(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ι΄

Δευτέρα, 24 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Αναφορά στην 49η επέτειο από την αποκατάσταση της Δημοκρατίας, σελ.   
2. Αναφορά στις καταστροφικές πυρκαγιές που πλήττουν τη χώρα και δήλωση συμπαράστασης στους πληγέντες, στις πυροσβεστικές δυνάμεις και σε όλες τις δυνάμεις που επιχειρούν στο πεδίο των πυρκαγιών, σελ.   
3. Ανακοινώνεται επιστολή του κ. Δημητρίου Νατσιού, Προέδρου του Δημοκρατικού Πατριωτικού Κινήματος - ΝΙΚΗ με την οποία ενημερώνει ότι ορίζει ως πρώτο αναπληρωτή - εκπρόσωπο της Κοινοβουλευτικής Ομάδας της ΝΙΚΗΣ, τον κ. Γεώργιο Ρούντα και ως δεύτερο αναπληρωτή - εκπρόσωπο τον κ. Γεώργιο Αποστολάκη, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών « Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού», σελ.   
2. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Εσωτερικών: « Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού», σελ.   
3. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν σήμερα 24.7.2023 πρόταση νόμου: «Ρυθμίσεις για την άσκηση του εκλογικού δικαιώματος Ελλήνων που βρίσκονται εκτός της ελληνικής επικράτειας», σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Αναφορά στην 49η επέτειο από την αποκατάσταση της Δημοκρατίας:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΓΡΗΓΟΡΑΚΟΥ Π. , σελ.   
 ΔΟΥΔΩΝΗΣ Π. , σελ.   
 ΚΑΠΕΤΑΝΟΣ Χ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΗΡΑΣ Γ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΑΡΑΣΥΡΗΣ Φ. , σελ.   
 ΠΛΑΚΙΩΤΑΚΗΣ Ι. , σελ.   
 ΣΠΑΝΙΑΣ Α. , σελ.   
 ΣΥΡΕΓΓΕΛΑ Μ. , σελ.   
 ΤΖΑΚΡΗ Θ. , σελ.   
 ΦΑΜΕΛΛΟΣ Σ. , σελ.   
  
Β. Αναφορά στις καταστροφικές πυρκαγιές που πλήττουν τη χώρα και δήλωση συμπαράστασης στους πληγέντες, στις πυροσβεστικές δυνάμεις και σε όλες τις δυνάμεις που επιχειρούν στο πεδίο των πυρκαγιών:  
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΠΟΣΤΟΛΑΚΗΣ Ε. , σελ.   
 ΑΥΛΩΝΙΤΗΣ Α. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΙΟΚΑΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΔΩΝΗΣ Π. , σελ.   
 ΖΕΜΠΙΛΗΣ Α. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΕΤΑΝΟΣ Χ. , σελ.   
 ΚΑΡΑΜΕΡΟΣ Γ. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΗΡΑΣ Γ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΛΑΜΑ Κ. , σελ.   
 ΜΑΡΙΝΟΣ Γ. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΜΠΙΛΑΣ Σ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΡΑΣΚΕΥΑΪΔΗΣ Π. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΣΚΟΝΔΡΑ Α. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΤΖΑΚΡΗ Θ. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΝΑΡΗΣ Ε. , σελ.   
 ΧΡΗΣΤΙΔΟΥ Ρ. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
  
Γ. Επί διαδικαστικού θέματος:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΥΛΩΝΙΤΗΣ Α. , σελ.   
 ΒΕΛΟΠΟΥΛΟΣ Κ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΥΛΑΝΟΣ Π. , σελ.   
 ΓΕΩΡΓΑΝΤΑΣ Γ. , σελ.   
 ΔΕΛΗΣ Ι. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΤΣΙΒΑΡΔΑΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΟΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΗΤΣΟΤΑΚΗΣ Κ. , σελ.   
 ΜΠΙΜΠΙΛΑΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
 ΤΑΣΟΥΛΑΣ Κ. , σελ.   
 ΤΖΑΚΡΗ Θ. , σελ.   
 ΧΗΤΑΣ Κ. , σελ.   
  
Δ. Επί προσωπικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΑΝΤΖΟΣ Δ. , σελ.   
  
Ε. Επί του σχεδίου νόμου του Υπουργείου Εσωτερικών:  
 ΑΘΑΝΑΣΙΟΥ Χ. , σελ.   
 ΑΚΤΥΠΗΣ Δ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΠΟΣΤΟΛΑΚΗΣ Ε. , σελ.   
 ΑΥΛΩΝΙΤΗΣ Α. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΒΟΛΟΥΔΑΚΗ Σ. , σελ.   
 ΒΟΡΙΔΗΣ Μ. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΤΣΙΟΣ Ι. , σελ.   
 ΓΚΙΟΚΑΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΔΟΥΔΩΝΗΣ Π. , σελ.   
 ΖΕΜΠΙΛΗΣ Α. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΕΤΑΝΟΣ Χ. , σελ.   
 ΚΑΡΑΜΕΡΟΣ Γ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΕΡΑΜΕΩΣ Ν. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΗΡΑΣ Γ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΜΑΛΑΜΑ Κ. , σελ.   
 ΜΑΡΙΝΟΣ Γ. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΡΑΣΚΕΥΑΪΔΗΣ Π. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΑΡΑΣΥΡΗΣ Φ. , σελ.   
 ΠΑΦΙΛΗΣ Α. , σελ.   
 ΠΛΕΥΡΗΣ Α. , σελ.   
 ΣΑΡΑΚΗΣ Π. , σελ.   
 ΣΚΟΝΔΡΑ Α. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΡΑΚΑ Χ. , σελ.   
 ΣΥΡΕΓΓΕΛΑ Μ. , σελ.   
 ΤΖΑΚΡΗ Θ. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΗΤΑΣ Κ. , σελ.   
 ΧΝΑΡΗΣ Ε. , σελ.   
 ΧΡΗΣΤΙΔΟΥ Ρ. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
  
ΣΤ. ΠΑΡΕΜΒΑΣΕΙΣ:  
 ΤΑΣΟΥΛΑΣ Κ. , σελ.   
 ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ι΄

Δευτέρα 24 Ιουλίου 2023

Αθήνα, σήμερα στις 24 Ιουλίου 2023, ημέρα Δευτέρα και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

H συνεδρίασή μας σήμερα πραγματοποιείται σε μία ιστορική αλλά και πολύ δύσκολη ημέρα, ιστορική γιατί σαν σήμερα αποκαταστάθηκε η δημοκρατία στη χώρα μας. Η Βουλή των Ελλήνων τιμά όσους θυσιάστηκαν και όσους αγωνίστηκαν ενάντια στη χούντα, παλεύοντας για δημοκρατία, ελευθερία και ανθρώπινα δικαιώματα.

Είναι, όμως, και δύσκολη η σημερινή ημέρα, αφού συνεχίζεται η μάχη για την κατάσβεση των πύρινων μετώπων στη Ρόδο, στην Εύβοια, στην Κέρκυρα, στην Αχαΐα. Η σκέψη μας βρίσκεται στους κατοίκους και στους επισκέπτες που βιώνουν μία μεγάλη οικολογική και οικονομική καταστροφή, αλλά και στους πυροσβέστες, στους εθελοντές, στα στελέχη του Λιμενικού, των Ενόπλων Δυνάμεων και της Αστυνομίας, όλους όσοι δίνουν τη δύσκολη μάχη για την κατάσβεση της φωτιάς και την αρωγή των πληγέντων. Πιστεύω ότι εκφράζω όλες και όλους μας δηλώνοντας την αμέριστη συμπαράστασή μας στα θύματα και στους πληγέντες.

Κυρίες και κύριοι συνάδελφοι, γίνεται γνωστό στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού».

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού».

Η Διάσκεψη των Προέδρων αποφάσισε στη συνεδρίασή της, στις 19 Ιουλίου 2023, τη συζήτηση του νομοσχεδίου σε μία έως δύο συνεδριάσεις, εν συνόλω, επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Σύμφωνα με το άρθρο 72 παράγραφος 1 εδάφιο γ΄ του Κανονισμού της Βουλής, μετά το τέλος της συζήτησης θα διεξαχθεί ονομαστική ψηφοφορία επί της αρχής, επί του άρθρου 1, επί του ακροτελεύτιου άρθρου, καθώς και επί του συνόλου του νομοσχεδίου λόγω της ειδικής πλειοψηφίας που απαιτεί το άρθρο 51 παράγραφος 4 του Συντάγματος.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Παναγιώτης Θεοδωρικάκος για δεκαπέντε λεπτά.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου κατ’ αρχάς να εκφράσω την αλληλεγγύη μας και τη συμπαράστασή μας σε όλους τους ανθρώπους, τους συμπολίτες μας, αλλά και τους επισκέπτες της πατρίδας μας αυτό το διάστημα, οι οποίοι έχουν πληγεί τις τελευταίες ημέρες από τις καταστροφικές πυρκαγιές και τη μεγάλη δοκιμασία που περνάμε όλο αυτό το διάστημα, καθώς και την ευγνωμοσύνη μας στα στελέχη της Πυροσβεστικής Υπηρεσίας, της Ελληνικής Αστυνομίας, του Λιμενικού Σώματος, της αυτοδιοίκησης και σε όλους τους εθελοντές και σε όλους τους πολίτες οι οποίοι έδωσαν τον καλύτερο εαυτό τους για την αντιμετώπιση των πυρκαγιών, ιδιαίτερα για να μην υπάρξουν απώλειες σε ανθρώπινες ζωές και να είναι όσο γίνεται μικρότερες οι απώλειες σε υποδομές, περιουσίες και φυσικό πλούτο.

Αποτελεί ισχυρό εθνικό, πατριωτικό και δημοκρατικό συμβολισμό η επιλογή του Πρωθυπουργού και της Κυβέρνησης να ξεκινήσουμε το νομοθετικό έργο της νέας τετραετίας με το νομοσχέδιο που αίρει όλα τα εμπόδια και τις προϋποθέσεις για την ψήφο των Ελλήνων του εξωτερικού και αποτελεί ξεχωριστή τιμή για εμένα να είμαι εισηγητής στο συγκεκριμένο νομοσχέδιο. Δεν υπάρχει καλύτερος τρόπος τιμής και αναστοχασμού για τη σημερινή επέτειο αποκατάστασης της δημοκρατίας στην πατρίδα μας από την ψήφιση αυτού του νομοσχεδίου σήμερα, στις 24 Ιουλίου. Το Υπουργείο Εσωτερικών και η Κυβέρνηση ανταποκρίνονται με αυτόν τον νόμο σε ένα πάγιο αίτημα δεκαετιών των Ελλήνων της διασποράς, των Ελλήνων μεταναστών, του παγκόσμιου Ελληνισμού, σε ένα αίτημα του συνόλου της ελληνικής κοινωνίας, ώστε να μπορούν να ψηφίζουν από τις χώρες στις οποίες ζουν, εργάζονται ή σπουδάζουν οι Έλληνες του εξωτερικού, χωρίς περιορισμούς και χωρίς προαπαιτούμενα, με ισότιμη ψήφο, όπως όλοι οι Έλληνες πολίτες που κατοικούμε στο εσωτερικό της χώρας, όχι ως πολίτες δεύτερης κατηγορίας όπως ζητούν ορισμένοι, όπως ακριβώς αν βρίσκονταν στην πατρίδα μας.

Ταυτόχρονα, ανταποκρινόμαστε με αυτό το νομοσχέδιο στην εθνική ανάγκη ενίσχυσης του παγκόσμιου Ελληνισμού σε μία εποχή ευκαιριών, προκλήσεων, αλλά και κινδύνων, που η Ελλάδα έχει ανάγκη περισσότερο από ποτέ τους Έλληνες της διασποράς, όλους τους Έλληνες της διασποράς, ανεξάρτητα από την οικονομική τους κατάσταση, ανεξάρτητα από την κοινωνική τους θέση, ανεξάρτητα από το φύλο και την ηλικία τους. Έχουμε ανάγκη περισσότερο από ποτέ την ενότητα του οικουμενικού Ελληνισμού. Επιτέλους, με αυτόν τον νόμο οι Έλληνες που ζουν στο εξωτερικό, σπουδάζουν ή εργάζονται, ακόμα και όσοι απλά ταξιδεύουν και τους βρίσκει εκτός της πατρίδας η εκλογική διαδικασία θα μπορούν να ψηφίζουν από τη χώρα στην οποία βρίσκονται χωρίς καμμία άλλη προϋπόθεση, εκτός από το να κάνουν την κατάλληλη ηλεκτρονική αίτηση και να εγγραφούν στους ειδικούς εκλογικούς καταλόγους των Ελλήνων του εξωτερικού.

Όλο αυτό είναι αποτέλεσμα μίας συστηματικής προσπάθειας που ξεκίνησε το 2019, όταν ύστερα από εξαντλητικές διαπραγματεύσεις στη Διακομματική Επιτροπή πετύχαμε για πρώτη φορά να διευκολυνθεί να ψηφίζει από το εξωτερικό ένας σημαντικός αριθμός Ελλήνων. Ήταν ένα πρώτο σημαντικό βήμα, το οποίο ωστόσο συνοδευόταν από προϋποθέσεις που εκ των πραγμάτων αποτελούσαν εμπόδιο, καθώς απέκλειαν έναν σημαντικό αριθμό πολιτών και ταυτόχρονα, έκαναν αρκετά δύσκολη και τη συμμετοχή αυτών που το δικαιούνταν. Διευκολύνονταν, βεβαίως, ιδιαιτέρως οι νέοι άνθρωποι, η γενιά του brain drain μέχρι την ηλικία των 30 ετών, οι οποίοι πρακτικά είχαν ήδη το δικαίωμα να εγγράφονται χωρίς καμμία ουσιαστική προϋπόθεση στους ειδικούς εκλογικούς καταλόγους. Ήταν αναγκαίο να γίνει αυτό τότε, καθώς όλοι γνωρίζετε ότι αυτοί ήταν οι συσχετισμοί εκείνης της εποχής και το Σύνταγμα απαιτούσε και απαιτεί διακόσιες ψήφους και οι προϋποθέσεις αυτές είχαν τεθεί από τα κόμματα της αριστερής αντιπολίτευσης.

Επίσης, το 2021 η κυβέρνησή μας, το Υπουργείο Εσωτερικών, βλέποντας αυτή την αδικία σε βάρος των Ελλήνων του εξωτερικού πήρε και πάλι την πρωτοβουλία και επιδίωξε την άρση των περιορισμών. Δυστυχώς και τότε δεν συγκεντρώθηκε η απαραίτητη πλειοψηφία των διακοσίων ψήφων και στις πρόσφατες εκλογές ήταν μόλις δεκαοκτώ χιλιάδες οι Έλληνες οι οποίοι άσκησαν το εκλογικό τους δικαίωμα από τις χώρες διαμονής τους από τις εκατοντάδες χιλιάδες που το δικαιούνταν, αλλά και από τις εκατοντάδες χιλιάδες που είναι οι Έλληνες της διασποράς.

Ωστόσο, για πρώτη φορά τη βραδιά των εκλογών όλη η Ελλάδα είδε αποτελέσματα για το εθνικό Κοινοβούλιο από κάθε γωνιά της Γης και αυτές οι κάρτες των εκλογών που βλέπαμε στην τηλεόραση ίσως μας άγγιξαν όλους ακόμα περισσότερο.

Σήμερα, λοιπόν, κάνουμε πράξη την απάλειψη κάθε διάκρισης απέναντι στους Έλληνες του εξωτερικού, με πατριωτική, εθνική και δημοκρατική ευθύνη. Και αυτό οφείλεται, ασφαλώς, στην πρωτοβουλία της Νέας Δημοκρατίας. Οφείλεται εξίσου σε όλα τα κόμματα και σε όλους τους Βουλευτές που σήμερα θα ψηφίσουν τη νομοθετική πρωτοβουλία του Υπουργείου Εσωτερικών. Και καθώς έχει γίνει σχετική συζήτηση στην επιτροπή και είναι φανερό ότι υπερβαίνουμε –και μάλιστα κατά πολύ- τις διακόσιες ψήφους, πιστεύω ότι όλοι σήμερα πρέπει να συμφωνήσουμε ότι η ψήφιση αυτού του νόμου και η εφαρμογή του από τις επόμενες εκλογές είναι μία σημαντική εθνική επιτυχία.

Επίσης, καθώς θέλω να είμαι απολύτως δίκαιος, θέλω να υπενθυμίσω ότι σε αυτή την προσπάθεια στις προηγούμενες δύο αντίστοιχες διαδικασίες του 2019 και του 2021 που πραγματοποιήθηκαν με πρωτοβουλία της παράταξής μας, ήταν η Νέα Δημοκρατία, το ΠΑΣΟΚ και η Ελληνική Λύση που σταθερά υποστήριξαν αυτό που σήμερα θα ψηφίσουμε. Η Νέα Δημοκρατία και το ΠΑΣΟΚ νομίζω ότι μένουν σταθεροί πλήρως σε αυτή τη θέση, η Ελληνική Λύση περιμένουμε να δούμε τι θα κάνει σήμερα.

Επίσης, θέλω να σημειώσω ότι στη συζήτηση στην επιτροπή την υπερψήφιση επέλεξαν και άλλα τρία κόμματα, συμβάλλοντας στο να ξεπεράσουμε τις διακόσιες ψήφους και αυτό είναι εξαιρετικά θετικό.

Θέλω σε αυτό το σημείο να σημειώσω για άλλη μία φορά, κυρίες και κύριοι συνάδελφοι, ότι δεν μιλάμε για εκχώρηση δικαιώματος ψήφου. Μιλάμε για διευκόλυνση ενός δικαιώματος αυτονόητου που προβλέπει το Σύνταγμά μας. Μιλάμε για Έλληνες που είναι εγγεγραμμένοι στους εκλογικούς καταλόγους. Εάν βρίσκονταν στην Ελλάδα, θα ψήφιζαν όπως όλοι μας. Έχουν δικαίωμα ψήφου. Εάν πάρουν το αεροπλάνο, αν έχουν τον χρόνο, μπορούν να έρθουν στον τόπο καταγωγής τους και να ψηφίσουν κανονικά.

Συνεπώς, με αυτόν τον νόμο, με το μοναδικό του άρθρο, τους διευκολύνουμε και τους δίνουμε τη δυνατότητα να ψηφίσουν και να κρατήσουν ισχυρό τον δεσμό με την πατρίδα, γιατί εκεί που ζουν είναι, χωρίς αμφιβολία, οι καλύτεροι εκπρόσωποι του Ελληνισμού. Δεν έχει καμμία λογική να φοβάται κάποιος την ψήφο Ελλήνων πολιτών. Δεν έχει καμμία λογική να διαχωρίζει κάποιος τους Έλληνες. Δεν μπορεί εμείς να ψηφίζουμε για να εκλέγουμε Πρωθυπουργό και εκείνοι να μην μπορούν να ψηφίζουν για να εκλέξουν τον Έλληνα Πρωθυπουργό. Ειδικά στην εποχή μας που οι αποστάσεις στην ενημέρωση έχουν μηδενιστεί, έχουν καταργηθεί, από όπου και αν βρίσκεται ένας πολίτης μπορεί να μαθαίνει και να γνωρίζει εξαιρετικά καλά τα τεκταινόμενα και τον δημόσιο βίο στον γενέθλιο τόπο του.

Γι’ αυτό, επιτρέψτε μου να σας πω ότι σε εμένα προσωπικά είναι ακατανόητη η φοβική στάση του ΣΥΡΙΖΑ, όπως πιστεύω ότι είναι οπισθοδρομική και η βαριά ιδεοληπτική άποψη την οποία συνεχίζει να εκφράζει το Κομμουνιστικό Κόμμα σε αυτό το θέμα. Θα ήθελα να σας ζητήσω να το σκεφτείτε καλά ακόμη και σήμερα. Δεν πιστεύω ότι πρέπει να λείπει καμμία πολιτική δύναμη και κανένας εκπρόσωπος του λαού μας από το σημερινό προσκλητήριο εθνικής και δημοκρατικής ευθύνης, γιατί όλα τα κόμματα προέρχονται από τον ελληνικό λαό και λογοδοτούν στους Έλληνες. Στους Έλληνες, τους οποίους οφείλουμε να υπηρετούμε. Το να διευκολύνουμε τους πολίτες στις εκλογές να ψηφίζουν είναι το ελάχιστο που μπορούμε να κάνουμε. Ξανασκεφτείτε το, λοιπόν, έστω και τώρα.

Και με την ευκαιρία της σημερινής επιτυχίας για τη χώρα θέλω να εκφράσω την άποψη ότι είναι ευχής έργο να υπάρξουν και άλλα ζητήματα στα οποία να επιτευχθούν -μέσα από συζητήσεις, μέσα από ουσιαστικές συγκλίσεις και συναινέσεις σε εθνικούς στόχους- κοινές προσπάθειες και ψήφιση νόμων από κοινού για αλλαγές και μεταρρυθμίσεις που θα κάνουν την πατρίδα ισχυρότερη και τις προοπτικές του Ελληνισμού ακόμα καλύτερες. Άλλωστε, η ενότητα των Ελλήνων είναι εκ των ων ουκ άνευ προϋπόθεση για το μέλλον μας στις δεκαετίες που έρχονται. Οι Έλληνες ενωμένοι μπορούμε περισσότερα. Ενωμένοι μπορούμε με αισιοδοξία να προχωράμε σταθερά και τολμηρά μπροστά, να αντιμετωπίζουμε τους κινδύνους και να αξιοποιούμε τις ευκαιρίες κάθε εποχής.

Αυτή την αντίληψη της συνεννόησης, της συνεργασίας και της ενότητας των δυνάμεων για την πρόοδο και το μέλλον του Ελληνισμού, για την ασφάλεια και την ευημερία των Ελλήνων και της πατρίδας μας, αποτυπώνει η νομοθετική πρωτοβουλία της Κυβέρνησής μας και η ψήφισή της από πλειοψηφία άνω των διακοσίων Βουλευτών. Λέμε όλοι μαζί δυνατά «ναι» στην ψήφο των Ελλήνων του εξωτερικού, γιατί όλοι μαζί μπορούμε πολύ περισσότερα.

Τώρα, κυρίες και κύριοι συνάδελφοι, έχουμε μπροστά μας μία μεγάλη πρόκληση να κάνουμε όλοι μαζί ό,τι περνά από το χέρι μας για να ενημερωθούν γρήγορα και σωστά όλοι οι Έλληνες του εξωτερικού ότι μπορούν πλέον απλά, με μία απλή αίτηση στην ηλεκτρονική σελίδα του Υπουργείου Εσωτερικών να ψηφίζουν από τον τόπο στον οποίο βρίσκονται. Πρέπει να κάνουμε από κοινού πραγματικότητα τον στόχο να αυξηθεί δραστικά ο αριθμός των Ελλήνων του εξωτερικού που ψηφίζει για την πατρίδα μας. Στις επόμενες εκλογές θα πρέπει να είναι εκατοντάδες χιλιάδες πλέον οι Έλληνες που θα κάνουν χρήση αυτού του δικαιώματος.

Γι’ αυτό πρέπει να είναι μία πρόκληση για όλους μας, για το σύνολο των πολιτικών δυνάμεων. Είμαστε όλοι Έλληνες. Είμαστε όλοι εξίσου πατριώτες και οφείλουμε ανεξάρτητα από το τι θα ψηφίσει τελικά ο καθένας σήμερα, όλοι μαζί να δώσουμε τη μάχη για την απόλυτη, καθολική και μαζική εφαρμογή αυτού του νόμου. Και αυτός είναι ένας ισχυρός τρόπος επανασύνδεσης και ενίσχυσης των δεσμών μας με τους Έλληνες ομογενείς, οι οποίοι ανοίγουν δρόμους επί δεκαετίες στις δεύτερες πατρίδες τους αποτελώντας τους καλύτερους πρεσβευτές του Ελληνισμού.

Με την ενότητα, με τη δημοκρατική συμμετοχή, με τον σεβασμό των Ελλήνων του εξωτερικού μεγαλώνουμε την Ελλάδα, την κάνουμε ισχυρότερη, κάνουμε ισχυρότερο τον παγκόσμιο Ελληνισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Θοδωρικάκο και για την τήρηση του χρόνου.

Τον λόγο έχει ο ειδικός εισηγητής του ΣΥΡΙΖΑ - Προοδευτική Συμμαχία κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, είναι η πρώτη Ολομέλεια, αν δεν απατώμαι, της νέας κοινοβουλευτικής περιόδου. Συνεδριάζει η εθνική Αντιπροσωπεία με τη νέα της σύνθεση και συζητούμε ένα σχέδιο νόμου το οποίο έχει και εμβληματικό, αλλά και πολύ ουσιαστικό περιεχόμενο.

Στη συζήτηση αυτή εμείς ως ΣΥΡΙΖΑ προσερχόμαστε με πλήρη συνείδηση του τι διακυβεύεται, ποιο είναι το περιεχόμενο και κυρίως τι δυνατότητες ανοίγονται για την κοινωνία την ελληνική, αλλά και για τους Έλληνες κατοίκους του εξωτερικού.

Κατ’ αρχάς, σήμερα, η σκέψη όλων μας, υποθέτω, είναι στους συμπολίτες μας που δοκιμάζονται από τις πυρκαγιές, στα στελέχη της Πυροσβεστικής που επιχειρούν, στους εθελοντές, στους κατοίκους, γιατί δοκιμάζεται η κοινωνία. Ουσιαστικά, βάλλεται η κοινωνική συνοχή με τις πυρκαγιές αυτής της έκτασης. Θα συζητήσουμε για τις ευθύνες, για τις πλημμέλειες, για το τι δεν πήγε καλά, αλλά μετά. Τώρα είναι η ώρα της μάχης.

Δικαιούμαι να κάνω ένα σχόλιο απλώς λέγοντας ότι η πολυδιαφημισμένη προετοιμασία και ετοιμότητα πήγε άπατη και αυτό είναι ένα σημείο το οποίο θα πρέπει να μας προβληματίσει, γιατί χρειάζονται πολύ γενναίες τομές, μεγάλες συγκλίσεις, σχεδιασμοί προοπτικής, γιατί η κλιματική κρίση είναι παρούσα και οι διαρκείς, οι διαδοχικές και κυρίως πολύ εκτεταμένες πυρκαγιές δεν αποτελούν αντικείμενο μικροκομματικής εκμετάλλευσης ούτε και βάθρο για να αναδεικνύουμε τα αποτελέσματα της πολιτικής μας. Αντίθετα, αποτελούν αφορμή και αιτία, θα έλεγα, για περίσκέψη και για πολύ σοβαρή συζήτηση, γιατί αυτή την πατρίδα την παραλάβαμε από τους γονείς μας και θα την παραδώσουμε στα παιδιά μας, ελπίζω καλύτερη από ό,τι την παραλάβαμε.

Δεύτερον, η συγκυρία σήμερα μάς φέρνει να συζητάμε για ένα νομοσχέδιο, ενώ σε εμάς που είμαστε παλαιότεροι η 24η Ιουλίου είναι συνυφασμένη με τη Μεταπολίτευση, με την κατάρρευση της δικτατορίας, με την κατάργηση της προδικτατορικής καχεκτικής δημοκρατίας, με την αποκατάσταση του κράτους δικαίου στο μέτρο του δυνατού και κυρίως με μία δημοκρατία συμπεριληπτική και ανοικτή σε όλους.

Είναι μία ημέρα πολύ μεγάλης ευθύνης, είναι μία ημέρα πολύ μεγάλου συμβολισμού, ακριβώς γιατί μετά από πάρα πολλά χρόνια, χάρη στους αγώνες των Ελλήνων πολιτών, οι οποίοι έδωσαν μάχες πολλές φορές και με απεριόριστες προσωπικές και οικογενειακές θυσίες, η χώρα απολαμβάνει τη διαρκέστερη περίοδο πολιτικής ομαλότητας και δημοκρατικής λειτουργίας.

Βεβαίως, η δημοκρατία χρειάζεται συνεχώς την παρουσία μας και τους αγώνες μας για τη διεύρυνσή της. Η δημοκρατία δεν είναι ένα καθεστώς στατικό. Η δημοκρατία διευρύνεται ή πρέπει να διευρύνεται συνεχώς. Δυστυχώς, παρατηρούμε το τελευταίο διάστημα φωνές που αμφισβητούν το μεταπολιτευτικό κεκτημένο και είναι καθήκον και χρέος όλων μας να ορθώσουμε έναν φράχτη, να ορθώσουμε ένα εμπόδιο, ένα πολιτικό σχέδιο τέτοιο που θα κλείσει τον δρόμο στους νοσταλγούς της δικτατορίας και κυρίως, θα τους απονομιμοποιήσει στη συνείδηση της ευρείας πλειοψηφίας των πολιτών.

Έρχομαι τώρα σε αυτό καθ’ αυτό το νομοσχέδιο. Κυρίες και κύριοι συνάδελφοι, ειλικρινά θέλω να μιλήσουμε πολύ καθαρά σε αυτή την Αίθουσα για το τι ακριβώς συζητάμε. Επιγράφεται το νομοσχέδιο για την άρση, ουσιαστικά, των προϋποθέσεων στις οποίες είχαμε καταλήξει ως προηγούμενη κοινοβουλευτική πλειοψηφία, έτσι ώστε να μπορούν να ψηφίζουν οι Έλληνες πολίτες κάτοικοι εξωτερικού στις εθνικές εκλογές.

Θυμίζω -γιατί πρέπει να το πούμε- ότι επειδή απαιτείται μία ευρύτατη πλειοψηφία διακοσίων Βουλευτών από τους τριακόσιους, έγινε μία σύνθεση με βάση τις προτάσεις, κυρίως του ΚΚΕ, όπου μπήκαν δύο προϋποθέσεις: Η μεν μία απαιτεί στα τελευταία τριάντα πέντε χρόνια να έχει δύο χρόνια συνεχούς παρουσίας στην Ελλάδα, τμηματικά, ο πολίτης και η δεύτερη να έχει υποβάλει φορολογική δήλωση το τρέχον ή το αμέσως προηγούμενο έτος, δηλαδή να διατηρεί ελληνικό ΑΦΜ. Είναι μία λογική που στον πυρήνα της έχει το στοιχείο της ουσιαστικής σχέσης του πολίτη με τη χώρα, της λειτουργικής σχέσης του ψηφοφόρου με την πατρίδα για την οποία αποφαίνεται.

Σήμερα, λοιπόν, έρχεται η Κυβέρνηση και με διαδικασίες fast track, δηλαδή με μία κατεπείγουσα διαδικασία -την Πέμπτη κατατέθηκε, την Παρασκευή συζητήθηκε στις επιτροπές και σήμερα έρχεται στην Ολομέλεια- επείγεται να κλείσει εκκρεμότητες και ουσιαστικά να αγνοήσει τη συνταγματική πρόβλεψη που μιλάει για ευρείες συγκλίσεις. Πώς θα επιτευχθούν αυτές οι απαιτούμενες ευρείες συγκλίσεις των διακοσίων από τους τριακόσιους, όταν με μία διαδικασία κατεπείγουσα ουσιαστικά, έρχεστε και φέρνετε ένα νομοσχέδιο μείζονος σημασίας;

Σήμερα, Δευτέρα, κατά παράδοση η Βουλή δεν έχει νομοθετικό έργο, ακριβώς για να μπορούμε εμείς οι Βουλευτές της επαρχίας να επισκεπτόμαστε τις εκλογικές μας περιφέρειες. Αυτό, λοιπόν, το καταστρατηγείτε την τελευταία εβδομάδα λειτουργίας της Βουλής για να ψηφίσετε έναν νόμο ο πυρήνας του οποίου –ξαναλέω- απαιτεί ευρείες συναινέσεις για τις οποίες δεν πήρατε καμμία πολιτική πρόνοια και καμμία πολιτική πρωτοβουλία.

Είναι προφανές -και θέλω να το πω προς όλες τις κατευθύνσεις και με στεντόρεια φωνή- ότι όλοι μας θέλουμε οι Έλληνες κάτοικοι εξωτερικού να συμμετέχουν στις εθνικές εκλογές. Είναι αφ’ ενός μεν το δικαίωμα του πολίτη να εκφράζεται και αφ’ ετέρου είναι μία δίοδος διατήρησης της ταυτότητας της συνείδησης, αλλά και εκτός αυτού και «οξυγόνωσης», ενδυνάμωσης της δημοκρατίας.

Εδώ, λοιπόν, με βάση το αφετηριακό αυτό σημείο, ότι όντως θέλουμε να ψηφίζουμε όσο το δυνατόν περισσότεροι, σας καλούμε να κάνουμε μία πάρα πολύ ειλικρινή κουβέντα και να αναδείξουμε κι εμείς και να καταθέσετε κι εσείς τον προβληματισμό μας. Κατ’ αρχάς, η ομογένεια δεν είναι μόνο ψήφος, η ομογένεια είναι οι Έλληνες του εξωτερικού και συγκεκριμένα είναι σχολεία, είναι ελληνικές κοινότητες, είναι η καθημερινότητα των Ελλήνων. Και αν νομίζουμε, όλοι μας, ότι παρέχοντας το δικαίωμα ψήφου με τις άλφα ή βήτα προϋποθέσεις ή χωρίς προϋποθέσεις θα αντιμετωπίσουμε τα προβλήματα της ομογένειας ή τους κλείνουμε το μάτι, πλανώμεθα πλάνην οικτράν.

Και γι’ αυτά τα μείζονα ζητήματα της ομογένειας είναι πολύ ουσιαστική μία συζήτηση που πρέπει να γίνει. Στην επιτροπή ακούστηκαν ενδιαφέρουσες απόψεις. Το λέω, όμως, για να μην νομίζουμε ότι κλείνουμε το θέμα με την ψήφο των κατοίκων του εξωτερικού, ενώ τα ζητήματα παραμένουν εν πολλοίς ανοιχτά.

Τι συνέπειες έχει η απροϋπόθετη συμμετοχή των πολιτών στις εκλογές: Κατ’ αρχάς, το επιχείρημα της Κυβέρνησης που διακινείται ευρέως -και το άκουσα και από τον κύριο εισηγητή- ότι μιλάμε γι’ αυτούς που είναι εγγεγραμμένοι στους εκλογικούς καταλόγους και άρα ή παίρνουν ένα αεροπλάνο και έρχονται και ψηφίζουν -και με το τρένο μπορούν να έρθουν, για να έχουμε και οικολογική διάσταση, κύριε συνάδελφε- ή κάθονται και ψηφίζουν στην πατρίδα τους, είναι εν μέρει αληθές. Είναι η μισή αλήθεια. Το άλλο μισό, το οποίο πρέπει να μας προβληματίσει, είναι το γεγονός ότι με βάση το Ελληνικό Δίκαιο ιθαγένειας, όποιος έλκει καταγωγή από Έλληνα πρόγονο δικαιούται να ζητήσει και να αποκτήσει την ελληνική ιθαγένεια και σύμφωνα με το ισχύον δίκαιο ο υπήκοος της χώρας εγγράφεται αυτοδικαίως στους εκλογικούς καταλόγους.

Καταλαβαίνετε, λοιπόν, ότι υπάρχει σε βάθος χρόνου ένας κίνδυνος, τον οποίο εσείς δεν έχετε υπολογίσει ή εσκεμμένα τον αγνοείτε, να διευρυνθεί ανεξέλεγκτα το εκλογικό σώμα με ανθρώπους οι οποίοι, ενδεχομένως, δεν έχουν καμμία οργανική, καμμία ουσιαστική και καμμία λειτουργική σχέση με τη χώρα παρά μόνον μία καταγωγή εξ Ελλήνων, μία καταγωγή αίματος, η οποία τους νομιμοποιεί να ψηφίσουν.

Είναι ένα στοιχείο το οποίο πρέπει να μας προβληματίσει; Αντιλαμβάνεστε ότι υπάρχει ενδεχόμενο -δεν λέω εγώ ότι θα γίνει αύριο- στο απώτερο μέλλον ή στο άμεσο μέλλον να δημιουργηθεί ένα σημαντικό εκλογικό σώμα το οποίο θα επηρεάζει τα ελληνικά πράγματα από ανθρώπους οι οποίοι, ενδεχομένως, δεν έχουν καμμία οργανική, καμμία λειτουργική σχέση με τη χώρα μας; Αυτό δεν πρέπει να αποτελέσει ένα σημείο προβληματισμού; Τι λέτε εσείς, λοιπόν, γι’ αυτό και τι λέμε εμείς; Θα το εξηγήσω στη συνέχεια.

Αυτή η ιστορία της διεύρυνσης, κατά την άποψή μας, έχει μία παράμετρο η οποία ουσιαστικά αποτελεί τον παράγοντα λειτουργίας του δημοκρατικού πολιτεύματος, με την έννοια ότι ο πολίτης εκφράζει άποψη γι’ αυτά που δικαιούται και γι’ αυτά που τον αφορούν. Τι λέμε, λοιπόν, εμείς για να αντιμετωπίσουμε αυτό το ενδεχόμενο; Καταθέτουμε μία τροπολογία που λέει: Σύμφωνα με όσα έχουν πει και στο Συμβούλιο του Απόδημου Ελληνισμού, σύμφωνα με όσα έχει εκφράσει και ο νυν Υπουργός Εξωτερικών ο κ. Γεραπετρίτης στην Εθνική Επιτροπή των Δικαιωμάτων του Ανθρώπου, σύμφωνα και με όσα ισχύουν σε σημαντικό αριθμό χωρών, η υφήλιος διαιρείται σε τέσσερις περιφέρειες, σε Ευρώπη, Βόρεια, Κεντρική και Νότια Αμερική, Ωκεανία, Ανατολική Ασία και υπόλοιπος κόσμος. Υπάρχει ενιαίο ψηφοδέλτιο. Ο πολίτης με μία βεβαίωση από τις προξενικές αρχές ότι είναι μόνιμος κάτοικος αυτής της περιοχής εγγράφεται σε ειδικούς εκλογικούς καταλόγους και ψηφίζει τους εκπροσώπους του.

Άρα, αφ’ ενός μεν ο Έλληνας που κατοικεί στην Αμερική ψηφίζει ο ίδιος κάποιον, δεν είναι αυτή η τεχνητή επιλογή μέσω του ψηφοδελτίου επικρατείας να υποχρεούμεθα να έχουμε σε εκλόγιμη θέση κάποιον ο οποίος εκλέγεται διά της τεθλασμένης, αλλά είναι μία απευθείας επιλογή. Και δεύτερον -και πολύ σημαντικό- συνάδει με ό,τι ισχύει γενικώς ανά τον κόσμο, ακριβώς διότι όλες οι χώρες οι οποίες έχουν σημαντικό αριθμό κατοίκων εξωτερικού, έχουν τέτοιου είδους φίλτρα. Γιατί; Γιατί υπάρχει η βασική επιλογή, ο πυρήνας όπως σας είπα, να αποφαίνεται ο πολίτης άμεσα γι’ αυτά που τον αφορούν και να μην είναι το αποτέλεσμα των εκλογών αποτέλεσμα εξωγενών παραγόντων.

Με αυτή την έννοια, λοιπόν, οι Έλληνες πολίτες κάτοικοι εξωτερικού αφ’ ενός μεν είναι εκλογείς και αφ’ ετέρου εκλέγονται οι ίδιοι στις θέσεις που τους ορίζουν οι κάτοικοι, οι Έλληνες, οι άνθρωποι οι οποίοι τους επιλέγουν. Αυτή είναι η δική μας πρόταση η οποία αντιμετωπίζει ουσιαστικά και το θέμα της εκπροσώπησης και το θέμα της εκλογής και δεν επιτρέπει σε βάθος χρόνου αλλαγές σε αυτό το επίπεδο. Είναι τέσσερις αυτοί οι Βουλευτές, οι εκλεγμένοι και αφορούν σε όλη την υφήλιο.

Άρα στη μία περίπτωση, αυτή που εισηγείται η πλειοψηφία, αδιακρίτως ψηφίζει όποιος έλκει καταγωγή και ξαναλέω όχι μόνον όσοι είναι εγγεγραμμένοι στους εκλογικούς καταλόγους, αλλά και όσοι θα εγγραφούν σε ατέλειωτο βάθος χρόνου. Αδιακρίτως, λοιπόν, ψηφίζει και εκλέγει κάποιον από το ψηφοδέλτιο επικρατείας, σε αντίθεση με τη δική μας πρόταση ότι ψηφίζει ο πολίτης που είναι εγγεγραμμένος στην περιοχή του και εκλέγει τον άνθρωπο τον οποίο επέλεξε από ενιαίο ψηφοδέλτιο. Αυτό έχει και ένα άλλο πλεονέκτημα, κατά την άποψή μας. Δεν εμπλέκονται οι κάτοικοι του εξωτερικού στις έντονες εσωκομματικές αντιπαραθέσεις. Γι’ αυτόν τον λόγο σας εγκαλούμε, γιατί θέλετε να τους κάνετε μέρος των εσωτερικών πολιτικών αντιπαραθέσεων, ενώ αυτοί δεν πρέπει να είναι, πρέπει να μείνουν εκτός.

Κλείνω λέγοντας το εξής, όντως ενδιαφέρουσα η σπουδή της Κυβέρνησης για την ψήφο των Ελλήνων κατοίκων του εξωτερικού. Αλλά για την ψήφο των κατοίκων Ελλήνων του εσωτερικού οι οποίοι για λόγους πρακτικούς, αλλά για λόγους επαγγελματικούς, αδυνατούν να συμμετάσχουν στις εκλογές ούτε φωνή ούτε ακρόαση. Καταθέτουμε και γι’ αυτό το θέμα τροπολογία, έτσι ώστε οι Έλληνες πολίτες που είναι στο εσωτερικό και για λόγους επαγγελματικούς ή άλλους κατά το διάστημα των εκλογών κωλύονται να ασκήσουν το εκλογικό τους δικαίωμα στην περιφέρεια στην οποία είναι εγγεγραμμένοι να μπορούν μέσα από τη διαδικασία που προβλέπει η τροπολογία μας να ψηφίσουν στον τόπο εργασίας τους. Άρα, λοιπόν, έχουμε πρόβλεψη και γι’ αυτό το ζήτημα και θα έχει πολύ ενδιαφέρον να ακούσουμε τις απόψεις της κυβερνητικής πλειοψηφίας.

Κυρίες και κύριοι συνάδελφοι, θεωρώ ότι από τη στιγμή που όλοι μας θέλουμε τη συμμετοχή των Ελλήνων του εξωτερικού στις εκλογικές διαδικασίες, όλοι πρέπει να συνεισφέρουμε για να βρεθεί μία βάση κοινή και να επιτευχθεί η βέλτιστη δυνατή συναίνεση. Εμείς έχουμε κάνει τα βήματα που μας αναλογούν. Καιρός στην κυβερνητική πλειοψηφία να πράξει και το ανάλογο.

Τελειώνω με ένα θέμα το οποίο άπτεται του Υπουργείου σας, κυρία Υπουργέ -το θέσαμε και στην επιτροπή- και το λέω για να αποτελέσει αντικείμενο προβληματισμού. Μιλάμε για εκλογές και επειδή είναι ουδέτερος ο χρόνος πρέπει να δείτε -και εμείς από κοινού- τι θα γίνει με την ιστορία των εφορευτικών επιτροπών τις οποίες είδαμε στις εκλογές να είναι παντελής η έλλειψη συμμετοχής. Ουσιαστικά διακυβεύεται η αξιοπιστία των αποτελεσμάτων. Θεωρώ ότι με μία πρόβλεψη, με μία στοιχειώδη αποζημίωση για τα μέλη των εφορευτικών επιτροπών σε εκλογές θα το λύσουμε το θέμα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ, κύριε συνάδελφε.

Τον λόγο έχει ο ειδικός αγορητής του ΠΑΣΟΚ – Κινήματος Αλλαγής, ο κ. Παναγιώτης Δουδωνής.

Παρακαλώ να κλείσει το σύστημα εγγραφής των ομιλητών.

**ΠΑΝΑΓΙΩΤΗΣ ΔΟΥΔΩΝΗΣ:** Κυρίες και κύριοι συνάδελφοι, κατ’ αρχάς να πούμε ότι αυτονοήτως η σκέψη μας είναι με τους πληγέντες από τις μεγάλες φωτιές, με τους ανθρώπους που επιχειρούν, με τους εθελοντές και βέβαια να πούμε ότι πρέπει να σκύψουμε πάνω στο πρόβλημα και να δούμε τι έχει πάει λάθος. Γιατί αν δεν δούμε τι έχει πάει λάθος, κινδυνεύουμε αυτή η ιστορία να επαναλαμβάνεται κάθε χρόνο και αυτό είναι κάτι που πρέπει και ως πολιτικό σύστημα και η Κυβέρνηση πρωτίστως, αλλά και όλοι μας να το δούμε για να μπορέσουμε να περάσουμε σε μία άλλη σελίδα, για να μην ξαναγίνει ένα τόσο μεγάλο κακό.

Κυρίες και κύριοι συνάδελφοι, ερχόμενος στη σημερινή συζήτηση στο παρόν νομοσχέδιο, ιδίως μια τόσο κρίσιμη για τους θεσμούς και τη δημοκρατία ημέρα, όπως είναι η Ημέρα Αποκατάστασης της Δημοκρατίας, οφείλω να πω ότι η σημερινή συζήτηση ξεπερνά κατά πολύ την έννοια της συγκυρίας και συνομιλεί με τη διαχρονία. Γιατί ένα τέτοιο θέμα, όπως είναι αυτό της ψήφου των εκτός επικρατείας εκλογέων, δεν μπορεί να είναι αντικείμενο της τρέχουσας πολιτικής διαπάλης και δεν πρέπει να είναι αντικείμενο της τρέχουσας πολιτικής διαπάλης, αλλά πρέπει να προσεγγίζεται με έναν σκοπό ο οποίος θα ξεπερνά κομματικές αντιλήψεις, την αίσθηση του συμφέροντος και να κτίζει, αντίθετα, το μέλλον της χώρας και του Αποδήμου Ελληνισμού πάνω σε στέρεα θεμέλια.

Επιπλέον, ο ν.4648 στον οποίο πάμε να κάνουμε αυτή τη σημειακή, αλλά σημαντική παρέμβαση, ανήκει σε αυτό που λέμε ευρύτερα συνταγματική ύλη. Γιατί είναι ένας νόμος εκτελεστικός του Συντάγματος, αλλά και οργανωτικός καθότι ρυθμίζει τη συγκρότηση και τη λειτουργία ενός οργάνου του κράτους, όπως είναι το εκλογικό σώμα, του σημαντικότερου στην πραγματικότητα, όπως λέμε στο Συνταγματικό Δίκαιο. Γιατί μπορεί να συνιστά μεν διευκόλυνση της άσκησης του εκλογικού δικαιώματος και όχι πρωτογενή θέσπιση τέτοιου δικαιώματος, αλλά συμβάλλει καταλυτικά στη συγκρότηση και λειτουργία αυτού που θα λέγαμε εν τοις πράγμασι εκλογικό σώμα, δηλαδή των εκλογέων που πράγματι μπορούν να ψηφίζουν και ψηφίζουν.

Λυπάμαι, λοιπόν, ιδιαίτερα γιατί η Κυβέρνηση ένα τέτοιο ζήτημα συνταγματικής ύλης και ένα τέτοιο ζήτημα που πρέπει να ξεπερνά τα κομματικά τείχη, το προσεγγίζει εκ του προχείρου και με έναν τρόπο ο οποίος είναι στενά κομματικός. Καταθέτοντας μία τέτοια πρόταση στην αρχή της βουλευτικής περιόδου, με μία διάταξη θερινή, αποσπασματική, εμβαλωματική και επανερχόμενη.

Κυρίες και κύριοι συνάδελφοι, έχουμε δηλώσει ανοιχτά στην Εθνική Αντιπροσωπεία στο επίπεδο της επιτροπής ότι θα στηρίξουμε την προτεινόμενη ρύθμιση. Κάνουμε, λοιπόν, μία σειρά από παρεμβάσεις τις οποίες θα θέλαμε να ακούσετε. Μία σειρά από σκέψεις εκφράζουμε και υπομνήσεις. Να τις ακούσετε όχι για το δικό μας καλό ή τη δική μας ωφέλεια, η οποία ουδόλως θα επηρεαστεί από όσα λέμε, αλλά για το καλό της δημοκρατίας και των θεσμών.

Γνώμη μας πρώτα - πρώτα είναι πως πρέπει να δούμε τη μεγάλη εικόνα. Η παρούσα Βουλή, η οποία δύναται σε ενάμιση μόλις χρόνο από τώρα να καταστεί και προτείνουσα, έχει μπροστά της μία σειρά από πολύ σημαντικές συναινέσεις τις οποίες απαιτεί το ίδιο το Σύνταγμα για την Αναθεώρησή του. Οι συναινέσεις, όμως, αυτές δεν γίνεται να περνούν με την απλή συνήθη κυβερνητική πλειοψηφία των εκατόν πενήντα ενός Βουλευτών –εκατόν πενήντα οκτώ στην παρούσα-, αλλά απαιτούν κάτι πολύ ευρύτερο: Συνθέσεις και αυτή είναι και η παρακαταθήκη της Αναθεώρησης του Συντάγματος 2001, της συναινετικής -όπως ονομάστηκε- Αναθεώρησης, τόσο ως προς τη συγκρότηση των πλειοψηφιών, όσο και ως προς την ίδια την ουσία των ρυθμίσεων, που απαιτούν αυτό που λέμε υπερπλειοψηφίες, δηλαδή συναινέσεις, δηλαδή τη λογική μίας μεταπλειοψηφικής ή υπερπλειοψηφικής δημοκρατίας.

Τι σημαίνει, όμως, συναίνεση; Συναίνεση σημαίνει να έχει προηγηθεί γόνιμη συζήτηση και διάλογος μεταξύ των κομμάτων. Συναίνεση σημαίνει να δίνεται ο χώρος και ο χρόνος για να επιτευχθούν οι συνθέσεις. Συναίνεση σημαίνει καλή πίστη και συνδιαμόρφωση όλων των κρίσιμων παραμέτρων ενός νομοσχεδίου ή μίας αλλαγής ευρύτερης συνταγματικής. Συναίνεση δεν σημαίνει η ανακοίνωση ενός νομοσχεδίου, με έναν νόμο και ένα άρθρο άμεσα από τον Πρωθυπουργό κατά τη δευτερολογία του επί των προγραμματικών δηλώσεων, όταν κανείς άλλος δεν μπορεί να απαντήσει επί της ουσίας του ζητήματος, παίρνοντας τον λόγο και λέγοντας τις θέσεις του κόμματός του. Αυτό δεν είναι συναίνεση. Και συναίνεση δεν είναι η λογική «καταθέτουμε το ίδιο νομοσχέδιο που είχαμε καταθέσει και τότε και ελάτε να δούμε τι θα κάνετε». Αυτό δεν είναι συναίνεση. Αυτό είναι αλαζονεία, αυτό είναι προχειρότητα.

Κυρίες και κύριοι συνάδελφοι, παρακολουθώ στον δημόσιο διάλογο στελέχη της Κυβέρνησης και του κυβερνώντος κόμματος άχθονται, να αγανακτούν, γιατί τάχα από την ανακοίνωση του Πρωθυπουργού επί της δευτερολογίας του και έως την επιτροπή δεν δηλώναμε ενθουσιασμένοι με την κυβερνητική πρόταση.

Παρακολουθώ άλλους να λένε ότι τάχα είμαστε δεσμευμένοι από κάποια στάση μας στο παρελθόν.

Τέλος, παρακολουθώ -με πολύ μεγάλη μου λύπη- στελέχη του κυβερνώντος κόμματος να αναρτούν έως και φωτογραφίες της αείμνηστης Προέδρου μας, της Φώφης Γεννηματά, λέγοντας πως οποιαδήποτε άλλη στάση θα αμαύρωνε τη μνήμη της.

Κυρίες και κύριοι συνάδελφοι, υπάρχουν και όρια στην πολιτική εκμετάλλευση. Δεν είναι αυτή η πολιτική κουλτούρα στην οποία εμείς πιστεύουμε. Δεν καταθέτω τις σχετικές αναρτήσεις στα Πρακτικά, διότι δεν θέλω να προσωποποιώ. Ξέρετε πολύ καλά ποιοι τις έχουν κάνει και αν δεν ξέρετε, κακώς δεν το ξέρετε και πρέπει να το αναζητήσετε.

Στο σημείο αυτό θα ήθελα να υπενθυμίσω κάποια κρίσιμα σημεία της στάσης μας και το 2019 και το 2021. Κατά την πρώτη επιτυχή ως προς τη συγκρότηση της απαιτούμενης πλειοψηφίας των δύο τρίτων νομοθετική πρωτοβουλία και κατά τη συζήτησή της στην Ολομέλεια η αείμνηστη Φώφη Γεννηματά είχε πει ότι το νομοσχέδιο είναι η αρχή και όχι το τέλος της διαδρομής, ότι είναι με άλλα λόγια ένα μίνιμουμ, ενώ υπάρχει και ένα άλλο μάξιμουμ, το οποίο μπορούμε να επιτύχουμε.

Και βέβαια, η στάση σας τότε, κύριοι της Κυβέρνησης, ήταν λίγο διαφορετική ως προς την έννοια της συναίνεσης. Ο Πρωθυπουργός, μάλιστα, δήλωνε από τούτο εδώ το Βήμα ότι η συζήτηση στη διακομματική επιτροπή και όλη η προεργασία που προηγήθηκε, αλλά και το αποτέλεσμα το ίδιο «είναι μία νίκη του κοινοβουλευτισμού και της ενότητας, ένα υπόδειγμα συναίνεσης». Τι άλλαξε από τότε; Δεν γίνονται και τα δύο. Και το 2019 ήταν υπόδειγμα συναίνεσης και το 2023 με την ακριβώς αντίθετη λογική ως προς τη συγκρότηση της μεταπλειοψηφίας.

Και επανέρχομαι στη στάση του ΠΑΣΟΚ. Ήταν η δική μας στάση η οποία επέμεινε στην προσμέτρηση της ψήφου στο τελικό εκλογικό αποτέλεσμα. Και βέβαια, ήταν με τη δική μας επιμονή μετά από τη διαβούλευση που προστέθηκε στην παράγραφο 2 του άρθρου 34Α του προεδρικού διατάγματος 26/2012 η πρόβλεψη ότι τουλάχιστον το ένα πέμπτο των υποψηφίων του ψηφοδελτίου επικρατείας θα προέρχεται από τους εκτός επικράτειας εκλογείς και μία από τις τρεις πρώτες θέσεις.

Και τώρα πρέπει να αναρωτηθούμε: Από το 2019 μεσολάβησαν τέσσερα χρόνια, από τη νομοθετική πρωτοβουλία τη μη επιτυχή το 2021 μεσολάβησαν δύο χρόνια και δύο εκλογικές αναμετρήσεις. Έχουμε ως πολιτικό σύστημα, έχουμε ως κόμματα συνολικά, όλοι μαζί και εσείς ως Κυβέρνηση, βγάλει τα συμπεράσματά μας σε σχέση με το πώς λειτούργησε η ρύθμιση, σε σχέση με το ποια είναι τα αίτια μιας ελλιπούς λειτουργίας; Και ποια είναι η στάση του καθενός μας εν πάση περιπτώσει στο ζήτημα αυτό;

Μόλις πριν από τις προπροηγούμενες εκλογές, δηλαδή μόλις πριν από τις εκλογές του Μαΐου του 2023 και με τη Βουλή ακόμη ανοιχτή κάνατε διαρροές, κύριοι της Κυβέρνησης, ότι τάχα ήταν μικρός ο αριθμός των εκλογέων -πράγματι ήταν- αλλά και ότι τάχα αυτό σήμαινε ότι πρέπει να απαλειφθεί η πρόβλεψη για μία από τις τρεις πρώτες θέσεις του ψηφοδελτίου επικρατείας να είναι από τους απόδημους, γιατί από τόσο μικρό αριθμό εκλογέων δεν μπορεί να προέρχεται τουλάχιστον ένας Βουλευτής.

Και εσείς οι ίδιοι έρχεστε τώρα σε μία άλλη λογική να μας πείτε ότι μεταβάλατε γνώμη και δεν θα υπονομεύετε αυτό το οποίο υπονομεύσατε τότε. Να σας υπενθυμίσω ότι ήταν η δική μας σθεναρή αντίδραση που δεν σας επέτρεψε να αλλάξετε τη διάταξη.

Και βέβαια, να σας υπενθυμίσω επίσης χωρίς να προσωποποιώ ότι ως εκπρόσωπο των αποδήμων στο ψηφοδέλτιο επικρατείας σας και μάλιστα, σε μία από τις τρεις πρώτες θέσεις τοποθετήσατε εν ενεργεία Υπουργό. Πώς δηλαδή, μπορεί ένας εν ενεργεία Υπουργός να συνιστά ταυτοχρόνως και εκτός επικρατείας εκλογέα; Συνιστά αυτό πίστη στη ρύθμιση; Συνιστά ένα καλό προηγούμενο για το οποίο μπορούμε να εμπιστευθούμε ότι με μία τέτοια λογική, αν δεν αλλάξει στο επίπεδο των συναινέσεων, δεν θα βάλετε άλλα με το μυαλό σας;

Πρέπει, λοιπόν, να το ξεκαθαρίσουμε: Δεν θα δεχθούμε άλλους αιφνιδιασμούς τέτοιου τύπου στο ισχύον νομικό καθεστώς.

Κυρίες και κύριοι συνάδελφοι, στις εκλογές του Μαΐου ψήφισαν δεκαοκτώ χιλιάδες απόδημοι. Στις εκλογές του Ιουνίου δεκαεπτά χιλιάδες τριακόσιοι. Έχουμε αναλογιστεί γιατί ψήφισαν τόσοι και όχι περισσότεροι; Έχουμε ψάξει τα αίτια; Έχουμε, ας πούμε, συγκρίνει με τις Ευρωεκλογές του 2019 όπου δεν υπήρχαν οι περιορισμοί, να δούμε τι έγινε εκεί; Πόσοι απόδημοι ψήφισαν το 2019 ανά την Ευρώπη; Λιγότεροι από δώδεκα χιλιάδες.

Και για να συζητήσουμε σοβαρά τα θέματα αυτά πρέπει πρώτα να δούμε πόσοι είναι οι εγγεγραμμένοι στους εκλογικούς καταλόγους εκτός επικρατείας εκλογείς, πόσοι είναι, δηλαδή, αυτοί οι οποίοι δύνανται να εγγραφούν στους ειδικούς εκλογικούς καταλόγους; Και για να το κάνουμε αυτό πρέπει να έχουμε μία σαφή απάντηση που δεν την έχουμε, γιατί όταν σας ρωτήσαμε, μας απαντήσατε με κάτι περίεργους υπολογισμούς ελλιπούς πραγματολογικής βάσεως, ότι είναι κάπου οκτακόσιες χιλιάδες γιατί κάποιοι έχουν φύγει από τη ζωή. Δεν είναι, όμως, αυτό η λογική ενός συγκροτημένου κράτους. Γι’ αυτό προτείνουμε απογραφή των εκτός επικρατείας εκλογέων για να έχουμε μία σαφή εικόνα πρώτα πρώτα πόσοι είναι, αλλά και για να μπορούμε να απευθυνθούμε σε αυτούς, να ακούσουμε τις σκέψεις τους, τους προβληματισμούς τους, να μπορούμε ως κόμματα και ως πολιτικό σύστημα να ξέρουμε πόσοι είναι και να μην έρθετε πάλι ένα μήνα προ των επόμενων εθνικών εκλογών να μας πείτε ότι οι Βουλευτές είναι λίγοι ή πολλοί για τον αριθμό των αποδήμων γιατί έχετε κακό προηγούμενο σε αυτό.

Και, βέβαια, πρέπει να δούμε όλα αυτά τα θέματα στο επίπεδο το συνταγματικό γιατί ως προτείνουσα η παρούσα Βουλή ανοίγει τη διαδικασία της συνταγματικής Αναθεώρησης.

Θέλω να υπενθυμίσω ότι η διάταξη της παραγράφου 4 του άρθρου 54, αυτή η διάταξη, δηλαδή, που πέρασε το 2019 στη συνταγματική Αναθεώρηση και με μια ευρύτατη πλειοψηφία προκάλεσε μεν προβληματισμό νομικό σε σχέση με τη σχέση της ιδίως με το άρθρο 51 παράγραφος 3, το οποίο δεν ήταν στον κατάλογο των αναθεωρητέων, αλλά επιπλέον, όπως και να έχει το πράγμα σε σχέση με τότε, λόγω της ύπαρξης αυτού που ονομάζουμε στη νομική επιστήμη «νομοθετικό και δημοκρατικό κεκτημένο», με άλλα λόγια λόγω του γεγονότος ότι αίρονται οι περιορισμοί και επειδή αίρονται αυτή η διευκόλυνση της άσκησης δικαιώματος δεν μπορεί να αναιρείται κάθε φορά που επεκτείνεται το εκλογικό δικαίωμα. Η διευκόλυνσή του είναι ένα κεκτημένο το οποίο δεν μπορεί να πάει πίσω.

Η διάταξη, λοιπόν, του άρθρου 54 παράγραφος 4 στην έκταση που προβλέπει περιορισμούς, έστω και δυνητικά, καθίσταται κενό γράμμα, απονευρώνεται και κατά τούτο πρέπει να αναθεωρηθεί.

Άρα, λοιπόν, βλέπετε ότι πηγαίνουμε στον πυρήνα της συνταγματικής ύλης και πρέπει όλα αυτά τα θέματα να τα δούμε με μία σοβαρότητα και για την ακρίβεια με την πρέπουσα θεσμικά και δημοκρατικά και εθνικά σοβαρότητα.

Κυρίες και κύριοι συνάδελφοι, το ΠΑΣΟΚ - Κίνημα Αλλαγής έχει μία εκπεφρασμένη θέση για την ψήφο των αποδήμων, που αφορά πάγια στην άρση των περιορισμών. Αυτό αναφέρεται και στον περιορισμό των δύο ετών της παραμονής στα τελευταία τριάντα πέντε έτη που υπήρχε και βέβαια στο λεγόμενο τιμοκρατικό κριτήριο της υποβολής φορολογικής δήλωσης. Δεν είναι μία θέση απαντητική ούτε πόσο μάλλον απολογητική στη δική σας στάση. Δεν είναι μία θέση με βάση την οποία ετεροπροσδιοριζόμαστε. Είναι μία θέση αρχών, είναι μία θέση με βάση τις πάγιες πεποιθήσεις μας, αυτά που πάντα πιστεύαμε και πάντα λέγαμε για τους αποδήμους και είναι μια θέση προϊόν της γνήσιας έγνοιας μας για τους εκτός επικρατείας εκλογείς. Δεν είναι μία θέση στην οποία δήθεν μας εξαναγκάσατε. Και δεν ετεροπροσδιοριζόμαστε σίγουρα, γιατί αν ετεροπροσδιοριζόμασταν από τη δική σας στάση, η θέση μας σήμερα θα ήταν εντελώς διαφορετική.

Η θέση μας, λοιπόν, είναι θετική γιατί είναι μία θέση αρχών, είναι μία θέση δίπλα στους αποδήμους, είναι μία θέση δίπλα στους εκτός επικρατείας εκλογείς οι οποίοι θέλουμε να έχουν φωνή και να ακούγονται.

Πάντως η ψήφος μας δεν είναι λευκή επιταγή, γιατί δεν θα ανεχθούμε καμμία άλλη αλλαγή του νομοθετικού καθεστώτος δι’ αιφνιδιασμού και μέσω ανακοινώσεως. Δεν είναι αυτή η λογική στην οποία εμείς μπορούμε να προσχωρήσουμε για να συγκροτήσουμε μεταπλειοψηφίες. Και βέβαια, να μην ξεχνάμε ότι η παροχή αυτής της διευκόλυνσης του δικαιώματος του εκλέγειν δεν είναι το τέλος της διαδρομής. Δεν έχουμε κάνει ως Βουλή ό,τι θα μπορούσαμε για τους αποδήμους. Αν το πιστέψουμε αυτό, θα είναι ένα πολύ μεγάλο λάθος, γιατί χρειάζονται πολύ ουσιαστικότερες παρεμβάσεις σε άλλα επίπεδα -η ελληνική εκπαίδευση, η ελληνομάθεια, τα ελληνικά σχολεία- και πάνω απ’ όλα πρέπει να δούμε το ζήτημα συνολικά και σε όλες του τις εκφάνσεις.

Και πάνω απ’ όλα, πρέπει να δούμε το ζήτημα συνολικά και σε όλες του τις εκφάνσεις. Δεν ξεχνούμε ότι υπάρχει η γενιά του brain drain. Οι νέοι οι οποίοι έφυγαν από την χώρα στα δύσκολα χρόνια της κρίσης και πρέπει να διασφαλίσουμε ότι θα υπάρχουν οι προϋποθέσεις, ώστε αυτοί που θέλουν να γυρίσουν, να μπορούν να γυρίσουν. Γιατί θα είναι μία πολύ μεγάλη προστιθέμενη αξία για τη χώρα μας και τη δυναμική της.

Τέλος, επιτρέψτε μου μία προσωπική αναφορά. Για τους περισσότερους από εμάς εδώ, το θέμα αυτό είναι ένα γενικό και εθνικό, βέβαια, πολύ σοβαρό θέμα. Για κάποιους, όμως, από εμάς, αλλά και για μένα προσωπικά, είναι και ένα βαθιά προσωπικό θέμα. Γιατί για εμάς που κάναμε τα πρώτα βήματά μας ακαδημαϊκά και επαγγελματικά στο εξωτερικό, που ήμασταν έξω κάποια από τα δύσκολα χρόνια της κρίσης, όλοι αυτοί οι άνθρωποι, οι εκτός επικρατείας εκλογείς, δεν είναι ένας αριθμός. Μέσα τους βρίσκονται οι φίλοι μας, οι άνθρωποι με τους οποίους μεγαλώσαμε, δουλέψαμε, μορφωθήκαμε μαζί και τους οποίους θέλουμε γρήγορα πίσω κοντά μας.

Είναι βαθιά προσωπικό, λοιπόν. Και σε αυτούς οφείλουμε να πούμε ότι η σημερινή συζήτηση για την παροχή αυτής της διευκόλυνσης, δεν είναι το τέλος, αλλά είναι η αρχή της διαδρομής. Για την ενεργοποίηση των Ελλήνων του εξωτερικού και για την ενδυνάμωση της θέσης τους και της σχέσης τους με την πατρίδα μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Τον λόγο έχει ο ειδικός αγορητής του Κομμουνιστικού Κόμματος Ελλάδας ο κ. Ιωάννης Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ πολύ, κύριε Πρόεδρε.

Αυτές τις ημέρες ζούμε τον οριστικό και αμετάκλητο ενταφιασμό όλης αυτής της κυβερνητικής προπαγάνδας, περί επιτελικού κράτους. Ένα κράτος που για μία ακόμα χρονιά, είναι εντελώς γυμνό, απροετοίμαστο, χωρίς κανέναν αντιπυρικό σχεδιασμό, χωρίς αποτελεσματικά μέτρα, μέσα, υποδομές και πρόληψη. Ένα κράτος που παίρνει πυροσβέστες, για να τους κάνει οδηγούς του ΕΚΑΒ. Αυτό είναι το νομοσχέδιο το μεθαυριανό.

Ένα κράτος που έχει αφήσει κρίσιμες υπηρεσίες, όπως είναι οι δασικές υπηρεσίες, χωρίς εργαζόμενους. Ολόκληρο το Δασαρχείο Λαυρίου, που θα έπρεπε να είχε πενήντα δασεργάτες, δεν έχει ούτε έναν. Ένα κράτος που καμαρώνει για τα ρεκόρ στον τουρισμό και την ίδια ακριβώς στιγμή, ακόμα και στους πιο δημοφιλείς τουριστικούς προορισμούς στη Ρόδο, στην Κέρκυρα κ.λπ. δεν υπάρχουν μέσα και υποδομές για να προστατεύσουν τους κατοίκους, τους εργαζόμενους, τους επισκέπτες, με αποτέλεσμα να παρακολουθούμε όλες αυτές τις εικόνες των εκκενώσεων, λες και βρισκόμαστε σε εμπόλεμη ζώνη.

Αλλά και ένα κράτος που επιτρέπει, αν δεν προτρέπει, εργολάβους να εκτελούν κυριακάτικα εργασίες, να απασχολούν εργαζόμενους εν μέσω καύσωνα, χωρίς μέσα προστασίας και με αποτέλεσμα οι γέφυρες να πέφτουν και οι άνθρωποι να σκοτώνονται. Μιλάμε για το αστικό κράτος, που όχι απλά δεν μπορεί να προστατεύσει τις λαϊκές ανάγκες, αλλά ουσιαστικά μιλάμε για έναν σεσημασμένο, κατά συρροή εγκληματία, σε βάρος και της ανθρώπινης ζωής και των εργατικών λαϊκών αναγκών.

Σε σχέση με το παρόν νομοσχέδιο, κυρία Υπουργέ, κυρίες και κύριοι Βουλευτές, εμείς θα κάνουμε ό,τι περνάει από το χέρι μας και εδώ στη Βουλή και μετά από την ολοκλήρωση της διαδικασίας, για να εξηγήσουμε στον ελληνικό λαό, αλλά να εξηγήσουμε και στους απόδημους, τι κινδύνους διαμορφώνει το συγκεκριμένο νομοσχέδιο, ενάντια σε όλα αυτά που η Κυβέρνηση προσπαθεί να συγκαλύψει.

Τι κάνει η Κυβέρνηση; Φέρνει ένα νομοσχέδιο που καταργεί κάθε προϋπόθεση, κάθε κριτήριο από αυτά που είχαν τεθεί με το νόμο του 2019 για τη διευκόλυνση της άσκησης του εκλογικού δικαιώματος των αποδήμων. Είναι άλλο ζήτημα να μιλήσουμε για το αν πρέπει να γίνουν βελτιώσεις στον συγκεκριμένο νόμο του 2019, με βάση και την εμπειρία που υπήρχε από τις τελευταίες εκλογές και είναι εντελώς διαφορετικό αυτό που κάνει η Κυβέρνηση, η οποία ουσιαστικά διαμορφώνει ένα εκλογικό σώμα εν δυνάμει ανυπολόγιστο, απροσδιόριστο και το πιο σημαντικό ένα εκλογικό σώμα που θα συμπεριλαμβάνει και ψηφοφόρους που δεν έχουν κανέναν απολύτως οικονομικό και κοινωνικό δεσμό με την Ελλάδα. Ψηφοφόρους που μπορεί να μην έχουν έρθει ποτέ στην Ελλάδα. Να μην έχουν επισκεφτεί ποτέ τη χώρα μας.

Ψηφοφόρους που διαμορφώνουν κριτήριο, αντίληψη και συνείδηση, με βάση τις κοινωνικές και πολιτικές συνθήκες, κάτι που είναι απολύτως λογικό -απολύτως λογικό!- με βάση τις κοινωνικές και πολιτικές συνθήκες άλλων χωρών, άλλων κοινωνιών, στις οποίες ζουν και με τις οποίες έχουν συνδέσει τη ζωή τους. Και το πιο σημαντικό, ψηφοφόροι που δεν θα υφίστανται καμμία απολύτως συνέπεια από την όποια πολιτική τους επιλογή. Και για να το πούμε πιο απλά, για να το καταλάβει και ο κόσμος που παρακολουθεί αυτή τη συζήτηση και ενδεχομένως, δεν γνωρίζει αναλυτικά αυτά τα ζητήματα, αν δεν υπάρχουν κριτήρια και προϋποθέσεις, τις κοινωνικές και πολιτικές εξελίξεις στη χώρα μας, θα τις συνδιαμορφώνουν και ψηφοφόροι που δεν θα έχουν κανένα απολύτως αντίκτυπο από αυτές.

Για παράδειγμα για τις εργασιακές σχέσεις, το αν κάποιος δουλεύει οκτώ, εννέα ή δέκα ώρες, θα το συνδιαμορφώνουν ψηφοφόροι, οι οποίοι δεν εργάζονται στην Ελλάδα. Το ποιο θα είναι το ύψος της σύνταξης ή ο εργάσιμος βίος, θα το συνδιαμορφώνουν ψηφοφόροι που δεν παίρνουν σύνταξη στην Ελλάδα. Το τι παιδεία και υγεία υπάρχει, θα το συνδιαμορφώνουν και ψηφοφόροι που δεν επισκέπτονται ελληνικά σχολεία και νοσοκομεία. Το τι φορολογία πληρώνουν οι Έλληνες πολίτες, θα το συνδιαμορφώνουν και ψηφοφόροι που δεν πληρώνουν και δεν θα πληρώσουν ποτέ φόρους στη χώρα μας. Το τι εξωτερική πολιτική θα υπάρχει, τι πολιτική άμυνας, θα το συνδιαμορφώνουν και ψηφοφόροι, οι οποίοι ποτέ δε θα κληθούν να υπερασπιστούν τα σύνορα αυτής της χώρας. Και πάρα-πάρα πολλά ακόμα.

Αυτό, κυρία Υπουργέ, κυρίες και κύριοι της Κυβέρνησης και των άλλων κομμάτων που στηρίζουν το συγκεκριμένο νομοσχέδιο, θα πρέπει να το πείτε έτσι στον ελληνικό λαό, στους εργαζόμενους, για να ξέρουν τι ακριβώς ψηφίζεται σήμερα. Κανένας, φυσικά, δεν αμφισβητεί την αγάπη αυτών των ανθρώπων, των αποδήμων, οι οποίοι έχουν ελληνική καταγωγή, έχουν συναισθηματικούς δεσμούς, έχουν νοσταλγία, νιώθουν περήφανοι γι’ αυτή τους την καταγωγή. Είναι, όμως, άλλο πράγμα ένας συναισθηματικός και ψυχικός δεσμός και είναι εντελώς διαφορετικό ο πραγματικός κοινωνικός και οικονομικός δεσμός, που θα έπρεπε να υπάρχει για την απόδοση ενός δικαιώματος, όπως είναι το δικαίωμα συμμετοχής στους ειδικούς εκλογικούς καταλόγους του εξωτερικού.

Δεν είναι επομένως απλά μια διευκόλυνση, είναι ένα δικαίωμα που αποκτούν, χωρίς πολλοί από αυτούς που δεν έχουν κανένα δεσμό με τη χώρα, να έχουν καμμία απολύτως υποχρέωση και αυτή η σχέση δικαιώματος και υποχρέωσης δεν είναι μία αντίληψη -κύριε Θεοδωρικάκο, που είπατε πριν για οπισθοδρόμηση και για ιδεοληψίες- του ΚΚΕ. Το να υπάρχει συνδετική σχέση δικαιώματος και υποχρέωσης, είναι η ίδια η λογική ακόμα και του Αστικού Δικαίου, του αστικού δικαιώματος. Είναι στοιχείο της ίδιας της κοινής λογικής, η οποία μάλιστα έχει γίνει πάρα πολλές φορές αποδεκτή και από την πάγια νομολογία του Ευρωπαϊκού Δικαστηρίου Δικαιωμάτων του Ανθρώπου σε πάρα πολλές υποθέσεις και ορισμένες από αυτές αφορούσαν και στη χώρα μας και στο Ηνωμένο Βασίλειο. Θα μιλήσουν αναλυτικά γι’ αυτό και οι επόμενοι Βουλευτές του ΚΚΕ.

Τι λέει η νομολογία του Ευρωπαϊκού Δικαστηρίου Δικαιωμάτων του Ανθρώπου, σε σχέση με αυτό το ζήτημα; Όσον αφορά στους περιορισμούς στο δικαίωμα ψήφου των αποδήμων επί τη βάσει του κριτηρίου της κατοικίας, τα θεσμικά όργανα της σύμβασης -της ευρωπαϊκής σύμβασης εννοεί- έχουν δεχθεί στο παρελθόν, ότι μπορεί να αιτιολογούνται από διάφορους παράγοντες.

Πρώτον, το τεκμήριο ότι οι πολίτες που δεν κατοικούν εντός της επικράτειας, δεν επηρεάζονται τόσο άμεσα ή διαρκώς από τα καθημερινά προβλήματα της χώρας τους και έχουν λιγότερη πληροφόρηση γι’ αυτά.

Δεύτερον, το γεγονός ότι οι πολίτες που δεν κατοικούν εντός της επικράτειας, έχουν μικρότερη επιρροή στην επιλογή των υποψηφίων ή τη διαμόρφωση των εκλογικών τους προγραμμάτων.

Τρίτον, τη στενή σχέση μεταξύ του δικαιώματος ψήφου στις βουλευτικές εκλογές και του να επηρεάζεται κάποιος άμεσα από τις αποφάσεις των πολιτικών οργάνων που εκλέγονται με αυτόν τον τρόπο.

Και τέταρτον, την εύλογη έγνοια του νομοθέτη, να περιορίσει την επιρροή των πολιτών που ζουν στο εξωτερικό, στις εκλογές επί ζητημάτων τα οποία ενώ είναι κατά κοινή ομολογία θεμελιώδη, αφορούν κατά κύριο λόγο σε άτομα που ζουν εντός της χώρας.

Αυτή είναι η νομολογία, κύριε Λιβάνιε, κυρία Κεραμέως, κύριε Θεοδωρικάκο του Ευρωπαϊκού Δικαστηρίου Δικαιωμάτων του Ανθρώπου και εσείς νομοθετείτε εναντίον αυτής της νομολογίας και εμάς που την επικαλούμαστε, μας αποκαλείτε ότι είναι ιδεοληπτικές θέσεις και οπισθοδρομικές.

Το πιο χαρακτηριστικό παράδειγμα αυτού που λέει το ΚΚΕ είναι αυτό που αναφέρθηκε πριν σε σχέση με τη συμμετοχή των αποδήμων στις τελευταίες Ευρωεκλογές του 2019. Εκεί δεν υπήρχε κανένα κριτήριο. Δεν υπήρχε κριτήριο ουσιαστικής φύσης, δηλαδή ελάχιστος χρόνος παραμονής, δεσμός, κ.λπ.. Υπήρχε μόνο ένα κριτήριο για όσους βρίσκονταν εντός χωρών της Ευρωπαϊκής Ένωσης. Ποιο ήταν αυτό το κριτήριο; Ήταν ότι ο ψηφοφόρος θα έπρεπε να επιλέξει αν θα ψηφίσει την ελληνική λίστα των ευρωεκλογών ή αν θα ψηφίσει την γερμανική, τη γαλλική, την ιταλική και ούτω καθεξής.

Τι μας είπαν οι απόδημοι κατά τη διάρκεια της ακρόασης φορέων, όχι μόνο προχθές και τα προηγούμενα χρόνια όταν γίνονταν αντίστοιχες συζητήσεις; Μας είπαν ότι εμείς -και καλά κάνουν αυτοί οι άνθρωποι- επιλέγουμε να ψηφίζουμε τη λίστα των Γερμανών, των Γάλλων, των Σουηδών, των Δανών Ευρωβουλευτών γιατί από αυτή την επιλογή εξαρτάται η ζωή μας. Και γι’ αυτόν τον λόγο στις τελευταίες ευρωεκλογές ψήφισαν δώδεκα χιλιάδες. Αυτό είναι ένα στοιχείο για ποιον λόγο πρέπει να υπάρχουν προϋποθέσεις και κριτήρια όσον αφορά στη διευκόλυνση των εκλογέων του εξωτερικού.

Τι απαντά η Κυβέρνηση σε όλα αυτά; Υποκρισία, υπεκφυγές, κηρύγματα περί ενιαίου και αδιαίρετου Ελληνισμού, ψέματα ή μισές αλήθειες που θα τις πούμε παρακάτω.

Υποκρισία νούμερο ένα: Λέει η Κυβέρνηση ότι με αυτόν τον τρόπο δείχνει τον σεβασμό της και δίνει φωνή στους Έλληνες απόδημους. Αυτό λέει η Κυβέρνηση όταν αυτό το κόμμα που κυβερνά μαζί με το ΠΑΣΟΚ, μαζί με τον ΣΥΡΙΖΑ τα προηγούμενα χρόνια ήταν αυτοί που με τις πολιτικές τους έδιωξαν αυτόν τον κόσμο. Τον διώξατε αυτόν τον κόσμο και έχετε το θράσος σήμερα να μιλάτε για σεβασμό στους απόδημους;

Να μην μιλήσουμε, φυσικά, για τα μεταναστευτικά κύματα της δεκαετίας του ’60 και του ’70, τότε που οι πολιτικοί σας πρόγονοι τα αποκαλούσαν ευλογία διά τον τόπο. Η μετανάστευση είναι ευλογία διά τον τόπο, έλεγαν. Και όχι μόνο τους διώξετε, αλλά και με τις πολιτικές που εφαρμόσαμε σε μία σειρά ζητήματα διευρύνατε και τα προβλήματα αυτών των ανθρώπων. Για τι να μιλήσουμε; Να μιλήσουμε για την ελληνόγλωσση εκπαίδευση με τα ελληνικά σχολεία να κλείνουν, με προσωπικό να μην υπάρχει, με τα τμήματα ελληνόγλωσσης εκπαίδευσης που φυτοζωούν, με την αποψίλωση των διπλωματικών αρχών, πρεσβεία, προξενεία με αποτέλεσμα ένας απόδημος, ένας Έλληνας μετανάστης για μία απλή πράξη, για ένα πιστοποιητικό που μπορεί να χρειάζεται να πρέπει να περιμένει ή να πρέπει να διανύσει εκατοντάδες χιλιόμετρα για να το αποκτήσει; Να, λοιπόν, η υποκρισία σας. Τώρα έρχεστε και το παίζετε προστάτες αυτών των ανθρώπων; Όχι. Τους αντιμετωπίζετε απλά ως κουκιά. Αυτό κάνετε. Τους αντιμετωπίζετε ως κουκιά.

Υποκρισία νούμερο δύο: Λέει η Κυβέρνηση ότι παίρνει μέτρα διευκόλυνσης, γιατί καθίσταται δυσχερής η συμμετοχή για ένα μεγάλο μέρος των εκλογέων. Και μιλάμε για την Κυβέρνηση της Νέας Δημοκρατίας -παρόμοια στάση στο ζήτημα αυτό είχαν και οι προηγούμενες κυβερνήσεις- που αρνήθηκε πεισματικά τις προτάσεις του ΚΚΕ, μαζικών φορέων, σωματείων για να διευκολυνθούν οι Έλληνες εργαζόμενοι, οι οποίοι δούλευαν την περίοδο των εκλογών σε νησιά, σε άλλους τόπους από τον τόπο καταγωγής τους που ήταν εγγεγραμμένοι στους εκλογικούς καταλόγους και δεν πήρατε κανένα μέτρο. Γιατί υπάρχουν δύο μέτρα και δύο σταθμά; Γιατί διευκόλυνση για απόδημους που δεν έχουν κανένα δεσμό με τη χώρα και όχι διευκόλυνση για τους εργαζόμενους που ζουν στη χώρα, που παράγουν στη χώρα, που υφίσταται τις συνέπειες των πολιτικών που ασκούνται στη χώρα και που απλά τυχαίνει την ημέρα των εκλογών να δουλεύουν σε κάποιο νησί; Κουκιά είπαμε. Δύο μέτρα και δύο σταθμά, γιατί τους αντιμετωπίζετε ως κουκιά.

Υποκρισία νούμερο τρία και η πιο σημαντική: Λέει η Κυβέρνηση ότι η διευκόλυνση αφορά μόνο σε όσους είναι ήδη εγγεγραμμένοι στους εκλογικούς καταλόγους. Τι δεν λέει, όμως, η Κυβέρνηση; Δεν λέει ότι σύμφωνα με το δίκαιο του αίματος, που ισχύει στη χώρα μας για την απόκτηση ελληνικής ιθαγένειας, ο Έλληνας υπήκοος προσδιορίζεται από τα γονίδιά του και όχι από την ουσιαστική σχέση με τη χώρα. Αυτή τη στιγμή οι εγγεγραμμένοι είναι, όπως λέτε και όντως μπορεί να είναι έτσι δεν έχουμε στοιχεία να το επιβεβαιώσουμε, επτακόσιες, οκτακόσιες χιλιάδες, όμως με το υφιστάμενο δίκαιο ιθαγένειας, που είναι το δίκαιο του αίματος, αυτός ο αριθμός των εγγεγραμμένων μπορεί να διευρυνθεί και να πάει και δύο και τρία εκατομμύρια σύμφωνα με αυτά που εσείς λέτε, που έχετε αναρτήσει στο Υπουργείο Εσωτερικών, που λέτε ότι αν κάποιος είναι απόγονος ενός ελληνικής καταγωγής δεύτερης, τρίτης, τέταρτης γενιάς μετανάστης μπορεί να αποκτήσει πάρα πολύ απλά την ελληνική ιθαγένεια και να εγγραφεί αυτομάτως στους εκλογικούς καταλόγους.

Και μάλιστα, βγαίνουν και ορισμένοι και παίζουν και τον κυβερνητικό λαγό σε αυτή την ιστορία και η Πλεύση Ελευθερίας και τα ακροδεξιά κόμματα και ορισμένοι κυβερνητικοί Βουλευτές. Ναι, λέει, γιατί και τρία εκατομμύρια και τέσσερα εκατομμύρια να ψηφίζουν όλοι αυτοί. Βεβαίως, αυτό κάνετε. Αυτόν τον δρόμο δυνητικά ανοίγετε.

Βρέθηκαν, μάλιστα και κυβερνητικοί Βουλευτές στη συζήτηση στην επιτροπή και συγκεκριμένα ο κ. Πλεύρης, ο οποίος είπε το εξής φοβερό. Είπε ότι αν κάποιος είναι τρίτης και τέταρτης γενιάς μετανάστης και αποκτήσει την ελληνική ιθαγένεια, είναι κομμάτι του ελληνικού λαού.

Δηλαδή, ο Ελληνοαμερικανός που είναι εκατό χρόνια η οικογένειά του στην Αμερική, ο Αμερικανός Πρέσβης, είναι κομμάτι του ελληνικού λαού; Δεν είναι του αμερικάνικου λαού ή είναι κομμάτι και των δύο λαών; Καταλαβαίνετε τι λέτε και τι επικίνδυνους δρόμους ανοίγετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας, κύριε Πρόεδρε, για πολύ λίγο.

Απέναντι, λοιπόν, σε όλα αυτά υπάρχει καθαρή θέση, η συνεπής, η θέση αρχών του ΚΚΕ, που δεν πρέπει να συγχέεται με τη θέση του ΣΥΡΙΖΑ. Ο ΣΥΡΙΖΑ λέει κάτι άλλο. Ο ΣΥΡΙΖΑ λέει να ψηφίζουν όλοι αυτοί, τα τρία εκατομμύρια, κ.λπ., να εκλέγουν κάποιους απόδημους, απλά το αποτέλεσμα αυτής της ψήφου να μη συμπεριλαμβάνεται στο εκλογικό αποτέλεσμα.

Εμείς δεν λέμε αυτό. Και μάλιστα, με τι δικαιολογία το λέει ο ΣΥΡΙΖΑ; Γιατί, λέει, η ομογένεια δεν πρέπει να εντάσσεται στις εσωτερικές πολιτικές αντιπαραθέσεις. Γιατί να μην εντάσσεται; Τι είναι η ομογένεια; Είναι κάτι άλλο; Δεν έχει κοινωνική διαστρωμάτωση, ταξική διαστρωμάτωση, όπως έχει ο ελληνικός λαός; Βεβαίως και πρέπει να εντάσσεται και στην αντιπαράθεση και στην ταξική πάλη, λέμε εμείς, όμως, με ορισμένα κριτήρια. Και τα κριτήρια αυτά που βάζουμε εμείς διαμορφώνουν ένα εκλογικό σώμα με βάση δεσμούς, παραμονή ελάχιστος χρόνος, κ.λπ., που προσομοιάζουν με τις συνθήκες ζωής του ελληνικού λαού. Και αυτά τα κριτήρια δεν απέτυχαν, όπως λέτε. Αυτά τα κριτήρια τα υπονομεύσατε με διάφορους τρόπους, τους οποίους τους εξηγήσαμε στην επιτροπή και δεν χρειάζεται να τους επαναλάβω.

Θα ήθελα να πω και κάτι τελευταίο που είναι και το πιο σημαντικό. Τα κριτήρια αυτά που έθεσε το ΚΚΕ υπάρχουν σε πάρα πολλές χώρες, ευρωπαϊκές χώρες και χώρες εκτός Ευρώπης. Υπάρχουν στη Γερμανία, υπάρχουν στη Δανία, υπάρχουν και στην Αυστραλία και μάλιστα, πιο αυστηρά από αυτά που υπάρχουν στον νόμο του 2019, γιατί εδώ έχετε καταθέσει και μία εκλογική έκθεση που λέτε ότι: «πήραμε υπ’ όψιν μας τις συναφείς πρακτικές». Τίποτα δεν πήρατε υπ’ όψιν σας.

Θα κάνω εδώ μία παρένθεση.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κύριε συνάδελφε σας παρακαλώ.

**ΙΩΑΝΝΗΣ ΓΚΙΟΚΑΣ:** Τελειώνω, κύριε Πρόεδρε. Έχει ενδιαφέρον αυτό που θα αναφέρω.

Είπε ο κ. Λιβάνιος στην επιτροπή ότι υπάρχουν χώρες που βάζουν προϋποθέσεις με μία κλιμάκωση και υπάρχουν και χώρες στις οποίες είναι ελεύθερο το σύστημα. Αυτό είναι η μισή αλήθεια, κύριε Λιβάνιε, και η μισή αλήθεια είναι ένα μεγάλο ψέμα. Γιατί; Γιατί δεν λέτε το εξής: Τι κάνουν οι χώρες οι οποίες έχουν προφίλ αποδήμων ίδιο με αυτό της χώρας μας; Δεν μας ενδιαφέρει εμάς μία χώρα, όπως είναι η Ελβετία που μπορεί να έχει ελάχιστους απόδημους. Εμάς μας ενδιαφέρουν άλλες χώρες, που έχουν προφίλ αποδήμων, όπως η Ελλάδα. Και αυτές, η Ιρλανδία, το Ισραήλ, κ.λπ., αν το δούμε -που δεν λέμε να πάμε σε τέτοιες μεθόδους- απαγορεύουν εντελώς την ψήφο των αποδήμων.

Επίσης, πρέπει να πείτε ακόμα και αυτές οι χώρες, οι οποίες δεν έχουν κανένα περιορισμό, τι δίκαιο ιθαγένειας έχουν;

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ να ολοκληρώστε.

**ΙΩΑΝΝΗΣ ΓΚΙΟΚΑΣ:** Τελειώνω, κύριε Πρόεδρε. Τι εκλογική νομοθεσία έχουν αυτές οι χώρες;

Ήθελα να πω κι άλλα, κύριε Πρόεδρε.

Εννοείται ότι για όλους αυτούς τους λόγους και για άλλους που θα αναπτύξουμε και οι υπόλοιποι Βουλευτές του ΚΚΕ καταψηφίζουμε το συγκεκριμένο σχέδιο νόμου και θα ενημερώσουμε όσο μπορούμε τον ελληνικό λαό για τους κινδύνους. Και να ξέρετε ότι υπάρχει πάρα πολύς κόσμος –και δικοί σας ψηφοφόροι- που συμφωνούν με αυτή την κριτική του ΚΚΕ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Τον λόγο έχει ο ειδικός αγορητής από τους Σπαρτιάτες, ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υπουργέ, κυρίες και κύριοι Βουλευτές, είναι ευτυχές για μένα να αγορεύω για πρώτη φορά ως ειδικός αγορητής για ένα νομοσχέδιο το οποίο σχετίζεται με τον απόδημο Ελληνισμό. Πριν, όμως, ξεκινήσω, θα ήθελα να πω πως συμπαριστάμεθα όλοι στους πληττόμενους Έλληνες από τις φωτιές στη Ρόδο και τα άλλα μέρη της Ελλάδος και ευχόμεθα να έχει αίσιο τέλος η περιπέτειά τους.

Επί της ουσίας, θα ήθελα να πω πως, με αφορμή το νομοσχέδιο αυτό εδώ, ακούστηκαν πάρα πολλά αρνητικά για τους Έλληνες του απόδημου Ελληνισμού. Ακούσαμε για «μπρούκληδες», για άτομα τα οποία δεν έχουν σχέση με την Ελλάδα, για άτομα τα οποία είναι αποκομμένα, για άτομα τα οποία δεν φορολογούνται.

Σας πληροφορώ, λοιπόν, από την πείρα μου, επειδή έχω φίλους και συγγενείς, ότι, όχι μόνο σχετίζονται πολύ με την Ελλάδα, αλλά έχουν και άρρηκτους δεσμούς. Είναι άτομα τα οποία έφυγαν στο εξωτερικό τσακισμένοι και διωγμένοι από το σύστημα, από τα μνημόνια και από την οικονομική κρίση. Είναι άτομα τα οποία είναι ομογενείς δεύτερης και τρίτης γενιάς, όμως, έχουν ελληνικότατη συνείδηση, μιλάνε στα ελληνικά και έχουν και ελληνική παιδεία. Είναι επίσης απόδημοι -γνωρίζω προσωπικά παραδείγματα- οι οποίοι μπορεί να έφυγαν πριν από πενήντα χρόνια στο εξωτερικό, όμως, ακόμη και σήμερα θέλουν να έρθουν στην Ελλάδα να ταφούν εδώ, να είναι η τελευταία τους κατοικία.

Και τέλος, θεωρώ ότι υπάρχει και κάτι οξύμωρο. Δεν μπορούμε να είμαστε περήφανοι για τον Ζάππα, που έχτισε το Ζάππειο, για τον Βαρβάκη, που έχτισε τη Βαρβάκειο, αλλά και για τους Ελληνοαμερικάνους που μπλοκάρουν την αγορά των F-16 στο Κογκρέσο και την ίδια στιγμή να λέμε ότι «ναι μεν είστε Έλληνες, θέλουμε τη βοήθειά σας στο εξωτερικό, όμως δεν επιθυμούμε να είστε τμήμα του εθνικού κορμού και της εκλογικής διαδικασίας».

Επί του νομοσχεδίου, θα ήθελα να πω πως το συγκεκριμένο νομοσχέδιο πράγματι διορθώνει μια αβλεψία του ν.4648, με την οποία για μένα είχαν επιβληθεί παράλογοι περιορισμοί στην εκλογική διαδικασία. Θεωρώ πως θα έπρεπε εξαρχής να είχαν αρθεί οι περιορισμοί -εξαρχής- και όχι να κάνουμε σήμερα αυτή τη ζήτηση.

Θα ήθελα. επίσης. να πω πως, παρά το γεγονός ότι συμφωνούμε επί της αρχής με το νομοσχέδιο, έχουμε κάποιες ενστάσεις για κάποιες αβλεψίες. Έχουν γίνει κάποιες παραλείψεις.

Πρώτα απ’ όλα, δεν προβλέπεται πουθενά στο νομοσχέδιο κάποια μέθοδος απογραφής. Δεν γνωρίζουμε. Δηλαδή. πόσοι και ποιοι είναι οι απόδημοι Έλληνες. Επίσης, δεν προβλέπεται πουθενά η δημιουργία ειδικών εκλογικών καταλόγων εξωτερικού, αλλά και ταυτόχρονα η εκκαθάριση των εκλογικών καταλόγων, για να γνωρίζουμε τι συμβαίνει.

Επίσης, δεν προβλέπεται πουθενά η δημιουργία εκλογικών περιφερειών του εξωτερικού, ώστε να μπορούν οι απόδημοι Έλληνες να εκλέγουν απόδημους Έλληνες.

Ένα άλλο πάρα πολύ σημαντικό είναι ότι δεν βλέπουμε πουθενά τον τρόπο με τον οποίο θα ψηφίζουν οι Έλληνες του εξωτερικού. Και εξηγούμαι. Ένας εκλογέας, ένας Έλληνας του εξωτερικού, ο οποίος κατοικεί μακριά, χιλιάδες χιλιόμετρα από το εκλογικό κέντρο και τα προξενεία, πώς θα ψηφίζει; Το έχουμε διευκρινίσει; Εμείς, λοιπόν, προτείνουμε κάτι που δεν προβλέπεται, τη λεγόμενη «επιστολική ψήφο».

Και εδώ θα σταθώ. Επειδή ακούστηκαν πάρα πολλές ενστάσεις περί νοθείας, περί αλλοίωσης, εμείς δεν προτείνουμε την επιστολική ψήφο χωρίς προϋποθέσεις, αλλά να υπάρχουν τα λεγόμενα «εχέγγυα ασφαλείας». Δηλαδή, να προβλέπεται η επιστολική ψήφος στις χώρες όπου οι ταχυδρομικές εταιρείες είναι ασφαλείς και αξιόπιστες. Να προβλέπεται συγκεκριμένος τρόπος. Να αποστέλλεται μ’ έναν φάκελο συγκεκριμένου μεγέθους, να παραλαμβάνεται από συγκεκριμένη υπηρεσία, από τους δικαστικούς αντιπροσώπους, να φυλάσσεται εκεί και να συντάσσεται ειδική έκθεση παραλαβής. Να συνοδεύεται από μία δήλωση του ατόμου που ψηφίζει, η οποία θα προβλέπεται από το γνήσιο της υπογραφής από την αρμόδια αρχή της χώρας που ψηφίζει. Επίσης, θα πρέπει να προβλέπεται κάποιο έγγραφο ταυτοποίησης, να ξέρουμε ποιος είναι. Δεν είναι απαραίτητο, λοιπόν, να φοβόμαστε την επιστολική ψήφο. Πρέπει, όμως, να προτείνουμε την επιστολική ψήφο με κάποια εχέγγυα ασφαλείας. Αυτό δεν το είδα.

Επίσης, θα πρέπει να πω και το εξής. Όλες αυτές οι παραλείψεις είναι απόρροια, είναι αποτέλεσμα της σπουδής και της βιασύνης με την οποία έφερε η Κυβέρνηση αυτό το νομοσχέδιο, ένα νομοσχέδιο μείζονος σημασίας, ένα νομοσχέδιο εθνικής σημασίας, το οποίο, όμως, δυστυχώς ήρθε με πάρα πολύ μεγάλη βιασύνη.

Είχα πει και στην επιτροπή, κυρία Υπουργέ, ότι δεν θέλω έναν νόμο και ένα άρθρο. Θέλω περισσότερα άρθρα. Θέλω περισσότερες διευκρινίσεις επί πολλών ζητημάτων. Αυτό εμείς δεν το είδαμε.

Θα θέλαμε κάποια στιγμή να φέρετε ένα πληρέστερο νομοσχέδιο, να ρυθμίζονται πάρα πολλά επιμέρους ζητήματα, διότι, δυστυχώς, έχω λάβει πάρα πολλά μηνύματα από Έλληνες του εξωτερικού και από ομογενείς που μου λένε ότι: «Έχουμε αγωνία. Πώς θα ψηφίζουμε; Πώς θα γίνεται η διαδικασία; Θα έχουμε εχέγγυα ασφαλείας; Δεν θα υπάρξει αλλοίωση του αποτελέσματος;».

Αυτά όλα, κυρία Υπουργέ, θα θέλαμε να ρυθμίζονται στο νομοσχέδιο. Και όχι να έρχεται βιαστικά και για λόγους –να το πω έτσι- πολλές φορές επικοινωνιακούς ένα νομοσχέδιο που, ναι μεν είναι μείζονος σημασίας, ναι μεν συμφωνούμε επί της αρχής, όμως, θα θέλαμε και κάποιες προσθήκες, κάποιες διορθώσεις. Διότι αλλιώς κινδυνεύουμε να δημιουργήσουμε πάρα πολλές στρεβλώσεις.

Εμείς, λοιπόν, ως Σπαρτιάτες προτείνουμε τα εξής. Θα θέλαμε να λάβετε σοβαρά υπ’ όψιν όλες αυτές τις προσθήκες και τις τροποποιήσεις που προτείναμε. Γι’ αυτόν τον λόγο, ενώ πράγματι στην αρχή είχαμε πει ότι θα το υπερψηφίσουμε, βλέποντας αυτές τις ελλείψεις, προς το παρόν εμμένουμε στο «παρών». Θέλουμε να γίνουν τροποποιήσεις, να γίνουν προσθήκες και, στη συνέχεια, αν ληφθούν υπ’ όψιν και το προσέξετε, τότε θα το υπερψηφίσουμε. Μέχρι τότε, όμως, είμαστε στο «παρών».

Θα ήθελα να πω και το εξής, πως δεν θέλουμε επ’ ουδενί να θεωρηθεί πως το «παρών» θεωρείται άρνηση στην ψήφο των Ελλήνων του εξωτερικού. Διότι εμείς θεωρούμε ότι αποτελούν όλοι τέκνα της μητέρας Ελλάδας, όλοι είναι μαζί, Έλληνες του εσωτερικού και του εξωτερικού ενωμένοι, δεν μας ενδιαφέρει η διαίρεση σε δύο κατηγορίες και κυρίως, τους θέλουμε στο πλευρό μας. Θέλουμε, όμως, μία πληρέστερη ρύθμιση από λογικής απόψεως.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο και για την τήρηση του χρόνου.

Επιτρέψτε μου να προχωρήσω σε μία ανακοίνωση.

Ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και οι Βουλευτές του κόμματός του κατέθεσαν σήμερα 24-7-2023 πρόταση νόμου: «Ρυθμίσεις για την άσκηση του εκλογικού δικαιώματος Ελλήνων που βρίσκονται εκτός της ελληνικής επικράτειας».

Τον λόγο έχει τώρα ο ειδικός αγορητής από την Ελληνική Λύση, ο κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Κυρίες και κύριοι συνάδελφοι, η Κυβέρνηση εισάγει ένα νομοσχέδιο στο οποίο ο συνταγματικός νομοθέτης απαιτεί τη συναίνεση των δύο τρίτων του Κοινοβουλίου. Δηλαδή, προβλέπει ότι για την τροποποίηση του εκλογικού σώματος και για την ψήφο στον απόδημο Ελληνισμό θα πρέπει να υπάρχει μία ευρύτατη συναίνεση των κοινοβουλευτικών κομμάτων ακόμα μεγαλύτερη και από εκείνη που απαιτείται για την τροποποίηση του Συντάγματος.

Η φιλοσοφία του συνταγματικού νομοθέτη είναι ότι όταν πρόκειται για μία τέτοια τροποποίηση και την παροχή δυνατότητας στον απόδημο Ελληνισμό απαιτούνται να ληφθούν όλες εκείνες οι παράμετροι για να μπορέσουμε να έχουμε μία δίκαιη και ορθή νομοθέτηση, η οποία θα είναι υπέρ του εθνικού συμφέροντος.

Η Ελληνική Λύση, ένα κόμμα εθνικό, κοινωνικό, πατριωτικό, είναι εκείνη που αγωνίζεται για μία Ελλάδα με ισχυρά σύνορα, αλλά έναν Ελληνισμό χωρίς σύνορα. Εμείς θέλουμε ο Ελληνισμός της διασποράς να έχει εθνική συνείδηση. Και είναι υποχρέωση της ελληνικής πολιτείας να συμβάλει με οποιονδήποτε τρόπο για την καλλιέργεια αυτής. Θέλουμε τον Ελληνισμό να έχει το θρησκευτικό δόγμα της Ορθοδοξίας, γιατί πιστεύουμε ότι η Ορθοδοξία είναι συνυφασμένη με το ελληνικό γένος και θα πρέπει να την υπερασπιστούμε.

Για εμάς οι Έλληνες της διασποράς θα πρέπει να αποφεύγουν την κουλτούρα εκείνων των χωρών στις οποίες έχουν εγκατασταθεί. Θα πρέπει να λένε για τα Χριστούγεννα «καλά Χριστούγεννα» και όχι «καλές γιορτές», όπως θέλει η παγκοσμιοποίηση.

Θέλουμε, λοιπόν, τον Ελληνισμό να λειτουργεί ως πολιορκητικός κριός, ως μηχανισμός προώθησης των εθνικών συμφερόντων, διότι ακριβώς, είναι μεγάλη δύναμη της Ελλάδας η διασπορά μας σε όλα τα μήκη και πλάτη του κόσμου.

Θα πρέπει, λοιπόν, να δώσουμε την ψήφο στους Έλληνες του εξωτερικού. Θα πρέπει να τους δώσουμε αυτή τη δυνατότητα, ώστε να υπάρχει ο δεσμός μεταξύ της μητέρας πατρίδας και εκείνων. Θα πρέπει, όμως, να το κάνουμε με έναν τέτοιο τρόπο, όπου πραγματικά θα τηρούμε και το Σύνταγμα. Και τι λέει το Σύνταγμά μας; Ότι μία αρχή η οποία είναι συνταγματικά κατοχυρωμένη είναι η αρχή της αντιπροσώπευσης.

Την Κυβέρνηση το μόνο που την ενδιαφέρει είναι να κάνει ψηφοθηρία. Γι’ αυτό δίνει άνευ όρων την ψήφο στους Έλληνες του εξωτερικού. Δεν τους ενδιαφέρει να καλλιεργήσουν την εθνική συνείδηση στη διασπορά. Δεν τους ενδιαφέρει να ανασυστήσουμε το Συμβούλιο Απόδημου Ελληνισμού, να ανασυστήσουμε τον Ελληνισμό και να τον κινητοποιήσουμε για τα εθνικά συμφέροντα σε μία ιδιαίτερα κρίσιμη περίοδο για τα εθνικά μας θέματα.

Όλοι μας γνωρίζουμε το τι μπορεί να συμβεί στο Αιγαίο και μας έδωσε το δείγμα ο Πρωθυπουργός όταν είπε ότι η αφετηρία των διαπραγματεύσεων ξεκινάει από υποχωρήσεις στα εθνικά μας θέματα. Όμως, όλοι οι Έλληνες όπου κι αν βρίσκονται είναι εκείνοι οι οποίοι λένε ότι τα σύνορα της πατρίδας μας είναι αδιαπραγμάτευτα!

Τι λέμε εμείς; Εμείς προτείναμε και με το σχέδιο νόμου που καταθέσαμε ότι θα πρέπει να δοθεί η ψήφος στους Έλληνες του εξωτερικού και να κάνουμε τον διαχωρισμό μεταξύ εκείνων των προσωρινά διαμενόντων με εκείνους των μόνιμα διαμενόντων στο εξωτερικό, με εκείνους δηλαδή, της διασποράς που έχουν εγκατασταθεί μόνιμα και έχουν ενσωματωθεί σε κοινωνίες άλλων χωρών. Τι λέμε; Βάσει της αρχής της αντιπροσώπευσης, θα πρέπει να δικαιούνται τους δικούς τους εκπροσώπους. Η ψήφος τους να πηγαίνει σε υποψηφίους της διασποράς, σε εκείνους που γνωρίζουν τα προβλήματα του Ελληνισμού της διασποράς, σε εκείνους που ξέρουν πώς θα διατηρήσουν και θα καλλιεργήσουν την εθνική συνείδηση στους Έλληνες της διασποράς και την πολιτιστική μας κληρονομιά.

Όπως και το θρησκευτικό μας δόγμα της Ορθοδοξίας και αυτό έχει υποχρέωση ο Ελληνισμός της διασποράς να το διεκδικήσει από τη μητέρα πατρίδα, από το ελληνικό Κοινοβούλιο. Γιατί οι Έλληνες της διασποράς έχουν αφεθεί και δεν καλλιεργούν την ελληνική γλώσσα. Γνωρίζουμε όλοι ότι οι Έλληνες δεν έχουν τα σχολεία που θέλουν και αξίζουν, δεν έχουν τα μορφωτικά ιδρύματα, όπως έχει κάθε άλλη χώρα, όπως εδώ έχουμε το Ελληνοαμερικανική Ένωση, το Ινστιτούτο Γκαίτε, έχουμε τα γαλλικά ινστιτούτα. Μόνο η Ελλάδα δεν έχει στο εξωτερικό μορφωτικά ιδρύματα, που να διαδίδουν την ελληνική γλώσσα και τον ελληνικό πολιτισμό. Γιατί δεν μπορούμε να υπερηφανευόμαστε ότι δώσαμε εμείς το φως του πολιτισμού σε όλο τον κόσμο και να έχουμε αφήσει και να έχουμε εγκαταλείψει τη διάδοση αυτού του πολιτισμού.

Χρειάζεται, λοιπόν, οι εκπρόσωποι της ελληνικής διασποράς να έρθουν εδώ και να διεκδικήσουν τα συμφέροντά τους. Και τι λέμε; Δεν θα πρέπει με ένα τέτοιο νομοσχέδιο να διχάσουμε τους Έλληνες. Και πώς μπορεί να συμβεί αυτό; Είναι δηλαδή, απίθανο να έχουμε μία διαφοροποίηση των κριτηρίων εκείνων που ψηφίζουν, δηλαδή των μόνιμων εγκατεστημένων Ελλήνων της διασποράς, με τους Έλληνες της επικράτειας; Είναι λογικό να έχουν διαφορετικές προσεγγίσεις στην πολιτική έκφραση διά μέσου της ψήφου.

Φαντάζεστε οι Έλληνες ψηφοφόροι της ελληνικής επικράτειας να έχουν εκφρασθεί εντελώς διαφορετικά και αντίθετα με εκείνο το εκλογικό σώμα του απόδημου Ελληνισμού; Δεν θα δημιουργηθεί διχόνοια; Δεν θα λένε οι Έλληνες ψηφοφόροι της επικράτειας «εμείς άλλον θέλουμε να μας κυβερνήσει και άλλον αποφασίζουν οι Έλληνες του εξωτερικού;».

Άρα τι είναι δίκαιο, τι είναι ορθό, τι είναι εθνικό; Οι ψήφοι του απόδημου Ελληνισμού να προσμετρώνται στην περιφέρεια εξωτερικού και όχι να ενσωματώνονται με τις ψήφους της ελληνικής επικράτειας. Έτσι θα αποφύγουμε τον διχασμό που τυχόν μπορεί να συμβεί και το είδαμε ακόμη και στις τελευταίες εκλογές. Είδαμε κόμμα το οποίο δεν εισήλθε στο ελληνικό Κοινοβούλιο, αλλά στην εκλογική περιφέρεια του εξωτερικού έλαβε τουλάχιστον 12%. Άρα μπορεί να συμβεί και αν συμβεί, τότε θα έχουμε το διχασμό. Και πώς τότε θα μπορέσουμε να τροποποιήσουμε μία αστοχία του νόμου, όταν απαιτείται μία πλειοψηφία των δύο τρίτων της Βουλής;

Είναι εύκολο, αγαπητοί συνάδελφοι, να τροποποιήσουμε μία αστοχία, εάν απαιτούνται τα δύο τρίτα της Βουλής; Εξαιρετικά δύσκολο. Άρα, λοιπόν, θα έπρεπε η Κυβέρνηση να είναι ιδιαίτερα προσεκτική με τη νομοθέτηση και θα έπρεπε να σεβαστεί τη συνταγματική επιταγή της αυξημένης πλειοψηφίας, της απόλυτης πλειοψηφίας των δύο τρίτων, δηλαδή να υπάρξει διάλογος, ουσιαστικός διάλογος, με όλα τα κόμματα, για να μπορέσουμε να βάλουμε όλα τα ζητήματα να τα συζητήσουμε.

Άκουσε η Κυβέρνηση τους ομογενείς τι λένε; Άκουσε τις ομογενειακές οργανώσεις; Τι είπαν; Είπαν ότι εμείς θέλουμε εκπροσώπους δικούς μας και όχι εκείνους που μας επιβάλλετε εσείς, μέσω των ψηφοδελτίων επικρατείας. Γιατί αφού ψηφίζουν, δεν θα πρέπει να έχουν –το αυτονόητο!- τους δικούς τους εκπροσώπους;

Αυτό, όμως δεν το νομοθετεί η ελληνική Κυβέρνηση γιατί στην πραγματικότητα δεν σέβεται τους Έλληνες του εξωτερικού, δεν τους δίνει τη δυνατότητα να αντιπροσωπευτούν στο ελληνικό Κοινοβούλιο, δεν τους δίνει τη δυνατότητα να διεκδικήσουν τα δίκαιά τους, όπως την εθνική συνείδηση η οποία καλλιεργείται με τη γλώσσα μας, με τις παραδόσεις μας και με τη θρησκευτική μας λατρεία.

Άρα, λοιπόν, αξιότιμες και αξιότιμοι συνάδελφοι, είναι πάρα πολύ σημαντικό να είμαστε ιδιαίτερα προσεκτικοί και θα πρέπει η Κυβέρνηση, κατά την άποψή μας, να αποσύρει το νομοσχέδιο και να προχωρήσει σε ουσιαστική συζήτηση με τα κόμματα του Κοινοβουλίου και να προχωρήσουμε στον καθορισμό περιφερειών του εξωτερικού και να τροποποιήσουμε τον νόμο, ώστε να υπάρχει η δυνατότητα να ορίζονται υποψήφιοι του απόδημου Ελληνισμού.

Σε ό,τι αφορά στους προσωρινά διαμένοντες, σε εκείνους δηλαδή, οι οποίοι βρίσκονται μακριά από την πατρίδα μας είτε για σπουδές είτε για προσωρινές επαγγελματικές υποχρεώσεις είτε –αν θέλετε- για ένα ταξίδι αναψυχής, βεβαίως και θα πρέπει να διευκολυνθούν, βεβαίως και θα πρέπει να τους δίνεται η δυνατότητα να ψηφίζουν όπου κι αν βρίσκονται, διότι είναι προσωρινά διαμένοντες στο εξωτερικό και είναι άρρηκτα συνδεδεμένοι με την πολιτειακή πορεία της πατρίδας μας.

Συνοψίζοντας, αξιότιμοι κύριοι συνάδελφοι, η Ελληνική Λύση κάνει έκκληση στην Κυβέρνηση, γι’ αυτό ακριβώς και κατέθεσε μια συγκεκριμένη πρόταση νόμου, που δίνει τη δυνατότητα στους Έλληνες του εξωτερικού να έχουν τους δικούς τους εκπροσώπους, αφού πρώτα δημιουργηθούν περιφέρειες του εξωτερικού.

Συμφωνούμε ακόμα και με την επιστολική ψήφο, αρκεί απαραίτητα και αναγκαία να καθοριστεί το αδιάβλητο της διαδικασίας, διότι ζούμε σε πονηρούς καιρούς και ακριβώς, είναι αρκετοί εκείνοι οι οποίοι θέλουν να υφαρπάξουν με οποιονδήποτε τρόπο την ψήφο των Ελλήνων.

Κατά συνέπεια, θα αναμένουμε την τοποθέτηση του Προέδρου του κόμματός μας, ο οποίος θα εκφράσει την τελική στάση του κόμματός μας για το συγκεκριμένο νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο και για την τήρηση του χρόνου.

Το λόγο έχει ο ειδικός αγορητής της Νίκης κ. Γεώργιος Αποστολάκης.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι και η δική μου σκέψη προσωπικά και όλων των Βουλευτών της Νίκης είναι σε όσους δοκιμάζονται από τις καταστροφικές πυρκαγιές. Αργότερα θα αναζητηθούν οι ευθύνες του παταγωδώς αποτυχόντος επιτελικού κράτους.

Καλούμεθα, όμως, σήμερα να τοποθετηθούμε επί ενός νομοσχεδίου που αφορά στο δικαίωμα ψήφου των εκτός επικράτειας Ελλήνων πολιτών και οι Έλληνες αυτοί δεν είναι μία ασήμαντη μειοψηφία. Ο απόδημος Ελληνισμός, το σύνολο των εκπατρισμένων Ελλήνων με δικαίωμα ψήφου, αν και δεν υπάρχει επίσημη απογραφή του, ξεπερνά –κατά τους μετριότερους υπολογισμούς- τα δύο εκατομμύρια ανθρώπων. Το αριθμητικό μέγεθος του αντικειμένου της νομοθετικής ρυθμίσεως καταδεικνύει εναργώς και το αξιολογικό μέγεθός του.

Όμως, πώς προέκυψε η διασπορά αυτή των Ελλήνων, τόσων Ελλήνων; Από την εποχή του Ιάσονα και του Μεγάλου Αλεξάνδρου οι Έλληνες αναζητούσαν νέους τόπους για να εγκατασταθούν. Εκεί ίδρυαν πόλεις, ανέπτυσσαν το εμπόριο και τις τέχνες και μετέδιδαν στοιχεία του πνεύματος και του πολιτισμού τους στους γειτονικούς λαούς. Ακόμη και σήμερα, όταν οι Έλληνες εγκαθίστανται σε άλλα κράτη, αναπτύσσουν επιχειρήσεις, έχουν επιτυχημένη επιστημονική και κοινωνική σταδιοδρομία και εκπροσωπούν επάξια τη χώρα μας. Αυτοί είναι οι Έλληνες της διασποράς, οι απόδημοι Έλληνες.

Οι σημερινοί Έλληνες της διασποράς, οι ομογενείς μας, αποτελούνται και από Έλληνες δεύτερης και τρίτης γενιάς. Είναι τα παιδιά και τα εγγόνια των Ελλήνων που έφυγαν από την Ελλάδα μετά από το Β΄ Παγκόσμιο Πόλεμο.

Η πολύ κακή οικονομική κατάσταση της χώρας μας και οι πολιτικές καταστάσεις που επικρατούσαν τους οδήγησαν στην αναζήτηση μιας καλύτερης ζωής στην Αμερική, στην Αυστραλία, στη Γερμανία, στη Ρωσία και σε άλλες χώρες. Μπορεί οι ομογενείς μας να έχουν ενσωματωθεί στις κοινωνίες των χωρών που εγκαταστάθηκαν. Δεν ξεχνούν όμως ποτέ τη μητέρα πατρίδα.

Η Ελλάδα σε κάθε δύσκολη στιγμή έχει συμπαραστάτες τα παιδιά της που ζουν μακριά με διαδηλώσεις, με ισχυρές παρεμβάσεις στις κυβερνήσεις των χωρών τους, δυνατότητα την οποία έχουν λόγω της μεγάλης οικονομικής και κοινωνικής θέσης τους και βοηθούν τη χώρα μας να αντιμετωπίσει τα σοβαρά προβλήματα που πολλές φορές παρουσιάζονται.

Παρά το τεράστιο μέγεθος και τη σημασία του Ελληνισμού, που συνιστά μία Ελλάδα εκτός Ελλάδας, Ελλάδα πάντως, ο συνταγματικός νομοθέτης πολύ καθυστερημένα προέβη σε κάποια συγκροτημένη πρόβλεψη για την άσκηση από αυτούς τους Έλληνες πολίτες του δικαιώματος του εκλέγειν στον τόπο όπου διαμένουν. Μόλις το 2019, με την τότε αναθεώρηση προστέθηκε στο άρθρο 54 νέα παράγραφος σύμφωνα με την οποία μπορεί να τίθενται προϋποθέσεις στην άσκηση του εκλογικού δικαιώματος στον τόπο διαμονής τους από τους εκλογείς που κατοικούν έξω από την επικράτεια, ορίζοντας ρητά ότι η ψήφος τους δεν προσμετράται σε συγκεκριμένη εκλογική περιφέρεια αλλά μόνο σε επίπεδο επικράτειας.

Στο σημείο αυτό για την κατανόηση των θέσεων μας επικαλούμαστε και τη διάταξη του άρθρου 51 παράγραφος 3 του Συντάγματος κατά την οποία οι Βουλευτές εκλέγονται με άμεση, καθολική και μυστική ψηφοφορία από τους πολίτες που έχουν εκλογικό δικαίωμα όπως νόμος ορίζει. Εξυπακούεται ότι οι Έλληνες πολίτες που κατοικούν και εργάζονται στο εξωτερικό απολαμβάνουν τα ίδια δικαιώματα και έχουν τις ίδιες υποχρεώσεις με τους Έλληνες πολίτες που ζουν και εργάζονται στην Ελλάδα.

Ανακύπτουν τώρα δύο ζητήματα: Πρώτον, το δικαίωμα ψήφου των εκτός επικράτειας εκλογέων συνιστά ένα νέο και διαφορετικό δικαίωμα που αφορά αποκλειστικά και μόνο αυτούς και άρα μπορεί να ρυθμιστεί με διαφορετικούς όρους; Όχι βέβαια. Μια τέτοια άποψη –ακούστηκε, γι’ αυτό το λέω- δεν είναι ορθή, διότι μια τέτοια ερμηνεία αντιβαίνει σε θεμελιώδεις αρχές του ίδιου του Συντάγματος, όπως η ισότητα, η αναλογικότητα και η ισοδυναμίας της ψήφου. Δικαιολογητικός λόγος της διάταξης του άρθρου 54 παράγραφος 4 είναι η εξυπηρέτηση αφ’ ενός της αρχής της καθολικότητας της ψήφου και αφ’ ετέρου της αποτελεσματικότητας, με τη διευκόλυνση της άσκησης του δικαιώματος ψήφου των κατοίκων του εξωτερικού στον τόπο κατοικίας ή διαμονής τους. Άλλωστε αυτό είναι σύμφωνο και με το άρθρο 25 παράγραφος 1 του Συντάγματος κατά το οποίο τα δικαιώματα του ανθρώπου ως ατόμου και ως μέλους του κοινωνικού συνόλου και η αρχή του κοινωνικού κράτους δικαίου τελούν υπό την εγγύηση του κράτους. Όλα τα κρατικά όργανα υποχρεούνται να διασφαλίζουν την ανεμπόδιστη και αποτελεσματική άσκηση τους.

Δεύτερον, ο κοινός νομοθέτης έχει υποχρέωση ή διακριτική ευχέρεια για τη ρύθμιση του ζητήματος της ψήφου των εκτός επικράτειας Ελλήνων; Το γράμμα της διάταξης χρησιμοποιεί το ρήμα δύναται. Δεν προβλέπεται άλλωστε κάποια κύρωση σε περίπτωση μη ψήφισης του προβλεπόμενου εκτελεστικού νόμου. Συνεπώς με βάση την ερμηνευτική αυτή εκδοχή, η αδράνεια του κοινού νομοθέτη δεν εγείρει προβλήματα συνταγματικής φύσης, καθώς η ρύθμιση του ζητήματος επαφίεται στην απόλυτη διακριτική του ευχέρεια.

Στο σημείο αυτό όμως πρέπει να υπενθυμίσουμε και τη διάταξη του άρθρου 3 του Πρώτου Πρόσθετου Πρωτοκόλλου της ΕΣΔΑ, που επίσης κατοχυρώνει το δικαίωμα του πολίτη και αντίστοιχα υποχρέωση του κράτους για ελεύθερες εκλογές. Στο πλαίσιο, λοιπόν, του άρθρου 3 του Πρώτου Πρόσθετου Πρωτοκόλλου της ΕΣΔΑ, πρωταρχική υποχρέωση του κράτους δεν αποτελεί η αποχή ή μη επέμβαση όπως συμβαίνει στην πλειονότητα των ατομικών και πολιτικών δικαιωμάτων, αλλά η λήψη εκ μέρους του κράτους θετικών μέτρων για τη διεξαγωγή δημοκρατικών εκλογών. Το δικαίωμα του εκλέγειν, το ενεργητικό στοιχείο των δικαιωμάτων του άρθρου 3 του Πρώτου Πρόσθετου Πρωτοκόλλου, δεν αποτελεί προνόμιο αλλά δικαίωμα που πρέπει να χορηγείται στον μεγαλύτερο δυνατό αριθμό ατόμων στον 21ο αιώνα.

Υπό αυτή την έννοια η επιδίωξη της άρσης κάθε υφισταμένου κωλύματος που εμποδίζει τον σκοπό αυτό, δηλαδή να εξασφαλιστεί το δικαίωμα του εκλέγειν σε κάθε απόδημο Έλληνα που όμως είναι εγγεγραμμένος στον εκλογικό κατάλογο κάποιου δήμου και έχει το δικαίωμα του εκλέγειν, υπηρετεί πληρέστερα το πνεύμα του συνταγματικού νομοθέτη, να χορηγείται το δικαίωμα αυτό, αν όχι σε όλους, στον μεγαλύτερο δυνατό αριθμό αποδήμων.

Αμέσως μετά τη συνταγματική Αναθεώρηση του 2019 ήρθε η ψήφιση του ν.4648, δηλαδή η υπό τροποποίηση νομοθετική ρύθμιση η οποία έθεσε μια σειρά αυστηρών προϋποθέσεων για την εγγραφή στους ειδικούς εκλογικούς καταλόγους ψηφοφόρων του εξωτερικού. Με βάση το καθεστώς αυτό και υπό τις προϋποθέσεις που θέτει, δυστυχώς μόνο είκοσι δύο χιλιάδες είκοσι απόδημοι Έλληνες είχαν εγγραφεί στους ειδικούς εκλογικούς καταλόγους στις τελευταίες εθνικές εκλογές, ώστε να μπορέσουν να ψηφίσουν στον τόπο της διαμονής τους, στο εξωτερικό. Ο Απόδημος όμως Ελληνισμός μετράει αριθμό άνω των δύο εκατομμυρίων ανθρώπων. Το πενιχρό αυτό αποτέλεσμα πρωτίστως οφείλεται στους περιορισμούς του ν.4648 και δευτερευόντως στη δυσλειτουργικότητα των λίγων και απομακρυσμένων εκλογικών τμημάτων.

Σημαντική αιτία ήταν και η απουσία πρόβλεψης για δυνατότητα επιστολικής ψήφου. Είναι σαφές ότι οι προαναφερόμενες δύο προϋποθέσεις που θέτει ο ν.4648 δυσχέραιναν αντί να διευκολύνουν την εγγραφή των εκτός επικράτειας Ελλήνων πολιτών στους ειδικούς εκλογικούς καταλόγους του εξωτερικού. Μπορούμε, λοιπόν, να πούμε ότι ο ν.4648 απέτυχε. Δικαιολογημένα επομένως ξεκίνησε νέα νομοθετική πρωτοβουλία του Υπουργείου Εσωτερικών, σχετικά με την άρση των περιορισμών αυτών. Υπό αυτή την έννοια η επιδίωξη άρσης κάθε υφισταμένου κωλύματος που εμποδίζει τον σκοπό αυτό, να εξασφαλιστεί δηλαδή το δικαίωμα του εκλέγειν σε κάθε απόδημο Έλληνα που έχει τις προϋποθέσεις ή υπηρετεί πληρέστερα το πνεύμα του συνταγματικού νομοθέτη να χορηγείται το δικαίωμα αυτό αν όχι σε όλους, στο μεγαλύτερο δυνατό αριθμό αποδήμων.

Δεδομένης της πολυδιάστατης σημασίας του δικαιώματος του εκλέγειν σε μια δημοκρατική κοινωνία, η ελληνική πολιτεία οφείλει μετά τα πενιχρά αποτελέσματα της πρώτης εφαρμογής τους να επανεξετάσει όλους τους υφιστάμενους περιορισμούς επί του εκλογικού δικαιώματος και να τους άρει, διασφαλίζοντας την απρόσκοπτη και ελεύθερη άσκηση του. Η Νίκη πιστεύει ότι το δικαίωμα αυτό πρέπει να εξασφαλιστεί σε όλους τους απόδημους Έλληνες, που πληρούν τις νόμιμες προϋποθέσεις χωρίς καμμία διάκριση. Είναι Έλληνες πολίτες και δικαιούνται ψήφο ισότιμα με τους εντός Ελλάδος Έλληνες απροϋπόθετα και χωρίς κωλύματα όπως οι τελευταίοι.

Το προβαλλόμενο συνήθως επιχείρημα ότι το δικαίωμα να έχουν λόγο για τα πολιτικά πράγματα της Ελλάδας πρέπει να απονεμηθεί μόνο σε εκείνους που έχουν έναν ουσιαστικό σύνδεσμο με τα δημόσια πράγματα της χώρας, πάνω στο οποίο οικοδομήθηκαν οι περιορισμοί του ν.4648, δεν είναι ορθό. Όπως δεν αξιώνεται για τους εντός Ελλάδος Έλληνες πολίτες ως προϋπόθεση του δικαιώματος του εκλέγειν η ως κάποιο βαθμό ενεργός συμμετοχή στα κοινά, ομοίως δεν πρέπει να αξιώνεται και για τους εκτός Ελλάδος. Η αρχή της ισότητας -είναι συνταγματική αρχή- απαιτεί να ισχύσει το ίδιο και για τους απόδημους. Άλλωστε και μόνο το γεγονός ότι ένας απόδημος μεριμνά και φροντίζει για την εγγραφή του στους εκλογικούς καταλόγους, δεν εκδηλώνει το ενδιάθετο ενδιαφέρον του για συμμετοχή στις πολιτικές εξελίξεις της χώρας; Με την πράξη του αυτή δηλώνει φανερά τη βούλησή του να ανήκει στο σώμα των Ελλήνων πολιτών. Αν είναι παντελώς αδιάφορος και αποξενωμένος με το ελληνικό γίγνεσθαι, δεν θα μπει στον κόπο να φροντίσει για την εγγραφή του.

Με βάση τα παραπάνω η αρχή της ισότητας, το βασικό δημοκρατικό δικαίωμα της συμμετοχής στις εκλογές κάθε Έλληνα πολίτη, επιβάλλουν την άρση των υφιστάμενων περιορισμών.

Τέλος, όσον αφορά την καθιέρωση της επιστολικής ψήφου -δυνατότητα που το Σύνταγμα παρέχει- κατ’ αρχάς δεν είμαστε αντίθετοι γιατί διευκολύνει τους απόδημους λόγω των τεράστιων αποστάσεων. Ωστόσο, η προτεινόμενη τροποποίηση του Υπουργείου δεν εισάγει τέτοιο ζήτημα και κατά τη γνώμη μου ορθά για τον παρόντα χρόνο. Διότι υπάρχουν παγκοσμίως πολλά μοντέλα παροχής επιστολικής ψήφου που παραλλάσουν μεταξύ τους, άλλα λιγότερο ή περισσότερο ασφαλή, άλλα διάτρητα ή λιγότερο επισφαλή. Χρειάζεται προηγούμενη μελέτη, ώστε να προταθεί το, πράγματι, ασφαλές μοντέλο επιστολικής ψήφου και αυτό δεν μπορεί να γίνει με απλές γνώμες και προτάσεις της τελευταίας στιγμής.

Με το σκεπτικό αυτό παρά το βεβιασμένο της προκείμενης νομοθετικής πρωτοβουλίας και των ατελειών που συνεπάγεται, όλες τις ατέλειες που επισήμαναν οι προηγούμενοι ομιλητές, ακόμη και παρά τις όποιες υστερόβουλες προθέσεις της Κυβέρνησης, θεωρούμε ότι είναι δίκαιο να αποδοθεί στους εκτός Ελλάδας Έλληνες ακώλυτο το δικαίωμα ψήφου. Τους το χρωστάει η μητέρα πατρίδα, για να συνεχίσουν να την αισθάνονται ως μητέρα και όχι ως μητριά. Γι’ αυτό θα υποστηρίξουμε το νομοσχέδιο ευθέως και καθαρά, χωρίς κορώνες μιας προσποιητής αντιπολιτευτικότητας.

Τελειώνοντας θέλω να τονίσω ότι η Νίκη δεν είδε το προκείμενο ζήτημα καιροσκοπικά ή με κριτήρια ωφελιμιστικά, ούτε με κριτήρια στείρας ή κομματικής αντιπολιτευτικότητας. Το είδε με βάση τις συνταγματικές αρχές και αξίες, πατριωτικά και στο πλαίσιο της ισότητας δικαιωμάτων όλων των Ελλήνων των εντός και εκτός Ελλάδος.

Σας ευχαριστώ.

(Χειροκροτήματα από την πτέρυγα της -Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αποστολάκη.

Και ολοκληρώνεται ο κύκλος των εισηγητών με τον ειδικό αγορητή, κ. Αλέξανδρο Καζαμία από την Κοινοβουλευτική Ομάδα της Πλεύσεως Ελευθερίας.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι συνάδελφοι, θα ήθελα και εγώ με τη σειρά μου να εκφράσω τη συμπαράσταση και αλληλεγγύη της Πλεύσης Ελευθερίας σε όλους τους ανθρώπους που δοκιμάζονται αυτή τη στιγμή στις πυρκαγιές αλλά να εκφράσω επίσης τη θλίψη και την οργή μας για το γεγονός ότι και αυτό το καλοκαίρι πάλι όλη η χώρα καίγεται και, δυστυχώς, η πολιτεία φαίνεται πως πάλι αδυνατεί να αντιμετωπίσει με αποτελεσματικό τρόπο αυτόν τον κίνδυνο και τις καταστροφές που προκαλεί.

Σχετικά με το νομοσχέδιο που καλούμαστε τώρα να ψηφίσουμε στην ολομέλεια, θα ήθελα να ξεκινήσω λέγοντας ότι αυτό συζητήθηκε εκτενώς, πράγματι, την περασμένη Πέμπτη και Παρασκευή στην αρμόδια κοινοβουλευτική επιτροπή. Η συζήτηση στην επιτροπή έθεσε πολλά από τα κεντρικά ζητήματα που αφορούν τις νέες διατάξεις. Και οι παρεμβάσεις των Βουλευτών τόσο της Συμπολίτευσης όσο και των κομμάτων της Αντιπολίτευσης που θα ήθελαν να παραμείνουν κάποιοι όροι του ν.4648/2019 ήταν με το δικό τους τρόπο χρήσιμες, ούτως ώστε να ξεκαθαριστούν κάποια θολά σημεία που υπήρχαν αρχικά.

Επίσης οφείλω να επισημάνω ότι και η κυρία Υπουργός και ο Αναπληρωτής Υπουργός έδωσαν χρήσιμα στοιχεία και διευκρινίσεις που όντως συνέβαλαν στην αποσαφήνιση κάποιων ζητημάτων ως προς τις συγκεκριμένες τροποποιήσεις που προβλέπει το νομοσχέδιο.

Όπως γνωρίζουμε το νομοσχέδιο που προτείνεται αίρει τους δύο απαγορευτικούς περιορισμούς που περιείχε ο ν.4648/2019, δηλαδή τους όρους περί διετούς διαμονής στην Ελλάδα και την προσκόμιση φορολογικών δηλώσεων, με αποτέλεσμα τώρα να μπορούν οι Έλληνες του εξωτερικού να ψηφίσουν στον τόπο κατοικίας τους κάνοντάς το αυτό χωρίς όρους, δηλαδή κάνοντας μια απλή αίτηση στην οποία να δηλώνουν την επιθυμία τους καθώς και την διεύθυνσή τους στο εξωτερικό.

Αυτή η εξέλιξη είναι για μας ένα σημαντικό βήμα προόδου και μια ιστορικής σημασίας ρύθμιση στο θέμα αυτό, η οποία θέτει τέλος σε μια μακροχρόνια διάκριση εις βάρος των Ελλήνων του εξωτερικού η οποία τους δυσχέραινε το δικαίωμα ψήφου μέχρι σήμερα και ουσιαστικά τους αντιμετώπιζε ως πολίτες μειωμένης συμμετοχής στο πολιτικό σύστημα της χώρας, κυρίως διότι θεωρούσε -όπως υπαινίχθηκαν κάποιοι εισηγητές που αντιτίθενται σε αυτό το νομοσχέδιο- ότι η ζωή τους στο εξωτερικό τους μειώνει κάπως τον πατριωτισμό και την πολιτική συνείδηση.

Εδώ πρέπει να πω ότι το θέμα το έθεσε πρώτη σε αυτή την κοινοβουλευτική περίοδο η Πλεύση Ελευθερίας και εγώ προσωπικά στη διάρκεια της δευτερολογίας μου κατά τις προγραμματικές δηλώσεις της Κυβέρνησης, όταν ζητήσαμε να αρθούν οι περιορισμοί που απέτρεψαν πάρα πολλούς Έλληνες της διασποράς από το να ψηφίσουν στις εκλογές του περασμένου Μαΐου και Ιουνίου.

Είναι γεγονός ότι η Κυβέρνηση ανταποκρίθηκε σε αυτό άμεσα και γι’ αυτό συζητάμε το νομοσχέδιο που έχουμε μπροστά μας σήμερα. Αλλά θα ήθελα να υπογραμμίσω ξανά ότι εμείς θέσαμε πρώτοι το θέμα σε αυτή την περίοδο και ότι θεωρούμε πως το γεγονός ότι τέθηκε στην ατζέντα των συζητήσεων τόσο νωρίς είναι και για εμάς μία σημαντική επιτυχία.

Θα ήθελα τώρα να εξηγήσω συνοπτικά από ποια σκοπιά η Πλεύση Ελευθερίας προσεγγίζει αυτό το νομοσχέδιο. Κατ’ αρχάς υπογραμμίζω κάτι που ειπώθηκε πολλές φορές προηγουμένως, αλλά πρέπει να το υπενθυμίζουμε για να μην υπάρχουν συγχύσεις. Το προτεινόμενο νομοσχέδιο αφορά τη διευκόλυνση ψήφου και όχι την παροχή δικαιώματος ψήφου σε Έλληνες της διασποράς και τη διευκόλυνση τους με το να τους επιτρέπει να ψηφίζουν στον τόπο διαμονής τους στο εξωτερικό.

Εμείς προσεγγίζουμε αυτό το νομοσχέδιο μέσα από τρεις οπτικές που είναι αλληλένδετες σύμφωνα με τις αρχές μας. Κατ’ αρχάς θεωρούμε ότι πρόκειται για μια επέκταση της δημοκρατίας της οποίας σήμερα γιορτάζουμε την 49η επέτειο εδραίωσης μετά την πτώση της επτάχρονης δικτατορίας. Επιπλέον θεωρούμε ότι το νομοσχέδιο αυτό αντιμετωπίζει και το πρόβλημα που δημιούργησε τη μετανάστευση μετά το 2010 η περίοδος της βαθιάς οικονομικής κρίσης και των μνημονίων και η οποία οδήγησε σε μία έξοδο περίπου ενός εκατομμυρίου συμπολιτών μας από νεότερες ηλικίες κατά πρώτο λόγο. Θεωρούμε ότι το νομοσχέδιο με άλλα λόγια συμβάλλει στο να επανενταχθούν αυτές οι γενιές και να ενσωματωθούν καλύτερα στον κορμό της ελληνικής κοινωνίας.

Αλλά πρέπει να πω ότι η τρίτη οπτική από την οποία προσεγγίζουμε το νομοσχέδιο είναι αυτή της απάλειψης μιας διάκρισης δεκαετιών. Και όπως τονίζει η επιστημονική έκθεση που συνοδεύει το νομοσχέδιο σήμερα, το θέμα τέθηκε για πρώτη φορά στο Σύνταγμα του 1975, όπου υπήρχε πρόβλεψη ούτως ώστε να μπορούν να ψηφίζουν και οι Έλληνες του εξωτερικού. Πρόκειται, δηλαδή, για ένα χρονίζον πρόβλημα πολλών δεκαετιών και είναι κατ’ ουσίαν ένα πρόβλημα άσκησης δικαιωμάτων. Και τα δικαιώματα βρίσκονται στο επίκεντρο των πολιτικών μας θέσεων και των αρχών και ιδεών μας.

Κατά συνέπεια καλωσορίζουμε το νομοσχέδιο επειδή συμβάλλει ακριβώς σε αυτά τα τρία πράγματα: Διεύρυνση της δημοκρατίας, αντιμετώπιση των συνεπειών της κρίσης και των μνημονίων και τρίτον, είναι μία επέκταση δικαιωμάτων και απάλειψη μιας σημαντικής διάκρισης.

Παρά το γεγονός ότι βλέπουμε το νομοσχέδιο θετικά και είπαμε ότι θα το ψηφίσουμε κατ’ αρχάς, πρέπει να πω ότι διατυπώσαμε στη διάρκεια των συζητήσεων στην επιτροπή κάποιες επιφυλάξεις σχετικά με την φρασεολογία που χρησιμοποιείται σε ορισμένες διατάξεις. Υπήρξε εποικοδομητικός διάλογος ως προς αυτές. Θα θέλαμε να ήταν διαφορετικά διατυπωμένα κάποια σημεία του νομοσχεδίου. Και επίσης θα θέλαμε να υπήρχε και ειδική μνεία πάνω σε ένα θέμα το οποίο συζητήθηκε στη διάρκεια της αρμόδιας επιτροπής, αλλά το οποίο νομίζω δεν έχει πάρει την απαιτούμενη προσοχή που θα θέλαμε.

Έχει χρησιμοποιηθεί ο αριθμός των οκτακοσίων χιλιάδων Ελλήνων του εξωτερικού, οι οποίοι αναμένεται δυνητικά να ενταχθούν πιο αποτελεσματικά στην εκλογική διαδικασία, όταν πραγματοποιηθούν οι επόμενες εκλογές, στο βαθμό που το νομοσχέδιο αυτό ψηφιστεί αυτές τις μέρες. Αν αυτό συμβεί, πρόκειται να έχουμε μια πρωτοφανή αύξηση του αριθμού των Ελλήνων του εξωτερικού οι οποίοι θα θέλουν να προσέλθουν στις κάλπες στις διπλωματικές αρχές και στα προξενεία μας για να ψηφίσουν. Αυτό απαιτεί μια σοβαρή αναθεώρηση της υφιστάμενης υποδομής στις διπλωματικές περιοχές του εξωτερικού, ούτως ώστε να μπορέσουν να σηκώσουν το απαιτούμενο βάρος με την αποτελεσματικότητα και τη διευκόλυνση που χρειάζεται απέναντι στους συμπολίτες μας, διότι αντιμετωπίζουμε δυνητικά μία διοικητική πρόκληση σημαντικού μεγέθους.

Το νομοσχέδιο δεν περιέχει καμμία μνεία για το πώς θα αντιμετωπιστεί αυτή η πρόκληση, παρά το γεγονός ότι είναι στη συνείδηση και της Κυβέρνησης που το πρότεινε και των συναδέλφων που το υποστήριξαν ότι πρόκειται να υπάρξει μια τέτοια πρόκληση. Συνεπώς αυτό είναι ένα άλλο σημαντικό θέμα το οποίο θέλουμε να καταθέσουμε στα Πρακτικά τώρα. Διότι όταν έρθει η στιγμή και ψηφιστεί το νομοσχέδιο και αρχίζουν να φαίνονται οι ελλείψεις και τα προβλήματα τα διοικητικά στη διάρκεια της ψηφοφορίας, οι Έλληνες του εξωτερικού θα διαμαρτυρηθούν.

Οι διαμαρτυρίες τότε θα είναι αρκετά δύσκολο να αντιμετωπιστούν με δικαιολογίες του τύπου «δεν το ξέραμε» και «δεν το σκεφτόμασταν», γιατί και το ξέρουμε τώρα και το σκεφτόμαστε τώρα και θα πρέπει να μεριμνήσουμε, ούτως ώστε να μη δημιουργηθούν τέτοια φαινόμενα.

Για να σας υπογραμμίσω επίσης τη σημασία που δόθηκε από εκπροσώπους των Ελλήνων του εξωτερικού ως προς το θέμα αυτό, στη διάρκεια των συζητήσεων της επιτροπής υπήρξε και η χρήσιμη διαδικασία της ακρόασης φορέων. Κατά τη διάρκεια της ακρόασης φορέων ακούσαμε πολλούς Έλληνες του εξωτερικού να λένε ξανά και ξανά ότι η έννοια της ψήφου στον τόπο κατοικίας είναι σχετική όσον αφορά τους ίδιους. Δηλαδή όταν μιλάμε εμείς εντός της επικράτειας για την άσκηση του εκλογικού δικαιώματος στον τόπο κατοικίας σκεφτόμαστε ότι θα κατέβουμε, ίσως θα περπατήσουμε ή θα πάμε μια σύντομη διαδρομή με το αυτοκίνητο ή με το μεταφορικό μέσο που θα χρησιμοποιήσουμε μέχρι το εκλογικό κέντρο.

Στην περίπτωση όμως των Ελλήνων του εξωτερικού και ιδίως μεγάλων παροικιών σε χώρες όπως είναι ο Καναδάς, όπως είναι οι Ηνωμένες Πολιτείες, αλλά και πιο μικρών χωρών, όπως είναι η Γαλλία, η Βρετανία κ.λπ., η κοντινότερη προξενική ή διπλωματική αρχή ενδέχεται να βρίσκεται και διακόσια, και εκατό, και πεντακόσια, και σε κάποια περίπτωση -μας είπε ένας προσκεκλημένος Αμερικανός γερουσιαστής ελληνικής καταγωγής, ο κ. Ραπτάκης- ότι φθάνει μέχρι και χίλια χιλιόμετρα η απόσταση.

Συνεπώς χρειάζεται να δώσουμε έμφαση στην υποδομή, ούτως ώστε να μη λέμε ρητορικά ότι έχουμε διευκολύνει το δικαίωμα ψήφου στον τόπο κατοικίας για τους Έλληνες του εξωτερικού αφ’ ενός και αφ’ ετέρου να τους περιμένουμε να ταξιδεύουν μισή μέρα ή μία μέρα για να πάνε να ψηφίσουν και κατόπιν να λέμε -όπως είμαι σίγουρος ότι δεν θα χάσουν την ευκαιρία οι συνάδελφοι από το ΚΚΕ να πουν- ότι κοιτάξτε υπάρχει χαμηλή προσέλευση διότι οι Έλληνες του εξωτερικού έχουν χάσει τους δεσμούς τους και την επαφή τους με την πατρίδα. Υπάρχουν δυσχέρειες, δηλαδή, ακόμη και στον τρόπο με τον οποίο έχει συνταχθεί το νομοσχέδιο, οι οποίες είναι περισσότερο, προς το παρόν, διοικητικού χαρακτήρα και θα έπρεπε να αντιμετωπιστούν.

Για να περάσω τώρα στα ζητήματα που τέθηκαν, κυρίως, από τα κόμματα της Αντιπολίτευσης, που εξέφρασαν σοβαρές επιφυλάξεις για την προτεινόμενη ρύθμιση στο νομοσχέδιο, θα ήθελα να πω τα εξής: Εύχομαι τα κόμματα αυτά, και συγκεκριμένα το ΚΚΕ και ο ΣΥΡΙΖΑ, να ξανασκεφτούν τη θέση τους. Διότι οι επιφυλάξεις τους απέναντι στη διευκόλυνση του δικαιώματος ψήφου για τους Έλληνες του εξωτερικού στηρίζονται σε στερεότυπα για το τι είναι οι Έλληνες του εξωτερικού, που δεν αρμόζουν και που στην πραγματικότητα διαιωνίζουν μια πολιτιστική διάκριση, ή απλούστευση αν θέλετε, που ασκείται εις βάρος τους.

Για παράδειγμα, θα ήθελα να πω ότι όσοι έχουν ισχυριστεί στη διάρκεια των συζητήσεων της επιτροπής και προηγουμένως ότι οι Έλληνες του εξωτερικού δεν έχουν επαφή ή δεν έχουν καμμία ευθύνη όσον αφορά τα θέματα που απασχολούν την ελληνική κοινωνία –καμία σχέση ήταν μια άλλη φράση- αν ο νόμος του 2019, με τους κόφτες που είχε και τις απαγορευτικές διατάξεις, ήταν ο νόμος που ίσχυε πριν δύο αιώνες, θα υπήρχαν και άνθρωποι και οργανώσεις που έπαιξαν ουσιαστικότατο ρόλο στη δημιουργία του σύγχρονου ελληνικού έθνους, οι οποίοι δεν θα είχαν το δικαίωμα ψήφου, με βάση το σκεπτικό ότι δεν έχουν καμμία σχέση με το τι γίνεται στην Ελλάδα.

Για να σας ονομάσω μερικές περιπτώσεις, οι οποίες οπωσδήποτε με τον υπάρχοντα νόμο δεν θα μπορούσαν να ψηφίσουν: ο Αδαμάντιος Κοραής για παράδειγμα, ο Ρήγας Φεραίος, ο Διονύσιος Σολωμός, ο Ανδρέας Κάλβος, ο Κωνσταντίνος Καβάφης, η Φιλική Εταιρεία ολόκληρη, ο Γεώργιος Αβέρωφ, ο ευεργέτης, και πολλοί άλλοι. Αυτοί δεν είχαν σχέση, δεν έχουν καμμία σχέση με την ελληνική κοινωνία; Η ελληνική κοινωνία έχει οικοδομηθεί με βάση τη συμβολή τους την πολιτική, την πνευματική, την οικονομική, την κοινωνική κ.λπ..

Οπότε καλό είναι τα κόμματα που αντιτίθενται στο νομοσχέδιο να προσέχουν λίγο πώς σκέφτονται για τους Έλληνες του εξωτερικού και να μην έχουν στον νου συνέχεια τον Αμερικανό πρέσβη. Υπάρχουν εκατοντάδες χιλιάδες Ελλήνων του εξωτερικού, οι οποίοι έπαιξαν κεντρικό και οργανικό ρόλο στη συγκρότηση της ελληνικής κοινωνίας, του ελληνικού έθνους και συνεχίζουν να το πράττουν μέχρι σήμερα.

Θα ήθελα να πω επίσης στους συναδέλφους του Κομμουνιστικού Κόμματος ότι δεν είναι μόνο αυτοί οι αστοί, οι νοσταλγοί για τους οποίους μιλάνε. Σας καλώ να διαβάσετε ξανά έναν σημαντικό συγγραφέα, ενδεχομένως τον σημαντικότερο μεταπολεμικό συγγραφέα της ελληνικής πεζογραφίας, τον Στρατή Τσίρκα, που ήταν μαρξιστής, και στο έπος του «Ακυβέρνητες πολιτείες» αφηγείται τους αγώνες του προλεταριάτου στη Μέση Ανατολή για να μπορέσει να αποφευχθεί η εμφύλια τραγωδία στον τραγικό Απρίλη του 1944. Αυτοί δεν έχουν επαφή; Αυτοί δεν έχουν συμβολή στο πώς συγκροτήθηκε η ελληνική κοινωνία και το ελληνικό έθνος; Γι’ αυτό σας παρακαλώ πολύ να προσέχετε.

Τέλος, θα ήθελα να πω κάτι όσον αφορά τη σημερινή κατάσταση. Ακούσαμε από τα κόμματα της Αντιπολίτευσης που αντιτίθενται στο νομοσχέδιο ότι με τους όρους, με τους κόφτες του 2019, δεν υπάρχει ζήτημα για τη συμμετοχή στην άσκηση δικαιώματος από τους Έλληνες του εξωτερικού οι οποίοι μετανάστευσαν μετά το 2010 στην περίοδο της κρίσης. Διότι προφανώς αυτοί υποβάλλουν φορολογικές δηλώσεις και έζησαν στην Ελλάδα για παραπάνω από δύο χρόνια την τελευταία τριακονταπενταετία. Όμως έχουμε το εξής πρόβλημα, ότι ενώ υπολογίζονται αυτοί με βάση τα στοιχεία της ΕΛΣΤΑΤ στο ένα εκατομμύριο, μόνο είκοσι τρεις χιλιάδες πήγαν και εγγράφησαν στους καταλόγους. Γιατί; Διότι υπάρχει μια τεράστια γραφειοκρατική διαδικασία, η οποία τους αποτρέπει. Δηλαδή δεν αρκεί να δημιουργούμε μια χαραμάδα γι’ αυτούς να περάσουν αλλά πρέπει να τους ανοίξουμε τις πόρτες και να τους εντάξουμε με ενεργό και αποφασιστικό τρόπο. Συνεπώς θεωρούμε ότι το νομοσχέδιο που συζητάμε τώρα θα αντιμετωπίσει και αυτό το πρόβλημα της ενσωμάτωσης και επανένταξης αυτής της ομάδας της σημαντικής γενιάς ανθρώπων, η οποία έφυγε λόγω της κρίσης και των μνημονίων.

Κλείνοντας, θα ήθελα να καλέσω ξανά όλους τους συναδέλφους, ακόμη και από τα κόμματα που εξέφρασαν επιφυλάξεις απέναντι στο νομοσχέδιο, να μη χάσουν αυτή την ιστορική ευκαιρία και να αποφασίσουν με πλήρη συνείδηση της ιστορικής ευθύνης που υψώνεται μπροστά μας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Τζάκρη, έχει ζητήσει τον λόγο ο Πρόεδρος της Ελληνικής Λύσης κ. Βελόπουλος και πρέπει να προηγηθεί.

Κύριε Βελόπουλε, έχετε τον λόγο για δεκαπέντε λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στην περίπου δεκαετή παρουσία μου στο ελληνικό Κοινοβούλιο είναι η δεύτερη δυσκολότερη στιγμή της ζωής μου. Η πρώτη ήταν την εποχή του μνημονίου, του πρώτου μνημονίου, με το οποίο διαφωνούσα αλλά τότε το κόμμα μου συμφώνησε.

Η δεύτερη είναι η σημερινή και υπαίτιοι είναι οι κύριοι Υπουργοί. Και σήμερα θα πούμε αλήθειες, γιατί όταν ήρθαν στο γραφείο μου τους κατέθεσα συγκεκριμένα πράγματα, για τα οποία ουδέποτε μου απήντησαν. Θα πούμε αλήθειες εδώ, διότι ως γιος μεταναστών έχω το δικαίωμα να ομιλώ εγώ για μετανάστες. Δεν ξέρω αν η κ. Κεραμέως ή ο κ. Λιβάνιος έζησαν στο εξωτερικό. Εγώ έχω ζήσει. Γεννήθηκα στη Γερμανία, μεγάλωσα στη Γερμανία, πήγα σχολείο μερικές τάξεις στη Γερμανία, οι γονείς μου δούλευαν τριάντα χρόνια εκεί, οι συγγενείς μου μένουν εκεί. Ξέρω τι σημαίνει μετανάστης. Αλλά να έρχεται μια κυβέρνηση, σε ένα θέμα πολύ σημαντικό για την ελληνική ομογένεια, και να αποφασίζει σε πέντε μέρες σε ένα ζήτημα μείζονος σημασίας, το λιγότερο είναι προσβλητικό για την ίδια τη δημοκρατία.

Και θα το αποδείξω, γιατί μου αρέσει που κάνει αναδρομές η Υπουργός στο τι ψήφισε ο Βελόπουλος το 2019, αλλά και πάλι τότε είχα πει ότι χρειάζεται βελτιώσεις στο νομοσχέδιο. Και αν δεν χρειάζονταν βελτιώσεις, δεν θα το φέρνατε τρίτη φορά. Τρίτη φορά το φέρνετε. Και επίσης δεν θέλω να υπενθυμίσω στην κυρία Υπουργό τι έλεγε το κόμμα της για τη Μακεδονία, για τον ΕΝΦΙΑ, για τον ΕΦΚΑ και τι έκανε στην πορεία. Ας σταματήσει, λοιπόν, η κομματική σπέκουλα.

Θα ξεκινήσουμε, λοιπόν, με το δυστύχημα, γιατί έχουμε και τις πυρκαγιές. Θα σας διαβάσω τι λέω ο γερμανικός Τύπος σήμερα για τις πυρκαγιές. «Οι πυρκαγιές απειλούν τα ελληνικά οικοσυστήματα. Αν συνεχιστεί η καταστροφή των δασών όλο το οικοσύστημα της Αττικής θα καταρρεύσει.» Εδώ, σε αυτή τη χώρα που λέγεται Ελλάδα, που γέννησε τη δημοκρατία, οι κύριοι της Κυβέρνησης, οι κύριοι της Νέας Δημοκρατίας, ελέγχουν όλα τα μέσα ενημέρωσης. Θλίβομαι που το ξαναλέω, επί τέσσερα ολόκληρα χρόνια, όσο κυβερνούν, πέτυχαν το ακατόρθωτο: μονοσήμαντη ενημέρωση στα πλαίσια του να μη δημιουργηθεί καμμία ρωγμή στο δήθεν κυβερνητικό έργο, να μη δημιουργηθεί ούτε μία αμυχή στο πρόσωπο το πολιτικό του κυρίου Πρωθυπουργού.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Την ώρα, λοιπόν, που το BBC χθες το απόγευμα, από το πρωί, μετέδιδε τη φωτιά στην Κέρκυρα, κανένα ελληνικό κανάλι, όπως και τις τρεις προηγούμενες μέρες στην Αθήνα, δεν παρουσίαζε τις φωτιές, κανένα με ζωντανές συνδέσεις. Μόνο στα δελτία ειδήσεων. Έδειχναν κάτι σίριαλ περίεργα, κάτι ταινίες παλιές, την ώρα που καιγόταν κόσμος, την ώρα που καίγονταν περιουσίες. Τώρα που μιλάμε καίγονται σπίτια Ελλήνων στη Ρόδο.

Και το ερώτημα που γεννάται είναι «τις πταίει»; Ακούστε τώρα τον εκπρόσωπο της Πυροσβεστικής τι λέει στο OPEN: «Το κράτος ενημερώνει τους πολίτες ότι σήμερα στη Ρόδο -για σήμερα- θα έχουμε 9 με 10 μποφόρ.» Μπαίνω, λοιπόν, από χθες το απόγευμα, 3 με 5 μποφόρ. Με ψέματα προσπαθούν να ασκήσουν πολιτική! Μιλάμε για ένα αεράκι. Και λένε ψέματα συνεχώς. Και ντρέπομαι, γιατί συνεχίζουν τα ψέματά τους και δεν σταματούν τα ψεύδη τους. Έχουν οικοδομήσει μια διακυβέρνηση πάνω στα ψέματα, πάνω στα αποκαΐδια, κρατικός μηχανισμός! Αν δεν μπορούμε να σβήσουμε μια πυρκαγιά στη Ρόδο, κύριοι, -δίπλα η θάλασσα!- πού στο καλό θα σβήσουμε φωτιά; Πού στο καλό θα σβήσει φωτιά; Δίπλα είναι η θάλασσα!

(Χειροκροτήματα από την πτέρυγα της Ελληνικής Λύσης)

Είχα πει 20 Ιουλίου του 2022 στον Έλληνα Πρωθυπουργό και στον κ. Χαρδαλιά -ήταν εδώ- ότι δεν έχετε πάρει νέα πτητικά μέσα. Αυτά που πήρατε, τα Air Tractor, δεν κάνουν με μποφόρ, δεν πετάνε, είναι μικρά. Χαμογέλασε ο Πρωθυπουργός και δεσμεύτηκε ότι το 2022 θα κάνει τα πάντα. Εάν τα «πάντα» είναι αυτά που έκανε και άφησε πίσω τα αποκαΐδια, καλύτερα να σας το πω, αν υπήρχε έντιμη κυβέρνηση κάποιος θα είχε παραιτηθεί ήδη. Το ποιος να το βρείτε εσείς! Γιατί υπάρχει πολιτική ευθύνη εδώ.

(Χειροκροτήματα από την πτέρυγα της Ελληνικής Λύσης)

Βαρεθήκαμε, λοιπόν, να ακούμε από την Κυβέρνηση ψέματα. Αυτό εδώ ανακοινώθηκε, το πρόγραμμα «ΑΙΓΙΣ», 1,7 δισεκατομμυρίων ευρώ, από πέρυσι. Ρωτώ την Κυβέρνηση πού πήγε τα 1,7 δισεκατομμύριο ευρώ. Ποιος τα έφαγε και καίγεται η Ελλάδα, πείτε μου. Πέρυσι το ανακοινώσατε εδώ, ότι δίνουμε 1,7 δισ. για να υπάρχει δασοπυρόσβεση. Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν δίνονταν πραγματικά τα λεφτά αυτά, το 1,7 δισ. Αν, πραγματικά, τα έκαναν αυτά από πέρυσι, δεν θα καιγόταν κόσμος φέτος. Κάποιοι έφαγαν τα λεφτά. Πού είναι τα λεφτά; Πείτε μας τώρα, κύριε Πρωθυπουργέ, που θα μιλήσετε στη μία η ώρα, πείτε μας πού είναι το 1,7 δισ.

Ένα από τα μεγαλύτερα σφάλματα κι εδώ που έκανε το ΠΑΣΟΚ ήταν η κατάργηση της δασικής υπηρεσίας. Θεωρώ, κύριε Νικητιάδη, επειδή είστε από τα Δωδεκάνησα, ότι θα το ξέρετε πολύ καλά, ότι σε όλες τις ευρωπαϊκές χώρες η Δασική Υπηρεσία εποπτεύει και κινεί την Πυροσβεστική. Είναι δυνατόν ο πυροσβέστης να φεύγει από την Αθήνα και να πηγαίνει στο Πάνειο Όρος, που δεν ξέρω κατά πού πέφτει, με στενά δρομάκια, όταν θα έπρεπε να υπάρχει Δασική Υπηρεσία; Και αυτό το κάνει κι η Γαλλία και η Ιταλία και άλλες χώρες.

Τα αποτελέσματα είναι τραγικά: Από τα τριάμισι χιλιάδες οχήματα που διαθέτει το πυροσβεστικό σώμα, μόλις το 10%-15% είναι καινούργια. τέσσερις χιλιάδες πεντακόσιες πενήντα κενές θέσεις στην πυροσβεστική. Ακούστε ποια είναι η Κυβέρνηση: Προμηθεύεται η ΔΕΔΔΗΕ των golden boys των 200.000 ευρώ μισθών καλώδια 192 εκατομμύρια ευρώ. Τα υπόγεια καλώδια είναι μόνο το 1%, το 99% είναι υπέργεια. Ψάξτε, λοιπόν, πώς μπαίνουν οι φωτιές. Ποιοι ευθύνονται για όλα αυτά; Οι ηθικοί αυτουργοί είναι αυτοί που τοποθετήσατε, η ΔΕΔΔΗΕ και τα golden boys της παρέας σας!

Σαράντα πτητικά μέσα, λέει, έχουν και πετάνε, λέει, είκοσι. Ψέμα! Τα οκτώ πετάνε. Τα υπόλοιπα μόλις πιάνει έξω μποφόρ τέλος, δεν πετάνε. Εδώ ήσασταν έτοιμοι να βάλετε τους πυροσβέστες να οδηγούν ασθενοφόρα, όπως είχαμε Υπουργό Υγείας δικηγόρο και Υπουργό Δικαιοσύνης γιατρό. Τι είναι αυτά τα πράγματα; Πυροσβέστες να οδηγούν ασθενοφόρα και δεν έχουμε πυροσβέστες;

Δεν κάνατε πολιτοφυλακή. Σας το έχουμε πει χίλιες φορές. Ο κάτοικος πολίτης πρέπει να γίνει ενεργός πολίτης της περιοχής, να ενεργοποιηθεί. Να έχουμε τον κοινωνικό αυτοματισμό, όχι στα αρνητικά, στα θετικά. Η πολιτοφυλακή, που ξέρει τους δρόμους, ξέρει την περιοχή, ξέρει τα δάση, θα μπορούσε να λειτουργήσει και πυροσβεστικά, και κατασταλτικά, και προληπτικά.

Και θα σας πω κάτι που μου είπε ένας πυροσβέστης: Η φωτιά δεν χρειάζεται ήρωες για να σβήσει, χρειάζεται επαρκώς οργανωμένες υπηρεσίες, κατάλληλο πολιτικό σχεδιασμό και πρόληψη. Τίποτα από όλα αυτά δεν διαθέτει το κράτος αυτό, ένα κράτος μπάχαλο, που το φτιάξατε εσείς, εσείς και εσείς. Άρα οι τρεις είστε συνυπεύθυνοι γι’ αυτό το κράτος.

Εμείς, λοιπόν, έχουμε να κάνουμε ένα ρητορικό ερώτημα: Την ώρα που καιγόταν η Αθήνα, την ώρα που καίγεται η Ρόδος και η Κέρκυρα, τώρα που μιλάμε –γιατί και η Κέρκυρα καίγεται και εντελώς συμπτωματικά εκεί στην Κέρκυρα την ωραία, πάνω στα βουναλάκια που καίγονται, θα στηθούν ανεμογεννήτριες, όπως και στο Πάνειο Όρος που κάηκε θα τοποθετούν ανεμογεννήτριες. Μάλιστα εσχάτως έγινε και χωροταξική τοποθέτησή τους. Βέβαια ξεκίνησε επί περιφερείας της κ. Δούρου η αδειοδότηση. Χαμογελά η κ. Δούρου. Η αδειοδότηση στο Πάνειο Όρος έγινε από εσάς, η χωροταξική τοποθέτηση απ’ αυτούς. Πάντοτε υπάρχει διάχυση ευθύνης, ξέρετε, για να μην μπορούμε να αποδώσουμε σε έναν την ευθύνη. Δεν είμαστε εναντίον της ανεμογεννήτριας αλλά είμαστε εναντίον της φιλοσοφίας της, να καίμε τα δάση για να στήνουμε ανεμογεννήτριες. Είναι άλλο πράγμα αυτό.

Μήπως έχει δει κανείς από εσάς καμμία μη κυβερνητική οργάνωση να τρέχει στις φωτιές; Εγώ μόνο τον «Ρουβίκωνα» είδα, για να τα λέμε όλα. Χαμογελάτε; Βλέπετε ότι είμαστε ακριβοδίκαιοι, κυρία Δούρου; Εμείς εδώ ήρθαμε να κάνουμε εποικοδομητική αντιπολίτευση, θα λέμε τα καλά, θα λέμε και τα στραβά ολωνών.

(Χειροκροτήματα από την πτέρυγα της Ελληνικής Λύσης)

Αλλά δεν είδα κανένα «Γιάσονα» να πηγαίνει εκεί. Δεν είδα καμμία ΜΚΟ που παίρνει εκατομμύρια ευρώ να τρέχει να σβήσει φωτιές. Πού είναι οι φιλάνθρωποι, οι αλληλέγγυοι προς τον άνθρωπο, η αγάπη προς τον κακομοίρη και κατατρεγμένο; Τριάντα χιλιάδες άνθρωποι -δεκαεννέα για την ακρίβεια, τριάντα λέει η Κυβέρνηση, πάντα υπερθεματίζει- απεγκλωβίστηκαν στη Ρόδο από τις περιοχές και οι πολίτες βοήθησαν, όχι οι μη κυβερνητικές οργανώσεις. Απουσίαζαν, φαινόταν.

Πάμε και στα υπόλοιπα. Είναι κωμωδία πραγματικά, κύριε Υπουργέ. Ενώ έχουμε μποϊκοτάρει οτιδήποτε ρωσικό, ό,τι υπάρχει και δεν υπάρχει, χωρίς να μας ενοχλήσει ποτέ αυτή η χώρα που λέγεται Ρωσία -καταγγείλαμε την εισβολή, εισβολή ήταν, ναι- τα τουρκικά σίριαλ όμως κάνουν πάρτι στα ελληνικά κανάλια την ώρα που πετάνε πάνω από το Αιγαίο και ο Ερντογάν απειλεί την Ελλάδα. Πώς γίνονται όλα αυτά; Θα σας πω όμως κάτι: Όταν πρόκειται για το συμφέρον της πατρίδος, όταν πρόκειται για το συμφέρον του Έθνους, όταν πρόκειται για το συμφέρον των Ελλήνων, δεν μας ενδιαφέρει με ποιους θα συνεργαζόμαστε. Τα Μπεριέφ ήταν ιδανικά για να σβήσουν τις φωτιές και θα τις είχαν σβήσει αλλά δεν μεριμνήσατε. Γιατί; Θα σας πω εγώ: Γιατί απαγορεύει το ΝΑΤΟ.

(Χειροκροτήματα από την πτέρυγα της Ελληνικής Λύσης)

Πείτε στον ελληνικό λαό: να καεί η Ελλάδα να έχει δίκιο το ΝΑΤΟ, να καεί ο κόσμος αλλά να έχει δίκιο το ΝΑΤΟ. Δεν γίνεται δουλειά έτσι. Δεν γίνεται δουλειά έτσι. Πραγματικά πολλοί από εσάς κάνατε τραγικά λάθη.

Και, βέβαια, το άλλο, βάζουν τα τρολς τους, έχουν τόσα λεφτά -πού τα βρήκατε τα λεφτά αυτά, από την τσέπη του ελληνικού λαού φαντάζομαι- και πληρώνουν τρολς στο διαδίκτυο, χιλιάδες τρολς κύριε Καραμέρο, χιλιάδες τρολς να δουλεύουν νυχθημερόν υπέρ των ανεμογεννητριών, να δουλεύουν, ότι τα κάναμε όλα σωστά, ότι δεν κάναμε λάθη, και να λέω ότι τα Μπεριέφ δεν είναι καλά, τα Ιλιούσιν δεν είναι καλά, είναι καλά τα Air Tractor, σαν τρακτέρ είναι αυτά, παίρνουν λίγο νεράκι, το ρίχνουν σαν την κουτσουλιά πάνω από τη φωτιά και τέλος. Αυτά είναι μόνο την ώρα που ξεκινάει η πυρκαγιά. Αν φουντώσει η πυρκαγιά τα Air Tractor γίνονται τρακτέρ.

Ακούστε τι λέγανε, ότι δεν κάνει, λέει, το γεωμορφολογικό πεδίο της Ελλάδος για να φέρουμε τα Μπεριέφ, τόσο ψεύτες. Όταν ένα Ιλιούσιν ρίχνει εβδομήντα έξι φορές νερό, εκατό με πεντακόσια πόδια πάνω από τη γη, οι σαράντα τόνοι γίνονται τριάντα. Στο Air Tractor γίνονται εκατό λίτρα. Δηλαδή ρίχνει όσο έξι καναντέρ σε μία φορά. Πάτε να αποδομήσετε τη λογική στον παράλογο κόσμο που ζείτε.

Ακούστε, λοιπόν, εδώ έχουμε μια μελέτη, αυτή εδώ. Την καταθέσαμε και πέρυσι και πρόπερσι στη Βουλή: Μελέτες για την αναβάθμιση του εθνικού σχεδίου πολιτικής προστασίας. Το πώς; Με ελάχιστα χρήματα. Την έδωσα στον Πρωθυπουργό τον ίδιο, την παρέδωσα στα χέρια του, αλλά προηγείται το «ΑΙΓΙΣ», το 1,7 δισ. ευρώ, το οποίο φαγώθηκε και δεν ξέρω πού πήγε. Το καταθέτω στα Πρακτικά της Βουλής κι αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στις ανεμογεννήτριες. Ακούστε, για να καταλάβετε την παράνοια της Νέας Δημοκρατίας και των κομμάτων που τη στηρίζουν, λένε ότι οι ανεμογεννήτριες στήνονται πάνω στις κορυφές των δασών και δεν χρειάζεται να καεί το δάσος.

Λένε ψέματα, διότι για να μεταφερθούν οι τεράστιες ανεμογεννήτριες ογδόντα μέτρα κάθε έλικας μέχρι εκατόν εξήντα, χρειάζεται να γίνει η στροφή πάνω στο βουνό, να ανοίξεις πλάτωμα εκατόν πενήντα μέτρων. Αυτό σημαίνει τεράστια δαπάνη που ο εργολάβος πρέπει να αποζημιώσει και να αναδασώσει και ανεβαίνει το κόστος δεκαπέντε και δεκαέξι φορές επάνω. Άρα, λοιπόν, πάλι ψέματα λέτε.

Θέλετε να μάθετε την αλήθεια; Θα σας την πω τώρα. Έχω μια μελέτη του Πανεπιστημίου του Ντέλαγουερ μπροστά μου και του κ. Κολυδά, του μετεωρολόγου, που λέει ότι όπου στήνονται αιολικά πάρκα, αλλάζει το μικροκλίμα της περιοχής στα εκατόν πενήντα μέτρα. Τα καταθέτω στα Πρακτικά για να τα δουν όσοι θέλουν.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά της Βουλής τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάντως έχουμε και μια σύμπτωση περίεργη. Όταν είναι για μπίζνες, τις ανεμογεννήτριες πραγματικά να τις στήσουμε, καίγεται συμπτωματικά η Ελλάδα σε περιοχές που φυσάει πολύ, σε περιοχές που δόθηκαν άδειες. Εδώ έκαναν νόμους, παράνομους νόμους.

Ο νόμος, κύριε Υπουργέ, πόσο τιμάει την Κυβέρνησή σας, πόσο τιμάει, κύριε Λιβάνιε, κυρία Κεραμέως; Άλλα λέει το νομοσχέδιο; Αργά είναι πλέον. Το κάνατε μαντάρα το νομοσχέδιο, σας το λέω από τώρα. Μαντάρα είναι το νομοσχέδιο. Και το χειρότερο ποιο είναι; Δεν είναι κακό να κάνει ένας άνθρωπος λάθος. Κακό είναι να επιμένει στο λάθος, γιατί μετά περνάει στο όριο της ανοησίας, της πολιτικής ανοησίας.

Ακούστε: ν.2941/2001, ν. 3937/2011, ν. 3468/2006. Όλοι αυτοί οι νόμοι είναι παράνομοι και αντισυνταγματικοί. Γιατί; Δίνουν άδεια στις ανεμογεννήτριες ακόμα και σε περιοχές «NATURA» να στηθούν. Ψήφισε η Βουλή παράνομους νόμους προς χάρη ποιων; Των ανθρώπων που στήνουν ανεμογεννήτριες, των Γερμανών που τις πουλάνε και των ολιγαρχών στη χώρα.

Εμείς είμαστε υπέρ των πολιτών και εναντίον των ολιγαρχών, είμαστε υπέρ του ελληνικού λαού. Αυτόν στηρίζουμε και κανέναν άλλον.

(Χειροκροτήματα από την πτέρυγα της Ελληνικής Λύσης)

Κάστρα, Πάνειο Όρος, Λαυρεωτικός Όλυμπος, εκεί που κάηκαν, εκεί έχουν στηθεί ανεμογεννήτριες και θα στήνονται από εδώ και στο εξής.

Για να μην «τρώω» πολύ χρόνο, έχω τη μελέτη του πρώην υπαρχηγού της Πυροσβεστικής κ. Γκουρμπάτση. Ακούστε τι λέει: «Το κίνητρο του εμπρησμού δασών και δασικών εκτάσεων στην Κάρυστο συνίσταται στο κέρδος των εταιρειών του τομέα των ΑΠΕ». Ανεμογεννήτριες. «Μετά το ’06 και κυρίως τη διετία ’07-’08 λόγω των θεσμικών αναδιαρθρώσεων που έχουν συντελεστεί» -οι νόμοι τους, οι παράνομοι νόμοι- «η πρόκληση πυρκαγιών στις εκτάσεις αυτές» -δεν τα λέω εγώ, ο υπαρχηγός της Πυροσβεστικής τα λέει- «εξυπηρετεί την αποφυγή χρονοβόρων διαδικασιών και με υψηλότερο κόστος για την αδειοδότησή τους».

Για να τελειώνει η πλάκα εδώ μέσα, οι ηθικοί αυτουργοί των πυρκαγιών για να στηθούν ανεμογεννήτριες είναι το ΠΑΣΟΚ, η Νέα Δημοκρατία και ο ΣΥΡΙΖΑ που έκαναν νομοθετικό πλαίσιο τέτοιο, ώστε να γίνονται αυτά.

(Χειροκροτήματα από την πτέρυγα της Ελληνικής Λύσης)

Να αλλάξει το νομοθετικό πλαίσιο. Προτείναμε ένα νόμο. Τέσσερις λέξεις. Όπου δάσος, μόνο δάσος, καμμία ανεμογεννήτρια. Φέρτε πρόταση νόμου εσείς να την ψηφίσουμε εμείς. Καμμία ανεμογεννήτρια.

(Χειροκροτήματα από την πτέρυγα της Ελληνικής Λύσης)

Εδώ δεν θα μπω σε τεχνικά χαρακτηριστικά. Θα πω το εξής: Υπάρχει και το «Τυφών», ένα εξαιρετικό ελληνικό δημιούργημα του Γιάννη Κρεκούκη. Μίλησε, ξαναμίλησε με την πολιτεία, μίλησα εγώ μαζί του, κανείς δεν ενδιαφέρθηκε. Είναι ένα εξαιρετικό εργαλείο πυρόσβεσης. Δεν το χρησιμοποίησε καμμία κυβέρνηση. Φαντάζομαι ότι δεν είναι για τις μίζες. Αποκλείεται, όχι. Στο ελληνικό πολιτικό προσωπικό κανείς δεν παίρνει μίζα. Όλοι απλά κάνουν λάθη. Εδώ σας λέμε ότι υπάρχει κάτι πρωτόγνωρο. Το κατέθεσα στον Πρωθυπουργό και αυτό πρόπερσι. Δεν τον κάλεσε ποτέ στη ζωή του. Δεν πειράζει.

Εγώ θα πω κάτι για τις πυρκαγιές. Με αυτά που κάνει η Νέα Δημοκρατία, ακόμα και ο Ελύτης θα πέσει έξω. Στις πυρκαγιές αναφέρομαι. Στο τέλος δεν θα μείνει ούτε μία ελιά ούτε ένα αμπέλι για να ξαναφτιάξουμε την Ελλάδα. Το χειρότερο; Το καράβι θα είναι ξένο, θα παραδώσουν την Ελλάδα στους ξένους, τα κλειδιά, την πόρτα, το σπίτι στους ξένους για να κυβερνούν την Ελλάδα. Αυτό θα είναι ως επιστέγασμα της διακυβέρνησής τους.

(Χειροκροτήματα από την πτέρυγα της Ελληνικής Λύσης)

Πάμε στο νομοσχέδιο της κ. Κεραμέως. Κυρία Κεραμέως, ήλθατε στο γραφείο μου, μιλήσαμε με τον κ. Λιβάνιο, σας είπα τις απόψεις μας, σας κατέθεσα ως γιος μεταναστών τις απόψεις μου, γιατί εγώ το βιώνω το θέμα, ενώ εσείς όχι, ούτε οι υπόλοιποι εδώ μέσα. Δεν ξέρω πόσοι είστε μετανάστες. Δεν αναφέρομαι στους επαγγελματίες μετανάστες εγώ, την ιδιότητα «είμαι καθηγητής και εργάζομαι στο Λονδίνο ή εργάζομαι στη Βόννη». Δεν μιλώ για εσάς προσωπικά. Αναφέρομαι στους ανθρακωρύχους. Εμένα ο πατέρας μου ανθρακωρύχος ήταν στη Γερμανία και η μητέρα μου καθαρίστρια σε ξενοδοχεία επί τριάντα έτη και είναι τιμή μου, καμάρι μου και, αν θέλετε, βαυκαλίζομαι γι’ αυτό και θα συνεχίσω να βαυκαλίζομαι.

(Χειροκροτήματα από την πτέρυγα της Ελληνικής Λύσης)

Όμως, κυρία Κεραμέως, έχω συγκεκριμένες προτάσεις ομογενειακών κύκλων. Τις κατέθεσα σε εσάς. Τις καταθέτω ξανά στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά της Βουλής τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό που έφεραν η κ. Κεραμέως και ο κ. Λιβάνιος δεν είναι η ψήφος των ομογενών. Όχι. Είναι η κλοπή της ψήφου των ομογενών και όχι νομοσχέδιο για ψήφο των ομογενών. Είναι κλοπή αυτό που κάνετε και θα σας το εξηγήσω.

(Χειροκροτήματα από την πτέρυγα της Ελληνικής Λύσης)

Την ώρα που καίγεται όλος ο τόπος, καίγεται η Ελλάδα, καίγονται όλοι οι Έλληνες, ξαφνικά το πρώτο νομοσχέδιο που φέρνει η κ. Κεραμέως είναι αυτό και αναρωτιέμαι προς τι η σπουδή, προς τι η βιασύνη. Δεν το συζητήσαμε καν, ήλθατε στο γραφείο μου δέκα λεπτά, είκοσι λεπτά, φύγατε, δεν μου απαντήσατε, δεν μου είπατε τίποτα, «τάσσομεν, διατάσσομεν, αποφασίζουμε», εκτελείτε εσείς. Όχι έτσι. Εδώ έχουμε δημοκρατία. Δεν υπάρχει «αποφασίζομεν και διατάσσομεν». Η Κυβέρνηση θέτει ένα εκβιαστικό δίλημμα στα κόμματα της Αντιπολίτευσης, «ή ψηφίζετε αυτό το νομοσχέδιο-έκτρωμα που φέραμε» -γιατί είναι έκτρωμα και θα σας αποδείξω το γιατί- «ή δεν δίνουμε τη δυνατότητα ψήφου στους ομογενείς». Δηλαδή, σου λέει «πάρε το πιστόλι και ενώ ξέρεις ότι αυτό το πράγμα που σου φέρνω δεν είναι σωστό, εσύ πυροβόλα και αν δεν πυροβολήσεις αυτό που θέλω εγώ, αυτοπυροβολήσου μόνος σου».

Θα σας το πω ευθέως: Το ξέρουν η κ. Κεραμέως και ο κ. Λιβάνιος. Ο ομιλών από το ’07-’08 που μπήκε στη Βουλή είναι υπέρ της ψήφου των ομογενών και δεν αλλάζουμε ούτε μοίρα, γιατί οι ομογενείς μας αλλά και οι μετανάστες που έφυγαν εσχάτως, είναι άνθρωποι που πρέπει να ψηφίζουν. Τελεία και παύλα.

Όμως, θα πω κάτι στην Αντιπολίτευση. Όταν βλέπετε τα δόντια του λιονταριού να σας χαμογελάνε, δεν σημαίνει ότι χαμογελάει κιόλας. Προσέξτε τους. Παγιδεύεστε. Αναφέρομαι και στους υπολοίπους. Παγιδεύεστε και θα το δείτε στην πορεία, διότι αυτό είναι κλοπή δεν είναι ψήφος.

Λένε ότι το νομοσχέδιο είναι ενωτικό. Έτσι το βάφτισαν οι ίδιοι. Ακούστε, λοιπόν. Γιατί είναι ενωτικό το νομοσχέδιο; Πείτε μου εσείς. Εδώ η ελληνική νεολαία που δουλεύει στα νησιά δεν μπορεί να ψηφίσει στις εκλογές το καλοκαίρι. Τους το απαγορεύετε γιατί δεν έχει τη δυνατότητα και θα ψηφίζουν οι ομογενείς. Το δέχομαι. Κάντε το πρώτα για τα παλικάρια, τα ελληνόπουλα που ζουν εδώ με 400, 500,600 ευρώ, που δουλεύουν νυχθημερόν, που μένουν σ’ ένα υπόγειο στα εξωτικά νησιά της χώρας και ελάτε να συζητήσουμε σοβαρά.

Πάμε, λοιπόν, στα λάθη. Είναι λάθος το νομοσχέδιο. Εμείς καταγγείλαμε κάτι συγκεκριμένο προεκλογικά. Κανένα κόμμα δεν το είπε. Ζητήσαμε επίσημα από τον Έλληνα Πρωθυπουργό να ελέγξουμε το λογισμικό που κάνει τις εκλογές από ανεξάρτητους εμπειρογνώμονες. Ουδείς από την Κυβέρνηση μάς απήντησε. Θέλουμε, λοιπόν, οι ομογενείς μας να συμμετέχουν πραγματικά, να ψηφίζουν αλλά και να εκλέγονται, κυρία Κεραμέως, όχι μόνο να κλέβετε την ψήφο τους, να έχουν εκπροσώπους εδώ μέσα οι ομογενείς μας, όχι επιλεκτικά στο Επικρατείας έναν-δύο, να πάρουμε την ψήφο, να την κλέβουμε και δεν μας ενδιαφέρει αν έχουν εκπροσώπους. Όχι. Θα έχουν εδώ οι Έλληνες ομογενείς εκπροσώπους από Αμερική, Αυστραλία, Καναδά, Ευρώπη, παντού, εδώ μέσα. Το λέω για να το ακούτε. Όχι επειδή δεν σας βολεύει, απλά να κλέψετε μια ψήφο.

(Χειροκροτήματα από την πτέρυγα της Ελληνικής Λύσης)

Εδώ δεν ισχύει η αρχή της αντιπροσωπευτικότητας ούτε της καθολικότητας, δεν ισχύει τίποτε απ’ όλα αυτά. Είναι λάθος το νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, πόσο χρόνο θα χρειαστείτε ακόμη;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ως Πρόεδρος κόμματος διασταλτικά, κύριε Πρόεδρε, άλλα πέντε λεπτά. Σας ευχαριστώ.

Για το λογισμικό, λοιπόν, το περιβόητο λογισμικό που κανείς δεν ενδιαφέρθηκε: Το κατήγγειλα, το ξανακατήγγειλα. Μόνο η κ. Κωνσταντοπούλου -για να είμαι ακριβής- στις προηγούμενες εκλογές έκανε μια προσπάθεια να επανακαταμετρήσει. Πού να βγάλεις άκρη μετά; Αν απομακρυνθείς από το ταμείο, κυρία Κωνσταντοπούλου, άκρη δεν βγαίνει. Όπως μετράτε εσείς, θα μετράμε τρία εκατομμύρια ψήφους από το εξωτερικό που θα έρχονται εδώ. Εν πάση περιπτώσει.

Είναι αλήθεια, κύριοι της Νέας Δημοκρατίας, ότι η «SPACE HELLAS», η γνωστή εταιρεία του Μανωλόπουλου, η οποία κάνει και τις εκλογές στην Ελλάδα συμπτωματικά, είναι γνωστή για την ιστορία που το 1993 πήρε μίζες για τα F-16, ναι ή όχι; Πόρισμα του αμερικανικού κράτους. Πρακτικά έλαβε μίζες η εταιρεία αυτή. Ήταν ο πατέρας Μανωλόπουλος τότε, φίλος του Πρωθυπουργού, το 1993 ήταν Πρωθυπουργός ο Κωνσταντίνος Μητσοτάκης. Το καταθέτω για τα Πρακτικά, να μείνουν για τον ιστορικό του μέλλοντος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά της Βουλής τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ίδια εταιρεία έδινε μίζες, η «LITTON» έδωσε μίζες στην εταιρεία αυτή για να πάρουμε τα F-16 για το πρόγραμμα αυτοπροστασίας «ASPIS». Το ξέρω καλά το θέμα.

Αυτή η εταιρεία, λοιπόν, σήμερα μπαίνει στις εκλογές και κάνει εκλογές στην Ελλάδα. Ζητάμε, λοιπόν, εμείς να κάνουμε έλεγχο του λογισμικού και αρνείστε. Γιατί αρνείστε; Ο κλέφτης και ο ψεύτης φοβάται τον έλεγχο. Όποιος είναι καθαρός ουρανός αστραπές δεν φοβάται. Και τι γίνεται ξαφνικά μετά τις εκλογές; Μαθαίνουμε ότι τις ταυτότητες θα τις πάρει αυτή η εταιρεία. Από τον Σεπτέμβριο 800 εκατομμύρια ευρώ θα δώσουν στην εταιρεία «SPACE» του κ. Μανωλόπουλου, αυτή την περίεργη εταιρεία με πολλές διαπλοκές. Μέσα είναι και ο Λαβράνος και πολλά καλά παιδιά. Θα πάρει 800 εκατομμύρια δουλειά!

Κανείς δεν ενδιαφέρεται εδώ μέσα; Δεν το ακούσατε καθόλου; Κανένας σας; Τίποτα; Κανείς; Τίποτα;

Κύριε Λιβάνιε, 800 εκατομμυριάκια δουλίτσα με απευθείας ανάθεση; Δεν υπάρχει διαύγεια ή διαγωνισμός. Η ίδια εταιρεία που κάνει τις εκλογές, που ενεπλάκη σε μίζες το 1993, η ίδια εταιρεία που ενεπλάκη σε εκλογές θα πάρει και 800 εκατομμύρια τώρα για τις ταυτότητες!

Αυτό δεν σας προκαλεί κατάπληξη; Εγώ θεωρώ ότι είναι σύμπτωση. Δεν θεωρώ ότι είναι κλέφτες οι άνθρωποι, όχι. Είναι μια σύμπτωση ατυχής. Κανείς δεν ενδιαφέρεται γι’ αυτά; Μόνο για την ψήφο των αποδήμων; Ποιος θα μετράει την ψήφο δεν σας ενδιαφέρει; Ξέρετε τι είχε πει ο Ναπολέων Βοναπάρτης, εκείνος ο περίεργος, ο ιδιόρρυθμος; Είχε πει «Ό,τι και να κάνετε, και εκλογές και ψηφοφορίες, αν εγώ μετράω την κάλπη, εγώ κερδίζω πάντα».

Βάλτε τους, κύριοι εσείς τώρα από πίσω, η Κυβέρνηση, να μετράνε την κάλπη αυτοί, αφού τους εμπιστεύεστε! Πώς τους εμπιστεύεστε;

Και θα σας πω και κάτι ακόμα, γιατί εμείς δεν τους εμπιστευόμαστε. Εκατόν εξήντα έξι χιλιάδες ψηφοφόροι παραπάνω βρέθηκαν τον Ιούλιο στην Ελλάδα. Από τον Μάιο ως τον Ιούνιο έγιναν εξήντα έξι χιλιάδες οι ψηφοφόροι. Από τον Ιούλιο και δέκα ημέρες μετά –είναι από την ιστοσελίδα του Υπουργείου Εσωτερικών, θα το καταθέσω στα Πρακτικά, εδώ είναι- δηλαδή από τον Μάιο στις πρώτες εκλογές ως τις δεύτερες είχαμε εξήντα έξι χιλιάδες σταυρούς παραπάνω, ψηφοφόρους. Ξαφνικά έγιναν εξήντα έξι χιλιάδες!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ρωτώ! Έκανα γραπτή ερώτηση και περιμένω απάντηση από εσάς, κύριε Λιβάνιε! Πώς έγιναν οι εξήντα έξι χιλιάδες παραπάνω; Λάθος κάνατε, ε; Λάθος στο κομπιούτερ έγινε, ε;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ναι, μωρέ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, μωρέ! Γίνονται και τέτοια λάθη, ξέρετε! Τα κομπιούτερ κάνουν λάθη! Έτσι μπορούν να γίνουν και τα «λάθη» στις επόμενες εκλογές με τους ομογενείς, να κάνει ένα κομπιούτερ λάθος! Ένα λαθάκι! Μετά όμως έγιναν εκατόν εξήντα χιλιάδες μείον! Πώς έγινε αυτό; Προστέθηκαν εξήντα έξι και αφαιρέθηκαν εκατόν εξήντα έξι! Πώς γίνονται αυτά; Θα μας πει τη δικαιολογία του ο κ. Λιβάνιος. Εγώ προσωπικά, όσο και αν τον εκτιμώ, δεν τον πιστεύω, γιατί η δικαιολογία είναι χειρότερη από αυτό που έκαναν.

Ακούστε τώρα κάτι και θα κλείσω. Δεν θα πω για το Σύνταγμα που καταπατάται. Θα πω κάτι πολύ απλό. Συγγνώμη, Έλληνας πολίτης δεν είναι αυτός που εκλέγει και εκλέγεται; Εδώ θα κάνουμε αλά καρτ τους ομογενείς; Θα κάνετε αλά καρτ τους ομογενείς κι εσείς; Ποιοι είστε; Θα εκλέγουν αλλά δεν θα εκλέγονται; Τι είναι, λεμονόκουπες οι ομογενείς; Τους παίρνουμε, τους στίβουμε, παίρνουμε την ψήφο και φεύγουμε; Θα κλέψετε την ψήφο του ομογενούς; Εδώ μιλάμε για κλοπή του ομογενούς, κλοπή της ψήφου! Το καταλαβαίνετε; Γιατί δεν έχει το δικαίωμα να κατέβει και ο ομογενής ως Βουλευτής; Εμείς είμαστε καλύτεροι από αυτούς; Είδαμε πού φτάσαμε την Ελλάδα ή που την έφτασαν αυτοί οι τρεις που κυβέρνησαν! Μην κοροϊδευόμαστε!

Άρα, λοιπόν, προς τι να μην εκλέγονται; Πείτε μου τον λόγο. Πείτε μου έναν λόγο ο οποίος ευσταθεί στα πλαίσια του Συντάγματος, γιατί αν ερμηνεύουμε το Σύνταγμα όπως μας βολεύει, εντάξει, υπάρχει για δικαιολογία. Έτσι θέλει η Νέα Δημοκρατία και τα υπόλοιπα κόμματα που υπερψηφίζουν, έτσι θα γίνει. Οι ομογενείς δεν θα εκλέγονται. Θα έρχεται εδώ ο Άνταμ από την Αγγλία, θα έρχεται ο Τζον Κανελλόπουλος ή Μπαϊντενόπουλος από την Αμερική, θα ψηφίζει από την Αμερική, θα έρχεται η ψήφος εδώ και θα την καταμετράμε εδώ, αλλά δεν θα εκλέγεται ο ίδιος! Φανταστείτε τώρα τον «Β1» ψηφοφόρο πολίτη της Ελλάδος να ψηφίζει στην Αθήνα, να φεύγει η ψήφος του στη Νέα Υόρκη και να γίνεται καταμέτρηση εκεί. Καλά, μιλάμε για τραγωδία!

Μιλάμε για τραγωδία, κύριε Πρόεδρε. Αυτό είναι τραγικό!

Υπάρχει και το εξής οξύμωρο! Ακούστε τώρα τι κάνετε! Θα ψηφίσει ο Αμερικανός πρέσβης στην Ελλάδα, ο κ. Τσούνης, μαζί με όλους τους πράκτορες της πρεσβείας τους Ελληνοαμερικανούς που είναι στη CIA. Θα ψηφίσουν για τις εκλογές στην Ελλάδα και μετά από κάνα δυο μήνες θα ξαναψηφίσουν για τις εκλογές των Ηνωμένων Πολιτειών!

Ε, καλά τώρα, σοβαρευτείτε λιγάκι! Ας σοβαρευτούμε λίγο. Τι είναι η ψήφος; Η ψήφος είναι μια σφαίρα, που είτε σκοτώνεις το πρόβλημα το διεφθαρμένο, το ανήθικο, το προσβλητικό είτε δολοφονείς την Ελλάδα. Αν θέλετε να δολοφονήσετε την Ελλάδα, ψηφίστε «ναι» εσείς! Ψηφίστε «ναι»! Ψηφίστε ό,τι πει η Νέα Δημοκρατία! Γίνετε δεκανίκια τους! Ψηφίστε τους!

(Χειροκροτήματα από την πτέρυγα της Ελληνικής Λύσης)

Θέλετε να έχουμε άρτιο νομικό πλαίσιο ή δεν θέλετε. Δεν υπάρχουν εδώ τρανς πολιτικές. Είναι ή άσπρο ή μαύρο.

Κλείνω εδώ, κύριε Πρόεδρε.

Ενδιαφέρεται η κ. Κεραμέως, πραγματικά, για τους ομογενείς, αλλά το 2ο Δημοτικό Σχολείο «Πυθαγόρας» στο Μόναχο κλείνει. Τι αγάπη για τους ομογενείς! Τι λατρεία που έχετε για τους ομογενείς όλοι σας! Κλείνει το δημοτικό σχολείο και εσείς «Θα το δούμε», «Θα το δούμε».

Ακούστε. Εμείς καταθέτουμε μια πρόταση νόμου συγκεκριμένη. Αυτά που ζητάνε οι Έλληνες ομογενείς καταθέτουμε εμείς, όχι αυτά που ζητά η Κυβέρνηση. Την παραδίδω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς υπηρετείστε την Κυβέρνηση. Εμείς θα υπηρετήσουμε τον ομογενή, ο οποίος θα έρθει εδώ μέσα στη Βουλή για να μιλάει για τα προβλήματα της Ελλάδας και τα προβλήματα της ομογένειας.

(Χειροκροτήματα από την πτέρυγα της Ελληνικής Λύσης)

Ψηφίστε ό,τι πει η Νέα Δημοκρατία! Δικαίωμά σας!

Κλείνοντας, για μας στην Ελληνική Λύση κανόνας ζωής είναι το εξής: Περισσότερο, λοιπόν, πρέπει να είσαι συμφιλιωμένος με την αλήθεια. Η αλήθεια είναι αναπόφευκτη. Θα έρθει κάποια στιγμή στο τέλος. Αυτή η αλήθεια στερεί εντελώς από το ψέμα τη σημασία της πρόσκαιρης νίκης. Τεράστια σημασία, λοιπόν, έχουν για εμάς στην Ελληνική Λύση αυτά τα αναπόφευκτα. Τι δημιουργούμε; Τι αφήνουμε πίσω μας; Τι βρίσκουμε; Τι συναντάμε; Τι αλλάζουμε; Με οδηγό πάντα την αλήθεια και το δίκιο του ελληνικού λαού, με οδηγό το συμφέρον του πολίτη και όχι το συμφέρον του κόμματος.

(Χειροκροτήματα από την πτέρυγα της Ελληνικής Λύσης)

Εδώ θα ήθελα να πω κάτι στη Νέα Δημοκρατία, γιατί άκουσα τον κ. Λιβάνιο να λέει κάτι σε έναν Βουλευτή μας, ότι δηλαδή είμαστε η γραμμή του ΚΚΕ.

Έτσι δεν είπατε, κύριε Λιβάνιε;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Κατά λέξη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπράβο!

Σας απαντώ, λοιπόν, κατά λέξη εγώ. Είστε στη γραμμή του Λένιν. Ο καλύτερος τρόπος για να ελέγξεις την Αντιπολίτευση είναι να τους καθοδηγείς. Εσύ όχι μόνο καθοδηγείς αλλά εκβιάζεις κιόλας!

(Χειροκροτήματα από την πτέρυγα της Ελληνικής Λύσης)

Εκβιασμούς, λοιπόν, η Ελληνική Λύση δεν θα δεχθεί. Θα αλλάξετε το νομοσχέδιο, θα το ξαναφέρετε και θα το ψηφίσουμε.

(Χειροκροτήματα από την πτέρυγα της Ελληνικής Λύσης)

Εγώ προσπάθησα να σας πω την αλήθεια. Προσπάθησα να μιλήσω με την ψυχή μου, με την καρδιά μου, γιατί είμαι μετανάστης και γιατί οι μισοί και παραπάνω από τους συγγενείς μου είναι ομογενείς. Δεν κορόιδεψα κανέναν ποτέ εδώ μέσα. Εδώ κλέβετε την ψήφο των ομογενών. Γνωρίζετε, όμως, ότι στην ιστορία μένει ένα απλό πράγμα, το πόσο εντάξει με τη συνείδησή σου είσαι. Και η δική μας συνείδηση είναι καθαρή. Δεκανίκια αρνητικών επιλογών, αντιλαϊκών επιλογών, άναρθρων κραυγών, αλλά κυρίως επιλογών που οδηγούν στο βάραθρο την ελληνική οικονομία και την κοινωνία εμείς δεν θα ψηφίσουμε ποτέ!

(Χειροκροτήματα από την πτέρυγα της Ελληνικής Λύσης)

Ψηφίζουμε ως ελάχιστο σεβασμό για τον τίτλο «ομογενής» -γιατί είναι κλοπή των ψήφων των ομογενών- αλλά «παρών» στο παρόν νομοσχέδιο!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Θα δοθεί η δυνατότητα στον κ. Λιβάνιο να απαντήσει μετά.

Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας.

Παρακαλώ, κύριε Πρόεδρε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλημέρα σας, κυρίες και κύριοι.

Πραγματικά προξενεί εντύπωση η βιασύνη της Κυβέρνησης να καταθέσει, και μάλιστα, ως το πρώτο νομοσχέδιο της νέας κυβερνητικής θητείας αυτό για την ψήφο των αποδήμων. Το καταθέσατε, μάλιστα, τις κρίσιμες ώρες κατά τις οποίες κάτοικοι και πυροσβέστες έδιναν μια τιτάνια και άνιση μάχη με τις φλόγες σε ολόκληρες περιοχές της Αττικής και πολλών άλλων νομών της πατρίδας μας και σήμερα βλέπουν τους κόπους μιας ζωής να έχουν γίνει αποκαΐδια. Και η καταστροφή συνεχίζεται. Στη Ρόδο για μέρες η φωτιά καίει παρθένο δάσος, ολόκληρα χωριά, σπίτια, καταστήματα. Στην Κάρυστο, στην Αχαΐα, στην Κέρκυρα επίσης.

Έχετε, μάλιστα, το θράσος να προβάλλετε με τη βοήθεια ορισμένων, κυρίως, μέσων ενημέρωσης την επιχείρηση εκκένωσης χιλιάδων τουριστών και κατοίκων από τις τουριστικές περιοχές της Ρόδου που παραδόθηκαν στις φλόγες ως άθλο! Έλεος! Για να μην πω για τη μεγάλη ντροπή του τουριστικού σας θαύματος να βουλιάζει ένα ολόκληρο νησί από τουρίστες, αλλά να καίγεται για μέρες γιατί δεν έχει απαραίτητες υποδομές, γιατί δεν έχετε πάρει ουσιαστικά μέτρα πρόληψης και αντιμετώπισης των πυρκαγιών! Μια εικόνα χίλιες λέξεις: δίπλα στα πεντάστερα ξενοδοχεία τουρίστες στοιβαγμένοι στην καρότσα ενός αγροτικού, για να σωθούν από τις φλόγες!

Θα μας πείτε, ξανά, για την κλιματική αλλαγή και την κρίση που έχει έρθει από την κλιματική αλλαγή, η γνωστή καραμέλα που αναμασάτε, δυστυχώς συνεχώς, όλες μα όλες οι κυβερνήσεις για να καλύψετε εγκληματικές ευθύνες. Η κλιματική αλλαγή φταίει για την απουσία ολοκληρωμένου σχεδίου αντιπυρικής προστασίας με επίκεντρο την πρόληψη; Ποια είναι τα μέτρα πρόληψης που πήρατε και λέγατε μάλιστα πως είστε πανέτοιμοι;

Η κλιματική αλλαγή φταίει για την ελλιπή στελέχωση των δασαρχείων, για το ότι δεν είχαν φτιαχτεί έγκαιρα στα δάση αντιπυρικές ζώνες, για το ότι δεν έχει ενισχυθεί η Πυροσβεστική με το απαραίτητο προσωπικό και τα αναγκαία μέσα και πάει λέγοντας; Όλα αυτά, βέβαια, τα είδαν μπροστά τους με τραγικό τρόπο οι κάτοικοι που έδωσαν μάχη για να σώσουν ό,τι μπορούσαν. Δίπλα τους, από την πρώτη στιγμή, βρέθηκαν τα μέλη του ΚΚΕ και της ΚΝΕ που έτρεξαν να βοηθήσουν με όποιον τρόπο μπορούσαν.

Θέλετε να σας πούμε τι εικόνες συνάντησαν; Τα καταγγέλλει συγκεκριμένα η Κομματική Οργάνωση Αττικής και άλλες οργανώσεις του ΚΚΕ. Ολόκληροι οικισμοί, για παράδειγμα της Αττικής, με ένα σωρό παρατημένα σκουπίδια και ξερόκλαδα. Γκρέιντερ να τρέχουν την τελευταία στιγμή για να ανοίξουν αντιπυρικές ζώνες στα ακαθάριστα δάση. Κρουνοί που δεν έβγαζαν μια στάλα νερό, μια εύφλεκτη ύλη για να γίνουν όλα παρανάλωμα. Λιγοστές επίγειες δυνάμεις πυροσβεστών να μην ξέρουν πού να πρωτοπάνε. Απαρχαιωμένος εξοπλισμός με μάνικες που ήθελαν συνεχώς μπαλώματα, ενώ κάποιες απ’ αυτές δεν κούμπωναν καν σε όσους κρουνούς είχαν νερό. Οι εναέριες πτήσεις πυροσβεστικών μέσων ελάχιστες έως και ανύπαρκτες για ορισμένους οικισμούς που πλήττονταν από τις φλόγες για ώρες και εγείρουν όλα αυτά ερωτηματικά. Και, βέβαια, το αυτοματοποιημένο μήνυμα του «τρεχάτε να σωθείτε» με δρόμους που ανοιγόκλειναν συνεχώς ήταν η μόνη λύση που πρόκρινε η Κυβέρνησή σας, δημιουργώντας ένα ακόμα επιπλέον «αλαλούμ».

Βέβαια, από τις οδηγίες εκκενώσεως εξαιρούνταν η μεγαλοεργοδοσία, που επέλεγε να μένουν οι εργαζόμενοι στη δουλειά, σε εργοστάσια, σε άλλους χώρους, δίπλα στα πύρινα μέτωπα, αδιαφορώντας για τους κινδύνους, για την υγεία και την ασφάλεια των εργαζομένων. Όλα αυτά, δηλαδή, τα οποία αναδεικνύονται κάθε καλοκαίρι σε τέτοιες καταστροφές. Όλα αυτά για τα οποία σας προειδοποιούσαμε επίμονα όλο το προηγούμενο διάστημα, αλλά ποτέ δεν κάνετε τίποτα. Γιατί όλα αυτά, δυστυχώς, τα αντιμετωπίζετε μόνο ως κόστος και φτάνουμε κάθε χρόνο να μετράμε απώλειες φυσικού πλούτου, περιουσιών των ανθρώπων και είμαστε ακόμα στον Ιούλιο. Δηλαδή, έχουμε δρόμο ακόμη.

Θα σας το ξαναπούμε. Πάρτε τώρα όλα τα μέτρα για να μην έχουμε άλλες τέτοιες καταστροφές. Η κλιματική αλλαγή δεν μπορεί να είναι άλλοθι, αλλά μόνο ο λόγος για να υπάρξει, επιτέλους, πραγματική αλλαγή πλεύσης στα ζητήματα πολιτικής προστασίας, με προτεραιότητα την πρόληψη.

Εσείς, όμως, συνεχίζετε. Για άλλη μια χρονιά τα χρήματα που εγκρίθηκαν για έργα δασοπροστασίας είναι το 10% μόνο αυτών που είναι αναγκαία σε ετήσια βάση για το σύνολο της δασοπροστασίας. Με τα χρήματα αυτά έγιναν αποσπασματικοί και αμφίβολης αποτελεσματικότητας καθαρισμοί στο 1% των εκτάσεων, ενώ έπρεπε να έχουν γίνει καθαρισμοί σε τέσσερα εκατομμύρια στρέμματα δάσους ως απόλυτη προτεραιότητα, πριν από την έναρξη της αντιπυρικής περιόδου.

Τι να πει κανείς; Αυτό που καταλαβαίνει ο καθένας και εκφράζεται με αγανάκτηση όταν ακούει τις δηλώσεις σας. Μάλιστα, δείχνετε να αντιμετωπίζετε τις φυσικές καταστροφές σαν μιας πρώτης τάξεως ευκαιρία για να εξαγγείλετε την επιτάχυνση της ίδιας συνταγής που μας έφερε ως εδώ, της λεγόμενης «πράσινης» μετάβασης, που αποδεικνύεται μόνο «μαύρη», «κατάμαυρη» και για το περιβάλλον αλλά φυσικά και για τις τσέπες των εργαζομένων.

Την επιτάχυνση, επίσης, της εμπορευματοποίησης των δασών, γιατί αυτό κρύβεται πίσω από τη λεγόμενη πολιτική της πιο επιθετικής διαχείρισης των δασών. Και ενώ η μισή Ελλάδα καίγεται, εσείς εδώ μέσα βγάζετε κορώνες για τον Ελληνισμό της Διασποράς.

Ξαναρωτάμε, λοιπόν, γιατί αυτή η βιασύνη για την ψήφο των αποδήμων; Μήπως συνδέεται αλήθεια και με μια άλλη σας βιασύνη, να προωθήσετε τις επικίνδυνες διευθετήσεις με την Τουρκία και μάλιστα υπό την ομπρέλα των ΗΠΑ, του ΝΑΤΟ στο Αιγαίο, την Ανατολική Μεσόγειο και το κυπριακό;

Ακούσαμε, μάλιστα, τον Πρωθυπουργό να μιλάει για αναγκαίες υποχωρήσεις και να λέει ότι η εθνική κυριαρχία είναι σχετική έννοια. Τι ακριβώς εννοεί; Κυριαρχία σημαίνει έδαφος, χωρικά ύδατα, εθνικός εναέριος χώρος. Τι απ’ όλα αυτά είναι σχετικό;

Δεν πέφτουμε από τα σύννεφα, βέβαια. Ξέρουμε ότι ο εθνικισμός, στα θολά νερά του οποίου έχετε ψαρέψει πολλές φορές και εσείς και άλλοι πολλοί που έχουν καταπιεί τη γλώσσα τους τώρα, είναι ένα τσιγάρο δρόμος από τον κοσμοπολιτισμό του κεφαλαίου. Εθνικισμός και κοσμοπολιτισμός είναι η άλλη όψη του ίδιου νομίσματος που χρησιμοποιείται ανάλογα με την περίσταση. Και αυτός ο δρόμος διανύεται πολύ εύκολα όταν το απαιτήσουν διάφοροι γεωπολιτικοί παράγοντες, επενδυτικά σχέδια και συμφέροντα, τροφοδοτώντας ακόμα περισσότερο και τον ακραίο εθνικισμό. Είναι γεμάτη από τέτοια παραδείγματα η ιστορία της παράταξής σας. Μην τα θυμηθούμε τώρα.

Ξέρετε, βέβαια, ότι μια τέτοια επιλογή θα σας επιφέρει εκλογικές απώλειες από ψηφοφόρους που τους άρεσε να σας βλέπουν να μιλάτε κάτω από το άγαλμα του Μεγαλέξανδρου, προεκλογικά. Τώρα, όμως, ετοιμάζεστε να τους αφήσετε να κάνουν παρέα με τον Βουκεφάλα και προφανώς αναζητάτε τις αντίστοιχες εφεδρείες προς αναπλήρωσή τους.

Μάλλον το βλέμμα σας το έχετε κυρίως στραμμένο, λάγνα, στη χώρα εκείνη που είναι και η επισπεύδουσα των διευθετήσεων στα ελληνοτουρκικά. Ξέρετε για ποιους λέμε. Για εκείνους τους συμμάχους όλων σας εδώ μέσα που πρότειναν πριν λίγες μέρες να σβηστεί το όνομα της Κυπριακής Δημοκρατίας από τους νατοϊκούς χάρτες και να περιγράφεται μόνο από συντεταγμένες. Πάλι κατάπιατε τη γλώσσα σας εσείς οι υπερπατριώτες.

Εμείς έχουμε εδώ και καιρό προειδοποιήσει το λαό πως η Κυβέρνηση δουλεύει συστηματικά για να διαμορφωθούν οι όροι συνδιαχείριση, συνεκμετάλλευση του Αιγαίου, της Ανατολικής Μεσογείου, με το τουρκικό κράτος, προς όφελος των ενεργειακών και άλλων ομίλων, σε βάρος βέβαια και των δύο λαών, με βαριές συνέπειες στην κυριαρχία και τα κυριαρχικά δικαιώματα της χώρας. Προετοιμάζετε έναν οδυνηρό, απαράδεκτο συμβιβασμό. Είναι εδώ και πάρα πολύ καιρό φανερό.

Σταματήστε, όμως, να παριστάνετε ότι είστε οι μόνοι που κόπτεστε για τους Έλληνες που έχουν μεταναστεύσει στο εξωτερικό και θέλετε να τους δώσετε φωνή. Αυτό είναι το πιο προκλητικό από όλα. Δεν έχετε ακούσει τη φωνή των νέων ανθρώπων που έφυγαν αυτά τα χρόνια της κρίσης, των μνημονίων, να λένε ότι θα ήθελαν να γυρίσουν στους φίλους και τις οικογένειές τους, αρκεί να μπορέσουν να δουλέψουν με αξιοπρέπεια στο αντικείμενο που σπούδασαν; Αλήθεια, η εργασιακή ζούγκλα που έχετε διαμορφώσει κι εσείς και άλλες κυβερνήσεις, όπως για παράδειγμα το έκτρωμα του κ. Χατζηδάκη, αυτά δεν είναι που σπρώχνουν σε αυτή την κατεύθυνση, στη μετανάστευση;

Αλήθεια, σας έπιασε ο πόνος για τους Έλληνες του εξωτερικού; Ποια προβλήματά τους αντιμετωπίσατε; Δεν έχετε ακούσει τις κραυγές αγωνίας των οικογενειών των ομογενών για την κατάσταση της ελληνόγλωσσης εκπαίδευσης; Ακούστε μια τέτοια κραυγή: «Τα παιδιά μας χάνουν τον χώρο που αγάπησαν και θεωρούσαν δεύτερο σπίτι τους, αφού θα μοιραστούν σε δύο άλλα σχολεία. Θα πρέπει να ταλαιπωρούνται καθημερινά, θα μετακινούνται πολλά χιλιόμετρα σε άλλα σχολεία της πόλης». Ξέρετε ποιοι τα λένε αυτά; Οι ελληνικοί σύλλογοι γονέων και κηδεμόνων του Μονάχου, που πρώτοι το αναδείξαμε και στη Βουλή και στα έντυπά μας. Τους συναντήσαμε και αναφέρονται στο κλείσιμο του δεύτερου ελληνικού δημοτικού σχολείου του Μονάχου «Πυθαγόρας», ενός σχολείου που πήγαιναν εκατό μαθητές. Το κλείσιμό του γνωστοποιήθηκε σε μαθητές, γονείς, δασκάλους, την ώρα που ολοκληρωνόταν η δημόσια διαβούλευση του εμβληματικού σας νομοσχεδίου που, δήθεν, φέρνει πιο κοντά τους ομογενείς με την Ελλάδα.

Υπάρχουν και άλλα τέτοια παραδείγματα. Συνάντησα την Ένωση Γονέων στη Γαλλία με τα αντίστοιχα προβλήματα εκεί της ελληνόγλωσσης εκπαίδευσης για τα παιδιά των μεταναστών. Φαίνεται ότι τα ελληνικά σχολεία δεν τους φέρνουν κοντά, γι’ αυτό και δεν σας πειράζει αν χρειάζεται να μετακινούνται χιλιόμετρα κάθε μέρα αυτά τα παιδιά. Αρκεί να μη χρειάζεται να μετακινηθούν χιλιόμετρα οι τρίτης και τέταρτης γενιάς ομογενείς για να ψηφίζουν, που την Ελλάδα πάρα πολλοί από αυτούς -δυστυχώς- την ξέρουν μόνο ως Greece κάπου μακριά στην Ευρώπη. Δυστυχώς τους ομογενείς τους βλέπετε σαν κουκιά και τίποτα περισσότερο.

Ξέρετε, θα μπορούσαμε και εμείς να σκεφτούμε με τον ίδιο τρόπο και να πούμε ότι μας συμφέρει να ψηφίζουν περισσότεροι στις κάλπες του εξωτερικού. Άλλωστε σε αυτές πήραμε 12%, όπως ξέρετε. Είναι άλλωστε γνωστοί οι δεσμοί αίματος που έχουμε και μέσω των οργανώσεων μας στο εξωτερικό με τους Έλληνες μετανάστες, νεότερους και μεγαλύτερους όλων των γενεών. Η διαφορά μας είναι ότι εμείς τοποθετούμαστε από θέσεις αρχών και λέμε ότι πρέπει να διευκολύνονται να ψηφίζουν οι ομογενείς. Εκείνοι, όμως, που διατηρούν πραγματικούς δεσμούς με τη χώρα, με την Ελλάδα, που οι συνθήκες ζωής τους προσομοιάζουν στις συνθήκες ζωής και όλων των υπόλοιπων ψηφοφόρων, που θα δεχτούν με τον ένα ή άλλον τρόπο και τις συνέπειες της μιας ή της άλλης πολιτικής επιλογής για το κόμμα που θα ψηφίσουν.

Για παράδειγμα, κάποιος από τις Ηνωμένες Πολιτείες θα μπορεί με την ψήφο του να στηρίζει την κατάργηση το οκτάωρου, την παραπέρα γενίκευση της ευελιξίας ή την αύξηση των ορίων ηλικίας συνταξιοδότησης στην Ελλάδα, παρ’ ότι ο ίδιος ούτε θα δουλέψει ούτε θα συνταξιοδοτηθεί ποτέ εδώ. Θα αποφασίζει για την πλήρη εμπορευματοποίηση της υγείας, για παράδειγμα, της παιδείας, παρ’ ότι ούτε ο ίδιος ούτε κάποιος δικός του θα πάει ποτέ σε σχολείο ή σε νοσοκομείο στην Ελλάδα. Κάποιος από την Αυστραλία θα μπορεί να στηρίζει με την ψήφο του αύξηση των φόρων που θα πληρώνουν εδώ οι εργαζόμενοι, τα λαϊκά στρώματα που ζουν εδώ και όχι φυσικά ο ίδιος. Από τον Καναδά να καθορίζει με την ψήφο του τον ρόλο της Ελλάδας στα διάφορα σχέδια στην περιοχή της συμμετοχής σε επεμβάσεις, σε πολέμους πιθανόν, τα επικίνδυνα νατοϊκής έμπνευσης παζάρια για τα κυριαρχικά δικαιώματα -που έλεγα πριν-, παρ’ ότι δεν θα έχει ο ίδιος καμμία εμπλοκή σε αυτά, παρά μόνο συναισθηματικά.

Γι’ αυτό και προτείναμε τα συγκεκριμένα κριτήρια που υιοθέτησε τελικά η Βουλή στον υπάρχοντα νόμο, και είναι κριτήρια παρόμοια με αυτά που έχουν όλες οι χώρες με μεγάλη ομογένεια, όπως η δική μας, για ευνόητους λόγους που σχετίζονται και με την κυριαρχία. Κάποιες μάλιστα από αυτές που εσείς οι ίδιοι αποκαλείτε ως σοβαρές χώρες έχουν και πολύ, πάρα πολύ αυστηρότερα κριτήρια. Λέτε ότι ο νόμος αυτός δεν απέδωσε αφού τελικά ψήφισαν λίγοι. Κατ’ αρχάς εσείς οι ίδιοι είστε οι πρώτοι που τον υπονομεύσατε, μιλώντας για δήθεν αξεπέραστες προϋποθέσεις, ενώ κάθε άλλο παρά αξεπέραστες ήταν για όσους έφυγαν για παράδειγμα από το 2010 και μετά. Θέλετε να συζητήσουμε ακόμα πιο κατάλληλα κριτήρια; Εδώ είμαστε να το κάνουμε. Δεν είναι, όμως, αυτός ο σκοπός σας.

Αυτό που πάτε να κάνετε είναι μια μεγάλη διαστάσεων αλλοίωση του εκλογικού σώματος με τη διευκόλυνση και συμπερίληψη ανθρώπων που δεν έχουν κανέναν δεσμό με την Ελλάδα, εκτός από τον συναισθηματικό -που δεν αμφισβητούμε καθόλου-, που τον εκτιμάμε, βεβαίως, τον υπολογίζουμε αλλά καθόλου δεν αρκεί. Και περνάτε τον νόμο με τη στήριξη του φασιστικού μορφώματος που εκπροσωπεί τον φυλακισμένο -προς το παρόν- για την εγκληματική οργάνωση της Χρυσής Αυγής, Κασιδιάρη, ενός άλλου κόμματος που θεωρούμε ότι εμφορείται από ανορθολογικές, εθνικιστικές ρατσιστικές απόψεις, αλλά και της Πλεύσης Ελευθερίας που σας έδωσε και συγχαρητήρια. Είχε μάλιστα το θράσος η Υπουργός σας να μιλήσει για ιστορική συναίνεση. Έτσι ονομάζεται το ξέπλυμα της ακροδεξιάς το οποίο προωθείται με την αντίληψη περί ελληνικών γονιδίων που υπερτερούν των υλικών δεσμών.

Όσο για το ΠΑΣΟΚ το οποίο επιδιώκει να προσδώσει δήθεν προοδευτικό άλλοθι στο νομοσχέδιο σας, τι να πει κανείς! Άλλωστε πάντα στα δύσκολα μπορούσατε να στηριχτείτε επάνω του. Αυτό πάλι πώς το έχετε καταφέρει είναι απορίας άξιο. Και να του παίρνετε στελέχη και να υπερψηφίζει νόμους σας που συμφέρουν εκλογικά εσάς και όχι εκείνο, αλλά τα εσωκομματικά δεν μας αφορούν. Μη μας λέτε, όμως, ότι δεν αλλάζετε τίποτα το ουσιαστικό με το εν λόγω νομοσχέδιο, αφού η διευκόλυνση αφορά μονάχα όσους είναι ήδη εγγεγραμμένοι και μπορούν και σήμερα να πάρουν το αεροπλάνο και να έρθουν να ψηφίσουν. Ξέρετε πολύ καλά ότι δεν είναι έτσι.

Όσο ισχύει το απαράδεκτο δίκαιο του αίματος που δίνει τη δυνατότητα απόκτησης ιθαγένειας και άρα εγγραφή στους εκλογικούς καταλόγους σε όποιον μπορεί να αποδείξει ότι είχε έναν πρόγονο έστω και μακρινό από το 1800, από το 1900 που να ήταν από την Ελλάδα, δίνεται ή δεν δίνεται κίνητρο με αυτό το νομοσχέδιο για να γίνουν μαζικές αιτήσεις απόκτησης ιθαγένειας από ανθρώπους που μέχρι τώρα δεν είχαν καν ασχοληθεί, ούτε καν τους ενδιέφερε;

Για φανταστείτε μια εκλογική διαδικασία στην οποία η πρώτη θέση, το μπόνους των εδρών ή το ποια κόμματα θα μπουν στη Βουλή να κρίνεται οριακά και στο αποτέλεσμα να έχει παίξει καθοριστικό ρόλο η ψήφος ανθρώπων που ζουν στην άλλη άκρη του κόσμου και πιθανά να μην έχουν έρθει ποτέ στην Ελλάδα. Τι συζήτηση θα ανοίξει τότε εντός των συνόρων; Θα στραφούν ή δε θα στραφούν οι άνθρωποι που ίσως ήθελαν ένα άλλο αποτέλεσμα εναντίον των ομογενών; Βλέπετε πώς διαμορφώνετε τις προϋποθέσεις για να αναπτυχθεί η διχόνοια ανάμεσα στους μέσα και στους έξω;

Και, βέβαια, με την ψήφιση του νομοσχεδίου σας φτάνουμε στον απόλυτο παραλογισμό, να διευκολύνετε να ψηφίζει από τον τόπο που βρίσκεται αυτός που δουλεύει, για παράδειγμα, στις Ηνωμένες Πολιτείες της Αμερικής και να μη διευκολύνεται αυτός που δουλεύει μια σεζόν εδώ στη Σαντορίνη. Αλλά είπαμε, εσάς σας νοιάζουν, τελικά, μόνο τα κουκιά σας.

Κλείνοντας, θέλουμε να σας ξεκαθαρίσουμε ότι εμείς θα κάνουμε ό,τι περνά από το χέρι μας να μην περάσει η προπαγάνδα σας, τόσο εντός όσο και εκτός συνόρων. Να είστε σίγουροι ότι οι ομογενείς, οι μετανάστες εργάτες των προηγούμενων δεκαετιών, τα παιδιά τους και τα εγγόνια τους, οι εκατοντάδες χιλιάδες νέοι, κυρίως επιστήμονες, που έφυγαν τα τελευταία χρόνια κυρίως, τα παιδιά που σπουδάζουν τώρα στο εξωτερικό έχουν και γνώση και κρίση και μνήμη. Καταλαβαίνουν πολύ καλά τι πάτε να κάνετε και δεν θα τους παραπλανήσετε έτσι εύκολα με τις κενές περιεχομένου συναισθηματικές κορώνες σας.

Θα συνεχίσουμε να δίνουμε τη μάχη στην Ελλάδα και στο εξωτερικό ενάντια στην πολιτική σας, ενάντια σε αυτό το βάρβαρο σύστημα που υπηρετείτε και που η βαρβαρότητα του κυριολεκτικά δεν έχει σύνορα. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο Πρόεδρο.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, από την Ηλεία ως το μαρτυρικό Μάτι και από τη βόρεια Εύβοια ως τη Ρόδο που κατακαίγεται εδώ και αρκετές ημέρες το μέλλον ολόκληρης της πατρίδας μας τυλίγεται στις φλόγες και το κράτος στέκει απαθές να κοιτάζει την καταστροφή σαν σύγχρονος Νέρωνας.

Αυτό που ζούμε κάθε καλοκαίρι είναι ένας ακήρυχτος πόλεμος. Αντί για σειρήνες πολέμου ηχούν παντού σειρήνες της Πυροσβεστικής, αντί για βομβαρδισμούς έχουμε γιγαντιαίες πυρκαγιές που αφήνουν πίσω τους καπνισμένα ερείπια, αντί για πρόσφυγες έχουμε απομακρύνσεις χιλιάδων κατοίκων και τουριστών που τρέχουν να σωθούν από τον πύρινο όλεθρο, αντί για πολεμικά ανακοινωθέντα έχουμε καθημερινές ανακοινώσεις από την Πολιτική Προστασία και την Πυροσβεστική.

Κάθε χρόνο μπαίνουμε απροετοίμαστοι και ανοχύρωτοι στην αντιπυρική περίοδο, γιατί η πρόληψη και η ενίσχυση της δασοπροστασίας αντιμετωπίζεται ως περιττό κόστος και οι ιθύνοντες άλλοτε ρίχνουν τις ευθύνες στα μποφόρ, άλλοτε στην άναρχη δόμηση, άλλοτε σε μια ασύμμετρη απειλή που παραμένει πάντοτε αόριστη.

Τώρα για όλες τις παθογένειες του λεγόμενου «επιτελικού κράτους» η νέα κολυμβήθρα του Σιλωάμ ονομάζεται κλιματική κρίση. Εγκληματική ίσως θα έπρεπε να ονομάζεται αυτή η κρίση και όχι κλιματική. Τυχοδιωκτισμός, μοιρολατρία και ατελείωτες εκκενώσεις είναι η πάγια πολιτική απέναντι στις φυσικές και αφύσικες καταστροφές. Τελευταία γραμμή άμυνας οι ηρωικές προσπάθειες των πυροσβεστών και των εθελοντών.

Ο λαός αρνείται τις δικαιολογίες και τα κροκοδείλια δάκρυα και ζητά άμεσα απαντήσεις. Ποια ρυπαρά χέρια βάζουν φωτιά στον φυσικό πλούτο μας, στο βιός μας, στα όνειρά μας; Ποια ανίερα συμφέροντα μετατρέπουν την ελληνική γη σε μια καμένη έρημο;

Όσο θα υπάρχει κυβερνητική απάθεια μπροστά στον πόνο, την αγωνία και τα μαρτύρια του λαού μας, τόσο θα απλώνεται καμένη γη στο διάβα μας.

Όσο θα υπάρχει η κυβερνητική αμετανοησία για τις εγκληματικές παραλείψεις, τόσο θα εκδηλώνεται οργή Θεού και λαού, καταστροφές και συμφορές θα συνοδεύουν το λουστραρισμένο με ανεμογεννήτριες βιογραφικό των κυβερνώντων.

Οι σκέψεις μας και οι προσευχές μας είναι σήμερα με τον δοκιμαζόμενο λαό της Ρόδου, όπως είναι και με τους κατοίκους όλων των περιοχών που δοκιμάστηκαν και δοκιμάζονται όλα αυτά τα χρόνια λόγω της εκκένωσης των μυαλών των υπευθύνων από κάθε λογική πρόβλεψης και προστασίας. Κάποτε ο γερο-Καραμανλής είχε ερανιστεί από τους μύθους του Αισώπου μια παροιμιώδη φράση: Των οικιών υμών εμπιπραμένων υμείς άδετε. Σήμερα η φράση κυριολεκτεί, την έχει στο στόμα του ο εμπερίστατος και βασανισμένος λαός: Τα σπίτια μας -στο κείμενο «υμών», εδώ «ημών»- καίγονται και εσείς τραγουδάτε. Καιρός του σιγάν, καιρός του λαλείν.

Τιμάμε την επέτειο αποκατάστασης της δημοκρατίας με την πατρίδα και τον λαό της βυθισμένους στην απόγνωση. Το κατ’ ευφημισμόν επιτελικό κράτος κείτεται άψυχο. Το μόνο επιτελικό που επιτελεί και συντηρεί με ευλάβεια είναι η ανεπάρκειά του.

Και ας προσεχθεί και αυτό: Για πολλούς πολίτες μαζί με το βιός τους καίγεται και ο βίος τους. Τα σπίτια έχουν ψυχή. Είναι τα ευλογημένα καταφύγια. Τα αρχοντικά του λαού δεν είναι άψυχα ντουβάρια. Οι φωτιές αποτεφρώνουν και τα πρώτα γέλια των παιδιών των νοικοκυραίων, σβήνουν τις ελπίδες τους, έκαψαν τις ευχές των γονέων, των παππούδων, κάνουν στάχτη το μέλλον τους, λιώνουν τα τιμαλφή, μένουν αποκαΐδια τα προικιά, λιώνουν τα άγια εικονίσματα. Όλα σποδός και τέφρα. Έμεινε μόνο ένα υπερφίαλο μουρμουρητό: το επιτελικό κράτος. Ασκιά γιομάτα αγέρα και κούφια καρύδια, θα έλεγε ο Μακρυγιάννης. Οι μόνες ευχαριστίες που αρμόζει να αναπέμπουμε είναι στους άνδρες και τις γυναίκες του Πυροσβεστικού Σώματος, του Λιμενικού, της Αστυνομίας, των Ενόπλων Δυνάμεων, στους απλούς πολίτες που με συγκινητική αυταπάρνηση και απαράμιλλη αυτοθυσία προσφέρουν τα πάντα στον πάσχοντα πλησίον. Και μια ευχή στο στόμα όλων μας: Η Παναγιά μας μαζί σας, παλικάρια!

Σήμερα δίνουμε, αγαπητοί μου, φωνή στους μακρινούς αδελφούς μας, σε αυτούς που το σώμα τους βρίσκεται στην ξενιτιά αλλά η καρδιά τους χτυπά εδώ, σε τούτο τον ιερό τόπο και μέσα στην ψυχή τους φωλιάζει το αθάνατο ελληνικό πνεύμα. Όποτε οι εχθροί του έθνους μας άφηναν την πατρίδα μας ερείπια στο διάβα τους, η ομογένεια ήταν εκείνη που έχτιζε την Ελλάδα ξανά από την αρχή και έκανε την ελπίδα να ανατέλλει μέσα από τα χαλάσματα. Αντικρίζοντας το πέρασμα της ιστορίας νιώθουμε ιερό δέος για τους ομογενείς που εργάστηκαν σκληρά και αφανώς ή πολέμησαν μέχρι τέλους για την εθνική μας αφύπνιση και την εθνική μας ανεξαρτησία.

Η ομογένεια γέννησε την ένδοξη οικογένεια των Υψηλάντηδων. Το «μάχου υπέρ πίστεως και πατρίδος» ήταν η επαναστατική προκήρυξη του Αλέξανδρου Υψηλάντη από το Ιάσιο της Μολδοβλαχίας. Κοντά σε αυτόν τα νιάτα της ομογένειας, ο Ιερός Λόχος έγιναν ολοκαύτωμα για τον ξεσηκωμό του γένους. Η ομογένεια γέννησε και τη Φιλική Εταιρεία, τη ραχοκοκαλιά της οργάνωσης του Αγώνα, που μεταλαμπάδευσε τη φλόγα της Επαναστάσεως σε κάθε ελληνική καρδιά. Μέσα από την ξενιτιά αναδείχθηκε και ο Ρήγας Βελεστινλής, ο σπορέας, ο εθνομάρτυρας και πρωτεργάτης της εθνεγερσίας μας. Η ομογένεια γέννησε και τον απαράμιλλο Κυβερνήτη, τον Ιωάννη Καποδίστρια, τον μεγαλύτερο οραματιστή της ανάστασης της Ρωμιοσύνης. Από το λίκνο της ομογένειας ξεπήδησε το πάνθεον των μεγάλων εθνικών μας ευεργετών, από τον Ιωάννη Βαρβάκη ως τον εκλεκτό Αιγυπτιώτη Έλληνα Γεώργιο Αβέρωφ, τον Εμμανουήλ Μπενάκη, τον Απόστολο Αρσάκη, τον Βασίλη Σιβιτανίδη, τον Μιχαήλ Τοσίτσα και τόσες άλλες ελληνικές ψυχές που στήριξαν την πατρίδα μας στα σκοτεινά χρόνια και την προίκισαν με πολλά κοινωφελή έργα. Αδερφοί μας από τη Μικρασία, την Κύπρο, την Αίγυπτο, ακόμη και την Αμερική, εγκατέλειψαν τον ασφαλή βίο τους και ήρθαν να πολεμήσουν στο πλευρό της Ελλάδας κατά τη διάρκεια των δύο Βαλκανικών Πολέμων χωρίς να έχουν υποχρέωση στράτευσης. Από τα κόκαλα και των ομογενών Ελλήνων τα ιερά είναι βγαλμένη και η ελευθερία μας. Στις δεκαετίες που πέρασαν ως τα σήμερα, αμέτρητοι επώνυμοι και ανώνυμοι Έλληνες της ομογένειας έχουν ανακουφίσει τον αναγκεμένο λαό μας εξοπλίζοντας νοσοκομεία ή βοηθώντας φτωχά νιάτα να σπουδάσουν και να προκόψουν. Η ιστορία και η στάση των προγόνων μας, προκατόχων μας σε αυτή τη Βουλή, αποδεικνύουν ότι από την αρχή λειτουργίας των δημοκρατικών διαδικασιών στην απελεύθερη Ελλάδα υπήρξε πολιτική πρόνοια για την εξασφάλιση της δυνατότητας ψήφου στους εκτός Ελλάδος Έλληνες. Αξίζει να αναφερθεί ότι μετά την Επανάσταση της 10ης Οκτωβρίου του 1862, που οδήγησε στην έξωση του Όθωνα και της δυναστείας του και εν όψει των εκλογών για την ανάδειξη της Β΄ Συντακτικής Συνέλευσης σε προκήρυξη που εξέδωσε στις 23 Οκτωβρίου του 1862 η προσωρινή κυβέρνηση αναφέρονταν μεταξύ άλλων και τα εξής: «Καλούνται εις την συνέλευσιν πληρεξούσιοι ου μόνον των εν τη ημεδαπή πολιτών Ελλήνων αλλά και εκείνων οίτινες μακρόν αυτής κοπιώσι εργαζόμενοι υπέρ του μεγαλείου του ελληνικού ονόματος και απαύστως μεριμνώσι υπέρ της ευδαιμονίας της πατρίδος διαφυλάσσεται δ’ η σπουδαιότης της εντολής την οποία οι πληρεξούσιοι αναλαμβάνουσι καλουμένου εις την συνέλευσιν εκ των επαρχιών του κράτους αριθμού πληρεξουσίων διπλασίου του αριθμού των εν ταις παρελθούσαις Βουλαίς αντιπροσωπεύοντων το Έθνος». Με ψήφισμα που εξέδωσε λίγο αργότερα, στις 30 Οκτωβρίου η ίδια προσωρινή κυβέρνηση θεσπίστηκε η δυνατότητα άσκησης του δικαιώματος ψήφου των αποδήμων σε διπλωματικές αρχές του εξωτερικού, ενώ στις εκλογές που τελικώς διεξήχθησαν μεταξύ 24 και 27 Νοεμβρίου 1862, από τις εκατόν τρεις επαρχίες, εκλογικούς καταλόγους ή σωματεία που αναδείκνυαν πληρεξούσιο, μόνο τριάντα τέσσερις βρίσκονταν εκτός των ορίων της ελληνικής επικρατείας.

Σύμφωνα με εκτιμήσεις περίπου 6,5 εκατομμύρια συμπατριώτες μας απλώνονται σε κάθε γωνιά της Γης. Χρειαζόμαστε κοινή συνείδηση, κοινό όραμα, όχι μόνο κοινή ψήφο.

Μας ενώνουν τα ιερά και τα όσια του γένους μας. Μας ενώνει η λαχτάρα να δούμε την Ελλάδα να σπάει τα δεσμά της απομόνωσής της και να γίνεται και πάλι πρωταγωνιστής στο προσκήνιο της ιστορίας. Για τη ΝΙΚΗ το ζητούμενο είναι η αναγέννηση της πατρίδας μας και τέτοια αναγέννηση θα έρθει μόνον εάν υπηρετήσουμε το όραμα του οικουμενικού Ελληνισμού, εάν συνάξει η μητέρα Ελλάδα όλα τα τέκνα της κάτω από τις φτερούγες της, εάν ενισχύσουμε την ελληνορθόδοξη συνείδησή μας, ειδάλλως θα συνεχίσει να μας καταπίνει το χωνευτήρι της παγκοσμιοποίησης και της πολυπολιτισμικής αλλοίωσης.

Κάποιοι απεργάζονται τη συρρίκνωση της Ελλάδας μέσω απαράδεκτων εθνικών υποχωρήσεων. Εμείς διακηρύττουμε το ένα νέο μεγάλο ιδεώδες, το όραμα μιας αδελφωμένης ρωμιοσύνης που θα σταθεί ως φωτεινός φάρος μπροστά στη μεγάλη παρακμή του δυτικού κόσμου.

Ποια είναι η κατάσταση σήμερα, όμως; Δυστυχώς τις τελευταίες δεκαετίες, οι ελληνικές κυβερνήσεις έχουν δημιουργήσει ένα μεγάλο χάσμα μεταξύ της Ελλάδας και του Απόδημου Ελληνισμού. Παραδοθήκαμε στα λάθη και τα πάθη του τοπικισμού και κόψαμε μια-μια τις γέφυρες με τα αδέρφια μας. Στις φλέβες μας το ίδιο αίμα, στα χείλη η ίδια γλώσσα, στην καρδιά η ίδια πίστη, στο νου η ίδια ιστορία. Κι όμως, έχουμε γίνει δύο απόμακροι, παράλληλοι κόσμοι και αυτό με ευθύνη και αδιαφορία του ελληνικού κράτους.

Δείτε ως πρόσφατο παράδειγμα τον Ελληνισμό της Μαριούπολης, όπου σχεδόν εκατόν πενήντα χιλιάδες ομογενείς, εν πολλοίς εγκαταλείφθηκαν στο χάος του ρωσοουκρανικού πολέμου. Δείτε την υπόθεση του Φρέντι Μπελέρη, ο οποίος παραμένει όμηρος της αλβανικής κυβέρνησης για παραπάνω από δύο μήνες, και η Κυβέρνηση δεν σηκώνει το γάντι μπροστά σε αυτό το όνειδος παρανομίας. Δείτε πως έμεινε αδικαίωτο από το ελληνικό κράτος, το ηρωικό αίμα του Κωνσταντίνου Κατσίφα, ο οποίος θυσίασε τη ζωή του για να κρατήσει ζωντανή την ψυχή και την αξιοπρέπεια της Ελλάδος, στη Βόρεια Ήπειρο.

Δείτε πως παραμένει παγερά αδιάφορο το ελληνικό κράτος, για τους Έλληνες της Ίμβρου και της Τένεδου, για τους οποίους η Συνθήκη της Λωζάνης παραμένει διαχρονικώς κενό γράμμα. Δείτε τους αγνοούμενους αιχμαλώτους πολέμου της μαρτυρικής Κύπρου, για τους οποίους δεν ίδρωσε το αυτί κανενός Έλληνα Πρωθυπουργού.

Άραγε, εάν η ελληνική Κυβέρνηση αδιαφορεί για τις τραγικές εμπειρίες του εκτός συνόρων Ελληνισμού, γιατί τώρα όψιμα και επιλεκτικά κόπτεται και βιάζεται για το δικαίωμα ψήφου των αποδήμων; Θα επανέλθω στο ερώτημα αυτό.

Οι ομογενείς αγωνίζονται σήμερα στην ξένη γη, να διατηρήσουν τις αξίες του πολιτισμού μας, τη γλώσσα μας, τα ήθη και έθιμα, την πίστη μας και να μεταλαμπαδεύσουν στα παιδιά και στα εγγόνια τους την υπερηφάνεια και την πατρίδα των προγόνων τους. Αξίζουν επομένως την εκτίμηση, τον σεβασμό και την εμπιστοσύνη των συμπατριωτών μας. Τα δίκαια αιτήματα των αποδήμων αδελφών μας, οφείλουν να γίνουν σεβαστά.

Πρώτον, το εκλέγειν δεν είναι προνόμιο αλλά δικαίωμα που πρέπει να χορηγείται στο μεγαλύτερο δυνατό αριθμό αποδήμων. Οφείλει η πολιτεία να άρει κάθε υφιστάμενο περιορισμό στην άσκηση του εκλογικού δικαιώματος για όλους τους απόδημους Έλληνες που πληρούν τις νόμιμες προϋποθέσεις, χωρίς καμμία διάκριση. Συμφωνούμε, επομένως, με την απόφαση κατάργησης των προϋποθέσεων του ν.4648/2019, που θα επιτρέψει σε πολύ περισσότερους Έλληνες να ψηφίζουν. Είναι ντροπή από τα εκατομμύρια των Αποδήμων Ελλήνων, μόνο είκοσι δύο χιλιάδες να πληρούν τα κριτήρια εγγραφής αλλά και να έχουν περάσει τη συχνά βασανιστική διαδικασία εγγραφής στους ειδικούς εκλογικούς καταλόγους, ώστε να μπορέσουν τελικά να ασκήσουν το εκλογικό τους δικαίωμα.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ**. ΚΩΝΣΤΑΝΤΙΝΟΣ ΤΑΣΟΥΛΑΣ**)

Δεύτερον, το προβαλλόμενο συνήθως επιχείρημα, ότι το δικαίωμα λόγου για τα πολιτικά πράγματα της Ελλάδος, πρέπει να απονεμηθεί μόνο σε εκείνους που έχουν ουσιαστικό δεσμό με τα δημόσια πράγματα της χώρας, δεν είναι ορθό. Και στην ελληνική επικράτεια ψηφίζουν αδιάφοροι για τα κοινά πολίτες. Όπως, λοιπόν, στην ελληνική επικράτεια, το εκλογικό δικαίωμα δεν προϋποθέτει την ενεργό συμμετοχή στα κοινά με βάση την αρχή της ισότητας, οφείλει να ισχύει το ίδιο και για τους αποδήμους. Άλλωστε και μόνο το γεγονός ότι ένας απόδημος μεριμνά και φροντίζει για την εγγραφή του στους εκλογικούς καταλόγους, φανερώνει το ενδιαφέρον του να συμμετέχει στις πολιτικές εξελίξεις της χώρας.

Τρίτον, πιστεύουμε ότι πρέπει να αλλάξει η διενέργεια ψηφοφορίας των αποδήμων το Σάββατο προ των εκλογών, διότι είναι εργάσιμη μέρα, επομένως προκύπτει ένας σοβαρός περιορισμός για πολλούς απόδημους. Κατά την άποψή μας, η διενέργεια της ψηφοφορίας πρέπει να γίνεται την ίδια Κυριακή ημέρα των εκλογών. Η δε καταμέτρηση, να διενεργείται επιτόπου στα εκλογικά τμήματα του εξωτερικού και να γνωστοποιούνται τα αποτελέσματα από οποιοδήποτε εκλογικό κέντρο του εσωτερικού, ενώ στην Ελλάδα απλώς να γίνεται εκ των υστέρων επανακαταμέτρηση για λόγους αξιοπιστίας.

Τέταρτον, περαιτέρω προτείνουμε οι εφορευτικές επιτροπές να συγκροτούνται από το διπλωματικό προσωπικό μας, καθώς και τους ενδιαφερόμενους ομογενείς, ώστε να μπορούν να οργανώνουν τη διεξαγωγή των εκλογών και να διενεργούν την καταμέτρηση, χωρίς τις πολυδάπανες για το ελληνικό δημόσιο, μετακινήσεις εκατοντάδων δικαστικών αντιπροσώπων από Ελλάδα στο εξωτερικό. Να προβλεφθεί με άλλο νόμο ότι ειδικά στην περίπτωση αυτή, χρέη δικαστικού αντιπροσώπου μπορούν να κάνουν και οι διπλωματικοί μας υπάλληλοι, εξίσου ικανοί και κατάλληλοι, όπως οι δικηγόροι και οι δικαστικοί γραμματείς που συνήθως αναπληρώνουν τη δικαστική αρχή.

Πέμπτον, στις πρόσφατες εκλογές τα εκλογικά τμήματα ήταν πολύ λίγα και απομακρυσμένα από τον τόπο διαμονής των αποδήμων εκλογέων. Η χρονοβόρα και οικονομικώς ασύμφορη μετάβαση στο εκλογικό τμήμα ήταν αποτρεπτική. Επίσης, αποτρεπτική ήταν και η διαδικασία εγγραφής στους ειδικούς εκλογικούς καταλόγους, καθώς και το γεγονός ότι για να ψηφίσει ο εκάστοτε εκλογέας στον τόπο επιλογής του, έπρεπε να έχουν δηλώσει τον ίδιο τόπο, τουλάχιστον άλλοι σαράντα εκλογείς, αλλιώς θα έπρεπε να ψηφίσει πολύ πιο μακριά, ακόμη και σε άλλη χώρα. Επιπλέον, πρέπει οι απόδημοι να έχουν και το δικαίωμα να ψηφίζουν στην Ελλάδα, σε περίπτωση όπου είναι ήδη στην Ελλάδα για διακοπές ή για κάποιον άλλο λόγο;

Έκτον, το Συμβούλιο της Επικρατείας δεν είναι κατά τη γνώμη μας η πλέον ενδεδειγμένη λύση για την εκλογή προσώπων εκ των ομογενών. Σήμερα οι υποψήφιοι Βουλευτές Επικρατείας, ακόμη και οι εξ αυτών ομογενείς, ορίζονται από τον εκάστοτε αρχηγό κόμματος, ώστε είναι αμφίβολο εάν θα μπορούν πράγματι να εκπροσωπήσουν την ομογένεια και να προωθούν τα θέματά της, ανεξάρτητα από τη θέση του κόμματος. Ως ενδιάμεση λύση, υπό τις τρέχουσες προβλέψεις του Συντάγματος, θεωρούμε καλό να ψηφίζουν οι ομογενείς τους τοπικούς Βουλευτές στις εκλογικές περιφέρειες που είναι εγγεγραμμένοι. Ως ιδανική λύση θεωρούμε ότι ο απόδημος Ελληνισμός αξίζει να έχει και δικαίωμα, βεβαίως, του εκλέγεσθαι.

Η ΝΙΚΗ πρεσβεύει ότι πρέπει να τροποποιηθεί το Σύνταγμα, ώστε στο ελληνικό Κοινοβούλιο να εκλέγεται ένας σταθερός αριθμός Βουλευτών της Ομογένειας, με συγκεκριμένες έδρες ανά ήπειρο και μάλιστα, χωρίς να έχει την ανάγκη ο υποψήφιος να ανήκει σε κάποιο κόμμα. Με αυτό τον τρόπο θα έχουμε ένα ανεξάρτητο σώμα αποδήμων Βουλευτών, που θα ασχολούνται επισταμένως με θέματα της Ομογένειας.

Θα γονιμοποιηθεί η σκέψη του ελληνικού Κοινοβουλίου από ανθρώπους ακομμάτιστους, προκομμένους Έλληνες της Διασποράς, που θα επιδιώξουν ενεργητικά τη σύνδεση της μητροπολιτικής Ελλάδος, με τον Οικουμενικό Ελληνισμό.

Η ΝΙΚΗ επιδιώκει να καταργήσει την αρρωστημένη κομματοκρατία. Ας αρχίσουμε αυτόν τον αγώνα από τους Έλληνες της δοξασμένης Ομογένειας.

Έβδομον. Είναι σαφές ότι η καθιέρωση της επιστολική ψήφου, η οποία προβλέπεται άλλωστε από το Σύνταγμα της Ελλάδας, θα διευκόλυνε την ψήφο των αποδήμων, χωρίς πολυέξοδες και χρονοβόρες -όπως προείπαμε- μετακινήσεις. Ωστόσο, υπάρχουν σοβαρά θέματα διαβλητότητος, που πρέπει να μελετηθούν πολύ προσεκτικά.

Για αρχή ωστόσο θα προτείναμε την έναρξη της επιστολικής ψήφου στις περιπτώσεις κωλυμάτων υγείας και κινητικών δυσκολιών. Δεν πρέπει να διακρίνουμε τους πολίτες μας σε δύο κατηγορίες. Για τη ΝΙΚΗ η ανθρώπινη αξιοπρέπεια των αποδήμων με κινητικά προβλήματα είναι σημαντική προτεραιότητα. Η στάση μας απέναντι στον αδύναμο συνάνθρωπό μας είναι εξάλλου ο καθρέπτης του πολιτισμού μας.

Ως τελευταία και σημαντικότερη επισήμανση είναι η αναφορά στην πραγματική ταμπακιέρα. Και η ταμπακιέρα είναι η διαφάνεια. Εκλογές χωρίς διαφάνεια είτε μιλάμε για απόδημους είτε όχι, είναι εκλογές «ανέκδοτο».

Σας είπα νωρίτερα ότι θα επανέλθω σε ένα κρίσιμο ερώτημα. Το ερώτημα ήταν: Γιατί η ελληνική Κυβέρνηση κόπτεται κατά προτεραιότητα για το δικαίωμα ψήφου των αποδήμων, ενώ ταυτόχρονα αδιαφορεί για βασικότερα δικαιώματά τους είτε πρόκειται για τους Έλληνες της Μαριούπολης είτε για τον Κατσίφα είτε για τον Μπελέρη; Ενισχύω το ερώτημα. Γιατί η ελληνική Κυβέρνηση κόπτεται κατά προτεραιότητα για το δικαίωμα ψήφου των αποδήμων, ενώ δεν ενοχλείται για τις ομολογίες του Υπουργείου Εσωτερικών ότι έχουμε εγγεγραμμένους στους εκλογικούς καταλόγους εκατόν εβδομήντα εννέα χιλιάδες ψηφοφόρους άνω των εκατό ετών και δέκα χιλιάδες ψηφοφόρους άνω των εκατόν δέκα πέντε ετών;

Η απάντηση, δυστυχώς, είναι ότι η Κυβέρνηση δεν κόπτεται ούτε για τη δημοκρατία ούτε για δικαιώματα. Κόπτεται για το εκλογικό αποτέλεσμα των επόμενων εκλογών και μόνον.

Υπενθυμίζω ότι η Κυβέρνηση προεκλογικώς αγνόησε τους προβληματισμούς και τις προτάσεις που εγγράφως δύο φορές υπέβαλε η ΝΙΚΗ στο Υπουργείο Εσωτερικών, με πρόθεση να θωρακίσει το αδιάβλητο των εκλογών. Τότε η ΝΙΚΗ ήταν ασήμαντη για την κυβέρνηση. Τώρα, όμως, είστε αναγκασμένοι να απαντήσετε και σας βλέπει ολόκληρος ο ελληνικός λαός.

Σας το λέμε απλά. Δεν σας εμπιστευόμαστε για τις καλές προθέσεις σας. Θα καταθέσουμε πρόταση νόμου για το αδιάβλητο των εκλογών. Θα ζητήσουμε να ξεχάσετε οποιαδήποτε συζήτηση για ηλεκτρονική ψηφοφορία. Θα ζητήσουμε τη μετάδοση των εκλογικών αποτελεσμάτων σε πραγματικό χρόνο, προς όλα τα κόμματα και με αμετάβλητη ανάρτηση στο gov.gr. Θα ζητήσουμε η Υπουργός Εσωτερικών να επιλέγει τον προμηθευτή για τη διενέργεια των εκλογών μέσα από διαγωνισμό και όχι με απευθείας ανάθεση στη «SINGULARLOGIC».

Εμείς, κύριε Πρόεδρε, κυρίες και κύριοι συνάδελφοι, θα ψηφίσουμε το νομοσχέδιο για το μεγαλύτερο δικαίωμα ψήφου για τους απόδημους. Εσείς αντέχετε να ψηφίσετε τη διαφάνεια των εκλογών που θα ζητήσουμε;

Ευχαριστώ πολύ.

(Χειροκροτήματα από την πτέρυγα της ΝΙΚΗΣ)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κύριο Πρόεδρο.

Για την ιστορία ήθελα να αναφέρω -θα τα πω λεπτομερώς και στην ομιλία μου- ότι ο Υπουργός Εσωτερικών, προκάτοχος της κ. Κεραμέως, που έκανε τον νόμο του 1862 για την ψήφο των Ελλήνων του εξωτερικού ήταν ο διακεκριμένος πολιτικός εκ Πατρών Θρασύβουλος Ζαΐμης. Αμέσως μετά τον Ζαΐμη η κ. Κεραμέως έκανε τον νόμο, ο οποίος επεκτείνει και κατοχυρώνει περαιτέρω το δικαίωμα ψήφου για τους Έλληνες του εξωτερικού.

Καλώ τώρα στο Βήμα τον Πρόεδρο της Κυβερνήσεως και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη, για τη δική του παρέμβαση.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, η σημερινή επέτειος της αποκατάστασης της δημοκρατίας βρίσκει δυστυχώς τη χώρα μας σε ώρες μάχης με την κλιματική κρίση, την απειλή της εποχής μας η οποία δοκιμάζει ολόκληρο τον πλανήτη, ειδικά τη Μεσόγειο, ειδικά την πατρίδα μας.

Βιώσαμε τον όλεθρο σε πολλές περιοχές και τελευταία, δυστυχώς, στη Ρόδο. Το νησί πληγώθηκε από τις πυρκαγιές. Εξακολουθούμε, δυστυχώς, λόγω των πολύ ισχυρών ανέμων να πρέπει να διαχειριστούμε διαρκείς αναζωπυρώσεις. Ευτυχώς, όμως, παρά την πρωτοφανή επέλαση της φωτιάς δεν χάθηκε καμμία ζωή, δεν υπήρξε κανένας σοβαρός τραυματισμός για να αποδειχθεί και πάλι ότι απέναντι στη μανία της φύσης κανένα μέτρο δεν θα είναι ποτέ αρκετό, πολύ περισσότερο που το φετινό καλοκαίρι έχει απανωτούς έντονους καύσωνες με υψηλότερες θερμοκρασίες, με μεγαλύτερη ξηρασία.

Τα μεσογειακά μας δάση ήταν πάντα επιρρεπή στις πυρκαγιές. Τώρα λόγω των πολύ αυξημένων θερμοκρασιών, του παρατεταμένου καύσωνα, των ισχυρών εποχικών ανέμων -στη Ρόδο έχουμε επίμονους ανέμους, οι οποίοι ξεπερνούν τα έξι μποφόρ εδώ και πολλές μέρες σε αντίθεση με την υπόλοιπη επικράτεια- τα δάση μας γίνονται, λοιπόν, ευκολότερες εστίες πυρός. Είναι χαρακτηριστικό ότι στη Ρόδο μετά τη δεύτερη μέρα που η φωτιά είχε δείξει κάποια σημάδια ύφεσης οι φλόγες κάλυψαν αστραπιαία μια τεράστια έκταση πολλών χιλιομέτρων την ίδια ώρα που επιχειρούσαν δεκαπέντε εναέρια μέσα και δεκάδες επίγεια πυροσβεστικά οχήματα. Παρ’ όλα αυτά, όμως, δεκάδες χιλιάδες άνθρωποι μεταφέρθηκαν οργανωμένα και εγκαίρως σε ασφαλή σημεία.

Ευγνωμονούμε την Πυροσβεστική, την Πολιτική Προστασία, τις Ένοπλες Δυνάμεις, την Αστυνομία μας, το Λιμενικό, την τοπική αυτοδιοίκηση, τους εθελοντές για την αυταπάρνηση τους.

(Χειροκροτήματα από την πτέρυγα της Νέας Δημοκρατίας)

Η αναμέτρηση αυτή ήταν και είναι άνιση και έτσι θα συνεχιστεί για όσο διάστημα οι καιρικές συνθήκες παραμένουν δυσχερείς. Έχουμε ακόμα σίγουρα τρεις δύσκολες μέρες μπροστά μας, μετά εκτιμούμε ότι θα έχουμε μία αποκλιμάκωση του καύσωνα. Είναι βέβαιο, όμως, ότι για τις επόμενες μέρες, για τις επόμενες εβδομάδες θα πρέπει να είμαστε όλοι σε μόνιμη επιφυλακή.

Ξέρω πολύ καλά ότι τα λόγια μου ίσως ακούγονται κοινότοπα, όμως, είναι ειλικρινή, περιγράφουν την αλήθεια όπως τη βίωσα για ακόμα μία φορά τις τελευταίες μέρες. Βρισκόμαστε αυτή τη στιγμή σε πόλεμο, προσανατολισμένοι αποκλειστικά στο μέτωπο της φωτιάς. Θα ξαναφτιάξουμε αυτά που χάσαμε, θα αποζημιώσουμε αυτούς που χτυπήθηκαν.

Η Ρόδος ως προς τον τουριστικό τομέα αντιμετώπισε πρόβλημα περίπου στο 10% των κλινών της και είναι πάρα πολύ σημαντικό να επανέλθει γρήγορα στους κανονικούς της ρυθμούς. Ήταν και παραμένει η ναυαρχίδα του τουρισμού μας.

Ο απολογισμός συνεπώς θα έρθει πλήρης, ψύχραιμος στον χρόνο που πρέπει όταν θα κάνουμε και το συνολικό μας απολογισμό για το πώς πήγε αυτή η αντιπυρική περίοδος είτε αφορά, λοιπόν, το επιχειρησιακό επίπεδο και τις πιθανές καθυστερήσεις στην πρόληψη είτε τις αιτίες και το ενδεχόμενο εμπρησμών από δόλο ή αμέλεια.

Μέσα σε αυτό το δράμα, σε αυτές τις μεγάλες δυσκολίες ωστόσο αναδείχθηκε ο ηρωισμός των Ροδιτών, η αγάπη τους για τον τόπο τους, η αγάπη τους για τους ανθρώπους τους οποίους φιλοξενούν. Μην ξεχνάμε ότι μερόνυχτα ολόκληρα όλος ο πληθυσμός της ενώθηκε και πάλεψε δίπλα στην πολιτεία από την πρώτη γραμμή, από τους πολλούς εθελοντές οι οποίοι έσπευσαν στο μέτωπο των πυρκαγιών μέχρι τη στέγαση όσων αναγκάστηκαν να εγκαταλείψουν τα ξενοδοχεία τους, τη διευθέτηση ζητημάτων που αφορούν όχι μόνο την τουριστική κίνηση, τη συνεργασία με το Υπουργείο Εξωτερικών για την ασφαλή επιστροφή όσων βρέθηκαν στη Ρόδο και έπρεπε να γυρίσουν στις πατρίδες τους, πολλοί από αυτούς δεν είχαν καν μαζί τους τα απαραίτητα ταξιδιωτικά έγγραφα.

Ευχαριστώ όλους για την ευθύνη και την αλληλεγγύη τους. Και είναι κάτι το οποίο μέσα στη μεγάλη δυσκολία αναγνωρίζουν πρώτοι οι ίδιοι οι τουρίστες οι οποίοι σώθηκαν, αλλά και σύσσωμος ο διεθνής Τύπος. Ακούγεται, λοιπόν, τουλάχιστον παράδοξο κάποιες φωνές στην Ελλάδα να αμφισβητούν την ετοιμότητα του κράτους όσο κυρίως την αυταπάρνηση των κατοίκων του νησιού.

Ολοκληρώνω αυτή την αναγκαία σήμερα εισαγωγή επαναλαμβάνοντας τη μεγάλη εικόνα για την πραγματικότητα, την οποία πρέπει να δούμε κατάματα. Η κλιματική κρίση είναι ήδη εδώ. Θα εκδηλώνεται ολοένα και περισσότερο με μεγαλύτερες φυσικές καταστροφές παντού στη Μεσόγειο, προφανώς και στη χώρα μας.

Γι’ αυτό και η Κυβέρνηση οφείλει να μην αρκείται στην όποια πρόοδο έχουμε πετύχει -θα μιλήσω γι’ αυτή συνοπτικά στη συνέχεια-, αλλά να προσαρμόζουμε γρήγορα τα σχέδιά μας στις νέες συνθήκες, αναλαμβάνοντας και ειδικές πρωτοβουλίες σε επίπεδο Ευρωπαϊκής Ένωσης.

Αυτή, όμως, η δραματική αλλαγή στο κλίμα απαιτεί και μία αλλαγή κουλτούρας και συμπεριφοράς απ’ όλους, από την κεντρική διοίκηση, η οποία αναλαμβάνει το βάρος που της αναλογεί, και την αυτοδιοίκηση, μέχρι τον κάθε πολίτη ξεχωριστά.

Δεν πιστεύω, κυρίες και κύριοι συνάδελφοι, ότι μπορεί να ισχυριστεί κανείς ότι απ’ αυτή τη δοκιμασία το κράτος απουσιάζει. Το αντίθετο. Ήταν παρών, ενισχυμένο όσο ποτέ, με περισσότερα εναέρια μέσα, με περισσότερους πυροσβέστες.

Δεν θα αναφερθώ στα βήματα τα οποία έχουν γίνει στη συγκρότηση του Υπουργείου Κλιματικής Κρίσης, στην πανελλαδική οργάνωση της πολιτικής προστασίας, στο γεγονός ότι σήμερα πια μπορούμε από ένα σύγχρονο κτήριο να κάνουμε τον συντονισμό των επιχειρήσεων μας. Δεν χρειάζεται και δεν θέλω να αναφερθώ στην κατάσταση την οποία παραλάβαμε.

Η σημασία όλων αυτών γίνεται αντιληπτή εάν αναλογιστούμε πού θα βρισκόμασταν σήμερα αν δεν είχαν γίνει αυτές οι αλλαγές.

Και τουλάχιστον σε αυτή την Αίθουσα θα παρακαλούσα να μην ακουστεί αυτό το «επιχείρημα» -εντός εισαγωγικών- το οποίο αναπαράγουν κάποιοι από τα μέσα μαζικής ενημέρωσης, το οποίο υιοθετούν ενίοτε και στελέχη της Αντιπολίτευσης, ότι τάχα αρκούμαστε στις εκκενώσεις. Είναι πολύτιμο το «112». Έχει σώσει τη ζωή χιλιάδων ανθρώπων. Και πρώτη προτεραιότητά μας πρέπει να είναι πάντα η προστασία της ανθρώπινης ζωής.

(Χειροκροτήματα από την πτέρυγα της Νέας Δημοκρατίας)

Και αυτό έχει το δικό του ειδικό βάρος πέντε χρόνια μετά την τραγωδία στο Μάτι. Αν κάτι επιτέλους μάθαμε απ’ αυτή την ανείπωτη τραγωδία ήταν ακριβώς ότι ναι, έχουμε τον τρόπο να κάνουμε οργανωμένες εκκενώσεις με ασφάλεια και να μπορούμε να προστατεύουμε τους ανθρώπους από μία νέα ενδεχόμενη τραγωδία.

Θα σας έλεγα ότι αυτή η εναρμόνιση της νέας σχέσης μας με τη φύση οφείλει να γίνει ένα πεδίο κοινών προβληματισμών και συναινέσεων. Και απ’ αυτή την πλευρά και η σημερινή ενδεχομένως συνεδρίαση πιστεύω ότι μπορεί να αποβεί γόνιμη. Θέλω να τονίσω ότι θα έχουμε την ευκαιρία -είμαι σίγουρος- να συζητήσουμε και το θέμα αυτό σε άλλη ευκαιρία και θα είμαι πάντα ανοικτός σε γόνιμες και ουσιαστικές προτάσεις για το πώς μπορούμε να γίνουμε καλύτεροι.

Το ευνοεί, άλλωστε, και η συγκυρία. Ύστερα από τη σωστή απόφαση της Προέδρου της Δημοκρατίας, υποδεχόμαστε την επέτειο της 24ης Ιουλίου μέσα στον ναό της δημοκρατίας, στο ελληνικό Κοινοβούλιο, ενώ αντιμετωπίζουμε ένα θέμα το οποίο βρίσκεται πάνω από τα παραταξιακά σύνορα.

Ταυτόχρονα συζητούμε -επιτρέψτε μου τώρα να κάνω τη «γέφυρα» για την ουσία του λόγου για τον οποίο βρισκόμαστε σήμερα- ένα θέμα το οποίο, όπως και η κλιματική κρίση, επίσης πρέπει να μας ενώνει: Το πρώτο νομοσχέδιο της Κυβέρνησης, που αίρει επιτέλους όλους τους περιορισμούς στο δικαίωμα ψήφων των συμπολιτών μας οι οποίοι κατοικούν μόνιμα εκτός Ελλάδος.

(Χειροκροτήματα από την πτέρυγα της Νέας Δημοκρατίας)

Και μακάρι, θα έλεγα, κυρία Υπουργέ, αυτή τη δυνατότητα εξεύρεσης μεγαλύτερων συναινέσεων, που στην προκειμένη περίπτωση το ίδιο το Σύνταγμα την επιβάλλει, να τη βρούμε και για την αντιμετώπιση κρίσιμων εθνικών προκλήσεων, όπως αυτή της κλιματικής αλλαγής.

Ο Νίκος Καζαντζάκης έλεγε ότι οι απόδημοι όσο πιο μακριά είναι από την πατρίδα τόσο περισσότερο τη σκέφτονται, τόσο περισσότερο την αγαπούν. Κάτι ιδιαίτερο συμβαίνει στους Έλληνες του εξωτερικού, υποστήριζε. Γίνονται καλύτεροι και με την περηφάνια της φυλής τους νιώθουν την ευθύνη να φανούν αντάξιοι των προγόνων τους.

Είχε δίκιο. Και ακριβώς αυτόν τον πανίσχυρο θεσμό υπηρετεί και η ρύθμιση για τη συμμετοχή των εκτός συνόρων εγγεγραμμένων στους εκλογικούς μας καταλόγους στις εθνικές εκλογές από τον τόπο διαμονής τους.

Θα θυμάστε ασφαλώς ότι από το 2019 η Κυβέρνηση προσπάθησε δύο φορές να δώσει αυτό το δικαίωμα σε αυτούς οι οποίοι ήταν εγγεγραμμένοι στους εκλογικούς καταλόγους, αλλά κατοικούν στο εξωτερικό. Όμως, για να υπάρξει τελικά η απαραίτητη πλειοψηφία -τα θύμισε πολύ καλά ο εισηγητής μας, ο Τάκης Θεοδωρικάκος, ο όποιος ήταν τότε Υπουργός Εσωτερικών- αναγκαστήκαμε να κάνουμε συμβιβασμούς.

Ο πρώτος νόμος τον οποίον καταφέραμε και ψηφίσαμε έθετε πολλές γραφειοκρατικές προϋποθέσεις, ενώ η δεύτερη απόπειρά μας να αρθούν τα εμπόδια συνάντησε και πάλι την άρνηση της Αξιωματικής Αντιπολίτευσης. Έτσι, ένα μεγάλο εθνικό βήμα έμεινε δυστυχώς μετέωρο.

Σήμερα χαίρομαι που διαπιστώνουμε ότι οι συνθήκες είναι ώριμες ώστε το «βήμα» αυτό να εδραιωθεί και να γίνει «άλμα». Είναι μια κίνηση πατριωτική. Αφορά πρωτίστως τον οικουμενικό Ελληνισμό. Είναι ταυτόχρονα μια πρωτοβουλία βαθιά εκσυγχρονιστική και εντάσσεται στο σχέδιό μας για τον πολυδύναμο εκσυγχρονισμό, για τον οποίο μίλησα στις προγραμματικές δηλώσεις της Κυβέρνησης, αφού η χώρα μας είναι μία από τις ελάχιστες που δεν είχε αυτή την πρόβλεψη. Δεν έδινε με άλλα λόγια τη δυνατότητα σε κατοίκους οι οποίοι μπορούσαν να ψηφίζουν στον μόνιμο τόπο διαμονής τους να το κάνουν.

Ταυτόχρονα, είναι και μία ρύθμιση βαθιά δημοκρατική. Ουσιαστικά διευρύνει το εκλογικό σώμα με τις επιλογές ακόμα περισσότερων πολιτών. Ταυτόχρονα, η ρύθμιση ενσωματώνει την έως τώρα εμπειρία, διορθώνοντας λάθη και αστοχίες. Για παράδειγμα, με τις παλιές ασφυκτικές προϋποθέσεις με πολύ μεγάλη προσπάθεια είχαμε στις τελευταίες εκλογές περί τους είκοσι πέντε χιλιάδες εγγεγραμμένους στους ειδικούς εκλογικούς καταλόγους. Απ’ αυτούς ψήφισαν δεκαοκτώ χιλιάδες περίπου στις πρώτες κάλπες. Λίγοι λιγότεροι ψήφισαν στις δεύτερες κάλπες.

Ήταν φανερό, λοιπόν, ότι οι όροι της διετούς παραμονής, αλλά και της κατάστασης φορολογικής δήλωσης στην Ελλάδα τα τελευταία δύο χρόνια απέκλεισαν ουσιαστικά εκατοντάδες χιλιάδες δυνητικούς συμμετέχοντες στην εκλογική διαδικασία.

Εμπόδια αποδείχτηκαν και οι μεγάλες αποστάσεις. Ακριβώς επειδή είχαμε λίγους εγγεγραμμένους τελικά στους εκλογικούς καταλόγους εξωτερικού, μπορεί να αναγκαζόταν κάποιος πολίτης να ταξιδέψει πολύ μεγάλες αποστάσεις για να μπορέσει να ασκήσει το εκλογικό του δικαίωμα, κάτι το οποίο προφανώς οι περισσότεροι και δεν το έκαναν.

Όλες αυτές οι δυσχέρειες αίρονται σήμερα απλοποιώντας πλήρως τις διαδικασίες. Πρακτικά οι απόδημοι οι οποίοι είναι εγγεγραμμένοι στους εκλογικούς καταλόγους θα μπορούν πολύ απλά να ψηφίζουν από τον τόπο στον οποίο κατοικούν. Και μαζί θα μπορεί να συμμετέχει στην εκλογική διαδικασία και ο κάθε Έλληνας ο οποίος θα γνωρίζει από πριν ότι θα βρίσκεται στο εξωτερικό την ημέρα της ψηφοφορίας, ώστε η φωνή του Ελληνισμού να ακούγεται από όπου και αν βρίσκεται, τόσο απλά, τόσο καθαρά, τόσο δημοκρατικά, σαράντα οκτώ χρόνια μετά την ψήφιση του σχετικού εδαφίου του Συντάγματος.

(Χειροκροτήματα από την πτέρυγα της Νέας Δημοκρατίας)

Γίνεται, λοιπόν, σαφές, κυρίες και κύριοι συνάδελφοι, ότι το θεμέλιο αυτής της νομοθετικής πρωτοβουλίας μας είναι η δίκαιη και ισότιμη μεταχείριση όλων των μελών του εκλογικού σώματος, ανεξαρτήτως από το πού ζουν, η τήρηση προφανώς της αρχής της καθολικότητας της ψήφου και η ενίσχυση της διαφάνειας στη λειτουργία του πολιτεύματος.

Με άλλα λόγια, η πρωτοβουλία μας απαντά σε ένα δημοκρατικό αίτημα της εποχής, αλλά απαντά πρωτίστως σε ένα διαχρονικό αίτημα της Διασποράς που επιζητεί αγωνιωδώς να ενταχθεί πιο λειτουργικά στον εθνικό κορμό. Αναφέρθηκε και ο εισηγητής μας και η κυρία Υπουργός στις εκατοντάδες επιστολές στήριξης που είχαμε από κοινότητες, σωματεία, οργανώσεις του εξωτερικού, υποστηρικτικές προς αυτή την πρωτοβουλία. Είναι ένα ζήτημα στο οποίο πιστεύω ότι συμφωνούν εκατομμύρια πολίτες. Η συντριπτική πλειοψηφία των συμπολιτών μας στην πατρίδα μας είμαι σίγουρος ότι στηρίζει αυτή την πρωτοβουλία και βέβαια είμαι σίγουρος ότι το ίδιο ισχύει και για τους συμπολίτες μας οι οποίοι βρίσκονται στο εξωτερικό.

Θυμίζω ότι από το 1975 το Σύνταγμα προβλέπει τη δυνατότητα των Ελλήνων που κατοικούν στο εξωτερικό να ψηφίζουν από το μόνιμο τόπο κατοικίας τους, αλλά χρειάστηκαν -όπως είπα- σαράντα οκτώ χρόνια για να μπορέσουμε επιτέλους να κάνουμε πράξη αυτό το σχετικό εδάφιο του Συντάγματος.

Είναι όμως ταυτόχρονα και μια πράξη κοινωνικής δικαιοσύνης κι εδώ απευθύνομαι ιδιαίτερα στην Αριστερά. Τι επιτρέπει τελικά η υφιστάμενη διάταξη; Όποιος έχει οικονομική άνεση -έτσι δεν είναι;- μπορεί να αγοράσει το αεροπορικό του εισιτήριο και να έρθει να ψηφίσει στην Ελλάδα συνδυάζοντας ενδεχομένως αυτή την επίσκεψη και με ένα διήμερο, τριήμερο ξεκούρασης. Όμως, δεν έχουν όλοι προφανώς αυτή την οικονομική δυνατότητα.

Κανένα κόμμα, συνεπώς, σήμερα δεν επιτρέπεται να γυρίσει την πλάτη του σε μία ώριμη θεσμική αλλαγή και σε μία εθνική υποχρέωση απέναντι στην ελληνική Διασπορά, ένα βήμα το οποίο θα ήθελα –παρ’ ότι φαίνεται ότι έχουμε ήδη ξεπεράσει τις διακόσιες ψήφους- να το κάνουμε όλοι μαζί. Ιδανικά θα θέλαμε να συγκεντρώσουμε τριακόσιες ψήφους, για να στείλουμε ένα ομόθυμο μήνυμα από αυτή την Αίθουσα ότι η πρωτοβουλία αυτή έχει έναν εθνικό χαρακτήρα. Δεν είναι σίγουρα θέμα ιδεολογίας. Είναι θέμα σεβασμού προς τον πολίτη, προς τη δημοκρατία. Δεν είναι προφανώς ούτε δεξιά, ούτε κεντρώα, ούτε αριστερή πολιτική. Είναι μια αυτονόητη δημοκρατική υπέρβαση, την οποία η πατρίδα μας έπρεπε να είχε κάνει εδώ και πολύ καιρό.

Και βέβαια είναι και ένα μήνυμα ότι δεν υπάρχουν ψηφοφόροι δύο ταχυτήτων, πολύ περισσότερο όταν η ελληνική ομογένεια αποτελεί την ψυχή, αλλά και τη φωνή του έθνους στο εξωτερικό. Έχουμε χρέος, λοιπόν, να τη βοηθήσουμε, να την ενθαρρύνουμε να ψηφίζει απρόσκοπτα, κάτι που προβλέπει άλλωστε και η Ευρωπαϊκή Σύμβαση των Δικαιωμάτων του Ανθρώπου αναγνωρίζοντας πλήρη εκλογικά δικαιώματα σε όλους, χωρίς καμμία προϋπόθεση διαμονής.

Η πρωτοβουλία ωστόσο ξεπερνά την απλή απόδοση ενός αυτονόητου δικαιώματος. Θέλουμε πράγματι την πιο ενεργή συμμετοχή των αποδήμων μας στη δημόσια ζωή της χώρας. Θέλουμε να ενισχύσουμε, από τη μία πλευρά, αυτό το αίσθημα του ανήκειν με όλο και πιο ουσιαστικούς, κοινωνικούς, αλλά και πολιτικούς δεσμούς με την πατρίδα, αλλά θέλουμε να εμπλουτίσουμε και την εσωτερική πολιτική ζωή με δεδομένα και εμπειρίες που σίγουρα κοσμοπολίτες συμπολίτες μας οι οποίοι κατοικούν στο εξωτερικό μπορούν να μεταφέρουν, μπορούν να μεταλαμπαδεύσουν στην πατρίδα μας.

Ας μην ξεχνάμε ότι ουσιαστικά αναφερόμαστε και σε τρεις, τέσσερις γενιές ξενιτεμένων. Πολλοί από αυτούς πληρώνουν ακόμη φόρους στην Ελλάδα. Οι περισσότεροι υποστηρίζουν ηθικά αλλά και οικονομικά οικογένειες που έμειναν πίσω, ενισχύουν με δωρεές τις εστίες των προγόνων τους και όλοι, όλοι ανεξαρτήτως του πού βρίσκονται -και έχουμε δυναμικό Ελληνισμό σε κάθε γωνιά της πατρίδας μας- αποτελούν πρεσβευτές της χώρας, πρεσβευτές οι οποίοι γίνονται και μαχητές όταν πρόκειται για την υπεράσπιση των εθνικών μας συμφερόντων.

(Χειροκροτήματα από την πτέρυγα της Νέας Δημοκρατίας)

Και το χρέος μας, τέλος, αφορά και τους νέους οι οποίοι έφυγαν από τον τόπο μας στα χρόνια της κρίσης αναζητώντας μια καλύτερη τύχη εκτός των συνόρων. Σε όλα αυτά τα παιδιά τα οποία πρόκοψαν όπου εγκαταστάθηκαν χωρίς να λησμονήσουν την πατρίδα, σε όλα αυτά τα παιδιά λέμε ότι θέλουμε να συμμετέχουν ενεργά στα κοινά της Ελλάδας. Τους θέλουμε δραστήριους Έλληνες πολίτες, όπου κι αν ζουν, όχι μόνο γιατί το δικαιούνται, αλλά γιατί τους θεωρούμε ελπίδα του αύριο, με ανοιχτή πάντα την πόρτα επιστροφής στην πατρίδα.

Κυρίες και κύριοι συνάδελφοι, από την έως τώρα διαδικασία μένω με την εντύπωση ότι αυτή η φωνή, αυτή η βοή των γεγονότων πράγματι κατάφερε και πέρασε τους τοίχους της Βουλής, ακούστηκε από τα περισσότερα κόμματα. Θέλω να συγχαρώ τα κόμματα, τα οποία παρά τις επιμέρους ενστάσεις τους, επέλεξαν να στηρίξουν αυτή τη νομοθετική πρωτοβουλία και το γεγονός ότι μας επιτρέπουν σήμερα μετά την ολοκλήρωση της συζήτησης και αύριο μετά την ολοκλήρωση της συμφωνίας να κάνουμε αυτό το πολύ μεγάλο θεσμικό βήμα.

Όμως, θέλω να μιλήσω και για τις τρεις αρνήσεις, οι οποίες ακόμα διαφαίνονται, για να μπορέσουμε να πετύχουμε μια ακόμα μεγαλύτερη πλειοψηφία. Δεν θα ασχοληθώ πολύ με την επιλογή του Κομμουνιστικού Κόμματος να ακολουθεί τον δικό του δρόμο του μοναχικού αναχρονισμού.

Θα ήθελα, ωστόσο, να σχολιάσω λίγο περισσότερο τη στάση της Αξιωματικής Αντιπολίτευσης, όχι μόνο γιατί είναι αντίθετη με τις μετεκλογικές δεσμεύσεις του ΣΥΡΙΖΑ περί υπεύθυνης Αντιπολίτευσης, αλλά γιατί δυστυχώς αποδεικνύει ότι η παράταξη παραμένει αδιόρθωτη και όμηρος ενός κακού παρελθόντος. Δεν εξηγείται αλλιώς το γεγονός ότι ενώ μεσολάβησαν τόσα και τόσα για το κόμμα σας, ανασύρετε ακριβώς τα ίδια επιχειρήματα τα οποία χρησιμοποιούσε και ο κ. Τσίπρας, μόνο που τώρα ο ίδιος απουσιάζει. Πώς; Καταθέτοντας παλιές τροπολογίες, οι οποίες ουσιαστικά έχουν καταψηφιστεί με μια πολύ, θα έλεγα, ισχυρή επιχειρηματολογία ότι δεν γίνεται να διαχωρίζουμε τους πολίτες ουσιαστικά σε δύο κατηγορίες και να ζητάμε από όσους ψηφίζουν από το εξωτερικό να ψηφίζουν μόνο για Βουλευτές χωρίς να προσμετράται η ψήφος στο συνολικό εκλογικό αποτέλεσμα.

Νομίζω ότι αυτά τα επιχειρήματα έχουν πλήρως αποδομηθεί και αναρωτιέμαι αν τελικά είναι προφάσεις εν αμαρτίαις, αν είναι υποκριτικοί ελιγμοί, με στόχο να υπονομευθεί αυτή η μεγάλη προωθητική τομή.

Και πραγματικά θα ήθελα πολύ να ακούσω -δεν ξέρω αν θα λάβουν το λόγο- τις απόψεις των υποψηφίων για την προεδρία του κόμματος, να δούμε αν ενστερνίζονται αυτές τις απόψεις, αν συμφωνούν με τις απόψεις του κ. Τσίπρα, οι οποίες παρουσιάστηκαν στην προηγούμενη κοινοβουλευτική περίοδο, αν εν πάση περιπτώσει μπορείτε να αποδείξετε στην πράξη ότι έχετε αντιληφθεί -έστω και κατ’ ελάχιστον- ότι εδώ πέρα τα πράγματα έχουν αλλάξει, να αφουγκραστείτε αυτή τη φωνή των συμπολιτών μας από το εξωτερικό και να μην εξακολουθείτε να κρύβεστε πίσω από, κατά την άποψή μου, φτηνές δικαιολογίες.

Εν πάση περιπτώσει, είναι μια δική σας επιλογή. Είναι σαφές ότι με την κοινοβουλευτική πλειοψηφία έτσι όπως έχει διαμορφωθεί δεν χρειαζόμαστε τις ψήφους του ΣΥΡΙΖΑ για να μπορέσουμε να ψηφίσουμε αυτή τη νομοθετική πρωτοβουλία. Όμως, θα ήταν πολύ καλό αν έστω και με καθυστέρηση αλλάζατε τη στάση σας.

Ίσως μπορείτε να πάρετε κάποια διδάγματα από την υπεύθυνη στάση της κ. Κωνσταντοπούλου, η οποία παρ’ ότι είχε κάποιες επιμέρους επιφυλάξεις και έκανε κάποιες διορθωτικές…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Είδατε; Είδατε πώς τα φέρνει η ζωή; Ναι, η ζωή τα έφερε έτσι η κ. Κωνσταντοπούλου να είναι πολύ πιο υπεύθυνη στο ζήτημα αυτό απ’ ό,τι είσαστε εσείς, κυρίες και κύριοι συνάδελφοι του ΣΥΡΙΖΑ.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΘΕΟΔΩΡΑ ΤΖΑΚΡΗ:** Ε, βέβαια!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί ενοχλείστε; Δεν κατάλαβα. Αλήθεια δεν είναι; Αλήθεια δεν είναι;

**ΠΡΟΕΔΡΟΣ (Κωνσταντίνος Τασούλας):** Παρακαλώ. Θα λάβετε μετά τον λόγο, όχι όλοι, ο κ. Φάμελλος.

**ΘΕΟΔΩΡΑ ΤΖΑΚΡΗ:** Να το τραβήξουμε σε βίντεο να το θυμόσαστε κι εσείς.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το αποτέλεσμα θα τα πει όλα τελικά και αύριο θα κληθείτε να ψηφίσετε ονομαστικά ένας, ένας, λοιπόν, για αυτή τη σημαντική διάταξη. Η ιστορία θα μας κρίνει όλους, όπως θα κρίνει και τον κ. Βελόπουλο! Τι να σχολιάσω τώρα, κύριε Βελόπουλε; Τι να σχολιάσω; Τι να πω για σας; Την ίδια ακριβώς ρύθμιση την ψηφίσατε πριν από έναν χρόνο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν ακούσατε τι είπα μετά;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι δεν άκουσα τι είπατε. Τώρα ψηφίζετε «παρών»;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε Βελόπουλε, μη διακόπτετε. Ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς οι πατριώτες! Μάλλον έπαιξε ρόλο το 0,7% που πήρατε στους Έλληνες του εξωτερικού για να αλλάξετε τη στάση σας! Ε, αρκετά με την υποκρισία, νισάφι πια, αμάν πια, με τους πατριώτες της φακής!

(Χειροκροτήματα από την πτέρυγα της Νέας Δημοκρατίας)

Εν πάση περιπτώσει, η Κυβέρνηση θα παραμένει ανοιχτή σε κάθε δημιουργική πρόταση που όμως θα είναι ρεαλιστική και δεν θα αμφισβητεί τον πυρήνα της ρύθμισης. Όπως είπε και η κυρία Υπουργός, θέλουμε να εξασφαλίσουμε αυτό το κεκτημένο σήμερα και θα το πετύχουμε. Είναι ένα πολύ σημαντικό βήμα προς τα μπρος.

Εμείς αντιμετωπίζουμε θετικά και την προοπτική της επιστολικής ψήφου, όταν είμαστε τεχνικά έτοιμοι και η διαδικασία θα πρέπει να μπορεί να διεξαχθεί άψογα. Η επιστολική ψήφος υπάρχει σε πάρα πολλές χώρες. Έβλεπα ενδεικτικά ότι στην Ισπανία ψήφισαν -νομίζω- δυόμισι εκατομμύρια Ισπανοί με επιστολική ψήφο. Εμείς είμαστε έτοιμοι να κάνουμε αυτή τη συζήτηση για να δούμε αν μπορούμε να κάνουμε και το επόμενο βήμα. Δεν θα είμαστε σίγουρα έτοιμοι πριν από τις ευρωεκλογές για ένα τέτοιο βήμα. Αλλά αν διαπιστώσουμε ότι υπάρχει η διάθεση από κόμματα και μπορούμε να φτάσουμε τις 200 ψήφους, είμαστε έτοιμοι σε τεχνικό επίπεδο αυτή τη συζήτηση να την ξεκινήσουμε και γιατί όχι πριν από τις επόμενες εθνικές εκλογές να την ολοκληρώσουμε.

Κυρίες και κύριοι συνάδελφοι, κλείνω επαναλαμβάνοντας ότι στόχος μας είναι -και θα τον πετύχουμε- να λύσουμε ένα πρόβλημα το οποίο εκκρεμεί εδώ και σχεδόν μισό αιώνα -ένα πρόβλημα το οποίο προσέβαλλε το σύνολο του Ελληνισμού αλλά προσέβαλλε και την πρόοδο της δημοκρατίας μας- να εκπληρώσουμε ένα χρέος απέναντι στους απόδημους και μέσω του δικαιώματος της ψήφου να καταργήσουμε ουσιαστικά τα σύνορα, αυτές τις διαχωριστικές γραμμές που χωρίζουν τους μόνιμους κατοίκους του εξωτερικού από το εθνικό κέντρο με λόγο ευθύ και καθαρό, σαφή χωρίς αστερίσκους και υπεκφυγές.

Αυτή η στάση μας συνιστά μια πράξη ευθύνης. Αντανακλά τις προσδοκίες αλλά και τα συμφέροντα του έθνους εντός και εκτός συνόρων, διασφαλίζοντας ότι η φωνή της Ελλάδας αλλά και του κάθε Έλληνα θα αντηχεί εξίσου δυνατά, ανεξαρτήτως από το πού κατοικεί με σεβασμό σε όσους κρατούν ψηλά τη γαλανόλευκη παντού. Και όπως έγραφε και όπως τραγουδούσε και ο Διονύσης Σαββόπουλος «των Ελλήνων οι κοινότητες φτιάχνουν άλλον γαλαξία».

Επιτρέψτε μου να κλείσω μεταφέροντας ένα μικρό απόσπασμα από ένα σχόλιο ενός γνωστού λογοτέχνη για το θέμα το οποίο συζητάμε. Γράφει λοιπόν: «Υπάρχουν οι απόδημοι Έλληνες οι οποίοι ζουν εκτός Ελλάδος. Υπάρχουν, όμως, και οι απόδημοι Έλληνες που ζουν εντός Ελλάδος. Όμως, οι τελευταίοι κατά βάθος δεν ζουν πουθενά. Βρίσκονται εκτός τόπου και χρόνου σε ένα φαντασιακό επέκεινα χωρίς καμμία επαφή με την πραγματικότητα. Τα δύσκολα αρχίζουν όταν οι εντός χώρας απόδημοι ψηφίζουν για να μην ψηφίζουν οι κανονικοί μας απόδημοι. Είναι διπλά εξωφρενικό. Διότι οι Έλληνες της Διασποράς έχουν και ενισχυμένο πατριωτισμό και βαθύτερη αίσθηση της Ελλάδας άσχετα αν ζουν μακριά της». Για να καταλήξει το κείμενο: «Μόνο εδώ κάποιοι δικοί μας δεν θέλουν να ψηφίζουν οι ομογενείς μας. Ίσως γιατί νιώθουν πως αυτοί έχουν δει τον κόσμο, καταλαβαίνουν, συγκρίνουν και δεν τρώνε σανό». Γράφει λοιπόν ο λογοτέχνης: «Ξεπερνά, λοιπόν, κάθε έννοια θράσους κάποιοι πολιτικοί που δεν εννοούν σε ποια χώρα και σε ποια Ευρώπη ζουν να αρνούνται σήμερα τα δικαιώματα Ελλήνων που αγωνίζονται έχοντας και το βαρύ τραύμα της ξενιτιάς. Είναι θρασείς ένδον απόδημοι, οι ασάλευτοι απόδημοι εντός οι οποίοι κατά βάθος είναι εκτός». Αυτά σημειώνει ο Θεσσαλονικιός συγγραφέας Γιώργος Σκαμπαρδώνης εκφράζοντας με τον δικό του τρόπο την κοινή λογική.

Και να στραφεί όπως όλοι οι πολίτες προς όλους εμάς και να ρωτήσει: Εσείς -εμείς δηλαδή- κύριοι Βουλευτές είστε με την πλευρά των ένδον αποδήμων ή θα ταχθείτε με τους αληθινούς ομογενείς που αν και ζουν εκτός Ελλάδος κινούνται στο ρυθμό της και ζητούν να μετέχουν στο παρόν και στο μέλλον της;

(Χειροκροτήματα από την πτέρυγα της Νέας Δημοκρατίας)

Η απάντηση νομίζω ότι δεν μπορεί να είναι μία. Προχωρώντας σε κάτι περισσότερο από την τυπική έγκριση ενός νομοθετήματος, γεφυρώνουμε τη σχέση μας με την ελληνική διασπορά σε κάθε γωνιά της υφηλίου. Κινητοποιούμε και ενώνουμε τις παρούσες, τις μελλοντικές γενιές με τη γλώσσα, με την ιστορία, με τις παραδόσεις μας και ενδυναμώνουμε τα δημοκρατικά τους αντανακλαστικά σε μια εποχή που δυστυχώς η πολιτική απαξιώνεται.

Έχουμε, λοιπόν, την ευκαιρία σήμερα να προωθήσουμε μια ρύθμιση τολμηρή χωρίς χρώμα κομματικό, όμως, με πρόσημο εθνικό και να οδηγηθούμε προφανώς όχι σε μια παραταξιακή νίκη, αλλά σε μία μεγάλη νίκη του Κοινοβουλίου μας, σε μια νίκη της Ελληνικής Δημοκρατίας. Γι’ αυτό και σας καλώ να εγκρίνουμε όλοι μαζί την άρση των εμποδίων των Ελλήνων του εξωτερικού να ψηφίζουν από τον τόπο κατοικίας τους με τρόπο -όπως το έχει κάνει η κυρία Υπουργός- εύκολο, απλό και σαφή, με έναν νόμο και με ένα άρθρο!

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Αμέσως μετά τον κύριο Πρωθυπουργό καλείται στο Βήμα ο Πρόεδρος της Κοινοβουλευτικής Ομάδας του ΣΥΡΙΖΑ κ. Σωκράτης Φάμελλος για τη δική του παρέμβαση επί του νομοσχεδίου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρωθυπουργέ, κυρίες και κύριοι Υπουργοί, κυρίες και κύριοι Βουλευτές, η Κυβέρνηση επέλεξε το πρώτο νομοσχέδιο που θα συζητηθεί μετά τις εκλογές να αφορά στην ψήφο των Ελλήνων κατοίκων του εξωτερικού. Και όπως θα αποδείξω στη συνέχεια η επιλογή της αυτή γίνεται για καθαρά επικοινωνιακούς και ψηφοθηρικούς λόγους, υποτιμώντας και τους απόδημους αλλά και το συνταγματικό πνεύμα.

Όμως, η σημερινή μέρα και η τρέχουσα επικαιρότητα με υποχρεώνουν να αναφερθώ σε δύο ζητήματα πριν απ’ όλα. Η σημερινή μέρα είναι μια ημέρα τιμής και μνήμης για όλες και όλους που φυλακίστηκαν, που θυσιάστηκαν, που βασανίστηκαν, που εξορίστηκαν για να αποκατασταθεί η δημοκρατία μας πριν από σαράντα εννέα χρόνια στις 24 Ιουλίου του 1974. Η ιστορία μας αποτελεί τη συλλογική μας μνήμη. Και έχει πολύ μεγάλη σημασία η αναφορά μας στις θυσίες και στους αγώνες των Ελληνίδων και των Ελλήνων, για να θυμόμαστε ότι οι δημοκρατικές ελευθερίες δεν χαρίστηκαν και δεν χαρίζονται καθώς και ότι ο αγώνας για την περιφρούρηση των δημοκρατικών δικαιωμάτων, των κοινωνικών και πολιτικών δικαιωμάτων και της δημοκρατίας μας, ο αγώνας για την ελευθερία είναι καθημερινός. Αυτό δείχνει η ιστορία μας.

Και είναι ακόμα πιο επίκαιρη η μέρα αυτή, επειδή σήμερα οι δημοκρατικές αξίες αμφισβητούνται και δυστυχώς και στο ελληνικό Κοινοβούλιο συμμετέχουν κόμματα που φτάνουν αμφισβητούν κεκτημένα δικαιώματα αλλά και δημοκρατικές ελευθερίες. Οφείλουμε, λοιπόν, να δίνουμε όλοι και όλες καθημερινά μέσα και έξω από τη Βουλή με όλες μας τις δυνάμεις τον αγώνα για να μη γυρίσουμε καμμιά σελίδα, να μην ανοίξουμε καμμία χαραμάδα σε σκοτεινές περιόδους.

Για εμάς αυτή τη μάχη και αυτή τη συζήτηση, οφείλουν να την κάνουν όλες οι δημοκρατικές δυνάμεις και ιδιαίτερα οι προοδευτικές δυνάμεις του τόπου κινητοποιώντας και ευαισθητοποιώντας την κοινωνία. Και αυτή την πρόσκληση εμείς την έχουμε καταθέσει από τη συζήτηση των Προγραμματικών Δηλώσεων της Κυβέρνησης.

Όμως, κυρίες και κύριοι Βουλευτές, τις τελευταίες μέρες ζούμε και τραγικά γεγονότα εξαιτίας των καταστροφικών πυρκαγιών. Για επτά ημέρες έχουμε μία καταστροφική πυρκαγιά στη Ρόδο, σοβαρότατες επιπτώσεις στην Αττική, μέτωπα χωρίς έλεγχο στην Κέρκυρα, στην Κάρυστο, στην Αχαΐα.

Έστω και καθυστερημένα, από το στόμα του Πρωθυπουργού, αυτές οι καταστροφές συνδέονται με την κλιματική κρίση. Επισημαίνουμε τον κίνδυνο η κλιματική κρίση να αποτελέσει γι’ αυτή την Κυβέρνηση μια βολική δικαιολογία, γιατί ακούσαμε να ανοίγει κι ένα παράθυρο ο κύριος Πρωθυπουργός πριν από λίγο, ότι δεν θα αντιμετωπίσουμε τις συνέπειες ή ότι αυτές δεν μπορούν να αντιμετωπιστούν. Η αναγνώριση της κλιματικής κρίσης θα σας είχε και θα μας είχε υποχρεώσει σε μια καλύτερη προετοιμασία, την οποία δεν τη βλέπουμε. Ήταν γνωστό εδώ και χρόνια -το είχα πει κι εγώ προσωπικά- ότι η Ανατολική Μεσόγειος είναι hot spot κλιματικής αλλαγής και κλιματικής κρίσης. Το ξέραμε. Το ξέρατε. Για ποιον λόγο μπαίνει τώρα στη συζήτηση;

Τι κάνει η πολιτεία, όμως, για όλα αυτά, έστω και σήμερα; Αντί να αναβαθμίσει τις δυνατότητες με έμφαση στον σχεδιασμό, με έμφαση στην πρόληψη αλλά και με έμφαση στην ανθεκτικότητα της κοινωνίας και της οικονομίας, όπως σωστά λέει η επιστήμη, είχαμε πάγωμα των εργαλείων πρόληψης των δασικών πυρκαγιών, που είχε θεσμοθετήσει ο ΣΥΡΙΖΑ, είχαμε πάγωμα των περιφερειακών σχεδίων για την προσαρμογή και την ανθεκτικότητα της κοινωνίας μας, που είχαν νομοθετηθεί με την κυβέρνηση του ΣΥΡΙΖΑ. Είχαμε επίσης αποδόμηση των περιβαλλοντικών φορέων, των φορέων των περιοχών «NATURA 2000», που συνδέονται με κρίσιμα, ευαίσθητα δασικά οικοσυστήματα.

Και οφείλω να σας πω ότι πριν ένα χρόνο ακριβώς ήμουν και προσωπικά στο μέτωπο της πυρκαγιάς στη Δαδιά, εκεί που καταργήθηκε ο φορέας για ένα μοναδικό δάσος στη χώρα μας, και εκεί, στο πεδίο, για κάποιους που αναρωτιούνταν, ήταν και οι μη κυβερνητικές οργανώσεις, ήταν και οι εθελοντές περιβάλλοντος και έσβηναν τις φωτιές μαζί με τους πυροσβέστες και μαζί με τους ανθρώπους της εργασίας, τους δασεργάτες δηλαδή.

Και η δηλούμενη και πολυδιαφημισμένη ετοιμότητα, την οποία κι ο ίδιος ο Πρωθυπουργός πριν από λίγο χρονικό διάστημα ανακοίνωσε από την έδρα της Πολιτικής Προστασίας, δεν απεικονίζεται στο πεδίο, και αυτό δημιουργεί ανησυχία στην κοινωνία και στην οικονομία, και δεν υπάρχει πλέον και η βολική δικαιολογία ότι για όλα φταίει ο ΣΥΡΙΖΑ. Ακόμα και ο νόμος που ψήφισε η προηγούμενη κυβέρνηση της Νέας Δημοκρατίας, ο νόμος πολιτικής προστασίας, το 2020 -στην αρχή του, αν δεν κάνω λάθος- είναι σε αναστολή. Για ποιον εκσυγχρονισμό μιλάτε; Ο δικός σας ο νόμος πολιτικής προστασίας δεν εφαρμόζεται. Δεν το λέει αυτό ο ΣΥΡΙΖΑ, εσείς ψηφίσατε και τον ακυρώσατε. Και τα χιλιάδες κενά των πυροσβεστών, πάνω από τριάμισι χιλιάδες, παραμένουν και ακούμε ότι θα χρησιμοποιούνται πυροσβέστες στο ΕΚΑΒ. Αυτή δεν είναι η πραγματικότητά σας; Δεν τη λέμε εμείς, εσείς την ομολογείτε. Η χώρα δεν χάνει μόνο φυσικό πλούτο, αλλά χάνει και την ασπίδα της, που είναι τα οικοσυστήματα, ενάντια στις επιπτώσεις της κλιματικής κρίσης.

Εμείς καλούμε την Κυβέρνηση να σταματήσει να διαχειρίζεται επικοινωνιακά το δόγμα «εκκένωση - αποζημίωση» και επίσης να σταματήσει να μεταφέρει τις ευθύνες της με μπαλάκι στους δήμους. Γιατί κι αυτό επιχειρήσατε να το κάνετε. Αν δεν μπορείτε να ελέγξετε την αυτοδιοίκηση για τη διαχείριση των πόρων, αν δεν μπορείτε να υλοποιήσετε ένα ολοκληρωμένο σχέδιο που περιλαμβάνει και την κοινωνία, και την οικονομία, και την αυτοδιοίκηση η ευθύνη είναι της Κυβέρνησης, κι αυτό είναι ξεκάθαρο.

Εμείς ζητούμε την πλήρη ενεργοποίηση των πολιτικών της δασικής στρατηγικής και της πρόληψης δασικών πυρκαγιών που σας παραδώσαμε το 2019, την ενίσχυση της δασικής υπηρεσίας, της δασοπροστασίας και της πυροσβεστικής, τον καλύτερο συντονισμό όλων των εμπλεκομένων και την εφαρμογή των πορισμάτων της επιτροπής GOLDAMMER, που με συναίνεση δημιουργήσαμε μετά την τραγωδία στο Μάτι. Γιατί δεν τα βλέπουμε όλα αυτά;

Ο χρόνος είναι λίγος και έχουν χαθεί τέσσερα χρόνια και για τον λόγο αυτό ο ΣΥΡΙΖΑ επέλεξε να κάνει δύο παρεμβάσεις, η πρώτη στην Ανατολική Αττική για την επόμενη μέρα, τι πρέπει να γίνει την επόμενη μέρα και για τα οικοσυστήματα αλλά και για τους ανθρώπους και για την περιουσία τους, και η δεύτερη χθες για τον συντονισμό της αλληλεγγύης στην πληττόμενη για έβδομη ημέρα Ρόδο.

Διότι δυστυχώς, κύριε Πρωθυπουργέ, πέραν των δικών σας δηλώσεων σήμερα, και χθες διαπιστώσαμε σοβαρό πρόβλημα συντονισμού και των εθελοντών και των επιχειρηματιών που ήθελαν να διαθέσουν και δωμάτια, ήθελαν να διαθέσουν και φιλοξενία, ήθελαν να διαθέσουν και μεταφορικά μέσα και δεν υπήρχε ενιαίο κέντρο συντονισμού για την υποστήριξη όλων αυτών που είχαν εκτοπιστεί από την πυρκαγιά.

Θα τοποθετηθούμε μετά την κατάσβεση για τον επιχειρησιακό σχεδιασμό και τα διαθέσιμα μέσα. Είμαστε δίπλα στους ανθρώπους που δίνουν τη μάχη στο μέτωπο και σε αυτούς που συντονίζουν και το ξέρετε. Έχω επικοινωνήσει τρεις φορές προσωπικά με τον Υπουργό και χθες και με τον Περιφερειάρχη του Νοτίου Αιγαίου.

Εμείς θέλουμε, κύριε Πρωθυπουργέ, να μιλήσουμε για τα μεγάλα, μιας και θέλετε να κάνουμε τέτοια συζήτηση, για τη σύνθεση της επόμενης μέρας, να μιλήσουμε. Να μιλήσουμε για το ανθρακικό αποτύπωμα όλων των νομοθετημάτων. Είστε έτοιμοι; Να μιλήσουμε για τα μέτρα ανθεκτικότητας όλων των νομοθετημάτων. Διότι πλέον η μεγαλύτερη μεταρρύθμιση που πρέπει να αντιμετωπίσουμε και να ανταγωνιστούμε, αν θέλετε, για ένα βιώσιμο μέλλον είναι η κλιματική ουδετερότητα και η προσαρμογή όλης της κοινωνίας στα θέματα της κλιματικής κρίσης, και για να μετριάσουμε και για να αντιμετωπίσουμε.

Ας επιστρέψουμε, όμως, στο θέμα του νομοσχεδίου και για λόγους κοινοβουλευτικής συνέπειας. Και μιας και αναφέρομαι στα θέματα της κοινοβουλευτικής συνέπειας, κύριε Πρόεδρε, υπάρχει μια μεγάλη ασυνέπεια στη Βουλή σε αυτή τη νέα κοινοβουλευτική περίοδο. Η Κοινοβουλευτική Ομάδα του ΣΥΡΙΖΑ -σας το έχω πει πολλές φορές, κύριε Πρόεδρε, και σας το έχουμε πει θεσμικά- είναι κομμένη στα τρία κομμάτια. Εμείς, παρ’ ότι υπάρχει μεγάλη συζήτηση για το θέμα της εκλογής του Προεδρείου της Βουλής, με βάση τον κοινοβουλευτικό κανόνα στηρίξαμε την εκλογή του Προέδρου. Δεν βλέπουμε, όμως, καμμία απάντηση για ένα σοβαρότατο πρόβλημα και σας το έχουμε πει σε όλους τους τόνους, σοβαρά, θεσμικά, έγγραφα και μέσα από το Κοινοβούλιο.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, δεν με στηρίξατε για να σας βρω καλύτερη θέση. Προς Θεού! Καταλάβατε τι είπατε; Με στηρίξατε για να σας βρω καλύτερη θέση;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Όχι, κύριε Πρόεδρε, δεν υπήρχε κανένα τέτοιο ζήτημα. Εμείς σεβόμαστε τον κοινοβουλευτικό κανόνα και ζητούμε να σεβαστείτε τον κοινοβουλευτικό κανόνα. Δεν ζητάμε κάποιο αντάλλαγμα. Εμείς σεβόμαστε τον κοινοβουλευτικό κανόνα και είμαι πολύ ακριβής σε αυτά που λέω και παρακαλώ πολύ να το επαναφέρετε αυτό το οποίο τοποθετήσατε στον λόγο σας. Σεβόμαστε και τον κοινοβουλευτικό κανόνα, το ενιαίο της λειτουργίας της Κοινοβουλευτικής Ομάδας μας, αλλά σεβόμαστε και κάτι ακόμα, το αποτύπωμα στα έδρανα, στην Ευρώπη και γενικά στους τελευταίους αιώνες της δημοκρατίας μετά τη Γαλλική Επανάσταση, των πολιτικών κομμάτων στα έδρανα. Είναι ξεκάθαρο ότι το κόμμα των Σπαρτιατών έπρεπε να είναι στην άνω δεξιά γωνία, όπως βλέπω τα έδρανα.

Δεν έχετε λάβει κάποιο μέτρο, κύριε Πρόεδρε. Σας το έχω πει σε όλους τους τόνους. Οφείλω, λοιπόν, να το τοποθετήσω θεσμικά εντός της Ολομέλειας και οφείλω να σας ζητήσω να πάρετε μέτρα, όπως σας ζητήσαμε και στη Διάσκεψη των Προέδρων. Μας είχατε υποσχεθεί ότι θα βρείτε λύση και ότι εξετάζετε λύση. Την περιμένουμε, χωρίς κανένα αντάλλαγμα. Και ξέρετε γιατί; Γιατί είναι δικαίωμά μας και είναι υποχρέωσή σας, κύριε Πρόεδρε, χωρίς κανένα αντάλλαγμα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ας έρθω, όμως, και στον τίτλο του νομοσχεδίου, και με συγχωρείτε, αλλά όλα αυτά τα ανοίγει και η επικαιρότητα και η πραγματικότητα του Κοινοβουλίου. Η Νέα Δημοκρατία είναι ξεκάθαρο, για ένα σοβαρό θέμα που είναι η ψήφος των Ελλήνων του εξωτερικού, ότι προσπαθεί να εκμεταλλευτεί επικοινωνιακά το θέμα.

Οφείλουμε να ξεκαθαρίσουμε, λοιπόν, κάτι εισαγωγικά: Η διευκόλυνση της συμμετοχής των Ελλήνων κατοίκων του εξωτερικού στις εθνικές εκλογές αποτέλεσε πρωτοβουλία του Συνασπισμού της Ριζοσπαστικής Αριστεράς και αυτό θα το αποδείξουμε και έχει εκφραστεί και αποτυπωθεί ιστορικά. Δεν το χαρίζουμε σε κανέναν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και η θέση του ΣΥΡΙΖΑ για το ζήτημα αυτό είναι ενιαία και εκφράζεται, κύριε Πρωθυπουργέ, όπως ορίζει το πολίτευμά μας. Και οφείλω να σας πω ότι δεν έχετε κανένα δικαίωμα να αμφισβητείτε την ομόφωνη απόφαση της Κοινοβουλευτικής Ομάδας του ΣΥΡΙΖΑ για το πώς εκπροσωπείται με βάση το Σύνταγμα. Και μου έκανε ιδιαίτερη εντύπωση. Δεν περίμενα απερισκεψία εκ μέρους σας, να αναφερθείτε στη διαδικασία επιλογής της νέας πολιτικής ηγεσίας του ΣΥΡΙΖΑ, αμφισβητώντας ή θέτοντας ερωτήματα για την έκφραση του ΣΥΡΙΖΑ.

Να σας το ξεκαθαρίσω και εδώ λοιπόν, γιατί μάλλον δεν με ακούσατε στις προγραμματικές δηλώσεις. Κύριε Μητσοτάκη, ο ΣΥΡΙΖΑ - Προοδευτική Συμμαχία είναι εδώ, είναι ενιαίος, είναι σοβαρός και είναι η πραγματική Αξιωματική Αντιπολίτευση που έχει ανάγκη αυτή η χώρα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί εμείς δεν είμαστε κομμάτι κανενός βολικού δικομματισμού. Εμείς εκπροσωπούμε τα συμφέροντα της κοινωνίας και της πατρίδας μας και αυτό θα το κάνουμε και θα συνεχίσουμε να το κάνουμε. Και δεν μπορείτε να ξεφύγετε με τέτοιες δικαιολογίες, κύριε Μητσοτάκη, από το βασικό επίδικο.

Το θέμα της ψήφου και της διευκόλυνσης της ψήφου -γιατί είναι δικαίωμα η ψήφος- των Ελλήνων του εξωτερικού είναι συνταγματική εκκρεμότητα, ας το πω έτσι, γιατί είναι συνταγματική απόφαση από το 1975. Για ποιον λόγο, κυρίες και κύριοι Βουλευτές, και του ΠΑΣΟΚ - Κινήματος Αλλαγής και κυρίως της Νέας Δημοκρατίας, δεν νομοθετήθηκε και δεν υλοποιήθηκε τα τελευταία σαράντα χρόνια; Γιατί ακόμα και η συνταγματική αναθεώρηση του 2001 δεν το επέλυσε; Υπήρξε απόφαση. Γιατί δεν εφαρμόστηκε;

Διότι για ένα τόσο σοβαρό θέμα που αφορά στο δικαίωμα της ψήφου των Ελλήνων και των Ελληνίδων του εξωτερικού, αλλά ταυτόχρονα και στο εθνικό κεφάλαιο που είναι οι απόδημοι οφείλουμε τουλάχιστον να είμαστε ειλικρινείς. Εμείς, λοιπόν, σήμερα θα είμαστε ειλικρινείς, όπως είμαστε πάντα. Εσείς μάλλον δεν το τολμάτε. Κανένα κόμμα μέχρι το 2015 δεν τόλμησε και δεν μπόρεσε να λύσει το θέμα. Διαλέξτε, ή δεν θέλατε ή δεν μπορούσατε. Γι’ αυτό και το Σύνταγμα έβαλε το ζήτημα της αυξημένης πλειοψηφίας το 2001. Γι’ αυτό και χρειάζεται σοβαρότητα στη συζήτηση του θέματος, που δεν την επιδεικνύει τώρα η πλειοψηφία. Διότι, κύριε Μητσοτάκη, δεν ήλθατε με συναίνεση να λύσετε το θέμα. Επικαλείστε τη σύνθεση και τη συναίνεση, αλλά δεν κάνατε κάτι γι’ αυτό. Φέρατε μια ρύθμιση με διαδικασία βραχεία, fast track και με τη λογική «πάρτε το, αυτό είναι, δεν έχει καμμία συζήτηση». Αυτό, όμως, δεν είναι σύνθεση.

Ξέρετε γιατί αποδείχτηκε ότι δεν μπορέσατε ή δεν θέλατε να το λύσετε; Διότι η συζήτηση που κάνουμε σήμερα στηρίζεται στη συνταγματική Αναθεώρηση που ξεκίνησε η κυβέρνηση του ΣΥΡΙΖΑ. Ο ΣΥΡΙΖΑ είναι το μόνο κόμμα που και ωρίμασε, αλλά και προώθησε λύση και μάλιστα με διακομματική συναίνεση. Εμείς όχι μόνο θέσαμε το θέμα της αναθεώρησης του άρθρου 54 -γιατί το θέσαμε εμείς, δεν το θέσατε εσείς-, αλλά και προβλέψαμε τη συγκρότηση νομοπαρασκευαστικής επιτροπής για το θέμα αυτό στον ν.4555/2018 -είναι το άρθρο 256- με επιτροπή του Υπουργείου Εσωτερικών για την κατάρτιση πρότασης για την ψήφο των αποδήμων, για τη διευκόλυνση της πρόσβασης και σε εκείνη τη ρύθμιση η Νέα Δημοκρατία ψήφισε κατά. Ψάξαμε τα Πρακτικά της Βουλής. Άρα εσείς που εμφανίζεστε ως εντολοδόχοι του θέματος δεν είχατε στηρίξει τότε το να υπάρχει μια νομοπαρασκευαστική επιτροπή για την επίλυση του θέματος;

Στη συνέχεια βέβαια, όταν απαιτήθηκε συνταγματική Αναθεώρηση το 2019, που πάλι ξεκίνησε με πρωτοβουλία της κυβέρνησης του ΣΥΡΙΖΑ, τέθηκαν κάποιες προϋποθέσεις ή δυνητικά να υπάρχουν προϋποθέσεις και έτσι κατέστη εφικτή η ψήφιση του νόμου που ήταν εισηγητής ο κ. Θεοδωρικάκος, αν δεν κάνω λάθος, ως Υπουργός, ο ν.4648, που μετά από κοπιώδη προσπάθεια υπήρχε διακομματική συναίνεση.

Και τότε και τώρα, όμως, ποια είναι η πάγια θέση του ΣΥΡΙΖΑ; Οφείλω να τη διατυπώσω απόλυτα. Ο ΣΥΡΙΖΑ και κατά την προηγούμενη κοινοβουλευτική θητεία, αλλά και διαρκώς και σήμερα, ξεκάθαρα τοποθετείται υπέρ της ψήφου όλων των Ελλήνων και όλων των Ελληνίδων του εξωτερικού με την πρόταση να εκλέγεται συγκεκριμένος αριθμός Βουλευτών και να υπάρχει το δικαίωμα και του εκλέγειν και του εκλέγεσθαι, άρα και η αντιπροσώπευση εντός της Βουλής, σε όλους τους Έλληνες και τις Ελληνίδες του εξωτερικού. Και αυτό δεν είναι μόνο πρόταση του ΣΥΡΙΖΑ. Αυτό είναι πρόταση των αποδήμων, είναι αποτυπωμένη -αν δεν κάνω λάθος- από το 2009 από το ΣΑΕΠ, το Συμβούλιο Αποδήμου Ελληνισμού. Είναι η πρόταση που ο κ. Γεραπετρίτης κατέθεσε στην αντίστοιχη Εθνική Επιτροπή για τα Δικαιώματα του Ανθρώπου και είναι αυτό που ζήτησαν οι φορείς της ομογένειας και στην επιτροπή την Παρασκευή που τους είχαμε καλέσει. Η Κυβέρνηση Μητσοτάκη και τα υπόλοιπα κόμματα δεν την έχουν αποδεχτεί. Εμείς και την αποδεχόμαστε και την έχουμε καταθέσει ως τροπολογία.

Η πρόταση που πέρασε στον ν.4648 όταν ήταν Υπουργός ο κ. Θεοδωρικάκος με τη συναίνεση που είχε επιτευχθεί τότε, είχε σοβαρά ελλείμματα στην εφαρμογή -ο αναγνωρίζουμε από τον αριθμό που ψηφίσανε-, αλλά επιτρέψτε να σας πω ότι είχε και ευθύνες, γιατί δεν έγινε και η απαραίτητη προσπάθεια από την Κυβέρνηση, από το Υπουργείο Εσωτερικών για να εφαρμοστεί στους απόδημους. Γι’ αυτό γιατί δεν μιλάτε; Γιατί κανείς δεν μιλάει για το πώς έφτασε η πρόταση αυτή στους απόδημους, να μην το εξετάσουμε όλοι μαζί;

Εμείς θέλουμε τη συμμετοχή των αποδήμων όπως ορίζουν οι κανόνες της δημοκρατίας, να εκπροσωπούνται από ανθρώπους που γνωρίζουν και ζουν και λειτουργούν στους απόδημους και εμείς αυτό προτείναμε όταν ο κ. Βορίδης έφερε την άρση των περιορισμών το 2021. Άρα εμείς έχουμε μια σταθερή θέση.

Το ερώτημα είναι απέναντι στην πρόταση των αποδήμων τι στάση κρατάνε το ΠΑΣΟΚ - Κίνημα Αλλαγής και η Νέα Δημοκρατία. Και για να μην έχετε προβληματισμό για το πώς θα το διατυπώσετε, σας βοηθάμε εμείς.

Ο ΣΥΡΙΖΑ, λοιπόν, κατέθεσε τροπολογία η οποία σαφέστατα περιγράφει ξανά την πρότασή του για δημιουργία τεσσάρων εκλογικών περιφερειών των αποδήμων, έτσι ώστε οι απόδημοι να εκλέγουν τους αντιπροσώπους τους, όπως παγίως το ζητούν και όπως κάνουν και οι ευρωπαϊκές χώρες με μεγάλη διασπορά, η Γαλλία, η Ιταλία, η Πορτογαλία.

Να μας απαντήσετε, λοιπόν: Θέλετε να υπάρχει η φωνή των αποδήμων μέσα στο ελληνικό Κοινοβούλιο; Εμείς θέλουμε. Εσείς θέλετε; Σ’ αυτό πρέπει να δώσετε απάντηση. Τα ερωτήματα δεν είναι προς τον ΣΥΡΙΖΑ. Τα ερωτήματα είναι προς τη Νέα Δημοκρατία και την Κυβέρνηση. Να μας απαντήσετε, λοιπόν. Δεν ξέρω αν σας ανησυχεί και βλέπω αυτήν την αναστάτωση. Ζητάμε πολλά; Να μας απαντήσετε, λοιπόν.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διακοπές.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Φέρνει, λοιπόν, εσπευσμένα, χωρίς διαβούλευση, πρόχειρα, χωρίς διάθεση για συναίνεση μια ρύθμιση. Για ποιον λόγο; Διότι κρίνει ότι τώρα υπάρχει η σύνθεση της Ολομέλειας που τη βολεύει. Αυτό, όμως, προσβάλλει τον συνταγματικό κανόνα, επιτρέψτε μου να σας το πω. Υπονομεύεται η συνταγματική πρόβλεψη όταν κάνετε διαδικασίες fast track και τις απαραίτητες συναινέσεις, γιατί μας καταστήσατε σαφές -και το είπε η Υπουργός όταν την είχαμε δεχτεί, προφανώς σε μια συζήτηση που πρότεινε η ίδια- ότι η ρύθμιση αυτή είναι take it or leave it, που λέμε.

Η πρόταση, όμως, είναι καινούργια; Μας φέρατε κάποια καινούργια πρόταση; Όχι. Φέρατε την παλιά πρόταση του κ. Βορίδη. Δεν λάβατε υπ’ όψιν σας καθόλου το αποτέλεσμα των εκλογών, δεν κάνατε καμμία αξιολόγηση. Φέρνετε την ίδια διάταξη με διαβούλευση στο OpenGov μιας εβδομάδας με εκατόν σαράντα έξι σχόλια που δεν λάβατε υπ’ όψιν κανένα και με πρόσκληση φορέων στην επιτροπή μέσα σε ένα βράδυ, με αποτέλεσμα από τους δέκαπέντε που κλήθηκαν να έλθουν οι οκτώ, οι οποίοι σας ζήτησαν επίσης να δούμε το θέμα να υπάρχουν οι Βουλευτές που να εκπροσωπούν και να εκπροσωπούνται οι απόδημοι. Έτσι, όμως, χάνεται μια μεγάλη ευκαιρία.

Επιτρέψτε μου να σας πω ότι με βάση το Σύνταγμα έχουμε μπροστά μας τρεις εναλλακτικές με τη διαδρομή που ακολούθησε ο ν.4648. Εμείς λέγαμε άλλη διαδρομή τότε. Η πρώτη είναι να βελτιώσουμε τη διαδικασία της πρόσβασης όσον αφορά τις προϋποθέσεις. Η δεύτερη είναι να τις αλλάξουμε, να αλλάξουμε την εφαρμογή τους. Η τρίτη είναι να δούμε την έκθεση του Συνηγόρου του Πολίτη. Συζητήθηκε η έκθεση του Συνηγόρου του Πολίτη επί των προϋποθέσεων και της εφαρμογής τους; Υπάρχουν πολύ σημαντικές προτάσεις. Όχι. Τίποτε απ’ όλα αυτά δεν επιλέγει η Κυβέρνηση και αυτά αντιστοιχούν στο Σύνταγμα και στις προβλέψεις του και απαξιώνει τελικά τη ρύθμιση που η ίδια ψήφισε το 2019.

Μάλιστα, πρέπει να σας πω ότι αν κάποιος δει λίγο και τυπικά τα έγγραφα, μιας και είναι εδώ ο εισηγητής της Νέας Δημοκρατίας, ο κ. Θεοδωρικάκος, αν δει την αιτιολογική που είχε καταθέσει ο κ. Θεοδωρικάκος μ’ αυτά που προτείνει η κ. Κεραμέως, θα δει μια πολύ μεγάλη αντίθεση. Εμείς λέμε «ας το δει η Κυβέρνηση, αφού η ίδια εισηγήθηκε». Έλεγε μέσα, παραδείγματος χάριν, για απαραίτητες προϋποθέσεις ώστε να αποτραπεί η οποιαδήποτε επέμβαση επί του εκλογικού αποτελέσματος. Το δέχεται τώρα αυτό η κ. Κεραμέως; Ήταν στην αιτιολογική της ρύθμισης της Νέας Δημοκρατίας. Μήπως πρέπει να συνεννοείστε λίγο καλύτερα εκεί στο επιτελικό κράτος; Δεν το έγραψε αυτό ο ΣΥΡΙΖΑ. Αυτό ήταν γραμμένο στην αιτιολογική.

Βέβαια, αυτό τίθεται ως ερώτημα και στο ΠΑΣΟΚ - Κίνημα Αλλαγής. Υπάρχει αυτό το ερώτημα ή όχι; Μπαίνει ζήτημα, δηλαδή, όπως έλεγε τότε η αιτιολογική, «για την επέμβαση επί του εκλογικού αποτελέσματος»; Διαβάζω σε εισαγωγικά γιατί δεν είναι δικές μου λέξεις.

Νομίζω ότι μ’ αυτό το ερώτημα θα πρέπει να τοποθετηθείτε και στην ψήφιση. Αυτό είναι ένα αρκετά σοβαρό θέμα και το προσεγγίζω με αρκετά μεγάλη σοβαρότητα.

Εγώ θεωρώ ότι η Νέα Δημοκρατία με μια κίνηση η οποία είναι συνταγματικά απερίσκεπτη, υπονομεύει τη δική της ρύθμιση η οποία δεν έχει προλάβει να δοκιμαστεί επαρκώς, γιατί υπάρχουν και συνταγματολόγοι οι οποίοι λένε ότι τέτοιες ρυθμίσεις που αφορούν τον εκλογικό νόμο πρέπει να έχουν ένα χρονικό βάθος, να αξιολογούνται στην εφαρμογή τους, να προκύπτουν σοβαρά συμπεράσματα, όχι μια βδομάδα μετά τις εκλογές να γίνονται παιχνίδια εντυπώσεων, γιατί τελικά απ’ ό,τι αποδεικνύεται, κυρίες και κύριοι Βουλευτές, εμείς είμαστε συνεπείς, εμείς είμαστε ειλικρινείς, εμείς έχουμε πρόταση επεξεργασμένη, παρ’ ότι εμείς δεν είμαστε κυβέρνηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Να σημειώσω δε ότι ο Αναπληρωτής Υπουργός Εσωτερικών δέχτηκε στις επιτροπές ότι δεν υπάρχουν και δεδομένα. Δεν υπάρχουν στοιχεία απογραφικά. Δεν ξέρουμε τα στοιχεία της ρύθμισης.

Κυρίες και κύριοι Βουλευτές, οι Έλληνες και οι Ελληνίδες του εξωτερικού αποτελούν ένα σημαντικό εθνικό κεφάλαιο που πρέπει να ενσωματωθεί στο εκλογικό σώμα με τρόπο που να ανταποκρίνεται στα χαρακτηριστικά του και όπως οι ίδιοι ζητούν, δηλαδή άνθρωποι με την ελληνική ταυτότητα που έχουν σημαντικούς δεσμούς με την Ελλάδα, που ζουν όμως μόνιμα στο εξωτερικό και λειτουργούν οικονομικά και κοινωνικά μέσα στην πολιτιστική και κοινωνική ζωή της χώρας που διαμένουν. Στο πλαίσιο αυτό η ομογένεια δεν πρέπει να εμπλακεί στην εγχώρια κομματική αντιπαράθεση, γιατί εσείς μιλήσατε για κομματικό φίλτρο, εσείς κάνατε κομματική εκμετάλλευση με τη συγκεκριμένη ρύθμιση, γιατί η πρόταση ήταν -που το θέλουν και οι απόδημοι- να υπάρχει ενιαίο υπερκομματικό διακομματικό ψηφοδέλτιο και από εκεί να διαλέγουν τους αντιπροσώπους τους μέσα στην ελληνική Βουλή οι απόδημοι, αλλά εσείς δεν το θέλετε.

Ρωτάτε εμάς γιατί τοποθετούμαστε στο αν θα μετρούν ή όχι οι ψήφοι των αποδήμων. Ωραία. Μας ρώτησε ο κ. Μητσοτάκης προ ολίγου και η κ. Κεραμέως το είχε θέσει. Θέλετε ή όχι να μετρούν οι ψήφοι των αποδήμων; Μα, εμείς θέλουμε να υλοποιηθεί αυτό που οι απόδημοι ζητούν, να μη μετρούν κομματικά οι ψήφοι οι δικές τους, αλλά να έχουν δικό τους ενιαίο διακομματικό και υπερκομματικό ψηφοδέλτιο. Σ’ αυτό πρέπει να τοποθετηθείτε. Θέτοντας το ερώτημα αν εμάς μας ενδιαφέρει να μετράνε στο αποτέλεσμα οι ψήφοι των αποδήμων, αποδεικνύετε μόνο τη δική σας αγωνία ότι σας ενδιαφέρουν μόνο οι ψήφοι, σας ενδιαφέρει μόνο η ψηφοθηρία, σας ενδιαφέρει μόνο να καταγράψετε νούμερα. Αυτοί είστε. Είναι πραγματικότητα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν σας ενδιαφέρει το τι θέλουν οι απόδημοι. Δεν σας ενδιαφέρει να υπάρχουν εδώ μέσα Βουλευτές ή Βουλευτίνες των αποδήμων. Δεν σας ενδιαφέρει. Άλλο πράγμα σας ενδιαφέρει.

(Θόρυβος από την πτέρυγα της Νέας Δημοκρατίας)

Δεν σας ενδιαφέρει να εξασφαλίσετε ένα δικαίωμα των αποδήμων. Σας ενδιαφέρει μόνο να κάνετε ψηφοθηρία και πολιτική εντυπώσεων και αυτό είναι προσβολή για τους ανθρώπους αυτούς και σίγουρα, κύριε Μητσοτάκη, επειδή ζητήσατε να το σεβαστούμε, δεν είναι σεβασμός των προτάσεών τους, γιατί αν ήταν, θα κάνατε αυτό που κάναμε εμείς στο ψηφοδέλτιο Επικρατείας, γιατί από τον ΣΥΡΙΖΑ - Προοδευτική Συμμαχία ήταν πρώτος στο ψηφοδέλτιο Επικρατείας απόδημος συνάδελφός μας και εκλέχτηκε και είναι εδώ στη Βουλή, ενώ εσείς βάλατε τον προηγούμενο Υπουργό της Κυβέρνησής σας. Έτσι σέβεστε τους απόδημους, για να μιλάμε συγκεκριμένα!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γι’ αυτό εμείς ρωτάμε πολύ απλά γιατί δεν ακούτε τους απόδημους. Γιατί τους εμπλέκετε στα στενά κομματικά σας συμφέροντα; Γιατί δεν ακολουθείτε την ευρωπαϊκή πρακτική που εμείς ακολουθούμε στην πρότασή μας; Σας είπα για την Ιταλία, τη Γαλλία, την Πορτογαλία. Είναι υποκριτικό το ενδιαφέρον της Κυβέρνησης για τους απόδημους και τους Έλληνες κατοίκους του εξωτερικού, γιατί εμείς θα ρωτήσουμε -άκουσα, νομίζω, και τον εισηγητή μας το πρωί- τι έκανε η Κυβέρνηση τέσσερα χρόνια για τους απόδημους και τα ζητήματα που τους απασχολούν. Τι έκανε για τα προβλήματα που βάλανε εδώ στη Βουλή για τις ελληνικές κοινότητες, για τα προβλήματα που βάλανε για τα σχολεία; Το ανέφερε και ο κ. Κουτσούμπας. Τι κάνατε, δηλαδή, για το 2ο Δημοτικό Σχολείο του Μονάχου που κλείνει και, αν δεν κάνω λάθος, έχει εκατό Έλληνες μαθητές; Τι κάνατε για τα υπόλοιπα ζητήματα της εξυπηρέτησης των πολιτών και την προβολή της ελληνικής ταυτότητας στο εξωτερικό; Διότι για την ταυτότητά τους νοιάζονται οι Έλληνες και οι Ελληνίδες απόδημοι. Η συνεχής μείωση των κονδυλίων για την εκπαίδευση πού έχει οδηγήσει; Στο να υποστηρίζετε τον Απόδημο Ελληνισμό ή στο να μειώνετε τις δυνατότητες σύνδεσης που έχουν τα ελληνόπουλα των τελευταίων γενεών με την πατρίδα μας; Τι κάνετε για την αντιστροφή του brain drain, προκειμένου να μη μεγαλώνει ο αριθμός των αποδήμων;

Κυρίες και κύριοι Βουλευτές, το να ανοίξει η συζήτηση για την ψήφο των αποδήμων θεωρούμε ότι είναι σημαντικό, όχι με αυτές τις συνθήκες που το κάνει η Κυβέρνηση. Όμως, δεν είναι αναγκαίο να συζητήσουμε και κάτι ακόμα που το είπαμε στην κ. Κεραμέως και τον κ. Λιβάνιο από την πρώτη μέρα που ήρθανε σε εμάς για να συζητήσουμε; Δεν πρέπει να κάνουμε κάτι και για τους Έλληνες του εσωτερικού που στερούνται το δικαίωμα της συμμετοχής στις εκλογές γιατί για βιοποριστικούς λόγους δεν μπορούν να είναι στις περιφέρειες που είναι εγγεγραμμένοι; Προκαλεί εντύπωση το ότι η Κυβέρνηση δείχνει ενδιαφέρον για το πώς θα διευκολυνθούν οι Έλληνες και οι Ελληνίδες του εξωτερικού, αλλά δεν κάνει τίποτα για τους Έλληνες και τις Ελληνίδες που λόγω βιοπορισμού είναι σε άλλες περιφέρειες. Και προσέξτε, αυτό το έλλειμμα συνετέλεσε και στο ποσοστό της αποχής.

Η απάντηση που ακούσαμε μάλλον από διαρροές του Υπουργείου Εσωτερικών είναι «Θα δούμε το θέμα αυτό αργότερα». Γιατί υπάρχει αυτή η διάκριση όμως; Δεν θέλουμε να είναι όλοι ίσοι απέναντι ιδιαίτερα στην πολιτεία;

Η επιλογή, λοιπόν, δείχνει το μέγεθος της υποκρισίας σας και για να την αποκαλύψουμε, εμείς καταθέσαμε σήμερα τροπολογία που δίνει δικαίωμα στους Έλληνες και τις Ελληνίδες που είναι εκτός των εκλογικών τους περιφερειών για λόγους εργασίας, να συμμετέχουν στις εκλογές και να ασκούν το δικαίωμα της ψήφου…

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

…γιατί εμείς θέλουμε να εξασφαλίσουμε σε όλους τους Έλληνες και τις Ελληνίδες το δικαίωμα αυτό.

Το κάνουμε όμως και για έναν ακόμα σημαντικό λόγο. Η αποχή μαζί με την αποπολιτικοποίηση υπάρχει κίνδυνος να απονομιμοποιήσουν και την πολιτική. Αυτός είναι ένας πολύ μεγάλος κίνδυνος και κρούουμε τον κώδωνα του κινδύνου, για να μην το πληρώσει η κοινωνία μας ακριβά. Είναι κάτι το οποίο εμείς απευχόμαστε.

Εσείς, πιθανά, με βάση την επίκληση του πατριωτισμού ή της αγάπης για τους απόδημους, που δεν θίξατε και τα θέματα που τους απασχολούν, θα χρησιμοποιήσετε αυτό το νομοσχέδιο για να μας ξανακατηγορήσετε ότι κινούμαστε εκτός εθνικού πλαισίου.

Κύριε Μητσοτάκη, οφείλω να πω ότι είναι γνωστή η τακτική σας. Βέβαια, είναι και επικίνδυνη. Επιμένετε να μας αποκαλείτε «εθνική εξαίρεση» -νομίζω ότι άκουσα και τον Κυβερνητικό Εκπρόσωπο- επειδή λειτουργούμε με αίσθημα ευθύνης απέναντι στους πολίτες του τόπου, επειδή για παράδειγμα ζητάμε διαφάνεια στα εξοπλιστικά προγράμματα, επειδή ζητάμε ενίσχυση της Ελληνικής Αμυντικής Βιομηχανίας ή επειδή απαιτούμε να μην παρακολουθείται η ηγεσία του στρατεύματος. Γι’ αυτό δεν είπατε τίποτα ποτέ και είναι κάτι για το οποίο πρέπει να απαντήσετε κι εσείς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μας κατηγορείτε ότι για μας ο πατριωτισμός είναι ξένη λέξη, επειδή στηρίζουμε την προστασία των συνόρων και ταυτόχρονα απαιτούμε με βάση το διεθνές δίκαιο να σώζεται και κάθε ζωή που κινδυνεύει. Και, βέβαια, όταν θέλετε να αλιεύσετε ψήφους προεκλογικά, εκμεταλλεύεστε και το ευαίσθητο θέμα της Θράκης. Και βλέπουμε τα αποτελέσματα των χειρισμών σας. Λέγατε σε δηλώσεις σας ότι θα θέσετε το θέμα αυτό στον Τούρκο Πρόεδρο και ακούμε δηλώσεις ανησυχητικές μετά τη συνάντηση ότι το θέμα αυτό θα εισαχθεί στην ατζέντα, κάτι που αφορά τα εσωτερικά μας θέματα. Λέμε ότι αυτό θέλει πάρα πολύ προσοχή και το ανακοινώσαμε.

Όλα αυτά τα χρησιμοποιείτε βέβαια και καθημερινά μέσα από διάφορα τρολ του διαδικτύου, την Ομάδα Αλήθειας.

Και οφείλω να σας πω, κύριε Μητσοτάκη, σε σχέση και με τη δική σας προσωπικότητα, το εκσυγχρονιστικό ευρωπαϊκό προφίλ που θέλετε να παρουσιάσετε, ότι αυτά είναι απαράδεκτα και πρέπει να πάρετε θέση και για όλα αυτά. Είναι απαράδεκτα αυτά που κάνατε με τις Πρέσπες ή τα τελευταία χρόνια με τα ελληνοτουρκικά, τα εξοπλιστικά, τη Θράκη, το μεταναστευτικό και πιθανά επιχειρείτε να το κάνετε και τώρα με τον νόμο. Φέρνετε τεράστια ευθύνη για το επίπεδο του εγχώριου πολιτικού διαλόγου στα θέματα τα εθνικά, αλλά και για την άνοδο του εθνικισμού. Βλέπουμε το αποτέλεσμα και γύρω μας.

Για να είμαστε, λοιπόν, σαφείς, εμείς δεν θα σας ακολουθήσουμε σε αυτόν τον ολισθηρό δρόμο της πατριδοκαπηλίας ούτε θα λέμε ποτέ ότι πιστεύουμε στον Τούρκο Πρόεδρο, κάτι που έχω ακούσει από στελέχη της παράταξής σας. Στηρίξαμε και στηρίζουμε τον διάλογο με την Τουρκία -ακόμα και όταν τον κρύβατε και το μάθαμε από την απέναντι μεριά- διότι αυτό επιτάσσει το συμφέρον της Ελλάδας. Στηρίζουμε σήμερα και την προώθηση διαύλων και την επανεκκίνηση των διερευνητικών και των μέτρων οικοδόμησης εμπιστοσύνης.

Επειδή, όμως, σήμερα μας ακούν και οι Έλληνες και οι Ελληνίδες του εξωτερικού, προφανώς και οι συμπολίτες μας που είναι εδώ στη χώρα μας, οφείλουμε να επαναλάβουμε το εξής: Ο διάλογος με την Τουρκία πρέπει να είναι συγκροτημένος, πρέπει να έχει ξεκάθαρες κόκκινες γραμμές όσον αφορά τα θέματα της κυριαρχίας και τα θέματα της άμυνας και πρέπει να έχει σαφή οδικό χάρτη όσον αφορά την οριοθέτηση της ΑΟΖ υφαλοκρηπίδας για τη Χάγη και να αξιοποιεί τις Ηνωμένες Πολιτείες της Αμερικής και την Ευρωπαϊκή Ένωση για να δεσμεύσουν την Τουρκία σε έναν διάλογο βασισμένο στο Διεθνές Δίκαιο με τερματισμό των προκλήσεων. Διότι αλλιώς η Τουρκία θα χρησιμοποιεί τον διάλογο για να φανεί μετριοπαθής, να κερδίσει αυτά που θέλει και μετά να αρχίσουν πάλι οι εντάσεις.

Παραδείγματος χάριν, δεν είναι δυνατόν, κύριε Μητσοτάκη, να έχετε παραχωρήσει έξι στρατιωτικές εγκαταστάσεις και την Αλεξανδρούπολη στον κ. Μπάιντεν επ’ αορίστου και να μην απαιτείτε να υπάρχει δέσμευση και περιορισμοί για την προμήθεια των F-16. Δεν είναι δυνατόν να στηριζόμαστε μόνο στις καθ’ όλα σημαντικές προσπάθειες του κ. Μενέντεζ και άλλων στο Κογκρέσο. Δεν είναι δυνατόν, ενώ δεν έχει αρχίσει καν καλά ο διάλογος και αντί να κινούμαστε προσεκτικά, με πολύ συντηρητικά και ουσιαστικά βήματα, να μιλάτε για υποχωρήσεις. Πού ακούστηκε ένα μέρος της διαπραγμάτευσης να προαναγγέλλει υποχωρήσεις πριν τις διαπραγματεύσεις; Βλέπετε τις προκλήσεις της άλλης μεριάς και στην Παναγία Σουμελά και στην Κύπρο.

Όπως και να έχει, εμείς θα συμβάλουμε σε αυτή τη συζήτηση, αλλά ξεκαθαρίζουμε ότι δεν θα επιτρέψουμε να περάσει οποιαδήποτε κατηγορία για εθνική εξαίρεση ή για το παραμικρό έλλειμμα στον πατριωτισμό, ειδικότερα από αυτούς που φορούν την περικεφαλαία όταν χρειάζεται, μας κουνάνε το δάχτυλο και όταν φτάνει το «Ορούτς Ρέις» έξω από τη Ρόδο ή έξω από το Καστελόριζο, το παίρνει απλά ο άνεμος.

Η Αριστερά ήταν, είναι και θα παραμείνει μία πατριωτική δύναμη ευθύνης που προασπίζει την κυριαρχία και τα κυριαρχικά δικαιώματα της Ελλάδας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και εμείς ως τέτοια πατριωτική δύναμη και επειδή θεωρούμε εθνικό κεφάλαιο τους απόδημους, σας θέτουμε ερωτήματα για εσάς. Να μας πείτε γιατί δεν δέχεστε την πρόταση του ΣΑΕ, για να υπάρχει ψήφος των αποδήμων χωρίς περιορισμούς. Γιατί δεν δέχεστε την τροπολογία μας που εκφράζει και την πρόταση του Συντάγματος και εξασφαλίζει το εκλέγειν και το εκλέγεσθαι με απόδημους Έλληνες και Ελληνίδες εδώ πέρα μέσα; Γιατί δεν είστε συνεπείς με το Σύνταγμα που ψηφίσατε το 2019; Γιατί δεν ακολουθείτε ως εκσυγχρονιστής το μοντέλο των άλλων ευρωπαϊκών χωρών που έχουν διασπορά, αλλά έχουν και Βουλευτές στο Κοινοβούλιο; Και γιατί θεωρείτε έλασσον το ζήτημα της ψήφου των εργαζομένων του εσωτερικού που δεν επιτρέπει ο βιοπορισμός να πάνε στις περιφέρειές τους να ψηφίσουν;

Θα πρέπει να απαντήσετε σ’ αυτά τα ερωτήματα. Εμείς θα περιμένουμε την απάντηση μέχρι τέλους της ψηφοφορίας.

Κυρίες και κύριοι της Πλειοψηφίας, μπορεί το αποτέλεσμα των εκλογών να σας έχει δώσει νωπή εντολή. Αυτό, όμως, δεν σημαίνει ότι τα προβλήματα της χώρας και των πολιτών έχουν λυθεί, όπως επίσης δεν σημαίνει, κύριε Πρωθυπουργέ, ότι θα σταματήσουμε να σας θέτουμε ερωτήματα. Δεν μπορείτε να αποφύγετε τις ερωτήσεις μας. Η Νέα Δημοκρατία είναι υποχρεωμένη να απαντάει και όχι να θέτει ερωτήματα, γιατί εμείς θα εξακολουθήσουμε να ασκούμε υπεύθυνα τον ρόλο της Αξιωματικής Αντιπολίτευσης.

Τις απαντήσεις, κύριε Πρωθυπουργέ, δεν τις οφείλετε μόνο σε εμάς. Τις οφείλετε στον ελληνικό λαό και εκεί πρέπει να τις δώσετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Καλείται με τη σειρά του στο Βήμα ο Πρόεδρος της Κοινοβουλευτικής Ομάδας του ΠΑΣΟΚ κ. Νίκος Ανδρουλάκης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Δεν υπάρχει προσωπικό, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Με είπε «πατριώτη της φακής» και δεν είναι προσωπικό; Αν εσάς σας έλεγαν «πατριώτη της φακής»…

**ΠΡΟΕΔΡΟΣ (Κωνσταντίνος Τασούλας):** Δεν είναι προσωπικό και μην υποκαθιστάτε τώρα την ομιλία σας! Δεν υπάρχει προσωπικό. Έχει λήξει το θέμα.

Κύριε Ανδρουλάκη, ελάτε να λάβετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εάν εσάς σας έλεγαν «πατριώτη της φακής», δεν θα ήταν προσωπικό; Θα το δεχόσασταν;

**ΠΡΟΕΔΡΟΣ (Κωνσταντίνος Τασούλας):** Μη χρησιμοποιούμε το προσωπικό για να προκαλέσουμε επιλεγμένη αντιδικία!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς δεν θα θεωρούσατε ότι είναι προσωπικό, αν κάποιος σας έλεγε «πατριώτη της φακής»;

**ΠΡΟΕΔΡΟΣ (Κωνσταντίνος Τασούλας):** Όχι, όχι. Δεν είναι προσωπικό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι; Είστε «πατριώτης της φακής» τότε!

**ΠΡΟΕΔΡΟΣ (Κωνσταντίνος Τασούλας):** Έχετε χιούμορ! Ευχαριστώ! Είναι μία φιλοπαίγμων διατύπωση! Ελάτε, ελάτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επί προσωπικού ζητώ τον λόγο!

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε. Έληξε το θέμα.

Ελάτε, κύριε Ανδρουλάκη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε απαξιωτικός.

**ΠΡΟΕΔΡΟΣ (Κωνσταντίνος Τασούλας):** Δεν είναι προσωπικό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι;

**ΠΡΟΕΔΡΟΣ (Κωνσταντίνος Τασούλας):** Όχι, όχι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μπα; Είστε ελεγκτής του λόγου μου;

**ΠΡΟΕΔΡΟΣ (Κωνσταντίνος Τασούλας):** Έληξε το θέμα. Παρακαλώ, καθίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε προσβλητικός.

**ΠΡΟΕΔΡΟΣ (Κωνσταντίνος Τασούλας):** Εάν θέλετε να δείτε τι είναι προσωπικό …

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έτσι στα παιδιά σας! Είναι προσβλητικός ο όρος! Να ανακαλέσετε!

**ΠΡΟΕΔΡΟΣ (Κωνσταντίνος Τασούλας):** Ακούστε λίγο.

Αν θέλετε να δείτε όρους προσβλητικούς, διαβάστε την ομιλία σας τι λέγατε στα κόμματα που ψηφίζουν τον νόμο και πόσο επιτιμητικά μιλούσατε γι’ αυτούς! Αν θέλετε να δείτε τι είναι προσωπικό! Έληξε το θέμα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σοβαρά, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε. Έληξε το θέμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ντροπή!

**ΠΡΟΕΔΡΟΣ (Κωνσταντίνος Τασούλας):** Εντάξει, εντάξει, εντάξει.

Ορίστε, κύριε Ανδρουλάκη, έχετε τον λόγο. Ζητώ συγγνώμη γι’ αυτή την καθυστέρηση.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, αγαπητοί συνάδελφοι, δυστυχώς, σήμερα, την ημέρα που τιμούμε τη δημοκρατία, το τέλος της δικτατορίας και του μετεμφυλιακού κράτους των διακρίσεων και των αποκλεισμών, οι καταστροφικές πυρκαγιές έχουν αφήσει ήδη πίσω τους χιλιάδες στρέμματα καμένης γης στην Αττική, τη Βοιωτία, την Κορινθία, την Κέρκυρα, την Αχαΐα και ειδικά στη Ρόδο, αφήνουν βαρύ το στίγμα τους.

Θα ήθελα, πάνω απ’ όλα, να ευχαριστήσω σήμερα τους πυροσβέστες και τους εθελοντές για τη μάχη που δίνουν καθημερινά, με τις φλόγες σε όλη την Ελλάδα. Θεωρώ αδιανόητο αρμόδια χείλη να διαβεβαιώνουν ότι όλα βαίνουν καλώς, αλλά η Ρόδος να καίγεται επί επτά ημέρες.

Ο Πρωθυπουργός προ ημερών δήλωσε ότι φέτος έχουμε περισσότερα εναέρια μέσα και περισσότερα πυροσβεστικά οχήματα. Αναφέρθηκε, επίσης, στην εκταμίευση περισσότερων κρατικών πόρων προς την τοπική αυτοδιοίκηση, ενόψει της αντιπυρικής περιόδου. Όμως δεν μας είπε γιατί το επιτελικό κράτος απέτυχε παταγωδώς και φέτος να καθαρίσει τα δάση, να φτιάξει αντιπυρικές ζώνες. Δεν μας είπε αν έλεγξε πώς αξιοποιήθηκαν οι κρατικοί πόροι από την τοπική αυτοδιοίκηση, όταν, για παράδειγμα, καταγγέλλεται ότι οι περιφέρειες για την περίοδο 2023 - 2024 άνοιξαν προσφορές για την αντιπυρική προστασία, μόλις, μέσα στον Ιούλιο.

Γιατί ακόμη και σήμερα δεν έχουν βγει κανονιστικές πράξεις, ώστε να είναι σαφές και ευδιάκριτο το πλαίσιο αρμοδιοτήτων του Υπουργείου Πολιτικής Προστασίας; Τι έχει υλοποιηθεί από το Εθνικό Σχέδιο Πολιτικής Προστασίας «ΑΙΓΙΣ» ύψους δύο, σχεδόν, δισεκατομμυρίων ευρώ; Τι απέγιναν τα ειδικά συστήματα παρακολούθησης και προειδοποίησης drone, τα δεκατρία περιφερειακά επιχειρησιακά κέντρα πολιτικής προστασίας;

Η επικοινωνία, γνωρίζετε πάρα πολύ καλά, ότι έχει κοντά ποδάρια και έρχεται η ώρα της αξιολόγησης της αποτελεσματικότητάς σας. Το «112», βεβαίως, είναι ένα πολύ σημαντικό εργαλείο. Δεν φτάνει, όμως. Πρέπει να γίνουν πολύ περισσότερα βήματα.

Ο φυσικός πλούτος μας χάνεται κάθε καλοκαίρι. Δεν μπορούμε να μένουμε αναποτελεσματικοί. Τριάμισι εκατομμύρια στρέμματα έχουν καεί στην Ελλάδα τα τελευταία δέκα χρόνια. Αυτό και μόνο πρέπει να μας κινητοποιήσει όλους. Στην Αττική έχουν μείνει ελάχιστοι πνεύμονες πρασίνου και όπως προειδοποιούν οι επιστήμονες ο κίνδυνος ερημοποίησης της χώρας δεν είναι πλέον ένα σενάριο επιστημονικής φαντασίας, αλλά θα είναι μια λογική εξέλιξη αν αφήσουμε κάθε χρόνο να καίγονται τα λιγοστά δάση που έχουν απομείνει στην πατρίδα μας. Αν δεν κάνουμε τίποτα για να αποτρέψουμε τη διάβρωση του εδάφους τον χειμώνα με τις βροχές, σε λίγο δεν θα μπορούμε να κάνουμε αναδασώσεις.

Και μια που το έφερε και η κουβέντα, τελικά η Νέα Δημοκρατία είναι υπέρ της νομοθεσίας για την αποκατάσταση της φύσης; Διότι οι Ευρωβουλευτές σας, άλλα ψήφισαν στο Ευρωπαϊκό Κοινοβούλιο.

Έχει έρθει η ώρα για ένα σύγχρονο σχέδιο πρόληψης των πυρκαγιών, ένα άλλο μοντέλο δασοπυρόσβεσης και δασοπροστασίας, αξιοποιώντας το επιστημονικό δυναμικό που διαθέτουμε στα πέντε δασολογικά τμήματα ανώτατης εκπαίδευσης, χωρίς να σπαταλάμε πόρους ή να τους χρησιμοποιούμε για να μεταφέρουμε την ευθύνη αλλού και στο τέλος αυτή η ευθύνη να μην ανήκει σε κανέναν, όπως γίνεται τις τελευταίες ημέρες.

Ο ευρωπαϊκός μηχανισμός πολιτικής προστασίας δεν περιορίζεται μόνο στη βοήθεια και στην αγορά εναέριων μέσων πυρόσβεσης. Ως εισηγητής του rescEU μαζί με άλλους συναδέλφους, κυρίως από νότιες χώρες, πετύχαμε να εξασφαλίσουμε 100% ευρωπαϊκή χρηματοδότηση για την προμήθεια των νέων Canadair, κάτι που παραλείψατε να πείτε κατά την προχθεσινή σας επίσκεψη στην αεροπορική βάση της Ελευσίνας.

Ένα, όμως, επίσης πολύ σημαντικό κομμάτι του ευρωπαϊκού μηχανισμού είναι η πρόληψη κι έχουμε χρέος να το εκμεταλλευτούμε. Είναι πλέον προφανές ότι πρέπει να αναπροσαρμόσουμε τον σχεδιασμό και τις δράσεις πρόληψης σε όλη την Ελλάδα. Γιατί η κλιματική κρίση και τα ακραία καιρικά φαινόμενα που προκαλεί είναι εδώ κι έχουμε χρέος τώρα, μέσα από ένα εθνικό σχέδιο, να προσαρμοστούμε στις νέες συνθήκες για να αντιμετωπίσουμε τους σύγχρονους κινδύνους και να γίνουμε ως κράτος πιο ανθεκτικοί. Αν οι εργατοώρες και οι πόροι που χάνονται κάθε χρόνο για την αντιμετώπιση των καταστροφών χρησιμοποιούνταν για την ενημέρωση και την πρόληψη, να είστε σίγουροι ότι θα φέρναμε καλύτερα αποτελέσματα. Γι’ αυτό χρειάζεται βελτίωση και προετοιμασία.

Από την πλευρά μας, δεν πρόκειται να δεχτούμε ότι αυτό που συμβαίνει κάθε καλοκαίρι θα είναι μια νέα κανονικότητα, που οδηγεί σε ένα όλεθρο τον φυσικό πλούτο της χώρας, αλλά και στην απαξίωση της ποιότητας ζωής των πολιτών. Έχετε κι έχουμε χρέος να διαμορφώσουμε τα επόμενα χρόνια μια νέα οικολογική ηθική ως κράτος και ως πολίτες που θα συνοδεύεται με το ανάλογο νομοθετικό πλαίσιο, ώστε οι ανθρώπινες δραστηριότητες να μη συνιστούν απειλή, αλλά να προστατεύουν το περιβάλλον.

Το ζήτημα αυτό δεν αφορά τις ευαισθησίες πλέον μιας μικρής μειοψηφίας, όπως η συντηρητική αντίληψη νόμιζε επί δεκαετίες. Είναι μείζον εθνικό ζήτημα και κοινωνικό ζήτημα αυτή η νέα οικολογική ηθική να είναι κοινή βάση συζήτησης προγραμματισμού και σχεδίου. Μόνο με έναν τέτοιο τρόπο θα προσεγγίσουμε αυτή τη μεγάλη περιπέτεια που περνά ο πλανήτης που, δυστυχώς, στη Μεσόγειο φαίνεται να κλιμακώνονται οι παρενέργειες της τα χρόνια που έρχονται.

Αγαπητοί συνάδελφοι, δεν μπορώ να μην αναφερθώ για τις εξελίξεις που είχαμε στα ελληνοτουρκικά και μιλώ για την συνάντηση που έγινε στο περιθώριο της συνόδου του ΝΑΤΟ. Είχα πει και στη διάρκεια της συζήτησης επί των προγραμματικών δηλώσεων της Κυβέρνησης ότι έχουμε χρέος να έχουμε ανοιχτούς διαύλους επικοινωνίας με την γειτονική χώρα. Είναι απαραίτητη η οικοδόμηση σχέσεων καλής γειτονίας. Άλλωστε αυτή είναι η εθνική στρατηγική όλων των κομμάτων. Όμως, αυτές οι σχέσεις πρέπει να βασίζονται στο σεβασμό του Διεθνούς Δικαίου και βέβαια πρέπει η Τουρκία να σταματήσει τις ακραίες προκλήσεις εκ μέρους της συνεχώς απέναντι στην Ελλάδα και την Κύπρο.

Ας βάλουμε, όμως, τις εξελίξεις σε μία σειρά. Η απόφαση των Ηνωμένων Πολιτείων Αμερικής για εκσυγχρονισμό των ογδόντα τουρκικών μαχητικών F-16 και πώληση σαράντα νέων αεροσκαφών, για εμάς δεν είναι θετική εξέλιξη. Ο κ. Ερντογάν, που εκβίασε την ένταξη της Σουηδίας και συμπεριφέρεται ως παράγων αστάθειας στην Ανατολική Μεσόγειο, δεν μπορεί να επιβραβεύεται. Όσο το παζάρι που κάνει φέρνει αποτελέσματα, τόσο το παζάρι θα γίνεται με σκληρότερους όρους για όλες τις γειτονικές χώρες της Τουρκίας.

Ας μην έχει αυταπάτες, λοιπόν, ο Γενικός Γραμματέας του ΝΑΤΟ ότι αυτό θα καθορίσει την ενταξιακή πορεία της Τουρκίας. Δεν του πέφτει κανένας λόγος του κ. Στόλτενμπεργκ, αλλά δεν άκουσα και κανένα μέλος της Κυβέρνησης να σχολιάζει τις απαράδεκτες δηλώσεις του. Ας γνωρίζει πάρα πολύ καλά, λοιπόν, ο Γενικός Γραμματέας του ΝΑΤΟ ότι οι σχέσεις Ευρωπαϊκής Ένωσης - Τουρκίας υπαγορεύονται μόνο από τα ευρωπαϊκά όργανα και δεν μπορούν να συνδέονται με επιδιώξεις τρίτων.

Εντυπωσιάστηκα -οφείλω να ομολογήσω- και από τη σπουδή του κ. Μητσοτάκη αμέσως μετά τη συνάντηση με τον Τούρκο πρόεδρο να βάλει στο τραπέζι την εκδοχή μιας τολμηρής διαπραγμάτευσης και να μιλήσει για την πιθανότητα υποχωρήσεων. Δεν του έγινε μάθημα τι συνέβη πέρυσι το Μάρτιο στο Βόσπορο; Και τότε μιλούσε ο ίδιος για, μια «νέα εποχή στις ελληνοτουρκικές σχέσεις», Και αμέσως μετά ξεκίνησε νέος κύκλος έντασης. Τώρα, λοιπόν, και μέσα σε ένα μόλις εικοσιτετράωρο ο κ. Ερντογάν πυροδότησε το κλίμα στο κυπριακό και αμφισβήτησε εκ νέου την κυριαρχία μας στα ελληνικά νησιά. Ακόμη και τη λειτουργία του δεκαπενταύγουστου στην Παναγία Σουμελά -που είχε αρχίσει να γίνεται παράδοση και μάλιστα είχε γίνει και πέρυσι κανονικά η λειτουργία- φέτος την απαγόρευσε. Όλα αυτά για να γνωρίζουμε τι ακριβώς θέλει η Τουρκία και πώς πρέπει να τελειώσει αυτή η ιστορία με το παζάρι που στήνει συνεχώς για να έχει οφέλη ο Τούρκος πρόεδρος.

Κυρίες και κύριοι συνάδελφοι, ας έλθουμε όμως στο ζήτημα του σχεδίου νόμου που κατέθεσε το Υπουργείο Εσωτερικών σχετικά με την ψήφο των Ελλήνων που μένουν στο εξωτερικό. Εμείς πιστεύαμε και πιστεύουμε διαχρονικά στις δυνατότητες της ομογένειας, στον θετικό ρόλο που μπορεί να διαδραματίσει με τις παραστάσεις, με τις ιδέες με τις εμπειρίες της για να βελτιωθεί το κράτος μας, για να έχουν ενεργό ρόλο στην ενίσχυση της θέσης της Ελλάδας σε διεθνές επίπεδο. Να φέρουμε πιο κοντά μας την Ελλάδα που βρίσκεται έξω από την Ελλάδα. Γι’ αυτό υποστηρίζουμε και ενισχύουμε τις σχέσεις με τους Έλληνες που ζουν στο εξωτερικό, οικοδομώντας σταθερές γέφυρες επικοινωνίας και συνεργασίας.

Η θέση μας αυτή δεν αποτελεί μια απλή δέσμευση. Είναι μια σχέση βιωματική. Γιατί άλλωστε το ΠΑΣΟΚ ιδρύθηκε με πρωταγωνιστικό ρόλο της ομογένειας. Το ΠΑΚ, το Πανελλήνιο Απελευθερωτικό Κίνημα ιδρύθηκε στη Σουηδία από τον Ανδρέα Παπανδρέου που και ο ίδιος υπήρξε Έλληνας της Διασποράς. Όταν το ΠΑΣΟΚ έγινε κυβέρνηση ίδρυσε τη Γενική Γραμματεία Απόδημου Ελληνισμού και αργότερα όρισε αρμόδιο Υφυπουργό. Οι κυβερνήσεις του ΠΑΣΟΚ δημιούργησαν τις προϋποθέσεις ώστε να αποκτήσει φωνή και ρόλο ο Απόδημος Ελληνισμός. Με απτά αποτελέσματα. Ψηφίσαμε ειδικό αναπτυξιακό νόμο. Δημιουργήσαμε δίκτυα της παγκόσμιας Ομογένειας. Έγινε μια πραγματική επανάσταση στο θέμα της ελληνόφωνης εκπαίδευσης. Στάλθηκαν από την Ελλάδα δάσκαλοι, βιβλία, οικονομικοί πόροι για να κρατηθεί ζωντανή η ελληνικότητα.

Το έργο μας, λοιπόν, αποδεικνύει ότι οι απόψεις μας για αυτά τα θέματα δεν είναι συγκυριακές και με το βλέμμα στις κάλπες του προηγούμενου μήνα. Οι απόψεις μας έχουν αξιακό και εθνικό χαρακτήρα. Δεν μπορώ να πω βέβαια το ίδιο και για εσάς. Είναι χαρακτηριστικό ότι μεσούσης της προεκλογικής περιόδου η Κυβέρνηση εξέταζε το ενδεχόμενο να μειωθούν έως και να καταργηθούν οι θέσεις Βουλευτών επικρατείας από τον Απόδημο Ελληνισμό. Σήμερα διευκολύνουμε το δημοκρατικό τους δικαίωμα, όπως άλλωστε πρέπει να κάνουμε και με τους Έλληνες στο εσωτερικό της χώρας. Είδαμε τι έγινε φέτος το καλοκαίρι, τι έγινε τον Ιούλιο του 2019 με όσους εργάζονται σε κλάδους της οικονομίας, όπως είναι ο τουρισμός.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι αξιακό ζήτημα για εμάςνα εξασφαλίσουμε στους Έλληνες και ιδιαίτερα τους νέους που έφυγαν στο εξωτερικό την περιοδο της κρίσης τη δυνατότητα να ψηφίζουν στον τόπο διαμονής τους, χωρίς αυτό να εξαρτάται από την οικονομική τους επιφάνεια ή από την ευελιξία που τους δίνουν οι επαγγελματικές τους δραστηριότητες. Έχουμε, όμως, χρέος να κάνουμε πολύ περισσότερα για να διατηρήσουν τους δεσμούς τους με την πατρίδα. Είναι η εκπαίδευση, η δυνατότητα να μάθουν στα παιδιά την ελληνική γλώσσα και να γίνουν κοινωνοί του ελληνικού πολιτισμού, δίνοντας έμφαση σε ειδικά προγράμματα. Πώς άραγε θα διευκολύνουμε την ενημέρωσή τους για την πολιτική ζωή του τόπου μας, αν δεν έχουμε εξασφαλίσει την πρόσβασή τους στην εκμάθηση της ελληνικής γλώσσας;

Η Υπουργός Εσωτερικών τυγχάνει μέχρι τον προηγούμενο Μάιο να ήταν Υπουργός Παιδείας, ένα Υπουργείο που μπορεί να επηρεάσει άμεσα την καθημερινότητα των αποδήμων. Παρ’ όλα αυτά ελάχιστα έγιναν. Αυτή τη στιγμή που μιλάμε οι γονείς μαθητών στα σχολεία του εξωτερικού εκπέμπουν σήμα κινδύνου. Κοινός παρονομαστής είναι η αναβάθμιση και η ενίσχυση της ποιότητας της ελληνόγλωσσης εκπαίδευσης.

Το σχολείο στις Βρυξέλλες αναγκάστηκε να κλείσει στα μέσα του περασμένου Μάρτη λόγω ακαταλληλότητας του κτηρίου. Ο νέος χώρος που μισθώθηκε είναι ανεπαρκής, με συνέπεια να συμπτύσσονται τάξεις και να μειώνονται διδακτικές ώρες. Όσον αφορά το ελληνικό σχολείο στο Λονδίνο, τα ζητήματα που έχουν δημιουργηθεί λόγω του Brexit και της άδειας εργασίας που απαιτείται παραμένουν άλυτα. Στη Γερμανία το Δημοτικό Σχολείο «Πυθαγόρας» του Μονάχου κλείνει, ενώ εκεί φοιτούσαν εκατό παιδιά και λάμβανε χρηματοδότηση από τη βαυαρική κυβέρνηση. Επιπρόσθετα στο Παρίσι κινδυνεύουν τα τμήματα ελληνικής γλώσσας λόγω έλλειψης προσωπικού. Συγκεντρώθηκαν μάλιστα περισσότερες από δύο χιλιάδες τριακόσιες υπογραφές με αίτημα τη διασφάλιση της εκμάθησης της ελληνικής γλώσσας στα παιδιά της διασποράς. Στην Αντίς Αμπέμπα ενημερώθηκα πρόσφατα ότι το σχολείο μας κινδυνεύει από τις παρεμβάσεις της κυβέρνησης της Αιθιοπίας. Στις Ηνωμένες Πολιτείες οι καθηγητές αδυνατούν να ανταπεξέλθουν στις πολύ υψηλές δαπάνες διαβίωσης. Παρόμοια προβλήματα υπάρχουν σε πολλά σχολεία μας σε όλο τον κόσμο.

Επομένως, πέρα από τη δυνατότητα ψήφου στον τόπο κατοικίας απαιτείται και ένα ευρύτερο πλέγμα πολιτικών επιλογών, κυρίως στην παιδεία και τον πολιτισμό, με αξιοποίηση των σύγχρονων ψηφιακών μέσων και δυνατοτήτων για να διατηρήσουμε άρρηκτους τους δεσμούς των Ελλήνων της Διασποράς με την μητέρα πατρίδα.

Όμως, η Κυβέρνηση αντί να προσπαθήσει να λύσει αυτά τα προβλήματα, τρέχει να επαναφέρει μια ρύθμιση χωρίς προεργασία, χωρίς να έχουμε καταλάβει και να αναλύσουμε τι δεν πήγε καλά κατά την εφαρμογή της προηγούμενης νομοθετικής ρύθμισης στις εκλογές του Μαΐου και του Ιουνίου. Η Κυβέρνηση επικαλείται τη συναίνεση, αλλά την απέρριψε στην πράξη. Ποια συναίνεση απηχεί η διαβούλευση μόνο μιας εβδομάδας; Ποιος ήταν ο ρόλος των αποδήμων στη διαμόρφωση του νομοσχεδίου; Ανύπαρκτος. Μιλάτε συνεχώς για συναίνεση σε πολλά θέματα. Μα, οι καθημερινές σας πρακτικές, κύριε Μητσοτάκη, είναι αυτές που υπονομεύουν ένα ευρύτερο κλίμα συναίνεσης που έχει ανάγκη το πολιτικό μας σύστημα σε όλα τα μεγάλα θέματα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όπως κάνετε και σήμερα εδώ, σε αυτή την Αίθουσα, για αυτό το σημαντικό θέμα. Η αλαζονεία, οι υπερβολές στην ομιλία σας είναι ενοχλητικές. Αλλά μπροστά στη σοβαρότητα του θέματος είναι συγχρόνως και ασήμαντες. Τις προσπερνούμε. Αλλά δεν βοηθούν να υπάρχει κλίμα ευρύτερης συναίνεσης και αυτό το υπογραμμίζω.

Κυρίες και κύριοι, η Κυβέρνηση δεν απάντησε τι θα γίνει με την επικαιροποίηση των εκλογικών καταλόγων και τα τμήματα στο εξωτερικό. Το ελληνικό κράτος δεν είναι σε θέση καν να προσδιορίσει με ακρίβεια τον αριθμό των Ελλήνων του εξωτερικού που είναι εγγεγραμμένοι στους εκλογικούς καταλόγους ανά την επικράτεια και έχουν δικαίωμα εγγραφής στον ειδικό κατάλογο αποδήμων. Παράλληλα, δεν έχουμε ακούσει κανένα σχέδιο για να αντιμετωπίσουμε το εξής παράδοξο: Κάποιος απόδημος που διαμένει στη λατινική Αμερική να πρέπει να ταξιδέψει στο Χιούστον για να ψηφίσει. Αντίστοιχα προβλήματα παρουσιάστηκαν ακόμη και στη γειτονιά μας, τα Βαλκάνια, όταν μοναδικό εκλογικό τμήμα υπήρχε στη Σόφια.

Κυρίες και κύριοι, όπως δηλώσαμε και στην επιτροπή υπερψηφίζουμε το παρόν νομοσχέδιο. Γιατί σε αυτό το σημαντικό ζήτημα, όπως και σε κάθε άλλο σημαντικό ζήτημα, που αφορά την ελληνική κοινωνία, την πατρίδα μας, το έθνος, στεκόμαστε αξιακά και όχι ψηφοθηρικά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γι’ αυτό, παρά τις εύλογες ανησυχίες μας, επιδεικνύουμε πνεύμα συναίνεσης, με τη σκέψη μας πάνω απ’ όλα στους δεκάδες χιλιάδες Έλληνες, που βρίσκονται στο εξωτερικό και που με την επιστημονική, επαγγελματική και καθημερινή κοινωνική τους δράση μας κάνουν υπερήφανους. Με τη σκέψη μας στα Ελληνόπουλα, τους φίλους μας, τα παιδιά του ελληνικού λαού που έφυγαν τα χρόνια της οικονομικής κρίσης αναζητώντας ευκαιρίες για μια καλύτερη ζωή, είμαστε εδώ για να τους ακούσουμε, να τους αγκαλιάσουμε, να διευκολύνουμε την άσκηση του δημοκρατικού τους δικαιώματος. Δεν δίνουμε νέο δικαίωμα, κύριοι του ΣΥΡΙΖΑ. Διευκολύνουμε το δημοκρατικό δικαίωμα των Ελλήνων του εξωτερικού και αυτό είναι ξεκάθαρο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Για εμάς, λοιπόν, σήμερα γίνεται ένα μεγάλο βήμα. Τίποτα, όμως, δεν τελειώνει.

Θα συνεχίσουμε τον αγώνα, ώστε κάθε Ελληνίδα και κάθε Έλληνας του εξωτερικού να νιώθουν καθημερινά την πατρίδα στο πλευρό τους. Ο Ελληνισμός μεγαλούργησε όταν διατήρησε άσβεστη την εξωστρέφειά του και το οικουμενικό πνεύμα των αξιών του. Αυτό το πνεύμα έχουμε χρέος να διαφυλάξουμε και αυτό το πνεύμα μάς οδηγεί στη σημερινή μας απόφαση.

Σας ευχαριστώ.

(Όρθιοι οι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, θέλετε να δευτερολογήσετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, έχει ζητήσει τον λόγο η κ. Κωνσταντοπούλου.

**ΠΡΟΕΔΡΟΣ (Κωνσταντίνος Τασούλας):** Αυτό ήθελα να σας πω. Έχει ζητήσει προηγουμένως τον λόγο η κ. Κωνσταντοπούλου. Να ακούσουμε την κ. Κωνσταντοπούλου και μετά η δευτερολογία του Πρωθυπουργού.

Κύριε Ανδρουλάκη, η επιρροή του Ευρωκοινοβουλίου ως προς τον χρόνο ακόμη σας διακρίνει. Πού θα πάτε όμως, θα σας φέρουμε στα νερά μας!

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρίες και κύριοι Βουλευτές, η σημερινή συζήτηση λαμβάνει χώρα σε μία ιστορική ημέρα, τη χθεσινή και τη σημερινή: στις 23 Ιουλίου του 1974 η πτώση της χούντας και στις 24 Ιουλίου του 1974 η έναρξη αποκατάστασης της δημοκρατίας.

Δεν πρέπει να ξεχνάμε ότι η χώρα μας βγήκε από μία σκληρή δικτατορία, έναντι της οποίας αντιστάθηκαν και έδωσαν την προσωπική ελευθερία τους τη σωματική ακεραιότητα, τη σωματική και ψυχική υγεία και τη ζωή τους πάρα πολλοί άνθρωποι, για να μπορούμε εμείς σήμερα να διαβουλεύονται σε αυτήν εδώ την Αίθουσα.

Η δημοκρατία είναι ιερό κεκτημένο και δεν πρέπει να το τσαλαπατάμε και δεν πρέπει να το πετάμε. Η δημοκρατία είναι κατάκτηση καθημερινή και όχι περιστασιακή. Η δημοκρατία είναι ο σεβασμός στο δικαίωμα της ψήφου κάθε πολίτη, η διευκόλυνση της ψήφου κάθε πολίτη και βέβαια ο σεβασμός στη λαϊκή ετυμηγορία είτε των εκλογών είτε των δημοψηφισμάτων. Αυτά είναι κατακτήσεις που δυστυχώς μέχρι σήμερα θεωρητικά αμφισβητούνται και γι’ αυτό έχει ιδιαίτερη σημασία και σήμερα να τα θυμόμαστε.

Προσωπικά, ως κόρη δύο ανθρώπων που αγωνίστηκαν κατά της χούντας, έδωσαν και την προσωπική τους ελευθερία και βασανίστηκαν άγρια από την χούντα των συνταγματαρχών, επιθυμώ αυτή η επέτειος της πτώσης της χούντας να μην ξεχνιέται ποτέ, αλλά πολύ περισσότερο να δικαιώνονται οι αγώνες εκείνων οι οποίοι στιγμή δεν ξέχασαν ότι η ελευθερία και η δημοκρατία, ο σεβασμός στα ανθρώπινα δικαιώματα είναι οι πιο ιερές αξίες, ισάξιες με την ανθρώπινη ζωή.

Η επέτειος, βέβαια, της αποκατάστασης της δημοκρατίας, η επέτειος της πτώσης της χούντας, που αποτελεί σημαντικό ορόσημο της νεότερης και σύγχρονης ιστορίας συμπίπτει με ένα τραυματικό ιστορικό γεγονός, που επίσης δεν πρέπει να το ξεχνάμε, γιατί συνδέεται άρρηκτα με αυτό το ιστορικό τραυματικό γεγονός, το πραξικόπημα στην Κύπρο στις 15 Ιουλίου του 1974 και την εισβολή της 20ής Ιουλίου του 1974, που οδήγησε στην τουρκική κατοχή, στρατιωτική, παράνομη κατοχή, του μισού σχεδόν νησιού μέχρι σήμερα, επί σαράντα εννέα χρόνια. Γι’ αυτό και η υπόμνηση και η ανάκληση στη μνήμη της ιστορικής επετείου πρέπει να συνοδεύεται -και ελπίζω, κύριε Πρωθυπουργέ, να συνοδεύεται και να αποτελεί συνεχή στάση και δράση της Κυβέρνησης- με την άρνηση συμβιβασμού με το καθεστώς της παράνομης τουρκικής κατοχής, που συνεχίζεται μέχρι σήμερα. Η άρση της κατοχής και η αποκατάσταση του Διεθνούς Δικαίου αποτελούν ελληνική υπόθεση, αποτελούν εθνικό καθήκον.

Όπως η σημερινή επέτειος έχει αυτή, λοιπόν, την εσωτερική αντίφαση, της χαρμόσυνης είδησης της πτώσης της χούντας με την τραυματική έναρξη της κατοχής στην Κύπρο, έτσι και η σημερινή μέρα έχει τη δική της αντίφαση.

Εισάγεται στην Ολομέλεια ένα νομοσχέδιο θετικό και καθ’ όλα αποδεκτό από την Πλεύση Ελευθερίας, ακριβώς γιατί θεωρούμε ότι αποτέλεσε και την απάντηση της Κυβέρνησης στη δική μας πρωτοβουλία να θέσουμε το ζήτημα των Ελλήνων του εξωτερικού στο επίκεντρο της συζήτησης επί των προγραμματικών δηλώσεων. Εισάγεται ένα νομοσχέδιο που αίρει τους περιορισμούς στους Έλληνες που είναι εγγεγραμμένοι στους εκλογικούς καταλόγους του εξωτερικού και τους διευκολύνει να ασκήσουν το εκλογικό δικαίωμα.

Εισάγεται όμως σε μία ημέρα που η πατρίδα μας δοκιμάζεται. Σε πάμπολλες πόλεις, χωριά, σημεία της Ελλάδας έχουν ξεσπάσει πυρκαγιές και βέβαια εδώ και μια εβδομάδα μαίνονται οι πυρκαγιές στη Ρόδο, με αποτέλεσμα ένα πραγματικό ολοκαύτωμα. Είναι τέτοια η συνθήκη της καταστροφής, ώστε ακυρώθηκε ο εορτασμός της επετείου της αποκατάστασης της δημοκρατίας κάτι που είχε γίνει, κύριε Πρωθυπουργέ, μόνον το 2018 μετά το Μάτι.

Και επειδή υπήρξα και είμαι μέχρι σήμερα στο πλευρό των θυμάτων, των οικογενειών των ανθρώπων που χάθηκαν στο Μάτι σε αυτή την τρομακτική τραγωδία, που αποτέλεσε έγκλημα και μάλιστα κακούργημα το οποίο δυστυχώς δικάζεται ως πλημμέλημα, θα αφιερώσω την ομιλία μου, όπως έχω εξάλλου πει, σε εκείνους των οποίων εμείς θέλουμε να είμαστε η φωνή μέσα στη Βουλή. Και έτσι σήμερα θα είμαστε και θα είμαι και η φωνή των Ροδιτών και η φωνή των κατοίκων των περιοχών της χώρας -Εύβοια, Λακωνία, Αιγιάλεια, Κέρκυρα- που καίγονται και η φωνή των Ελλήνων της Διασποράς, των Ελλήνων του εξωτερικού στους οποίους το νομοσχέδιο που εισάγεται σήμερα αναγνωρίζει δικαιώματα.

Αυτό θεωρώ ότι είναι η υποχρέωσή μου να κάνω και θα ξεκινήσω, βέβαια, από τα θέματα που μας καίνε, από τις φωτιές που καίνε, γιατί αισθάνομαι ότι, δυστυχώς, αυτό το κράτος παρά τις επαναλαμβανόμενες τραγωδίες, παρά τις επαναλαμβανόμενες απώλειες, δεν μαθαίνει. Και αν δεν μάθει το κράτος και αν εκείνοι οι οποίοι ενσαρκώνουν και ενσαρκώνουμε την εντολή και τη φωνή των πολιτών, δεν μάθουμε από τις τραγωδίες και τις απώλειες, τότε οι απώλειες διαρκώς θα επαναλαμβάνονται.

Στη Ρόδο το ολοκαύτωμα είναι μια συνθήκη πρωτόγνωρη για τους κατοίκους. Οι κραυγές αγωνίας, η απόγνωση που μεταδίδουν, μου θυμίζει την κατάσταση των κατοίκων της βόρειας Εύβοιας πριν από δυο χρόνια. Είναι σημαντικό, κύριε Πρωθυπουργέ, ότι δεν χάθηκε καμμία ανθρώπινη ζωή. Είναι σημαντικό και κανείς δεν το υποτιμά, όταν υπάρχει η εμπειρία στο Μάτι, όταν χάθηκαν εκατόν τέσσερις άνθρωποι. Όμως, δεν είναι ποτέ δυνατόν να ικανοποιούμαστε, να αισθανόμαστε εντάξει, όταν έχει καταστραφεί το νησί, όταν έχει γίνει στάχτη η υπέροχη φύση του νησιού, όταν οι κάτοικοι μόνοι τους, οι εθελοντές, σπεύδουν, την ώρα που ο κρατικός μηχανισμός αδρανεί.

Είπατε ότι είμαστε απέναντι στη μανία της φύσης. Δεν είναι η μανία της φύσης, είναι το αποτέλεσμα του ότι για πάρα πολλές μέρες δεν υπήρξε η δέουσα παρέμβαση. Είναι το αποτέλεσμα του ότι δεν υπήρξε σχεδιασμός, δεν υπήρξε και δεν υπάρχει δέων εξοπλισμός, δεν υπήρξε και δεν υπάρχει ο μηχανισμός έγκαιρης ανταπόκρισης, ώστε να μην φτάσει η φωτιά να γίνει ανεξέλεγκτη.

Είπατε δεν χάθηκε καμμία ζωή. Απαντώ: Δεν χάθηκε καμμία ανθρώπινη ζωή -και αυτό είναι σημαντικό- χάθηκαν, όμως, κύριε Πρωθυπουργέ, πάρα πολλές ζωές. Υπάρχουν πάρα πολλά ζώα, πουλιά που κάηκαν ζωντανά και απέναντι σε αυτά δεν μπορεί να είμαστε ασυγκίνητοι. Υπάρχει η φύση η οποία κατακάηκε, το περιβάλλον που είναι η παρακαταθήκη και η περιουσία μας και απέναντι σε αυτήν δεν μπορεί να παραμένουμε άπρακτοι.

Είπατε ότι επιχειρούν στη Ρόδο δεκαπέντε εναέρια μέσα. Αισθάνομαι ότι είναι αποκαρδιωτικά λίγα. Είπατε ότι έχουμε δεκάδες επίγεια μέσα και δεκάδες πυροσβέστες. Αισθάνομαι ότι έπρεπε να έχουμε εκατοντάδες. Είπατε ότι ευγνωμονούμε την Πυροσβεστική, τον Στρατό, τους εθελοντές, για την αυταπάρνησή τους. Σας καλώ ειλικρινά, χωρίς αντιπαράθεση, να μονιμοποιήσετε τους πυροσβέστες, να πάψουν να είναι εποχικό προσωπικό στην ανασφάλεια της ανεργίας και της απόλυσης μετά την αντιπυρική περίοδο. Να τους εξοπλίσετε, όπως άλλα κράτη εξοπλίζουν τους δικούς τους πυροσβέστες, που τους είδαμε, όταν ήρθαν να συνδράμουν.

Να σχεδιαστεί επιτέλους πραγματικά η πολιτική προστασία, την οποία θα αναλάμβαναν δύο από τους Βουλευτές Επικρατείας εδώ στην Αίθουσα. Ένας της Νέας Δημοκρατίας και ένας του ΣΥΡΙΖΑ. Να υπάρξει πραγματική πολιτική πολιτικής προστασίας, με δικό μας στόλο εναερίων μέσων και όχι με μισθωμένα εναέρια μέσα. Με δικό μας σύγχρονο στόλο επίγειων μέσων -είναι εξαιρετικά πεπαλαιωμένα τα επίγεια μέσα της Πυροσβεστικής- με δικό μας πλωτό στόλο εκσυγχρονισμένο και επαρκή.

Το ότι όλα αυτά δεν υπάρχουν, κύριε Πρωθυπουργέ, το μαρτυρεί το αποτέλεσμα. Και ας ξεκινήσουμε, λέγοντας, ότι το αποτέλεσμα είναι απαράδεκτο, ότι δεν συμφιλιωνόμαστε με αυτό. Γιατί αν συμφιλιωθούμε με αυτό, θα το μετατρέψουμε στη νέα μας πραγματικότητα.

Είπατε θα ξαναφτιάξουμε αυτά που χάθηκαν. Δεν ξαναφτιάχνεται το περιβάλλον σε μία μέρα. Δεν ανακτάται η χλωρίδα, η πανίδα, οι βιότοποι, οι ομορφιές, δεν κατασκευάζονται -αυτή είναι η ομορφιά της φύσης, αλλά αυτό είναι και το μεγάλο δράμα, όταν τα χάνουμε- και δεν αποζημιώνεται ο φόβος, η απόγνωση, το αίσθημα απόλυτης εγκατάλειψης και ανασφάλειας που αισθάνεται ο πολίτης, όταν βλέπει να καίγεται ο τόπος του και το βιός του.

Είπατε ότι ευχαριστείτε τους Ροδίτες, που ενώθηκαν και πάλεψαν δίπλα στην πολιτεία. Έχω την αίσθηση από τους πάμπολλους Ροδίτες που επικοινώνησαν σε όλο το τελευταίο διάστημα, σε μία απεγνωσμένη προσπάθεια να ακουστεί η φωνή τους, ότι αισθάνονται ότι πάλεψαν και παλεύουν μόνοι τους. Και αυτό δεν πρέπει ποτέ ξανά να επιτρέψουμε και να επιτρέψετε να συμβεί.

Η κλιματική κρίση είναι γεγονός. Είναι, όμως, ένα γεγονός δεδομένο, έναντι του οποίου έχει την υποχρέωση η πολιτεία να προνοεί και να σχεδιάζει. Να σχεδιάζει αποψίλωση, να σχεδιάζει αντιπυρικές ζώνες, να σχεδιάζει δασοπυροπροστασία, να σχεδιάζει μηχανισμούς ανταπόκρισης, μηχανισμούς προστασίας και εκκένωσης, να σχεδιάζει συνολικά.

Ελπίζω ότι το δράμα αυτό που βιώνουν οι Ροδίτες θα τελειώσει σύντομα και σας καλώ εντατικά να παρέμβετε, ώστε να υπάρξει πολύ πιο αποφασιστική ενίσχυση των δυνάμεων που επιχειρούν και με αυτή την ευχή και με αυτή την πρόσκληση, έρχομαι στο δεύτερο σκέλος της τοποθέτησής μου, για να μιλήσω για το νομοσχέδιο που συζητείται σήμερα ένα νομοσχέδιο που η Πλεύση Ελευθερίας, υποδέχεται ως ένα εξαιρετικά θετικό πρώτο βήμα.

Είμαστε από εκείνους που δεν αλλάζουν αυτά που λένε ούτε κάνουν άλλα. Είπαμε -ήμουν εκείνη που είπα στην εναρκτήρια ομιλία μου, στη διάρκεια της συζήτησης επί των προγραμματικών δηλώσεων- ότι θέλουμε να είμαστε η φωνή των Ελλήνων της Διασποράς, των Ελλήνων του εξωτερικού. Και μίλησα για το αυτονόητο δικαίωμα Ελλήνων του εξωτερικού να συμμετέχουν στη δημοκρατική διαδικασία, χωρίς εκείνες τις προϋποθέσεις, εκείνους τους όρους, που περιείχε η προηγούμενη νομοθεσία και οι οποίοι στραγγαλίζουν και στραγγάλισαν την συμμετοχή των Ελλήνων του εξωτερικού.

Είπα -και το λέω ξανά- ότι θέλουμε να είμαστε η φωνή των νέων που βρίσκονται στο εξωτερικό από επιλογή ή ελλείψει επιλογών στη χώρα μας. Θέλουμε να είμαστε η φωνή των φοιτητών, που βρίσκονται στο εξωτερικό και δεν μπορούν να υποβληθούν στα έξοδα να επιστρέψουν για να ψηφίσουν, των εργαζομένων που μετανάστευσαν, ιδίως την τελευταία δεκαπενταετία ελλείψει εργασίας στη χώρα μας και αυτοί δυσκολεύονται οικονομικά να έρθουν να ψηφίσουν και όταν το κάνουν το κάνουν με πολύ μεγάλη αυταπάρνηση και από το υστέρημά τους. Θέλουμε να είμαστε η φωνή των Ελλήνων δεύτερης και τρίτης γενιάς, που διατηρούν τον δεσμό με την πατρίδα μας. Και αν σας φαίνεται μακρινή η δεύτερη και τρίτη γενιά θέλουμε να είμαστε η φωνή των Ελλήνων του εξωτερικού και τέταρτης γενιάς.

Έλληνας του εξωτερικού τέταρτης γενιάς είναι ο Κοινοβουλευτικός μας Εκπρόσωπος και ειδικός αγορητής στη σημερινή συζήτηση, ο Αλέξανδρος Καζαμίας, Αιγυπτιώτης, από οικογένεια Αιγυπτιωτών, απλών ανθρώπων, καθηγητής στο Coventry του Ηνωμένου Βασιλείου, άνθρωπος ο οποίος ποτέ δεν έχασε το δεσμό με την Ελλάδα, αλλά δεν μπορούσε να εγγραφεί στους ειδικούς καταλόγους των Ελλήνων του εξωτερικού με βάση τη νομοθεσία του 2019, που ήταν μια νομοθεσία, όπως αποδείχθηκε στην πράξη, απολύτως αποτρεπτική στο να εγγραφούν στους εκλογικούς καταλόγους και να μπορούν να ψηφίσουν οι εκατοντάδες χιλιάδες -εμείς λέμε τα εκατομμύρια Έλληνες συμπατριώτες μας- που βρίσκονται στο εξωτερικό.

Άκουσα με πολλή προσοχή και με πραγματική λύπη τις τοποθετήσεις που έγιναν από τα κόμματα που καταψηφίζουν τη ρύθμιση και ειδικότερα από τον ΣΥΡΙΖΑ και από το Κομμουνιστικό Κόμμα.

Αναρωτιέμαι: Είναι ποτέ δυνατόν πολιτικές δυνάμεις που ισχυρίζονται ότι υπερασπίζονται τους πολίτες, την ισότητα των ανθρώπων, την ισότητα των πολιτών, να μην θέλουν να μπορούν να ψηφίσουν συμπατριώτες μας που επιθυμούν να συμμετέχουν στα κοινά, αλλά δεν έχουν τη δυνατότητα, ενώ είναι εγγεγραμμένοι στους εκλογικούς καταλόγους, να επιστρέψουν στη χώρα για να το κάνουν;

Αναρωτιέμαι: Είναι κοινωνική πολιτική, είναι προοδευτική πολιτική, να λες ότι επειδή δεν χρησιμοποιούν τις υπηρεσίες του κράτους, γιατί βρίσκονται σε ένα άλλο κράτος, δεν νομιμοποιούνται να ψηφίζουν για την Ελλάδα;

Πόση λίγη επαφή έχετε με αυτούς τους ανθρώπους; Δεν ξέρετε ότι λαχταράνε για την πατρίδα μας; Και ειλικρινά σας το ρωτώ, δεν ξέρετε ότι φυσικά και εξαρτώνται και από τις πολιτικές και από τις υπηρεσίες του ελληνικού κράτους; Δεν ξέρετε ότι οι περισσότεροι με λαχτάρα στέλνουν τα παιδιά τους στο ελληνικό σχολείο και όταν δεν υπάρχει σχολείο ελληνικό κάνουν κινητοποιήσεις και παίρνουν πρωτοβουλίες για να υπάρξει; Δεν ξέρετε ότι εξυπηρετούνται από προξενεία κατά τόπους και όταν δεν υπάρχουν τα προξενεία δυσκολεύονται;

Είναι πραγματικά για εμένα λυπηρό να επινοούνται λόγοι αποκλεισμού οποιουδήποτε πολίτη έχει το δικαίωμα της ψήφου, γιατί το νομοσχέδιο το συγκεκριμένο αφορά πολίτες, που έχουν ήδη το δικαίωμα της ψήφου, να επιχειρείται και να επινοούνται προσχήματα για να αποκλειστούν άνθρωποι που είναι ίσοι συμπολίτες μας, ίσοι συμπατριώτες μας και μάλιστα να ενοχοποιούνται κιόλας αυτοί και να ενεργοποιείται από πλευράς δυνάμεων, που ισχυρίζονται ότι εκπροσωπούν την πρόοδο και την ισότητα, ακριβώς αυτός μηχανισμός που εξουδετερώνει κάθε αντίσταση στην αυθαιρεσία, ο κοινωνικός αυτοματισμός.

Τι είπε το ΚΚΕ; Αυτοί δεν χρησιμοποιούν τις ελληνικές υπηρεσίες, δεν πρέπει να ψηφίζουν. Τι είπε ο ΣΥΡΙΖΑ; Αυτοί είναι άλλοι, είναι διαφορετικοί από αυτούς που ψηφίζουν εδώ.

Νομίζω ότι η έννοια του πολίτη - εχθρού είναι ξένη προς την αντίληψη της δημοκρατίας, της ισότητας, της ισονομίας, της ισοπολιτείας που πρέπει να πρεσβεύει οποιοσδήποτε πρεσβεύει τον ανθρωπισμό.

Η Πλεύση Ελευθερίας είναι μια βαθιά ανθρωπιστική δύναμη. Γι’ αυτό επειδή για τη θέση μας, που έτσι είναι όπως το είπατε, κύριε Πρωθυπουργέ, εμείς αυτό είπαμε ότι θα κάνουμε και αυτό κάναμε και δεν αισθανόμαστε καμμία ενοχή όταν παίρνουμε στάση αρχής. Λυπάμαι που το Κομμουνιστικό Κόμμα επέλεξε αυτή τη στάση αρχής να την αντιμετωπίσει με ύβρεις. Διάβασα στο «ΡΙΖΟΣΠΑΣΤΗ» προχθές ότι το υπερασπίζεται το νομοσχέδιο το «έκτρωμα» η Κωνσταντοπούλου. Δεν είχα συνηθίσει σε τέτοιες εκφράσεις από πλευράς του Κομμουνιστικού Κόμματος. Σίγουρα θα εισπράξουμε και άλλες. Το «έκτρωμα» η Κωνσταντοπούλου σε προσωπικό επίπεδο και σε ευθεία ύβρη η βολή. Εγώ πάντως -και αν ήταν εδώ και ο γενικός γραμματέας, είστε δυστυχώς δύο παρόντες- σας απαντώ με αγάπη και με καρδιά.

(Χειροκροτήματα από την πτέρυγα της Πλεύσης Ελευθερίας)

Και σας λέω ότι θα συνεχίσουμε να υπερασπιζόμαστε τους πολίτες και δεν αισθανόμαστε ότι πρέπει να απολογηθούμε ή ότι πρέπει να αισθανόμαστε υπόλογοι γι’ αυτό. Όταν θα αναλογιστείτε αυτό που είπε ο Κοινοβουλευτικός μας Εκπρόσωπος ότι δηλαδή αν εφαρμοζόταν το νομοσχέδιο ως έχει και δεν άλλαζε η νομοθεσία θα αποκλείατε σε μία άλλη εποχή από την ψήφο τον Ανδρέα Κάλβο, τον Κωνσταντίνο Καβάφη, ολόκληρη τη Φιλική Εταιρεία, αλλά και τον Στρατή Τσίρκα που έγραψε τις «Ακυβέρνητες πολιτείες» και μίλησε για τις κομμένες κεφαλές, τότε ίσως θα αναθεωρήσετε αυτή σας τη στάση.

Έρχομαι, κύριε Πρωθυπουργέ και δράττομαι της ευκαιρίας της παρουσίας σας σε εκείνα που εμείς προτείνουμε με βάση αυτή την πρωτοβουλία, την οποία θα ψηφίσουμε. Με την κυρία Υπουργό και τον κύριο Αναπληρωτή Υπουργό είχαμε την ευκαιρία να τα συζητήσουμε αυτά και να τα θέσουμε και κατά τη διάρκεια της ενημέρωσης που μας έγινε με πρωτοβουλία της Υπουργού και στη διάρκεια της συζήτησης στην επιτροπή της Βουλής.

Εμείς θεωρούμε ότι το νομοσχέδιο είναι πρώτο βήμα και σας καλούμε να πάτε και να πάμε παρακάτω, δίνοντας δικαίωμα ψήφου σε όλους τους Έλληνες και όλες τις Ελληνίδες που είναι κάτοχοι ταυτότητας ή ελληνικού διαβατηρίου. Δεν συμπίπτουν με τους εγγεγραμμένους στους εκλογικούς καταλόγους και είναι σημαντικό να τους δώσουμε τη δυνατότητα να ψηφίσουν και περαιτέρω να εξετασθούν και άλλες περιπτώσεις, ώστε να υπάρξει πραγματική επανασύνδεση των Ελλήνων της Διασποράς με την πατρίδα μας.

Προσωπικά, έχοντας ζήσει τέσσερα χρόνια στο εξωτερικό, δύο στη Γαλλία, ένα σχεδόν στην Ολλανδία και ένα στις Ηνωμένες Πολιτείες, από επιλογή μου και όχι ελλείψει επιλογής -όπως πολλοί άνθρωποι οδηγούνται στη μετανάστευση ελλείψει επιλογής- , παρ’ όλα αυτά έζησα τι θα πει «ο νόστος της πατρίδας» και αυτό είναι ένα συναίσθημα εξαιρετικά ευγενές που νιώθουν οι συμπατριώτες μας.

Είναι πολύ σημαντικό να φροντίσετε στην πορεία του επόμενου διαστήματος να υπάρξει πραγματική υλοποίηση του δικαιώματος, με εκλογικά τμήματα επαρκή και εγγύς του τόπου κατοικίας των Ελλήνων του εξωτερικού. Γιατί το να καλείται να ψηφίζει σε άλλη χώρα του εξωτερικού ή χίλια χιλιόμετρα μακριά ένας Έλληνας του εξωτερικού δεν είναι διευκόλυνση και αυτό θα πρέπει να προβλεφθεί.

Δεύτερο σημείο. Η κατάρτιση των εκλογικών καταλόγων να γίνεται με τρόπο που να επιτρέπει την ψήφο ακόμη και εκείνων οι οποίοι λίγες μέρες πριν τις εκλογές θα δηλώσουν την επιθυμία ψήφου. Αυτή τη στιγμή η κατάρτιση των εκλογικών καταλόγων είναι εξαιρετικά γραφειοκρατική, με αποτέλεσμα πολλοί άνθρωποι που θέλουν να ψηφίσουν στο εξωτερικό να μην μπορούν να το κάνουν, διότι δεν το δήλωσαν εγκαίρως. Πιστεύω ότι η πρόβλεψη η οποία υπάρχει στο νομοσχέδιο, ότι δηλαδή αυτό θα προβλέπεται ακόμη και για προσωρινή διαμονή στο εξωτερικό, θα δώσει αυτή τη δυνατότητα.

Τέλος, κύριε Πρωθυπουργέ, υπάρχει η εκκρεμότητα η συνταγματική της ενεργοποίησης του Συμβουλίου Αποδήμου Ελληνισμού, ένα όργανο το οποίο και οι Έλληνες του εξωτερικού περιμένουν να ενεργοποιηθεί, αλλά και από το οποίο και η ελληνική πολιτεία και η ελληνική κοινωνία έχει να ωφεληθεί.

Κλείνω με κάποιες παρατηρήσεις και ευχές. Αυτή η σβελτάδα που επιδείχθηκε για τους Έλληνες του εξωτερικού να μετατραπεί σε αντίστοιχες πρωτοβουλίες, σύντομες και αποτελεσματικές, για τη διευκόλυνση των συμπατριωτών μας που για διάφορους λόγους βρίσκονται σε άλλη περιφέρεια, σε άλλο σημείο της επικράτειας, την ημέρα των εκλογών.

Φοιτητές που έχουν την εξεταστική τους δεν κατάφεραν να ψηφίσουν στις προηγούμενες εκλογές. Εργαζόμενοι στον τουρισμό και στην εστίαση που δουλεύουν σε νησιά δεν κατάφεραν να ψηφίσουν στις προηγούμενες εκλογές. Ετεροδημότες για τους οποίους δεν συμπληρώθηκαν σαράντα δηλώσεις συμμετοχής στην περιοχή τους δεν κατάφεραν να ψηφίσουν στις προηγούμενες εκλογές, ενώ το 2015 δεν κατάφεραν να ψηφίσουν οι δεκαεφτάρηδες.

Σας καλώ, λοιπόν, σήμερα την Ημέρα της Δημοκρατίας να δεσμευτούμε όλοι ότι θα κάνουμε το παν, ώστε στις επόμενες εκλογές, όποτε κι αν αυτές είναι, να μην υπάρξει ούτε ένας Έλληνας ούτε μία Ελληνίδα που θα θελήσει να ψηφίσει και θα εμποδιστεί.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΟΣ (Κωνσταντίνος Τασούλας):** Ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Μητσοτάκης θα δευτερολογήσει επί του νομοσχεδίου.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Επιτρέψτε μου να ξεκινήσω τη δευτερολογία μου με μία λίγο πιο εκτενή αναφορά και απάντηση στις τοποθετήσεις των πολιτικών αρχηγών γύρω από τα ζητήματα των δασικών πυρκαγιών, καθώς το θέμα είναι στην κυριολεξία φλέγον και πιστεύω ότι απασχολεί όλη την ελληνική κοινωνία.

Είναι καλό σε αυτή την Αίθουσα, καθώς διέκρινα, παρά τις επιμέρους διαφωνίες, μια διάθεση εξεύρεσης ενός κοινού τόπου για το πώς θα βαδίσουμε στο μέλλον, να είμαστε τουλάχιστον σίγουροι ότι ξεκινάμε από την ίδια αντικειμενική αφετηρία για το σημείο στο οποίο βρισκόμαστε σήμερα.

Κατ’ αρχάς, κυρία Κωνσταντοπούλου, χρησιμοποιήσατε, ένα, πιστεύω, σωστό επιχείρημα για το πόσο το κράτος, πράγματι, μαθαίνει από τραγωδίες οι οποίες μας πονάνε όλους και τις οποίες δύσκολα μπορούμε να ξεχάσουμε. Και κάνατε μια συγκεκριμένη αναφορά στο Μάτι, όπου πάνω από εκατό άνθρωποι έχασαν την ζωή τους πριν από ακριβώς πέντε χρόνια. Είναι μια συλλογική τραγωδία που πιστεύω ότι μας στοιχειώνει όλους και η οποία, πιστεύω, οδήγησε, παρά τους επιμέρους διαξιφισμούς, και από την προηγούμενη κυβέρνηση σε μια πρώτη προσπάθεια να δούμε, πραγματικά, ποια είναι τα αίτια των δασικών πυρκαγιών και κυρίως τι μπορούμε να κάνουμε για να τις αντιμετωπίσουμε πιο αποτελεσματικά.

Είναι ο κ. Φάμελλος εδώ, ένας άνθρωπος οποίος έχει χειριστεί το χαρτοφυλάκιο του περιβάλλοντος. Οπότε, πιστεύω ότι γνωρίζει αυτά τα θέματα σε βάθος.

Θέλω, λοιπόν, να είμαστε σίγουροι ότι συμφωνούμε στο τι έχουμε κάνει αυτά τα τέσσερα χρόνια ως Κυβέρνηση της Νέας Δημοκρατίας, υλοποιώντας τη δέσμευση την οποία είχαμε αναλάβει το 2019 να θέσουμε τα ζητήματα της πολιτικής προστασίας σε απόλυτη πρώτη προτεραιότητα, για να μπορούμε να «χτίσουμε» πάνω σ’ αυτά και να δούμε τι πρέπει να κάνουμε περισσότερο. Γιατί προφανώς αυτά τα οποία έχουν γίνει δεν αρκούν.

Με την ευκαιρία αυτή θα ήθελα να απαντήσω και σε ορισμένους μύθους -καλοπροαίρετους πιστεύω- οι οποίοι διακινούνται με μεγάλη ευκολία και απλοϊκότητα γύρω από τα ζητήματα της αντιμετώπισης των δασικών πυρκαγιών στο πεδίο, την ώρα που η φωτιά στην κυριολεξία καίει.

Η Κυβέρνηση της Νέας Δημοκρατίας δημιούργησε το Υπουργείο Πολιτικής Προστασίας και Κλιματικής Κρίσης ως μία ανεξάρτητη δομή με διοικητική αυτοτέλεια, ξεχωριστό προϋπολογισμό, αναβαθμίζοντας ουσιαστικά αυτό το οποίο -θα θυμάστε- στο παρελθόν ήταν μία γενική γραμματεία, η Γενική Γραμματεία Πολιτικής Προστασίας. Μάλιστα, το οξύμωρο είναι ότι στεγαζόταν σε ένα κτήριο το οποίο ήταν περίπου ετοιμόρροπο.

Θα είχαμε δηλαδή, κύριε Φάμελλε, την ιδιαιτερότητα, αν είχαμε, ο μη γένοιτο, έναν μεγάλο σεισμό, το πρώτο κτήριο το οποίο θα έπεφτε να ήταν το κτήριο της Πολιτικής Προστασίας. Αυτή την κατάσταση παραλάβαμε το 2019.

Σήμερα έχουμε ένα αυτοτελές Υπουργείο. Εκτός από την οργανωτική του δομή, τον σχεδιασμό του -θα έρθω στη συνέχεια στις δράσεις τις οποίες έχει υλοποιήσει-, μας δίνει και τη δυνατότητα σε επιχειρησιακό επίπεδο να μπορούμε να συγκεντρώνουμε την πληροφορία, να κάνουμε καλύτερο συντονισμό, να έχουμε καλύτερη εικόνα του τι συμβαίνει στο πεδίο. Όχι ακόμα στο σημείο που θα θέλαμε, αλλά σίγουρα καλύτερη εικόνα απ’ αυτή την οποία είχαμε στο παρελθόν.

Και επειδή πολύς λόγος γίνεται για την επιχειρησιακή πραγματικότητα στην αντιμετώπιση μιας μεγάλης φωτιάς και είναι εύκολη, θα έλεγα, η κριτική εξ αποστάσεως, εγώ θα ήθελα να γνωρίζετε ότι οποιοσδήποτε πολιτικός αρχηγός θέλει να βρεθεί στο συντονιστικό κέντρο της Πολιτικής Προστασίας την ώρα που αντιμετωπίζουμε μια μεγάλη φωτιά είναι ευπρόσδεκτος, για να δει πραγματικά ποιες είναι οι προκλήσεις της στιγμής, πώς λειτουργεί σήμερα ο συντονισμός, πώς παίρνουμε την πληροφορία, πώς δίνονται οι εντολές, ποια είναι τα βήματα τα οποία έχουμε κάνε, για να σχηματίσετε και εσείς μια καλύτερη άποψη για το πόσο, πραγματικά, δύσκολο είναι να χειρίζεσαι μια μεγάλη πυρκαγιά στις πραγματικές συνθήκες του ελληνικού ανάγλυφου και της ελληνικής γεωμορφολογίας.

Ως κάποιος ο οποίος έχει περάσει πολλές ώρες στο συντονιστικό κέντρο, νομίζω ότι γνωρίζω καλύτερα την τεράστια προσπάθεια την οποία καταβάλλουν όσοι βρίσκονται στο συντονιστικό κέντρο, την απαραίτητη προϋπόθεση του σωστού συντονισμού, η οποία είναι μια κατάκτηση την οποία έχουμε επιτύχει, να μπορούμε να συνομιλούμε με την Αστυνομία, η οποία κάνει τις εκκενώσεις «real time», με το Λιμενικό, το οποίο είχε πλωτά μέσα για να μπορέσει να εκκενώσει τρεις χιλιάδες ανθρώπους. Δεν είναι απλή υπόθεση να εκκενώσεις τρεις χιλιάδες ανθρώπους από τη θάλασσα και κάποιους λίγους ευτυχώς -γιατί δεν χρειάστηκε, η φωτιά ελέγχθηκε πολύ γρήγορα χθες στην Κέρκυρα- από τη θάλασσα. Να μπορείς να μιλάς ταυτόχρονα με την τοπική αυτοδιοίκηση. Να μπορείς να μιλάς με τους δασικούς.

Μιλήσατε για τους δασικούς, κύριε Φάμελλε, για τη Δασική μας Υπηρεσία. Δεν γνωρίζετε ότι η Δασική μας Υπηρεσία ήταν ουσιαστικά υπό την εποπτεία των αποκεντρωμένων διοικήσεων, ακέφαλη, απομονωμένη ουσιαστικά από την πολιτική κατεύθυνση του Υπουργείου; Και επί δικής μας κυβέρνησης κάναμε μια σημαντική μεταρρύθμιση και φέραμε τους δασικούς υπό την εποπτεία του Υπουργείου Περιβάλλοντος, για να μπορέσουμε επιτέλους να έχουμε, όχι απλά μια ενιαία δασική πολιτική, αλλά τους ίδιους τους δασικούς στο πεδίο, στον συντονισμό, την ώρα καταπολέμηση της φωτιάς. Διότι αυτοί γνωρίζουν το δάσος καλύτερα από οποιονδήποτε.

Φτιάξαμε, λοιπόν, αυτό το Υπουργείο, στο οποίο πρέπει να χτίσουμε περισσότερο και το οποίο υλοποιεί μια σειρά από πολιτικές για τις οποίες θα σας μιλήσω σε λίγο. Δεν θα μιλήσω για το «112» πολύ, γιατί νομίζω ότι είναι ένα θέμα το οποίο έχει εξαντληθεί. Θα αναφέρω όμως μια διάσταση αυτής της παρέμβασης, η οποία πιστεύω ότι έχει την αξία της. Οι Βρετανοί οι οποίοι βρέθηκαν στη Ρόδο αιφνιδιάστηκαν από το «112» και αιφνιδιάστηκαν για τον απλούστατο λόγο ότι στο Ηνωμένο Βασίλειο δεν υπάρχει «112». Δεν υπάρχει «112». Τώρα πειραματίζονται και αρχίζουν και αντιλαμβάνονται την ανάγκη. Δεν έχουν πυρκαγιές, αλλά έχουν άλλες ανάγκες. Έχουν πλημμύρες, μπορεί να έχουν άλλα φαινόμενα τα οποία χρειάζεται να ειδοποιήσεις τους πολίτες σε ένα κατεπείγον περιστατικό.

Άρα αυτό το οποίο θεωρούμε ως αυτονόητο και κεκτημένο ευτυχώς και δεν είναι μόνο το κεκτημένο ότι μπορούμε να στείλουμε ένα «112», αλλά το κεκτημένο είναι πώς μπορούμε να κάνουμε την εκκένωση, την οποία αναλαμβάνει η Αστυνομία η οποία πηγαίνει πόρτα-πόρτα σε δύσκολες συνθήκες μαζί με τους εθελοντές και βγάζει ηλικιωμένους ανθρώπους, ανάπηρους από τα σπίτια τους. Δεν είναι απλή υπόθεση αυτή. Δεν είναι απλή υπόθεση!

Και όταν ασκείται -και πάλι το τονίζω- καλοπροαίρετη κριτική εξ αποστάσεως, ελάτε μια μέρα να δείτε τι σημαίνει αυτή η επιχείρηση, πραγματικά, στο πεδίο, πόσο σύνθετες είναι αυτές οι επιχειρήσεις και πόσα πράγματα μπορούν να πάνε στραβά, ανά πάσα στιγμή πόσα πράγματα μπορούν να πάνε στραβά σε μια τέτοια επιχείρηση.

Θα σας πω και ορισμένα ακόμη πράγματα τα οποία έχουμε κάνει και αυτά τα οποία θέλουμε να κάνουμε από εδώ και στο εξής:

Αυστηρότερες ποινές για εμπρησμό από πρόθεση και από αμέλεια. Τα εγκλήματα κατά του περιβάλλοντος είναι πλέον κακουργήματα. Ναι, οι περισσότερες πυρκαγιές είναι προϊόν ανθρώπινης αμέλειας ή δόλου, αλλά ανθρώπινο χέρι μπαίνει κατά κανόνα στις περισσότερες πυρκαγιές.

Αυξήσαμε τον αριθμό των εναέριων μέσων, τα οποία μπορούμε να νοικιάσουμε. Θα έρθω στη συνέχεια σε αυτά τα οποία θα αποκτήσουμε.

Λέτε, κυρία Κωνσταντοπούλου -και είναι κάτι το οποίο το ακούω εύλογα, συνέχεια, σε κάθε πυρκαγιά, ιδίως όταν έχουμε ένα δύσκολο πεδίο με πολλές διαφορετικές πυρκαγιές και ειδικά η πυρκαγιά στη Ρόδο μας δυσκολεύει πολύ γιατί όπως καταλαβαίνετε η Ρόδος είναι σε σχετικά απομακρυσμένο σημείο από τον ηπειρωτικό κορμό- και ακούμε συνέχεια «μα, μπορούμε να έχουμε περισσότερα εναέρια μέσα;».

Λοιπόν, θα σας δώσω ένα παράδειγμα για να αντιληφθείτε πόσο δύσκολη είναι αυτή η άσκηση. Τα Έρικσον -τα βλέπετε- νομίζω είναι γνωστά πια σε όλους μας, είναι ίσως τα πιο αποτελεσματικά ελικόπτερα δασοπυρόσβεσης τα οποία υπάρχουν σήμερα στον κόσμο. Η χώρα έχει καταφέρει και έχει εξασφαλίσει να νοικιάσει δέκα τον αριθμό. Ξέρετε πόσα Έρικσον υπάρχουν συνολικά στον κόσμο για ανάγκες δασοπυρόσβεσης; Το ξέρετε; Λιγότερα από σαράντα. Η Ελλάδα, λοιπόν, έχει δέκα από τα τριάντα πέντε που υπάρχουν. Δεν υπάρχουν περισσότερα! Για να δείτε πόσο δύσκολη είναι η εξασφάλιση και αυτών των πόρων.

Το ίδιο ισχύει για τους τράκτορες, τους οποίους νοικιάζουμε και τους οποίους θα αποκτήσουμε.

Το ίδιο ισχύει και για τη δυνατότητά μας πια να μπορούμε να έχουμε αεροσκάφη μέσα από διεθνή συνεργασία. Το rescEU –αναφερθήκατε, κύριε Ανδρουλάκη- είναι μια επιτυχία για τη χώρα και εγώ πρωτοστάτησα σε εκτελεστικό επίπεδο μαζί με τον κ. Στυλιανίδη στο να δημιουργηθεί με την ιδιότητά του ως προηγούμενος Επίτροπος. Είναι μια πρόοδος σημαντική της Ευρωπαϊκής Ένωσης -τι δηλαδή;- το γεγονός ότι μπορούμε να ειδοποιούμε έναν ευρωπαϊκό μηχανισμό και αν υπάρχουν διαθέσιμα αεροσκάφη από ευρωπαϊκές χώρες, να μας τα διαθέτουν, αλλά να μας διαθέτουν αεροσκάφη και χώρες με τις οποίες δεν είμαστε συμβεβλημένες στο rescEU. Η Τουρκία έστειλε αεροσκάφη, η Ιορδανία αεροσκάφος, η Αίγυπτος μάς στέλνει αεροσκάφη. Αυτά είναι αποτελέσματα και των καλών σχέσεων που έχουμε χτίσει όλα αυτά τα χρόνια.

Και βέβαια στο rescEU και γενικά στους πόρους για το τι πρέπει να επενδύσουμε από εδώ και στο εξής, προφανώς, θα μπουν τα καινούργια αεροσκάφη, αλλά ακούμε συνέχεια «πού είναι τα καινούργια Καναντέρ;».

Δεν ξέρω πόσοι γνωρίζουν σε αυτή την Αίθουσα -και σίγουρα πόσοι γνωρίζουν απ’ όσους μας ακούν- ότι σήμερα δεν υπάρχει γραμμή παραγωγής Καναντέρ. Η γραμμή παραγωγής Καναντέρ πρέπει να ξαναμπεί μπροστά από την αρχή με ένα καινούργιο μοντέλο Καναντέρ που είναι το 515 και οι πρώτοι που θα τα παραλάβουμε, οι πρώτοι που θα παραλάβουμε καινούργια Καναντέρ 515 -εκτιμώ, καλώς εχόντων των πραγμάτων το 2026- με πόρους δύο από την Ευρωπαϊκή Ένωση, από το rescEU, και πέντε από το Ειδικό Επιχειρησιακό Πρόγραμμα Πολιτικής Προστασίας -θα έρθω στη συνέχεια σε αυτό- θα είμαστε εμείς, θα είναι η χώρα μας. Αλλά σήμερα αν κάποιος θέλει να πάει να αγοράσει Καναντέρ -το λέω αυτό διότι υπάρχει ένα εύλογο ερώτημα «αγοράζουμε ή μισθώνουμε»-, δεν μπορεί, δεν μπορούμε να αγοράσουμε.

Όμως, επιλέξαμε. Κάνουμε την επιλογή για τα ελικόπτερα Έρικσον –επειδή είναι πάρα πολύ ακριβά στην εκμίσθωση και επειδή πράγματι είναι το καλύτερο εργαλείο το οποίο έχουμε στη διάθεσή μας- μέσα από το καινούργιο επιχειρησιακό πρόγραμμα να αγοράσουμε δέκα καινούργια ελικόπτερα Έρικσον. Και αν καταφέρουμε μάλιστα να κάνουμε και μία συμφωνία με χώρες του νοτίου ημισφαιρίου, όπως η Αυστραλία ενδεχομένως, και να μετακινούμε τα ελικόπτερα αυτά το δικό μας χειμώνα -που είναι καλοκαίρι στην Αυστραλία- στην Αυστραλία, μπορεί και αυτές να είναι λύσεις που να μπορέσουμε με κάποιο τρόπο να επιμερίσουμε και το πολύ μεγάλο κόστος όχι μόνο της κτήσης τους, αλλά κυρίως της υποστήριξής τους.

Και όλα αυτά προβλέπονται στο «ΑΙΓΙΣ». Ανέφερε ο κ. Ανδρουλάκης τι γίνεται με το «ΑΙΓΙΣ». Μα το «ΑΙΓΙΣ» τώρα υλοποιείται. Το «ΑΙΓΙΣ» είναι τομεακό πρόγραμμα του καινούργιου ΕΣΠΑ. Είναι σχεδιασμένο με πολύ μεγάλη λεπτομέρεια. Έγιναν κάποιες μικρές αναθεωρήσεις. Περιλαμβάνει πολύ σημαντικές παρεμβάσεις και αρχίζει να υλοποιείται τώρα. Όπως σας είπα, και να θέλαμε να τρέχουμε πιο νωρίς, δεν υπάρχουν αεροπλάνα.

Άρα το λέω, διότι ας είμαστε λίγο προσεκτικοί γενικά στην κριτική μας εξ αποστάσεως ή καθέδρας, όταν δεν γνωρίζουμε πραγματικά τις λεπτομέρειες στο πεδίο.

Για τα ζητήματα τα οποία αφορούν τους καθαρισμούς, γίνεται μια πολύ μεγάλη συζήτηση, σωστή, «μα τι κάνουμε εδώ πέρα, παρεμβαίνουμε πάντα στην κατάσβεση, αλλά αγνοούμε τη φροντίδα του δάσους» και επί της αρχής αυτή η κριτική είναι σωστή, διότι όντως τα δάση μας είναι σε μεγάλο βαθμό παραμελημένα και είναι σε μεγάλο βαθμό παραμελημένα, διότι εγκαταλείφθηκαν από τις δραστηριότητες που οι πατεράδες μας και οι παππούδες μας έκαναν στα δάση.

Η δασοκάλυψη σήμερα στη χώρα είναι μεγαλύτερη από αυτή που ήταν τη δεκαετία του ’60, παρά τις πυρκαγιές, για έναν βασικό λόγο, ότι δασώθηκαν οι εγκαταλελειμμένοι αγροί, ένα πρόβλημα το οποίο το έχουμε αντιμετωπίσει και σε άλλες εκφάνσεις σχετικά με τις χρήσεις γης. Αυτή είναι η πραγματικότητα σήμερα στη χώρα. Όμως όσο τα δάση εγκαταλείπονται και δεν είναι παραγωγικά και είμαστε φοβικοί να ξανακάνουμε τα δάση μας παραγωγικά, τόσο πιο πολλές δυσκολίες θα έχουμε στη διαχείριση του δάσους. Είτε μιλάμε λοιπόν για τη βιομάζα, είτε μιλάμε για τους ρητινοκαλλιεργητές, πρέπει να βρούμε τρόπο -εκτός από τη δουλειά την οποία κάνουμε εμείς ως κράτος- να ξανακάνουμε τα δάση μας πιο παραγωγικά, έτσι ώστε αυτό το οποίο αποκαλούμε «καθαρισμό του δάσους» να γίνεται μέσα από οικονομικά βιώσιμες δραστηριότητες.

Είναι μύθος να πιστεύουμε ότι μπορούμε να καθαρίσουμε όλα τα ελληνικά δάση. Μύθος! Τι μπορούμε να κάνουμε; Μπορούμε να προτεραιοποιήσουμε δάση, τα οποία έχουν εξαιρετικά μεγάλη οικολογική σημασία, δύο τέτοιες κατηγορίες: κάποια σπάνια δάση τα οποία πραγματικά αν καούν, δεν μπορούμε να τα αντικαταστήσουμε ποτέ με φυσική ή τεχνητή αναδάσωση, και τα περιαστικά δάση της Αθήνας και της Θεσσαλονίκης για λόγους οι οποίοι είναι απολύτως κατανοητοί.

Εμείς λοιπόν για πρώτη φορά τρέξαμε προγράμματα, αξίας 150 εκατομμυρίων, καθαρισμών δασών. Είναι τα προγράμματα «ANTINERO» 1α και 1β και «ANTINERO» 2. Δεν είχαν ξαναγίνει ποτέ αυτά στην Ελλάδα.

Και επειδή μιλάμε πολύ για το Ταμείο Ανάκαμψης, κύριε Ανδρουλάκη, γνωρίζετε εσείς ότι προγράμματα του «ANTINERO» χρηματοδοτήθηκαν από το Ταμείο Ανάκαμψης και έγιναν καθαρισμοί; Έγιναν καθαρισμοί και πέρυσι και φέτος με χρήματα του Ταμείου Ανάκαμψης.

Αναφερθήκατε στη Δαδιά, κύριε Φάμελλε. Η Δαδιά είχε καθαριστεί πέρυσι. Είχε γίνει καθαρισμός στη Δαδιά, αλλά ο καθαρισμός δεν είναι η λύση στο πρόβλημα.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Πότε είχε γίνει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):**  Βεβαίως! Πριν από την πυρκαγιά είχε γίνει καθαρισμός στη Δαδιά.

Είχε γίνει, λοιπόν, καθαρισμός σε μέρος του δάσους της Δαδιάς, αλλά αυτό από μόνο του δεν θα λύσει το πρόβλημα. Όμως, δεν μπορούμε να λέμε…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εκεί πήγα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):**  Κι εγώ πήγα. Πολλές φορές έχω πάει. Και ξέρετε πολύ καλά…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα σας απαντήσω μετά.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είχε αντιπυρικές η Δαδιά;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Θα σας απαντήσω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Βεβαίως και είχε αντιπυρικές. Και αντιπυρικές καινούργιες ανοίξαμε και καθαρισμούς κάναμε και έχουμε ένα μεγάλο σχέδιο, το οποίο πρέπει να το κάνουμε ακόμα πιο τολμηρό για τη διαχείριση των δασών μας.

Όμως, δεν θα μπορέσουμε να καθαρίσουμε όλα μας τα δάση. Η έμφαση θα δοθεί, εκ των πραγμάτων, στα περιαστικά δάση της Αττικής, τα οποία, ναι, πρέπει να τα φυλάξουμε ως κόρη οφθαλμού και στα δάση εκείνα τα οποία έχουν μια ιδιαίτερη οικολογική σημασία.

Και αυτά εδώ πέρα τα καταθέτω στα Πρακτικά, όποιος ενδιαφέρεται να δει τη συγκεκριμένη δουλειά, που έχουν κάνει οι δασικές μας υπηρεσίες του Υπουργείου Περιβάλλοντος και πού ακριβώς θέλουμε να στρέψουμε την προσοχή μας.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο ισχύει και για την τοπική αυτοδιοίκηση. Εγώ δεν είμαι εδώ σήμερα να κουνήσω το δάχτυλο σε κανέναν ούτε πρόκειται να μεταθέσω την ευθύνη, αλλά η ευθύνη επιμερίζεται σήμερα. Δώσαμε 25 εκατομμύρια, από 19 εκατομμύρια, για καθαρισμούς και αντιπυρικές ζώνες.

Ναι, και κάποια στιγμή θα κάνουμε το ταμείο. Όχι τώρα. Θα το κάνουμε το ταμείο όμως και θα γνωρίζουν οι δήμαρχοι εκείνοι ότι εάν υπάρχει πόρος ο οποίος έπρεπε να έχει απορροφηθεί και δεν απορροφήθηκε, αυτή η πληροφορία θα είναι δημόσια, να το γνωρίζουν όλοι και ενόψει των δημοτικών εκλογών. Δεν θα δίνουμε εμείς λεφτά από τον κρατικό προϋπολογισμό σε κάποιους, οι οποίοι δεν θα κάνουν τη δουλειά για την οποία πήραν τα χρήματα αυτά.

Από εκεί και πέρα, η λογοδοσία δεν είναι μόνο ο έλεγχος τον οποίον ασκεί το Υπουργείο. Είναι και πολιτική η λογοδοσία η οποία πρέπει να αναληφθεί.

Τι παραπάνω κάναμε; Δημιουργήσαμε ένα σύγχρονο μηχανισμό κρατικής αρωγής. Το arogi.gov.gr συγκέντρωσε μια πανσπερμία διατάξεων. Το είχαμε δει για πρώτη φορά το πρόβλημα πάρα πολύ καλά -το θυμάται καλά ο κ. Τσιάρας- στην Καρδίτσα μετά τον «Ιανό», όπου διαπιστώσαμε ότι πάρα πολλές υπηρεσίες ασχολούνται με το ζήτημα αυτό. Ενώσαμε τις υπηρεσίες αυτές σε μία πλατφόρμα υπό την εποπτεία Υφυπουργού στο Υπουργείο Κλιματικής Κρίσης και Πολιτικής Προστασίας, ώστε τα ζητήματα των αποζημιώσεων να «τρέχουν» πιο γρήγορα.

Βεβαίως, το κράτος είναι εδώ πάντα να στηρίζει τους πολίτες, να κάνει παρεμβάσεις, να προστατεύει τις περιουσίες τους. Έχουμε πια ένα πλαίσιο κρατικής αρωγής το οποίο είναι πολύ γενναιόδωρο. Είναι πάρα πολύ τραυματικό να χάνει κανείς το σπίτι του σε μια πυρκαγιά. Έχετε δίκιο σ’ αυτό που λέτε. Δεν είναι μόνο το οικονομικό κόστος, είναι η πλήρης ψυχική διάλυση που κάτι τέτοιο συνεπάγεται, γι’ αυτό και η προστασία μας και η ιεράρχηση είναι πρώτα η ζωή η ανθρώπινη και των ζώων, ναι. Δεν ξεχνάμε τα ζώα μας και για πρώτη φορά εδώ θέλω να πω συγχαρητήρια και στην Ειδική Γραμματεία του Υπουργείου Εσωτερικών που για πρώτη φορά έγινε συστηματική δουλειά. Πηγαίνετε στο Γαλάτσι στο σχετικό καταφύγιο για τη φροντίδα των ζώων, των αδέσποτων ζώων, ειδικά αυτών που βρίσκονται στις πολύ δύσκολες συνθήκες μιας πυρκαγιάς, αλλά η ιεραρχία είναι η ζωή πρώτα, μετά η περιουσία, οι κρίσιμες υποδομές και το φυσικό περιβάλλον. Αυτή είναι η ιεραρχία, αλλά και αυτοί οι λίγοι -ευτυχώς, γιατί δεν είναι πολλοί οι συμπολίτες μας που είδαν τις περιουσίες τους να καταστρέφονται- θα γνωρίζουν ότι έχουν το κράτος δίπλα τους έμπρακτα και με πολύ πιο γρήγορες ταχύτητες απ’ ό,τι στο παρελθόν.

Αυτά, λοιπόν, και δεν θέλω να μακρηγορήσω άλλο γι’ αυτό το θέμα, κύριε Πρόεδρε, γιατί φαντάζομαι ότι θα κάνουμε μία ειδική συζήτηση. Ήθελα συνοπτικά να είμαστε, τουλάχιστον, στο ίδιο μήκος κύματος γι’ αυτά τα οποία έχουμε κάνει μέχρι σήμερα. Είναι αρκετά; Σας λέω πρώτος εγώ ότι δεν είναι αρκετά, γιατί οι συνθήκες της κλιματικής αλλαγής είναι τέτοιες που θα μας υποχρεώνουν διαρκώς να κάνουμε περισσότερα. Έχουμε φωτιές; Ναι, έχουμε φωτιές κάθε χρόνο, πάντα είχαμε. Το ερώτημα είναι πώς θα έχουμε λιγότερες και κυρίως πώς δεν θα φτάνουμε στο σημείο να έχουμε μεγάλες φωτιές, αυτό το οποίο αποκαλείται πια στη βιβλιογραφία ως megafire, οι οποίες έχουν τόσο μεγάλη ένταση που η κατάσβεσή τους γίνεται εξαιρετικά δύσκολη. Αυτό είναι το πρόβλημα που έχουμε σήμερα στη Ρόδο με καινούργιες εστίες οι οποίες ξεπηδάνε συνέχεια, γι’ αυτό και το παιχνίδι παίζεται στην έγκαιρη παρέμβαση. Από τις εκατό φωτιές που ανάβουν, οι ενενήντα εννιά θα σβήσουν σχετικά γρήγορα. Η μία είναι που θα ξεφύγει και που μπορεί να κάνει τη μεγάλη ζημιά και σ’ αυτήν πρέπει να στοχεύσουμε.

Ναι, εμείς ήμασταν αυτοί που αλλάξαμε τον κανονισμό για τη λειτουργία των πτητικών μέσων και στις δύσκολες μέρες, όταν έχουμε τη δυνατότητα και δεν έχουμε τόσες ενεργές φωτιές, με δείκτη επικοινωνιών τέσσερα ή πέντε, τα αεροπλάνα μας πετάνε γεμάτα και κάνουν προληπτικές περιπολίες, ειδικά οι πράκτορες, ώστε να μπορούν να κάνουν μια πρώτη προσβολή αν δουν μια μικρή εστία φωτιάς που με μια στοχευμένη ρίψη νερού μπορείς αυτήν την εστία να τη σβήσεις. Αυτά, λοιπόν, τα κάναμε.

Καλοδεχούμενη, λοιπόν, η κάθε κριτική, αλλά να συνοδεύεται από προτάσεις έμπρακτης βελτίωσης ενός συστήματος το οποίο απέχει πολύ από εκεί που θέλουμε να είμαστε, αλλά κανείς δεν μπορεί να μην αναγνωρίσει ότι σκύψαμε, πολύ προσεκτικά, πάνω σ’ αυτό το πρόβλημα το οποίο το είδαμε σε όλη του την έκταση, τη φρικώδη αγριότητα μετά το Μάτι, στο οποίο Μάτι δεν πέταξε ούτε ένα εναέριο. Επειδή λέμε «πού είναι τα εναέρια», δεν πέταξε ποτέ κανένα εναέριο στο Μάτι. Πήγε η φωτιά πολύ γρήγορα; Ναι, πήγε η φωτιά πολύ γρήγορα, αλλά κανένα εναέριο δεν πέταξε. Σήμερα δεν υπάρχει πυρκαγιά στη χώρα που να μην πετάνε εναέρια, αυτά που μπορούμε να διαθέσουμε.

Ναι, καταλαβαίνω τον κάθε δήμαρχο ο οποίος θα πάρει τηλέφωνο και θα πει «στείλε μου παραπάνω εναέρια». Όμως, ξέρετε ποια είναι η μεγάλη κατάκτηση αυτού του νέου επιχειρησιακού συστήματος; Ότι δεν παρεμβαίνουμε πια. Δεν υπάρχει καμμία πολιτική παρέμβαση στο πού θα πάνε τα εναέρια. Καμμία! Είναι αμιγώς επιχειρησιακή απόφαση της Πυροσβεστικής και του συντονιστή. Δεν είναι δική μας δουλειά να λέμε «στείλε το ένα εναέριο εδώ ή εκεί» επειδή πήρε τηλέφωνο οποιοσδήποτε δήμαρχος, Βουλευτής, Υπουργός, όταν έχουμε εκατό φωτιές. Αυτό θα γίνει με κριτήρια.

Ναι, είναι φορές που θα θέλαμε να είχαμε περισσότερα εναέρια, όπως στη Ρόδο σήμερα, περισσότερα εναέρια στο Αίγιο. Αυτά έχουμε, μ’ αυτά θα δουλέψουμε και είναι ήδη πολλά περισσότερα απ’ ό,τι έχουν πολλές άλλες χώρες.

Σταματώ, λοιπόν, εδώ και ζητώ «συγγνώμη», κύριε Πρόεδρε, αν μίλησα λίγο πιο εκτεταμένα και λίγο πιο συναισθηματικά για ένα θέμα το οποίο πιστεύω ότι το γνωρίζω πια αρκετά καλά και έχω αφιερώσει πολλές ώρες στο να δω πώς μπορούμε να γίνουμε καλύτεροι στον τομέα αυτό.

Και ναι, για τα ζητήματα της κλιματικής μετάβασης και της κλιματικής ουδετερότητας πάλι πρέπει να είμαστε, κύριε Φάμελλε, συνεκτικοί εδώ πέρα σ’ αυτά που λέμε. Αν θέλουμε να φύγουμε από τον λιγνίτη, δεν μπορεί να λέμε «όχι» στην απολιγνιτοποίηση επειδή αυτό μπορεί να μην αρέσει σε κάποιες τοπικές κοινωνίες στη δυτική Μακεδονία. Πρέπει να δούμε πώς θα τη σχεδιάσουμε με έναν δίκαιο τρόπο, ώστε οι άνθρωποι αυτοί να αισθάνονται ότι έχουν ένα μέλλον την επόμενη ημέρα. Πρέπει να στηρίξουμε τις ανανεώσιμες πηγές ενέργειας. Πρέπει να σπάσουμε αυτόν τον μύθο ο οποίος υπάρχει -και έχουμε μια ευθύνη όλοι μαζί εδώ πέρα- ότι τις φωτιές δήθεν τις βάζουμε για να μπουν ανεμογεννήτριες! Η μεγαλύτερη σαχλαμάρα που έχει ειπωθεί ποτέ! Η μεγαλύτερη σαχλαμάρα!

(Χειροκροτήματα από την πτέρυγα της Νέας Δημοκρατίας)

Η φωτιά στη δυτική Αττική σταμάτησε στις υφιστάμενες ανεμογεννήτριες. Εκεί σταμάτησε η φωτιά. Υπήρχαν οι ανεμογεννήτριες πολύ πριν μπει η φωτιά.

Χρειαζόμαστε ανεμογεννήτριες, όπως χρειαζόμαστε και φωτοβολταϊκά. Και χαιρόμαστε που διπλασιάσαμε τον αριθμό των ΑΠΕ μετά από μία περίοδο νηνεμίας -θα έλεγα, για να είμαι επιεικής- τα χρόνια του ΣΥΡΙΖΑ. Σήμερα, η μισή εγκατεστημένη ισχύς της χώρας μπήκε τα τελευταία τέσσερα χρόνια και πρέπει να είμαστε μαζί όλοι σε αυτό το ζήτημα, να μη δημιουργήσουμε άλλες αντισυσπειρώσεις μέσα στην ανάγκη μας να εγκαταστήσουμε περισσότερη ισχύ από ανανεώσιμες πηγές ενέργειας. Και αύριο θα πάμε στις θαλάσσιες ανεμογεννήτριες, οι οποίες και αυτές έχουν μια ξεχωριστή σημασία γιατί το αιολικό δυναμικό στη θάλασσα είναι ακόμα πιο ισχυρό.

Άρα, για όλα αυτά τα θέματα νομίζω ότι μπορούμε να αναζητήσουμε και πρέπει να αναζητήσουμε ευρύτερες συνθέσεις. Είναι τόσο μεγάλο το πρόβλημα. Δεν υπάρχει μαγική λύση. Η τεχνολογία μπορεί να βοηθήσει σε πολλά τέτοια επίπεδα για το πώς μπορούμε να γινόμαστε καλύτεροι και πιο αποτελεσματικοί. Είμαι πάντα ανοιχτός για προτάσεις, αλλά τονίζω ότι πρέπει να είναι ξεκάθαρο το τι έχουμε κάνει, να αναζητηθούν ευθύνες εκεί που αναλογούν πάντα -κανείς δεν τα κάνει τέλεια, κανείς δεν είναι αλάθητος- αλλά ταυτόχρονα να ερχόμαστε με συγκεκριμένες προτάσεις και όχι με υπεραπλουστεύσεις οι οποίες μπορεί να ακούγονται ωραίες σε επίπεδο τσιτάτου, αλλά δεν αντέχουν καθόλου στην κριτική, άμα σκάψεις λίγο πιο κάτω να δεις πραγματικά τι κρύβεται μέσα από μια πρόταση που μπορεί να ακούγεται ωραία στα αυτιά κάποιων.

Τώρα, για να μη μακρηγορήσω, θα ήθελα να κάνω δύο σύντομες παρατηρήσεις. Η πρώτη αφορά το ζήτημα του νομοσχεδίου της ψήφου των Ελλήνων κατοίκων του εξωτερικού, των Ελλήνων που διαμένουν στο εξωτερικό. Νομίζω ότι ειπώθηκαν όλα.

Απλά, κύριε Φάμελλε, θέλω να ξεκαθαρίσω κάτι, για να το καταλάβουν και αυτοί οι οποίοι μας ακούν. Θέλω να καταλάβουν τι προτείνετε εσείς. Εσείς, λοιπόν, προτείνετε τέσσερις Βουλευτές Επικρατείας από ενιαίο ψηφοδέλτιο, δηλαδή περίπτωση λίγο δεκαπενταμελούς, δηλαδή μια λογική η οποία δεν ταυτίζει τους Βουλευτές με κομματικούς σχηματισμούς. Και για να το πούμε με πολύ απλά λόγια, έτσι όπως είναι διαρθρωμένη η πρότασή σας, αυτός ο οποίος θα ψηφίζει στο εξωτερικό ψηφίζει για Πρωθυπουργό, ναι ή όχι; Ψηφίζει για Πρωθυπουργό;

**ΑΘΑΝΑΣΙΟΣ ΠΛΕΥΡΗΣ:** Όχι.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Όχι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι. Δεν ψηφίζει για Πρωθυπουργό. Να ακούσουν όλοι ότι η πρότασή σας είναι μια πρόταση με την οποία θα εκλέξετε τέσσερις Βουλευτές, αλλά δεν θα προσμετράται η ψήφος για να εκλέξουν οι Έλληνες του εξωτερικού Πρωθυπουργό! Μα, τι ψήφος είναι αυτή;

(Χειροκροτήματα από την πτέρυγα της Νέας Δημοκρατίας)

Τουλάχιστον, να πείτε ότι είναι έτσι τα πράγματα! Μπορείτε να επιχειρηματολογήσετε για την πρότασή σας, αλλά τουλάχιστον μην κοροϊδεύετε τον κόσμο λέγοντας ότι εσείς είστε κοντά στους Έλληνες του εξωτερικού και μόνο εσείς αγωνίζεστε για την ισότιμη συμμετοχή τους στα κοινά, όταν ουσιαστικά τους δίνετε ένα δικαίωμα συμμετοχής το οποίο είναι τόσο κουτσουρεμένο που είναι ευθέως αντισυνταγματικό. Δεν υπάρχει καμμία περίπτωση, καμμία απολύτως περίπτωση, αυτή η τροπολογία σας να στεκόταν και να άντεχε στη βάσανο της συνταγματικής κρίσης.

**ΘΕΟΦΙΛΟΣ ΞΑΝΘΟΠΟΥΛΟΣ:** Ο κ. Γεραπετρίτης είπε…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο κ. Γεραπετρίτης νομίζω ότι θα επιστρέψει και θα σας απαντήσει αν χρειάζεται για το ζήτημα αυτό…

**ΘΕΟΔΩΡΑ ΤΖΑΚΡΗ:** Θα μας κεραυνοβολήσει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …αλλιώς θα τα πει και η κυρία Υπουργός.

Τέλος, άκουσα από τον κ. Ανδρουλάκη κυρίως κάποιες αναφορές για ζητήματα, που έχουν να κάνουν με την εξωτερική πολιτική.

Πρώτον, είναι βέβαιον ότι είμαι ανοιχτός σε οποιαδήποτε συζήτηση, προ ημερησίας, σε επίπεδο κοινοβουλευτικού ελέγχου, για ζητήματα που αφορούν την εξωτερική πολιτική -δεν θα μακρηγορήσω σήμερα για τα θέματα αυτά- όπως είμαι ανά πάσα στιγμή ανοικτός για οποιαδήποτε κατ’ ιδίαν ενημέρωση.

Και τώρα σας καλώ, κύριε Ανδρουλάκη, εάν θέλετε, ελάτε να βρεθούμε και το ίδιο ισχύει και για όλους τους πολιτικούς Αρχηγούς. Υπάρχουν ενημερώσεις οι οποίες γίνονται κατ’ ιδίαν, το έχω κάνει και στο παρελθόν, το ίδιο θα ισχύει και για τον ή την καινούργιο ή καινούργια πρόεδρο του ΣΥΡΙΖΑ, όταν εκλεγεί. Είμαι ανοικτός ανά πάσα στιγμή, εάν θέλετε εδώ είμαι, ξέρετε πού θα με βρείτε, ελάτε, να κάνουμε και αυτήν τη συνάντηση η οποία έχει τόσο πολύ αργήσει, να σας ενημερώσω και για τη συνάντηση την οποία είχα με τον κ. Ερντογάν.

Όμως, θέλω να αποσαφηνίσω από το Βήμα της Βουλής κάτι το οποίο έτυχε -θα έλεγα- παρερμηνείας από τα μέσα μαζικής ενημέρωσης. Ουδέποτε ο κ. Ερντογάν, στη συνάντηση την οποία είχα, μου έθεσε ζητήματα τα οποία αφορούν την εθνική κυριαρχία. Και να μου τα έθετε, η απάντηση την οποία θα λάμβανε θα ήταν η γνωστή!

(Χειροκροτήματα από την πτέρυγα της Νέας Δημοκρατίας)

Απλά, για να αποσαφηνίσουμε τι ειπώθηκε και τι δεν ειπώθηκε σε αυτή τη συνάντηση.

Και μια τελευταία αναφορά, έκανε η κ. Κωνσταντοπούλου -και σωστά- στο ζήτημα της Κύπρου, καθώς δεν πρέπει να ξεχνάμε ότι η αποκατάσταση της δημοκρατίας είχε δυστυχώς ως γενεσιουργό, όχι αιτία, αλλά αφορμή, την εισβολή στην Κύπρο, μία τραγωδία η οποία στοιχειώνει ακόμα τον Ελληνισμό. Και θέλω να σας πω ότι, επειδή θα βρεθώ στην Κύπρο την Τετάρτη, στην πρώτη μου επίσημη επίσκεψη ως νεοεκλεγείς Πρωθυπουργός της πατρίδας μας, η χώρα μας παραμένει αταλάντευτη στην αναζήτηση δικαίωσης η οποία θα τερματίζει την εισβολή και την κατοχή στην Κύπρο, πάντα στη λογική της Διζωνικής Δικοινοτικής Ομοσπονδίας και πάντα συμβατή με τις αποφάσεις του Οργανισμού Ηνωμένων Εθνών.

(Χειροκροτήματα από την πτέρυγα της Νέας Δημοκρατίας)

Προφανώς αυτό σημαίνει ότι οποιαδήποτε συζήτηση θέτει ως βάση αφετηρίας μια λύση δύο κρατών, απορρίπτεται. Απορρίπτεται όχι μόνο από την Ελλάδα, πιστεύω ότι απορρίπτεται και από όλον τον κυπριακό Ελληνισμό.

Και βέβαια δεν πρέπει να ξεχνάμε, κύριε Ανδρουλάκη, ότι η δική μας Κυβέρνηση ήταν αυτή η οποία κατάφερε και εξασφάλισε αποφάσεις του Ευρωπαϊκού Συμβουλίου οι οποίες συνδέουν την πρόοδο των ευρωτουρκικών σχέσεων, με τη σταθερότητα στην Ανατολική Μεσόγειο και με τη διασφάλιση της κυριαρχίας και των κυριαρχικών δικαιωμάτων της πατρίδας μας.

Αλλά δεν θέλω να πω περισσότερα για το θέμα αυτό, καθώς η σημερινή μέρα είναι -παρά τις δυσκολίες που αντιμετωπίζουμε και να κλείσω με αυτό- μια μέρα στην οποία πετυχαίνουμε κάτι πολύ σημαντικό, όπως είπα και στην πρωτολογία μου, μετά από σαράντα οκτώ χρόνια καταφέρνουμε, επιτέλους, να κάνουμε πράξη κάτι το οποίο αποτελούσε τον διακαή πόθο των Ελλήνων του εξωτερικού, οι οποίοι -θα έλεγα- με τόσο μεγάλη συναισθηματική ταύτιση αναζητούν έναν τρόπο συμμετοχής στα κοινά μας. Τους δίνουμε επιτέλους την αυτονόητη δυνατότητα να μπορούν να ψηφίζουν για κυβέρνηση, για Βουλευτές και Επικρατείας, καθώς θυμίζω ότι με τον προηγούμενο νόμο είμαστε υποχρεωμένοι να έχουμε έναν υποψήφιο Βουλευτή Επικρατείας από τον Ελληνισμό της Διασποράς.

Και επειδή κάνατε μια αναφορά στον κ. Στυλιανίδη -φαντάζομαι ότι θα σας απαντήσει και ο ίδιος- είμαστε πολύ υπερήφανοι που έχουμε τον κ. Στυλιανίδη να εκπροσωπεί τον κυπριακό Ελληνισμό στα έδρανα της ελληνικής Βουλής.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, στο σημείο αυτό να σας ανακοινώσω ότι με επιστολή του ο κ. Δημήτριος Νατσιός, Πρόεδρος του Δημοκρατικού Πατριωτικού Κινήματος – ΝΙΚΗ ορίζει ως πρώτο αναπληρωτή – εκπρόσωπο της Κοινοβουλευτικής Ομάδας της ΝΙΚΗΣ, τον κ. Γεώργιο Ρούντα και ως δεύτερο αναπληρωτή – εκπρόσωπο τον κ. Γεώργιο Αποστολάκη.

(Στο σημείο αυτό καταχωρίζεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 232)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):**Σειρά για να δευτερολογήσει τώρα έχει ο κ. Φάμελλος, Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία.

Ορίστε, κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Ο κύριος Πρωθυπουργός μάλλον έφυγε. Κρίμα και ανοίξαμε μια ενδιαφέρουσα συζήτηση. Εμείς θέλουμε να συνεισφέρουμε σε αυτή τη συζήτηση. Θα του τα μεταφέρετε υποθέτω, κυρία Υπουργέ.

Κυρίες και κύριοι Βουλευτές, θα ξεκινήσω ακριβώς με τη διαδικασία που έθεσε ο κύριος Πρωθυπουργός. Πράγματι το ζήτημα του κλίματος, της προσαρμογής και της ανθεκτικότητας και άρα της διαχείρισης της κλιματικής κρίσης είναι πάρα πολύ σημαντικό, ίσως το σημαντικότερο των επόμενων χρόνων. Οι αλλαγές είναι πάρα πολύ γρήγορες και πάρα πολύ μεγάλες. Θα απαντήσω επί του συγκεκριμένου, γιατί θέλουμε να συνεισφέρουμε σε αυτόν τον διάλογο που γίνεται, ακόμα και αν μερικές φορές από την Κυβέρνηση γίνεται για λόγους επικοινωνίας. Εγώ επιμένω ότι γίνεται για λόγους επικοινωνίας πολλές φορές.

Πρώτο ζήτημα. Η Κυβέρνηση επαίρεται για τη δημιουργία του Υπουργείου Κλιματικής Κρίσης και Πολιτικής Προστασίας. Μάλιστα. Δηλαδή επαίρεται για ένα Υπουργείο το οποίο -επαναλαμβάνω- έχει τον νόμο του σε αναστολή εφαρμογής από την αρχή του 2020 -νόμος της Νέας Δημοκρατίας- και επίσης δεν έχει οργανόγραμμα. Γι’ αυτό το Υπουργείο επαίρεστε. Και για ένα Υπουργείο το οποίο το θέμα του κλίματος, που είναι το πιο σημαντικό ζήτημα της ζωής μας από εδώ και μπρος, το έχει κόψει στη μέση και έχει αφήσει τη χωροταξία και τις περιβαλλοντικές πολιτικές του Υπουργείου Περιβάλλοντος Ενέργειας, τον μετριασμό, τις εκπομπές των αερίων του θερμοκηπίου, όλη τη διαχείριση αυτού του θέματος και τη διαχείριση των επιπτώσεων επί της χωροταξίας, άρα τον σχεδιασμό και των ασφαλών υποδομών και ανθεκτικών πόλεων, ενώ έχει πάει κατ’ επίφαση τη διαχείριση της κλιματικής κρίσης στο Υπουργείο Πολιτικής Προστασίας, μπλέκοντας την πολιτική προστασία με την κλιματική κρίση, επιτρέψτε μου να πω. Αυτό δεν είναι επιτυχία. Αυτό είναι το Υπουργείο του διχασμού της κλιματικής πολιτικής. Μάλιστα επιλέχθηκε να γίνει αυτό το Υπουργείο μετά από μια αποτυχία -δυστυχώς- με τραγικό περιβαλλοντικό αποτύπωμα του καλοκαιριού του 2021. Δεν είναι, δηλαδή, αντικείμενο σχεδιασμού, αλλά επικοινωνιακό πυροτέχνημα ήταν. Τότε ήρθε ο κ. Στυλιανίδης στην Ελλάδα. Και αυτό επικοινωνιακό πυροτέχνημα, για να είμαστε λίγο συγκεκριμένοι.

Δεύτερο ζήτημα. Εξαιτίας αυτού του διχασμού, οι μελέτες της προσαρμογής που έπρεπε να έχουν όλες οι περιφέρειες ολοκληρωμένες -θυμάται η κ. Δούρου, γιατί το τρέχαμε μαζί όταν ήταν Περιφερειάρχης στην Αττική- που είχαν προκηρυχθεί από την περίοδο διακυβέρνησης του ΣΥΡΙΖΑ πρώτον δεν έχουν ολοκληρωθεί και δεύτερον δεν ξέρουν σε ποιο Υπουργείο θα είναι. Δεν ξέρουν ποιος είναι ο πολιτικός προϊστάμενος. Θεωρητικά θα μεταφερθούν στο Υπουργείο Πολιτικής Προστασίας και Κλιματικής Κρίσης, που δεν έχει οργανόγραμμα και δεν έχει υπαλλήλους να το διαχειρίζονται. Αυτό είναι το Υπουργείο που επαίρεται ο κ. Μητσοτάκης.

Τρίτο ζήτημα. Συμφωνούμε ότι το σημαντικότερο θέμα είναι η πρόληψη, στα λόγια. Τι έκανε, όμως, η Κυβέρνηση της Νέας Δημοκρατίας για την πρόληψη, όσον αφορά τις πυρκαγιές; Με το που ανέλαβε ο κ. Χατζηδάκης τότε Υπουργός Περιβάλλοντος και Ενέργειας σταμάτησε, κύριε Βορίδη, το πρόγραμμα της δασοπροστασίας. Πέντε χιλιάδες εργαζόμενοι τότε στα δάση έκαναν καθαρισμό, δασικές οδούς, αντιπυρικές ζώνες και σταματήσαν και ήταν και πρόγραμμα κοινωφελούς απασχόλησης, κοινωφελές πρόγραμμα τότε.

Τέταρτο ζήτημα. Έχουμε, τουλάχιστον, στελέχωση των Δασικών Υπηρεσιών, της Πυροσβεστικής, των δασοπυροσβεστών; Μάλλον όχι. Το τελευταίο περιστατικό που θυμάμαι έντονα στη μνήμη μου ήταν οι «Αύρες» και τα ΜΑΤ εναντίον των εποχιακά εργαζόμενων στη δασοπυρόσβεση που δεν έχετε προσλάβει, τρεισήμισι χιλιάδες κενές θέσεις. Έτσι στελεχώνουμε την Πυροσβεστική; Διότι αυτό έγινε έξω από το Υπουργείο Πολιτικής Προστασίας και Κλιματικής Κρίσης.

Υπάρχει, όμως, τουλάχιστον μια ενσωμάτωση των καινοτόμων εργαλείων στη ζωή μας, που ζήτησε ο κύριος Πρωθυπουργός; Μα, η δημόσια πολιτική πρόληψης δασικών πυρκαγιών που παραδώσαμε το 2019 και το πόρισμα Γκολντάμερ μιλούσε για τα πιλοτικά σχέδια πρόληψης δασικών πυρκαγιών στις μικτές ζώνες δάσους κατοικίας που δυστυχώς η Eλλάδα και λόγω των αυθαιρέτων είναι γεμάτη. Προχώρησαν; Όχι. Είχαμε ένα στην Αττική, ένα στην κεντρική Μακεδονία και ένα τρίτο πιλοτικό που θα επέλεγαν οι υπηρεσίες. Όχι, δεν προχωρήσαν.

Τι βλέπουμε, όμως, σήμερα και είδαμε δελτίο τύπου τώρα, μια συνέντευξη του κ. Σκυλακάκη; Ότι ο κ. Σκυλακάκης, ο Υπουργός Περιβάλλοντος και Ενέργειας μίλησε για τη συμμετοχή ιδιωτών στη διαχείριση των δασών. Αυτό θέλετε τελικά να κάνετε; Κύριε Στυλιανίδη αυτό είπε ο κ. Σκυλακάκης. Ωραία. Άρα, λοιπόν, ψάχνουμε από την πίσω πόρτα να βάλουμε ιδιώτες -και μετά από μια καταστροφή- στη διαχείριση του δασικού πλούτου της χώρας; Τουλάχιστον μήπως στηρίξατε τις δασικές υπηρεσίες; Ούτε αυτό. Γιατί; Διότι σταμάτησαν πεντακόσιες προσλήψεις δασολόγων που ήταν προγραμματισμένες από την κυβέρνηση του ΣΥΡΙΖΑ στο πλαίσιο της δημόσιας πολιτικής για την πρόληψη των πυρκαγιών, ενώ η Δασική Υπηρεσία, που δεν ήταν ακέφαλη, σαφέστατα αναφερόταν και στη δική μου ευθύνη τότε ως Αναπληρωτή Υπουργό Περιβάλλοντος, γιατί είχα τη νομοθετική ευθύνη για τη βασική πολιτική, αλλά μεταφέρθηκε στο Υπουργείο Περιβάλλοντος χωρίς να έχει διοικητική στήριξη και γραμματειακή υποστήριξη, χωρίς να πληρώνονται οι υπερωρίες, χωρίς να πληρώνονται τα εκτός έδρας.

Έτσι έκαναν τη μεταφορά, στο πόδι. Ξέρετε γιατί; Γιατί όπως ήρθε ο κ. Στυλιανίδης για να καλύψει την αποτυχία στην Εύβοια και στη βορειοανατολική Αττική, έτσι εξαγγέλθηκε απροετοίμαστη η μεταφορά των υπηρεσιών και επί έναν χρόνο, μέχρι την αντιπυρική περίοδο του 2022, έλειπε η διοικητική στήριξη και η ολοκληρωμένη μεταφορά των υπηρεσιών. Έτσι έγιναν όλα αυτά.

Τόσο υποκριτικά έγιναν και στις Δασικές Υπηρεσίες. Και σταμάτησαν και οι προσλήψεις. Θυμάμαι την ΠΝΠ τότε στις 13-8-2021. Όμως στελέχωση δεν έχει γίνει, η εργασία στα δάση δεν ενισχύθηκε για να μπορούμε να πούμε πραγματικά καθαρά, λειτουργικά και παραγωγικά δάση. Έγιναν τουλάχιστον τα έργα αυτά που εξήγγειλε ο κύριος Πρωθυπουργός με το «ΑNTINERO» Ι και ΙΙ; Ξέρετε ότι όταν ήταν ο κ. Χαρδαλιάς πριν αναλάβει την ευθύνη ο κ. Στυλιανίδης -και το ξέρω γιατί του είχα κάνει επίκαιρη ερώτηση τότε- ότι έμπαινε η πολιτική προστασία σε δάση προστατευόμενα, όπως στο Σχινιά χωρίς να έχει προηγηθεί μελέτη των Δασικών Υπηρεσιών και υπήρχαν και ζημιές στον δασικό οικοσύστημα και τα έργα γινόταν κατ’ ανάθεση; Έτσι προστατεύονταν τα δασικά οικοσυστήματα; Πολλά προβλήματα: χωρίς επίβλεψη, χωρίς άδειες, με κατ’ ανάθεση διαδικασίες.

Δυστυχώς ακόμα και σήμερα μια υπηρεσία πάρα πολύ σημαντική, που είναι η Γενική Διεύθυνση Αποκατάστασης Επιπτώσεων Φυσικών Καταστροφών, λόγω της αλλαγής του οργανογράμματος της Κυβέρνησης μεταφέρθηκε στο νέο Υπουργείο Πολιτικής Προστασίας και Κλιματικής Κρίσης χωρίς να υπάρχει ολοκληρωμένο οργανόγραμμα και έμειναν τα στελέχη αυτά από το Υπουργείο Υποδομών κάνα μήνα χωρίς να έχουν διοικητικές εντολές στο Υπουργείο αυτό.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Είπε και άλλα ο κύριος Πρωθυπουργός που θα μπορούσαμε να τα συζητήσουμε, όπως για την απολιγνιτοποίηση. Θυμίζω κάτι: Η δική μας Κυβέρνηση συγκρότησε το πρώτο Ταμείο Δίκαιης Μετάβασης γι’ αυτές τις περιοχές. Ο κύριος Πρωθυπουργός ξέρετε τι είπε στη «BILD»; Ότι η απολιγνιτοποίηση δημιουργεί πολλές ευκαιρίες για γερμανικές εταιρείες και οι κάτοικοι της περιοχής κάτι πρέπει να βρουν να κάνουν. Δεν χρειάζεται να πω άλλα.

Αν μιλάμε, πράγματι, για ένα ολοκληρωμένο υπόβαθρο για τη φιλοξενία των ανανεώσιμων πηγών ενέργειας, για την προώθηση της πράσινης μετάβασης, εγώ θα ρωτήσω την Κυβέρνηση κάτι πολύ απλό:

Σας παρακαλώ πολύ πείτε μας το ειδικό χωροταξικό πλαίσιο για τις ανανεώσιμες πηγές ενέργειας για να έχουμε πράσινη ενέργεια, που είχε προκηρυχθεί από τον Γιώργο τον Σταθάκη το 2019 γιατί δεν έχει ολοκληρωθεί και πάει το 2024 και έχουμε τη σύγκρουση σε όλη την Ελλάδα και πιθανά πολλές συζητήσεις για τη συσχέτιση πυρκαγιών με ανεμογεννήτριες που πράγματι δεν αντιστοιχούν στην επιστημονική βάση;

Γιατί δεν ολοκληρώνεται το ειδικό χωροταξικό και γιατί δεν έχουμε τα προεδρικά διατάγματα για τις περιοχές «NATURA 2000» που είχαν ανατεθεί από την κυβέρνηση του ΣΥΡΙΖΑ και είχαμε εγκατεστημένους μελετητές από το 2019 για να ξέρουμε σε ποια προστατευόμενα δάση, σε ποιους οικότοπους, πού μπορεί να γίνει τι και να είναι οργανωμένα; Γιατί;

Διότι αυτό επέλεξε η Κυβέρνηση Μητσοτάκη: να μην υπάρχουν κανόνες, κύριε Βορίδη και κυρία Κεραμέως, να λειτουργούμε σε συνθήκες Άγριας Δύσης. Για να τακτοποιούνται οι κολλητοί; Δεν γνωρίζω. Απαντήστε το εσείς. Πάντως αυτό δεν προστατεύει το δασικό κεφάλαιο της χώρας. Αυτό είναι το βασικό πρόβλημα.

Και έχουμε μία πολύ σημαντική διαφορά:

Εμείς μιλάμε για ισχυρή πολιτεία που θα έχει όλα τα επιστημονικά εργαλεία και τη στελέχωση, που θα αμείβονται καλά τα στελέχη του δημοσίου, όχι υποαμειβόμενοι γιατροί, υποαμειβόμενοι δάσκαλοι, υποαμειβόμενοι δασοπυροσβέστες, όπως θα συζητήσουμε μεθαύριο, αλλά θα έχουμε μια ισχυρή πολιτεία με γνώση και στελέχωση.

Εσείς έχετε τη λογική που είπε ο κ. Σκυλακάκης: να μπουν ιδιώτες στη διαχείριση των δασών ή να αναθέτονται έργα του «ANTINERO» μέσω ΤΑΙΠΕΔ και όχι μέσω των υπηρεσιών που τάχατες τώρα ενοποιήθηκαν. Αυτή είναι η Νέα Δημοκρατία. Στο ΤΑΙΠΕΔ ήταν η τελευταία αναθέτουσα αρχή για τα έργα αυτά της πρόληψης και του καθαρισμού, πέρα από τις αναθέσεις του κ. Χαρδαλιά. Αυτή είναι η πραγματικότητα. Γι’ αυτό συζητάμε.

Και ποια είναι η Νέα Δημοκρατία; Δυστυχώς αυτό που ακούσατε και νωρίτερα σε τοποθετήσεις άλλων συναδέλφων: Είναι το κόμμα που οι Ευρωβουλευτές του καταψήφισαν τον νόμο για την αποκατάσταση της φύσης στο Ευρωκοινοβούλιο. Και όχι απλά τον καταψήφισαν, αλλά και μαζί με τις μαύρες πολιτικές δυνάμεις της Ευρώπης, μαζί με τις ακροδεξιές πολιτικές δυνάμεις της Ευρώπης. Και εδώ μας μιλάτε για πράσινη πολιτική. Θα είχαμε άδικο να λέγαμε «πράσινα άλογα»; Εμείς, έστω και τώρα, λέμε να κάτσουμε να συζητήσουμε γιατί η συζήτηση αυτή που κάνουμε είναι πάρα πολύ σημαντική. Εμείς θέλουμε να την κάνουμε.

Όμως, κύριε Στυλιανίδη, πώς μπορούμε να την κάνουμε αυτή τη συζήτηση όταν σας επισκέφτηκα εγώ προσωπικά την πέμπτη ημέρα της πυρκαγιάς στη Δαδιά σε έναν από τους μοναδικούς οικοτόπους της χώρας μας -ήταν Κυριακή, πέμπτη μέρα της φωτιάς- και διαπιστώσαμε ότι ακόμα δεν είχε γίνει κήρυξη σε κατάσταση έκτακτης ανάγκης πολιτικής προστασίας για ένα μοναδικό κεφάλαιο της χώρας μας και έγινε την επόμενη, τη Δευτέρα. Και εγώ προσωπικά το είχα προτείνει στον κ. Στυλιανίδη.

Άρα, λοιπόν, θα πρέπει να κάνουμε μία ορθή, σοβαρή τοποθέτηση για το μέλλον της χώρας μας, για το μέλλον των δασών, για το μέλλον του περιβάλλοντος, για το μέλλον των παιδιών μας. Εμείς είμαστε διατεθειμένοι.

Στην περίπτωση δε των αποδήμων πάρα πολύ απλά απαντούμε ξανά. Εμείς θα προτείνουμε και θα υποστηρίξουμε μια τροπολογία που είναι αυτή, που θέλουν οι απόδημοι. Ο κ. Μητσοτάκης μας ξαναρώτησε αν θέλουμε να μετρήσουν οι ψήφοι των αποδήμων στα αποτέλεσμα των κομμάτων και του απαντώ: Δεν θέλουν οι απόδημοι, κύριε Τσιάρα. Οι απόδημοι θέλουν να έχουν τους Βουλευτές τους εδώ να κρίνονται και να κρίνουν και να υποστηρίζουν τα δικαιώματά τους. Αυτό εμείς προτείνουμε. Εσείς προτείνετε μόνο την ψηφοθηρική εκμετάλλευση της ψήφου των αποδήμων. Θέλετε να τους μετράτε ως «κουκιά». Εμείς δεν θέλουμε κάτι τέτοιο. Εμείς θέλουμε πολίτες που σέβονται και αγαπούν την ελληνική ταυτότητα και την πρεσβεύουν και την εκπέμπουν και στο εξωτερικό, που έχουν σχολειά, που έχουν πολιτιστική υποστήριξη και μία Ελλάδα για την οποία πρέπει να χαίρονται, όχι μία Ελλάδα που θέλει μόνο την ψήφο τους. Μία Ελλάδα που θέλει τη δική τους παρουσία και τη δική τους ταυτότητα. Αυτό είναι η διαφορά μας. Και πρέπει να γίνει κατανοητό: Αυτό είναι πράγματι ψηφοθηρία.

Είναι συνταγματική η δική μας τροπολογία; Μα βέβαια, γιατί προκύπτει από τη συνταγματική Αναθεώρηση, όπου εκεί προκύπτουν και οι δυνητικές προϋποθέσεις που τώρα, σε αντίθεση με το πνεύμα του νόμου, ακυρώνονται. Εμείς το λέμε και θα το λέμε, όπως το είπε και ο Αλέξης Τσίπρας το 2015: Ο ΣΥΡΙΖΑ και πλέον ο ΣΥΡΙΖΑ - Προοδευτική Συμμαχία θα είναι η κάθε λέξη του Συντάγματος. Αυτό υποστηρίζουμε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Πρόεδρος της Κοινοβουλευτικής Ομάδας του ΠΑΣΟΚ κ. Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο κ. Μητσοτάκης σήμερα εμφάνισε τον σεβασμό στα κριτήρια της Κοπεγχάγης για τις συνθήκες καλής γειτονίας ως επιτυχία της Κυβέρνησής του. Δεν όφειλε ο ίδιος μετά τη συνάντησή του στο ΝΑΤΟ με τον κ. Ερντογάν να ενημερώσει τους πολιτικούς Αρχηγούς, από τη στιγμή που είπε πόσο σημαντική ήταν αυτή η συνάντηση; Όφειλε να το κάνει.

Επίσης, είχε χρέος το Υπουργείο Εξωτερικών να απαντήσει, όπως είπα και προηγουμένως, στον κ. Στόλτενμπεργκ. Από πού και ως πού ο Γενικός Γραμματέας του ΝΑΤΟ να προτρέπει την Ευρωπαϊκή Ένωση να ξεπαγώσει τις ενταξιακές διαδικασίες της Τουρκίας, όταν η Τουρκία μονίμως δημιουργεί τεράστια προβλήματα και στη συμμαχία και σε όλη την Ανατολική Μεσόγειο;

Και να πάμε στα θέματα των πυρκαγιών. Ο κ. Μητσοτάκης απαντάει σε ερωτήματα που δεν έθεσε κανείς. Ποιος ψέγει τη Νέα Δημοκρατία ότι δεν έχουν έρθει γρηγορότερα τα νέα Καναντέρ; Γνωρίζουμε πάρα πολύ καλά ότι η γραμμή παραγωγής στον Καναδά ανοίγει, διότι έγινε μια πολύ μεγάλη ευρωπαϊκή κοινή παραγγελία που συμμετέχει και η Ελλάδα και οι ημερομηνίες είναι 25 με 26. Δεν ψέγουμε γι’ αυτό την Κυβέρνηση της Νέας Δημοκρατίας, αλλά γιατί έχει έναν σχεδιασμό περίπου 2 δισεκατομμυρίων που αφορούν την πρόληψη και θέλουμε να μάθουμε τι έχει γίνει με αυτά τα χρήματα. Η πρόληψη είναι το θέμα. Υπάρχει στρατηγικό σχέδιο; Υπάρχει εκσυγχρονισμός των σχεδίων πολιτικής προστασίας; Αυτά είναι τα μεγάλα ερωτήματα στα οποία ο Πρωθυπουργός δεν απάντησε και σήμερα. Επίσης, η Τουρκία είναι μόνιμο μέλος του Ευρωπαϊκού Μηχανισμού.

Και κάτι τελευταίο. Επειδή ο Πρωθυπουργός είπε ότι έχει πρωταγωνιστήσει, ότι έχει παίξει ρόλο μάλλον, για να είμαι ακριβής, στην ίδρυση του μηχανισμού, του rescEU, και πολύ πιθανόν μετά από αυτή τη δήλωσή του να ακούσουμε και να δούμε στα site ή στα media που στηρίζουν τη Νέα Δημοκρατία ότι «η rescEU με εντολή Μητσοτάκη», θέλω να σας ενημερώσω ότι όταν ιδρύθηκε ο μηχανισμός, η Νέα Δημοκρατία ήταν στην αντιπολίτευση, δεν ήταν κυβέρνηση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ζητήσει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.

Αμέσως μετά η κ. Κωνσταντοπούλου. Τώρα με ενημερώνουν ότι είναι και ο κ. Κόντης αμέσως μετά τον κ. Βελόπουλο ως Κοινοβουλευτικός Εκπρόσωπος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Δεν θα ήθελα να δευτερολογήσω. Αναγκάζομαι εκ των πραγμάτων, γιατί ο Πρωθυπουργός της χώρας υπερέβη τα εσκαμμένα. Πίστευα ότι ήταν ένας ευγενικός άνθρωπος με αστική καταγωγή, αλλά απέδειξε ότι καμμιά φορά η αστική καταγωγή από τον αστείο απέχει ένα μικρό βήμα. Απεκάλεσε εμάς πατριώτες της φακής. Μάλιστα. Θα του απαντήσω λοιπόν, ωμά, υπό την έννοια ότι θα πέσω στο επίπεδο αυτό. Δεν το ήθελα ποτέ να το κάνω, θα το κάνω τώρα.

Πραγματικά, κυρία Υπουργέ, πείτε στον Έλληνα Πρωθυπουργό ποιος είναι ο πατριώτης της φακής; Για πείτε μου. Να αναρωτηθώ εγώ. Και επαναλαμβάνω, μπαίνω στη λογική του Πρωθυπουργού. Αφού μίλησε για όσπρια, θα μιλήσουμε για όσπρια. Είναι αυτός που προεκλογικά έλεγε ότι θα αλλάξει την πορεία των Πρεσπών και σήμερα λέει ότι είναι φίλος του ο κ. Ζάεφ; Είναι πατριώτης αυτός; Είναι πατριώτης της φακής αυτός που ουσιαστικά αγκαλιάζει τον Ράμα δέκα μέρες πριν, συλλαμβάνεται ο Μπελέρι, ακόμα είναι φυλακή και δεν αντιδρά; Είναι πατριώτης της φακής αυτός που λέει: «θα χάσουμε και κάτι, θα κερδίσουμε και κάτι» και αναφέρεται στο Αιγαίο, λες και το κάτι είναι περιουσία του;

Πατριώτης της φακής είναι αυτός που μετατρέπει την Κύπρο σε συντεταγμένες. Πατριώτης της φακής είναι αυτός που ενώ καίγεται όλη η Ελλάδα, αυτός λέει ότι του φταίει ο αέρας, του φταίει ο άνεμος, του φταίει η φωτιά, του φταίει ότι δεν έβρεξε. Του φταίνε όλοι οι άλλοι παρά αυτός. Πατριώτης της φακής, λοιπόν, είναι αυτός ο οποίος έχει απεκδυθεί τον ρόλο του υπεύθυνου πολιτικού και δεν αναλαμβάνει ποτέ την ευθύνη του. Δεν άκουσα από τον Πρωθυπουργό σήμερα τη λέξη παραίτηση για κανέναν Υπουργό, ενώ καίγεται η Ελλάδα. Αυτός είναι ο πατριώτης της φακής με αποδείξεις, όχι θεωρία.

(Χειροκροτήματα από την πτέρυγα της Ελληνικής Λύσης)

Και για να καταλάβατε πόσο έωλα είναι τα επιχειρήματα του Πρωθυπουργού για την Ομογένεια, θα του πω το εξής: Είπε ότι η Ελληνική Λύση δεν ψήφισε τον νόμο που έφερε η Νέα Δημοκρατία γιατί, λέει, πήραμε 0,8-0,9%. Κάνει λάθος, παραπάνω είναι. Θα του αντιστρέψω, λοιπόν, το επιχείρημα. Επειδή αυτός πήρε 44%, θέλει να κερδίσει τις εκλογές. Είναι λογική αυτή; Τόσο πήρε στην Ομογένεια η Νέα Δημοκρατία. Όταν μετράτε με αριθμούς την πολιτική εντιμότητα και την πολιτική υπευθυνότητα, τότε ναι, είστε πατριώτες της φακής. Δεν είστε άνθρωποι που αναλαμβάνετε ευθύνες. Τελεία και παύλα.

(Χειροκροτήματα από την πτέρυγα της Ελληνικής Λύσης)

Και πάμε τώρα στα υπόλοιπα περί αιολικών. Δεν ξέρω ο κ. Φάμελλος πού βρήκε την επιστήμη ότι οι ανεμογεννήτριες είναι οικολογικές. Να του υπενθυμίσω ότι για να γίνει μια ανεμογεννήτρια, χρειάζεται να εκμεταλλευτούμε σπάνιες γαίες και οι σπάνιες γαίες είναι τοξικές, όπως και το περίβλημα που βλέπουμε, το PVC, το υλικό των ανεμοπτερυγίων. Είναι μη ανακυκλώσιμο. Θάβεται στην Αφρική. Αυτή είναι η πολιτισμένη Ευρώπη; Να θάβουμε ανεμοπτερύγια στην Αφρική επειδή δεν μπορούμε να τα ανακυκλώσουμε; Αν βρεθεί μια τεχνολογία, να το συζητήσουμε.

Δεν μου λέτε όμως, κύριε Φάμελλε. Για να στήσω μια ανεμογεννήτρια πενήντα μέτρων πόσο τσιμέντο βάζω κάτω; Πόσα μέτρα σκάβω κάτω με τσιμέντο; Πενήντα μέτρα τουλάχιστον. Πόση διάμετρο; Εκατό. Αυτό το πράγμα πότε χαλάει; Για πείτε μου εσείς. Πότε φεύγει και το παίρνει η φύση; Πού είναι το περιβάλλον και η ευαισθησία σας; Όλοι μιλάτε για το αποτύπωμα της ρυπάνσεως από τους λιγνίτες. Αυτή την ρύπανση; Αυτή την οικολογική καταστροφή πώς θα την επαναφέρουμε στην τάξη; Γιατί άλλο η θεωρία και άλλο η πράξη.

Από την άλλη, να σας πω κάτι πολύ απλό. Εγώ το είπα και προηγουμένως και δεν μου απαντάει κανένας. Για να μεταφέρεις σε ένα βουνό που είναι με στροφές έναν έλικα εκατό μέτρων, κύριε Φάμελλε, πρέπει να πας δεξιά και αριστερά διακόσια μέτρα. Δεν το κάνουν γιατί πρέπει να το ξαναφτιάξουν οι εργολάβοι τους, οι φίλοι τους. Σε λίγο στοιχεία. Τι σημαίνει αυτό; Δεκαπέντε φορές επάνω η δαπάνη. Τι κάνουν λοιπόν; Τυχαία έχουμε φωτιές. Και θα σας πω και τις περιοχές που πήραν άδεια και ξαφνικά κάηκαν μία προς μία, για να τελειώνει το παραμύθι.

Το Σαββατοκύριακο, κύριε Φάμελλε, γιατί είχαμε μπλακ άουτ; Αφού τους υπερασπίζεστε, τα αιολικά πάρκα. Γιατί είχαμε μπλακ άουτ; Όχι από τις φωτιές. Θα σας πω εγώ. Είχαμε άπνοια σε πολλές περιοχές. Οι ανεμογεννήτριες δεν παρήγαγαν ρεύμα, είχαν πρόβλημα. Ξεπέρασε, λοιπόν, σε κατανάλωση από την Ελλάδα τα 10,5 GW και με μπλακ άουτ σε πολλές περιοχές, διότι τα δίκτυα έφθασαν στα όριά τους. Δεν μας πούλησαν ρεύμα η Βουλγαρία και τα Σκόπια με συνέπεια να έχουμε μπλακ άουτ. Άρα τα αιολικά πάρκα δεν είναι «διά πάσαν νόσον και πάσαν μαλακίαν». Προς Θεού. Αυτά είναι παραμύθια. Έλεος πια.

Πάμε και στην κλιματική κρίση. Είπε ο Πρωθυπουργός εδώ ψέματα για ακόμη μια φορά. Εγώ τον αποκαλώ πολιτικά ψεύτη. Είπε ότι δεν υπάρχουν Καναντέρ. Αυτή είναι η μισή αλήθεια, διότι από το 2021 στον κ. Χαρδαλιά και λίγο αργότερα του είχα πει να πάει να πάρει τα US-2. Είπε να το συζητήσει, τα οποία είναι γιαπωνέζικα. Είπε να το συζητήσει. Δεν μας είπε τι έκανε. Και οι Ιάπωνες κατασκευάζουν παρόμοια σκάφη με μετατροπή απλή. Τα χρησιμοποιούν οι ίδιοι.

Όμως, ξέρετε ποιο είναι το πρόβλημα; Πρέπει να είναι αεροσκάφος του ΝΑΤΟ. Δεν μπορούμε να πάμε στην Ιαπωνία. Δεν μπορούμε να πάμε στη Ρωσία. Αν λοιπόν ο Πούτιν είναι εγκληματίας πολέμου -έκανε την εισβολή στην Ουκρανία την οποία καταδικάζουμε φαντάζομαι όλοι- γιατί η Νέα Δημοκρατία επιτρέπει στους εφοπλιστές να φέρνουν με τα δεξαμενόπλοια πετρέλαια και να πληρώνει πανάκριβα ο ελληνικός λαός κι αυτοί να κάνουν νόμιμο λαθρεμπόριο με βέτο από τη Νέα Δημοκρατία;

(Χειροκροτήματα από την πτέρυγα της Ελληνικής Λύσης)

Γιατί να καίγεται η Ελλάδα λοιπόν επειδή έχουμε βάλει εμπάργκο στους Ρώσους και δεν πήραμε τα τρία Μπερίεφ; Δεν τα πήραμε και σε λίγο θα δείτε ότι θέλω απαντήσεις. Γιατί δεν τα πήραμε, κύριε Πρωθυπουργέ;

Ακούστε τώρα, η Dana Levi, μια από τις μεγαλύτερες δημοσιογράφους του Ισραήλ, γράφει και τα παραθέτω αυτούσια και περιμένω διάψευση του Πρωθυπουργού: «Πληροφορίες αναφέρουν ότι ο Ρώσος Πρόεδρος Πούτιν μέσω της διπλωματικής οδού εξέφρασε την πρόθεση να στείλει τέσσερα πυροσβεστικά αεροσκάφη Ιλιούσιν στην Ελλάδα για την καταπολέμηση δασικών πυρκαγιών. Ωστόσο, o Πρωθυπουργός Μητσοτάκης απάντησε αρνητικά.» Σχόλιο της δημοσιογράφου: «Λάθος τεράστιο». Πού είναι ο Πρωθυπουργός που μιλάει για πατριώτες της φακής να μας πει πόσο πατριώτης είναι αυτός που αφήνει να καίγεται η Ελλάδα και δεν παίρνει ρωσικά αεροσκάφη;

(Χειροκροτήματα από την πτέρυγα της Ελληνικής Λύσης)

Το λένε οι ίδιοι οι δημοσιογράφοι, όχι οι ελεγχόμενοι οι δικοί τους που έχουν γδάρει τον ΣΥΡΙΖΑ, έχουν γδάρει και γδέρνουν όλους τους αντιπάλους του Πρωθυπουργού μόνο και μόνο για να μείνει στο απυρόβλητο ο Πρωθυπουργός. Είναι απίστευτα αυτά που συμβαίνουν.

Επίσης, γιατί απαγορεύτηκε στην Ελλάδα το επιβραδυντικό υγρό, αγαπητέ κύριε Φάμελλε, το οποίο είναι για την επιβράδυνση της φωτιάς; Είναι το 70% της κατασβέσεως. Το χρησιμοποιούν Καναδοί, Ρώσοι αλλά και οι Αμερικανοί φίλοι μας. Οι Ρώσοι δεν είναι φίλοι μας, κατά τον Πρωθυπουργό, αλλά οι Καναδοί και οι Αμερικανοί είναι στο ΝΑΤΟ. Αυτοί το χρησιμοποιούν. Εμείς γιατί το απαγορεύσαμε; Γιατί δεν το χρησιμοποιούν ξανά; Τους το έχω πει χίλιες φορές. Δεν το κάνουν.

Πάμε τώρα, κύριε Φάμελλε, στα ωραία. Ξέρετε ότι σας συμπαθώ πάρα πολύ. Αυτοί τα έχουν κάνει σαλάτα και το πρόβλημα ποιο είναι; Ότι προσπαθούν να ρίξουν τις ευθύνες στους άλλους. Έφταιγε ο αέρας, φταίει ο Φάμελλος, φταίει ο Βελόπουλος, πατριώτες της φακής, της φασολάδας, του ρεβιθιού. Είναι αδιανόητα αυτά που ακούστηκαν σήμερα και δεν το περίμενα από τον Πρωθυπουργό, αλλά λέει ψέματα.

Πάμε λοιπόν στην Ανατολική Αττική. Κάηκαν περιοχές κοντά στην Πάστρα, στο Πάνειον Όρος, ο Λαυρεωτικός Όλυμπος και άλλες περιοχές. Συμπτωματικά σε αυτές τις περιοχές δόθηκαν άδειες πριν από επτά μήνες για να γίνουν εκεί πάρκα ανεμογεννητριών, συγκεκριμένα πενήντα ανεμογεννήτριες, και κάηκαν συμπτωματικά πριν από λίγες μέρες. Τώρα είναι κρανίου τόπος. Εύκολα θα ανέβει το φορτηγό, εύκολα θα ανέβει η ανεμογεννήτρια. Σύμπτωση. Δεν θεωρώ ότι έγινε.

Πάμε στα Δερβενοχώρια, γιατί λέει πάλι ψέματα. Στα Δερβενοχώρια λοιπόν, μες στη χαρά που ξεκίνησε η πυρκαγιά, από πάνω έχουν πάρει άδεια για είκοσι ανεμογεννήτριες. Ξαφνικά καίγεται όλο το βουνό. Και αυτό είναι σύμπτωση.

Πάμε στη Δαδιά. Καίγεται η Δαδιά και ήρθαν εδώ οι ίδιοι οι Υπουργοί της Νέας Δημοκρατίας και έλεγαν ότι επειδή είναι παρθένο το δάσος δεν θα βάλουμε ανεμογεννήτριες και δεκαπέντε μέρες πριν είχαν δώσει άδεια για πάρκο ανεμογεννητριών. Τόσο ψεύτες είναι.

Και λέω λοιπόν όλα συμπτώσεις είναι; Και ήρθε εδώ ο Πρωθυπουργός και μας είπε ψέματα, ότι την ώρα της φωτιάς στην Αθήνα -κύριοι του ΣΥΡΙΖΑ, αυτά γιατί δεν τα λέτε;- είπε ότι πετούσαν δύο «Air Tractor». Πώς πετούσαν μας είπε; Ήταν άδεια, δεν είχαν νερό. Μόνο για επόπτευση ήταν. Τα οποία αν προλάβαιναν και έριχναν το νερό την ώρα που ξεκίνησε η πυρκαγιά θα είχε σβήσει η πυρκαγιά. Δεν το λέω εγώ, ο διευθυντής της Πυροσβεστικής το λέει. Δεν είχαν την ικανότητα να πάρουν νερό και αναγκάστηκαν μετά από μιάμιση ώρα αφού φούντωσε η φωτιά.

Αυτά τα ψέματά τους με ενοχλούν ως άνθρωπο και ως πολιτικό, αλλά είναι πρόκληση στη δική μας λογική στο σπίτι του κρεμασμένου να μιλάνε για σκοινί, πραγματικά.

Και συνεχίζω. Εδώ είναι αποκάλυψη. Υπάρχει λόμπι αιολικών στην Ελλάδα ή όχι; Υπάρχουν κονδύλια που δίνονται στα μέσα ενημέρωσης για να χαϊδεύουν τις ανεμογεννήτριες ναι ή όχι; Για να αμβλύνουν τις αντιδράσεις της κατά τόπου κοινωνίας; Υπάρχουν ναι ή όχι; Υπάρχουν. Συμπτωματικά οι δύο εταιρείες πήραν εκατοντάδες χιλιάδες ευρώ.

Αφού το πάει έτσι ο Πρωθυπουργός, ποτέ δεν το έκανα, αλλά θα το κάνω πρώτη φορά. Η μια εταιρεία λέγεται «SYGLISIS». Ας μας πει ο Πρωθυπουργός ποιος είναι μεγαλομέτοχος ή ποια είναι αυτή η εταιρεία που έχει πάρει χρήματα για να αμβλύνει τις αντιδράσεις της τοπικής κοινωνίας για αντιδράσεις για ανεμογεννήτριες. Να μας το πει ο Πρωθυπουργός, ο πατριώτης της Ελλάδος, ο υπερπατριώτης, ο μακεδονομάχος, ο άνθρωπος που με τη σάρισα τελείωσε τον Ζαεφ, να μας πει η εταιρεία «SYGLISIS» ποιανού είναι. Ρωτώ να μας πει γιατί αν δεν πει θα το πω εγώ. Και περιμένω. Και να μας πει και πόσες χιλιάδες ευρώ πήρε. Γιατί -ακούστε- κάνουμε και lobbying στις Βρυξέλλες που είναι ο κ. Ανδρουλάκης, ο οποίος λείπει αυτή τη στιγμή. Βέβαια, κάνουμε lobbying για να κάνουμε μασάζ εκεί για να μην τιμωρηθούμε -λέει- για τα αίσχη που κάναμε στην Ελλάδα. Στήνουν ανεμογεννήτριες σε περιοχές «NATURA» οι φίλοι τους και πληρώνουμε 100 εκατομμύρια ευρώ πρόστιμο κάθε χρόνο. Το καταλαβαίνουμε αυτό; Ωραία οικολογία! Εγώ περιμένω να μου πει.

Πάμε και στο άλλο. Έχω λοιπόν δημοσίευμα από 19 Ιανουαρίου 2023 για το Μαρμάρι της Εύβοιας που είναι τα καμένα. Αφού κάηκαν καλά-καλά, έρχεται η εταιρεία «ΤΕΡΝΑ - ΕΝΕΡΓΕΙΑΚΗ» και κάνει πάρκο ισχύος εβδομήντα εννέα MW στα καμένα, τυχαία. Τυχαίνει κάθε φορά που καίγεται ένα βουνό να έχει πάρει άδεια η εταιρεία και όταν καίγεται το βουνό στήνονται οι ανεμογεννήτριες. Είναι συμπτώσεις του πατριωτικού της Νέας Δημοκρατίας.

Πάμε και στην ψήφο των ομογενών. Θα πω κι άλλα τώρα γιατί πραγματικά απορώ με την υποκρισία και το θράσος τους. Πρόκειται περί θράσους. Έρχεται εδώ και μας κάνει χάρη. Σας έκανε χάρη σε όλους γιατί σας μίλησε ο Πρωθυπουργός. Σας είπε ότι εσείς διχάζετε τους Έλληνες. Ποιος διχάζει τους Έλληνες; Να σας πω εγώ.

Έρχεται η κ. Κεραμέως και ο κ. Λιβάνιος πριν τρεις-τέσσερις μέρες στο γραφείο μου, τους κάνω τις παρατηρήσεις μου, περιμένω απαντήσεις, δεν μου τις δίνουν και περιμένουν να έρθουμε εδώ σαν αθώα πρόβατα στον λύκο, γιατί περί λύκου πρόκειται, όχι η κ. Κεραμέως, προς Θεού, αλλά η τακτική αυτή, ως χρήσιμοι ηλίθιοι, ως δεκανίκια τους, να πούμε «ναι» γιατί μας εκβιάζουν. Σου λέει αν δεν ψηφίσεις αυτόν τον νόμο που είναι για την Oμογένεια, που την αγαπάμε πάρα πολύ -κλείνουν σχολεία στο μεταξύ, αλλά την αγαπάνε πολύ- και οι ομογενείς μας κ.λπ. κ.λπ…

Άκουγα και έναν δικό μας πρόεδρο να μας μιλάει για τα Ορλωφικά, για τη Φιλική Εταιρεία. Να συμφωνήσουμε, αλλά εκεί είχαμε Τούρκους, δεν ήταν ελεύθερο το ελληνικό κράτος. Εντάξει, καλός ο Ξάνθος και ο Τσακάλωφ, καλοί είναι όλοι αυτοί, αλλά είχαμε τουρκική κατοχή. Τώρα έχουμε ελληνική δημοκρατία και στην ελληνική δημοκρατία πρέπει να συζητάμε. Αν δεν συζητάμε μιλάμε για φασισμό, μιλάμε για αυταρχικότητα, μιλάμε για απολυταρχισμό, για ηγεμονισμό τον οποίο δεν δεχόμαστε εμείς.

(Χειροκροτήματα από την πτέρυγα της Ελληνικής Λύσης)

Τι θέλουμε, λοιπόν, εμείς και συμφωνούμε με εσάς ή -αν θέλετε- συμφωνούμε κάποιοι που έχουμε λίγο μυαλό παραπάνω για να σκεφτούμε όχι μικροκομματικά; Τι λέμε; Λέμε ότι ο ομογενής πρέπει και να εκλεγεί αλλά και να εκλέγεται. Το λέει το Σύνταγμά μας. Δηλαδή τον θέλετε λεμονόκουπα να τον στύψουμε, να τον πετάξουμε στα σκουπίδια και από κει και πέρα δεν μας ενδιαφέρει. Πήραμε την ψήφο του, κορόιδο είναι, ψήφισε. Από την άλλη, απογραφή δεν έχουν κάνει. Δεν ξέρουμε πόσοι είναι. Δεν ξέρουμε πού μένουν. Δεν ξέρουμε τι όνομα έχουν. Μπορεί να ψηφίζει ο κ. Τσούνης, ο Πρέσβης των Ηνωμένων Πολιτειών στην Ελλάδα ο οποίος είναι Αμερικανός και εκπροσωπεί τα αμερικανικά συμφέροντα. Τον τιμούμε, είναι φίλος μας, είναι Ελληνοαμερικανός, με καλή δουλειά στην Ομογένεια, αλλά θα ψηφίζει και για τα αμερικανικά συμφέροντα και οι πράκτορες της CIA από την πρεσβεία θα ψηφίζουν και για την ελληνική εκλογή και για τα αμερικανικά συμφέροντα. Δεν γίνεται και με τον χωροφύλακα και με τον αστυφύλακα. Είναι λογικά πράγματα αυτά που λέμε.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Είναι εγγεγραμμένοι στους εκλογικούς καταλόγους.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και ο Τσούνης είναι. Κακό είναι; Θα ψηφίζει ο Αμερικανός Πρέσβης και θα ακυρώνει τη δική σας ψήφο.

(Θόρυβος στην Αίθουσα)

**ΜΑΚΑΡΙΟΣ ΛΑΖΑΡΙΔΗΣ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε συνάδελφε, αν και ενοχλείστε, θα με ακούσετε.

Εγώ λέω ότι θυμάμαι εσάς προσωπικά στα συλλαλητήρια για τη Μακεδονία, με σάρισα, με περικεφαλαία, με περικνημίδες, να φωνάζετε: «Η Μακεδονία είναι Ελλάδα» και τώρα λέτε τα Σκόπια Βόρεια Μακεδονία.

Χάρισμά σας, αγαπητέ συνάδελφε από την Καβάλα.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Μια δημοκρατία και μια…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, θα χρειαστείτε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω, κύριε Πρόεδρε.

Μια δημοκρατία και μια εκλογική αναμέτρηση έχει ένα αποτέλεσμα: την κάλπη. Η κάλπη λοιπόν είναι αυτή που ουσιαστικά ορίζει το αποτέλεσμα των εκλογών. Ρωτάω την κ. Κεραμέως, ρωτάω τον κ. Λιβάνιο: Η κάλπη αυτή που θα πάει; Θα ταξιδέψει από τη Νέα Υόρκη, από το Ντίσελντορφ και μπορεί να έρθει στην Ελλάδα.

Και τώρα θα το πω, υπάρχει βίντεο, το οποίο δεν το ανήρτησα…

**ΜΑΚΑΡΙΟΣ ΛΑΖΑΡΙΔΗΣ:** … (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας παρακαλώ πάρα πολύ, κύριε συνάδελφε. Κατ’ αρχάς, να κάθεστε πιο ευπρεπώς. Δεν είστε στο σπίτι σας.

**ΜΑΚΑΡΙΟΣ ΛΑΖΑΡΙΔΗΣ:** Παρατηρήσεις στο σπίτι σας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε στην ουσία τώρα.

Λέω λοιπόν, ήρθαν ανοικτοί οι σάκοι από το Ντισελντόρφ, από περιοχή της Γερμανίας. Ήρθαν ανοικτοί σάκοι. Ποιος μου εγγυάται ότι αυτοί οι ανοικτοί σάκοι, που μεταφέρονται από τη Γερμανία προς την Ελλάδα, δεν θα ανοιχτούν από κάποιο χέρι; Μου εγγυάται κανένας; Ποιος μου εγγυάται ότι η καταγραφή και καταμέτρηση θα γίνει εδώ σωστά, όταν υπάρχει...

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …όταν υπάρχει το «Predator», κύριε Λιβάνιε.

Είστε η Κυβέρνηση των υποκλοπών και θα οδηγήσετε σε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε η Κυβέρνηση των υποκλοπών, αυτοί είστε!

(Χειροκροτήματα από την πτέρυγα της Ελληνικής Λύσης)

Κλείνοντας, να πω το εξής. Εμείς, κύριε Λιβάνιε θα λέμε την αλήθεια, θα αγωνιζόμαστε για την αλήθεια και ας μείνουμε και μόνοι κι ας μείνουμε και τελευταίοι, όρθιοι και μόνοι στη φοβερή ερημιά του πλήθους της δικής σας ανασφάλειας και ψεύδους. Πατριωτική ευθύνη είναι αυτό που κάνουμε εμείς. Ο ομογενής θα ψηφίζει, θα εκλέγεται, θα καταμετράται η ψήφος εκεί που ψηφίζει. Τα καλπονοθευτικά τα αφήνουμε στη Νέα Δημοκρατία. Είναι γνωστή η Νέα Δημοκρατία για πολλά που έχει κάνει στο παρελθόν.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω απλά να ενημερώσω το Σώμα ότι δεν έχουμε ξεκινήσει με τον πρώτο ομιλητή και υπάρχουν ενενήντα έξι ομιλητές. Απλώς ενημερώνω για να γνωρίζετε.

Τον λόγο έχει τώρα η Υπουργός Εσωτερικών για μια μικρή παρέμβαση.

**ΝΙΚΗ ΚΕΡΑΜΕΩΣ (Υπουργός Εσωτερικών):** Ευχαριστώ πολύ, κύριε Πρόεδρε.

Θέλω να απαντήσω πολύ επιγραμματικά σε αυτά που ανέφερε ο κ. Βελόπουλος. Έκανε δύο φορές αναφορά στη συνάντηση που είχαμε πράγματι μαζί με τον κ. Υπουργό, τον κ. Λιβάνιο, στο γραφείο του. Πράγματι εκεί ο κ. Βελόπουλος έθεσε δύο θέματα.

Ποια είναι τα δύο θέματα; Πρώτον, το ζήτημα της απογραφής όπως το θέτει η Ελληνική Λύση και δεύτερον το να γίνεται η καταμέτρηση στο εξωτερικό. Αυτά τα δύο θέματα έθεσε.

Κύριε Πρόεδρε, απαντήσαμε αναλυτικά στην επιτροπή. Αν δεν σας ενημέρωσαν οι συνεργάτες σας, δεν φταίμε εμείς γι’ αυτό. Απαντήσαμε και στα δύο ζητήματα.

Στο ζήτημα της απογραφής απαντήσαμε συγκεκριμένα με κάθε καλή διάθεση, πώς προτείνετε να γίνει αυτό, όταν με βάση το Ενωσιακό Δίκαιο μπορεί ένας πολίτης να πάει για τρεις μήνες στην Ισπανία; Πώς προτείνετε ακριβώς -να το συζητήσουμε- να γίνει η απογραφή, όταν υπάρχει -και σωστά υπάρχει- μια ελευθερία στην κίνηση συνολικά και πόσο μάλλον στο Ενωσιακό Δίκαιο και στην Ευρωπαϊκή Ένωση.

Σημείο δεύτερο. Ψηφίζουμε ας πούμε το Σάββατο σε κάποια άλλη χώρα. Τι λέει ο κ. Βελόπουλος; Να ανοίγει ο σάκος το Σάββατο στο εξωτερικό. Κύριε Βελόπουλε, αυτό δεν επιτρέπεται από το Σύνταγμα. Το άρθρο 51.4 του Συντάγματος…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είπαμε αυτό!

**ΝΙΚΗ ΚΕΡΑΜΕΩΣ (Υπουργός Εσωτερικών):** Είπατε να γίνεται η καταμέτρηση…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό να βάλουμε τη συζήτηση σε μια σειρά. Μετά έχει ζητήσει ο κ. Βορίδης, μετά αν θέλετε να κάνετε την παρέμβασή σας, αλλά σας λέω ξανά ότι έχουμε ενενήντα έξι Βουλευτές-ομιλητές.

Παρακαλώ, κυρία Υπουργέ.

**ΝΙΚΗ ΚΕΡΑΜΕΩΣ (Υπουργός Εσωτερικών):** Το άρθρο 51.4 του Συντάγματος θέτει πολύ συγκεκριμένες προϋποθέσεις, η καταμέτρηση να γίνεται ταυτόχρονα. Το συζητήσαμε αυτό και είπατε να γίνουν το Σάββατο και σας απαντήσαμε με τον κ. Λιβάνιο ότι αν αυτό γίνεται το Σάββατο, δεν εξυπηρετείται το Σύνταγμα.

**ΚΩΝΣΤΑΝΤΙΝΟΣ ΧΗΤΑΣ:** Την Κυριακή είπαμε.

**ΝΙΚΗ ΚΕΡΑΜΕΩΣ (Υπουργός Εσωτερικών):** Έρχομαι όμως στην ουσία, γιατί η ουσία, κυρίες και κύριοι συνάδελφοι, είναι άλλη. Η ουσία είναι ότι η Ελληνική Λύση είχε μία σταθερή θέση επί του θέματος αυτού από το 2019. Η πραγματικότητα αυτή είναι. Από το 2019 η Ελληνική Λύση τι λέει; Ναι, στην ψήφο των αποδήμων χωρίς καθόλου περιορισμούς.

Ενδεικτικά αναφέρω τον κ. Χήτα, που κάθεται δίπλα σας, ο οποίος τι έλεγε στην προηγούμενη κοινοβουλευτική θητεία; «Για να είμαστε ξεκάθαροι σε όλους» έλεγε ο κ. Χήτας «σταθερή και αταλάντευτη θέση της Ελληνικής Λύσης είναι ότι όλοι οι Έλληνες της Διασποράς πρέπει να έχουν δικαίωμα ψήφου, όπου και αν αυτοί βρίσκονται. Ας τους κάνουμε λοιπόν πιο εύκολο το να ψηφίσουν. Τουλάχιστον αυτό το οφείλουμε, να τους το κάνουμε πιο εύκολο να ψηφίσουν, να νιώσουν ότι μετέχουν ενεργά, ότι μετέχουν πραγματικά στα κοινοβουλευτικά δρώμενα της πατρίδας τους». Αυτά τα είπε ο άνθρωπος που κάθεται ακριβώς δίπλα σας ως εκπρόσωπος της Ελληνικής Λύσης.

Ενώ λοιπόν τέσσερα χρόνια η Ελληνική Λύση έχει μια σταθερή θέση που τι λέει; Λέει ναι στην ψήφο των αποδήμων χωρίς περιορισμούς. Ξαφνικά πριν από δύο μέρες μπαίνει μια νέα προϋπόθεση. Ξαφνικά η Ελληνική Λύση εμφανίζεται και λέει «Ναι -λίγο πολύ κοντά στο ΣΥΡΙΖΑ- να υπάρχουν Βουλευτές των Αποδήμων Ελλήνων, να υπάρχει ξεχωριστή διαδικασία και να μην προσμετράται στο ευνοϊκό αποτέλεσμα».

Τι λέγατε εσείς, κύριε Βελόπουλε, προσωπικά πριν από δύο χρόνια, ούτε καν δύο χρόνια; Διαβάζω από τα Πρακτικά, θα παραθέσω δικά σας λόγια. «Ο ΣΥΡΙΖΑ -λέει ο κ. Βελόπουλος- ζητάει η ψήφος των ομογενών μόνο, λέει σε τέσσερις περιφέρειες και όχι στην επικράτεια. Τι πιο γελοίο από αυτό ως επιχείρημα;». Έτσι έλεγε ο κ. Βελόπουλος το 2021. «Δηλαδή πώς θα γίνει αυτό; Πώς γίνεται αυτό; Πώς μπορεί να γίνει αυτό; Είναι απίστευτα αυτά που ζητούν οι άνθρωποι. Αλλά ξέρετε τι γίνεται; Όταν δεν έχεις μπούσουλα, όταν δεν έχεις επιχειρήματα και όταν άγεσαι και φέρεσαι…» κ.ο.κ..

Το καταθέτω στα Πρακτικά.

(Στο σημείο αυτό η Υπουργός Εσωτερικών κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πραγματικότητα, κύριε Βελόπουλε, είναι η εξής. Τέσσερα χρόνια είχατε μια σταθερή θέση, τέσσερα χρόνια δεν ψηφίστηκε αυτή η διάταξη με άρση των περιορισμών, τώρα που πάει να ψηφιστεί, η Ελληνική Λύση δεν ψηφίζει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει ο κ. Βορίδης. Θέλετε να μιλήσετε αμέσως;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να ξεκαθαρίσουμε ορισμένα πράγματα γιατί έχετε πλημμελή μνήμη.

Πότε μιλήσαμε μαζί; Την Πέμπτη μιλήσαμε μαζί. Την Παρασκευή λοιπόν σας ενημερώνουμε και σας λέμε να κλείνει η κάλπη την ίδια ώρα παντού. Αυτό ζητάμε.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Πώς γίνεται αυτό;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ελάτε να σας το εξηγήσω στο γραφείο μου. Σας το εξήγησα και δεν το καταλάβατε. Υπάρχει τρόπος.

**ΝΙΚΗ ΚΕΡΑΜΕΩΣ (Υπουργός Εσωτερικών):** Δεν γίνεται αυτό!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε τον κύριο Πρόεδρο να μιλήσει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν υπενθυμίσω στην κ. Κεραμέως το Σύνταγμα, το Σύνταγμα λέει εκλέγειν και εκλέγεσθαι. Εγώ επιμένω σε αυτό. Εσείς το αλλάξατε. Εγώ επιμένω σε ό,τι έλεγα το 2019 και το 2020 και το 2021 και το 2022. Αν γυρίσουμε πίσω δεν θα σας βολεύει, τι λέγατε για τον ΕΝΦΙΑ, για τον ΕΦΚΑ, για τη Μακεδονία, για όλα αυτά που κάνατε τα στραβά. Άμα τα θυμηθούμε, καήκατε, οπότε στο σπίτι του κρεμασμένου, μην μιλάτε για σκοινί.

Επαναλαμβάνω, το δικαίωμα του εκλέγειν και εκλέγεσθαι, θα το νομοθετήσετε; Σε αυτό είμαστε μαζί. Και η καταμέτρηση να γίνεται εκεί. Αν δεν είστε ικανοί και έτοιμοι, αφήστε το για λίγο αργότερα. Δεν πεθάναμε. Εκλογές έχουμε τον Ιούνιο τις πρώτες, εκτός αν θέλετε να κάνετε διπλές εκλογές. Άλλο θέμα αυτό, γιατί κανένας δεν σας ελέγχει. Εσείς είστε η Κυβέρνηση του «Predator», κύριε Βορίδη. Τηλεφωνάκια, υποκλοπές, ούτε να χορέψουν δεν μπορούμε πλέον στα μπαρ, γιατί ακουγόμαστε, κύριε Βορίδη! Ακουγόμαστε σε ό,τι λέμε και ό,τι κάνουμε.

Να είστε καλά!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε.

Κοιτάξτε, κύριε Πρόεδρε, εγώ έχω ένα σήμερα ένα déjà vu, σαν να το έχω ξαναζήσει όλο αυτό. Διότι μάλιστα θυμάμαι στη συζήτησή μας στην Ολομέλεια στην προηγούμενη ακριβώς συζήτηση επ’ αυτής ακριβώς της ομοίας διατάξεως, είχατε κάνει πάλι μία από αυτές τις ομιλίες σας οι οποίες δεν έχουν σχέση με το αντικείμενο. Είχατε πει αυτά τα διάφορα τα οποία έρχεστε και λέτε, και είναι ένας γενικευμένος κοινοβουλευτικός έλεγχος και μάλιστα ερανιστικού χαρακτήρα, μια το ένα, μια το άλλο, μια το παρακάτω, μια το πέμπτο, μια το δέκατο έβδομο.

Σας είχα τότε εγκαλέσει και σας λέω «καλά είπατε για όλα, αλλά εδώ για το θέμα της ψήφου των κατοίκων εξωτερικού δεν είπατε τίποτε». Και σας διαβάζω τι μου απαντήσατε.

«Κύριε Υπουργέ, για το νομοσχέδιο είπα λίγα, για ένα και μόνο λόγο γιατί ήρθατε -εμείς η Κυβέρνηση- στη γραμμή τη δική μας. Τι να αναλύσουμε, τη γραμμή τη δική μας που αντιγράψατε σήμερα; Σας τα λέγαμε το Δεκέμβριο του 2019. Τι να πω περισσότερο;» Τώρα που ξαναφέραμε τη γραμμή τη δική σας, δεν σας προφτάσαμε, αλλάξατε γραμμή. Δεν το πετύχαμε. Έχουμε μια διαφορά φάσεων.

Την ώρα που ήταν η δική σας γραμμή και έπρεπε να την υπερψηφίσετε και μας έλειπαν τότε, μας μπλόκαρε, κύριε Πρόεδρε. Θα το είχαμε λύσει από τότε. Εκατόν ενενήντα Βουλευτές μπορέσαμε να συγκεντρώσουμε, το ΠΑΣΟΚ, η Ελληνική Λύση και η Νέα Δημοκρατία.

Τώρα λοιπόν που έχει αλλάξει ο κοινοβουλευτικός συσχετισμός, έχει περιοριστεί η επιρροή της αριστερής αντιπολίτευσης, τώρα που είναι ευκαιρία, εσείς επιλέξατε να μην ψηφίσετε τη συγκεκριμένη διάταξη, που είναι κατά τα δικά σας λεγόμενα η γραμμή η δική σας. Κρίμα θα πω εγώ, και θα πω τώρα και να μπαίνετε και σε τόσο κόπο αναίτια για να δικαιολογήσετε αυτή την αλλαγή στάσης; Κατά τα λοιπά, τα ανέπτυξε η κυρία Υπουργός Εσωτερικών. Για το θέμα αυτό εγώ δεν έχω να πω τίποτα.

Δεύτερο θέμα. Αυτή η επωδός που έρχεται σε αυτή την Αίθουσα, και αυτή τη θυμάμαι, αυτό με τη Ρωσία, που δεν παίρνουμε αυτά που μας δίνει η Ρωσία. Τα θυμάστε αυτά; Τώρα δεν παίρνουμε τα αεροπλάνα, πριν δεν παίρναμε τα δάνεια και τα χρήματα. Πάντα κάτι μας λείπει από τη Ρωσία που δεν παίρνουμε και δεν σωζόμαστε.

Αλλά όταν τελικά πάνε κάποιοι να το πάρουν αυτό από τη Ρωσία, τελικώς η Ρωσία δεν δίνει. Αλλά εκτός αυτού γιατί έχετε πειστεί ότι είναι τόσο καλύτεροι στην πυρόσβεση οι Ρώσοι; Αυτό δεν το έχω καταλάβει. Διαβάζω τώρα για το 2021: είκοσι ένας νεκροί στα Ουράλια στην περιοχή του Κουργκάν, 18,8 εκατομμύρια εκτάρια καμένα. Τον Ιούνιο του 2023, 5,2 εκατομμύρια εκτάρια. Την 1η Μαΐου 2023, 1988 κτήρια κατεστραμμένα μεταξύ των οποίων και διακόσιες οικίες. Γιατί σας φαίνονται τόσο επαρκείς στην πυρόσβεση και πρέπει να τους θυμηθούμε; Άρα, λοιπόν και αυτό κάποια στιγμή να τελειώνει.

Και ξέρω ότι στεναχωρηθήκατε. Εγώ το καταλαβαίνω αυτό. Στεναχωρηθήκατε για τον χαρακτηρισμό: πατριώτης της φακής. Θέλω όμως τώρα να σας πω το εξής. Αυτό το ζήτημα που συζητάμε σήμερα είναι ζήτημα εξόχως πατριωτικό; Το λέω και για άλλες περιοχές που επιφυλάχτηκαν. Οι Σπαρτιάτες είχαν πάρει θέση υπέρ στην επιτροπή και βλέπω ότι εδώ στην Ολομέλεια πήρατε θέση παρών. Τι συνέβη και μετεστράφησαν απόψεις μέσα σε δύο μέρες για ένα σημαντικό θέμα; Άκουσα δε επιχειρήματα -θα μου επιτρέψετε- που κατεξοχήν ανήκουν στο χώρο της Αριστεράς. Δηλαδή, τι; Ενώ, όπως ξέρετε το ζήτημα της ψήφου συνδέεται με την ιδιότητα του πολίτη και δη με την κτήση της ιθαγένειας και ενώ με βάση το άρθρο 1, παράγραφος 1 του κώδικα ιθαγένειας η πρωτότυπη κτήση ιθαγένειας γίνεται διά της γεννήσεως, δηλαδή εφαρμόζεται το δίκαιο του αίματος, ξαφνικά ακούω να υιοθετείτε προσεγγίσεις οι οποίες πλέον θέλουν εμμέσως να συνδέσουν την ιδιότητα του πολίτη όχι με την ιδιότητα της γεννήσεως, της καταγωγής με δύο λόγια, αλλά με τον χρόνο παραμονής, με πραγματικά στοιχεία συνδέσεως: με το αν είναι στον χώρο και μένει, με το αν έχει οικονομική δραστηριότητα, με το αν κάνει φορολογική δήλωση. Να συνδέσουν την ιδιότητα του πολίτη με τέτοια κριτήρια. Αυτή είναι η άποψη την οποία υποτίθεται ότι ακούω από κόμματα πατριωτικά; Αυτή την άποψη υποστηρίζετε;

Και ρωτώ τώρα. Είναι πατριωτικό ζήτημα και δη σημαντικό και μείζον κάθε Έλλην πολίτης κάθε ένας που έχει την ιδιότητα αυτή να μπορεί να ασκεί το εκλογικό του δικαίωμα; Θα το ασκούσε ούτε ή άλλως. Απλώς να τον διευκολύνουμε. Είναι πατριωτικό ζήτημα αυτό; Αφήστε τα άλλα, το αν θα κάνουμε, άκουσα, την επιστολική ψήφο, το πώς θα ανοίγουν οι σάκοι, το πώς θα κλείνουν οι σάκοι, το πώς θα γίνεται η καταμέτρηση, το αν θα τα πηγαίνουμε εδώ ή εκεί. Αυτά όλα είναι κουβέντα της διαδικασίας μπορεί να γίνονται μπορεί να μη γίνονται. Προφανώς υπάρχει μεγάλη εμπειρία στη διεύθυνση εκλογών για να λύσει αυτά τα θέματα. Ως προς το μείζον όμως, ως προς το στρατηγικό, ως προς αυτό που είναι το κεντρικό, πώς είναι δυνατόν πατριωτικό κόμμα να διαφωνεί και να μην υπερψηφίζει τη χορήγηση δικαιώματος ψήφου, διευκόλυνσης στην πραγματικότητα, της άσκησης του εκλογικού δικαιώματος σε Έλληνες πολίτες που κατοικούν στο εξωτερικό; Δεν είναι μέσα στη βασική συγκρότηση του έθνους η συμπερίληψη αυτών των ανθρώπων; Δεν συγκροτούν μαζί με τους εδώ, μαζί με αυτούς που διαμένουν στον ελλαδικό χώρο; Ο εκτός Ελλάδος Ελληνισμός δεν είναι το έθνος;

Και όσοι αμύνονται αυτή την αξία του έθνους και την ιδέα του έθνους τι κάνουν; Τους περικόπτουν το δικαίωμά, τους δυσκολεύουν το δικαίωμα να ασκήσουν αυτό που είναι το πολιτικό τους δικαίωμα; Και έχετε μπει σε αυτή τη γραμμή δήθεν για να κάνετε αντιπολίτευση; Χάθηκαν τα νομοσχέδια να κάνουν αντιπολίτευση; Κάντε αντιπολίτευση στο νομοσχέδιο για την οικονομία. Έρχεται αύριο. Να δω τι θα ψηφίσετε εκεί. Χάθηκαν τα νομοσχέδια; Εδώ είναι η διαφοροποίηση; Άρα, λοιπόν, εδώ κρίνεστε ως προς το περιεχόμενο αυτό.

Άκουσα και τα ζητήματα εξωτερικής πολιτικής. Πώς μιλάτε με αυτόν τον τρόπο παραδείγματος χάριν, κύριε Πρόεδρε, για το ζήτημα του Φρέντι Μπελέρη; Ξέρετε τις επίμονες προσπάθειες; Όχι;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ξέρω, ξέρω, ξέρω.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αν τις ξέρετε να τις πείτε. Και όχι μόνο αυτό. Αν ξέρετε την προτεραιότητα που έχει δώσει ο ίδιος ο Πρωθυπουργός σε αυτό το θέμα. Αλλά προσέξτε τώρα. Προσέξτε γιατί εδώ αρχίζω πατριωτισμός της ευθύνης και εδώ σας βλέπω ειρωνεύεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, γράφω.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Καλά κάνετε. Αλλά λέω ότι σε ζητήματα τα οποία αφορούν την ελευθερία προσώπου, εκλεγμένου δημάρχου, σε ζητήματα τα οποία χειρίζεται η Κυβέρνηση με πάρα πολύ μεγάλη επιμονή και προσοχή -και σας το λέει κάποιος που έχει πλήρη γνώση του τι έχει συμβεί και του τι συμβαίνει- το να έρχεστε εσείς ανεύθυνα για να κάνετε δύο ατάκες αντιπολιτευτικές, ουσιαστικά να πληγώνετε και ενδεχομένως να υπονομεύετε μία ολόκληρη διαδικασία αυτό, ναι, δεν είναι πατριωτισμός, είναι ανευθυνότητα και μάλιστα σε ανθρώπους που διακυβεύεται η ελευθερία τους. Την ώρα που η ελληνική Κυβέρνηση προσπαθεί μάχεται και μάχεται καθημερινά για αυτό, όχι σε μία ομιλία στη Βουλή. Άρα, λοιπόν, μη βιάζεστε για όλα αυτά τα ζητήματα γιατί ειδικά αυτά τα ζητήματα θέλουν και προσοχή και χειρισμό και ευθύνη και να λέγονται τα πράγματα που πρέπει να λεχθούν εκεί που πρέπει να λεχθούν, όταν πρέπει να λεχθούν. Αυτό να μην το χρησιμοποιείτε ως εφαλτήριο πολιτικό. Δεν δείχνει, κύριε Πρόεδρε, άνδρα με σεβασμό και ευαισθησία στα πατριωτικά και προσωπικά ζητήματα που συνδέονται με τη δράση του συγκεκριμένου προσώπου. Αλλά δυστυχώς αυτή είναι η συνολική σας στάση.

Μία κουβέντα για το ΠΑΣΟΚ. Όταν ο Πρωθυπουργός σάς καλεί να έρθετε για ενημέρωση προκειμένου να έχετε μία πλήρη ενημέρωση για τα ζητήματα που διημείφθησαν και ό,τι ειπώθηκε με τον Τούρκο Πρόεδρο, η απάντηση ποια είναι; «Γιατί δεν με φώναξες εσύ και έπρεπε να σε φωνάξω να πάω εγώ;». Αυτή τώρα είναι η πολιτική προσέγγιση την οποία κάνετε; Δηλαδή, σας είπε ο Πρωθυπουργός «ελάτε όποιος θέλει να ενημερωθεί» και απαντάτε «ναι, αλλά δεν με φωνάξατε πριν. Έπρεπε να με φωνάξεις εσύ πρώτος και όχι να έρθω εγώ». Αυτό είναι ο τρόπος με τον οποίο θα διαλέγονται οι πολιτικές δυνάμεις σοβαρά, συγκροτημένα και υπεύθυνα; Σας έτεινε το χέρι. Σας είπε «όποιος ενδιαφέρεται γι’ αυτό, ένα τηλέφωνο μακριά είμαι. Πάρτε με τηλέφωνο να σας ενημερώσω. Και η απάντηση είναι «να μη σε πάρω εγώ να με πάρεις εσύ».

Άρα, λοιπόν, νομίζω ότι κατά τα λοιπά και για τα ζητήματα της διαχείρισης των πυρκαγιών απάντησε πλήρως και αναλυτικά ο Πρωθυπουργός. Εγώ σε αυτό το τελευταίο κρατώ μια διαφαινόμενη επιθυμία των πολιτικών δυνάμεων να συνεννοηθούν σε ένα ευρύτερο πλαίσιο που θα θέσει μια σειρά από ζητήματα για να δούμε πώς περαιτέρω μπορεί να βελτιωθεί η πολιτική προστασία αλλά και εν γένει η δασική πολιτική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Πρόεδρε. Ελπίζω να τελειώσουμε εδώ τη διαδικασία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Βορίδη, μπερδεύτηκα. Ίσως τα χθεσινοβραδινά σας επηρέασαν λίγο. Λίγο μπερδεμένα μου τα είπατε. Κάτι για μονοφασικά, για τριφασικά ρεύματα, φάσεις. Ακούστε, κύριε Βορίδη. Ένα κι ένα κάνουν δύο. Σας λέω ότι το δικαίωμα του εκλέγεσθαι το στερείτε. Μας λέτε τρεις λαλούν, πέντε χορεύουν, είμαστε καλά, θέλουμε πατριωτισμό.

Πάμε και στον πατριωτισμό. Επειδή δε σας βολεύει το παρελθόν μην το γυρίσουμε πίσω. Το τι λέγατε κατά το παρελθόν και τι κάνετε σήμερα είναι τελείως διαφορετικό και αναντίστοιχο. Οπότε επειδή δεν βολεύεστε με το παρελθόν σας, την ιστορία, τον πολιτισμό, την Ελλάδα, το έθνος, τη Βόρειο Ήπειρο και τα υπόλοιπα, ας το αφήσουμε καλύτερα. Γιατί δεν μιλάω για το τι έλεγα. Εγώ επέμενα πάντα στο εκλέγεσθαι. Δεν το καταλαβαίνετε. Μάλλον δεν θέλετε να το καταλάβετε. Το εκλέγεσθαι είναι δικαίωμα αναφαίρετο. Μόνο θα εκλεγούν. Αυτό με ενοχλεί. Γιατί εγώ είμαι μετανάστης. Δεν ξέρω εσείς τι είστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Γιατί δεν ψηφίζετε τη διάταξη; Και τα υπόλοιπα τα βλέπουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι έτσι. Κουτσουρεμένο νομοσχέδιο που θα φέρετε εδώ, από εμάς δεν έχει στήριξη. Κάντε όπως λέμε το σωστό και συμφωνούμε και προχωράμε όλοι μαζί. Πάμε και στα υπόλοιπα.

Από έναν ευφυή άνθρωπο σαν εσάς δεν περίμενα να συγκρίνετε τη μικρή Ελλάδα με την τεράστια Ρωσία. Εκεί που λέτε τα Ουράλια στη Σιβηρία είναι εκατοντάδες εκατομμύρια τα εκτάρια. Τι είναι αυτά που λέτε εδώ μέσα; Και να τα συζητάμε κιόλας είναι και πολιτικό. Κι εδώ αποδεικνύεται ότι απλά πολιτικαντίζουμε λιγάκι. Ισορροπούμε στο ρωσικό, αντιρωσικό, φιλορωσικό. Ακούστε, κύριε Βορίδη. Αφού είστε αντιρώσοι να απαγορεύσετε να μεταφέρουν πετρέλαιο οι λαθρέμποροι φίλοι σας.

(Χειροκροτήματα από την πτέρυγα της Ελληνικής Λύσης)

Θέλετε ονόματα; Ο κ. Αλαφούζος, ο κ. Αγγελικούσης. Ονόματα φίλων σας, κολλητών σας. Αφήστε τα περισσότερα και τα υπόλοιπα.

Πάμε και στο τελευταίο. Πατριωτικό κόμμα; Δεν κατάλαβα πώς είναι ένα πατριωτικό κόμμα. Αν λέει «ναι» στον Βορίδη είναι πατριωτικό το κόμμα; Αν λέμε «ναι» σε ό,τι πείτε, είναι πατριωτικό το κόμμα; Να ξέρουμε και εμείς τι σημαίνει πατριωτισμός, γιατί τα μπερδέψατε λίγο. Εγώ θυμάμαι εδώ στο Σύνταγμα φωτογραφίες στο συλλαλητήριο για τη Μακεδονία, με τον κ. Πλεύρη, τον κ. Άδωνι. Τώρα συναντάτε τον Υπουργό της Βόρειας ψευτο-Μακεδονίας. Και γελάτε πάλι. Έχετε αυτό το μειλίχιο, μπλαζέ ύφος και σας πάει κιόλας.

Αλλά θέλω να πω το εξής. Μιλάτε εσείς για πατριωτισμό, που λέγατε «δώστε άσυλο σε Αφγανούς, Πακιστανούς σε λίγες μέρες και ψήφο»; Εσείς τα λέγατε, εσείς τα κάνατε. Σε συνέντευξη σας, εσείς δεν λέγατε για το Turk Greek, πώς λέγεται αυτό, Turk Aegean ότι θα το αλλάζατε; Μιλάτε για πατριωτισμό; Μην ξύνεστε στην γκλίτσα του τσοπάνη, σας το λέω μια ακόμα φορά.

Και κλείνω λέγοντας το εξής, μια και μιλάμε για τον Μπελέρη. Εγώ θέλω να μου πείτε τι κυρώσεις βάλαμε στην Αλβανία. Κυρώσεις. Έχουμε χρηματοδοτικά πρωτόκολλα. Κυρώσεις συγκεκριμένες. Μη μου λέτε τι κάνατε παρασκηνιακά, γιατί αν πάμε στο παρασκήνιο είμαστε ηττημένοι από χέρι, να ξέρετε. Είναι δεδομένο.

Και θα πω το εξής. Θα σας παρακαλέσω πάρα πολύ, κύριε Βορίδη, οδηγίες για πατριωτισμό, για έθνος και πατρίδα και πατριωτική ευθύνη, παράκληση ως πάλαι ποτέ φίλο σας όχι σε εμάς. Αλλού κάντε τες. Εμείς θα συνεχίσουμε ακριβώς στην ίδια γραμμή. Θα στηρίζουμε κάθε θετικό που φέρνετε, αλλά όταν διαφωνούμε, θα διαφωνούμε. Επιτρέψτε μας, κύριε Βορίδη. Δείρτε μας αλλιώς. Αν δεν σας αρέσει, δείρτε μας κιόλας. Τι να κάνουμε τώρα; Μας φιμώσατε στα κανάλια, δείρτε μας κιόλας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή έχουν ζητήσει τον λόγο οι Κοινοβουλευτικοί Εκπρόσωποι, θα ήταν πάρα πολύ άδικο να μην ξεκινήσω από το κόμμα των Σπαρτιατών και τον κ. Κόντη, γιατί ο Αρχηγός του δεν μίλησε.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς θέλω να σταθώ στο θέμα των πυρκαγιών που για άλλο ένα καλοκαίρι μαίνονται στη χώρα μας. Απλά αλλάζει το σκηνικό κάθε φορά. Μια είναι το Μάτι, άλλη είναι η Κέρκυρα, χτες ήταν η Ρόδος και πάλι η Κέρκυρα και άλλες περιοχές, πιο παλιά ο Πύργος. Κάθε καλοκαίρι και κάθε χειμώνα έχουμε καταστροφές οι οποίες αποδίδονται πλέον στην κλιματική αλλαγή. Όποτε ακούμε μια καταστροφή, μπαίνει πλέον η καραμέλα «κλιματική αλλαγή». Δεν αποδίδουμε ευθύνες πουθενά αλλού. Δεν θυμόμαστε γιατί δεν καίγονταν παλιότερα σε τόσο μεγάλη έκταση τα δάση μας. Ξεχάσαμε ότι υπήρχε δασοπροστασία, αντιπυρικές ζώνες. Υπεύθυνοι για τις κατασβέσεις ήταν οι δασοφύλακες και εμείς βάλαμε την Πυροσβεστική τα τελευταία χρόνια που δυσκολεύεται να γνωρίζει τις ιδιαιτερότητες των δασών. Φτάσαμε πλέον να αποδίδουμε τα πάντα στην κλιματική αλλαγή. Στο Ρίο ντε Τζανέιρο στο οποίο έζησα για πολλά χρόνια υπάρχει ένα μεγάλο δάσος που λέγεται Foresta Da Tijuca. Είναι ένα τεράστιο δάσος από τα μεγαλύτερα του κόσμου μέσα στην πόλη. Σας λέω λοιπόν ότι με οκτώ μήνες θερμοκρασία στους 40 - 45 βαθμούς δεν έχει καεί ούτε μία φορά. Εκεί λοιπόν, δεν είναι υπεύθυνη η θερμοκρασία για να κάψει ένα δάσος. Η πολιτεία είναι υπεύθυνη για την προστασία του δάσους η οποία το προστατεύει με όλους τους τρόπους. Αυτό δεν γίνεται εδώ στην Ελλάδα. Κάθε τρεις και λίγο αναφέρουν την κλιματική αλλαγή, αλλά βλέπουμε να συλλαμβάνονται τριάντα ποντικοί που πετάνε γκαζάκια και βάζουν φωτιές και δεν έχει πάει κανείς φυλακή. Με μετατρεπόμενες πλέον ποινές, δεν έχει ενδιαφερθεί το κράτος να μετατρέψει τις ποινές αυτές σε αυστηρές όσο το δυνατό γίνεται, να πηγαίνουν ακόμα και ισόβια οι πυρομανείς, αυτοί οι οποίοι καίνε την Ελλάδα για διάφορους λόγους.

Εγώ δεν θα πιάσω το αν καίγονται για ανεμογεννήτριες, γιατί δεν μπορώ να το αποδείξω αν και είναι παράδοξο και περίεργο ότι εμφανίζονται ξαφνικά σαν μανιτάρια οι ανεμογεννήτριες. Ας πούμε ότι εκμεταλλεύονται την ευκαιρία. Θα κατηγορήσω όμως το κράτος στο ότι θα έπρεπε να απαγορεύει να φυτεύονται εκεί ανεμογεννήτριες και θα έπρεπε να αναδασώνονται τα δάση μας πλέον με δένδρα τα οποία είναι και δύσκολο να καούν. Γιατί όταν καίγεται πεύκο και βάζουμε ξανά πεύκο, το οποίο είναι μια ζωντανή χειροβομβίδα σε κάθε πυρκαγιά και έχουμε δει πως πετάγονται τα κουκουνάρια και μεταδίδουν τις φωτιές, είμαστε και εμείς υπεύθυνοι. Όταν έχουμε δέντρα κυρίως πεύκα ακόμα και στα σπίτια μας, είμαστε και εμείς υπεύθυνοι.

Αφήνοντας κατά μέρος αυτό το δραματικό γεγονός, το οποίο πιστεύω θα μας απασχολήσει στο μέλλον και θα πρέπει όλοι μαζί να ασχοληθούμε και να γίνουν σοβαρές προτάσεις για την προστασία πλέον των λιγοστών δασών που απέμειναν -μην ξεχνάμε ότι κάηκαν τρία «NATURA» προστατευόμενα δάση μας και εμείς πλέον τα έχουμε ξεχάσει, δεν ξέρουμε τι ήταν αυτά τα δάση, έχουν γίνει φαλακρές περιοχές σε βουνά-, θα προχωρήσω στο νομοσχέδιο.

Συζητάμε ένα νομοσχέδιο για το οποίο ο κύριος Πρωθυπουργός τελείωσε με τη ρήση του Καζαντζάκη που είπε ότι όσο πιο μακριά ζούμε τόσο πιο πολύ αγαπάμε την πατρίδα. Κι εγώ ναι, θα το ενισχύσω αυτό γιατί και εγώ ζούσα στα πέρατα της Γης, πολλές χιλιάδες χιλιόμετρα μακριά για είκοσι χρόνια και όντως είναι αλήθεια, αλλά και γιατί διαπίστωσα στον αντίποδα ότι όσο πιο μακριά ζούμε τόσο πιο πολύ διαπιστώνουμε ότι μας ξεχνά η πατρίδα. Δεν είδα ποτέ το ενδιαφέρον που όψιμα δείχνουν σήμερα με το νομοσχέδιο αυτό, να εμφανίζεται στην καθημερινότητα τη δική μας, των μεταναστών, των ομογενών, όπως θέλετε πείτε το. Δεν είδα να ενδιαφέρεται κανείς για τα σχολεία μας που έσβησαν στη Νότια Αμερική και που μόνο ιδιωτική πρωτοβουλία κάποιων εφοπλιστών κρατάνε στην Ουρουγουάη, στη Βραζιλία ή υποκαθιστώντας το κράτος. Δεν είδα ποτέ κανέναν να ενδιαφερθεί για τις εκκλησίες μας. Είπα και την προηγούμενη φορά ότι οι παπάδες, οι ιερείς σε εκκλησίες του Ρίο ντε Τζανέιρο είναι ένας πρώην βατραχάνθρωπος Σύριος και κάποιοι άλλοι δάσκαλοι Σύριοι και Λιβανέζοι. Έλληνες δεν βλέπουμε όμως. Κάποτε βλέπαμε. Δεν είδα ποτέ το κράτος να έρθει να αγκαλιάσει τις ομογενειακές κοινότητες. Πάνε ένα ταξίδι νομίζω μια φορά κάθε τρία χρόνια, κάνουν μια γιορτή και αυτή είναι η προσέγγιση του κράτους στους Έλληνες της Διασποράς.

Προσωπικά έχω και κόρη γεννημένη στο εξωτερικό, έχει γεννηθεί στη Βραζιλία, στο Ρεσίφε και αν έμενε εκεί θα ήμουν πολύ περήφανος να πολεμήσω για το δικαίωμά της να ψηφίζει. Εμείς δεν είμαστε αντίθετοι στο να πάρουν το δικαίωμα της ψήφου οι ομογενείς, διότι ένα άλλο σημείο το οποίο βλέπω είναι ότι συνεχώς μιλάμε για τους έχοντες το δικαίωμα και τους ήδη εγγεγραμμένους σε εκλογικούς καταλόγους Έλληνες. Για αυτούς που πρόκειται να πολιτογραφηθούν θα υπάρχει αντίρρηση; Δεν πρόκειται να αποκτήσουν ιθαγένεια οι δεύτερης γενιάς Έλληνες πηγαίνοντας σε ένα προξενείο, με την απογραφή που ζητάμε, να πολιτογραφηθούν και να αποκτήσουν το δικαίωμα αυτό; Δεν το είδα στο νομοσχέδιο, δεν αναφέρεται κανείς και περιορίζεται σε οκτακόσιοι χιλιάδες όπως τους μετράνε, Έλληνες, όταν οι εν δυνάμει Έλληνες προς απόκτηση δικαιώματος ψήφου είναι πάνω από τρία εκατομμύρια και αν αμφισβητείτε, κάντε την απογραφή αυτή.

Δώστε έναν χρόνο προθεσμία να πάει από το μεγαλύτερο χωριό έως το μικρότερο μέρος της Βραζιλίας, της Ουρουγουάης, της Ασίας, της Ταϊλάνδης ο κάθε Έλληνας στα πλησιέστερα προξενεία ή προξενικές αρχές ή λιμενικές να εγγραφεί, να αποκτήσει τη δυνατότητα, αλλά ταυτόχρονα να αποσβέσει ο οποιοσδήποτε είναι εγγεγραμμένος στους εκλογικούς καταλόγους και διαμένει στο εξωτερικό το όνομά του από τους εκλογικούς καταλόγους εδώ και να υπάρξει η αποφυγή της διπλοεγγραφής.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Συμβαίνει αυτό.

**ΙΩΑΝΝΗΣ ΚΟΝΤΗΣ:** Δεν είναι όλοι.

Όταν λέμε επίσης να θεσπιστεί σύμφωνα με το άρθρο 514 το δικαίωμα που είναι συνταγματικά κατοχυρωμένο ότι μπορεί να θεσπιστεί της επιστολικής ψήφου κάτω από προϋποθέσεις και δεν αναφέρεται πουθενά… Εμείς το θέσαμε στο νομοσχέδιο, είπαμε επί της αρχής «ναι», αλλά υπάρχουν αυτές οι προϋποθέσεις. Δεν αλλάξαμε τελευταία στιγμή. Το θέσαμε δύο φορές στην επιτροπή και μάλιστα την τελευταία φορά μου έγινε διπλή παρατήρηση, γιατί δεν επέμενα να θέτω τις προϋποθέσεις. Και τελικά είπα επί της αρχής ναι, με τις προϋποθέσεις.

Θέλω λοιπόν να πω το εξής. Αν πάρουμε την Αμερική κυκλικά έχει προξενεία απ’ ό,τι θυμάμαι που πήγαινα είτε με πλοία είτε σαν ταξιδιώτης. Στο Σικάγο έχει προξενείο, στη Νέα Υόρκη, στη Βοστώνη, στην Ατλάντα, κατεβαίνουμε Τάμπα, Χιούστον, Σαν Φρανσίσκο, Λος Άντζελες κι αυτά είναι τα προξενεία μας. Δεν υπάρχουν στην Κεντρική Αμερική προξενεία. Ο Έλληνας που μένει στο Ντένβερ, σε μια μεγάλη ελληνική κοινότητα, στο Κάνσας σε μια μεγάλη επίσης ελληνική κοινότητα, θα πρέπει να διανύσει ας πούμε χίλια μίλια για το πιο κοντινό προξενείο. Και πείτε μου πώς θα ψηφίσουν; Τι προβλέπει το νομοσχέδιο γι’ αυτούς; Πιστεύετε ότι θα πάνε; Όχι. Τους κόβουμε το δικαίωμα να πάνε. Και είναι πάρα πολλές χιλιάδες οι Έλληνες που είναι κάτω από αυτές τις προϋποθέσεις.

Επίσης, η επιστολική ψήφος, επειδή πολλοί την μπερδεύουν και διαφωνούν με όσα συζητήθηκαν και έγιναν στις τελευταίες εκλογές της Αμερικής, δεν θα είναι με τον τρόπο τον αμερικάνικο η πρότασή μας, αλλά είναι μια διασφαλισμένη ψήφος σε τοπικές αρχές, με εξακρίβωση στοιχείων, κάτι που δεν έγινε στην Αμερική τις περισσότερες φορές από τα ταχυδρομεία, με θεώρηση του γνησίου και με αποστολή τους εκεί που πρέπει να σταλούν.

Οι συνταγματικές διατάξεις που ρυθμίζουν το ζήτημα της ψήφου των αποδήμων Ελλήνων -δεν θα αναφέρω το άρθρο κ.λπ.- δεν αποτελούν κατευθυντήριες διατάξεις, αλλά είναι υποχρέωση για εφαρμογή και άμεσο έννομο αποτέλεσμα που επιβάλλεται από την εκτέλεση των ρητών προβλέψεών τους. Η ψήφιση του ν.4648 ήταν το πρώτο βήμα το οποίο ήταν ελλιπέστατο και αυτή τη στιγμή πάτε να διορθώσετε αυτό το νομοθέτημα.

Η διαδικασία όμως της διαβούλευσης που έγινε σε αυτό το πολύ γρήγορο νομοσχέδιο δεν έτυχε της αξιολόγησης ούτε αξιοποίησης των προτάσεων φορέων της ομογένειας. Εγώ διάβασα και τις εκατόν εξήντα τέσσερις προτάσεις στη διαβούλευση όλων των φορέων. Ξέρετε ότι διαπίστωσα ότι υπάρχουν κάποιοι που μάλλον δεν μένουν στο εξωτερικό, δεν είναι απόδημοι και χαιρετίζουν το νομοσχέδιο ως έχει και υπάρχουν κάποιοι άλλοι οι οποίοι είναι φορείς ομογενειακοί και θα αναφέρω χαρακτηριστικά τον κ. Πάνο Δροσινάκη που είναι Πρόεδρος της Ομοσπονδίας Ελληνικών Κοινοτήτων στη Γερμανία, τον κ. Μάνο Μοσχόπουλο, μία άλλη κυρία, οι οποίοι μιλάνε για σημαντική πρωτοβουλία της Κυβέρνησης αλλά πιο σημαντικό είναι να προβλεφθούν οι εναλλακτικοί τρόποι του δικαιώματος, γιατί είναι πάρα πολύ μεγάλη η διασπορά και δεν μπορούν να μετακινούνται από τη μία χώρα στην άλλη. Και αναφέρουν την επιστολική ψήφο.

Όλοι αυτοί αναφέρουν επίσης τη δυνατότητα ελεύθερης επιλογής των αποδήμων Ελλήνων, αν θα ψηφίζουν με αυτοπρόσωπη παρουσία την επιστολική ψήφο, αλλά και δημιουργία εκλογικών περιφερειών, μέσα από τις οποίες θα ψηφίζουν αντιπροσώπους μας στη Βουλή οι οποίοι θα είναι αντιπρόσωποι της Διασποράς, της ομογένειας.

Εμείς λοιπόν προτείναμε επίσης το ίδιο, να δημιουργηθούν οι τέσσερις-πέντε -εμείς έχουμε προτείνει πέντε- μεγάλες εκλογικές περιφέρειες και ανάλογα με την ήδη μετρημένη δυναμική των Ελλήνων της Ομογένειας σε αριθμό, που πιστεύουμε ότι είναι πάνω από δύο εκατομμύρια, να διανεμηθούν έδρες. Προτείναμε δέκα με δεκαπέντε έδρες και θα γνωρίζει ο υποψήφιος ότι θα πρέπει να διαμείνει τέσσερα χρόνια πλέον στην Ελλάδα και να ασκεί τα βουλευτικά του καθήκοντα.

Δεν λέμε ότι δεν πρέπει ούτε να προσμετρώνται. Εκεί πρέπει να βρεθεί μετά από διαβούλευση και ο τρόπος που θα προσμετρώνται συνολικά οι ψήφοι γιατί μπορεί να μπει και αναλογικά, εάν είναι οκτώ εκατομμύρια εγγεγραμμένοι εδώ και δύο έξω, να υπάρχει μια αναλογία, αλλά να προσμετρηθούν στο τελικό ποσοστό. Θα εκλέξουν και Πρωθυπουργό και Βουλευτές λοιπόν οι Έλληνες της Διασποράς. Δεν θα είναι αμέτοχοι ούτε θα είναι μέλη ενός συστήματος το οποίο θα εκλέγει απλά πέντε περιφερειακούς Βουλευτές που δεν θα ξέρουν γιατί είναι. Θα είναι σε κόμματα, θα είναι παντού.

Αυτό λοιπόν που εμείς ζητήσαμε με την απογραφή, τη δεύτερη πρότασή μας, την επιστολική ψήφο και την τρίτη των εκλογικών περιφερειών, θα ήμασταν χαρούμενοι να δούμε να το προσθέτετε στον νόμο. Διότι εσείς λέτε «Έλα μωρέ εντάξει, θα ψηφίσετε και όλα τα άλλα θα τα δούμε». Και η επιστολική ψήφο; Αν δεν προσδιοριστούν τώρα, πώς θα προσδιοριστούν;

Θα πει μετά το Υπουργείο Εσωτερικών ότι ψηφίσαμε τον νόμο και ας κάτσουμε τώρα να δούμε αν θα ισχύσει η επιστολική που προβλέπει το Σύνταγμα, επαναλαμβάνω, στο άρθρο 51.4 ή θα πούμε ότι θα δημιουργήσουμε και κάποιες εκλογικές περιφέρειες που μπορεί να είναι καλό ή όχι; Αυτά πρέπει να προβλεφθούν τώρα.

Λοιπόν, το αίτημά μας για να ψηφίσουμε και το νόμο είναι να αποσύρετε το νομοσχέδιο και να υπάρξει διαβούλευση για όλα αυτά που είπαμε. Διότι εμείς δεν ερχόμαστε εκ του ασφαλούς να πούμε, επειδή ξέρουμε ότι το νομοσχέδιο θα περάσει με την πλειοψηφία που έχει δηλώσει εδώ και να κάνουμε την αντιπολίτευση, ερχόμαστε να προστατέψουμε τους ομογενείς. Και όσοι δεν έχετε ζήσει μεταξύ της Ομογένειας θεωρείτε ότι αυτά που προτείνετε είναι αυτά που θέλουν.

Εγώ που έχω ζήσει και ήμουνα στη μισή ζωή μου ομογενής σας λέω ότι αυτά που σας είπα είναι αυτά που θέλουν οι ομογενείς.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει επί προσωπικού για το θέμα ο κ. Μάντζος.

Παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Αναφέρομαι στην τελευταία τοποθέτηση του Υπουργού Επικρατείας κ. Βορίδη, ο οποίος φοβάμαι ότι εξακολουθεί να καλλιεργεί μια επιτηδευμένη, μια ηθελημένη εικόνα παρεξήγησης, επενδύοντάς τη με μπόλικο συναίσθημα, όσον αφορά στην οφειλόμενη ενημέρωση της Κυβέρνησης προς την Αντιπολίτευση σε ζητήματα εξωτερικής πολιτικής: ποιος θα πάρει πρώτος ποιον τηλέφωνο, γιατί δεν με πήρες, κ.λπ..

Όχι, δεν είναι γινάτι, δεν είναι θέμα σκέρτσου, δεν κάνει κάποιος κάποιο πόλεμο εντυπώσεων. Εδώ μιλάμε για μια τυπική διαδικασία ενημέρωσης. Είναι η τυπικότητα η οποία προφυλάσσει και διαφυλάσσει την ουσία της πολιτικής, ιδίως στα ζητήματα της εξωτερικής πολιτικής και των διεθνών σχέσεων, εκεί όπου κατά αμάχητο τεκμήριο υπάρχει προτεραιότητα για τη διαφύλαξη της σοβαρότητας και της νηφαλιότητας στην επαφή των πολιτικών κομμάτων. Είναι μια τυπική διαδικασία.

Όταν υπάρχει μια σύνοδος κορυφής, μια σύνοδος στο ΝΑΤΟ, στο περιθώριο της οποίας συντελείται μια εξαιρετικά σοβαρή συνάντηση του Έλληνα Πρωθυπουργού με τον Τούρκο Πρόεδρο και μάλιστα, αυτή η συνάντηση παρουσιάζεται στη συνέχεια από την ελληνική Κυβέρνηση με ιδιαίτερο ζήλο ως μια «συγκρατημένη νέα αρχή», το ελάχιστο το οποίο, κατά τη γνώμη μας, οφείλει ο Έλληνας Πρωθυπουργός να κάνει προς τις υπόλοιπες πολιτικές δυνάμεις στην Ελλάδα είναι να τις ενημερώσει, για να μην έχουμε σήμερα τη συζήτηση αυτή στη Βουλή και να έρθει μετά ο Πρωθυπουργός να πει «Εδώ είμαι».

Αν είναι εδώ, υπάρχει και το τηλεφώνημα της ενημέρωσης που μπορεί να γίνει, μια ενημέρωση που μπορεί να φτάσει ακόμη και σε συμβούλιο πολιτικών αρχηγών σε άλλες περιπτώσεις. Το τηλεφώνημα αυτό, θυμίζω, είχε γίνει όταν είδε τον Τούρκο Πρόεδρο στον Βόσπορο πέρυσι. Το έκανε αυτό το τηλεφώνημα ο κύριος Πρωθυπουργός. Όταν γύρισε από τις Ηνωμένες Πολιτείες, δεν το έκανε. Είναι μια τακτική την οποία δεν ακολουθεί με τακτικότητα η αλήθεια είναι.

Και προφανώς υπάρχουν και άλλοι δίαυλοι επικοινωνίας που πρέπει να μείνουν ανοικτοί: Οι τακτικές ενημερώσεις του Υπουργού Εξωτερικών, που θα περιμένουμε την πρώτη τις επόμενες μέρες, και το Εθνικό Συμβούλιο Εξωτερικής Πολιτικής. Οι τυπικές διαδικασίες λοιπόν σώζουν και την πολιτική ζωή του τόπου και διαφυλάσσουν την ουσία στις εξωτερικές σχέσεις της χώρας.

Οι συναινέσεις έτσι δομούνται, με συνεννόηση και ενημέρωση. Πάντως, δεν δομούνται με ευφυολογήματα και ασκήσεις εντυπωσιασμού.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για να είμαι δίκαιος, δεν ήταν προσωπικό το ζήτημα, ήταν πολιτικό, να είμαστε απόλυτα δίκαιη. Έτσι κι αλλιώς ως κοινοβουλευτικός εκπρόσωπος θα παίρνατε τον λόγο αμέσως μετά, κύριε Μάντζε. Εγώ ευθύνομαι γι’ αυτό. Απλώς επειδή είναι η πρώτη φορά ως Κοινοβουλευτικός Εκπρόσωπος, να γνωρίζετε ότι δεν ήταν προσωπικό. Έπρεπε η κ. Τζάκρη να πάρει τον λόγο και θα της δώσω τον λόγο αμέσως τώρα και αμέσως μετά εσείς. Απλώς για να τα ξεκαθαρίζουμε.

Έχετε τον λόγο, κυρία Τζάκρη.

**ΘΕΟΔΩΡΑ ΤΖΑΚΡΗ:** Να ανέβω στο Βήμα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει μιλήσει ο Αρχηγός σας και όπως καταλαβαίνετε, θα μιλήσετε για έξι λεπτά και άρα, μπορείτε να μιλήσετε και από εκεί.

**ΘΕΟΔΩΡΑ ΤΖΑΚΡΗ:** Σαν σήμερα, κυρίες και κύριοι συνάδελφοι, το 1974 αποκαταστάθηκε η δημοκρατία και σήμερα η πατρίδα μας, η χώρα μας αντιμετωπίζει αυτή την ανείπωτη περιβαλλοντική καταστροφή λόγω των πυρκαγιών που βρίσκονται σε έξαρση και στη Ρόδο και στην Εύβοια και στην Αχαΐα και στην Κέρκυρα και σε ολόκληρη τη χώρα. Η σκέψη μας βέβαια βρίσκεται στο πλευρό των πληγέντων, βρίσκεται όμως και στο πλευρό των πυροσβεστών και των εθελοντών και του δυναμικού των Ενόπλων Δυνάμεων που θα έλεγα ότι υπερβαίνουν στην πρώτη γραμμή της μάχης με τις φωτιές κάθε όριο φυσικής αντοχής.

Βέβαια εμείς όταν ξεκίνησε η αντιπυρική περίοδος, κύριε Υπουργέ, είχαμε ευχηθεί οι φωτιές φέτος στη χώρα μας να είναι λιγοστές και να μην ταλαιπωρείται ο ελληνικός λαός. Δυστυχώς, όμως, η σκληρή πραγματικότητα αποδεικνύει αυτό που δεν διέγνωσε προηγουμένως ο Πρωθυπουργός, δηλαδή ότι υπάρχει ένα τεράστιο κενό στον κρατικό μηχανισμό, τον οποίος ο ίδιος είδε υπερπλήρη, και στο ανθρώπινο δυναμικό, αλλά και στην υλικοτεχνική υποδομή για την αντιμετώπιση του φαινομένου της κλιματικής αλλαγής και των επιπτώσεων αυτού του φαινομένου που ευτυχώς παραδέχτηκε πλέον ότι υφίστανται.

Σε κάθε περίπτωση, αυτές τις κρίσιμες ώρες αυτό που πρέπει να προτάξουμε, παρά την οργή και την αγανάκτηση των Ελλήνων πολιτών που βιώνουν το πρόβλημα, είναι την ενίσχυση των δυνάμεων εκεί που επιχειρούν με κάθε διαθέσιμο μέσο και να μην προτάσσουμε βεβαίως τους επικοινωνισμούς και τις εργαλειοποιήσεις, σε αντίθεση με ό,τι κάνατε εσείς και με αυτό που εν πάση περιπτώσει μας κατηγόρησε πριν ο Πρωθυπουργός.

Και μπαίνω τώρα στο νομοσχέδιο. Επιτρέψτε μου να κάνω ένα μόνο σχόλιο για το κατεπείγον. Μας είπε προηγουμένως και ο κ. Βορίδης ότι το νομοσχέδιο αυτό αφ’ εαυτό έπεσε στα βράχια, όχι γιατί το υλοποίησε με τον τρόπο που υλοποίησε και ο κ. Βορίδης και νωρίτερα ο κ. Θεοδωρικάκος. Ας είναι κι έτσι.

Είναι το πρώτο νομοσχέδιο που πέφτει στα βράχια; Δηλαδή, η δασική πολιτική και η πολιτική προστασία και τα ζητήματα του ΕΚΑΒ πήγαν καλύτερα; Αυτή τη στιγμή καίγεται το σύνολο σχεδόν των δασικών εκτάσεων, των αγροτικών εκτάσεων στη χώρα. Γιατί δεν προτάξατε ένα άλλο νομοσχέδιο παρά μόνο αυτό;

Θα σας εξηγήσω εγώ γιατί. Γιατί βεβαίως η ειλικρίνεια των διαθέσεων της Νέας Δημοκρατίας απέναντι στον ελληνισμό της διασποράς διαφαίνεται από τους χαρακτηρισμούς που κατά καιρούς επιφύλασσαν σε διακεκριμένους απόδημους. Σας θυμίζω λοιδορούσαν τον Ανδρέα Παπανδρέου, επειδή είχε προϋπηρετήσει στο Πολεμικό Ναυτικό στην Αμερική. Να μην σας πω βεβαίως τι λέγονταν, με τι υποτιμητικούς χαρακτηρισμούς απευθυνόταν κάποιοι στον Γιώργο Παπανδρέου, Τζέφρι τον ανέβαζαν, Τζέφρι τον κατέβαζαν. Και βεβαίως τα ίδια επιφύλασσαν και στον δικό μας, τον Ευκλείδη Τσακαλώτο. Αντιλαμβάνεστε όταν επιφυλάσσουν τέτοιους χαρακτηρισμούς για διακεκριμένα στελέχη της διασποράς πώς αντιλαμβάνονται τη συμμετοχή των πολλών στην εκλογική διαδικασία.

Και θα έρθω τώρα επί του προκειμένου. Μας καταλόγισε προηγουμένως και ο κ. Βορίδης και η κ. Κεραμέως στην επιτροπή και ο κύριος Πρωθυπουργός πριν από λίγο από Βήματος ότι δήθεν εμείς είμαστε μία Αντιπολίτευση, λέει, η οποία από ιδιοτέλεια καταψηφίζουμε, γιατί φοβόμαστε, λέει, τη συμμετοχή των Ελλήνων του εξωτερικού στη διαδικασία, επειδή εκεί, λέει, θα είναι ο τάφος μας και η συντριβή μας.

Αλήθεια, σε αυτή την Αίθουσα κάποιος έχει διαβάσει τα αποτελέσματα της πρόσφατης εκλογικής διαδικασίας; Θα σας τα πω εγώ εν συντομία. Πήραμε 1% λιγότερο παγκοσμίως από το εθνικό μας ποσοστό, στην Ευρώπη πήραμε ακριβώς το εθνικό μας ποσοστό, κατιτίς παραπάνω πήρε η Νέα Δημοκρατία. Το ΚΚΕ, που καταψηφίζει, πήρε σχεδόν διπλάσιο ποσοστό. Το ΠΑΣΟΚ, που υπερψηφίζει, πήρε το μισό του ποσοστό από τις εθνικές εκλογές. Μας είπε βεβαίως προηγουμένως ο εκπρόσωπος της Νίκης ότι «δεν θέλουμε την ψήφο των ομογενών γιατί», δήθεν, «το ακροατήριο αυτό είναι συντηρητικό». Σοβαρά; Για να δούμε λίγο τα αποτελέσματα: ΠΑΣΟΚ, ΣΥΡΙΖΑ, Πλεύση Ελευθερίας, ΚΚΕ και Βαρουφάκης πήραν το 43,4% των ψήφων στις κάλπες του εξωτερικού και 31,4% πήραν στο εσωτερικό. Και να πω και κάτι άλλο; Τα κόμματα της δεξιάς, της πατριωτικής, -αν είναι δυνατόν, θα αναφερθώ παρακάτω, αναφέρθηκε προηγουμένως ο κ. Βορίδης- πήραν 13% στο εσωτερικό και 3,1% η Ελληνική Λύση, οι Σπαρτιάτες και η Νίκη στο εξωτερικό. Αυτά είναι τα αποτελέσματα που φοβόμαστε και μέσω αυτού είμαστε μια ιδιοτελής αντιπολίτευση και θέλουμε να αποκλείσουμε τη συμμετοχή των Ελλήνων του εξωτερικού στις εκλογές; Δεν είναι ένα θέμα και μια στάση αρχών την οποία σταθερά υποστηρίζουμε από το 2018; Ό,τι και αν κάνετε δεν μπορείτε να παραγράψετε το γεγονός ότι εμείς ακριβώς ξεκινήσαμε το θέμα συνταγματική Αναθεώρηση το 2018.

Έρχομαι τώρα και σε κάτι άλλο. Εκτός από ιδιοτελή αντιπολίτευση έχουμε και μια πολύ συναινετική Κυβέρνηση. Ναι, μάλιστα, είναι τόσο συναινετική που έφερε πανομοιότυπο το νομοσχέδιο του 2021 του Βορίδη, αυτό το φοβερό νομοσχέδιο με το ένα άρθρο και έναν αριθμό -δεν ξέρω πώς να το πούμε- χωρίς καμμία διαβούλευση με μια διαδικασία take it or leave it, δηλαδή πάρτο ή άστο, χωρίς να γίνει ακριβώς τίποτα. Ο μόνος λόγος γι’ αυτό είναι για να διαιρεθούν εδώ οι τριακόσιοι της Βουλής σε φιλοαπόδημους και αντιαπόδημους, παρά τα όσα λέγονται για την ομοφωνία που δήθεν επιτυγχάνεται. Όλα αυτά, όπως αντιλαμβάνεστε, είναι προφάσεις εν αμαρτίαις.

Και να πω και κάτι άλλο; Η δήθεν αυτή ιδιαιτέρως κατεπειγόμενη κ. Κεραμέως εκτός από ψευδοσυναινετική μας λέει ότι είναι και απεριορίστως φιλοδιασπορική ως εκ του υπερβάλλοντος πατριωτισμού της. Φυσικά τυγχάνει και κεντρώα και υπέρ των δικαιωμάτων και θα αναφερθώ και σε αυτά. Ελάτε να τα πιάσουμε ένα-ένα. Ας ξεκινήσω από το εξής: Φτάνουμε στο παράλογο με τον νόμο αυτό που ψηφίζουμε σήμερα, γιατί πρόκειται περί διευκόλυνσης της ψήφου των Ελλήνων του εξωτερικού, περί αυτού πρόκειται, να μπορεί κάποιος ο οποίος επισκέπτεται το εξωτερικό για λόγους αναψυχής και βρίσκεται την ημέρα των εκλογών στο εξωτερικό να εγγράφεται δεκαπέντε ημέρες πριν την προκήρυξη των εκλογών στους ειδικούς εκλογικούς καταλόγους και να συμμετάσχει από εκεί στις εκλογές και να μην μπορεί να συμμετάσχει κάποιος όποιος εποχικά εργάζεται, παροδικά μεν, σε κάποιο νησί, αλλά εργάζεται, όπως αντιλαμβάνεστε. Καταθέσαμε τροπολογία και λέει η Κυβέρνηση ότι αυτή δεν μπορεί να γίνει αποδεκτή λόγω των τεχνικών προβλημάτων. Το παράλογο σας το εξήγησα. Για να πάμε τώρα να δούμε να θυμηθούμε πόσο επιλεκτική και μεροληπτική είναι αυτή η αφοσίωση της παράταξης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε μειωμένο χρόνο. Πέρασε εξάλεπτο και σας βάζω ένα τρίλεπτο. Μίλησε ο Αρχηγός σας. Δυστυχώς αυτός είναι ο χρόνος.

**ΘΕΟΔΩΡΑ ΤΖΑΚΡΗ:** Εντάξει, κύριε Πρόεδρε, να ολοκληρώσω. Τουλάχιστον έχουμε μια ολοκληρωμένη παρέμβαση.

Πόσο επιλεκτική και προκλητική υπήρξε ανέκαθεν η στάση της Κυβέρνησης στο θέμα των Ελλήνων του εξωτερικού; Τι να θυμηθώ πρώτα; Τη στάση του Αβέρωφ το 1982 απέναντι στους πολιτικούς πρόσφυγες; Να θυμηθώ ότι το 2000 κατήγγειλε η Νέα Δημοκρατία τον Σημίτη ότι δήθεν της υφάρπαξε την ψήφο, επειδή οι Πόντιοι ήρθαν και ψήφισαν από την εξωτική Κύπρο; Ή να θυμίσω την πρόσφατη εκλογική αναμέτρηση του 2023, όπου αλλοιώθηκε, δήθεν, το αποτέλεσμα της Ροδόπης, επειδή Έλληνες μουσουλμάνοι με τα πούλμαν κατέκλυσαν τη Ροδόπη και ήρθαν να ασκήσουν το εκλογικό τους δικαίωμα; Αυτό για να σας πείσω πόσο είναι απροκάλυπτα υπέρ της άρσης των περιορισμών, υπέρ των Ελλήνων Αποδήμων.

Και κάτι άλλο, ο κ. Βορίδης, ο οποίος ήταν ανεξάρτητος, αλλά και στη συνέχεια, μερικές μέρες μετά, υπουργοποιήθηκε μας μιλούσε γι’ αυτή την τεράστια αποκάλυψη σαν να οι Έλληνες μουσουλμάνοι στη Ροδόπη να προσγειώθηκαν εκεί με τίποτα διαστημόπλοια.

Συνεχίζω για την υποκριτική στάση της Αντιπολίτευσης: Πλήρης αδιαφορία για τον ελληνισμό της Μαριούπολης τα τελευταία χρόνια και κυρίως από τον πόλεμο της Ουκρανίας και μετά. Αποτυχία σας να προστατεύσετε την εθνική μειονότητα της Βορείου Ηπείρου και τους Βορειοηπειρώτες και τον Φρέντι Μπελέρη από την προκλητική απέναντι στην αδύναμη Ελλάδα συμπεριφορά του Ράμα.

Επίσης, αναφέρω τη συμβολή της σημερινής ανένδοτης υπερασπίστριας των αποδήμων, της κ. Κεραμέως στο κλείσιμο σωρείας σχολείων του εξωτερικού. Τι να σας πω; Να σας μιλήσω για τα σχολεία της Γερμανίας, που κλείνουν σωρηδόν; Προχθές έκλεισε σχολείο του Μονάχου. Για τα σχολεία της Γαλλίας, για τα σχολεία του Βελγίου; Εκκλήσεις επί εκκλήσεων της απευθύναμε, κουράστηκε να μαζεύει υπογραφές, να γίνει κοινή σύγκληση των Επιτροπών Μορφωτικών Υποθέσεων όταν είχε την προηγούμενη καρέκλα της και της Επιτροπής Ελληνισμού της Διασποράς για να συζητήσουμε το τεράστιο ζήτημα της ελληνόγλωσσης εκπαίδευσης του εξωτερικού και μας είχε γράψει στα παλαιότερα των υποδημάτων της.

Να σας πω και κάτι άλλο; Στα παλαιότερα των υποδημάτων σας γράψατε και την έκθεση του Συνηγόρου του Πολίτη για την εφαρμογή του ν.4648, του δικού σας νόμου, κύριε Θεοδωρικάκο, όπως επαίρεστε, στις πρόσφατες εκλογές. Αλήθεια, θέλω να σας πω το εξής, για να μην μας διαφεύγει: Αυτός ο φοβερός νόμος με ένα άρθρο κατά τα υπόλοιπα εξακολουθούν σε όλα τα στοιχειώδη ζητήματα να ισχύουν τα προβλεπόμενα του ν.4648. Άραγε δεν απορείτε, κύριε Θεοδωρικάκο, γιατί από τους είκοσι επτά χιλιάδες, που εγράφησαν στους ειδικούς εκλογικούς καταλόγους, τελικά ήρθαν να ψηφίσουν κάτι περισσότερο από δεκαεπτά χιλιάδες; Τα αναζητήσατε τα προβλήματα αυτά;

Και βεβαίως έκπληκτος ο Πρωθυπουργός -τον ακούσαμε προηγουμένως- να μας λέει, ότι «ξέρετε, η πρόταση που προτείνει ο ΣΥΡΙΖΑ για τις περιφέρειες του εξωτερικού»…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε, σας παρακαλώ.

**ΘΕΟΔΩΡΑ ΤΖΑΚΡΗ:** Ολοκληρώνω, κύριε Πρόεδρε. Θέλω να μου δώσετε ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, σας έχω δώσει ήδη εννιά.

**ΘΕΟΔΩΡΑ ΤΖΑΚΡΗ:** Είναι πιο συνεπές να ψηφίζουν οι απόδημοι και να εκλέγομαι εγώ, επειδή με έχετε βάλει στον μηχανισμό του ψηφοδελτίου της επικρατείας; Εγώ θα εκπροσωπώ τους απόδημους ή ο καθένας που συμπεριλαμβάνεται στο ψηφοδέλτιο επικρατείας, παρά να ψηφίζουν για Πρωθυπουργό;

Βεβαίως όλα αυτά για την κ. Κεραμέως και τον κύριο Πρωθυπουργό είναι καλώς καμωμένα. Βεβαίως η κ. Κεραμέως χαρακτήρισε ως ιστορική μέρα την ημέρα που επέλεξε να συμπλεύσει με αυτά τα κόμματα τα οποία χαρακτήριζε λίγες μέρες πριν τις εκλογές ως -πώς έλεγε για τους Σπαρτιάτες, κύριε Υπουργέ;- ακροδεξιά, φασιστικά μορφώματα. Και επίσης λέγατε για τη Νίκη «γραφικές πολιτικές οντότητες». Αλήθεια; Και ακούσαμε και προηγουμένως και τον κ. Βορίδη. Αυτή η ιστορική συνεννόησή σας με τους Σπαρτιάτες υλοποιεί τη συμπόρευσή σας με τη σοβαρή Χρυσή Αυγή, κύριε Λιβάνιε, που γελάτε, που σας χρειάζεται, όπως θα έλεγε και ο εμπνευστής του όρου και απών από αυτή την Αίθουσα πλέον, κρίμα, ο κ. Μπάμπης Παπαδημητρίου;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Μα, δεν το ψηφίζουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Τζάκρη, σας παρακαλώ πάρα πολύ.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα κλείσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, έχετε ολοκληρώσει, δεν γίνεται. Η διαδικασία έχει ολοκληρωθεί. Έχει μιλήσει ο Πρόεδρος. Είχατε το μισό χρόνο. Δείξαμε ανοχή. Η Βουλή δεν είναι οι Πρόεδροι και οι Κοινοβουλευτικοί Εκπρόσωποι, είναι και οι Βουλευτές.

**ΘΕΟΔΩΡΑ ΤΖΑΚΡΗ:** Μία πρόταση, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ πάρα πολύ, δεν υπάρχει μια πρόταση. Σας έδωσα έντεκα λεπτά.

**ΘΕΟΔΩΡΑ ΤΖΑΚΡΗ:** Αν δεν με είχατε διακόψει θα είχα ολοκληρώσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, σας παρακαλώ, κυρία Τζάκρη, δεν θα τελειώσουμε ποτέ, ειλικρινά σας το λέω.

Κοιτάξτε να δείτε έχει ζητήσει τώρα ο Κοινοβουλευτικός Εκπρόσωπος του Κομμουνιστικού Κόμματος ο κ. Παφίλης, τον λόγο. Έχει κάθε δικαίωμα βεβαίως να πάρει τον λόγο. Αλλά να ξέρετε γίνεται μια προσπάθεια αυτή η διαδικασία να τελειώσει σήμερα στο νούμερο εξήντα και αύριο να ξεκινήσουμε στις 09.00΄. Η προσπάθεια που γίνεται είναι κατά κύριο λόγο για τους συναδέλφους Βουλευτές. Σας μιλώ ειλικρινά. Από την άλλη καταλαβαίνω ότι τα κόμματα πρέπει να βρουν ένα τρόπο με τους Κοινοβουλευτικούς Εκπροσώπους και τους Πρόεδρους να μπορέσουμε να λύσουμε το θέμα.

**ΓΕΩΡΓΙΟΣ ΚΩΤΣΟΣ:** Κύριε Πρόεδρε, ζητώ τον λόγο επί της διαδικασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο Κοινοβουλευτικός Εκπρόσωπος.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Για να μην γκρινιάζετε, εγώ σπάνια χρησιμοποιώ τα τρία λεπτά και το ξέρουν όλοι όσοι παρακολουθούν τις συνεδριάσεις, αλλά πλέον εδώ υπάρχει αποκάλυψη και δεν μιλάω για τη Βουλή, αλλά για όσο κόσμο μας ακούει. Μιλάω συγκεκριμένα πρακτικά, με βάση όσα ειπώθηκαν και από τον κύριο Πρωθυπουργό -όχι όλα- και από τον κ. Βορίδη.

Και ρωτάω, λοιπόν, για τον κόσμο: Ας υποθέσουμε ότι αυτοί που έχουν καταγωγή ελληνική, όπως είπε και ο Πρωθυπουργός -δεν ξέρω αν το ακούσατε, τρίτης, τέταρτης γενιάς που πόσοι είναι σε όλο τον κόσμο, δέκα εκατομμύρια υπολογίζονται, άλλοι τόσοι δηλαδή, άλλη μια Ελλάδα- ότι το ένα τρίτο από αυτούς, τρία εκατομμύρια γραφτούν κανονικά, πάρουν την ελληνική ιθαγένεια και γραφτούν και στους εκλογικούς καταλόγους και ψηφίζουν σε όλον τον κόσμο. Αυτό δεν θα γίνει, κύριε Λιβάνιε ή έχω άδικο;

Κάποιος που είναι ελληνικής καταγωγής από το 1821 ή από το 1900, δεν ξέρω από πότε και παρ’ότι έχει γίνει μίξη με διάφορες χώρες, με διάφορες υπηκοότητες κ.λπ., έχει δικαίωμα να έχει ελληνική ιθαγένεια, να είναι δηλαδή Έλληνας πολίτης, με βάση το δίκιο του αίματος; Ναι ή όχι; Μπορείτε να μου πείτε ναι ή όχι; Έχει. Συμφωνούμε. Ας υποθέσουμε, λοιπόν, ότι το χρησιμοποιούν είτε σκόπιμα, με κινητοποίηση διαφόρων μηχανισμών κ.λπ., κ.λπ., είτε και αυθόρμητα που αυτό αποκλείεται να γίνει, τουλάχιστον δεν έχει γίνει ποτέ. Τι θα έχουμε στις εκλογές; Μπορείτε να μας πείτε; Και απευθύνομαι στον ελληνικό λαό; Τι θα έχουμε στις εκλογές και για όλους όσους στηρίζουν αυτό που χαρακτηρίσαμε έκτρωμα κι όχι την κ. Κωνσταντοπούλου. Να διαβάζετε τον «ΡΙΖΟΣΠΑΣΤΗ» καλύτερα άλλη φορά. Ο νόμος εμείς θεωρήσαμε ότι είναι έκτρωμα και δεν χρησιμοποιούμε τέτοιες εκφράσεις.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Λέω, λοιπόν, ας υποθέσουμε ότι αυτοί ασκούν το εκλογικό τους δικαίωμα. Τρία εκατομμύρια ψηφοφόροι και πεντέμισι, έξι, πόσοι είμαστε εδώ, δεν θυμάμαι, από ποιόν θα καθοριστεί το αποτέλεσμα; Είστε σοβαροί; Είναι άνθρωποι οι οποίοι δεν έχουν καμμία σχέση με τη χώρα, παρά μόνο συναισθηματική, όσοι έχουν τελοσπάντων, γιατί κι εμείς έχουμε γυρίσει τον κόσμο. Και μην ακούω μερικούς να λένε δεν ξέρει το ΚΚΕ και δεν έχει επαφή. Εμείς έχουμε οργανώσεις σε πολλές χώρες και πηγαίνουμε συνέχεια κι έχουμε γυρίσει όλο τον κόσμο και βρίσκουμε τις ελληνικές κοινότητες κι όσους υπάρχουν εκεί. Και το ξέρετε αυτό.

**ΚΩΝΣΤΑΝΤΙΝΟΣ ΤΣΙΑΡΑΣ:** Τι σας ανησυχεί τότε;

**ΑΘΑΝΑΣΙΟΣ ΠΑΦΙΛΗΣ:** Ξέρω εγώ για ποιον λέω. Δεν λέω για εσάς, κύριε Τσιάρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Δύο λεπτά, τρία έχω. Μην με πιέζετε κι εσείς, πιέζουν και οι υπόλοιποι. Δικαιοσύνη για όλους.

**ΠΡΟΕΔΡΕΥΩΝ (Γεώργιος Λαμπρούλης):** Θα σας δώσω τον χρόνο, κύριε Παφίλη, αλλά μιας και το αναφέρετε ακούστε, για να γίνει ξεκάθαρο σε όλους. Δεν υπάρχει η δυνατότητα των τριών παρεμβάσεων στους Κοινοβουλευτικούς. Κατ’ εξαίρεση και με πρωτοβουλία του εκάστοτε Προεδρεύοντος μπορεί να δοθεί η δυνατότητα στον Κοινοβουλευτικό Εκπρόσωπο να παρέμβει κάποια στιγμή στην συζήτηση.

**ΑΘΑΝΑΣΙΟΣ ΠΑΦΙΛΗΣ:** Μόνο που αυτά είναι για τους υπόλοιπους, εγώ δεν τα κάνω ποτέ.

**ΠΡΟΕΔΡΕΥΩΝ (Γεώργιος Λαμπρούλης):** Διέκοψα για να ξεκαθαρίσουμε τι θα γίνει από εδώ και πέρα.

**ΑΘΑΝΑΣΙΟΣ ΠΑΦΙΛΗΣ:** Να ακολουθηθεί ό,τι θέλει. Κανένα πρόβλημα.

Λέω, λοιπόν και σας ρωτάω όλους εσάς, ποιος θα καθορίσει το εκλογικό αποτέλεσμα στην Ελλάδα; Είναι δυνατόν αυτοί που δεν έχουν καμμία σχέση με την Ελλάδα ούτε οικονομική ούτε κοινωνική παρά μόνο συναισθηματική, να ψηφίσουν τρία εκατομμύρια; Τι λέτε τώρα; Λέω για ορισμένους, ναι, γι’ αυτό βάλαμε και κριτήρια. Πείτε μας όμως, χωρίς κανένα κριτήριο; Τι σόι έκτρωμα είναι αυτό; Ποιος θα αποφασίζει δηλαδή τι Κυβέρνηση θα έχει η Ελλάδα ή ποια κόμματα θα είναι στην Ελλάδα; Και σας λέω ότι εμείς παίρνουμε 10% στις τελευταίες εκλογές και παλαιότερα παίρναμε και 14%. Δεν είναι θέμα κομματικό.

Σε τελευταία ανάλυση τι είναι η κυριαρχία; Τι κυριαρχία είναι αυτή; Τι κράτος είναι αυτό που θα καθορίσουν οι ψηφοφόροι, οι οποίοι δεν έχουν καμμία οικονομική, κοινωνική σχέση παρά μόνο αίματος όσο έχουν και θα αποφασίζουν; Πώς το δέχεστε αλήθεια; Τι θα πείτε στον κόσμο; Για τον κόσμο τα λέω αυτά. Να ξέρει ο ελληνικός λαός τι παιχνίδια παίζονται. Παιχνίδια και από δω εσωτερικά αλλά και γενικότερα. Και ας το μετρήσει. Και να συζητήσουμε μεν για τα κριτήρια αν θα πρέπει να μειωθούν ή να αυξηθούν, αλλά όχι μπάτε σκύλοι αλέστε κι αλεστική μην δώσετε. Έλεος δηλαδή. Τι είναι αυτό; Και πείτε μας, ποιο επιχείρημα; Πείτε μας ένα επιχείρημα, λογικό επιχείρημα, που να λέει ότι τρία εκατομμύρια που ζουν από την Αυστραλία μέχρι οπουδήποτε αλλού θα ψηφίσουν κανονικά στις εκλογές, και θα μετράει πια στο αποτέλεσμα; Αυτό είναι διαστροφή.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΑΘΑΝΑΣΙΟΣ ΠΑΦΙΛΗΣ:** Απαντήστε.

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμενοι στον κατάλογο των ομιλητών, όπως καλά γνωρίζετε, έχουν εγγραφεί ενενήντα έξι Βουλευτές. Προφανώς η συνεδρίαση θα συνεχιστεί και αύριο. Σήμερα νομίζω έχει εκφωνηθεί από τον προηγούμενο Προεδρεύοντα ότι η συνεδρίαση θα λήξει με την τελευταία τοποθέτηση της κ. Μπασινά, που βρίσκεται στο νούμερο εξήντα εν προκειμένω.

Και καλούμε στο Βήμα τον κ. Κωτσό Γεώργιο από την Νέα Δημοκρατία, πρώτο ομιλητή. Θα ακολουθήσει η κ. Χρηστίδου, ο κ. Γερουλάνος, ο κ. Μαρίνος και ο κ. Κατσιβαρδάς μετά.

Ο κ. Γεώργιος Κωτσός έχει τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, δεδομένου ότι είναι η πρώτη συνεδρίαση της Ολομέλειας στη νέα κοινοβουλευτική περίοδο, θα μου επιτρέψετε από του Βήματος να ευχαριστήσω θερμά τις Καρδιτσιώτισες και τους Καρδιτσιώτες που ανανέωσαν την εμπιστοσύνη τους στο πρόσωπό μου και μου έδωσαν το δικαίωμα να είμαι μέλος του ελληνικού Κοινοβουλίου για μια ακόμη φορά.

Επί της διαδικασίας όμως, κύριε Πρόεδρε, θα ήθελα να επισημάνω το εξής, με όλο το σεβασμό προς το Προεδρείο. Μίλησαν οι Αρχηγοί, είθισται όταν μιλούν οι Αρχηγοί, οι Κοινοβουλευτικοί Εκπρόσωποι να παίρνουν τον λόγο στη συνέχεια για να δοθεί η δυνατότητα να μιλήσουν κι οι συνάδελφοι Βουλευτές. Εδώ είχαμε το παράδοξο φαινόμενο να έχουν μιλήσει οι ειδικοί αγορητές, να μιλήσουν οι Πρόεδροι όλων των κομμάτων και να πάρουν τον λόγο και οι Κοινοβουλευτικοί Εκπρόσωποι, με αποτέλεσμα περίπου επτά ώρες μετά την έναρξη της συνεδρίασης να μιλά ο πρώτος ομιλητής. Καταλαβαίνετε ότι κατ’ αυτή την έννοια αδικείτε κατάφωρα το Σώμα.

Επιπρόσθετα, θα ήθελα να σημειώσω πως αυτές τις μέρες το μυαλό, η ψυχή και η καρδιά, αλλά και η σκέψη όλων μας είναι στις περιοχές όπου δοκιμάζονται από τον πύρινο εφιάλτη.

Όμως, εδώ θα ήθελα να παρατηρήσω πως δεν προσφέρεται αυτή η διαδικασία για καπηλεία, ίσα ίσα θα πρέπει με σύνεση και ταπεινότητα να προσπαθήσουμε όλοι μαζί να συμβάλουμε, ούτως ώστε ο επιχειρησιακός μηχανισμός να επιτελέσει το έργο του με τον καλύτερο δυνατό τρόπο.

Κι εδώ, θα μου επιτρέψετε επίσης να ενημερώσω το Σώμα, ότι αυτό που ανέφερε ο Πρόεδρος της Ελληνικής Λύσης ότι καταργήθηκε η Δασική Υπηρεσία δεν είναι αληθές. Η Δασική Υπηρεσία δεν καταργήθηκε, πιθανότατα να εννοούσε ότι η δασοπυρόσβεση έχει φύγει από τη Δασική Υπηρεσία και πέρασε στην Πυροσβεστική Υπηρεσία.

Τι πιο ορθό όμως από το υπεύθυνο σώμα για την πυρόσβεση είτε αφορά αστικό ιστό είτε δασοπυρόσβεση, να ανήκει στην Πυροσβεστική Υπηρεσία; Η δικαιολογία που συνήθως χρησιμοποιείται είναι ότι οι δασολόγοι, οι δασοπόνοι, οι δασεργάτες ξέρουν καλύτερα το δάσος. Μα ούτως η άλλως και αυτοί είναι μέρος του επιχειρησιακού μηχανισμού που επιχειρεί για την κατάσβεση των πυρκαγιών και μπορούν να συνδράμουν με τη γνώση τους, με τις ιδιαίτερες εμπειρίες τους στην Πυροσβεστική Υπηρεσία για να έχουμε το καλύτερο δυνατό αποτέλεσμα.

Σήμερα 24 Ιουλίου, ημέρα Δημοκρατίας, ημέρα τιμής, ημέρα μνήμης διότι σαν σήμερα πριν από σαράντα εννέα χρόνια, είχαμε την εγκατάσταση ξανά της Δημοκρατίας στη χώρα μας. Παράλληλα, είμαστε τέσσερις μέρες μόλις μετά από μια μαύρη επέτειο για τον Ελληνισμό, την ωμή επέμβαση του Αττίλα στην Κύπρο. Ελληνισμός και Δημοκρατία λοιπόν, έχουν την τιμητική τους. Στη μεν μία περίπτωση για τη Δημοκρατία με ευτυχή εξέλιξη, στη δε άλλη περίπτωση για τον Ελληνισμό, μια πολύ δυσάρεστη εξέλιξη.

Και το λέω αυτό, γιατί το σημερινό νομοσχέδιο με τον τίτλο άρση περιορισμών για την εγγραφή στους ειδικούς καταλόγους εκλογέων του εξωτερικού, επί της ουσίας αφορά τη Δημοκρατία και τον Ελληνισμό. Τη διεύρυνση της δημοκρατίας, το άνοιγμα της μεγάλης αγκαλιάς της μητέρας πατρίδας προς όλους τους Έλληνες απανταχού της Γης να έρθουν, να συμμετέχουν και να πάρουν μέρος στη ζώσα πολιτική πραγματικότητα της χώρας μας.

Τι κάνει το παρόν νομοσχέδιο; Το αυτονόητο. Δίνει τη δυνατότητα σε όλους τους εκτός επικράτειας εκλογείς -εκλογείς, το τονίζω ξανά-, που είναι εγγεγραμμένοι στους εκλογικούς καταλόγους και που θα μπορούσαν να πάρουν το αεροπλάνο, το τρένο ή οτιδήποτε άλλο και να είναι την ημέρα των εκλογών στη χώρα μας για να ψηφίσουν, να ψηφίσουν στον χώρο όπου κατοικοεδρεύουν. Λύνει επί της ουσίας ένα δικαστικής φύσεως θέμα.

Άκουγα τον Κοινοβουλευτικό Εκπρόσωπο του ΚΚΕ να κάνει υπόθεση «εάν εγγραφούν στους εκλογικούς καταλόγους τρία εκατομμύρια Έλληνες της διασποράς, θα μπορούν να ψηφίσουν όλοι;». Μα και βέβαια. Γιατί και εγώ θα μπορούσα να κάνω την εξής υπόθεση εργασίας: Εάν αυτοί έχουν το δικαίωμα -και πρέπει να το έχουν- και εγγραφούν στους εκλογικούς καταλόγους με το ισχύον σήμερα εκλογικό σύστημα, θα μπορούσαν να πάρουν το αεροπλάνο και να έρθουν στην Ελλάδα να ψηφίσουν; Θα μπορούσαν, αφού μιλάμε υποθετικά. Γιατί να τους αποκλείσουμε;

Εδώ να σας μεταφέρω και την εξής εμπειρία. Ο ογδοντάχρονος Θανάσης Κούτρας, που κατάγεται από ένα ορεινό χωριό της Καρδίτσας, ζει τα τελευταία πενήντα χρόνια στη Γερμανία. Ήρθε το 2019 και ψήφισε στις εκλογές. Το 2023 δεν είχε δικαίωμα να ψηφίσει, διότι δεν πληρούσε τις δύο προϋποθέσεις που έβαζε ο νόμος, δεν έζησε τα τελευταία τριάντα πέντε χρόνια για δύο συνεχόμενα έτη στην πατρίδα μας, δεν υπέβαλε φορολογική δήλωση. Και ρωτούσε αγωνιωδώς: Μα ψήφισα το 2019, γιατί εγώ σήμερα δεν μπορώ να ψηφίσω; Πιστέψτε με, δεν μπορούσα με λογικά επιχειρήματα να πείσω αυτόν τον άνθρωπο για ποιον λόγο δεν μπορεί να ψηφίσει με το ισχύον νομοθετικό πλαίσιο, τον ν.4648/2019.

Άρα τι κάνει επί της ουσίας σήμερα η Κυβέρνηση; Τι κάνουμε μαζί με τα κόμματα που συμφωνούν προς αυτή την κατεύθυνση; Δίνουμε το αναφαίρετο δικαίωμα, εγώ θα έλεγα και υποχρέωση, σε όλους τους εγγεγραμμένους στους εκλογικούς μας καταλόγους Έλληνες απανταχού της γης να μπορούν να ασκήσουν το εκλογικό τους δικαίωμα, την εκλογική τους υποχρέωση. Τι πιο απλό και πιο ξεκάθαρο και σε μία περίοδο, μάλιστα, που βλέπεται ότι η Ελλάδα έχει ανάγκη το σύνολο των Ελλήνων, όπου και αν βρίσκονται, για να μεγαλώσουμε τη φωνή μας, να μεγαλώσουμε την Ελλάδα μας και κυρίως να αποδείξουμε ότι ο Ελληνισμός, οι Ελληνίδες και οι Έλληνες όπου και αν βρίσκονται για την ελληνική δημοκρατία λογίζονται ίδιοι, με τα ίδια δικαιώματα και τις ίδιες υποχρεώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, θα ήθελα να χρησιμοποιήσω έναν στίχο του ποντιακού Ελληνισμού που λέει «στα ξένα είμαι Έλληνας και στην Ελλάδα ξένος». Ας μην το κάνουμε αυτό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Χρηστίδου Ραλλία από τον ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ κύριε Πρόεδρε.

Κυρίες και κύριοι συνάδελφοι, αξιότιμε κύριε Υπουργέ, ξεκινώ αναφερόμενη στην τρομακτική οικολογική και οικονομική καταστροφή που συντελείται αυτές τις ημέρες στη Ρόδο, στην Αττική και σε άλλες περιοχές. Εκφράζουμε την αμέριστη συμπαράστασή μας στους πολίτες που δοκιμάζονται και στις δυνάμεις του κρατικού μηχανισμού που επιχειρούν στο πεδίο.

Στις 7 Ιουλίου ο κύριος Πρωθυπουργός κατά την επίσκεψή του στο Υπουργείο Κλιματικής Κρίσης και Πολιτικής Προστασίας δήλωνε: «Έχουμε προχωρήσει και έχουμε υλοποιήσει έναν πολύ μεθοδικό σχεδιασμό για την αντιπυρική περίοδο». Ποια είναι η πραγματικότητα, κυρίες και κύριοι συνάδελφοι; Για άλλη μία φορά ανεξέλεγκτες πυρκαγιές που καταστρέφουν το φυσικό περιβάλλον και τις ανθρώπινες περιουσίες. Η αντιπυρική περίοδος ξεκίνησε με τρεις χιλιάδες εξακόσια οργανικά κενά στην Πυροσβεστική, ναι ή όχι; Είναι αυτό πραγματικότητα ή δεν είναι; Αυτή είναι η πραγματικότητα.

Ενώ χιλιάδες στρέμματα γίνονταν στάχτη, ο αξιότιμος κύριος Πρωθυπουργός επισκεπτόταν στην αεροπορική βάση της Ελευσίνας τους πιλότους που συμμετέχουν στην αεροπυρόσβεση και μοίραζε υποσχέσεις για επενδύσεις στις υποδομές και στα αεροσκάφη, επενδύσεις που έπρεπε να έχουν γίνει έγκαιρα. Αυτή είναι η πραγματικότητα.

Την προηγούμενη εβδομάδα η Νέα Δημοκρατία και το Ευρωπαϊκό Λαϊκό Κόμμα μαζί με τον Όρμπαν, τη Μελόνι, τη Λεπέν, την Ελληνική Λύση και τη Χρυσή Αυγή καταψήφισαν τον νόμο για την αποκατάσταση της φύσης. Αυτή είναι η πραγματικότητα, μια πραγματικότητα που για να αλλάξει για το καλό της κοινωνίας χρειάζεται και χρηματοδότηση αλλά και ανασχεδιασμό αρμοδιοτήτων, ανασχεδιασμό αρμοδιοτήτων. Χρειάζεται πολιτικές πρόληψης, χρειάζεται υιοθέτηση ενός άλλου μοντέλου πολυεπίπεδης διακυβέρνησης σε αντίθεση με το υπερσυγκεντρωτικό και άτεχνο που νομοθέτησε η Κυβέρνηση της Νέας Δημοκρατίας το προηγούμενο διάστημα προσχηματικά και ακολουθείτε μέχρι και σήμερα. Χρειάζεται, δηλαδή, πολιτική βούληση. Αυτή είναι η πραγματικότητα.

Έρχομαι τώρα στο προς συζήτηση νομοσχέδιο. Είμαστε απόλυτα ξεκάθαροι και γι’ αυτό το λέω ξεκάθαρα και κατηγορηματικά ότι είμαστε υπέρ των συνταγματικά κατοχυρωμένων αρχών της καθολικότητας της ψήφου και της ισοτιμίας της και υπολογίζουμε τους Έλληνες εκτός επικράτειας ως Έλληνες πολίτες που μετέχουν στη λαϊκή κυριαρχία. Ξέρουμε πάρα πολύ καλά πως η πλειοψηφία των αποδήμων αναγκάστηκαν να φύγουν από τη χώρα ζητώντας ένα καλύτερο αύριο εξαιτίας των πολιτικών των προηγούμενων κυβερνήσεων, πολιτικών που τους στερούσαν ένα καλύτερο μέλλον. Δεν έφυγαν επειδή αδιαφορούσαν για την Ελλάδα, αλλά γιατί η Ελλάδα τους έδιωχνε. Για τον λόγο αυτό το 2021 καταθέσαμε μία τροπολογία, την οποία καταθέσαμε ξανά προχθές, μια πρόταση που εξασφαλίζει το δικαίωμα του εκλέγειν και του εκλέγεσθαι για όλους τους Έλληνες και τις Ελληνίδες του εξωτερικού ενταγμένους σε τέσσερις εκλογικές περιφέρειες. Η πρόταση αυτή ακολουθεί τις καλές πρακτικές που εφαρμόζονται σε χώρες της Ευρώπης, όπως η Γαλλία, η Ιταλία, η Πορτογαλία. Η ίδια πρόταση είχε κατατεθεί και από τον νυν Υπουργό Εξωτερικών, τον κ. Γεραπετρίτη το 2017 στην έκθεση της Επιτροπής για τα Δικαιώματα του Ανθρώπου. Άρα, πρόκειται για μία πρόταση, που θα μπορούσε να αποτελέσει βάση διαλόγου. Εσείς, όμως, αρνείστε τον διάλογο. Μας λέτε ότι με τον ισχύοντα νόμο ψήφισαν δεκαοκτώ χιλιάδες πολίτες, αριθμός οπωσδήποτε πάρα πολύ μικρός.

Να αξιολογήσουμε, λοιπόν, τί δεν πήγε καλά; Τί βελτιώσεις πρέπει να γίνουν; Υπάρχουν, φέρ’ ειπείν, προτάσεις από τον Συνήγορο του Πολίτη, ο οποίος επισημαίνει τα σοβαρότατα προβλήματα που απορρέουν από το άρθρο 1 παράγραφος 4 του υπό συζήτηση νομοσχεδίου, προβλήματα διαδικαστικά αλλά και επί της ουσίας, που θα δημιουργηθούν από την κατάργηση της ειδικής διακομματικής επιτροπής που προέβλεπε ο ν.4648/2019 και η οποία είχε ως έργο την εξέταση αποφάσεων εγγραφής ή μη στους εκλογικούς καταλόγους. Η εν λόγω παρατήρηση του Συνηγόρου του Πολίτη είναι μία μόνο από τις αποδείξεις ότι ο συγκεκριμένος νόμος είχε γραφτεί πρόχειρα, χωρίς να πληροί ακόμα και τα στοιχειώδη τεχνοκρατικά κριτήρια.

Όμως, όπως όλες και όλοι γνωρίζετε, ο εκλογικός νόμος δεν είναι ένας ακόμα νόμος, αλλά είναι ένας νόμος που θέτει τους κανόνες της δημοκρατικής εκπροσώπησης και του κοινοβουλευτισμού. Ορθώς, συνεπώς, το Σύνταγμα όρισε να αλλάζει με συναίνεση από τα 2/3 των Βουλευτών, δηλαδή, με φειδώ, με περίσκεψη.

Εσείς τι μας λέτε; «Θα κάνω ό,τι θέλω. Έχω τις ψήφους όσων πιθανώς ανήκουν στο δεξιότερο πολιτικό φάσμα, έχω και τη στήριξη του ΠΑΣΟΚ, άρα όλα καλά». Ξέρετε, όμως γιατί δεν σας ενδιαφέρει η πραγματική εκπροσώπηση των ομογενών, όπως προβλέπει η δική μας πρόταση, αλλά απλώς ενδιαφέρεστε για ένα έξτρα κομματικό ακροατήριο; Διότι στον νόμο που φέρατε αναφέρεστε μόνο στην ψήφο της ομογένειας, ενώ σχετικά με την ψήφο των εποχιακά εργαζόμενων, απόλυτη σιωπή.

Δηλαδή, για να καταλάβω, οι χιλιάδες πολίτες που το φετινό καλοκαίρι δεν ψήφισαν στις εθνικές εκλογές, επειδή εργάζονταν στα νησιά, έχουν άραγε λιγότερα εκλογικά δικαιώματα από όσες και όσους ζουν στη Βόρεια Αμερική ή στην Αυστραλία; Η συνταγματική αρχή της καθολικότητας της ψηφοφορίας ισχύει επιλεκτικά για κάποιες κατηγορίες, ενώ για κάποιες άλλες όχι; Και μην πείτε ότι έτσι αλλοιώνεται η σύνθεση του τοπικού εκλογικού σώματος εν όψει της γενικής αρχής της διαφύλαξης της τοπικής αντιπροσώπευσης, που επιτάσσει την αντιστοίχιση μεταξύ αντιπροσώπων και σύνθεσης του τοπικού εκλογικού σώματος. Διότι η αρχή αυτή έχει ήδη καμφθεί στις εκλογές με την προσωρινή μεταφορά δικαιώματος, φέρ’ ειπείν, για πλειάδα στρατιωτικών και δικαστικών υπαλλήλων.

Κυρίες και κύριοι συνάδελφοι, όχι μόνο δεν φοβόμαστε τους Έλληνες που ζουν εκτός Ελλάδας, όπως ακούσαμε από κυβερνητικά χείλη, αλλά τους αγκαλιάζουμε και τους θέλουμε κοινωνούς στην προσπάθεια για μια καλύτερη πατρίδα. Είναι αδιαμφισβήτητο το γεγονός ότι οι Έλληνες εκτός επικράτειας εκ των πραγμάτων δεν βιώνουν την ελληνική πραγματικότητα όπως οι εντός, όμως σε περιόδους αντιπολιτικής, όπως αυτή που βιώνουμε, σε περιόδους που υπάρχει απομάκρυνση από καθετί το συλλογικό, το γεγονός ότι στην καρδιά κάποιων ανθρώπων που βρίσκονται μακριά από τα πάτρια εδάφη υπάρχει η φλόγα για την άσκηση του πολιτικού δικαιώματος του εκλέγειν, ως έκφραση της εσωτερικής τους ανάγκης να είναι κοινωνοί στα δρώμενα της πατρίδας τους, αποτελεί ελπίδα για το μέλλον αυτού του τόπου, αλλά αποτελεί και ευθύνη για το παρόν του, μεγάλη ευθύνη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Κλείνω, κύριε Πρόεδρε.

Για αυτό τον λόγο, δεν ενδείκνυνται οι προσπάθειες εργαλειοποίησης της ψήφου των αποδήμων με το προς ψήφιση νομοσχέδιο, που υπονομεύει εξ αρχής κάθε σκέψη συναίνεσης. Αν αυτό συνδυαστεί δε με τις πρωθυπουργικές δηλώσεις περί ενδεχόμενων υποχωρήσεων από πάγιες θέσεις στα ελληνοτουρκικά, ανησυχούμε πραγματικά για το πώς η Κυβέρνηση σχεδιάζει να χειριστεί θέματα ευαίσθητα, που δεν μπορούν να αποφασίζονται από συγκυριακές πλειοψηφίες, αλλά αντίθετα, πρέπει να υπακούουν σε μακρόχρονες στρατηγικές.

Και κλείνω: Κυρίες και κύριοι της Κυβέρνησης, μην εκλαμβάνετε την εκλογική νίκη ως παντοδυναμία. Δάνειο λαού είναι.

Εμείς θεωρώ πως το καταλάβαμε. Η χώρα πρέπει να προχωρήσει και η κοινωνία δεν θα ανεχθεί κανέναν και τίποτα να την κρατάει στο παρελθόν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Παύλος Γερουλάνος από το ΠΑΣΟΚ και θα ακολουθήσει ο κ. Μαρίνος από το Κομμουνιστικό Κόμμα.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε ό,τι αφορά το νομοσχέδιο που καλούμαστε να συζητήσουμε σήμερα και να ψηφίσουμε αύριο, οι τελευταίες τέσσερις-πέντε μέρες ήταν για μένα αποκαλυπτικές. Αποκαλυπτικές σε ό,τι αφορά την Κυβέρνηση, σε ό,τι αφορά τη Νέα Δημοκρατία, αλλά και σε ό,τι αφορά όλους εκείνους τους δημοσιογράφους που παραλληλίζουν τις γραμμές τους αβίαστα.

Διότι σε συζητήσεις που παρακολουθούσα ή συμμετείχα και σε συνεντεύξεις που έδωσα στα μέσα, μου τέθηκε επιτακτικά το ερώτημα εάν θα ψηφίσουμε ή όχι το νομοσχέδιο και σε μένα, αλλά και σε όλους τους εκπροσώπους του ΠΑΣΟΚ. Προφανώς, είναι δικαίωμά τους να ρωτούν.

Το αποκαλυπτικό και ενδιαφέρον είναι ο επιτακτικός τρόπος με τον οποίον ήθελαν μια μονολεκτική απάντηση, ναι ή όχι. Άκουσα κάποτε την κ. Κεραμέως να το κάνει σε μια επιτροπή και ελπίζω πραγματικά να ήταν από άγνοια.

Για εσάς που αγωνιάτε, λοιπόν, η απάντηση για εμάς, το ΠΑΣΟΚ, είναι εξαιρετικά απλή. Απλή, εύκολη και μονολεκτική: Ναι, χωρίς αστερίσκους, διότι είμαστε ένα κόμμα αρχών και σε ό,τι αφορά την ψήφο των αποδήμων, για εμάς, είναι θέμα αρχής. Προς τι, λοιπόν, η βιασύνη;

Τώρα που σας έχει φύγει το άγχος και ξέρετε ότι μπορούμε να ψηφίσουμε αυτό το νομοσχέδιο, ακούστε και μερικά πράγματα που μπορούν να φανούν χρήσιμα. Πρώτον, ο τίτλος αυτού του νομοσχεδίου θα πρέπει να είναι άλλος. Αυτό το νομοσχέδιο θα έπρεπε να λέγεται «νομοσχέδιο για το ξέπλυμα του πολιτικού συστήματος απέναντι στους αποδήμους». Και το λέω ως πρώην Γενικός Γραμματέας, που χειρίστηκα αυτό το θέμα πριν από είκοσι χρόνια, κάναμε τις ίδιες συζητήσεις και δεν έχει γίνει απολύτως τίποτα όλο αυτό το χρονικό διάστημα.

Γιατί ξέπλυμα; Διότι εδώ και χρόνια εμπαίζετε τους Απόδημους Έλληνες για μικροκομματικά οφέλη και τώρα, με αυτό το νομοσχέδιο, απλώς φοράτε το φύλλο συκής.

Από την ημέρα που ξεκίνησε αυτή η συζήτηση, πριν από περίπου εικοσιπέντε χρόνια, μιλούσατε για δικαίωμα ψήφου στους απόδημους. Το εννοούσατε; Προφανώς, όχι.

Είχα ρωτήσει τότε, ως Γενικός Γραμματέας -φρέσκος, κιόλας- σε ποιους Έλληνες που δεν έχουν σήμερα ψήφο προτείνουν να δώσουμε ψήφο. Κανέναν.

Κυρίες και κύριοι συνάδελφοι, δεν δίνουμε σε κανέναν απόδημο δικαίωμα ψήφου. Δίνουμε πρόσβαση στην ψήφο σε εκείνους τους συμπολίτες μας που ζουν στο εξωτερικό, που ήδη έχουν το δικαίωμα, αλλά δεν έχουν τον χρόνο ή τα χρήματα να φτάσουν σε μια κάλπη.

Υπάρχει πολύ μεγάλη διαφορά μεταξύ δικαιώματος και πρόσβασης στο δικαίωμα. Το πρώτο είναι στη διάθεση του πολιτικού συστήματος και αφορά στη διεύρυνση της εκλογικής βάσης με ανθρώπους που μπορεί σήμερα να μην έχουν δικαίωμα. Το δεύτερο, όμως, είναι ύψιστη υποχρέωση του πολιτικού συστήματος, διότι βασίζεται στην αρχή της ισότητας του πολίτη.

Με άλλα λόγια, αυτό που σήμερα κάνει το πολιτικό σύστημα με αυτό το νομοσχέδιο είναι να λέει «δοξάστε με για κάτι το οποίο είναι υποχρέωσή του». Εδώ και χρόνια, δηλαδή, άλλα λέτε και άλλα εννοείτε.

Δεύτερον, το πρόβλημα που πάτε να λύσετε δεν είναι πρωτίστως των αποδήμων. Είναι πρωτίστως του πολιτικού συστήματος. Διότι στερώντας εδώ και τόσο καιρό πρόσβαση στην ψήφο σε Έλληνες πολίτες, τι κάναμε; Στρεβλώναμε τη δημοκρατία μας όχι μόνο αποκλείοντας πολίτες που έχουν το δικαίωμα από τη δυνατότητα να ψηφίσουν, αλλά δημιουργήσαμε και ένα ακόμα μεγαλύτερο πρόβλημα: Καταχρεώσαμε τα κόμματά μας.

Ρίξτε μια ματιά στα χρέη των κομμάτων. Οι μετακινήσεις ψηφοφόρων εντός και εκτός Ελλάδας αφορούν ποσά που υπερκαλύπτουν τα χρέη των κομμάτων. Όμως, τι κάναμε τόσον καιρό; Αντί να κάνουμε σοβαρή δουλειά, στερούσαμε τους Έλληνες του εξωτερικού από πρόσβαση και μετά τους πουλούσαμε εκδούλευση με φθηνές διακοπές στην Ελλάδα. Αυτή είναι η πραγματικότητα.

Αφήστε, λοιπόν, έξω τη συζήτηση, κύριε Θεοδωρικάκο, περί πατριωτισμού. Προσβάλλετε ανθρώπους που η αγάπη τους για την Ελλάδα είναι πολύ μεγαλύτερη από αυτή που μπορεί να δείξουμε εμείς εδώ πέρα κάθε μέρα. Και πόσο καιρό μιλάτε στη Νέα Δημοκρατία για εκπροσώπηση των αποδήμων στο ελληνικό Κοινοβούλιο; Καταλήξατε σε έναν νόμο όπου η παρουσία των αποδήμων στην ελληνική Βουλή μόνο εκπροσώπηση δεν μπορεί να χαρακτηριστεί.

Και για να απαντήσω στον κ. Μητσοτάκη και εμείς είμαστε εξαιρετικά περήφανοι που έχουμε εδώ τον κ. Στυλιανίδη και κάθε Κύπριο αδελφό που βρίσκεται στο ελληνικό Κοινοβούλιο. Όμως, ποιον απόδημο εκπροσωπεί ο κ. Στυλιανίδης; Τους νέους απόδημους που έφυγαν με την πρόσφατη κρίση, τους παλιούς απόδημους στη Μελβούρνη, στη Νέα Υόρκη, στο Σικάγο ή της τρίτης γενιάς που έχουν φύγει από αυτές τις πόλεις, έχουν πάει στο Μαϊάμι και στην Καλιφόρνια και σήμερα δεν μπορούμε να τους βρούμε, γιατί δεν είναι οργανωμένοι; Εκπροσωπεί τους απόδημους στην Αφρική και στη λατινική Αμερική ή ακόμα και τους Έλληνες του Τομσκ της Σιβηρίας, που είχα την ευκαιρία να επισκεφθώ, ως Γενικός Γραμματέας; Κανέναν από αυτούς, εκτός αν ο κ. Μητσοτάκης έχει μπερδέψει τους απόδημους με τους ομογενείς.

Εξηγήστε τους, σας παρακαλώ, κύριε Υπουργέ, τη διαφορά, μην κάνει τέτοια λάθη μέσα σε αυτό το Κοινοβούλιο! Είναι λάθη που έχουν ιστορία και έχουν μέλλον.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δύο λεπτά, κύριε Πρόεδρε.

Κανέναν από αυτούς, λοιπόν, δεν εκπροσωπούμε εδώ, διότι ουσιαστικά ποτέ δεν εννοούσατε ουσιαστικά εκπροσώπηση των αποδήμων.

Θυμάμαι τον αείμνηστο Νίκο Μούγερη, έναν άλλον Κύπριο πατριώτη και αδελφό, που είχε δώσει μια ολόκληρη περιουσία για την ενδυνάμωση των Κυπρίων και των Ελλήνων και τι έσυρε στον εκπρόσωπο της Νέας Δημοκρατίας σε ένα οικονομικό φόρουμ των «Δελφών», όταν εκείνος άνοιξε χωρίς σκέψη το θέμα της εκπροσώπησης των αποδήμων. Θυμάμαι τι του είπε. Του είπε: «Για όνομα του Θεού! Εμείς, οι απόδημοι, είμαστε ενωμένοι στα εθνικά θέματα. Υπερασπιζόμαστε μαζί τα θέματα της Κύπρου, το Μακεδονικό, τα δίκαια της Ελλάδας. Παντού είμαστε ενωμένοι και θέλετε να μας χωρίσετε σε Νέα Δημοκρατία, ΠΑΣΟΚ, ΚΚΕ και ΣΥΡΙΖΑ;».

Η αλήθεια είναι, κυρίες και κύριοι της Νέας Δημοκρατίας, ότι ποτέ δεν εννοούσατε εκπροσώπηση των αποδήμων. Εννοούσατε πρόσβαση στην ψήφο κάποιων αποδήμων, για να ψηφίζουν δικούς σας Βουλευτές και όχι επί της ουσίας να εκπροσωπηθούν οι απόδημοι στο ελληνικό Κοινοβούλιο με δικούς τους. Εμπαιγμός, λοιπόν και εδώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, το χειρότερο είναι μπροστά μας, διότι κάθε εκλογική διαδικασία απαιτεί καθαρούς καταλόγους με απογραφή. Αυτό είπε και ο κ. Δουδωνής πριν από λίγο, ως εισηγητής του ΠΑΣΟΚ.

(Στο σημείο αυτό κτυπάει παρατεταμένα το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μόνο του κτυπάει, κύριε Γερουλάνο. Έχει κολλήσει το κουδούνι.

**ΠΑΥΛΟΣ ΓΕΡΟΥΛΑΝΟΣ:** Εντάξει, κύριε Πρόεδρε.

Αυτό απαιτούν, λοιπόν, οι στοιχειώδεις κανόνες της δημοκρατίας.

Και για πείτε μου, λοιπόν, κυρίες και κύριοι συνάδελφοι της Νέας Δημοκρατίας, ξέρετε γιατί κάθε πρόεδρος της Αμερικής υποδέχεται τον Αρχιεπίσκοπο Αμερικής και κάθεται και ακούει τους απόδημους όταν του λένε να μην πουλήσει F-16 στην Τουρκία; Ξέρετε γιατί κάθε κυβερνήτης των πολιτειών της Αυστραλίας κάνει ό,τι μπορεί για να βοηθήσει τους Έλληνες της Αυστραλίας και τη διατήρηση των παραδόσεών μας εκεί; Διότι οι απόδημοί μας, εκτός από δεμένοι μεταξύ τους, έχουν καταφέρει να έχουν φωνή πολύ πιο δυνατή από την αριθμητική τους ισχύ. Και το έχουν καταφέρει με μεγάλες δικές τους θυσίες.

Για πείτε μου, λοιπόν, ποιο θα είναι το αποτέλεσμα της πρώτης απογραφής όπου κάθε μορφή εξουσίας στο εξωτερικό θα πει πόσες Ελληνίδες και πόσοι Έλληνες του εξωτερικού ψηφίζουν; Πού είναι τα δέκα εκατομμύρια που ευαγγελιζόμαστε; Με την πρώτη απογραφή θα συρρικνώσουμε την ισχύ των αποδήμων. Αν δεν μιλούσαμε για ψήφο των αποδήμων, αλλά βρίσκαμε τρόπους να λύσουμε το θέμα της πρόσβασης, δεν θα ανοίγαμε τέτοια συζήτηση ούτε τέτοια σύγκριση, που είναι κακή για τα συμφέροντα του ελληνισμού.

Θα κλείσω με το εξής. Για πείτε μου, αφού μιλάμε για πρόσβαση και όχι για δικαίωμα, γιατί δεν ανοίγουμε μια σοβαρή συζήτηση για την πρόσβαση στην ψήφο που πρέπει να έχει ένας υπάλληλος που το καλοκαίρι δουλεύει μακριά από την πόλη που ψηφίζει ή ένας ανάπηρος συμπολίτης μας πρέπει να τον κουβαλήσουν τρεις για να ανέβει δύο ορόφους στο εκλογικό κέντρο, καθιστώντας τον πολίτη δεύτερης κατηγορίας, ή μια μεγάλη γυναίκα που η έξοδός της σήμερα με τον καύσωνα για να πάει να ψηφίσει θα ήταν θέμα ζωής και θανάτου για αυτήν; Για να μην μιλήσω για εκείνους τους συμπολίτες μας που ζουν, εργάζονται και πληρώνουν φόρους εδώ για δεκαετίες, όπως οι Βορειοηπειρώτες, για παράδειγμα, που ακόμα τους στερούμε την ψήφο.

(Στο σημείο αυτό κτυπάει παρατεταμένα το κουδούνι λήξεως του χρόνου ομιλίας του κυρίου Βουλευτή)

Προσπαθώ να σας εξοικονομήσω χρόνο, κύριε Πρόεδρε, αλλά δεν με αφήνετε.

**ΠΡΟΕΔΡΕΥΩΝ (Γεώργιος Λαμπρούλης):** Δεν φταίμε εμείς. Κόλλησε το μηχάνημα. Όμως, καιρός να ολοκληρώνετε, κύριε Γερουλάνο, έστω με το βάσανο αυτό.

(Θόρυβος στην Αίθουσα)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Συνεχίστε μέχρι να λυθεί το θέμα.

**ΠΑΥΛΟΣ ΓΕΡΟΥΛΑΝΟΣ:** Και μετά ο επόμενος και ο επόμενος…

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Είναι μια ευκαιρία να μιλάτε μέχρι το πρωί.

**ΠΑΥΛΟΣ ΓΕΡΟΥΛΑΝΟΣ:** Ειρωνεύεστε, κύριε Θεοδωρικάκο;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Αστειεύομαι, όπως και εσείς.

**ΠΑΥΛΟΣ ΓΕΡΟΥΛΑΝΟΣ:** Εγώ δεν αστειεύομαι καθόλου, όχι σ' ό,τι αφορά την ψήφο των αποδήμων.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Αστειευτήκατε προς τον Πρόεδρο.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Γερουλάνο, ολοκληρώστε. Δεν μπορώ να κάνω κάτι. Ανέλαβαν οι τεχνικοί να διορθώσουν το πρόβλημα.

**ΠΑΥΛΟΣ ΓΕΡΟΥΛΑΝΟΣ:** Δεν θα ήταν σωστό, λοιπόν, τώρα που έχουμε τον χρόνο μέχρι τις επόμενες εκλογές, τώρα που έχουμε την πείρα δύο εκλογικών αναμετρήσεων που ξέρουμε τι συνέβη σε αυτές, να ανοίξουμε μια σοβαρή συζήτηση για το ποιοι και πώς ψηφίζουμε στην Ελλάδα; Δεν θα ήταν καλύτερο να έχουμε έναν ανοιχτό διάλογο για θέματα δημοκρατίας και εκπροσώπησης, και όχι απλά μια επιφανειακή διαδικασία για να πουλήσετε για άλλη μια φορά εκδούλευση στους απόδημους; Προφανώς θα ήταν. Γιατί τόση βιασύνη, λοιπόν, για ένα γρήγορο «ναι» γρήγορο «όχι»; Διότι η μόνη έγνοια της Νέας Δημοκρατίας είναι να προσθέσει μερικές χιλιάδες ψηφοφόρους με την ελπίδα να τους κάνει δικούς της, πουλώντας τους εκδούλευση. Και αυτό αποτελεί τη μέγιστη προσβολή απέναντι στους απόδημους, αλλά και απέναντι στους υπόλοιπους Έλληνες, διότι καταλήγουμε να μετατρέπουμε το ελληνικό Κοινοβούλιο αντί για ναό της δημοκρατίας, του διαλόγου και της λογοδοσίας σε φορέα κατοχύρωσης νομοσχεδίων που έχουν ήδη κριθεί στα μέσα μαζικής ενημέρωσης με ένα «ναι» και με ένα «όχι». Η ντροπή, λοιπόν, απέναντι στους απόδημους συνεχίζεται κανονικά.

Προφανώς θα στηρίξουμε κάθε νόμο που μειώνει τον αποκλεισμό ψηφοφόρων από τις κάλπες. Αλλά επιτέλους, συνάδελφοι της Νέας Δημοκρατίας, αρχίστε να αγωνιάτε για την υπόσταση και τα δικαιώματα κάθε πολίτη της χώρας και όχι μόνο για εκείνους τους πολίτες που σας ενδιαφέρουν προεκλογικά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γερουλάνο για την υπομονή που επέδειξε, αν και το Προεδρείο ήταν γαλαντόμο σ’ ό,τι αφορά τον χρόνο.

Θα πρότεινα μια ολιγόλεπτη διακοπή για να διορθωθεί το τεχνικό πρόβλημα. Διότι δεν είναι κατάλληλες οι συνθήκες για τον ομιλητή, να είναι στο Βήμα και να κτυπάει το κουδούνι συνέχεια από πάνω του. Κάντε λίγη υπομονή. Μετά τη διακοπή θα μιλήσουν ο κ. Μαρίνος, ο κ. Κατσιβαρδάς και ο κ. Μπούμπας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση, αφού αποκαταστάθηκε το τεχνικό πρόβλημα.

Καλείται στο Βήμα ο κ. Γεώργιος Μαρίνος από το Κομμουνιστικό Κόμμα Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Η Κυβέρνηση πραγματικά έχει θορυβηθεί από την λαϊκή οργή για τις καταστροφικές πυρκαγιές και γι’ αυτό τον λόγο αναγκάστηκε ξανά και ξανά να πάρει τον λόγο ο Πρωθυπουργός.

Μπορούμε, όμως, να εκτιμήσουμε ότι και πέντε ώρες να μιλούσε ο κ. Μητσοτάκης, δεν θα μπορούσε να δικαιολογήσει τα αδικαιολόγητα. Δεν θα μπορούσε να καλύψει τις εγκληματικές ευθύνες αυτού του αστικού κράτους, του κράτους των καπιταλιστών και της κυβερνητικής πολιτικής, που αντιμετωπίζει τις λαϊκές ανάγκες ως κόστος, τη γη και τα δάση ως εμπόρευμα. Της πολιτικής που το 2021 κατέκαψε πεντακόσιες χιλιάδες στρέμματα δάση στη βόρεια Εύβοια και τώρα έκαψε την ανατολική και δυτική Αττική, καίει την Ρόδο για οκτώ μέρες, καίει την Κορινθία, την Αχαΐα, την Κάρυστο και άλλες περιοχές.

Οι ευθύνες είναι διαχρονικές. Όλες οι κυβερνήσεις δίνουν δισεκατομμύρια ευρώ στο μεγάλο κεφάλαιο και ελάχιστα ψίχουλα για την πρόληψη, χωρίς σχέδιο. Έχουμε προκλητική υποχρηματοδότηση της Πυροσβεστικής με τεσσερισήμισι χιλιάδες ελλείψεις σε προσωπικό, τραγικές ελλείψεις σε εναέρια και επίγεια μέσα, χρησιμοποιώντας ως προσχήματα την κλιματική αλλαγή, τον άνεμο και τις θερμοκρασίες.

Καλούμε την Κυβέρνηση να αφήσει την προσπάθεια ωραιοποίησης της δραματικής κατάστασης και τώρα αμέσως να στείλει τα κατάλληλα πυροσβεστικά μέσα στη Ρόδο και στα χωριά του Κάβο Ντόρο, στην Κάρυστο. Εξέπεμψαν sos πριν δύο λεπτά. Καίγεται όλη η περιοχή. Οι πυροσβέστες και ο λαός της περιοχής δίνουν μια άνιση μάχη χωρίς τα αναγκαία μέσα και την κρατική στήριξη.

Όσον αφορά το νομοσχέδιο για την ψήφο των αποδήμων έχει ξεκαθαριστεί ότι στόχος της Κυβέρνησης είναι η αλλοίωση του εκλογικού σώματος και η ψηφοθηρία. Αυτό χαρακτηρίζει το επικίνδυνο νομοσχέδιο που καταργεί κάθε κριτήριο για την εγγραφή των εκλογέων στους ειδικούς εκλογικούς καταλόγους κατοίκων εξωτερικού. Το ΚΚΕ έχει ταχθεί υπέρ της ψήφου των Ελλήνων του εξωτερικού από τον τόπο κατοικίας, με συγκεκριμένα κριτήρια που θα εξασφαλίζουν την ύπαρξη οικονομικών και κοινωνικών δεσμών με την Ελλάδα αξιοποιώντας την πείρα της Γερμανίας, της Αυστραλίας, της Ιρλανδίας, του Ισραήλ και άλλων κρατών που έχουν μετανάστες στο εξωτερικό.

Με τη συμβολή του ΚΚΕ τέθηκαν συγκεκριμένα κριτήρια: η διαμονή δύο ετών στην Ελλάδα τα τελευταία τριάντα πέντε χρόνια, η υποβολή φορολογικής δήλωσης του τρέχοντος ή του προηγούμενου φορολογικού έτους. Σε αυτά καταλήξαμε στον νόμο που ψήφισε η Βουλή τον Δεκέμβρη του 2019 και θα μπορούσαν να εξεταστούν βελτιώσεις, αλλά στις επιλογές σας, κύριοι της Κυβέρνησης και των συνοδοιπόρων της, επικρατεί ο καιροσκοπισμός και η ψηφοθηρία και αυτό εκφράστηκε στην απόπειρα ανατροπής και εξάλειψης των κριτηρίων φέρνοντας νέο νομοσχέδιο το 2021 που δεν πέρασε γιατί δεν πληρούσε το συνταγματικό όριο των διακοσίων Βουλευτών.

Κύριοι της Κυβέρνησης, έχετε εκτεθεί ανεπανόρθωτα και σήμερα ξαναδοκιμάζεστε μαζί με το ΠΑΣΟΚ που αναλαμβάνει μεγάλες ευθύνες, μαζί με τα ακροδεξιά μορφώματα, αλλά και την Πλεύση Ελευθερίας που λειτούργησε ως «λαγός» της Νέας Δημοκρατίας και έδωσε την εντύπωση ότι διάβαζαν οι Βουλευτές της «σκονάκι» της Υπουργού Εσωτερικών κ. Κεραμέως.

Επιδιώκετε να διαμορφώσετε πολιτικές εφεδρείες για να αντιμετωπίσετε προβλήματα από μια νέα οικονομική καπιταλιστική κρίση, βαθύτερη εμπλοκή της Ελλάδας στον ιμπεριαλιστικό πόλεμο στην Ουκρανία, τις συνέπειες της επικίνδυνης διευθέτησης που προωθεί η Κυβέρνηση στις ελληνοτουρκικές σχέσεις με αμερικανονατοϊκή εποπτεία, θωρακίζετε την αντιλαϊκή πολιτική και προχωράτε στον επικίνδυνο δρόμο της αλλοίωσης του εκλογικού σώματος γιατί ακριβώς αυτό σημαίνει η συμμετοχή στις εκλογές ανθρώπων που δεν έχουν κοινωνικούς και οικονομικούς δεσμούς με την Ελλάδα και συνεπώς δεν έχουν συνέπειες από την πολιτική τους επιλογή.

Μακάρι να μπορούσαμε να κάνουμε μια ιστορική συζήτηση σήμερα, αλλά οι ιστορικές αναφορές στη φιλική εταιρεία όταν ακόμα δεν είχε συγκροτηθεί το ελληνικό κράτος είναι ασφαλώς εκτός χρόνου και χώρου. Ο ισχυρισμός ότι δεν γράφτηκε στους ειδικούς εκλογικούς καταλόγους και δεν ψήφισε μεγάλος αριθμός αποδήμων λόγω, λέει η Κυβέρνηση, των προϋποθέσεων που περιείχε ο νόμος του 2019 είναι διάτρητος.

Είναι ευθύνη της Νέας Δημοκρατίας που δεν πήρε έγκαιρα τα κατάλληλα μέτρα για να ενημερώσει και να διευκολύνει τους Έλληνες του εξωτερικού να εγγραφούν στους ειδικούς εκλογικούς καταλόγους και να ασκήσουν το εκλογικό δικαίωμα στον τόπο κατοικίας. Η υποκρισία σας περισσεύει.

Συγκροτήσατε εκλογικά τμήματα των σαράντα ατόμων και καλέσατε τους απόδημους να μεταβούν από τη Λατινική Αμερική στο Χιούστον στις Ηνωμένες Πολιτείες, να μεταβούν από την Κίνα στη Νότια Κορέα. Ας μην πάμε μακριά, χιλιάδες εποχικοί εργαζόμενοι στα νησιά και άλλοι εργαζόμενοι στη χώρα μας δεν μπόρεσαν να φτάσουν στην κάλπη με κυβερνητική ευθύνη και την παρέμβαση της εργοδοσίας, ενώ το ΚΚΕ, με σχετικές τροπολογίες στη Βουλή, πρότεινε σειρά μέτρων για να μπορέσουν να ασκήσουν το εκλογικό τους δικαίωμα.

Ακούστηκαν πολλά για προσωπικές εμπειρίες και συναισθηματικούς δεσμούς των κατοίκων του εξωτερικού, αλλά αυτό δεν τεκμηριώνει εκλογικό δικαίωμα. Κι εμείς έχουμε πολλούς συγγενείς και φίλους στο εξωτερικό και τους αγαπάμε και μας αγαπούν, αλλά έχουν ξεκοπεί πολλά χρόνια από την ελληνική πραγματικότητα, έχουν ενσωματωθεί στις χώρες που ζουν, εκεί έχουν οικονομικούς δεσμούς και αναπτύσσουν κοινωνική και πολιτική δράση και πολλοί κατανοούν πως δεν μπορούν να καθορίσουν την πορεία των πολιτικών εξελίξεων στην Ελλάδα.

Όμως, εσείς κύριοι της Κυβέρνησης, ποντάρετε στα οικονομικά λόμπι.

Τελειώνω, κύριε Πρόεδρε.

Το Κομμουνιστικό Κόμμα της Ελλάδας έχει διαχρονικούς δεσμούς με τους Έλληνες μετανάστες. Παλεύει μαζί τους για το δικαίωμα στη δουλειά και την προστασία των ανέργων. Έχουμε πείρα από αυτόν τον αγώνα, τα εργασιακά δικαιώματα και τη στέγαση, τη μόρφωση των παιδιών τους, τα ελληνόφωνα σχολεία που οι ελληνικές κυβερνήσεις αντιμετωπίζουν αδιάφορα. Παρεμβαίνουμε για να μην κλείνουν προξενεία, όπως γίνεται τώρα παραδείγματος χάρη στη Βενεζουέλα ή λειτουργούν με ελάχιστο προσωπικό και δεν μπορούν να ανταποκριθούν σε βασικές ανάγκες των αποδήμων.

Στις πρόσφατες βουλευτικές εκλογές το ΚΚΕ ήταν πρώτη δύναμη στη Δανία, πρώτη στην Ελβετία, κατέκτησε αυξημένα υψηλά ποσοστά σε πολλές χώρες, αλλά κρίνει και συμπεριφέρεται από θέσεις αρχών. Οι οργανώσεις του ΚΚΕ στην Ευρώπη και οι λέσχες φίλων στις Ηνωμένες Πολιτείες, την Αυστραλία και σε άλλα κράτη έχουν πλούσια κοινωνική, πολιτική, πολιτιστική δράση και θα συνεχίσουν να δίνουν τη μάχη αποκαλύπτοντας τώρα τον αντιδραστικό χαρακτήρα αυτού του νομοσχεδίου το οποίο, όπως σημειώσαμε, το ΚΚΕ καταψηφίζει.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επόμενος ομιλητής είναι ο κ. Χαράλαμπος Κατσιβαρδάς από την Κοινοβουλευτική Ομάδα των Σπαρτιατών. Μετά τον λόγο θα πάρει ο κ. Κωνσταντίνος Μπούμπας από την Ελληνική Λύση.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμοι κύριοι Υπουργοί, κυρίες και κύριοι συνάδελφοι, κατ’ αρχάς, εμείς ως Σπαρτιάτες τασσόμεθα αναφανδόν υπέρ της ψήφου των αποδήμων, βεβαίως, όχι όμως στενά ως προς την εργαλειοποίηση της ψήφου, διότι εξ ιδεολογίας είμαστε υπέρ του απανταχού Ελληνισμού. Άρα, στον αντίποδα εναντιωνόμεθα κατά της εργαλειοποίησης η οποία αποπειράται αυτή τη στιγμή από την ελλαδική Κυβέρνηση, από τη Νέα Δημοκρατία.

Στην προκειμένη περίπτωση αυτό το οποίο εμάς μας βρίσκει αντίθετους είναι το γεγονός ότι άρον άρον, χωρίς να συντρέχουν οι συνθήκες και οι προϋποθέσεις της ανάλογης χρονικής ζύμωσης, χωρίς να υπάρχει ο δέων χρόνος για ένα τόσο μείζον, ακανθώδες και καίριο ζήτημα για τον απανταχού Ελληνισμό επισπεύδει το συγκεκριμένο νομοσχέδιο την παρούσα χρονική συγκυρία.

Πρόκειται για μια χρονική συγκυρία όπου η Ελλάδα πλήττεται εκ βάθρων και έχει περικυκλωθεί κατ’ ουσίαν από το ολοκαύτωμα της πυρκαγιάς και από αυτό το οποίο συμβαίνει δεδομένου ότι χθες, 23 Ιουλίου, ήταν η αποφράδα ημέρα στο Μάτι της υφιστάμενης αντικειμενικής ευθύνης του ΣΥΡΙΖΑ, ενώ μετέπειτα από την κυβέρνηση του ΣΥΡΙΖΑ, όσον αφορά τις πυρκαγιές, ακολούθησε η Κυβέρνηση της Νέας Δημοκρατίας, όπως και σήμερα.

Το μείζον ερώτημα είναι το εξής. Ακούσαμε ένθεν κακείθεν σχετικά τον κύριο Πρωθυπουργό να μιλάει για την Πολιτική Προστασία για τη δέσμη μέτρων δασοπροστασίας και όλα αυτά απεδείχθησαν ότι είναι εκ του μη όντος. Αυτήν τη στιγμή οι συμπολίτες μας ανά την επικράτεια δοκιμάζονται αποκηρύσσοντας ουσιαστικά το ψευδεπίγραφο επιχείρημα, καθ’ ημάς, καθόσον αφορά την κλιματική αλλαγή.

Πού ακούστηκε να υπάρχει στοχοποιημένη κλιματική αλλαγή σε συγκεκριμένες περιοχές οι οποίες, ελλείψει προληπτικών μέτρων ή ένεκεν και συνεπεία της θεσμικής αβελτηρίας και της απουσίας συντονισμένης κατάσβεσης, να έχει δημιουργηθεί όλη αυτή η κατάσταση;

Και μέσα σε αυτή την πύρινη λαίλαπα, από τούτο το Βήμα διαπλάθεται μια εκ του μη όντος πραγματικότητα εκ του ασφαλούς και από καθέδρας από την παρούσα Κυβέρνηση σαν να είναι μια πρωτοείσακτη κυβέρνηση και να μην έχει καμμία απολύτως ευθύνη. Επιδίδεται και εξαντλείται στα ευχολόγια, ενώ ο κόσμος, γιατί είμαστε δίπλα στον κόσμο καθώς δεν ανήκουμε στη θεσμική ελίτ της Νέας Δημοκρατίας, μας διατυπώνει τα παράπονά του. Το κράτος είναι εκκωφαντικά απών.

Μέσα σε αυτή την πραγματικότητα έρχεται σε αυτή τη χρονική συγκυρία ένα κρίσιμο ουσιαστικά νομοσχέδιο το οποίο αφορά την ψήφο του Απόδημου Ελληνισμού, χωρίς, όπως προεξέθεσα αρχικώς, να υπάρχει ο κατάλληλος χρόνος, οι κατάλληλες ζυμώσεις, χωρίς να συνεκτιμηθούν και να ληφθούν υπ’ όψιν όλες οι εκτεθειμένες απόψεις των ομογενών μέρος των οποίων, όσον αφορά την άρον άρον εισαγωγή του νομοσχεδίου, εναντιώνονται και διαμαρτύρονται καθ’ οιονδήποτε τρόπο.

Άρα, λοιπόν, το κόμμα Σπαρτιάτες, ασφαλώς έχοντας αταλάντευτη προσήλωση σε θεμελιώδεις αρχές και αξίες της συνταγματικής νομιμότητας και του δημοκρατικού πατριωτισμού, προεχόντως και κυρίως του έθνους, βεβαίως είμαστε υπέρ της ψήφου, όχι υπό αυτές τις συνθήκες και τις προϋποθέσεις, όχι υπό αυτό τον τρόπον τινά ηθικό εκβιασμό να συρθούμε και να ευθυγραμμιστούμε σε ένα νομοσχέδιο το οποίο αποκλείει αθέατες πτυχές, τις οποίες αν εσυζητούντο, δοθέντος ότι ήδη το κόμμα Σπαρτιάτες έκανε δια του αγορητού του κ. Πέτρου Δημητριάδη και του Κοινοβουλευτικού Εκπροσώπου κ. Ιωάννη Κόντη τις προτάσεις νόμου οι οποίες θα τεθούν προς επεξεργασία, ανεξαρτήτως της ψηφίσεως είτε όχι.

Άρα, εμείς δεν εργαλειοποιούμε την ψήφο των ομογενών για να εξυπηρετήσουμε αλλότριες σκοπιμότητες. Η έννοια της στενής ψήφου δεν είναι ένα μίσθαρνο όργανο. Ο Ελληνισμός είναι απανταχού. Ως εκ τούτου, ναι μεν, αλλά θα δηλώσουμε «παρών» ως προς το νομοσχέδιο αυτό, καθότι υπολείπεται το απαιτούμενο χρονικό διάστημα, προκειμένου να συντελεστούν και να λάβουν χώρα οι προσήκουσες ζυμώσεις.

Ανεξαρτήτως όλων αυτών, ακούσαμε από το Βήμα τον κ. Βορίδη, ο οποίος σήμερα υπό αυτές τις αντίξοες και ιδιαίτατα δυσχερείς συνθήκες της πυρκαγιάς ανά την επικράτεια θυμήθηκε τον όρο του έθνους, όταν από τούτο εδώ το Βήμα στις 6 Ιουλίου εγώ το έθεσα ως περίγραμμα και σε μια επίκαιρη ερώτηση έσπευσε να μου απαντήσει κάνοντας μια αναδρομή με μια προσωπική εμμονή με τον Ηλία Κασιδιάρη. Τώρα, εκ του μη όντος, αναφέρθηκε στην έννοια του έθνους. Το έθνος αφορά όλους τους Έλληνες. Είναι μια θεμελιώδης αρχή που διατρέχει τη συνταγματική νομιμότητα από το 1975 και εντεύθεν, αλλά και εν γένει από την ίδρυση του ελλαδικού κράτους, ακόμη και από τα πρωτόλεια Συντάγματα της Τροιζήνας, της Επιδαύρου και ούτω καθεξής. Άρα, λοιπόν, δεν μπορούμε κατά το δοκούν, κατά περίσταση και αλά καρτ να νεκρανασταίνουμε το έθνος, το οποίο ως κυβέρνηση το έχουμε αποκηρύξει και το έχουμε προδώσει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Να θυμίσω στη Νέα Δημοκρατία -και τελειώνω, κύριε Πρόεδρε- όταν εψηφίζετο εις αυτήν εδώ την Αίθουσα η κατάπτυστη και προδοτική συμφωνία των Πρεσπών, οι τότε νεοδημοκράτες, οι ψευτομακεδονομάχοι ήταν έξω. Μετά, όταν έγιναν κυβέρνηση, παρασιώπησαν αυτό το μείζον εθνικό ζήτημα.

Και η κραυγαλέα δε αντίφαση, πέραν όλων αυτών, πέραν όλης αυτής της αλληλουχίας των συμβεβηκότων γεγονότων, είναι πως όταν έρχεται αυτό το μείζον ζήτημα νεκρανασταίνεται η έννοια του έθνους, την οποία σφετερίζεται η Κυβέρνηση και την στρέφει κατά περίσταση και με γνώμονα το συμφέρον της είτε εναντίον της είτε υπέρ της. Σήμερα την οικειοποιήθηκε. Σε άλλες περιστάσεις την στρέφει εναντίον μας και μας χαρακτηρίζει.

Ως εκ τούτου, λοιπόν, για όλους αυτούς τους προαναφερθέντες λόγους, τους οποίους ανέλυσα, το κόμμα Σπαρτιάτες παραμένει αταλάντευτο στις αρχές και τις αξίες τις οποίες πρεσβεύει, του έθνους, του λαού και της δημοκρατίας και δεν κάνει βήμα πίσω, διότι δεν συντάσσεται υπέρ του εθνομηδενισμού και της παγκοσμιοποιήσεως. Είμαστε θεματοφύλακες κραταιών απόψεων, γι’ αυτό τον λόγο οι Σπαρτιάτες θα ψηφίσουν «παρών», επιφυλασσόμενοι για τις προτάσεις για την ψήφο της ομογένειας, διότι η ομογένεια δεν είναι ένα μίσθαρνο όργανο ή δεν εργαλειοποιείται η ψήφος εν όψει των εκλογών. Η ομογένεια και ο Απόδημος Ελληνισμός είναι ο πυρήνας του διαχρονικού και του οικουμενικού Ελληνισμού.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μπούμπας Κωνσταντίνος και θα ακολουθήσει ο κ. Μπιμπίλας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, αυτό το νομοσχέδιο, το οποίο είναι πάρα πολύ σημαντικό, είναι όμως ένα νομοσχέδιο μεταλλαγμένο και ένα νομοσχέδιο που πρέπει να δούμε καθαρά τους ομογενείς στα μάτια και να τους πούμε ότι είναι ένα νομοσχέδιο που εμπαίζει αυτό που λέμε δημοκρατία. Θα το δούμε στη συνέχεια, αλλά δεν σας άρεσε αυτό που σας είπε ο επικεφαλής της Ελληνικής Λύσης σήμερα για τον κ. Ανδριανό Γκουρμπάτση. Γιατί η Ελληνική Λύση έχει καταθέσει συγκεκριμένες προτάσεις, πέρα από τον εξοπλισμό σε πυροσβεστικό υλικό και τα πτητικά μέσα, και στις αρμόδιες επιτροπές στην προηγούμενη κοινοβουλευτική περίοδο για το τι πρέπει να πράξουμε. Διότι ο κ. Γκουρμπάτσης το είχε επισημάνει. Δεν είναι απλά ένας υποστράτηγος, όπως ανέφερε και ο επικεφαλής και Πρόεδρος μας, είναι ειδικός σε θέματα εμπρησμών σε νομικό πλαίσιο σε παγκόσμιο επίπεδο.

Όταν, λοιπόν, συνεχίζουμε σήμερα να μιλούμε για πρόληψη δασικών πυρκαγιών και -ακούστε λίγο- μέσα στο θέμα της κατάσβεσης πυρκαγιών εμπλέκονται έξι Υπουργεία, δεκαεπτά φορείς με έντεκα διαφορετικές αρμοδιότητες, αντιλαμβάνεστε τι γίνεται; Αλαλούμ. Ένα αλαλούμ.

Να θυμίσω, λοιπόν, στον κ. Μητσοτάκη που απουσιάζει και το μόνο που ήξερε είναι να μας αποκαλεί «πατριώτες της φακής», ότι δεν υπάρχει τέτοια έκφραση, ξέρετε, υπάρχουν παλικάρια της φακής, είναι ένα θεατρικό έργο του 1923. Είναι μια κωμωδία του Πλαύτου. Καλύτερα να σε πουν της φακής παρά της σάρκας. Γιατί σήμερα θα μπορούσαμε να πούμε ότι στη Νέα Δημοκρατία είναι οι πατριώτες της σάρκας. Δεν υπάρχει χειρότερο πράγμα από το να τρώμε τις σάρκες μας.

Πάμε λίγο στην έκθεση Γκολντάμερ και να θυμίσω στον Πρωθυπουργό ότι τον Αύγουστο του 2018 και αμέσως έναν χρόνο μετά, έναν μήνα μετά που ανέλαβε ως Πρωθυπουργός της χώρας, μίλησε με τον κ. Γκολντάμερ για την έκθεση του Γιόχαν Γκολντάμερ, του Γερμανού. Σε μια συνέντευξη μάλιστα που έδωσε στη «Deutsche Welle» και μιλάει για την πραγματικότητα στην Ελλάδα είχε πει τότε στον Πρωθυπουργό ότι «εγώ δεν εμπλέκομαι, γιατί είναι θέμα της ελληνικής δικαιοσύνης».

Ο κ. Μητσοτάκης, λοιπόν, -να του θυμίσω του Πρωθυπουργού- είχε υποσχεθεί ότι θα τηρήσει την έκθεση Γκολντάμερ. Δεν το έκανε. Είναι εκατόν πενήντα σελίδες. Εκεί ο Γκολντάμερ του έλεγε αναλυτικά τι πρέπει να γίνει στην Ελλάδα και μάλιστα υπήρχε και ο κ. Συνολάκης Κωνσταντίνος που υποσχέθηκε ο κ. Μητσοτάκης ότι είναι ένας καθηγητής που θα ηγηθεί ο κ. Γκολντάμερ. Πού βρίσκεται αυτή η έκθεση επί ΣΥΡΙΖΑ, που τότε την παρέδωσε ο κ. Βούτσης, μετά ο Μητσοτάκης που υποσχέθηκε ότι θα την κάνει πράξη; Πού είναι αυτή η έκθεση του Γιόχαν Γκολντάμερ; Και φτάσαμε –σισύφειος η προσπάθεια- σήμερα να εμπλέκονται πάλι πάρα πολλοί φορείς.

Άκουσα τον κ. Κωτσό –δεν είναι εδώ- να λέει «πήραμε τις αρμοδιότητες από τη Δασική Υπηρεσία, τις πήγαμε στην Πυροσβεστική». Σοβαρά; Δεκαεννέα ολόκληρα χρόνια είχε να συνεννοηθεί και να έρθει σε επαφή η Δασική Υπηρεσία με την Πυροσβεστική. Η οποία Δασική Υπηρεσία, όπως και να το κάνουμε, γνωρίζει πολύ καλά τις ιδιαίτερες συνθήκες, τη μορφολογία του εδάφους σε τοπικό επίπεδο και μπορεί να συνδράμει στην καταστολή μιας πυρκαγιάς.

Άκουσα που λέγατε για το δάσος της Δαδιάς. Ως Ελληνική Λύση έχουμε πει ότι πρέπει να μπουν οι θερμικές κάμερες, όπως έβαλαν στο δάσος της Δαδιάς, που είναι τοποθετημένα με τα τερματικά της Πυροσβεστικής στο Διδυμότειχο. Μάλιστα, εκμεταλλεύθηκαν ένα πρόγραμμα «INTERREG» με το Χάσκοβο της Βουλγαρίας και οι θερμικές κάμερες, για τον κ. Βιλιάρδο που είναι οικονομολόγος, δεν κόστισαν ούτε 400.000. Αυτό δεν μπορούσε να γίνει;

Αλλά εδώ μπαίνουν τα ερωτήματα, κύριοι, γιατί χάνει το βιος του ο κόσμος στο νησί των ιπποτών και όχι μόνο. Πού είναι η έκθεση του Γκολντάμερ που ο κ. Μητσοτάκης είχε υποσχεθεί ότι θα την κάνει πράξη; Στα συρτάρια. Γαργάρα η έκθεση Γκολντάμερ, γαργάρα η έκθεση του υποστράτηγου Ανδριανού Γκουρμπάτση. Σας ενοχλούν αυτά όταν σας τα λέμε στην Ελληνική Λύση και αυτό στο οποίο αναφέρθηκε και ο Πρόεδρος, ο Κυριάκος ο Βελόπουλος, νωρίτερα στην ομιλία του.

Πάμε λίγο τώρα στο νομοσχέδιο. Όταν έρχεται ένα νομοσχέδιο το οποίο έχει ατέλειες πριν πάει νομοπαρασκευαστικά, είναι μεγαλύτερο έγκλημα ένα ημινομοσχέδιο παρά ένα νομοσχέδιο. Εμείς στην Ελληνική Λύση, με συγχωρείτε πολύ, δεν αλλάξαμε βηματισμό και ρότα. Λέγαμε ότι οι ομογενείς πρέπει να είναι ενεργά κύτταρα και να μπορούν να συμμετέχουν με την ψήφο τους στα πεπραγμένα της Ελλάδας, όχι μόνο το εκλέγειν, αλλά και το εκλέγεσθαι, κύριοι. Δεν μπορεί η δημοκρατία να είναι μεταλλαγμένη. Όταν μιλάμε για συμμετοχική δημοκρατία, μιλάμε και για το εκλέγειν και για το εκλέγεσθαι.

Άρα, λοιπόν, εδώ τι κάνουμε; Αυτό να τους δούμε τους ομογενείς στα μάτια και να τους πούμε ότι «είναι μια κοροϊδία, κύριοι». Δηλαδή αυτοί οι άνθρωποι δεν πρέπει να έχουν τους αντιπροσώπους - εκπροσώπους των προβλημάτων της περιοχής τους; Γιατί δεν το κάνετε περιφέρειες στο εξωτερικό να μπορούν οι άνθρωποι να έχουν τη λεγόμενη συμμετοχική δημοκρατία; Να έρθει ο άνθρωπός τους, που βιώνει καθημερινά τα προβλήματα της Γερμανίας, του Καναδά, της Βραζιλίας, της Αυστραλίας οπουδήποτε να τα μεταφέρει στο ελληνικό Κοινοβούλιο. Εσείς τι κάνετε τώρα; Βάζετε τους «φυτευτούς», όπως είναι τα χωράφια σε αγρανάπαυση, βάζετε τους Βουλευτές που θέλετε και χρησιμοποιούμε την ομογένεια κατά το δοκούν. Θα κάνουμε κάτι σωστό για να τους έχουμε ενεργά κύτταρα και όχι μεταλλαγμένα;

Τώρα αυτό είναι εις βάρος της ομογένειας, μην τρελαθούμε δηλαδή! Θα το καταλάβουν οι ομογενείς, οι οποίοι άνθρωποι χαίρονται -και καλά κάνουν γιατί είναι η φλόγα του Ελληνισμού- και νομίζουν ότι θα συμμετέχουν, αλλά επί της ουσίας είναι κομπάρσοι. Είναι νεροκουβαλητές, είναι ανενεργά κύτταρα ενός πυρήνα που πρέπει να είναι η Ελλάδα.

Όταν μιλάμε για ομογένεια, από την ετυμολογία της λέξης, είμαστε στο ίδιο έθνος, με τα ίδια χαρακτηριστικά κάτω από αυτήν την υπόσταση. Παλιά ο Δημητρακόπουλος σ’ ένα βιβλίο, κάνοντας αναφορά, έλεγε πολιτική με κόμμα, σαφώς η πολιτική πρέπει να υπάρχει με κόμματα. Τα κόμματα κάνουν το δημοκρατικό κοινοβουλευτικό γίγνεσθαι. Έθνος με τελεία. Στο έθνος δεν έχει διαπραγμάτευση, βάζεις τελεία.

Άρα, λοιπόν οι ομοεθνείς -το λέει και η λέξη- πρέπει να χαίρουν ισονομίας και ισοπολιτείας. Δεν μπορούμε να έχουμε τώρα ομογένεια αλά καρτ, ό,τι μας βολεύει κατά το δοκούν, φέρε το εκλέγειν, αλλά δεν θα έχεις το εκλέγεσθαι. Κι εμείς δεν είπαμε να γίνονται οι εκλογές το Σάββατο, για προσέξτε λίγο, κυρία Κεραμέως. Είπαμε Κυριακή, έστω με τη διαφορά ώρας που υπάρχει με τη Μελβούρνη ή τη Νέα Υόρκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως αυτοί οι σάκοι ξέρετε που κάνουν γύρα, αυτό το νομοσχέδιο είναι νομοσχέδιο ντελίβερι. Έτσι θα το χαρακτηρίσω. Φεύγει αλλά δεν ξέρεις αν θα φτάσει με αυτά τα χαρακτηριστικά σε αυτόν ο οποίος πρέπει να το γευθεί. Δηλαδή όταν πάει ο εκλογικός αντιπρόσωπος να βάλει μια υπογραφή, λέει πεντακόσιοι φάκελοι μπαίνουν στο σάκο. Πεντακόσιους φακέλους θα έχουμε και πάλι, αλλά ποιος εγγυάται ότι αυτοί δεν μπορούν να αλλοιωθούν και να αλλάξουν; Γιατί λέμε καταμέτρηση εκεί στον τόπο, να μην κάνει γυροβολιές, να μην κάνει βόλτες, να μην κάνει passeggiatines, που λένε και οι Λατίνοι. Κάντε κάτι σωστά και είμαστε αρωγοί.

Εμείς την ομογένεια τη θέλουμε. Είναι ενεργά κύτταρα. Πού ήταν αυτό το κράτος το οποίο στη φορολόγηση των Ελλήνων του εξωτερικού, τους έχει στραγγίσει; Μόνο με κάποιες χώρες που υπογράψαμε συνθήκες μη διπλής φορολόγησης δεν έγινε. Για να δούμε με ποιες χώρες το έχουμε υπογράψει. Τους έχουμε στραγγίσει φορολογικά. Πού είναι το ελληνικό κράτος να υποστηρίξει τους Έλληνες στη Βόρειο Ήπειρο, στην Κωνσταντινούπολη, που τους πήραν όλη την περιουσία οι Τούρκοι στην Ίμβρο και την Τένεδο; Πού ήταν αυτό το κράτος να υποστηρίξει τις διαδηλώσεις για τη Μακεδονία μας σε Βανκούβερ, Μόντρεαλ, Μελβούρνη και Σίδνεϋ;

Για τα εθνικά θέματα η ομογένεια έχει πάθος, έχει φλόγα, θέλει το σπίτι της, τα του οίκου της, τις ρίζες της, αλλά πρέπει αυτούς τους ανθρώπους… Αυτή είναι και η πεμπτουσία της δημοκρατίας, η έννοια του Βουλευτή. Ο Βουλευτής είναι ο εκπρόσωπος του λαϊκού αισθήματος, της κοινωνικής ανισότητας, αφουγκράζεται και μεταφέρει τα προβλήματα.

Πείτε μου λοιπόν, τους βάζουμε στο ναό της δημοκρατίας, στο Κοινοβούλιο τους ανθρώπους αυτούς;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπούμπα, ολοκληρώστε παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Τους χρησιμοποιούμε κομπάρσους. Είναι ένα νομοσχέδιο το οποίο είναι μεταλλαγμένο και κάθε μετάλλαξη βλάπτει νομοτελειακά. Να καταλάβουν οι ομογενείς θα ψηφίζουν μεν, δεν θα ψηφίζονται δε.

Πείτε μου τώρα, τους αντιμετωπίζουμε ως Έλληνες πολίτες με βαθιές ρίζες που έχουν στην Ελλάδα ή τους χρησιμοποιούμε απλά για μια φαινομενική συμμετοχική δημοκρατία, όπου την ψήφο μεν θα τη ρίχνουμε στην κάλπη, αλλά οι ίδιοι δεν θα μπορούν να έχουν τους εκπροσώπους τους, να μπορούν να μεταφέρουν τα προβλήματα της καθημερινότητας.

Δείτε τι προβλήματα αντιμετωπίζουν με τα σχολικά βιβλία στο Βέλγιο, που έκαναν πρόσφατα παράπονα ή στη Γερμανία. Δείτε οι Έλληνες του Καναδά πώς αντιμετωπίζονται. Πού είναι το κράτος λοιπόν; Να έχουμε από εκεί Βουλευτές από τον Καναδά, από τη Βραζιλία, από τη Γερμανία, να μπορούν οι άνθρωποι να δώσουν σωστά μηνύματα και να μεταφέρουν τα προβλήματα.

Λέει «αν σου πω κάτι, θα το ξεχάσεις. Αν σου το δείξω, μπορεί και να το θυμηθείς, αλλά αν το βιώσεις, δεν το ξεχνάς ποτέ». Βιωματικά λοιπόν οι Έλληνες της ομογένειας δεν θα είναι εδώ.

Μπορείτε να τους κοροϊδέψετε όλους, αλλά εμείς το μελετήσαμε το νομοσχέδιο στην Ελληνική Λύση, το αποκωδικοποιήσαμε. Είδαμε τα σημεία του που είναι μελανά. Γι’ αυτό που λέγεται δημοκρατία, τα επισημαίνουμε, τα σταχυολογούμε, τα αποκωδικοποιούμε, εφιστούμε την προσοχή για να πάτε σε διορθώσεις, γιατί οι Έλληνες της ομογένειας δεν μπορεί να είναι κομπάρσοι. Πρέπει να είναι μέσα στο Κοινοβούλιο γιατί αυτή είναι η πεμπτουσία, όπως είπαμε, ενός δημοκρατικού πολιτεύματος.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σπυρίδων Μπιμπίλας από την Πλεύση Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Καλησπέρα σας. Ευχαριστώ πολύ, κύριε Πρόεδρε.

Κύριε Πρόεδρε, κυρία Υπουργέ, αγαπητοί συνάδελφοι, σήμερα η μνήμη μας είναι στραμμένη προς πολλά μέτωπα, προς την ημέρα της αποκατάστασης της δημοκρατίας που είναι πολύ μεγάλο θέμα για όλους μας και στην ημέρα που χάθηκαν οι αθώοι πολίτες στο Μάτι και μεταξύ αυτών ήταν η αδελφική μου φίλη Χρύσα Σπηλιώτη, σπουδαία ηθοποιός και συγγραφέας, που δυστυχώς τη χάσαμε. Είναι στραμμένη η ψυχή μας στους Έλληνες που δοκιμάζονται ακόμα μια φορά από τις συνθήκες, τις άγριες συνθήκες που βιώνουν από τις τρομερές πυρκαγιές και έχουμε την ψυχή μας πλάι σε αυτούς τους πληγέντες και στις περιουσίες που χάνονται.

Έχουμε την ψυχή μας πλάι στους τουρίστες που έχουν έρθει στην Ελλάδα για να περάσουν όμορφα στην πατρίδα μας και αισθανόμαστε μεγάλη την ευθύνη για όσα πρέπει να γίνουν από εδώ και πέρα, για να μην ξανασυμβούν τέτοια τρομερά γεγονότα. Οι ευθύνες όλων των κυβερνήσεων που πέρασαν είναι πολύ μεγάλες.

Όμως τα προβλήματα τρέχουν και ένα από αυτά είναι και η ψήφος του Απόδημου Ελληνισμού και της ομογένειας. Μοιάζει σαν να παραβιάζεται η δημοκρατία, όταν πολίτες και μάλιστα εγγεγραμμένοι στους εκλογικούς καταλόγους δεν μπορούν να ασκήσουν τα εκλογικά τους καθήκοντα στις εθνικές εκλογές. Μοιάζει σαν να παραβιάζεται η δημοκρατία όταν δεν μπορούν να εξασκήσουν το εκλογικό τους δικαίωμα άνθρωποι που έχουν διαβατήριο και ταυτότητα.

Ως τώρα το ελληνικό κράτος εμπόδιζε την άσκηση των εκλογικών τους δικαιωμάτων, αφού το κόστος μετακίνησης ήταν απαγορευτικό για τους περισσότερους. Γιατί ως τώρα να μπορούν να ψηφίζουν μόνο οι έχοντες οικονομική δυνατότητα, αφού μπορούσαν να ταξιδέψουν; Αυτό δεν είναι αντιδημοκρατικό;

Και φανταστείτε ότι οι άνθρωποι αυτοί που ζουν στις άλλες πατρίδες, τις δεύτερες πατρίδες τους, αγαπούν την αρχική τους πατρίδα. Οι περισσότεροι έχουν περιουσίες και εδώ, πληρώνουν φόρους στο ελληνικό δημόσιο, έχουν δεσμούς οικογενειακούς εδώ, έχουν αδέλφια, παιδιά, εγγόνια μερικοί. Δεν πρέπει να αποκοπούν από αυτούς τους συγγενικούς τους δεσμούς. Γιατί να μπορούν να ψηφίζουν μόνο στις ευρωεκλογές και όχι και στις εθνικές εκλογές;

Πρέπει να τους ανοίξουμε διάπλατα τις πόρτες. Για όλους αυτούς που όντως θέλουν να συμμετέχουν στα ελληνικά πράγματα, πρέπει να γίνουν και άλλες ενέργειες, ούτως ώστε να μπορούν οι δεσμοί με την πατρίδα να μένουν ισχυροί και αναλλοίωτοι, γλώσσα, παιδεία, σχολεία, θέατρο που ταξιδεύει προς αυτούς.

Σας θυμίζω -μια και προέρχομαι από το καλλιτεχνικό στερέωμα- ότι παλιότερα το Εθνικό μας Θέατρο, το Κρατικό Θέατρο Βορείου Ελλάδος και το Πειραϊκό Θέατρο του αξέχαστου Ροντήρη πήγαιναν σε όλη τη γη, περιόδευαν απ’ άκρου σ’ άκρου, από την Αργεντινή ως την Ιαπωνία και την Κίνα, ως τη βόρεια Αμερική και σε όλη την Ευρώπη.

Σήμερα δυστυχώς δεν υπάρχει τίποτα από όλα αυτά. Σήμερα δεν υπάρχουν κονδύλια για κάτι τέτοιο, ούτε οι ιδιωτικοί θίασοι το κάνουν αυτό εκτός ελαχίστων εξαιρέσεων που είναι πολύ εμπορικοί θίασοι. Τα έξοδα μετακίνησης και οι αμοιβές καθιστούν απαγορευτικά αυτά τα ταξίδια.

Το άρθρο 108 του Συντάγματος του ’75 προέβλεπε τη ζωή των αποδήμων Ελλήνων. Δεν νομίζω όμως ότι έχει γίνει κάτι ισχυρό γι’ αυτή τη ζωή των αποδήμων. Ευτυχώς υπάρχουν οι Έλληνες καλλιτέχνες εξωτερικού που υποκαθιστούν το θέατρο και την καλλιτεχνική κίνηση στις δεύτερες πατρίδες τους, που δεν μπορεί πια δυστυχώς να ταξιδέψει εύκολα. Πρόσφατα συνομίλησα με Έλληνες καλλιτέχνες που έχουν έρθει εδώ από την Αυστραλία και ξέρω και την αγωνία τους και την ανησυχία τους και την αγάπη τους για την Ελλάδα.

Επίσης, είναι εντελώς άδικο να μην μπορεί να ψηφίζει όποιος είτε λόγω σπουδών είτε λόγω επαγγέλματος, όπως είναι οι ναυτικοί, είτε λόγω ταξιδιού που είχε προγραμματιστεί πιθανόν για ιατρικούς ή τουριστικούς λόγους βρίσκεται μακριά. Εφόσον διαθέτει τον ειδικό εκλογικό αριθμό, είναι δίκαιο και ηθικό να μπορεί να ψηφίζει στο σημείο όπου βρίσκεται την ημερομηνία των εκλογών.

Έχουμε χρέος εμείς εδώ να διευκολύνουμε με κάθε τρόπο όλους αυτούς τους συμπατριώτες μας να εκπληρώσουν το δημοκρατικό τους καθήκον και χρέος προς τη μητέρα πατρίδα. Είναι ιστορική ευκαιρία. Είναι ζήτημα δημοκρατίας που ξεπερνάει τα κόμματα. Είναι πάνω από τα κόμματα και οφείλουμε να βοηθήσουμε προς αυτή την κατεύθυνση όπως μπορούμε, ώστε αυτή η πολυπόθητη επιθυμία των Ελλήνων του εξωτερικού όπου γης να γίνει πραγματικότητα βάσει κριτηρίων, που πρέπει με μεγάλη ευθύνη να συναποφασιστούν και για το εκλέγειν και το εκλέγεσθαι.

Σεβόμενοι αυτή την επιθυμία των ανθρώπων, που εξαιτίας συγκεκριμένων πολιτικών επιλογών κυβερνήσεων από το 1960 και μετά, που άρχισε η πολύ μεγάλη μετανάστευση για οικονομικούς λόγους ως τις μέρες μας, των σκληρών μνημονίων, που εγκατέλειψαν τη χώρα για μια καλύτερη τύχη, σεβόμενοι αυτή την επιθυμία αυτών των ανθρώπων από την πλευρά μας, από την Πλεύση Ελευθερίας θα πράξουμε τα μέγιστα για την πραγματοποίησή της, γιατί ήδη νομίζω ότι έχουμε αργήσει πάρα πολύ.

Ταυτόχρονα θα πρέπει να αγωνιστούμε για να λυθούν και τα μεγάλα προβλήματα των ημεδαπών, των ανθρώπων που ζουν στην πατρίδα μας που δεν μπορούν να ψηφίσουν για επαγγελματικούς λόγους, που βρίσκονται μακριά από τον τόπο κατοικίας τους την ημέρα των εκλογών γιατί αναγκάζονται να δουλεύουν σε άλλο σημείο. Τους φοιτητές που είναι σε άλλα μέρη από την πατρίδα τους. Επίσης, θα πρέπει να κάνουμε τα πάντα για την επικαιροποίηση των εκλογικών καταλόγων. Ελπίζω αυτή η φωνή της Πλεύσης Ελευθερίας να εισακουστεί και να προχωρήσουμε για το καλύτερο.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπιμπίλα και για τη συνέπεια στον χρόνο.

Καλούμε στο Βήμα τον κ. Χαράλαμπο Αθανασίου από τη Νέα Δημοκρατία. Θα ακολουθήσει η κ. Αναγνωστοπούλου από τον ΣΥΡΙΖΑ.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, αναφορικά με το νομοσχέδιο θα επικεντρωθώ στο νομικό υπόβαθρο της ρύθμισης, στην υποχρέωση της πολιτείας για συμμόρφωση στη συνταγματική διάταξη στον ισχύοντα νόμο 4648 και τι βελτιώσεις πρέπει να γίνουν.

Ως προς το νομικό υπόβαθρο της ρύθμισης, η παράγραφος 4 του άρθρου 51 του Συντάγματος ορίζει ότι οι βουλευτικές εκλογές διενεργούνται ταυτόχρονα σε ολόκληρη την επικράτεια. Νόμος που ψηφίζεται με την πλειοψηφία των δύο τρίτων του όλου αριθμού Βουλευτών μπορεί να ορίζει τα σχετικά –κρατήστε το επίρρημα «σχετικά», θα το χρησιμοποιήσω αργότερα- με την άσκηση του εκλογικού δικαιώματος από τους εκλογείς που βρίσκονται έξω από την επικράτεια. Σύμφωνα με τη διάταξη αυτή ο συνταγματικός νομοθέτης θεώρησε σκόπιμο στον καταστατικό χάρτη της πολιτείας να γίνει αναφορά στη δυνατότητα συμμετοχής του Απόδημου Ελληνισμού στις βουλευτικές εκλογές τονίζοντας έτσι τη σημασία της.

Οι διατάξεις αυτές –προσέξτε- δεν μπορούν παρά να ερμηνευτούν επιτυχέστερα. Και χαίρομαι με τον προηγούμενο ομιλητή, τον κ. Μπιμπίλα, ο οποίος το εντόπισε- σε συνδυασμό με την παράγραφο 1 του άρθρου 108 του Συντάγματος που ορίζει πως το κράτος μεριμνά για τη ζωή του Απόδημου Ελληνισμού και τη διατήρηση των δεσμών του με τη μητέρα πατρίδα. Επίσης, μεριμνά για την παιδεία και την κοινωνική και επαγγελματική προαγωγή των Ελλήνων που εργάζονται έξω από την επικράτεια. Συνεπώς, καθίσταται υποχρέωση της πολιτείας να φροντίσει ώστε οι Έλληνες που ζουν μόνιμα εκτός της χώρας μας να έχουν τη δυνατότητα να σφυρηλατήσουν με αυτήν ισχυρούς δεσμούς.

Ως προς την υποχρέωση της πολιτείας να συμμορφωθεί με το πιο πάνω νομικό υπόβαθρο σε πολλούς τομείς, όπως η παιδεία, ο πολιτισμός και η καθιέρωση Συμβουλίου Απόδημου Ελληνισμού, η πολιτεία μερίμνησε άμεσα και το έπραξε. Αναφορικά όμως με το δικαίωμα του Απόδημου Ελληνισμού για συμμετοχή στις βουλευτικές εκλογές του οποίου η άσκηση αναντίρρητα συμβάλλει στην ισχυροποίηση των δεσμών των Ελλήνων που ζουν στο εξωτερικό με την πατρίδα τους, υπήρξε σημαντική κωλυσιεργία δεδομένης και της δυνητικής διατύπωσης του δεύτερου εδαφίου της παραγράφου 4 του άρθρου 51 του Συντάγματος.

Από τη θέσπιση της πιο πάνω συνταγματικής διάταξης και ως σήμερα μόνο ορισμένοι Έλληνες του εξωτερικού είχαν τη δυνατότητα συμμετοχής στην ψηφοφορία για την ανάδειξη των μελών του Ευρωπαϊκού Κοινοβουλίου. Τούτο όμως δεν οφειλόταν σε συνειδητή συμμόρφωση του νομοθέτη με την παράγραφο 4 του άρθρου 51 του Συντάγματος αλλά απέρρεε από υποχρεώσεις της χώρας λόγω της συμμετοχής της αρχικά στην ΕΟΚ και αργότερα στην Ευρωπαϊκή Ένωση. Υπό το πρίσμα, λοιπόν, της καθιέρωσης εκλογικού δικαιώματος για μέρος του Απόδημου Ελληνισμού στις εκλογές για την ανάδειξη των μελών του Ευρωπαϊκού Κοινοβουλίου αλλά και των εξελίξεων των τελευταίων δεκαετιών, όπως μείωση αποστάσεων λόγω τεχνολογίας, παγκοσμιοποίησης κ.λπ., η μη καθιέρωση αντίστοιχης δυνατότητας άσκησης του δικαιώματος του εκλέγειν του Απόδημου Ελληνισμού στις βουλευτικές εκλογές αποτελεί μια θεσμική παράλειψη, μια παράλειψη που διαρκεί περίπου πενήντα χρόνια από τη σχετική συνταγματική πρόβλεψη του 1975 μέχρι να φτάσει στην ψήφιση του νόμου 4648/2019 της δικής μας Κυβέρνησης επί υπουργίας του Τάκη Θεοδωρικάκου. Μια ρύθμιση όμως που ήταν κολοβή, όπως στη συνέχεια θα αναφέρω.

Πριν όμως από τον πιο πάνω νόμο, τον ν.4648/2019, ο Κυριάκος Μητσοτάκης -και αυτό παρακαλώ σημειώστε το γιατί δεν είναι πολύ γνωστό- ως νεοεκλεγείς Πρόεδρος της Νέας Δημοκρατίας τον Απρίλιο του 2016 ζήτησε και συντάξαμε πρόταση νόμου με τίτλο «Άσκηση εκλογικού δικαιώματος κατά τις βουλευτικές εκλογές του Απόδημου Ελληνισμού και εκλογέων που βρίσκονται στην αλλοδαπή». Την πρόταση αυτή που κατατέθηκε στη Βουλή στις 8 Απριλίου του 2016 ανακοίνωσε και ανέπτυξε ο κ. Μητσοτάκης στην ομογένεια των Ηνωμένων Πολιτειών κατά την εκεί επίσκεψή του εν όψει των εκδηλώσεων της εθνικής εορτής της 25ης Μαρτίου. Αναφέρομαι σ’ αυτό για να δείτε και τη σπουδή στην οποία αναφέρθηκα και θα αναφερθώ ξανά σε λίγο.

Αυτή η πρόταση νόμου δεν δημιουργούσε έναν εκλογικό νόμο που θα εξυπηρετούσε ειδικά τις ανάγκες της συμμετοχής των διαμενόντων στο εξωτερικό στις εκλογές για την ανάδειξη των μελών της Εθνικής Αντιπροσωπείας. Αντ’ αυτού εισήγαγε ένα ευέλικτο πλαίσιο που θα λειτουργούσε συμπληρωματικά με την εκάστοτε ισχύουσα εκλογική νομοθεσία στην οποία παρέπεμπε και η οποία εφαρμόζεται. Και βέβαια δεν ετίθετο κανένας περιορισμός. Αυτή την πρόταση νόμου ουδέποτε η τότε Κυβέρνηση των ΣΥΡΙΖΑ - ΑΝΕΛ έφερε προς επεξεργασία στη Βουλή.

Ως προς τον ισχύοντα νόμο 4648, έτσι φθάσαμε στον νόμο αυτόν με τον οποίο για πρώτη φορά Έλληνες πολίτες απέκτησαν το δικαίωμα εγγραφής σε ειδικούς εκλογικούς καταλόγους εκλογέων εξωτερικού και τη δυνατότητα άσκησης του εκλογικού τους δικαιώματος με δύο όμως βασικούς περιορισμούς. Πρώτον, να έχουν διαμείνει κατά τα τελευταία 35 χρόνια εντός της χώρας συνολικά δύο έτη και δεύτερον να έχουν υποβάλει φορολογική δήλωση κατά το τρέχον ή το προηγούμενο έτος. Οι περιορισμοί αυτοί οι οποίοι αναφέρονται αθροιστικά δεν ήταν θέση της Κυβέρνησης της Νέας Δημοκρατίας αλλά ήταν αποτέλεσμα συμβιβασμού αναγκαίου για την εξεύρεση των 200 ψήφων, όπως απαιτεί το Σύνταγμα.

Είπα ότι η ρύθμιση είναι κολοβή γιατί ως προς τον πρώτο περιορισμό, εάν δεν υπάρχει κλιμάκωση δηλαδή, κάποιος έπρεπε τα τελευταία τριάντα πέντε χρόνια να έχει δύο χρόνια. Αν ήταν είκοσι χρόνια, αν ήταν είκοσι πέντε χρόνια, αν ήταν δεκαοκτώ χρόνια δεν προβλέπεται ρύθμιση γι’ αυτό. Υπήρχαν πολλές ατέλειες.

Ως προς τον δεύτερο περιορισμό, τι θα γινόταν ένας φοιτητής, ένας ομογενής μας ο οποίος ζει στην Αυστραλία, σπούδαζε εκεί, ήταν δεκαεπτά - δεκαοκτώ χρόνων και δεν είχε εισοδήματα; Τι θα γινόταν σε αυτή την περίπτωση; Επιπλέον, καθιέρωνε καθεστώς μη ισότιμης ψήφου μεταξύ διαμενόντων στην επικράτεια και εκτός αυτής. Όχι ότι αυτό ήταν συνειδητή επιλογή και πρόταση του Θεοδωρικάκου αλλά για να μπορέσει να υπάρξει η συνύπαρξη πολλών ψήφων ούτως ώστε να μπορέσει να περάσει το διάταγμα. Κάνουμε την κριτική μας ως προς αυτό που είπα ότι είναι κολοβή. Διερωτώμαι γιατί για κάποιον παραδείγματος χάριν που διαμένει στη Μελβούρνη της Αυστραλίας και είναι εγγεγραμμένος στους εκλογικούς καταλόγους, αν βρίσκεται στην Ελλάδα δεν απαιτούνται οι ανωτέρω προϋποθέσεις; Αν όμως είναι στη Μελβούρνη απαιτούνται οι προϋποθέσεις αυτές. Πρόσφατα ήρθε στο χωριό μου -από τη Λέσβο κατάγομαι- ένας συμμαθητής μας από το δημοτικό. Είχε φύγει μικρό παιδί στην Αυστραλία. Έζησε σαράντα εννέα χρόνια. Δεν είχε έρθει ποτέ. Τρόμαξα να τον γνωρίσω. Είχαμε μία επαφή αλλά τρόμαξα να τον γνωρίσω. Δεν ήρθε γιατί είχε πάρα πολλά προβλήματα υγείας και οι δουλειές του δεν πήγαιναν καλά. Ήρθε και ψήφισε τώρα. Άρα, λοιπόν, βλέπετε γιατί ήταν αναγκαιότητες οι ρυθμίσεις αυτές.

Προσωπικά εγώ είχα αμφιβολία και τότε για την συνταγματικότητα των περιορισμών αυτών. Γιατί; Διότι σας είπα ότι το επίρρημα «σχετικά» αφορά τη διαδικασία. Δηλαδή, πώς θα ψηφίζουν, πού θα πηγαίνουν, τι θα κάνουν, πώς θα έρχονται οι ψήφοι, όχι την ουσία του θέματος για να βάλουμε κολλήματα. Γιατί αλλιώς αναιρείται όλη η συνταγματική διάταξη η οποία ήθελε οπωσδήποτε να ψηφίζουν. Όπου ο συνταγματικός νομοθέτης ήθελε να βάλει διατάξεις εκτελεστικών νόμων, βάζει προϋποθέσεις. Για παράδειγμα να σας αναφέρω το απόρρητο των επιστολών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, ολοκληρώστε παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Βάζει εγγυήσεις στην ουσία. Εδώ δεν είναι ουσία. Ήταν διαδικασία. Θέλετε στις απαλλοτριώσεις που βάζει τους όρους για να μπορέσουν αυτές να γίνουν; Άρα, λοιπόν, από τότε πιστεύω ότι η διάταξη αυτή ήταν αντισυνταγματική. Ειπώθηκε κατά την επεξεργασία του νομοσχεδίου από τον κ. Ξανθόπουλο, τον έγκριτο νομικό με τον οποίον γνωριζόμαστε πολλά χρόνια, και το είπε και εδώ ότι υπήρχε σπουδή.

Απαντώ, κυρίες και κύριοι συνάδελφοι, ότι το νομοσχέδιο αυτό το οποίο έρχεται προς ψήφιση είναι το πρώτο νομοσχέδιο της Κυβέρνησης, όπως τόνισε προεκλογικά και δεσμεύτηκε ο Πρωθυπουργός και έχει τη σημασία του. Αποτελεί μια πράξη υψηλού συμβολισμού και παράλληλα κίνηση ευθύνης του Κυριάκου Μητσοτάκη. Και αναφέρθηκα γι’ αυτό στο ʼ16. Συμβολίζει το εθνικό, πατριωτικό και δημοκρατικό χρέος της πολιτείας να αναγνωρίσει ότι όλοι οι Έλληνες όπου και αν βρίσκονται έχουν τα ίδια πολιτικά δικαιώματα, τις ίδιες υποχρεώσεις, την ίδια αναγνώριση προς την πατρίδα προσφοράς τους και παράλληλα όμως, είναι και κίνηση ευθύνης ότι παραμένει συνεπής ο Πρωθυπουργός στις δεσμεύσεις του έναντι των αποδήμων μας και ανέφερα όπως σας είπα το παράδειγμα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, σας παρακαλώ πολύ.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ξεπεράσατε τον χρόνο.

**ΧΑΡΑΛΑΜΠΟΣ ΑΘΑΝΑΣΙΟΥ:** Εντάξει, και άλλοι συνάδελφοι. Αν και δεν ζητάω συμψηφισμούς.

Αναγνωρίζω βέβαια ότι με το παρόν νομοσχέδιο δεν αντιμετωπίζονται όλα τα επιμέρους προβλήματα όπως το ζήτημα της σταυροδοσίας, αφού οι ψήφοι των αποδήμων μας προσμετρώνται αθροιστικά ως ψήφοι στα κόμματα τους, στα κόμματα της προτίμησής τους, στην επικράτεια και όχι στις εκλογικές τους περιφέρειες με σταυροδοσία στους υποψηφίους της επιλογής τους. Και αυτό νομίζω αν δεν γίνει τότε θα υπάρξει πλήρης ισοτιμία των ψήφων. Ξέρω ότι είναι στις προθέσεις του Υπουργείου, ούτως ώστε να λυθεί και το ζήτημα αυτό κάποια στιγμή, μαζί με την καθιέρωση της επιστολικής ψήφου. Το ζήτημα αυτό και άλλα επιμέρους ζητήματα θα λυθούν με την επιστολική ψήφο.

Κυρίες και κύριοι συνάδελφοι, τελειώνω. Θέλω να πιστεύω ότι και οι τριακόσιοι Βουλευτές συμφωνούμε με τις ρυθμίσεις του νομοσχεδίου και με τη βεβαιότητα ότι θα έρθει σύντομα και η επιστολική ψήφος. Όλοι μαζί υπερψηφίζοντας το νομοσχέδιο δίνουμε ένα ισχυρό μήνυμα προς όλες τις κατευθύνσεις και σε όλους τους Έλληνες, τους απόδημους και σε όλη την Ευρώπη ότι στα εθνικά θέματα και όχι μόνο σε αυτό είμαστε πάντα ενωμένοι και αυτό προκύπτει από τη σημερινή συζήτηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Η επόμενη ομιλήτρια, την οποία καλούμε στο Βήμα, είναι η κ. Αναγνωστοπούλου από τον ΣΥΡΙΖΑ.

Και να ετοιμάζεται η κ. Σκόνδρα από τη Νέα Δημοκρατία.

Θερμή παράκληση για τον χρόνο, για το επτάλεπτο, με μια μικρή ανοχή που υπάρχει πάντα από το Προεδρείο. Θερμή παράκληση. Διαφορετικά δεν θα φτάσουμε στον στόχο που είπαμε σήμερα, τουλάχιστον να μιλήσουν έως το νούμερο 60.

Ελάτε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα όπως αυτές τις πολλές τελευταίες μέρες που καίγεται ένα μεγάλο μέρος της Ελλάδας, έπρεπε να συζητάμε και να αναδείξουμε αυτό ως μείζον εθνικό θέμα, για να δούμε τι πρέπει να γίνει.

Βλέπουμε μία Κυβέρνηση αναποτελεσματική και ανίκανη να αντιμετωπίσει τη μεγάλη πρόκληση της εποχής, με καμένα χιλιάδες στρέμματα δασικής έκτασης, περιουσίες, ζώα -να μην το ξεχνάμε- και έχω και την εμπειρία από χθες το βράδυ στο Διακοπτό, στην περιοχή μου που ήταν πραγματικά κόλαση.

Το δεύτερο που θα ήθελα να πω, από τα επείγοντα θέματα, είναι τα εργατικά δυστυχήματα τα οποία είναι πάρα πολλά τον τελευταίο καιρό. Εχθές και πάλι στην περιοχή μου είχαμε ένα θλιβερό, τραγικό εργατικό δυστύχημα, όπου ένας άνθρωπος έχασε τη ζωή του, δέκα περίπου τραυματίστηκαν και έχουν μείνει και εγκλωβισμένοι. Πώς έγινε να δουλεύουν άνθρωποι πάνω σε μία γέφυρα, η οποία έπρεπε να κατεδαφιστεί 13.00΄ το μεσημέρι, με καύσωνα ενώ υπάρχει εγκύκλιος που απαγορεύει τις εργασίες τέτοιες ώρες και Κυριακή βέβαια και από κάτω να υπάρχουν άνθρωποι χωρίς να υπάρχει καμμία μέριμνα; Κυρίες και κύριοι, έχουν πυκνώσει τα εργατικά δυστυχήματα και δεν μπορούμε να μη μιλάμε γι’ αυτά σαν να μη συμβαίνει τίποτα.

Σήμερα ημέρα της δημοκρατίας. Η δημοκρατία δεν είναι ένα ιερό πράγμα που υπερίπταται. Είναι μια ζωντανή διεκδίκηση σε καθημερινή βάση, ζωντανή διεκδίκηση. Όταν λοιπόν ακούω από χτες ότι ήταν κάποιοι Ρομά -και το ακούω και από μεγάλα μέσα μαζικής ενημέρωσης- οι οποίοι τράβαγαν σίδερα από τη γέφυρα γι’ αυτό έπεσε, εδώ για μένα πλήττεται η δημοκρατία, πλήττεται το κράτος δικαίου και πρέπει να μιλήσουμε γι’ αυτά τα θέματα. Δεν μπορεί η ενημέρωση να είναι μονομερής, να φτάνει στα όρια της προπαγάνδας. Μεγάλα τα ζητήματα.

Εμείς λοιπόν έχουμε σήμερα μια ιστορική μέρα, όπως άκουσα την Υπουργό προχθές στην επιτροπή, ακούω και διάφορους άλλους και τον Πρωθυπουργό σήμερα. Ιστορική μέρα γιατί συζητάμε την ψήφο στους Απόδημους Έλληνες, στους Έλληνες του εξωτερικού. Δεν θα θυμίσω, το έκαναν ο εισηγητής μας και ο Πρόεδρος της Κοινοβουλευτικής Ομάδας με τον καλύτερο τρόπο. Υπήρχε η δυνητική πρόβλεψη στο Σύνταγμά μας. Έπρεπε να έρθει η κυβέρνηση του ΣΥΡΙΖΑ για να κινητοποιηθεί, να ενεργοποιηθεί αυτή η διάταξη, για να φτάσουμε με τον νόμο του 2019, τον 4648, αν δεν κάνω λάθος στα νούμερα, για να φτάσουμε με τον ν.4648 να έχουμε πραγματικά δικαίωμα ψήφου των Ελλήνων του εξωτερικού.

Είδαμε ότι δεν πήγε καλά, δηλαδή δεν ενεγράφησαν τόσοι όσοι θα επιθυμούσαμε, κάτι δεν περπάτησε καλά. Τι κάνει ένα σοβαρό κράτος, μία σοβαρή κυβέρνηση που σέβεται τους πολίτες του, σέβεται το Σύνταγμα και σέβεται τον εκλογικό νόμο, ο οποίος δεν αλλάζει από τη μια στιγμή στην άλλη; Κάνει μια συζήτηση και διαβούλευση τι δεν πήγε καλά, γιατί δεν περπάτησε, γιατί δεν εγράφησαν τόσοι, τι μπορεί να γίνει, να λάβει υπ’ όψιν τις παρατηρήσεις του συνηγόρου του πολίτη -γι’ αυτό έχουμε αυτές τις αρχές που είναι πολύ σημαντικές- να κάνουμε διαβούλευση και να προχωρήσουμε παραπέρα. Όχι. Το πρώτο νομοσχέδιο που υποσχέθηκε στις προγραμματικές δηλώσεις ο κ. Μητσοτάκης εδώ, από το Βήμα της Βουλής ήταν θα άρει όλους τους περιορισμούς για την ψήφο των αποδήμων. Και ακούσαμε τον κ. Βορίδη γιατί οι λέξεις και η ορολογία δεν είναι σε κενό πολιτικό, έχουν βάρος, λογύδρια περί έθνους, «πατριωτικό κόμμα το ένα», «πατριωτικό κόμμα το άλλο», «εσείς που πιστεύετε στο έθνος». Ενώ είμαστε κάποιοι εδώ πέρα που δεν πιστεύουμε στο έθνος, λες και δεν είμαστε όλοι προϊόντα αποτελέσματα της ελληνικής επανάστασης, λες και είναι κάποιοι κάτι άλλο. Και ας μην τολμήσει κανένας να πει τέτοια κουβέντα περί εθνικής εξαίρεσης, περί «εσείς που ξέρετε από έθνος» και κάποιοι άλλοι που δεν ξέρουν. Ας μην τολμήσει, γιατί γυρίζουμε σε εποχές που η αποκατάσταση της δημοκρατίας που γιορτάζουμε σήμερα τις άφησε πίσω.

Ας κάνω όμως ένα ερώτημα καλοπροαίρετο. Γιατί χώρες δημοκρατικές, χώρες ευρωπαϊκές όπως είναι η Γαλλία, όπως είναι η Πορτογαλία, όπως είναι η Ιταλία έχουν κλειστό σύστημα; Γιατί άλλες χώρες έχουν προϋποθέσεις, όπως βάλαμε εμείς προϋποθέσεις με τον νόμο που είχαμε φτιάξει; Εμείς όλοι εννοώ, με διαβούλευση που είχαμε κάνει. Για ποιον λόγο; Τι θέλανε να προστατεύσουν και τι θέλουν να προστατεύσουν; Ένα πολύ μεγάλο πράγμα: Πώς δεν θα αλλοιωθεί η έννοια της πολιτικής κοινότητας που έχει η εδαφικότητα με την κοινότητα η οποία είναι εκτός των συνόρων. Αυτό είναι ένα δύσκολο θέμα, ένα πάρα πολύ δύσκολο θέμα που έχει απασχολήσει τη βιβλιογραφία, έχει απασχολήσει τα κράτη.

Η Αυστραλία, για παράδειγμα, στα έξι χρόνια που κάποιος δεν έχει φορολογική δήλωση αναστέλλεται το δικαίωμα ψήφου -δεν το χάνει, αναστέλλεται- μέχρι να ξαναμπεί στους εκλογικούς καταλόγους.

Γιατί όλες αυτές οι χώρες έχουν αυτήν τη μέριμνα; Κάτι συμβαίνει. Δεν θέλουν να αλλοιώσουν το στοιχειώδες που είναι η αυτοκυβερνησία του λαού. Αποφασίζει ένας λαός που υφίσταται τους νόμους για την κυβέρνηση που θέλει να έχει. Αν αυτό το αποτέλεσμα αλλοιωθεί από ανθρώπους Έλληνες και Ελληνίδες, οι οποίοι όμως δεν έχουν τα συμφέροντά τους, δεν είναι οι βιοτικές τους ανάγκες συνδεδεμένες άμεσα, εκεί η μέριμνα όλων αυτών των κρατών και της βιβλιογραφίας σας λέω είναι πώς θα εξισορροπηθεί αυτό.

Πολύ περισσότερο σε εμάς γιατί άκουσα και το ΠΑΣΟΚ πολύ προσεκτικά ότι θα πρέπει να διευκολύνεται το δικαίωμα όσων είναι στους εκλογικούς καταλόγους. Αυτό είναι η μισή αλήθεια. Υπάρχει και η άλλη μισή αλήθεια, την οποία την ξεχνάμε μονίμως, ότι βάσει του νόμου ιθαγένειας και του δικαίου αίματος, ανά πάσα στιγμή –δεν πα να είμαι πέμπτης, έβδομης, όγδοης γενιάς Έλληνας, έχω κάποιον μακρινό απόγονο- αυτομάτως αποκτώ την ελληνική ιθαγένεια και εγγράφομαι στους εκλογικούς καταλόγους.

Αυτό, κυρίες και κύριοι συνάδελφοι, σημαίνει δυνητικά αλλοίωση του εκλογικού αποτελέσματος. Αυτό το έχουμε λάβει υπ’ όψιν μας;

**ΠΡΟΕΔΡΕΥΩΝ (Γεώργιος Λαμπρούλης):** Να ολοκληρώνουμε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είπε ο κ. Ανδρουλάκης κάτι, γιατί τα προοδευτικά κόμματα πρέπει να είναι μπροστάρηδες στη χειραφέτηση και στα δημοκρατικά δικαιώματα. Ανέφερε το παράδειγμα του ΠΑΚ -πολύ σωστό παράδειγμα- και των αντιστασιακών αριστερών οργανώσεων στο εξωτερικό. Εκεί είχαμε ένα τεράστιο θέμα. Έγινε εδαφικοποίηση των Ελλήνων εδώ, των κατατρεγμένων Ελλήνων στο εξωτερικό. Έστησαν αγώνα γι’ αυτήν την Ελλάδα που δεν μπορούσαν να τον στήσουν εδώ. Φτιάξανε μια πολιτική κοινότητα αντιστασιακή που δεν μπορούσαν να φτιάξουν εδώ. Είναι πάρα πολύ σημαντικό πράγμα. Και ενέπνευσαν και ανθρώπους οι οποίοι ζούσαν για πολλά χρόνια στο εξωτερικό.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κυρία Αναγωστοπούλου, σας παρακαλώ, ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αλλά ήταν εδώ, μόνο που δεν μπορούσαν να λειτουργήσουν ως πολιτική κοινότητα εδώ.

Και θέλω να θέσω ένα τελευταίο ερώτημα…

**ΠΡΟΕΔΡΕΥΩΝ (Γεώργιος Λαμπρούλης):** Ελάτε τώρα, φτάνει. Σας παρακαλώ!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ένα τελευταίο.

**ΠΡΟΕΔΡΕΥΩΝ (Γεώργιος Λαμπρούλης):** Κι εσείς δέκα λεπτά!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Συγγνώμη.

**ΠΡΟΕΔΡΕΥΩΝ (Γεώργιος Λαμπρούλης):** Ένα τελευταίο, ένα τελευταίο! Με συγχωρείτε πάρα πολύ!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ένα τελευταίο ερώτημα.

Έχουμε καταθέσει μια τροπολογία για τους εποχικούς εργαζόμενους οι οποίοι δεν μπορούν να ψηφίσουν. Αν θέλουμε όντως πραγματικά το δημοκρατικό δικαίωμα του εκλέγειν και του εκλέγεσθαι για τους απόδημους -το ζητάνε συνέχεια οι απόδημοι το δικαίωμα του εκλέγεσθαι- να έρθουν εδώ να γίνει ώσμωση, να καταλάβουμε και εμείς. Έτσι ανοίγεται ο Ελληνισμός στο εξωτερικό, έτσι ανοίγεται, όταν έρχεται σε ώσμωση εδώ. Να έρθουν εδώ να έχουν τους δικούς τους ανθρώπους, να μάθουμε κι εμείς…

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, δεν μπορούμε να συνεννοηθούμε. Λυπάμαι πολύ!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τους εργαζόμενους…

**ΠΡΟΕΔΡΕΥΩΝ (Γεώργιος Λαμπρούλης):** Ας αναλάβουν οι συνάδελφοι!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κι ένα τελευταίο.

**ΠΡΟΕΔΡΕΥΩΝ (Γεώργιος Λαμπρούλης):** Εφόσον δεν υπολογίζετε το Προεδρείο, τι άλλο να σας πω;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Υπάρχουν εργαζόμενοι εδώ που ζουν άπειρα χρόνια και δεν τους δίνουμε το δικαίωμα….

**ΠΡΟΕΔΡΕΥΩΝ (Γεώργιος Λαμπρούλης):** Δεν υπολογίζετε τους συναδέλφους και ειδικά αυτούς που θα μιλήσουν αργότερα το βράδυ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Είστε παλιά κοινοβουλευτική. Φτάσατε στα έντεκα λεπτά! Τι θα πει «ευχαριστώ»;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας είπα ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τι να την κάνω; Μα, δεν είναι το ευχαριστώ σε μένα. Το ευχαριστώ σε μένα είναι;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σε εσάς…

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, το συγγνώμη στους συναδέλφους είναι, όχι ευχαριστώ σε μένα. Από όλους σας, με αφορμή εσάς.

Με συγχωρείτε όμως, ανοχή, ανοχή, αλλά το έχετε παρεξηγήσει μερικοί. Μπορούμε να πάρουμε και την άλλη πλευρά όμως και να φτάσουμε στο σημείο στα επτά λεπτά να σας αφαιρείται ο λόγος. Αυτό μπορεί να το κάνει ο οποιοσδήποτε προεδρεύων. Εάν συμφωνούμε σε αυτό, να το πάμε έτσι. Αλλά δείχνουμε ανοχή, εντάξει είναι ένα σοβαρό νομοσχέδιο, θα πρέπει να τοποθετηθούν όλοι ή οι περισσότεροι τουλάχιστον, αλλά την ανοχή την εκλαμβάνετε ως αδυναμία τελικά του Προεδρείου; Με συγχωρείτε!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το λέτε σε μένα. Όλοι πριν μίλησαν δέκα λεπτά.

**ΠΡΟΕΔΡΕΥΩΝ (Γεώργιος Λαμπρούλης):** Με εκθέτετε. Το βάζω και προσωπικά, διότι εκθέτετε κι εμένα. Δεν είναι προσωπικό απέναντί σας. Αναφέρομαι σε όλους τους συναδέλφους. Δεν αναφέρομαι σε εσάς και μην μυγιάζεστε. Σας παρακαλώ πολύ για την τήρηση του χρόνου. Το λήγουμε εδώ.

Καλούμε στο Βήμα την κ. Σκόνδρα Ασημίνα. Μετά είναι ο κ. Παρασύρης, ο κ. Ακτύπης, ο κ. Λαζαρίδης, η τετράδα.

**ΑΣΗΜΙΝΑ ΣΚΟΝΔΡΑ:** Κύριε Πρόεδρε, κυρία Υπουργέ, κύριε Υφυπουργέ, κυρίες και κύριοι συνάδελφοι, η πρώτη συζήτηση της νέας κοινοβουλευτικής περιόδου δυστυχώς γίνεται στη σκιά των καταστροφικών πυρκαγιών που πλήττουν τη χώρα μας. Ελπιδοφόρο βέβαια παραμένει ότι παρά τη σφοδρότητα της πύρινης λαίλαπας, δεν έχει μέχρι τώρα καταγραφεί καμμία απώλεια ανθρώπινης ζωής.

Η κλιματική κρίση αλλάζει τα δεδομένα και καθιστά τις πυρκαγιές μια ασύμμετρη απειλή που καλούμαστε να την αντιμετωπίσουμε. Γι’ αυτό η Κυβέρνηση έχει αναγάγει ως προτεραιότητα την κλιμάκωση των μέτρων προστασίας και καταστολής πυρκαγιών μέσω της ενημέρωσης, της ετοιμότητας και της οργάνωσης του κρατικού μηχανισμού με συνεχή αύξηση των μέσων και του ανθρώπινου δυναμικού.

Θα ήθελα από αυτό το Βήμα να καταθέσω την ευγνωμοσύνη μου στις γυναίκες και τους άντρες της Πυροσβεστικής, της Αστυνομίας, του Στρατού, του Λιμενικού και όλους τους εθελοντές για την τιτάνια προσπάθεια που καταβάλλουν.

Κυρίες και κύριοι συνάδελφοι, με το παρόν νομοσχέδιο ο Κυριάκος Μητσοτάκης φέρνει την οικουμενική Ελλάδα στον τόπο της. Θα ήθελα να μεταφέρω στο Σώμα την ικανοποίηση των ομογενών μας Καρδιτσιωτών για τη σημαντική πρωτοβουλία της Κυβέρνησης να δώσει οριστική λύση για την ψήφο των Ελλήνων της Διασποράς.

Κυρία Υπουργέ, συγχαρητήρια για το εμβληματικό αυτό νομοσχέδιο. Το ότι είναι το πρώτο και με συναινετικό πνεύμα και μάλιστα, την ημέρα που γιορτάζουμε την Αποκατάσταση της Δημοκρατίας θεωρώ ότι δίνει έναν πολύ συμβολικό χαρακτήρα.

Οι λύσεις που δόθηκαν μέχρι σήμερα είτε δεν εξασφάλιζαν την απαραίτητη κοινοβουλευτική πλειοψηφία είτε ύψωναν εμπόδια και περιορισμούς στο δικαίωμα ψήφου των απανταχού Ελλήνων είτε έμειναν απλά στη μέση, επειδή μικροκομματικά οφέλη υπερτερούσαν του εθνικού καθήκοντος.

Σκοπός του παρόντος είναι να επιλύσει ένα εθνικό ζήτημα και στα εθνικά ζητήματα απαιτείται συναίνεση τόσο θεσμικά από τις επιταγές του Συντάγματος όσο και ηθικά. Η Ελλάδα είναι η χώρα μας, έχει σύνορα και κυριαρχικά δικαιώματα, οφείλουμε να τα προστατεύουμε και να τα προασπίσουμε. Υπάρχει όμως και μια άλλη Ελλάδα διάσπαρτη σε όλη την υφήλιο.

Εκατομμύρια ομογενών Ελλήνων αδερφών μας πρώτης, δεύτερης και τρίτης γενιάς που κρατούν την ελληνική υπηκοότητα, μιλούν ελληνικά, τηρούν τα έθιμα και τις παραδόσεις όπου και αν βρίσκονται, κρατούν ζωντανούς τους δεσμούς με την Ελλάδα, όμως δεν ζουν εντός των συνόρων της επικράτειας, είναι εκείνοι που συμβαίνει να ζουν, να εργάζονται και να προκόβουν στο εξωτερικό, που εδώ στην πατρίδα δηλώνουμε υπερήφανοι για τα επιτεύγματα και τη διεθνή τους αναγνώριση, στην πράξη όμως αποδεικνύεται ότι αυτό δεν το εννοούμε όλοι. Είναι αυτοί οι ίδιοι που εμείς μέχρι τώρα τους στερούμε ένα αδιαμφισβήτητο συνταγματικό τους δικαίωμα, να ψηφίζουν. Γιατί; Επειδή ζουν μακριά.

Κυρίες και κύριοι συνάδελφοι, το δικαίωμα ψήφου του κάθε Έλληνα πολίτη είναι κατοχυρωμένο και αναφαίρετο. Το να ψηφίζουν στον τόπο κατοικίας τους ή επαγγελματικής τους δραστηριότητας Έλληνες εγγεγραμμένοι στους εκλογικούς καταλόγους είναι μια σωστή λογική και δημοκρατική απόφαση. Αποκαθιστά δε μια αδικία που υφίστανται επί δεκαετίες εκατοντάδες χιλιάδες ομοεθνείς μας.

Με την ψήφιση του νόμου 4648 του 2019 από την Κυβέρνηση Μητσοτάκη έγινε ένα σημαντικό πρώτο βήμα, ωστόσο στον βωμό της συναίνεσης τότε οι όροι και οι προϋποθέσεις που τέθηκαν επέτρεψαν να ψηφίσουν στις τελευταίες εκλογές μόνο δεκαοκτώ χιλιάδες Έλληνες του εξωτερικού.

Σήμερα καλούμαστε να υπερψηφίσουμε έναν νόμο που εξασφαλίζει την ισότιμη μεταχείριση όλου του εκλογικού σώματος, χωρίς να επηρεάζει την εκλογική διαδικασία και το εκλογικό αποτέλεσμα, όπως κάποιοι προφασίζονται και το χρησιμοποιούν ως φύλλο συκής. Πρόκειται ουσιαστικά για μια αυτονόητη διευκόλυνση των Ελλήνων του εξωτερικού που θα έπρεπε να μεταβούν στην Ελλάδα για να ασκήσουν το εκλογικό τους δικαίωμα. Μια διευκόλυνση που –προσέξτε- εφαρμόζεται ήδη εντός της χώρας μας για τους ετεροδημότες.

Η στάση των κομμάτων της Αντιπολίτευσης που δίνουν θετική ψήφο στο νομοσχέδιο έχει έναν ισχυρό συμβολισμό. Στέλνει ένα σαφές μήνυμα ότι τα εθνικά θέματα δεν έχουν κομματικές αποχρώσεις. Πιστοί στις δεσμεύσεις μας προς τους απανταχού Έλληνες, ενωμένοι ως έθνος, διευθετούμε μια άδικη εκκρεμότητα.

Αγαπητοί συνάδελφοι, η αποδοχή του νομοσχεδίου με ενισχυμένη πλειοψηφία αποτελεί μια νίκη για τον κοινοβουλευτισμό και τη δημοκρατία. Αποδεικνύουμε περίτρανα πως κυριολεκτικά με έναν νόμο και ένα άρθρο δίνουμε ψήφο και φωνή στους Έλληνες σε όλο τον κόσμο. Είναι βέβαιο ότι αυτή η ελληνική φωνή θα ακουστεί δυνατά εάν και εφόσον χρειαστεί προς όφελος της πατρίδας μας. Σε μια δύσκολη χρονική συγκυρία, που ο κόσμος κλυδωνίζεται από κρίσεις και ταραχές, ως κράτος και ως έθνος επιβάλλεται να επιδιώξουμε την ενότητα, τη συνοχή και την εθνική συναίνεση. Οι πανελλήνιοι δεσμοί ήταν εκείνοι που κράτησαν ζωντανό τον Ελληνισμό μέσα στους αιώνες. Τους δεσμούς αυτούς ενισχύει και επιδοκιμάζει το παρόν σχέδιο νόμου.

Όσο για τα κόμματα που διαφωνούν κατά καιρούς είχαν επιδιώξει να λύσουν αυτό το ζήτημα. Κάθε φορά αποτύγχαναν με πρόταγμα φτηνές δικαιολογίες και εμπόδια που σήμερα τα εξαφανίζουν η θεσμική διευθέτηση, η τεχνολογία και η ευρεία συναίνεση. Άρα, κύριοι συνάδελφοι, που διαφωνείτε, μην ψάχνετε για άλλοθι. Θα ήταν εντιμότερο να πείτε ότι «εμείς θέλουμε πολίτες δύο ταχυτήτων, γιατί στο εξωτερικό δεν έχουμε και πολλούς υποστηρικτές». Άλλωστε όλοι όσοι ακούν την επιχειρηματολογία σας αυτό υποψιάζονται. Αυτή η παράμετρος, όμως, απασχολεί μόνο εσάς και είναι παντελώς αδιάφορη για την εκλογική ουσία και τη δημοκρατία.

Κυρίες και κύριοι συνάδελφοι, η Κυβέρνηση της Νέας Δημοκρατίας ενώνει τους Έλληνες και μάχεται για την εξάλειψη των ανισοτήτων μεταξύ τους. Κάθε πρακτική που δημιουργεί πολίτες πολλών κατηγοριών είναι αντίθετη προς τις θέσεις και τα πιστεύω μας. Γι’ αυτό στεκόμαστε απέναντι σε τέτοιες προσεγγίσεις που παρουσιάζονται στο Κοινοβούλιο από ορισμένους ως δήθεν σοβαρή αντιπολίτευση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Παρασύρης Φραγκίσκος από το ΠΑΣΟΚ. Μετά, όπως προείπα, θα πάρει τον λόγο ο κ. Ακτύπης, ο κ. Λαζαρίδης και θα δώσουμε μετά τον λόγο στον Υφυπουργό Εξωτερικών κ. Κώτσηρα.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κυρίες και κύριοι, συνάδελφοι τα Πρακτικά της σημερινής συνεδρίασης αποτελούν διακριτά φορτισμένο τμήμα της 20ης Συνόδου της Βουλής των Ελλήνων για δύο κυρίως λόγους. Αφ’ ενός γιατί σήμερα στην Ολομέλεια της Βουλής διεξάγεται η πρώτη συζήτηση νομοσχεδίου ύστερα από τις εθνικές εκλογές και αφ’ ετέρου, επειδή το παρόν νομοσχέδιο διευρύνει την αντίληψή μας για τα όρια του Ελληνισμού σε μια ημέρα που συμπίπτει με την επέτειο της Αποκατάστασης της Δημοκρατίας.

Έντεκα χρόνια πριν μιλούσα για τελευταία φορά από αυτό το Βήμα μέσα σε κλίμα έντασης και διχόνοιας. Χαίρομαι πλέον διότι σήμερα μπορούμε να μιλάμε μεταξύ μας με αλληλοσεβασμό και συναίνεση τουλάχιστον για τα μείζονα. Έχοντας πλήρη επίγνωση των συνθηκών οφείλουμε να υπενθυμίσουμε ότι στους ιστορικούς κύκλους της νεότερης Ελλάδας και ειδικά στη Μεταπολίτευση το ΠΑΣΟΚ δίδαξε πως ο μόνος δρόμος που πρέπει να ακολουθεί η χώρα είναι ο δρόμος της εθνικής αλήθειας. Μόνο ο δρόμος αυτός μας επιτρέπει να κερδίσουμε τον χαμένο χρόνο και χώρο.

Αυτόν τον δρόμο ακολούθησε το ΠΑΣΟΚ και επί του θέματος το οποίο συζητάμε όταν από το 2001 συνέβαλε καταλυτικά στη συναινετική αναθεώρηση της διάταξης του άρθρου 51 παράγραφος 4 του Συντάγματος. Από εκείνη την περίοδο μέχρι και σήμερα η αντιμετώπιση των ζητημάτων του Απόδημου Ελληνισμού οφείλει να εντάσσεται για εμάς σε έναν εθνικό σχεδιασμό, μια εθνική ανάγκη που στηρίζεται στη συγκροτημένη διασύνδεση του οικουμενικού ελληνισμού, η οποία θα επανατοποθετεί την Ελλάδα στη βάση της επανένωσης του ελληνικού στοιχείου σε παγκόσμια κλίμακα. Γιατί το έθνος μας, κυρίες και κύριοι Βουλευτές, είναι ένα έθνος εξωστρεφές, που παράγει ιδέες και αξίες, που χτίζει γέφυρες στον κόσμο.

Ερμηνεύοντας τα δεδομένα της συγκυρίας, διαπιστώνουμε ότι η Κυβέρνηση έσπευσε να καταθέσει στην κρίση της Εθνικής Αντιπροσωπείας το υπό συζήτηση νομοσχέδιο λίγες εβδομάδες μετά τις εκλογές δίχως στέρεα αποτελέσματα και συμπεράσματα για το θέμα, αλλά κυρίως πριν την επικείμενη Αναθεώρηση του Συντάγματος, ενώ είναι προδήλως φανερό ότι το νομοσχέδιο αφορά σε ζητήματα συνταγματικής ύλης, όπως αναφέρθηκε και από τον ειδικό αγορητή μας. Γίνεται όμως αυτό από την Κυβέρνηση, και επιβεβαιώνει και την πεποίθηση που έχουμε, διότι επιζητά να εκπέμψει μια επίπλαστη εικόνα σε ένα μεγάλο μέρος της κοινωνίας ότι η χώρα έχει αυθορμήτως κηρυχθεί σε κατάσταση κανονικότητας. Η αγωνία σας να φτιάξετε μια θετική ατζέντα αποκαλύπτεται από την προχειρότητα που επέδειξε το αρμόδιο Υπουργείο και κατά τη φάση της διαβούλευσης και στη διάρκεια της επεξεργασίας στην επιτροπή. Προχειρότητα που δεν δικαιολογείται για ένα τόσο σοβαρό θέμα, όταν μάλιστα υπάρχει κλίμα σύμπλευσης από πολλές πολιτικές δυνάμεις που είναι σήμερα στο Κοινοβούλιο.

Έτσι επανέρχεται στο μυαλό μας η ανησυχία ότι οι περίοδοι κανονικότητας ήταν πάντα περίοδοι χαλαρότητας και έχουν αποδειχθεί πάρα πολύ ύποπτες και επικίνδυνες. Άλλωστε όσα δεν είναι στο φως, αλλά στη σκιά του νομοθετικού έργου, κυρίες και κύριοι συνάδελφοι, είναι ενδεικτικά, όπως για παράδειγμα ότι ενώ ολόκληρη η χώρα βιώνει έναν πύρινο εφιάλτη αυτές τις μέρες, στη Βουλή έχει εισαχθεί νομοσχέδιο για μεταφορά οδηγών από την Πυροσβεστική σε ασθενοφόρα του ΕΚΑΒ. Άραγε δεν υπήρχε άλλη υπηρεσία να επιλέξετε σε αυτή τη χρονική συγκυρία;

Κυρίες και κύριοι Βουλευτές, για το ΠΑΣΟΚ η διασφάλιση των δυνατοτήτων των Ελλήνων του εξωτερικού να συμμετέχουν με την ψήφο τους ενεργά στις εξελίξεις στον τόπο μας, στην επιλογή για τη διακυβέρνησή του, στη μεγάλη προσπάθεια για την ανασυγκρότηση της χώρας και την υπεράσπιση των εθνικών μας δικαιωμάτων παραμένει πάγια πολιτική θέση. Δεν το κάνουμε από υποχρέωση, αλλά από καθήκον απέναντί τους. Ένα καθήκον όμως που οφείλουμε να το επιτελούμε στο ακέραιο και γι’ αυτό θέτουμε τις ενστάσεις μας σε σχέση με τον χρόνο και τις συνθήκες. Διότι οι θέσεις του ΠΑΣΟΚ επί του θέματος είναι γνωστές και είναι σταθερές, είναι θέσεις αρχών και αξιών και όχι θέσεις που διαμορφώνονται με βάση την πολιτική συγκυρία. Προκειμένου να μην παρερμηνευτούν, σας υπενθυμίζουμε ότι έχουμε στηρίξει κάθε παρόμοια ρύθμιση ακόμη και όταν πρόκειται για πυροτεχνήματα, όπως αυτό του 2021 από πλευράς σας. Δεν χρειαζόταν επομένως αυτή η βιασύνη.

Μάλιστα τη συνέπεια και τη σοβαρότητα των πολιτικών δυνάμεων την είδατε σήμερα μέσα στο Κοινοβούλιο όταν από την επιτροπή μέχρι εδώ οι Σπαρτιάτες, ενώ τάσσονταν υπέρ μέσα στην επιτροπή, σήμερα δηλώνουν «παρών», όταν ο επικεφαλής της Ελληνικής Λύσης επαναφέρει σήμερα, δύο φορές μάλιστα τον άκουσα να λέει, για τον πρέσβη της Αμερικής ότι δύναται να είναι ψηφοφόρος και για τους πράκτορες της CIA, όταν γνωρίζει ότι το συγκεκριμένο νομοσχέδιο αφορά μόνο στους εγγεγραμμένους στους εκλογικούς καταλόγους. Προς τι, λοιπόν, αυτή η παραπληροφόρηση στον ελληνικό λαό;

Γι’ αυτό, λοιπόν, από την πλευρά τη δική μας, όταν είμαστε ειλικρινείς, όταν είμαστε γνήσιοι και αυθεντικοί στις αξίες και στα πιστεύω μας, περιμέναμε και αξιώναμε η νομοθετική πρωτοβουλία να αντιμετώπιζε με τρόπο ολιστικό τα ανοιχτά θέματα σχετικά με τη συμμετοχή στις εκλογές των Ελλήνων εκτός επικράτειας. Ζητήματα όπως αυτό της επιστολικής ψήφου, που απασχόλησαν μάλιστα και κατά τη διαδικασία της διαβούλευσης, αλλά και εδώ -σήμερα στην Ολομέλεια έχει τεθεί το ζήτημα από πάρα πολλούς συναδέλφους και από πολιτικά κόμματα- γνωρίζετε ότι παραμένουν σε εκκρεμότητα και προφανώς παραπέμπονται σε μια συζήτηση είτε κατά τη διάρκεια της αναθεώρησης είτε ακόμη και μετά από αυτή.

Υπάρχει όμως και το σοβαρό θέμα το οποίο αφορά στο πόσοι είναι αυτοί οι εκλογείς, διότι διακινούνται από την Κυβέρνηση διάφορες εκτιμήσεις σχετικά με το πλήθος των Ελλήνων του εξωτερικού. Επειδή, προφανώς, κατανοείτε ότι με έναν τρόπο οργανικό επηρεάζεται η λειτουργία και η σύνθεση του εκλογικού σώματος, είναι πρώτης τάξεως θέμα να έχουμε μια καθαρή εικόνα αυτού του πληθυσμού. Μιλάτε για οκτακόσιες χιλιάδες εγγεγραμμένους όταν στις πρόσφατες εκλογές έφτασαν στους είκοσι δύο χιλιάδες επτακόσιους εξήντα τέσσερις και τελικά ψήφισαν δεκαπέντε χιλιάδες εξακόσιοι εβδομήντα ένας. Την ίδια στιγμή στη Γερμανία στους καταλόγους γράφτηκαν τρεις χιλιάδες οκτακόσιοι εβδομήντα επτά ενώ η Γερμανική Στατιστική Υπηρεσία αναφέρει ότι από το 2010 μέχρι το 2018 η ελληνική διασπορά αυξήθηκε κατά εκατόν είκοσι χιλιάδες άτομα.

Είναι προφανές, λοιπόν, ότι με τόσο μεγάλες αποκλίσεις δεν μπορούμε να έχουμε εικόνα και θέτουμε με τρόπο εμφατικό την ανάγκη άμεσης απογραφής των εκλογέων που βρίσκονται εκτός της επικράτειας, όχι μόνον για να γνωρίζουμε πόσοι είναι, αλλά για να έχουμε επαφή με αυτούς, να μοιραστούμε τον προβληματισμό και τις αγωνίες τους.

Κυρίες και κύριοι Βουλευτές, ο σημερινός Ελληνισμός της Διασποράς είναι οπλισμένος με εμπειρίες και διασυνδέσεις επωφελείς για τη χώρα. Η Ελλάδα ως μητρική πατρίδα των Ελλήνων του εξωτερικού οφείλει να ανοίξει τη συζήτηση για μια ολοκληρωμένη νομοθετική πρωτοβουλία που θα δημιουργεί ένα ισχυρό θεσμικό πλαίσιο και θα θέτει τα θεμέλια και την ενοποίηση του Οικουμενικού Ελληνισμού. Μόνον έτσι θα καταφέρουμε να αναβαθμίσουμε τη θέση της χώρας σε έναν κόσμο ολοένα και πιο διασυνδεδεμένο.

Στηρίζουμε επομένως επί της αρχής το σχέδιο νόμου, χωρίς τούτο, όπως επισημάνθηκε, να αποτελεί λευκή επιταγή, αλλά αναλογιζόμενοι όλοι τα ερωτήματα που θέτει ο Ρόντρικ Μπίτον, ο σπουδαίος Ελληνιστής και βιογράφος του Σεφέρη, όπου αναρωτιέται ποιοι είναι οι Έλληνες σήμερα, ποιες κοινές εμπειρίες, συλλογικές μνήμες, προσδοκίες και επιτεύξεις έχουν διαμορφώσει έναν πληθυσμό δεκαπέντε και πλέον εκατομμυρίων ατόμων, οι οποίοι ζουν σε δύο κράτη-μέλη της Ευρωπαϊκής Ένωσης, την Ελλάδα και την Κύπρο και οι κοινότητές τους όμως απλώνονται σε όλη την υφήλιο.

Σε αυτή την κοινότητα των Ελλήνων με τη μακρά συνεισφορά από την επανάσταση ως την ανόρθωση της χώρας τον 19ο και 20ο αιώνα, μέχρι την κοινότητα των νέων επιστημόνων που την τελευταία δεκαετία μετανάστευσαν στο εξωτερικό, αξίζει η επίτευξη ευρύτατης συναίνεσης, η οποία συνιστά ταυτόχρονα κι ένα βήμα αναβάθμισης του πολιτικού μας πολιτισμού. Και για να αντιληφθούμε το ιστορικό πλαίσιο μέσα στο οποίο εντάσσεται η συναίνεσή μας σε νομοθετική πρωτοβουλία -τελειώνω σε δέκα δευτερόλεπτα- το 1929, ενενήντα τέσσερα χρόνια πριν σε ομιλία του στους απόδημους της Αμερικής, ο Ελευθέριος Βενιζέλος σημείωνε «όσο και αν είστε μακράν, όση απόσταση κι αν σας χωρίζει από τους κάμπους, τα βουνά ή τα ακρογιάλια, όπου είδατε το φως του ήλιου υπό τον γαλανόλευκο ουρανό, όσο μικρή κι αν είναι η πατρίδα μας, μην την λησμονείτε ποτέ. Κανείς δεν λησμονεί τη μητέρα του». Την παραίνεση αυτή του Ελευθέριου Βενιζέλου, η Βουλή των Ελλήνων έχει υποχρέωση να την ακολουθήσει, συμπληρώνοντας πως η Ελλάδα δεν πρέπει να λησμονεί τα παιδιά της όσο μακριά και αν βρίσκονται. Και αυτή την υπόσχεση το ΠΑΣΟΚ δεν την ξεχνά μπροστά στην όποια μικροκομματική σκοπιμότητα.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Διονύσιος Ακτύπης από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε, Υπουργέ, κυρίες και κύριοι συνάδελφοι, θα ήθελα κι εγώ με τη σειρά μου να εκφράσω την αμέριστη συμπαράστασή μου στους συμπολίτες μας που αυτές τις μέρες δοκιμάστηκαν από την πύρινη λαίλαπα.

Θα σταθούμε δίπλα σε όσους δοκιμάστηκαν από τον εφιάλτη, θα ήθελα και εγώ με τη σειρά μου να ευχαριστήσω τα Σώματα Ασφαλείας, τις γυναίκες και τους άνδρες του Πυροσβεστικού Σώματος, της Αστυνομίας, του Λιμενικού και του Στρατού αλλά και τους εκατοντάδες εθελοντές για την υπεράνθρωπη προσπάθεια την οποία κατέβαλαν τις τελευταίες ημέρες.

Πριν ξεκινήσω θα ήθελα να ευχαριστήσω από καρδιάς τους χιλιάδες πολίτες της Ζακύνθου, οι οποίοι με την στήριξη και την ψήφο τους, μου έδωσαν τη δυνατότητα να τους εκπροσωπήσω εκ νέου στο ελληνικό Κοινοβούλιο. Αποτελεί ύψιστη τιμή και ευθύνη για μένα και υπόσχομαι να δικαιώσω την επιλογή τους.

Για μια ακόμα φορά αποδεικνύεται ότι η κυβέρνηση του Κυριάκου Μητσοτάκη και της Νέας Δημοκρατίας είναι η Κυβέρνηση όλων των απανταχού Ελλήνων. Με αίσθημα ευθύνης και αποφασιστικότητας, ο Πρωθυπουργός με αυτή την πρώτη νομοθετική πρωτοβουλία της νέας Κυβέρνησης θέλησε με έναν ισχυρό συμβολισμό να τονίσει την ενότητα όλων των Ελλήνων αλλά και να προσκαλέσει εκ νέου τους Έλληνες της οικουμένης να συμμετάσχουν ενεργά στην εκλογική διαδικασία, διευκολύνοντας την άσκηση ενός δικαιώματος που κατέχουν.

Κυρίες και κύριοι συνάδελφοι, ας μιλήσουμε ξεκάθαρα. Σήμερα αναμετριόμαστε με την ιστορική ευθύνη και το χρέος μας απέναντι στους θεσμούς, τη δημοκρατία και τον απανταχού Ελληνισμό.

Το ζήτημα της ψήφου των Ελλήνων εκλογέων του εξωτερικού δεν είναι δεξιό, δεν είναι αριστερό, δεν είναι κεντρώο, δεν σχετίζεται με χρώματα και κόμματα. Είναι ζήτημα εθνικό και υπερκομματικό και αναδείχτηκε ήδη από το 1975 και την τότε Αναθεωρητική Βουλή.

Έκτοτε υπήρξαν και άλλες συνταγματικές Αναθεωρήσεις που ρύθμιζαν περαιτέρω την πρόβλεψη του Συντάγματος για το ζήτημα, οι οποίες όμως έμειναν ανεφάρμοστες για σχεδόν μισό αιώνα. Δεν πρέπει όμως να ξεχνάμε ότι τον Δεκέμβριο του 2019 ήταν πάλι τότε η κυβέρνηση της Νέας Δημοκρατίας η οποία θεσμοθέτησε τον ν.4648 με τον οποίο για πρώτη φορά Έλληνες πολίτες, μόνιμοι κάτοικοι Ελλάδας ή εξωτερικού απέκτησαν τη δυνατότητα εγγραφής σε ειδικούς καταλόγους εκλογέων εξωτερικού ως διευκόλυνση για την άσκηση του εκλογικού τους δικαιώματος από το εξωτερικό, υπό προϋποθέσεις όμως.

Η κυβέρνηση τότε έκανε μία πολύ σοβαρή και υπεύθυνη προσπάθεια να βρεθεί η χρυσή τομή και να υπερψηφιστεί από όλες τις πτέρυγες της Βουλής το νομοσχέδιο. Στη συνέχεια τον Απρίλιο του 2021, η κυβέρνηση της Νέας Δημοκρατίας έφερε νέο νομοσχέδιο για την άρση όλων αυτών των περιορισμών στην άσκηση του δικαιώματος ψήφου από το εξωτερικό. Το νομοσχέδιο τότε, όμως, ψηφίστηκε από τρία κόμματα: Νέα Δημοκρατία, ΠΑΣΟΚ και Ελληνική Λύση και εκατόν ενενήντα Βουλευτές, χωρίς να πετύχει τον αριθμό των διακοσίων Βουλευτών. Θα ήταν, βέβαια, εξαιρετικά παράξενο, κόμματα τα οποία στήριξαν αυτή την πρωτοβουλία, όταν πρωτοπαρουσιάστηκε στην προηγούμενη Βουλή, αυτή τη στιγμή να αλλάζουν τη στάση τους για μικροπολιτικά και μικροκομματικά οφέλη.

Κυρίες και κύριοι συνάδελφοι, σήμερα έχουμε την ιστορική ευκαιρία και το δημοκρατικό χρέος να άρουμε τους περιορισμούς. Σήμερα, λοιπόν, η Βουλή μπορεί με έναν νόμο και ένα άρθρο, κυριολεκτικά λέω αυτή τη φορά, να ανατρέψει τις όποιες προϋποθέσεις είχαν επιβληθεί στην άσκηση ενός συνταγματικά κατοχυρωμένου δικαιώματος εκατοντάδων χιλιάδων Ελλήνων, δυναμώνοντας την Ελλάδα, δίνοντας δυνατή φωνή σε όσους δεν είχαν στερηθεί. Με τρόπο, λοιπόν, ξεκάθαρο εξασφαλίζεται το δικαίωμα σε όλους τους Έλληνες που είναι ήδη εγγεγραμμένοι στους εκλογικούς καταλόγους, ανεξάρτητα από την οικονομική τους δυνατότητα, να ταξιδέψουν στην Ελλάδα, να ψηφίσουν στη χώρα διαμονής τους.

Με απλά λόγια θα ψηφίζουν όλοι από τον τόπο διαμονής τους και οι έχοντες και οι μη έχοντες χρήματα να ταξιδέψουν στην Ελλάδα. Υπάρχει άραγε κάτι πιο δίκαιο από αυτό;

Σήμερα, λοιπόν, αίρονται όλα τα εμπόδια. Λέμε πολύ συχνά για την αναστροφή του brain drain, ενός φαινομένου που χτύπησε τη χώρα τα τελευταία χρόνια και μας στέρησε πολλά καλά μυαλά και χιλιάδες νέους καλούς επιστήμονες. Το να έχουν όλοι αυτοί ισότιμο δικαίωμα ψήφου είναι το λιγότερο που μπορεί να κάνει η πατρίδα για εκείνους.

Σήμερα κρινόμαστε από την ιστορία και τον ελληνικό λαό και αυτό πρέπει να το αντιληφθούμε όλοι. Επαναλαμβάνω δεν είναι η ώρα για μικροπολιτικά παιχνίδια και σκοπιμότητες. Δεν είναι η ώρα για ψεύτικες δικαιολογίες. Κάποιοι μέσα στην αίθουσα παλινωδούν, δεν έχουν αντιληφθεί το διπλό μήνυμα που τους έστειλε το προηγούμενο διάστημα ο ελληνικός λαός.

Όσοι, κύριοι συνάδελφοι, δεν στηρίζουν το παρόν νομοσχέδιο, αρνούνται στην πράξη ένα συνταγματικά κατοχυρωμένο αυτονόητο δικαίωμα που συνεπάγεται ιδιότητα του πολίτη, προβάλλοντας προσχήματα που περιορίζουν σε ελάχιστους απόδημους τη δυνατότητα άσκησης του.

Με αυτό το σχέδιο νόμου, λοιπόν, αποκαθιστούμε μία στρέβλωση. Διευκολύνουμε τους συμπολίτες μας που ζουν στο εξωτερικό να ασκήσουν το δικαίωμά τους. Οποιοδήποτε δε επιχείρημα περί αλλοίωσης του εκλογικού αποτελέσματος, κατά τη γνώμη μας δεν ευσταθεί.

Γιατί; Γιατί δεν δίνουμε δικαίωμα ψήφου σε κάποιον που δεν το έχει σήμερα. Δίνουμε μια διευκόλυνση, δίνουμε τη δυνατότητα σε Έλληνες πολίτες που ήδη έχουν δικαίωμα ψήφου, ήδη είναι στους καταλόγους και θα μπορούσαν να έλθουν στην Ελλάδα για να ψηφίζουν, να ασκήσουν το δικαίωμα και τη δυνατότητα εκεί που βρίσκονται την ημέρα των εκλογών.

Σας καλώ και σας προσκαλώ να υπερψηφίσετε το σχέδιο νόμου που κάνει το αυτονόητο. Όπως ακριβώς επιτρέπει σε έναν ετεροδημότη να ψηφίσει από τον τόπο κατοικίας του για την περιφέρεια στην οποία είναι εγγεγραμμένος, με τον ίδιο ακριβώς τρόπο διευκολύνει την άσκηση του εκλογικού δικαιώματος σε Έλληνες πολίτες με ελληνική ταυτότητα και ελληνικό διαβατήριο που απλώς ζουν στο εξωτερικό.

Κυρίες και κύριοι συνάδελφοι -και απευθύνομαι κυρίως στους συναδέλφους της Αξιωματικής Αντιπολίτευσης- έχετε τη δυνατότητα έστω και την ύστατη στιγμή να αλλάξετε στάση και να υπηρετήσετε το σώφρον, το δίκαιο και το εθνικό. Δεν χωρούν πολιτικές σκοπιμότητες. Αν δεν ψηφίσετε το παρόν νομοσχέδιο, πρέπει να εξηγήσετε ξεκάθαρα σε αυτούς τους ανθρώπους, γιατί τους στερείτε το αναφαίρετο δικαίωμά τους.

Γιατί δεν θέλετε να ψηφίζουν οι Έλληνες του εξωτερικού; Τι φοβάστε; Γιατί δεν θέλετε να ψηφίζουν -επαναλαμβάνω- άνθρωποι που είναι ήδη εγγεγραμμένοι στους εκλογικούς καταλόγους και που απλά αν έπαιρναν το αεροπλάνο και έρχονταν στην πατρίδα θα μπορούσαν να ψηφίσουν; Προσωπικά καταλαβαίνω τους λόγους, εξάλλου το απέδειξαν και οι πρόσφατες εκλογές.

Ωστόσο, θα πρέπει να βγείτε να βρείτε μια καλύτερη δικαιολογία, γιατί όλα αυτά τα οποία λέτε μόνο ως αστεία ακούγονται. Η Νέα Δημοκρατία λέει ξεκάθαρα ότι οι Έλληνες του εξωτερικού θα πρέπει να μπορούν να ψηφίζουν ανεμπόδιστα.

Η ομογένεια δεν αποτελείται από πολίτες δεύτερης κατηγορίας. Ο Απόδημος Ελληνισμός αποτελεί σημαντικό και εν πολλοίς ανεκμετάλλευτο πλεονέκτημα της πατρίδας.

Κλείνοντας απευθύνομαι ξανά σε εκείνους και εκείνες τις συναδέλφους για τους οποίους προσωπικά γνωρίζω ότι παρά τις διαφορές μας, μας ενώνει η αγάπη για την πατρίδα. Τώρα είναι η ευκαιρία, τώρα είναι η ώρα να αρθείτε στο ύψος της περίστασης.

Διαφορετικά, θα είστε έκθετοι ενώπιον των Ελληνίδων και των Ελλήνων στην πατρίδα και απανταχού στον κόσμο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μακάριος Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κυρία, κύριε Υπουργέ, κυρίες και κύριοι συνάδελφοι, είναι μία σημαντική μέρα η σημερινή. Σαράντα εννέα χρόνια μετά την πτώση της χούντας και την αποκατάσταση της δημοκρατίας από τον αείμνηστο εθνάρχη Κωνσταντίνο Καραμανλή και τον ελληνικό λαό. Μια μέρα σημαντική, λοιπόν, καθώς η ηγεσία του Υπουργείου Εσωτερικών, η Κυβέρνηση της Νέας Δημοκρατίας και, εν τέλει, ο Πρωθυπουργός Κυριάκος Μητσοτάκης αποκαθιστούν μία αδικία ετών απέναντι στον απανταχού Ελληνισμό.

Με το σχέδιο νόμου που συζητούμε δίνεται η δυνατότητα στους Έλληνες του εξωτερικού να ασκήσουν το εκλογικό τους δικαίωμα από τον τόπο της διαμονής τους, χωρίς τους περιορισμούς του παρελθόντος. Πρωτίστως, όμως, μας δίνεται η δυνατότητα να ακούμε εδώ στη μητέρα πατρίδα τη φωνή τους δυνατά. Πρόκειται για μία εκκρεμότητα σχεδόν μισού αιώνα που επιτέλους ήρθε ο καιρός να διευθετηθεί σε εφαρμογή του άρθρου 51 του Συντάγματος. Έφτασε η στιγμή στη χώρα, που καθιέρωσε την καθολική ψηφοφορία πριν από εκατόν πενήντα εννέα χρόνια, τα αδέρφια μας που είναι μόνιμοι κάτοικοι του εξωτερικού ή απλώς συμβαίνει να βρίσκονται στο εξωτερικό κατά την ημερομηνία διεξαγωγής των εκλογών και είναι εγγεγραμμένα στους εκλογικούς καταλόγους να έχουν την επιλογή να πράξουν το αυτονόητο, να συμμετέχουν στην εκλογική διαδικασία.

Προς αποκατάσταση της αλήθειας -γιατί πολλά λέγονται-, δεν δίνεται δικαίωμα ψήφου σε καινούργιους ψηφοφόρους ούτε, φυσικά, επιχειρείται αλλοίωση του εκλογικού αποτελέσματος. Είναι πολίτες που έχουν ήδη δικαίωμα ψήφου και οι οποίοι αν έρχονταν στην Ελλάδα την ημέρα των εκλογών, θα ψήφιζαν κανονικά. Πρακτικά μιλάμε για μία διευκόλυνση αυτών των ανθρώπων που δεν έχουν τη δυνατότητα να έρθουν στην πατρίδα για να ασκήσουν το εκλογικό τους δικαίωμα και πλέον θα μπορούν να το κάνουν από εκεί που ζουν ή βρίσκονται περιστασιακά.

Σήμερα, κυρίες και κύριοι συνάδελφοι, ήρθε η ώρα η κάθε μία και ο κάθε ένας από εμάς εδώ μέσα να αναλάβει τις ευθύνες του, να αναμετρηθεί με το μπόι του. Κατά τη σημαντική ψηφοφορία που θα ακολουθήσει, θα αποδειχτεί ποιοι είναι οι πατριώτες στην πράξη και ποιοι οι πατριώτες γιαλαντζί που πωλούν δήθεν πατριωτισμό για μικροκομματικά οφέλη.

Κυρίες και κύριοι συνάδελφοι, του ΣΥΡΙΖΑ, του Κομμουνιστικού Κόμματος Ελλάδας, της Ελληνικής Λύσης και του κόμματος Σπαρτιάτες, ειλικρινά θα ήθελα να το σκεφτείτε διπλά και τριπλά και να αναθεωρήσετε τη στάση που θα κρατήσετε σήμερα. Είναι εξόχως εθνικό. Είναι εθνικό χρέος να περάσει αυτό το νομοσχέδιο με τις ψήφους και των τριακοσίων Βουλευτών. Άλλωστε κανείς μας δεν έχει λόγο να φοβάται τους Έλληνες απανταχού της Γης.

Διότι, κυρίες και κύριοι συνάδελφοι του ΣΥΡΙΖΑ, η ψήφος των ομογενών μας δεν είναι ούτε σπόρος εθνικού διχασμού, ούτε μέσω αυτής θα εκλέγεται άλλος Πρωθυπουργός από αυτόν που ψήφισε ο ελληνικός λαός, ούτε είναι προς όφελος της ακροδεξιάς, όπως στελέχη σας έχουν αναφέρει, φτάνοντας στο σημείο να χαρακτηρίζουν ακροδεξιούς συμπολίτες μας που ζουν εκτός Ελλάδας.

Διότι, κυρίες και κύριοι του Κομμουνιστικού Κόμματος, η ψήφος των ομογενών μας δεν είναι ούτε τυχοδιωκτική ούτε οδηγεί σε επικίνδυνους δρόμους, όπως ανέφερε ο εισηγητής σας.

Διότι, κυρίες και κύριοι της Ελληνικής Λύσης και των Σπαρτιατών, που σας βλέπω διαρκώς με ένα άγχος για το ποιος από τους δύο θα εμφανιστεί περισσότερο ιεροκήρυκας του πατριωτισμού από τον άλλον, η ψήφος των ομογενών δεν προσφέρεται για μικροκομματικά παιχνίδια, όταν, μάλιστα, το 2021 εσείς, της Ελληνικής Λύσης, είχατε ψηφίσει την ίδια διάταξη νόμου, χωρίς «ναι μεν αλλά».

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ας συνεννοηθούμε, λοιπόν, επιτέλους εδώ σε αυτή την Αίθουσα. Σε καμμία περίπτωση δεν πρέπει να γίνει διαχωρισμός του συγκεκριμένου ζητήματος ως δεξιού, κεντρώου ή αριστερού. Είναι μόνο θέμα σεβασμού στον Οικουμενικό Ελληνισμό που μας κάνει υπερήφανους στα πέρατα της Γης.

Η εν λόγω νομοθετική παρέμβαση θα ενώσει τους Έλληνες όλης της Γης και θέλω να πιστεύω ότι κανείς από εμάς εδώ μέσα δεν είναι εν τέλει αντίθετος. Το δικαίωμά τους να συμμετέχουν στις εκλογές είναι ύψιστο ζήτημα σεβασμού στην ίδια μας τη δημοκρατία. Ας το λάβουμε υπ’ όψιν μας και να πράξουμε το εύλογο, το ηθικά πρέπον.

Κυρίες και κύριοι Βουλευτές, ο Ελληνισμός απανταχού της Γης, ο μεγαλύτερος πρεσβευτής της μητέρας πατρίδας στο εξωτερικό βρέθηκε δίπλα της σε κρίσιμες ώρες. Αντίθετα, η ελληνική πολιτεία δεν ανταπέδωσε σε αντίστοιχες περιπτώσεις. Οι Έλληνες του εξωτερικού είναι η ψυχή και η φωνή της χώρας έξω από τα σύνορά της. Κανείς δεν έχει το δικαίωμα να τους θεωρεί Έλληνες δεύτερης κατηγορίας ούτε λιγότερο Έλληνες σε σχέση με αυτούς που ζουν εδώ.

Οι ομογενείς μας είναι υπεράνω ιδεολογικών και κομματικών αποχρώσεων. Οφείλουμε να είμαστε στο πλευρό τους και να τους αντιμετωπίζουμε με την αρμόζουσα σοβαρότητα και ευθύνη.

Και οι ίδιοι άλλωστε το επιθυμούν διακαώς. Μόνο τις τελευταίες ημέρες πλήθος ψηφισμάτων και δηλώσεων ομογενειακών οργανώσεων, που εκπροσωπούν πάνω από εξακόσιες χιλιάδες Έλληνες του εξωτερικού, είδαν το φως της δημοσιότητας και φυσικά, στηρίζουν την πρωτοβουλία της Κυβέρνησης για άρση όλων των περιορισμών στην άσκηση του δικαιώματος από το εξωτερικό. Οι συνθήκες είναι πλέον ώριμες, ώστε μετά το πρώτο βήμα που κάναμε πριν από τέσσερα χρόνια να γίνει τώρα το επόμενο.

Θεωρώ επιβεβλημένο, σεβόμενοι αυτούς τους ανθρώπους, να τους δώσουμε τη δυνατότητα να διατηρήσουν ισχυρούς τους δεσμούς με την πατρίδα, να είναι δυνατή η φωνή τους και να αισθανθούν και σε αυτή την περίπτωση περήφανοι ως Έλληνες. Το δικαιούνται και το αξίζουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Επόμενος ομιλητής ο Υφυπουργός Εξωτερικών κ. Κώτσηρας.

Παρακαλώ, κύριε Κώτσηρα, έχετε τον λόγο για επτά λεπτά.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εξωτερικών):** Σας ευχαριστώ πολύ, κύριε Πρόεδρε.

Κυρία Υπουργέ, αγαπητές και αγαπητοί συνάδελφοι, σήμερα σαράντα εννέα χρόνια από την αποκατάσταση της δημοκρατίας και ενώ η χώρα μας βρίσκεται σε μια δύσκολη κατάσταση, λόγω των πυρκαγιών που πλήττουν ένα μεγάλο κομμάτι της πατρίδας μας και οι συμπολίτες μας δοκιμάζονται, έρχεται στη Βουλή, στο ελληνικό Κοινοβούλιο, στον ναό της δημοκρατίας ένα ιστορικό νομοσχέδιο. Ένα ιστορικό νομοσχέδιο του Υπουργείου Εσωτερικών, το οποίο αφορά το δικαίωμα ψήφου των Ελλήνων του εξωτερικού χωρίς περιορισμούς και είναι ένα νομοσχέδιο, το πρώτο αυτής της Κυβέρνησης, το οποίο έχει στοιχεία τα οποία θα έπρεπε -και νομίζω θα το καταφέρουμε- να ενώσουν το μεγαλύτερο κομμάτι του ελληνικού Κοινοβουλίου.

Η πατρίδα μας έχει μια σχέση σύμφυτη με την ομογένεια. Τόσο οι ευρείες αποδημητικές ροές όσο και η διατήρηση των σχέσεων με όσους βρίσκονται εκτός εθνικής επικράτειας, χαρακτήρισαν σχεδόν από σύστασης το ελληνικό κράτος. Αντιστοίχως και η πιο πρόσφατη μετανάστευση της εποχής του brain drain δημιούργησε μια σύγχρονη γενιά αποδήμων συμπολιτών μας.

Ως χώρα έχουμε την τύχη να διαθέτουμε μια μεγάλη και δραστήρια διασπορά. Εκτείνεται σε όλα τα μήκη και πλάτη της οικουμένης, σχηματίζοντας νησίδες Ελληνισμού, αλλού μεγάλες, αλλού μικρότερες, αλλά πάντοτε δυναμικές. Οι απόδημοι Έλληνες δραστηριοποιήθηκαν σε πολλούς τομείς και συχνά ξεχώρισαν στην πολιτική, την τέχνη, την επιχειρηματικότητα, τον αθλητισμό αλλά και στις ίδιες τις κοινωνίες, στις οποίες δραστηριοποιούνται, αποτελώντας το σύγχρονο οικουμενικό πρόσωπο της πατρίδας μας.

Οι Ελληνίδες και οι Έλληνες του εξωτερικού, είτε ατομικά είτε συλλογικά, μέσω των δραστήριων φορέων τους, διαφυλάσσουν τη γλώσσα μας, προωθούν τον πολιτισμό μας, υπερασπίζονται μαζί με εμάς τις ίδιες αρχές και τις ίδιες αξίες, τη δημοκρατία, την προστασία των ανθρωπίνων δικαιωμάτων, τον σεβασμό του Διεθνούς Δικαίου, την ανάγκη ειρηνικής επίλυσης των διαφορών.

Υπό αυτό το πρίσμα, οι απόδημοι Έλληνες ισοδυναμούν με κορυφαίο εθνικό κεφάλαιο για τη χώρα μας. Δρουν ως πρεσβευτές των εθνικών μας θέσεων και αναμεταδότες των μηνυμάτων μας. Ταυτόχρονα, αποτελούν τη σταθερή βάση πάνω στην οποία χτίζεται η σχέση φιλίας και αλληλοκατανόησης που υπάρχει μεταξύ της Ελλάδας και των χωρών υποδοχής τους.

Σε κάθε περίπτωση, η έννοια της διασποράς είναι συνυφασμένη με τον Ελληνισμό και αποτελεί αναπόσπαστο κομμάτι του. Στη βάση αυτή, η ελληνική πολιτεία στηρίζει συστηματικά και θεσμοθετημένα τις σχέσεις μαζί της. Είναι, άλλωστε, συνταγματική επιταγή το κράτος να μεριμνά για τη ζωή του Απόδημου Ελληνισμού και τη διατήρηση των δεσμών του με την πατρίδα.

Ο σχεδιασμός και η υλοποίηση προγραμμάτων για την τόνωση των δεσμών των αποδήμων Ελλήνων με την Ελλάδα για τη διαφύλαξη της εθνικής συνείδησης, την ανάδειξη της ελληνικής γλώσσας, αλλά και τη διατήρηση της πολιτιστικής ταυτότητας αποτελούν αναμφίβολα βασική και πάγια επιδίωξη της πολιτείας.

Βεβαίως, η σχέση μητρόπολης και διασποράς είναι αμφίδρομη. Η πολιτεία αγκάλιασε την ομογένεια από την πρώτη στιγμή, στέλνοντας εκπαιδευτικούς και υλικό, στηρίζοντας την Εκκλησία και τον ενωτικό της ρόλο, χορηγώντας υποτροφίες και προχωρώντας σε πολλές δράσεις οι οποίες αφορούν τις σχέσεις της ομογένειας με τη μητρόπολη, αλλά αξιοποιώντας παράλληλα και σύγχρονα μέσα, τα ψηφιακά δεδομένα που έχουμε διαθέσιμα, όπως είναι το Μητρώο Πολιτών, που αφορά στην απευθείας καταχώριση ληξιαρχικών γεγονότων της αλλοδαπής από τις προξενικές αρχές, τον «εικονικό βοηθό», που παρέχει αυτοματοποιημένες ηλεκτρονικές απαντήσεις στο κοινό για θέματα προξενικής φύσης, την υπηρεσία MyConsulLive, δηλαδή την εξ αποστάσεως εξυπηρέτηση των πολιτών μέσω βιντεοκλήσης, ενώ παράλληλα, έχει δρομολογηθεί η δημιουργία ψηφιακού χώρου για την ελληνική διασπορά, η παροχή ηλεκτρονικών υπηρεσιών από την πολιτεία μέσω του gov.gr αποκλειστικά για τους Έλληνες του εξωτερικού, ενώ παράλληλα, μέσω μακροπρόθεσμων πολιτικών που αφορούν στο στρατηγικό σχέδιο για τον Απόδημο Ελληνισμό, θα υπάρξει ένα θεσμοθετημένο πλαίσιο για την αμφίδρομη επικοινωνία με τα μέλη της διασποράς.

Επίσης, λειτουργεί με μεγάλη επιτυχία η ψηφιακή πλατφόρμα διδασκαλίας της ελληνικής γλώσσας και πολιτισμού www.staellinika.com, η οποία απευθύνεται σε μέλη της ελληνικής ομογένειας, ενώ παράλληλα η πολιτεία στηρίζει πανεπιστημιακές έδρες ελληνικών σπουδών και χορηγεί υποτροφίες στους φοιτητές τους.

Σε κάθε περίπτωση -και είναι πολύ σημαντικό και διαχρονικά σημαντικό- η στήριξη της ελληνικής διασποράς μέσω της υλοποίησης στοχευμένων πολιτικών και παροχής σύγχρονων εργαλείων εξυπηρέτησης αποτελούν και πρέπει να αποτελούν διαρκή στόχο της ελληνικής Κυβέρνησης.

Είναι αναμφίβολη, επίσης, η σημασία που έχει η ελληνική διασπορά μέσω της δημόσιας διπλωματίας. Μην ξεχνάμε ότι οι ελληνικές κοινότητες της διασποράς είναι σημαντικοί διαμορφωτές γνώμης στις χώρες που βρίσκονται και με τον τρόπο αυτόν ασκούν πίεση, διαμορφώνουν πολιτικές υπέρ της χώρας μας και επιτυγχάνουν, κατ’ επέκταση, εθνικά οφέλη.

Η Κυβέρνηση του Κυριάκου Μητσοτάκη ήδη από την πρώτη θητεία της έφερε και ψηφίστηκε από την ελληνική Βουλή ο ν.4648/2019, όπου δόθηκε για πρώτη φορά η δυνατότητα στους συμπατριώτες μας εκτός Ελλάδας να ψηφίζουν, με τα γνωστά προβλήματα, με τις γνωστές ατέλειες που, λόγω των κοινοβουλευτικών διαδικασιών και πλειοψηφίας εκείνης της περιόδου υπήρξαν συγκεκριμένα δεδομένα.

Έρχεται σήμερα πλέον με το νομοσχέδιο του Υπουργείου Εσωτερικών να άρει όλους τους περιορισμούς που αφορούν στην ψήφο των συμπατριωτών μας εκτός Ελλάδας. Είναι, νομίζω, ένα εθνικό κεφάλαιο ο Απόδημος Ελληνισμός και η βοήθεια και η στήριξη της ελληνικής πολιτείας είναι η ελάχιστη υποχρέωση προς αυτόν.

Γι’ αυτόν τον λόγο είναι μια ιστορική ευκαιρία, αγαπητές και αγαπητοί συνάδελφοι, σήμερα με το συγκεκριμένο νομοσχέδιο και, μάλιστα, το πρώτο νομοσχέδιο της παρούσας διακυβέρνησης να στείλουμε, αφ’ ενός, ένα μήνυμα ενότητας και αφ’ ετέρου, να διευκολύνουμε τους συμπατριώτες μας να ασκήσουν το ελάχιστο, δηλαδή τη συμμετοχή τους στα πολιτικά δρώμενα της πατρίδας τους.

Για να ολοκληρωθεί, όμως, αυτό ακριβώς το ιστορικό εγχείρημα, τα κοινοβουλευτικά κόμματα καλούνται να επιδείξουν ένα ιδιαίτερο αίσθημα ευθύνης, να υπερψηφίσουμε όλοι το νομοσχέδιο, στέλνοντας πραγματικά ένα σημαντικό μήνυμα συμβολισμού και ουσίας, ανεξαρτήτως των υπόλοιπων διαφορών που μπορεί να έχουμε.

Πραγματικά λυπούμαι όταν ακούω συναδέλφους της Αντιπολίτευσης να αναφέρονται σε δήθεν αλλοίωση του εκλογικού αποτελέσματος από την ψήφο των συμπατριωτών μας που βρίσκονται εκτός Ελλάδας.

Νομίζω ότι έχουμε μια ιστορική ευθύνη, έχουμε μια ιστορική ευκαιρία να μπορέσουμε στην εκκίνηση αυτής της κοινοβουλευτικής περιόδου, με το συγκεκριμένο νομοσχέδιο του Υπουργείου Εσωτερικών, να ανοίξουμε εμπράκτως την αγκαλιά μας σε όλους τους απόδημους Έλληνες. Νομίζω ότι είναι αυτό που περιμένουν από εμάς και είναι το ελάχιστο που περιμένουν και πράγματι, ορθά επισημαίνετε ότι η πολιτεία πρέπει με διάφορους τρόπους να βρίσκεται κοντά τους διαρκώς, προκειμένου να ενισχύει αυτούς τους δεσμούς που υπάρχουν μεταξύ μας.

Αγαπητές και αγαπητοί συνάδελφοι, νομίζω ότι με το συγκεκριμένο νομοσχέδιο μπορούμε να ενώσουμε δυνάμεις και νομίζω ότι, εν τέλει, όλοι θα βρεθούμε ενώπιον των ευθυνών μας. Διότι είναι ένα νομοσχέδιο και μια νομοθετική παρέμβαση η οποία είναι πραγματικά προοδευτική. Είναι μια παρέμβαση η οποία είναι πραγματικά κοινωνικά δίκαιη και είναι μια παρέμβαση η οποία, εν τέλει, είναι ουσιωδώς εθνική.

Για αυτόν τον λόγο και το βλέπουμε όλο αυτό το χρονικό διάστημα ότι υπάρχει ένας πολύ μεγάλος θετικός αναβρασμός στην ελληνική ομογένεια, με χιλιάδες επιστολές προς όλους εμάς τους εκπροσώπους του ελληνικού λαού, προκειμένου να μπορέσουμε να φτάσουμε στο επιθυμητό αποτέλεσμα.

Γι’ αυτό, νομίζω ότι η ψήφιση του συγκεκριμένου νομοσχεδίου και από τους τριακόσιους Βουλευτές θα στείλει ένα σαφές ενωτικό μήνυμα μαζί με την ελληνική ομογένεια, προκειμένου η χώρα μας να προχωρήσει μπροστά σε ένα μέλλον αναπτυξιακό, σε ένα μέλλον πραγματικά προοδευτικό και εθνικό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Κώτσηρα.

Καλείται στο Βήμα ο Βουλευτής της Νέας Δημοκρατίας κ. Αναστάσιος Χατζηβασιλείου για επτά λεπτά.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ένα μεγάλο ευχαριστώ πρώτα στους χιλιάδες πυροσβέστες και εθελοντές, οι οποίοι δίνουν μια άνιση μάχη με τις φωτιές σε όλη την επικράτεια. Φυσικά, η σκέψη όλων στην Αίθουσα εικάζω ότι είναι μαζί με εκείνους οι οποίοι αγωνίζονται για την προστασία της ανθρώπινης ζωής, της περιουσίας, του φυσικού περιβάλλοντος και είμαι βέβαιος ότι όλες οι υπηρεσίες του κράτους θα στηρίξουν με κάθε τρόπο τους πληγέντες, να φτιάξουμε ξανά γρήγορα όλοι μαζί όλα όσα χάσαμε.

Έρχομαι, λοιπόν, στο σημερινό νομοσχέδιο, το οποίο είναι στην ουσία η συνέχεια της συζήτησης που είχαμε ξεκινήσει το 2019. Δύο είναι οι κύριες παρατηρήσεις σε σχέση με την πρωτοβουλία αυτή.

Παρατήρηση πρώτη: Συνέπεια λόγων και έργων στην Κυβέρνηση του Κυριάκου Μητσοτάκη. Από την πρώτη στιγμή, χωρίς περιστροφές, ξεκαθαρίσαμε ότι οι Έλληνες εγγεγραμμένοι πολίτες που ζουν στο εξωτερικό πρέπει να διευκολυνθούν στην άσκηση του εκλογικού τους δικαιώματος.

Η δεύτερη παρατήρηση, που είναι εξίσου σημαντική, έχει να κάνει με την αποκάλυψη των πραγματικών θέσεων ορισμένων δυνάμεων της Αντιπολίτευσης. Στον προηγούμενο νόμο, ως γνωστόν, δεχθήκαμε πολλές από τις παρατηρήσεις, πολλούς από τους περιορισμούς που είχαν θέσει, ούτως ώστε να μη χαθεί εκείνη η μεγάλη ευκαιρία.

Και τώρα βρισκόμαστε αντιμέτωποι με μια μεγάλη και ιστορική απόφαση. Μπορούμε εδώ όλοι μαζί να παραμερίσουμε τα εμπόδια και τους συμβιβασμούς και να διευκολύνουμε το αυτονόητο δικαίωμα ψήφου στους συμπολίτες μας που ζουν εκτός Ελλάδας. Άλλωστε, οι Έλληνες του εξωτερικού πάντα στήριζαν και στηρίζουν την πατρίδα μας. Συμβάλλουν στην ενίσχυση του ελληνικού brand name, στην προσέλκυση επενδύσεων στη χώρα μας, στην ανάδειξη των ελληνικών θέσεων σε μια σειρά από σημαντικά ζητήματα και προωθούν καθημερινά την ιστορία και τον πολιτισμό μας σε κάθε γωνιά του πλανήτη.

Το ελάχιστο, λοιπόν, που έχουμε και μπορούμε να κάνουμε για τους ανθρώπους αυτούς είναι να άρουμε αυτά τα εμπόδια, ώστε να ασκούν ανεμπόδιστα το εκλογικό τους δικαίωμα, ένα συνταγματικό δικαίωμα που διαθέτουν.

Τις τελευταίες ημέρες, λοιπόν, ακούω τη δημόσια συζήτηση, αλλά και εδώ, στη Βουλή. Η Αξιωματική Αντιπολίτευση και άλλες όμορες δυνάμεις διατυπώνουν ακατανόητα επιχειρήματα κατά αυτού του νομοσχεδίου. Μιλούν για στρατιές νέων εκλογέων, αφήνοντας υπονοούμενα ότι δήθεν η Νέα Δημοκρατία θα τους μετατρέψει σε μια νέα εκλογική πελατεία. Μιλούν για αλλοίωση εκλογικού αποτελέσματος, επειδή -λένε- θα ψηφίσουν Έλληνες του εξωτερικού.

Πραγματικά, αναρωτιέμαι αν όλα αυτά στα αλήθεια τα πιστεύετε και σας καλώ να αναρωτηθείτε και εσείς εάν σας ακούει σήμερα η ελληνική κοινωνία.

Ξεκάθαρα, το νομοσχέδιο αυτό δεν δημιουργεί νέους ψηφοφόρους. Αναφέρεται ξεκάθαρα σε Έλληνες πολίτες που είναι ήδη εγγεγραμμένοι στους καταλόγους και έχουν ήδη αποκτηθέν δικαίωμα ψήφου.

Στο εξής, λοιπόν, και πολύ πρακτικά, αντί αυτοί οι άνθρωποι να παίρνουν ένα αεροπλάνο για να έρθουν να ψηφίσουν στις Σέρρες, στη Θεσσαλονίκη, στη Βέροια, στη Δράμα, οπουδήποτε στην πατρίδα, θα ασκούν το ακριβώς ίδιο συνταγματικό δικαίωμα στον τόπο διαμονής τους. Και αυτό δεν συνιστά αλλοίωση του εκλογικού αποτελέσματος, όπως ακούμε εδώ και πολλές ημέρες από εσάς. Αλλοίωση του εκλογικού σώματος είναι να μπορείς ως εγγεγραμμένος πολίτης να ψηφίζεις μόνον αν έχεις χρήματα για να πληρώσεις αεροπορικά εισιτήρια για να ταξιδέψεις στην ιδιαίτερη πατρίδα σου. Διότι προφανώς ορισμένοι δεν θέλουν την ψήφο όλων των πολιτών. Θέλουν για κάποιο λόγο την ψήφο των περισσότερο εύπορων πολιτών, αυτών δηλαδή που την Κυριακή των εκλογών μπορούν να πληρώσουν ένα αεροπορικό εισιτήριο και να ταξιδέψουν στην Ελλάδα μόνο και μόνο για να ψηφίσουν.

Επίσης, αντιλαμβάνομαι ότι στις εκλογές που γίνονται το καλοκαίρι δεν μπορούν πράγματι να ψηφίσουν εύκολα πολλοί εργαζόμενοι, κυρίως νέα παιδιά, στον τουριστικό κλάδο, μακριά από τη μόνιμη κατοικία τους. Βέβαια, εδώ πάλι ο ΣΥΡΙΖΑ διεκδικεί το μονοπώλιο της κοινωνικής ευαισθησίας, δεν τον θυμάμαι να κόπτεται ιδιαίτερα για το ζήτημα αυτό όταν προκήρυξε εκλογές τον Ιούλιο του 2019.

Κυρία Υπουργέ, το δηλώσατε και στην επιτροπή τις προηγούμενες ημέρες. Είμαι βέβαιος ότι σας απασχολεί το θέμα αυτό. Και εμείς οι Βουλευτές της Νέας Δημοκρατίας θα στηρίξουμε κάθε πρωτοβουλία που θα αναλάβετε για να διευκολυνθούν όταν έρθει η ώρα και αυτοί οι εργαζόμενοι, τα νέα παιδιά για να μπορούν και εκείνοι να ψηφίσουν πιο εύκολα.

Ταυτόχρονα υπάρχει μια τροπολογία από τον ΣΥΡΙΖΑ. Την διάβασα με μεγάλη προσοχή. Η τροπολογία που κατέθεσε ο ΣΥΡΙΖΑ προσβάλλει ευθέως τους Έλληνες πολίτες που έχουν δικαίωμα ψήφου και διαβιούν στο εξωτερικό. Τους καθιστά ουσιαστικά πολίτες δεύτερης κατηγορίας, διότι -τι λέει ο ΣΥΡΙΖΑ;- προτείνει η ψήφος τους να μην προσμετράται στο αποτέλεσμα. Δηλαδή οι Έλληνες που είναι εγγεγραμμένοι και ζουν εκτός Ελλάδας να μην ψηφίζουν για κυβέρνηση. Και πραγματικά απορώ, γιατί ορισμένοι δεν θέλουν την ψήφο όλων των Ελλήνων πολιτών του εξωτερικού; Γιατί ορισμένοι θέλουν να μικρύνουν την Ελλάδα; Και το ζήτημα αυτό δεν έχει κομματικές αποχρώσεις. Είναι ένα ζήτημα καθαρά εθνικό, είναι ζήτημα δικαιοσύνης, είναι ζήτημα σεβασμού των πολιτικών δικαιωμάτων, στο πλαίσιο προφανώς ενός εύρυθμου κράτους δικαίου.

Καλούμε, λοιπόν, σήμερα όλες τις πολιτικές δυνάμεις, ξεκάθαρα και χωρίς υποσημειώσεις, να στηρίξουν αυτό το ιστορικό νομοσχέδιο. Ας ενώσουμε όλοι μαζί τη φωνή μας και να στείλουμε ένα μήνυμα υψηλού συμβολισμού στους απανταχού Έλληνες πολίτες. Άλλωστε σε μια ώριμη δημοκρατία, όπως είναι η ελληνική, η συμμετοχή στην εκλογική διαδικασία πρέπει να ενθαρρύνεται με κάθε τρόπο και όχι να παρεμποδίζεται.

Κυρίες και κύριοι συνάδελφοι, ήρθε η ώρα να προχωρήσουμε αποφασιστικά μπροστά και να μη μείνουμε σε μισές λύσεις. Ας μην κοιτάει κανείς τι ποσοστό παίρνει το κάθε κόμμα εντός ή εκτός επικράτειας. Μας παρακολουθούν σήμερα εκατομμύρια Έλληνες πολίτες από όλο τον κόσμο, από την Αμερική ως την Αυστραλία, από το Ηνωμένο Βασίλειο ως τη Νότια Αφρική και οπουδήποτε. Ε, λοιπόν, ας ενισχύσουμε τη δύναμη της φωνής τους. Είναι χρέος μας απόψε να μην τους απογοητεύσουμε, αλλά και είναι χρέος μας να θωρακίσουμε τη λειτουργία και την ποιότητα της δημοκρατίας μας, της οποία γιορτάζουμε σήμερα αυτή τη σημαντική επέτειο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χατζηβασιλείου.

Καλείται στο Βήμα ο κ. Γιώργος Καραμέρος, Βουλευτής του ΣΥΡΙΖΑ.

**ΓΕΩΡΓΙΟΣ ΚΑΡΑΜΕΡΟΣ:** Θέλω να ευχαριστήσω, με την ευκαιρία, όλους τους κατοίκους, όλους τους πολίτες της ανατολικής Αττικής που μου έδωσαν την ευκαιρία να τους εκπροσωπώ σε αυτή την κοινοβουλευτική περίοδο.

Και οι κάτοικοι της ανατολικής Αττικής συμπάσχουμε με αυτούς της Ρόδου, αλλά και κάθε περιοχής που πλήττεται αυτή την ώρα από τον πύρινο εφιάλτη. Σε μια άλλη συνεδρίαση θα συζητήσουμε για τις ευθύνες, γιατί δεν θωρακίστηκαν οι πόλεις μας, γιατί δεν έχουμε ανθεκτικές πόλεις, γιατί μένουμε μόνο στην επικοινωνιακή διαχείριση αυτής της μεγάλης οικολογικής καταστροφής.

Θα πρέπει -για να έρθω γρήγορα στο νομοσχέδιο- να εξηγήσετε επαρκώς στις Ελληνίδες και τους Έλληνες γιατί δεν δέχεστε τη νομοθετική μας πρόταση -άκουσα με ενδιαφέρον φωνές ακόμα και από τα έδρανα της συμπολίτευσης- που συμπεριλαμβάνει και τους εκλογείς του εσωτερικού στη χώρα μας, καθώς χιλιάδες πολίτες κατά τη διάρκεια της τουριστικής περιόδου δεν μπορούν να ψηφίσουν στον τόπο που εργάζονται. Άκουσα να λέτε: διευκολύνονται οι ψηφοφόροι, δεν θα ψηφίζουν μόνο οι εύποροι. Και έχω στο μυαλό μου νέους ανθρώπους από τις Αχαρνές, από τον Γέρακα, από την Παλλήνη που έφυγαν για σεζόν τον Απρίλιο σε τουριστικές περιοχές και δεν μπόρεσαν να ψηφίσουν στις εκλογές του Μαΐου και του Ιουνίου, καθώς ήταν πολύ μεγάλο το κόστος και θα είχαν και συνέπειες στη δουλειά τους αν επέστρεφαν στον τόπο κατοικίας τους, στην εκλογική τους περιφέρεια, για να ψηφίσουν.

Όσο για τον τρόπο και τη βιασύνη με την οποία εισάγεται το ζήτημα της ψήφου των αποδήμων, προσωπικά κατανοώ τη Νέα Δημοκρατία και το θρησκευτικό κόμμα Νίκη, αναζητούν με τη στερεοτυπική αντίληψη -γιατί όποιος παρακολούθησε σήμερα τη συζήτηση αντιλαμβάνεται ότι στερεοτυπικά προσεγγίζεται το ζήτημα- ένα υποτιθέμενο συντηρητικό εκλογικό ακροατήριο, γιατί, αν δείτε τα αποτελέσματα σε αυτούς τους δεκαεπτά χιλιάδες που ψήφισαν στις εκλογές του 2023, δεν είναι αυτό που έχετε στο μυαλό σας ακριβώς. Αναζητείτε, λοιπόν, ένα τέτοιο ακροατήριο που διαμορφώνει άποψη για τις εξελίξεις και την καθημερινότητα στο εσωτερικό της Ελλάδας από τους τηλεοπτικούς σταθμούς και τον προπαγανδιστικό μηχανισμό χειραγώγησης της κοινής γνώμης που έχει συστήσει η Κυβέρνηση Μητσοτάκη.

Εσείς, όμως, συνάδελφοι του ΠΑΣΟΚ - Κινήματος Αλλαγής που συντάσσεστε με τη Νέα Δημοκρατία, τη Νίκη και την Πλεύση, άκουσα προσεκτικά τις ομιλίες -τη δυσκολία- και τα τρία τέταρτα κάθε ομιλίας ήταν στην αρνητική κατεύθυνση για το πώς υποδέχεστε το νομοσχέδιο, αλλά στο τέλος με βαριά καρδιά λέτε «ναι». Ενισχύετε το επιχείρημα της κ. Κεραμέως που μιλάει για διευκόλυνση. Ενώ στην πραγματικότητα αυτό που ενισχύετε είναι το πνεύμα του «δικαίου του αίματος» που ενσωματώνει ο απαρχαιωμένος Κώδικας Ελληνικής Ιθαγένειας, ότι δηλαδή όποιος έλκει καταγωγή από Έλληνα πρόγονο μπορεί να αποκτήσει ιθαγένεια και αυτοδικαίως και δικαίωμα ψήφου, ακόμα και αν δεν έχει καμμία σχέση με την ελληνική καθημερινότητα εδώ και τριάντα πέντε χρόνια. Ο κ. Αθανασίου είπε για έναν συντοπίτη του που γύρισε μετά από σαράντα εννιά χρόνια να ψηφίσει στη Μυτιλήνη. Αυτά θέλω να σας πω περί δήθεν αξιακής σας στάσης. Είναι ένα ανώδυνο λεκτικό σχήμα στην πραγματικότητα, προκειμένου να δικαιολογήσετε μία ακόμη ταύτισή σας με τη Νέα Δημοκρατία. Και αυτή είναι η σκληρή πραγματικότητα.

Και στην προηγούμενη θητεία Μητσοτάκη, ο ΣΥΡΙΖΑ - Προοδευτική Συμμαχία είχε ξεκάθαρα τοποθετηθεί υπέρ της ψήφου όλων των Ελλήνων του εξωτερικού χωρίς προϋποθέσεις με την πρόταση να εκλέγεται συγκεκριμένος αριθμός Βουλευτών Επικρατείας και να υπάρχει το δικαίωμα και η δυνατότητα αυτή σε όλους τους Έλληνες του εξωτερικού. Τους δίνετε τώρα το δικαίωμα του εκλέγειν αλλά όχι του εκλέγεσθαι. Δύο παρατάξεις, που είναι ο κορμός αυτών που θα ψηφίσουν τον νόμο, που έχουν εκλέξει μέσω του επικρατείας έναν Κύπριο αδελφό μας και έναν Βουλευτή ο οποίος σπούδασε στην Αγγλία. Η Νέα Δημοκρατία, λοιπόν, με τη ρύθμισή της αντιμετωπίζει ψηφοθηρικά τους απόδημους.

Εμείς, συνεπείς στις θέσεις μας, καταθέτουμε τροπολογία, που είναι και συνταγματική πρόβλεψη, που εξασφαλίζει το δικαίωμα του εκλέγειν και εκλέγεσθαι σε όλους τους Έλληνες και τις Ελληνίδες του εξωτερικού, χωρίς περιορισμούς, όπως είναι και το πάγιο αίτημα των αποδήμων.

Δικαιολογίες, κυρία Υπουργέ, τα περί μη δυνατότητας απογραφής. Είναι ξεκάθαρα δικαιολογίες, καθώς, μη γνωρίζοντας τον αριθμό τους, δεν μπορείτε να καθορίσετε ουσιαστικά -δεν σας ενδιαφέρει κιόλας- την ισότιμη αντιπροσώπευσή τους. Και το βασικότερο: το πρώτο νομοσχέδιο που καταθέτετε είναι για το πώς μπορούν να ψηφίζουν οι Έλληνες που κατοικούν στο εξωτερικό, ενώ αδιαφορείτε, επαναλαμβάνω, για τη δυνατότητα των Ελλήνων, των εσωτερικών εκλογέων, που θα ήθελαν να ασκήσουν το δικαίωμά τους.

Αλλά να δούμε και λίγο πώς εφαρμόζετε τον ν.4648. Θα απολογηθείτε, αναρωτιέμαι, για την αποτυχία του σχεδίου της προώθησης της ψήφου των αποδήμων, μέσω διαφημιστικής καμπάνιας που δώσατε σε διαφημιστική εταιρεία που το 2014 είχε και την εκλογική καμπάνια της Νέας Δημοκρατίας;

Διαβάζω τι έλεγε ο κ. Βορίδης, που τώρα έχει τον άχαρο ρόλο του θυρωρού της δεξιάς πολυκατοικίας. Ο κ. Βορίδης έλεγε: «Η εντολή που έχει λάβει η εταιρεία είναι να μεγιστοποιήσει την επικοινωνιακή ωφέλεια και την επικοινωνιακή αποτελεσματικότητα των ποσών που διατέθηκαν, ώστε τα χρήματα των Ελλήνων φορολογουμένων να αξιοποιηθούν στον βέλτιστο βαθμό, προκειμένου να επιτευχθεί η μέγιστη δυνατή συμμετοχή των κατοίκων του εξωτερικού στην επόμενη εκλογική διαδικασία». Επίσημα στοιχεία από τη «ΔΙΑΥΓΕΙΑ».

Τα καταθέτω.

(Στο σημείο αυτό ο Βουλευτής κ. Γεώργιος Καραμέρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η εν λόγω εταιρεία επιλέχθηκε με απευθείας ανάθεση από το Υπουργείο και το κόστος ανήλθε στα 3.000.000 ευρώ. Να απολογηθείτε, λοιπόν, για τα χρήματα που ξοδέψατε με απόλυτη αποτυχία. Είχατε εργαλεία και δεν τα αξιοποιήσατε. Ξοδέψατε 3.000.000 ευρώ και φέρατε στις κάλπες δεκαεπτά χιλιάδες Έλληνες, εκλέγοντας για το ελληνικό Κοινοβούλιο τέσσερις Βουλευτές.

Η σημερινή επιλογή Μητσοτάκη δείχνει και το μέγεθος της υποκρισίας και της τακτικής σας. Είμαστε αντίθετοι στον νόμο, διότι οι Έλληνες του εξωτερικού αποτελούν ένα σημαντικό εθνικό κεφάλαιο για την Ελλάδα που πρέπει να ενσωματωθεί στο εκλογικό σώμα με τρόπο που να ανταποκρίνεται στα χαρακτηριστικά του, δηλαδή ανθρώπων που έχουν σημαντικούς εθνικούς δεσμούς ταυτότητας, παραδόσεων, θρησκευτικούς με την Ελλάδα, αλλά ζουν μόνιμα στο εξωτερικό και συμμετέχουν ενεργά στην οικονομική, πολιτική και κοινωνική ζωή της χώρας, στην οποία διαμένουν και όχι της Ελλάδας.

Στο πλαίσιο αυτό δεν πρέπει να ενσωματωθούν με τον τρόπο που να τους εμπλέκει στην εγχώρια κομματική αντιπαράθεση, με όρους κομματικού ακροατηρίου. Γι’ αυτό και η πρόταση της τροπολογίας μας, αλλά και της ομογένειας, είναι το ενιαίο υπερκομματικό ψηφοδέλτιο. Η ομογένεια είναι ένα εθνικό κεφάλαιο και όχι εκλογικό ακροατήριο, γι’ αυτό θέλουμε να έχει τους δικούς της αντιπροσώπους. Εμείς θέλουμε δυνατή φωνή των αποδήμων μέσα στη Βουλή, καθαρή φωνή και αντιπροσωπευτική.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραμέρο.

Καλείται στο Βήμα η κ. Θεανώ Φωτίου, Βουλευτής του ΣΥΡΙΖΑ. Και να ετοιμάζεται ο κ. Αθανάσιος Ζεμπίλης, ο κ. Παπαθανάσης και ο κ. Γεώργιος Παπαηλιού.

Ορίστε, κυρία Φωτίου.

**ΘΕΑΝΩ ΦΩΤΙΟΥ:** Ευχαριστώ πολύ, κύριε Πρόεδρε.

Για τη σημασία και την ουσία, όμως, της αποκατάστασης της δημοκρατίας, που τιμάμε σήμερα, συμφωνώ και έχω καλυφθεί πλήρως από τη Σία Αναγνωστοπούλου και άρα δεν θα επεκταθώ.

Όμως, όσο συζητάμε εδώ το νομοσχέδιο για την ψήφο των αποδήμων, χιλιάδες στρέμματα, κατοικίες και περιουσίες καταστρέφονται, πεθαίνουν ζώα και κινδυνεύουν ανθρώπινες ζωές. Ανακάλυψε ο κ. Μητσοτάκης την κλιματική κρίση τώρα, όχι στο Μάτι βέβαια, τώρα που η ευρωομάδα του καταψήφισε με την ακροδεξιά τα μέτρα αποκατάστασης του φυσικού περιβάλλοντος. Με μόνο όπλο το «112», δηλαδή τις εκκενώσεις, πορεύεται η Κυβέρνηση, ενώ πέταξε το ολοκληρωμένο σχέδιο της Επιτροπής Γκολντάμερ, που ήταν ολοκληρωμένο διότι είχε σχέδιο πρόβλεψης και άμεσης αντιμετώπισης πυρκαγιάς στη γέννησή της. Έτσι μόνο οι πρωθυπουργικές προεκλογικές διαβεβαιώσεις παραμένουν ότι η χώρα είναι έτοιμη για την αντιπυρική περίοδο, οι οποίες, όμως, και αυτές έγιναν στάχτη.

Κυρίες και κύριοι Βουλευτές, έρχομαι στο νομοσχέδιο. Ο ΣΥΡΙΖΑ - Προοδευτική Συμμαχία και σήμερα και στην προηγούμενο Βουλή με κυβέρνηση Μητσοτάκη είχε και έχει την ίδια θέση: συμμετοχή των αποδήμων σε εθνικές εκλογές, χωρίς περιορισμούς, με το δικαίωμα να εκλέγουν και να εκλέγονται. Και τότε και τώρα υποστηρίζαμε και υποστηρίζουμε ότι υπάρχουν δυο δρόμοι: Ή θα ψηφίζουν όλοι οι ομογενείς για συγκεκριμένο αριθμό εδρών χωρίς να προσμετράται η ψήφος στο συνολικό εκλογικό αποτέλεσμα ή θα προσμετράται στο συνολικό αποτέλεσμα, αλλά δεν θα ψηφίζουν όλοι.

Αυτό προέβλεπε ο ν.4648/19, που ψηφίσαμε με τεράστια πλειοψηφία -διακόσιες ογδόντα επτά ψήφους, αν θυμάμαι καλά- σε αντίθεση με την οριακή που θα επιτευχθεί σήμερα, στην καλύτερη περίπτωση με διακόσιες δέκα ψήφους. Διότι χωρίς, παραδείγματος χάριν, τις ψήφους της Νίκης, δεν θα πέρναγε το νομοσχέδιό σας. Η σημερινή Κυβέρνηση, λοιπόν, καταργεί τους περιορισμούς του ν.4648/19, με αποτέλεσμα οι απόδημοι να μην ψηφίζουν άμεσα τους δικούς τους εκπροσώπους, αλλά να επηρεάζουν το εθνικό εκλογικό αποτέλεσμα. Διότι στην Ελληνική Δημοκρατία η ιθαγένεια αποκτάται με βάση το δίκαιο του αίματος.

Επομένως η απροϋπόθετη ένταξη των αποδήμων πιθανόν θα διευρύνει το εκλογικό σώμα με έναν μεγάλο αριθμό προσώπων που δικαιούνται ή θα ζητήσουν την ελληνική ιθαγένεια, ενώ δεν διατηρούν καμμία σχέση με τη χώρα και την πολιτική ζωή. Αυτό υπονομεύει την αυτοκυβέρνηση του λαού.

Η Κυβέρνηση ισχυρίζεται ότι στόχος του νομοσχεδίου είναι η παροχή διευκολύνσεων στους ήδη εγγεγραμμένους στους εκλογικούς καταλόγους. Αυτή είναι η μισή αλήθεια. Η άλλη μισή και πολύ ουσιαστική είναι ότι στους εκλογικούς καταλόγους δικαιούται να εγγραφεί οποιοσδήποτε έχει εγγύτερο ή απώτερο πρόγονο που έχει ελληνική ιθαγένεια. Οι περιορισμοί που προέβλεπε ο ν.4648/19 ήταν η λύση συμβιβασμού ως προς τις αρχικές θέσεις της Νέας Δημοκρατίας και του ΣΥΡΙΖΑ - Προοδευτική Συμμαχία, που εμείς και τα άλλα κόμματα αποδεχθήκαμε, γιατί το Σύνταγμα επιτάσσει διακομματικό διάλογο και σύνθεση. Σήμερα οι λόγοι αυτοί εκλείπουν.

Αντίθετα, επιλέχτηκε χρόνος και διαδικασία που ναρκοθετούν οποιαδήποτε προσπάθεια διαλόγου και σύνθεσης. Η Κυβέρνηση ισχυρίζεται ότι η ρύθμιση που καταργεί απέτυχε ενώ ήταν η ίδια υπόλογη επί τέσσερα χρόνια για την εφαρμογή της και τώρα δεν της δίνει τον απαιτούμενο χρόνο δοκιμασίας, ούτε και προτείνει τροποποιήσεις. Πέρα από ένδειξη αλαζονείας, αλλά και παραγωγής μόνο πολιτικών εντυπώσεων με υποκριτική εκμετάλλευση του πατριωτισμού -αμάν πια με αυτή την ιστορία!-, η κίνηση αυτή είναι και συνταγματικά απερίσκεπτη.

Ο εκλογικός νόμος οφείλει να τροποποιείται με εξαιρετική φειδώ και μόνο έπειτα από σοβαρή περίσκεψη. Τα είπε και το ΠΑΣΟΚ. Όμως, μέχρι σήμερα δεν έχει γίνει ποτέ απογραφή των Ελλήνων του εξωτερικού, ούτε είναι γνωστός ο αριθμός τους, για να καθοριστεί η ισότιμη αντιπροσώπευσή τους. Γι’ αυτό επαναφέρουμε την πρόταση-τροπολογία του ΣΥΡΙΖΑ - Προοδευτική Συμμαχία. Η τροπολογία σε εφαρμογή της πρόσφατης αναθεώρησης του άρθρου 54 παράγραφος 4 του Συντάγματος προβλέπει τη δημιουργία τεσσάρων εκλογικών περιφερειών αποδήμων, ούτως ώστε οι Έλληνες του εξωτερικού να εκλέγουν τους εκπροσώπους τους, όπως παγίως ζητούν οι ίδιοι. Σε μας δεν έστειλαν αυτές τις φοβερές επιστολές που έστειλαν σε όλους εσάς της Νέας Δημοκρατίας, αγαπητοί συνάδελφοι. Αντίθετα, οι Έλληνες του εξωτερικού επιθυμούν να εκλέγουν τους εκπροσώπους τους όπως παγίως το δηλώνουν.

Η πρότασή μας υιοθετεί το γαλλικό, ιταλικό και πορτογαλικό μοντέλο που κατά την Επιτροπή της Βενετίας αποτελεί τη βέλτιστη ευρωπαϊκή πρακτική γι’ αυτή την κατηγορία. Δεν υιοθετούμε το μοντέλο των χωρών με τη μεγαλύτερη διασπορά στον κόσμο, όπως είναι η Ισλανδία, η Κύπρος, το Ισραήλ και η Αρμενία που αποκλείουν εντελώς τους κατοίκους του εξωτερικού να ψηφίζουν, ακόμη και αν είναι στη χώρα. Είναι ιδιαίτερο το ότι η Κύπρος απαγορεύει αυτό το δικαίωμα. Ευτυχώς εμείς επιλέξαμε τον Κύπριο κ. Στυλιανίδη.

Η πρότασή μας δίνει το δικαίωμα ψήφου σε όλους τους Έλληνες της Διασποράς, χωρίς διακρίσεις και περιορισμούς και χωρίς να αλλοιώνει τη βούληση του εθνικού εκλογικού σώματος. Είμαστε αντίθετοι, λοιπόν, σε αυτό το νομοσχέδιο, διότι οι Έλληνες του εξωτερικού αποτελούν ένα σημαντικό εθνικό κεφάλαιο για την Ελλάδα που θα πρέπει να ενσωματωθεί στο εκλογικό σώμα, έτσι ώστε να ανταποκρίνονται στα χαρακτηριστικά του. Δηλαδή άνθρωποι με σημαντικούς εθνικούς δεσμούς με την Ελλάδα, ταυτότητας, παραδόσεων, θρησκείας κ.λπ., που ζουν μόνιμα στο εξωτερικό και συμμετέχουν ενεργά στην οικονομική, πολιτική και κοινωνική ζωή της χώρας όπου διαμένουν και όχι της Ελλάδας.

Γι’ αυτό και η πρόταση της τροπολογίας μας είναι το ενιαίο υπερκομματικό ψηφοδέλτιο. Η Κυβέρνηση το απορρίπτει με μόνη στόχευση την ψηφοθηρία, γι’ αυτό και επαναφέρει το ερώτημα αν θα μετρούν οι ψήφοι των αποδήμων στο γενικό αποτέλεσμα. Αυτό είναι το μόνο πρόβλημα της, η μόνη στόχευσή της. Αυτό, όμως, είναι προσβολή προς τους απόδημους.

Καταψηφίζουμε το νομοσχέδιο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Καλείται στο Βήμα ο κ. Αθανάσιος Ζεμπίλης, Βουλευτής της Νέας Δημοκρατίας.

Κύριε Ζεμπίλη, έχετε τον λόγο για επτά λεπτά.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, κατ’ αρχάς θα ήθελα να εκφράσω τη συμπαράστασή μου στους συνανθρώπους μας που δοκιμάζονται στα πύρινα μέτωπα και ιδιαίτερα στους συμπολίτες μου στην Κάρυστο.

Να περάσω τώρα στο νομοσχέδιο. Θα ήθελα να πω ότι δεν υπάρχει καμμία αμφιβολία ότι με τον ν.4648/19 έγινε ένα πρώτο βήμα για την ψήφο των αποδήμων και μάλιστα εκατόν εξήντα και πλέον χρόνια μετά τη σχετική νομοθετική πρωτοβουλία του Υπουργού Θρασύβουλου Ζαΐμη.

Κατά τη συζήτηση του σχεδίου νόμου στην Ολομέλεια είχα πει τότε ότι το νερό επιτέλους μπήκε στο αυλάκι της ιστορίας και είναι βέβαιο ότι στην πορεία του χρόνου θα εξελιχθεί σε χείμαρρο που θα συμπαρασύρει περιορισμούς, εξαιρέσεις και αποκλεισμούς, γιατί όπως και να το κάνουμε ισχύει η φράση του Κωστή Παλαμά: «Η μεγαλοσύνη των λαών δεν μετριέται με το στρέμμα». Είναι βέβαιο ότι η αγάπη των απόδημων αδελφών μας για την πατρίδα δεν χωράει σε εννιαψήφιους Αριθμούς Φορολογικού Μητρώου, ούτε σε χρηματικές δηλώσεις του Ε9.

Και είναι γεγονός ότι η ρύθμιση αυτή ήρθε, και νωρίτερα από το αναμενόμενο, ως το πρώτο νομοθέτημα της νέας Κυβέρνησης του Κυριάκου Μητσοτάκη. Είναι πολύ σημαντικό ότι η συζήτηση του ιστορικού αυτού νομοθετήματος συμπίπτει με τη 49η επέτειο της Αποκατάστασης της Δημοκρατίας και αυτό γιατί το υπό κρίση εμβληματικό σχέδιο νόμου θέτει στον σκληρό του πυρήνα ζητήματα που άπτονται της ισότητας και της δημοκρατίας.

Κυρίες και κύριοι συνάδελφοι, κατά την αποικιοκρατική περίοδο διαμορφώθηκαν ισχυροί, οικονομικοί, γλωσσικοί και πολιτιστικοί δεσμοί μεταξύ λαών της οικουμένης που μεταγενέστερα εξελίχθηκαν σε σταθερούς άξονες πολιτικής και διπλωματικής συνεργασίας. Σε αυτόν τον κόσμο η χώρα μας δεν είχε θέση, εάν εξαιρέσουμε τους αδελφούς μας Κυπρίους, κατά τα λοιπά βιώναμε την εθνική μας μοναξιά, η οποία μας οδήγησε ενίοτε και σε εφηβικές συμπεριφορές αναπτύσσοντας όχι σπάνια το σύνδρομο του σκαντζόχοιρου.

Είναι προφανές, λοιπόν, ότι στην εσωστρεφή αυτή αντίληψη θα πρέπει να αντιπαραβάλουμε την ακτινοβολία και το μεγαλείο του Απόδημου Ελληνισμού. Άλλωστε, προς την κατεύθυνση αυτή ο καθηγητής του Χάρβαρντ Τζόζεφ Νάι εισήγαγε μια νέα διάκριση ισχύος, την ήπια ισχύ. Είναι βέβαιο ότι τα αποθέματα της ήπιας ισχύος που διαθέτει η χώρα μας και της επιτρέπουν να δομήσει μια ελκυστική αφήγηση είναι σίγουρα εκτός από τον πολιτισμό της και οι ισχυροί δεσμοί με την ακμάζουσα ελληνική Διασπορά.

Οφείλουμε, λοιπόν, να ενδυναμώσουμε τις σχέσεις μας με τους απόδημους και κυρίως να τους καταστήσουμε κοινωνούς των μεγάλων προκλήσεων που αντιμετωπίζει το έθνος μας. Και για να συμβεί αυτό απαραίτητη προϋπόθεση είναι η συμμετοχή τους στην κορυφαία εκλογική διαδικασία. Είναι δε βέβαιο ότι κατά την προεκλογική περίοδο θα εισφέρουν τις βέλτιστες πρακτικές από τις χώρες της διαμονής τους, συμβάλλοντας στην ώσμωση και την προαγωγή του δημόσιου διαλόγου.

Κυρίες και κύριοι συνάδελφοι, δεν υπάρχει αμφιβολία ότι το παρόν σχέδιο νόμου καλύπτει τις αντιλήψεις της κοινωνικής πλειοψηφίας που πιστεύει ότι η ταυτότητα του έθνους μας σε συνδυασμό με τη δύναμη της ομογένειας και τη μεγάλη της διασπορά θα πρέπει να μας ωθήσουν προς αυτήν ακριβώς την κατεύθυνση της γενικευμένης ψήφου και της άρσης των σχετικών περιορισμών. Άλλωστε, πρέπει να κατανοήσουμε ότι η ρύθμιση αυτή δεν θέτει άλλου είδους ζητήματα, παρά αυτά τα κορυφαία της κοινωνικής δικαιοσύνης και των ίσων δικαιωμάτων. Και το λέω αυτό γιατί στον διάλογο που αναπτύσσεται διατυπώνονται αδικαιολόγητες επιφυλάξεις και μεμψιμοιρίες αναντίστοιχες της ιστορικής συγκυρίας, ενώ ήταν ζητήματα ισότητας και δημοκρατίας. Και, μάλιστα, διατυπώνονται από γνωστούς δικαιωματιστές, αξιώνοντας την ψήφο των μεταναστών στις εκλογές της τοπικής αυτοδιοίκησης. Ήταν οι ίδιοι που μιλούσαν για δικαιώματα και ανοιχτά θαλάσσια σύνορα. Τώρα, αντίθετα, ορθώνουν τείχος και στήνουν φράχτες απομειώνοντας τα δημοκρατικά δικαιώματα των Ελλήνων αδελφών μας. Γιατί ας μην κρυβόμαστε, εκεί κατατείνει η προτεινόμενη ρύθμιση που ακούσαμε και πριν από λίγο, ώστε η ψήφος των αποδήμων να μην επηρεάζει το εκλογικό αποτέλεσμα. Δηλαδή αν ένας είναι κάτοικος του εξωτερικού μπορεί να πάρει το αεροπλάνο να έρθει στην Ελλάδα να ψηφίσει και η ψήφος του μετράει κανονικά στο σύνολο της επικράτειας, ενώ ο ίδιος άνθρωπος εάν ψηφίσει στο προξενείο της Ελλάδας σε μια χώρα, που βεβαίως και αυτό θεωρείται ελληνικό έδαφος, δεν θα προσμετράται η ψήφος του στο σύνολο του εκλογικού αποτελέσματος. Η διάκριση αυτή εκτός από αντιδημοκρατική είναι προδήλως και παράλογη καθώς η ίδια ψήφος θα προσμετράται διαφορετικά ανάλογα με τον τρόπο και τον τόπο της άσκησης του εκλογικού δικαιώματος. Είναι βέβαιο, άλλωστε, ότι αυτού του είδους οι κομματικοί τακτικισμοί μάς οδήγησαν στο σημείο η χώρα μας μέχρι το 2019 να παραμένει η μία από τις δύο, στο σύνολο των είκοσι οκτώ κρατών-μελών της Ευρωπαϊκής Ένωσης, που δεν είχαν ρυθμίσει την ψήφο για τους εκτός της επικράτειας πολίτες τους. Και αυτό παρά την υφιστάμενη συνταγματική πρόβλεψη και παρά το γεγονός ότι η Ελλάδα μεγάλωσε και ισχυροποιήθηκε όταν βασίστηκε στην ενότητα του Οικουμενικού Ελληνισμού.

Ωστόσο, θα πρέπει να αφήσουμε πίσω μας όσα μας χωρίζουν και να προχωρήσουμε ενωμένοι μπροστά γιατί σήμερα ανοίγουμε τα σύνορα της πατρίδας μας για να υποδεχτούμε τους συμπατριώτες μας που είναι δύο φορές Έλληνες. Ανοίγουμε τα σύνορα για τους Έλληνες της ξενιτιάς οι οποίοι μεγαλούργησαν στον χώρο των επιχειρήσεων και των επιστημών, αλλά δεν ξέχασαν ποτέ τη γλυκιά πατρίδα. Ανοίγουμε τα σύνορα για τους απόδημους που συμμετείχαν στους εθνικούς και δημοκρατικούς αγώνες και πολέμησαν τη δικτατορία από το εξωτερικό, αυτό που δεν θα πρέπει να το ξεχνάμε ποτέ, ιδιαίτερα τέτοια ημέρα που είναι σήμερα. Ανοίγουμε τα σύνορα για τους συμπατριώτες μας που έσπευδαν με εράνους να βοηθήσουν τους σεισμοπαθείς, τους κατατρεγμένους και τους πυρόπληκτους συμπολίτες μου στη βόρεια Εύβοια. Ανοίγουμε, τέλος, τα σύνορα και τις καρδιές μας για τους νέους ανθρώπους που με πόνο ψυχής εγκατέλειψαν τη χώρα μας τα πέτρινα μνημονιακά χρόνια. Πράγματι, κατά την περίοδο της κρίσης περισσότεροι από πεντακόσιες χιλιάδες νέοι και ικανοί άνθρωποι υποχρεώθηκαν να φύγουν από τη χώρα. Το ελληνικό κράτος είχε δαπανήσει περισσότερα από 15 δισεκατομμύρια για να τους εξασφαλίσουν ένα καλύτερο μέλλον. Ωστόσο, το κόστος είναι πολύ μεγαλύτερο αν συνεκτιμήσουμε τα σοβαρά δημογραφικά προβλήματα και τις συνέπειες στη μελλοντική παραγωγική μας δυνατότητα.

Έτσι, έχει πολλή μεγάλη σημασία ότι με το παρόν σχέδιο νόμου διατηρούνται ζωντανοί οι πολιτικοί δεσμοί με τη διευκόλυνση στην ενάσκηση των εκλογικών τους δικαιωμάτων.

Και τελειώνω λέγοντας, κυρίες και κύριοι συνάδελφοι, ότι όταν ο Βίκτωρ Ουγκώ μιλούσε για την Ελλάδα και έλεγε ότι ο κόσμος είναι η Ελλάδα που διαστέλλεται, δεν είχε στο μυαλό του μια μικρή, φοβική και απομονωμένη χώρα, αλλά εννοούσε το μεγαλείο και την ακτινοβολία του Οικουμενικού Ελληνισμού που σήμερα προβάλλει από το μοναδικό άρθρο του παρόντος νομοσχεδίου το οποίο σας καλούμε να υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Ζεμπίλη.

Επόμενος ομιλητής είναι ο κ. Αθανάσιος Παπαθανάσης, Βουλευτής της Νέας Δημοκρατίας, για επτά λεπτά.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το πρώτο νομοθέτημα της νέας Κυβέρνησης που έρχεται προς συζήτηση και ψήφιση στην Ολομέλεια της Βουλής είναι ένα νομοθέτημα του Υπουργείου Εσωτερικών με ισχυρό συμβολισμό. Πρόκειται για ένα νομοσχέδιο με το οποίο επανορθώνεται μια διαχρονική στρέβλωση του εκλογικού μας συστήματος που ήθελε τους Έλληνες που κατοικούν μόνιμα στο εξωτερικό, Έλληνες ομογενείς, κατέχοντες το δικαίωμα του εκλέγειν, να μη δύνανται να ψηφίσουν από τον τόπο της μόνιμης κατοικίας τους. Σε μια κίνηση υψηλού συμβολισμού από τον Πρωθυπουργό Κυριάκο Μητσοτάκη και την Κυβέρνηση της Νέας Δημοκρατίας, προσκαλείται για πρώτη φορά, χωρίς περιορισμούς, ο απανταχού Ελληνισμός να συμμετάσχει απρόσκοπτα στην εκλογική διαδικασία της πατρίδας μας.

Θα ήθελα πριν μπω στην ουσία του νομοθετήματος, να κάνω μια σύντομη ιστορική αναδρομή που νομίζω πως καταδεικνύει την ωριμότητα των συνθηκών για τη ρύθμιση που φέρνουμε αυτές τις μέρες στη Βουλή.

Πώς φτάσαμε, λοιπόν, σήμερα να συζητούμε τη νομοθετική αυτή ρύθμιση για τρίτη φορά σε τέσσερα χρόνια; Το σημείο τομής πάει πολύ πίσω, φτάνει στο μακρινό 1975, σχεδόν μισό αιώνα πριν. Στις διαδοχικές συνταγματικές Αναθεωρήσεις ρυθμίστηκε σταδιακά η σχετική πρόβλεψη του Συντάγματος για άσκηση του εκλογικού δικαιώματος στους εκτός Ελλάδος Έλληνες από το εξωτερικό, η οποία όμως ρύθμιση έμεινε ανεφάρμοστη για σχεδόν πέντε δεκαετίες με εξαίρεση το δικαίωμα άσκησης του εκλογικού δικαιώματος στις ευρωεκλογές με άλλα κράτη-μέλη της Ευρωπαϊκής Ένωσης.

Τον Δεκέμβριο του 2019 έχουμε για πρώτη φορά νομοθετική ρύθμιση προς διαβούλευση. Η προηγούμενη κυβέρνηση της Νέας Δημοκρατίας του Κυριάκου Μητσοτάκη με αρμόδιο Υπουργό τότε τον κ. Τάκη Θεοδωρικάκο θεσμοθέτησε τον ν.4648.

Για πρώτη φορά οι Έλληνες πολίτες απέκτησαν το δικαίωμα εγγραφής σε ειδικούς καταλόγους εκλογέων εξωτερικού και τη δυνατότητα άσκησης του εκλογικού τους δικαιώματος από το εξωτερικό, όμως με δύο βασικές προϋποθέσεις, πρώτον, να έχουν διαμείνει συνολικά δύο έτη εντός της χώρας σε διάστημα τριάντα πέντε ετών και, δεύτερον, να έχουν υποβάλει φορολογική δήλωση κατά το τρέχον ή το προηγούμενο φορολογικό έτος.

Οι περιορισμοί αυτοί προέκυψαν από την αναγκαιότητα του συμβιβασμού, ώστε να δημιουργηθούν συνθήκες συναίνεσης, δηλαδή για να συγκεντρωθεί ο απαιτούμενος αριθμός των διακοσίων ψήφων στη Βουλή απαιτήθηκε να υιοθετηθούν θέσεις της Αξιωματικής Αντιπολίτευσης, η οποία εμμονικά στόχευσε στην υπονόμευση του νομοσχεδίου, καθώς δεν πιστεύει στο πνεύμα αυτού και δεν θέλει εν γένει τους Έλληνες του εξωτερικού να ψηφίζουν. Επιχείρησε και επιχειρεί να τους αποκλείσει δίχως να υπολογίζει ότι πρόκειται για Έλληνες πολίτες που τους αναγνωρίζεται το ισότιμο δικαίωμα στην ψήφο με τους διαμένοντες μόνιμα στην Ελλάδα.

Το 2021 η κυβέρνηση της Νέας Δημοκρατίας επί υπουργίας κ. Μάκη Βορίδη επιχείρησε να άρει αυτές τις προϋποθέσεις και να απελευθερώσει την άσκηση δικαιώματος ψήφου από το εξωτερικό. Η προσπάθεια αυτή δυστυχώς δεν τελεσφόρησε, καθώς η Αξιωματική Αντιπολίτευση ήταν απέναντι, εκατόν ενενήντα ψήφοι υπέρ από τη Νέα Δημοκρατία, το ΠΑΣΟΚ και την Ελληνική Λύση.

Σήμερα, λοιπόν, από το Βήμα της Εθνικής Αντιπροσωπείας έχω την πεποίθηση ότι αυτή τη φορά θα ανατρέψουμε τα όποια προσκόμματα είχαν επιβληθεί στην άσκηση ενός συνταγματικά κατοχυρωμένου δικαιώματος εκατοντάδων χιλιάδων Ελλήνων, δυναμώνοντας την Ελλάδα, δίνοντας δυνατή φωνή σε όσους την είχαν στερηθεί. Θεωρώ ότι η ρύθμιση αυτή λειτουργεί ως θωράκιση της δημοκρατίας μας και ως πλήρης εναρμόνιση με τα οριζόμενα κατά το Σύνταγμα.

Οι λόγοι για τους οποίους θεωρούμε ως μείζονος σημασίας τη ρύθμιση αυτή και επιχειρούμε σε μια νέα κοινοβουλευτική σύνθεση με την ευρεία συναίνεση είναι, πρώτον, ότι σήμερα η απαιτούμενη πλειοψηφία των δύο τρίτων του όλου αριθμού των Βουλευτών που απαιτεί το άρθρο 51 του Συντάγματος είναι εφικτή.

Δεύτερον, η καθολικότητα στο δικαίωμα ψήφου. Εντός της επικράτειας δεχόμαστε ως ερμηνεία του Συντάγματος ότι δεν πρέπει να υπάρχουν εμπόδια στη συμμετοχή στην εκλογική διαδικασία και γι’ αυτόν ακριβώς τον λόγο η εγγραφή του στους εκλογικούς καταλόγους γίνεται αυτόματα, όταν ένας πολίτης κλείνει τα δεκαεπτά. Μέσα σε αυτούς τους εκλογικούς καταλόγους ανήκουν και οι Έλληνες του εξωτερικού. Συνεπώς δεν υπάρχει κανένας φόβος για αντισυνταγματική διεύρυνση του δικαιώματος της ψήφου, αλλά αντιθέτως για ίση πρόσβαση στο καθολικό δικαίωμα της ψήφου.

Τρίτον, η εναρμόνιση με μία πρακτική εφικτή και διεθνώς αποδεκτή.

Τέταρτον, ο εξορθολογισμός του ισχύοντος πλαισίου, το οποίο σήμερα δημιουργεί μια διασπορά δύο ταχυτήτων. Σύμφωνα με το ισχύον καθεστώς, κάποιοι μπορούν να ψηφίζουν είτε στην Ελλάδα είτε στο εξωτερικό και κάποιοι έχουν δικαίωμα ψήφου μόνο στην Ελλάδα.

Πέμπτον, η περαιτέρω ενίσχυση των δεσμών των Ελλήνων που ζουν στο εξωτερικό με τη μητέρα πατρίδα με τεράστια οφέλη για τη χώρα μας. Το ενδιαφέρον του απανταχού Ελληνισμού για την Ελλάδα μας είναι τέτοιο που είναι εθνική επιταγή οι εγγεγραμμένοι στους εκλογικούς καταλόγους να συμμετέχουν στα κοινά και να μην τους παραγκωνίζουμε επειδή ζουν σε άλλη χώρα, θεωρώντας λανθασμένα, κατά τη γνώμη μας, πως ό,τι γίνεται στην Ελλάδα αφορά μόνο τους εδώ Έλληνες. Είναι προς το συμφέρον μας να κρατήσουμε όλους τους Έλληνες κοντά στη χώρα, κοντά στην Ελλάδα. Ενισχύοντας τη φωνή τους, δυναμώνουμε τη χώρα μας, τη διευρύνουμε, την κάνουμε να ακουστεί σε όλη τη Γη.

Σωματεία ομογένειας που εκπροσωπούν εκατοντάδες χιλιάδες Έλληνες που διαμένουν στο εξωτερικό σπεύδουν να δηλώσουν τη στήριξή τους προς το νομοσχέδιο δηλώνοντας το αδιάλειπτο ενδιαφέρον τους. Η Ελλάδα πρέπει να αγκαλιάσει τα παιδιά της, να τα ενεργοποιήσει έτι περαιτέρω και να εντάξει στη φαρέτρα της ένα asset διεθνούς διπλωματίας ανεκτίμητης αξίας.

Κυρίες και κύριοι συνάδελφοι, η αναγνώριση της ψήφου των ομογενών Ελλήνων πολιτών είναι ένα ζήτημα εθνικής συνείδησης και πολιτικής. Δεν είναι ούτε αριστερό ούτε δεξιό ούτε κεντρώο. Υπερβαίνει σκοπιμότητες. Εμφορείται από δικαιοσύνη, ενώ αντανακλά τη μητέρα πατρίδα που θέλει και μπορεί να δυναμώσει τη φωνή της στον κόσμο, που δεν αποκλείει αλλά συμπεριλαμβάνει, που γνωρίζει και διεκδικεί το εθνικό της συμφέρον.

Πριν κλείσω, θα ήθελα να σας αναφέρω και μια βιωματική μου εμπειρία. Ως δήμαρχος Ναυπάκτου επισκέφτηκα τους συμπατριώτες μου που αριθμούν χιλιάδες και ζουν στην Αυστραλία και την Αμερική. Η αγάπη τους και το ενδιαφέρον τους για τη μητέρα πατρίδα με συγκλόνισε, καθώς και η βούλησή τους να μπορούν ισότιμα να συμμετέχουν διά της ψήφου τους στις εκλογικές διαδικασίες. Σήμερα νιώθω περήφανος που η Κυβέρνησή μας κάνει πράξη και δίνει τη δυνατότητα στους απανταχού Έλληνες της ισότιμης και ενεργούς συμμετοχής τους στην εκλογική διαδικασία της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαθανάση.

Καλείται στο Βήμα ο κ. Γιώργος Παπαηλιού, Βουλευτής του ΣΥΡΙΖΑ. Θα ακολουθήσουν ο κ. Εμμανουήλ Χριστοδουλάκης, η κ. Ευαγγελία Λιακούλη, η κ. Σεβαστή Βολουδάκη και η κ. Μαρία Συρεγγέλα.

Έχετε τον λόγο για επτά λεπτά, κύριε Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η σπουδή που επιδεικνύει η Κυβέρνηση της Νέας Δημοκρατίας για την προώθηση της συγκεκριμένης νομοθετικής πρωτοβουλίας, η οποία αφορά στην άρση των προϋποθέσεων για τη διευκόλυνση της ψήφου των Ελλήνων του εξωτερικού, είναι αδικαιολόγητη, όταν μάλιστα δεν έχουν ακόμη αξιολογηθεί τα αποτελέσματα της ισχύουσας σχετικής ρύθμισης, δεν έχουν διερευνηθεί τα αίτια και συνακόλουθα δεν έχουν συναχθεί συμπεράσματα για την εξαιρετικά μικρή, την ισχνή συμμετοχή των αποδήμων Ελλήνων στις τελευταίες εκλογές βάσει του ν.4648/2019.

Κυρίες και κύριοι συνάδελφοι, η όποια συζήτηση για αλλαγή του σχετικού νομοθετικού πλαισίου πρέπει να γίνεται με τρόπο ώστε να διασφαλίζεται η μεγαλύτερη δυνατή συνεννόηση και συναίνεση των κομμάτων και όχι με διαδικασίες fast track αμέσως μετά τις εκλογές και λίγο πριν κλείσει η Βουλή το καλοκαίρι, όπως γίνεται εν προκειμένω.

Ο ΣΥΡΙΖΑ - Προοδευτική Συμμαχία, έχοντας αντιληφθεί τη σημασία του ζητήματος και την ανάγκη ευρύτερης συναίνεσης, είχε συστήσει διακομματική επιτροπή για το θέμα με τη συμμετοχή κορυφαίων επιστημόνων - συνταγματολόγων και είχε καταθέσει μια ολοκληρωμένη και τεκμηριωμένη πρόταση η οποία προέβλεπε το δικαίωμα του εκλέγειν και εκλέγεσθαι όλων των εκτός επικρατείας Ελλήνων πολιτών με μία διαφανή και αποτελεσματική διαδικασία που λαμβάνει υπ’ όψιν την αντίστοιχη εμπειρία ευρωπαϊκών χωρών με μεγάλη διασπορά, όπως η Ιταλία, η Γαλλία και η Πορτογαλία. Επομένως τα περί φοβικής προσέγγισης που αναφέρθηκαν ιδίως από τον εισηγητή, αλλά και τους ομιλητές του κυβερνώντος κόμματος είναι απολύτως ανακριβή.

Τα δήθεν ηθικού και πατριωτικού χαρακτήρα επιχειρήματα που προβάλλονται από την Κυβέρνηση της Νέας Δημοκρατίας παράγουν εύκολα πολιτικά οφέλη και αντίστοιχα πολιτικό κόστος για όποιον επιχειρήσει να τα αντικρούσει. Είναι προφανές ότι ο λόγος της κατάθεσης και ψήφισης αυτού του νομοσχεδίου είναι επικοινωνιακός, επιχειρώντας την παραγωγή εντυπώσεων, και ψηφοθηρικός. Ο επικαλούμενος λόγος για διευκόλυνση της άσκησης του εκλογικού δικαιώματος των αποδήμων Ελλήνων στον τόπο διαμονής τους είναι προσχηματικός και επομένως ψευδής, αφού μάλιστα δεν προωθείται με ανάλογο τρόπο η διευκόλυνση για τους εντός Ελλάδος Έλληνες που την ημέρα των εκλογών βρίσκονται, ζουν και εργάζονται εκτός του τόπου όπου ασκούν το εκλογικό τους δικαίωμα. Εμείς καταθέσαμε σχετική τροπολογία. Εσείς, κύριοι της Κυβέρνησης, ποιείτε την νήσσαν!

Με το νομοσχέδιο καταργούνται οι δύο ισχύουσες προϋποθέσεις του ν.4648 που πρέπει να πληροί κάποιος που είναι εγγεγραμμένος στους εκλογικούς καταλόγους προκειμένου να ασκήσει το εκλογικό δικαίωμά του από τον τόπο διαμονής του στο εξωτερικό, να έχει μείνει δηλαδή συνολικά δύο χρόνια στην Ελλάδα σε χρονικό βάθος τριάντα πέντε ετών και να έχει υποβάλει φορολογική δήλωση στην ΑΑΔΕ το τρέχον ή το προηγούμενο φορολογικό έτος, κάτι που προϋποθέτει την κατοχή ελληνικού ΑΦΜ.

Αυτές οι προς κατάργηση προϋποθέσεις είχαν θεσπιστεί προκειμένου να αποτραπεί και μία επιχείρηση μαζικών εγγραφών στους εκλογικούς καταλόγους από Έλληνες που δεν έχουν ενεργό βιoτική σχέση με την πατρίδα. Και αυτό διότι ο Κώδικας Ελληνικής Ιθαγένειας αναγνωρίζει την ελληνική ιθαγένεια και κατ’ επέκταση την εγγραφή στους εκλογικούς καταλόγους σε όποιον μπορεί να αποδείξει σε απεριόριστο γενεαλογικό βάθος την καταγωγή του από Έλληνα ή Ελληνίδα πολίτη μέσω του δικαίου του αίματος.

Επομένως μπορεί η Κυβέρνηση να ομιλεί για νομοσχέδιο διευκόλυνσης για την άσκηση του εκλογικού δικαιώματος όσων είναι εγγεγραμμένοι στους εκλογικούς καταλόγους και κατοικούν μόνιμα ή βρίσκονται την ημέρα των εκλογών στο εξωτερικό, όμως αποσιωπά την πραγματική διάσταση του ζητήματος που συνδέεται με το ισχύον στη χώρα μας δίκαιο του αίματος για την απόκτηση ελληνικής ιθαγένειας.

Και αυτό, διότι με αυτόν τον τρόπο ανοίγονται περιθώρια για επιχείρηση μαζικών εγγραφών από ομογενείς, ακόμη και απώτερης μεταναστευτικής γενιάς χωρίς ενεργούς ουσιαστικούς οργανικούς βιοτικούς δεσμούς -κοινωνικούς και οικονομικούς- με την πατρίδα, ακόμα και ουσιαστική γνώση της ελληνικής κοινωνίας, του ελληνικού πολιτικού σκηνικού, ακόμη και της ελληνικής γλώσσας.

Κυρίες και κύριοι συνάδελφοι, τούτων δοθέντων, υφίσταται κίνδυνος διεύρυνσης του εκλογικού σώματος σε απεριόριστο βαθμό και συνακόλουθα αλλοίωσης του εκλογικού αποτελέσματος με την ψήφο ανθρώπων που σε πολλές περιπτώσεις δεν έχουν καμμία σχέση με την Ελλάδα εκτός μιας αφηρημένης ή και συγκεκριμένης, αν θέλετε, συναισθηματικής σχέσης.

Ας μη λησμονείτε ότι σε χώρες με τεράστια διασπορά, όπως το Ισραήλ, η Ιρλανδία, η Αρμενία, δεν έχει θεσπιστεί καν ψήφος για τους ομογενείς. Εμείς δεν συμφωνούμε με αυτή την άποψη και στηρίζουμε το δικαίωμα των αποδήμων να ασκούν το εκλογικό δικαίωμά τους από τον τόπο διαμονής τους, όμως πρέπει να υπάρχουν κάποιες προϋποθέσεις - ασφαλιστικές δικλίδες που να αποδεικνύουν ότι αυτοί έχουν ενεργούς δεσμούς με τη χώρα μας.

Στην προσπάθεια να δοθεί σε όλους τους Έλληνες η δυνατότητα να συμμετάσχουν στην πολιτική ζωή της χώρας, από πλευράς μας κατατέθηκε η σχετική τροπολογία. Προτείνεται να καταρτίζεται ενιαίο ψηφοδέλτιο σε κάθε μία από τις συσταθησόμενες τέσσερις περιφέρειες του εξωτερικού και οι υποψήφιοι να κατανέμονται εκλεγόμενοι σε τέσσερις έδρες των Βουλευτών Επικρατείας.

Αυτό έχει προταθεί και από το Συμβούλιο Απόδημου Ελληνισμού. Έτσι διασφαλίζονται τα δικαιώματα του εκλέγειν και εκλέγεσθαι των αποδήμων Ελλήνων και είναι σύμφωνες με τις εφαρμοζόμενες και σε άλλες χώρες πρακτικές. Εξάλλου, ας μη λησμονείτε ότι η ίδια πρόταση είχε κατατεθεί και από τον Υπουργό Εξωτερικών κ. Γεραπετρίτη στην έκθεση της Επιτροπής για τα Δικαιώματα του Ανθρώπου.

Κυρίες και κύριοι συνάδελφοι, η ομιλία του Πρωθυπουργού με παραπομπές σε λογοτεχνικά κείμενα για τους εντός και εκτός επικρατείας Έλληνες ήταν μία «εντός, εκτός και επί τα αυτά» τοποθέτηση και διαδικαστικά και επί της ουσίας. Όμως η τοποθέτηση του Πρωθυπουργού διαπνέονταν, εκτός από τα άλλα χαρακτηριστικά και κυρίως την αλαζονεία, και από τον φόβο για την Αξιωματική Αντιπολίτευση, για τον ΣΥΡΙΖΑ - Προοδευτική Συμμαχία, αλλά και τον Αλέξη Τσίπρα, όχι ως πνεύμα «φάντασμα» που πλανάται στην ατμόσφαιρα, αλλά ως τη μοναδική πραγματική πολιτική δύναμη που αντιπαρατίθεται με σοβαρότητα, υπευθυνότητα και συνέπεια στην κυβερνητική πολιτική.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαηλιού.

Επόμενος ομιλητής ο κ. Εμμανουήλ Χριστοδουλάκης, Βουλευτής του ΠΑΣΟΚ, για επτά λεπτά.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Είναι η πρώτη μου ομιλία ως Βουλευτής στην Ολομέλεια της Βουλής και θα ήθελα με την ευκαιρία αυτή να ευχαριστήσω κατ’ αρχάς τους πολίτες της ανατολικής Αττικής για την εμπιστοσύνη που μου έδειξαν μέσα από την ψήφο τους, να έχω την ευκαιρία να τους εκπροσωπήσω στην τρέχουσα κοινοβουλευτική περίοδο και να δεσμευτώ προσωπικά ότι θα κάνω ό,τι περνάει από το χέρι μου και ό,τι είναι δυνατόν για να τιμήσω την εμπιστοσύνη τους αυτή.

Θα ήθελα πριν την αναφορά μου στο προς ψήφιση νομοσχέδιο, το οποίο συζητάμε σήμερα, να αναφερθώ σε όλες τις τραγικές εικόνες, τις οποίες παρακολουθούμε και βιώνουμε όλες τις τελευταίες ημέρες, από τις καταστροφικές πυρκαγιές στη Ρόδο, με τις οικολογικές, τις περιβαλλοντικές, τις κλιματικές προεκτάσεις, αυτές που ζήσαμε την προηγούμενη εβδομάδα στην ανατολική και τη δυτική Αττική, αυτές που βιώσαμε και βιώνουμε σε πάρα πολλές περιοχές της πατρίδας μας μέχρι και σήμερα.

Είναι προφανές, λοιπόν, ότι η κλιματική κρίση σε συνδυασμό με τις πάρα πολύ σοβαρές ανεπάρκειες της πολιτικής προστασίας, σε επίπεδο στελέχωσης, σε επίπεδο συντονισμού, σε επίπεδο μέσων, διαμορφώνουν ένα πάρα πολύ ασφυκτικό πλαίσιο επιβίωσης πλέον, τόσο των Ελλήνων όσο και των τουριστών που επισκέπτονται σήμερα τη χώρα μας.

Είναι προφανές ότι σήμερα οι πυρκαγιές και αύριο οι πλημμύρες συνιστούν κρίσιμες απειλές για την κλιματική μας ασφάλεια και ακριβώς γι’ αυτόν τον λόγο η Κυβέρνηση οφείλει να γνωρίζει ότι δεν έχει καμμία απολύτως πίστωση χρόνου για να την σπαταλάει σε ευχολόγια και φθηνή επικοινωνία.

Είναι αναγκαίο και πρέπει εδώ και σήμερα να υπάρξει άμεσα ένα εθνικό σχέδιο, ένα εθνικό σχέδιο περιβαλλοντικής ανασυγκρότησης, ένα εθνικό σχέδιο οικολογικής βιωσιμότητας, ένα εθνικό σχέδιο ολοκληρωμένης πολιτικής προστασίας, επιστρατεύοντας τους καλύτερους και από την Ελλάδα αλλά και από το εξωτερικό, πριν να είναι πάρα πολύ αργά για όλους μας και φυσικά με την αναγκαία συναντίληψη, την αναγκαία παραδοχή ότι δυστυχώς η αυτονόητη στοχοθεσία ενός σύγχρονου ευρωπαϊκού κράτους να εμπεδώνει το αίσθημα ασφάλειας στους πολίτες του, σήμερα στην πατρίδα μας έχει αποτύχει.

Είναι ανυπολόγιστη η αξία της ανθρώπινης ζωής, αλλά είναι και αυτονόητο δικαίωμα ως προς τη στοιχειώδη αξιοπρέπεια του πολίτη, το περιβάλλον, το σπίτι του, την περιουσία του, όπως αντίστοιχα είναι αυτονόητο φυσικά και το ότι δεν είναι δυνατόν ο πήχης για την αξιολόγηση της αποτελεσματικότητας της διαχείρισης οποιασδήποτε φυσικής καταστροφής να τίθεται διαρκώς με σημείο αναφοράς μία εθνική τραγωδία, από την οποία χθες συμπληρώσαμε πέντε χρόνια. Αξίζουμε πάρα πολύ καλύτερα από αυτό.

Κυρίες και κύριοι συνάδελφοι, έρχομαι τώρα στο προς ψήφιση νομοσχέδιο, το οποίο συζητάμε, που είναι και το πρώτο της νέας Κυβέρνησης της Νέας Δημοκρατίας.

Υπάρχουν δύο τρόποι προσέγγισης για το ζήτημα της ψήφου των Ελλήνων του εξωτερικού. Από τη μια πλευρά υπάρχει ο τρόπος που έχει να κάνει με την καθαρά κομματική και εργαλειακή σκοπιά και από την άλλη πλευρά υπάρχει ο τρόπος που αφορά την εθνική και τη δημοκρατική προσέγγιση. Είναι προφανές, λοιπόν, σε αυτή τη συγκυρία ότι η Νέα Δημοκρατία έχει επιλέξει τον πρώτο.

Ο ν.4648/2019, δηλαδή το υφιστάμενο νομικό πλαίσιο το οποίο ισχύει σήμερα, ήταν ένα αποτέλεσμα διαβούλευσης μεταξύ των πολιτικών κομμάτων που συμμετείχαν στο πλαίσιο της αντίστοιχης διακομματικής επιτροπής, που συγκροτήθηκε τότε από τον Υπουργό Εσωτερικών και αντίστοιχα ένα προϊόν συμβιβασμών το οποίο παρήγαγε τους γνωστούς περιορισμούς, τους «κόφτες» τους οποίους έρχεται να άρει η σημερινή ρύθμιση, «κόφτες» για τους οποίους εμείς είχαμε διατυπώσει την ξεκάθαρη αντίθεση και διαφωνία μας, για τον πολύ απλό λόγο ότι οφείλουμε να αντιληφθούμε ότι σήμερα δεν συζητάμε απλώς και μόνο για το αν θα δώσουμε εκχώρηση δικαιώματος ψήφου. Όχι.

Συζητάμε για τη διευκόλυνση του υφισταμένου δικαιώματος ψήφου και μάλιστα με διάθεση ακόμα και ταξική, κοινωνική, οικονομική για τον πολύ απλό λόγο ότι αν κάποιος έχει τα λεφτά να πάρει το εισιτήριο, να μπει στο αεροπλάνο, να έρθει στην Ελλάδα, θα μπορεί να ψηφίσει χωρίς κανέναν απολύτως περιορισμό. Αν δεν τα έχει, δεν παίρνει εισιτήριο, δεν μπαίνει στο αεροπλάνο, δεν ψηφίζει, αν και είναι εγγεγραμμένος στους εκλογικούς καταλόγους που έχουμε στη χώρα μας.

Τις ειδικότερες συνταγματικές προεκτάσεις της παρούσας νομοθετικής πρωτοβουλίας, αλλά και πιθανές ερμηνευτικές ασυνέχειες μεταξύ της συνταγματικής διάταξης και της νομοθετικής πρωτοβουλίας ανέλυσε και ο αρμόδιος εισηγητής μας. Εγώ θέλω να σταθώ σε ορισμένα πολιτικά ζητήματα που θεωρώ ότι ανακύπτουν από το προς ψήφιση νομοσχέδιο.

Πρώτον, δεν είναι ευθύνη μόνο των περιορισμών η χαμηλή συμμετοχή που υπήρξε στην εγγραφή των ειδικών εκλογικών καταλόγων του εξωτερικού, είναι και θέμα της διαχειριστικής ανεπάρκειας αλλά και της αβελτηρίας της τότε ηγεσίας του Υπουργείου Εσωτερικών που συνδέεται κυρίως με το θέμα της ηλεκτρονικής πλατφόρμας εγγραφής αλλά και με την καμπάνια ενημέρωσης των αποδήμων. Αυτά δεν αλλάζουν με το νομοσχέδιο που συζητάμε σήμερα.

Δεύτερον, υπάρχει προφανής ερώτηση. Η προφανής ερώτηση λέει αν το Υπουργείο Εσωτερικών είναι διατεθειμένο να καλύψει την αυξημένη ζήτηση που θα προκύψει σε εκλογικά τμήματα και εκλογικά κέντρα βάσει της αναπόφευκτα αυξημένης συμμετοχής των εκλογέων. Αλλιώς θα βρεθούμε μπροστά σε ένα κρίσιμο ζήτημα το οποίο ουσιαστικά θα αναγκάσει τους συμπολίτες μας να διανύσουν πάρα πολλά χιλιόμετρα για να ασκήσουν το εκλογικό τους δικαίωμα. Το να πας από την Αργεντινή στις Ηνωμένες Πολιτείες δεν το λες και διευκόλυνση ψήφου.

Και, τρίτον, αν μπορεί η Κυβέρνηση να απαντήσει σε ένα επιτακτικό ερώτημα που θέτουμε όχι μόνο εμείς ως ΠΑΣΟΚ, αλλά τίθεται και από την απλή λογική. Πόσοι είναι οι Έλληνες του Απόδημου Ελληνισμού του εξωτερικού οι οποίοι είναι εγγεγραμμένοι στους εκλογικούς καταλόγους της χώρας μας και μπορούν δυνητικά να γραφτούν στους ειδικούς εκλογικούς καταλόγους του εξωτερικού; Προτίμησαν, αντί να φροντίσουν για μια απογραφή του απόδημου ελληνισμού, χωρίς καμμία διαβούλευση, χωρίς καμμία προσπάθεια σύνθεσης, συναίνεσης και συνεννόησης να φέρουν αυτόν τον νόμο λίγες εβδομάδες μετά από τις τελευταίες εκλογές, πολλούς μήνες πριν από τις επόμενες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα ήθελα, κύριε Πρόεδρε. Σας ευχαριστώ.

Σήμερα, λοιπόν, οφείλει το πολιτικό μας σύστημα να αποδείξει ότι με ωριμότητα σέβεται αυτούς τους ανθρώπους ως πολίτες και όχι απλά ως εκλογική πελατεία. Εμείς ως ΠΑΣΟΚ το 2019, με Πρόεδρο τη Φώφη Γεννηματά, βάλαμε πλάτη στη ρύθμιση, το 2023, με τον Νίκο Ανδρουλάκη, θα το κάνουμε ξανά, ακριβώς γιατί για εμάς υπάρχει αταλάντευτη στράτευσή μας στην ανάγκη εμβάθυνσης της δημοκρατικής αρχής, στην ανάγκη εμπέδωσης της λαϊκής κυριαρχίας, στην ανάγκη να κάνουμε πράξη την ανοιχτή κοινωνία και την ανοιχτή συμπεριληπτική δημοκρατία μας.

Και κλείνω με το εξής. Για να μην μπερδεύονται όσοι συντεταγμένα τις τελευταίες ημέρες αγωνιούν για το αν το ΠΑΣΟΚ θα αλλάξει ή θα αναθεωρήσει τη στάση του και θα καταψηφίσει, η δική μας στάση είναι στάση αρχών, στάση ιδεών, στάση αξιών, στάση θέσεων, στάση ευθύνης, στάση συνέπειας, στάση αξιοπιστίας, στάση εθνική και δημοκρατική και δεν υπαγορεύεται από το πρόσφατο εκλογικό αποτέλεσμα. Δεν υπαγορεύεται από την εκλογοκεντρική στρατηγική, δεν εγκλωβίζεται σε τεχνάσματα τα οποία διαμορφώνουν κλασματικά διλήμματα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κλείστε, παρακαλώ.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Μάλιστα, κύριε Πρόεδρε. Με συγχωρείτε.

Να συνηθίσετε αυτή τη στάση. Θα σας βάλει τον πήχη ψηλά. Εμείς δεν θα επιχαίρουμε απλώς αυτάρεσκα, ψηφίζοντας κολοβές και ευκαιριακές διατάξεις, που απλά θέλουν να φέρουν τον αντίπαλο σε δύσκολη θέση. Εμείς πιστεύουμε βαθιά στη δημοκρατία. Θα αγωνιστούμε και θα δώσουμε τη μάχη και γι’ αυτό.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα η κ. Ευαγγελία Λιακούλη, Βουλευτής του ΠΑΣΟΚ.

Έχετε τον λόγο για επτά λεπτά, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, η σημερινή μας συνεδρίαση συμπίπτει με την 49η επέτειο Αποκατάστασης της Δημοκρατίας. Τότε που απαλλάχτηκε η δημοκρατία μας από τη χούντα των συνταγματαρχών. Ηρωικοί αγώνες Ελληνίδων, Ελλήνων, που όρθωσαν ανάστημα, θυσίες όσων αγωνίστηκαν, εκδιώχθηκαν, έδωσαν την ίδια τους τη ζωή. Αυτούς θυμόμαστε σήμερα και αυτούς τιμούμε και από αυτό το Βήμα. Και θυμόμαστε βέβαια πάντα πως η δημοκρατία μας δεν είναι ποτέ δεδομένη, αλλά είναι μία αναγκαία συνθήκη για όλους εμάς, κυρίως τους Βουλευτές. Ένας αναγκαίος αγώνας για τα κεκτημένα της δημοκρατίας, που τόσο πολύ τα τελευταία χρόνια είδαμε να αμφισβητούνται, τόσο σε επίπεδο θεσμών όσο και σε επίπεδο ανθρωπίνων δικαιωμάτων.

Δυστυχώς όμως η σημερινή αυτή γιορτή τίθεται εντός εισαγωγικών. Είναι γκρίζο το τοπίο και είναι γκρίζο εξαιτίας της στάχτης που έχει καταλάβει ολόκληρη τη χώρα. Πενθούμε, λοιπόν, σήμερα ταυτόχρονα για τα δάση μας, για τους κόπους των ανθρώπων, αλλά ταυτόχρονα για το κοινό μας σπίτι, το περιβάλλον, το περιβάλλον που δανειστήκαμε από τις επόμενες γενιές. Και πλέον, κύριε Υπουργέ, τρία είναι τα επίπεδα της συζήτησης σε αυτό το θέμα.

Το πρώτο είναι ότι δεν συζητάμε πλέον για κλιματική κρίση ή κλιματική αλλαγή, συζητάμε πλέον για κλιματική κατάρρευση και τίποτα δυστυχώς σε αυτό το επίπεδο δεν έχουμε κάνει μέχρι τώρα. Δεν υπάρχει εθνικός σχεδιασμός, γι’ αυτό δεν έχουμε καινούργιες προτροπές, καινούργια μέτρα και καινούργιο πλαίσιο πρόληψης. Η αναποτελεσματικότητα του κρατικού μηχανισμού είναι δεδομένη. Συσκέπτεστε και ξανασυσκέπτεστε και ξανασυσκέπτεστε, αλλά η φωτιά σταματάει μόνο όταν φτάσει στη θάλασσα.

Οι συσκέψεις, λοιπόν, γίνονται, η φωτιά δεν σταματάει. Ευχαριστούμε θερμά και από αυτό το Βήμα τους πυροσβέστες, τις Ένοπλες Δυνάμεις, τους ΕΚΑΒίτες, τους γιατρούς, τους εθελοντές, τους κατοίκους όλους. Αλλά ο κρατικός μηχανισμός είναι μόνος του και δυστυχώς δεν αναιρούνται οι μεγάλες ευθύνες που φέρει. Το αποτέλεσμα είναι οδυνηρό για τη χώρα και για τους κατοίκους. Θα πρέπει να δούμε ξανά, με επάρκεια και αποτελεσματικότητα, τι πρέπει να κάνουμε τώρα και στο μέλλον. Ο Πρόεδρός μας Νίκος Ανδρουλάκης σήμερα το πρωί στην ομιλία του έθεσε τον πήχη ψηλά για το συγκεκριμένο θέμα, όπως ακριβώς το αντιμετωπίζει και η Ευρώπη.

Και να εισέλθω τώρα στα καθ’ ημάς, στο δικό μας νομοσχέδιο, του οποίου είχα την τιμή, όπως γνωρίζει ο τότε Υφυπουργός, κ. Λιβάνιος, να είμαι εισηγήτρια και το 2019 για την παράταξή μου αλλά και το 2021 με το νομοτέχνημα-πυροτέχνημα τότε του κ. Βορίδη, που στην πραγματικότητα δεν ήταν νόμος. Ήταν για να απαντήσει στην κ. Τζάκρη. Αλλά θα τα πω αυτά.

Θα ξεκινήσουμε από μια βασική αρχή, κυρίες και κύριοι συνάδελφοι, ότι το ΠΑΣΟΚ δεν εργαλειοποίησε ποτέ, μα ποτέ, την ψήφο των αποδήμων. Για να μην πω καθ’ υπερβολή μόνο το ΠΑΣΟΚ, λέω ότι το ΠΑΣΟΚ κατ’ αρχήν από τα μεγάλα κόμματα δεν το έκανε αυτό ποτέ, γιατί δυστυχώς είδαμε ότι το ΠΑΣΟΚ, ενώ άνοιξε το συγκεκριμένο θέμα το 2001 με μία αναθεώρηση, η οποία προαπαίτησε συναίνεση των κομμάτων, αλλά και άνοιξε δίαυλο επικοινωνίας για ευρύτερες συναινέσεις, έβαλε τις προϋποθέσεις, τις διεκδικήσεις και τα βασικά αιτήματα στις διακομματικές επιτροπές που συστήσαμε με δική μας πρωτοβουλία. Εμείς, λοιπόν, πήραμε και την πρωτοβουλία -να σας θυμίσω- και με μια προσωπική συγκίνηση την οποία θα μου επιτρέψετε από αυτό το Βήμα, γιατί τότε ήμουν αυτή που πρότεινε στις τρεις πρώτες θέσεις του ψηφοδελτίου της Επικρατείας να συμπεριλάβουμε έναν ομογενή μας. Και ο τότε Υπουργός, ο κ. Θεοδωρικάκος, και εσείς, κύριε Αναπληρωτά Υπουργέ, είχατε συμφωνήσει απόλυτα σε αυτή τη διαδικασία και χαρήκαμε πάρα πολύ γι’ αυτό που έγινε. Το κόμμα μου το δέχτηκε, η διακομματική το δέχτηκε, εσείς το δεχτήκατε.

Έλα όμως που η χαρά κράτησε λίγους μόνο μήνες. Διότι κατά τη διάρκεια του πρόσφατου προεκλογικού χρόνου -και αυτό δεν το ξεχνώ- τα μπρος πίσω της Κυβέρνησης, με το αν τελικά θα ισχύσει η διάταξη αυτή ή αν είναι καλύτερα να μη συμπεριλάβουμε έναν στις τρεις πρώτες θέσεις της Επικρατείας, κυριάρχησε στην επικαιρότητα. Κι ενώ το διαψεύσατε με τα λόγια, στην πραγματικότητα το κάνατε πράξη. Πώς; Με την υποψηφιότητα του κ. Στυλιανίδη. Ο κ. Στυλιανίδης είναι καθ’ όλα αγαπητός και αξιοπρεπής ο άνθρωπος. Δεν έχουμε κάτι προσωπικό. Αλλά πολιτικά όταν ο κύριος Πρωθυπουργός έρχεται σήμερα από το Βήμα της Βουλής να μας πει ότι είναι ο εκπρόσωπος του Απόδημου Ελληνισμού, του κυπριακού Απόδημου Ελληνισμού, δεν πείθει απολύτως κανέναν, διότι ο κ. Στυλιανίδης κατοικοεδρεύει στην Αθήνα, είναι Υπουργός σας, είναι Υπουργός της Κυβέρνησης της Νέας Δημοκρατίας. Εσείς τον τοποθετήσατε. Ο κύριος Πρωθυπουργός. Αλίμονο. Ξέρετε πού ζει αυτός ο άνθρωπος και αν εκφράζει στην πραγματικότητα τον απόδημο ελληνισμό. Εμείς τον Απόδημο Ελληνισμό αλλιώς τον εννοούμε.

Σε κάθε περίπτωση όμως, ενώ υπερψηφίσαμε το 2019 και κάναμε όλα αυτά, πατήσατε το 2021 πάνω στις δηλώσεις του ΣΥΡΙΖΑ, της τότε εκπροσώπου, της κ. Τζάκρη, που σήμερα τη βλέπω μάλιστα -χαρά στο κουράγιο της!- να είναι Κοινοβουλευτική Εκπρόσωπος για το συγκεκριμένο θέμα, ενώ -άκουσον-άκουσον!- είχε πει στον «Εθνικό Κήρυκα» τότε «τι εννοείτε;», όταν τη ρώτησαν για τους κατοίκους του εξωτερικού και αν είναι αδικία να υπάρχουν περιορισμοί. «Εμείς είμαστε αυτοί που ζητήσαμε», λέει η κ. Τζάκρη, «να ψηφίσουν όλοι οι Έλληνες της Διασποράς. Όχι μόνο θα δώσουμε τη μάχη για την άρση των περιορισμών, αλλά θα τους καταργήσουμε αμέσως μόλις επιστρέψουμε στη διακυβέρνηση της χώρας.». Καταθέτω στα Πρακτικά το συγκεκριμένο, γιατί το διάβασα κατά λέξη.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι λοιπόν έγιναν τα πράγματα. Ο κ. Βορίδης το 2021 το ’πιασε αυτό στον αέρα και δημιούργησε αυτό το επεισόδιο πυροτέχνημα-νομοτέχνημα στη Βουλή, το οποίο βεβαίως και δεν ψηφίστηκε από την πλειοψηφία του Σώματος. Κάπως έτσι εσείς οι δύο, Νέα Δημοκρατία και ΣΥΡΙΖΑ -κοιτάξτε πόσο όμοιοι είστε-, παίξατε με το συγκεκριμένο θέμα και παίξατε στην πλάτη του απόδημου ελληνισμού.

Εμείς, λοιπόν, στις διακομματικές ψηφίζαμε αυτά, εμείς δώσαμε την πλειοψηφία την αναγκαία για να περάσουν αυτά και εσείς παίζατε μεταξύ σας ποιος είναι ο κακός και ποιος είναι ο χειρότερος.

Ας πάμε όμως σήμερα στο τώρα. Ας δούμε την προχειρότητα, τη βιασύνη, την κλειστή διαδικασία, το έλλειμμα έμπνευσης και τα αναπάντητα ερωτήματα που προκύπτουν από το νομοσχέδιο που φέρατε. Κατ’ αρχάς, δεν είχατε κανέναν λόγο να μη διαβουλευτείτε μαζί μας, αλλά και με την ίδια την Ομογένεια. Δεν το κάνατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγο χρόνο, κύριε Πρόεδρε, και τελειώνω.

Θέλετε πάλι να δημιουργήσετε έναν μοναχικό δρόμο, να βγείτε μόνοι σας, επηρμένοι, να πείτε πόσο πολύ καλά και αλαζονικά για άλλη μια φορά εσείς, λίγο μετά τις εκλογές, φέρνετε τον νόμο για την ψήφο των αποδήμων, χωρίς να συζητήσουμε τίποτα απολύτως περαιτέρω. Δυστυχώς, με τη συγκεκριμένη ύλη όμως δεν ασχοληθήκαμε σε βάθος. Διότι, ενώ στις εκλογές του Μαΐου ψήφισαν δεκαοκτώ χιλιάδες απόδημοι, στις εκλογές του Ιούνη δεκαεπτά χιλιάδες τριακόσιοι απόδημοι, αυτό και μόνο του είναι μία αποτυχία του νόμου που είχαμε ψηφίσει το 2019. Εσείς φέρατε και εμείς υπερψηφίσαμε. Φταίνε μόνο τα φρένα, οι κόφτες, που δεν αφήνουν τους απόδημους ή φταίει το γεγονός ότι δεν υπάρχει πια η σύνδεση, δεν υπάρχει η συνδετική ύλη με τη μητέρα πατρίδα; Και ότι για να ξαναβρούμε το νήμα από την αρχή, κύριοι Υπουργοί, κυρίες και κύριοι συνάδελφοι, πρέπει να εκπονηθεί εθνικό σχέδιο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λιακούλη, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κύριε Πρόεδρε.

Θα πρέπει να εκπονηθεί εθνικό σχέδιο, που θα αφορά τα σχολεία, θα αφορά τη μητρική γλώσσα. Με άλλα λόγια, θα αφορά τον ομφάλιο λώρο του απόδημου ελληνισμού με το μητρικό σώμα της Ελλάδας. Όσο αυτό δεν γίνεται, τόσο τα αποτελέσματα θα είναι αυτά.

Εμείς λέμε ναι, αλλά έχουμε σχέδιο. Εσείς δεν έχετε. Μπορούμε όμως να το συζητήσουμε μαζί σας. Ανοίξτε τις πύλες, λοιπόν, αφήστε το κλειστό κύκλωμα με το οποίο λειτουργείτε και ελάτε να διδάξουμε από την ίδια μας την ιστορία, γιατί το ΠΑΣΟΚ, όπως ξέρετε, έχει πολύ μεγάλη ιστορία, την οποία εσείς σέβεστε εξ όσων γνωρίζω.

Στον επόμενο τόνο η ώρα ΠΑΣΟΚ θα μιλήσει για τους απόδημους ξανά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λιακούλη.

Καλείται στο Βήμα η κ. Σεβαστή Βολουδάκη, Βουλευτής της Νέας Δημοκρατίας για επτά λεπτά.

Παρακαλώ πολύ να τηρείται ο χρόνος.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Αγαπητές και αγαπητοί συνάδελφοι, θα ήθελα πριν ξεκινήσω την ομιλία μου να μου επιτρέψετε να πω δυο λόγια για το δράμα των πυρκαγιών που ζει για άλλη μια χρονιά η χώρα μας και να πω ένα μεγάλο ευχαριστώ στις γυναίκες, στους άνδρες της Πυροσβεστικής, της Πολιτικής Προστασίας, της Αστυνομίας και του Στρατού, που κάθε χρόνο ρίχνονται στη μάχη για την προστασία όλων μας. Τους ευχαριστούμε και τους είμαστε ευγνώμονες. Θα είμαστε πάντα δίπλα τους ηθικά και με κάθε τρόπο που θα διευκολύνει το σημαντικό και δύσκολο έργο.

Σήμερα συζητάμε για ένα θέμα που δεν είναι τωρινό. Έχει ξεκινήσει από το μακρινό 1975 και ψηφίστηκε πρώτη φορά το 2021. Η Κυβέρνηση σήμερα υλοποιεί μια ακόμη προεκλογική της υπόσχεση. Φέρνει το νομοσχέδιο για την άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού ως το πρώτο νομοσχέδιο της κυβερνητικής της θητείας, μετά τη νίκη στις εκλογές του Ιουλίου.

Το προτεινόμενο νομοσχέδιο αίρει όλους τους περιορισμούς που ισχύουν για την άσκηση του δικαιώματος της ψήφου Ελλήνων πολιτών, οι οποίοι είτε είναι μόνιμοι κάτοικοι εξωτερικού είτε βρίσκονται στο εξωτερικό κατά την ημέρα διεξαγωγής των εκλογών και είναι εγγεγραμμένοι στους εκλογικούς καταλόγους. Στόχος είναι η ενίσχυση της ισότιμης μεταχείρισης του συνόλου των μελών του εκλογικού σώματος.

Πόσοι είναι όμως τελικά οι Έλληνες του εξωτερικού; Γιατί με βάση τις τελευταίες εκτιμήσεις της Γενικής Γραμματείας Απόδημου Ελληνισμού σήμερα περισσότεροι από πέντε εκατομμύρια πολίτες ελληνικής καταγωγής ζουν εκτός των ελληνικών συνόρων, διασπαρμένοι σε εκατόν σαράντα χώρες της υφηλίου. Άλλες πηγές, βασιζόμενες σε τοπικά δεδομένα, ανεβάζουν τον αριθμό αυτόν κατά πολύ.

Για να έχουμε μια πλήρη εικόνα, λοιπόν, χρειάζεται να γίνει άμεσα μια ολοκληρωμένη απογραφή τους από το ελληνικό κράτος. Κάτι τέτοιο θα επιτρέψει και στους απόδημους αλλά και στην Ελλάδα να ενισχύσουν τους δεσμούς και τη δύναμη της χώρας μας παγκοσμίως.

Στις πρόσφατες εκλογικές αναμετρήσεις περιττές προϋποθέσεις και γραφειοκρατικά αναχώματα αποστέρησαν από εκατοντάδες χιλιάδες Έλληνες τη δυνατότητα συμμετοχής στην εκλογική διαδικασία και απέτρεψαν πολίτες που πληρούσαν τις προϋποθέσεις από το να υποβάλουν αίτηση. Η συμμετοχή, λοιπόν, έφτασε μόλις περίπου τις δεκαοκτώ χιλιάδες, αριθμός που υπογραμμίζει έτι περαιτέρω την αναγκαιότητα της άρσης των περιορισμών.

Όπως και να έχει, ακόμη κι αν κρατήσουμε τον αριθμό των πέντε εκατομμυρίων και τον συγκρίνουμε με τον αριθμό των αποδήμων που ψήφισαν σε αυτές τις εκλογές, δηλαδή δεκαοκτώ χιλιάδες, καταλαβαίνουμε γιατί ο νόμος που συζητάμε σήμερα είναι πριν και πάνω από όλα εθνική αναγκαιότητα και ζήτημα συμμετοχής στη δημοκρατική διαδικασία.

Το νομοσχέδιο που συζητάμε σήμερα συγκέντρωσε ευρεία πλειοψηφία στην επιτροπή, που, αν αποτυπωθεί και στην Ολομέλεια, σημαίνει ότι θα εγκριθεί με διακόσιες είκοσι ψήφους. Και σε αυτό το σημείο γεννώνται κάποια κρίσιμα ερωτήματα. Αλήθεια, ποιος θέλει περιορισμούς για τους Έλληνες του εξωτερικού, τους απόδημους, τα νέα παιδιά που τον καιρό της κρίσης άφησαν τα σπίτια τους για να σπουδάσουν ή να εργαστούν στο εξωτερικό ή εκείνους που η εργασία τους ή άλλες υποχρεώσεις τούς βρίσκουν στο εξωτερικό; Ποιος τελικά αναζητά μια δημοκρατία με ψηφοφόρους υπό προϋποθέσεις και όχι πολίτες που αγαπάνε την πατρίδα τους και με την ψήφο τους στηρίζουν το μέλλον της χώρας;

Σήμερα, μετά τη διενέργεια δύο εκλογικών αναμετρήσεων, οι πολιτικές συνθήκες έχουν ωριμάσει και το ίδιο νομοσχέδιο του Απριλίου του 2021 κατατίθεται εκ νέου προς ψήφιση από τη Βουλή. Εφόσον ψηφιστεί, δίνει τη δυνατότητα σε Έλληνες πολίτες οι οποίοι είτε διαμένουν μόνιμα στο εξωτερικό είτε βρίσκονται προσωρινά στο εξωτερικό την ημέρα των εκλογών και είναι εγγεγραμμένοι στους εκλογικούς καταλόγους να ψηφίσουν από το εξωτερικό. Τα κόμματα, λοιπόν, οφείλουν να δείξουν πόσο σέβονται τους Έλληνες ανά τον κόσμο. Η συναίνεση αποτελεί στοίχημα αξιοπιστίας. Εφόσον το νομοσχέδιο εγκριθεί από την Ολομέλεια της Βουλής, το μόνο που θα χρειάζεται πλέον να κάνει ο εκλογέας εξωτερικού είναι να γραφτεί σε ηλεκτρονική πλατφόρμα του ΥΠΕΣ, χωρίς κανένα άλλο δικαιολογητικό.

Το θέμα αυτό απασχολεί και ενδιαφέρει όλους τους Έλληνες. Αυτές τις μέρες στην Κρήτη πραγματοποιείται το 6ο Συνέδριο του Παγκοσμίου Συμβουλίου Κρητών. Κάθε τρία χρόνια οι Κρήτες απανταχού της Γης βρίσκονται όλοι μαζί, για να εκφράσουν την αγάπη τους για την πατρίδα, τη γενέτειρά τους, για να βρουν τρόπους που μπορούν να βοηθήσουν, να συνεισφέρουν στην ανάπτυξη, στην παιδεία και γενικότερα να δείξουν με τον τρόπο τους πόσο αγαπάνε και πόσο τούς λείπει η πατρίδα. Η δυνατότητά τους να ψηφίζουν αποτελεί σημαντικό αιτούμενο και ζητούμενο ταυτόχρονα.

Αγαπητές και αγαπητοί συνάδελφοι, γνωρίζω ότι σε αυτή την Αίθουσα, τον ναό της δημοκρατίας, έχουν δοθεί αγώνες και για τους απόδημους. Γνωρίζω τους πολυσήμαντους αγώνες που κάνουν όλα τα κόμματα γι’ αυτούς. Γι’ αυτούς τους απόδημους που αντικρίζουν την πατρώα γη και δακρύζουν, αυτούς που ακόμα στην πέμπτη γενιά νιώθουν τη δόνηση της ελληνικής ψυχής. Τους είμαστε ευγνώμονες. Τις περισσότερες φορές με ευχολόγια και βαρύγδουπες διαπιστώσεις.

Σήμερα, όπως και το 2021, ας ενώσουμε τις φωνές μας και την ψήφο μας, ώστε να τους δώσουμε κάτι που δικαιούνται, να συμμετέχουν με την ψήφο τους στο μέλλον της πατρίδας. Της πατρίδας μας που έχει ανάγκη όλα της τα παιδιά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βολουδάκη.

Καλείται στο Βήμα η κ. Μαρία Συρεγγέλα, Βουλευτής της Νέας Δημοκρατίας.

Θα ακολουθήσει ο κ. Ιωάννης Γιάτσιος, η κ. Μαρία Αντωνίου, ο κ. Αθανάσιος Πλεύρης και ο κ. Γιώργος Μουλκιώτης.

**ΜΑΡΙΑ ΣΥΡΕΓΓΕΛΑ:** Κυρίες και κύριοι Υπουργοί, κυρίες και κύριοι συνάδελφοι, σήμερα βρισκόμαστε σε μια πραγματικά σπουδαία συγκυρία. Είναι η μέρα της Αποκατάστασης της Δημοκρατίας, είναι η μέρα που έπεσε η χούντα. Είναι η ημέρα που τότε η συντριπτική πλειοψηφία των Ελληνίδων και των Ελλήνων ενώθηκαν και ενώθηκαν πέρα από ιδεολογίες, πέρα από ταμπέλες Δεξιάς, Αριστεράς, Κέντρου. Σχεδόν μισό αιώνα μετά μπορούμε και πάλι να ενωθούμε κάτω από ένα σημαντικό εθνικό ζήτημα.

Και ξεκινάω λέγοντας ένα απλό ερώτημα που υπάρχει: Πού σταματάει ο Ελληνισμός; Σταματάει στο βορειότερο σημείο της επικράτειας, στη Γραβιά, στον Έβρο, ή στο νοτιότερο, το Ακρωτήρι Τρυπητή στη Γαύδο; Σταματάει στους Οθωνούς στην Κέρκυρα ή μήπως στους κατοίκους του Καστελλόριζου; Ή μήπως δεν σταματάει πουθενά, καθώς υπάρχουν Έλληνες και Ελληνίδες σε κάθε πλευρά της υφηλίου;

Βλέπετε, για κάθε ελληνική οικογένεια έχουμε κάποιον άνθρωπο δικό μας, συγγενή, που ζει, εργάζεται, σπουδάζει στο εξωτερικό. Είναι Ελληνίδες και Έλληνες που η καρδιά και το μυαλό τους παραμένει στην πατρίδα, που με την πρώτη ευκαιρία προσπαθούν να επιστρέψουν στις ρίζες τους, που είναι οι μεγαλύτεροι αρωγοί, μπροστάρηδες σε κάθε θέμα που αφορά την πατρίδα μας, την πατρίδα τους. Ελλάδα είναι όλες οι Ελληνίδες και όλοι οι Έλληνες, λοιπόν, σε όλον τον κόσμο και αυτή την Ελλάδα θέλουμε με πράξεις να την ενώσουμε και να την κάνουμε πιο ισχυρή.

Ακούσαμε από την Αξιωματική Αντιπολίτευση ότι «δεν χρειάζεται, ας υποβαθμίσουμε την προσπάθεια αυτή», δεν θα στηρίξει το νομοσχέδιο και επιμένει σε μια Ελλάδα μικρή, κλεισμένη στον εαυτό της και φέρνει και μια τροπολογία που είναι η ίδια που είχε φέρει και το 2020-2021 και τι κάνει; Αποδυναμώνει την ψήφο του Απόδημου Ελληνισμού και δημιουργεί πολίτες απόδημους δύο ταχυτήτων. Μέχρι που ακούσαμε πως η τρίτη και η τέταρτη γενιά των ανθρώπων αυτών που ζουν και εργάζονται στο εξωτερικό δεν ενδιαφέρεται για τη χώρα μας, δεν τους επηρεάζει η ελληνική καθημερινότητα και κατά συνέπεια δεν πρέπει να έχουν το δικαίωμα να ψηφίσουν.

Και σήμερα ακούσαμε επίσης πάλι από την Αξιωματική Αντιπολίτευση πως δεν πρέπει να τους εμπλέκουμε και στα εσωτερικά μας. Και πραγματικά μου κάνει μεγάλη εντύπωση αυτή η προσέγγιση. Και διερωτώμαι το εξής: Όταν όλοι αυτοί οι άνθρωποι μας στηρίζουν και μπαίνουν μπροστά για να προασπίσουν τα εθνικά μας συμφέροντα, σήμερα θυμηθήκαμε πως δεν πρέπει να τους εμπλέκουμε στα συμφέροντά μας, στα εσωτερικά μας;

Πρέπει, λοιπόν, να στείλουμε ένα ηχηρό μήνυμα στους Έλληνες πολίτες του εξωτερικού. Κατά βάση τούς ευχαριστούμε που είναι δίπλα μας και τους παρακινούμε να συσφίξουν ακόμα περισσότερο τους δεσμούς τους με την πατρίδα τους. Ενισχύουμε, λοιπόν, την «ελληνοστρέφεια» και διευκολύνουμε τη συμμετοχή τους στην κύρια υποχρέωση του πολίτη που είναι το εκλέγειν.

Και φυσικά δεν μπορεί η συζήτηση αυτή γι’ αυτό το νομοθέτημα να αποπροσανατολίζεται και να ξεφεύγει από τον πυρήνα της, το πιο απλό και κατανοητό δεδομένο που προϋπάρχει και καθιστά δυνατή την κατάργηση των περιορισμών κυριολεκτικά με έναν νόμο και ένα άρθρο.

Οι Ελληνίδες και οι Έλληνες που αναφέρονται στο νομοθέτημα μπορούν ήδη να ψηφίσουν, είναι πολίτες εγγεγραμμένοι στους εκλογικούς καταλόγους και κάποιοι λίγοι κατάφεραν να ψηφίσουν στις πρόσφατες εθνικές εκλογές, λόγω των περιορισμών που τέθηκαν από τα κόμματα τότε της Αριστεράς για να συναινέσουν στο τότε νομοσχέδιο.

Σήμερα ακούμε επίσης από πολλούς για την ύπαρξη ή μη ταξικής συνείδησης. Κυρίες και κύριοι συνάδελφοι, η συνείδηση των Ελληνίδων και των Ελλήνων του εξωτερικού είναι ελληνική, είναι εθνική και πρέπει να νιώθουμε περήφανοι γι’ αυτό, αλλά, αν θέλουμε να μπούμε και σε αυτή τη συζήτηση περί ταξικής συνείδησης, ας δούμε πώς ενισχύουν όσες παρατάξεις στέκονται απέναντι με το νομοθέτημα αυτό την ταξική ανισότητα.

Διότι χωρίς την άρση των περιορισμών, των αποκλεισμών, οι πλούσιοι πολίτες θα συνεχίζουν να έρχονται να ψηφίζουν όποτε προκηρυχτούν εκλογές, χωρίς κανέναν απολύτως περιορισμό, ενώ οι πολίτες που δεν έχουν λεφτά δεν θα μπορούν να ασκήσουν το βασικό πολιτικό τους δικαίωμα.

Είναι ξεκάθαρο πως δεν μιλάμε για επιπλέον παροχές, αλλά για μια διευκόλυνση που όχι απλά δεν θα νοθεύσει το εκλογικό αποτέλεσμα, όπως ακούσαμε, αλλά αντίθετα θα κάνει τη δημοκρατία μας πιο ισχυρή, θα κάνει τον παγκόσμιο Ελληνισμό από τη μια άκρη της Γης ως την άλλη πιο συσπειρωμένο, πιο δυνατό.

Κυρίες και κύριοι συνάδελφοι, ως ένα από τα τριακόσια μέλη του ελληνικού Κοινοβουλίου σήμερα θέλω το 2023 να αποτελέσει άλλη μια χρονιά ορόσημο για τη δημοκρατία μας. Με την ψήφιση αυτού του νομοσχεδίου έχουμε τη μοναδική ευκαιρία να κάνουμε τη δημοκρατία μας ακόμα πιο ισχυρή, όλες και όλοι μαζί να πετύχουμε αυτή την εθνική νίκη και να ανασυνδέσουμε τον Ελληνισμό με τα πάτρια εδάφη, να αφήσουμε πίσω μας χρώματα και ιδεολογίες και με εθνική περηφάνια να βρεθούμε στη σωστή πλευρά της ιστορίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Συρεγγέλα.

Και πριν καλέσω στο Βήμα τον επόμενο ομιλητή, θα ήθελα να πω ότι θα αναγκαστούμε να μειώσουμε τον αριθμό των ομιλητών, θα φτάσουμε σήμερα μέχρι το νούμερο «50», μέχρι τον κ. Γιάννη Λοβέρδο. Παρακαλούμε όμως πολύ να τηρηθούν οι χρόνοι, για να μην αναγκαστούμε να μειώσουμε και να αφήσουμε και άλλους συναδέλφους χωρίς να μιλήσουν.

Καλείται τώρα στο Βήμα ο κ. Ιωάννης Γιάτσιος, Βουλευτής της Νέας Δημοκρατίας, για επτά λεπτά.

Παρακαλώ πολύ να τηρείται ο χρόνος.

**ΙΩΑΝΝΗΣ ΓΙΑΤΣΙΟΣ:** Κύριε Πρόεδρε, κύριε Υπουργέ, αξιότιμοι συνάδελφοι, αποτελεί εξαιρετική τιμή για εμένα να εισηγούμαι σε αυτή την ιστορική συνεδρίαση για τη χώρα, τους Έλληνες πολίτες, τον απανταχού Απόδημο ελληνισμό και, εν τέλει, τη δημοκρατία.

Η δίχως περιορισμούς από τον τόπο της διαμονής τους ψήφος των αποδήμων αποτελούσε ένα πάγιο, μακροχρόνιο και σαφώς δίκαιο αίτημα των Ελλήνων του εξωτερικού, ένα αίτημα που με πρωτοβουλία της Κυβέρνησης της Νέας Δημοκρατίας γίνεται επιτέλους πραγματικότητα.

Με το παρόν νομοσχέδιο αίρονται όλοι οι περιορισμοί στην άσκηση του εκλογικού δικαιώματος των Ελλήνων που είναι εγγεγραμμένοι στους εκλογικούς καταλόγους και είτε διαβιούν μόνιμα στο εξωτερικό είτε βρίσκονται στο εξωτερικό την ημέρα των εκλογών.

Ομολογουμένως η χώρα μας διαθέτει μια πολυπληθή Διασπορά, η οποία εκτείνεται σε όλες τις ηπείρους και σε όλα τα γεωγραφικά μήκη και πλάτη της υφηλίου. Η Διασπορά αυτή δημιουργήθηκε από αλλεπάλληλα μεταναστευτικά κύματα, με πιο πρόσφατο αυτό που ήρθε ως απόρροια της οικονομικής κρίσης της προηγούμενης δεκαετίας.

Παρά την απόσταση και μια σειρά από εμπόδια και δυσκολίες, ο Απόδημος Ελληνισμός όχι μόνο διατήρησε κοινωνικούς, πολιτιστικούς και συναισθηματικούς δεσμούς με την Ελλάδα, αλλά και σε κάθε περίπτωση που είχε τη δυνατότητα βοήθησε έμπρακτα και ενίοτε και καταλυτικά τη χώρα. Ως πιο πρόσφατο και βροντερό παράδειγμα μπορώ να αναφέρω την επιρροή των Ελλήνων αποδήμων στις ΗΠΑ στην έγκριση της διαδικασίας πώλησης μαχητικών F-35, στο πάγωμα στο αντίστοιχο αίτημα της Τουρκίας για πώληση νέων και αναβάθμιση των ήδη υπαρχόντων F-16.

Όμως εδώ βρισκόμαστε μπροστά σε ένα παράδοξο, έχοντας από τη μία τον Ελληνισμό της Διασποράς να ενδιαφέρεται και να συνεισφέρει στην ανάπτυξη και την πρόοδο της Ελλάδας και από την άλλη την Ελλάδα να μην μπορεί να εκπληρώσει ίσως το σημαντικότερο και διαχρονικότερο αίτημα της Διασποράς, την άρση των περιορισμών για την άσκηση του πολυπόθητου δικαιώματος ψήφου σε όσους κατέχουν την ελληνική υπηκοότητα. Με το σημερινό νομοσχέδιο σε αυτό το παράδοξο μπαίνει τέλος.

Στη λανθασμένη προσέγγιση ότι μέσω αυτού του νομοσχεδίου έχουμε αλλοίωση του αποτελέσματος αναρωτιόμαστε πώς είναι δυνατόν Έλληνες πολίτες να αλλοιώνουν την απόφαση Ελλήνων πολιτών. Δεν έχουμε να κάνουμε με εκλογικά κόλπα και μαγειρέματα, αλλά με διευκόλυνση συμπολιτών μας που είναι ήδη εγγεγραμμένοι στους εκλογικούς καταλόγους να ψηφίζουν από τον τόπο κατοικίας τους, χωρίς να χρειάζεται να έρθουν αποκλειστικά γι’ αυτόν τον λόγο στην Ελλάδα.

Επιπλέον, βάσει αυτού του νομοσχεδίου, οι συμπολίτες μας που διαβιούν κανονικά εντός της επικράτειας, αλλά για κάποιον λόγο βρίσκονται εκτός την ημέρα των εκλογών, δεν χάνουν την ευκαιρία να ασκήσουν το εκλογικό τους δικαίωμα από τον τόπο όπου θα βρίσκονται.

Ένα από τα χαρακτηριστικά της σύγχρονης εποχής είναι η έντονη κινητικότητα των πολιτών από χώρα σε χώρα. Ο καθένας μας μπορεί να βρίσκεται εκτός Ελλάδας στις επόμενες εκλογές. Αυτό δεν σημαίνει ότι δεν θα μπορεί να ασκήσει το εκλογικό του δικαίωμα εκεί όπου βρίσκεται και η επιστροφή στην Ελλάδα είναι μονόδρομος.

Ο κόσμος εξελίσσεται, ο τρόπος ζωής μεταβάλλεται και η Νέα Δημοκρατία είναι εδώ να απαντά στις ανάγκες των πολιτών και να προσαρμόζει το κράτος στις σύγχρονες προκλήσεις. Εμείς, κυρίες και κύριοι συνάδελφοι, νομοθετούμε με ορίζοντα το μέλλον και ορισμένοι αντιπολιτεύονται, εγκλωβισμένοι στις αγκυλώσεις του παρελθόντος.

Το παρόν νομοσχέδιο δεν επιδρά θετικά μονάχα στους Έλληνες του εξωτερικού και στην εκλογική διαδικασία, αλλά και στη λειτουργία των θεσμών και κατ’ επέκταση στην ποιότητα της δημοκρατίας. Έχουμε μπροστά μας μια περίπτωση στην οποία η ποσότητα φέρνει και ποιότητα. Όσο περισσότεροι Έλληνες πολίτες που κατέχουν το δικαίωμα ψήφου μπορούν να λάβουν μέρος στην εκλογική διαδικασία τόσο πιο συμπεριληπτικό, αντιπροσωπευτικό και καλύτερο γίνεται το δημοκρατικό μας πολίτευμα.

Σε αυτή τη λειτουργία οι Έλληνες του εξωτερικού, που μέχρι τώρα αποτελούσαν πολίτες Β΄ κατηγορίας, μην μπορώντας να ψηφίζουν από τον τόπο διαμονής τους, όχι μόνο γίνονται ισότιμοι, αλλά έρχονται στο προσκήνιο. Δεν υπάρχει σημείο και γωνιά στον χάρτη της Ελλάδας απ’ όπου να μην έχουν φύγει μεταναστευτικά κύματα προς το εξωτερικό καθ’ όλη τη διάρκεια του 20ού αλλά και του 21ου αιώνα.

Μεταξύ άλλων, η Περιφέρεια Δυτικής Μακεδονίας κατέχει διαχρονικά και αναλογικά με τον πληθυσμό τη δεύτερη θέση σε αριθμό μεταναστών στην Αυστραλία, την τρίτη στην Αμερική, ενώ βρίσκεται και πολύ ψηλά στην Ευρώπη.

Μεγάλο μέρος της μείωσης του πληθυσμού, σύμφωνα με την τελευταία απογραφή, οφείλεται στη μετανάστευση, αντικατοπτρίζοντας τις αρνητικές συνέπειες του τελευταίου μεταναστευτικού κύματος στον τόπο μας. Η συντριπτική πλειοψηφία αυτών των συμπολιτών μας που ζει εκτός διατηρεί έντονους δεσμούς με την πατρίδα και επιδιώκει να ενημερώνεται διαρκώς για τις πολιτικές εξελίξεις και τα καθημερινά τεκταινόμενα του τόπου μας. Είναι αναφαίρετο δικαίωμα των Ελλήνων του εξωτερικού να συμμετέχουν, να συνδιαμορφώνουν και αυτοί το πολιτικό σκηνικό ψηφίζοντας στις εθνικές εκλογές. Οι απόδημοι θα πρέπει να ενθαρρύνονται να διατηρούν, να σφίγγουν και να επεκτείνουν τους δεσμούς με την Ελλάδα και όχι να αποθαρρύνονται με εμπόδια και περιορισμούς, που έχουν εδώ και πολλά χρόνια ξεπεραστεί στα σύγχρονα κράτη της Ευρώπης.

Το ατόφιο και ειλικρινές ενδιαφέρον της Νέας Δημοκρατίας για τον Απόδημο Ελληνισμό είχε φανεί ήδη από την προηγούμενη τετραετία, με την ψήφιση του σχετικού νόμου. Αυτό που καλούμαστε να κάνουμε σήμερα είναι απλά να ολοκληρώσουμε αυτό που ήδη ξεκινήσαμε. Δεν είναι τυχαίο ότι αυτό είναι το πρώτο νομοσχέδιο που φέρνει προς ψήφιση η νέα Κυβέρνηση. Είναι σημαδιακό και έχει τους συμβολισμούς του: Ισχυρή Ελλάδα με αυτοπεποίθηση και παγκόσμιο ρόλο δεν γίνεται χωρίς τη συμμετοχή των απανταχού αποδήμων Ελλήνων. Δεν μπορεί να μείνει εκτός αυτής της προσπάθειας αυτό το πολύτιμο εθνικό κεφάλαιο.

Αποδεικνύεται έμπρακτα ότι η Κυβέρνηση ακούει και ανταποκρίνεται στις απαιτήσεις των Ελλήνων πολιτών, τόσο αυτών που κατοικούν εντός όσο και όσων εκτός της επικράτειας.

Αγαπητοί συνάδελφοι όλων των κομμάτων, σας καλώ να στείλουμε μήνυμα ενότητας και να τείνουμε το χέρι μας στα αδέλφια μας στο εξωτερικό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιάτσιο.

Καλείται στο Βήμα η κ. Μαρία Αντωνίου, Βουλευτής της Νέας Δημοκρατίας, για επτά λεπτά.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα είναι μια ιδιαίτερη μέρα για το ελληνικό Κοινοβούλιο και όλους τους Έλληνες, καθώς είναι η 49η επέτειος από την Αποκατάσταση της Δημοκρατίας στη χώρα μας. Ταυτόχρονα όμως είναι και μια δύσκολη χρονική περίοδος για τη χώρα μας, που βρίσκεται αντιμέτωπη με τη λαίλαπα των πυρκαγιών. Να εκφράσω και εγώ, όπως και όλοι οι προλαλήσαντες συνάδελφοι Βουλευτές, τις ευχαριστίες και την ευγνωμοσύνη μου σε όλους αυτούς τους ανθρώπους που βρίσκονται αντιμέτωποι στα πύρινα μέτωπα και παλεύουν με αυτό το θηρίο της πυρκαγιάς και της ανυπολόγιστης καταστροφής, σε όλους αυτούς τους ανθρώπους, στους πυροσβέστες, τους αστυνομικούς, το ΕΚΑΒ, τους κατοίκους, τους δασικούς υπαλλήλους, τους δασεργάτες και φυσικά τους εθελοντές.

Ως δασολόγος, οφείλω να πω ότι, όπως είπε και ο Πρωθυπουργός, έχει γίνει πολλή δουλειά στο κομμάτι αυτό της πρόληψης με το Πρόγραμμα «ANTINERO» και με όλα τα χρηματοδοτικά εργαλεία, προκειμένου να μπορέσουμε να αναχαιτίσουμε αυτή την καταστροφή. Είμαστε ευχαριστημένοι; Όχι, θέλουμε κι άλλη, περισσότερη δουλειά, για να το καταπολεμήσουμε.

Σε αυτή, λοιπόν, τη σημαντική μέρα, αγαπητοί συνάδελφοι, βρισκόμαστε εδώ, στον ναό της δημοκρατίας, για να συζητήσουμε ένα θέμα ύψιστης δημοκρατικής σημασίας. Συζητάμε, λοιπόν, το πρώτο νομοσχέδιο, με υψηλό συμβολισμό, που αφορά στην άρση των περιορισμών για την εγγραφή στους ειδικούς εκλογικούς καταλόγους των εκλογέων του εξωτερικού.

Ποιος είναι, λοιπόν ο σκοπός αυτού του νομοσχεδίου; Σκοπός είναι να ενισχύσουμε την ισότιμη μεταχείριση του συνόλου των εκλογέων, των μελών δηλαδή του εκλογικού σώματος, με ιδιαίτερη έμφαση φυσικά στην άσκηση του εκλογικού δικαιώματος από τους εκλογείς που είναι μόνιμοι κάτοικοι εξωτερικού και των εκλογέων που τυχαίνει να βρίσκονται στο εξωτερικό κατά την ημέρα των εκλογών.

Αντιλαμβανόμαστε όλοι, κυρίες και κύριοι, ότι οι επιπτώσεις της περιόδου των μνημονίων έγιναν ορατές και στο ανθρώπινο δυναμικό της χώρας μας, καθώς χιλιάδες πολίτες στην ακμή της επιστημονικής και επαγγελματικής τους δραστηριότητας αναγκάστηκαν να μετοικήσουν σε χώρες του εξωτερικού, προκαλώντας το γνωστό σε όλους μας brain drain. Σαφώς και στην προηγούμενη κοινοβουλευτική περίοδο στη διακυβέρνηση της Νέας Δημοκρατίας έγινε μια τεράστια προσπάθεια ανάσχεσης αυτής της διαρροής του ενεργού επαγγελματικά πληθυσμού της χώρας μας και πετύχαμε ένα σημαντικό ποσοστό επιστροφής, κάναμε δηλαδή το brain drain brain gain. Όμως ένα μεγάλο τμήμα, όπως και πολλοί ομογενείς μας που ζουν στο εξωτερικό, επιθυμεί να συμμετέχει στην εκλογική διαδικασία και να ασκεί το ύψιστο δικαίωμα κάθε πολίτη που απορρέει από την ιδιότητά του αυτή του δημοκρατικού πολιτεύματος, από την περιοχή στην οποία κατοικεί στο εξωτερικό και που δεν έχει την οικονομική δυνατότητα ουσιαστικά να έρθει να το ασκήσει εδώ.

Θεωρώ λοιπόν, αγαπητοί συνάδελφοι, ότι είναι μια ιστορική συγκυρία, για να επιτύχουμε συλλογικά και με ομοθυμία όλοι οι συνάδελφοι, από όλες τις παρατάξεις, το θέμα της άσκησης του εκλογικού δικαιώματος των Ελλήνων εκλογέων του εξωτερικού.

Στο σημείο αυτό θα ήθελα να θυμίσω ότι το ζήτημα της ψήφου των Ελλήνων εκλογέων του εξωτερικού αναδείχθηκε ήδη από το 1975 στην Ε΄ αναθεωρητική Βουλή. Έκτοτε συνταγματικές Αναθεωρήσεις ρύθμισαν περαιτέρω την πρόβλεψη στο Σύνταγμα επί του συγκεκριμένου θέματος, η οποία όμως παρέμεινε ουσιαστικά ανεφάρμοστη σχεδόν μισό αιώνα. Στην προηγούμενη Βουλή, με πρωτοβουλία της Κυβέρνησης του Κυριάκου Μητσοτάκη, εφαρμόζοντας, όπως συνηθίζουμε, την πολιτική τού «ό,τι λέμε το κάνουμε πράξη» έγινε μια πρώτη προσπάθεια με τον ν.4648/2019, όπου για πρώτη φορά οι Έλληνες πολίτες μόνιμοι κάτοικοι απέκτησαν τη δυνατότητα εγγραφής σε ειδικούς εκλογικούς καταλόγους υπό προϋποθέσεις, οι οποίες τέθηκαν και προέκυψαν θα έλεγα ως αποτέλεσμα ενός διακομματικού συμβιβασμού.

Οφείλω να πω και να ομολογήσω ότι ήμουν αποδέκτης πολλών και σημαντικών αντιδράσεων εκ μέρους των ομογενειακών ενώσεων ότι θα έμεναν πολλοί εκλογείς εκτός της διαδικασίας άσκησης του εκλογικού δικαιώματός τους. Όμως έγινε μια δεύτερη προσπάθεια, ώστε αυτοί οι περιορισμοί, που απέκλειαν μεγάλο μέρος του εκλογικού σώματος των εκλογέων του εξωτερικού, να αρθούν.

Επανήλθε, λοιπόν, το θέμα στη Βουλή των Ελλήνων τον Απρίλιο του 2021. Το νομοσχέδιο τότε να θυμίσω ψηφίστηκε από τρία κοινοβουλευτικά κόμματα, τη Νέα Δημοκρατία, το ΠΑΣΟΚ - ΚΙΝΑΛ και την Ελληνική Λύση -δεν τη βλέπω εδώ, θα επανέλθω στην Ελληνική Λύση. Δυστυχώς το νομοσχέδιο δεν συγκέντρωσε το 2021 τον απαιτούμενο αριθμό που προβλέπει το Σύνταγμα, δηλαδή διακόσιους Βουλευτές, έτσι ώστε να μπορεί να εφαρμοστεί. Αποτέλεσμα όλων αυτών των προσπαθειών της προηγούμενης κοινοβουλευτικής περιόδου είναι ότι στις δύο εκλογικές αναμετρήσεις τον Μάιο και τον Ιούνιο του 2023 ψήφισαν μόλις δεκαοκτώ χιλιάδες Έλληνες εκλογείς από τις εκατοντάδες χιλιάδες εκλογείς που βρίσκονται στο εξωτερικό.

Τι θα συμβεί λοιπόν, αγαπητοί συνάδελφοι, αν η Βουλή, αυτή η Βουλή, η νέα Βουλή ψηφίσει αυτό το νομοσχέδιο και έχουμε πάνω από διακόσιους Βουλευτές; Θα δώσει τη δυνατότητα στους Έλληνες πολίτες που διαμένουν μόνιμα στο εξωτερικό, που βρίσκονται προσωρινά στο εξωτερικό και είναι εγγεγραμμένοι -το ξαναλέω, εγγεγραμμένοι- στους εκλογικούς καταλόγους να ψηφίζουν από το εξωτερικό.

Αγαπητοί συνάδελφοι, οι πολιτικές συνθήκες, νομίζω, έχουν ωριμάσει, ώστε να δώσουμε ως Έλληνες Βουλευτές τη δυνατότητα στους Έλληνες του εξωτερικού, τους πρεσβευτές μας σε όλον τον κόσμο -θα μου δώσετε ένα λεπτό, κύριε Πρόεδρε, ευχαριστώ- τη διευκόλυνση -επαναλαμβάνω τη διευκόλυνση, γιατί το δικαίωμα το έχουν- να ψηφίσουν από τον τόπο τον οποίο κατοικούν. Ακούσαμε διάφορους συναδέλφους να μιλάνε για αλλοίωση εκλογικού αποτελέσματος. Μιλάμε για εγγεγραμμένους στους εκλογικούς καταλόγους της Ελλάδας, άρα δεν μπορούμε να συζητάμε για αλλοίωση του εκλογικού αποτελέσματος.

Επομένως η συναίνεση σε αυτή τη νομοθετική πρωτοβουλία αποτελεί, αγαπητοί συνάδελφοι, ένα στοίχημα αξιοπιστίας. Με αυτή την ψήφο στέλνουμε ένα ισχυρό μήνυμα προς τον απανταχού Ελληνισμό. Θέλουμε τη φωνή τους να ακούγεται δυνατά. Είναι στο χέρι μας, αγαπητοί συνάδελφοι, η όσο το δυνατόν ευρύτερη συναίνεση για την άρση των περιορισμών.

Διότι δεν είναι θέμα κομματικό. Είναι θέμα υπερκομματικό. Είναι θέμα εθνικό. Κι εδώ θέλω να αναφερθώ στην αλλαγή στάσης της Ελληνικής Λύσης, που ψήφισε την ίδια διάταξη, το ίδιο ακριβώς νομοσχέδιο το 2021, σήμερα να μην το ψηφίζει. Είναι προφανές ότι o πατριωτισμός του κ. Βελόπουλου είναι σε άμεση συνάρτηση -τελειώνω, κύριε Πρόεδρε- με τα εκλογικά ποσοστά της Ελληνικής Λύσης. Σε απλά ελληνικά είπε στους συμπατριώτες μας που ζουν εκτός Ελλάδος ότι, αφού δεν μας ψηφίζετε, δεν σας δίνουμε το δικαίωμα να ψηφίσετε. Πατριώτες της ψήφου και του μικροσυμφέροντος, δηλαδή, έχουμε γνωρίσει πολλούς τις τελευταίες δεκαετίες.

Αγαπητοί συνάδελφοι, είναι θέμα σεβασμού προς όλους τους εκλογείς και πιστεύω ακράδαντα ότι είναι προς το δημόσιο συμφέρον. Προέρχομαι από μια περιφέρεια που έχω τέτοιες οικογενειακές ενώσεις.

Και να κάνω αναφορά στην ιστορική ευθύνη αυτή των Βουλευτών της Βουλής αυτής να αποδείξουν ότι το δικαίωμα των Ελλήνων του εξωτερικού να ψηφίζουν και να συμμετέχουν στα κοινά της Ελλάδας θα το πράξουν και είναι θέμα αξιοπιστίας, θέμα δημοκρατίας και οφείλουμε να σταθούμε αντάξιοι της ιστορικής μας ευθύνης.

Σας ευχαριστώ πολύ και σας προτείνω να το κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αντωνίου.

Επόμενος ομιλητής είναι ο κ. Αθανάσιος Πλεύρης, Βουλευτής της Νέας Δημοκρατίας. Έχετε επτά λεπτά, κύριε συνάδελφε.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, πρώτα από όλα αυτονοήτως οι σκέψεις μας είναι στους συνανθρώπους μας που δοκιμάζονται, καθώς επίσης και στους πυροσβέστες, στους αστυνομικούς, στους εθελοντές, σε όσους βρίσκονται στο πεδίο αυτή τη στιγμή της μάχης, προκειμένου να σβήσουν οι φωτιές, να ανακουφιστούν οι συμπολίτες μας.

Σήμερα, την ημέρα της Αποκατάστασης της Δημοκρατίας, έρχεται ένα εμβληματικό νομοσχέδιο, που έχει να κάνει με την ψήφο των αποδήμων, με την ψήφο των Ελλήνων οι οποίοι βρίσκονται στο εξωτερικό και η Νέα Δημοκρατία σε αυτό το σκέλος έχει μια απόλυτη, σταθερή και αταλάντευτη θέση. Από τότε που έγινε η συνταγματική Αναθεώρηση πάντοτε προσπαθούσαμε να βρούμε λύση, προκειμένου οι Έλληνες αυτοί να μπορέσουν να ψηφίσουν χωρίς να έχουν απολύτως κανένα πρόσκομμα.

Προσπαθήσαμε σε όλη την προηγούμενη διακυβέρνηση, υποχρεωθήκαμε να κάνουμε συμβιβασμούς ως προς το σκέλος των προϋποθέσεων, για να υπάρχει ο αριθμός των διακοσίων Βουλευτών και μάλιστα κάναμε και μια έσχατη προσπάθεια το 2021, όπου συγκέντρωσε η ίδια ακριβώς ρύθμιση εκατόν ενενήντα βουλευτές και δεν μπόρεσε να γίνει αυτό το οποίο φαίνεται ότι θα γίνει σήμερα, δηλαδή οι συμπολίτες μας οι οποίοι είναι στο εξωτερικό να ψηφίζουν όπως ακριβώς ψηφίζουμε κι εμείς εδώ, δηλαδή να μην έχουν κανένα κώλυμα ως προς την άσκηση του εκλογικού τους δικαιώματος.

Κι εδώ πέρα πρέπει να ξεκαθαρίσουμε κάτι, γιατί ακόμα και σήμερα αυτό δεν έχει καταστεί σαφές. Δεν τους χαρίζουμε κάτι. Το δικαίωμα της ψήφου το έχουν και είναι εγγεγραμμένοι στους εκλογικούς καταλόγους, πράγμα που σημαίνει ότι απλώς και μόνο εάν την ημέρα των εκλογών έχουν τη δυνατότητα να βρίσκονται εδώ, ψηφίζουν χωρίς να δώσουν λογαριασμό σε κανέναν.

Το θέμα είναι θέλουμε αυτούς τους ανθρώπους να τους βοηθήσουμε, προκειμένου να μη χρειάζεται να μπουν αναγκαστικά στη διαδικασία αυτή την ημέρα να ταξιδέψουν από την Αμερική, την Αυστραλία, τη Γερμανία και να μπορέσουν να ασκήσουν το δικαίωμα; Αυτό σήμερα ψηφίζουμε.

Έχουν ακουστεί κάποιες θέσεις που έχουν να κάνουν με ποιον λόγο δεν ψηφίζουν τα κόμματα το νομοσχέδιο. Και εδώ πέρα, με συγχωρείτε, έχουμε τρεις θέσεις, τη θέση που εκφράζουν λίγο-πολύ οι Σπαρτιάτες με την Ελληνική Λύση, στο οποίο θα έρθω, τη θέση που εκφράζει το Κομμουνιστικό Κόμμα Ελλάδας και τη θέση που εκφράζει ο ΣΥΡΙΖΑ.

Το Κομμουνιστικό Κόμμα Ελλάδας στην πραγματικότητα δεν θέλει αυτοί οι άνθρωποι, αν δεν πληρούν κάποιες προϋποθέσεις, να μπορούν να ασκήσουν το δικαίωμά τους. Η επιχειρηματολογία όλη του Κομμουνιστικού Κόμματος Ελλάδας είναι: Μα, αν έχει αποξενωθεί κάποιος από την Ελλάδα, γιατί να του δώσω αυτό το δικαίωμα; Αυτό το δικαίωμα το έχει αν πάρει το αεροπλάνο και έρθει. Στην πραγματικότητα η επιχειρηματολογία σας είναι ότι κανονικά αυτοί οι άνθρωποι, αν δεν πληρούν τις προϋποθέσεις που έχουμε βάλει των φορολογικών δηλώσεων τα τελευταία τριάντα πέντε χρόνια, δεν πρέπει και να ψηφίζουν. Άρα, επειδή δεν πρέπει να ψηφίζουν, δεν τους διευκολύνουμε και να ψηφίζουν.

Το επιχείρημα του ΣΥΡΙΖΑ είναι ότι αυτοί οι άνθρωποι έχουν ένα ακρωτηριασμένο δικαίωμα ψήφου. Ποιο είναι αυτό το ακρωτηριασμένο δικαίωμα ψήφου; Είναι ότι πρέπει να μπορούν να εκλέγουν εκπροσώπους, άρα κάνουμε περιφέρειες να εκλέγουν εκπροσώπους, αλλά όχι, είναι μίασμα να επηρεάζουν το εκλογικό αποτέλεσμα και να βγάζουν Πρωθυπουργό. Αυτοί δεν πρέπει.

Γιατί δεν πρέπει; Εδώ έρχονται στο επιχείρημα ουσιαστικά του Κομμουνιστικού Κόμματος Ελλάδας, ότι αυτοί οι άνθρωποι θεωρούμε ότι είναι κάτι άλλο, είναι αποξενωμένοι, αν δεν έχουν αυτές τις προϋποθέσεις, και άρα ναι μεν να έχουμε κάποιους εκπροσώπους εδώ, αλλά ως εκεί. Δεν θα επηρεάσουν την εκλογική διαδικασία και θα βγάλουν Κυβέρνηση.

Αυτή η θέση είναι απολύτως προσβλητική προς τους Έλληνες απόδημους και είναι και ευθέως αντισυνταγματική, διότι στην πραγματικότητα και τους απόδημους, κύριοι συνάδελφοι του ΣΥΡΙΖΑ, τους κάνετε σε δύο κατηγορίες. Αυτός που δεν θα δηλωθεί πουθενά και θα έρχεται εδώ πέρα και θα ασκεί το δικαίωμα, θα συμμετέχει στην εκλογική διαδικασία και ο άλλος που θα μπει στους καταλόγους, θα συμμετέχει σε μια άλλη εκλογική διαδικασία.

Η θέση της Ελληνικής Λύσης είναι δυστυχώς μια θέση που εμένα τουλάχιστον με στενοχωρεί βαθύτατα. Είδε τα αποτελέσματα των εκλογών και άλλαξε τη θέση της από το 2021.

Οι δε Σπαρτιάτες -απροσδιόριστο γιατί-, καινούργιο κόμμα, προφανώς δεν είχαν συνεννοηθεί με το φυσικό τους Αρχηγό, ψήφισαν την Παρασκευή το νομοσχέδιο και σήμερα έρχονται να πουν «παρών».

Και αγαπητοί συνάδελφοι της Ελληνικής Λύσης, αυτό θα το πληρώσετε και δεν θα το πληρώσετε από τους Έλληνες του εξωτερικού. Θα το πληρώσετε από τους Έλληνες εδώ, γιατί ειδικά στη δική σας σφαίρα της ιδεολογίας και της αντίληψης, όπου υπάρχει το όμαιμον, όπου υπάρχει η συνοχή του έθνους, οι Έλληνες που είναι εδώ πέρα θα δουν ότι σε αυτούς τους ανθρώπους βάζετε προσκόμματα.

Και οι Έλληνες στο εξωτερικό έχουν το δικαίωμα να ψηφίζουν, γιατί και το άρθρο 1 του Συντάγματος, αν δούμε, αναφέρεται ότι όλες οι εξουσίες πηγάζουν από τον λαό και υπάρχουν υπέρ αυτού και του έθνους. Και οι Έλληνες του εξωτερικού είναι μέρος του ελληνικού λαού και μέρος πρωτίστως του ελληνικού έθνους. Και δεν πρέπει να έχουν κανένα πρόσκομμα.

Και οφείλω να πω και εδώ να ευχαριστήσω τα κόμματα τα οποία, έχοντας εκφράσει ενστάσεις και έχοντας κάνει κριτική και σε εμάς -είτε αυτό είναι το ΠΑΣΟΚ είτε αυτή είναι η Πλεύση Ελευθερίας που έκανε και μια σειρά από προτάσεις, αλλά και η Νίκη, η οποία δεν μπήκε στον πειρασμό να δει τι νούμερα μπορεί να υπάρχουν στο εξωτερικό-, έρχονται σήμερα και στηρίζουν αυτό το νομοσχέδιο και μετά από μισό αιώνα οι Έλληνες του εξωτερικού θα μπορούν να ψηφίζουν χωρίς να έχουν απολύτως κανένα κώλυμα.

Κι αυτό είναι πάρα πολύ σημαντικό, το χρωστάμε στην ελληνική Ομογένεια, το χρωστάμε στους Έλληνες, οπουδήποτε και αν υπάρχουν. Και μακάρι κάποιες από τις προτάσεις που έγιναν στην πορεία για να έχουν ακόμα μεγαλύτερες διευκολύνσεις -άκουσα και τον εισηγητή της Πλεύσης- να μπορούμε να τις υλοποιήσουμε, όπως και άλλα θέματα τα οποία αναφέρθηκαν με εκλογές στο εσωτερικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, κύριε Πρόεδρε, θα ήθελα να αναφερθώ σήμερα και να εκφράσω τα συλλυπητήριά μου στην οικογένεια Βαρδινογιάννη. Υπάρχει μια μεγάλη απώλεια μιας μεγάλης Ελληνίδας, της Μαριάννας Βαρδινογιάννη, που συνέδεσε το όνομά της με τη στήριξη των παιδιών και ειδικά εγώ, αναφερόμενος και με την προηγούμενή μου ιδιότητα, ως Υπουργός Υγείας, οφείλω να πω ότι η στήριξη στο Εθνικό Σύστημα Υγείας απ’ όλες τις δράσεις τις προσωπικές της ίδιας αυτής της γυναίκας για τα παιδιά που πάσχουν με καρκίνο ήταν συγκλονιστική και μακάρι και η Ογκολογική Κλινική «Μαριάννα Βαρδινογιάννη» να συνεχίσει το έργο της και θα πρέπει να τιμήσουμε αυτή την Ελληνίδα για το έργο που προσέφερε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, παρακαλώ τον λόγο για δύο λεπτά ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Δεν θα χρειαστώ ούτε είκοσι δευτερόλεπτα, γιατί ακούστηκαν δύο απανωτές ομιλίες.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο για δύο λεπτά, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Ούτε δύο, ευχαριστώ πολύ.

Και η ανοχή έχει τα όριά της και ακούω τόση ώρα καρτερικά και υπομονετικά. Δεν ξέρω αν εμείς έχουμε πρόβλημα έκφρασης ή αν έχουν πρόβλημα αντίληψης οι συνάδελφοι. Και δεν τους ζητήσαμε να ερμηνεύσουν ούτε τις πολιτικές μας κινήσεις στην πολιτική σκακιέρα ούτε τίποτε άλλο.

Εμείς σεβόμαστε τους Έλληνες πολίτες και δεν τους αντιμετωπίζουμε ως πολιτικά πιόνια σε αυτό το παιχνίδι σκάκι που παίζετε εσείς, ανάλογα με τις περιστάσεις.

Γιατί το επιχείρημα, κύριε Πλεύρη, «είδαμε τα αποτελέσματα των εκλογών και αλλάξαμε στάση» είναι τελείως και δική σας υπόθεση, γιατί με την ίδια λογική είδατε εσείς τα αποτελέσματα της Νέας Δημοκρατίας και σπεύσατε να φέρετε το νομοσχέδιο αυτό. Δηλαδή, η κινητήριος δύναμη που σας τροφοδοτεί σήμερα είναι ότι πήρατε 44%; Όχι. Άρα, λοιπόν, όπως δεν στέκει το δικό σας επιχείρημα, δεν στέκει και αυτό που χρησιμοποιείτε για εμάς.

Επειδή, όμως, ακριβώς σεβόμαστε τους Έλληνες απόδημους, όπως το κάναμε και το 2019 και το 2021, ακριβώς επειδή τους σεβόμαστε, είπαμε να υιοθετήσετε αυτό που μας έστειλαν. Τι έστειλαν; Να έχουν το δικαίωμα του εκλέγειν και του εκλέγεσθαι, πράγμα το οποίο εσείς τους το στερείτε.

Και ερωτώ εγώ τώρα: Πού είναι ο σεβασμός ο δικός σας, όταν στερείτε -γιατί επικαλεστήκατε το Σύνταγμα και όλα αυτά-, δεν έχουν το δικαίωμα οι πολίτες αυτοί να εκπροσωπηθούν εδώ, στον ναό της δημοκρατίας;

Τι λέμε εμείς; Και κλείνω με αυτό. Θέλουμε να φέρουμε τους αποδήμους μας εδώ -εδώ!- και όχι να φυτέψει όχι ο Μητσοτάκης, ο κάθε πολιτικός Αρχηγός θα πω εγώ -για να μην παρεξηγηθείτε κιόλας- τον δικό του στο Επικρατείας, τους έναν, δύο δικούς του στο Επικρατείας.

Εμείς ξέρετε, κύριε Πλεύρη, δεν είμαστε πολιτικά μειράκια ούτε νήπια. Ξέρουμε τι κρύβεται στο πίσω μέρος του μυαλού σας και, δόξα τω Θεώ για εσάς, ήδη το δεκανίκι σας το βρήκατε. Προχωρήστε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον Κοινοβουλευτικό Εκπρόσωπο της Ελληνικής Λύσης.

Επόμενος ομιλητής ο κ. Γεώργιος Μουλκιώτης. Θα ακολουθήσουν ο κ. Δημήτριος Κυριαζίδης, ο κ. Βασίλης Κόκκαλης, η κ. Χριστίνα Σταρακά και ο κ. Σταύρος Παπασωτηρίου.

Κύριε Μουλκιώτη, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε και καλούμαστε να ψηφίσουμε στην Ολομέλεια της Βουλής μία διάταξη σημαντική, η οποία αφορά την άρση των περιορισμών στην άσκηση του εκλογικού δικαιώματος των Ελλήνων του εξωτερικού. Είναι μια μοναδική συγκυρία, πραγματικά, βεβαίως, αν τη συνδέσουμε με τη σημερινή 49η επέτειο Αποκατάστασης της Δημοκρατίας.

Μία ημέρα ξεχωριστή, όμως, της οποίας η σημασία δεν ξεθωριάζει στο πέρασμα του χρόνου. Η 49η επέτειος είναι ημέρα τιμής για τους αγωνιστές της δημοκρατίας, που δεν συμβιβάστηκαν με τη δικτατορία, και είναι το καλύτερο παράδειγμα που μαρτυρά ότι η δημοκρατία μας δεν είναι ποτέ δεδομένη. Γιατί, όπως και στο παρελθόν, έτσι και σήμερα στη δημοκρατία τίθενται σκληρά διλήμματα και δύσκολες επιλογές σε ένα αβέβαιο και απαιτητικό διεθνές περιβάλλον.

Είναι η ημέρα που μας υπενθυμίζει ότι σε κρίσιμες συνθήκες προέχει η ενότητα, κύριε Υπουργέ, η αναζήτηση συναινέσεων και συγκλίσεων, για το καλό του τόπου μας. Γιατί η δημοκρατία δεν προάγει μόνο τα ατομικά δικαιώματα. Η άσκηση της ιδιότητας του πολίτη προϋποθέτει την απόσταση από τον ιδιοτελή εγωισμό και την αναγνώριση του καθολικού.

Γι’ αυτό και για το ΠΑΣΟΚ η ψήφος των Ελλήνων του εξωτερικού αποτελεί ξεκάθαρα αξιακό ζήτημα, όπως και οι συνάδελφοί μου και ο εισηγητής μας το έχουν αναφέρει. Το ΠΑΣΟΚ την ψήφο των αποδήμων την πιστεύει και την πίστευε επί χρόνια. Γι’ αυτό και συνέβαλε καταλυτικά -επαναλαμβάνω, καταλυτικά- ως κοινοβουλευτική πλειοψηφία στη σημαντική Αναθεώρηση του Συντάγματος το 2001, η οποία κατέστησε τη διάταξη του άρθρου 51 παράγραφος 4 συναινετική και υπερπλειοψηφική. Και γι’ αυτό, βεβαίως, ήμασταν οι πιο ξεκάθαροι από την πρώτη στιγμή που ξεκίνησε αυτή η συζήτηση για το δικαίωμα ψήφου των εκτός επικρατείας εκλογέων της. Τηρήσαμε ξεκάθαρη την ίδια προσέγγιση αρχών. Είμαστε υπέρ της άρσης κάθε εμποδίου και της διευκόλυνσης της ψήφου των αποδήμων, οι οποίοι έχουν ήδη το δικαίωμα ψήφου και ερχόμενοι στη χώρα μας -το είπαμε- ασκούν αυτόματα το δικαίωμά τους.

Γι’ αυτό, όμως, άσκησε και κριτική εξαρχής, όταν για λόγους διακομματικής συναίνεσης τέθηκαν κωλύματα, τέθηκαν οι γνωστοί κόφτες. Δηλαδή ποια; Τα δύο χρόνια παραμονής στη χώρα εντός της τελευταίας τριακονταπενταετίας και το κριτήριο υποβολής της φορολογικής δήλωσης. Δύο, λοιπόν, θέματα: δύο χρόνια παραμονής στη χώρα εντός της τελευταίας τριακονταπενταετίας και βεβαίως πάντα η φορολογική δήλωση. Το αποτέλεσμα αυτών των εκλογών, δυστυχώς, επιβεβαίωσε τις ενστάσεις μας. Γιατί αυτό το αποτέλεσμα ήταν από την τεράστια ελληνική κοινότητα του εξωτερικού, που –ακούσατε!- μόνο είκοσι δύο χιλιάδες οκτακόσια δεκαέξι άτομα εγγράφηκαν στους εκλογικούς καταλόγους των αποδήμων. Είναι ένας προβληματισμός και ένα ζήτημα το οποίο τίθεται ακόμη και σήμερα και το οποίο, βεβαίως, δεν ξέρω με αυτόν τον τρόπο τον οποίο η Κυβέρνηση εισηγείται τη νομοθεσία αν θα δώσει αποτελέσματα.

Κυρίες και κύριοι συνάδελφοι, εμείς στην εποικοδομητική μας αντιπολίτευση κρούουμε και τον κώδωνα του κινδύνου. Δεν την ασκούμε σήμερα απλώς έτσι, αλλά κρούουμε και τον κώδωνα των επισημάνσεων, κύριε Υπουργέ.

Πρώτη επισήμανση. Είμαστε πεπεισμένοι απόλυτα -και νομίζω πως και εσείς θα το υιοθετήσετε- ότι είναι επιτακτική ανάγκη να προχωρήσουμε άμεσα σε απογραφή των εκλογέων που βρίσκονται έξω από την επικράτεια. Πρέπει κάποια στιγμή να είναι ξεκαθαρισμένα και καθορισμένα τα ζητήματα, όχι στο χάος, για να έχουμε έτσι μια σαφή εικόνα για τη σύνθεση του εκλογικού σώματος και να μπορούμε να αφουγκραστούμε πολύ πιο καλά και πολύ πιο ξεκάθαρα τα προβλήματα και τις σκέψεις αυτών των ανθρώπων.

Δεύτερον, απαιτείται άμεση εκκαθάριση των εκλογικών καταλόγων προς άρση περιπτώσεων μη δηλωθέντων θανάτων και στο εξωτερικό. Πέραν του ότι έχουμε στο εσωτερικό, έχουμε και θέματα και στο εξωτερικό. Τι βλέπετε και δεν έχετε πει τίποτε γι’ αυτό το ζήτημα; Παρεμπιπτόντως, ίσως θα πρέπει να το πείτε.

Τρίτον, είμαστε υποχρεωμένοι να υπενθυμίσουμε ότι το ζήτημα της ενεργού συμμετοχής των αποδήμων στην πολιτική ζωή δεν εξαντλείται στο επίπεδο μόνο του δικαιώματος της ψήφου. Απαιτείται, κατά την άποψή μας, ένα ολοκληρωμένο εθνικό σχέδιο για τους αποδήμους, προσαρμοσμένο στις ανάγκες όχι μόνο τού σήμερα αλλά και στις ανάγκες του μέλλοντος. Απαιτείται μια εμπεριστατωμένη φροντίδα, για να συνδεθούν αυτοί οι απόδημοι με την πατρίδα. Αυτό το όραμα δεν μπορεί, κύριε Υπουργέ, να γίνει πράξη, αν δεν επενδύσουμε ακόμα περισσότερο στην παιδεία. Έλλειμμα τεράστιο. Έλλειμμα. Αν δεν το καταλάβουμε, παραμένει έλλειμμα για όλους. Είναι έλλειμα, γιατί πρέπει να υπάρξει ειδική μέριμνα για την παιδεία και επίσης για τη διδασκαλία των Ελληνικών. Τεράστια τα προβλήματα. Τα βλέπουμε και δεν μιλάμε.

Τέλος, απαιτείται ένα ολοκληρωμένο σχέδιο για εκείνους που, ενώ λαχταρούν να επιστρέψουν στην πατρίδα, δεν έχουν τα κατάλληλα κίνητρα για να το κάνουν.

Πίστεψέ με, κυρίες και κύριοι συνάδελφοι, τους χρειαζόμαστε περισσότερο από όσο ακόμα και εμείς οι ίδιοι το αντιλαμβανόμαστε. Τους χρειαζόμαστε πολύ περισσότερο. Τους χρειαζόμαστε για μία νέα προοπτική του τόπου. Τους χρειαζόμαστε για νέες κοινωνικές κατακτήσεις, που θα οδηγήσουν σε μια άλλη κοινωνία, με μεγαλύτερη οικονομική ανάπτυξη, πιο δίκαιη, βιώσιμη και πιο συμπεριληπτική και πιο αξιοπρεπή.

Τέλος, κύριε Υπουργέ, καλά τα λέμε αυτά. Θα θέλαμε να μας πείτε, όμως, γιατί υπάρχουν και Έλληνες οι οποίοι δεν μπορούσαν να ψηφίσουν στις τελευταίες εκλογές. Λέω για τους εποχικά εργαζόμενους. Λέω για τους φοιτητές και τις φοιτήτριες οι οποίοι είχαν εξεταστική περίοδο και δεν πήγαν να ψηφίσουν. Το ξέρετε, σας το είπαν και εσάς. Και οι δικοί σας Βουλευτές το είπαν. Θα ήθελα να πείτε κάτι εδώ, να το πείτε στη Βουλή, βάζετε κάποιο πλαίσιο, κάποιο σχέδιο, έναν οδικό χάρτη πώς θα πάμε από εδώ και πέρα σε αυτές τις δύο περιπτώσεις; Θα είναι πάρα πολύ σημαντικό, για να δούμε πώς κινείστε και σε αυτή τη διαδικασία.

Κυρίες και κύριοι συνάδελφοι, καταλήγοντας θέλω να πω πως αυτές τις ημέρες κατά μια τραγική ειρωνεία, ενώ συμπληρώθηκαν πέντε χρόνια από την τραγωδία στο Μάτι, είμαστε μάρτυρες μιας νέας πραγματικά τραγωδίας. Τραγωδία για τους εργαζόμενους -και το επισημαίνω-, που χάνουν τη ζωή τους λόγω έμπρακτης υπονόμευσης των εργασιακών δικαιωμάτων και της ανεπάρκειας των ελεγκτικών μηχανισμών. Τραγωδία για τους συμπολίτες μας, που χάνουν ό,τι έχουν με τις φωτιές και αυτά δεν αναπληρώνονται με επιδόματα. Τραγωδία για το περιβάλλον και για τα δάση, που καίγονται απροστάτευτα. Τραγωδία γιατί προκαλείται τεράστια οικολογική καταστροφή, με κίνδυνο άμεσο και ενδεχόμενο για τη δημόσια υγεία. Τεράστια οικολογική καταστροφή!

Αν πράγματι, λοιπόν, έχουμε στοιχειώδη συναίσθηση των προβλημάτων που αφήνει πίσω αυτή η καταστροφή, όλοι μας οφείλουμε -και η Συμπολίτευση και η Αντιπολίτευση- να δείξουμε την απαιτούμενη κοινωνική συνείδηση και την πολιτική ευθύνη. Αν δεν το πράξουμε αυτό, κυρίες και κύριοι συνάδελφοι, μόνο μοιραίοι θα αποδειχθούμε και η Συμπολίτευση και η Αντιπολίτευση. Αντιλαμβάνομαι τη δύσκολη θέση στην οποία πραγματικά βρίσκεται η Κυβέρνηση, όπως επίσης και οι συνάδελφοί μου της Συμπολίτευσης, και καταλαβαίνω την προσπάθειά τους να κρυφτούν ίσως από κάποια εύκολα επιχειρήματα, πίσω από κάτι τέτοια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλήγω, κύριε Πρόεδρε, λέγοντας ότι το πάθημα αυτό πρέπει να γίνει μάθημα του καθεστώτος που είχε προηγηθεί. Γιατί δεν υπάρχουν εύκολες λύσεις στη δημοκρατία και συνταγές ή κρυμμένοι θησαυροί ούτε παντοδύναμοι ηγέτες σε τέτοιες περιπτώσεις. Η Κυβέρνηση αποδεικνύει ότι τα μαθήματα που θα έπρεπε ήδη να έχει πάρει από την τραγωδία του 2018, τα περισσότερα δυστυχώς τα ξέχασε. Επικαλείται, κύριε Πρόεδρε, την κλιματική αλλαγή, ενώ δεν υπήρχε η κατάλληλη προετοιμασία στον κρατικό μηχανισμό για πυρκαγιές σε επίπεδο πρόληψης, σε επίπεδο σχεδιασμού και συντονισμού για ειδικές περιπτώσεις. Δεν καταλαβαίνω γιατί να μην υπάρχουν ειδικές περιπτώσεις. Δεν μπορεί τα Δερβενοχώρια, χιλιάδες στρέμματα, να μένουν έτσι και την ίδια ώρα που τα δάση κάηκαν να υπάρχουν και εργοστάσια και να μη μιλάει κανένας για το τι γίνεται εκεί. Λέω ενδεικτικά για τα Δερβενοχώρια, γιατί μπορώ να πω και άλλες περιπτώσεις. Θα μπορούσα να πω για τη Ρόδο.

Ναι, πράγματι, η γεωγραφία και η γεωμορφολογία του εδάφους είναι διαφορετική.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Δεν πρέπει να τα δούμε και ως Δασική Υπηρεσία και ως Πυροσβεστική Υπηρεσία; Ε, τι κάνει, εν πάση περιπτώσει, αυτή η Πολιτική Προστασία;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Υπουργέ, ο Πρωθυπουργός -και η Κυβέρνηση- οφείλει να αντιληφθεί εδώ και τώρα ότι η διακυβέρνηση της χώρας δεν ασκείται με μέλημα μόνο την επικοινωνιακή διαχείριση μιας πρωτοφανούς καταστροφής ούτε με εύκολες συγκρίσεις ενός παρελθόντος αρνητικού και λανθασμένου. Απαιτούνται λύσεις.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

Καλείται στο Βήμα ο κ. Δημήτρης Κυριαζίδης, Βουλευτής της Νέας Δημοκρατίας, για επτά λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με αφορμή το συζητούμενο νομοσχέδιο, το πρώτο στη διανυόμενη κοινοβουλευτική θητεία, εύχομαι σε όλους και όλες υγεία, δύναμη και καλό μυαλό επ’ ωφελεία της κοινωνίας που υπηρετούμε.

Κυρίες και κύριοι συνάδελφοι, ο Απόδημος Ελληνισμός, οι Έλληνες της Διασποράς, οι Έλληνες εν γένει του εξωτερικού αποτελούν ένα αδιάσπαστο τμήμα του εν Ελλάδι διαβιούντος Ελληνισμού. Αποτελούν, κατά την κοινή παραδοχή, ένα σημαντικό τμήμα της πατρίδος μας, ένα σημαντικό και επίλεκτο τμήμα της κοινωνίας μας και προεχόντως ένα τμήμα που δικαιούται να έχει φωνή, την οποία και πρέπει να ακούμε εμείς, οι πολιτικοί.

Στο πλαίσιο αυτό, η νομοθετική πρωτοβουλία της Κυβέρνησης έρχεται να λειτουργήσει αποκαταστατικά, αίροντας τα εμπόδια εκείνα που καθιστούσαν για δεκαετίες ένα σημαντικό τμήμα του εκλογικού σώματος, και συνεπώς του Ελληνισμού, ανενεργό.

Και πράγματι, οι διατάξεις των άρθρων 51 παράγραφος 4 και 54 παράγραφος 4 του Συντάγματος επιβάλλουν να ληφθούν οι αναγκαίες εκείνες νομοθετικές πρόνοιες, ούτως ώστε να δώσουμε στους Έλληνες του εξωτερικού τη δυνατότητα να αισθάνονται και να είναι ενεργά μέλη της πατρίδος μας.

Άλλωστε, με το υπό ψήφιση νομοσχέδιο υλοποιούνται στην πράξη και οι δύο πρόσθετες βασικές συνταγματικές προβλέψεις, που δεν πρέπει να λησμονούμε: η αρχή της ισότητας και η υποχρέωση λήψης πρόνοιας για τον Απόδημο Ελληνισμό.

Και εξηγούμαι. Η αρχή της ισότητας επιβάλλει την ίση μεταχείριση των Ελλήνων πολιτών, ανεξαρτήτως του τόπου διαμονής τους, πολλώ δε μάλλον στην περίπτωση της άσκησης του εκλογικού δικαιώματος, το οποίο αποτελεί ένα από τα θεμελιώδη δικαιώματα κάθε υποκειμένου της εννόμου τάξεως.

Η άρση δε των υφιστάμενων εμποδίων επιβάλλεται έτι περαιτέρω και από το άρθρο 108 του Συντάγματος, καθώς η ελληνική πολιτεία οφείλει και πρέπει να μεριμνά στοιχειωδώς τουλάχιστον για τον Απόδημο Ελληνισμό.

Είναι υποχρέωση συνταγματική, κυρίες και κύριοι συνάδελφοι, να λαμβάνουμε μέριμνα, ως ορίζεται στη σχετική διάταξη, για τη ζωή του Απόδημου Ελληνισμού και τη διατήρηση των δεσμών του με τη μητέρα πατρίδα. Ανεξαρτήτως τούτων, οφείλουμε ως κράτος να κρατούμε ενεργό τον σύνδεσμο των εκτός Ελλάδας διαβιούντων Ελλήνων με τη μητροπολιτική Ελλάδα.

Η παροχή του δικαιώματος ψήφου συνδράμει τα μέγιστα προς αυτή την κατεύθυνση, ενεργοποιεί και κινητοποιεί τον Απόδημο Ελληνισμό, αλλά και ενισχύει τον τελευταίο, υπό την έννοια ότι θα πρέπει επιτέλους να εγκύψουμε στα προβλήματα που αντιμετωπίζει, τα οποία -κακά τα ψέματα- δεν ήταν από τις άμεσες ή βασικές προτεραιότητες του πολιτικού συστήματος.

Κυρίες και κύριοι συνάδελφοι, δεν υπάρχουν Έλληνες πολίτες δύο κατηγοριών και δεν μπορούμε να ανεχθούμε τέτοιες διακρίσεις στην πράξη. Αφ’ ης στιγμής οι Έλληνες του εξωτερικού έχουν ελληνική ιθαγένεια και είναι εγγεγραμμένοι στα δημοτολόγια και στους οικείους καταλόγους, δεν είναι δυνατόν να τους στερούν το ιερό δικαίωμα της ψήφου οι φόβοι ορισμένων πολιτικών κομμάτων ότι δεν θα ψηφίσουν υπέρ αυτών. Δεν είναι δυνατόν να ακούγονται ψίθυροι και φωνές περί αλλοίωσης του εκλογικού σώματος.

Και ερωτώ: Νοείται αλλοίωση του εκλογικού σώματος, όταν οι έχοντες δικαίωμα ψήφου ψηφίζουν; Νοείται αλλοίωση, όταν η ελληνική πολιτεία διευκολύνει απλώς όσους διαβιούν στο εξωτερικό να ψηφίσουν; Σαφέστατα και όχι.

Κυρίες και κύριοι συνάδελφοι, η όποια φοβικότητα, επιφυλακτικότητα ή διστακτικότητα δεν δικαιολογεί επ’ ουδενί τη στέρηση του θεμελιώδους δικαιώματος της ψήφου. Άλλωστε, κατά τη συζήτηση στη Διαρκή Επιτροπή, όπου κλήθηκαν εκπρόσωποι από όλον σχεδόν τον κόσμο του Αποδήμου Ελληνισμού, αλλά και εκπρόσωποι φορέων του τόπου μας, της μητροπολιτικής Ελλάδας, υπήρξαν παρατηρήσεις.

Όμως, ποια ήταν -αν θέλετε- η κατακλείδα, η έκκληση -θα μου επιτρέψετε-, η εντολή;

Παρακαλώ όλα τα κόμματα να ψηφίσουν το συγκεκριμένο νομοσχέδιο. Αυτή ήταν η θέλησή τους.

Ακούσαμε προηγουμένως τον Κοινοβουλευτικό Εκπρόσωπο από πλευράς Ελληνικής Λύσης να λέει ότι, ναι, προηγουμένως είχαν ψηφίσει το σχετικό νομοσχέδιο ως έχει ακριβώς, αλλά τώρα δεν το ψηφίζουν, διότι έχουν μια επιστολή από τους Έλληνες της Διασποράς για κάποιες παρατηρήσεις με την έννοια του εκλέγειν και του εκλέγεσθαι. Μα, την ίδια επιστολή είχαν στείλει και κατά την προηγούμενη συζήτηση, που ψηφίστηκε από πλευράς τους; Τι είναι εκείνο, λοιπόν, το στοιχείο;

Άλλωστε και από πλευράς των αρμοδίων Υπουργών τονίστηκε ότι, ναι, στην πράξη, στην εφαρμογή θα δούμε ενδεχομένως και όποια κενά και όποιες βελτιώσεις, για να προχωρήσουμε, πράγματι, στη βελτίωση των όποιων αναγκαίων μέτρων. Άλλωστε και ο Πρωθυπουργός το πρωί αυτό τόνισε.

Θα παρακαλούσα, λοιπόν, να αποφύγουμε -και δεν πρέπει να υπάρχουν- ζητήματα μικροκομματικά ή μικροπολιτικά. Αυτού του είδους τις προσεγγίσεις και αντιλήψεις θα πρέπει να τις λησμονήσουμε. Οφείλουμε όλοι μαζί, όπως ήδη ανέφερα, να λειτουργήσουμε με έναν τρόπο αποκαταστατικό για τους πατριώτες μας που διαβιούν σε όλη σχεδόν τη Γη και να στηρίξουμε τη νομοθετική πρωτοβουλία της Κυβέρνησης, δίνοντας, ως Κοινοβούλιο, ένα σαφές μήνυμα ενότητας και σύμπνοιας προς κάθε κατεύθυνση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριαζίδη.

Βλέπω μεγάλη εμμονή με την Ελληνική Λύση. Και οι τρεις τελευταίοι Βουλευτές απευθύνθηκαν στην Ελληνική Λύση. Μου έκανε ιδιαίτερη εντύπωση. Καλά έκαναν. Αλίμονο! Απλώς το τόνισα.

Καλείται στο Βήμα ο Βουλευτής του ΣΥΡΙΖΑ, ο κ. Βασίλης Κόκκαλης, για επτά λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, το παρόν νομοσχέδιο συζητείται κατά την Ημέρα Αποκατάστασης της Δημοκρατίας. Οφείλει, όμως, η Κυβέρνηση να απολογηθεί για ένα σοβαρό θέμα το οποίο πλήγωσε τη δημοκρατία, για το θέμα των υποκλοπών, και πρέπει να εξηγήσει στους πολίτες για ποιον λόγο υπέκλεπτε τηλεφωνικές συνδιαλέξεις.

Συζητείται, επίσης, το νομοσχέδιο τη στιγμή που καίγεται πάλι η μισή Ελλάδα, όπως κάηκε πέρυσι και πρόπερσι. Ιδού η Ρόδος, ιδού και το επιτελικό κράτος! Η μάχη της φωτιάς χάνεται πριν καλά-καλά ξεκινήσει, διότι η παρούσα Κυβέρνηση, αλλά και η προηγούμενη, δεν έχει κάνει τίποτε στο στάδιο της πρόληψης.

Και ενώ το πρώτο πράγμα που έπρεπε να ζητήσει συναίνεση ήταν να φτιάξουμε μια Πολιτική Προστασία σύγχρονη, έρχεται σήμερα με ένα νομοσχέδιο το οποίο έχει ιδιαίτερο συμβολισμό. Κατ’ αρχάς, ο τίτλος είναι τόσο βαρύγδουπος: Άρση περιορισμών. Διευκόλυνση άκουσα.

Γιατί δυσκολεύετε τον ψηφοφόρο; Είναι δύσκολο, είναι τόσο βαρύγδουπος για τον άλλο που τον ακούει.

Κατ’ αρχάς, κύριε Υπουργέ, και αυτό είναι ενδεικτικό, η άγνοια σκοτώνει.

Έχω ακούσει τα πιο αστεία πράγματα. Άλλο η άρση περιορισμών και άλλο η διευκόλυνση. Άρση περιορισμών σημαίνει ότι δεν ασκείται το δικαίωμα και αίρονται οι περιορισμοί και ασκείται. Η διευκόλυνση σημαίνει ότι ασκείται, απλά δυσχεραίνεται. Αποφασίστε. Ούτε και εσείς δεν έχετε καταλάβει τι θα ψηφίσετε. Άκουσα, επίσης, ότι οι περιορισμοί είναι προϊόν διακομματικού συμβιβασμού. Άκουσα για κόφτες, εμπόδια που εμείς οι «κακοί» τα βάζουμε τα εμπόδια. Δεν θέλουμε να αρθούν αυτά τα εμπόδια, κύριε Υπουργέ, εμείς! Δεν θέλουμε! Να δούμε, όμως, ποιος τα έχει βάλει αυτά τα εμπόδια, τους κόφτες; Ποιος άραγε; Ο νομοθέτης, ο συντακτικός νομοθέτης. Τι λέει η παράγραφος 4 του 55;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Του 54.

**ΒΑΣΙΛΕΙΟΣ ΚΟΚΚΑΛΗΣ:** Ναι, συγγνώμη, του 54!

Λέει ότι: «…μπορεί να τίθενται οι προϋποθέσεις στην άσκηση του εκλογικού δικαιώματος στον τόπο διαμονής τους από τους εκλογείς που κατοικούν έξω από την επικράτεια, όπως…», συνεχίζει ο συντακτικός νομοθέτης, «πραγματικός δεσμός με τη χώρα, αυτοπρόσωπη παρουσία σε εκλογικό τμήμα, χρόνος απουσίας ή παρουσίας στη χώρα για ορισμένο χρόνο στο παρελθόν.». Μάλιστα! Τι ήθελε να πει τότε ο νομοθέτης, ο οποίος εκφράστηκε από όλους μας σχεδόν; Αυτό το ξεχνάμε; Και εξ αφορμής ποιανού εκφράστηκε ο νομοθέτης τότε; Του ΣΥΡΙΖΑ, που πήρε την αναθεωρητική πρωτοβουλία. Ένα το κρατούμενο. Εκφράστηκε ο νομοθέτης τότε -και εσείς συμφωνήσατε και εμείς το ψηφίσαμε- ότι μπορεί να μπουν περιορισμοί, κόφτες. Κάτι ήξερε παραπάνω ο νομοθέτης. Για να δούμε τι ήξερε. Πώς το έκανε πιο λιανά τότε; Να δούμε τώρα πώς τα ξεπερνάτε αυτά τα οποία έλεγε τότε ο νομοθέτης.

Τότε το εξηγούσε στην αιτιολογική, κύριε Υπουργέ. Η αιτιολογική έκθεση ενός νόμου τα κάνει πιο λιανά, ερμηνεύει τις διατάξεις. Τουλάχιστον σε μιάμιση σελίδα εξηγούσε τότε ο νομοθέτης αυτά τα εμπόδια. Η παρούσα αιτιολογική είναι τρεις σειρές. Ενδεικτικό! Έλεγε ότι: «Οι συνταγματικά ανεκτοί αυτοί περιορισμοί», λέγατε, λέγαμε, έλεγαν, «επιφέρουν μια στάθμιση του αποτελέσματος, η οποία, αφ’ ενός επιτρέπει την άσκηση του δικαιώματος από τους εκτός επικράτειας εκλογείς, αφ’ ετέρου δεν δύναται να μεταβάλει την εκλογική συμπεριφορά των εντός επικρατείας εκλογέων.». Έλεγαν, λέγαμε, λέγατε. Προς την ίδια κατεύθυνση κινείται και η πάγια νομολογία του ΕΔΔΑ, Ευρωπαϊκού Δικαστηρίου Δικαιωμάτων του Ανθρώπου, τα ίδια. Και κατέληγε: «Οι τιθέμενοι περιορισμοί, ως δικλίδες ασφαλείας, αποσκοπούν στην αποτροπή οποιασδήποτε επέμβασης επί του εκλογικού αποτελέσματος» και τούτο διότι ο συνολικός αριθμός των εκτός επικρατείας Ελλήνων ευρίσκεται στη βάση των προβληματισμών σχετικά με το κατά πόσο είναι θεμιτό δικαιοπολιτικά να επεμβαίνει αποφασιστικά στη διαμόρφωση του εκλογικού αποτελέσματος. Σήμερα πώς αιτιολογείτε την άρση αυτών των περιορισμών, την οποία το ίδιο το Σύνταγμα δίνει; Ισχύει. Πώς το αιτιολογείτε; Άλλαξε η νομολογία του Ευρωπαϊκού Δικαστηρίου; Άλλαξαν οι ομογενείς άποψη; Τι έγινε;

Επίσης, ακούω για την καθολικότητα της ψηφοφορίας και την ίση μεταχείριση. Πιο ανόητο πράγμα! Η ίση μεταχείριση προϋποθέτει όμοιες καταστάσεις και συνθήκες, η ίση μεταχείριση σε ανόμοιες οδηγεί σε εκτροπή. Για παράδειγμα, τι έπρεπε να γίνει; Να συζητήσουμε μήπως αυτοί οι περιορισμοί γίνουν πιο ελαστικοί. Ο κ. Κωτσός ανέφερε πριν ένα παράδειγμα. Είπε ότι κάποιος ο οποίος ήταν στη Γερμανία και έχει να έρθει τριάντα πέντε χρόνια, ήρθε και ψήφισε το ’19, πήρε το αεροπλάνο και ψήφισε. Το 2023 δεν του δόθηκε η δυνατότητα.

Ορίστε μια προϋπόθεση. Η συμμετοχή σε εκλογές δείχνει ενδιαφέρον. Να κάνουμε πιο ελαστικές τις προϋποθέσεις ή τουλάχιστον να πείτε ότι έχουν εξαλειφθεί όλοι οι λόγοι των περιορισμών, των εμποδίων -που λένε κάποιοι-, τα όποια εμπόδια είναι από το ίδιο το Σύνταγμα, ούτε από τον ΣΥΡΙΖΑ ούτε από την Ελληνική Λύση ούτε από το ΚΚΕ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αν έχετε την καλοσύνη, ολοκληρώστε.

**ΒΑΣΙΛΕΙΟΣ ΚΟΚΚΑΛΗΣ:** Τελειώνω σε μισό λεπτό.

Κυρίες και κύριοι συνάδελφοι, έχετε ακούσει πολλούς πολίτες να λένε: Τα δικαιώματά μου τα πήρα από το χωριό γιατί ζω στην πόλη ή να λένε το αντίθετο, έχω τα δικαιώματά μου ακόμη στο χωριό γιατί έχω χωράφια. Που σημαίνει τι; Σημαίνει ότι συνδέουν τη δυνατότητα του να ψηφίζουν με εκεί που ζουν, εργάζονται και έχουν τις βιοτικές σχέσεις.

Συνεπώς ο τίτλος του νομοσχεδίου δεν πρέπει να είναι «Άρση των περιορισμών…» ή διευκόλυνση, πρέπει να είναι παροχή της δυνατότητας ψήφου στους πολίτες Έλληνες του εξωτερικού που δεν έχουν αποδεδειγμένα σχέση με τη χώρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Καλείται στο Βήμα η κ. Χριστίνα Σταρακά, Βουλευτής του ΠΑΣΟΚ.

Κυρία συνάδελφε, έχετε τον λόγο για επτά λεπτά.

**ΧΡΙΣΤΙΝΑ ΣΤΑΡΑΚΑ:** Κυρίες και κύριοι συνάδελφοι, κύριε Πρόεδρε, αισθάνομαι πραγματικά μεγάλη τιμή και μεγάλη συγκίνηση να απευθύνομαι για πρώτη φορά στην Ολομέλεια του ελληνικού Κοινοβουλίου, εκπροσωπώντας τους συμπατριώτες μου και τις συμπατριώτισσές μου της Αιτωλοακαρνανίας που με τίμησαν να κατέχω αυτό το αξίωμα.

Θέλω στην πρώτη μου ομιλία από αυτό εδώ το Βήμα να δηλώσω τρία πράγματα, ξεκινώντας από τα πιο απλά. Πρώτον, θα τηρώ τους χρόνους, σεβόμενη το Προεδρείο, αλλά και τους συναδέλφους μου. Δεύτερον, θα μιλώ πάντα επί των θεμάτων του εκάστοτε νομοσχεδίου. Και, τρίτον, θα μιλώ με επιχειρήματα και ουσιαστικές αντιπροτάσεις, τηρώντας τη δέσμευση του Προέδρου μας, του Νίκου Ανδρουλάκη, ότι ως ΠΑΣΟΚ θα ασκούμε με συνέπεια αξιόπιστη, δομική αντιπολίτευση.

Πάμε στο σημερινό νομοσχέδιο. Κυρίες και κύριοι συνάδελφοι, ΠΑΣΟΚ και Απόδημος Ελληνισμός είναι ένα. Στη μήτρα των κοινοτήτων των Ελλήνων του εξωτερικού γεννήθηκε το ΠΑΚ με τον Ανδρέα Παπανδρέου και παράλληλα γιγαντώθηκε η αντίσταση ενάντια στη χούντα. Έλληνες έφευγαν στο εξωτερικό μετανάστες για δεκαετίες, για πάνω από έναν αιώνα. Αλλά έπρεπε να περιμένουμε την κυβέρνηση του ΠΑΣΟΚ το ’82 για να ιδρυθεί η Γενική Γραμματεία Απόδημου Ελληνισμού. Έπρεπε να περιμένουμε τις κυβερνήσεις του ΠΑΣΟΚ το ’85, για να πραγματοποιηθεί το πρώτο Παγκόσμιο Συνέδριο Αποδήμων Ελλήνων. Και έπρεπε να έρθει το ’95 για την ιδρυτική συνέλευση του Συμβουλίου Απόδημου Ελληνισμού.

Και όλα αυτά, αγαπητοί συνάδελφοι, συνοδευόμενα όλα εκείνα τα χρόνια με μια κοσμογονία από επαφές, από δράσεις, από παρεμβάσεις, από νόμους, από δίκτυα παγκόσμιας Ομογένειας, καθώς και επανάσταση, βέβαια, στη στήριξη της ελληνόφωνης παιδείας, μια συγκλονιστική, πραγματικά, προσπάθεια που άνθισε επί κυβερνήσεων του ΠΑΣΟΚ και η οποία, δυστυχώς, απαξιώθηκε τόσο επί κυβερνήσεων της Νέας Δημοκρατίας, όσο και επί κυβερνήσεως ΣΥΡΙΖΑ.

Ρωτήστε, κυρίες και κύριοι συνάδελφοι της Πλειοψηφίας, πώς έκαναν πραγματική πολιτική για τους απόδημους οι κυβερνήσεις του ΠΑΣΟΚ, για να δείτε τι δεν κάνετε εσείς σήμερα. Η πολιτική του ΠΑΣΟΚ είχε ένα ολοκληρωμένο όραμα για την Ομογένεια, με τον Απόδημο Ελληνισμό ως αναπόσπαστο κομμάτι του Ελληνισμού και κυρίως με όρους σεβασμού και αμοιβαιότητας μεταξύ εθνικού κέντρου και Ελληνισμού εκτός συνόρων.

Συναδέλφισσες και συνάδελφοι, ήταν και είναι πολιτική που δεν αφήνει καμμία πτυχή των αναγκών του Ελληνισμού της Διασποράς εκτός. Ήταν και είναι πολιτική από τους Έλληνες της Διασποράς, για τους Έλληνες της Διασποράς, μαζί με τους Έλληνες της Διασποράς. Ναι, ήταν και είναι πολιτική.

Σήμερα δεν υπάρχει καμμία τέτοια πολιτική, κανένα όραμα. Υπάρχουν αποσπασματικές μόνο παρεμβάσεις, για να συνεχίσει η Κυβέρνηση να παριστάνει ότι βρίσκεται σε έναν μεταρρυθμιστικό οίστρο, να καταγράψει μια «γρήγορη νίκη». Αυτό έχει σημασία σήμερα; Η εικόνα της Κυβέρνησης και τα εκλογικά κουκιά; Καμμία πραγματική κουβέντα, καμμία ουσιαστική διαβούλευση, όλα στο πόδι. Και όταν ζητάμε συνολικότερες παρεμβάσεις υπέρ των αποδήμων, η απάντηση της Κυβέρνησης είναι ότι αυτά θα τα δούμε σε έναν ύστερο χρόνο, δηλαδή ποτέ.

Τι θα κάναμε εμείς; Τι θα έκανε το ΠΑΣΟΚ; Αυτό που κάναμε πάντα για τους Έλληνες του εξωτερικού. Σοβαρότητα, συμπερίληψη, ολοκληρωμένο σχέδιο, τα οποία στη συγκεκριμένη περίπτωση σημαίνουν τα εξής τέσσερα πράγματα:

Πρώτον, σοβαρή αξιολόγηση και αποτίμηση των συμπερασμάτων από την εφαρμογή της ψήφου των εκτός επικρατείας εκλογέων μετά τις νομοθετικές παρεμβάσεις της τελευταίας τετραετίας. Δεν γίνεται, αγαπητοί συνάδελφοι, τόσο σοβαρά θέματα να αναθεωρούνται στο πόδι, λίγες εβδομάδες μετά τις εθνικές εκλογές και δεν γίνεται να μην έχει προηγηθεί μια βαθιά, ειλικρινής και ουσιαστική διαβούλευση με το σύνολο των Ελλήνων αποδήμων.

Δεύτερον, άμεση καταγραφή των εκλογέων που βρίσκονται έξω από την ελληνική επικράτεια. Για να ξέρουμε για πόσους και ποιους μιλάμε, να έχουμε μια σαφή εικόνα. Να νομοθετούμε, δηλαδή, ως σοβαρό κράτος.

Τρίτον, διασύνδεση της νομοθετικής πρωτοβουλίας με την υπό δρομολόγηση έναρξη της διαδικασίας Αναθεώρησης του Συντάγματος, ώστε οι παρεμβάσεις μας να είναι σοβαρές και πλήρεις, να μη χρειάζονται πασαλείμματα κάθε λίγο και λιγάκι.

Και, τέταρτον, ολοκληρωμένη πολιτική, με την υπογραφή του συνόλου της Κυβέρνησης, όχι μόνο για τα εκλογικά κουκιά των αποδήμων, αλλά και για το πώς θα σταματήσουμε την απαξίωση των ελληνικών σχολείων του εξωτερικού, το ανέφερε ο πρόεδρός μας, Νίκος Ανδρουλάκης, και για το πώς επιτέλους θα κρατήσουμε ανοιχτή την πόρτα της επιστροφής στα παιδιά μας, αυτά που αναγκάστηκαν να γίνουν μετανάστες λόγω της κρίσης και αυτά που θέλουν να γυρίσουν στη χώρα μας. Και, τέλος, για το πώς θα πείσουμε κάθε απόδημο ότι η φωνή του ακούγεται στην πατρίδα, ότι η συμμετοχή του, όσα χιλιόμετρα μακριά και αν βρίσκεται, έχει σημασία για την πατρίδα. Αυτό θα κάναμε εμείς.

Το ΠΑΣΟΚ θα στηρίξει κάθε άρση περιορισμού στην άσκηση του εκλογικού δικαιώματος από Έλληνες του εξωτερικού, όχι γιατί, όπως είπε ένας συνάδελφος από τον ΣΥΡΙΖΑ, θέλουμε να φαινόμαστε πίσω από τη Νέα Δημοκρατία, διότι αυτό είπαμε και με την αείμνηστη Φώφη Γεννηματά, αυτό λέμε και σήμερα ακόμα κι αν Υπουργός της Κυβέρνησης πανηγυρίζει αμετροεπώς για τις ψήφους εκείνων που έχουν «πολιτικό μπαμπά» τον Κασιδιάρη, όπως είπε ένας άλλος Υπουργός της Κυβέρνησης. Εμείς θέλουμε να διευκολύνουμε τους Έλληνες στο εξωτερικό να ψηφίζουν χωρίς να πρέπει να μετακινηθούν στην Ελλάδα, αλλά το μείζον ζήτημα είναι αλλού.

(Στο σημείο αυτό κτυπάει το κουδούνι λήξεως του χρόνου ομιλίας τη κυρίας Βουλευτού)

Κύριε Πρόεδρε, δεν αργώ.

**ΠΡΟΕΔΡΕΥΩΝ (Βασίλειος Βιλιάρδος):** Άλλα είπατε στην εισαγωγή σας.

**ΧΡΙΣΤΙΝΑ ΣΤΑΡΑΚΑ:** Το μείζον είναι αλλού. Το μείζον ζήτημα είναι να καταλάβουμε όλοι ότι η Ελλάδα δεν εξαντλείται σε μια καθορισμένη γεωγραφική περιοχή ως οργανωμένη πολιτική οντότητα που αντιπροσωπεύει τον πληθυσμό που ζει τη στιγμή εκείνη στη χώρα. Το μείζον είναι να καταλάβουμε όλοι αυτό που έλεγε ο μεγάλος νομπελίστας ποιητής Γεώργιος Σεφέρης: «Η Ελλάδα γίνεται δευτερεύουσα υπόθεση, όταν συλλογίζεται κανείς τον Ελληνισμό.».

Πρέπει να συνειδητοποιήσουμε, συνάδελφοι, την οικουμενικότητα της ελληνικότητας, να αποδεχτούμε πως ο Ελληνισμός της Διασποράς αποτελεί συνολικά -και όχι αποσπασματικά και ευκαιριακά- ένα αναπόσπαστο κομμάτι της οικονομικής, πολιτισμικής, πολιτικής ανάπτυξης της πατρίδας και να δρομολογήσουμε και πάλι ολοκληρωμένες πολιτικές από τους απόδημους, με τους απόδημους, για τους απόδημους.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σταρακά.

Όπως έχετε δει ήδη, έχουμε μειώσει τους ομιλητές. Θέλαμε να πάμε σήμερα μέχρι το νούμερο «60» και θα πάμε μέχρι το «50». Αν συνεχίσουμε και δεν τηρείται ο χρόνος, θα αναγκαστούμε να μιλήσουν ακόμη λιγότεροι, κάτι που δεν θεωρούμε ότι είναι σωστό.

Επόμενος ομιλητής είναι ο κ. Σταύρος Παπασωτηρίου, Βουλευτής της Νέας Δημοκρατίας.

Θα ακολουθήσουν κατά σειρά ο κ. Στέφανος Παραστατίδης, η κ. Παναγιώτα Γρηγοράκου, η κ. Μιλένα Αποστολάκη και ο κ. Δημήτρης Κούβελας.

Παρακαλώ πολύ, κύριε συνάδελφε, έχετε τον λόγο για επτά λεπτά.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι συνάδελφοι, πριν ξεκινήσω θα ήθελα να εκφράσω τη συμπαράσταση στους πολίτες οι οποίοι πλήττονται και να απευθύνω ένα πολύ μεγάλο ευχαριστώ στην Πυροσβεστική, στον Στρατό, στην Αστυνομία, στο ΕΚΑΒ, στους εθελοντές και σε όλους τους πολίτες που εδώ και ημέρες καταβάλλουν υπεράνθρωπες προσπάθειες για την κατάσβεση των φωτιών.

Η νέα Βουλή συζητά το πρώτο νομοσχέδιο της τρέχουσας Κοινοβουλευτικής Περιόδου σε μία μέρα σημαδιακή. Σαν σήμερα πριν από σαράντα εννιά χρόνια αποκαταστάθηκε η δημοκρατία στην πατρίδα μας, όταν ο Εθνάρχης Κωνσταντίνος Καραμανλής σχημάτισε την πρώτη μεγάλη μεταπολιτευτική Κυβέρνηση Εθνικής Ενότητας. Στις 24 Ιουλίου του 1974, σε μια κρίσιμη στιγμή για τον Ελληνισμό, οι περισσότεροι Έλληνες πολιτικοί αποφάσισαν να συνεργαστούν για το καλό του έθνους. Αυτό συμβαίνει και σήμερα, όπου με τη στήριξη της πολύ μεγάλης πλειοψηφίας της Βουλής των Ελλήνων η Κυβέρνηση του Κυριάκου Μητσοτάκη φέρνει ένα νομοσχέδιο πραγματικά εθνικής σημασίας.

Η συμμετοχή των αποδήμων Ελλήνων στο εθνικό γίγνεσθαι είναι καθοριστικός παράγοντας προόδου για το παρόν και το μέλλον της πατρίδας μας. Αυτό το πρωτοφανές γεγονός το συνειδητοποιούν όλοι όσοι ταξιδεύουν στο εξωτερικό και γνωρίζουν το μεγάλο έργο και τις τεράστιες δυνατότητες των ελληνικών κοινοτήτων σε κάθε γωνιά της υφηλίου.

Τα μόνα κόμματα που, δυστυχώς, δεν συμμερίζονται τα παραπάνω είναι ο ΣΥΡΙΖΑ και το ΚΚΕ. Εδώ θα ήθελα να ακούσω μια συγγνώμη από την Αξιωματική Αντιπολίτευση για τις προχθεσινές ακρότητες του Βουλευτή του ΣΥΡΙΖΑ και πρώην Υπουργού Γιάννη Ραγκούση.

Ο ισχυρισμός του ότι η ψήφος των αποδήμων αποτελεί σπόρο εθνικού διχασμού, πέρα από ακραία προκλητικός που είναι, δημιουργεί και ερωτήματα για τη στάση του ίδιου του ΣΥΡΙΖΑ. Για παράδειγμα, με κάνει να αναρωτιέμαι για το ποιο είναι το μήνυμα που έλαβε, αν έλαβε τελικά κάποιο, από το 17% των πρόσφατων εκλογών. Κυρίως, όμως, προκαλεί ερωτηματικά για το πώς εννοεί ο ΣΥΡΙΖΑ την εθνική ενότητα και σε ποιους απευθύνεται.

Κυρίες και κύριοι συνάδελφοι, ένα ζήτημα δημοκρατικής τάξης, το οποίο θα πρέπει επιτέλους να συζητήσουμε, είναι πώς ορίζει η Αριστερά το σώμα των εκλογέων σε μια κοινοβουλευτική δημοκρατία. Η απάντηση της Νέας Δημοκρατίας και γενικότερα όσων πιστεύουν σε αυτό το πολίτευμα είναι πολύ σαφής. Κάθε φορά ψηφίζουν μόνο όσοι είναι ήδη εγγεγραμμένοι στους εκλογικούς καταλόγους. Επομένως δεν μιλάμε για άλλους, καινούργιους, εκλογείς, όπως υπαινίσσονται το ΚΚΕ και ΣΥΡΙΖΑ. Νομοθετούμε, δηλαδή, αποκλειστικά για Έλληνες πολίτες, που αυτονόητα διαθέτουν ήδη πλήρη εκλογικά δικαιώματα.

Αυτό, λοιπόν, που έρχεται να κάνει το Υπουργείο Εσωτερικών και η κ. Κεραμέως είναι να διευκολύνουν την άσκηση των παραπάνω απαράγραπτων δικαιωμάτων από κάθε απόδημο Έλληνα που θέλει να ψηφίσει. Και αυτό θα καταστεί δυνατό με έναν πολύ απλό τρόπο, με την ηλεκτρονική δήλωσή τους ότι προτίθενται να ψηφίσουν σε ειδικό εκλογικό τμήμα του εξωτερικού, χωρίς δηλαδή οποιαδήποτε πρόσθετη προϋπόθεση ή περιορισμό, όπως αυτούς που επέβαλαν το 2019 ο ΣΥΡΙΖΑ και το ΚΚΕ. Διότι, όπως αποδείχθηκε στις τελευταίες εκλογικές αναμετρήσεις, αυτοί οι ακραίοι και πιθανώς αντισυνταγματικοί περιορισμοί, όπως η υποχρέωση υποβολής φορολογικών δηλώσεων, ήταν που οδήγησαν τελικά στη μειωμένη συμμετοχή των αποδήμων Ελλήνων στις πρόσφατες διπλές εθνικές κάλπες. Άρα αυτοί οι περιορισμοί τους οποίους επέβαλαν ΣΥΡΙΖΑ και ΚΚΕ ήταν που άλλαξαν το εκλογικό σώμα και όχι η απουσία τους.

Όποιος συνεχίζει να επιμένει και σήμερα σε έναν τέτοιο παράλογο ισχυρισμό, πολύ απλά εκτίθεται απέναντι στους αποδήμους Έλληνες που ένιωσαν, και δικαίως, ότι αδικούνται από την πατρίδα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ**)

Κύριε Υπουργέ, η πατρίδα οφείλει να χτίσει γέφυρες με τον απόδημο ελληνισμό και του δείχνει έμπρακτα ότι τον θέλει κοντά της. Μιλώ με συμπατριώτες μου από τη Φλώρινα που έζησαν και ζουν στο εξωτερικό, οι οποίοι αγκαλιάζουν στο σύνολό τους τη νομοθετική πρωτοβουλία της Κυβέρνησης, αλλά ταυτόχρονα απορούν πραγματικά πώς είναι δυνατόν να υπάρχει αντίθετη άποψη μέσα στη Βουλή των Ελλήνων για κάτι τόσο προφανές.

Και δεν μιλώ μόνο για το ΚΚΕ που αρνείται με απόλυτο τρόπο κάθε αλλαγή προς διευκόλυνση των Ελλήνων του εξωτερικού, αλλά αναφέρομαι και στον ΣΥΡΙΖΑ ο οποίος κατέθεσε τροπολογία, υποτίθεται, για να βελτιώσει την προηγούμενη αρνητική του θέση. Δυστυχώς, όμως, όπως και ο ίδιος ομολογεί, πρόκειται για προσχηματική ενέργεια, αφού ο ΣΥΡΙΖΑ θέλει η ψήφος των ομογενών να μην προσμετράται βέβαια στο τελικό αποτέλεσμα. Μα, αν η ψήφος τους δεν προσμετράται τελικά στο συνολικό αποτέλεσμα, γιατί τους καλούμε να συμμετέχουν στις εθνικές εκλογές; Δεν καταλαβαίνει ο ΣΥΡΙΖΑ πως αυτή η τροπολογία δεν είναι μόνο ανούσια, αλλά κινδυνεύει να εκληφθεί και ως κοροϊδία από τους απόδημους;

Κυρίες και κύριοι συνάδελφοι, ο Απόδημος Ελληνισμός είναι ένα ζωντανό και ιδιαίτερα δραστήριο κομμάτι του έθνους. Η αγάπη τους για την Ελλάδα στο όποιο μέρος του κόσμου κι αν βρίσκονται είναι συγκινητική και διαχρονική. Η Γ΄ Ελληνική Δημοκρατία μετά από σαράντα οκτώ χρόνια κάνει αυτό που όφειλε να είχε πράξει πλήρως και χωρίς καμμία επιφύλαξη εδώ και δεκαετίες. Δεν πρόκειται, όμως, για μια συνταγματική υποχρέωση έναντι των Ελλήνων του εξωτερικού, αλλά για μια μεγάλη μεταρρύθμιση υπέρ όλων των Ελλήνων. Γιατί, όπως μας υπενθυμίζει το άρθρο 1 του Συντάγματός μας, όλοι οι θεσμοί και οι εξουσίες υπάρχουν υπέρ του λαού και του έθνους, δηλαδή υπέρ του συνόλου των Ελλήνων ανεξάρτητα από τον τόπο κατοικίας τους και την οικονομική τους κατάσταση. Αυτή την ισότητα οφείλουμε να εξασφαλίσουμε όχι μόνο γιατί είναι συνταγματική επιταγή, αλλά επειδή η διευκόλυνση της ψήφου των αποδήμων θα φέρει ακόμα πιο κοντά στην πατρίδα αυτό το εξαιρετικά ζωτικό και σημαντικό για το έθνος μας τμήμα. Γι’ αυτόν τον λόγο όλα τα κόμματα, ακόμα και την τελευταία στιγμή, θα πρέπει να στηρίξουμε, χωρίς προϋποθέσεις, την ενεργοποίηση της υπάρχουσας δυνατότητας συμμετοχής των αποδήμων Ελλήνων στα κοινά της πατρίδας μας. Όλοι οι πολίτες στην Ελλάδα και στο εξωτερικό –και τελειώνω, κύριε Πρόεδρε- που μας ακούν έχουν βγάλει τα συμπεράσματά τους.

Εμείς στη Νέα Δημοκρατία ελπίζουμε ειλικρινά να επικρατήσει η αναγκαία πολιτική συναίνεση για μια τόσο σημαντική μεταρρύθμιση, ειδικά από όσους κάποτε είχαν εξαγγείλει ότι θα φέρουν άμεσες αλλαγές στη χώρα, ψηφίζοντας με έναν νόμο και με ένα άρθρο, όπως έλεγαν χαρακτηριστικά το 2015.

Σήμερα, λοιπόν, έχετε την ευκαιρία, κυρίες και κύριοι συνάδελφοι του ΣΥΡΙΖΑ, να το κάνετε πραγματικότητα και πράξη, υπερψηφίζοντας την πρόταση της Νέας Δημοκρατίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τώρα τον λόγο έχει ο κ. Παραστατίδης, ο οποίος είμαι βέβαιος ότι θα τελειώσει στα επτά λεπτά.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, θα ήθελα να ξεκινήσω την παρθενική μου ομιλία με έναν θετικό τρόπο. Δυστυχώς, όμως, αυτό το σενάριο κάηκε από τη σκληρή πραγματικότητα. Θέλω, λοιπόν, να ξεκινήσω και να εκφράσω τη θλίψη και την οδύνη προς τους πληγέντες, να ευχηθώ καλή δύναμη σε όσους δίνουν μάχη με τη φωτιά αυτές τις ώρες άυπνοι εικοσιτετράωρα, σε όσους επιχειρούν και κυρίως στους εθελοντές.

Άκουσα με πολλή προσοχή τον Πρωθυπουργό της χώρας, ο οποίος ξεκίνησε την ομιλία του περιγράφοντας την κλιματική κρίση. Όμως, δική του ευθύνη δεν είναι η περιγραφή του προβλήματος, αλλά η προστασία του πολίτη υπό οποιεσδήποτε συνθήκες. Άκουσα επίσης το χειροκρότημα της κυβερνητικής πτέρυγας στο γεγονός ότι δεν χάθηκε καμμία ανθρώπινη ζωή. Όμως, η περίσταση δεν είναι για χειροκρότημα. Οφείλουμε να έχουμε συναίσθηση της ευθύνης.

Δυστυχώς ζούμε το ίδιο έργο ξανά και ξανά. Ο κάθε επόμενος ρίχνει ευθύνες στον προηγούμενο. Αυτό που κάνουμε είναι να συγκρίνουμε τις καταστροφές και να αναπαράγουμε το λάθος παράδειγμα. Το αποτέλεσμα είναι καθαρό. Έχουμε ένα κράτος ανοχύρωτο και μια κοινωνία απροστάτευτη. Χρειαζόμαστε αλλαγή παραδείγματος.

Έρχομαι στο νομοσχέδιο και ξεκινώ από τρεις βασικές παραδοχές:

Πρώτον, το νομοσχέδιο δεν αφορά σε κανένα πρόσθετο εκλογικό σώμα. Και το τονίζω αυτό γιατί κάποιοι επιχειρηματολογούν υπέρ της αλλοίωσης του εκλογικού αποτελέσματος. Αφορά στους εγγεγραμμένους στους εθνικούς εκλογικούς καταλόγους είτε αυτοί διαμένουν στο εσωτερικό, είτε αυτοί διαμένουν στο εξωτερικό της χώρας.

Δεύτερον, το νομοσχέδιο δεν αφορά στην άσκηση ή μη του δικαιώματος ψήφου. Το δικαίωμα ψήφου υφίσταται. Αφορά στην προσβασιμότητα, στη διευκόλυνση άσκησης του δικαιώματος, άρα ουσιαστικά στην άρση κάθε λογής ανισοτήτων άσκησης του δικαιώματος, ανισοτήτων γεωγραφικών, ανισοτήτων οικονομικών, ανισοτήτων εργασιακών.

Τρίτον, το νομοσχέδιο δεν αφορά σε μια διαδικαστική διευκόλυνση. Δεν είναι αυτό. Η ψήφος είναι κάτι σημαντικότερο από μια απλή διαδικασία. Αφορά στην περισσότερη συμμετοχή, αφορά στην ενίσχυση της ίδιας της δημοκρατίας και μιας και σήμερα είναι ημέρα γιορτής της δημοκρατίας, είναι πρωτίστως ζήτημα δημοκρατίας και αυτή τιμούμε, τη δημοκρατία. Αυτή είναι η σημαία μας, η δημοκρατία.

Τούτων λεχθέντων, το ΠΑΣΟΚ, ένα κόμμα το οποίο διέπεται από τις αρχές και τις αξίες της σοσιαλδημοκρατίας, δεν μπορεί παρά να είναι θετικό επί της αρχής στο νομοσχέδιο για την ψήφο των αποδήμων, καθώς διευκολύνει την προσβασιμότητα, διασφαλίζει την ισότητα, ενισχύει τη συμμετοχή και βεβαίως, θωρακίζει τη δημοκρατία.

Άλλωστε, το ίδιο πράξαμε και κατά την ψήφιση του ν.4648/2019, με την αείμνηστη Φώφη Γεννηματά να είναι υπέρ της άρσης των περιορισμών, που βεβαίως τοποθετήθηκαν για λόγους διακομματικής συναίνεσης. Το ίδιο θα πράτταμε οποιαδήποτε στιγμή, καθώς οι θέσεις μας δεν αποτελούν προϊόν πολιτικής συγκυρίας, αλλά υπηρετούν με συνέπεια τις ιδέες μας.

Συνάδελφοι, η συζήτηση που κάνουμε είναι βαθιά ιδεολογική. Είναι μια σύγκρουση του ανοικτού με το κλειστό, της εξωστρεφούς Ελλάδας των ανοικτών οριζόντων, έναντι της μικρής, πλην τίμιας Ελλάδας. Και το πρόβλημα με τη σημερινή Κυβέρνηση είναι ότι έπαψε να έχει ιδεολογικές αναφορές, «ψωνίζει» μια από το ανοικτό, μια από το κλειστό, μια από τα αριστερά, μια από τα δεξιά, μια από την πρόοδο, μια από τη συντήρηση. Αυτός φαίνεται πως είναι ο πολυδύναμος ή πολυδιάστατος εκσυγχρονισμός, μια ιδεολογία του τίποτε.

Η Νέα Δημοκρατία μιλάει για την ανοικτή Ελλάδα εκτός των συνόρων, αλλά υπηρετεί το κλειστό εντός χώρας σε κάθε του εκδοχή. Δείτε για παράδειγμα τι συμβαίνει στο νομοσχέδιο. Η διαβούλευση διήρκησε μόλις επτά ημέρες. Οργανωμένη συζήτηση με τους άμεσα ενδιαφερόμενους, δηλαδή τους Έλληνες του εξωτερικού δεν υπήρξε. Η συζήτηση για τη διευκόλυνση της ψήφου των Ελλήνων του εξωτερικού δεν έγινε και όχι μόνο για των εργαζομένων σε απομακρυσμένες από τον τόπο τους περιοχές, αλλά και των ετεροδημοτών, οι οποίοι δεν μπόρεσαν να ψηφίσουν στις προηγούμενες εκλογές, διότι η καταληκτική ημερομηνία εγγραφής τους ήταν στις 28 Φεβρουαρίου. Και θυμίζω ότι οι εκλογές ήταν πρόωρες και ανακοινώθηκαν μεταγενέστερα της καταληκτικής ημερομηνίας.

Αν το δούμε, όμως, και γενικότερα ως προς την Κυβέρνηση αυτή και ως προς τον τρόπο που υπηρετεί το κλειστό, βλέπουμε και συναντάμε κλειστούς και ελεγχόμενους θεσμούς. Το είδαμε στην περίπτωση των υποκλοπών. Βλέπουμε κλειστές ελεγχόμενες δομές. Το βλέπουμε στον τρόπο που ασκεί τη δημόσια διοίκηση, στις διοικήσεις των νοσοκομείων. Βλέπουμε και συναντάμε κλειστά δεδομένα. Το είδαμε στην αντιμετώπιση της πανδημίας.

Το ΠΑΣΟΚ, όμως, παραμένει στη μεγάλη εικόνα σε ό,τι αφορά το νομοσχέδιο της ψήφου των αποδήμων και αυτή απέχει από την τεχνοκρατική ματιά, τη σύγκριση με άλλες χώρες, την αντιγραφή, την αντίληψη του ακόλουθου, του follower που λέμε. Όχι πως είναι κακή η σύγκριση, τουναντίον. Αυτό, όμως, που θα πρέπει να επισημάνουμε είναι την ελληνική ιδιαιτερότητα του brain drain ως απότοκο της βίαιης οικονομικής κρίσης που βιώσαμε πρόσφατα, διότι αυτό που συνέβη στην Ελλάδα δεν έχει συμβεί σε καμμία άλλη χώρα. Περισσότερα από πεντακόσιες χιλιάδες νέα παιδιά μετανάστευσαν στο εξωτερικό, απωλέσαμε ανθρώπους, απωλέσαμε ιδέες, επιβαρύνθηκε το δημογραφικό τής χώρας και αυτό που πρέπει να αναζητήσουμε είναι κάθε μορφής σύνδεση μαζί τους. Και αυτό διότι είναι Ελληνίδες και Έλληνες που αγαπούν την πατρίδα τους, νοσταλγούν τους ανθρώπους τους, θέλουν να προσφέρουν για να χτιστεί μια καλύτερη Ελλάδα. Και η ψήφος τους είναι μια σημαντική μορφή σύνδεσης, είναι μια πράξη ότι τους λογαριάζουμε, δεν τους ξεχνάμε. Και δεν είναι μονάχα αυτό, αλλά τους χρειαζόμαστε εξίσου, διότι δεν είναι μοναδικό ζητούμενο το brain gain, δηλαδή η επιστροφή τους. Δεν αναζητούμε να τους τραβήξουμε από το μανίκι και να τους φέρουμε πίσω στη χώρα μας, αλλά θέλουμε να γίνει η Ελλάδα ξανά επιλογή γι’ αυτούς και η σύνδεση μαζί τους από την ψήφο μέχρι κάθε μορφής διαδραστικό δίκτυο επικοινωνίας μπορεί να μας βοηθήσει ακόμη παραπάνω, διότι αυτό που χρειαζόμαστε περισσότερο είναι οι ιδέες τους.

(Στο σημείο αυτό κτυπάει προειδοποιητικά το κουδούνι της λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Αυτοί -και κλείνω- είναι η μεγάλη εικόνα για το ελληνικό έθνος, μια εικόνα που υπερβαίνει τα σύνορα, μιλάει τη γλώσσα μας, κρατά ενωμένους τους Έλληνες, μοιράζεται ιδέες, δημιουργεί νέες ψηφιακές συλλογικότητες, δίνει ξανά στην Ελλάδα τα εχέγγυα να πρωταγωνιστήσει. Μία Ελλάδα που δεν φοβάται, μία Ελλάδα που δεν σηκώνει τείχη, μία Ελλάδα που δεν απομονώνεται, αλλά διεκδικεί, οραματίζεται, πρωταγωνιστεί. Το ΠΑΣΟΚ γι’ αυτή την Ελλάδα θέλει να παλέψει, γι’ αυτή την Ελλάδα συζητάμε σήμερα, γι’ αυτή την Ελλάδα είμαστε σήμερα εδώ και αυτό θα κάνουμε. Να είστε καλά, σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κ. Παραστατίδη.

Τώρα έχει τον λόγο από το ΠΑΣΟΚ - ΚΙΝΑΛ επίσης η κ. Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, είναι και για εμένα η πρώτη μου φορά που μιλάω στο ελληνικό Κοινοβούλιο και πραγματικά θα ήθελα από καρδιάς να ευχαριστήσω τους Λάκωνες συμπολίτες μου οι οποίοι με τίμησαν με την ψήφο τους. Πραγματικά αντιλαμβάνομαι την μεγάλη ευθύνη και δεσμεύομαι πως θα είμαι παρούσα διεκδικώντας ό,τι καλύτερο τους αξίζει.

Επίσης, είναι μεγάλη η συγκίνηση διότι σήμερα η πρώτη μου ομιλία συμπίπτει και με την ημέρα της αποκατάστασης της δημοκρατίας μας. Και λυπάμαι, βέβαια, βαθιά που η σημερινή μέρα πνίγεται μέσα στους καπνούς των πυρκαγιών που απειλούν την ευημερία μας και καταστρέφουν το μέλλον μας. Η σκέψη μας φυσικά βρίσκεται κοντά σε όσους αγωνίζονται στο μέτωπο της φωτιάς, όπως και στους Λάκωνες συμπολίτες μου, γιατί η φωτιά έχει δυστυχώς κτυπήσει και τη Λακωνία.

Παρ’ όλα αυτά, γιορτάζουμε σαράντα εννέα χρόνια δημοκρατίας. Μια γιορτή, όμως, που επιβάλλει να συνειδητοποιούμε κάθε στιγμή αυτή την ευθύνη. Γιατί σε μία εποχή γεμάτη προκλήσεις και πρωτόγνωρες κρίσεις δεν μπορούμε να θεωρούμε δεδομένο πως η δημοκρατία μας θα προχωρά αλώβητη χωρίς τριγμούς. Εξάλλου, η ιστορία μαρτυρά πως σε εποχές φόβου, ανασφάλειας και αβεβαιότητας οι κοινωνίες οδηγούνται συχνά σε καταστροφικές και ακραίες επιλογές. Κοιτώντας σήμερα τη μεγάλη εικόνα, βλέπουμε στην πλειοψηφία των κοινοβουλίων της Ευρώπης ακροδεξιά κόμματα με άκρως συντηρητική ατζέντα να επιχειρούν με ρητορική η οποία στρέφεται προς τα χρόνια των εθνικών εγωισμών, κλείνοντας συστηματικά τα μάτια στον καινούργιο κόσμο που έρχεται με ταχύτητα μέσα από τις νέες επιστημονικές και τεχνολογικές εξελίξεις.

Αυτή η πραγματικότητα επιβάλλει να είμαστε πάντοτε σε εγρήγορση. Η δημοκρατία δεν είναι ούτε αυτονόητη ούτε ζήτημα καλών ή κακών προθέσεων των κυβερνώντων. Μάλιστα, απαιτεί ισχυρούς θεσμούς, θεσμούς που θα περιορίζουν την παντοδυναμία της πλειοψηφίας και ταυτόχρονα θα εγγυώνται τα δικαιώματα της μειοψηφίας και των μειονοτήτων, όταν αυτά περιορίζονται ή απειλούνται. Απαιτεί επίσης διάλογο και συμμετοχή και σε αυτό το πλαίσιο μπορούμε να πούμε πως το συζητούμενο νομοσχέδιο έρχεται να βελτιώσει πράγματι την ποιότητα της δημοκρατίας μας, διευκολύνοντας το δικαίωμα συμμετοχής στις εκλογές για όλους τους Έλληνες πολίτες, όπου κι αν βρίσκονται, χωρίς περιορισμούς και χωρίς τους άδικους κόφτες. Και αυτή τη διευκόλυνση τη ζητούσαν επιτακτικά και οι χιλιάδες Λάκωνες απόδημοι που βρίσκονται μακριά, αλλά με τη σκέψη τους πάντοτε στην πατρίδα μας.

Όμως, εδώ έχουμε το εξής παράδοξο. Γιατί ξέρετε, κύριοι και κυρίες της Κυβέρνησης, δεν πείθετε για τις προθέσεις σας, όταν από τη μία ευαγγελίζεστε πως αναζητάτε και θέλετε συναινέσεις και από την άλλη φέρνετε ένα τόσο σοβαρό θέμα με σαφείς συνταγματικές προεκτάσεις λίγες μόνο εβδομάδες μετά τις εκλογές χωρίς ουσιαστική και ευρεία συζήτηση με τα κόμματα, χωρίς ουσιαστικό διάλογο. Αναρωτιέμαι, λοιπόν, από πού προέρχεται η τόση βιασύνη. Δεν έχουμε ακόμα καλά καλά προλάβει να αξιολογήσουμε τα δεδομένα των πρόσφατων εκλογών σχετικά με την ψήφο των αποδήμων. Τι πήγε άραγε λάθος; Τι πήγε σωστά; Δεν είχαμε τον χρόνο να το εξετάσουμε.

Μοιάζει, λοιπόν, σα να μην υπάρχει ένα πραγματικό ενδιαφέρον από την πλευρά σας. Και το λέω αυτό, διότι η διαδικασία που υιοθετήσετε δεν επιτρέπει καν μία σε βάθος συζήτηση για το σημαντικό θέμα της απογραφής των εκλογέων του εξωτερικού. Τελικά πόσοι είναι; Ποια είναι τα χαρακτηριστικά του συγκεκριμένου εκλογικού σώματος; Δεν πρέπει να ακούσουμε τις σκέψεις τους και τα προβλήματά τους για να απευθυνθούμε αποτελεσματικά προς αυτούς; Πόσοι έφυγαν σχεδόν κυνηγημένοι στη διάρκεια της κρίσης από τη χώρα και πόσοι πριν από αυτήν; Πόσοι θέλουν να επιστρέψουν; Ποια είναι τελικά η σύνθεση αυτού του εκλογικού σώματος;

Και βέβαια με αυτή σας τη στάση αναδεικνύονται οι ποιοτικές διαφορές που έχουμε στα ζητήματα της δημοκρατίας μας. Γιατί το ΠΑΣΟΚ δεν παίζει και δεν έπαιξε ποτέ επικοινωνιακά, ποτέ συγκυριακά με το θέμα της ψήφου των αποδήμων. Αντίθετα, ήταν το ΠΑΣΟΚ που με τη συνταγματική Αναθεώρηση του 2001 άνοιξε τον δρόμο, φέρνοντας το θέμα των εκλογέων του εξωτερικού στον δημόσιο διάλογο. Ήταν το ΠΑΣΟΚ που το 2019 βοήθησε με τη θετική στάση του να περάσει ο πρώτος νόμος. Και ήταν το ΠΑΣΟΚ που το 2021 επέμενε να υπάρχει προσμέτρηση της ψήφου των αποδήμων στο συνολικό εκλογικό αποτέλεσμα. Και με τη δική μας πρωτοβουλία προστέθηκε η πρόβλεψη για συμμετοχή εκπροσώπου των αποδήμων σε μία από τις τρεις πρώτες θέσεις του ψηφοδελτίου επικρατείας. Και ακριβώς όλα αυτά είναι που αναδεικνύουν πως το κομβικό θέμα της ψήφου των αποδήμων βρίσκεται στον πυρήνα της ταυτότητας και των αξιών της προοδευτικής παράταξης.

Κυρίες και κύριοι συνάδελφοι, ανήκω σε μια γενιά που την κρίση την αντιμετωπίσαμε με πάρα πολύ σκληρό τρόπο. Ήρθαμε, λοιπόν, αντιμέτωποι με την οικονομική κρίση, αναζητώντας δουλειά σε μια λεηλατημένη αγορά εργασίας. Και άλλωστε πάρα πολλοί φίλοι μας, συνομήλικοι μας ήταν αυτοί οι οποίοι αναγκάστηκαν να φύγουν από τη χώρα μας. Όμως, δεν μπερδευόμαστε. Αναγκάστηκαν να φύγουν από τη χώρα μας, έφυγαν από τη χώρα μας, αλλά δεν εγκατέλειψαν τη χώρα μας και αυτό συνεπάγεται πως παραμένουν η φωνή και η παρουσία της χώρας μας στο παγκόσμιο χωριό. Και αυτό ακριβώς μας υποχρεώνει να κρατάμε το κανάλι της επικοινωνίας μας με τον Ελληνισμό της Διασποράς πάντα ανοικτό, να επιδιώκουμε διαρκώς τη σύνδεση και να διευκολύνουμε με κάθε τρόπο τη συμμετοχή τους στα κοινά του τόπου.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε πάρα πολύ και για τη συνέπεια στον χρόνο.

Τον λόγο τώρα έχει από το ΠΑΣΟΚ - ΚΙΝΑΛ η κ. Μιλένα Αποστολάκη.

**ΜΑΡΙΑ - ΕΛΕΝΗ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σκέψη όλων μας είναι σε όσους δοκιμάζονται εδώ και μέρες, στους ανθρώπους που προσπαθούν να περιφρουρήσουν τις ζωές τους και τις περιουσίες τους, στους πυροσβέστες μας, που σε λίγες μέρες η Κυβέρνηση θα νομοθετήσει τη διάθεσή τους στο ΕΚΑΒ, και βεβαίως στους εθελοντές.

Δεν είναι η ώρα για την απόδοση ευθυνών. Είναι, όμως, βέβαιο ότι από το 2019 η Κυβέρνηση έχει ηχηρά αποτύχει στον σχεδιασμό και την υλοποίηση πολιτικών πρόληψης και προστασίας της χώρας από τις φυσικές καταστροφές και ότι το μέτρο της ευθύνης σας -και απευθύνομαι στην Κυβέρνηση- δεν είναι η τραγική διαχειριστική ανεπάρκεια των προκατόχων σας, αλλά είναι η απαίτηση των Ελλήνων για ένα αποτελεσματικό κράτος που προστατεύει ζωές, περιουσίες και φυσικό πλούτο.

Κυρίες και κύριοι συνάδελφοι, συζητάμε σήμερα εσπευσμένα, πρόχειρα και κυρίως χωρίς καμμία αξιόπιστη πολιτική αιτιολόγηση το σχέδιο νόμου του Υπουργείου Εσωτερικών για την άρση των περιορισμών για την εγγραφή στους ειδικούς εκλογικούς καταλόγους εκλογέων εξωτερικού.

Η συζήτηση για τη διασφάλιση του δικαιώματος πολιτικής συμμετοχής στους εκτός επικράτειας Έλληνες πολίτες αποτέλεσε μια από τις σημαντικότερες καινοτομίες που εισήχθησαν με την Αναθεώρηση του Συντάγματος το 2001, τη συναινετική αναθεώρηση, όπως ευρύτατα χαρακτηρίστηκε.

Η παράγραφος 4 του αναθεωρημένου άρθρου 51 παρέπεμπε στην ψήφιση εκτελεστικού του Συντάγματος νόμου, που θα ψηφίζεται με την αυξημένη πλειοψηφία των δύο τρίτων του όλου αριθμού των Βουλευτών, όπως και ο εκλογικός νόμος όταν πρόκειται να ισχύσει άμεσα και τούτο γιατί ο νόμος σχετικά με την άσκηση του εκλογικού δικαιώματος των εκλογέων που βρίσκονται εκτός της επικράτειας αφορά το εκλογικό Σώμα, αφορά τους πολιτικούς συσχετισμούς. Άρα πρόκειται για έναν πολύ σημαντικό νόμο για τη χώρα και για τη λειτουργία του πολιτεύματος, έναν νόμο που πρέπει να μην επιδιώκει ευκαιριακές πλειοψηφίες, αλλά πρωτίστως να μην εντάσσεται σε ευκαιριακές και μικροκομματικές επιδιώξεις.

Οι αυξημένες εγγυήσεις δεν είναι διαδικαστικής περιωπής. Είναι εγγυήσεις που υπαγορεύουν το κίνητρο και την ευθύνη του νομοθέτη, μια ευθύνη ιστορικών διαστάσεων και όχι μικροκομματικού και κερδοσκοπικού εντυπωσιασμού.

Με την Αναθεώρηση του 2019 η προσθήκη της παραγράφου 4 στο άρθρο 54 του Συντάγματος αναφέρθηκε στον οργανικό νόμο, ο οποίος ρυθμίζει λεπτομερέστερα τα σχετικά με την ψήφο των αποδήμων εκλογέων, τον ν.4648 εν προκειμένω, που με την επιτασσόμενη από το Σύνταγμα ευρεία πλειοψηφία ρύθμισε τη συγκρότηση και τη λειτουργία ενός πλέον τμήματος του εκλογικού μας Σώματος.

Χωρίς, όμως, να έχει μεσολαβήσει ο αναγκαίος και επαρκής χρόνος από τη διενέργεια των εθνικών εκλογών, που έδωσαν τη δυνατότητα στους απόδημους να ψηφίσουν και να μετάσχουν σε αυτό το εκλογικό Σώμα, έρχεστε πρόχειροι, απροετοίμαστα και με κίνητρα που δεν αντιστοιχούν στη σοβαρότητα του νομοθετήματος, να ανατρέψετε όσα εσείς οι ίδιοι χαρακτηρίσατε νίκη του κοινοβουλευτισμού και της ενότητας, ένα υπόδειγμα συναίνεσης.

Θέλω να απευθύνω στην Κυβέρνηση διά του παριστάμενου αρμόδιου Αναπληρωτή Υπουργού πέντε συν ένα κρίσιμα, κατά την άποψή μας, ερωτήματα. Δεν αποτελεί προτεραιότητα για την Κυβέρνηση, προτού σπεύσει να νομοθετήσει, να προχωρήσει στην απογραφή των εκλογέων που βρίσκονται έξω από την επικράτεια; Δεν κρίνετε, κύριε Υπουργέ, ότι πρέπει να έχουμε μία σαφή εικόνα του πόσοι είναι αυτοί οι εκλογείς, αλλά και τη δυνατότητα ως πολιτικό σύστημα να μπορέσουμε να επικοινωνήσουμε και να απευθυνθούμε σε αυτούς τους συμπατριώτες μας;

Δεν είναι προτεραιότητα για την Κυβέρνηση να συλλέξει διεξοδικά τα στοιχεία από τα οποία θα προκύπτει πόσοι ήταν εκείνοι οι Έλληνες που έφυγαν τα τελευταία χρόνια λόγω της κρίσης; Πόσοι είναι εκείνοι που λείπουν δεκαετίες από τη χώρα; Δεν είναι προτεραιότητα για την Κυβέρνηση να εξετάσει και να συγκρίνει πρακτικές, βέλτιστες πρακτικές που θα οδηγήσουν και στην επιθυμητή μείζονα συμμετοχή των αποδήμων στην εκλογική διαδικασία;

Αν οι περιορισμοί ευθύνονται απολύτως για τη μικρή συμμετοχή των αποδήμων -ψήφισαν όπως γνωρίζετε πάρα πολύ λίγοι- γιατί ψήφισαν αντίστοιχα πολύ λίγοι και στις τελευταίες ευρωεκλογές που δεν υφίστανται περιορισμοί; Αν στόχος σας είναι η ενίσχυση των δεσμών τους με την πατρίδα, η οργανική τους ένταξη στο εκλογικό Σώμα, η ενθάρρυνση τής όσο το δυνατόν μεγαλύτερης συμμετοχής τους, γιατί βλέποντας το μικρό αριθμό των εκλογέων προαναγγείλατε τη μείωση της εκπροσώπησής τους στα ψηφοδέλτια επικρατείας, σχέδια στα οποία το ΠΑΣΟΚ σας έθεσε φραγμούς άμεσα;

Τελικά, γιατί αυτή τη σπουδή που ασυγκράτητα σας οδηγεί στη σημερινή συζήτηση δεν την επιδείξατε στη διάρκεια της προηγούμενης κυβερνητικής σας θητείας, σε ό,τι αφορά πολιτικές για την ουσιαστική σύνδεση των αποδήμων με την πατρίδα, σε σχέση με τα σχολεία και τη διδασκαλία της ελληνικής γλώσσας και σε σχέση κυρίως με πολιτικές που θα οδηγούσαν τους νέους που συνεχίζουν, χωρίς πραγματικές ευκαιρίες, να εγκαταλείπουν τη χώρα τους, να μπορέσουν να επιστρέψουν;

Ανοίγω μια παρένθεση. Τρεις χιλιάδες εκατόν τριάντα επτά γιατροί επί των ημερών σας, κύριε Υπουργέ, εγκατέλειψαν τη χώρα καθώς τα χειροκροτήματά σας στην περίοδο της πανδημίας δεν στάθηκαν αρκετά να τους κρατήσουν στον τόπο τους.

Η αλήθεια είναι ότι δεν αποτελεί προτεραιότητά σας η ουσιαστική και σε βάθος σύνδεση με τον Απόδημο Ελληνισμό, γι’ αυτό και δεν χάνετε χρόνο για ένα μακρόπνοο εθνικό σχεδιασμό. Διαβάσατε βιαστικά τα ικανοποιητικά για τη Νέα Δημοκρατία εκλογικά αποτελέσματα και έρχεστε ευκαιριακά να νομοθετήσετε για ένα μέγα εθνικό θέμα, που όμως ξεπερνά τα όρια της εκλογικής νομοθεσίας.

Μια στρατηγικού χαρακτήρα πολιτική που εκφράζει ευρύτερες κοινωνικές και πολιτικές δυνάμεις την μετατρέπετε σε ευκαιριακή ανούσια φωτοβολίδα. Αυτές οι τομές πρέπει να εδράζονται στην ασφάλεια, τη διαφάνεια και τη συναίνεση. Και εσείς δεν υπηρετείτε κανέναν από αυτούς τους στόχους.

Επιλέγετε τον δρόμο της ανέξοδης και ανεύθυνης δημαγωγικής νομοθέτησης, ακόμα και στο πεδίο διατάξεων που αφορούν μείζονα δικαιώματα, δημιουργώντας…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου δώσετε ένα λεπτό, κύριε Πρόεδρε.

…δημιουργώντας δεδομένα, τα οποία η επερχόμενη εκκίνηση της αναθεωρητικής διαδικασίας θα μπορούσε να επεξεργαστεί, έχοντας ολοκληρώσει μια συγκροτημένη αξιολόγηση και αποτίμηση του υφιστάμενου πλαισίου, με στόχο την οργανική σύνδεση των αποδήμων με τον τόπο τους και τη στοχευμένη επιδίωξη της μεγαλύτερης δυνατής εκλογικής τους συμμετοχής.

Το ΠΑΣΟΚ, κυρίες και κύριοι συνάδελφοι, αίρεται στο ύψος των περιστάσεων και ψηφίζει τη διάταξη σε αντίθεση με την κυβερνητική πλειοψηφία που την υποβαθμίζει, καθώς την χρησιμοποιεί ως εφαλτήριο για την προβολή και την άσκηση μιας τακτικής καιροσκοπικού εντυπωσιασμού, η οποία σας διαβεβαιώνω ότι δεν θα σας αποδίδει στο διηνεκές.

Όπως μας δίδαξε ο Δημήτρης Τσάτσος, η ευθύνη του ερμηνευτή, πολλώ μάλλον του εφαρμοστή, του Συντάγματος είναι ευθύνη πολιτική, ευθύνη για το πολίτευμα, ευθύνη για τη δημοκρατία, μια ευθύνη που απουσιάζει παντελώς από τη σημερινή νομοθετική σας πρωτοβουλία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο κ. Δημήτρης Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, εύχομαι καλή δύναμη σε όσους δοκιμάζονται αυτές τις μέρες από τις πυρκαγιές. Η καρδιά και η σκέψη μας είναι κοντά στους πυροσβέστες, στους εθελοντές, τους πολίτες που αυτή τη στιγμή είναι στην πρώτη γραμμή της άνισης μάχης.

Το γεγονός ότι η νέα κοινοβουλευτική περίοδος ξεκινά με τη συζήτηση και ψήφιση ενός εμβληματικού νομοσχεδίου, που αποκαθιστά μια αδικία χρόνων, δείχνει για άλλη μια φορά τη συνέπεια και την αξιοπιστία λόγων και έργων αυτής της παράταξης. Είναι μια νομοθετική πρωτοβουλία της Κυβέρνησης Μητσοτάκη για να ικανοποιηθεί επιτέλους το πάγιο και διαρκές αίτημα του Οικουμενικού Ελληνισμού, μια πράξη δημοκρατίας μακριά από αγκυλώσεις και πάνω από τα κόμματα.

Μιλήσαμε εδώ και καιρό για την ανάγκη άρσης κάθε περιορισμού όσον αφορά την ισότιμη ψήφο των αποδήμων συμπατριωτών μας και σήμερα λύνουμε οριστικά αυτό το ζήτημα. Ως προς αυτό το ζήτημα που απασχολεί εδώ και δεκαετίες, έρχεται σήμερα η παρούσα Βουλή, με ικανή πλειοψηφία, να κάνει το αυτονόητο, δηλαδή η φωνή των Ελλήνων του εξωτερικού να μπορεί να ακούγεται από εδώ και στο εξής ακόμη πιο δυνατά.

Είναι μια μεγάλη πολιτική και ιστορική ευκαιρία που δεν πρέπει να πάει και πάλι χαμένη. Απομένει να φανεί συνεπής η κάθε πλευρά του Κοινοβουλίου με αυτή την ιστορική συγκυρία και να δείξει στην πράξη τον πατριωτισμό της, αλλά και πόσο σέβεται στα αλήθεια τη μεγάλη δύναμη της διασποράς.

Το Σύνταγμά μας από το μακρινό 1975, το πρώτο μετά την αποκατάσταση της δημοκρατίας μας που σήμερα γιορτάζουμε επετειακά, προβλέπει την κατευθυντήρια αυτή πρόνοια και επιταγή για τη συμμετοχή στην εκλογική διαδικασία των Αποδήμων Ελλήνων, εκείνων που συνιστούν την πέραν της Ελλάδος Ελλάδα.

Δυστυχώς στις πρόσφατες αντίστοιχες συζητήσεις στη Βουλή η κοινοβουλευτική υπευθυνότητα έδωσε τη θέση της στην κομματική υποκρισία και η πολιτική σοβαρότητα στον τυχοδιωκτισμό. Αύριο όλοι μπορούμε και πάλι να σταθούμε στο ύψος της ιστορικής ευθύνης που έχουμε να αντιμετωπίσουμε. Ας μη γελιόμαστε, κυρίες και κύριοι Βουλευτές, το ερώτημα νομίζω είναι απλό. Ποιοι είμαστε εμείς που θα εμποδίσουμε το αναφαίρετο δικαίωμα των συμπατριωτών μας που ζουν εκτός Ελλάδας να συμμετέχουν ισότιμα στην κορυφαία διαδικασία για το έθνος όπως είναι οι εκλογές. Ύψιστο έργο και καθήκον όλων μας είναι να ανταποκριθούμε στο δίκαιο και βαθιά δημοκρατικό αίτημα των Ελλήνων της Διασποράς διότι η αλήθεια είναι πως αυτοί το ζητούν πάνω και πρώτα απ’ όλα.

Η δική μας παράταξη έχει λειτουργήσει πολλές φορές ως θεματοφύλακας της ιστορίας και υποστηρίζει από την πρώτη στιγμή διαχρονικά τη διευκόλυνση της συμμετοχής στην εκλογική διαδικασία για το σύνολο των Ελλήνων του εξωτερικού που είναι εγγεγραμμένοι στους εκλογικούς καταλόγους χωρίς άσκοπους περιορισμούς, χωρίς πρόσθετα κριτήρια, χωρίς γραφειοκρατικές και άλλα κωλύματα χωρίς αστερίσκους που οδηγούν τελικά σε στρεβλώσεις και δημιουργούν Έλληνες δύο ή και τριών ταχυτήτων: Έλληνες της Διασποράς διαφορετικούς από τους Έλληνες που ζουν στην Ελλάδα. Σήμερα, λοιπόν, οι συνθήκες είναι πιο ώριμες από ποτέ, ώστε αυτή η ανάγκη να γίνει πραγματικότητα μακριά από δικαιολογίες, μακριά από μικροκομματικές σκοπιμότητες. Δίνουμε λύση σε αυτό το πάγιο ζήτημα, σε αυτή την πάγια εκκρεμότητα επιδεικνύοντας πολιτική γενναιότητα και κοινοβουλευτική ορθότητα. Στο χέρι μας είναι. Κι ας αφήσουμε το κρυφτό, κυρίες και κύριοι συνάδελφοι, των κομμάτων που αντιστέκεστε σε αυτή τη δημοκρατική εξέλιξη.

Είναι η στιγμή για καθαρές κουβέντες. Θέλουμε την ισότιμη συμμετοχή των Ελλήνων του εξωτερικού στις εκλογικές διαδικασίες σεβόμενοι τις αρχές της ισότητας και της καθολικότητας της ψήφου; Οι συμπατριώτες μας που ζουν εκτός Ελλάδος και τιμούν την πατρίδα μας με τα κατορθώματά τους διεθνώς πρέπει να συμμετέχουν στις εκλογές ελεύθερα; Επιβάλλεται να τους διευκολύνουμε ως προς αυτό; Προφανώς όλα αυτά τα ερωτήματα είναι ρητορικά. Ασφαλώς και ναι σε όλα είναι η απάντηση κάνοντας έτσι το αυτονόητο, δίνοντας αυτή τη δυνατότητα, αυτή τη μεγάλη χαρά στους Έλληνες του εξωτερικού που είναι στην πραγματικότητα καθρέφτης της χώρας μας σε διεθνές επίπεδο.

Και για να γίνει σαφές σε όσους μας παρακολουθούν θα επαναλάβω και εγώ πως δεν γεννάται κάποιο καινούργιο δικαίωμα, δεν εκχωρείται κάτι νέο. Εμείς σήμερα απλώς διευκολύνουμε την άσκηση του εκλογικού δικαιώματος των Ελλήνων που κατοικούν μόνιμα στο εξωτερικό. Τώρα όποιοι επιμένουν να βάζουν τεχνητά εμπόδια και να δίνουν διαφορετική απάντηση σε αυτό το ερώτημα νομίζω ότι χαρακτηρίζονται από πολιτική υποκρισία έναντι της ίδιας της ιστορίας. Και αυτό δεν θα τους το συγχωρέσει κανένας. Είναι αδικαιολόγητο να δίνει κάποιος την εντύπωση στους Έλληνες του εξωτερικού -και το έχουν εκφράσει αυτό- πως κάποιοι μέσα στο ελληνικό Κοινοβούλιο τους φοβούνται ή ακόμη χειρότερα πως κάποιοι μέσα στο ελληνικό Κοινοβούλιο τους θεωρούν Έλληνες δεύτερης κατηγορίας. Είναι, λοιπόν, θράσος πολιτικό να αντιστέκεται κανείς σε αυτή την εξέλιξη. Και σήμερα σας προτρέπουμε να κάνετε το αυτονόητο. Να σταθείτε, κυρίες και κύριοι συνάδελφοι, στο ύψος των περιστάσεων. Και αυτό που για άλλες ευρωπαϊκές χώρες για δεκάδες χώρες στον πλανήτη είναι κεκτημένο να γίνει πραγματικότητα και εδώ. Και φυσικά ισχύει στην Ιταλία, στην Γαλλία, στην Πορτογαλία για όσους προτείνουν να ακολουθήσουμε αυτές τις καλές ευρωπαϊκές πρακτικές.

Άλλες ευέλικτες μορφές ψηφοφορίας, όπως η επιστολική και η ηλεκτρονική ψήφος που ισχύει σε κάποιες χώρες, όταν θα είναι ώριμες οι συνθήκες θα τις εξετάσουμε και αυτές, κύριε Υπουργέ και θα προχωρήσουμε σε ανάλογες ρυθμίσεις συμβαδίζοντας με την ψηφιακή εποχή. Αλλά δεν είναι σήμερα το ζητούμενο.

Κλείνοντας, κύριε Πρόεδρε, νομίζω ότι δεν μας εμποδίζει κανείς πια να αναδείξουμε πλήρως το δίκαιο συνταγματικό δικαίωμα των Ελλήνων του Απόδημου Ελληνισμού. Οφείλουμε να τους αναγνωρίσουμε στο ελάχιστο τη διαχρονική προσφορά τους και στήριξη στο μεγαλείο της μητέρας πατρίδας. Έχουμε τη μεγάλη ευκαιρία που δεν επιτρέπεται να υποτιμήσουμε αλλά ενωμένοι να την υλοποιήσουμε.

Σας καλώ να υπερψηφίσουμε το παρόν σχέδιο νόμου. Το οφείλουμε σε όλους εκείνους που κρατάνε αναμμένη τη δάδα του Ελληνισμού σε κάθε γωνιά του πλανήτη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θα ήθελα τον λόγο για ένα λεπτό εξ αφορμής αυτού που άκουσα από διάφορες πλευρές, κυρίως από την πλευρά του ΠΑΣΟΚ για την απογραφή. Προσπαθώ να βρω ένα ρεαλιστικό πραγματικό τρόπο -το είπαν και στην επιτροπή και ο εισηγητής, ο ειδικός αγορητής του ΠΑΣΟΚ- για το πώς θα γινόταν αυτή η απογραφή. Υπάρχει τρόπος; Θα τους λέγαμε «ελάτε στα προξενεία να γραφτείτε;». Και προσπαθώ να καταλάβω ποια θα ήταν η χρησιμότητα αυτής της απογραφής. Έχει νόημα να πούμε αν είναι πεντακόσιες, εξακόσιες, επτακόσιες ή οκτακόσιες χιλιάδες; Δίνουμε κάποιο δικαίωμα, ανοίγουμε τους καταλόγους και έχει ενδιαφέρον; Παρέχουμε σε κάποιους κάθε νέο δικαίωμα και αναρωτιόμαστε πόσοι είναι αυτοί; Δεν υπάρχει τέτοιο θέμα. Είναι άνθρωποι εγγεγραμμένοι. Και τι ποινή θα υπάρξει σε κάποιον που δεν θα απογραφεί; Και πώς θα γίνει η απογραφή; «Ελάτε όλοι στα προξενεία;». Να θυμηθούμε λιγάκι τις ευρωεκλογές του 2019. Η αποτυχία του συστήματος και της εγγραφής ήταν η αυτοπρόσωπη εγγραφή στα προξενεία. Ήταν το κομμάτι που γλιτώσαμε με την ηλεκτρονική πύλη -παρά το θέμα των περιορισμών που είχαν μπει- αλλά ειλικρινά η εικόνα στο προξενείο να κλείνει στις δύο το μεσημέρι, να έχει ουρές απ’ έξω, να προσπαθούν οι άνθρωποι να γραφτούν, να έχουν έρθει από άλλες πόλεις της Αγγλίας στην πρεσβεία στο Λονδίνο, ήταν ένας από τους λόγους που δεν είχε μεγάλη συμμετοχή και στις ευρωεκλογές παρ’ όλο που δεν υπήρχε περιορισμός. Λέω ενδεικτικά το Λονδίνο γιατί ήταν η πιο χαρακτηριστική περίπτωση. Γι’ αυτό ρωτάω ειλικρινά πώς έχετε σκεφτεί την απογραφή. Το λέω ειλικρινά και εντελώς καλοπροαίρετα. Πώς θα μπορούσε να γίνει. Είμαι ανοικτός να το ακούσω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):**Θα προχωρήσουμε κανονικά στους ομιλητές. Ακούστηκε ο κύριος Υπουργός. Θα έχουν την ευκαιρία στις παρεμβάσεις τους να αναφερθούν σε αυτό που είπε.

Τον λόγο έχει ο κ. Αριστοτέλης Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, πρώτα απ’ όλα να εκφράσουμε τη συμπαράστασή μας στους ανθρώπους εκείνους που περνάνε πραγματικά δύσκολα. Δυστυχώς η κλιματική έξαρση, δυστυχώς η φύση πολλές φορές δημιουργεί φαινόμενα, τα οποία δεν μπορούμε να αντιμετωπίσουμε. Είμαι από την Καρδίτσα και ζήσαμε τον «Ιανό» από πολύ κοντά. Θέλω να βεβαιώσω αυτούς τους ανθρώπους ότι πραγματικά υπάρχει μια Κυβέρνηση η οποία θα είναι δίπλα τους. Να ευχαριστήσουμε κι εκείνους που είναι δίπλα μέρα-νύχτα, τους εθελοντές, τους πυροσβέστες, τους «εκαβίτες» και όλους εκείνους οι οποίοι πραγματικά παλεύουν με τη ζωή τους για τη ζωή.

Σήμερα έχουμε την επέτειο της δημοκρατίας και σήμερα συζητάμε ένα νομοσχέδιο το οποίο πραγματικά είναι σημαντικό και είναι προς αυτή την κατεύθυνση. Το Σύνταγμα στο άρθρο 54 δίνει τη δυνατότητα -όχι όμως την υποχρέωση- για τη θέσπιση των περιορισμών στην άσκηση του εκλογικού δικαιώματος από το εσωτερικό. Αφήνει, λοιπόν, στη Βουλή των Ελλήνων να αποφασίσει για την ύπαρξη ή μη περιορισμών στην άσκηση αυτού του δικαιώματος. Η Κυβέρνηση, λαμβάνοντας υπ’ όψιν τους Έλληνες πολίτες οι οποίοι είναι εγγεγραμμένοι στους εκλογικούς καταλόγους είτε είναι μόνιμοι κάτοικοι του εξωτερικού είτε τυγχάνει να βρίσκονται στο εξωτερικό κατά την ημερομηνία διεξαγωγής των εκλογών να μπορούν να εγγράφονται στους εκλογικούς καταλόγους εξωτερικού, ώστε να ασκήσουν το εκλογικό τους δικαίωμα από το εξωτερικό χωρίς περιορισμούς.

Είναι συμπολίτες μας, αυτοί που μπορούν να ταξιδέψουν στην Ελλάδα και να ψηφίσουν χωρίς περιορισμό και έχουν τη δυνατότητα να ασκήσουν το εκλογικό τους δικαίωμα στο εξωτερικό, δίχως περιορισμούς, ενισχύοντας με αυτόν τον τρόπο την ισότιμη μεταχείριση του συνόλου των μελών του εκλογικού σώματος.

Το νομοσχέδιο επαληθεύει το απολύτως συνταγματικά κατοχυρωμένο δικαίωμα της ισοτιμίας της ψήφου, γεγονός που πρέπει να μας κάνει να είμαστε ιδιαίτερα προσεκτικοί αναφορικά με τους περιορισμούς που βάζουμε στο δικαίωμα του εκλέγειν. Στη διαβούλευση ακούστηκαν πολλά, αλλά τα περισσότερα ήταν λόγοι που αφορούσαν άλλα ζητήματα, όχι για την άρση των περιορισμών, αλλά με σκοπό όπως καταλαβαίνετε τη μη ψήφιση του νομοσχεδίου.

Πριν ορισμένα χρόνια υπήρχαν φωνές που χαρακτήριζαν γελοία την ύπαρξη εκλογικών περιφερειών στο εξωτερικό. Τώρα τις χρησιμοποιούν ως αιτίες για τη μη ψήφιση του νομοσχεδίου. Ακούστηκε ότι αλλοιώνονται οι εκλογικοί κατάλογοι με καινούργιους ψηφοφόρους, ότι θα εκλέγεται άλλος Πρωθυπουργός από αυτόν που ψήφισε ο ελληνικός λαός, ότι θα γίνει αλλοίωση του αποτελέσματος. Σας είναι γνωστό, ψηφίζουν όσοι έχουν δικαίωμα ψήφου καθώς είναι ήδη εγγεγραμμένοι στους εκλογικούς καταλόγους.

Προτείνεται η δημιουργία ψηφοφόρων δύο ταχυτήτων. Ακούστηκε πάρα πολλές φορές εδώ. Ακούστηκε ότι οι εκτός Ελλάδος συμπολίτες μας πρέπει να εκλέγουν τέσσερις Βουλευτές εξωτερικού από ενιαίο ψηφοδέλτιο και η ψήφο τους να μην προσμετράται στο συνολικό εκλογικό αποτέλεσμα, ενώ αν πάρουν το αυτοκίνητό τους, το αεροπλάνο τους, έρχονται εδώ ψηφίζουν Βουλευτή, ψηφίζουν Πρωθυπουργό και έχουν δικαίωμα να μεταβάλουν το αποτέλεσμα. Είναι κάτι το οποίο πραγματικά είναι δύσκολο να το καταλάβει κάποιος. Αυτή η δικαιολογία είναι σαν κάποιος να έχει πνευμονία και εμείς να του δίνουμε καραμέλες Halls.

Το νομοσχέδιο δεν δίνει δικαίωμα ψήφου σε καινούργιους ψηφοφόρους. Άρα, λοιπόν, μιλάμε για τους πολίτες εκείνους που έχουν δικαίωμα ψήφου, είναι εγγεγραμμένοι στους εκλογικούς καταλόγους, είναι Έλληνες πολίτες, δεν μπορούν να διαθέσουν, όμως, ένα μεγάλο ποσό ή τον χρόνο για να μετακινηθούν.

Η Κυβέρνηση της Νέας Δημοκρατίας εισηγείται τη βοήθεια στη διευκόλυνση για την άσκηση του εκλογικού τους δικαιώματος. Τους επιτρέπει να ψηφίζουν στον τόπο διαμονής τους. Οι Έλληνες πολίτες, κυρίες και κύριοι συνάδελφοι, μόνιμα ή προσωρινά βρίσκονται στο εξωτερικό και δεν θα μπορούσαν να ψηφίσουν στις εκλογές. Το 2019 η Κυβέρνηση της Νέας Δημοκρατίας έκανε το πρώτο βήμα, αλλά προκειμένου να επιτευχθεί το κοινοβουλευτικό όριο των διακοσίων ψήφων υπήρξαν πολύ σημαντικοί περιορισμοί, πράγμα που συντέλεσε και στον χαμηλό αριθμό αποδήμων δεκαοκτώ χιλιάδες που άσκησαν το δικαίωμα αυτό, κάνοντας χρήση του νόμου.

Το 2021 η Νέα Δημοκρατία εισήγαγε νέο νόμο, την άρση όλων των περιορισμών, υπερψηφίστηκε από τρία κόμματα, όμως δεν συγκέντρωσε το απαιτούμενο των διακοσίων Βουλευτών.

Σήμερα έρχεται εκ νέου προς ψήφιση η ίδια πρόταση που κατατέθηκε το 2021, η άρση όλων των περιορισμών στην άσκηση του εκλογικού δικαιώματος από το εξωτερικό που είχαν ψηφίσει τα τρία κόμματα που έχουμε πει, Νέα Δημοκρατία ΠΑΣΟΚ - Κίνημα Αλλαγής και Ελληνική Λύση. Τα τελευταία χρόνια παρακολουθούν όλοι το brain drain. Έλληνες επιστήμονες φεύγουν στο εξωτερικό με την ελπίδα να γυρίσουν πίσω. Η ψήφιση αυτού του νομοσχεδίου για την ενεργή συμμετοχή όλων των Ελλήνων του εξωτερικού στα κοινά της πατρίδας σίγουρα δεν θα τους κάνει να γυρίσουν πίσω, αλλά ενισχύει τους δεσμούς τους. Θα τους κάνει να νιώθουν αναπόσπαστο κομμάτι της κοινωνίας μας.

Σε λίγες ώρες η Βουλή των Ελλήνων θα έχει την ευκαιρία να λάβει μια απόφαση σταθμό, μια απόφαση που καθυστέρησε δεκαετίες διευκολύνοντας ουσιαστικά την άσκηση ενός δικαιώματος που ήδη έχουν οι Έλληνες πολίτες. Ας αναλάβει ο καθένας μας την ευθύνη της απόφασης αυτής, ξεκάθαρα χωρίς άνευ ουσίας δικαιολογίες.

Η Νέα Δημοκρατία θεωρεί ότι υπάρχει πλέον ένα ώριμο πολιτικό σύστημα που μπορεί να συναινέσει, δίνοντας έτσι στον λαό να πιστέψει ότι σε τέτοιου είδους ζητήματα ενεργούμε με γνώμονα το εθνικό συμφέρον. Άλλωστε αυτό είναι και το καθήκον μας.

Τέλος, θέλω να πω το εξής, ότι οι Έλληνες δεν είναι ένα ούτε με το ΠΑΣΟΚ ούτε με τη Νέα Δημοκρατία του εξωτερικού ούτε με το ΚΚΕ ούτε με κανένα άλλο κόμμα. Οι Έλληνες του εξωτερικού είναι οι δικοί μας άνθρωποι. Είναι ο αδελφός του Τέλη, του Χρήστου, του Κώστα και του Γιάννη, είναι οι δικοί μας άνθρωποι. Ας τους δώσουμε λοιπόν, το δικαίωμα να ψηφίσουν την οποιαδήποτε διευκόλυνση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ τον κύριο συνάδελφο.

Και τώρα τον λόγο έχει από το ΠΑΣΟΚ - ΚΙΝΑΛ ο κ. Παναγιώτης Παρασκευαΐδης.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Θέλω κι εγώ από αυτό το Βήμα, επειδή είναι η πρώτη μου εμφάνιση και η ομιλία μου στη Βουλή, να ευχαριστήσω τον λεσβιακό, τον λημνιακό και τον λαό του Αγίου Ευστρατίου που με την ψήφο τους με εμπιστεύτηκαν να τους εκπροσωπήσω στην ελληνική Βουλή.

Εκφράζω τη λύπη μου για τα καταστροφικά γεγονότα που έχουν γίνει στον ελλαδικό χώρο και ειδικά στη Ρόδο, τη ναυαρχίδα του τουρισμού μας. Συλλυπούμαστε όλους τους κατοίκους και εκφράζω και τη συμπαράσταση προς τους κάτοικους του βορειοανατολικού Αιγαίου, των νησιών μας αυτών, ώστε να απαλύνουμε όσο μπορούμε τον πόνο τους και να μπορέσουμε όσο μπορούμε να τους βοηθήσουμε όλοι μαζί.

Είναι τιμή και χαρά που σε αυτή την πρώτη ομιλία μου στη Βουλή εκπροσωπώντας μια περιφέρεια, το βορειοανατολικό Αιγαίο, έρχομαι να εκφράσω την αγωνία των συμπατριωτών μου αποδήμων να έχουν λόγο με την ψήφο τους για το παρόν και το μέλλον της πατρίδας τους. Η άρση των εμποδίων είναι καθοριστικής σημασίας, γιατί με τον προηγούμενο νόμο ελάχιστοι μόνο μπορούσαν να εκφράσουν τη γνώμη και τη θέλησή τους με την ψήφο τους.

Εδώ σε αυτό το σημείο θέλω να τονίσω ότι πολλοί από εμάς θα προτιμούσαμε το θέμα της ψήφου των αποδήμων συμπατριωτών μας να ήταν μέρος ενός ευρύτερου στρατηγικού σχεδίου για τον Απόδημο Ελληνισμό, το όποιο σχέδιο θα συμπεριελάμβανε οικονομικό, εθνικό, πολιτικό και πολιτισμικό επίπεδο. Δηλαδή μας φέρνουν να ψηφίσουμε την άρση των εμποδίων μόνο για την ψήφο. Εμείς θα θέλαμε σε αυτό ένα ευρύτερο νομοσχέδιο που να συμπεριλάβει και τον πολιτισμό και τα εθνικά προβλήματα που έχουν σχέση με τους απόδημους πατριώτες μας. Αυτό θα μας ικανοποιούσε πολύ περισσότερο.

Αυτό το νομοσχέδιο θα έφερνε πολύ πιο κοντά τους απόδημους προς την πατρίδα τους γιατί τους έχουμε ανάγκη. Οι Έλληνες του εξωτερικού είναι οι αιμοδότες της εθνικής οικονομίας. Επίσης αυτή η πεποίθησή μου όμως, δεν ακυρώνει την αρχή που πάει να γίνει σήμερα με την ψήφιση του νομοσχεδίου αυτού. Αρκεί και το τονίζω να είναι μόνο η αρχή για μια ευρύτερη πολιτική για τους απόδημους.

Κύριε Πρόεδρε, κυρίες και κύριοι συνάδελφοι, σήμερα καλούμεθα να ψηφίσουμε ένα νομοσχέδιο με την καρδιά και όχι με την κομματική μας ταυτότητα.

Είμαι βέβαιος ότι αυτή είναι και η επιθυμία όλων των Ελλήνων αποδήμων, πολύ περισσότερο των παιδιών τους και των γενεών που έρχονται. Σήμερα ας μην αναμετρηθούμε με τη συγκυρία, αλλά με την ιστορία και η ιστορία λέει ότι όποτε η Ελλάδα χρειάστηκε τους απόδημους ήταν πάντοτε παρόντες.

Το κάλεσμα της μητέρας της Ελλάδας στους απανταχού Έλληνες δεν είναι ένα κάλεσμα μόνο υποχρεώσεων, αλλά και ένα κάλεσμα δικαιωμάτων. Η εκλογή που θα κάνουμε σήμερα δίνει ταυτόχρονα και ένα μήνυμα στο εσωτερικό να μη γυρνάμε την πλάτη στην κάλπη, ειδικά σήμερα που γιορτάζουμε τη γιορτή της δημοκρατίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Είμαι υποχρεωμένος για την τιμή των όπλων να απευθυνθώ σε μέρος της Εθνικής Αντιπροσωπείας και να τους πω ότι η άρση των εμποδίων στην ψήφο των Αποδήμων Ελλήνων είναι μέτρο λαϊκό και για τους μη έχοντες, γιατί αυτοί οι οποίοι τα έχουν μπορούν να πάρουν το αεροπλάνο και να έρθουν να ψηφίσουν. Οι μη έχοντες είναι αυτοί οι οποίοι δεν θα μπορέσουν να εκφραστούν με την ψήφο τους. Αυτούς, λοιπόν, βοηθάει το νομοσχέδιο, τους μη έχοντες του εξωτερικού οι οποίοι επιθυμούν να έχουν δεσμούς με την πατρίδα. Τους δίνουμε κινητήρια δύναμη και δυναμώνουμε τους δεσμούς με την πατρίδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να τελειώσω αυτή την ομιλία μου με μια στροφή ενός αιγαιοπελαγίτικο τραγουδιού που το τραγουδάνε σε όλο το Αιγαίο και που λέει «Η ξενιτιά σε χαίρεται, τζιβαέρι μου, τα έρημα τα ξένα». Δεν θα σας το τραγουδήσω, αλλά αυτό θα το τραγουδήσουν οι Έλληνες που θα μας ακούσουν και όχι μόνο οι αιγαιοπελαγίτες Έλληνες.

Για όλους αυτούς τους λόγους, ας μη στερήσουμε σε αυτούς τους ανθρώπους που πραγματικά μας αγαπάνε, που είναι παραπάνω Έλληνες από εμάς, να έχουν λόγο με την ψήφο τους για την πατρίδα τους.

Το νομοσχέδιο που αίρει τα εμπόδια για την ψήφο των αποδήμων συμπατριωτών μας είναι προς όφελος όλων μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τώρα τον λόγο έχει από τη Νέα Δημοκρατία ο κ. Χρήστος Καπετάνος, ο οποίος ως καλός δικηγόρος, θα αγορεύσει, δεν θα τραγουδήσει.

**ΧΡΗΣΤΟΣ ΚΑΠΕΤΑΝΟΣ:** Ακριβώς.

Κύριε Πρόεδρε, κύριε Υπουργέ, κυρίες και κύριοι Βουλευτές, είναι για πολλούς εξ ημών εδώ η πρώτη ομιλία ενώπιον του ελληνικού Κοινοβουλίου, έτσι και για μένα που πρωτοεκλέγομαι στη Λάρισα.

Θέλω να σας πω κάποια λόγια πραγματικά από καρδιάς, χωρίς κάποιο γραπτό κείμενο, λόγια ψυχής, ειδικά μια τέτοια ημέρα που έχει τους δικούς της συμβολισμούς και τις δικές της ιδιαιτερότητες.

Θέλω να ευχαριστήσω πραγματικά τους πυροσβέστες μας, τους εθελοντές, τους κατοίκους της Ρόδου, αλλά και όλης της ελληνικής επικράτειας που πραγματικά συνέδραμαν, ώστε να μπορέσουμε να αντιμετωπίσουμε αυτές τις πενήντα περίπου εστίες πυρκαγιάς που εκδηλώνονται κάθε μέρα σε όλη την Ελλάδα.

Είναι, όμως, και μια μέρα που επιτρέψτε μου να πω ότι η Ελλάδα γίνεται φτωχότερη με τον θάνατο της Μαριάννας Βαρδινογιάννη, μιας γυναίκας που συνέδραμε τα μέγιστα, ώστε να μπορέσουν πολλά μικρά παιδιά να αντιμετωπίσουν τον καρκίνο.

Τέλος, είναι μια ημέρα που θα γιορτάζαμε στην Προεδρία της Δημοκρατίας σήμερα την αποκατάσταση της δημοκρατίας από τον ελληνικό λαό και από τον Κωνσταντίνο Καραμανλή πριν από σαράντα εννέα χρόνια. Ούσα, λοιπόν, μια τέτοια ημέρα η σημερινή, και όταν για έναν νέο Βουλευτή καλείται στο Βήμα να μιλήσει μια τέτοια ειδική μέρα, επιτρέψτε μου να σας πω ότι για το θέμα που συζητάμε, για το θέμα της άρσης όλων των περιορισμών για την ψήφο των αποδήμων Ελλήνων, μια σκέψη μόνο έρχεται έτσι πρώτα στο μυαλό μου.

Γιατί είναι κακό να ψηφίζουν οι απόδημοι Έλληνες; Πού είναι το πρόβλημα το οποίο βλέπουμε έτσι ώστε να λέμε: «Μα, έχει αρνητικά στοιχεία αυτό το νομοσχέδιο». Ας τα πάρουμε, λοιπόν, με τη σειρά.

Έρχεται και λέει το Κομμουνιστικό Κόμμα Ελλάδας να μην ψηφίσουν οι Έλληνες του Απόδημου Ελληνισμού.

**ΙΩΑΝΝΗΣ ΔΕΛΗΣ:** Δεν λέει αυτό.

**ΧΡΗΣΤΟΣ ΚΑΠΕΤΑΝΟΣ:** Ακούστε. Αυτό το οποίο λέει είναι να υπάρχουν κάποια κριτήρια.

**ΙΩΑΝΝΗΣ ΔΕΛΗΣ:** Άλλο αυτό.

**ΧΡΗΣΤΟΣ ΚΑΠΕΤΑΝΟΣ:** Λέω λοιπόν, εάν με ακούγατε, γιατί πρέπει να υπάρχουν αυτά τα κριτήρια; Ο λόγος δεν έγινε καθόλου πειστικός και πραγματικά δεν νομίζω να υπάρχει πουθενά απάντηση γιατί πρέπει να αρθούν.

Οι Σπαρτιάτες και η Ελληνική Λύση έρχονται και λένε να μην ψηφίσουν, διότι μπορεί να υπάρχει αλλοίωση του αποτελέσματος, μπορεί να υπάρχει νοθεία. Άκουσα να λένε ότι μπορεί οι σάκοι αυτοί να πηγαίνουν από δω και από εκεί. Μα, πού το λέει αυτό το νομοσχέδιο; Πού καλείται σήμερα η Βουλή να αποφασίσει για τέτοια θέματα; Και τα λέει ένα κόμμα που πριν από δύο χρόνια το είχε κάνει σημαία: «Ναι στους απόδημους Έλληνες να ψηφίζουν». Τι άλλαξε;

Προφανώς, κυρίες και κύριοι, αυτό που άλλαξε ήταν το 0,7% που πήρε στις πρόσφατες εκλογές και έκανε την κωλοτούμπα. Όμως στη Βουλή τα κόμματα πρέπει να αποφασίζουν όχι με βάση το πρόσκαιρο εκλογικό συμφέρον. Και εδώ πρέπει να πω ένα μεγάλο μπράβο σε όλα τα κόμματα της Βουλής που βοηθάνε στην υπερψήφιση του νομοσχεδίου.

Διότι τι κάνουμε; Τι λέει αυτό το νομοσχέδιο; Αυτό το νομοσχέδιο δεν δίνει σε κανέναν καινούργιο εκλογέα τη δυνατότητα να ψηφίζει. Αυτοί που ψηφίζουν, που είναι εγγεγραμμένοι στους εκλογικούς καταλόγους, θα συνεχίσουν να ψηφίζουν. Αλλά, εάν κάποιος είναι εκείνη τη μέρα μακριά ή αν κάποιος δεν έχει την οικονομική δυνατότητα να πάρει το αεροπλάνο, να πάρει το τρένο και να έρθει στην Ελλάδα να μην μπορεί να ψηφίσει; Πού υπάρχει αυτό γραμμένο;

Έρχεται ο ΣΥΡΙΖΑ και λέει αυτό το -δεν έχω και λόγια να το χαρακτηρίσω πραγματικά-, ότι μπορούν να έχουν δικαίωμα οι Έλληνες του εξωτερικού να ψηφίζουν και να εκλέγουν τέσσερις Βουλευτές, όμως αυτοί οι ίδιοι οι Έλληνες, αυτός ο Απόδημος Ελληνισμός δεν θα έχει το δικαίωμα να εκλέγει πρωθυπουργό, λες και αναφερόμαστε πουθενά σε «γκρουπούσκουλα» ή σε δεκαπενταμελή ή σε συνδικαλιστικές οργανώσεις.

Όχι, όταν θέλουμε τον Ελληνισμό και ζητάμε να βάζει «πλάτη» ο Ελληνισμός, θα του δίνουμε και το δικαίωμα της ψήφου και όχι επιλεκτικά, επειδή δεν μας βγαίνουν τα ποσοστά και να φέρνει ο ΣΥΡΙΖΑ τελευταία ώρα τέτοιες τροπολογίες.

Ξέρετε, θυμίζει όλη αυτή η κατάσταση κάποιον που θέλει να ανέβει το βουνό και το ανεβαίνει από την κατηφόρα. Εμ, τα βουνά δεν γίνεται να τα ανέβεις από την κατηφόρα, έχει και δρόμο δύσβατο και στην πολιτική ο καθένας μετριέται με το μπόι του και όχι με τον ίσκιο του. Αυτό κάνουμε όλοι μας εδώ και αυτό οφείλουμε να κάνουμε όλα τα κόμματα του ελληνικού Κοινοβουλίου.

Κλείνοντας θέλω πραγματικά να συγχαρώ τόσο τη σημερινή ηγεσία του Υπουργείου, τη Νίκη Κεραμέως, τον Θοδωρή Λιβάνιο, αλλά και τον Τάκη Θεοδωρικάκο, που το ξεκίνησε πριν από τέσσερα χρόνια. Διότι αυτό που σήμερα η ελληνική Βουλή καλείται να ψηφίσει, και είμαι βέβαιος ότι θα υπερψηφιστεί, κάνει τον Ελληνισμό της Διασποράς ισχυρότερο. Χρειαζόμαστε ισχυρό Ελληνισμό και χρειαζόμαστε πραγματικά να τον έχουμε δίπλα μας στις δύσκολες στιγμές. Ειδάλλως θα θυμίζουμε αυτό που έκανε ο Κολόμβος, που έφυγε και δεν ήξερε που πήγαινε, έφτασε και δεν ήξερε που ήταν, γύρισε πίσω και δεν ήξερε πού είχε πάει.

Ε, λοιπόν η Νέα Δημοκρατία δεν θα έχει τέτοια πρακτική στο ελληνικό Κοινοβούλιο. Πραγματικά, φέρνει ένα νομοσχέδιο το οποίο η Βουλή το ψηφίζει και είμαι βέβαιος ότι θα δώσει μια μεγάλη δύναμη και μια μεγάλη ώθηση στον απόδημο Ελληνισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κ. Καπετάνο.

Τώρα τον λόγο έχει από το ΠΑΣΟΚ ο κ. Αναστάσιος Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Πρόεδρε, κυρίες και κύριοι συνάδελφοι, λαμβάνοντας τον λόγο μέσα στο ελληνικό Κοινοβούλιο για πρώτη φορά οφείλω να απευθύνω ένα ειλικρινές και από τα βάθη της καρδιάς μου ευχαριστώ στους συμπολίτες μου στο Νομό Δράμας. Στις Δραμινές και στους Δραμινούς οφείλω την ύψιστη αυτή τιμή, αλλά και τη βαριά ευθύνη να βρίσκομαι εδώ, ενώπιον της Ολομέλειας της Βουλής των Ελλήνων. Δεσμεύομαι λοιπόν από αυτό το Βήμα να τιμήσω αυτή την εμπιστοσύνη που έδειξαν στο πρόσωπό μου οι συμπολίτες μου. Ας είναι βέβαιοι ότι θα υπηρετήσω σταθερά σε ολόκληρη την κοινοβουλευτική μου θητεία το ιερό καθήκον μου προς την πατρίδα και ειδικά για τον τόπο μου, τη Δράμα.

Το πλαίσιο, όμως, μέσα στο οποίο ξεκινάμε τη νομοθετική εργασία είναι δυστυχώς εξαιρετικά δυσάρεστο. Δεν θα μπορούσα, λοιπόν, να μην ξεκινήσω την ομιλία μου αναφερόμενος στις δεκάδες δασικές πυρκαγιές που έχουν πλήξει τις τελευταίες ημέρες την πατρίδα μας. Εκφράζω την έντονη αγωνία μου για την τεράστια περιβαλλοντική καταστροφή που έχει ήδη συμβεί στον τόπο μας και για την απώλεια της περιουσίας των συμπολιτών μας. Θέλω από αυτό εδώ το Βήμα να ευχαριστήσω τους πυροσβέστες μας και όσους συμβάλλουν στην κατάσβεση των πυρκαγιών, προκειμένου να σωθούν ανθρώπινες ζωές και περιουσίες.

Σχετικά με το υπό ψήφιση νομοσχέδιο θα ήθελα να κάνω ορισμένες μόνο επισημάνσεις, οι οποίες έχουν βέβαια ήδη ακουστεί από τον ειδικό αγορητή μας και πρέπει να εισακουστούν από την κυρία Υπουργό.

Με τις προτεινόμενες διατάξεις στην πραγματικότητα καταργούνται οι υφιστάμενες προϋποθέσεις του νόμου του 2019 για την ψήφο των εκλογέων οι οποίοι βρίσκονται εκτός της ελληνικής επικράτειας, δηλαδή για τους Έλληνες του εξωτερικού. Το κίνημά μας, το ΠΑΣΟΚ, αντιμετωπίζει τις σχετικές νομοθετικές πρωτοβουλίες για την ψήφο των Ελλήνων του εξωτερικού πάντα αξιακά και πάντα στη βάση αρχών, ποτέ με μικροπολιτική ματιά και ψηφοθηρική στόχευση. Στις νομοθετικές πρωτοβουλίες του 2019 και του 2021 τηρήσαμε σταθερά την αξιακή μας στάση υπέρ της άρσης των περιορισμών στην ψήφο των εκλογέων Ελλήνων του εξωτερικού.

Δεν μπορούμε, όμως, να μην παρατηρήσουμε ότι η συγκεκριμένη νομοθετική πρωτοβουλία έρχεται βιαστικά από την Κυβέρνηση ως πρώτο νομοσχέδιο στη νέα κοινοβουλευτική περίοδο και μάλιστα χωρίς να υπάρχουν μέχρι σήμερα ασφαλή συμπεράσματα για τα αποτελέσματα των προηγούμενων νομοθετικών αλλαγών επί του ζητήματος. Πρόκειται για αλλαγές που έφερε η Κυβέρνηση της Νέας Δημοκρατίας μόλις δύο χρόνια πριν και αποδέχτηκε ότι δεν λειτούργησαν και δεν έφεραν τα επιθυμητά αποτελέσματα. Για ένα τόσο σημαντικό ζήτημα για τον Ελληνισμό φαίνεται ότι η Κυβέρνηση και πάλι, κατά πάγια τακτική και της προηγούμενης περιόδου, νομοθετεί με όρους επικοινωνιακούς και όχι ουσιαστικούς.

Το ΠΑΣΟΚ - Κίνημα Αλλαγής έχει ήδη επισημάνει ότι η ελληνική πολιτεία πρέπει να προχωρήσει σε απογραφή των εκλογέων του εξωτερικού. Έτσι πρώτα απ’ όλα θα έχουμε μια συγκεκριμένη εικόνα για το πλήθος των εκλογέων αυτών και κατά συνέπεια για την ίδια τη σύνδεση του εκλογικού σώματος, αλλά και για να δοθεί η δυνατότητα εκτός από τη διευκόλυνση της ψήφου των ανθρώπων αυτών να μεριμνήσει η πολιτεία για την πραγματική σύνδεση του απόδημου Ελληνισμού με την Ελλάδα. Να φροντίσει η πολιτεία για τα Ελληνόπουλα που μεγαλώνουν στο εξωτερικό, για τα σχολεία τους και τη μόρφωσή τους, για τη διδασκαλία της γλώσσας μας και της ιστορίας μας σε κάθε γωνιά του πλανήτη όπου μένουν συμπατριώτες μας.

Δεν αρκεί, λοιπόν, η πολιτεία να φροντίζει μόνο για τα ζητήματα της ψήφου των Ελλήνων του εξωτερικού. Η διασύνδεσή μας μαζί τους δεν εξαντλείται σε αυτό, αλλά είναι πολλά παραπάνω. Είναι ζήτημα υπαρξιακό για την πατρίδα. Μην ξεχνάμε ότι όλα αυτά τα τελευταία χρόνια της κρίσης χιλιάδες νέες και νέοι έφυγαν στο εξωτερικό για να μπορέσουν να εργαστούν και να ζήσουν. Στα παιδιά αυτά πρέπει να απευθυνθούμε με σεβασμό και θαυμασμό, με αίσθημα ευθύνης, ώστε όχι μόνο να μπορούν να ψηφίσουν στις εκλογές, αλλά να μπορούν να συμμετέχουν ενεργά στα δρώμενα της πατρίδας. Αυτό να γίνεται καθημερινά μέσα από τις δυνατότητες που παρέχει ο νέος ψηφιακός κόσμος και, βέβαια, δημιουργώντας και πάλι μια πατρίδα σύγχρονη και ανταγωνιστική, ώστε η επιστροφή να αποτελεί για αυτούς πραγματική επιλογή.

Κυρίες και κύριοι συνάδελφοι, προέρχομαι από τη Δράμα, μια περιοχή που βιώνει έντονα και δεκαετίες το ζήτημα της μετανάστευσης. Σημαντικός αριθμός Δραμινών όχι μόνο πρόσφατα στα χρόνια της κρίσης, αλλά και παλαιότερα αναγκάστηκαν να αναζητήσουν την τύχη τους στο εξωτερικό. Για όλους αυτούς τους ανθρώπους δεν πρέπει να σταθούμε μόνο στο θέμα της ψήφου. Οι δεσμοί με την πατρίδα πρέπει να ενισχυθούν και κυρίως θα πρέπει να δημιουργηθούν οι προϋποθέσεις για την επιστροφή όσων το επιθυμούν.

Κυρίες και κύριοι συνάδελφοι, εύχομαι η νέα κοινοβουλευτική περίοδος να είναι παραγωγική και ωφέλιμη για τον τόπο. Το ΠΑΣΟΚ, όπως έχει ήδη εξαγγείλει ο Πρόεδρός μας Νίκος Ανδρουλάκης, θα ασκήσει υπεύθυνη και αξιόπιστη αντιπολίτευση. Δεν θα καταφύγουμε στον εύκολο λαϊκισμό. Πάντα με γνώμονα και οδηγό τις αξίες και τις αρχές της παράταξής μας θα ασκούμε αυστηρή, αλλά και εποικοδομητική κριτική στην Κυβέρνηση και στις νομοθετικές πρωτοβουλίες.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε πολύ τον κύριο συνάδελφο για τη συνέπεια στον χρόνο.

Το λόγο έχει από το ΠΑΣΟΚ - ΚΙΝΑΛ ο κ. Γιώργος Νικητιάδης και ακολουθεί ο κ. Βασίλης Βασιλειάδης, ο κ. Νεοκλής Κρητικός, ο κ. Αλέξανδρος Αυλωνίτης.

Παρακαλώ, κύριε συνάδελφε, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε. Επικαλούμαι την ευαισθησία σας για λίγο παραπάνω χρόνο δεδομένου ότι είμαι ο πρώτος από τη Δωδεκάνησο που μιλάει σήμερα και νομίζω ότι είναι και αξίωση του Σώματος.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορούμε να το αρνηθούμε. Φαντάζομαι δεν θα γίνει κατάχρηση.

**ΓΕΩΡΓΙΟΣ ΝΙΚΗΤΙΑΔΗΣ:** Όπως καταλαβαίνετε, κύριε Πρόεδρε. Εγώ επικαλούμαι την ευαισθησία σας.

Κυρίες και κύριοι συνάδελφοι, κύριε Υπουργέ, αυτό που συμβαίνει σήμερα στη Ρόδο είναι μια πραγματική τραγωδία. Και το χειρότερο είναι ότι αυτή η τραγωδία, αν τη δεύτερη μέρα που ξεκίνησε αυτή η φωτιά είχαν κατέβει τρία πυροσβεστικά αεροπλάνα, θα την είχανε προλάβει. Μιλάμε για μια τρομακτική οικολογική καταστροφή. Αυτή τη στιγμή έχουν καταστραφεί, έχουν καεί εκατόν πενήντα χιλιάδες στρέμματα, πάνω από το 10% της έκτασης του νησιού. Η ζημιά σε περιουσίες είναι τεράστια. Το πλήγμα στον τουρισμό δεν μπορεί να προβλεφθεί αυτή τη στιγμή.

Και ενώ έχουμε αυτή τη συντέλεια του κόσμου στο νησί, ακούμε τοπικούς παράγοντες να επαίρονται ότι, δήθεν, κατάφεραν κάτι που δεν έχει γίνει ποτέ ξανά στην Ελλάδα, να μεταφέρουν χιλιάδες επισκέπτες. Βεβαίως, ορθώς έπραξαν, αλλά την ώρα που συμβαίνουν όλα αυτά το να επαίρεσαι για κάτι προκαλεί απορίες. Γιατί αν υπάρχει ένα μεγαλείο, κυρίες και κύριοι συνάδελφοι, μέσα από αυτή την τραγωδία είναι το μεγαλείο κάθε Ροδίτισσας και κάθε Ροδίτη.

Σας βεβαιώνω ότι αυτή τη στιγμή που μιλάμε, εντεκάμισι το βράδυ, δεν υπάρχει γερόντισσα και γέροντας και δεν υπάρχει νέα και νέος στη Ρόδο που να μην είναι σε επιφυλακή, που να μην τρέχει, να μην κουβαλά νερά, που να μην κουβαλάει στρώματα, που να μη διαθέτει το μηχανάκι του, το αυτοκίνητό του, προκειμένου να προλάβουν ό,τι μπορούν.

Αυτό είναι το μεγαλείο. Κι αν υπήρχε Νόμπελ εθελοντισμού, θα έπρεπε σε αυτούς τους ανθρώπους να δοθεί, με αυτό το μεγαλείο ψυχής που επιδεικνύουν. Επειδή δεν θέλω να μακρηγορήσω, το αντικείμενο του νομοσχεδίου είναι άλλο και θα υπάρξει χρόνος να κουβεντιάσουμε, εύχομαι πολύ γρήγορα να τερματιστεί αυτό το δράμα και να δούμε τι έφταιξε για αυτή την τραγωδία και πώς μπορούμε να την προλάβουμε.

Απευθύνω μια έκκληση στον Πρωθυπουργό, στην Κυβέρνηση. Σταματήστε την φωτιά. Στείλτε δέκα Καναντέρ αύριο και η φωτιά μέσα σε μια μέρα θα έχει σβήσει. Είναι η έβδομη μέρα σήμερα και πάμε αύριο για την όγδοη. Προχωρήστε σήμερα σε αναδάσωση όσο πιο γρήγορα γίνεται. Κάντε επιτέλους πολιτικές πρόληψης να σταματήσουν οι φωτιές. Και βεβαίως, ευελπιστώ ότι θα έχετε και κάποια προγράμματα για να προλάβουμε την καταστροφή στον τουρισμό που επέρχεται.

Έρχομαι τώρα στο νομοσχέδιο για τους απόδημους. Μια πονεμένη ιστορία, κυρίες και κύριοι συνάδελφοι, και μιλάω μετά λόγου γνώσεως.

Το νομοσχέδιο που συζητάμε έχει εθνική διάσταση. Είναι εθνικό νομοσχέδιο. Η διατήρηση της εθνικής ταυτότητας των Ελλήνων του εξωτερικού είναι εθνική υπόθεση. Το να συνεχίσουν οι επόμενες γενιές να αισθάνονται Έλληνες είναι εθνική υπόθεση. Ξέρετε, θα σας θυμίσω μόνο ορισμένα για να καταλάβετε τι μπορούσε και τι έχει προσφέρει μέχρι σήμερα ο Ελληνισμός. Εγώ θα αναφερθώ στην Αμερική, επειδή έχω και εμπειρία. Σας είπα μετά λόγου γνώσεως μιλάω.

Είχαμε Αντιπρόεδρο Ελληνοαμερικανό στην Αμερική. Είχαμε υποψήφιο Πρόεδρο Ελληνοαμερικάνο στην Αμερική. Είχαμε έναν γίγαντα της πολιτικής που θα διαδεχόταν τον Τζον Κένεντι αν δεν τον έπαιρνε ο θάνατος, τον Πολ Τσόγκα στην Αμερική. Είχαμε δύο καταπληκτικούς γερουσιαστές, τον Σαρμπάνη και τον Μπραδήμα στην Αμερική. Έχουμε σήμερα πέντε Ελληνοαμερικανούς στο Κογκρέσο τον Μπιλιράκη, την Μαλλιωτάκη, τον Σαρμπάνη τον νεότερο, τον Κρις Πάπας και την Ντίνα Τάιτους.

Ποια χώρα δεν θα ήθελε να έχει στην υπερδύναμη ανθρώπους που θα στηρίζουν τα δίκαιά της; Μια εθνική δύναμη πυρός είναι αυτή για μας. Βλέπετε τι κάνουν με τα F-16, με τα F-35, πώς μπλοκάρουν τα θέματα της Τουρκίας αυτοί οι συγκεκριμένοι;

Και να σας πω κάτι; Οι απόδημοί μας έφυγαν με πόνο. Οι πρώτες γενιές από το 1890 ήδη, έφυγαν για να βρουν μια καλύτερη ζωή, μονόδρομος. Δεν είχαν επιλογή. Αν δεν έφευγαν, θα πέθαιναν στη φτώχεια και στην πείνα.

Και επειδή ο συνάδελφός μου ο εκλεκτός αναφέρθηκε προηγουμένως στο «Τζιβαέρι» και μου θύμισε έναν άλλο στίχο που τραγουδούσε η Δόμνα Σαμίου και πραγματικά ταιριάζει, για να αντιληφθείτε τον πόνο. «Αχ -λέει η Δόμνα Σαμίου- ανάθεμα σε ξενιτιά εσέ και το καλό σου που πήρες το παιδάκι μου και το ’κανες δικό σου. Προσθέστε «ανάθεμα», αναθεματίζει τη μετανάστευση η μάνα Ελληνίδα τότε και ο ελληνικός λαός ταυτοχρόνως.

Θέλετε να θυμηθούμε κάτι άλλο που δεν περιποιεί τιμή και ειδικότερα στην παράταξή σας; Πώς χαρακτήρισε τη μετανάστευση ο κατά τ’ άλλα εκλεκτός Παναγιώτης Κανελλόπουλος; Ευλογημένη η μετανάστευση, έτσι τη χαρακτήρισε τότε που γίνονταν οι ελληνογερμανικές συμφωνίες για να πάνε μετανάστες στο εξωτερικό.

Έχουμε, λοιπόν, μια διαφορετική αντίληψη των πραγμάτων. Παρακολουθώ και τους συναδέλφους και εκτιμώ βέβαια ότι τα όσα εκφράζουν τα πιστεύουν πραγματικά σήμερα. Αλλά υπάρχει μια ιστορία πίσω για το πώς φέρθηκε η κάθε παράταξη και πώς συμπεριφέρθηκε στους μετανάστες.

Πραγματικά τι έκανε η μητέρα πατρίδα για χρόνια ολόκληρα; Αναφέρθηκε ο συνάδελφος προηγουμένως για το ΠΑΣΟΚ, αλλά την περίοδο του ΠΑΣΟΚ αυξήθηκαν οι δάσκαλοι στη διασπορά, αυξήθηκαν τα ελληνικά σχολεία στη διασπορά, αυξήθηκαν οι ενισχύσεις, τα πολιτιστικά σωματεία στη διασπορά.

Είχαμε μια άλλη αντίληψη τότε. Τα τελευταία χρόνια τι έχει γίνει; Η κυρία Υπουργός που απουσιάζει, ήταν Υπουργός Παιδείας και θα ήθελα να ήταν εδώ να μας πει πόσο μειώθηκαν οι δάσκαλοι, οι Έλληνες στη διασπορά και τα τελευταία χρόνια και επί υπουργίας της. Τώρα αλλάζουμε ένα νομοσχέδιο, έναν νόμο. Φέρνουμε ένα καινούργιο νόμο για να αρθούν τα εμπόδια που είχαν προκληθεί με τον προηγούμενο νόμο.

Και σκέφτομαι, αγαπητέ Υπουργέ, έχετε υποθέτω γνώση της πολιτείας της Νέας Υόρκης. Από το Όλμπανι, που είναι η βόρεια περιοχή για να πας στο προξενείο, είναι τρεις ώρες και τρεις να επιστρέψεις, έξι. Νομίζετε ότι θα πάνε να ψηφίσουν αυτοί οι άνθρωποι; Λέω παραδείγματα που είναι πολύ πιο κοντινά. Το πιο χαρακτηριστικό είναι αυτό που πρέπει να φύγει από τη Νότια Αμερική για να πάει στο Χιούστον να ψηφίσει και δυστυχώς, το συνεχίζουμε αυτό.

Εμείς στηρίξαμε και στηρίζουμε και πάλι. Και το θέμα με τους εκλογικούς καταλόγους πρέπει να το δείτε, έχει την σημασία του. Όμως αυτές οι ατέλειες κάποτε πρέπει να θεραπευτούν. Θα πρέπει να το δούμε συνολικά το ζήτημα της συμμετοχής των Ελλήνων της Διασποράς. Αν θέλουμε να τους έχουμε κοντά μας, αν θέλουμε να συνεχίσουμε να έχουμε πολιτικούς που θα αισθάνονται Έλληνες, δεν αρκεί αυτό. Γιατί θα ήθελα να προκαλέσω την ηγεσία του Υπουργείου να μου κάνει μια πρόβλεψη. Στις πρώτες εκλογές πόσοι υπολογίζετε ότι θα ψηφίσουν με αυτόν τον νέο νόμο που φέρνετε; Γιατί υποτίθεται ότι φέρνετε έναν νόμο και έχετε μελετήσει τον τρόπο με τον οποίο θα έχετε αποτελέσματα.

Κλείνοντας, πρέπει να ασκήσουμε πολιτικές για τους απόδημους, σχολεία, πολιτισμός, ουσιαστική σύνδεση και ξανά ενεργοποίηση του Συμβουλίου Απόδημου Ελληνισμού που αδρανοποιήθηκε και που ήταν ό,τι καλύτερο έχει γίνει στον πολιτικό χώρο της ομογένειας.

Ευχαριστώ πολύ, κύριε Πρόεδρε και για την ανοχή σας.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ο κ. Βασίλειος Βασιλειάδης από τη Νέα Δημοκρατία έχει τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ για τον λόγο, κύριε Πρόεδρε. Σας εύχομαι και ως Προεδρείο αλλά και σε εσάς προσωπικά καλή αρχή για τη νέα κοινοβουλευτική περίοδο και καλή δύναμη στην άσκηση του κορυφαίου αυτού έργου για τη λειτουργία της Βουλής, αλλά και της δημοκρατίας εν γένει.

Της δημοκρατίας, αγαπητές και αγαπητοί συνάδελφοι, την αποκατάσταση της οποίας γιορτάζουμε σήμερα δυστυχώς κάτω από τη σκιά των φυσικών καταστροφών από τις πυρκαγιές σε πολλές περιοχές της χώρας, αλλά και του τραγικού δυστυχήματος στην Πάτρα.

Επιτρέψτε μου, λοιπόν, να εκφράσω τα συλλυπητήριά μου στις οικογένειες όσων πλήττονται. Σε αυτή τη συγκυρία, λοιπόν, και με πολύ πρόσφατες δύο διαδοχικές εκλογικές αναμετρήσεις η Κυβέρνηση επέλεξε όχι τυχαία, αλλά με σαφή συμβολισμό να φέρει στη Βουλή ως πρώτο σχέδιο νόμου της νέας κοινοβουλευτικής περιόδου το υπό συζήτηση για την άρση των περιορισμών για την εγγραφή στους ειδικούς εκλογικούς καταλόγους εκλογέων εξωτερικού.

Πρόκειται στην ουσία για τροποποίηση του ν.4648/2019, ενός νομοθετήματος - ορόσημο θα έλεγα, που δίνει τη δυνατότητα σε χιλιάδες Έλληνες που βρίσκονται στο εξωτερικό, είτε προσωρινά είτε για μεγαλύτερο χρονικό διάστημα να ασκούν το εκλογικό τους δικαίωμα.

Ειδικά για πολλές και πολλούς ανθρώπους της δικής μου γενιάς, που αναγκάστηκαν να φύγουν στο εξωτερικό τα προηγούμενα χρόνια, η δυνατότητα αυτή που έδωσε ο ν. 4648 είναι ύψιστης σημασίας τόσο σε επίπεδο, θα έλεγα, ισότητας των πολιτών απέναντι στους θεσμούς όσο και στην ίδια τη λειτουργία του δημοκρατικού πολιτεύματος. Πρόκειται για ανθρώπους που ξεριζώθηκαν από τον τόπο τους, που στις περισσότερες περιπτώσεις θέλουν -και θέλουμε και εμείς- να επιστρέψουν κάποια στιγμή, ανθρώπους που διατηρούν σχέσεις και με το ελληνικό κράτος, καθώς πληρώνουν φόρους εδώ, υπηρετούν τη θητεία τους στις Ένοπλες Δυνάμεις μας, φέρνουν συχνά έσοδα και συνάλλαγμα στη χώρα.

Το είχα πει τότε, το 2019. Το επαναλαμβάνω και τώρα: Μεγαλύτερη συμμετοχή σημαίνει περισσότερη δημοκρατία. Ωστόσο, ο ν.4648 προέβλεπε κάποιους περιορισμούς στην άσκηση του εκλογικού δικαιώματος από τους εκλογείς του εξωτερικού, που προέκυψαν κυρίως λόγω της μακράς διαπραγμάτευσης που προηγήθηκε μεταξύ της Κυβέρνησης και των πολιτικών παρατάξεων και της αναγκαιότητας ψήφισής του από ευρεία πλειοψηφία.

Δύο χρόνια αργότερα, το 2021, επανήλθε η Κυβέρνηση με το ίδιο σχέδιο νόμου που συζητούμε σήμερα, για την άρση των περιορισμών. Στις διατάξεις -οι ίδιες τότε με σήμερα- είχαν ενσωματωθεί και σειρά σχολίων που είχαν κατατεθεί από φορείς και πολίτες στη δημόσια διαβούλευση του σχεδίου νόμου, που κατέληξε στον ν.4648.

Συγκεκριμένα, η άρση των περιορισμών αφορούσε μεταξύ άλλων στην άπαξ εγγραφή των εκλογέα στους ειδικούς εκλογικούς καταλόγους του εξωτερικού, στην αντικατάσταση της πληθώρας των απαιτούμενων δικαιολογητικών με μία αίτηση του εκλογέα και στην επιτάχυνση της οριστικοποίησης και έγκρισης της αίτησης του εκλογέα. Κυρίαρχη τότε φιλοσοφία της ρύθμισης, δηλαδή, ήταν η μείωση της γραφειοκρατίας, ώστε η διαδικασία να γίνει εύκολη και σύντομη, εξασφαλίζοντας δυνητικά μεγαλύτερη συμμετοχή των εκλογέων.

Δυστυχώς τότε δεν είχε λάβει την απαραίτητη στήριξη και με ευθύνη -κυρίως του ΣΥΡΙΖΑ μπορώ να πω- οι περιορισμοί τότε παρέμειναν. Μία από τις κριτικές που είχαμε ακούσει τότε ήταν ότι ο νόμος δεν έχει εφαρμοστεί στην πράξη και δεν έχει δοκιμαστεί σε εκλογικές αναμετρήσεις.

Σήμερα, όμως, βρισκόμαστε μετά από δύο διαδοχικές εθνικές εκλογές με αρκετά σημαντικό διακύβευμα. Θα προσθέσω ότι έχουμε αριθμητικά δεδομένα στη διάθεσή μας και οι αριθμοί που αφορούν στη συμμετοχή των εκλογέων εξωτερικού δεν μπορούν να μας ικανοποιούν, καθώς μόλις δεκαοκτώ χιλιάδες Έλληνες μπόρεσαν να ψηφίσουν στα εκλογικά κέντρα εκτός της επικράτειας.

Άρα, κυρίες και κύριοι συνάδελφοι, είναι σαφές πια πως η άρση περιορισμών είναι απαραίτητη και είναι και αναγκαία. Αυτό έδειξαν, άλλωστε και οι τοποθετήσεις των εκπροσώπων των φορέων που προσκλήθηκαν στη σχετική συνεδρίαση της αρμόδιας επιτροπής. Οι ίδιοι άνθρωποι που τους αφορά η νομοθετική ρύθμιση ζήτησαν την υπερψήφιση του σχεδίου νόμου από το σύνολο των κομμάτων. Οφείλουμε, λοιπόν, να τους ακούσουμε.

Η άποψή μου, κύριε Πρόεδρε, είναι ότι η ψήφιση του σχεδίου νόμου θα έχει μόνο θετικά αποτελέσματα. Οι περιορισμοί που αίρονται είναι τυπικοί, γραφειοκρατικοί και σε καμμία περίπτωση δεν αγγίζουν την ουσιαστική πολιτική συζήτηση περί χορήγησης δικαιώματος ψήφου σε ομογενείς. Μιλάμε για τα ίδια άτομα που μπορούν να πάρουν το αεροπλάνο, το πλοίο, το αυτοκίνητο και να επιστρέψουν στη χώρα και την εκλογική τους περιφέρεια και να ψηφίσουν κανονικά. Αυτό που θέλουμε, λοιπόν, είναι να τους διευκολύνουμε.

Η άρση των περιορισμών διευκολύνει την άσκηση εκλογικών δικαιωμάτων των Ελλήνων του εξωτερικού, χωρίς να θέτει σε κίνδυνο την εκλογική διαδικασία. Φέρνει περισσότερο κόσμο στις κάλπες και περισσότερη εκλογή στην κάλπη. Εξ ορισμού, πιστεύω ότι σημαίνει περισσότερη δημοκρατία.

Κυρίες και κύριοι συνάδελφοι, έχουμε όλη την τετραετία μπροστά μας να διαφωνήσουμε πολιτικά για πάρα πολλά θέματα. Εδώ, όμως, νομίζω πως μπορούμε να έχουμε συναίνεση. Είναι μια καλή ευκαιρία, λοιπόν, σε αυτό το πρώτο σχέδιο νόμου, με τους συμβολισμούς που ανέφερα, να σηματοδοτήσουμε, ως Βουλή, προς το εκλογικό σώμα που μας εξέλεξε ότι τους ακούμε, ότι διαβάσαμε τα αποτελέσματα των δύο εκλογικών αναμετρήσεων και ακούσαμε τον ελληνικό λαό, που μας λέει ότι στα μεγάλα, σημαντικά θέματα θέλει να έχουμε πνεύμα συνεργασίας, με άξονα το εθνικό καλό. Η ενίσχυση του δημοκρατικού μας πολιτεύματος με τη διευκόλυνση της άσκησης του εκλογικού δικαιώματος είναι προς αυτή ακριβώς την κατεύθυνση.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πάρα πολύ τον κ. Βασιλειάδη για την τήρηση του χρόνου.

Τώρα τον λόγο έχει από τη Νέα Δημοκρατία ο κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, να εκφράσουμε πρώτα τη συμπαράστασή μας στους βαριά δοκιμαζόμενους συμπατριώτες μας από την πύρινη λαίλαπα.

Δυστυχώς, σήμερα, την ημέρα της δημοκρατίας είχαμε και την απώλεια μιας σπουδαίας Ελληνίδας, της Μαριάννας Βαρδινογιάννη, η οποία όμως αφήνει πίσω της μια τεράστια «ΕΛΠΙΔΑ» για τους μικρούς, αλλά μεγάλους ήρωες της ζωής.

Κυρίες και κύριοι συνάδελφοι, το σχέδιο νόμου του Υπουργείου Εσωτερικών περί άρσης των περιορισμών για την εγγραφή στους ειδικούς εκλογικούς καταλόγους εκλογέων εξωτερικού δεν είναι τυχαία το πρώτο νομοθέτημα που καταθέτει η Κυβέρνηση αυτή τη δεύτερη θητεία της. Ο ελληνικός λαός έδωσε για δεύτερη συνεχόμενη φορά μια ισχυρή εντολή στη Νέα Δημοκρατία και στον Πρωθυπουργό, τον Κυριάκο Μητσοτάκη.

Ο Πρωθυπουργός και η Κυβέρνηση συνολικά θέλουν να στείλουν με τη σειρά τους ένα ισχυρό μήνυμα προς τον απανταχού Ελληνισμό: Θέλουμε η φωνή σας να ακούγεται πιο δυνατά. Θέλουμε να έχετε μια ισότιμη συμμετοχή στις δημοκρατικές διαδικασίες. Ο μόνος δρόμος για τη συμμετοχή όλων των Ελλήνων στις δημοκρατικές διαδικασίες είναι η προτεινόμενη με το παρόν σχέδιο νόμου άρση των περιορισμών.

Το κατατεθέν προς ψήφιση σχέδιο νόμου προτείνει το αυτονόητο, την άρση όλων των περιορισμών που ισχύουν σήμερα για την άσκηση του δικαιώματος ψήφου τόσο από όσους έχουν την ιδιότητα του μονίμου κατοίκου εξωτερικού όσο και από αυτούς που βρίσκονται στο εξωτερικό κατά την ημέρα διεξαγωγής των εκλογών.

Κυρίες και κύριοι συνάδελφοι, δεν πρέπει να ξεχνάμε ποτέ το εξής: Η συμμετοχή στις εκλογές είναι ένα ύψιστο πολιτικό δικαίωμα για κάθε Ελληνίδα και κάθε Έλληνα. Για εμάς, όμως, τους εκλεγμένους αντιπροσώπους των Ελλήνων, η κατοχύρωση της άσκησης αυτού του δικαιώματος με την άρση των περιορισμών αποτελεί υποχρέωση και καθήκον, ένα καθήκον τόσο νομικής φύσης, αφού η άσκηση του εκλογικού δικαιώματος από το εξωτερικό προβλέπεται στο άρθρο 51 παράγραφος 4 του Συντάγματος, όσο όμως και πολιτικής φύσης, γιατί οι Έλληνες του εξωτερικού δεν είναι πολίτες δεύτερης κατηγορίας. Για τη Νέα Δημοκρατία δεν υπάρχουν πολίτες δεύτερης κατηγορίας. Το παρόν σχέδιο νόμου αποδεικνύει έμπρακτα τη βούλησή μας για ισότιμη μεταχείριση όλων των Ελληνίδων, όλων των Ελλήνων.

Ήταν η κυβέρνηση της Νέας Δημοκρατίας που τον Δεκέμβριο του 2019 προχώρησε στην ψήφιση του ν.4648, με τον οποίο έγινε το πρώτο μεγάλο βήμα για την κατοχύρωση του εκλογικού δικαιώματος των Ελλήνων του εξωτερικού. Δεν είναι τυχαίο ότι στις δύο εκλογικές αναμετρήσεις, του Μαΐου και του Ιουνίου, ψήφισαν από το εξωτερικό μόλις δεκαοκτώ χιλιάδες Έλληνες.

Δυστυχώς η αδιαλλαξία και οι μικροπολιτικές σκοπιμότητες τόσο του ΣΥΡΙΖΑ όσο και άλλων κομμάτων ζημίωσαν τον ελληνικό λαό και οδήγησαν τελικά σε απογοήτευση των Ελλήνων του εξωτερικού, οι οποίοι για μια ακόμα φορά ένιωσαν προδομένοι και αδικημένοι.

Τον Απρίλιο του 2021, η Νέα Δημοκρατία, πιστή στις δεσμεύσεις της, επανήλθε στο ζήτημα με την κατάθεση σχεδίου νόμου για την άρση των περιορισμών. Τότε δεν συγκεντρώθηκε η απαιτούμενη πλειοψηφία, παρά τις συνολικά εκατόν ενενήντα θετικές ψήφους.

Σήμερα, όμως, έχουμε μια μεγάλη, μια σημαντική ευκαιρία να δικαιώσουμε τις προσδοκίες των Ελλήνων του εξωτερικού, γιατί οι πολιτικές δυνάμεις που στήριξαν τότε το σχέδιο νόμου συγκεντρώνουν σήμερα την απαιτούμενη αυξημένη πλειοψηφία των διακοσίων Βουλευτών. Τώρα, λοιπόν, είναι η ευκαιρία να αρθούμε στο ύψος των περιστάσεων και να εκπληρώσουμε τη συνταγματική πρόβλεψη για το δικαίωμα ψήφου των Ελλήνων του εξωτερικού.

Το νομοσχέδιο που συζητούμε σήμερα εξασφαλίζει το δικαίωμα σε όλους τους Έλληνες να ψηφίσουν από τον τόπο διαμονής τους, ανεξάρτητα από την οικονομική τους δυνατότητα να ταξιδέψουν στην Ελλάδα μας. Αλήθεια, υπάρχει κάτι πιο δίκαιο και πιο δημοκρατικό από αυτό; Το παρόν νομοσχέδιο ανοίγει τον δρόμο για να διατηρήσουν οι συμπολίτες μας από το εξωτερικό τη σχέση τους με τη μητέρα πατρίδα, τους ανοίγει τον δρόμο να συνεχίσουν να έχουν δεσμούς με την ελληνική πραγματικότητα, ώστε να αισθάνονται ότι κάποια στιγμή, ανά πάσα στιγμή, μπορούν να επιστρέψουν στην πατρίδα τους.

Κυρίες και κύριοι συνάδελφοι, σας καλώ και εγώ με τη σειρά μου να στηρίξετε το παρόν σχέδιο νόμου, ανεξάρτητα από κομματικές γραμμές και πολιτικές ή ιδεολογικές διαφορές. Είναι ιστορική ευκαιρία και μεγάλη ευθύνη όλων μας, πάνω και πέρα από πολιτικές παρατάξεις, να άρουμε όλα τα εμπόδια με την ψήφο των Ελλήνων του εξωτερικού, καθώς και εκείνων που τυγχάνει να βρίσκονται στο εξωτερικό την ημέρα της εκλογικής αναμέτρησης. Είναι ζήτημα σεβασμού στους απανταχού Έλληνες. Και είναι υποχρέωση όλων μας να τους διευκολύνουμε στην άσκηση του συνταγματικά κατοχυρωμένου εκλογικού τους δικαιώματος. Είναι ένα νομοσχέδιο που αποκαθιστά αδικίες δεκαετιών για τους Έλληνες του εξωτερικού, παραμερίζοντας την υποκρισία και τις υπεκφυγές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, θα ήθελα να υπογραμμίσω και πάλι την ανάγκη για μια όσο το δυνατόν ευρύτερη συναίνεση στο παρόν σχέδιο νόμου. Με την υπερψήφισή του αυτή η νέα Βουλή μπορεί να στείλει ένα σημαντικό μήνυμα προς τον απανταχού Ελληνισμό. Ο απόδημος Ελληνισμός είναι η φωνή μας στο εξωτερικό. Και για αυτό η ενεργή συμμετοχή των αποδήμων στα κοινά της χώρας μπορεί να εξυπηρετήσει τα μέγιστα το δημόσιο όσο και το εθνικό συμφέρον.

Τέλος, θα κάνω μια αναφορά ως Βουλευτής της Λακωνίας, γιατί η Λακωνία έχει από τους αρχαιοτάτους χρόνους έως και σήμερα μια ηγετική θέση στην ελληνική διασπορά, αναλογικά, ίσως, είναι και ο πρώτος νομός σε πλήθος Ελλήνων στο εξωτερικό και σίγουρα στους πρώτους σε πλήθος κοινοτήτων, συλλόγων και ενοριών. Στις εκατόν σαράντα χώρες που διαβιούν Έλληνες μόνιμα και προσωρινά και στις πέντε ηπείρους, διαχρονικά η προσφορά τους στα πολιτιστικά και κοινωνικά δρώμενα, αλλά και στην ανάπτυξη της περιοχής μας είναι μεγάλη, αφού πάντα τα ενδιαφέροντά τους παραμένουν λακωνικά και ελληνοκεντρικά. Η Ελλάδα, όσο και η Λακωνία, έχει ανάγκη από τους απόδημους όσο και οι απόδημοι την Ελλάδα. Τους αξίζει, λοιπόν, να έχουν τη δυνατότητα να ψηφίζουν, να συμμετέχουν, να αισθάνονται πιο κοντά στην πατρίδα.

Κυρίες και κύριοι συνάδελφοι, εμείς προχωρούμε μπροστά με σχέδιο και έχουμε και συγκεκριμένο όραμα για μια Ελλάδα ισχυρή. Και μια ισχυρή Ελλάδα για να προκόψει και να πετύχει χρειάζεται όλους τους Έλληνες όπου και αν βρίσκονται αυτοί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο.

Τον λόγο έχει τώρα ο κ. Αλέξανδρος Αυλωνίτης από τον ΣΥΡΙΖΑ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλή κοινοβουλευτική περίοδο σε όλους μας.

Και η δικιά μου η πατρίδα, η Κέρκυρα, πονάει απόψε, πονούσε και χθες. Ένα πολύ μεγάλο κομμάτι της καταστράφηκε, κάπου είκοσι πέντε χιλιάδες στρέμματα. Μεταφέρθηκε κόσμος. Επλήγη σημαντικά. Και ας ρίξει το βλέμμα της η Κυβέρνηση και προς την πλευρά τη δικιά μας.

Μου φαίνεται, όμως, αδιανόητο -και με αυτό θα ξεκινήσω- να ακούω ως μέγιστο και πομπώδες επιχείρημα για τις ενέργειες της Κυβέρνησης για την αντιμετώπιση των πυρκαγιών τη φράση «μέλημά μας η ανθρώπινη ζωή». Όχι, κυρίες και κύριοι της Κυβέρνησης, υποχρέωσή σας είναι πρωτίστως και βεβαίως η ανθρώπινη ζωή, αλλά είναι και τα ζώα, είναι και οι περιουσίες των ανθρώπων, είναι και η ίδια η φύση. Είναι ανάλγητη η θέση αυτή γιατί βάζετε τους πολίτες να διαλέγουν αν θα ζήσουν ή αν θα έχουν σπίτι ή αν θα έχουν τα μελίσσια τους, αν θα έχουν τα δέντρα τους, αν θα έχουν τα ζώα τους. Το κάνετε για να γίνει η απάνθρωπη σύγκριση με τις εθνικές τραγωδίες του παρελθόντος στις οποίες χάθηκαν ανθρώπινες ζωές. Εγώ τη λέω αυτή την επιχειρηματολογία εθνική κατάντια. Και το λέω για όσους τους αξίζει.

Και κάτι άλλο να πω στην αρχή της ομιλίας μου. Η νεοαποκτηθείσα κοινοβουλευτική Πλειοψηφία δεν είναι η κολυμβήθρα του Σιλωάμ και κυρίως δεν είναι έπαθλο, ούτε ευκαιρία επίδειξης δύναμης, αλλά είναι νέα δημοκρατική πολιτική και κοινωνική ευθύνη. Δεν τη βλέπω, όμως, την ευθύνη σήμερα. Η Ελλάδα καίγεται και εσείς ως πρώτο νομοσχέδιο φέρνετε την ψήφο των αποδήμων. Γιατί τόσο πάθος; Γιατί τόση βιασύνη; Τι σας κόφτει και βιάζεστε; Σήμερα θα ήθελα να συζητούσαμε στη Βουλή, εδώ στην Ολομέλεια, σε επίπεδο Αρχηγών κομμάτων τι θα κάνουμε με τις πυρκαγιές, πώς θα προστατέψουμε τα καμένα. Ψύλλους στα άχυρα νομίζω ότι ψάχνω!

Συζητάμε, λοιπόν, άρον άρον το παρόν νομοσχέδιο. Επιβάλατε διαβούλευση οκτώ ημερών, δήθεν. Πέντε εργάσιμες μέρες είναι. Η δημοκρατικότητά σας είναι η υπερχειλίζουσα. Αλήθεια, αναρωτιέμαι, το κάνατε από εθνική έξαρση, από αγάπη προς τους ομογενείς μας, ή επειδή πιστεύετε ότι οι εκλογείς του εξωτερικού είναι ομοϊδεάτες σας;

Εγώ, προς Θεού, δεν πιστεύω να είσαστε τόσο ρηχοί, κύριε Υπουργέ, με το νομοσχέδιο αυτό! Πιστεύω ότι το κάνετε από άπειρη δημοκρατικότητα, αλλά και ευθύνη: γιατί να μην ψηφίζουν και αυτοί οι Έλληνες. Αυτή είναι η ελληνική, η εθνική σας σκέψη. Τότε, συνάδελφοι, γιατί δεν νομοθετούμε με ηρεμία, με ουσιαστικό διάλογο, με ήρεμη δημοκρατική κρίση, με μεγαλύτερο χρόνο διαβούλευσης και να δροσίσει κιόλας, βρε αδερφέ! Έτσι δεν είναι, κύριε Υπουργέ, που χαμογελάτε; Να δροσίσει λίγο. Δεν τρώμε σανό! Πιστέψτε με, δεν τρώμε σανό! Δεν είμαστε τόσο ανόητοι και αφελείς.

Δεν αποτελεί συμβολική εθνική κίνηση, όπως λέει ο Πρωθυπουργός, όπως λέτε, προς τον απανταχού ελληνισμό. Είναι επίδειξη δύναμης και κυρίως είναι η στόχευση της μεγέθυνσης του εκλογικού σώματος με ψηφοφόρους που θέλετε να πιστεύετε ότι είναι πολιτικά δικοί σας, που τους πουλάτε πατριδοκαπηλία και έθνος. Η λέξη έθνος, η πιο ιερή λέξη που είναι αυτονόητη σε όλους μας, μπήκε στην προπαγανδιστική κομματική σας καμπάνια. Πρώτος διδάξας–προσέξτε- σε αυτήν την κοινοβουλευτική περίοδο ήταν ο κ. Βορίδης. Θυμηθείτε την τοποθέτησή του από αυτό εδώ το Βήμα και τι έλεγε για το έθνος.

**ΠΡΟΕΔΡΕΥΩΝ (Γεώργιος Γεωργαντάς):** Είναι καλό να αποφεύγουμε αναφορές για συναδέλφους που λείπουν από την Αίθουσα. Παρακαλώ, ας επικεντρωθούμε…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Από πού και ως πού, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Είναι καλό να αποφεύγουμε…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δηλαδή για να μιλήσουμε για τον Πρωθυπουργό πρέπει να είναι εδώ ο κύριος Πρωθυπουργός; Ποτέ δεν έχει έρθει εδώ ο κύριος Πρωθυπουργός. Σας παρακαλώ!

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν, επικεντρωθείτε επί του νομοσχεδίου.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό προσπαθώ να κάνω.

**ΠΡΟΕΔΡΕΥΩΝ (Γεώργιος Γεωργαντάς):** Δεν νομίζω ότι το κάνετε, αλλά εν πάση περιπτώσει…

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό κάνω.

Τον ακούσαμε, λοιπόν, στην ομιλία επί των προγραμματικών του δηλώσεων. Ακυρώσατε έτσι, με την τακτική σας αυτή, την ενεργή συμμετοχή όλων μας στην ψήφιση αυτού του νομοσχεδίου.

Στην κριτική μας, κυρία Υπουργέ, και στην τροπολογία που καταθέσαμε απαντάτε -παρακαλώ να το μεταφέρετε στην κ. Κεραμέως- με την εθνικά συναινετική -ειρωνικά το λέω- φράση, διαβάζω: «Διχαστικό είναι να καταθέτεις τροπολογία που καθιστά τους Έλληνες που έχουν δικαίωμα ψήφου και ζουν στο εξωτερικό πολίτες δεύτερης κατηγορίας με ψήφο που δεν προσμετράται στο συνολικό εκλογικό αποτέλεσμα». Και κλείνει: «Εμείς ενώνουμε τους Έλληνες, όπου και αν ζουν».

Ο ΣΥΡΙΖΑ, εμείς, ο ομιλών, όλοι μας, διχάζουμε και τους προσβάλλουμε! Εσείς τα λέτε αυτά που θέλετε τη συναινετική μας απάντηση σε ένα τόσο μείζον εθνικό θέμα, όπως βερμπαλιστικά λέτε. Διχάζουμε εμείς, επειδή καταθέσαμε μια τροπολογία. Θα μιλήσω παρακάτω για την τροπολογία. Επιτρέψτε μου λίγο, κύριε Πρόεδρε. Οι ίδιοι οι ομογενείς, οι ίδιοι οι απόδημοι, αλλά και οι ίδιες οι διακομματικές μας επιτροπές, που συστήσατε και εσείς και εμείς, μας έχουν προτείνει αυτό που έχουμε καταθέσει εμείς ως τροπολογία.

Κύριε Υπουργέ, η τροπολογία μας ούτε διχάζει ούτε προσβάλλει τους Έλληνες. Οι εκφράσεις που εσείς χρησιμοποιείτε είναι αυτές που διχάζουν και προσβάλλουν. Οι απόδημοι είναι πολιτικοποιημένοι συν-Έλληνες κι ενδιαφέρονται για την πατρίδα που καπηλεύεστε δεκαετίες τώρα. Έχουν το βλέμμα στο κοινό εθνικό μέλλον. Οφείλουμε ως πολιτεία να τους δώσουμε τη δυνατότητα, να ψηφίζουν και να εκπροσωπούνται από τους Βουλευτές που θα επιλέγουν οι ίδιοι, με σταυρό προτίμησης και όχι από τις λίστες που θα έχουν φτιάξει τα κόμματα μη εξαιρουμένου και του δικού μου, παρά το γεγονός ότι εμείς βάλαμε υποψηφίους ανθρώπους από την ομογένεια.

Υιοθετήστε όσα σας είπαν οι εκπρόσωποι των αποδήμων στη Βουλή και κάντε επιτέλους δεκτό το πάγιο αίτημα του Συμβουλίου Απόδημου Ελληνισμού, για εκλογικές περιφέρειες, το οποίο η ελληνική πολιτεία αγνοεί διαχρονικά, όπως παραδέχθηκε και ο κ. Γεραπετρίτης στην έκθεση Επιτροπής για τα Δικαιώματα του Ανθρώπου. Το έχετε ακούσει πολλές φορές αυτό. Κάπως έτσι ή ακριβώς έτσι σας απάντησε και ο υποψήφιός μας Βουλευτής από τους απόδημους, ο Στέφανος Κασσελάκης, που είναι κάτοικος του εξωτερικού. Αυτούς θέλουμε εμείς να έρθουν στη Βουλή.

Όλοι οι Έλληνες θέλουν -και φυσικά και εμείς- να ψηφίζουν οι Έλληνες του εξωτερικού και να ψηφίζονται. Αυτό που κάνετε εσείς είναι προσβολή προς τους Έλληνες του εξωτερικού. Το πώς, ποιοι και με ποιον τρόπο είναι το ζητούμενο. Και το ζητούμενο πρέπει να είναι προϊόν συναίνεσης, εθνικής συναίνεσης, σύνεσης και κοινής προσπάθειας.

Να σας θυμίσω για την Νομοπαρασκευαστική Επιτροπή του ΣΥΡΙΖΑ; Να σας πω για την Διακομματική Επιτροπή πριν την ψήφιση του ν.4648/2019 με τις αλλεπάλληλες συνεδριάσεις; Να σας πω για τον Συνήγορο του Πολίτη; Αυτά τα τρία, ας πούμε πρόσωπα νομικά και το φυσικό πρόσωπο, τι σας είπαν; Τι σας είπε η Επιτροπή των Αποδήμων; Τι σας έχει πει; Σας έχει πει να ψηφίσετε αυτό; Πείτε μου ειλικρινά. Αν είναι έτσι, πείτε το τώρα. Γιατί εγώ τα διάβασα προσεκτικά.

Η δική μας πρόταση εξασφαλίζει για όλους και για όλες την άσκηση του δικαιώματος του εκλέγειν και του εκλέγεσθαι. Επειδή κόπτεστε για την συνταγματική εφαρμογή και του εκλέγειν και του εκλέγεσθαι. Είμαστε ξεκάθαρα, λοιπόν, υπέρ της ψήφου όλων των Ελλήνων του εξωτερικού, με εκλογή συγκεκριμένου αριθμού Βουλευτών Επικρατείας.

Στην αιτιολογική έκθεση του νόμου που ψηφίσατε το 2018, αυτά λέει. Αλλά επειδή δεν έχω χρόνο, θα τελειώσω με την εξής φράση: Η πολιτική που ασκούμε μέσα από την τροπολογία που καταθέσαμε, είναι εθνική πολιτική. Η δική σας πολιτική είναι εθνικό ξεχείλωμα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο Υπουργός για ένα λεπτό.

Ορίστε, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Το πόρισμα επιτροπής Πουλάκη 2018-2019, στην πρόταση που προτείνει αναφέρει: «Σε κάθε περίπτωση, εφόσον πρώτιστο ζητούμενο είναι η συρρίκνωση και όχι ο πλήρης αποκλεισμός του κινδύνου δικαστικών περιπετειών, πρέπει να συνεκτιμηθεί νομολογία που μέχρι στιγμής έχει αποδειχθεί συντηρητική απέναντι σε κάθε ενδεχόμενο συνολικής ανατροπής του αποτελέσματος λόγω ανισότητας. Άλλωστε η φυσιογνωμία της ψήφου δεν αποτελεί ρητή διάταξη του Συντάγματος, οπότε η νομοθετική σχετικοποίησή της δεν απαιτεί αναθεώρηση, όπως εκείνη που χρειάστηκε προκειμένου να καμφθεί η απαίτηση της ταυτόχρονης διεξαγωγής».

Δεν λέει πουθενά το Σύνταγμα ότι η ψήφος είναι ίση. Πρώτη φορά το ακούμε αυτό. Όπως, επίσης, δεν κρίνετε, εσείς του ΣΥΡΙΖΑ, ότι ο απόδημος Έλληνας, ο Έλληνας του εξωτερικού που έχει το δικαίωμα να ψηφίσει, δεν μπορεί να είναι ΠΑΣΟΚ, Νέα Δημοκρατία, ΚΚΕ, ΣΥΡΙΖΑ, Ελληνική Λύση ή οποιοδήποτε άλλο κόμμα. Αυτό δεν το δέχεστε. Τους έχετε άλλο. Τους έχετε τέσσερις να κάθονται, ένας, δυο, τρεις, τέσσερις, στη σειρά, απομονωμένοι από τους υπόλοιπους και οι υπόλοιποι διακόσιοι ενενήντα έξι να ανήκουν σε κόμματα.

Αυτό έχετε καταλάβει εσείς από την Διακομματική Επιτροπή του 2019. Αυτό, λοιπόν, είναι συνταγματικό! Το να γίνεται εκλογή εκτός κομματικών ψηφοδελτίων είναι συνταγματικό! Το να μην μετράει η ψήφος στο συνολικό αποτέλεσμα είναι συνταγματικό! Το ότι οι Βουλευτές αντιπροσωπεύουν το έθνος και όχι εκλογικές περιφέρειες, δεν το έχετε ξανακούσει; Πρώτη φορά το ακούτε και αυτό!

Θα ήθελα σε ένα παράλληλο σύμπαν να γινόταν νόμος, έτσι όπως είδα την πρόταση νόμου, και θα το βλέπαμε αν θα εφαρμοζόταν ποτέ.

Μπορούμε να συζητήσουμε τα πάντα. Εγώ ακούω και την κριτική του ΚΚΕ. Το είπα και στην επιτροπή. Υπάρχει επιχείρημα στο οποίο υπάρχουν άλλα αντεπιχειρήματα και πάνω εκεί γίνεται ο διάλογος. Αλλά το να μην θεωρήσετε τον Έλληνα ο οποίος είναι εγγεγραμμένος στον εκλογικό κατάλογο. Δεν είναι άλλο εκλογικό σώμα. Δεν δίνουμε σε κανέναν νέο εκλογικό δικαίωμα, ούτε σε έναν! Πείτε μου από αυτό το νομοσχέδιο που σήμερα συζητάμε στη Βουλή, αν δίνουμε δικαίωμα σε έναν άνθρωπο παραπάνω να ψηφίσει. Ούτε σε έναν!

Άρα, λοιπόν, για να μην κοροϊδευόμαστε: Φοβάστε, δεν θέλετε, δεν μπορείτε. Η επιτροπή σας ήταν ξεκάθαρη. Κάνατε μία επιτροπή όπου τα αγαπητά και προσφιλή πρόσωπα -κάποιοι έχουν φύγει και από αυτή τη ζωή δυστυχώς- εξέφρασαν τις προτάσεις τους. Δεν ήταν ομόφωνη καν η επιτροπή. Δεν την φέρατε ποτέ σε ψήφο.

Και για να τελειώσει και η ιστορία, όταν ψηφίστηκε ο ν.4555, ο νόμος με τον οποίον διαλύσατε την τοπική αυτοδιοίκηση, αλλά αυτό είναι μια άλλη κουβέντα, φέρατε και την κατάτμηση εκλογικών περιφερειών των εθνικών εκλογών. Τότε σας είχε πει ο Πρόεδρος της Νέας Δημοκρατίας και Αρχηγός της Αξιωματικής Αντιπολίτευσης ότι δεν θα το ψηφίσουμε εάν δεν συζητηθεί επιτέλους σοβαρά η ψήφος των εκτός επικρατείας Ελλήνων εκλογέων. Και αυτό ήταν το αποτέλεσμα του άρθρου 256 που συστήθηκε η επιτροπή. Το άρθρο 255 ήταν η διάσπαση των εκλογικών περιφερειών, το 256 ήταν η ψήφος των εκτός επικρατείας Ελλήνων εκλογέων.

Επαναλαμβάνω, όμως, για να τελειώνουμε: Δεν δίνεται κανένα δικαίωμα ψήφου. Καθορίζει το πώς θα ασκηθεί ένα δικαίωμα. Γι’ αυτόν τον λόγο, λοιπόν, και για αυτά που έχετε γράψει στην επιτροπή, σας συνιστώ να διαβάσετε το πόρισμα της επιτροπής και να δείτε πράγματα που λέει, εκτός από αυτά που σας διάβασα. Και το αποκορύφωμα: Η ισοδυναμία δεν είναι ομοιότητα. Δηλαδή δεν υπάρχει ισοδυναμία ψήφου. Το επόμενο βήμα ποιο θα είναι; Σταθμισμένη ψήφος; Θα υπολογίζεται αλλιώς ψήφος γιατί δεν έχει τελειώσει το πανεπιστήμιο, το λύκειο, το γυμνάσιο ή το δημοτικό; Για όνομα του Θεού!

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Νάντια Γιαννακοπούλου από το ΠΑΣΟΚ-Κίνημα Αλλαγής.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, συζητούμε σήμερα στην Ολομέλεια για ένα μείζον θέμα δημοκρατίας, για ένα μείζον θέμα ισοτιμίας των Ελλήνων όπου κι αν κατοικούν και είναι πράγματι συμβολικό ότι η σημερινή συζήτηση για την άρση των περιορισμών στην ψήφο των Ελλήνων του εξωτερικού συμπίπτει με την 49η επέτειο αποκατάστασης της Δημοκρατίας στη χώρα μας.

Ωστόσο, κυρίες και κύριοι συνάδελφοι, δεν μπορούμε να μιλάμε εν κενώ και να μην μας απασχολεί το ότι αυτή τη στιγμή στη χώρα μας λαμβάνουν χώρα μεγάλες πυρκαγιές. Ξεκίνησαν στην Αττική. Ακολούθησαν η Ρόδος, η Κέρκυρα, η Βοιωτία, η πολύπαθη Εύβοια. Έχουμε γίνει θεατές μιας τραγωδίας την οποία μονίμως περιγράφουμε εκ των υστέρων, δυστυχώς, αλλά τελικά δεν φαίνεται να αλλάζει και τίποτα δραστικά στην αντιμετώπιση των πυρκαγιών στα μέτρα πρόληψης και στον συντονισμό της κεντρικής διοίκησης, της περιφερειακής, της τοπικής αυτοδιοίκησης.

Έτσι, λοιπόν, η κλιματική κρίση, ή μάλλον η κλιματική κατάρρευση, για να είμαστε ακριβόλογοι, είναι εδώ. Τα καιρικά φαινόμενα παίρνουν νέες διαστάσεις και τροφοδοτούν γιγάντιες πυρκαγιές και εμείς ακόμα συζητούμε το αν υπάρχουν ζώνες πυροπροστασίας. Συζητάμε το αν υπάρχουν δρόμοι πρόσβασης σε δασικές εκτάσεις, αν καθάρισαν οι δήμοι αυτές τις εκτάσεις.

Συζητάμε τα ίδια και τα ίδια, ενώ εχθές ήταν τα πέντε χρόνια από την τραγωδία στο Μάτι, ενώ καταστρέφεται ο δασικός πλούτος της χώρας μας, ενώ αλλάζει προς το δραματικότερο το κλίμα της χώρας μας, οδηγούμαστε σε ερημοποίηση σε πολλές περιοχές, ενώ καταστρέφονται περιουσίες, σπίτια, χωράφια, ενώ καίγονται ζώα. Οι σκηνές με τα καμένα ελάφια στη Ρόδο ήταν πραγματικά τραγικές.

Ήρθε, λοιπόν, η ώρα να τα συζητήσουμε όλα εξαρχής και κυρίως να καταλήξουμε πώς θα προχωρήσουμε με ένα εθνικό σχέδιο ολοκληρωμένης αντιμετώπισης, ολοκληρωμένης πολιτικής προστασίας και περιβαλλοντικής ανασυγκρότησης, με έμφαση στην πρόληψη και βεβαίως με εκσυγχρονισμό των επιχειρησιακών σχεδίων.

Πάντως με μια από τα ίδια, όπως βλέπουμε τα τελευταία χρόνια, σίγουρα δεν γίνεται.

Τώρα, σχετικά με το εν λόγω σχέδιο νόμου θα ήθελα να πω τα εξής. Όπως εκφράστηκε και επί της αρχής αλλά και στη συνέχεια στη συζήτηση στις επιτροπές, κυρίες και κύριοι συνάδελφοι, κύριε Υπουργέ, η στάση μας ως ΠΑΣΟΚ είναι εντελώς σαφής, είναι εντελώς ξεκάθαρη. Οι πεποιθήσεις μας και κυρίως οι αρχές μας μάς υπαγορεύουν να είμαστε ξεκάθαρα και απόλυτα θετικοί, χωρίς αστερίσκους στη διευκόλυνση της άσκησης του δικαιώματος της ψήφου στους εκτός επικράτειας εκλογείς. Για εμάς αποτελεί θέμα αρχής. Δεν το βάλαμε και δεν το βάζουμε ποτέ στη μικροκομματική και στη μικροπολιτική ζυγαριά. Δεν αντιμετωπίσαμε ποτέ αυτό το θέμα επικοινωνιακά. Η στάση μας ήδη από το 2019 το αποδεικνύει αυτό περίτρανα.

Η άρση των περιορισμών για την ψήφο των Ελλήνων του εξωτερικού αποτελεί θεμελιώδες πολιτικό και θεμελιώδες συνταγματικό ζήτημα. Αγγίζει τα θέματα ισοτιμίας όλων των Ελλήνων και επομένως δεν επιτρέπονται ούτε μισόλογα, ούτε υποκριτικές προφάσεις που στην ουσία αποκλείουν τους Έλληνες εκτός Ελλάδος από την εκλογική διαδικασία.

Κανείς μα κανείς, κυρίες και κύριοι συνάδελφοι, δεν έχει ούτε το ηθικό, ούτε το πολιτικό ανάστημα να τους στερήσει αυτό το δικαίωμα.

Απαιτούνται λοιπόν καθαρές κουβέντες. Και βεβαίως όλοι μας κρινόμαστε. Η δημοκρατία, τα δικαιώματα, η ισοτιμία δεν είναι απλά και μόνο συνθήματα. Όταν επικαλούμαστε αυτές τις λέξεις, όταν επικαλούμαστε αυτές τις έννοιες, οφείλουμε να αποδεικνύουμε την ειλικρίνειά μας με την πολιτική μας στάση στην πράξη, όχι στα λόγια, ιδιαίτερα για όσους αυτοπροσδιορίζονται ως προοδευτικοί, ως υπερασπιστές της ισοτιμίας των δικαιωμάτων.

Στην εποχή, λοιπόν, την οποία ζούμε επιβάλλεται περισσότερο από ποτέ ο ελληνισμός να είναι ενωμένος και να αξιοποιεί τις δυνάμεις και τις δυνατότητες που έχει παντού σε ολόκληρο τον κόσμο, σε όλα τα μήκη και πλάτη της Γης.

Για εμάς στο ΠΑΣΟΚ το συγκεκριμένο ζήτημα έχει ταυτοτικό χαρακτήρα. Άλλωστε, ήταν οι κυβερνήσεις του ΠΑΣΟΚ αυτές οι οποίες είχαν πάντα ως προτεραιότητα να δώσουν φωνή, να δώσουν ρόλο στους Έλληνες απόδημους.

Ήδη από το 2019, από τότε που άνοιξε η συζήτηση για αυτό το θέμα, το ΠΑΣΟΚ με την αείμνηστη Φώφη Γεννηματά προσήλθε με πλήρη και ειλικρινή διάθεση και στάθηκε στο ύψος το οποίο απαιτούσε η εν λόγω πολιτική περίσταση.

Τι αντιμετωπίσαμε όμως, κυρίες και κύριοι συνάδελφοι, το 2019; Ουσιαστικά, ένα μικροκομματικό παιχνίδι πολιτικών δυνάμεων το οποίο οδήγησε σε συμβιβασμούς που φαίνεται ότι ακόμα και προσέβαλαν τους Έλληνες του εξωτερικού. Μιλούσαμε και μιλάμε για Έλληνες που αν έπαιρναν το μεταφορικό μέσο και ερχόντουσαν στην Ελλάδα θα μπορούσαν να πάνε στο εκλογικό τους τμήμα και να ψηφίσουν. Δεν μιλάμε για νέο δικαίωμα. Πρέπει να το λέμε διαρκώς και να το κάνουμε σαφές γιατί κάποιοι προσπαθούν να μπερδέψουν και να θολώσουν τα πράγματα σε αυτήν εδώ την Αίθουσα.

Από τους εγγεγραμμένους λοιπόν στους εκλογικούς καταλόγους της χώρας που ζουν και εργάζονται σε άλλες χώρες -που δυστυχώς ακόμη και τώρα δεν γνωρίζουμε πόσοι είναι, κύριε Υπουργέ, και αυτό είναι πάρα πολύ μεγάλο θέμα- τελικά ψήφισαν περίπου οι δεκαοκτώ χιλιάδες από τους εικοσιπέντε χιλιάδες οι οποίοι είχαν αυτή τη δυνατότητα με βάση τον ν.4648/2019. Αυτό αποδεικνύει ότι ο όρος τελικά «διευκόλυνση» δεν ανταποκρίθηκε στην πραγματικότητα, αλλά αντιμετωπίστηκε ως συνέχιση ύπαρξης των περιορισμών. Λοιπόν, αυτό είναι αυτό το οποίο πρέπει να αλλάξει και σε αυτό θα έπρεπε όλες ανεξαιρέτως οι πολιτικές δυνάμεις να συμβάλουν.

Εμείς ασκήσαμε στο προηγούμενο διάστημα αυστηρή κριτική στον τρόπο που αποφασίσατε ως Κυβέρνηση να εισάγετε το συγκεκριμένο νομοσχέδιο, αλλά και στο πώς αντιλαμβάνεστε συνολικά την έννοια των συναινέσεων στα μεγάλα εθνικά θέματα.

Κατ’ αρχάς, επιτρέψτε μου να σας πω ότι η αντίληψή σας για την έννοια της συναίνεσης είναι στρεβλή, τουλάχιστον όπως το φέρνετε στο συγκεκριμένο νομοσχέδιο. Όλοι, κατ’ αρχάς, γνωρίζουμε ότι επίκειται Αναθεώρηση του Συντάγματος σε ενάμιση χρόνο από τώρα. Εσείς σπεύσατε να το εισάγετε τώρα. Δεν κάνατε καμμία συζήτηση με τους πολιτικούς φορείς, αγνοήσετε παντελώς τις εισηγήσεις των Ελλήνων της ομογένειας και βεβαίως υπάρχει και ένα εύλογο ερώτημα: Έχετε την πλήρη εικόνα ως Υπουργείο τελικά τι πήγε καλά ή τι όχι κατά την εφαρμογή του προηγούμενου νόμου στις εκλογές του Μαΐου και του Ιουνίου;

Εμείς ως ΠΑΣΟΚ, με αποκλειστικό σκοπό τη θέσπιση του καλύτερου δυνατού πλαισίου για τη δυνατότητα άσκησης του εκλογικού δικαιώματος των Ελλήνων εκτός επικράτειας, επιμένουμε στην έννοια της απογραφής αυτών των συμπατριωτών μας.

Δεν μας έχετε απαντήσει, όμως, ακόμα στο τι θα κάνετε με την επικαιροποίηση των εκλογικών καταλόγων. Δεν μας έχετε απαντήσει στο τι θα κάνετε με τα εκλογικά τμήματα τα οποία ήταν ενενήντα εννέα σε όλο τον κόσμο και είδαμε τραγελαφικά φαινόμενα. Σε όλα τα Βαλκάνια υπήρχε ένα μόνο εκλογικό κέντρο, στη Σόφια. Και βεβαίως επιμένουμε στην έννοια της απογραφής.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, έχετε περάσει τα εννέα λεπτά. Ουδείς πέρασε τα εννέα λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε.

Εμείς, λοιπόν, επιμένουμε και επαναλαμβάνουμε ότι αξιακά προσερχόμαστε στη συζήτηση και στην ψήφιση αυτού του νομοσχεδίου. Επί δεκαετίες οι συμπατριώτες μας ανά τον κόσμο είναι οι καλύτεροι πρεσβευτές μας σε όποια χώρα και αν ζουν, υπερασπιζόμενοι το συμφέρον της Ελλάδας, χωρίς καμμία επιφύλαξη, χωρίς κανένα περιορισμό, απλά και μόνο από την αγάπη τους για την πατρίδα. Ήρθε λοιπόν η ώρα να τους το ανταποδώσουμε, ακούγοντας πλέον τη φωνή τους με τον πιο επίσημο και συνταγματικά ιερό τρόπο.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, μόλις πέρασε η 12η ώρα. Έχουν μείνει κι άλλοι ομιλητές, οπότε παρακαλώ ας περιοριστούμε στον χρόνο. Η δυνατότητα της παρέλευσης των επτά λεπτών είναι η δυνατότητα για να ολοκληρώσει κάποιος τη σκέψη του και αυτή η δυνατότητα δίνεται από το Προεδρείο πάντα. Παρακαλώ ας το τηρήσουμε αυτό.

Καλείται τώρα στο Βήμα η κ. Αικατερίνη Σπυριδάκη από το ΠΑΣΟΚ - Κίνημα Αλλαγής.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Αξιότιμες κυρίες και κύριοι Βουλευτές, ανεβαίνω κι εγώ για πρώτη φορά στο Βήμα της Βουλής και νιώθω βαθιά συγκίνηση, ευγνωμοσύνη και χαρά και συναισθάνομαι την ευθύνη της εκπροσώπησης των συμπολιτών μου από το Λασίθι. Προεκλογικά έλεγαν χαρακτηριστικά ότι είναι υποχρέωσή μας να στηρίξουμε νέους ανθρώπους, είναι υποχρέωσή σου να μάχεσαι για τον τόπο μας και αυτό θα κάνω. Υπόσχομαι ότι θα είμαι η φωνή τους, διαθέτοντας όλες τις δυνάμεις μου με αποτελεσματικότητα, ώστε να βελτιωθεί η καθημερινότητά μας, να επιλυθούν τα πολλά και χρονίζοντα προβλήματα του Νομού Λασιθίου και να μπουν τα θεμέλια ενός καινούργιου αύριο για τον τόπο μας.

Κυρίες και κύριοι συνάδελφοι, και σήμερα η σκέψη μας δεν μπορεί να είναι αλλού παρά στις περιοχές που πλήττονται από τις πυρκαγιές, στις απώλειες των περιουσιών, στις εκτάσεις γης που καίγονται, δασικές και μη, στις ανθρώπινες ζωές που κινδυνεύουν, στην τεράστια οικολογική καταστροφή, αλλά και στο τεράστιο πλήγμα που υπέστη ο ελληνικός τουρισμός.

Κι εδώ να εκφράσουμε τη συμπαράστασή μας προς όλους εκείνους που με αυτοθυσία δίνουν μάχη με τις φλόγες ακόμα και τώρα. Και όταν η μάχη αυτή τελειώσει είναι επιτακτική ανάγκη να δούμε τι θα μπορούσε να έχει πάει καλύτερα, τι θα μπορούσε να είχε λειτουργήσει πιο σωστά ώστε να έχουμε τη χαρά να μην ξαναζήσουμε τόσο ακραίες καταστάσεις στο μέλλον. Θα πρέπει να δούμε πώς η πολιτεία θα στηρίξει ουσιαστικά όλους εκείνους που βιώνουν την καταστροφή και την απόγνωση και να σκεφτούμε ξανά αν έχει λογική η πρόταση να στηρίξουμε μια υπηρεσία όπως το ΕΚΑΒ που είναι υποστελεχωμένη, διαταράσσοντας ένα Σώμα που δεν έχει την επάρκεια σε προσωπικό να φέρει εις πέρας αποτελεσματικά τα καθήκοντά του.

Κυρίες και κύριοι Βουλευτές, σήμερα καλούμαστε να πάρουμε την ευθύνη για τη διαδικασία που πρέπει να περάσει ένας Έλληνας που ζει στο εξωτερικό που θέλει και που του επιτρέπεται να ασκήσει το δικαίωμα της ψήφου του. Κι εδώ θα σας μιλήσω βιωματικά έχοντας υπάρξει Ελληνίδα του εξωτερικού. Η εμπειρία από τις πρόσφατες εκλογές ήταν αποκαρδιωτική ως προς τον αριθμό εκείνων που συμμετείχαν στις διαδικασίες, αλλά και ως προς την οργάνωση της εκλογικής διαδικασίας.

Στο εξωτερικό που βρισκόμουν και εργαζόμουν ένιωσα τη δυσαρέσκεια αρκετών συμπατριωτών μας, τη δυσαρέσκεια εκείνων που ένιωθαν ότι δεν τους αφορά η διαδικασία, τη δυσαρέσκεια εκείνων που, έχοντας συνηθίσει σε ένα καλά οργανωμένο κράτος που η ψηφιακή τεχνολογία είναι σύμμαχος και διευκολύνει τις ζωές των πολιτών, δεν τόλμησαν καν να μπλεχτούν σε γραφειοκρατική διαδικασία ελληνικής καταγωγής. Τη δυσαρέσκεια εκείνων που μπήκαν στη διαδικασία και την άφησαν στη μέση και τη δυσαρέσκεια των πιο αποφασισμένων που ολοκλήρωσαν τη διαδικασία, αλλά ταλαιπωρήθηκαν για να ψηφίσουν, γιατί πολλοί από αυτούς έπρεπε να ταξιδέψουν πολλά χιλιόμετρα μακριά, να πληρώσουν, να διαθέσουν το ρεπό τους, ακόμα και την άδειά τους για να μετακινηθούν. Και δεν πρέπει να ξεχνάμε ότι οι περισσότεροι από αυτούς που μετανάστευσαν τα τελευταία χρόνια έφυγαν γιατί η χώρα δεν μπόρεσε να τους κρατήσει επαγγελματικά ή δεν μπόρεσε να τους δώσει μια προοπτική. Και φυσικά δεν έχουν την καλύτερη εικόνα για την πολιτική και για τις εκλογές στην Ελλάδα.

Και σήμερα με αυτήν την εικόνα στη μνήμη βρίσκομαι εδώ που καλούμαστε να πάρουμε θέση για ένα τόσο σημαντικό ζήτημα, εθνικό μεν, με παγκόσμια εμβέλεια δε. Και παρακολουθώντας ιστορικά την κοινοβουλευτική δράση πάνω στο συγκεκριμένο θέμα, αναπόφευκτα γυρίζω πίσω και διαπιστώνω ότι το πολυσυζητημένο θέμα της ψήφου των αποδήμων Ελλήνων δεν έχει επιλυθεί επαρκώς εδώ και μισό περίπου αιώνα.

Σημαντική κατάκτηση της Αναθεώρηση του Συντάγματος του 2001 είναι η πλήρης κατοχύρωση της ψήφου των αποδήμων, η οποία προβλεπόταν ήδη από το Σύνταγμα του 1975, αλλά εξειδικεύτηκε και με δική μας πρωτοβουλία. Αρκετές πολιτικές δυνάμεις αντιμετώπισαν το ζήτημα με ατολμία και δυσπιστία, ενώ άλλες με υποκρισία. Αλλά το θέμα είναι εθνικό και ζήτημα δημοκρατίας, όχι κομματικό και ως τέτοιο πρέπει να το αντιμετωπίσουμε. Δεν τιμά κανέναν να θυμόμαστε τους απόδημους μόνο όταν θέλουμε στήριξη σε εθνικά θέματα, ούτε είναι σωστό να αφήσουμε να συνεχίζεται η διαρκής εκκρεμότητα του 1975.

Συνεχίζοντας, φτάνω στο 2019 και στο 2021, όπου κατά τη συζήτηση για την ψήφο των αποδήμων είχαμε υποστηρίξει την πλήρη άρση όλων των περιορισμών στην άσκηση της ψήφου των αποδήμων. Και τότε η Πρόεδρός μας, η αείμνηστη Φώφη Γεννηματά είχε κάνει σαφές ότι συνεχίζουμε τις προσπάθειές μας για τη βελτίωση του νόμου και δεν παραγνωρίζουμε ότι ο νόμος που ψηφίστηκε ήταν αποτέλεσμα συμβιβασμού αναγκαίου για τον αυξημένο αριθμό ψήφων, όπως προέβλεπε το Σύνταγμα.

Σήμερα ως πολιτικό σύστημα έχουμε υποχρέωση να αντιμετωπίσουμε το θέμα με ειλικρίνεια, με θάρρος και με σύγχρονη αντίληψη, διασφαλίζοντας τη δημοκρατία και διευκολύνοντας την άσκηση του συνταγματικά κατοχυρωμένου δικαιώματος της ψήφου, διότι περί διευκόλυνσης πρόκειται.

Γνωρίζαμε όλοι ότι η ψήφιση των όποιων ρυθμίσεων απαιτούσε πλειοψηφία διακοσίων Βουλευτών και όμως δεν φροντίσατε να αναπτυχθεί ένας διάλογος με διάθεση συνεννόησης και συναίνεσης. Προξενεί εντύπωση το γεγονός ότι αμέσως μετά τις εκλογές η Κυβέρνηση έσπευσε να εισάγει προς ψήφιση ρυθμίσεις που είναι μεν σε θετική κατεύθυνση, διότι αίρονται οι περιορισμοί του ν.4648/2019, αλλά πάλι χωρίς διάλογο και χωρίς ένα σχέδιο οριστικής επίλυσης του θέματος.

Κυρίες και κύριοι συνάδελφοι, δεν τελειώνουμε όμως με το ζήτημα του Απόδημου Ελληνισμού μόνο με το δικαίωμα της ψήφου και της διευκόλυνσης της άσκησής του. Απαιτείται προσπάθεια για αδιάλυτη σύνδεση των αποδήμων με την πατρίδα, μέριμνα για την εκπαίδευση των παιδιών των αποδήμων, για τη διδασκαλία των ελληνικών, για τη διατήρηση της πολιτισμικής μας ταυτότητας. Είναι ανάγκη, όχι μόνο να νοιαζόμαστε τους απόδημους Έλληνες, αλλά να τους κάνουμε και να το αισθάνονται. Να νιώσουν ότι μέριμνά μας είναι να υλοποιήσουμε εκείνες τις πολιτικές που θα τους επιτρέψουν να γυρίσω πίσω και να νιώσουν σε μια χώρα ευρωπαϊκή και σε ένα περιβάλλον αξιοκρατίας και σεβασμού του πολίτη.

Το πολιτικό σύστημα ευθύνεται για το brain drain, όπως και για το αν οι πολίτες συμμετέχουν ή όχι στις εκλογές. Στο χέρι μας είναι να νιώσουν οι πολίτες ότι το σύστημα αλλάζει και την πολιτική να τους αφορά. Να έχουν την αυτοπεποίθηση ότι η ψήφος τους μπορεί να επηρεάσει τα πράγματα και ιδιαίτερα οι Έλληνες του εξωτερικού που με την ψήφο τους μπορούν να δείξουν προς ποια κατεύθυνση θα ήθελαν να κινηθεί η χώρα για να τους αφορά το να ξαναγυρίσουν, γιατί εμείς επιθυμούμε να ενεργοποιηθούν οι παλαιότερες, αλλά και οι νεότερες γενιές μεταναστών. Επιθυμούμε το επιστημονικό δυναμικό, οι νέοι και οι νέες που μετανάστευσαν, να έχουν φωνή και άποψη που αποτιμάται σε ψήφο, γιατί θέλουμε να επιστρέψουν στην πατρίδα, φέρνοντας γνώση, τεχνογνωσία και εμπειρία από το εξωτερικό. Δεν πρόκειται για κάποια παραχώρηση προς τους απόδημους Έλληνες. Είναι καθήκον και υποχρέωση της ελληνικής πολιτείας απέναντί τους και γι’ αυτό δεν χωρούν μικροκομματικά κριτήρια ούτε στενή κομματική αντίληψη. Για όλα τα παραπάνω εμείς θα συνεχίσουμε να αγωνιζόμαστε αδιάκοπα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσουμε την κυρία συνάδελφο για την απόλυτη τήρηση του χρόνου.

Και παρακαλώ τώρα από το Κομμουνιστικό Κόμμα Ελλάδας τον κ. Ιωάννη Δελή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Ξέρετε κάτι; Ό,τι κι αν λέτε, κυβέρνηση και υποστηρικτές της, με το νομοσχέδιο βεβαίως και γίνεται παραχώρηση δικαιώματος. Ποιου δικαιώματος; Του δικαιώματος -και μάλιστα χωρίς καμμία απολύτως προϋπόθεση- της εγγραφής στους ειδικούς εκλογικούς καταλόγους του εξωτερικού, οι οποίοι συντάσσονται με σκοπό τη διευκόλυνση της άσκησης του εκλογικού δικαιώματος. Αυτό δεν είναι χορήγηση δικαιώματος; Τι είναι δηλαδή; Δεν είναι;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δεν έχουν το δικαίωμα να ψηφίσουν;

**ΙΩΑΝΝΗΣ ΔΕΛΗΣ:** Αυτό το δικαίωμα δεν θεσπίστηκε και για τους ετεροδημότες; Οι οποίοι μάλιστα, αν χάσουν τις προθεσμίες, όπως αρκετοί τις έχασαν στις τελευταίες εκλογές, έχασαν και το δικαίωμα εγγραφής; Και εκείνοι ψηφοφόροι ήταν, εκλογείς.

Πριν μπούμε στην ουσία, κύριε Υπουργέ, έχουμε δύο ερωτήσεις προς την Κυβέρνηση για τους ειδικούς αυτούς εκλογικούς καταλόγους. Έως τώρα μια εγγραφή σε αυτούς τους ειδικούς εκλογικούς καταλόγους του εξωτερικού έχει ισχύ για οκτώ χρόνια, ώστε να γίνεται προφανώς επανέλεγχος σε τακτό χρόνο. Με το νομοσχέδιό σας όμως αυτός ο χρονικός περιορισμός των οκτώ ετών καταργείται και η εγγραφή γίνεται άπαξ και διά παντός. Το ερώτημα είναι γιατί.

Από πάνω καταργείτε επίσης ταυτόχρονα και την ειδική διακομματική επιτροπή, η οποία είναι υπεύθυνη για την εξέταση των όποιων ενστάσεων, για τον έλεγχο συγκεκριμένων αιτήσεων, ύστερα από αίτηση μέλους αυτής της διακομματικής επιτροπής, αλλά και για τον δειγματοληπτικό έλεγχο αιτήσεων που έγιναν δεκτές για τη σύνταξη αυτών των ειδικών εκλογικών καταλόγων του εξωτερικού. Για ποιον λόγο, λοιπόν, καταργείτε και αυτήν τη διακομματική επιτροπή; Εκτός κι αν επιδιώκετε τη διαμόρφωση των ειδικών εκλογικών καταλόγων του εξωτερικού να την κάνει αποκλειστικά η Κυβέρνηση, να γίνει δηλαδή μία αποκλειστικά κυβερνητική υπόθεση. Να βγείτε όμως και να το πείτε ανοιχτά αυτό.

Μιας και μιλάμε όμως για διευκόλυνση, κύριε Υπουργέ, άσκησης του εκλογικού δικαιώματος των Ελλήνων πολιτών, αλήθεια, γιατί δεν δείξατε την ίδια ευαισθησία στις πρόσφατες εκλογές και για τους ψηφοφόρους που βρίσκονται μεν μέσα στη χώρα, αλλά πολύ μακριά από το μέρος που ψηφίζουν; Τι κάνατε, αλήθεια, για τους χιλιάδες εργαζόμενους στον τουρισμό, νέοι οι περισσότεροι, που δουλεύουν χωρίς ρεπό και άδειες και με όρους εντατικούς και εξοντωτικούς; Καμμιά φορά μάλιστα και εξευτελιστικούς, όπως έδειξε το παράδειγμα του beach bar στη Ρόδο. Τι κάνατε για τις λαϊκές οικογένειες που έπρεπε δύο φορές μέσα σε έναν μήνα να υποστούν τα τεράστια έξοδα μετακίνησης προκειμένου να πάνε στον τόπο που ψηφίζουν; Τίποτα δεν κάνατε, εκτός από το ότι αφήσατε ανοιχτά τα διόδια για πενήντα έξι ώρες και ας είχε κάποιος να κάνει εκατοντάδες χιλιόμετρα για το πήγαινε έλα.

Ας πάμε όμως στο σημερινό νομοσχέδιο. Λέει η Κυβέρνηση και οι συνοδοιπόροι αυτής της σύμπλευσης ψηφοθηρίας ότι ο ισχύων νόμος του 2019 απέτυχε γιατί έθετε, λέει, πολύ αυστηρές προϋποθέσεις και αυτό φαίνεται από τον πολύ μικρό αριθμό Ελλήνων του εξωτερικού που ψήφισαν τελικά στις πρόσφατες εκλογές. Πράγματι, ήταν μικρός αυτός ο αριθμός. Γιατί όμως φταίει ο ισχύων νόμος και οι δήθεν αυστηρές του προϋποθέσεις και δεν φταίει η Κυβέρνηση η ίδια η οποία εσκεμμένα δεν έλαβε κανένα ουσιαστικό μέτρο επί τρία χρόνια από το 2019 ώστε να γίνουν εγγραφές στους ειδικούς αυτούς εκλογικούς καταλόγους του εξωτερικού;

Έξι μήνες πριν τις εκλογές, κύριε Υπουργέ, -το ξέρατε καλά- οι εγγεγραμμένοι σε αυτούς τους ειδικούς εκλογικούς καταλόγους ήταν πάνω-κάτω δέκα χιλιάδες, αλλά το αυτί σας, της Κυβέρνησης εννοώ, δεν ίδρωνε. Και τελικά μόλις ψήφισαν μόνο δεκαοκτώ χιλιάδες, αρχίσατε τις φωνές. Αφήστε που τα μεγάλα εμπόδια εσείς τα βάλατε, αναγκάζοντας τους αποδήμους να αλλάξουν μέχρι και δύο και τρεις χώρες προκειμένου να πάνε να ψηφίσουν. Κάποιος από την Αργεντινή έπρεπε να πάει στο Χιούστον για να ψηφίσει. Κάποιος από την Κίνα έπρεπε να πάει στη Νότια Κορέα. Θεωρητικά βέβαια πάντα. Θεωρητικά, γιατί δύσκολα γινόταν αυτό, όπως καταλαβαίνετε. Ίσως πιθανά να ήταν και πιο εύκολο να έρθει στην Ελλάδα να ψηφίσει εκείνος!

Όσο για τη δήθεν αυστηρότητα των προϋποθέσεων του νόμου, ακούστε. Κατ’ αρχάς αυτές οι δήθεν αυστηρές προϋποθέσεις στην ουσία δεν αφορούν καθόλου, μα καθόλου τους εκατοντάδες χιλιάδες νέους που τους έδιωξαν οι δικές σας κυβερνήσεις, στα χρόνια της κρίσης, καθώς όλοι αυτοί οι ξενιτεμένοι νέοι μπορούν μια χαρά να εγγραφούν, σχεδόν μάλιστα αυτόματα, ναι αυτόματα στους ειδικούς εκλογικούς καταλόγους του εξωτερικού.

Αυτές οι λογικές προϋποθέσεις που τέθηκαν με τον νόμο του 2019 διασφαλίζουν την εγγραφή στους ειδικούς εκλογικούς καταλόγους του εξωτερικού για όλους όσοι κατοικούν στο εξωτερικό μεν, αλλά ταυτόχρονα διατηρούν πραγματικούς οικονομικούς και κοινωνικούς δεσμούς με την Ελλάδα. Και για μας, για το ΚΚΕ, όλοι αυτοί, κύριε Υπουργέ -και το διευκρινίζουμε εδώ και στη Βουλή για άλλη μια φορά- συμμετέχουν απολύτως ισότιμα στις εκλογές ως τμήμα του ενιαίου εκλογικού Σώματος και όχι ως ένα ξεχωριστό κομμάτι αυτού του εκλογικού Σώματος, όπως τους θέλει ο ΣΥΡΙΖΑ.

Για ποιον όμως λόγο τέθηκαν αυτές οι προϋποθέσεις τις οποίες ο Πρωθυπουργός τις χαρακτήρισε και γραφειοκρατικές υποτιμητικά; Μα, γιατί η απόκτηση της ελληνικής υπηκοότητας στη χώρα μας έχει ως βάση της το δίκαιο του αίματος, της καταγωγής, το όμαιμον για το οποίο μίλησε ο κ. Πλεύρης νωρίτερα. Και κάποιος έτσι, με πρόγονο ομογενή, ακόμα και μακρινό, μπορεί οποτεδήποτε να κάνει αίτηση για να γίνει Έλληνας πολίτης…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

…και να εγγραφεί στους εκλογικούς καταλόγους, αρκεί να περιμένει ένα χρόνο περίπου. Δηλαδή με βάση το ισχύον δίκαιο του αίματος, το jus sanguinis, ο Έλληνας πολίτης δεν προσδιορίζεται από τους κοινωνικούς και οικονομικούς δεσμούς που έχει με τη χώρα του, αλλά προσδιορίζεται από κάτι άλλο, από τα γονίδιά του, λέτε όλοι εσείς. Συγγνώμη, αλλά αν αυτό δεν είναι μια βαθιά ακροδεξιά εθνικιστική αντίληψη, τότε πέστε μου εσείς τι είναι. Το σύνθημα «αίμα – τιμή - χρυσή αυγή» των ναζιστών δεν σας λέει τίποτα; Εδώ στηρίζεται και αυτό το σύνθημα, στο δίκαιο του αίματος.

Με βάση λοιπόν αυτά τα παραπάνω εμείς σας ρωτάμε εδώ και μέρες, ανοίγει έτσι ή όχι ο δρόμος ώστε να ψηφίζουν οι Έλληνες της δεύτερης και τρίτης γενιάς χωρίς κανένα δεσμό με τη χώρα; Ανοίγει έτσι ή όχι ο δρόμος να ψηφίζουν εκατομμύρια άνθρωποι χωρίς να υφίστανται απολύτως καμμία συνέπεια από τις επιλογές της ψήφου τους; Ανοίγει αντικειμενικά. Ανοίγει δηλαδή ο δρόμος να καθορίζει κάποιος με την ψήφο του τη φορολογική πολιτική της χώρας, αλλά να μην επηρεάζεται από αυτήν, αφού ούτε φορολογική δήλωση θα κάνει εδώ ούτε φόρους θα πληρώνει στην Ελλάδα. Διευρύνεται ανυπολόγιστα το εκλογικό Σώμα; Διαμορφώνονται έτσι ή όχι οι προϋποθέσεις αλλοίωσης του εκλογικού Σώματος, άρα και αλλοίωσης του εκλογικού αποτελέσματος;

Λογικά ερωτήματα απολύτως, κύριε Υπουργέ, και μάλιστα ερωτήματα τα οποία ξέρετε, επειδή συζητάμε με πάρα πολύ κόσμο, τα συμμερίζονται ακόμη και δικοί σας ψηφοφόροι, ψηφοφόροι και της Νέας Δημοκρατίας και του ΠΑΣΟΚ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΙΩΑΝΝΗΣ ΔΕΛΗΣ:** Κλείνω.

Αντί όμως να μας απαντήσετε, μας κατηγορείτε για φοβικούς, για ιδεοληπτικούς. Ο Πρωθυπουργός μας λέει ότι βαδίζουμε στο δρόμο του μοναχικού αναχρονισμού. Είναι φοβικοί όμως και ιδεοληπτικοί, είναι αναχρονιστικές και στη Γερμανία ή στην Αυστραλία, χώρες με ίδιο απόδημο προφίλ όπως η χώρα μας…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε ξεπεράσει τα εννέα λεπτά.

**ΙΩΑΝΝΗΣ ΔΕΛΗΣ:** Κλείνω, κύριε Πρόεδρε.

…που έχουν ακόμα πιο αυστηρές προϋποθέσεις; Είναι φοβικοί και ιδεοληπτικοί στο Ισραήλ και την Ιρλανδία...

**ΠΡΟΕΔΡΕΥΩΝ (Γεώργιος Γεωργαντάς):** Δεν θα επιτρέψω σε κανέναν να μιλήσει πάνω από αυτά τα λεπτά. Λυπάμαι. Δεν μπορεί να γίνονται τα επτά λεπτά δέκα.

**ΙΩΑΝΝΗΣ ΔΕΛΗΣ:** Θα είχα ολοκληρώσει, κύριε Πρόεδρε. Καθόμαστε όλη την ημέρα από το πρωί εδώ…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε τη φράση σας.

**ΙΩΑΝΝΗΣ ΔΕΛΗΣ:** Είναι φοβικοί και ιδεοληπτικοί στο Ισραήλ ή την Ιρλανδία, χώρες με εκατομμύρια απόδημους που έχουν απαγορεύσει την ψήφο στους κατοίκους του εξωτερικού; Βαδίζει μήπως στον δρόμο του μοναχικού αναχρονισμού -που βαδίζει το ΚΚΕ, όπως είπε ο Πρωθυπουργός- και το Ευρωπαϊκό Δικαστήριο Ανθρωπίνων Δικαιωμάτων, γιατί τυχαίνει να έχει την ίδια θέση το ΚΚΕ με τη συγκεκριμένη θέση του Ευρωπαϊκού Δικαστηρίου; Απλώς είναι λογικοί όλοι αυτοί και θεωρούν ότι δεν υπάρχει δικαίωμα που να μη συνεπάγεται ταυτόχρονα και υποχρέωση.

Τι ωραία που το συνόψισαν οι αρχαίοι Έλληνες! Με έναν αναγραμματισμό, πολίτης-οπλίτης. Είναι τα ίδια ακριβώς γράμματα. Το δικαίωμα του πολίτη και η υποχρέωση του οπλίτη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Πραγματικά λυπάμαι που δεν μπορούμε να βρούμε ένα επίπεδο και ένα πεδίο συνεννόησης. Είναι πολύ αργά. Πρέπει να μιλήσουν όλοι και πρέπει να ακουστούν κιόλας. Δεν θα ακουστούν στη μιάμιση. Εμείς δεν έχουμε πρόβλημα να κάτσουμε εδώ όσο χρειαστεί, αλλά να μιλάει ένας συνάδελφος μετά τη μία; Αυτό θέλουμε όλοι μας;

Ο κ. Εμμανουήλ Χνάρης από το ΠΑΣΟΚ – Κίνημα Αλλαγής έχει τον λόγο.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα κατ’ αρχάς από το Βήμα αυτό, επειδή βρίσκομαι για πρώτη φορά να μου επιτρέψετε να εκφράσω τις ευχαριστίες μου στους πολίτες που με τίμησαν με την ψήφο τους. Παράλληλα θέλω να δεσμευτώ και θα κάνω ό,τι μπορώ για να ανταποκριθώ στις προσδοκίες τους για τη στήριξη και την πρόοδο του νομού μας. Θα καταβάλω όλες μου τις δυνάμεις, προκειμένου να συμβάλλω στο συλλογικό καλό του τόπου μας και στην πρόοδο κάθε συντοπίτη μου ξεχωριστά.

Πριν ξεκινήσω την ομιλία μου για το νομοσχέδιο, θέλω να εκφράσω τη βαθύτατη θλίψη μου για τις πυρκαγιές που καίνε τα δάση μας σε όλη τη χώρα τις τελευταίες ημέρες. Εκφράζω ακόμα την αγωνία μου γιατί βρισκόμαστε στη μέση ενός θερμότατου καλοκαιριού και οι δυσκολίες είναι μπροστά μας. Πρέπει να είμαστε σε επαγρύπνηση για τη διάσωση των δασών, όμως να γίνει αντιληπτό από όλους ότι το βάρος πρέπει να πέσει στην πρόληψη. Εκ του αποτελέσματος φαίνεται ότι δεν έχει γίνει αυτό. Ευχαριστώ τους πυροσβέστες μας και τους εθελοντές για την ηρωική μάχη που δίνουν καθημερινά, αυτές τις μέρες, με κίνδυνο της ζωή τους.

Αναφορικά με το νομοσχέδιο που καλούμαστε να συζητήσουμε και να ψηφίσουμε, όπως πολύ καλά γνωρίζετε, καταργούνται προϋποθέσεις που υπήρχαν για την ψήφο των εκτός επικρατείας Ελλήνων εκλογέων. Ειδικότερα, καταργούνται οι προϋποθέσεις της παραμονής δύο ετών στην επικράτεια εντός των τελευταίων τριάντα πέντε ετών, καθώς επίσης και της υποχρέωσης υποβολής φορολογικής δήλωσης στις αρμόδιες αρχές.

Είναι βέβαια απορίας άξιον πως η Κυβέρνηση μέσα σε ένα τόσο σύντομο χρονικό διάστημα, μόλις τριάντα περίπου ημερών από τις τελευταίες εκλογές και χωρίς ακόμα να έχουμε καταλήξει σε ασφαλή συμπεράσματα από την εφαρμογή των διατάξεων που καταργούνται, φέρνει προς ψήφιση ένα τόσο σημαντικό νομοσχέδιο.

Το νομοσχέδιο αυτό αφορά τροποποιήσεις σοβαρών νομοθετικών διατάξεων, αλλά δεν εμπίπτει στις άμεσες προτεραιότητες της κοινωνίας, δεδομένου ότι οι επόμενες εκλογές θα λάβουν χώρα στα επόμενα τέσσερα χρόνια από σήμερα. Η Κυβέρνηση φαίνεται πως πολύ εύκολα καταργεί, τροποποιεί και θεσπίζει νέες διατάξεις για ένα πολύ σοβαρό θέμα, που αφορά το σύνολο του ελληνισμού.

Όμως εδώ τίθενται κάποια σημαντικά ερωτήματα. Για παράδειγμα, μπορεί η Κυβέρνηση να μας προσδιορίσει πόσοι ήταν οι εγγεγραμμένοι Έλληνες του εξωτερικού που είχαν κατά τις ευρωεκλογές του έτους 2019 το δικαίωμα να ψηφίσουν, για να γνωρίζουμε τον ακριβή αριθμό όταν δεν υπήρχαν οι συγκεκριμένες προϋποθέσεις; Και εν πάση περιπτώσει μπορεί να μας προσδιορίσει τον ακριβή συνολικό αριθμό των σημερινών εγγεγραμμένων;

Η Κυβέρνηση μας απαντά αόριστα ότι ο συνολικός αριθμός των αποδήμων ανέρχεται περίπου στις οκτακόσιες χιλιάδες, χωρίς ωστόσο ο αριθμός αυτός να προκύπτει από μια ασφαλή και έγκυρη διαδικασία. Γι’ αυτό ζητάμε την καθολική απογραφή των εκλογέων εξωτερικού ανά ήπειρο, ανά χώρα, ανά εκλογικό τμήμα, προκειμένου να έχουμε τη δυνατότητα να συνομιλήσουμε μαζί τους, να μας μεταφέρουν τους προβληματισμούς τους για τα διάφορα θέματα που τους απασχολούν και εμείς αντίστοιχα, τα κόμματα, να μεταφέρουμε τις πολιτικές μας θέσεις.

Επιπλέον, εκτός των ανωτέρω, σε κάθε περίπτωση θα πρέπει να διασφαλιστεί το αδιάβλητο και έγκυρο της εκλογικής διαδικασίας. Τέλος, δεν πρέπει να προσεγγίζουμε το ζήτημα αυτό εντελώς επιφανειακά και πρόχειρα, γεγονός που μπορεί να αποβεί σε βάρος των συμφερόντων του ελληνισμού γενικότερα.

Πρέπει να υπενθυμίσουμε και να τονίσουμε ότι το κόμμα μας, το ΠΑΣΟΚ διαχρονικά και ήδη από το 2001 ως κυβέρνηση συνέβαλε σε πολύ μεγάλο βαθμό και με τρόπο καθοριστικό στην ψήφιση νόμου που αφορά την ψήφο των Ελλήνων του εξωτερικού.

Ειδικότερα, με τη συμβολή του ΠΑΣΟΚ η συνταγματική Αναθεώρηση που πραγματοποιήθηκε το 2001 κατέστησε τη διάταξη του σχετικού άρθρου του Συντάγματος συναινετική και πλειοψηφική, απαιτώντας την αυξημένη πλειοψηφία των δύο τρίτων του εκλογικού Σώματος. Την ίδια θέση είχε το κόμμα μας και το 2019 στην τότε νομοθετική πρωτοβουλία για το ζήτημα αυτό, με αντίστοιχες τοποθετήσεις τόσο στην αρμόδια διακομματική επιτροπή όσο και στην Ολομέλεια της Βουλής.

Επίσης, συνεχίσαμε να είμαστε σταθεροί στις θέσεις μας και στην αντίστοιχη νομοθετική πρωτοβουλία του 2021. Επιπλέον, εκτός από την επίλυση του ζητήματος που αφορά στην ψήφο των Ελλήνων του εξωτερικού πρέπει να φροντίσουμε πρώτα απ’ όλα για τη στήριξή τους, ειδικότερα όσον αφορά στην παιδεία, την ελληνική γλώσσα και τη στελέχωση των σχολείων με σκοπό τη σύνδεση του εθνικού κέντρου με τους απόδημους Έλληνες. Επίσης, θα πρέπει να βρεθούν κίνητρα επιστροφής των επιστημόνων μας που έφυγαν στον εξωτερικό λόγω της οικονομικής κρίσης για να βρουν καλύτερες συνθήκες εργασίας. Οι επιστήμονές επιθυμούν να επιστρέψουν στη χώρα μας εφόσον το επιτρέψουν οι οικονομικές συνθήκες γεγονός που θα αποτελέσει σημαντικό κεφάλαιο για το μέλλον της πατρίδας μας.

Ως Ρεθυμνιώτης θέλω να μεταφέρω στο Σώμα ότι πολλοί συμπατριώτες μου βρίσκονται στο εξωτερικό, στην Αμερική, στην Αυστραλία, στον Καναδά, στη Γερμανία και μας ζητούν να τους διευκολύνουμε στις εκλογικές διαδικασίες της πατρίδας μας και κατ’ αυτόν τον τρόπο να ενισχύσουμε περαιτέρω τους δεσμούς μας.

Κλείνοντας, το ΠΑΣΟΚ τηρεί μια στάση αξιών η οποία στηρίζεται στις θέσεις και τις πεποιθήσεις μας την οποία εφάρμοζε και εφαρμόζει και που κινείται με γνώμονα το γνήσιο ενδιαφέρον για τους Έλληνες εκλογείς του εξωτερικού με σκοπό να διευκολυνθούν στην άσκηση του δικαιώματος ψήφου. Κατ’ αυτόν τον τρόπο να μπορούν να συμμετέχουν ενεργά στην εσωτερική πολιτική σκηνή. Στο πλαίσιο της σοβαρής υπεύθυνης Αντιπολίτευσης, που δεσμευθήκαμε απέναντι στον ελληνικό λαό να ασκήσουμε ως ΠΑΣΟΚ - Κίνημα Αλλαγής, στηρίζουμε το παρόν νομοσχέδιο και προσδοκούμε ισχυρότερες πολιτικές για τον Απόδημο Ελληνισμό.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ τον κύριο συνάδελφο. Τον λόγο έχει από τον ΣΥΡΙΖΑ η κ. Κυριακή Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ κύριε Πρόεδρε.

Κυρίες και κύριοι Βουλευτές, αυτές τις ώρες της απόλυτης καταστροφής, οικολογικής, κοινωνικής αλλά και οικονομικής, οι σκέψεις όλων μας είναι στους ανθρώπους που παλεύουν με τις φλόγες και δοκιμάζονται από την πύρινη λαίλαπα. Δυστυχώς, ο κρατικός μηχανισμός αποδείχτηκε για ακόμη μία φορά κατώτερος των περιστάσεων και η Κυβέρνηση αντιμετώπισε τις πυρκαγιές αυτές με την αλαζονεία και την έπαρση του εκλογικού αποτελέσματος και του ποσοστού της. Είδαμε τον κύριο Πρωθυπουργό μάλιστα να χαριτολογεί on camera κατά τη διάρκεια της επίσκεψής του σε μονάδα αεροπυρόσβεσης.

Σήμερα, οι κυβερνητικοί παράγοντες και τα προσκείμενα μέσα ενημέρωσης κάνουν λόγο για κλιματική κρίση η οποία μας απειλεί. Το ερώτημα, κυρίες και κύριοι Βουλευτές, είναι γιατί ενώ εδώ και τουλάχιστον πέντε χρόνια έχουμε μέγα πυρκαγιές απόρροια της κλιματικής κρίσης, ως πολιτεία δεν έχουμε καταστρώσει και το αντίστοιχο σχέδιο. Γιατί θάφτηκε στο κυβερνητικό συρτάρι το πόρισμα των εκατόν πενήντα σελίδων της ανεξάρτητης επιτροπής που είχε συγκροτηθεί επί διακυβέρνησης ΣΥΡΙΖΑ για την αντιμετώπιση των δασικών πυρκαγιών; Γιατί εκτός από τις εκκενώσεις οικισμών οι οποίες όμως βλέπουμε πως δεν λειτουργούν πάντα άρτια και χωρίς οδύνη για τους ανθρώπους δεν έχουμε καταστρώσει σχέδια ενεργειακής προστασίας του δασικού αποθέματος και του ανθρωπογενούς περιβάλλοντος από τις πυρκαγιές; Γιατί παρουσιάζετε τις φωτιές ως νομοτέλεια τώρα που είστε Κυβέρνηση ενώ ως αντιπολίτευση άλλα μας λέγατε; Γιατί δεν έχουμε επαρκή στελέχωση της πυροσβεστικής υπηρεσίας, επαρκή εναέρια και επίγεια μέσα με δεδομένη την κλιματική κρίση που ισχυρίζεστε; Να ανοίξει τώρα η Κυβέρνηση το θέμα και να ομολογήσει τις παραλείψεις της ώστε να δούμε ως πολιτεία πια, όλοι μαζί, πώς μπορούμε αυτό να το διορθώσουμε.

Επιτρέψτε μου τώρα να εισέλθω στο θέμα του σημερινού μας νομοσχέδιου. Με το νομοσχέδιο που συζητάμε σήμερα για την κατάργηση των περιορισμών που ισχύουν στην ψήφο των Ελλήνων του εξωτερικού η Κυβέρνηση για μία ακόμη φορά επιχειρεί να δημιουργήσει μία ψευδαίσθηση μέριμνας για τους συμπολίτες μας που ζουν στη διασπορά.

Η αλήθεια όμως είναι ότι το συγκεκριμένο νομοσχέδιο εξυπηρετεί μια ρητορική η οποία είναι παντελώς ανακόλουθη με την κυβερνητική δράση όλα αυτά τα χρόνια για την ομογένεια για τους Έλληνες του εξωτερικού και για τις πραγματικές τους ανάγκες. Επιτρέψτε μου ως μέλος οικογένειας, τμήμα της οποίας ζει στο εξωτερικό, να μεταφέρω από το Βήμα της Ολομέλειας την πραγματικότητα όσον αφορά στην απουσία του ελληνικού κράτους από τη ζωή και την καθημερινότητα των αποδήμων Ελλήνων. Τα παιδιά των Ελλήνων του εξωτερικού δυσκολεύονται πάρα πολύ να παρακολουθήσουν την ελληνόγλωσση εκπαίδευση και η εμπέδωση της μητρικής ελληνικής γλώσσας έχει καταστεί πλέον αποκλειστική μέριμνα της κάθε οικογένειας. Τα ελληνικά σχολεία δεν λειτουργούν. Δεν λειτουργούν πάντα άρτια, δεν υπάρχουν δομές παντού, δεν διασφαλίζεται επαρκής παρουσία εκπαιδευτικών, επαρκείς αμοιβές και παροχές στους εκπαιδευτικούς λειτουργούς και δεν έχουν επιλυθεί εδώ και τέσσερα χρόνια τα σοβαρά στεγαστικά προβλήματα που αντιμετωπίζουν σχολεία σε πολλούς τόπους που δραστηριοποιείται η ελληνική μας κοινότητα.

Το δεύτερο πολύ σοβαρό ζήτημα στο οποίο το ελληνικό κράτος έχει αδρανήσει τραγικά τα τελευταία τέσσερα χρόνια είναι η κατάρρευση των προξενικών αρχών και δομών. Ξέρετε πόσα χιλιόμετρα πρέπει να διανύσει ο Έλληνας του εξωτερικού για να έρθει σε επαφή με την πλησιέστερη προξενική αρχή; Γιατί έκλεισαν τα προξενεία σε τόπους που ιστορικά ανθούν οι ελληνικές κοινότητες; Κανείς μα κανείς από εσάς δεν δίνει επαρκείς απαντήσεις σε αυτά τα κρίσιμα θέματα.

Τρίτο ζήτημα, η σύνδεση των οικογενειών με την πατρίδα, με εμάς που μένουμε εδώ και παλεύουμε να συναντήσουμε τα παιδιά μας και τα εγγόνια μας εκτός της οθόνης του διαδικτύου και του υπολογιστή. Ξέρετε πόσο κοστίζει να έρθει μία οικογένεια από την Φρανκφούρτη στη Θεσσαλονίκη με το αεροπλάνο; Δυο χιλιάδες ευρώ. Και ρωτάμε γιατί η Κυβέρνηση η οποία χρηματοδοτούσε αδρά τις αεροπορικές εταιρείες και τα αεροδρόμια τα τελευταία χρόνια έχει αφήσει αυτή την αισχροκέρδεια να καλπάζει; Δεν θέλουν να μπορούν οι απόδημοι να έρχονται στην πατρίδα, στις οικογένειές τους; Αυτή, λοιπόν, είναι η πραγματικότητα όσον αφορά τον απόδημο ελληνισμό και της απαγορευτικής και απογοητευτικής μέριμνας του κράτους για τους Έλληνες της διασποράς.

Επί των ρυθμίσεων του νομοσχεδίου για το εκλογικό σώμα της διασποράς θα πρέπει και εδώ να καυτηριάσουμε την διπλή υποκρισία της Κυβέρνησης. Το πρώτο ζήτημα είναι ότι η πραγματική άσκηση του δικαιώματος ψήφου υποθηκεύεται από την απουσία προξενικών αρχών για τη διενέργεια της εκλογικής διαδικασίας. Εκλογέας από το Χιούστον έπρεπε να ταξιδέψει στον Καναδά. Εκλογέας από τη Μασσαλία έπρεπε να ταξιδέψει στο Παρίσι, εννιακόσια χιλιόμετρα, παρακαλώ. Και ρωτάμε, ακόμη κι αν θεωρητικά διευρυνθεί το δικαίωμα ψήφου, πώς θα διασφαλιστεί η πραγματική δυνατότητα άσκησής του;

Η δεύτερη όψη της κυβερνητικής υποκρισίας είναι ότι η Κυβέρνηση αποκλείει κάθε διευκόλυνση στους εκλογείς του εσωτερικού που βρίσκονται εντός της εκλογικής περιφέρειας εδώ στην Ελλάδα. Δηλαδή, αρνείται να διευκολύνει ένα παιδί που είναι από τη Χαλκιδική αλλά λόγω σεζόν δουλεύει στην Κέρκυρα. Αρνείται να του δώσει το δικαίωμα ψήφου. Και ρωτάμε το εξής απλό: γιατί δημιουργείτε μία κατάσταση ψηφοφόρων δύο ταχυτήτων; Δηλαδή, εκείνοι που ας πούμε βρίσκονται για δουλειά στο εξωτερικό να μπορούν να ψηφίσουν και εκείνοι που βρίσκονται για δουλειά στο εσωτερικό δεν μπορούν να ψηφίσουν. Δηλαδή, θα μπορεί να ψηφίσει ένας Έλληνας φοιτητής που κάνει «ERASMUS» στις Βρυξέλλες και δεν θα μπορεί να ψηφίσει ο Έλληνας ο οποίος βρίσκεται για έρευνα στη Μυτιλήνη.

Πάμε στην κριτική μας για τον πυρήνα της ρύθμισης. Τι έλεγε ο προηγούμενος νόμος; Να έχει ο απόδημος Έλληνας μια υποτυπώδη σχέση με τη μητρόπολη και να έχει καταθέσει φορολογική δήλωση. Εσείς λέτε ότι αυτές οι ρυθμίσεις αποτελούν αδικαιολογήτως περιορισμούς. Η νομοπαρασκευαστική επιτροπή είχε προτείνει να τις ξεπεράσουμε δημιουργώντας εκλογικές περιφέρειες εξωτερικού με καθολικό δικαίωμα ψήφου, όπως άλλωστε θα θέλανε και οι ίδιοι οι απόδημοι -γιατί εμείς είμαστε με τους απόδημους- αλλά με οριοθετημένη επιρροή στο γενικό εκλογικό αποτέλεσμα.

Γιατί το αρνηθήκατε αυτό, αφού ήταν και απαίτηση των αποδήμων; Είπε ο Αναπληρωτής Υπουργός Εσωτερικών στη συνεδρίαση της επιτροπής ότι δεν γνωρίζει πόσο είναι το δυνητικό εκλογικό σώμα του εξωτερικού και δεν είναι σε θέση το ελληνικό κράτος να διενεργήσει κανενός τύπου απογραφή. Άρα πάμε σε μία ρύθμιση για την οποία είναι αδύνατο να αποτιμήσουμε την επιρροή της στο γενικό εκλογικό σώμα. Δεν είμαστε σε θέση δηλαδή να πούμε πόσοι Έλληνες του εξωτερικού θα ψηφίσουν και ομολογούμε ταυτόχρονα ότι δεν έχουμε και τα εργαλεία για να απογράψουμε αυτούς τους πολίτες.

Συνεπώς βρισκόμαστε μπροστά σε μια θεσμική προχειρότητα και σε μία ρητορική κυβερνητικής υποκρισίας η οποία αφ’ ενός δεν ενδιαφέρεται να λύσει κανένα πρόβλημα των αποδήμων, αλλά από την άλλη υπόσχεται καθολικό δικαίωμα ψήφου ψευδόμενη για τη δυνατότητα πρακτικής άσκησης και αδιαφορώντας για τη διαμόρφωση του εκλογικού σώματος, μετά από τις νομοθετικές σας αυτές ρυθμίσεις.

Γι’ αυτό λοιπόν εμείς είμαστε με τους απόδημους και η υποκρισία σας περισσεύει, κυρίες και κύριοι της Κυβέρνησης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Ευάγγελος Αποστολάκης από τον ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αρχικά θα ήθελα να εκφράσω την οδύνη μου για τις καταστροφικές πυρκαγιές που ζει η χώρα μας αυτές τις μέρες. Είναι αυτονόητο πως στεκόμαστε δίπλα στους ανθρώπους που έχασαν τις περιουσίες τους, στους πυροσβέστες, στους εθελοντές και στα στελέχη των Ενόπλων Δυνάμεων που επιχειρούν στα μέτωπα. Δεν είναι στιγμή για απολογισμούς, αλλά να σταθούμε στην υποστήριξη όλων όσων μάχονται στην πρώτη γραμμή για την κατάσβεση των καταστροφικών πυρκαγιών.

Επίσης, πριν προχωρήσω θα ήθελα να εκφράσω τα συλλυπητήρια, τα δικά μου και της οικογένειάς μου στην οικογένεια της μεγάλης Ελληνίδας Πρέσβειρας Καλής Θελήσεως της UNESCO, Μαριάννας Βαρδινογιάννη για την απώλειά της. Το φιλανθρωπικό έργο της ήταν ιδιαίτερα σημαντικό για την πατρίδα μας και κυρίως για τα παιδιά. Ας είναι ελαφρύ το χώμα.

Έρχομαι τώρα στο σχέδιο νόμου που συζητάμε. Το βασικό ερώτημα που πρέπει να απαντήσουμε και χρειάζεται να το απαντήσουμε σοβαρά, τεκμηριωμένα και με πολιτική σοβαρότητα είναι αν θέλουμε τη συμμετοχή των αποδήμων, να έχουν δηλαδή το δικαίωμα εκλέγειν και εκλέγεσθαι χωρίς περιορισμούς. Όλοι το θέλουμε. Γι’ αυτό και η συνταγματική αναθεώρηση του 2019 με πρωτοβουλία του ΣΥΡΙΖΑ - Προοδευτική Συμμαχία ρύθμισε, σας θυμίζω, με μεγάλη πλειοψηφία δύο θέματα: τη θέσπιση προϋποθέσεων όπως και έγινε με τον ν.4648/2019 και την εκλογή Βουλευτών αποδήμων όπως είναι και ήταν η πρόταση του ΣΥΡΙΖΑ - Προοδευτική Συμμαχία.

Εμείς ως ΣΥΡΙΖΑ - Προοδευτική Συμμαχία είχαμε ξεκάθαρα τοποθετηθεί υπέρ της ψήφου όλων των Ελλήνων του εξωτερικού χωρίς προϋποθέσεις, με την πρόταση να εκλέγεται συγκεκριμένος αριθμός Βουλευτών Επικρατείας και να υπάρχει το δικαίωμα και η δυνατότητα αυτής σε όλους τους Έλληνες του εξωτερικού.

Θέλω να σας θυμίσω πως εμείς συμφωνήσαμε στη θέσπιση προϋποθέσεων παρ’ ότι είχαμε πρόταση εκλέγειν και εκλέγεσθαι για συγκεκριμένο αριθμό Βουλευτών Επικρατείας γιατί αρχή μας είναι να συμμετέχουμε σε διακομματικό διάλογο και σε συνθέσεις όπως το Σύνταγμα προβλέπει.

Όμως πρέπει να είναι επίσης ξεκάθαρο πως η πρόταση που φέρνει η Κυβέρνηση δεν είναι στο σωστό δρόμο, στη σωστή κατεύθυνση. Η Νέα Δημοκρατία απαξιώνει και ακυρώνει τη συνταγματική ρύθμιση που η ίδια είχε ψηφίσει στην αναθεώρηση του 2019. Το κάνει όχι μόνο από ένδειξη πολιτικής αλαζονείας αλλά και παραγωγής πολιτικών εντυπώσεων, αλλά και με διάθεση εκμετάλλευσης του πατριωτικού αισθήματος των Ελλήνων του εξωτερικού. Ο ΣΥΡΙΖΑ - Προοδευτική Συμμαχία προτείνει και επιμένει οι Έλληνες και οι Ελληνίδες του εξωτερικού να έχουν το δικαίωμα του εκλέγειν και του εκλέγεσθαι, όπως προβλέπει το Σύνταγμα, όπως κάνουν οι ευρωπαϊκές χώρες με μεγάλη διασπορά και όπως αξίζει στους απόδημους για να ακούγεται η φωνή τους και να εκπροσωπούνται. Γι’ αυτό και η πρόταση της τροπολογίας μας αλλά και της ομογένειας είναι το ενιαίο υπερκομματικό ψηφοδέλτιο. Προσέξτε, ακόμα και η πρόταση της ομογένειας είναι να εκλέγεται συγκεκριμένος αριθμός Βουλευτών Επικρατείας, όπως αποτυπώθηκε και από τις τοποθετήσεις των φορέων στην επιτροπή την Παρασκευή στις 21 Ιουλίου του 2023 και όπως μας έχουν πει σε κάθε συζήτηση που έχει γίνει.

Η Κυβέρνηση όμως το απορρίπτει με μόνη στόχευση την ψηφοθηρία. Γι’ αυτό και επαναφέρει το ερώτημα αν θα μετρούν οι ψήφοι των αποδήμων στο αποτέλεσμα. Αυτή είναι η μοναδική της στόχευση. Δυστυχώς, για ένα τόσο σοβαρό ζήτημα που απαιτεί διακομματική διαβούλευση και συνεννόηση η Κυβέρνηση δεν δείχνει την απαιτούμενη διάθεση για συγκλίσεις.

Καταθέσαμε και πρόταση ώστε να διευκολυνθούν να ασκήσουν το δικαίωμά τους οι Έλληνες και οι Ελληνίδες που λόγω εργασίας, βιοπορισμού -αυτοί που δουλεύουν σεζόν όπως συχνά τους αναφέρουμε- δεν μπόρεσαν να ασκήσουν το δικαίωμά τους. Δεν πρέπει να έχουν την ίδια δυνατότητα; Δεν είναι αυτό υποκριτική στάση της Κυβέρνησης;

Είμαστε αντίθετοι στον νόμο διότι οι Έλληνες του εξωτερικού αποτελούν ένα σημαντικό εθνικό κεφάλαιο για την Ελλάδα, το οποίο πρέπει να ενσωματωθεί στο εκλογικό σώμα με τρόπο που να ανταποκρίνεται στα χαρακτηριστικά του. Είναι συμπατριώτες μας που έχουν σημαντικούς εθνικούς δεσμούς, δεσμούς ταυτότητας, δεσμούς παραδόσεων και δεσμούς θρησκευτικούς με την Ελλάδα. Ζουν όμως, μόνιμα στο εξωτερικό και συμμετέχουν ενεργά στην οικονομική, πολιτική και κοινωνική ζωή της χώρας στην οποία διαμένουν και όχι της Ελλάδας.

Οι Έλληνες του εξωτερικού πρέπει να ενσωματωθούν στο εκλογικό σώμα χωρίς περιορισμούς, με έναν τρόπο που συνάδει με την ευρωπαϊκή πρακτική, όπως στην Ιταλία, τη Γαλλία και Πορτογαλία, δηλαδή ψηφίζοντας ως Έλληνες απόδημοι. Έλληνες απόδημοι που θα εκπροσωπούν τα συμφέροντά τους στο ελληνικό Κοινοβούλιο.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία έχει δείξει τη διάθεσή του να συζητήσει ανοιχτά σοβαρά και τεκμηριωμένα. Σε αυτήν τη λογική κατέθεσε και τις τροπολογίες που όχι μόνο ευθυγραμμίζονται με το Σύνταγμα, αλλά δίνουν λύσεις προωθητικές για την ψήφο των αποδήμων, αλλά και για τους συμπολίτες μας που δεν έχουν τη δυνατότητα να ψηφίζουν λόγω εργασίας.

Σας καλώ να δείξετε την απαιτούμενη ωριμότητα και να δεχτείτε τις προτάσεις της Αξιωματικής Αντιπολίτευσης.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πάρα πολύ, κύριε Αποστολάκη, για την τήρηση του χρόνου.

Και τώρα τον λόγο έχει ο Βουλευτής του ΣΥΡΙΖΑ κ. Διονύσιος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ να μην ξεκινήσω και εγώ δηλώνοντας ότι είμαστε δίπλα στους ανθρώπους που δοκιμάζονται από τις καταστροφικές πυρκαγιές, στους ανθρώπους που επιχειρούν, τους πυροσβέστες, τους εθελοντές, την Πολιτική Προστασία.

Στις 7 Ιουλίου, ο Πρωθυπουργός κ. Μητσοτάκης επισκέφθηκε το Υπουργείο Πολιτικής Προστασίας και δήλωσε ότι όλα είναι έτοιμα. Ποιο ήταν το αποτέλεσμα; Δεκαπέντε μέρες καιγόταν η Αττική, η Βοιωτία, η Αχαΐα, η Κέρκυρα, η Ρόδος η οποία ακόμα καίγεται και πραγματικά αναρωτιόμαστε τι θα συνέβαινε αν δεν υπήρχε προετοιμασία και αν δεν υπήρχε και ετοιμότητα.

Το σχέδιό σας είναι ουσιαστικά εκκενώστε και αποζημιώστε. Θα πρέπει όμως να ενημερώσετε τον κύριο Πρωθυπουργό ότι όσοι έχασαν τις περιουσίες τους από τις φωτιές, τις καταστροφικές πυρκαγιές το 2021, ένα εκατομμύριο τριακόσιες χιλιάδες στρέμματα κάηκαν τότε, ακόμα περιμένουν οι άνθρωποι αυτοί τις αποζημιώσεις, δύο χρόνια μετά.

Ναι, πράγματι, η ανθρώπινη ζωή είναι η υπέρτατη αξία, όμως δεν μπορούμε να παραβλέπουμε ότι η υποχρέωση της πολιτείας είναι να προστατεύει και τη ζωή και την περιουσία των ανθρώπων και τα ζώα και το φυσικό περιβάλλον που καταστρέφεται. Δοκιμάζεται με αυτήν την κατάσταση η κοινωνία, η χώρα ολόκληρη ουσιαστικά.

Έρχομαι στο νομοσχέδιο. Εμείς με ξεκάθαρο τρόπο υποστηρίζουμε την ψήφο όλων των Ελληνίδων, όλων των Ελλήνων που ζουν και δραστηριοποιούνται στο εξωτερικό. Θέλουμε τη συμμετοχή των αποδήμων, θέλουμε τη συμμετοχή τους στην κοινωνική, πολιτική και οικονομική ζωή του τόπου, θέλουμε τη συμμετοχή τους στο Κοινοβούλιο, να έχουν το δικαίωμα του εκλέγειν και του εκλέγεσθαι, να ψηφίζουν και να εκπροσωπούνται από ανθρώπους που γνωρίζουν, που ασχολούνται με τα θέματά τους, γιατί υπάρχουν προβλήματα και ζητήματα που πρέπει να αναδειχθούν στο Κοινοβούλιο από τους απόδημους.

Η πρότασή μας είναι σύμφωνη με την πρόσφατη αναθεώρηση του άρθρου 54 του Συντάγματος και τι λέει ουσιαστικά; Τη δημιουργία τεσσάρων περιφερειών με ένα ενιαίο διακομματικό ψηφοδέλτιο, ώστε οι Έλληνες του εξωτερικού να εκλέγουν τους δικούς τους αντιπροσώπους και όχι αυτούς που επιλέγουν τα κόμματα για να τους εκπροσωπήσουν. Αυτή η πρόταση ήρθε έτσι; Την σκεφτήκαμε από μόνοι μας; Όχι, προφανώς. Είναι η πρόταση που εφαρμόζεται από ευρωπαϊκά κράτη που έχουν απόδημους, από τη Γαλλία, από την Ιταλία, από την Πορτογαλία. Άλλα κράτη δεν προβλέπουν καμίμα δυνατότητα ψήφου των κατοίκων εξωτερικού.

Η πρότασή μας είναι αυτή που ζητούν και οι ίδιοι οι απόδημοι. Προχθές στην Επιτροπή Απόδημου Ελληνισμού αυτό ζητούσαν, τη δική μας πρόταση, να εκλέγουν τους δικούς τους εκπροσώπους. Αυτό πρότεινε και η έκθεση της Εθνικής Επιτροπής Δικαιωμάτων του Ανθρώπου. Ποιος ήταν εισηγητής σε αυτήν την επιτροπή; Ο καθηγητής κ. Γεραπετρίτης, ο πρώην Υπουργός Επικρατείας στην προηγούμενη κυβέρνηση και ο νυν Υπουργός Εξωτερικών τον οποίο δεν έχουμε ακούσει, πρέπει να τοποθετηθεί. Γιατί άλλαξε θέση; Τι συνέβη και άλλαξε θέση; Ακριβώς την πρότασή μας είχε προτείνει.

Η δική σας πρόταση αλλάζει τον πρόσφατο ν.4648/2019. Ουσιαστικά τι κάνει; Ναρκοθετεί κάθε προσπάθεια διαβούλευσης ή επίτευξης συναίνεσης. Η αλήθεια είναι ότι δεν επιθυμείτε καμμία συναίνεση, καμμία προσπάθεια σύνθεσης απόψεων -αυτό απαιτεί το Σύνταγμα, σύνθεση απόψεων- συνισταμένη γι’ αυτό το κρίσιμο ζήτημα, εσείς δεν θέλετε καμμία τέτοια διαδικασία και δεν έχετε και διάθεση αξιολόγησης και βελτίωσης της διάταξης που υπάρχει.

Είχατε τέσσερα χρόνια, βλέπατε ότι δεν υπάρχει συμμετοχή. Τι κάνατε για να διευκολύνετε; Τι κάνατε για να βελτιώσετε; Δεν λαμβάνετε υπ’ όψιν σας καθόλου και τις προτάσεις και τις διαπιστώσεις του Συνηγόρου του Πολίτη. Αν διαβάσετε το πόρισμά του, θα δείτε ότι ουσιαστικά σας κάνει παραινέσεις για το πώς μπορεί να βελτιωθεί η υφιστάμενη διάταξη. Δεν το θέλετε όμως.

Ο εκλογικός νόμος πρέπει να γνωρίζετε είναι ένα νομοθέτημα μακράς πνοής, θέτει τους κανόνες της δημοκρατικής εκπροσώπησης και του κοινοβουλευτισμού. Κάθε τροποποίηση πρέπει να γίνεται με εξαιρετική φειδώ. Πολύ περισσότερο όταν δεν υπάρχουν ακόμα συγκεκριμένα στοιχεία. Δεν έχει διενεργηθεί ποτέ απογραφή των Ελλήνων του εξωτερικού και άρα, δεν είναι γνωστός ο αριθμός τους.

Και ερωτώ, κύριε Υπουργέ, και θα περιμένω μια απάντηση. Αν θα εγγραφούν εκατό χιλιάδες εκλογείς στο εξωτερικό, τέσσερις Βουλευτές θα εκλεγούν; Τριακόσιες χιλιάδες; Οκτακόσιες χιλιάδες; Πού είναι η ισοτιμία της ψήφου;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Εσείς το λέτε αυτό.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Αν εγγραφούν, τι θα γίνει; Θα μετράει στη διαμόρφωση του ποσοστού και θα εκλέγουν πόσους Βουλευτές;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Όσους έχουν τα ψηφοδέλτια μέσα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Επικρατείας. Άρα μέχρι δώδεκα;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Δεκαπέντε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Οκτακόσιες χιλιάδες δηλαδή θα ψηφίζουν για δεκαπέντε Βουλευτές. Αυτό είναι;

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Με το δικό σας πόσους βγάζει;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εγώ σας λέω κάτι συγκεκριμένο. Όταν λέτε για ισοτιμία ψήφου, να το υποστηρίζετε, να εξηγήσετε πώς και πόσους θα εκλέγουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η δική μας πρόταση είναι συγκεκριμένη. Τέσσερις περιφέρειες, ένας Βουλευτής ανά περιφέρεια. Δικός τους όμως που θα τον επιλέγουν αυτοί, όχι τα κόμματα να τους βάζουν στο επικρατείας και από εκεί να επιλέγονται. Αυτό θέλουν οι απόδημοι. Σας τα εξήγησα προηγουμένως.

Επιλέγετε το πρώτο νομοσχέδιο που φέρνει η νέα Κυβέρνησή σας να είναι αυτό για τη διευκόλυνση της ψήφου των Ελλήνων που κατοικούν στο εξωτερικό. Ταυτόχρονα, υποκριτικά αδιαφορείτε για τους κατοίκους της Ελλάδας. Καμμία πρόβλεψη, καμμία μέριμνα για όσους αναγκάζονται για λόγους βιοπορισμού να εργαστούν σε άλλο μέρος από τον τόπο κατοικίας τους. Γι’ αυτούς αδιαφορία. Φεύγουν από τον τόπο τους, πάνε να δουλέψουν οι άνθρωποι, δεν προβλέπετε κάτι γι’ αυτούς να τους διευκολύνετε να ψηφίσουν.

Ανέφερε ο κ. Δελής προηγουμένως τους ετεροδημότες. Καμμία διευκόλυνση γι’ αυτούς. Φεύγει κάποιος, πάει για αναψυχή στο εξωτερικό για έναν-δύο μήνες, μπορεί να εγγραφεί εκεί και να ψηφίσει. Πιο εύκολα ψηφίζει αυτός παρά κάποιος κάτοικος της Ελλάδας. Πού είναι η ισοτιμία της ψήφου; Πού είναι η μέριμνά σας για όλα αυτά;

Και κάτι ακόμα. Στην αιτιολογική έκθεση της διάταξης που ισχύει ορίζεται ότι οι τιθέμενοι περιορισμοί είναι δικλείδες ασφαλείας που αποσκοπούν στην αποτροπή οποιασδήποτε επέμβασης επί του εκλογικού αποτελέσματος σε βαθμό ικανό να αλλοιώσει τη βούληση του εκλογικού σώματος. Αυτό λέει η αιτιολογική έκθεση της διάταξης που ισχύει. Την ψηφίσατε. Άρα τώρα που καταργείτε τη διάταξη αυτή, ουσιαστικά αποδέχεστε τον κίνδυνο να υπάρξει αλλοίωση της βούλησης του εκλογικού σώματος; Αυτό κάνετε; Αυτό έλεγε η αιτιολογική, την έχετε ψηφίσει.

Ό,τι και να λέτε, η αλήθεια είναι ότι ο ΣΥΡΙΖΑ ήταν το μόνο κόμμα που τόλμησε να ανοίξει το θέμα της ψήφου των Ελλήνων του εξωτερικού. Από το 1975 σαράντα χρόνια κυβερνούσατε δεν ασχοληθήκατε. Εμείς ασχοληθήκαμε. Συστήσαμε νομοπαρασκευαστική επιτροπή και ανοίξαμε τη συνταγματική Αναθεώρηση.

Γιατί συνέβησαν όλα αυτά; Γιατί εμείς θέλουμε να έχουν φωνή και ψήφο οι Έλληνες του εξωτερικού. Τηρούμε το συνταγματικό πνεύμα για σύνθεση και συναίνεση, ώστε η διάταξη που θα ψηφιστεί να μην είναι ανάχωμα, αλλά διευκόλυνση των εκλογέων. Παράλληλα, επιδιώκουμε και τη διευκόλυνση της πρόσβασης στο δικαίωμα για τους εκλογείς του εσωτερικού.

Φέραμε τροπολογία. Αν ενδιαφέρεστε, ψηφίστε τη, αλλά δεν θα το κάνετε. Γιατί; Γιατί εσείς θεωρείτε τους απόδημους μόνο εκλογικό κοινό και περιορίζεστε σε πολιτική εντυπώσεων. Εμείς θέλουμε να επιλέγουν οι ίδιοι τους εκπροσώπους τους και όχι να επιλέγει το κόμμα γι’ αυτούς. Αν ενδιαφερόσασταν πραγματικά, θα φροντίζατε να λειτουργούν περισσότερα ελληνικά σχολεία στην ομογένεια και όχι να τα κλείνετε. Θα ενδιαφερόσασταν πραγματικά για τις κοινότητες να τις ενισχύετε με πόρους, να ενισχύετε τους δεσμούς με την Ελλάδα. Δεν το κάνετε, δεν το θέλετε.

Η ομογένεια είναι εθνικό κεφάλαιο. Δεν επιτρέπονται κομματικά και ψηφοθηρικά παιχνίδια με την ομογένεια. Δυστυχώς, όμως, με λύπη διαπιστώνουμε ότι η Νέα Δημοκρατία δεν έχει κανέναν φραγμό μπροστά στην επικοινωνιακή, κομματική και ψηφοθηρική εκμετάλλευση.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, και η ανοχή στον τελευταίο ομιλητή έχει όρια.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κλείνω.

Με θράσος και αμετροέπεια προσπάθησε η Νέα Δημοκρατία να εκμεταλλευτεί προεκλογικά ευαίσθητα εθνικά θέματα, όπως η μουσουλμανική μειονότητα. Με θράσος προσπαθεί τώρα να εκμεταλλευθεί και να διχάσει τους Έλληνες του εξωτερικού.

Εμείς δεν σας ακολουθούμε σε αυτόν τον κατήφορο, εμείς τηρούμε το Σύνταγμα και τους νόμους, επιτελούμε με συνέπεια τον θεσμικό μας ρόλο και υπηρετούμε την κοινωνία και την πατρίδα και αυτό θα συνεχίσουμε να κάνουμε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 0.50΄ λύεται η συνεδρίαση για σήμερα Τρίτη 25 Ιουλίου 2023 και ώρα 9.00΄, με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση του σχεδίου νόμου του Υπουργείου Εσωτερικών: «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**