(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΣΤ΄

Σάββατο, 08 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ειδική Ημερήσια Διάταξη:

Συνέχιση της συζητήσεως επί των Προγραμματικών Δηλώσεων της Κυβερνήσεως και ψηφοφορία για την παροχή ψήφου εμπιστοσύνης της Bουλής προς αυτήν, σελ.   
3. Ονομαστική ψηφοφορία με ονομαστική κλήση δι’ εκφωνήσεως του καταλόγου των Βουλευτών για την παροχή ψήφου εμπιστοσύνης της Βουλής προς την Κυβέρνηση, που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής, σελ.   
4. Επιστολικές ψήφοι επί της ονομαστικής ψηφηφορίας, σελ.   
5. Επί διαδικαστικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΓΑΠΗΔΑΚΗ Ε. , σελ.   
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΑΡΑΜΠΑΤΖΗ Φ. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΙΔΗΣ Μ. , σελ.   
 ΓΑΥΓΙΩΤΑΚΗΣ Μ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΚΙΟΚΑΣ Ι. , σελ.   
 ΔΕΛΗΣ Ι. , σελ.   
 ΔΕΝΔΙΑΣ Ν. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΛΑΦΑΤΗΣ Σ. , σελ.   
 ΚΑΤΡΙΝΗΣ Μ. , σελ.   
 ΚΕΦΑΛΑ Γ. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΜΗΤΑΡΑΚΗΣ Π. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΙΜΠΙΛΑΣ Σ. , σελ.   
 ΝΑΤΣΙΟΣ Δ. , σελ.   
 ΝΟΤΟΠΟΥΛΟΥ Α. , σελ.   
 ΟΙΚΟΝΟΜΟΥ Θ. , σελ.   
 ΠΑΠΑΔΑΚΗΣ Π. , σελ.   
 ΠΑΠΑΘΑΝΑΣΗΣ Ν. , σελ.   
 ΠΙΕΡΡΑΚΑΚΗΣ Κ. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΡΑΠΤΗ Ζ. , σελ.   
 ΣΤΑΜΑΤΗΣ Γ. , σελ.   
 ΣΤΙΓΚΑΣ Β. , σελ.   
 ΣΤΥΛΙΑΝΙΔΗΣ Ε. , σελ.   
 ΤΖΑΚΡΗ Θ. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΔΑΚΗΣ Κ. , σελ.   
 ΧΑΤΖΗΙΩΑΝΝΙΔΟΥ Μ. , σελ.   
 ΧΗΤΑΣ Κ. , σελ.   
 ΨΥΧΟΓΙΟΣ Γ. , σελ.   
  
Β. Επί διαδικαστικού θέματος:  
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΟΥΛΚΙΩΤΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
 ΤΑΣΟΥΛΑΣ Κ. , σελ.

Γ. ΠΑΡΕΜΒΑΣΕΙΣ

ΚΑΛΑΦΑΤΗΣ Σ., σελ.

ΤΣΙΑΡΑΣ Κ., σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΣΤ΄

Σάββατο 8 Ιουλίου 2023

Αθήνα, σήμερα στις 8 Ιουλίου 2023, ημέρα Σάββατο και ώρα 9.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ.**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης επί των Προγραμματικών Δηλώσεων της Κυβέρνησης και ψηφοφορία για την παροχή ψήφου εμπιστοσύνης της Bουλής προς αυτή.

Εισερχόμαστε στον κατάλογο των ομιλητών της τρίτης ημέρας. Να υπενθυμίσουμε στο σημείο αυτό ότι η τήρηση του χρόνου ομιλίας από όλους

-Βουλευτές, Υπουργούς, Κοινοβουλευτικούς Εκπροσώπους- θεωρούμε ότι αποτελεί βασική προϋπόθεση για να μιλήσουν όσο το δυνατόν περισσότεροι από όλους τους Βουλευτές του καταλόγου.

Περνάμε ευθύς αμέσως στον έκτο κύκλο, με πρώτο ομιλητή -τον οποίον καλούμε στο Βήμα- τον κ. Ευριπίδη Στυλιανίδη από τη Νέα Δημοκρατία. Θα ακολουθήσει ο κ. Ψυχογιός και μετά ο Υπουργός Παιδείας κ. Πιερρακάκης.

Κύριε Στυλιανίδη, έχετε τον λόγο.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στις 25 Ιουνίου η Νέα Δημοκρατία πέτυχε μια σημαντική εκλογικά, κρίσιμη πολιτικά και καθοριστική εθνικά νίκη η οποία πιστώνεται στις γρήγορες και τολμηρές αποφάσεις του Πρωθυπουργού κατά την προηγούμενη περίοδο των συνδυαστικών κρίσεων. Η νίκη αυτή είναι σημαντική εκλογικά όχι μόνο λόγω της εντυπωσιακής διαφοράς από την Αξιωματική Αντιπολίτευση, αλλά και λόγω της ήττας που υπέστη η ιδεοληψία και ο λαϊκισμός μιας περίεργης Αριστεράς που ακόμα αναζητά τον βηματισμό της στα μονοπάτια του χθες.

Κρίσιμη πολιτικά χαρακτηρίζω τη νίκη μας διότι αναμφισβήτητα απαιτεί μια πολύ λεπτή μετεκλογική διαχείριση. Μπορεί να ανέδειξε έναν ισχυρό κεντροδεξιό πόλο, ωστόσο πολυδιέσπασε την Κεντροαριστερά με συνέπεια να μην υπάρχει άλλος ισχυρός πόλος, γεγονός που δημιουργεί μια επικίνδυνη ανισορροπία στο δημοκρατικό πολιτικό μας σύστημα και διαμορφώνει ένα πρωτόγνωρο σκηνικό πολυφωνίας που ακόμα είναι αδιευκρίνιστο αν θα οδηγήσει σε συνθέσεις ή σε χάος.

Η αυτοπαγίδευση του ΣΥΡΙΖΑ στην απλή αναλογική απείλησε τη σταθερότητα και διαμόρφωσε μια πολυσυμμετοχική Βουλή όπου ευχή και αγωνία όλων μας είναι να μην οδηγήσει σε ακρότητες και ακτιβισμούς για δεκαπέντε δευτερόλεπτα τηλεοπτικής παρουσίας ή σε εκατέρωθεν εξτρεμισμούς που θα εμποδίσουν τις συγκλίσεις και την εφαρμογή υπεύθυνων πολιτικών και δημιουργικών εθνικών συναινέσεων.

Τέλος, η νίκη μας είναι καθοριστική εθνικά διότι κατακτήθηκε μέσα από μια ατζέντα διακυβέρνησης και αντιπαράθεσης που την προσδιόρισαν κυρίαρχα τα εθνικά θέματα, όπως η εργαλειοποίηση του μεταναστευτικού στον Έβρο, οι ελληνοτουρκικές διαφορές και τα εξοπλιστικά προγράμματα και εντέλει η αντιπαράθεση για τη μουσουλμανική μειονότητα της Θράκης.

Η ιδιαίτερη πατρίδα μου, η Ροδόπη, σχεδόν μονοπώλησε την ατζέντα του δεύτερου κύκλου των εκλογών. Ο Πρωθυπουργός με μια καταγγελτική του δήλωση για παρέμβαση ξένων κέντρων και απόπειρα χειραγώγησης μέρους της μουσουλμανικής μειονότητας στη Θράκη τράβηξε δημόσια την κουρτίνα, αναδεικνύοντας φαινόμενα διακομματικά και διαχρονικά, τα οποία αντιμετωπίζουμε στην ακριτική περιφέρεια όπου συχνά νιώθω προεκλογικά να έχω απέναντί μου όχι μια άλλη υποψηφιότητα ή ένα άλλο κόμμα, αλλά ένα άλλο κράτος.

Ο Κυριάκος Μητσοτάκης έστειλε με αυτό τον τρόπο μηνύματα με πολλαπλούς αποδέκτες: Προς την Τουρκία να σέβεται τη Συνθήκη της Λωζάνης και να μην παρεμβαίνει στα εσωτερικά μας. Προς τους παρεμβατικούς κρατικούς και παρακρατικούς μηχανισμούς εξέφρασε την αποφασιστικότητα της Ελλάδας να προασπιστεί την ελευθερία συνείδησης των Ελλήνων μουσουλμάνων και να υπερασπιστεί το μοντέλο ανοιχτής δημοκρατικής κοινωνίας που όλοι μαζί, χριστιανοί και μουσουλμάνοι, οικοδομήσαμε στη Θράκη μετά τη Μεταπολίτευση. Προς τα πολιτικά κόμματα και τους τοπικούς, πολιτικούς και αυτοδιοικητικούς παράγοντες όλων των πλευρών έγιναν -νομίζω- ξεκάθαρα, πρώτον, η ανάγκη εθνικής συνεννόησης και δεύτερον, η υποχρέωσή τους να μην βάζουν ενδιάμεσους στην επαφή τους με τους πολίτες της μουσουλμανικής μειονότητας.

Επειδή σήμερα συζητούμε τις Προγραμματικές Δηλώσεις της Κυβέρνησης νιώθω την ανάγκη να κάνω κάποιες κρίσιμες επισημάνσεις. Για να μη θεωρηθούν προεκλογικά πυροτεχνήματα όλα αυτά τα τολμηρά που διατυπώθηκαν την 25η Ιουνίου για τη Θράκη και τη Ροδόπη, πρέπει να μετεξελιχθούν σε εφαρμόσιμες πολιτικές που θα αντιμετωπίζουν αποτελεσματικά τον τουρκικό αναθεωρητισμό, τον ξένο και ντόπιο εθνικισμό και θα προασπίζουν το ελληνοευρωπαϊκό μοντέλο ανοιχτής κοινωνίας που όλοι μαζί θεμελιώσαμε.

Η Κυβέρνηση έχει χρέος να ενισχύσει δημογραφικά τη Θράκη, να την απογειώσει αναπτυξιακά και να τη θωρακίσει αμυντικά. Αυτό πρακτικά μπορεί να γίνει, κύριε Υπουργέ, με την ενίσχυση του Δημοκριτείου Πανεπιστημίου και την ανάδειξή του σε τρίτο πανεπιστήμιο της χώρας, όπως δεσμεύτηκε προεκλογικά ο Πρωθυπουργός σε αριθμό φοιτητών, καθηγητών, ερευνητών, σε μέγεθος πιστώσεων, σε ανάλογες υποδομές, με νέες σχολές, όπως η Εργοθεραπεία της Κομοτηνής που ενώ εξαγγέλθηκε προεκλογικά από τον ίδιο τον Πρωθυπουργό ακόμα δεν έχει υλοποιηθεί, με την ένωση των τμημάτων της Καβάλας, του Έβρου και της Δράμας και τη μεταφορά από το Διεθνές Πανεπιστήμιο στο Δημοκρίτειο και φυσικά με τη λειτουργία της Ψυχολογίας στο Διδυμότειχο.

Αυτό επίσης σημαίνει άμεση κατασκευή του φράγματος του Ιάσμου στη Ροδόπη και άλλων έργων υδροοικονομίας που θα προστατεύσουν το οικοσύστημα από την υφαλμύρωση και θα ενισχύσουν πρακτικά τους αγρότες μας, τους κτηνοτρόφους μας και τους αλιείς μας που είναι εκτεθειμένοι στους κινδύνους και τις απειλές του αλιευτικού στόλου της Τουρκίας που αυθαιρετεί στα διεθνή του βορείου Αιγαίου.

Αυτό επίσης σημαίνει ενίσχυση τις προσπάθειες να καταστεί η περιοχή μας ένας ελκυστικός, διεθνής επενδυτικός προορισμός, με ουσιαστικά και όχι επικοινωνιακά κίνητρα και αναγνώριση του ρόλου της Θράκης ως εγγυητή ενεργειακής ασφάλειας της Ευρωπαϊκής Ένωσης, με τους αγωγούς να διέρχονται από αυτόν, με το λιμάνι της Αλεξανδρούπολης που οδηγεί -σπάζοντας, κάνοντας bypass στο τουρκικό μονοπώλιο των Στενών- σε δεκαοκτώ εναλλακτικές ενεργειακές αγορές.

Η Κυβέρνηση, τέλος, οφείλει να καταστήσει τη Θράκη τουριστικό προορισμό. Δεν είναι δυνατόν να έχουμε κατασκευάσει τον κάθετο άξονα, να διέρχονται από αυτόν ένα εκατομμύριο εννιακόσιες χιλιάδες ΙΧ και να μην επιτρέπονται τα λεωφορεία, να μην υπάρχουν οι απαιτούμενες υπηρεσιακές και κτηριακές υποδομές. Είναι αδιανόητο να διαθέτουμε ένα μοναδικό διεθνώς ιστορικό, φυσικό, οικολογικό, γεωλογικό και πολιτιστικό πάρκο και να είναι αναξιοποίητη πλήρως η ακτογραμμή εκατοντάδων χιλιομέτρων και η οροσειρά της Ροδόπης.

Κυρίες και κύριοι συνάδελφοι, για μένα μετά από τόσα χρόνια κυβερνητικής και κοινοβουλευτικής εμπειρίας οι προγραμματικές δηλώσεις της Κυβέρνησης είναι το πιο κρίσιμο στοίχημα, γιατί σε αυτή τη συζήτηση πρέπει να μετεξελίσσεται ο προεκλογικός της λόγος σε πολιτική δέσμευση και πράξη. Η πλειοψηφία σε αυτήν τη συνεδρίαση αναμετράται με την αλήθεια και τη συνέπεια και έχει την ευκαιρία να κερδίσει μόνιμα την εμπιστοσύνη του λαού. Η σύνθεση αυτής της Κυβέρνησης, όπως και της κάθε κυβέρνησης, αποτελεί κατά το Σύνταγμα απόφαση αποκλειστικά του ίδιου του Πρωθυπουργού με βάση τις επιλογές και τις προτεραιότητες που αυτός έχει κάνει μετά την ισχυρή νομιμοποίησή του από τον λαό.

Επειδή όμως κι εμείς είμαστε Βουλευτές, ψηφιζόμαστε από τον ίδιο λαό, έχουμε χρέος από αυτό το Βήμα σε αυτό τον λαό να λογοδοτούμε. Απευθυνόμενος, λοιπόν, στους συμπατριώτες μου της βορείου Ελλάδος, ιδιαίτερα στους Μακεδόνες και της Θράκης, θέλω να τους διαβεβαιώσω ότι παρ’ ότι το κέντρο βάρους του κυβερνητικού σχηματισμού σαφώς γέρνει υπέρ του νότου και της Αθήνας, είμαι βέβαιος ότι ο αυστηρός και στοχευμένος προγραμματισμός της Κυβέρνησης Μητσοτάκη προβλέπει και θα υλοποιήσει με αποτελεσματικότητα όλες τις προτεραιότητες για τις οποίες προεκλογικά δεσμεύτηκε. Σε κάθε περίπτωση η ενεργή δική μας κοινοβουλευτική παρουσία θα παρακολουθεί συστηματικά το έργο αυτής της Κυβέρνησης και θα στηρίζει την προσπάθεια του Πρωθυπουργού. Άλλωστε έχουμε αποδείξει ότι δικό μας κίνητρο δεν είναι οι καρέκλες της εξουσίας, αλλά η προσφορά στην παράταξη μέσα στην οποία γεννηθήκαμε και μεγαλώσαμε, η προσφορά στον τόπο, η προσφορά στην πατρίδα μας.

Για τους λόγους αυτούς στηρίζω τις Προγραμματικές Δηλώσεις της Κυβέρνησης και του Πρωθυπουργού.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Γεώργιος Ψυχογιός από τον ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρία και κύριοι Υπουργοί, θα ξεκινήσω την ομιλία μου, καθώς είναι η πρώτη στην περίοδο που διανύουμε, ευχαριστώντας από καρδιάς τους πολίτες της Κορινθίας που στήριξαν τον ΣΥΡΙΖΑ - Προοδευτική Συμμαχία και εμένα προσωπικά, στέλνοντάς με για άλλη μία φορά στη Βουλή και αναθέτοντάς μου την ύψιστη ευθύνη και το ύψιστο καθήκον να τους εκπροσωπήσω, αλλά και να αγωνιστώ για τα δικαιώματα και τις ανάγκες τους.

Θέλω επίσης να ευχαριστήσω τον Αλέξη Τσίπρα και εγώ από την πλευρά μου γι’ αυτήν τη μεγάλη πορεία στο κόμμα μας όλα αυτά τα χρόνια. Τον θυμάμαι από τότε που τον είχα γραμματέα στη νεολαία του Συνασπισμού είκοσι χρόνια πριν μέχρι την πρώτη φορά που εξελέγη η Κυβέρνησή μας το 2015. Δώσαμε πολύ μεγάλες μάχες, καταφέραμε να πετύχουμε νίκες προς όφελος των πολλών, αλλά και της κοινωνικής πλειοψηφίας και της χώρας. Υπήρξαν και ήττες και λάθη τα οποία καλούμαστε όλοι τώρα συλλογικά, καλούμαστε όλοι πολύ συνειδητά να διορθώσουμε και να ξαναποκτήσουμε εκείνους τους δεσμούς και την επαφή με τα κοινωνικά στρώματα, τις ομάδες και τα κινήματα που μας στήριζαν πάντα και για τους οποίους πάντα διαπραγματευόμασταν και τους είχαμε στο μυαλό μας. Γι’ αυτό και μέλημά μας ως Αντιπολίτευση, αλλά και ως ένα κόμμα με πολύ αξιόλογο δυναμικό, το οποίο έχει στόχο πάντα την κυβέρνηση, είναι να ορθοποδήσει και να ευημερήσει το σύνολο της κοινωνίας χωρίς αποκλεισμούς, με ένα πλαίσιο προτάσεων και μέτρων που προβάλαμε και στην προεκλογική περίοδο με βάση το κυβερνητικό μας πρόγραμμα, τις δικές μας δηλαδή Προγραμματικές Δηλώσεις σε κάθε κρίσιμο τομέα της καθημερινότητας:

Στα εργασιακά με τις συλλογικές συμβάσεις εργασίας και τις τριετίες που αμέσως μόλις αναλάβατε πάλι πάγωσαν, με ένα ενισχυμένο Σώμα Επιθεώρησης Εργασίας για να μην βλέπουμε σερβιτόρους - κολυμβητές ή να έχουμε αριθμό ρεκόρ στα εργατικά ατυχήματα, όπως το τελευταίο διάστημα, αλλά και με μια μείωση της ανεργίας η οποία να είναι ποιοτική, να έχει σχέσεις εργασίας ισχυρές και συνθήκες εργασίας αξιοπρεπείς και όχι ατομικές συμβάσεις, αλλά και με τον βάσιμο λόγο απόλυσης που προστάτευε από τις απολύσεις τους εργαζόμενους, με την επαναφορά της δέκατης τρίτης σύνταξης, που εσείς καταργήσατε, και την απόδοση των αναδρομικών στους συνταξιούχους, με αναστολή πλειστηριασμών πρώτης κατοικίας για ακίνητα έως 300 χιλιάδες ευρώ και με ένα νέο σχέδιο δικαστικής και εξωδικαστικής προστασίας, με ρύθμιση οφειλών στα ασφαλιστικά ταμεία και την εφορία με εκατόν είκοσι δόσεις πραγματικές και όχι αυτές που φέρατε εσείς βάσει των οποίων αποκλείονται οι οκτώ στους δέκα, σαν αυτές που έγιναν το 2019 και εντάχθηκαν εκατομμύρια άνθρωποι αλλά συνταξιοδοτήθηκαν και κάποιοι οι οποίοι ήταν εγκλωβισμένοι λόγω οφειλών, προστασία από τις διακοπές ρεύματος που έχουν γενικευτεί και στους πιο ευάλωτους, αλλά και σε αυτούς που έχουν αδυναμία πληρωμής.

Στα αγροτικά: Ο Πρωθυπουργός που σε περίπου εβδομήντα πέντε λεπτά ομιλίας αφιέρωσε περίπου είκοσι δευτερόλεπτα για τους αγρότες και τους κτηνοτρόφους, όπως και ο αρμόδιος Υπουργός, δεν είπαν λέξη για το κόστος παραγωγής που τους πνίγει, για τις εξευτελιστικές τιμές κρίσιμων προϊόντων και για την Κορινθία, όπως η σταφίδα ή τα λεμόνια, λέξη για το πώς θα αντιμετωπίσει η Κυβέρνηση βασικές και σοβαρές ζημιές του περονόσπορου και της καρπόδεσης που αφορούν και τον νομό μου, αλλά και για τον ανασχεδιασμό της νέας ΚΑΠ προς όφελος των πιο ευάλωτων και ασθενέστερων αγροτών.

Ελάχιστα ειπώθηκαν για την άρδευση και τα προβλήματα με το νερό, για μεγάλα έργα υποδομής, όπως το φράγμα του Ασωπού στην Κορινθία, λέξη για τους εργάτες γης, όπου υπάρχει μεγάλη έλλειψη με δική σας ευθύνη, αλλά και για τις λαϊκές αγορές που εκχωρούνται και αυτές στις εταιρείες.

Τι να πει κανείς για την υγεία;

Βασικές μας προτάσεις είναι οι δεκαπέντε χιλιάδες προσλήψεις -όχι αντικαταστάσεις- στο Εθνικό Σύστημα Υγείας, η ένταξη στα βαρέα και ανθυγιεινά, η μονιμοποίηση συμβασιούχων οι οποίοι ανανεώνουν τις συμβάσεις τους εδώ και χρόνια. Είναι πολύ μεγάλα τα ελλείμματα σε προσωπικό, υποδομές και μέσα σε όλες τις βαθμίδες και στον νομό μου, από το νοσοκομείο μέχρι την πρωτοβάθμια υγεία και το ΕΚΑΒ. Τα φέραμε όλα αυτά στη Βουλή τα προηγούμενα χρόνια και θα τα ξαναφέρουμε και τώρα μεταφέροντας τα αιτήματα των συλλογικών οργάνων των γιατρών και των εργαζομένων οι οποίοι κάνουν υπέρβαση και με αυταπάρνηση κρατούν το σύστημα όρθιο.

Υποδομές καταρρέουν εκτός Ταμείου Ανάκαμψης, με τα κέντρα υγείας Λουτρακίου, Νεμέας και άλλων περιοχών, που είχαν ενταχθεί σε χρηματοδότηση από την κυβέρνηση του ΣΥΡΙΖΑ και τώρα αναζητούν εργαλείο στήριξης. Σίγουρα πρέπει να δοθούν κίνητρα τα οποία θα δίνονται σε νέους επιστήμονες και γιατρούς, αλλά και άλλους εργαζόμενους για να πάνε και να υπηρετήσουν το σύστημα υγείας.

Όσον αφορά τους μικρομεσαίους επαγγελματίες είναι αναγκαία η ελάφρυνσή τους μέσα από χρηματοδοτικά εργαλεία που θα τους επιτρέψουν να αντέξουν τον ανταγωνισμό των μεγάλων αλυσίδων, ανακατεύθυνση και εκεί του Ταμείου Ανάκαμψης και αναπτυξιακή τράπεζα που θα τους στηρίξει, τη στιγμή που η αγοραστική δύναμη των πολιτών και νοικοκυριών είναι η δεύτερη χαμηλότερη σε όλη την Ευρώπη και η ακρίβεια καλπάζει.

Στις συγκοινωνίες και τις μεταφορές με την ολοκλήρωση έργων που σας παραδώσαμε έτοιμα, όπως ο προαστιακός Λουτρακίου που ακόμα εκκρεμεί ή ο προαστιακός σιδηρόδρομος και ο σιδηρόδρομος γενικά με ενίσχυση στα δρομολόγια, στο προσωπικό, στον εξοπλισμό, σε οργάνωση, σε συστήματα ασφαλείας, αλλά και σε συνδέσεις με τον αστικό ιστό των πόλεων. Όραμά μας σίγουρα δεν είναι αυτό που εσείς φέρνετε και συνεχίζετε να επιμένετε να το κάνετε, οι ανεμογεννήτριες σε καμένα των Γερανίων μετά τη μεγάλη πυρκαγιά του 2021 και στη Μικρή Ζήρια και σε περιοχές «ΝATURA». Αυτό θεωρείτε εσείς ανάπτυξη και υπερηφανεύεστε.

Μίλησε όμως ο Πρωθυπουργός για την τοξικότητα. Είπε ότι τελείωσε η τοξικότητα. Μα μόλις τώρα ακούσαμε τον κ. Στυλιανίδη να επαναφέρει το θέμα της Θράκης και της Ροδόπης με τον πιο τοξικό τρόπο, αλλά και σε πάρα πολλά άλλα θέματα η τοξικότητα ήταν δική σας. Στον εαυτό σας, λοιπόν, απευθύνεστε.

«Θα χτίσουμε πάνω σε αυτά που οικοδομήσαμε». Αυτό ερμηνεύεται «θα γκρεμίσουμε ό,τι απέμεινε και διασώθηκε μέχρι τώρα με στρεβλώσεις του παρελθόντος». Ποιες είναι οι στρεβλώσεις του παρελθόντος; Τα δημόσια πανεπιστήμια; Η προστασία της πρώτης κατοικίας που ο κ. Γεωργιάδης τη χαρακτήρισε ντεμοντέ; Η ασφάλεια σημαίνει για εμάς υγεία, παιδεία, ρεύμα και νερό να είναι κοινωνικά αγαθά, όχι εμπορεύματα, εργασιακά δικαιώματα, τα παιδιά να πηγαίνουν όλα σε παιδικούς σταθμούς, να υπάρχει δικαίωμα στη στέγη, αλλά στην αστυνόμευση. Τα αστυνομικά τμήματα του νομού υστερούν πάρα πολύ σε προσωπικό.

Απαιτείται λοιπόν για εμάς επιστροφή της πολιτικής. Αυτό είναι το βασικό. Η πολιτική είναι και ήταν πάντα εδώ. Ο κόσμος μπορεί να μην απογοητεύεται, παρά το γεγονός ότι έχει γονατίσει από τις πολιτικές φτωχοποίησης της Νέας Δημοκρατίας. Δεν είναι όλοι ίδιοι. Υπάρχει άλλος δρόμος και αυτόν πρέπει να υπηρετήσουμε: ένα ισχυρό κοινωνικό κράτος, ισχυρό κράτος δικαίου, κανόνες στην αγορά που θα ισχύουν για όλους και στήριξη των επαγγελματιών και των πιο ευάλωτων για να μην αποδύονται διαρκώς σε έναν αγώνα επιβίωσης, αλλά και με μία κοινωνία συμπεριληπτική όπου θα χωρούν πολλοί κόσμοι, χωρίς φωνές μισαλλοδοξίας, ρατσισμού, πατριαρχίας και ξενοφοβίας που έχουν εμφιλοχωρήσει στη Βουλή -η Κυβέρνηση και στον τομέα που χειρίστηκα εγώ στο προσφυγικό - μεταναστευτικό απέκλεισε χιλιάδες ανθρώπους από την ιθαγένεια που έχουν είκοσι και τριάντα χρόνια στη χώρα, ζουν και εργάζονται εδώ- είτε με τον πλήρη σεβασμό που απαιτείται στο Διεθνές Δίκαιο και την ανθρώπινη ζωή είτε με τη διεκδίκηση στην Ευρώπη για το βάρος που της αναλογεί με την κοινωνική ένταξη και όχι βέβαια -επειδή βλέπω και τον κ. Μηταράκη- με «πάρτι» απευθείας αναθέσεων, μετακλητών και απολύσεις στο πεδίο.

Κλείνω, κύριε Πρόεδρε, λέγοντας ότι η κυβέρνηση του ΣΥΡΙΖΑ απέδειξε ότι η πολιτική μπορεί να επιστρέψει βγάζοντας τη χώρα από τα μνημόνια, αφήνοντας αποθεματικό, κρατώντας την κοινωνία όρθια και ρυθμίζοντας το χρέος, αλλά και φέρνοντας πολλά προοδευτικά νομοσχέδια τα οποία ευθυγράμμισαν τη χώρα και αναγνωρίστηκαν από το Συμβούλιο της Ευρώπης και άλλους.

Εμείς είμαστε αυτοί που, παρά το γεγονός ότι υπάρχει ψευδαίσθηση από εσάς και κάποιους άλλους ότι μπορεί να διαλυθεί ο ΣΥΡΙΖΑ ή ότι το 40% που πήρατε έλυσε τα προβλήματα και δεν μπορούμε να μιλάμε γι’ αυτά, μέσα και έξω από τη Βουλή δεν θα επιτρέψουμε να κάνετε την κοινωνική πλειοψηφία αόρατη γιατί παίρνετε και τα συνθήματά μας εσχάτως. Δεν θα το επιτρέψουμε διότι όλοι γνωρίζουν ποιοι είναι αυτοί οι οποίοι βάζουν πάνω από τα κέρδη και τις ζημιές τις ανθρώπινες ζωές και αυτό θα κάνουμε και το επόμενο διάστημα.

Με αυτές τις σκέψεις καταψηφίζουμε τις Προγραμματικές Δηλώσεις της Κυβέρνησης και θα κάνουμε τα πάντα, θα δώσουμε μάχη μέσα και έξω από τη Βουλή για να κρατηθεί η κοινωνία όρθια.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υπουργό Παιδείας, Θρησκευμάτων και Αθλητισμού, τον κ. Πιερρακάκη και συνεχίζουμε με τον κατάλογο ομιλητών.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πολύ κύριε Πρόεδρε.

Κυρίες και κύριοι συνάδελφοι, συμφωνούμε όλοι με την παρατήρηση πως η παιδεία κρίνει το μέλλον της πατρίδας και είναι τέτοιες οι παγκόσμιες αλλαγές που συντελούνται γύρω μας, τεχνολογικές, δημογραφικές, γεωπολιτικές που τα γεγονότα έχουν πια πυκνώσει θεαματικά, οι ταχύτητες διαρκώς μεγαλώνουν. Στην παιδεία είναι που θα κριθούν όλα για τις επόμενες δεκαετίες.

Στο πλαίσιο αυτό πρέπει να βρισκόμαστε σε διαρκή κίνηση, η οποία όμως χαρακτηρίζεται από τέσσερις βασικές παραδοχές:

Πρώτον, οι όποιες αλλαγές πρέπει να αντιλαμβάνονται την παιδεία ως τον μεγαλύτερο μηχανισμό μείωσης ανισοτήτων στην ιστορία, έναν μηχανισμό που είναι ορατός στις οικογενειακές μας φωτογραφίες οι οποίες αποτυπώνουν την εξέλιξη της μεταπολεμικής Ελλάδας. Κάθε μεταρρύθμιση αλλά και κάθε μικρή αλλαγή πρέπει να αντιλαμβάνεται και να έχει ως στόχο να κάνει πιο δυνατό αυτό τον μηχανισμό.

Δεύτερον, ότι καλώς είμαστε οπαδοί των μεγάλων αλλαγών, αλλά κυρίως πρέπει να είμαστε οπαδοί των μικρών και πολλών καθημερινών αλλαγών, που αθροιζόμενες συνιστούν διαρκή μεταρρύθμιση και έχουν μεγάλη αποτελεσματικότητα, που όλες μαζί βελτιώνουν τη ζωή των μαθητών, εκπαιδευτικών και γονέων. Κάθε μέρα μια μικρή αλλαγή.

Τρίτον, ότι παρ’ ότι ορισμένες μεταρρυθμίσεις ήταν ιστορικά καταλυτικές και καθοριστικές στην εκπαίδευση, η εκπαίδευση δεν είναι μόνο η ιστορία των μεταρρυθμίσεων. Εκπαίδευση σημαίνει μόχθος και πράξη των εκπαιδευτικών και των μαθητών και των φοιτητών.

Τέταρτον, ότι οφείλουμε να αντιληφθούμε -όλες οι πολιτικές δυνάμεις- ότι η κοινωνία πια έχει αλλάξει, ότι η χώρα έχει ωριμάσει και ότι οι συγκρούσεις για τα αυτονόητα είναι εν τέλει εκείνες που γεννούν πολιτικό κόστος για εκείνους που τις προκαλούν. Θα έλεγα μάλιστα ότι οι συγκρούσεις στην παιδεία μοιάζουν εν πολλοίς με την υπερχρέωση της χώρας: γίνονται σήμερα, πληρώνονται ακριβά αργότερα.

Το κεκτημένο της συναίνεσης στον νόμο Διαμαντοπούλου αντανακλά το πνεύμα που ο ελληνικός λαός επιθυμεί να δει συνολικά στην παιδεία από το πολιτικό σύστημα.

Κυρίες και κύριοι, οι αλλαγές που συνέβησαν τα τελευταία τέσσερα χρόνια στην παιδεία από τη Νίκη Κεραμέως και την πολιτική ηγεσία του Υπουργείου ήταν πολλές: διετές νηπιαγωγείο, εργαστήρια δεξιοτήτων, διπλασιασμός των πρότυπων και πειραματικών σχολείων, είκοσι πέντε χιλιάδες διορισμοί μόνιμων εκπαιδευτικών μετά από δώδεκα χρόνια, αξιολόγηση, τράπεζα θεμάτων, χρονική επέκταση και ποιοτική αναβάθμιση του ολοήμερου, πολιτικές συμπερίληψης, ελάχιστη βάση εισαγωγής, χρηματοδότηση των ΑΕΙ και με ποιοτικά κριτήρια, επένδυση σε τεχνολογικό εξοπλισμό σε όλες τις βαθμίδες της εκπαίδευσης.

Στο Υπουργείο Παιδείας, μαζί με τις Υφυπουργούς κκ. Μακρή και Μιχαηλίδου, χτίζουμε πάνω στο πυκνό έργο που πραγματοποιήθηκε την προηγούμενη τετραετία και που μας επιτρέπει να θέσουμε τον πήχη ακόμα πιο ψηλά. Αυτό άλλωστε αποτελεί και την πιο σωστή ερμηνεία του αποτελέσματος των πρόσφατων εθνικών εκλογών. Η ελληνική κοινωνία είναι που θέλει να πατήσουμε το γκάζι και όχι το φρένο και θα το κάνουμε.

Να ξεκινήσω λέγοντας ότι σε ό,τι αφορά τον αθλητισμό, έχει ήδη μιλήσει ο Γιάννης Οικονόμου, θα είναι αποκλειστική του αρμοδιότητα ως Αναπληρωτή Υπουργού και έχει ήδη θέσει το πλαίσιο στο οποίο θα κινηθούμε, αλλά αναφορικά με τα θέματα τα οποία άπτονται των δικών μας αρμοδιοτήτων, θα ήθελα να ξεκινήσω δίνοντας έμφαση στην προσχολική αγωγή.

Το όραμα μιας προσχολικής αγωγής μέχρι το έκτο έτος της ηλικίας αντιμετωπίζεται με ενιαίο τρόπο στις περισσότερες χώρες της Ευρώπης. Σύμφωνα με έρευνες, η επένδυση στην προσχολική αγωγή είναι η μεγαλύτερη επένδυση που μπορεί να κάνει μια κοινωνία, σε σχέση με κάθε άλλη εκπαιδευτική βαθμίδα. Στην Ελλάδα συναντάμε μέχρι σήμερα κατακερματισμό αυτών των αρμοδιοτήτων. Η Κυβέρνηση επιλέγει την άρση της πολυδιάσπασης αυτής υπό το Υπουργείο Παιδείας, ώστε να δοθεί στην προσχολική αγωγή ενιαία κατεύθυνση.

Ο στόχος είναι η ανάπτυξη κοινού εκπαιδευτικού προγράμματος, η αύξηση της συμμετοχής στην προσχολική αγωγή και υπογραμμίζουμε και την έγκαιρη ανίχνευση αναπτυξιακών προκλήσεων στα παιδιά, με στόχο την έγκαιρη παρέμβαση.

Ειδικά αναφερόμενος στις ενέργειες στις οποίες προχωρούμε στην ειδική αγωγή, δημιουργούμε προγράμματα σπουδών για τις σχολικές υποδομές ειδικής αγωγής κατάλληλα σταθμισμένες ως προς το είδος των ειδικών εκπαιδευτικών αναγκών. Ταυτόχρονα, θα προωθήσουμε νόμο πλαίσιο για την ειδική αγωγή συνολικά που θα περιλαμβάνει και την αναμόρφωση της παράλληλης στήριξης.

Και εδώ θα ήθελα να τονίσω ότι η ειδική αγωγή αποτελεί για εμάς ένα ευρύτερο πρότυπο, μας διδάσκει το πώς πρέπει να είναι η εκπαίδευση συνολικά, γιατί όλα τα παιδιά είναι μοναδικά, όλα τα παιδιά χρειάζονται ειδική προσοχή, ειδικό ενδιαφέρον και κυριολεκτικά ειδική αγωγή. Θα έλεγα ότι ο στόχος της εκπαίδευσης συνολικότερα, ο στόχος της παιδείας, είναι να μας κάνει να ανακαλύπτουμε και να αποκαλύπτουμε την καλύτερη δυνατή εκδοχή του εαυτού μας.

Στα σχολεία εργαζόμαστε για να κάνουμε πράξη την ελεύθερη επιλογή σχολείου. Θέλουμε να υπάρχει η δυνατότητα της κινητικότητας αυτής θεσμικά, πάντα όμως με συγκεκριμένους κανόνες και αρχές, μέσα από μια λογική του να κάνουμε τα πράγματα πιο απλά όπου μπορούμε.

Εφαρμόζουμε το πολλαπλό βιβλίο, διευρύνουμε την εφαρμογή του ολοήμερου στις πεντέμισι και επεκτείνουμε την εφαρμογή του σε νηπιαγωγεία και δημοτικά σχολεία σε όλη τη χώρα, επεκτείνουμε τα πρότυπα και πειραματικά σχολεία σε εκατόν ογδόντα μέχρι το 2027, διαμορφώνουμε πρόγραμμα για διεθνώς αναγνωρισμένα πιστοποιητικά γλωσσομάθειας και ψηφιακών δεξιοτήτων, προωθούμε νέο σύστημα προσλήψεων για εκπαιδευτικούς με βάση γραπτό διαγωνισμό υπό την εποπτεία του ΑΣΕΠ, αναπτύσσουμε ειδικό πρόγραμμα για τον σχολικό εκφοβισμό και εθνική στρατηγική κατά της βίας των ανηλίκων και φυσικά, απλουστεύουμε και ψηφιοποιούμε το σύνολο των υπηρεσιών του Υπουργείου Παιδείας, ώστε να μην ταλαιπωρούνται οι εκπαιδευτικοί, οι μαθητές, οι γονείς.

Ανακοινώνουμε επίσης, όπως είπε και ο Πρωθυπουργός, ένα εθνικό πρόγραμμα αναβάθμισης των κτηριακών υποδομών των σχολείων της χώρας με βάση τη χαρτογράφηση που πραγματοποιεί αυτήν τη στιγμή το Τεχνικό Επιμελητήριο Ελλάδας και τέλος, προβαίνουμε στην ψηφιοποίηση όλου του εκπαιδευτικού περιεχομένου από την Α΄ Δημοτικού μέχρι την Γ΄ Λυκείου με τη συμμετοχή εκπαιδευτικών, με στόχο αυτό να είναι προσβάσιμο από κάθε μαθητή της χώρας.

Φυσικά επιστρέφουμε στην κανονικότητα σταδιακά ως προς τη στελέχωση των σχολικών μονάδων, με προσωπικό αυξανόμενα μόνιμο, με τέσσερις έως πέντε χιλιάδες νέες προσλήψεις τον χρόνο, ενώ βελτιώνουμε τις απολαβές των εκπαιδευτικών μας, στο πλαίσιο των αυξήσεων των δημοσίων υπαλλήλων που ανέφερε ο Πρωθυπουργός προχθές.

Η κρίσιμη υποδομή του εκπαιδευτικού μας συστήματος είναι οι ίδιοι οι εκπαιδευτικοί. Αυτούς θυμόμαστε από τα χρόνια του σχολείου, πέρα και πάνω από οποιαδήποτε φυσική υποδομή, πέρα και πάνω οποιοδήποτε κτήριο, οποιαδήποτε τεχνολογία, αυτοί είναι που μας διαμόρφωσαν. Οι ανακοινώσεις αναφορικά με το μισθολογικό πλαίσιο θα γίνουν από τον αρμόδιο Υπουργό Οικονομικών σήμερα και θα εξειδικευτούν ακόμα περισσότερο στην πορεία.

Επίσης, ανοίγουμε τον διάλογο για το εθνικό απολυτήριο, για έναν κοινά αποδεκτό τρόπο πρόσβασης στα πανεπιστήμια, συμβατό τόσο με τις διεθνείς τάσεις όσο και με το κεκτημένο των πανελληνίων εξετάσεων.

Έχουν ήδη επίσης δρομολογηθεί αλλαγές σε εκατόν εξήντα έξι προγράμματα σπουδών, αλλαγές που θα συνεχιστούν προς την ίδια προωθητική κατεύθυνση. Ακριβώς γι’ αυτό δημιουργούμε μηχανισμό διαρκών αλλαγών στα προγράμματα σπουδών, αλλαγές προς πολλαπλές κατευθύνσεις από την εισαγωγή του μαθήματος της τεχνητής νοημοσύνης μέχρι τη θεμελίωση ότι στο μάθημα της λογοτεχνίας θα πρέπει να διδάσκονται πλήρη βιβλία, όχι απλά αποσπάσματα, ότι στα αρχαία ελληνικά και τη γλώσσα μπορούμε να γίνουμε ακόμα πιο καινοτόμοι στις μεθόδους διδασκαλίας και ότι πρέπει να ενισχύσουμε την καλλιτεχνική εκπαίδευση, με την τεχνολογία να δρα επικουρικά και όχι κυρίαρχα σε κάθε μάθημα, ενώ εγκαθιστούμε ρομποτικά εργαστήρια και διαδραστικούς πίνακες σε όλα τα σχολεία. Ο δυισμός αυτός είναι ακριβώς αυτό που χρειαζόμαστε. Έχουμε ανάγκη τη λογοτεχνική σκέψη δίπλα στην αλγοριθμική σκέψη.

Η αξιολόγηση, με κόπο, με τις δυσκολίες της πρώτης εφαρμογής μετά από τόσα χρόνια δισταγμών, αποτελεί πλέον κεκτημένο της ελληνικής εκπαίδευσης -θα προσθέσω και αίτημα της ελληνικής κοινωνίας- και ακόμα και οι πιο διστακτικοί αποκτούν εμπιστοσύνη στην αξία της αξιολόγησης, στην προσπάθεια συνεχούς βελτίωσης και ενδυνάμωσης του εκπαιδευτικού μας συστήματος. Πρέπει και θα συνεχίσουμε σε αυτή την πορεία, με τη συμμετοχή των εκπαιδευτικών και τις προτάσεις τους σε απλούστευση, βελτιώσεις και ψηφιακό εκσυγχρονισμό των σχετικών διαδικασιών.

Και φυσικά, επιτρέψτε μου να πω το αυτονόητο. Οι πρώτοι που αξιολογούνται είναι η πολιτική ηγεσία του Υπουργείου Παιδείας, που κρίνονται καθημερινά από την εκπαιδευτική κοινότητα και την ελληνική κοινωνία -και να το πω σχηματικά-, που δίνουν, αν θέλετε, κάθε μέρα εξετάσεις.

Αποδίδουμε μεγάλη έμφαση στην τεχνική και επαγγελματική εκπαίδευση, παρέμβαση που θα εκδηλωθεί μέσω ενός νέου νόμου πλαισίου που θα δώσει έμφαση στη συνένωση των δυνάμεων των ΕΠΑΛ των ΙΕΚ και των εργαστηριακών κέντρων. Στόχος μας είναι η ανάπτυξη τοπικής κλίμακας και η καλύτερη σύνδεση αφ’ ενός, με τις ανάγκες κάθε τοπικής οικονομίας και κοινωνίας και αφ’ ετέρου, με τη νέα πραγματικότητα που δημιουργεί η τεχνολογία και η πληροφορική σε κάθε κλάδο.

Κυρίες και κύριοι, στην τριτοβάθμια εκπαίδευση έγιναν πολλά τα προηγούμενα χρόνια, από τον νέο νόμο πλαίσιο για τα ανώτατα ιδρύματα μέχρι την αποκατάσταση της πραγματικής έννοιας του ασύλου. Η κοινωνία απαιτεί την εδραίωση και την ενδυνάμωση του δημοσίου πανεπιστημίου ως ενός πραγματικού ασύλου ιδεών, όπου οι ιδέες επικρατούν και η βία εξοστρακίζεται. Θα περιφρουρήσουμε αυτήν την κατάκτηση γιατί συνιστά περιουσία και επιθυμία του ελληνικού λαού.

Για να ενισχύσουμε τη δημόσια ανώτατη εκπαίδευση στη χώρα μας, επενδύουμε στο πλούσιο ανθρώπινο δυναμικό των πανεπιστημίων μας για το οποίο είμαστε βαθιά υπερήφανοι. Αναπτύσσουμε προγράμματα του Ταμείου Ανάκαμψης και του ΕΣΠΑ για την τριτοβάθμια εκπαίδευση και την έρευνα τα οποία ξεπερνούν κατά πολύ το 1 δισεκατομμύριο ευρώ, από βιομηχανικά διδακτορικά μέχρι τις συμπράξεις των πανεπιστημίων με μικρομεσαίες επιχειρήσεις. Εφαρμόζουμε τον νέο νόμο -πλαίσιο στα πανεπιστήμια, με έμφαση στις καινοτομίες που αυτός εισαγάγει, όπως για παράδειγμα το ελληνικό erasmus.

Προωθούμε τέλος τη δημιουργία funds εντός των πανεπιστημίων με στόχο τη χρηματοδότηση καινοτόμων ιδεών φοιτητών και καθηγητών.

Είναι επίσης γνωστό, και κομμάτι του προεκλογικού μας προγράμματος, ότι επιθυμούμε την άρση του καθεστώτος εθνικής εξαίρεσης σε ό,τι αφορά την ίδρυση μη κρατικών πανεπιστημίων. Πιστεύουμε στην άρση του κρατικού μονοπωλίου στην ανώτατη εκπαίδευση, όπως ισχύει σε κάθε προηγμένη δημοκρατία, και για τον λόγο αυτό θα επιδιώξουμε την αλλαγή του άρθρου 16 στην προσεχή συνταγματική Αναθεώρηση.

Ταυτόχρονα, όπως ανέφερε ο Πρωθυπουργός, θα διερευνήσουμε τη δυνατότητα για σύναψη διακρατικών εκπαιδευτικών συμφωνιών. Οι συμφωνίες αυτές που δύνανται να γίνουν με βάση το άρθρο 28 του Συντάγματος μπορούν να έχουν ως αποτέλεσμα εκπαιδευτικά ιδρύματα που λειτουργούν σε άλλες χώρες να λειτουργήσουν και μέσω παραρτημάτων επίσημα στην πατρίδα μας και να απολαμβάνουν στην Ελλάδα ισοτιμία με τα ελληνικά πανεπιστήμια με βάση, το υπογραμμίζω, αυστηρότατα κριτήρια τα οποία θα θέσει η ΕΘΑΑΕ.

Η δυνατότητα που υπάρχει στο πλαίσιο των υφιστάμενων συνταγματικών δεδομένων για ίδρυση μη κρατικών πανεπιστημίων είναι κάτι που συζητείται εδώ και χρόνια από ειδικούς στη χώρα μας. Θα προβούμε στην αξιοποίηση των δυνατοτήτων που μας δίνει το Σύνταγμα, ώστε να προετοιμάσουμε συμπληρωματικά το έδαφος για την αλλαγή του άρθρου 16 χωρίς να χάσουμε ακόμη περισσότερο χρόνο. Για να το πω τελείως σχηματικά, δεν μπορεί η Ελλάδα των δέκα εκατομμυρίων κατοίκων να έχει περισσότερους φοιτητές στο εξωτερικό από την Ισπανία των σαράντα έξι εκατομμυρίων κατοίκων ή την Αγγλία. Δεν επιτρέπεται η χώρα μας να μην έχει καταφέρει τουλάχιστον να γίνει περιφερειακό κέντρο προσέλκυσης ξένων φοιτητών. Μπορούμε καλύτερα και μας αξίζει να τα πάμε καλύτερα.

Δύο ακόμα παρατηρήσεις έχω να κάνω, κύριε Πρόεδρε.

Επενδύουμε επίσης στη Δια Βίου Μάθηση. Υπάρχει χάσμα δεξιοτήτων ειδικά θα πω στην αγορά πληροφορικής. Ανέφερε και ο Πρωθυπουργός στην ομιλία του το πρόγραμμα των εκατό χιλιάδων Ελλήνων που θα συμμετάσχουν στη Διά Βίου Μάθηση ως προς την πληροφορική. Θα γίνει σε συνεργασία πολλών Υπουργείων και με τον Σύνδεσμο Εταιρειών Πληροφορικής Ελλάδος. Το χάσμα αυτό είναι περίπου οκτώ χιλιάδες τον χρόνο, άρα θα πρέπει και μέσω των πανεπιστημίων και μέσω της Διά Βίου Μάθησης να επιδιώξουμε να το καλύψουμε.

Και τέλος σε ό,τι αφορά την αρμοδιότητα των θρησκευμάτων θα συνεργαστούμε με την Εκκλησία, σεβόμενοι τους διακριτούς θεσμικούς μας ρόλους και θα προβούμε φυσικά και στην κατάρτιση εθνικού σχεδίου δράσης για την καταπολέμηση του αντισημιτισμού.

Κύριε Πρόεδρε, κυρίες και κύριοι, κλείνω με την εξής σκέψη σε συνάρτηση και με όσα είχα την ευκαιρία να αναφέρω πριν. Tο 480 π.Χ. απέναντι στον κίνδυνο των Περσών το Μαντείο των Δελφών έδωσε έναν χρησμό, ότι «τα ξύλινα τείχη θα σώσουν την πόλη». Οι συντηρητικοί Αθηναίοι της εποχής ερμήνευσαν τον χρησμό κυριολεκτικά, να υψώσουμε ξύλινα τείχη γύρω από την Ακρόπολη. Ο Θεμιστοκλής όμως επέμεινε ότι τα τείχη έπρεπε να ερμηνευτούν ως πλοία και ουσιαστικά για να κερδίσει η Αθήνα τον πόλεμο αυτό έπρεπε να γίνει έξω από τα τείχη της Αθήνας, και δικαιώθηκε. Και αν, όπως είπε ο Τρικούπης, «η Ελλάδα προορίζεται να ζήσει και θα ζήσει», οι αναμετρήσεις του σήμερα πρέπει να γίνουν πέρα από τα όρια που προσδιόρισαν οι σκέψεις και οι πράξεις μας στο παρελθόν, πέρα από τα τείχη που κάποτε σηκώσαμε. Η μοίρα της Ελλάδας, η μοίρα του λαού της είναι να ανοιχτεί στο πέλαγος. Δεν έχουμε απολύτως τίποτα να φοβηθούμε. Αυτό είναι το στοίχημα αυτής της γενιάς, να γίνει πρωταγωνίστρια στα νέα εθνικά άλματα, και το στοίχημα αυτό θα το κερδίσει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, ζητώ τον λόγο ως Κοινοβουλευτικός Εκπρόσωπος για μία από τις τρεις παρεμβάσεις που δικαιούμαστε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο για τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πρώτη παρατήρηση: Ο κύριος Υπουργός έκανε έναν πολύ ενδιαφέροντα παραλληλισμό στη σύγκριση με την παιδεία σε σχέση με την υπερχρέωση της χώρας. Βρίσκω πολύ μεγάλο ενδιαφέρον στον παραλληλισμό ειδικά όταν γίνεται από την παράταξη η οποία φέρει τη βασική ευθύνη για την υπερχρέωση και τη χρεοκοπία της χώρας και ειδικά όταν μιλάμε για την πολιτική δύναμη που είναι η πιο χρεοκοπημένη και υπερχρεωμένη πολιτική δύναμη της Ευρώπης.

Δεύτερη παρατήρηση είναι ότι διάφορα από τα ζητήματα τα οποία μπορούμε με άνεση να συζητάμε και αυτά και τα προηγούμενα χρόνια βασίζονται στις κατακτήσεις του 2015 - 2019. Το 2015 - 2019 θεσμοθετήθηκε η δίχρονη προσχολική εκπαίδευση. Το 2015 - 2019 ενώ πήραμε μια χώρα που λειτουργούσε στον κανόνα «πέντε αποχωρήσεις για μια πρόσληψη» κερδίσαμε να παραδώσουμε μια χώρα που λειτουργεί στον κανόνα «μία αποχώρηση για μία πρόσληψη» και έτσι να γίνουν και είκοσι πέντε χιλιάδες προσλήψεις.

Έρχομαι σε αυτό στο οποίο θα συμφωνήσω με τον κύριο Υπουργό, ότι η παιδεία, η εκπαίδευση αποτελεί τον βασικό μηχανισμό μείωσης των ανισοτήτων. Αυτό είναι πάρα πολύ σημαντικό. Το ερώτημα είναι αν πραγματικά πιστεύετε ότι με την πολιτική που υλοποιείτε μειώνετε ή όχι τις ανισότητες. Γιατί η ελεύθερη επιλογή σχολείου είναι χρεοκοπημένη θατσερική επιλογή, είναι μία επιλογή που όλα τα data, όλα τα στοιχεία έχουν δείξει ότι χρεοκόπησε και αύξησε τις ανισότητες. Γιατί η αναθεώρηση του άρθρου 16 και η δημιουργία ιδιωτικών πανεπιστημίων δείχνει ακριβώς ότι θέλετε να διαλύσετε τον βασικό μηχανισμό κοινωνικής κινητικότητας που κατάκτησε η μεταπολεμική Ελλάδα, δηλαδή το δημόσιο πανεπιστήμιο, και να πάμε σε σχολές ελίτ, σε σχολεία ελίτ. Αλλά και κάτι παραπάνω, η αναθεώρηση του άρθρου 16 αργά ή γρήγορα θα σημαίνει δίδακτρα και στα δημόσια πανεπιστήμια. Θα βρεθούμε να συζητάμε το πρόβλημα το οποίο συζητάει αυτή τη στιγμή η αγγλοσαξονική κοινωνία με τα φοιτητικά δάνεια και το φοιτητικό χρέος και όλη τη μεγάλη σύγκρουση που υπάρχει αυτή τη στιγμή στην Αμερική.

Έρχομαι στο τρίτο ζήτημα που είναι πάρα πολύ σημαντικό, κατά τη γνώμη μας. Είναι σημαντικό ότι ο νέος Υπουργός Παιδείας κάνει μια άρρητη αυτοκριτική για την αποτυχημένη επιλογή της πανεπιστημιακής αστυνομίας. Αυτή η κεντρική μεταρρύθμιση ούτε που ακούστηκε σήμερα στις προγραμματικές άρα και η ίδια η Κυβέρνηση αντιλαμβάνεται ότι η πανεπιστημιακή αστυνομία χρεοκόπησε.

Τελευταία φράση: Από τον Υπουργό Παιδείας θα περίμενα να ακούσω μία φράση για την άκρα δεξιά. Σημαντικό είναι αυτό το οποίο είπατε για τον αντισημιτισμό, αλλά σε μια κοινωνία στην οποία ανεβαίνει η ακροδεξιά, ανεβαίνει ο ρατσισμός, ανεβαίνουν οι φασιστικές δυνάμεις το να υπάρχει κοινωνιολογία στα σχολεία, το να έχουμε μια σοβαρή καλλιτεχνική και όχι υποβαθμισμένη καλλιτεχνική εκπαίδευση, το να μιλάτε για αυτά τα μέτωπα και από αυτή τη θέση είναι κρίσιμο.

Δεν μας προκαλεί εντύπωση γιατί η Νέα Δημοκρατία αποτελεί τη βασική πολιτική δύναμη που έχει κανονικοποιήσει την άκρα δεξιά όλο αυτό το διάστημα είτε με τον τρόπο που κάνατε τον προεκλογικό αγώνα, που χαρακτηρίζατε την Αντιπολίτευση ως εθνική εξαίρεση -χαρακτηριστικό παράδειγμα κανονικοποίησης του ακροδεξιού λόγου- είτε ακόμα με παλιότερες εκφράσεις. Και θυμίζω τον Κυριάκο Μητσοτάκη που έλεγε για τη Βόρεια Μακεδονία «ανταλλάξατε τη Μακεδονία με τις συντάξεις». Αυτές είναι επιλογές κανονικοποίησης της άκρας δεξιάς και άρα δεν μας κάνει εντύπωση ότι ούτε και σήμερα σηκώσατε αυτά τα μέτωπα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε με τον κατάλογο ομιλητών και καλούμε στο Βήμα τον Βουλευτή της Νέας Δημοκρατίας κ. Σταύρο Καλαφάτη. Μετά θα πάρει τον λόγο ο κ. Κουκουλόπουλος

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θεμελιώνουμε τις ημέρες αυτές τις πολιτικές, τις μεταρρυθμίσεις, τις δράσεις που έχουμε εξαγγείλει και ενέκριναν οι πολίτες. Θεμελιώνουμε τη νέα κυβερνητική θητεία της Νέας Δημοκρατίας με Πρωθυπουργό τον Κυριάκο Μητσοτάκη. Θεμελιώνουμε το δεύτερο κομμάτι του δρόμου που πάει την πατρίδα μας, σταθερά μπροστά ακόμα πιο γρήγορα, ακόμα πιο ψηλά.

Κυρίες και κύριοι συνάδελφοι, βασική προτεραιότητά μας, όπως ξεκάθαρα τόνισε ο Πρωθυπουργός, είναι η βελτίωση των εισοδημάτων όλων των Ελλήνων. Είναι η αύξηση των μισθών, η περαιτέρω τόνωση της απασχόλησης και η ενίσχυση της κοινωνικής συνοχής. Από την πρώτη του χρόνου θα έχουμε αύξηση μισθών των δημοσίων υπαλλήλων καθώς και νέα αύξηση στον κατώτατο μισθό και τις συντάξεις. Συνολικά μέσα στην τετραετία ο κατώτατος μισθός θα πάει στα 950 ευρώ και ο μέσος μισθός στα 1.500. Παράλληλα θα υπάρξει αύξηση του αφορολογήτου κατά 1.000 ευρώ για οικογένειες που έχουν παιδιά.

Από το ξεκίνημα της νέας τετραετίας δίνουμε έμφαση στην κοινωνική συνοχή και τη στήριξη της οικογένειας με τη δημιουργία μόνιμου Υπουργείου. Συνεχίζονται και εντείνονται οι δράσεις για την εναρμόνιση της οικογενειακής και επαγγελματικής ζωής, τη στεγαστική πολιτική για νέους, την εφαρμογή προγραμμάτων στήριξης και απασχόλησης των ατόμων με αναπηρία, τη βελτίωση της θέσης των γυναικών στην αγορά εργασίας.

Βάλαμε, ταυτόχρονα στόχο, συνεχίζοντας τις πολιτικές της πρώτης τετραετίας, να μειώσουμε την ανεργία κάτω από 8% το 2027 με τη δημιουργία νέων και καλύτερα αμειβόμενων θέσεων εργασίας. Ποντάρουμε για τον σκοπό αυτό σε νέες επενδύσεις και έργα πνοής σε ολόκληρη τη χώρα. Βρίσκονται ήδη σε εξέλιξη εκατοντάδες έργα που φέρνουν νέες υποδομές στις συγκοινωνίες, την υγεία και την παιδεία, την ανάδειξη της πολιτιστικής μας κληρονομιάς, τη βελτίωση της καθημερινότητας.

Σημειώνω χωριστά ότι στην πόλη μου, στη Θεσσαλονίκη, δρομολογήθηκαν τριάντα έργα υποδομών, παρεμβάσεις και επενδύσεις που αλλάζουν την εικόνα και την προοπτική της. Διασφαλίζουν την επανατοποθέτησή της στον χάρτη του μέλλοντος, την ισόρροπη ανάπτυξη ολόκληρου του αστικού ιστού, τη βελτίωση της καθημερινότητας όλων: Μετρό, Flyover, αναμόρφωση του χώρου της Διεθνούς Έκθεσης Θεσσαλονίκης, ενοποίηση του παραλιακού μετώπου, Ογκολογικό και Παιδιατρικό Νοσοκομείο, Μητροπολιτικό Πάρκο «Παύλου Μελά», σχολικές εγκαταστάσεις, δυτικός προαστιακός σιδηρόδρομος, Μουσείο Ολοκαυτώματος, Τεχνολογικό Πάρκο «Thess Intec», γηπεδικές εγκαταστάσεις για τις ομάδες μας.

Μετά από συντονισμένες προσπάθειες το νερό μπήκε στο αυλάκι και τίποτα πια δεν το σταματά. Ό,τι είπε ο Πρωθυπουργός γίνεται. Ό,τι λέμε το κάνουμε. Βασική προτεραιότητά μας και προσωπική δέσμευση του Πρωθυπουργού Κυριάκου Μητσοτάκη για τη νέα τετραετία είναι η αναμόρφωση του Εθνικού Συστήματος Υγείας, έτσι ώστε κάθε πολίτης όπου κι αν ζει να έχει άμεσα και δωρεάν ποιοτικές υπηρεσίες υγείας.

Προωθούμε: τον εκσυγχρονισμό νοσοκομείων και κέντρων υγείας, την αύξηση του νοσηλευτικού προσωπικού, την άμεση ενίσχυση του ΕΚΑΒ με έκτακτη αξιοποίηση ανθρώπινου δυναμικού, των Ενόπλων μας Δυνάμεων και της Πυροσβεστικής, τη δημιουργία βάσεων ελικοπτέρων για γρήγορες αεροδιακομιδές από απομακρυσμένες περιοχές, την πλήρη εφαρμογή του προσωπικού γιατρού, την επέκταση των προληπτικών εξετάσεων που αποδεδειγμένα σώζουν ζωές, τη δραστική μείωση του χρόνου αναμονής για το ΕΚΑΒ, τα χειρουργεία και τα τμήματα επειγόντων περιστατικών. Στόχος μας είναι να έχει κάθε πολίτης καλύτερες και περισσότερες δωρεάν υπηρεσίες υγείας. Και σε εκείνους που έχουν το θράσος να μιλάνε για ιδιωτικοποίηση του ΕΣΥ, ένα μόνο: Οι ιδιωτικές δαπάνες υγείας είναι σήμερα στο 38% του συνόλου. Με την αναμόρφωση του ΕΣΥ, θα τις πάμε, μέχρι το 2030 στο μισό κι ακόμα παρακάτω. Και αυτό δεν είναι ιδιωτικοποίηση. Είναι το ακριβώς αντίθετο.

Κυρίες και κύριοι συνάδελφοι, βασική προτεραιότητά μας στη νέα τετραετία είναι και η αναβάθμιση των λειτουργιών του κράτους. Έγιναν ήδη σημαντικά βήματα. Τα βλέπουμε για παράδειγμα στον ΕΦΚΑ και την απονομή των συντάξεων και συνεχίζουμε ακόμα πιο αποφασιστικά. Βάζουμε οριστικό τέλος στις αναχρονιστικές παθογένειες του παρελθόντος. Προωθούμε διαδικασίες αξιολόγησης παντού, ολοκληρώνουμε τον ψηφιακό μετασχηματισμό του κράτους, βάζουμε έτσι φραγμό στις ουρές των γκισέ, την ταλαιπωρία, την αδιαφάνεια, τη διαφθορά. Φέρνουμε το κράτος δίπλα στον πολίτη, αρωγό και όχι χειραγωγό των δραστηριοτήτων του. Δίνουμε ταυτόχρονα έμφαση στην ταχύτερη απονομή δικαιοσύνης.

Κυρίες και κύριοι συνάδελφοι, στη νέα τετραετία δίνουμε με συνέπεια, με σχέδιο και όραμα, εντατική συνέχεια στις πολιτικές που αποδεδειγμένα πια κάνουν την πατρίδα μας πιο ισχυρή οικονομικά, γεωπολιτικά, στρατιωτικά. Τις πολιτικές που διασφαλίζουν υψηλούς ρυθμούς ανάπτυξης, αύξηση των επενδύσεων, τόνωση της απασχόλησης, βελτίωση των εισοδημάτων, ενίσχυση της κοινωνικής συνοχής. Τις πολιτικές που παράγουν νέο εθνικό πλούτο και εγγυώνται αυξημένο κοινωνικό μέρισμα. Τις πολιτικές για μια ισχυρή και περήφανη Ελλάδα που ακούγεται και μετριέται σοβαρά από την Ουάσιγκτον ως τις Βρυξέλλες και από τα Βαλκάνια ως τη Μέση Ανατολή. Που διευρύνουν και αναβαθμίζουν τις στρατηγικές συμμαχίες μας. Που ενισχύουν τις Ένοπλες Δυνάμεις μας και προστατεύουν τα σύνορά μας. Που διασφαλίζουν τα δίκαια και τα δικαιώματά μας στη γη και τις θάλασσές μας.

Κυρίες και κύριοι συνάδελφοι, για όλα αυτά -και όχι μόνο- λέμε ναι στις Προγραμματικές Δηλώσεις της Κυβέρνησης. Ναι στην ψήφο εμπιστοσύνης. Λέμε ναι στον Πρωθυπουργό Κυριάκο Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ τον κ. Καλαφάτη.

Καλώ στο Βήμα τον κ. Κουκουλόπουλο από το ΠΑΣΟΚ - Κίνημα Αλλαγής.

Μετά τον κ. Κουκουλόπουλο θα πάρει τον λόγο ο Υπουργός Εθνικής Άμυνας.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, ξεκινώντας τις προγραμματικές προθέσεις του ο Πρωθυπουργός, μίλησε για πολυδύναμο εκσυγχρονισμό, σαν κεντρικό στόχο της Κυβέρνησής του.

Λίγο μετά μας έγινε γνωστό ότι στην ενέργεια η Κυβέρνηση θα συνεχίσει στον ίδιο δρόμο που βαδίζει εδώ και τέσσερα χρόνια. Συνιστά ήδη μια τεράστια αντίφαση γιατί όσα συμβαίνουν στην ενέργεια, στον χώρο της ενέργειας, στην πατρίδα μας δεν αρμόζουν σε μια ευρωπαϊκή και δημοκρατική χώρα.

Το εθνικό σχέδιο για την ενέργεια και το κλίμα, το ΕΣΕΚ βάσει του οποίου βαδίζει η χώρα, είναι ένα μονομερές σχέδιο εισαγωγής αερίου για αντικατάσταση λιγνίτη στην ηλεκτρική ενέργεια και δεν έχει καμμία σχέση με την κλιματική αλλαγή και γενικότερους στόχους.

Δεν κάνει καμμία αναφορά στην εξοικονόμηση ενέργειας, καμμία αναφορά στην μείωση των εκπομπών στον κρίσιμο τομέα των μεταφορών και φυσικά καμμία αναφορά στον σιδηρόδρομο με ηλεκτροκίνηση, στις ράγες του οποίου βαδίζει όλη η Ευρωπαϊκή Ένωση.

Έτσι όμως, κυρίες και κύριοι συνάδελφοι, δεν μπορεί να γίνει σοβαρή κουβέντα για την ενέργεια κι εμείς είμαστε εδώ για να βάλουμε βάσεις για μια τέτοια συζήτηση. Είμαστε η πιο εξαρτημένη χώρα της Ευρωπαϊκής Ένωσης, εκτός από την Κύπρο και την Μάλτα ενεργειακά, μιλώντας για συνολικές ενεργειακές ανάγκες.

Η εξάρτησή μας στα χρόνια της Νέας Δημοκρατίας από 75% περίπου ενεργειακά ξεπέρασε ήδη το 80% και η αιτία είναι η πρόσδεση της χώρας στο φυσικό αέριο.

Το πρόβλημα είναι ιδιαίτερα σοβαρό λόγω της αντικατάστασης λιγνιτικών μονάδων ανθρακικών μονάδων με φυσικό αέριο.

Πριν ακούσετε εμάς. θέλω μια αναφορά στο Κοινοβούλιο για κάτι που γράφει ο Μπιλ Γκέιτς σε ένα πρόσφατο βιβλίο του, όπου λέει πολύ καθαρά ότι στερείται λογικής η αντικατάσταση ανθρακικών μονάδων με μονάδες φυσικού αερίου που σύντομα πρέπει να αποσυρθούν άρα και να αποζημιωθούν.

Για την Ελλάδα είναι πολύ σημαντικό να προσέξουμε μια τέτοια ματιά, μια τέτοια εκδοχή γιατί καθώς είναι εισαγόμενο το φυσικό αέριο επιβαρύνει το έλλειμμα του ισοζυγίου εξωτερικών συναλλαγών και ιδιαίτερα δραματικά.

Πρέπει να ξέρουμε, κυρίες και κύριοι συνάδελφοι, ότι τα εισαγόμενα καύσιμα σταθερά συμμετέχουν με διψήφιο ποσοστό στο έλλειμμα εξωτερικών συναλλαγών της χώρας και μάλιστα σε χρονιές όπως το 2012 που είχε πάει υψηλά το αργό και το φυσικό αέριο έφτασαν να συμμετέχουν τα εισαγόμενα καύσιμα και 37% στο έλλειμμα του ισοζυγίου εξωτερικών συναλλαγών.

Και μιας και είμαστε στα δημοσιονομικά και μιλάμε για φυσικό αέριο και λιγνίτη, να σας θέσω και κάτι ακόμα υπ’ όψιν που πρέπει να το σημειώσει με ιδιαίτερη προσοχή η Κυβέρνηση.

Κυρίες και κύριοι συνάδελφοι, η πιο σύγχρονη λιγνιτική μονάδα της χώρας η «Πτολεμαΐδα 5» καθυστέρησε συνειδητά από την Κυβέρνηση που θέλει να την μετατρέψει σε φυσικού αερίου και δεν έχει μπει ακόμα σε εμπορική λειτουργία ενώ έπρεπε να ξεκινήσει να λειτουργεί από τον Δεκέμβρη του ʼ20.

Δεν την είχαμε σε ενεργειακή χρήση και αυτό κόστισε στον κρατικό προϋπολογισμό 1,3 δισεκατομμύρια επιδοτήσεις τουλάχιστον. Θα είχε αποσβεστεί δηλαδή η μονάδα εάν είχε λειτουργήσει.

Αυτή η εμμονή και η ιδεοληψία της Κυβέρνησης με το φυσικό αέριο δεν είναι βέβαια τυχαία. Δεν είναι τυχαία, γιατί η Κυβέρνηση επιμένει σταθερά στο φυσικό αέριο, ευνοώντας ένα συγκεκριμένο ολιγοπώλιο ενέργειας και περί αυτού πρόκειται. Και είναι το ίδιο ολιγοπώλιο το οποίο προστάτευσε, αρνούμενη πεισματικά επί έναν χρόνο το πλαφόν στη λιανική τιμή του ηλεκτρικού ρεύματος. Έδωσε 8 δισεκατομμύρια για να προστατεύει αυτό το ολιγοπώλιο. Είναι το ίδιο ολιγοπώλιο που προστατεύει, μη αναβαθμίζοντας τις γραμμές διασύνδεσης της χώρας με άλλες χώρες, ενισχύοντας τον προστατευτισμό και να μην ανοίξει τον ανταγωνισμό. Είναι το ίδιο ολιγοπώλιο που προστατεύει, όπως αποδείχθηκε, όταν δεν αναβαθμίζει τις γραμμές μεσαίας και χαμηλής τάσης για να μπορεί ο καθένας να κάνει μια εγκατάσταση φωτοβολταϊκών. Ο αγρότης, ο κάθε πολίτης στο σπίτι του, μια ενεργειακή κοινότητα, ένας δήμος, μια επιχείρηση και πάει λέγοντας.

Γιατί το λέω αυτό; Διότι στις 12 Αυγούστου πέρυσι η Κυβέρνηση έκλεισε τον ηλεκτρικό χώρο, δίνοντας τον στο ολιγοπώλιο ενέργειας -πέντε οικογένειες είναι όλες κι όλες- στερώντας δικαίωμα στον καθένα να έχει πρόσβαση στην ενέργεια.

Γι’ αυτό και δεν αναβαθμίζετε συνειδητά επί τέσσερα χρόνια τα δίκτυα μέσης και χαμηλής. Η μη αναβάθμιση των δικτύων και υψηλής διασύνδεσης της χώρας και μέσης και χαμηλής έχουν ελάχιστη πρόβλεψη χρηματοδότησης και από το Ταμείο Ανάκαμψης.

Στον τομέα των ΑΠΕ κλείνει τα μάτια κυριολεκτικά, φίλες και φίλοι, αγαπητοί συνάδελφοι, η Κυβέρνηση, γιατί ενώ δίνει τη δυνατότητα για πρώτη φορά ο καθένας μας να είναι παραγωγός ενέργειας, η Κυβέρνηση περιορίζει με έναν τρόπο που δεν υπάρχει όμοιός του στην Ευρώπη σε ένα μικρό ολιγοπώλιο ενέργειας τη δυνατότητα παραγωγής ενέργειας από ΑΠΕ. Την ίδια ώρα αφήνει χιλιάδες μικρομεσαίους επενδυτές με τις άδειες στα χέρια, μεταξύ αυτών και σε ΤΟΕΒ συνεταιρισμούς με χιλιάδες μέλη.

Η Κυβέρνηση έχει μία εμμονή σε φαραωνικές εγκαταστάσεις, με εμβληματική αυτή των δύο γιγαβάτ που γίνεται στη δυτική Μακεδονία με συνεργασία ΔΕΗ «ARVEE», χωρίς καμμία συμμετοχή της τοπικής κοινωνίας. Κανένα δικαίωμα δεν υπάρχει να γίνουν τέτοιες ενέργειες, κυρίες και κύριοι συνάδελφοι. Δεν είναι δική σας η χώρα ούτε για να την παραχωρείτε σε ξένους και στην ΔΕΗ ούτε βέβαια ο ηλεκτρικός χώρος.

Εμείς σε αυτή την κατάσταση, κυρίες και κύριοι συνάδελφοι, απαντούμε με δύο λέξεις: ενεργειακή δημοκρατία. Για εμάς, το χρονοδιάγραμμα απόσυρσης ηλεκτρικών μονάδων πρέπει να μετατοπιστεί ρεαλιστικά, γιατί είναι μια εγχώρια πηγή. Πρέπει να επενδύσουμε στην άντληση και αποταμίευση. Στις ΑΠΕ πρέπει, κύριε Υπουργέ, να αλλάξει ριζικά η πολιτική της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό θέλω ακόμη, κύριε Πρόεδρε. Ενεργειακή δημοκρατία σημαίνει τρία απλά πράγματα. Πρώτον, αναβάθμιση όλων των δικτύων, όπως ήδη είπα και στη συνέχεια υποχρέωση -το τονίζω, κύριε Υπουργέ, υποχρέωση- χωροθέτησης των εγκαταστάσεων ΑΠΕ από όλους τους δήμους για την ισόρροπη ανάπτυξη των ΑΠΕ με έναν όρο, όπως γίνεται σε όλη την Ευρώπη: Τουλάχιστον το 50% του δυναμικού των ΑΠΕ που θα αναπτύσσεται σε κάθε δήμο, θα εξυπηρετεί τις δικές του ανάγκες, τις ανάγκες της δημοτικής επιχείρησης -οι οκτώ στις δέκα είναι στα πρόθυρα χρεοκοπίας, ΔΕΥΑ- των αγροτών, των κοινωνικά ευάλωτων, των ενεργειακών κοινοτήτων και των μικρομεσαίων επενδυτών. Σε ό,τι αφορά το υπόλοιπο 50% με τις μεγάλες επενδύσεις, κύριε Υπουργέ, θα πρέπει να υπάρξει μέριμνα για την ελληνική βιομηχανία, όση μας απέμεινε. Δεν είναι δυνατόν διμερή συμβόλαια και τα λεγόμενα PPS να μην έχουν προχωρήσει όλα αυτά τα χρόνια και να μένει απροστάτευτη στη χρήση όλη η ελληνική παραγωγή. Είτε μιλάμε για αγροτιά, είτε μιλάμε για βιοτεχνία, είτε μιλάμε για βιομηχανία, ήταν όλοι απροστάτευτοι. Ο μόνος που προστατεύτηκε ήταν το ολιγοπώλιο ενέργειας. Έτσι δεν μπορεί να συνεχίσει η χώρα.

**ΠΡΟΕΔΡΕΥΩΝ (Γεώργιος Λαμπρούλης):** Και να ολοκληρώνουμε, κύριε Κουκουλόπουλε.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Κύριε Πρόεδρε, ευχαριστώ για την ανοχή σας.

Είμαστε εδώ για να δώσουμε με πάθος αυτή τη μάχη, γιατί η ενεργειακή δημοκρατία αποτελεί μια ολοκληρωμένη και πειστική απάντηση στην κλιματική αλλαγή και τις ανισότητες, τα δύο κορυφαία ζητούμενα, στα οποία πρέπει να απαντήσει κάθε πολιτική και κάθε πολιτικός.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Εθνικής Άμυνας κ. Δένδιας.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σας ευχαριστώ, κύριε Πρόεδρε. Μου επιτρέπετε να σας ευχηθώ και για τη νέα κοινοβουλευτική περίοδο.

Κυρίες και κύριοι συνάδελφοι, ο Πρωθυπουργός της χώρας μού έκανε την τιμή στη νέα κυβερνητική θητεία να έχω την πολιτική ευθύνη ενός Υπουργείου πάλι με σαφή εθνική αποστολή: τη διασφάλιση της εδαφικής ακεραιότητας και της εθνικής ανεξαρτησίας της πατρίδας μας, δηλαδή, τη διασφάλιση της ειρήνης, της ελευθερίας των Ελλήνων. Μια αποστολή συνταγματικά δεσπόζουσα, μια αποστολή που επιτελούν στο ακέραιο οι Ένοπλες Δυνάμεις, ώστε κάθε Ελληνίδα και κάθε Έλληνας να νιώθει ασφαλής.

Καθήκον της πολιτικής ηγεσίας του Υπουργείου Εθνικής Άμυνας είναι να εφαρμόζει τις πολιτικές και να παρέχει τα μέσα στις Ένοπλες Δυνάμεις που να τους επιτρέπουν την εκπλήρωση αυτής της υψηλής τους αποστολής, που να συντελούν στην εμπέδωση του αποτυπώματος της χώρας μας στην ευρύτερη περιοχή, μιας δύναμης αξιόπιστης, ισχυρής που προβάλλει την ασφάλεια και τη συνεργασία.

Νομίζω ότι μπορούμε όλοι να συμφωνήσουμε ότι το αποτύπωμα της Ελλάδας αναβαθμίστηκε, εντυπωσιακά μάλιστα, την τελευταία τετραετία και ότι η θέση της χώρας μας ενισχύθηκε. Έχουμε διακριτή φωνή, έχουμε ρόλο στο διεθνές και στο περιφερειακό πεδίο. Η πατρίδα μας θα συνεχίσει με την ενεργό παρουσία της σε όλα τα επίπεδα να επιδιώκει να έχει λόγο στις εξελίξεις που αφορούν την περιοχή της Ανατολικής Μεσογείου.

Με δεδομένη και εκφρασμένη από τον ίδιο τον Πρωθυπουργό την ισχυρή βούληση αλλά και τη συνέπεια που χαρακτηρίζει την πολιτική μας, θα ήθελα να διαβεβαιώσω την Εθνική Αντιπροσωπεία ότι με τη συνδρομή των Υφυπουργών, του Νίκου Χαρδαλιά και του Γιάννη Κεφαλογιάννη, θα υπηρετήσουμε την αποστολή του Υπουργείου, χτίζοντας πάνω σε ό,τι κατόρθωσε ο προκάτοχός μου Νίκος Παναγιωτόπουλος. Αυτό επιτάσσει το πατριωτικό καθήκον όλων μας ανεξαιρέτως. Θα επιδιώξουμε, όπως εμπράκτως αποδείξαμε την περασμένη τετραετία, την εθνική συναίνεση ή τουλάχιστον την εθνική συνεννόηση και κατανόηση στις βασικές επιλογές.

Θέλω να επαναλάβω για πολλοστή φορά από αυτό το Βήμα την άποψη ότι ουδείς στην Αίθουσα είναι εξ ορισμού περισσότερο ή λιγότερο πατριώτης και ουδείς σε αυτή την Αίθουσα εκδίδει πιστοποιητικά πατριωτισμού και ουδείς σε αυτή την Αίθουσα κατέχει πατριδόμετρο. Επίσης, θέλω να πω, καθόσον με αφορά, ότι δεν θα επιτρέψω να συρθούν τα εθνικά θέματα σε βούρκο λαϊκισμών, σε λάσπη κομματικών αντιπαραθέσεων. Δεν είναι ορθό να επιτρέψουμε στις εθνικιστικές κορώνες να επικυριαρχούν των εθνικών συμφερόντων και στην πατριδοκαπηλία, εφόσον εμφανιστεί, να χρησιμοποιεί ως προκάλυμμα την άμυνα της χώρας και να δηλητηριάζει την εθνική μας ομοψυχία.

Κυρίες και κύριοι συνάδελφοι, η ρωσική εισβολή στην Ουκρανία σηματοδότησε ανατροπή της διεθνούς τάξης πραγμάτων, όπως την είχαμε γνωρίσει. Σηματοδότησε ανατροπή παγιωμένων αντιλήψεων για τη διεξαγωγή των επιχειρήσεων στο πεδίο. Παράλληλα, ο αναθεωρητισμός της γείτονος σηματοδότησε απόπειρα ανατροπής ισορροπιών που προσδιόριζαν τις σχέσεις στην περιοχή μας.

Οι εξελίξεις, λοιπόν, στη διεθνή γεωπολιτική σκηνή επιβεβαιώνουν την κυβερνητική επιλογή να επαναπροσδιοριστεί η εθνική στρατηγική, να προσαρμοστεί στις σύγχρονες προκλήσεις με μια σταθερή πάντοτε πυξίδα: το Διεθνές Δίκαιο, τον σεβασμό στην εδαφική ακεραιότητα, στην κυριαρχία όλων των κρατών, στην ανάδειξη της δυνατότητας ειρηνικής επίλυσης των διαφορών.

Αναφερόμενος στη γειτονική μας Τουρκία θέλω να πω ότι εξακολουθούμε να τείνουμε κλάδο ελαίας με στόχο την ειρηνική συνύπαρξη των λαών μας. Αυτό επιθυμούμε. Αυτό πιστεύουμε ότι επιθυμεί και ο τουρκικός λαός. Προσβλέπουμε σε βελτίωση των σχέσεων με τη γείτονα, ιδίως μετά το παράθυρο ευκαιρίας που φαίνεται να άνοιξε μετά τους καταστροφικούς σεισμούς. Άλλωστε είναι γνωστό ότι διαχρονικά η Ελλάδα επιζητά την ειρήνη και τη σταθερότητα.

Ακριβώς, όμως, για να πετύχει την ειρήνη και τη σταθερότητα, οφείλει να στέλνει το μήνυμα ότι θα προασπίσει με απόλυτη αποφασιστικότητα την κυριαρχία της και τα κυριαρχικά της δικαιώματα και ότι δεν είναι ανεκτή η διολίσθηση σε οτιδήποτε αφορά την εδαφική ακεραιότητα, την ανεξαρτησία μας, την κυριαρχία μας, τα κυριαρχικά μας δικαιώματα. Αυτό δεν συνιστά διακριτική ευχέρεια. Αποτελεί δεδομένη συνταγματική υποχρέωση και καθήκον έναντι της ιστορίας μας και έναντι των επερχόμενων γενεών. Άλλωστε γι’ αυτό τον λόγο με το υστέρημα του ελληνικού λαού διαμορφώνουμε μια ισχυρή δύναμη αποτροπής, μια ρομφαία δικαίου δυνάμενη να δώσει απαντήσεις στο πεδίο, αλλά ευχόμενοι να μην απαιτηθεί η χρήση της.

Γι’ αυτό επιβάλλεται να διατηρούμε ανοιχτούς διαύλους επικοινωνίας σε όλα τα επίπεδα, γιατί με τον διάλογο -ξαναλέω- μπορούμε να λύσουμε τη διαφορά μας, μπορούμε να προλαμβάνουμε εντάσεις, μπορούμε να αποτρέψουμε ατυχήματα. Πρέπει, λοιπόν, να τον επιδιώκουμε αυτόν τον διάλογο, αλλά έναν διάλογο με σαφές και δεδομένο πλαίσιο, όχι έναν διάλογο περί παντός επιστητού. Ταυτόχρονα, πρέπει να συνεχίσουμε να επικαιροποιούμε και να αναδιαμορφώνουμε όσες πτυχές της εθνικής μας στρατηγικής απαιτούν οι σύγχρονες συνθήκες.

Ο σχεδιασμός μας έχει τέσσερις βασικούς άξονες. Ο πρώτος άξονας είναι η επικαιροποίηση της πολιτικής εθνικής ασφάλειας. Σας είπα και πριν ότι το ξέσπασμα του πολέμου στην Ουκρανία δεν ήταν απλώς προειδοποίηση απέναντι σε κάθε εφησυχασμό, απέναντι στον συβαριτισμό των κοινωνιών της Δύσης. Έφερε στο προσκήνιο τις νέες προκλήσεις ασφάλειας και επιβάλλεται αυτά τα διδάγματα να μελετηθούν και εφόσον κριθεί σκόπιμο, να ενσωματωθούν στη δική μας εθνική στρατηγική.

Επιβάλλεται οι διαρκώς μεταβαλλόμενες προκλήσεις ασφάλειας να επανεξετάζονται, να επικαιροποιούνται. Από τα εργαλειοποιούμενα μεταναστευτικά ρεύματα ως τις κυβερνοαπειλές, από την κλιματική αλλαγή μέχρι το οργανωμένο έγκλημα πρέπει να έχουμε ανοιχτούς τους ορίζοντές μας και να αντιλαμβανόμαστε τις αλλαγές.

Η αξιοποίηση των διεθνών ερεισμάτων που απέκτησε η χώρα με την εξωτερική πολιτική των τελευταίων τεσσάρων ετών δημιουργεί μεγάλες δυνατότητες. Υπάρχει μακρύς κατάλογος χωρών που αντιλαμβάνονται με παρόμοιο τρόπο με την πατρίδα μας τη διεθνή πραγματικότητα και τις προκλήσεις των καιρών. Η διαμόρφωση νέων εξοπλιστικών προγραμμάτων με τα πιο προηγμένα και αποτελεσματικά οπλικά συστήματα βοηθά την αντιμετώπιση των νέων προκλήσεων.

Επίσης, πρέπει να δούμε την αναδιαμόρφωση της δομής, του τρόπου διοίκησης, της εκπαίδευσης των Ενόπλων Δυνάμεων, ώστε να μπορούν να αντιμετωπίσουν υβριδικές μεθόδους πολέμου και νέες απειλές και επίσης, να μπορούν να βοηθήσουν τη δράση της Πολιτικής Προστασίας, να βοηθήσουν τη διαχείριση κρίσεων, να ενισχύσουν τον κοινωνικό τους ρόλο.

Θα ήθελα να αναφερθώ σε κάτι που θεωρώ ότι έχει κομβική σημασία για όλους: Τη δυνατότητα της στρατιωτικής θητείας να χρησιμεύσει ως πλατφόρμα για την απόκτηση νέων πιστοποιημένων δεξιοτήτων, που να μπορούν να αξιοποιηθούν μέσα στην πολιτική ζωή και να κεφαλαιοποιηθούν από την ελληνική κοινωνία.

Η στρατιωτική θητεία είναι η αυτονόητη προσφορά κάθε Έλληνα στην πατρίδα, αλλά επίσης μπορεί να καταστεί εξαιρετικά χρήσιμη περίοδος, χρησιμότατη περίοδος εκπαίδευσης και απόκτησης ειδικών δεξιοτήτων, που θα βοηθήσουν μετά και τη ζωή του ατόμου και την πρόοδο της κοινωνίας. Σε αυτό θα επανέλθω αναλυτικά σε ειδική συζήτηση.

Ο δεύτερος άξονας είναι η συνέχιση, η επιτάχυνση των εξοπλιστικών μας προγραμμάτων. Δεσμευόμαστε για την επάρκεια των προγραμμάτων να διασφαλίσουν ότι οι Ένοπλες Δυνάμεις μας θα διαθέτουν τους υλικούς πόρους που απαιτούνται, βεβαίως όπως αυτοί οριοθετούνται από τις οικονομικές δυνατότητες της ελληνικής κοινωνίας. Τα είκοσι τέσσερα Ραφάλ, οι τρεις και μία Μπελαρά, τα ογδόντα τρία F16 που αναβαθμίζονται σε επίπεδο Viper, τα δεκαεννιά προγράμματα προμηθειών 11,5 δισεκατομμυρίων ευρώ, με πιο εμβληματικό αυτό της απόκτησης των είκοσι συν είκοσι F35, τα πιο προηγμένα μαχητικά αεροσκάφη πέμπτης γενιάς στον πλανήτη, η αναβάθμιση των τριανταεπτά μαχητικών F16 Block 50, όλα αυτά θα βελτιώσουν κατά πολύ τις δυνατότητές μας. Επίσης, θα δούμε με προσοχή τα παλιά προγράμματα, που για διάφορους λόγους αντιμετωπίζουν προβλήματα.

Ο τρίτος άξονας είναι η ενίσχυση της εθνικής αμυντικής βιομηχανίας, η οποία πρέπει να καταστεί, κυρίες και κύριοι συνάδελφοι, μοχλός ανάπτυξης της ελληνικής οικονομίας και πρέπει να υπάρξει σχεδιασμός αναβάθμισής της. Όμως, σε αυτό βεβαίως πρέπει να ληφθεί πρόνοια αντιμετώπισης των υπαρχουσών παθογενειών. Εδώ είναι απαραίτητη και η στενή συνεργασία με το Υπουργείο Οικονομικών.

Νομίζω ότι μια αμυντική βιομηχανία στο ύψος των περιστάσεων θα τονώσει την καινοτομία, την έρευνα, τη δημιουργία θέσεων εργασίας. Μπορούμε εδώ να εκμεταλλευτούμε συνεργασίες με ευρωπαϊκές βιομηχανίες, να αξιοποιήσουμε υπάρχουσες ευρωπαϊκές πηγές χρηματοδότησης, να ενισχύσουμε τη συνεργασία μεταξύ πανεπιστημίων και Ενόπλων Δυνάμεων, να καλλιεργήσουμε επιτέλους μια νέα κουλτούρα καινοτομίας. Ίσως δε και να δούμε έναν ορίζοντα αύξησης των αμυντικών μας εξαγωγών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Ένα λεπτό πέρα από τον χρόνο θα χρειαστώ, κύριε Πρόεδρε.

Τέταρτο ιδιαιτέρως σημαντικό είναι η αναβάθμιση συνθηκών διαβίωσης του προσωπικού μας, του προσωπικού των Ενόπλων Δυνάμεων. Το προσωπικό των Ενόπλων Δυνάμεων αποτελεί τον βασικό πυλώνα ισχύος των Ενόπλων Δυνάμεών μας. Επιτελούν το καθήκον τους με υψηλό αίσθημα ευθύνης και αυταπάρνησης, με υλικές αντιπαροχές από την πολιτεία που νομίζω ότι συμφωνούμε όλοι ότι δεν ανταποκρίνονται στο ύψος της αποστολής τους.

Αποτελεί προτεραιότητα για εμάς η βελτίωση, λοιπόν, των συνθηκών διαβίωσης του προσωπικού των Ενόπλων Δυνάμεων και των οικογενειών τους. Η αξιοποίηση της υπάρχουσας τεράστιας ανεκμετάλλευτης περιουσίας των Ενόπλων Δυνάμεων μπορεί να συμβάλει αποφασιστικά προς αυτόν τον στόχο. Μπορεί να δημιουργήσει σημαντικές ευκαιρίες για την εύρεση στέγης για το προσωπικό σε κάθε σημείο της Ελλάδας και μάλιστα, σε απομακρυσμένες περιοχές, αλλά και σε περιοχές νησιωτικές ιδίως, όπου το κόστος διαμονής είναι δυσβάστακτο για τα στελέχη των Ενόπλων Δυνάμεων. Πρέπει το προσωπικό να είναι απαλλαγμένο από τα διάφορα καθημερινά προβλήματα, για να είναι προσηλωμένο στην αποστολή του. Και θα ήθελα να σας παρακαλέσω όλους από όλες τις πτέρυγες για τη βοήθεια και τη συνεργασία σας προς αυτή την κατεύθυνση.

Κυρίες και κύριοι συνάδελφοι, τα τελευταία τέσσερα χρόνια η Κυβέρνηση Μητσοτάκη πιστεύω ότι έχει κάνει την Ελλάδα έναν υπολογίσιμο και αξιόπιστο παράγοντα. Έχει αναδείξει την Ελλάδα σε μια χώρα σύγχρονη, φιλόδοξη, με αυτοπεποίθηση, ανεξάρτητη, ισχυρή, με έντονα διευρυμένες συμμαχίες, που ισχυροποίησαν τη θέση της διεθνώς.

Κυρίες και κύριοι συνάδελφοι, κατά το μερίδιο της ευθύνης που μου αναλογεί, θα ήθελα να σας διαβεβαιώσω ότι θα κάνω ό,τι είναι δυνατόν με τη βοήθεια όλων να μπορέσουμε να συνεχίσουμε να οδηγούμε τη χώρα με ασφάλεια, με σιγουριά, με αυτοπεποίθηση, με αξιοπρέπεια στις προκλήσεις που διαγράφονται στον ώριμο πια 21ο αιώνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Μη μας φύγετε, κύριε Υπουργέ, γιατί ζήτησαν να αξιοποιήσουν το τρίλεπτο παρέμβασης ο κ. Κατρίνης και ο κ. Καζαμίας, οπότε θα δώσουμε τον λόγο στον κ. Κατρίνη, για τρία λεπτά όμως.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εμείς προσυπογράφουμε την αποστροφή σας ότι η Ελλάδα είναι μια χώρα που σέβεται το Διεθνές Δίκαιο. Και ότι είναι μια δύναμη αποτρεπτικής ισχύος. Η Ελλάδα δεν διεκδικεί τίποτα, αλλά πρέπει να είναι και σαφές ότι η χώρα μας δεν παραχωρεί τίποτα. Αυτό, λοιπόν, πρέπει να είναι σαφές και ευκρινές και ειδικά από το στόμα του Υπουργού Εθνικής Άμυνας. Και σίγουρα, η διπλωματία είναι η προτιμητέα οδός, αλλά σε κάθε περίπτωση, ο συσχετισμός ισχύος είναι αυτός που τελικά πολλές φορές υποχρεώνει κάποιους που μπορούν να έχουν σχέδια αναθεωρητικά, να έρθουν σε μια λογική σεβασμού του Διεθνούς Δικαίου. Και συμφωνώ ότι η ειρήνη και η σταθερότητα χρειάζεται. Συμφωνώ -το τονίζω- ότι πρέπει να υπάρχει συγκεκριμένο πλαίσιο διαλόγου και όχι επί παντός επιστητού, όπως ακριβώς το είπατε. Μόνο που αυτό εδώ και τέσσερα χρόνια δεν έγινε ευκρινές στην Εθνική Αντιπροσωπεία, ούτε καν στο υψηλότατο επίπεδο του Συμβουλίου Πολιτικών Αρχηγών. Ποιο είναι αυτό το πλαίσιο του διαλόγου με την Τουρκία; Φαντάζομαι ότι ο διάδοχός σας, ο κ. Γεραπετρίτης, που είναι ένας από τους επόμενους ομιλητές, θα μας το διευκρινίσει.

Άρα, εδώ, λοιπόν, εμείς με αίσθημα ευθύνης ξέρετε πολύ καλά ότι στηρίξαμε και τις αμυντικές συμφωνίες και την ανανέωση και προμήθεια εξοπλιστικών προγραμμάτων, ακριβώς γιατί πρέπει να είμαστε έτοιμοι για παν ενδεχόμενο. Άκουσα, όμως, τον Πρωθυπουργό και εσάς σήμερα να κάνετε μια απαρίθμηση των εξοπλιστικών προγραμμάτων που είναι σε εξέλιξη. Δεν ξέρω αν σας διέφυγε ή σημαίνει κάτι άλλο το ότι δεν μιλήσατε καθόλου για τις κορβέτες -ούτε ο Πρωθυπουργός ούτε εσείς σήμερα- και θα ήθελα αυτό να είναι σαφές.

Είπε, όμως, ο Πρωθυπουργός, όπως και εσείς ότι στηρίζετε την εγχώρια αμυντική βιομηχανία. Μάλιστα, είπατε για την ΕΑΒ, για τα αμυντικά συστήματα, για τα ναυπηγεία, όταν σε σύνολο 22 δισεκατομμυρίων, 10,4 δισεκατομμύρια που έχουν συμβασιοποιηθεί και 11,6 δισεκατομμύρια που είναι σε διαδικασία συμβασιοποίησης, στην ελληνική αμυντική και ναυπηγική βιομηχανία μέχρι στιγμής έχει ανατεθεί έργο 300 εκατομμυρίων, ποσοστό μόλις 1,45%! Και καταλαβαίνετε ότι αυτό δεν είναι μόνο λόγω του ότι έχουν μια τεχνογνωσία. Τουλάχιστον, στο θέμα των ναυπηγείων ξέρετε πολύ καλά ότι τα τέσσερα από τα πέντε υποβρύχια κατασκευάστηκαν σε ελληνικά ναυπηγεία από Έλληνες αξιωματικούς και μηχανικούς.

Φαντάζομαι ότι ο κ. Παναγιωτόπουλος στις 14 Γενάρη του 2022 θα βρέθηκε σε πολύ αμήχανη θέση όταν η κ. Παρλί τον ευχαρίστησε δημοσίως γιατί χάρη στη Συμφωνία Ελλάδας - Γαλλίας θα έχουν θέσεις εργασίας δύο χιλιάδες διακόσιοι Γάλλοι εργαζόμενοι για πέντε χρόνια, ενώ δεν έχει διασφαλίσει κάτι ανάλογο για τα Ελληνικά Ναυπηγεία. Όλα, λοιπόν, αυτά έχουν σχέση και με την αυτονομία την εξοπλιστικά, την αμυντική, τη στρατιωτική της χώρας μας, που μπορεί να την έχει, γιατί ακριβώς έχει αξιόμαχο δυναμικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε μισό λεπτό, κύριε Πρόεδρε.

Δεν άκουσα τίποτα σχεδόν για το έμψυχο δυναμικό των Ενόπλων Δυνάμεων. Λέτε ότι είναι πολλαπλασιαστής ισχύος. Όμως, το τελευταίο νομοσχέδιο που ψήφισε η Κυβέρνηση της Νέας Δημοκρατίας άφησε πάρα πολλά παράπονα. Θυμάστε ότι οι αξιωματικοί και τα στελέχη των Ενόπλων Δυνάμεων εξαιρέθηκαν από το έκτακτο επίδομα το οποίο δόθηκε στους ένστολους, ενώ όλοι λέμε ότι διασφαλίζουν τα σύνορα και την αμυντική θωράκιση της χώρας.

Άρα θα πρέπει -και νομίζω ότι είναι μια πρώτης τάξης ευκαιρία- στη Σύνοδο του ΝΑΤΟ στο Βίλνιους την επόμενη εβδομάδα να υπενθυμίσετε σε συμμάχους και εταίρους ότι η χώρα μας δεν δέχεται και δεν ανέχεται από μια χώρα που θεωρείται σύμμαχος αυτή τη στιγμή να εξοπλίζεται από χώρες της Ευρωπαϊκής Ένωσης και να συνεχίζει να είναι διεθνής ταραξίας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κατρίνη, ολοκληρώστε.

**ΜΙΧΑΗΛ ΚΑΤΡΙΝΗΣ:** Αυτό το μήνυμα και στους εταίρους μας στην Ευρωπαϊκή Ένωση και στους συμμάχους μας στο ΝΑΤΟ η ελληνική Κυβέρνηση θα πρέπει να το καταστήσει σαφές, ότι πλέον δεν ανέχεται η Ευρωπαϊκή Ένωση να εξοπλίζει μια χώρα που λειτουργεί με όρους, κύριε Πρόεδρε, διεθνούς ταραξία, παραβιάζοντας ωμά το Διεθνές Δίκαιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Καζαμίας από την Πλεύση Ελευθερίας. Έχει ζητήσει τον λόγο και η κ. Τζάκρη, η οποία θα μιλήσει μετά τον κ. Καζαμία. Δεν έχει ζητήσει τον λόγο άλλος Κοινοβουλευτικός Εκπρόσωπος.

Οπότε, κύριε Υπουργέ, αν χρειαστεί να απαντήσετε, να μαζέψουμε τη συνολική εικόνα και παίρνετε μετά τον λόγο.

Έχετε τον λόγο, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να ευχαριστήσω κατ’ αρχάς τον κύριο Υπουργό και την Κυβέρνηση για την προσπάθεια που κάνουν ούτως ώστε να υπάρξει η καλύτερη συνεννόηση με την Τουρκία. Το πλαίσιο των συνομιλιών που έχει ξεκινήσει το βλέπουμε θετικά.

Ωστόσο, ήθελα να ρωτήσω τον κύριο Υπουργό, κατ’ αρχάς, κατά πόσο θεωρεί ότι ενδεχομένως υπάρχει μία χτυπητή αντίφαση στην πολιτική της Κυβέρνησης, η οποία αφ’ ενός, σύμφωνα με τα λόγια του ίδιου, τείνει κλάδο ελαίας προς τη γείτονα και αφ’ ετέρου έχει επιδοθεί σε μια κούρσα εξοπλισμών, όπου τα εξοπλιστικά προγράμματα πλέον ανακοινώνονται με τέτοια ταχύτητα που είναι πολύ δύσκολο για εμάς να τα μετρήσουμε. Μήπως υπάρχει μια αντίφαση; Αν, δηλαδή, υπάρχει ένα πλαίσιο διερεύνησης ειρηνικών λύσεων, προς τι να εντείνονται και να αυξάνονται τα εξοπλιστικά προγράμματα με τέτοια ταχύτητα; Ενδεχομένως να νομίζετε ότι με αυτόν τον τρόπο ασκείτε κάποια πίεση προς τη γείτονα, αλλά υπάρχει και ο κίνδυνος -και θα θέλαμε να επισημάνουμε από δικής μας πλευράς- να στείλετε το εσφαλμένο μήνυμα ότι δεν εννοείτε αυτά που κάνετε. Και αυτό θα υπονομεύσει τον διάλογο. Γι’ αυτό θα ήταν, κατά τη γνώμη μας, θετικό να υπάρχει μια πιο ισορροπημένη σχέση ανάμεσα στη διπλωματία αφ’ ενός και στην αμυντική πολιτική αφ’ ετέρου, που θεωρούμε ότι δεν υπάρχει.

Το δεύτερο σημείο για το οποίο θα ήθελα να ρωτήσω τον κύριο Υπουργό αφορά το θέμα της στρατιωτικής θητείας. Όπως γνωρίζουμε, οι πιο ισχυροί στρατοί στον κόσμο είναι επαγγελματικοί στρατοί. Και υπάρχει μια μεγάλη συζήτηση στη χώρα μας για το κατά πόσο θα πρέπει να κάνουμε κι εμείς την εκσυγχρονιστική μετάβαση, επιτέλους. Ας πούμε, στην Αγγλία ο επαγγελματικός στρατός εισήχθη το 1961, αν το πιστεύετε! Εμείς είμαστε περίπου εξήντα χρόνια πίσω και ακόμη συνεχίζουμε να έχουμε στρατό με θητεία. Μήπως θα έπρεπε να σκεφτούμε πιο σοβαρά την ιδέα του επαγγελματικού στρατού και τον βαθμό της αποτελεσματικότητας που έχουν οι επαγγελματικοί στρατοί στην παγκόσμια ασφάλεια τις τελευταίες δεκαετίες; Διότι εμμένουμε σε μια παραδοσιακή αντίληψη για τον στρατό, η οποία νομίζω ότι σχετίζεται περισσότερο με εσωτερικά ζητήματα και ζητήματα πολιτικής κουλτούρας, παρά με τις προτεραιότητες της αμυντικής πολιτικής.

Τέλος, θα ήθελα να επισημάνω ότι ο διάλογος για τα θέματα της εθνικής άμυνας δεν είναι κακός. Ο Υπουργός αναφέρθηκε στη «λάσπη» των κομματικών αντιπαραθέσεων. Οι κομματικές αντιπαραθέσεις δεν αποτελούν απαραιτήτως «λάσπη» μπορούν να στηρίζονται σε μια εποικοδομητική κριτική. Και θα ήθελα, αν γίνεται, να το αναγνωρίσει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει για τρία λεπτά η κ. Τζάκρη από την Κοινοβουλευτική Ομάδα του ΣΥΡΙΖΑ - Προοδευτική Συμμαχία.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κύριε Δένδια, προεκλογικώς η Κυβέρνησή σας έπαιζε κρυφτούλι με τα εθνικά θέματα. Θέλατε να κρύψετε από τον ελληνικό λαό και τη μυστική διπλωματία και τις αλλαγές που ετοιμάζατε, και το καταφέρατε. Πήρατε βέβαια την ψήφο των πολιτών, παριστάνοντας τους πατριώτες με κορώνες για το προξενείο και με συγκεντρώσεις μπροστά στο άγαλμα του Μεγάλου Αλεξάνδρου. Αν και εσείς σήμερα, κύριε Δένδια, -και σας το αναγνωρίζω- πετάξατε το «πατριδόμετρο» του κ. Μητσοτάκη στον κάλαθο των αχρήστων. Το ερώτημα είναι βέβαια γιατί συνεχίζετε να παίζετε κρυφτούλι από τον λαό και μετά τις εκλογές, και, αφού πήρατε αυτό που θέλατε, γιατί πλέον δεν μιλάτε καθαρά;

Ξέρετε, ο κύριος Πρωθυπουργός στην ανάγνωση των Προγραμματικών Δηλώσεων μίλησε για μια ισχυρή Ελλάδα με περαιτέρω ενίσχυση του γεωστρατηγικού της αποτυπώματος, χωρίς στην ουσία να αφήσει το παραμικρό αποτύπωμα ο ίδιος στις προγραμματικές του θέσεις. Για την εξωτερική πολιτική ακούσαμε ότι θα προχωρήσετε σε επαναπροσδιορισμό των ελληνοτουρκικών σχέσεων και θα χαράξετε μονοπάτι επαναπροσέγγισης χωρίς η Ελλάδα να κάνει πίσω σε κόκκινες γραμμές της. Όμως, για ποιες υποσχέσεις μιλά ο κ. Ερντογάν ότι του δώσατε, λέξη δεν μας είπατε. Θα μας πείτε, κύριε Υπουργέ; Επίσης, δεν ακούσαμε και ποιες είναι οι κόκκινες γραμμές. Τι θα γίνει με την επέκταση των χωρικών υδάτων της χώρας στα δώδεκα ναυτικά μίλια; Τι θα γίνει με τη διευθέτηση των ζητημάτων της ΑΟΖ και της υφαλοκρηπίδας; Τι θα γίνει με τον βαθμό υποχώρησης της Ελλάδας στις απαιτήσεις των συμμάχων και εταίρων μας στο θέμα του πολέμου στην Ουκρανία, όπως αυτός εξελίσσεται;

Επίσης, όλα αυτά είναι ωραία, κύριε Δένδια, όπως το ότι δεν θα γυρίσετε την πλάτη στην ιστορία. Όμως, το ότι δεν λέτε λέξη για τα κυριαρχικά δικαιώματα και την εκμετάλλευση, πως το εξηγείτε; Και πού ανακαλύψατε εσείς ως Υπουργός Εξωτερικών στην πρόσφατη επίσκεψή σας στην Κύπρο ότι υπάρχει ευκαιρία λύσης του Κυπριακού; Ακούσατε τον Ερντογάν που λέει ότι θα καθίσει στο τραπέζι μόνο για λύση των δύο κρατών; Αυτό εννοείτε εσείς ως λύση;

Δεν μας είπατε, επίσης, τίποτα αν και πόσο προτίθεται να υποχωρήσει η ελληνική Κυβέρνηση, κατά απαίτηση ή όχι του ΝΑΤΟ, απέναντι στα ανιστόρητα αιτήματα διπλής ονομασίας για τα στενά του Βοσπόρου και των Δαρδανελίων στην επικείμενη άσκηση του ΝΑΤΟ, καθώς και στην απαράδεκτη απαίτηση της μη αναφοράς της Κύπρου ως Κυπριακής Δημοκρατίας και του ορισμό της μόνο μέσω συντεταγμένων. Πρόκειται θέματα στα οποία αν υποκύψετε, γινόμαστε εκούσια αναθεωρητές των προβλεπόμενων από τις διεθνές συνθήκες εθνικών κυριαρχικών μας δικαιωμάτων στο Αιγαίο και την Ανατολική Μεσόγειο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Και στη Θράκη τι εννοούσε, κύριε Δένδια, προχθές ο Πρωθυπουργός όταν μας είπε για νέα δικαιώματα της μουσουλμανικής μειονότητας; Αφού τη συκοφαντήσατε ότι παίζει το παιχνίδι των Τούρκων και χάσατε, γιατί ήρθατε δεύτεροι στη Ροδόπη, τώρα κάνετε τους καλούς;

Κυρίες και κύριοι συνάδελφοι, εγώ είμαι σε αυτή την Αίθουσα είκοσι χρόνια. Πρώτη φορά Πρωθυπουργός μίλησε στις Προγραμματικές Δηλώσεις τόσο λίγο για την εξωτερική πολιτική. Ίσως γιατί έχει, ενδεχομένως, τόσα πολλά να κρύψει.

Σε ό,τι αφορά τώρα το άρρηκτα συνδεδεμένο ζήτημα με την εξωτερική πολιτική, το ζήτημα δηλαδή της άμυνας της Κυβέρνησης, αναφερθήκατε στα ήδη δρομολογημένα εξοπλιστικά προγράμματα, προσπαθώντας, κύριε Δένδια, να αποκρύψετε την αλήθεια, ότι δηλαδή δεν έχετε κανέναν σχέδιο για την ενίσχυση της Ελληνικής Αμυντικής Βιομηχανίας, καθώς αυτή παραμένει θεατής και όχι συμπαραγωγός των εξοπλιστικών προγραμμάτων, τα οποία στην ουσία δεν ενσωματώνουν την παραμικρή εγχώρια προστιθέμενη αξία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτό δεν είναι επιζήμιο, κύριε Δένδια, μόνο για την εθνική οικονομία και την απασχόληση, αλλά είναι και μεσομακροπρόθεσμα επικίνδυνο για την υπόσταση και την αυτάρκεια των ελληνικών Ενόπλων Δυνάμεων, καθώς αυτές θα διατελούν παντελώς εξαρτημένες από την εξωτερική εφοδιαστική αλυσίδα. Αυτό σημαίνει ότι όλα αυτά τα υπερσύγχρονα και πανάκριβα εξοπλιστικά συστήματα δεν θα μπορούν να χρησιμοποιηθούν σε οποιοδήποτε ενδεχόμενο διατάραξης της διαδικασίας προμήθειας ανταλλακτικών και αναλωσίμων.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, παρακαλώ ολοκληρώστε.

**ΘΕΟΔΩΡΑ ΤΖΑΚΡΗ:** Ενδεικτική της κυβερνητικής πρόθεσης για απαξίωση της Ελληνικής Αμυντικής Βιομηχανίας είναι και η επερχόμενη αναστολή λειτουργίας των Ναυπηγείων Σκαραμαγκά, σε ό,τι αφορά την κατασκευή και συντήρηση αμυντικού υλικού για το Πολεμικό μας Ναυτικό σε μια πολύ ευαίσθητη και κρίσιμη περίοδο, επειδή η Κυβέρνηση ακριβώς δεν προχώρησε εγκαίρως στην υπογραφή των σχετικών συμβάσεων, παρ’ ότι εξάντλησε τη θητεία της και…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, σας παρακαλώ. Είπαμε ότι θα γίνουν τρίλεπτες παρεμβάσεις, ενδεχομένως, με ερωτήσεις. Ξεπερνάτε πλέον τα όρια. Σας παρακαλώ πολύ. Θα κάνετε ολόκληρη ομιλία ή δευτερολογία Κοινοβουλευτικού Εκπροσώπου αυτή τη στιγμή;

**ΘΕΟΔΩΡΑ ΤΖΑΚΡΗ:** Κύριε Πρόεδρε, κλείνω με την παρατήρηση ότι δεν ακούσαμε τίποτα σχετικά με τα προγράμματα ψηφιακής αναβάθμισης των Ενόπλων Δυνάμεων, την ώρα που σε όλον τον υπόλοιπο δημόσιο τομέα η Κυβέρνηση επαίρεται για ψηφιακή επανάσταση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για να απαντήσετε στα ζητήματα που ετέθησαν.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, θα προσπαθήσω να είμαι σύντομος.

Κατ’ αρχάς, το θέμα της Ελληνικής Αμυντικής Βιομηχανίας που έθεσε ο αγαπητός συνάδελφος κ. Κατρίνης και η αγαπητή κ. Τζάκρη πράγματι είναι ένα σημαντικό θέμα. Γνωρίζετε και τις παθογένειες του ευρύτερου κλάδου και τα προβλήματα που αντιμετωπίζουν προγράμματα.

Νομίζω ότι αυτό που μπορούμε να κάνουμε και νομίζω ότι σε αυτό μπορούμε να βρούμε ταυτόσημες απόψεις, είναι να καταλήξουμε πώς μπορούμε να την αναπτύξουμε στον αιώνα της καινοτομίας. Και αυτό δεν γίνεται με αντεγκλήσεις μέσα στην Αίθουσα. Χρειάζεται μια φρέσκια αντιμετώπιση που πρώτα θα αντιμετωπίσει υπάρχουσες παθογένειες. Νομίζω ότι αυτό τέθηκε στην ομιλία μου.

Και επίσης -δεν λέω κάτι καινούργιο σε αυτή την Αίθουσα- είμαι πάντα ανοιχτός σε καινούργιες ιδέες, είμαι πάντα ανοιχτός σε κριτική, είμαι πάντα ανοιχτός να ενημερώσω με ανοιχτή ή με κλειστή την πόρτα -εξαρτάται από το θέμα, τους συναδέλφους και τα κόμματα- για οτιδήποτε αφορά και την εθνική άμυνα, όπως παλαιότερα και την εξωτερική πολιτική.

Στο θέμα που ο κύριος συνάδελφος είχε την καλοσύνη να θέσει για την αντίφαση μεταξύ εξοπλισμού της χώρας και προσπάθειας επίλυσης της διαφοράς μας με διάλογο, νομίζω η απάντηση είναι πρόδηλη. Κατ’ αρχάς αντιμετωπίσαμε πριν από λίγους μήνες και μέχρι πριν από λίγους μήνες τα πιο δύσκολα χρόνια που έχουμε αντιμετωπίσει ποτέ στις σχέσεις μας με την γειτονική Τουρκία και μάλιστα μετά από μια κρίση δέκα ετών που δεν επέτρεπε στην Ελλάδα να ακολουθήσει εξοπλιστικά προγράμματα που ήδη εξελίσσονταν στη γειτονική Τουρκία.

Ήταν απόλυτη ανάγκη και παραμένει απόλυτη ανάγκη ο επανεξοπλισμός των ελληνικών Ενόπλων Δυνάμεων. Αυτό είναι η απαραίτητη συνθήκη και ειρηνικής επίλυσης της διαφοράς, κατά την άποψη της Κυβέρνησης και νομίζω και της συντριπτικής πλειοψηφίας και του Κοινοβουλίου και της ελληνικής κοινωνίας.

Ως προς τον επαγγελματικό στρατό και την προβολή της Μεγάλης Βρετανίας ως υποδείγματος, έχω μεγάλο σεβασμό για τον βρετανικό στρατό και την ιστορία του. Θέλω να θυμίσω όμως: Πρώτον, ότι η Μεγάλη Βρετανία είναι νησί. Δεύτερον, ότι δεν έχει απειλή συνόρων από οιονδήποτε αντίπαλο. Τρίτον, ότι κάθε φορά που αντιμετώπισε μεγάλη απειλή, όπως παραδείγματος χάριν, στους δύο προηγούμενους παγκόσμιους πολέμους, εφάρμοσε καθολική στράτευση των πολιτών της.

Και, επίσης, στο απώτερο παρελθόν, εάν σας ενδιαφέρει η ιστορία και βρείτε χρόνο και ασχοληθείτε με τους παλαιότερους πολέμους της, επί Ναπολεόντειων Πολέμων και λοιπά, η Αγγλία χρησιμοποιούσε είτε μισθοφορικούς στρατούς των τότε γερμανικών κρατιδίων για να κάνουν τη δουλειά της ή χρησιμοποιούσε άλλες δυνάμεις στην ηπειρωτική Ευρώπη. Όταν όμως αποφάσισε ο αγγλικός στρατός να περάσει το στενό της Μάγχης, τότε αυτός που πάτησε το έδαφος της ηπειρωτικής Ευρώπης ήταν ο Βρετανός πολίτης, όχι ο επαγγελματίας στρατιώτης.

Αυτό δεν σημαίνει ότι δεν χρειάζονται επαγγελματίες, γι’ αυτό και υπάρχει μια ισορροπία στον ελληνικό στρατό. Σε λίγες μέρες θα έρθει εδώ μια φρέσκια ρύθμιση για τους νέους ΕΠΟΠ και θα μπορούμε να τη συζητήσουμε. Πιστεύω ότι χρειάζεται ένα μείγμα, πιστεύω πάρα πολύ στη θητεία, πιστεύω πάρα πολύ στην κοινωνική προσφορά και πιστεύω πάρα πολύ στη χρήση της θητείας ως χρόνου απόκτησης εξαιρετικών δεξιοτήτων.

Υπάρχουν παραδείγματα. Το Ισραήλ είναι γνωστό σε όλους. Υπάρχουν και άλλα σημαντικά παραδείγματα που ο χρόνος της θητείας είναι στην πραγματικότητα χρόνος και προσφοράς και εκπαίδευσης, σε μια κοινωνία που αλλάζει γρήγορα, σε μια οικονομία που αλλάζει γρήγορα και που χρειάζονται νέες δεξιότητες που οι σύγχρονες Ένοπλες Δυνάμεις μπορούν να παράσχουν στους στρατευμένους νέους. Και γι’ αυτό θα πρέπει να κάνουμε μια ευρεία συζήτηση και θα την κάνουμε.

Περί μυστικής διπλωματίας, δεν έχω κάτι να απαντήσω. Κατ’ αρχάς δεν έχω πλέον την αρμοδιότητα εγώ, είναι εδώ ο Υπουργός των Εξωτερικών. Όμως, εάν μου επιτρέπετε να υπερασπίσω το παρελθόν μου, κυρίες και κύριοι συνάδελφοι, σε μια Κυβέρνηση η οποία υπέγραψε γύρω στις διακόσιες εβδομήντα συμφωνίες -και ίσως ο αριθμός είναι πολύ μεγαλύτερος- οι οποίες κατατέθηκαν στην Εθνική Αντιπροσωπεία, δεν μπορείς να την κατηγορήσεις για μυστική διπλωματία. Είναι όλα επί των κειμένων.

Όσον αφορά την Ουκρανία, νομίζω εκεί η ελληνική Κυβέρνηση από την αρχή και η ελληνική κοινωνία έχουν πάρει μια σαφή θέση. Και ξέρετε, δεν είναι πολιτική επιλογή. Δεν υπήρξε επιλογή. Η Ελλάδα δεν είχε επιλογή. Όταν οι δύο πλευρές του νομίσματος είναι από τη μία πλευρά η εισβολή και η κατάλυση της εδαφικής ακεραιότητας και της ανεξαρτησίας μιας χώρας, οποιασδήποτε χώρας, και από την άλλη, το Διεθνές Δίκαιο, η Ελλάδα ποια θέση μπορεί να πάρει; Είναι ποτέ δυνατόν η Ελλάδα να είναι με την πλευρά εισβολέα; Είναι ποτέ δυνατόν η Ελλάδα να τηρήσει ίσες αποστάσεις, όταν αντιμετωπίζει ακριβώς τις ίδιες υπαρξιακές απειλές; Ακριβώς τις ίδιες!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εάν εμείς δεν τραβήξουμε την «κόκκινη γραμμή» της ανεξαρτησίας των χωρών, των κρατών, των συνόρων, του καταστατικού χάρτη των Ηνωμένων Εθνών, ποιος θα το κάνει; Για εμάς η καθαρή θέση μετά τη ρωσική εισβολή στην Ουκρανία είναι υπαρξιακή συνθήκη, δεν είναι πολιτική επιλογή.

Όσον αφορά την Κύπρο, πήγα μάλιστα την ημέρα των Προγραμματικών Δηλώσεων του Πρωθυπουργού της χώρας και πήγα ακριβώς, για να τηρήσω το έθιμο ότι το πρώτο ταξίδι του Υπουργού είναι στην Κύπρο, γιατί δεν υπήρχε άλλη ημερομηνία μέχρι το Βίλνιους και δεν ήθελα να πάω σε χώρα στο εξωτερικό πριν να έχω πάει στη Μεγαλόνησο.

Στην Κύπρο, εάν θυμάμαι καλά την ομιλία μου, είπα χαρακτηριστικά «Η Ελλάδα δεν συζητά λύση δύο κρατών». Και δεν είπα και κάτι καινούργιο. Δεν υπάρχει πολιτική δύναμη εδώ η οποία να εισηγείται να συζητήσουμε λύση δύο κρατών. Μετέφερα την εθνική, όχι την πολιτική θέση της Νέας Δημοκρατίας και της Κυβέρνησης Μητσοτάκη, την εθνική θέση της ελληνικής δημοκρατίας. Νομίζω σε αυτό είμαστε όλοι σύμφωνοι.

Καταλήγω με το Turkish straits, παρ’ ότι και αυτό είναι θέμα του Υπουργού Εξωτερικών. Νομίζω η Ελλάδα σαφώς έχει δηλώσει την αντίθεσή της, κύριοι συνάδελφοι. Δεν θέλω να σηκώσω τόνους τώρα, αλλά η θέση μας είναι σαφής και δηλωμένη. Διεκόπη και η σχετική διαδικασία και μπορείτε κάλλιστα να ενημερωθείτε. Ο κ Γεραπετρίτης μπορεί να σας ενημερώσει μια χαρά γι’ αυτό.

Και πάλι ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τον κατάλογο των ομιλητών και καλείται στο Βήμα ο επόμενος ομιλητής, ο κ. Μπαραλιάκος Ξενοφών από τη Νέα Δημοκρατία. Θα ακολουθήσει ο κ. Χαρίτσης από τον ΣΥΡΙΖΑ, η κ. Αραμπατζή από τη Νέα Δημοκρατία και ο κ. Δελής από το Κομμουνιστικό Κόμμα. Μετά θα πάρει τον λόγο ο κ. Μηταράκης, Υπουργός Προστασίας του Πολίτη.

Κύριε Μπαραλιάκο, έχετε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, στις 25 Ιουνίου οι Έλληνες πολίτες με τρόπο ηχηρό και αταλάντευτο διατύπωσαν την εκλογική ετυμηγορία και αποφάσισαν κυριαρχικά για το πώς επιθυμούν να κυβερνηθεί η χώρα τα επόμενα τέσσερα χρόνια. Η ψήφος εμπιστοσύνης των πολιτών στην αυτοδύναμη Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη, τον Πρωθυπουργό όλων των Ελλήνων, είναι μια ισχυρή εντολή, η οποία συνοδεύεται από υψηλό αίσθημα ευθύνης.

Έχουμε υψηλό αίσθημα ευθύνης να συνεχίσουμε με την ίδια σύνεση, αλλά ακόμα πιο ορμητικά το μεταρρυθμιστικό μας όραμα, να συγκρουστούμε ακόμα πιο δυναμικά με συντεχνιακά συμφέροντα και τα κέντρα που εξακολουθούν να κρατούν δέσμιες τις δημιουργικές δυνάμεις του τόπου, να εφαρμόσουμε στο ακέραιο τον προγραμματικό μας λόγο για μια Ελλάδα που παράγει πλούτο, που εξασφαλίζει ίσες ευκαιρίες για όλους, που προσανατολίζεται στο μέλλον των νέων τεχνολογιών και του ψηφιακού μετασχηματισμού, διασφαλίζοντας ταυτόχρονα με τρόπο αδιαπραγμάτευτο τα εθνικά της συμφέροντα.

Κυρίες και κύριοι, η αυτοδύναμη και ισχυρή Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη δεν αποτελεί μια συγκυριακή επιλογή. Είναι απότοκη ενός συμπαγούς πλειοψηφικού μετώπου μέσα στην ελληνική κοινωνία, το οποίο σφυρηλατήθηκε τα τελευταία τέσσερα χρόνια στο αμόνι της λογικής απέναντι στον λαϊκισμό, της ενότητας απέναντι στον διχασμό, της αλήθειας απέναντι στο ψεύδος, του πολιτικού ήθους απέναντι στην τοξικότητα και, εν τέλει, των απτών αποτελεσμάτων απέναντι σε ανερμάτιστα ευχολόγια.

Το εκλογικό αποτέλεσμα της 25ης Ιουνίου συνιστά ένα επιστέγασμα και ταυτόχρονα μια αφετηρία. Αποτελεί μια επιβράβευση, αλλά πολύ περισσότερο μια σαφή εντολή. Επιστεγάζει και επιβραβεύει τη συνέπεια λόγων και έργων τα τελευταία τέσσερα χρόνια μέσα στα οποία η Κυβέρνηση της Νέας Δημοκρατίας όχι μόνο εφάρμοσε τις δεσμεύσεις της, αλλά κλήθηκε να αντιμετωπίσει αλλεπάλληλες εξωγενείς έντονες κρίσεις. Και όχι μόνο δεν κρύφτηκε πίσω από αυτές, αλλά σε πολλές περιπτώσεις τις αξιοποίησε για να επιταχύνει τον μεταρρυθμιστικό της βηματισμό.

Παράλληλα, όμως, το εκλογικό αποτέλεσμα προδιαγράφει τον ρυθμό τον οποίο οφείλουμε όλοι μαζί να ακολουθήσουμε, για να αλλάξουμε ριζικά την πατρίδα μας. Έχουμε ήδη σηκώσει μανίκια, έχουμε ήδη πιάσει δουλειά και όλο το Υπουργικό Συμβούλιο βρίσκεται επί ποδός χωρίς να έχει χαθεί ούτε δευτερόλεπτο. Το ποσοστό του εκλογικού αποτελέσματος θέτει τον πήχη της δικής μας ευθύνης συλλογικά και ατομικά.

Άλλωστε ήδη η νέα Κυβέρνηση της Νέας Δημοκρατίας επιταχύνει κορυφαίους στόχους της, όπως τους έθεσε ο Πρωθυπουργός Κυριάκος Μητσοτάκης από την απαρχή της θητείας της: Άμεση ανάκτηση της επενδυτικής βαθμίδας, άμεση αποπληρωμή των δανειακών υποχρεώσεων της χώρας από την πρώτη μνημονιακή σύμβαση, μείωση του δημόσιου χρέους ως ποσοστό του ΑΕΠ αρκετά κάτω από το 140% έως το 2027, υποχώρηση της ανεργίας στο 8% μέσα στην επόμενη τετραετία, εξαγωγές στο 60% του ΑΕΠ. Αυτό ακριβώς είναι το στίγμα του δικού μας οράματος: Ασφαλής και αμετάκλητη μετάβαση από την Ελλάδα της κρίσης και της υπερχρέωσης στην Ελλάδα της ευημερίας, της ασφάλειας και του εγνωσμένου κύρους διεθνώς.

Ευθυγραμμισμένοι με την ιδεολογική μας ταυτότητα θα επιμείνουμε και αυτή την τετραετία στη μείωση των φορολογικών επιβαρύνσεων, στην προσέλκυση άμεσων ξένων αλλά και εγχώριων επενδύσεων, στη δημιουργία όχι μόνο νέων αλλά και καλά αμειβόμενων θέσεων εργασίας, στην αύξηση των μισθών, στην ψηφιοποίηση του κράτους και στη σύγκρουση με τις θορυβώδεις μειοψηφίες που αντιμάχονται τις μεταρρυθμιστικές πολιτικές που θέτουν τέλος στην ανασφάλεια και την ταλαιπωρία των συμπολιτών μας.

Ο πραγματικός λόγος της Κυβέρνησής μας είναι στέρεος, δομημένος και ρεαλιστικός. Θέτει στην προμετωπίδα του τις παραγωγικές δυνάμεις του τόπου, ταυτόχρονα με την υλοποίηση μιας αληθινής κοινωνικής πολιτικής η οποία προστατεύει τους πραγματικά αδύναμους συμπολίτες μας χωρίς να θεωρεί τα επιδόματα πανάκεια.

Θα ήθελα να σταθώ ειδικά στον τομέα της υγείας, ο οποίος αποτελεί μια κορυφαία προτεραιότητα της Κυβέρνησής μας και είναι ο τομέας στον οποίο ο ίδιος ο Πρωθυπουργός έχει εγκύψει προσωπικά και αφορά το σύνολο των συμπολιτών μας. Για τη Νέα Δημοκρατία η δημόσια υγεία αποτελεί ύψιστο αγαθό το οποίο δοκιμάστηκε κατά την περίοδο της υγειονομικής κρίσης. Παρ’ όλα αυτά το Εθνικό Σύστημα Υγείας άντεξε και πλέον είναι καιρός να γίνει ο πολιορκητικός κριός της μεταρρυθμιστικής μας πολιτικής.

Τα εργαλεία και οι προτεραιότητες έχουν ήδη εξαγγελθεί: Ενίσχυση του συστήματος ηλεκτρονικής συνταγογράφησης, ατομικός ηλεκτρονικός φάκελος υγείας, αξιολόγηση των διοικήσεων των νοσοκομείων, ανακαίνιση και εκσυγχρονισμός των ογδόντα νοσοκομείων και των εκατόν πενήντα έξι κέντρων υγείας με επανασχεδιασμό του υγειονομικού χάρτη της χώρας, αύξηση του νοσηλευτικού προσωπικού κατά δέκα χιλιάδες εργαζόμενους, μείωση της αναμονής στα χειρουργεία και στα τμήματα επειγόντων περιστατικών και φυσικά άμεση ανταπόκριση του ΕΚΑΒ στον ελάχιστο δυνατό χρόνο.

Κυρίες και κύριοι συνάδελφοι, οι προκλήσεις του μέλλοντος βρίσκονται επί θύραις. Οι Έλληνες πολίτες μάς έδωσαν εντολή να αντιμετωπίσουμε ενωμένοι αυτές τις προκλήσεις και μας εμπιστεύθηκαν εκ νέου για να αντιταχθούμε με τόλμη, πατριωτισμό και σύνεση στις παθογένειες του χθες, αλλά και να θεμελιώσουμε μια ισχυρή Ελλάδα, μια παραγωγική Ελλάδα, μια δίκαιη Ελλάδα.

Θα ήθελα να ευχηθώ και από του Βήματος του ελληνικού Κοινοβουλίου καλή θητεία και καλή δύναμη στο νέο Υπουργικό Συμβούλιο της Κυβέρνησής μας στο οποίο θα παρασταθούμε αρωγοί στο έργο τους για να διασφαλίσουμε ότι η πατρίδα μας θα εξακολουθήσει τον δρόμο της αμετάθετης προόδου στη νέα εποχή που ανατέλλει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπαλιαράκο.

Τον λόγο έχει τώρα ο κ. Χαρίτσης Αλέξανδρος από τον ΣΥΡΙΖΑ.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είμαστε μπροστά σε μια νέα κατάσταση, νέα κατάσταση για τη χώρα μας και την ελληνική κοινωνία, νέα κατάσταση και για την προοδευτική παράταξη. Η Κυβέρνηση της Νέας Δημοκρατίας από την πρώτη κιόλας μέρα απέδειξε ότι θα συνεχίσει στον ίδιο δρόμο που ακολούθησε και την περίοδο 2019 - 2023. Είδαμε τη γνωστή επένδυση σε κινήσεις εύκολου εντυπωσιασμού, αλλά και την επιστροφή σε ένα βαρύ κυβερνητικό σχήμα που το κύριο ζητούμενο είναι οι εσωτερικές ισορροπίες και όχι η λειτουργικότητά του. Σε αυτό υπάρχουν και ανησυχητικές εξελίξεις, όπως στο παράδειγμα του Υπουργείου Οικογένειας το οποίο απηχεί τόσο ως σύλληψη, αλλά όσο και ως προς το περιεχόμενό του τις θέσεις κομμάτων όπως η Νίκη. Μπορώ βεβαίως να φανταστώ τον κυβερνητικό αντίλογο. «Κερδίσαμε τις εκλογές, έχουμε λευκή επιταγή από τον ελληνικό λαό».

Η Νέα Δημοκρατία πράγματι κέρδισε τις εκλογές. Εμείς, όμως, θα επιμένουμε να υπενθυμίζουμε το αυτονόητο. Καμμία κυβέρνηση δεν έχει λευκή επιταγή. Αυτό είναι το θεμέλιο της δημοκρατίας μας. Και σε αυτό το Κοινοβούλιο εμείς θα δώσουμε την καθημερινή μάχη για τον έλεγχο, τη λογοδοσία, την ανατροπή των αντιδραστικών και αντικοινωνικών πολιτικών. Ο συσχετισμός δεν μας τρομάζει. Απαιτεί -και αυτό θα κάνουμε- να είμαστε καλύτεροι στο έργο μας, να είμαστε η φωνή της ελληνικής κοινωνίας, όλων των πολιτών, εκείνων που πίστεψαν και έδωσαν τη μάχη για μια δίκαιη κοινωνία και ευημερία για όλους, αλλά και εκείνων που έδωσαν ψήφο ανοχής στη Νέα Δημοκρατία.

Σήμερα ξεκινάμε μια προγραμματική και ιδεολογική συζήτηση που έχει ανάγκη ο τόπος, μια συζήτηση η οποία δεν θα είναι αφηρημένη, αλλά αγκιστρωμένη στα μεγάλα προβλήματα και τις σύνθετες προκλήσεις που βρίσκονται μπροστά μας. Διότι συνιστά πρόκληση και δημοκρατικό μας καθήκον η καταπολέμηση της άκρας δεξιάς, η καταπολέμηση της ρατσιστικής και ξενοφοβικής ατζέντας, της ρατσιστικής και ξενοφοβικής ρητορείας, της κανονικοποίησης του ρατσιστικού λόγου.

Μόλις προχθές η κ. Μελόνι δήλωσε ότι αυτή και η Πολωνία δίνουν τη μάχη ενάντια στην παράνομη μετανάστευση. Πού στέκεται η Κυβέρνηση Μητσοτάκη σε σχέση με αυτή τη δήλωση; Πόσο νιώθει τον εαυτό της μέσα στο αντιδραστικό τόξο που τρέφει και νομιμοποιεί την άκρα Δεξιά; Εμείς θα επιμείνουμε σε αυτό που η οδυνηρή εμπειρία της Πύλου επιβεβαίωσε με τον πιο τραγικό τρόπο. Η ανθρώπινη ζωή έχει αξία και είναι αυταξία και απέναντι στις φοβικές κραυγές θα επιμείνουμε στην ανάγκη να ανοίξει μια εθνική συζήτηση για τη θέση της χώρας μας στο παγκόσμιο ζήτημα των πληθυσμιακών μετακινήσεων, δίχως εύκολες απαντήσεις και εκβιαστικά διλήμματα, με γνώμονα το συμφέρον της χώρας, συμφέρον οικονομικό, κοινωνικό, δημογραφικό και βεβαίως με γνώμονα πάντα τον σεβασμό του Διεθνούς Δικαίου.

Και στην οικονομία, όμως, οι προκλήσεις είναι τεράστιες. Εδώ το ερώτημα πλέον που τίθεται είναι σαφές: Τι λέει η Κυβέρνηση της Νέας Δημοκρατίας για το νέο ευρωπαϊκό σύμφωνο σταθερότητας; Ακούσαμε προχθές τον κ. Μητσοτάκη να μιλάει για λογικά πρωτογενή πλεονάσματα. Τι σημαίνει ακριβώς αυτό; Πώς τοποθετείται η Νέα Δημοκρατία σε σχέση με την πίεση των Ευρωπαίων συντηρητικών για επαναφορά ασφυκτικών δημοσιονομικών κανόνων; Για να το πω με μια φράση, η Νέα Δημοκρατία κυβερνά μια χώρα, την Ελλάδα, της οποίας τα συμφέροντα βρίσκονται στον αντίποδα των επιδιώξεων της ευρωπαϊκής πολιτικής της οικογένειας, του Ευρωπαϊκού Λαϊκού Κόμματος, και αυτό είναι μια αντίφαση που δεν μπορεί να επιλυθεί.

Η χώρα μας δεν πρέπει επ’ ουδενί να επιστρέψει στις περιοριστικές λογικές που την καταδίκασαν την προηγούμενη δεκαετία. Αυτό που πρέπει να είναι ο εθνικός στόχος για την επόμενη δεκαετία είναι η αξιοποίηση των διαθέσιμων χρηματοδοτικών προγραμμάτων για ένα νέο ποιοτικό αναπτυξιακό άλμα.

Κυρίες και κύριοι συνάδελφοι, η Ελλάδα δεν έχει συνέλθει ακόμα από τις δομικές συνέπειες της κρίσης της προηγούμενης δεκαετίας, γιατί παρά τις σημαντικές επιτυχίες που είχαμε, όπως ήταν η έξοδος από τα μνημόνια και η μεσοπρόθεσμη ρύθμιση του δημόσιου χρέους το καλοκαίρι του 2018, παραμένει η ελληνική οικονομία εξαιρετικά ευάλωτη στις διεθνείς δοκιμασίες -το είδαμε με την πρόσφατη κρίση του πληθωρισμού- και κυρίως δεν έχει προχωρήσει σε ριζική αναθεώρηση του παλιού και αποτυχημένου μοντέλου ανάπτυξης και αυτό οφείλεται σε συγκεκριμένες πολιτικές επιλογές.

Διότι αν το 2015 - 2019 η χώρα κατάφερε να επιτύχει τον διπλό στόχο της αποτίναξης της επιτροπείας και της προώθησης αναπτυξιακών τομών, η περίοδος 2019 - 2023 συνιστά την παλινόρθωση ενός στρεβλού και άδικου αναπτυξιακού μοντέλου, αυτό το οποίο συνοψίζεται στη φράση «φθηνή ανάπτυξη». Γνωρίσματά του είναι το χαμηλό κόστος εργασίας, ροπή στον παρασιτισμό και κλείσιμο του ματιού στη φοροδιαφυγή, περιορισμένη προστασία του περιβάλλοντος και της πολιτιστικής κληρονομιάς, αναιμική επένδυση σε έρευνα και καινοτομία, χαμηλή προστιθέμενη αξία για την ελληνική οικονομία.

Τα αποτελέσματα είναι ορατά: Αυτό που κυριαρχεί είναι η μονοσήμαντη ανάπτυξη τουριστικών υπηρεσιών, η έκρηξη του real estate, η συγκεντροποίηση της οικονομικής δραστηριότητας σε ολοένα και λιγότερους οικονομικούς δρώντες, η εκποίηση ή η ιδιωτικοποίηση περιουσιακών στοιχείων σε ξένα κεφάλαια. Αυτή ακριβώς είναι η ανάπτυξη για την οποία μας μιλάει ο κ. Μητσοτάκης και αυτό είναι ένα μοντέλο ανάπτυξης με ημερομηνία λήξης και ελάχιστους τελικά ωφελημένους.

Απαιτούνται, λοιπόν, ριζοσπαστικές τομές. Και αυτή είναι η καρδιά της δικής μας πρότασης προς την ελληνική κοινωνία. Η χώρα χρειάζεται πράγματι ένα αναπτυξιακό άλμα όχι μόνο των ποσοτικών δεικτών, που έχουν βεβαίως και αυτοί τη σημασία τους.

Η Ελλάδα για να είναι μια χώρα δίκαιης και βιώσιμης ανάπτυξης χρειάζεται ένα παραγωγικό μοντέλο κλιματικά ουδέτερο, παραγωγικά καινοτόμο και κοινωνικά συμπεριληπτικό. Σε αυτό το παραγωγικό μοντέλο το κράτος πρέπει να έχει την ικανότητα να συνεργαστεί ισότιμα και με αμοιβαίο όφελος με τον ιδιωτικό τομέα αντί να γίνεται, όπως συμβαίνει σήμερα, έρμαιο μεγάλων ιδιωτικών συμφερόντων.

Στόχος πρέπει να είναι ένα αναπτυξιακό κράτος που διασφαλίζοντας τους ανθρώπινους και υλικούς πόρους σχεδιάζει και υλοποιεί προς όφελος της ελληνικής οικονομίας, προς όφελος των πολιτών, επιδιώκει τη δίκαιη ανάπτυξη, πάντοτε σε συνεργασία με τις παραγωγικές δυνάμεις της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας ένα λεπτό, κύριε Πρόεδρε.

Αυτό δεν μπορεί να γίνει εάν το μοντέλο ανάπτυξης δεν είναι προσανατολισμένο στην ανασυγκρότηση του πρωτογενούς και δευτερογενούς τομέα. Σε εποχή διαδοχικών αγροδιατροφικών κρίσεων είναι αδιανόητο να βλέπουμε με απάθεια την ερήμωση της υπαίθρου και την καθήλωση της αγροτικής παραγωγής. Σε μια εποχή που το ζητούμενο είναι οι παραγωγικές επενδύσεις είναι προβληματικό η χώρα μας να εξαντλεί τη φιλοδοξία της στην ανάπτυξη σχεδόν αποκλειστικά υπηρεσιών και μάλιστα χαμηλής προστιθέμενης αξίας. Σε μια εποχή γενικότερου προβληματισμού για την πράσινη μετάβαση είναι ντροπή στη χώρα μας να αντιμετωπίζονται οι περιβαλλοντικές ρυθμίσεις ως εμπόδιο.

Κυρίες και κύριοι συνάδελφοι, οι κλυδωνισμοί της παγκόσμιας οικονομίας, η κλιματική κρίση που είναι ήδη παρούσα, οι γεωπολιτικές ανακατατάξεις, οι οποίες μεταβάλλουν άρδην το διεθνές στάτους κβο, η τεχνητή νοημοσύνη που μετασχηματίζει την εργασία, την επικοινωνία, τη ζωή μας συνολικότερα είναι οι μεγάλες προκλήσεις του καιρού μας.

Ζούμε σε μια δύσκολη εποχή. Είναι όμως και μια εποχή συναρπαστικών δυνατοτήτων. Εμείς θα επιμείνουμε σε αυτές. Ξέρουμε ότι τίποτα δεν θα γίνει εύκολα, γιατί ξέρουμε ότι είμαστε σε ένα Κοινοβούλιο όπου κυριαρχεί η λογική της συντηρητικής μονοφωνίας. Ο ΣΥΡΙΖΑ - Προοδευτική Συμμαχία όμως είναι εδώ για να εκπροσωπήσει τις δυνάμεις της εργασίας, τις αγωνίες της νεολαίας, τις αναζητήσεις των πιο δυναμικών και παραγωγικών στρωμάτων της πραγματικής οικονομίας. Έχουμε μεγάλη εμπιστοσύνη στη χώρα και στους ανθρώπους της. Δεν έχουμε όμως καμμία εμπιστοσύνη σε μία Κυβέρνηση που περιφρόνησε τους θεσμούς, πορεύτηκε με αλαζονεία και δεν φαίνεται ικανή να πορευτεί με διαφορετικό τρόπο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χαρίτση, ολοκληρώστε.

**ΑΛΕΞΗΣ ΧΑΡΙΤΣΗΣ:** Κλείνω, κύριε Πρόεδρε.

Ακούσαμε τις Προγραμματικές Δηλώσεις του Πρωθυπουργού. Τίποτα το νέο, τίποτα που να εγγυάται σιγουριά για το μέλλον, αλλά μόνο τη βεβαιότητα ότι θα συνεχίσουμε στον ίδιο δρόμο της φθηνής ανάπτυξης, έναν δρόμο αδιέξοδο.

Η πολιτική, όμως, και η κοινωνία απαιτούν πάντα διεξόδους. Αυτή τη θετική διέξοδο εκπροσωπεί ο ΣΥΡΙΖΑ - Προοδευτική Συμμαχία, ο κορμός της προοδευτικής παράταξης στη χώρα μας. Με σύστημα, μεθοδικότητα και όραμα, με αίσθημα ευθύνης απέναντι στους Έλληνες πολίτες, με τη σιγουριά ότι το μέλλον ανήκει στην Αριστερά, στην οικολογία και στις προοδευτικές δυνάμεις, στις δυνάμεις δηλαδή εκείνες που στον όποιο αρνητικό συσχετισμό αντιτάσσουν ένα σύγχρονο περιεχόμενο ριζοσπαστικών αλλαγών και ρεαλιστικών μεταρρυθμίσεων, αλλαγών και μεταρρυθμίσεων που θα εμπνεύσουν και θα προσφέρουν προοπτική στην κοινωνική πλειοψηφία.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Αραμπατζή Φωτεινή από τη Νέα Δημοκρατία.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, μετά από δύο μήνες σκληρής προεκλογικής εκστρατείας είμαστε σήμερα εδώ ξανά δικαιωμένοι. Δικαιωμένοι για τα «πιστεύω» μας. Δικαιωμένοι για τη μεγάλη προσπάθεια που καταβάλαμε σε δύσκολες, απρόσμενες και αλλεπάλληλες κρίσεις τα τέσσερα προηγούμενα χρόνια. Δικαιωμένοι, αλλά ταυτόχρονα μετρημένοι, όπως οφείλουμε.

Είμαστε έτοιμοι με τη βούληση και την εντολή του ελληνικού λαού να συνεχίσουμε τον στρατηγικό αγώνα για τον εκσυγχρονισμό όλων των δομών της λειτουργίας του κράτους.

Θέλουμε η Ελλάδα να πρωταγωνιστήσει στη νέα πραγματικότητα της Ευρώπης ως πρωτοπόρος. Έδωσε άλλωστε δείγματα γραφής τέτοιας πρωτοπορίας κατά τη διαχείριση των κρίσεων της προηγούμενης τετραετίας.

Θέλουμε η Ελλάδα να συμμετέχει ενεργά στη διαδικασία εμβάθυνσης της ευρωπαϊκής ενοποίησης.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Απέναντί μας με την ψήφο του ελληνικού λαού είναι μια πολυκερματισμένη Αντιπολίτευση και μια αδύναμη Αξιωματική Αντιπολίτευση που μετρά μόλις σαράντα επτά Βουλευτές, μια Αξιωματική Αντιπολίτευση οι Βουλευτές της οποίας ομολογούν τώρα ότι δεν είχαν καταλάβει τι γινόταν στην κοινωνία, δεν είχαν συνειδητοποιήσει πόσο θετικά είχαν λειτουργήσει -τελικώς το απέδειξε το αποτέλεσμα- οι πολιτικές και τα μέτρα της Νέας Δημοκρατίας, δεν είχαν ταυτότητα, κατεύθυνση, πυξίδα. Και ενώ τα ομολογούν μόνοι τους όλα αυτά, ήθελαν παρ’ όλα αυτά να κυβερνήσουν τη χώρα ξανά.

Αυτή, λοιπόν, η Αξιωματική Αντιπολίτευση, που όπως αποκαλύπτουν τα δικά της στελέχη, είχε πλήρη απόσταση από την κοινωνία, αποκαλούσε την Κυβέρνηση της Νέας Δημοκρατίας επί τέσσερα χρόνια ως τη χειρότερη κυβέρνηση της Μεταπολίτευσης, η νεολαία του ΣΥΡΙΖΑ ως τη χειρότερη κυβέρνηση του γαλαξία και μόλις πριν από λίγες μέρες τον Κυριάκο Μητσοτάκη ως ακροδεξιό και «Όρμπαν του Νότου».

Τα πράγματα όμως ήρθαν λίγο διαφορετικά με την απόφαση του κυρίαρχου λαού. Λίγο διαφορετικά για όσους μιλούσαν για τη δεύτερη φορά που θα ήταν αλλιώς. Ήρθαν διαφορετικά για τους ίδιους. Οι πολίτες με σαφήνεια είπαν «όχι» στην τοξικότητα, «όχι» στην προχειρότητα, «όχι» στις αριστερές επιζήμιες ιδεοληψίες και είπαν «ναι» καθαρό στη σοβαρότητα, στη συνέπεια, στην ευθύνη και τελικά στην πολιτική αξιοπιστία.

Και είμαστε σήμερα εδώ με σχέδιο, επιμονή και εργατικότητα να υλοποιήσουμε όσα με σεβασμό εξαγγείλαμε, να αποδεικνύουμε καθημερινά στην πράξη ότι είμαστε στη σωστή πλευρά της ιστορίας. Είμαστε εδώ για να συνεχίσουμε μια πολιτική που βοηθάει τους πολλούς, που δεν αφήνει κανέναν μόνο του πίσω, που δίνει τη δυνατότητα στη νέα γενιά να ονειρεύεται τη ζωή της στην Ελλάδα.

Είμαστε εδώ για να κάνουμε τη χώρα περισσότερο ισχυρή με ακόμη πιο ενισχυμένες, θωρακισμένες τις Ένοπλες Δυνάμεις, προκειμένου να είναι έτοιμες να προασπίσουν και την τελευταία σπιθαμή γης αυτής της χώρας: είκοσι τέσσερα Ραφάλ, ογδόντα τρία F-16 Viper, τρεις φρεγάτες Μπελαρά και ακολουθεί η προμήθεια των μαχητικών F-35 για την οποία έχουμε ήδη αποσπάσει τη θετική απόφαση του Αμερικανικού Κογκρέσου.

Προχωράμε αποφασιστικά και με σιγουριά έχοντας για πυξίδα μας τον πατριωτισμό της ευθύνης. Άλλωστε η Νέα Δημοκρατία δεν χρησιμοποίησε ποτέ τον πατριωτισμό για να λαϊκίσει και δεν επένδυσε ποτέ στον δήθεν, στον εύπεπτο πατριωτισμό που καταντά επιζήμια πατριδοκαπηλία. Αυτή την ευθύνη επιβράβευσαν γενναιόδωρα οι πολίτες και είμαστε ευγνώμονες απέναντι σε αυτούς. Είναι αυτοί που ρητά και ξεκάθαρα μας ζητούν να προχωρήσουμε ακόμα πιο γρήγορα, ακόμη πιο τολμηρά στις μεγάλες αλλαγές.

Μας κατηγορούσε με τη γνωστή μηδενιστική τοξικότητα ο ΣΥΡΙΖΑ προεκλογικά ότι δήθεν έχουμε κρυφό οικονομικό πρόγραμμα που θα επιβαρύνει τους πολλούς και ότι αυτά που υποσχόμαστε στους πολίτες δεν θα γίνουν ποτέ. Έρχεται όμως η ίδια η πραγματικότητα, λίγες μέρες μετά τις εκλογές, όπως έγινε βεβαίως και καθ’ όλη τη διάρκεια της τετραετίας, σε πλήρη σύγκλιση με τη συμφωνία αλήθειας που υπογράψαμε με τους πολίτες το 2019 να διαψεύσει την Κασσάνδρα της Αξιωματικής Αντιπολίτευσης και να αναδείξει στην πράξη πως η Νέα Δημοκρατία ό,τι υπόσχεται, το υλοποιεί και μάλιστα αμέσως.

Έτσι λοιπόν από 1-1-2024 τίθεται σε ισχύ το νέο μισθολόγιο του δημοσίου με οριζόντιες αυξήσεις σε όλους τους υπαλλήλους ύστερα από δεκαπέντε χρόνια, με έμφαση σε αυτούς που κατέχουν θέσεις ευθύνης και σε αυτούς που έχουν οικογένεια.

Το Market Pass που τόσο πολύ επικρίθηκε και λοιδορήθηκε από την Αξιωματική Αντιπολίτευση επεκτείνεται για τους επόμενους μήνες, ενώ στο νέο νομοσχέδιο του Υπουργείου Οικονομικών είναι και η νέα μείωση του ΕΝΦΙΑ κατά 10% για τα ασφαλισμένα από φυσικές καταστροφές ακίνητα. Πολύ σύντομα γίνεται πράξη η πρόσθετη έκπτωση φόρου κατά 1.000 ευρώ στις οικογένειες με παιδιά και συνεχίζεται βέβαια η εφάπαξ ενίσχυση στο τέλος του 2023 όσων συνεχίζουν να πλήττονται από την προσωπική διαφορά Κατρούγκαλου, που θα αντληθεί βεβαίως όχι από ταξική υπερφορολόγηση, αλλά από το πλεόνασμα της ανάπτυξης.

Στο κοινωνικό πρόσημο της Κυβέρνησης η αποκατάσταση άλλης μιας αδικίας. Οι συνταξιούχοι, κυρίες και κύριοι συνάδελφοι, αφού δουν μια δεύτερη αύξηση κατά 3% από 1-1-2024 -μετά από δώδεκα χρόνια είδαν την πρώτη αύξηση επί Κυβέρνησης Κυριάκου Μητσοτάκη-, οι συνταξιούχοι που εργάζονται δεν θα βλέπουν πια τις συντάξεις τους μειωμένη κατά 30%, αντιθέτως θα τη λαμβάνουν ολόκληρη, βλέποντας μόνο μια μικρή παρακράτηση στα πρόσθετα έσοδά τους από τη δηλωμένη δεύτερη και νόμιμη πλέον αμοιβή τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κυρία Πρόεδρε, για ένα λεπτό.

Η νέα Κυβέρνηση, κυρίες και κύριοι συνάδελφοι, καλείται όμως να αντιμετωπίσει και να αναμετρηθεί με κρίσιμα και δομικά ζητήματα. Το δημογραφικό που ταλανίζει τη χώρα μας αλλά και όλη την Ευρώπη είναι μια από τις μεγάλες προκλήσεις που έχουμε μπροστά μας.

Το νέο Υπουργείο Κοινωνικής Συνοχής και Οικογένειας που ευαγγελίζεται την οργανωμένη και ενιαία αντιμετώπιση ρυθμίσεων που ακουμπούν το δημογραφικό είναι προς αυτή την κατεύθυνση ολιστικά και στρατηγικά. Από όλα τα παραγωγικά υπουργεία θα πρέπει να κατευθύνονται οι πολιτικές ενθάρρυνσης της οικογένειας και της περιφερειοποίησης. Οικογένεια, νέοι άνθρωποι, ευάλωτοι που πρέπει να στηριχθούν ακόμη περισσότερο.

Επένδυση στο μέλλον της χώρας επιβάλλει επενδύσεις στην παιδεία και στην εκπαίδευση των νέων ανθρώπων που συντριπτικά σε αυτές τις εκλογές στήριξαν τη Νέα Δημοκρατία, γκρεμίζοντας έναν ακόμη μύθο της Αριστεράς και του ΣΥΡΙΖΑ που ήθελε να τους μονοπωλεί ιδεολογικά.

Υλοποιούμε αμέσως, λοιπόν, τις προεκλογικές μας δεσμεύσεις για ενισχυμένη και καλύτερη δημόσια παιδεία από το λύκειο στο πανεπιστήμιο και ανοίγει διάλογος για την αναθεώρηση του άρθρου 16 για τα ιδιωτικά πανεπιστήμια.

Κλείνοντας, κυρίες και κύριοι συνάδελφοι, ξεκινάμε μια καινούργια τετραετία με σχέδιο μετρήσιμους στόχους, όραμα και φίλεργη πίστη στις ιδέες μας, αντλώντας νομιμοποίηση από την ισχυρή πλειοψηφία των πολιτών. Έχουμε χρέος να ανταποκριθούμε σε αυτή την ευθυνοφόρα λαϊκή εντολή, δουλεύοντας σκληρά και καλύπτοντας τα κενά των αβλεψιών, των λαθών και των παραλείψεων, έχοντας στόχο με τη συναίσθηση της δημόσιας παραδοχής και συγγνώμης γι’ αυτά να μην τα επαναλάβουμε, με ειλικρίνεια, σοβαρότητα, σεμνότητα και διαρκή αυτοκριτική, όπως απαιτούν οι πολίτες.

Η εύκολη αντιπολίτευση της τοξικότητας, του διχασμού των ετών του μνημονίου καταδικάστηκαν απερίφραστα από τους πολίτες οι οποίοι με ωριμότητα, λογική και συγκριτική προσέγγιση επέλεξαν σταθερότητα, σοβαρότητα, ασφάλεια, σύγχρονο κράτος, μεταρρυθμίσεις, επέλεξαν Κυριάκο Μητσοτάκη και πολιτική αξιοπιστία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλημέρα και από μένα.

Καλείται στο Βήμα ο κ. Ιωάννης Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Ακούγοντας τον Πρωθυπουργό να παρουσιάζει το κυβερνητικό πρόγραμμα της τετραετίας, ήρθαν στον νου μου τα λόγια του Σαίξπηρ από τον Έμπορο της Βενετίας: «Ωραίο μήλο, λαμπερό στην όψη, μα σάπιο στην καρδιά. Ω, πόσο όμορφη στην όψη φαντάζει η απάτη». Τέτοιο ακριβώς είναι και το κυβερνητικό σας πρόγραμμα, καθώς σε αυτό περικλείεται όλος ο αντιλαϊκός χαρακτήρας της πολιτικής που συνεχίζει να εφαρμόζεται εδώ και χρόνια, με όλο και μεγαλύτερη ένταση από κυβέρνηση σε κυβέρνηση.

Και αυτό είναι που προσπαθείτε να κρύψετε πίσω από φανταχτερές φράσεις του τύπου «παραγωγική, κοινωνική, ψηφιακή Ελλάδα», επιχειρώντας να συσκοτίσετε την ταξική αντιλαϊκή σας πολιτική. Μάλιστα σε αυτό σας βοηθούν με τη στάση τους και ο ΣΥΡΙΖΑ και το ΠΑΣΟΚ, με τους Αρχηγούς τους να παρουσιάζουν ουσιαστικά τη νέα «κολεξιόν» της τετραετίας που άρχισε -τη νέα κολεξιόν της συναίνεσης-, προειδοποιώντας επιπλέον την Κυβέρνηση -γιατί λέτε;- για το ότι έχουν σκοπό, λέει, οι Αρχηγοί -το ΠΑΣΟΚ δηλαδή και ο ΣΥΡΙΖΑ- να ελέγχουν αυστηρά, πολύ αυστηρά την υλοποίηση της αντιλαϊκής πολιτικής στα κρίσιμα στρατηγικά ζητήματα που αποτελεί και το κοινό πρόγραμμα όλων σας. Μιλάμε για πολύ σκληρή αντιπολίτευση!

Ποια είναι αυτά τα κρίσιμα ζητήματα; Μα, ποια από τις αλλεπάλληλες αντιλαϊκές μεταρρυθμίσεις στη ζωή των εργαζομένων, από την «πράσινη» μετάβαση που οδηγεί τον λαό στη φτώχεια και το κεφάλαιο στην «Εδέμ» της κερδοφορίας και βέβαια από την εμπλοκή της χώρας μας στα επικίνδυνα ιμπεριαλιστικά σχέδια στην περιοχή; Μήπως διαφωνείτε σε αυτά; Όχι βέβαια.

Τώρα θα μου πείτε «αντιπολίτευση είναι και αυτό που έκαναν και θα κάνουν ΣΥΡΙΖΑ και ΠΑΣΟΚ. Ναι, μόνο όμως που δεν είναι αντιπολίτευση από τη σκοπιά του λαού, παρά μια βολική για το σύστημα συμπολιτευόμενη αντιπολίτευση. Ούτε βέβαια χολοσκάτε τόσο η Κυβέρνηση από τη χρήσιμη γι’ αυτή αντιπολίτευση του μεσαιωνικού σκοταδισμού και της πατριδοκαπηλίας των φασιστικών ακροδεξιών μορφωμάτων, που εύκολα -το ξέρετε-, πολύ εύκολα χωνεύεται από το καπιταλιστικό σύστημα, αν δεν το βοηθά κιόλας.

Πάμε όμως για λίγο στην παιδεία όπου η κυβερνητική πολιτική εμφανίζεται με το μανδύα της αναβάθμισης. Μιλάει η Κυβέρνηση για την εισαγωγή της τεχνολογίας σε όλη την εκπαίδευση. Ήδη ο νέος Υπουργός Παιδείας από την πρώτη στιγμή υπογράμμισε τον ρόλο των νέων τεχνολογιών, λέγοντας ότι το Υπουργείο Παιδείας -το είπε και σήμερα- θα γίνει το πρώτο πλήρως ψηφιακό Υπουργείο και ακούσαμε τον Πρωθυπουργό να διαφημίζει με καμάρι τους διαδραστικούς πίνακες των σχολικών αιθουσών.

Κατ’ αρχάς, την ώρα που τα λέτε όλα αυτά, ένα σχολείο σήμερα, το 3ο Δημοτικό στο Πέραμα -δεν πρέπει να είναι το μόνο- κινδυνεύει με διακοπή ηλεκτροδότησης λόγω ληξιπρόθεσμων οφειλών στη «ΔΕΗ Α.Ε.». Οπότε για ποια ψηφιοποίηση να μιλήσουμε;

Τώρα όμως κοιτάξτε, είμαστε οι τελευταίοι που θα αμφισβητήσουμε την αναγκαιότητα της ψηφιοποίησης στην εκπαίδευση, όμως υπάρχει ήδη η εμπειρία της τηλεκπαίδευσης με αφορμή την πανδημία, μια εμπειρία καθόλου θετική, καθώς πέρα από τα λειτουργικά της προβλήματα, ένα σημαντικό ποσοστό των μαθητών βίωσε τον ταξικό του τεχνολογικό αποκλεισμό.

Από την άλλη, αυτή η αναγκαία ψηφιοποίηση, αλήθεια, θα λύσει μήπως τις χιλιάδες ελλείψεις και τα κενά εκπαιδευτικών κάθε χρόνο στα σχολεία; Αυτή η χρήσιμη ψηφιοποίηση θα λύσει μήπως το ζήτημα της ανάθεσης διδασκαλίας σε εκπαιδευτικούς άσχετων αντικειμένων προς τις σπουδές του ή μήπως αυτή η αναγκαία ψηφιοποίηση θα λύσει το εξοργιστικό πρόβλημα της στέγασης χιλιάδων τετράχρονων νηπίων σε νηπιαγωγεία κοντέινερ μέσα σε τσίγκινα κουτιά;

Βέβαια ο ίδιος ο Πρωθυπουργός αποκάλεσε τα νηπιαγωγεία και την προσχολική αγωγή «εργαστήρια απόκτησης σύγχρονων δεξιοτήτων». Άκουσον, άκουσον! Δεξιότητες αντί για αγωγή.

Όσο για το ιδιαίτερα οξυμμένο ζήτημα της σχολικής στέγης, με χιλιάδες σχολεία γερασμένα και υποσυντηρημένα, να γίνονται επικίνδυνα για παιδιά και εκπαιδευτικούς, με κραυγαλέες ελλείψεις σχολικών κτηρίων, όπως το 9ο Δημοτικό εδώ πιο κάτω στο Αιγάλεω, με ακατάλληλα ειδικά σχολεία, όπως το όνειδος του 1ου Επαγγελματικού Εκπαιδευτηρίου Κορδελιού και με ανυπαρξία ουσιαστικά αντισεισμικής θωράκισης για τα περισσότερα σχολικά κτήρια, μάλλον μοιάζει με κοροϊδία η πρωθυπουργική εξαγγελία περί μελέτης, λέει, αναβάθμισης των σχολικών μονάδων της χώρας, που θα ξεκινήσει -η μελέτη- από τον Σεπτέμβρη.

Όσο για την πανεπιστημιακή εκπαίδευση, είναι φανερό ότι οι προγραμματικές ανάγκες των φοιτητών δεν μπόρεσαν να χωρέσουν σε αυτούς τους μπλε φακέλους που πήραν οι Υπουργοί. Μια Κυβέρνηση την οποία την απασχολεί κυρίως το πώς θα προχωρήσει η εμπορευματοποίηση της φοιτητικής μέριμνας με τα γνωστά αποτελέσματα, δηλαδή οι φοιτητές να χρειάζεται να πληρώνουν χαράτσια για να πάρουν πτυχίο, όπως στις εστίες του Πανεπιστημίου της Θεσσαλίας και να μένουν χωρίς φαγητό, ενώ το δικαιούνται, όπως χίλιοι πεντακόσιοι φοιτητές στην Πάτρα και αλλού, ενώ με τον ΑΣΕΠ και σύμφωνα με τη σημερινή πρωινή εξαγγελία του Υπουργού στην ομιλία του, υποβαθμίζονται περαιτέρω τα πτυχία των εκπαιδευτικών.

Και μέσα σε όλα αυτά έρχεται τώρα η Κυβέρνηση και ανακοινώνει την ίδρυση ιδιωτικών πανεπιστημίων. Και επειδή υπάρχει και μέχρι να αρθεί το συνταγματικό εμπόδιο του άρθρου 16 -και ήδη εμφανίζονται αρκετοί πρόθυμοι συνεργοί σας σε αυτό- η Κυβέρνηση βρίσκει την πατέντα των διακρατικών συμφωνιών, λέει, σύμφωνα προφανώς με την ερμηνευτική δήλωση του άρθρου 28 του Συντάγματος, το οποίο βεβαίως άρθρο και δήλωση αποτελεί τον δούρειο ίππο για την επιβολή του δικαίου της Ευρωπαϊκής Ένωσης.

Εδώ, όμως, ξέρετε, δεν μπορεί πια να κρυφτεί κανένας σας. Όλοι σας στην πρόσφατη συνταγματική Αναθεώρηση απορρίψατε την πρόταση του ΚΚΕ για κατάργηση συνολικά αυτού του άρθρου 28, το οποίο έρχεται τώρα να αξιοποιήσει η Κυβέρνηση για να παρακάμψει ένα άλλο άρθρο του συντάγματος, το άρθρο 16! Ας μη βιάζεται όμως να χαρεί η Κυβέρνηση και ας σκεφτεί τι απέγινε εκείνη η πανεπιστημιακή αστυνομία, όπως και ένα σωρό άλλες αντιδραστικές μεταρρυθμίσεις.

Τελειώνω με μια μικρή αναφορά στον πολύπαθο χώρο του πολιτισμού. Για μας ο πολιτισμός πάει με την παιδεία. Για εσάς πάει με τον τουρισμό. Είναι η διαφορά των αντιλήψεων. Ένας πολιτισμός ο οποίος εμπορευματοποιείται συνεχώς. Συντελεστή ανάπτυξης τον ανεβάζετε, τέτοιον τον κατεβάζετε όλοι σας. Αυτά που εξαπλώνονται, λοιπόν, ολοένα και πιο γοργά στον χώρο του πολιτισμού είναι η εργασία με το μπλοκάκι σε βάρος της μισθωτής εργασίας, είναι μια διευρυνόμενη εργασιακή ρευστότητα, που αξιοποιεί μέχρι και το Μητρώο Καλλιτεχνών, το οποίο αποκλείει βεβαίως αρκετούς, είναι ο κίνδυνος που απειλεί τα πνευματικά δικαιώματα των δημιουργών υπέρ των ψηφιακών εμπόρων της τέχνης, είναι η είσοδος ιδιωτών σε όλο και περισσότερους τομείς ταυτόχρονα με την πολιτική της λεγόμενης αυτοχρηματοδότησης των μέχρι χθες κρατικών φορέων, όπως, παραδείγματος χάριν, τα πέντε μουσεία, είναι η υπαγωγή τελικά του πολιτισμού σε ρόλο ενός απλού υπηρέτη του τουριστικού κεφαλαίου.

Όσο για την ίδρυση πανεπιστημίου παραστατικών τεχνών με αυτό δεν υπάρχει πλήρης κάλυψη του καλλιτεχνικού χώρου. Και φυσικά λέμε εμείς πρέπει να υπάρχει πρόβλεψη οι ήδη απόφοιτοι από προηγούμενα χρόνια να μπορούν να αναβαθμίζουν τα πτυχία τους στα ιδρύματα αυτά μέσα φυσικά από τις κατάλληλες διαδικασίες.

Ποια πρέπει τώρα να είναι η απάντηση και η έγνοια του λαού σε όλα αυτά που ετοιμάζει η Κυβέρνηση; Μα, το πώς θα βάλει ο λαός περισσότερα και μεγαλύτερα εμπόδια σε αυτή την αντιλαϊκή σας πολιτική. Πώς θα πιέσει με τον αγώνα του για να αποσπάσει έστω και μικρές ανάσες. Πώς θα δυναμώσουν οι αγώνες και η οργάνωση στο κίνημα. Αυτή είναι η πραγματικά 100% εργατική λαϊκή αντιπολίτευση. Σε αυτή την αντιπολίτευση, λοιπόν, το ΚΚΕ θα διαθέσει όλες του τις δυνάμεις.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός Προστασίας του Πολίτη κ. Μηταράκης καλείται στο Βήμα.

**ΝΟΤΗΣ ΜΗΤΑΡΑΚΗΣ (Υπουργός Προστασίας του Πολίτη):** Ευχαριστώ πολύ, κυρία Πρόεδρε, και καλή θητεία.

Θα ήθελα κατ’ αρχάς να ευχαριστήσω τους πολίτες της Χίου, που εμπιστεύτηκαν τη Νέα Δημοκρατία στις πρόσφατες εκλογές και που με έστειλαν ως αντιπρόσωπό τους στην εικοστή Περίοδο της Κοινοβουλευτικής Δημοκρατίας.

Κύρια Πρόεδρε, κυρίες και κύριοι συνάδελφοι, το Υπουργείο Προστασίας του Πολίτη έχει την ευθύνη για την προστασία όλων όσων ζουν ή επισκέπτονται την Ελλάδα. Η ευθύνη αυτή ξεκινά από τα σύνορα της πατρίδας μας ως και την κάθε γειτονιά. Η επίτευξη της αποστολής αυτής απαιτεί μια ισχυρή σχέση εμπιστοσύνης με τους πολίτες. Η Ελληνική Αστυνομία έχει αποδείξει χάρη στο υψηλό επίπεδο κατάρτισης των ανδρών και των γυναικών που την υπηρετούν την ικανότητά της να επιτελέσει με επιτυχία το έργο της και αυτή θα είναι η καθημερινή μας πρόκληση να είμαστε αποτελεσματικοί.

Βασική μας προτεραιότητα θα είναι η αντιμετώπιση και πρόληψη της μικρής εγκληματικότητας, της αντικοινωνικής συμπεριφοράς που εκφράζεται με πολλούς τρόπους και δυσχεραίνει τον τρόπο ζωής μας. Προφανώς απαιτείται συνεργασία με το Υπουργείο Δικαιοσύνης και τα άλλα συναρμόδια Υπουργεία, ώστε να μην υπάρχει αίσθημα ατιμωρησίας στην κοινωνία, αντίθετα να υπάρχουν σίγουρες μικρές ποινές για μικρές πράξεις, για να λειτουργήσει αυτό αποτρεπτικά στην εγκληματικότητα. Προλαμβάνοντας τα μικρά προλαμβάνεις μεταγενέστερα τα μεγάλα, δημιουργώντας ασφαλείς πόλεις.

Η τροχαία, παραδείγματος χάριν, θα στηριχτεί με προσωπικό για να βγει στους δρόμους εξοπλισμένη με τάμπλετ με πλήρη διασύνδεση, ώστε να μπορεί να καταλογίζει άμεσα διοικητικά πρόστιμα τα οποία θα μεταβιβάζονται αυτόματα στο «TAXIS», συμβάλλοντας στην αποσυμφόρηση των πόλεων. Απαραίτητη είναι η συνεργασία με τις κατά τόπους δημοτικές αστυνομίες, αντιμετωπίζοντας την επικίνδυνη οδήγηση, αλλά και την επικίνδυνη συμπεριφορά πεζών που περνάνε δρόμους εκτός διάβασης.

Βασικός κανόνας είναι το ένστολο προσωπικό να επεμβαίνει άμεσα σε κάθε παράβαση ανεξαρτήτως της υπηρεσίας στην οποία υπηρετεί. Δεν επιτρέπεται να βλέπει ο πολίτης παραβατικότητα και όχι ένας αστυνομικός που βρίσκεται στο σημείο. Σχεδιάζουμε και υιοθετούμε μια ολοκληρωμένη πολιτική κοινοτικής αστυνόμευσης και δημιουργίας σχέσεων εμπιστοσύνης σε τοπικό επίπεδο με τους πολίτες.

Θα εργαστούμε για να αντιμετωπίσουμε φαινόμενα ενδοοικογενειακής, ενδοσχολικής και ρατσιστικής βίας, να προστατέψουμε ευάλωτες κοινωνικές ομάδες. Ξεκινήσαμε ήδη σε συνεργασία με τα συναρμόδια Υπουργεία να δίνουμε ιδιαίτερη έμφαση σε φαινόμενα εφηβικής παραβατικότητας. Για να στηρίξουμε αυτές πρωτοβουλίες θα προχωρήσουμε συνολικά στην πρόληψη διακοσίων ψυχολόγων και κοινωνικών λειτουργών για να στελεχώσουν υπηρεσίες της Ελληνικής Αστυνομίας.

Συνεχίζουμε τις ενέργειές μας συμβάλλοντας στην εύρυθμη λειτουργία των πανεπιστημιακών ιδρυμάτων και την πραγματική προστασία του πανεπιστημιακού ασύλου των ιδεών, αναμορφώνοντας τον σχεδιασμό μας σε αγαστή συνεργασία με την πανεπιστημιακή κοινότητα καθώς ήδη επικρατούν καλύτερες συνθήκες στα πανεπιστήμια μας.

Την ίδια στιγμή σχεδιάζουμε να φέρουμε την αστυνομία στο κινητό του πολίτη με την εφαρμογή my-ΕΛ.ΑΣ. με πρόσβαση σε εφαρμογή αιτήσεων και ηλεκτρονικών ραντεβού για κάθε υπηρεσία που αφορά τον πολίτη, την οποία θα επανασχεδιάσουμε, θα χαρτογραφήσουμε για να είναι πιο φιλική στις ανάγκες των πολιτών.

Τον Σεπτέμβριο προχωράμε στην έκδοση των νέων ταυτοτήτων για τους πολίτες σε μέγεθος πιστωτικής κάρτας και το πρώτο τρίμηνο του 2024 στην έκδοση των νέων διαβατηρίων. Με πρόσβαση σε διαδραστικές υπηρεσίες η πλατφόρμα my-ΕΛ.ΑΣ. θα δίνει τη δυνατότητα στον πολίτη να υποβάλλει καταγγελίες, να αναφέρει περιστατικά, να ενημερώνεται για δράσεις, να υποβάλλει ανώνυμες καταγγελίες για περιστατικά αυθαιρεσίας.

Κυρίες και κύριοι, συνάδελφοι σε μια Ευρώπη που εξακολουθεί να προσπαθεί να βρει τον βηματισμό της στην αντιμετώπιση της μεταναστευτικής κρίσης, η Ελλάδα θα συνεχίσει να εφαρμόζει μια αυστηρή αλλά δίκαιη μεταναστευτική πολιτική. Στόχος μας ο περαιτέρω περιορισμός της παράνομης μετανάστευσης με αποτελεσματική φύλαξη των συνόρων μας και απελάσεις όσων δεν δικαιούνται διεθνούς προστασίας. Σε αυτό το πλαίσιο προχωράμε στην ολοκλήρωση του φράχτη του Έβρου στο πλαίσιο της απόφασης του ΚΥΣΕΑ με ορίζοντα ολοκλήρωσης το τέλος του 2025. Είναι σε εξέλιξη αυτό το έργο κατά τριάντα πέντε χιλιόμετρα προϋπολογισμού 100 εκατομμυρίων ευρώ. Εντός των επόμενων μηνών θα προχωρήσει ο σχεδιασμός για την περαιτέρω τελική επέκταση με χρήση και κονδυλίων της Ευρωπαϊκής Ένωσης που έχουν ήδη εγκριθεί για συνοδά έργα υψηλής τεχνολογίας.

Επίσης θα ενισχύσουμε το Εθνικό Συντονιστικό Κέντρο Ελέγχου και Επιτήρησης Συνόρων για να έχει έναν πλήρη επιτελικό έλεγχο της προστασίας των εξωτερικών συνόρων της χώρας μας. Ενεργοποιούμε διαθέσιμες κλειστές δομές κράτησης όσων είναι προς απέλαση και θέτουμε ως προτεραιότητα την αύξηση των απελάσεων, των εθελοντικών σε συνεργασία με το Υπουργείο Μετανάστευσης και Ασύλου, των υποχρεωτικών αρμοδιότητας της Ελληνικής Αστυνομίας σε συνεργασία με τη FRONTEX.

Προχωράμε στην ανανέωση των συμβάσεων έχοντας εξασφαλίσει χρηματοδότηση τουλάχιστον μέχρι το 2027 για τους χίλιους πεντακόσιους τριάντα συνοριοφύλακες και προχωράμε άμεσα σε εκατόν πενήντα νέες προσλήψεις στη Ροδόπη και στην Καβάλα.

Συνεχίζουμε με έμφαση στη νέα τεχνολογία, με ψηφιοποίηση των εσωτερικών διαδικασιών, με την ηλεκτρονική επίδοση δικογράφων σε συνεργασία με το Υπουργείο Δικαιοσύνης, με την εφαρμογή της κατάθεσης στα δικαστήρια με τηλεδιάσκεψη με στόχο τον περιορισμό των μεταγωγών.

Χρειαζόμαστε αστυνομικούς ενεργούς στο πεδίο κι όχι εγκλωβισμένους πίσω από γραφεία. Επίσης, οφείλουμε να βελτιώσουμε τις συνθήκες διαβίωσης και ασφάλειας στα σωφρονιστικά καταστήματα με την πλήρη εφαρμογή του νέου Σωφρονιστικού Κώδικα. Με νέα καταστήματα στο Λασίθι, στη Δράμα, τα Ιωάννινα και τη Χαλκίδα προχωράμε. Επιταχύνουμε τις διαδικασίες για το εμβληματικό έργο της μετεγκατάστασης του συγκροτήματος σωφρονιστικών καταστημάτων Κορυδαλλού στον Ασπρόπυργο.

Οι νέες εγκαταστάσεις σε έκταση εκατό στρεμμάτων θα περιλαμβάνουν δεκατέσσερις πτέρυγες χωρητικότητας διακοσίων ατόμων η καθεμία. Θα περιλαμβάνουν νοσοκομειακές υποδομές, ψυχιατρική πτέρυγα, δικαστικές αίθουσες, πτέρυγες προσχολικής εκπαίδευσης.

Κυρίες και κύριοι συνάδελφοι, θα ήθελα να στείλω ένα ξεκάθαρο μήνυμα σήμερα. Η ΕΛ.ΑΣ. θα πρέπει πρώτα και κύρια στην εκτέλεση της αποστολής της να σέβεται τον πολίτη. Οι άνδρες και οι γυναίκες της Ελληνικής Αστυνομίας πρώτοι πρέπει να δίνουν το παράδειγμα, να αντιμετωπίσουμε με τη χρήση σύγχρονων τεχνολογιών τα όποια φαινόμενα αστυνομικής αυθαιρεσίας και διαφθοράς.

Την ίδια στιγμή τονίζω ότι κρούσματα βίας εναντίον αστυνομικών δεν θα γίνονται ανεκτά. Θα χρησιμοποιήσουμε κάμερες σώματος και οχημάτων για την πιστοποίηση παραβατικών συμπεριφορών σε πλήρη συμμόρφωση με το κανονιστικό πλαίσιο. Στη διάρκεια της θητείας μου θα δώσω έμφαση στη στήριξη των στελεχών της Ελληνικής Αστυνομίας και του Υπουργείου, δίνοντας έμφαση σε υλικές και ηθικές απολαβές, στις συνθήκες εργασίας, στην υποστήριξη στο έργο τους με αυξήσεις στα ειδικά μισθολόγια, στα επιδόματα παιδιών, στις θέσεις ευθύνης, επενδύοντας σε δομές πρωτοβάθμιας υγείας για τα στελέχη μας, ώστε να νιώθουν ασφάλεια για τους ίδιους και τις οικογένειές τους. Δημιουργώντας χειμερινή και θερινή λέσχη για την Ελληνική Αστυνομία μέσω δωρεών, θα ενισχύσουμε το Ταμείο Αρωγής της ΕΛ.ΑΣ. με επιπλέον πόρους, ώστε να μπορεί να ενισχύσει τις οικογένειες πεσόντων κατά το καθήκον. Αναγνωρίζοντας αυτές τις θυσίες, πρόθεσή μου είναι η δημιουργία ενός μνημείου της Ελληνικής Αστυνομίας για τα εκατόν σαράντα τέσσερα στελέχη που από το 1984, από την ενοποίηση των σωμάτων, έχασαν τη ζωή τους στον βωμό του καθήκοντος.

Στοχεύουμε να υλοποιήσουμε ένα σχέδιο μεταρρυθμίσεων της Ελληνικής Αστυνομίας με στόχο τη βέλτιστη αποτελεσματικότητα, δίνοντας έμφαση σε θέματα εκπαίδευσης, με διαρκή αναβάθμιση των αστυνομικών σχολών και ακαδημιών, με περισσότερη έμφαση στην πρόσληψη νέων στελεχών κατ’ αποκλειστικότητα σχεδόν μέσω των σχολών.

Κυρίες και κύριοι συνάδελφοι, η Κυβέρνηση Μητσοτάκη απέδειξε πως τηρεί τις δεσμεύσεις της. Παρά τις πολλαπλές κρίσεις την περίοδο 2019 – 2023, ό,τι δεσμευτήκαμε έγινε πράξη. Με την ίδια προσήλωση στο καθήκον, με σχέδιο και αποφασιστικότητα, με σκληρή δουλειά θα πορευτούμε ως το 2027 για μια ισχυρή Ελλάδα. Η προστασία της ζωής και της περιουσίας όλων των πολιτών αποτελεί απόλυτη προτεραιότητα για την Κυβέρνηση. Θα το πετύχουμε με εμπιστοσύνη στους άνδρες και στις γυναίκες της Ελληνικής Αστυνομίας.

Κυρίες και κύριοι συνάδελφοι, σας καλώ να δώσετε ψήφο εμπιστοσύνης στην Κυβέρνηση Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Η Επικεφαλής της Πλεύσης Ελευθερίας έχει ζητήσει τον λόγο.

Έχετε τον λόγο, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ Προστασίας του Πολίτη, περίμενα με ενδιαφέρον και με αγωνία ποια θα ήταν η τοποθέτηση της Κυβέρνησης γι’ αυτό που είναι το μείζον ζητούμενο στη χάραξη της πολιτικής για την προστασία του πολίτη και δεν είναι άλλο από την προστασία του πολίτη.

Η ασφάλεια δεν βρίσκεται στην αντιπαράθεση με τον πολίτη. Η ασφάλεια δεν βρίσκεται στην καταστολή των πολιτών. Η ασφάλεια βρίσκεται στην ελευθερία και στην προστασία των ελευθεριών των πολιτών.

Έτσι, λοιπόν, αισθάνομαι ότι πρέπει να υπογραμμιστεί, καθώς ακούσαμε τις Προγραμματικές σας Δηλώσεις χωρίς ειδική αναφορά σε αυτό το ζήτημα, ότι υπάρχει στην Ελλάδα του 2023 ένα μείζον θέμα, ότι οι πολίτες όταν αγωνίζονται για τα δικαιώματα και τις ελευθερίες τους συχνότατα αντί να προστατεύονται στην ενάσκηση των θεμελιωδών τους δικαιωμάτων, αντιμετωπίζουν αστυνομική καταστολή και αστυνομική βία, συχνότατα, αν όχι κατά κανόνα, με την εντολή και οδηγία της εκτελεστικής εξουσίας ή των τοπικών εξουσιών.

Προσωπικά αισθάνομαι ότι δεν μπορεί από αυτή την Αίθουσα να μην περάσει το ζήτημα εάν θα πάψει η αστυνομική καταστολή κοινωνικών κινημάτων που αγωνίζονται για θεμελιώδη δικαιώματα, για το δικαίωμα στο περιβάλλον, για το δικαίωμα σε μία δημοκρατική κοινωνία σε τοπικό επίπεδο. Είναι μελανά τα παραδείγματα καταστολής σε βάρος κινημάτων που αγωνίζονται, είτε μιλάμε για το κίνημα των πολιτών στην Αιγείρα κατά του καρκινογόνου ΧΥΤΑ που υπέστη άγρια αστυνομική καταστολή με κυβερνητική οδηγία, είτε μιλάμε για τα κινήματα στο Βόλο κατά της καύσης των σκουπιδιών, το κίνημα των Σταγιατών για το νερό, το κίνημα για τον καθαρό Παγασητικό. Άγρια καταστολή. Είτε μιλάμε για τα κινήματα σε όλη την Ελλάδα, στην Κέρκυρα, στη Ρόδο σε όλη την επικράτεια, για θεμελιώδη δικαιώματα, όπως το δικαίωμα σε ένα καθαρό περιβάλλον και στην υγεία.

Θα πάψει, κύριε Υπουργέ, επί των ημερών σας αυτή η αντίληψη ότι η Αστυνομία είναι το μακρύ χέρι μιας αυθαιρετούσας εξουσίας; Είναι αντίληψη η οποία βρίσκει αντίθετη και πολύ μεγάλη μερίδα των αστυνομικών, την πλειοψηφία, που δεν θέλουν να εργαλειοποιούνται κατ’ αυτόν τον τρόπο.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Κυρία Πρόεδρε, νομίζω έχετε βάλει λάθος τον χρόνο μου. Θα πάρω λίγο χρόνο για να τοποθετηθώ στα θέματα αυτά.

Βλέπω και αντιδρά ο κ. Αθανασίου από τη Λέσβο.

Θα πάψουν διαδικασίες καταστολής, όπως εκείνη της αποστολής ΜΑΤ για να καταστείλουν κοινωνικές αντιδράσεις στα νησιά, επ’ ευκαιρία των ζητημάτων του μεταναστευτικού - προσφυγικού και της ίδρυσης διαφόρων στρατοπέδων;

Θα πάψει να εργαλειοποιείται επί των ημερών σας η Αστυνομία για την επιβολή απάνθρωπων πολιτικών, όπως είναι οι εξώσεις ανθρώπων, των οποίων αφαιρείται η στέγη, η πρώτη κατοικία με ηλεκτρονικούς πλειστηριασμούς;

Ξέρετε ότι και οι αστυνομικοί έχουν εκφράσει την ευθεία αντίθεσή τους στο να χρησιμοποιούνται για να βγάζουν ανθρώπους, γέροντες, παιδιά, οικογένειες από τα σπίτια τους, για να επιβάλλουν πλειστηριασμούς πρώτης κατοικίας.

Θα πάψουν αυτά τα φαινόμενα; Θα επικεντρωθεί η λειτουργία της Αστυνομίας στην προστασία της ασφάλειας και της ελευθερίας των πολιτών; Θα πάψει η αντίληψη της αντιπαράθεσης της Αστυνομίας με την κοινωνία, αντίληψη η οποία αντικατοπτρίζεται και στην πρωτοβουλία της Κυβέρνησης υπό τον ίδιο Πρωθυπουργό για την Πανεπιστημιακή Αστυνομία; Είναι μια πρωτοβουλία η οποία αφ’ ενός ενοχοποιεί τους φοιτητές σαν να είναι κακοποιά στοιχεία, αφ’ ετέρου εναποθέτει στην αστυνομική αρχή τη φύλαξη της ασφάλειας των πανεπιστημίων, κάτι που δεν συμβαίνει σε καμμία, μα καμμία, πολιτισμένη χώρα. Σε καμμία πολιτισμένη χώρα δεν φυλάσσουν τα πανεπιστήμια δυνάμεις καταστολής.

Κύριε Υπουργέ, σας καλώ σε αυτή την εισαγωγική τοποθέτησή σας για την προστασία του πολίτη να επικεντρωθείτε και σας προσκαλώ να σκεφθείτε την πραγματική προστασία του πολίτη και την πραγματική άρση των ελλειμμάτων στο πεδίο αυτό.

Μιλήσατε εντελώς επιγραμματικά για τα ζητήματα της ενδοοικογενειακής βίας. Γνωρίζετε τα ελλείμματα και τα αδιέξοδα που προκαλούνται σε μια γυναίκα η οποία καταγγέλλει την κακοποίησή της ή την κακοποίηση του παιδιού της στην αστυνομική αρχή; Έχετε ασφαλώς καταμετρήσει από τις γυναίκες αυτές που δολοφονήθηκαν, θύματα γυναικοκτονίας, πόσες προηγουμένως είχαν απευθυνθεί στην αστυνομική αρχή, στην εισαγγελική αρχή και στα δικαστήρια -δεν είναι αυτά της δικής σας αρμοδιότητας, γι’ αυτό θα περιοριστώ στην αστυνομική αρχή- και πόσο ελλειμματική και αποτυχημένη εμφανίζεται η αντίδραση του κράτους απέναντι στο θύμα που, τελικά, αποτυγχάνει να το προστατεύσει.

Κύριε Υπουργέ, είμαι βέβαιη ότι για τα ζητήματα αυτά θα προβληματιστείτε, ότι στην απάντησή σας, αλλά προσδοκώ και στην επόμενη τοποθέτησή σας, θα πείτε συγκεκριμένα πράγματα για την προστασία των θυμάτων και των θυμάτων αστυνομικής βίας και για την προστασία των αστυνομικών στις εργασιακές συνθήκες που καλούνται να ανταποκριθούν στα καθήκοντά τους.

Τέλος, θα μου επιτρέψετε τρεις σημαντικές, κατά τη γνώμη μου, παρατηρήσεις.

Στις μονάδες αποκατάστασης τάξης, είτε λέγονταν ΜΑΤ είτε λέγονται ΥΑΤ είτε όπως αλλιώς αποκληθούν, υπηρετούν αστυνομικοί που στη συντριπτική τους πλειοψηφία δεν επιθυμούν να βρίσκονται εκεί. Αυτό πρέπει να προβληματίσει μία κυβέρνηση και ένα κράτος ως προς το τι αποτελέσματα παράγει, όταν αυτές οι υπηρεσίες καλούνται και προσκαλούνται και αποστέλνονται να αντιπαρατεθούν με την κοινωνία, ιδίως όταν τους ανατίθενται θολά καθήκοντα, όπως η αποκατάσταση της τάξης εκεί όπου υπάρχει νόμιμη συνταγματική και ειρηνική διαμαρτυρία.

Δεύτερη παρατήρηση. Αναφερθήκατε διά μακρών στο σωφρονιστικό σύστημα. Δεν είναι στοιχείο εκσυγχρονισμού το σωφρονιστικό σύστημα που συνδέεται με την απονομή της δικαιοσύνης να υπάγεται στο Υπουργείο Προστασίας του Πολίτη. Θα πρέπει αυτή η αντιμετάθεση ευθύνης να αποκατασταθεί.

Τρίτον, φτάσατε να κάνετε μία αναφορά για μια ιδέα, ελπίζω, που είναι πολύ κακή και θέλω να σας το πω από τώρα. Να κάνετε, είπατε, να εισαγάγετε τηλεδιασκέψεις στα δικαστήρια, για να μη γίνονται μεταγωγές. Δεν νομίζω ότι υπάγεται στα καθήκοντά σας κάτι τέτοιο, αλλά θα πρέπει να το τονίσω και με την ιδιότητά μου τη δικηγορική και με την ευαισθησία μου του ανθρώπου που έχει συνδέσει την πορεία του με τις αρχές του κράτους δικαίου, ότι η δικαστική διαδικασία, η ακροαματική διαδικασία είναι ιερή, είναι ζωντανή, δεν υποκαθίσταται με τηλεδιασκέψεις. Είναι μια πάρα πολύ κακή ιδέα αυτή την οποία αρθρώσατε, να εγκαταστήσετε, δηλαδή, κάμερες στις φυλακές, για να μη μετάγονται οι κρατούμενοι για τις δίκες τους. Αυτό ενέχει μία ενδιάθετη, ακραία παραβίαση πολύ σημαντικών δικαιωμάτων και ελπίζω, κύριε Υπουργέ, να ήταν πράγματι απλώς μια ιδέα και όχι μία πολιτική που εξαγγείλατε όταν τη διατυπώσατε.

Κλείνοντας, σας καλώ πραγματικά -και ευχαριστώ για την προσοχή- να επικεντρωθείτε στις ελευθερίες των πολιτών, που, ναι, έχουν ανάγκη και από ενίσχυση από το δικό σας Υπουργείο.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Κοινοβουλευτικός Εκπρόσωπος της Ελληνικής Λύσης κ. Χήτας.

Έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Το λιγότερο σιδεροκέφαλος, κύριε Μηταράκη, στο Υπουργείο σας!

Θα θέλαμε, παρακαλώ πολύ, αν το γνωρίζετε, γιατί είστε λίγες μέρες στο Υπουργείο, κάποιες περισσότερες λεπτομέρειες για τον διαγωνισμό για την αντικατάσταση των ταυτοτήτων. Ο διαγωνισμός είχε υπολογιστεί ότι θα φτάσει στα 515 εκατομμύρια ευρώ. Είχε ματαιωθεί. Θέλω να μας πείτε, αν γνωρίζετε και αν είστε σε θέση, γιατί είναι πάρα πολλά τα χρήματα. Μιλάμε για 515 εκατομμύρια ευρώ. Υπάρχουν, εγώ θα πω ψίθυροι, δημοσιεύματα -όπως θέλετε πάρτε το- για φωτογραφικές διατάξεις για το ποιος θα αναλάβει τη δουλειά αυτή. Υπάρχει μια λεπτομέρεια που αφορά στην πλαστικοποίηση, αν θέλετε, της κάρτας για το έβδομο εγχάρακτο, το τελικό στάδιο δηλαδή, το τελικό φιλτράρισμα της ταυτότητας, το οποίο χρησιμοποιείται μόνο στη Γερμανία. Μόνο οι Γερμανοί χρησιμοποιούν αυτό το έβδομο εγχάρακτο. Είναι ένας διαγωνισμός ο οποίος ματαιώθηκε. Από τον Δεκέμβριο του 2020, αν θυμάμαι, είχε ξεκινήσει αυτή η ιστορία και ακόμη τη βάλατε στην άκρη. Υπήρξαν και κόντρες, ακόμα και στο Υπουργείο το δικό σας -είναι γνωστά πράγματα αυτά-, γιατί αντιλαμβάνεστε πάρα πολύ καλά ότι εδώ μιλάμε για πάρα πολλά εκατομμύρια.

Επειδή μιλάμε για τα χρήματα των Ελλήνων πολιτών, τα δικά μας χρήματα, θα θέλαμε να μας πείτε, παρακαλώ πολύ, αν ισχύουν όλα αυτά που ακούγονται, αν πραγματικά επιβεβαιώνονται τα όσα και εγώ σας μεταφέρω για φωτογραφική διάταξη για το έβδομο εγχάρακτο και, φυσικά, πού βρίσκεται η ιστορία αυτή.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσετε, κύριε Μηταράκη.

**ΝΟΤΗΣ ΜΗΤΑΡΑΚΗΣ (Υπουργός Προστασίας του Πολίτη):** Ευχαριστώ πολύ, κυρία Πρόεδρε.

Κυρία Πρόεδρε, στην τοποθέτησή μου είπα ξεκάθαρα τις βασικές αρχές για τη θητεία μου στο Υπουργείο Προστασίας του Πολίτη.

Σέβομαι απόλυτα τις ελευθερίες των πολιτών. Αυτονόητα σε ένα δημοκρατικό πολίτευμα δεν δεχόμαστε φαινόμενα αστυνομικής αυθαιρεσίας, αλλά και την ίδια στιγμή δεν δεχόμαστε βία εις βάρος των αστυνομικών.

Η Ελληνική Αστυνομία έχει μια πολύ σημαντική αποστολή να επιτελέσει, την εύρυθμη λειτουργία της κοινωνίας μας, ώστε να μπορούμε όλοι να απολαύσουμε την ελευθερία, την προστασία της περιουσίας μας, την προστασία της ζωής μας, το δικαίωμά μας να λειτουργούμε στην οικονομική και κοινωνική ζωή του τόπου.

Προφανώς είναι αναφαίρετο δικαίωμα της κάθε κοινωνικής ομάδας να εκφράσει αντίθετες απόψεις στις προτάσεις μιας κυβέρνησης. Πολλές φορές υπάρχουν πολλές κοινωνικές ομάδες που μεταξύ τους διαφωνούν στην αντίθεσή τους απέναντι στην κυβέρνηση. Η Εθνική Αντιπροσωπεία είναι το πρώτο μέρος, το πρώτο σημείο που όλες αυτές οι απόψεις συζητούνται. Στα μέσα κοινωνικής δικτύωσης βλέπουμε διαφορετικές απόψεις. Προφανώς θα έχουμε και ανθρώπους που στον δρόμο θα θέλουν να εκδηλώσουν την αντίθεσή τους. Αυτό, όμως, πρέπει να γίνει και από την πλευρά τη δική τους με απόλυτο σεβασμό της κείμενης νομοθεσίας. Οι κοινωνικές ομάδες, προφανώς, μπορούν να αντιδράσουν για οτιδήποτε θεωρούν ότι πρέπει να γίνει διαφορετικά, αλλά πρέπει και αυτοί να σεβαστούν τον νόμο, όπως και η Ελληνική Αστυνομία πρέπει να σεβαστεί το δικαίωμα αυτών των ανθρώπων να διαδηλώνουν. Αυτή η ισορροπία είναι πολύ κρίσιμη για το δημοκρατικό πολίτευμα.

Στόχος της Ελληνικής Αστυνομίας είναι να πετύχει αυτή τη χρυσή τομή στο θέμα της προστασίας των δικαιωμάτων των πολιτών αλλά και τα δικαιώματα συνολικά της κοινωνίας, των ανθρώπων που θέλουν να πάνε στη δουλειά τους, των ανθρώπων που θέλουν η εκλεγμένη Κυβέρνηση να εφαρμόσει την πολιτική για την οποία την ψήφισε ο ελληνικός λαός.

Θα συμφωνήσω μαζί σας για την ευαισθησία σε θέματα ενδοοικογενειακής βίας. Είναι πάρα πολύ κρίσιμο και γι’ αυτό η Ελληνική Αστυνομία θα προσλάβει διακόσιους εξειδικευμένους ψυχολόγους και κοινωνικούς λειτουργούς, για να μπορούν να βοηθήσουν τα στελέχη της Ελληνικής Αστυνομίας να αντιληφθούν καλύτερα θέματα που, πράγματι, είναι πάρα πολύ δύσκολα, πάρα πολύ πολύπλοκα, αλλά προφανώς πρέπει να είναι πρωταρχική μας υποχρέωση.

Από εκεί και πέρα, ως προς το συγκεκριμένο θέμα στο οποίο αναφερθήκατε, για τα δικαστήρια, είναι ήδη στη φάση της τελικής υλοποίησης το σύστημα τηλεδιασκέψεως, ώστε να μπορούμε να αποφεύγουμε πολλαπλές μεταγωγές, γιατί ένας πολύ μεγάλος αριθμός αστυνομικών, δυστυχώς, δεσμεύεται για αυτές τις μεταγωγές.

Είναι σημαντικό, λοιπόν, φυσικά, ο κατηγορούμενος να έχει την πλήρη δυνατότητα που προβλέπει η πολιτική δικονομία να καταθέσει στο δικαστήριο, να απαντήσει ερωτήσεις ή οτιδήποτε προβλέπεται, αλλά από εκεί και πέρα, πρέπει αυτό να γίνει με έναν πιο εύρυθμο τρόπο, για να συμβάλουμε γενικότερα στην καλύτερη λειτουργία της Αστυνομίας, ώστε να είναι στο πεδίο, να είναι στον δρόμο, να βοηθάει τους Έλληνες πολίτες.

Αναφορικά με το θέμα που θέσατε, κύριε Χήτα, για τις ταυτότητες, θέλω να σας πω ότι ήδη έχει ολοκληρωθεί η διαδικασία για τη δεύτερη γενιά -αν μπορώ να χρησιμοποιήσω αυτόν τον όρο- ταυτοτήτων για τους Έλληνες πολίτες, οι οποίες θα δοθούν στους πολίτες από τον Σεπτέμβριο. Είναι μια σύγχρονη ταυτότητα, η οποία θα μας καλύψει για την περίοδο μέχρι τον Απρίλιο του 2026, που τελειώνει η υφιστάμενη σύμβαση. Επίσης, τον Ιανουάριο του 2024 προβλέπουμε τα νέα διαβατήρια και αυτά να είναι διαθέσιμα στους Έλληνες πολίτες.

Από εκεί και πέρα, έχει ξεκινήσει μια διαδικασία όπου έχω δώσει μια παράταση μέχρι τέλη Αυγούστου, ώστε να βρεθούν οι απαραίτητες προδιαγραφές διασφάλισης. Άκουσα αυτό που είπατε με ιδιαίτερη προσοχή, ότι πολλές εταιρείες θα μπορούν να ανταποκριθούν στις τεχνικές προδιαγραφές, που είναι πάρα πολύ σημαντικό και πάρα πολύ κρίσιμο. Αυτές οι νέες προδιαγραφές, που θα είναι έτοιμες τέλη Αυγούστου, θα πρέπει να πετύχουν ακριβώς αυτόν τον στόχο, ώστε να μπορούμε το 2026 να πάμε στην τρίτη γενιά έγγραφα, όπως και νέες άδειες οδήγησης, που θα δίνουν ασφάλεια στους πολίτες, δεν θα είναι ανοιχτά σε πλαστογράφηση.

Σας θυμίζω ότι σε πολλές χώρες του κόσμου μια πολύ σύγχρονη μορφή εγκληματικότητας είναι η κλοπή προσωπικότητας, δηλαδή με χρήση πλαστών εγγράφων παίρνουν δάνεια και άλλες ενέργειες στο όνομα ενός ανθρώπου που δεν το γνωρίζει, ο οποίος ταλαιπωρείται μετά για χρόνια. Είναι πολύ σημαντικό η ελληνική πολιτεία να μπορεί τα έγγραφα τα οποία εκδίδει να έχουν αυτό το επίπεδο ασφάλειας.

Είμαι σίγουρος ότι τα θέματα που έθεσε και η κ. Κωνσταντοπούλου και εσείς θα μπορέσουμε και τις επόμενες βδομάδες να τα συζητήσουμε στη διαδικασία του κοινοβουλευτικού ελέγχου. Εγώ θα δεσμευτώ, όπως πάντα, όπως κάνω από το 2012, ότι θα είμαι πάντα στη Βουλή να απαντάω σε οποιαδήποτε ερώτηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Καλείται στο Βήμα η κ. Θωμαΐς Οικονόμου από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Κυρία Πρόεδρε, σας ευχαριστώ.

Κυρίες και κύριοι Υπουργοί, κυρίες και κύριοι συνάδελφοι Βουλευτές, νιώθω ιδιαίτερη χαρά και συγκίνηση που, ως νέο μέλος του εθνικού Κοινοβουλίου, εκπροσωπώ την Ευρυτανία -και ευχαριστώ τους συμπατριώτες μου που με εμπιστεύτηκαν και βρίσκομαι σήμερα εδώ-, μια ιδιαίτερη, λοιπόν, εκλογική περιφέρεια, με μεγάλες προκλήσεις και μοναδικές δυνατότητες.

Ταυτόχρονα, όμως, αισθάνομαι και μεγάλη ευθύνη, καθώς είμαι η μόνη εκπρόσωπος Βουλευτής του μονοεδρικού αυτού νομού, που αντιμετωπίζει πολλά προβλήματα και ιδιαιτερότητες.

Κυρίες και κύριοι συνάδελφοι, η διπλή εκλογική νίκη της Νέας Δημοκρατίας και η τεράστια ποσοστιαία διαφορά που τη χωρίζει από την Αντιπολίτευση δεν σηματοδοτούν μόνο την πολιτική επιτυχία του προγράμματος της Νέας Δημοκρατίας την προηγούμενη τετραετία. Δείχνουν ξεκάθαρα ότι η ελληνική κοινωνία στο μεγαλύτερο μέρος της δεν πείστηκε από την Αντιπολίτευση και θεωρεί πως η Κυβέρνηση αυτή αποτελεί τη μόνη επιλογή για την οικονομική ανάπτυξη, την κοινωνική πρόοδο, την αναβάθμιση του διεθνούς κύρους της χώρας μας, τον εκσυγχρονισμό του κράτους και την καταπολέμηση των παθογενειών του παρελθόντος.

Πρόκειται, επομένως, για πολλές και υψηλές προσδοκίες, τις οποίες είμαι βέβαιη πως θα δικαιώσει απόλυτα η Νέα Δημοκρατία και σε αυτή την τετραετία.

Κυρίες και κύριοι συνάδελφοι, μιλώντας ως γιατρός, θα έλεγα ότι οι Προγραμματικές Δηλώσεις της Κυβέρνησης αποτελούν την πλέον ενδεδειγμένη «θεραπεία» για μια σειρά παθογενειών που ταλαιπωρούν την πατρίδα μας, ξεκινώντας από το κράτος, που είναι διαχρονικά ο μεγάλος ασθενής, ο οποίος χρειάζεται γρήγορες και αποτελεσματικές παρεμβάσεις.

Χαρακτηριστικό παράδειγμα είναι το Εθνικό Σύστημα Υγείας, το οποίο έχω υπηρετήσει και εγώ για χρόνια ως γιατρός και συνεχίζουν να υπηρετούν με αφοσίωση πάνω από εκατό χιλιάδες άνθρωποι.

Η δημόσια, λοιπόν, υγεία είναι ένας χώρος κοινωνικής προσφοράς αλλά και ένας χώρος τεράστιων αναγκών, τις οποίες θα συνεχίσει να αντιμετωπίζει η Κυβέρνηση. Έτσι, η αύξηση του υγειονομικού προσωπικού με δέκα χιλιάδες μόνιμους διορισμούς, όπως προανήγγειλε ο Πρωθυπουργός, συνιστά αναμφισβήτητα μια ουσιαστική ενίσχυση του Εθνικού Συστήματος Υγείας, η οποία θα μας επιτρέψει να φτάσουμε με ασφάλεια τον ευρωπαϊκό μέσο όρο στελέχωσης.

Θα ήθελα εδώ να τονίσω ότι στην περίπτωση περιφερειακών μονάδων υγείας, όπως είναι το Γενικό Κρατικό Νοσοκομείο Καρπενησίου, που είναι σημαντικά υποστελεχωμένο από γιατρούς, νοσηλευτές και παραϊατρικό προσωπικό, η παραπάνω «ένεση» ανθρώπινου δυναμικού είναι ουσιαστικής σημασίας για τη θεραπεία του προβλήματος και θα δώσει τη δυνατότητα παροχής καλύτερων υπηρεσιών υγείας, συνεπικουρούντων σε αυτό και άλλων προγραμμάτων, όπως είναι η «Κατ’ Οίκον Νοσηλεία». Είναι μια πρωτοβουλία που θυμίζω ότι πήρε η Νέα Δημοκρατία τον περασμένο Μάιο, προκειμένου να διευκολύνει τη φροντίδα των ασθενών, αλλά και να αποσυμφορήσει τα δημόσια νοσοκομεία.

Παράλληλα, θα συνεχίσουμε να εργαζόμαστε για την αναβάθμιση των υποδομών υγείας, με τον εκσυγχρονισμό ογδόντα νοσοκομείων και εκατόν πενήντα έξι κέντρων υγείας, την επέκταση των δωρεάν προληπτικών εξετάσεων σε όλους τους πολίτες και για όλα τα βασικά νοσήματα και τον ψηφιακό μετασχηματισμό της υγείας, που σιγά-σιγά θα βγάλουν από την υγειονομική απομόνωση απομονωμένες και ορεινές περιοχές, όπως είναι η Ευρυτανία.

Κυρίες και κύριοι Υπουργοί, το έργο που έχει μπροστά της η Κυβέρνηση στον τομέα της υγείας είναι όντως τεράστιο, λαμβάνοντας υπ’ όψιν και τις πιεστικές ανάγκες που προέκυψαν και καταγράφτηκαν την περίοδο της πανδημίας στο Εθνικό Σύστημα Υγείας. Όπως είπε χθες ο Υπουργός Υγείας, αυτή είναι η τετραετία της υγείας.

Το ΕΚΑΒ, επίσης, αποτελεί μια κορυφαία προτεραιότητα της Νέας Δημοκρατίας. Με την προχθεσινή πράξη νομοθετικού περιεχομένου η Κυβέρνηση αναγνώρισε την κατεπείγουσα ανάγκη ενίσχυσης των κενών του ΕΚΑΒ.

Θέλω εδώ να υπογραμμίσω τη δέσμευσή μας για την πρόσληψη οκτακοσίων διασωστών στο ΕΚΑΒ και για τη δημιουργία έξι νέων βάσεων αεροδιακομιδών με ελικόπτερα στην περιφέρεια, που θα επιτρέψουν την άμεση διακομιδή ασθενών και τη διάσωσή τους, μέτρο εξαιρετικά σημαντικό για την ορεινή Ευρυτανία, που έχει αρκετά χωριά πολύ απομονωμένα, όπως ιδιαίτερα στον Δήμο Αγράφων.

Τέτοιες υπηρεσίες, που θα αναβαθμίσουν το υγειονομικό μας σύστημα και θα τονώσουν το αίσθημα ασφάλειας στον πολίτη, θα παίξουν σημαντικό ρόλο και στην προσέλκυση τουριστών, κάτι ιδιαίτερα σημαντικό για την Ευρυτανία, η οποία στηρίζεται οικονομικά σε μεγάλο βαθμό από τον τουρισμό της.

Η άρση της υγειονομικής αυτής ανασφάλειας και της απομόνωσης αποτελούν και προϋπόθεση για την ενίσχυση νέων μορφών τουρισμού στις οποίες προσβλέπει και στοχεύει η Ευρυτανία, όπως ο αθλητικός τουρισμός, ο ιατρικός τουρισμός και ο φυσιολατρικός τουρισμός, που μπορούν να προσφέρουν γενικότερα μεγάλες ευκαιρίες ανάπτυξης στην περιφέρεια.

Προς αυτή την κατεύθυνση, η Κυβέρνηση δεσμεύεται να κινηθεί και με την εκπόνηση ολοκληρωμένων αναπτυξιακών σχεδίων που θα εστιάσουν και σε ορεινές περιοχές, όπως η Ευρυτανία, με την παροχή νέων κινήτρων σε ιδιώτες επενδυτές, αλλά και τη συγχρηματοδότηση όλων των αναγκαίων υποδομών και τουριστικών εγκαταστάσεων.

Σε αυτό το σημείο, όμως, θέλω να επισημάνω το προφανές, ότι η ανάπτυξη νομών, όπως η Ευρυτανία, προϋποθέτει και κάτι ακόμα πολύ σημαντικό, την αναβάθμιση όλων των ενδοπεριφερειακών αξόνων και τη βελτίωση του τοπικού οδικού δικτύου, προκειμένου να διευκολυνθεί τόσο η εσωτερική κινητικότητα όσο και η πρόσβαση των τουριστών στους πανέμορφους προορισμούς της ιδιαίτερης πατρίδας μου.

Η βελτίωση των υποδομών αυτών θα καταστήσει την Ευρυτανία θελκτικό επενδυτικό προορισμό. Ήδη στον τομέα των εξαγγελθέντων μεγάλων έργων υποδομών αναφέρθηκαν και πέντε χιλιάδες επτακόσια μικρά, μεσαία και μεγάλα έργα, τα οποία ξεπερνούν τα 600 δισεκατομμύρια και αφορούν σε όλη την περιφέρεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Όπως, άλλωστε, έδειξε και η θετική εμπειρία της προηγούμενης τετραετίας, η υλοποίηση τέτοιων νέων επενδύσεων μπορεί να φέρει την οικονομική ανάπτυξη, την κοινωνική πρόοδο και τη μείωση της ανεργίας που μαστίζει την Ευρυτανία.

Η Ευρυτανία αντιμετωπίζει και σοβαρό δημογραφικό πρόβλημα και θεωρείται ο πιο γερασμένος νομός της Ευρώπης. Επομένως είναι σημαντική η παρέμβαση του Πρωθυπουργού με τη σύσταση του Υπουργείου Κοινωνικής Συνοχής και Οικογένειας, στις αρμοδιότητες του οποίου θα είναι και η αντιμετώπιση του δημογραφικού προβλήματος.

Κυρίες και κύριοι συνάδελφοι, η παρούσα Κυβέρνηση συνεχίζει το έργο της χωρίς καμμία διακοπή και χωρίς περίοδο χάριτος. Η Νέα Δημοκρατία εδώ και τέσσερα χρόνια αντιμετωπίζει τα προβλήματα του ελληνικού λαού, θεραπεύει παθογένειες του παρελθόντος και συνεχίζει να προχωράει σταθερά, τολμηρά, μπροστά. Για αυτό σήμερα δίνουμε ψήφο εμπιστοσύνης σε μια Κυβέρνηση-μάχης της Νέας Δημοκρατίας, με Πρωθυπουργό τον Κυριάκο Μητσοτάκη, που θα υπηρετήσει τις ανάγκες των πολλών, που έδωσε με επιτυχία δείγματα γραφής και που έχει ως στόχο τον πολυδιάστατο εκσυγχρονισμό και την ανάπτυξη της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Μιχαήλ Γαυγιωτάκης από τους Σπαρτιάτες.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, βρισκόμαστε εδώ διότι ο λαός μάς επέλεξε. Μας επέλεξε να τον εκπροσωπήσουμε. Εγώ δεν θα πω «μας ψήφισε», γιατί η ψήφος για εμένα δεν είναι αριθμός ενός συνόλου, είναι πρωτίστως μια αξία. Είναι μια αξία που εμπεριέχει κομμάτια ελευθερίας. Ο κάθε πολίτης μάς δίνει και συναινεί να διαχειριστούμε αυτό το κομμάτι για λογαριασμό του, υπηρετώντας τον για το δικό του καλό. Πρέπει να το τιμήσουμε και να το υπηρετήσουμε ως αξία. Αξίες εκπροσωπούμε και αξίες πρεσβεύουμε.

Κυρίες και κύριοι συνάδελφοι, ακούσαμε εδώ μέσα εξ αριστερών και εκ δεξιών χαρακτηρισμούς, λέγοντάς μας φασίστες και ναζιστές. Ούτε το ένα είμαστε ούτε το άλλο. Και δεν απολογούμαι. Είμαστε πάνω από όλα εθνικιστές, Έλληνες πατριώτες. Δεν κουβαλάμε πρόσημο. Δεν είναι αμάρτημα να αισθανόμαστε μια υπέρμετρη αγάπη για την πατρίδα. Δεν απαιτώ να μας σέβεστε, όμως, ζητάω να μας ακούσετε. Οι Σπαρτιάτες δεν έρχονται εδώ ως σημαιοφόροι επίλυσης πολιτικών διαφορών, αλλά και δεν είναι ως τόπος προσάρτησης ιδεολογικών αντιθέσεων. Ερχόμαστε ως παραστάτες, μεταφέροντας αγωνίες, ανέχεια, φτώχεια και μια ατιμωρησία που πλανάται στη χώρα μας.

Οι Σπαρτιάτες δεν έχουν ιδεολογικό υπόβαθρο που στηρίζεται σε επαναστάσεις και σε αμφιλεγόμενα επαναστατικά συνθήματα. Το υπόβαθρό μας είναι κοινωνικό, ανθρωπιστικό, πατριωτικό, με γνώμονα τον άνθρωπο και τη συνέχεια του Ελληνισμού. Ένα σύνθημα έχουμε και αυτό είναι η δικαιοσύνη. Δικαιοσύνη ποια, όμως; Δικαιοσύνη αυτή που υπηρετεί και όχι αυτή που υπηρετείται από συνθήκες πίεσης εγχώριων και ξένων συμφερόντων. Οι αρχές μας υπηρετούν τα συμφέροντα των Ελλήνων και μόνο. Όσο για την ιδεολογική μας ταυτότητα. Η ταυτότητά μας φέρει την ανθρωπιά, αυτή που ισχυροποιεί την ύπαρξή μας ως άνθρωπο ισότιμο δίπλα στον ένα και στον άλλο, όχι αυτοί που θα μας διαχωρίσει ταξικά, ιδεολογικά, κοινωνικά στιγματίζοντάς μας. Δεν έχουμε κακία ούτε μίσος για κανέναν, αλλά έχουμε ευγνωμοσύνη προς όλους και αυτή τρέφουμε.

Όσον αφορά για τις Προγραμματικές Δηλώσεις του Πρωθυπουργού, ο κύριος Πρωθυπουργός έδωσε πέντε άξονες και τρία πεδία, που αφορούν μέτρα στήριξης σε μισθούς, στο νέο μισθολόγιο των δημοσίων υπαλλήλων, στον κατώτατο μισθό και στο φλέγον θέμα που αφορά στην υγεία. Όταν ακούει ο κάθε πολίτης μεταρρυθμίσεις και εκσυγχρονισμό, αυτό που του έρχεται στο μυαλό δεν είναι άλλο, παρά είναι: είτε εισπρακτικό μέσο είτε νέοι φόροι είτε χαράτσι.

Και θα αναφερθώ για την Κρήτη, το νησί μου, που εκπροσωπώ. Είμαι ο μοναδικός υποψήφιος που συμμετείχα στις εκλογές, εκλεγμένος από όλους τους νομούς. Δημιουργούμε έναν σύγχρονο ΒΟΑΚ, έναν ΒΟΑΚ που έχει φέρει τρόμο και οργή και θανάτους στο νησί μας. Ευελπιστούμε ότι θα τελειώσει. Αλλά τι εκσυγχρονισμός είναι αυτός; Τι μεταρρυθμίσεις είναι αυτές, όταν σου λένε ότι θα βάλουν διόδια και ότι από το Πέραμα στο Ηράκλειο θα οφείλει να δώσει ο αγρότης 10 με 20 ευρώ για να πάει την πραμάτεια του και να βγάλει ένα μεροκάματο;

Πάμε στα μέτρα στήριξης. Ο Έλληνας αστυνομικός παλεύει με φιλότιμο, με πενιχρά μέσα και με προσωπικά έξοδα για να βγει περιπολία και να αποδώσει το αίσθημα ασφάλειας στους πολίτες. Οι Σπαρτιάτες ζητούν να αναγνωριστεί το επάγγελμα του αστυνομικού ως επικίνδυνο. Είναι ένα πάγιο και χρόνιο αίτημα που δεν έχει βρει ανταπόκριση ποτέ, από καμμία κυβέρνηση μέχρι σήμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παράλληλα πρέπει να επαναπροσδιοριστούν και οι κανόνες εμπλοκής των αστυνομικών. Η ενοποίηση το 1984 των δύο Σωμάτων, της Αστυνομίας των Πόλεων και της Χωροφυλακής, αριθμεί περισσότερους από εκατόν πενήντα θανάτους αστυνομικών εν ώρα υπηρεσίας και καθήκοντος. Συγκριτικά είναι περισσότεροι από κάθε άλλον φορέα είτε στον εργασιακό οργανισμό είτε οπουδήποτε αλλού. Ζητούμε άμεσα να αναγνωριστούν, λοιπόν. Θέλω να το δείτε αυτό με ιδιαίτερη ευαισθησία.

Θα αναφερθώ στην υγεία. Στο Εθνικό Σύστημα Υγείας απαιτείται εξορθολογισμός. Θα αναφέρω ένα απλό παράδειγμα. Αλλού έχουμε έναν οδηγό και πέντε ασθενοφόρα και αλλού πέντε ασθενοφόρα και έναν οδηγό. Τι θέλω να πω. Στο Γενικό Νοσοκομείο Καλαμάτας είχε γίνει δωρεά στεφανιογράφου από το 2000, ο οποίος τέθηκε σε λειτουργία δέκα χρόνια μετά. Τι έχουμε εδώ; Εδώ έχουμε ως αποτέλεσμα ασθενοφόρα που κάνουν δρομολόγια Καλαμάτα - Αθήνα και αντιστρόφως, βάζοντας σε κίνδυνο τις ζωές των καρδιοπαθών. Αυτό είναι ένα πολύ μεγάλο θέμα.

Πάμε στις υπερτιμολογήσεις. Γίνονται υπερτιμολογήσεις στα υλικά που χρησιμοποιούνται, στα νοσοκομεία, στα στεντ, στα υλικά της αρθροπλαστικής -σίγουρα τα γνωρίζουν εδώ οι γιατροί- και πολλές φορές παρατηρούνται τριπλάσιες τιμές του ευρωπαϊκού μέσου όρου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γαυγιωτάκη, έχετε φτάσει ήδη στα εννέα λεπτά, θα παρακαλούσα να ολοκληρώσετε.

**ΜΙΧΑΗΛ ΓΑΥΓΙΩΤΑΚΗΣ:** Κλείνω, κυρία Πρόεδρε.

Στα νοσοκομεία πρέπει να γίνεται και η αξιολόγηση κάθε τμήματος χωριστά και οι ισολογισμοί ανά τμήμα. Πρέπει να γίνεται αξιολόγηση των ιατρών ανάλογα με το έργο τους και όχι με βάση τη βιβλιογραφία τους. Να δοθούν κίνητρα στους γιατρούς που βρίσκονται κάτω από τον μέσο ευρωπαϊκό όρο σε ποσοστό. Πρέπει να υπάρχει ταχύτατη διεκπεραίωση ασθενών και χαμηλά ποσοστά επιπλοκών, ώστε να έχουμε γρηγορότερες και πιο αποτελεσματικές παροχές υγείας. Επίσης πρέπει να δοθούν κίνητρα και στις άγονες γραμμές σε ιδιώτες γιατρούς να προσφέρουν τις υπηρεσίες τους στο ΕΣΥ.

Θα ήθελα να σας πω και για τον αγροτικό τομέα που με αφορά…

**ΠΡΟΕΔΡΕΥΟΥΣΑ (Όλγα Γεροβασίλη):** Την επόμενη φορά νομίζω, κύριε Γαυγιωτάκη. Σας ευχαριστούμε.

**ΜΙΧΑΗΛ ΓΑΥΓΙΩΤΑΚΗΣ:** Θα ήθελα με μια κουβέντα να συνοψίσω όλη την ομιλία μου. Σε αυτό το κλίμα εδώ, υπάρχει ένα οξύμωρο, ότι γινόμαστε περισσότερο Ελλαδολάτρες απ’ ό,τι Ελληνολάτρες. Ας αγαπήσουμε τον Έλληνα όσο τού αξίζει.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα από την Ελληνική Λύση ο κ. Παράσχος Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Κρίμα, γιατί έφυγε από την Αίθουσα ο αγαπημένος μου Υπουργός, ο κ. Μηταράκης, που θα ήθελα να του απευθύνω και κάποια πράγματα προσωπικά, τα οποία έζησα στον Έβρο, όταν ήταν Υπουργός Μετανάστευσης και δημιούργησαν αυτό το έκτρωμα, το ΚΥΤ Φυλακίου.

Πρωτίστως, θέλω να ευχαριστήσω τους Εβρίτες και τις Εβρίτισσες που με τίμησαν με την ψήφο τους και με έστειλαν εδώ, στον ναό της δημοκρατίας, και πλέον ο Έβρος θα έχει πραγματική φωνή, γιατί μέχρι τώρα, δυστυχώς, δεν είχε.

Άκουσα τον κύριο Πρωθυπουργό αναλύοντας τις Προγραμματικές Δηλώσεις του και ενώ μιλούσε εβδομήντα λεπτά, να ψελλίζει κάτι για το μεταναστευτικό, που είναι μείζον εθνικό ζήτημα. Ψέλλισε κάτι για φράχτη. Τον φράχτη κάποιοι τον περνούν για τον Πύργο του Άιφελ ή για τον Παρθενώνα και πάνε και βγαίνουν φωτογραφίες και πολλοί από εσάς δεν ξέρουν καν πού είναι ο Έβρος.

Θα σας πω για τον φράχτη περαιτέρω, για το τι εστί φράχτης και τι γίνεται με τον φράχτη πραγματικά. Σας ομιλεί κάποιος ο οποίος την Καθαρά Δευτέρα, τον Μάρτη του 2020, που κάποιοι από την κυβέρνηση πετούσαν χαρταετό, εγώ πέταξα τα κουστούμια μου, πέταξα τις γραβάτες ως δικηγόρος και ως πρόεδρος του συλλόγου «Αινήσιο Δέλτα» -δηλαδή, τις καλύβες στο Δέλτα του Έβρου που θέλετε να διώξετε από εκεί μέσα με πρωτόκολλα διοικητικής αποβολής- και με άλλους Εβρίτες πέριξ της περιοχής από τα Λουτρά, τις Φέρες και με όλους αυτούς τους ανθρώπους προτάξαμε τα στήθη μας στη λαθραία εισβολή και στην υβριδική επίθεση των Τούρκων.

Τότε με κίνδυνο ζωής αφήσαμε τις οικογένειές μας και τρέχαμε να κλείσουμε τα στενά και τα κανάλια μέσα στο Δέλτα του Έβρου από λαθρομετανάστες οι οποίοι έμπαιναν μέσα στη χώρα με μαχαίρια και τσεκούρια. Φυσικά, κανένας δεν τα είπε στα μέσα μαζικής ενημέρωσης αυτά. Εμείς αφήσαμε τη ζεστή γωνιά του καναπέ μας και τρέχαμε εκεί μέσα για όλη την Ελλάδα, για τον Έβρο και, φυσικά, για εσάς, γιατί όλοι αυτοί που περνάνε, καταλήγουν εδώ, δεν κάθονται στον Έβρο.

Κύριοι μέλη της Κυβέρνησης, τώρα που το καλοκαίρι θα κάνετε διακοπές στη Σαντορίνη, στη Μύκονο και θα παίζετε μπάντμιντον με τους πλούσιους φίλους σας, κάποιοι στον Έβρο -και εννοώ συνοριοφύλακες, στρατιωτικούς, λιμενικούς- με 1.200 και 1.100 ευρώ θα βρίσκονται εκεί, με πενιχρά μέσα, να φυλάνε Θερμοπύλες. Και λέω με πενιχρά μέσα, διότι, εάν πυροβολήσει ο συνοριοφύλακας τα λάστιχα για να σταματήσει η καταδίωξη των λαθροδιακινητών, θα σχηματιστεί δικογραφία εναντίον του, όπως έγινε στο παρελθόν. Δεν έχουν ούτε καν την τεχνογνωσία να πετάξουν αυτά τα σύρματα κάτω, για να μπορέσει να σταματήσει η καταδίωξη.

Και να ξέρετε, όλοι αυτοί οι στρατιωτικοί στο ποτάμι, οι οποίοι κάνουν τις περιπολίες, δεν έχουν πάρει νυχτερινά. Ο εργοδότης, το κράτος δηλαδή που κουνάει το δάχτυλο στον εργοδότη, τον ιδιώτη και τον ελεύθερο επαγγελματία, δεν πληρώνει τις υπερωρίες και τα νυχτερινά σε αυτούς τους ανθρώπους. Τόσο πολύ αγαπάτε τον Έβρο και τους στρατιωτικούς!

Δηλώσεις του πρώην Υπουργού Προστασίας του Πολίτη, για να δείτε την εικονική πραγματικότητα που παρουσιάζετε εσείς και θα σας πω εγώ μετά την ουσιαστική πραγματικότητα: Ο κ. Θεοδωρικάκος στις 16 Οκτωβρίου 2022: «Ο Έβρος είναι απροσπέλαστος.». Ομιλία κ. Μηταράκη στη Βουλή 29-1-2023: «Δεν είμαστε πλέον», λέει, «πύλη εισόδου για τα κυκλώματα λαθροδιακινητών.». Αυτές είναι οι δηλώσεις σας.

Λοιπόν, δείτε ποια είναι η πραγματικότητα, γιατί κανένα μέσο μαζικής ενημέρωσης δεν το «έπαιξε». Ασχολήθηκαν με το ποιος φορούσε ωραία ρούχα και εάν κάποιος φορούσε πουκάμισο με καναρίνια και τα λοιπά. Την πραγματικότητα δεν την είπε κανένας και δεν ακούστηκε πουθενά.

Προχθές, 6-7-2023, λαθροδιακινητής έπεσε πάνω σεΕβρίτη ενώ πήγαινε κανονικά στην Εγνατία οδό, στο αντίθετο ρεύμα. Έπεσε νεκρός στον κόμβο του Αρδανίου. Στις 15-4-2023 λαθροδιακινητής πέφτει πάνω σε σαρανταεξάχρονο πατέρα πάνω στην Εγνατία, στο αντίθετο ρεύμα. Νεκρός ο σαρανταεξάχρονος πατέρας δύο ανήλικων τέκνων στην Εγνατία. Στις 2-7-2023 λαθρομετανάστες ληστεύουν ηλικιωμένη σε χωριό στο Σουφλί, την Κυριακή. Τώρα που μιλάμε χαροπαλεύει στην εντατική, ενώ εσείς κοιμάστε με αστυνομική φρουρά έξω από τα σπίτια σας, με πέντε και δέκα αστυνομικούς.

Στις 27-6-2023 ένα φορτηγό με μετανάστες στην Αλεξανδρούπολη πέφτει πάνω σε στύλο φωτισμού στον ιστό της πόλης. Πριν από δεκαπέντε χρόνια, 5-5-2008, λαθροδιακινητές πέφτουν πάνω στον μικρό Νικολάκη, ένα ανήλικο παιδάκι, με το μηχανάκι τότε που τον κυνηγούσαν οι αστυνομικοί και τον καταδίωκαν, και πέθανε και αυτό το παιδί.

Και απορώ, κύριοι της Κυβέρνησης, πού είναι η προστασία του πολίτη; Πώς κοιμάστε πραγματικά τα βράδια; Πώς κοιμάστε, πώς τρώτε; Εμένα, εάν μου έδιναν ένα Υπουργείο, κάτι, και ήμουν σ’ ένα πόστο και μου έλεγαν θα φυλάς τα πρόβατα και είχα την ευθύνη να φυλάω τα πρόβατα και μου πέθαινε ένα πρόβατο ενώ εγώ είχα την ευθύνη, δεν θα μπορούσα να κοιμηθώ. Εδώ μιλάμε για ανθρώπους! Πώς μπορείτε και κοιμάστε και κανένας μέσα στην Αίθουσα δεν αναφέρει αυτά τα τροχαία και αυτά τα συμβάντα που συμβαίνουν στον Έβρο; Και αυτό είναι το ηθικό κομμάτι.

Υπάρχει και το ποινικό κομμάτι, διότι, για να γνωρίζετε, η νομική επιστήμη πάντα «κολλάει», είτε μας αρέσει είτε δεν μας αρέσει, και τα εγκλήματα τελούνται όχι μόνο διά πράξεως αλλά και διά παραλείψεως. Στο άρθρο 15 του Ποινικού Κώδικα αναφέρεται ότι εάν ο υπόχρεος έχει την ιδιαίτερη νομική υποχρέωση να αποτρέψει το παράνομο γεγονός και δεν το κάνει, τότε τελεί το αδίκημα σαν να το έπραξε με πράξη.

Αυτό υπάρχει και υφίσταται και με την υπ’ αριθμόν απόφαση 1500 του 2022 του Σ.τ.Ε. που επιδίκασε τελικά αποζημίωση στη Μυρτώ, που ο Πακιστανός στην Πάρο την είχε αφήσει παράλυτη, διότι έκρινε ότι υπάρχει αιτιώδης σύνδεσμος μεταξύ της παράνομης πράξης, δηλαδή της παράνομης εισόδου στη χώρα με το επελθόν αποτέλεσμα, που ήταν να καθηλώσει το παιδί. Άρα κάποιοι που κορδώνεστε εδώ με κοστούμια και γραβάτες και σαν παγώνια έπρεπε να είστε καθήμενοι στα ειδικά δικαστήρια.

Η αλήθεια είναι ότι δεν θέλετε να πατάξετε το λαθρομεταναστευτικό, γιατί είναι μια μεγάλη μπίζνα. Αυτή είναι η αλήθεια. Υπάρχουν μη κυβερνητικές οργανώσεις που δεν ξέρουμε τι κάνουν και διαχειρίζονται τεράστια κονδύλια. Είναι 2,2 δισεκατομμύρια ευρώ την τελευταία πενταετία και 100 εκατομμύρια πήρε από εκεί το κράτος. Τα υπόλοιπα πού πήγαν, κύριοι; Ασχολήθηκε κανένας με αυτά; Όχι. Κρύβονται πολιτικά πρόσωπα πίσω από τις μη κυβερνητικές οργανώσεις που διαχειρίζονται αυτά τα χρήματα; Ρωτάω, υπάρχουν αχυράνθρωποι ή παρένθετα πρόσωπα που διοχετεύουν τα χρήματα εκεί; Ρωτάω, το ψάξαμε πότε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όχι, αλλά κονομάνε κάποιοι φίλοι εργολάβοι. Όπως κονομάει και η «ΓΕΚ - ΤΕΡΝΑ» που πρόεδρος ήταν ο πεθερός του κ. Γεραπετρίτη -που δεν λέω ότι πήρε παράνομα το έργο-, αλλά οι δομές έγιναν από την «ΤΕΡΝΑ» και στο Φυλάκιο έγιναν από την «ΤΕΡΝΑ» και κονομάνε και από αυτούς που βάζουν τα αυτόματα μηχανάκια με τα κρουασανάκια μέσα, μέχρι τους εργολάβους με τη σίτιση, με το σεκιούριτι, με την καθαριότητα.

Και έτσι δημιουργείται το πελατειακό καθεστώς και σας ξαναψηφίζουν και εμείς ψάχνουμε να βρούμε «πώς ψηφίστηκε η Νέα Δημοκρατία, βρε παιδιά;».

Σοβαρά μέτρα για την πάταξη της λαθρομετανάστευσης, αν θέλετε να τη λύσετε: Πρώτον, φράχτης κατά όλο το μήκος, δηλαδή εκατόν ογδόντα χιλιόμετρα είναι το μήκος και τα είκοσι οκτώ, τριάντα οκτώ… Μαλλιά είχα, τώρα πλέον δεν έχω, και ακούω για τον φράχτη στον Έβρο, που μέχρι να τελειώσει ο φράχτης στον Έβρο στα εκατόν ογδόντα χιλιόμετρα, που πάτε να κάνετε άλλα τριάντα πέντε χιλιόμετρα τώρα, θα έχουν περάσει άλλοι ένα και δύο εκατομμύρια λαθρομετανάστες.

Ηλεκτροφόρα σύρματα και αν δεν υπάρχουν! Βάζουν -που το ζω- μια σκάλα και περνάνε από πάνω, που τους δίνουν οι Τούρκοι.

Έλεγχος των ΜΚΟ και πάταξη. Τι δουλειά έχουν; Τι κάνουν όλοι αυτοί, που αυτοί είναι οι ηθικοί αυτουργοί;

Κατάργηση των επιδομάτων. Από τη μια λέτε ότι πατάσσουμε τη λαθρομετανάστευση και από την άλλη δημιουργείτε πόλο έλξης, χώρα έλξης των λαθρομεταναστών, με το να δίνετε επιδόματα και να τα αφαιρείτε από κάπου αλλού. Αναρωτηθήκατε ποτέ γιατί οι ευρωπαϊκές χώρες, Βουλγαρία και Ρουμανία, δεν έχουν λαθρομετανάστες; Γιατί; Γιατί εκεί δεν προτάσσουν το χρήμα. Προτάσσουν το εθνικό συμφέρον και δεν δίνουν επιδόματα.

Αυστηροποίηση των προϋποθέσεων χορήγησης ασύλου. Σύμφωνα με τη σύμβαση της Γενεύης, για να χορηγηθεί ένα πολιτικό άσυλο, πρέπει να είσαι κατατρεγμένος, πρέπει να είσαι διωγμένος για θρησκευτικούς, πολιτικούς ή άλλους λόγους. Πάμε τώρα μια βόλτα έξω να δούμε και πάρτε όλους αυτούς τους λαθρομετανάστες, που μπορεί να έχουν και πολιτικό άσυλο ή αιτούντες πολιτικού ασύλου. Γι’ αυτούς τους λόγους έφυγαν από τις χώρες τους; Λέει ο άλλος: «Είμαι ο Παπαδάκης Αχμέτ.». «Γιατί έφυγες από τη χώρα σου;». «Για θρησκευτικούς λόγους.». Γίνεται μια αντιπαραβολή στοιχείων, αν όντως ισχύουν αυτά τα πράγματα;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παπαδάκη, σας παρακαλώ, ολοκληρώστε.

**ΠΑΡΑΣΧΟΣ ΠΑΠΑΔΑΚΗΣ:** Τελειώνω, τελειώνω. Είμαι νέος. Ούτε ένα λεπτό δεν θα χρειαστώ.

Ισόβια σε διακινητές. Να μην ξαναδούν το φως του ήλιου. Όχι αναγνώριση ελαφρυντικών με το άρθρο 84 παράγραφος 2 του Ποινικού Κώδικα. Να δούμε, θα ξανασκεφτεί ο διακινητής να περάσει από την Ελλάδα;

Όριο στο άσυλο, όπως έκανε ο Τραμπ και ο Μπάιντεν. Η Ελλάδα είναι εννιάμισι εκατομμύρια πλέον, ενώ η Αμερική με τα τριακόσια εκατομμύρια έχει βάλει όριο και εμείς δεν έχουμε βάλει όριο.

Και κλείνω. Δικαιούνται πολιτικού ασύλου και ο πρόσφυγας να ξέρετε ότι δεν διαλέγει τη χώρα που θέλει να πάει όταν φεύγει κατατρεγμένος με τα μπαγκάζια του. Θα πάει στην πρώτη ασφαλή χώρα. Δεν μπορεί να πει «εγώ θέλω να πάω στις Σεϋχέλλες ή στη Γερμανία». Η Τουρκία έχει κριθεί από εσάς, από εμάς, από την Ελλάδα, σύμφωνα με την απόφαση του Συμβουλίου της Επικρατείας 2348/2017, αλλά και από την υπ’ αριθμόν 42799/2021 ότι είναι ασφαλής τρίτη χώρα. Άρα για ποιον λόγο δεν γίνονται επαναπροωθήσεις όπως στις υπόλοιπες χώρες, Λιθουανία, Ουγγαρία, Εσθονία;

Σας ευχαριστώ πολύ που με ακούσατε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Μπιμπίλας από την Πλεύση Ελευθερίας και στη συνέχεια θα τοποθετηθεί ο Υπουργός Εξωτερικών, ο κ. Γεραπετρίτης.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα σας. Με πολλή συγκίνηση βρίσκομαι εδώ και με μεγάλη χαρά, γιατί εκπροσωπώ και εγώ ως μέλος την Πλεύση Ελευθερίας, που θέλουμε να δώσουμε ζωή στη Βουλή.

Αξιότιμη κυρία Πρόεδρε, κύριοι Υπουργοί, κύριοι συνάδελφοι, ξέρετε ότι είμαι ένας ηθοποιός, σαράντα πέντε χρόνια σε αυτόν τον χώρο, ήδη είμαι και συνταξιούχος, έχω σπουδάσει νομικά, είμαι Πρόεδρος του Σωματείου Ελλήνων Ηθοποιών και του Ταμείου Αλληλοβοήθειας των Ηθοποιών και μέλος σε πολλούς οργανισμούς που ασχολούνται με τα προβλήματα των ηθοποιών. Έχω δουλέψει σε όλους τους τομείς της δουλειάς μας, στο θέατρο, την τηλεόραση, τον κινηματογράφο, τη διαφήμιση, το ραδιόφωνο, τη μεταγλώττιση, τη διδασκαλία σε σχολές. Άρα έχω μια ευρεία γνώση των προβλημάτων των καλλιτεχνών, που δεν ακούστηκαν πολλά μέχρι στιγμής.

Οι καλλιτέχνες είναι πάρα πολλοί. Οι ηθοποιοί είναι πάνω από δέκα χιλιάδες και οι καλλιτέχνες γενικά πάνω από εξήντα χιλιάδες βάσει της επιδότησης από το Μητρώο Καλλιτεχνών του Υπουργείου Πολιτισμού. Δεν θέλω να αναφερθώ μόνο στην απαράδεκτη ανεργία που μαστίζει αυτούς τους κλάδους, που εντάθηκε ως αποτέλεσμα της πανδημίας που μας έπληξε, αλλά στον εργασιακό μεσαίωνα, που με την ανοχή όλων επικρατεί εξαιτίας της ανυπαρξίας των συλλογικών συμβάσεων που τα μνημόνια κατήργησαν και που, ως να εμφανιστούν και να επιβληθούν αυτά, οι συμβάσεις εξασφάλιζαν τουλάχιστον αξιοπρεπείς μισθούς. Με την κατάργηση των συμβάσεων όλοι οι καλλιτέχνες μεταβλήθηκαν σε αντικείμενο πολύ άγριας εκμετάλλευσης: Απλήρωτες πρόβες, ωρομίσθια ένσημα που θεσμοθετήθηκαν, που δεν εξασφαλίζουν ούτε τα απαραίτητα για την πλήρη ιατροφαρμακευτική περίθαλψη, αφανείς εργαζόμενοι, αφού κανείς δεν τους δήλωνε στο ΙΚΑ παρά μόνο μετά την πρεμιέρα, λες και η παράσταση ανέβηκε μαγικά την προηγούμενη βραδιά πριν από την πρεμιέρα.

Αυτά τα ξέρατε όλοι, γιατί τα λέγαμε και στη μια κυβέρνηση και στην άλλη. Και όμως κανείς δεν πίεσε. Καμμία κυβέρνηση δεν έσκυψε πάνω στο τεράστιο πρόβλημα των καλλιτεχνών, παρά μόνο κάτω από μεγάλες πιέσεις των σωματείων, που αναγκάζονται κάθε τόσο να βγάζουν τα μέλη τους στους δρόμους. Ούτε εμείς θέλουμε να είμαστε στους δρόμους. Ακόμα και οι επιχορηγούμενοι θίασοι, αφού δεν ελέγχονταν αρχικά, ανάγκαζαν τους εργαζόμενους καλλιτέχνες να φαίνονται ότι δεν εργάζονται. Ασκήσατε ελέγχους σε αυτούς που λάμβαναν τα κρατικά χρήματα; Στο μέλλον θα πρέπει να γίνονται εξονυχιστικοί έλεγχοι και θα παρακαλούσα να επανεξετάσετε τις πολύ μικρές επιχορηγήσεις της τάξης των 15 χιλιάδων ευρώ, που ουσιαστικά δεν βοηθάνε τις ομάδες, αλλά δημιουργούν νέα παράπλευρα προβλήματα.

Τα χρήματα του προϋπολογισμού για τον πολιτισμό όσον αφορά το θέατρο δεν επαρκούν. Είναι πάρα πολύ λίγα. Πολιτισμός δεν είναι μόνο τα μουσεία, οι βιβλιοθήκες, οι αρχαιότητες, που πολύ σωστά σώζονται και διασώζονται, τα νεοκλασικά και όλα τα υπόλοιπα. Είναι και οι άνθρωποι που εργάζονται και επιβιώνουν από αυτόν. Πολλές φορές έχουμε βρεθεί σε εποικοδομητικό διάλογο με την κ. Μενδώνη γι’ αυτά τα ζητήματα. Ευκαιρίας δοθείσης, επειδή ήμουν στις Σέρρες πριν από λίγο καιρό, ας ανοίξει επιτέλους ο τύμβος Καστά, διότι εκεί θα αναπτυχθεί και η περιοχή των Σερρών και όλης της Μακεδονίας.

Θέλω να ρωτήσω. Ασκήθηκε ποτέ αυτεπάγγελτα έλεγχος στους μεγαλοπαραγωγούς που κέρδιζαν από την εκμετάλλευση των ανθρώπων μη βάζοντάς τους ένσημα, κάνοντας τεράστια ζημιά στο δημόσιο; Ξέρετε πόσο δύσκολο είναι να κάνει κάποιος ηθοποιός καταγγελία, φοβούμενος ότι θα χάσει και αυτή τη με μη αξιοπρεπή αμοιβή εργασία; Θα μεσολαβήσετε με κάποιον τρόπο, ώστε να αποκτήσουν ενιαίο φορέα οι παραγωγοί, ούτως ώστε να ξεκινήσουν οι συζητήσεις για την επαναφορά των συλλογικών συμβάσεων ή βρίσκετε λογικό τα σωματεία να χάνουν πολύτιμο χρόνο με χρονοβόρες διαδικασίες για να συζητούν με μεμονωμένες ομάδες παραγωγών;

Να μιλήσουμε τώρα για τα ΔΗΠΕΘΕ, ένα μεγάλο όραμα της Μελίνας; Πλήρης αποδιοργάνωση, καμμία επαφή μεταξύ τους. Τα ΔΗΠΕΘΕ θα πρέπει να γίνουν ξανά υγιή, με γενναίες επιδοτήσεις, γιατί μόνο έτσι ο κόσμος θα μείνει στον τόπο του, γιατί αγαπάει το θέατρο και το θέατρο κρατάει τον κόσμο στον τόπο του και εκεί πρέπει να δουλεύουν επαγγελματίες ηθοποιοί και όχι ερασιτέχνες. Οι ερασιτέχνες έχουν άλλον ρόλο να κάνουν.

Όσο για τον οπτικοακουστικό τομέα και εδώ υπάρχει χάος και εκμετάλλευση. Ακόμα και μετά τη γενναία ενίσχυση των παραγωγών από το ΕΚΟΜΕ -που ορθά έγινε-, η κατάσταση των απολαβών των καλλιτεχνών δεν βελτιώθηκε. Να υπάρξει πλήρης έλεγχος των επιδοτούμενων από το ΕΚΟΜΕ με επιτροπές διαφάνειας. Φανταστείτε ότι ακόμα και στον τρόπο αμοιβής υπάρχει πρόβλημα στους καλλιτέχνες. Εξαναγκαστήκαμε ως λύση να δεχθούμε να αμειβόμαστε με δελτίο παροχής υπηρεσιών, τιμολόγιο με ΦΠΑ, με ειδική συνθήκη που μας εντάσσει στην εξηρτημένη εργασία, με ένσημα ΙΚΑ και με κράτηση υπέρ ΟΑΕΔ και μάλιστα με το χαράτσι -το δυσβάσταχτο- των 600 ευρώ, που, ακόμη και αν δεν κόψεις ούτε ένα ευρώ στο δελτίο σου, θα πρέπει να το πληρώσεις. Φτάσαμε πρόσφατα ο ΟΑΕΔ ως κράτος εν κράτει να μην αναγνωρίζει αυτή τη συνθήκη, να απορρίπτει την επιδότηση ανεργίας σε αυτούς που έχουν δελτία παροχής υπηρεσιών και -το πιο εξωφρενικό- να ζητάει πίσω ανεργίες από ηθοποιούς που ήδη τις έχουν πάρει, πράγμα που μας οδήγησε στην Επιθεώρηση Εργασίας και στο Υπουργείο Εργασίας και περιμένουμε απάντηση.

Αναμένουμε επίσης και απάντηση στη λύση του προβλήματος των περικοπών των συντάξεων όσων ακόμα εργάζονται, που ήδη είναι πετσοκομμένες από τα μνημόνια. Ο ηθοποιός δεν πεθαίνει όταν παίρνει σύνταξη. Πεθαίνει όταν σταματά ο ίδιος να δουλεύει. Αν για ένα γύρισμα χάνει το 30% της σύνταξής του, αυτό είναι εκτός λογικής. Χρειάζεται στοιχειώδης προστασία για τους νεοεισερχόμενους στο επάγγελμα. Δεν θέλουμε να βγαίνουμε στους δρόμους για τα αυτονόητα. Φτάσαμε στο σημείο με την ασυδοσία που επικρατεί πρώην κομπάρσοι να βαφτίζονται ηθοποιοί μικρών ρόλων από γραφεία που δημιουργήθηκαν και να παίζουν με μεροκάματα 30 και 40 ευρώ στα σίριαλ που βλέπετε, παίρνοντας τη θέση των ηθοποιών και παλιότεροι ηθοποιοί να εγγράφονται σε αυτά τα γραφεία των μικρών ρόλων για να μπορέσουν να εξασφαλίσουν να παίξουν ως κομπάρσοι, χωρίς να βάζουν το όνομά τους στους τίτλους και έτσι να χάνουν και το συγγενικό τους δικαίωμα.

Εδώ να τονίσω ότι οι ηθοποιοί επί των κυβερνήσεών σας έχασαν ακόμη ένα προνόμιο. Λόγω της φύσης της εργασίας μας είχαμε βαρέα και ανθυγιεινά, με αυξημένο ασφάλιστρο. Μεταβλήθηκαν σε ωρομίσθια του ανειδίκευτου εργάτη, φτηνά, και με αυτόν τον τρόπο ενισχύθηκαν πάλι οι παραγωγοί και οι εργοδότες. Παρακαλώ να επανέλθουν τα βαρέα ένσημα στους ηθοποιούς και τους καλλιτέχνες. Ως αποτέλεσμα οι νεότεροι θα βγουν αργότερα, με μικρές συντάξεις, και στους παλαιότερους που βγαίνουν τώρα δεν τους λογίζεται το βαρύ ένσημο που ήδη πλήρωσαν προηγουμένως. Αυξήστε, λοιπόν, τα κονδύλια για τον πολιτισμό. Χωρίς υγιείς ανθρώπους πολιτισμού ο πολιτισμός χάνεται.

Επίσης, όσον αφορά το πρόβλημα της καλλιτεχνικής παιδείας, κάντε πραγματικότητα το χρόνιο αίτημά μας για πανεπιστήμιο παραστατικών τεχνών στα πρότυπα της Σχολής Καλών Τεχνών και ας αποφασίσουμε μετά από διαβούλευση τι θα γίνει με τις δραματικές σχολές. Ανήκουν στο Υπουργείο ως ανώτερες ή τις θέλει το Υπουργείο Παιδείας; Αυτό θα πρέπει να αποφασιστεί.

Και το τελευταίο, ας γίνει επιτέλους το θεατρικό μουσείο. Ήδη έχει αγοραστεί απ’ ό,τι ξέρω ένα σπουδαίο κτήριο στην Αιόλου. Αυτό το μουσείο πρέπει να υπάρξει, γιατί στη χώρα που γέννησε το θέατρο δεν νοείται να μην υπάρχει θεατρικό μουσείο και ψηφιοποίηση του αρχειακού υλικού. Ήδη το σωματείο μας, το ΤΑΣΕΗ, και το «Σπίτι του Ηθοποιού» με εξαιρετική επιμέλεια διαφυλάσσουν πράγματα που θα πρέπει να μεταφερθούν κάποτε στο θεατρικό μουσείο.

Η Πλεύση Ελευθερίας και η Ζωή Κωνσταντοπούλου έχουμε δώσει τεράστια έμφαση στον τομέα του πολιτισμού και θα δώσουμε μάχη για όλα τα ζητήματα, μέχρι να προκύψει αυτό που πρέπει και να γίνει πολιτισμένο το τοπίο του πολιτισμού.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Εξωτερικών κ. Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κυρίες και κύριοι Βουλευτές, θα ήθελα πρώτα από όλα να σας συγχαρώ για την ανάδειξή σας σε αντιπροσώπους του έθνους και να ευχηθώ καλή κοινοβουλευτική περίοδο.

Στο συνεχώς μεταβαλλόμενο διεθνές περιβάλλον η ελληνική εξωτερική πολιτική καλείται να αντιμετωπίσει καθημερινά ποικίλες προκλήσεις.

Η επιστροφή του πολέμου στην Ευρώπη κατέδειξε με τον πλέον επώδυνο τρόπο ότι ο κόσμος δεν προχωρά μόνο μπροστά, γυρίζει και πίσω.

Με εξίσου επώδυνο τρόπο έγινε κτήμα της ανθρωπότητας και η αντίληψη πως δεν είναι μόνο οι ένοπλες συγκρούσεις που απειλούν την ασφάλεια του κόσμου μας, αλλά και οι κρίσεις εκείνες που πλήττουν τον ίδιο τον πυρήνα της ύπαρξής μας, κρίσεις όπως η υγειονομική, η ενεργειακή, η οικονομική, οι προκαλούμενες από υβριδικές απειλές, από κυβερνοεπιθέσεις, από την τρομοκρατία, από την κλιματική αλλαγή. Και φοβούμαι πως η κρίση καθίσταται κανονικότητα πλέον στις κοινωνίες και στα κράτη. Απαιτείται πολύ ισχυρή πολιτική βούληση, στενότερη συνεργασία με τους Ευρωπαίους εταίρους μας και στιβαρές ηγεσίες στο επίπεδο της παγκόσμιας διακυβέρνησης, προκειμένου να αντιμετωπίζονται άμεσα και αποτελεσματικά.

Ο ρόλος της εξωτερικής πολιτικής στην αντιμετώπιση των πολλαπλών κρίσεων είναι νευραλγικός. Οφείλει να χαρακτηρίζεται από ισχυρή διαχειριστική ικανότητα, από εξωστρέφεια και από διορατικότητα, να καθιστά τη χώρα μας συνδιαμορφωτή και όχι παρατηρητή των εξελίξεων.

Η αδιαμφισβήτητα επιτυχημένη θητεία της πολιτικής ηγεσίας υπό τον Υπουργό Νίκο Δένδια στην πρώτη περίοδο της διακυβέρνησής μας είχε ως αποτέλεσμα την ενίσχυση της ασφάλειας, της ευημερίας και του διεθνούς μας κύρους.

Σας διαβεβαιώ ότι η πολιτική αυτή, η οποία αποτέλεσε στρατηγική επιλογή του Πρωθυπουργού Κυριάκου Μητσοτάκη από την πρώτη μέρα ανάληψης των καθηκόντων του, τον Ιούλιο του 2019, και που στοχεύει στην προώθηση των εθνικών μας συμφερόντων, στην προάσπιση των δημοκρατικών αξιών, στη μείωση των ανισοτήτων και στην ανάπτυξη της διεθνούς συνεργασίας, θα υπηρετηθεί με απόλυτη συνέπεια και προσήλωση και από την παρούσα διακυβέρνηση, που θα διακρίνεται από μια πολύτροπη εξωτερική πολιτική: Αφ’ ενός θα ενσωματώνει όλες τις σύγχρονες μορφές διπλωματίας, όπως είναι η δημόσια διπλωματία, η οποία αφορά την εικόνα της χώρας μας στον κόσμο, αφ’ ετέρου θα χρησιμοποιεί κάθε μέσο το οποίο μπορεί να αναδείξει τις εθνικές μας θέσεις, όπως τις μορφές ήπιας δύναμης της πατρίδας μας, κατ’ εξοχήν το σώμα των αποδήμων μας ανά τον κόσμο.

Η φιλοσοφία αυτή κατηγοριοποιείται σε τρεις άξονες, που αντιστοιχούν στις αρμοδιότητες των τριών Υφυπουργών Εξωτερικών: ενεργές διεθνείς σχέσεις, πολυσχιδής διεθνής παρουσία και εξωστρεφής διπλωματία.

Ως προς τις ενεργές διεθνείς μας σχέσεις, η Ελλάδα θα συνεχίσει να αναπτύσσει μια κουλτούρα συμμαχιών, να διαδραματίζει ενεργό ρόλο στη διαμόρφωση της ευρωπαϊκής πολιτικής, να εστιάζει στην πολυμέρεια, στον σεβασμό του Διεθνούς Δικαίου και στην ειρηνική επίλυση των διαφορών.

Καλείται όμως σήμερα να διαχειριστεί μια αλλαγή παραδείγματος στις διεθνείς σχέσεις. Η εισβολή της Ρωσίας στην Ουκρανία διέκοψε βίαια τη μακρά περίοδο ειρήνης στην ήπειρό μας. Από την αρχή του πολέμου η χώρα μας στάθηκε στο πλευρό της Ουκρανίας και του Διεθνούς Δικαίου. Ευρωπαϊκή Ένωση και ΝΑΤΟ ενισχύθηκαν ως συνέπεια της κρίσης, επιδεικνύοντας στέρεη αλληλεγγύη και ενότητα. Στο πλαίσιο αυτό καλωσορίσαμε την ένταξη της Φινλανδίας στο ΝΑΤΟ και υποστηρίζουμε την άμεση ένταξη και της Σουηδίας. Θα συνεχίσουμε να στηρίζουμε την Ουκρανία, ελπίζοντας στην ταχεία λήξη της ένοπλης σύρραξης και την πλήρη αποκατάσταση της εδαφικής ακεραιότητάς της. Βασικό μέλημά μας παραμένει η στήριξη της Ομογένειάς μας σε ουκρανικές πόλεις, όπως η Μαριούπολη και η Οδησσός, πόλεις - σύμβολα για τον απανταχού Ελληνισμό.

Και στην πιο κοντινή γειτονιά μας, όμως, οι προκλήσεις είναι πολλές. Στα δυτικά Βαλκάνια οι κίνδυνοι που ελλοχεύουν είναι πολλαπλοί και οι εθνικισμοί πλήττουν την ασφάλεια της περιοχής και υπονομεύουν την ευρωπαϊκή προοπτική των χωρών αυτών. Η Ελλάδα παραμένει προσηλωμένη στην ανάπτυξη, την ασφάλεια και την ευημερία των δυτικών Βαλκανίων και είκοσι χρόνια μετά τη Σύνοδο της Θεσσαλονίκης θα συνεχίσει να αναλαμβάνει πρωτοβουλίες για την επιτάχυνση της ευρωπαϊκής τους πορείας.

Ειδικά σε σχέση με την Αλβανία θα πράξουμε ό,τι είναι αναγκαίο για να τερματιστεί η συνεχιζόμενη προσωρινή κράτηση του εκλεγμένου Δημάρχου Χειμάρρας Φρέντη Μπελέρη. Η Αλβανία οφείλει να συμμορφώνεται με τους κανόνες του κράτους δικαίου, εφόσον θέλει πραγματικά να γίνει μέλος της ευρωπαϊκής οικογένειας.

Θα συνεχίσουμε επίσης να επενδύουμε στην περιφερειακή συνεργασία στην Ανατολική Μεσόγειο. Η τριμερής μας συνεργασία με την Κύπρο και το Ισραήλ, με έμφαση στον τομέα της ενέργειας, είναι ο κεντρικός άξονας της περιφερειακής μας πολιτικής. Η συμμετοχή των Ηνωμένων Πολιτειών της Αμερικής στο σχήμα «τρία συν ένα» μπορεί να αποτελέσει τη βάση για μια νέα αρχιτεκτονική ασφαλείας στην Ανατολική Μεσόγειο, που θα συνδέεται και με άλλα σχήματα περιφερειακής συνεργασίας όπως είναι το Φόρουμ του Νεγκέβ. Παράλληλα θα αναπτύξουμε τις στρατηγικές μας σχέσεις με τις χώρες της ευρύτερης περιοχής, όπως το Ισραήλ, την Αίγυπτο, την Ιορδανία, και τις χώρες του Κόλπου, τη Σαουδική Αραβία και τα Ηνωμένα Αραβικά Εμιράτα, τόσο διμερώς όσο και μέσω περιφερειακών σχημάτων συνεργασίας.

Με τις Ηνωμένες Πολιτείες Αμερικής οι σχέσεις μας βρίσκονται στο βέλτιστο διαχρονικά επίπεδο όχι μόνο στο σκέλος της αμυντικής συνεργασίας, αλλά ακόμη και στο εμπόριο και στις επενδύσεις. Η επικαιροποιημένη συμφωνία αμυντικής συνεργασίας αναβάθμισε τη στρατηγική σημασία της χώρας μας, ενώ η συνεργασία μας στους τομείς της ενέργειας, της οικονομίας, του τουρισμού και της εκπαίδευσης έχει τα τελευταία χρόνια εντατικοποιηθεί σημαντικά.

Οι Ηνωμένες Πολιτείες Αμερικής δεν βλέπουν τη χώρα μας μόνο ως αξιόπιστο εταίρο σε διμερές πλαίσιο, αλλά και ως αναπόσπαστο τμήμα της περιφερειακής αρχιτεκτονικής ασφάλειας στα Βαλκάνια και την Ανατολική Μεσόγειο. Η ομιλία του Πρωθυπουργού για πρώτη φορά στην ιστορία στην κοινή συνεδρίαση των δύο σωμάτων του Κογκρέσου τον περασμένο Μάιο ήταν ακριβώς η έμπρακτη αναγνώριση του αυξημένου κύρους της χώρας μας, αλλά και του ενισχυμένου ρόλου της ως παράγοντα σταθερότητας και ευημερίας στην περιοχή και στον κόσμο.

Για τις σχέσεις μας με την Τουρκία η πυξίδα παραμένει ο σεβασμός του Διεθνούς Δικαίου και η έμπρακτη διάθεση συνεργασίας και διαλόγου. Είναι σημαντικό να χτίσουμε πάνω στη σχετική καταλλαγή της τελευταίας περιόδου και προτίθεμαι να εργαστώ προς την κατεύθυνση μιας ωφέλιμης για τη χώρα προσέγγισης.

Προσβλέπουμε σε σχέσεις καλής γειτονίας με την Τουρκία. Αποσκοπούμε στην επανέναρξη των συνομιλιών, καθώς και στην ανάπτυξη μιας θετικής ατζέντας μέσω των μέτρων οικοδόμησης εμπιστοσύνης και την ενίσχυση της οικονομικής συνεργασίας.

Ο Πρωθυπουργός πρόκειται να συναντηθεί με τον Τούρκο Πρόεδρο στο περιθώριο της Συνόδου Κορυφής του ΝΑΤΟ στο Βίλνιους την επόμενη εβδομάδα, ενώ και εγώ θα προσπαθήσω να οικοδομήσω μία σχέση αμοιβαίου σεβασμού με τον Τούρκο ομόλογό μου.

Η χώρα μας επιδιώκει την επίλυση στη βάση του Διεθνούς Δικαίου της Θάλασσας της μοναδικής διαφοράς μεταξύ των δύο χωρών μας: της οριοθέτησης της αποκλειστικής οικονομικής ζώνης και της υφαλοκρηπίδας στο πρότυπο ακριβώς των συμφωνιών που ήδη έχουμε πράξει με την Ιταλία, την Αίγυπτο και ελπίζουμε σύντομα και με την Αλβανία.

Η συνεχής μετάθεση στο μέλλον αυτών των ζητημάτων δεν λειτουργεί προς όφελος καμμιάς εκ των δύο χωρών. Θα προσεγγίσουμε τον διάλογο αυτόν με την αυτοπεποίθηση που μας δίνει η ενισχυμένη διπλωματική μας θέση στο διεθνές περιβάλλον.

Η Ελλάδα θα συνεχίσει να στηρίζει την Κυπριακή Δημοκρατία, με στόχο την εξεύρεση λύσης στο Κυπριακό, που θα βασίζεται στις αποφάσεις των Ηνωμένων Εθνών. Η πρώτη μου επίσκεψη επίσημα εκτός Ελλάδος έγινε στην Κύπρο, προκειμένου ακριβώς να μεταφέρω το μήνυμα ότι η εξεύρεση δίκαιης, βιώσιμης και αμοιβαία αποδεκτής λύσης του κυπριακού ζητήματος παραμένει η κορυφαία εθνική προτεραιότητα της εξωτερικής πολιτικής της χώρας μας.

Σημαντικός στόχος είναι η Κύπρος και ο κυπριακός λαός, Ελληνοκύπριοι και Τουρκοκύπριοι, να απαλλαγούν από τον τουρκικό στρατό κατοχής και το αναχρονιστικό σύστημα εγγυήσεων και των δικαιωμάτων επέμβασης οποιουδήποτε στις κυπριακές υποθέσεις. Δεν πρόκειται να δεχθούμε τετελεσμένα επί του εδάφους. Η λύση θα πρέπει να είναι λειτουργική και να δώσει στην επανενωμένη Κυπριακή Δημοκρατία το μέλλον που της αξίζει.

Ως προς την πολυσχιδή διεθνή παρουσία της χώρας μας, βασικό μέλημά μας είναι η ενίσχυση των δεσμών μας με τη Διασπορά, η προώθηση των ελληνικών θέσεων με τη χρήση σύγχρονων επικοινωνιακών στρατηγικών και ψηφιακών εργαλείων, η συγκέντρωση και η διάχυση της πληροφορίας που μας αφορά και η προβολή αξόνων δράσης με σημαντικό διεθνές αποτύπωμα, όπως ιδίως της ελληνικής γλώσσας, του πολιτιστικού μας κεφαλαίου και των εξωστρεφών ελληνικών πανεπιστημίων.

Ως προς την εξωστρεφή διπλωματία μας, θα εργαστούμε σκληρά για την προώθηση σε διμερές και πολυμερές επίπεδο των οικονομικών και εμπορικών συμφερόντων των ελληνικών επιχειρήσεων στο εξωτερικό και της παρουσίας των ελληνικών προϊόντων στις διεθνείς αγορές.

Στο κομμάτι της αναπτυξιακής μας διπλωματίας, θα επιδιώξουμε να καλλιεργούμε διαρκώς τις συνθήκες εκείνες για την προσέλκυση στρατηγικών άμεσων επενδύσεων, να ενισχύουμε την ενεργειακή διπλωματία και να στηρίζουμε τη διεθνή συνεργασία σε περιβαλλοντικά ζητήματα, με την υλοποίηση προγραμμάτων οροσήμων, που ενσωματώνουν καινοτόμες τεχνολογίες.

Κυρίες και κύριοι Βουλευτές, αντιλαμβάνομαι πλήρως το μέγεθος της ευθύνης το οποίο αναλαμβάνουμε και πως οι επιδιώξεις και οι στόχοι μας πολλές φορές μπορεί να απειληθούν από αστάθμητους παράγοντες. Είμαι όμως πραγματικά ευτυχής, γιατί το Υπουργείο Εξωτερικών μπορεί υπό οποιεσδήποτε συνθήκες να ανταποκριθεί στις προκλήσεις, στηριζόμενο στο μεγαλύτερο κεφάλαιό του, το ανθρώπινο δυναμικό του.

Στις λίγες ημέρες που βρίσκομαι στην ηγεσία του Υπουργείου Εξωτερικών συναντήθηκα με τα στελέχη του Υπουργείου και διαπίστωσα ιδίοις όμμασι τόσο το εξαιρετικό επίπεδο κατάρτισης και εξειδίκευσης όσο και το συγκινητικά υψηλό αίσθημα ευθύνης και χρέους προς την υπηρεσία στην πατρίδα. Είμαι βέβαιος πως η στήριξή μας στην υπηρεσία και το διπλωματικό σώμα θα αποτελέσει την κινητήριο δύναμη για την επίτευξη των στόχων μας. Η στήριξη, όμως, θα είναι αμφίδρομη.

Οφείλουμε και εμείς να επιδιώκουμε καθημερινά την υποβοήθηση του έργου, μέσω του εκσυγχρονισμού των διοικητικών διαδικασιών και δομών του Υπουργείου, της ψηφιακής ενίσχυσης των χρησιμοποιούμενων συστημάτων, της διαρκούς επιμόρφωσης, της βελτίωσης των εργασιακών συνθηκών και της παροχής εργασιακών κινήτρων.

Κυρίες και κύριοι Βουλευτές, θα ήθελα να διαβεβαιώσω το Σώμα ότι θα βρίσκομαι διαρκώς εδώ, για να το ενημερώνω σχετικά με κάθε ζήτημα που αφορά την εξωτερική πολιτική και θα είμαι στη διάθεση των εκπροσώπων όλων των κομμάτων οποτεδήποτε μου ζητηθεί και σε κάθε ευκαιρία.

Με αίσθημα ευθύνης, συνεκτική στρατηγική και σοβαρότητα σκοπεύουμε να πορευθούμε στην εξωτερική μας πολιτική, ώστε οι επόμενες γενιές να κληρονομήσουν μια πατρίδα ισχυρή και θωρακισμένη, μια πατρίδα που θα τη σέβονται και θα την τιμούν στο εξωτερικό και που ο κάθε πολίτης θα αισθάνεται υπερήφανος γι’ αυτή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Κατρίνης έχει τον λόγο για τρία λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Είναι σημαντικό το γεγονός ότι ο Πρωθυπουργός για πρώτη φορά σε αυτή την Αίθουσα στα τέσσερα χρόνια της θητείας του ως Πρωθυπουργός ξεκαθάρισε και επιβεβαίωσε ότι το μοναδικό θέμα διαφοράς μας και διαλόγου με την Τουρκία είναι η οριοθέτηση της υφαλοκρηπίδας και της ΑΟΖ. Το έκανε προεκλογικά, αρνείτο όμως πεισματικά να το πει εντός της Ολομέλειας από το 2019 μέχρι και πρόσφατα και, βεβαίως, το επιβεβαιώσατε κι εσείς, κύριε Υπουργέ, με την τοποθέτησή σας.

Θα έλεγα ότι δεν είναι καθόλου ευχάριστο το γεγονός ότι παρά το ότι εσείς αναφερθήκατε στο ζήτημα της παράνομης εισβολής και κατοχής του 40% της Κύπρου, δεν έγινε καμμία αναφορά από τον Πρωθυπουργό της χώρας. Όπως επίσης ότι δεν έγινε και από εσάς κάποια αναφορά στο ζήτημα της Θράκης. Γιατί εμείς θεωρούμε ότι το Αιγαίο, το Κυπριακό, η Θράκη σε σχέση με την επαφή μας με τη γείτονα χώρα χρειάζονται μια ενιαία στρατηγική, την οποία πρέπει να υπηρετούμε απαρέγκλιτα.

Και βεβαίως, δεν μπορεί το Κυπριακό να είναι αποσυνδεδεμένο από τις ελληνοτουρκικές σχέσεις. Αυτό είναι σαφές. Η Τουρκία ξέρετε πολύ καλά, κύριε Υπουργέ, ότι δεν μπόρεσε να επιβάλει στον ΟΗΕ, το Συμβούλιο της Ευρώπης, την Ευρωπαϊκή Ένωση τη θέση της για δύο κράτη στην Κύπρο. Όμως κατάφερε -και αυτό είναι ένα ζήτημα το οποίο δεν ξέρω αν είστε έτοιμος να απαντήσετε- να αναφέρεται ως συντεταγμένες η Κυπριακή Δημοκρατία στους σχεδιασμούς του ΝΑΤΟ. Δεν ξέρω αν αυτό είναι ένα ζήτημα για το οποίο θα μας πείτε τι θα κάνετε, μάλιστα εν όψει και της Συνόδου Κορυφής στο Βίλνιους τις επόμενες ημέρες.

Αναφέρθηκε, λοιπόν, ο Πρωθυπουργός σε διευθέτηση μέσω παραπομπής στο Διεθνές Δικαστήριο της Χάγης. Δεν ενημέρωσε τι περιλαμβάνει αυτό το συνυποσχετικό της παραπομπής και προκύπτουν και κάποια ερωτήματα. Δεν ξέρω, κύριε Υπουργέ, εάν είστε έτοιμος να απαντήσετε. Θα αποδεχθεί η χώρα ένα υβριδικό καθεστώς σε ό,τι αφορά στα χωρικά ύδατα για το Αιγαίο, αλλού έξι, αλλού δέκα και αλλού δώδεκα;

Και το λέω αυτό, γιατί θυμάστε πολύ καλά ότι μέλος της δικής σας Κυβέρνησης, της προηγούμενης και της σημερινής, είχε πει ότι κόκκινη γραμμή είναι τα έξι ναυτικά μίλια. Και, μάλιστα, το είχε πει, κύριε Υπουργέ, όταν ο Αρχηγός του Πολεμικού Ναυτικού -τότε, θυμάστε, που ειπώθηκε ότι το «Ορούτς Ρέις» το «παρέσυρε το ρεύμα»- με την πρώτη παραβίαση είχε παρατάξει τον στόλο στα δώδεκα ναυτικά μίλια. Αυτό δεν ξανάγινε στην πορεία, έγινε μία φορά. Αυτό είναι το πρώτο ερώτημα.

Το δεύτερο είναι το εξής. Θα δεχθείτε να συζητηθεί ως θέμα η αποστρατικοποίηση των νησιών ή μείωση του στρατιωτικού αποτυπώματος, όπως λέγεται;

Το τρίτο είναι αν η τουρκική στρατιά του Αιγαίου είναι ενταγμένη στα αμυντικά σχέδια του ΝΑΤΟ, αν έχετε μια ξεκάθαρη απάντηση σε αυτό, και αν εμείς ως χώρα θα το δεχτούμε ως θέμα συζήτησης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Άρα σε όλα αυτά τα ζητήματα, απέναντι σε μια χώρα που έχει σαφώς αναθεωρητική πολιτική, μια χώρα που αμφισβητεί τη Συνθήκη της Λωζάνης, μια χώρα που αμφισβητεί και μάλιστα θέλει να μετονομάσει κιόλας και τη Συνθήκη των Στενών, του Μοντρέ, σε όλη αυτή την πολιτική, ποια είναι η δική μας θέση;

Και για το θέμα της Θράκης, μιας και υπάρχει και το πόρισμα της διακομματικής επιτροπής με ευρύτατη συναίνεση και μάλιστα, αποτέλεσε και ζήτημα της προεκλογικής αντιπαράθεσης με εντονότατο ενδιαφέρον από την πλευρά της κυβερνητικής παράταξης, θα περίμενα στις Προγραμματικές Δηλώσεις του Υπουργού Εξωτερικών να υπάρχει ένας σχεδιασμός, μια στρατηγική, μια άποψη και μια θέση.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κατ’ αρχάς, σιδεροκέφαλος.

Κύριε Υπουργέ, σας άκουσα και αν και ήθελα το βράδυ να αναφερθώ στην εξωτερική πολιτική, θέλω να σας κάνω δύο-τρία ερωτήματα.

Ερώτημα πρώτο. Σήμερα είναι ο Υπουργός Άμυνας της Κύπρου -γιατί λέτε ότι στηρίζετε την Κύπρο- στις Σέρρες. Ζήτησε ο δήμος εκπρόσωπο της Κυβέρνησης και δεν πήγε κανένας σας. Γιατί; Επίσημα το ζήτησε ο Δήμος Σερρών.

Πώς στηρίζετε την Κύπρο, όταν o Υπουργός Άμυνας κ. Γιωργάλλας είναι στις Σέρρες και δεν πήγε κανείς επίσημος από την Κυβέρνηση;

Δεύτερον, μιλήσατε για πολυμερή και πολυσχιδή εξωτερική πολιτική. Μιλήσατε για τη Σαουδική Αραβία. Ξέρετε ότι η Σαουδική Αραβία γύρισε την πλάτη στις Ηνωμένες Πολιτείες, αλλά και στην Ελλάδα, δίνοντας οικονομική βοήθεια στον Ερντογάν περίπου 10 δισεκατομμύρια δολάρια; Και ρωτώ: Τους Πάτριοτ, που πήγαν δωρεάν στη Σαουδική Αραβία, γιατί δεν τους ζητάτε πίσω; Είναι ελληνικοί Πάτριοτ. Αφοπλίστηκε ο εναέριος χώρος μας, μικρό ή μεγάλο το γεγονός είναι αναμφισβήτητο, αφοπλιστήκαμε, για να βοηθήσουμε λόγω της εντάξεως στη δυτική σφαίρα επιρροής τη Σαουδική Αραβία. Ζητήστε τώρα πίσω τους Πάτριοτ, κύριε Υπουργέ.

Τρίτον, δεν είπατε τίποτα για τον EastMed. Γιατί; Τι έγινε ο EastMed που είναι ο πλέον αντιρωσικός αγωγός, για να ξεκαθαρίζουμε λίγο τους ρόλους μας εδώ μέσα; Ο Ιταλός αναρμόδιος Υπουργός βάζει από το παράθυρο την Τουρκία στον EastMed, ενώ είναι μια τριμερής –τετραμερής σχέση.

Και βέβαια να σας υπενθυμίσω κάτι, γιατί μιλάτε για τριμερή και τετραμερή. Η Αίγυπτος, που της χαρίσατε εσείς ως κυβέρνηση μειωμένη επιρροή ανατολικά της Κρήτης και νοτιοανατολικά, αναπτύσσει πλέον επίσημες διπλωματικές σχέσεις με την Τουρκία, δυστυχώς. Πρέπει γρήγορα να κάνετε κάτι προσωπικά εσείς να ανασχέσουμε το αρνητικό αυτό κλίμα και την εξέλιξη, για να μη βρεθούμε προ εκπλήξεων. Γιατί μειωμένη επήρεια με την Αίγυπτο σημαίνει τρύπα στη Στρογγύλη και στο Καστελόριζο και αναφέρομαι στην ΑΟΖ.

Και τέλος, κύριε Υπουργέ, είστε μακριά, δεν μπορώ να σας δείξω, αλλά συζητάτε με την Τουρκία, είναι φίλοι μας οι Τούρκοι. Ξέρετε τι είναι αυτό; Πάρτι σε ελληνορθόδοξο ναό του Αγίου Βουκόλου στη Σμύρνη που έγινε χθες. Παραβιάζοντας κάθε θρησκευτική λειτουργία η Τουρκία έκανε πάρτι μουσικής με κοπέλες ημίγυμνες. Θα το στείλω στο γραφείο σας. Χθες έγινε, κύριε Υπουργέ. Πόσο περήφανοι είστε, πόσο περήφανοι μπορεί να είμαστε; Ποια συζήτηση και με ποιον;

Και βέβαια είστε αναρμόδιος να μου πείτε γιατί ξαφνικά ο Υπουργός Εξωτερικών των Ηνωμένων Πολιτειών χθες τηλεφώνησε στον Πρωθυπουργό. Τι του είπε, ξέρετε; Είστε Υπουργός Εξωτερικών, μπορείτε να μας πείτε; Ήταν ένα ξαφνικό τηλεφώνημα, έκτακτο μάλιστα. Αναμένω εξηγήσεις και απαντήσεις.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο ο κ. Καζαμίας, Κοινοβουλευτικός Εκπρόσωπος από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Χρησιμοποιείτε, κύριε Υπουργέ, και εσείς και ο προκάτοχός σας που μας μίλησε νωρίτερα κάποια κλισέ για την ελληνική διπλωματία. Λέτε «ενισχύθηκε το αποτύπωμα», «ενισχύθηκε η διπλωματική μας θέση» κ.λπ.. Αναρωτιέμαι κατά πόσο αυτά είναι ρεαλιστικά στον βαθμό που μπαίνετε σε συνομιλίες με την Τουρκία, ενώ υπάρχει το τουρκολιβυκό μνημόνιο από το 2019, το οποίο είναι ένα σοβαρό αγκάθι στις σχέσεις μας με την Τουρκία.

Επίσης πάτε σε συνομιλίες τη στιγμή που ο Ερντογάν έχει καταφέρει να ωθήσει την Κυβέρνησή σας στη διμερή συμφωνία με την Αίγυπτο για την ΑΟΖ, η οποία κάθε άλλο παρά συμφέρουσα για μας είναι. Και όπως ξέρετε, προσφάτως ο Πρόεδρος της Αιγύπτου Αμπντέλ Φατάχ αλ Σίσι συναντήθηκε με τον Ερντογάν σε μία ανατροπή των ισορροπιών που υπάρχουν στη Μεσόγειο, κάτι το οποίο θα έπρεπε και εμείς να προσέξουμε πάρα πολύ προηγουμένως. Συνεπώς αναρωτιέμαι κατά πόσο ισχύουν αυτές οι φράσεις. Ειδικά τη στιγμή που μπαίνετε σε μία σοβαρή διαδικασία εξεύρεση λύσης στο Αιγαίο.

Το δεύτερο ερώτημα το οποίο θα ήθελα να σας θέσω είναι γιατί δεν λέτε κάτι ούτε εσείς ούτε ο Πρωθυπουργός στις Προγραμματικές Δηλώσεις σας για την Συμφωνία των Πρεσπών και για τις συνέπειές της. Για τη Συμφωνία των Πρεσπών γνωρίζουμε όλοι πάρα πολύ καλά τη στάση σας. Προεκλογικά το 2019 ήσασταν κατά. Μετά γίνατε κυβέρνηση και τη δεχθήκατε. Κάνατε μία στροφή εκατόν ογδόντα μοιρών, η οποία είναι συγκρίσιμη με την στροφή που είχε κάνει το 2015 ο ΣΥΡΙΖΑ στα θέματα του μνημονίου, και την οποία χλευάζατε. Η ερώτησή μου προς εσάς είναι τι θα κάνει η Κυβέρνησή σας όσον αφορά την επιθυμία της γείτονας χώρας να ενταχθεί στην Ευρωπαϊκή Ένωση. Γιατί φαίνεται να είστε πρόθυμοι να συμφωνήσετε σε μια τέτοια προοπτική; Και γιατί δεν σκέφτεστε σοβαρά να την αποτρέψετε στον βαθμό που βλέπουμε από τη γείτονα χώρα συμπεριφορές οι οποίες κάθε άλλο συνάδουν με μια εξομάλυνση των σχέσεων στο πλαίσιο που έχει δρομολογηθεί τα τελευταία χρόνια;

Και τέλος, θα ήθελα να σας ρωτήσω τι πρόκειται να κάνετε με τις γερμανικές οφειλές. Στην περίπτωση των γερμανικών οφειλών, όπως γνωρίζουμε, την άνοιξη του 2019, λίγο πριν ηττηθεί στις εκλογές, η Κυβέρνηση του ΣΥΡΙΖΑ έκανε το διάβημα και έθεσε το θέμα επισήμως. Ο κύριος Πρωθυπουργός τον Αύγουστο του 2019 είπε ότι θα ανακινήσει το θέμα. Έκτοτε έχουν περάσει τέσσερα χρόνια και το μόνο που θυμάμαι ότι ακούσαμε προεκλογικά ήταν τον κυβερνητικό εκπρόσωπο να λέει ότι αυτά είναι ζητήματα που αφορούν «τον Β΄ Παγκόσμιο Πόλεμο» και πρέπει «να κοιτάμε μπροστά και όχι πίσω». Θα το ανακινήσετε το θέμα και τι πρωτοβουλίες είστε έτοιμοι να λάβετε;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός κ. Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κυρία Πρόεδρε.

Θα ήθελα να ευχαριστήσω όλους τους Βουλευτές και τον Πρόεδρο της Κοινοβουλευτικής Ομάδας της Ελληνικής Λύσης για τις παρατηρήσεις του. Είναι προφανές ότι ετέθησαν πολλά θέματα τα οποία αφορούν την εξωτερική πολιτική και τα οποία συν τω χρόνω θα έχουμε την ευκαιρία να τα συζητήσουμε είτε εδώ, στον ιερό ναό της δημοκρατίας, είτε και ιδιαιτέρως με τους εκπροσώπους των κοινοβουλευτικών κομμάτων.

Θα ήθελα να σας σταχυολογήσω ορισμένα από εκείνα τα οποία ετέθησαν. Πρώτα από όλα για το ζήτημα της Κύπρου θα είμαι πάρα πολύ σαφής. Η Κύπρος αποτελεί προτεραιότητα της εθνικής εξωτερικής πολιτικής. Η Ελλάδα δεν πρόκειται να δεχθεί καμμία λύση δύο κρατών. Η Ελλάδα υποστηρίζει σθεναρά και είναι η εθνική της θέση διζωνική δικοινοτική κυπριακή πολιτεία, η οποία θα στηρίζεται απολύτως στις αποφάσεις του Συμβουλίου Ασφαλείας των Ηνωμένων Εθνών, καμμία απολύτως παρέκκλιση από αυτό.

Για δε τη σημασία που αποδίδουμε στην Κύπρο νομίζω ότι είναι ιδιαιτέρως σημαντική και συμβολική η παρουσία τόσο του Υπουργού Εθνικής Άμυνας όσο και του Υπουργού Εξωτερικών αμέσως λίγες ημέρες μετά την ορκωμοσία της νέας κυβέρνησης στην Κύπρο ακριβώς για να μεταφέρουμε το μήνυμα του ποια είναι η εθνική σημασία της Κύπρου σε σχέση με την εξωτερική μας πολιτική.

Για δε τα ζητήματα που ετέθησαν περί των κόκκινων γραμμών θα μου επιτρέψετε να επισημάνω ότι η θέση ήταν σαφής. Η κυριαρχία σήμερα βρίσκεται στα έξι ναυτικά μίλια. Το γνωρίζετε, αν δεν το γνωρίζετε μπορείτε να ρωτήσετε τον κ. Μάντζο, ο οποίος είναι εξαίρετος νομικός. Η Ελλάδα -και επαναλαμβάνω τη δήλωσή μου αυτολεξεί- διατηρεί το αναφαίρετο, αποκλειστικό και μονομερές δικαίωμα να επεκτείνει τα χωρικά της ύδατα στα δώδεκα μίλια, όποτε η ίδια το κρίνει σκόπιμο και αναγκαίο. Άρα είναι σαφέστατη η εξωτερική μας πολιτική και σαφέστατες οι γραμμές μας.

Δεν πρόκειται να συζητήσουμε ζητήματα τα οποία αφορούν αποστρατικοποίηση των νησιών. Τα ζητήματα αυτά ανάγονται στην κυριαρχία της χώρας και είναι εκτός της οποιασδήποτε συζήτησης και διαπραγμάτευσης. Δεν συζητούμε θέματα τα οποία ανήκουν στην κυριαρχία μας, θέλω να είμαι εντελώς σαφής.

Για δε τη συζήτηση την οποία στο πλαίσιο ενός ειλικρινούς διαλόγου επί τη βάσει του Διεθνούς Δικαίου ελπίζουμε να ανοίξουμε με την Τουρκία είναι ολοφάνερο ότι συνθήκες αναθεωρητικές δεν πρόκειται να τεθούν στο τραπέζι. Ο αναθεωρητισμός είναι κάτι το οποίο είναι μη ανεκτό από την ελληνική πολιτεία και από την ελληνική εξωτερική πολιτική. Ούτε βέβαια μπορούν να αλλάξουν και δεν θα ήταν δυνατόν νομικά να αλλάξουν οι συνθήκες επί τη βάσει των οποίων στηρίζεται το σημερινό στάτους κβο, όπως είναι η Συνθήκη της Λωζάνης και η Σύμβαση του Μοντρέ.

Ειδικά για τη Θράκη στην οποία έγινε αναφορά αντιλαμβανόμαστε όλοι ότι δεν είναι πρωτίστως ζήτημα εξωτερικής πολιτικής η Θράκη. Είναι μια αναπόσπαστη ενότητα της ελληνικής πολιτείας και της ελληνικής επικράτειας. Αφορά την ελληνική εσωτερική έννομη τάξη.

Δεν αναγνωρίζουμε σε κανέναν ξένο παράγοντα δικαίωμα λόγου για θέματα που αφορούν Έλληνες πολίτες. Θέλω να είμαι απλός, κατανοητός και σαφής.

Σε ό,τι δε αφορά -γιατί ειπώθηκε από περισσότερους- το ζήτημα των σχέσεων με την Αίγυπτο, με την ευκαιρία της έναρξης σε ένα πολύ εμβρυακό ακόμη στάδιο διπλωματικών σχέσεων με την Τουρκία, θέλω να επισημάνω ότι για μας είναι κρίσιμη η θέση τόσο της Αιγύπτου όσο και του Ισραήλ. Είχα την ευκαιρία να έχω μια εκτενή συνάντηση χθες και να υποδεχθώ τον Υπουργό Εξωτερικών του Ισραήλ. Θέλω να πω ότι είναι στρατηγικός εταίρος η χώρα μας τόσο για την Αίγυπτο όσο και για το Ισραήλ. Ανεξαρτήτως των όποιων συναντήσεων ή ανάπτυξη ήπιων διπλωματικών σχέσεων μπορεί να υπάρξουν, παραμένει η Ελλάδα κομβικός, κύριος στρατηγικός παίκτης για τις σχέσεις μας με την Αίγυπτο και με το Ισραήλ.

Για το θέμα της Συνθήκης των Πρεσπών. Επειδή δεν θέλω να αποφύγω καμμία ερώτηση η οποία ετέθη, θέλω να πω το εξής, η Κοινοβουλευτική Ομάδα της Νέας Δημοκρατίας είχε εγκαίρως τοποθετηθεί για το ζήτημα της Συμφωνίας των Πρεσπών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ζητώ συγγνώμη κυρία Πρόεδρε αν υπερβώ τον χρόνο για ελάχιστο μόνο.

Είχαμε επισημάνει ότι υπάρχουν σοβαρές ατέλειες και πλημμέλειες, οι οποίες θα μπορούσαν να αναδείξουν ζητήματα, όπως και ενδεχομένως τα αναδεικνύουν. Παρακολουθούμε στενά την εκτέλεση της σύμβασης αυτής και θα πράξουμε εκείνο το οποίο επιβάλλει το εθνικό μας συμφέρον.

Αντιλαμβανόμαστε βεβαίως, όλοι εξ ημών οι νομικοί κατ’ εξοχήν, ότι δεν είναι δυνατόν με οποιονδήποτε τρόπο, με νόμο να τροποποιηθεί μια διεθνής συνθήκη η οποία έχει περάσει από το ελληνικό Κοινοβούλιο. Και τούτο διότι αποτελεί πηγή, υπέρτερης ισχύος σε σχέση με τους τυπικούς νόμους.

Άρα αυτή τη στιγμή αποτελεί ένα νομικό δικαιϊκό δεδομένο και θα το υπηρετήσουμε, χωρίς όμως να σταματήσουμε σε οποιαδήποτε στιγμή να παρακολουθούμε την εφαρμογή της Συνθήκης των Πρεσπών και να ανταποκρινόμαστε με γρήγορα και εθνικά αντανακλαστικά.

Και για να κλείσω με το ζήτημα της επικοινωνίας που είχε ο Πρωθυπουργός με τον κ. Μπλίνκεν. Η επικοινωνία βεβαίως εδράστηκε στα ζητήματα, τα οποία αφορούν την επικείμενη Σύνοδο του ΝΑΤΟ. Ο ίδιος ο κ. Μπλίνκεν επιβεβαίωσε στη συνέχεια με δήλωσή του ότι η Ελλάδα αποτελεί ένα βασικό σταθερό στρατηγικό σύμμαχο των Ηνωμένων Πολιτειών, ο οποίος έχει ιδιαίτερη αξία σε ό,τι αφορά την ισορροπία, την ευημερία, την ασφάλεια στην ευρύτερη περιοχή μας.

Ευχαριστώ, κυρία Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν απαντήσατε στα ερωτήματα, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θέσατε πάρα πολλά ερωτήματα, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν δεν μπορείτε, πείτε μου «δεν μπορώ να απαντήσω», κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε λυπούμαι αν το ξέχασα, διότι όπως καταλάβατε είστε και χειμαρρώδης και μέσα σε πέντε λεπτά καταφέρατε να ρωτήσετε δεκάδες ερωτήσεις.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το ίδιο κι εσείς, αγαπητέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Εγώ θα μου επιτρέψετε να επιφυλαχθώ για να σας απαντώ ώριμα και τεκμηριωμένα. Είναι προφανές ότι από μία φωτογραφία που μου εγχειρίσατε δεν είναι προς αξιολόγηση τη δεδομένη στιγμή. Θα το μελετήσουμε και θα επανέλθω. Δεσμεύομαι γι’ αυτό, κύριε Πρόεδρε. Δεν μπορώ να σχολιάσω επί μιας φωτοτυπίας που αφήσατε. Το αντιλαμβάνεστε.

Ομοίως θα έχουμε την ευκαιρία να μιλήσουμε και για την συνολική ενεργειακή πολιτική της χώρας. Να πω όμως το εξής -φαντάζομαι κι εσείς συμφωνείτε- ότι τα τελευταία τεσσεράμισι χρόνια η Ελλάδα έχει καταστεί ένας γνήσιος ενεργειακός κόμβος στην Ανατολική Μεσόγειο. Σε αυτό διαφωνούμε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Διαφωνούμε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Είμαστε υπέρ τού ότι θα πρέπει να υπάρξει όσο το δυνατόν μια πιο διαφοροποιημένη δυνατότητα να μπορεί να παρέχεται στην Ελλάδα το αναγκαίο ενεργειακό μίγμα. Προς αυτή την κατεύθυνση κινούμαστε και δεσμεύομαι ότι θα σας έχω μια άμεση ενημέρωση στο εγγύς μέλλον.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Η Πρόεδρος της Πλεύσης Ελευθερίας ζήτησε τον λόγο.

Παρακαλώ, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Κύριε Υπουργέ, θέλω να σας θέσω τρία ζητήματα στα οποία αισθάνομαι ότι οφείλετε να δώσετε συγκεκριμένες απαντήσεις.

Ζήτημα πρώτο. Ετέθη προηγουμένως αλλά δεν απαντήθηκε. Τα κυριαρχικά δικαιώματα της χώρας σε σχέση με την έκταση των χωρικών μας υδάτων. Με πρωτοβουλία της Κυβέρνησης Μητσοτάκη της προηγούμενης περιόδου επεκτάθηκαν τα χωρικά ύδατα της Ελλάδας αποσπασματικά μόνον στο Ιόνιο, με αποτέλεσμα να έχουμε χωρικά ύδατα δώδεκα μιλίων στο Ιόνιο, χωρικά ύδατα έξι μιλίων στα υπόλοιπα, στην υπόλοιπη επικράτεια και εναέριο χώρο δέκα μιλίων. Αυτό σημαίνει ως αποτέλεσμα πρώτον ότι για τη διαφορά εναέριου χώρου δέκα μιλίων και χωρικών υδάτων έξι μιλίων, αντιμετατίθεται εδώ και δεκαετίες στις πλάτες των πιλότων μας η διαφύλαξη του εναέριου χώρου και οι ελληνικές κυβερνήσεις νίπτουν τας χείρας τους για το αυτονόητο, που θα έπρεπε να έχει γίνει εδώ και δεκαετίες, την επέκταση δηλαδή των χωρικών υδάτων, ώστε να εναρμονιστούν με τον εναέριο χώρο, δικαίωμα κύριε Υπουργέ, που όπως γνωρίζετε και ως νομικός, υπάρχει εδώ και σαράντα χρόνια. Από τις αρχές της δεκαετίας του ’80 ισχύει η Διεθνής Σύμβαση για το Δίκαιο της Θάλασσας. Και επομένως θα μου επιτρέψετε να σας πω ότι δεν αρκεί η απάντησή σας στη Βουλή των Ελλήνων ότι η Ελλάδα έχει το δικαίωμα μονομερώς, όποτε κρίνει, να επεκτείνει τα χωρικά της ύδατα.

Θα πρέπει να τοποθετηθείτε σε σχέση με το ποια είναι η στρατηγική της Κυβέρνησής σας, ιδίως μάλιστα όταν έχει προηγηθεί η επέκταση -από την προηγούμενη κυβέρνηση της Νέας Δημοκρατίας και του κ. Μητσοτάκη- των χωρικών υδάτων στο Ιόνιο. Όταν κάνατε την πρώτη κίνηση και με ρωτήσατε δημόσια αν είναι θετικό ή αρνητικό, είπα εξαρτάται.

Εάν αυτή η επέκταση ακολουθηθεί από μία επέκταση των χωρικών μας υδάτων και στην υπόλοιπη επικράτεια, είναι κάτι θετικό. Εάν, όμως, παραμείνει μια μονομερής κίνηση, όπως παραμένει μονομερής κίνηση εδώ και δυόμισι χρόνια, είναι κάτι αρνητικό, κύριε Υπουργέ. Διότι, ουσιαστικά ενισχύει…

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Κύριε Πρόεδρε, λίγο χρόνο θα χρειαστώ, όχι πολύ.

Ουσιαστικά ενισχύει την επιχειρηματολογία της τουρκικής κυβέρνησης. Εμένα μου αρέσει να μιλάω για κυβερνήσεις κι όχι για χώρες ούτε για λαούς, είναι άλλο οι λαοί και άλλο οι κυβερνήσεις. Ενισχύεται, λοιπόν, η επιχειρηματολογία της τουρκικής κυβερνήσεως ότι το Αιγαίο είναι κάτι άλλο από τα υπόλοιπα χωρικά μας ύδατα.

Πρέπει, λοιπόν, να απαντήσετε και θα πρέπει να πάψει και αυτή η μετακύλιση της ευθύνης της διαφύλαξης του εναερίου χώρου της Ελλάδας στους Έλληνες πιλότους, που όταν χάνονται, θρηνούμε, αλλά οι κυβερνήσεις ουδέποτε ανέλαβαν την ευθύνη γι’ αυτές τις απώλειες, που είναι θυσίες.

Δεύτερη σύντομη παρατήρηση. Σας άκουσα να μιλάτε για συμμαχίες με το Ισραήλ, με την Αίγυπτο, με την Σαουδική Αραβία. Θέλω ευθέως να ρωτήσω: αποτελεί προϋπόθεση σύναψης διμερών σχέσεων της χώρας μας ο σεβασμός των ανθρωπίνων δικαιωμάτων από τα κράτη, από τις κυβερνήσεις με τις οποίες συνάπτετε διμερείς σχέσεις;

Η αυτονόητη απάντηση, που δυστυχώς συνάγεται, είναι αρνητική. Αυτό, όμως, κύριε Υπουργέ, είναι πολύ μεγάλο πρόβλημα. Είμαστε μια μικρή χώρα, που μοναδικό μας σύμμαχο έχουμε το Διεθνές Δίκαιο κι αν δεν επιμείνουμε στην προστασία και την υπεράσπιση του Διεθνούς Δικαίου, εάν δεν διαφυλάξουμε τα θύματα των παραβιάσεων του Διεθνούς Δικαίου, είτε είναι η Παλαιστίνη είτε είναι τα παιδιά της Υεμένης είτε είναι ο πληθυσμός ο οποίος κρίνεται αποκλίνων από κάποιες κυβερνήσεις, αν εμείς ως κράτος δεν διαφυλάξουμε την προστασία του Διεθνούς Δικαίου και δεν το βάλουμε ως προϋπόθεση σύναψης διεθνών σχέσεων, τότε υπονομεύουμε τη διεθνή μας θέση.

Και τελευταία παρατήρηση, σας το έθεσε και ο Κοινοβουλευτικός μας Εκπρόσωπος, κ. Καζαμίας. Το ζήτημα των γερμανικών οφειλών, που αφορούν τις θηριωδίες των ναζί σε βάρος του ελληνικού λαού, ενός λαού που αντιστάθηκε με τρόπο ηρωικό, ιστορικό και υποδειγματικό, αποτελούν εθνικό μας ζήτημα.

Δεν μπορεί στην Εθνική Αντιπροσωπεία κάποιοι να διαρρηγνύουν τα ιμάτιά τους για την επάνοδο του ναζισμού, αλλά κανείς να μη διεκδικεί αποζημιώσεις για τα θύματα του ναζισμού, για τα θύματα των ολοκαυτωμάτων στη χώρα μας. Γνωρίζετε ότι η Ελλάδα για την σθεναρή αντίστασή της πλήρωσε τον βαρύτερο φόρο αίματος, με ενάμισι εκατομμύριο θύματα πολέμου, κύριε Υπουργέ, νεκρούς, τραυματίες, ανάπηρους πολέμου. Οι επιζώντες και τα παιδιά που επέζησαν χάνονται, πεθαίνουν ο ένας μετά τον άλλον και η μία μετά την άλλη στις μέρες μας. Πόσο ακόμη θα περιμένουν οι επιζήσαντες και ο ελληνικός λαός, για να διεκδικήσει επίσημα η ελληνική πολιτεία τις αποζημιώσεις για τις θηριωδίες;

Γνωρίζετε πολύ καλά ότι υπάρχει από το 2015 πόρισμα της Ειδικής Επιτροπής του Γενικού Λογιστηρίου του Κράτους, την οποία συγκρότησε ο κ. Σταϊκούρας, κορυφαίος Υπουργός και της σημερινής σας Κυβέρνησης και της προηγούμενης. Γνωρίζετε ότι υπάρχει ομόφωνο πόρισμα της Βουλής, το οποίο υιοθετήθηκε στην Ολομέλεια, το «έσπρωξε» η προηγούμενη κυβέρνηση ΣΥΡΙΖΑ όσο περισσότερο μπορούσε και το έφερε για υιοθέτηση στην Ολομέλεια πια τον Απρίλιο του 2019 προεκλογικά. Γνωρίζετε ότι υπάρχει ρηματική διακοίνωση από τον Ιούνιο του 2019 πάλι προεκλογική -γιατί κάποιοι μόνο με τα λόγια πολιτεύονται-, η οποία, όμως, είναι ρηματική διακοίνωση για τις γερμανικές οφειλές. Και βεβαίως, υπάρχει ρητή δήλωση του κ. Μητσοτάκη στην πρώτη επίσκεψή του και συνάντησή του με την κ. Μέρκελ τον Αύγουστο του 2019, όπου ερωτηθείς για το ζήτημα των γερμανικών οφειλών είπε «υπάρχει ρηματική διακοίνωση και θα διεκδικήσουμε».

Παρακαλώ, να τοποθετηθείτε για το θέμα αυτό και μολονότι μία παράμετρός του δεν άπτεται της δικής σας αρμοδιότητας, όμως είναι ένα συνολικό ζήτημα. Να τοποθετηθεί η Κυβέρνηση -και ελπίζω να το ακούει ο κύριος Πρωθυπουργός, ο κ. Μητσοτάκης-, για το εάν ο σημερινός Υπουργός Δικαιοσύνης, που είναι ο δέκατος έβδομος κατά σειρά που έχει την υποχρέωση και τη δυνατότητα από τις 8 Απριλίου 2000 που εκδόθηκε η απόφαση της Ολομέλειας του Αρείου Πάγου για το Δίστομο, για την αποζημίωση των θυμάτων του Διστόμου… Χρειάζεται μία υπογραφή Υπουργού Δικαιοσύνης. Όλοι οι προηγούμενοι, οι δεκαέξι προκάτοχοι του σημερινού Υπουργού δεν έχουν υπογράψει με κυβερνητική εντολή. Παρακαλώ, αν γνωρίζετε, να μας πείτε αν υπάρχει στρατηγική της Κυβέρνησής σας, για να τεθεί αυτή η υπογραφή.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο κ. Γεραπετρίτης και συνεχίζουμε στον κατάλογο των ομιλητών.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κατ’ αρχάς, κυρία Πρόεδρε, θα ήθελα να ευχαριστήσω πολύ και την κυρία Πρόεδρο, την κ. Κωνσταντοπούλου και όλους τους συμμετέχοντες σε αυτή τη συζήτηση, η οποία είναι εξαιρετικά παραγωγική. Επαναλαμβάνω τη δέσμευσή μου ότι για το σύνολο των θεμάτων εξωτερικής πολιτικής θα βρισκόμαστε σε διαρκή αλληλεπίδραση και είμαι διατεθειμένος, είμαι γενικά εξαιρετικά διαβουλευτικός ως άνθρωπος, οπότε θα ήθελα να καταγραφεί ότι θέλω να σας ακούω και να διατυπώνετε τις απόψεις σας, έτσι ώστε να μπορούμε να χαράσσουμε και εθνική στρατηγική εκεί όπου προσιδιάζει.

Σε ό,τι αφορά τα κυριαρχικά μας δικαιώματα, επαναλαμβάνω, αποτελεί μονομερές αναφαίρετο δικαίωμα η επέκταση των χωρικών μας υδάτων στα δώδεκα μίλια. Προκύπτει, όπως γνωρίζετε, από τη Σύμβαση για το Δίκαιο της Θάλασσας, την UNCLOS, και είναι ένα δικαίωμα το οποίο, στην πραγματικότητα, βρίσκεται δίπλα στην κυριαρχία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Εμείς ήμασταν η κυβέρνηση εκείνη, η οποία, για μία και μόνη φορά, επεκτείναμε τα χωρικά ύδατα ως το ακρωτήριο Ταίναρο και μεγαλώσαμε την Ελλάδα. Κάναμε αυτό το βήμα. Αυτό είναι προφανές ότι αποτελεί το πρώτο βήμα μιας μεγαλύτερης στρατηγικής, η οποία έχει να κάνει με την πλήρη επέκταση των χωρικών μας υδάτων, όταν και όπως αυτό αποφασιστεί συντεταγμένα από την ελληνική πολιτεία.

Θα μου επιτρέψετε να πω, επειδή αναφερθήκατε και στα ζητήματα του εναέριου χώρου, ότι στο πλαίσιο αυτό ένα καλό σημάδι είναι ότι τους τελευταίους μήνες έχουμε μηδενικές παραβιάσεις εναέριου χώρου από την Τουρκία, κάτι το οποίο νομίζω ότι είναι αρκετά σημαντικό, για να μπορέσουμε να αναπτύξουμε και μια σχέση μεγαλύτερης εμπιστοσύνης, σε ό,τι αφορά την καλή γειτονία.

Για το δεύτερο ζήτημα των συμμαχιών, προφανώς, κυρία Πρόεδρε, είναι αυτονόητο ότι τα θέματα κράτους δικαίου και τα θέματα δημοκρατίας είναι εξαιρετικά σημαντικά και βαρύνοντα όταν πρόκειται να χαράξουμε τις συμμαχίες μας. Αξιολογούνται όλα. Κυρίως αξιολογείται το κομμάτι του εθνικού συμφέροντος, το οποίο κάθε συμμαχία μπορεί να εισφέρει στην πατρίδα μας. Επιπλέον, ως κρίσιμη παράμετρος είναι και η θέση μας στην Ευρωπαϊκή Ένωση. Σε πολλές περιπτώσεις για τις περιφερειακές ή διμερείς σχέσεις υπάρχει ένα ευρύτερο πλαίσιο της Ευρωπαϊκής Ένωσης, το οποίο καθορίζει τα ζητήματα αυτά.

Εκείνο που θέλω να σας πω και το λέω με ιδιαίτερη έμφαση και το ανέφερα και χθες στις δηλώσεις μου είναι ότι η βία υπό οποιαδήποτε μορφή δεν μπορεί να αποτελεί λύση. Η βία είναι μόνο μέρος του προβλήματος και αυτό είναι κάτι το οποίο εμείς το αξιολογούμε διαρκώς.

Σε ό,τι αφορά τις γερμανικές αποζημιώσεις, δεν έχει φύγει ποτέ από το τραπέζι, κυρία Πρόεδρε. Η ελληνική πολιτεία, όπως γνωρίζετε, δεν έχει παραιτηθεί από το δικαίωμα να διεκδικήσει τις αποζημιώσεις, οι οποίες -έχετε πολύ καλή γνώση του θέματος και όλα όσα θέσατε ήταν ακριβή- έχει σημαντικές ιδιαιτερότητες και νομικές, τις οποίες θα πρέπει να δούμε. Ορθά αναφέρετε ότι είναι ένα ζήτημα πολυπειθαρχικό και πολυκλαδικό. Αφορά περισσότερα Υπουργεία και αφορά και σύνθετες νομικές δράσεις. Είναι κάτι το οποίο το μελετούμε και δεσμεύομαι να επανέλθω σε σύντομο χρονικό διάστημα, για να θέσω το ευρύτερο πλαίσιο.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ. Τώρα θα ακολουθήσουν τέσσερις ομιλητές από τον κατάλογο. Ξεκινάμε με τον κ. Μακάριο Λαζαρίδη από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, επιτρέψτε μου αρχικά και από αυτό το Βήμα να ευχαριστήσω από καρδιάς τις χιλιάδες Καβαλιώτες και τους χιλιάδες Καβαλιώτες που με τίμησαν με την ψήφο τους. Με εμπιστεύτηκαν για δεύτερη συνεχόμενη φορά να τους εκπροσωπώ στα βουλευτικά έδρανα. Είναι, όπως είπα, μεγάλη τιμή και συνάμα μεγάλη ευθύνη να μπορέσω να ανταποκριθώ στη νέα πρόκληση.

Εύχομαι, επίσης, καλή θητεία σε όλες και όλους και θέλω να πιστεύω ότι κοινή είναι η προσδοκία μας να πετύχει η νέα Κυβέρνηση και φυσικά, η νέα Βουλή για το καλό της πατρίδας.

Κυρίες και κύριοι Βουλευτές, είναι μεγάλη τιμή να απευθύνομαι στους εκπροσώπους του ελληνικού λαού. Ακόμα μεγαλύτερη είναι η ευθύνη έναντι των πολιτών, οι προσδοκίες των οποίων είναι μεγάλες και εύλογες. Ο ελληνικός λαός στις δύο εκλογικές αναμετρήσεις μέσα σε έναν μήνα ήταν σαφής και ξεκάθαρος. Έδωσε ισχυρή ψήφο εμπιστοσύνης στη Νέα Δημοκρατία και τον Κυριάκο Μητσοτάκη να συνεχίσουμε ακόμα πιο γρήγορα και πιο αποφασιστικά το έργο που ξεκινήσαμε το 2019 για μία καλύτερη Ελλάδα. Ο ελληνικός λαός, δηλαδή, ανέτρεψε στερεότυπα και κατέρριψε μύθους. Άνθρωποι όλων των ηλικιών, όλων των κοινωνικών και οικονομικών στρωμάτων -και επιτρέψτε μου να το τονίσω αυτό- κυρίως οι νεότεροι εκλογείς, επιβεβαίωσαν με την ψήφο τους την αξιοπιστία μας. Κατέδειξαν ότι είμαστε η μοναδική, πειστική, ουσιαστική πρόταση διακυβέρνησης του τόπου.

Στις εκλογές του Μαΐου και του Ιουνίου επιδοκιμάστηκαν η υπευθυνότητα, ο σχεδιασμός, ο ρεαλισμός, η ειλικρίνεια και πρωτίστως η κοινή λογική απέναντι στον λαϊκισμό, την τοξικότητα, τη διχαστική ρητορική και τις ψεύτικες και ανέξοδες υποσχέσεις. Οι πολίτες επέλεξαν σταθερότητα και προοπτική. Επέλεξαν μία κυβέρνηση που έκανε και λάθη. Γιατί, ναι, κάναμε και λάθη. Και κάναμε και λάθη, γιατί προσπαθήσαμε μέσα σε ένα εξαιρετικά δύσκολο περιβάλλον, λόγω των πολλών κρίσεων. Επέλεξαν, λοιπόν, μία κυβέρνηση με λάθη και όχι μια λάθος κυβέρνηση.

Ήταν, όμως, αυτή η πολιτική νίκη και μια ιδεολογική δικαίωση της Νέας Δημοκρατίας απέναντι στον ΣΥΡΙΖΑ και την Αριστερά, μια νίκη που αλλάζει ουσιαστικά τις κρίσιμες ισορροπίες στο πολιτικό μας σύστημα για πρώτη φορά μετά από πάρα πολλά χρόνια. Μεταβάλλει όχι μόνο το πολιτικό τοπίο, αλλά έχει ισχυρό αντίκτυπο και στην κοινωνία, στο σύνολο των προτεραιοτήτων και προσδοκιών των Ελληνίδων και των Ελλήνων.

Άλλωστε, την ιδεολογική μας πρωτοπορία και ταυτότητα την παραδέχονται πλέον και πολιτικοί μας αντίπαλοι, προερχόμενοι μάλιστα από το κόμμα της Αξιωματικής Αντιπολίτευσης, όπως πρόσφατα ο κ. Σκουρλέτης και στο χέρι μας είναι πλέον να κεφαλαιοποιήσουμε τα επόμενα χρόνια αυτή τη μεταβολή που καταγράφεται στο πολιτικό τοπίο, υλοποιώντας μια Κεντροδεξιά φιλελεύθερη εθνική πολιτική, που στο επίκεντρό της θα έχει τον άνθρωπο και τα προβλήματα της καθημερινότητάς του.

Οι πολίτες μάς έδειξαν τον δρόμο. Άφησαν πίσω πρώτοι εκείνοι τα σύνδρομα του παρελθόντος. Πλέον κοιτάζουν μόνο μπροστά, με γνώμονα το συμφέρον των πολλών. Πλέον για τους πολίτες αξία έχουν οι πολιτικές συμπεριφορές και όχι οι εξαγγελίες.

Κυρίες και κύριοι συνάδελφοι, οι πολιτικές αυτές δικαιώνονται στην πράξη και τελικά, προοδευτική δύναμη είναι αυτή η οποία είναι χρήσιμη για την πατρίδα και τους πολίτες.

Η πατρίδα μας, λοιπόν, άφησε οριστικά πίσω το επαχθές παρελθόν και βαδίζει σταθερά τολμηρά μπροστά. Αντίπαλοί μας αποκλειστικά και μόνο τα προβλήματα του τόπου και ο κίνδυνος της ήσσονος προσπάθειας. Διαρκής στόχος μας να ενώνουμε την κοινωνία. Στοίχημά μας η αποτελεσματικότητα. Πρόκλησή μας η επίτευξη των μεγάλων αλμάτων που μπορεί να κάνει η πατρίδα μας και είμαστε εξουσιοδοτημένοι από τον λαό να συμβάλουμε προς αυτή την κατεύθυνση.

Πολλά είναι αυτά που έχουμε να πράξουμε στη νέα μας θητεία, με έμφαση στους καλύτερους μισθούς, την πιο ποιοτική δημόσια υγεία, το βελτιωμένο, πιο φιλικό κράτος, χωρίς τις γνωστές χρόνιες παθογένειες. Προτεραιότητά μας είναι να μειώσουμε τις ανισότητες, να εγγυηθούμε την καλύτερη ζωή για όλες και όλους σε μια ισχυρή και ασφαλή Ελλάδα.

Αυτά είναι τα κεντρικά προγραμματικά ζητήματα που θέσαμε προεκλογικά και αποτελούν τον οδηγό της κυβερνητικής μας δράσης από εδώ και πέρα. Δεσμευτήκαμε ότι θα τα υλοποιήσουμε και στον τελικό απολογισμό θα κριθούμε. Δεν θα μπω σε λεπτομέρειες των κυβερνητικών μας προτεραιοτήτων, τις οποίες άλλωστε ήδη ανέλυσε ο Πρωθυπουργός, οι Υπουργοί μας και οι εξαιρετικοί μου συνάδελφοι.

Θέλω μόνο να διαβεβαιώσω τους πολίτες ότι, όπως την τετραετία 2019 -2023, έτσι και σε αυτή που μόλις ξεκίνησε η αντιστοίχιση των προεκλογικών μας δεσμεύσεων με τις μετεκλογικές πράξεις θα είναι απόλυτη.

Κυρίες και κύριοι συνάδελφοι, όραμά μας, λοιπόν, είναι η συλλογική και ατομική ευημερία, η διαμόρφωση ενός σύγχρονου λειτουργικού κράτους, που θα συμβάλει στην ποιοτικότερη ζωή των πολιτών του. Αυτούς, άλλωστε, υπηρετούμε, πιστοί στο καθήκον για το οποίο μας εξουσιοδότησαν, να πάμε μπροστά την Ελλάδα, που δεν αφήνει καμμία και κανέναν πίσω, την Ελλάδα που δίνει ευκαιρίες, που ανοίγει προοπτικές, που στέκεται δίπλα σε κάθε προσπάθεια εξέλιξης και προόδου.

Είμαστε αποφασισμένοι να τηρήσουμε μέχρι κεραίας το συμβόλαιο τιμής που υπογράψαμε ξανά με τον ελληνικό λαό στις 25 Ιουνίου. Θα εργαστούμε σκληρά και έντιμα για να τηρήσουμε τον λόγο μας, με διαφάνεια και λογοδοσία, με σύνεση, αλλά και τόλμη, με αποφασιστικότητα, αλλά και ενσυναίσθηση. Ο δρόμος που βαδίζουμε γνωρίζουμε καλά ότι δεν είναι εύκολος. Το έχουμε πει, άλλωστε, εξαρχής: εύκολες λύσεις και μαγικά ραβδάκια δεν υπάρχουν. Χρέος μας να ακούσουμε τη φωνή της κοινωνίας και να υλοποιήσουμε την εντολή της. Είναι αυτή που μας επιβάλλει να επιμείνουμε όλοι μαζί με τον ίδιο ζήλο στην πορεία προς τα εμπρός και να δώσουμε συνέχεια στη γενναία οικονομική, θεσμική και πολιτική επανεκκίνηση που συντελείται τα τελευταία χρόνια. Ενωμένοι, ως Κυβέρνηση όλων των Ελλήνων, μπορούμε να τα καταφέρουμε και θα τα καταφέρουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κ. Λαζαρίδη και για την τήρηση του χρόνου.

Τώρα καλείται στο Βήμα από τον ΣΥΡΙΖΑ - Προοδευτική Συμμαχία ο συνάδελφος Παύλος Πολάκης.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, κατ’ αρχάς, θέλω να πω πολλά. Θα τα πω όσο γίνεται πιο γρήγορα. Κυρίως για την υγεία θα είναι η ομιλία μου, αλλά θα προσπαθήσω να αφήσω λίγο χρόνο και στο τέλος για δύο-τρία άλλα ζητήματα που νομίζω ότι πρέπει να πω.

Κατ’ αρχάς, θα ήθελα να ευχαριστήσω τους χιλιάδες Χανιώτες και Χανιώτισσες που και στις δεύτερες εκλογές επέβαλαν παρά και ενάντια σε πάρα πολλούς και από πολλές κατευθύνσεις να αντιπροσωπεύω από τη θέση του Βουλευτή της Αξιωματικής Αντιπολίτευσης τον Νομό Χανίων. Να είναι σίγουροι πως θα φέρω στη Βουλή όλα τα προβλήματα των κατοίκων, των αγροτοκτηνοτρόφων, των μικρομεσαίων, των τουριστικών επιχειρήσεων, των δήμων για τον νομό με τον τρόπο που με χαρακτηρίζει. Παράλληλα, θέλω να δηλώσω ότι θα συμβάλω με όλες μου τις δυνάμεις στην προγραμματική και οργανωτική ανασυγκρότηση του ΣΥΡΙΖΑ - Προοδευτική Συμμαχία, ώστε να αποτελέσει σε σύντομο χρονικό διάστημα τη δύναμη η οποία θα αποτελέσει την εναλλακτική επιλογή στη Νέα Δημοκρατία που εξέλεξε και αποφάσισε ο ελληνικός λαός να μας κυβερνήσει τα επόμενα τέσσερα χρόνια.

Περνάω, λοιπόν, στο θέμα των ημερών, κύριε Υπουργέ, το οποίο είναι το ΕΚΑΒ. Θα μιλήσω με στοιχεία. Όταν παρέλαβα ή μάλλον, παραλάβαμε το ΕΚΑΒ -είπα «παρέλαβα», γιατί ήμουν ο υπεύθυνος, ο πολιτικός προϊστάμενος- το ΕΚΑΒ είχε τρεις χιλιάδες εννιακόσιους πενήντα εργαζόμενους -εντός μνημονίων, το 2015- και εξακόσια πενήντα παλιά ασθενοφόρα. Όταν το παραδώσαμε είχε τέσσερις χιλιάδες διακόσιους τριάντα εργαζόμενους -εντός μνημονίων- γιατί είχαμε προσλάβει τριακόσιους τριάντα τέσσερις μόνιμο προσωπικό και εκατόν εξήντα τρεις επικουρικό προσωπικό. Είχε, λοιπόν, τέσσερις χιλιάδες διακόσιους πενήντα και είχαμε αντικαταστήσει τριακόσια είκοσι επτά ασθενοφόρα.

Πόσα αντικαταστήσετε αυτά τα τέσσερα χρόνια που ήσασταν εδώ; Θα σας πω εγώ, γιατί τα παρακολουθούσα. Μόνο τα εξήντα από τα εκατόν είκοσι οκτώ που είχαμε προγραμματίσει εμείς με τους δύο διαγωνισμούς της Περιφέρειας της Κεντρικής Ελλάδας και της Κεντρικής Μακεδονίας. Ο Πατούλης ακόμη κάνει τον διαγωνισμό!

Δεύτερον, όταν σας παραδώσαμε τον Ιούλιο του 2019 το ΕΚΑΒ, στην Αθήνα -γι’ αυτό έγινε αυτό που έγινε στη Νέα Μάκρη, γι’ αυτό έγινε αυτό που έγινε στο Περιστέρι- κυκλοφορούσαν στην πρωινή και στην απογευματινή βάρδια εξήντα πέντε ασθενοφόρα επειγόντων, εννιά μονάδες και δέκα ασθενοφόρα χρονίων περιστατικών. Σύνολο ογδόντα τέσσερα σε πρωινή και απογευματινή βάρδια. Το βράδυ κυκλοφορούσαν τριανταεπτά με σαράντα, μέσα στα οποία ήταν πέντε με έξι μονάδες.

Πόσα κυκλοφορούν μέχρι σήμερα, επί Νέας Δημοκρατίας; Πόσα έφτασαν να κυκλοφορούν μέχρι σήμερα; Δυστυχώς μόνο πενήντα δύο. Σαράντα δύο ασθενοφόρα επειγόντων, έξι μονάδες και τέσσερα χρονίων περιστατικών σε πρωινή και απογευματινή βάρδια και το βράδυ περίπου τα ίδια με εμάς τότε, τριανταπέντε με τριανταεπτά. Αυτός είναι ο λόγος.

Αντίστοιχα, συμβαίνουν σε όλη την Ελλάδα. Τον τελευταίο μήνα έχουμε εφτά περιστατικά θανάτων, αναμένοντας το ΕΚΑΒ.

Θέλω να πω και άλλα πράγματα για αυτό. Θέλω να πω και άλλα πράγματα, γιατί το θέμα δεν είναι τι λες. Είναι τι κάνεις. Δηλαδή, εδώ ήρθατε να απαντήσετε με μια ΠΝΠ, που είναι ένα μπάλωμα για το καλοκαίρι, κάπου να δημιουργήσετε έναν επικοινωνιακό ντόρο, μπας και καλύψετε αυτό που συμβαίνει και το οποίο, δυστυχώς, θα συνεχίσει να συμβαίνει με αυτά που έχετε κάνει.

Μιλάτε για τις μοτοσυκλέτες του ΕΚΑΒ. Δεκαοκτώ τις έκανα στην Αθήνα. Πόσες κυκλοφορούν σήμερα; Έξι ή επτά και λέτε ότι τώρα θα πάρετε διακόσιες πενήντα και από αυτές που πήρατε ήταν οι εικοσιπέντε -τριάντα που είχαμε προγραμματίσει εμείς αυτά τα χρόνια και δεν λειτουργούσαν. Μάλιστα, βγήκε και ο επικεφαλής και εξαιρετικός διασώστης στις μοτοσυκλέτες του ΕΚΑΒ, που είπε ότι μετά το 2019 το διαλύσατε το μαγαζί σε μοτοσυκλέτες ταχείας επέμβασης.

Να μιλήσω για την Κω που έβγαιναν δύο ασθενοφόρα στην πρωινή και απογευματινή βάρδια και ένα στη βραδινή γιατί υπηρετούσαν δεκαπέντε άτομα, ενώ τώρα έβγαινε ένα ασθενοφόρο γιατί υπηρετούσαν μόνο εννιά άτομα, γιατί κάνατε έναν σκασμό ρουσφέτια; Να μιλήσουμε λίγο για τα ασθενοφόρα πιο συγκεκριμένα; Το ξαναλέω. Από τα τριακόσια είκοσι επτά -που ήταν και από αγορές και από τις περιφέρειες και από την αξιοποίηση άλλων και από την Πυροσβεστική και από τέτοια- ήταν κάμποσα από το «Νιάρχος», τα εκατόν σαράντα τρία. Στην Αθήνα ήταν πενήντα πέντε. Από τα πενήντα πέντε του «Νιάρχος», μόλις τελείωσε η διετής σύμβαση του σέρβις, δεν επισκευάζεται κανένα. Η τεχνική βάση έχει διαλυθεί, γιατί έχετε μετακινήσει με έναν σκασμό ρουσφέτια όλο το προσωπικό σε διοικητικές θέσεις και αλλού, για να μην είναι εκεί που είναι πιο βαριά η δουλειά, και δεν επισκευάζεται κανένα. Και αυτή είναι η πραγματικότητα. Πάμε λίγο παρακάτω τώρα, να αφήσω λίγο το ΕΚΑΒ.

Κύριε Υπουργέ, όταν παραλάβαμε τη διακυβέρνηση της χώρας το 2015 βρήκαμε 735 εκατομμύρια ευρώ χρέη στα δημόσια νοσοκομεία. Προσέξτε, χρέη! Δηλαδή αν έδιναν ό,τι είχαν στα ταμεία τους, θα έμεναν και 735 εκατομμύρια ευρώ χρέη. Όταν παραδώσαμε, ξέρετε τι σας παραδώσαμε; Τον Ιούλιο του 2019 ήταν διακόσια εξήντα, τριακόσια δέκα τον Δεκέμβρη του 2018, καθαρό πλεόνασμα. Δεν είχαμε ληξιπρόθεσμα, πρακτικά. Είχαμε τα απλήρωτα «δίμηνα-τρίμηνα». Αν τα πληρώναμε και αυτά, θα έμεναν 400 εκατομμύρια ευρώ στο ταμείο. Αυτή τη στιγμή, σήμερα, που μιλάμε, ξέρετε ποια είναι η κατάσταση; Έχετε ένα δισεκατομμύριο ληξιπρόθεσμα. Και επειδή εγώ υπολογίζω και αυτά που έχουν στα ταμεία τους μέσα τα νοσοκομεία, έχετε πάνω από μισό δισεκατομμύριο χρέος. Δηλαδή μετά από τέσσερα χρόνια με κορωνοϊό, που άνοιξε ο κρουνός, έχετε φέρει την κατάσταση σχεδόν εκεί που ήταν το Δεκέμβριο του 2015. Ξέρετε ότι πάντα όταν μιλάω για νούμερα είμαι ακριβής. Αυτά είναι, δυστυχώς, τα νούμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πάμε σε ένα άλλο πιο χοντρό. Δωρεά από το «Νιάρχος». Είχαμε συμφωνήσει για τα τρία νοσοκομεία. Δικό μας έργο ήταν. Δεν ήταν δικό σας. Τι κάνατε τέσσερα χρόνια; Σας τα είχαμε έτοιμα. Το μόνο που κάνατε, ήταν να τα κάνετε νομικά πρόσωπα ιδιωτικού δικαίου, της Κομοτηνής και το Παιδιατρικό. Προχωρήσατε τίποτα από αυτά; Δεν προχωρήσατε. Ξέρετε γιατί; Αυτός είναι ο απόλυτος εξευτελισμός όμως! Εγώ στις κουβέντες που είχα τότε με τον κ. Δρακόπουλο, του λέω: «Να σας πω. Είστε πολύ κουβαρντάδες! Το Νοσοκομείο Κομοτηνής φτιάχνεται και με 50 εκατομμύρια ευρώ». Μου λέει: «Όχι, θα βάλουμε ογδόντα και ενενήντα, θα το κάνουμε έτσι και αλλιώς και βιοκλιματικό», και δεν συμμαζεύεται. Του λέω ότι δικά σας λεφτά είναι και ό,τι θέλετε τα κάνετε.

Έβγαλε, λοιπόν, έναν προϋπολογισμού 100 εκατομμύρια ευρώ και οι προσφορές των εργολάβων, κύριε Γεραπετρίτη, -ποιος ξέρει άραγε γιατί;- για την Κομοτηνή, για παράδειγμα, αντί να είναι ογδόντα, ενενήντα -που ήταν πολύ πλούσιος ο προϋπολογισμός- ήταν εκατόν πενήντα, εκατόν εξήντα, εκατόν εβδομήντα. Το καταλαβαίνετε; Αυτό έγινε. Και ακύρωσαν τον διαγωνισμό και για τα τρία νοσοκομεία. Αυτό είναι που καταφέρατε. Φαντάζεστε να ήμουν εγώ Υπουργός και να γινόταν κάτι τέτοιο; Αλλά τότε δεν θα γινόταν σίγουρα για άλλους λόγους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πω και ένα τελευταίο πάλι παράδειγμα, για να πω και μια κουβέντα για επίλογο. Είναι εδώ και ο κ. Βλαχάκος; Έφυγε. Με τη χρηματοδότηση από την Περιφέρεια Αττικής και τη Ρένα Δούρου βάλαμε δύο «PET–CT» και δύο κυκλοτρόνια στα νοσοκομεία της Αθήνας. Τα «PET–CT» ήταν στον «Ευαγγελισμό» και στο Γενικό Ογκολογικό Νοσοκομείο «Αγίων Αναργύρων». Και στο «Μεταξά» τοποθετήσαμε και τα δύο κυκλοτρόνια παραγωγής ραδιοφαρμάκων, τα οποία μπήκαν το 2020. Δουλεύει κανένα; Όχι, κανένα από τα κυκλοτρόνια. Γιατί; Διότι πρέπει να συνεχίσουμε να πληρώνουμε έναν σκασμό λεφτά στο «ΒΙΟΚΟΣΜΟΣ» του Λαυρίου. Αυτό ήταν που κάνατε. Και βέβαια ακυρώσατε από τη δωρεά «Νιάρχος» τα τέσσερα κυκλοτρόνια που συνόδευαν τα τέσσερα «PET–CT» στα πανεπιστημιακά νοσοκομεία.

Χρησιμοποίησα αυτά τα παραδείγματα για να αποδείξω ότι, δυστυχώς, πέρασαν τέσσερα χρόνια και με τον κορωνοϊό, στον οποίο είχαμε τριάντα επτά χιλιάδες νεκρούς. Γίναμε η πρώτη χώρα σε θανάτους ανά εκατομμύριο πληθυσμού στη δυτική Ευρώπη. Από τους δεκατρείς χιλιάδες επτακόσιους πενήντα θανάτους, την ημέρα που ανέλαβε ο κ. Πλεύρης και η κ. Γκάγκα, σε εννιά μήνες φτάσαμε στους τριάντα δύο χιλιάδες θανάτους -όταν όλοι οι άλλοι μείωναν τους θανάτους- γιατί δεν είχαμε ΜΕΘ και δεν χρησιμοποιούσαμε και τις θεραπείες. Και έρχεστε τώρα να μας πείτε: βάζω 8% στο Ταμείο Ανάκαμψης. Εμείς βάλαμε 300 εκατομμύρια ευρώ την περίοδο των μνημονίων γιατί κόψαμε τις μίζες και γιατί βρήκαμε λεφτά εκεί που δεν υπήρχαν. Εσείς με ανοικτούς τους κρουνούς, έρχεστε να μας πείτε ότι θα φτιάξετε ξενοδοχειακά τα ΤΕΠ σε νοσοκομεία και στα κέντρα υγείας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώστε.

**ΠΑΥΛΟΣ ΠΟΛΑΚΗΣ:** Θα είμαστε σύντομα εδώ και θα τα πούμε πολύ πιο σκληρά από ό,τι στο παρελθόν και τα προηγούμενα τέσσερα χρόνια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει για την τρίλεπτη παρέμβασή της η Κοινοβουλευτική Εκπρόσωπος της Νέας Δημοκρατίας κ, Ζωή Ράπτη.

**ΖΩΗ ΡΑΠΤΗ:** Κύριε Πρόεδρε, θα κάνω χρήση των δύο τρίλεπτων που δικαιούμεθα ως Κοινοβουλευτικοί Εκπρόσωποι, ούτως ώστε να μπορέσω να τοποθετηθώ.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Θα τα προσθέσω.

**ΖΩΗ ΡΑΠΤΗ:** Αξιότιμε κύριε Πρόεδρε, αξιότιμοι κύριοι Υπουργοί, αξιότιμες κυρίες και αξιότιμοι κύριοι Βουλευτές, θα ήθελα να ευχηθώ κατ’ αρχάς καλή επιτυχία στις εργασίες της Βουλής των Ελλήνων για την εικοστή κοινοβουλευτική περίοδο και προσωπικά στον καθένα και στην καθεμία εξ ημών από τους συναδέλφους μου Βουλευτές. Θέλω να ευχαριστήσω θερμά τους συμπολίτες μου στον Βόρειου Τομέα που με εξέλεξαν για δεύτερη συνεχή φορά, γιατί είναι μεγάλη τιμή και ακόμα μεγαλύτερη η ευθύνη μου.

Εθνικός στόχος και όραμα της νέας Κυβέρνησης, όπως τόνισε ο Πρωθυπουργός, είναι ο πολυδιάστατος εκσυγχρονισμός της χώρας, ώστε να καταπολεμήσουμε τις χρόνιες παθογένειες και ταυτόχρονα να συνεχιστεί η προσήλωσή μας στις επιταγές της τέταρτης βιομηχανικής επανάστασης. Οραματιζόμαστε δηλαδή έναν δυναμικό εκσυγχρονισμό και εξευρωπαϊσμό της πατρίδας μας πάντα με έναν κοινό παρονομαστή, το απτό και μετρήσιμο αποτέλεσμα.

Το έργο της Κυβέρνησης, όπως αναλύεται στις Προγραμματικές Δηλώσεις που ακούσαμε, θα καλύπτει όλα τα πεδία της δημόσιας ζωής, έχοντας, όμως, πάντα στο επίκεντρό του τον άνθρωπο χωρίς αποκλεισμούς και διακρίσεις. Οι πέντε πυλώνες στους οποίους εδράζεται είναι η ενίσχυση της παραγωγικής Ελλάδας, της κοινωνικής Ελλάδας, της ψηφιακής και πράσινης Ελλάδας, της δίκαιης Ελλάδας και ασφαλώς της ισχυρής Ελλάδας.

Κυρίες και κύριοι συνάδελφοι, οι Έλληνες, μέσα από τα χρόνια των μνημονίων, των κρίσεων και των ανατροπών που βίωσαν, διαπίστωσαν ότι η πρόοδος και η ευημερία είναι αποτέλεσμα σοβαρής και συστηματικής δουλειάς, προσεκτικής ανάγνωσης του διεθνούς περιβάλλοντος, διαφάνειας, αξιοποίησης των νέων τεχνολογιών και βεβαίως εμπεριστατωμένων και κοστολογημένων προγραμμάτων.

Αναπτύχθηκε στην κοινωνία μια κουλτούρα που έπαψε να ζητά ηχηρά συνθήματα, αλλά απαίτησε χειροπιαστά αποτελέσματα από τους πολιτικούς της. Και η Νέα Δημοκρατία απεδείχθη από τα αποτελέσματα των διπλών εκλογών ότι ανέγνωσε και ερμήνευσε πιο επιτυχημένα τις μεγάλες αλλαγές που συνέβησαν μέσα στην ελληνική κοινωνία στα χρόνια του μνημονίου, αφού προέταξε -και ορθά, όπως αποτυπώθηκε- τον σύγχρονο πατριωτισμό, την ανάγκη δηλαδή η χώρα μας να πάει μπροστά με τους Έλληνες ενωμένους, εκεί που της αξίζει, στην καρδιά της Ευρώπης. Αντίθετα οι δυνάμεις της Κεντροαριστεράς απέτυχαν να κατανοήσουν και να ερμηνεύσουν όλες αυτές τις μεταβολές και κυρίως απέτυχαν να κατανοήσουν ότι ο ελληνικός λαός ζητούσε πολιτική σταθερότητα με θετικές προτάσεις και όχι τοξικότητα.

Ο Πρωθυπουργός, στηριζόμενος σε δομημένο, κοστολογημένο, ορθολογικό και εξωστρεφή προς την Ευρώπη πολιτικό λόγο, επιβραβεύτηκε από τον ελληνικό λαό το 2019 και από τότε έως σήμερα οι πολίτες διαπίστωναν καθημερινά ότι όσα εκείνος εξήγγειλε μπορούσαν να γίνουν πραγματικότητα και στη χώρα μας. Για αυτό στις πρόσφατες εκλογές μάς έδωσαν αυτοδυναμία με ακόμα μεγαλύτερο ποσοστό, επιβραβεύοντας το άρτιο και κοστολογημένο πρόγραμμα διακυβέρνησης και συμπιέζοντας τις δυνάμεις της κεντροαριστεράς σε ποσοστό μικρότερο του 30%.

Όπως ορθά επισημάνθηκε, στη συνείδηση της κοινωνίας οι παλιές διαχωριστικές γραμμές έχουν πλέον ξεθωριάσει και αντικαταστάθηκαν από πολύ πιο σύνθετα διλήμματα, με το κυριότερο να είναι το: «πρόοδος ή οπισθοδρόμηση», διλήμματα στα οποία απάντησε η ίδια η κοινωνία, αφού προέκρινε ότι προοδευτική παράταξη είναι αυτή που είναι χρήσιμη για τον τόπο, την οποία και τελικώς υπερψήφισε.

Όμως, η πολιτική κυριαρχία της Νέας Δημοκρατίας, όπως διαμορφώθηκε από τις κάλπες της 25ης Ιουνίου, δεν ισοδυναμεί με λευκή επιταγή, αλλά με βαρύτερη ευθύνη και μια ξεκάθαρη εντολή, μια εντολή να υλοποιήσουμε ταχύτατα τις δεσμεύσεις που αναλάβαμε στις προεκλογικές μας εξαγγελίες με περισσότερες μεταρρυθμίσεις και να στηρίξουμε κάθε συνάνθρωπό μας, και ιδίως τους πιο ευάλωτους, εργαζόμενοι πάντα με συνέπεια και χωρίς έπαρση στα καθήκοντά μας και απαντώντας χωρίς ακρότητες και με θετικό λόγο στην κριτική της αντιπολίτευσης.

Κυρίες και κύριοι συνάδελφοι, έρχομαι τώρα και στην εξειδίκευση του πιο κεντρικού, κατά την άποψή μου, στόχου για την κυβερνητική μας θητεία, αυτού της στήριξης της κοινωνικής Ελλάδας.

Ως πρώην Υφυπουργός Υγείας θα εστιάσω στη μεταρρύθμιση για την υγεία, στην οποία αποδίδουμε εξαιρετική σημασία για την αναμόρφωση του ΕΣΥ και τη συνέχιση όσων ξεκινήσαμε την προηγούμενη τετραετία με γνώμονα πάντα την αποτελεσματική περίθαλψη των συμπολιτών μας.

Ο ανασχεδιασμός του χάρτη υγείας με έμφαση στην πρωτοβάθμια περίθαλψη, οι δέκα χιλιάδες νέες προσλήψεις, η ανακαίνιση και ο εκσυγχρονισμός ογδόντα νοσοκομείων και εκατόν πενήντα έξι κέντρων υγείας με πόρους που έχουν ήδη δεσμευτεί από το Ταμείο Ανάκαμψης, ο ψηφιακός μετασχηματισμός με την ολοκλήρωση του ατομικού ηλεκτρονικού φακέλου ασθενούς, αλλά και η απαιτούμενη αναβάθμιση των ψηφιακών υποδομών στα νοσοκομεία, που είναι τόσο χρήσιμη, αγαπητοί Υπουργοί, για να έχουμε ορατές και βεβαίως μετρήσιμες επιδόσεις των νοσοκομείων στην περίθαλψη των συμπολιτών μας, αλλά βεβαίως και η ενίσχυση του ΕΚΑΒ με προσλήψεις οκτακοσίων διασωστών και διακοσίων πενήντα δικυκλιστών διασωστών είναι από τις άμεσες πρώτες εξαγγελίες τις οποίες έκανε ο κύριος Υπουργός.

Έμφαση, όμως, θα δοθεί και στην επέκταση των δωρεάν προληπτικών εξετάσεων που επεκτείνονται για όλα τα βαριά νοσήματα σε δημόσιες και ιδιωτικές δομές πάντοτε δωρεάν για όλους τους πολίτες.

Και τέλος, θα προχωρήσουμε -και αυτό ως Υφυπουργός το χαιρετίζω με θέρμη- με ακόμη ταχύτερους ρυθμούς στην ψυχιατρική μεταρρύθμιση και την υλοποίηση του εθνικού σχεδίου δράσης για την ψυχική υγεία του γενικού πληθυσμού, αλλά και των ευάλωτων ομάδων, τα οποία εκπονήσαμε την προηγούμενη τριετία, με τη δημιουργία ακόμα περισσότερων κοινοτικών συμβουλευτικών δομών, δομών περίθαλψης, αλλά και κινητών μονάδων, με έμφαση στην ψυχική υγεία παιδιών και εφήβων.

Δεν είναι όμως μόνο αυτές οι μεταρρυθμίσεις που έχουν αυτόν τον στόχο. Είναι και οι εθνικές στρατηγικές για τη στήριξη των νέων, της οικογένειας, των εργαζόμενων γονέων, ειδικές πολιτικές στήριξης των ευάλωτων κοινωνικών ομάδων, των θυμάτων ενδοοικογενειακής βίας και κακοποίησης και των ηλικιωμένων που ζουν σε απομακρυσμένες περιοχές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω μόνο ένα λεπτό ακόμα, κύριε Πρόεδρε.

Γιατί η δυναμική ανάπτυξη και η πρόοδος της χώρας μας είναι μέσα μας αλληλένδετη με τον αναγκαίο συμπεριληπτικό εκσυγχρονισμό που δεν θα αφήνει κανέναν πίσω.

Κυρίες και κύριοι συνάδελφοι, η άμεση υλοποίηση μεταρρυθμίσεων είναι κάτι παραπάνω από επιτακτική και αναγκαία. Αυτό πράξαμε τα προηγούμενα χρόνια, παρά τις αντιξοότητες που βίωσε η χώρα μας και στην ίδια υπεύθυνη κατεύθυνση θα πορευτούμε και σήμερα, με γνώμονα πάντα τους ταχύτερους ρυθμούς. Με την εμπιστοσύνη του ελληνικού λαού είμαστε έτοιμοι να βάλουμε όλη μας την ενέργεια για να οικοδομήσουμε μαζί με τους πολίτες την αυτοδιοίκηση, αλλά και μέσα από τον δημιουργικό κοινοβουλευτικό διάλογο την αισιόδοξη, τη δημιουργική, τη συμπεριληπτική Ελλάδα του 2030, με όραμα, σχέδιο και πολλή δουλειά.

Σας καλώ, λοιπόν, όλους να δώσετε με θέρμη ψήφο εμπιστοσύνης στην Κυβέρνηση, για να πάμε την Ελλάδα, όπως υποσχεθήκαμε, σταθερά, τολμηρά μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε με τον κ. Μάνο Κόνσολα από την Κοινοβουλευτική Ομάδα της Νέας Δημοκρατίας.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, κύριοι Υπουργοί, κυρία Υπουργέ, κυρίες και κύριοι συνάδελφοι, εγώ χάρηκα που, ανεβαίνοντας στο Βήμα, μου λένε: «Μάνο, πάμε γερά.». Και εγώ διαπίστωσα ότι η Βουλή πάει γερά, γιατί πρώτη φορά στα δώδεκα χρόνια -και το γνωρίζουν οι περισσότεροι συνάδελφοί μου- βλέπω τοποθετήσεις που δεν αμφισβητούν τις Προγραμματικές Δηλώσεις της Κυβέρνησης.

Αυτό είναι κάτι το οποίο είναι καινούργιο και εγκαινιάζουμε μια νέα περίοδο. Παρά τις όποιες αντιθέσεις, διαφορετικές θέσεις, Προγραμματικές Δηλώσεις των κομμάτων, διαπιστώνουμε ότι από αυτά που λέει ο Πρωθυπουργός από την αρχή της συνεδρίασης πριν δύο ημέρες, επιβεβαιώνεται ότι μάλλον το σχέδιο της Κυβέρνησης είναι σε καλό δρόμο. Και εάν υπάρχει αντίρρηση είναι καλό εδώ με τεκμήρια και με ευπρέπεια πάντα -γιατί αυτό εδραιώνουμε σήμερα, μια νέα περίοδο, είναι η 20ή περίοδος που είπαν και οι συνάδελφοί μας- να υπάρχει γόνιμος διάλογος με επιχειρήματα και με ευπρέπεια.

Θέλω να πιστεύω ότι όλοι αναγνωρίζουμε το αποτέλεσμα των εθνικών εκλογών και στις δύο εκλογές, και τον Μάιο και τον Ιούνιο. Γιατί, εάν αναγνωρίσουμε πού είναι η θέση του καθένα, μπορούμε να βρούμε σημεία σύγκλισης, συνεννόησης και να προχωρήσουμε μπροστά αυτές τις προγραμματικές δεσμεύσεις που έχουμε θέσει και εμείς.

Η αλήθεια είναι, κυρίες και κύριοι συνάδελφοι, κύριε Πρόεδρε, ότι η χώρα μπήκε σε μια νέα εποχή, γιατί η πλειοψηφία των Ελλήνων με την ψήφο τους έδωσαν τις κατευθύνσεις που θέλει να οδηγηθεί η χώρα τα επόμενα χρόνια και έθεσε τις προτεραιότητες της χώρας μέσα από τη νέα Κυβέρνηση που έχει επιλέξει στις δύο προηγούμενες εκλογές. Και δεν είναι κοινότοπο, αλλά πρέπει να επαναλάβω αυτές τις προτεραιότητες, γιατί σε αυτές μπορούμε να δώσουμε όλη την ψυχική μας δύναμη και την πολιτική μας βούληση για να προχωρήσουμε μπροστά τη χώρα.

Κάποιες από αυτές τις προτεραιότητες είναι η ενίσχυση της αναπτυξιακής διαδικασίας και της βελτίωσης του επιχειρηματικού περιβάλλοντος αλλά και του εισοδήματος των εργαζομένων. Διαφωνεί κανείς σε αυτές τις προτεραιότητες;

Προτεραιότητες όπως οι μεγάλες και βαθιές αλλαγές του Συντάγματος. Ακούσαμε τον Πρωθυπουργό να λέει για τις αβελτηρίες που δημιουργήθηκαν από το άρθρο 16, όταν το ΠΑΣΟΚ αποχώρησε τότε από τη συζήτηση ή στη συνέχεια που η κυβέρνηση ΣΥΡΙΖΑ αποχώρησε από τη συζήτηση και δεν θέλησε να προσχωρήσει στην ιδέα της αλλαγής του άρθρου 16. Λέω μόνο ένα παράδειγμα, αλλά οι συνταγματικές αυτές ρυθμίσεις είναι πλέον αναγκαίες και νομίζω ότι πρέπει να συμπορευτούμε σε βασικά στοιχεία, ώστε η χώρα να προχωρήσει μπροστά.

Επίσης σημαντικές είναι οι προγραμματικές δεσμεύσεις που αφορούν στις γενναίες μεταρρυθμίσεις του κράτους και τον δείκτη απονομής της δικαιοσύνης και μάλιστα της επίσπευσης της νομής της δικαιοσύνης και να μην υπάρχουν αβελτηρίες στα ζητήματα αυτά.

Δεν είναι σημαντική προτεραιότητα η αναμόρφωση του δημοσίου συστήματος υγείας; Ακούσαμε προηγουμένως και τον κ. Πολάκη και άλλους συναδέλφους από όλα τα κόμματα για το ότι έκαναν μια σπουδαία δουλειά στη δική τους θητεία. Αυτά δεν πρέπει να τα προχωρήσουμε; Δεν πρέπει να προχωρήσουμε τα θέματα της υγείας μπροστά; Δεν μηδενίζει κανένας από εμάς ό,τι καλό έχει συμβεί σε προηγούμενες περιόδους, αλλά ποιος δεν συμφωνεί ότι πρέπει ακόμη να προχωρήσουμε με γενναίες μεταρρυθμίσεις, όταν ο ίδιος ο Πρωθυπουργός δεν κρύβει τα προβλήματα και ανακοινώνει γενναίες μεταρρυθμίσεις στο σύστημα της υγείας;

Δεν είναι μια πρόκληση η προτεραιότητα σε ό,τι αφορά στην ενεργειακή μετάβαση και τον ψηφιακό μετασχηματισμό; Δεν είναι μία προτεραιότητα η ολιστική πολιτική για τη στήριξη και την ενίσχυση της οικογένειας και μάλιστα, με νέο Υπουργείο, με πρόθεσή του ο Πρωθυπουργός έχει δώσει τις κατευθύνσεις και με έμφαση αυτής της πολιτικής από το Υπουργείο για την ενδυνάμωση του ζητήματος του δημογραφικού που υπάρχει αυτή την περίοδο στη χώρα;

Άρα, εμείς πέραν των άλλων και των γεωπολιτικών ζητημάτων που ο κ. Γεραπετρίτης ανέπτυξε, συζητάμε ένα ολοκληρωμένο σχέδιο ανάπτυξης, μιας πολυκεντρικής ανάπτυξης σε όλη την περιφέρεια στη χώρα. Και μάλιστα, επιτρέψτε μου δράττοντας την ευκαιρία να προσθέσω και την πολυκεντρική τουριστική ανάπτυξη που χρειάζεται η χώρα και που με αφορμή την πανδημία δεν μπορέσαμε να ολοκληρώσουμε την περίοδο που και εγώ και ο κ. Θεοχάρης ήμασταν στο Υπουργείο.

Όλα τα παραπάνω αποτελούν προτάγματα που έθεσαν ήδη οι πολίτες με την ψήφο τους και πρέπει να πούμε, κυρίες και κύριοι Βουλευτές, ότι κανείς δεν μπορεί να προσπεράσει τη μέγιστη σημασία που αναδεικνύει τη χώρα σε πρωταγωνιστή εξελίξεων μέσα από τις τελευταίες εκλογές που συμμετείχαμε όλοι.

Είναι ξεκάθαρο ότι όσοι πολιτεύονται διαχειριζόμενοι μία Ελλάδα που δεν υπάρχει πλέον, ηττήθηκαν κατά κράτος και αποδοκιμάστηκαν και οι πολιτικές, αλλά και τα κόμματα. Ποια είναι, κυρίες και κύριοι συνάδελφοι, η Ελλάδα που δεν υπάρχει πλέον όμως; Είναι καλό να θυμόμαστε, δεν έχουμε επιλεκτική μνήμη. Η Ελλάδα που δεν υπάρχει πλέον είναι η Ελλάδα της διαιρετικής τομής, των μνημονίων και που πάνω της κάποιοι δεν έστησαν μόνο καριέρες, αλλά επιχείρησαν να βάλουν τη χώρα σε περιπέτειες. Θυμόμαστε όλοι τι συνέβη.

Είναι η Ελλάδα του λαϊκισμού, αυτή που αρνείται να ακολουθήσει τις διεθνείς εξελίξεις και τη σύγχρονη πραγματικότητα. Και η Ελλάδα που δεν υπάρχει πλέον είναι η Ελλάδα της πόλωσης, της οξύτητας, της εχθροπάθειας, του διχασμού, του διχαστικού λόγου και του διαχωρισμού των πολιτών. Αυτή είναι η Ελλάδα που δεν υπάρχει πλέον.

Ο Πρωθυπουργός την Πέμπτη στην ομιλία του ανοίγοντας τη συζήτηση στο Κοινοβούλιο σκιαγράφησε την Ελλάδα του 2027 κι εδώ θέλω να στρέψω την προσοχή όλων μας. Είναι η Ελλάδα που τολμά να προχωρά μπροστά με αλλαγές και μεταρρυθμίσεις και παράγει πλούτο και εισόδημα για όλους. Ο Κυριάκος Μητσοτάκης την τετραετία που πέρασε, δημιούργησε ένα μεγάλο κεφάλαιο αξιοπιστίας, συνέπειας και εμπιστοσύνης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, ακόμα ένα λεπτό παρακαλώ.

Και στο πλαίσιο αυτής της αναφοράς μου, επιτρέψτε μου να πω ότι υλοποιήθηκαν οι δεσμεύσεις της Κυβέρνησης που το 2019 είχαν ανακοινώσει εδώ, στην ίδια Αίθουσα οι συνάδελφοί μου, οι υπουργοί της Κυβέρνησης, αλλά και οι Βουλευτές όλων των κομμάτων που συμφωνούσαν σε πολλά βασικά στοιχεία.

Πάνω σε αυτό το κεφάλαιο σχεδιάστηκε και διαμορφώθηκε η νέα προγραμματική δέσμευση της Κυβέρνησης. Θέλω να σας θυμίσω, κυρίες και κύριοι συνάδελφοι, ότι οι δεσμεύσεις που ακούσαμε από πολλές πλευρές εδώ που συγκλίνουν και δεν διαφωνούν είναι η αύξηση του ελάχιστου εισοδήματος, η αύξηση του επιδόματος μητρότητας, η μείωση κατά μια επιπλέον μονάδα των ασφαλιστικών εισφορών, η σταδιακή κατάργηση στο τέλος της τετραετίας, οι αυξήσεις που περιλαμβάνονται στο νέο μισθολόγιο των δημοσίων υπαλλήλων.

Θα σταθώ σε μια μόνο δέσμευση της Κυβέρνησης, κύριε Πρόεδρε, για να κλείσω την ομιλία μου. Είναι αυτή που ανέφερα και λίγο πριν, η ανάγκη στη χώρα να προχωρήσουμε όλη την εκπαίδευση, την κατάρτιση και τη διά βίου και η χώρα να γίνει κέντρο εκπαίδευσης, κατάρτισης και διά βίου στα Βαλκάνια και στην Ευρώπη. Δεν είναι δυνατόν να έχει τη θέση αυτή η Κύπρος σήμερα, χιλιάδες Ελληνόπουλα να πηγαίνουν στην Κύπρο, στην Αγγλία, στο Ηνωμένο Βασίλειο, στην Ευρώπη γενικότερα εξαιτίας των αβελτηριών και των ιδεοληψιών που υπήρχαν την προηγούμενη περίοδο. Πρέπει όλοι γενναία να προχωρήσουμε στη μεταρρύθμιση αυτή. Γιατί η Ελλάδα μπορεί, έχει ιστορία.

Και επιτρέψτε μου, βλέποντας και άλλους συναδέλφους ακαδημαϊκούς εδώ από πολλές πτέρυγες, να μας πει αν κάποιος διαφωνεί ότι κρατικά πανεπιστήμια και δημόσια πανεπιστήμια είναι σε αξιοσημείωτη λίστα ανταγωνιστικά στον κόσμο σήμερα, αλλά δεν φοβάται κανένα δημόσιο πανεπιστήμιο, κανένας ακαδημαϊκός και κανένας φοιτητής σε δημόσιο πανεπιστήμιο το μη κρατικό πανεπιστήμιο που και αυτό είναι δημόσιο πανεπιστήμιο. Μπορούμε να συγκριθούμε, αλλά πρέπει να υπάρχει πλουραλισμός, να υπάρχει ευελιξία, να υπάρχει συσσώρευση ενέργειας και να μην υπάρχει αυτό το brain drain σε φοιτητές, ακαδημαϊκούς και όλοι μαζί να προχωρήσουμε μπροστά.

Αγαπητοί συνάδελφοι, βλέποντας ότι υπάρχει μια νέα ανάγνωση στα πράγματα και με τη νωπή εντολή σάς καλώ να υπερψηφίσετε αυτές τις προγραμματικές δεσμεύσεις της Κυβέρνησης και να βρούμε τα σημεία που μας ενώνουν και όχι αυτά που μας διχάζουν.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το ΠΑΣΟΚ - Κίνημα Αλλαγής ο συνάδελφος κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλή δύναμη σε όλες και όλους.

Παρακολουθώντας τις Προγραμματικές Δηλώσεις της Κυβέρνησης καταλαβαίνει κανείς το πώς θα κινηθεί την επόμενη τετραετία. Ο Πρωθυπουργός αποκάλυψε μία σειρά από στόχους, περισσότερο όμως διαχειριστικού παρά οραματικού χαρακτήρα, με αρκετά επιδόματα, όπως το Market Pass, το Youth Pass, το έμμεσο επίδομα μέσω των προγραμμάτων κατάρτισης, την έκτακτη ενίσχυση -ακούσατε- για τους συνταξιούχους με προσωπική διαφορά. Είχαμε ζητήσει την κατάργηση -με τροπολογία που καταθέσαμε πριν λίγο καιρό- της προσωπικής διαφοράς από την 1-1-2024. Γιατί δεν το δέχθηκε η Κυβέρνηση και το απέρριψε σιωπηρά; Και έρχεται τώρα τι να κάνει; Να δώσει επίδομα. Αυτό είναι το πλαίσιο των έργων και των ημερών της νέας προγραμματικής περιόδου αυτής της Κυβέρνησης.

Επιδόματα που ανακουφίζουν προσωρινά, αλλά διατηρούν -και το λέμε- την κουλτούρα των χαμηλών προσδοκιών, μέτρα που δεν οδηγούν τη χώρα σε ένα παραγωγικό μοντέλο ικανό να ανταποκριθεί στις προκλήσεις του μέλλοντος, μέτρα που συντηρούν μια οικονομία η οποία αναπτύσσεται στ ανασφαλή πλαίσια των εργασιακών και ασφαλιστικών δικαιωμάτων των πολιτών. Όσοι από εμάς αντλούμε -και αντλούμε, το πιστεύω- τον παλμό της κοινωνίας μέσα από την άμεση επαφή με τους πολίτες και όχι μέσω τρίτων, γνωρίζουμε πολύ καλά ότι η μάχη της καθημερινότητας είναι κρίσιμη. Γι’ αυτό και οι κυβερνήσεις κρίνονται από τις αποφάσεις και τις πολιτικές που ακολουθούν για να καλυτερεύσουν τη ζωή των πολιτών.

Τα στοιχεία εν προκειμένω είναι αδιάσειστα. Για το έτος 2022, σύμφωνα με τον ΟΟΣΑ, η αγοραστική δύναμη των εργαζομένων μειώθηκε κατά 7,4%, ενώ σύμφωνα με την EUROSTAT η χώρα μας είναι τρίτη από το τέλος στην αγοραστική δύναμη των νοικοκυριών. Καθημερινά οι συμπολίτες μας έρχονται αντιμέτωποι με συνεχώς αυξανόμενο κόστος ζωής. Ανακοίνωσε ο κύριος Πρωθυπουργός πρόσθετη αύξηση του κατώτατου μισθού στα 950 ευρώ και του μέσου μισθού στα 1.500 ευρώ σε βάθος τετραετίας. Επιτρέψτε μου, όμως, ξεκάθαρα να πω ότι σημασία δεν έχει μόνο πόσα βγάζεις, αλλά έχει σημασία και ο τρόπος που τα βγάζεις. Και σε αυτό βέβαια έγκειται και η σαφής διαφορά μας ως ΠΑΣΟΚ από αυτά τα οποία αναφέρει η Κυβέρνηση, μια διαφορά μεγάλη ενός κόμματος που ακροβατεί μεταξύ του κοινωνικού φιλελευθερισμού και του νεοφιλελευθερισμού και του κόμματος της προοδευτικής σοσιαλδημοκρατικής παράταξης του τόπου.

Ισχυρίζεται η Νέα Δημοκρατία ότι μεριμνά για την αύξηση των εισοδημάτων των εργαζομένων, όχι όμως έχοντας ως απαραίτητη προϋπόθεση και την ποιότητα των συνθηκών εργασίας, την αξιοπρέπεια της εργασίας. Τα θλιβερά παραδείγματα, τα οποία μάθαμε όλοι, τον εργαζόμενο στη Ρόδο αλλά και στην Κρήτη, είναι αποκαλυπτικά αυτής της κατεύθυνσης. Ακούσατε για την αμφίβια εργασία στη Ρόδο, κύριοι συνάδελφοι εκ Δωδεκανήσου. Αμφίβια εργασία στη Ρόδο σερβιτόρου! Αυτή είναι η παγκόσμια πρωτοτυπία νέας ειδικότητας.

Τι μας είπε ο κύριος Υπουργός προχθές εδώ; Αφού τηρούνται τα μέτρα ασφαλείας και ο εργαζόμενος το θέλει και πληρώνεται καλά γι’ αυτό, δεν είναι θέμα του κράτους. Τελεία. Αλήθεια; Ποια είναι τα μέτρα που τηρούνται για την υγεία και ασφάλεια των εργαζομένων εκεί; Τα ελεγκτικά όργανα, η Τεχνική Επιθεώρηση Εργασίας -όχι η Κοινωνική Επιθεώρηση που πήγε και τα βρήκε όλα καλά- υιοθέτησε αυτή την εργασιακή πρακτική; Αποτελούσε ατραξιόν στη Ρόδο. Μήπως δεν το είχε αντιληφθεί ποτέ;

Και να πω και κάτι άλλο, μιας και είναι ο κύριος Υφυπουργός εδώ: Οι συνθήκες της εξωτερικής θερμοκρασίας αυτές τις μέρες θα είναι πάρα πολύ δύσκολες για τους εργαζόμενους. Μέτρα υγείας και ασφάλειας για τις συνθήκες που έρχονται αυτές τις μέρες θα έχουν ληφθεί;

Δύο φορές έχουμε ρωτήσει το Υπουργείο για τις συνθήκες υγιεινής και ασφάλειας υπό ακραίες συνθήκες στην «COSCO» στον Πειραιά και αρνήθηκε το Υπουργείο να απαντήσει. Το λέω για να δείτε ποια είναι τα έργα και οι ημέρες αυτής της Κυβέρνησης.

Τι άλλο, όμως, θα μπορούσε να πει αυτή η Κυβέρνηση που επί τέσσερα χρόνια μερίμνησε για την απορρύθμιση της αγοράς εργασίας με μια σειρά πρωτοβουλιών, όπως η εδραίωση της ατομικής διαπραγμάτευσης έναντι των συλλογικών διαπραγματεύσεων, ανατρέποντας βασικές αρχές του Εργατικού Δικαίου, με χαριστική βολή και στον εμβληματικό συνδικαλιστικό νόμο, τον ν.1264/1982 και την εισαγωγή του μέτρου της ψηφιακής κάρτας εργασίας, μέτρο που είχε καταψηφίσει το 2011 αυτή η κυβέρνηση. Το θυμήθηκε μετά από κάποια χρόνια. Πράγματι το υιοθέτησε, προσχώρησε, αλλά πάλι ημιτελώς. Γιατί; Διότι δεν γίνεται έλεγχος. Μιλάμε για μία τύποις ανεξάρτητη αρχή αντί του Σώματος Επιθεώρησης Εργασίας.

Το μοντέλο της φτηνής εργασίας που προωθεί η Κυβέρνηση απέχει παρασάγγας από ένα μοντέλο ανάπτυξης με κοινωνικό πρόσημο και ουσιαστική μέριμνα, τόσο για την ελληνική οικογένεια, όσο και για το δημογραφικό πρόβλημα της χώρας το οποίο αντιμετωπίζουμε και μάλιστα έντονα.

Επομένως, κυρίες και κύριοι συνάδελφοι, η αύξηση του κατώτατου μισθού, αλλά και του μέσου μισθού όχι μόνο οφείλει να είναι ικανή να καλύψει τις οικονομικές και κοινωνικές συνέπειες της ακρίβειας που έχουν γονατίσει τα νοικοκυριά, αλλά και ο προσδιορισμός του πρέπει να γίνει μέσα από ελεύθερη διαπραγμάτευση των κοινωνικών εταίρων, με ξεπάγωμα των τριετιών, με καθολική και υποχρεωτική εφαρμογή των κλαδικών συμβάσεων εργασίας. Τίποτα δεν ακούσαμε. Επιπλέον απαιτείται η διευθέτηση του χρόνου εργασίας μέσα από συλλογικές συμβάσεις εργασίας και θέσπιση κινήτρων για πλήρη, καλά αμειβόμενη και ποιοτική εργασία. Να μην είναι αιτούμενο η ποιοτική εργασία, να είναι δεδομένο. Κι αυτό είναι υποχρέωση και ευθύνη της κυβέρνησης.

Χρειάζεται επιτέλους να κάνουμε και έναν εμπεριστατωμένο διάλογο, όπως κάνουν στην Ευρώπη, για τη μελλοντική μείωση του χρόνου εργασίας όταν όλοι αναγνωρίζουμε ότι η εξέλιξη των νέων τεχνολογιών, η αυτοματοποίηση και η ρομποτική το επιβάλλει.

Κυρίες και κύριοι συνάδελφοι, άλλη μία πληγή και μάλιστα βαθιά της προηγούμενης κυβέρνησης, της Κυβέρνησης της Νέας Δημοκρατίας είναι η ανεργία των νέων. Μόλις προχθές η EUROSTAT δημοσίευσε στοιχεία για την ανεργία των νέων στην Ευρώπη για τον μήνα Μάιο σύμφωνα με τα οποία η Ελλάδα κατέχει τη δεύτερη θέση με 24% πίσω από την Ισπανία.

Και ερωτώ: Ποιες πρωτοβουλίες σκοπεύει να αναλάβει η Κυβέρνηση για την καταπολέμηση της ανεργίας των νέων, που εξακολουθεί να παραμένει σε υψηλά επίπεδα, με αποτέλεσμα λαμπρά μυαλά της χώρας να ξενιτεύονται, να αναζητούν αλλού καλύτερες συνθήκες εργασίας και διαβίωσης, όταν εμείς δεν έχουμε καθορίσει καθόλου τις προϋποθέσεις για να μείνουν εδώ με σταθερή και ποιοτική εργασία. Και δεν εννοώ, βεβαίως, μέτρα όπως η υλοποίηση προγραμμάτων της ΔΥΠΑ του ΟΑΕΔ που τρέχουν για περιορισμένο χρονικό διάστημα με χαμηλές αμοιβές και το μόνο που καταφέρνουν είναι να κάνουν αυτούς τους νέους εργαζόμενους αναλώσιμους, κυρίες και κύριοι συνάδελφοι. Αυτό να το κοιτάξουμε όλοι μας.

Αυτό, λοιπόν, που χρειάζεται σήμερα η νέα γενιά είναι ποιοτικές και καλά αμειβόμενες θέσεις εργασίας, αξιοκρατία και όχι ρουσφετολογικές επιλογές τύπου μετακλητών υπαλλήλων στο δημόσιο, το οποίο τηρεί πάρα πολύ καλά αυτή η Κυβέρνηση και βεβαίως, με αξιοπρέπεια και όχι με πρακτικές φιλανθρωπίας όπως τα διάφορα youth pass και για να αντιμετωπιστεί σε κάθε περίπτωση και το δημογραφικό πρόβλημα που δεν αντιμετωπίζεται σε μία περίοδο απραξίας απλά με τη δημιουργία ενός Υπουργείου ώστε να αντιμετωπιστεί και η σημερινή στεγαστική κρίση, καθώς το κόστος της μίσθωσης καλύπτει το 40%, αλλά και το 50% του διαθέσιμου εισοδήματος.

Και να υπενθυμίσω, για να μην ξεχνάμε, ότι μετά από πρωτοβουλία του Νίκου Ανδρουλάκη η πολιτική της κοινωνικής κατοικίας μπήκε, για πρώτη φορά στη χώρα μας, σε δημόσιο διάλογο. Το είχατε ακούσει ποτέ; Ποτέ. Ήταν πρωτοβουλία Ανδρουλάκη. Και υπενθυμίζω ότι η κυβέρνηση Μητσοτάκη είχε εντάξει στο Ταμείο Ανάκαμψης και Ανθεκτικότητας μόνο εκατό διαμερίσματα, όταν η Ισπανία και η Ιταλία έχουν εντάξει είκοσι χιλιάδες και είκοσι πέντε χιλιάδες κατοικίες.

Και βεβαίως, εμείς υποστηρίζουμε σθεναρά την ανάγκη δημιουργίας δημόσιου αποθεματικού εκατόν πενήντα χιλιάδων κοινωνικών κατοικιών που θα διατίθενται με χαμηλό ενοίκιο στους νέους και όχι την πολιτική της Κυβέρνησης, η οποία με χορήγηση δήθεν στεγαστικών δανείων σε ελάχιστους, από τους πόρους του πρώην ΟΕΚ αποκλείει άτομα, τα οποία ήδη έχουν εισφέρει στον ΟΕΚ. Αυτή είναι η κατάσταση και ο τραγέλαφος της Νέας Δημοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για τον πρωτογενή τομέα να πω μόνο δύο κουβέντες και καταλήγω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, αν μου επιτρέπετε, ο χρόνος ομιλίας –για όλους το λέω- είναι επτά λεπτά. Δεν είναι αυτονόητη η επέκταση αυτού του χρόνου. Είναι για την ολοκλήρωση της σκέψης σας εκείνη τη στιγμή.

**ΓΕΩΡΓΙΟΣ ΜΟΥΛΚΙΩΤΗΣ:** Βεβαίως, βεβαίως. Τελειώνω σε δύο λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Βλέπετε ότι υπάρχει μία ανοχή, αλλά παρακαλώ να μη γίνεται κατάχρηση.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, έχω τελειώσει ήδη.

**ΠΡΟΕΔΡΕΥΩΝ (Γεώργιος Γεωργαντάς):** Λιγότερο από ένα λεπτό παρακαλώ.

**ΓΕΩΡΓΙΟΣ ΜΟΥΛΚΙΩΤΗΣ:** Να σας αναφέρω ότι ήδη στη Βοιωτία ο περονόσπορος έχει καταστρέψει τα αμπέλια και τα κρεμμύδια. Δεν πρέπει να κάνουμε δηλώσεις και εξαγγελίες για να πάνε αυτά όλα τα δεδομένα και τα θέματα στον ΟΠΕΚΕΠΕ και στον ΟΣΔΕ και σε διάφορες άλλες διαδικασίες. Θέλει άμεσα πολιτική απόφαση, να αποζημιωθούν αυτοί οι καλλιεργητές.

Και τέλος, κύριε Πρόεδρε, γνωρίζετε πολύ καλά ότι είπε η Κυβέρνηση ότι κάναμε έλεγχο στα τρόφιμα. Να ενημερώσω, κυρίες και κύριοι συνάδελφοι, ότι στη Στερεά Ελλάδα ο ΕΦΕΤ –και από την προηγούμενη κυβέρνηση- δεν έχει φτιάξει ακόμη τη διεύθυνση ΕΦΕΤ. Είναι τόσα χρόνια και η διεύθυνση ΕΦΕΤ στη Στερεά Ελλάδα λείπει.

Ερώτηση απλή. Τι συμφέροντα εξυπηρετεί η μη δημιουργία ΕΦΕΤ στη Στερεά Ελλάδα;

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία η κ. Μαρία - Νεφέλη Χατζηιωαννίδου και θα ακολουθήσει ο Αναπληρωτής Υπουργός κ. Παπαθανάσης.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες και κύριοι Υπουργοί, θα ήθελα να ξεκινήσω ευχαριστώντας για ακόμα μία φορά τον Πρωθυπουργό κ. Κυριάκο Μητσοτάκη για την εμπιστοσύνη και την τιμή που μου έκανε.

Είναι μία από τις τελευταίες φορές που θα χρησιμοποιήσω το χαρτί της πρωτοεμφανιζόμενης, καθώς αυτή είναι η πρώτη μου φορά στη Βουλή και δεν έχω την εμπειρία να δω τις προγραμματικές θέσεις που συζητάμε σήμερα με το μάτι ενός έμπειρου πολιτικού. Τις βλέπω, όμως, μέσα από τα μάτια ενός ενεργού πολίτη που μέχρι εχθές με αγωνία παρακολουθούσε τις προγραμματικές δηλώσεις και τις εξαγγελίες των κυβερνήσεων, προκειμένου μέσα από αυτές να μπορέσει να διακρίνει ένα ίχνος ελπίδας για το μέλλον που ερχόταν.

Ως νέα μητέρα, ως εργαζόμενη στον ιδιωτικό τομέα, ως ιδιοκτήτρια επιχείρησης κατά τη διάρκεια της πανδημίας, ως κόρη συνταξιούχων, η ώρα των προγραμματικών θέσεων και των εξαγγελιών ήταν κάτι σημαντικό για μένα, όπως είναι σήμερα για εκατομμύρια συμπολίτες μας.

Με το ενδιαφέρον, λοιπόν, του ενεργού πολίτη, αλλά και του Βουλευτή, την ευθύνη του Βουλευτή και μάλιστα, του κυβερνώντος κόμματος, μελέτησα τις Προγραμματικές Δηλώσεις πολύ προσεκτικά. Και λόγω της ενασχόλησής μου με την κοινωνική επιχειρηματικότητα, την κοινωνική καινοτομία και τις ευπαθείς ομάδες, αναπόφευκτα θα ήθελα να εστιάσω στα μέτρα που θα σας αναλύσω παρακάτω.

Η Κυβέρνηση έχει δημιουργήσει ένα πλάνο που λύνει παθογένειες ετών. Στόχος αυτής της τετραετίας είναι να αμβλυνθούν οι κοινωνικές ανισότητες και να προστατευτούν ακόμα περισσότερο οι ευάλωτες κοινωνικές ομάδες, όχι όμως, σε βάρος της μεσαίας τάξης, αλλά να βρούμε τον τρόπο και τις πρωτοβουλίες που θα φέρουν ευημερία σε όλους, ξεκινώντας από τους πιο ευάλωτους συμπολίτες μας, τα παιδιά, με την εθνική στρατηγική κατά της βίας κατά των ανηλίκων, τη βελτίωση των συνθηκών διαβίωσής τους και με ειδικό πρόγραμμα για τον σχολικό εκφοβισμό.

Παράλληλα θα εφαρμόσουμε πρωτοπόρες για την ελληνική πραγματικότητα πρωτοβουλίες, όπως η ειδική πολιτική για την αντιμετώπιση της φτώχειας της περιόδου που αντιμετωπίζουν τα νέα κορίτσια στη χώρα μας, ξεκινώντας με δωρεάν παροχή προϊόντων περιόδου σε μαθήτριες δευτεροβάθμιας εκπαίδευσης σε διακόσια σχολεία περιοχών με κοινωνικές και οικονομικές ανισότητες και με εκπαιδευτικούς οδηγούς σε όλους, με στόχο τον εγγραμματισμό και την αποστιγματοποίηση της περιόδου, συνεχίζοντας με την επέκταση της υποστηριζόμενης απασχόλησης για άτομα με αναπηρία και μεταρρυθμίσεις υπηρεσιών και την υποστήριξη της μακροχρόνιας φροντίδας ηλικιωμένων και πολιτικές για την ενεργό γήρανση, με έναν σχεδιασμό του χάρτη υγείας και τη σύσταση και πλήρη λειτουργία νέων μονάδων ψυχικής υγείας.

Η αύξηση του μέσου μισθού, η αύξηση του κατώτατου μισθού, η αύξηση των συντάξεων, η μείωση του έμφυλου μισθολογικού χάσματος, η μείωση των ασφαλιστικών εισφορών και του μισθολογικού κόστους για τις επιχειρήσεις, η πάταξη της φοροδιαφυγής, ώστε να έχουμε ένα δίκαιο φορολογικό σύστημα για όλους είναι μεταρρυθμίσεις που θα προσελκύσουν επενδύσεις, ώστε να ανοίξουν νέες θέσεις εργασίας και να δούμε περαιτέρω μείωση της ανεργίας που είναι και βασικός στόχος της Κυβέρνησής μας.

Ως νέα μητέρα και εργαζόμενη με απασχολεί έντονα η στήριξη της ελληνικής οικογένειας και κατ’ επέκταση και το δημογραφικό. Το δημογραφικό, λοιπόν, δεν μπορεί να λυθεί με μαγικό τρόπο, αλλά μόνο με συντονισμένες κινήσεις και συνεργασία πολλών Υπουργείων. Στο σημείο αυτό και ειδικά από το Βήμα στο οποίο βρίσκομαι, θα ήθελα να τονίσω ότι η αυτοδιάθεση του σώματος των γυναικών και η επιλογή στη μητρότητα αποτελεί αδιαπραγμάτευτο δικαίωμα κάθε γυναίκας. Εμείς είμαστε εδώ για να δημιουργήσουμε τις κατάλληλες συνθήκες ώστε εάν μία γυναίκα επιλέξει τη μητρότητα να υπάρχει το κράτος και πρωτοπόρες πολιτικές που θα τη στηρίξουν και θα κάνουν αυτόν τον νέο της ρόλο πιο εύκολο για την ίδια, αλλά και για τη νέα της οικογένεια.

Ένα στα έξι ζευγάρια που επιχειρούν να ξεκινήσει το ταξίδι της γονεϊκότητας θα επηρεαστεί από την υπογονιμότητα. Στο πλαίσιο αυτό θα ήθελα να τονίσω τη σπουδαιότητα της νέας ολοκληρωμένης δέσμης μέτρων για την αύξηση της γονιμότητας και την υποβοηθούμενη αναπαραγωγή μέσα από τα νέα προγράμματα ιατρικής, ψυχολογικής και οικονομικής υποστήριξης σε ζευγάρια που αντιμετωπίζουν τέτοιες δυσκολίες.

Παράλληλα αυξάνονται οι θέσεις για βρέφη και νήπια σε βρεφονηπιακούς σταθμούς, σε χώρους φύλαξης φροντίδας μεγάλων επιχειρήσεων και μέσω του προγράμματος «Νταντάδες της Γειτονιάς». Συστήνονται νέα κέντρα δημιουργικής απασχόλησης παιδιών ενώ διευρύνεται και το ωράριο λειτουργίας παιδικών σταθμών. Αυξάνεται το αφορολόγητο κατά 1.000 ευρώ για οικογένειες με παιδιά, ενώ αυξάνεται και το επίδομα μητρότητας στους αγρότες και στους ελεύθερους επαγγελματίες από τους τέσσερις στους εννέα μήνες στο ύψος του κατώτατου μισθού από τα 150 και τα 200 ευρώ που είναι σήμερα.

Όμως, εξίσου με το δημογραφικό με απασχολεί έντονα και το θέμα της ισότητας των φύλων σε όλους τους τομείς της ζωής. Έχει έρθει η ώρα για την υλοποίηση της εθνικής στρατηγικής για την ισότητα των ΛΟΑΤΚΙ. Θα κάνουμε ό,τι μπορούμε για να βάλουμε ένα τέλος στις έμφυλες ανισότητες και την έμφυλη βία μέσα από νέες πολιτικές, βελτίωση και εφαρμογή υφιστάμενων, όπως τα συμβουλευτικά κέντρα γυναικών, οι γραμμές υποστήριξης, τα τμήματα ενδοοικογενειακής βίας στα αστυνομικά τμήματα, οι δομές φιλοξενίας μέχρι και το τελευταίο θύμα να μην νιώθει μόνο του.

Κλείνοντας, λοιπόν, αυτή την πρώτη μου κοινοβουλευτική ομιλία ψηφίζω θετικά τις Προγραμματικές Δηλώσεις της Κυβέρνησης καθώς πιστεύω πλέον ακράδαντα ότι η επίτευξη αυτών των θέσεων θα βοηθήσει τους συνανθρώπους μας, θα πάει τη χώρα μπροστά, αλλά θα δώσει και πάλι προοπτική σε όλους εμάς που θέλουμε να ζούμε και να δημιουργούμε σε αυτή την υπέροχη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει για δέκα λεπτά ο Αναπληρωτής Υπουργός Οικονομικών κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κάθε νέα αρχή εμπεριέχει και την έννοια της ελπίδας, τη βούληση για μία νέα καινοτόμα διακυβέρνηση, την περαιτέρω ενίσχυση του κράτους δικαίου, τις νέες ευκαιρίες για περισσότερες και καλύτερα αμειβόμενες θέσεις εργασίας, το μέλλον που θέλουμε και που ελπίζουμε να γίνει πραγματικότητα. Είμαστε, λοιπόν, εδώ στη νέα αρχή γιατί τολμήσαμε να πούμε αλήθειες χωρίς τοξικότητα, με καθαρό λόγο και οι συμπολίτες μας επέλεξαν να μας δώσουν μία νέα ευκαιρία διακυβέρνησης.

Θα ήθελα να ευχαριστήσω τον Πρωθυπουργό Κυριάκο Μητσοτάκη για την εμπιστοσύνη του και την τιμή να μου αναθέσει ένα τόσο κρίσιμο χαρτοφυλάκιο στο Υπουργείο Εθνικής Οικονομίας και Οικονομικών με συνοδοιπόρους έναν εξαιρετικό Υπουργό, τον Κωστή Χατζηδάκη, και τους εκλεκτούς συναδέλφους, τον Χάρη Θεοχάρη και τον Θάνο Πετραλιά. Επίσης, θα ήθελα να ευχαριστήσω τους συμπολίτες μου στον Βόρειο Τομέα της Αθήνας για την τιμή που μου έκαναν να με εκλέξουν ως εκπρόσωπό τους μαζί με εξαιρετικούς συναδέλφους στη Βουλή των Ελλήνων.

Μοιραζόμαστε όλοι το όραμα του Πρωθυπουργού μας μιας Ελλάδας που αναπτύσσεται δυναμικά σε κάθε περιφέρεια, που μοιράζει σε όλους πιο ισόρροπα, ολοένα πιο δίκαια τους καρπούς της ανάπτυξης. Είναι το όραμα μιας ισχυρής κοινωνίας, συμπεριληπτικής, που δεν επιτρέπει να μείνει καμμία και κανένας αόρατος στο ραντάρ της κοινωνικής συνοχής και που δίνει ίσες ευκαιρίες σε κάθε πολίτη.

Αυτή, λοιπόν, είναι η μεγάλη πρόκληση της νέας αρχής, να ξεπεράσουμε κάθε προηγούμενο θετικό βήμα που καταφέραμε στην προηγούμενη τετραετία, να γίνουμε ακόμα καλύτεροι, να μη συμβιβαστούμε με αντιλήψεις που μας κρατάνε πίσω, να πάμε πιο γρήγορα εκεί που αξίζουμε πραγματικά ως ένας εργατικός, δημοκρατικός, προοδευτικός και φιλελεύθερος λαός.

Στην τετραετία διακυβέρνησης που ξεκινά τώρα δεν υπάρχει περίοδος χάριτος. Πάνω από 72 δισεκατομμύρια ευρώ ευρωπαϊκών πόρων θα εισρεύσουν στη χώρα μας και θα μοχλεύσουν πάνω από 30 δισεκατομμύρια ευρώ σε ιδιωτικούς πόρους.

Τα κεφάλαια αυτά θα μετασχηματίσουν οικονομικά την πατρίδα μας μέσα από έναν συνδυασμό επενδύσεων και μεταρρυθμίσεων με πολλαπλασιαστικό αποτέλεσμα για όλες και όλους. Πρόκειται για την μεγαλύτερη εισροή πόρων που έχει δει ποτέ η Ελλάδα και δεν έχουμε την πολυτέλεια να χάσουμε ούτε 1 ευρώ από αυτά τα χρήματα. Δεν περισσεύει χρόνος για καθυστερήσεις. Ξέρουμε την δουλειά. Έχουμε τους στρατηγικούς μας στόχους και στο χαρτοφυλάκιο ευθύνης μου άμεσα δουλεύουμε για να τους πετύχουμε.

Πρώτος στόχος είναι κάθε ευρώ του Εθνικού Σχεδίου Ανάκαμψης και Ανθεκτικότητας Ελλάδα 2.0 που χρηματοδοτείται με πόρους του Ταμείου Ανάκαμψης και περιλαμβάνει έργα και δράσεις να αξιοποιηθεί σωστά για να βελτιώσει την καθημερινότητα των πολιτών, το κράτος, την κοινωνία και την οικονομία.

Το σχέδιο «Ελλάδα 2.0» περιλαμβάνει εκατόν έξι επενδύσεις και εξήντα οκτώ μεταρρυθμίσεις, κατανεμημένες σε τέσσερις πυλώνες, πράσινη και ψηφιακή μετάβαση, απασχόληση, δεξιότητες, κοινωνική συνοχή, ιδιωτικές επενδύσεις και μετασχηματισμό της οικονομίας.

Η συνολική χρηματοδότηση ανέρχεται σε 30,1 δισεκατομμύρια ευρώ εκ των οποίων 17,4 δισεκατομμύρια ευρώ αντιστοιχούν σε μη επιστρεπτέα χρηματοδότηση και 12,7 δισεκατομμύρια ευρώ κόμματα σε δανειακή στήριξη.

Άμεσα προχωράμε στα κρίσιμα βήματα της αξιολόγησης του τρίτου αιτήματος πληρωμής ύψους 1,7 δισεκατομμυρίων ευρώ, ως μη επιστρεπτέα στήριξη, ενώ εντός του Αυγούστου θα υποβάλουμε επίσημο αίτημα, επιπλέον δανειακών πόρων 5 δισεκατομμυρίων ευρώ στο πλαίσιο του Repower eu. Οι επιπλέον πόροι των 5 δισεκατομμυρίων ευρώ θα αξιοποιηθούν πρωτίστως για τη χρηματοδότηση ενεργειακών ιδιωτικών επενδύσεων μέσω δανείων και κεφαλαίων επιχειρηματικών συμμετοχών.

Ακολουθεί, επίσης, εντός του Αυγούστου, η οριστική πρόταση για την αναθεώρηση του σχεδίου με προσθήκη νέων σημαντικών έργων. Η συμφωνία για την αναθεώρηση είναι ουσιαστικά προαπαιτούμενο βήμα, έτσι ώστε εντός του 2023 να προχωρήσουμε στην υποβολή του τέταρτου αιτήματος πληρωμής, ύψους 1,7 δισεκατομμυρίων ευρώ.

Εμβληματικά έργα όπως αυτοκινητόδρομοι, αρδευτικά, έργα διαχείρισης αστικών λυμάτων και εκσυγχρονισμού δημοσίων νοσηλευτικών ιδρυμάτων και πολυδύναμων περιφερειακών ιατρείων αλλάζουν προς το καλύτερο την καθημερινότητα μας.

Στο σημείο αυτό θα ήθελα να συγχαρώ τον πρώην Αναπληρωτή Υπουργό Οικονομικών και νυν Υπουργό Περιβάλλοντος και Ενέργειας κ. Σκυλακάκη, τον Υπουργό Επικρατείας κ. Σκέρτσο, τον Υφυπουργό παρά τω Πρωθυπουργώ κ Κοντογεώργη καθώς και τον διοικητή κ. Μαντζούφα και τα στελέχη της ειδικής υπηρεσίας για την εξαιρετική δουλειά που έχουν κάνει έως σήμερα.

Δεύτερος στόχος είναι η απορρόφηση του νέου εταιρικού Συμφώνου Περιφερειακής Ανάπτυξης 2021 – 2027. Το ΕΣΠΑ ’21 – ’27 αποτυπώνει σε μεγάλο βαθμό τις νέες προτεραιότητες της Ευρωπαϊκής Επιτροπής και τις νέες αναπτυξιακές προτεραιότητες της Ελλάδας για τα επόμενα χρόνια.

Βασικός στόχος των χρηματοδοτήσεων είναι η επίλυση προβλημάτων, η βελτίωση της ποιότητας ζωής των πολιτών και η δημιουργία βιώσιμων θέσεων εργασίας.

Τα ανωτέρω θα επιτευχθούν μέσω της στήριξης των επιχειρήσεων, μιας σειρά δημοσίων έργων, αλλά και προγραμμάτων κατάρτισης ανθρώπινου δυναμικού, ένταξης μακροχρόνια ανέργων και γυναικών στην αγορά εργασίας, επιδότησης νέων θέσεων εργασίας, υποστήριξης και ενίσχυσης της νεανικής επιχειρηματικότητας με έμφαση στην ψηφιακή πράσινη και γαλάζια οικονομία.

Τρίτος στόχος είναι η αλλαγή του παραγωγικού μοντέλου στις περιοχές απολιγνιτοποίησης που για πρώτη φορά η πολιτεία στρέφει την προσοχή της με προγράμματα στήριξης. Είναι το πρόγραμμα δίκαιη αναπτυξιακή μετάβαση με προϋπολογισμό 1,6 δισεκατομμύρια ευρώ που συγχρηματοδοτείται από το Ταμείο Δίκαιης Μετάβασης που μαζί με άλλα συνοδά προγράμματα και ιδιωτικές επενδύσεις θα προσθέσει περίπου 6 δισεκατομμύρια ευρώ έργων και επενδύσεων στις περιοχές της Δυτικής Μακεδονίας και στους δήμους Μεγαλόπολης, Οιχαλίας, Γορτυνίας και Τρίπολης καθώς και στην Κρήτη, αλλά και στα νησιά του βορείου και νοτίου Αιγαίου.

Εμβληματικό έργο, μεταξύ των άλλων, είναι και αυτό της αποκατάστασης και της αξιοποίησης των εδαφών των λιγνιτωρυχείων στις ζώνες απολιγνιτοποίησης της δυτικής Μακεδονίας και Μεγαλόπολης.

Τέταρτος στόχος είναι η επιτάχυνση της συμβασιοποίησης και η εκτέλεση έργων συμπράξεων δημοσίου και ιδιωτικού τομέα -ΣΔΙΤ- που την τελευταία τετραετία υπερτετραπλασιάστηκαν σε σχέση με όλα τα προηγούμενα χρόνια από την έναρξη του θεσμού το 2009. Σαράντα πέντε έργα ΣΔΙΤ, συνολικού κόστους επένδυσης περίπου 6,3 δισεκατομμυρίων ευρώ, έχουν εγκριθεί και βρίσκονται σε στάδιο διαγωνιστικής διαδικασίας. Εντός της επόμενης τετραετίας αναμένεται η λειτουργία πολλών εξ αυτών των έργων, όπως ενδεικτικά αναφέρομαι στα ΣΔΙΤ των φοιτητικών εστιών, που θα προσφέρουν στην περιφέρεια ποιοτική στέγη, στηρίζοντας νέα παιδιά που σπουδάζουν εκεί.

Πέμπτος στόχος είναι η υλοποίηση του Προγράμματος Δημοσίων Επενδύσεων, που μέχρι το 2020 αναμένεται να στηρίξει την πραγματική οικονομία με εισροή 6,7 δισεκατομμυρίων ευρώ από το εθνικό σκέλος του. Επιπρόσθετα πρόκειται να υλοποιηθεί και ένα σημαντικό μεταρρυθμιστικό έργο, αυτό της κωδικοποίησης της διάσπαρτης πρωτογενούς και δευτερογενούς νομοθεσίας, που διέπει τις δημόσιες επενδύσεις καθώς και της νομοθέτησης ενός νέου θεσμικού πλαισίου για τη λειτουργία του Προγράμματος Δημοσίων Επενδύσεων.

Έκτος στόχος είναι η διευκόλυνση της πρόσβασης των επιχειρήσεων σε πηγές χρηματοδότησης με την κάλυψη των κενών της αγοράς μέσω της Ελληνικής Αναπτυξιακής Τράπεζας. Με εγγυήσεις, συγχρηματοδοτούμενα δάνεια, equity και με μικροχρηματοδοτήσεις σε συμφωνίες με πιστωτικά ιδρύματα, στηρίζονται οι μικρομεσαίες επιχειρήσεις, διευρύνοντας την περίμετρο των επιχειρήσεων που έχουν πρόσβαση σε τραπεζικό δανεισμό. Με το εργαλείο «know your customer» αξιολογούμε εμείς την επιλεξιμότητά τους, έτσι ώστε να τύχουν ευκολότερης τραπεζικής έγκρισης. Στόχος μας είναι η διεύρυνση της περιμέτρου των επιχειρήσεων που θα μπορέσουν να δανειοδοτηθούν, κατά εξήντα χιλιάδες επιχειρήσεις. Από τις δεκαοκτώ χιλιάδες επιλέξιμες εταιρείες που αιτήθηκαν ήδη, έλαβαν θετικές απαντήσεις δεκατέσσερις χιλιάδες εταιρείες.

Ταυτόχρονα, με την Ελληνική Αναπτυξιακή Τράπεζα Επενδύσεων, θυγατρική της Αναπτυξιακής Τράπεζας, θα ενισχύσουμε το επενδυτικό πρόγραμμα με στόχο να προσελκύσουμε ευρωπαϊκά επενδυτικά σχήματα που θα επεκτείνουν τη στρατηγική τους και θα συμπεριλάβουν την Ελλάδα στο επενδυτικό τους ραντάρ, για να επενδύσουν σε ελληνικές επιχειρήσεις, ενισχύοντας την εξωστρέφεια και τη δικτύωση των Ελλήνων επιχειρηματιών.

Κυρίες και κύριοι Βουλευτές, στις 21 Μαΐου και στις 25 Ιουνίου η Ελλάδα κοίταξε πάλι μπροστά. Εργαζόμαστε εντατικά. Στηρίζουμε την επιχειρηματικότητα και ανοίγουμε πιο πολύ την πόρτα της Ελλάδας στην παγκόσμια επενδυτική κοινότητα. Θέλουμε σύντομα να πετύχουμε την επενδυτική βαθμίδα, που θα απελευθερώσει ισχυρές επενδυτικές δυνάμεις στη χώρα μας. Θέλουμε να τρέξουμε ακόμα πιο γρήγορα και με χειροπιαστά αποτελέσματα, ώστε κάθε Ελληνίδα και κάθε Έλληνας να έχουν δουλειά, αλλά ταυτόχρονα να έχουν και ένα κράτος που δεν αφήνει κανέναν εκτός της ορατότητάς του και της προστασίας του.

Ο Κυριάκος Μητσοτάκης και η νέα Κυβέρνηση ξέρουν πολύ καλά ότι οι Έλληνες δεν μπορούν να περιμένουν. Το Υπουργείο Εθνικής Οικονομίας και Οικονομικών καλείται να διαδραματίσει πρωταγωνιστικό ρόλο στη νέα σελίδα που ήδη ανοίξαμε. Και αυτό κάνουμε. Έχουμε απόλυτη εμπιστοσύνη στις δημιουργικές δυνάμεις της πατρίδας μας. Έχουμε εμπιστοσύνη στη δύναμη, τις δεξιότητες, τη δημιουργικότητα και την εργατικότητα των Ελλήνων. Μπορούμε να τα καταφέρουμε και θα τα καταφέρουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο Υπουργό και για την τήρηση του χρόνου.

Έχει ζητήσει τον λόγο, για να κάνει την τρίτη του παρέμβαση, ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Να διευκρινίσω εξαρχής, επειδή δεν θα μας δοθεί η δυνατότητα να μιλήσουμε μετά από τον Υπουργό Οικονομικών και εξάλλου το σύνολο της πολιτικής ηγεσίας του Υπουργείου Οικονομικών είναι παρών, ότι περισσότερο θα κάνω μία παρέμβαση, κύριε Πρόεδρε. Υπάρχουν κάποια ερωτήματα και κάποια θέματα που περιμένουμε να μας απαντήσει ο Υπουργός Οικονομικών σε τοποθέτησή του και αφορούν στην οικονομική πολιτική και τους στόχους που έχει θέσει η Κυβέρνηση.

Είναι μία οικονομική πολιτική η οποία μιλάει για την ισχυρή οικονομία, κύριε Πρόεδρε, όταν το κρατικό χρέος εκτινάχθηκε από τα 354 δισεκατομμύρια ευρώ του 2019 στα 400 δισεκατομμύρια ευρώ το 2022 και 403 δισεκατομμύρια ευρώ έναν μήνα πριν. Με το δημόσιο χρέος να έχει αυξηθεί σε τέσσερα χρόνια 25 δισεκατομμύρια ευρώ, το έλλειμμα της τετραετίας Μητσοτάκη -να το ακούσουν αυτοί που λένε ότι πάμε καλά- είναι 51 δισεκατομμύρια ευρώ, έχοντας εξαντλήσει κάθε περιθώριο δανεισμού από φορείς γενικής κυβέρνησης. Οι κρατικές εγγυήσεις είναι κοντά στα 30 δισεκατομμύρια ευρώ κρυφό χρέος μέχρι τέλος του 2022 από 9,8 δισεκατομμύρια ευρώ στο τέλος του 2019. Μέσα σε τέσσερα χρόνια συν 20 δισεκατομμύρια ευρώ κρατικές εγγυήσεις. Και βεβαίως, κρυφό έλλειμμα και χρέος των εκκρεμών καταπτώσεων εγγυήσεων, όπου η Κυβέρνηση δεν έχει δώσει κανένα στοιχείο μέχρι σήμερα. Εμείς ζητήσαμε τον Φλεβάρη ενημέρωση στη Βουλή. Το ζήτησε και ο πρώην Υπουργός Οικονομικών με δημόσια παρέμβασή του, ο κ. Παπαδόπουλος. Η κυβέρνηση τηρεί σιγή ιχθύος. Το μόνο που έκανε στην πρόσφατη έκθεση της επιτήρησης του Μαΐου ήταν η εκκαθάριση των εκκρεμών καταπτώσεων εγγυήσεων, που προχωράει 2 δισεκατομμύρια ευρώ, αλλά οι πληρωμές υστερούν σημαντικά των στόχων.

Αυτή είναι η πραγματική εικόνα των δημοσιονομικών της χώρας και επ’ αυτού θα είχε πολύ μεγάλο ενδιαφέρον να ακούσουμε τον Υπουργό Οικονομικών να μας πει αν ένα από αυτά τα στοιχεία που μόλις ανέφερα μπορεί να αντικρούσει και αν αυτά συνάδουν με ισχυρή οικονομία.

Ληξιπρόθεσμες οφειλές του δημοσίου προς ιδιώτες. Μόνο το πρώτο τρίμηνο του 2023 συν 2 δισεκατομμύρια ευρώ, άρα μεταθέσεις πληρωμών και άλλο κρυφό χρέος.

Έλλειμμα στο ισοζύγιο τρεχουσών συναλλαγών. Αυτό είναι το καλύτερό σας. Το 2022 20,1 δισεκατομμύρια ευρώ. Εμπορικό έλλειμμα 37 δισεκατομμύρια ευρώ, το δεύτερο μεγαλύτερο των τελευταίων δεκαετιών.

Φαντάζεστε ποιο είναι το πρώτο, κύριε Πρόεδρε; Ήταν το 2008, προ της χρεοκοπίας του 2009, ακριβώς το ίδιο.

Και βέβαια, ρύθμιση οφειλών, ιδιωτικό χρέος. Χρωστούν 7 εκατομμύρια ευρώ σε τράπεζες, funds, εφορία, ΕΦΚΑ, πεντέμισι χιλιάδες έχουν ρυθμίσεις στον εξωδικαστικό. Εκατόν είκοσι δόσεις προεκλογικά εξαγγείλατε. Έχουν μπει επτά χιλιάδες από τους διακόσιους χιλιάδες που δικαιούνται ρύθμιση χρεών πανδημίας, το 6%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε. Είναι η τελευταία μου ομιλία.

Φορέας επαναπόκτησης ακινήτων για αυτούς που έχουν την πρώτη κατοικία: Τον ψηφίσατε το 2020 και στο Υπουργικό Συμβούλιο είπατε ότι θα το φτιάξατε το τελευταίο τρίμηνο του 2023.

Κύριε Υπουργέ, ξέρετε ότι τα spreads έχουν εκτιναχθεί μεταξύ καταθέσεων και χορηγήσεων στις πεντακόσιες εβδομήντα έξι μονάδες βάσης και βεβαίως, αυτοί που έχουν δάνεια περιμένουν ακόμη τη στήριξη της δόσης των δανείων. Μόνο πεντακόσιοι από τους τετρακόσιους χιλιάδες συνεπείς δανειολήπτες!

Και ολοκληρώνω. Είπατε για τα έργα ΣΔΙΤ. Πείτε ότι σαράντα έργα ΣΔΙΤ αυτή τη στιγμή καρκινοβατούν. Αυτή τη στιγμή τα σαράντα έργα ΣΔΙΤ, τα οποία έχετε εξαγγείλει και τα λέτε ξανά και ξανά και ξανά, είναι στον αέρα.

Πείτε για το Ταμείο Ανάκαμψης. Εκατόν τριάντα έξι επιχειρήσεις έχουν πάρει το 50% των δανείων του Ταμείου Ανάκαμψης. Εκατόν τριάντα έξι όλες και όλες στη χώρα. Πείτε για τη μείωση πιστωτικής επέκτασης το πρώτο τρίμηνο του 2023 και τις μικρομεσαίες επιχειρήσεις, οι οποίες αυτή τη στιγμή βλέπουν ερμητικά κλειστές τις κάνουλες των τραπεζών.

Τελευταία μου φράση, κύριε Πρόεδρε.

Και επειδή ο Πρωθυπουργός προχτές είπε -και είναι εδώ οι αρμόδιοι Υπουργοί για τα έσοδα, ο κ. Θεοχάρης και ο κ. Πετραλιάς- ότι στη Μύκονο ισχύει ο νόμος για όλους, εγώ ρωτώ και περιμένω απάντηση από τον κ. Χατζηδάκη το απόγευμα: Όσον αφορά στη φορολογική συμμόρφωση των επιχειρήσεων στη Μύκονο ισχύει ο νόμος για όλους, όπως είπε ο κ. Μητσοτάκης προχθές; Θα περιμένω με πολύ μεγάλο ενδιαφέρον την απάντηση του Υπουργείου Οικονομικών το απόγευμα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει για την τρίτη του, επίσης, παρέμβαση και ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Η δεύτερη είναι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Δεύτερη, κύριε Χήτα. Θέλαμε να είναι η τρίτη.

**ΚΩΝΣΤΑΝΤΙΝΟΣ ΧΗΤΑΣ:** Δεν τα λέω καλά, μάλλον!

Ευχαριστώ, κύριε Πρόεδρε. Να είστε καλά.

Κύριε Υπουργέ, αν και δεν ξέρω αν είχατε τον χρόνο να δείτε τα πάντα στο Υπουργείο, ο κ. Σκυλακάκης μας είχε ενημερώσει ότι το ιδιωτικό χρέος τον Ιούνιο του 2022, έναν χρόνο ακριβώς πριν, ήταν στα 406 δισεκατομμύρια ευρώ και στα 260 δισεκατομμύρια ευρώ το κόκκινο.

Θέλω να μας πείτε αν έχετε εικόνα στις λίγες ημέρες που είστε στο Υπουργείο πως έχουν διαμορφωθεί τα νούμερα τώρα, ακριβώς ένα χρόνο μετά. Μιλάμε για δυσθεώρητα νούμερα, ιλιγγιώδη θα λέγαμε: 406 δισεκατομμύρια ευρώ τον Ιούνιο του 2022. Έχουμε μία ιδιαίτερη ευαισθησία ως Ελληνική Λύση. Θεωρούμε ότι είναι από τους βασικούς πυλώνες και θα έπρεπε να είναι από τους βασικούς πυλώνες της οικονομίας μας ο πρωτογενής τομέας. Δυστυχώς, δεν το διαπιστώνουμε όχι μόνο από την Κυβέρνηση της Νέας Δημοκρατίας, αλλά από όλες τις Κυβερνήσεις σχεδόν από τη Μεταπολίτευση και μετά. Να θυμίσω ότι από τα 50 δισεκατομμύρια ευρώ της πανδημίας που έπεσαν στην αγορά, κύριε Υπουργέ, μόλις 183 εκατομμύρια ευρώ δόθηκαν στον πρωτογενή τομέα. Μη μου απαντήσετε ότι δώσατε χρήματα για φυσικές καταστροφές, αποζημιώσεις κ.λπ.. Αν είναι υποψήφια απάντηση αυτή. Αυτά δεν λογίζονται ως επένδυση στον αγροτικό τομέα, στον πρωτογενή τομέα. Μιλάμε για επένδυση στον πρωτογενή τομέα. Από τα περίπου 31 δισεκατομμύρια ευρώ πλέον του Ταμείου Ανάκαμψης τι υπολογίζει η Κυβέρνηση να επενδύσει στον πολύπαθο πλέον πρωτογενή τομέα; Φανταστείτε ότι 50 δισεκατομμύρια ευρώ έπεσαν στην αγορά από τα χρήματα για την πανδημία και μόλις 183 εκατομμύρια ευρώ στον πρωτογενή τομέα.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κ. Χήτα για την παρέμβασή του.

Κύριε Υπουργέ, έχετε τον λόγο για να απαντήσετε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε. Είμαι σίγουρος, κύριε Κατρίνη, ότι θα έχουμε ενδιαφέρουσες συζητήσεις για τα οικονομικά θέματα.

Εκείνο το οποίο θέλω να υπενθυμίσω στο Σώμα είναι ότι η Νέα Δημοκρατία το 2019 μετά από έξι μήνες κανονικότητας είναι μπροστά σε μεγάλες προκλήσεις που απαιτούσαν ιδιαίτερη στήριξη της οικονομίας, των νοικοκυριών και των επιχειρήσεων. Εκεί, λοιπόν, όταν η οικονομία έκλεισε είναι πολύ λογικό για να μπορέσουμε να στηρίξουμε τις επιχειρήσεις και τα νοικοκυριά ότι θα έπρεπε να μπορούμε να δανειζόμαστε. Και δανειστήκαμε, όπως πολύ καλά γνωρίζετε, κύριε Κατρίνη, με πολύ χαμηλά επιτόκια ακριβώς γιατί είχαμε αυτή τη σωστή δημοσιονομική εικόνα, δηλαδή τον σεβασμό στα δημοσιονομικά της χώρας για να μπορέσουμε -και το καταφέραμε- να στηρίξουμε μία οικονομία για την οποία τότε σας ακούγαμε να λέτε ότι θα εκτιναχθεί η ανεργία. Την παραλάβαμε από το 18% από τον ΣΥΡΙΖΑ και θα πάει στο 25%. Αποδείξαμε ότι όχι μόνο δεν αυξήθηκε η ανεργία, αλλά είχαμε ρεκόρ μείωσης της ανεργίας.

Αλλά δεν είναι μόνο αυτό. Μέσα σε αυτή την τετραετία, εν μέσω πολλών προκλήσεων, καταφέραμε να έχουμε ρεκόρ άμεσων ξένων επενδύσεων κάτι το οποίο δεν είχε ξαναδεί η χώρα. Επίσης, να έχουμε ρεκόρ εξαγωγών. Προσεγγίσαμε το 50% του ΑΕΠ στις εξαγωγές μας κάτι το οποίο έχει πετύχει μόνο η Πορτογαλία. Έχουμε νέο στόχο τώρα. Αλλά, κυρίως, αυτό το οποίο καταφέραμε είναι να έχουμε μικρές, πολύ μικρές επιχειρήσεις που δεν έκλεισαν. Το πιο σημαντικό είναι οι εργαζόμενοι που δεν έχασαν τις δουλειές τους.

Θα έχουμε την ευκαιρία να μιλήσουμε και για το ιδιωτικό και το δημόσιο χρέος και θα έχουμε την ευκαιρία να μιλήσουμε και για το Ταμείο Ανάκαμψης πολύ εμπεριστατωμένα καθότι είναι κάτι το οποίο πραγματικά θα στηρίξει την οικονομία. Κατ’ ουσίαν τώρα έρχονται οι πόροι. Αλλά θέλω να σας πω κ. Κατρίνη ότι τα ΣΔΙΤ προχωρούν κανονικά. Έχουμε ρεκόρ συμπράξεων δημοσίου και ιδιωτικού τομέα. Θέλω να σας πω ότι σχεδόν έχουμε φτάσει στο όριό μας στις δυνατότητες που έχουμε στον προϋπολογισμό καθότι είμαστε πολύ προσεκτικοί και δεν κάνουμε λάθη. Αυτό είναι κάτι το οποίο αναγνωρίζουν οι διεθνείς φορείς και μπορούν και εμπιστεύονται τη χώρα μας. Είμαστε μόλις ένα βήμα πριν από την κατάκτηση της επενδυτικής βαθμίδας. Πολύ σύντομα πολλά από αυτά τα ΣΔΙΤ θα δοθούν στη λειτουργία δίνοντας στήριξη πραγματικά με καλύτερης ποιότητας έργα και έργα τα οποία θα υποστηρίζονται για είκοσι πέντε χρόνια και θα παρέχουν τις σωστές υπηρεσίες. Εκεί, λοιπόν, δημιουργούμε και έργα που έχουν σχέση με φοιτητικές εστίες κάτι το οποίο χρειάζεται η κοινωνία. Ως προς το Ταμείο Ανάκαμψης θέλω να σας πω ότι είναι πράγματι fake news το γεγονός ότι το Ταμείο Ανάκαμψης στηρίζει μόνο τις μεγάλες επιχειρήσεις. Θα σας αποδείξουμε ότι το Ταμείο Ανάκαμψης ισομερώς περίπου στηρίζει και τις μικρές και τις πολύ μικρές επιχειρήσεις. Θέλω να σας πω ότι μόνο οι μικρές, πολύ μικρές επιχειρήσεις έχουν επιτόκιο 0,35% ενώ οι μεγάλες επιχειρήσεις έχουν μεγαλύτερο επιτόκιο. Κι εκείνο το οποίο θέλουμε να κάνουμε είναι σαφώς να διευρύνουμε την περίμετρο των μικρών, πολύ μικρών επιχειρήσεων που έχουν πρόσβαση στον τραπεζικό δανεισμό. Έχουμε πολλά να πούμε και πολύ ενδιαφέρουσες συζητήσεις να κάνουμε. Πάντα να ξέρετε ότι θα σας απαντούμε με στοιχεία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Είναι εδώ και οι Υφυπουργοί μεν αλλά επειδή οι ερωτήσεις απευθύνθηκαν προς τον Υπουργό του οποίου η ομιλία θα ακολουθήσει, κύριε Κατρίνη, οι όποιες απαντήσεις δεν πρόλαβε τώρα να δώσει ο κ. Παπαθανάσης, θα δοθούν στη συνέχεια.

Συνεχίζουμε με τον κατάλογο των ομιλητών. Τον λόγο έχει η κ. Κατερίνα Νοτοπούλου από το ΣΥΡΙΖΑ. Παράκληση –δεν αφορά κυρία Νοτοπούλου εσάς- προς όλους τους συναδέλφους που θα ακολουθήσουν να προσπαθήσουν να περιοριστούν στον χρόνο, γιατί όσο περνάει η ώρα καταλαβαίνετε ότι πρέπει να τηρήσουμε και το χρονοδιάγραμμα συνολικά για την οργανωμένη αυτή συζήτηση.

Ευχαριστώ, κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου σε αυτή την πρώτη συνεδρίαση να συγχαρώ τους συναδέλφους της Νέας Δημοκρατίας για τη δεύτερη τετραετία που παρουσιάζουν τις Προγραμματικές Δηλώσεις της Κυβέρνησής τους. Αγαπητοί συνάδελφοι, η δεύτερη θητεία σας ξεκινά με τα αποτελέσματα της πρώτης, που σημαίνει ότι σε αυτή τη δεύτερη θητεία σας δεν θα μπορέσετε πλέον να βρείτε κανένα άλλοθι σε επίπεδο δημόσιου λόγου γιατί είστε οι μόνοι και αποκλειστικοί υπεύθυνοι γι’ αυτό που θα παραλάβατε από εσάς και για ό,τι θα κάνετε από εδώ και πέρα.

Μαζί, λοιπόν, με τα συγχαρητήριά μου να σας ευχηθώ, για το καλό της κοινωνίας μας, η δεύτερη θητεία σας να μην έχει τα δραματικά αποτελέσματα της πρώτης. Οδυνηρά αποτελέσματα. Τα παραδέχτηκε, προχθές ακόμα, ο ίδιος ο Πρωθυπουργός. Ιδιωτικοποίηση της υγείας, υποστελέχωση του ΕΚΑΒ με δραματικές συνέπειες, ανοχύρωτα υγειονομικά τα νησιά, υποδομές σε κατάρρευση, επιδότηση της ακρίβειας, μείωση της αγοραστικής δύναμης, απορρύθμιση της εργασίας ενώ καθημερινά γινόμαστε μάρτυρες σκηνών αυθαιρεσίας. Η δε προσπάθεια του κ. Γεωργιάδη να δικαιολογήσει τις αδικαιολόγητες εικόνες με τους κολυμβητές σερβιτόρους στη Ρόδο, επικαλούμενος τη συναίνεσή τους, αποδεικνύει τη στάση του απέναντι στον κόσμο της εργασίας. Όμως, να γνωρίζετε καλά πως η προστασία της ανθρώπινης ζωής, της ασφάλειας και της αξιοπρέπειας είναι ακρογωνιαίος λίθος του εργατικού δικαίου, των εργασιακών δικαιωμάτων και προτεραιότητα για την υπεράσπιση τους για εμάς.

Στη μεγάλη εικόνα, στον τουρισμό: κατάρρευση της εργασίας, κατάρρευση της μικρομεσαίας επιχειρηματικότητας. Τα διαρθρωτικά προβλήματα γιγαντώθηκαν την προηγούμενη τετραετία, ενώ το Υπουργείο Τουρισμού και ο ΕΟΤ μεταβλήθηκαν σε απλούς παρατηρητές ή και εκποιητές της δημόσιας περιουσίας και φυσικά λογιστήρια απευθείας αναθέσεων. Στο προεκλογικό σας αφήγημα, το κυβερνητικό, όπως το αναρτήσατε, είπατε πως η Νέα Δημοκρατία έφερε ρεκόρ τουριστικών εσόδων το 2022. Όμως, σύμφωνα με τα επίσημα στοιχεία της Τράπεζας της Ελλάδος οι ταξιδιωτικές εισπράξεις το 2022 δεν ξεπέρασαν ποτέ τα επίπεδα του 2019. Αντιθέτως μειώθηκαν 2,8%. Για ποιο ρεκόρ μιλάει άραγε η Νέα Δημοκρατία όταν όλα τα τουριστικά μεγέθη υποχώρησαν έναντι του 2019; Έχουμε μείωση 12,1% στην εισερχόμενη ταξιδιωτική κίνηση, μείωση 6,9% στις διανυκτερεύσεις, μείωση 11,2% στις εισπράξεις από τους επιβάτες κρουαζιέρας.

Η αλήθεια είναι, λοιπόν, πως όλα τα ρεκόρ στα τουριστικά μεγέθη τα έφερε η Κυβέρνηση του Αλέξη Τσίπρα και δεν έχουν ακόμα καταρριφθεί. Η Ελλάδα για παράδειγμα βρέθηκε το 2022 στην τελευταία θέση ανάκαμψης του αριθμού των διανυκτερεύσεων σε σχέση με βασικούς ανταγωνιστές της. Η ΠΟΚΣ για παράδειγμα κτυπάει το καμπανάκι για το αυξημένο κόστος. Γνωρίζουμε πως η Τουρκία προσφέρει μειωμένες τιμές κατά 30% και την έχετε αφήσει να προμοτάρει και το τουρκικό Αιγαίο.

Κυρίες και κύριοι συνάδελφοι, στέκομαι στον τουρισμό όχι μόνο γιατί όλη την προηγούμενη περίοδο η Νέα Δημοκρατία επιχείρησε να κρύψει τις αποτυχίες της πίσω από μία δήθεν επιτυχία της στον τουρισμό, αλλά γιατί και σήμερα βρισκόμαστε μπροστά σε μία πολύ έντονη και πάρα πολύ κρίσιμη περίοδο. Αγωνίες, καθημερινή διάψευση των προσδοκιών των ανθρώπων του τουρισμού. Αυτό βιώνουν τόσο εξαιτίας πραγματικών ελέγχων στην τουριστική αγορά όσο και ως αποτέλεσμα της έλλειψης σχεδίου από την προηγούμενη Κυβέρνηση. Και ίσως από τις μεγαλύτερες, αγαπητοί συνάδελφοι, ολιγωρίες της Νέας Δημοκρατίας ήταν η αδυναμία διαμόρφωσης μιας ολοκληρωμένης στρατηγικής για τη βιώσιμη τουριστική ανάπτυξη με βλέμμα στο μέλλον. Και αυτό είχε ως αποτέλεσμα την υπονόμευση του ελληνικού τουρισμού.

Θα ευχηθώ, λοιπόν, ειλικρινά καλή επιτυχία στην κ. Κεφαλογιάννη, όπως και στην κ. Ράπτη, γιατί ο τουρισμός είναι εθνική υπόθεση. Ακριβώς γι’ αυτό οι εθνικές στρατηγικές για τον τουρισμό θα πρέπει να αποτελούν προϊόν εθνικής συναίνεσης και κοινωνικής συναίνεσης σε όλες τις επιμέρους εμπλεκόμενες πολιτικές.

Ακούσαμε, λοιπόν, τη νέα Υπουργό Τουρισμού να παρουσιάζει τις προγραμματικές δηλώσεις της Κυβέρνησης της Νέας Δημοκρατίας για τον τουρισμό. Στρατηγικοί άξονες και στόχοι, πράγματι κοινής αποδοχής, επί της αρχής. Για τη βιώσιμη τουριστική ανάπτυξη ήταν, όμως, καθαρά θεωρητική. Δεν είδαμε ούτε σχέδιο, δεν είδαμε ούτε εκείνες τις προγραμματικές θέσεις, τις δράσεις που θα οδηγήσουν στην επίτευξη των στόχων αυτών. Δεν παρουσιάστηκε κανένα συγκεκριμένο μέτρο για την ουσιαστική θωράκιση του τουριστικού προϊόντος, παρουσιάστηκαν αρκετές γενικόλογες υποσχέσεις. Μάλιστα, παρακολουθώντας αυτές τις προγραμματικές δηλώσεις της Κυβέρνησης της Νέας Δημοκρατίας για τον τουρισμό νιώθουμε σαν να βρεθήκαμε πίσω στο 2019, σαν να μην πέρασε, κύριε Θεοχάρη, ούτε μία ημέρα. Η ομιλία της Υπουργού Τουρισμού ήταν και η μεγαλύτερη απόδειξη όσων λέμε τέσσερα χρόνια τώρα, πως δεν έγινε τίποτα στην πράξη από την Κυβέρνηση Μητσοτάκη, κάποιες από τις προγραμματικές δηλώσεις όπως αυτές εξαγγέλθηκαν για το 2019. Εσείς ήσασταν εδώ, κύριε Θεοχάρη, και τις εξαγγείλατε τότε.

Ολοκλήρωση ειδικού χωροταξικού σχεδίου: Μετά από τέσσερα χρόνια διακυβέρνησης της Νέας Δημοκρατίας όχι μόνο δεν έχει ολοκληρωθεί το χωροταξικό, το εξαγγέλλετε ξανά και είχατε παραλάβει την ανάθεση της μελέτης, τη σύμβαση ανάθεσης μελέτης για ένα νέο ειδικό χωροταξικό πλαίσιο για τον τουρισμό και τη σύμβαση ανάθεσης μελέτης για τη στρατηγική μελέτη περιβαλλοντικών επιπτώσεων.

Δεύτερο στοιχείο. Οργανισμοί διαχείρισης και προώθησης προορισμών. Τους νομοθετήσατε πριν από δύο χρόνια, τους υπονομεύσατε εν τη γενέσει τους.

Τρίτο στοιχείο. Προτείνετε τη ρύθμιση της βραχυχρόνιας μίσθωσης. Πράγματι βρισκόμαστε αντιμέτωποι με μία ανεξέλεγκτη λειτουργία κι αυτό είναι πρόβλημα για την τουριστική αγορά. Όμως, δεν ακούσαμε κανένα νέο μέτρο, συγκεκριμένο.

Τέταρτο στοιχείο. Μιλήσατε για διαφοροποίηση του τουριστικού προϊόντος μας. Να θυμίσω, όμως, πως τέσσερα χρόνια τώρα, πέρα από τον καταδυτικό τουρισμό, ούτε μία επόμενη κοινή υπουργική απόφαση δεν βγάλατε, όταν από το 2018 είχαμε καταθέσει τον πρώτο νόμο-πλαίσιο για τις θεματικές μορφές τουρισμού.

Πέμπτο στοιχείο. Έργα που έχουν ενταχθεί στο ταμείο ανάκαμψης. Η Νέα Δημοκρατία υποσχέθηκε προεκλογικά έργα υποδομών ύψους 230 εκατομμυρίων ευρώ για τον τουρισμό. Αυτά είναι ψίχουλα σε σχέση με τα δισεκατομμύρια που θα διαχειριστεί ως χρηματοδοτήσεις η χώρα. Και μάλιστα, στον κρίσιμο τομέα των υποδομών βλέπουμε πλήρη κατάρρευση.

Έκτο στοιχείο. Πρόγραμμα «Τουρισμός Για Όλους». Εκ του αποτελέσματος απέτυχε. Δύο στους τρεις δικαιούχους δεν μπόρεσαν να αξιοποιήσουν αυτό το πρόγραμμα, όταν ένας στους δύο Έλληνες δεν μπορεί να πάει φέτος διακοπές. Σε είκοσι πέντε χώρες είχαν αύξηση του εσωτερικού τουρισμού. Η Ελλάδα είναι στην έβδομη χειρότερη θέση από τις δέκα χώρες που είχαν μείωση.

Έβδομο στοιχείο. Τουριστική εκπαίδευση. Δεν έχετε διευκρινίσει ούτε σε σχέση με τον προϋπολογισμό, που θα βρείτε τους πόρους γι’ αυτά που εξαγγέλλετε, τα κτήρια, ποιοι φορείς θα τα αναλάβουν, αν θα κάνετε προσλήψεις προσωπικού. Και σας θυμίζω, φυσικά, ότι έχει ήδη αποδειχθεί πυροτέχνημα και υπόσχεση για την αναβάθμιση της τουριστικής εκπαίδευσης και εμπαιγμός η τετραετία στις ΑΣΤΕ.

Άρα, λοιπόν, κύριοι συνάδελφοι, για να κλείσω, είστε στη δεύτερη συνεχόμενη τετραετία με Κυριάκο Μητσοτάκη και έχετε μία παράδοση διακυβέρνησης δεκαετιών. Δεν μπορείτε να συνεχίσετε να κυβερνάτε αντιπολιτευόμενοι τη διακυβέρνηση του ΣΥΡΙΖΑ. Είστε υπεύθυνοι περισσότερο από κάθε άλλη παράταξη για τις διαχρονικές παθογένειες της χώρας. Βλέπουμε ότι παραμένετε προσηλωμένοι και από τις προγραμματικές δηλώσεις και από το προεκλογικό σας πρόγραμμα και φυσικά, από τα πεπραγμένα σας στην ανάπτυξη για τους λίγους, στην αδιαφάνεια, στη διεύρυνση των ανισοτήτων, στην αποδόμηση του κράτους δικαίου, στην ανάπτυξη για λίγους. Η Ελλάδα που οραματιζόμαστε εμείς είναι η Ελλάδα του κράτους δικαίου, της δίκαιης ανάπτυξης, της ευημερίας των πολλών, της δημοκρατίας και της δικαιοσύνης. Είμαστε, λοιπόν, και θα είμαστε εδώ να δίνουμε προοδευτική διέξοδο στα προβλήματα των πολιτών. Να αγωνιστούμε μαζί τους απέναντι σε κάθε αδικία, σε κάθε παράλειψη σας, σε κάθε πολιτική σας, που θα πλήττει τα συμφέροντα της πλειοψηφίας του ελληνικού λαού.

Εύχομαι, λοιπόν, και πάλι η νέα σας κυβερνητική θητεία να μην έχει τα αποτελέσματα της πρώτης για το καλό του ελληνικού λαού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία η κ. Μαρία Αντωνίου.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η συζήτηση για τις Προγραμματικές Δηλώσεις της δεύτερης κυβερνητικής θητείας της Νέας Δημοκρατίας και του Κυριάκου Μητσοτάκη διεξάγεται σε ένα πρωτόγνωρο σκηνικό για τα μεταπολιτευτικά πράγματα της πατρίδας μας. Ένα σκηνικό που ασφαλώς δημιούργησε η τεράστια εκλογική νίκη της παράταξής μας στις εκλογές της 25ης Ιουνίου. Μία νίκη χωρίς προηγούμενο, αφού για πρώτη φορά μία κυβέρνηση κατακτά για δεύτερη συνεχή κυβερνητική θητεία, με μεγαλύτερο ποσοστό και διευρύνοντας τη διαφορά από τον κύριο πολιτικό της αντίπαλο, τον ΣΥΡΙΖΑ. Ένα σκηνικό ασφαλώς που δημιούργησε ο ελληνικός λαός, ο οποίος καταδίκασε τις ψεύτικες υποσχέσεις και τον διχαστικό λόγο και επέλεξε το σχέδιο, την αποτελεσματικότητα και τον ρεαλισμό. Ένα σκηνικό που δημιούργησε ο ελληνικός λαός, δίνοντας μία ισχυρή εντολή για να προχωρήσουμε σταθερά, τολμηρά, μπροστά στον δρόμο της προόδου και της κοινωνικής συνοχής, στον δρόμο των μεγάλων αλλαγών που χρειάζεται η πατρίδα μας. Οι Έλληνες πολίτες, κυρίες και κύριοι συνάδελφοι, επιβράβευσαν την πολιτική της διαρκούς προσπάθειας για τη βελτίωση της καθημερινότητας, τη συνέπεια μεταξύ λόγων και πράξεων, την αποτελεσματικότητα, την άσκηση μιας προοδευτικής πολιτικής με ρεαλιστικό σχέδιο και πολλή δουλειά, την αλήθεια, την επιλογή στην προκοπή, την ενότητα, τους χαμηλούς τόνους, τον πολιτικό πολιτισμό, τον προγραμματικό λόγο και απέρριψαν τον διχασμό, το ψέμα, το μαύρο και την τοξικότητα.

Κυρίες και κύριοι συνάδελφοι, το πλαίσιο που περιέγραψα δημιουργεί, όμως, χωρίς προηγούμενο ευθύνες για την Κυβέρνησή μας. Το μεγάλο λαϊκό ρεύμα που μας εμπιστεύθηκε έχει μεγάλες προσδοκίες από εμάς και είναι δική μας δουλειά να αντιστοιχήσουμε με εφαρμόσιμες πολιτικές και μετρήσιμα αποτελέσματα αυτές τις προσδοκίες. Και ο Πρωθυπουργός μας, ο Κυριάκος Μητσοτάκης ανέλαβε αυτή την ευθύνη και παρουσίασε από την πρώτη στιγμή τις βασικές προτεραιότητες της νέας τετραετίας. Καλύτεροι μισθοί, καλύτερο δημόσιο σύστημα υγείας, καλύτερο κράτος, καλύτερη ζωή σε μία ισχυρή Ελλάδα. Τον οδικό χάρτη δηλαδή, της ισχυρής και αυτοδύναμης Ελλάδας που ξεκινάει με την ανάκτηση της επενδυτικής βαθμίδας, που θα οδηγήσει σε εύκολη πρόσβαση, σε επενδυτικά κεφάλαια το κράτος, τις επιχειρήσεις, τους πολίτες, την αποπληρωμή των δανείων του πρώτου μνημονίου, κλείνοντας εκκρεμότητες με τη δεκαετία της υστέρησης και της παρακμής. Αλλά και τα πρώτα νομοσχέδια που θα κατατεθούν στη βουλή των Ελλήνων και αφορούν στη μετεξέλιξη του επιτελικού κράτους, με στόχο τη μεγαλύτερη αποτελεσματικότητα, την αποτύπωση των κεντρικών οικονομικών επιλογών της Κυβέρνησης για όλη την τετραετία, για τις οποίες εξάλλου δεσμευτήκαμε προεκλογικά. Με την αύξηση των μισθών και των συντάξεων σε δημόσιο και ιδιωτικό τομέα, για πρώτη φορά μετά από δεκατέσσερα χρόνια, με την αύξηση του αφορολόγητου για οικογένειες με παιδιά, με την αύξηση του μέσου μισθού στα 1.500 ευρώ και του κατώτατου στα 750 ευρώ έως το 2027, με τις επενδύσεις του πράσινου και ψηφιακού μετασχηματισμού από το ταμείο ανάκαμψης, με τη μείωση της ανεργίας κάτω από το 10% ως το 2027, με την ολοκλήρωση και υλοποίηση όλων των σημαντικών έργων υποδομής από τον βόρειο οδικό άξονα της Κρήτης, μέχρι τον Ε65 και το μετρό Θεσσαλονίκης, χωρίς, όμως, μουσαμάδες αυτή τη φορά, με πραγματικούς συρμούς που κινούνται σε πραγματικές ράγες. Με την αύξηση του ιατρικού και νοσηλευτικού προσωπικού και τη συνολική αναβάθμιση του Εθνικού Συστήματος Υγείας, αντιμετωπίζοντας έτσι τα σοβαρά προβλήματα που υπάρχουν όντως και το λέμε σήμερα. Εκσυγχρονίζονται ήδη ογδόντα νοσοκομεία και εκατόν πενήντα έξι κέντρα υγείας ανάμεσά τους και το Νοσοκομείο της Καστοριάς –και έχω την τιμή να εκπροσωπώ στο Κοινοβούλιο την Καστοριά-, αλλά προεκλογικά κάποιες Κασσάνδρες του ΣΥΡΙΖΑ έλεγαν ότι θα κλείσει. Ούτε στο ψέμα πλέον δεν είστε ικανοί, αγαπητοί συνάδελφοι του ΣΥΡΙΖΑ.

Με την ολοκλήρωση στο φράχτη του Έβρου, με την ολοκλήρωση της αγοράς νέων αεροσκαφών και φρεγατών, με τη στήριξη της νέας γενιάς με το πρόγραμμα «Σπίτι Μου» το οποίο γίνεται για πρώτη στη χώρα μας και αφορά σε φθηνά δάνεια για νέους που θα αποπληρωθούν με δόσεις μικρότερες του ενός ενοικίου, για να αναφερθώ σε μερικές μόνο από τις βασικές προτεραιότητες της νέας τετραετίας.

Εδώ επιτρέψτε μου, όμως, να σημειώσω μία αλλαγή, η οποία θα είναι εμβληματική. Αναφέρομαι, βέβαια, στην επαναφορά της ΕΥΔΑΠ και της ΕΥΑΘ υπό δημόσιο έλεγχο. Οι συνάδελφοι του ΣΥΡΙΖΑ τις ξέρουν καλά αυτές τις δύο εταιρείες, διότι ήταν αυτοί που με την ψήφο τους τις είχαν οδηγήσει στον έλεγχο του Υπερταμείου και έλεγαν, μάλιστα, με μεγάλη δόση λαϊκισμού σε όλη την προεκλογική περίοδο ότι οι Έλληνες θα πουν το νερό - νεράκι. Για να δούμε τώρα τι θα κάνουν; Θα ψηφίσουν άραγε τη συγκεκριμένη διάταξη; Βέβαια, ό,τι και να κάνουν, το ξέρουν και οι ίδιοι, θα το πιούν το πικρό ποτήρι μέχρι τέλους.

Κυρίες και κύριοι συνάδελφοι, το ξέρετε όλοι σας καλά ότι όλα αυτά που ανέφερα, θα είχαν ήδη ξεκινήσει να υλοποιούνται μετά τις εκλογές της 21ης Μαΐου, αν ο ΣΥΡΙΖΑ φεύγοντας από την εξουσία δεν είχε ενεργοποιήσει την βόμβα της απλής αναλογικής, μία βόμβα στα θεμέλια του δημοκρατικού μας συστήματος που, ευτυχώς για όλους μας, έσκασε τελικά στα χέρια του. Φρόντισαν γι’ αυτό οι Ελληνίδες και οι Έλληνες. Και έτσι, αφού οι ίδιοι πολύ γρήγορα ξέχασαν την απλή αναλογική που κάποτε υπερασπίστηκαν με πάθος, ασχολούνται σήμερα ανέμελα με την εκλογή νέου Προέδρου. Ασφαλώς και δεν με αφορούν τα του οίκου τους. Οι ιδεοληψίες τους, όμως, τις οποίες με την ίδια ευκολία που τις υπερασπίζονται, τις απαρνούνται, είναι που δημιουργούν το σημερινό κοινοβουλευτικό πεδίο, που κάποιες φορές δεν ξέρεις αν είναι πολυφωνία ή κακοφωνία.

Κυρίες και κύριοι συνάδελφοι, σε κάθε περίπτωση η ευθύνη βαραίνει για μία ακόμα φορά, όπως έγινε πολλές φορές στο παρελθόν, τους ώμους της παράταξής μας. Η νέα τετραετία ξεκινάει με υπευθυνότητα και αισιοδοξία, με σκληρή δουλειά και στόχο τα μετρήσιμα αποτελέσματα, για να κάνουμε εκείνα τα απαραίτητα άλματα για να γίνει η πατρίδα μας μία πραγματικά ευρωπαϊκή χώρα σε όλα, για να γίνει μία ισχυρή Ελλάδα, μία Ελλάδα που διαδραματίζει κεντρικό ρόλο στην Ευρωπαϊκή Ένωση και συμμετέχει ενεργά στη διαμόρφωση των αποφάσεων που αφορούν στην ειρήνη και στην ασφάλεια στην Ευρώπη και στον υπόλοιπο κόσμο, μία Ελλάδα που εστιάζει στη συνέχιση της ενίσχυσης της εξωτερικής πολιτικής, της άμυνας και της ασφάλειας του πολίτη, συμπεριλαμβανομένης και της διαχείρισης του μεταναστευτικού ζητήματος. Διότι για εμάς στην Κυβέρνηση ο φράχτης του Έβρου δεν είναι το τείχος του Βερολίνου, αλλά η ενίσχυση της ασφάλειας των συνόρων της χώρας και της Ευρωπαϊκής Ένωσης ταυτόχρονα. Διότι, όσο η -στο όνομα- προοδευτική Αντιπολίτευση ασχολείται με το να βγάζει «σκελετούς» από τις ντουλάπες της περιόδου 2015-2019, ο Κυριάκος Μητσοτάκης και η Νέα Δημοκρατία αποδεικνύουν ότι πραγματικά προοδευτικός είναι αυτός που είναι χρήσιμος για την πατρίδα προς όφελος όλων των Ελλήνων και όλων των Ελληνίδων.

Για όλα τα παραπάνω σας καλώ να υπερψηφίσετε τις Προγραμματικές Δηλώσεις της Κυβέρνησης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα στο Βήμα από το Κομμουνιστικό Κόμμα Ελλάδας ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Κυρίες και κύριοι της Κυβέρνησης, μην περιμένετε από εμάς να σας ευχηθούμε καλή επιτυχία, όπως έκανε πριν η Βουλευτής του ΣΥΡΙΖΑ. Καμμία καλή επιτυχία δεν σας ευχόμαστε. Και αυτό, γιατί η κριτική που κάνει το ΚΚΕ και προς τη νέα Κυβέρνηση της Νέας Δημοκρατίας, αλλά και στις Προγραμματικές Δηλώσεις που παρουσίασε ο Πρωθυπουργός, διαφέρει ριζικά από την κριτική που κάνουν όλα τα υπόλοιπα κόμματα.

Εμείς δεν σας κάνουμε κριτική ούτε για ασυνέπεια ούτε για αναξιοπιστία ούτε για αθέτηση εξαγγελιών. Εμείς θεωρούμε ότι είστε απόλυτα συνεπείς στο αντιλαϊκό σας έργο και θα είστε και αξιόπιστοι στην τήρηση των εξαγγελιών που δίνετε, μόνο που αυτές οι εξαγγελίες δεν αφορούν στον λαό, αφορούν και αποτελούν εξαγγελίες που δίνετε απέναντι στο κεφάλαιο, στους επενδυτές, στην Ευρωπαϊκή Ένωση, οι οποίες κινούνται σε εντελώς διαφορετική κατεύθυνση από τις εργατικές λαϊκές ανάγκες.

Με δύο λόγια, το πολιτικό πρόβλημα δεν είναι ότι δεν προτίθεστε να κάνετε αυτά που λέτε. Το πραγματικό πρόβλημα και ο πραγματικός κίνδυνος είναι ότι αυτά που λέτε και οι κεντρικοί άξονες της πολιτικής σας, όσο και αν τις παρουσιάζετε εξωραϊσμένα με αυτό το σύνθημα «καλύτεροι μισθοί, καλύτερο κράτος, καλύτερη υγεία», θα επιδεινώσουν ακόμα περισσότερο τη ζωή των εργαζομένων και των λαϊκών στρωμάτων.

Σε ό,τι μας αφορά, λοιπόν, θα κάνουμε ό,τι περνάει από το χέρι μας με την αυξημένη δύναμη που έδωσε ο λαός στο ΚΚΕ και με τους είκοσι έναν Βουλευτές που διαθέτει για να σας εμποδίσουμε να κάνετε αυτά που ετοιμάζετε, μία πολύ μικρή γεύση των οποίων πήραμε αυτές τις μέρες μέσα από τη συζήτηση των προγραμματικών δηλώσεων.

Θα κάνουμε δηλαδή, ό,τι περνάει από το χέρι μας για να εμποδίσουμε τα προαπαιτούμενα του Ταμείου Ανάκαμψης, για το οποίο, κύριε Παπαθανάση, το δίλημμα δεν είναι αν θα δοθούν σε μικρές ή μεγάλες επιχειρήσεις. Αφήστε που σε μεγάλες επιχειρήσεις θα δοθούν, το μικρομάγαζο δεν θα πάρει τίποτα από το Ταμείο Ανάκαμψης. Το κρίσιμο είναι, όμως, ο σκοπός για τον οποίον δίνονται τα συγκεκριμένα κονδύλια. Θα κάνουμε ό,τι περνάει από το χέρι μας για να εμποδίσουμε τη δημοσιονομική πειθαρχία της Ευρωπαϊκής Ένωσης που θα φορτωθεί πάλι στα λαϊκά στρώματα, για να εμποδίσουμε τα εργατικά λαϊκά δικαιώματα, οι μισθοί, το εισόδημα, η κατοικία, η υγεία, η παιδεία να θυσιαστούν για μία ακόμα φορά στο βωμό αυτή τη φορά του στόχου της επενδυτικής βαθμίδας, για να εμποδίσουμε να εμπλακεί η χώρα μας ακόμα πιο ενεργά στους νατοϊκούς σχεδιασμούς, όπως εξήγγειλε προχθές ο Πρωθυπουργός, αναφέροντας μάλιστα μεταξύ άλλων και αυτό το απαράδεκτο ότι θα πρέπει δηλαδή, τα ελληνικά αμυντικά συστήματα να γίνουν πιο παραγωγικά, όχι όμως για την άμυνα της χώρας, αλλά για την αυξημένη ζήτηση πυρομαχικών εξαιτίας της εξέλιξης και της κλιμάκωσης του πολέμου στην Ουκρανία.

Θα κάνουμε ό,τι περνάει από το χέρι μας, επίσης, για να εμποδίσουμε να παρακάμψετε το άρθρο 16 και να εδραιώσετε αυτή την αγορά στην ανώτατη εκπαίδευση μέσω ενός δούρειου ίππου του άρθρου 28 του Συντάγματος και των συνθηκών της Ευρωπαϊκής Ένωσης, που θυμίζουμε το συγκεκριμένο άρθρο αξιοποιήθηκε κατά κόρον την περίοδο των μνημονίων για να νομιμοποιηθούν αντιλαϊκά μέτρα και αποφάσεις.

Γι’ αυτόν τον λόγο και ως ΚΚΕ στην προηγούμενη συνταγματική Αναθεώρηση που ξεκίνησε επί ΣΥΡΙΖΑ είχαμε προτείνει να αλλάξει και το άρθρο 28 και να καταργηθεί η ερμηνευτική δήλωση του άρθρου 28 πάνω στην οποία θα στηρίξετε την παράκαμψη του άρθρου 16, χωρίς φυσικά να βρούμε αποδέκτες αυτής της πρότασης, ίσα - ίσα την απορρίψατε όλοι.

Βεβαίως, το ενδιαφέρον είναι ότι ο κ. Βορίδης, ο οποίος μάλλον έχει αναλάβει και τον ρόλο αυτών των αλλαγών, σε συνέντευξή του είπε το εξής: «Προσωπικά θα δοκίμαζα να πάω τη διακρατική συμφωνία και εκτός Ευρωπαϊκής Ένωσης, προκειμένου να δούμε και εκεί τη σχέση διεθνών συνθηκών σε σχέση με το άρθρο 16 του Συντάγματος». Γίνεται αντιληπτό τι σημαίνει αυτό; Τι σημαίνει να λέει Υπουργός ότι οι διακρατικές συμφωνίες υπερτερούν άρθρων του Συντάγματος; Και αυτό δεν αφορά μόνο στο άρθρο 16 και στα ζητήματα της παιδείας, αυτό αφορά ευρύτερα σε ζητήματα που αγγίζουν ακόμα και θέματα κυριαρχικών δικαιωμάτων εκτός αν αυτός είναι ο στόχος σας, αν αυτές είναι οι προθέσεις σας και εν όψει της συνταγματικής Αναθεώρησης.

Όλα, λοιπόν, αυτά εμείς θα προσπαθήσουμε να αντιπαλέψουμε. Τα άλλα κόμματα, όπως είπαν και οι Βουλευτές τους, θα σας ελέγχουν, λέει, για το αν προχωράει το κυβερνητικό έργο, γιατί προφανώς βρίσκουν και θετικά στοιχεία σε αυτό το κυβερνητικό έργο. Εμείς θα προσπαθούμε να σας εμποδίζουμε μαζί με τον λαό και θα φανεί πάρα πολύ σύντομα ακόμα και σε ανθρώπους που ψήφισαν Νέα Δημοκρατία με πολύ βαριά καρδιά το πόσο αντιλαϊκό είναι αυτό το κυβερνητικό έργο.

Και αν υπάρχει μία πολύ χαρακτηριστική έκφραση αυτής της κατεύθυνσης στην πολιτική σας είναι τα ζητήματα των αντιδραστικών αλλαγών στο κράτος. Είχατε δώσει την κωδική ονομασία στην προηγούμενη θητεία «επιτελικό κράτος». Τώρα, μάλλον, το αποσύρετε αυτό, δεν πολυακούγεται. Μπορεί να βρείτε κάτι καινούργιο, γιατί το προηγούμενο δεν πήγε και πολύ καλά. Ξυπνάει και άσχημες μνήμες.

Το ερώτημα, όμως, είναι για ποιο κράτος μιλάμε. Μιλάμε για ένα κράτος που αντί να κάνει προσλήψεις γιατρών, νοσηλευτών, διασωστών καλύπτει τα μπαλώματα στο ΕΚΑΒ με φαντάρους και πυροσβέστες. Μιλάμε για το κράτος που είναι αποτελεσματικό να κάνει ηλεκτρονικούς πλειστηριασμούς, αλλά δεν μπορεί να κάνει ηλεκτρονική επιτήρηση τρένων. Μιλάμε για το κράτος που φτιάχνει σε χρόνο ρεκόρ ειδικά πολεοδομικά σχέδια για τους επενδυτές, όμως στο Μάτι μετά από πέντε χρόνια καταστροφής και κοροϊδίας δεν μπορεί να φτιάξει ένα ειδικό πολεοδομικό που να ανταποκρίνεται στα αιτήματα και τις ανάγκες των κατοίκων.

Μιλάμε για το κράτος που ψηφίζει νόμους για να μετατρέπονται οι χώροι δουλειάς σε ειδικές οικονομικές ζώνες, όπως τα ναυπηγεία Ελευσίνας, που ψηφίσατε μαζί Νέα Δημοκρατία και ΣΥΡΙΖΑ. Την ίδια ώρα, το ίδιο κράτος, έχει να εκδώσει έκθεση του Σώματος Επιθεώρησης Εργασίας από το 2017. Και χθες, είχαμε ένα ακόμα εργατικό ατύχημα στα Ναυπηγεία Ελευσίνας, με έναν εργάτη που εκτέθηκε, για ώρες, μέσα στο λιοπύρι. Γι’ αυτό το κράτος μιλάμε. Για ένα βαθιά ταξικό κράτος, όπως κι αν αυτό ονομαστεί.

Αυτά, λοιπόν, είναι τα κύρια ζητήματα και σε αυτά θα σας πολεμήσουμε χωρίς καμμία αναμονή. Δεν παραγνωρίζουμε τον αρνητικό συσχετισμό. Όμως, δεν παραβλέπουμε, ταυτόχρονα, ότι διαμορφώνεται μία δυναμική μέσα στον λαό, στο κίνημα, στους αγώνες που σε έναν βαθμό εκφράστηκε και με την εκλογική ενίσχυση του ΚΚΕ, κυρίως με τα ποιοτικά χαρακτηριστικά που αυτή είχε. Αυτή μπορεί να είναι την επόμενη μέρα μία πραγματική λαϊκή αντιπολίτευση στην πολιτική σας, στην Κυβέρνηση και στο σύστημά σας και να τροφοδοτήσει ένα πανελλαδικά συντονισμένο κίνημα, όχι μόνο για να παρεμποδίσουμε μέτρα και να αποσπάσουμε κατακτήσεις, αλλά κυρίως για να δυναμώσει ένα πραγματικά αντικαπιταλιστικό ρεύμα αμφισβήτησης και ανατροπής.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τον κύριο συνάδελφο.

Τον λόγο τώρα έχει από τη Νέα Δημοκρατία ο κ. Γεώργιος Σταμάτης και ακολουθεί ο Υπουργός Μετανάστευσης και Ασύλου κ. Καιρίδης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, κύριε Πρόεδρε, δεν μπορώ να ξεχάσω ότι τον Μάρτη του 2016, μαζί με τον Πρόεδρο της Αξιωματικής Αντιπολίτευσης τότε, τον κ. Μητσοτάκη, ήμασταν οι πρώτοι και οι μοναδικοί, που είχαμε επισκεφτεί την Ειδομένη. Είδαμε την εξαθλίωση των ανθρώπων, την αδιαφορία της Ευρώπης και την αδιαφορία της τότε Κυβέρνησης.

Και με αφορμή και την παρουσία της κ. Αγαπηδάκη, να αναφέρω το εξαίρετο έργο που έκανε η Κυβέρνηση για την περίθαλψη, με όρους κοινωνικής δικαιοσύνης, αυτών των ανθρώπων.

Επιτρέψτε μου να ευχηθώ σε όλους μας μία καλή κοινοβουλευτική θητεία, το τέλος της οποίας θα πρέπει να σημάνει ότι όλοι μαζί θα έχουμε κάνει καλύτερη τη ζωή των Ελλήνων πολιτών.

Σε αυτό το σημείο, προφανώς, θα πρέπει να ευχαριστήσω τον Πρωθυπουργό της χώρας, τον Κυριάκο Μητσοτάκη, που με έβαλε στο ψηφοδέλτιο Επικρατείας, όντας ένα παιδί, ένας άνθρωπος της μεσαίας τάξης, ένας άνθρωπος που οι παππούδες του ήταν γεωργοί, ο πατέρας του εργάτης και τελικά, σε αυτήν την κοινωνία είναι όλα ταξικά ή αξιακά; Εδώ, είναι ένα ερώτημα που πρέπει να απαντήσουμε.

Επιτρέψτε μου να σας πω, για ποιους ανθρώπους εγώ θέλω να μιλήσω. Ποιους θέλω εδώ, σε αυτό το Κοινοβούλιο, να εκπροσωπήσω; Προφανώς, θέλω να εκπροσωπήσω αυτούς που δεν έχουν φωνή ή που δεν είχαν φωνή ή που εμείς οι ίδιοι ως κοινωνία δεν θέλαμε να έχουν φωνή ή να είναι αθέατοι μέσα στην κοινωνία Τους ανθρώπους που είναι άστεγοι, τους Έλληνες τσιγγάνους που ζουν στους καταυλισμούς, τους ανθρώπους που αυτή τη στιγμή είναι στις φυλακές με αποφάσεις της δικαιοσύνης, τους ανθρώπους που είναι από την τρανς κοινότητα, τους Πομάκους, τους μουσουλμάνους Έλληνες της Θράκης, όλους αυτούς που παραδοσιακά δεν μπορούσαν να εκφραστούν μέσω της Βουλής.

Και αν σας ζητώ -που σας το ζητώ- να ψηφίσετε τις Προγραμματικές Δηλώσεις της Κυβέρνησης είναι γιατί αυτοί οι άνθρωποι από τις 7 Ιουλίου του 2019 έχουν φωνή και δεν είναι αθέατοι. Και -επιτρέψτε μου- για να δούμε τελικά σε αυτή τη χώρα τι είναι προοδευτικό και τι είναι συντηρητικό, να σας αναφέρω ένα παράδειγμα.

Μέχρι τις 7 Ιουλίου του 2019 όποιος συμπολίτης μας ήταν άστεγος δεν δικαιούταν το ελάχιστο εγγυημένο εισόδημα, γιατί η «προοδευτική» κυβέρνηση του ΣΥΡΙΖΑ θεωρούσε τον ξενώνα και το υπνωτήριο ως στέγη. Άρα αυτοί οι άνθρωποι επέλεγαν να παίρνουν τα 200 ευρώ μένοντας στον δρόμο για να μην μπουν μέσα στον ξενώνα. Αυτό προφανώς λύθηκε από την Κυβέρνηση του Κυριάκου Μητσοτάκη. Αυτό είναι προοδευτικό ή συντηρητικό;

Προοδευτικό ή συντηρητικό είναι ότι η Κυβέρνηση του Κυριάκου Μητσοτάκη μείωσε τη σχολική διαρροή στους τσιγγανοπαίδες της χώρας μας; Είναι προοδευτικό ή συντηρητικό ότι αυξήθηκαν οι στέγες υποστηριζόμενης διαβίωσης για τα άτομα με αναπηρία; Είναι προοδευτικό ή συντηρητικό ότι οι συμπολίτες μας που βγαίνουν από τις φυλακές έχουν αυτή τη στιγμή πλέον τη δυνατότητα μέσω προγραμμάτων να ενταχθούν και πάλι στην κοινωνία ορατοί και όχι αόρατοι; Είναι προοδευτικό ή συντηρητικό ότι αυτή τη στιγμή στη χώρα μας τα άτομα τρίτης ηλικίας, που η χώρα μας πέτυχε τους καλύτερους δείκτες σχεδόν στην Ευρώπη την περίοδο του κορωνοϊού, θα έχουν μια νέα πολιτική στην ενεργό γήρανση και στη μακροχρόνια φροντίδα; Είναι προοδευτικό ή συντηρητικό ότι θα επενδύσουμε, όπως έχουμε επενδύσει, στη Θράκη μην αφήνοντας κανέναν να εκμεταλλεύεται ανθρώπους, δηλαδή τους Έλληνες συμπολίτες μας;

Και τελικά είναι προοδευτικό ή συντηρητικό όταν η Κυβέρνηση του Κυριάκου Μητσοτάκη σε ενάμιση χρόνο -όταν τα προηγμένα κράτη της Ευρωπαϊκής Ένωσης κάνανε δεκαπέντε και είκοσι χρόνια- θέσπισε τον προσωπικό βοηθό για τα άτομα με αναπηρία; Και όταν μιλάμε για τα άτομα με αναπηρία δεν πρέπει να μιλήσουμε και για τους γονείς αυτών των ανθρώπων; Η μόνη κυβέρνηση στα χρόνια μετά του μνημονίου που έδωσε πάλι αύξηση επιδομάτων στα άτομα με αναπηρία ήταν η κυβέρνηση του Κυριάκου Μητσοτάκη.

Ξέρετε, κύριοι συνάδελφοι, μια μητέρα έχοντας παιδί με αναπηρία, πολύ βαριά αναπηρία, μόλις αυτές τις μέρες μετά από τριάντα χρόνια μπόρεσε και πήγε με τον σύζυγό της στο εξοχικό τους για δύο μέρες. Και ξέρετε γιατί; Όχι επειδή δεν αγαπούσε το παιδί της, αλλά διότι η Κυβέρνηση θέσπισε την υπηρεσία του προσωπικού βοηθού, που βοηθάει πλέον το παιδί της να ζει αυτόνομα, να έχει προσωπική ζωή, να έχει οποιεσδήποτε δραστηριότητες. Αυτό είναι το όραμα που εμείς ζητάμε από εσάς σήμερα να ψηφίσετε.

Και θα σας πω για κάτι. Είμαι τρεις μέρες εδώ νέος Βουλευτής και προσπαθώ να παρακολουθήσω. Άκουσα έναν κόσμο που δεν υπάρχει και άκουσα έναν κόσμο που δεν θέλουμε να υπάρχει. Κανένας δεν μπορεί να κυριεύσει και το μυαλό μας και το σώμα μας. Όπερ σημαίνει.

Και κλείνοντας, σας καλώ για τρεις λόγους να ψηφίσετε τον Κυριάκο Μητσοτάκη: Για ισχυρή Ελλάδα, ασφαλή Ελλάδα και συμπεριληπτική κοινωνία ίσων ευκαιριών. Και είμαστε εδώ την επόμενη μέρα με τα κινήματα, γιατί και εμείς είμαστε στα κινήματα και στους αγώνες και εμείς είμαστε με τους εργάτες και εμείς είμαστε με τους αδύναμους, να συζητήσουμε τις προκλήσεις της νέας εποχής που έχει να κάνει με το πώς θα ζουν οι συμπολίτες μας, πώς θα ζούμε όλοι πλέον και λόγω της κλιματικής αλλαγής μέσα στις πόλεις, πώς θα κάνουμε τις πόλεις μας προσβάσιμες και πώς στο τέλος της ημέρας θα κάνουμε τη ζωή των πολιτών καλύτερη. Γιατί αυτός είναι ο δείκτης που πρέπει να μας κατευθύνει και στο τέλος πρέπει να δούμε τι είναι αυτό που χρειάζεται η χώρα.

Η χώρα χρειάζεται αυτό που οι Έλληνες πολίτες στις 25 Ιουνίου αποφάσισαν. Χρειάζεται ηγεσία σε έναν κόσμο που αλλάζει. Και στον κόσμο που αλλάζει ο Κυριάκος Μητσοτάκης θα οδηγήσει τη χώρα στην επόμενη μέρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κ. Σταμάτη για την ακριβή τήρηση του χρόνου.

Καλώ στο Βήμα τον Υπουργό Μετανάστευσης και Ασύλου κ. Δημήτριο Καιρίδη για δώδεκα λεπτά.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν συνιστά καμμία φοβερή πρωτοτυπία η παραδοχή ότι η μετανάστευση είναι ένα διαχρονικό και παγκόσμιο φαινόμενο και πως οι σημερινές συνθήκες διεθνώς, είτε σε επίπεδο παραγόντων που σπρώχνουν τους ανθρώπους είτε σε επίπεδο παραγόντων που τους έλκουν, οδηγούν σε έξαρση του φαινομένου.

Η Ελλάδα, λόγω γεωγραφικής θέσης στο νοτιοανατολικό άκρο της Ευρώπης, γειτνιάζει με τη Μέση Ανατολή, μια περιοχή που παράγει πρωτογενώς, λόγω οικονομικής δυσπραγίας και πολέμων, ιδίως μετά την επονομαζόμενη Αραβική Άνοιξη του 2011, πολλές ροές. Επίσης, η Μέση Ανατολή και δευτερογενώς έχει καταστεί βασικός δίαυλος για ροές από τη Νότια Ασία και την υποσαχάρια Αφρική. Έτσι, έχει βρεθεί η χώρα μας τα τελευταία χρόνια στην πρώτη γραμμή για την αντιμετώπιση του προβλήματος της παράτυπης μετανάστευσης σε ευρωπαϊκό επίπεδο.

Την προηγούμενη τετραετία καταφέραμε έναν άθλο και ελέγξαμε τις ροές της παράτυπης μετανάστευσης, παρά τις προσπάθειες, όχι μόνο των πανίσχυρων εγκληματικών δικτύων των διακινητών με τις πολλαπλές διασυνδέσεις, αλλά και της γείτονός μας στα ανατολικά.

Επιπλέον, δημιουργήσαμε δομές φιλοξενίας των αιτούντων ασύλου, που εξασφαλίζουν ανθρώπινες συνθήκες διαβίωσης. Φροντίσαμε τα ασυνόδευτα ανήλικα και τους ευάλωτους και προχωρήσαμε σε μια σειρά προγραμμάτων ένταξης με όχημα κυρίως την εκπαίδευση και την επαγγελματική κατάρτιση.

Κυρίες και κύριοι συνάδελφοι, θα ήταν λάθος να εφησυχάσουμε και να επαναπαυθούμε στην επιτυχία μας. Η πίεση στα εξωτερικά σύνορά μας, που είναι και εξωτερικά σύνορα της Ευρώπης, παραμένει και αποδεικνύεται από τις εκατοντάδες αποτυχημένες απόπειρες παράτυπης εισόδου που αποτρέπονται καθημερινά χάρη στις άοκνες προσπάθειες του Λιμενικού και της Αστυνομίας. Οι συνθήκες σήμερα στη Νότια και την Ανατολική Μεσόγειο είναι τέτοιες που μας καλούν σε αυξημένη επαγρύπνηση, ιδίως τώρα κατά τους θερινούς μήνες.

Η σημερινή μου ομιλία επί των Προγραμματικών Δηλώσεων της Κυβέρνησης για την πολιτική μετανάστευσης και ασύλου διεξάγεται στον απόηχο της μεγάλης ναυτικής τραγωδίας της Πύλου που συγκλόνισε το πανελλήνιο και τη διεθνή κοινή γνώμη, αλλά και έγινε αφορμή για ένα μπαράζ επιθέσεων σε βάρος της πατρίδας μας από κάποια μέσα ενημέρωσης του εξωτερικού.

Αυτή τη στιγμή διεξάγεται μια ανεξάρτητη δικαστική έρευνα, τα πορίσματα της οποίας δεν γνωρίζω και δεν μπορώ να γνωρίζω. Αυτό που θέλω να ξεκαθαρίσω είναι ότι τα αναμένουμε, ότι ακούμε με προσοχή όλα τα σχόλια όσο κακόπιστα και αν ενίοτε είναι και ότι πρώτη μας προτεραιότητα είναι η διασφάλιση της ανθρώπινης ζωής.

Κανείς δεν είναι πιο ανθρωπιστής από εμάς και σε κανέναν δεν αναγνωρίζουμε το μονοπώλιο του ανθρωπισμού. Άλλωστε, οι δικές μας εθνικές αρχές, το ελληνικό Λιμενικό ήταν αυτό που διέσωσε όσους διασώθηκαν. Ούτε οι ΜΚΟ ούτε κάποιοι ξένοι ανταποκριτές ούτε Ευρωβουλευτές. Το ελληνικό Λιμενικό με αυτοθυσία έχει διασώσει τα τελευταία χρόνια δεκάδες χιλιάδες μετανάστες που εμπιστεύτηκαν τη ζωή τους στους εγκληματίες διακινητές.

Είναι, όμως, άλλο διάσωση και άλλο διευκόλυνση των διακινητών, όπως επιδιώκουν κάποιοι. Είμαστε ανθρωπιστές αλλά δεν είμαστε αφελείς. Ένα πράγμα θα πρέπει να είναι βέβαιο. Αυτή η Κυβέρνηση, η Κυβέρνηση της Νέας Δημοκρατίας του Κυριάκου Μητσοτάκη, δεν θα επιτρέψει το ζήτημα της παράτυπης μετανάστευσης και της προστασίας των συνόρων να υποκλαπεί από τις εμμονές και την υποκριτική ιδεοληψία της μιας πλευράς ή τον λαϊκισμό και την εχθροπάθεια της άλλης. Πρόθεσή μας είναι να επιμείνουμε στη δίκαιη, αλλά αυστηρή πολιτική που δίνει λύση στο πρόβλημα και πατάσσει τα εγκληματικά δίκτυα των διακινητών.

Στο πλαίσιο αυτό καλωσορίζουμε την πρόθεση της Ευρωπαϊκής Επιτροπής να διερευνήσει την κακόβουλη και εκ του πονηρού επιλεκτική διαρροή εσωτερικών εγγράφων της FRONTEX, που σκοπό έχουν να δημιουργήσουν ένα κλίμα πίεσης και διχασμού, ώστε να αποδυναμωθεί η προσπάθειά μας τόσο σε εθνικό όσο και σε ευρωπαϊκό επίπεδο.

Κυρίες και κύριοι συνάδελφοι, η μετανάστευση ως παράτυπη είναι πρόβλημα που χρήζει αντιμετώπισης. Όμως, ως νόμιμη, με κανόνες και ελέγχους, βάσει των δικών μας εθνικών προτεραιοτήτων, είναι και μια μεγάλη πρόκληση που χρήζει διαχείρισης προς όφελος του εθνικού συμφέροντος, της ελληνικής κοινωνίας και οικονομίας.

Στο διττό αυτό πλαίσιο η μεταναστευτική πολιτική και η πολιτική ασύλου μας βασίζεται σε τέσσερις αρχές. Πρώτον, των υποχρεώσεων της χώρας, όπως αυτές προκύπτουν από τις διεθνείς συμβάσεις που έχουμε υπογράψει, αλλά και της επιλογής μας η Ελλάδα να έχει στην προμετωπίδα της εξωτερικής της πολιτικής τον σεβασμό του Διεθνούς Δικαίου. Δεύτερον, της ασφάλειας της χώρας και των συνόρων της. Τρίτον, της κοινωνικής συνοχής και της ομαλής ένταξης των μεταναστών. Και τέταρτον, των εξελισσόμενων αναγκών της ελληνικής οικονομίας.

Βασική μας προτεραιότητα είναι η πάταξη της παράτυπης μετανάστευσης, η οποία περνά, όχι μόνο μέσα από τη φύλαξη των συνόρων μας και τις διεθνείς πρωτοβουλίες για την επιτήρηση του ευρύτερου χώρου της Μεσογείου αλλά και μέσα από τη δημιουργία και την ενίσχυση νόμιμων οδών μετανάστευσης.

Αυτό σημαίνει αντιμετώπιση του προβλήματος στην πηγή του αλλά και δημιουργία ανθρωπιστικών διαδρόμων για όσους χρήζουν ασύλου και διεθνούς προστασίας, με παράκαμψη των εγκληματικών δικτύων των διακινητών, μέσα από την ενίσχυση της διεθνούς συνεργασίας ιδίως με τις ενδιάμεσες χώρες αλλά και νόμιμες οδούς μετανάστευσης και εργασίας στην πατρίδα μας, με βάση τις δικές μας και μόνο ανάγκες και προτεραιότητες.

Κυρίες και κύριοι συνάδελφοι, στόχος μας είναι, τόσο σε εθνικό όσο και σε ευρωπαϊκό επίπεδο, να μην καθορίζουν τα εγκληματικά δίκτυα των διακινητών ποιος μπαίνει και ποιος δεν μπαίνει στην Ευρώπη. Έχουμε σημειώσει πρόοδο, αλλά έχουμε πολύ δρόμο ακόμα μπροστά μας και προς την κατεύθυνση αυτή θα εργαστούμε με πάθος.

Ας είμαστε, όμως, ειλικρινείς. Η ελληνική οικονομία, χάρη στη ραγδαία ανάπτυξή της, έχει έλλειψη σε εργατικά χέρια σε συγκεκριμένους τομείς, όπως η γεωργία, ο τουρισμός, η εστίαση και οι κατασκευές. Σήμερα οι αποκεντρωμένες διοικήσεις όλης της χώρας έχουν κατακλυστεί από δεκάδες χιλιάδες αιτήματα μετακλήσεων για εποχικούς εργάτες.

Επιπλέον, η οικονομία μας χρειάζεται να μπορεί να προσελκύει εξειδικευμένο προσωπικό σε τομείς υψηλής τεχνολογίας, όπως κάνουν πολλές άλλες αναπτυγμένες χώρες, κατ’ αρχήν των Ελλήνων της Διασποράς αλλά και άλλων. Αυτή τη στιγμή υπάρχει διεθνώς ένας εντεινόμενος ανταγωνισμός για την προσέλκυση ταλέντων. Από την έκβασή του θα κριθεί σε μεγάλο βαθμό ποιες χώρες θα βρεθούν στην πρωτοπορία του 21ου αιώνα και ποιες θα μείνουν πίσω.

Η Κυβέρνησή μας έχει υπογράψει δύο διμερείς συμφωνίες, με την Αίγυπτο και το Μπαγκλαντές, που διευκολύνουν τη λελογισμένη και με κανόνες εποχική μετανάστευση για εργασία και ταυτόχρονα πατάσσουν την παράτυπη, αφού προβλέπουν τον υποχρεωτικό επαναπατρισμό. Υποχρεωτικό επαναπατρισμό! Πρόθεσή μας είναι η υπογραφή και άλλων τέτοιων συμφωνιών όπου χρειάζεται αλλά και ο εκσυγχρονισμός και η πλήρης ψηφιοποίηση του συστήματος αδειοδότησης, που σήμερα παρουσιάζει αρρυθμίες και καθυστερήσεις.

Δεύτερος κεντρικός μας στόχος, είναι η ενίσχυση των πολιτικών ένταξης αλλά και της προστασίας των ευάλωτων, όχι μόνο των ανηλίκων, με αξιοποίηση τόσο των ευρωπαϊκών χρηματοδοτικών εργαλείων, συμπεριλαμβανομένων του Ταμείου Ανάκαμψης, όσο και των βέλτιστων ευρωπαϊκών πρακτικών. Θέλουμε την πλήρη ένταξη με προγράμματα εκπαίδευσης, κατάρτισης και ψυχολογικής υποστήριξης όλων όσων δικαιούνται προστασίας, αλλά και την αποπεριθωριοποίηση, καθώς το περιθώριο «τρέχει» το έγκλημα και την παραβατικότητα πληθυσμών που βρέθηκαν στην πατρίδα μας και δεν μπορούν να επιστρέψουν στις δικές τους.

Τρίτος στόχος, δεν μπορεί παρά να είναι η οικοδόμηση μιας κοινής ευρωπαϊκής πολιτικής μετανάστευσης και ασύλου. Η πολυδιάσπαση και η αντιπαράθεση μεταξύ των κρατών - μελών ευνοεί το έγκλημα και την αναποτελεσματικότητα σε βάρος όλων μας. Ιδίως σε συνθήκες ελεύθερης διακίνησης προσώπων χάρη στη μεγάλη κατάκτηση του Σένγκεν μπορεί να οδηγήσει εκ νέου σε καταστροφικές κρίσεις, όπως ζήσαμε στο πρόσφατο παρελθόν.

Η αλήθεια είναι ότι πρόσφατα συμφωνήθηκε για πρώτη φορά η υποχρεωτική αλληλεγγύη μεταξύ των κρατών – μελών, ένα πάγιο αίτημα της χώρας μας και όλων των χωρών επίσης πρώτης υποδοχής. Όμως, προφανώς, η πρόσφατη συμφωνία στο Λουξεμβούργο είναι προϊόν συμβιβασμού και εμείς την αντιλαμβανόμαστε ως βήμα και σε καμμία περίπτωση ως κατάληξη και τελικό στόχο.

Έχουμε πολύ δρόμο μπροστά μας για μια συνεκτική που εν τέλει θα είναι και η μόνη αποτελεσματική κοινή ευρωπαϊκή πολιτική, με κοινούς κανόνες, χρηματοδότηση, αλληλεγγύη και επιβολή, συμπεριλαμβανομένου και ενός κοινού και σφριγηλού υποχρεωτικού μηχανισμού επαναπατρισμού των παράτυπα εισερχόμενων

Προς το παρόν, ωστόσο, κάνω έκκληση στις δυνάμεις της Αντιπολίτευσης που αντιπροσωπεύονται στο Ευρωπαϊκό Κοινοβούλιο –και αναφέρομαι, κύριε Κατρίνη, και σε εσάς στο ΠΑΣΟΚ και στον ΣΥΡΙΖΑ προφανώς- να στηρίξουν τη συμφωνία εκεί στο Ευρωπαϊκό Κοινοβούλιο, γιατί παρά τις δικαιολογημένες αιτιάσεις, η εναλλακτική είναι το υπάρχον καθεστώς που είναι πολύ –μα, πολύ- λιγότερο ικανοποιητικό.

Πιο συγκεκριμένα, άξονες της πολιτικής μας είναι η πλήρης ψηφιοποίηση και απλοποίηση των διαδικασιών. Τα έχω αναλυτικά, θα τα καταθέσω για τα Πρακτικά, γιατί ο χρόνος έχει τρέξει πολύ πιο γρήγορα από ό,τι περίμενα. Θα τους πω σε τίτλους τους άξονες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θέλω δύο λεπτά, κύριε Πρόεδρε και τελειώνω.

Οι άξονες είναι, λοιπόν, οι εξής: α) η πλήρης ψηφιοποίηση και απλοποίηση των διαδικασιών αδειοδότησης και ούτω καθεξής, με πλήρες αρχείο των αδειών μόνιμης παραμονής και εργασίας, β) η ολοκλήρωση του εκσυγχρονισμού των δομών φιλοξενίας και μετατροπή κάποιων σε ειδικού σκοπού για ευάλωτους και ούτω καθεξής, γ) η κοινωνική ένταξη προσφύγων και μεταναστών με προγράμματα εκπαίδευσης και κατάρτισης, καθώς και η συμμετοχή τους στην αγορά εργασίας, δ) η προστασία των ευάλωτων μεταναστευτικών πληθυσμών, όπως οι ασυνόδευτοι ανήλικοι και ε) η εξωτερική διάσταση με διμερείς συμφωνίες μετανάστευσης προς όφελος της οικονομίας, όπως κάναμε ήδη, καθώς και η δυναμική συμμετοχή μας στη διαμόρφωση της κοινής ευρωπαϊκής πολιτικής.

Κλείνοντας και εν όψει της συνάντησης του Πρωθυπουργού με τον Τούρκο Πρόεδρο στο Βίλνιους, θα ήθελα να σημειώσω ότι επιδίωξή μας είναι η επίτευξη συνεργασίας με την Τουρκία στη διαχείριση των παράτυπων ροών. Η Τουρκία επηρεάζει τέσσερις ακόμα χώρες της Ευρωπαϊκής Ένωσης εκτός από εμάς, την Ιταλία, τη Μάλτα, προφανώς τη Βουλγαρία, αλλά ακόμα περισσότερο και από εμάς, την Κύπρο, όπου έχουμε την εμπλοκή με τα κατεχόμενα και την πρόσθετη δυσκολία φύλαξης της «πράσινης γραμμής» που δεν θέλουμε να μετατραπεί σε σκληρό διεθνές σύνορο.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Η δήλωση του 2016, δεν λειτουργεί με ευθύνη της Τουρκίας. Ωστόσο, τις τελευταίες εβδομάδες υπάρχουν ενδείξεις μιας πρώτης καλής θέλησης στο ζήτημα της διαχείρισης των όποιων ροών μέσω των νησίδων του ποταμού Έβρου. Δεν τρέφουμε αυταπάτες αλλά θέλουμε να εξαντλήσουμε τα περιθώρια συνεργασίας με καλή πίστη και μπορούμε μέσα από την Ευρώπη –και στέλνω μήνυμα- να βοηθήσουμε τη γείτονα στη διαχείριση και του δικού της μεγάλου προβλήματος μεταναστών και προσφύγων που έχει, ιδίως σήμερα μετά τον καταστροφικό σεισμό του περασμένου Φεβρουαρίου.

Κυρίες και κύριοι συνάδελφοι, το μεταναστευτικό βρίσκεται στην πρώτη γραμμή της επικαιρότητας όχι πάντα με τον σωστό τρόπο και για τους σωστούς λόγους. Δεν είναι μόνο πρόβλημα αλλά είναι και πρόκληση. Δεν χρειάζεται να μας διχάσει. Αυτό που χρειάζεται είναι λύσεις εφικτές και υλοποιήσιμες προς όφελος της ελληνικής κοινωνίας, ούτε κραυγές ούτε κροκοδείλια δάκρυα. Για την Ευρώπη η δευτερογενής πολιτική εκμετάλλευσή του είναι μια υπαρξιακή απειλή. Μπορεί να διαλύσει το ευρωπαϊκό εγχείρημα, τη μεγαλύτερη κατάκτηση των ευρωπαϊκών λαών μεταπολεμικά.

Δικός μας στόχος είναι να το αποτρέψουμε. Η Νέα Δημοκρατία ως η μεγαλύτερη πολιτικά δύναμη της ευρωπαϊκής κεντροδεξιάς σήμερα και η κατ’ εξοχήν εκπρόσωπος του ευρωπαϊκού κέντρου θα συνεχίσει και την επόμενη τετραετία να υπερασπίζεται τη γραμμή του ορθού λόγου και της κοινής λογικής, με ανθρωπισμό, χωρίς αφέλειες και με γνώμονα το συμφέρον του τόπου.

Είμαι βέβαιος ότι θα τα καταφέρουμε και προσβλέπω ειλικρινά στη συνεργασία όλων μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Τον λόγο έχει ο κ. Ιωάννης Κόντης, ο Κοινοβουλευτικός Εκπρόσωπος των Σπαρτιατών.

**ΙΩΑΝΝΗΣ ΚΟΝΤΗΣ:** Κύριε Υπουργέ, σας άκουσα με τον προσήκοντα σεβασμό. Ακούγοντάς σας αισθάνομαι ότι ετοιμάζεστε να κάνετε ανταλλαγή πληθυσμών εδώ. Μας μιλάτε συνεχώς για μεταναστευτικές ροές, οι οποίες ενώ πρώτα εξηναγκάζοντο λόγω πολέμων, όπως λέγατε, τώρα έλκονται, όπως μας είπατε, από οικονομική δυνατότητα καλύτερης ζωής στην Ευρώπη.

Κι εγώ έλκομαι να πάω μετανάστης στην Αμερική, όπως ήμουν και μετανάστης στη Βραζιλία που πήγα με διαφορετικές συνθήκες και μετά από πολλαπλούς ελέγχους επί έναν χρόνο.

Θέλω να μας πείτε εν ευθέτω χρόνω αν έχετε αποτυπωμένη σε αριθμούς την πραγματική παρουσία νόμιμων, ημινόμιμων και παράτυπων μεταναστών αυτή τη στιγμή στην Ελλάδα.

Δεύτερον, ποια είναι η ανάγκη που σας κάνει να υπογράφετε συμφωνίες για εκατοντάδες χιλιάδες μετανάστες, που όπως μας λέτε θα έρθουν με την προοπτική ότι θα επαναπατριστούν, την ίδια στιγμή που έχουμε ενάμισι εκατομμύριο Έλληνες μακροχρόνια ανέργους; Έχετε προσπαθήσει να εξαντλήσετε το ανθρώπινο δυναμικό από αυτή την πηγή;

Τρίτον, μας λέτε ότι μας σέρνουν στους διεθνείς οργανισμούς, τα διεθνή δικαστήρια, για το ναυάγιο στο οποίο καλώς παρενέβημεν και σώσαμε ανθρώπους –θα το πω- αλλά συνέβη εξήντα μίλια επί χίλια οκτακόσια πενήντα δύο μέτρα που είναι το κάθε μίλι –διότι είμαι και πλοίαρχος του Εμπορικού Ναυτικού και ξέρω κάποια πράγματα- δηλαδή εκατόν είκοσι, εκατόν τριάντα χιλιόμετρα από την Ελλάδα από τις ακτές μας και ήταν σε διεθνή θαλάσσια ύδατα προς την Ιταλία.

Εγώ ήμουν παρών σε ναυάγια –σχεδόν ναυάγησα δίπλα με το «ΑΝΤΡΕΑ ΝΤΟΡΙΑ» πριν πολλά χρόνια- στις ακτές της Αμερικής που πνίγηκαν ελληνικά πλοία αύτανδρα δέκα και δεκαπέντε μίλια από τις ακτές της Αμερικής σε κυκλώνες και ποτέ δεν επερρίφθησαν ευθύνες στο αμερικάνικο Coast Guard που δεν έσπευσε να τους σώσει ή όχι. Γιατί εμείς να έχουμε την ευθύνη σε ένα ναυάγιο το οποίο συνέβη εκατόν πενήντα μίλια και στο οποίο –επαναλαμβάνω- καλώς παρενέβημεν ανθρώπινα και τους σώσαμε; Γιατί αισθανόμαστε, λοιπόν, την ανάγκη να είμαστε απολογητικοί στα κελεύσματα αυτά τα δικαστικά των Ευρωπαίων, οι οποίοι προσπαθούν να μας δημιουργήσουν αισθήματα ενοχής για να υποδεχθούμε τα επόμενα καράβια που θα έρθουν γεμάτα μετανάστες και να λέμε ότι φοβόμαστε μήπως ναυαγήσουν;

Αυτοί είναι οι τρεις άξονες για τους οποίους θα ήθελα να μάθω σήμερα ή άλλη φορά.

**ΠΡΟΕΔΡΕΥΩΝ (Ιωάννης Πλακιωτάκης):** Ο Υπουργός κ. Καιρίδης έχει τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Ευχαριστώ και για τα τρία σας ερωτήματα, κύριε Κόντη.

Ζητήσατε στοιχεία. Τα στοιχεία που ζητάτε είναι αναρτημένα στην ιστοσελίδα του Υπουργείου και σας καλώ να την επισκεφτείτε και θα τα δείτε όλα εκεί, και για τις ροές και για τους πληθυσμούς και για τα αιτήματα, όπως αποτυπώνονται.

Με ρωτήσατε για την ανεργία. Εγώ αναφέρθηκα σήμερα σε στοιχειοθετημένα αιτήματα από όλη την Ελλάδα που έχουν κατατεθεί στις αποκεντρωμένες. Καλώς ή κακώς έχουν κατατεθεί. Είναι εκατόν σαράντα χιλιάδες –για να σας δώσω το νούμερο- για μετακλήσεις από το εξωτερικό. Οι εκατόν δέκα χιλιάδες αφορούν εργάτες γης.

Προφανώς, η Κυβέρνηση αυτή έχει κάνει πάρα πολλά για τη μείωση της ανεργίας και θέλουμε να την πάμε στο μηδέν -ει δυνατόν- και προς αυτή την κατεύθυνση κινούμαστε. Όμως, σε πολύ συγκεκριμένους τομείς φαίνεται, σύμφωνα με τα αιτήματα, να υπάρχουν αυτά τα ελλείμματα.

Τρίτον, συμμερίζομαι την όποια αγανάκτηση νιώθετε για τις άδικες επιθέσεις που δέχεται η χώρα μας. Όμως υπάρχουν αυτές και η χώρα μας με τα επιχειρήματά της τα αδιάσειστα ακούει και απαντά –αυτή είναι η δουλειά μας- προφανώς και σε ευρωπαϊκό επίπεδο και σε διεθνές επίπεδο. Όπως δήλωσα και στην πρωτολογία μου –θα τα δείτε και στα Πρακτικά- δεν ήταν ούτε οι εφημερίδες ούτε οι ΜΚΟ που έσωσαν αυτούς τους εκατόν τέσσερις διασωθέντες του ναυαγίου. Ήταν οι ηρωικές δυνάμεις του ελληνικού Λιμενικού, οι οποίοι παρεμπιπτόντως, αν δείτε τα στοιχεία από το 2012 –μου δίνετε τώρα την ευκαιρία να το πω- έχουν σώσει σχεδόν μισό εκατομμύριο από τη θάλασσα στο Αιγαίο και στη Μεσόγειο. Μιλάμε για πολύ, μα πάρα πολύ μεγάλους αριθμούς.

Από εκεί και πέρα, επαναλαμβάνω ότι καμμία φοβικότητα δεν υπάρχει. Ακούμε, διαβάζουμε τις εφημερίδες και απαντάμε όπως πρέπει.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Αθανάσιος Χαλκιάς από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ, κύριε Πρόεδρε.

Αξιότιμοι κυρίες και κύριοι Βουλευτές, είμαι σύζυγος και πατέρας τριών τέκνων. Ως κόμμα είμαστε ιδιαίτερα ευαίσθητοι απέναντι στις τρίτεκνες και πολύτεκνες οικογένειες, γι’ αυτό και κομμάτι της χρηματοδότησης του κόμματός μας θα κατευθυνθεί σε ενέργειες προς υπεράσπιση αυτών των οικογενειών.

Θα ήθελα να ευχαριστήσω τις διακόσιες πενήντα χιλιάδες Ελληνίδες και Έλληνες που μας τίμησαν με την ψήφο τους και να τονίσω ότι η Κοινοβουλευτική Ομάδα Σπαρτιάτες εισήλθε στη Βουλή με τη στήριξη του Ηλία Κασιδιάρη, τον οποίο ευχαριστώ θερμά.

Στις Προγραμματικές Δηλώσεις της Κυβέρνησης δηλώθηκε από τον κύριο Πρωθυπουργό ότι η Κυβέρνηση της Νέας Δημοκρατίας θα κινηθεί σε τέσσερις πυλώνες, ένας εκ των οποίων θα είναι η παραγωγική Ελλάδα.

Στην Ελλάδα η αγροτική παραγωγή αποτελεί ένα σημαντικό μέρος της οικονομίας απασχολώντας πεντακόσιες είκοσι οκτώ χιλιάδες άτομα, το 12% του συνολικού εργατικού δυναμικού της χώρας, καθιστώντας τη γεωργία και κτηνοτροφία τον κλάδο που απασχολεί τα περισσότερα άτομα στην Ελλάδα. Παράγει, όμως, το 3,6% του εθνικού ΑΕΠ, περίπου 15 δισεκατομμύρια ευρώ ετησίως.

Δυστυχώς, στα τέσσερα προηγούμενα χρόνια της διακυβέρνησής σας όχι μόνο δεν έγινε τίποτα για να αλλάξουν οι παθογένειες της παραγωγής αλλά εκτοξεύσατε το κόστος παραγωγής, όπως το κόστος του ρεύματος που έχει εκτροχιάσει τον προϋπολογισμό σε αγρότες και νοικοκυριά, εξυπηρετώντας «κολλητούς» της Κυβέρνησης, τους παρόχους με τα υπερκέρδη τους που δεν φορολογούνται. Οδηγήσατε το ποσοστό απασχόλησης στον πρωτογενή τομέα στο 12% έναντι 15% που ήταν πριν από είκοσι έτη. Τα αποτελέσματα τραγικά, με την εγκατάλειψη της υπαίθρου από τον αγροτικό πληθυσμό και την ερήμωση των χωριών μας που κάποτε έσφυζαν από ζωή. Η παντελής έλλειψη αναπτυξιακής πολιτικής στον αγροτοδιατροφικό τομέα από όλες τις κυβερνήσεις των τελευταίων είκοσι ετών οδήγησε τον κλάδο σε παθογένειες που πρέπει να εξαλειφθούν. Η αγροτική γη είναι κατά 90% υποθηκευμένη στις τράπεζες βάσει των αγροτικών χρεών.

Επιγραμματικά, οι ενέργειες που θα πρέπει να γίνουν και οι αιτίες για τις οποίες έχουμε παντελή έλλειψη αναπτυξιακής πολιτικής: Έχουμε κατακερματισμό γεωργικών εκμεταλλεύσεων, δώδεκα στρέμματα ανά αγρότη, όταν στις υπόλοιπες μεσογειακές χώρες ξεπερνά τα τριάντα και στη Βόρεια Ευρώπη τα εκατό. Έχουμε αναποτελεσματική οργάνωση. Το μερίδιο των αγροτικών συνεταιρισμών διαμορφώνεται μόλις σε 20% έναντι του αντίστοιχου 40% στην Ευρώπη. Έχουμε χαμηλό επίπεδο στην τεχνογνωσία. Δαπανήσαμε 4 ευρώ περίπου ανά στρέμμα έναντι 13 ευρώ ανά στρέμμα της Ευρώπης και 19 ευρώ παγκοσμίως. Έχουμε έλλειψη επαγγελματικής εκπαίδευσης των αγροτών, η οποία είναι σε ποσοστό 7% στην Ελλάδα έναντι 50% στην Ευρώπη. Έχουμε μικρό ποσοστό νέων αγροτών ηλικίας κάτω των σαράντα ετών σε σύγκριση με την Ευρώπη. Η προστιθέμενη αξία, εξαιρώντας τις επιδοτήσεις, υποχώρησε κατά 13% τα τελευταία είκοσι χρόνια, ενώ στις μεσογειακές χώρες αυξήθηκε κατά 15% την ίδια περίοδο. Υπάρχει έλλειψη στρατηγικού σχεδιασμού για αποτελεσματική προώθηση και brand name των ελληνικών προϊόντων αγροτοδιατροφής. Πολλά προϊόντα πωλούνται χύμα, όπως το ελληνικό ελαιόλαδο, με αποτέλεσμα να χάνεται η προστιθέμενη αξία της τυποποίησης.

Ο τόπος έχει ανάγκη από μια πραγματικά αναπτυξιακή πολιτική με στόχο τη βέλτιστη αγροτοδιατροφική ανάπτυξη, αξιοποιώντας στο έπακρο τα εργαλεία που μας δίνει η Ευρωπαϊκή Ένωση. Θα πρέπει να έχουμε ως γνώμονα τη διατροφική αυτάρκεια και ταυτόχρονα να αναδείξουμε τα ανώτερα ποιοτικά ελληνικά προϊόντα, την αποδέσμευση της εξάρτησης του παραγωγού από τους εμπόρους. Για να στεφθεί με επιτυχία αυτή η προσπάθεια θα πρέπει να αξιοποιήσουμε εργαλεία και πολιτικές προς θεραπεία των παραπάνω παθογενειών που θα μας οδηγήσουν σε πραγματική ανάπτυξη.

Επιγραμματικά: Oι ομάδες παραγωγών και οι αγροτικοί συνεταιρισμοί όπου θα διασφαλίζεται η τυποποίηση και εμπορία των προϊόντων, ώστε να καρπώνονται οι ίδιοι οι αγρότες μας με την προστιθέμενη αξία αυτών, η ίδρυση δημοπρατηρίων αγροτικών προϊόντων, η ίδρυση δημόσιας αγροτικής αναπτυξιακής τράπεζας, η διασύνδεση της έρευνας των γεωπονικών σχολών μας με τους αγρότες μας, η αναδιανομή γαίας σε μικροκαλλιεργητές και ακτήμονες.

Κάνοντας όλα τα παραπάνω εξασφαλίζουμε άνω των οκτώ δισεκατομμυρίων ευρώ σε εισαγόμενα προϊόντα όπως όσπρια, λεμόνια και κηπευτικά και άνω του ενός δισεκατομμυρίου ευρώ σε εισαγωγές κρέατος, χρήματα που θα μείνουν σε ελληνικά χέρια. Οι εξαγωγές μας ανέρχονται σε αγροτικά προϊόντα περίπου σε πέντε δισεκατομμύρια, όταν άλλες χώρες εξάγουν το τριπλάσιο της παραγωγής λόγω μεταποίησης. Άρα μπορούμε να φτάσουμε τα δεκαπέντε δισεκατομμύρια ευρώ.

Τέλος, θα ήθελα να αναφερθώ στον αληθινό ηγέτη των Σπαρτιατών που είναι η μάνα που δεν τη φτάνουν τα χρήματα να αγοράσει στα παιδιά της φαγητό και μένει νηστική, ο πατέρας που δουλεύει δυο δουλειές για να σπουδάσει το παιδί του, ο ψαράς μας που δέχεται επιθέσεις από το τουρκικό λιμενικό και βλέπει τράτες να ισοπεδώνουν τα πάντα στον ελληνικό βυθό, ο ανεμβολίαστος υγειονομικός που χειροκροτούσατε στην πρώτη φάση της πανδημίας, κύριοι της Κυβερνήσεως, και οδηγήσατε μέχρι και στην αυτοκτονία κάποιους από αυτούς με την παράνομη απαγόρευση να εργαστούν και την οικονομική ζημία που τους προκαλέσατε, διότι δεν υποτάχθηκαν στις εντολές για υποχρεωτικό εμβολιασμό. Τέλος, είναι οι χιλιάδες απελπισμένοι δανειολήπτες που έχουν αφεθεί χωρίς προστασία στα funds.

Επομένως δεν στηρίζουμε τις Προγραμματικές Δηλώσεις της Κυβερνήσεως.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κύριο συνάδελφο και για την πιστή τήρηση του χρόνου.

Επί της διαδικασίας θα ήθελα να σας ενημερώσω ότι εκκρεμούν ακόμα να μιλήσουν τρεις συνάδελφοι, στη συνέχεια θα μιλήσει η Αναπληρώτρια Υπουργός Υγείας κ. Αγαπηδάκη και εφόσον επιθυμούν, οι Κοινοβουλευτικοί Εκπρόσωποι θα δευτερολογήσουν αυστηρώς για έξι λεπτά. Στη συνέχεια περνάμε στις ομιλίες των πολιτικών Αρχηγών με πρώτη ομιλήτρια την κ. Κωνσταντοπούλου.

Τον λόγο τώρα έχει ο κ. Στυλιανός Φωτόπουλος από την Ελληνική Λύση.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, μοναδικός λόγος της ενασχόλησής μας με τα κοινά είναι και θα πρέπει να παραμείνει η επιθυμία να είμαστε χρήσιμοι για την πατρίδα και τον λαό μας. Πάνω σε αυτόν τον άξονα θα κινηθεί η σημερινή μου ομιλία με την οποία στο σύντομο χρονικό διάστημα που έχω στη διάθεσή μου, θα προσπαθήσω να αναδείξω κάποια θέματα τα οποία δεν τα συζητήσαμε την προηγούμενη προεκλογική περίοδο. Αναφέρομαι, κυρίως, στα ζητήματα της οικονομίας τα οποία έχουν να κάνουν με την καθημερινότητα των πολιτών και εξηγούμαι ευθύς αμέσως.

Το πρώτο νομοσχέδιο της νέας Κυβέρνησης θα έπρεπε να αφορά στην απλοποίηση του φορολογικού συστήματος. Εδώ θα πρέπει να αναφέρω πώς ορίζεται και ποια είναι τα χαρακτηριστικά της φορολογικής πολυπλοκότητας σύμφωνα με τη διεθνή βιβλιογραφία. Πρώτον, η ασάφεια των φορολογικών νόμων. Δεύτερον, οι πολύπλοκοι υπολογισμοί. Τρίτον, οι συχνές αλλαγές στη φορολογική νομοθεσία. Τέταρτον, η μορφή και οι οδηγίες για τη συμπλήρωση εντύπων που τελικά οδηγούν σε σύγχυση. Εάν όλα τα παραπάνω σάς θυμίζουν τίποτα ή κάτι από την ελληνική πραγματικότητα, τότε, πραγματικά, είμαστε σε καλό δρόμο καθώς διαπιστώνουμε ποιο είναι το πρόβλημα.

Ένα απλοποιημένο φορολογικό σύστημα με φορολογικούς συντελεστές όπως είναι ο γραμμικός φόρος 15% ή flat tax, όπως έχει καθιερωθεί, τον οποίον εμείς ως Ελληνική Λύση προτείνουμε, συμβάλλει στη μείωση του διοικητικού και γραφειοκρατικού κόστους, απελευθερώνει ανθρώπινους πόρους για άλλες πιο χρήσιμες εργασίες όπως είναι ο έλεγχος, αποκαθιστά τη φορολογική δικαιοσύνη στους πολίτες, συμβάλλει στην εμπέδωση φορολογικής συνείδησης και τέλος αποτελεί όπλο στη φαρέτρα κατά της φοροδιαφυγής, αφού την καθιστά ασύμφορη.

Ένα φορολογικό σύστημα δίκαιο θα περιλαμβάνει λογικά και αναλογικά πρόστιμα, κύριοι, σε αντίθεση με τα εξοντωτικά και παράλογα που αντιμετωπίζουμε σήμερα. Χαρακτηριστικό παράδειγμα αυτού που αναφέρω είναι οι δηλώσεις πληροφοριακού χαρακτήρα. Μιλάμε για δηλώσεις χωρίς οικονομικό αποτέλεσμα οι οποίες έχουν πρόστιμα από 250 έως 500 ευρώ, ακόμα και δηλώσεις με οικονομικό αποτέλεσμα όπως είναι οι δηλώσεις τελών χαρτοσήμου, είτε οι δηλώσεις φόρου μισθωτών υπηρεσιών αξίας 1 ευρώ έχουν πρόστιμο 500 ευρώ για μια μέρα καθυστέρησης. Για να μη μιλήσω για τα τέλη κυκλοφορίας τα οποία αν τα πληρώσει ένας Έλληνας πολίτης την επόμενη μέρα ή και μια ώρα ακόμα μετά τις 12 το βράδυ διπλασιάζονται και εκεί που έχει να πληρώσει 500 ευρώ πληρώνει 1.000.

Κεντρική δέσμευση της Νέας Δημοκρατίας, σύμφωνα με αυτά τα οποία έχουμε ακούσει, είναι η ψηφιοποίηση της δημόσιας διοίκησης και η πάταξη της γραφειοκρατίας. Λυπάμαι, κύριοι, που θα σας το πω, αλλά στο κομμάτι της φορολογίας δεν μειώσατε τη γραφειοκρατία. Το αντίθετο, τη γιγαντώσατε και απλά τη μετασχηματίσατε σε ηλεκτρονική.

Και θα σας δώσω ένα πολύ χαρακτηριστικό παράδειγμα το οποίο νομίζω ότι όλοι μπορούμε να καταλάβουμε. Κάποτε, όταν υποβάλαμε χειρόγραφες φορολογικές δηλώσεις -κύριε Βεσυρόπουλε, ξέρετε, αυτές με τα καρμπόν, τις οποίες πηγαίναμε στην εφορία- είχαμε ολοκληρώσει ήδη από τον Απρίλιο τις δηλώσεις των φυσικών προσώπων και στα μέσα Μαΐου τις δηλώσεις των νομικών προσώπων. Σήμερα που υποτίθεται ότι όλα αυτά γίνονται ηλεκτρονικά και υπάρχουν οι πληροφορίες, φτάνουμε ως πολίτες και ως επιχειρήσεις τον Αύγουστο και δεν έχουμε υποβάλει τις φορολογικές μας δηλώσεις. Αυτό θα πρέπει να σας βάλει σε σκέψεις για το τι φταίει. Σίγουρα δεν φταίνε οι Έλληνες πολίτες και σίγουρα δεν φταίνε οι Έλληνες φοροτεχνικοί.

Οι φορολογικοί συντελεστές αποτελούν εργαλεία άσκησης πολιτικής και θα πρέπει αυτή τη συζήτηση να την κάνουμε στη Βουλή των Ελλήνων, να αποφασίσουμε αυτοί οι συντελεστές πώς θα λειτουργήσουν ως εργαλεία αναδιάρθρωσης της ελληνικής οικονομίας της οποίας το μείγμα είναι ήδη προβληματικό. Είναι ένα βήμα για την επόμενη χρεοκοπία.

Εργαλείο άσκησης φορολογικής πολιτικής είναι και οι συντελεστές του ΦΠΑ. Η Νέα Δημοκρατία προεκλογικά μας είπε ότι δεν μπορεί να μειώσει ή ακόμα και να μηδενίσει τον ΦΠΑ σε βασικά είδη διατροφής, γιατί αυτό δεν θα οδηγούσε σε μειώσεις τιμών στο λιανεμπόριο. Τι μας είπε; Μας είπε, δηλαδή, ότι δεν μπορεί να ελέγξει μια αγορά λιανικού εμπορίου η οποία κατά 90% βρίσκεται σε τέσσερις ομίλους. Αυτό είναι μια παραδοχή ανικανότητας. Μας μίλησε για το «αποτυχημένο» παράδειγμα της Ισπανίας. Οι Ισπανοί, όμως, μόλις την προηγούμενη εβδομάδα, πέτυχαν χρονικά το μέτρο του μηδενικού συντελεστή ΦΠΑ στα βασικά είδη διατροφής. Το ίδιο έπραξε και η Κύπρος. Το ίδιο έπραξε και η Πολωνία μόλις την προηγούμενη εβδομάδα. Και δεν μιλάμε για χώρες οι οποίες βρίσκονται στην Αφρική και στην Ανατολική Ασία. Μιλάμε για χώρες κράτη-μέλη της Ευρωπαϊκής Ένωσης.

Κατ’ επέκταση αυτό δεν είναι μια αποτυχημένη φορολογική πρακτική των άλλων κρατών. Είναι μια συνειδητή επιλογή της Κυβέρνησης της Νέας Δημοκρατίας να κρατά ψηλά τους συντελεστές του ΦΠΑ για να εισπράττει αυξημένα έσοδα από έμμεσους φόρους όπως είναι ο ΦΠΑ και ο ειδικός φόρος κατανάλωσης. Μόλις το 2022, εισέπραξε 4,8 δισεκατομμύρια επιπλέον φόρους από έμμεσους φόρους από τους Έλληνες πολίτες. Από αυτούς τους φόρους επέστρεψε στους Έλληνες πολίτες, από τους οποίους τα πήρε, κλάσμα με τη μορφή των pass.

Ένα φορολογικό σύστημα θα πρέπει να θυμόμαστε σε ποια χώρα και σε ποιους πολίτες αφορά και σε ποιους πολίτες απευθύνεται. Τι θέλω να πω; Η Ελλάδα και οι Έλληνες πολίτες βρίσκονται σε μια δεκαπενταετή οικονομική κρίση. Το εισόδημα των Ελλήνων πολιτών, τόσο των φυσικών προσώπων όσο και των επιχειρήσεων, έχει μηδενιστεί, σε αντίθεση με τις υποχρεώσεις τους οι οποίες αυξήθηκαν.

Η προηγούμενη Βουλή νομοθέτησε μια πάγια ρύθμιση φορολογικών οφειλών στην οποία επτά στους δέκα δεν μπορούν να υπαχθούν. Ποιος λόγος να νομοθετούμε πάγιες ρυθμίσεις από τη στιγμή που το κράτος δεν μπορεί να εισπράξει και οι πολίτες δεν μπορούν να γίνουν φορολογικά ενήμεροι; Η πρόταση της Ελληνικής Λύσης ήταν και παραμένει να μπορούν να υπαχθούν όλοι, χωρίς δεσμευτικά κριτήρια, για να μπορούν να αντεπεξέλθουν. Οι Έλληνες πολίτες, από την εμπειρία μας, δεν είναι μπαταχτσήδες. Το αφήγημα του ελληνικού στρατηγικού κακοπληρωτή είναι ένα αφήγημα το οποίο για εμάς δεν υπάρχει. Έλληνας στρατηγικός κακοπληρωτής δεν υπάρχει ή εάν υπήρχε θα έπρεπε, μετά από δεκαπέντε χρόνια κρίσης, να τον έχετε ανακαλύψει, κύριοι.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε συνάδελφε.

Τον λόγο έχει ο κ. Σπυρίδων Τσιρώνης από την Κοινοβουλευτική Ομάδα της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, να ευχηθώ κι εγώ με τη σειρά μου να έχουμε όλοι μια καλή και παραγωγική θητεία και να μου επιτρέψετε να εκφράσω την ευγνωμοσύνη μου στους πολίτες της Αχαΐας για την εμπιστοσύνη τους την οποία υπόσχομαι να τιμήσω με όλες μου τις δυνάμεις.

Αφορμή για τη σημερινή μου τοποθέτηση είναι μiα φράση που χρησιμοποίησε χθες ο κύριος Πρωθυπουργός. Συγκεκριμένα είπε: «Tο ΕΣΥ κράτησε στην πανδημία». Αυτό που δεν είπε είναι ότι δεν κράτησε χάριν κυβερνητικών πολιτικών αλλά κρατήθηκε και στηρίχθηκε επάνω στις πλάτες και το φιλότιμο του υγειονομικού προσωπικού των δημόσιων νοσοκομείων.

Όπως γνωρίζετε, ο Παγκόσμιος Οργανισμός Υγείας πριν λίγους μήνες κήρυξε το τέλος της πανδημίας του COVID. Δυστυχώς, όμως, στη χώρα μας παραμένουν ακόμη ανοιχτές πληγές που άφησε ένας ενορχηστρωμένος απ’ όλα τα μέσα επιβαλλόμενος φόβος για πιθανή εξάπλωση του ιού. Ένας φόβος ο οποίος οδήγησε σε μια τυφλή, προληπτική περιστολή θεμελιωδών ανθρωπίνων δικαιωμάτων και ελευθεριών. Άφησε πληγές σε έναν ολόκληρο λαό, ο οποίος εθίστηκε στην ιδέα της απώλειας αυτών των δικαιωμάτων. Πρόκειται για δικαιώματα όπως η ελευθερία κίνησης και συνάθροισης, η προστασία των ευαίσθητων προσωπικών και ιατρικών δεδομένων, η ιδιωτικότητα, η θρησκευτική ελευθερία και λατρεία, η ελευθερία της οικονομίας και τέλος το δικαίωμα στην εργασία.

Οι βαθύτερες, όμως, πληγές χαράχτηκαν στις ψυχές και τα σώματα μιας συγκεκριμένης ομάδας ανθρώπων. Σε αυτή την ομάδα νιώθω έντονα τη συναισθηματική ανάγκη να αφιερώσω την πρώτη μου ομιλία στη Βουλή των Ελλήνων. Η ομάδα αυτή δεν είναι άλλη από τους επτά χιλιάδες εργαζόμενους σε δομές υγείας, υγειονομικούς, οι οποίοι τέθηκαν σε αναστολή εργασίας, με πλήρη στέρηση αποδοχών, εκβιαζόμενοι να δεχτούν τον υποχρεωτικό εμβολιασμό. Πρόκειται για ένα μέτρο το οποίο θα έπρεπε να αποτελεί το έσχατο μέσο στα χέρια του νομοθέτη, ένα μέτρο που προσβάλλει τον ίδιο τον πυρήνα του δικαιώματος της ανθρώπινης αξίας και του κατοχυρωμένου δικαιώματος στην εργασία.

Σε αυτή την επιστημονική ομάδα τέθηκε το εκβιαστικό δίλημμα: εμβολιασμός ή πλήρης αποχή από την εργασία, με συνέπεια την απώλεια εισοδήματος και τελικά την αδυναμία βιοπορισμού και επιβίωσης. Τι κι αν στον Υπαλληλικό Κώδικα προβλέπεται η καταβολή του ήμισυ του μισθού ακόμα και γι’ αυτούς που έχουν τεθεί σε αναστολή εργασίας για πειθαρχικά παραπτώματα ή ακόμα και για ποινική δίωξη; Στην περίπτωση των συναδέλφων μου οι οποίοι δεν υπέπεσαν σε κανένα πειθαρχικό παράπτωμα, τιμωρήθηκαν με το επαχθέστερο μέτρο όλων.

Αλήθεια, πού ήταν όλοι αυτοί οι ευαίσθητοι δικαιωματιστές των ημερών μας και λησμόνησαν ότι ο εμβολιασμός, όπως άλλωστε και κάθε άλλη ιατρική πράξη, πρέπει να αποτελούν ελεύθερη επιλογή κάθε ανθρώπου; Ο οποιοσδήποτε εκβιασμός για την πραγματοποίησή του, σε συνδυασμό με τη μη ανάληψη ιατρικής και νομικής ευθύνης από την πολιτεία και τα αρμόδια ιατρικά όργανα δεν συνάδουν, ούτε με τις αρχές της ιατρικής επιστήμης ούτε με τον νομικό μας πολιτισμό αλλά ούτε και με τη χριστιανική μας πίστη, η οποία κατατάσσει την ελευθερία και το αυτεξούσιο ως σύνθετες ιδιότητες της ουσίας του ανθρώπου.

Και ενώ η δικαιοσύνη -το τελευταίο καταφύγιο για τη δημοκρατία μας- έκρινε αντισυνταγματική την παράταση αυτού του επαχθούς μέτρου, η Κυβέρνηση της Νέας Δημοκρατίας εκδικητικά δεν διέταξε την άμεση επιστροφή των συναδέλφων στις θέσεις τους, παρατείνοντας χρονικά το μαρτύριο χιλιάδων οικογενειών.

Δεν προχώρησε στην άμεση καταβολή αποζημίωσης των μισθών από 1-4-2022 έως 31-12-2022 ως όφειλε και ακόμη και σήμερα αρνείται να συμμορφωθεί με την απόφαση και να αποκαταστήσει τον χρόνο προϋπηρεσίας, τον συντάξιμο χρόνο, τα μισθολογικά κλιμάκια και τις χαμένες άδειες των πληγέντων, οι οποίοι ακόμη και σήμερα είναι υποχρεωμένοι να πραγματοποιούν δύο rapid test την εβδομάδα από την τσέπη τους.

Ενδεχομένως κάποιος να ρωτήσει: Γιατί ασχολείστε ακόμα με αυτά; Δεν έχουν τελειώσει; Η απάντηση είναι όχι, δεν έχουν τελειώσει. Πρώτον, διότι οι συνέπειες του νόμου είναι ακόμα υπαρκτές, όπως εξήγησα στην παραπάνω ομάδα. Δεύτερον, επειδή σε μια πιθανή δεύτερη πανδημία η οποία περιέργως έχει προαναγγελθεί από τους συνήθεις υπόπτους, θα γίνει ακριβώς το ίδιο. Και τρίτον, διότι την ώρα που κάποιοι κάνουν πως δεν καταλαβαίνουν, ο Παγκόσμιος Οργανισμός Υγείας, με πρόσχημα ότι καμμία κυβέρνηση δεν μπορεί να αντιμετωπίσει μια πανδημία μόνη της, επεξεργάζεται ήδη τη συγκέντρωση εξουσιών πάνω ακόμα και από τις εθνικές κυβερνήσεις.

Κυρίες και κύριοι Βουλευτές, κύριε Πρωθυπουργέ όλων των Ελλήνων, όπως είπατε προχθές, αλλά χαρακτηρίσατε παλαιότερα τους συναδέλφους μου «ψεκασμένους». Δεν είναι ψεκασμένοι. Είναι το ακριβώς αντίθετο. Είναι και διαβασμένοι και υποψιασμένοι. Είναι αυτοί που μέσα από την άρτια επιστημονική τους γνώση, και όχι μόνο, λαμβάνουν την εσωτερική πληροφόρηση και ευαισθητοποίηση όταν έρχονται σε επαφή με μεταμφιεσμένες τεχνικές υποδούλωσης. Είναι αυτοί που βλέπουν πίσω από τα γεγονότα, όπως ακριβώς το έβλεπε και ο ποιητής μας Οδυσσέας Ελύτης όταν δήλωνε περίπου σαράντα πέντε χρόνια πριν και επιτρέψτε μου να το διαβάσω: «Ήδη σας το είπα. Είναι η βαρβαρότητα. Τη βλέπω να έρχεται μεταμφιεσμένη κάτω από άνομες συμμαχίες και προσυμφωνημένες υποδουλώσεις. Δεν θα πρόκειται για τους φούρνους του Χίτλερ ίσως αλλά για μεθοδευμένη επιστημονική καθυπόταξη του ανθρώπου. Για τον πλήρη εξευτελισμό του. Για την ατίμωσή του». Πόσο καλύτερα μπορεί να περιγράψει κάποιος την εργαλειοθήκη της επιστήμης για την καταπάτηση ελευθεριών και την καθυπόταξη των ανθρώπων. Αυτοί είναι οι συνάδελφοί μου και είμαι υπερήφανος γιατί στην Κοινοβουλευτική Ομάδα της Νίκης εκπροσωπούνται από τρεις Βουλευτές.

Χαίρομαι γιατί άκουσα κι άλλες φωνές εντός της Αίθουσας και από άλλες Κοινοβουλευτικές Ομάδες κατά της υποχρεωτικότητας του εμβολιασμού. Να το κρατήσουμε αυτό, γιατί η εσωτερική μας πληροφόρηση μάς ειδοποιεί πως θα το χρειαστούμε πολλές φορές, για πολλούς λόγους στο άμεσο μέλλον, αφού όπως διαφαίνεται οδεύουμε με γοργό ρυθμό στον περιορισμό της ατομικής ελευθερίας παγκοσμίως, κάτω από τον μανδύα της πολιτικής ορθότητας.

Η Νίκη θα είναι μπροστά σε κάθε τέτοια μάχη μέχρι την τελική νίκη, αυτή του Ελληνισμού και της ανθρώπινης αξιοπρέπειας.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Και ολοκληρώνεται ο κατάλογος των ομιλητών με την κ. Γεωργία Κεφαλά από την Κοινοβουλευτική Ομάδα της Πλεύσης Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Αξιότιμε κύριε Πρόεδρε, αξιότιμοι κύριοι Υπουργοί, κυρίες και κύριοι Βουλευτές, με σεβασμό και θαυμασμό βρίσκομαι στην Αίθουσα του Κοινοβουλίου.

Επιτρέψτε μου να συστηθώ. Λέγομαι Γεωργία Κεφαλά. Οι περισσότεροι με γνωρίζουν ως Τζώρτζια. Δεν ξέρω αν είμαι άνθρωπος του πολιτισμού και της τέχνης. Ξέρω πως τραγουδώ και χορεύω, έχω μεγαλώσει δύο γιους και βιοπορίζομαι τραγουδώντας και χορεύοντας.

Η ανάγκη μου να βρεθώ εδώ, πυροδοτήθηκε από την απώλεια ενός αγαπημένου προσώπου, του Ερμή Θεοχαρόπουλου που σκοτώθηκε στα ελληνικά βουνά σε ένα ατύχημα που είχε. Περίμενε για βοήθεια η οποία ήρθε πολύ αργά, ήρθε πέντε ώρες μετά την πτώση του για να παραλάβει μια σορό. Αυτό το περιστατικό αποκάλυψε πλήθος ελλείψεων στον τομέα της διάσωσης και του επείγοντος περιστατικού και αδυναμία των φορέων να αναλάβουν κάτι τόσο πολύπλοκο και απαιτητικό όπως η διάσωση στα ελληνικά βουνά αλλά και σε όλη την επικράτεια, καθώς όπως γνωρίζουμε η γεωγραφική μορφολογία της χώρας μας είναι ιδιαίτερη και απαιτητική και η λειτουργία της αντιμετώπισης του πρωτογενούς περιστατικού που χρήζει επέμβασης στα επτά λεπτά θα φανεί πολύ χρήσιμη ακόμα και στις πόλεις, αφού τα μικρά αυτά ευέλικτα ελικόπτερα που χρειαζόμαστε επιχειρούν παντού.

Αυτή η αδυναμία μας έχει ως ολέθρια αποτελέσματα τον χαμό πολλών συμπολιτών μας κάθε μέρα. Ο ν.4989 που ψηφίστηκε το Νοέμβριο του 2022 με αντικείμενο τη θέσπιση του Εθνικού Μηχανισμού Εναέριας Έρευνας και Διάσωσης «Θεοφάνης - Ερμής Θεοχαρόπουλος» είναι, μαζί, βέβαια, με την ενίσχυση του ΕΚΑΒ, έστω και καθυστερημένα ένα βήμα προς τη σωστή κατεύθυνση. Κύριε Πρωθυπουργέ, περιμένουμε με αγωνία την υλοποίηση του νόμου που θα σώσει ζωές.

Εχθές το βράδυ βρισκόμουν ανάμεσα σε φίλους ακροατές της μουσικής μας στην άλλη άκρη της Ελλάδας. Πήρα πολλή αγάπη και δύναμη, καθώς μου έλεγαν ότι αυτό που θέλουμε είναι να ακουστεί η φωνή μας από ανθρώπους που ζουν τα ίδια προβλήματα με εμάς, με απλό λόγο, χωρίς να μπαίνει η ζυγαριά του πολιτικού κόστους. Θέλω να πω, λοιπόν, πως ονειρεύομαι για τους ανθρώπους του πολιτισμού μια ανθρώπινη ζωή. Χρόνια τώρα ζω στην ανασφάλεια όπως και αυτοί. Ξυπνάω χωρίς να ξέρω αν θα έχω δουλειά μεθαύριο. Είμαι σίγουρα ανασφάλιστη και μετέωρη αφού γνωρίζω πως παρ’ όλο που δουλεύω μήνες με ιδέες και απλήρωτες πρόβες, για μια συναυλία θα πάρω ένα ένσημο για κάθε μία από αυτές, πράγμα που σημαίνει πως πρέπει να κάνω πενήντα συναυλίες τον χρόνο για να ασφαλιστώ. Πρέπει να σας πω πως πολύ λίγοι καλλιτέχνες έχουν τη δυνατότητα να κάνουν πενήντα συναυλίες τον χρόνο. Οι υπόλοιποι δεν δικαιούμαστε ούτε ασφάλιση ούτε σύνταξη. Αυτό είναι ένα παράδειγμα από τις πολλές συνθήκες που κάνουν σχεδόν αδύνατη την επιβίωση των καλλιτεχνών αν δεν έχουν δύο και τρεις δουλειές ταυτόχρονα. Αυτό αφαιρεί τη δημιουργικότητα, την απόφαση αν το επιθυμούν της δημιουργίας οικογένειας αλλά αφαιρεί και την αυτοτέλεια, την προσφορά στον πολιτισμό και την ολοκλήρωση των ανθρώπων. Επείγεται νομοθετικό πλαίσιο ειδικά για τους εργαζομένους της τέχνης που να αναγνωρίζει τις ειδικές συνθήκες εργασίας τους.

Τέλος, θα ήθελα να πω για την αλλαγή κουλτούρας, ίσως, αλλά και νομοθετικής κάλυψης των δικαιωμάτων των ανθρώπων, την ανάγκη να γίνει προστατευμένα αποδεκτή και σεβαστή η διαφορετικότητα, το δικαίωμα στην αυτοδιάθεση του ανθρώπινου σώματος, στην επιλογή συντρόφου, στην ασφάλεια και ελευθερία που πρέπει να ζει ο κάθε πολίτης.

Δεν ξέρω αν ανήκω εδώ, αν ταιριάζω κατά τη δική σας αντίληψη και αποδοχή στον χώρο. Ξέρω πως σέβομαι απόλυτα τη δουλειά μου και τιμώ με όποιον τρόπο μπορώ το να είμαι ο εαυτός μου. Αυτό το πράγμα τιμά εμένα και τους γύρω μου. Ας μη μένουμε σ’ αυτό αλλά στο θαύμα της δημοκρατίας, που έκανε ένα κορίτσι που έκανε πατίνια έξω από τη Βουλή να λέει τη γνώμη του μέσα σε αυτή. Δεν ξέρω γιατί κάποιοι αποκάλεσαν «τσίρκο» την τωρινή Βουλή, εύχομαι όμως να είναι ένα χαρούμενο τσίρκο ακροβατών και ικανών ανθρώπων και όχι ένα τσίρκο τρόμου.

Σας ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθέριας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ την κυρία συνάδελφο και για την τήρηση του χρόνου.

Τον λόγο τώρα έχει η Αναπληρώτρια Υπουργός Υγείας κ. Ειρήνη Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αξιότιμοι κυρίες και κύριοι βουλευτές, αισθάνομαι ιδιαίτερη συγκίνηση και ακόμα μεγαλύτερη ευθύνη σήμερα καθώς απευθύνω την πρώτη μου ομιλία στο ελληνικό Κοινοβούλιο. Θέλω να ευχαριστήσω τον Πρωθυπουργό για την εμπιστοσύνη του και να διαβεβαιώσω τους Έλληνες πολίτες ότι δεν θα αφήσω να περάσει ούτε μία μέρα που να μην εργαστώ σκληρά για να αποκτήσουν τη δημόσια υγεία που αξίζουν.

Στις 25 Μαρτίου του 1966 στο Σικάγο ο υπέρμαχος και αγωνιστής των ανθρωπίνων δικαιωμάτων αιδεσιμότατος Μάρτιν Λούθερ Κινγκ ανέφερε: «Από όλες τις μορφές ανισότητας η αδικία στον τομέα της υγείας είναι η πιο σοκαριστική». Δεν είναι καθόλου τυχαίο ότι ο Πρωθυπουργός συνειδητά μετά την τεράστια προσπάθεια των τελευταίων ετών απέναντι στις προκλήσεις της υγείας που συναντήσαμε, έβαλε και προεκλογικά και στην προγραμματική ατζέντα την υγεία ως ένα από τα κομβικά ζητήματα της θητείας αυτής της Κυβέρνησης. Η υγεία δεν είναι απλά ένα ακόμη πεδίο άσκησης πολιτικής και με τα λόγια του μας θέτει μπροστά στην ευθύνη και σημασία του έργου και του καθήκοντος μας.

Συνεπώς, επιτρέψτε μου να μοιραστώ την προσέγγιση και τον σχεδιασμό που έχουμε στον τομέα της δημόσιας υγείας. Βέβαια όταν ακούμε τον τομέα δημόσια υγεία, στην Ελλάδα πάντα αναφερόμαστε στο Εθνικό Σύστημα Υγείας, στις κρατικές υπηρεσίες υγείας, όμως η δημόσια υγεία είναι κάτι διαφορετικό.

Σύμφωνα με τον Παγκόσμιο Οργανισμό Υγείας μιλάμε για τον κλάδο των επιστημών υγείας -είναι ένας αυτόνομος επιστημονικός κλάδος- που υπηρετεί τρία βασικά πράγματα. Την πρόληψη της νόσου, την προαγωγή της υγείας και την προστασία της υγείας. Έχει στον πυρήνα του τη μείωση των κοινωνικών ανισοτήτων στην υγεία που αποτελούν μια από τις σκληρότερες μορφές κοινωνικής αδικίας και οδηγούν σε χειρότερη και συντομότερη ζωή. Ακριβώς, λοιπόν, αυτή είναι η αποστολή μας και η πρόκληση που καλούμαστε να αντιμετωπίσουμε: τη θεμελίωση ενός ισχυρού συστήματος δημόσιας υγείας για όλους τους πολίτες, με ισότιμη πρόσβαση και στόχο όχι απλώς περισσότερα χρόνια ζωής, όπως κάνουμε τόσα χρόνια με την θεραπεία και το νοσοκομειοκεντρικό σύστημα, αλλά περισσότερα χρόνια υγιούς ζωής. Και η προσπάθεια που κάνουμε δεν είναι απλά επικεντρωμένη στη μεμονωμένη εξάλειψη κάποιων νοσημάτων αλλά σε όλο το φάσμα της υγείας και της ευεξίας σε όλη τη διάρκεια της ζωής και στην υγεία. Συνεπώς, στα τρία Π που ανέφερα νωρίτερα, προαγωγή, προστασία, πρόληψη, πρέπει να περάσουμε από μια απόσταση που θα διανύσουμε από τα τρία Α ή τα 3 R, αν προτιμάτε, μιας και μιλάμε συνέχεια για το Ταμείο Ανάκαμψης. Να πάμε, λοιπόν, από το response, την προσέγγιση που βασίζεται στην ανταπόκριση. Υπάρχει μία ανάγκη. Τι κάνει το κράτος να ανταποκριθεί όλα αυτά τα χρόνια; Να μεταβούμε σταδιακά στο reform, στη μεταρρύθμιση, στην αναμόρφωση για να μπορέσουμε να φτάσουμε όπως είναι ο στόχος του Ταμείου Ανάκαμψης στο recovery, την ανάκαμψη.

Η έρευνα έχει δείξει ότι οι φτωχές κοινωνικές και οικονομικές συνθήκες επηρεάζουν την υγεία σε όλη τη διάρκεια της ζωής, και μάλιστα αν δεν υπάρξει κάποια παρέμβαση, σχεδόν προδιαγράφουν τη νοσηρότητα και τη θνησιμότητα των παιδιών που γεννιούνται σε φτώχεια. Είναι μια αλήθεια που καλούμαστε να κοιτάξουμε στα μάτια και να αντιμετωπίσουμε. Οι άνθρωποι στα χαμηλότερα οικονομικά στρώματα διατρέχουν διπλάσιο κίνδυνο για σοβαρή νόσο και πρόωρο θάνατο σε σχέση με εκείνους που ανήκουν ψηλότερα στην κοινωνική σκάλα.

Θα δώσω ένα παράδειγμα μόνο από τον τομέα της πρόληψης που αφορά την παιδική παχυσαρκία. Έρευνες δείχνουν ότι τα παχύσαρκα άτομα σε χαμηλότερες κοινωνικοοικονομικές ομάδες αυξάνουν το σωματικό τους βάρος με ταχύτερο ρυθμό από εκείνα που ανήκουν στις υψηλότερες κοινωνικοοικονομικά ομάδες. Αυτό σημαίνει ότι το χάσμα μεταξύ φτωχών και πλουσίων μεταβάλλεται ταχύτατα, με τους φτωχούς να έχουν αυξημένο σωματικό βάρος σε αντίθεση με τους πλουσιότερους συμπολίτες μας που μπορούν ευκολότερα να διατηρούν υγιές βάρος και άρα καλύτερους δείκτες υγείας. Γιατί; Γιατί πολύ απλά τα νοικοκυριά με χαμηλότερο εισόδημα αγοράζουν φθηνότερα τρόφιμα, αντικαθιστούν τα φρέσκα φρούτα με επεξεργασμένα τρόφιμα πλούσια σε θερμίδες και κορεσμένα λιπαρά.

Χωρίς τη δημόσια υγεία, λοιπόν, δημιουργείται ένας φαύλος κύκλος. Γεννιόμαστε σε μια φτωχή οικογένεια, έχουμε περισσότερες πιθανότητες να αρρωστήσουμε νωρίτερα, να έχουμε κακή υγεία, να πεθάνουμε γρηγορότερα, η οποία με τη σειρά της οδηγεί σε ακόμα λιγότερες πιθανότητες να βρούμε μια καλή δουλειά για να μπορέσουμε να αποκτήσουμε τα μέσα να αντιμετωπίσουμε όλον αυτόν τον φαύλο κύκλο, να ξεπεράσουμε τη φτώχεια για να βελτιώσουμε την υγεία μας. Αυτός είναι, λοιπόν, ακριβώς ο φαύλος κύκλος στον οποίο καλούμαστε να σπάσουμε, γιατί οι κοινωνικές ανισότητες στην υγεία σημαίνει να γίνεται η καταγωγή σου μοίρα. Κι αυτό εμείς δεν το δεχόμαστε.

Η δημόσια υγεία είναι ένα ισχυρό όπλο κοινωνικής κινητικότητας μαζί με τη βασική στόχευση της Κυβέρνησης για δίκαιη ανάπτυξη περισσότερες και καλοπληρωμένες δουλειές. Μας δίνει τα εργαλεία και τις ευκαιρίες να αλλάξουμε τη μοίρα που προδιαγράφει η καταγωγή και γι’ αυτό συνιστά μια ειρηνική επανάσταση που θεωρώ ότι πρέπει όλες και όλοι να υποστηρίξουμε. Για τον σκοπό αυτό η Κυβέρνηση υλοποιεί το πρόγραμμα «Σπύρος Δοξιάδης» το οποίο περιλαμβάνει τρεις πυλώνες με πάνω από είκοσι δράσεις για τις οποίες θα σας μιλήσω στη συνέχεια.

Παράλληλα επιχειρούμε αναμόρφωση του συστήματος πρωτοβάθμιας φροντίδας υγείας. Το ανέφερε και χθες ο Υπουργός Υγείας κ. Χρυσοχοΐδης. Έτσι συνδυαστικά σε αυτούς τους τομείς πρωτοβάθμια και δημόσια υγεία έχουμε μία επένδυση άνω των 600 εκατομμυρίων ευρώ με χρηματοδότηση από το Ταμείο Ανάκαμψης. Είναι η πρώτη φορά στην ιστορία της χώρας μας που γίνεται μια τέτοιου μεγέθους επένδυση στην πρόληψη και την υγεία του πληθυσμού. Έτσι, λοιπόν, εκτός από την κάθετη στόχευση που υπάρχει στους επιμέρους τομείς προτεραιότητας, όπως είναι η πρόληψη των χρόνιων νοσημάτων, έχουμε παράλληλα μια οριζόντια εστίαση στις ομάδες που μαστίζονται από τις κοινωνικές ανισότητες στην υγεία, τη μείωση του χάσματος που υπάρχει στους δείκτες υγείας ανάμεσα στους πολίτες που ανήκουν στα υψηλότερα και τα χαμηλότερα οικονομικά στρώματα και τη μείωση ενός φαινόμενου που θα έχουμε την ευκαιρία να συζητήσουμε κι άλλη φορά σ’ αυτή τη θητεία, της κοινωνικής διαβάθμισης στην υγεία που είναι από τις πιο σκληρές μορφές κοινωνικής αδικίας. Θα έχουμε τη δυνατότητα να κάνουμε πολλά πράγματα για να αντιμετωπίσουμε και αυτό.

Ξεκινώ από τον τρίτο πυλώνα, που αφορά την αναδιοργάνωση της πρωτοβάθμιας φροντίδας υγείας. Ξέρετε ότι βρίσκεται σε εξέλιξη μια προσπάθεια για να αποκτήσει η χώρα ενοποιημένο και ολοκληρωμένο -στα αγγλικά ο όρος είναι integrated- σύστημα δημόσιας υγείας και πρωτοβάθμιας φροντίδας υγείας. Πώς θα το πετύχουμε αυτό; Αναπτύσσοντας το δίκτυο των υπηρεσιών που βρίσκονται διάσπαρτες και κατακερματισμένες όλα αυτά τα χρόνια σε δήμους, περιφέρειες στο ΕΣΥ, στα κέντρα υγείας, στα περιφερειακά ιατρεία, οργανώνοντάς τα σε ένα ενιαίο δίκτυο με κοινή διοίκηση και ισχυρή αποκεντρωμένη επιχειρησιακή ικανότητα. Σε αυτό το δίκτυο θα ενταχθούν και οι κοινωνικές υπηρεσίες στο πλαίσιο ενός μοντέλου one step care, ώστε να διασφαλίζεται η ολιστική φροντίδα των πολιτών. Στον πυλώνα αυτό ανήκει, βέβαια, και η αναδιάρθρωση και η αναμόρφωση του ΕΟΔΥ με σύγχρονα συστήματα επιδημιολογικής επιτήρησης, εθνικό σύστημα εργαστηρίων δημόσιας υγείας, ειδικό κέντρο αντιμετώπισης απειλών δημόσιας υγείας για να εμποδίσουμε να αναπτυχθεί η επόμενη πανδημία και να είμαστε σε θέση να αντιδράσουμε στις απειλές δημόσιας υγείας έγκαιρα.

Στον δεύτερο πυλώνα δεν θα σταθώ αναλυτικά, γιατί είναι τα προγράμματα προσυμπτωματικού ελέγχου σε εθνικό επίπεδο που υλοποιούμε όπως το πρόγραμμα για την πρόληψη του καρκίνου του μαστού με την επωνυμία «Φώφη Γεννηματά» το οποίο γνωρίζετε ήδη καλά ότι προσφέρει μια σειρά από δωρεάν προληπτικές εξετάσεις. Θα αναφέρω τους στόχους για κάθε πρόγραμμα και να πω ότι όλες αυτές οι δράσεις είναι εμπροσθοβαρείς και ξεκινάει υλοποίησή τους το δεύτερο εξάμηνο του τρέχοντος έτους. Έχουμε, λοιπόν, το πρόγραμμα για τον καρκίνο του μαστού που έχουμε θέσει ως στόχο να μειώσουμε την θνησιμότητα 30% τουλάχιστον από αυτή τη νόσο έως το 2030. Το πρόγραμμα για τον καρκίνο του τραχήλου της μήτρας αφορά δυόμισι εκατομμύρια γυναίκες και έχει ως στόχο, συνδυαστικά με τον εμβολιασμό για τον HPV, την πρόσβαση σε έγκαιρη θεραπεία. Η χώρα έχει υιοθετήσει τους στόχους του Παγκόσμιου Οργανισμού Υγείας το 2030. Να μην έχουμε παρά ελάχιστες περιπτώσεις που να οφείλονται στον καρκίνο του τραχήλου της μήτρας εξαιτίας του ιού HPV. Πρόγραμμα για τον καρκίνο του παχέος εντέρου με στόχο να αυξήσουμε το ποσοστό πενταετούς προσδόκιμου επιβίωσης από αυτή τη νόσο μέχρι το 2030 κατά τουλάχιστον πέντε μονάδες. Στα καρδιαγγειακά στοχεύουμε να μειώσουμε αρτηριακή υπέρταση και υπερλιπιδαιμία κατά 25% ως το 2030. Τη μείωση των ατόμων με σακχαρώδη διαβήτη και αντίστοιχα για τον καρκίνο του πνεύμονα και του δέρματος. Υπάρχει σε εξέλιξη μια πολύ σημαντική προσπάθεια που αφορά τη μόνιμη εγκαθίδρυση υπηρεσιών για τις απομακρυσμένες περιοχές της χώρας για να έχουμε όλοι ισότιμη πρόσβαση στην πρόληψη μέσω των ΚΟΜΥ.

Αφήνω τελευταίο τον πρώτο πυλώνα του προγράμματος «Σπύρος Δοξιάδης» που αφορά στην πρωτογενή πρόληψη και έχει εμβληματικές δράσεις, όπως είναι το πρόγραμμα για την παιδική παχυσαρκία το οποίο παρουσιάστηκε πρόσφατα. Μας ζητήθηκε από τον Παγκόσμιο Οργανισμό Υγείας να το παρουσιάσουμε στη Γενεύη. Λάβαμε πάρα πολύ θετικά σχόλια και πρέπει να ξέρετε ότι είναι ένα από τα ελάχιστα ολοκληρωμένα προγράμματα με πρωτογενή, δευτερογενή και τριτογενή πρόληψη που εφαρμόζεται σε κράτη-μέλη. Αντίστοιχο πρόγραμμα υπάρχει και για την παχυσαρκία των ενηλίκων ενώ υλοποιούμε και καινοτόμα εργαλεία, όπως είναι το πρόγραμμα που έχει να κάνει με τον σύμβουλο υγείας. Θα έχουμε όλοι στη διάθεσή μας ουσιαστικά έναν ψηφιακό σύμβουλο υγείας να μας κατευθύνει πώς μπορούμε να βελτιώσουμε την υγεία μας.

Κυρίες και κύριοι Βουλευτές, υποχρέωση της πολιτείας δεν είναι μόνο η περίθαλψη αλλά και η πρόληψη, η προαγωγή και προστασία της υγείας. Η σημερινή Κυβέρνηση έχει κατανοήσει βαθιά τις χρόνιες παθογένειες της χώρας, και ξέρει ότι έχει και το σχέδιο και τα εργαλεία και τους ανθρώπους για να μπορέσει να ανατρέψει αυτή την χρονίζουσα κατάσταση. Στόχος είναι, όπως είπα και στην αρχή, να κερδίσουμε περισσότερα χρόνια υγιούς ζωής. Δεν στεκόμαστε απλά δίπλα στον πολίτη αλλά δίνουμε μαζί τη μάχη για καλύτερη υγεία χτίζοντας μια σχέση εμπιστοσύνης.

«Αυτά που δεν μπόρεσα να ολοκληρώσω, είμαι βέβαιος ότι θα αποτελέσουν στόχο πολλών που με μεγαλύτερες δυνάμεις από εμένα θα τα κάνουν πράξη». Τα λόγια αυτά ανήκουν στον Γιώργο Γεννηματά και με αυτά κλείνει την ιδιόχειρη διαθήκη του στη Νέα Υόρκη στις 4 Μαΐου 1992. Αισθάνομαι ότι ήρθε επιτέλους η στιγμή να πάρουμε τη σκυτάλη που παρέδωσαν οι προηγούμενοι που πάλεψαν για την υγεία. Ο Σπύρος Δοξιάδης, ο Παρασκευάς Αυγερινός, ο Γιώργος Γεννηματάς και πολλοί ακόμα. Η ζωή είναι μια σκυταλοδρομία. Πρέπει να μπορεί κανείς να κρατήσει στα χέρια του τη σκυτάλη αλλά να αντέξει και να την παραδώσει στον επόμενο. Να μη διστάσει, να μην αργήσει, να μην την παρακρατήσει γιατί τότε η ομάδα χάνει.

Και πρέπει κι εκείνος που παίρνει τη σκυτάλη, να αντέξει να την κρατήσει. Να μη διστάσει, να μην παραπατήσει, γιατί τότε θα πέσει κάτω και στη συνέχεια ο αγώνας θα χαθεί. Έτσι αισθάνομαι ότι είναι η δημοκρατική λειτουργία, διότι ο αγώνας είναι πάντα ένας, να προκόψει η κοινωνία μας. Αλλιώς χάνουμε όλοι μαζί, διότι στο τέλος της ημέρας είμαστε όλοι στην ίδια ομάδα που λέγεται ελληνική κοινωνία, που λέγεται πατρίδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Τον λόγο έχει η κ. Τζάκρη, Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία για την τρίλεπτη παρέμβασή της.

Ορίστε, κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Βορίδη, θα απευθυνθώ σε εσάς ως Υπουργό Επικρατείας, κλείνοντας αυτή την τριήμερη συζήτηση επί των Προγραμματικών Δηλώσεων.

Θέλω να θυμίσω λίγο πώς ακριβώς ξεκίνησε και να θυμίσω ότι προχθές ο Πρωθυπουργός μάλλον αισθάνθηκε περισσότερο νικητής από το 40% που πήρε στην κάλπη. Άκουσε ότι την ιστορία τη γράφουν οι νικητές και ήθελε να ξαναγράψει την ιστορία στα δικά του μέτρα. Προσπάθησε λοιπόν, να οικειοποιηθεί την προπολεμική παράδοση του αστικού εκσυγχρονισμού του Ελευθερίου Βενιζέλου, ξεχνώντας, βεβαίως, τη συγκλονιστική λεπτομέρεια πως ο ίδιος ηγείται της παράταξης που είχε αρνηθεί την ταφή του στην Αττική γη, της ίδιας παράταξης που συνέχιζε ακόμα και μετά το θάνατό του να τον λοιδορεί και να τον υβρίζει ως αντίχριστο και ως τρυγοθήρα, γιατί προφανώς δεν άντεχε ούτε να τον ακούει, κάνοντας βέβαια, θα έλεγα, ένα άλμα που θα το ζήλευε ακόμη ο Μίλτος Τεντόγλου πέρασε πάνω από τις κρίσιμες δεκαετίες του ΄40 και του ΄50 κατά τις οποίες, πράγματι, εδραιώθηκε ο ελληνικός καπιταλισμός και απέκτησε τα απεχθή χαρακτηριστικά του αρπακτικού ή αν θέλετε του πρόθυμου να συνεργαστεί με κάθε μορφή αυταρχισμού και το απολύτως ελεγχόμενο από τους περιορισμούς της εποχής εκείνης θυμίζω, στέμμα, στρατός, πρεσβεία. Γι’ αυτό και θυμίζω εμφατικά ο Ανδρέας Παπανδρέου έλεγε ότι δεν υπάρχει ελληνική αστική τάξη αλλά αστική τάξη της Ελλάδας. Και προσγειώθηκε στο άλμα του στην ιστορία στο κέντρο και τη δωρεάν παιδεία του Γεωργίου Παπανδρέου, λησμονώντας ,βεβαίως, μια άλλη συγκλονιστική λεπτομέρεια ότι η Ένωση Κέντρου αντιστάθηκε στον ακρωτηριασμό της δημοκρατίας και πραξικοπηματικά αποκαθηλώθηκε, ανοίγοντας, βεβαίως, τότε τον δρόμο με την αποστασία στη χούντα και στην προδοσία της Κύπρου. Ονόματα δεν λέμε, οικογένειες δεν θίγουμε. Ο τρίτος εκσυγχρονιστικός σταθμός στον οποίον αναφέρθηκε ο Πρωθυπουργός στην πρωτομιλία του, ήταν η τρίτη ελληνική δημοκρατία, η επονομαζόμενη και αποκαλούμενη και ως Μεταπολίτευση, που, βεβαίως, χαρακτηρίζεται από το «η Ελλάδα στους Έλληνες» και τον Ανδρέα Παπανδρέου με τη χώρα να παύει να σταματά να είναι χώρα-πελάτης, όπως την χαρακτήρισε ο Πρόεδρος Κλίντον στην επίσκεψή του στην Ελλάδα. Και αυτή η συγκλονιστική λεπτομέρεια αποσιωπήθηκε από τον κύριο Πρωθυπουργό. Για να καταλήξουμε που, με βάση αυτή την αφήγηση; Ότι ούτε λίγο ούτε πολύ είμαστε ίδιοι ή περίπου ίδιοι, ότι οι παλιές πολιτικές διεργασίες δεν υπάρχουν και εν πάση περιπτώσει έτσι είναι αν έτσι νομίζετε.

Σύμφωνα με την ανάγνωση αυτή του Πρωθυπουργού, με το αφήγημα του το έθνος κοιλοπονούσε, κύριε Βορίδη, εκατό χρόνια για να καταλήξει στο δικό σας πολυδύναμο, θαυμαστό μόρφωμα του πολυδύναμου εκσυγχρονισμού, το οποίο περιλαμβάνει από το κοτέτσι του ΛΑΟΣ κατά την έκφραση, βεβαίως, του ίδιου Προέδρου σας μέχρι πρότινος, του κ. Καρατζαφέρη μέχρι και τους εκσυγχρονιστές του Σημίτη σε πιο ώριμες, βεβαίως, ηλικιακές περιόδους. Και, βεβαίως, αυτή η κιβδηλεία αυτού του αφηγήματος περιλαμβάνει κι άλλους σταθμούς όπως την πολιτική του κ. Αλογοσκούφη που κατέληξε τη χώρα στα βράχια, όπως αν θέλετε την πολιτική του Γερούν γερά, απέναντι στην πιο κρίσιμη μάχη του έθνους απέναντι στο κατεστημένο και άλλες ψεκασμένες θεωρίες που κατέστησαν τον κ. Μητσοτάκη διεθνή διανοητή του ότι δώσαμε τις Πρέσπες για να πάρουμε τις συντάξεις.

Με λίγα λόγια όμως θέλω να σας υπενθυμίσω κάτι, κύριε Βορίδη. Ότι απέναντι σε αυτή την τυχοδιωκτική Δεξιά, γιατί αυτό είναι το μόρφωμα το θαυμάσιο που επιχειρεί ο Πρωθυπουργός να εγκαθιδρύσει, θα υπάρχει πάντα η ενιαία και αδιαίρετη δημοκρατική παράταξη που παρά τα λάθη και τις αδυναμίες της θα αποτελεί πάντα τη μοναδική ελπίδα του έθνους.

Και να πω και κάτι άλλο. Αυτό το παραμύθι και με τον Μακρόν της Νότιας Βαλκανικής που δήθεν κατέλαβε οριστικά το κέντρο που προσπαθείτε να μας φορέσετε και ο εξ αριστερών μου ο κ. Παφίλης θύμισε προχθές ότι αποτελεί μάλλον γελοιογραφική ανάγνωση του μέλλοντος, αυτό θα είναι πάντα και αυτό θα μας θυμίζει η δική σας παρουσία και πολλών άλλων, βεβαίως, σε αυτή την Αίθουσα, που θα θυμηθούμε στη συνέχεια και οι δικές σας εμφατικές διαφοροποιήσεις, αυτό που σας είπα προηγουμένως. Ότι απέναντι στην πιο τυχοδιωκτική Δεξιά θα υπάρχει πάντα η ενιαία και αδιαίρετη δημοκρατική παράταξη.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Περνώντας τώρα στη δευτερολογία των Κοινοβουλευτικών Εκπροσώπων τον λόγο έχει ο κ. Αθανάσιος Πλεύρης από την Κοινοβουλευτική Ομάδα της Νέας Δημοκρατίας για έξι λεπτά.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, η Κυβέρνηση της Νέας Δημοκρατίας στις εκλογές της 21ης Μαΐου και 25ης Ιουνίου πήρε την εντολή από τον ελληνικό λαό και σήμερα έρχεται να ζητήσει την ψήφο εμπιστοσύνης από τους Έλληνες Βουλευτές. Και εμείς την εντολή που έχουμε πάρει από τον ελληνικό λαό, την εντολή που πήρε ο Κυριάκος Μητσοτάκης δεν την αντιμετωπίζουμε ως λευκή επιταγή. Την αντιμετωπίζουμε ως εντολή ευθύνης ότι πρέπει να γίνουν γρήγορα οι αλλαγές και οι μεταρρυθμίσεις που χρειάζεται ο τόπος.

Και τις τρεις αυτές μέρες που παρακολουθώ και τους Αρχηγούς της Αντιπολίτευσης αλλά και τους Βουλευτές, έχω την αίσθηση ότι δεν έχετε αντιληφθεί το μήνυμα των εκλογών της 25ης Ιουνίου. Και πολλές φορές ειδικότερα από τη μικρότερη Αντιπολίτευση υπάρχει μια μεγαλομανία. Δεν εκπροσωπείται ο ελληνικός λαός ούτε από το 3% ούτε από το 3,5% ούτε από το 4,5%. Αυτό εκπροσωπείτε. Αυτό το ποσοστό εκπροσωπείτε. Αντιθέτως ο ελληνικός λαός εκπροσωπείται από όλους εμάς και αναλογικά από αυτόν τον οποίον δίνει την εντολή. Άρα κανείς δεν μπορεί να μιλάει γενικώς και αορίστως εξ ονόματος συνολικά του ελληνικού λαού.

Η δομή της Κυβέρνησης έχει μια βασική διαφοροποίηση στο κομμάτι των Υπουργείων. Είναι το Υπουργείο που σχετίζεται με την κοινωνική συνοχή και την οικογένεια που δείχνει ,ακριβώς, ότι κεντρική προτεραιότητα της Κυβέρνησής μας είναι η στήριξη της ελληνικής οικογένειας και η επίλυση του δημογραφικού προβλήματος. Και η οικογένεια από τη συνταγματική της ανάγνωση, στο άρθρο 21, συνιστά θεμέλιο του έθνους, έτσι προστατεύεται η οικογένεια ως θεμέλιο της προστασίας του έθνους, και γι’ αυτόν τον λόγο και η επίλυση του δημογραφικού συνδέεται ακριβώς με τη στήριξη της ελληνικής οικογένειας και όχι, βέβαια, με θεωρίες που υπάρχουν για την αντικατάσταση πληθυσμού. Και εκεί εμείς έχουμε μια σειρά από δράσεις που θα στηρίξουμε, πραγματικά, την ελληνική οικογένεια και θα βάλουμε τις βάσεις για την επίλυση του δημογραφικού.

Στο κομμάτι της εθνικής ασφάλειας και της εξωτερικής πολιτικής οι ίδιοι οι Υπουργοί ανέπτυξαν όλες τις παραμέτρους. Ήδη έχουμε μια Κυβέρνηση που τέσσερα χρόνια έχει θωρακίσει τη χώρα στους εξοπλισμούς, έχει αυξήσει τις διεθνείς συμμαχίες και παράλληλα αυτή τη στιγμή δεν τίθεται σε καμμία συζήτηση κανένα από τα εθνικά δίκαια. Δεν θα κάνουμε καμμία έκπτωση σε αυτά τα οποία η πατρίδα μας δικαιούται.

Στο σκέλος που έχει να κάνει με την ασφάλεια και τη μεταναστευτική πολιτική θα ακολουθήσουμε τη στήριξη στον Έλληνα και στην Ελληνίδα αστυνομικό που κάθε μέρα βρίσκεται σε έναν πόλεμο με την εγκληματικότητα και παράλληλα στη μεταναστευτική μας πολιτική, όπως έχουμε υλοποιήσει μέχρι τώρα, θα έχουμε μια αυστηρή, μια σκληρή αλλά δίκαιη μεταναστευτική πολιτική, έχοντας ως δόγμα ότι η πατρίδα μας είναι χώρα και δεν είναι χώρος.

Στο πλαίσιο που έχει να κάνει τώρα με τις κοινωνικές πολιτικές, στο κομμάτι της παιδείας -αναπτύχθηκαν και από τον αρμόδιο Υπουργό- θα στηριχτεί ο δημόσιος πυλώνας της παιδείας. Παράλληλα όμως, θα δοθεί και η δυνατότητα να αναθεωρηθεί το άρθρο 16 του Συντάγματος, να πάψει το κρατικό μονοπώλιο στην τριτοβάθμια εκπαίδευση, ώστε με αυτόν τον τρόπο να αρθούν αβελτηρίες που ταλαιπωρούν την πατρίδα μας όλα αυτά τα χρόνια.

Στο κομμάτι της δικαιοσύνης συνεχίζονται οι αλλαγές που έγιναν επί ηγεσίας του Κωνσταντίνου Τσιάρα, διότι αυτή τη στιγμή έχουν αρθεί όλες οι αρνητικές συνέπειες του Ποινικού Κώδικα του ΣΥΡΙΖΑ του 2019, με δύο διαδοχικές νομοθετικές πρωτοβουλίες που υπήρχαν και άρα τα κενά που δημιουργήθηκαν τότε έχουν καλυφθεί, ενώ παράλληλα έχουν μπει οι βάσεις για την επιτάχυνση της δικαιοσύνης που είναι και ένα μεγάλο στοίχημα, έχουν ξεκινήσει οι περισσότερες πρωτοβουλίες.

Το σκέλος που έχει να κάνει με το Υπουργείο που ήμουνα ως πριν μερικές μέρες Υπουργός, το Υπουργείο Υγείας -και είναι εδώ πέρα και ο Υπουργός Υγείας και ο Υφυπουργός ο Μάριος Θεμιστοκλέους και η Αναπληρώτρια Υπουργός η Ειρήνη Αγαπηδάκη- είναι το μεγάλο στοίχημα της Κυβέρνησης. Υπήρξε μια διαχείριση της πανδημίας με πολύ μεγάλη πίεση στο Εθνικό Σύστημα Υγείας. Μπήκαν οι βάσεις για τις προληπτικές εξετάσεις, όπως παρουσιάστηκαν και για την Πρωτοβάθμια Φροντίδα Υγείας. Εξήγγειλε ο Υπουργός αντίστοιχα τις δέκα χιλιάδες επιπλέον προσλήψεις, οι οποίες θα υπάρχουν σε συνδυασμό με τα έργα που τρέχουν αυτή τη στιγμή για την ανακαίνιση ογδόντα ΤΕΠ νοσοκομείων και εκατόν πενήντα έξι κέντρων υγείας. Το μεγάλο στοίχημα, όπως είναι στοίχημα όλων των συστημάτων υγείας παγκοσμίως μετά τη δοκιμασία που βρέθηκαν από την πανδημία, είναι ακριβώς να μπορέσουν να παρέχουν την καλύτερη δυνατή ποιότητα στις υπηρεσίες υγείας στους πολίτες.

Ένα σημαντικό σημείο που θα ήθελα να πω πριν κλείσουμε και συνδυάζεται με την εξωτερική πολιτική -ήταν πολύ σημαντικό που ειπώθηκε σήμερα από τον Υπουργό Εξωτερικών, αλλά έχει αναλάβει και προς τούτο και έχει τοποθετηθεί ο Πρωθυπουργός και η Κοινοβουλευτική Ομάδα στο ΕΛΚ- είναι ότι στο πλαίσιο της παρακολούθησης των γειτόνων μας δεν θα ανεχθούμε αυτό το οποίο συμβαίνει τώρα με τον Φρέντι Μπελέρη. Νόμιμος δήμαρχος Χειμάρρας έχει εκλεγεί και αυτή τη στιγμή διώκεται μια δίωξη και η δική μας ομάδα στο Ευρωκοινοβούλιο, όπως και η δική μας Κυβέρνηση -μακάρι και οι άλλες ομάδες στο Ευρωκοινοβούλιο να πάρουν παρόμοιες πρωτοβουλίες- συνδέουν με τροπολογίες την ανησυχία τους και την πορεία της Αλβανίας, με την εξέλιξη της συγκεκριμένης υπόθεσης.

Κυρίες και κύριοι Βουλευτές, ζητούμε σήμερα την ψήφο εμπιστοσύνης για να μπορέσουμε να υλοποιήσουμε τις αλλαγές και τις μεταρρυθμίσεις. Δεν έχουμε να χάσουμε ούτε μια μέρα. Όπως τα προηγούμενα τέσσερα χρόνια που μας έδωσαν νέα εντολή οι πολίτες, έτσι και αυτά τα τέσσερα χρόνια θα πρέπει να ολοκληρώσουμε μια θητεία με πιο ισχυρή Ελλάδα, με μια ανάπτυξη την οποία θα αισθάνονται οι πολίτες, με καλύτερους μισθούς, με περισσότερες θέσεις εργασίας.

Συνεπώς, σας καλώ να στηρίξετε με την ψήφο σας την ψήφο εμπιστοσύνης στην Κυβέρνηση του Κυριάκου Μητσοτάκη και στις προγραμματικές δηλώσεις των Υπουργών.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πλεύρη.

Τον λόγο έχει ο κ. Αθανάσιος Ηλιόπουλος από τον ΣΥΡΙΖΑ - Προοδευτική Συμμαχία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, νομίζω ότι η πρώτη καινοτομία του πολυεπίπεδου εκσυγχρονισμού που προανήγγειλε ο κ. Μητσοτάκης, είναι ότι στις προγραμματικές δηλώσεις της Κυβέρνησης ακούμε προσωπικές απόψεις των Υπουργών. Δεν έχω ξαναδεί σε προγραμματικές δηλώσεις να ακούμε προσωπικές απόψεις Υπουργών.

Αναφέρομαι πρώτα απ’ όλα στο φάουλ του κ. Φλωρίδη, το οποίο, όμως, αποκάλυψε την αλήθεια. Ξέρετε χρειάζεται μια μικρή ρωγμή για να μπει το φως, χρειάζεται μια μικρή ρωγμή για να καταρρεύσει το ψέμα. Και από το φάουλ του κ. Φλωρίδη ότι είναι αδιανόητο τα τραπεζικά στελέχη να έχουν ασυλία, προκύπτει ένα βασικό συμπέρασμα σε μια σειρά από πεδία. Προκύπτει ότι η Νέα Δημοκρατία λειτούργησε όλο το προηγούμενο διάστημα και θα συνεχίσει να λειτουργεί ως μια δύναμη βαθιάς θεσμικής ανομίας, ως μια δύναμη η οποία στηρίζει παρασιτικά και όχι δημιουργικά δίκτυα μέσα στην ελληνική οικονομία.

Δεύτερο παράδειγμα ανομίας. Ο κύριος Πρωθυπουργός, ο κ. Μητσοτάκης αναφέρθηκε με ένταση ότι στη Μύκονο εφαρμόζεται ο νόμος. Είπε: «Αν κάποιοι πιστεύουν ότι στη Μύκονο δεν θα εφαρμοστεί, πέσανε έξω». Δυστυχώς γι’ αυτόν, διαβάζει κάποιος στην «ΚΑΘΗΜΕΡΙΝΗ» ότι η γνωστή επιχείρηση, η οποία έχει παραβιάσει μια σειρά από πολεοδομικές διατάξεις, θα λειτουργήσει ξανά με υπογραφή δικού σας αρμόδιου γενικού γραμματέα. Άρα, δεν εφαρμόζεται ο νόμος.

Τρίτο ζήτημα ανομίας. Ο κ. Μηταράκης, Υπουργός Προστασίας του Πολίτη, δεν βρήκε μία φράση να πει για το γεγονός ότι ο καταδικασμένος νεοναζί εγκληματίας Ηλίας Κασιδιάρης, τρία χρόνια έκανε κανονικά προεκλογικό αγώνα μέσα από τις φυλακές. Αυτό δεν είναι ανομία; Ένας καταδικασμένος εγκληματίας να κάνει προεκλογικό αγώνα; Αλλά, αυτά τα συζητάγατε προεκλογικά. Θα έρθουμε και σε αυτό.

Πάμε τώρα, όμως, και στην τέταρτη βαθιά ανομία, η οποία πληγώνει τη χώρα. Χθες, χάθηκε άλλος ένας εργαζόμενος στα «Ναυπηγεία Ελευσίνας», ένας εργαζόμενος ο οποίος ενώ ήταν καρδιοπαθής, δηλαδή άνηκε σε ευπαθή ομάδα, μεσημέρι, μέσα στον καύσωνα ήταν σε χώρο εργασίας που δεν έπρεπε να βρίσκεται. Άλλο ένα θανατηφόρο εργατικό δυστύχημα. Πού είναι η Επιθεώρηση Εργασίας, την οποία συνειδητά διαλύσατε όλα τα προηγούμενα χρόνια;

Είδα τον κ. Άδωνι Γεωργιάδη τις τελευταίες ημέρες για το εργατικό ατύχημα στο Ηράκλειο Κρήτης όπου ένα παιδί, αφού λούστηκε με καυτό λάδι ,το έκρυψαν μέσα σε ένα ψυγείο με κρέατα ή για την ιστορία με τη Ρόδο να κάνει ανακοινώσεις για την Επιθεώρηση Εργασίας. Εσείς, δεν κάνατε την Επιθεώρηση Εργασίας ανεξάρτητη αρχή; Από πού κι ως πού ο Υπουργός μιλάει στο όνομα μιας ανεξάρτητης αρχής ή παραδέχεται ήδη ο κ. Γεωργιάδης ότι δεν έπρεπε να γίνει ανεξάρτητη αρχή η Επιθεώρηση Εργασίας;

Είδα με πολύ μεγάλη προσοχή την ανακοίνωση του για το περιστατικό στο Ηράκλειο που έλεγε ότι θα πάρει τα δεδουλευμένα του ο εργαζόμενος. Στο Ηράκλειο δεν είναι να πάρει τα δεδουλευμένα του εργαζόμενος, είναι να μπει ένα πρόστιμο για την αδήλωτη εργασία, να μπει ένα πρόστιμο για το εργατικό ατύχημα, να μπει ένα τρίτο πρόστιμο για το γεγονός ότι έκρυψαν το εργατικό ατύχημα. Δεν γίνεται να λέτε ότι στη Ρόδο είναι όλα καλά όταν κάνατε έλεγχο όχι για τα ζητήματα υγείας και ασφάλειας, αλλά για το αν ο εργαζόμενος ήταν απλά ή όχι ασφαλισμένος. Και όχι δεν είναι καλά τα πράγματα όταν ένας εργαζόμενος χρειαστεί να σερβίρει μέσα στη θάλασσα ό,τι και να λένε οι νόμοι, γιατί ξέρετε οι νόμοι αλλάζουν. Αυτό το οποίο πρέπει να είναι σταθερό είναι η αξιοπρέπεια του εργαζόμενου, κάτι το οποίο είναι φανερό ότι δεν σας αφορά.

Και με πολύ μεγάλη χαρά θα ήθελα κάποια στιγμή να συγκρίνουμε και να ακούσουμε νούμερα για το τι έγινε το 2015 - 2019 στην Επιθεώρηση Εργασίας και τι έγινε σήμερα. Για να σας θυμίσω ότι το 2017 μεγάλη συστημική τράπεζα αναγκάστηκε να πληρώσει πρόστιμο 1,6 εκατομμύριο για αδήλωτες υπερωρίες. Με εσάς αυτό το πρόστιμο έγινε 50.000 ευρώ. Όταν πρόστιμο από 1,6 εκατομμύριο το κάνεις 50.000 ευρώ είσαι μια δύναμη βαθιάς θεσμικής ανομίας.

Η δεύτερη καινοτομία των προγραμματικών σας δηλώσεων ήταν η απουσία της πραγματικότητας. Ακούσαμε ωραίες διαλέξεις για το πώς τα φρέσκα φρούτα κάνουν καλό στην υγεία, ακούσαμε ωραίες διαλέξεις για το πώς θα καταπολεμήσετε τις ανισότητες και απουσιάζει ο πληθωρισμός. Δεν υπάρχει. Είναι 12,2% πληθωρισμός στα τρόφιμα, 30% πληθωρισμός σωρευτικά στα φρέσκα φρούτα.

Και ποια είναι η πολιτική σας; Θα συνεχίσετε την ίδια πολιτική βίαιης υπερφορολόγησης των εργαζομένων, των ελεύθερων επαγγελματιών μέσα από τον άδικο ΦΠΑ. Έχουμε φτάσει να έχουμε 60% έμμεσους φόρους, 40% άμεσους. Προεκλογικά βρεθήκαμε μάλιστα να συζητάμε για το αν οι έμμεσοι φόροι είναι ή όχι δίκαιοι. Φτάσατε να λέτε ότι οι έμμεσοι φόροι είναι πιο δίκαιοι. Δυστυχώς για εσάς, όμως, έσπασε ο διάολος το πόδι του και έθεσε ένα ερώτημα στις αρχές οικονομικής θεωρίας. Και το ερώτημα προφανώς, όπως φαντάζεστε, ήταν κόντρα στη γραμμή που κυβερνητικά λέγατε και κόντρα στη γραμμή του κ. Σκέρτσου. Θέλω να ελπίζω ότι κανένας μαθητής και καμμία μαθήτρια δεν κόπηκε επειδή ακολούθησε τον κ. Σκέρτσο στις Αρχές Οικονομικής Θεωρίας και όχι στην πραγματικότητα.

Θα πω μία φράση για την υγεία. Υπάρχει ένας πολύ απλός και καθαρός απολογισμός. Είμαστε μία χώρα με υπερβάλλουσα θνησιμότητα πάνω από 10% τη στιγμή που ο ευρωπαϊκός μέσος όρος είναι αρνητικός. Στη δεύτερη περίοδο της πανδημίας με βάση τη μελέτη Λύτρα - Τσιόδρα μέσα στις ΜΕΘ είχαμε ποσοστά απωλειών πάνω από 72% όταν ο ευρωπαϊκός μέσος όρος ήταν στο 20% με 30%. Γιατί; Γιατί ποτέ δεν πιστέψατε στη δημόσια υγεία, γιατί μιλάμε για την Κω, τη Χαλκιδική, τη Νέα Μάκρη, τη Θάσο, την Εύβοια, τη Λέσβο όχι ως τουριστικούς προορισμούς, αλλά ως μέρη στα οποία χάσαμε συνανθρώπους μας επειδή ποτέ δεν έφτασε το ασθενοφόρο.

Και έρχομαι στη μαγική λέξη που ακούσαμε τόσο πολύ τοξικότητα και διχαστικός λόγος. Έχεις την πολυτέλεια εάν παρακολουθήσεις δύο, τρεις ομιλητές μέσα σε αυτή τη συζήτηση να δεις τα μοτίβα, τα οποία αναπαράγει η κάθε πολιτική δύναμη. Το βασικό σας μοτίβο ήταν η τοξικότητα και ο διχαστικός λόγος που ηττήθηκε. Θέλω με ψυχραιμία να σκεφτούμε αν υπάρχει πιο τοξική, πιο διχαστική, πιο μεγάλο μνημείο χυδαίας πολιτικής παρέμβασης από το ότι ανταλλάξετε τη Μακεδονία για τις συντάξεις. Και αυτό το μνημείο πολιτικής χυδαιότητας είναι δικό σας, γιατί στην πολιτική αντιπαράθεση πρέπει να υπάρχει ένα όριο και αυτό το όριο είναι να μην αμφισβητείς κάποια πράγματα τα οποία μετά στις όμορφες ομιλίες λέτε ότι μας ενώνουν όλοι γιατί είμαστε όλοι Έλληνες, κ.λπ..

Θέλω να σκεφτείτε τι σημαίνει τοξικότητα και διχαστικός λόγος όταν προεκλογικά λέγατε ότι η Αξιωματική Αντιπολίτευση είναι εθνική εξαίρεση. Και το καλύτερο από όλα είναι ότι δεν τα πιστεύετε. Είστε η παράταξη, η οποία ευτυχώς σήμερα παλεύετε για την ευρωπαϊκή προοπτική της Βόρειας Μακεδονίας. Το ξαναλέω ευτυχώς που παλεύετε, γιατί κατανοείτε έστω και ετεροχρονισμένα σαν «Ραντανπλάν» ποια είναι τα συμφέροντα της χώρας στα Βαλκάνια και έρχεται ο κ. Μητσοτάκης σήμερα και λέει: «Δεν είμαστε εχθροί, είμαστε αντίπαλοι». Η εθνική εξαίρεση δεν είναι εχθρός; Είχατε γυρίσει στο ’50, ήταν οι εθνικόφρονες και τα μιάσματα, αυτοί που είναι ύποπτοι για τα εθνικά τους φρονήματα.

Θα πω μια τελευταία φράση. Κρινόμαστε όλοι και από τις σιωπές μας. Κρινόμαστε από αυτά που λέμε και κρινόμαστε από αυτά που δεν λέμε. Και από τους Υπουργούς σας, από τους Βουλευτές σας δεν ακούστηκε μια λέξη. Σχολιάζατε όλοι την Αριστερά και την Κεντροαριστερά. Έχετε γίνει όλοι οι αναλυτές της Αριστεράς και της Κεντροαριστεράς. Η λέξη «ακροδεξιά» δεν υπήρξε. Δεν υπάρχει ζήτημα για εσάς. Δεν σας έκανε κάποια εντύπωση.

Δεν υπάρχει ζήτημα για σας. Δεν σας έκανε κάποια εντύπωση. Δεν υπάρχει κάποιο πρόβλημα. Και προφανώς δεν υπάρχει, γιατί έχετε φροντίσει να κανονικοποιήσετε την άκρα Δεξιά. Έχετε φροντίσει να κανονικοποιήσετε τον ακροδεξιό λόγο με όλα αυτά τα οποία είπατε όλο το προηγούμενο διάστημα. Έχετε φροντίσει να μετατρέψετε τη Νέα Δημοκρατία στον βασικό χορηγό της άκρας Δεξιάς.

Άρα, κλείνοντας, αυτό το οποίο έχουμε να πούμε, και για όλους τους παραπάνω λόγους, για όλους τους λαούς του κόσμου, για την υπεράσπιση του άρθρου 16, για την υπεράσπιση της εργασίας, για την υπεράσπιση της δημόσιας υγείας, για την υπεράσπιση της δημόσιας εκπαίδευσης, για την υπεράσπιση ενός διαφορετικού παραγωγικού μοντέλου, που θα στηρίζει τις δημιουργικές δυνάμεις της κοινωνίας προς τα παρασιτικά δίκτυα, είναι ότι θα μας βρείτε απέναντι.

Ο ΣΥΡΙΖΑ - Προοδευτική Συμμαχία θα είναι στρατηγικός σας αντίπαλος, θα είναι η φωνή των πολλών και η εναλλακτική αξιόπιστη λύση. Γι’ αυτόν τον λόγο καταψηφίζουμε, κύριε Πρόεδρε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, φτάνουμε στο τέλος της τριήμερης συζήτησης στη Βουλή επί των προγραμματικών δηλώσεων της Κυβέρνησης και πραγματικά, αυτή η συζήτηση, ενώ θα έπρεπε να δείξει το όραμα, να δείξει στρατηγική, να δείξει τις διαθέσεις της Κυβέρνησης για την επόμενη μέρα, εξαντλήθηκε σε μονολόγους Υπουργών, επανάληψη των εξαγγελιών που έχουμε ακούσει και στην προεκλογική περίοδο και βεβαίως καμμία απάντηση στα ερωτήματα που τέθηκαν από όλους τους συναδέλφους της Αντιπολίτευσης, πόσω μάλλον δε, από τους συναδέλφους Βουλευτές του ΠΑΣΟΚ.

Αυτό, βεβαίως, εμάς δεν μας εκπλήσσει γιατί, η Κυβέρνηση που σήμερα θέλει να πάρει ψήφο εμπιστοσύνης, είναι μια Κυβέρνηση που διακατέχεται από την ίδια λογική με την προηγούμενη κυβέρνηση, με τα ίδια πρόσωπα στη μεγάλη πλειοψηφία, που απλώς εναλλάσσουν και αλλάζουν τους ρόλους τους. Κι όλα ξεκινούν και καταλήγουν στο περιβόητο επιτελικό κράτος.

Είναι η ίδια φιλοσοφία με την κυβέρνηση του 2019, η οποία συνεχίζεται σήμερα και στην Κυβέρνηση, που επιδιώκει να πάρει ψήφο εμπιστοσύνης. Επιτελικό κράτος, το οποίο ελέγχεται και κατά την άποψή μας απέτυχε, γιατί σε δύο περιπτώσεις φυσικών καταστροφών, δεν μπόρεσε να ανταποκριθεί. Όχι μόνο αυτό, αλλά κατέρρευσε στην πράξη. Επιτελικό κράτος το οποίο βαρύνεται, βεβαίως, με το σκάνδαλο των υποκλοπών, το οποίο ενορχηστρώθηκε από τον στενό πυρήνα του Μεγάρου Μαξίμου. Επιτελικό κράτος, το οποίο δεν μπόρεσε να αποτρέψει, να προβλέψει το τραγικό δυστύχημα των Τεμπών, με προφανείς ευθύνες και ολιγωρίες με ό,τι αυτό είχε ως τραγική κατάληξη.

Βεβαίως, τελευταίο επίτευγμα του επιτελικού κράτους, που σήμερα θέλει και πάλι να αυτοεπιβεβαιωθεί και να λάβει ψήφο εμπιστοσύνης, είναι η κατάρρευση της τράπεζας θεμάτων, πριν από λίγες εβδομάδες.

Αλήθεια, η χώρα μας, η πατρίδα, έχει ανάγκη από ένα τέτοιου είδους κράτος; Προφανώς όχι. Η χώρα έχει ανάγκη από ένα κράτος δικαίου, κράτος διαφάνειας, κράτος ασφάλειας, που απέχει κατά πολύ από το επιτελικό κράτος του κ. Μητσοτάκη. Έχει ανάγκη από ένα κράτος που θα δείχνει σεβασμό και θα δίνει ουσιαστικές αρμοδιότητες στις ανεξάρτητες αρχές. Έχει ανάγκη από ένα κράτος το οποίο πραγματικά θα σέβεται στην πράξη και όχι θεωρητικά τη διάκριση των εξουσιών.

Είπα, λοιπόν, ότι στα συγκεκριμένα ερωτήματα που εμείς απευθύναμε δεν πήραμε απάντηση και είναι σαφές ότι σε πολλούς τομείς πολιτικής υπάρχει κρυφή ατζέντα. Πήρε κανείς άραγε απάντηση ή είδε κάποιος στις προγραμματικές δηλώσεις να υπάρχει συγκεκριμένη στρατηγική στον ευαίσθητο τομέα της υγείας; Μάλιστα κάποια νεοπαγή κυβερνητικά στελέχη βάζουν στο στόμα τους τον Γιώργο Γεννηματά. Λες και το όραμα του Γιώργου Γεννηματά και του ΠΑΣΟΚ για το δημόσιο σύστημα υγείας, έχει καμμία σχέση με αυτό το οποίο παρέδωσε η προηγούμενη κυβέρνηση και μετά τα τραγικά περιστατικά προσπαθεί ρητορικά να διορθώσει!

Ακούσαμε τίποτα για τις λίστες «ντροπής» των χειρουργείων στα δημόσια νοσοκομεία, όπου χιλιάδες ασθενείς περιμένουν μήνες ή και περισσότερο από τον νέο Υπουργό Υγείας; Ακούσαμε τίποτα για κίνητρα στους νέους γιατρούς, για να έρθουν από το εξωτερικό και να στελεχώσουν τα περιφερειακά νοσοκομεία και τα νοσοκομεία στα νησιά, τα οποία αυτή τη στιγμή δεν έχουν προσωπικό; Εμείς συμφωνούμε: Καλύτερο το προλαμβάνειν παρά το θεραπεύειν, αλλά στον τομέα της δημόσιας υγείας και όχι μόνο, όχι μόνο δεν κάνατε προληπτικές πολιτικές, αλλά δεν μπορέσατε να διορθώσετε ούτε τα μεγάλα λάθη σας.

Και το ξαναλέω: Υπάρχουν μόλις δύο δημόσια κέντρα αποκατάστασης σε όλη τη χώρα από μια κυβέρνηση που τέσσερα χρόνια δεν ασχολήθηκε καν με αυτό το ζήτημα και χιλιάδες πολίτες ταλαιπωρούνται και ανεβαίνουν «Γολγοθά» καθημερινά και η Κυβέρνηση σφυρίζει αδιάφορα. Και βεβαίως τα περιφερειακά νοσοκομεία που είναι ο μεγάλος ασθενής του συστήματος υγείας, βιώνουν την πλήρη εγκατάλειψη.

Πέρα, όμως, από τον τομέα της δημόσιας υγείας, στον οποίο η Κυβέρνηση έχει περάσει ήδη κάτω από τον πήχη, έχει αποτύχει και κανείς σε αυτή εδώ την Αίθουσα ούτε καν στην Κοινοβουλευτική Ομάδα της Νέας Δημοκρατίας δεν πιστεύει ότι έχετε όραμα, στρατηγική και σχέδιο για τον τομέα της δημόσιας υγείας, υπάρχουν πάρα πολλοί άλλοι τομείς πολιτικής οι οποίοι σε αυτές προγραμματικές δηλώσεις απουσίαζαν από τις δηλώσεις και τις στοχεύσεις των Υπουργών.

Άκουσαν τίποτα οι μικρομεσαίες επιχειρήσεις που αποκλείονται από τη ρευστότητα, που αποκλείονται από το Ταμείο Ανάκαμψης, που αυτή τη στιγμή κουβαλούν βάρη του παρελθόντος και δεν μπορούν να σταθούν όρθιες με μειωμένους τζίρους και πολύ αυξημένο κόστος λειτουργίας; Άκουσαν τίποτα καταναλωτές, νοικοκυριά, οικογένειες για την ακρίβεια που διαβρώνει την ελληνική κοινωνία εδώ και είκοσι τέσσερις μήνες; Για να έρθει ο Πρωθυπουργός και αρμόδιος Υπουργός Ανάπτυξης και να πει τι; «Θα συνεχίσουμε το Market Pass, θα δώσουμε και το Youth Pass και όλα θα πάνε καλά», χωρίς να κάνετε ελέγχους, αφήνοντας την αισχροκέρδεια να κάνει ακόμα χειρότερα τα πράγματα, με μηδενική, λοιπόν, πολιτική και αναποτελεσματική στο θέμα της ακρίβειας.

Ισχυρή οικονομία. Τα είπα πριν και περιμένω την απάντηση από τον Υπουργό Οικονομικών να μας πει αν το δυσθεώρητο κρατικό χρέος 403 δισεκατομμυρίων, το μεγαλύτερο από συστάσεως ελληνικού κράτους, είναι επιτυχής οικονομική και δημοσιονομική πολιτική.

Έρχομαι στα κόκκινα δάνεια, στο θέμα, κύριοι Υπουργοί, της προστασίας της πρώτης κατοικίας. Εμένα προσωπικά μου προκαλεί εντύπωση το γεγονός ότι ο Πρωθυπουργός της χώρας στην προεκλογική περίοδο και στις προγραμματικές δηλώσεις έχει δεν αρθρώσει ούτε μία κουβέντα για το θέμα της προστασίας της πρώτης κατοικίας, της προστασίας των ευάλωτων δανειοληπτών και της ρύθμισης του ιδιωτικού χρέους. Οκτώ χιλιάδες πλειστηριασμοί έγιναν το 2022 με υπογραφή ΣΥΡΙΖΑ και πενήντα χιλιάδες προγραμματίζονται για το 2023. Πάνω από ένα εκατομμύριο είναι τα κόκκινα δάνεια και η Κυβέρνηση δεν έχει κάνει απολύτως τίποτα, αλλά δεν είναι και απολύτως τίποτα.

Όσον αφορά τα εθνικά θέματα νομίζω ότι οι γενικόλογες διακηρύξεις δεν πιστοποιούν ότι υπάρχει στιβαρή πολιτική που διασφαλίζει τα κυριαρχικά δικαιώματα και την κυριαρχία της χώρας.

Η Κυβέρνηση σήμερα, κυρίες και κύριοι συνάδελφοι, θα πάρει ψήφο εμπιστοσύνης. Όσο, όμως, εκλαμβάνετε το εκλογικό αποτέλεσμα ως λευκή επιταγή και ένδειξη ότι μπορεί να κάνει ό,τι θέλει αδιαφορώντας για τις ανάγκες των πολιτών, ουσιαστικά διαμορφώνει τις συνθήκες κοινωνικής και οικονομικής αποσταθεροποίησης.

Το ΠΑΣΟΚ μιλάει και θα μιλάει πάντα με επιχειρήματα και προτάσεις και θα απευθύνεται σε όλη την κοινωνία. Η διαδικασία συγκρότησης μιας εναλλακτικής και πειστική πρότασης διακυβέρνησης ενδέχεται να μην είναι τόσο μακριά όσο πιστεύουν κάποιοι και όσο ελπίζει η Νέα Δημοκρατία, που τρεις μέρες τώρα κάνει επίδειξη αλαζονείας σε αυτή εδώ την Αίθουσα. Γιατί κάποιοι από εσάς είναι σαφές ότι έχετε ξεχάσει ένα βασικό αξίωμα της πολιτικής, ότι η ψήφος είναι δανεική.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατρίνη.

Τον λόγο έχει ο κ. Κόντης από τους Σπαρτιάτες.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριοισυνάδελφοι, αυτές τις δύο τελευταίες μέρες ακούσαμε όλα τα κόμματα, είτε αυτά που προώθησαν το πρόγραμμα της Κυβέρνησης, όπως η Νέα Δημοκρατία, είτε τα άλλα που το αντέκρουσαν με τον δικό τους τρόπο.

Το συμπέρασμα που βγάζει κανείς είναι ότι κυρίως τα δύο μεγάλα κόμματα, η Νέα Δημοκρατία και ο ΣΥΡΙΖΑ, συναγωνίζονται το ένα το άλλο στο να αποδείξουν ποιος έκανε το λιγότερο κακό και όχι ποιος θα κάνει πράγματα για τον πολίτη. Δηλαδή, ακούμε για τα σπίτια και τους πλειστηριασμούς πως η Νέα Δημοκρατία οριστικοποιεί πλέον ότι θα βγουν σε ηλεκτρονική διάθεση των ενδιαφερομένων fund και θα τα πάρει από τους Έλληνες. Και ακούμε τον ΣΥΡΙΖΑ, που θέσπισε ακόμα και ιδιώνυμο όταν έβγαλε τον νόμο το 2017, να κατακρίνει όποιον υπερασπίζεται αυτούς τους πλειστηριασμούς. Είναι και οι δύο υπεύθυνοι. Ο μεγάλος υπεύθυνος βέβαια είναι αυτή τη στιγμή η Νέα Δημοκρατία.

Ακούσαμε από τη Νέα Δημοκρατία να μας λέει για την πράσινη αλλαγή, την κλιματική αλλαγή, να μας λέει για ψηφιακή μετάβαση, αλλά δεν μας είπε πώς οι Έλληνες πολίτες θα επιβιώσουν σ’ αυτόν τον αγώνα που δίνουν καθημερινά. Πώς οι Έλληνες πολίτες θα πάνε στα σούπερμαρκετ για να ταΐσουν τα παιδιά τους και τις οικογένειές τους, πώς θα μπορέσουν να πληρώνουν τα έξοδα που έχουν καθημερινά και μηνιαία, αρχίζοντας από το ρεύμα, το νερό, τα δημόσια έξοδα, για να επιζήσουν; Πώς θα πληρώνουν τα ενοίκια τα οποία έχουν αυξηθεί με τον ανεξέλεγκτο πλέον τρόπο που κινείται η αγορά και πώς αυτά θα χαμηλώσουν σε ένα επίπεδο πραγματικό; Ένα σπίτι που κόστιζε πριν δύο χρόνια 200 - 300 ευρώ μηνιαία για τον μέσο Έλληνα σήμερα νοικιάζεται με 700 ή 800 ευρώ.

Κανείς δεν ενδιαφέρεται να δει ότι έχουν έρθει ξένες εταιρείες, παράλληλα με αυτά τα fund που θέλουν να αγοράσουν σπίτια, ενοικιάζουν σπίτια κατά χιλιάδες και τα υπενοικιάζουν στους Έλληνες σε διπλάσιες τιμές. Δεν υπάρχει κανένας έλεγχος.

Κανείς δεν μας είπε τι θα γίνει γι’ αυτό που ρώτησα και χθες, τους ενάμισι εκατομμύριο -αν είναι τόσοι- μακροχρόνιους ανέργους. Τελικά, αυτοί έχουν αφαιρεθεί από τη ζωή μας; Υπάρχουν στην ελληνική κοινωνία; Θα τους βγάλουμε έξω; Να τους βάλουμε σε μια ευθανασία; Τι θα γίνουν αυτοί;

Κάποτε είπα ότι τους αποκάλεσε ο κ. Γεωργιάδης «εν δυνάμει φοροφυγάδες», γιατί είπε ότι δεν μπορεί κάποιος πέντε χρόνια να μην εργάζεται, σίγουρα κάποια παράλληλη δουλειά κάνει. Το ξέρω. Έπαιρνα κι εγώ συμμαθητή μου για κηπουρό στο σπίτι μου και είναι ντροπή. Ντρεπόμουν να έρθει. Με το ζόρι ερχόταν, γιατί δεν μπορούσε να επιζήσει.

Κανείς δεν ενδιαφέρεται γι’ αυτούς, όπως κανείς δεν ενδιαφέρεται να μας πει τελικά τι έγινε όλα αυτά τα χρόνια, ξεκινώντας από την πανδημία, την επονομαζόμενη «πανδημία». Γιατί υπάρχουν αμφιβολίες μεγάλων επιστημόνων σχετικά, άσχετα αν ο ΠΟΥ βρήκε το πάτημα να κλειδώσει όλο τον κόσμο μέσα. Για ποιον λόγο εμβολιάστηκαν οι Έλληνες σχεδόν με το ζόρι; Γιατί ζούσαμε εμείς σαν λεπροί πριν δύο χρόνια και δεν μπορούσαμε να μπούμε πουθενά; Γιατί έκλεισαν επιχειρήσεις με την πανδημία αυτή; Γιατί κανείς δεν αποζημίωσε αυτούς των οποίων επηρεάστηκαν οι επιχειρήσεις; Γιατί οι υγειονομικοί έμειναν σε αναστολή τόσο καιρό χωρίς να αποζημιωθούν και κανείς δεν ενδιαφέρθηκε γι’ αυτούς; Γιατί φώναζαν άνθρωποι που ζούσαν στα νοσοκομεία και έβλεπαν τι συμβαίνει και βγήκαν κατά χιλιάδες στην αναστολή;

Κανείς δεν θέλει να μας πει τι γίνεται με τις συντάξεις. Παρέθεσα χθες το πρόβλημα της υπέργηρης μητέρας μου που αγοράζει με τη σύνταξή της μόνο ενάμισι κουτί επιθέματα για τις πληγές που δημιουργούνται από την κατάκλιση. Αυτό είναι το κράτος πρόνοιας που ευαγγελιζόμαστε; Τι θα γίνει με τους υπέργηρους; Να τους βάλουμε και αυτούς σε ευθανασία;

Δεν μας λένε για ποιον λόγο πρέπει να φέρουμε εκατοντάδες χιλιάδες Πακιστανο-Μπαγκλαντέζους, καθώς έχει υπογραφεί η διμερής αυτή συμφωνία, την ίδια στιγμή που έχουμε άνεργους Έλληνες. Και η δικαιολογία που συχνά ακούω είναι ότι οι Έλληνες δεν πάνε να δουλέψουν στη γη. Οι ελλείψεις σε εργατικά χέρια είναι μόνο στη γη, μόνο για να μαζεύουν φράουλες; Και αυτοί οι διακόσιες χιλιάδες Πακιστανο-Μπαγκλαντέζοι που θα έρθουν, σύμφωνα με τη συμφωνία, θα πάνε για φράουλες; Γιατί νομίζω ότι θα πάνε σε ξενοδοχεία, θα πάνε σε εστιατόρια, θα πάνε παντού. Έλληνες δεν μπορούν να απασχοληθούν εκεί;

Υπάρχει κάποιο πρόγραμμα που να λέει πώς θα μπορέσει να απορροφηθεί ο άνω των σαράντα πέντε - πενήντα ετών Έλληνας, που τον θεωρούν πλέον έναν παρία στην αγορά εργασίας; Ένας άνθρωπος ο οποίος έχει προβλήματα υγείας και χάνει τη δουλειά του όταν είναι πενήντα - πενήντα πέντε ετών, τελικά θα μπορεί να ξαναβρεί δουλειά κάπου; Υπάρχουν προγράμματα; Αυτές είναι ερωτήσεις που κάνω στον εαυτό μου και δεν παίρνω απάντηση ποτέ από κανέναν, πόσο μάλλον τώρα που ρωτάω επίσημα εδώ.

Θέλω να μάθω επίσης ως Εκπρόσωπος του κόμματος τι μπορούν να μας πουν για τη γενικότερη δυνατότητα των νέων μας να εξελιχθούν όταν αποφοιτούν από τα πανεπιστήμια. Δόξα τω Θεώ, έχω μια κόρη που έχει τελειώσει το Μετσόβιο Πολυτεχνείο και εάν δεν έβρισκε δουλειά στον νονό της που έχει ναυτιλιακό γραφείο, θα ήταν άνεργη, γιατί δεν υπάρχουν εργασίες για τους πολιτικούς μηχανικούς. Επίσης, άνεργος ήταν ο επί χρόνια αρραβωνιαστικός της μέχρι που βρήκε μία εργασία.

Τα παιδιά μας γιατί σπουδάζουν; Για να φύγουν στο εξωτερικό; Ποιος τους εγγυάται ένα μέλλον; Τι γίνεται με τις νοσοκομειακές συμβάσεις με γιατρούς, νέους επιστήμονες; Υπάρχει για όλα αυτά που τα πιάνω σποραδικά, όπως τα θυμάμαι, γιατί δεν έχω γράψει κάτι, ένα πρόγραμμα από την Κυβέρνηση;

Σε όλα όσα η Κυβέρνηση μας εξήγγειλε χθες προσπαθώ να πω ότι βρήκα κάτι καλό και δεν βρίσκω ένα, για να πω ότι συμφωνούμε. Ούτε ένα, για να πω ότι ένα σημείο είναι καλό και ότι πραγματικά αξίζει να το επικροτήσουμε.

Γι’ αυτόν τον λόγο εμείς καταψηφίζουμε όλο το πρόγραμμα της Κυβέρνησης για το επόμενο διάστημα.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε,ευχαριστώ πάρα πολύ.

Κύριοι συνάδελφοι, κύριοι Βουλευτές, πριν από μερικά χρόνια ως Ελληνική Λύση εμείς ξεκινήσαμε ένα «ταξίδι». Στα χρόνια που πέρασαν - αυτό είναι πολύ σημαντικό-, με βάση πάντα το πρόγραμμά μας, κύριε Υπουργέ, και ένα ολοκληρωμένο σχέδιο το οποίο ακολουθήσαμε, ζητήσαμε στο χρονικό διάστημα αυτό τέσσερις φορές την ψήφο των Ελλήνων πολιτών. Γιατί η Ελληνική Λύση δεν «μπουσουλάει» πλέον, η Ελληνική Λύση μεγάλωσε, συμμετείχε σε τέσσερις εκλογικές διαδικασίες, στέκεται δυνατά στα πόδια της και κάνει βήματα σταθερά μπροστά. Και γι’ αυτό τον ευχαριστούμε μέσα από την καρδιά μας.

Από την πρώτη στιγμή δουλέψαμε πάρα πολύ σκληρά και ετοιμαζόμαστε να κάνουμε το ίδιο και σε αυτή τη νέα κοινοβουλευτική περίοδο. Θα αναφέρω ενδεικτικά, κυρίως για τους νεότερους, τους νεοεκλεγέντες, γιατί οι υπόλοιποι μας ζήσανε, παρά τις διαφωνίες μας εδώ μέσα, τι κάναμε.

Ο Πρόεδρός μας, ο Κυριάκος Βελόπουλος, ήταν ο πρώτος πολιτικός Αρχηγός σε ομιλία στη Βουλή με διακόσιες έξι ομιλίες. Οι Βουλευτές μας συνολικά με τον Πρόεδρό μας καταθέσαμε δέκα χιλιάδες δεκαοκτώ ερωτήσεις στο πλαίσιο του κοινοβουλευτικού ελέγχου, με δεύτερο τον ΣΥΡΙΖΑ, που κατέθεσε κάτω από τις μισές που καταθέσαμε εμείς. Δέκα Βουλευτές! Καταθέσαμε πλήθος προτάσεων νόμου, όπως για την ανακήρυξη ΑΟΖ κ.λπ.. Ας μη σας κουράζω. Καταθέσαμε πλήθος ενστάσεων αντισυνταγματικότητας, όπως για τον υποχρεωτικό εμβολιασμό, τον πτωχευτικό νόμο κ.λπ.. Καταθέσαμε δύο προτάσεις σύστασης -μιλάω για το 2019- εξεταστικών επιτροπών, για την προδοτική Συμφωνία των Πρεσπών και για το μαζικό έγκλημα στο Μάτι.

Κάναμε έναν μεγάλο αριθμό άλλων παρεμβάσεων και αναγκάσαμε πολιτικά και κοινοβουλευτικά πολλές φορές την κυβέρνηση της Νέας Δημοκρατίας να δεχτεί τις δικές μας προτάσεις προς όφελος της πατρίδας.

Με την έναρξη αυτής της κοινοβουλευτικής περιόδου καταθέσαμε πέντε προτάσεις για σύσταση εξεταστικών επιτροπών για το μαζικό έγκλημα στα Τέμπη, που αυτό αφορά όλους μας. Και ακόμη περιμένουμε έστω να εκφραστούν τα κόμματα.

Ακούσαμε δεκάδες Βουλευτές από όλες τις παρατάξεις, ακούσαμε τους Κοινοβουλευτικούς Εκπροσώπους, ακούσαμε τους πολιτικούς Αρχηγούς, ακούσαμε Υπουργούς και αναπληρωτές Υπουργούς. Κανείς δεν είπε εάν θα στηρίξουν ή αν συμφωνούν και ας μη στηρίξουν την πρόταση για σύσταση εξεταστικής επιτροπής για τα Τέμπη, που δεν έχει κανένα πολιτικό ή κομματικό περιεχόμενο. Αφορά τους ανθρώπους, τα παιδιά που χάσαμε.

Καταθέσαμε εξεταστική επιτροπή για το έγκλημα στο Μάτι. Κι εδώ περιμένουμε τη Νέα Δημοκρατία που τόσα είπε τότε για τον ΣΥΡΙΖΑ, αλλά και το ΠΑΣΟΚ και τα υπόλοιπα κόμματα. Καταθέσαμε εξεταστική επιτροπή για την προδοτική Συμφωνία των Πρεσπών. Ελάτε. Εδώ είμαστε. Πείτε «ναι», όπως έχουμε πει «ναι» εμείς σε άλλες προτάσεις για σύσταση εξεταστικών επιτροπών, όπως για τις υποκλοπές και πάει λέγοντας ή για ενστάσεις αντισυνταγματικότητας. Έχουμε πει ότι δεν έχουμε κομματικά συμπλέγματα ούτε συμπλέγματα ανωτερότητας ούτε κατωτερότητας. Για ό,τι είναι σωστό θα πούμε «ναι». Για ό,τι δεν είναι θα πούμε «όχι».

Ελάτε μαζί μας σε αυτά. Το ότι το κατέθεσε η Ελληνική Λύση δεν σημαίνει κάτι. Εδώ ο σκοπός είναι κοινός και είναι ένας, το καλό της Ελλάδας. Οφείλουν οι Έλληνες πολίτες να μάθουν σε κάποια πράγματα λεπτομέρειες. Ακόμα και στη συζήτηση που θα γίνει, θα ακουστούν πράγματα. Και να μην εγκριθεί η σύσταση εξεταστικής επιτροπής, μόνο που θα έρθει στην Ολομέλεια και θα εκφραστούν τα οκτώ κόμματα θα ακούσουμε κάτι. Κάτι είναι κι αυτό.

Καταθέσαμε την εξεταστική επιτροπή για τους θανάτους από τον υποχρεωτικό εμβολιασμό με το εμβόλιο mRNA. Και φυσικά, η πέμπτη εξεταστική επιτροπή που καταθέσαμε είναι για το πρώτο εξάμηνο του ΣΥΡΙΖΑ το 2015.

Μιλώ για τα 100 χαμένα δισεκατομμύρια, κύριε Βορίδη. Θα είστε η κοινοβουλευτική προμετωπίδα του κ. Μητσοτάκη αυτή την περίοδο και θα τα λέμε συχνά.

Εδώ πρέπει να τοποθετηθείτε. Γιατί αρνείστε εσείς αυτή την εξεταστική επιτροπή που ήταν η κορωνίδα της αντιπολίτευσής σας πριν αναλάβετε τη διακυβέρνηση της χώρας το 2019; Να μάθουμε πού πήγαν αυτά τα 100 χαμένα δισεκατομμύρια!

Επανακαταθέτουμε εκ νέου, επίσης, τη Δευτέρα εννέα η ώρα το πρωί με το που θα πάρει την ψήφο εμπιστοσύνης η Κυβέρνηση την πρόταση νόμου για την ανακήρυξη ΑΟΖ σε όλη την επικράτεια και θα ακολουθήσει και πλήθος ακόμα κοινοβουλευτικών ενεργειών μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δεν έκανα χρήση του τρίτου τριλέπτου. Αν έχετε την καλοσύνη, θα ήθελα να μου δώσετε αυτά τα τρία λεπτά.

Για εμάς που πάντα προσερχόμαστε στον διάλογο τον κοινοβουλευτικό με πολύ μεγάλο σεβασμό, το παραδοσιακό πολιτικό δίπολο Αριστεράς - Δεξιάς δεν υπάρχει πλέον. Έχει σβήσει, έχει πεθάνει ουσιαστικά.

Άμα κοιτάξει κανείς λίγο εδώ γύρω, τι Αριστερά και Δεξιά, κύριε Υπουργέ μου; Βλέπετε τι γίνεται εδώ; Εδώ ΠΑΣΟΚ, εκεί ΠΑΣΟΚ, ΠΑΣΟΚ και παραπέρα! Παντού ΠΑΣΟΚ!

(Θόρυβος από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Εδώ όχι.

**ΚΩΝΣΤΑΝΤΙΝΟΣ ΧΗΤΑΣ:** Όχι όλοι. Εσείς όχι. Εσείς είστε της σχολής Αβέρωφ.

**ΣΤΑΥΡΟΣ ΚΑΛΑΦΑΤΗΣ:** Ο Βελόπουλος από εκεί.

**ΚΩΝΣΤΑΝΤΙΝΟΣ ΧΗΤΑΣ:** Παντού ΠΑΣΟΚ, παντού ΠΑΣΟΚ. Έχετε πλήθος. Υπουργών από το ΠΑΣΟΚ. Ο Σημίτης ζει και βασιλεύει.

Χαίρομαι μάλιστα που σας δίνω τροφή για σχόλια!

Για μας, λοιπόν, το δίλημμα δεν είναι Αριστερά ή Δεξιά. Σήμερα έχουμε μια επιθετική παγκοσμιοποίηση -κι αυτό είναι το μεγάλο ζητούμενο- η οποία επιδιώκει ουσιαστικά να διαλύσει τα εθνικά κράτη. Αυτό είναι το μεγάλο δίλημμα που πρέπει να μας απασχολεί, ότι δηλαδή οι εθνικές κυβερνήσεις τελικά υποχρεώνονται να υπηρετούν διεθνή οικονομικά συμφέροντα σε βάρος των λαϊκών συμφερόντων.

Αυτό το παγκόσμιο σύστημα έχει τρεις βασικούς πυλώνες. Ο πρώτος πυλώνας είναι η ανεξέλεγκτη διακίνηση κεφαλαίων, ο δεύτερος πυλώνας είναι η ανεξέλεγκτη διακίνηση εμπορευμάτων και ο τρίτος πυλώνας είναι η ανεξέλεγκτη διακίνηση της μετανάστευσης, την οποία το σύστημα αυτό της παγκοσμιοποίησης την προκαλεί επίτηδες για την πολιτισμική αλλοίωση των εθνών.

Αυτό είναι το μεγάλο δίλημμα που πρέπει να απασχολεί τις Ελληνίδες και τους Έλληνες. Και μην περιμένετε από αυτούς που υπηρετούν το σύστημα της παγκοσμιοποίησης να λύσουν το θέμα της μετανάστευσης, γιατί ακριβώς αυτοί το υπηρετούν. Δεν πρόκειται ποτέ να το λύσουν. Και αυτό πρέπει να το ξέρουν οι Ελληνίδες και οι Έλληνες που μας παρακολουθούν.

Επομένως, η πολιτική διαμάχη ακόμα και εντός του εθνικού κράτους είναι μεταξύ των υποστηρικτών της παγκοσμιοποίησης και εκείνων του εθνικού κράτους.

Το κόμμα μας, η Ελληνική Λύση, αποδεικνύει καθημερινά, όπως εξήγησα και λίγο νωρίτερα, ότι με προσωπική δουλειά, με πολύ σκληρή δουλειά, ακόμα και από μία μικρή Κοινοβουλευτική Ομάδα τώρα με δώδεκα άξιους, πανάξιους Βουλευτές, μπορούμε ως έθνος να φτάσουμε ψηλά διεθνώς, όπως αρμόζει στην ιστορία μας και στον πολιτισμό μας.

Για μας, κύριε Πρόεδρε, το μέλλον είναι ο πατριωτισμός, η ακεραιότητα της πατρίδας, η ανεξαρτησία του έθνους - κράτους από τον ολοκληρωτισμό της παγκοσμιοποίησης. Είναι η ιστορία μας. Είναι ο οικουμενικός πολιτισμός μας. Είναι η θρησκεία μας. Είναι ο υγιής -και θα το βρούμε μπροστά μας σε λίγες μέρες- θεσμός της οικογένειας. Είναι η οικονομική ανάπτυξη. Είναι η ελευθερία και η ευημερία των Ελλήνων, γιατί εμείς θεωρούμε ότι είμαστε η λύση η εθνική, η κοινωνική, η οικονομική, η πολιτική, η ελληνική λύση. Και με αυτό θα πορευτούμε μέσα εδώ με εθνική, λαϊκή, κοινοβουλευτική, σκληρή αντιπολίτευση, αλλά με πρόγραμμα, με λογική, με προτάσεις, βάζοντας πάντα μπροστά το εθνικό συμφέρον για το καλό των Ελλήνων.

Εμείς μπορούμε να το πούμε. Ναι, θέλουμε αυτά που απασχολούν κάθε Ελληνίδα και κάθε Έλληνα, δηλαδή πατρίδα, θρησκεία, οικογένεια και ψωμί, παιδεία, ελευθερία. Αυτά να τα συγκεράσουμε, να τα ενώσουμε για το καλό των Ελλήνων.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώνουμε τον κύκλο των δευτερολογιών των Κοινοβουλευτικών Εκπροσώπων με τον κ. Καζαμία από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι συνάδελφοι, οι πρόσφατες εκλογές που είχαμε ήταν οι πρώτες εκλογές στις οποίες ψήφισαν οι Έλληνες του εξωτερικού. Ως Έλληνας της διασποράς ο ίδιος, νιώθω την ανάγκη να κάνω μια πρώτη παρέμβαση για τα κρίσιμα και χρόνια προβλήματα που αφορούν τους Έλληνες του εξωτερικού και τα οποία, δυστυχώς, δεν τέθηκαν με τον εμφατικό τρόπο που θα περίμενε κανείς, δεδομένου ότι οι πρόσφατες εκλογές προσπάθησαν να επιφέρουν μια μεταρρύθμιση στον τομέα αυτό.

Θα ξεκινήσω κυρίως με το ζήτημα του εκλογικού νόμου του 2019, ο οποίος υποτίθεται πως εισήγαγε την ψήφο για τους Έλληνες του εξωτερικού. Όπως θα γνωρίζετε, η προηγούμενη κυβέρνηση του ΣΥΡΙΖΑ είχε υποσχεθεί ότι θα περάσει έναν νόμο για να δώσει την ψήφο στους Έλληνες της διασποράς και δεν κατάφερε να το κάνει. Η Κυβέρνηση της Νέας Δημοκρατίας είχε συμφωνήσει με αυτή την υπόσχεση και το 2019 υποτίθεται ότι πέρασε τον νόμο ο οποίος θα ενέτασσε στην εκλογική διαδικασία τους Έλληνες της διασποράς.

Όμως, όπως φάνηκε, αυτό που έκανε ο ν.4648/2019 είναι κάτι πραγματικά πρωτότυπο. Άνοιξε τις πόρτες για να ψηφίσουν οι Έλληνες του εξωτερικού και ταυτόχρονα, μόλις τις άνοιξε, τους έβαλε από πίσω έναν φράχτη. Δηλαδή, ο νόμος αυτός περιέχει απαγορευτικές διατάξεις οι οποίες έχουν αποτρέψει ένα πολύ μεγάλο μέρος των Ελλήνων του εξωτερικού από το να εγγραφούν στους καταλόγους και να ψηφίσουν. Αυτά πρέπει να αλλάξουν.

Όπως γνωρίζετε, ο συνολικός αριθμός των Ελλήνων του εξωτερικού υπολογίζεται κοντά στα πέντε εκατομμύρια σήμερα. Από αυτούς, τα 3/4 τουλάχιστον πρέπει να είναι πάνω από δεκαεπτά ετών και να έχουν το δικαίωμα της ψήφου. Οι Έλληνες του εξωτερικού που εγγράφηκαν στους καταλόγους και ψήφισαν στις πρόσφατες εκλογές δεν ξεπερνούν τους είκοσι πέντε χιλιάδες, σύμφωνα με τα δημοσιογραφικά ρεπορτάζ. Αυτό ισοδυναμεί με λιγότερο από 1%. Αν κάνετε μία μεταρρύθμιση η οποία υποτίθεται ότι θα επέκτεινε το δικαίωμα της ψήφου στους Έλληνες του εξωτερικού και η ανταπόκριση υπήρξε στο 0,5%, μιλάμε για ένα καθολικό φιάσκο.

**ΑΘΑΝΑΣΙΟΣ ΠΛΕΥΡΗΣ:** Μα, δεν φταίμε εμείς. Θέλαμε διακόσιους.

**ΑΛΕΞΑΝΔΡΟΣ ΚΑΖΑΜΙΑΣ:** Όχι. Μόνο που εσείς την περάσατε τη μεταρρύθμιση. Θέλατε διακόσιους πενήντα χιλιάδες. Δεν φταίτε εσείς; Έχετε βάλει τόσα…

(Θόρυβος - διαμαρτυρίες από την πτέρυγα της Νέας Δημοκρατίας)

Σας παρακαλώ. Δεν σας αρέσουν αυτά, αλλά θα ακούσετε τη φωνή των Ελλήνων της διασποράς, την οποία εκπροσωπώ ως Έλληνας της διασποράς ο ίδιος. Εσείς κάθεστε εδώ και στην πραγματικότητα δεν θέλετε να δώσετε τη φωνή στους Έλληνες της διασποράς. Και να σας πω γιατί; Διότι δεν τους ελέγχετε με τα πελατειακά σας δίκτυα. Είναι ανεξάρτητοι. Και θέλετε να προσποιηθείτε ότι τους δίνετε την ψήφο και ταυτόχρονα να βάλετε απαγορευτικούς όρους που να τους αφαιρούν την ψήφο.

Συγκεκριμένα θα σας πω ότι έχετε βάλει ως όρο ότι θα πρέπει να έχουν εργαστεί δύο χρόνια στην Ελλάδα. Αυτός ο όρος δεν πληροίται από το μεγαλύτερο μέρος της Ομογένειας.

**ΜΑΚΑΡΙΟΣ ΛΑΖΑΡΙΔΗΣ:** Κοιτάτε προς τα εκεί!

**ΑΛΕΞΑΝΔΡΟΣ ΚΑΖΑΜΙΑΣ:** Προς εσάς κοιτάω, γιατί εσείς ψηφίσατε αυτόν τον νόμο και περιμένω να ακούσετε με προσοχή αυτά που λέμε και να τα ξανασκεφτείτε. Διότι είναι αγανακτισμένοι οι Έλληνες της διασποράς εξαιτίας αυτής της ψευδομεταρρύθμισης που κάνετε και που είναι χαρακτηριστική του τρόπου με τον οποίο προσεγγίζετε τις μεταρρυθμίσεις, κύριοι.

Έχετε βάλει επίσης τέτοιες γραφειοκρατικές διαδικασίες στον νόμο αυτό, χρησιμοποιείτε ακόμη μια υποδομή η οποία δεν μπορεί να συγκροτήσει το απαιτούμενο για να ψηφίσουν οι Έλληνες, και έχουμε εργαζόμενους ανθρώπους, έχουμε φοιτητές, έχουμε γυναίκες, έχουμε νέα παιδιά οι οποίοι ήθελαν πάρα πολύ να συμμετέχουν στις εκλογές και δεν μπόρεσαν.

Πέρα από τις γραφειοκρατικές διαδικασίες, έχετε φτιάξει επίσης και μια έννοια των Ελλήνων του εξωτερικού η οποία δεν ανταποκρίνεται στις έννοιες που υπάρχουν στο Σύνταγμα και που υπάρχουν σε άλλους νόμους για τους Έλληνες της διασποράς. Η χώρα έχει γνωρίσει μια μεγάλη μετανάστευση από το 2010 εξαιτίας της κρίσης και των μνημονίων. Έχουν φύγει περίπου ένα εκατομμύριο άνθρωποι, σύμφωνα με τα στοιχεία της ΕΛΣΤΑΤ. Αυτοί θέλουν να ενσωματωθούν. Μιλάτε για μεθόδους και τρόπους προσέλκυσης Ελλήνων από το εξωτερικό να συμμετέχουν, και δεν μπορείτε να τους δώσετε αυτό το στοιχειώδες δικαίωμα.

Θα ήθελα πάρα πολύ επίσης να σας πω ότι το Σύνταγμα στο άρθρο 108 παράγραφος β προβλέπει ότι πρέπει να συγκροτηθεί και το Συμβούλιο Αποδήμου Ελληνισμού, το οποίο υποσχεθήκατε ότι θα κάνετε και δεν έχετε κάνει απολύτως τίποτε γι’ αυτό. Έχει πάψει να λειτουργεί εδώ και σχεδόν μια εικοσαετία.

Με άλλα λόγια, υπάρχει ένα μεγάλο κομμάτι του Ελληνισμού, σχεδόν το 50% του αριθμού των Ελλήνων που ζουν μέσα στην επικράτεια, το οποίο αποκλείετε με ολιγωρίες, το αποκλείετε με την αδυναμία σας να πάρετε τις απαιτούμενες αποφάσεις. Αυτό το κομμάτι του Ελληνισμού διαμαρτύρεται και έρχομαι και εγώ εδώ να διαμαρτυρηθώ εκ μέρους του.

Κλείνοντας, θέλω να κάνω και ένα σχόλιο, αν επιτρέπετε, γι’ αυτά που είπε ο κ. Πλεύρης στην ομιλία του λίγο πριν. Μίλησε για το ότι κάποια κόμματα δεν μπορούν να μιλούν συνολικά στο όνομα του ελληνικού λαού επειδή εκπροσωπούν το 3%, το 3,5% του ελληνικού λαού.

Κοιτάξτε να σας πω: Εσείς μπορεί να θέλετε να κατακερματίσετε τον ελληνικό λαό, εμείς όμως θεωρούμε ότι παρά τις διαφοροποιήσεις του, ο ελληνικός λαός παραμένει ενιαίος, έχει ενιαία συμφέροντα, έχει ενιαίο αίσθημα αλληλεγγύης και έχει ενιαία προοπτική, κύριε Πλεύρη.

(Χειροκροτήματα από την πτέρυγα της Πλεύσης Ελευθερίας)

**ΑΘΑΝΑΣΙΟΣ ΠΛΕΥΡΗΣ:** Δεν τον εκφράζετε εσείς!

**ΑΛΕΞΑΝΔΡΟΣ ΚΑΖΑΜΙΑΣ:** Και κάτι τελευταίο: Δεν θα μας λέτε εσείς πώς να μιλάμε. Αφήστε να μιλάμε όπως θέλουμε εμείς.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Eυχαριστούμε τον κ. Καζαμία.

Προχωρούμε τώρα στις δευτερολογίες των πολιτικών Αρχηγών με αντίστροφη σειρά, όπως έχει συμφωνηθεί.

Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

(Χειροκροτήματα από την πτέρυγα της Πλεύσης Ελευθερίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρίες και κύριοι Βουλευτές, κύριοι της Κυβέρνησης, φτάνουμε στο τέλος της συζήτησης επί των Προγραμματικών Δηλώσεων της Κυβέρνησης, μιας συζήτησης εξαιρετικά σημαντικής, γιατί αφορά την ψήφο εμπιστοσύνης στην Κυβέρνηση στην έναρξη της θητείας της.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Η συζήτηση αφορά το αν θα δοθεί ή όχι το πράσινο φως από τη Βουλή προς την Κυβέρνηση για να προχωρήσει με το πρόγραμμα που καταθέτει στην έναρξη της θητείας της προς τη Βουλή, στην οποία λογοδοτεί.

Αυτή η κορυφαία κοινοβουλευτική διαδικασία για τη δημοκρατία έγινε με τρόπο υποβαθμισμένο και αναντίστοιχο με τη σοβαρότητά της και η κυβερνητική παρουσία, που ήταν στην πραγματικότητα κεκαλυμμένη απουσία, όπως και η απροκάλυπτη μέχρι πριν από λίγο απουσία της Κοινοβουλευτικής Ομάδας της Πλειοψηφίας είναι, κύριε Πρωθυπουργέ που απουσιάζετε, κύριοι Υπουργοί που είστε παρόντες, δείγματα αλαζονείας, αυτής της αλαζονείας που δεν θα έπρεπε να επιδεικνύετε στην έναρξη της θητείας σας, αυτής της της αλαζονείας που ο κύριος Πρόεδρος της Βουλής διαβεβαίωσε ότι δεν θα υπάρξει και αυτής της επιδεικτικής σιγουριάς πως ό,τι και να γίνει, ό,τι και να κάνετε, ό,τι και να πείτε ή να μην πείτε, τις εκατόν πενήντα μία ψήφους που σας χρειάζονται απόψε για να λάβετε την εμπιστοσύνη της Βουλής τις έχετε σίγουρες και θα τις πάρετε γιατί στο κόμμα σας κατανεμήθηκαν εκατόν πενήντα οκτώ κοινοβουλευτικές έδρες.

Η στάση της Κυβέρνησης και της κοινοβουλευτικής Πλειοψηφίας σε αυτό το τριήμερο αποτέλεσε ένα δείγμα από τα παλιά, όπως δείγμα από τα παλιά είναι ότι μιλάω και δεν με ακούτε καθόλου γιατί έχετε μια ιδιαίτερη δική σας συζήτηση, ένα δείγμα από τα παλιά που εμείς, η Κοινοβουλευτική Ομάδα της Πλεύσης Ελευθερίας θέλουμε να το αλλάξουμε. Στην αρχή ήταν κατάμεστη η Βουλή, όπως και τα υπουργικά έδρανα στην έναρξη των προγραμματικών δηλώσεων από τον Πρωθυπουργό και έπειτα όρθιοι οι Βουλευτές της Πλειοψηφίας και οι Υπουργοί να χειροκροτούν τον Πρωθυπουργό, μια εικόνα από τα παλιά, από τα πολύ παλιά που την έχουμε δει πολλές φορές όχι ως ένδειξη σεβασμού, αλλά ως μέσο επίδειξης αριθμητικής δύναμης και κομματικής υπεροχής, ως μέσο επιβεβαίωσης μιας ηχηρής κομματικής παρουσίας.

Κύριε Πρωθυπουργέ, -θα έλεγα αν ήταν παρών ο Πρωθυπουργός-, κύριοι της Κυβέρνησης, δεν θα ήταν ώρα να τελειώνουμε με αυτούς του παλαιοκομματισμούς; Και έπειτα άδεια η Βουλή τις υπόλοιπες μέρες, άδεια τα υπουργικά έδρανα και τώρα ακόμη, ενώ οι Υπουργοί της Κυβέρνησης ξεδίπλωναν και εξέθεταν το πρόγραμμα των επιμέρους Υπουργείων, εκείνο στο οποίο παρέπεμψε ο Πρωθυπουργός. Πέντε, δέκα, δεκαπέντε Βουλευτές της κυβερνητικής Πλειοψηφίας όταν μιλούσαν οι Υπουργοί, ακόμα και οι κορυφαίοι Υπουργοί.

Ο κ. Κικίλιας, που έχει αναλάβει το Υπουργείο Πολιτικής Προστασίας, αυτό που ιδρύθηκε και πολυδιαφημίστηκε μετά την εθνική καταστροφή του 2021 και την καταστροφή της βόρειας Εύβοιας, μίλησε εν μέσω αντιπυρικής περιόδου σε μόλις πέντε Βουλευτές της Νέας Δημοκρατίας. Η κ. Ζαχαράκη, Υπουργός Κοινωνικής Συνοχής και Οικογένειας, νεότευκτου και διαφημισμένου Υπουργείου, μίλησε στη μία η ώρα το βράδυ με έξι - επτά Βουλευτές της Νέας Δημοκρατίας παρόντες. Κορυφαίοι Υπουργοί μίλησαν με σχεδόν άδεια την Αίθουσα της Ολομέλειας από Κυβέρνηση και από το συντριπτικά μεγαλύτερο μέρος της Αντιπολίτευσης και αυτό θα μου επιτρέψετε να πω ότι δεν συνάδει με τον όρκο που δώσαμε πριν από λίγες μόνο ημέρες να υπηρετούμε το Σύνταγμα, τη δημοκρατία και τον ελληνικό λαό. Δεν υπηρετούμε τη δημοκρατία όταν η Βουλή, αντί για κοιτίδα της δημοκρατικής λειτουργίας, μετατρέπεται σε άδειο θέατρο όπου εκπονούνται παράλληλοι μονόλογοι χωρίς κανείς να ακούει κανέναν και κανείς να απαντά σε κανέναν.

Έθεσα με παρεμβάσεις μου σε αυτό το τριήμερο πλείστα θέματα και ερωτήματα στον Πρωθυπουργό, στον Πρόεδρο της Βουλής, στον Υπουργό Δικαιοσύνης, στον Υπουργό Πολιτικής Προστασίας, στον Υπουργό Εξωτερικών, τα περισσότερα χωρίς απάντηση ή με προσχηματική απάντηση. Εξαίρεση αποτέλεσε η Υπουργός Κοινωνικής Συνοχής και Οικογένειας που απάντησε χωρίς να της απευθυνθώ -και την ευχαριστώ- στο θέμα του bullying και του κοινοβουλευτικού bullying που έθεσα.

Και η Κοινοβουλευτική μας Ομάδα έθεσε πάρα πολλά θέματα στη διάρκεια του τριημέρου. Και θα συνηθίσετε την Κοινοβουλευτική Ομάδα της Πλεύσης Ελευθερίας να είναι παρούσα, να θέτει θέματα, να στηρίζει τα σωστά, να αντιμάχεται τα λάθη.

Ακούγοντας τις Προγραμματικές Δηλώσεις των Υπουργών και της Κυβέρνησης διέκρινα κάποιες ομοιότητες σε όλες τις ομιλίες, κάποιες ενδείξεις παλαιοκομματισμού. Υποχρεωτική αναφορά της φράσης: «Η Κυβέρνηση του Κυριάκου Μητσοτάκη», σαν να επαπειλείται κάποια ποινή, αν η φράση δεν ειπωθεί. Την υποχρεωτική επανάληψη κάποιων συνθημάτων: «Σταθερά - τολμηρά - μπροστά» -δεν κάνουν τα συνθήματα τις πολιτικές- και την εξαγγελία αριθμημένων πρωτοβουλιών, δράσεων, αξόνων για κάθε Υπουργείο: «Τέσσερις τομείς, τέσσερις άξονες, οκτώ πρωτοβουλίες, δέκα τομείς, έξι δράσεις» κ.ο.κ..

Θα προσπαθήσω, λοιπόν, να μιλήσω τη γλώσσα αυτή και θα σας πω κωδικοποιημένα, για να μην ανησυχεί ο κύριος Πρόεδρος, γιατί δεν θα υπερβώ κατά πολύ τον χρόνο, δέκα λόγους για τους οποίους η Πλεύση Ελευθερίας δεν θα δώσει ψήφο εμπιστοσύνης στην Κυβέρνησή σας, δεν θα σας δώσει λευκή επιταγή την οποία σας δίνουν οι εκλεγμένοι Βουλευτές σας:

Πρώτος λόγος. Γιατί από όλη την παρουσία - απουσία σας στη διάρκεια των Προγραμματικών Δηλώσεων, μάς δείξατε και μάς πείσαμε ότι δεν δίνετε βάση στη Βουλή και την κοινοβουλευτική λειτουργία, αλλά επιθυμείτε μια Βουλή διακοσμητική, με εσάς να κυβερνάτε ατάραχοι, ανενόχλητοι, ανεξέλεγκτοι. Εμείς πιστεύουμε σε μια Βουλή ζωντανή, λειτουργική που ελέγχει την Κυβέρνηση, την περιορίζει και την κάνει καλύτερη.

Δεύτερος λόγος. Γιατί δεν πεισθήκαμε ότι κίνητρό σας στη χάραξη και την άσκηση της πολιτικής σας είναι εκείνο που εμείς πιστεύουμε ότι πρέπει να αποτελεί την αιτία, τον σκοπό και την ουσία κάθε πολιτικής: Ο άνθρωπος, η ανθρώπινη ευημερία, η ανθρώπινη ευτυχία. Σας ακούσαμε να αναλύετε με ζέση πολιτικές που αντικατοπτρίζουν ανάλωση, διάθεση και απομύζηση κονδυλίων και αμήχανα και επιγραμματικά πολιτικές που αφορούν την προστασία των ανθρώπων, την ελευθερία και την ευτυχία τους. Εμείς θα επιμένουμε να μιλάμε γι’ αυτά.

Τρίτος λόγος, γιατί δεν είπατε λέξη για την προστασία της πρώτης κατοικίας και την προστασία των δανειοληπτών και των υπερχρεωμένων πολιτών από τους πλειστηριασμούς πρώτης κατοικίας, τις κατασχέσεις και τους ηλεκτρονικούς πλειστηριασμούς. Δεν είπατε λέξη για την προστασία των απλών ανθρώπων από χρέη που ανυπαίτια δημιουργήθηκαν στη διάρκεια των μνημονίων και της πανδημίας.

Για εμάς, την Πλεύση Ελευθερίας, η προστασία αυτή πρέπει να αποτελεί προτεραιότητα με διαγραφή των ανυπαίτια δημιουργηθέντων χρεών και προστασία της κατοικίας κάθε ανθρώπου.

Δεν μπορεί μια κυβέρνηση που βάσισε την πολιτική της στο «Μένουμε σπίτι» και υπογράμμισε το σπίτι ως μέσο προστασίας της δημόσιας υγείας, τώρα να εφαρμόζει τους νόμους του κ. Τσίπρα για τους ηλεκτρονικούς πλειστηριασμούς και τα fund και να παίρνει το σπίτι των ανθρώπων στο οποίο τους κάλεσε να παραμείνουν.

Τέταρτος λόγος. Γιατί δεν ακούσαμε και δεν εξαγγείλατε καμμία συγκεκριμένη πολιτική για την ασφάλεια των μεταφορών και των σιδηροδρόμων και για την οδική ασφάλεια. Δεν ακούσαμε τη λέξη «Τέμπη». Δεν την ακούσαμε. Χάθηκαν πενήντα επτά ψυχές, νέοι άνθρωποι. Ζητήσατε συγγνώμη. Τι έγινε; Ξαναεκλεγήκατε και η συγγνώμη δεν ισχύει; Υιοθετείτε την αντίληψη του κ. Τσίπρα ότι ο ελληνικός λαός κρίνει τις ποινικές ευθύνες; Ακούσαμε ακόμη και τη Βουλευτή Σερρών να λέει ότι δικαιωθήκατε. Αυτό πιστεύετε;

Εμείς θα επιμένουμε για λογοδοσία, για διαφάνεια, για τιμωρία των υπαιτίων και για την υλοποίηση του «ποτέ ξανά», με πολιτικές πραγματικής πάταξης της διαφθοράς, γιατί η διαφθορά σκοτώνει και τα Τέμπη το απέδειξαν περίτρανα.

Πέμπτος λόγος. Γιατί δεν τοποθετηθήκατε για τις τρεις προτάσεις Αναθεώρησης του Συντάγματος που έχουμε καταθέσει και άπτονται της κατάργησης της βουλευτικής ασυλίας, της κατάργησης της υπουργικής ασυλίας, της κατάργησης του διορισμού της ηγεσίας της δικαιοσύνης από την Κυβέρνηση, προτάσεις που αφορούν το τέλος της ατιμωρησίας του πολιτικού προσωπικού και την πραγματική εμπέδωση δικαιοσύνης και ισονομίας.

Έκτος λόγος. Γιατί εξαγγέλλετε και κάνετε σημαία σας την αναθεώρηση του άρθρου 16 του Συντάγματος που αποτελεί μια εμβληματική κατάκτηση των κοινωνικών αγώνων του φοιτητικού κινήματος, των δημοκρατικών αγώνων του λαού μας και όχι μιας παράταξης και μόνο. Την ίδια ώρα που η παιδεία βρίσκεται σε πάρα πολύ άσχημη κατάσταση και μαθητές, φοιτητές και εκπαιδευτικοί στενάζουν, εσείς επιμένετε να δίνετε ιδεολογικές μάχες του παρελθόντος. Δείχνετε να θέλετε να πάρετε μια ιδεολογική ρεβάνς πάνω στο άρθρο 16, και αυτό κατάλοιπο του παλαιοκομματισμού.

Εμείς θέλουμε να μιλήσουμε για την παιδεία ακούγοντας πρώτα τους μαθητές, τους φοιτητές, τους εκπαιδευτικούς. Αυτή είναι η πολιτική για την κοινωνία.

Έβδομος λόγος. Γιατί η δημόσια υγεία είναι σε άθλια κατάσταση κι εσείς επιστρατεύετε, με πράξεις νομοθετικού περιεχομένου, αυτές που προβλέπονται για έκτακτες συνθήκες απρόβλεπτης ανάγκης, πυροσβέστες και δημοτικούς υπαλλήλους για να οδηγούν ασθενοφόρα, για να πάψει ο κόσμος να πεθαίνει περιμένοντας ένα ασθενοφόρο και τοποθετήσατε Υπουργό Υγείας έναν πολιτικό του παρελθόντος -του βαθέως παρελθόντος- που τον ακούσαμε να μιλάει για τους οδηγούς των ασθενοφόρων όπως παλαιότερα μιλούσε για τους οδηγούς των μηχανών της «ΔΙΑΣ». Δεν μπορεί έτσι να γίνει πολιτική για την υγεία.

Όγδοος λόγος. Γιατί, αντίθετα με όσα είπατε για την αναβάθμιση της πολιτικής προστασίας, είμαστε στο μέσο της αντιπυρικής περιόδου εκτεθειμένοι, χωρίς σχέδιο, χωρίς συγκροτημένη πολιτική προστασία και χωρίς ένα βασικό στοιχείο στο οποίο εμείς πιστεύουμε, την αξιοποίηση των εθελοντών της Πολιτικής Προστασίας που υπάρχουν σε όλη την Ελλάδα, συγκροτημένες ομάδες πολιτών με ενδιαφέρον για τα δάση, για το περιβάλλον, για την πολιτική προστασία.

Ένατος λόγος. Γιατί εξακολουθεί να είναι αδιαφανής και άδηλη η εξωτερική πολιτική που θα ασκήσετε σε πολλά πεδία, όπως είναι το ζήτημα της επέκτασης των χωρικών υδάτων, όπως είναι η πολιτική σας για τη γείτονα χώρα, όπως είναι τα ζητήματα διεκδίκησης των γερμανικών οφειλών. Επιμένετε στη μυστική διπλωματία, ενώ εμείς πιστεύουμε στη φανερή διπλωματία, την οποία εγκρίνει και νομιμοποιεί ο ελληνικός λαός.

Δέκατος λόγος. Γιατί εμείς πιστεύουμε σε μια πολιτική με επίκεντρο τη δικαιοσύνη, τα κοινωνικά κινήματα, την πρόσβασή τους και την πρόσβαση των πολιτών στη δικαιοσύνη, στην άρση της αδικίας. Πιστεύουμε στην ισότητα και στην εξάλειψη όλων των διακρίσεων και όχι μόνο κάποιων. Δυστυχώς, δεν μας πείσατε, μολονότι υπήρξαν κάποιες μεμονωμένες αναφορές, ότι θα ακολουθήσετε μια πολιτική πραγματικά συμπεριληπτική για την ουσιαστική εξάλειψη των ανισοτήτων.

Για όλους αυτούς τους λόγους που επέλεξα να προκρίνω, και για πολλούς άλλους που επέλεξα να αναπτύξω σε επόμενη ευκαιρία, δεν σας έχουμε εμπιστοσύνη και δεν σας παρέχουμε ψήφο εμπιστοσύνης.

Φυσικά, και αυτό πρέπει να ειπωθεί, ακούσαμε στη διάρκεια των τοποθετήσεων και του Πρωθυπουργού και των Υπουργών και θετικές τοποθετήσεις τις οποίες επισημάναμε και δεν φεισθήκαμε θετικών λόγων και επισημάνσεων εκεί όπου υπάρχουν πράγματι σωστά, όπως είναι η ανάκτηση του δημοσίου ελέγχου της ΕΥΔΑΠ και της ΕΥΑΘ και ελπίζουμε να ακολουθήσει η ΔΕΗ, όπως είναι η ανάκτηση των Γλυπτών του Παρθενώνα και ελπίζουμε να ακολουθήσουν και οι κλεμμένοι αρχαιολογικοί θησαυροί.

Τα σωστά πάντοτε θα τα επισημαίνουμε και θα σας πιέζουμε να τα υλοποιείτε και δεν θεωρούμε αυτοσκοπό μας να αντιτιθέμεθα σε όλα κι έτσι νομίζω ότι θα πρέπει και εσείς να αξιολογήσετε ότι είναι η ώρα να ακούτε και την κριτική και τις επισημάνσεις και τις προτάσεις που έρχονται από την Αντιπολίτευση.

Κλείνοντας, θα μου επιτρέψετε, κύριε Πρόεδρε, να κάνω μία παρατήρηση για το επίπεδο και το περιεχόμενο του κοινοβουλευτικού λόγου και της κοινοβουλευτικής συζήτησης. Ως Πρόεδρος της Βουλής είχα απαγορεύσει να διατυπώνονται μέσα στο Κοινοβούλιο ρατσιστικές, σεξιστικές και μισαλλόδοξες εκφράσεις. Δεν είναι ζήτημα ελευθερίας του λόγου. Είναι ζήτημα πραγματικής εφαρμογής του σεβασμού στην προσωπικότητα, στη μοναδικότητα και στην αυτοδιάθεση κάθε ανθρώπου, κάθε κοινωνικής ομάδας, κάθε συλλογικότητας.

Κλείνω, λοιπόν, με την ευχή ότι και σε αυτήν την κοινοβουλευτική περίοδο αυτές οι βασικές αρχές της δημοκρατίας θα αποτελέσουν τρόπο λειτουργίας του Κοινοβουλίου, θα αποτελέσουν μία δέσμευση της Βουλής αυτής και σίγουρα είναι δέσμευση της Πλεύσης Ελευθερίας, με τρόπο ανυποχώρητο να υπερασπίζεται κάθε αδικούμενο, κάθε βαλλόμενο και τη δημοκρατία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε.

Συνεχίζουμε τον κατάλογο των ομιλιών των Αρχηγών των κομμάτων με την αντίστροφη σειρά της εκλογικής δυνάμεως των τελευταίων εκλογών, καλώντας στο Βήμα τον κ. Δημήτριο Νατσιό, Πρόεδρο της Κοινοβουλευτικής Ομάδας ΝΙΚΗ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, κυρίες και κύριοι Βουλευτές, μετά από τόσες ομιλίες ο ελληνικός λαός δεν άκουσε κάποιο σπουδαίο μέτρο για την καταπολέμηση της ακρίβειας. Το ελληνικό νοικοκυριό υποφέρει βιώνοντας για δέκατο πέμπτο συνεχόμενο μήνα διψήφια ποσοστά αυξήσεων στις τιμές των βασικών ειδών διατροφής, αυξήσεις που το Γραφείο Προϋπολογισμού της Βουλής χαρακτήρισε ως «πληθωρισμό απληστίας».

Είναι ανεξέλεγκτη η αισχροκέρδεια στη ρίζα της, με το κράτος να τη σκεπάζει με σοβιετικού τύπου κουπόνια φαγητού και επιβίωσης για επαίτες και όχι πολίτες. Όμως, τα κουπόνια και τα Pass δεν είναι δωρεάν. Πώς άραγε χρηματοδοτούνται; Όχι με εξωτερικό δανεισμό; Το κρατικό χρέος έχει ανέβει σε ύψος ρεκόρ.

Μήπως, άραγε, ακούσαμε για κάποια δυναμική πολιτική πάταξης του λαθρεμπορίου σε καύσιμα και τσιγάρα; Το κράτος χάνει 10 δισεκατομμύρια ευρώ ετησίως από φόρους σύμφωνα με υπολογισμούς της Τράπεζας της Ελλάδος, δηλαδή, 1000 ευρώ χαμένο όφελος το χρόνο για κάθε Έλληνα.

Δεν είδαμε κανένα σπουδαίο φιλολαϊκό μέτρο για την ανακούφιση των υπερφορολογημένων πολιτών μας. Σας προτείνουμε να αναλογιστείτε τα χρέη φυσικών και νομικών προσώπων προς το δημόσιο που περιλαμβάνουν τεράστιες προσαυξήσεις. Σας προτείνουμε ένα πραγματικά γενναίο μέτρο με την εφάπαξ εξόφληση της κύριας οφειλής, την πλήρη διαγραφή των προσαυξήσεων.

Μας είπε ο κ. Μηταράκης ότι θα αρχίσουν να εκδίδονται οι νέες ηλεκτρονικές ταυτότητες από τον Σεπτέμβριο. Δεν μας είπε, όμως, τι προδιαγραφές θα έχουν οι νέες ταυτότητες. Εξ όσων ακούγονται, η νέα ηλεκτρονική ταυτότητα ή αλλιώς Κάρτα του Πολίτη, θα φέρει μικροτσίπ τεχνολογίας RFID και θα λειτουργεί με κλειδί έναν μοναδικό αναγνωριστικό αριθμό για κάθε πολίτη. Μέσω της ταυτότητας αυτής θα γίνεται η διασύνδεση όλων των προσωπικών αρχείων δημοσίου και ιδιωτικού τομέα του κατόχου.

Πρόκειται για μία ταυτότητα με δυνατότητα γεωεντοπισμού και συλλογής πληροφοριών και φακελώματος του πολίτη. Πέρασαν σχεδόν πενήντα χρόνια από τότε που το φακέλωμα του πολίτη καταργήθηκε χάριν της δημοκρατίας. Άραγε, στην Ελλάδα του 2023 πόσο δημοκρατικό θεωρείται το φακέλωμα του πολίτη που θα γίνει μέσω αυτών των ταυτοτήτων; Ποιος θα ελέγχει το σύνολο των πληροφοριών μας που πολλές φορές θα έχουν και χαρακτήρα εθνικής ασφάλειας; Σε ποια εθνική ή υπερεθνική βάση δεδομένων θα γίνεται η χρήση και η επεξεργασία τους; Ποιος θα μας φυλάει από τους φύλακες και μάλιστα όταν αυτή η Κυβέρνηση έχει πρωτοστατήσει σε σκάνδαλα υποκλοπών;

Για τον πολίτη που για λόγους συνείδησης και ελευθερίας αρνηθεί να παραλάβει τη νέα ηλεκτρονική ταυτότητα θα υπάρχει δυνατότητα προαιρετικότητας ή θα κινδυνεύει ο πολίτης που δε θέλει να την πάρει να τεθεί εκτός κοινωνίας και δικαιωμάτων ως πολίτης δεύτερης κατηγορίας;

Η ΝΙΚΗ εναντιώνεται πλήρως στις νέες ηλεκτρονικές ταυτότητες οι οποίες από απλό μέσο ταυτοποίησης επιδιώκεται να γίνουν μοναδικό μέσο ασκήσεως δικαιωμάτων και κοινωνικής ύπαρξης. Θα αγωνιστούμε για τον αυτονόητο σεβασμό στην ελευθερία του προσώπου.

Έχουμε μπροστά μας πρωθυπουργική εξαγγελία για συνταγματική Αναθεώρηση και θα επιμείνουμε να ρωτήσουμε: Επιτέλους, θα αποκαλύψετε, κύριε Πρωθυπουργέ, ποια άρθρα του Συντάγματος θέλετε να αναθεωρήσετε; Δεν είναι εθνικό μυστικό. Θα διαγράψετε το όνομα της Αγίας και Ομοουσίου και Αδιαιρέτου Τριάδος από την προμετωπίδα του Συντάγματος που είναι γραμμένη με το αίμα των αγωνιστών του 1821 και όχι με μελάνι; Θα αναθεωρήσετε το άρθρο 3 στην κατεύθυνση χωρισμού κράτους - Εκκλησίας ώστε να γίνει το κράτος μας ουδετερόθρησκο; Θα αλλάξετε το άρθρο 16 ώστε να πάψει να αποτελεί αποστολή της παιδείας η καλλιέργεια εθνικής και θρησκευτικής συνείδησης; Θα αλλάξετε τον ορισμό της οικογένειας για να μην έχετε ως υποχρέωση τη δημογραφική ανάπτυξη της πατρίδας μας;

Η καταστροφή της δημόσιας υγείας είναι ένα πολυετές έγκλημα. Ειδικά την τελευταία τετραετία οι Έλληνες έχουν υποστεί τρομακτική υποβάθμιση στην ποιότητα και την πρόσβαση στις υπηρεσίες υγείας. Με τη μεγάλη δοκιμασία της πανδημίας η Κυβέρνηση με τις επιλογές της εκμεταλλεύτηκε την τρομακτική πίεση που υπέστη το δημόσιο σύστημα υγείας ως ευκαιρία για να το αποτελειώσει.

Ο Πρωθυπουργός δεσμεύτηκε ότι στη νέα τετραετία του θα έχει ως προτεραιότητα την ενίσχυση του ΕΣΥ. Όμως, τι μας έχει δείξει η πολιτική που εφαρμόζεται έως τώρα στον τομέα της υγείας; Βλέπουμε τη δημόσια υγεία να εκφυλίζεται και από αδιαπραγμάτευτο αγαθό που ανήκει σε όλους να γίνεται ένα ψυχρό εμπόρευμα για τους κατέχοντες.

Βλέπουμε να ανοίγει διάπλατα δρόμος για παρασιτική δράση του ιδιωτικού τομέα στις δημόσιες υπηρεσίες και να μοιράζονται τα ιμάτια του ΕΣΥ σε εργολάβους. Βλέπουμε τρομακτικές ελλείψεις σε ιατρικό και νοσηλευτικό προσωπικό που αντιμετωπίζονται συνεχώς με μπαλώματα και λύσεις του ποδαριού. Βλέπουμε δομές της περιφέρειας να υποβαθμίζονται και να πάσχουν από ελλείψεις υλικοτεχνικού εξοπλισμού. Βλέπουμε το τραγικό γεγονός πως ολόκληρη η βόρεια Ελλάδα διαθέτει μόλις δέκα μονάδες εντατικής θεραπείας παίδων. Άρρωστα παιδιά αναγκαστικά διακομίζονται σε νοσοκομεία της Αθήνας για να λάβουν εντατική νοσηλεία.

Βλέπουμε ότι λόγω της αναξιοκρατίας και των άθλιων συνθηκών στο ΕΣΥ χίλιοι πεντακόσιοι Έλληνες γιατροί αναγκάζονται να μεταναστεύουν κάθε χρόνο στο εξωτερικό. Κι ενώ η ελληνική πολιτεία έχει επιβαρυνθεί το υπέρογκο κόστος εκπαίδευσής τους τελικά τις υπηρεσίες τους απολαμβάνουν πολίτες άλλων χωρών. Βλέπουμε δημόσια νοσοκομεία να βάζουν λουκέτο ή να συγχωνεύονται. Βλέπουμε εφημερίες να μην μπορούν να σηκώσουν το βάρος της προσέλευσης των ασθενών και να επιστρατεύουν ατελείωτα ράντζα που πλημμυρίζουν τους διαδρόμους νοσοκομείων. Βλέπουμε Έλληνες πολίτες που πληρώνουν ασφαλιστικές εισφορές στο κράτος για όλη τους την παραγωγική ηλικία να περιμένουν ολόκληρους μήνες σε ντροπιαστικές λίστες αναμονής για να χειρουργηθούν, να καταταλαιπωρούνται για να βρουν μία κλίνη ή να καταλήγουν παρατεταμένοι σε ένα ράντζο. Ολοένα πιο συχνά βλέπουμε περιπτώσεις ανθρώπων να πεθαίνουν αβοήθητοι, διότι δεν βρίσκουν ένα ασθενοφόρο να τους παράσχει τις πρώτες βοήθειες και να τους μεταφέρει στο νοσοκομείο. Αντικρίζουμε ακόμη και τριτοκοσμικές εικόνες που μας προκαλούν θλίψη και ντροπή με ασθενείς να μεταφέρονται σε καρότσες αγροτικών για να σωθεί η ζωή τους ελλείψει ασθενοφόρων.

Όσον αφορά το θέμα του αθλητισμού ας αναλογιστούμε πως γεννήθηκε το πνεύμα του αθλητισμού στην αρχαία Ελλάδα και πώς κατάντησε να είναι σήμερα. Η ολυμπιακή εκεχειρία σηματοδοτούσε την παύση των εχθροπραξιών μεταξύ των αρχαίων ελληνικών πόλεων για όσο καιρό κρατούσαν οι αρχαίοι ολυμπιακοί αγώνες. Ο αθλητισμός στην ανόθευτη μορφή του ήταν σύμβολο της ειρήνης και της αδελφοσύνης. Στις μέρες μας και ο αθλητισμός έχει καταντήσει εν πολλοίς σύμβολο πολέμου και διχόνοιας. Στο αθλητικό γίγνεσθαι της χώρας μας κυριαρχεί ο φανατισμός, ο οπαδισμός, η βία, η διαφθορά, τα διαπλεκόμενα συμφέροντα. Τα αθλήματα από μέσα ψυχαγωγίας και ευγενούς άμιλλας έχουν γίνει οχήματα για να ταπεινώνουμε τον αντίπαλο, να εκτονώνουμε τον εγωκεντρισμό μας και να θησαυρίζουν όσοι επωφελούνται από την απόλυτη εμπορευματοποίηση του αθλητισμού. Και δυστυχώς αυτή η συνεχής καλλιέργεια μίσους μάς φτάνει στο έσχατο σημείο να γίνονται αποτρόπαιες δολοφονίες για μια φανέλα και για μια ομάδα. Η απάντηση που θα δώσει στην ερώτηση «τι ομάδα είσαι;» να κρίνει αν θα ζήσεις ή αν θα πεθάνεις. Μέσα από το πάθος του οπαδισμού ο πλησίον μας γίνεται μισητός. Ο μισητός εχθρός που τον θεωρούμε κατώτερο από εμάς επειδή δήθεν επιδιώκει το κακό της θεοποιημένης ομάδας μας. Έτσι ισοπεδώνεται η ομοψυχία, ισοπεδώνεται η ενότητα και η συνείδηση μιας κοινής πατρίδας. Αντί οι δύσκολοι καιροί που απλώνονται μπροστά μας να μας βρίσκουν μονιασμένους, μας βρίσκουν σε μια αρρωστημένη κατάσταση διαρκούς εμφυλίου για το χατίρι μιας μπάλας. Τα μεγάλα συμφέροντα των επιχειρηματιών συντηρούν σκόπιμα τον οπαδισμό για να εξασφαλίζουν την κυριαρχία τους μέσα από την πόλωση, μέσα από το διαίρει και βασίλευε. Παρά τις υποσχέσεις των περασμένων κυβερνήσεων ότι θα καταπολεμήσουν το φαινόμενο της οπαδικής βίας, το κράτος δεν έχει τολμήσει να αγγίξει το σύστημα και τη λογική του που κυβερνά τον πυρήνα του επαγγελματικού αθλητισμού και ιδιαίτερα του ποδοσφαίρου.

Επανερχόμαστε συντόμως και στην ανοικτή πληγή των κόκκινων δανείων και των πλειστηριασμών. Κάθε μέρα μια σκηνή εξευτελισμού της κοινωνίας μας με εμπερίστατες οικογένειες να ξεριζώνονται από την εστία τους. Πού πήγε η αγάπη, η ευγένεια και ο πολιτισμός μας απέναντι στον αδύναμο συνάνθρωπό μας; Καταντήσαμε μια ζούγκλα γεμάτη αρπακτικά που λεηλατούν με συνοπτικές διαδικασίες το μέλλον και την ελπίδα των πολλών. Και μάλιστα με το ελληνικό κράτος στον ρόλο του εγγυητή των funds. Κύριε Πρωθυπουργέ, σας καλούμε την ίδια ευκαιρία που δίνετε στα κοράκια να τη δώσετε και στον οφειλέτη της πρώτης κατοικίας. Είναι ζήτημα βασικής ανθρώπινης αξιοπρέπειας.

Μιλώντας για ανθρώπινη αξιοπρέπεια να σταθούμε στην αναφορά της Κυβέρνησης για εποχικούς εργάτες από το Μπαγκλαντές. Σεβόμαστε κάθε χώρα αλλά θέλουμε και οι αλλοδαποί να σέβονται την έννομη τάξη μας. Όποιοι την παραβιάζουν, όπως στη Ρόδο, να δικάζονται και να εκτίουν την ποινή τους στη χώρα τους, όπου θα τους επιστρέφουμε με απέλαση. Καμμία ανοχή στην ανομία.

Θα επαναλάβουμε ότι τα εθνικά θέματα μπήκαν στο παρασκήνιο των προγραμματικών δηλώσεων του Πρωθυπουργού. Σήμερα ο κ. Καιρίδης ζήτησε να βοηθήσουμε την Άγκυρα στη διαχείριση του μεταναστευτικού και ζήτησε υπογραφή συμφωνίας με την Τουρκία. Ποια Τουρκία, κύριε Υπουργέ; Αυτήν που εργαλειοποιεί το μεταναστευτικό και προσπαθεί να σπάσει τις γραμμές μας στον Έβρο; Αυτή που σπρώχνει τους δουλέμπορους στο Αιγαίο για να αλλοιώνουν τους χριστιανικούς πληθυσμούς στα νησιά μας, όπως στη Λέσβο; Αυτήν την Τουρκία; Μαθαίνουμε ότι στο χωριό Φυλάκιο του Έβρου χτίζεται νέα δομή υποδοχής παράνομων μεταναστών και προσφύγων από εταιρεία στην οποία μετέχει ο αδελφός σας -αν είναι ακριβείς οι πληροφορίες που έχουμε- με ανάθεση πολύ πριν αναλάβετε Υπουργός. Γιατί φτιάχνουμε νέα δομή μεταναστών στον Έβρο, κύριε Υπουργέ; Είναι δυνατό να φιλοξενούνται στη νέα δομή στο φυλάκιο του Έβρου χίλιοι πεντακόσιοι παράνομοι μετανάστες στην πλάτη των δυνάμεων του Δ΄ Σώματος Στρατού;

Καιρός να σταματήσετε τις νέες δομές και να ασχοληθείτε με την δόμηση της ομοψυχίας και της ενότητας του λαού μας εν όψει του υπαρκτού τουρκικού κινδύνου. Θυμάμαι από την ιστορία, στην οποία δυστυχώς τα Ελληνόπουλα απέτυχαν παταγωδώς στις πρόσφατες πανελλήνιες εξετάσεις ένα περιστατικό από την επανάσταση του 1821 το οποίο διασώζει ο λογοτέχνης Δημήτρης Καμπούρογλου που μιλάει για την ενότητα των Ελλήνων. «Όταν κατά τον πρώτο χρόνο της εθνικής παλιγγενεσίας ερίζουν οι καπεταναίοι της Πελοποννήσου για πρωτοκαθεδρίες και αξιώματα ο Οδυσσέας Ανδρούτσος γράφει μια επιστολή στον Κολοκοτρώνη με το εξής: Σας στέλνω τον Δράμαλη με τριάντα χιλιάδες ασκέρι να μονοιάσετε». Κι εμείς σήμερα έχουμε την τουρκική στρατιά του Αιγαίου που μας επιβάλλει να είμαστε μονιασμένοι.

Στα εθνικά θέματα μας αφήνει πολλές απορίες το γεγονός ότι για πρώτη φορά ο Πρωθυπουργός δεν έκανε την παραμικρή νύξη για την Κύπρο. Πολλές φορές μας δασκαλεύει και η Κύπρος ώστε ο Γιάννης Ρίτσος σε στιχούργημά του να την αποκαλέσει «Μικροκόρη μας που μας εγίνης μάνα». Η Κύπρος μας είναι παράδειγμα προς μίμηση για το ελληνικό κράτος.

Από την Κύπρο ήταν και ο Κυπριανός, το αδικοχαμένο παλικάρι στο τρομερό δυστύχημα των Τεμπών, ένα δυστύχημα που επιχειρείται να ριχθεί στη λήθη. Αναρωτιόμαστε, ο γοερός θρήνος των γονιών που εμπιστεύτηκαν τα παιδιά τους σε έναν κρατικό οργανισμό και τελικά τα πήραν πίσω μέσα σε ένα σφραγισμένο φέρετρο έχει σταματήσει να αντηχεί στα αυτιά μας; Τα πρόσωπα των πενήντα επτά ανθρώπων, των πενήντα επτά μαρτύρων που βρήκαν φρικτό θάνατο στα Τέμπη έχουν σβηστεί από τη μνήμη μας; Ο βασανιστικός αγώνας που δίνουν οι οικογένειες των θυμάτων για να δικαιωθούν, αλήθεια, μας αφήνει αδιάφορους;

Κυρίες και κύριοι συνάδελφοι, δάκρυα μπροστά στις κάμερες είδαμε από πολλούς που επισκέφθηκαν τον μαρτυρικό τόπο, αλλά πρόθεση μετάνοιας δεν είδαμε στη συνέχεια. Το αντίθετο μάλιστα. Είδαμε το επίσημο κράτος να συνεχίζει απτόητο, με την ίδια αμέλεια και ανεπάρκεια, να προσφέρει τις υπηρεσίες του και όλους τους θεσμικά ιθύνοντες, να συνεχίζουν την πολιτική σταδιοδρομία τους σαν να μη συνέβη τίποτε. Σαν να μην έγινε κάτω από την εποπτεία του κράτους και των αρμόδιων υπευθύνων το χειρότερο σιδηροδρομικό δυστύχημα της ελληνικής ιστορίας. Είδαμε περιχαρείς πολλούς από την Κυβέρνηση να πανηγυρίζουν την επανεκλογή τους, προσβάλλοντας το πένθος των οικογενειών που έχασαν τα βλαστάρια τους σε αυτό το βαγόνι του θανάτου. Δεν σεβάστηκε η επίσημη πολιτεία ούτε τη μνήμη των νεκρών, αλλά ούτε καν τον ίδιο της τον εαυτό. Βεβαίωνε τον ελληνικό λαό ότι διασφάλιζε την ασφάλεια των πολιτών και τελικά όχι μόνον έλεγε ψέματα, αλλά δεν διασφάλισε ούτε την αξιοπρέπειά της μετά την τραγωδία.

Στην καρδιά κάθε ανθρώπου έχει φυτευτεί από τον Θεό ένας αδιάψευστος μάρτυρας. Λέγεται συνείδηση. Την ακούμε άραγε τη συνείδησή μας ή την έχουμε μπαζώσει; Υπολογίζουμε τον Θεό και τη δικαίωσή Του. Ο Άγιος Παΐσιος έλεγε πως όλες οι αμαρτίες έχουν ελαφρυντικά, αλλά η αδικία δεν έχει, γιατί μαζεύει την οργή του Θεού. Μας ενδιαφέρει κύριοι, το καλό της ψυχής μας; Μας βαραίνουν τα κρίματά μας; Νομίζουμε πως θα ζούμε αιώνια και πως δεν θα δώσουμε λόγο στο Θεό. Αν δεν μας ενδιαφέρει η ποινική διάσταση του θέματος, τουλάχιστον έχουμε αναλογιστεί την ηθική και πνευματική διάστασή του;

Κύριε Πρόεδρε, κυρίες και κύριοι Βουλευτές για τη Νίκη η ψήφος έχει και πνευματική διάσταση. Για μας δεν είναι ο άνθρωπος μόνο «φάγωμεν πίωμεν αύριο γαρ αποθνήσκομεν». Κλείνω με τα λόγια του τροπαιούχου νομπελίστα μας ποιητή Γιώργου Σεφέρη ο οποίος κατά την παραλαβή του Νόμπελ το 1963 στη Στοκχόλμη είπε τούτα τα σπουδαία λόγια: Σε αυτόν τον κόσμο που ολοένα στενεύει, ο καθένας μας χρειάζεται όλους τους άλλους. Πρέπει να αναζητήσουμε τον άνθρωπο όπου και να βρίσκεται. Όταν στο δρόμο της Θήβας ο Οιδίπους συνάντησε τη Σφίγγα και αυτή του έθεσε το αίνιγμά της, η απόκρισή του ήταν ο άνθρωπος. Τούτη η απλή λέξη χάλασε το τέρας.

Η Νίκη αντιστέκεται σθεναρά με πίστη και άδολη φιλοπατρία στα κάθε λογής τέρατα που λέει και ο ποιητής που ροκανίζουν τα θεμέλια του έθνους μας. Γι’ αυτό καταψηφίζουμε τις προγραμματικές δηλώσεις της Κυβέρνησης.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΟΣ (Κωνσταντίνος Τασούλας):** Ακολουθεί την ομιλία του κ. Νατσιού, η ομιλία του κ. Κυριάκου Βελόπουλου, Προέδρου της Κοινοβουλευτικής Ομάδος Ελληνική Λύση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πέρασαν δύο εικοσιτετράωρα. Προσπαθήσαμε να πείσουμε κάποιους τουλάχιστον για τα Τέμπη να συναινέσουμε σε επίπεδο ανθρωπιάς. Πολύ δάκρυσαν και βούρκωσαν εδώ μέσα για τα Τέμπη, αλλά κανείς δεν υπογράφει την εξεταστική επιτροπή. Πολλοί πόνεσαν, μάτωσαν, αγωνιούν για τα Τέμπη, αλλά ουδείς είχε την ανθρωπιά να υπογράψει την εξεταστική. Ξέρετε από λόγια χορτάσαμε. Στις πράξεις κολλάει το πράγμα. Και όταν ένα ελληνικό Κοινοβούλιο δεν ασχολείται πραγματικά με ένα θέμα που αφορά την κοινωνία μας….

Δεν αναφέρομαι σε πολιτικοϊδεολογικές διαφορές, αλλά αφορά οριζόντια την ελληνική κοινωνία. Σας το λέει ένας άνθρωπος ο οποίος, όπως είπα και χθες, έχασε φίλο τριάντα ετών στα Τέμπη.

Λυπάμαι πολύ. Λυπάμαι για όλους. Όπως λυπάμαι για το γεγονός ότι ήρθαν και οι εισαγγελείς οι Ευρωπαίοι και ζητούν με τη σύμβαση 717 να πάνε σιδηροδέσμιοι Έλληνες πολιτικοί για το θέμα του ΟΣΕ. Θα δούμε τι θα γίνει μετά, θα δούμε. Το θέμα είναι οι ψυχές που έφυγαν αν θα ησυχάσουν και δεν βλέπω να ησυχάζουν. Πολλοί επικαλούνται τον Θεό, άλλοι επικαλούνται τη δημοκρατία, άλλοι τον δικαιωματισμό, αναφέρονται και σε φιλτράρισμα των λέξεων εντός του Κοινοβουλίου, αλλά δεν βλέπω στην πράξη να υπογράφουν την εξεταστική για τα Τέμπη. Δεν πειράζει. Όταν έχεις έναν Πρωθυπουργό όμως, ο οποίος δεν τηρεί αυτό που υποσχέθηκε; Ο ίδιος έλεγε στις 23 Φεβρουαρίου του 2016 «Δεσμεύομαι για εξεταστική επιτροπή για την περίοδο Βαρουφάκη, που μας οδήγησε σε κλείσιμο τραπεζών και capital controls». Στις 23 Φεβρουαρίου του 2016, κύριοι της Νέας Δημοκρατίας, ο Πρωθυπουργό σας. Πόση αναξιοπιστία μπορεί να έχει ένας άνθρωπος; Και καταθέτουμε εξεταστική επιτροπή για δεύτερη φορά και πάλι δεν την κάνει. Καταθέτω στα Πρακτικά το tweet του Πρωθυπουργού, για να δείτε ότι μόνο εμείς και μιλάμε και λέμε και αποδεικνύουμε αυτά που λέμε. Από θεωρία χόρτασε ο Έλληνας και απευθύνομαι σε όλους.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στην υποκρισία τους. Κατήγγειλα σήμερα το πρωί στον κ. Γεραπετρίτη, ο οποίος πάλι λείπει, ότι ήρθε ο Υπουργός Άμυνας της Κύπρου στον Νομό Σερρών, στην πόλη των Σερρών. Ζήτησε ο Δήμος Σερρών να σταλεί Υπουργός της Κυβέρνησης επισήμως. Και ο Υπουργός της Κύπρου, της αδελφής μας Κύπρου ήταν μόνος του. Μπράβο, κύριοι της Νέας Δημοκρατίας. Μπράβο σας. Και μπράβο στην Κυβέρνησή σας. Ένας Υπουργός ήρθε στον Νομό Σερρών της Κύπρου και δεν στείλατε επίσημη υποδοχή. Ποιο ενιαίο δόγμα, ποια αδερφή Κύπρος, ποια «συντασσόμαστε και συμπαρατασσόμαστε». Δεν σας νοιάζει η Κύπρος γιατί έχετε συμφωνήσει τις Πρέσπες του Αιγαίου και θα σας το αποδείξω σε λίγο.

(Χειροκροτήματα από την πτέρυγα της Ελληνικής Λύσης)

Λοιπόν, έχω εδώ για όλους τους Βουλευτές της Ελληνικής Δημοκρατίας κάτι που μου εστάλη σήμερα το πρωί. Ταυτότητα σκοπιανού. Τελωνειακός μου την έστειλε, κύριε Παππά. Η ταυτότητα επάνω αναγράφει Macedonian. Είναι ωμή παραβίαση των Πρεσπών. Ωμή παραβίαση των Πρεσπών, κύριε συνάδελφε. Έχετε τα κότσια; Έχει κανείς τα κότσια; Υπογράψτε εξεταστική επιτροπή.

(Χειροκροτήματα από την πτέρυγα της Ελληνικής Λύσης)

Γιατί φτάσαμε ως εκεί ώστε να καταγγείλουμε επιτέλους την προδοτική συμφωνία. Γιατί την παραβιάζουν οι Σκοπιανοί, όχι εμείς.

Στα Πρακτικά κι αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε και στα υπόλοιπα, γιατί πραγματικά έρχονται δυσάρεστα μαντάτα. Παρά την προσπάθεια κάποιων να καλλιεργήσουμε έντεχνα ένα περίεργο σκηνικό ωραιοποίησης και διανθισμού και των οικονομικών αλλά και της πολυμερούς και πολυσχιδούς εξωτερικής πολιτικής τους, σε όλα απέτυχαν. Δεν ντρέπεται η Νέα Δημοκρατία και ο Έλληνας Πρωθυπουργός -πραγματικά εγώ νιώθω ντροπή για όλους σας- να παραβιάζει το Διεθνές Δίκαιο η Ελλάδα; Η Ελλάδα επικαλείται το Διεθνές Δίκαιο και παραβιάζει κατάφωρα το Διεθνές Δίκαιο. Πολλοί απορούν εδώ μέσα. Θα σας αποδείξω γιατί. Σήμερα το πρωί ο Υπουργός Εξωτερικών της Ελλάδος, ο κ. Γεραπετρίτης έκανε μια δήλωση ωμής παραβίασης του Διεθνούς Δικαίου. Τη διαβάζω: Η χώρα μας επιδιώκει την επίλυση στη βάση του Διεθνούς Δικαίου της Θάλασσας, της μοναδικής διαφοράς, την οριοθέτηση ΑΟΖ και υφαλοκρηπίδας στο πρότυπο ακριβώς των συμφωνιών που έχουμε κάνει με Ιταλία και Αίγυπτο. Κύριε Παππά χαμπάρι δεν πήρατε τι είπε. Πήρατε είδηση τι είπε; Έχετε καταλάβει εκεί του ΠΑΣΟΚ τι είπε; Κύριε Κατρίνη, είστε παλιός. Τα ξέρετε. Ξέρετε τι είπε; Πάμε για μειωμένη επήρεια με την Τουρκία στο Καστελόριζο. Αυτό είπε. Να η συμφωνία των Πρεσπών για το Αιγαίο. Μειωμένη επήρεια όπως κάναμε με την Αίγυπτο και την Ιταλία. Και εδώ βάζει και την Αλβανία. Θα υπογράψετε και αυτό ακόμα στη Νέα Δημοκρατία; Σας ακούει ο Κωνσταντίνος Καραμανλής ο Α΄ και τρέμει. Τρίζουν τα κόκκαλά του. Και αυτό με την Αλβανία στα Διαπόντια νησιά, να τα χαρίσουμε και αυτά; Είμαστε σοβαροί; Είναι ωμή παραβίαση του Διεθνούς Δικαίου. Δεν υπάρχει UNCLOS με μειωμένη επήρεια πουθενά. Πού είναι οι διεθνολόγοι σας, κύριε Συρίγο; Υπάρχει παγκόσμια, παρόμοιο γεγονός, διεθνώς; Δεν υπάρχει, μην μου κουνάτε το κεφάλι σας. Αφήστε τη μέση γραμμή.

Διεθνώς ηUNCLOS είναι διακόσια ναυτικά μίλια. Δεν υπάρχει μειωμένη επήρεια πουθενά. Έχετε, όμως, μειωμένη εθνική αντίληψη, μου φαίνεται, μερικοί. Νομίζω. Μπορεί να κάνω λάθος και εγώ. Να είστε πατριώτης εσείς και να μην είμαι εγώ, αλλά θα αποδειχθεί στην πράξη όταν νοτίως του Καστελόριζου θα στήσουν γεωτρύπανα οι Τούρκοι. Αυτά να τα θυμάστε, γιατί αν η Συμφωνία των Πρεσπών ήταν προδοτική, και αυτό είναι μια νέα προδοσία που έρχεται τους επόμενους μήνες.

Αλήθεια, θα μας πει ο Έλληνας Πρωθυπουργός, γιατί ξαφνικά του τηλεφώνησε ο Υπουργός Εξωτερικών των Ηνωμένων Πολιτειών; Ξέρετε, γι’ αυτό έφυγε ο Πρωθυπουργός, ήξερε τι θα ακούσει. Έτσι κάνει πάντα, οπότε είναι να ακούσει κάτι που θα τον ενοχλήσει, την έκανε. Ξέρω τι λέω. Το πρωί το είπα.

(Θόρυβος στην Αίθουσα)

Κύριε Κατρίνη, το πρωί το είπα. Εδώ δεν ήσασταν. Το είπα στον κ. Γεραπετρίτη το πρωί εδώ. Ήξερε τι θα ακούσει. Μίλησα. Δεν ήσασταν εδώ; Εδώ ήσασταν.

(Θόρυβος στην Αίθουσα)

Η πετυχημένη εξωτερική πολιτική. Τους παρατάει η Σαουδική Αραβία. Τους παράτησε! Πήγε με την Τουρκία και έδωσε και λεφτά. Και οι κύριοι δεν έχουν το θάρρος να πάρουν τους Πάτριοτ πίσω που τους δώσαμε δωρεάν. Οι ελληνικοί Πάτριοτ έφυγαν και πήγαν στην Σαουδική Αραβία για να προστατεύσουμε τους Σαουδάραβες. Το κάνανε. Έγκλημα! Το καταγγείλαμε!

Δεν τους ζητάνε πίσω. Τους αφήνουν εκεί. Η αλήθεια είναι ότι κανείς δεν θέλει ένα σύμμαχο μαλθακό. Δώσατε τους Πάτριοτ. Φέρτε τους Πάτριοτ πίσω τώρα. Τώρα!

(Χειροκροτήματα από την πτέρυγα της Ελληνικής Λύσης)

Θα πω και το εξής: Ακούω Υπουργό της Νέας Δημοκρατίας να λέει ότι δεν θα καταγγείλουμε τη Συμφωνία των Πρεσπών, διότι δεν ξέρουμε το αποτέλεσμα από την αρχή, φοβόμαστε μήπως η απόφαση του δικαστηρίου -λέει- είναι εναντίον μας. Το είπε ο κ. Γεωργιάδης. Τότε, γιατί μας πάτε στη Χάγη; Γιατί συμφωνείτε να πάτε στη Χάγη; Δεν το καταλαβαίνω εγώ. Ποιος είναι ο λόγος, αφού δεν είστε σίγουροι για το αποτέλεσμα, να πάτε στη Χάγη; Θέλω απάντηση.

Βέβαια ας μείνουμε στην πραγματικότητα. Ποια είναι η πραγματικότητα; Κανένας δεν μίλησε πάλι, τίποτα. Δαρδανέλια, τουρκικά στενά. Για χάρη της Τουρκίας, κύριε Συρίγο. Η Κύπρος συντεταγμένες, κύριε Συρίγο.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, απευθυνθείτε στην Βουλή, σας παρακαλώ, όχι σε πρόσωπα.Ας τηρούμε τον Κανονισμό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι η δήλωση του κ. Συρίγου.

**ΠΡΟΕΔΡΟΣ (Κωνσταντίνος Τασούλας):** Ναι, αλλά ας τηρούμε τον Κανονισμό. Σας παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, κύριε Πρόεδρε.

Τριακοστός όγδοος μεσημβρινός, λοιπόν, η Κύπρος και εικοστός πέμπτος παράλληλος. Έτσι θα την αποκαλούμε, για να ξέρουμε τι λέμε.

Επίσης, δεν θα μιλήσω για την Σύμβαση του Μοντρέ. Δεν θα τα πω όλα αυτά, αλλά θα πω γι’ αυτό εδώ. Το είπα στον κ. Βορίδη χθες και μου έλεγε δεν ισχύει. «REAL.GR»: «Καταχωρήθηκε ο όρος Τουρκικό Αιγαίο». Άλλη μια τεράστια επιτυχία της Νέας Δημοκρατίας. Άλλη μια επιτυχία. Ο Βορίδης έλεγε στο «OPEN» ότι αυτό θα τελειώσει. Είναι εύκολο, λέει, ως έγκριτος νομικός, θα το κερδίσουμε. Υπάρχει η δήλωσή του.

Δυστυχώς, κάνετε ό,τι σας ζητάει η Τουρκία. Είστε φοβικοί. Επίσης, το χειρότερο δε από όλα, αυτό που λέει ο Πρωθυπουργός «η σωστή πλευρά της ιστορίας», περιλαμβάνει απώλεια του ονόματος Μακεδονία. Οι Αμερικανοί δίνουν διπλή ονομασία σε στενά, παραβιάζοντας τη Συνθήκη του Μοντρέ, ανωνυμία στην Κύπρο και τώρα πάμε για προδοσία και στο Αιγαίο. Να πω ότι είναι «Πρέσπες» του Αιγαίου, να μην πω προδοσία, για να μην ενοχληθούν κάποιοι.

Ρωτώ, όμως και το εξής και θέλω σοβαρή απάντηση από κάποιον που μπορεί να μου μιλήσει ως νεοδημοκράτης, του οποίου το κόμμα έχει τη ρίζα στον Κωνσταντίνο Καραμανλή τον Α΄ και στον Κωνσταντίνο Καραμανλή τον Β΄. Σε λίγους μήνες θα μιλάτε για συνεκμετάλλευση -όχι πολύ καιρό, σε λίγους μήνες- και θα λένε πολλοί «τα έλεγε ο Βελόπουλος». Εμείς τολμάμε να πούμε και κάτι άλλο. Ποιος από τη Νέα Δημοκρατία σήμερα μπορεί να πει: πατρίδα-θρησκεία-οικογένεια, ψωμί-παιδεία-ελευθερία; Ας τολμήσουν να το πούνε, κυρίως το οικογένεια, γιατί το πατρίδα το λένε. Στο οικογένεια, όμως, έχουν ένα κώλυμα, το οποίο θα πω σε λίγο γιατί.

(Χειροκροτήματα από την πτέρυγα της Ελληνικής Λύσης)

Πάμε και στα επόμενα δυσάρεστα. Γερμανικό ινστιτούτο οικονομικό, αύριο θα είναι πρωτοσέλιδο. Οι μισθοί των Ελλήνων στον πάτο της Ευρώπης. Μας πέρασε και η Βουλγαρία, κύριε Υπουργέ, θα το διαβάσετε αύριο. Μεγαλύτερη απόδειξη από τις δηλώσεις Σταϊκούρα δεν υπάρχει. Δεν θα τις πω, αλλά θα σας πω μόνο τούτο, την απάντηση σε ερώτηση που κάναμε εμείς. Δανειστήκαμε τουλάχιστον 51,5 δισεκατομμύρια ευρώ. Δανείστηκε η Νέα Δημοκρατία. Τα λεφτά αυτά πάνε στο χρέος, όμως. Τα δανείστηκαν, πάνε στο χρέος. Άρα, λοιπόν, λάθος παραγωγικό μοντέλο έχει η χώρα, φωνάζουμε εδώ και πάρα πολύ καιρό.

Και για να σας αποδείξω γιατί κάνετε εγκλήματα ακόμη και στην αγροτική οικονομία θα πω ένα παράδειγμα μόνο. Η Ολλανδία είναι ίση με την Πελοπόννησο. Η αξία των εξαγώγιμων αγροτικών προϊόντων της είναι 100 δισεκατομμύρια. Είναι ίση με την Πελοπόννησο και έχει 100 δισεκατομμύρια από εξαγωγές αγροτικών προϊόντων. Η Ελλάδα έχει 100 δισεκατομμύρια από όλα τα προϊόντα που εξάγει. Καταλάβατε τη διαφορά; Αυτή είναι η επιτυχία όλων σας.

Κλείσαμε τις βιομηχανίες ζάχαρης που κάναμε εξαγωγές χιλιάδων τόνων και τώρα κάνουμε εισαγωγή ζάχαρης. Αυτά είναι απλά παραδείγματα των εγκληματικών λαθών.

Έχετε παραμελήσει την κτηνοτροφία. Δεν άκουσα τίποτα γι’ αυτήν. ΕΛΣΤΑΤ, καταγραφή ζώων το ’22: βοοειδή μείον 5,3%, εκμεταλλεύσιμα μείον 6,4%, χοίροι 2,3% κάτω, εκμεταλλεύσιμα μείον 7%, πρόβατα 4,1% αίγες μείον 5,6%. Τελειώνουν οι κτηνοτρόφοι.

Και ερωτώ το εξής, όταν μια χώρα κάνει εισαγωγή κρεάτων κατά 80% για να έχει επάρκεια κρέατος, γιατί να μην στηρίξουμε τους κτηνοτρόφους μας, τους αγρότες μας, να τους δώσουμε δωρεάν πετρέλαιο ή να μην πληρώνουν ειδικό φόρο; Για ποιο λόγο δεν το κάνετε αυτό αναρωτιέμαι. Και εδώ είναι τα μεγάλα σας εγκλήματα.

Και επειδή πιέζει ο χρόνος θα ήθελα να πάμε στο άλλο μεράκι του Πρωθυπουργού μας τον πολυπολιτισμό. Έχει μια ιδιαίτερη αδυναμία και ο κύριος Πρωθυπουργός, ο οποίος, αν δεν κάνω λάθος, μικρός ήταν στη Γαλλία, όπως και εγώ μικρός ήμουν στη Γερμανία. Να του υπενθυμίσω, λοιπόν, ότι ο πολυπολιτισμός στη Γαλλία τελείωσε. Απεδείχθη τις τελευταίες μέρες πώς, τι επεισόδια έγιναν και τι έγινε στη Γαλλία. Αυτό που πρέπει να δούμε πραγματικά κατάματα είναι αν μπορούν να αφομοιωθούν κάποιοι. Κατά την άποψή μας δεν μπορούν να αφομοιωθούν. Λάθος πολιτική. Εξακολουθείτε να κάνετε λάθη, λάθη τα οποία θα τα πληρώσουν οι επόμενες γενιές.

Σήμερα είχαμε έναν πυροβολισμό από αστυνομικό σε έναν δουλέμπορο, ο οποίος έπρεπε να είναι ισόβια, αλλά ήταν έξω, Πακιστανός. Τον καταδίωξαν, μετέφερε το γνωστό εμπόριο, μετέφερε δηλαδή λαθρομετανάστες, παράνομους μετανάστες, πρόσφυγες, όπως θέλετε πείτε τους, δεν με απασχολεί εμένα αυτό και πυροβολεί στην καταδίωξη. Τώρα είμαι βέβαιος θα πάει με χειροπέδες ο αστυνομικός αντί να πάνε με χειροπέδες αυτοί που τον άφησαν ελεύθερο τον δουλέμπορο.

(Χειροκροτήματα από την πτέρυγα της Ελληνικής Λύσης)

Δεν γίνεται, πώς θα ζητήσουμε μετά προστασία από την Αστυνομία; Θα μου πείτε να μην πυροβολεί. Εντάξει, μπορεί να γυρίσουμε και ανάποδα από την άλλη πλευρά, λέω τώρα.

Πάμε και στα υπόλοιπα. Εμείς είμαστε σίγουροι και επιμένουμε σε αυτό. Δεν χρειάζεται να βρούμε λύσεις στο θέμα της λαθρομετανάστευσης, μετανάστευσης, πείτε την όπως θέλετε εσείς, για εμάς είναι λαθρομετανάστες. Θα αντιγράψουμε πετυχημένα μοντέλα. Έχει η Δανία το καλύτερο μοντέλο. Το είπαμε δεκάδες φορές. Έχει και η Πολωνία. Έχουν και άλλες χώρες, κύριε Πρωθυπουργέ.

Επίσης, πρέπει να πω κάτι και να το επισημάνω. Έμαθα ότι στη Χίο γίνεται μια έκθεση σε ένα τζαμί που ανακαινίστηκε και πάλι. Σήμερα το κατήγγειλα στον κ. Γεραπετρίτη. Δεν το ήξερε ο άνθρωπος, δεν το γνώριζε. «ΠΡΩΤΟ ΘΕΜΑ»: Απίστευτη πρόκληση στη Σμύρνη. Στον ιερό ναό του Αγίου Βουκόλου έκαναν πάρτι ημίγυμνες γυναίκες. Χθες το απόγευμα έγινε αυτό. Κύριε Πρωθυπουργέ, για ποιο λόγο; Ούτε μια διαμαρτυρία. Δεν το ήξερε ο κ. Γεραπετρίτης. Του το είπα σήμερα. Στο «ΠΡΩΤΟ ΘΕΜΑ» το λέει. Είναι δικό σας, δεν είναι δικό μας. Το «ΠΡΩΤΟ ΘΕΜΑ» είναι, δεν είναι κανένα site άλλο, δικό σας site είναι και ούτε μία διαμαρτυρία. Τουναντίον ανοίξαμε και στην Κω και στη Ρόδο τζαμιά. Και όχι μόνο αυτό υπάρχουν τετρακόσια τζαμιά. Και επειδή μάλλον ο Πρωθυπουργός δεν το ξέρει είναι εδώ η λίστα των τζαμιών και στην Αθήνα παράνομα ή μη νόμιμα τα οποία λειτουργούν και κανείς δεν ξέρει ποιοι είναι εκεί μέσα. Θα το καταθέσω στα Πρακτικά και αυτό μαζί με το «ΠΡΩΤΟ ΘΕΜΑ» για να τα κρατήσει ο Πρωθυπουργός, να τα δει αργότερα αν θέλει.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε για να ολοκληρώσω την ομιλία μου σιγά-σιγά. Κύριε Πρωθυπουργέ θα σας πω κάτι, επειδή βλέπω ότι πολλοί από εσάς είστε ανθρωπιστές, φιλάνθρωποι. Το αντιλαμβάνομαι, αλλά ανθρωπιστής δεν είσαι όταν προσκαλείς τους παράνομους μετανάστες, τους πρόσφυγες λαθρομετανάστες και τους βάζεις σε μια αποθήκη είκοσι-είκοσι να μένουν εκεί ή τους δίνεις δέκα επιδόματα. Ανθρωπιστής είναι αυτός που λέει: Έλα εδώ, σε παίρνω σπίτι μου, σε φιλοξενώ, σε ταΐζω και σε ποτίζω. Όχι με τα λεφτά τα δικά μας κάποιοι να είναι φιλάνθρωποι, κύριε Πρωθυπουργέ.

(Χειροκροτήματα από την πτέρυγα της Ελληνικής Λύσης)

Επίσης, υπενθυμίζω σε όλους τι είπε για το θέμα αυτό η κ. Σώτη Τριανταφύλλου και για την παιδεία συνολικά: «Αν σε κάτι έχει δίκιο η Δεξιά είναι ότι η σύγχρονη παιδεία κατάργησε την αυθεντία και την αξία του σεβασμού στους νόμους. Η αυταρχική παιδεία αντικαταστάθηκε από ένα παράδεισο τρελών». Σωστά λόγια! Εμπνευσμένα λόγια!

Εμείς, κύριοι της Νέας Δημοκρατίας, το λέμε: Θα ξανακάνουμε την παιδεία ελληνική, χριστιανική, πατριωτική, ιστορική και κυρίως αγωγή στους νέους, κάτι που λείπει από πολλούς.

Επειδή, κύριε Πρωθυπουργέ, δεκάδες φορές σας το έχω πει, επιτέλους κάντε κάτι με την ενέργεια. Σας έχω πει εξορύξεις. Δεν θέλετε! Ούτε στον Πατραϊκό, ούτε στον Κυπαρισσιακό. Πουθενά δεν θέλετε! Βγαίνει και ο κ. Σκυλακάκης και λέει: «Δεν μας ενδιαφέρουν τα πετρέλαια». Γιατί; Τα έχει στην τσέπη του ο κύριος Υπουργός; Δεν χρειαζόμαστε πετρέλαιο; Δεν θέλουμε πετρέλαιο, κύριε Πρωθυπουργέ; Δισεκατομμύρια δίνουμε για να κάνουμε εισαγωγή πετρελαίου και συμπτωματικά κερδίζουν ποιοι; Να το πούμε; Οι καναλάρχες, που έχουν και δεξαμενόπλοια. Και συμπτωματικά είναι και φίλοι σας όλων σας.

Άρα, λοιπόν, δεν είναι ότι δεν θέλουμε πετρέλαια εμείς, αλλά δεν θέλουν πετρέλαια αυτοί που τα φέρνουν εδώ. Και πολλοί εξ αυτών κάνουν και λαθρεμπόριο με τη Ρωσία. Και δεν κάνατε κυρώσεις σε αυτούς. Βάλατε και βέτο για να μην υποβληθούν κυρώσεις σε αυτούς! Συμπτωματικό και αυτό!

Λέω, λοιπόν, γιατί πρέπει να αγοράζω πετρέλαιο όταν έχω πετρέλαιο. Εμείς, κάναμε αυτό εδώ και το καταθέσαμε στα Πρακτικά: «Πώς μπορεί η Ελλάδα να αποκτήσει, με στοχευμένες πολιτικές, ενεργειακή επάρκεια και αυτάρκεια».

Το καταθέτω στα Πρακτικά για ακόμη μία φορά και αυτό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάναμε αγώνα για τα πετρέλαια, κύριε Πρωθυπουργέ, αλλά δεν μας ακούτε δυστυχώς και δεν ξέρω γιατί. Γιατί δεν θέλετε να βγάλει η Ελλάδα πετρέλαιο και σώνει και καλά καθυστερείτε τέσσερα ολόκληρα χρόνια. Από το 2019 δεν κάνατε το παραμικρό. Η απάντηση μπορεί να δοθεί από τον «ΣΚΑΙ». Αν θέλει ο «ΣΚΑΙ»! Λέω τώρα! Για λόγους προφανείς: Δεξαμενόπλοια!

Για την υγεία. Εύχομαι αυτό που λέτε, να το εννοείτε, κύριε Πρωθυπουργέ. Θα σας διαβάσω, όμως, τι είπε ο κ. Στουρνάρας, πριν λίγο καιρό: «Είναι διαπιστωμένο ότι τα δημόσια συστήματα υγείας δεν θα έχουν εσαεί τη δυνατότητα να παρέχουν πλήρεις υπηρεσίες προς όλους. Συνεπώς, μπορούμε να συμπεράνουμε ότι η συμβολή του ιδιωτικού τομέα στην κάλυψη των αναγκών των πολιτών, για υπηρεσίες υγείας θα βαίνουν αυξανόμενες. Αν η προτεραιότητα του κράτους είναι η παροχή υπηρεσιών υγείας προς όλους τους πολίτες, τότε δεν μπορεί να τους παρέχει όλες τις υπηρεσίες υγείας». Το επαναλαμβάνω: «Αν η προτεραιότητα του κράτους είναι η παροχή υπηρεσιών υγείας προς όλους τους πολίτες, τότε δεν μπορεί να τους παρέχει όλες τις υπηρεσίες υγείας το κράτος»!

Γι’ αυτό ο Πρωθυπουργός θέλει την ιδιωτική υγεία. Δεν λέμε «όχι», αλλά δεν γίνεται να μην έχουμε ασθενοφόρα, για να πάρουμε ιδιωτικά και ενώ υπάρχουν ασθενοφόρα, δεν υπάρχουν οδηγοί.

Στο τέλος θα το πω ωμά και μπορεί να ακουστεί περίεργο, αλλά το είπε ένας κάτοικος στο νησί της Χίου και το άκουσα και τρόμαξα. «Όποιος δεν έχει λεφτά, θα πεθαίνει στην καρότσα» είπε ο άνθρωπος. Αυτό να το ακούτε όλοι. Ο οποίος δεν θα έχει λεφτά για να πάρει ιδιωτικό ασθενοφόρο, θα πεθαίνει στην καρότσα.

Εμείς, κύριε Πρόεδρε, καταθέτουμε πάλι εγγράφως τις προτάσεις μας για την υγεία για να μην τρώμε χρόνο.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε, λοιπόν, στο τέλος. Θα το πω, ωραία ή άσχημα, αυτό είναι κύριε Πρόεδρε. Θέλετε αλήθειες; Θα σας τις πούμε τώρα για να κλείσουμε.

Κύριε Πρωθυπουργέ, δυστυχώς περιέργως ενώ είστε νέος άνθρωπος, πολεμάτε όλες τις παραδοσιακές αρχές που ένωναν τους Έλληνες. Πολεμάτε όλες τις θρησκευτικές αρχές που ένωναν τους Έλληνες, στις ιστορικές, τις κοινωνίες, στα πλαίσια μιας περίεργης ψευτο-ιδεολογίας. Όλοι, δυστυχώς, έχετε την ίδια περίπου άποψη. Δεν διαφέρετε. Διαφέρουμε εμείς και κάποιοι άλλοι, για να μην αδικώ κανένα. Να μην νομίζουν ότι είναι επιλεκτική η μνήμη μου. Συμφωνείτε όλοι σας σε ανοιχτά σύνορα. Συμφωνείτε όλοι στην πολιτογράφηση των ανθρώπων που ήρθαν εδώ.

Να κάνω μια ερώτηση, κύριε Πρωθυπουργέ. Είναι δυνατόν να βγαίνει άνθρωπος να δηλώνει ότι: «Θέλω να γίνω Έλληνας. Νιώθω Έλληνας. Ζητώ την ελληνική ιθαγένεια» και να μην το κάνετε αυτό εσείς μεγαλόθυμα; Η βασιλική οικογένεια! Στον κάθε Χασάν δίνετε ταυτότητες. Στον Παύλο και στον άλλο, γιατί δεν δίνετε; Δεν το καταλαβαίνω. Πείτε μου ένας από εσάς: Πιο Έλληνας είναι ο Ιμπραήμ και ο Χασάν; Δεν είναι Έλληνες αυτοί; Είναι! Κάντε το αύριο το πρωί. Δεν καταλαβαίνω γιατί αυτή η εμμονή.

Επίσης, θα σας πω και κάτι τελευταίο. Θέλετε την πλήρη αποχριστιανοποίηση. Εμείς θέλουμε μια Ελλάδα ελληνική, χριστιανική, ανεκτική, αλλά ελληνική και χριστιανική!

(Χειροκροτήματα από την πτέρυγα της Ελληνικής Λύσης)

Και επίσης, θα ήθελα εδώ, κύριε Πρωθυπουργέ, να σας πω κάτι προσωπικό. Οι δολοφόνοι του Καραϊβάζ, οι δύο δήθεν δολοφόνοι, τι γίνανε; Δεν ξανακούσαμε τίποτα. Απόπειρα δολοφονίας για τον τύπο που μπορεί κι εγώ να διαφωνώ μαζί του, για τον Χίο, με δύο σφαίρες. Τι έγινε; Τίποτα! Απείλησαν εμένα δημοσίως –πήγα και στην Αστυνομία, το έκανα κι αυτό- ότι θα με βγάλουν από τη μέση αν συνεχίσω να μιλάω για το λαθρεμπόριο καυσίμων ως Πρόεδρος κόμματος. Τα κατέθεσα όλα στην Αστυνομία. Αν έτσι λειτουργεί ένα κράτος, τότε υπάρχει πρόβλημα όχι στην ποιότητα της δημοκρατίας, αλλά στην ίδια τη δημοκρατία.

Πέρα από το δημογραφικό και κλείνω εδώ…

**ΠΡΟΕΔΡΟΣ (Κωνσταντίνος Τασούλας):** Ελάτε, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι να κάνω; Αφήσατε πίσω αποκαΐδια, ρε παιδιά, τι να κάνω; Δεν προλαβαίνω να τα πω όλα.

(Θόρυβος από την πτέρυγα της Νέας Δημοκρατίας)

Αφήσατε αποκαΐδια! Καίγεται η Εύβοια, δεν το μάθατε; Θα γεμίσει ανεμογεννήτριες, κύριε Υπουργέ. Θα γεμίσουμε πάλι ανεμογεννήτριες. Είναι σύμπτωση αυτό, δεν πιστεύω ότι υπάρχει δόλος!

Ακούστε, θα πω κάτι σε όλους τους Έλληνες. Κατά την άποψή μας, δεν αξίζει σε αυτόν τον ιστορικό λαό να έχει τέτοια αντιμετώπιση από όλους μας. Προσκαλώ όλους και όλες μας να σκεφτούν το χρέος που έχουν απέναντι στην Ελλάδα, απέναντι στους Έλληνες. Καταθέσαμε εξεταστικές επιτροπές. Μπορεί να μην υπογράψατε, αλλά αν φέρει κάποια άλλη μετά η κ. Κωνσταντοπούλου, θα την υπογράψουμε εμείς, κυρία Κωνσταντοπούλου!

(Χειροκροτήματα από την πτέρυγα της Ελληνικής Λύσης)

Γιατί πάνω απ’ όλα είναι το καλό του ελληνικού λαού και οπωσδήποτε αν τις φέρει εδώ, θα υπογράψουμε. Γιατί εμάς δεν μας ενδιαφέρει ποιος είναι πρώτος και ποιος δεύτερος. Μας ενδιαφέρει να ενώσουμε δυνάμεις απέναντι σε όλα όσα γίνονται. Θα προστατεύσουμε τα συμφέροντα του ελληνισμού. Δεν θα αφήσουμε ποτέ εδώ στο Κοινοβούλιο να γίνουν άλλα εγκλήματα στη δημοκρατία. Δεν θα επιτρέψουμε φτωχοποίηση των Ελλήνων. Λέμε όχι στην περιθωριοποίηση των Ελλήνων. Εμείς δεν ξεχνάμε. Είμαστε εδώ για να υπενθυμίζουμε ότι η Ελλάδα ανήκει στους Έλληνες ότι είμαστε οπαδοί της εθνικής ανεξαρτησίας, της λαϊκής κυριαρχίας και όλων αυτών που ουσιαστικά εκπροσωπούμε. Δεν είμαστε νεοφιλελεύθεροι είμαστε εκπρόσωποι του ελληνικού λαού του ελληνικού έθνους. Είμαστε υπέρ της λαϊκής κυριαρχίας, της εθνικής κυριαρχίας.

(Χειροκροτήματα από την πτέρυγα της Ελληνικής Λύσης)

Κύριε Πρωθυπουργέ, έχετε μια χειροβομβίδα στα χέρια σας. Σας παρακαλούμε πάρα πολύ μην την πετάξετε στον ελληνικό λαό. Μην πάτε σε συνεκμετάλλευση. Μην υπογράψετε τίποτα με τον Ερντογάν. Θα είναι χαμένες οι επόμενες γενιές. Θα θρηνήσουμε, δυστυχώς, μία ακόμη εθνική τραγωδία. Κάνω παράκληση και έκκληση από τα βάθη της ψυχής μου. Σας το λέω σαν Έλληνας!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Αμέσως μετά σειρά έχει ο κ. Βασίλειος Στίγκας, Πρόεδρος της Κοινοβουλευτικής Ομάδος Σπαρτιάτες.

Ορίστε, κύριε Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Όπως αντιλαμβάνεστε είμαστε νεοφώτιστοι εδώ στο ελληνικό Κοινοβούλιο και είναι χαρά μας να προσπαθούμε να καταλάβουμε λίγο τον θεσμικό μας ρόλο, αλλά ένα από τα πράγματα που μάθαμε είναι ότι για να συνεργαστείς και να κάνεις εξεταστικές επιτροπές δεν μπορεί να τις κάνεις μέσω του Facebook ή μέσω e-e-mail. Οι εξεταστικές επιτροπές γίνονται σε ένα γραφείο και αποφασίζουν από κοινού τα ενδιαφερόμενα μέλη το τι πρέπει να κάνουν. Και επίσης δεν μπορούν κάποιοι να απειλούν με μηνύσεις και να εκτοξεύουν απειλές. Τουλάχιστον εγώ ποτέ δεν φοβήθηκα ούτε τώρα θα φοβηθώ.

Κύριε Πρόεδρε, κυρίες και κύριοι συνάδελφοι, άκουσα με μεγάλη προσοχή τις εξαγγελίες του κυρίου Πρωθυπουργού στις προγραμματικές δηλώσεις της Κυβέρνησης και νόμιζα, με όλα αυτά που άκουγα, ότι βρισκόμουν σε μια άλλη χώρα, πιθανόν σε κάποια ευρωπαϊκή χώρα, όπου κυριαρχούν η σοβαρότητα, η αλήθεια, οι νόμοι και το κράτος δικαίου. Μία επανάληψη των δηλώσεων του 2019 χωρίς μέχρι σήμερα η χώρα να έχει κάνει βήματα προόδου.

Τι άλλαξε, κύριε Πρωθυπουργέ, από το 2019 ή αν θέλετε να το πούμε καλύτερα από το 2010, όταν οι κυβερνήσεις ΠΑΣΟΚ, Παπαδήμου, Νέας Δημοκρατίας και ΣΥΡΙΖΑ θάψατε την Ελλάδα και τους Έλληνες στους «τάφους» των μνημονίων.

Δεν άλλαξε απολύτως τίποτα. Παρά μόνο υποσχέσεις και ψέματα πάνω στα «ερείπια» μιας ολοκληρωτικά κατεστραμμένης χώρας, που εσείς και οι όμοιοί σας δημιουργήσατε.

Καμαρώνετε ότι αυξήσατε τον κατώτατο μισθό στα 780 ευρώ, όταν το 2019 ήταν στα 650 ευρώ, όπως λέτε. Αλλά, δεν είπατε ότι το 2010 ήταν 750 ευρώ. Και αν δεν μας βάζατε στα μνημόνια, αναλογικά σήμερα θα ήταν τουλάχιστον 1.200 ευρώ, για να μπορέσει να ζήσει με αξιοπρέπεια ένας άνθρωπος. Και λέτε ότι μέσα στην τετραετία θα τον πάτε στα 950 ευρώ και βεβαίως ότι στο τέλος της τετραετίας, ως είθισται, θα τον πάτε στα 1.500 ευρώ.

Δεν είπατε, όμως, ότι με αυτή την αύξηση αυτομάτως ο εργαζόμενος χάνει το αφορολόγητο και μπαίνει στη μέγγενη της εφορίας, με ό,τι αυτό συνεπάγεται. Δηλαδή, το παλιό κόλπο: Από τη μία δίνετε και από την άλλη τα παίρνετε, χωρίς βεβαίως να σας στοιχίσει τίποτα. Άρα, είναι μια πλασματική αύξηση, που λόγω του πληθωρισμού και των συνεχών αυξήσεων στα είδη διατροφής θα εξατμιστεί πολύ γρήγορα και επομένως, τι μένει; Να αλλάξετε το αφορολόγητο.

Τα σύγχρονα ευρωπαϊκά κράτη, για παράδειγμα, όταν έγιναν τα lockdown αμέσως κατέβασαν τον ήδη χαμηλό ΦΠΑ στα τρόφιμα από το 7% στο 5% και σε ορισμένα είδη πρώτης ανάγκης πολύ χαμηλότερα. Εδώ, όταν ακούστηκαν κάποιες φωνές να γίνει αυτό, κάποιοι από την Κυβέρνηση είπαν ότι θα ωφεληθούν οι τουρίστες. Τι άλλο να πούμε; Δηλαδή, και αυτό να γίνει, δεν μπορούμε να είμαστε μια χώρα πιο φτηνή από τις άλλες και έτσι να προσελκύσουμε περισσότερους τουρίστες;

Άλλωστε, η μόνη βιομηχανία που μας έχει απομείνει είναι ο τουρισμός, δεν έχουμε κάτι άλλο. Γιατί η βιομηχανία, όπως όλοι γνωρίζουμε στην Ελλάδα, έχει πεθάνει εδώ και χρόνια. Και οι υπεύθυνοι είσαστε εσείς και όλες οι ελληνικές κυβερνήσεις διαχρονικά από το 1950 μέχρι σήμερα.

Εάν υπήρχαν μόνο λίγες από αυτές, σήμερα σχεδόν θα είχαμε λύσει το πρόβλημα της ανεργίας. Θα θυμίσω μόνο λίγες απ’ αυτές: «ΠΙΤΣΟΣ», «ΙΖΟΛΑ», «ΕΣΚΙΜΟ», «Πειραϊκή-Πατραϊκή», «PIRELLI», «TEOCAR» του Θεοχαράκη, «ΧΑΛΥΒΟΥΡΓΙΚΗ», Φωστηρόπουλος, Μαλκότσης και τόσες άλλες.

Άρα, εδώ θέλουμε μια εθνική κυβέρνηση να πάρει γενναία μέτρα και να αναζωπυρώσουμε την εθνική δημιουργία και το ελληνικό δαιμόνιο και να σταθούμε ξανά στα πόδια μας.

Άμεσα πρέπει να χαμηλώσουν οι φορολογικοί συντελεστές ΦΠΑ και ιδίως τα τρόφιμα, που είναι απαραίτητα στον καθένα από εμάς, και να αφήσουμε τις νέο- δημοκρατικές ανοησίες με τα Market Pass, που γελάει όλος ο πλανήτης. Σκληροί έλεγχοι στην αγορά για κερδοσκοπία και όχι «χάδια», όπως γίνεται σήμερα από άσχετους Υπουργούς που δεν ξέρουν πού πέφτει η λαχαναγορά, για παράδειγμα. Το πιο απλό!

Πρέπει να μειωθούν οι ειδικοί και ληστρικοί φόροι στα καύσιμα, που γονατίζουν τα νοικοκυριά και τις επιχειρήσεις.

Γιατί είπατε για σταδιακή κατάργηση του τέλους επιτηδεύματος και όχι τώρα, άμεσα, που το έχει ανάγκη η κοινωνία και οι ελληνικές επιχειρήσεις; Όλα αυτά τα κάνετε δήθεν σταδιακά και τίποτα δεν κάνετε.

Προβλέψατε επίσης ότι θα γίνει μείωση του δημοσίου χρέους ως ποσοστό του ΑΕΠ αρκετά κάτω από το 140% έως το 2027, υποχώρηση της ανεργίας στο 8% και μέσα στην επόμενη τετραετία εξαγωγές στο 60% του ΑΕΠ και ότι θα αυξήσετε το ΑΕΠ στα 260 δισεκατομμύρια και πάλι -τι σύμπτωση- στο τέλος της τετραετίας. Εμείς εδώ δεν ξέρουμε τι θα ξημερώσει αύριο και εσείς κάνετε και προβλέψεις; Πώς γίνεται αυτό;

Και αυτό βεβαίως είναι ένα μεγάλο ψέμα, γιατί δεν πρόκειται ποτέ να συμβεί. Και ξέρετε πολύ καλά ότι μετά από δεκατέσσερα χρόνια πείνας, δυστυχίας, θυσιών, καταστροφής και θανάτου είμαστε χρεωμένοι μέχρι τον λαιμό. Το γνωρίζετε πάρα πολύ καλά.

Πώς μπορεί να συμβεί αυτό σε μια κατεστραμμένη χώρα, με τους δείκτες ανεργίας να χτυπάνε κόκκινο, όταν κάτι παραπάνω από τον μισό πληθυσμό ζει στα όρια της φτώχειας και με περισσότερους από ένα εκατομμύριο νέους ανθρώπους να έχουν φύγει για το εξωτερικό προς αναζήτηση καλύτερης τύχης;

Άλλωστε, το είπατε και εσείς, κύριε Μητσοτάκη, που λείπετε από εδώ, ότι καλό είναι να φεύγουν οι νέοι για να αποκτήσουν δεξιότητες. Και μάλλον εννοείτε να πιάσουν δουλειά σε κάποιο γραφείο Ευρωβουλευτή, όπως στείλατε εσείς τον γιο σας, «κουνώντας το μαντήλι» στους εκατομμύρια ανέργους σε όλη την Ελλάδα. Αυτή είναι μια αλήθεια.

Όταν φεύγουν οι νέοι σημαίνει ότι δεν υπάρχει ανθρώπινο και επιστημονικό δυναμικό ικανό να δουλέψει και να παραγάγει σ’ αυτή τη χώρα. Αλλά, ξέρετε, όλοι σας θα μας αντικαταστήσετε με ξένους επενδυτές, που το μόνο τους προσόν είναι να έχουν πανάκριβα κινητά, να κάθονται να λιάζονται και να ζουν άνετα εις βάρος των Ελλήνων. Και βεβαίως, έχουν ανοιχτή πρόσκληση απ’ όλους σχεδόν τους πολιτικούς Αρχηγούς, που ο ένας ονειρεύεται μια πολυπολιτισμική Ελλάδα, ο άλλος πηγαίνει σε ακριτικό νησί και ζητάει να έρθουν μετανάστες και κάποιοι τους υποδέχονται και τους τακτοποιούν με τις αγαπημένες τους ΜΚΟ.

Πολύ θα θέλαμε να έχουμε και εμείς εδώ στην Ελλάδα μια Silicon Valley, για να δουλεύουν τα καλύτερα ελληνικά μυαλά και να δημιουργούν υψηλή προστιθέμενη αξία για τη χώρα μας.

Πήγα έξω από το Βερολίνο και είδα το εργοστάσιο της «TESLA», περίπου χίλια μέτρα μήκος, μια γιγαντιαία εγκατάσταση που ζητάει σε πρώτη φάση δωδεκάμισι χιλιάδες άτομα και έχει βρει μόνο επτάμισι χιλιάδες. Και ξέρετε γιατί; Γιατί η Γερμανία έχει σχεδόν μηδενική ανεργία και ζητάει μανιωδώς εργατικό και επιστημονικό προσωπικό που έρχεται από όμορες χώρες. Αυτές είναι επενδύσεις!

Στην Ελλάδα οι μόνες επενδύσεις είναι φούρνοι, καφετέριες, μπαρ και σουβλατζίδικα, που και αυτές οι μικρές επιχειρήσεις δεινοπαθούν από τις ληστρικές επιθέσεις και την ακρίβεια που εσείς ως ανίκανοι δημιουργήσατε. Δυστυχώς, έτσι τα έχετε καταφέρει.

Ξέρετε, κύριε Πρωθυπουργέ, πού πέφτει η βιομηχανική περιοχή της Θήβας; Είναι εδώ κοντά στην Αθήνα, μόλις ογδόντα χιλιόμετρα. Εκεί θα δείτε σκηνές ντροπής. Είμαι σίγουρος ότι και οι περισσότεροι εδώ στο Κοινοβούλιο δεν το ξέρετε. Εγώ έχω πάει. Και λέω ότι αν θέλει ο κ. Μητσοτάκης, μπορώ να τον πάω και να του τα δείξω.

Εργοστάσια, σκέτα κουφάρια εγκαταλελειμμένα, χωρίς ανθρώπους, χωρίς ζωή, να έχουν αποψιλωθεί από τους γνωστούς περιφερόμενους εμπόρους, χωρίς παράθυρα και πόρτες. Αυτή είναι η Ελλάδα! Αλλά, τι σας λέω τώρα;

Όλες οι κυβερνήσεις από το 2004 μέχρι σήμερα έχετε δείξει την ποιότητα των προσόντων σας με τα ολυμπιακά ακίνητα, που τα έχετε αφήσει να ρημάξουν και είναι η μεγάλη ντροπή της χώρας μας. Δισεκατομμύρια από το υστέρημα του ελληνικού λαού πεταμένα στη χλεύη, τη λησμονιά και την καταστροφή, που θα μπορούσαν να χρησιμοποιηθούν, αποφέροντας εκατομμύρια ευρώ στα δημόσια ταμεία.

Στις δύο πρόσφατες εκλογικές αναμετρήσεις δεν άκουσα κανέναν Αρχηγό από τα τρία κόμματα ολετήρες του έθνους μας, ΠΑΣΟΚ, ΣΥΡΙΖΑ και Νέα Δημοκρατία, να λέτε πόσα χρωστάμε εμείς οι Έλληνες, γεννημένοι και αγέννητοι. Γιατί εσείς είσαστε η ελίτ, οι «πορφυρογέννητοι». Και μάλλον, δεν θα πληρώσετε ποτέ και τίποτα, απ’ ό,τι φαίνεται.

Η σκληρή αλήθεια, όμως, είναι ότι χρωστάμε 430 δισεκατομμύρια. Συν το ιδιωτικό χρέος στην εφορία και τα δημόσια ταμεία, άλλα 153 δισεκατομμύρια, που μας κάνουν σχεδόν 600 δισεκατομμύρια.

Πιστεύει κανείς νοήμων άνθρωπος ότι με αυτό το κολοσσιαίο χρέος η Ελλάδα θα ανακάμψει ποτέ και θα είναι ελεύθερη και δημιουργική; Γιατί πραγματικά είναι αστείο να περιμένουμε να δημιουργήσουν θέσεις εργασίας και να προσελκύσουν ξένες επενδύσεις, να καλυτερέψουν τις ζωές των Ελλήνων άνθρωποι που δεν έχουν ούτε ένα ένσημο στη ζωή τους, πιστεύοντας μάλιστα ότι είναι και σωτήρες. Ή να μας σώσουν κάποιοι που κάθονται σαν τον Βούδα, απολαμβάνοντας τις βουλευτικές αποζημιώσεις και μόνο να καταγγέλλουν ξέρουν και έτσι νομίζουν ότι προστατεύουν και τα δικαιώματα των εργαζομένων.

Είπατε επίσης, κύριε Πρωθυπουργέ, που είστε απών, ότι αναβαθμίσαμε τα F-16, πήραμε Ραφάλ, φρεγάτες, θα πάρουμε και F-35 και άλλα οπλικά συστήματα.

Εγώ προσωπικά συμφωνώ απόλυτα. Εκεί που δεν συμφωνώ είναι ότι απλώς θα πληρώσουμε πανάκριβα οπλικά συστήματα, χωρίς ένα αντισταθμιστικό όφελος για τη χώρα μας. Εκεί θα μπορούσαν να απασχοληθούν χιλιάδες ελληνικά χέρια, μειώνοντας πολύ θετικά την ανεργία.

Να σας θυμίσω την ανικανότητα όλων σας διαχρονικά. Στην Τουρκία η συμβολή της εγχώριας αμυντικής βιομηχανίας είναι περίπου 70% και στην Ελλάδα είναι μόνο 9%. Αντιλαμβανόμαστε όλοι πώς θα μειώναμε την ανεργία και τι τεχνογνωσία θα είχε η χώρα μας.

Επίσης, έχω πολύ σοβαρές επιφυλάξεις αν αυτά τα οπλικά συστήματα θα χρησιμοποιηθούν όταν παραστεί ανάγκη ή θα τα έχουμε ως διακοσμητικά στοιχεία, εφόσον προωθείται μετά μανίας η ελληνοτουρκική φιλία. Επομένως, για μας θέμα Χάγης δεν υφίσταται, δεν υπάρχει.

Ο ελληνικός λαός πιστεύει ότι λέτε ψέματα, κύριε Μητσοτάκη. Πώς γίνεται να αγοράζουμε πανάκριβα οπλικά συστήματα και από την άλλη να απογυμνώνουμε τα νησιά μας από απαραίτητα όπλα και να τα στέλνουμε στη χοάνη της Ουκρανίας μαζί με χρήματα όπου σκοτώνονται χιλιάδες άνθρωποι; Όλο αυτό το σκηνικό μάς γυρίζει πίσω στην προδοσία της Κύπρου και στην περίοδο όπου απεσύρθη η ελληνική μεραρχία και άνοιξε ο δρόμος για την κατοχή της Μεγαλονήσου από βαρβάρους.

Ό,τι κι αν ετοιμάζετε πάντως εις βάρος της Ελλάδας να ξέρετε ότι θα μας βρείτε απέναντι, γιατί αυτή τη φορά δεν πρόκειται να συμβεί νέα προδοσία με νέες «Πρέσπες ΙΙ». Ο ελληνικός λαός σύσσωμος θα αντιταχθεί και θα σταθεί όρθιος φυλάσσοντας «Θερμοπύλες» και πολεμώντας ντόπιους και ξένους που οραματίζονται μια Ελλάδα χωρίς σύνορα, θρησκεία, χωρίς αξίες, χωρίς πολιτισμό και χωρίς ιστορία.

Εμείς οι Σπαρτιάτες είμαστε πλέον η εθνική φωνή όλων των πραγματικών Ελλήνων. Βγαίνουμε μπροστά δυναμικά, με σθένος και αποφασιστικότητα, όχι μόνο για να μη ζήσουμε ξανά ημέρες ντροπής όπως τις Πρέσπες, αλλά για να δημιουργήσουμε όλες εκείνες τις προϋποθέσεις να σταθούμε ξανά πάλι στα πόδια μας και να φτιάξουμε όλοι μαζί την Ελλάδα που μας αξίζει. Και να είστε σίγουροι ότι θα τα καταφέρουμε. Όπως έχει γράψει κι ο Οδυσσέας Ελύτης, «Την άνοιξη εάν δεν μπορείς να τη βρεις, τη φτιάχνεις».

Γι’ αυτό, λοιπόν, καταψηφίζουμε την πρόταση της Κυβέρνησης.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΟΣ (Κωνσταντίνος Τασούλας):** Μετά τον κ. Στίγκα ο οποίος ήταν και πιο ολιγόλογος από τους άλλους, σειρά έχει ο κ. Δημήτριος Κουτσούμπας, Πρόεδρος της Κοινοβουλευτικής Ομάδος του Κομουνιστικού Κόμματος Ελλάδας.

Ορίστε, κύριε Κουτσούμπα, έχετε τον λόγο για τη δευτερολογία σας επί των Προγραμματικών Δηλώσεων.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλησπέρα σας, κυρίες και κύριοι.

Τρεις μέρες τώρα ακούμε τα κυβερνητικά στελέχη, τους Βουλευτές της Νέας Δημοκρατίας, να υπερασπίζονται το αντιλαϊκό πρόγραμμά τους. Θα έλεγε κανείς πως δεν κρατιόσαστε. Έρχεστε και εσείς με φόρα για να το υλοποιήσετε. Μάλιστα, την πρώτη μέρα ο κ. Μητσοτάκης έφτασε στο σημείο να σβήσει τις πραγματικές διαχωριστικές γραμμές μέσα στην κοινωνία. Παρουσιάστηκε περίπου σαν ένας νέος εθνάρχης και μας είπε ότι ο λαός έφτασε πια στο σημείο ωριμότητας για να δείξει συναίνεση στις δήθεν αυτονόητες μεταρρυθμίσεις του. Λίγο-πολύ μας είπε ότι τις επιζητά κιόλας ο ελληνικός λαός.

Κρατηθείτε λίγο, κύριε Μητσοτάκη. Δεν χρειάζεται τόση έπαρση, γιατί λίγο ακόμα και θα μας πείτε πως οι εργαζόμενοι, οι άνθρωποι του μόχθου, το απολαμβάνουν να πληρώνουν ακριβά την υγεία τους, ακριβά τη μόρφωση των παιδιών τους, ότι αποδέχονται την ακρίβεια στο σουπερμάρκετ, την εργασιακή ζούγκλα, τους πλειστηριασμούς πρώτης κατοικίας, την έλλειψη ασθενοφόρων, το να είναι αβοήθητοι σε φυσικές καταστροφές.

Ξέρετε πολύ καλά, όμως, πως κάτι τέτοιο δεν ισχύει και οι προσδοκίες που καλλιεργείτε μάλλον γρήγορα θα διαψευστούν. Σας τα είπαμε και στην πρωτολογία μας. Τα πράγματα στη διεθνή οικονομία, αλλά και στην Ευρωζώνη ειδικότερα, δεν είναι καθόλου όπως θέλετε να τα παρουσιάζετε και ξέρετε καλά πού έχουν βρεθεί σε τέτοιες περιπτώσεις, από τη μια μέρα στην άλλη μάλιστα, κυβερνήσεις που έχουν πάρει και πάνω από 40% που πήρατε εσείς σε αυτές τις εκλογές.

Πιστέψτε μας, απέναντί σας θα βρείτε όλους τους εργαζόμενους, τη νεολαία, το κίνημά τους σε όλα αυτά που ετοιμάζετε, πιο μαζικά, πιο μαχητικά αυτή τη φορά, με λιγότερες αυταπάτες για δήθεν κάποιες εύκολες λύσεις με κυβερνητικές εναλλαγές παρόμοιας κατεύθυνσης και με πιο δυνατό πλέον το ΚΚΕ να μπαίνει μπροστά σε αυτήν την επίθεση, γιατί παρά τον συνολικό αρνητικό πολιτικό συσχετισμό τον οποίο εμείς ποτέ δεν παραβλέψαμε ούτε υποτιμήσαμε ούτε υποτιμάμε, δυναμώνει όμως ταυτόχρονα και ένα ρεύμα αμφισβήτησης της κυρίαρχης πολιτικής, του ταξικού της χαρακτήρα, όλα αυτά δηλαδή τα οποία υπηρετείτε σύσσωμα τα κόμματα του μεγάλου κεφαλαίου και οι διάφορες κυβερνήσεις σας.

Δυναμώνει, λοιπόν, η αναζήτηση λύσης στα σημερινά προβλήματα μέσα από τον συλλογικό οργανωμένο αγώνα, τη συμμετοχή στο κίνημα, τη συλλογική δράση. Θυμάστε τι έγινε την περασμένη τετραετία και πώς στην ουσία το κίνημα επέβαλε και τι στραπάτσο πάθατε εκείνο το διάστημα και με την πανεπιστημιακή Αστυνομία και με τον νόμο για τις διαδηλώσεις και με τον νόμο Χατζηδάκη και με τις προσχηματικές απαράδεκτες απαγορεύσεις σας μέσα στην πανδημία με το σύνθημα του ελληνικού λαού «Κάτω από τις μάσκες έχουμε φωνή» και τόσα άλλα.

Συνεχίζετε, όμως, στην ίδια αντιδραστική κατεύθυνση, αν συνυπολογίσει κανείς και τα όσα ακούστηκαν μόνο αυτές τις τρεις μέρες για νέο εκλογικό νόμο με πλαφόν 5%, για ιδιωτικά πανεπιστήμια και τόσα άλλα.

Σας λέμε ότι θα μας βρίσκετε παντού μπροστά σας, και εδώ μέσα, κυρίως όμως έξω στο πλάι των εργαζομένων, μέσα στους αγώνες τους, στις δίκαιες διεκδικήσεις τους, να εμποδίζουμε τα χειρότερα, αλλά κυρίως να διεκδικούμε ουσιαστικές αυξήσεις σε μισθούς και συντάξεις, ανάσες ανακούφισης για τον λαό με κατάργηση των άδικων φόρων, των πλειστηριασμών στην πράξη, να παλεύουμε για αναβαθμισμένη παιδεία και υγεία, αναδεικνύοντας την κατάργηση κάθε επιχειρηματικής δραστηριότητας με την οποία ο λαός τελικά βάζει όλο και πιο βαθιά το χέρι στην τσέπη του. Αυτή είναι η πραγματική πρόοδος, η προοπτική οι αγώνες αυτοί να δυναμώνουν, να μαζικοποιούνται, να αποκτούν συντονισμένο και πανελλαδικό χαρακτήρα με πιο ξεκάθαρο αντικαπιταλιστικό προσανατολισμό.

Εμείς δεν σας κάνουμε την κριτική που κάνει ο ΣΥΡΙΖΑ ή που κάνει το ΠΑΣΟΚ ότι κάνετε εκπτώσεις στο πρόγραμμά σας και ότι καθυστερείτε να υλοποιήσετε τους στόχους σας. Ακριβώς το αντίθετο σας καταλογίζουμε, ότι δηλαδή τρέχετε να υλοποιήσετε τους στόχους σας σε βάρος όμως του ελληνικού λαού και των συμφερόντων του. Ούτε σας προσάπτουμε μομφή ότι με τις πολιτικές σας απέχουμε δήθεν από τα κανονικά ευρωπαϊκά κράτη, γιατί, ας μην πάμε μακριά, το κανονικό ευρωπαϊκό κράτος της Γερμανίας με τη σοσιαλδημοκρατική κυβέρνηση Σολτς προχώρησε ήδη σε πρόγραμμα μαμούθ περικοπών των κοινωνικών δαπανών ύψους 31 δισεκατομμυρίων ευρώ.

Εμείς δεν είμαστε με τις κυβερνήσεις ούτε του Σολτς ούτε του Μακρόν στη Γαλλία. Είμαστε με τα εκατομμύρια των εργαζόμενων και των νέων που και στη Γαλλία και στη Γερμανία απαιτούν να ζήσουν όπως δικαιούνται.

Ξεκαθαρίζουμε, λοιπόν: Εμείς θα είμαστε εδώ για να σας κάνουμε πιο δύσκολο το να προχωρήσετε αυτό το αντιλαϊκό πρόγραμμα, να πιάσετε δηλαδή τους στόχους του κεφαλαίου που είναι βέβαια ποτισμένοι μόνο με τον ιδρώτα των Ελλήνων εργαζομένων. Καθόλου δεν σας υποτιμάμε. Ξέρετε βέβαια ότι σας αναγνωρίζουμε ότι είστε ικανός, είστε ικανοί μάλλον -μιλάω σε πρώτο πρόσωπο, αλλά ο κ. Μητσοτάκης αυτήν τη στιγμή δεν είναι στην Αίθουσα- να θέλετε με ένα ρεαλιστικό τρόπο αυτά που θέτετε ως προκλήσεις της εποχής, να αναγνωρίζετε ότι αυτά που εσείς μπορείτε να κάνετε δεν αρκούν στο ελάχιστο και γι’ αυτό να μεταθέτετε την ευθύνη στον ελληνικό λαό για όλα τα υπόλοιπα.

Η ομιλία σας την Πέμπτη το βράδυ είχε λίγο απ’ όλα και λίγο από Κένεντι και λίγο από Μπάιντεν και δεν μας διέφυγε ότι προκαλέσατε και προκαλείτε αμηχανία σε κάποιους εδώ μέσα, όχι όμως σε εμάς.

Λέτε ότι το κράτος δεν μπορεί να είναι παντού, γι’ αυτό χρειάζεται και η ατομική ευθύνη. Μάλιστα. Όντως το κράτος σας δεν μπορεί να είναι κάθε μέρα στην παραλία της Ρόδου όπου μια επιχείρηση με άδεια παράκτιας καντίνας ρίχνει πασσάλους στον βυθό για πλεούμενες ξαπλώστρες και μετά βάζει το προσωπικό της να βουτάει εθελοντικά μέχρι τον λαιμό στο νερό για να σερβίρει. Το κράτος σας μπορεί, όμως, να πετάει σε χρόνο dt από τα σπίτια τους οικογένειες με άτομα με ειδικές ανάγκες, να πηγαίνει ξανά και να αλλάζει κλειδαριές στο σπίτι ενός ογδοντοενάχρονου ανάπηρου συνταξιούχου στη Χαλκιδική, αν και έχει κερδίσει ασφαλιστικά μέτρα ενάντια στο fund, στο κοράκι που του έβγαλε το σπίτι στον πλειστηριασμό. Το επισημαίνω αυτό επειδή αναφερθήκατε μάλιστα και στις ράμπες των αναπήρων για να μας μιλήσετε για ατομική ευθύνη εδώ μέσα.

Αλήθεια, πώς θα ανακουφίσετε την εργαζόμενη γυναίκα, το νέο ζευγάρι από τη σκληρή πραγματικότητα με τις εργασιακές σχέσεις, τα ωράρια, τη ζωή-λάστιχο, με την εμπορευματοποίηση της υγείας, ιδιαίτερα της αναπαραγωγικής υγείας, με το αβάσταχτο κόστος στέγασης; Μήπως με τη συγκρότηση του Υπουργείου Κοινωνικής Συνοχής και Οικογένειας, όταν με την αντιλαϊκή πολιτική σας φέρνετε σε αντιπαράθεση το δικαίωμα της γυναίκας στην εργασία με την κοινωνική προστασία της μητρότητας, όταν η προσχολική αγωγή και φροντίδα αντιμετωπίζεται κάπως ως παιδοφυλακτήριο προσαρμοσμένο σε ευέλικτες εργασιακές σχέσεις και όχι ως ανάγκη των παιδιών, αντί να λύσετε το ότι σε εκατό δήμους δεν υπάρχουν καν βρεφικά τμήματα;

Στις προγραμματικές σας δηλώσεις η φροντίδα των παιδιών, των ηλικιωμένων, των ΑΜΕΑ, των ατόμων με ειδικές ανάγκες συνεχίζουν να είναι κυρίως ατομική, οικογενειακή υπόθεση. Έτσι παραμένουν τα οικονομικά, τα κοινωνικά εμπόδια που συναντούν οι γυναίκες κυρίως στην εργασία, στη ζωή, ευάλωτες σε κάθε μορφής βία, φτάνοντας μέχρι και τη γυναικοκτονία. Αυτή η πολιτική τροφοδοτεί και σκοταδιστικές απόψεις που αμφισβητούν μέχρι και το δικαίωμα της γυναίκας στην ασφαλή δωρεάν άμβλωση.

Μιλάτε επίσης για την εκπαίδευση λες και θα γίνει καμμιά κοσμογονία, καμμιά ψηφιακή επανάσταση και βάλε! Αλήθεια; Για πόσες τετραετίες ακόμα θα ακούμε για εκπαιδευτικούς που ζουν σε αντίσκηνα στις παραλίες των νησιών μας; Για πόσες τετραετίες ακόμα θα πληρώνουν ό,τι έχουν και δεν έχουν οι λαϊκές οικογένειες για την απλή μόρφωση των παιδιών τους, για τους φοιτητές που για να βρουν σπίτι πρέπει να τους φύγει μια ολάκερη περιουσία;

Αλήθεια, η ψηφιοποίηση της εκπαιδευτικής διαδικασίας -αναγκαία φυσικά- θα λύσει το πρόβλημα των κενών σε εκπαιδευτικούς; Θα σταματήσουν τα νήπια να βρίσκονται σε κοντέινερς, σε προκάτ; Θα συνεχίσει το απαράδεκτο γεγονός οι καθηγητές να αναγκάζονται να διδάσκουν γνωστικά αντικείμενα άσχετα με την ειδικότητά τους;

Φτάσατε μάλιστα από τη φόρα της ψηφιοποίησης να μας πείτε ότι οι μαθητές πρέπει να σκέφτονται όχι σαν σκληροί δίσκοι, αλλά σαν επεξεργαστές. Αλήθεια, αυτό το σχολείο οραματίζεστε; Εμείς λέμε ότι πρέπει να σκέφτονται σαν άνθρωποι, να ξεχωρίζουν ανάμεσα στον κυκεώνα των πληροφοριών την αλήθεια, να δομούν τη σκέψη τους, την ανθρώπινη σκέψη τους, τη φαντασία τους, τη δημιουργικότητά τους. Ξέρετε, οι επεξεργαστές κάπου κολλάνε και μάλιστα αρκετά συχνά, όσο καλά και αν είναι κουρδισμένοι.

Σήμερα, τώρα που μιλάμε, γνωρίζετε ότι βρίσκεται στον αέρα κυριολεκτικά η δωρεάν σίτιση για χίλιους πεντακόσιους φοιτητές στην Πάτρα; Το ξέρετε; Γνωρίζετε ότι πετούν εκτός φοιτητικών εστιών νέα παιδιά για να αξιοποιηθούν αυτές για διάφορες μπίζνες;

Τέλος, για το ζήτημα της αναθεώρησης του άρθρου 16, όλη την προεκλογική περίοδο, κύριε Μητσοτάκη, δεχόσασταν τη μια πάσα μετά την άλλη από τον ΣΥΡΙΖΑ και το ΠΑΣΟΚ. Τώρα, αξιοποιώντας το άρθρο 28 που δίνει τη δυνατότητα για διακρατικές συμφωνίες στο πλαίσιο της υπερίσχυσης του ευρωενωσιακού δικαίου επί του εθνικού, όπως επέβαλε η ένταξη της χώρας στην ΟΝΕ, ψάχνετε τρόπους για να ξεπεράσετε τα εμπόδια του άρθρου 16. Ανοίγετε συνολικά επικίνδυνους δρόμους και το ξέρετε.

Συγγνώμη, έχω τη μέση μου.

**ΠΡΟΕΔΡΟΣ (Κωνσταντίνος Τασούλας):** Διακόπτουμε για λίγα λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΟΣ (Κωνσταντίνος Τασούλας):** Ήταν ένα πρόβλημα στη μέση του κ. Κουτσούμπα.

(Χειροκροτήματα από όλες τις πτέρυγες της Βουλής)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ήταν ένας σπασμός στη μέση. Θα δούμε, το παρακολουθούμε έτσι κι αλλιώς.

Η συμβουλή βέβαια για να χάσω κιλά, δεν γίνεται!

(Γέλωτες στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Αυτό ήταν χειροκρότημα για τον άνθρωπο, για να δείτε ότι ο άνθρωπος υπερισχύει της ιδεολογίας!

(Χειροκροτήματα από όλες τις πτέρυγες της Βουλής)

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Είχα κάνει ορισμένα σχόλια για την αναθεώρηση του άρθρου 16. Έλεγα, λοιπόν, ότι αξιοποιώντας το άρθρο 28 που δίνει τη δυνατότητα για διακρατικές συμφωνίες στο πλαίσιο της υπερίσχυσης του ευρω-ενωσιακού δικαίου έναντι του εθνικού, όπως επέβαλε η ένταξη της χώρας στην ΟΝΕ, ψάχνετε τρόπους για να ξεπεράσετε τα εμπόδια αυτά του άρθρου 16. Ανοίγετε, θεωρούμε, συνολικά επικίνδυνους δρόμους και το ξέρετε αυτό. Και επειδή ο Υπουργός σας απόρησε για το ιστορικό παράδοξο, όπως είπε, η παιδεία να είναι χώρος έντονης πολιτικής αντιπαράθεσης ιδιαίτερα στη χώρα μας, απαντάμε: Η πολιτική σας είναι αυτή που έχει ταξικό πρόσημο και συνέπειες γι’ αυτό και δεν μένει αναπάντητη, γι’ αυτό υπάρχει και έντονη πολιτική αντιπαράθεση. Διότι στη χώρα μας υπάρχει οργανωμένο κίνημα και θα απαντήσει και στα απαράδεκτα σχέδια που ορθώνουν νέα εμπόδια και νέους φραγμούς στη μόρφωση των παιδιών της λαϊκής οικογένειας.

Το ίδιο συμβαίνει και στην υγεία όπου η πολιτική σας για τη νέα τετραετία συμπυκνώνεται στη φράση: «Λίγα για τους πολλούς και πολλά για τους λίγους». Και αυτά τα λίγα για τους πολλούς δεν θα είναι μόνο λίγα ποσοτικά, αλλά θα είναι και λίγα χρονικά.

Ας δούμε το παράδειγμα του περιβόητου Ταμείου Ανάκαμψης με βάση τα χρήματα του οποίου, όπως λέγατε προεκλογικά, θα προβείτε σε αναβάθμιση με ανακαινίσεις και άλλα ογδόντα νοσοκομείων και εκατόν πενήντα έξι κέντρων υγείας. Από τα 31 δισεκατομμύρια του Ταμείου Ανάκαμψης μόλις το 1,4 δισεκατομμύριο πάνε στην υγεία. Από αυτά μόλις το 1/5, δηλαδή 317 εκατομμύρια, προορίζονται για τις διάφορες ανακαινίσεις. Ποιον κοροϊδεύετε; Μόνο το Νοσοκομείο της Χαλκίδας για να ολοκληρωθεί έχει προϋπολογισμό 71 εκατομμύρια ευρώ κι εσείς μας λέτε ότι με 317 εκατομμύρια συνολικά θα φτιάξετε τις υποδομές όλης της χώρας.

Με απλά λόγια, τα κοστολογημένα προγράμματά σας δεν φτάνουν ούτε για ένα απλό σοβάτισμα. Και συνεχίζετε την κοροϊδία. Δυστυχώς για εσάς, αυτά που ονομάζετε βολικά «προκλήσεις» και «εξωγενείς κρίσεις» δεν είναι τίποτε άλλο από τις αξεπέραστες αντιφάσεις του συστήματος που υπηρετείτε.

Έτσι είναι, κύριε Μητσοτάκη. Δεν μπορείτε να περηφανεύεστε ότι ήσασταν πρωτοπόροι για την υιοθέτηση της επεκτατικής πολιτικής της Ευρωπαϊκής Ένωσης, του Ταμείου Ανάκαμψης, του κοινού δανεισμού με πολύ χαμηλά επιτόκια και μετά να αναρωτιέστε από πού μας ήρθε ο πληθωρισμός. Δεν μπορείτε να περηφανεύεστε ότι είστε στη σωστή πλευρά της ιστορίας επειδή έχετε κάνει, εσείς και οι προηγούμενοι, την Ελλάδα ένα απέραντο αμερικανο-νατοϊκό ορμητήριο πολέμου και μετά να κάνετε ότι δεν ξέρετε τίποτα για τις προσφυγικές ροές. Δεν μπορείτε να είστε θιασώτες του συστήματος αυτού, να μιλάτε για την ικανότητα της αγοράς να αυτορυθμίζεται, και μετά να σας προβληματίζει η επιμονή της ανεργίας που τσακίζει τους νέους. Δεν ξέρετε ότι στον καπιταλισμό η εργατική δύναμη είναι εμπόρευμα και ότι έτσι ακριβώς αυτορυθμίζεται κάθε αγορά εμπορευμάτων;

Πρέπει δηλαδή να πάμε για μπύρα για να σας τα εξηγήσω όλα αυτά; Γιατί αναρωτιέστε κιόλας πώς γίνεται να είμαστε κομμουνιστές το 2023. Θα σας το πω εδώ, λοιπόν, χωρίς μπύρα, χωρίς τσίπουρο. Καθαρά και ξάστερα, δημόσια. Γιατί σήμερα, το 2023, οι δυνατότητες για κάλυψη των κοινωνικών αναγκών είναι μεγαλύτερες από ποτέ. Κι όμως η ψαλίδα ανάμεσα σε αυτές τις δυνατότητες και στο πώς ζουν οι πολλοί είναι επίσης μεγαλύτερη από ποτέ, γιατί η Ελλάδα για την οποία μιλήσατε, όπου οι πολιτικές φιλοδοξίες της καθεμιάς και του καθενός θα συμβαδίζουν με τη συλλογική πρόοδο, δεν πρόκειται να υπάρξει σε αυτό εδώ το δικό σας σύστημα ό,τι κι αν του κάνετε. Το ζούμε αυτό από τετραετία σε τετραετία. Ούτε στον αιώνα τον άπαντα, δηλαδή.

Γιατί καπιταλισμός σημαίνει ακριβώς η κοινωνική πρόοδος να θυσιάζεται για τη μεγιστοποίηση του ατομικού κέρδους σε βάρος της ευημερίας των πολλών.

Γιατί όσο και να κλίνετε σε όλες τις πτώσεις τον εκσυγχρονισμό, το μόνο που προσφέρει αυτό το σύστημα είναι αναχρονισμός, βαρβαρότητα, οπισθοδρόμηση και σήψη στο επίπεδο των ιδεών, όπως φαίνεται και με μια ματιά εδώ μέσα στις διάφορες πτέρυγες αυτής της Βουλής.

Το έγραψαν πριν πάρα πολλά χρόνια ο Μαρξ και ο Ένγκελς στο Κομμουνιστικό Μανιφέστο: «Στη θέση αυτής της παλιάς αστικής κοινωνίας με τις τάξεις και τις ταξικές της αντιθέσεις, έρχεται μια ένωση όπου η ελεύθερη ανάπτυξη του καθενός και της καθεμιάς είναι προϋπόθεση για την ελεύθερη ανάπτυξη όλων». Σε πείσμα όλων σας θα το κάνουν πράξη οπωσδήποτε οι ερχόμενες γενιές. Γιατί έχουμε πάθει πλέον και έχουμε μάθει. Την πείρα, τη θετική και την αρνητική, την έχουμε μελετήσει και δεν πρόκειται να υπάρξουν ξανά οι ίδιες αδυναμίες, οι ελλείψεις και να γίνουν τα ίδια λάθη. Γιατί όντως οι καλύτερες μέρες είναι μπροστά μας. Γιατί όντως τις καλύτερες μέρες μας δεν τις έχουμε ζήσει ακόμα και θα τις ζήσουμε, να είστε σίγουροι, όλοι και όλες, γι’ αυτό και αυτό θα είναι το μεγάλο, το ωραίο, το συγκλονιστικό.

Σας ευχαριστώ.

(Χειροκροτήματα)

**ΠΡΟΕΔΡΟΣ (Κωνσταντίνος Τασούλας):** Κι εμείς σας ευχαριστούμε.

Μας κοψοχολιάσατε, αλλά το χειροκρότημα…

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Το χειροκρότημα ήταν για το πέσιμο, όχι για την ομιλία, ούτε για το «μεγάλο, το ωραίο, το συγκλονιστικό».

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΟΣ (Κωνσταντίνος Τασούλας):** Κύριε Ανδρουλάκη, έχετε τον λόγο αμέσως μετά για τη δική σας δευτερολογία των Προγραμματικών Δηλώσεων.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εσείς με το πόδι σας είστε εντάξει;

Με έχει διαβεβαιώσει ότι είναι εντάξει.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Άλλος πόδι, άλλος μέση… Πρέπει να μπούμε σε ειδικό πρόγραμμα!

Κύριε Πρόεδρε, κυρίες και κύριοι Βουλευτές, τις τελευταίες τρεις ημέρες ο Πρωθυπουργός και οι Υπουργοί της Κυβέρνησης παρουσίασαν το δικό τους σχέδιο για τη χώρα, ένα σχέδιο που ο κ. Μητσοτάκης ονόμασε «πολυδιάστατο εκσυγχρονισμό». Μια από τις παρενέργειες της κρίσης είναι η κακοποίηση των λέξεων. Κλασικά παραδείγματα είναι οι λέξεις: πρόοδος, αριστερά, μεταρρύθμιση, εκσυγχρονισμός.

Στην αφετηρία, λοιπόν, αυτής της νέας τετραετίας ας κάνουμε μια προσπάθεια να συμφωνήσουμε στα βασικά. Τι σημαίνει εκσυγχρονισμός; Για εμάς, είναι η προσπάθεια οι λειτουργίες του κράτους, οι θεσμοί, η ποιότητα της ζωής των πολιτών να προσεγγίζουν το ευρωπαϊκό κεκτημένο. Αυτό σημαίνει να βρεθούμε ξανά σε τροχιά σύγκλισης και όχι απόκλισης από τον σκληρό πυρήνα των χωρών της Ευρωπαϊκής Ένωσης.

Δεν μπορεί, λοιπόν, να αυτοπροβάλλεστε ως φορέας εκσυγχρονισμού, όταν εξαιτίας των επιλογών σας η απόσταση μεγαλώνει. Η αναλογία έμμεσων προς άμεσους φόρους επιδεινώθηκε τα προηγούμενα χρόνια, επιβαρύνοντας τους πιο αδύναμους. Έχουμε τους τέταρτους υψηλότερους έμμεσους φόρους ως ποσοστό του ΑΕΠ σε όλη την Ευρωπαϊκή Ένωση. Την ίδια στιγμή, η αγοραστική δύναμη των πολιτών είναι η τρίτη χαμηλότερη στην Ευρώπη.

Επίσης, στο ευρωπαϊκό κεκτημένο δεν υπάρχει δίλημμα για την ποιότητα της δημοκρατίας. Δεν υπάρχει δίλημμα μεταξύ δίκαιης βιώσιμης ανάπτυξης ή ισχυρών θεσμών. Το ένα δεν μπορεί να υπάρξει χωρίς το άλλο. Αν έχετε εσείς κάποιο παράδειγμα εντός Ευρωπαϊκής Ένωσης, να μας το δώσετε.

Για εμάς, το πρόταγμα είναι ξεκάθαρο, μιας ανοιχτής, συμμετοχικής δημοκρατίας, που δεν κάνει διακρίσεις και διασφαλίζει τα δικαιώματα και τις ελευθερίες όλων των πολιτών.

Μιλάτε για άριστους, αλλά επιλέγετε συνεχώς τους αρεστούς. Δεν αντιμετωπίζετε συνειδητά την αναξιοκρατία γιατί είναι κυρίαρχο εργαλείο άσκησης της πολιτικής σας. Κι αυτό αποδεικνύεται από το ότι σπάσατε κάθε ρεκόρ μετακλητών και απευθείας αναθέσεων.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Σας προκαλώ, λοιπόν, ξανά σήμερα να δεχτείτε την πρότασή μας για στελέχωση των διοικήσεων οργανισμών και νοσοκομείων μέσω ανοικτού διεθνούς διαγωνισμού εντός των επόμενων δύο μηνών. Ας μείνει κάτι από αυτή τη συνεδρίαση που θα βοηθήσει την πατρίδα μας να πάει μπροστά.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

Εσείς, όμως, αναζητάτε συναίνεση σε θέματα χαμηλότερης αξίας, ενώ εμείς σας την προσφέρουμε σε ένα κορυφαίο ζήτημα που μπορεί να ανατρέψει παθογένειες δεκαετιών, για να σταματήσει επιτέλους η εγχώρια πολιτική ελίτ να αντιμετωπίζει το κράτος ως λάφυρο, όπως κάνατε κι εσείς τα προηγούμενα τέσσερα χρόνια.

Οι μεγάλες αλλαγές προϋποθέτουν όραμα, γενναιότητα, πολιτική αυτονομία. Εμείς τα διαθέτουμε κι είμαστε εδώ να εργαστούμε γι’ αυτές τις μεγάλες αλλαγές, χωρίς να λογαριάσουμε ποτέ το πολιτικό κόστος.

Ακούσαμε στη Βουλή των Ελλήνων από τον αρμόδιο Υπουργό της Νέας Δημοκρατίας να εκφέρει την άποψη περί «ανεξέλεγκτων ανεξάρτητων αρχών». Ποιοι, όμως, κύριοι της Νέας Δημοκρατίας, είναι οι ανεξέλεγκτοι; Αυτοί που αγωνίστηκαν για να μάθει ο ελληνικός λαός την αλήθεια ή το παρακράτος που οργάνωσε τις υποκλοπές; Περιμένω, κύριε Μητσοτάκη, να τοποθετηθείτε γι’ αυτή την άποψη που εξέφρασε ο Υπουργός σας. Γιατί μπορεί να τον αδειάσατε διακριτικά για την ασυλία των τραπεζιτών, που εσείς νομοθετήσατε, όμως γι’ αυτό το κορυφαίο ζήτημα διάκρισης των εξουσιών και σεβασμού του κράτους δικαίου μείνατε σιωπηλοί.

Επικαλεστήκατε, καταχρηστικά, το απόρρητο σε αυτή τη νοσηρή υπόθεση για να συγκαλύψετε το σκάνδαλο, αλλά δεν διστάσατε να κάνετε προεκλογική εκστρατεία για ένα ευαίσθητο θέμα, σε μια ευαίσθητη χρονική στιγμή για την πατρίδα μας, με τα δελτία της ΕΥΠ. Κατά τ’ άλλα, όμως, σας ενοχλούν τα θεσμικά αντίβαρα και δεν θα σας ενοχλεί ότι πολλάκις οι ευρωπαϊκοί θεσμοί έχουν ασχοληθεί με τη διολίσθησή σας σε θέματα διάκρισης εξουσιών και ανθρωπίνων δικαιωμάτων.

Η χώρα μας χρειάζεται ένα προοδευτικό σχέδιο, με συγκεκριμένες προτεραιότητες, που θα βελτιώσει θεαματικά τη λειτουργία των θεσμών, που θα ισχυροποιήσει το κοινωνικό κράτος, που θα δημιουργήσει προϋποθέσεις για μια ανθεκτική και αειφόρο οικονομία.

Για εμάς η πρόοδος συνδέεται άρρηκτα με μια ισχυρή ανάπτυξη που τα οφέλη της διαχέονται δίκαια σε όλους, που οδηγεί στη μείωση των ανισοτήτων. Γιατί αυτή είναι η πραγματική αγωνία των Ελλήνων πολιτών, αυτή είναι η πραγματική αγωνία του προοδευτικού κόσμου, η μείωση των κοινωνικών ανισοτήτων κι εμείς θα αγωνιστούμε με κάθε τρόπο για να το πετύχουμε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Μια ανάπτυξη για όλους, όχι μόνο για τους μεγάλους και ισχυρούς, με ένα κοινωνικό κράτος που δημιουργεί ασφάλεια στον πολίτη για το μέλλον του, που δεν αφήνει μετέωρη τη μεσαία τάξη, που αγκαλιάζει τους πιο ευάλωτους Έλληνες, που κάνει τη συμπερίληψη πραγματικότητα. Ένα σύγχρονο ψηφιακό κράτος που χειραφετεί τον πολίτη και δεν τον καθιστά όμηρο της εκάστοτε εξουσίας. Με πολιτικές που δημιουργούν ελπίδα και αισιοδοξία στη νέα γενιά και δεν την εγκαταλείπουν στην ανασφάλεια και την απογοήτευση.

Έχουμε ευθύνη ως χώρα να αντιμετωπίσουμε με άμεσο, αλλά κοινωνικά δίκαιο τρόπο την κλιματική κρίση, κάνοντας κτήμα των πολιτών την πράσινη μετάβαση κι όχι ένα κερδοσκοπικό παιχνίδι για λίγους. Εκεί, όμως, οδηγείτε τα πράγματα με την επιλογή σας να μην επενδύετε στο δίκτυο και την αποθήκευση.

Πηγαίνετε στις Βρυξέλλες και ζητάτε από την Ευρώπη ενεργειακή λεωφόρο για να διασυνδεθεί η Ελλάδα με τα κράτη του Βορρά, αλλά δεν δείχνετε διάθεση να ανοίξετε ενεργειακούς δρόμους που θα διευκολύνουν την πράσινη μετάβαση εντός της χώρας μας για να έχουμε δημιουργία ενεργειακών κοινοτήτων, να έχουμε χαμηλό κόστος ενέργειας, εξοικονόμηση ενέργειας, ενεργειακή ασφάλεια απέναντι σε γεωπολιτικούς κινδύνους -είδαμε τι πάθαμε με τη μεγάλη εξάρτηση της χώρας στην ηλεκτροπαραγωγή από φυσικό αέριο- και βέβαια, ενεργειακή δικαιοσύνη για να αντιμετωπίσουμε τη μελλοντική ενεργειακή φτώχεια.

Κυρίες και κύριοι, σας άκουσα να κάνετε λόγο για πληγές που μας καταδιώκουν από το παρελθόν. Τέσσερα χρόνια, τώρα όμως, όχι μόνο δεν τις θεραπεύσατε, αλλά ανοίξατε και καινούργιες. Η Κυβέρνηση υπόσχεται ανάπτυξη, απασχόληση, αύξηση μισθών και κοινωνική ευημερία. Το ερώτημα είναι σε ποιους απευθύνεται.

Θέσατε ως στόχο τη μείωση της ανεργίας στο 8%. Σας είναι, όμως, αδιάφορο αν η μείωση της ανεργίας γίνεται με ευκαιριακές και κακοπληρωμένες θέσεις εργασίας των 400 και 500 ευρώ όπως συμβαίνει σήμερα. Και φάνηκε αυτό με τα διπλά βιβλία στους μισθούς. Άλλες υποσχέσεις προεκλογικά στους πολίτες, άλλες δεσμεύσεις στις Βρυξέλλες.

Το όραμά μας για την Ελλάδα του 2030 δεν συμβαδίζει με εργαζόμενους χωρίς δικαιώματα, που υπονομεύουν κλαδικές συμβάσεις και υποβαθμισμένη Επιθεώρηση Εργασίας. Εμείς δεν θα δεχθούμε ως κανονικότητα οι νέοι μας, ενώ είναι από τους πιο μορφωμένους στην Ευρώπη, να έχουν λιγότερες ευκαιρίες, χαμηλούς μισθούς κι ένα πολύ μεγάλο, το μεγαλύτερο, ποσοστό ανεργίας στην Ένωση.

Είναι ώρα για νέες ρυθμίσεις, με κανόνες και ασφάλεια για τον εργαζόμενο, για ελεύθερες συλλογικές διαπραγματεύσεις και για ισχυρές κλαδικές συμβάσεις με καθολική εφαρμογή, που θα οδηγούν σε μισθούς αξιοπρέπειας. Για ισχυρούς και στελεχωμένους μηχανισμούς επιβολής των νόμων και των συμβάσεων. Σύντομα θα φέρουμε ειδική νομοθετική πρόταση για την αναβάθμιση του ΣΕΠΕ.

Η Κυβέρνηση αρνείται να αντιληφθεί ότι με ημίμετρα δεν μπορεί να αντιμετωπίσει τη στεγαστική κρίση. Δεν προσφέρει ουσιαστική διέξοδο στα προβλήματα που αντιμετωπίζει η νέα γενιά. Ο Πρωθυπουργός πανηγύριζε προχθές για το πρόγραμμα «Σπίτι μου». Ξέχασε, όμως, να αναφέρει ότι από τις δεκαοκτώ χιλιάδες προεγκρίσεις λιγότεροι από πέντε χιλιάδες δικαιούχοι βρήκαν σπίτι λόγω των αυξημένων τιμών των ακινήτων. Τι έχετε προβλέψει για τους νέους, όμως, που δεν έχουν τη δυνατότητα να αγοράσουν σπίτι; Ή μήπως θεωρείτε ότι δυόμισι χιλιάδες κοινωνικές κατοικίες που εξαγγείλατε επαρκούν;

Δεν γνωρίζετε ότι άλλα ευρωπαϊκά κράτη με το μέγεθος της χώρας μας και ανάλογα κοινωνικά ζητήματα έχουν δημιουργήσει απόθεμα και από προηγούμενα εθνικά προγράμματα δεκάδων χιλιάδων κατοικιών; Εμείς επιμένουμε στην πρότασή μας για μια δεξαμενή εκατόν πενήντα χιλιάδων κατοικιών που είτε θα κατασκευαστούν από το Ταμείο Ανάκαμψης είτε θα ανακαινιστούν παρέχοντας φορολογικά κίνητρα και κίνητρα ανακατασκευής στους ιδιοκτήτες τους. Και βέβαια θα διατίθενται με κοινωνικά κριτήρια και χαμηλά ενοίκια.

Επίσης, οι τιμές στα τρόφιμα έχουν πάρει πάλι την ανηφόρα. Εδώ και είκοσι μήνες. Ο πληθωρισμός σε αυτή την κατηγορία άγγιξε το 12,2% αυξημένος σε σχέση με τον Μάιο. Και μιλώ για τα τρόφιμα. Είναι απορίας άξιο όμως γιατί η Κυβέρνηση αρνείται να κάνει ελέγχους στην αγορά. Έχουν επιβληθεί μόλις πέντε πρόστιμα για αισχροκέρδεια.

Εξαγγείλατε τη μόνιμη απαλλαγή σε συμμετοχή στα φάρμακα που αφορά τους παλιούς δικαιούχους του ΕΚΑΣ που είχε καταργήσει ο ΣΥΡΙΖΑ. Συμφωνούμε αλλά δεν φτάνει. Αυτοί οι άνθρωποι είναι σε απελπιστική κατάσταση. Επαναφέρουμε την πρότασή μας για ένα νέο ΕΚΑΣ που αφορά τριακόσιες πενήντα χιλιάδες χαμηλοσυνταξιούχους, την κατάργηση της προσωπικής διαφοράς και τη διόρθωση των αδικιών που αφορούν τις συντάξεις χηρείας και αναπηρίας.

Όσον αφορά τώρα στη νάρκη που υπάρχει στην οικονομία μας -και μιλώ για το ιδιωτικό χρέος- πάνω από 270 δισεκατομμύρια ευρώ υπολογίζονται τα χρέη προς εφορία, ασφαλιστικά ταμεία, τράπεζες funds. Θα δώσετε μια δεύτερη ευκαιρία αξιοπρέπειας σε όσους αγωνίστηκαν με έναν έντιμο τρόπο, αλλά έχουν περιέλθει σε δύσκολη θέση λόγω αντικειμενικών λόγων. Θα προστατέψετε την πρώτη κατοικία με δίκαια και διαφανή κριτήρια; Θα προστατεύσετε τους δανειολήπτες που προσπαθούν να ρυθμίσουν τις οφειλές τους άλλα funds, όπως και σε άλλες χώρες, έχουν άλλες προτεραιότητες; Απ’ ό,τι φαίνεται δεν σας απασχολεί ούτε το γεγονός ότι εκατοντάδες χιλιάδες μικρομεσαίες επιχειρήσεις είναι αποκλεισμένες από ρευστότητα και από το Ταμείο Ανάκαμψης. Άλλωστε τα δάνεια του Ταμείου Ανάκαμψης δεν είναι μόνο γι’ αυτούς που είχαν έτσι κι αλλιώς πρόσβαση σε τραπεζικό δανεισμό και απλά τώρα πετυχαίνουν καλύτερους όρους. Δεν φτάνει αυτή η πολιτική. Η Πορτογαλία έφτιαξε ένα ειδικό χρηματοδοτικό φορέα στήριξης ενός αρχιπελάγους μικρομεσαίων επιχειρήσεων που αποτελούν τη ραχοκοκαλιά της ελληνικής οικονομίας.

Ο κύριος Πρωθυπουργός με στόμφο προειδοποίησε όσους φοροδιαφεύγουν ότι έχει τη βούληση να τους εντοπίσει και να τους υποχρεώσει να πληρώσουν τους φόρους που τους αναλογούν. Την ίδια ώρα όμως απέφυγε να αναφέρει έστω και ένα συγκεκριμένο μέτρο, όπως για παράδειγμα τη σύνδεση των ταμειακών μηχανών που πηγαίνει από αναβολή σε αναβολή και την παροχή ουσιαστικών κινήτρων για τις ελευθερίες, οι ηλεκτρονικές συναλλαγές.

Κυρίες και κύριοι, ισχυρό Εθνικό Σύστημα Υγείας σημαίνει ότι ο κάθε πολίτης όταν έχει ανάγκη να χειρουργηθεί δεν θα καλείται να επιλέξει ανάμεσα στις λίστες της πολύμηνης αναμονής στα δημόσια νοσοκομεία ή της ιδιωτικής υγείας όπου θα τον χειρουργεί ο γιατρός του ΕΣΥ με αμοιβή. Εκεί μας οδήγησε ο απαράδεκτος νόμος σας. Τρεις μέρες τώρα δεν είπατε τίποτα για αυτά τα θέματα. Ποια θα είναι τα κίνητρα για να στελεχώσουμε τα περιφερειακά νοσοκομεία; Κουβέντα δεν είπατε για την ένταξη στα βαρέα και ανθυγιεινά των υγειονομικών. Είχαμε καταθέσει πρόταση νόμου στην προηγούμενη Βουλή και την είχατε απορρίψει.

Ως προς την παιδεία πραγματικά η υποκρισία περισσεύει τόσο από την πλευρά της Νέας Δημοκρατίας όσο και από του ΣΥΡΙΖΑ. Κύριοι του ΣΥΡΙΖΑ, ήσασταν τεσσεράμισι χρόνια Κυβέρνηση, ξεχάσατε ότι και επί των ημερών σας χιλιάδες νέοι σπούδαζαν σε ιδιωτικά κολέγια στην Ελλάδα; Τώρα ξαφνικά ανακαλύψατε τα ιδιωτικά κολέγια; Τώρα πρώτη φορά; Σας είδα να ξαφνιάζεστε από τις ομιλίες σας.

Και η Κυβέρνηση όμως, σε ένα τόσο σοβαρό θέμα όπως είναι η ρύθμιση της τριτοβάθμιας εκπαίδευσης, κάνει διαχείριση συμβόλων. Όπως έκανε και με τη «φανταστική» πανεπιστημιακή αστυνομία.

Ας μιλήσουμε, κύριοι συγκεκριμένα. Είναι πολλά τα προβλήματα της παιδείας. Εγώ θα φέρω ένα απλό παράδειγμα, που σας ακουμπά και τους δύο. Υποστηρίζουμε όλοι ότι ο τουρισμός είναι η βαριά μας βιομηχανία. Αλλά τόσο επί Νέας Δημοκρατίας όσο και επί ΣΥΡΙΖΑ έμειναν σε ομηρία χωρίς ακαδημαϊκή αναγνώριση εκατοντάδες νέοι που πέρασαν με πανελλαδικές εξετάσεις στις τουριστικές σχολές στην Κρήτη και στη Ρόδο. Δεν κάνατε τίποτα. Μήπως μέσω της απαξίωσης έχετε στόχο να κλείσουν; Έχω πολλά ανάλογα παραδείγματα που αποδεικνύουν ότι δεν έχετε διάθεση για γόνιμη συζήτηση και συγκεκριμένη συζήτηση, αλλά επιλέγετε το «διαίρει και βασίλευε» σε ένα τόσο σοβαρό ζήτημα.

Προτεραιότητα για μας είναι η ενίσχυση του δημόσιου πανεπιστημίου, ώστε να προσφέρει υψηλής ποιότητας εκπαίδευση και έρευνα, αλλά και δημόσιες επαγγελματικές σχολές που θα καλύψουν τις τεράστιες ανάγκες που έχουν ζωτικοί τομείς της ελληνικής οικονομίας. Επίσης, έχουμε χρέος να ρυθμίσουμε την κατάσταση με τα ιδιωτικά κολλέγια που υπάρχουν στη χώρα. Να βάλουμε αυστηρά κριτήρια και προϋποθέσεις, για να σταματήσει το εμπόριο πτυχίων χωρίς υπόβαθρο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Το ζήτημα αυτό είναι πολύ σύνθετο. Αφήστε, λοιπόν, τα ευχολόγια. Οι νέοι της πατρίδας μας χρειάζονται υψηλής ποιότητας εφόδια και θα πρέπει να τους τα παρέχουμε ώστε το μέλλον τους να μην εξαρτάται από την οικονομική επιφάνεια της οικογένειας τους.

Εμείς θα αγωνιστούμε για την αναβάθμιση της παιδείας στη χώρα μας γιατί είναι πεποίθησή μας ότι αν δεν σταθεί στα πόδια της η νέα γενιά, δεν θα σταθεί όρθια η πατρίδα μας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αγαπητοί συνάδελφοι, την επόμενη εβδομάδα ο Πρωθυπουργός θα συναντηθεί με τον Τούρκο Πρόεδρο στο περιθώριο της συνόδου του ΝΑΤΟ. Έχω χρέος να υπογραμμίσω ότι ο ρόλος του κ. Στόλτενμπεργκ και οι δηλώσεις των ίσων αποστάσεων που έκανε όλο το προηγούμενο διάστημα δεν βοήθησαν. Ίσα-ίσα, το αντίθετο. Η στόχευση πρέπει να είναι ξεκάθαρη και μιλώ για την εθνική στόχευση που πρέπει να γίνει ευρωπαϊκή πολιτική. Θέλουμε σχέσεις καλής γειτονίας. Δεν ανεχόμαστε αναθεωρητικές λογικές και προκλήσεις εις βάρος της χώρας μας και της Κύπρου. Η Τουρκία οφείλει να βαδίσει στο δρόμο του σεβασμού του διεθνούς δικαίου. Ας είμαστε όμως ρεαλιστές. Η ευρωπαϊκή προοπτική της Τουρκίας, είναι μία χίμαιρα. Δεν μπορούμε να μιλάμε για συνέχιση ενταξιακών διαδικασιών που ήδη έχουν παγώσει, αλλά για μια ειδική σχέση Ευρωπαϊκής Ένωσης - Τουρκίας που θα βασίζεται στην αναβάθμιση της τελωνειακής ένωσης του 1995 και θα διασφαλίζει τον σεβασμό στα κυριαρχικά μας δικαιώματα. Σε αυτό το πλαίσιο η ελληνική διπλωματία θα πρέπει να εργαστεί για να επιλυθούν όλες οι δυσλειτουργίες που εντοπίζονται στο υπάρχον καθεστώς και εννοώ για τη σημερινή τελωνειακή ένωση. Και επίσης να συμφωνηθεί ένα πλαίσιο αυτοματοποιημένων κυρώσεων, για να αποφύγουμε τον κανόνα της ομοφωνίας στο συμβούλιο, όταν η γειτονική χώρα παραβιάζει τα ανθρώπινα δικαιώματα στο εσωτερικό της ή το διεθνές δίκαιο λειτουργώντας ως παράγοντας αστάθειας στην Ανατολική Μεσόγειο.

Κυρίες και κύριοι, χρειαζόμαστε ένα νέο κοινωνικό συμβόλαιο του κράτους και των πολιτών, που θα σφυρηλατεί μια νέα σχέση εμπιστοσύνης κάνοντας την κοινωνία σύμμαχο στις μεγάλες αλλαγές.

Σήμερα η Ελλάδα χρειάζεται όσο ποτέ άλλοτε μια σοβαρή Αντιπολίτευση που θα δίνει καθημερινές μάχες δίπλα στον πολίτη με σχέδιο, αξιοπιστία και προοπτική, με διάθεση συναινέσεων, αλλά και με δημιουργική κριτική και αντιπροτάσεις όπου διαφωνούμε.

Κριτήριο μας πάντα θα είναι το εθνικό συμφέρον, ο ορθός λόγος, ο σεβασμός στους θεσμούς και τη δημοκρατία. Θα αγωνιστούμε, λοιπόν, ώστε η δημοκρατική παράταξη να είναι στην πρωτοπορία για μια κοινωνία αυτοπεποίθησης και υψηλών προσδοκιών, για να εδραιώσουμε την ισχυρή παρουσία της Ελλάδας μας, της πατρίδας μας στην Ευρώπη και τον κόσμο.

Κυρίες και κύριοι, οι Προγραμματικές Δηλώσεις της Κυβέρνησης απέδειξαν ότι έχουμε ένα άλλο όραμα και άλλες προτεραιότητες. Έχουμε άλλη φιλοσοφία για το πώς αξιοποιούμε τις ευκαιρίες που μας δίνονται, όπως είναι το Ταμείο Ανάκαμψης. Έχουμε άλλη φιλοσοφία για τους θεσμούς, το κράτος δικαίου, τα ανθρώπινα δικαιώματα. Υπερασπιζόμαστε μια κοινωνία της συμπερίληψης, όπου θεμελιώδη δικαιώματα δεν τίθενται υπό αμφισβήτηση και δεν υπάρχουν, βέβαια, πολίτες δεύτερης κατηγορίας.

Τέλος, δεν πιστεύουμε στα κλειστά συστήματα εξουσίας, γιατί γεννούν διαφθορά, αδιαφάνεια και αναξιοκρατία. Πιστεύουμε σε μία ποιοτική, συμμετοχική δημοκρατία. Διαφωνούμε με το επιτελικό κράτος, γιατί είναι το περιτύλιγμα ενός πελατειακού κράτους που πρέπει να ξεπεράσουμε. Δεν είναι κάτι σύγχρονο, είναι κάτι βαθιά παλαιοκομματικό.

Για όλους, λοιπόν, τους παραπάνω λόγους, δεν δίνουμε ψήφο εμπιστοσύνης στην Κυβέρνηση της Νέας Δημοκρατίας. Θα είμαστε η αξιόπιστη προοδευτική Αντιπολίτευση που έχει ανάγκη ο ελληνικός λαός και η πατρίδα μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Μετά τον κ. Ανδρουλάκη, καλώ στο Βήμα τον κ. Σωκράτη Φάμελλο, ως Πρόεδρο της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία, για να τοποθετηθεί επί των Προγραμματικών Δηλώσεων με τη δευτερολογία του.

(Χειροκροτήματα από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Θα ξεκινήσω, λέγοντας περαστικά στον κ. Κουτσούμπα.

Κυρίες και κύριοι Βουλευτές, κύριε Πρωθυπουργέ, κύριοι Υπουργοί, συζητώντας για τις Προγραμματικές Δηλώσεις ο κ. Μητσοτάκης στην εισαγωγική του ομιλία μας είπε λίγο-πολύ δύο πράγματα. Πρώτον, ότι τα έκανε όλα καλά την περίοδο 2019-2023 και ότι ήταν μια περίοδος νικηφόρα, με πολλές εξωγενείς κρίσεις. Και δεύτερον, ότι τώρα ετοιμάζει το τέταρτο -αν δεν κάνω λάθος- κύμα του εκσυγχρονισμού.

Νομίζω, δεν υπάρχει αμφιβολία ότι το αποτέλεσμα των εκλογών ήταν νικηφόρο για τη Νέα Δημοκρατία. Αυτό που πρέπει να εξετάσουμε, όμως, είναι εάν ήταν νικηφόρα η περίοδος 2019-2023 για την κοινωνική πλειοψηφία. Η πρώτη κρίση που αντιμετώπισε η Κυβέρνηση ήταν η υγειονομική κρίση του COVID, γιατί τα δημοσιονομικά είχαν λυθεί, όπως αποδείξαμε, από την κυβέρνηση του Αλέξη Τσίπρα και ήμασταν πλέον σε έναν καθαρό διάδρομο με πλεόνασμα και με πολλά περιθώρια.

Πώς μπορεί, όμως, η Κυβέρνηση να μιλά για νικηφόρα πορεία στην εξωγενή κρίση του COVID όταν απ’ ό,τι βλέπω ήμασταν σε μια από τις χειρότερες θέσεις της Ευρώπης με τριάντα επτά χιλιάδες θύματα, όταν η Πορτογαλία με τον ίδιο πληθυσμό είχε είκοσι επτά χιλιάδες; Δηλαδή είχαμε 40% περισσότερες απώλειες. Είναι ένα ερώτημα, κύριε Μητσοτάκη. Επίσης, το 2020 ο κ. Μητσοτάκης αγνόησε και τον κ. Τσιόδρα και τον κύριο Περιφερειάρχη και τον Δήμαρχο Θεσσαλονίκης και δεν επέβαλε περιοριστικά μέτρα στις εκδηλώσεις των εορτών του Οκτωβρίου του 2020 με αποτέλεσμα η Θεσσαλονίκη να έχει το χειρότερο αποτέλεσμα θυμάτων και κρουσμάτων με έναn τραγικό απολογισμό.

Μάλιστα όταν κάναμε σχετική ερώτηση στον κύριο Χαρδαλιά -θυμάστε τον κ. Χαρδαλιά που ήταν κάθε μέρα στην τηλεόραση για τα περιοριστικά μέτρα- μας απάντησε και θα το καταθέσω, κύριε Πρόεδρε, μαζί με όλες τις αποδείξεις ότι ήταν ενήμερος ο κ. Μητσοτάκης και το έχει καταθέσει αυτό και ο σημερινός Πρόεδρος ΚΕΔΕ, - προσέξτε αριστεία-: «Δεν εμπίπτουν στον κύκλο αρμοδιοτήτων μου τα ερωτήματα». Αυτό είπε για τη διαχείριση της πανδημίας ο κ. Χαρδαλιάς.

Δεν είναι, όμως, νικηφόρο το αποτέλεσμα όταν ενώ υπάρχουν δισεκατομμύρια ευρώ η Κυβέρνηση ακόμα και σήμερα μας λέει ότι δεν έχουμε προσωπικό στο ΕΚΑΒ και έχουμε δυστυχώς τραγικά περιστατικά, όπως θανάτους σε καρότσες αγροτικών. Και μη χρησιμοποιείτε τις στρεβλώσεις του παρελθόντος ως δικαιολογία, διότι γνωρίζουμε ότι για πολλές από αυτές τις στρεβλώσεις είναι υπεύθυνοι Υπουργοί της Νέας Δημοκρατίας. Δεν ήταν, δηλαδή, ο κ. Γεωργιάδης αυτός που έλεγε ότι δεν θα του κλέψει τη δόξα η τρόικα που θέλει να πάρει αυτός για τις απολύσεις των ιατρών; Θα ξεχάσουμε και αυτά που ξέρουμε;

Και σίγουρα δεν είναι νικηφόρο το ότι η Ελλάδα κατέγραψε το 2022 την πρώτη θέση ακρίβειας στο ρεύμα με βάση τα στοιχεία της EUROSTAT. Θα καταθέσω, κύριε Πρόεδρε, τους πίνακες της EUROSTAT για τους οικιακούς καταναλωτές, όπου η Ελλάδα είναι πρώτη και με διαφορά και το πρώτο και το δεύτερο εξάμηνο του 2022.

Επίσης, δεν είναι νικηφόρο το ότι η Ελλάδα τον Μάιο του 2023 είχε ένα από τα υψηλότερα ποσοστά ανεργίας στην Ευρώπη και το δεύτερο μεγαλύτερο ποσοστό ανεργίας των νέων 24%. Και πρέπει να σημειώσω ότι στην ομιλία σας δεν υπήρχε καμμία αναφορά στους νέους ως στρατηγική. Δεν υπήρχε καμμία αναφορά στην καταπολέμηση του brain drain, μόνο το επίδομα του «youth pass». Νομίζω είναι υποτίμηση της πολιτικής για τη νεολαία.

Τα ελληνικά νοικοκυριά από την άλλη μεριά υποφέρουν από μια άλλη νικηφόρα επιτυχία του κ. Μητσοτάκη, το πρόβλημα του πληθωρισμού. Η άνοδος στα τρόφιμα είναι 12,2%. Είναι εκρηκτική και θα καταθέσω το σχετικό δημοσίευμα.

Προσέξτε, όμως, κύριε Μητσοτάκη, επί δεκαπέντε συνεχόμενους μήνες είχαμε διψήφιο ποσοστό πληθωρισμού στα τρόφιμα και επί είκοσι πέντε ανοδικό πληθωρισμό. Θα τα καταθέσω όλα μετά.

Και μάλιστα είχαμε πληθωρισμό απληστίας. Δηλαδή, όπως λένε πλέον και οι θεσμοί: Πληθωρισμός που οφείλεται στα κέρδη των επιχειρήσεων. Δεν είναι εξωγενής. Και δεν κάνετε τίποτα γι’ αυτό. Αντίθετα, με το market pass ανακοινώσατε ότι θα χρηματοδοτήσετε αυτή την ακρίβεια. Πώς, όμως, θα τη χρηματοδοτήσετε; Με λεφτά από τον προϋπολογισμό, δηλαδή από τη φορολογία των πολιτών θα χρηματοδοτήσετε μέσω των πολιτών την ακρίβεια της αγοράς. Δηλαδή, θα πάρετε λεφτά από τους φόρους και θα τα δώσετε στην ακρίβεια. Αυτό ακριβώς μας είπατε.

Από την άλλη μεριά, στον άλλο συντελεστή ακρίβειας, δηλαδή στην ενέργεια, ο κ. Σκυλακάκης αποκάλυψε ότι δεν έχετε σχέδιο. Δεν έχετε σχέδιο για επιδοτήσεις. Δεν έχετε ενεργειακό προγραμματισμό. Δεν έχετε σχέδιο για την ενέργεια και το κλίμα. Δεν έχετε στρατηγική. Και δεν έχετε καν ακόμα ακολουθήσει την πρότασή μας να μειώσετε τον ειδικό φόρο κατανάλωσης στα καύσιμα, χρησιμοποιώντας τμήμα των υπερκερδών των διυλιστηρίων.

Προσέξτε, κυρίες και κύριοι Βουλευτές: Ήταν 2,6 δισεκατομμύρια τα υπερκέρδη των διυλιστηρίων τον προηγούμενο χρόνο και δεν έχει φορολογηθεί ούτε 1 ευρώ με έκτακτη φορολόγηση. Μόνο 1,5 δισεκατομμύριο από αυτά θα αρκούσε για τη μείωση του ειδικού φόρου κατανάλωσης στο χαμηλότερο σημείο της Ευρώπης και τον μηδενισμό στο αγροτικό πετρέλαιο. Δεν το κάνει, όμως, η Κυβέρνηση γιατί; Γιατί επιλογή της είναι η ακρίβεια.

Βέβαια, θα θέσω κι ένα ερώτημα ρητορικό. Αν ήταν τόσο καλός ο κ. Μητσοτάκης στη διαχείριση της οικονομίας, δεν θα έπρεπε να κάνει κάτι για να μην αυξάνονται τα δάνεια της Νέας Δημοκρατίας που είναι δανεικά και αγύριστα; Γιατί αυτό είναι ένα ερώτημα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κύριε Μητσοτάκη, αναρωτιόμαστε όλοι πώς είναι δυνατόν να χρωστάει 400 εκατομμύρια ευρώ δάνεια η Νέα Δημοκρατία και επί της θητείας σας να αυξάνονται συνέχεια. Ο Αλέξης Τσίπρας είχε βάλει συγκεκριμένο στόχο, να μηδενιστούν τα δάνεια του ΣΥΡΙΖΑ και τον πέτυχε. Σήμερα, πράγματι, δεν έχουμε τέτοιες υποχρεώσεις. Στη Νέα Δημοκρατία γιατί δεν μπορείτε να λύσετε τέτοιο ζήτημα με τόσους Βουλευτές, με τόσα μέλη;

Και ξέρετε, αυτό συνδέεται και με τη χθεσινή συζήτηση για το ακαταδίωκτο των τραπεζιτών. Ξέρετε γιατί; Γιατί οι τράπεζες είχαν δώσει δάνεια με αέρα, όπως αποκάλυψε Εξεταστική Επιτροπή της Βουλής, σε Μέσα Μαζικής Ενημέρωσης, στη Νέα Δημοκρατία και στο ΠΑΣΟΚ. Και γι’ αυτά τα δάνεια με αέρα, η Νέα Δημοκρατία ψήφισε διάταξη για το ακαταδίωκτο.

Και εδώ τώρα προκύπτει μια μεγάλη συζήτηση για τις χθεσινές δηλώσεις του κ. Φλωρίδη. Πρώτον, ήταν η διάταξη της Νέας Δημοκρατίας; Ξεκάθαρα! Το ΦΕΚ είναι 18 Νοεμβρίου του 2019 για τη διάταξη του ακαταδίωκτου και θα το καταθέσουμε για να ξέρουμε λιγάκι τι λέμε. Άρα, λοιπόν, η Νέα Δημοκρατία θέσπισε το ακαταδίωκτο.

Έρχεται, όμως, χθες ο κ. Φλωρίδης ότι υπάρχει ένα μεγάλο ζήτημα γιατί δεν είναι δυνατόν τραπεζικά στελέχη να διώκονται μόνο κατ’ έγκληση. Εμείς, λοιπόν, τώρα οφείλουμε για να τηρήσουμε εμείς την αξιοπιστία της συζήτησης -εσείς δεν ξέρω αν θα την τηρήσετε-, να πούμε κάτι απλό: Δεν είναι δυνατόν ο Υπουργός Δικαιοσύνης στη συζήτηση των Προγραμματικών Δηλώσεων να λέει και να ξελέει. Εφόσον δήλωσε ότι θα φέρει διάταξη που να αίρει αυτή τη ρύθμιση της Νέας Δημοκρατίας, άρα δεν θα υπάρχει ακαταδίωκτο των τραπεζικών στελεχών, οφείλει η Νέα Δημοκρατία να προχωρήσει άμεσα σε αυτή τη ρύθμιση. Αλλιώς, είτε υπονομεύετε συνολικά τη συζήτηση για τις Προγραμματικές Δηλώσεις κι αυτό -προσέξτε- είναι επικίνδυνο, είτε πρέπει να βάλετε το θέμα στον Υπουργό σας.

Εμείς θα την ψηφίσουμε τη ρύθμιση αυτή μόλις τη φέρετε και παρακαλούμε να είναι η πρώτη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί πράγματι δεν μπορεί να διώκονται οι πολίτες, να υπάρχει ένα πλαίσιο ανασφάλειας στην αγορά και να υπάρχει ακαταδίωκτο στους τραπεζίτες.

Και βέβαια πρέπει να κάνετε κάτι και με τα δανεικά κι αγύριστα. Δεν γίνεται να συνεχίσουμε με δάνεια με αέρα, γιατί αυτό είναι προσβολή και της δημοκρατίας. Γιατί τα κόμματα είναι πυλώνες της δημοκρατίας και εμείς θέλουμε τα κόμματα να είναι πυλώνες της δημοκρατίας.

Επιτρέψτε μου, όμως, τώρα να σχολιάσω λίγο την άλλη εξαγγελία σας για το νέο κύμα εκσυγχρονισμού. Καταλαβαίνουμε ότι έχετε μια στρατηγική, ότι θέλετε να απευθυνθείτε στον κεντρώο φιλελεύθερο χώρο, να διευρύνετε πιθανά το εκλογικό σας κοινό. Αισθάνεστε και την πίεση της Ακροδεξιάς. Να, δούμε, όμως τι είναι εκσυγχρονισμός. Γιατί εμείς θέλουμε μια τέτοια συζήτηση.

Κύριε Πρωθυπουργέ, είναι εκσυγχρονισμός να χάνονται ανθρώπινες ζωές στις καρότσες αγροτικών αυτοκινήτων γιατί δεν υπάρχουν διασώστες στο ΕΚΑΒ; Είναι κρίσιμη ερώτηση αυτή.

Είναι μήπως εκσυγχρονισμός να μην ακούει ο Υπουργός Μεταφορών και Υποδομών, ο κ. Καραμανλής, τις πολλαπλές έγγραφες και επίσημες επισημάνσεις για το πρόβλημα ασφάλειας του σιδηροδρόμου ακόμα και μέσα στη Βουλή, να μη λαμβάνει υπ’ όψιν του την παραίτηση του υπεύθυνου ασφαλείας, να μη λαμβάνει υπ’ όψιν του τον Κοινοβουλευτικό Έλεγχο και να φτάνουμε στο τραγικό δυστύχημα των Τεμπών; Και εσείς να λέτε στο πρόγραμμά σας ότι θα λύσετε το θέμα τηλεδιοίκησης στην πρώτη σας θητεία; Αυτό είναι εκσυγχρονισμός;

Μήπως είναι εκσυγχρονισμός οι υποκλοπές; Προσέξτε! Είναι εκσυγχρονισμός να παρακολουθούνται Υπουργοί της Κυβέρνησής σας; Είναι εκσυγχρονισμός να παρακολουθείται ο Αρχηγός του Στρατού για δώδεκα μήνες, ο υπεύθυνος προμηθειών αμυντικού εξοπλισμού, ο σύμβουλος εθνικής ασφάλειας;

Είναι εκσυγχρονισμός να παρακολουθούνται δημοσιογράφοι στην Ελλάδα, επιχειρηματίες, ο Αρχηγός του τρίτου κόμματος σήμερα; Αυτό είναι εκσυγχρονισμός; Αντιστοιχεί στο κράτος δικαίου;

Ή μήπως είναι εκσυγχρονισμός, όχι μόνο η παραβίαση της αυτονομίας και ανεξαρτησίας των ανεξάρτητων αρχών, αλλά και η χθεσινή κουβέντα του κ. Φλωρίδη ότι δεν μπορούν -λέει- οι ανεξάρτητες αρχές να είναι ανεξέλεγκτες; Γιατί, κύριε Μητσοτάκη; Επειδή παρενέβησαν και ελέγχουν τα δικά σας αμαρτήματα; Θα τα βάλετε και με τις ανεξάρτητες αρχές; Αυτό είναι δημοκρατία, κράτους δικαίου;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Από την άλλη μεριά, να αναρωτηθούμε, είναι εκσυγχρονισμός το επιτελικό κράτος; Δηλαδή, το συγκεντρωτικό κράτος που θα κάνει κουμάντο σε όλα το Μαξίμου και, μάλιστα, που θα εκφοβίζει όποιον δεν συμφωνεί μαζί του -γιατί αυτό ισχύει, ακόμα και σε στελέχη της Δεξιάς ισχύει, αν δεν είναι εναρμονισμένα με τις «γραμμές» σας- και θα προσλαμβάνονται μόνο «γαλάζια» παιδιά; Αυτό είναι εκσυγχρονισμός; Με την παραβίαση του ΑΣΕΠ στη ΔΕΗ, που κάνατε πρώτο και καλύτερο; Ο κ. Χατζηδάκης το έκανε.

Ή μήπως είναι εκσυγχρονισμός οι σερβιτόροι μέσα στη θάλασσα στη Ρόδο; Ή μήπως μια κοινωνία που δεν έχει συλλογικές συμβάσεις και δεν έχει ΣΕΠΕ; Γιατί είναι αποδυναμωμένο το ΣΕΠΕ σήμερα. Αυτό είναι εκσυγχρονισμός; Είναι το ευρωπαϊκό κεκτημένο;

Ή μήπως είναι εκσυγχρονισμός το χθεσινό θανατηφόρο ατύχημα -δυστυχώς- σε ώρες υπερωριακής απασχόλησης ενός καρκινοπαθή μέσα στο λιοπύρι;

Όχι, όλα αυτά δεν είναι εκσυγχρονισμός. Και βέβαια, δεν είναι εκσυγχρονισμός οι ιδιωτικοποιήσεις, το «ξεπούλημα», που είναι το βασικό σας δόγμα.

Κυρίες και κύριοι Βουλευτές, ζούμε σε μια περίοδο που οι μεγάλες προκλήσεις δημιουργούν νέα δεδομένα παγκοσμίως. Η κλιματική κρίση, που έφερε και συνδέεται με την ενεργειακή, η κρίση υγείας, ο πόλεμος δημιουργούν αβεβαιότητες που απέδειξαν ότι ο ιδιωτικός τομέας δεν μπορεί να λύσει όλα τα προβλήματα.

Όλοι γυρίσαμε στην πανδημία στην ισχυρή πολιτεία. Μόνο μια ισχυρή πολιτεία σε περίοδο μεγάλης αβεβαιότητας μπορεί να δώσει λύσεις, ασφάλεια, απαντήσεις και προοπτική και να μην αφήσει κανέναν και καμμία μόνη. Μια κοινωνία που θα έχει σχέδιο για την οικονομία, σχέδιο για την πράσινη δίκαιη μετάβαση σε μια κοινωνία και παραγωγή που δεν θα έχει κλιματικό αποτύπωμα, θα είναι κλιματικά ουδέτερη και θα έχει και ισχυρό κοινωνικό κράτος.

Στην Ευρώπη υπάρχουν πολλές χώρες που γυρίζουν σε αυτή την «ανάγνωση». Ξέρετε ότι στη Γαλλία, τη Γερμανία, τη Μεγάλη Βρετανία, ακόμα και στις Ηνωμένες Πολιτείες της Αμερικής, συζητούν για ένα μοντέλο αγοράς ενέργειας που ελέγχεται το κέρδος και υπάρχει έλεγχος της αγοράς.

Ο κ. Μακρόν προχώρησε σε πλαφόν στα κέρδη και στις αυξήσεις των τιμών. Και εδώ εκείνη την περίοδο τι έκανε ο κ. Μητσοτάκης; Έχασε την πλειοψηφία στη ΔΕΗ, έχασε την πλειοψηφία στο διοικητικό συμβούλιο των ΕΛΠΕ και παραχώρησε κρίσιμα ενεργειακά δίκτυα, όπως του φυσικού αερίου, 100% σε ιδιώτες. Σήμερα δεν έχουμε ούτε 1% μετοχές στο δίκτυο φυσικού αερίου στην περίοδο της μετάβασης.

Από την άλλη μεριά, αναρωτιέμαι μήπως είναι εκσυγχρονισμός το ότι στην Ελλάδα σήμερα περάσαμε μια περίοδο μιας διακυβέρνησης όπου για πάνω από δύο χρόνια -το ξέρετε;- υπήρχε αναστολή των κατεδαφίσεων των αυθαιρέτων; Υπήρχε νόμος του κ. Μητσοτάκη, που το παίζει και «πράσινος» και μας είπε και κάποια λόγια για τη Μύκονο, που στην Ελλάδα νομοθετήθηκε να μην κατεδαφίζονται τα τελεσίδικα κριθέντα κατεδαφιστέα. Θα τα διαβάσει στα Πρακτικά. Έτσι κι αλλιώς, τα νομοθέτησε ο κ. Μητσοτάκης, ξέρει πάρα πολύ καλά ότι υπήρχε τέτοιο ζήτημα όσον αφορά τα κατεδαφιστέα.

Καταθέτω, λοιπόν, ένα δημοσίευμα που λέει ότι όχι απλά ανεστάλησαν οι κατεδαφίσεις, αλλά δυστυχώς πολλαπλασιάστηκε η αυθαιρεσία. Αυτό νομοθέτησαν τα «γαλάζια» παιδιά, δηλαδή να μην κατεδαφίζονται τα τελεσίδικα κριθέντα αυθαίρετα στον αιγιαλό, στην παραλία, στην κοίτη ποταμών, στις όχθες ποταμών και λιμνών. Για περίπου δύο χρόνια κράτησε αυτό. Έδωσαν τρεις παρατάσεις από τον τρίτο του 2021, τον δέκατο του 2021, τον δέκατο του 2022, τον τρίτο του 2023.

Θα τα καταθέσουμε, κύριε Πρόεδρε, όλα αυτά τα νομοθετικά κείμενα και τα ΦΕΚ για να μην υπάρχει καμμία παρανόηση. Και το ότι πολλαπλασιάστηκε η αυθαιρεσία του δημοσίου είναι από την εφημερίδα «ΚΑΘΗΜΕΡΙΝΗ» που λέει ότι πολλαπλασιάστηκε η αυθαιρεσία με τον κ. Μητσοτάκη.

Από την άλλη μεριά πρέπει να σας πω ότι σταμάτησαν και τη στελέχωση των Παρατηρητηρίων Δόμησης, δηλαδή τις δομές που έφτιαξε ο ΣΥΡΙΖΑ για να ελέγχεται η αυθαίρετη δόμηση και το πολεοδομικό κεκτημένο και είχαν προγραμματιστεί προσλήψεις που δεν υλοποιήθηκαν. Αυτή είναι η αριστεία και ο εκσυγχρονισμός.

Εμείς -να το πούμε- τολμήσαμε και ξεκινήσαμε τις κατεδαφίσεις. Πρώτα απ’ όλα θυμάμαι ότι ήταν στον Σχοινιά μέσα σε προστατευόμενη περιοχή και είχαμε προγραμματίσει και ξεκινήσαμε αμέσως τους διαγωνισμούς για τις κατεδαφίσεις και στην Αττική και σε άλλες περιοχές και στη Μακρόνησο. Σε έναν βαθμό αυτά συνεχίστηκαν τον πρώτο χρόνο με τη Νέα Δημοκρατία και μετά τέλος! Τα συμφέροντα κυριάρχησαν. Εκσυγχρονισμός θα είναι και αυτό!

Αυτό είναι και η βάση και η αιτία για την οποία δεν υπάρχει σήμερα προγραμματισμός χρήσεων γης, προστασία στις προστατευόμενες περιοχές. Δεν υπάρχουν φορείς προστατευόμενων περιοχών, πολύ απλά γιατί θέλετε να κάνουν κουμάντο τα «γαλάζια» παιδιά χωρίς σχέδιο. Γι’ αυτό δεν έχουμε ειδικό χωροταξικό σχέδιο για τις ΑΠΕ. Υπάρχει νέα καθυστέρηση. Από το 2019 έχει ξεκινήσει, θα πάει μετά το 2024. Γι’ αυτό δεν έχουμε σχεδιασμό για την «πράσινη» ενέργεια, δεν έχουμε τοπικά πολεοδομικά σχέδια, γιατί δεν σας νοιάζει το περιβάλλον. Μόνο τα ρουσφέτια σάς νοιάζουν.

Μας ανησυχεί ιδιαίτερα -και το καταθέτω εδώ στην ελληνική Βουλή- ότι ο κ. Βέμπερ, φίλος του κ. Μητσοτάκη και το Ευρωπαϊκό Λαϊκό Κόμμα προσπαθούν και πιέζουν Ευρωβουλευτές για να υπάρχει αρνητική τοποθέτηση στην αναθεώρηση για τον Κανονισμό και την αποκατάσταση της φύσης στο Ευρωκοινοβούλιο. Το λέω, για να ξέρετε λιγάκι με ποιες ιδεολογίες αναμετρόμαστε και στην Ευρώπη.

Και μιας και μιλάμε για την Ευρωπαϊκή Ένωση νομίζω ότι αξίζει να καταθέσουμε και το τελευταίο έγγραφο της Ευρωπαϊκής Ένωσης για ένα σκάνδαλο 150 εκατομμυρίων στην ανακύκλωση. Ο κ. Μητσοτάκης δεν προχωράει μόνο την καύση απορριμμάτων. Κάποιοι κάνουν πάρτι και με τα λεφτά στην ανακύκλωση -μιλάμε για 150 εκατομμύρια- ενώ είμαστε και στις τελευταίες θέσεις της ανακύκλωσης.

Αυτά όλα δεν είναι εκσυγχρονισμός. Εκσυγχρονισμός, προφανώς, δεν πιστεύω ότι θα είναι και η ρύθμιση που ετοιμάζει η κ. Κεραμέως για το δημόσιο. Μας είπε, λέει, ο κατάλληλος άνθρωπος στην κατάλληλη θέση. Υποθέτω ότι εννοεί το κατάλληλο στέλεχος της Νέας Δημοκρατίας. Με προσωπικές συνεντεύξεις, με υποκειμενικά κριτήρια και με φόβο, με πίεση και με ρουσφέτι να κάνουμε κουμάντο σε όλους τους προϊσταμένους στο δημόσιο, γιατί επί τέσσερα χρόνια εσείς ήσασταν ο ορισμός του κομματικού κράτους, με πρώτο και καλύτερο τον κ. Στάσση της ΔΕΗ.

Το ίδιο, δηλαδή τον πολλαπλασιασμό ανισοτήτων και προφανώς την αναχρονιστική πολιτική υπηρετείτε με αυτό που θέλετε να κάνετε στα πανεπιστήμια, για να μην υπάρχει πρόσβαση όλων των παιδιών στη γνώση, για να υπάρχει αποκλεισμός, για να υπάρχει τέτοια άδικη πολιτική και προφανώς να υποβαθμιστούν τα δημόσια πανεπιστήμια.

Κυρίες και κύριοι Βουλευτές, το πρόβλημα δεν είναι η συζήτηση για τα κολέγια που είναι αναχρονιστική. Η συζήτηση είναι για την υποβάθμιση του δημοσίου πανεπιστημίου. Σε αυτό σας καλεί ο κ. Μητσοτάκης και σε αυτό πρέπει να απαντήσετε αν θα είστε μαζί μας ή όχι!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Διότι ο ΣΥΡΙΖΑ, όσο ήταν κυβέρνηση, στήριξε τα δημόσια πανεπιστήμια και με θέσεις επιστημονικού διδακτικού προσωπικού και με χρηματοδοτήσεις και υπήρξε πράγματι τότε όχι απλά ισχυρή στήριξη, αλλά και δημιουργία πανεπιστημίων δημοσίων με στήριξη και της περιφέρειας. Το ερώτημα είναι εσείς τι θα κάνετε τώρα, γιατί εμείς θα στηρίξουμε τη δημόσια παιδεία.

Βέβαια, υπάρχει και ένα ερώτημα για τον κ. Μητσοτάκη. Στα σχέδιά του για αναθεώρηση του Συντάγματος θα κοιτάξει και προς τα δεξιά του; Θα ψάξει και για συναινέσεις Ακροδεξιά; Διότι αυτό που παραθέτουμε είναι πολύ επικίνδυνο και το λέμε από τώρα.

Κυρίες και κύριοι Βουλευτές, προφανώς και θα καταψηφίσουμε τις Προγραμματικές Δηλώσεις του κ. Μητσοτάκη. Γνωρίζουμε, εξάλλου, ότι υποκριτικά τις λέει. Διαψεύστηκε σε αρκετές το 2019 και το αποδείξαμε. Έτσι κι αλλιώς, η πολιτική του δεν είναι εκσυγχρονιστική. Είναι αναχρονιστική. Πολλά σχέδιά του αντιστοιχούν στην ΕΡΕ πριν από εβδομήντα χρόνια.

Να το ξεκαθαρίσουμε. Δεν μπορεί να ανταποκριθεί αυτή η πολιτική ούτε στις νέες ευρωπαϊκές πολιτικές ούτε στις προκλήσεις του μέλλοντος. Και εμείς, ο ΣΥΡΙΖΑ - Προοδευτική Συμμαχία, θέλουμε η πατρίδα μας με αυτή την ιστορία, με αυτούς τους πλουτοπαραγωγικούς πόρους, με αυτό το θαυμάσιο περιβάλλον και αυτούς τους θαυμάσιους ανθρώπους, να είναι στην πρωτοπορία της Ευρώπης. Και στενοχωριόμαστε όταν την καταδικάζετε να είναι στις τελευταίες θέσεις. Θέλουμε, επίσης, να παίζουμε και ισχυρό γεωπολιτικό ρόλο στη γειτονιά μας, αλλά και έξω από αυτή.

Μπροστά σε αυτές τις μεγάλες αβεβαιότητες και τις προκλήσεις, το ξεπούλημα της δημόσιας και ιδιωτικής περιουσίας, το ρουσφέτι και η αποδυνάμωση των θεσμών δεν είναι η απάντηση.

Χρειαζόμαστε, κυρίες και κύριοι Βουλευτές, ένα νέο πολιτικό σχέδιο που δεν είναι η αποθέωση της ανεξέλεγκτης αγοράς και της κερδοσκοπίας που φέρνει φτώχεια, που φέρνει ανισότητες, που φέρνει εργαζόμενους που κολυμπούν και πυροσβέστες οδηγούς στο ΕΚΑΒ. Υπάρχουν δύο δρόμοι για να αντιμετωπίσουμε, παραδείγματος χάριν, τις ανισότητες και τις στρεβλώσεις της αγοράς. Ο ένας είναι η προστασία της εργασίας και ο άλλος είναι η ρύθμιση της αγοράς. Δεν κάνει τίποτα από τα δύο η Νέα Δημοκρατία, ούτε προστασία της εργασίας ούτε ρύθμιση της αγοράς.

Εμείς το ξεκαθαρίζουμε. Αυτό το πολιτικό σχέδιο απαιτεί ισχυρή και σύγχρονη πολιτεία με καινοτόμα εργαλεία, με σχεδιασμό και για την οικονομία και για την κατεύθυνση της παραγωγής, αλλά και για τα δημόσια αγαθά με ισχυρούς ανεξάρτητους και όχι κομματικούς θεσμούς, με κράτος δικαίου και ισχυρό κοινωνικό κράτος που θα εξασφαλίζει την πρόσβαση όλων στα δημόσια αγαθά όπως είναι η παιδεία, η υγεία, αλλά και η πρόνοια και ταυτόχρονα θα εξασφαλίζει την πρόσβαση όλων και των επιχειρήσεων και των δήμων και προφανώς των πολιτών στα αγαθά του νερού και της ενέργειας, με μια πλουραλιστική και όχι ολιγοπωλιακή αγορά, με υγιή ανταγωνισμό, με ρύθμιση, με έλεγχο της αισχροκέρδειας, αλλά και με πρόσβαση όλων στα χρηματοδοτικά εργαλεία, γιατί σήμερα για να πάρεις ένα δάνειο, για να μπεις σε μια επιχορήγηση, για να πας στο Ταμείο Ανάκαμψης, πρέπει να έχεις κολλητό είτε Υπουργό είτε Βουλευτή της Νέας Δημοκρατίας. Ε, αυτό, λοιπόν, είναι αδικία! Αυτή την αδικία δεν τη θέλουμε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι γεγονός ότι σ’ αυτό το περιβάλλον του κ. Μητσοτάκη, του καθεστώτος Μητσοτάκη, ακόμα και μεγάλες επιχειρήσεις είναι στους μη προνομιούχους και πλήττονται.

Η δική μας πολιτική δεν έχει «παραθυράκια» για «κολλητούς» και ο έλεγχος της αγοράς θα γίνεται για όλους και θα έχει η κοινωνία, η πολιτεία ένα σχέδιο παραγωγικής ανασυγκρότησης που δεν θα έχει μόνο ως στόχο την κλιματική ουδετερότητα, αλλά και τη δίκαιη μετάβαση για τις περιοχές που πλήττονται σήμερα από την άδικη και βίαιη απολιγνιτοποίηση που έχετε εσείς δημιουργήσει, όπου τα οικοσυστήματα και οι παραλίες θα είναι πόρος ανάπτυξης και θα είναι πλούτος για όλους και η κοινωνία θα είναι στο επίκεντρο και η αυτοδιοίκηση θα είναι στο επίκεντρο.

Μιλάμε, λοιπόν, ξανά για ένα δημοκρατικό προγραμματισμό που με την κοινωνία και τους πολίτες ενεργούς και την αυτοδιοίκηση λειτουργική, με πόρους και αρμοδιότητες, θα φέρει την ανάπτυξη αποκεντρωμένα, την εργασία αποκεντρωμένα, την ευημερία αποκεντρωμένα, γιατί η αποκέντρωση είναι και αυτή βάση της δημοκρατίας. Μάλιστα, θα έχει μέσα αυτό το μοντέλο δύο νέες αρχές, την αρχή της βιωσιμότητας που ξεχνάτε και κάνετε μόνο παιχνίδι με επικοινωνιακούς όρους, αλλά και την αρχή της ανθεκτικότητας, γιατί οι κοινωνίες μας πια πρέπει να είναι ανθεκτικές και θα έχουν μέσα στο σχεδιασμό και την κλιματική κρίση και την τεχνητή νοημοσύνη και την ψηφιακή μετάβαση και την «πράσινη» μετάβαση.

Αυτή είναι η περιφερειακή ανάπτυξη που εμείς έχουμε στο πρόγραμμά μας, που αντιμετωπίζει και τον δημογραφικό κίνδυνο. Είναι ένα σχέδιο το οποίο στηρίζεται στον δημοκρατικό προγραμματισμό. Το ανέφερα. Για ποιον λόγο; Διότι ακόμα και ο Οργανισμός Ηνωμένων Εθνών έχει αναγνωρίσει ότι το σχέδιο για τον εικοστό πρώτο αιώνα είναι σχέδιο τοπικών συμφωνιών, είναι η ατζέντα του εικοστού πρώτου αιώνα και έχει όνομα συγκεκριμένο. Η Νέα Δημοκρατία δεν έκανε διαβούλευση ούτε για τον κλιματικό νόμο, για να καταλάβετε πού έχει γραμμένη τη διαβούλευση και τη συμμετοχή των πολιτών.

Εμείς, λοιπόν, μιλάμε για μια κοινωνία ενεργών πολιτών που ο πολίτης είναι το επίκεντρο, είναι ο σχεδιαστής, αλλά και ο ίδιος λειτουργεί μέσα στην ανάπτυξη αυτή και έχει ρόλο και μπορεί να διεκδικήσει το μέλλον του. Έτσι είναι η προκοπή για όλους. Δεν φοβόμαστε την κοινωνία. Συνομιλούμε με την κοινωνία.

Ο ΣΥΡΙΖΑ - Προοδευτική Συμμαχία είναι η μοναδική πολιτική δύναμη που μπορεί να υλοποιήσει αυτό το σχέδιο και μπορεί να εκπροσωπήσει αυτή την πολιτική πρόταση. Γιατί; Διότι και το γνωρίζουμε και το δουλέψαμε και το δουλεύουμε και τώρα. Αυτή η εναλλακτική πρόταση έχει στο επίκεντρό της την εργασία, αλλά έχει και την καινοτομία και την παραγωγή προϊόντων με υψηλή προστιθέμενη αξία, αλλά με ασφάλεια και υγιεινή στην εργασία, με αμοιβές καλές, με τιμαριθμική προσαρμογή -δεν είπατε τίποτα-, με αμοιβές και στους συνταξιούχους. Παραδείγματος χάριν, για τα αναδρομικά δεν είπατε τίποτα. Σας αναφέρω ορισμένα παραδείγματα που απουσιάζουν.

Πρέπει να ξεκαθαρίσουμε ότι η ανάπτυξη δεν μπορεί να είναι βιώσιμη αν τα οφέλη της δεν διαχέονται σε όλη την κοινωνία και αν δεν διασφαλίζει η ανάπτυξη ότι θα έχουν όλοι οι πολίτες πρόσβαση στα κοινωνικά αγαθά, αλλιώς το ρήγμα της κοινωνικής συνοχής και ο κοινωνικός αποκλεισμός, αλλά και οι κοινωνικές συγκρούσεις θα είναι κολοσσιαίο μπροστά στις αβεβαιότητες της επόμενης μέρας και θα αμφισβητήσει τη δημοκρατία μας. Εμείς, λοιπόν, παίρνουμε θέση σ’ αυτό το ερώτημα.

Για όλα τα παραπάνω δεν θα στηρίξουμε μια Κυβέρνηση που το μόνο που κάνει είναι να μεγαλώνει τις ανισότητες και να μειώνει δυστυχώς και τη δημοκρατία μας και τους θεσμούς.

Εμείς θα δώσουμε ψήφο εμπιστοσύνης στην κοινωνία, θα δώσουμε ψήφο εμπιστοσύνης στους πολίτες, θα δώσουμε ψήφο εμπιστοσύνης στην εθνική οικονομία και πάνω απ’ όλα -το είπαμε και στην πρώτη μας τοποθέτηση- θα δώσουμε στήριξη και ψήφο εμπιστοσύνης στις αξίες της δημοκρατίας, της αλληλεγγύης και της προόδου, γιατί αυτή είναι η βάση της κοινωνίας μας, αυτή είναι η βάση της ζωής μας. Μόνο αυτές οι αξίες μπορούν να στηρίξουν την επόμενη μέρα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και σας καλέσαμε, και περιμένουμε μια απάντηση, για να ορθώσουμε ένα μέτωπο απέναντι σε σκοταδιστικές, αναχρονιστικές, ακόμα και νεοφασιστικές αντιλήψεις που επιχειρείτε να κανονικοποιηθούν, γιατί αυτό σημαίνει και η απομάκρυνση από τις κοινωνικές επιστήμες και από τις καλλιτεχνικές επιστήμες στην παιδεία και αυτό ήταν έργο της Νέας Δημοκρατίας.

Για όλα αυτά ο ΣΥΡΙΖΑ πρέπει να είναι και θα είναι ακόμα πιο ισχυρός, γιατί είναι η μοναδική πολιτική δύναμη που εγγυάται ένα βιώσιμο σχέδιο, γιατί δεν έχει δεσμεύσεις και υπηρετεί μόνο τα συμφέροντα της κοινωνίας και ιδιαίτερα της νέας γενιάς. Σε αυτά στα συμφέροντα της νέας γενιάς, στα συμφέροντα της κοινωνίας, θα είμαστε όλες και όλοι συνεπείς, μέσα και έξω από τη Βουλή, καταψηφίζοντας πρώτα τις Προγραμματικές Δηλώσεις του κ. Μητσοτάκη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Κωνσταντίνος Τασούλας):** Με την ομιλία του κ. Φάμελλου ολοκληρώθηκε, με την αντίστροφη σειρά εν σχέσει με την εκλογική δύναμη των κομμάτων, η παράθεση των δευτερολογιών επί των Προγραμματικών Δηλώσεων.

Πριν μιλήσει ο Πρωθυπουργός, για να κλείσει την τριήμερη αυτή συνεδρίαση με τη δική του δευτερολογία, θα προηγηθούν δύο Υπουργοί. Πρώτος είναι ο κ. Βορίδης, Υπουργός Επικρατείας, και δεύτερος ο κ. Χατζηδάκης, Υπουργός Οικονομικών. Αμέσως μετά θα κλείσει με τη δική του δευτερολογία ο κύριος Πρωθυπουργός.

Παρακαλώ τον κ. Βορίδη, Υπουργό Επικρατείας, για τη δική του παρέμβαση επί των Προγραμματικών Δηλώσεων.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η αλήθεια είναι ότι θα ήθελα κατ’ αρχάς να εστιαστώ σε αυτό το οποίο είναι το μείζον και που είναι κατά τη γνώμη μου το οραματικό στοιχείο που έχουν πάντα οι Προγραμματικές Δηλώσεις.

Όμως, επειδή ανέφερε ορισμένα ζητήματα ο κ. Φάμελλος και δεν θέλω να ξεχαστούν, θα κάνω μια σύντομη αναφορά και ενδεχομένως να συμπεριλάβω ορισμένες βασικές απαντήσεις.

Κατ’ αρχάς, κύριε Φάμελλε, για να συνεννοηθούμε και για να ξεκινάμε. Δεν ξέρω πού θα δώσετε εσείς ψήφο εμπιστοσύνης…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Στην κοινωνία. Θα καταψηφίσουμε τις Προγραμματικές Δηλώσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άκουσα ότι θα δώσετε ψήφο εμπιστοσύνης στην κοινωνία. Το σίγουρο όμως είναι ότι η κοινωνία δεν έδωσε ψήφο εμπιστοσύνης σε εσάς. Έδωσε ψήφο εμπιστοσύνης στη Νέα Δημοκρατία.

(Χειροκροτήματα από την πτέρυγα της Νέας Δημοκρατίας)

Άρα, καλό θα είναι να αρχίσουμε να γειωνόμαστε με τη μετεκλογική πραγματικότητα και θα αναφερθώ και στη συνέχεια σ’ αυτό.

Το δεύτερο που θέλω να πω, επειδή σας άκουσα να εγκαλείτε τον Υπουργό Δικαιοσύνης για δήθεν σφάλμα το οποίο έκανε, είναι το εξής. Εσείς είστε έμπειρος κοινοβουλευτικός εδώ και καιρό και είμαι σίγουρος ότι δεν διαφεύγουν από τη μνήμη σας μια σειρά από ρυθμίσεις τις οποίες έχετε κάνει με ακριβώς αυτό το περιεχόμενο.

Σας διαβάζω, παραδείγματος χάριν, το περιεχόμενο: «Όσοι από τον νόμο ή από δικαιοπραξία έχουν την επιμέλεια, είτε με οποιονδήποτε τρόπο διαχείριση δημόσιας περιουσίας ή περιουσίας Οργανισμού Τοπικής Αυτοδιοίκησης ή περιουσίας νομικού προσώπου δημοσίου δικαίου δεν υπέχουν ποινική και αστική ευθύνη για πράξεις, παραλείψεις τις οποίες τελούν για την εξυπηρέτηση της αναδιάρθρωσης ή διαγραφής δανείων, οφειλών ή χρεών κατά τα οριζόμενα στον Πτωχευτικό Κώδικα ή στους νόμους που διέπουν τη λειτουργία τους». Άρθρο 65 του ν.4472/2017.

(Χειροκροτήματα από την πτέρυγα της Νέας Δημοκρατίας)

Δεν χρειάζεται φαντασία για να ξέρουμε ποιος το ψήφισε. Το ψηφίσατε, αλλά δεν ψηφίσατε και μόνο αυτό. Με το άρθρο 192 παράγραφος 8 του ν.4389/2016, κύριε Φάμελλε, ψηφίσατε και το ακαταδίωκτο των μελών του Δ.Σ. και στελεχών του Υπερταμείου στο οποίο έχει μεταβιβαστεί η δημόσια περιουσία. Και κουνάτε δάχτυλο; Και κουνάτε δάχτυλο; Αλήθεια τώρα;

(Χειροκροτήματα από την πτέρυγα της Νέας Δημοκρατίας)

Να τελειώσω, όμως, και με το άλλο περί των «ανεξέλεγκτων εξουσιών» των ανεξαρτήτων αρχών. Κατ’ αρχάς, το βρίσκω εξαιρετικά ενδιαφέρον πώς περάσαμε από τον «έλεγχο των αρμών της εξουσίας» στο ότι «δεν θα υπάρχει κανένας έλεγχος της εξουσίας». Αυτό είναι μία ενδιαφέρουσα μετακίνηση. Έχει να κάνει μάλλον με την δεινή θέση στην οποία βρίσκεστε τώρα. Γιατί άλλα λέγατε πριν.

Όμως, να σας ρωτήσω: Κατά τη γνώμη σας, με την υφιστάμενη νομοθεσία οι ανεξάρτητες αρχές είναι ανεξέλεγκτες; Διότι, ως γνωστόν, ασκείται κοινοβουλευτικός έλεγχος στις αρχές. Γιατί, ως γνωστόν, καμμία αρχή και καμμία εξουσία δεν μπορεί να είναι ανεξέλεγκτη. Άρα, προφανώς, πρέπει να υπάρχει έλεγχος στις ανεξάρτητες αρχές, ο όποιος μάλιστα ασκείται από το Κοινοβούλιο.

(Χειροκροτήματα από την πτέρυγα της Νέας Δημοκρατίας)

Τι το πρωτότυπο ειπώθηκε που σας σόκαρε; Δεν έχω καταλάβει.

Έχουμε ακούσει, όμως, κι άλλα. Άκουσα, παραδείγματος χάριν, αγωνία από τους εκπροσώπους της Νίκης. Τι θα γίνει με το ουδετερόθρησκον στο Σύνταγμα; Αγωνιούν για τη συνταγματική αναθεώρηση. Καλώς ήρθατε! Εδώ υπάρχει ένα πρόβλημα. Δεν μιλάτε πια μόνοι σας στην παρέα σας. Επομένως, επειδή δεν μιλάτε μόνοι σας στην παρέα σας, να σας ενημερώσουμε. Το άρθρο 3 ετέθη προς αναθεώρηση την εποχή που πρότεινε Συνταγματική Αναθεώρηση ο ΣΥΡΙΖΑ. Θέλετε να σας ενημερώσω ποιο ήταν το περιεχόμενο της συνταγματικής αναθεώρησης; Έχω εδώ τότε την ομιλία του κ. Τσίπρα για το ζήτημα αυτό. Έλεγε, λοιπόν, τότε ο κ. Τσίπρας: «Έχει έρθει ο καιρός ώστε να κατοχυρωθεί ρητά στο Σύνταγμα η θρησκευτική ουδετερότητα του ελληνικού κράτους». Μαντέψτε ποιος σταμάτησε αυτήν τη συνταγματική αναθεώρηση στο άρθρο 3. Δεν ήσασταν εσείς. Ήταν ο Κυριάκος Μητσοτάκης και η Νέα Δημοκρατία που το σταμάτησε! Καλώς ήρθατε!

(Χειροκροτήματα από την πτέρυγα της Νέας Δημοκρατίας)

Εδώ είναι Κοινοβούλιο και θα έρχεστε ξέροντας τι έχει προκύψει και τι δεν έχει προκύψει και ποια είναι η πραγματικότητα η διαλεκτική.

Άκουσα, επίσης, από την Πλεύση Ελευθερίας. Αγωνία από την Πλεύση Ελευθερίας μην τυχόν συντομεύσουμε τη Σύνοδο και λόγω της αποσβεστικής προθεσμίας των δύο Συνόδων οδηγηθούν σε εξάλειψη του αξιοποίνου τυχόν υπουργικά αδικήματα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Έχω και για σας νεότερα. Έχει αλλάξει το άρθρο. Έχει εξαλειφθεί η συνταγματική προθεσμία αυτή, η αποσβεστική προθεσμία, με ψήφο και της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

Θέλω με την παρέμβασή μου αυτή την πρώτη λέγοντας ότι έχω εντυπωσιαστεί με τους Σπαρτιάτες. Μίλησαν για τον «συνταγματικό πατριωτισμό». Το είπατε τρεις-τέσσερις φορές. Πατέρας του συνταγματικού πατριωτισμού ήταν ο Γιούργκεν Χάμπερμας, μέγας φιλόσοφος, ηθικός ή φιλόσοφος Γερμανός, ο οποίος ανέπτυξε τη θεωρία του συνταγματικού πατριωτισμού ακριβώς για να απαντήσει στην θεωρία του πατριωτισμού που τότε διακινούσαν στη Γερμανία οι ναζί. Ωραία το είπατε. Ο Κασιδιάρης το ξέρει; Έχετε πάρει σχετική άδεια;

(Χειροκροτήματα από την πτέρυγα της Νέας Δημοκρατίας)

Για να καταλάβω τώρα. Περάσαμε από τον Κασιδιάρη στον Χάμπερμας έτσι γρήγορα; Εντυπωσιακό!

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Βορίδη… (Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα μου επιτρέψετε, όμως…

Κύριε Μπάρκα, ωραία η παρέμβασή σας, χρήσιμη και εποικοδομητική. Ξανασκεφτείτε την! Μην την ξαναπείτε αυτή την ανοησία και θα σας πω ιδιωτικώς γιατί.

Όμως, κατά τη γνώμη μου, αυτές οι Προγραμματικές Δηλώσεις -και τελειώνω με το εισαγωγικό μου μέρος- ήταν μία χαμένη ευκαιρία για την Αντιπολίτευση. Και να εξηγήσω γιατί. Οι προγραμματικές δηλώσεις είναι μια μοναδική κοινοβουλευτική διαδικασία. Συμβαίνει άπαξ κατά τη διάρκεια της κοινοβουλευτικής περιόδου. Γιατί; Διότι γίνονται στην αρχή της κι έχει μεσολαβήσει ένα μείζον πολιτικό γεγονός –μαντέψτε!- οι εκλογές. Έχουν γίνει εκλογές.

Και στις εκλογές έχουν κριθεί μια σειρά από ζητήματα. Τι έχει κριθεί;

Πρώτον, τα πεπραγμένα της προηγούμενης κυβερνήσεως. Δεύτερον, τα πεπραγμένα των αντιπολιτεύσεων. Οι εκλογές αξιολογούν. Ο λαός εδώ αξιολογεί. Τρίτον, τα προεκλογικά προγράμματα των κομμάτων έτσι όπως έχουν εκτεθεί.

Αυτά κρίθηκαν. Δεν έχει νόημα να ξαναλέτε τα ίδια και τα ίδια.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Γιατί όταν λέτε τα ίδια και τα ίδια, τότε, στην πραγματικότητα θυμίζετε σε όλους μας τον λόγο για τον οποίο συντριβήκατε σε αυτές τις εκλογές.

(Χειροκροτήματα από την πτέρυγα της Νέας Δημοκρατίας)

Μπορείτε να συνεχίσετε να τα λέτε, αλλά σε όλους μας θα θυμίζετε το γιατί βρίσκεστε στο 17%.

Εγώ τι άκουσα σε αυτή τη συζήτηση; Άκουσα μόνο κριτική γι' αυτά τα οποία έχουμε κάνει ως Κυβέρνηση αυτή την τετραετία. Κι έρχεται ο Πρωθυπουργός, ο οποίος σας δίνει με την πρώτη του παρέμβαση μια θεαματική ευκαιρία. Γιατί; Διότι, όχι απλώς λέει συγκεκριμένα...

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Έχω λίγο χρόνο, κύριε Πρόεδρε;

**ΠΡΟΕΔΡΟΣ (Κωνσταντίνος Τασούλας):** Βεβαίως, βεβαίως!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πάρα πολύ.

Και επειδή όταν λέω λίγο χρόνο, στο δικό μου το λεξιλόγιο μπορεί να μην είναι και λίγος, θέλετε να μου πείτε πόσο έχω;

**ΠΡΟΕΔΡΟΣ (Κωνσταντίνος Τασούλας):** Υπάρχει χρόνος. Υπό το πρίσμα της αιωνιότητας όλα εξετάζονται.

(Γέλωτες)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Λοιπόν, λέω ότι ο κύριος Πρωθυπουργός σάς έδωσε μια μοναδική ευκαιρία. Γιατί; Διότι στην πραγματικότητα σάς παρουσίασε, όχι απλώς τις Προγραμματικές Δηλώσεις της τετραετίας, αλλά ένα ιδεολογικοπολιτικό πλαίσιο μέσα στο οποίο εντάσσεται η δράση της Κυβερνήσεώς μας. Γι' αυτό έκανε και τη σύνδεση μέσα σε ιστορικούς κύκλους.

Και κατά τη γνώμη μου, αυτό είναι που σας λείπει και στην ανάλυσή σας: Τι έχει συμβεί τον τελευταίο καιρό. Τι συνέβη αυτά τα τελευταία κρίσιμα δέκα, δώδεκα χρόνια. Πώς οδηγηθήκαμε, σε τελευταία ανάλυση, στην πτώχευση; Πώς η πτώχευση, το μνημόνιο, δημιούργησε μια θεμελιακή σύγκρουση που επέτρεψε στο ΣΥΡΙΖΑ να έρθει στην εξουσία, στη λογική του μνημονίου - αντιμνημονίου και πώς λύθηκε σήμερα αυτή η σύγκρουση. Ξεκίνησε να απαντάται από το λαό το 2019 και τώρα ο ελληνικός λαός έδωσε μια καθοριστική και πλήρη απάντηση. Ο κύκλος έκλεισε με τη συντριβή του δεξιού και αριστερού λαϊκισμού. Έτσι έκλεισε αυτός ο κύκλος και τώρα ανοίγει ένας μεγάλος καινούργιος πολιτικός κύκλος.

(Χειροκροτήματα από την πτέρυγα της Νέας Δημοκρατίας)

**ΜΙΧΑΗΛ ΚΑΤΡΙΝΗΣ:** Εννοείτε για το ΛΑΟΣ.

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διάλογοι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μου δίνετε την ευκαιρία να σας θυμίσω ότι εγώ έχω ψηφίσει όλα τα μνημόνια. Το δικό σας, το PSI, όλα τα μνημόνια. Άρα, λοιπόν, εμένα αυτό που μου λέτε δεν με αφορά καθόλου.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Του κ. Μητσοτάκη να το πείτε, όχι σε μας. Το θυμόμαστε.

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διάλογοι! Όχι διακοπές και διάλογοι, παρακαλώ!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν υπάρχει αναλογία, αλλά πάμε παρακάτω.

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε Βορίδη απευθυνθείτε προς το Σώμα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να πάμε, λοιπόν, στα μεγάλα, κύριε Ανδρουλάκη.

Ποια είναι τα μεγάλα; Σας έδωσε τη δυνατότητα ο Πρωθυπουργός να τοποθετηθείτε πάνω στο όραμα για τη χώρα από δω και πέρα. Τώρα, λοιπόν, που πράγματι βγήκαμε από την ενισχυμένη εποπτεία, τώρα που η χώρα ξαναπατάει στα πόδια της, τώρα παρουσίασε ο Πρωθυπουργός το όραμά του. Και ποιο είναι το όραμά του; Ένα όραμα ελευθερίας και υπεύθυνου πατριωτισμού. Και αν θέλετε κι αν αναρωτιέστε γιατί σήμερα η Νέα Δημοκρατία είναι ηγέτιδα δύναμη, σε ολόκληρη την Ευρώπη είναι το μεγαλύτερο ευρωπαϊκό κεντροδεξιό κόμμα, η απάντηση βρίσκεται στη σύζευξη αυτών των δύο εννοιών: Έθνος και ελευθερία είναι οι δύο έννοιες που υπερασπιζόμαστε, που μας οδηγούν στην επόμενη διαλεκτική φάση αυτής -αν θέλετε- της πολιτικής πορείας.

Και τι γεννιέται από εκεί; Από την αξία της ελευθερίας γεννιούνται όλες οι πολιτικές της οικονομικής ελευθερίας, η μείωση των φορολογικών συντελεστών, η εμπιστοσύνη στην ιδιωτική οικονομία, η ενίσχυση της ανταγωνιστικότητας, η μεγέθυνση του ΑΕΠ, η μείωση του δημοσίου χρέους, η δημοσιονομική πειθαρχία. Από την πολιτική της ελευθερίας γεννιέται αυτό το οικονομικό προϊόν και αυτές οι οικονομικές πολιτικές. Από την πολιτική του υπερήφανου πατριωτισμού και της υπερασπίσεως του έθνους, γεννιέται μια συμπεριληπτική κοινωνία, που μας περιλαμβάνει -και το λέω για τα πίσω έδρανα- όλους, όλους τους Έλληνες, χωρίς καμμία εξαίρεση, χωρίς να αφήνουμε κανέναν πίσω. Ακριβώς αυτό είναι η κοινωνική μας πολιτική έτσι όπως έχει εκφραστεί με τη στήριξη των πιο αδύναμων σε όλες τις δύσκολες φάσεις που περάσαμε. Και στην πανδημία και στην ενεργειακή κρίση, η Νέα Δημοκρατία και η Κυβέρνηση αυτή ποτέ δεν άφησε κανέναν πίσω, ποτέ δεν άφησε κανέναν χωρίς στήριξη.

(Χειροκροτήματα από την πτέρυγα της Νέας Δημοκρατίας)

Από την ίδια την πολιτική του υπεύθυνου πατριωτισμού -και το λέω για το σύνολο τώρα της Αιθούσης- πηγάζουν εκείνες οι πολιτικές που κάνουν ξανά τους Έλληνες υπερήφανους. Αυτή η χώρα, το 2019 ήταν μια χώρα καθημαγμένη, έβγαινε από την πτώχευση, ήταν τελευταία σε όλα. Και σήμερα, ναι, μπορούμε να υπερηφανευόμαστε ότι είμαστε η χώρα με το μεγαλύτερο ρυθμό ανάπτυξης, με το μεγαλύτερο ρυθμό απομείωσης του δημοσίου χρέους, με το μεγαλύτερο ρυθμό μείωσης της ανεργίας. Είμαστε μια χώρα που στο Eurogroup σήμερα όλοι λένε πώς πετύχατε αυτό το θαύμα και ρωτάνε ποια ήταν η συνταγή αυτής της επιτυχίας.

(Χειροκροτήματα από την πτέρυγα της Νέας Δημοκρατίας)

Και οι μόνοι που δεν το καταλάβατε -ακούστε γιατί αυτό έχει ένα ενδιαφέρον πολιτικό- είστε εσείς! Γιατί δεν το καταλάβατε; Γιατί περάσατε όλο το τελευταίο χρονικό διάστημα με το να λέτε πόσο σκοτεινά, τραγικά, μαύρα, απαίσια και καταστροφικά είναι τα πάντα στον τόπο. Εσείς το λέγατε. Δεν το κατάλαβε έτσι ο ελληνικός λαός. Κατάλαβε το αντίθετο. Και όχι μόνο κατάλαβε το αντίθετο, αλλά θα σας πω και κάτι άλλο, το οποίο ήταν εντυπωσιακό σε αυτές τις εκλογές δεν έχει συμβεί ξανά ποτέ. Κύριε Παππά, κύριοι του ΣΥΡΙΖΑ, προτείνατε ένα πρόγραμμα τετραπλάσιο δημοσιονομικά από το δικό μας.

**ΚΩΝΣΤΑΝΤΙΝΟΣ ΤΣΙΑΡΑΣ:** Οκταπλάσιο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Οκταπλάσιο ήταν; Καλύτερο!

Προτείνατε ένα πρόγραμμα -ας αφήσουμε τους πολλαπλασιαστές- πολύ πιο γενναιόδωρο από το δικό μας. Σωστά; Σωστά. Και θεωρήσατε ότι αυτή ήταν η υπεροχή σας. Και ο ελληνικός λαός προτίμησε το δικό μας μετρημένο, κοστολογημένο, σοβαρό και συγκροτημένο πρόγραμμα. Γιατί; Γιατί τελείωσε η εποχή του λαϊκισμού, των εύκολων ψεμάτων και των ανέξοδων υποσχέσεων.

(Χειροκροτήματα από την πτέρυγα της Νέας Δημοκρατίας)

Και ακόμα δεν έχετε μάθει το μάθημά σας. Ακόμα δεν έχετε μάθει το μάθημά σας! Εμένα -να πω την αλήθεια- καθόλου δεν με πειράζει. Νομίζω ότι τα πηγαίνετε θαυμάσια. Είναι ο καλός δρόμος, να συνεχίσετε σε αυτή την κατεύθυνση.

Τώρα, λοιπόν, σας πρότεινε ο Πρωθυπουργός κάτι το οποίο έχει να κάνει με την υπερηφάνεια των Ελλήνων. Τι σας είπε; Ότι εμείς θωρακίζουμε αμυντικά τη χώρα. Και το λέω για όλους, αλλά και ιδιαιτέρως για τους υπερπατριώτες: Τους εξοπλισμούς που ενισχύουν την αμυντική μας αποτροπή και εγκαταλείπουν το όποιο δόγμα κατευνασμού, ποιος τους αποφάσισε; Εσείς τους αποφασίσατε ή η Κυβέρνηση της Νέας Δημοκρατίας αποφάσισε και τα Ραφάλ και τις φρεγάτες και τα F35 και τη συμμαχία με τη Γαλλία και τη στρατηγική σχέση με τις Ηνωμένες Πολιτείες;

(Χειροκροτήματα από την πτέρυγα της Νέας Δημοκρατίας)

Ποιος από τους δύο; Ποιος από τους δύο; Ποιος;

Εδώ δεν θα κάνουμε πια ηθικοπλαστικά κηρύγματα. Δεν είναι ο χώρος, δεν είναι άμβωνας. Εδώ κάνουμε πολιτικές. Εδώ δεν θα ερχόμαστε με επικλήσεις των αρχαίων ημών προγόνων, γιατί όσοι εμπνεόμαστε και από τους αρχαίους μας προγόνους και από τη βυζαντινή αυτοκρατορία, έχουμε μία υποχρέωση: Να στεκόμαστε αντάξιοί τους και να βλέπουμε την Ελλάδα να πρωταγωνιστεί. Και αυτό είναι το σχέδιο που σας πρότεινε ο Πρωθυπουργός: Να πρωταγωνιστεί η Ελλάδα στην οικονομία, στην προστασία του περιβάλλοντος, στις ανανεώσιμες πηγές, στην προστασία της δικαιοσύνης, να πρωταγωνιστεί στην προστασία των αδυνάμων. Αυτό είναι το σχέδιο της Κυβερνήσεώς μας και αυτό είναι που κάνει ξανά την Ελλάδα σπουδαία και μεγάλη, όχι τα εύκολα λόγια, όχι η προγονοπληξία, όχι οι προγονολατρείες, όχι ένας πατριωτισμός εύκολος και δωρεάν χωρίς πραγματικό περιεχόμενο.

Απέναντι σε αυτό το σχέδιο που σας πρότεινε ο Πρωθυπουργός που είναι ένα όραμα για το έθνος, ένα όραμα που για το πώς θα πάμε μπροστά, για το ποιος είναι ο ρόλος της Ελλάδας από εδώ και πέρα, εσείς τι ήρθατε τώρα μετά από τόσες ομιλίες να του πείτε; Να του επαναλάβετε τα κριτικά επιχειρήματα της προεκλογικής περιόδου;

Εγώ ξέρετε πως ένιωσα; Σαν να κάνουμε διευρυμένο κοινοβουλευτικό έλεγχο.

**ΜΙΧΑΗΛ ΚΑΤΡΙΝΗΣ:** Να ζητάμε την άδειά σας.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ποιος το είπε αυτό;

**ΜΙΧΑΗΛ ΚΑΤΡΙΝΗΣ:** Εγώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Την άδειά μου δεν θα την ζητάτε. Αλλά να δέχεστε την κριτική μου ή θα την ακούτε. Μην την δέχεστε. Δεν χρειάζεται να δέχεστε τίποτα.

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Όχι διάλογοι. Κύριε Κατρίνη, σας παρακαλώ. Έχετε διακόψει πολλές φορές.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε τι σας είπα. Σας είπα ότι θα είχε τρομερό ενδιαφέρον να ακούσουμε το εναλλακτικό σας σχέδιο. Να ακούσουμε κάτι απέναντι σε αυτό που προτείνει ο Πρωθυπουργός, προτείνει η Κυβέρνησή μας που έχει στρατηγικό πλαίσιο, στρατηγικό χαρακτήρα, δράσεις εξειδικευμένες, συγκεκριμένες που μας οδηγούν σε αυτό το αποτέλεσμα. Θα είχε τρομερό ενδιαφέρον να ακούσουμε ένα εναλλακτικό σχέδιο. Να πείτε παραδείγματος χάριν ότι εμάς δεν μας ενδιαφέρει η ενίσχυση της ανταγωνιστικότητας της οικονομίας. Εμάς μας ενδιαφέρει να κάνουμε κρατικοποιήσεις στις εταιρείες, να πούμε ότι γυρνάμε στην εποχή του κοινωνικού ελέγχου, να πούμε ότι θέλετε αυξημένη φορολογία γιατί θέλετε να πάρουμε τα λεφτά και να πάμε να τα μοιράσουμε προκειμένου να αυξήσουμε παραδείγματος χάρη το κοινωνικό μέρισμα. Να ακούσουμε ένα εναλλακτικό σχέδιο! Αυτό θα ήταν μία ενδιαφέρουσα συζήτηση.

Εσείς τι προτιμήσατε να κάνετε; Να συζητήσουμε για την ακρίβεια. Είναι πολύ σημαντικό θέμα. Θα το συζητήσουμε πάρα πολύ και εκτενώς σε όλο το επόμενο χρονικό διάστημα. Να συζητήσουμε για τους πλειστηριασμούς; Βεβαίως και θα συζητήσουμε. Θα συζητήσουμε πολύ και εκτενώς. Αλλά ποια είναι η μεγάλη εικόνα που παρουσιάσατε στον ελληνικό λαό απέναντι σε αυτό το συνολικό σχέδιο που υπηρετεί ο Κυριάκος Μητσοτάκης;

Συμπέρασμα επί των προγραμματικών. Η Κοινοβουλευτική Ομάδα της Νέας Δημοκρατίας είναι εξαιρετικά υπερήφανη γιατί έχει τη δυνατότητα να υποστηρίξει εκείνο τον άνθρωπο ο οποίος μπορεί να κάνει την Ελλάδα να πατήσει στα πόδια της, να της δώσει προοπτική, να την κάνει ξανά να πρωταγωνιστεί σε όλα τα επίπεδα!

Και στην Ελλάδα σήμερα ο μόνος άνθρωπος που έχει αυτό το όραμα λέγεται Κυριάκος Μητσοτάκης! Είναι χαρά μας να το στηρίξουμε όλο το επόμενο χρονικό διάστημα. Θα ελπίζαμε να το κάνατε και εσείς. Αλλά ίσως δεν έχετε το ανάστημα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ακολουθεί αμέσως πριν τον Πρωθυπουργό η ομιλία του Υπουργού Οικονομικών κ. Κωστή Χατζηδάκη, τον οποίο και καλώ στο Βήμα για τη δική του παρέμβαση.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, αυτή η Κυβέρνηση καθώς διαδέχεται προηγούμενη κυβέρνηση της Νέας Δημοκρατίας δεν μπορεί σίγουρα να ισχυριστεί ότι παρέλαβε καμένη γη. Παρακολουθώντας ωστόσο τις ομιλίες αρκετών συναδέλφων από την Αντιπολίτευση νομίζω ότι το νόημα βασικά είναι αυτό, ότι παραλαμβάνουμε καμένη γη.

Οφείλω να σας πω ότι η θεωρία αυτή θα με βόλευε πάρα πολύ καθώς χαμηλώνει τον πήχη. Θα βόλευε και μένα και τον Νίκο Παπαθανάση, και τον Χάρη Θεοχάρη, και τον Θάνο Πετραλιά, γιατί αφού τα πράγματα είναι τόσο άσχημα και λίγα πράγματα να κάνουμε πάλι προς το καλύτερο θα πάμε. Η πραγματικότητα όμως -και το ξέρετε και εσείς μέσα σας- είναι αρκετά διαφορετική.

Έχουμε ρυθμούς ανάπτυξης από τους υψηλότερους στην Ευρώπη. Αν υπάρχει κανείς να ισχυριστεί το αντίθετο -το λέγαμε και στην προεκλογική περίοδο- να βγει και να το πει. Έχουμε ρεκόρ όλων των τελευταίων ετών στις άμεσες ξένες επενδύσεις. Έχουμε ρεκόρ στις εξαγωγές, δεκαετιών ρεκόρ στις εξαγωγές! Έχουμε μείωση της ανεργίας από τα 17,5% που το παραλάβαμε στο 11% σήμερα. Και το ερώτημα είναι ποιος αριθμός είναι μικρότερος επιτέλους στα δικά σας μαθηματικά το 17,5 ή το 11; Και βεβαίως μια και μιλάτε και για το χρέος της χώρας, έχουμε δώδεκα συνεχείς αναβαθμίσεις της πιστοληπτικής μας ικανότητας.

Κυρίες και κύριοι συνάδελφοι, όλα αυτά δεν έτυχαν, πέτυχαν. Ήταν αποτέλεσμα συστηματικής δουλειάς του Πρωθυπουργού Κυριάκου Μητσοτάκη και του προηγούμενου οικονομικού επιτελείου, του οποίου τη συνεισφορά οφείλω και από αυτό εδώ το Βήμα να αναγνωρίσω.

(Χειροκροτήματα από την πτέρυγα της Νέας Δημοκρατίας)

Ήταν αποτέλεσμα συστηματικής δουλειάς μιας Κυβέρνησης που αποφάσισε να μην πέσει στον πειρασμό του λαϊκισμού και να μην προσπαθήσει, σπάνιο για την Ελλάδα, να ανακαλύψει την πυρίτιδα, αλλά να εφαρμόσει πολύ απλά πολιτικές που πέτυχαν αλλού.

Ωστόσο, μην κρυβόμαστε πίσω από το δάχτυλό μας. Υπήρχε διεθνώς για την Ελλάδα πριν από τις εκλογές το νέφος της αμφιβολίας. Τι θα συνέβαινε στις εκλογές; Η καινούργια Κυβέρνηση θα συνέχιζε άραγε στον ίδιο δρόμο; Και πόσο σταθερή θα ήταν η Κυβέρνηση η οποία θα προέκυπτε από την εκλογική διαδικασία; Σήμερα αναγνωρίζουμε ότι το ίδιο το εκλογικό αποτέλεσμα δημιουργεί τις προϋποθέσεις για μια νέα πιο δυναμική πορεία. Στις 25 Ιουνίου επιλέγοντας τη Νέα Δημοκρατία ως Κυβέρνηση και τον Κυριάκο Μητσοτάκη ως Πρωθυπουργό οι Ελληνίδες και οι Έλληνες έκαναν μια επιλογή Ευρώπης και κοινής λογικής και διέλυσαν τις όποιες αμφιβολίες για την πορεία της Ελλάδας. Η Ελλάδα θα προχωρήσει μπροστά στο όραμα μιας προηγμένης ευρωπαϊκής χώρας.

Κύριε Πρόεδρε, αυτά ως πολιτική εισαγωγή. Από εδώ και πέρα θα μιλήσω εξειδικεύοντας όσα είπε ο Πρωθυπουργός στην πρώτη του τοποθέτηση στις προγραμματικές δηλώσεις για την οικονομία. Έχω ορισμένες πληροφορίες ότι οι ψηφοφόροι σας στα Ιωάννινα θα ενδιαφερόντουσαν να μάθουν τι ακριβώς θα κάνει η Κυβέρνηση στην οικονομία, οπότε θα ήθελα για το χατίρι τους να με αφήσετε λίγο παραπάνω διότι δεν μου αρκούν τα δώδεκα λεπτά.

**ΠΡΟΕΔΡΟΣ (Κωνσταντίνος Τασούλας):** Θα σας αφήσω λίγο παραπάνω αλλά όχι για σας, προς χάριν των συμπολιτών μου!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Μα γι’ αυτό αναφέρθηκα στους ψηφοφόρους σας, κύριε Πρόεδρε, επειδή ήξερα την ευαισθησία σας.

Ανάπτυξη, δουλειές, εισόδημα, τι σχεδιάζουμε; Με βάση το πιθανότερο οικονομικό σενάριο, με άλλα λόγια αν δεν έχουμε κάποιο ακραίο και μεγάλης κλίμακας γεγονός σε παγκόσμιο επίπεδο, τότε μπορούμε με σχετική ασφάλεια να πούμε ότι στεκόμαστε, ότι στέκεται η Ελλάδα μπροστά σε ένα πολύ μεγάλο παράθυρο ευκαιρίας. Σε αυτό το πλαίσιο η βασική μας στόχευση θα είναι η ανάπτυξη, νέες και καλύτερες δουλειές, μεγαλύτερο εισόδημα για τους Έλληνες και στήριξη των ευάλωτων.

Αυτό δεν σημαίνει ότι υποτιμούμε άλλους επιμέρους στόχους στους οποίους θα αναφερθώ άλλωστε στη συνέχεια. Όλα αυτά όμως τα συνδέουμε με την υπηρέτηση της βασικής μας στόχευσης, την οποία την επαναλαμβάνω: Ανάπτυξη δουλειές, υψηλότερο εισόδημα, ουσιώδης κοινωνική πολιτική που δεν την χαρίζουμε πουθενά. Αυτή είναι η προτεραιότητα και η μέθοδος με την οποία θα δουλέψουμε. Γι’ αυτό και θα επιδιώξουμε να πετύχουμε τους στόχους για την ανάπτυξη, τους μισθούς και την απασχόληση στους οποίους αναφέρθηκε ο Πρωθυπουργός και στους οποίους φυσικά δεν έχω κανέναν λόγο να αναφερθώ εκ νέου.

Γι’ αυτό και η στήριξη των εξαγωγών θα συνεχιστεί, ακόμα περισσότερο όταν αυτές συνδέονται με την παραγωγή προϊόντων υψηλής προστιθέμενης αξίας που βασίζονται στις νέες τεχνολογίες και ενσωματώνουν νέα γνώση και καινοτομία. Αν παραξενεύεστε για αυτά, η Ελλάδα έχει κάνει τα τελευταία τέσσερα χρόνια σημαντικά βήματα σε αυτόν τον τομέα.

Ακούμε τις παρατηρήσεις για το ισοζύγιο τρεχουσών συναλλαγών. Έχουν μεγάλη δόση υπερβολής, καθώς ένα σημαντικό μέρος της αύξησης οφείλεται στις εποχικά αυξημένες τιμές του φυσικού αερίου και στην εισαγωγή πρώτων υλών που αφού χρησιμοποιηθούν από τη βιομηχανία μας, γίνονται σε πολλές περιπτώσεις διεθνώς εμπορεύσιμα αγαθά.

Ωστόσο, σε καμμιά περίπτωση δεν θα αγνοήσουμε την πρόκληση η Ελλάδα να γίνει ολοένα και περισσότερο ανταγωνιστική, ολοένα και περισσότερο εξαγωγική. Συγκριτικά πλεονεκτήματα της ελληνικής οικονομίας θα βρεθούν στο επίκεντρο της προσοχής μας, όπως παραδείγματος χάριν ο αγροδιατροφικός τομέας και η φαρμακοβιομηχανία. Δεν μπορούμε να στηριζόμαστε μόνο στον τουρισμό, που προφανώς συμβάλλει πολύ θετικά στη χώρα. Μπορούμε, ωστόσο, να στηριχθούμε περισσότερο στη ναυτιλία και σε επενδύσεις Ελλήνων εφοπλιστών στο εσωτερικό της χώρας.

Μείζον θέμα επίσης είναι οι συγχωνεύσεις μικρών επιχειρήσεων, με ενίσχυση των σχετικών κινήτρων, πράγμα που θα ωφελήσει τόσο τις ίδιες όσο και την ανταγωνιστικότητα της οικονομίας. Η πολιτική μας, επιπλέον, θα επιδιώκει συνεχώς να αποφεύγει πειρασμούς συνδεόμενους με τη χωρίς βάση υπερκατανάλωση, που πληρώθηκε ακριβά στο παρελθόν. Έχουμε ήδη δεσμευτεί για αύξηση των εξαγωγών στο 60% του ΑΕΠ έως το 2027 και 70% έως το 2030, με έμφαση στις εξαγωγές προϊόντων και υπηρεσιών υψηλής τεχνολογίας.

Δημοσιονομική σταθερότητα. Προϋπόθεση για κάθε αναπτυξιακό βήμα είναι η δημοσιονομική σταθερότητα. Διότι μια ανεύθυνη, προσωρινά ίσως ευχάριστη, αλλά πάντως ανεύθυνη δημοσιονομική πολιτική θα μπορούσε να εκτροχιάσει την ανάπτυξη. Αξιόπιστη και υπεύθυνη δημοσιονομική πολιτική σημαίνει τήρηση των εθνικών δημοσιονομικών στόχων, έμφαση στην επίτευξη λογικών πρωτογενών πλεονασμάτων και συνεχής προσπάθεια για τη μείωση του δημοσίου χρέους.

Υπογραμμίζω λοιπόν, για να γίνει ακουστό τόσο στο εσωτερικό όσο και στο εξωτερικό, ότι η Κυβέρνηση αυτή δεν πρόκειται να γίνει πολιτικός «Άη Βασίλης». Θα δίνουμε αυτά που έχουμε, όχι αυτά που δεν έχουμε, όπως κάνουν όλες οι προηγμένες χώρες διεθνώς.

Στο πλαίσιο αυτό ισχύουν οι διεθνείς δεσμεύσεις μας για πρωτογενή πλεονάσματα 2,1% το 2024, 2,3% το 2025 και 2,5% του ΑΕΠ το 2026, όπως περιλαμβάνονται στο Πρόγραμμα Σταθερότητας.

Αναφορικά με το δημόσιο χρέος οι στόχοι μας είναι τρεις: πρώτον, η ανάκτηση της επενδυτικής βαθμίδας εντός του 2023, η οποία θα μειώσει το κόστος δανεισμού της οικονομίας, θα διευκολύνει τις επενδύσεις και θα αυξήσει τη ρευστότητα.

Δεύτερον, η συνέχιση της πτωτικής πορείας του δημοσίου χρέους, ώστε να βρεθεί αρκετά κάτω του 140% ως ποσοστό του ΑΕΠ το 2027, όπως έχουμε ήδη δεσμευτεί. Σε αυτή τη στρατηγική εντάσσεται και η απόφαση να αποπληρώσουμε πρόωρα τα διμερή δάνεια του πρώτου μνημονίου.

Τρίτον, αναλόγως της διεθνούς συγκυρίας στόχος μας είναι για την επόμενη τετραετία επίσης η σταθεροποίηση των ετήσιων δαπανών των τόκων στα επίπεδα του εκάστοτε πρωτογενούς πλεονάσματος.

Καταπολέμηση της φοροδιαφυγής. Για τον πόλεμο εναντίον της φοροδιαφυγής ακούω από τότε που ήμουν μαθητής. Έχουν γίνει διαχρονικά κάποια βήματα ασφαλώς, αλλά επειδή το θέμα συζητείται συνεχώς κανείς δεν πιστεύει τις διακηρύξεις των κυβερνήσεων. Είμαστε λοιπόν αποφασισμένοι να κάνουμε τη θεωρία πράξη, χτίζοντας πάνω στην πρόοδο που έγινε την περασμένη τετραετία, αξιοποιώντας πρωτίστως τις σύγχρονες τεχνολογίες χωρίς να μπορούν να εγερθούν αμφιβολίες για την ορθότητα των παρεμβάσεων.

Η καταπολέμηση της φοροδιαφυγής είναι μια κατεύθυνση κοινωνικά δίκαια, αλλά ταυτοχρόνως κι ένας τρόπος μείωσης στη συνέχεια των φορολογικών συντελεστών για όλους. Αποτελεί, αν θέλετε, και δικό μου προσωπικό στοίχημα. Είναι μια σημαντική μεταρρύθμιση, στην οποία θέλω να αφοσιωθώ και προσωπικά. Και δεν προχωράμε θεωρητικά, προχωράμε με συγκεκριμένα μέτρα. Και απαντώ εδώ και σε παρατηρήσεις που έγιναν από μέρους των ομιλητών της Αντιπολίτευσης.

Δρομολογούμε λοιπόν έως και τους πρώτους μήνες του 2024 τη διασύνδεση των ταμειακών μηχανών με τα POS και την επέκταση της χρήσης POS σε περισσότερα επαγγέλματα, την υποχρέωση διαβίβασης στοιχείων από παρόχους υπηρεσιών πληρωμών που βρίσκονται εκτός Ελλάδος στην ΑΑΔΕ, την πληρωμή προνοιακών επιδομάτων μέσω χρεωστικών καρτών.

Συνεχίζουμε εντός του 2024 με ψηφιακά μέτρα, όπως η αυτοματοποίηση και ψηφιοποίηση των ελέγχων της ΑΑΔΕ, με αξιοποίηση των πλέον σύγχρονων ψηφιακών τεχνολογιών και η εισαγωγή κυρώσεων για τη μη διαβίβαση στοιχείων στο myDATA ύστερα από εύλογη περίοδο προσαρμογής. Παράλληλα, θα προχωρήσουν η αναμόρφωση των τεκμηρίων διαβίωσης, η κωδικοποίηση της φορολογικής νομοθεσίας και ο υπερδιπλασιασμός των ελέγχων.

Τέλος, τονίζω ότι δεν είναι στις προθέσεις μας να προχωρήσουμε σε νέες ρυθμίσεις οφειλών προς την εφορία. Δεν είναι στις προθέσεις μας. Έχουν νομοθετηθεί πρόσφατα τόσο η αναβίωση των εκατόν είκοσι δόσεων για παλαιούς οφειλέτες όσο και οι εβδομήντα δύο δόσεις για πιο πρόσφατους σχετικά οφειλέτες.

Καλώ λοιπόν όλους τους συμπολίτες μας που μπορεί να ωφεληθούν να σπεύσουν μέχρι το τέλος Ιουλίου και να κάνουν χρήση αυτής της ρύθμισης. Άλλωστε για τις εκατόν είκοσι δόσεις τι ζητάει η πολιτεία; Την καταβολή δύο μηνιαίων δόσεων, που αυτομάτως αναβιώνουν ένα καθεστώς στο οποίο είχαν πρόσβαση οι εν λόγω συμπολίτες μας μέχρι εκείνη τη στιγμή. Ας σπεύσουν λοιπόν να τακτοποιήσουν τις σχετικές εκκρεμότητες με προφανή για τους ίδιους οφέλη.

Φοροελαφρύνσεις και ενίσχυση του εισοδήματος των πολιτών. Με το νομοσχέδιο που θα καταθέσουμε προς ψήφιση εντός του Ιουλίου κάνουμε πράξη τη δέσμευσή μας να στηρίξουμε έμπρακτα το διαθέσιμο εισόδημα και να μειώσουμε τη φορολογική επιβάρυνση για νοικοκυριά και επιχειρήσεις, όταν μας το επιτρέπουν τα δημόσια οικονομικά.

(Χειροκροτήματα από την πτέρυγα της Νέας Δημοκρατίας)

Το νομοσχέδιο αυτό θα είναι το πρώτο το οποίο θα τεθεί σε διαβούλευση ήδη από την επόμενη εβδομάδα. Τα είπαμε και τα κάνουμε.

(Χειροκροτήματα από την πτέρυγα της Νέας Δημοκρατίας)

Πέραν όσων ανέφερε ο Πρωθυπουργός Κυριάκος Μητσοτάκης, θέλω να σημειώσω για αυτό το νομοσχέδιο τα ακόλουθα: Ο μέσος δημόσιος υπάλληλος θα έχει όφελος το οποίο θα ανέρχεται σε 1.292 ευρώ μικτά τον χρόνο, ενώ αν συνυπολογιστούν και οι επιπλέον αυξήσεις ή απαλλαγές που εφαρμόζονται ήδη από το 2023 -κατάργηση της ειδικής εισφοράς αλληλεγγύης, κατάργηση ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων κ.λπ.- τότε το όφελος για τον μέσο δημόσιο υπάλληλο θα είναι 2.084 ευρώ μικτά τον χρόνο. Και αυτά είναι αυξήσεις για τους δημοσίους υπαλλήλους μετά από δεκατέσσερα χρόνια.

(Χειροκροτήματα από την πτέρυγα της Νέας Δημοκρατίας)

Σε αυτό το πλαίσιο κάθε δημόσιος υπάλληλος θα έχει μία αύξηση 70 ευρώ μηνιαίως. Το επίδομα τέκνων αυξάνεται από 20 έως 50 ευρώ και το επίδομα θέσης ευθύνης αυξάνεται κατά 30%.

Επιπλέον προωθούνται ειδικές ρυθμίσεις μισθολογικών αυξήσεων για τα στελέχη των ενόπλων δυνάμεων και των σωμάτων ασφαλείας, καθώς και για τα μέλη του διδακτικού και ερευνητικού προσωπικού των πανεπιστημίων μας.

Κοντολογίς, οι δημόσιοι υπάλληλοι που θα ωφεληθούν αναλογικά περισσότερο θα είναι οι χαμηλόμισθοι, όσοι έχουν παιδιά και αυτοί που κατέχουν θέσεις ευθύνης. Αυτοί θα έχουν αναλογικά μεγαλύτερες αυξήσεις από τις μεσοσταθμικές.

Στις υπόλοιπες δεσμεύσεις, που θα υλοποιηθούν με αυτό το νομοσχέδιο, αναφέρθηκε ο Πρωθυπουργός και δεν πρόκειται να κάνω κάποια επιπλέον αναφορά. Θέλω, όμως, στο σημείο αυτό να τονίσω, πως η προηγούμενη Κυβέρνηση της Νέας Δημοκρατίας διέθεσε σημαντικούς πόρους για τη στήριξη των επιχειρήσεων και των νοικοκυριών απέναντι στην πληθωριστική κρίση και γι’ αυτό και θα συνεχιστεί η στήριξη με το Market Pass.

Σήμερα τι βλέπουμε; Βλέπουμε τον ρυθμό αύξησης του πληθωρισμού να μειώνεται στο 1,8% για τον Ιούνιο, σύμφωνα με τα πιο πρόσφατα στοιχεία της ΕΛΣΤΑΤ, την Ελλάδα να βρίσκεται τέταρτη από το τέλος στην Ευρωπαϊκή Ένωση στον πληθωρισμό, ενώ και στον πληθωρισμό τροφίμων -που πράγματι είναι υψηλότερος- η Ελλάδα βρίσκεται κάτω από τον ευρωπαϊκό μέσο όρο.

Παρ’ όλα αυτά, θα χρησιμοποιηθεί κάθε δυνατότητα, τόσο στο επίπεδο των ελέγχων για αισχροκέρδεια -και το υπογραμμίζω αυτό- όσο και στο επίπεδο της ενίσχυσης του ανταγωνισμού. Τα δύο αυτά εργαλεία, άλλωστε, είναι τα βασικά εργαλεία που διαθέτει κάθε οργανωμένη πολιτεία.

Τραπεζικό σύστημα-κεφαλαιαγορά. Μιλώντας για τη στροφή στην ανάπτυξη δεν θα μπορούσα, φυσικά, να μην αναφερθώ στα όσα σχεδιάζουμε για το τραπεζικό σύστημα και για την κεφαλαιαγορά. Μια από τις κυριότερες προκλήσεις είναι η αντιμετώπιση της ψαλίδας μεταξύ των επιτοκίων καταθέσεων και των επιτοκίων χορηγήσεων, μέσα από πρωτοβουλίες που θα ενισχύσουν τον ανταγωνισμό. Μεταξύ αυτών, είναι, η επέκταση της παροχής τραπεζικής πίστης, δηλαδή δανείων από μη τραπεζικά ιδρύματα, με βάση βέλτιστες διεθνείς πρακτικές. Αυτό γίνεται σε άλλες προηγμένες χώρες, θα γίνει και στην Ελλάδα και η κατάργηση της αυτοτελούς φορολόγησης των τόκων και των εντόκων γραμματίων και των ομολόγων του ελληνικού δημοσίου, ώστε τα ομόλογα του δημοσίου να αποτελέσουν εναλλακτική πηγή, δυνατότητα τοποθέτησης κεφαλαίων για τους καταθέτες. Είναι δύο μέτρα που ενισχύουν τον ανταγωνισμό και λειτουργούν, φυσικά, υπέρ των πολιτών.

Μια δεύτερη πρόκληση είναι η αντιμετώπιση του ζητήματος των κόκκινων δανείων. Γι’ αυτόν τον λόγο, πρώτον, προωθείται ένα πλαίσιο κανόνων διαφάνειας και υποχρεώσεων για τους servicers, με υποχρέωση να τηρούν και να παρέχουν προσωποποιημένη πληροφόρηση προς τους οφειλέτες για το σύνολο της οφειλής τους, τις οφειλόμενες δόσεις, το επιτόκιο και άλλες συναφείς πληροφορίες και με ποινές, όταν δεν παρέχουν σαφή και έγκαιρη ενημέρωση στους οφειλέτες. Κανόνες, λοιπόν, πληροφόρησης και διαφάνειας.

(Χειροκροτήματα από την πτέρυγα της Νέας Δημοκρατίας)

Δεύτερον, μελετούμε νέες βελτιώσεις στον εξωδικαστικό μηχανισμό, στον οποίον έχει ήδη φυσικά σημειωθεί πρόοδος. Δεν συγκρίνεται ο εξωδικαστικός μηχανισμός και τα αποτελέσματά του με Νέα Δημοκρατία, με τον εξωδικαστικό μηχανισμό και με τα πενιχρά αποτελέσματα επί ΣΥΡΙΖΑ, ώστε οι διαδικασίες να είναι λιγότερο γραφειοκρατικές και ταχύτερες προς όφελος όλων των εμπλεκομένων. Μιλώντας για το τραπεζικό σύστημα, σημειώνω ότι θα χρησιμοποιήσουμε το πρόγραμμα «ΗΡΑΚΛΗΣ», έτσι ώστε μέσα στο πλαίσιο των κανόνων που τίθενται από τους θεσμούς της Ευρωπαϊκής Ένωσης να αντιμετωπιστούν οι όποιες τυχόν εκκρεμότητες υπάρχουν ακόμα προς όφελος, τελικά, της υγείας του τραπεζικού συστήματος.

Στόχος παραμένει, επίσης, η απομείωση της συμμετοχής του Ταμείου Χρηματοπιστωτικής Σταθερότητας στο τραπεζικό σύστημα, εξέλιξη που θα στείλει διεθνώς ένα μήνυμα δυναμικής πορείας των ελληνικών τραπεζών, ενώ βασική προτεραιότητά μας είναι η ενίσχυση του ρόλου και του πλαισίου λειτουργίας της κεφαλαιαγοράς.

Θα εστιάσουμε σε μια σειρά πρωτοβουλιών που θα συμβάλουν στην ενδυνάμωση του Χρηματιστηρίου και στην προσέλκυση σ’ αυτό νέων εταιρειών όπως, η μείωση του φόρου συγκέντρωσης κεφαλαίων από το 0,5% στο 0,2%, η μείωση κατά 50% του φόρου χρηματιστηριακών συναλλαγών, τα κίνητρα για την εισαγωγή μικρομεσαίων επιχειρήσεων στο Χρηματιστήριο Αθηνών, όπως η έκπτωση των δαπανών εισαγωγής κατά 100% από τον φόρο.

Δεν θα ήθελα κανένας να υποτιμήσει ότι όλες αυτές οι πρωτοβουλίες συμβάλλουν μέσω του χρηματιστηρίου στην ενίσχυση της ρευστότητας των ελληνικών επιχειρήσεων και επομένως, στη στήριξη της παραγωγικής μηχανής της ελληνικής οικονομίας.

Ευρωπαϊκοί πόροι, δημόσιες επενδύσεις. Σε σχέση με τους ευρωπαϊκούς πόρους και τις δημόσιες επενδύσεις που είναι μια ιστορική ευκαιρία για τη χώρα, καθώς έχουμε στη διάθεσή μας πόρους χωρίς προηγούμενο -πράγματι, χωρίς προηγούμενο- αναφέρθηκε στην ομιλία του το μεσημέρι ο Νίκος Παπαθανάσης.

Δεν έχω να προσθέσω κάτι άλλο, εκτός του ότι στο Ταμείο Ανάκαμψης, στο οποίο η προσπάθεια είναι εμπροσθοβαρής, θα κινηθούμε με τους πιο γρήγορους ρυθμούς, για να αξιοποιήσει η Ελλάδα μια τεράστια αναπτυξιακή ευκαιρία.

Κλείνω με την αξιοποίηση της δημόσιας περιουσίας. Η αξιοποίηση της δημόσιας περιουσίας σημαίνει δύο πράγματα: Έσοδα για το δημόσιο και ανάπτυξη για τη χώρα. Ως Υπουργείο, θα επιδιώξουμε μια ολιστική προσέγγιση που θα συνδυάζει τις δικές μας αρμοδιότητες με τις αρμοδιότητες της ΕΕΣΥΠ, του Υπερταμείου, όπως είναι γνωστή, σεβόμενοι πάντοτε τον ρόλο της ΕΕΣΥΠ. Γι’ αυτό άλλωστε και ιδρύθηκε και χωριστή Γενική Γραμματεία Δημόσιας Περιουσίας.

Σε αυτό το πλαίσιο επιδιώκουμε το ριζικό εκσυγχρονισμό της λειτουργίας της ΕΤΑΔ, της Εταιρείας Ακινήτων του Δημοσίου. Θα το πετύχουμε με την εισαγωγή σύγχρονων μεθόδων διαχείρισης και αξιοποίησης του πλούσιου χαρτοφυλακίου της προς όφελος του δημοσίου και των πολιτών. Ενδεικτικά αναφέρω το παραλιακό μέτωπο της αττικής που θα είναι τομέας προτεραιότητας για μας, καθώς και τα χιονοδρομικά κέντρα καθώς και τα δύο μπορεί να δώσουν πρόσθετη ανάπτυξη στην πατρίδα μας, ιδιαίτερα με αναβάθμιση του τουριστικού μας προϊόντος.

Μιλώντας, επίσης, για το Υπερταμείο, σημασία έχει η αξιοποίηση και των υπολοίπων περιφερειακών αεροδρομίων, συμπεριλαμβανομένου αυτού της Καλαμάτας, έχοντας φυσικά υπ’ όψιν και τα πολύ θετικά αποτελέσματα του πρώτου κύματος αξιοποίησης. Θυμάστε πως ήταν τα αεροδρόμια της Μυκόνου, της Σαντορίνης, της Κέρκυρας και πώς είναι σήμερα; Ε, αυτός είναι ο στόχος μας για τα αεροδρόμια, αυτός είναι ο στόχος που εικονογραφεί πώς θέλουμε να γίνει η αξιοποίηση της δημόσιας περιουσίας.

(Χειροκροτήματα από την πτέρυγα της Νέας Δημοκρατίας)

Όσον αφορά στο ΤΑΙΠΕΔ βασικές μας προτεραιότητες είναι οι εξής: Η ολοκλήρωση της παραχώρησης της Εγνατίας Οδού. Η νέα σύμβαση παραχώρησης της Αττικής Οδού, πολύ σημαντική πρωτοβουλία και με μεγάλα έσοδα για το δημόσιο. Οι διαγωνισμοί παραχώρησης της εκμετάλλευσης περιφερειακών λιμανιών, όπως του Ηρακλείου Κρήτης και του Βόλου, καθώς και όλα τα αναγκαία βήματα για την είσοδο του αεροδρομίου «Ελευθέριος Βενιζέλος» στο Χρηματιστήριο.

Κυρίες και κύριοι, ζήσαμε μια επώδυνη δεκαετία. Όλοι οι Έλληνες που έζησαν τα δύσκολα καταλαβαίνουν ότι τώρα ξεπροβάλλει μια καινούργια εποχή. Έχουμε σήμερα μπροστά μας μια ιστορική -πράγματι!- ευκαιρία να προχωρήσουμε δυναμικά μπροστά. Έχει έρθει η ώρα η Ελλάδα και οι Έλληνες να εκπλήξουν και πάλι θετικά την Ευρώπη και την υφήλιο. Και αυτή την ευκαιρία, πρέπει οπωσδήποτε να την εκμεταλλευτούμε. Είναι, λέω εγώ, πατριωτικό καθήκον μας να πετύχουμε και έτσι το αντιλαμβανόμαστε εμείς στη Νέα Δημοκρατία.

(Χειροκροτήματα από την πτέρυγα της Νέας Δημοκρατίας)

Έχοντας, λοιπόν, δουλέψει συστηματικά στην περασμένη τετραετία, έχοντας ακολουθήσει μια πορεία Ευρώπης και κοινής λογικής, έχοντας ανεβάσει την Ελλάδα μας αρκετά σκαλιά ψηλότερα, είναι χρέος μας συνολικά, αλλά ειδικά στο Υπουργείο Εθνικής Οικονομίας και Οικονομικών, να αδράξουμε την ευκαιρία και να προχωρήσουμε μπροστά, με σχέδιο, με ταχύτητα και με αποφασιστικότητα. Θα τιμήσουμε την εντολή των Ελλήνων πολιτών. Θα δώσουμε τον καλύτερο εαυτό μας για την πατρίδα μας!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Και αμέσως μετά οδηγούμεθα στη λήξη των τριήμερων συζητήσεων επί των Προγραμματικών Δηλώσεων, αφού ακουσθεί η δευτερολογία του Πρωθυπουργού και Προέδρου της Νέας Δημοκρατίας κ. Κυριάκου Μητσοτάκη, τον οποίο και καλώ εις το Βήμα.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ.

Κύριε Πρόεδρε, κυρίες και κύριοι συνάδελφοι, επιτρέψτε μου να ξεκινήσω ευχόμενος περαστικά στον Γενικό Γραμματέα του Κομμουνιστικού Κόμματος. Δεν μπορώ, βέβαια, να μην επισημάνω ότι για πρώτη φορά αυτή η Αίθουσα, συμπεριλαμβανομένου και του Κομμουνιστικού Κόμματος, χειροκρότησε τον κ. Κουτσούμπα, όταν αδιαθέτησε στο Βήμα. Όπως θα έλεγε και ο ίδιος, αλλά αυτοί είστε!

(Χειροκροτήματα από την πτέρυγα της Νέας Δημοκρατίας)

Η τριήμερη συζήτηση, κυρίες και κύριοι συνάδελφοι, των Προγραμματικών Δηλώσεων της Κυβέρνησης νομίζω ότι σηματοδότησε έναν πρώτο διάλογο σε επίπεδο Κοινοβουλίου γύρω από τις προτεραιότητες της χώρας την επόμενη τετραετία.

Μετά την ολοκλήρωση της συζήτησης, θέλω να συγκρατήσω, κύριε Πρόεδρε, κυρίες και κύριοι συνάδελφοι, καταρχάς, το ήπιο κλίμα μέσα στο οποίο έγινε αυτή η συζήτηση και εύχομαι αυτό το κλίμα, ασχέτως των διαφωνιών μας, να μπορεί να διατηρηθεί, να μην είναι απλά μια φωτοβολίδα της στιγμής, ίσως υπό την επήρεια του εκλογικού αποτελέσματος. Γιατί αυτό το κλίμα πιστεύω ότι εκφράζει και το μήνυμα της ενότητας και της υπευθυνότητας που εξέπεμψαν οι πολίτες στις εκλογές. Θέλω και πάλι να ελπίζω ότι το μήνυμα αυτό έχει φτάσει και στο Κοινοβούλιο.

Το αίτημα της κάλπης, ωστόσο, εκτός από καλή κοινοβουλευτική διαγωγή, ζητά και αποτελεσματικότητα. Και εδώ οφείλω να ομολογήσω ότι ο λόγος της Αντιπολίτευσης συνολικά δεν είχε ούτε πειστικά επιχειρήματα που να αμφισβητούν τις κυβερνητικές πολιτικές ούτε και θετικές παρατηρήσεις που να τις βελτιώνουν. Γιατί, όπως ακούσατε και όπως αναλύθηκε και από τους Βουλευτές μας και από τους Υπουργούς, από την πλευρά της Πλειοψηφίας, της Νέας Δημοκρατίας, κατατέθηκε ένα ολοκληρωμένο σχέδιο, το οποίο ολοκληρωμένο σχέδιο παρουσιάστηκε σε μεγάλη λεπτομέρεια και είναι ένα σχέδιο δυναμικού, πολυδύναμου εκσυγχρονισμού της χώρας.

Από την άλλη πλευρά, δυστυχώς το ακούσαμε και σήμερα στις δευτερολογίες, οι πολιτικοί Αρχηγοί περιορίστηκαν σε επανάληψη συνθημάτων, τα οποία ήδη είχαν εξαντληθεί προεκλογικά. Όμως, κυρίες και κύριοι συνάδελφοι, οι εκλογές του Ιουνίου και του Μαΐου έδειξαν ότι η Ελλάδα έχει περάσει πια σε μια άλλη εποχή, σε μια εποχή των μεγάλων αλλαγών. Μακάρι, αυτές οι μεγάλες αλλαγές να μπορούν να συνοδεύονται και από μεγάλες συναινέσεις. Σε κάθε περίπτωση, όμως, η εντολή, την οποία έχει πάρει η κυβερνητική πλειοψηφία, είναι να προχωρήσει γρήγορα και τολμηρά στην υλοποίηση αυτών των αλλαγών.

(Χειροκροτήματα από την πτέρυγα της Νέας Δημοκρατίας)

Δεν τις κρύψαμε, μιλήσαμε για αυτές προεκλογικά και πιστεύω ότι θα συγκρατήσατε και εσείς και όσοι μας παρακολούθησαν την απόλυτη συνέπεια μεταξύ των προεκλογικών μας τοποθετήσεων και του προγραμματικού λόγου έτσι όπως εκφράστηκε και από εμένα αλλά και από τα στελέχη της Κυβέρνησης. Ευχαριστώ όλους τους συναδέλφους Βουλευτές, ειδικά τους πρωτοεκλεγέντες, αλλά και τους Υπουργούς οι οποίοι πήραν τον λόγο, γιατί φώτισαν σε μεγαλύτερη λεπτομέρεια απ’ αυτή που μπορούσα να κάνω εγώ στην πρωτολογία μου τις λεπτομέρειες του κυβερνητικού έργου την επόμενη τετραετία.

Πολύ σωστά επισήμανε και ο Υπουργός Επικρατείας ότι μια φορά την τετραετία έχουμε τη συζήτηση των προγραμματικών δηλώσεων της Κυβέρνησης και γι’ αυτό και αυτή η συζήτηση έχει μεγάλη αξιοπιστία και γι’ αυτό και αξίζει τον κόπο να αναφερόμαστε και σε προηγούμενες προγραμματικές συζητήσεις, για να μπορούμε να ελέγχουμε ακριβώς αυτή την αξιοπιστία μεταξύ λόγων και έργων. Εγώ, παραδείγματος χάριν, στην προεκλογική περίοδο δεν είχα καμία δυσκολία να αναφέρομαι και να επικαλούμαι τις προγραμματικές δηλώσεις που είχα κάνει τον Ιούλιο του 2019, διότι ακριβώς αυτές τις δεσμεύσεις μας τις υλοποιήσαμε και είναι και ένας από τους λόγους που ο ελληνικός λαός μας επιβράβευσε.

Επαναλαμβάνω, λοιπόν, ότι όσο παρακολουθούσα τη συζήτηση, δεν άκουσα από τα άλλα κόμματα σοβαρό αντίλογο. Για παράδειγμα, άκουσα με ενδιαφέρον τον κ. Ανδρουλάκη να λέει ότι συμφωνεί ουσιαστικά με τον ορισμό τον οποίο έδωσα και εγώ για τον πολυδύναμο εκσυγχρονισμό, ο οποίος δεν είναι άλλος από τη γρήγορη σύγκλιση με την Ευρώπη σε όλα τα επίπεδα, να γίνουμε πραγματικά μια κανονική ευρωπαϊκή χώρα. Τη στιγμή, λοιπόν, που συμφωνούμε ότι αυτός πρέπει να είναι ο στόχος μας, ας έρθουμε να συμφωνήσουμε και ποιοι είναι οι δείκτες εκείνοι τους οποίους πρέπει να μπορούμε να παρατηρούμε, για να δούμε εάν πετυχαίνουμε αυτόν τον στόχο μας. Διότι, εάν μιλάμε για σύγκλιση, κύριε Ανδρουλάκη, η πρώτη σύγκλιση, την οποία πρέπει να πετύχουμε, η οικονομική ως προς το μέσο διαθέσιμο εισόδημα, είναι προϊόν ενός γρήγορου ρυθμού ανάπτυξης, ο οποίος πρέπει να είναι πολύ πιο γρήγορος από τον μέσο ευρωπαϊκό ρυθμό, προκειμένου να μπορούμε να πετύχουμε αυτή τη σύγκλιση.

Πετυχαίνουμε, λοιπόν, αυτούς τους γρήγορους ρυθμούς ανάπτυξης τα τελευταία χρόνια; Αναμφισβήτητα, ναι. Αυτό είναι κάτι το οποίο δεν μπορεί να αμφισβητηθεί. Άρα, ναι, κάνουμε τα πρώτα βήματα, για να μπορούμε να πετύχουμε αυτήν την ευρωπαϊκή σύγκλιση.

Εάν μιλάμε, παραδείγματος χάριν, για ένα θέμα για το οποίο σας έχω ακούσει πολλές φορές να μιλάτε και το οποίο προφανώς αποτελεί και επίκεντρο της δικής μας συζήτησης, είναι η «πράσινη» μετάβαση και πώς θα την κάνουμε πράξη. Σήμερα η χώρα μας είναι ήδη πρωταγωνίστρια στην «πράσινη» μετάβαση με 12 GW εγκατεστημένη ισχύ από ανανεώσιμες πηγές ενέργειας και με πολύ γρήγορους ρυθμούς αδειοδότησης και εγκατάστασης ΑΠΕ, όχι μόνο μεγάλης δυναμικής, αλλά και μικρής δυναμικής. Παραδείγματος χάριν, τα φωτοβολταϊκά στη στέγη με επιδοτούμενη μπαταρία είναι ακριβώς ένα τέτοιο παράδειγμα του πώς οι ανανεώσιμες πηγές ενέργειας μπορούν να αξιοποιηθούν, όχι μόνο για την παραγωγή ενέργειας σε μεγάλη κλίμακα, αλλά για να μπορέσουμε να μειώσουμε το κόστος παραγωγής ενέργειας για το κάθε ελληνικό νοικοκυριό και αύριο θα ακολουθήσουν τέτοια προγράμματα και για τους αγρότες μας και για τους επιχειρηματίες μας.

Όλα αυτά, λοιπόν, είναι ενδείξεις προόδου και ενδείξεις σύγκλισης.

Να μιλήσουμε και για το κράτος δικαίου, για το οποίο έχει γίνει πολλή συζήτηση. Ποιος είναι ο τελικός κριτής της προόδου μιας ευρωπαϊκής χώρας σε θέματα που αφορούν το κράτος δικαίου; Εγώ δεν έκρυψα ποτέ τις όποιες αδυναμίες και τα όποια προβλήματα παρουσιάστηκαν την περασμένη τετραετία, αλλά ο τελικός κριτής στα θέματα του κράτους δικαίου είναι η ίδια η Ευρωπαϊκή Επιτροπή με την ετήσια έκθεση περί κράτους δικαίου. Αυτό είναι το σημείο αναφοράς, το οποίο κοιτούν και όλοι οι διεθνείς οργανισμοί. Στην τελευταία έκθεση, λοιπόν, θα παρατηρήσατε ότι παρά τις δυσκολίες, έχει σημειωθεί σημαντική πρόοδος.

Όλα αυτά, λοιπόν, πρέπει να μπορούμε τουλάχιστον να τα γνωρίζουμε, έτσι ώστε εάν συμφωνούμε στον στόχο, να μπορούμε να συμφωνούμε και πότε πετυχαίνουμε αυτή την πρόοδο και να μην αναλωνόμαστε σε συνθήματα, τα οποία και ξύλινα ακούγονται, αλλά -επιτρέψτε μου- στερούνται και κάθε ουσιαστικής τεκμηρίωσης.

Σας άκουσα σήμερα -και το σημείωσα- να μιλάτε για την ανάγκη να κατασκευάσουμε εκατόν πενήντα χιλιάδες κοινωνικές κατοικίες. Μάλιστα, εκατόν πενήντα χιλιάδες κοινωνικές κατοικίες. Επειδή είστε και πολιτικός μηχανικός, με πόσο κόστος το μέτρο; Πόσο να βάλουμε; Να βάλουμε 1.000 ευρώ το τετραγωνικό μέτρο; Να βάλουμε 1.500 ευρώ το τετραγωνικό μέτρο; Εάν βάλω 1.000 ευρώ είναι 15 δισεκατομμύρια ευρώ. Εάν βάλω 1.500 ευρώ είναι 22,5 δισεκατομμύρια. Μα, είναι σοβαρές κουβέντες αυτές;

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δεν είπαμε…αυτό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ξέρετε, εδώ δεν είναι Ευρωβουλή. Εδώ υπάρχει και περισσότερος χρόνος και θα υποστείτε τη βάσανο της αντιπαράθεσης των επιχειρημάτων.

Θα το ξαναπώ: Εμείς αναζητούμε τεκμηριωμένες, κοστολογημένες προτάσεις. Θα δείτε στην πορεία αυτής της κυβερνητικής θητείας ότι αυτή η Κυβέρνηση, όπως το έκανε και στο παρελθόν, αν υπάρχουν μέσα από τον κοινοβουλευτικό διάλογο -τον οποίον εμείς προήγαμε με πολύ μεγάλη συστηματικότητα- προτάσεις τις οποίες μπορούμε να ενσωματώσουμε στα νομοθετήματά μας, δεν θα διστάσουμε να το κάνουμε. Το κάναμε εκτεταμένα την προηγούμενη τετραετία. Αρκεί -το τονίζω- οι προτάσεις αυτές να είναι ώριμες, να είναι επεξεργασμένες, να είναι κοστολογημένες και να μην είναι φωτοβολίδες του αέρα.

Τώρα για την Αξιωματική Αντιπολίτευση δεν έχω πολλά πράγματα να πω, κύριε Φάμελλε, παρά μόνο ότι μου έκανε πολλή εντύπωση το γεγονός ότι σήμερα ακόμα ήρθατε και μας είπατε ακριβώς τα ίδια πράγματα τα οποία λέγατε πριν από τρεις μήνες: ακρίβεια Μητσοτάκη, ρεκόρ θανάτων στην πανδημία, εμφυλιοπολεμικό κράτος της ΕΡΕ. Σας διέφυγε κάτι: Έγιναν εκλογές. Δύο εκλογές. Πήραμε 41% και πήγατε στο 17. Στο 17 πήγατε. Με αυτόν τον λόγο….

(Χειροκροτήματα από την πτέρυγα της Νέας Δημοκρατίας)

Καταλαβαίνω τη σύγχυση και την αναζήτηση προσανατολισμού, αλλά επιτέλους. Επιτέλους. Σας το είχα πει και το είχα πει και στον κ. Τσίπρα πολλές φορές από αυτό εδώ το Βήμα: Αντιπολιτευόσασταν ένα σκιάχτρο. Ένα σκιάχτρο το οποίο δεν υπήρχε. Το είχατε φτιάξει στο μυαλό σας. Μια κακιά δεξιά παράταξη, η οποία ερχόταν από το παρελθόν, η οποία κατέστρεφε τη χώρα. Και ο ελληνικός λαός έβλεπε κάτι άλλο. Και ο ελληνικός λαός επιβράβευσε αυτή τη Νέα Δημοκρατία και μας έδωσε υψηλότερο ποσοστό από αυτό που πήραμε το 2019.

(Χειροκροτήματα από την πτέρυγα της Νέας Δημοκρατίας)

Κοιτάξτε, πρώτος εγώ -και το είπα- δεν παρουσίασα μια εικόνα της πατρίδας μας ωραιοποιημένη. Πρώτος εγώ είπα ότι υπάρχουν πολλά δύσκολα μέτωπα τα οποία πρέπει να αντιμετωπίσουμε και πολλές δύσκολες μάχες τις οποίες πρέπει να κερδίσουμε, αλλά μίλησα ταυτόχρονα και για τις μεγάλες προκλήσεις του μέλλοντος, για την τεχνητή νοημοσύνη, για την κλιματική αλλαγή, για την πολιτική προστασία, για τον «πράσινο» τουρισμό αντίβαρο στον υπερτουρισμό, για τη διπλωματία της αυτοπεποίθησης. Για όλα αυτά, όπως σας είπα, πειστικά σχόλια δεν άκουσα. Μπορεί αυτό να δηλώνει την ιδεολογική κυριαρχία μίας μόνο παράταξης, στερεί όμως από τον δημόσιο διάλογο τον πλουραλισμό που τον κάνει πιο παραγωγικό. Εύχομαι και ελπίζω τα κόμματα, τουλάχιστον αυτά που θέλουν πραγματικά να εισφέρουν σε αυτήν τη συζήτηση, να βρουν τον βηματισμό τους έτσι ώστε η συζήτηση αυτή, όπως είπα, να γίνει όχι απλά πιο ήπια, αλλά και πιο ουσιαστική.

Σε κάθε περίπτωση, όπως σας είπα, κυρίες και κύριοι συνάδελφοι, εμείς είμαστε αποφασισμένοι να προχωρήσουμε στον δρόμο τον οποίο μας έδειξαν οι πολίτες υπερψηφίζοντας το δικό μας κυβερνητικό πρόγραμμα με γνώμονα μια σειρά από εθνικούς στόχους οι οποίοι εκτυλίσσονται στο άνοιγμα της τετραετίας. Θα έχουν ολοκληρωθεί μέχρι τα τέλη του 2027 δέκα τον αριθμό. Θα τα επαναλάβω πολύ σύντομα σήμερα, χάριν της οικονομίας της συζήτησης.

Αναφέρθηκε και ο Υπουργός στην ανάγκη η χώρα να ανακτήσει την επενδυτική βαθμίδα, κάτι το οποίο είμαι απολύτως σίγουρος ότι θα γίνει εντός του 2023 και στην αποπληρωμή των διμερών δανείων του πρώτου μνημονίου.

(Χειροκροτήματα από την πτέρυγα της Νέας Δημοκρατίας)

Αναφέρθηκε και ο Υπουργός στην ανάγκη η χώρα να παράγει πρωτογενή πλεονάσματα και να μειώνει το ΑΕΠ ως ποσοστό του χρέους. Άκουγα μάλιστα και από την Αντιπολίτευση μία κριτική η οποία ήταν παντελώς αντιφατική. Την άκουγα κυρίως από το ΠΑΣΟΚ. Παρουσιάζετε μια εικόνα δημοσιονομικής καταστροφής, πλήρους εκτροπής των δημόσιων οικονομικών, την ίδια στιγμή που ζητάτε από την Κυβέρνηση να δώσει το ΕΚΑΣ. Άρα εάν πιστεύετε πράγματι ότι η χώρα χρειάζεται μια πιο σφικτή δημοσιονομική πολιτική, διότι τα πράγματα δεν πάνε καλά, μας μιλάτε για αύξηση σε απόλυτο αριθμό του χρέους -κανείς δεν κοιτάει αυτόν τον δείκτη, όλοι κοιτούν τον πραγματικό δείκτη ο οποίος ενδιαφέρει τις αγορές και τους οίκους αξιολόγησης που είναι ο λόγος του χρέους προς το ΑΕΠ- πρέπει να μας πείτε επιτέλους εδώ πέρα τι συμβαίνει. Χρειαζόμαστε πιο σφικτή πολιτική γιατί δεν πάνε καλά τα δημόσια οικονομικά ή έχουμε τράτο να δώσουμε περισσότερα; Και τα δύο πάντως δεν μπορεί να ισχύουν!

(Χειροκροτήματα από την πτέρυγα της Νέας Δημοκρατίας)

Τρίτος στόχος η υποχώρηση της ανεργίας στο 8% και η αύξηση των εξαγωγών στο 60% του ΑΕΠ. Είμαστε ήδη στο 50% εξαγωγών -το τονίζω- αγαθών και υπηρεσιών. Αυτός είναι ο δείκτης τον οποίον πρέπει να κοιτάμε. Η ελληνική οικονομία έχει κάνει σημαντικά βήματα εξωστρέφειας την τελευταία τετραετία πάνω στα οποία πρέπει να επενδύσει.

Τέταρτος στόχος ο στόχος των μισθών. Κατώτατος μισθός 950 ευρώ, 1.500 ευρώ μέσος μισθός, αλλά και μείωση των ανισοτήτων. Εδώ πιστεύω ότι μπορεί να βρεθεί ένας κοινός τόπος. Το έχω πει πολλές φορές ότι η ανάπτυξη την οποία οραματιζόμαστε δεν πρέπει απλά να είναι μια ανάπτυξη περιβαλλοντικά φιλική, πρέπει να είναι μια ανάπτυξη ψηφιακή που να στηρίζεται στην οικονομία της γνώσης, πρέπει να είναι και μια ανάπτυξη η οποία να μικραίνει τις κοινωνικές ανισότητες. Και αν δείτε τα στοιχεία της ΕΛΣΤΑΤ τα τελευταία δύο χρόνια, έχουμε κάνει βήματα σε αυτή την κατεύθυνση. Δεν το λέμε εμείς, η ΕΛΣΤΑΤ το λέει, αλλά πρέπει να κάνουμε περισσότερα, γι’ αυτό και αποδίδουμε τόσο μεγάλη σημασία στην αύξηση των μισθών των χαμηλόμισθων, η οποία προφανώς -με εξαίρεση τον κατώτατο μισθό- δεν γίνεται με κυβερνητικές αποφάσεις, γίνεται όμως με επενδύσεις, πολλές επενδύσεις σε πολλούς διαφορετικούς τομείς, γιατί προφανώς στην πατρίδα μας δεν γίνονται μόνο επενδύσεις real estate. Όχι πως είναι κακές αυτές, αλλά δεν γίνονται μόνο επενδύσεις real estate. Και αυτές οι επενδύσεις και η μείωση της ανεργίας και η ανάγκη για εξειδικευμένο προσωπικό είναι τελικά αυτή που ανεβάζει τους μισθούς. Έτσι δουλεύει μια ελεύθερη οικονομία.

Πέμπτος στόχος, όπως έχουμε πει, οι παρεμβάσεις στην υγεία. Δεν θα επαναλάβω αυτά τα οποία είπα και αυτά τα οποία παρουσίασε και ο Υπουργός, αλλά θα δώσω έμφαση στην ανάγκη της ταχύτατης παρέμβασης στα τμήματα επειγόντων περιστατικών των νοσοκομείων και στα κέντρα υγείας, όπως και στις παρεμβάσεις οι οποίες πρέπει να γίνουν στο ΕΚΑΒ έτσι ώστε να γίνει πιο αποτελεσματικό.

Έκτος στόχος οι στόχοι που αφορούν την παραγωγή ηλεκτρικής ενέργειας. Όπως σας είπα, είμαστε πρωταγωνιστές. Όλο τον Μάιο, όχι μόνο για μία μέρα, παρήγαμε παραπάνω από 50% της ηλεκτρικής ενέργειας από ανανεώσιμες πηγές ενέργειας. Αυτό μας γλυτώνει ακριβές εισαγωγές, αλλά ταυτόχρονα μας επιτρέπει να συνεισφέρουμε και εμείς στον στόχο για τη μείωση των εκπομπών του αερίου του θερμοκηπίου.

Έβδομος στόχος η συνέχιση του ψηφιακού κράτους. Εκεί νομίζω ότι οι πολίτες ανεξαρτήτως κομματικής προέλευσης μας πιστώνουν μια σημαντική πρόοδο, θα έλεγα ένα άλμα, μια επανάσταση στον τρόπο με τον οποίο επικοινωνούν με το κράτος, αλλά ξέρουμε ότι έχουμε πολλά να κάνουμε ακόμα στον τομέα αυτό.

Όγδοος στόχος τα ζητήματα της παιδείας. Έγινε αρκετά εκτενής αναφορά. Εγώ θα σταθώ περισσότερο στις προτεραιότητές μας που αφορούν τα σχολεία, αλλά και την προσχολική αγωγή, τον τεχνολογικό εξοπλισμό, την τεχνική εκπαίδευση, στην οποία δεν έχουμε επενδύσει αρκετά ως χώρα και το πληρώνουμε σήμερα με μεγάλες ασυνέχειες οι οποίες υπάρχουν στην αγορά εργασίας.

Ένατος εμβληματικός στόχος τα ζητήματα που αφορούν τη δικαιοσύνη και την ταχύτητα απονομής της. Έχουμε κάνει σημαντικά βήματα προόδου την τελευταία τετραετία, αλλά ξέρουμε ότι πρέπει να τρέξουμε πιο γρήγορα.

Και βέβαια, δέκατος κεντρικός στόχος η συνέχιση της υλοποίησης μιας στιβαρής και εθνικά υπεύθυνης εξωτερικής πολιτικής με την συνέχιση των εξοπλιστικών προγραμμάτων να έχει ένα ενδιαφέρον. Όλοι όσοι ανέβηκαν σε αυτό το Βήμα και εμφανίστηκαν φορώντας τη ρομφαία του υπερπατριώτη να δούμε πώς θα τοποθετηθούν απέναντι στους πατριώτες των πράξεων και όχι των κενών συνθημάτων…

(Χειροκροτήματα από την πτέρυγα της Νέας Δημοκρατίας)

… αυτών οι οποίοι θωράκισαν πράγματι την άμυνα της χώρας και ενίσχυσαν το κύρος της πατρίδας μας ουσιαστικά διπλωματικά αλλά και γεωπολιτικά.

Και αυτές τις στρατηγικές επιλογές υπηρετούν και τα νομοσχέδια τα οποία θα καταθέσουμε, το πρώτο νομοσχέδιο του Υπουργείου Οικονομικών. Έγινε μια συζήτηση ουσιαστική για το θέμα της ακρίβειας. Αυτό το οποίο δεν λέτε είναι ότι η ακρίβεια στα τρόφιμα είναι παγκόσμιο φαινόμενο, δεν είναι μόνο ελληνικό φαινόμενο. Και αυτό το οποίο επίσης δεν λέτε είναι ότι ο πληθωρισμός στη χώρα μας, παρότι επίμονος ειδικά στα τρόφιμα, είναι χαμηλότερος από τον πληθωρισμό των πιο πολλών χωρών της Ευρωπαϊκής Ένωσης. Και αυτό το οποίο επίσης δεν λέτε είναι ότι πια έχουμε συγκεκριμένα δεδομένα, έχουμε αποτελέσματα τα οποία επιβεβαιώνουν αυτό το οποίο λέγαμε ότι στις χώρες οι οποίες μείωσαν προσωρινά τον ΦΠΑ σε συγκεκριμένες κατηγορίες προϊόντων δεν υπήρξε ουσιαστικά καμμία μείωση τιμών. Το μόνο αποτέλεσμα ήταν η στέρηση δημοσίων εσόδων.

Θα έχουμε λοιπόν αυτά την ευκαιρία να τα συζητήσουμε άμεσα τις επόμενες εβδομάδες στη Βουλή έτσι ώστε να αρχίσουμε να βρίσκουμε και τον κοινοβουλευτικό μας ρυθμό με μία γρήγορη παραγωγή νομοθετικού έργου.

Κυρίες και κύριοι Βουλευτές, η τριήμερη συζήτηση, η οποία ολοκληρώνεται σήμερα, πιστεύω ότι κατέστησε σαφές ότι υπάρχει ένα συγκεκριμένο σχέδιο είτε συμφωνεί κανείς με αυτό είτε διαφωνεί. Υπάρχει πάντως ένα σχέδιο, το οποίο έχει ως κεντρικό στόχο την ευρωπαϊκή Ελλάδα του 2027, αυτό που περιέγραψα ως πολυδύναμο εκσυγχρονισμό σε κάθε πεδίο της δημόσιας ζωής με πάντα σταθερό επίκεντρο τον πολίτη και πάντα με κριτήριο το μετρήσιμο και το χειροπιαστό αποτέλεσμα.

Είναι ένα νέο στοίχημα και συνάντησης, αλλά και υπέρβασης σε μια νέα συλλογική πορεία, η οποία για εμάς, για την παράταξή μας, αυτό δεν είναι δύσκολο να το κάνουμε. Μπορούμε να ενσωματώνουμε τις παραδοσιακές μας αξίες σε μια διαρκή εξέλιξη, να ξέρουμε τι πρέπει να κρατάμε και να ξέρουμε τι πρέπει να αφήνουμε πίσω μας. Αυτή είναι η μεγάλη επιτυχία της κεντροδεξιάς Νέας Δημοκρατίας, κάτι το οποίο το απέδειξαν και οι πολίτες με τη στήριξη την οποία έδωσαν στην παράταξή μας στις εκλογές και του Μαΐου και του Ιουνίου.

(Χειροκροτήματα από την πτέρυγα της Νέας Δημοκρατίας)

Και στο επίκεντρο αυτής της φιλοσοφίας είναι η συλλογική ευημερία, ο συλλογικός πλούτος τον οποίο παράγουμε να σηματοδοτούν τελικά ατομική ευημερία στη ζωή κάθε πολίτη. Αυτή είναι η ουσία της πολιτικής μας. Η ουσία της πολιτικής μας ήταν, είναι και θα παραμείνει, γιατί είμαστε βαθιά λαϊκή παράταξη, να στεκόμαστε δίπλα σε κάθε συμπολίτη μας, ο οποίος μας έχει ανάγκη. Όπως το κάναμε μέχρι τώρα, θα εξακολουθούμε να το κάνουμε.

(Χειροκροτήματα από την πτέρυγα της Νέας Δημοκρατίας)

Τώρα, λοιπόν, είναι η ώρα της δουλειάς, γιατί, όπως είπα και στην πρωτολογία μου, βρισκόμαστε στην αρχή ενός νέου ιστορικού τόξου. Οι ανάγκες του τόπου για αλλαγές είναι μεγάλες, οι προσδοκίες των πολιτών είναι υψηλές. Μας εναπόθεσαν μια βαριά ευθύνη στις πλάτες μας. Το υψηλό ποσοστό δεν μπορεί σε καμία περίπτωση να ερμηνευτεί ως λευκή επιταγή και σίγουρα όχι ως ένα διαπιστευτήριο αλαζονείας. Μας οπλίζει όλους με ακόμα μεγαλύτερη ευθύνη να ανταποκριθούμε σε αυτή την εμπιστοσύνη με την οποία μας περιέβαλλαν οι Έλληνες πολίτες και αυτή η ευθύνη πρωτίστως –πρωτίστως επαναλαμβάνω- βαραίνει την Κυβέρνηση.

Μέρος, όμως, της ευθύνης πρέπει να επωμιστεί και όλο το πολιτικό σύστημα. Γι’ αυτό και θα επαναλάβω την έκκληση για θετική συμμετοχή σε αυτή την κοινή προσπάθεια. Προφανώς δεν θα συμφωνούμε όλοι σε όλα, αλλά δεν γίνεται και να διαφωνούμε οι πάντες, πάντοτε και για πάντα. Κάθε φωνή, όπως είπα, μπορεί να είναι χρήσιμη αρκεί να μην είναι δημοκρατικά παράφωνη. Άλλωστε, αυτός ο πολυδιάστατος εκσυγχρονισμός πρέπει να είναι, μπορεί να είναι καθολικός και οικουμενικός και μας ενώνει στο εξωτερικό ξεπερνώντας τα σύνορα της πατρίδας. Αφορά ολόκληρο τον Ελληνισμό.

Άκουσα συναδέλφους να κάνουν μια αναφορά για τη μεγάλη δύναμη της ελληνικής Διασποράς και του παγκόσμιου Ελληνισμού. Μία ακόμα, λοιπόν, άμεση πρωτοβουλία της Κυβέρνησης για να εκφράσει αυτόν τον οικουμενικό Ελληνισμό γίνεται για όλους σας, γίνεται για όλους μας ένα στοίχημα συνέπειας για όλα τα Κόμματα. Στις αρχές της εβδομάδας που μας έρχεται αναρτούμε σε δημόσια διαβούλευση ένα νόμο με ένα άρθρο, που θα καταργεί όλα τα εμπόδια για την ψήφο των Ελλήνων του εξωτερικού.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Έτσι ώστε όλοι οι συμπολίτες μας, οι οποίοι είναι εγγεγραμμένοι στους εκλογικούς καταλόγους να μπορούν να συμμετέχουν στην πολιτική ζωή της πατρίδας από όπου κι αν κατοικούν.

Στην πρώτη μας θητεία κάναμε το πρώτο βήμα για την καθιέρωση αυτού του δικαιώματος. Βάλαμε πάρα πολλούς περιορισμούς. Το ξέρετε καλά. Φτάσαμε τους εκατόν ενενήντα Βουλευτές και όχι τους διακόσιους. Σήμερα, λοιπόν, ήρθε η ώρα, αφού δοκιμάσαμε τη διαδικασία στην πράξη, να δούμε πόση συνέπεια τελικά υπάρχει μεταξύ λόγων και πράξεων και το σχέδιο νόμου αυτό να εγκριθεί από τριακόσιους Βουλευτές. Είναι μια ευκαιρία να δείξουμε πόσο πραγματικά πιστοί μένουμε στη διακηρύξεις.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Προσωπικά, κλείνοντας αυτή την πρώτη μου παρουσία στο Κοινοβούλιο ως νεοεκλεγμένος και πάλι Πρωθυπουργός της πατρίδας θέλω να ευχαριστήσω τις Ελληνίδες και τους Έλληνες για τη μεγάλη εμπιστοσύνη τους, να υποσχεθώ συνέπεια και προσήλωση στο καθήκον μου. Θα τους ζητήσω, όμως, να σταθούν και εκείνοι από το δικό τους μετερίζι συνοδοιπόροι σε αυτό το νέο ταξίδι αναγέννησης της πατρίδας. Έχουμε όλοι το χρέος που μας αναλογεί να γράψουμε το καινούργιο κεφάλαιο που ανοίγεται στην ιστορία της χώρας, ακολουθώντας τους στίχους της Ρωμιοσύνης: «Ήρθε η ώρα να είμαστε έτοιμοι, γιατί τώρα κάθε ώρα είναι η δική μας ώρα».

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, μετά την ομιλία του κυρίου Πρωθυπουργού, κηρύσσεται περαιωμένη η τριήμερη συζήτηση επί των Προγραμματικών Δηλώσεων της Κυβερνήσεως και υπενθυμίζω προς το Σώμα ότι σύμφωνα με το άρθρο 141 παράγραφος 5 του Κανονισμού της Βουλής θα επακολουθήσει ονομαστική ψηφοφορία με ονομαστική κλήση δι’ εκφωνήσεως του καταλόγου των Βουλευτών για την παροχή ψήφου εμπιστοσύνης της Βουλής προς την Κυβέρνηση, που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής. Κατά την ψηφοφορία ψηφίζουν οι Υπουργοί και Υφυπουργοί που είναι μέλη της Βουλής.

Οι παρέχοντες ψήφο εμπιστοσύνης στην Κυβέρνηση μετά την εκφώνηση του ονόματός τους απαντούν «ΝΑΙ».

Οι αρνούμενοι ψήφο εμπιστοσύνης προς την Κυβέρνηση μετά την εκφώνηση του ονόματός τους απαντούν «ΟΧΙ».

Οι αρνούμενοι ψήφο δηλώνουν «ΠΑΡΩΝ».

Πριν καλέσω επί του καταλόγου, θα σας κάνω ένα σύντομο απολογισμό αυτού του τριημέρου και για να διευκολύνω και τους άξιους κοινοβουλευτικούς συντάκτες που ακούραστα και επιστάμενα παρακολουθούν τις εργασίες μας. Μίλησαν ενενήντα δύο Βουλευτές μετά από τριάντα έξι ώρες συνεδριάσεως που αποτελεί ρεκόρ χρόνου συνεδριάσεως κατά την ανάγνωση προγραμματικών δηλώσεων Κυβέρνησης. Μίλησαν οκτώ Κοινοβουλευτικοί Εκπρόσωποι, είκοσι έξι Υπουργοί και οι οκτώ Πρόεδροι των Κοινοβουλευτικών Ομάδων. Δηλαδή, συνολικά μίλησαν εκατόν τριάντα πέντε ομιλητές.

Στην προηγούμενη συζήτηση του 2019 επί των προγραμματικών δηλώσεων είχαν μιλήσει εκατόν οκτώ Βουλευτές, αλλά επί τριάντα μία ώρες, ενώ στις προγραμματικές δηλώσεις του 2015 -και στις δύο φορές που είχαμε προγραμματικές- είχαν μιλήσει αντιστοίχως εβδομήντα τέσσερις και ενενήντα εννέα Βουλευτές. Σας ενημερώνω ότι η μέση διάρκεια των δεκαεννιά συζητήσεων επί προγραμματικών δηλώσεων που διεξήχθησαν μεταπολιτευτικά και εκτυλίχθηκαν εντός του τριημέρου ήταν είκοσι ώρες.

Καλώ επί του καταλόγου τον Βουλευτή Μεσσηνίας της Νέας Δημοκρατίας κ. Περικλή Μαντά και τον Βουλευτή Αιτωλοακαρνανίας του ΣΥΡΙΖΑ - Προοδευτική Συμμαχία κ. Μιλτιάδη Ζαπάρα.

Κυρίες και κύριοι συνάδελφοι, σας ενημερώνω ότι στο Προεδρείο έχουν περιέλθει επίσης, σύμφωνα με το άρθρο 70Α του Κανονισμού της Βουλής, όπως ισχύει, επιστολές συναδέλφων, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα επακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΟΣ (Κωνσταντίνος Τασούλας):** Υπάρχει κάποιος κύριος συνάδελφος ή κυρία συνάδελφος που δεν άκουσε το όνομά του από τους παρόντες; Κανείς.

Οι επιστολές οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.478-481)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, μετά τη διεξαχθείσα καταμέτρηση, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας για την παροχή ψήφου εμπιστοσύνης στην Κυβέρνηση.

Ψήφισαν συνολικά 300 Βουλευτές.

Στην Κυβέρνηση παρείχαν ψήφο εμπιστοσύνης, δηλαδή ψήφισαν «ΝΑΙ», 158 Βουλευτές.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Αρνήθηκαν ψήφο εμπιστοσύνης, δηλαδή ψήφισαν «ΟΧΙ», 142 Βουλευτές.

«ΠΑΡΩΝ» εψήφισε ουδείς.

Συνεπώς η Κυβέρνηση έτυχε της ψήφου εμπιστοσύνης της Βουλής, όπως προβλέπουν τα άρθρα 84 του Συντάγματος και 141 του Κανονισμού της Βουλής.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να κλείσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος λύεται η συνεδρίαση.

Ώρα λήξης: 21.04΄.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**