(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ε΄

Παρασκευή , 7 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ειδική Ημερήσια Διάταξη:

Συνέχιση της συζήτησης επί των Προγραμματικών Δηλώσεων της Κυβερνήσεως, σελ.   
2. Επί διαδικαστικού θέματος, σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΙΑΝΟΣ Ι. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΠΟΣΤΟΛΑΚΗΣ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΓΕΝΑΚΗΣ Ε., σελ.   
 ΑΧΤΣΙΟΓΛΟΥ Ε. , σελ.   
 ΒΑΡΒΙΤΣΙΩΤΗΣ Μ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΛΟΥΔΑΚΗ Σ. , σελ.   
 ΓΕΡΟΥΛΑΝΟΣ Π. , σελ.   
 ΓΕΩΡΓΙΑΔΗΣ Σ., σελ.   
 ΓΙΑΝΝΟΥΛΗΣ Χ. , σελ.   
 ΓΙΑΤΣΙΟΣ Ι. , σελ.   
 ΓΡΑΜΜΕΝΟΣ Β. , σελ.   
 ΔΑΒΑΚΗΣ Α. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΖΑΧΑΡΑΚΗ Σ., σελ.   
 ΖΕΡΒΕΑΣ Α. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΟΓΙΑΝΝΗ Ό. , σελ.   
 ΚΙΚΙΛΙΑΣ Β. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΤΙΣΤΑΚΗΣ Ε. , σελ.   
 ΚΥΡΙΑΚΗΣ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΒΑΝΙΟΣ Θ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΟΥΣΟΣ Γ. , σελ.   
 ΜΑΝΤΖΟΣ Δ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΙΝΟΣ Γ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΝΔΩΝΗ Σ., σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΝΙΚΗΤΙΑΔΗΣ Γ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ ., σελ.   
 ΠΑΝΑΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΘΑΝΑΣΗΣ Α. , σελ.   
 ΠΑΠΑΪΩΑΝΝΟΥ Α. , σελ.   
 ΠΑΠΑΣ Θ. , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΠΑΣΩΤΗΡΙΟΥ Σ. , σελ.   
 ΠΑΠΠΑΣ Ν. , σελ.   
 ΠΑΦΙΛΗΣ Α. , σελ.   
 ΠΕΡΚΑ Θ. , σελ.   
 ΠΕΤΣΑΣ Σ. , σελ.   
 ΡΟΥΝΤΑΣ Γ. , σελ.   
 ΡΟΥΣΟΠΟΥΛΟΣ Θ. , σελ.   
 ΣΑΡΑΚΗΣ Π. , σελ.   
 ΣΚΕΡΤΣΟΣ Χ. , σελ.   
 ΣΚΥΛΑΚΑΚΗΣ Θ. , σελ.   
 ΣΟΥΚΟΥΛΗ - ΒΙΛΙΑΛΗ Μ. , σελ.   
 ΣΠΑΝΙΑΣ Α. , σελ.   
 ΣΤΑΪΚΟΥΡΑΣ Χ. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΕΓΓΕΛΑ Μ. , σελ.   
 ΤΖΑΚΡΗ Θ. , σελ.   
 ΤΖΟΥΦΗ Μ. , σελ.   
 ΤΡΑΓΑΚΗΣ Ι. , σελ.   
 ΤΣΙΑΡΑΣ Κ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΦΛΩΡΟΣ Κ. , σελ.   
 ΦΩΤΙΟΥ Θ. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΥΣΟΧΟΐΔΗΣ Μ. , σελ.   
  
Β. Επί διαδικαστικού θέματος:  
 ΑΠΟΣΤΟΛΑΚΗΣ Γ. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΖΕΡΒΕΑΣ Α. , σελ.   
 ΚΑΖΑΜΙΑΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΜΠΑΣ Κ. , σελ.   
 ΝΙΚΗΤΙΑΔΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Ε΄

Παρασκευή 7 Ιουλίου 2023

Αθήνα, σήμερα στις 7 Ιουλίου 2023, ημέρα Παρασκευή και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Επιτρέψτε μου, κατ’ αρχάς, να μοιραστώ μαζί σας την τιμή και τη συγκίνηση προεδρεύοντας για πρώτη φορά στην Ολομέλεια του Κοινοβουλίου. Με κανόνα την πιστή τήρηση του Κανονισμού, σεβασμό προς τις και τους συναδέλφους και διάθεση συνεργασίας, ελπίζω να συμβάλλω, στο μέτρο που μου αναλογεί, στη διαμόρφωση όρων εποικοδομητικού διαλόγου και στην παραγωγική λειτουργία όλων μας.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης επί των Προγραμματικών Δηλώσεων της Κυβερνήσεως.

Προχωρούμε στον κατάλογο των ομιλητών της δεύτερης ημέρας. Σας υπενθυμίζω, μόνο, ότι η τήρηση του χρόνου ομιλίας απ’ όλους, Βουλευτές, Υπουργούς και Κοινοβουλευτικούς Εκπροσώπους, αποτελεί απαραίτητη προϋπόθεση για να μιλήσουν όσο το δυνατόν περισσότεροι από τους Βουλευτές του καταλόγου.

Τον λόγο έχει ο κ. Θεόδωρος Σκυλακάκης, Υπουργός Περιβάλλοντος και Ενέργειας και εν συνεχεία, οι Βουλευτές κ. Χρήστος Μπουκώρος από τη Νέα Δημοκρατία, ο κ. Θεόφιλος Ξανθόπουλος από το ΣΥΡΙΖΑ - Προοδευτική Συμμαχία, ο κ. Στυλιανός Πέτσας από τη Νέα Δημοκρατία και ο κ. Παύλος Γερουλάνος από το ΠΑΣΟΚ - Κίνημα Αλλαγής.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Καλημέρα, κύριε Πρόεδρε! Καλημέρα, κύριοι συνάδελφοι!

Είναι μεγάλη τιμή η ανάληψη αυτού του καίριου χαρτοφυλακίου στη δεύτερη Κυβέρνηση του Κυριάκου Μητσοτάκη, που είμαι πεπεισμένος ότι θα επιτελέσει ιστορικό έργο για τον εκσυγχρονισμό και την πρόοδο προς Ελλάδος στην τρίτη δεκαετία του 21ου αιώνα.

Θα δουλέψουμε σκληρά μαζί με τους Υφυπουργούς, τον Νίκο Ταγαρά και την Αλεξάνδρα Σδούκου, για να υλοποιήσουμε το φιλόδοξο πρόγραμμά μας για την πράσινη μετάβαση και να ανταποκριθούμε στις πολλαπλές υποχρεώσεις της χώρας στα πεδία της ενέργειας και του περιβάλλοντος. Η δουλειά μας στηρίζεται στο πολύ σημαντικό έργο που υλοποίησε η Νέα Δημοκρατία στην πρώτη τετραετία, με Υπουργούς τον Κωστή Χατζηδάκη και τον Κώστα Σκρέκα.

Στον τομέα αυτό, πολυτέλεια αδράνειας δεν υπάρχει. Παντού έχουμε αυστηρούς στόχους, ορόσημα και χρονοδιαγράμματα, τόσο σε ό,τι αφορά τις ευρωπαϊκές υποχρεώσεις της χώρας όσο και την αξιοποίηση των πόρων του Ταμείου Ανάκαμψης και του ΕΣΠΑ. Το πιο σημαντικό, όμως, είναι ότι η χώρα αντιμετωπίζει στα πεδία του περιβάλλοντος και της ενέργειας την κλιματική κρίση που βρίσκεται στην πρώτη της φάση. Στη διάρκεια των επόμενων δεκαετιών θα χειροτερεύει διαρκώς και απαιτεί εξαιρετικά φιλόδοξες και αποτελεσματικές πολιτικές προσαρμογής, τόσο σε ό,τι αφορά το φυσικό όσο και στο ανθρωπογενές περιβάλλον και τη μετάβαση προς την πράσινη οικονομία που έχει πολλαπλές προκλήσεις καθώς θα συντελείται σε ένα ενεργειακό περιβάλλον ασταθές και μεταβαλλόμενο.

Ο χρόνος είναι περιορισμένος στην ομιλία σήμερα και θα είμαι αναγκαστικά συνοπτικός: Απόλυτη προτεραιότητα είναι το πρόγραμμα της Νέας Δημοκρατίας. Για την εφαρμογή του, θα κινηθούμε με βάση πέντε αρχές που θα αποτελούν οδηγό της δουλειάς μας τα επόμενα χρόνια.

Πρώτη αρχή: Προσεκτικό μέτρημα, μέγιστη διαφάνεια και αποτελεσματική λειτουργία των θεσμών σε ό,τι αφορά τις τιμές των ενεργειακών υπηρεσιών. Η πολυπλοκότητα της σύγχρονης αγοράς ενέργειας, ιδίως όταν διαχειριζόμαστε ταυτόχρονα μια θεμελιώδη ενεργειακή μετάβαση προς την πράσινη ενέργεια και ένα πολύπλοκο γεωπολιτικό περιβάλλον που είναι και ασταθές, κρύβει κινδύνους και δυνητικά τεράστιο κόστος που λειτουργεί σε βάρος του τελικού καταναλωτή.

Ελλοχεύει, κατ' αρχάς, ο κίνδυνος του ανεπαρκούς ανταγωνισμού. Το είδαμε με την κρίση της ευρωπαϊκής αγοράς φυσικού αερίου το 2022. Ελλοχεύει ο κίνδυνος των αποτυχημένων ενεργειακών επενδύσεων για λόγους υπερσχεδιασμού, υπερκοστολόγησης, πρόωρης ή όψιμης υιοθέτησης νέων τεχνολογιών ή ακόμη και απλής αλλαγής των συνθηκών. Η μεγάλη αύξηση των ρύπων, για παράδειγμα, καθιστά μη ανταγωνιστική τη χρήση του λιγνίτη σε κανονικό ενεργειακό περιβάλλον και επιβαρύνει τον καταναλωτή με τεράστιο κόστος απόσβεσης αναποτελεσματικών -όπως η ζωή αποδεικνύει- επενδύσεων που έγιναν στο πρόσφατο παρελθόν.

Χρειαζόμαστε, συνεπώς, ταυτόχρονα ισχυρές, από πλευράς ανθρώπινων πόρων και καλής θεσμικής λειτουργίας, ανεξάρτητες αρχές και διασφάλιση της αποτελεσματικής εταιρικής διακυβέρνησης, όπου το κράτος είναι μέτοχος επιχειρήσεων και φορέων που προσφέρουν ενεργειακές υπηρεσίες.

Δεύτερη αρχή: Αποτελεσματική χρήση των πολύ σημαντικών πόρων -ευρωπαϊκών προπαντός- που διαθέτει η χώρα. Είναι πόροι πολύ μεγάλοι που δεν θα τους ξαναβρούμε πάλι και θα πρέπει να εξασφαλίσουμε ότι θα απορροφηθούν μέχρι κεραίας και θα πιάσουν τόπο πραγματικά, περιβαλλοντικά, ενεργειακά, αναπτυξιακά. Παράδειγμα θα σας πω τα προγράμματα εξοικονόμησης ενέργειας: Πρέπει να τα στηρίζουμε και να κάνουμε πολιτικές με βάση την πραγματικότητα των διαφορετικών μετεωρολογικών συνθηκών. Η χώρα έχει διαφορετικές ανάγκες θέρμανσης που μπορεί να είναι σε δυο πολύ κοντινά σημεία, από τον Πειραιά μέχρι τους Θρακομακεδόνες, διπλάσιες από τη μία στην άλλη περιοχή. Και αν δεν τα λαμβάνουμε αυτά υπ’ όψιν όταν σχεδιάζουμε τα προγράμματα εξοικονόμησης, δεν θα πετύχουμε κανέναν από τους στόχους μας, περιβαλλοντικούς και οικονομικούς.

Τρίτη αρχή, πάρα πολύ σημαντική: Ταχύτητα, ταχύτητα, ταχύτητα. Η κλιματική κρίση και η αναγκαιότητα της πράσινης μετάβασης δεν μας αφήνουν την πολυτέλεια του χαμένου χρόνου. Ούτε μια μέρα δεν πρέπει να πηγαίνει θυσία σε γραφειοκρατικές δομές, ελλείψεις προσωπικού, ιδιοκτησιακές νοοτροπίες και ράθυμες συνήθειες. Τίποτε δεν πρέπει να διαρκεί περισσότερο, απ’ ό,τι είναι αναγκαίο, με βάση την ευρωπαϊκή και εθνική νομοθεσία, γιατί το οικονομικό, το περιβαλλοντικό προπαντός κόστος ευκαιρίας, είναι τεράστιο.

Οι διαγωνισμοί πρέπει να τελειώνουν. Οι διαβουλεύσεις να γίνονται ουσιαστικά και με ταχύτητα. Οι περιβαλλοντικές μελέτες να υλοποιούνται. Τα προεδρικά διατάγματα να θεσμοθετούνται. Οι ενστάσεις να κρίνονται. Κάθε δημόσιος λειτουργός, κάθε εμπλεκόμενος φορέας, να λαμβάνει υπ’ όψιν του το τεράστιο κόστος ευκαιρίας, που συνεπάγεται για το κοινωνικό σύνολο η καθυστέρηση, χωρίς επαρκή αιτιολόγηση, που να αφορά την εξυπηρέτηση κάποιου υπέρτερου της καθυστέρησης δημοσίου συμφέροντος.

Τέταρτη αρχή: Η χρήση της σύγχρονης τεχνολογίας και των νέων εργαλείων. Παράδειγμα, ο έλεγχος της αυθαίρετης δόμησης, που πρέπει να γίνεται με σύγχρονα μέσα και παράλληλη κεντρική και τοπική παρακολούθηση, έτσι ώστε τα αυθαίρετα -μας δίνει αυτή τη δυνατότητα η τεχνολογία σήμερα και θα το κάνουμε- απλώς να μη χτίζονται και να κλείσουμε αυτή τη χαίνουσα πληγή, που είναι προϋπόθεση το κλείσιμό της, για να κάνουμε μια σύγχρονη και προοδευτική, πολεοδομική πολιτική.

Πέμπτη αρχή: Οι κοινωνικά ευάλωτοι και οι συνεπείς έχουν πάντα προτεραιότητα στις πολιτικές μας. Θα χτίσουμε πάνω στο σχέδιο δράσης, που ήδη προετοιμάστηκε στην προηγούμενη θητεία, για την ενίσχυση των ενεργειακά ευάλωτων νοικοκυριών. Θα δώσουμε πρόσθετα κίνητρα για δράσεις εξοικονόμησης από ενεργειακά ευάλωτους, θα βελτιστοποιήσουμε το κοινωνικό οικιακό τιμολόγιο και θα προχωρήσουμε στην παραγωγή πράσινης ενέργειας από ΟΤΑ, μέσα από τις ενεργειακές κοινότητες. Επίσης, θα προχωρήσει το ειδικό τιμολόγιο του ηλεκτρικού ρεύματος για τις πολύτεκνες οικογένειες -είναι απόφαση του Σ.τ.Ε. αυτό. Αλλά, θα φροντίζουμε ταυτόχρονα οι πόροι από την αποτελεσματικότερη αντιμετώπιση όσων υιοθετούν την ασυνέπεια, σε σχέση με το νόμο ή τις πληρωμές, να πηγαίνουν στους συνεπείς, αποζημιώνοντάς τους κάπως για τη διαχρονική κακομεταχείριση που το ελληνικό κράτος για πολλές δεκαετίες επιφύλασσε στους συνεπείς συμπολίτες μας.

Με βάση αυτές τις αρχές, θα προωθήσουμε παντού έργα και μεταρρυθμίσεις. Αναφέρω ενδεικτικά πρώτα απ’ όλα την περαιτέρω επιτάχυνση της εισαγωγής των ανανεώσιμων πηγών ενέργειας στο ενεργειακό κόστος. Αυτό απεικονίζεται και στους φιλόδοξους στόχους τού αναθεωρημένου ΕΣΕΚ που θα κατατεθεί, αλλά θα μας φέρει και χαμηλότερες τιμές ηλεκτρικού ρεύματος, αφού οι ανανεώσιμες είναι πάντα φθηνότερες σήμερα στο ενεργειακό μείγμα. Εδώ θα χρησιμοποιήσουμε και αναγκαία έργα στο δίκτυο και νέα εργαλεία αγοράς, όπως τα διμερή συμβόλαια μεταξύ παραγωγών ΑΠΕ και καταναλωτών. Επίσης, θα προχωρήσουμε ταχύτατα τον σχεδιασμό και την ανάπτυξη των διαδικασιών για το μεγάλο υπεράκτιο αιολικό μας δυναμικό.

Δεύτερη μεταρρύθμιση και πακέτο μεγάλα έργα, εμβληματικές διασυνδέσεις στο σύστημα ηλεκτρισμού. Θα προωθηθούν ταχύτατα. Ολοκληρώνονται Κρήτη, Κυκλάδες, ανατολικός διάδρομος Πελοποννήσου κέντρο Κουμουνδούρου, δρομολογούνται οι διασυνδέσεις σε βορειοανατολικό Αιγαίο και Δωδεκάνησα και προχωρούν ή δρομολογούνται και οι σημαντικές διεθνείς διασυνδέσεις προς τον βορρά και προς τον νότο. Στόχος είναι να εξασφαλίσουμε όχι μόνο την ενεργειακή ασφάλεια, αλλά και τη μετατροπή της χώρας σε εξαγωγέα πράσινης ενέργειας στην ευρύτερη περιοχή μας, ενεργειακό κόμβο και για το μεταβατικό καύσιμο που είναι το φυσικό αέριο και πιθανόν στο μέλλον και παραγωγό αερίου για κάποιες δεκαετίες, αν ευδοκιμήσουν οι σχετικές έρευνες που θα επιταχυνθούν.

Θα έχουμε τα μεγάλα έργα ενεργειακής μετάβασης μέσω του «RePowerEU» -είναι 795 εκατομμύρια ευρώ- και θα μας βοηθήσουν και αυτά προς αυτή την κατεύθυνση, όπως και τα πολύ μεγάλα έργα του Ταμείου Ανάκαμψης για εξοικονόμηση ενέργειας σε νοικοκυριά, επιχειρήσεις και παραγωγή ενέργειας και αποθήκευση.

Έχουμε επίσης την επιτάχυνση της μετάβασης στην ψηφιακή ενεργειακή εποχή στα δίκτυα και στις υποδομές μας. Βασικός στόχος είναι οι έξυπνοι μετρητές που δίνουν στους πολίτες και στις επιχειρήσεις τη δυνατότητα να είναι ενεργειακά ενεργοί και να προγραμματίζουν με έξυπνα συστήματα τη διαχείριση ενέργειας που καταναλώνουν.

Ένα άλλο πολύ μεγάλο πρόγραμμα είναι αυτό για τα πράσινα και έξυπνα νησιά. Εκεί υπάρχουν πόροι πάνω από 1,5 δισεκατομμύριο ευρώ μόνο από το ταμείο απανθρακοποίησης των νησιών και θα προχωρήσουμε στα έργα αυτά με πολύ μεγάλη ταχύτητα. Αυτό το πρόγραμμα τώρα ξεκινάει.

Πάμε στην προστασία των δασών. Εκεί είναι σε εξέλιξη το πρόγραμμα έργων αναδάσωσης και πρόληψης με φυτεύσεις σε εκατόν εξήντα πέντε χιλιάδες στρέμματα ως το 2025 με έμφαση στα ανθεκτικά είδη και στο ίδιο πλαίσιο το πρόγραμμα δασοπροστασίας με διάνοιξη δασικών δρόμων σαράντα χιλιάδες χιλιόμετρα και δέκα χιλιάδες χιλιόμετρα αντιπυρικές ζώνες, χτίζοντας αντιπυρικές γραμμές άμυνας στρατηγικού χαρακτήρα που μπορούν να είναι χρήσιμες και σε περιπτώσεις υπερπυρκαγιών που δυστυχώς τις ζήσαμε και ποτέ δεν μπορούμε να αποκλείσουμε ότι θα τις ξαναζήσουμε.

Πολύ σημαντική είναι η ολοκλήρωση του βασικού χωροταξικού και πολεοδομικού σχεδιασμού της χώρας που αποτελεί ανεκπλήρωτο ζητούμενο σε όλη τη σύγχρονη ιστορία του νεοελληνικού κράτους. Εδώ είναι ένα πολύ μεγάλο έργο το οποίο ολοκληρώνεται με τα επιμέρους χωροταξικά πλαίσια σε τουρισμό, βιομηχανία, υδροκαλλιέργειες κ.λπ., τον καθορισμό των ορίων των οικισμών, την πολεοδομική αναγνώριση του οδικού δικτύου. Ταυτόχρονα θα προχωρήσουμε στην προσαρμογή του χωροταξικού σχεδιασμού και των πολεοδομικών κανόνων στις προκλήσεις της κλιματικής αλλαγής και των νέων τεχνολογιών με έμφαση στην αύξηση των κοινόχρηστων χώρων και του πρασίνου στις πυκνοκατοικημένες περιοχές.

Δεν θα μπω σε μεγαλύτερη λεπτομέρεια για να είμαι μέσα στον χρόνο όσο γίνεται, κύριε Πρόεδρε. Θα χρειαστώ ένα, δύο λεπτά παραπάνω.

Θα αναφέρω κωδικοποιημένα μόνο τις ειδικές πολεοδομικές μελέτες και την ψηφιακή τράπεζα γης για τη μεταφορά συντελεστή δόμησης, το μεγάλο πρόγραμμα αστικών αναπλάσεων και την επικαιροποίηση του νομικού πλαισίου για τις ρυμοτομικές απαλλοτριώσεις.

Έχουμε επίσης τη μεταρρύθμιση για την ορθολογική διαχείριση των υδάτων ως δημόσιου αγαθού. Εδώ είναι η μεταρρύθμιση που αφορά τη μεταφορά ΕΥΔΑΠ και ΕΥΑΘ πίσω στο δημόσιο, αλλά και η μεταρρύθμιση για τις ΔΕΥΑ, τους ΤΟΕΒ και ΓΟΕΒ και πάρα πολλά μεγάλα έργα σε ύδρευση, αποχέτευση και αντιπλημμυρικά έργα.

Δύο τελευταία θέματα και κλείνω. Στον τομέα των αποβλήτων πρέπει να κερδίσουμε το χαμένο έδαφος και να προσεγγίσουμε τους στόχους για την ανακύκλωση και τις δεσμεύσεις μας για τη διαχείριση των αποβλήτων. Εδώ θα χρειαστούμε κίνητρα και μια απλοποίηση του συστήματος για να μπορέσουμε να εισάγουμε και καινούργια ρεύματα και να είμαστε προπαντός αποτελεσματικοί. Ο καφέ κάδος πρέπει να προωθηθεί και πρέπει να εφαρμόσουμε μαζικά το «πληρώνω όσο πετάω» για να μειωθούν τα δημοτικά τέλη και να αποκτήσουμε πιο καθαρές πόλεις.

Τέλος, θα συνεχίσουμε το σημαντικό έργο για την προστασία των ευαίσθητων οικοσυστημάτων που ξεκίνησε την πρώτη τετραετία, αναφέρω ενδεικτικά πρωτοβουλίες όπως «τα απάτητα βουνά» και αυτό θα γίνει με πολλαπλές πρωτοβουλίες, όπως το εθνικό σύστημα μόνιμης παρακολούθησης ειδών και οικοτόπων, τα προεδρικά διατάγματα για τις «NATURA» κ.λπ..

Οι στόχοι είναι φιλόδοξοι. Απαιτούν πολλαπλή δουλειά και κάθε άλλο παρά εξαντλούν την προσπάθειά μας. Έχουμε άλλωστε μπροστά μας και την πρόσθετη πρόκληση για το νέο τρόπο λειτουργίας της αγοράς ηλεκτρικής ενέργειας, καθώς θα τελειώνει σταδιακά -με βάση την ευρωπαϊκή κατεύθυνση- η δυνατότητα για επιδοτήσεις. Αυτό, όμως, που πρέπει να σκεφτόμαστε πάντα είναι ότι το μέλλον στα θέματα του περιβάλλοντος και της ενέργειας είναι εδώ. Οι προκλήσεις είναι πολύ μεγάλες και χρειαζόμαστε να κινηθούμε με τεράστια ταχύτητα. Δεν υπάρχει ούτε μια μέρα για χάσιμο και αυτή είναι η εγγύηση και η προσπάθεια που θα κάνουμε σε αυτό το Υπουργείο.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Έχω την τιμή να ανακοινώσω στο Σώμα κάποιες συγκεκριμένες δικογραφίες στο διάστημα που η Βουλή ήταν κλειστή.

Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003, «Ποινική ευθύνη των Υπουργών», όπως ισχύουν, ποινική δικογραφία που αφορά στον πρώην Υπουργό Υποδομών και Μεταφορών Κωνσταντίνο Αχιλλέα Καραμανλή, ποινική δικογραφία που αφορά στον πρώην Υπουργό Υγείας Αθανάσιο Πλεύρη, ποινική δικογραφία που αφορά στον πρώην Υπουργό Περιβάλλοντος και Ενέργειας Κωνσταντίνο Σκρέκα και στον πρώην Υπουργό Υγείας Αθανάσιο Πλεύρη και τέλος, ποινική δικογραφία που αφορά στον πρώην Υπουργό Αθλητισμού και Τουρισμού Ελευθέριο Αυγενάκη, στον πρώην Αναπληρωτή Υπουργό Οικονομικών Θεόδωρο Σκυλακάκη και στον πρώην Υφυπουργό Οικονομικών Απόστολο Βεσυρόπουλο.

Τον λόγο τώρα έχει ο κ. Χρήστος Μπουκώρος, Βουλευτής της Νέας Δημοκρατίας.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλημέρα σας, καλή αρχή! Απευθύνω ευχές σε όλα τα μέλη της Εθνικής Αντιπροσωπείας για υγεία και αποδοτική κοινοβουλευτική εργασία επ’ ωφελεία του έθνους, της πατρίδας και των Ελλήνων πολιτών.

Πράγματι, κύριε Πρόεδρε, η αφαίρεση του προστατευτικού προσφέρει μια αίσθηση ελευθερίας και μια δυνατότητα απρόσκοπτης επαφής και επικοινωνίας με την Αίθουσα της Ολομέλειας και σημειολογικά συνιστά ακόμα και αυτό τη μετάβασή μας σε μια νέα εποχή.

Κυρίες και κύριοι συνάδελφοι, οι τελευταίες εκλογές έστειλαν ξεκάθαρα μηνύματα, έδωσαν μια αδιαμφισβήτητη εντολή στον Πρωθυπουργό Κυριάκο Μητσοτάκη και στη Νέα Δημοκρατία να κυβερνήσει τη χώρα.

Θα μπορούσαμε, σχολιάζοντας τα αποτελέσματα, να πούμε κι άλλα πράγματα συμπερασματικά, ότι οι παλιές κλασικές διαχωριστικές γραμμές υποχώρησαν σε μεγάλο βαθμό, στον νοητό άξονα μεταξύ Αριστεράς και Δεξιάς καταγράφηκαν μεγάλες μετακινήσεις ψηφοφόρων αλλά και μετατοπίσεις πολιτικών κομμάτων, για να φτάσουμε σε αυτό που λένε κάποιοι αναλυτές της εποχής μας ότι ξεπερνιούνται αυτές οι διαχωριστικές γραμμές και πάμε σε ένα νέο είδος διαχωριστικών γραμμών ανάμεσα σε συστημικά και αντισυστημικά πολιτικά κόμματα και στην Ελλάδα, όπως συμβαίνει σε πολλές χώρες της Ευρώπης.

Και αν τα συστημικά κόμματα εργάζονται για τη βελτίωση του συστήματος και την καλύτερη απόδοσή του, με στόχο τη βελτίωση του βιοτικού επιπέδου των πολιτών και την ενίσχυση της χώρας, τα αντισυστημικά κόμματα, προς το παρόν, εργάζονται για την καταστροφή του συστήματος, χωρίς να προτείνουν όμως κάποιο άλλο σύστημα που θα το αντικαταστήσει. Δεν ξέρω αν αυτή είναι δόκιμη και παραγωγική λογική.

Με όχημα, λοιπόν, το εκλογικό αποτέλεσμα, φτάνουμε στην ανάγνωση των προγραμματικών δηλώσεων. Και πράγματι, κυρίες και κύριοι συνάδελφοι, για έναν Πρωθυπουργό, ο οποίος εννοεί αυτά που λέει, και για μια Κυβέρνηση που υλοποιεί αυτά για τα οποία δεσμεύεται, αποτελεί κορυφαία κοινοβουλευτική διαδικασία η ανάγνωση των προγραμματικών δηλώσεων.

Μίλησε χθες ο Πρωθυπουργός και περιέγραψε με ενάργεια τον στόχο που δεν είναι τίποτε άλλο από έναν πολυδιάστατο εκσυγχρονισμό, ο οποίος αφορά το σύνολο του ελληνικού λαού και όλες τις εκφάνσεις της κοινωνικής, οικονομικής και πολιτικής ζωής της χώρας. Πώς θα φτάσουμε άραγε σε έναν τόσο φιλόδοξο στόχο;

Νομίζω ότι έχει περιγραφεί και στην προεκλογική εκστρατεία, αλλά και από την χθεσινή τοποθέτηση του Πρωθυπουργού πλήρως ο οδικός χάρτης. Πέντε είναι οι πυλώνες: Παραγωγική, κοινωνική, ψηφιακή, «πράσινη», δίκαιη και ισχυρή Ελλάδα. Και τι σημαίνουν όλα αυτά; Είναι μήπως κάποια συνθήματα κενά περιεχομένου;

Παραγωγική Ελλάδα: Για να μπορέσουμε να εξυπηρετήσουμε τους στόχους που έχουμε θέσει και να μπορέσουμε να βελτιώσουμε την καθημερινότητα και το βιοτικό επίπεδο των Ελλήνων πολιτών, είμαστε υποχρεωμένοι να διατηρήσουμε τους ρυθμούς ανάπτυξης που πέτυχε η χώρα και σίγουρα αυτοί να είναι μεγαλύτεροι από τον μέσο όρο των ρυθμών ανάπτυξης των ευρωπαϊκών χωρών.

Πρέπει να διατηρήσουμε τη βιωσιμότητα της οικονομίας. Και πώς γίνεται αυτό; Την τελευταία τετραετία είχαμε αύξηση των άμεσων ξένων επενδύσεων κατά 30%. Την ίδια ώρα για πρώτη φορά οι εξαγωγές μας αντιπροσωπεύουν το 40% του ΑΕΠ, ενώ ο νέος στόχος που θέτει ο Πρωθυπουργός Κυριάκος Μητσοτάκης και η Κυβέρνηση είναι στο τέλος της τετραετίας, το 2027, οι εξαγωγές μας να αντιπροσωπεύουν το 60% του ΑΕΠ. Αυτό προσδίδει δυναμισμό, εξωστρέφεια και βιωσιμότητα στην ελληνική οικονομία, για να μπορέσει να υπηρετηθεί η στόχευση της αύξησης των απολαβών είτε μιλάμε για μισθούς του ιδιωτικού και του δημοσίου τομέα είτε μιλάμε για συντάξεις.

Έγιναν σχετικές ανακοινώσεις για τη συγκεκριμένη στόχευση που οδηγεί την αύξηση των αποδοχών σε ένα 25% μεσοσταθμικά στο τέλος της τετραετίας και οδηγεί σε διαρκή αύξηση των συντάξεων, καθώς οι Έλληνες συνταξιούχοι για δώδεκα χρόνια δεν είχαν λάβει καμμία αύξηση. Ήδη χθες ο Πρωθυπουργός ανακοίνωσε από 1/1/2020 νέα αύξηση της τάξεως του 3,4%. Άρα η παραγωγική Ελλάδα αφορά όλους.

Και ακούμε βεβαίως την κριτική: «Μα, καλά, μπορεί να διατάξει η Κυβέρνηση την αύξηση των μισθών;». Η Κυβέρνηση μπορεί να θεσμοθετήσει τον κατώτατο μισθό που αποτελεί τη βάση των μισθών, αλλά υπηρετώντας τους αναπτυξιακούς στόχους και αυξάνοντας τη ζήτηση των θέσεων εργασίας, αντιλαμβάνεστε ότι οδηγούμαστε και σε αύξηση μισθών. Αυτός είναι ο μηχανισμός. Ούτε «λεφτόδεντρα» υπάρχουν ούτε νομοθετείτε καμμία αύξηση. Βεβαίως μπορεί να νομοθετήσει τις αυξήσεις στους μισθούς του δημοσίου τομέα, πράγμα το οποίο ανακοινώθηκε.

Ψηφιακή μετάβαση στην υγεία, στην παιδεία, στη δικαιοσύνη: Στόχος μεγάλος στο τέλος της τετραετίας οι συναλλαγές των Ελλήνων πολιτών, στη συντριπτική τους πλειοψηφία, με τις υπηρεσίες του δημοσίου να γίνονται οποτεδήποτε από οπουδήποτε και για οποιονδήποτε λόγο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε λίγα δευτερόλεπτα, κύριε Πρόεδρε.

Αλλά ταυτόχρονα, κυρίες και κύριοι συνάδελφοι, και ισχυρή Ελλάδα με ενίσχυση της άμυνάς μας. Η απόκτηση των Ραφάλ, ο εκσυγχρονισμός των F-16, η απόκτηση των φρεγατών Μπελαρά, το πρόγραμμα των F-35, η ενίσχυση και η ολοκλήρωση του φράχτη του Έβρου, το γεγονός ότι η φωνή της Ελλάδος ακούγεται πλέον παντού, από το Κογκρέσο και από τον ΟΗΕ μέχρι τα fora της Ευρωπαϊκής Ένωσης, τις συμμαχίες της Μεσογείου και των Βαλκανίων. Αυτό συνιστά μια ενίσχυση της χώρας όχι μόνο στην αποτρεπτική ισχύ, αλλά και πώς η Ελλάδα συμμετέχει ως συνδιαμορφωτής στα εθνικά πράγματα.

Είναι πλέον σαφές, κύριε Πρόεδρε, κυρίες και κύριοι συνάδελφοι, ότι η χώρα αλλάζει επίπεδο, αλλάζει πίστα και εισερχόμαστε σε μια νέα εποχή.

Υπερψηφίζουμε με όλη τη δύναμη της ψυχής μας τις Προγραμματικές Δηλώσεις, τις οποίες παρουσίασε χθες ο Πρωθυπουργός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Τον λόγο έχει ο κ. Θεόφιλος Ξανθόπουλος από την Κοινοβουλευτική Ομάδα του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Καλημέρα σε όλες και όλους!

Εύχομαι σε όλους μας καλή και παραγωγική θητεία, γιατί είναι μια πολύ κρίσιμη περίοδος της ελληνικής ιστορίας.

Συζητάμε σήμερα τις Προγραμματικές Δηλώσεις της Κυβέρνησης και ουσιαστικά ξέρουμε πολύ καλά ότι είναι η αφετηρία της νέας τετραετίας, είναι το στίγμα που δίνει η Κυβέρνηση για το πώς σκοπεύει να πολιτευθεί και είναι προφανές ότι αποτελεί μια μείζονα κοινοβουλευτική διαδικασία.

Άκουσα εχθές τον Πρωθυπουργό να αναφέρεται στο παρελθόν, στους σημαντικούς σταθμούς του ελληνικού έθνους και να προσπαθεί να σηματοδοτήσει το μέλλον. Αναφέρθηκε στον Ελευθέριο Βενιζέλο, αναφέρθηκε στις δεκαετίες ’50 και ’60 και την οικονομική άνθηση που σημειώθηκε τότε και βεβαίως, αναφέρθηκε στη Μεταπολίτευση.

Είναι ενδεικτικό το πώς προσλαμβάνουν τη σύγχρονη ιστορία οι νεοφιλελεύθεροι. Το γεγονός ότι στη δεκαετία του ’50 και του ’60, που σημειώθηκε κατά τον Πρωθυπουργό, η οικονομική ανάπτυξη υπήρχε μια καχεκτική δημοκρατία και οι μισοί Έλληνες πολίτες ζούσαν σε καθεστώς μετεμφυλιακού κράτους αυτό για τον Πρωθυπουργό δεν άξιζε καμμιάς αναφοράς και έμεινε μόνο στα στατιστικά στοιχεία και στα λογιστικά στοιχεία της οικονομικής ανάπτυξης. Αντίθετα, στην περίοδο της Μεταπολίτευσης ο Πρωθυπουργός εξήρε το έργο της θεμελίωσης της σύγχρονης δημοκρατίας και άφησε απ’ έξω τα οικονομικά μεγέθη. Δύο μέτρα και δύο σταθμά στην προσέγγιση του κυρίου Πρωθυπουργού.

Μου έκανε εντύπωση ότι ο κ. Μητσοτάκης χρησιμοποίησε το νέο σύνθημα, αυτό που συμπυκνώνει την πολιτική του πρόταση, αναφερόμενος στον πολυδύναμο εκσυγχρονισμό. Αφού, λοιπόν, κατόρθωσε και ενσωμάτωσε όλα τα στελέχη που υπηρέτησαν τον σημιτικό εκσυγχρονισμό, σήμερα εκφωνεί το νέο σύνθημα που αναφέρεται σε έναν πολυδύναμο εκσυγχρονισμό, δίνοντας το δικό του πλαίσιο.

Θα ήθελα να πω όμως ότι αυτού του τύπου ο εκσυγχρονισμός της περιόδου Σημίτη που ακολούθησε ο Κώστας Καραμανλής είχε ως αποτέλεσμα την πτώχευση της χώρας, την κατάρρευση της χώρας και την ένταξη στο οδυνηρό καθεστώς των μνημονίων, από το οποίο με πρωτοβουλία και με κυβέρνηση του ΣΥΡΙΖΑ κατόρθωσε να βγει η χώρα.

Έρχομαι σε αυτό καθαυτό το περιεχόμενο των προγραμματικών δηλώσεων του κυρίου Πρωθυπουργού, ο οποίος ανέλαβε προσωπικά την επίβλεψη αναμόρφωσης του ΕΣΥ, ένα ΕΣΥ στο οποίο μπαίνουν πυροσβέστες στο ΕΚΑΒ, όπου δυναμιτίζεται ο πυρήνας του Εθνικού Συστήματος Υγείας που είναι η πλήρης και αποκλειστική απασχόληση των γιατρών και έτσι οι γιατροί αφ’ ενός μεν θα μπορούν να διατηρούν ιατρείο εκτός ΕΣΥ και οι γιατροί εκτός ΕΣΥ θα μπορούν να ασκούν ιατρική στο Εθνικό Σύστημα Υγείας.

Σας έχω νέα, κύριε Πρωθυπουργέ. Εχθές παραιτήθηκαν δύο γιατροί παθολόγοι από την Παθολογική Κλινική του Νοσοκομείου Δράμας με αποτέλεσμα η κλινική ουσιαστικά να κλείσει. Και καταλαβαίνω, βεβαίως, ότι είστε μία νέα κυβέρνηση, δεν έχετε ευθύνη για αυτό που συμβαίνει στο Νοσοκομείο της Δράμας, ατυχώς όμως η πανουργία της ιστορίας μερίμνησε ώστε και η προηγούμενη κυβέρνηση να είναι κυβέρνηση Κυριάκου Μητσοτάκη και φέρετε ακέραια την ευθύνη για αυτή την εξέλιξη.

Στον αντίποδα των προγραμματικών δηλώσεων του κυρίου Πρωθυπουργού έχουμε το συνεκτικό όραμα, την πρωτοβουλία και την πρόταση του ΣΥΡΙΖΑ. Αντιτάσσουμε στο επιτελικό κράτος τη σύγχρονη πολιτεία. Μεριμνούμε για την αλλαγή της παραγωγικής βάσης.

Επαίρεστε, κύριοι της Πλειοψηφίας, για τους θετικούς ρυθμούς, αγνοείτε όμως ότι στηρίζονται σε ένα σαθρό οικοδόμημα, ότι μόνο με υπηρεσίες δεν μπορεί να αναπτυχθεί μία χώρα επαρκώς.

Θεωρούμε ως κορυφαίο στοιχείο δημοκρατίας την πρόσβαση όλων στα δημόσια αγαθά, επαναλαμβάνω πρόσβαση όλων στα δημόσια αγαθά.

Τέλος, τέταρτος πυλώνας είναι ο πυλώνας της δημοκρατίας και κυρίως της δικαιοσύνης. Ολοκληρώνω, λοιπόν, και ως τομεάρχης δικαιοσύνης με μια αναφορά στον επιμέρους τομέα. Είναι γνωστό ότι οι καθυστερήσεις στην απονομή της δικαιοσύνης βάλλουν ουσιαστικά κατά του δικαιώματος των πολιτών να έχουν περιφρούρηση, αξιοποίηση, προστασία των δικαιωμάτων τους σε έναν εύλογο χρόνο. Η ψηφιοποίηση της δικαιοσύνης ξεκίνησε επί ΣΥΡΙΖΑ και περίπου έμεινε εκεί που ήταν. Ούτε τα ηλεκτρονικά πινάκια κατόρθωσε η Κυβέρνηση να επεκτείνει σε όλη τη χώρα. Είναι δραματικές οι συνθήκες που υπάρχουν στην ψηφιοποίηση του εθνικού κτηματολογίου. Οι υποδομές, οι τεχνολογικές και κτηριακές, στα δικαστήρια είναι πίσω από τις απαιτήσεις. Τέλος, στο νομοθετικό πεδίο -και υπάρχει εδώ ένα στίγμα για την Κυβέρνηση της Νέας Δημοκρατίας- η Κυβέρνηση θέσπισε τις ποινικές ασυλίες σε τραπεζίτες για θαλασσοδάνεια και ύποπτες χορηγήσεις.

Υπάρχει ένα θέμα αρχής το οποίο δεν θα σταματήσουμε να επαναφέρουμε. Το σωφρονιστικό σύστημα πρέπει να επανέλθει στην αρμοδιότητα του Υπουργείου Δικαιοσύνης και όχι στην αρμοδιότητα του Προστασίας του Πολίτη, γιατί ακριβώς η επανένταξη και ο σωφρονισμός δεν είναι ζήτημα καταστολής.

Κλείνω με το θέμα των υποκλοπών και της υπονόμευσης του κράτους δικαίου. Στην περασμένη κοινοβουλευτική περίοδο η χώρα έγινε πρωταγωνίστρια, δυστυχώς, σε ένα αδιανόητο σκάνδαλο, αυτό των υποκλοπών. Μία χώρα στον πυρήνα της Ευρωπαϊκής Ένωσης έζησε την οδυνηρή εμπειρία το Πρωθυπουργικό Γραφείο να ενορχηστρώσει και να υλοποιήσει υποκλοπές σε βάρος κορυφαίων Υπουργών, στελεχών της δημόσιας ζωής, στελεχών του στρατεύματος. Αυτό το σκάνδαλο το ακολούθησε το δίδυμο σκάνδαλο της συγκάλυψης. Καταλαβαίνετε ότι δεν μπορούμε να έχουμε βηματισμό ευρωπαϊκής χώρας ούτε να μιλάμε για πολυδύναμο εκσυγχρονισμό εφόσον μέσα στον σκληρό, τον βαθύ πυρήνα του κράτους υπάρχουν αυτού του είδους οι δραστηριότητες, τις οποίες μάλιστα καλύπτετε με την επίκληση του απορρήτου και εσκεμμένα δημιουργείτε αδιαφανείς και γκρίζες ζώνες εκτός κοινοβουλευτικής διαδικασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είμαι στον επίλογο, κύριε Πρόεδρε.

Υπέστημεν τη σφοδρή κριτική της Επιτροπής του Ευρωπαϊκού Κοινοβουλίου της LIBE για τις ελευθερίες και τη δικαιοσύνη στην Ευρώπη. Επίσης στο θέμα της διαφάνειας και της διαφθοράς μολονότι έχουμε κατακτήσει είναι αλήθεια ελάχιστες θέσεις στον κατάλογο, υπάρχει μία έκθεση που μιλάει για την αδυναμία επαρκούς προστασίας των δημοσιογράφων, που μιλάει για την υπόθεση των υποκλοπών, αλλά και στη μειωμένη διαφάνεια στα εξοπλιστικά προγράμματα.

Τέλος, σε ό,τι αφορά τους λειτουργούς της δικαιοσύνης, τους δικηγόρους, παραμένουν άλυτα προβλήματα λειτουργίας του δικηγορικού λειτουργήματος. Θεωρούμε ότι πρέπει η Κυβέρνηση να δει το ενδεχόμενο μείωσης του ΦΠΑ στις δικηγορικές υπηρεσίες και με τον τρόπο αυτό να παρέμβει σε ένα πολύ σημαντικό πρόβλημα που ταλανίζει μια μεγάλη επαγγελματική κατηγορία.

Είναι προφανές πλέον ότι μιλάμε για Προγραμματικές Δηλώσεις μιας Κυβέρνησης, η οποία δεν αντιλαμβάνεται τις ανισότητες στη χώρα, θεωρεί ότι οι ανισότητες είναι φυσικό φαινόμενο και μέσα σε αυτή τη λογική και με αυτές τις απόψεις είμαστε ριζικά αντίθετοι. Θα παλέψουμε και στο Κοινοβούλιο και στην κοινωνία έτσι ώστε να αλλάξουν οι συσχετισμοί.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ πολύ.

Τον λόγο έχει από τη Νέα Δημοκρατία ο κ. Στυλιανός Πέτσας.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, είναι πραγματικά μεγάλη τιμή να εκπροσωπούμε τον ελληνικό λαό ως μέλη της Βουλής των Ελλήνων και μεγάλη ευθύνη να είμαστε η ισχυρή φωνή των συμπολιτών μας. Προσωπικά εκφράζω την ευγνωμοσύνη μου στους τριάντα έξι χιλιάδες συμπολίτες μου στην Ανατολική Αττική που μου εμπιστεύτηκαν την ψήφο τους στις εκλογές της 25ης Ιουνίου 2023 για ένα καλύτερο αύριο.

Στα τέσσερα χρόνια που πέρασαν, υλοποιώντας το μεταρρυθμιστικό σχέδιό μας, αφήσαμε οριστικά πίσω τη μακρά δημοσιονομική κρίση της περασμένης δεκαετίας και κάναμε πράξη όσα υποσχεθήκαμε στον ελληνικό λαό, διασφαλίζοντας νέα προοπτική για όλους. Η Ελλάδα βρίσκεται σήμερα αυτοδύναμη, απαλλαγμένη από την ενισχυμένη εποπτεία, μισό βήμα από τη δυναμική επάνοδο στην επενδυτική βαθμίδα, που απελευθερώνει νέες αναπτυξιακές δυνάμεις προς όφελος όλων των πολιτών. Το ανεξίτηλο αυτό δείγμα γραφής πιστοποιεί την πρόοδο του τόπου, επιβραβεύει τους μεγάλους κόπους και τις ελπίδες κάθε Ελληνίδας και κάθε Έλληνα και αποτυπώνει την εμπιστοσύνη που έχει θεμελιώσει από τον Ιούλιο του 2019 με το έργο της η κυβέρνηση του Κυριάκου Μητσοτάκη. Η λέξη εμπιστοσύνη είναι το άλφα και το ωμέγα και αποδεικνύεται στην πράξη καθώς από πολύτιμο άυλο κεφάλαιο για την οικονομία μετουσιώνεται σε έμπρακτη στήριξη για την κοινωνία.

Οι επιτυχίες που ζήσαμε την πρώτη τετραετία, και οι οποίες αναγνωρίζονται από το σύνολο της διεθνούς κοινότητας, αναφορικά με την οικονομική αναγέννηση της χώρας μας, την προσέλκυση επενδύσεων, τον μετασχηματισμό της δημόσιας διοίκησης και την επιτάχυνση δομικών μεταρρυθμίσεων, που είναι εξαιρετικά σημαντικές για να πετύχουμε το αύριο που όλοι θέλουμε, συνιστούν την κινητήρια δύναμη για όλα όσα πρέπει ακόμη πιο τολμηρά να κάνουμε τη δεύτερη τετραετία.

Οι τέσσερις γενικές κατευθύνσεις, όπως τις έχει θέσει ο Πρωθυπουργός μας Κυριάκος Μητσοτάκης, είναι σαφείς: Καλύτεροι μισθοί, καλύτερη δημόσια υγεία, ένα καλύτερο κράτος, μια καλύτερη ζωή σε μια ισχυρή Ελλάδα. Οι Προγραμματικές Δηλώσεις της Κυβέρνησης που συζητούνται αυτό το τριήμερο αποτυπώνουν το όραμά μας, μια παραγωγική, κοινωνική, πράσινη και ψηφιακή δίκαιη και ισχυρή Ελλάδα. Σε αυτούς του τίτλους δεν εσωκλείονται απλά συνθήματα, αλλά εμπεριέχονται λέξεις και φράσεις με βαθύ περιεχόμενο καθώς δείχνουν τι να περιμένουμε από τη νέα Κυβέρνηση την τετραετία 2023-2027.

Πρώτον, περιμένουμε ευημερία: Αυτή θα έρθει μέσα από υψηλότερη, βιώσιμη οικονομική ανάπτυξη και κοινωνική συνοχή. Σε αυτό θα συμβάλλουν οι υψηλότεροι μισθοί σε δημόσιο και ιδιωτικό τομέα με συνέχιση της μείωσης των φόρων και των εισφορών πρωτίστως στην εργασία, οι αυξήσεις στις συντάξεις, η συνέχιση της έκρηξης των ιδιωτικών και δημόσιων επενδύσεων σε συνδυασμό με την ανάκτηση της επενδυτικής βαθμίδας, που αποτελεί και το διαβατήριο για χαμηλότερα επιτόκια, περισσότερες επενδύσεις και δουλειές χωρίς πισωγυρίσματα, η βιώσιμη αύξηση των μισθών, το φρένο στη γήρανση του πληθυσμού και στη δημογραφική συρρίκνωση, η αύξηση των δομών κοινωνικής φροντίδας παιδιών και ηλικιωμένων, η αύξηση της ενίσχυσης των επιδομάτων πρόνοιας και του ελάχιστου εγγυημένου εισοδήματος, η αύξηση της απασχόλησης ιδίως των γυναικών και των νέων.

Δεύτερον, σχετικά με το κράτος: Το ελληνικό δημόσιο συρρικνώθηκε τα χρόνια της δημοσιονομικής κρίσης σε δομές, προσωπικό και μισθολογική δαπάνη. Ακόμη και το 2021 η μισθολογική δαπάνη της γενικής κυβέρνησης ήταν περίπου 10 δισεκατομμύρια ευρώ μικρότερη ετησίως από ό,τι ήταν το 2009, ενώ ο αριθμός των μισθοδοτούμενων από το δημόσιο έχει περιοριστεί στις περίπου εξακόσιες χιλιάδες φέρνοντάς τους σημαντικά κάτω από το μέσο όρο του ΟΟΣΑ. Σήμερα απαιτείται να προχωρήσουμε σε ανασχεδιασμό δομών, σε ανακατανομή των προσλήψεων υπέρ των τομέων υψηλής πολιτικής προτεραιότητας, όπως η υγεία, η ασφάλεια, η τοπική αυτοδιοίκηση. Απαιτείται όμως, επίσης, η συνέχιση του ψηφιακού μετασχηματισμού, η ενίσχυση της διαφάνειας και της λογοδοσίας.

Τρίτον, υγεία: Το Εθνικό Σύστημα Υγείας στάθηκε όρθιο χάρη και στην αυταπάρνηση του ιατρικού, νοσηλευτικού και διοικητικού προσωπικού στα χρόνια της πανδημίας, αλλά έχει δρόμο να κάνει για να καλύψει τις σημερινές ανάγκες των Ελλήνων. Σε αυτό θα συμβάλει η πρόσληψη δέκα χιλιάδων γιατρών, νοσηλευτών και διασωστών του ΕΚΑΒ, ο νέος νοσοκομειακός χάρτης με δύο νέα νοσοκομεία συμπεριλαμβανομένου του νοσοκομείου ανατολικής Αττικής, η αναβάθμιση όλων των κέντρων υγείας και φυσικά η συνέχιση της άυλης συνταγογράφησης και του ιατρικού φακέλου, η ενίσχυση της πρωτοβάθμιας υγείας.

Τέταρτον: Ισχυρή Ελλάδα, ως χώρα που διαδραματίζει κεντρικό ρόλο στην Ευρωπαϊκή Ένωση και συμμετέχει ενεργά στη διαμόρφωση των αποφάσεων που αφορούν την ειρήνη και την ασφάλεια στην Ευρώπη και στον υπόλοιπο κόσμο με συνέχιση του εξοπλιστικού μας προγράμματος και περαιτέρω ενίσχυση των διεθνών συμμαχιών μας.

Πέμπτον: Σύγχρονη Ελλάδα με εκκίνηση της διαδικασίας για μια γενναία συνταγματική Αναθεώρηση που θα απελευθερώσει κοινωνικές δυνάμεις και θα εκσυγχρονίσει αναχρονιστικές διατάξεις, όπως για παράδειγμα το άρθρο 16 για τη λειτουργία μη κρατικών ΑΕΙ. Δεν έχουμε δικαίωμα να επιδεικνύουμε πολιτική μυωπία και αδράνεια, προκαλώντας υστέρηση αντί να συμβάλουμε στην πρόοδο.

Κυρίες και κύριοι συνάδελφοι και από τους πέντε αυτούς άξονες προάγεται ο μετασχηματισμός του οικονομικού μοντέλου της χώρας μας σε ένα μοντέλο το οποίο θα είναι πιο παραγωγικό, πιο εξωστρεφές, πιο καινοτόμο, με στόχο την ευημερία και την ασφάλεια για κάθε Έλληνα πολίτη, ώστε να κλειδώσουμε τη θέση μας στην πρώτη γραμμή της Ευρώπης.

Και με αυτόν τον προγραμματικό λόγο η Κυβέρνηση του Κυριάκου Μητσοτάκη θα κατευθύνει τις δράσεις της την επόμενη τετραετία. Λόγος που περιέχει έννοιες όπως ευημερία, βιώσιμη ανάπτυξη, εκσυγχρονισμό, αλληλεγγύη, κοινωνική συνοχή, συμπόνοια και εμφορείται από την αγάπη, αγάπη για την πατρίδα και αγάπη για την ευθύνη να την υπηρετείς. Και να λες, όπως ο μεγάλος Νίκος Καζαντζάκης: «Να αγαπάς την ευθύνη, να λες εγώ, εγώ μοναχός μου, έχω χρέος να σώσω τη γη. Αν δεν σωθεί εγώ φταίω».

Αν όλοι, κυρίες και κύριοι συνάδελφοι, δείξουμε την ίδια στάση από όποια πτέρυγα της Βουλής κι αν προερχόμαστε στο τέλος αυτής της τετραετίας θα μπορούμε να είμαστε περήφανοι ότι γράψαμε μια ακόμη σελίδα στο βιβλίο της Ελλάδας μας, χωρίς ανορθογραφίες και μουτζούρες. Αυτό είναι κάτι που δεν είναι εύκολο σε ένα περιβάλλον τρομερής εξωγενής κρίσης, ορισμένες και υπαρξιακές, όπως η κλιματική αλλαγή και η ορθή διαχείριση της τέταρτης βιομηχανικής επανάστασης και της τεχνητής νοημοσύνης ή διαλυτικές της κοινωνικής συνοχής, όπως για παράδειγμα τα θέματα κρίσης ταυτότητας που αντιμετωπίζουν μεγάλα τμήματα των δυτικών κοινωνιών, καθώς νιώθουν απογοήτευση και απομόνωση από την αναπτυξιακή δυναμική αλλά και βιώνουν κρίση θεμελιωδών θεσμών παράλληλα με την ενίσχυση του λαϊκισμού και της τοξικότητας.

Κυρίες και κύριοι συνάδελφοι, είμαι βέβαιος ότι απέναντι σε οποιαδήποτε εξωγενή κρίση οι Έλληνες μονιασμένοι μπορούμε να πάμε το καράβι της χώρας σταθερά τολμηρά, μόνο μπροστά. Σας καλώ, λοιπόν, να υπερψηφίσετε τις Προγραμματικές Δηλώσεις της Κυβέρνησης για την πατρίδα και τα παιδιά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):**Ευχαριστώ τον κ. συνάδελφο και για την τήρηση του χρόνου.

Τον λόγο έχει ο κ. Παύλος Γερουλάνος από το ΠΑΣΟΚ Κίνημα - Αλλαγής.

**ΠΑΥΛΟΣ ΓΕΡΟΥΛΑΝΟΣ:** Κύριε Πρόεδρε, κυρίες και κύριοι συνάδελφοι, αν υπάρχει ένας στόχος που οφείλουμε να αντιμετωπίσουμε όλοι μαζί σε αυτή την Αίθουσα είναι η πάταξη των ανισοτήτων στην Ελλάδα. Για εμάς το Πανελλήνιο Σοσιαλιστικό Κίνημα -και υποπτεύομαι για τις περισσότερες προοδευτικές δυνάμεις της χώρας- είναι θέμα αρχής και υπαρξιακή πολιτική προτεραιότητα.

Οι ανισότητες βάζουν τους ευάλωτους συμπολίτες μας στο περιθώριο, καταστρέφουν την κοινωνική συνοχή και αφήνουν μεσαία και χαμηλά στρώματα εξαιρετικά ευάλωτα σε οποιαδήποτε διεθνή κρίση. Το υπογράμμισε άλλωστε χθες και ο Πρόεδρός μας, Νίκος Ανδρουλάκης.

Όμως οι ανισότητες κάνουν κάτι ακόμα, ανατρέπουν βασικούς κανόνες λειτουργίας της ελεύθερης αγοράς και αυτό θα έπρεπε να κινητοποιεί και εσάς στη Νέα Δημοκρατία. Πίστευα ότι αυτό έκανε ο Πρωθυπουργός όταν αναβάθμισε το θέμα στην προεκλογική του εκστρατεία. Προφανώς, έκανα λάθος. Χθες σε ομιλία οχτώ χιλιάδων τετρακοσίων λέξεων ανέφερε τις ανισότητες μια φορά, αναδεικνύοντας και πάλι την ιστορική διαφορά μεταξύ προεκλογικής και μετεκλογικής Νέας Δημοκρατίας.

Θα εξηγήσω, λοιπόν, τι θα έκανε μια δική μας προοδευτική διακυβέρνηση για το θέμα των ανισοτήτων, ελπίζοντας να σας δείξω γιατί αυτή η μία πολιτική προτεραιότητα μπορεί να παρασύρει την πραγματική αναβάθμιση και της ελληνικής οικονομίας και της ελληνικής κοινωνίας.

Ξεκινώ λέγοντας ότι για μας οι ανισότητες στην Ελλάδα δεν είναι μία, είναι τρεις, σε εισόδημα, σε πλούτο και σε πρόσβαση στην εξουσία. Ενώ οι δύο πρώτες είναι προφανείς και διεθνώς αναγνωρισμένες, η τρίτη έχει εγχώρια χαρακτηριστικά σε κάθε χώρα βέβαια που έχει ελλειμματικούς θεσμούς. Διότι όπου δεν έχεις λειτουργικούς θεσμούς, χρειάζεσαι πρόσβαση στην εξουσία για βασικές κοινωνικές και οικονομικές λειτουργίες, όπως για παράδειγμα να πάρεις μια άδεια ή να εισπράξεις την επιστροφή του ΦΠΑ ή να φτάσεις έγκαιρα σε ένα νοσοκομείο. Η πάταξη της ανισότητας στην πρόσβαση στην εξουσία είναι για εμάς προτεραιότητα.

Πώς αντιμετωπίζεται όμως; Με δύο τρόπους. Πρώτον με ενίσχυση των θεσμών και δεύτερον με αλλαγή του διοικητικού μοντέλου της χώρας.

Το πρώτο παίρνει πολύ χρόνο και απαιτεί αλλαγή της νοοτροπίας του πολιτικού συστήματος. Η αποσυγκέντρωση της εξουσίας όμως είναι και άμεσα εφικτή και επίκαιρη εν όψει των αυτοδιοικητικών εκλογών. Μεταφέροντας εξουσία με διαφάνεια και λογοδοσία κοντά στην κοινωνία και συγκεκριμένα σε θεσμούς και κοινωνικές συλλογικότητες, όπως η τοπική αυτοδιοίκηση, τα επιμελητήρια, οι συλλογικοί φορείς και τα πανεπιστήμια, αναβαθμίζεις την πρόσβαση του πολίτη στην εξουσία και διασφαλίζεις ότι λύνονται τα θέματα του πιο γρήγορα και άμεσα. Κανείς όμως και κάτι άλλο. Αναβαθμίζεις την ποιότητα της δημοκρατίας, ενισχύεις τις συνεργασίες και εμβαθύνεις την κοινωνική συνοχή. Αντέχετε όμως το πολιτικό κόστος, να χάσετε τα προνόμια της εξουσίας σας; Πολύ αμφιβάλω, διότι δεν το έχετε κάνει ποτέ.

Από την άλλη οι ανισότητες στον πλούτο απαιτούν διεύρυνση της παραγωγικής βάσης κι ένα φορολογικό σύστημα που την υποστηρίζει. Για να βάλεις περισσότερες Ελληνίδες και περισσότερους Έλληνες στο παιχνίδι, χρειάζεται να χτίσεις μια οικονομία πατριωτική, που ενισχύει την εγχώρια παραγωγή, που ενεργά δημιουργεί αγορές τόσο για τα ελληνικά προϊόντα στο εξωτερικό όσο και για τις ελληνικές υπηρεσίες εδώ. Αυτές τις αγορές εμείς τις ονομάζουμε παραγωγικά οικοσυστήματα και θα τις βρείτε στο πρόγραμμά μας.

Πόσο δύσκολο σας είναι, κυρίες και κύριοι της Κυβέρνησης, μετά από τέσσερα χρόνια διακυβέρνησης να προσθέσετε δέκα ελληνικά προϊόντα, δέκα προϊόντα της ελληνικής γης στα έξι που ήδη έχουν κατακτήσει, με ιδιωτική πρωτοβουλία, τα καλύτερα ράφια και τα καλύτερα εστιατόρια του κόσμου; Πόσο δύσκολο σας είναι να ανοίξετε τον δρόμο για μικρομεσαίες επιχειρήσεις που ενισχύουν και στηρίζουν τις τοπικές κοινωνίες; Για να το κάνετε όμως, πρέπει να αλλάξετε νοοτροπία και για το κράτος και τον ρόλο του και για τις τράπεζες και για το φορολογικό σύστημα.

Εσείς χρησιμοποιείτε το κράτος μόνο για να λύνει ευκαιριακά προβλήματα, συνήθως δικών σας παιδιών, όχι για να χτίζει αγορές ενεργά και για όλους. Χρησιμοποιείτε μειώσεις στο φορολογικό σύστημα για να παρακινήσετε κάποιους Έλληνες, αγνοώντας πόσες Ελληνίδες και Έλληνες είναι στο περιθώριο από την αντιμετώπισή τους από την εφορία.

Κι έχετε εμπιστευτεί ένα άρρωστο τραπεζικό σύστημα, όχι μόνο για την ανάπτυξη της χώρας αλλά και για τις ιδιωτικές πτωχεύσεις. Πάρτε για παράδειγμα τα παιδιά των «κόκκινων» δανείων που μένουν έξω από τις παραγωγικές διαδικασίες, νέοι άνθρωποι σε ομηρία των τραπεζών για τις αμαρτίες των γονέων τους, που δεν ήταν τελικά και τόσο αμαρτωλοί πάντα. Αντί να αντιλαμβάνονται και το κράτος και οι τράπεζες ότι ακριβώς αυτά τα παιδιά είναι που έχουν γαλουχηθεί στην ιδιωτική πρωτοβουλία και είναι αυτά τα οποία θα έπρεπε να απελευθερώνετε.

Τρίτον, οι ανισότητες στο εισόδημα, η μόνη ανισότητα στην οποία αναφέρεται η Νέα Δημοκρατία. Εξηγείστε μου σας παρακαλώ, πώς μειώνεται η ανισότητα όταν αυξάνετε τον μισθό του εργαζόμενου, όταν η αύξηση αυτή υπολείπεται του πληθωρισμού και της αύξησης των εισοδημάτων των προνομιούχων; Οι ανισότητες στο εισόδημα αντιμετωπίζονται με πάταξη της φοροδιαφυγής, ένα δίκαιο φορολογικό σύστημα που διασφαλίζει ότι κάθε Ελληνίδα και κάθε Έλληνας ξεκινάει τη ζωή του με κοινά κίνητρα κι ένα εκπαιδευτικό σύστημα που ανοίγει πόρτες σε όλους.

Πολύ φοβάμαι όμως ότι η σχέση της παιδείας με τις ανισότητες είναι για εσάς ψιλά γράμματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά ακόμη, κύριε Πρόεδρε.

Ο κ. Μητσοτάκης αναφέρθηκε στην τεχνητή νοημοσύνη το 2021 και τι είπε; Θα φτιάξω μια επιτροπή να κοιτάξει το θέμα.

Κλείνω λέγοντας ότι οι πολιτικές για την ισότητα έχουν μία αντικειμενική δυσκολία. Πώς μετράς την αποτελεσματικότητα τους; Εσείς χάνεστε σε στατιστικές, διότι αντιμετωπίζετε την πολιτική ως διαχείριση και τους ανθρώπους ως αριθμούς.

Εμείς προτιμάμε να κοιτάμε τους πολίτες στα μάτια, γιατί εκεί βλέπεις αν πας καλά. Στα μάτια του γονιού που έχασε το παιδί του στο εξωτερικό, στα μάτια ενός δανειζόμενου που μιλάει με την τράπεζα για το δάνειό του ή μιας γιαγιάς που περιμένει να πέσουν οι τιμές στη λαϊκή. Όχι μόνο για λόγους συναισθηματικούς αλλά κυρίως για λόγους πολιτικούς.

Διότι εκεί βλέπεις και αναγνωρίζεις το ένα συναίσθημα που αδρανοποιεί και την κοινωνία και την οικονομία, τον φόβο. Αν έχει νόημα η πάταξη των ανισοτήτων σήμερα στην Ελλάδα, είναι ακριβώς για να εξαλείψει τον φόβο από την ελληνική κοινωνία. Διότι εκτός των άλλων, ο φόβος κολλάει, περνάει από τον ένα πολίτη στον άλλον, ακόμα και την ώρα που οι αριθμοί ευημερούν. Και εκεί που δεν το περιμένεις γίνονται βόμβα στα θεμέλια του κοινωνικού και οικονομικού οικοδομήματος.

Αυτόν τον φόβο αγνόησε το κόμμα σας το 2008 και οδήγησε την ελληνική οικονομία σε διάλυση. Τον ίδιο φόβο αξιοποιήσατε για να κερδίσετε αυτές τις εκλογές, αυτό που βλέπουμε σήμερα, περπατώντας στους δρόμους κάθε περιφέρειας και ειδικά της Αθήνας. Μη κάνετε, λοιπόν, πάλι το λάθος να αγνοήσετε μετεκλογικά, ζητωκραυγάζοντας για τις πολλαπλές φούσκες που μεγαλώνουν γύρω μας. Σκύψτε πάνω από την κοινωνία, αποσυγκεντρώστε την εξουσία, διευρύνετε την παραγωγική βάση, αλλάξτε φορολογικές προτεραιότητες και χτίστε ένα σύστημα παιδείας, που αναγνωρίζει αξία σε κάθε Ελληνίδα και κάθε Έλληνα.

Εμείς από αυτά θα σας κρίνουμε και αυτά τα θέματα θα αναδείξουμε, εξασκώντας ένα είδος αντιπολίτευσης, που εσείς ποτέ δεν ασκήσατε, ελπίζοντας να αντιληφθείτε έστω και τώρα πόσο απαραίτητη είναι για το σήμερα και το μέλλον της πατρίδας μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ- Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Τον λόγο έχει ο κ. Αθανάσιος Δαβάκης από τη Νέα Δημοκρατία.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, αφού συγχαρώ και ευχηθώ στους νέους συναδέλφους για μια εξαιρετικά παραγωγική και καλή θητεία σε αυτή τη Βουλή, στην εικοστή περίοδο της ελληνικής δημοκρατίας, του Ελληνικού Κοινοβουλίου, θα ήθελα εν τάχει να πω ορισμένες σκέψεις σχετικά με την χθεσινή ημέρα.

Παρακολουθώντας τις ομιλίες των κ.κ. Αρχηγών χθες το απόγευμα, φάνηκε ξεκάθαρα ο λόγος που οι Έλληνες πολίτες εμπιστεύτηκαν αυτή τη λαϊκή παράταξη, τη Νέα Δημοκρατία και τον Κυριάκο Μητσοτάκη. Φάνηκε γιατί η πλειοψηφία των όσων ψήφισαν αποφάσισαν για δεύτερη συνεχόμενη φορά, μετά το 2019, ότι η χώρα μας πρέπει να προχωρήσει με γοργά και σταθερά βήματα μπροστά.

Οι πολίτες έδωσαν πλήρη νομιμοποίηση στον Κυριάκο Μητσοτάκη, για να κάνει πράξη τον βασικό μας στόχο, που είναι η σύγκλιση με την Ευρώπη σε όλα τα επίπεδα. Η παράταξη του Κωνσταντίνου Καραμανλή, που ενέταξε τη χώρα στην Ευρωπαϊκή Ένωση, έχει και σήμερα με νωπή λαϊκή εντολή την ευθύνη της συμπόρευσης με τις προηγμένες χώρες της Ευρώπης για καλύτερο βιοτικό επίπεδο, με υψηλότερους μισθούς, καλύτερη δημόσια υγεία και δικαιοσύνη και μείωση των ανισοτήτων σε όλα τα επίπεδα, όπως παρουσιάζονται σήμερα στην ελληνική κοινωνία.

Η εκπλήρωση αυτών των στόχων πιστεύω πως είναι το αποτελεσματικότερο μέσο, κυρίες και κύριοι συνάδελφοι, της αποδυνάμωσης των άκρων. Όταν το πολιτικό μας σύστημα παράγει αποτελέσματα για τους πολλούς, δεν έχουν έδαφος να αναπτυχθούν οι δυνάμεις της άρνησης, της τυφλής καταγγελίας και της μισαλλοδοξίας, κάτι που οφείλει να σκεφθεί ιδιαιτέρως η Αξιωματική Αντιπολίτευση, η οποία, όσα χρόνια τη γνωρίζω ως κυβερνώσα παράταξη αλλά και ως Αξιωματική Αντιπολίτευση προηγουμένως, χαρακτηριζόταν από μηδενιστικό και διχαστικό λόγο σε όλα τα επίπεδα.

Στα τέσσερα χρόνια που έχουμε μπροστά μας πρέπει να προχωρήσει με ακόμα ταχύτερους ρυθμούς, προς όλες τις κατευθύνσεις και ελπίζω χωρίς νέα εμπόδια από εξωγενείς και απρόβλεπτες κρίσεις, όπως είχαμε την προηγούμενη τετραετία, το έργο που χαράχτηκε την προηγούμενη περίοδο.

Διετέλεσα πρόσφατα Πρόεδρος της Επιτροπής Εξοπλιστικών Προγραμμάτων της Βουλής και οφείλω να πω ότι την προηγούμενη περίοδο ακολουθήσαμε στον τομέα της Εθνικής μας Άμυνας μια στρατηγική δύο πυλώνων.

Πρώτον, καλύφθηκαν κενά που είχαν δημιουργηθεί στο οπλοστάσιό μας τα τελευταία δέκα χρόνια και λόγω της οικονομικής κρίσης και λόγω της έλλειψης κυρίως συμβάσεων εν συνεχεία υποστήριξης και διοικητικής μέριμνας.

Δεύτερον, προχώρησε στον τομέα της εθνικής άμυνας -επαναλαμβάνω- η ταχεία μετεξέλιξη των Ενόπλων μας Δυνάμεων σε μια δικτυοκεντρική στρατιωτική δύναμη, με δυνατότητα υπεράσπισης των κυριαρχικών μας δικαιωμάτων και των εθνικών συμφερόντων της χώρας μας σε ακόμα μεγαλύτερες γεωγραφικές αποστάσεις και ακόμα δυσκολότερες επιχειρησιακές συνθήκες. Η τεχνολογική αυτή αναβάθμιση του αμυντικού μας συστήματος πρέπει να συνεχιστεί. Είναι αναγκαίο και απαραίτητο να συνεχιστεί με ακόμα μεγαλύτερη έμφαση στον κανόνα της σύμμετρης ανάπτυξης και των τριών κλάδων των Ενόπλων μας Δυνάμεων.

Έμφαση, όμως, τώρα πρέπει να δώσουμε και στο έμψυχο δυναμικό, στα στελέχη μας. Να τους προσφέρουμε ένα νέο πλαίσιο αμοιβών, ένα σταθερό περιβάλλον και ένα σύνολο κανόνων και επιλογών, τα οποία θα τους εξασφαλίζουν μια βιώσιμη και προβλέψιμη πορεία για το σύνολο της καριέρας τους, ώστε να τους επιτρέψουν να επενδύσουν σε αυτή αλλά και στον εαυτό τους. Να γίνει, επιτέλους, πράξη η περίφημη «μέριμνα στελεχών» που πολλές φορές λέμε και σε αυτή την Αίθουσα.

Κρίσιμος παράγοντας της αμυντικής μας πολιτικής πρέπει να είναι και η ανάπτυξη της εγχώριας αμυντικής μας βιομηχανίας, προσδίδοντας μέσα στο πλαίσιο που επιβάλλει η υπαρκτή απειλή έναν αναπτυξιακό χαρακτήρα στον εξοπλιστικό μας προϋπολογισμό.

Αφού, κυρίες και κύριοι συνάδελφοι, ευχαριστήσω τους Λάκωνες συμπολίτες μου που για μία ακόμα φορά με τίμησαν με την ψήφο τους και με έφεραν πάλι στο ελληνικό Κοινοβούλιο να μιλώ ενώπιόν σας από αυτό το Βήμα και με την παρουσία του Υπουργού Υποδομών, θέλω να αναφερθώ και σε ορισμένα ζητήματα της Λακωνίας, τα οποία χρονίζουν και τα οποία αντιλαμβάνεστε ότι πρέπει όλοι οι συνάδελφοι εν όψει των προγραμματικών δηλώσεων της Κυβερνήσεως να εντοπίζουμε, να τα θέτουμε και έστω να τα ακούει η Κυβέρνηση, την οποία, όπως γνωρίζετε όλοι, δεν εκπροσωπούμε. Εκπροσωπούμε την εκλογική μας περιφέρεια, εκπροσωπούμε το έθνος, εκπροσωπούμε τον ελληνικό λαό που μας στηρίζει. Στηρίζουμε την Κυβέρνηση και εμείς της Νέας Δημοκρατίας τη στηρίζουμε ενσυνείδητα και σταθερά, προκειμένου να παράξει το έργο το οποίο παράγει και θα το παράγει.

Λοιπόν, στη Λακωνία σε αυτή την απαρχή του εκλογικού κύκλου, του πολιτικού κύκλου, θεωρώ ότι πρέπει να επαναφέρω τα βασικά ανοικτά ζητήματα που μας απασχολούν και που πρέπει να επιλυθούν. Τα προβληματικά οδικά μας σημεία. Η οδική παράκαμψη της Σκάλας και του Βλαχιώτη, όπως εξαγγέλθηκε πρόσφατα και από τον νυν Περιφερειάρχη, τον κ. Νίκα. Η βελτίωση ενός δρόμου, μιας νέας χάραξης δεκαέξι χιλιομέτρων, της οποίας η μελέτη αργεί, εκκρεμεί από το 2014, δέκα χρόνια πριν και πρέπει να βρεθούν και οι πόροι της χρηματοδότησής της. Η αναγκαία συνδρομή της ελληνικής πολιτείας στο Ίδρυμα Σταύρος Νιάρχος, εάν χρειαστεί, για την κατασκευή του νέου Νοσοκομείου της Σπάρτης, όπως δεσμεύτηκε ο πρώην Υπουργός Υγείας στις 17 Φεβρουαρίου 2023 σε αυτή την Αίθουσα. Η ολοκλήρωση του μελετητικού σταδίου, ούτως ώστε να προκηρυχθεί και να βρεθεί ο ανάδοχος για το νέο μουσείο της Σπάρτης, ένα έργο ύψους περίπου 40 εκατομμυρίων ευρώ. Οι πόροι έχουν βρεθεί, αλλά πρέπει με ταχύτερους ρυθμούς -απευθύνομαι στην κ. Μενδώνη, θα δει τα πρακτικά-, προκειμένου να γίνει επιτέλους αυτό πραγματικότητα. Η έναρξη λειτουργίας του Κέντρου Εκπαίδευσης Εφοδιασμού και Μεταφορών, του ΚΕΕΜ, του Στρατού Ξηράς στις αρχές του φθινοπώρου, όπως ήδη έχει δρομολογηθεί και με πρόσφατη απόφαση του Ανώτατου Στρατιωτικού Συμβουλίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η σημερινή εικόνα των σπηλαίων Διρού και χαίρομαι που βρίσκεται στην Αίθουσα ο νυν Υπουργός Υποδομών -ένα λεπτό, κύριε Πρόεδρε, και τελειώνω-, ο κ. Σταϊκούρας, ο οποίος είχε την πολιτική ευθύνη της Εταιρείας Ακινήτων Δημοσίου στην οποία υπάγονται τα σπήλαια Διρού. Κύριε Υπουργέ, είναι θλιβερή η εικόνα που παρουσιάζουν τα σπήλαια Διρού, τα οποία είναι ένας πόλος τουριστικής έλξης τεράστιος για τον τόπο μας, για την Ελλάδα, το καλύτερο σπήλαιο του κόσμου. Πιστεύω, παρά την εξαιρετική συνεργασία που έχουμε με τον νυν διευθύνοντα σύμβουλο, τον οποίο γνωρίζετε, ότι πρέπει με εργώδεις ρυθμούς και με πολιτική απόφαση επιτέλους να λυθεί η εκκρεμότητα μεταξύ του αναδόχου και της Εταιρείας Ακινήτων Δημοσίου, προκειμένου να προχωρήσει αυτή η διαδικασία. Εδώ είμαστε και θα το παρακολουθούμε.

Επίσης, να προχωρήσουν με ταχύτερους ρυθμούς -ήδη ολοκληρώθηκε και ανακοινώθηκε ο χρόνος χρηματοδότησης- τα δύο μεγάλα αρδευτικά έργα της Λακωνίας, τα οποία αυτή η Κυβέρνηση υλοποίησε σε παρελθόντα χρόνο και προχώρησε και ωρίμασε τις μελέτες, όπως είναι το φράγμα της Κελεφίνας και το κλειστό δίκτυο Τρινάσου.

Νομίζω ότι, όπως είπε και ο Πρωθυπουργός χθες το βράδυ όσον αφορά στην πράσινη ανάπτυξη, η διαχείριση των νερών και οι σημαντικές παρεμβάσεις που είναι ανάγκη ακόμα να γίνουν και δεν έχουν γίνει είναι ένα στοίχημα αυτής της Κυβέρνησης και καλώ τους αρμόδιους Υπουργούς να επισκεφθούν τη Διεύθυνση Υδάτων της Περιφέρειας Πελοποννήσου για να δουν ποια είναι η κατάσταση όσον αφορά και το στελεχιακό δυναμικό, αλλά και τη γενικότερη υποδομή στην οποία βρίσκεται η Υπηρεσία Υδάτων της Περιφέρειας Πελοποννήσου, που φαντάζομαι, αγαπητέ συνάδελφε, κύριε Κυριαζίδη, ότι θα είναι και σε άλλες περιοχές της ελληνικής περιφέρειας.

Κάτι για το οποίο δεσμεύτηκε ο κύριος Πρωθυπουργός στην πλατεία του Γυθείου είναι η ολοκλήρωση της αποζημίωσης όλων των πυροπλήκτων από την πυρκαγιά του 2021.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριοι συνάδελφοι, από τις χίλιες εκατό περίπου αιτήσεις αποζημίωσης που έχουν υποβληθεί έχουν πληρωθεί οι μισοί. Αυτοί που έχουν πληρωθεί, έχουν αποζημιωθεί δεν είναι φωνασκούντες. Εν πάση περιπτώσει, οι άνθρωποι αυτοί έχουν ικανοποιηθεί κατά τι. Αυτοί, όμως, που δεν έχουν πληρωθεί και με έναν κοινωνικό αυτοματισμό που έχει δημιουργηθεί, αντιλαμβάνεστε τι λένε και πώς εκφράζονται.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, αν μπορείτε, ολοκληρώστε.

**ΑΘΑΝΑΣΙΟΣ ΔΑΒΑΚΗΣ:** Κλείνω, κύριε Πρόεδρε.

Θεωρώ ότι αυτό είναι ένα σημαντικό θέμα. Έχουμε καλή συνεργασία με τον κ. Τριαντόπουλο. Πρέπει επιτέλους και αυτό να λυθεί.

Επίσης, η ολοκλήρωση και η λειτουργία ενός σημαντικού αναπτυξιακού έργου, που, σεβόμενο και την ναυτική παράδοση της Νεάπολης Βοιών, υλοποιήθηκε από αυτή την Κυβέρνηση, η ολοκλήρωση της Ακαδημίας Εμπορικού Ναυτικού στη Νεάπολη είναι ένα πολύ σημαντικό, θα έλεγα το σημαντικότερο αυτή την τετραετία έργο της Κυβέρνησης του Κυριάκου Μητσοτάκη.

Η στήριξη της Λακωνίας διαχρονικά σε αυτή την παράταξη είναι δεδομένη. Περιμένουμε με έργα, πράξεις και αποτελέσματα. Να μη θεωρούμεθα δεδομένοι όσον αφορά στην πολιτική στήριξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Θεοπίστη Πέρκα από τον ΣΥΡΙΖΑ.

**ΘΕΟΠΙΣΤΗ (ΠΕΤΗ) ΠΕΡΚΑ:** Καλημέρα, αγαπητές και αγαπητοί συνάδελφοι και εύχομαι σε όλες και όλους καλή θητεία να έχουμε!

Ακούσαμε χθες τον Πρωθυπουργό να υπόσχεται ξανά πράσινη και ψηφιακή Ελλάδα και ακούσαμε και το πρωί τον αρμόδιο Υπουργό να ομνύει πάλι στην πράσινη μετάβαση, στην ατζέντα 80% ΑΠΕ, προγράμματα εξοικονόμησης. Επαναλαμβάνονται, δηλαδή, οι ίδιοι ακριβώς φιλόδοξοι στόχοι που ακούσαμε και στις προγραμματικές του 2019. Και κυρίως ήρθε ο αρμόδιος Υπουργός και πρότεινε λύσεις για προβλήματα που η ίδια η προηγούμενη κυβέρνηση δημιούργησε.

Όταν μιλάει για αποτυχημένες ενεργειακές επενδύσεις, φαντάζομαι ότι εννοεί αυτά που λέει για αδρανή κεφάλαια η Ευρώπη τα 8 δισεκατομμύρια επιπλέον έργα φυσικού αερίου που έγιναν στην χώρα. Φαντάζομαι ότι εννοεί την κατάργηση του έργου της τηλεθέρμανσης και την είσοδο φυσικού αερίου για θέρμανση στα σπίτια στη Φλώρινα και έναν σωρό άλλες τέτοιες αποτυχημένες ενέργειες που θα τις δούμε σιγά-σιγά.

Κατά τα άλλα, έχουμε εκκωφαντική απουσία ενεργειών αντιμετώπισης της ενεργειακής κρίσης -κουβέντα!- καθώς και φορολόγηση των υπερκερδών στη χονδρική-λιανική και στα διυλιστήρια. Εκκωφαντική, επίσης, είναι και η έλλειψη αναφοράς στην απολιγνιτοποίηση, το πρώτο παράδειγμα μετάβασης. Κουβέντα! Αντίθετα, σημειώσαμε εμμονή στο φυσικό αέριο και στις εξορύξεις.

Ο κ. Μητσοτάκης στις προγραμματικές δηλώσεις το 2019 δήλωνε ότι θα κάνουμε ό,τι χρειάζεται για να σώσουμε τη ΔΕΗ από βέβαιη καταστροφή κ.λπ.. Με αυτό το πρόσχημα όλοι παρακολουθήσαμε να χάνεται το «Δ» της ΔΕΗ, παραδόθηκε το 17%. Ακολούθησε, όμως και η ιδιωτικοποίηση του ΔΕΔΔΗΕ κατά 49% και 100% της ΔΕΠΑ Υποδομών.

Σημειώνουμε ότι πρόκειται για φυσικά μονοπώλια, με σταθερό εγγυημένο έσοδο και εργαλεία άσκησης ενεργειακής πολιτικής, που τόσο πολύ φάνηκε ότι τα έχει ανάγκη η χώρα στην πρόσφατη ενεργειακή κρίση. Και δώρο στην πλειοψηφία του δημοσίου στο Διοικητικό Συμβούλιο των ΕΛΠΕ! Και τώρα μαθαίνουμε ότι το δημόσιο και ο Όμιλος Λάτση απεργάζονται σχέδιο πώλησης μετοχών της «HELLENIC ENERGY».

Οφείλουμε να δηλώσουμε ότι αυτό δεν θα το επιτρέψουμε. Πρόκειται για επιστροφή μιας μνημονιακής απαίτησης χωρίς μνημόνιο και βεβαίως, είναι ένας όμιλος που παρουσιάζει συνεχώς αυξανόμενα κέρδη.

Στη συνέχεια των δηλώσεών του το 2019 ο κ. Μητσοτάκης είχε πει ότι αυτό θα γίνει χωρίς να επιβαρύνουμε άλλο τους καταναλωτές ηλεκτρικού ρεύματος. Η αλήθεια είναι ότι μια από τις πρώτες πράξεις της Κυβέρνησης της Νέας Δημοκρατίας το 2019 ήταν η αύξηση των τιμολογίων κατά περίπου 20%. Ακολούθησε η λειτουργία «Target Model», χωρίς εποπτεία, ρυθμιστικά εργαλεία. Βέβαια, τότε, δήλωνε η Κυβέρνηση ότι ο ανταγωνισμός και η αγορά θα ρίξει τις τιμές. Τα αποτελέσματα τα ζήσαμε όλοι, τα έζησε και η κοινωνία και με την εφαρμογή της ληστρικής ρήτρας αναπροσαρμογής τον Αύγουστο του 2021, πριν δηλαδή τον πόλεμο της Ουκρανίας.

Στη συνέχεια, η ανοδική πορεία των τιμών και τα υπερκέρδη μεταφέρθηκαν στη λιανική. Οι καταναλωτές συνέχιζαν να πληρώνουν άδικες χρεώσεις και οι εταιρείες να σωρεύουν υπερκέρδη.

Εδώ θέλω να κάνω και μια αναφορά, γιατί είπε ο κ. Σκυλακάκης ότι θα προσέξουμε τους ευάλωτους.

Του υπενθυμίζω, λοιπόν, αν δεν το ξέρει, ότι οι ευάλωτοι καταναλωτές λόγω της ληστρικής ρήτρας αναπροσαρμογής έχουν ρευματοκοπές. Φέραμε διάταξη και δεν έγινε αποδεκτή. Ας το φροντίσει.

Με λίγα λόγια, η Κυβέρνηση, αντί να παρέμβει στην πηγή δημιουργίας των υπερκερδών, επιδοτεί την αισχροκέρδεια με λεφτά των καταναλωτών, δεσμεύοντας τη χώρα σε έναν φαύλο κύκλο υπερχρεώσεων και επιδοτήσεων. Μας υποσχέθηκαν 90% υπερφορολόγηση των κερδών. Πρόκειται για απάτη. Τα 2,2 δισεκατομμύρια «μαγειρεύτηκαν» κατ’ εντολή Μαξίμου και έγιναν 416 εκατομμύρια. Μόνο 350 περίπου εκατομμύρια εισπράχθηκαν. Ούτε ευρώ από τα υπερκέρδη στη λιανική, ούτε ευρώ από τα διυλιστήρια.

Εμείς λέμε, λοιπόν -αυτό ήταν το πρόγραμμά μας και σε αυτό θα επιμείνουμε- ότι χρειάζεται ανώτατος συντελεστής κέρδους στον ενεργειακό τομέα έως 5%, άμεση φορολόγηση των υπερκερδών που έχουν συσσωρευτεί στα ταμεία των ενεργειακών εταιρειών και των διυλιστηρίων, που είναι περίπου 6 δισεκατομμύρια ευρώ, μείωση του Ειδικού Φόρου Κατανάλωσης στα καύσιμα, κατάργηση του Ειδικού Φόρου Κατανάλωσης στο αγροτικό πετρέλαιο, ανάκτηση του δημοσίου ελέγχου στη ΔΕΗ, ούτως ώστε να μπορεί να αξιοποιηθεί και για τη μείωση του κόστους ρεύματος, για την αλλαγή του ενεργειακού μείγματος, για το σπάσιμο των καρτέλ ενέργειας και την προστασία των καταναλωτών, αναθεώρηση της λειτουργίας της αγοράς ενέργειας, αναθεώρηση του κλιματικού νόμου, νέο ΕΣΕΚ, με στόχο την απεξάρτηση από όλα τα καύσιμα -δεν μπορεί να αντικαθιστάς τον λιγνίτη με άλλο ορυκτό καύσιμο, όπως είναι το φυσικό αέριο- και βεβαίως, απεμπλοκή από την πολιτική εξόρυξης υδρογονανθράκων με τη μη ανανέωση αδειών έρευνας και εκμετάλλευσης και μη παραχώρηση νέων αδειών, νέων περιοχών.

Πάμε λίγο στο περιβάλλον. Το περιβάλλον αντιμετωπίστηκε από τη Νέα Δημοκρατία -και από ό,τι κατάλαβα συνεχίζει- ως εμπόδιο στην ανάπτυξη. Μας είπε ο κ. Σκυλακάκης για την προστασία ευαίσθητων οικοσυστημάτων. Και ρωτάω εγώ: Πώς; Όταν έχουν καταργηθεί οι φορείς διαχείρισης των προστατευόμενων περιοχών, αφού προηγουμένως είχαν απαξιωθεί επικοινωνιακά; Με τη μεγάλη καθυστέρηση τριών χρόνων στην κύρωση των δασικών χαρτών; Με την ανακύκλωση από σκάνδαλα διασπάθισης εκατοντάδων εκατομμυρίων ευρώ; Η δε πρόληψη και επαναχρησιμοποίηση παραμένουν στόχοι και ευχές στα χαρτιά. Δεν έχουμε δει τίποτα εδώ και τέσσερα χρόνια.

Να μη μιλήσουμε τώρα για την υπερθέρμανση της αγοράς των ΑΠΕ. Εδώ μας είπατε για το 80% ΑΠΕ. Εδώ έγινε υπερθέρμανση με ευθύνη και του κ. Χατζηδάκη και του κ. Σκρέκα, δεν αναπτύχθηκαν τα δίκτυα, δεν υπάρχει ηλεκτρικός χώρος για σύνδεση και με θεσμικά και χρηματοδοτικά εμπόδια υπονόμευσαν τις ενεργειακές κοινότητες. Αυτά είχαν τρομερά αποτελέσματα και στην αγορά των ΑΠΕ, αλλά κυρίως στην ενεργειακή δημοκρατία.

Μιλούν για ΑΠΕ και ενημερώνω ξανά τον κ. Σκυλακάκη: Ξέρετε ότι δημιουργήθηκε μια φούσκα 100 γίγα, από την οποία μπορεί να εξυπηρετεί μόνο το 10% από το δίκτυο που υπάρχει. Μιλάμε για υπεράκτια αιολικά με μια φωτογραφική διάταξη για κάποια πιλοτικά και αποθήκευση. Θα δουλέψουν οι ΑΠΕ χωρίς αποθήκευση, που δεν έχει γίνει εδώ και τέσσερα χρόνια ούτε το θεσμικό πλαίσιο;

«Κινούμαι ηλεκτρικά»: Αποτυχία του προγράμματος. Ας το παραδεχτούμε, μόνο ποδήλατα αφορά. Έχουμε ζητήσει στοιχεία επανειλημμένως. Και βεβαίως, δεν ξέρω αν είναι ενημερωμένος, αλλά προσφάτως το Ελεγκτικό Συνέδριο μπλόκαρε τον διαγωνισμό ηλεκτρικών λεωφορείων για Αθήνα και Θεσσαλονίκη, καταλογίζοντας μάλιστα ευθέως στην πολιτική ηγεσία του Υπουργείου, στον κ. Καραμανλή, ουσιώδη νομική πλημμέλεια στη διαγωνιστική διαδικασία. Χωρίς ηλεκτρικά λεωφορεία, για ποια ηλεκτροκίνηση μιλάμε; Για ποδήλατα;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αποτυχημένα και τα «Εξοικονομώ». Το 2020 δεν πληρώθηκε, το 2021 δεν έγινε ποτέ. Πήγε στο 2022. Δεν προχωράει το «Εξοικονομώ».

Πάμε τώρα στην αναθεώρηση της πολεοδομικής χωροταξικής νομοθεσίας. Νομίζω ότι εδώ ξεπερνάμε την υποκρισία. Εδώ ήμασταν όταν ερχόταν ο κ. Οικονόμου και μιλούσε και έφερε νόμο για επτακόσια τοπικά πολεοδομικά που θα γίνουν σε έναν χρόνο και σε δύο χρόνια. Ξέρετε από αυτά τα επτακόσια τοπικά πολεοδομικά ποσά έχουν συμβασιοποιηθεί; Ένα ή δύο. Πήγαν τέσσερα χρόνια χαμένα. Έχουν βραχυκυκλώσει όλα. Κατά τα άλλα μιλάτε για έλεγχο αυθαίρετης δόμησης. Με ποιες υπηρεσίες; Με υπηρεσίες υποστελεχωμένες; Οι συνεχείς τακτικές παρατάσεις αναστολής κατεδάφισης αυθαιρέτων στον αιγιαλό εκθέτουν τον κ. Μητσοτάκη, ο οποίος κάνει επικοινωνιακά παιχνίδια στη Μύκονο και στη Ρόδο. Όμως, ψηφίσατε τις συνεχείς παρατάσεις.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Θα πω και δύο κουβέντες για την απολιγνιτοποίηση. Είμαι και Βουλευτής Φλώρινας. Εδώ είναι φανερό ότι δεν υπήρχε η έγνοια, δεν υπήρχε κανένας σχεδιασμός. Ήταν μια βίαιη εξαγγελία. Έγινε μια προσφορά στο λόμπι του φυσικού αερίου, στο οποίο δεσμεύτηκε η χώρα. Η απολιγνιτοποίηση δεν είναι μόνο θέμα ενεργειακής μετάβασης, αλλά αλλαγής του παραγωγικού προφίλ. Τα διαθέσιμα κονδύλια, το Ταμείο Ανάκαμψης και Ανθεκτικότητας, το Ταμείο Ενεργειακής Μετάβασης, ο αναπτυξιακός νόμος, το Πρόγραμμα Δημοσίων Επενδύσεων όχι μόνο δεν μοιράζονται δίκαια και πηγαίνουν σε δυο, τρεις μεγάλους ομίλους, αλλά δεν απορροφούνται καν. Δεν υπάρχει ανάσα σε αυτές τις περιοχές που έδωσαν φως σε όλη τη χώρα, αλλά οι ίδιες σβήνουν!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία συνάδελφε, ολοκληρώστε.

**ΘΕΟΠΙΣΤΗ (ΠΕΤΗ) ΠΕΡΚΑ:** Πώς θα γίνει ανάπτυξη, χωρίς ειδικό χωροταξικό για τις ΑΠΕ, με τις κοινωνίες απέναντι σε οποιοδήποτε έργο πάει να γίνει, με την έλλειψη ηλεκτρικού χώρου και με τις ενεργειακές κοιλότητες που εννοείται ότι υπονομεύονται και με τα ειδικά πολεοδομικά τα οποία θα έρθουν εκ των υστέρων να νομιμοποιήσουν τις όποιες επιλογές; Πώς θα γίνει έτσι η ανάπτυξη; Η ζώνη καινοτομίας της Φλώρινας ξεχάστηκε, όπως και τα οφειλόμενα έργα υποδομής, αλλά και τα συγκοινωνιακά και τα αρδευτικά, και εκεί τίποτα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε!

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κύριε Πρόεδρε, λέγοντας δύο ακόμη κουβέντες.

Εμείς προωθούμε τις ενεργειακές κοινότητες και την αυτοπαραγωγή και αυτοκατανάλωση, με στόχο τουλάχιστον το 50% των νέων αδειών να αφορά αυτόνομες ενεργειακές κοινότητες και αυτοπαραγωγή. Έτσι καλύπτονται και οι ευάλωτοι. Έτσι έχουμε ενεργειακή δημοκρατία. Προωθούμε την ολοκλήρωση φυσικά του ειδικού χωροταξικού για τις ΑΠΕ και των σχεδίων φόρτισης ηλεκτρικών οχημάτων. Θέτουμε δέκα συγκεκριμένες προτεραιότητες με κορυφαία τη θεσμοθέτηση ρήτρας μηδενικού ελλείμματος ρυθμών ανάπτυξης και θέσεων εργασίας στις λιγνιτικές περιοχές, με εμβληματικές παρεμβάσεις στην εξοικονόμηση με 1,5 δισεκατομμύριο ευρώ τον χρόνο. Προωθούμε την ολοκλήρωση των δασικών χαρτών και όλων αυτών των εργαλείων που θα μας κάνουν ευρωπαϊκή χώρα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ πολύ, ολοκληρώστε!

**ΘΕΟΠΙΣΤΗ (ΠΕΤΗ) ΠΕΡΚΑ:** Η κλιματική κρίση θέλει γενναίες πολιτικές και σχεδιασμό. Δεν αντιμετωπίζεται με επανάληψη ευχών ή γενικών αναφορών.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Υπουργός Εσωτερικών κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Εσωτερικών):** Κύριε Πρόεδρε, κυρίες και κύριοι συνάδελφοι, απευθύνομαι σήμερα στην Εθνική Αντιπροσωπεία υπό τη νέα μου ιδιότητα ως Υπουργός Εσωτερικών για τις Προγραμματικές Δηλώσεις σε έναν τομέα κρίσιμο για την καθημερινότητα των πολιτών.

Οι αλλαγές στο κράτος αποτελούν μέσο για να υπηρετήσουμε τους πολίτες με σεβασμό και με προτεραιότητα στις ανάγκες τους. Με την έννοια αυτή το Υπουργείο Εσωτερικών μάς αφορά όλες και όλους. Αφορά τον σεβασμό. Αφορά την αξιοπρέπεια. Αφορά την ταχύτητα, την αποτελεσματικότητα, την ποιότητα που αξίζει κάθε συναλλασσόμενος με το δημόσιο. Αφορά το πώς οι πολίτες θα απολαμβάνουν καλύτερες και πιο ποιοτικές υπηρεσίες.

Θα ήθελα κατ’ αρχάς να ευχαριστήσω θερμά τον Πρωθυπουργό κ. Κυριάκο Μητσοτάκη που με τίμησε, αναθέτοντάς μου να φέρω εις πέρας μία από τις καίριες προτεραιότητες της νέας Κυβέρνησης της Νέας Δημοκρατίας, μια καλύτερη ζωή σε ένα καλύτερο κράτος. Θερμές ευχαριστίες και στους προκατόχους μου Υπουργούς, Υφυπουργούς, Γενικούς Γραμματείς, αλλά και στα στελέχη του Υπουργείου Εσωτερικών και του Δημοσίου Τομέα ευρύτερα για όσα έχουν έως τώρα καταφέρει.

Δεσμεύομαι να προσπαθήσω με όλες μου τις δυνάμεις, μαζί με τον Αναπληρωτή Υπουργό τον κ. Λιβάνιο, τους Υφυπουργούς την κ. Χαραλαμπογιάννη, τον κ. Κωνσταντινίδη, τους Γενικούς Γραμματείς, τους συνεργάτες μας, τα στελέχη του Υπουργείου, ώστε να κάνουμε ακόμη περισσότερα βήματα με επίκεντρο τον πολίτη και την καλύτερη εξυπηρέτησή του. Από τον συνολικό σχεδιασμό του έργου μας θα ήθελα να επικεντρωθώ σε τέσσερις βασικές προτεραιότητες για ένα καλύτερο δημόσιο με πιο ποιοτικές υπηρεσίες.

Προτεραιότητα πρώτη: ο κατάλληλος άνθρωπος στην κατάλληλη θέση. Πώς θα το επιτύχουμε αυτό; Με επιτάχυνση προσλήψεων τακτικού προσωπικού στο δημόσιο μέσω ΑΣΕΠ. Σχεδιάζουμε νομοθετικές και επιχειρησιακές παρεμβάσεις, όπως μια νέα διαδικασία προσλήψεων σε κρίσιμες ειδικότητες, όπως οι εκπαιδευτικοί, όπως οι νοσηλευτές, με εκσυγχρονισμό των πληροφοριακών συστημάτων του ΑΣΕΠ, με ανάπτυξη διαλειτουργικοτήτων για την αυτόματη επιβεβαίωση στοιχείων, ενίσχυση του ΑΣΕΠ σε ανθρώπινους και σε υλικούς πόρους, έμφαση στην εξέλιξη των δομών του, σύγχρονα εργαλεία τεχνητής νοημοσύνης που θα προβλέπουν τις ανάγκες του δημοσίου και θα λαμβάνουν υπ’ όψιν τον αντίκτυπο που έχουν τεχνολογικές και οικονομικές αλλαγές. Όλα αυτά με έναν στόχο. Ποιον; Την πιο αποτελεσματική στελέχωση του δημοσίου.

Στην ίδια κατεύθυνση δρομολογούμε ένα νέο εκσυγχρονισμένο και απλοποιημένο σύστημα επιλογής προϊσταμένων, όπως επίσης ένα νέο σύστημα επιλογής διοικήσεων φορέων του δημοσίου με συμβόλαια απόδοσης, στη βάση ετήσιας αξιολόγησης επίτευξης στόχων και δυνατότητα εφαρμογής μπόνους παραγωγικότητας. Επιπροσθέτως, οι διοικήσεις των φορέων του δημοσίου θα μπορούν να παύονται σε περίπτωση μη ικανοποιητικής απόδοσης. Τοποθετώντας τον κατάλληλο άνθρωπο στην κατάλληλη θέση επιτυγχάνουμε μέγιστη αξιοποίηση του πολύτιμου ανθρώπινου δυναμικού μας και βέλτιστη ποιότητα παροχής υπηρεσιών στον πολίτη που συναλλάσσεται με το δημόσιο. Προτεραιότητα πρώτη, λοιπόν, ο κατάλληλος άνθρωπος στην κατάλληλη θέση.

Προτεραιότητα δεύτερη: μια αποτελεσματικότερη δημόσια διοίκηση με αξιολόγηση και στοχοθεσία, με νέο σύστημα παρακίνησης και επιβράβευσης, το λεγόμενο «μπόνους παραγωγικότητας», με επιτάχυνση της πειθαρχικής δικαιοσύνης. Για πρώτη φορά φέτος εφαρμόζεται το νέο σύστημα αξιολόγησης της στοχοθεσίας με επικέντρωση στη συνεχή ανάπτυξη και βελτίωση των απαραίτητων δεξιοτήτων των υπαλλήλων και των προϊσταμένων για την εκπλήρωση των στόχων της οργανικής μονάδας. Άμεσα θα εκκινήσει η διαδικασία πιστοποίησης των συμβούλων ανάπτυξης ανθρώπινου δυναμικού. Τι είναι αυτό; Είναι ένας νέος θεσμός που θα λειτουργεί ως σημείο επαφής στα Υπουργεία, στους λοιπούς φορείς του δημοσίου για την εφαρμογή της αξιολόγησης σε αυτούς τους φορείς. Και προβλέπεται η επέκταση του νόμου για την στοχοθεσία και αξιολόγηση σε Νομικά Πρόσωπα Ιδιωτικού Δικαίου, σε Α.Ε. του Δημοσίου Τομέα. Αξιολόγηση, λοιπόν, παντού. Προβλέπεται και μια νέα παράμετρος, ένας νέος μηχανισμός αποτύπωσης δεικτών ικανοποίησης των πολιτών για τις υπηρεσίες που παρέχει το δημόσιο. Με αυτόν τον τρόπο η δημόσια διοίκηση αποκτά εξωστρεφή προσανατολισμό, ανατροφοδοτείται από τον πολίτη, καθοδηγείται από τις ανάγκες του πολίτη. Ο πολίτης στο επίκεντρο όλων των διαδικασιών.

Προτεραιότητά μας, όμως, είναι και η ανέλιξη των δημοσίων υπαλλήλων με καλύτερους όρους και πρώτα από όλα σ' ό,τι αφορά τις απολαβές τους. Κάνουμε ήδη πράξη τη δέσμευσή μας για αύξηση μισθών στον δημόσιο τομέα μετά από δεκατέσσερα ολόκληρα χρόνια, όπως ακούσατε από τον ίδιο τον Πρωθυπουργό. Αυξήσεις σημαντικές για όλους τους δημοσίους υπαλλήλους, με πρόσθετη αύξηση του επιδόματος παιδιού και του επιδόματος για θέσεις ευθύνης. Θα αποδώσουμε ακόμη μεγαλύτερη βαρύτητα σε όσους υπηρετούν σε θέσεις ευθύνης. Γιατί; Διότι ο ρόλος τους είναι καταλυτικός στην αποτελεσματική λειτουργία της διοίκησης και θεωρούμε ότι πρέπει να αμείβονται καλύτερα.

Αναπτύσσουμε ένα νέο πάγιο σύστημα επιβράβευσης και παρακίνησης των υπαλλήλων του Δημοσίου, στη βάση επίτευξης συγκεκριμένων στόχων. Είναι το λεγόμενο «μπόνους παραγωγικότητας». Αλλά μας ενδιαφέρει πολύ και η συνεχής επιμόρφωση των δημοσίων υπαλλήλων μας. Για αυτό δρομολογούμε πλούσια προγράμματα επιμόρφωσης δημοσίων υπαλλήλων με την πολύτιμη συνδρομή του Εθνικού Κέντρου Δημόσιας Διοίκησης και Αυτοδιοίκησης, του λεγόμενου ΕΚΔΔΑ, αλλά και με στοχευμένο πρόγραμμα ενίσχυσης δεξιοτήτων διακοσίων πενήντα χιλιάδων δημοσίων υπαλλήλων.

Τέλος, για να εμπεδωθεί το αίσθημα ασφάλειας και δίκαιης κρίσης, αλλά και η εμπιστοσύνη των πολιτών προς τη δημόσια διοίκηση δρομολογούμε παρεμβάσεις για την ταχύτερη και αποτελεσματική απονομή της πειθαρχικής δικαιοσύνης, μεταξύ άλλων με τη σύσταση ειδικής μονάδας στο Νομικό Συμβούλιο του Κράτους, με την ενεργοποίηση ειδικής ηλεκτρονικής εφαρμογής και άλλες πρωτοβουλίες. Δεύτερη προτεραιότητα, λοιπόν, μια αποτελεσματικότερη δημόσια διοίκηση.

Τρίτη προτεραιότητα: η περαιτέρω μείωση της γραφειοκρατίας. Κορωνίδα στην πολιτική διευκόλυνσης του πολίτη είναι η άρση των γραφειοκρατικών βαρών. Νέο σύγχρονο πλαίσιο απλοποίησης των διαδικασιών. Νέοι εναλλακτικοί τρόποι εξυπηρέτησης που θα αλλάξουν ριζικά τη σημερινή εικόνα. Θα εξυπηρετούνται καλύτερα οι πολίτες. Η απλοποίηση θα συμβάλλει και στην απελευθέρωση των παραγωγικών δυνάμεων της χώρας.

Παραλλήλως, τα ΚΕΠ αλλάζουν. Αναβαθμίζονται σταδιακά αισθητικά και λειτουργικά, ώστε να μετεξελιχθούν στα φυσικά σημεία παροχής υπηρεσιών που μας αξίζουν.

Ταυτόχρονα δρομολογούμε τον βέλτιστο συντονισμό των διαφορετικών επιπέδων διακυβέρνησης μέσω της αποφυγής τυχόν αλληλοαποκαλύψεων αρμοδιοτήτων και της άρσης ενδεχόμενων ασαφειών. Για να το πω απλά, ποιος είναι αρμόδιος για τα κλαδιά στον δρόμο; Ποιος είναι αρμόδιος για τα ύδατα; Γι’ αυτόν ακριβώς τον λόγο, τον πολίτη τον ενδιαφέρει το πρόβλημά του να λυθεί. Γι’ αυτό, για πρώτη φορά καταγράφεται το σύνολο των αρμοδιοτήτων των φορέων του δημοσίου και με συστηματικό τρόπο εξετάζονται συγκεκριμένες παράμετροι για τη βέλτιστη επιλογή επιπέδου φορέων για την άσκησή τους. Επομένως, ενεργοποιείται πλήρως ένας, θα έλεγα, γεφυροποιός μηχανισμός τόσο συστημικά, όσο και επιχειρησιακά, μεταξύ αφ’ ενός του επιτελικού κράτους και αφ’ ετέρου της τοπικής αυτοδιοίκησης.

Προτεραιότητα τρίτη, λοιπόν, είναι η περαιτέρω μείωση της γραφειοκρατίας.

Προτεραιότητα τέταρτη αποτελεί ένα νέο πλαίσιο εποπτείας των ΟΤΑ. Δρομολογούμε ένα νέο πλαίσιο εποπτείας των ΟΤΑ, τη στελέχωση και απλοποίηση του θεσμού των Αυτοτελών Υπηρεσιών Εποπτείας ΟΤΑ για τον αποτελεσματικό έλεγχο πράξεων και παραλείψεων των ΟΤΑ πρώτου και δευτέρου βαθμού. Σχεδιάζουμε τη βελτίωση του μηχανισμού παρακολούθησης των έργων και των δεδομένων των ΟΤΑ με την αναβάθμιση του Κόμβου Διαλειτουργικότητας, την ενοποίηση δεδομένων επιμέρους μητρώων, την εισαγωγή δεικτών απόδοσης σε όλους τους ΟΤΑ πρώτου και δεύτερου βαθμού.

Κυρίες και κύριοι συνάδελφοι, αυτές είναι οι τέσσερις βασικές μας προτεραιότητες για ένα καλύτερο δημόσιο με πιο ποιοτικές υπηρεσίες. Θα ήθελα, όμως, να αναφερθώ διακριτά και σε τέσσερις επιμέρους στόχους που αφορούν τη Μακεδονία-Θράκη, τα ζώα συντροφιάς, την ιθαγένεια και τις οργανώσεις της Κοινωνίας των Πολιτών.

Πρώτον, μιλάμε για την ενίσχυση της βόρειας Ελλάδας μέσω του τομέα Μακεδονίας-Θράκης. Δρομολογούμε σημαντικά έργα υποδομών στη Μακεδονία και τη Θράκη, όπως αυτά αποτυπώθηκαν στα αναπτυξιακά σχέδια της κάθε περιφέρειας, τα οποία περιλαμβάνουν πάνω από τριακόσια εξήντα έργα για την ανατολική Μακεδονία και Θράκη το 2030, πάνω από τριάντα σημαντικά έργα που αλλάζουν την πόλη της Θεσσαλονίκης, πάνω από τριακόσια ογδόντα έργα για τη δυτική Μακεδονία το 2030 η οποία διέρχεται την περίοδο της απολιγνιτοποίησης και δίκαιης αναπτυξιακής μετάβασης.

Όλα αυτά τα έργα σας θυμίζω ότι παρουσιάστηκαν πρόσφατα από τον ίδιο τον Πρωθυπουργό στις επιμέρους επισκέψεις του στις περιοχές αυτές. Πρόκειται για δράσεις και έργα σε όλους τους τομείς που στοχεύουν να εκσυγχρονίσουν το παραγωγικό πρότυπο, να δώσουν αναπτυξιακή ώθηση, να δημιουργήσουν πολλές νέες θέσεις εργασίας και να αναβαθμίσουν τελικά το βιοτικό επίπεδο των κατοίκων στη βόρεια Ελλάδα.

Δεύτερος στόχος είναι η προώθηση της προστασίας των ζώων συντροφιάς. Στη χώρα μας υπάρχουν, δυστυχώς ακόμη, αμέτρητα αδέσποτα ζώα συντροφιάς που πασχίζουν καθημερινά να επιβιώσουν σε δύσκολες συνθήκες, καθώς και δεσποζόμενα ζώα συντροφιάς που ζουν σε κακοποιητικές συνθήκες. Εφαρμόζουμε το νέο νομοθετικό πλαίσιο που ψηφίσαμε το 2021 με αρχή τον σεβασμό των πέντε ελευθεριών, δηλαδή ελευθερία από την πείνα και τη δίψα, ελευθερία από την άσκοπη ταλαιπωρία και καταπόνηση, ελευθερία από τον πόνο, ελευθερία από τον φόβο, ελευθερία φυσιολογικής συμπεριφοράς με κατάλληλες συνθήκες διαβίωσης.

Στις προτεραιότητες, λοιπόν, του Υπουργείου Εσωτερικών περιλαμβάνονται η λειτουργία του Εθνικού Μητρώου Ζώων Συντροφιάς και των υπομητρώων του, η επιχορήγηση των δήμων για τη δημιουργία και στελέχωση δημοτικών κτηνιατρείων, η ενημέρωση και εκπαιδευτικά προγράμματα για την προαγωγή της ευζωίας των ζώων συντροφιάς.

Τρίτος στόχος είναι η ψηφιοποίηση της Γενικής Γραμματείας Ιθαγένειας. Σχεδιάζουμε τη δημιουργία ενός νέου πληροφοριακού συστήματος που θα περιλαμβάνει ψηφιακό φάκελο αιτούντος και ασφαλές δίκτυο μεταφοράς του σε όλους τους ενεργούς εισηγητές της Γενικής Γραμματείας Ιθαγένειας, ανεξαρτήτως περιοχής, με χρήση και εργαλείων τεχνητής νοημοσύνης και με πλήρη διαλειτουργικότητα στο σύνολο των πληροφοριακών βάσεων του δημοσίου. Έτσι, η Υπηρεσία αποδεσμεύεται από τα χωρικά όρια αρμοδιότητας και γίνεται αξιοποίηση του συνόλου του προσωπικού.

Ο τέταρτος επιμέρους στόχος αφορά την ενεργοποίηση του νέου πλαισίου για τις οργανώσεις της Κοινωνίας των Πολιτών. Δρομολογούμε την ενεργοποίηση και λειτουργία της Δημόσιας Βάσης Δεδομένων και του Ειδικού Μητρώου για τη συνολική καταγραφή όλων των οργανώσεων που λαμβάνουν κρατική χρηματοδότηση και την εφαρμογή για πρώτη φορά στη χώρα μας ενός ενιαίου πλαισίου ρύθμισης που διασφαλίζει την ακεραιότητα, τη διαφάνεια, τη χρηστή δημοσιονομική διαχείριση και περιλαμβάνει και φορολογικά κίνητρα για την ενίσχυση του σημαντικού κοινωνικού έργου που επιτελούν.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας της κυρίας Υπουργού)

Ταυτόχρονα, σε συνεργασία με το Υπουργείο Εργασίας σχεδιάζουμε την προσαρμογή του συστήματος «ΕΡΓΑΝΗ» προκειμένου να δέχεται την εγγραφή εθελοντικής εργασίας άνευ οικονομικού ή άλλου υλικού ανταλλάγματος για την παροχή ασφαλιστικής κάλυψης, επίσης για πρώτη φορά στην ιστορία της χώρας.

Κυρίες και κύριοι συνάδελφοι, οι αλλαγές στο κράτος αποτελούν μέσο για να υπηρετήσουμε τους πολίτες με σεβασμό και προτεραιότητα στις ανάγκες τους, οικοδομώντας σε όσα σημαντικά βήματα ήδη έγιναν τα τέσσερα προηγούμενα χρόνια. Τώρα οφείλουμε να δρομολογήσουμε ένα σημαντικό άλμα, να περάσουμε από το κράτος που διαρκώς βελτιώνεται για να καλύψει τις προτεραιότητες του πολίτη, στο κράτος το οποίο σχεδιάζει εξαρχής βάσει των προτεραιοτήτων του πολίτη. Πρέπει να πάμε, δηλαδή, από το κράτος για τον πολίτη, στο κράτος με επίκεντρο τον πολίτη.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Υπουργού)

Και σε αυτή την προσπάθεια θα πορευτούμε με τη συνεργασία τού πιο πολύτιμου στοιχείου του δημοσίου τομέα, του ανθρώπινου δυναμικού του. Η διαρκής αναβάθμιση γνώσεων και δεξιοτήτων των δημοσίων υπαλλήλων, οι καλύτερες αποδοχές, η καθιέρωση επιβραβεύσεων συνδεδεμένων με την επίτευξη στόχων, η αντικειμενική και δίκαιη αντιμετώπιση, η ηθική και υλική ανταμοιβή για θέσεις ευθύνης, η δυνατότητα κατάθεσης προτάσεων αποτελούν βασικά συστατικά αυτής της συνεργασίας. Στόχος μας είναι οι πολίτες σε κάθε γωνιά της πατρίδας μας να απολαμβάνουν ποιοτική και σύγχρονη δημόσια διοίκηση σε ένα φιλικό και αποτελεσματικό κράτος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Τον λόγο έχει ο κ. Χρήστος Δερμεντζόπουλος από τη Νέα Δημοκρατία.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να ευχηθώ κι εγώ με τη σειρά μου σε όλες και όλους καλή αρχή και καλή δύναμη στο έργο μας. Να είναι η Βουλή της εικοστής Περιόδου της Προεδρευομένης Δημοκρατίας παραγωγική και ωφέλιμη και να ικανοποιήσει κυρίως τις προσδοκίες των πολιτών που εναπόθεσαν σε εμάς τις ελπίδες τους για το σήμερα και το αύριο της πατρίδας μας. Πρέπει να συνεχίσουμε να δίνουμε λύσεις στα προβλήματά τους, απαντήσεις στις αγωνίες τους, συνεχίζοντας μια διαδρομή της οποίας τα θεμέλια ήδη τα έχουμε βάλει.

Είμαι περήφανος που ήμουν μέλος της προηγούμενης κοινοβουλευτικής σύνθεσης που υπό αντίξοες συνθήκες ψηφίστηκαν περισσότεροι από τετρακόσιοι νόμοι. Όπως ανέφερε και ο Πρόεδρος της Βουλής, ήταν το παραγωγικότερο Κοινοβούλιο των τελευταίων σαράντα ετών. Ας συνεχίσουμε, λοιπόν, έτσι και ας αφήσουμε τις συγκρούσεις, την τοξικότητα και τις μικροκομματικές σκοπιμότητες. Οφείλουμε να αντιμετωπίσουμε τις όποιες προκλήσεις από κοινού.

Η ελληνική κοινωνία έδωσε την εντολή σχηματισμού Κυβέρνησης στην παράταξή μας, τη Νέα Δημοκρατία. Παράλληλα όμως, η εντολή αυτή είχε και πολλαπλά μηνύματα. Επιβράβευσε τη συνέπεια λόγων και έργων, καθώς εμείς αυτά για τα οποία είχαμε δεσμευτεί, τα τηρήσαμε. Επιζήτησε σταθερότητα, ώστε να είμαστε σε θέση να αντιμετωπίζουμε τις όποιες προκλήσεις, όπως το κάναμε άμεσα και αποφασιστικά. Επιβεβαίωσε ότι βαδίζουμε στον σωστό δρόμο, παρά την πλασματική εικόνα κατάρρευσης που προσπάθησε να μεταφέρει η Αντιπολίτευση. Απαίτησε να συνεχίσουμε πιο τολμηρά, με ξεκάθαρο σχέδιο, χωρίς φωνές, χωρίς ακρότητες με βάση τις δυνατότητές μας, με μια σχέση εμπιστοσύνης και αλήθειας, με ένα κράτος δίπλα στον πολίτη, δίπλα στις αγωνίες του, στις αναζητήσεις του για ένα καλύτερο αύριο, με ένα πολιτικό προσωπικό που παραδέχεται τα λάθη του, τα αξιοποιεί και γίνεται καλύτερο.

Η ελληνική κοινωνία, λοιπόν, οι Ελληνίδες και οι Έλληνες, έμαθαν πως η χώρα για να κυβερνηθεί χρειάζεται ικανή κυβέρνηση και για να έχει μέλλον χρειάζεται ένα σχέδιο. Εμπιστεύτηκαν τη Νέα Δημοκρατία στη διακυβέρνηση της χώρας και Πρωθυπουργό τον Κυριάκο Μητσοτάκη να ξεδιπλώσει το σχέδιό του, το όραμά του για το μέλλον της χώρας. Είναι ένα σχέδιο που αφορά όλες τις Ελληνίδες και όλους τους Έλληνες, ένα σχέδιο για μια Ελλάδα παραγωγική, με καλύτερους μισθούς στον δημόσιο και ιδιωτικό τομέα, με λιγότερες εισφορές, με αυξήσεις στις συντάξεις, με κίνητρα για οικογένειες και παιδιά, με την ανεργία να μειώνεται ακόμα περισσότερο δίνοντας κίνητρα για τη δημιουργία νέων θέσεων εργασίας, με εμβληματικά έργα υποδομών εθνικής εμβέλειας.

Το σχέδιό μας αφορά μια Ελλάδα κοινωνική, με τον εκσυγχρονισμό και την ανακαίνιση των νοσοκομείων και των Κέντρων Υγείας μας, με τον ψηφιακό μετασχηματισμό της υγείας, μία Ελλάδα όπου οι διοικήσεις των νοσοκομείων και η ποιότητα των παρεχόμενων υπηρεσιών θα αξιολογούνται με αντικειμενικούς δείκτες, με δέκα χιλιάδες περισσότερους νοσηλευτές και προσωπικό στο ΕΚΑΒ.

Ένα σχέδιο, λοιπόν, για μια Ελλάδα με περισσότερα πρότυπα και πειραματικά σχολεία, με εκπαιδευτικούς με καλύτερες απολαβές, με γονείς που θα μπορούν να επιλέξουν ελεύθερα τη σχολική μονάδα φοίτησης των παιδιών τους, με μαθητές που θα απολαμβάνουν διαδραστικών συστημάτων μάθησης στις αίθουσες διδασκαλίας τους. Μία Ελλάδα με πανεπιστήμια αριστείας, με βιομηχανικά διδακτορικά, με νέες φοιτητικές εστίες για τη στέγαση των φοιτητών. Μια Ελλάδα κοινωνική, με την αύξηση του επιδόματος μητρότητας στους ελεύθερους επαγγελματίες και αγρότες, με περισσότερες θέσεις για βρέφη και νήπια στους βρεφονηπιακούς σταθμούς, με εκατόν πενήντα νέα Κέντρα Δημιουργικής Απασχόλησης για τα παιδιά και με εκατόν τριάντα επτά χιλιάδες νέους έως τριάντα εννέα ετών με φτηνά στεγαστικά δάνεια, προσιτά ρυθμιζόμενα ενοίκια. Μια Ελλάδα πράσινη και ψηφιακή που τα συγκριτικά της πλεονεκτήματα αναδύονται και αξιοποιούνται, που θα απολαμβάνουμε νέους σταθμούς εισαγωγής LNG και αναβαθμισμένα συστήματα μεταφοράς φυσικού αερίου, με πλήρη ψηφιοποίηση των κεντρικών αρχείων του κράτους -υποθηκοφυλακείων, δικαιοσύνης, πολεοδομιών και νοσοκομείων- με το μεγαλύτερο μέρος των συναλλαγών του πολίτη με την πολιτεία να πραγματοποιείται ηλεκτρονικά, βάζοντας ουσιαστικά τέλος σε ουρές και στην ταλαιπωρία των συμπολιτών μας.

Κυρίες και κύριοι συνάδελφοι, οι Ελληνίδες και οι Έλληνες εμπιστεύτηκαν αυτή την Κυβέρνηση για να απολαμβάνουν μια Ελλάδα δίκαιη, με περισσότερη λογοδοσία και διαφάνεια, για να γνωρίζουν πως ο κατάλληλος άνθρωπος είναι στην κατάλληλη θέση και να μπορούν να αξιολογούν οι ίδιοι τις παρεχόμενες υπηρεσίες, για να σταματήσουν να παρατηρούν αδικαιολόγητες καθυστερήσεις στην απονομή δικαίου μέσω ενός νέου δικαστικού χάρτη στη διοικητική, αστική και ποινική δικαιοσύνη. Και τέλος, για μια ισχυρή Ελλάδα, μια Ελλάδα με συνεκτική εξωτερική πολιτική, πυλώνα σταθερότητας στην καρδιά της Ευρώπης, με δυνατή φωνή στο εξωτερικό. Μια Ελλάδα που συμμετέχει ενεργά και διαμορφώνει αποφάσεις που αφορούν την ειρήνη και την ασφάλεια, που ενισχύει τις συμμαχίες της και θωρακίζει τις Ένοπλες Δυνάμεις. Μία Ελλάδα που θα συνεχίσει να φυλάει τα σύνορά της αυστηρά, αλλά δίκαια και θα ολοκληρώσει την επέκταση του φράχτη στον Έβρο.

Αυτό, κυρίες και κύριοι συνάδελφοι, είναι το σχέδιό μας για τα επόμενα τέσσερα χρόνια. Διορθώνει παθογένειες που έρχονται από το παρελθόν, απαντά στις προκλήσεις της εποχής και δίνει προοπτική για το μέλλον όλων των Ελλήνων είτε αυτοί κατοικούν στα αστικά κέντρα, στα ακριτικά μας νησιά, είτε στον ακριτικό μας Έβρο. Στον Έβρο όπου, όπως και στην υπόλοιπη χώρα, ξεδιπλώνεται και εκεί ένα μεγάλο σχέδιο τα τελευταία τέσσερα χρόνια, με την αναβάθμιση του λιμένα και του αεροδρομίου της Αλεξανδρούπολης, με την ίδρυση Σχολής Ψυχολογίας στο Διδυμότειχο και θεματικών ΙΕΚ στο Σουφλί, με την ενίσχυση της φύλαξης των συνόρων μέσω της επέκτασης του φράχτη, της πρόσβασης συνοριοφυλάκων και τη συνεργασία στρατού και αστυνομίας, με την εξασφάλιση χρηματοδότησης για την ολοκλήρωση του προαστιακού ηλεκτρικού σιδηροδρόμου, με την ιδιαίτερη πρόβλεψη για τον νομό μας στον τελευταίο αναπτυξιακό νόμο.

Για όλα αυτά και για πολλά περισσότερα δεν μείναμε στα λόγια. Σίγουρα βέβαια απαιτούνται πολλά περισσότερα. Απαιτείται η εφαρμογή του επιτυχημένου αναπτυξιακού υποδείγματος της Αλεξανδρούπολης και στον υπόλοιπο νομό, να βελτιώσουμε τις υποδομές μας, να εκσυγχρονίσουμε τις δομές υγείας μας, να δώσουμε κι άλλα κίνητρα στις επιχειρήσεις που αντιμετωπίζουν προβλήματα με τη γειτνίαση με Βουλγαρία και Τουρκία. Να ενισχύσουμε ακόμη περισσότερο τον πρωτογενή τομέα, να συνεχίσουμε να εφαρμόσουμε το πόρισμα της διακομματικής επιτροπής για την ανάπτυξη της Θράκης, ένας οδικός χάρτης που θα οδηγήσει στην ανάπτυξη της περιοχής μας.

Κυρίες και κύριοι Βουλευτές, οι Προγραμματικές Δηλώσεις αποτελούν το κυβερνητικό μας σχέδιο, μια αποστολή που εκτυλίσσεται σε όλη την Ελλάδα. Μια εθνική αποστολή που θα πρέπει να σταθούμε όλοι στο ύψος των περιστάσεων. Αναμφίβολα ο ρόλος της Αντιπολίτευσης είναι αρκετά σημαντικός για τη δημοκρατία μας. Δεν έχω, όμως, καμμία αμφιβολία πως θα υπάρξουν στιγμές που θα γίνουμε μάρτυρες φαινομένων ισοπεδωτικής κριτικής, τοξικού κλίματος και διχαστικού λόγου, ομιλίες, τοποθετήσεις γεμάτες διαπιστώσεις, χωρίς προτάσεις, απλά ευχολόγια και συνθήματα.

Η έλλειψη εποικοδομητικού αντιπολιτευτικού έργου ήταν μία από τις αιτίες που κάποιοι πολιτικοί σχηματισμοί γνώρισαν απογοητευτικά αποτελέσματα στις τελευταίες εκλογές. Άλλοι, που ο Αρχηγός τους συνεχίζει να παρουσιάζει μια διαφορετική πραγματικότητα, να μένουν στάσιμοι και κενού περιεχομένου. Οδηγός δικός μας θα είναι το αίσθημα ευθύνης, η εντολή των πολιτών να πάμε μπροστά και η σχέση εμπιστοσύνης που έχουμε χτίσει μαζί τους. Και, όπως είπε ο Πρωθυπουργός, με σχέδιο, με όραμα και με πολλή δουλειά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η Κυβέρνηση, με τις Προγραμματικές Δηλώσεις θέτει ένα μέρος των δεσμεύσεων με τις εκατόν είκοσι μεταρρυθμίσεις, τα εβδομήντα εννέα ορόσημα του Ταμείου Ανάκαμψης και τις εννιακόσιες πενήντα εννέα επιχειρησιακές δράσεις ως προτεραιότητες του κυβερνητικού προγράμματος, προτεραιότητες την καπιταλιστική ανάπτυξη η διευκόλυνση της επιχειρηματικής δράσης. Γι’ αυτό δεν μπορεί παρά οι Προγραμματικές Δηλώσεις να υπηρετούν αυτόν τον στόχο.

Δεν μπορεί παρά να ενισχύει με επιπλέον μέτρα το φιλικό περιβάλλον για τις επενδύσεις, σε συνέχεια -βέβαια- όπως με τις απολύσεις των εξακοσίων εργαζομένων στα Ναυπηγεία Σκαραμαγκά, το ξεπούλημα της «ΛΑΡΚΟ» που οι εργαζόμενοι δίνουν σκληρή μάχη για το δικαίωμα στη δουλειά, τις ελεύθερες οικονομικές ζώνες όπως τα Ναυπηγεία Ελευσίνας.

Τα μέτρα για μείωση του λεγόμενου κόστους εργασίας συνεχίζονται: Κατάργηση όσων ρυθμίσεων ισχύουν ακόμα και εμποδίζουν την ευέλικτη αξιοποίηση των εργαζομένων για να αυξάνουν το βαθμό εκμετάλλευσης και να αυξηθεί το κέρδος των επιχειρηματικών ομίλων. Το κέρδος του κεφαλαίου, που υπηρετείτε, τσακίζει τις ζωές των εργαζομένων και του λαού.

Έτσι, ο κατώτατος μισθός μετά από έντεκα ολόκληρα χρόνια βρίσκεται, μόλις, 29 ευρώ πάνω από τα 751 ευρώ που ήταν το 2012 και 667 ευρώ καθαρά, ενώ η ακρίβεια οδηγεί την εργατική λαϊκή οικογένεια σε απόγνωση. Ο συνδυασμός με την αύξηση των τιμών, κύρια σε βασικά αγαθά όπως είναι η ενέργεια και τα τρόφιμα, εκτινάσσουν την απώλεια αγοραστικής δύναμης των νοικοκυριών με μηνιαίο εισόδημα χαμηλότερο των 780 ευρώ έως και 40%. Συνολικά οι απώλειες για τους εργαζόμενους υπερβαίνουν το 25%. Το 80% του μισθού πηγαίνει για ενοίκιο και τρόφιμα, 55% είναι η μείωση των τροφίμων και 65% άλλων βασικών αναγκών του ίδιου του λαού μας. Αυτά ζει ο λαός. Παραμένει σε ισχύ το πάγωμα των τριετιών, μέχρι η ανεργία να υποχωρήσει κάτω του 10% σε ετήσια βάση και όχι περιστασιακά, όπως δήλωσε ο νέος Υπουργός Εργασίας. Έτσι, αφαιρεί για κάθε μήνα 78 ευρώ από εργαζόμενους με μία τριετία, 156 ευρώ με δύο τριετίες και 234 ευρώ με τρεις τριετίες.

Η Κυβέρνηση εξαγγέλλει, επίσης, ότι ο μέσος μισθός θα φτάσει τα 1.500 ευρώ το 2027. Να σημειώσουμε ότι όπου υπήρχαν αυτοί οι μισθοί, τους τσακίσατε, εργοδοσία και Κυβέρνηση, μαζί με τον κατασταλτικό μηχανισμό που σταθήκατε απέναντι από τον αγώνα των εργαζομένων, όπως στη «ΛΑΡΚΟ», τη «Μαλαματίνα», στα «Πετρέλαια», στα «Λιπάσματα Καβάλας», αλλά και με τη μη υπογραφή συλλογικών συμβάσεων στην πλειοψηφία των κλάδων. Τα στοιχεία του «ΕΡΓΑΝΗ» μέχρι τώρα για το μέσο μισθό είναι αποκαλυπτικά. Σύμφωνα με αυτά, ένας στους πέντε μισθωτούς με σχέση εργασίας ιδιωτικού δικαίου είχε μισθό κάτω ή ίσο με τον ισχύοντα κατώτατο μισθό. Κάτω από το όριο των 1000 ευρώ μεικτά ήταν έξι στους δέκα μισθωτούς, 60,5%. Ένα εκατομμύριο τριακόσιες εξήντα μία χιλιάδες εκατόν τριάντα δύο εργαζόμενοι. Αυτή είναι η σκληρή πραγματικότητα για τους μισθωτούς.

Το νομοθετικό πλαίσιο των Κυβερνήσεων Νέας Δημοκρατίας, ΠΑΣΟΚ και ΣΥΡΙΖΑ παραμένει σε ισχύ και έχει διαλύσει τις συλλογικές συμβάσεις εργασίας. Το 2004 είχαν υπογραφεί διακόσιες είκοσι τρεις κλαδικές συμβάσεις. Το 2020 μπορεί να έφταναν, μόλις, τις δεκαεννέα. Σήμερα, το 80% με 85% των μισθωτών δεν καλύπτονται από καμμία συλλογική σύμβαση εργασίας. Οι αμοιβές επιβάλλονται από την εργοδοσία με ατομικές συμβάσεις και εκεί γίνεται η μεγάλη σφαγή.

Οι δημόσιοι υπάλληλοι έχουν να πάρουν αύξηση δεκατέσσερα χρόνια. Η αύξηση δεν καλύπτει τις τεράστιες απώλειες που είχαν. Είναι στα όρια των αντοχών της οικονομίας. Καμία αναφορά δεν γίνεται για την επαναφορά του δώρου ούτε βέβαια για την επαναφορά της δέκατης τρίτης και δέκατης τέταρτης σύνταξης και τις μεγάλες απώλειες που είχαν οι συνταξιούχοι. Οι αυξήσεις που προβλέπονται για τους συνταξιούχους δεν φτάνουν να καλύψουν ούτε μικρό μέρος των φαρμάκων τους.

Η μεγάλη πλειοψηφία είναι συνταξιούχοι των 500 έως 700 ευρώ. Με τα προαπαιτούμενα του Ταμείου Ανάκαμψης ακόμα και αυτά θα τα πάρετε πίσω διπλάσια και τριπλάσια με τη μεγάλη φοροληστεία, την εμπορευματοποίηση της υγείας, της παιδείας, την ιδιωτικοποίηση του νερού, τις ανατροπές στο ασφαλιστικό, την εκτίναξη των επιτοκίων που αυξάνουν τις δόσεις των δανείων.

Ψηφιακή κάρτα. Πολλά έχετε πει γι’ αυτή. Δεν έχει καμμία σχέση με την αλήθεια ο ισχυρισμός σας ότι θα αντιμετωπίσει την ανασφάλιστη εργασία, θα διασφαλίζονται τα δικαιώματα των εργαζομένων. Η ψηφιακή κάρτα είναι το κατάλληλο εργαλείο για να εφαρμοστεί η λεγόμενη διευθέτηση του χρόνου εργασίας, δηλαδή η δεκάωρη δουλειά χωρίς υπερωριακή αμοιβή. Στα χέρια του κεφαλαίου γίνεται εργαλείο ακόμα μεγαλύτερης εκμετάλλευσης. Με τη χρήση της ανοίγει διάπλατα ο δρόμος για την εφαρμογή των κατευθύνσεων της Ευρωπαϊκής Ένωσης σχετικά με τον διαχωρισμό του εργάσιμου χρόνου σε ενεργό και μη ενεργό, δηλαδή η γνήσια ετοιμότητα εργασίας να μην θεωρείται εργάσιμος χρόνος. Γι’ αυτό άλλωστε και χρηματοδοτείται αδρά από το Ταμείο Ανάκαμψης, προετοιμάζει το έδαφος για να εισαχθούν συστήματα παρακολούθησης της αποδοτικότητας της εργασίας, κάτι που συνεπάγεται ασφυκτική ψηφιακή επιτήρηση των εργαζομένων.

Οι εργασιακές σχέσεις που υλοποιούνται διαμορφώνουν μεσαιωνικές συνθήκες εργασίας. Η σταθερή δουλειά αποτελεί μειοψηφία. Υπερτερούν οι ελαστικές μορφές εργασίας, με την πλειοψηφία των εργαζομένων να ζει στην ανασφάλεια, στην αβεβαιότητα και το άγχος της επιβίωσης. Στο θαύμα του τουρισμού η αγριότητα εντείνεται. Δεκατέσσερις μορφές εργασίας, ατελείωτα ωράρια, δωδεκάωρα και δεκατετράωρα, διαμονή των εργαζομένων σε φαβέλες ενώ εργάζονται σε πεντάστερα ξενοδοχεία, συλλογικές συμβάσεις που δεν τηρούνται, δουλειά μέχρι λιποθυμίας, εργατικά ατυχήματα που καλύπτονται όπως το πρόσφατο παράδειγμα με τον μάγειρα που κάηκε με λάδι και αντί να τον πάνε στο νοσοκομείο τον έβαλαν στο ψυγείο με κρέατα γιατί ήταν ανασφάλιστος.

Στην επιφάνεια έρχονται οι απαιτήσεις για προσφορά υπηρεσιών στους πελάτες που εξευτελίζει την προσωπικότητα των εργαζομένων. Ζητούν από τις νέες κοπέλες να ντύνονται με τρόπο ώστε να είναι ευχάριστες στον πελάτη, να σερβίρουν γυμνοί οι εργαζόμενοι στην καυτή άμμο και να παθαίνουν εγκαύματα, να σερβίρουν κολυμπώντας τους πελάτες στις εξέδρες στη θάλασσα. Αλήθεια, τι άλλο θα ζητήσουν από τους εργαζόμενους; Κι όμως ζητούν να υπογράψουν συμβόλαιο ότι αν δεν αντέχεις αυτούς τους όρους και φύγεις πριν λήξει η σεζόν 5.000 ευρώ ποινή. Ναι, μιλάμε για ζούγκλα, κύριοι και κυρίες κι όλα αυτά είναι έργα όλων όσων κυβέρνησαν και στηρίζουν την καπιταλιστική ανάπτυξη. Και σας ρωτάμε: Είστε περήφανοι για όλα αυτά;

Οι εργαζόμενοι και το κίνημά τους μπορούν να τσακίσουν και να ανατρέψουν αυτήν την κατάσταση κι αυτό θα γίνει αργά ή γρήγορα. Εμείς προσπαθούμε να γίνει όσο γίνεται πιο γρήγορα. Κι ενώ οι εποχιακά εργαζόμενοι στον τουρισμό με έξι μήνες δουλειά και το αντίστοιχο εισόδημα πρέπει να ζήσουν δώδεκα μήνες, η Κυβέρνηση αρνείται να επιδοτεί τους εργαζόμενους την περίοδο της ανεργίας με επίδομα που θα επιτρέπει την αξιοπρεπή διαβίωση. Η καπιταλιστική ανάπτυξη είναι εκ διαμέτρου αντίθετη με τα δικαιώματα και την ευημερία των εργαζομένων συνολικά του λαού της χώρας μας.

Το ΚΚΕ έχει καταθέσει τις προγραμματικές δηλώσεις στους εργαζόμενους. Αυτές αφορούν τις ανάγκες τους, αυτές διεκδικεί πρωτοστατώντας στους αγώνες για κατάργηση των αντεργατικών νόμων, για υπογραφή συλλογικών συμβάσεων εργασίας, για σταθερή δουλειά, για σταθερό ημερήσιο χρόνο δουλειάς με τριανταπεντάωρο πενθήμερο, για κατώτερο μισθό πάνω από 850 ευρώ ως βάση διαπραγματεύσεων, άμεσο ξεπάγωμα των τριετιών, ενσωμάτωση της προσωπικής διαφοράς στις συντάξεις και πάνω σε αυτό ουσιαστικές αυξήσεις που να καλύπτουν τις απώλειες, επαναφορά της δέκατης τρίτης και δέκατης τέταρτης σύνταξης.

Η ισχυροποίηση του εργατικού λαϊκού κινήματος είναι αυτή που με τον αγώνα θα κατακτήσουν δικαιώματα, θα σταθούν αποτελεσματικά απέναντι στην αντεργατική κυβερνητική πολιτική, την εργοδοσία, την Ευρωπαϊκή Ένωση. Οι Βουλευτές του ΚΚΕ θα είναι μπροστά σε αυτόν τον αγώνα.

Ψηφίζουμε κατά των Προγραμματικών Δηλώσεων της Κυβέρνησης.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Τον λόγο έχει ο Υπουργός Υποδομών και Μεταφορών κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κυρίες και κύριοι συνάδελφοι, μετά τη δεύτερη συνεχή εκλογική επικράτηση της Νέας Δημοκρατίας υπό την ηγεσία του Κυριάκου Μητσοτάκη μπαίνουμε στη νέα τετραετία διακυβέρνησης. Από το Βήμα της Εθνικής Αντιπροσωπείας ευχαριστώ τους συμπατριώτες μου, τους Φθιωτείς, για τη συνεχή, την αδιάλειπτη εμπιστοσύνη τους. Ευχαριστώ τον Πρωθυπουργό της χώρας κ. Κυριάκο Μητσοτάκη για την ανάθεση της πολιτικής ηγεσίας του Υπουργείου Υποδομών και Μεταφορών, τομέα της διακυβέρνησης στον οποίο η παράταξή μας, η Νέα Δημοκρατία, διαχρονικά έχει παράξει σημαντικό έργο.

Η πρόταση του Πρωθυπουργού αποτελεί μεγάλη τιμή. Συνιστά όμως και μεγάλη ευθύνη. Έχω συνείδηση του βάρους αυτής. Δεσμεύομαι ότι θα εργαστώ έντιμα και σκληρά για να τιμήσω αυτή την εμπιστοσύνη. Θα συνεργαστώ με δημιουργική διάθεση και αίσθημα δικαίου με όλους τους εμπλεκόμενους στον τομέα από τη δημόσια και την ιδιωτική σφαίρα.

Κυρίες και κύριοι συνάδελφοι, γνωρίζουμε τον δυνητικό ρόλο των υποδομών και των μεταφορών στη μεγέθυνση και τη βιώσιμη ανάπτυξη της οικονομίας, στη δημιουργία θέσεων απασχόλησης, στην ενίσχυση της κοινωνικής συνοχής, στην ολόπλευρη ισχύ της χώρας. Είναι αλήθεια ότι στη χώρα εδώ και χρόνια -και κυρίως τα τελευταία- έχουν γίνει αρκετά. Γι’ αυτά θέλω να συγχαρώ την προηγούμενη πολιτική ηγεσία του Υπουργείου υπό την ηγεσία του κ. Κώστα Καραμανλή. Θα κρατήσουμε τα πολλά θετικά και θα οικοδομήσουμε πάνω σε αυτά. Είναι, όμως, γεγονός ότι υπάρχουν και αρκετά σημαντικά ανοικτά ζητήματα. Θα επιδιώξουμε να τα αντιμετωπίσουμε κατά τον καλύτερο δυνατό τρόπο. Στον πυρήνα της στρατηγικής στόχευσης μας είναι η αποτελεσματική προώθηση των εν εξελίξει έργων και ο ρεαλιστικός σχεδιασμός μιας νέας δέσμης έργων.

Η ενίσχυση της ασφάλειας των υποδομών και των μεταφορών, η βελτίωση της ποιότητας των έργων και των υπηρεσιών, η βελτίωση της αποδοτικότητας των χρησιμοποιούμενων πόρων -εθνικών και κοινοτικών-, η προώθηση της παραγωγικότητας και της αποτελεσματικότητας όλων των δομών του τομέα, η ενίσχυση των πράσινων υποδομών και μεταφορών και η ορθολογική αξιοποίηση των πολύτιμων υδάτινων πόρων, η βέλτιστη προσέγγιση αυτών των στόχων θα επιδιωχθεί σε περιβάλλον δημιουργικής συνεργασίας όλων των εμπλεκομένων.

Υιοθετούμε στη λειτουργία μας την αρχή της συμπληρωματικότητας και απορρίπτουμε αυτή της υποκατάστασης. Η πατρίδα έχει ανάγκη τις διαφανείς, τις έντιμες συνεργασίες όλων μας. Γνωρίζουμε ότι ο ισχυρός δημόσιος τομέας αποτελεί αναγκαία συνθήκη για τη βιώσιμη ανάπτυξη ανταγωνιστικού ιδιωτικού τομέα, ενώ ο ισχυρός ιδιωτικός τομέας αποτελεί αναγκαία συνθήκη για τη δυναμική ανάπτυξη παραγωγικού δημόσιου τομέα και μιας παραγωγικής Ελλάδος.

Κυρίες και κύριοι συνάδελφοι, με αυτές τις αρχές και με αυτούς τους στόχους η νέα πολιτική ηγεσία του Υπουργείου Υποδομών και Μεταφορών, δηλαδή ο ομιλών και οι εξαιρετικοί συνάδελφοι κ. Αλεξοπούλου και κ. Ταχιάος θέτουμε δέκα προτεραιότητες.

Πρώτη προτεραιότητα είναι η υλοποίηση εμβληματικών έργων υποδομής ώστε η Ελλάδα να συνδέει και να ενώνει, να μην αποκλείει, ούτε να απομακρύνει. Μεταξύ άλλων πρώτο εμβληματικό έργο είναι το μετρό Θεσσαλονίκης. Το μετρό προϋπολογισμού 2 δισεκατομμυρίων ευρώ αναμένεται να εξυπηρετεί εντός του 2024 περίπου τριακόσιες χιλιάδες μετακινούμενους συμπατριώτες μας ημερησίως. Εκτιμάται ότι μέχρι το τέλος του 2023 θα έχει οριστικοποιηθεί και η τελική χάραξη των νέων επεκτάσεών του ώστε η ωρίμανση της δημοπράτησης της κατά προτεραιότητα επέκτασης προς τα βορειοδυτικά να προχωρήσει μέσα στην τετραετία που ξεκινάει. Σύντομα μετά την παράδοση του βασικού έργου θα παραδοθεί σε λειτουργία και η επέκταση προς Καλαμαριά.

Δεύτερο εμβληματικό έργο είναι ο αυτοκινητόδρομος Κεντρικής Ελλάδος Ε65. Στο σύνολό του αναμένεται να έχει ολοκληρωθεί μέσα στην τετραετία. Το τμήμα Λαμία – Ξυνιάδα εκτιμάται ότι θα παραδοθεί ως τις αρχές του 2024.

Τρίτο εμβληματικό έργο: αυτοκινητόδρομος Πάτρα - Πύργος. Οι εργασίες ξεκίνησαν τον Μάρτιο του 2022 και έχει σημειωθεί πρόοδος υλοποίησης άνω του 15%. Το έργο αναμένεται να ολοκληρωθεί το 2025.

Τέταρτο εμβληματικό έργο: οδική σύνδεση Άκτιο - Αμβρακία. Αναμένεται να ολοκληρωθεί εντός του 2023.

Πέμπτο εμβληματικό έργο: βόρειος οδικός άξονας Κρήτης. Τα πρώτα εργοτάξια εγκαταστάθηκαν μέσα στο 2022, όλα τα μέτωπα εκτιμάται ότι θα ανοίξουν εντός του 2024, το τμήμα Νεάπολη - Άγιος Νικόλαος και Χερσόνησος - Νεάπολη έχουν συμβασιοποιηθεί. Εντός της τετραετίας αναμένεται να ολοκληρωθεί η κατασκευή τους. Στο μεταξύ θα δρομολογηθεί και η κατασκευή του τμήματος Χανιά - Χερσόνησος.

Έκτο εμβληματικό έργο: Γραμμή 4 του Μετρό της Αθήνας. Είναι σε εξέλιξη οι πρόδρομες εργασίες και η πρόοδος είναι σχεδόν στο 50%. Ο πρώτος μετροπόντικας έχει ήδη διανύσει τα πρώτα τριάντα μέτρα, είναι σε φάση συστηματοποίησης εκσκαφής, ενώ ο δεύτερος είναι ήδη στην Ελλάδα. Αναμένεται να ξεκινήσει το φθινόπωρο.

Αυτά είναι η πρώτη προτεραιότητα, είναι βασικά εμβληματικά έργα υποδομής, είναι τα μεγάλα, υπάρχουν και πολλά εκατοντάδες μικρότερα.

Δεύτερη προτεραιότητα η ανανέωση του στόλου των λεωφορείων. Υλοποιείται η ανανέωση του υφιστάμενου γερασμένο στόλου των λεωφορείων με την προμήθεια εξακοσίων πενήντα νέων οχημάτων μηδενικών ρύπων, ηλεκτρικών και φυσικού αερίου σε Αθήνα και Θεσσαλονίκη. Τα πρώτα νέα λεωφορεία αναμένεται να ενταχθούν στους στόλους των δύο πόλεων στις αρχές του 2024.

Επίσης, θα ξεκινήσουν, όπως εκτιμάται, εντός του 2023 οι διαδικασίες για τη δεύτερη φάση του διαγωνισμού προμήθειας επιπλέον εξακοσίων πενήντα λεωφορείων αντιρρυπαντικής τεχνολογίας, κυρίως ηλεκτρικών, αργής και ταχείας φόρτισης που προγραμματίζεται να συγχρηματοδοτηθεί από το ΕΣΠΑ.

Τρίτη προτεραιότητα: η αναβάθμιση και αναδιάταξη του συστήματος των υποδομών και της οργάνωσης του σιδηροδρομικού δικτύου με τον βέλτιστο συντονισμό όλων των εμπλεκόμενων φορέων.

Τέταρτη προτεραιότητα: η αναβάθμιση του συστήματος ελέγχου εναέριας κυκλοφορίας και η αναδιοργάνωση της υπηρεσίας πολιτικής αεροπορίας. Το σύστημα ελέγχου εναέριας κυκλοφορίας αναβαθμίζεται. Η σύμβαση αναμένεται να υπογραφεί το δεύτερο εξάμηνο του 2023 και ο χρόνος υλοποίησης είναι τα δύο έτη.

Επίσης, θα εισαχθεί μέσα στο δεύτερο εξάμηνο του 2023 νομοσχέδιο για τον νέο κανονισμό της ΥΠΑ. Στόχος είναι η δημιουργία ενός ευέλικτου οργανισμού, ο οποίος θα έχει τα εφόδια να αντιμετωπίζει τις προκλήσεις άμεσα και αποτελεσματικά. Επίσης, θα δρομολογηθούν πρωτοβουλίες για την ενίσχυση της λειτουργίας της αρχής πολιτικής αεροπορίας.

Πέμπτη προτεραιότητα: η ενίσχυση της οδικής ασφάλειας. Προωθείται η κύρωση ενός εθνικού στρατηγικού σχεδίου με όραμα εναρμονισμένο προς τις στρατηγικές και τις δράσεις της Ευρωπαϊκής Ένωσης και του ΟΗΕ και με κεντρικό στόχο τη μείωση των ατυχημάτων κατά 30% ως το 2025 και κατά 50% έως το 2030. Το στρατηγικό σχέδιο περιλαμβάνει σαράντα τέσσερις δράσεις και διακόσια μέτρα οδικής ασφάλειας, μεταξύ άλλων τη σύσταση εθνικού παρατηρητηρίου οδικής ασφάλειας, την υλοποίηση εθνικής επικοινωνιακής πολιτικής οδικής ασφάλειας, την ανάπτυξη συστήματος διαχείρισης παραβάσεων για την ψηφιακή καταγραφή των οδικών παραβάσεων, την ανάπτυξη ψηφιακής υποδομής ταυτοποίησης οχημάτων.

Έκτη προτεραιότητα: η ενίσχυση της αεριοκίνησης, της ηλεκτροκίνησης και της υδρογονοκίνησης. Ανάμεσα σε άλλες πρωτοβουλίες, έχει ολοκληρωθεί η σύνταξη του εθνικού σχεδίου ηλεκτροκίνησης, το οποίο αναμένεται να κατατεθεί στη Βουλή, και δρομολογείται το νέο θεσμικό πλαίσιο για την υδρογονοκίνηση. Στόχος είναι να τεθούν σε λειτουργία έντεκα χιλιάδες δημόσια προσβάσιμοι φορτιστές σε κοινόχρηστους χώρους αστικών κέντρων έως τις αρχές του 2026.

Έβδομη προτεραιότητα: η υλοποίηση επενδύσεων σε αρδευτικά δίκτυα. Η αύξηση της ζήτησης για νερό, σε συνδυασμό με τη μείωση της διαθεσιμότητάς του, λόγω παρατεταμένων περιόδων ξηρασίας, καθιστούν επιτακτική την ανάγκη επένδυσης σε εγγειοβελτιωτικές και αρδευτικές υποδομές.

Τα μεγάλα αρδευτικά έργα του Υπουργείου και τα οποία έχουν ήδη δημοπρατηθεί είναι αυτά του Βάλτου και της Αμφιλοχίας, ένα στην Ιεράπετρα, το Φράγμα του Ενιπέα και το Φράγμα του Ταυρωνίτη. Σε αυτά προστίθενται εξήντα τρία μεγάλα αρδευτικά έργα προϋπολογισμού 784 εκατομμυρίων ευρώ που βρίσκονται σε διαφορετικές φάσεις ωρίμανσης, η υλοποίηση των οποίων θα επιταχυνθεί.

Όγδοη προτεραιότητα: η υποστήριξη ανέπαφων πληρωμών. Το έργο αφορά στην εισαγωγή της χρήσης τραπεζικών καρτών και κινητών τηλεφώνων για μετακινήσεις με μέσα μαζικής μεταφοράς. Μέσο κομίστρου θα αποτελεί η ίδια η τραπεζική κάρτα είτε σε μορφή πλαστικού είτε ενσωματωμένη στο κινητό τηλέφωνο. Το σύστημα, μέσω τακτικών εκκαθαρίσεων που θα πραγματοποιεί, θα είναι σε θέση να χρεώνει τους επιβάτες το φθηνότερο οικονομικό πακέτο που είναι διαθέσιμο, βάσει της πολιτικής κομίστρου του ΟΑΣΑ.

Ένατη προτεραιότητα: η ψηφιοποίηση εργασιών με χρηματοδότηση από εθνικούς και ευρωπαϊκούς πόρους. Θα αναβαθμιστεί το ΕΣΗΔΗΣ δημοσίων έργων, θα δημιουργηθεί νέο πληροφοριακό σύστημα απλούστευσης των διαδικασιών διαχείρισης των μητρώων συντελεστών παραγωγής δημόσιων και ιδιωτικών έργων, θα δημιουργηθεί εθνικός ψηφιακός χάρτης απαλλοτριώσεων, καθώς και ολοκληρωμένο πληροφοριακό σύστημα για την κεντρική και ενιαία παρακολούθηση και διαχείριση όλων των απαλλοτριώσεων του Υπουργείου, ολοκληρωμένο πληροφοριακό ψηφιακό σύστημα διαχείρισης τεχνικών έργων και πόρων του Υπουργείου, καθώς και το μητρώο υποδομών φορέων αγοράς ηλεκτροκίνησης για τη διαχείριση όλων των σημείων φόρτισης στην επικράτεια.

Και τέλος, δέκατη προτεραιότητα η ανάπτυξη στρατηγικού σχεδίου για την εφαρμογή της τεχνολογίας μοντελοποίησης στην Ελλάδα. Αυτή αποτελεί σημαντικό παράγοντα για τη δημιουργία ανθεκτικών και βιώσιμων έργων, με στόχο τη βελτίωση των διαδικασιών ανάθεσης μελετών, κατασκευών και συντήρησης έργων, αποτρέποντας λάθη, υπερβάσεις χρόνου και κόστους σε ολόκληρο τον κύκλο ζωής αυτών.

Κυρίες και κύριοι συνάδελφοι, αυτές είναι δέκα από τις προτεραιότητες της νέας πολιτικής ηγεσίας του Υπουργείου Υποδομών και Μεταφορών. Για την υλοποίηση αυτών θα εργαστούμε σκληρά με συνοχή, εντιμότητα, ταχύτητα, αποφασιστικότητα και αποτελεσματικότητα.

Σήμερα από αυτό το Βήμα σάς καλώ όλες και όλους να συμβάλουμε στο μέγιστο δυνατό βαθμό στη βιώσιμη ανάπτυξη όλης της επικράτειας στη βελτίωση των συνθηκών ζωής και της καθημερινότητας όλων των πολιτών της χώρας και σε τελική ανάλυση, στην ολόπλευρη ισχυροποίηση της πατρίδας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Σταϊκούρα.

Ο κ. Παππάς έχει ζητήσει τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Πολύ φοβάμαι ότι υπάρχει μια εκκωφαντική σιωπή από τη μεριά της Κυβέρνησης. Ελπίζαμε να ακούσουμε μισή κουβέντα εχθές κατά την ανάγνωση των προγραμματικών δηλώσεων και την τοποθέτηση του κ. Μητσοτάκη. Δεν ακούσαμε ούτε μισή κουβέντα. Ελπίζαμε να ακούσουμε κάτι από τον αρμόδιο Υπουργό. Ακούσαμε μισή κουβέντα.

Μιλώ για το μείζον ζήτημα του σιδηροδρόμου, κύριε Πρόεδρε.

Η Ελλάδα τη χρονιά που πέρασε έζησε τη μεγαλύτερη σιδηροδρομική τραγωδία και αναρωτιόμαστε πώς είναι δυνατόν να μην πει μια κουβέντα απολογισμού, μια κουβέντα σχεδιασμού, μια συγγνώμη, μία αναγνώριση ότι κάτι δεν πάει καλά με τον σιδηρόδρομο. Δεν υπήρχε τίποτα.

Κύριε Σταϊκούρα, εσείς αναλαμβάνετε τώρα το χαρτοφυλάκιο. Θα περιμέναμε να μας εξηγήσετε εάν θεωρείτε εαυτόν συνεχιστή του έργου Καραμανλή, διότι ο κ. Καραμανλής τον σιδηρόδρομο τον εγκατέλειψε και τον εγκατέλειψε για να προχωρήσει το σχέδιο με τα ΣΔΙΤ για τη συντήρηση του δικτύου. Είναι πάρα πολύ απλά τα πράγματα.

Η Ξάνθη δεν έχει δει τρένο εδώ και τρία - τέσσερα χρόνια, δεν ακούσαμε κουβέντα. Το τρένο δεν βλέπουμε να πηγαίνει στην Πάτρα ούτε αυτή την τετραετία, δεν ακούσαμε κουβέντα. Στον Πύργο υπάρχει τεχνική βάση και δεν υπάρχουν δρομολόγια, δεν ακούσαμε κουβέντα. Τώρα που μιλάμε εντός Αττικής υπάρχει πρόβλημα με την τηλεδιοίκηση και τη σηματοδότηση, δεν ακούσαμε κουβέντα. Δεν καταλαβαίνω γιατί υπάρχει αυτή η εκκωφαντική σιωπή. Μήπως υπάρχει κάποιο σχέδιο να κλείσει ως μέσο μεταφοράς και να ασχολείται μόνο με τις εμπορευματικές μεταφορές;

Είχατε ένα σχέδιο να ιδιωτικοποιήσετε τη συντήρηση του δικτύου. Είναι στο τραπέζι αυτό το σχέδιο, κύριε Σταϊκούρα; Είχε χωριστεί η Ελλάδα στα τρία και με ταρατατζούμ το ανακοινώνατε, εν χορδαίς και οργάνοις, ότι θα ιδιωτικοποιήσετε τη συντήρηση του δικτύου, αλλά σιωπή. Είναι ένοχη σιωπή; Υπάρχει ατζέντα την οποία έχετε και δεν πρέπει να ξέρει η εθνική αντιπροσωπεία; Κάνετε Προγραμματικές Δηλώσεις, σας μιλώ ειλικρινά και ανθρώπινα, περίμενα από εσάς αναλυτική αναφορά στο ζήτημα. Άρα εδώ νομίζω ότι υπάρχει ένα μείζον ζήτημα στο οποίο οφείλονται απαντήσεις.

Για τα περί γενικού σχεδίου επιτρέψτε μου να σας κάνουμε την εξής κριτική: Παραλάβατε από μας έναν εθνικό σχεδιασμό για τις μεταφορές και τις υποδομές, έναν σχεδιασμό ο οποίος έδινε βάρος στις συνδυασμένες μεταφορές, στα μέσα σταθερής τροχιάς, στα μέσα μαζικής μεταφοράς και βεβαίως ήταν συμφωνημένο και με τους ευρωπαϊκούς θεσμούς και εξασφαλισμένη η χρηματοδότησή του. Το πετάξατε στον κάλαθο των αχρήστων κατά την τετραετία 2019 - 2023 και κάνατε διάφορες εφευρέσεις περί πρωτότυπων ιδεών και έργων τα οποία προφανέστατα δεν έχουν καμμία διασύνδεση μεταξύ τους. Έχω να πω πολλά για τα έργα τα οποία επιλέξατε να προσδιορίσετε ως εμβληματικά και τα οποία βεβαίως στην τετραετία σας τα καθυστερήσατε.

Ζήτημα δεύτερο: Ακούσαμε μόνο μία κουβέντα από τον κ. Μητσοτάκη για το ζήτημα της ΕΥΔΑΠ, ο οποίος επαίρεται ότι θα έρθει μετά από ενάμιση χρόνο -να κάνει τι;- να εφαρμόσει την απόφαση του Συμβουλίου της Επικρατείας που λέει ότι πρέπει να φύγουν οι μετοχές της ΕΥΔΑΠ από το Υπερταμείο. Και για να σας προλάβω, η συνήθης κριτική σας απέναντί μας είναι ότι εμείς βάλαμε την ΕΥΔΑΠ στο Υπερταμείο, αλλά εμείς δεν πουλήσαμε ούτε μία μετοχή, κύριε Σταϊκούρα. Η κυβέρνηση Σαμαρά είχε δεσμευτεί να πουλήσει το 61% της ΕΥΔΑΠ και πάνω από το 50% ΕΥΑΘ. Έχει αλλάξει αυτή η στρατηγική σας;

Το Συμβούλιο της Επικρατείας σας υποχρέωσε εδώ και ενάμιση χρόνο, και ήσασταν εσείς προσωπικά ως Υπουργός Οικονομικών αρμόδιος, να φέρετε τη ρύθμιση που βγάζει τις μετοχές της ΕΥΔΑΠ από το Υπερταμείο. Φέρατε μία ρύθμιση η οποία προσπαθούσε να παρακάμψει αυτή την απόφαση και χθες ο κ. Μητσοτάκης αποζητούσε το χειροκρότημα της κοινοβουλευτικής Πλειοψηφίας όταν είπε επιτέλους ότι θα κάνει αυτό που τον υποχρεώνει -ποιος;- όχι απλά το Σ.τ.Ε., αλλά η Επιτροπή Συμμόρφωσης του Συμβουλίου της Επικρατείας. Διότι είχαμε απόφαση του Συμβουλίου της Επικρατείας, μη συμμόρφωση της διοίκησης της Κυβέρνησής σας και απόφαση της Επιτροπής Συμμόρφωσης, που σας καλούσε να βγάλετε την ΕΥΔΑΠ και την ΕΥΑΘ από το Υπερταμείο.

Και κλείνοντας, και ευχαριστώ για την ανοχή, κύριε Πρόεδρε, υπάρχει μία λεπτή κόκκινη γραμμή που ενώνει αυτά τα δύο ζητήματα, το ζήτημα του σιδηροδρόμου και το ζήτημα της ύδρευσης. Είναι η ιδέα ότι μπορεί να ιδιωτικοποιηθεί η συντήρηση στις μεγάλες υποδομές. Είναι μία ιδέα καταστροφική και η πρακτική σας έχει οδηγήσει σε μεγάλο κίνδυνο και την ύδρευση της πρωτεύουσας. Δεν είναι λόγια δικά μας, δεν είναι ισχυρισμός του ΣΥΡΙΖΑ. Είναι λόγια τα οποία κατέγραψε ο διευθύνων σύμβουλος της ΕΥΔΑΠ σε επιστολή που έστειλε το Μάρτιο που μας πέρασε, ο οποίος είπε τα εξής: «Προς Θεού, αφήστε την ΕΥΔΑΠ να συντηρήσει το δίκτυό της αλλιώς έως το 30% με 40% της πρωτεύουσας θα έχει πρόβλημα ύδρευσης».

Αυτή είναι δυστυχώς η πολιτεία σας και δεν ακούσαμε μία κουβέντα ότι σκέφτεστε να μετακινηθείτε από αυτή τη στρατηγική. Να καταλάβει ο κόσμος τι σημαίνει εξωτερικό δίκτυο της ΕΥΔΑΠ, που θέλετε να το δώσετε σε ιδιώτες για συντήρηση. Μιλάμε για όλους τους μεγάλους ταμιευτήρες, τον Μόρνο, την Υλίκη και τον Μαραθώνα, τα μεγάλα διυλιστήρια, τα δίκτυα. Έχει έρθει το Συμβούλιο της Επικρατείας να σας απαγορεύσει και αυτή την κίνηση, διότι το νερό δεν είναι απλά δημόσιο αγαθό, είναι ανθρώπινο δικαίωμα και ζωτικής σημασίας αγαθό για την υγεία του πληθυσμού. Περιμένουμε απαντήσεις.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Χήτας από την Ελληνική Λύση.

Απλά να θυμίσω ότι υπάρχει ένας ξεχωριστός κύκλος ομιλητών για τους κοινοβουλευτικούς εκπροσώπους μετά τον τρίτο κύκλο ομιλητών. Προφανώς έχετε δικαίωμα παρεμβάσεως.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε.

Επειδή παρακολουθώ με πολύ μεγάλο ενδιαφέρον τη συζήτηση εδώ και η ουσία είναι να υπάρξει και ουσία, θέλω μια τοποθέτηση και από τον αρμόδιο Υπουργό, αλλά και από τα υπόλοιπα κόμματα γιατί, όπως είναι γνωστό, από προχθές η Ελληνική Λύση έχει καταθέσει μία αίτηση σύστασης εξεταστικής επιτροπής για τα Τέμπη. Και μιας και είναι ο αρμόδιος πλέον από δω και πέρα Υπουργός και μιλάμε για ανθρώπινες ψυχές, για πενήντα επτά ανθρώπους οι οποίοι έχασαν τη ζωή τους και ήταν ένα από τα πιο συγκλονιστικά δυστυχήματα-εγκλήματα στη σύγχρονη ιστορία της Ελλάδος, θέλω μια τοποθέτηση απ’ όλα τα κόμματα.

Εδώ δεν έχει να κάνει, για παράδειγμα, λέω εγώ τώρα, με τις Πρέσπες που μπορεί ο ΣΥΡΙΖΑ να καταψήφιζε ή οτιδήποτε άλλο. Εδώ μιλάμε για ένα έγκλημα των Τεμπών. Μιλάμε για τις διαχρονικές ευθύνες του κράτους μέχρι και την αποφράδα εκείνη μέρα και θέλουμε μια τοποθέτηση. Όχι απαραίτητα να υπερψηφίσετε το αίτημα εξεταστικής επιτροπής που κατέθεσε η Ελληνική Λύση, αλλά να τοποθετηθείτε τα κόμματα και να πείτε αν συμφωνείτε. Γιατί όλη η Ελλάδα, όλοι οι Έλληνες πολίτες συμφωνούν. Τι θέλουν; Άπλετο φως να χυθεί στην υπόθεση αυτή και να πληρώσουν οι υπεύθυνοι.

Εμείς λοιπόν κάναμε το χρέος μας, γιατί αυτό ορίζει η συνείδησή μας, να καταθέσουμε αίτηση εξεταστικής επιτροπής. Θέλουμε λοιπόν μια τοποθέτηση αν το κρίνετε απαραίτητο ή όχι, αν είναι σωστή κίνηση ή λάθος. Δεν θέλετε να αποδοθούν ευθύνες; Αυτό είναι το ερώτημα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ πολύ, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Να ξεκινήσω λέγοντας ότι υπάρχουν δύο σχολές σκέψης. Τη μία την εκπροσωπείτε εσείς, είναι η σχολή σκέψης που εδράζεται στις αυταπάτες, τις ψευδαισθήσεις και τους μουσαμάδες. Εμάς θα μας επιτρέψετε να μιλάμε με έργα, με υπευθυνότητα, με σοβαρότητα και με ρεαλιστικά χρονοδιαγράμματα.

Δεύτερη παρατήρηση, αν δεν παρατηρήσατε, τρίτη προτεραιότητα της πολιτικής ηγεσίας του Υπουργείου Υποδομών και Μεταφορών είναι η αναβάθμιση και η αναδιάταξη, το επαναλαμβάνω, του συστήματος των υποδομών και της οργάνωσης σιδηροδρομικού δικτύου με τον βέλτιστο συντονισμό όλων των εμπλεκόμενων φορέων. Προς αυτή την κατεύθυνση ήδη εργαζόμαστε. Εδώ έθεσα σε δώδεκα λεπτά τις προτεραιότητες της πολιτικής ηγεσίας.

Σε συστηματική βάση όλοι μας θα λογοδοτούμε εντός και εκτός Βουλής για την υλοποίηση αυτής της προτεραιότητας. Για παράδειγμα τις επόμενες ώρες και ημέρες θα ολοκληρωθεί η υπογραφή της σύμβασης μεταξύ του Ελληνικού Δημοσίου και του ΟΣΕ, έτσι ώστε να ενισχύσουμε με χρηματοδότηση τον ΟΣΕ σημαντικά σε σχέση με το παρελθόν, για να ενισχυθεί κατά συνέπεια η ασφάλεια, η συντήρηση και η βελτίωση της ποιότητας εξυπηρέτησης των υποδομών και των σιδηροδρομικών δικτύων. Θα απαιτηθεί όμως από τη διοίκηση του ΟΣΕ η αντίστοιχη λογοδοσία, δηλαδή πού πηγαίνουν οι πόροι, τι συντηρήσεις έργων γίνονται όλο το επόμενο χρονικό διάστημα, για να μπορέσουμε έτσι να κρατήσουμε και να ενισχύσουμε αυτή τη χρηματοδότηση για την επόμενη τετραετία. Είναι μία πρώτη πρωτοβουλία που αναλαμβάνουμε τις επόμενες ώρες. Θα ενημερωθείτε πλήρως για την υλοποίηση των συμβάσεων το επόμενο χρονικό διάστημα. Άρα ναι, σε τακτική, συστηματική βάση θα υπάρχει ενημέρωση της πολιτικής ηγεσίας για ένα θέμα το οποίο συγκλόνισε την ελληνική κοινωνία.

Τρίτη παρατήρηση για την ΕΥΔΑΠ. Στο Υπερταμείο πήγε από την κυβέρνηση ΣΥΡΙΖΑ. Έχω μιλήσει από αυτό το Βήμα με την προηγούμενη ιδιότητά μου του Υπουργού Οικονομικών πώς προσπαθήσαμε να ισορροπήσουμε με την απόφαση του Σ.τ.Ε..

Διότι θα έπρεπε να γνωρίζατε -ο κ. Τσακαλώτος το ήξερε πάρα πολύ καλά- ότι αυτή η δέσμευση συνδεόταν με την δανειακή σύμβαση που υπογράψατε εσείς στο τρίτο μνημόνιο. Άρα θα έπρεπε να υπάρχει συνεννόηση με τον Ευρωπαϊκό Μηχανισμό Σταθερότητας, γιατί έπρεπε να περάσει από το αντίστοιχο διοικητικό συμβούλιο και θα κατέρρεε όλη η δανειακή σύμβαση.

Συνεπώς προσπαθούσαμε να διορθώσουμε σφάλματα της δικής σας κυβέρνησης που μας οδηγήσατε στο τρίτο αχρείαστο μνημόνιο που δημιούργησε το Υπερταμείο, στο οποίο επί ημερών σας πήγε η ΕΥΔΑΠ. Μη μιλάτε για αυτά. Όταν βγήκαμε από την ενισχυμένη εποπτεία -υπενθυμίζω ότι η Ελλάδα ήταν η μόνη χώρα η οποία ήταν σε καθεστώς ενισχυμένης εποπτείας, καμία άλλη χώρα που μπήκε σε μνημόνια δεν πέρασε από καθεστώς ενισχυμένης εποπτείας, μόνο η Ελλάδα και εξήλθε το καλοκαίρι του 2022- ενισχύθηκαν οι βαθμοί ελευθερίας που είχε η ελληνική πολιτεία, γι’ αυτό και συμφωνήσαμε πριν τις εκλογές να μπορέσει να γίνει μεταβίβαση αυτών των περιουσιακών στοιχείων στο Ελληνικό Δημόσιο. Όμως, συμφωνήσαμε με τους θεσμούς, έτσι ώστε να μην καταρρεύσει η δανειακή σύμβαση που εσείς δημιουργήσατε, στέλνοντας την ΕΥΔΑΠ στο Υπερταμείο.

Άρα θέλει πολύ μεγάλη προσοχή όταν μιλάτε για το παρελθόν, ειδικά για θέματα τα οποία βαραίνουν πολύ την παράταξή σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Επανερχόμενοι στον κατάλογο των ομιλητών, καλώ στο Βήμα τον κ. Θεόδωρο Ρουσόπουλο από την Νέα Δημοκρατία.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ πολύ, κύριε Πρόεδρε.

Δεν μου αρέσουν οι παραδοξολογίες και θα ήταν παράδοξο να ξεκινήσω μιλώντας για την Αντιπολίτευση, εφόσον ως κυβερνητικός Βουλευτής οφείλω να αναφερθώ στο έργο της Κυβέρνησης για την τετραετία. Όμως, είναι αλήθεια ότι μου έδωσε μια πάρα πολύ καλή αφορμή ο κ. Παππάς.

Επιτρέψτε μου, αγαπητέ κύριε Κοινοβουλευτικέ Εκπρόσωπε του ΣΥΡΙΖΑ, να σας πω ότι αυτή η πολιτική εσχατολογία, τελολογικά οδηγεί σε ακόμη μεγαλύτερη συρρίκνωση τον πολιτικό σας χώρο.

Δεν αναφέρομαι σε αριθμητική συρρίκνωση μόνο, αλλά κυρίως σε ιδεολογική συρρίκνωση, διότι αυτό το οποίο διαπιστώνω, αυτό που θα έπρεπε να κάνετε, δηλαδή μια επίπονη διαδικασία εσωτερικής αναζήτησης, να βρείτε μια πραγματική ταυτότητα που να ανταποκρίνεται στις ανάγκες του λαού και να μην συνομιλεί με το φαντασιακό εκείνο που ο πρώην Αρχηγός σας χαρακτήρισε ως αυταπάτη πριν από μερικά χρόνια, δεν βλέπω να γίνεται.

Θα μου πείτε και τι σε νοιάζει εσένα; Με νοιάζει γιατί θυμάμαι ιστορικά μια περίφημη φράση του Γεωργίου Παπανδρέου. Είχε πει πολλά ο Γεώργιος Παπανδρέου και αυτό νομίζω ήταν από τα πιο πετυχημένα. Είχε πει ότι καλές αντιπολιτεύσεις κάνουν ακόμα καλύτερες κυβερνήσεις. Μην ανησυχείτε δεν θα σας ρίξω την ευθύνη. Πιστεύω ότι θα είμαστε καλύτεροι και δεν θα χρειαστεί να έχετε εσείς την ευθύνη αν κάποια λάθη τα κάνουμε εμείς.

Άλλωστε κι εδώ κάνετε μια ακόμα παράδοξη προσέγγιση. Όποτε κάναμε λάθος το παραδεχθήκαμε. Είναι ένα από τα στοιχεία εκείνα, τα οποία πιστεύω ότι εκτίμησε ο λαός.

Και αγαπητέ μου Θεόφιλε Ξανθόπουλε -που συνομιλούσαμε συχνά σε εκείνη την Επιτροπή του Συντάγματος που είχαμε και οι δύο την τιμή να συμμετέχουμε- ο Πρωθυπουργός χθες αναφέρθηκε και στη δημοκρατία τις δεκαετίες εκείνες του ’50 του ’60 και τα προβλήματά της ειρήσθω εν παρόδω. Όμως, αντιλαμβάνεστε ότι στα εβδομήντα λεπτά συζήτησης που έπρεπε να αναπτύξει όλο το Πρόγραμμα δεν έκανε επιστημονική προσέγγιση. Έχουμε, λοιπόν, μιλήσει πολλές φορές και για το δικό μας παρελθόν και για το παρελθόν της πολιτικής ζωής του τόπου, αναγνωρίζοντας και τα στραβά και τα καλά.

Χθες ο Πρωθυπουργός κατέληξε την ομιλία του με την εξής φράση: Να γίνουμε οι ίδιοι οι αρχιτέκτονες του μέλλοντός μας. Και μίλησε ακριβώς νωρίτερα για μια κοινωνία αξιοπρέπειας και υπερηφάνειας. Και θέλω να σταθώ σε αυτό κυρίως στην ομιλία μου.

Η αξιοπρέπεια και η υπερηφάνεια δεν χαρίζονται, αλλά κατακτώνται με πολύ κόπο.

(Χειροκροτήματα από την πτέρυγα της Νέας Δημοκρατίας)

Κατακτώνται με τον κόπο όλων των κυβερνώντων και κυβερνωμένων. Δεν είναι ίση η αξία, δεν είναι ίση η ευθύνη, αλλά είναι ο κόπος όλων. Κερδίζονται μέσα από τη διαμόρφωση του χαρακτήρα του καθενός από το σπίτι και από την παιδεία του. Κερδίζονται μέσα από τον αγώνα για καλύτερες συνθήκες ζωής.

Θα ήθελα να σας πω δυο παραδείγματα, τα οποία νομίζω αναδεικνύουν το θέμα της αξιοπρέπειας εναργώς και είναι πρόσφατα παραδείγματα. Εγώ ως επαγγελματίας είχα δεχτεί πολλές φορές αιτήματα από γνωστούς ή λιγότερο γνωστούς -όπως και πολλοί από εσάς στο παρελθόν, όχι το πολύ απώτερο παρελθόν- για να βοηθήσω να εισαχθεί ένα συγγενικό τους πρόσωπο σε μονάδα εντατικής θεραπείας. Αυτό ήταν το πλέον αναξιοπρεπές περιβάλλον στο οποίο θα μπορούσε να ζήσει ένας πολίτης.

Η Κυβέρνηση που ολοκλήρωσε τη θητεία της και η Κυβέρνηση που αρχίζει τη νέα της θητεία πήρε πεντακόσιες ογδόντα πέντε μονάδες εντατικής θεραπείας και παρέδωσε πάνω από χίλιες διακόσιες. Θέλω να πιστεύω ότι αυτό το αναξιοπρεπές έχει οριστικά τελειώσει.

Πριν από λίγες ημέρες άκουσα στο ραδιόφωνο την πληροφορία ότι ένας αναισθησιολόγος πηγαίνει να κάνει διακοπές στη Σαντορίνη και πηγαίνοντας, έχοντας ο ίδιος μια συναίσθηση ευθύνης, που δεν του την επιβάλλει κανένας νόμος, οδηγείται στο Νοσοκομείο της Σαντορίνης και λέει «είμαι εδώ, κάνω διακοπές, αν με χρειαστείτε φωνάξτε με». Δεν πέρασαν τρεις μέρες και στις 03.00΄ τα ξημερώματα του τηλεφωνούν και μετέχει σε έκτακτη επέμβαση και σώζει μια ζωή.

Πριν από λίγο καιρό το κόμμα μού ζήτησε να περιοδεύσω σε κάποιες περιοχές της χώρας. Πήγα σε ακριτική περιοχή -δεν θα πω σε ποια- και μαθαίνω ότι ο αναισθησιολόγος λείπει. Ρωτώ τον διοικητή του νοσοκομείου -αφού του είπα ότι εχθές περιδιάβηκα όλη την αγορά και δέκα άνθρωποι μού είπαν ότι κινδυνεύουν κάποιων οι ζωές, γιατί λείπει ο αναισθησιολόγος- γιατί δεν έχουμε αναισθησιολόγο; Και μου απαντά ότι έχει πάρει άδεια αναρρωτική. Λέω, πόσο καιρό; Εφτά μήνες. Έχει σοβαρή ασθένεια, είναι κάτι ανίατο; Όχι, μου λέει, έσπασε τον γοφό του, αν θυμάμαι καλά. Μα δεν είμαι γιατρός, αλλά δεν πιστεύω ότι χρειάζονται εφτά μήνες, είχε διαρκείς ανανεώσεις.

Αναφέρομαι, λοιπόν, στην συναίσθηση ευθύνης, στην παιδεία, την οποία μόλις είπα προηγουμένως και την αξιοπρέπεια που νιώθει κάθε πολίτης συνειδητά συμμετέχοντας στην καλυτέρευση μιας πολιτείας.

Κυρίες και κύριοι συνάδελφοι, δεν είναι μόνο τα οικονομικά στοιχεία. Αν ήθελα να αναφερθώ στα οικονομικά στοιχεία, θα σας έλεγα ότι παραλάβαμε μια υγεία των 3,8 δισεκατομμυρίων και παραδώσαμε μια υγεία των 5,2 δισεκατομμυρίων, σχεδόν 1,5 δισεκατομμύριο εκατομμύριο παραπάνω, μια υγεία που έχει περισσότερους ανθρώπους, που έχει περισσότερες αμοιβές και καλύτερες αμοιβές. Δεν φτάσαμε στο ιδεατό, δεν φτάσαμε εκεί που θέλουμε.

Αναφέρθηκα περισσότερο στην υγεία, γιατί εκεί νομίζω ότι συναντώνται η παιδεία και ο πολιτισμός ενός λαού. Έχουμε δρόμο να κάνουμε, αλλά ο δρόμος αυτός περνάει μέσα από τις ιδέες, τις προτάσεις, τα όσα ήδη έχει αποδείξει ότι μπορεί να κάνει η Κυβέρνηση που παρήλθε και τι μπορεί να κάνει η Κυβέρνηση που έρχεται.

Ιστορικά αναφέρομαι πάντοτε σε μία πολύ ωραία συνομιλία, που έγινε πριν από πολλά-πολλά χρόνια στη Β΄ Εθνοσυνέλευση, μεταξύ του Κωλέττη και του Μαυροκορδάτου, όταν ο πρώτος είχε τη Μεγάλη Ιδέα και ο δεύτερος του είπε καλή η Μεγάλη Ιδέα, αλλά πρέπει πρώτα να ενισχύσουμε την οικονομία της χώρας για να μπορέσουμε να οδηγήσουμε τους αδελφούς μας, που είναι υπόδουλοι, στην ελευθερία.

Αυτή η Κυβέρνηση που κατηγορήθηκε πολλές φορές ότι βλέπει αριθμούς και δεν βλέπει ανθρώπους πίσω από τους αριθμούς, οδήγησε την χώρα, την οικονομία της χώρας, σε πολλές αναβαθμίσεις, δώδεκα τον αριθμό και φέτος επιδιώκουμε και πιστεύουμε ότι θα επιτύχουμε την οριστική, την επενδυτική βαθμίδα. Αυτό συμπαρασύρει αυτό που σας είπα προηγουμένως, δηλαδή περισσότερες δαπάνες για την υγεία, περισσότερες δαπάνες για την υγεία, περισσότερες ευκαιρίες στους νέους, λιγότερη ανεργία, δυνατότητες για τα παιδιά μας να μένουν στη χώρα και να μην φεύγουν στο εξωτερικό.

Κυρίες και κύριοι συνάδελφοι, οι νέες προκλήσεις ήρθαν και θα μείνουν. Μεταξύ αυτών είναι και η τεχνητή νοημοσύνη που αναφέρθηκε και ο Πρωθυπουργός και είναι και σίγουρα το μεταναστευτικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε τριάντα δευτερόλεπτα, κύριε Πρόεδρε.

Υπάρχει, άραγε, συνεκτικός κρίκος σε όλα αυτά που σας είπα; Υπάρχει και είναι ένας. Είναι η επιβεβαίωση ότι οι πολίτες εμπιστεύτηκαν την Κυβέρνηση του Κυριάκου Μητσοτάκη και μάλιστα με υψηλότερα ποσοστά απ’ ό,τι προηγουμένως, διότι, ακριβώς, έκανε αυτό που δεν κάνατε εσείς στην αντιπολίτευση. Και όταν έκανε λάθος το αναγνώρισε και ζήτησε συγγνώμη, αλλά και προσπάθησε. Και ήταν πολύ πιο κοντά στον πολίτη από τα ρητορικά σχήματα, που ωραία ακούγονται, αλλά πόρρω απέχουν από την πράξη στην οποία αυτή η Κυβέρνηση απέδειξε ότι μπορεί με τις αλλαγές που έκανε, να φέρει πραγματικά τον πολίτη σε κατάσταση αξιοπρέπειας και υπερηφάνειας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο.

Τον λόγο έχει ο κ. Πέτρος Δημητριάδης από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Κύριε Πρόεδρε, κυρίες και κύριοι συνάδελφοι, εύχομαι σε όλους μας καλή μας αρχή στα καθήκοντά μας.

Νιώθω ιδιαίτερη τιμή και υπερηφάνεια που μιλάω για πρώτη φορά ενώπιον της Εθνικής Αντιπροσωπείας του ελληνικού Κοινοβουλίου ως Βουλευτής Β΄ Θεσσαλονίκης με τους Σπαρτιάτες, ένα κόμμα το οποίο επετέλεσε έναν πρωτοφανή άθλο στα ελληνικά πολιτικά χρονικά, καθώς μέσα σε μόλις δεκαπέντε ημέρες χωρίς καμία στήριξη, χωρίς χορούς, χωρίς προβολή και παρά την πολεμική, πετύχαμε να εισέλθουμε στο ελληνικό Κοινοβούλιο και να μας τιμήσουν με την ψήφο τους διακόσιες πενήντα χιλιάδες Έλληνες και Ελληνίδες, τους οποίους και ευχαριστούμε. Να ξέρουν όλοι πως θα γίνουμε η φωνή τους και δεν θα τους προδώσουμε.

Θα ήθελα να πω και το εξής. Το παράδειγμα των Σπαρτιατών αποδεικνύει πως όσο και αν θέλει κάποιος να καταπιέζει τις εθνικές φωνές, αυτές θα γίνονται ολοένα και πιο δυνατές.

Θα ήθελα να ξεκινήσω λέγοντας τα εξής. Ο Πρωθυπουργός χθες μίλησε για δίκαιη Ελλάδα. Διερωτώμαι, είναι δίκαιη Ελλάδα, όταν ακόμη και σήμερα εφαρμόζεται ο κατάπτυστος νόμος περί ευθύνης Υπουργών, τον οποίο κανένας δεν τόλμησε να καταργήσει; Είναι δίκαιη Ελλάδα, όταν ακόμη και σήμερα τα υψηλόβαθμα στελέχη των τραπεζών έχουν ασυλία για τα θαλασσοδάνεια που δόθηκαν σε κόμματα; Είναι δίκαιη Ελλάδα, όταν τον Μάρτιο του 2023 ένας ανώτατος δικαστικός, ένας τέως Αντιπρόεδρος του Αρείου Πάγου, ο κ. Τζανερίκος, κατήγγειλε δημόσια και επωνύμως ότι τον προσέγγισαν στελέχη της Κυβέρνησης και με ανταλλάγματα του πρότειναν να κόψει αντισυνταγματικά έναν συγκεκριμένο πολιτικό φορέα;

Εμείς δεν πρόκειται να πάρουμε θέση σε αυτό. Δεν ξέρουμε τι συνέβη. Θα θέλαμε, όμως, να συσταθεί μια εξεταστική επιτροπή και να μάθει επιτέλους ο ελληνικός λαός τι πραγματικά συνέβη. Διότι όταν ένας ανώτατος δικαστικός, κάνει μια τέτοια καταγγελία, η οποία να πω ότι συνιστά και απόπειρα τέλεσης κακουργήματος, θα πρέπει όλοι μας να γνωρίζουμε τι συνέβη και να γνωρίζουμε λεπτομέρειες.

Θέλω να πω και κάτι ακόμα. Ο Πρωθυπουργός μίλησε για ισχυρή Ελλάδα, η οποία καθίσταται ισχυρή γεωπολιτικά στον κόσμο. Να υπενθυμίσω πως η ισχυρή Ελλάδα του κ. Μητσοτάκη άφηνε το «Όρουτς Ρέιτς» να κόβει βόλτες στην υφαλοκρηπίδα μας και δεν έκανε τίποτα.

Η ισχυρή Ελλάδα του κ. Μητσοτάκη ακόμη και σήμερα δεν πέτυχε την αποφυλάκιση του Δημάρχου Χιμάρας Φρέντι Μπελέρη, ο οποίος παραμένει μέχρι σήμερα φυλακισμένος από το καθεστώς του Έντι Ράμα, στον οποίο Έντι Ράμα το Υπουργείο Εξωτερικών είχε δώσει χώρο στο Ζάππειο, για να κάνει έκθεση ζωγραφικής. Βλέπετε είχε καλλιτεχνικές ανησυχίες ο κ. Ράμα και έως και σήμερα, παρά τις θριαμβολογίες, δεν έχει πετύχει τίποτα για την αποφυλάκιση του συγκεκριμένου δημάρχου.

Επίσης η ισχυρή Ελλάδα, δεν τολμάει ακόμη και σήμερα να ανακηρύξει ΑΟΖ στο Αιγαίο και να επεκτείνει τα εθνικά μας χωρικά ύδατα από τα έξι στα δώδεκα ναυτικά μίλια. Για ποιον λόγο δεν γίνεται; Το Διεθνές Δίκαιο, το Δίκαιο της Θαλάσσης μάς δίνει το δικαίωμα να το κάνουμε. Γιατί δεν το πράττουμε; Ισχυρός είναι αυτός ο οποίος εφαρμόζει τη βούλησή του και όχι αυτός ο οποίος φοβάται να εφαρμόσει αυτά τα οποία του ανήκουν από το Διεθνές Δίκαιο.

Επίσης, θα ήθελα να τονίσω και κάτι ακόμα. Στείλαμε όπλα στην Ουκρανία, μία χώρα που είναι σύμμαχος της Τουρκίας. Πήραμε κάτι σε αντάλλαγμα; Μας είπαν οι Ουκρανοί ότι θα μας στηρίξουν σε κάποιο διεθνές ζήτημα; Ότι θα μας στηρίξουν στο κυπριακό; Θα μας στηρίξουν σε οτιδήποτε; Όχι. Αντιθέτως, γίναμε οι καλοί, και οι πιστοί και δεδομένοι σύμμαχοι, χωρίς ουσιαστικά να πάρουμε τίποτα. Στην εξωτερική πολιτική δεν υπάρχει συναισθηματισμός. Υπάρχει δούναι και λαβείν, υπάρχουν συμφωνίες. Εμείς δεν πράξαμε τίποτα απ’ όλα αυτά.

Τέλος, θα ήθελα να πω και κάτι. Το 2019 οι κύριοι συνάδελφοι της Νέας Δημοκρατίας -πολλοί από αυτούς είναι σήμερα στο εθνικό Κοινοβούλιο- πήγαιναν σε συλλαλητήρια για το Μακεδονικό κατά της Συμφωνίας των Πρεσπών και τότε έλεγαν εναντίον της συμφωνίας «προδοτική συμφωνία», «επαίσχυντη συμφωνία», «ντροπή και αίσχος». Συμφωνώ. Όταν, όμως, γίνατε Κυβέρνηση, μας είπατε πως θα εφαρμόσετε τη συμφωνία και θα τηρήσετε τα συμφωνηθέντα και πως θα επιβλέπετε την πιστή τήρηση της συμφωνίας.

Να υπενθυμίσω, λοιπόν, πως η συμφωνία έχει γίνει κουρελόχαρτο από τους ψευτομακεδόνες, οι οποίοι την έχουν παραβιάσει όχι μία, όχι δύο αλλά διακόσιες εξήντα τρεις φορές. Και θέλω να ρωτήσω, γιατί δεν ασκείτε το δικαίωμα που μας δίνει το Διεθνές Δίκαιο περί υπαναχώρησης και καταγγελίας από τη συμφωνία; Για ποιον λόγο ακόμη και σήμερα δεν θεωρείτε άκυρη τη Συμφωνία των Πρεσπών, την οποία το γειτονικό κράτος δεν έχει τηρήσει καθόλου και μας εμπαίζει;

Εμείς, λοιπόν, ως Σπαρτιάτες θα καταθέσουμε πρόταση νόμου, με την οποία θα ζητούμε την de facto ακύρωση της Συμφωνίας των Πρεσπών και κυρίως να αναγνωριστούν οι παραβιάσεις των Σκοπίων.

Διότι εμείς δεν μένουμε στα λόγια, αλλά πράττουμε έργα. Ως Σπαρτιάτες θα είμαστε στις επάλξεις του εθνικού αγώνα από αυτό το ελληνικό Κοινοβούλιο.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο συνάδελφο και για την τήρηση του χρόνου.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριοι του Υπουργείου, κυρίες και κύριοι συνάδελφοι, ανατέλλει τώρα μια νέα κοινοβουλευτική περίοδος, όπου είθισται να είμαστε εκπρόσωποι της κοινωνίας και του λαού και όχι απλά αντιπρόσωποι, γιατί σε πολλά ζητήματα, δυστυχώς, το Κοινοβούλιο κινήθηκε ως μια αντιπροσωπεία και όχι ως μια εκπροσώπηση του λαϊκού αισθήματος.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Ξέρετε, στη Νέα Δημοκρατία δεν λέτε ψέματα, αλλά καθυστερείτε την αλήθεια σε πάρα πολλά ζητήματα. Να σταχυολογήσω τον Πρωθυπουργό σε πάρα πολλά ζητήματα που αφορούν την κοινωνία. Λέμε μείωση της ανεργίας 8%. Για ποια ανεργία μιλάμε; Την επιδερμική; Γιατί η ουσιαστική ανεργία του ελαστικού ωραρίου των τεσσάρων ωρών την εβδομάδα, που ο άλλος θεωρείται εργαζόμενος, έτσι μειώνεται ο αριθμός. Με την ψηφιακή κάρτα που κάνατε, πρέπει να θυμίσουμε ότι οι απολύσεις από τον εργοδότη είναι πανεύκολες και μάλιστα, παρακρατείται το 10% της αποζημίωσης και πρέπει να το διεκδικήσει ο εργαζόμενος αργότερα με κάποιες ενδεδειγμένες ενέργειες, που ενδεχομένως να είναι και δικαστικής φύσεως. Ποιος θα το κάνει; Οι απολύσεις πλέον με την ψηφιακή κάρτα εργασίας είναι πανεύκολες. Εσείς για τα εξιμισάρια στα σουπερμάρκετ δεν τα ξέρετε, που αναγκάζει τον άλλον να μην δουλεύει οκτάωρο, αλλά εξίμισι ώρες καθημερινά και έχει μόνο μία Κυριακή και αυτή αν καθίσει και αν βολεύει, λόγω της όλης κατάστασης, τον εργοδότη. Σήμερα οι αναπηρικές συντάξεις συνεχίζουν να καθυστερούν. Οι αγρότες περιμένουν να πάρουν σύνταξη μέσω του ΟΓΑ σε μια ηλικία εξήντα επτά ετών. Άντε βγες στο χωράφι σε αυτή την ηλικία.

Έγιναν πολλά την προηγούμενη χρονική περίοδο. Η Ελληνική Λύση σας τα είπε και τα αποκάλυψε. Άκουσα για το ξεπούλημα της «ΛΑΡΚΟ». Από το 2013 μαγειρευόταν αυτό με τον κ. Δασκαλάκη και τον κ. Εμίρη και πήγε στον Steinmetz στα Σκόπια η «ΛΑΡΚΟ» για τους λατερίτες και το κοβάλτιο.

Μιλήσαμε για το σκάνδαλο της «ELDORADO», που κρύβεται από πίσω ό,τι καταστροφή έγινε στην Μπάια Μάρε στη Ρουμανία ή στην Alamos Gold στην Τουρκία με μεγάλες φοροαπαλλαγές.

Σήμερα μίλησε ο Πρωθυπουργός για την αμυντική θωράκιση της χώρας και κανείς δεν μιλάει για αυτό το πυρηνικό πρόγραμμα της Τουρκίας, το οποίο θα παράγει τριάντα τέσσερα δισεκατομμύρια KWh τον χρόνο, παραβιάζοντας τη Φιλανδική Συνθήκη ESPOO. Θα το θέσει θέμα ο Υπουργός Εξωτερικών αυτό στο ΝΑΤΟ ή στον Οργανισμό Ηνωμένων Εθνών;

Παρεξηγηθήκατε, γιατί ο επικεφαλής μας, ο Κυριάκος Βελόπουλος, έκανε αναφορά στον ιδρυτή Κωνσταντίνο Καραμανλή, ο οποίος από τη δεκαετία του ’50 πήγαινε κόντρα στο ΝΑΤΟ, όπου κάλεσε τότε τον Σεμπανόφ από τη Σοβιετική Ένωση και αργότερα με τον Μπρέζνιεφ, γιατί έβλεπε πρώτα τη γειτονιά και όχι κάποια συμφέροντα της βορειοατλαντικής συμμαχίας, που μπορεί να είναι επιζήμια για τη χώρα και δεν το έπραξε. Άρα, λοιπόν, δεν ακολουθείτε την πορεία του ιδρυτή μετά τον Λαϊκό Συναγερμό της ΕΡΕ και της Νέας Δημοκρατίας Κωνσταντίνου Καραμανλή, με βάση τα ιστορικά στοιχεία.

Όταν σήμερα με το άρθρο 68 παρ. 2 σας ζητάει η Ελληνική Λύση εξεταστικές επιτροπές, γιατί είναι η πεμπτουσία της δημοκρατίας, γιατί δεν συμφωνείτε; Ξέρετε τι συμβαίνει με τον Ντέλτσεφ που οι Σκοπιανοί και οι Βούλγαροι μαζί για αυτόν τον κομιτατζή κάνουν κοινή γιορτή, για έναν σιδηρόδρομο ανάμεσα σε Σόφια και Σκόπια, σύγχρονο σιδηρόδρομο; Τι έχει γίνει τους τελευταίους μήνες στις δύο πόλεις των Σκοπίων, όπου αριστερά και δεξιά είναι ενωμένοι στη λεγόμενη Δημοκρατία του Ίλιντεν ή Δημοκρατία της Μακεδονίας, όταν εσείς -και αντιδράσαμε ως Ελληνική Λύση- στη Φλώρινα αναγνωρίσατε το περίεργο ιδίωμα αυτής της περίεργης μακεδονικής γλώσσας;

Και πρέπει να λογοδοτήσουμε στις επόμενες γενεές για το τι γίνεται αυτή τη στιγμή στο γειτονικό κράτος των Σκοπίων. Θέσαμε επίκαιρη ερώτηση, ως Ελληνική Λύση, για την απογραφή των Ελλήνων στα Σκόπια, οι οποίοι περιέργως από τη δεκαετία του 1980 όπου σε μια τσέχικη εφημερίδα έλεγε τότε ο Γκλιγκόροφ ότι είναι εκατό χιλιάδες, έγιναν τετρακόσιες είκοσι τέσσερις ψυχές.

Θέλω να εστιάσω, όμως, τώρα στον πρωτογενή τομέα, διότι, ως Ελληνική Λύση, αποκωδικοποιούμε, κοστολογούμε και σταχυολογούμε στο πρόγραμμά μας, που χαίρομαι να λέει ο Πρωθυπουργός ότι θα είναι κοστολογημένο, γιατί το πρόγραμμα της Ελληνικής Λύσης είναι κοστολογημένο. Πού είναι η αναδιάρθρωση του ΕΛΓΑ; Δεν έκανε νύξη καθόλου ο Πρωθυπουργός για τον πρωτογενή τομέα παρά μόνο στη λελογισμένη διαχείριση του νερού στην ΕΥΔΑΠ.

Για ποια ΕΥΔΑΠ μιλάμε, κύριοι του Υπουργείου; Μόνο το πρώτο εξάμηνο του 2022 έχουμε ενενήντα πέντε χιλιάδες εννιακόσιες δέκα απευθείας αναθέσεις, με μια ακτινογραφία οικονομικής φύσεως 5,2 δισεκατομμυρίων, όπου η ΕΥΔΑΠ έχει πάρει 253,7 εκατομμύρια ευρώ και βρίσκεται στην τρίτη θέση. Για δείτε τα λίγο!

Αποζημιώνει ο ΕΛΓΑ από έντονη βροχόπτωση; Μπορεί να ακούγεται περίεργο, αλλά δεν αποζημιώνει και τρέχουν οι αγρότες με το de minimis για να βάλουν οι Έλληνες αγρότες τα προϊόντα τους μέσα, όπως έγινε και στις Σέρρες αυτή τη στιγμή με τα μήλα, αλλά και στον Νομό Ημαθίας με τα κεράσια, όπου μετά από προτροπή και ενέργειες της Ελληνικής Λύσης, εντάχθηκαν στο de minimis.

Πού είναι ο ΟΠΕΚΕΠΕ, ο οποίος είναι μια ανεξάρτητη αρχή, αλλά οι δηλώσεις φέτος των αγροτών ακόμα δεν έχουν πληρωθεί; Βγήκαν για να κάνουν εκτίμηση για τα ψυχανθή του 2022 τώρα, το 2023. Ποια ψυχανθή να βρουν εκεί; Άλλες φορές οι αγρότες πληρώνονταν τέλη Ιουνίου. Πάμε στα μέσα Ιουλίου και δεν γίνεται τίποτα για το θέμα του ΟΠΕΚΕΠΕ.

Με τις δηλώσεις ΟΣΔΕ δεν υπάρχουν σταθερές χρήσεις γης, για να μπορεί να γίνει αναδασμός επιτέλους, να μπορέσουν οι αγρότες να πάνε σε αγροκτήματα και σε μια παραγωγή με νέες καλλιέργειες, αρώνια, μύρτιλα, ιπποφαές, κράνα, το «λουλούδι του Δαρβίνου», που έκανε λόγο ο Κυριάκος Βελόπουλος και η Ελληνική Λύση και ο κ. Καχριμάνης το πήρε, έστω και πιλοτικά, στην Ήπειρο.

Έχουμε πάρα πολλά ζητήματα: Δημιουργία Αγροτικών Σχολείων Μαθητείας. Πού πήγαν όλα αυτά; Μόνο τους λαθροεισβολείς εκεί στεγάζετε και αυτά τα κτήρια είναι εγκαταλελειμμένα και δεν υπάρχουν αυτή τη στιγμή τα λεγόμενα αγροτικά σχολεία, όπως χάσαμε και τις αυτόχθονες φυλές. Πού είναι η Τράπεζα Σπόρων; Διαλύσατε τους συνεταιρισμούς.

Στη Νέα Δημοκρατία, μάλιστα, δώσατε το δικαίωμα σε ιδιώτη να μπορεί να συμμετέχει ως μέλος σε ΔΣ συνεταιρισμού. Είναι δυνατόν ο ιδιώτης στο συνεταιρίζεσθαι και στο ισχύς εν τη ενώσει να εκπροσωπήσει τα συμφέροντα ενός συνεταιρισμού; Έγιναν τραγικά λάθη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Μικρό μέγεθος, λοιπόν, αγροτικών εκμεταλλεύσεων. Έχουμε οκτακόσιες χιλιάδες στρέμματα. Αυτή τη στιγμή ο μέσος όρος ηλικίας του Έλληνα αγρότη είναι πενήντα πέντε χρόνων. Άρα, λοιπόν, ο πρωτογενής τομέας, όπου δεν δίνουμε βαρύτητα, αυτή τη στιγμή έχει πάρει την κατιούσα.

Είναι πάρα πολλά τα ζητήματα. Να πούμε για την κτηνοτροφία. με την πάχυνση ζώων από το εξωτερικό που θέλετε να επιδοτήσετε; Τι θα γίνουν οι ελληνικές φυλές;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Μπούμπα, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Άκουσα πέρυσι τον Πρωθυπουργό να λέει ότι δίνουμε αρκετά εκατομμύρια σε πενήντα πέντε χιλιάδες κτηνοτρόφους. Μα, οι κτηνοτρόφοι είναι εκατόν είκοσι χιλιάδες; Οι υπόλοιποι δεν θα πάρουν;

Ακούστε λίγο. Ολοκληρώνω με κάτι και θέλω την προσοχή σας. Επειδή βλέπω πολλά κροκοδείλια δάκρυα για την πρώτη κατοικία, όταν η Ελληνική Λύση έφερε αυτό το θέμα στη Βουλή τον Ιούλιο του 2020, κανένα κόμμα δεν πήρε θέση.

Εδώ, κύριοι, όσοι είστε νομικοί πρέπει να το δείτε πιο ευαίσθητα. Υπήρχε γραπτή εντολή, «scripta manent», από τους νέους δικαστές να στηριχθούν οι τράπεζες και να βγει ενδεχόμενος δόλος στα υποκείμενα, δηλαδή τους δανειολήπτες. Και εμείς σήμερα εκπροσωπούμε τον ελληνικό λαό; «Το δίκαιον ουκ άλλο τι ή του κρείττονος συμφέρον», έλεγε ο Πλάτωνας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δηλαδή, μπορεί να μας εμπιστευτεί σήμερα ο ελληνικός λαός ότι εκπροσωπούμε τα συμφέροντά του, όταν υπάρχει αυτή η εντολή;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, δεν θέλω να σας κόψω.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Είναι η τέταρτη φορά που λέτε ότι ολοκληρώνετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Πρέπει να ενημερωθεί ο ελληνικός λαός. Αυτό είναι ντροπή μας! Πρέπει να πάρετε θέση.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, με την πρώτη μου παρουσία εδώ να σας ευχαριστήσω όλους για τη στήριξή σας στην εκλογή μου στην τιμητική θέση του Αντιπροέδρου και να ευχηθώ σε όλους μια καλή και παραγωγική θητεία.

Παρακαλώ, ο κ. Αποστολάκης έχει τον λόγο.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το αντικείμενο της ομιλίας μου θα είναι για την ανεξαρτησία της Δικαιοσύνης και την ποιότητά της.

Πολλοί μέχρι τώρα μίλησαν για την ανεξαρτησία της δικαιοσύνης, τον βασικό αυτόν πυλώνα της δημοκρατίας, όλοι όμως επιφανειακά και επιδερμικά. Εγώ θα επιχειρήσω να σας προβληματίσω επί της ουσίας. Θα ήθελα οι σκέψεις μου αυτές να φτάσουν στα αυτιά του Υπουργού Δικαιοσύνης.

Ήδη η αναθεώρηση του Συντάγματος εξαγγέλθηκε. Καμμία σοβαρή αναφορά, όμως, δεν έγινε από τον κύριο Πρωθυπουργό για εξασφάλιση των αναγκαίων προϋποθέσεων για μια πραγματικά ανεξάρτητη δικαιοσύνη. Δεν δεσμεύτηκε για αναθεώρηση του άρθρου 90 παράγραφος 5 του Συντάγματος, βάσει του οποίου η ηγεσία της δικαιοσύνης επιλέγεται και διορίζεται από το Υπουργικό Συμβούλιο, στην ουσία από τον Πρωθυπουργό. Εκεί εντοπίζεται η ώσμωση της πολιτικής με τη δικαστική εξουσία.

Για να γίνει κατανοητό πόσο επηρεάζει τη δικαιοσύνη ο τρόπος αυτός επιλογής, σας αναφέρω ότι στον Άρειο Πάγο το Υπουργικό Συμβούλιο εμπλέκεται στην επιλογή έντεκα δικαστών σε θέσεις ηγεσίας, δηλαδή σε ποσοστό 15% περίπου των μελών του Αρείου Πάγου, ποσοστό καθόλου ευκαταφρόνητο, αν λάβουμε υπ’ όψιν ότι πρόκειται για Πρόεδρο και προεδρεύοντες τμημάτων που με τη σειρά τους μπορούν αναμφίβολα να ασκήσουν επιρροή στους ιεραρχικά κατώτερους.

Ο τρόπος αυτός επιλογής είναι και η αδυναμία του συστήματος. Εκ των πραγμάτων, υποθάλπει τις ανθρώπινες αδυναμίες των δικαστών, κυρίως τη φιλοδοξία για διάκριση και ανέλιξη σε δεσπόζουσες θέσεις. Η άγρα τέτοιων διακρίσεων είναι μια εν δυνάμει εσωτερική πληγή της δικαιοσύνης. Όταν για τις θέσεις ηγεσίας τον αποκλειστικό λόγο έχει η εκάστοτε κυβέρνηση, τέτοιες φιλοδοξίες όχι πάντα, αλλά συχνά εξωθούν και πειθαναγκάζουν σε κατάλληλες διασυνδέσεις.

Δεν αναφέρομαι σε συγκεκριμένα πρόσωπα και καταστάσεις. Δεν προσωποποιώ την παθογένεια. Επισημαίνω τον τρόπο επιλογής της ηγεσίας της δικαιοσύνης ως τη βασικότερη εν δυνάμει αιτία δημιουργίας εξάρτησης της ίδιας της ηγεσίας από την πολιτική εξουσία.

Η παθογένεια αυτή θα εξέλιπε οριστικά, αν κατά την επικείμενη αναθεώρηση αφαιρούνταν η αρμοδιότητα επιλογής από το Υπουργικό Συμβούλιο και αν ετίθετο σε άλλο συλλογικό φορέα που θα μελετηθεί στον κατάλληλο χρόνο.

Η τρέχουσα ειδησεογραφία με επιβεβαιώνει. Η επικείμενη έκθεση της Κομισιόν για το κράτος δικαίου θεωρεί την Ελληνική Δημοκρατία χώρα υψηλού κινδύνου, πλην άλλων και για τον τρόπο επιλογής της ηγεσίας της δικαιοσύνης. Συνιστά στην Κυβέρνηση να λάβει μέτρα για την αντιμετώπιση της ανάγκης συμμετοχής των δικαστικών λειτουργών στον διορισμό της ηγεσίας των δικαστηρίων, λαμβάνοντας, όπως λέει, υπ’ όψιν τα ευρωπαϊκά πρότυπα για τους διορισμούς δικαστικών λειτουργών.

Δεύτερο ζήτημα. Δεν άκουσα να υπάρχει πρόθεση καταργήσεως και μιας άλλης εξίσου σοβαρής απειλής για την ανεξαρτησία της δικαιοσύνης. Πρόκειται για τη δυνατότητα διορισμού δικαστών που αφυπηρέτησαν σε θέσεις προέδρων και μελών διοικητικών συμβουλίων ανεξάρτητων αρχών, οργανισμών ή άλλων δημοσίων εταιρειών, που και πολλές είναι και παχυλούς μισθούς παρέχουν.

Η εκτελεστική εξουσία χειρίζεται τους διορισμούς αυτούς ως ένα ακόμα μέσο διείσδυσης στο Δικαστικό Σώμα. Επιλέγει κάποιους εκ των ανώτατων δικαστών με κριτήρια που εκείνη ορίζει και αμέσως μετά τη συνταξιοδότησή τους, τούς προσφέρει αυτή την ποθητή απασχόληση.

Αναρωτηθήκαμε, όμως, γιατί η κάθε κυβέρνηση επιλέγει τον ένα ή τον άλλο ανώτατο δικαστή για τις περιζήτητες αυτές θέσεις και όχι έναν άλλον; Μεσολάβησαν κάποιες διαβεβαιώσεις ή άλλου είδους αθέμιτες συναλλαγές;

Έχω τη γνώμη ότι πρέπει να κλείσει αυτή η πόρτα με μία απόλυτη απαγόρευση. Αν αυτό φανεί αυστηρό, θα μπορούσε να επιτραπεί μετά την παρέλευση ικανού από την αφυπηρέτηση χρόνου, λόγου χάρη μία τριετία, οπότε οι τυχόν διασυνδέσεις θα έχουν αποδυναμωθεί. Ένας απλός νόμος χρειάζεται.

Πάμε στο τρίτο ζήτημα, και ας το προσέξει ο κύριος Υπουργός. Δεν άκουσα πάλι να υπάρχει πρόθεση να τερματιστεί, επιτέλους, η παγιωμένη τακτική να διορίζονται εν ενεργεία δικαστές και των δύο βαθμών ως σύμβουλοι Υπουργών και ιδιαιτέρως του Υπουργού Δικαιοσύνης. Κοινό μυστικό είναι ότι οι επιλεγόμενοι δικαστές διάκεινται πολιτικά στην Κυβέρνηση και η παρουσία τους στο Υπουργείο γεννά υποψίες ότι εξασφαλίζουν, μαζί με ενδεχόμενες διασυνδέσεις τους στον δικαστικό συνδικαλιστικό χώρο, δυνατότητα πρόσβασης του Υπουργείου σε δικαστικές συνθέσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχουν τόσοι πολλοί και καλοί επιστήμονες του ιδιωτικού χώρου που μπορούν να δίνουν τη συμβουλή τους. Προς τι η επιμονή πρόσληψης ως συμβούλων δικαστών; Θέλω καλόπιστα να πιστεύω ότι νέος Υπουργός Δικαιοσύνης θα σταματήσει την τακτική αυτή, τουλάχιστον για το Υπουργείο του, και γιατί όχι να αναλάβει νομοθετική πρωτοβουλία καταργήσεως της δυνατότητας διορισμού εν ενεργεία δικαστών σε όλα τα Υπουργεία. Αν το πράξει, θα έχει κάνει τη διαφορά και εμείς πρώτοι θα τον χειροκροτήσουμε.

Τέταρτον, ομοίως κανένα σοβαρό μέτρο δεν άκουσα για την θεραπεία της χρονίζουσας και ολοένα αυξανόμενης ασθένειας της δικαιοσύνης που ακούει στο όνομα «καθυστέρηση εκδόσεως αποφάσεων». Πάσχουν από την ασθένεια αυτή όλοι ανεξαίρετα οι δικαστικοί σχηματισμοί και δικαιοδοσίες. Μοναδική εξαίρεση είναι η απόφαση της πρόσφατης ολομέλειας του Αρείου Πάγου για τη νομιμοποίηση των funds, η οποία εκδόθηκε σε χρόνο «ντε τε» και με προφητευμένο από τον κ. Στουρνάρα αποτέλεσμα.

Το μείζον αυτό πρόβλημα τραυματίζει το κύρος της δικαιοσύνης και αποφλοιώνει το δικαίωμα στη δικαστική προστασία των πολιτών, στο όνομα των οποίων και μόνο απονέμεται κατά το Σύνταγμα. Ποιος πάλι δεν γνωρίζει ότι η παθογένεια αυτή επηρεάζει αρνητικά τη διάθεση ξένων επενδυτών να επενδύσουν και να επιχειρήσουν στην Ελλάδα;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμη, κύριε Πρόεδρε, σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Έχετε ένα λεπτό ακριβώς, αλλά όχι παραπάνω.

**ΓΕΩΡΓΙΟΣ ΑΠΟΣΤΟΛΑΚΗΣ:** Σύμφωνα με τα στοιχεία της Παγκόσμιας Τράπεζας, ο μέσος χρόνος επίλυσης αστικής διαφοράς στην Ελλάδα ανέρχεται σε χίλες επτακόσιες έντεκα ημέρες, τη στιγμή που στην Αυστρία ανέρχεται σε τριακόσιες ενενήντα επτά ημέρες, στο Βέλγιο σε πεντακόσιες πέντε ημέρες και στην Πορτογαλία σε επτακόσιες πενήντα πέντε ημέρες -για να περιοριστούμε σε χώρες με συγκρίσιμα μεγέθη- ενώ ο μέσος όρος της Ευρωπαϊκής Ένωσης είναι τετρακόσιες πενήντα πέντε ημέρες. Έχουμε τόσο μεγάλη καθυστέρηση καίτοι η αναλογία δικαστών και πληθυσμού είναι η τρίτη υψηλότερη στην Ευρώπη. Η Ελλάδα έχει 36 δικαστές ανά εκατό χιλιάδες κατοίκους, όπως και το Λουξεμβούργο, τη στιγμή που η Γαλλία έχει 11,2 και η Κύπρος 14,1. Πλέον αυτών, τα στατιστικά στοιχεία φωτογραφίζουν μια επιλεκτική απονομή δικαιοσύνης, μια δικαιοσύνη πολλαπλών ταχυτήτων. Με βάση τα τελευταία διαθέσιμα στοιχεία του Υπουργείου Δικαιοσύνης, ο ρυθμός απονομής είναι αρνητικός.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε! Είμαστε στα οκτώμισι λεπτά. Πρέπει να ολοκληρώσετε, με σεβασμό στους άλλους συναδέλφους.

**ΓΕΩΡΓΙΟΣ ΑΠΟΣΤΟΛΑΚΗΣ:** Θα πω πολύ γρήγορα ότι ο θεσμός της διαμεσολάβησης θα παρείχε μια λύση, αλλά έχει αποτύχει. Θα πρέπει το Υπουργείο, σε συνεργασία με το δικηγορικό σώμα, να ξαναδεί τον θεσμό. Επίσης, καίριο είναι το πρόβλημα να πληρωθούν τα υπόλοιπα οργανικά κενά των δικαστικών υπαλλήλων. Επί τροχάδην, υπενθυμίζω για τη μη ολοκλήρωση της ψηφιοποίησης που παραμένει αποσπασματική.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ!

**ΓΕΩΡΓΙΟΣ ΑΠΟΣΤΟΛΑΚΗΣ:** Τονίζω και την υποχρεωτική…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, μην με υποχρεώνετε να σας αφαιρέσω τον λόγο. Είστε στα εννέα λεπτά.

**ΓΕΩΡΓΙΟΣ ΑΠΟΣΤΟΛΑΚΗΣ:** Με αδικήσατε. Δώσατε πριν…

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν σας αδίκησα καθόλου. Είστε στα εννέα λεπτά. Παρακαλώ, κύριε συνάδελφε, ολοκληρώστε, με σεβασμό στους άλλους συναδέλφους.

**ΓΕΩΡΓΙΟΣ ΑΠΟΣΤΟΛΑΚΗΣ:** Ολοκλήρωσα, κύριε Πρόεδρε.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο κ. Γεώργιος Στύλιος από τη Νέα Δημοκρατία.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δύο φορές σε δύο κάλπες οι πολίτες επιβεβαίωσαν πως η Ελλάδα δεν γυρνάει πίσω. Αναγνώρισαν την πολιτική συνέπεια, τη συνέχεια και τη σταθερότητα με την οποία η Κυβέρνηση της Νέας Δημοκρατίας στήριξε την κοινωνία. Αναγνώρισαν ότι ασκήθηκε μια αποτελεσματική διακυβέρνηση, πως οι προεκλογικές εξαγγελίες του 2019 πραγματοποιήθηκαν. Με απλά λόγια όσα είπαμε τα κάναμε. Και μας έδωσαν σαφή εντολή να συνεχίσουμε στον δρόμο της ανάπτυξης, της δημιουργίας και της προόδου, να οδηγήσουμε τη χώρα στο μέλλον.

Την προηγούμενη τετραετία θέσαμε τις βάσεις για μια πιο ευρωπαϊκή χώρα. Τώρα θα την οικοδομήσουμε. Χθες ο Πρωθυπουργός ήταν σαφής, έχουμε μπροστά μας πολλή και σκληρή δουλειά, να προχωρήσουμε σε μεγάλες τομές και θεσμικές αλλαγές σταθερά, τολμηρά, μπροστά. Η Κοινοβουλευτική Ομάδα της Νέας Δημοκρατίας στηρίζει αυτή την πολιτική.

Θέλω να αναφερθώ στην παραγωγική Ελλάδα, στην ψηφιακή και «πράσινη», αλλά και στην ισχυρή Ελλάδα. Βρισκόμαστε στην εποχή της τέταρτης βιομηχανικής επανάστασης, του ψηφιακού μετασχηματισμού της οικονομίας και της κλιματικής κρίσης, παράγοντες που οδηγούν σε ένα νέο παραγωγικό μοντέλο. Ανοίγεται μπροστά μας ένας νέος κόσμος με ευκαιρίες, αλλά και προκλήσεις. Ευκαιρίες που θέλουμε να αξιοποιήσουμε για να δημιουργήσουμε μια χώρα πραγματικά παραγωγική και μια κοινωνία σύγχρονη. Αυτό απαιτεί σχέδιο που βασίζεται στα εξής σημεία:

Πρώτον, στο να προσελκύσουμε νέες επενδύσεις και να στηρίξουμε την έρευνα και την καινοτομία. Δεύτερον, να αξιοποιήσουμε το εξαιρετικό ανθρώπινο δυναμικό της χώρας μας, τους επιστήμονες, τους νέους μας που διακρίνονται σε όλο τον κόσμο σε τομείς όπως η πληροφορική, η βιοτεχνολογία, ο κλάδος των τροφίμων και αλλού. Τρίτον, να απελευθερώσουμε τη δυναμική των πανεπιστημίων μας, να ανοίξουμε πραγματικούς διαύλους εξωστρέφειας και συνεργασίας. Τέταρτον, να εφαρμόσουμε μια φιλελεύθερη οικονομική πολιτική με λιγότερους φόρους που βλέπει την επιχειρηματικότητα ως σύμμαχο. Πέμπτον, να αγκαλιάσουμε τις νέες τεχνολογίες και τα νέα μοντέλα παραγωγής, όπως πράξαμε στο Υπουργείο Αγροτικής Ανάπτυξης και Τροφίμων. Υλοποιήσαμε την ψηφιακή μετάβαση των υπηρεσιών του Υπουργείου. Δημιουργήσαμε τον ψηφιακό φάκελο. Μειώσαμε τον χρόνο έκδοσης των αποτελεσμάτων στα προγράμματα. Πετάξαμε στην κυριολεξία τα χαρτιά. Και διπλασιάσαμε την απορρόφηση των κονδυλίων.

Θα μου επιτρέψετε να πω ότι είμαι περήφανος γιατί η ψηφιοποίηση ήταν ένα προσωπικό στοίχημα της θητείας μου στο Υπουργείο Αγροτικής Ανάπτυξης και Τροφίμων. Εκεί επενδύσαμε, στην προώθηση νέων ανθεκτικών καλλιεργειών, σε ασφαλή και υγιεινά τρόφιμα, σε νέες μεθόδους της ευφυούς γεωργίας και της γεωργίας ακριβείας, στην «αποντιζελοποίηση» και στις επενδύσεις σε ΑΠΕ, δηλαδή σε νέες καθαρές πηγές ενέργειας που μειώνουν το κόστος για τους παραγωγούς, που βάζουν τις βάσεις για τη δημιουργία οικονομιών κλίμακας. Στόχος μας είναι να δημιουργήσουμε έναν ανθεκτικό, βιώσιμο, καινοτόμο, ψηφιακό και ανταγωνιστικό πρωτογενή τομέα που στηρίζεται στην ανάδειξη της αγροδιατροφής και στη σύνδεση της βιομηχανίας τροφίμων με τον τουρισμό, δηλαδή έναν πυλώνα οικονομικής ανάπτυξης.

Κυρίες και κύριοι, η «πράσινη» και η ψηφιακή Ελλάδα, τα πρώτα βήματα για να μετατρέψουμε την Ελλάδα σε κόμβο τεχνολογίας έγιναν. Συνεχίζουμε με μεγαλύτερη ταχύτητα και τόλμη. Η Κυβέρνηση θέτει τέσσερις βασικούς στόχους: Την ενίσχυση της Ψηφιακής Πύλης «gov.gr». Την Ολοκλήρωση του ψηφιακού Κτηματολογίου. Την ψηφιοποίηση όλων των πολεοδομικών διαδικασιών και πράξεων. Την ολοκλήρωση του χωροταξικού σχεδιασμού για τις ΑΠΕ, τη βιομηχανία, τις θάλασσές μας. Θέλουμε ένα κράτος ψηφιακό, φιλικό στον πολίτη και την επιχειρηματικότητα, με διαφάνεια σε όλους τους τομείς και λογοδοσία.

Η παραγωγική, η «πράσινη», η ψηφιακή Ελλάδα είναι η ισχυρή Ελλάδα, η Ελλάδα που δεν φοβάται, η Ελλάδα που υπερασπίζεται με σθένος και σοβαρότητα τα εξωτερικά της σύνορα και την εδαφική της ακεραιότητα, γιατί τα έθνη-κράτη έχουν σύνορα, πάντοτε βέβαια με σεβασμό και σύμφωνα με το διεθνές δίκαιο.

Η Ελλάδα σήμερα είναι πηγή σταθερότητας για τα Βαλκάνια και την ανατολική Μεσόγειο. Είναι μια χώρα με ισχυρή οικονομία που αποτελεί και ενεργειακό κόμβο για την ευρύτερη περιοχή. Είναι μια χώρα που πρωταγωνιστεί στην Ευρώπη.

Κυρίες και κύριοι, οι νέες μας δεσμεύσεις θα γίνουν πράξη. Αυτό το γνωρίζουν οι πολίτες, δηλαδή ό,τι λέμε το εννοούμε. Αυτή είναι άλλωστε και η συνεισφορά του Κυριάκου Μητσοτάκη στην πατρίδα, μία νέα πολιτική κουλτούρα ειλικρίνειας, σοβαρότητας, συνέπειας και κυρίως σεβασμού των θεσμών. Είναι μία πολιτική ορθολογική που έχει γνώμονα το συμφέρον των πολιτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητές και αγαπητοί συνάδελφοι, όλοι μας σε αυτή την Αίθουσα την ίδια κοινωνία υπηρετούμε και στον ίδιο λαό λογοδοτούμε. Πιστεύω ότι όλοι αγωνιζόμαστε για ένα καλύτερο μέλλον για τη νέα γενιά, για τα παιδιά μας, για την πατρίδα μας.

Οι πολίτες μας έδωσαν την εντολή. Σας καλώ, λοιπόν, να δώσετε ψήφο εμπιστοσύνης και να οδηγήσουμε μαζί την Ελλάδα μπροστά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κ. Στύλιο και για την τήρηση του χρόνου.

Καλώ στο Βήμα τον κ. Χαράλαμπο Μαμουλάκη από τον ΣΥΡΙΖΑ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να ευχηθώ κατ’ αρχάς μια καλή κοινοβουλευτική θητεία σε όλα τα μέλη του ελληνικού Κοινοβουλίου εις τρόπον ώστε να είμαστε χρήσιμοι ως Εθνική Αντιπροσωπεία στις προκλήσεις που αναμφίβολα είναι μπροστά μας.

Θα ήθελα επιπρόσθετα να ευχαριστήσω τις Ηρακλειώτισσες και τους Ηρακλειώτες που για άλλη μια φορά με τίμησαν με την εμπιστοσύνη τους, μία εμπιστοσύνη η οποία ουσιαστικά συνιστά και μία βαριά τιμή για μένα προσωπικά.

Είναι προφανές από τις δηλώσεις του Πρωθυπουργού εχθές ότι οι εξαγγελίες του ουσιαστικά εδράζονται σε τρεις βασικούς πυλώνες. Είναι η υγεία, η οικονομία και βέβαια η παιδεία. Ουσιαστικά, δηλαδή, μιλάμε για το κοινωνικό κράτος. Αυτό που διεφάνη από την τοποθέτησή του είναι ότι η προσπάθεια περαιτέρω διείσδυσης και ιδιωτικοποίησης σε αυτούς τους κομβικούς φορείς για το ελληνικό κράτος θα υπάρξει και θα έχει και συνέχεια. Ποιος μπορεί να διαφωνήσει, βέβαια, με τον στόχο για τη μείωση της ανεργίας κατά από 8% που εξήγγειλε; Ποιος μπορεί να διαφωνήσει με τον στόχο μείωσης του λόγου χρέους προς το ΑΕΠ κάτω από 140% που όλως τυχαίως επεκτάθηκε και διογκώθηκε επί των ημερών του; Ποιος δεν θέλει την αύξηση των εξαγωγών, ένα ισοζύγιο εισαγωγών-εξαγωγών που επίσης διογκώθηκε επί Κυβέρνησης του κ. Μητσοτάκη στην προηγούμενη τετραετία;

Όλα αυτά είναι εύηχα λόγια, τίτλοι, προσδοκίες που καλλιεργεί η Κυβέρνηση και πραγματικά όλα θα κριθούν στην πράξη, γιατί επιτομή του λόγου πάντοτε και ειδικά του πολιτικού λόγου είναι οι πράξεις μας.

Το βασικό μας πρόβλημα των χθεσινών εξαγγελιών είναι ο τρόπος με τον οποίο αποκάλυψαν το τεράστιο έλλειμμα αξιοπιστίας, κυρίες και κύριοι συνάδελφοι, του κ. Μητσοτάκη. Πρόκειται για μια σειρά από σκηνοθετημένες ιστορίες που ομολογουμένως περιγράφουν ένα φωτεινό μέλλον για τη χώρα μας, αλλά δεν δείχνουν καθόλου -μα, καθόλου- ρεαλιστικές στην πράξη, στην υλοποίησή τους.

Ας πάρουμε για παράδειγμα τις φοροαπαλλαγές ή τις αυξήσεις στους μισθούς στον δημόσιο τομέα. Είναι ενδιαφέρουσες εξαγγελίες και εδώ θα είμαστε να ελέγξουμε την Κυβέρνηση για την υλοποίησή τους.

Σε αυτό το σημείο να πούμε, ειρήσθω εν παρόδω, ότι διέπονται από μεγάλη αναντιστοιχία αυτά που εξαγγέλθηκαν χθες και αυτά που έχουν κατατεθεί από την ελληνική Κυβέρνηση στο μεσοπρόθεσμο που συνιστά -και είναι- ευαγγέλιο, όσον αφορά τις νόρμες και τους κανόνες που θα πρέπει η ίδια η ελληνική Κυβέρνηση και η πολιτεία να τηρεί.

Όμως, ταυτόχρονα, ο Πρωθυπουργός μας ενημέρωσε μέσα σε όλες αυτές τις θετικές και ευοίωνες εξαγγελίες ότι τα πρωτογενή πλεονάσματα θα είναι, λέει, λογικά, καθώς η Κυβέρνηση δεν έχει ακόμα έρθει σε συμφωνία με την Ευρωπαϊκή Επιτροπή για αυτά. Νομίζω ότι αυτό είναι η επιτομή του οξύμωρου. Πώς είναι δυνατόν να εξαγγέλλεις μέτρα -και μάλιστα πολύ αισιόδοξα- την ώρα που δεν έχεις κλείσει για το κομβικό, το θεμελιώδες, που είναι η αναγκαιότητα, η υποχρέωση της χώρας μας να παράξει πρωτογενή πλεονάσματα, άρα και δημοσιονομική επίπτωση.

Ας πάρουμε, όμως, για παράδειγμα -πάλι σ’ αυτή τη λογική της πλήρους αναξιοπιστίας της Κυβέρνησης- τα δημόσια έργα. Στις προγραμματικές δηλώσεις από αυτό εδώ το Βήμα, τέσσερα χρόνια και επτά μέρες πριν, ήταν Ιούλιος του 2019, ο κ. Μητσοτάκης εξήγγειλε πέντε εμβληματικά έργα και μάλιστα με ιδιαίτερο στόμφο και με επικοινωνιακό «ντεμαράζ» μετέπειτα, ώστε να φτάσουν στην κοινωνία. Ποια εμβληματικά έργα ήταν αυτά; Ήταν η ενοποίηση του Εθνικού Αρχαιολογικού Μουσείου με το Εθνικό Μετσόβιο Πολυτεχνείο, η μεταφορά των φυλακών Κορυδαλλού, η αξιοποίηση του Τατοΐου, το Μητροπολιτικό Κέντρο στο Κερατσίνι και, βέβαια, η αναβάθμιση της Διεθνούς Εκθέσεως Θεσσαλονίκης.

Από τα παραπάνω, κύριοι συνάδελφοι, τι έλαβε χώρα; Τι έγινε; Τίποτα, αν εξαιρέσουμε κάποιες δενδροφυτεύσεις πρασίνου στη ΔΕΘ. Αυτό συνιστά αναξιοπιστία.

Τώρα ας πούμε λίγο για την «πράσινη» Ελλάδα που εξήγγειλε ο κ. Μητσοτάκης εχθές και προσπαθεί -οφείλω να πω με έντεχνο τρόπο, αλλά επίπλαστο- εδώ και τέσσερα χρόνια να μετατρέψει εαυτόν σε έναν «πράσινο» Πρωθυπουργό. Είπαμε, όμως, ότι η επιτομή του λόγου είναι οι πράξεις μας και νομίζω ότι «πράττει άλογα» για το ζήτημα της «πράσινης» μετάβασης της χώρας.

Ένα χαρακτηριστικό παράδειγμα είναι τα μέσα σταθερής τροχιάς και οι συγκοινωνίες, όπως για παράδειγμα τα τρένα τα οποία ξέρουμε ότι είναι μακράν το φιλικότερο μέσο που υπάρχει στον κόσμο και ουσιαστικά εναντιώνεται στην εκπομπή ρύπων και ισορροπεί το ισοζύγιο αυτό. Τι έγινε στη χώρα μας στα μέσα σταθερής τροχιάς και δη στα τρένα; Νομίζω ότι τα Τέμπη έρχονται εκκωφαντικά να απαντήσουν στον κ. Μητσοτάκη για το τι συνέβη.

Πάμε στη χωροταξία. Η προ-προπροηγούμενη κυβέρνηση του ΣΥΡΙΖΑ κατέβαλε άοκνες προσπάθειες να συμμαζέψει αυτό το αδιανόητο μπάχαλο, το οποίο οι προηγούμενες κυβερνήσεις για δεκαετίες είχαν δημιουργήσει στη χωροταξική υποδομή και στο υπόβαθρο της χώρας μας. Ξεκινήσαμε τα τοπικά σχέδια, τα οποία είναι το ευαγγέλιο χωροταξικά για οποιονδήποτε αναπτυξιακό πυλώνα μπορεί να προχωρήσει περαιτέρω. Τι συνέβη; Τέσσερα χρόνια απραξίας! Αυτός είναι ο «πράσινος» Πρωθυπουργός και η «πράσινη» Ελλάδα που εξαγγέλλει τώρα, τέσσερα χρόνια μετά;

Ας αναφερθούμε στον ΔΕΔΔΗΕ και στην αναγκαιότητα επέκτασης του δικτύου για να μπορούν να παραχθούν ανανεώσιμες πηγές ενέργειας που είναι προαπαιτούμενο γι’ αυτό, γιατί οριοθέτησε έναν στόχο επίσης υπεραισιόδοξο παραγωγής μέσω ανανεώσιμων πηγών ενέργειας άνω του 60% - 70%. Πώς; Και μιλάμε την ώρα που ο ίδιος δεν πράττει τα αυτονόητα. Και ποια είναι τα αυτονόητα; Είναι η επέκταση του δικτύου παντού, για να μπορούν να παράξουν όχι μόνο οι μεγάλες επιχειρήσεις, αλλά και η μικρομεσαία επιχειρηματικότητα, ακόμη και οι ιδιώτες στις κατοικίες τους ανανεώσιμες πηγές ενέργειας.

Υπάρχει υποβάθμιση δε -για να μην πω πλήρης απόκρυψη- του σημαντικού εργαλείου της κυβέρνησης του ΣΥΡΙΖΑ που δεν είναι άλλο από τις Ενεργειακές Κοινότητες. Σ’ αυτή τη λογική εδράζεται, όχι σίγουρα στην «πράσινη».

Και, βέβαια, υπάρχει και το ζήτημα στις περιοχές «NATURA» που το είχαμε θίξει την προηγούμενη κοινοβουλευτική περίοδο, όπου οι επενδύσεις έρχονται ad hoc και με περίεργο τρόπο μέσα ακόμη και σε περιοχές «NATURA». Δεν νομίζω ότι αυτό συνιστά «πράσινη» Ελλάδα. Δεν νομίζω ότι αυτό συνιστά όραμα για μια «πράσινη» μετάβαση.

Πάμε τώρα, όμως, στο μεγαλύτερο ζήτημα αναξιοπιστίας του Πρωθυπουργού κ. Μητσοτάκη που είναι η συνταγματική Αναθεώρηση. Από την επομένη κιόλας της εκλογικής νίκης της Νέας Δημοκρατίας βγήκαν πολλά κυβερνητικά στελέχη να περιφέρουν τη συνταγματική Αναθεώρηση ως το μεγάλο λάφυρο της άνετης εκλογικής τους επικράτησης. Αυτό, λέει, εξασφάλισαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι περιεχόμενο, κύριοι συνάδελφοι, θα έχει η συνταγματική Αναθεώρηση; Δεν έχουμε να κάνουμε με έναν δευτερεύοντα νόμο που θα διεκπεραιώσει οποιοσδήποτε Υπουργός ευθύνης. Η συνταγματική Αναθεώρηση συνιστά κομβικής σημασίας πολιτική κατεύθυνση.

Και, βέβαια, για το άρθρο 16 που ανέφερε ο Πρωθυπουργός και για την οιονεί τροποποίησή του που δρομολογεί η Κυβέρνηση, είναι βέβαιο ότι θα μας βρει και πολιτικά και κινηματικά απέναντί της.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, σας παρακαλώ, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Πρόεδρε.

Όμως, τι άλλο σκοπεύει να κάνει η Κυβέρνηση; Σκοπεύει να θίξει τη μονιμότητα των δημοσίων υπαλλήλων; Σκοπεύει να εισάγει προβλέψεις που να εξασφαλίζουν την αιώνια λιτότητα κατά το γερμανικό Σύνταγμα; Τι άλλο;

Πάνω από όλα, σας προειδοποιούμε να μη διανοηθείτε να ακουμπήσετε, να αγγίξετε τις προβλέψεις που προστατεύουν τον φυσικό πλούτο και τα δασικά οικοσυστήματα της χώρας μας. Τότε είναι βέβαιο ότι θα βρείτε τον ΣΥΡΙΖΑ, αλλά και το σύνολο της ελληνικής κοινωνίας, απέναντί σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Υπουργός Τουρισμού, η κ. Κεφαλογιάννη, για δώδεκα λεπτά.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχω την τιμή να απευθύνομαι από το Βήμα της Ολομέλειας παρουσιάζοντας το σχέδιο της Κυβέρνησης για τον κρίσιμο τομέα του ελληνικού τουρισμού. Ένα σχέδιο συγκροτημένο, ρεαλιστικό και εφαρμόσιμο, που απαντάει σε όλες τις μικρές ή μεγάλες προκλήσεις που έχει να αντιμετωπίσει ο τουρισμός στο παρόν και στο μέλλον. Ένα σχέδιο που αφορά και σχετίζεται άμεσα με τις στρατηγικές επιδιώξεις της Κυβέρνησής μας, γιατί ο ελληνικός τουρισμός αποτελεί ένα μεγάλο και κρίσιμο κομμάτι μιας ευρύτερης στρατηγικής. Γιατί πάντα αυτό που θα πρέπει να μας ενδιαφέρει, είναι να εφαρμόσουμε πολιτικές, όχι μόνο για το τώρα, αλλά κυρίως για το αύριο του ελληνικού τουρισμού, για το μέλλον της ελληνικής οικονομίας και το μέλλον της πατρίδας μας. Γιατί ο τουρισμός ήταν και παραμένει ο βασικός αιμοδότης της οικονομίας μας σε όλες τις δύσκολες στιγμές που πέρασε η χώρα είτε στην οικονομική κρίση της δεκαετίας του 2010 είτε στην περίοδο της πανδημίας. Γιατί ο τουρισμός ήταν και είναι ένα αναπόσπαστο τμήμα της παραγωγικής Ελλάδας.

Και παραγωγική Ελλάδα σημαίνει να πετύχουμε ρυθμούς ανάπτυξης διπλάσιους του ευρωπαϊκού μέσου όρου, να αυξήσουμε τις επενδύσεις μας κατά τουλάχιστον 70% έως το 2027, να μειώσουμε και να σταθεροποιήσουμε τον πληθωρισμό σε 2% σε βάθος τετραετίας. Παραγωγική Ελλάδα σημαίνει ότι η ανεργία μπορεί να πέσει στο 8% το 2027, οι εξαγωγές να φτάσουν στο 60% του ΑΕΠ, η μεταποίηση, η παραγωγή, η βιομηχανία να φτάσει στο 15% του ΑΕΠ. Σημαίνει ακόμα ότι η Ελλάδα μπορεί να γίνει ένας παγκόσμιος ελκυστικός προορισμός με τουριστική περίοδο που θα ξεπερνάει τους λίγους καλοκαιρινούς μήνες και θα επεκτείνεται για περισσότερο χρόνο, αξιοποιώντας τον ανεξάντλητο πλούτο που διαθέτει η χώρα μας, τα μεγάλα συγκριτικά μας πλεονεκτήματα. Και ποια είναι αυτά; Το ιστορικό πολιτιστικό κεφάλαιο παγκόσμιας αναγνωρισιμότητας, το ήπιο κλίμα, ο φυσικός πλούτος, η μικρή ανθρώπινη κλίμακα, ο ελκυστικός τρόπος ζωής στην ύπαιθρο αλλά και στα αστικά κέντρα, οι σύγχρονες τουριστικές υποδομές, η επιχειρηματικότητα που διακρίνεται από ευελιξία, προσαρμοστικότητα, δυναμισμό, αλλά και παράδοση και βεβαίως, κουλτούρα φιλοξενίας, έμπειρο και καταρτισμένο προσωπικό με υψηλά προσόντα.

Η Αθήνα και η Θεσσαλονίκη έχουν αρχικά τις προϋποθέσεις να κερδίσουν το στοίχημα αυτό της επέκτασης της τουριστικής περιόδου, να προχωρήσουν στο δρόμο της ανάπτυξης, με σεβασμό, όμως, πάντα στις ιδιαιτερότητες του κάθε τόπου, της κάθε πόλης, της κάθε γειτονιάς. Ακολουθούν κι άλλοι προορισμοί και αυτό πρακτικά σημαίνει περισσότερη δουλειά για περισσότερο χρονικό διάστημα για τους εργαζομένους στον τουρισμό και βεβαίως περισσότερα έσοδα για το κράτος, που μπορούν να φτάσουν τα 30 δισεκατομμύρια ευρώ ετησίως σε βάθος δεκαετίας. Ο στόχος αυτός είναι εφικτός και μπορούμε να τον πετύχουμε.

Κυρίες και κύριοι συνάδελφοι, αυτή την περίοδο κρατάμε στα χέρια μας ένα μεγάλο πλεονέκτημα, μια σπουδαία ευκαιρία που πρέπει να την εκμεταλλευτούμε στο έπακρο: Τη δυνατότητα αξιοποίησης των νέων σημαντικών πηγών χρηματοδότησης, ιδίως μέσω του μηχανισμού ανάκαμψης και ανθεκτικότητας, αλλά και άλλων χρηματοδοτικών εργαλείων, όπως της τρέχουσας προγραμματικής περιόδου 2021 - 2027 και του αναπτυξιακού νόμου.

Ξέρουμε, όμως, ότι οι προκλήσεις που έχουμε να αντιμετωπίσουμε, τα προβλήματα που έχουμε να επιλύσουμε, είναι μεγάλα. Ο ελληνικός τουρισμός έχει να αναμετρηθεί τα τελευταία χρόνια με μια σειρά σημαντικών και πολλαπλών καταστάσεων έκτακτης ανάγκης, μικρές ή μεγαλύτερες οικονομικές κρίσεις, πανδημία που σταμάτησε τον κόσμο να ταξιδεύει, κρίση πληθωρισμού, γεωπολιτική αστάθεια και πόλεμο στην ευρύτερη περιοχή μας. Σε όλες αυτές τις δραματικές περιπτώσεις, ο τουρισμός άντεξε. Απέδειξε τις βαθιές ρίζες που έχει στην ελληνική κοινωνία. Ανέδειξε τη διορατικότητα των επιχειρηματιών, την ωριμότητα των εργαζομένων. Αξίζει ένα μεγάλο μπράβο, ένας δημόσιος έπαινος, στους χιλιάδες εργαζομένους, τους χιλιάδες μικρούς ή μεγάλους επιχειρηματίες που τόσα χρόνια κάτω από αντίξοες συνθήκες, μέσα σε αλλεπάλληλες κρίσεις, κατάφεραν και κρατάνε τον ελληνικό τουρισμό ανταγωνιστικό και πρωτοπόρο.

Πέρα, όμως, από τις εξωγενείς κρίσεις, υπάρχουν και οι διαρκείς προκλήσεις που γεννιούνται καθημερινά, γιατί ο τουρισμός είναι ένας δυναμικός τομέας που δεν σταματάει να αλλάζει. Οφείλει να εξελίσσεται, να μεταλλάσσεται, να προσαρμόζεται διαρκώς. Έτσι, για να πρωταγωνιστήσουμε και στο μέλλον, μπροστά μας έχουμε να αντιμετωπίσουμε επτά κεντρικές προκλήσεις.

Πρώτα από όλα, την κλιματική αλλαγή, γιατί κάθε χρόνος που περνάει θα επηρεάζει το πού και το πώς θα ταξιδεύουμε.

Δεύτερον, τον υπερτουρισμό και τα σημαντικά προβλήματα που δημιουργεί στη ζωή πολλών ανθρώπων, στη λειτουργία πολλών προορισμών, αλλά και στο ίδιο το τουριστικό μας προϊόν.

Τρίτον, τα κρίσιμα εργασιακά ζητήματα που συσσωρεύονται και αναζητούν επείγουσες λύσεις.

Τέταρτον, τη ρύθμιση των βραχυχρόνιων μισθώσεων, που θα πρέπει πολύ σύντομα να βρεθεί ένας τρόπος να κρατηθεί το μέτρο και η ισορροπία.

Πέμπτον, την εναρμόνιση με τις ψηφιακές εξελίξεις που είναι ραγδαίες και που επηρεάζουν, ήδη, όλη την αλυσίδα του τουριστικού προϊόντος.

Έκτον, τη διαφοροποίηση τάσεων και προτιμήσεων ταξιδιωτών, ιδιαίτερα στην εποχή μετά την πανδημία.

Και έβδομον, τον έντονο ανταγωνισμό που επανακάμπτει. Γιατί δεν πρέπει να ξεχνάμε ότι η Ελλάδα είχε και θα έχει σημαντικούς ανταγωνιστές. Δεν είμαστε μόνοι μας.

Όλες αυτές οι προκλήσεις θα πρέπει να βρουν τις κατάλληλες απαντήσεις, τις κατάλληλες πολιτικές, με βάση τις πυρηνικές μας αρχές, την κεντρική μας φιλοσοφία για το παρόν και το μέλλον του ελληνικού τουρισμού, τον κεντρικό μας στόχο για την επόμενη δεκαετία και αυτός είναι: Ισχυρός, ανταγωνιστικός και βιώσιμος τουρισμός, γιατί αυτό σημαίνει ισχυρή και ανταγωνιστική οικονομία. Σημαίνει εισόδημα, θέσεις εργασίας, κοινωνική συνοχή.

Όλα αυτά, όμως, πάντα με το μυαλό στο μέτρο, που δεν πρέπει να χαθεί, στις αναγκαίες ισορροπίες που πρέπει να ακολουθούν όλες τις πολιτικές μας. Η βιωσιμότητα, η αειφορία, είναι οι κεντρικές μας προτεραιότητες. Αυτές θα καθορίζουν και τις αποφάσεις μας. Το μέτρο και η ισορροπία θα πρέπει να διατρέχουν και να υπηρετούν όλες τις πολιτικές μας ως ο χρυσός κανόνας ανάδειξης, προστασίας, ανάπτυξης και κοινωνικής συνοχής για όλους, για τους επιχειρηματίες, τους εργαζόμενους, τις τοπικές κοινωνίες, την εθνική οικονομία.

Μέσα σε αυτό το πλαίσιο, θέτουμε τέσσερις κεντρικές δεσμεύσεις, τέσσερις στόχους με συγκεκριμένες δράσεις για την εξέλιξη του ελληνικού τουρισμού. Τέσσερις στόχους που θα φέρουμε εις πέρας μαζί με την Υφυπουργό, τη Βουλευτή Α΄ Θεσσαλονίκης, την κ. Έλενα Ράπτη, γιατί πάντα οι καλές ομάδες φέρνουν τις μεγάλες νίκες.

Στόχος πρώτος: Βιώσιμη τουριστική ανάπτυξη με την ολοκλήρωση διασύνδεσης προορισμών και διάχυσης επισκεπτών στις δεκατρείς περιφέρειες με περαιτέρω χωρική και χρονική επέκταση της τουριστικής περιόδου. Ενδεικτικές δράσεις για την επίτευξη του στόχου: Δράση Α, σύσταση οργανισμών διαχείρισης και προώθησης προορισμών για τη βιώσιμη ανάπτυξή τους -η περίφημη DMMOs- με χρηματοδότηση του Ταμείου Ανάκαμψης και Ανθεκτικότητας και τη σύσταση του Εθνικού Παρατηρητηρίου Βιώσιμης Τουριστικής Ανάπτυξης με παραμετροποίηση για τα αντίστοιχα περιφερειακά τοπικά παρατηρητήρια. Δράση Β, εξειδίκευση του θεσμικού πλαισίου για τους πρότυπους τουριστικούς προορισμούς ολοκληρωμένης διαχείρισης με τον προσδιορισμό ποσοτικών και ποιοτικών κριτηρίων, σε συνεργασία με τα συναρμόδια υπουργεία. Δράση Γ, ολοκλήρωση του ειδικού χωροταξικού πλαισίου για τον τουρισμό. Εξορθολογισμός και εκσυγχρονισμός του θεσμικού πλαισίου και του τρόπου στήριξης, ανάπτυξης και λειτουργίας του τουρισμού ως δυναμικής οικονομικής δραστηριότητας με πολλαπλά οφέλη για την ελληνική κοινωνία και τον τόπο. Δράση Δ, εξορθολογισμός του θεσμικού πλαισίου που διέπει τη σύσταση και λειτουργία των τουριστικών επιχειρήσεων και εγκαταστάσεων, με σκοπό την ενίσχυση της επιχειρηματικότητας, την απλούστευση των διαδικασιών, τη διασφάλιση της ποιότητας των παρεχόμενων τουριστικών υπηρεσιών, αλλά και την προστασία του τουριστικού προϊόντος της χώρας. Δράση Ε, παρεμβάσεις στη λειτουργία των βραχυχρόνιων μισθώσεων στα αστικά κέντρα και σε προορισμούς με φαινόμενα υπερτουρισμού, με γνώμονα τη διασφάλιση ίσων όρων ανταγωνισμού, αλλά και την προστασία του δικαιώματος της κατοικίας. Δράση ΣΤ, λειτουργία κέντρου έρευνας για τη συλλογή και επεξεργασία ποσοτικών και ποιοτικών δεδομένων για τον θαλάσσιο και παράκτιο τουρισμό στην περιοχή της Ανατολικής Μεσογείου.

Στόχος δεύτερος: Εμπλουτισμός και διαφοροποίηση του τουριστικού προϊόντος, με έμφαση στην ανάδειξη νέων προϊόντων, νέων εμπειριών και προορισμών για τον εμπλουτισμό της ταυτότητάς μας με νέα χαρακτηριστικά. Βελτίωση της ανταγωνιστικότητας μέσω της προώθησης των ειδικών μορφών τουρισμού, ενίσχυση και εξειδίκευση του θεσμικού πλαισίου εφαρμογής επιχειρηματικών δραστηριοτήτων σε θεματικό τουρισμό και υλοποίηση της στρατηγικής για την ανάπτυξη και την ανάδειξή τους.

Οι ενδεικτικές δράσεις που ακολουθούν αφορούν την προώθηση ειδικών μορφών τουρισμού και την ανάδειξη σύγχρονων υποδομών με έργα που έχουν ενταχθεί στο Ταμείο Ανάκαμψης: Έργο καταδυτικού τουρισμού που περιλαμβάνει τη δημιουργία νέων και την αναβάθμιση υφιστάμενων καταδυτικών πάρκων, έργο ορεινού τουρισμού που αφορά σε αναβάθμιση των εγκαταστάσεων χιονοδρομικών κέντρων και ορειβατικών καταφυγίων αλλά και την ανάπτυξη υποδομών μονοπατιών και τη χρηματοδότηση σχετικού εξοπλισμού, έργο για την ενίσχυση του τουρισμού υγείας και ευεξίας με την αξιοποίηση ιαματικών πηγών που περιέχει την αναβάθμιση του υφιστάμενου ή υπό ίδρυση υποδομών ιαματικού τουρισμού, έργο ανάδειξης της γαστρονομικής παράδοσης της χώρας, διαμόρφωση ρυθμιστικού πλαισίου εκεί που χρειάζεται για θεματικές μορφές τουρισμού και ανάπτυξη στοχευμένων στρατηγικών για την ενίσχυσή τους. Ενδεικτικά αναφέρω «city breaks», τουρισμό πολυτελείας, θαλάσσιο τουρισμό, κρουαζιέρα, πολιτιστικό τουρισμό, θρησκευτικό τουρισμό, συνεδριακό τουρισμό. Συνέργειες με συναρμόδια υπουργεία για δράσεις ενίσχυσης ειδικών τουριστικών προϊόντων, όπως η περαιτέρω ανάπτυξη του αγροτουρισμού, του οινοτουρισμού και άλλων, σε συνεργασία με το Υπουργείο Αγροτικής Ανάπτυξης και Τροφίμων. Ενίσχυση της ζήτησης του εγχώριου τουρισμού με τη συνέχιση και τη βελτίωση -στόχος μας είναι η πλήρης απορρόφηση- του προγράμματος «Τουρισμός για όλους».

Τρίτος στόχος είναι η ενίσχυση της εικόνας και της ταυτότητας του ελληνικού τουριστικού προϊόντος στο διεθνές περιβάλλον, για να προβάλουμε με ακόμη πιο σύγχρονο και επικοινωνιακά άρτιο τρόπο τα χαρακτηριστικά που το διαφοροποιούν, να προβάλλουμε και να προωθήσουμε τις ειδικές μορφές τουρισμού, να προβάλλουμε και να ενισχύσουμε λιγότερο γνωστούς εγχώριους προορισμούς, με κεντρικό άξονα την ισόρροπη γεωγραφικά και χρονικά διασπορά του εισερχόμενου τουρισμού.

Οι δράσεις αφορούν στην πλήρη αναβάθμιση του Ελληνικού Οργανισμού Τουρισμού και μέσω του ψηφιακού εκσυγχρονισμού του. Ο ΕΟΤ δυναμώνει, καταλαμβάνει τη θέση που του αξίζει, εκσυγχρονίζεται ψηφιακά μέσω της εφαρμογής ενός ψηφιακού τουριστικού χάρτη, ψηφιακού αποθετηρίου των πολιτιστικών πόρων της Ελλάδας και του ψηφιακού εκσυγχρονισμού των υπηρεσιών εξωτερικού.

Τέταρτος στόχος είναι η αναβάθμιση της εθνικής τουριστικής εκπαίδευσης και προγράμματα σύγχρονης κατάρτισης για τουλάχιστον εκατόν ογδόντα χιλιάδες εργαζόμενους στον τουρισμό σε νέες ειδικότητες, σύμφωνα με τις ανάγκες της αγοράς, χωρίς γεωγραφικούς περιορισμούς και βεβαίως με την ανάπτυξη δεξιοτήτων. Χρειάζεται εκπαίδευση που θα συμβαδίζει με τη σύγχρονη ταυτότητα του brand «Ελλάδα», δηλαδή ενός ώριμου και ελκυστικού προορισμού παγκόσμιας αναγνωρισιμότητας και με ποικίλα χαρακτηριστικά, σύγχρονες τουριστικές υποδομές και υπηρεσίες υψηλού επιπέδου. Οι δράσεις αφορούν στην υλοποίηση προγραμμάτων κατάρτισης για την αναβάθμιση δεξιοτήτων στον τουρισμό και το έργο περιλαμβάνει τη δημιουργία τεσσάρων κύκλων επιμόρφωσης με στόχο την απόκτηση νέων δεξιοτήτων και την επανακατάρτιση των απασχολούμενων στον τομέα του τουρισμού.

Κυρίες και κύριοι συνάδελφοι, ο ελληνικός λαός στις δύο εκλογικές αναμετρήσεις του Μαΐου και του Ιουνίου έδωσε στη Νέα Δημοκρατία μια ισχυρή εντολή αυτοδυναμίας, μια εντολή να προχωρήσουμε μπροστά στις μεγάλες γενναίες και τολμηρές αλλαγές που έχει ανάγκη ο τόπος. Εμείς θα τιμήσουμε την εντολή του και στον τουρισμό θα προχωρήσουμε σε μια τολμηρή μεταρρυθμιστική πολιτική που θα ανταποκρίνεται στις νέες επιτακτικές ανάγκες. Ας κινηθούμε δυναμικά, λοιπόν, ας εμπιστευθούμε το πολύτιμο ανθρώπινο κεφάλαιο του ελληνικού τουρισμού, τους επιχειρηματίες του, τους εργαζομένους του, την τεχνογνωσία που παράγεται, τους νέους ανθρώπους που ξέρουν να δημιουργούν, όλους και όλες που αποτελούν τους συνεχιστές μιας μεγάλης διαδρομής, μιας σπουδαίας τουριστικής παράδοσης. Ας τους θωρακίσουμε με την απαιτούμενη στρατηγική κατεύθυνση, γιατί έτσι θα κερδίσει ο ελληνικός τουρισμός το επόμενο μεγάλο στοίχημα μιας βιώσιμης μακροχρόνιας ανάπτυξης που αποδίδει τα μέγιστα στην ελληνική οικονομία, στην ελληνική κοινωνία, πάντα με το μυαλό μας στο μέτρο, την ισορροπία, τον σεβασμό των ανθρώπων και της φύσης.

Κυρίες και κύριοι συνάδελφοι, με το βλέμμα στραμμένο στο μέλλον, στις προσδοκίες και στις απαιτήσεις του ελληνικού λαού να προχωρήσουμε μπροστά και τολμηρά σας καλώ να υπερψηφίσετε τις Προγραμματικές Δηλώσεις της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο συνάδελφος κ. Αναστάσιος Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Πρώτα απ’ όλα θα ήθελα να ευχηθώ μια καλή και δημιουργική θητεία σε όλους και να ευχαριστήσω τους συμπολίτες μου στις Σέρρες που με εμπιστεύτηκαν για ακόμα μια φορά και με εξέλεξαν αντιπρόσωπό τους στη Βουλή.

Στην κάλπη του περασμένου Ιουνίου οι πολίτες έδωσαν μια καθαρή εντολή στη Νέα Δημοκρατία για να συνεχίσει αταλάντευτα την πορεία των μεγάλων μεταρρυθμίσεων που τόσο έχει ανάγκη η χώρα μας. Η κοινωνία μίλησε ξεκάθαρα και έδωσε ψήφο εμπιστοσύνης σε μια κυβέρνηση που εν μέσω σφοδρών διεθνών κρίσεων την κράτησε όρθια, σε μια κυβέρνηση που υλοποίησε όλες τις βασικές δεσμεύσεις του 2019 και παρουσίασε και φέτος ένα ρεαλιστικό πρόγραμμα για την επόμενη μέρα. Η αξιοπιστία μας, λοιπόν, κρίθηκε από τους Έλληνες πολίτες. Και αυτή τη φορά η Κυβέρνηση Μητσοτάκη θα υλοποιήσει το προεκλογικό της σχέδιο, όπως ακριβώς το παρουσίασε στον ελληνικό λαό.

Αυτές τις ημέρες, λοιπόν, εδώ στη Βουλή ξεδιπλώνεται σιγά-σιγά το όραμά μας για την Ελλάδα του αύριο, μια Ελλάδα παραγωγική, ισχυρή και πάνω απ’ όλα δίκαιη. Σήμερα βάζουμε τα θεμέλια για την πατρίδα του 2027 με ένα πραγματικά αξιόπιστο πρόγραμμα που δεν αφήνει καμμία και κανέναν πολίτη πίσω.

Όπως τόνισε και ο Πρωθυπουργός, η επόμενη τετραετία θα είναι αυτή των καλύτερων μισθών για όλους και αυτό δεν πετυχαίνεται ούτε με το πάτημα ενός κουμπιού ούτε με ένα μαγικό ραβδί. Πετυχαίνεται μέσα από στέρεη και ασφαλή ανάπτυξη και μέσα από δίκαιη μοιρασιά των ευεργετημάτων της σε όλη την κοινωνία και σε αυτόν τον δρόμο βαδίζαμε και βαδίζουμε, σε αυτόν τον δρόμο ξεπερνάμε όλοι μαζί τη μια πρόκληση μετά την άλλη.

Οι Προγραμματικές Δηλώσεις του Πρωθυπουργού στέλνουν από χθες πολλαπλά μηνύματα. Πρώτον, στέλνουμε μήνυμα στην κοινωνία ότι αυτή η Κυβέρνηση θα συνεχίσει να στηρίζει όλες τις κοινωνικές ομάδες, με έμφαση βεβαίως στους πιο ευάλωτους συμπολίτες μας. Δεύτερον, στέλνουμε μήνυμα στην Αντιπολίτευση η οποία προεκλογικά κατηγορούσε σταθερά τη Νέα Δημοκρατία ότι δήθεν δεν πρόκειται να υλοποιήσει τις προεκλογικές εξαγγελίες της.

Φίλοι της Αντιπολίτευσης, εμείς αφουγκραζόμαστε την κοινωνία και τις ανάγκες της. Αντίθετα εσείς αποκοπήκατε από την κοινωνική πραγματικότητα και ακούτε σταθερά μόνο τον αντίλαλο της φωνής σας. Το να μιλάτε με την ουτοπία δεν βοηθά ούτε εσάς, ούτε το πολιτικό σύστημα, ούτε την κοινωνία την ίδια.

Και τρίτον, στέλνουμε μήνυμα στις αγορές ότι η χώρα μας θα συνεχίσει να βαδίζει αταλάντευτα στον δρόμο της διαφάνειας, της λογοδοσίας και των αναγκαίων μεταρρυθμίσεων για τη χώρα.

Στο πρόγραμμά μας όλες και όλοι έχουν και προοπτική και όφελος: οι ιδιωτικοί υπάλληλοι που θα ξαναδούν νέες αυξήσεις στο εισόδημά τους, οι δημόσιοι υπάλληλοι που έχουν πληρώσει εδώ και δεκαπέντε σχεδόν χρόνια πολύ ακριβά το μάρμαρο της παλιάς οικονομικής κρίσης, οι χαμηλοσυνταξιούχοι, οι οικογένειες με χαμηλότερα εισοδήματα και κυρίως τα νέα παιδιά που ζητούν πρώτα καλά πανεπιστήμια και αργότερα το δικαίωμα να αποκτήσουν μια φθηνή κατοικία.

Εδώ επιτρέψτε μου, κυρίες και κύριοι συνάδελφοι, να αναφερθώ στην ανάγκη της γενναίας μεταρρύθμισης του άρθρου 16 στο Σύνταγμα και να ξεκαθαρίσω ότι προτεραιότητά μας ήταν και είναι η στήριξη και η αναβάθμιση της δημόσιας παιδείας με ποιοτική εκπαίδευση που θα ανοίγει δρόμους και θα προσφέρει ευκαιρίες αποκατάστασης σε όλες και σε όλους. Παράλληλα, όμως, οφείλουμε να ανοίξουμε τους ορίζοντες των προκλήσεων μας και του ανταγωνισμού στη γνωσιακή διαδικασία με περισσότερες επιλογές, απαντώντας στις προκλήσεις των καιρών. Δεν μπορεί η χώρα μας να είναι η μόνη χώρα στην Ευρωπαϊκή Ένωση που δεν διαθέτει ιδιωτικά μη κερδοσκοπικά πανεπιστήμια.

Αν, λοιπόν, ήθελε κανείς να συμπυκνώνει το χθεσινό μήνυμα του Κυριάκου Μητσοτάκη θα μπορούσε με μία φράση να πει το εξής: Το πλεόνασμα που δημιουργείται από την αποτελεσματική διακυβέρνηση επιστρέφει ατόφιο στην ελληνική κοινωνία. Χάρη, λοιπόν, στην ανάπτυξη θα συνεχίσουμε την πολιτική αύξησης των εισοδημάτων, με στόχο -όπως γνωρίζετε όλοι- να φτάσουμε στα 950 ευρώ κατώτατο μισθό και τα 1.500 ευρώ στον μέσο μισθό.

Ακόμα μια σταθερή υπόσχεση της Νέας Δημοκρατίας είναι να παραδώσει στους πολίτες μια Ελλάδα αντάξια των προσδοκιών τους. Έτσι, λοιπόν, η αναβάθμιση του ΕΣΥ, ο εκσυγχρονισμός των νοσοκομείων και κέντρων υγείας σε όλη τη χώρα, οι νέες αναγκαίες προσλήψεις και στο ΕΣΥ και στο ΕΚΑΒ έρχονται ως απόδειξη της ισχυρής βούλησης της Νέας Δημοκρατίας να στηριχθεί χωρίς εκπτώσεις η δημόσια υγεία.

Παράλληλα, ένα σύγχρονο ευρωπαϊκό κράτος πρέπει να λειτουργεί εύρυθμα προς όφελος όλων των πολιτών του και αυτό ακριβώς τον σκοπό εξυπηρετεί ο ψηφιακός μετασχηματισμός. Από το 2019 η χώρα μας έχει κάνει τεράστια ψηφιακά άλματα και θα συνεχίσουμε στην ίδια λογική με περαιτέρω ψηφιοποίηση του δημοσίου, να βελτιωθεί ακόμη περισσότερο η καθημερινή ζωή εκατομμυρίων Ελλήνων πολιτών.

Φυσικά συνεχίζουμε αταλάντευτοι στην οικοδόμηση μιας ισχυρής Ελλάδας. Η χώρα μας πλέον διαδραματίζει και πάλι κεντρικό ρόλο στην Ευρώπη, συνδιαμορφώνοντας τις πολιτικές που επηρεάζουν την καθημερινή ζωή εκατομμυρίων Ευρωπαίων πολιτών σε όλες τις χώρες της Ένωσης.

Ταυτόχρονα θωρακίζουμε σταθερά τις Ένοπλες Δυνάμεις. Έχουμε δεκαεννέα προγράμματα σε εξέλιξη ύψους 11,5 δισεκατομμυρίων ευρώ και στέλνουμε σε κάθε κατεύθυνση μηνύματα φιλίας και συνεργασίας, καθιστώντας όμως σαφές ότι δεν δεχόμαστε παιχνίδια με τα εθνικά μας συμφέροντα. Δυναμώνουμε καθημερινά τη φωνή της Ελλάδας παντού, από την Αμερική ως τον Ειρηνικό, και δίνουμε νόημα στον σύγχρονο πατριωτισμό, ο οποίος κινείται πέρα και πάνω από κόμματα και επιδιώξεις.

Κυρίες και κύριοι συνάδελφοι, το αναπτυξιακό μοντέλο το οποίο φέρνει η νέα Κυβέρνηση βασίζεται στην αύξηση των εξαγωγών, την προσέλκυση επενδύσεων νέων και περισσότερων και την άνοδο της παραγωγικότητας. Παράλληλα, όμως, με όλα αυτά, προτεραιότητά μας είναι να ενισχύσουμε έτι περαιτέρω το τείχος προστασίας των αδύναμων συμπολιτών μας.

Πιστεύουμε στις πολιτικές της συμπερίληψης. Πιστεύουμε σε αναπτυξιακές πολιτικές που προσδίδουν αίσθημα ασφάλειας στις Ελληνίδες και τους Έλληνες. Με απόδειξη λοιπόν το μεγάλο έργο που έγινε κατά την προηγούμενη θητεία και με το βλέμμα μας στραμμένο στο μέλλον, είμαι βέβαιος ότι και πάλι θα δικαιώσουμε τους Έλληνες για την εμπιστοσύνη που μας έδειξαν. Είμαι βέβαιος ότι η χώρα μας θα βρεθεί σύντομα στη θέση που της αξίζει.

Ο λαός λοιπόν έδωσε ισχυρή πλειοψηφία στη Νέα Δημοκρατία, πράγμα που μας γεμίζει με μεγάλη ευθύνη. Θα τιμήσουμε την εμπιστοσύνη αυτή και θα στηρίξουμε την Κυβέρνηση τη νέα τετραετία.

Οδηγούμε λοιπόν όλοι μαζί ενωμένοι την Ελλάδα αποφασιστικά, σταθερά και δημιουργικά μπροστά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κ. Χατζηβασιλείου για την ακριβή τήρηση του χρόνου και τον λόγο τώρα έχει η κ. Μιλένα Αποστολάκη από το ΠΑΣΟΚ - Κίνημα Αλλαγής.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, ασκώντας τον εκ του Συντάγματος ελεγκτικό μας ρόλο που συμπυκνώνει την ύψιστη αρμοδιότητα της Βουλής, έχουμε χρέος να αναδείξουμε τα πολιτικά και κοινωνικά επίμαχα που εμπεριέχονται στις Προγραμματικές Δηλώσεις της Κυβέρνησης και θα το κάνουμε με σοβαρότητα και με στόχο να δημιουργήσουμε τις θεσμικές ισορροπίες, τα αναγκαία αντίβαρα ως εγγύηση της δημοκρατίας, του κράτους δικαίου και της διαφάνειας.

Η κυβερνητική πλειοψηφία εξαγγέλλει τη δεύτερη πράξη ενός πολιτικού αφηγήματος που η πρώτη του πράξη περιείχε στοχευμένες ταξικές προτεραιότητες, επιθέσεις στο κράτος δικαίου, υστέρηση στην οικοδόμηση ενός σύγχρονου, ασφαλούς ευρωπαϊκού κράτους που σφραγίστηκε από το δραματικό για τη συλλογική μας μνήμη βίωμα των Τεμπών, αδιαφάνεια, γιγάντωση του πελατειακού κράτους, αλλά και την κατεδάφιση της πιο εμβληματικής μεταρρύθμισης της Μεταπολίτευσης, του Εθνικού Συστήματος Υγείας.

Κυρίες και κύριοι συνάδελφοι, στις πρόσφατες εκλογές ηττήθηκε η ρηχή αντεπίθεση, το «όχι σε όλα», οι διχαστικές ακρότητες. Δεν ηττήθηκε όμως το αίτημα και η ανάγκη για κοινωνική δικαιοσύνη, δεν ηττήθηκε η απαίτηση για κράτος δικαίου, όπως αυτό εκφράζει τη σχέση του κράτους, δηλαδή της κρατικής εξουσίας με το δίκαιο στην ιστορική εξέλιξη της κοινωνίας. Δεν ηττήθηκε η απαίτηση για κοινωνικό κράτος, το οποίο συνιστά την ιστορική απάντηση στις δομές του κράτους δικαίου με όρους αναδιανομής, δηλαδή με όρους κοινωνικής δικαιοσύνης.

Το κοινωνικό κράτος συνιστά παρέμβαση δικαιοσύνης την οποία καθιστούν αναγκαία οι ανεπάρκειες και η κρίση της σύγχρονης φιλελεύθερης δημοκρατίας. Οι εκτεταμένοι μηχανισμοί υγείας και πρόνοιας είναι μοχλός αναδιανομής που απαιτεί πολιτική παρέμβαση σε υφιστάμενες σχέσεις ισχύος. Το κοινωνικό κράτος είναι την ίδια στιγμή έκφραση του εκσυγχρονισμού που στις σημερινές συνθήκες είναι αναγκαίος για το κράτος μας.

Στον τομέα της υγείας η αποτυχία της Κυβέρνησης έχει ήδη ομολογηθεί από τον ίδιο τον Πρωθυπουργό, όταν προεκλογικά έθετε την υγεία ως προτεραιότητα της νέας του Κυβέρνησης. Είχαν προηγηθεί γεγονότα αμείλικτα που διαρκώς δυστυχώς συνεχίζονται. Θάνατοι αδιανόητοι συμπολιτών μας.

Η Κυβέρνηση με την πράξη νομοθετικού περιεχομένου αντιμετωπίζει προσωρινά το θέμα των οδηγών των ασθενοφόρων. Έτσι μας λέει. Ποιος όμως την εμπόδισε τέσσερα ολόκληρα χρόνια να αντιμετωπίσει το πρόβλημα οριστικά με τυπικό νόμο και με χρηματοδότηση από τον κρατικό προϋπολογισμό;

Ανακοινώνεται από τον Πρωθυπουργό πάντα πρωτοβουλία για διακόσια στελέχη της Πυροσβεστικής και των Ενόπλων Δυνάμεων, τα οποία θα χρησιμοποιηθούν σε πενήντα και παραπάνω περιοχές που έχουν άμεση ανάγκη. Ποιος σας εμπόδισε τέσσερα ολόκληρα χρόνια να στελεχώσετε ως οφείλατε το ΕΚΑΒ με κίνητρα για τη νησιωτική Ελλάδα και να οργανώσετε τον εκσυγχρονισμό των διαδικασιών πρόσληψης που προσχηματικά χρησιμοποιείτε και επικαλείστε τις καθυστερήσεις τους.

Στις 28-08-2019, κυρίες και κύριοι συνάδελφοι, η Κοινοβουλευτική Ομάδα του ΠΑΣΟΚ με ερώτησή της έθετε τα μεγάλα προβλήματα και τους σοβαρούς κινδύνους από την έλλειψη πληρωμάτων ασθενοφόρων και διασωστών του ΕΚΑΒ. Τι κάνατε τέσσερα ολόκληρα χρόνια;

Υπάρχει σήμερα πιο εκκωφαντική ομολογία αποτυχίας από την επιστράτευση οδηγών οχημάτων των Ενόπλων Δυνάμεων και της Πυροσβεστικής; Πόση αξιοπιστία μπορεί να αναζητήσει κανείς στις εξαγγελίες των προγραμματικών δηλώσεων τουλάχιστον για την υγεία και στο μπλε φάκελο που παραδόθηκε στον αρμόδιο Υπουργό;

Οδηγήσατε το ΕΣΥ στη χρεοκοπία και το ολοκληρώνετε με σταθερά και στοχευμένα βήματα, γιατί έχετε στόχο να στηρίξετε με δημόσιο χρήμα ιδιωτικά κεφάλαια που έχουν επενδυθεί στον χώρο της υγείας. Επιχαίρετε για τα ράντζα μεταφέροντάς τα σε ιδιωτικές κλινικές, τις οποίες χρηματοδοτείτε με δημόσιο χρήμα. Αυτό που βαφτίζετε συνεργασία ιδιωτικού και δημόσιου τομέα είναι η στήριξη με κρατικό χρήμα σε ιδιωτικά κεφάλαια που δραστηριοποιούνται στον χώρο της υγείας, αντί αυτό το κρατικό χρήμα να αιμοδοτήσει και να ενισχύσει το ΕΣΥ.

Η Ελλάδα δαπανά μόλις το 7,8% του ΑΕΠ της για την υγεία, όταν ο ευρωπαϊκός μέσος όρος βρίσκεται στο 9,9%. Η δημόσια χρηματοδότηση καλύπτει μόλις το 60% των συνολικών δαπανών, όταν ο ευρωπαϊκός μέσος όρος είναι στο 80%. Διαθέσατε μόλις το 4% των πόρων του Ταμείου Ανάπτυξης και Ανθεκτικότητας, όταν άλλες χώρες δεσμεύουν υπερδιπλάσιο ποσοστό.

Σχετικά με το προσωπικό που προσλάβατε, ήταν όλοι επικουρικοί με ετήσιες συμβάσεις. Συντηρήσατε σκόπιμα τις χρονοβόρες διαδικασίες στο σύστημα προσλήψεων γιατί έτσι πετυχαίνατε διπλό στόχο, από τη μία πελατειακή ομηρία του επικουρικού προσωπικού και ταυτόχρονα, διαλύατε και απαξιώνατε το ΕΣΥ, ώστε να ανοίξετε την κερκόπορτα για την άρση του δημόσιου χαρακτήρα του.

Καταψηφίζουμε τις Προγραμματικές Δηλώσεις της Κυβέρνησης γιατί έχουμε πολιτική και ιδεολογική διαφωνία με τον πυρήνα τους. Εκπροσωπώντας την ευρωπαϊκή σοσιαλδημοκρατία και τη μεγάλη δημοκρατική παράταξη της Κεντροαριστεράς, θα ασκήσουμε αντιπολίτευση, εκπροσωπώντας τη δημιουργική και παραγωγική Ελλάδα, εκπροσωπώντας τους μη προνομιούχους. Διότι δεν ξεκινούν όλοι στη ζωή από την ίδια αφετηρία κι αυτό η Κυβέρνηση επιλέγει να το προσπερνά.

Βασικό στοιχείο της αντιπολίτευσης που θα ασκήσουμε θα είναι η πολιτική αξιοπιστία, η οποία αποτελεί προϋπόθεση και κριτήριο επιτέλεσης της ιστορικής λειτουργίας του Συντάγματος, πολιτική αξιοπιστία που γεννά εμπιστοσύνη μέσα από την πολιτική και θεσμική πράξη, πολιτική αξιοπιστία που βασίζεται στη θεμελίωση και όχι την κατεδάφιση και τον διχασμό. Και είναι αυτή η θεμελίωση που θα γεννήσει η ελπίδα και θα παράξει τη νομιμοποιητική συναίνεση για να καταστούν οι εναλλακτικές προτάσεις μας επιλογή της ελληνικής κοινωνίας.

Τελειώνοντας, θα ασκήσουμε αντιπολίτευση με πάθος, με αίσθημα ευθύνης και με μέτρο, έτσι ακριβώς όπως ο Μαξ Βέμπερ περιέγραψε τις αρετές εκείνων των πολιτικών που πρέπει να τους επιτραπεί να βάλουν το χέρι τους στον τροχό της ιστορίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κ. Αποστολάκη.

Τον λόγο τώρα έχει από τη Νέα Δημοκρατία η κ. Σεβαστή Βολουδάκη.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Κυρίες και κύριοι συνάδελφοι, σήμερα, την πρώτη φορά που βρίσκομαι ως ομιλήτρια στο Βήμα της Βουλής των Ελλήνων, θα μου δικαιολογήσετε τη συγκίνηση.

Ως Βουλευτής Χανίων θα ήθελα να ευχαριστήσω τους συμπολίτες μου, που με τίμησαν με την ψήφο τους, και να δηλώσω πως είμαι πολύ περήφανη που στις Προγραμματικές Δηλώσεις του Πρωθυπουργού, αλλά και των Υπουργών βρίσκονται μέτρα αναπτυξιακά, μέτρα που θα βοηθήσουν περαιτέρω τους νέους επαγγελματίες, τους νέους γονείς. Είμαι ευτυχής που η δουλειά για το καλό των πολιτών, που μας εμπιστεύτηκαν τη διακυβέρνηση του τόπου, έχει ήδη ξεκινήσει. Αυτή είναι και η κρίσιμη διαφορά αυτής της Κυβέρνησης, ότι θέλει να κρίνεται από το έργο της. Οι υποσχέσεις μας θέλουμε να είναι ο πήχης που εργαζόμαστε συνεχώς και διαρκώς να ξεπεράσουμε με πρωτοβουλίες στον τομέα της οικονομίας, της υγείας και φυσικά με τη θεσμοθέτηση ειδικού Υπουργείου για τον ιερό θεσμό της οικογένειας, η οποία αποτελεί τον πρώτο και σημαντικότερο πυρήνα γνώσης και κοινωνικοποίησης του ανθρώπου.

Όπως και το 2019 έτσι και τώρα οι Προγραμματικές Δηλώσεις αυτής της Κυβέρνησης δεν είναι κούφιες υποσχέσεις, αλλά βασικές δεσμεύσεις προς την κοινωνία για μια Ελλάδα που αλλάζει και προοδεύει με δομικές μεταρρυθμίσεις που θέτουν τον πολίτη στο προσκήνιο και με πολιτικές επιλογές που είναι ευέλικτες, ώστε αν κάτι δεν λειτουργήσει για διάφορους λόγους, να επανασχεδιαστεί για το καλό της κοινωνίας, όλης της κοινωνίας, όλων των Ελλήνων, καθώς η Κυβέρνηση του Κυριάκου Μητσοτάκη και της Νέας Δημοκρατίας είναι κυβέρνηση όλων των Ελλήνων.

Με αυτή τη βασική αρχή της ολιστικής προσέγγισης των προβλημάτων των πολιτών και τη διάθεση να λυθούν ζητήματα που μας βασανίζουν χρόνια είναι σίγουρο ότι, όπως και την προηγούμενη τετραετία, αυτά που λέμε σήμερα θα γίνουν πράξη. Όσα λάθη ή παραλείψεις παρατηρήθηκαν στο πρόσφατο παρελθόν αντιμετωπίστηκαν με παρρησία και διαφάνεια, γιατί η πολιτική είναι μια καθημερινή αναμέτρηση με νοοτροπίες, συμπεριφορές και τελικά με αποτελέσματα.

Δεν θα επαναλάβω θέματα που ήδη έχετε ακούσει. Απλώς θα προσπαθήσω να σταχυολογήσω τις πολιτικές επιλογές, τις μεταρρυθμίσεις και τις δεσμεύσεις της νέας τετραετίας που θεωρώ κομβικές για το καλό της χώρας μας, για να ζουν οι πολίτες καλύτερα, για να αναπτυχθεί η περιφέρεια και τελικά να γίνουμε μια χώρα παράδειγμα στην Ευρωπαϊκή Ένωση.

Γι’ αυτό στηρίζεται η ελληνική οικογένεια, η οποία παίρνει ανάσα με την αύξηση του μέσου μισθού πάνω από 25% μέσα στην τετραετία 2023 - 2027 στα 1.500 ευρώ από 1.170 και την αύξηση του κατώτατου μισθού στα 950 από 780 ευρώ εντός της τετραετίας, αύξηση των συντάξεων μεταξύ 3% και 4% και αύξηση των μισθών στο δημόσιο συγχρόνως με την αύξηση του αφορολογήτου από 1-1-2024, το αφορολόγητο κατά 1.000 ευρώ για οικογένειες που έχουν παιδιά. Η στήριξη διευρύνεται.

Πληρώνουμε τις διεθνείς υποχρεώσεις που προέκυψαν τη δύσκολη εποχή των μνημονίων νωρίτερα κατά δύο έτη και έτσι ερχόμαστε πιο κοντά στην κατάκτηση της επενδυτικής βαθμίδας. Επανερχόμαστε κοντά στην προ μνημονίων κατάσταση για την οικονομία.

Στηρίζουμε το κοινωνικό κράτος από την υπεραπόδοση της οικονομίας. Αυξάνονται κατά πενήντα χιλιάδες οι θέσεις για βρέφη και νήπια σε βρεφονηπιακούς σταθμούς. Συστήνονται εκατόν πενήντα νέα κέντρα δημιουργικής απασχόλησης παιδιών. Διευρύνεται το ωράριο λειτουργίας παιδικών σταθμών ως τις 17.30΄. Θεσμοθετούνται χώροι φύλαξης και φροντίδας παιδιών σε μεγάλες επιχειρήσεις, σαράντα χιλιάδες θέσεις φύλαξης νηπίων και παιδιών μέσω του προγράμματος «Νταντάδες της Γειτονιάς». Δημιουργούνται φοιτητικές εστίες, που βοηθούν τους γονείς να ανταπεξέλθουν στα έξοδα σπουδών των παιδιών τους, και δίνεται η δυνατότητα στους νέους να κυνηγήσουν το όνειρό τους στη χώρα τους. Προβλέπεται η στήριξη ευάλωτων δανειοληπτών με προστασία της πρώτης κατοικίας και η καταπολέμηση της φοροδιαφυγής.

Κυρίες και κύριοι συνάδελφοι, δεν υπάρχει πιο αντιλαϊκή πράξη από τη φοροδιαφυγή καθώς πάντα πλήττει τους νομιμόφρονες πολίτες, τους νοικοκυραίους και γι’ αυτό κάθε μέτρο στήριξης αυτών που είναι συνεπείς με τις φορολογικές τους υποχρεώσεις αποτελεί στοιχείο κοινωνικής δικαιοσύνης.

Η ανεργία μειώνεται κάτω από το 10% το 2025 και κάτω από 8% το 2027 με τη δημιουργία νέων και καλά αμειβόμενων θέσεων εργασίας. Τα παιδιά μας βρίσκουν δουλειά στον τόπο τους και μένουν στον τόπο τους.

Η Ελλάδα αλλάζει. Είναι σε εξέλιξη εκατόν εβδομήντα σημαντικά έργα υποδομών. Κατασκευάζονται χίλια εκατόν ογδόντα τρία χιλιόμετρα νέοι δρόμοι και επτακόσια δεκαεννέα χιλιόμετρα νέες σιδηροδρομικές γραμμές. Δημιουργούνται εκατόν εβδομήντα οκτώ χιλιάδες νέες θέσεις εργασίας. Ολοκληρώνονται δέκα εμβληματικά έργα εθνικής εμβέλειας και ανάμεσά τους και ένα πολύπαθο έργο πνοής για την Κρήτη, ο Βόρειος Οδικός Άξονας Κρήτης, ο ΒΟΑΚ.

Επικαιροποιούμε το μείγμα του τουρισμού που θέλουμε για τη χώρα μας με τη βιώσιμη τουριστική ανάπτυξη και με την ενίσχυση της τουριστικής εκπαίδευσης με την ίδρυση της Ακαδημίας Τουρισμού. Ενισχύεται το ΕΣΥ με την αύξηση του νοσηλευτικού προσωπικού και το ίδιο ισχύει και για το ΕΚΑΒ. Εκσυγχρονίζεται το νομικό πλαίσιο της εποχικής εργασίας και της μετάκλησης εργαζομένων μέτρο σημαντικό για αγροτικές και τουριστικές περιοχές, όπως η Κρήτη. Εφαρμόζονται κριτήρια και κανόνες χωρίς να πλήττονται οι ντόπιοι εργαζόμενοι.

Ως μητέρα είμαι πολύ περήφανη για το ειδικό πρόγραμμα για τον σχολικό εκφοβισμό και την εθνική στρατηγική για την καταπολέμηση της βίας κατά των ανηλίκων. Και ως Ελληνίδα χαίρομαι που επιτέλους θα προχωρήσει η συνταγματική Αναθεώρηση, που θα απελευθερώσει κοινωνικές δυνάμεις και θα εκσυγχρονίσει αναχρονιστικές διατάξεις, για το γεγονός ότι η χώρα μας είναι ισχυρή στα σύνορα με αποτρεπτική ισχύ και σημαντικό ρόλο σε Ευρωπαϊκή Ένωση και στον κόσμο, εξοπλίζεται και προχωράει σε στρατηγικές συνεργασίες, συμμετέχει ενεργά στο ΝΑΤΟ και αποτελεί διεθνή παράγοντα ειρήνης και ομαλότητας για την Ευρωπαϊκή Ένωση και τον δυτικό κόσμο.

Κυρίες και κύριοι συνάδελφοι, αν αφήσουμε λίγο την πολιτική μας ιδιότητα και αναλογιστούμε όλα τα παραπάνω ως Έλληνες πολίτες, είμαι σίγουρη πως θα νιώσουμε την ελπίδα και τη σιγουριά ότι όλοι μαζί φτιάχνουμε την Ελλάδα που θέλουμε, την Ελλάδα που μας αξίζει. Μια Ελλάδα που μαθαίνει από τα λάθη της, έχει συναίσθηση των δυνατοτήτων της, δουλεύει ενωμένη για το κοινό καλό και το μέλλον των παιδιών της, δεν φοβάται να γίνει καλύτερη και ανταγωνιστικότερη, μια ευρωπαϊκή χώρα της ειρήνης και της ευημερίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Κοινοβουλευτική Ομάδα του ΣΥΡΙΖΑ η κ. Θεανώ Φωτίου.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, ο Πρωθυπουργός χθες εξήγγειλε την ίδρυση Υπουργείου Κοινωνικής Συνοχής και Οικογένειας. Εκεί συγκεντρώνει λανθασμένα αντικείμενα διαφορετικών πεδίων και μεγεθών που μάλλον απαιτούν διυπουργικό και διατομεακό συντονισμό και όχι μια ενιαία γραμματεία. Παράδειγμα είναι η Γενική Γραμματεία Δημογραφικής και Στεγαστικής Πολιτικής, που αναλαμβάνει και την εκπαιδευτική και επαγγελματική αποκατάσταση και κινητικότητα των νέων. Τρεις δηλαδή ετερόκλητοι τομείς είναι σε μία γραμματεία. Υποτιμάται έτσι η έκταση και το μέγεθος και του δημογραφικού προβλήματος και της στεγαστικής κρίσης.

Το δημογραφικό πρόβλημα συναρτάται με τρεις παραμέτρους. Η πρώτη είναι το ισοζύγιο γεννήσεων και θανάτων, που κατά την ΕΛΣΤΑΤ επιδεινώθηκε την τελευταία τετραετία. Η δεύτερη είναι το ισοζύγιο μεταναστευτικών εισροών και εκροών, όπου συνεχίζεται η μετανάστευση του πιο δυναμικού πληθυσμού της χώρας, παραγωγικού και καταρτισμένου. Δεν θα συζητήσω τώρα για το πώς διαχειρίζεται η Νέα Δημοκρατία τις μεταναστευτικές εισροές. Τρίτον συναρτάται με την εμπέδωση αισθήματος ασφάλειας στους νέους, που δημιουργείται με κατοχυρωμένες εργασιακές σχέσεις, τις οποίες η Νέα Δημοκρατία κατεδάφισε, με ικανοποιητικό εισόδημα, που σήμερα για τους νέους εξαντλείται στις δύο με τρεις πρώτες εβδομάδες, και με ισχυρό, δημόσιο, δωρεάν, κοινωνικό και προνοιακό κράτος-ασπίδα κατά των ανισοτήτων και του κοινωνικού αποκλεισμού, της φτώχειας, της παιδικής φτώχειας, τρεις δείκτες που αυξήθηκαν επί Νέας Δημοκρατίας.

Η Νέα Δημοκρατία κατεδαφίζει και ιδιωτικοποιεί αυτό το κοινωνικό και προνοιακό κράτος τέσσερα χρόνια τώρα, ενώ πλαγιοκοπεί και μειώνει τις δωρεάν παροχές, υπηρεσίες και τα επιδόματα, αναγκάζοντας τους πολίτες να πληρώνουν από τα χαμηλά εισοδήματά τους, από την τσέπη τους δηλαδή, όσα όφειλε να τους παρέχει δωρεάν.

Στο νέο Υπουργείο μεταφέρονται και αρμοδιότητες που σαφώς ανήκουν αλλού, για παράδειγμα δημιουργείται ενιαία Γενική Γραμματεία Ισότητας και Ανθρωπίνων Δικαιωμάτων. Εδώ ταυτίζεται ο ρόλος της γυναίκας με τη μητρότητα και υποβαθμίζονται οι έμφυλες ανισότητες. Αποσπώνται δε από το Υπουργείο Δικαιοσύνης κακώς, η παρακολούθηση της Ευρωπαϊκής Σύμβασης Δικαιωμάτων του Ανθρώπου και η συμμόρφωση με τις αποφάσεις του Ευρωπαϊκού Δικαστηρίου.

Ως προς τη στεγαστική πολιτική, η Κυβέρνηση υποτιμά την τεράστια στεγαστική κρίση στη χώρα μας. Τα νούμερα είναι τρομακτικά. Ένα στα τρία νοικοκυριά ξοδεύει πάνω από το 40% με 50% του εισοδήματός του για ενοίκιο ή δάνειο, ρεύμα, νερό, ψύξη, θέρμανση. Στην Ευρώπη δε αυτός ο πληθυσμός είναι ένας στα δέκα νοικοκυριά, αν καταλαβαίνετε πού βρισκόμαστε. Οι εξαγγελθείσες δράσεις για τη στέγη των νέων είναι προσχηματικές όταν σήμερα τετρακόσιες χιλιάδες νέοι είκοσι τεσσάρων έως σαράντα τεσσάρων χρονών δεν μπορούν να εγκαταλείψουν το παιδικό τους δωμάτιο και τα νοίκια εκτινάσσονται. Δεν διαβάζετε; Χορηγούνται πέντε χιλιάδες επιδοτούμενα δάνεια αγοράς για νέους έως τριάντα εννέα ετών που θα γίνουν –λέει- και δέκα χιλιάδες, αποπληρωτέα σε τριάντα χρόνια, τα οποία πιθανόν αν δεν έχεις πλάτες, να οδηγήσουν σε νέα κόκκινα δάνεια.

Η δε λεγόμενη κοινωνική αναταραχή, μόνο αντιπαροχή δεν είναι. Ευνοεί τους μεγαλοεργολάβους και τους επιτρέπει να χτίζουν ακόμα και σε αγροτική γη, κατοικία.

Για την στεγαστική κρίση, απαιτούνται τρεις πολιτικές.

Πρώτον, επειδή ένας στους τρεις νέους είναι άνεργος, ένας στους δύο εργαζόμενους νέους είναι φτωχός διότι έχει μερική απασχόληση, επτά στους δέκα νέους μένουν στο πατρικό τους σπίτι, προτείνουμε διπλασιασμό της επιδότησης ενοικίου σε τετρακόσιες χιλιάδες νέους από είκοσι πέντε έως σαράντα τεσσάρων χρονών, 140 ευρώ το ένα άτομο και έως 350 ευρώ το μήνα για ζευγάρι με δύο άτομα.

Δεύτερον, δεδομένου ότι το ανεξέλεγκτο Airbnb δημιουργεί φούσκα ακινήτων, υπερτιμημένες δηλαδή τιμές ενοικίασης και αγοράς, προτείνουμε αποκλεισμό του για εταιρείες και να επιτρέπεται μόνο σε φυσικά πρόσωπα για δύο έως τρία ακίνητα.

Τρίτον, χρειάζεται νέα κοινωνική πολιτική για την κατοικία, δηλαδή οικονομική στέγη για όσους με δικά τους μέσα αδυνατούν να την εξασφαλίσουν. Προτείνουμε την τράπεζα στέγης, δηλαδή απόθεμα υφιστάμενων κατοικιών και κτηρίων από το κράτος, από νομικά πρόσωπα δημοσίου δικαίου, αλλά και από ιδιώτες που θα αποδίδονται με κοινωνικούς όρους για ενοικίαση ή και αγορά.

Βέβαια κεντρική αρμοδιότητα του Υπουργείου είναι η κοινωνική πρόνοια, φτώχεια, παιδί, οικογένεια, αναπηρία, ηλικιωμένοι, άστεγοι, Ρομά -δεν ακούσαμε και γι’ αυτούς τίποτα, αυτοί είναι αόρατοι- ΟΠΕΚΑ, δημόσιοι και ιδιωτικοί φορείς κοινωνικής προστασίας και κοινωνική και αλληλέγγυα οικονομία για ευάλωτους και γυναίκες. Δεν θα σταθώ εδώ, γιατί δεν έχω χρόνο.

Να τονίσω όμως ότι μειώθηκαν οι ωφελούμενοι του ΚΕΑ, εσείς το λέτε ελάχιστο εγγυημένο εισόδημα από διακόσιες εξήντα τέσσερις χιλιάδες που ήταν τα νοικοκυριά το 2019 σε διακόσιες μία χιλιάδες το 2023, όταν η φτώχεια και η παιδική φτώχεια αυξήθηκε επί των ημερών σας.

Πώς έγινε αυτό το θαύμα; Αποκλείστηκαν και αποκλείονται λόγω αύξησης των αντικειμενικών αξιών. Αυτό πρέπει να λυθεί, γιατί αποκλείονται και άλλοι, από το ΚΟΤ, από όλα τα επιδόματα στέγης κ.λπ., ανασφάλιστων υπερηλίκων και το παιδί που αποκλείεται από το ελάχιστο εγγυημένο, γιατί συμψηφίζεται το επίδομα παιδιού με τα εισοδήματα. Πρέπει να το λύσετε αυτό το πράγμα. Σας καταθέσαμε τροπολογίες, δεν κάνατε καμμία δεκτή.

Να δοθεί γενναία αύξηση 20% των επιδομάτων των αναπηρικών και δωρεάν χορηγήσεις των εργαλείων αξιοπρέπειας, αμαξίδια, τεχνητά μέλη κ.λπ..

Κυρίες και κύριοι συνάδελφοι, κάθε ενίσχυση για το παιδί είναι καλοδεχούμενη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε σε ελάχιστο χρόνο.

Όμως τα νέα ζευγάρια δεν βοηθιούνται αν δεν εξασφαλιστούν δωρεάν voucher για βρεφονηπιακούς σταθμούς και ΚΔΑΠ και ΚΔΑΠ - ΜΕΑ για όλα τα παιδιά με πλήρεις φακέλους, που αφήσατε ογδόντα τέσσερις χιλιάδες παιδιά απ’ έξω, αλλά κι αν δεν δώσετε εξακόσιες ογδόντα χιλιάδες γεύματα σε όλα τα παιδιά των δημόσιων νηπιαγωγείων και δημοτικών.

Την προηγούμενη τετραετία, επί διακυβέρνησης σας, παρακολουθήσαμε μια πρωτοφανή έκρηξη παιδικής βίας ανηλίκων κατά ανηλίκων και παράλληλα αύξηση της παιδικής κακοποίησης, σεξουαλικής κακοποίησης και εκμετάλλευσης. Αυτά είναι τεράστια θέματα. Η Κυβέρνησή σας δεν τα αντιμετώπισε επί της ουσίας. Συνεχίζονται και αυξάνονται. Είναι κατεπείγον να ληφθούν άμεσα ουσιαστικά μέτρα.

Τελειώνοντας, η λειτουργία του νέου υπερυπουργείου είναι αμφίβολη, αφού δεν διαθέτει τους απαραίτητους ανθρώπινους και τεχνικούς πόρους, ενώ οι οικονομικοί του πόροι δεν εμφανίζονται στο Μεσοπρόθεσμο.

Καταψηφίζουμε τις προγραμματικές εξαγγελίες της Κυβέρνησης.

Ευχαριστώ, κύριε πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ κι εγώ.

Τον λόγο τώρα έχει ο Υπουργός Ανάπτυξης, κ. Κωνσταντίνος Σκρέκας για δώδεκα λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ κύριε Πρόεδρε.

Κυρίες και κύριοι συνάδελφοι ξεκινάει μια νέα περίοδος με όραμα και σχέδιο για τη διασφάλιση της βιώσιμης ανάπτυξης στη χώρα μας. Και θα ήθελα σε αυτό το σημείο, καταρχήν να ευχαριστήσω τον Πρωθυπουργό της Ελλάδας, Κυριάκο Μητσοτάκη, για τη μεγάλη τιμή που έκανε σε μένα και στους άξιους συναδέλφους μου Μάξιμο Σενετάκη και Άννα - Μάνη Παπαδημητρίου να μας εμπιστευτεί το κρίσιμο Υπουργείο Ανάπτυξης.

Πρέπει να σας πω ότι ως παράταξη αναλάβαμε μια μεγάλη ευθύνη, μια ευθύνη που προκύπτει από την ισχυρή λαϊκή εντολή της 25ης Ιουνίου, μια ευθύνη να προχωρήσουμε σε βαθιές μεταρρυθμίσεις που θα εξασφαλίσουν την ευημερία και την πρόοδο στον τόπο μας, μια λαϊκή εντολή για να χτίσουμε ένα μέλλον με ένα σύγχρονο κράτος στην υπηρεσία του πολίτη, με καλύτερες δουλειές και αξιοπρεπείς μισθούς για όλες και όλους με βιώσιμη ανάπτυξη που προϋποθέτει την προστασία του περιβάλλοντος και θωρακίζει την κοινωνία μας απέναντι στις επιπτώσεις της κλιματικής κρίσης, για μια κοινωνία που προοδεύει διαρκώς, αλλά χωρίς αποκλεισμούς για όλες και όλους τους Έλληνες.

Και βέβαια, πρέπει να πω ότι η νέα τετραετία έρχεται σε συνέχεια μιας τετραετίας που πετύχαμε πολλά: Ισχυρή ανάπτυξη, με συνολική αύξηση του ΑΕΠ τη χρονιά που πέρασε, που προσεγγίζει το 7%. Να σημειώσω ότι η Ελλάδα το 2022 ήταν μέσα στις πέντε πρώτες ευρωπαϊκές χώρες από πλευράς ανάπτυξης του ΑΕΠ της, όταν το 2019 ήταν προτελευταία σε ρυθμούς ανάπτυξης. Συνολική αύξηση κατά 15,6% του ΑΕΠ από το 2018 ως το 2022. Το 2018 είχαμε 180 δισεκατομμύρια ευρώ Ακαθάριστο Εθνικό Προϊόν και το 2022 φτάσαμε τα 208 δισεκατομμύρια ευρώ και συνεχίζουμε.

Η οικονομία μας αναβαθμίστηκε δώδεκα φορές από διεθνείς οίκους. Οι συνολικές επενδύσεις αυξήθηκαν κατά 45%, ενώ σύμφωνα με μια μελέτη του «ECONOMIST» η Ελλάδα ήταν πρώτη στον κόσμο στον ρυθμό βελτίωσης του οικονομικού περιβάλλοντος, ανεβαίνοντας δεκαέξι θέσεις σε έναν χρόνο.

Κι όλα αυτά, κυρίες και κύριοι συνάδελφοι, τα πετύχαμε σε ένα διάστημα που δεν ήταν ένας ανεύθυνος καιρός, ήταν ένα διάστημα όπου αντιμετωπίσαμε παγκόσμιες πολλαπλές και αλλεπάλληλες κρίσεις.

Έτσι, παράλληλα με όλα αυτά που πετύχαμε, στηρίξαμε και θα συνεχίσουμε να στηρίζουμε την κοινωνία απέναντι στις προκλήσεις που επιμένουν και δυστυχώς, δυσκολεύουν την ελληνική οικογένεια. Αλλά δεν σταματάμε την προσπάθεια. Όπως γνωρίζετε πολύ καλά, οι επιπτώσεις της ακρίβειας αντιμετωπίζονται βεβαίως και πρωτίστως με τη μεγέθυνση της οικονομίας και με αύξηση των θέσεων εργασίας, που τελικά αυξάνουν το διαθέσιμο εισόδημα του νοικοκυριού.

Επτά, λοιπόν, είναι οι βασικοί άξονες του Υπουργείου Ανάπτυξης, για να προχωρήσουμε και να πετύχουμε το όραμά μας.

Πρώτος άξονας, η προστασία της ελληνικής οικογένειας από την ακρίβεια και τον εισαγόμενο πληθωρισμό και η αντιμετώπιση των αθέμιτων εμπορικών πρακτικών και της αισχροκέρδειας. Αξιοποιούμε μέτρα, που έχουν ήδη αποδώσει καρπούς, όπως το πλαφόν στο περιθώριο κέρδους και το καλάθι του νοικοκυριού. Συνεχίζονται, όμως, και αυξάνονται οι έλεγχοι στο σύνολο της εφοδιαστικής αλυσίδας.

Αναβαθμίζουμε την πλατφόρμα e-Καταναλωτής για να παρέχει περισσότερες πληροφορίες στους Έλληνες καταναλωτές και αυτοί να μπορούν να διαπιστώσουν σε ποια καταστήματα θα βρουν τα προϊόντα που επιθυμούν, στις φθηνότερες τιμές.

Αντιμετωπίζουμε αποτελεσματικά το φαινόμενο των παραπλανητικών εκπτώσεων, ώστε κάποιοι πονηροί να μην μπορούν να εκμεταλλευτούν τους καταναλωτές. Οι μόνιμες εκπτώσεις, δεν είναι εκπτώσεις και αυτοί που τις εφαρμόζουν θα τιμωρηθούν. Πολλαπλασιάζουμε και αυστηροποιούμε τους ελέγχους με τη ΔΙΜΕΑ, τη Διυπηρεσιακή Μονάδα Ελέγχου Αγοράς.

Δεύτερος άξονας προτεραιότητας είναι η υλοποίηση της κρίσιμης εθνικής στρατηγικής για την επέκταση και την ισχυροποίηση της βιομηχανικής βάσης της χώρας. Καμμία οικονομία δεν μπορεί να διασφαλίσει μακροχρόνια και βιώσιμη ανάπτυξη χωρίς ισχυρή βιομηχανία και αυτό αποτελεί βασικό πυλώνα του νέου οικονομικού υποδείγματος της χώρας μας. Στόχος μας είναι να αυξηθεί η συμμετοχή της βιομηχανικής παραγωγής από 10,7% στο ΑΕΠ που είναι σήμερα, στο 15% μέχρι το 2030. Να αυξηθούν οι εξαγωγές βιομηχανικών προϊόντων ως ποσοστό του ΑΕΠ από 9,2%, σήμερα στο 20% το 2030 και να αυξηθούν οι θέσεις εργασίας απασχόλησης από 8,2% του ενεργού πληθυσμού σήμερα στο 14% το 2030.

Η ελληνική βιομηχανία, κυρίες και κύριοι συνάδελφοι, πρέπει και μπορεί να διακριθεί στη νέα ψηφιακή εποχή του «Industry 4.0» και είναι η μεγάλη ευκαιρία της Ελλάδας να αξιοποιήσει μέσα από την ευρωπαϊκή στρατηγική αλλά και από το θετικό momentum, τις σύγχρονες ανάγκες για reshoring και nearshoring, δηλαδή την επιστροφή βιομηχανικών μονάδων από τη μακρινή Ασία κοντά στις μεγάλες αγορές της Ευρώπης.

Τρίτος και πολύ σημαντικός άξονας προτεραιότητας, είναι η στήριξη και η προστασία των ελληνικών προϊόντων με ισχυροποίηση και εκσυγχρονισμό των ελληνικών σημάτων.

Εδώ, κυρίες και κύριοι συνάδελφοι, πρέπει να πούμε ότι δυστυχώς συστηματικά οι Έλληνες καταναλωτές ζητούν να αγοράσουν ελληνικά παραγόμενα προϊόντα, ΠΟΠ προϊόντα, όπως είναι η φέτα και πολλές φορές δυστυχώς τους προσφέρουν μη ΠΟΠ προϊόντα, παραπλανώντας τους. Αυτό πέρα από τη ζημιά που προκαλεί στον καταναλωτή, αφού τα υψηλής προστιθέμενης και ποιοτικά ελληνικά προϊόντα προφανώς είναι και ακριβότερα, δυστυχώς προκαλεί και τεράστια ζημιά στην παραγωγική βάση της χώρας, στους Έλληνες κτηνοτρόφους, στους αγρότες, στην ελληνική μεταποίηση. Εμείς αυτό θα το σταματήσουμε. Ήδη από σήμερα έχουν ξεκινήσει σαρωτικοί και συνδυαστικοί έλεγχοι σε καταστήματα μαζικής εστίασης και ξενοδοχεία με βασικά προϊόντα προτεραιότητας τον έλεγχο της φέτας ΠΟΠ και του λαδιού. Ήδη από το πρωί έχουμε τα πρώτα ευρήματα: Ξενοδοχείο στο κέντρο της Αθήνας διέθετε λάδι χύμα παράνομα σε επαναγεμιζόμενες φιάλες. Πρόστιμο 500 ευρώ. Εστιατόριο στο κέντρο της Αθήνας διέθετε φέτα ως ΠΟΠ Παρνασσού, ενώ δεν ήταν. Παραπλάνηση καταναλωτή, πρόστιμο 3.000 ευρώ. Ξενοδοχείο στην Κυπαρισσία διέθετε στο πρωινό χύμα λάδι. Πρόστιμο 500 ευρώ. Εστιατόριο στην Κυπαρισσία διέθετε χύμα λάδι. Πρόστιμο 500 ευρώ. Και συνεχίζουμε. Έχουν βρεθεί δύο ευρήματα ακόμα, τα οποία όλα θα ανακοινωθούν.

Αυτά τα οποία λέμε τα εφαρμόζουμε και τα κάνουμε, γιατί επιτέλους πρέπει να προστατέψουμε τα ελληνικά προϊόντα.

Επίσης, προχωρούμε σε υλοποίηση δράσεων για ενίσχυση και υποστήριξη του ελληνικού σήματος και την αξιοποίηση της ενιαίας και ανταγωνιστικής ταυτότητας των προϊόντων της Μακεδονίας υπό το σήμα «M MACEDONIA THE GREAT».

Τέταρτος άξονας προτεραιότητας. Περαιτέρω απλοποίηση και τυποποίηση και πλήρη ψηφιοποίηση του συνόλου των αδειοδοτικών διαδικασιών για τις οικονομικές δραστηριότητες στη χώρα μας. Αύξηση της ανταγωνιστικότητας της χώρας και προσέλκυση ακόμα περισσότερων ξένων επενδύσεων, θα είναι το αποτέλεσμα αυτής της πολιτικής.

Πέμπτος άξονας προτεραιότητας. Κεντρικοποίηση διαφάνεια και λογοδοσία στις δημόσιες συμβάσεις. Προχωρούμε σε κεντρικοποιημένους διαγωνισμούς συμβάσεων πλαισίου, για προμήθεια υλικών και υπηρεσιών στοn δημόσιο τομέα, ώστε να πετύχουμε οικονομίες κλίμακας αλλά και ευελιξία. Παραδείγματος χάριν, το 2022 προχωρήσαμε σε κεντρικοποιημένο διαγωνισμό για ταχυδρομικές υπηρεσίες. Πετύχαμε έκπτωση 47% και εξοικονομήσαμε 25 εκατομμύρια ευρώ. Επίσης, είχαμε 25% εξοικονόμηση μέσα από κεντρικό διαγωνισμό για την προμήθεια ηλεκτρονικών υπολογιστών, όπως πετύχαμε και 40% έκπτωση μέσα από κεντρικό διαγωνισμό για αγορά φωτοτυπικού χαρτιού.

Εκτός άξονα προτεραιότητας. Συνδέουμε την έρευνα και την καινοτομία με την αγορά και τη μεταποίηση. Είναι απαραίτητη η αξιοποίηση των πόρων για έρευνα που οδηγεί σε πρακτικές εφαρμογές και εμπορικά προϊόντα, που θα συμβάλουν τελικά στην ανταγωνιστικότητα αλλά και στη βιωσιμότητα της ελληνικής οικονομίας. Προωθούμε το pρόγραμμα «Ερευνώ – Καινοτομώ 2021-2027» για μικρές, μικρομεσαίες επιχειρήσεις και ερευνητικά ιδρύματα. Υλοποιούμε εμβληματικά έργα, όπως η «Πολιτεία Καινοτομίας» στο ΧΡΩΠΕΙ που είναι στην Αθήνα και το «Thess Intec» στη Θεσσαλονίκη. Ενισχύουμε και αναβαθμίζουμε το πρόγραμμα «Elevate Greece» έγκριση που υποστηρίζει επτακόσιες ογδόντα start ups.

Έβδομος άξονας προτεραιότητας. Αξιοποιούμε εθνικούς και ενωσιακούς πόρους για την αύξηση των επενδύσεων, την ενίσχυση της εξωστρέφειας και την τόνωση της ανταγωνιστικότητας. Πλέον η Ελλάδα είναι ένας από τους πιο ελκυστικούς προορισμούς σε ευρωπαϊκό και διεθνές επίπεδο. Πετύχαμε σημαντική αύξηση των συνολικών επενδύσεων κατά 32,5% το 2022 συγκριτικά με το 2018. Εκτινάχθηκαν κατά 114%, διπλασιάστηκαν δηλαδή οι ξένες άμεσες επενδύσεις σε ρεκόρ εικοσαετίας, από 3,36 δισεκατομμύρια ευρώ το 2018 στα 7,23 δισεκατομμύρια ευρώ το 2022 και συνεχίζουμε. Οι εξαγωγές οδεύουν φέτος για ένα νέο ιστορικό ρεκόρ μετά την εξαιρετική περσινή επίδοση, όπου ανήλθαν σχεδόν στα 55 δισεκατομμύρια ευρώ, αυξημένες κατά 66% σε σχέση με πέντε χρόνια πριν.

Προχωρούμε στη δημιουργία μιας ηλεκτρονικής πλατφόρμας που θα περιλαμβάνει τις εγκαταλελειμμένες βιομηχανικές εγκαταστάσεις που είναι διάσπαρτες σε όλη τη χώρα. Θα περιλαμβάνει επίσης και τεχνικά στοιχεία αυτό των εγκαταστάσεων, όπως είναι για παράδειγμα οι επιτρεπόμενες χρήσεις γης, όπως είναι τα δίκτυα, οδικά και άλλα, τα οποία είναι κοντά σε αυτές τις εγκαταστάσεις, ώστε αυτές να αξιοποιηθούν. Με ένα κλικ ο ενδιαφερόμενος να μπορεί να διαπιστώσει στην περιοχή ενδιαφέροντός του ποιες εγκαταλελειμμένες εγκαταστάσεις υπάρχουν, ώστε να προχωρήσει στην πιθανή αξιοποίησή τους. Αξιοποιούμε ευρωπαϊκούς και εθνικούς πόρους στην τεχνητή νοημοσύνη, στην τεχνολογία έξυπνης μεταποίησης και στη ρομποτική και βεβαίως αναβαθμίζουμε και δημιουργούμε νέα πράσινα και έξυπνα βιομηχανικά πάρκα για να στηρίξουμε την ανάπτυξη της βιομηχανικής παραγωγής στη χώρα μας.

Τέλος, κυρίες και κύριοι συνάδελφοι, ενθαρρύνουμε τη συνεργασία πολύ μικρών και μικρών επιχειρήσεων μέσα από clusters. Η συνεργασία και οι συνενώσεις είναι αυτά τα οποία θα αυξήσουν τη δύναμη των μικρών και μικρομεσαίων ελληνικών επιχειρήσεων και στην ελληνική αγορά και στην ευρωπαϊκή και στην παγκόσμια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Είναι αυτονόητο, κυρίες και κύριοι συνάδελφοι, ότι ζούμε σε μία περίοδο μεγάλων αλλαγών και παγκόσμιων προκλήσεων. Οφείλουμε να ανταποκριθούμε, λοιπόν, σε αυτές με αίσθημα ευθύνης αλλά και τη συναίσθηση του επείγοντος.

Για την Κυβέρνηση και τον Πρωθυπουργό Κυριάκο Μητσοτάκη επίκεντρο των πολιτικών μας είναι ο άνθρωπος, το κοινό καλό. Προχωρούμε, λοιπόν, με συνέπεια λόγων και έργων, έτσι ώστε να δημιουργήσουμε ένα καλύτερο αύριο για όλες τις Ελληνίδες και για όλους τους Έλληνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κύριο Υπουργό και για την τήρηση του χρόνου.

Τον λόγο έχει ζητήσει ο Κοινοβουλευτικός Εκπρόσωπος του ΠΑΣΟΚ –Κινήματος Αλλαγής κ. Κατρίνης και βλέπω ότι τον ζητάει τώρα και ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Ακούσαμε τον Υπουργό, ο οποίος δεν είναι και πρωτάρης στο συγκεκριμένο Υπουργείο, για δώδεκα λεπτά να μας κάνει μια αδρή περιγραφή των αξόνων σε προτεραιότητα.

Είπατε, κύριε Υπουργέ, για την ακρίβεια. Ξέρετε πολύ καλά ότι στα τρόφιμα εδώ και δύο χρόνια έχουμε 25% ανατιμήσεις. Είπατε για τη ΔΙΜΕΑ, η δημιουργία της οποίας αποτελεί πολιτική απόφαση της Κυβέρνησής σας, αλλά η οποία στα τρόφιμα εδώ και δύο χρόνια που καλπάζει όχι η ακρίβεια αλλά η αισχροκέρδεια, έχει επιβάλει όλα και όλα πέντε πρόστιμα, μετρημένα στα δάχτυλα του ενός χεριού. Έχει αυξηθεί 25% η τιμή στα τρόφιμα δύο χρόνια. Και μόλις πέντε πρόστιμα επέβαλε η ΔΙΜΕΑ.

Εμείς, ως ΠΑΣΟΚ, έχουμε προτείνει νομοθετική ρύθμιση με σύσταση Αρχής Προστασίας Καταναλωτή και θα επιμείνουμε σε αυτό.

Ούτε μας είπατε κάτι, κύριε Υπουργέ, για τις χρεώσεις των τραπεζών. Όλοι οι Έλληνες πολίτες πληρώνουν υπέρογκες χρεώσεις. Ξέρετε πολύ καλά ότι η Επιτροπή Ανταγωνισμού έχει διεξαγάγει έρευνα. Ξέρετε πολύ καλά ότι η Τράπεζα της Ελλάδος απηύθυνε συστάσεις. Η ελληνική Κυβέρνηση και σήμερα, διά χειλέων του κ. Σκρέκα, αυτό το θέμα επέλεξε να το αγνοήσει. Προφανώς, δεν την αφορά αυτό το θέμα.

Μας είπατε για τις άμεσες ξένες επενδύσεις. Πανηγυρίζατε ότι έχουμε αύξηση 32%. Δεν ξέρω αν διαβάσατε προχθές την έκθεση του ΟΗΕ, η οποία λέει ότι το 75%, τρεις στις τέσσερις από αυτές τις επενδύσεις είναι εξαγορές και συγχωνεύσεις, real estate και κόκκινα δάνεια. Αυτό είναι το όραμά σας για τις επενδύσεις στη χώρα; Οι βίαιες εξαγορές και συγχωνεύσεις δανείων και το real estate;

Μας είπατε για τις εξαγωγές, αλλά δεν μας είπατε ότι μαζί με την αύξηση των εξαγωγών έχουμε και ρεκόρ αύξησης των εισαγωγών, με το έλλειμμα στο ισοζύγιο τρεχουσών συναλλαγών το 2022 να ξεπερνάει τα 20 δισεκατομμύρια, περίπου όσο ήταν και το 2009, όταν και αφήσατε τη χώρα στο χείλος της χρεοκοπίας.

Δεν μας είπατε τίποτα για τα σαράντα έργα ΣΔΙΤ τα οποία έχουν βαλτώσει επί Κυβέρνησής σας. Δεν μας είπατε τίποτα για τον ρόλο της Αναπτυξιακής Τράπεζας, την οποία εσείς είχατε ψηφίσει -και όχι μόνο εσείς- να μπορεί να δίνει και απευθείας χορηγήσεις. Δεν ακούσαμε την λέξη Αναπτυξιακή Τράπεζα στις Προγραμματικές Δηλώσεις της Κυβέρνησης.

Δεν ακούσαμε τίποτα για τη ρευστότητα των επιχειρήσεων, όταν το 90% των επιχειρήσεων είναι αποκλεισμένες από τον τραπεζικό δανεισμό, από το Ταμείο Ανάκαμψης, από το ΕΣΠΑ -τραπεζικό δανεισμό και αναπτυξιακό νόμο. Και βεβαίως, επειδή είπατε για τη βιομηχανία και τη στρατιωτική βιομηχανία, λέτε ότι έχετε εκπονήσει ένα σχέδιο από το 2020. Δεν ξέρω αν έχει ξεκινήσει εργασίες αυτή η στρατιωτική βιομηχανία αλλού νομίζω πως όχι. Μονίμως την εξαγγέλλετε, αλλά δεν έχετε υλοποιήσει τίποτα για το κόστος ενέργειας, τίποτα για το κόστος δανεισμού, τίποτα για το μη μισθολογικό κόστος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε.

Και μάλιστα, ως προς τη βιομηχανία, θέλω να το συνδέσω με τη χθεσινή εξαγγελία του Πρωθυπουργού που μίλησε για τεχνητή νοημοσύνη, λέγοντας το εξής. Με βάση την έκθεση του ΣΕΒ, όχι του ΠΑΣΟΚ, σε λύσεις τεχνητής νοημοσύνης η Ελλάδα είναι τελευταία στην Ευρωπαϊκή Ένωση όσον αφορά στην ψηφιοποίηση των επιχειρήσεων και σε όλους τους δείκτες. Και στον δείκτη DESI η Ελλάδα είναι προτελευταία στην Ευρωπαϊκή Ένωση.

Για όλα, λοιπόν, αυτά που αφορούν τις μικρομεσαίες επιχειρήσεις, για τις οποίες, κύριε Πρόεδρε, δεν ακούστηκε η παραμικρή λέξη. Οκτακόσιες τριάντα χιλιάδες επαγγελματικά ΑΦΜ, πάνω από τετρακόσιες τριάντα χιλιάδες μικρομεσαίες επιχειρήσεις ακούν την Κυβέρνηση, τον Υπουργό Ανάπτυξης να μη λέει την παραμικρή κουβέντα για την τόνωσή τους, για τη ρευστότητα που πρέπει να έχουν και βεβαίως, για τον ακατάσχετο επαγγελματικό λογαριασμό, που είναι πάγιο αίτημα και δημιουργεί προβλήματα βιωσιμότητας.

Ολοκληρώνω, κύριε Πρόεδρε.

Όλα αυτά εύλογα μας προκαλούν ανησυχία για το ποια είναι η πραγματική στόχευση της Κυβέρνησης όσον αφορά στη ραχοκοκαλιά της ελληνικής οικονομίας. Μπορεί εσείς βέβαια να ενστερνίζεστε την έκθεση Πισσαρίδη, που έλεγε ότι αυτές οι επιχειρήσεις είναι πρόβλημα για την ανταγωνιστικότητα ελληνικής οικονομίας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, σας παρακαλώ.

**ΜΙΧΑΗΛ ΚΑΤΡΙΝΗΣ:** Εμείς, όμως, πίσω από τις εκατοντάδες χιλιάδες μικρομεσαίες επιχειρήσεις βλέπουμε οικογενειακές επιχειρήσεις, εργαζόμενους και εργοδότες που παλεύουν νυχθημερόν να επιβιώσουν και μια Κυβέρνηση που τους έχει αποστερήσει κάθε πρόσβαση σε προγράμματα και τραπεζικό δανεισμό.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο κύριος Υπουργός.

Κύριε Υπουργέ, να τοποθετηθεί και ο Κοινοβουλευτικός Εκπρόσωπος κ. Χήτας, από την Ελληνική Λύση και μετά θα πάρετε τον λόγο να απαντήσετε συνολικά.

Κύριε Χήτα, παρακαλώ, έχετε τον λόγο για τρία λεπτά. Είναι η δεύτερη παρέμβασή σας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, σιδεροκέφαλος στα νέα σας καθήκοντα! Έχετε ένα πολύ σημαντικό Υπουργείο.

Θα θέλαμε ενώπιον της Εθνικής Αντιπροσωπείας να τοποθετηθείτε, ως Κυβέρνηση, για ένα πάρα πολύ σημαντικό εθνικό θέμα, κύριε Υπουργέ. Ο προκάτοχός σας, δυστυχώς, έγραψε με μελανά γράμματα το όνομά του σε μια εγκληματική αμέλεια -θα έλεγα εγώ- και αναφέρομαι στην περίπτωση του «Turkaegean».

Σε ένα τόσο σημαντικό θέμα που αφορά στην πατρίδα μας, ο ίδιος είπε ότι ήταν λάθος ενός υπαλλήλου, μια αμέλεια και μάλιστα, θα γινόταν και ΕΔΕ. Δεν ξέρουμε πού βρίσκεται η υπόθεση αυτή.

Εμείς, ως Ελληνική Λύση, από το 2019 έως το 2023, με τους δέκα Βουλευτές που είχαμε τότε -τώρα έχουμε δώδεκα- και τον έναν Ευρωβουλευτή μας, τον Μανώλη Φράγκο, κάναμε κάποιες κινήσεις, κύριε Υπουργέ.

Για παράδειγμα, στην ετήσια έκθεση προόδου, κύριε Σκρέκα, για την Τουρκία καταθέσαμε σειρά τροπολογιών στην Ευρώπη για την Τουρκία. Τι κάναμε εμείς και τι ζητήσαμε; Ο Ευρωβουλευτής μας, λοιπόν, ήταν ο μόνος -και αυτό έχει πολύ μεγάλη σημασία- ο μόνος Έλληνας Ευρωβουλευτής στο Ευρωκοινοβούλιο που έθεσε το θέμα του «Turkaegean» εν τοις πράγμασι. Τι εννοούμε;

Πρώτον, ζήτησε ο Ευρωπαίος Επίτροπος Εσωτερικής Αγοράς να απαγορεύσει κάθε προϊόν που φέρει το σήμα «Turkaegean». Δεύτερον, κάθε ευρωπαϊκό κράτος να απαγορεύσει τις διαφημίσεις με το σήμα της «Turkaegean».

Τρίτον, κύριε Σκρέκα, να υπάρχει ένας μόνιμος μηχανισμός κυρώσεων, ώστε η Ευρώπη να επιβάλλει κάθε φορά κυρώσεις στην Τουρκία που χρησιμοποιεί το σήμα.

Αυτά τα κάναμε, γιατί οι Τούρκοι, κύριε Σκρέκα δεν καταλαβαίνουν από λόγια, μόνο από πράξεις.

Άρα, εμείς ρωτάμε το εξής και νομίζω ότι ενδιαφέρει όλες τις Ελληνίδες και τους Έλληνες. Είναι ένα θέμα εθνικό και ήταν μια πραγματικά εγκληματική αμέλεια από την πλευρά της Νέας Δημοκρατίας, της Κυβέρνησης. Τι έχετε κάνει; Έχουμε προσφύγει; Πού βρίσκεται η υπόθεση. Είναι χαμένη ή όχι; Τι έγινε εκείνη η έρμη ΕΔΕ για την αμέλεια του υπαλλήλου; Είναι ένα θέμα πολύ σημαντικό.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σκρέκα, έχετε τον χρόνο για να απαντήσετε και στις δύο παρεμβάσεις. Θα σας δώσω τα τρία λεπτά που προβλέπονται, αλλά θα έχετε την άνεση, επειδή είναι δύο οι παρεμβάσεις, να έχετε τον χρόνο που απαιτείται.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Σύντομα, κύριε Πρόεδρε.

Κατ’ αρχάς, θέλω να πω ότι θα απαντήσω σε θέματα που αφορούν την ύλη του Υπουργείου μου. Κατά δεύτερον, πρέπει να πω, κάνοντας μια παρατήρηση σε αυτά που είπε ο κ. Κατρίνης, τα εξής.

Κύριε Κατρίνη, θεωρώ ότι καλύτερη απόδειξη για το αν έχουμε στηρίξει την οικονομία της χώρας και τις επαγγελματικές τάξεις είναι η απόδοση που αυτές έχουν.

Θα σας πω, λοιπόν, χωρίς να ωραιοποιώ τα πράγματα και χωρίς να λέω ότι δεν πρέπει να κάνουμε ακόμα πολλά περισσότερα για να τους στηρίξουμε και φυσικά και οι επτά άξονες προτεραιότητας που ανέφερα ακριβώς σε αυτή την κατεύθυνση βρίσκονται, δηλαδή το πώς θα στηρίξουμε ακόμα περισσότερο τις επαγγελματικές τάξεις, τους επαγγελματίες, τις μικρομεσαίες επιχειρήσεις να αναπτυχθούν και μεγαλύτερες επιχειρήσεις.

Θα πρέπει να σας πω, όμως, ότι τα αποτελέσματα της λειτουργίας τους και της απόδοσής τους δείχνουν κάτι. Σας περιέγραψα, λοιπόν, πριν ότι έχουμε αύξηση εξαγωγών κατά 60%. Έχουμε διπλασιασμό σε ό,τι αφορά την απόδοσή τους και την παραγωγή τους. Έχουμε αύξηση των νέων εταιρειών και νέων επιχειρήσεων, των μικρών επιχειρήσεων, των ενάρξεων των επιχειρήσεων κάθε μήνα. Κάθε μήνα έχουμε νέες ενάρξεις και έχουμε περισσότερες ενάρξεις από κλεισίματα επιχειρήσεων, που σημαίνει ότι αυτοί οι άνθρωποι, η ελληνική βιομηχανία, η ελληνική μεταποίηση και οι μικρομεσαίες επιχειρήσεις, παρ’ όλα τα προβλήματα που είχαν να αντιμετωπίσουν, από παγκόσμιες προκλήσεις, όπως είναι η ενεργειακή κρίση, όπως είναι οι αυξήσεις των διεθνών εμπορεύσιμων τιμών των πρώτων υλών, κατάφεραν να αντισταθούν, κατάφεραν να επιβιώσουν και καταφέρνουν σήμερα να αποδώσουν.

Αυτό, βέβαια, δεν σημαίνει ότι εμείς πρέπει να μείνουμε αμέτοχοι. Γι’ αυτό ερχόμαστε και βοηθάμε την ελληνική παραγωγή. Και πώς τη βοηθάμε; Σας είπα κάποια παραδείγματα.

Πείτε μου τελευταία φορά και οι Βουλευτές του ΣΥΡΙΖΑ όσο κυβερνούσαν πότε μια τέτοια κυβέρνηση, όπως η δική μας, με τέτοια πολιτική βούληση αποφασίζει και κάνει ελέγχους, διενεργεί ελέγχους στην αγορά για να προστατεύσει τα ελληνικά προϊόντα, τα ελληνικά ΠΟΠ προϊόντα, τη φέτα, το ελληνικό λάδι.

Αυτή τη στιγμή που μιλάμε έχουν ξεκινήσει σαρωτικοί έλεγχοι. Πού; Στα καταστήματα μαζικής εστίασης και θα προχωρήσει και αλλού. Και ήδη έχουμε ευρήματα.

Τι σημαίνει αυτό; Έχουμε την πολιτική βούληση να προστατεύσουμε την ελληνική παραγωγή και αυτό κάνουμε. Μέσα από αυτή την προστασία επιτέλους και θα προστατευτεί και ο Έλληνας κτηνοτρόφος και ο Έλληνας αγρότης και ο Έλληνας μεταποιητής, που παίρνει τα αγροτικά προϊόντα και τα μεταποιεί, ώστε στο τέλος να τα εμπορευθεί. Αυτά κάνουμε εμείς με πράξεις και τελικά, τα αποτελέσματα δείχνουν ότι κάτι έχουμε πετύχει. Δεν είμαστε ικανοποιημένοι.

Σε ό,τι αφορά το θέμα της ακρίβειας, ανακοινώθηκε ο πληθωρισμός. Αποκλιμακώνεται και στην Ελλάδα στο 1,8%. Έχουμε από τους χαμηλότερους πληθωρισμούς στην Ευρώπη, αλλά δεν πανηγυρίζουμε. Στα τρόφιμα συνεχίζει να επιμένει, δυστυχώς, ο πληθωρισμός και γι’ αυτό θα συνεχίσουμε ακόμα πιο εντατικούς ελέγχους και όπως είπα, στο σύνολο της εφοδιαστικής αλυσίδας, όχι μόνο στα τελικά καταστήματα λιανικής πώλησης, όχι μόνο στα σουπερμάρκετ -που εκεί έχουμε κλειδώσει το πλαφόν- αλλά στο σύνολο της εφοδιαστικής αλυσίδας και στον προμηθευτή τους και τελικά, στον παραγωγό με έναν τέτοιο τρόπο όπου τελικά ο πληθωρισμός σιγά-σιγά θα αποκλιμακωθεί και θα αποτρέψουμε την αισχροκέρδεια, που μπορεί να υπάρχει, αλλά αυτό δεν θα το επιτρέψουμε από εδώ και πέρα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Προχωράμε τώρα στον κατάλογο των ομιλητών.

Τον λόγο έχει από την Κοινοβουλευτική Ομάδα της Νέας Δημοκρατίας ο κ. Παναγιώτης Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η διπλή ισχυρή εκλογική επικράτηση της Νέας Δημοκρατίας τον Μάιο και τον Ιούνιο βασίστηκε σε τρία κρίσιμα δεδομένα. Το πρώτο δεδομένο ήταν και είναι η αξιοπιστία και η συνέπεια λόγων και έργων, καθώς η κυβέρνηση της περιόδου 2019 - 2023 έκανε πράξη, παρά τις πολύ δυσμενείς συνθήκες, τη συμφωνία αλήθειας που είχε προτείνει ο Πρωθυπουργός Κυριάκος Μητσοτάκης στον ελληνικό λαό από το 2016. Το δεύτερο δεδομένο είναι ότι απέδειξε αυτή η Κυβέρνηση την αποτελεσματικότητά της στη διαχείριση κρίσεων και εκτάκτων καταστάσεων από την πανδημία έως την ασύμμετρη απειλή της εργαλειοποίησης των παράνομων μεταναστών στον Έβρο αλλά και στο Αιγαίο. Και το τρίτο δεδομένο, χωρίς καμμία αμφιβολία, είναι η στρατηγική της υπέρβασης των ψευδεπίγραφων διαχωριστικών γραμμών του χθες οι οποίες ασφαλώς δεν επαρκούν για να ερμηνεύσουν τον σύγχρονο κόσμο, η διεύρυνση και η ανανέωση της Νέας Δημοκρατίας, ώστε να αποτελεί στην πράξη παράταξη όλων των Ελλήνων, κρατώντας πάντα, ωστόσο, ισχυρές τις θεμελιώδεις αξίες αυτής της παράταξης, που πιστεύω ότι πλέον έχουν πολύ ισχυρή αποδοχή ευρύτατα στην ελληνική κοινωνία, και είναι ο πατριωτισμός, η ελευθερία και η αλληλεγγύη.

Το πολύ ενδιαφέρον σε αυτές τις εκλογές ήταν ότι αυτό που ονομάζουμε κοινωνική ατζέντα και ψήφος προσδοκίας υπήρξε μόνο από τη Νέα Δημοκρατία. Η κοινωνική ατζέντα σε αυτές τις εκλογές ήταν κατ’ εξοχήν ατζέντα της Νέας Δημοκρατίας και η ψήφος προσδοκίας των Ελλήνων πολιτών κατευθύνθηκε ουσιαστικά μόνο προς τη Νέα Δημοκρατία. Αυτό είναι εξαιρετικά σπάνιο για τα ελληνικά μεταπολιτευτικά χρονικά, όταν, μάλιστα, μιλάμε για δεύτερη κυβερνητική θητεία ενός κόμματος, όπως έχει συμβεί στις ημέρες μας. Και ο ελληνικός λαός τίμησε με ισχυρή εντολή αυτοδυναμίας τον Πρωθυπουργό και την παράταξή μας να συνεχίσουμε πιο αποφασιστικά τις αλλαγές και τις μεταρρυθμίσεις που ξεκίνησαν το 2019.

Ασφαλώς στόχος όλων των μεταρρυθμίσεων και του εκσυγχρονισμού της χώρας είναι η ανάπτυξη για όλους και η βελτίωση της οικονομικής κατάστασης των πολιτών, η ασφάλεια για όλους, η ασφάλεια της πατρίδας και η μείωση των κοινωνικών ανισοτήτων. Έχουμε αυτούς τους στόχους και οφείλουμε να κάνουμε τα πάντα για να τους υλοποιήσουμε. Και δίπλα σε αυτά πρέπει να συνεχίσουμε να εργαζόμαστε σκληρά με πίστη και όραμα, για να κάνουμε πράξη την ενότητα του παγκόσμιου ελληνισμού και την ασφάλεια του ελληνισμού, όπως το κάναμε πράξη δίνοντας επιτέλους το δικαίωμα ψήφου από τον τόπο που κατοικούν στους Έλληνες του εξωτερικού. Και τώρα είναι πατριωτική υποχρέωση όλων μας -και το σχετικό νομοσχέδιο πρέπει να πάρει τριακόσιες ψήφους στη Βουλή- και πρέπει να στηρίξουν όλες οι πολιτικές δυνάμεις την άρση κάθε περιορισμού και κάθε εξαίρεσης για τους πολίτες του παγκόσμιου ελληνισμού, για τους Έλληνες σε όλη τη γη, για τους Έλληνες που είναι εγγεγραμμένοι ήδη στους εκλογικούς καταλόγους.

Και όπως κρατήσαμε όρθια τα σύνορα της Ελλάδας και της Ευρώπης σε θάλασσα και στεριά με αποφασιστικά χτυπήματα στα κυκλώματα των διακινητών, με διάσωση χιλιάδων ανθρώπων, με σεβασμό στο Διεθνές Δίκαιο, με αποτροπή για παράνομη είσοδο διακοσίων εβδομήντα χιλιάδων παράνομων μεταναστών μόνο το 2022, με την επέκταση του φράχτη κατά τριάντα πέντε χιλιόμετρα, που είχα την τιμή να υπογράψω ως Υπουργός Προστασίας του Πολίτη, έτσι θα συνεχίσουμε να θωρακίζουμε τα σύνορά μας, όπως και χθες παρουσίασε ο Πρωθυπουργός. Και όπως προστατέψαμε την κοινωνική συνοχή την περίοδο της πανδημίας, μειώνοντας μάλιστα την ανεργία, έτσι οφείλουμε να συνεχίσουμε και συνεχίζουμε με τη μείωση των φόρων, την προσέλκυση νέων επενδύσεων, τη στήριξη της νέας γενιάς, τη στήριξη των αδυνάμων, με ισχυρούς σημαντικούς αναπτυξιακούς ρυθμούς που οδηγούν σε νέα δραστική μείωση της ανεργίας.

Καθώς και στον τομέα της εσωτερικής ασφάλειας, όπως σπάσαμε άβατα και φωτίσαμε γκρίζες ζώνες παντού σε όλη τη χώρα, μακριά από τις ιδεοληψίες που επικρατούσαν για δεκαετίες, οφείλουμε να συνεχίσουμε τις μεταρρυθμίσεις για μια Αστυνομία σύγχρονη, αποτελεσματική, φιλική στους πολίτες με σεβασμό στη δημοκρατική νομιμότητα και διαφάνεια, για την υλοποίηση της οργανωτικής αναδιάρθρωσης της ΕΛΑΣ, τον διπλασιασμό των γραφείων ενδοοικογενειακής βίας, όπως είχαμε σχεδιάσει, την τοποθέτηση καμερών σε επίμαχα σημεία, ιδιαίτερα στην Αττική, με βάση σχεδιασμούς που έχει η Ελληνική Αστυνομία, αλλά ιδίως την ολόπλευρη στήριξη του ανθρώπινου δυναμικού της Ελληνικής Αστυνομίας, στήριξη ψυχική και υλική. Είμαι βέβαιος ότι το Υπουργείο Προστασίας του Πολίτη θα κινηθεί προς αυτές τις κατευθύνσεις.

Συνεχίζουμε σταθερά και αποφασιστικά, όπως δεσμευτήκαμε προεκλογικά, με βάση το πρόγραμμά μας, που ενέκρινε ο ελληνικός λαός, ενάντια στη δημαγωγία, τον λαϊκισμό, την ισοπέδωση, την αδιέξοδη τοξικότητα, τις συκοφαντίες. Αυτοί ήταν οι λόγοι που η Νέα Δημοκρατία πήρε ισχυρή αυτοδυναμία και εντολή να κάνει πράξη τις δεσμεύσεις της. Και πιστεύω ότι πολλά την επόμενη τετραετία μπορούν να γίνουν με συναινέσεις και με τη συνεργασία όλων των πολιτικών δυνάμεων ή τουλάχιστον όσων θέλουν να αυτοτοποθετούνται ως μεταρρυθμιστικές δυνάμεις, όπως είναι η μεταρρύθμιση για να μπει τέλος στο κρατικό μονοπώλιο στην ανώτατη εκπαίδευση, να προχωρήσει παντού η αξιολόγηση, να σπάσουν όσοι θύλακες γραφειοκρατίας και πελατειακών σχέσεων έχουν απομείνει, για μια Ελλάδα πιο ισχυρή στην Ευρώπη και τη διεθνή σκηνή.

Κυρίες και κύριοι συνάδελφοι, με την εμπιστοσύνη του ελληνικού λαού, με τη δύναμη της λαϊκής ψήφου, με την αξιοπιστία και την αποδεδειγμένη ικανότητα διακυβέρνησης του Κυριάκου Μητσοτάκη και της Νέας Δημοκρατίας και με τη σκληρή δουλειά όλων μας είμαι σίγουρος πως θα πετύχουμε και πάλι στην αποστολή που μας ανέθεσε ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κ. Θεοδωρικάκο για την τήρηση, όχι απλά του χρόνου, αλλά και για το περίσσευμα που μας άφησε.

Καλώ τώρα στο Βήμα τον κ. Γεώργιο Μαρίνο από την Κοινοβουλευτική Ομάδα του Κομμουνιστικού Κόμματος της Ελλάδας.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

Στη βόρεια Εύβοια θρηνούμε και άλλο νεκρό που πέθανε σε καρότσα αγροτικού, λόγω έλλειψης ασθενοφόρου. Και προστίθεται στους δεκάδες αδικοχαμένους, θύματα της καπιταλιστικής ανάπτυξης με κριτήριο το κέρδος που αντιμετωπίζει τη ζωή του λαού και τα δικαιώματά του ως κόστος, προκαλώντας καθημερινά Τέμπη, τραγωδίες. Για αυτό λέμε στον λαό μας ισχυρή Ελλάδα για τους λίγους, τους εκμεταλλευτές. Αυτό είναι το στίγμα και αυτής της Κυβέρνησης και της αντιλαϊκής πολιτικής της.

Κύριοι της Νέας Δημοκρατίας, χαμηλώστε τους τόνους. Και άλλες αστικές κυβερνήσεις πίστεψαν ότι ήταν καβάλα στο άλογο, αλλά διαψεύστηκαν! Αντιμετώπισαν την εργατική λαϊκή πάλη, αποδυναμώθηκαν, χρεοκόπησαν. Και το γνωρίζετε καλά. Όπως το ξέρουν καλά το ΠΑΣΟΚ και ο ΣΥΡΙΖΑ από την πείρα της δικής τους αντιλαϊκής διακυβέρνησης. Ο λαός στενάζει και αυτό αναπαράγεται με τα αντιλαϊκά μέτρα και τα δολώματα που πέταξε η Κυβέρνηση με τις Προγραμματικές Δηλώσεις, πλήττοντας τα συμφέροντα της εργατικής τάξης, των βιοπαλαιστών αγροτών και αυτοαπασχολούμενων, τα δικαιώματα της νεολαίας.

Οι Προγραμματικές Δηλώσεις είναι κομμένες πάνω στο πατρόν του υπερμνημονίου του Ταμείου Ανάκαμψης, της Ευρωπαϊκής Ένωσης με δισεκατομμύρια ευρώ στους οικονομικούς ομίλους και σκληρά προαπαιτούμενα για τον λαό, που διαιωνίζουν τους άθλιους μισθούς και συντάξεις, την ακρίβεια, τη φοροεπιδρομή, την παραπέρα εμπορευματοποίηση της υγείας, της πρόνοιας, της παιδείας, τα απλησίαστα ενοίκια και τους χιλιάδες πλειστηριασμούς.

Μπορεί να έχετε εξασφαλίσει τη συναίνεση του ΣΥΡΙΖΑ, του ΠΑΣΟΚ και των άλλων κομμάτων στα στρατηγικά ζητήματα, αλλά δεν θα εξασφαλίσετε τη συναίνεση των εργαζομένων και της νεολαίας. Η επιχειρούμενη αναστολή της αμαρτωλής σοσιαλδημοκρατίας και οι αναζητήσεις του ΣΥΡΙΖΑ μετά την εκλογική του ήττα δεν αφορούν τα λαϊκά συμφέροντα, αλλά την αποτελεσματικότερη συμμετοχή στο παιχνίδι της αντιλαϊκής αστικής διαχείρισης προς όφελος των μονοπωλίων.

Το θετικό στοιχείο στον σημερινό αρνητικό συσχετισμό είναι η άνοδος του ΚΚΕ που πρωτοστατεί για την ενίσχυση του ρεύματος αμφισβήτησης της εξουσίας του κεφαλαίου και της αστικής πολιτικής. Και αυτή είναι η ελπίδα για τον λαό. Το ΚΚΕ θα συνεχίσει να είναι μαχητική εργατική, λαϊκή αντιπολίτευση στη Βουλή, πολύ περισσότερο στους δρόμους του μαζικού αγώνα. Θα συνεχίσει την πάλη για πραγματικές αυξήσεις στους μισθούς και τις συντάξεις, αποκλειστικά δημόσια δωρεάν παιδεία, πρόνοια, υγεία, ενάντια στην ακρίβεια, στη φοροεπιδρομή και τους πλειστηριασμούς, για κάθε λαϊκό πρόβλημα, για νέες διεκδικήσεις, για να ανοίξει ο δρόμος της ανατροπής.

Θα είναι στο πλευρό των προσφύγων, των μεταναστών που ξεριζώνουν οι ιμπεριαλιστικοί πόλεμοι και η φτώχεια και τους εγκλωβίζει η αντιμεταναστευτική πολιτική της Ευρωπαϊκής Ένωσης, της Κυβέρνησης και των κομμάτων που στηρίζουν την απαράδεκτη συμφωνία Ευρωπαϊκής Ένωσης - Τουρκίας, με τραγωδίες όπως αυτή ανοιχτά της Πύλου.

Το οργανωμένο εργατικό λαϊκό κίνημα θα απομονώσει τους ναζιστές, τα εθνικιστικά, ρατσιστικά μορφώματα που γεννάει το σάπιο καπιταλιστικό σύστημα και στηρίζουν οι μηχανισμοί του αστικού κράτους.

Κυρίες και κύριοι, αναμφισβήτητα η εξωτερική πολιτική της Κυβέρνησης και η πολιτική άμυνας υπηρετεί την αναβάθμιση των στρατηγικών συμφερόντων της αστικής τάξης και υλοποιεί τον πολεμικό σχεδιασμό του ΝΑΤΟ και της Ευρωπαϊκής Ένωσης με τη συναίνεση του ΣΥΡΙΖΑ και του ΠΑΣΟΚ και έχει μπλέξει τη χώρα στον ιμπεριαλιστικό πόλεμο στην Ουκρανία και άλλες εστίες έντασης που εκδηλώνεται η σκληρή αντιπαράθεση του ευρωατλαντικού στρατοπέδου με τη Ρωσία και την Κίνα. Η χρησιμοποίηση των αμερικανονατοϊκών βάσεων και η αποστολή οπλισμού στην Ουκρανία προκαλούν μεγάλους κινδύνους για τον λαό μας που θα πολλαπλασιαστούν με τις αποφάσεις της Συνόδου Κορυφής του ΝΑΤΟ στη Λιθουανία για τη διεύρυνση της νατοϊκής συμμαχίας με τη Φινλανδία, τη Σουηδία και την Ουκρανία, με την αύξηση των στρατιωτικών δαπανών και εξοπλισμών για τις νατοϊκές ανάγκες που στοιχίζουν δισεκατομμύρια ευρώ στον ελληνικό λαό.

Το σχέδιο χρήσης πυρηνικών όπλων, η ενίσχυση των νατοϊκών πολυεθνικών δυνάμεων και των περιφερειακών σχεδίων βάζουν άμεσα την Ελλάδα στον πόλεμο και επιβάλλεται να ενημερωθεί έγκαιρα η Βουλή, πριν να βάλει την υπογραφή του ο Πρωθυπουργός. Καλλιεργείται εφησυχασμός για τη συνάντηση Μητσοτάκη - Ερντογάν, αλλά ο ανταγωνισμός των αστικών τάξεων προειδοποιεί, παρά την προσωρινή ύφεση των εντάσεων. Το τουρκικό κράτος συνεχίζει την αμφισβήτηση της κυριαρχίας και των κυριαρχικών δικαιωμάτων των ελληνικών νησιών. Παίζονται επικίνδυνα παιχνίδια στη Θράκη. Καιροφυλακτεί ο οδυνηρός συμβιβασμός με ή χωρίς προσφυγή στο Δικαστήριο της Χάγης για τη διχοτόμηση και συνεκμετάλλευση του Αιγαίου, με παρέμβαση των ΗΠΑ, του ΝΑΤΟ και της Ευρωπαϊκής Ένωσης προς όφελος των ενεργειακών ομίλων σε βάρος των δύο λαών, για την ενίσχυση της νοτιοανατολικής πτέρυγας του ΝΑΤΟ, την απομάκρυνση της Τουρκίας από την επιρροή της Ρωσίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα παζάρια είναι σε εξέλιξη. Το ΝΑΤΟ δίνει τη δυνατότητα να καταχωρηθούν τα Στενά των Δαρδανελίων ως τουρκικά Στενά. Εξαφανίζει από τον χάρτη την Κυπριακή Δημοκρατία και την αντικαθιστά με συντεταγμένες. Και η Κυβέρνηση μιλάει για ιστορική ευκαιρία λύσης του Κυπριακού, την ώρα που παγιώνεται η διχοτόμηση.

Το ΚΚΕ συνεχίζει τον αγώνα για την απεμπλοκή της χώρας από τον ιμπεριαλιστικό πόλεμο, το κλείσιμο των αμερικανικών βάσεων, για να σταματήσει η αποστολή στρατιωτικού οπλισμού στην Ουκρανία. Καμμία συμμετοχή των ελληνικών Ενόπλων Δυνάμεων σε αποστολές εκτός συνόρων! Αποδέσμευση από το ΝΑΤΟ και την Ευρωπαϊκή Ένωση, με την εργατική τάξη, τον λαό στο τιμόνι της εξουσίας, της διακυβέρνησης του τόπου και την οικοδόμηση επωφελών σχέσεων με τα άλλα κράτη, τους άλλους λαούς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Εγώ ευχαριστώ.

Τον λόγο τώρα έχει από την Κοινοβουλευτική Ομάδα της Νέας Δημοκρατίας ο κ. Ιωάννης Τραγάκης.

**ΙΩΑΝΝΗΣ ΤΡΑΓΑΚΗΣ:** Κυρίες και κύριοι συνάδελφοι, στέκομαι σε αυτό το Βήμα ενώπιόν σας για πολλοστή φορά στη συζήτηση επί των Προγραμματικών Δηλώσεων της Κυβέρνησης και αισθάνομαι το ίδιο δέος όπως την πρώτη φορά. Έχω πάρει μέρος στις προγραμματικές δηλώσεις όλων των διατελεσάντων Πρωθυπουργών και τα έδρανα που κάθεστε εσείς έχουν τιμήσει σημαντικές προσωπικότητες της πολιτικής ζωής από το 1974 μέχρι σήμερα.

Ως ο αρχαιότερος Βουλευτής του ελληνικού Κοινοβουλίου και ο μακροβιότερος εν ενεργεία πολιτικός στην υφήλιο, εύχομαι ειλικρινά και σε σας να ανταποκριθείτε με αφοσίωση, με εργατικότητα, χωρίς τοξικότητα και υπερβολές και χωρίς επιδίωξη εφήμερης δημοσιότητας στο λειτούργημα που υπηρετείτε, το ύψιστο λειτούργημα της δημοκρατίας και του κοινοβουλευτισμού. Οι εθνικές προκλήσεις είναι μπροστά μας και είναι μεγάλες. Γι’ αυτό και απαιτείται από όλους μας να ασκούμε τα καθήκοντά μας με σύνεση, υπευθυνότητα και πολιτική ωριμότητα. Πρέπει να διαφυλάξουμε το κύρος του Κοινοβουλίου.

Η τριήμερη συζήτηση επί των Προγραμματικών Δηλώσεων της Κυβέρνησης πραγματοποιείται ως αποτέλεσμα της μεγάλης εκλογικής νίκης της Νέας Δημοκρατίας, μίας ιστορικής νίκης η οποία έδωσε ισχυρή εντολή διακυβέρνησης στην παράταξή μας και στον Πρωθυπουργό Κυριάκο Μητσοτάκη ύστερα από δύο αλλεπάλληλες εκλογικές αναμετρήσεις.

Και είναι πράγματι εμφατική και χωρίς προηγούμενο η επικράτηση της Νέας Δημοκρατίας σε όλες ανεξαιρέτως τις ηλικιακές ομάδες και τις επαγγελματικές ομάδες σε όλες τις περιφέρειες της Ελλάδας και φυσικά και στην περιφέρειά μου, τη Β΄ Πειραιά.

Ευχαριστώ από τα βάθη της καρδιάς μου και εγώ και οι συνάδελφοί μου τους πολίτες οι οποίοι μας τίμησαν.

Έχουμε, μάλιστα, αυξημένα ποσοστά. Έχουμε τεράστιες διαφορές από τους κύριους πολιτικούς μας αντιπάλους. Η Νέα Δημοκρατία σήμερα είναι το μεγαλύτερο και ισχυρότερο Κεντροδεξιό κόμμα της Ευρώπης. Είναι η μόνη κεντροδεξιά κυβέρνηση που επανεξελέγη και ο Πρωθυπουργός Κυριάκος Μητσοτάκης είναι ο μοναδικός Πρωθυπουργός μετά τη Μεταπολίτευση που ανανέωσε τη θητεία του για δεύτερη φορά με μεγαλύτερο ποσοστό από την προηγούμενη. Γιατί το πέτυχε αυτό; Διότι τήρησε προεκλογικά όλες του τις δεσμεύσεις, υλοποίησε ένα ρεαλιστικό, κοστολογημένο και εφαρμόσιμο πρόγραμμα, απέφυγε την τοξικότητα και απέκρουσε τελεσίδικα όλες τις συκοφαντίες, έκανε πολύ περισσότερα από εκείνα που είχε δεσμευτεί, έδωσε στη χώρα το διεθνές κύρος που της αρμόζει, ενίσχυσε τις Ένοπλες Δυνάμεις με ισχυρές συμμαχίες και προμήθεια οπλικών συστημάτων, αντιμετώπισε με επιτυχία όλες τις προκλήσεις και κρίσεις που δημιουργήθηκαν και, κυρίως, έδωσε όραμα για μια καλύτερη Ελλάδα.

Κυρίες και κύριοι συνάδελφοι, όπως είπα, οι μεγάλες προκλήσεις είναι μπροστά μας στην υγεία, στην παιδεία, στη δικαιοσύνη, στην ενέργεια, στην ψηφιακή μεταρρύθμιση. Οι πιο ανελαστικές προκλήσεις στους τομείς της ακρίβειας και της βελτίωσης της καθημερινότητας του πολίτη, αλλά και οι μεγάλες ευκαιρίες είναι μπροστά μας. Η χώρα πρέπει να αδράξει τις ευκαιρίες αυτές με μια Κυβέρνηση έργου και αποτελεσματικότητας, σε μια δεύτερη θητεία, όπως την ονόμασε ο κύριος Πρωθυπουργός, «θητεία των μεγάλων αλμάτων».

Στην κορυφή της πολιτικής μας βρίσκεται η οικονομία, με βασικές προτεραιότητες την επίτευξη υψηλών ρυθμών ανάπτυξης, τη δημιουργία νέου παραγωγικού μοντέλου, την περαιτέρω μείωση των φόρων, την καταπολέμηση της φοροδιαφυγής, την ισχυροποίηση του τραπεζικού συστήματος, την αξιοποίηση των κοινοτικών πόρων και δημόσιας περιουσίας. Όλα αυτά, φυσικά, σε ένα περιβάλλον συνετής, δημοσιονομικής διαχείρισης και επίτευξης πρωτογενών πλεονασμάτων. Η προσήλωση στις μεταρρυθμίσεις, σε συνδυασμό με τη δημοσιονομική ισορροπία θα οδηγήσουν στην αναβάθμιση της ελληνικής οικονομίας και στην ανάκτηση της επενδυτικής βαθμίδας, η οποία θα βελτιώσει σημαντικά το κόστος δανεισμού νοικοκυριών και επιχειρήσεων.

Η μεγαλύτερη, όμως, πρόκληση που καλείται να αντιμετωπίσει η χώρα μας τα επόμενα χρόνια είναι οι συνέπειες της κλιματικής αλλαγής. Αναλογιστείτε μόνο πως ο φετινός Ιούνιος ήταν ο πιο θερμός που έχει καταγραφεί ποτέ σε παγκόσμιο επίπεδο, σύμφωνα με το ευρωπαϊκό παρατηρητήριο.

Η Κυβέρνηση έχει αναλάβει σημαντικές πρωτοβουλίες. Απομένουν ακόμη να γίνουν πολλά. Μετά και τον πόλεμο της Ουκρανίας και την ενεργειακή κρίση, πιστεύω πως η ενεργειακή μετάβαση είναι επιτακτική ανάγκη και σίγουρα αποτελεί τη στρατηγική επιλογή της χώρας μας. Η παραγωγή ενέργειας με περιορισμένες εκπομπές διοξειδίου του άνθρακα σημαίνει ενεργειακή ασφάλεια. Πέρα από αυτό, όμως, θα μας επιτρέψει να επαναπροσδιορίσουμε το οικονομικό μοντέλο της Ελλάδας.

Επί δεκαετίες ήμασταν καθαρός εισαγωγέας ενέργειας. Τα εμπορικά μας ισοζύγια και η ανταγωνιστικότητά μας έχουν πληγεί από αυτό. Αυτό αλλάζει. Η μελλοντική μας ανταγωνιστικότητα θα βασίζεται στους άφθονους αιολικούς και ηλιακούς πόρους. Η Ελλάδα είναι ήδη πρωτοπόρος σε ό,τι αφορά τις ανανεώσιμες πηγές ενέργειας. Σχεδόν το ήμισυ της ηλεκτρικής μας ενέργειας προέρχεται σήμερα από τον άνεμο, τον ήλιο και το νερό. Έχουμε εγκατεστημένη ισχύ από αιολική ενέργεια που υπερβαίνει τα 10 Giga και βρισκόμαστε μεταξύ των δέκα κορυφαίων χωρών στην παγκόσμια κατάταξη, όσον αφορά τη διείσδυση της αιολικής και ηλιακής ενέργειας.

Σημειώστε και το εξής σημαντικό: Μηδενίστηκε η λιγνιτική παραγωγή της χώρας μας για ογδόντα επτά συνεχόμενες ώρες -από τις 11.00΄ της 1ης Ιουλίου έως τις 2.00΄ της 5ης Ιουλίου. Θέλουμε να συμβάλλουμε -και το κάναμε- με την χρησιμοποίηση της αιολικής ενέργειας, των ΑΠΕ δηλαδή. Συζητάμε ήδη με την Αίγυπτο την κατασκευή καλωδίου 3 Giga για τη μεταφορά φθηνής ηλεκτρικής ενέργειας από τη βόρεια Αφρική στην Ευρώπη, που θα παράγεται από τον ήλιο. Στόχος μας είναι να βρεθούμε στο κέντρο ενός νέου διαδρόμου που θα επαναχαράξει τον ενεργειακό χάρτη της Ευρώπης.

Οι προγραμματικές δεσμεύσεις της Νέας Δημοκρατίας για ένα καλύτερο και βιώσιμο περιβάλλον στη νέα τετραετία περιλαμβάνουν, μέσα σε έξι χρόνια, το 80% της ηλεκτροπαραγωγής να προέρχεται από ανανεώσιμες πηγές ενέργειας.

Η συζήτηση επί των Προγραμματικών Δηλώσεων της Κυβέρνησης σηματοδοτεί την αφετηρία της νέας τετραετίας. Παρουσιάζεται στην Εθνική Αντιπροσωπεία ένα πρόγραμμα σαφές, κοστολογημένο, τολμηρό, που αναδεικνύει τόσο το ιδεολογικό στίγμα της Κυβερνητικής πολιτικής για την επόμενη τετραετία όσο και τον οδικό χάρτη των μεταρρυθμίσεων που θα αλλάξουν την εικόνα της Ελλάδας.

Με τη μακρά κοινοβουλευτική μου εμπειρία, σας καλώ να υπερψηφίσετε τις Προγραμματικές Δηλώσεις της Νέας Δημοκρατίας και του Πρωθυπουργού Κυριάκου Μητσοτάκη, γιατί διαθέτει το σχέδιο, την εμπειρία, την αποφασιστικότητα και κυρίως το όραμα να οικοδομήσει μια Ελλάδα σύγχρονη, ευρωπαϊκά ισχυρή, ασφαλή και οικονομικά ανεξάρτητη, την Ελλάδα του 2030.

Σας ευχαριστώ.

(Παρατεταμένα χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ τον κ. Τραγάκη.

Τον λόγο τώρα έχει από την Κοινοβουλευτική Ομάδα των Σπαρτιατών ο κ. Αλέξανδρος Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Θα ξεκινήσω την ομιλία μου με ένα μείζον εθνικό ζήτημα που σχετίζεται με τα κυριαρχικά δικαιώματα της χώρας μας.

Να υπενθυμίσω μια δήλωση του κ. Γεραπετρίτη, αρμόδιου Υπουργού σήμερα για τη χάραξη της εξωτερικής πολιτικής της πατρίδας μας, την αλήστου μνήμης δήλωσή του πως «κόκκινη γραμμή για εμάς είναι τα 6 ναυτικά μίλια». Για εσάς της Νέας Δημοκρατίας, μπορεί να είναι έτσι. Για το Διεθνές Δίκαιο, όμως, η εθνική κυριαρχία κάθε παράκτιου κράτους φτάνει μέχρι τα δώδεκα ναυτικά μίλια και τα κυριαρχικά μας δικαιώματα τα οποία περικλείει η αποκλειστική οικονομική μας ζώνη φτάνουν μέχρι τα διακόσια ναυτικά μίλια.

Η άρνηση αυτών των βασικών αρχών του δικαίου της θάλασσας που περιέχονται στη συνθήκη του Montego Bay ισοδυναμεί με απεμπόληση εθνικής κυριαρχίας και κυριαρχικών δικαιωμάτων. Το κόμμα Σπαρτιάτες, εκφράζοντας τη βούληση των Ελλήνων για την υπεράσπιση των εθνικών μας δικαίων, καταθέτει άμεσα δύο βαρυσήμαντες προτάσεις νόμου.

Η πρώτη αφορά την ανακήρυξη της ελληνικής αποκλειστικής οικονομικής ζώνης, πέραν των ήδη οριοθετημένων περιοχών και για όλο το μήκος της ελληνικής ακτογραμμής, με πλήρη επήρεια όλων των ελληνικών νησιών και πρωτίστως του συμπλέγματος της Μεγίστης. Με αυτόν τον τρόπο ενώνεται η ελλαδική με την κυπριακή ΑΟΖ και επιτυγχάνουμε de facto ένωση της Κύπρου με τη μητέρα Ελλάδα. Αναβιώνει, έτσι, το όραμα των αγωνιστών της ΕΟΚΑ του θρυλικού Γεωργίου Γρίβα - Διγενή.

Πάμε τώρα στο καυτό ζήτημα του Αιγαίου Πελάγους, που πρέπει να αποτελεί κλειστή ελληνική λίμνη, που ασφαλώς δεν είναι «Turkaegean», παρά την αντεθνική αδιαφορία των κυβερνώντων.

Η δεύτερη πρόταση νόμου του κόμματός μας αφορά στην επέκταση των ελληνικών χωρικών υδάτων στα δώδεκα ναυτικά μίλια σε όλο το Αιγαίο Πέλαγος, από τη Σαμοθράκη μέχρι την Κρήτη και το Καστελόριζο. Έτσι η χώρα μας επιτυγχάνει την απόλυτη γεωστρατηγική αναβάθμιση, καθώς ελέγχει τη ναυσιπλοΐα από τα παράλια της Ρωσίας και τον Εύξεινο πόντο, προς τη Μεσόγειο και τη Μέση Ανατολή.

Υπερκαλύπτουμε με αυτόν τον τρόπο τη μεγάλη γεωπολιτική αξία των στενών του Βοσπόρου και αποκλείουμε την Τουρκία στα μικρασιατικά παράλια. Το κυριότερο πλεονέκτημα της ΑΟΖ και των δώδεκα ναυτικών μιλίων είναι η δυνατότητα για άμεσες έρευνες και εξορύξεις υδρογονανθράκων από όλες τις υποθαλάσσιες ζώνες όπου υπάρχουν επιβεβαιωμένα κοιτάσματα πετρελαίου και φυσικού αερίου. Έτσι, η Ελλάδα μετατρέπεται σε κυρίαρχη δύναμη στον παγκόσμιο ενεργειακό χάρτη. Αντιμετωπίζουμε το υψηλό κόστος της ενέργειας και των καυσίμων και ταυτόχρονα πολλαπλασιάζουμε το Ακαθάριστο Εθνικό μας Προϊόν.

Η εφαρμογή του προγράμματος του κόμματος Σπαρτιάτες ισοδυναμεί με άμεση οικονομική, ενεργειακή και γεωπολιτική αναβάθμιση του ελληνισμού. Καλούμε όλες τις Kοινοβουλευτικές Oμάδες να υπερψηφίσουν τις προτάσεις νόμου μας και τις προτάσεις για τη σύσταση εξεταστικών επιτροπών που θα καταθέσουν οι Σπαρτιάτες, όπως και εμείς θα συνταχθούμε με όλες τις αντίστοιχες προτάσεις από όποια πολιτική πτέρυγα κι αν προέρχονται.

Στο δεύτερο σκέλος της ομιλίας μου, θα ήθελα να συνεισφέρω στη δημόσια συζήτηση για το κόμμα μας, όπου όλοι μιλούν για εμάς χωρίς εμάς. Κατ’ αρχάς, να σας πω τι δεν είμαστε. Δεν είμαστε ναζιστές, δεν είμαστε φασίστες, όπως επίσης δεν είμαστε κομμουνιστές και λιμπεραλιστές, δηλαδή δεν είμαστε φιλελεύθεροι.

Θα ήθελα να σταθώ για λίγο στον όρο «φασίστες» ο οποίος χρησιμοποιείται από όλους εναντίον όλων. «Φασίστας» είναι ο οπαδός της ιδεολογίας του φασισμού. Η συγκεκριμένη ιδεολογία στον πυρήνα της πρεσβεύει ότι το κράτος δημιουργεί έθνος. Ως εκ τούτου, βρίσκεται στον αντίποδα της δικής μας ιδεολογίας, της εθνικιστικής, η οποία πρεσβεύει πως το έθνος δημιουργεί κράτος. Για εμάς, το κράτος είναι το μέσο και όχι ο σκοπός. Ως εκ τούτου -όσο κι αν σας φανεί παράξενο- εγγύτερα της φασιστικής ιδεολογίας είναι η ιδεολογία της Aριστεράς ή αυτή του λιμπεραλισμού, καθότι θεωρούν ότι το έθνος αποτελεί μια κοινωνική κατασκευή. Για εμάς αντιθέτως τους εθνικιστές το έθνος αποτελεί μια προαιώνια πρώτη αρχή ανήκουσα στις ιδέες του Πλάτωνος.

Ας μιλήσουμε τώρα για τον ναζισμό. Όταν ο παππούς μου πολεμούσε τα στρατεύματα του Άξονα στα βουνά της Ηπείρου έχοντας τον βαθμό του δεκανέα, οι ιδεολογικοί πρόγονοι κάποιων εξ υμών είτε έλεγαν «βάστα Ρόμελ» είτε τηρούσαν ευλαβικώς το Σύμφωνο Ρίμπεντροπ – Μολότοφ. Και για να έρθουμε στο σήμερα, δεν κάλεσαν οι Σπαρτιάτες τους νεοναζί του καθεστώτος Ζελένσκι να απευθύνουν μήνυμα προς το ελληνικό Κοινοβούλιο. Η Νέα Δημοκρατία τους κάλεσε, με την ένοχη σιωπή-ανοχή ΠΑΣΟΚ και ΣΥΡΙΖΑ.

Τι είμαστε; Είμαστε Έλληνες εθνικιστές. Σύμφωνα, δηλαδή, με τον ορισμό του αείμνηστου καθηγητή της Γενικής Πολιτειολογίας και του Συνταγματικού Δικαίου Δημητρίου Βεζανή είμαστε οι φορείς της ενεργητικής καταφάσεως της ιδέας του έθνους. Ο εθνικιστής, λοιπόν, εκτός από τον συναισθηματικό δεσμό με την ιδέα του έθνους -χαρακτηριστικό γνώρισμα και του εθνιστή- ενεργεί προς υπεράσπιση της ιδέας αυτής. Και ποια είναι η ουσία του έθνους; Ο πατέρας της ιστορικής επιστήμης Ηρόδοτος μάς απαντά: «Αύτις δε το Ελληνικόν, εόν όμαιμόν τε και ομόγλωσσον, και θεών ιδρύματα τε κοινά και θυσίαι ήθέα τε ομότροπα».

Εμείς, λοιπόν, οι εθνικιστές αγωνιζόμαστε υπέρ της Ελληνίδας και του Έλληνα με τους οποίους μας συνδέουν δεσμοί καταγωγής, θρησκείας, γλώσσας ηθών και εθίμων. Οι Σπαρτιάτες είμαστε εδώ για να ενώσουμε, όχι για να χωρίσουμε. Είμαστε εδώ για να ενώσουμε τον ελληνικό λαό, γιατί μόνο υπό την αιγίδα του εθνικισμού οι Ελληνίδες και οι Έλληνες θα πορευτούν αδελφωμένοι προς ένα λαμπρό μέλλον, πέρα από τις τεχνητές ταξικές διαφορές που καλλιεργούν τόσο ο κομμουνισμός όσο και ο φιλελευθερισμός. Είμαστε εδώ για να φέρουμε κάθαρση και δικαιοσύνη. Είμαστε εδώ για την δεκαπεντάχρονη Μυρτώ της Πάρου, για τους τέσσερις δολοφονηθέντες Έλληνες από τα τάγματα εφόδου της άκρας αριστεράς στη Μαρφίν, και τον Μανώλη Καντάρη, για τον Γιώργο Φουντούλη και τον Μανώλη Καπελώνη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, επικεντρωθείτε στο θέμα του σχολιασμού των προγραμματικών δηλώσεων της Κυβερνήσεως. Επειδή κάνατε κάποιες αναφορές, να είμαστε λίγο όλοι πιο προσεκτικοί. Όλοι οι παρόντες Βουλευτές -και οι γυναίκες και οι άνδρες Βουλευτές- είναι εδώ για το καλό του έθνους ως εκπρόσωποι του έθνους. Παρακαλώ ας μείνουμε στο αντικείμενο των εργασιών.

**ΑΛΕΞΑΝΔΡΟΣ ΖΕΡΒΕΑΣ:** Από την ομιλία μου καταλάβατε αυτό; Από όλη αυτήν την ομιλία μου καταλάβατε αυτό;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ συνεχίστε και ολοκληρώστε.

**ΑΛΕΞΑΝΔΡΟΣ ΖΕΡΒΕΑΣ:** Για τους νέους μας που έφυγαν μετανάστες στα ξένα, για τους ηλικιωμένους απόμαχους της ζωής με τις συντάξεις πείνας, για τον δεκαπεντάχρονο Έλληνα έφηβο που ξυλοκοπήθηκε ανηλεώς στη Θεσσαλονίκη επειδή φορούσε μπλούζα με την ελληνική σημαία -αυτό έγινε στην Ελλάδα, κύριοι, όχι στην Τουρκία, όχι στα Σκόπια, όχι στην Αλβανία, έγινε εδώ-, για τα παιδιά που δεν ήρθαν στη ζωή καθώς τα νεαρά ζευγάρια αδυνατούν να ανταπεξέλθουν οικονομικά, για την εργατική τάξη την πληττόμενη από την ανεργία, για τη μεσαία τάξη την ευρισκόμενη στο χείλος του γκρεμού εξαιτίας της ακρίβειας και των πλειστηριασμών πρώτης κατοικίας.

«Και αν πάτησες στην κορυφή, ευλογημένη η ώρα, μη σταματάς, προχώρα» λέει ο ποιητής και πατέρας μου Θεόδωρος Ζερβέας. Προχωράμε για τη φυλή, για την οικογένεια, για την Ορθοδοξία.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από την Κοινοβουλευτική Ομάδα της Ελληνικής Λύσης η κ. Σοφία - Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η παιδεία είναι ένα πολύτιμο κεφάλαιο για κάθε πολιτεία, είναι ένα εθνικό ζήτημα και προκειμένου να τεθούν οι βάσεις για την κοινωνία του αύριο είναι αναγκαίο να είναι υψηλής ποιότητας και απόδοσης. Μιλάμε επομένως για μια επένδυση που δυστυχώς όμως εδώ και δεκαετίες περνάει διά πυρός και σιδήρου.

Σας κάναμε δεκάδες ερωτήσεις για την κακή κατάσταση των υποδομών σε σχολεία της πρωτοβάθμιας και δευτεροβάθμιας εκπαίδευσης και στις απαντήσεις σας μας γράφετε ότι αυτά εμπίπτουν στις αρμοδιότητες των δήμων, άρθρο 75 του ν.3463/2006 και άλλα. Δεν κάνατε όμως τίποτα όταν βλέπατε ότι οι δήμοι δεν παρεμβαίνουν ακόμη και σε περιπτώσεις που τα προβλήματα χρονίζουν. Το ειδικό δημοτικό σχολείο για παιδιά με αυτισμό και το 2ο ΕΕΕΕΚ Πυλαίας βρίσκονται εδώ και δεκαπέντε χρόνια μέσα σε ένα βιομηχανικό κτήριο κάτω από μια εν ενεργεία βιοτεχνία και πάνω από ένα εργοτάξιο.

Να σας θυμίσουμε εδώ ότι η κ. Κεραμέως είχε πει στον κ. Γαβρόγλου: «Βάζετε το κάρο μπροστά από το άλογο». Και συνέχισε λέγοντας: «Είμαστε υπέρ της δίχρονης υποχρεωτικής προσχολικής αγωγής σε φυσιολογικές υποδομές και να φροντίσει η κυβέρνηση γι’ αυτό». Εσείς επί τέσσερα χρόνια δεν κάνατε τίποτα. Ελπίζουμε βέβαια να μην δούμε στα πλαίσια της υποτιθέμενης σεξουαλικής αγωγής καμμία σκηνοθετημένη τελετή γάμου μεταξύ ομοφυλοφίλων, όπως είδαμε πρόσφατα σε νηπιαγωγείο της Ισπανίας. Πέρυσι είδαμε να πραγματοποιείται για τα παιδάκια νηπιακής ηλικίας εργαστήρι μαθημάτων αποδοχής από τρανς άτομα στο πλαίσιο του «Thessaloniki Pride».

Μήπως έχετε βάλει στόχο την αποσταθεροποίηση της ελληνικής κοινωνίας, προβάλλοντας με συστηματικό τρόπο τη ΛΟΑΤΚΙ κοινότητα στο πιο αγνό και ταυτοχρόνως στο πιο ευάλωτο μέρος της, τα παιδιά; Έχετε αξιολογήσει τα αποτελέσματα από την εφαρμογή της σεξουαλικής αγωγής στο δημοτικό και στο γυμνάσιο; Από την εφαρμογή διδασκαλίας της περιέργως παρατηρείται αύξηση των περιστατικών σεξουαλικής βίας με ιδιαίτερη αγριότητα, στο οποίο συμμετείχαν μαθητές και μαθήτριες ακόμη και δημοτικού. Τίτλοι σε μέσα μαζικής ενημέρωσης όπως «μαθητιώσα νεολαία με βαρύ ποινικό μητρώο», «νοσεί η ελληνική κοινωνία;», «τα σχολεία εκπέμπουν sos» είναι χαρακτηριστικοί.

Η ελληνική πολιτεία οφείλει άμεσα να αναλάβει δράσεις και πρωτοβουλίες για την υποστήριξη των δύο βασικών θεσμών της οικογένειας και του σχολείου. Η δημιουργία μιας πλατφόρμας ανώνυμων και επώνυμων καταγγελιών με τον ν.5029/2023 προφανώς δεν θα λύσει το πρόβλημα. Μάλλον θα το περιπλέξει.

Ήταν στις προτεραιότητες της κυβέρνησής σας η ασφάλεια στα πανεπιστήμια. Όμως δεν εφαρμόσατε τίποτα. Να σας θυμίσουμε πόσα χρόνια έχουν περάσει; Η πανεπιστημιακή αστυνομία μετά από πολλές παλινωδίες, όπως φάνηκε από τα δημοσιεύματα, έμεινε στα χαρτιά, παρά τη θετική γνωμάτευση της ολομέλειας του ΣΤΕ. Στα χαρτιά έμειναν και τα άλλα μέτρα, όπως η ελεγχόμενη πρόσβαση και τοποθέτηση κλειστών κυκλωμάτων επίβλεψης.

Σύμφωνα με σχετική ανακοίνωση της Ένωσης Αστυνομικών Υπαλλήλων Θεσσαλονίκης αναφέρεται -όπως θα καταθέσουμε στα Πρακτικά- ότι στη Θεσσαλονίκη και στο ΑΠΘ ήταν εκατό άτομα, εκ των οποίων οι δέκα περιφέρονται ασκόπως στην πύλη εμπορίου της ΔΕΘ δίπλα στη διμοιρία και οι υπόλοιποι ενενήντα είναι στα αστυνομικά τμήματα.

Στο Αριστοτέλειο Πανεπιστήμιο Θεσσαλονίκης παρά το γεγονός ότι τα τουρνικέ στο κτήριο διοίκησης έχουν τοποθετηθεί εδώ και μήνες, για την ώρα δεν χρησιμοποιούνται, ενώ αναμένεται και η τοποθέτηση των καμερών που αποτελούσαν προϋπόθεση για τη δράση αυτών των ομάδων μέσα στο κάμπους. Συνεχίζοντας δηλαδή την ίδια τακτική νομοθετείτε χωρίς να εφαρμόζετε. Τα αποτελέσματα τα είδαμε στην πράξη. Εφαρμογή θα δούμε ποτέ ή τα πάντα θα μείνουν στα χαρτιά;

Δεκάδες άτομα εντοπίστηκαν πρόσφατα να έχουν στην κατοχή τους ποσότητες ναρκωτικών ουσιών περιμετρικά του Αριστοτελείου Πανεπιστημίου της Θεσσαλονίκης μέρα μεσημέρι. Θα το καταθέσουμε στα Πρακτικά. Φασαρίες και καταστροφές και καμένα οχήματα έξω από το Γεωπονικό Πανεπιστήμιο της Αθήνας και από την Πανεπιστημιούπολη στου Ζωγράφου.

Εμείς, όμως, δεν μένουμε απλοί παρατηρητές της εικόνας διάλυσης που επικρατεί. Απόδειξη είναι το γεγονός ότι ήδη προχωρήσαμε στην κατάθεση πέντε προτάσεων για σύσταση αντίστοιχων εξεταστικών επιτροπών: Πρώτον, για τη διακρίβωση της ζημιάς που επέφερε στο ελληνικό δημόσιο στους Έλληνες και στις τράπεζες η διακυβέρνηση της χώρας κατά το πρώτο εξάμηνο του 2015 από την κυβέρνηση των ΣΥΡΙΖΑ - ΑΝΕΛ. Δεύτερον, για τη διερεύνηση των λόγων και των διαδικασιών κάτω από τις οποίες υπεγράφη η επαίσχυντη Συμφωνία των Πρεσπών και τον αντίστοιχο καταλογισμό ποινικών ευθυνών. Τρίτον, για τη διερεύνηση ποινικών ευθυνών πολιτικών και μη προσώπων για το μαζικό έγκλημα στο Μάτι. Τέταρτον, για τη διερεύνηση των επιπλοκών, των θανάτων και των διαφόρων ασθενειών που προκάλεσε στις Ελληνίδες και στους Έλληνες το εμβόλιο mRNA και τον καταλογισμό ποινικών ευθυνών στα μέλη της κυβέρνησης της Νέας Δημοκρατίας. Και βέβαια πέμπτο, για τη διερεύνηση του μαζικού εγκλήματος των Τεμπών και τον καταλογισμό ποινικών ευθυνών στα μέλη της προηγούμενης κυβέρνησης.

Γιατί εμείς μιλάμε με έργα, γιατί εμείς δεν ξεχνάμε. Αντίθετα, θέλουμε να πέσει άπλετο φως σε όλα τα παραπάνω. Εμείς στην Ελληνική Λύση το λέμε ξεκάθαρα, πρέπει να δώσουμε στους Έλληνες πνοή, τόσο στους σημερινούς πολίτες όσο και στις αυριανές γενιές.

Για τον σκοπό αυτό πιστεύουμε ακράδαντα ότι η πραγματική παραγωγή πλούτου είναι μείζονος σημασίας για την ανάπτυξη της ελληνικής οικονομίας και είναι η μόνη διέξοδος.

Εμείς στην Ελληνική Λύση, έχοντας πάντοτε ως γνώμονα το εθνικό συμφέρον, πιστεύουμε ακράδαντα ότι ένας από τους βασικούς πυλώνες του κράτους μας είναι η παιδεία, η οποία οφείλει να εξασφαλίζει τη συνέχεια του ελληνισμού και της Ορθοδοξίας μας. Δεν υπάρχουν περιθώρια για άλλη ισοπέδωση των Ελληνίδων και των Ελλήνων.

Κλείνοντας, μίλησε ο Πρωθυπουργός για ιδιωτικά πανεπιστήμια εκβιάζοντας, εμείς ως Ελληνική Λύση απαντάμε ότι σε εκβιασμούς δεν υπάρχει χώρος διαλόγου.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ και για την τήρηση του χρόνου.

Τον λόγο τώρα έχει από την Κοινοβουλευτική Ομάδα της Πλεύσης Ελευθερίας η κ. Ελένη Καραγεωργοπούλου.

(Χειροκροτήματα από την πτέρυγα της Πλεύσης Ελευθερίας)

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Καλησπέρα σε όλους και καλή παραγωγική θητεία.

Μεταξύ των ετών 1870 - 1960 στο ιστορικό χωριό της Καμάριζας, τοπικής κοινότητας του Δήμου Λαυρεωτικής, οι εργάτες της μεταλλευτικής στοάς που οδηγούσε στα έγκατα της γης έδιναν το «παρών» στην είσοδο της γαλαρίας στο σωζόμενο και σήμερα κτήριο της άλλοτε γαλλικής εταιρείας, φερόμενο με την ονομασία «Το παρών». Στη σήραγγα των πέντε και πλέον χιλιομέτρων έμπαιναν με τις λάμπες ασετιλίνης πριν χαράξει και αν ήταν τυχεροί, έβγαιναν όταν πια είχε νυχτώσει.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Στην πολύχρονη ανάλογα ανήλιαγη πορεία της Ελλάδας των τελευταίων δεκατριών χρόνων, οι απανταχού σύγχρονοι εργάτες της ελληνικής γης δίνουν το «παρών» μαζί μας εδώ με την Κοινοβουλευτική Ομάδα της Πλεύσης Ελευθερίας.

Τρίτεκνος δημόσιος υπάλληλος με ρυθμισμένη δόση δανείου προ της αύξησης των επιτοκίων της Ευρωπαϊκής Κεντρικής Τράπεζας βρίσκεται αντιμέτωπος με την από το πιστωτικό ίδρυμα μονομερή τροποποίηση των συμβατικών όρων του δανείου του, με συνέπεια την απειλή απώλειας πρώτης κατοικίας από την αδυναμία εξυπηρέτησης του διπλάσιου ποσού δόσης. Η μη σύννομη πώληση του χαρτοφυλακίου τού εν λόγω δανείου σε εταιρεία διαχείρισης από την πλευρά της τράπεζας παραπέμπει την υπόθεση σε ηλεκτρονικό πλειστηριασμό.

Μονογονεϊκή οικογένεια με πρόβλημα υγείας χάνει τη μοναδική της κατοικία σε ηλεκτρονικό πλειστηριασμό χωρίς γνώση του συμβάντος της κατακύρωσης και της προόδου της αναγκαστικής εκτέλεσης για αρχική απαίτηση 1.800 ευρώ που με την επέλαση της τοκογλυφικής πρακτικής της δανείστριας τράπεζας εξακοντίστηκε στο ποσό των 30.000 ευρώ.

Αγρότης συνταξιούχος αδυνατεί να πωλήσει το άγονο χωράφι του, διότι η έλλειψη διαλειτουργικότητας KEAO-ΕΦΚΑ δεν επιτρέπει την έκδοση ασφαλιστικής ενημερότητας, ενός από τα δέκα έγγραφα που απαιτείται να εκδώσει για να επιτραπεί κατά νόμο η σχετική σύμβαση υπό το φως της ψηφιακής ακτινοβολίας, διαδικασία μεγαλύτερου κόστους από το προϊόν-αντάλλαγμα της από επαχθή αιτία μεταβίβασης της αγροτικής γης.

Άνεργος δανειολήπτης καλείται για πρώτη φορά μετά από δεκατρία χρόνια να αποπληρώσει δάνειο με πολλαπλάσια απαίτηση υπό το βάρος του τοκισμού, απειλούμενος με κατάσχεση και πλειστηριασμό, χωρίς την ύπαρξη του εγγράφου της σύμβασης, αντίγραφο της οποίας η εταιρεία διαχείρισης αδυνατεί να προσκομίσει με το πρόσχημα της αιτίας συγχώνευσης της αρχικής δανείστριας με άλλη τράπεζα. Η απαίτηση ενεργή, ο καθ’ ου η εκτέλεση στερείται νομικού παραστάτη.

E-Justice, αλλά δικάσιμος χορηγείται σε τέσσερα χρόνια. E-Κτηματολόγιο, αλλά σχηματισμός λίστας αναμονής από τη δεύτερη νυκτερινή ώρα της ημέρας και έως τις πρώτες ώρες λειτουργίας του γραφείου του συλλέκτη φορέα και έως και μερικά χρόνια η λήψη πιστοποιητικού καταχώρισης συμβολαιογραφικών πράξεων.

Απώλεια δικαιωμάτων, αρνησιδικία, ιδιοκτησία σε εκτέλεση, ανθρώπινη ζωή που βάλλεται σε αναρίθμητες περιπτώσεις που δεν προλαβαίνω να εκθέσω σε λίγα λεπτά, ώστε να ακουστεί πως ο ναός της δημοκρατίας δεν θίγεται από την ελευθερία της έκφρασης, ει μη μόνον απειλείται και ναρκοθετείται από την προσβολή βασικοτέρων θεμελιωδών δικαιωμάτων, όπως της ζωής, της ελευθερίας, της ιδιοκτησίας στον βωμό εκείνης της πολιτικής που καθιστά άγνωστο μέχρι και σήμερα τον αυτουργό της ανθρωποκτονίας του Ιάσωνα με αυτοκίνητο της Βουλής έξω από αυτή.

Η δημοκρατία δεν κινδυνεύει από άλλα έμβια όντα, πλην των ανθρώπων που χαράσσουν εκείνες τις πολιτικές, αφήνοντας άθικτα τα συμφέροντα των τραπεζών, με την απονομή σε αυτές υπερεξουσιών, παραβιάζοντας το Σύνταγμα της Ελλάδας μετά βασικών αρχών δικαίου, της ευθυδικίας, της ισότητας, της ισονομίας, της διαφάνειας, της εξηγησιμότητας, του δικαιώματος πρόσβασης όλων σε έγκυρη πληροφορία, πριν να υπονομευτεί η ζωή και η περιουσία τους. Είμαστε και είμαι «παρών».

Στις Προγραμματικές του Δηλώσεις ο Πρωθυπουργός αναφέρθηκε στη μείωση φόρου ΕΝΦΙΑ κατά δέκα ποσοστιαίες μονάδες σε περίπτωση ασφάλισης της κατοικίας κατά του κινδύνου καταστροφής από φυσικά αίτια, σεισμό-πυρκαγιά, δηλαδή μετακυλίει την ευθύνη του κράτους στον ιδιοκτήτη, του οποίου το εισόδημα διαρκώς συρρικνώνεται δυσανάλογα προς την ωφέλεια την οποία παρέχετε ως Κυβέρνηση με τη μείωση φόρου ΕΝΦΙΑ.

Είναι βέβαιο ότι επιχειρείτε τη ζύμωση της κοινωνίας με μια νέα υποχρέωση, όχι προαίρεση, καθώς ήδη έχει εξαγγελθεί από τους Ευρωπαίους εταίρους μας η υποχρεωτικότητα στην ασφάλιση. Προφανώς με την πολιτική αυτή επιλογή σκοπείτε την αναβάθμιση του ρόλου των συνεργατών σας τραπεζών, των οποίων τα συμφέροντα εξυπηρετείτε, καθώς οι ασφαλιστικές εταιρείες τους θα κερδοσκοπήσουν και πάλι ανελέητα, όταν η μεταβίβαση του κάθε ακινήτου θα εξαρτάται και από την πιστοποίηση ότι το ακίνητο, του οποίου ζητείται η πώληση, γονική παροχή ή άλλο, είναι ασφαλισμένο από φυσικές καταστροφές, αντίστοιχα προς την ήδη υφιστάμενη εκβιαστική πολιτική των νόμων ρύθμισης αναρίθμητων περιπτώσεων αυθαιρέτων.

Στην ταλαιπωρία που υφίστανται ήδη οι πολίτες να συλλέξουν επί μήνες τα αναγκαία έγγραφα για τη μεταβίβαση των ακινήτων τους, ξοδεύοντας χιλιάδες ευρώ, έρχεται να προστεθεί ένα ακόμα βάρος που εμφανίζεται ως μέτρο φοροαπαλλαγής.

Επιμείνατε όμως, κύριε Πρωθυπουργέ, στη στοχοποίηση της ατομικής ιδιοκτησίας, αφού φροντίσατε καλά την τύχη της δημόσιας περιουσίας ξεπουλώντας λιμάνια, αεροδρόμια, σιδηροδρόμους, ενέργεια. Επιμείνατε και επιμένετε γιατί ο φόρος ΕΝΦΙΑ συνδέεται με το Ε9 του περιουσιολογίου των πολιτών και αυτός μαζί με το Ε9 συνδέονται με χιλιάδες σελίδες νόμων, εγκυκλίων, υπουργικών αποφάσεων, αποφάσεων ΑΑΔΕ, που δήθεν τακτοποιούν, ρυθμίζουν αυθαίρετες κατασκευές, χρήσεις, σε ακατάληπτα συχνά διατυπώσεις, με συνέπεια αντικρουόμενες ερμηνείες των καλούντων να αποφανθούν ειδικών επιστημόνων.

Έχετε ποτέ αναλογιστεί την ευθύνη της κυβερνητικής πολιτικής για τη βομβαρδιζόμενη ζώνη των ιδιοκτητών που έχουν κληθεί να πληρώσουν πρόστιμα αναλογούντα σε επαγγελματικούς χώρους, χωρίς συνυπολογισμό συντελεστή παλαιότητας, ενώ αφορούν σε παλιούς περιστερώνες, κοτέτσια και στάβλους χωρίς άδεια οικοδομής;

Έχετε ποτέ αφουγκραστεί την απελπισία των αγροτών, κτηνοτρόφων, ιδιωτικών, δημοσίων υπαλλήλων, ελεύθερων επαγγελματιών, που, ενώ έχουν αποπληρώσει τα επιβληθέντα πρόστιμα αυθαιρέτων, καλούνται να διαχειριστούν τις έννομες συνέπειες άκυρων συμβολαίων από την αιτία βεβαιώσεων νομιμότητας που κρίθηκαν ψευδείς από την αιτία διαφορετικής νομικής προσέγγισης και εκτίμησης της ηλεκτρονικής ταυτότητας του ίδιου ακινήτου;

Έχετε αναλογιστεί τα τεράστια κόστη στην ελληνική οικονομία σε επίπεδο χρόνου ελεύθερων επαγγελματιών, προαγωγής της ασφάλειας του δικαιικού συστήματος της χώρας για την ευημερία της κοινωνίας και την έλξη επενδύσεων; Προφανώς, κατάδηλα όχι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε ένα λεπτό, κυρία Πρόεδρε, τελειώνω.

Αύξηση του κατώτατου μισθού και του μέσου μισθού.

Η εν λόγω εξαγγελία δε συνιστά παρά μία ακόμα παρελκυστική πολιτική εμπαιγμού της ανάγκης των νέων ανθρώπων για ποιότητα ζωής, επένδυση στην αγορά πρώτης κατοικίας όταν η τραπεζική αυθαιρεσία, πιστή στην οδηγία αύξησης των επιτοκίων δανειακών συμβάσεων από την Ευρωπαϊκή Κεντρική Τράπεζα, δημιουργεί προϋποθέσεις μονομερούς μεταβολής των συμβατικών όρων τους και τη συνεπεία αυτής απώλεια περιουσίας με μέτρα αναγκαστικής εκτέλεσης. Η εν λόγω εξαγγελία συνιστά προσβολή του δικαιώματος της αξιοπρεπούς διαβίωσης καθώς ο μισθός υπολείπεται σημαντικά των στοιχειωδών αναγκών των νέων, που αγωνιούν για την επόμενη ημέρα τους και την εξυπηρέτηση βασικών συνθηκών ποιότητας ζωής.

Για όλους αυτούς τους πολίτες και όσους άλλους δεν είχα τον χρόνο να μνημονεύσω ως παράδειγμα άσκησης της πολιτικής βίας των ημερών σας η Πλεύση Ελευθερίας δίνει το «παρών» σε υπεράσπιση των δικαίων της κοινωνίας όλων.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, επειδή είναι η πρώτη στιγμή που ανεβαίνω στο Βήμα, να ευχαριστήσω όλες και όλους από καρδιάς και για τη στήριξή σας, και δεν εννοώ μόνο την ψήφιση, και να σας εκφράσω, να διατυπώσω, να υποσχεθώ ότι θα υπηρετήσω τη θέση της Αντιπροέδρου της Βουλής με βάση τους κοινοβουλευτικούς κανόνες και προφανώς την υπεράσπιση της δημοκρατίας.

(Χειροκροτήματα από την πτέρυγα του ΣΥΡΙΖΑ)

Τον λόγο έχει η κ. Μαρία - Ελένη Σούκουλη - Βιλιάλη από τη Νέα Δημοκρατία. Θα ακολουθήσει ο Υπουργός κ. Αυγενάκης.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα μου επιτρέψετε πριν ξεκινήσω την ομιλία μου να ευχαριστήσω από το Βήμα της Βουλής τους πολίτες της Κορινθίας για την ύψιστη τιμή να τους εκπροσωπήσω στο Ελληνικό Κοινοβούλιο. Η επιλογή τους αυτή είναι για μένα εντολή σκληρής εργασίας, την οποία θα υπηρετήσω με υψηλό αίσθημα ευθύνης.

Κυρίες και κύριοι συνάδελφοι, ο ελληνικός λαός επέλεξε να δώσει ισχυρή δημοκρατική εντολή διακυβέρνησης στον Πρωθυπουργό Κυριάκο Μητσοτάκη και στη Νέα Δημοκρατία. Είμαι πεπεισμένη ότι αυτή η επιλογή των πολιτών δεν ήταν χωρίς περίσκεψη. Είμαι πεπεισμένη ότι υπήρξε αποτέλεσμα συνειδητής κοινωνικής βούλησης που προήλθε από τη συμπυκνωμένη πολιτική, κοινωνική και οικονομική εμπειρία των τελευταίων ετών. Ήταν μία δημοκρατική επιλογή ανάληψης ατομικής και συλλογικής ευθύνης με το βλέμμα στραμμένο στο μέλλον. Σε ένα μέλλον που δεν είναι στρωμένο με τα ροδοπέταλα της πολιτικής ευκολίας των ψευδαισθήσεων, αλλά με τα άνθη των ρεαλιστικών κοινωνικών και οικονομικών ζητούμενων και επιδιώξεων που αναδύονται για μια Ελλάδα υψηλών προσδοκιών.

Είναι σημαντικό, όμως, να γνωρίζουν όλοι οι πολίτες ότι αυτή την τεράστια κοινωνική εμπιστοσύνη που μας αποδόθηκε δεν την υποδεχόμαστε ως ένα παγιωμένο πολιτικό και κοινωνικό δεδομένο, αλλά ως το μέγιστο διακύβευμα της πολιτικής μας δράσης, που θα αξιολογηθεί αυστηρά και καθημερινά στον δρόμο της επίτευξης λύσεων που θα βοηθήσουν τους όρους καλύτερης διαβίωσης όλων των πολιτών της χώρας. Διότι για εμάς οι μόνες δράσεις που υπηρετούν την εθνική πρόοδο είναι οι δράσεις που αφορούν το σύνολο της ελληνικής κοινωνίας.

Σε αυτή τη δύσκολη πορεία όμως διατήρησης της κοινωνικής εμπιστοσύνης με στόχο την κοινωνική ευημερία βασικό πολιτικό μας εφόδιο θα είναι η προγραμματική αξιοπιστία που διακρίνει τις δεσμεύσεις μας έναντι του ελληνικού λαού. Όπως το 2019 έτσι και τώρα όταν μιλούμε για προγραμματική αξιοπιστία δεν αναφερόμαστε πουθενά αλλού παρά μόνο στη μετρήσιμη και αξιολογήσιμη συνέπεια μεταξύ προεκλογικών λόγων και μετεκλογικών πράξεων. Αναφερόμαστε στην αποτελεσματική υλοποίηση ενός συνεκτικού και φιλόδοξου προγράμματος μεταρρυθμίσεων που θα απελευθερώσουν τις σημαντικές αναπτυξιακές δυνατότητες που έχει ο τόπος μας. Ενός συνεκτικού και φιλόδοξου προγράμματος μεταρρυθμίσεων που θα μπορέσει να αντιμετωπίσει χρόνιες δομικές δυσλειτουργίες που παρατηρούνται σε διάφορα πεδία άσκησης εφαρμοσμένης πολιτικής.

Κυρίες και κύριοι συνάδελφοι, αυτές τις ημέρες εδώ, στο λίκνο της δημοκρατίας, ξεδιπλώνεται ιδιαίτερα από τους καθ’ ύλην αρμόδιους Υπουργούς το σχέδιό μας για την Ελλάδα του 2030 με τρόπο που θα το καθιστά ορατό στους πολίτες, ώστε η αξιολόγησή τους στο έργο μας να είναι αυστηρή, αλλά και δίκαιη. Είναι ένα σχέδιο που καλύπτει τις άμεσες και βραχυπρόθεσμες ανάγκες της χώρας μας, αλλά παράλληλα ανοίγει τον δρόμο προς την υλοποίηση στρατηγικών και μακροπρόθεσμων στοχεύσεων που θα την καθιστούν πιο ισχυρή και πιο ανταγωνιστική στο διεθνές περιβάλλον.

Είμαστε αποφασισμένοι να ενισχύσουμε το πλαίσιο για την παραγωγή, αλλά και την προσέλκυση νέου πλούτου. Είμαστε αποφασισμένοι να συνεχίσουμε τη δυναμική ενίσχυση της αλλαγής του παραγωγικού μας μοντέλου κάτι που ξεκινήσαμε ήδη την προηγούμενη τετραετία. Είναι ένα μοντέλο που θα στοχεύει στην παραγωγή, αλλά και στις εξαγωγές ποιοτικών προϊόντων και στην παροχή καινοτόμων υπηρεσιών ανταγωνιστικών στις διεθνείς αγορές, ενισχύοντας έτσι και το ΑΕΠ της χώρας μας. Ένα μοντέλο που θα συνθέτει τα συγκριτικά πλεονεκτήματα διαφόρων θεματικών πεδίων, όπως ο τουρισμός, ο πολιτισμός, ο αγροτοδιατροφικός τομέας σε ένα ενιαίο και ελκυστικό περιεχόμενο αναπτυξιακών και επενδυτικών ευκαιριών.

Παράλληλα θα χρησιμοποιήσουμε τα χρηματοδοτικά εργαλεία που έχουμε στη διάθεσή μας, το Ταμείο Ανάκαμψης, το ΕΣΠΑ ως επιταχυντές ανάπτυξης για να ενισχύσουμε τον πράσινο και ψηφιακό μετασχηματισμό των επιχειρήσεών μας, να στηρίξουμε τις επενδύσεις στην έρευνα και στην καινοτομία, να ενισχύσουμε τις δράσεις κατάρτισης του ανθρώπινου δυναμικού της χώρας σύμφωνα με τις επιζητούμενες δεξιότητες.

Κυρίες και κύριοι συνάδελφοι, στοχεύουμε και θα πετύχουμε τους επιθυμητούς όρους της βιώσιμης ανάπτυξης για την Ελλάδα που οραματιζόμαστε διότι η βιώσιμη ανάπτυξη θα μας εξασφαλίσει την αύξηση του διαθέσιμου εισοδήματος των πολιτών, τη μείωση της φορολογίας, τη μείωση της ανεργίας, τη μείωση του ιδιωτικού και του δημόσιου χρέους, την αναγέννηση του Εθνικού Συστήματος Υγείας, το πέρασμα της παιδείας στην ψηφιακή εποχή, τη βελτίωση των υποδομών μας, την αναζωογόνηση που έχει τόσο πολύ μεγάλη ανάγκη ο πρωτογενής μας τομέας και φυσικά την περαιτέρω ενίσχυση της αμυντικής θωράκισης της χώρας.

Μια Ελλάδα που αναπτύσσεται δυναμικά θα είναι ισχυρότερη και γεωστρατηγικά σε ένα θερμό γεωπολιτικό σκηνικό. Διότι από θέση οικονομικής ισχύος θα μπορεί να υπηρετήσει καλύτερα τα εθνικά της συμφέροντα, επιδεικνύοντας εθνική αυτοπεποίθηση που προέρχεται βεβαίως από την προσήλωση στο Διεθνές Δίκαιο ως δύναμη σταθερότητας και ειρήνης.

Κυρίες και κύριοι συνάδελφοι, η συμφωνία αλήθειας που έχουμε κάνει με τον ελληνικό λαό αναγνωρίζει ότι δεν υπάρχουν μαγικές λύσεις και ότι ο μετασχηματισμός της χώρας είναι μια διαδικασία επίπονη, χρονοβόρα, αλλά και δημιουργική. Η υλοποίηση της καθολικής κοινωνικής επιταγής για περαιτέρω σύγκλιση με τα προηγμένα ευρωπαϊκά κράτη θα είναι μια δυναμική πορεία που στο κέντρο της θα έχει τη σκληρή δουλειά, τη στοχοπροσήλωση και τη συνεργασία σε ένα διεθνές περιβάλλον που χαρακτηρίζεται δυστυχώς σταθερά πλέον από τη ρευστότητά του. Εμείς όμως γνωρίζουμε πού θέλουμε να πάμε τη χώρα και θα τα καταφέρουμε με σύνεση και αποτελεσματικότητα.

Και σε όσους σχολιάζουν την πολιτική επικαιρότητα λέγοντας ότι σε αυτή την διαδρομή δεν έχουμε πολιτικό αντίπαλο θα ήθελα να τους πω ένα πράγμα. Έχουμε αντίπαλο που είναι πολλές φορές επίμονος, σε ορισμένες περιπτώσεις χρόνιος, σε άλλες κρυμμένος σε σκιές του παρελθόντος. Αυτός ο αντίπαλος έχει όνομα και δεν είναι άλλος από τα μικρά και τα μεγάλα προβλήματα των ανθρώπων του τόπου μας που επιζητούν επίλυση. Με αυτά θα αναμετρηθούμε στη νέα μας θητεία και από την ουσιαστική αντιμετώπισή τους θα κριθούμε.

Είμαστε εδώ έτοιμοι να αναλάβουμε την ευθύνη. Είμαστε εδώ να μεταδώσουμε προς την ελληνική κοινωνία μήνυμα αισιοδοξίας ότι μαζί, ενωμένοι θα αναδειχθούμε νικητές στη μάχη αυτή, στη μάχη για μία καλύτερη ζωή για όλους τους πολίτες της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Αυγενάκης, Υπουργός Αγροτικής Ανάπτυξης, για δώδεκα λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κυρία Πρόεδρε, κυρίες και κύριοι συνάδελφοι, αποτελεί ξεχωριστή τιμή να απευθύνομαι στο Εθνικό Κοινοβούλιο από τη θέση του Υπουργού Αγροτικής Ανάπτυξης και Τροφίμων.

Επιτρέψτε μου μια σύντομη εισαγωγή αναφορικά με το πλαίσιο των προτεραιοτήτων μας, προτεραιότητες που ο ίδιος Πρωθυπουργός έθεσε και μου ανέθεσε να υλοποιήσω, έχοντας πλάι μου τους Υφυπουργούς κ. Σταύρο Κελέτση και κ. Διονύσιο Σταμενίτη. Τον ευχαριστώ από καρδιάς για την τιμή αλλά και την εμπιστοσύνη.

Κυρίες και κύριοι, αποτελεί χρέος μας να τιμήσουμε απόλυτα την εμπιστοσύνη της μεγάλης πλειοψηφίας του ελληνικού λαού, αλλά και να δικαιώσουμε την εκκωφαντική εντολή του, να συνεχίσουμε ακόμα πιο δυνατά, ακόμη πιο τολμηρά την πορεία της Ελλάδας μας στον δρόμο της ουσιαστικής ανάπτυξης, της ευημερίας και προκοπής για κάθε Ελληνίδα ,για κάθε Έλληνα. Σε αυτή την πορεία η γεωργία μπορεί και πρέπει να ανακτήσει τον ιστορικό της ρόλο ως ένας εκ των θεμελιωδών πυλώνων ανάπτυξης του τόπου μας, αλλά και ως σύγχρονος καταλύτης για τον μετασχηματισμό του αναπτυξιακού και παραγωγικού μοντέλου της οικονομίας μας.

Η γεωργία διαχρονικά αποτέλεσε θεμέλιο λίθο για την επίλυση των γιγάντιων προκλήσεων που αντιμετώπισαν δύο γενιές προγόνων μας μετά τη Μικρασιατική Καταστροφή, αλλά και μετά τον Β΄ Παγκόσμιο Πόλεμο. Η ανάπτυξη της γεωργίας έλυσε το επισιτιστικό πρόβλημα του τόπου μας, ξανάβαλε την οικονομία σε κίνηση και έδωσε πνοή στην κοινωνία μας, δίνοντας δουλειά σε μεγάλο αριθμό ανθρώπων. Αποτέλεσε διαχρονικά τη βάση για την ανάπτυξη του δευτερογενούς και τριτογενούς τομέα. Λειτούργησε και λειτουργεί ως κινητήριος δύναμη των εξαγωγών, ενισχύοντας ακόμα και τις πιο δύσκολες στιγμές της πρόσφατης οικονομικής κρίσης, την εθνική οικονομία με πολύτιμο εξαγωγικό συνάλλαγμα.

Η πατρίδα μας, αγαπητοί συνάδελφοι, χρωστάει πολλά στη γεωργία και είμαι αποφασισμένος αυτό το χρέος να το ξεπληρώσουμε, αναπτύσσοντας το αναγκαίο έργο για την ενίσχυση και την ανταγωνιστική απελευθέρωση του δυναμικού που έχουν οι Έλληνες επαγγελματίες και επιστήμονες του πρωτογενούς τομέα.

Κυρίες και κύριοι συνάδελφοι, με συνέπεια λόγων και έργων πορευτήκαμε τα τέσσερα προηγούμενα χρόνια. Οι προκάτοχοί μου, κύριοι Βορίδης, Λιβανός και Γεωργαντάς υλοποίησαν μια σειρά μεταρρυθμίσεων μέσα από τις οποίες, θυμίζω πολύ-πολύ συνοπτικά, πετύχαμε την απαλλαγή από την καταβολή φόρου εισοδήματος κατά 50%, το μηδενικό συντελεστή ειδικού φόρου κατανάλωσης στο πετρέλαιο και την επιστροφή του ειδικού φόρου κατανάλωσης για το αγροτικό πετρέλαιο.

Εισαγάγαμε νέα φορολογική κλίμακα για τα φυσικά πρόσωπα. Μειώσαμε τον ΦΠΑ για τις ζωοτροφές και τα λιπάσματα. Χορηγήσαμε εφάπαξ ενίσχυση με το 2% του τζίρου για τις κτηνοτροφικές εκμεταλλεύσεις.

Μειώσαμε τον φορολογικό συντελεστή για τα αγροτικά συνεταιριστικά σχήματα. Αναπτύξαμε άμεσα μέτρα στήριξης ύψους 473 εκατομμυρίων ευρώ κατά τη διάρκεια της πανδημίας στους αγρότες και 141 εκατομμύρια ευρώ μέσω των κρατικών ενισχύσεων. Αυστηροποιήσαμε τις κυρώσεις και εντατικοποιήσαμε τους ελέγχους για τις ελληνοποιήσεις. Στηρίξαμε έμπρακτα ενώσεις και ομάδες παραγωγών, κάτι που σκοπεύουμε να κάνουμε κι εμείς σήμερα. Εδραιώσαμε συνεργασίες με τις διεπαγγελματικές οργανώσεις των παραγωγών και ιδρύσαμε την επαγγελματική οργάνωση φέτας. Απλοποιήσαμε την αδειοδότηση σταυλικών εγκαταστάσεων. Διεκδικήσαμε σταθερούς πόρους για τη χώρα μας από τη νέα Κοινή Αγροτική Πολιτική, ενώ ξεκολλήσαμε χρήματα που λίμναζαν μέσα από το πρόγραμμα αγροτικής ανάπτυξης.

Εστιάσαμε στον ψηφιακό μετασχηματισμό του πρωτογενούς τομέα και διευκολύναμε τους αγρότες και τους κτηνοτρόφους. Δεν αρκούν όμως αυτά που έγιναν. Έχουμε πολλά να κάνουμε στον τομέα αυτό ακόμα.

Ο πρωτογενής τομέας είναι άρρηκτα συνδεδεμένος με την περιφερειακή ανάπτυξη, την αναζωογόνηση της υπαίθρου, την πράσινη οικονομία, αλλά και το περιβάλλον.

Όμως, την ίδια στιγμή, στις μέρες μας επιδρά καταλυτικά στο εθνικό τουριστικό brand, στην ενέργεια και στη βέλτιστη αξιοποίηση των φυσικών πόρων ακόμα και στις διεθνείς σχέσεις, αλλά και συνεργασίες της χώρας μας. Η κλιματική αλλαγή και οι προκλήσεις που σχετίζονται με το περιβάλλον επηρεάζουν άμεσα τον πρωτογενή τομέα με ορατές πλέον επιπτώσεις, όπως η ξηρασία, τα έντονα καιρικά φαινόμενα, η ζημιά στην παραγωγή, η ανάγκη αναδιάρθρωσης των καλλιεργειών, η ερημοποίηση της υπαίθρου και η αύξηση του κόστους παραγωγής.

Για μας, πρώτον, η πράσινη ανάπτυξη, δεύτερον, ο ψηφιακός μετασχηματισμός και, τρίτον, η δυνατότητα του πρωτογενούς τομέα να συμμετάσχει με δυναμικό ρόλο στην τέταρτη βιομηχανική επανάσταση είναι το μεγάλο μας στοίχημα, το στοίχημα της επόμενης δεκαετίας. Είναι ένα στοίχημα το οποίο θα κερδίσουμε.

Όπως τόνισε ο Πρωθυπουργός της χώρας μας Κυριάκος Μητσοτάκης, το σχέδιό μας για τον αγροτικό τομέα έχει ως άξονες, πρώτον, την ενίσχυση της ανταγωνιστικότητας των ελληνικών αγροτικών προϊόντων και, δεύτερον, τη μετάβαση σε ένα νέο πρότυπο αγροτικής επιχειρηματικότητας.

Η στρατηγική που έχουμε αναπτύξει κι έχουμε μελετήσει, σχεδιάσει και ήδη έχουμε θέσει σε κίνηση για την πράσινη και ψηφιακή Ελλάδα στον πρωτογενή τομέα, είναι πλήρως εναρμονισμένη με τις ευρωπαϊκές πολιτικές. Εισάγει μια νέα αναπτυξιακή στρατηγική που αποσκοπεί στον μετασχηματισμό της χώρας μας σε μια δίκαιη αλλά και ευημερούσα κοινωνία που διαθέτει μια οικονομία σύγχρονη, ισχυρή, ανταγωνιστική αλλά και πολύπλευρα αποδοτική. Περιλαμβάνει, μεταξύ άλλων, σύγχρονες πολιτικές για την αντιμετώπιση της κλιματικής κρίσης, την ανάπτυξη του πρωτογενούς τομέα του 21ου αιώνα, την απελευθέρωση του δυναμικού του Έλληνα και της Ελληνίδας καλλιεργητή, επαγγελματία της γης και επιστήμονα, αλλά και την αναμόρφωση των γεωργικών οργανισμών, με στόχο την ουσιαστική στήριξη και ενίσχυση του παραγωγού.

Ειδικότερα το πρώτο ζήτημα που μου τέθηκε, που μου ανέφεραν μόλις ανέλαβα καθήκοντα, ήταν οι πληρωμές του ΟΠΕΚΕΠΕ και τα προβλήματα που τον συνοδεύουν. Απευθυνόμενος σε κάθε δικαιούχο, τους λέω ότι έχουμε πλήρη εικόνα της σημερινής κατάστασης του ΟΠΕΚΕΠΕ και δεσμεύομαι ότι θα μπει τάξη με άξονα τις ανάγκες κάθε δικαιούχου. Δουλεύουμε ήδη μαζί με τους συναδέλφους για τα επόμενα βήματα, συνεχίζοντας την ολοκλήρωση της ένταξης του ΟΠΕΚΕΠΕ στην ψηφιακή πλατφόρμα του gov.gr, ώστε ο Έλληνας παραγωγός να μπορεί εύκολα και άμεσα να εξυπηρετηθεί, να έχει πλήρη εικόνα των συναλλαγών του, να νιώθει ασφάλεια για τις συναλλαγές που εκτελεί και κυρίως, να υπάρχει διαφάνεια και δικαιοσύνη στις κατανομές των ενισχύσεων.

Δεύτερον, η κλιματική κρίση έχει δημιουργήσει νέα δεδομένα αλλά και νέες προκλήσεις στον πρωτογενή τομέα. Είναι επιτακτική η ανάγκη αναθεώρησης των κανονισμών ασφάλισης και λειτουργίας του ΕΛΓΑ, ώστε να μετεξελιχθεί σε έναν σύγχρονο ασφαλιστικό φορέα, ο οποίος θα είναι σε θέση να παρέχει υψηλής ποιότητας υπηρεσίες προς τους ασφαλισμένους παραγωγούς, αντανακλώντας τις συνθήκες αλλά και τις προκλήσεις του σήμερα και κυρίως του αύριο. Η μεταρρύθμιση αυτή ισχυροποιεί το εσωτερικό πλαίσιο διακυβέρνησης του ΕΛΓΑ, συμβάλλει στη διαμόρφωση ενός δίκαιου και διαφανούς συστήματος ασφάλισης για τους παραγωγούς και ενισχύει την κουλτούρα πρόληψης και ασφάλισης στον αγροτικό τομέα.

Γνωρίζοντας πολύ καλά τον διαρκή αγώνα των καλλιεργητών, αποτελεί για μένα μείζονα προτεραιότητα η ταχεία και άμεση καταγραφή των ζημιών στην παραγωγή και η γρήγορη αποζημίωση των πληγέντων.

Η ψηφιοποίηση των υπηρεσιών του ΕΛΓΑ απαντά σε αυτή την ανάγκη, που υπηρετεί με συνέπεια ο Πρόεδρος του Οργανισμού ο κ. Λυκουρέντζος, η διοίκηση και τα στελέχη του. Πρόκειται για ένα έργο προϋπολογισμού 2,5 εκατομμυρίων ευρώ, που μεταξύ άλλων, θα επιτρέψει στον γεωπόνο εκτιμητή να ολοκληρώνει με διαφάνεια και ταχύτητα την αξιολόγηση της ζημιάς στο κτήμα του παραγωγού με τον φορητό του υπολογιστή, να καταγράφει αλλά και να ενημερώνει τον ΕΛΓΑ επιτόπου και να προϋπολογίζει την έκταση της ζημίας και το ύψος της οφειλόμενης αποζημίωσης, ώστε ο παραγωγός να έχει πλήρη και ξεκάθαρη γνώση της υπόθεσης του.

Τρίτον, θυμίζω ότι δεσμευτήκαμε προεκλογικά για την αύξηση του αριθμού των κατ’ επάγγελμα νέων αγροτών κατά εξήντα χιλιάδες μέχρι το 2027. Ήδη φέτος τρέχουμε το αυξημένο κονδύλι της ενίσχυσης των 40.000 ευρώ ανά νέο αγρότη ενώ αξίζει να θυμίσουμε ότι το σχετικό πρόγραμμα νέων γεωργών είναι το μεγαλύτερο, σε σχέση με όλα τα προηγούμενα. Δηλαδή, πιο απλά, δεκατέσσερις χιλιάδες περίπου νέοι αγρότες εντάχθηκαν στο πρόγραμμα νέων γεωργών, ύψους 527 εκατομμυρίων ευρώ.

Θέλω σήμερα να σας ανακοινώσω ότι εξοικονομήσαμε τους απαραίτητους πόρους και εντάσσουμε όλους τους επιλαχόντες νέους γεωργούς στο πρόγραμμα ενίσχυσης νέων αγροτών. Στην πράξη, δηλαδή, μιλάμε για δύο χιλιάδες εκατό επιλαχόντες νέους αγρότες, όπου εντάσσονται στο πρόγραμμα, με ποσό ύψους 77 εκατομμυρίων επιπλέον.

Τέταρτον, το στρατηγικό σχέδιο της Κοινής Αγροτικής Πολιτικής 2023 - 2027 συνοδεύεται με 19 δισεκατομμύρια 300 εκατομμύρια ευρώ. Σηματοδοτεί μια νέα περίοδο σημαντικών μεταρρυθμίσεων και αλλαγών για τον πρωτογενή μας τομέα και τις αγροτικές μας περιοχές. Υποστηρίζει παρεμβάσεις και δράσεις που καλύπτουν τις ειδικές ανάγκες της χώρας μας. Επιδιώκουμε μέσω της ΚΑΠ τη μετάβαση προς ένα έξυπνο, βιώσιμο, ανταγωνιστικό, σταθερό, αλλά και διαφοροποιημένο αγροτικό τομέα.

Πέμπτον, η διαχείριση των υδάτινων πόρων. Αποτελεί ζήτημα ζωτικής σημασίας στο πλαίσιο της κλιματικής κρίσης και όλο και συχνότερα φαινομένων ανομβρίας. Όπως ανέφερε ο Πρωθυπουργός μας χθες, διαμορφώνουμε μια εθνική στρατηγική για το νερό, που αντανακλά το δραματικό του ρόλο ως εχέγγυο για την ανάπτυξη του πρωτογενούς τομέα, τη συνακόλουθη ανταγωνιστική αύξηση της παραγωγής και την ενδυνάμωση της ευρύτερης γεωργικής οικονομίας και επιχειρηματικότητας. Σε αυτό το πλαίσιο ξεχωρίζω δύο σημεία.

Πρώτον, την αναμόρφωση των ΓΟΕΒ - ΤΟΕΒ. Αποτελεί απαραίτητη μεταρρύθμιση για μια ολοκληρωμένη πολιτική νερού. Υπάρχουν σημαντικές παθογένειες που οφείλονται στην απαρχαιωμένη νομοθεσία με νόμους του 1958 και τα πεπαλαιωμένα συστήματα που αδυνατούν να λειτουργήσουν σε περιβάλλον κλιματικής κρίσης. Απαιτούνται τολμηρές μεταρρυθμίσεις σε θεσμικό, οργανωτικό αλλά και λειτουργικό επίπεδο.

Δεύτερον, εγγειοβελτιωτικά έργα: «Ύδωρ 2.0». Πέρα από τους ΓΟΕΒ - ΤΟΕΒ, στοχεύουμε στην υλοποίηση του μεγαλύτερου από ποτέ προγράμματος εγγειοβελτιωτικών έργων. Είναι το πρόγραμμα «Ύδωρ 2.0», συνολικού κόστους 4 δισεκατομμυρίων ευρώ, με κύριο στόχο την ορθολογική χρήση του νερού, τη μείωση των απωλειών, την εξοικονόμηση πόρων και την αύξηση της αποδοτικότητας των καλλιεργειών. Για όλα αυτά οι ωφελούμενοι αγρότες δεν θα έχουν το παραμικρό κόστος.

Έκτον, βασική συνιστώσα της πολιτικής μας, είναι η στήριξη της επιχειρηματικότητας στον πρωτογενή τομέα. Στο πλαίσιο αυτό σχεδιάζουμε τη δημιουργία αγροτικού τμήματος, σε κάθε επιμελητήριο και την εγγραφή των αγροτών σε αυτό, αξιοποιώντας τις δομές, την τεχνογνωσία, την εμπειρία, το πλαίσιο λειτουργίας των επιμελητηρίων. Θέλουμε να εντάξουμε στο θεσμικό τους πλαίσιο τα αγροτικά τμήματα των επιμελητηρίων, δίνοντας πρόσβαση στους παραγωγούς και στους επαγγελματίες του πρωτογενή τομέα να έχουν τα οφέλη μιας ήδη οργανωμένης δομής και κάνοντας χρήση όλων των υπηρεσιών που προσφέρουν τα επιμελητήρια.

Έβδομον, μεταρρύθμιση των ελεγκτικών μηχανισμών στα τρόφιμα. Η αναμόρφωση του θεσμικού πλαισίου στον τομέα των τροφίμων διασφαλίζει τον ενιαίο σχεδιασμό και συντονισμό των αρμόδιων αρχών. Ήδη ξεκινήσαμε συνέργειες και με άλλα Υπουργεία. Κεντρικοί μας στόχοι είναι, πρώτον, ένα δίκαιο, υγιές και φιλικό προς το περιβάλλον, σύστημα τροφίμων. Δεύτερον, η εξασφάλιση επαρκούς και διαφοροποιημένης προσφοράς ασφαλών, θρεπτικών, οικονομικών προσιτών και βιώσιμων τροφίμων για τους πολίτες. Και, τρίτον, η προστασία αλλά και η στήριξη των Ελλήνων παραγωγών και των ελληνικών προϊόντων. Πώς θα τα πετύχουμε; Αναφέρω ενδεικτικά: Συντονισμός δράσεων προκειμένου να εξασφαλιστεί η επιτυχή προσέγγιση των στόχων βιώσιμης ανάπτυξης.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, θα παρακαλούσα την κατανόησή σας. Ευχαριστώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Θα χρειαστώ τρία λεπτά ακόμα, κυρία Πρόεδρε. Σας ευχαριστώ.

Θα προχωρήσουμε την προώθηση των δράσεων από το αγρόκτημα στο πιάτο και των βιώσιμων προτύπων διατροφής. Δράσεις προώθησης του μεσογειακού προτύπου διατροφής ως ένα αειφόρο και βιώσιμο διατροφικό πρότυπο, σύνδεση των μοναδικών ελληνικών προϊόντων με τη μεταποίηση, τη βιομηχανία των τροφίμων και τον τουρισμό.

Όγδοον, τα επόμενα χρόνια ο αγροτικός κόσμος της χώρας μας, όπως και κάθε άλλος κλάδος, θα αναγκαστεί να προσαρμοστεί στα νέα δεδομένα, τάσεις και απαιτήσεις που είναι ήδη στη ζωή μας. Η ψηφιακή στρατηγική για τον αγροδιατροφικό τομέα αποσκοπεί στην ενίσχυση των πληροφοριακών συστημάτων του Υπουργείου και στην ενοποίηση αυτών με αυτά που διατηρεί ο ΕΛΓΑ και ο ΟΠΕΚΕΠΕ, ώστε όλες οι υποχρεώσεις των αγροτών να πραγματοποιούνται μέσω του διαδικτύου, χωρίς επιπλέον ταλαιπωρίες.

Την ίδια στιγμή το πρόγραμμα «Γεωργία Ακριβείας» αναπτύσσεται στο πλαίσιο του Ταμείου Ανάκαμψης και Ανθεκτικότητας «Ελλάδα 2.0» και στηρίζει επενδύσεις αλλά και μεταρρυθμίσεις που προωθούν την εισαγωγή ψηφιακών τεχνολογιών για την προώθηση αποτελεσματικών μεθόδων παραγωγής που αυξάνουν την ποιότητα και την ανταγωνιστικότητα των ελληνικών προϊόντων, την προώθηση της έρευνας και της καινοτομίας, την υποστήριξη του οικονομικού μετασχηματισμού του τομέα, με σκοπό τη διείσδυση των ελληνικών επιχειρήσεων στις διεθνείς αγορές και στήριξη επενδύσεων για την ανάπτυξη ψηφιακών τεχνολογιών.

Ένατον, για να υλοποιήσουμε τα μεγάλα αλλά και φιλόδοξα σχέδια, πρέπει να έχουμε λύσει τα απλά αλλά και καθημερινά. Ενδεικτικά, η κεντρική υπηρεσία του Υπουργείου μας στεγάζεται σήμερα σε δεκατρία κτήρια διάσπαρτα στην Αττική, πολλά εκ των οποίων έχουν σοβαρά προβλήματα ασφάλειας και λειτουργικότητας. Αναφέρομαι μόνο στις κεντρικές υπηρεσίες και όχι στις αποκεντρωμένες υπηρεσίες, εποπτευόμενους φορείς, αλλά και διαχειριστική αρχή που στεγάζονται σε άλλα κτήρια. Στόχος μας είναι η συγκέντρωση όλων των διοικητικών υπηρεσιών σε ένα κτήριο σύγχρονο, λειτουργικό και ασφαλές για όλα τα στελέχη του Υπουργείου μας, τους καθημερινούς μας συνεργάτες, δίνοντάς τους επιπλέον κίνητρο να εργαστούν σε ένα περιβάλλον που θα απελευθερώνουν το δυναμικό τους, θα επιτρέπει την καλύτερη συνεργασία, μεγιστοποιώντας την ίδια στιγμή την ποιότητα υπηρεσιών προς τους πολίτες.

Κυρίες και κύριοι, κλείνοντας θέλω να πω το εξής: Γνωρίζω τα προβλήματα του αγροτικού κόσμου. Γνωρίζω τι σημαίνει να παθαίνεις ζημιά στην παραγωγή και η αποζημίωση να έρχεται, αν και όταν έρχεται. Γνωρίζω τι σημαίνει να μη βρίσκεις εργάτες για να μαζέψεις την παραγωγή σου. Γνωρίζω τι σημαίνει αυξημένο κόστος παραγωγής και σκληρός ανταγωνισμός. Γνωρίζω τι σημαίνει πρόβλημα με τα βοσκοτόπια. Γνωρίζουμε τι συμβαίνει σε άλλες χώρες που μεγιστοποιούν την αξία του καθημερινού αγώνα των καλλιεργητών. Γνωρίζουμε ότι με βροχή, με χαλάζι, με χιόνι, με ήλιο, με καύσωνα οι γεωργοί είναι εκεί, παλεύουν, επιμένουν, μοχθούν. Γνωρίζουμε διότι και ο ίδιος προέρχομαι από αγροτική περιοχή και είμαι γεμάτος από βιώματα αλλά και εικόνες από φίλους και συγγενείς που κάθε μέρα δίνουν έναν διαρκή αλλά και άνισο αγώνα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, ολοκληρώστε.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Επενδύσεων):** Ολοκληρώνω, κυρία Πρόεδρε.

Γι’ αυτό και στο κέντρο της πολιτικής μας είναι ο αγρότης, είναι ο κτηνοτρόφος, είναι ο ψαράς, είναι ο μελισσοκόμος, κάθε μικρή ομάδα παραγωγών που με κόπο και μεράκι ανέπτυξαν μια ομάδα μεταποίησης ή ένα οινοποιείο, οι γεωτεχνικοί, κάθε επαγγελματίας που αναζητά τρόπο εργασίας και ευκαιρίες να πάει μπροστά.

Το αμέσως επόμενο διάστημα θα κάνουμε επισκέψεις σε όλη τη χώρα. Θέλω να συζητήσουμε και να ακούσουμε κάθε συμπολίτη μας που αγωνίζεται στον πρωτογενή τομέα. Στόχος μας και επιθυμία μας, φυσικά, είναι να δουλέψουμε πλάι τους, να συνθέσουμε μαζί λύσεις και προοπτικές, ώστε να αντιμετωπίζουμε τα προβλήματα στη ρίζα τους αλλά και να μην αφήσουμε καμμία ευκαιρία χαμένη, με έντιμο και ειλικρινή διάλογο.

Κυρίες και κύριοι, το πρόγραμμά μας δεν περιορίζεται μόνο στα παραπάνω. Αυτά είναι μόνο η αρχή και οι άμεσες προτεραιότητές μας. Ξέρουμε ότι υπάρχουν προσδοκίες αυξημένες. Οι εντολές του Πρωθυπουργού είναι σαφείς. Μαζί με τους Υφυπουργούς, τους Γενικούς Γραμματείς, τα εξαίρετα στελέχη του Υπουργείου μας, τις διοικήσεις και τους εργαζόμενους των εποπτευόμενων φορέων θα εργαστούμε σκληρά, για να εκπληρώσουμε αυτές τις προσδοκίες. Μαγικό ραβδάκι δεν έχουμε. Έχουμε, όμως, υπομονή, επιμονή και στοχοπροσήλωση.

Δεσμεύομαι προσωπικά ότι θα τηρήσω στο ακέραιο τον λόγο μου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Χρήστος Γιαννούλης, Βουλευτής του ΣΥΡΙΖΑ - Προοδευτική Συμμαχία.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κυρία Πρόεδρε, και εύχομαι τα καλύτερα στα νέα σας καθήκοντα στην Έδρα του Προεδρείου. Είμαι σίγουρος ότι θα συμβάλετε σημαντικά στη διαδικασία του κοινοβουλευτικού ελέγχου και των προγραμματικών δηλώσεων.

Κύριε Αυγενάκη, πραγματικά η υπέρβαση του χρόνου σας -τη χρησιμοποιώ συμβολικά- είναι ένα πρώτο δείγμα αλαζονείας και ανυπακοής στις εντολές που σας έδωσε ο ίδιος ο Πρωθυπουργός, ο επικεφαλής της Κυβέρνησης που συμμετέχετε, που ζήτησε να είστε συνεπείς τουλάχιστον στον χρόνο. Τα επτά επιπλέον λεπτά, που αποτελούν προσβολή προς όλο το Σώμα, θεωρώ ότι θα είναι πολύ πιο χρήσιμα να τα διαθέσετε, ως έχων τεχνογνωσία από την κρητική παράδοση, για να θεραπεύσετε με σασμό τη βεντέτα που υποβόσκει εντός του Υπουργικού Συμβουλίου και της κοινοβουλευτικής σας ομάδας για την επίκληση ενός παλιού εργαλείου για τη συγκρότηση αυτής της πολυμελούς Κυβέρνησης. Το εργαλείο που έλεγε: γεωγραφικές κατανομές, ισότητα και διανομή των υπουργικών θώκων με βάση την καταγωγή, ισορροπίες τρόμου και όλα αυτά που ζούσαμε στη δεκαετία του ’50, του ’60, του ’70 και του ’80, όχι εγώ προσωπικά, αλλά είναι κατατεθειμένα στην ιστορία. Αν θέλετε, λοιπόν, να συμβάλετε σε αυτόν τον σασμό. Καλύτερο θα ήταν από το να υπερβαίνετε ή να εμποδίζετε την κοινοβουλευτική διαδικασία με υπερβάσεις χρόνου.

Από εκεί και πέρα, εάν θα έπρεπε να επιλέξει κάποιος έναν κινηματογραφικό τίτλο για τις Προγραμματικές Δηλώσεις που παρουσίασε, κυρίως ο Πρωθυπουργός και επικουρικά οι Υπουργοί και οι Αναπληρωτές Υπουργοί, θα ήταν Κράμερ εναντίον Κράμερ, γιατί η υφιστάμενη Κυβέρνηση παλεύει με ένα λειτουργικό κομμάτι της, σάρκα από τη σάρκα της που κυβέρνησε από το 2019 έως το 2023.

Έχετε λιγότερο από 40% πιθανότητες μέχρι το τέλος της διαδικασίας να ακολουθήσετε τη συμβουλή που έδωσε και ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος.

Ας πούμε σε αυτή την Αίθουσα, επιτέλους, μερικές αλήθειες. Ας συνομολογήσουμε ποια είναι η πραγματική εικόνα αυτής της χώρας.

Επαναλαμβάνετε συνεχώς, σε βαθμό που δεν γίνεται πιστευτό ούτως ή άλλως, ότι υπηρετείτε τους όρους και τις αξίες «εμπιστοσύνη», «συνέπεια», «ό,τι είπαμε το κάναμε», «ήμασταν πιστοί στις προγραμματικές μας εξαγγελίες», «είμαστε οι αναντικατάστατοι για τη διακυβέρνηση και την εξουσία σε αυτή τη χώρα». Εκεί έχετε 60% πιθανότητες -πολύ περισσότερο από το 40%, που έχει αποτελέσει πλέον τη μόνιμη επωδό και απάντησή σας σε κάθε πολιτική συζήτηση- και περισσότερες να διαψευστείτε.

Θα χρησιμοποιήσω μια τεκμηρίωση του πόσο ανακόλουθοι είστε με αυτά που δεσμεύεστε ή υπόσχεστε, ξεκινώντας από το 2019. Αντικατοπτρίζεται, όμως και στην πιθανή πορεία που θα έχετε και στην επόμενη τετραετία.

Σεπτέμβρης του 2019. Θα χρησιμοποιήσω, αν μου επιτρέπετε και αν μου επιτρέπουν οι συνάδελφοι, ως βάση τη Θεσσαλονίκη, την πόλη που μένω, αλλά είναι και η δεύτερη μεγαλύτερη πόλη στη χώρα. Το 2019, στο βήμα της ΔΕΘ, ο Πρωθυπουργός παρουσιάζει -καλή ώρα όπως προχθές, που μίλησε για μια τρισδιάστατη μεταρρύθμιση- στους πολίτες ένα μεγαλεπήβολο πρόγραμμα για να καταστήσει τη Θεσσαλονίκη κόμβο των Βαλκανίων. Έχουν περάσει τέσσερα χρόνια. Περνάει ο χρόνος γρήγορα!

Είχε, ταχθεί, λοιπόν, τότε ο κ. Μητσοτάκης ανοιχτά υπέρ της λύσης της απόσπασης των αρχαίων στη Βενιζέλου για τη λειτουργία του μετρό στην πόλη. Μάλιστα, στον επικεφαλής της «ΑΤΤΙΚΟ ΜΕΤΡΟ» απέδωσε και την τιμή του κυβερνητικού αξιωματούχου πλέον, στον Υπουργό, τον κ. Ταχιάο, γιατί είχατε δεσμευτεί ότι τον Απρίλιο του 2023 -αν δεν κάνω λάθος, έχουμε Ιούλιο του 2023;- οι Θεσσαλονικείς θα χρησιμοποιούσαν το μετρό. Ήταν δέσμευσή σας. Δεν έγινε 100%, ούτε 40% ούτε 60%, αλλά 100% δεν έγινε δέσμευση.

Βλέπουμε, κατά τον Κυριάκο Μητσοτάκη, μέσα στο 2024. Κατά την εκτίμηση αυτών που ξέρουν, μέχρι το 2025.

Αστικές συγκοινωνίες σε Αθήνα και Θεσσαλονίκη. Δεσμευτήκατε από τον Ιούλιο του 2019 ότι θα προχωρήσετε στη θεραπεία της προκήρυξης που έτρεχε επί ΣΥΡΙΖΑ για την προμήθεια νέων λεωφορείων. Τα μόνα λεωφορεία που είδαμε σε Αθήνα και Θεσσαλονίκη είναι τα αυτοαναφλεγόμενα σαν λαμπάδες της Λειψίας, τα οποία αποσύρθηκαν. Το είπατε, δεν το κάνατε 100%.

Ήμασταν στο σημείο της μέθεξης ότι έρχονται τα ηλεκτροκίνητα αυτοκίνητα. Ο Υπουργός της εγκληματικής τραγωδίας των Τεμπών μάς ειρωνευόταν όχι μόνο για την ασφάλεια του ΟΣΕ, αλλά κουνούσε επιδεικτικά με αμετροέπεια το δάχτυλό του για τέσσερα χρόνια ότι έρχονται σε έξι μήνες, σε δέκα μήνες, σε δώδεκα μήνες και τελικά, το μόνο ηλεκτροκίνητο όχημα που ίσως λειτουργεί για τον κ. Καραμανλή είναι το προσωπικό του βουλευτικό αυτοκίνητο.

Είναι και άλλα πράγματα για τα οποία υποσχεθήκατε, δεσμευτήκατε, κομπορρημονείτε σήμερα ότι τα πετύχατε, αλλά σας διαψεύδει η πραγματικότητα.

Εμείς δεν δίνουμε μια μάχη για να διατηρήσουμε την ένταση ή αυτό που εσείς περιγράφετε και αποδίδετε σε εμάς ως ψόγο, αλλά το υποστηρίζετε με απόλυτη συνέπεια περί τοξικής πολιτικής στάσης ή αντιπολίτευσης. Υπάρχει ένας όρος τον οποίο δανείζομαι από τον Νίκο Παππά, της επισπεύδουσας Αντιπολίτευσης, που σας ζητάει με αυτό το 40%, το πρώτο δείγμα της αμετροεπούς στάσης σας στην πολιτική δημόσια σφαίρα, να κυβερνήσετε. Όμως, να κυβερνήσετε. Μην προσπαθείτε να μας πείσετε ότι είναι άλλη η χώρα που ζούσαμε από το 2019 έως το 2023, είναι η χώρα του success story και τώρα εσείς οι ίδιοι, κάνοντας κριτική στην προηγούμενη κυβέρνηση, ούτε λίγο ούτε πολύ, μας λέτε ότι παραλάβαμε καμένη γη και τώρα σχεδιάζουμε μεταρρυθμίσεις για να θεραπεύσουμε αυτά που κάναμε ή δεν κάναμε στην προηγούμενη κυβέρνηση. Εκφεύγουν της λογικής όλα αυτά τα πράγματα.

Θέλω να κλείσω πραγματικά με τη δέσμευση ότι σε μια σειρά από τομείς θα μπορούσα να πω και άλλα πολλά παραδείγματα με αφορμή τη Θεσσαλονίκη, αλλά είναι η αντικειμενική τεκμηρίωση και μάλιστα, σε ευρύ μέγεθος, ότι, δυστυχώς, τα περισσότερα για τα οποία δεσμευτήκατε δεν τα κάνατε. Ναι, μεν εκλεγήκατε με ένα ισχυρό ποσοστό. Εμείς θα παραμείνουμε εδώ πέρα και ως επισπεύδουσα Αξιωματική Αντιπολίτευση και θα δυναμώσουμε μέσα από τις αδυναμίες, τα λάθη και τις ωδίνες που ζούμε το τελευταίο διάστημα, ωδίνες που με «ω» μπορούν να οδηγήσουν σε τοκετό ζωής, αισιοδοξίας και προοπτικής για αυτόν τον τόπο.

Όμως, θα είμαστε εδώ να σας υπενθυμίζουμε ότι ο βασικός σας αντίπαλος είναι η σχέση εμπιστοσύνης σας με την αλήθεια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Ο επόμενος ομιλητής είναι ο κ. Ιωάννης Ανδριανός από τη Νέα Δημοκρατία.

**ΙΩΑΝΝΗΣ ΑΝΔΡΙΑΝΟΣ:** Σας ευχαριστώ πολύ, κυρία Πρόεδρε.

Η σχέση της Νέας Δημοκρατίας με την αλήθεια, κύριε συνάδελφε, είναι ισχυρή και αποδείχθηκε από το ποσοστό εμπιστοσύνης που έδειξε προς εμάς ο ελληνικός λαός.

Κυρίες και κύριοι συνάδελφοι, ξεκινώ, κατ’ αρχάς, με την ευχή, αλλά και με την επισήμανση ότι είναι υψηλή ευθύνη όλων μας σε αυτή την Αίθουσα η νέα κοινοβουλευτική περίοδος που ξεκίνησε αυτή την εβδομάδα να είναι παραγωγική για την πατρίδα και την κοινωνία και να ανταποκρίνεται στα πρότυπα του διαλόγου και του ήθους που υπαγορεύει το πολίτευμά μας.

Και στο σημείο αυτό θα μου επιτρέψετε, κυρίες και κύριοι συνάδελφοι, να ευχαριστήσω από καρδιάς από το Βήμα της Βουλής τους συμπολίτες μου στην Αργολίδα που με εμπιστεύτηκαν ξανά με την ψήφο τους. Όπως πάντα, θα αφιερώσω όλες μου τις δυνάμεις για να ανταποκριθώ στη ρητή εντολή τους για τη συνέχιση του έργου και του αποτελέσματος για την Ελλάδα, για την Αργολίδα. Άλλωστε, αυτό ήταν και ευρύτερα το ηχηρό μήνυμα της κάλπης της 25ης Ιουνίου. Οι Ελληνίδες και οι Έλληνες επιλέξαμε τον δρόμο της σταθερότητας, της συνέχειας και της προοπτικής.

Η ισχυρή αυτοδύναμη κοινοβουλευτική Πλειοψηφία της Νέας Δημοκρατίας εξελέγη, αναλαμβάνοντας την ευθύνη να οδηγήσουμε τη χώρα σε μια νέα θετική προοπτική ανάπτυξης και ευημερίας για όλους, αναβάθμισης της αποτελεσματικότητας του κράτους σε όλους τους κρίσιμους τομείς, καθώς και του διεθνούς ρόλου της χώρας, στήριξης των νοικοκυριών και των νέων ανθρώπων.

Η ευρύτατη κοινωνική συμμαχία που αποτυπώθηκε στις κάλπες του Μαΐου και του Ιουνίου υπερβαίνει κατά πολύ κομματικές ταυτίσεις και ιδεολογικές καταβολές. Είναι, πάνω από όλα, η συμμαχία των πολιτών που ζητούν αποτελεσματικότητα και έργο, αντί για συνθήματα και κούφιες υποσχέσεις, που απαιτούν τον εκσυγχρονισμό της χώρας και τη ριζική αντιμετώπιση των παθογενειών που ακόμη μας ταλαιπωρούν, που κοιτούν μπροστά, απορρίπτοντας τον λαϊκισμό και τις αποδεδειγμένα στείρες ιδεοληψίες.

Η πρόκληση, λοιπόν, της παράταξής μας και της ισχυρής αυτοδύναμης Κυβέρνησης του Κυριάκου Μητσοτάκη είναι να ανταποκριθούμε με επιτυχία σε αυτό το ξεκάθαρο και ισχυρό μήνυμα.

Οι δεσμεύσεις που αναλάβαμε προεκλογικά είναι μετρημένες και προσεκτικά μελετημένες. Δεσμευτήκαμε για ενίσχυση του εισοδήματος των Ελλήνων, ώστε ο μέσος μισθός να αυξηθεί κατά 25% μέσα στην τετραετία, ώστε να φθάσει στα 1.500 ευρώ από τα 1.170 ευρώ που είναι σήμερα και ο κατώτατος μισθός να φθάσει στα 950 ευρώ. Ο μόνος δρόμος για να το πετύχουμε αυτό είναι η ενίσχυση της παραγωγικότητας, της ανταγωνιστικότητας, του ανθρώπινου δυναμικού της χώρας, η έμπρακτη στήριξη των δημιουργικών δυνάμεων της κοινωνίας μας.

Δεσμευτήκαμε για την ενίσχυση της υγείας και της παιδείας τόσο με την κάλυψη των κενών και την ενίσχυση των εργαζομένων στα κρίσιμα αυτά πεδία όσο και με την αποφασιστική εισαγωγή νέων τεχνολογιών, μεθόδων και νοοτροπίας για την ποιοτική αναβάθμιση των παρεχόμενων υπηρεσιών.

Δεσμευτήκαμε για την ολοκλήρωση της τεράστιας μεταρρύθμισης της ψηφιοποίησης του κράτους, που ήδη μας έχει όλους απαλλάξει από αχρείαστη ταλαιπωρία και έχει επιταχύνει κρίσιμες διαδικασίες, όπως για την απονομή των συντάξεων, και έχει ήδη ανοίξει νέες δυνατότητες, όπως για τη σταδιακή επέκταση του προγράμματος «Φώφη Γεννηματά» για την πρόληψη του καρκίνου του μαστού, σε όλα τα σοβαρά νοσήματα που μπορούν να προληφθούν.

Δεσμευτήκαμε για την ουσιαστική ενίσχυση των νέων ανθρώπων και των οικογενειών. Η ίδρυση του αυτόνομου Υπουργείου Κοινωνικής Συνοχής και Οικογένειας υπογραμμίζει τη σημασία αυτού του πυλώνα στη δράση της Κυβέρνησης, όπως επίσης υπογραμμίζει και το πρόγραμμα που βοηθά τους νέους ανθρώπους να αποκτήσουν το δικό τους σπίτι, που βεβαίως πρέπει και να συνεχιστεί, αλλά και να επεκταθεί.

Βεβαίως δεσμευτήκαμε και για την ενίσχυση της διεθνούς θέσης της χώρας μας. Και εδώ θα συνεχίσουμε να μιλάμε με έργα και με αποτέλεσμα. Ήδη κατά την προηγούμενη τετραετία προχωρήσαμε σε σημαντική ενίσχυση της αποτρεπτικής ισχύος των Ενόπλων Δυνάμεων, αλλά και σε αναβάθμιση των διεθνών μας συμμαχιών και συνεχίζουμε, για την αποτελεσματική υπεράσπιση των εθνικών μας δικαίων και συμφερόντων, για την ενίσχυση της θωράκισης έναντι της παράνομης μετανάστευσης, για την πλήρη αξιοποίηση όλων των γεωστρατηγικών μας συγκριτικών πλεονεκτημάτων.

Άκουσα πριν από λίγο τον Υπουργό Αγροτικής Ανάπτυξης να μιλά για τον σημαντικό τομέα της γεωργίας, τον κρίσιμο αυτό τομέα. Σε αυτή, λοιπόν, την τετραετία πρέπει να συνεχιστεί το ενεργό ενδιαφέρον και η αποτελεσματική ανταπόκριση του Υπουργείου Αγροτικής Ανάπτυξης και των φορέων, όπως ο ΕΛΓΑ, για την ταχεία και ουσιαστική αποζημίωση των πληγέντων παραγωγών από καιρικά φαινόμενα και άλλες αιτίες, αλλά και για την αντιμετώπιση του κόστους παραγωγής, την έλλειψη εργατών γης και των υπόλοιπων ζητημάτων που απασχολούν τον αγροτικό τομέα. Άκουσα με πολύ ενδιαφέρον και ιδιαίτερη χαρά για την μεταρρύθμιση σε αυτόν τον τομέα που θα προχωρήσει η Κυβέρνηση και ιδιαίτερα στον ΕΛΓΑ, για δίκαιο και αντικειμενικό σύστημα εκτίμησης των ζημιών, όπως και τη βούληση να προχωρήσει η αναθεώρηση του απαρχαιωμένου πλαισίου των ΓΟΕΒ και των ΤΟΕΒ. Είναι κρίσιμο, λοιπόν, να συνεχιστεί η ουσιαστική στήριξη στους αγρότες, στους ελεύθερους επαγγελματίες, στη νέα επιχειρηματικότητα, που αποτελούν κρίσιμο μοχλό ανάπτυξης και ζωτικότητας για τις τοπικές μας κοινωνίες και αποδεδειγμένα βρίσκονται στην πρωτοπορία της κοινής προσπάθειας για εξωστρέφεια και ανταγωνιστικότητα.

Πραγματικά σε αυτόν τον τομέα, όπως αναφερθήκατε, ρίχνετε ιδιαίτερο βάρος στην αγροτική ανάπτυξη και στα προβλήματα και τις επιπτώσεις της κλιματικής αλλαγής, κύριε Υπουργέ, και βεβαίως στο ζήτημα της διαχείρισης των υδάτων. Εδώ θέλω να σας αναφέρω και να σας πω ότι πρέπει με πιο γρήγορους ρυθμούς και με μεγαλύτερη αποτελεσματικότητα να προχωρήσει η υλοποίηση των μεγάλων έργων υποδομής στην Αργολίδα, όπως ο Ανάβαλος, και οι επεκτάσεις. Πρέπει, λοιπόν, να προχωρήσουμε σε αυτό το έργο πνοής. Ήδη έχει γίνει ένα μεγάλο κομμάτι. Όμως, πρέπει να προχωρήσουμε με μεγαλύτερη αποτελεσματικότητα γιατί τα προβλήματα είναι υπαρκτά. Βεβαίως προχωράνε μεγάλα έργα ανάπτυξης στην Αργολίδα είτε είναι η σύνδεση -που υπογράφηκε παρουσία του Πρωθυπουργού- της Αργολίδας με τον αυτοκινητόδρομο είτε είναι η μαρίνα και τα συνοδευτικά έργα του Ναυπλίου είτε είναι το Αρχαιολογικό Μουσείο του Άργος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω μισό λεπτό ακόμη, κυρία Πρόεδρε.

Όπως επίσης πρέπει να δρομολογήσουμε και να τολμήσουμε να πούμε ότι χρειάζεται η δημιουργία ενός σύγχρονου νοσοκομείου για την Αργολίδα που θα καλύπτει αποτελεσματικά τις αυξημένες ανάγκες των κατοίκων και των επισκεπτών της περιοχής. Αφού δίνουμε την προτεραιότητά μας στην υγεία, πρέπει σε αυτό τον τομέα να προχωρήσουμε γρήγορα γιατί αυτό το χρειάζεται η υγεία και στην Αργολίδα.

Κυρίες και κύριοι συνάδελφοι, ξεκινάμε αυτή την κοινοβουλευτική περίοδο με πλήρη συναίσθηση της ευθύνης του εκλογικού αποτελέσματος. Η ισχυρή αυτοδύναμη Κυβέρνηση της Νέας Δημοκρατίας που εξελέγη με την ηχηρή εντολή των πολιτών αποτελεί για τη χώρα και την κοινωνία μια μοναδική ευκαιρία να προχωρήσουμε δυναμικά μπροστά. Είμαι βέβαιος ότι χτίζοντας στο έργο και στα αποτελέσματα των προηγούμενων τεσσάρων ετών -που επετεύχθη μέσα σε ένα εξαιρετικά δύσκολο περιβάλλον με αλλεπάλληλες εξωγενείς κρίσεις- αλλά και με δεδομένη τη βούληση και την αποτελεσματικότητα της Κυβέρνησης και προσωπικά του Πρωθυπουργού Κυριάκου Μητσοτάκη, θα ανταποκριθούμε πλήρως στις δεσμεύσεις μας και τις απαιτήσεις των πολιτών για να σηκώσουμε την Ελλάδα ψηλότερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Ανδριανέ.

Επόμενη ομιλήτρια είναι η κ. Ευαγγελία Λιακούλη από την Κοινοβουλευτική Ομάδα του ΠΑΣΟΚ - Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κυρία Πρόεδρε. Εύχομαι καλή επιτυχία στα νέα σας καθήκοντα και καλή θητεία. Είμαι σίγουρη ότι θα διαπρέψετε και σε αυτά τα καθήκοντα.

Κύριοι Υπουργοί, να είστε όλοι σιδεροκέφαλοι και ευχόμαστε να έχετε καλό έργο.

Κυρίες και κύριοι συνάδελφοι, εύχομαι καλή θητεία σε όλους.

Συναντιόμαστε και ξανασυναντιόμαστε εδώ με κάποιους που είμαστε από παλιά μαζί. Και θεωρώ προσωπικό, αλλά και θεσμικό χρέος, μια που είναι η πρώτη φορά μετά τις εθνικές και απανωτές δύο εκλογικές αναμετρήσεις, να ευχαριστήσω και από την πλευρά μου θερμά τον λαό της Λάρισας και να πω ένα πολύ μεγάλο εγκάρδιο ευχαριστώ για την πολύ ισχυρή εντολή που μου έδωσε να είμαι πάλι η αδέσμευτη και δυνατή φωνή του, όπως του υποσχέθηκα και όπως δεσμεύτηκα και όπως θα τηρήσω, με ειλικρίνεια και αξιοπιστία, με συνέπεια λόγων και έργων. Πιστεύω ότι θα συνεχίσουμε όλοι να πορευόμαστε μαζί, για το καλό του τόπου μας, της πατρίδας μας, αλλά και των εκλογικών περιφερειών που καταγόμαστε.

Όταν έφευγα από το Βήμα της Βουλής την τελευταία φορά, είχα φύγει με το κύκνειο άσμα της προηγούμενης θητείας, μιλώντας για ένα «ταξίδι» πολύ ενδιαφέρον που είχαμε κάνει μαζί με τους συναδέλφους, ένα «ταξίδι» που συνεχίζεται και έχουμε ακόμη πολλά κύματα να ξεπεράσουμε, πολλούς ωκεανός να διασχίσουμε, αλλά τα καλύτερα λιμάνια είναι αυτά που μας περιμένουν.

Τώρα, λοιπόν, συναντιόμαστε ξανά, αλλά με ένα διαφορετικό πλέον ΠΑΣΟΚ, με την αυθεντική μεγάλη δημοκρατική παράταξη που επέστρεψε δυναμικά, με αυξημένη την εκλογική μας δύναμη κατά 50%, με ισχυρή λαϊκή εντολή, υπεύθυνη, διεκδικητή, οραματική και πρωτίστως ωφέλιμα αποτελεσματική. Είναι η δύναμη της Αντιπολίτευσης και αυτή τη φωνή θα ορθώσουμε απέναντι σε όλους όσοι προβάλλουν αντίσταση, αλλά και για όλους όσους λαχταρούν μια ζωή αξιοπρέπειας, κοινωνικής δικαιοσύνης και ίσων ευκαιριών προκοπής για όλους.

Άκουσα χθες τον κύριο Πρωθυπουργό με πολύ σεβασμό να εκφράζει τις θέσεις της Κυβέρνησης στις Προγραμματικές Δηλώσεις και τον κάθε Υπουργό να αναλύει αυτές. Δεν ξέρω, αλήθεια, πώς απαντάει ο κύριος Πρωθυπουργός στα 270 δισεκατομμύρια ιδιωτικού χρέους; Πώς απαντάει στα τέσσερα εκατομμύρια αφμ που χρωστάνε στην εφορία; Πώς απαντάει στο πάνω από ένα εκατομμύριο κόκκινα δάνεια, με ρυθμισμένα ελάχιστα; Πώς απαντάει στους ενενήντα χιλιάδες πλειστηριασμούς πρώτης κατοικίας; Απαντάει -αναρωτιόμουν χθες το βράδυ- με το Youth Pass, με το Market Pass ή με τη μικρή αύξηση που θα έχουν τώρα οι μισθοί στον δημόσιο τομέα, που δεν ανέφερε όμως η αύξηση αυτή ποια θα είναι;

Δεν μας είπατε συγκεκριμένα πράγματα, ούτε οι Υπουργοί του οικονομικού επιτελείου, πώς αλήθεια και με ποια στοιχεία ο Υπουργός Οικονομικών αναθεώρησε προς τα πάνω τον στόχο για ανάπτυξη την τετραετία με μέσο όρο 3%, όταν στο μεσοπρόθεσμο αναφέρεται μέσος όρος 2,6%, όπως ανέφερε και ο Πρόεδρος του ΠΑΣΟΚ από αυτό το Βήμα; Πώς μιλάτε στο εσωτερικό για αύξηση της τάξης του 25% όταν στο μεσοπρόθεσμο προβλέπεται 13%; Πώς μιλάτε για τη φοροδιαφυγή και πώς θα την αντιμετωπίσετε όταν ο ίδιος ο Διοικητής της Τράπεζας της Ελλάδας, αλλά και η Ευρωπαϊκή Επιτροπή κατατάσσει τη χώρα μας πρωταθλήτρια στην απώλεια των δημοσίων εσόδων; Δεν ήρθατε χθες να μας παρουσιάσετε ένα εθνικό στρατηγικό σχέδιο για τη φοροδιαφυγή παρά μόνο μία πολύ ωραία έκθεση ιδεών. Πώς θα φέρετε νέες παραγωγικές επενδύσεις; Πώς θα περιορίσετε την κερδοσκοπία, όταν κάνετε μόνο έναν ή δύο ελέγχους και αυτούς χωρίς πρόστιμα;

Ο λαός μας, ο ελληνικός λαός, ζητά αξιοπρέπεια στη ζωή. Ζητά να σπάσει το τείχος του φόβου και να μπορέσει να προχωρήσει προς τα μπρος. Κι εμείς είμαστε η δύναμη της ευθύνης που θα βγάλουμε τον λαό μας απ’ αυτό το πλαίσιο του φόβου απέναντι στη μη σταθερότητα και την ανασφάλεια και θα του δώσουμε τη δύναμη να απελευθερώσει τη δημιουργία του και να προχωρήσει.

Μιλάμε για αξιοπρέπεια και ίσες ευκαιρίες που, δυστυχώς όμως, υπολείπονται σημαντικά σε συμπολίτες μας, όπως είναι αυτοί της υπαίθρου, οι αγρότες, οι κτηνοτρόφοι, όσοι αγωνίζονται νυχθημερόν να μην εγκαταλείψουν τη γη τους, κύριε Αυγενάκη. Άκουσα την έκθεση ιδεών. Άκουσα τα πολύ ωραία πράγματα που είπατε θεωρητικά. Φαντάζομαι ότι αυτά λέγατε το 1994, το 2004, το 2014, τα φέρνετε και λίγο πριν το 2024. Καλό είναι, όμως ξεπερασμένο.

Το ΠΑΣΟΚ νοιάστηκε και θέσπισε γενναίες μεταρρυθμίσεις. Μπορείτε να μιλήσετε για μεταρρυθμίσεις ή δεν μπορείτε; Το ΠΑΣΟΚ πίστεψε διαχρονικά σε μια αγροτιά στην πρωτοπορία της αλλαγής. Έδωσε κίνητρα, όπως είχε χαρακτηριστικά περιγράψει ο ιδρυτής μας, ο Ανδρέας Παπανδρέου, στο Κιλελέρ -μου επιτρέπετε να πω, γιατί είναι η γενέτειρά μου εκεί- όπου συντελέστηκαν μεγάλες αλλαγές και γράφτηκε ένα μεγάλο κεφάλαιο της σύγχρονης ιστορίας.

Τώρα; Τότε είχαμε κολίγους και τσιφλικάδες. Τώρα εσείς, κύριε Υπουργέ, έχετε κολίγους και τσιφλικάδες; Έχετε κολίγους και τσιφλικάδες στη νέα τους μορφή, στις νέες συνθήκες, αλλά με τα ίδια προτάγματα και τις ίδιες ανάγκες. Ζητάνε ζωή με αξιοπρέπεια. Και τότε ζητούσαν ζωή με αξιοπρέπεια. Και τώρα ζητούν. Εσείς τι τους προσφέρετε λοιπόν; Προσφέρετε λογικές πρόσκαιρων μπαλωμάτων και κατόπιν εορτής και βεβαίως πρακτικές «διαίρει και βασίλευε», όπως τοπικιστικές εξυπηρετήσεις συγκεκριμένων περιοχών.

Απαιτείται νέο μοντέλο παραγωγικό και για τον πρωτογενή τομέα και βεβαίως τεκμηριωμένο σχέδιο, ρεαλιστικά μέτρα άμεσης εφαρμογής, αναπτυξιακή ανατροπή που μπορεί να αντιστρέψει τη φθίνουσα πορεία. Δυστυχώς, δεν ακούσαμε κάτι τέτοιο σήμερα από εσάς. Ελπίζω ότι θα σας δοθεί ο χρόνος να επεξεργαστείτε το σχέδιο και να μας φέρετε κάτι πιο συγκεκριμένο, γιατί όλα αυτά που λέτε τα έχουμε ακούσει πολλές φορές. Κι εδώ που τα λέμε, τα έχουμε βαρεθεί κιόλας.

Σε ό,τι αφορά την αυτοδιοίκηση, σε τρεις μήνες από τώρα, την 8η Οκτώβρη, η τοπική αυτοδιοίκηση γιορτάζει και οι πολίτες εκλέγουν τις νέες δημοτικές και περιφερειακές αρχές.

Αίφνης, η αυτοδιοίκηση γίνεται, συνάδελφοι, η πολύφερνη νύφη. Κάποιοι όψιμα την ερωτεύθηκαν. Γίνεται το τρόπαιο που ορισμένοι επιχειρούν να σηκώσουν, το λάφυρο που προσπαθούν να προσθέσουν στη συλλογή τους. Γνωριζόμαστε καλά, όμως, μεταξύ μας. Ξέρουμε στην αυτοδιοίκηση τι έχει συμβεί, ξέρουμε ποιος σήκωσε το βάρος των μεγάλων μεταρρυθμίσεων όταν ένθεν κακείθεν, κι από δω κι από κει, φεύγατε και από αυτήν την πόρτα, φεύγατε και από εκείνη την πόρτα, φεύγατε και μέναμε εμείς μόνοι εδώ στο ΠΑΣΟΚ να κάνουμε τις συγκλονιστικές αλλαγές στην αυτοδιοίκηση που έφεραν αέρα δημοκρατίας.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Και τώρα τι; Είχατε τέσσερα ολόκληρα χρόνια που μας μιλούσατε για ένα σχέδιο αποκέντρωσης, ένα σχέδιο αυτοδιοίκησης που οι αρμοδιότητες θα έρθουν προς τα κάτω, ένα σχέδιο αυτοδιοίκησης που οι πόροι θα μεταφερθούν και ένα σχέδιο που θα απελευθερωθούν, όπως μας λέγατε, οι δημιουργικές δυνάμεις της κάθε τοπικής κοινωνίας.

Αντ’ αυτού, δυστυχώς, μόνο καπνός και πολλή επικοινωνία. Η θεσμική, δημοσιονομική και λειτουργική ασφυξία στη λειτουργία των δήμων και των περιφερειών έχει χτυπήσει «κόκκινο». Περιθώριο δεν υπάρχει. Το χρέος μας είναι πολύ μεγάλο.

Τελειώνοντας -και ευχαριστώ για την ανοχή σας, κυρία Πρόεδρε- το μόνο που έχουμε να πούμε εμείς είναι ότι επειδή ακριβώς έχουμε το ιστορικό βάρος και την πολύ μεγάλη ευθύνη και έχουμε δοκιμάσει και έχουμε πραγματοποιήσει μεταρρυθμίσεις στην ελληνική κοινωνία, σηκώνουμε ξανά το βάρος αυτών των μεταρρυθμίσεων. Θα εμπνεύσουμε και πάλι. Θα δημιουργήσουμε το νέο όραμα για τη νέα και ισχυρή Ελλάδα. Και θα είμαστε ανάχωμα σε ό,τι μας γυρίζει πίσω. Ο λαός μας διεκδικεί αξιοπρέπεια. Το ΠΑΣΟΚ δίνει συνέπεια, συνέχεια και ειλικρίνεια.

Είμαστε εδώ. Θα είμαστε μαζί σε αυτόν τον δρόμο της δημιουργίας. Θα είναι ένας αγώνας δυνατός και ένας αγώνας ανθρωπιάς, με αξιοπρέπεια για όλους.

(Χειροκροτήματα από την πτέρυγα του ΠΑΣΟΚ- Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε την κ. Λιακούλη.

Επόμενη ομιλήτρια εκ μέρους της Νέας Δημοκρατίας είναι η κ. Μαρία Συρεγγέλα και στη συνέχεια, μετά την κ. Συρεγγέλα, θα μιλήσει ο Υπουργός Κλιματικής Κρίσης και Πολιτικής Προστασίας κ. Κικίλιας.

**ΜΑΡΙΑ ΣΥΡΕΓΓΕΛΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, στις 25 Ιουνίου ο ελληνικός λαός έστειλε ένα ξεκάθαρο μήνυμα δίνοντας μια ισχυρή και καθαρή λαϊκή εντολή στον Κυριάκο Μητσοτάκη και τη Νέα Δημοκρατία. Οι πολίτες μας εμπιστεύτηκαν γιατί κρατήσαμε την κοινωνία όρθια εν μέσω πολλών κρίσεων εξωγενών, αλλά και γιατί παρά όλες αυτές τις αντίξοες συνθήκες, τηρήσαμε και τήρησε ο ίδιος ο Κυριάκος Μητσοτάκης μια συμφωνία αλήθειας που είχε κάνει το 2019 με τον ελληνικό λαό.

Δεν έμειναν, όμως, μόνο σε αυτά που κάναμε. Οι πολίτες μας εμπιστεύτηκαν να κάνουμε πράξη ένα σχέδιο για την επόμενη μέρα. Και μας επιβράβευσαν γιατί προχωρήσαμε και προχωράμε με συνέπεια και προκοπή για να φέρουμε την πρόοδο. Γιατί τι είναι πραγματικά προοδευτικό σε αυτή τη χώρα; Προοδευτικό δεν είναι να διατυμπανίζεις ότι είσαι αλληλέγγυος ή αλληλέγγυα στα λόγια. Προοδευτικό είναι να κάνεις κοινωνική πολιτική στην πράξη. Προοδευτικό είναι να έχεις ένα εθνικό σχέδιο δράσης για πρώτη φορά για την ισότητα των φύλων. Κάθε Υπουργείο να έχει συγκεκριμένες δράσεις και να υλοποιούνται. Είναι προοδευτικό για πρώτη φορά η χώρα μας να βρίσκεται ανάμεσα στις δώδεκα χώρες παγκοσμίως με πλήρη νομική ισότητα. Προοδευτικό είναι να στηρίζεις τα νέα ζευγάρια με στεγαστικά προγράμματα για να μπορούν με αυτό τον τρόπο να δημιουργήσουν τη δική τους οικογένεια. Προοδευτικό είναι να έχεις προγράμματα εναρμόνισης οικογενειακής και επαγγελματικής ζωής για όλες και για όλους.

Προοδευτικό δεν είναι να ισχυρίζεσαι ότι θα έχεις ανάπτυξη με μη κοστολογημένα οικονομικά προγράμματα. Προοδευτικό είναι να δημιουργείς τριακόσιες χιλιάδες θέσεις εργασίας, να αυξάνεις τον κατώτατο μισθό, να αυξάνεις τις συντάξεις, να έχει κάθε εργαζόμενος και εργαζόμενη ψηφιακή κάρτα εργασίας για να διασφαλίζονται τα εργασιακά του δικαιώματα. Προοδευτικό είναι να μειώνεις την ανεργία κατά 7 μονάδες. Προοδευτικό δεν είναι να ισχυρίζεσαι ότι είσαι πατριώτης στα λόγια ή πατριώτισσα στα λόγια. Προοδευτικό είναι να αγωνίζεσαι διεθνώς για το καλό της πατρίδας σου να κάνεις την πατρίδα σου, την Ελλάδα, πρωταγωνίστρια στην ευρωπαϊκή και στη διεθνή σκηνή, να θωρακίζεις αμυντικά τη χώρα σου, να σέβεσαι το Διεθνές Δίκαιο.

Η πρόοδος όμως δεν σταματά σε αυτά που έχουμε κάνει. Για πρώτη φορά υπάρχει Υπουργείο Κοινωνικής Συνοχής και Οικογένειας. Για πρώτη φορά σε μία δομή είναι μαζί αρμοδιότητες από πολλά Υπουργεία ώστε να μην είναι κατακερματισμένες και ώστε να μπορείς να εφαρμόσεις τις πολιτικές που έχεις ξεκινήσει. Πολιτικές που έχουν να κάνουν με τη βελτίωση της καθημερινότητας των νέων ζευγαριών, με το να μπορούν να έχουν υπηρεσίες στην καθημερινότητα τους, βρεφονηπιακούς σταθμούς, προγράμματα όπως είναι οι νταντάδες της γειτονιάς, όπως οι χώροι φύλαξης βρεφών σε επιχειρήσεις. Να μη βάζουμε τους νέους γονείς και κυρίως τις γυναίκες, να επιλέγουν αν θα κάνουν οικογένεια ή αν θα κάνουν καριέρα. Να μπορούν, αν θέλουν, να τα κάνουν και τα δύο.

Προοδευτικό, λοιπόν, είναι να έχεις αύξηση στη διαφάνεια και την αποτελεσματικότητα στο ελληνικό δημόσιο, να προχωράς περαιτέρω την αμυντική θωράκιση της χώρας με σύγχρονο εξοπλισμό, να προσπαθείς για την επίτευξη μιας δίκαιης πράσινης μετάβασης ώστε μέσα σε έξι χρόνια το 80% της ηλεκτροπαραγωγής να προέρχεται από ανανεώσιμες πηγές ενέργειας και φυσικά να επιταχυνθεί η βελτίωση της παιδείας που θα δίνει πρόσβαση στο μέλλον μέσα από την τεχνολογία, από τους τομείς STEM, από καλύτερες υποδομές, την ενίσχυση των δημόσιων σχολείων και πανεπιστημίων. Με λίγα λόγια προοδευτικό δεν είναι να έχεις απλά ένα όραμα. Προοδευτικό είναι αυτό το όραμα με συγκεκριμένο σχέδιο, με στρατηγικό σχέδιο να το φέρεις να το υλοποιήσεις και να το κάνεις πράξη. Δεν είναι να λες μεγάλα λόγια και να χαϊδεύεις αυτιά για να μπορέσεις να μαζέψεις ψήφους αλλά να λες αλήθειες και να χτίζεις σχέση εμπιστοσύνης και ειλικρίνειας με τους πολίτες. Η Νέα Δημοκρατία είναι η μεγάλη λαϊκή παράταξη που υπηρετεί με αξιοπρέπεια, ορθολογισμό και διάλογο μακριά από τοξικότητες και μακριά από τον διχασμό του παρελθόντος. Άλλωστε αυτό θέλανε τα παιδιά μας. Αυτό ψήφισε η συντριπτική πλειοψηφία της νεολαίας. Και εμείς από την πλευρά μας δεσμευόμαστε ότι θα υπηρετούμε πάντα και μόνο τα συμφέροντα του έθνους όπως ακριβώς έλεγε η ιδρυτική διακήρυξη μας πάνω από ετικέτες, όπως είναι αυτές της Αριστεράς, της Δεξιάς ή του Κέντρου. Είναι, λοιπόν, χρέος μας να στηρίξουμε την Κυβέρνηση και να δείξουμε την εμπιστοσύνη που της έδειξε και ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ και για τον χρόνο. Σημαντική οικονομία χρόνου.

Ο Υπουργός κ. Κικίλιας έχει τον λόγο για δώδεκα λεπτά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κυρία Πρόεδρε, σας ευχαριστώ πολύ.

Κυρίες και κύριοι, μετά από δύο συνεχόμενες εκλογικές αναμετρήσεις είναι σαφές ότι οι Ελληνίδες και οι Έλληνες επιβράβευσαν την εργατικότητα, την ειλικρίνεια, τις ρεαλιστικές πολιτικές που βελτιώνουν την καθημερινότητα του πολίτη, τους καλύτερους μισθούς, την προσπάθεια για τη δημόσια υγεία, ένα καλύτερο κράτος, μια καλύτερη ζωή, μια πιο ισχυρή χώρα, όπως είχε πει και ο Πρωθυπουργός Κυριάκος Μητσοτάκης. Είναι μεγάλη τιμή και ευθύνη για μένα το ότι μου ανέθεσε το Υπουργείο Κλιματικής Κρίσης και Πολιτικής Προστασίας. Ένα Υπουργείο που έρχεται να ανταποκριθεί στη μεγαλύτερη πρόκληση της σύγχρονης εποχής, την κλιματική κρίση και να συντονίσει το απότοκο της, την πολιτική προστασία.

Ας μην έχουμε, κυρίες και κύριοι, αυταπάτες. Η κλιματική αλλαγή έχει πράγματι γίνει πλέον στις μέρες μας κλιματική κρίση. Κάποιοι μιλάνε για κλιματική κατάρρευση και η αντιμετώπισή της απαιτεί τη συμβολή όλων, Υπουργείων, φορέων, της τοπικής αυτοδιοίκησης των Ενόπλων Δυνάμεων, εθελοντικών οργανώσεων, του κάθε πολίτη ξεχωριστά και φυσικά του συνόλου του Κοινοβουλίου και των αιρετών αρχόντων μας. Η προσπάθεια αυτή είναι εθνική. Η προστασία της χώρας μας είναι, πιστεύω, πατριωτικό καθήκον όλων.

Στον χρόνο που έχω θα κωδικοποιήσω σημαντικές μεταρρυθμίσεις και τα εμβληματικά έργα αυτής της εθνικής προσπάθειας σε ό,τι έχει να κάνει πρώτα από όλα με την εκπόνηση εθνικής στρατηγικής για την προσαρμογή στην κλιματική αλλαγή ενός εθνικού σχεδίου διαχείρισης κινδύνων και καταστροφών. Σύμφωνα, λοιπόν, με τον εθνικό κλιματικό νόμο και σε εναρμόνιση με το «Πλαίσιο Σεντάι για τη μείωση κινδύνου καταστροφών 2015 - 2030» και την ατζέντα του 2030 του Οργανισμού Ηνωμένων Εθνών απαιτείται η εκπόνηση εθνικής στρατηγικής για την προσαρμογή στην κλιματική αλλαγή. Σε αυτό το πλαίσιο προσδιορίζονται αναλυτικά οι ειδικότεροι στόχοι, η μείωση τελικής κατανάλωσης ενέργειας, η αύξηση ενεργειακής απόδοσης, η συμμετοχή των ΑΠΕ σε τομείς ηλεκτροπαραγωγής, των μεταφορών, της θέρμανσης και ψύξης, η ανάπτυξη υποδομών αποθήκευσης ενέργειας. Παράλληλα προβλέπεται και σωστά η εκπόνηση εθνικού σχεδίου διαχείρισης κινδύνου καταστροφών το οποίο στοχεύει στην αύξηση του επιπέδου ασφαλείας των πολιτών και στην ενίσχυση της αειφόρου ανάπτυξης της χώρας.

Σε ό,τι έχει να κάνει με τον εγκέφαλο αυτής της προσπάθειας είναι το Εθνικό Συντονιστικό Κέντρο Επιχειρήσεων και Διαχείρισης Κρίσεων, το ΕΣΚΕΔΙΚ. Είναι επιβεβλημένη η αναβάθμισή του, η εκπαίδευση του προσωπικού, η αναβάθμιση της τεχνολογικής υποδομής του συντονιστικού κέντρου της διαχείρισης κρίσεων, η δημιουργία εθνικής βάσης δεδομένων, κινδύνων, απειλών, απωλειών, καταστροφών.

Η λειτουργία του Εθνικού Μηχανισμού Εναέριας Έρευνας και Διάσωσης: Θεοφάνης Ερμής Θεοχαρόπουλος. Πράγματι υλοποιώντας τη σχετική δέσμευση του Πρωθυπουργού έναντι του συνόλου της ορειβατικής οικογένειας αλλά και αυτής του άτυχου ορειβάτη προχωράμε στη δημιουργία ειδικού μηχανισμού εναέριας έρευνας και διάσωσης για την υποστήριξη και ενίσχυση του έργου του Πυροσβεστικού Σώματος με υλικοτεχνικό εξοπλισμό, υποδομές και προσωπικό σε συμβάντα, επιχειρήσεις έρευνας, διάσωσης εντός του χερσαίου χώρου της Ελλάδος και όλης της ελληνικής επικράτειας. Με τη λειτουργία αυτού του μηχανισμού παράλληλα ενισχύονται και οι υποδομές αεροδιακομιδής και δομές υγείας για την προστασία της ανθρώπινης ζωής. Αναβαθμίζει τη δυνατότητα του κράτους να παρέχει έγκαιρη διακομιδή πολιτών ακόμα και στα πιο δυσπρόσιτα σημεία της ιδιαίτερης γεωμορφολογίας της χώρας.

Η δημιουργία και λειτουργία της Γενικής Γραμματείας Αποκατάστασης Φυσικών Καταστροφών και Κρατικής Αρωγής έρχεται να προστεθεί στο Υπουργείο μας με νέο Υφυπουργό, τον κ. Χρήστο Τριαντόπουλο, τον οποίο καλωσορίζουμε και του ευχόμαστε καλή επιτυχία. Θεσμοθετήθηκε και διαρθρώθηκε η νέα Γενική Γραμματεία του Υπουργείου Κλιματικής Κρίσης και Πολιτικής Προστασίας. Είναι δομικό πρόβλημα και διαχρονική η ανάγκη μετά τον κατακερματισμό σχημάτων για την αποζημίωση των πληγέντων. Γνωρίζω ότι αυτό ενέπλεκε μέχρι τώρα τέσσερα ή πέντε Υπουργεία. Νομίζω ότι η μείωση της γραφειοκρατίας, η ορθολογική διαχείριση των δημόσιων πόρων, η διασφάλιση της γρήγορης, δίκαιης και άμεσης αποζημίωσης των πληγέντων είναι στην καρδιά της προσπάθειας όλων μας

Κυρίες και κύριοι, η καινοτόμος αντίληψη για την προσαρμογή της χώρας μας στη νέα κατάσταση πραγμάτων που επέβαλε κλιματική κρίση προτάσσει τρεις καίριους πυλώνες δράσης, την πρόληψη -το γνωρίζετε όλοι- την ετοιμότητα και πάνω απ’ όλα την ανθεκτικότητα.

Στην κατεύθυνση αυτή γνωρίζετε ότι βρίσκεται και υλοποιείται το πρόγραμμα «ΑΙΓΙΣ» για την αναβάθμιση της πολιτικής προστασίας της χώρας με συνολικό προϋπολογισμό 1,97 δισεκατομμύρια ευρώ. Εκκίνησε πριν από δύο χρόνια, έχει αναμορφωθεί και αφορά τρία χρηματοδοτικά ταμεία: το ΕΣΠΑ, το RRF, το ταμείο ανάκαμψης και 794 εκατομμύρια ευρώ από την Ευρωπαϊκή Τράπεζα Επενδύσεων. Δεν χρειάζεται να σας πω -στα πλαίσια των αναγκών που προκύπτουν μετά την κλιματική κρίση και των ολοένα αυξανόμενων αιτημάτων για αρωγή, βοήθεια ή μέσων ή Καναντέρ ή ελικοπτέρων από όλες τις χώρες πλέον στον πλανήτη- πόσο εμβληματικό έργο είναι αυτό. Περιλαμβάνει την ενίσχυση του στόλου αεροπυρόσβεσης, την ενίσχυση του Πυροσβεστικού Σώματος με περιοριστικά οχήματα και λοιπά μέσα, την προμήθεια αμφίβιων αεροσκαφών δασοπυρόσβεσης ελαφρού τύπου, την περαιτέρω προμήθεια μετά από σαράντα χρόνια, σειρά 4 και σαράντα τέσσερα σειρά 2 Καναντέρ, μέσω του ευρωπαϊκού μηχανισμού εναέριων μέσων της πολιτικής προστασίας, δηλαδή το RescEU και άλλες προμήθειες. Αφορά επίσης στην προμήθεια χιλίων οκτακοσίων πυροσβεστικών οχημάτων με χρηματοδότηση από το ΕΣΠΑ και την Ευρωπαϊκή Τράπεζα Επενδύσεων και φυσικά όλου του εξοπλισμού των χιλιάδων ανδρών και γυναικών Πυροσβεστικού Σώματος οι οποίοι βρίσκονται καθημερινά στην πρώτη γραμμή της μάχης. Αφορά επίσης, και την ενίσχυση υποδομής της υπηρεσίας «112» της πολιτικής προστασίας. Νομίζω ότι είδαμε στην πράξη τη χρησιμότητα του συγκεκριμένου ψηφιακού εργαλείου. Η αναβάθμιση της υπηρεσίας επικοινωνιών εκτάκτου ανάγκης «112» με την κατάλληλη υλικοτεχνική υποδομή, η διασφάλιση της απρόσκοπτης και ομαλής λειτουργίας του, η βέλτιστη διαχείριση περιστατικών έκτακτης ανάγκης είναι στην καρδιά αυτής της προσπάθειας, όπως επίσης και η αναβάθμιση του δικτύου μετεωρολογικών σταθμών για την έγκαιρη προειδοποίηση φυσικών καταστροφών.

Δεν υπάρχει καμμία αμφιβολία, πλέον, ότι βρισκόμαστε στο hot spot της Μεσογείου από πλευράς καιρικών φαινομένων. Τα βλέπουμε και τα βιώνουμε καθημερινά. Νομίζω ότι είναι πλέον η πρόκληση των επόμενων ετών. Βλέπετε μεγάλες χώρες, με τεράστια παράδοση στην πυρόσβεση, στην πυροπροστασία, όπως είναι ο Καναδάς που μαίνονται από τεράστιες κρίσεις. Τρεις μήνες πυρκαγιές και φωτιές στον Καναδά δεν λένε να κοπάσουν. Η ανάγκη, λοιπόν, να έχουμε ένα ολοκληρωμένο δίκτυο αυτοματοποιημένων σταθμών προς αναβάθμιση και επέκταση του υφιστάμενου εθνικού δικτύου μετεωρολογικών σταθμών σε συνεργασία με την ΕΜΥ, έκαναν το early warning στους επιστήμονες μας και στην πολιτική προστασία και στο Πυροσβεστικό Σώμα που είναι πλέον πάρα πολύ σημαντικά.

Κυρίες και κύριοι συνάδελφοι, ολοκληρώνοντας ζούμε σε μια εποχή κλιματικής κρίσης όπου τα ακραία φυσικά φαινόμενα όπως εξήγησα, υπάρχουν και θα υπάρχουν. Κοινώς, θα έχουμε πυρκαγιές, θα έχουμε πλημμύρες, θα έχουμε ακραία καιρικά φαινόμενα. Αυτή είναι η χώρα, η Ευρώπη και ο πλανήτης στον οποίο ζούμε πλέον. Η ελληνική Κυβέρνηση εργάζεται συντονισμένα και μεθοδικά μέσα από το δόγμα πρόληψη, προετοιμασία, ετοιμότητα και άμεση παρέμβαση προκειμένου να μπορεί με το σύνολο της πολιτικής προστασίας να βοηθήσει και να ενισχύσει τον επιχειρησιακό σχεδιασμό του Πυροσβεστικού Σώματος σε όλες τις περιφέρειες της χώρας, να συντονίσει, να έχει αποτελεσματική συνεργασία και με τις Ένοπλες Δυνάμεις και με την τοπική αυτοδιοίκηση και με όλους τους φορείς και τα συναρμόδια Υπουργεία και όλη αυτή η προσπάθεια να έρθει να στηρίξει το έργο για την αποστολή των πυροσβεστών μας, των εποχικών πυροσβεστών, των εθελοντών, ελπίζω όμως και των πολιτών που όλοι μαζί δίνουν καθημερινό αγώνα και κυρίως, οι ένστολοι μας, οι πυροσβέστες, για τη μέγιστη προστασία της ανθρώπινης ζωής, της περιουσίας και του δασικού πλούτου της πατρίδας μας.

Θεωρώ εκ των προτέρων επιβεβλημένο να έχουμε το μάξιμουμ της συναίνεσης σε ό,τι έχει να κάνει με κάτι το οποίο υπερβαίνει και τα κομματικά όρια και το πολιτικό πλαίσιο των κομμάτων και αφορά την ανθρώπινη ζωή και την προστασία των πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Κικίλια.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, μπορώ να κάνω μια ερώτηση στον Υπουργό;

**ΠΡΟΕΔΡΕΥΟΥΣΑ (Όλγα Γεροβασίλη):** Νομίζω ότι δεν θα ανοίξουμε τέτοιον κύκλο τώρα.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, έχω τρεις παρεμβάσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, είναι η τρίτη σας.

Ορίστε. Διάλογος δεν προβλέπεται, δεν θα σας απαντήσει ο κύριος Υπουργός. Δεν γίνεται αυτό.

**ΚΩΝΣΤΑΝΤΙΝΟΣ ΧΗΤΑΣ:** Πώς δεν γίνεται; Είναι μέσα στη διαδικασία.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει και θα σταματήσουμε. Ορίστε.

Έχετε ένα λεπτό.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ.

Κατ’ αρχάς σιδεροκέφαλος, κύριε Υπουργέ.

Επειδή το θέμα είναι σοβαρό και επειδή το συγκεκριμένο Υπουργείο δεν είναι πεδίο κομματικής ή πολιτικής αντιπαράθεσης και το κοινό καλό αφορά στην ασφάλεια της πατρίδας μας, τα ακραία καιρικά φαινόμενα, στις φωτιές και πάει λέγοντας, θα θέλαμε εάν έχετε προλάβει και έχετε την εικόνα να ενημερώσετε το Σώμα για την κατάσταση, δηλαδή πόσα πτητικά μέσα για παράδειγμα έχουμε. Γνωρίζουμε ότι πολλά είναι ταλαιπωρημένα, κάποια είναι καθηλωμένα. Πόσα είναι διαθέσιμα επιχειρησιακά αυτή τη στιγμή και συγκριτικά με πέρυσι ή τα προηγούμενα χρόνια αν έχει αυξηθεί ή έχει μειωθεί ο αριθμός.

Επαναλαμβάνω έχει καλή διάθεση η ερώτηση. Είναι και καλοκαίρι, χθες πάλι είχαμε φωτιά. Είναι όλα τα γνωστά αυτά. Και ξαναλέω, τέτοιου είδους θέματα που αφορούν στην εθνική ασφάλεια και την ασφάλεια της χώρας δεν είναι πεδίο αντιπαράθεσης. Αν πραγματικά έχετε εικόνα θα θέλαμε μια ενημέρωση.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε συνάδελφε, ο αριθμός έχει αυξηθεί και οι ανάγκες έχουν αυξηθεί. Γι’ αυτό και μίλησα για ένα πρόγραμμα τέτοιο που θα δώσει δυνατότητες. Και προφανώς οι προμήθειες δεν είναι αυτόματες και δεν υλοποιούνται στη μονάδα του χρόνου και όλες οι χώρες πλέον συναγωνίζονται με βάση τις βιομηχανίες που υπάρχουν για το τι μπορούν να πάρουν και να θωρακίσουν την πολιτική προστασία τους σε σχέση με την τεράστια κλιματική κρίση την οποία αντιμετωπίζουμε.

Επαναλαμβάνω, ναι, φέτος είναι μια χρονιά που έχουμε παραπάνω ελικόπτερα, τράκτορες, αεροσκάφη και δυνατότητες, πάντα στα πλαίσια, επαναλαμβάνω, των φυσικών αντοχών και του σχεδιασμού της πολιτικής προστασίας και του Πυροσβεστικού Σώματος. Απέδειξε η ζωή ότι η φύση και τα ακραία καιρικά φαινόμενα είναι πολλές φορές πάνω από αυτό. Λέω όμως ότι θα γίνει η μέγιστη δυνατή προσπάθεια, έτσι ώστε αυτό το πρόγραμμα με τρεις πηγές χρηματοδότησης, το RRF, τα ευρωπαϊκά ταμεία, δηλαδή το ΕΣΠΑ και το δάνειο το οποίο πήραμε από την Ευρωπαϊκή Τράπεζα Επενδύσεων να αξιοποιηθούν στο έπακρο και σταδιακά να αρχίσουμε να παίρνουμε, μετά την ολοκλήρωση των διαγωνισμών -κάποιοι ήδη έχουν ολοκληρωθεί, μένουν και πολλοί ακόμα να ολοκληρωθούν- αυτά τα οποία έχει ζητήσει το Πυροσβεστικό Σώμα και η Πολιτική Προστασία προκειμένου να μπορούμε να αισθανόμαστε ότι και στο μέλλον με όποιες συνθήκες, είμαστε εδώ για να μπορέσουμε να προστατέψουμε τους συμπολίτες μας, τα δάση και την περιουσία τους φυσικά. Είναι μια πολύ, πολύ μεγάλη προσπάθεια.

Εγώ δεσμεύομαι ότι συστηματικά θα ενημερώνω την Εθνική Αντιπροσωπεία για την πορεία των διαγωνισμών, τι ολοκληρώνεται και τι έρχεται πλέον στη χώρα. Μέχρι σήμερα είχαμε μία σειρά από πτητικά τα οποία μας ανήκαν. Επαναλαμβάνω πλέον είναι άνω των τεσσάρων δεκαετιών και μιλάω για τα καναντέρ. Άνοιξε ξανά η γραμμή παραγωγής που είχε κλείσει αρκετά χρόνια. Μέσα από τον ευρωπαϊκό μηχανισμό θα προμηθευτούμε 5+2. Παραλλήλως, τρέχουν και με το ΤΑΙΠΕΔ και το Υπουργείο διαγωνισμοί και για τα υπόλοιπα πτητικά, αλλά και για οχήματα της Πυροσβεστικής, αλλά και για σύγχρονα συστήματα.

Επαναλαμβάνω, δεσμεύομαι ότι η ενημέρωση θα είναι συστηματική προκειμένου να έχετε όλοι εικόνα πώς εξελίσσονται αυτοί οι διαγωνισμοί.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Ευάγγελος Αποστολάκης Βουλευτής του ΣΥΡΙΖΑ - Προοδευτική Συμμαχία έχει τον λόγο για επτά λεπτά.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κυρία Πρόεδρε.

Αγαπητές και αγαπητοί συνάδελφοι, ζούμε σε μια περίοδο που η παράνομη εισβολή της Ρωσίας στην Ουκρανία έχει μεταβάλει ριζικά και μη αναστρέψιμα τις διεθνείς σχέσεις και το πολιτικό περιβάλλον διεθνώς και περιφερειακά. Οι γεωπολιτικές εξελίξεις είναι έντονες, όχι μόνο στην Ευρωπαϊκή Ήπειρο, αλλά παγκόσμια. Η Ελλάδα ως μέλος της Ευρωπαϊκής Ένωσης, μέλος του ΝΑΤΟ, αλλά και ως κυρίαρχη δύναμη στα Βαλκάνια μπορεί και πρέπει να έχει ισχυρή παρουσία.

Σύμφωνα με πληροφορίες έχει γραφτεί και στον τύπο, στην «ΚΑΘΗΜΕΡΙΝΗ», ότι οι Ηνωμένες Πολιτείες Αμερικής είναι διατεθειμένες να ικανοποιήσουν μερικώς το αίτημα της Τουρκίας για μετονομασία των Στενών σε Τουρκικά Στενά. Γνωρίζαμε ότι η Τουρκία ιδιαίτερα σε περιόδους κρίσεων χρησιμοποιεί τα Στενά για να ασκήσει πιέσεις υπέρ των συμφερόντων της, αμφισβητώντας τη σύμβαση του Μοντρέ του 1936.

Τούτες οι αναθεωρητικές τάσεις της Τουρκίας με την έμπρακτη αμφισβήτηση της διεθνούς συνθήκης, αλλά και των κανόνων του Διεθνούς Δικαίου εν γένει πρέπει να μας προβληματίσει ιδιαίτερα. Χρειάζεται να επιδείξουμε ιδιαίτερη προσοχή στη διαφύλαξη και προάσπιση των εθνικών μας συμφερόντων. Οφείλουμε να αποτρέψουμε τη δημιουργία προηγούμενου το οποίο στη συνέχεια θα οδηγούσε σε υπαναχώρηση από τα ζωτικά μας κυριαρχικά δικαιώματα. Χρειάζεται επαγρύπνηση σε διπλωματικό επίπεδο, ιδίως όταν κατά τις επίσημες συναντήσεις τίθενται στην ατζέντα θέματα υφαλοκρηπίδας και οικονομικής ζώνης. Επίσης, χρειάζεται συνεχής συντονισμός, αδιάκοπη συνεργασία και συνεννόηση με την Κυπριακή Δημοκρατία.

Μια τέτοια επίσημη συνάντηση είναι και η επικείμενη του Έλληνα Πρωθυπουργού με τον Τούρκο Πρόεδρο στη Σύνοδο Κορυφής του ΝΑΤΟ στο Βίλνιους. Εκεί θα έχουμε την αφετηρία της επόμενης περιόδου των ελληνοτουρκικών σχέσεων. Θα πρέπει να συνειδητοποιήσει πως η συνάντηση αυτή θα καθορίσει αν θα κάνουμε βήματα προόδου και θετικών εξελίξεων στις διμερείς σχέσεις, δηλαδή αν θα υπεισέλθουμε σε μια περίοδο ανεκτικότητας ή σε έναν νέο κύκλο εντάσεων. Ελπίζω, αφού ολοκληρωθεί η συνάντηση του Πρωθυπουργού, να έχουμε την απαιτούμενη επίσημη ενημέρωση ως Αξιωματική Αντιπολίτευση.

Παράλληλα, η Ελλάδα δεν θα πρέπει να χάσει καθόλου χρόνο και ευκαιρία προκειμένου να συμμετάσχει ενεργά με διπλωματικές πρωτοβουλίες και αμυντικές συνεργασίες στην περιοχή των Βαλκανίων. Η αρχή έγινε με τη Συμφωνία των Πρεσπών. Όπως έχουν δείξει οι περιφερειακές εξελίξεις, εάν αυτή τη στιγμή δεν είχαμε τη συμφωνία, ιδίως εν μέσω πολέμου στην Ουκρανία, θα δεχόμασταν τεράστιες πιέσεις για μια ενδεχόμενη διαφορετική ή ελλιπής συμφωνία.

Δυστυχώς, έχετε αδρανήσει και δεν έχετε ακόμα φέρει τα μνημόνια συνεργασίας με τη Βόρεια Μακεδονία. Με αυτή την επικίνδυνη απραγία θα απωλέσουμε όχι μόνο το διεθνές κύρος, αλλά και επιχειρηματικές συνεργασίες και πολύτιμο χρόνο σε μια πορεία σύσφιξης οικονομικών, κοινωνικών και κάθε είδους σχέσεων με μια φιλική γείτονα χώρα.

Δεν θα μπορούσα να μην αναφερθώ στα ζητήματα των Ενόπλων Δυνάμεων. Το προηγούμενο διάστημα η Κυβέρνηση της Νέας Δημοκρατίας αποφάσισε ένα υπέρογκο εξοπλιστικό πρόγραμμα ύψους 14 δισεκατομμυρίων ευρώ. Από αυτές τις δαπάνες ένα πολύ μικρό ποσό συνδέθηκε με την Εθνική Αμυντική Βιομηχανία. Το λένε και οι Σύνδεσμοι Κατασκευαστών Αμυντικού Υλικού. Ήταν μια βαριά παράληψη τόσο για την εθνική άμυνα όσο και για την οικονομία της πατρίδας μας.

Περιμένουμε στα εξοπλιστικά προγράμματα που έρχονται, όπου είναι δυνατόν, να προβλέπεται η συμμετοχή της Εθνικής Αμυντικής Βιομηχανίας, αλλά και η επαναδιαπραγμάτευση, όπου αυτό είναι δυνατόν, των ήδη υπαρχόντων προγραμμάτων με τον ίδιο ακριβώς στόχο. Είναι ανάγκη να επαναπροσδιορίσουμε τους εξοπλισμούς με βάση τις υφιστάμενες υπηρεσιακές απαιτήσεις των επιτελείων και τις προτεραιότητες. Θέλουμε η ενίσχυση των συστημάτων που έχουμε στη διάθεσή μας να εξασφαλίζει αποτελεσματικά τη λειτουργικότητά τους και να μπορούν εν τέλει να υποστηρίζονται.

Κυρίες και κύριοι Υπουργοί, αναφορικά με τον τομέα του προσωπικού των Ενόπλων Δυνάμεων θα πρέπει να αναγνωρίσουμε όλες και όλοι μια βασική αρχή: Το προσωπικό θα πρέπει να ενισχύεται παράλληλα με την προμήθεια νέων οπλικών συστημάτων με την ανάλογη οικονομική στήριξη και εκπαίδευση, ώστε αυτά τα συστήματα να είναι λειτουργικά και το προσωπικό ικανοποιημένο.

Κυρίες και κύριοι της Κυβέρνησης, δεν θα πρέπει να ξεχνάτε κάτι. Το πολυτιμότερο οπλικό σύστημα είναι το ανθρώπινο δυναμικό των Ενόπλων Δυνάμεων. Γι’ αυτό πρέπει να εξεταστεί σοβαρά το κύμα των παραιτήσεων αξιωματικών ιδίως στις τάξεις του Πολεμικού Ναυτικού που από ό,τι φαίνεται σχετίζονται με ζητήματα οικονομικών απολαβών με συνθήκες εργασίας και προοπτικές σταδιοδρομίας.

Σε αυτή την κατεύθυνση ο ΣΥΡΙΖΑ - Προοδευτική Συμμαχία θα υποβάλει στο προσεχές διάστημα προτάσεις και ελπίζω να τις λάβετε σοβαρά υπ’ όψιν.

Επιπροσθέτως, το σκάνδαλο των παρακολουθήσεων κατέδειξε την έλλειψη σεβασμού προς το προσωπικό των Ενόπλων Δυνάμεων. Για πρώτη φορά μετά από χρόνια δημιούργησε κρίση στις σχέσεις της πολιτικής και της στρατιωτικής ηγεσίας.

Κυρίες και κύριοι συνάδελφοι, στο επόμενο διάστημα ο ΣΥΡΙΖΑ - Προοδευτική Συμμαχία θα ασκήσει μια προγραμματική αντιπολίτευση στα θέματα της εθνικής άμυνας, με στόχο την προάσπιση των εθνικών συμφερόντων, την ενδυνάμωση της Ελληνικής Αμυντικής Βιομηχανίας, την ενίσχυση των σχέσεων με τους διεθνείς οργανισμούς και την αναβάθμιση του ρόλου της χώρας μας στην ευρύτερη περιοχή. Παράλληλα, θα βρισκόμαστε εδώ στη Βουλή με εποικοδομητικές προτάσεις που θα προωθούν την ειρήνη και τη σταθερότητα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Επόμενος ομιλητής είναι ο κ. Δημήτριος Μαρκόπουλος εκ μέρους της Νέας Δημοκρατίας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κυρία Πρόεδρε, καλή αρχή.

Βέβαια, άλλη προεδρία περιμέναμε για εσάς και άλλη προέκυψε. Σε κάθε περίπτωση, σας ευχόμαστε τα καλύτερα στα καθήκοντά σας.

Κυρίες και κύριοι συνάδελφοι, καλή αρχή για όλους. Να ευχηθώ μια παραγωγική κοινοβουλευτική περίοδο. Προφανώς έχουμε μια Βουλή με περισσότερα κόμματα. Αυτό, λοιπόν, μας γεμίζει με μεγαλύτερη ευθύνη για σοβαρότητα και για να κρατήσουμε το επίπεδο του Κοινοβουλίου ψηλά, να μην υποχωρήσουμε -όπως είπε και χθες ο Πρωθυπουργός- στις σειρήνες του λαϊκισμού και να κρατήσουμε ένα υψηλό επίπεδο, όπως οφείλουμε.

Σήμερα είναι 7 Ιουλίου. Είναι η τέταρτη επέτειος από τη μεγάλη νίκη της Νέας Δημοκρατίας και του Κυριάκου Μητσοτάκη το 2019. Τότε έγινε η απαρχή μιας πραγματικά μεγάλης μεταρρυθμιστικής προσπάθειας, η οποία συνεχίζεται πλέον και για τα επόμενα τέσσερα χρόνια και θα ήθελα να κάνω σε αυτό ειδική αναφορά.

Όμως, θέλω να σταθώ -μιας και μίλησα για την ευθύνη που έχουμε όλοι να κρατήσουμε το Κοινοβούλιο σε ένα επίπεδο- σε αυτήν ακριβώς τη λέξη, τη λέξη «ευθύνη». Βαρύ και σημαντικό το έργο που η νέα Κυβέρνηση έχει μπροστά της και αυτό διότι η ευθύνη για ανάγκη επίτευξης άμεσου αποτελέσματος, η απουσία δικαιολογίας και φυσικά η μεγάλη, ξεκάθαρη εμπιστοσύνη που μας έδειξε στη Νέα Δημοκρατία ο ελληνικός λαός δεν επιτρέπουν καθυστερήσεις.

Αυτά εννοούσε ο Πρωθυπουργός όταν είπε -και κακώς το εξέλαβαν κάποιοι ως αλαζονεία- ότι η αντιπολίτευση για τη Νέα Δημοκρατία θα είναι η ίδια η Νέα Δημοκρατία. Είναι ακριβώς αυτή η επίκληση της ευθύνης. Κάθε άλλο παρά αλαζονικός υπήρξε ο Πρωθυπουργός. Καμμία σχέση με την αλαζονεία δεν έχει η Νέα Δημοκρατία και όλοι εμείς. Δεν «πετάμε στα σύννεφα» -και αυτό να το γνωρίζετε ξεκάθαρα- της άνετης αυτοδυναμίας που πετύχαμε και πρέπει να το γνωρίζετε αυτό, είναι καθαρό.

Η ευθύνη είναι που βαραίνει τις πλάτες μας. Και η ευθύνη αυτή θα πρέπει να γνωρίζετε ότι είναι ιστορική. Με ένα αποτέλεσμα ισχυρής εντολής, κακά τα ψέματα, με λυμένα χέρια η επιτυχία αυτής της Κυβέρνησης καθίσταται μονόδρομος. Δεν υπάρχει άλλη εναλλακτική για τον τόπο. Και δεν το λέω εγώ, ο ελληνικός λαός το είπε μέσα από τις κάλπες και όποιος το αμφισβητεί να βγει να το φωνάξει.

Από τη Νέα Δημοκρατία περιμένει ο μισθωτός, ο δημόσιος υπάλληλος, ο συνταξιούχος, οι αναξιοπαθείς, οι ευάλωτοι. Από αυτή την Κυβέρνηση απαιτούνται λύσεις. Αυτή την Κυβέρνηση ψήφισαν και πρόκριναν ως πιο κατάλληλη. Μη γελιόμαστε, κανένας δεν καταψηφίστηκε στις προηγούμενες εκλογές. Υπερψήφιση υπήρξε μιας τετραετούς πορείας επιτυχημένης.

Θέλετε να απαριθμήσω επιτυχίες; Εμείς, η Νέα Δημοκρατία, ήμασταν η Κυβέρνηση που μείωσε τον ΕΝΦΙΑ όταν άλλοι έλεγαν ότι με έναν νόμο και ένα άρθρο θα τον σκίσουν. Στο 35% η μείωση. Εμείς ήμασταν η κυβέρνηση που αύξησε τον κατώτατο μισθό. Η Νέα Δημοκρατία ήταν η κυβέρνηση που μετά από δώδεκα χρόνια έφερε αυξήσεις στις συντάξεις. Είμαστε η Κυβέρνηση που επιδιώκει ακόμη και για την προσωπική διαφορά - αυτή την καταστροφή που έφερε η προ προηγούμενη κυβέρνηση του Αλέξη Τσίπρα- να βρει λύσεις. Είναι η Κυβέρνηση που έφερε επενδύσεις. Η «MICROSOFT», η «AMAZON», η «PFIZER», η «VOLKSWAGEN», η «DELOITTE», η «KPMG», μια σειρά από μεγάλους ομίλους έχουν επενδύσει στη χώρα.

Ποιος τους έφερε όλους αυτούς; Η Κυβέρνηση της Νέας Δημοκρατίας. Εμείς ήμασταν που αυξήσαμε τις εξαγωγές, φέραμε ανάπτυξη -ακούσαμε πριν και τον κύριο Αποστολάκη- θωρακίσαμε τη χώρα αμυντικά. Τα F-35, τα F-16, οι Μπελαρά είναι συμφωνίες τις οποίες έκανε αυτή η Κυβέρνηση. Διπλωματικά θωρακίσαμε τη χώρα σε κρίσιμες περιόδους. Φυλάξαμε τα σύνορά μας. Δώσαμε λύσεις και μειώσαμε τις μεταναστευτικές ροές.

Άρα αυτή η Κυβέρνηση πέτυχε πολλά. Και στον χώρο της παιδείας μπορούμε να μιλήσουμε για το μεγάλο έργο μας. Στον χώρο των υποδομών μεγάλα έργα ξεπάγωσαν και έτρεξαν. Αυτά, όμως, έγιναν. Αυτά ανήκουν στο παρελθόν, είναι κεκτημένα. Αυτά υπερψηφίστηκαν. Χρέος της Νέας Δημοκρατίας είναι να πάει την πατρίδα ακόμα παραπέρα, ακόμα πιο μπροστά.

Με τις Προγραμματικές μας Δηλώσεις, λοιπόν, παρουσιάζουμε τον οδικό χάρτη των επόμενων ετών, έναν δρόμο, όπως τον χαρακτηρίζω, ανάπτυξης και ανακούφισης των πολιτών. Μιλάμε για αυξήσεις μισθών, για παροχή βοήθειας κατά της ακρίβειας, η οποία έχει -μην το ξεχνάμε αυτό- διεθνή βάση. Δεν είναι ακρίβεια Μητσοτάκη, αυτά τα καταδίκασε ο λαός. Ξέρετε, δεν φταίει ο Μητσοτάκης για τις νεροποντές, τις βροχές, τις καταστροφές και την ακρίβεια. Υπάρχει και ένας πόλεμος σε δύο βασικές πλουτοπαραγωγικές χώρες στην Ουκρανία και στη Ρωσία.

Εδώ, λοιπόν, εμείς είμαστε αυτοί οι οποίοι οφείλουμε να δώσουμε λύσεις σε αυτά τα φαινόμενα και ήδη έχουμε πολιτικές που έχουν ασκηθεί και επιδοκιμάστηκαν το Market Pass, το Fuel Pass, το καλάθι του νοικοκυριού, πράγματα τα οποία απέτυχαν και έχουν δώσει και ευρωπαϊκό παράδειγμα, τη συγκράτηση των τιμών στο ρεύμα.

Μιλάμε, λοιπόν, καθαρά στις Προγραμματικές μας Δηλώσεις και στοχεύουμε σε πολιτικές ενίσχυσης της ελληνικής οικογένειας για υπεράσπιση των ευάλωτων, για αξιοποίηση του Ταμείου Ανάκαμψης και για μια πράσινη πολιτική στις επενδύσεις, για τον μετασχηματισμό της οικονομίας. Στοχεύουμε σε μονοψήφια ανεργία -άλλοι μας την έδωσαν σε μεγαλύτερα επίπεδα-, σε ταχύτερη δικαιοσύνη, σε διαφάνεια. Προωθούμε ένα νέο σχολείο. Κινούμαστε υπέρ της ασφάλειας του πολίτη με τον αστυνομικό αρωγό. Εμείς δεν βρίζουμε τον Έλληνα αστυνομικό, τον θέλουμε αρωγό. Αντιμετωπίζουμε την παράνομη μετανάστευση. Δεν θα «λιάζονται» επί των ημερών μας οι μετανάστες. Ο φράχτης θα είναι μία πραγματικότητα, την οποία κάποιοι την πολέμησαν λόγω ιδεοληψίας.

Θα επιστρέψω, λοιπόν, στη μαγική λέξη «ευθύνη». Ευθύνη, κυρίες και κύριοι Βουλευτές. Ευθύνη, κυρίες και κύριοι Υπουργοί. Αν αυτή η Κυβέρνηση που ξεκινά με τα ωραιότερα οράματα, με τα καλύτερα σχέδια και την κορυφαία στρατηγική, αν αυτή η Κυβέρνηση που συσσώρευσε θετικές εμπειρίες τετραετίας δεν τα καταφέρει, τότε κανένας δεν θα μπορέσει.

Ξέρω πως θέτω με αυτά που λέω τον πήχη ψηλά. Έτσι, όμως, έχουμε μάθει εμείς στη Νέα Δημοκρατία. Αυτόν τον δρόμο μας έδειξε ο Πρωθυπουργός, ο Κυριάκος ο Μητσοτάκης με το προσωπικό του θετικό παράδειγμα να βάζουμε στόχους ψηλούς, να κυνηγάμε το καλύτερο και αυτό μην το ξεχνάμε. Αυτό απαιτούν οι Έλληνες. Αυτό απαιτούν οι Ελληνίδες. Και αυτή είναι η απαίτηση όλων μας από τη συγκεκριμένη Κυβέρνηση. Απαιτούμε το καλύτερο, τίποτα λιγότερο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Μανωλάκου εκ μέρους του Κομμουνιστικού Κόμματος Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Ο Πρωθυπουργός στην ομιλία του είπε: «Οι καλύτερες μέρες είναι μπροστά μας». Αυτό αφορά αποκλειστικά την κερδοφορία και τα προνόμια των επιχειρηματικών ομίλων, όχι τον λαό.

Εξάλλου πρώτος στόχος στις προγραμματικές είναι η επενδυτική βαθμίδα, δηλαδή η εξασφάλιση πιο φθηνού χρήματος για τους μεγαλοεπιχειρηματίες με δημιουργία φορέα πλειστηριασμών για να κερδίζουν οι τράπεζες πετώντας στον δρόμο φτωχούς ανθρώπους, ιδιωτικοποιήσεις στην υγεία για να κερδοφορούν οι έμποροι του πόνου, φθηνή αμοιβή στην εργασία και άλλα αντιλαϊκά μέτρα που κατοχυρώνουν συμφέροντα και προνόμια των επιχειρηματικών ομίλων.

Όλοι οι στόχοι και τα μέτρα που ανακοινώθηκαν αυτά τα συμφέροντα εξυπηρετούν. Γι’ αυτό δεν υπήρχαν λόγια για τους επτακόσιους πενήντα εργαζόμενους στο Ναυπηγείο του Σκαραμαγκά που τους πετάτε στα σκουπίδια, έμπειρους τεχνίτες και επιστήμονες με πείρα δεκαετιών και ακόμα τους χρωστάτε δεδουλευμένα. Τους απολύσατε 30 Ιούνη, αφού η δίμηνη σύμβαση ήταν μόνο μέχρι τις εκλογές. Ντροπή! Αυτό που σας ενδιαφέρει είναι μόνο το κέρδος του επενδυτή - εφοπλιστή. Του εξασφαλίσατε πάμφθηνα ένα μεγάλο στρατηγικής σημασίας ναυπηγείο καθαρό από εργαζόμενους, που τους ονομάζεται «βαρίδια».

Και για τον πρωτογενή τομέα, όμως, αφιερώθηκε μισό δευτερόλεπτο από τον Πρωθυπουργό. Φαίνεται ότι την εξασφάλιση της διατροφικής αυτάρκειας του λαού δεν τη θεωρείτε στρατηγικής σημασίας. Πόσο βέβαια την εξασφάλιση φθηνών και ποιοτικών τροφίμων, όπως υποστηρίζει το ΚΚΕ. Στοχεύετε στην επενδυτική βαθμίδα για τις ανάγκες των μεγαλοεπιχειρηματιών, όμως περιφρονείτε τις ανάγκες μείωσης του κόστους παραγωγής για τους αγρότες και κτηνοτρόφους και εγγυημένες τιμές που ζητούν για να μπορέσουν να ζήσουν.

Ο νέος Υπουργός Αγροτικής Ανάπτυξης δεν είπε τίποτε. Αντίθετα ανεβάζετε το κόστος παραγωγής με τη μεταφορά της Τεχνικής Διεύθυνσης για τα εγγειοβελτιωτικά έργα από το Υπουργείο Γεωργίας στο Υπουργείο Μεταφορών και Υποδομών. Σπάτε την αλυσίδα στον σχεδιασμό, μελέτη, κατασκευή εγγειοβελτιωτικών έργων που εξασφαλίζει αρδευτικό νερό για την αγροτική παραγωγή και πρέπει να είναι ποιοτικό, επαρκές και φθηνό για τους μικρομεσαίους αγρότες. Γιατί το κάνετε; Μα, θέλετε κατασκευή τεχνικών έργων ανταποδοτικού χαρακτήρα που είναι προαπαιτούμενο για την εκταμίευση από το Ταμείο Ανάκαμψης. Έχει ήδη ξεκινήσει η κατασκευή εγγειοβελτιωτικών έργων μέσω ΣΔΙΤ με κέρδη σε κατασκευαστικούς ομίλους που θα εκμεταλλεύονται τα έργα τουλάχιστον για είκοσι χρόνια. Η πολιτική ιδιωτικοποίησης, λοιπόν, αφορά και το αρδευτικό νερό που θα ακριβύνει, αυξάνοντας το κόστος παραγωγής. Αυτό ονομάζεται διαχείριση υδάτινων πόρων.

Βέβαια την ίδια ώρα οι καταστροφές στην αγροτική παραγωγή από τις θερινές χαλαζοπτώσεις είναι εκτεταμένες και οι τιμές παραγωγού ακόμα και στο γάλα πτωτικές, χαμηλότερες από πέρυσι όταν ο πληθωρισμός θεριεύει. Φυσικά ο ΕΛΓΑ δεν αποζημιώνει 100% τη χασούρα και οι αλλαγές σας αφορούν την ιδιωτικοποίησή του, δηλαδή τσουχτερότερο ασφάλιστρο.

Η διάσπαση, λοιπόν, αντικειμένου είναι γνωστή συνταγή. Τη γνωρίσαμε με τη διάσπαση της δασικής πολιτικής στην πρόληψη και καταστολή πυρκαγιών, προκειμένου να αλλάζονται οι χρήσεις γης υπονομεύοντας την προστασία δασικών οικοσυστημάτων, ώστε να προωθείται η πράσινη ανάπτυξη, δηλαδή το καρτέλ των ΑΠΕ όχι για προστασία του περιβάλλοντος, αλλά για κερδοφορία των επιχειρηματικών ομίλων.

Οι προγραμματικές για την περιβόητη «πράσινη» μετάβαση είναι συνώνυμη της εκτόξευσης της ενεργειακής φτώχειας, του πανάκριβου πράσινου ρεύματος, των μαύρων εργασιακών σχέσεων θυσία στον βωμό της κερδοφορίας των επενδυτών εκμεταλλευτών, συνώνυμη του ιμπεριαλιστικού πολέμου και της καπιταλιστικής εκμετάλλευσης. Και έχετε και τη στήριξη και του ΣΥΡΙΖΑ και του ΠΑΣΟΚ.

Ωστόσο δεδομένες οι επιπτώσεις στο περιβάλλον με τη χωροθέτηση ΑΠΕ σε προστατευόμενες περιοχές ακόμα και «NATURA», όπως και πράσινες τεχνολογίες σαν τους πράσινους συσσωρευτές. Λέτε χωροταξικός σχεδιασμός για να μην καταστραφούν βουνά και νησιά από την άναρχη ανάπτυξη. Τι υποκρισία, αφού σε όλη σχεδόν τη χώρα έχουμε ομοιόμορφα δάση ανεμογεννητριών πετυχαίνοντας την ομοιομορφία πολλών βουνών που γέμισαν ορεινούς δρόμους εισαγόμενες γεννήτριες και κατεστραμμένα φυσικά οικοσυστήματα.

Ναι, καταστρέφονται δάση και προστατευόμενες περιοχές, για να κατασκευαστούν γιγαντιαία αιολικά πάρκα, με αρνητικές συνέπειες στους κατοίκους, στο περιβάλλον, στον πολιτισμό, στον υδροφόρο ορίζοντα, σε πλημμυρικά φαινόμενα στις παρακείμενες περιοχές -έχουμε καταστροφή της βιοποικιλότητας από τις χιλιάδες χιλιόμετρα νέων δρόμων-, αλλά και στην αισθητική μας. Στο στόχαστρο των πράσινων αρπακτικών έχουν μπει ακόμα και ιστορικοί τόποι μαρτυριών της Γυάρου και της Μακρονήσου. Μην το τολμήσετε!

Αλλά και μέσα στις πόλεις, όπως σε Κερατσίνι και Δραπετσώνα, αλλά και ευρύτερα στον Πειραιά έχουμε καρκινογόνες δυσοσμίες από συγκεκριμένη βιομηχανία πετρελαιοειδών αποβλήτων που ενισχύεται και επιδοτείται από όλες τις κυβερνήσεις σε βάρος της δημόσιας υγείας και του περιβάλλοντος -που τα θεωρείτε κόστος- και σε όφελος του καπιταλιστικού κέρδους που σκοτώνει!

Κατά τα άλλα, βάζετε στο στόχαστρο και τους αυτοαπασχολούμενους. Με την απελευθέρωση του ωραρίου και της κυριακάτικης αργίας, που οδήγησε το 33% των εμπορικών καταστημάτων σε μείωση εσόδων. Ταυτόχρονα, το 40% των αυτοαπασχολούμενων έχει τουλάχιστον μία ληξιπρόθεσμη οφειλή. Είχαν κάποιου είδους ρύθμιση, όμως βρίσκονται σήμερα στις λίστες πλειστηριασμών.

Αυτά γίνονταν σε συνθήκες ανάπτυξης, με ρεκόρ επενδύσεων και δεκάδων προγραμμάτων. Αλήθεια, τι πρόκειται να συμβεί σε συνθήκες δημοσιονομικών περιορισμών και κρίσεων, που έχουμε μπροστά μας; Μα, στο στόχαστρο τους έχετε και τους αυτοαπασχολούμενους, με νέα φοροληστεία στο όνομα της φοροδιαφυγής. Κυνηγάτε τη «μαρίδα», γιατί οι μεγάλοι έχουν νόμιμη φοροαπαλλαγή. Γι’ αυτό δεν προωθείτε, μαζί με την κατάργησή του τέλους επιτηδεύματος, και την προκαταβολή φόρου, για όλες τις πολύ μικρές επιχειρήσεις και την επανένταξή τους σε αφορολόγητο όριο των 12.000 ευρώ.

Να γιατί είναι βαθιά αντιλαϊκές οι Προγραμματικές Δηλώσεις σας και το Κομμουνιστικό Κόμμα Ελλάδας τις καταψηφίζει.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κυρία Μανωλάκου.

Να σας ενημερώσω ότι οι επόμενοι ομιλητές είναι ο κ. Σταύρος Παπασωτηρίου από τη Νέα Δημοκρατία, ο κ. Γιώργος Μανούσος από τους Σπαρτιάτες, η κ. Μαρία Αθανασίου από την Ελληνική Λύση, ο κ. Τάσος Οικονομόπουλος από τη Νίκη.

Θα ακολουθήσει ο κύκλος των Κοινοβουλευτικών Εκπροσώπων και σας το λέω από τώρα, για να είναι εδώ οι Κοινοβουλευτικοί Εκπρόσωποι και να μην καθυστερήσουμε.

Να σας πω μόνο ότι, λόγω μιας έκτακτης υποχρέωσης, ζητήθηκε και έχει δοθεί και η άδεια στον κ. Κατρίνη να προηγηθεί της σειράς των Κοινοβουλευτικών Εκπροσώπων.

Τον λόγο τώρα έχει ο κ. Σταύρος Παπασωτηρίου από τη Νέα Δημοκρατία.

**ΣΤΑΥΡΟΣ ΠΑΠΑΣΩΤΗΡΙΟΥ:** Κυρία Πρόεδρε, κυρίες και κύριοι Υπουργοί, κυρίες και κύριοι συνάδελφοι, εύχομαι σε όλους καλή δύναμη και καλή θητεία με τη βοήθεια του Θεού.

Ο ελληνικός λαός μάς ανέθεσε μια υψηλή αποστολή, για την εκπλήρωση της οποίας θα χρειαστούμε κάθε δυνατή στήριξη, κάθε δυνατή σκέψη και πρόταση όλων. Γιατί στη μεγάλη αυτή προσπάθεια που συνεχίζει η Κυβέρνηση του Κυριάκου Μητσοτάκη δεν περισσεύει κανείς.

Οι στόχοι που θέσαμε προεκλογικά και τους οποίους ενέκρινε η μεγάλη κοινωνική πλειοψηφία είναι αναμφισβήτητα φιλόδοξοι. Είναι, όμως, ταυτόχρονα και απολύτως αναγκαίοι για να βαδίσει η χώρα μπροστά. Μια πατρίδα καλύτερη, με ισχυρότερη οικονομία και μια κοινωνία που θα αναπτύσσεται και θα προοδεύει, αυτό είναι το μήνυμα των διπλών εκλογών και στη Φλώρινα και αυτό ακριβώς θέλω να μεταφέρω εδώ από την ιδιαίτερη πατρίδα μου, που με τίμησε με την εμπιστοσύνη της. Με τη σημερινή ευκαιρία, θα ήθελα να ευχαριστήσω τις χιλιάδες πολίτες της ακριτικής Φλώρινας για τη μεγάλη στήριξη που μου έδωσαν, σε έναν πρωτοεκλεγόμενο Βουλευτή, και να τους βεβαιώσω πως θα είμαι εδώ για να κάνουμε πράξη όλα όσα είπαμε προεκλογικά. Γιατί, όπως απέδειξε ο Κυριάκος Μητσοτάκης την προηγούμενη τετραετία, στη Νέα Δημοκρατία υλοποιούμε αυτά που υποσχόμαστε και ακόμα περισσότερα.

Κυρίες και κύριοι συνάδελφοι, αυτή είναι και η εικόνα που αποκόμισα ακούγοντας τις Προγραμματικές Δηλώσεις της Κυβέρνησης. Είναι ένα συνεκτικό σχέδιο για γρήγορες αλλαγές στην καθημερινότητα όλων των Ελλήνων και για μεταρρυθμίσεις στο κράτος που θα μεταμορφώσουν την πατρίδα μας.

Θα ήθελα να σταθώ πρώτα απ’ όλα στη νέα δημοσιονομική πολιτική και τις πρόσθετες εισοδηματικές ενισχύσεις που έρχονται από την 1η Ιανουαρίου 2024, ξεκινώντας με την αύξηση των μισθών των δημοσίων υπαλλήλων και τη συνολική αναμόρφωση του μισθολογίου τους κατά 700 εκατομμύρια ευρώ. Ως οικονομολόγος γνωρίζω πως πρόκειται για μια εξαιρετικά σημαντική παρέμβαση, που δεν αφορά μόνο τον δημόσιο τομέα, αλλά ολόκληρη την πραγματική οικονομία, η οποία τελικά θα ωφεληθεί από τη στήριξη της κατανάλωσης.

Το ίδιο ισχύει και για τη διαρκή ενίσχυση των συντάξεων, τις οποίες η Κυβέρνηση δεσμεύεται να αυξήσει από το 2024, όπως ήδη κάναμε από το 2023. Διότι η Νέα Δημοκρατία θα συνεχίσει να είναι δίπλα στους συνταξιούχους, κάνοντας, όπως έχει πει πολλές φορές ο Πρωθυπουργός μας, κοινωνική πολιτική στην πράξη και όχι στα λόγια.

Κύριοι Υπουργοί ένας κρίσιμος στόχος που έθεσε ο ίδιος ο κ. Μητσοτάκης προεκλογικά είναι η αύξηση των μισθών του ιδιωτικού τομέα πάνω από 25% μέσα στην επόμενη τετραετία. Κάποιοι θεώρησαν εξαιρετικά φιλόδοξες τις εξαγγελίες του για 1.500 ευρώ κατά μέσο όρο και 950 ευρώ κατώτατο μισθό ως το 2027. Εμείς στη Νέα Δημοκρατία, κυρίες και κύριοι συνάδελφοι της Αντιπολίτευσης, όχι μόνο δεν αμφιβάλλουμε για την υλοποίηση του στόχου αυτού, αλλά, με βάση τα μεγάλα επιτεύγματα της προηγούμενης θητείας, είμαστε απολύτως βέβαιοι ότι ο παραπάνω στόχος θα επιτευχθεί παραπάνω από το αναμενόμενο.

Αν κάτι κέρδισαν την πρώτη τετραετία ο Πρωθυπουργός και το επιτελικό κράτος, είναι ακριβώς αυτή η τεράστια αξιοπιστία που συνοδεύει και τη σημερινή Κυβέρνηση. Για τη συμφωνία μεταξύ των λόγων και των έργων, οι πολίτες μάς επιβράβευσαν με ένα ποσοστό που προσέγγισε το 41% και ξεπέρασε ακόμα και την εκλογική επίδοση της Νέας Δημοκρατίας το 2019. Πρόκειται για μια πρωτόγνωρη ψήφο εμπιστοσύνης των συμπολιτών μας σε ένα κόμμα που εκπροσωπεί πλέον τις ανάγκες και τις προσδοκίες μιας ευρύτερης κοινωνικής πλειοψηφίας, ενός κόσμου που εκτείνεται πολύ πέρα από τα όρια της παράταξής μας και έχει εναποθέσει στη Νέα Δημοκρατία τις ελπίδες για ένα καλύτερο μέλλον.

Κυρία Πρόεδρε, θα ήθελα να κάνω μία σύντομη αναφορά στον τομέα των κοινωνικών υπηρεσιών, που -θα μου επιτρέψετε- έχει και πιο προσωπικό χαρακτήρα. Κι αυτό γιατί έχω υπηρετήσει τον συγκεκριμένο χώρο από διαφορετικές θέσεις, τόσο ως σύμβουλος στον ΟΑΕΔ ΔΥΠΑ, όσο και ως διοικητής νοσοκομείου του ΕΣΥ.

Η Νέα Δημοκρατία έθεσε ως κορυφαία προτεραιότητά της την αναβάθμιση της δημόσιας υγείας. Ξεχωρίζω εδώ τον εκσυγχρονισμό ογδόντα νοσοκομείων και εκατόν πενήντα έξι κέντρων υγείας με ένα χρηματοδοτικό πρόγραμμα ύψους 700 εκατομμυρίων ευρώ, σε συνδυασμό με τη δημιουργία τριακοσίων δεκαπέντε μονάδων τηλεϊατρικής, που θα βγάλουν από την υγειονομική ανασφάλεια απομονωμένες και ακριτικές περιοχές της χώρας.

Είναι, λοιπόν, εξαιρετικά σημαντική για τη Φλώρινα, πέραν της αναγκαίας αναβάθμισης των υπηρεσιών της πρωτοβάθμιας και της δευτεροβάθμιας φροντίδας υγείας, και η ανάπτυξη των υφιστάμενων δομών αποκατάστασης, όπως το ΚΕΦΙΑΠ Αμυνταίου. Η θητεία μου για τριάμισι χρόνια ως διοικητής του νοσοκομείου μού έδειξε τη σπουδαιότητα της παροχής και της εξωνοσοκομειακής φροντίδας υψηλού επιπέδου τόσο για τους ασθενείς, όσο και για τη λειτουργία του ίδιου του ΕΣΥ.

Εξίσου μεγάλες ανάγκες υπάρχουν για την ίδρυση και στελέχωση νέων παραρτημάτων του ΕΚΑΒ σε περιοχές όπως το Αμύνταιο, όπου όμως είναι αναγκαίος ο συνδυασμός τους με νέα πυροσβεστικά κλιμάκια, σύμφωνα με τον ενιαίο επιχειρησιακό σχεδιασμό που ανακοίνωσε προχθές η Κυβέρνηση για τις υπηρεσίες έκτακτης ανάγκης. Γιατί μόνο έτσι οι Έλληνες ακρίτες θα αισθάνονται και θα είναι ασφαλείς είκοσι τέσσερις ώρες το εικοσιτετράωρο.

Κλείνοντας, κυρία Πρόεδρε, θέλω να πω δυο λόγια για άλλη μια πολύ σημαντική πρωτοβουλία της προηγούμενης κυβέρνησης, που συνεχίζει και είναι παρούσα υπό τον κ. Μητσοτάκη, προς όφελος της Φλώρινας και όχι μόνο. Αναφέρομαι στο πρόγραμμα «Δίκαιη Αναπτυξιακή Μετάβαση», μέσω του οποίου θα διατεθεί πάνω από 1 δισεκατομμύριο ευρώ ως το 2027 στη δυτική Μακεδονία.

Είναι για εμάς μια ευκαιρία να ανασχεδιάσουμε το μέλλον της Φλώρινας στη μεταλιγνιτική εποχή, αξιοποιώντας ευρωπαϊκούς πόρους, αλλά κυρίως τα συγκριτικά πλεονεκτήματα της περιοχής μας: το πανεπιστήμιό μας, με την τεχνογνωσία στον πρωτογενή τομέα, τα εξαιρετικά προϊόντα της μακεδονικής γης και την αγάπη των παραγωγών μας, τη μοναδική φύση και τους δημιουργικούς ανθρώπους που δουλεύουν σκληρά για ένα καλύτερο αύριο.

Γι’ αυτούς, λοιπόν, οφείλουμε να επιταχύνουμε τη δίκαιη αναπτυξιακή μετάβαση, με νέες επενδύσεις στον τομέα αποθήκευσης ενέργειας και στη δημιουργία κόμβου καινοτομίας για το πράσινο υδρογόνο, με την καλλιέργεια νέων και την αναβάθμιση υφιστάμενων δεξιοτήτων του ανθρώπινου δυναμικού σε τομείς όπως οι ΑΠΕ, η περιβαλλοντική αποκατάσταση, η διαχείριση αποβλήτων, αλλά και σε νέες βιομηχανικές ειδικότητες. Με την προώθηση της επιχειρηματικότητας, με έμφαση στους τομείς της πράσινης ενέργειας, των τεχνολογιών πληροφορικής και αγροδιατροφής. Με τη στήριξη δράσεων επανάχρησης των περιοχών της Φλώρινας, που αποκαθίστανται περιβαλλοντικά. Με μια ζώνη καινοτομίας, που θα περιλαμβάνει Αμύνταιο και Φλώρινα, με στόχο την ανάπτυξη υποδομών καινοτομικής επιχειρηματικότητας. Με την αξιοποίηση των μεγάλων υδάτινων πόρων της περιοχής μας, δίνοντας έμφαση στο δίπτυχο «τουρισμός - πολιτισμός», αλλά κυρίως μέσα από νέες οδικές και σιδηροδρομικές υποδομές, που θα φέρουν τη Φλώρινα πιο κοντά σε άλλα περιφερειακά και διεθνή κέντρα.

Γι’ αυτές τις πραγματικά σπουδαίες πρωτοβουλίες όχι μόνο δίνω την ψήφο εμπιστοσύνης μου στη νέα Κυβέρνηση, αλλά δεσμεύομαι ότι θα είμαι διαρκώς δίπλα της, στηρίζοντας το μεγάλο έργο που έχει αναλάβει η Νέα Δημοκρατία και ο Πρωθυπουργός για το καλό του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο κ. Γεώργιος Μανούσος από τους Σπαρτιάτες για επτά λεπτά.

**ΓΕΩΡΓΙΟΣ ΜΑΝΟΥΣΟΣ:** Ευχαριστώ, κυρία Πρόεδρε.

Κατ’ αρχάς, θα ήθελα να ευχαριστήσω τις διακόσιες πενήντα χιλιάδες Έλληνες που μας τίμησαν με την παρουσία τους και με την ψήφο τους σε όλες τις εκδηλώσεις που είχαμε ανά την Ελλάδα σε πολύ σύντομο χρονικό διάστημα, μόλις δεκαπέντε ημερών. Και μολονότι το κόμμα Σπαρτιάτες μπήκε στη Βουλή με τη στήριξη του Ηλία Κασιδιάρη, αυτό δεν σημαίνει -επειδή ακούστηκε χθες, αν μου επιτρέπετε- ότι είμαστε συνέχεια κάποιου ναζιστικού μορφώματος. Είμαστε Έλληνες εθνικιστές, είμαστε απλά λαϊκά παιδιά, άπαντες.

Εγώ συγκεκριμένα ήρθα εδώ στην Εθνική Αντιπροσωπεία ενώ εργάζομαι σε δύο δουλειές, με δύο μικρά παιδιά. Αυτό που γίνεται, να στοχοποιείτε ανθρώπους χωρίς να γνωρίζετε το ποιόν τους, είναι, πέρα από πολιτικά ανήθικο, και ανεπίτρεπτο.

Επειδή άκουσα με προσοχή εχθές τις Προγραμματικές Δηλώσεις της Κυβέρνησης, θα ήθελα να αναρωτηθώ αν τα προηγούμενα τέσσερα χρόνια ζούσα σε άλλη χώρα. Εγώ κατάγομαι από την Κρήτη, είμαι Ηρακλειώτης. Αναφέρατε κάτι για ανάπτυξη, για πράσινη μεταβατικότητα. Αναρωτιέμαι πώς θα επιτευχθεί αυτό. Εγώ σαν εργαζόμενος μισθωτός του ιδιωτικού τομέα με 800 ευρώ δεν μπορούσα να συντηρήσω την οικογένειά μου και εργαζόμουν και σε δεύτερη δουλειά. Αυτό νομίζω ότι δεν είναι θεμιτό σε ένα σοβαρό κράτος. Από εκεί και πέρα, θέλω να πιστεύω ότι οι προθέσεις όλων μας είναι αγνές.

Επίσης, υπάρχουν κάποιες ομάδες εργαζομένων, όπως οι διανομείς, για παράδειγμα -ήμουνα και διανομέας-, οι οποίοι δεν έχουν καθόλου εργασιακά δικαιώματα. Τους έχουμε αφήσει στο έλεος του Θεού κυριολεκτικά, σκοτώνονται κάθε μέρα στους δρόμους και κανείς δεν ενδιαφέρεται.

Επιπλέον, μιλήσατε για το ΕΣΥ, όπου πράγματι έχουμε δει περιστατικά με ανθρώπους να κουβαλούνται σε καρότσες, να πεθαίνουν σε ράντσα αβοήθητοι, ειδικά στη διάρκεια της πανδημίας. Είδαμε και τον υποχρεωτικό εμβολιασμό.

Είπατε για ενότητα. Εμείς είμαστε κατά του διχασμού. Σαν Έλληνες εθνικιστές επιζητούμε την ενότητα. Θέλουμε όλοι μονοιασμένοι να δώσουμε τον καλύτερό μας εαυτό για μια καλύτερη Ελλάδα, με δικαιοσύνη για όλους, ευημερία για όλους. Αλλά να το λέμε και να το εννοούμε, όχι να ξεχωρίζουμε τις ομάδες πολιτών σε δεξιούς και αριστερούς. Όχι, εμείς δεν το επιτρέπουμε αυτό.

Επίσης, όσον αφορά το δημογραφικό, το οποίο για εμάς αποτελεί τη μεγαλύτερη απειλή για το έθνος μας, θα ήθελα να διαβάσω επιγραμματικά τη θέση του κόμματός μας και πώς αυτή μπορεί να επιτευχθεί.

Το κόμμα Σπαρτιάτες θεωρεί πρώτη προτεραιότητα για το έθνος των Ελλήνων την αύξηση των γεννήσεων, τη στήριξη της ελληνικής οικογένειας και την οριστική επίλυση του δημογραφικού.

Η συνεχής γήρανση του ελληνικού πληθυσμού και η ταυτόχρονη εκτίναξη του αριθμού των υπηκόων τρίτων χωρών που εισέρχονται παράνομα στην Ελλάδα δημιουργούν μια κατάσταση εκρηκτική για την ελληνική κοινωνία. Το έχουμε δει αυτό και στα νοσοκομεία, με συμφόρηση, με ουρές πολλών ωρών. Έχουμε δει να ταλαιπωρούνται πολίτες ένθεν κακείθεν, δηλαδή και Έλληνες και αλλοδαποί.

Μετά το έτος 2050 υπάρχει ορατός κίνδυνος οι Έλληνες να τείνουμε να γίνουμε μειοψηφία μέσα στην ίδια μας την πατρίδα. Απέναντι σε αυτή τη δυσοίωνη προοπτική το κόμμα Σπαρτιάτες καταθέτει ένα ρηξικέλευθο πρόγραμμα για την οριστική επίλυση του δημογραφικού. Η επιστημονική μας ομάδα έχει μελετήσει λεπτομερώς το πρόγραμμα που εφάρμοσε η κυβέρνηση του Βίκτορ Όρμπαν στην Ουγγαρία και πέτυχε μέσα σε λίγα χρόνια τη δημογραφική της άνθηση.

Προτείνουμε την άμεση εφαρμογή μιας σειράς γενναίων μέτρων, όπως: Κλιμακωτή μείωση των φορολογικών συντελεστών των γονέων μετά τη γέννηση κάθε παιδιού. Πλήρης φοροαπαλλαγή για τις πολύτεκνες μητέρες. Χαμηλότοκα δάνεια για τα νέα ζευγάρια, με οριστική διαγραφή των χρεών των τόκων μετά τη γέννηση του δεύτερου παιδιού. Κρατική χρηματοδότηση για την αγορά οικογενειακού αυτοκινήτου μετά τη γέννηση του τρίτου παιδιού. Άτοκα στεγαστικά δάνεια για την αγορά πρώτης κατοικίας για τις τρίτεκνες οικογένειες. Διπλασιασμός στα επιδόματα των πολυτέκνων. Ελεύθερη πρόσβαση σε παιδικούς σταθμούς, κοινωνικό τουρισμό και πολιτιστικά δρώμενα για όλες τις ελληνικές οικογένειες.

Πρέπει να επιδοτήσουμε τα νέα ζευγάρια. Ξέρω πολύ καλά, σαν νέος γονιός, πόσο δύσκολο είναι να έχεις δύο μικρά παιδιά. Τόσο οικονομικά όσο και στην καθημερινότητα σε «στραγγίζουν», απαιτούν πάρα πολύ χρόνο. Και ειδικά όταν οικονομικά υπάρχει δυσχέρεια τα πράγματα είναι ακόμη δυσκολότερα.

Τα κόμματα της Βουλής πρέπει να γίνουν πρωτοπόροι σε αυτή την πρωτοβουλία. Το κόμμα Σπαρτιάτες καταθέτει πρόταση νόμου για την απόδοση του 90% της ετήσιας κρατικής χρηματοδότησης όλων των πολιτικών κομμάτων σε ελληνικές οικογένειες, με την εφάπαξ κατάθεση χρηματικής δωρεάς αμέσως μετά τη γέννηση του τρίτου παιδιού τους. Αν το έτος 2023 καταγραφεί ένας «Χ» αριθμός ελληνικών οικογενειών που γίνονται τρίτεκνες, τότε το 90% της κρατικής χρηματοδότησης θα διαιρεθεί διά του «Χ» και θα διανεμηθεί ισότιμα σε αυτές τις οικογένειες.

Το κόμμα μας θα εφαρμόσει στην πράξη το πρόγραμμα άμεσων δωρεών σε ελληνικές οικογένειες, αμέσως μόλις λάβει την πρώτη δόση της κρατικής χρηματοδότησης. Όλα τα χρήματα θα πάνε σε πολύτεκνες ελληνικές οικογένειες. Πρέπει όλοι ενωμένοι να αγωνιστούμε και να δώσουμε τον καλύτερο εαυτό μας για ένα καλύτερο, ελπιδοφόρο, ελληνικό μέλλον.

Οι Σπαρτιάτες μπήκαν στη Βουλή για να παράγουν θετική εθνική πολιτική. Δεν μπήκαμε ούτε για να φωνασκούμε ούτε για να κάνουμε στείρα αντιπολίτευση και να διαμαρτυρόμαστε. Θα φέρουμε προτάσεις για μια καλύτερη Ελλάδα.

Η Κυβέρνηση και τα κανάλια διαδίδουν ότι περιμένουν από εμάς έκτροπα, εντάσεις και ακρότητες. Όχι. Στην πράξη θα είμαστε η πιο ισχυρή, θεσμική, παραγωγική εθνική Αντιπολίτευση, όπως γίνεται με όλα τα εθνικά κόμματα σε όλη την Ευρώπη.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα καλείται η κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Κυρία Πρόεδρε, σας ευχαριστώ και σας εύχομαι καλή επιτυχία.

Κύριοι Υπουργοί, κύριοι συνάδελφοι, βρισκόμαστε στην αρχή μιας νέας τετραετίας, η οποία στον καταρρέοντα κλάδο υγείας θέτει πολλές - πολλές προκλήσεις.

Είναι γεγονός ότι στο νεοφιλελεύθερο πνεύμα που διακατέχει την Κυβέρνηση καλείστε να διορθώσετε ελλείψεις και παραλείψεις τις οποίες εσείς οι ίδιοι επιλέξατε και προκαλέσατε. Ελλείψεις σε προσωπικό, σε υλικοτεχνική υποδομή, σε τρόπο λειτουργίας, σε εν γένει υποδομές, οι οποίες οδηγούν στην επιδιωκόμενη από εσάς σύμπραξη δημόσιου και ιδιωτικού τομέα. Πρόκειται για ελλείψεις σε προσωπικό, σε υλικοτεχνική υποδομή, σε τρόπο λειτουργίας και σε εν γένει υποδομές, οι οποίες οδηγούν στην επιδιωκόμενη από εσάς σύμπραξη δημόσιου και ιδιωτικού τομέα.

Προτείνετε λύσεις οι οποίες δεν μπορούν να εφαρμοστούν στην πράξη. Συγκεκριμένα, επειδή έχει ακουστεί από τον πρώην Υπουργό Υγείας, και ως Ελληνική Λύση αλλά και προσωπικά εγώ ως μάχιμη γιατρός επί δεκαετίες, και μάλιστα σε ακριτικό νησί, επισημαίνουμε ότι δεν αποτελεί λύση το να εφημερεύουν όλα τα νοσοκομεία καθημερινώς στο Κέντρο, καθώς αυτή η απόφαση θα εκτίνασσε το κόστος και ούτε αποτελεί πανάκεια η συνεργασία με ιδιωτικά θεραπευτήρια που σχεδιάζετε.

Και τούτο, διότι πάλι θα ταλαιπωρούνται οι πολίτες. Θα πηγαίνουν ως ασφαλισμένοι και όχι ως ιδιώτες που θα πλήρωναν άμεσα. Χαρακτηριστική είναι η μεταχείριση ενός ασφαλισμένου του ΕΟΠΥΥ που χρειάζεται να κλείσει ραντεβού για διαγνωστικές εξετάσεις και του ορίζουν ραντεβού δύο μήνες μετά. Αν όμως απευθυνθεί στις ίδιες υπηρεσίες και τηλεφωνήσει ως ιδιώτης, βρίσκει ραντεβού την ίδια μέρα.

Γι’ αυτό είναι άκρως σημαντικός ο ρόλος του οικογενειακού γιατρού, όχι όμως όπως τον θεσμοθέτησε η Κυβέρνηση της Νέας Δημοκρατίας. Κύριοι, οι πολίτες δεν χρειάζονται ως προσωπικό γιατρό έναν γιατρό οποιασδήποτε ειδικότητας, διότι η έλλειψη κατάρτισης θα τους οδηγήσει με ευκολία να παραπέμψουν το περιστατικό στο νοσοκομείο, αντί να ανακόψουν την καταφυγή του ασθενούς στο νοσοκομείο για «ψύλλου πήδημα». Αυτός είναι σκοπός του θεσμού του οικογενειακού γιατρού, δηλαδή η ενίσχυση της πρωτοβάθμιας φροντίδας υγείας, με σκοπό την αποφόρτιση των νοσοκομείων από περιπτώσεις οι οποίες μπορούν κάλλιστα να λάβουν φροντίδα εκτός νοσοκομείων και πριν χρειαστεί να καταφύγουν σε αυτά.

Όσο για τον οικογενειακό γιατρό, απέτυχε στην εφαρμογή του, διότι, όπως αποδείχτηκε εκ των υστέρων στην πράξη, δεν είχατε μελετήσει τις ανάγκες του πληθυσμού. Δεν γνωρίζατε καν πόσοι γιατροί αντιστοιχούσαν σε κάθε δήμο, ανάλογα με τον πληθυσμό του καθενός. Η αντιστοίχιση αυτή σε άλλες χώρες, στις οποίες εφαρμόζεται με επιτυχία ο θεσμός, γίνεται από τους κατά τόπους δήμους, οι οποίοι αναλαμβάνουν τη λειτουργία του θεσμού του οικογενειακού γιατρού. Αυτό το έχει τονίσει επανειλημμένως με πολλούς και ποικίλους τρόπους η Ελληνική Λύση.

Εμείς ως Ελληνική Λύση προτείνουμε, λοιπόν, να αναδιοργανωθεί ο θεσμός του οικογενειακού γιατρού ανά δήμο, ως είθισται να συμβαίνει σε ανεπτυγμένες χώρες. Και, φυσικά, να στελεχώνεται από ειδικότητες άμεσα εμπλεκόμενες με τις πραγματικές ανάγκες, δηλαδή από γενικούς γιατρούς, παθολόγους, καρδιολόγους, χειρουργούς και παιδιάτρους, οι οποίοι γνωρίζουν και βρίσκονται σε θέση να εξετάσουν επαρκώς και να αναλάβουν την ευθύνη της θεραπείας και, ως εκ τούτου, να προλάβουν την καταφυγή του ασθενούς στο νοσοκομείο, αφού θα έχει απολαύσει αξιόπιστων και επαρκών υπηρεσιών υγείας ήδη πρωτοβαθμίως.

Επίσης, δέον οι πολίτες κάθε ηλικίας να έχουν πρόσβαση μέσω του ασφαλιστικού τους ταμείου και σε οδοντίατρο και όχι μόνο ιδιωτικά, με τεράστιο, απαγορευτικό κόστος και μάλιστα σε τέτοιες δύσκολες εποχές. Είναι αδιανόητη η οπισθοδρόμηση στις δεκαετίες του ’50 και ’60, όταν η στοματική υγιεινή και η στοματική φροντίδα εθεωρείτο πολυτέλεια και προνόμιο ολίγων.

Προτείνουμε, πέραν από την επίσκεψη των ασφαλισμένων στον οδοντίατρο με το ασφαλιστικό τους ταμείο, τη δυνατότητα επίσκεψης των ασφαλισμένων σε δημόσιες οδοντιατρικές κλινικές, καθώς και την ανάλογη στελέχωση των δημόσιων νοσοκομείων ακόμα και των κατά τόπους κέντρων υγείας με οδοντιάτρους και οδοντιατρικές κλινικές. Χρειάζεται επέκταση της οδοντιατρικής πρόσβασης -Dentist Pass, όπως τη λέτε, λες και δεν έχουμε ελληνικά, τώρα πιάσαμε τα pass- και στα δημόσια νοσοκομεία και σε όλες τις ηλικίες.

Είναι δεδομένο βέβαια ότι τα νοσοκομεία μας τελούν υπό κατάρρευση και λειτουργούν χάρη στην κατάρτιση και στο φιλότιμο των λίγων λειτουργών τους που έχουν απομείνει. Δυστυχώς έχουν μείνει ελάχιστοι και τούτο διότι οι μεν εμπειρότεροι συνταξιοδοτούνται, οι δε νεότεροι αναζητούν καλύτερες, προσφορότερες συνθήκες και αποδοχές, αλλά και σεβασμό εκ μέρους του κράτους στο λειτούργημά τους, κάτι το οποίο δεν βρίσκουν στην πατρίδα μας. Αντιθέτως, εδώ γεύονται την απαξίωση, την ψυχική και σωματική εξουθένωση και, κυρίως, την εγκατάλειψη εκ μέρους του κράτους, ωθούμενοι σε σωματικά και ψυχολογικά όρια. Αυτή η τακτική θέτει σε κίνδυνο ακόμα και την ίδια τη δυνατότητα άσκησης του λειτουργήματός τους.

Ως Ελληνική Λύση, κατόπιν αξιολόγησης, προτείνουμε άμεσες προσλήψεις εξειδικευμένων γιατρών, ικανών σε πρόσωπα, αλλά και επαρκών σε αριθμό, προκειμένου να καλυφθούν με αξιοπρέπεια οι ανάγκες των πολιτών. Παράλληλα, οι αποδοχές τους να είναι αξιοπρεπείς και ανάλογες της τεράστιας ευθύνης την οποία καλούνται να επωμιστούν απέναντι στον άνθρωπο. Επιπροσθέτως, υφίσταται ανάγκη και οι νοσοκομειακοί γιατροί να ενταχθούν στους κλάδους εργαζομένων, οι οποίοι δικαιούνται του επιδόματος ανθυγιεινής εργασίας σε σχέση με το υπόλοιπο παραϊατρικό και νοσηλευτικό προσωπικό, το οποίο λαμβάνει αυτό το επίδομα. Είναι απαράδεκτη η εξαίρεσή τους.

Ένα άλλο φλέγον ζήτημα είναι και το ζήτημα της στέγασης των γιατρών και των εκπαιδευτικών στην περιφέρεια και ιδιαίτερα σε τουριστικές περιοχές, στις οποίες οι τιμές είναι ιδιαίτερα υψηλές και τα ενοίκια είναι απλησίαστα. Πολλοί νεοδιόριστοι γιατροί και αναπληρωτές εκπαιδευτικοί αδυνατούν να αντεπεξέλθουν στα τρέχοντα έξοδα, ακόμα και μόνο της στέγασης, διότι οι πενιχρές μηνιαίες αποδοχές τους απλώς δεν αρκούν. Η πολιτεία δεν αντιμετώπισε το πρόβλημα και πρέπει να λυθεί.

Η Ελληνική Λύση προτείνει το εξής: Αφ’ ενός ως κίνητρο για γιατρούς και εκπαιδευτικούς να παραμείνουν στην περιφέρεια και τα νησιά μας και αφ’ ετέρου, προκειμένου οι κάτοικοι της περιφέρειας να αισθάνονται ισότιμοι με όλους τους πολίτες και να είναι καλυμμένοι σε θέματα υγείας και εκπαίδευσης των παιδιών τους, ούτως ώστε να μην εξαναγκαστούν σε εγκατάλειψη της εστίας τους, η πολιτεία ως έμπρακτη αναγνώριση της αξίας των λειτουργημάτων που ασκούν οι γιατροί και οι εκπαιδευτικοί, αλλά και της αντιμετώπισης της οικονομικής απαξίωσης που αισθάνονται και υφίστανται, να εξασφαλίσει τη στέγαση γιατρών και εκπαιδευτικών στα μέρη αυτά.

Επί τούτου, να μετατραπεί το ισχύον νομοθετικό πλαίσιο, το οποίο αφήνει τη ρύθμιση του ζητήματος αυτού στη διακριτική ευχέρεια των κατά τόπων δήμων και στο εξής να αποτελέσει υποχρέωση της πολιτείας είτε μέσω δήμων είτε κεντρικότερα η στέγαση γιατρών και εκπαιδευτικών με έγκριση ειδικών προς τούτο κονδυλίων, τα οποία θα καλύπτονται με τρέχοντα έξοδα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Εν συνεχεία, έρχομαι στο ζήτημα των ανεμβολίαστων υγειονομικών. Αποτελεί πλέον φαιδρή εμμονή της Κυβέρνησης, ένα θλιβερό υπόλειμμα και έχει διατηρήσει σε αυτή την κατηγορία την υποχρέωση να προσκομίζουν rapid test.

Σε πολλές χώρες, κυρίως στη Γερμανία, αλλά και άλλες χώρες του δυτικού κόσμου, έχουν κάνει μηνύσεις κατά φαρμακευτικών εταιρειών για παρενέργειες και μόνιμες βλάβες στην υγεία εξαιτίας των άγουρων εμβολίων. Γι’ αυτό η Ελληνική Λύση κατέθεσε πρόταση εξεταστικής επιτροπής για τη διερεύνηση των επιπλοκών, θανάτων και ασθενειών εξαιτίας των MRNA εμβολίων.

Έχουμε πάρα πολύ λίγο χρόνο. Δεν θα πάρω άλλον χρόνο, θα τελειώσω μόνο με τις πυρκαγιές στην Εύβοια.

Έχουμε δει ότι οι πυροσβέστες αναγκάζονται να είναι οδηγοί στα ασθενοφόρα, η Εύβοια καίγεται, δεν έχουμε πυροσβεστικά και έχουμε και τους πυροσβέστες να διακομίζουν τους ασθενείς. Θα ήθελα να προβληματιστούμε όλοι για το τι θα προλάβουν να κάνουν αυτοί οι άνθρωποι και πώς θα το αντιμετωπίσει η κοινωνία μας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Τάσος Οικονομόπουλος από τη Νίκη.

**ΤΑΣΟΣ ΟΙΚΟΝΟΜΟΠΟΥΛΟΣ:** Κυρίες και κύριοι Βουλευτές, τα κόκκινα δάνεια και οι πλειστηριασμοί είναι ένα θέμα που προκαλεί γενικότερη ανασφάλεια και όχι άδικα, αφού το ιδιωτικό χρέος σήμερα στην Ελλάδα υπερβαίνει τα 220 δισεκατομμύρια, με το ποσό των συνολικών οφειλών σε καθυστέρηση να είναι άνω των 140 δισεκατομμυρίων ευρώ.

Τα κόκκινα δάνεια που βρίσκονται σήμερα στα χέρια των funds ξεπερνούν τα 87 δισεκατομμύρια και δημιουργούν δύο παράλληλες πραγματικότητες. Στη μία βρίσκονται χρεωμένα νοικοκυριά και επιχειρήσεις και στην άλλη οι επενδυτικές ευκαιρίες της αγοράς των κόκκινων δανείων. Η Κυβέρνηση γνωρίζει ότι θα βρίσκει το πρόβλημα συνεχώς μπροστά της, αλλά διαρκώς αναβάλλει ή, μάλλον, δεν θέλει να παρέμβει και να δώσει λύσεις.

Τα κόκκινα δάνεια δεν είναι απλά ένα οικονομικό ζήτημα, αλλά αφορούν στην κοινωνική δικαιοσύνη και αλληλεγγύη. Όταν μεταβιβάστηκαν τα κόκκινα δάνεια από τις τράπεζες στα funds, ο σκοπός ήταν αφ’ ενός να καθαρίσουν οι ισολογισμοί των τραπεζών και αφ’ ετέρου να διευκολυνθούν με ρυθμίσεις οι δανειολήπτες.

Όσον αφορά στα κόκκινα επιχειρηματικά δάνεια, πολλές επιχειρήσεις θα μπορούσαν να πετύχουν ρυθμίσεις αποπληρωμής που θα τους επέτρεπαν να συνεχίσουν τη λειτουργία τους και να μην πτωχεύσουν, δεδομένου ότι τα funds αγόρασαν τα δάνεια τόσο φτηνά, ώστε είχαν πολύ μεγάλα περιθώρια εύρεσης συμφωνίας με τους δανειολήπτες.

Πρέπει να δημιουργήσουμε ένα περιβάλλον που θα επιτρέπει στις επιχειρήσεις να ανακάμψουν και να συνεχίσουν να συμβάλλουν στην οικονομία μας.

Σήμερα τα funds απαιτούν καταχρηστικά και παράνομα από τους δανειολήπτες την εξόφληση σχεδόν του συνόλου των δανείων τους, ιδίως στις περιπτώσεις που υπάρχει ακίνητη περιουσία ή ακίνητα εγγυητών που μπορούν να κατασχεθούν. Έτσι τα μεν funds επιδιώκουν κέρδος 400% και 500%, oι δε επιχειρήσεις αναγκάζονται να κλείσουν και περιουσίες δανειοληπτών και εγγυητών κατάσχονται. Δεν υπάρχει αυτή τη στιγμή θεσμικό όργανο ελέγχου των εισπρακτικών αυτών εταιρειών, με αποτέλεσμα να δρουν ανεξέλεγκτα και να πιέζουν ασφυκτικά τους δανειολήπτες, μην τηρώντας τους κανονισμούς δεοντολογίας τους οποίους τηρούσαν παλιότερα οι τράπεζες.

Στη γνωστή δίκη του Αρείου Πάγου για τη νομιμοποίηση των funds παρενέβη η ολομέλεια των δικηγορικών συλλόγων και προσκόμισε μη αμφισβητηθείσα οικονομική έκθεση πως το ελληνικό δημόσιο ζημιώθηκε κατά 58,8 δισεκατομμύρια ευρώ από την εφαρμογή του ευνοϊκού για τις τράπεζες και τα funds νόμου 3156/2003, που προβλέπει πλήρη απαλλαγή από δεκατέσσερις φόρους, ενώ η απόδοση του κυρίου φόρου γίνεται στη χώρα προέλευσης του fund και όχι στην Ελλάδα.

Μέχρι σήμερα οι τέσσερις συστημικές τράπεζες έχουν εντάξει στο πρόγραμμα «ΗΡΑΚΛΗΣ» τιτλοποιήσεις κόκκινων δανείων ύψους 47,9 δισεκατομμυρίων ευρώ και έχουν λάβει την εγγύηση του ελληνικού δημοσίου για 18,7 δισεκατομμύρια. Η κρατική εγγύηση σημαίνει ότι, εάν οι εισπράξεις που θα επιτευχθούν από αυτά τα δάνεια μέσα από τις ρυθμίσεις και τις ρευστοποιήσεις περιουσιακών στοιχείων, δηλαδή τους πλειστηριασμούς, δεν είναι επαρκείς, το δημόσιο, δηλαδή ο λαός, θα υποχρεωθεί να καλύψει τη ζημιά αυτή των επενδυτών μέσω των εγγυήσεων που έχει αναλάβει.

Όλα, λοιπόν, αφορούν στην προστασία των τραπεζών και των funds. Ο αδύναμος πολίτης βρίσκεται στο περιθώριο των κυβερνητικών επιλογών και κανένας δεν συγκινείται.

Ένα σοβαρό ερώτημα που θέλει η Νίκη να θέσει στην Κυβέρνηση είναι το εξής: Γιατί δεν έδωσαν στους δανειολήπτες την ευκαιρία να αγοράσουν το κόκκινο δάνειό τους από την τράπεζα με τους όρους που μεταβίβασαν στο fund; Γιατί ένα fund να μπορεί να αγοράσει το δάνειο με 10%, 20%, 30% έκπτωση της αξίας και δεν δίνεται η ευκαιρία να το κάνει ο ίδιος o δανειολήπτης, έστω και σε υψηλότερο ποσό;

Με τον νέο πτωχευτικό νόμο καταργήθηκε κάθε διάταξη προστασίας της πρώτης κατοικίας των ευάλωτων δανειοληπτών, δίνοντάς τους ως μόνη διέξοδο την παραμονή τους σε αυτή ως μισθωτές. Η πρώτη κατοικία είναι η εστία της οικογένειας. Πλήττοντας την εστία, πλήττεται η οικογένεια, διαλύεται. Μήπως εκεί στοχεύει η κρατική αναλγησία και αδιαφορία για τις κατασχέσεις και τους πλειστηριασμούς της πρώτης κατοικίας;

Η Νίκη τάσσεται σταθερά και έμπρακτα στο πλευρό των οικονομικά αδύναμων πολιτών, είτε πρόκειται για ευάλωτους δανειολήπτες είτε για έντιμους επιχειρηματίες. Στον αγώνα μας για δικαιοσύνη και κράτος δικαίου παραμένουμε ανυποχώρητοι.

Για τον λόγο αυτόν ως Νίκη καλούμε την Κυβέρνηση να λάβει αμέσως τέσσερις νομοθετικές πρωτοβουλίες. Πρώτον, την άμεση αναστολή των πλειστηριασμών της πρώτης κατοικίας των καλόπιστων και ευάλωτων δανειοληπτών, μέχρις ότου θεσπίσει γι’ αυτούς ένα μόνιμο, ολοκληρωμένο, ρεαλιστικό και αποτελεσματικό πλαίσιο ρύθμισης οφειλών, που θα περιλαμβάνει και την προστασία της κυριότητας της πρώτης κατοικίας.

Πρέπει να ενημερώσουμε και να εκπαιδεύσουμε τους πολίτες μας για τα δικαιώματά τους ως δανειολήπτες. Πρέπει να γνωρίζουν τις επιλογές που έχουν και τα μέσα που έχουν στη διάθεσή τους για να αντιμετωπίσουν τα χρέη τους. Πρέπει να δημιουργήσουμε ένα περιβάλλον όπου οι δανειολήπτες δεν θα νιώθουν φόβο κάθε φορά που ένα δήθεν δικηγορικό γραφείο τούς ενοχλεί παράνομα, αλλά θα έχουν την εμπιστοσύνη και τη γνώση για να διαχειριστούν τα χρέη τους με αξιοπρέπεια.

Δεύτερον, να προσδιοριστεί νομοθετικά ένα ανώτατο όριο ευθύνης των οφειλετών για κεφάλαιο και τόκους, όπως είχε γίνει με τους νόμους το 2000 και το 2004, και να γίνει επανακαθορισμός του ανώτατου ορίου κάθε οφειλής, ώστε να μην υπερβαίνει ένα εύλογο μέτρο. Το όριο αυτό για λόγους δικαιοσύνης και χάριν εφαρμογής των αρχών της καλής πίστης και των συναλλακτικών ηθών, που συνιστούν κατά τον νόμο προσδιοριστικά στοιχεία του τρόπου που ο οφειλέτης πρέπει να εκπληρώσει την παροχή του, επιβάλλεται να καθοριστεί σε συνάρτηση με το τίμημα που κατέβαλε το fund στην τράπεζα για την απόκτηση του συγκεκριμένου δανείου, εφόσον φυσικά συνυπολογιστεί ένα εύλογο κέρδος του. Οι ανεξέλεγκτες απαιτήσεις των funds να εισπράξουν πολλαπλάσια ποσά σε σχέση με αυτά που αφορολόγητα δαπάνησαν για την απόκτηση συνιστά επιεικώς αισχροκέρδεια και θα πρέπει να παρέμβουμε για την αποτροπή της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κυρία Πρόεδρε.

Τρίτον, να προβλεφθεί η επιδότηση επιτοκίου για τα ήδη ρυθμισμένα στεγαστικά δάνεια και όσα μελλοντικά θα ρυθμιστούν όσο διαρκεί η αύξηση επιτοκίων της Ευρωπαϊκής Κεντρικής Τράπεζας, αλλιώς υπάρχει άμεσος κίνδυνος δημιουργίας νέας γενιάς κόκκινων δανείων.

Τέταρτον, επιτέλους πρέπει να επιβραβευθούν νομοθετικά από την πολιτεία και οι απολύτως συνεπείς και ενήμεροι δανειολήπτες, αυτοί που πληρώνουν κανονικά τις δόσεις και νιώθουν πικραμένοι και κορόιδα, όταν ακούν ότι τα δάνεια μεγαλόσχημων «μπαταχτσήδων» περικόπηκαν γενναία ή ρυθμίστηκαν προνομιακά. Οι τράπεζες πρέπει να υποχρεωθούν με νομοθετική ρύθμιση να επιβραβεύσουν τη συνέπεια, κάτι που μπορεί να γίνει με ποικίλους τρόπους, όπως η μείωση, η επιδότηση του επιτοκίου, η παροχή χρονικών διευκολύνσεων ή και η μερική άφεση της οφειλής κατά το τέλος της χρεολυτικής προθεσμίας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μιχαήλ Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, λυπάμαι πάρα πολύ που δεν θα εναρμονιστώ με το κλίμα τεχνητής αισιοδοξίας που επιδιώκει να επιβάλει η Κυβέρνηση και δεν θα το κάνω γιατί πολύ απλά το κλίμα αυτό δεν συμβαδίζει με την πραγματικότητα. Μέχρι τώρα βέβαια η Κυβέρνηση διαμόρφωνε την ατζέντα όπως επιθυμούσε, εξοβελίζοντας τα «ενοχλητικά» γι’ αυτή προβλήματα, που όμως είναι προβλήματα υπαρκτά, που αγγίζουν τη μεγάλη πλειοψηφία των πολιτών.

Το ΠΑΣΟΚ, κυρίες και κύριοι συνάδελφοι, γνωρίζει να ασκεί και θα ασκεί δομική και συγκροτημένη αντιπολίτευση με επιχειρήματα και προτάσεις. Η Νέα Δημοκρατία, αντιμετωπίζοντας πλέον το ΠΑΣΟΚ στον δημόσιο διάλογο εντός και εκτός Βουλής, θα πρέπει να αντιτείνει επιχειρήματα και προτάσεις και όχι εύκολους αφορισμούς, όπως συνηθίζει να κάνει.

Δεν θα μπορούσα παρά να ξεκινήσω την τοποθέτησή μου από το αφήγημα της ισχυρής οικονομίας, το οποίο θα δοκιμαστεί σύντομα στη σφαίρα της πραγματικότητας και όχι της επικοινωνίας.

Αναρωτιέμαι: Πόσο ισχυρή μπορεί να είναι μια οικονομία με αυτό το υπέρογκο κρατικό χρέος, με τις απλήρωτες εγγυήσεις, με το φοβερό και μεγάλο έλλειμμα στο ισοζύγιο τρεχουσών συναλλαγών, αλλά και τα ληξιπρόθεσμα χρέη του δημοσίου, που αυξάνονται μήνα με τον μήνα; Πόσο ισχυρή μπορεί να είναι μια οικονομία με ένα ιδιωτικό χρέος που υπερβαίνει τα 270 δισεκατομμύρια ευρώ και το οποίο απειλεί την κοινωνική και οικονομική συνοχή;

Απέναντι στο κορυφαίο αυτό πρόβλημα η Κυβέρνηση όχι μόνο δεν έχει να προτείνει λύσεις, αλλά καταγράφει τη μία αποτυχία μετά την άλλη, εκτός αν θεωρείτε, κύριοι της Κυβέρνησης, επιτυχία το ότι μόλις το 5% με 6% κατάφερε να ενταχθεί στις ρυθμίσεις για τα χρέη της πανδημίας και τις εκατόν είκοσι δόσεις που πομπωδώς εξαγγείλατε προεκλογικά.

Απέναντι στη δική σας αποτυχία εμείς έχουμε προτείνει εκατόν είκοσι δόσεις με κίνητρο «κουρέματος» 30% της οφειλής για όλους όσοι τηρούν τη ρύθμιση. Είναι ένα μέτρο το οποίο ζητάει εδώ και πάρα πολύ καιρό η αγορά. Δυστυχώς, εσείς έχετε ερμητικά κλειστά τα αυτιά σας, εκτός αν θεωρείτε επιτυχία, κύριοι της Κυβέρνησης, τις πεντέμισι χιλιάδες περίπου ρυθμίσεις που έχουν επιτευχθεί από τον εξωδικαστικό μηχανισμό ρύθμισης οφειλών, όταν αθροιστικά έξι εκατομμύρια ΑΦΜ και μητρώα χρωστούν σε εφορία και ΕΦΚΑ και όταν πάνω από ένα εκατομμύριο είναι συνολικά τα κόκκινα δάνεια.

Εμείς έχουμε καταθέσει ήδη από το 2019 έξι νομοθετικές ρυθμίσεις για το ζήτημα των κόκκινων δανείων και έξι φορές η κυβέρνησή σας αρνήθηκε να τις κάνει αποδεκτές. Πρόκειται για δάνεια που βρίσκονται στα χέρια των funds, χωρίς να υπάρχει πλαίσιο κανόνων και λειτουργίας, χωρίς να υπάρχει προστασία της κύριας κατοικίας, αλλά μόνο η απειλή της κατάσχεσης και του πλειστηριασμού. Και όλα αυτά τη στιγμή που η αύξηση επιτοκίων έχει επιβαρύνει κατά 30% τις δόσεις των δανείων και οι νέες αυξήσεις που επίκεινται θα επιβαρύνουν ακόμα περισσότερο νοικοκυριά και επιχειρήσεις.

Και αναρωτιέμαι: Τι έχει να πει η Κυβέρνηση στις πάνω από τετρακόσιες χιλιάδες συνεπείς δανειολήπτες που άκουσαν τον κ. Μητσοτάκη τον περασμένο Νοέμβριο να λέει ότι «θα στηρίξουμε όλους όσοι είναι συνεπείς, όλους όσοι ματώνουν κάθε μήνα να πληρώνουν το δάνειό τους», αλλά σήμερα μόλις πεντακόσιοι έχουν πάρει επιδότηση για δόσεις δανείων! Τετρακόσιες χιλιάδες άκουσαν τις υποσχέσεις σας, μόλις πεντακόσιοι έχουν λάβει επιδότηση για δόσεις δανείων.

Για όλα αυτά τα υπαρκτά προβλήματα που αντιμετωπίζουν οι πολίτες στην καθημερινότητα άκουσε κάποιος τον κύριο Πρωθυπουργό να λέει κάτι χθες; Ευχολόγια μόνο και εναπόθεση όλων των ελπίδων και των προσδοκιών στο Ταμείο Ανάκαμψης, όταν το 50% των δανείων του ταμείου έχει καταλήξει σε εκατόν τριάντα έξι μόλις επιχειρήσεις -μεγάλες όλως τυχαίως!- με τις εκατοντάδες χιλιάδες επιχειρήσεις, τις εκατοντάδες χιλιάδες επαγγελματίες και εμπόρους να είναι τελείως αποκλεισμένοι από οποιαδήποτε μορφή χρηματοδότησης, από οποιαδήποτε μορφή δανείου του Ταμείου Ανάκαμψης. Και αυτό γιατί κατανείματε τους πόρους του Ταμείου Ανάκαμψης όχι με βάση βεβαίως τις ανάγκες της χώρας και των πολλών, αλλά με βάση τις επιθυμίες των λίγων και ισχυρών, γιατί, αντί να επικρατήσει η στρατηγική της παραγωγικής ανασυγκρότησης της εγχώριας προστιθέμενης αξίας, κυριάρχησε η μεταπρατική λογική.

Κυρίες και κύριοι συνάδελφοι, ακούσαμε χθες τον Πρωθυπουργό να εξαγγέλλει την κοστολόγηση των προγραμμάτων των κομμάτων από ανεξάρτητο φορέα, χωρίς να δίνει περαιτέρω λεπτομέρειες. Και βεβαίως αν αυτό είχε ισχύσει και στις πρόσφατες εκλογές, τότε το πρόγραμμα της Νέας Δημοκρατίας θα είχε ήδη αξιολογηθεί ως ανεφάρμοστο και ανέφικτο.

Η Νέα Δημοκρατία υποσχέθηκε αύξηση μισθών 25%, όταν την ίδια στιγμή στην Ευρωπαϊκή Επιτροπή έχει δεσμευτεί για αυξήσεις κάτω του 13% για όλη την τετραετία, γιατί πολλές από τις ελαφρύνσεις ή τα μέτρα στήριξης που υποσχεθήκατε προεκλογικά τελούν υπό την αίρεση επίτευξης φορολογικών στόχων στο μέλλον και βεβαίως προϋποθέτουν συγκεκριμένα δημοσιονομικά περιθώρια, που δεν διαφαίνονται σήμερα.

Δεν είναι όμως μόνο αυτό.

Για την ακρίβεια, που διαβρώνει καθημερινά νοικοκυριά και επιχειρήσεις εδώ και δύο χρόνια, εξαντλείτε την όποια πολιτική σας στην παράταση του Market Pass και του «καλαθιού του νοικοκυριού». Όταν οι ανατιμήσεις στα τρόφιμα είναι πάνω από 25% σε σχέση με τον Mάιο του 2021. Όταν οι τιμές των τροφίμων στην Ελλάδα αυξάνονται κάθε μήνα εδώ και δύο χρόνια, αλλά μόλις πέντε πρόστιμα έχουν επιβληθεί για αισχροκέρδεια στα τρόφιμα εδώ και δύο χρόνια, με τους πολίτες και τους καταναλωτές να βιώνουν όχι ακρίβεια, αλλά αισχροκέρδεια.

Εμείς προτείναμε με νομοθετική ρύθμιση τη θέσπιση της Αρχής Προστασίας Καταναλωτή και θα επιμείνουμε σε αυτό. Ο ΦΠΑ στα βασικά είδη διατροφής παραμένει σε υψηλά επίπεδα για να αντιμετωπιστεί η φοροδιαφυγή, όπως ομολόγησε χθες ο ίδιος ο κύριος Πρωθυπουργός, μια επιλογή όμως που πλήττει ευθέως τη μεσαία τάξη και τα ευάλωτα οικονομικά στρώματα. Εμείς έχουμε προτείνει από τον Γενάρη του 2022 τη μείωση του ΦΠΑ στα βασικά είδη διατροφής και διαβίωσης, κάτι που ισχύει στις περισσότερες χώρες της Ευρωπαϊκής Ένωσης.

Κυρίες και κύριοι συνάδελφοι, οι Προγραμματικές Δηλώσεις ήταν μια ευκαιρία για να μας εξηγήσει ο νέος Υπουργός Περιβάλλοντος και Ενέργειας τι εννοούσε όταν είπε, παραλαμβάνοντας τα ηνία του Υπουργείου, ότι θα πρέπει να περάσουμε σε έναν νέο τρόπο λειτουργίας της αγοράς, γιατί η ενεργειακή κρίση είναι πιθανόν να μας απασχολήσει εκ νέου και οι πολίτες θα είναι εντελώς απροστάτευτοι.

Και ο Υπουργός Οικονομικών, που θα λάβει τον λόγο, θα πρέπει να ξεκαθαρίσει αν στο προσχέδιο του προϋπολογισμού για το 2024 θα προβλεφθούν πόροι για τη στήριξη νοικοκυριών και επιχειρήσεων σε μια ενδεχόμενη ενεργειακή επιβάρυνση.

Και δεν είναι μόνο αυτό το πρόβλημα.

Με ευχολόγια συνεχίζει η Κυβέρνηση να αντιμετωπίζει τα προβλήματα αγροτών και κτηνοτρόφων και το υψηλό κόστος παραγωγής. Αποκρύπτει συνειδητά τους κινδύνους αλλά και τις περιοριστικές πολιτικές που προβλέπει η νέα Κοινή Αγροτική Πολιτική, με τις συνδεδεμένες ενισχύσεις σε βασικά αγροτικά προϊόντα να τίθενται σε κίνδυνο.

Εμείς έχουμε προτείνει πολύ συγκεκριμένη δέσμη μέτρων για τη στήριξη αγροτών και κτηνοτρόφων.

Στον τομέα της δημόσιας υγείας η Κυβέρνηση κρατάει ακόμα κρυμμένα τα χαρτιά της, αλλά όλοι εντός και εκτός αυτής της Αίθουσας αντιλαμβάνονται ότι θα συνεχιστεί η συνειδητή αποδυνάμωση του Εθνικού Συστήματος Υγείας. Δείγματα γραφής εξάλλου είδαμε στην πράξη νομοθετικού περιεχομένου για το ΕΚΑΒ. Τι κάνει η Κυβέρνηση; Αποσπά προσωπικό από τον Στρατό, την Πυροσβεστική και την Τοπική Αυτοδιοίκηση προκειμένου να οδηγούν τα ασθενοφόρα σε νησιά και ακριτικές περιοχές της Ελλάδας, χωρίς εκπαίδευση, όταν απαιτούνται τουλάχιστον πέντε εξάμηνα υποχρεωτικής εκπαίδευσης. Έχετε ακέραια την ευθύνη για τον τρόπο με τον οποίο αντιμετωπίζετε την υγεία των πολιτών, ειδικά στα νησιά και στην περιφέρεια.

Και σταματήστε επιτέλους να συμπεριφέρεστε σαν να αναλάβετε μόλις χθες την Κυβέρνηση. Σαν να μην είστε εσείς η κυβέρνηση που αποδυνάμωσε το ΕΚΑΒ, που υπονόμευσε το δημόσιο σύστημα υγείας, την ίδια στιγμή που το «χειροκροτούσε».

Για το ΠΑΣΟΚ η στήριξη αλλά και η αναγέννηση του Εθνικού Συστήματος Υγείας, της κορυφαίας κοινωνικής κατάκτησης, είναι αδιαπραγμάτευτα. Και θα είμαστε εδώ για να σας ελέγχουμε, με συγκεκριμένες προτάσεις, που διασφαλίζουν ποιοτικές και δωρεάν υπηρεσίες για όλους ανεξαιρέτως. Τις έχουμε ήδη καταθέσει και θα επιμείνουμε μέχρι να εφαρμοστούν, όπως θα επιμείνουμε στην ανακατεύθυνση των πόρων του Ταμείου Ανάκαμψης και για ένα μεγαλύτερο ποσοστό κατανομής τους για τη δημόσια υγεία.

Κυρίες και κύριοι συνάδελφοι, κλείνω με μία αναφορά για τα εθνικά θέματα. Ο κύριος Πρωθυπουργός μίλησε για διευθέτηση μέσω της παραπομπής στο Διεθνές Δικαστήριο της Χάγης, περιοριζόμενος σε γενικότητες. Με ανησυχεί βαθύτατα, όπως πρέπει να ανησυχεί βαθύτατα και όλους τους Έλληνες, ότι ο κύριος Πρωθυπουργός σε μία τόσο σοβαρή κοινοβουλευτική διαδικασία δεν ενημέρωσε την Εθνική Αντιπροσωπεία για το τι θα περιλαμβάνει το συνυποσχετικό της παραπομπής στο Διεθνές Δικαστήριο της Χάγης.

Θα αποδεχθεί άραγε η Ελλάδα ένα υβριδικό καθεστώς σε ό,τι αφορά στα χωρικά ύδατα στο Αιγαίο, όπου αλλού θα είναι έξι, αλλού δέκα και αλλού δώδεκα ναυτικά μίλια; Θα δεχτεί η ελληνική Κυβέρνηση να συζητήσει θέμα αποστρατικοποίησης των νησιών ή μείωσης του στρατιωτικού αποτυπώματος;

Και δεν μπορείτε να χρησιμοποιείτε ως επιχείρημα ότι οι πολίτες σάς ψήφισαν στις εκλογές και ότι έχετε λευκή επιταγή, γιατί δεν έχετε. Και κυρίως δεν μπορείτε να χρησιμοποιείτε αυτό το επιχείρημα, γιατί αποφύγατε να γίνει συζήτηση για τα εθνικά θέματα και το περιεχόμενο του διαλόγου μεταξύ Ελλάδας και Τουρκίας, όταν είναι γνωστές οι πάγιες εθνικές θέσεις και οι κόκκινες γραμμές της χώρας από το 1974 έως σήμερα στα ζητήματα εξωτερικής πολιτικής.

Μιλήσατε για ενίσχυση της αμυντικής βιομηχανίας, σαν να αναλάβετε χθες τη διακυβέρνηση της χώρας. Τέσσερα ολόκληρα χρόνια τι κάνατε; Σε καμμιά αμυντική συμφωνία και προμήθεια οπλικού συστήματος δεν προβλέπεται συμμετοχή της ελληνικής αμυντικής και ναυπηγικής βιομηχανίας. Μιλήσατε για επιτάχυνση της δικαιοσύνης μέχρι το τέλος τετραετίας, όταν δεν κάνατε τίποτα τέσσερα ολόκληρα χρόνια, με την πρωτόδικη υπόθεση στην Ελλάδα να διαρκεί επτακόσιες ημέρες, όταν ο μέσος όρος της Ευρώπης είναι πενήντα ημέρες.

Κυρίες και κύριοι συνάδελφοι, ο κ. Μητσοτάκης θέλει να εμφανίζεται ως κάτι που δεν είναι. Μέχρι σήμερα βέβαια αυτό τού το επέτρεπε η ποιότητα του ήθους που εξέπεμπε η Αξιωματική Αντιπολίτευση. Τα πράγματα όμως άλλαξαν. Το ΠΑΣΟΚ επέστρεψε και η Κυβέρνηση της Νέας Δημοκρατίας γνωρίζει ότι πλέον απέναντί της έχει μία αξιόπιστη και συγκροτημένη Αντιπολίτευση. Γνωρίζει ότι έχει απέναντί της το ΠΑΣΟΚ, τον εκφραστή της δημοκρατικής παράταξης, την υπεύθυνη πολιτική δύναμη της χώρας, τον φορέα που θα εκφράσει και πάλι τις ελπίδες και τα όνειρα των πολιτών για ένα καλύτερο αύριο.

Σ’ αυτή τη χώρα υπάρχουν ανισότητες, όπως υπάρχει και ένα τεράστιο έλλειμμα κοινωνικής δικαιοσύνης. Και η δική μας θέση, η θέση του ΠΑΣΟΚ, είναι κοντά σε αυτούς τους πολίτες. Στους πολίτες που η Κυβέρνηση ωθεί στο περιθώριο, στους πολίτες που η Κυβέρνηση στερεί δυνατότητες, εμποδίζει να δημιουργήσουν, να φτιάξουν τη ζωή τους. Για όλους αυτούς εμείς θα αγωνιστούμε, για να τους δώσουμε πάλι όραμα, ελπίδα και προοπτική. Με αίσθημα ευθύνης, με επίκεντρο τον άνθρωπο, με πίστη στις αρχές και τις αξίες μας, κυρίως όμως με το βλέμμα στραμμένο στο μέλλον.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Παππάς.

**ΝΙΚΟΛΑΟΣ ΠΑΠΠΑΣ:** Σας ευχαριστώ, κυρία Πρόεδρε.

Οι εκλογές έγιναν και έχουμε μια νέα πολιτική πραγματικότητα, η οποία φέρνει άπαντες ενώπιον νέων ευθυνών και νέων πραγματικοτήτων, νέων συσχετισμών. Ο ΣΥΡΙΖΑ - Προοδευτική Συμμαχία είναι στη θέση της Αξιωματικής Αντιπολίτευσης και η Νέα Δημοκρατία είναι στη διακυβέρνηση για δεύτερη, όμως, θητεία. Και το λέω αυτό και το υπογραμμίζω, διότι έχουμε δει όλες αυτές τις ώρες που συζητάμε για τις Προγραμματικές Δηλώσεις τους Βουλευτές της κυβερνητικής πλειοψηφίας να ανεβαίνουν στο Βήμα και να προσποιούνται ότι δεν κυβέρνησαν την προηγούμενη τετραετία. Να επαναλαμβάνουν -αναρωτιέμαι πώς- το επιχείρημα ότι φταίνε οι προηγούμενοι. Θέλω να τους υπενθυμίσω ότι οι προηγούμενοι είναι η ίδια η Νέα Δημοκρατία. Και, όπως είπε ο Σωκράτης Φάμελλος στην εισηγητική του τοποθέτηση, καλείστε να λύσετε προβλήματα τα οποία δεν καταφέρατε να επιλύσετε στην τετραετία 2019 - 2023 ή προβλήματα που δημιουργήσατε με τη δική σας πολιτεία, είτε αυτό λέγεται η προσδοκία της επενδυτικής βαθμίδας είτε η κατάργηση του τέλους επιτηδεύματος, που είναι ξανά στις εξαγγελίες, είτε μεγάλα έργα τα οποία με πανομοιότυπο τρόπο ήρθαν στις προεκλογικές εξαγγελίες και στις προγραμματικές δηλώσεις και το 2019 και το 2023.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έχετε όμως και το βάρος του απολογισμού της κυβερνητικής σας θητείας. Το βάρος, δηλαδή, του γεγονότος ότι κατά τη διάρκεια του 2019 - 2023 αυξήθηκε το δημόσιο χρέος κατά 45 δισεκατομμύρια και το ιδιωτικό χρέος περίπου άλλο τόσο. Μιλάτε για αναπτυξιακό θαύμα. Η Ελλάδα, κυρίες και κύριοι της Νέας Δημοκρατίας, στην ανάπτυξη 2019 με 2022 ήταν δέκατη όγδοη στους είκοσι εφτά, ενώ το πρώτο τρίμηνο του 2023 έχουμε αρνητικό ρυθμό μεταβολής του ΑΕΠ. Μιλάτε για τις εξαγωγές, αλλά οι εισαγωγές αυξήθηκαν ακόμα περισσότερο, με αποτέλεσμα να έχουμε το μεγαλύτερο εμπορικό έλλειμμα της εικοσαετίας. Οι δε περιβόητες ξένες επενδύσεις, σωρευτικά 2,7 δισεκατομμύρια μεταξύ 2019 και 2022, αφορούν πάνω από 60% εξαγορές κόκκινων δανείων από τα funds. Ο πραγματικός μισθός μειώθηκε στην Ελλάδα κατά 5%, ενώ η μείωση κατά μέσο όρο στην Ευρωπαϊκή Ένωση είναι 0,5%.

Η επιχειρηματολογία σας περί μείωσης φόρων πραγματικά εξαϋλώνεται από τα πραγματικά αποτελέσματα των φορολογικών εσόδων, τα οποία αφορούν κυρίως έμμεσους φόρους και απέδωσαν σχεδόν παραπάνω από 5 δισεκατομμύρια μόνο από τον ΦΠΑ. Η χώρα μας ακριβώς λόγω της ακρίβειας είναι δέκατη όγδοη στους δεκαεννιά της Ευρωζώνης σε κατά κεφαλήν διαθέσιμο εισόδημα με όρους αγοραστικής δύναμης.

Στο δεύτερο εξάμηνο του 2022 ήμασταν πρώτοι στην Ευρώπη στην τιμή ρεύματος πριν από τις επιδοτήσεις και βεβαίως σταθερά έχουμε τις πρώτες θέσεις στην ακριβότερη βενζίνη στην Ευρωπαϊκή Ένωση. Ταυτόχρονα για τη νέα περίοδο έχετε δεσμευτεί όχι σε λογικά, αλλά σε υψηλά πρωτογενή πλεονάσματα. Ο κ. Μητσοτάκης τα χαρακτήρισε λογικά.

Θα ήθελα να σταθώ και σε κάτι άλλο. Χαρακτηρίζετε την τετραετία 2023 - 2027 τετραετία όπου θα υποστηρίξετε τη δημόσια υγεία. Το ερώτημα που σας κάνουμε είναι σαφές. Εάν ανοίξει κανείς τον πίνακα για τις δαπάνες από το Ταμείο Ανάκαμψης ανά χώρα βλέπει ότι η Ελλάδα είναι στη δέκατη όγδοη θέση σε σχέση με το ποσοστό του Ταμείου Ανάκαμψης που αφιερώνει στη δημόσια υγεία. Πρώτη η Εσθονία με 30%. Ποιες είναι οι βασικές της δαπάνες; Ελικόπτερα για αεροδιακομιδές. Η Ελλάδα στη δέκατη έβδομη θέση με 4,5%. Συνεπώς το επιχείρημα σας ότι αυτή την τετραετία θα σκύψετε πάνω από τα προβλήματα της δημόσιας υγείας δεν υποστηρίζεται καθόλου από την επιλογή σας να μη διοχετεύσετε κονδύλια προς τα εκεί.

Υπάρχουν ιστορικά προηγούμενα, κυρίες και κύριοι της Νέας Δημοκρατίας, και θα ήθελα να σας καλέσω να μην μπείτε στον πειρασμό να επαναλαμβάνετε το επιχείρημα, όταν δεν μπορείτε να απαντήσετε επί της ουσίας, «πήραμε 41% και αυτά κρίθηκαν». Πολλές κυβερνήσεις, ιδιαίτερα της συντηρητικής παράταξης, στην ελληνική πολιτική ιστορία είχαν μείωση των ποσοστών τους στη δεύτερη κυβερνητική θητεία, ακριβώς επειδή κουβαλούσαν τα πεπραγμένα της πρώτης και δεν μπορούσαν να κατηγορήσουν τους προηγούμενους για τα προβλήματα τα οποία προέκυπταν. Θυμίζω. Εκλογές 1961, οι περιβόητες εκλογές βίας και νοθείας, η ΕΡΕ λαμβάνει 50%. Εκλογές 1963: 39%. Εκλογές 1964: 35%. Εκλογές 1977, Νέα Δημοκρατία: 41%. Εκλογές 1981: 35%. Εκλογές 2007, η Νέα Δημοκρατία 41%. Εκλογές 2009: 33%. Είναι ιστορικά παραδείγματα και την ιστορική πείρα θα πρέπει κανείς να τη λαμβάνει υπ’ όψιν του και να μη θεωρεί ότι με τη λαϊκή ετυμηγορία -την οποία προφανώς αναγνωρίζουμε όλοι και κάνουμε κι εμείς την αυτοκριτική μας- ξεμπέρδεψε με τα προβλήματα τα οποία είναι μπροστά μας και συσσωρεύονται.

Υπάρχει ένα νέο πολιτικό φαινόμενο. Η Βουλή μας είναι πολυκομματική. Έχει υπάρξει ξανά στο παρελθόν. Έχει όμως αυξημένη δύναμη φωνών ακραίας Δεξιάς και μισαλλοδοξίας. Αυτό είναι ένα θεμελιακό πρόβλημα, που ξεκίνησε στην περασμένη δεκαετία, και εδώ έχει ευθύνες κυρίως η προηγούμενη αλλά και αυτή η ηγεσία της Νέας Δημοκρατίας, διότι, όπως γνωρίζετε, έχει αφομοιώσει όλα τα στελέχη του Λαϊκού Ορθόδοξου Συναγερμού και βεβαίως εσχάτως και ενώπιον των τηλεοπτικών δεκτών και τον κ. Καρατζαφέρη τον ίδιο, ο οποίος σε πολλαπλές τηλεοπτικές εμφανίσεις μάς εξηγούσε πόσο θαυμάσιος Πρωθυπουργός είναι ο κ. Μητσοτάκης. Θα ήθελα να σας καλέσω να μην κάνετε το λάθος, να μην κάνετε το ολίσθημα να υιοθετήσετε εκ νέου επιχειρήματα τα οποία ακούγονται από ακροδεξιά χείλη.

Σήμερα, αυτές τις μέρες, χθες και σήμερα, ακούστηκε από αυτό το Βήμα ο όρος «εθνομηδενισμός». Και, λυπάμαι που το λέω, δεν ήταν η πρώτη φορά που ακούστηκε. Ήταν όρος τον οποίο χρησιμοποίησαν δικά σας στελέχη όταν φέρναμε τη Συμφωνία των Πρεσπών. Όταν συζητάγαμε τη συνταγματική Αναθεώρηση και πώς τα έφερε η ζωή. Τα βασικά κοινοβουλευτικά καθήκοντα θα τα έχει ο κ. Βορίδης. Αναρωτιέμαι, όταν ο ίδιος εκτόξευε ενάντια στη δική μας παράταξη κατηγορίες περί εθνομηδενισμού, με ποιο ιδεολογικό και πολιτικό απόθεμα θα απαντήσει στην κριτική η οποία χρησιμοποιεί ακριβώς την ίδια ορολογία στην καινούργια κοινοβουλευτική περίοδο. Το φαινόμενο αυτό μόνο ενισχύει τις φωνές της ακραίας Δεξιάς.

Δείτε τι έχει γίνει στη Γαλλία, δείτε τι έχει γίνει στην Ιταλία, δείτε τι γίνεται στην Ολλανδία. Προσέξτε να μη γεμίζετε τα ιδεολογικά και τα πολιτικά ντεπόζιτα ανθρώπων που λένε, για παράδειγμα, ότι οι γυναίκες δεν μπορούν να έχουν τον έλεγχο πάνω στο σώμα τους. Ακούσαμε κιόλας απόψεις οι οποίες εφάπτονται αντιλήψεων περί καθαρότητας της φυλής. Αυτές τις ακούγαμε από ανθρώπους τα περασμένα χρόνια που στο μπράτσο τους είχαν τη σβάστικα χαραγμένη σε τατουάζ. Δεν ξέρω αν σε αυτή την Αίθουσα υπάρχουν άνθρωποι που στο μπράτσο τους, στο στήθος τους, έχουνε τη σβάστικα. Ελπίζω και φαντάζομαι να μην υπάρχουν.

Θα πρέπει όλες οι δημοκρατικές δυνάμεις, όμως, να στείλουν ένα μήνυμα, ότι αυτά τα σύμβολα και αυτές οι ιδέες είναι καταδικασμένες να πάνε στον σκουπιδοτενεκέ της ιστορίας και οι φορείς τους να είναι πάντα απομονωμένοι. Και το λέω αυτό, κυρίες και κύριοι της Νέας Δημοκρατίας, διότι ελπίζουμε ως ΣΥΡΙΖΑ - Προοδευτική Συμμαχία ειλικρινά να μην μπείτε στον πειρασμό να αναζητήσετε πλειοψηφία αλλαγής των συνταγματικών διατάξεων κοιτώντας προς εκείνη την πλευρά, να μην μπείτε σε ένα δούναι και λαβείν με ακραίες φωνές, οι οποίες ενδεχομένως μέσω αυτής της διαδικασίας να επιχειρήσουν να κανονικοποιήσουν και να φέρουν στο κέντρο της πολιτικής συζήτησης ακραίες ιδέες, ακραίες πρακτικές, που τις έχει πληρώσει η χώρα μας πάρα πολύ ακριβά.

Υπάρχει και κάτι άλλο που αφορά τη νέα κοινοβουλευτική περίοδο και είναι ριζικά διαφορετικό από το δεύτερο. Είναι ο καμβάς μέσα στον οποίο θα κληθείτε να ασκήσετε οικονομική πολιτική. Ο καιρός του εύκολου δανεισμού και των δαπανών έκλεισε. Αυξήσατε το δημόσιο χρέος κατά 50 δισεκατομμύρια, κάνατε δαπάνες και τα Market Pass και τις επιστρεπτέες προκαταβολές και μία σειρά από άλλα πράγματα, τα οποία αντικειμενικά -εμείς το αναγνωρίζουμε- διαμόρφωσαν -και είναι λογικό- συναινέσεις γύρω από την πολιτική που ασκήσατε.

Τώρα περνάμε όμως στον καιρό, στην περίοδο της περιστολής της δημοσιονομικής, της εξοικονόμησης πόρων, των πλεονασμάτων και βεβαίως των αυξημένων επιτοκίων. Καλείστε, λοιπόν, να απαντήσετε. Δεν φάνηκε από την εισαγωγική τοποθέτηση του κ. Μητσοτάκη ότι υπάρχει συνείδηση των κινδύνων και των προκλήσεων που φέρνει αυτή η νέα πραγματικότητα στην πολιτική μας ζωή και στις οικονομικές εξελίξεις. Και όπως δεν φάνηκε να έχει συνείδηση ή δεν ήθελε να το κρύψει προφανώς ο κ. Μητσοτάκης το ζήτημα των επιπτώσεων της αύξησης του δημόσιου χρέους και της μεγάλης μεταβολής που εκ των πραγμάτων θα κληθεί να κάνει σε σχέση με όσα έκανε την προηγούμενη περίοδο, την ίδια θα σας έλεγα, δεν θέλω να πω ελαφρότητα, αλλά θα πούμε ότι παρέκαμψε τα ζητήματα του ιδιωτικού χρέους. Το ιδιωτικό χρέος έχει συσσωρευτεί, επιβαρύνει νοικοκυριά και επιχειρήσεις και η μοναδική απάντηση της Νέας Δημοκρατίας είναι ο Πτωχευτικός Κώδικας, που δεν προστατεύει ούτε την πρώτη κατοικία ούτε την επαγγελματική στέγη ούτε την αγροτική γη ούτε, βεβαίως, τις εύλογες δαπάνες διαβίωσης.

Τι θα κάνει, λοιπόν, η Νέα Δημοκρατία από ό,τι καταλάβαμε από τις Προγραμματικές της Δηλώσεις; Θα αφήσει αυτό το βουνό ιδιωτικού χρέους να προχωρήσει σε μία μεγάλη εκκαθάριση στην ελληνική οικονομία. Είναι ο πυρήνας των ιδεών της οικονομικής πολιτικής που καταγράφεται στο σχέδιο Πισσαρίδη. Το έχουν εκστομίσει αυτό ρητά Υπουργοί της Κυβέρνησης. Εμείς θεωρούμε ότι είναι μια καταστροφική επιλογή.

Μία επιχείρηση που κλείνει δεν ανοίγει ξανά καθόλου εύκολα, δεν δημιουργούνται οι θέσεις εργασίας, όπως αναβοσβήνουμε τον διακόπτη, το φως. Θέλει πολύ κόπο για να δημιουργηθούν εκ νέου και, δυστυχώς, δεν είναι επιλογές το να αφήνουν σχεδόν το σύνολο των ελληνικών επιχειρήσεων εκτός χρηματοδότησης. Θυμίζω τι είχε πει ο κ. Στουρνάρας, ο οποίος δεν είναι στον ΣΥΡΙΖΑ, ότι μόνο το 3%, 4% των ελληνικών επιχειρήσεων έχει τη δυνατότητα χρηματοδότησης από τις τράπεζες. Ο κ. Χατζηθεοδοσίου, του επαγγελματικού επιμελητηρίου, είπε επίσης ότι το ίδιο ποσοστό των επιχειρήσεων έχει τη δυνατότητα πρόσβασης στις χρηματοδοτήσεις του Ταμείου Ανάκαμψης. Αυτές είναι πραγματικότητες που δεν φαίνεται αυτή τη στιγμή να αντιμετωπίζετε.

Πάρα πολύ σύντομα. Είναι σαφές ότι έχετε κρυφή ατζέντα σε σχέση με το Σύνταγμα, κυρίες και κύριοι της Νέας Δημοκρατίας. Σας προκαλέσαμε προεκλογικά και σας ζητήσαμε να πείτε ποια άρθρα επιθυμείτε να αλλάξετε. Δεν πήραμε καμμία απάντηση. Ο κ. Μητσοτάκης μίλησε για ευρεία αναθεώρηση και από αυτό εδώ το βήμα απευθύνθηκε προς το ΠΑΣΟΚ, λέγοντας «ελάτε να αλλάξουμε το άρθρο 16». Αν ο καημός σας ήταν μόνο το άρθρο 16, στην αναθεώρηση του οποίου εμείς σαφώς διαφωνούμε, δεν θα κάνατε λόγο για ευρεία αναθεώρηση.

Και ρωτάμε πάρα πολύ καθαρά και ευθέως: Ποια άρθρα θέλετε να αλλάξετε; Θέλετε να αλλάξετε το άρθρο που προβλέπει τη μονιμότητα των δημοσίων υπαλλήλων; Ο κ. Μητσοτάκης έχει κάνει πολλές δηλώσεις στο παρελθόν ότι διαφωνεί με τον θεσμό της μονιμότητας. Θέλετε να αλλάξετε το άρθρο που οριοθετεί τις αρμοδιότητες των ανεξάρτητων αρχών; Μήπως θέλετε να αλλάξετε, διότι υπάρχει και πρόσφατο βεβαρημένο παρελθόν, το άρθρο που διασφαλίζει άνευ όρων το απόρρητο των επικοινωνιών; Ή μήπως το άρθρο 5 και το άρθρο 21, πάνω στο οποίο βασίστηκε η απόφαση του Συμβουλίου της Επικρατείας -προσέξτε- για τη μη ιδιωτικοποίηση του νερού. Και επειδή πολλή κουβέντα γίνεται για το Υπερταμείο, όποιος θέλει να πουλήσει δημόσια υπηρεσία ούτε ΤΑΙΠΕΔ χρειάζεται ούτε Υπερταμείο, κύριοι. Υπήρχε Υπερταμείο και ΤΑΙΠΕΔ όταν πωλήθηκε η Ολυμπιακή; Όποιος θέλει, λοιπόν, να ιδιωτικοποιήσει μπορεί να το κάνει και έξω από το Υπερταμείο και το ΤΑΙΠΕΔ. Άρα θα πρέπει και εδώ να ξεκαθαρίσετε τη θέση σας.

Κλείνω, λέγοντας το εξής. Η χώρα έχει να αντιμετωπίσει πολλές προκλήσεις. Δεν φαίνεται να σας απασχολούν ή, αν σας απασχολούν, μας κρύβετε το γεγονός ότι σας απασχολούν από το ζήτημα των δημοσιονομικών περιορισμών, το ζήτημα του ιδιωτικού χρέους, τις διεθνείς προκλήσεις και τον τουρκικό αναθεωρητισμό. Διότι έχουμε έναν εξ Ανατολών γείτονα, ο οποίος ονειρεύεται νέες ισορροπίες, που περνούν μέσα από αλλεπάλληλες αναταραχές και ακούμε πράγματα πολύ ανησυχητικά και δεν είμαστε σε θέση να γνωρίζουμε εάν υπάρχουν συμφωνίες οι οποίες δεν έχουν έρθει ενώπιον της Εθνικής Αντιπροσωπείας ή δεν έχουν βγει καθαρά ενώπιον του ελληνικού λαού.

Σας λέμε το εξής: Είναι προφανές ότι ο κατακερματισμός της προοδευτικής ψήφου ευνόησε τη Νέα Δημοκρατία. Ο ΣΥΡΙΖΑ - Προοδευτική Συμμαχία θα είναι εδώ και θα αγωνιστεί για να άρει αυτόν τον κατακερματισμό και να γίνει η αξιόπιστη εναλλακτική δύναμη απέναντι στη Νέα Δημοκρατία. Ο ΣΥΡΙΖΑ - Προοδευτική Συμμαχία ήταν, είναι και θα είναι εδώ, για να υπερασπιστεί την κοινωνία, για να υπερασπιστεί την ειρήνη στην περιοχή, για τα εθνικά μας δίκαια, με εκείνους και εκείνες που τον εμπιστεύτηκαν, με εκείνες και εκείνους που θα τον εμπιστευτούν ξανά και θα είναι εδώ για όλους και για όλες για την ευημερία της κοινωνίας και της χώρας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον Υπουργό Εργασίας και Κοινωνικής Ασφάλισης κ. Γεωργιάδη. Ήταν να μιλήσει στις 16.00, αλλά υπήρξε κάποιο κώλυμα, κάποιο ζήτημα στο Υπουργείο. Εξάλλου ο τελευταίος Υπουργός που μίλησε ήταν γύρω στις 15.00.

Μετά τον κ. Γεωργιάδη θα ακολουθήσουν οι Κοινοβουλευτικοί Εκπρόσωποι, ο κ. Κόντης, ο κ. Χήτας, ο κ. Ρούντας, ο κ. Καζαμίας.

Ελάτε, κύριε Υπουργέ, έχετε δώδεκα λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πάρα πολύ, κύριε Πρόεδρε.

Ξεκινώντας την πρώτη μου ομιλία στη νέα σύνθεση της Βουλής των Ελλήνων, θα ήθελα να ευχηθώ ιδιαίτερα καλή επιτυχία ως αρκετά παλαιότερος συνάδελφος στους νεότερους συναδέλφους και ιδιαίτερα στους νεοεκλεγέντες. Να έχουμε μια πολύ καλή θητεία και μία πολύ εποικοδομητική συνεργασία για το καλό του τόπου και του ελληνικού λαού. Θα ήθελα επίσης να ευχαριστήσω από το Βήμα αυτό τον Πρωθυπουργό της χώρας, τον κ. Κυριάκο Μητσοτάκη -του εύχομαι και χρόνια πολλά για σήμερα- για το γεγονός ότι για μία δεύτερη συνεχόμενη κυβερνητική του θητεία μού εμπιστεύεται ένα πάρα πολύ σημαντικό χαρτοφυλάκιο, ένα από τα σημαντικότερα χαρτοφυλάκια για την ελληνική κοινωνία και την ελληνική οικονομία, μετά το Υπουργείο Ανάπτυξης και Επενδύσεων που μου είχε εμπιστευθεί την προηγούμενη φορά. Είμαι πολύ υπερήφανος και πολύ ευτυχής γι’ αυτή του την εμπιστοσύνη και δεσμεύομαι -όπως έκανα και την προηγούμενη φορά- ότι θα κάνω ό,τι μπορώ περισσότερο και θα εργαστώ όσο περισσότερο σκληρά μπορώ, για να φανώ αντάξιος της εμπιστοσύνης του και της εμπιστοσύνης του ελληνικού λαού και σε αυτή μου τη θητεία στο Υπουργείο Εργασίας και Κοινωνικής Ασφάλισης.

Η πολιτική, κυρίες και κύριοι συνάδελφοι, πάντα το πίστευα, το είχα πει και στην ομιλία μου επί των προγραμματικών δηλώσεων το 2019, είναι ένα απολύτως μετρήσιμο μέγεθος. Η πολιτική δεν μπορεί να είναι μόνο θεωρία. Άκουγα πριν τον κ. Παππά, που έλεγε διάφορες θεωρίες. Και συχνά λέει η Αριστερά ότι οι αριθμοί δεν λένε την αλήθεια και οι αριθμοί δεν μιλάνε για τους ανθρώπους. Κάνει λάθος η Αριστερά σε αυτό. Όλοι οι αριθμοί, όλοι οι αριθμοί από πίσω τους κρύβουν ανθρώπινες ιστορίες. Όταν λέμε, παραδείγματος χάριν, ότι τον Ιούνιο του 2019, τον τελευταίο κυβερνητικό μήνα θητείας του ΣΥΡΙΖΑ, η ανεργία ήταν 17% και τον Μάιο του 2023, τον τελευταίο μήνα της προηγούμενης κυβερνητικής μας θητείας, η ανεργία ήταν 10,8%, δηλαδή επτά μονάδες κάτω, αυτός ο αριθμός από πίσω του έχει πάνω από τριακόσιες χιλιάδες ανθρώπους που βρήκαν δουλειά.

Δεν είναι απλός αριθμός. Είναι τριακόσιες χιλιάδες άνθρωποι οι οποίοι απέκτησαν αξιοπρέπεια. Είναι τριακόσιες χιλιάδες άνθρωποι οι οποίοι μπορούσαν να βρουν χρήματα για να ικανοποιήσουν τις ανάγκες της οικογένειάς τους. Είναι τριακόσιες χιλιάδες άνθρωποι οι οποίοι μπορούσαν να συνεχίσουν τα όνειρα της ζωής τους.

Ήταν Ιούνιος του 2019 όταν παραλάβαμε στον ΕΦΚΑ εκατόν είκοσι πέντε χιλιάδες εκκρεμείς συντάξεις, αλλά -και το λέω αυτό γιατί απέναντί μου είναι ο άξιος προκάτοχός μου, ο Γιάννης Βρούτσης, ο οποίος το ξέρει καλύτερα από μένα- ήταν περίπου το 2020 όταν η υπηρεσία του ΕΦΚΑ -και το λέω γιατί είχα ενημέρωση μόλις σήμερα το πρωί από την αρμόδια υπηρεσία- ανακάλυπτε, αγαπητέ Γιάννη, σε σάκους χιλιάδες αιτήσεις συντάξεων που δεν είχαν καταγραφεί στο σύστημα, κυρίως από τον ΟΑΕΕ. Και έγινε ολόκληρη ομάδα εργασίας τότε στον ΕΦΚΑ, για να καταγράψουν αυτές τις χιλιάδες συντάξεις από τους σάκους.

Ήταν, λοιπόν, εκατόν είκοσι πέντε χιλιάδες οι επίσημες εκκρεμείς συντάξεις τον Ιούνιο του 2019. Σήμερα είναι τριάντα δύο χιλιάδες οι εκκρεμείς συντάξεις. Αυτή η διαφορά των εκατό χιλιάδων συντάξεων είναι πραγματικές ιστορίες πραγματικών ανθρώπων. Είναι άνθρωποι οι οποίοι πια δεν διαμαρτύρονται ότι το κράτος δεν τους δίνει τα χρήματά τους. Είναι άνθρωποι που μπορούν να βάλουν τη ζωή τους σε τάξη.

Όταν λέμε ότι το 2019 παραλάβαμε βασικό μισθό 650 ευρώ, για να τον παραδώσουμε τον Απρίλιο του 2023 στα 780 ευρώ, αυτό είναι ένας απλός αριθμός, αλλά είναι και πάλι η πραγματική ζωή των πραγματικών ανθρώπων.

Εύχομαι σε αυτή τη νέα μας θητεία να φανεί ότι ο ΣΥΡΙΖΑ ίσως έχει διδαχθεί κάτι από την πρόσφατη πανωλεθρία του στις εκλογές, γιατί, αγαπητέ κύριε Παππά, σας άκουσα πριν να λέτε ότι η κύρια αιτία που νίκησε η Νέα Δημοκρατία ήταν η διάσπαση της προοδευτικής -όπως την ονομάζετε- ψήφου. Λάθος. Αν αθροίσετε τις ψήφους όλων των κομμάτων -όσο και αν θέλετε να τις αθροίσετε- που εσείς τα ονομάζετε «προοδευτικά», με τον δικό σας αυθαίρετο προσδιορισμό, αν και είμαι βέβαιος πως πολλά από τα κόμματα αυτά δεν θα θέλουν να συναθροιστούν μαζί σας, αλλά ας υποθέσουμε ότι μπορείτε να κάνετε ένα τέτοιο άθροισμα, και πάλι σας έχουμε κερδίσει στις εκλογές. Πρέπει να σας απασχολήσει όχι γιατί η λεγόμενη «προοδευτική ψήφος» διασπάστηκε, αλλά γιατί η Νέα Δημοκρατία του Κυριάκου Μητσοτάκη είχε μια τόσο ευρεία υποστήριξη από τον ελληνικό λαό και πεντακάθαρη, ενώ σε εσάς έστειλε ένα τόσο ηχηρό μήνυμα. Πιστεύω ότι ο κυριότερος λόγος είναι αυτό που λένε τα στελέχη σας μετεκλογικά στην τηλεόραση, ότι ήσασταν μακριά τελικά από την πραγματικότητα της κοινωνίας. Κοινώς, ότι δεν είχατε ιδέα τι γινόταν στον κόσμο, γιατί, όταν σας λέγαμε για τα νούμερα αυτά που προηγούμενα μόλις ανέφερα, η μόνιμη επωδός ήταν: «Αυτά αφορούν αριθμούς και όχι ανθρώπους.». Η κάλπη απέδειξε ότι αφορούν ανθρώπους και όχι αριθμούς.

Θα σας πω άλλο ένα παράδειγμα για το δικό μας Υπουργείο. Βαρέθηκα να ακούω στα προεκλογικά τηλεοπτικά τραπέζια ότι ξοδέψαμε -γιατί μας ρωτούσαν πού θα βρούμε τα λεφτά- τα 900 εκατομμύρια ευρώ που δώσατε για το ΤΕΚΑ. Εκεί είναι ο κ. Τσακλόγλου. Έχουμε δώσει 28 εκατομμύρια για το ΤΕΚΑ.

Εύχομαι η συζήτηση αυτή την τετραετία να γίνει με πραγματικούς όρους και η κριτική, όταν γίνει, να είναι επί πραγματικών πολιτικών. Αυτό θα είναι η αληθινή ωφέλεια για τον ελληνικό λαό. Δεν λέω ότι τα κάνουμε όλα τέλεια. Προφανώς δεν τα κάναμε όλα τέλεια.

Όμως, κυρίες και κύριοι συνάδελφοι, είναι τελείως βέβαιον ότι αυτό που έχει τη μεγαλύτερη σημασία είναι το να μπορούμε να συνεννοηθούμε καλόπιστα. Όλοι στην Αίθουσα αυτή έχουμε για να δώσουμε μια μάχη υπέρ του ελληνικού λαού. Μπορεί να διαφωνούμε. Σίγουρα διαφωνούμε, διαφορετικά θα ήμασταν στον ίδιο πολιτικό χώρο. Δεν είμαστε όμως εχθροί. Είμαστε απλώς πολιτικοί αντίπαλοι. Και, αν καταφέρουμε να συνεννοηθούμε ανθρώπινα, θα βρούμε λύσεις.

Να σας πω ακόμα ένα παράδειγμα. Χθες ο κύριος Πρωθυπουργός στην ομιλία του επί των Προγραμματικών Δηλώσεων ανακοίνωσε μία από τις πρώτες πρωτοβουλίες που έχω αποφασίσει να λάβω ως νέος Υπουργός Εργασίας και Κοινωνικής Ασφάλισης.

Θέλω, όμως, πριν πω αυτό, να πω κάτι για τους προκάτοχούς μου. Θέλω να ευχαριστήσω ιδιαίτερα τον Γιάννη Βρούτση. Χαίρομαι πολύ, Γιάννη, που είσαι στην Αίθουσα. Ο Γιάννης Βρούτσης υπήρξε ένας άξιος Υπουργός Εργασίας. Τα βασικά εργαλεία που σήμερα εγώ ως νέος Υπουργός Εργασίας έχω στα χέρια μου, δηλαδή ο «ΗΛΙΟΣ» και ο «ΑΤΛΑΣ», η δημιουργία του Κέντρου Είσπραξης Ασφαλιστικών Οφειλών είναι όλα δημιουργήματα του Γιάννη Βρούτση. Όπως και ο e-ΕΦΚΑ -όχι ο ΕΦΚΑ, ο οποίος ιδρύθηκε επί ΣΥΡΙΖΑ, αλλά είχε αφήσει απ’ έξω μερικά ταμεία-, η συνένωση όλων των ταμείων δηλαδή, ολοκληρώθηκε από τον Γιάννη Βρούτση.

Και θέλω να συγχαρώ κι εσένα, Γιάννη, και όλη την ομάδα σου και τον Χρήστο Χάλαρη για την πολύ καλή δουλειά που κάνατε τότε στον ΕΦΚΑ, για να μπει σιγά-σιγά σε μια τάξη.

Φυσικά θέλω να συγχαρώ τον προκάτοχό μου, Κωστή Χατζηδάκη, νυν Υπουργό Οικονομικών, ο οποίος συνέχισε αυτή την καλή δουλειά και προχώρησε με πολύ μεγάλη ταχύτητα την εκκαθάριση των εκκρεμών συντάξεων, δίνοντας ανάσα σε χιλιάδες συμπολίτες μας, οι οποίοι βρίσκονταν σε πολύ μεγάλη πίεση και σε πολύ μεγάλη κρίση.

Μια, λοιπόν, από τις πρώτες πρωτοβουλίες που αποφάσισα εγώ να λάβω -και ευχαριστώ τον κύριο Πρωθυπουργό που έδωσε την έγκρισή του- είναι να αλλάξουμε με τους συνεργάτες μου άμεσα την αρχιτεκτονική του συστήματος παρακράτησης της σύνταξης στους εργαζόμενους συνταξιούχους.

Θυμίζω ότι η κυβέρνηση της Νέας Δημοκρατίας το 2019 είχε παραλάβει από την κυβέρνηση ΣΥΡΙΖΑ έναν εξοντωτικό νόμο, που «ωθούσε» στην πραγματικότητα τους συνταξιούχους, εάν ήθελαν να εργάζονται, μόνο στη μαύρη εργασία.

Συγκεκριμένα ο κ. Kατρούγκαλος είχε θεσπίσει περικοπή της συντάξεως ενός συνταξιούχου που ήθελε να εργαστεί έστω και μία μέρα τον μήνα στο 60%. Εάν δούλευε δηλαδή ένα ημερομίσθιο τον μήνα -και το λέω αυτό γιατί βλέπω τον κ. Μπιμπίλα και είμαι σίγουρος πως το ξέρει καλά, καθώς είναι στον χώρο των καλλιτεχνών- ένας ηθοποιός συνταξιούχος, δηλαδή εάν έκανε μία παράσταση τον μήνα και έκοβε γι’ αυτό παραστατικό έχανε το 70% της συντάξεώς του. Προφανώς ή δεν θα έκανε ποτέ αυτή την παράσταση ή το πιθανότερο θα την έκανε χωρίς να τη δηλώσει.

Ήρθε μετά ο Γιάννης Βρούτσης και το κατέβασε αυτό στο 30%. Ήταν μια γενναία ρύθμιση τότε. Δεν μπορούσε να πάει γρηγορότερα, γιατί η ανεργία ήταν ακόμη ψηλά και έπρεπε να δοθεί μεγαλύτερος χρόνος, για να μπορέσουμε να μειώσουμε την ανεργία και να απορροφήσουμε περισσότερους από τους τότε ανέργους στην αγορά εργασίας.

Σήμερα, Γιάννη μου, έχω την ευτυχή συγκυρία να είμαι Υπουργός όχι σε μια ανεργία τού 17%, αλλά σε μια ανεργία τού 10%. Και θυμίζω πως το 2019 όταν πήγα στο Υπουργείο Ανάπτυξης και Επενδύσεων αυτό που άκουγα συνέχεια είναι: «Βρείτε μας δουλειά.». Φεύγοντας από το Υπουργείο Ανάπτυξης και Επενδύσεων αυτό που ακούμε και σήμερα σε όλη την Ελλάδα από τις επιχειρήσεις είναι: «Βρείτε μας εργαζομένους.».

Σήμερα, λοιπόν, είναι πολύ πιο ώριμες οι συνθήκες για να άρουμε οριστικά αυτή την αδικία και να σταματήσουμε να τιμωρούμε τους συνταξιούχους μας οι οποίοι θέλουν να εργάζονται. Η εργασία ενός συνταξιούχου μπορεί να γίνει και για λόγους ανάγκης, γιατί θέλει να βελτιώσει το εισόδημά του, μπορεί να γίνει όμως και για πολλούς άλλους λόγους, ακόμη και για καθαρά ψυχολογικούς. Μπορεί να θέλει να συνεχίσει να κάνει τη δραστηριότητά του, να αισθάνεται οικονομικά ενεργός στην κοινωνία. Δεν μπορεί αυτή η ανάγκη του να τιμωρείται με την παρακράτηση του 30% από τη σύνταξη, για την οποία έχει εργαστεί μια ολόκληρη ζωή.

Λεπτομέρειες της ρυθμίσεως θα ανακοινώσουμε κατά τις επόμενες ημέρες μαζί με τους αρμόδιους Υφυπουργούς, τον κ. Τσακλόγλου και τον κ. Σπανάκη, ώστε να δώσουμε ακριβώς τις παραμέτρους όπως πρέπει να είναι και να διασκεδάσουμε και τις ανησυχίες κάποιων -πολύ λίγων- που είδαν κάποια προσχέδια που δόθηκαν στη δημοσιότητα και ανησύχησαν ότι μπορεί τελικά εκείνοι να έχουν ζημία. Δεν θα επιτρέψουμε με τους κόπτες που θα βάλουμε να υπάρχει οποιαδήποτε ζημία.

Επίσης, να σας αναφέρω μια δεύτερη μεγάλη αδικία στο σύστημα, η οποία με απασχολεί ιδιαίτερα. Έχουμε χιλιάδες ανθρώπους, κυρίως ελεύθερους επαγγελματίες, στους οποίους έχει συμβεί το εξής: Πλήρωναν ασφαλιστικές εισφορές για πάρα πολλά χρόνια, όμως για διάφορους λόγους στο τέλος του εργασιακού τους βίου τα πράγματα δεν πήγαν καλά. Όταν, λοιπόν, ήρθε η ώρα να βγουν στη σύνταξη, έχουν χρέος στον ΕΦΚΑ. Σήμερα το καθεστώς λέει ότι εάν έχεις χρέος μέχρι 20.000 ευρώ -και εκεί υπήρχε σχετική αύξηση του ορίου από τον Γιάννη Βρούτση, διπλασιασμός στην πραγματικότητα-, τότε εκδίδεται η σύνταξή σου και σου παρακρατείται το χρέος αυτό σε εξήντα δόσεις, έτσι ώστε σε εξήντα μήνες να έχεις εξοφλήσει αυτό το χρέος προς το ταμείο. Εάν όμως έχεις χρέος 20.000 και 1 ευρώ, τότε δεν μπορείς να πάρεις ποτέ σύνταξη. Πρέπει να πληρώσεις τη διαφορά από τις 20.000 και πάνω εφάπαξ και μόνο εάν πληρώσεις αυτή τη διαφορά μπορείς μετά να κάνεις αίτηση και να μπεις στη ρύθμιση των εξήντα δόσεων για τις 20.000. Τι σημαίνει αυτό; Ότι χιλιάδες συμπολίτες μας οι οποίοι έχουν πληρώσει, για παράδειγμα, είκοσι πέντε ή είκοσι επτά χρόνια δεν μπορούν να πάρουν σύνταξη και ζουν με μηδέν σύνταξη ή με προνοιακή σύνταξη, εάν περάσουν το σχετικό όριο ηλικίας.

Αυτό, κυρίες και κύριοι συνάδελφοι, είναι μια μεγάλη κοινωνική αδικία. Το κράτος δεν μπορεί να έρχεται να εκδικηθεί κάποιον στον οποίο η ζωή τα έφερε άσχημα στο τέλος του εργασιακού του βίου. Θα δουλέψουμε άμεσα με τους συνεργάτες μου το επόμενο διάστημα για να βρούμε λύσεις και να παρουσιάσουμε στην Εθνική Αντιπροσωπεία λύση δίκαιη, που θα φροντίζει να δίνει διέξοδο σε αυτούς τους ανθρώπους, οι οποίοι πραγματικά δεν έχουν τη δυνατότητα να πληρώσουν αυτή τη διαφορά και έτσι να μπορέσουν στα αλήθεια να απολαύσουν στο τέλος της ζωής τους αυτά τα οποία δικαιούνται δίκαια από όλη τη ζωή, την οποία έχουν εργαστεί.

Το μήνυμα που θέλω να περάσω σε όλη την ελληνική κοινωνία στην έναρξη της θητείας μου -και ελπίζω να με αξιώσει ο Θεός να τα καταφέρω- είναι ότι στην πορεία αυτής της θητείας δεν θα αφήσουμε κανέναν μόνο του πίσω, ούτε συνταξιούχο ούτε εργαζόμενο. Είμαστε εδώ για να βοηθήσουμε τους ανθρώπους και να κάνουμε τη ζωή τους καλύτερη. Αυτή είναι η βασική μας ευθύνη, η βασική μας στόχευση.

Θέλω να πω ότι με τα πρόσφατα γεγονότα που έχουν έρθει στη δημοσιότητα έχει πάρα πολύ -και σωστά- έρθει στο προσκήνιο της επικαιρότητας το ζήτημα των συνθηκών εργασίας των εργαζομένων. Με τον αρμόδιο Υφυπουργό, τον Βασίλη Σπανάκη, είμαστε σε καθημερινή επαφή, να παρουσιάσουμε άμεσα και στους κοινωνικούς εταίρους και στους συλλόγους των εργαζομένων ένα συγκροτημένο εθνικό σχέδιο δράσης αλλά και νομοθετικές πρωτοβουλίες που θα διασφαλίσουν τις ανθρώπινες συνθήκες διαβίωσης των εργαζομένων, κυρίως στον τουρισμό, όπου εκεί οι συνθήκες είναι πραγματικά σε πολλές περιπτώσεις εντελώς απαράδεκτες, αλλά βεβαίως και σε επαγγέλματα τα οποία έχουν τελικά έναν πολύ μεγάλο βαθμό επικινδυνότητας.

Θα σας πω ένα παράδειγμα. Ως προς τους συνανθρώπους μας που δουλεύουν ως ντελίβερι, θα διαπιστώσουμε ότι πολλοί από αυτούς είτε τραυματίζονται είτε, σε αρκετές δυστυχώς περιπτώσεις, ακόμα και χάνουν τη ζωή τους σε εργατικά ατυχήματα κατά την άσκηση αυτής της εργασίας. Άρα, λοιπόν, οι συνθήκες ζωής των εργαζομένων και η ασφάλεια των εργαζομένων θα αποτελέσει κεντρικό πυλώνα της κυβερνητικής μας πολιτικής.

Θέλουμε να ενεργοποιήσουμε σε συνεργασία με τους συλλόγους των εργαζομένων, παραδείγματος χάριν, όλες τις νομοθετικές προβλέψεις του παρελθόντος για τις αθλητικές δραστηριότητες των εργαζομένων και να φέρουμε μία νέα, πιο σύγχρονη κουλτούρα στον τρόπο εργασίας και στην αύξηση της παραγωγικότητας μέσα στην αγορά εργασίας στην Ελλάδα.

Και βεβαίως σύντομα, πιστεύω περίπου στα τέλη Οκτωβρίου, να είμαστε σε θέση, αγαπητέ Πάνο Τσακλόγλου, να παρουσιάσουμε και όλες τις ρυθμίσεις για το ασφαλιστικό, οι οποίες εκκρεμούν και τις μεταρρυθμίσεις που πρέπει να κάνουμε, γιατί η Κυβέρνησή μας θα παραμείνει μια βαθιά μεταρρυθμιστική Κυβέρνηση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ να ολοκληρώσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ολοκληρώνω σε δευτερόλεπτα, κύριε Πρόεδρε.

Δεν πρέπει να μας φοβίζουν, κυρίες και κύριοι, οι μεταρρυθμίσεις. Οι μεταρρυθμίσεις ως έννοια, ως λέξη λοιδορήθηκαν πάρα πολύ στην Ελλάδα, κυρίως διότι οι περισσότερες έγιναν διά της βίας την εποχή των μνημονίων, υπό συνθήκες χρεοκοπίας και με πολύ μεγάλο κοινωνικό κόστος. Οι μεταρρυθμίσεις, όμως, εάν αξιοποιηθούν σωστά, μπορούν να αλλάξουν τη ζωή των ανθρώπων προς το καλύτερο, να μας επιτρέπουν να αξιοποιήσουμε τους πόρους που έχουμε στη διάθεσή μας, που δεν είναι αμέτρητοι, με πολύ πιο αποτελεσματικό τρόπο.

Θα ήθελα να τονίσω και το κυριότερο, και με αυτό θέλω να κλείσω. Θέλουμε να εξασφαλίσουμε όχι μόνο την καλή ζωή των νυν συνταξιούχων και των νυν εργαζομένων, αλλά να εξασφαλίσουμε την καλή ζωή των μελλοντικών συνταξιούχων και των μελλοντικών εργαζομένων, γιατί ασφαλώς για μας και για κάθε υπεύθυνη πολιτική ηγεσία αυτό που έχει πολύ μεγάλη σημασία είναι να θυμόμαστε ότι έχουμε ευθύνη όχι μόνο στις παρούσες, αλλά και στις επόμενες γενιές. Και με αυτόν ακριβώς τον γνώμονα θα προχωρήσουμε σε μεταρρυθμίσεις που θα διασφαλίζουν τη βιωσιμότητα του ασφαλιστικού μας συστήματος και τα συμφέροντα και των επόμενων γενεών.

Θέλω να κλείσω, κυρίες και κύριοι συνάδελφοι, μόνο με μια φράση από τον Ησίοδο: «Έργον δ’ οὐδὲν ὄνειδος, ἀεργίη δέ τ’ ὄνειδος». Δηλαδή καμμία εργασία δεν είναι ντροπή, ντροπή είναι να μην εργάζεται κανείς. Με αυτό το πνεύμα, το οποίο στη χώρα αυτή υπάρχει ήδη εδώ και χιλιάδες χρόνια, θα εργαστούμε σκληρά αυτή την τετραετία. Σκοπός μας είναι να ρίξουμε όσο γρηγορότερα γίνεται την ανεργία κάτω από το 10%. Πιστεύω ότι σε κάποιους μήνες από σήμερα, έναν, ενάμιση χρόνο είναι ένας ρεαλιστικός στόχος να το επιτύχουμε. Σπάζοντας σε ετήσια βάση το φράγμα του 10% θα μπορούμε να επιστρέψουμε σε δικαιώματα που χάθηκαν την εποχή του μνημονίου και τα οποία οι εργαζόμενοί μας τα χρειάζονται και δικαιούνται να τα απολαμβάνουν.

Και στέλνω και ένα τελευταίο μήνυμα σε όλες τις επιχειρήσεις. Οι επιχειρήσεις μας την προηγούμενη τετραετία απήλαυσαν μεγάλα κέρδη και πολύ μεγάλη πρόοδο της οικονομίας μας. Η οικονομία μας αναπτύχθηκε την προηγούμενη τετραετία με πρωτοφανείς ρυθμούς σταθερά, με υπερδιπλάσιους ρυθμούς από τον ευρωπαϊκό μέσο όρο. Και οι καρποί αυτής της οικονομικής επιτυχίας φάνηκαν στην πραγματική ζωή των ανθρώπων. Τώρα, όμως, έχει έρθει η ώρα να δώσουμε σκληρά τη μάχη, ώστε οι εργαζόμενοι των επιχειρήσεων να απολαύσουν το μερίδιο που τους αναλογεί από αυτή τη συλλογική μας εθνική επιτυχία.

Δεν θέλω να σπεύδουν οι επιχειρήσεις να ζητούν ασταμάτητα εύκολες λύσεις για το έλλειμμα στην αγορά εργασίας. Η μετάκληση εργαζομένων από το εξωτερικό είναι ένα όπλο, αλλά το τελευταίο όπλο. Πρώτα θα πρέπει οι επιχειρήσεις να αυξήσουν δίκαια τους μισθούς στους εργαζόμενους και να δώσουν στους εργαζόμενους τον μισθό που τους αναλογεί με βάση την παραγωγικότητα της σημερινής ελληνικής οικονομίας και μετά θα συζητήσουμε όλα τα άλλα.

Ο τουρισμός αποτελεί ένα καλό παράδειγμα. Στους παλαιότερους χαμηλούς μισθούς δεν έβρισκαν, όταν οι μισθοί αυξήθηκαν άρχισαν να βρίσκουν. Αυτός θα είναι ο δρόμος και θα πάμε όλοι μαζί, για να κάνουμε την Ελλάδα μας όπως πρέπει και ο ελληνικός λαός και ο Έλληνας εργαζόμενος να απολαύσει αυτά που του αξίζουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Με αφορμή και την ομιλία του κυρίου Υπουργού, θερμή παράκληση προς τους Υπουργούς να τηρούν τον χρόνο. Υπάρχει μία ανοχή σχετική, αλλά να μην το παρακάνουμε. Σας παρακαλώ πολύ.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο ο κ. Παππάς, είναι Κοινοβουλευτικός Εκπρόσωπος. Μίλησε ο κ. Γεωργιάδης. Μετά τον κ. Παππά θα συνεχίσουμε με τους υπόλοιπους Κοινοβουλευτικούς Εκπροσώπους.

Ορίστε, κύριε Παππά, έχετε τον λόγο. Είναι η δεύτερη παρέμβαση για σήμερα.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε. Θα είμαι πολύ σύντομος.

Κύριε Γεωργιάδη, ειλικρινώς δεν περίμενα να μας κάνετε κριτική από αυτή τη σκοπιά. Δεν ξέρω αν με παρακολουθήσατε. Είμαι βέβαιος ότι με παρακολουθήσατε, αλλά σχεδόν με βαρετό τρόπο παρέθεσα στοιχεία. Δεν έκανα θεωρία. Μιλήσατε για τους μισθούς και σας είπα ότι είχαμε πραγματική μείωση των μισθών 5% στη δική σας θητεία, ενώ ο μέσος όρος στην Ευρώπη είναι 0,5%.

Δεύτερον, θα περίμενα ανθρώπινα να πείτε κάτι για τους εργαζόμενους, που ο ένας είδαμε να πρέπει να κάνει τον αμφίβιο για να σερβίρει παραθερίζοντες και τον άλλον τον οποίο τον έκλεισαν στο ψυγείο, επειδή τραυματίστηκε και δεν πήγε στο νοσοκομείο.

Τρίτον, μιλήσατε για την ανεργία. Μπορείτε να μας πείτε εσείς έστω, διότι κανένας προκάτοχός σας δεν μπήκε σε αυτή τη βάσανο, πώς εξηγείτε την τεράστια απόκλιση των στοιχείων μεταξύ ΕΛΣΤΑΤ και ο ΟΑΕΔ, η οποία από το ’19 και μετά είναι εντυπωσιακή; Ο ΟΑΕΔ μιλά για πεντακόσιες χιλιάδες ανέργους και η ΕΛΣΤΑΤ για οκτακόσιες πενήντα χιλιάδες περίπου.

Πάμε παρακάτω. Σας μιλήσαμε για κάποιες προκλήσεις και δεν ακούσαμε κουβέντα. Υπάρχει θέμα με το δημόσιο χρέος. Υπάρχει θέμα με το ιδιωτικό χρέος και απέναντι σε αυτό επανήλθατε σε επιχειρηματολογία, η οποία θα μπορούσε να κομιστεί σε αυτή την Αίθουσα το 2019. Έχετε μια πολιτεία, τι θα κάνετε δηλαδή; Θα κάνετε τα ίδια; Θα αυξηθεί το δημόσιο χρέος άλλα 50 δισεκατομμύρια; Το αυξήσατε 50 δισεκατομμύρια το ’19 - ’23. Αυτές τις απαντήσεις θέλουμε.

Καλωσορίζω το ύφος που λέει να συνεννοηθούμε. Για να συνεννοηθούμε, όμως, θα πρέπει να ακούμε ο ένας τον άλλο. Σας παρέθεσα στοιχεία αλλεπάλληλα και δυστυχώς πετάξατε την μπάλα στην εξέδρα και είπατε ότι η Αριστερά κάνει μόνο θεωρία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο πολύ σύντομα, σας παρακαλώ, για να προχωρήσουμε τη διαδικασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αγαπητέ κύριε συνάδελφε, περίμενα -επαναλαμβάνω- να κάνουμε καλόπιστη συζήτηση.

Λέτε: Γιατί η ΕΛΣΤΑΤ λέει αυτό και η ΔΥΠΑ, ο παλιός ΟΑΕΔ, λέει το άλλο; Με συγχωρείτε. Όταν ήσασταν εσείς, ο Νίκος Παππάς, Υπουργός έλεγαν το ίδιο νούμερο;

**ΝΙΚΟΛΑΟΣ ΠΑΠΠΑΣ:** Δεν είχαν τέτοια απόκλιση. Θα σας δώσω τα στοιχεία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μη με διακόπτετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, απαντήστε σύντομα, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Για να ξέρει η ΕθνικήΑντιπροσωπεία και κυρίως να ακούσει ο ελληνικός λαός που βλέπει. Αυτό που κάνετε δεν είναι έντιμο πολιτικά. Η ΕΛΣΤΑΤ και ο ΟΑΕΔ, η ΔΥΠΑ δηλαδή, έχουν δύο διαφορετικούς δείκτες. Η ΕΛΣΤΑΤ μετράει αυτούς που δεν έχουν δουλειά και που ψάχνουν για δουλειά. Τελεία.

Ο ΟΑΕΔ μετράει μόνο αν έχεις ή δεν έχεις. Άρα έρχεστε και μου λέτε ότι δύο διαφορετικές μετρήσεις δίνουν δύο διαφορετικά αποτελέσματα. Αφού είναι διαφορετικοί δείκτες. Αυτή είναι η απάντηση. Πάντα, όσα χρόνια υπάρχουν οι δύο δείκτες, δεν συμπίπτει ποτέ ο δείκτης της ΕΛΣΤΑΤ με τον ΟΑΕΔ.

Δεύτερον, για τα δύο περιστατικά που αναφέραμε ή δεν είστε καλά ενημερωμένος, που δεν το πιστεύω, ή θέλετε απλώς να κάνετε αυτό που συνήθως γίνεται εδώ και που δεν σας πήγε καλά στις εκλογές. Πρώτος εγώ είμαι αυτός που ζήτησα από τον διοικητή της ανεξάρτητης αρχής να με ενημερώσει για άμεσο έλεγχο που έκανε η ανεξάρτητη αρχή στην Κρήτη στο περιστατικό με τον μάγειρα και έχω επικοινωνήσει ο ίδιος με τη μητέρα του μάγειρα κι έχω ενδιαφερθεί ο ίδιος για το τι συνέβη στην περίπτωση αυτή. Και αυτή τη στιγμή που μιλάμε υπάρχει η διαδικασία και ελέγχου και συζήτησης μεταξύ της εταιρείας και του εκεί εργατικού κέντρου για το ζήτημα αυτό και έχουν μπει τα αναλογούντα πρόστιμα.

Και στη Ρόδο, επίσης, ο ίδιος ανάρτησα το βίντεο και ζήτησα πάλι από την ανεξάρτητη αρχή να με ενημερώσει για διαδικασία ελέγχου στην επιχείρηση αυτή.

Πρέπει δε επί τη ευκαιρία αυτή να σας πω, επειδή έγινε μεγάλη κουβέντα για την Επιθεώρηση Εργασίας και τη μεταρρύθμιση που έγινε στο παρελθόν εκεί, ότι το σύνολο του 2021 οι έλεγχοι από το πρώην ΣΕΠΕ ήταν πενήντα επτά χιλιάδες, το σύνολο του 2022 από το δεύτερο εξάμηνο και μετά από την ανεξάρτητη αρχή οι έλεγχοι ήταν εξήντα πέντε χιλιάδες και το 2023 έχουμε βάλει στόχο να ξεπεράσουμε τις εξήντα έξι χιλιάδες ελέγχους. Άρα και εκεί η μεταρρύθμιση αρχίζει και λειτουργεί. Και είμαι ήδη σε συνεργασία με την Ανεξάρτητη Αρχή της Επιθεώρησης Εργασίας, για να ικανοποιήσουμε όλα τα θεσμικά αιτήματα. Έχει προχωρήσει και διαδικασία νέων προσλήψεων μέσω ΑΣΕΠ και λοιπά, για να ενταθούν οι έλεγχοι ακόμα περισσότερο.

Μόλις την περασμένη εβδομάδα πήραν και τα τάμπλετ οι ελεγκτές, για να μπορεί να γίνεται ο έλεγχος ηλεκτρονικά και δημόσια και με διαφάνεια, για να μην υπάρχει καμμία αμφιβολία για τη βούλησή μας να πατάξουμε την εισφοροδιαφυγή και να προστατεύσουμε τους εργαζόμενους σε επιχειρήσεις. Και φυσικά με τη σταδιακή εφαρμογή της Ψηφιακής Κάρτας Εργασίας θα έχουμε ένα επιπλέον εργαλείο για να πολεμήσουμε τη μαύρη και ανασφάλιστη εργασία.

Όλα αυτά και τα γνωρίζετε και τα γνωρίζει ελληνικός λαός. Σας είπα ελάτε να κάνουμε έναν καλόπιστο διάλογο. Από τον καλόπιστο διάλογο μόνο όφελος θα υπάρξει και για σας και για τον ελληνικό λαό.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τους Κοινοβουλευτικούς Εκπροσώπους και καλούμε στο βήμα τον κ. Ιωάννη Κόντη από την Κοινοβουλευτική Ομάδα των Σπαρτιατών.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριοι συνάδελφοι, έχω την τιμή σήμερα να είμαι μπροστά σας, στον ιστορικό αυτόν χώρο, που στέλνει με την ψήφο του και την ετυμηγορία του ο ελληνικός λαός κόμματα και Βουλευτές, για να εξυπηρετήσουν αυτά που περιμένουν σαν Έλληνες πολίτες. Έχω και το προνόμιο βάσει του προηγούμενου βίου μου και θα μιλήσω πιο άνετα, που είναι ευρύτερα γνωστός σε πολύ κόσμο, λόγω και της πολυετούς παρουσίας μου σε ηγετικό ρόλο σε μία από τις μεγαλύτερες ελληνικές ομάδες, που είναι ο Άρης Θεσσαλονίκης, να μην μπορεί να μου κολλήσει κανένας ταμπέλες, γιατί βλέπω ότι η «ταμπελοποίηση» πλέον στην Ελλάδα είναι σε καθημερινή βάση το πιο εύκολο πράγμα.

Άκουσα τις Προγραμματικές Δηλώσεις του Πρωθυπουργού με μεγάλη προσοχή και με ακόμα μεγαλύτερη προσοχή τις τοποθετήσεις των Ελλήνων Βουλευτών, κυρίως της Συμπολίτευσης. Όλοι -μου έκαναν μεγάλη εντύπωση και θα αρχίσω έτσι- έχουν δύο πόλους που αναφέρονται. Αυτοί οι δύο πόλοι είναι η περίφημη πράσινη ανάπτυξη σε συνδυασμό με την κλιματική αλλαγή και η ψηφιοποίηση του κράτους. Η ψηφιοποίηση του κράτους σίγουρα μπορεί να βοηθήσει να ξεπεράσουμε ορισμένα γραφειοκρατικά προβλήματα, ουρές σε εφορίες, ουρές σε δημόσιους οργανισμούς, αλλά σε πάρα πολλούς τομείς δεν βοηθάει όπως θα έπρεπε να βοηθάει. Δηλαδή έχουμε ενάμισι εκατομμύριο μακροχρόνια ανέργους στους οποίους το κράτος δίνει Ψηφιακή Κάρτα Ανεργίας, οι οποίοι άνεργοι έχουν δικαίωμα για ένα εισιτήριο στα λεωφορεία μόνο. Σε τι βοηθάει τον μακροχρόνια άνεργο μια ψηφιακή κάρτα;

Εκεί που θα έπρεπε να υπάρχει μέριμνα του κράτους, στους μακροχρόνια ανέργους, που θυμάμαι πολύ καλά ότι ο κ. Γεωργιάδης είχε αποκαλέσει πέρσι ή πρόπερσι «πιθανούς φοροφυγάδες», γιατί έλεγε ότι είναι αδύνατον κάποιος επί τέσσερα ή πέντε χρόνια να είναι άνεργος, θα έπρεπε το κράτος να μεριμνά, να φροντίζει να τους βρει εργασία, να δημιουργήσει θέσεις εργασίας.

Σκεφτείτε έναν πενηνταπεντάχρονο ή εξηντάχρονο που μένει άνεργος, εάν μπορεί να πάει να δουλέψει κάπου, παρ’ όλο που και ο ΟΑΕΔ δεν του προσφέρει εργασία.

Έχουμε την ιστορία αυτή της πράσινης κλιματικής αλλαγής και όλα πλέον στη ζωή μας θα βαδίζουν βάσει αυτής της ντιρεκτίβας. Κυβερνάνε τον κόσμο πλέον αυταπόδεικτα και καθ’ ομολογία κάποιοι παράξενοι άνθρωποι, όπως ο Κλάους Σβαμπ, με κάποιους πρωτοπόρους οι οποίοι είναι οι γκουρού τους, όπως ο Χαράρι, οι οποίοι μάς λένε ότι πρέπει να τρώμε έντομα, ότι εν ονόματι της κλιματικής αλλαγής πρέπει να μειώσουμε την κτηνοτροφία και τη γεωργία, επειδή τα απορρίμματα των αγελάδων δημιουργούν στην ατμόσφαιρα διοξείδιο του άνθρακα.

Και παρεμπιπτόντως όσο και να μειώσουμε το διοξείδιο του άνθρακα, αν το μειώσουμε, πολλοί επιστήμονες έχουν πει ότι θα κινδυνέψει και η ίδια η ζωή μας, γιατί δεν μπορεί να ζήσει ο άνθρωπος εάν υπάρξει δυσαναλογία στην παραγωγή διοξειδίου με το οξυγόνο. Αλλά αυτά είναι λεπτά γράμματα γι’ αυτούς οι οποίοι θέλουν να μας κάνουν να τρώμε σκόνη από ακρίδες, έντομα, κατσαρίδες και δημιουργούν και εργοστάσια τώρα στην Ελλάδα με αυτή την προοπτική.

Θα αρχίσω, λοιπόν, από αυτό το θέμα της κλιματικής αλλαγής και θα το συνδέσω με τις ανεμογεννήτριες που έχουν γεμίσει όλη τη χώρα. Σε όλα τα μέρη που κάηκαν τα τεράστια δάση που είχαμε, εκ των οποίων τρία ήταν «NATURA», αν θυμάμαι καλά ένα μεγάλο στην Εύβοια, φύτρωσαν ξαφνικά ανεμογεννήτριες, οι οποίες απαιτούν είκοσι επί είκοσι μέτρα λάκκο και βάθος πέντε-έξι μέτρα, τριακόσιους τόνους τσιμέντο. Δεν ξέρω ακριβώς, αλλά τριακόσιους τόνους ζυγίζει κάθε μία. Απαιτούνται δεκαπέντε με είκοσι χιλιόμετρα καλώδια εναέρια ή υπόγεια. Καταστρέφεται όλη η περιοχή και εμείς δεν έχουμε μάθει ποτέ πώς έχει αποτυπωθεί η παρουσία των περίπου πέντε χιλιάδων αυτή τη στιγμή, αν δεν κάνω λάθος ανεμογεννητριών στην Ελλάδα σε παραγωγή ρεύματος. Δεν μας έχει πει κανείς τι ρεύμα έχουν παράξει τελικά αυτές, τι παράγουν και τι περιμένουμε από αυτές.

Τις προάλλες περνούσα στην Εύβοια και είδα κάποιες σκισμένες και σπασμένες κάτω στη νότια Εύβοια από τον αέρα. Είχε επακολουθήσει και λεηλασία του χαλκού που υπήρχε μέσα σε αυτές, γιατί είναι γνωστό ότι κάποιες ομάδες το κυνηγάνε αυτό. Λοιπόν, έχουμε αποψιλώσει όλα τα δάση μας και τοποθετούμε ανεμογεννήτριες χωρίς προοπτική. Να μάθουμε νούμερα, για να ξέρουμε τι συμβαίνει με αυτά.

Ενώ κυνηγάμε την πράσινη ενέργεια, έχουμε το φράγμα της Μεσοχώρας, στην εκτροπή του Αχελώου στα Τρίκαλα, είκοσι χρόνια χωρίς λειτουργία. Είναι ένα φράγμα το οποίο κόστισε 800 εκατομμύρια στον ελληνικό προϋπολογισμό, μπαίνει μέσα σε κόστος κάθε χρόνο 20 εκατομμύρια το ελληνικό κράτος και δεν έχει λειτουργήσει εδώ και είκοσι χρόνια ούτε μία μέρα.

Μπορεί κάποιος να μας πει από αυτούς που κόπτονται για την πράσινη ενέργεια ένα υδροηλεκτρικό έργο το οποίο μπορεί να φωτίσει μια μεγάλη πόλη για ποιον λόγο δεν λειτουργεί; Αφού τόσο ενδιαφερόμεθα για την προώθηση των εναλλακτικών μορφών ενέργειας! Και το λέω αυτό σαν παράδειγμα, γιατί έχουμε πολλά φράγματα στην Ελλάδα και τα υδροηλεκτρικά έργα θα μπορούσαν να είναι μια μεγάλη δύναμη για τη χώρα. Και μην ξεχνάμε ότι εκεί είναι και η εκτροπή του Αχελώου.

Ακούσαμε και για εξεταστικές επιτροπές. Μία εξεταστική επιτροπή που θα μπορούσε να γίνει είναι: Πώς καίγονται κάθε χρόνο τα δάση μας; Τι φταίει; Φταίει η έλλειψη προστασίας; Φταίει η κατάργηση των δασοφυλάκων; Φταίνε οι αντιπυρικές ζώνες που δεν υπάρχουν; Πώς γίνεται και καίγονται τα δάση μας και δημιουργούνται μετά αυτές οι περιοχές που μετά φυτεύουμε ανεμογεννήτριες;

Μπορούμε να μάθουμε γιατί έκλεισαν οι λιγνίτες μας, το Αλιβέρι, η Μεγαλόπολη και όλα αυτά τα λιγνιτωρυχεία; Παράγουμε λιγνίτη αφειδώς, τον οποίο μάλιστα εξάγουμε τώρα προς τα Σκόπια ή άλλες χώρες. Για ποιον λόγο έκλεισαν, ενώ η Γερμανία πρότεινε την παραγωγή λιγνίτη και των εργοστασίων μέχρι και το 2040, αν δεν κάνω λάθος; Εμείς γιατί σπεύσαμε να κλείσουμε την παραγωγή λιγνίτη και τώρα κάνουμε βήματα πίσω και θέλουμε να επαναδραστηριοποιήσουμε τα εργοστάσια αυτά;

Το 2017 για τη Μεσοχώρα ο τότε Υπουργός είχε ανακοινώσει ότι θα λειτουργούσε από τότε. Παρεμπιπτόντως ήταν ο κ. Φάμελλος.

Φτάνουμε τώρα στα θέματα που αποκλειστικά αφορούν τους Έλληνες που ταλαιπωρούνται και ένα βασικό από αυτά είναι η προστασία της κατοικίας.

Όλοι ξέρουμε, γιατί δηλώνουμε πίστη στο Σύνταγμα, το οποίο είναι το «ευαγγέλιο» των Ελλήνων -και είμαι σίγουρος και όλων μας-, ότι το άρθρο 21 παράγραφος 4, και γενικά όλο το άρθρο 21, προστατεύει τον Έλληνα οικογενειάρχη αλλά και την κατοικία του. Και στην παράγραφο 4 λέει ότι για όποιον δεν έχει κατοικία το κράτος πρέπει να μεριμνά για να αποκτήσει. Με ποιους τρόπους; Δεν περιγράφει. Σίγουρα υπάρχουν τρόποι. Αυτό αυτόματα σημαίνει ότι όποιος έχει πρώτη κατοικία δεν μπορεί να τη στερηθεί.

Έχουν, όμως, έρθει τα funds, τα οποία, αν τα ψάξουμε, είναι μία διεύθυνση στην Ιρλανδία ή σε κάποιο άλλο σημείο της Ευρώπης και δεν υπάρχει ούτε γραφείο εκεί που πάει κανείς για να ψάξει. Είναι ένα κουδούνι μόνο και ένα mail box. Και έρχονται εδώ δίκην αρπακτικού, σε συνεργεία με τράπεζες, και παίρνουν τα σπίτια των Ελλήνων ηλεκτρονικά τώρα.

Εκεί θα πρέπει να συσταθεί μια εξεταστική επιτροπή πραγματικά, για να δει ο κόσμος ποιοι είναι αυτά τα funds, να βγουν στην πραγματικότητα οι ιδιοκτήτες και να πουν: «Εμείς είμαστε από πίσω, εμείς θα πάρουμε τα σπίτια σας. Έχουμε αγοράσει με 10% επί της αξίας όλο το δάνειό σας και θα τα πάρουμε από εσάς που σας λέμε “κακοπληρωτές”.». Και, μάλιστα, ενώ δεν είναι κακοπληρωτές. Γιατί μην ξεχνάμε ότι άλλη αγοραστική αξία είχαν τα χρήματα και άλλον μισθό έπαιρναν οι Έλληνες όταν συνήψαν τα δάνεια που πήραν για τα σπίτια τους και άλλη έχουν σήμερα. Όταν ένας Έλληνας τότε έπαιρνε 1.500 ευρώ ή 1.000 ευρώ και είχε δάνειο 200 ευρώ και έχει πάει σήμερα ο μισθός του στο μισό, το δάνειο έχει ανέβει διπλάσια ή τριπλάσια και είναι δυσανάλογο προς την αγοραστική αξία που έχουν τα χρήματα που παίρνει.

Θα πρέπει, λοιπόν, να υπάρξει ειδική μέριμνα και να υπάρξουν και άλλες φροντίδες για τους Έλληνες, με πιο σημαντική την ενδυνάμωση της κρατικής υγείας και του κρατικού μηχανισμού στα νοσοκομεία γενικά για τους πιο αδύναμους. Εγώ έχω παραδείγματα προσωπικά.

Εμένα η μάνα μου είναι υπέργηρη, είναι ενενήντα ενός ετών. Παίρνει μια σύνταξη, η οποία δεν αρκεί για να πληρώσει δεύτερο κουτάκι επιθέματα, τα οποία χρειάζεται για την κατάκλιση, λόγω της οποίας ανοίγει το σώμα της, όπως ξέρουν οι περισσότεροι. Το κουτάκι έχει 300 ευρώ και ο ΕΟΠΥΥ γράφει μόνο ένα κουτάκι. Η μάνα μου χρειάζεται μιάμιση σύνταξη για ένα κουτάκι, για να επιζήσει.

Με πήρε κάποιος κύριος τηλέφωνο σήμερα δέκα λεπτά πριν έρθω, συνταξιούχος, με 100% αναπηρία, ο οποίος σχεδόν έκλαιγε στο τηλέφωνο. Είναι απόστρατος αξιωματικός του Στρατού, περήφανος, τυφλός και με καρκίνο. Έχω τα στοιχεία του για όποιον τα θελήσει. Του βγάζουν το σπίτι του στον πλειστηριασμό, ένα σπίτι που δούλεψε όλη τη ζωή του για να το πάρει, για 15.000 ευρώ χρέος στον ΕΝΦΙΑ. Εκεί το κράτος μέριμνας πρέπει να σκύψει και όχι να μιλάμε για το αν είναι κάποιος ακραίος…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Το κράτος…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Για χρέος στον ΕΝΦΙΑ είπατε…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μη διακόπτετε.

Συνεχίστε, κύριε Κόντη.

**ΙΩΑΝΝΗΣ ΚΟΝΤΗΣ:** Το κράτος πρέπει να μεριμνά να μην πάρουν το σπίτι αυτού του ανθρώπου. Ξέρω τι λέω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Η ΑΑΔΕ…

**ΙΩΑΝΝΗΣ ΚΟΝΤΗΣ:** Να μην πιάσουμε την ΑΑΔΕ, γιατί η ΑΑΔΕ είναι μία…

Ξέρετε εσείς τι είναι η ΑΑΔΕ ακριβώς; Η ΑΑΔΕ είναι μία ανεξάρτητη υπηρεσία, την οποία δεν ελέγχετε ούτε εδώ στο Κοινοβούλιο. Έτσι δεν είναι; Το ξέρετε καλά, γι’ αυτό το λέω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Να μας δώσετε τα στοιχεία…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Να μας δώσετε τα στοιχεία του κυρίου.

**ΙΩΑΝΝΗΣ ΚΟΝΤΗΣ:** Θα σας δώσω τα στοιχεία. Τα έχω εδώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν υπάρχει αυτό…

**ΙΩΑΝΝΗΣ ΚΟΝΤΗΣ:** Δεν υπάρχει; Υπάρχει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βεσυρόπουλε, σας παρακαλώ μη διακόπτετε.

Συνεχίστε, κύριε Κόντη.

**ΙΩΑΝΝΗΣ ΚΟΝΤΗΣ:** Πρέπει να φροντίσουμε τα παιδιά μας, τα οποία φεύγουν στο εξωτερικό, να δουν μέλλον και προοπτικές. Να φτιάξουμε θέσεις εργασίας. Να δώσουμε τη δυνατότητα στα παιδιά που σπουδάζουν να σκεφθούν ότι μπορούν να κάνουν κάτι στη χώρα. Να ελέγξουμε τις τιμές στα σουπερμάρκετ και τα φάρμακα και να πατάξουμε το λαθρεμπόριο πετρελαίου και ό,τι λαθρεμπόριο υπάρχει, το οποίο είναι πλέον «πληγή» στην Ελλάδα και ανεβάζει όλες τις τιμές στα ύψη.

Τέλος, στα εθνικά θέματα δεν υπάρχει περίπτωση να συζητήσουμε με τους Τούρκους για προσφυγή στη Χάγη για κεκτημένα ελληνικά θέματα, όταν ξέρουμε ότι δεν έχουμε να πάρουμε κάτι απ’ αυτούς. Πάει κάποιος σε ένα τραπέζι διαπραγματεύσεων για να συζητήσει, εάν έχουν και οι δύο να δώσουν. Εμείς έχουμε να δώσουμε μόνο, αν πάμε εκεί. Είναι κόκκινη γραμμή για τον ελληνικό λαό η κάθε προσφυγή.

Τέλος, πρέπει να γίνει πραγματική καταμέτρηση των ανέργων, γιατί αν είναι αληθές ότι υπάρχουν ενάμισι εκατομμύριο μακροχρόνιοι άνεργοι, σίγουρα είναι μεγάλο πρόβλημα. Μπορεί ο κ. Γεωργιάδης να το ξέρει καλύτερα αυτό.

Δεν θα κρατήσω περισσότερο τον χρόνο, γιατί θα έπρεπε να μιλήσω περισσότερη ώρα.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον επόμενο Κοινοβουλευτικό Εκπρόσωπο, τον κ. Χήτα από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Θέλω να πω ένα μεγάλο ευχαριστώ στις Ελληνίδες και τους Έλληνες που μας τίμησαν με την ψήφο τους και αυτή τη φορά, σε αυτή την πρώτη πανηγυρικού χαρακτήρα συνεδρίαση της Ολομέλειας.

Η σημερινή τοποθέτηση θα είναι λίγο διαφορετική και συγκριτικά με τις τοποθετήσεις τα τελευταία τέσσερα χρόνια, αλλά και με αυτές που θα ακολουθήσουν. Με όσους χρειάζεται θα γνωριστούμε.

Αυτό είναι το αναθεωρημένο Σύνταγμα της Ελλάδος. Αναθεωρήθηκε το 2019, που και συμμετείχαμε ως Ελληνική Λύση και συμβάλαμε και εμείς στην Αναθεώρηση. Και αυτός είναι ο Κανονισμός της Βουλής. Αυτά είναι δύο βιβλία, τα οποία θα πρέπει όλοι μας να τα έχουμε κάθε μέρα μαζί μας. Είμαστε υποχρεωμένοι να τα διαβάσουμε πολλές φορές, να μάθουμε τους κανονισμούς, τα άρθρα, τα εδάφια και να ξέρουμε τι προβλέπει το Σύνταγμα και πώς λειτουργεί η Βουλή των Ελλήνων.

Εδώ είναι η Βουλή των Ελλήνων. Εδώ δεν είναι Twitter, εδώ δεν κάνει κουμάντο ο Μασκ. Εδώ κάνει κουμάντο ο Πρόεδρος της Βουλής, υπάρχουν κανονισμοί. Και εδώ οι Βουλευτές είναι εκλεγμένοι Βουλευτές, δεν είναι τρολ του διαδικτύου που παίρνουν εντολές για να συκοφαντούν, να σπιλώνουν, να λένε ψέματα. Εδώ είναι Βουλή. Δεν ξέρω πόσο δύσκολο είναι να το αντιληφθούν αυτό κάποιοι γενικά. Πρέπει, όμως, να το αντιληφθούν. Εδώ δεν είναι Twitter. Γιατί στο τέλος της ημέρας θα το αντιληφθούν.

Τι λέει, λοιπόν, το αναθεωρημένο Σύνταγμα; Και έχουμε Σύνταγμα και έχει αναθεωρηθεί. Να το ξέρετε.

Τι λέει, λοιπόν, το Σύνταγμα; Γιατί ακόμα και οι μεγαλύτεροι πολιτικοί αντίπαλοί μας μέσα στη Βουλή έχουν παραδεχθεί ότι από τα πιο ζωηρά, παραγωγικά κόμματα είναι η Ελληνική Λύση. Και το λένε και οι αριθμοί σε επίπεδο κοινοβουλευτικού ελέγχου, ερωτήσεων, παρουσίας του Προέδρου, ομιλιών της Κοινοβουλευτικής Ομάδας. Άρα, λοιπόν, έχουμε κερδίσει κάτι εδώ και τέσσερα χρόνια.

Άρα, γιατί να ξενίσει κάποιους το γεγονός ότι, άμα τη λειτουργία της Βουλής, εμείς καταθέσαμε άμεσα πέντε αιτήσεις εξεταστικής επιτροπής; Πού είναι το κακό; Και γιατί να είναι αυτό παιχνίδι εντυπώσεων; Μάλιστα, τρεις από αυτές τις αιτήσεις είχαν κατατεθεί και την περίοδο 2019 - 2023. Και τώρα λένε ότι είναι παράνομο αυτό, ότι είναι λάθος.

Θα ενημερώσω, λοιπόν, αυτούς που δεν έχουν τον χρόνο ή τη διάθεση ή την ικανότητα -αν υπάρχει αυτό- να διαβάσουν το Σύνταγμα ότι με το αναθεωρημένο Σύνταγμα κατά την τελευταία αναθεώρησή του δόθηκε ένα δικαίωμα στην ελάσσονα Αντιπολίτευση. Όχι στην Αξιωματική, η ελάσσονα είναι η υπόλοιπη.

Συγκεκριμένα, αναθεωρήθηκε και το άρθρο 68 το οποίο, πλέον στην παράγραφο 2, εδάφιο γ΄ αναφέρει –άκουσον, άκουσον τι αναφέρει και εμείς κάναμε χρήση αυτού του δικαιώματος!- ότι με πρόταση τουλάχιστον δέκα Βουλευτών διεξάγεται συζήτηση στην Ολομέλεια για σύσταση εξεταστικής επιτροπής και αυτή αποφασίζεται μετά από συζήτηση, εάν την ψηφίσουν εκατόν είκοσι τουλάχιστον Βουλευτές, τη μέρα εκείνη που θα έχει έρθει ήδη εδώ. Δηλαδή δεν μπορεί να την μπλοκάρει η κυβερνητική πλειοψηφία, εάν ψηφίσουν εκατόν είκοσι Βουλευτές.

Αυτό το δικαίωμα, όμως, που σας είπα τώρα -και είναι καλό να το διαβάσετε- θα είναι διαφορετικό από εκείνο της ίδιας παραγράφου 2, εδάφιο α΄, που την πρόταση θα πρέπει να την κάνουν εξήντα Βουλευτές. Άλλο το ένα, άλλο το άλλο. Εν πάση περιπτώσει, δεν θα κάνω παραπάνω μαθήματα σήμερα. Απλά προτρέπω και καλώ τους συναδέλφους να διαβάσουν και να ακολουθήσουν τους κανόνες της Βουλής και όχι των τρολ του διαδικτύου και του Twitter. Εδώ είναι Βουλή, το ξαναλέμε.

Πάμε τώρα στις εξεταστικές επιτροπές για το Μάτι. Γιατί δεν έρχεστε, κύριε Τσιάρα -η Νέα Δημοκρατία- γιατί δεν συναινείτε; Καταθέσαμε αίτηση σύστασης εξεταστικής επιτροπής. Γιατί η Νέα Δημοκρατία σιωπά; Μιλάμε για ένα έγκλημα κατά των Ελλήνων. Γιατί δεν θέλετε να συμπορευτούμε; Εμείς πήγαμε και είπαμε «ναι» στην πρόταση του ΣΥΡΙΖΑ για τις υποκλοπές. Δεν έχουμε τέτοιου είδους πολιτικά συμπλέγματα, ούτε ανωτερότητας ούτε κατωτερότητας, τίποτα. Πάμε να δούμε τι έγινε. Ελάτε, για το Μάτι και για τα 100 δισεκατομμύρια που σκούζατε πολιτικά και φωνάζατε ότι «θα τους πηγαίνατε και αίμα» πριν το 2019, έτσι λέγατε, μέχρι τέλους για τα χαμένα 100 δισεκατομμύρια του ΣΥΡΙΖΑ.

Κάνουμε πρόταση εμείς για εξεταστική επιτροπή, ελάτε! Γιατί δεν έρχεστε; Πάνε και αυτά; Να μη μάθουν οι Έλληνες; Εδώ λέτε ότι χάθηκαν 100 δισεκατομμύρια. Να μη μάθουμε τι έγινε;

Πάμε στα Τέμπη. Γιατί δεν έρχεστε, κύριοι του ΣΥΡΙΖΑ; Ελάτε μαζί μας. Δεν θέλετε να έρθετε; Εκφραστείτε δημόσια να ακούσουν οι Έλληνες πολίτες, Ναι ή όχι; Λέμε όχι, λοιπόν, στην αίτηση που κατέθεσε για σύσταση εξεταστικής επιτροπής η Ελληνική Λύση για τα Τέμπη, για το έγκλημα των Τεμπών που θρηνήσαμε πενήντα επτά δικά μας παιδιά. Γιατί δεν έρχεστε μαζί μας; Ελάτε ή εκφραστείτε.

Θα κουράσουμε πολύ μέχρι αύριο το βράδυ και κάθε φορά που θα παίρνουμε τον λόγο, θα λέμε αυτό, ότι περιμένουμε απάντηση από εσάς, στις αιτήσεις που καταθέσαμε για εξεταστική επιτροπή. Και όσοι είπαν κάποια στιγμή ότι ναι, τα καλά θα τα ψηφίζουμε, ελάτε ρε παιδιά, ψηφίστε τα. Ιδού η Ρόδος! Ψηφίστε τα, αλλά τα ψέματα, η σπίλωση και τα αστειάκια κομμένα!

Κομμένα τα ψέματα και για την υποχρεωτικότητα του εμβολιασμού που ψήφισε, τάχα μου, η Ελληνική Λύση. Κι όλα αυτά γιατί; Γιατί η Επιτροπή Δεοντολογίας της Βουλής θα έχει πολλή δουλειά με τις άρσεις ασυλίας, εάν συνεχιστούν τα παιχνιδάκια και τα ψέματα. Θα έχει πολλή δουλειά! Και ευχάριστα υποδεχθήκαμε σήμερα μία δημόσια συγγνώμη για ψέματα που ειπώθηκαν χθες, με ικανοποίηση. Εδώ, τελεία και παύλα! Τέλος, όπως λέει ο κ. Σαράκης.

Πάμε στα εμβόλια. Εμείς είμαστε αυτοί που καταθέσαμε αίτηση εξεταστικής επιτροπής για τις παρενέργειες. Γιατί δεν έρχεστε, λοιπόν, μαζί μας και σε αυτή την ιστορία; Και δείτε τι βρήκα εδώ: Η Ελληνική Λύση –δες τι γίνεται, κάναμε δουλειά τελικά τόσα χρόνια εδώ μέσα!- στην Αθήνα, 1-12-2021 έκανε ένσταση αντισυνταγματικότητας κατά της υποχρεωτικότητας των εμβολίων. Η Ελληνική Λύση! Φυσικά δεν συμφώνησε κανείς, δεν υπερψήφισε κανείς, αλλά εμείς το χρέος μας το κάναμε και έχουμε τη συνείδησή μας ήσυχη. Αυτά, για να μπαίνουν στη θέση τους όσοι πρέπει να μπουν στη θέση τους.

Ακούμε διάφορα και, ξέρετε, κάθε φορά η ημιμάθεια είναι χειρότερη από την αμάθεια. Θα κάνουμε, λέει, έναν νόμο, για να καταργήσουμε μία συμφωνία. Εδώ έχουμε προτείνει εμείς ολόκληρη σύσταση εξεταστικής επιτροπής και είναι έτοιμη η πρόταση. Ελάτε ψηφίστε όσοι συμφωνείτε για τις Πρέσπες. Ποιος σας είπε ότι γίνεται καταγγελία διεθνούς συμφωνίας με πρόταση νόμου; Για όνομα του Θεού, αυτά είναι τα βασικά, είναι η αλφαβήτα. Δεν γίνεται να καταγγείλεις μία διεθνή συμφωνία με πρόταση νόμου! Αυτά είναι πυροτεχνήματα και άσφαιρα στον αέρα.

Όμως, η καταγγελία μιας σύμβασης, μιας διεθνούς συμφωνίας γίνεται από την Κυβέρνηση με τον τρόπο που προβλέπει η ίδια η συμφωνία, δηλαδή εάν διαπιστωθούν παραβιάσεις από το άλλο μέρος. Αυτό λέμε εμείς, ότι υπάρχουν παραβιάσεις και ότι θα έπρεπε η Κυβέρνηση να την προσβάλει. Υπάρχουν δεκάδες εκατοντάδες παραβιάσεις από την πλευρά των Σκοπιανών στη Συμφωνία των Πρεσπών. Και εάν ο λόγος που δεν πάει στα Διεθνή Δικαστήρια η Κυβέρνηση με τον τρόπο που πρέπει είναι γιατί φοβάται ότι θα την απορρίψουν, τότε δεν υπάρχει κανένας σοβαρός λόγος να συζητάμε και άρα, να μην πάμε σε κανένα Διεθνές Δικαστήριο ούτε στη Χάγη, γιατί και από εκεί θα βγούμε δαρμένοι. Εάν είναι προειλημμένο το αποτέλεσμα, ήδη το γνωρίζετε.

Κύριε Πρόεδρε, σήμερα θα είμαι πραγματικά σύντομος και ήθελα με τους καινούργιους συναδέλφους να γνωριστούμε λίγο καλύτερα. Επαναλαμβάνω ότι εδώ η υπόθεση είναι σοβαρή και οι διαδικασίες είναι σοβαρές και η ευθύνη που έχουμε απέναντι στις Ελληνίδες και στους Έλληνες είναι μεγάλη και, παρά τις πολιτικές διαφωνίες που θα έχουμε, εδώ πρέπει να γίνεται ένας εποικοδομητικός διάλογος με προτάσεις -που είχαμε βροχή προτάσεων τα τελευταία τέσσερα χρόνια- με σοβαρότητα και στα όρια που πρέπει όλοι να είμαστε.

Εμείς έτσι θα συνεχίσουμε. Θα συνεχίσουμε να εκπροσωπούμε τις Ελληνίδες και τους Έλληνες με πολύ μεγάλη σοβαρότητα και θα τους κοιτάμε πάντα στα μάτια. Αυτός είναι ο δικός μας στόχος και πιστέψτε μας, θα τα καταφέρουμε.

Θα διαφωνήσουμε σε πολλά. Δεν μπορώ να διανοηθώ, κύριε Κοινοβουλευτικέ Εκπρόσωπε της Νέας Δημοκρατίας, αυτά που άκουγα χτες -με τέτοιο ζήλο και ζέση- για παράδειγμα, για τον γάμο των ομοφυλόφιλων, γιατί είναι από τα πρώτα νομοσχέδια που θα φέρετε προς ψήφιση. Μάλιστα, το είπε και ο κ. Μητσοτάκης χθες για τις ανισότητες και όλα αυτά.

Ξέρετε τι μας ενοχλεί περισσότερο; Μας ενοχλεί περισσότερο που, αφού γίνουν οι εκλογές και έχετε τέσσερα χρόνια μπροστά σας, κανείς δεν μιλάει. Πού είναι ο κ. Σαμαράς, ο οποίος μιλούσε με πολύ άσχημο τρόπο; Καμμία σχέση με την ατζέντα του κ. Μητσοτάκη. Σιωπή μέχρι τις εκλογές. Τώρα τι θα κάνει ο κ. Σαμαράς; Θα τα ψηφίσει αυτά που θα φέρετε, όπως και με τα πρωτόκολλα με τις Πρέσπες;

Πού είναι ο κ. Σαμαράς; Εγώ τον θυμάμαι δύο μήνες πριν τις εκλογές σε ομιλία του, όταν εγκαινίαζε το ίδρυμά του, να λέει τελείως διαφορετικά πράγματα για τον γονέα 1 για τον γονέα 2 κ.λπ.. Πού είναι ο κ. Σαμαράς; Θα μιλήσει; Θα στείλει μια επιστολή; Θα μας πει εάν συμφωνεί ή διαφωνεί με αυτά;

Εν πάση περιπτώσει, αυτά είναι δικά σας θέματα, αλλά αυτή την κοινοβουλευτική περίοδο, κύριε Πρόεδρε -γιατί σε εσάς πρέπει να απευθύνομαι- εμείς θα προσπαθήσουμε για άλλη μια φορά να προσφέρουμε στην πατρίδα. Αυτό μας ενδιαφέρει μόνο και τίποτα άλλο. Είναι η τελευταία φορά που βάζουμε υπότιτλους και χάνουμε χρόνο με θέματα τα οποία δεν αξίζει κανείς να ασχοληθεί.

Αφού γνωριστήκαμε όλοι εδώ μέσα, πλέον πιάνουμε δουλειά.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χήτα.

Απευθύνομαι στους Κοινοβουλευτικούς Εκπροσώπους της Νίκης και της Πλεύσης Ελευθερίας, τον κ. Ρούντα και τον κ. Καζαμία και θα πρότεινα, επειδή στις 17:00΄ ήταν καθορισμένο να μιλήσει η κ. Μενδώνη, εάν συμφωνείτε, να της δώσουμε τον λόγο. Διαφορετικά, θα πάρουν τον λόγο οι δύο εναπομείναντες Κοινοβουλευτικοί.

Να σας πω, όμως, και το δεύτερο, επειδή μετά τους δύο Κοινοβουλευτικούς θα μιλήσει ο κ. Τσιάρας, θέλουμε να αποφύγουμε να μην είναι πάλι Υπουργός της Κυβέρνησης. Υπάρχει κάποιο πρόβλημα, κάποια αντίρρηση;

**ΠΕΤΡΟΣ ΔΗΜΗΤΡΙΑΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΠΕΤΡΟΣ ΔΗΜΗΤΡΙΑΔΗΣ:** Λοιπόν, συγγνώμη λίγο, για να μην υπάρχουν παρεξηγήσεις, όταν λέμε πρόταση νόμου, απευθύνεται στην Κυβέρνηση και αποφασίζει το Διεθνές Δίκαιο, το δίκαιο των διεθνών συμβάσεων με το οποίο, όταν παραβιάζεται μία διμερής σύμβαση από το ένα μέρος, το δεύτερο μέρος μπορεί να υπαναχωρήσει και να καταγγελθεί. Αυτό είπαμε ξεκάθαρα, για να μην υπάρχουν παρεξηγήσεις.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Όπως και να έχει.

Λοιπόν, να δώσουμε τον λόγο στην κ. Μενδώνη, την Υπουργό Πολιτισμού και μετά, όπως είπαμε, θα πάρει τον λόγο ο κ. Ρούντας, ο κ. Καζαμίας, ο κ. Τσιάρας και συνεχίζουμε.

Κυρία Μενδώνη, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, με ιδιαίτερη τιμή προσέρχομαι ενώπιόν σας για δεύτερη φορά με την ίδια ιδιότητα στην ανάγνωση των Προγραμματικών Δηλώσεων της Κυβέρνησης του Κυριάκου Μητσοτάκη. Η επανατοποθέτησή μου στο Υπουργείο Πολιτισμού συνιστά για εμένα αναμφισβήτητη τιμή. Η ανανέωση της εμπιστοσύνης του Πρωθυπουργού σημαίνει ότι παρέχει στους συνεργάτες μου και σε εμένα τη δυνατότητα να ξαναπιάσουμε το νήμα της δουλειάς από εκεί που το αφήσαμε. Συγχρόνως, όμως, μας επιφορτίζει με το απαιτητικό καθήκον, με την τεράστια ευθύνη να πάμε τον πολιτισμό πολλά βήματα μπροστά.

Τον Ιούλιο του 2019 παρουσίασα τους βασικούς πυλώνες ανάπτυξης δημοσίων πολιτικών για τον πολιτισμό, για μια κοινωνία βιώσιμη και ισχυρή, για την προσέλκυση εγχώριων και ξένων επενδύσεων, για τη δημιουργία οικονομικής ανάπτυξης και θέσεων εργασίας. Στόχος μας ήταν η μεταστροφή της πολιτικής της στατικής πολιτιστικής διαχείρισης που μας κληροδότησε η περίοδος 2015 - 2019 στη δυναμική αναπτυξιακή προσέγγιση. Εκπονήσαμε ένα σαφές και οργανωμένο σχέδιο διακυβέρνησης με στόχο τον εκσυγχρονισμό του τομέα σε επίπεδο θεσμικού πλαισίου και δομών. Προτεραιότητά μας ήταν και είναι η ανάπτυξη δημοσίων ρεαλιστικών πολιτικών με απτά και μετρήσιμα αποτελέσματα στην ποιότητα ζωής των πολιτών, στην πολιτιστική επιχειρηματικότητα, στην οικονομική ανάπτυξη.

Η ανάδειξη του πολιτιστικού και δημιουργικού τομέα ως ολοκληρωμένου και βιώσιμου αναπτυξιακού εργαλείου καλλιεργεί οικοσυστήματα επιχειρηματικότητας, συμβάλλοντας καθοριστικά στην κοινωνική συνοχή. Αποδείξαμε υλοποιώντας στο ακέραιο τις δεσμεύσεις μας -και μάλιστα σε συνθήκες μη κανονικότητας- ότι ο πολιτισμός για εμάς είναι δημόσιο κοινωνικό αγαθό άμεσα συνυφασμένο με την ανάπτυξη. Χρησιμοποιεί πόρους, παράγει προϊόντα και υπηρεσίες, δημιουργεί εισόδημα και θέσεις εργασίας, προσελκύει και προκαλεί επενδύσεις.

Στο έργο και τις κατευθύνσεις της προηγούμενης τετραετίας εδράζεται ο προγραμματισμός της παρούσας. Τις πολιτικές μας διαπνέει η ίδια κεντρική αρχή. Ο πολιτισμός διαλέγεται γόνιμα με την κοινωνία και την οικονομία.

Σήμερα το Υπουργείο Πολιτισμού υλοποιεί το μεγαλύτερο πρόγραμμα έργων υποδομών με περισσότερα από οκτακόσια είκοσι έργα προϋπολογισμού άνω του 1,2 δισεκατομμυρίου ευρώ, επιπροσθέτως των συμβατικών έργων ρουτίνας. Αυτά τα έργα ολοκληρώνονται σταδιακά το 2027. Καλύπτουν κάθε πτυχή του πολιτισμού, την πολιτιστική κληρονομιά όλων των μορφών και όλων των περιόδων και φυσικά τη σύγχρονη πολιτιστική δημιουργία. Στα έργα που εκτελούνται με αυτεπιστασία απασχολούνται περίπου τεσσερισήμισι χιλιάδες εργαζόμενοι. Αν στον αριθμό αυτό προστεθούν και οι απασχολούμενοι μέσω αναδόχων, γίνεται εύκολα αντιληπτή η συμβολή του πολιτισμού στην ενίσχυση της απασχόλησης και για τον λόγο αυτό μας ενδιαφέρει απόλυτα η αξιοποίηση και του τελευταίου διαθέσιμου ευρώ.

Οι ολιστικές δημόσιες πολιτικές πολιτισμού πρέπει να ασκούνται με ευθύνη προς την κοινωνία και προς τους εργαζόμενους, τους επαγγελματίες, τους αυτοαπασχολούμενους. Για χρόνια υπήρχε εδραιωμένη η αντίληψη να μην αλλάξει τίποτα. Κρατούσες και ξεπερασμένες αντιλήψεις περιβάλλονταν ενίοτε με εκσυγχρονιστικό μανδύα, όμως ο εκσυγχρονισμός είναι μια διαρκής κοινωνική διεργασία που έχει περιεχόμενο και πολιτική αξία. Προϋποθέτει ότι οι υπάρχουσες μορφές κοινωνικής οργάνωσης είναι και παραμένουν ανοικτές, επιτρέπουν μεταβολές, προσαρμογές και διεύρυνση των ρυθμιστικών δυνατοτήτων.

Τα τελευταία τέσσερα χρόνια εδραιώθηκε και ήδη καρποφορεί η αντίληψη για τη διαχείριση και την προώθηση των πολιτιστικών αγαθών της αλληλοτροφοδότησης πολιτισμού – ανάπτυξης - κοινωνίας, αλλά και της ισόρροπης διάχυσης του παραγόμενου πολιτιστικού προϊόντος. Το πιστοποιεί αυτό η πυκνότητα και η ποικιλότητα έργων και δράσεων που αναλάβαμε στην περιφέρεια, ακόμα και στις πιο απομακρυσμένες γωνιές της πατρίδας μας.

Συγκροτήσαμε την Πολιτιστική Χάρτα Ανάπτυξης και Ευημερίας. Για καθεμία από τις δεκατρείς περιφέρειες της χώρας συνθέσαμε την Πολιτιστική Χάρτα με έργα υποδομών διασυνδεδεμένα με δράσεις που ενδυναμώνουν τη σύγχρονη καλλιτεχνική δημιουργία και ενισχύουν τον πολιτιστικό τουρισμό, αλλά και με τις αναγκαίες θεσμικές μεταρρυθμίσεις, προκειμένου το διακηρυκτικό μας αφήγημα να είναι ευθυγραμμισμένο και σε επίπεδο κανονιστικών κειμένων, ώστε να διευκολύνεται η υλοποίησή του. Η Πολιτιστική Χάρτα αποτελεί τον οδικό χάρτη για την αναγέννηση και ανάδειξη του πολιτισμού ως στρατηγικού αναπτυξιακού πόρου και ως σημαντικού παράγοντα κοινωνικής συνοχής και ευημερίας.

Σημαντικές δράσεις, μείζονα έργα για τις τοπικές κοινωνίες, αλλά ουσιαστικά διεθνούς βεληνεκούς, αποδίδονται ως το 2027. Ενδεικτικά, το Εθνικό Θέατρο και οι παρεμβάσεις στη μεσαιωνική πόλη της Ρόδου, το Τέμενος Βαγιαζήτ και η Δοξιπάρα στον Έβρο, τα Νεώρια στα Χανιά και το Ηράκλειο, τα φρούρια της Κέρκυρας, της Ζακύνθου, της Μυτιλήνης, του Σουλίου, το θέατρο «ΑΠΟΛΛΩΝ» στην Πάτρα, το Αρχαίο Θέατρο των Δελφών, το Ολυμπιακό Γυμνάσιο στην Αρχαία Ολυμπία, οι βασιλικές στους Φιλίππους, έργα που αλλάζουν τον πολιτιστικό χάρτη της χώρας και δημιουργούν ένα εντελώς νέο πολιτιστικό τοπίο. Πρόκειται για προγράμματα που έχουν καταρτιστεί μετά από εξαντλητική μελέτη. Διαθέτουν αυστηρά χρονοδιαγράμματα υλοποίησης και εξασφαλισμένη χρηματοδότηση, αξιοποιώντας κάθε πρόσφορη πηγή, εθνικά κεφάλαια, ιδιωτικές χορηγίες, πόρους του ΕΣΠΑ και του Ταμείου Ανάκαμψης. Και εδώ εντοπίζω μια σαφή τομή με το παρελθόν, τον συστηματικό προγραμματισμό, απαραίτητο για τις μεγάλες διαρθρωτικές μεταρρυθμίσεις που προωθήσαμε και προωθούμε μετά από χρόνια τέλματος.

Μέχρι πολύ πρόσφατα επικρατούσε -και σε κάποιους επικρατεί ακόμα- η αντίληψη ότι ο πολιτισμός είναι μία δραστηριότητα που ασκείται υπό συνθήκες εργαστηρίου, ανεπηρέαστη από την οικονομική πραγματικότητα και τον κοινωνικό της περίγυρο. Ο πολιτισμός χρειάζεται σύστημα και οργάνωση. Δεν χρειάζεται κομματική καθοδήγηση παλαιάς κοπής. Χρειάζεται πόρους, δημόσιους και ιδιωτικούς.

Ο συστηματικός πόλεμος στην αρμονική συνύπαρξη δημόσιων και ιδιωτικών δυνάμεων δεν είναι απλώς επιζήμιος, είναι και κατάφωρα ανιστόρητος. Επιδιώκουμε τη σύμπραξη της ιδιωτικής πρωτοβουλίας σε δράσεις και έργα κάθε κλίμακας, όπως επιδιώκουμε να αναπτύξουμε την προστιθέμενη αξία του πολιτισμού που μπορεί να αποτελέσει δελεαστικό πεδίο επενδύσεων, με τις μέριμνες ασφαλώς που επιβάλλουν οι ιδιαιτερότητες του τομέα, χωρίς, όμως, τα στερεότυπα που καλύπτουν άλλες σκοπιμότητες, γιατί συχνά πίσω από την απόρριψη φιλοεπενδυτικών πολιτικών στον πολιτισμό κρύβεται η πρόθεση ελέγχου και ποδηγέτησής του.

Το 2020 μετασχηματίσαμε μετά από σαράντα τρία χρόνια το Ταμείο Αρχαιολογικών Πόρων σε Οργανισμό Διαχείρισης και Ανάπτυξης Πολιτιστικών Πόρων. Δεν πρόκειται για μονοσήμαντη μετονομασία. Το νέο σχήμα διαθέτει αυξημένη χρηματοδότηση, νέο πλαίσιο λειτουργίας, ανανεωμένο εξοπλισμό και αναβαθμισμένες δυνατότητες, ενώ με ηλεκτρονικό εισιτήριο καλύπτεται πλέον άνω του 90% των επισκεπτών. Ο ΟΔΑΠ στοχεύει σε διττή αποστολή, να αυξήσει την ορατότητα του πολιτιστικού αποθέματος που διαχειρίζεται και να μεγιστοποιήσει τους πόρους του. Αποκτά νέες δυνατότητες, νέες υποδομές και εργαστήρια ακριβών αντιγράφων, ανανεωμένο εξοπλισμό, νέα πωλητήρια, αλλά και δημόσιο ΙΕΚ εκμαγέων που θα στελεχώσει τον οργανισμό με προσωπικό υψηλής κατάρτισης.

Μετά την πανδημία η μέση δαπάνη -πλην του εισιτηρίου- ενός επισκέπτη σε αρχαιολογικό χώρο ή μουσείο αυξήθηκε από τα λιγότερο από δέκα λεπτά του ευρώ το 2019 στο μισό ευρώ περίπου σήμερα, όμως απέχουμε απελπιστικά από τον αντίστοιχο ευρωπαϊκό μέσο όρο των 7 ευρώ. Χρειάζεται πολλή προσπάθεια, πολλή δουλειά και ανοικτό πνεύμα για να το φτάσουμε. Έχουμε αποδείξει ότι δουλεύουμε σκληρά. Θέλουμε όσο το δυνατόν περισσότερα έσοδα για επανεπένδυση σε δράσεις και έργα πολιτισμού. Επιδιώκουμε την αυτοχρηματοδότησή τους.

Μείζων μεταρρύθμιση -με καθυστέρηση εικοσαετίας τουλάχιστον- είναι η μετατροπή πέντε εμβληματικών μουσείων σε νομικά πρόσωπα δημοσίου δικαίου. Το Εθνικό Αρχαιολογικό, το Βυζαντινό και Χριστιανικό Μουσείο Αθηνών, τα Αρχαιολογικά Μουσεία Θεσσαλονίκης και Ηρακλείου και το Μουσείο Βυζαντινού Πολιτισμού της Θεσσαλονίκης δεν αποτελούν πλέον ειδικές περιφερειακές δημόσιες υπηρεσίες του Υπουργείου. Είναι δημόσιες δομές με οργανωτική και οικονομική ελευθερία, προφανώς υπό την εποπτεία του Υπουργείου Πολιτισμού και με απαρέγκλιτη εφαρμογή της αρχαιολογικής νομοθεσίας.

Άμεσος στόχος μας είναι η ολοκλήρωση της δευτερογενούς νομοθεσίας, ώστε οι συγκεκριμένοι οργανισμοί όχι απλώς να μετέχουν, αλλά να συνδιαμορφώνουν το πολιτιστικό γίγνεσθαι.

Την τετραετία 2019 - 2023 αποδώσαμε δεκαέξι νέα ή ανακαινισμένα μουσεία από τη Σύμη μέχρι την Αλεξανδρούπολη και την Αθήνα.

Σήμερα η διαδικασία απόδοσης πενήντα έξι μουσείων σε κάθε περιφέρεια της χώρας προχωρεί. Κτηριακά έργα και εκθέσεις ήδη υλοποιούνται. Άλλα τελούν σε φάση δημοπράτησης και άλλα σε στάδιο εκπόνησης μελετών. Ενδεικτικά, Μουσείο Εναλίων Αρχαιοτήτων στον Πειραιά, μουσεία στη Σπάρτη, τα Τρίκαλα, το Αργοστόλι, τη Χίο, την Ελευσίνα, τη Θεσσαλονίκη με το Μουσείο Προσφυγικού Ελληνισμού και δύο μουσεία για τα ευρήματα του μετρό, ενώ το υποτιθέμενο «έγκλημα» στον σταθμό «Βενιζέλου» αποδίδεται ως ένας μοναδικός αρχαιολογικός χώρος.

Δεκάδες πολιτιστικές υποδομές γίνονται προσβάσιμες. Η καθολική προσβασιμότητα στον πολιτισμό αποτελεί απόλυτη προτεραιότητά μας. Από την Ακρόπολη και τον Κεραμεικό έως τη Μονεμβασιά, τον Μυστρά, το Δικταίο Άντρο, οι υποδομές και οι δράσεις των φορέων του σύγχρονου πολιτισμού γίνονται προσβάσιμες.

Η ολοκλήρωση του προγράμματος προστασίας, ανάδειξης και λειτουργίας του κτήματος στο Τατόι ως πόλου πολιτισμού και ψυχαγωγίας προβλέπεται το 2027. Παρά την πυρκαγιά του 2021, τα χρονοδιαγράμματα αποκατάστασης των κτηρίων, της δημιουργίας υποδομών και δικτύων, της τεκμηρίωσης και της συντήρησης των κινητών αντικειμένων τηρούνται απαρέγκλιτα. Μέχρι το τέλος του έτους ολοκληρώνονται νέα κτήρια. Το 2025 αποδίδονται στο κοινό το ανάκτορο, τα μουσεία των αμαξών, των αυτοκινήτων, της αγροτικής παραγωγής. Η ειδική πολεοδομική μελέτη ολοκληρώθηκε, προχωρεί το προεδρικό διάταγμα και εξελίσσονται οι διαδικασίες για τη λειτουργία φορέα ειδικού σκοπού με αντικείμενο τη διαχείριση των δραστηριοτήτων η αξιοποίηση των οποίων υπάγεται στον τομέα της ιδιωτικής οικονομίας.

Το πρόγραμμα της επέκτασης του Εθνικού Αρχαιολογικού Μουσείου αποτελεί προτεραιότητα. Η επιλογή μιας ομολογουμένως κορυφαίας πρότασης, αυτής του Ντέιβιντ Τσίπερφιλντ, ανοίγει τον δρόμο για το νέο μουσείο, ένα τοπόσημο δισυπόστατο, τη σημαντικότερη κιβωτό αρχαιοελληνικής τέχνης παγκοσμίως, αλλά και ένα μνημείο - αδιάψευστο μάρτυρα της νεότερης ιστορίας μας, που ενσαρκώνει τις αναζητήσεις, τις περιπέτειες και την πρόοδο του ελληνικού κράτους σε δύο αιώνες ελεύθερου εθνικού βίου.

(Στο σημείο αυτό κτυπάει του κουδούνι λήξεως του χρόνου ομιλίας της κυρίας Υπουργού)

Ένα λεπτό θέλω, κύριε Πρόεδρε.

Το αναγεννημένο μουσείο θα αναδεικνύει και τις δύο αυτές όψεις δίνοντας νέα πνοή στην πρωτεύουσα.

«ΑΚΡΟΠΟΛ»: Άμεσα στόχος μας είναι η λειτουργία ενός σύγχρονου hub πολιτισμού, τεχνολογίας και καινοτομίας το οποίο θεσμοθετήσαμε το 2020. Μετά από ομολογουμένως μεγάλες καθυστερήσεις είναι επιβεβλημένο ο σύγχρονος πολιτισμός να αποκτήσει έναν χώρο συνάντησης, στον οποίο να καλλιεργούνται συνέργειες και να αναδεικνύονται περισσότερες ευκαιρίες και δυνατότητες για δημιουργούς και καλλιτέχνες.

Η λειτουργία Ανωτάτης Σχολής Παραστατικών Τεχνών το 2025 αποτελεί δέσμευσή μας. Η ανωτατοποίηση της καλλιτεχνικής εκπαίδευσης συνδυάζεται με παράλληλη αναβάθμιση των κτηριακών υποδομών των κρατικών σχολών των παραστατικών τεχνών, της Κρατικής Σχολής Ορχηστρικής Τέχνης, τις εγκαταστάσεις Rex, Τσίλερ και Σικιαρίδειο του Εθνικού Θεάτρου και του Κρατικού Ωδείου στη Θεσσαλονίκη. Τα έργα ήδη εξελίσσονται.

Από τα πρώτα νομοσχέδια αυτής της περιόδου είναι αυτά της ίδρυσης φορέα για το βιβλίο, ο οποίος θα υλοποιεί την εθνική πολιτική βιβλίου και ενιαίου οργανισμού για τα οπτικοακουστικά, τον κινηματογράφο και την πνευματική ιδιοκτησία. Δίνουμε ιδιαίτερη έμφαση στην ανάπτυξη της οπτικοακουστικής βιομηχανίας και του κινηματογράφου, στην αύξηση των παραγωγών, τη δημιουργία θέσεων εργασίας, την ενθάρρυνση ξένων επενδύσεων, την προστασία των πνευματικών και συγγενικών δικαιωμάτων των δημιουργών, των δικαιούχων, αλλά και των χρηστών. Συνδέουμε την φιλοκινηματογραφική πολιτική με την προστασία των δικαιωμάτων και την αντιμετώπιση της διαδικτυακής πειρατείας, που πλήττει εργαζόμενους και παραγωγούς στον οπτικοακουστικό τομέα. Παράλληλα, ωριμάζει η ίδρυση Κρατικής Τεχνικής Σχολής Οπτικοακουστικών Μέσων και το οπτικοακουστικό hub στη Δράμα. Και εδώ η στόχευση δεν είναι μονοσήμαντη: στήριξη της εγχώριας κινηματογραφικής παραγωγής, ενθάρρυνση της επένδυσης στον αντίστοιχο κλάδο, κατάρτιση προσωπικoύ υψηλής εξειδίκευσης και επάρκειας.

Άλλες θεσμικές μεταρρυθμίσεις αποτελούν η θεσμοθέτηση της πολιτιστικής συνταγογράφησης, της εφαρμογής δηλαδή σε συνεργασία με το Υπουργείο Υγείας ενός ολοκληρωμένου προγράμματος καταπραϋντικής χρήσης της τέχνης για συνανθρώπους μας που πάσχουν από ψυχικές νόσους ή βρίσκονται σε τελική μορφή νοσηλείας και οι αλλαγές στη δομή και τη διάρθρωση των αρχαιολογικών υπηρεσιών με στόχο την ολοκληρωμένη προστασία της πολιτιστικής κληρονομιάς, αλλά και την ταχύτερη και αμεσότερη αντιμετώπιση έργων και επενδύσεων μέσω της απλούστευσης των διαδικασιών του ψηφιακού μετασχηματισμού των υπηρεσιών, του εκσυγχρονισμού του θεσμικού πλαισίου εκτέλεσης των αρχαιολογικών έργων.

Ο επαναπατρισμός των παρανόμως εξαχθέντων πολιτιστικών αγαθών αποτελεί μόνιμη επιδίωξη και απόλυτη προτεραιότητά μας. Κορυφαίο στόχο αποτελεί η επανένωση των γλυπτών του Παρθενώνα στο Μουσείο της Ακρόπολης, ένα αίτημα εθνικό, ένας εθνικός στόχος για τον οποίο έχουμε αποδείξει ότι εργαζόμαστε σκληρά, μεθοδικά, συστηματικά.

Κύριε Πρόεδρε, κυρίες και κύριοι Βουλευτές, μέρος του σχεδίου που ήδη εφαρμόζουμε είναι και η διαμόρφωση μιας νέας συμμαχίας στον πολιτισμό, με κοινή συνείδηση και κουλτούρα απέναντι στα λόμπι των συντεχνιών που υπονομεύουν την όποια προσπάθεια εκσυγχρονιστικού χαρακτήρα, με δυσμενείς επιπτώσεις στους εργαζόμενους, στους επαγγελματίες, στην κοινωνία.

Η ισχυρή Ελλάδα που διαμορφώνει με το κυβερνητικό του σχέδιο ο Κυριάκος Μητσοτάκης έχει επίκεντρό της και τον πολιτισμό. Μια συνεκτική και ανοικτή πολιτική πολιτισμού που θωρακίζει την πολιτιστική κληρονομιά και ενθαρρύνει την ελεύθερη έκφραση, την πρωτότυπη δημιουργία, διασφαλίζοντας τη διάχυσή της, μια πολιτική πολιτισμού που υπερβαίνει αγκυλώσεις, που δεν πνίγεται σε γραφειοκρατικά γρανάζια και παρωχημένα στερεότυπα. Αντιθέτως συνομιλεί με το υποκείμενο της κοινωνίας και αίρει ανισότητες στην πρόσβαση στα αγαθά.

«Ο πολιτισμός δεν είναι ιδιοκτησία κανενός, ούτε ενός Υπουργείου ούτε μιας τάξης, ακόμα και της άρχουσας τάξης ούτε μιας πόλης, ακόμα και αν είναι η πρωτεύουσά μας, ούτε ενός τομέα, ακόμα και αν είναι ο δημόσιος τομέας» τόνισε ο μεγάλος φίλος της Ελλάδας Ζακ Λανγκ στην πρώτη του ομιλία ως Υπουργός Πολιτισμού στη Γαλλική Εθνοσυνέλευση το Νοέμβριο του 1981. Λόγια ισχυρά στην απλότητα, την ακρίβεια, τη διαχρονικότητα και την οικουμενικότητά τους, λόγια που υπερβαίνουν τα κομματικά στεγανά και συνοψίζουν και το δικό μας όραμα για τη δημόσια πολιτική πολιτισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με τους Κοινοβουλευτικούς Εκπροσώπους, όπως είπαμε και πριν. Καλούμε στο Βήμα τον κ. Ρούντα, Κοινοβουλευτικό Εκπρόσωπο από τη Νίκη. Μετά τον λόγο θα έχει ο κ. Καζαμίας από την Πλεύση Ελευθερίας.

Κύριε Τσιάρα, εσείς επιθυμείτε να μιλήσετε τελευταίος; Ήρθε και ο κ. Παφίλης. Θέλετε να μιλήσετε μετά, στο τέλος;

**ΚΩΝΣΤΑΝΤΙΝΟΣ ΤΣΙΑΡΑΣ:** Στο τέλος, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Άρα μετά τον κ. Καζαμία ο κ. Παφίλης και μετά εσείς, κύριε Τσιάρα.

Κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κυρίες και κύριοι συνάδελφοι, είναι μεγάλη τιμή για εμένα να βρίσκομαι πρώτη φορά σε αυτό εδώ το Βήμα και ως εκ τούτου θα ήθελα να ευχαριστήσω από καρδιάς όλους εκείνους τους Έλληνες ψηφοφόρους οι οποίοι στήριξαν τη Νίκη.

Διανύουμε την περίοδο της λεγόμενης Γ΄ Ελληνικής Δημοκρατίας και ενώ το πολιτικό μας σύστημα θα έπρεπε να έχει σφυρηλατήσει μια ενοποιητική φιλελεύθερη δημοκρατία, δυστυχώς είναι κοινή διαπίστωση ότι η πολιτική και κατ’ επέκταση η κοινωνική ζωή στην Ελλάδα διακατέχονται από τον διχασμό της Δεξιάς, της Αριστεράς και των πάσης φύσεως άκρων.

Ακούστηκαν πάρα πολλά. Ίσως, όμως, θα έπρεπε να μας προβληματίσει περισσότερο από όλα το γεγονός ότι ο ένας στους δύο Έλληνες δεν προσήλθε στις κάλπες να ψηφίσει. Η μεγάλη αποχή από την εκλογική διαδικασία είναι αδιάσειστη απόδειξη ότι η κοινωνία αποσύρει σε μεγάλο βαθμό την εμπιστοσύνη της προς τα πολιτικά κόμματα. Αυτό οφείλεται κατά τη γνώμη μας στην αδυναμία των κομματικών μηχανισμών να πράξουν τα δέοντα προκειμένου να αντιμετωπίσουν μία σειρά από παθογένειες, όπως, ενδεικτικά, η διαφθορά των θεσμών, η παραβίαση της διάκρισης των εξουσιών, η συρρίκνωση της οικονομίας, η υποβάθμιση της εθνικής δημόσιας παιδείας και υγείας, η αποδόμηση του κράτους δικαίου και της δημοκρατικής αρχής ως οργανωτικών βάσεων του πολιτεύματος. Καθώς φαίνεται, η πολιτική αντιπροσώπευση του συνόλου της κοινωνίας αποδεικνύεται ελλιπής και αδυνατεί να επιβεβαιώσει το νόημα της πολιτικής συμμετοχής στην καρδιά του Έλληνα. Με απλά λόγια, δυστυχώς ο πολίτης πλέον νιώθει ότι δεν υφίσταται νόημα στη συμμετοχή του στο πολιτικό γίγνεσθαι και ότι οι πολιτικοί και δημοκρατικοί θεσμοί έχουν μέσα του απαξιωθεί.

Όλα τα ανωτέρω μαζί με τη φθίνουσα ποιότητα του δημόσιου διαλόγου καθιστούν τη δημοκρατία μας ελλειμματική, χαρακτηρισμός ο οποίος αποτυπώνεται και σε επιπρόσθετα γεγονότα, όπως στην έλλειψη πολιτικής λογοδοσίας εν αντιθέσει προς τον απλό Έλληνα πολίτη, ο οποίος καθημερινά λογοδοτεί στη ζωή του, στην αυταρχική κυβερνητική λειτουργία, όπως, για παράδειγμα, οι πάσης φύσεως ιατρικές υποχρεωτικότητες, οι εγκλεισμοί στην περίοδο της πανδημίας και τα πιστοποιητικά εμβολιασμού που διαχώρισαν τους πολίτες σε α΄ και β΄ κατηγορία, στην πολιτική της ταχύτατης και χωρίς κριτήρια ψηφιακής μετάβασης, η οποία απειλεί να αφήσει στο κοινωνικό περιθώριο όποιον δεν συμφωνεί με όλες τις παραμέτρους της. Ενδεχομένως μέσα σε αυτή τη μεγάλη βιασύνη ελλοχεύει ο κίνδυνος κατάργησης της μοναδικότητας και της ελευθερίας του προσώπου, αλλά και της συγκέντρωσης της τοπικής παντοδυναμίας στο κράτος και της ευθείας προσβολής των ανεξάρτητων διοικητικών αρχών, όπως στην περίπτωση των υποκλοπών.

Αυτό είναι ιδιαίτερα σημαντικό διότι παραβιάστηκε κατάφωρα ένα θεμελιώδες και κατοχυρωμένο στο άρθρο 19 του Συντάγματος δικαίωμα αυτό της προστασίας του απορρήτου της επικοινωνίας. Και αν μάλιστα αυτό έχει συμβεί σε πρόσωπα τα οποία είναι φορείς δημόσιας εξουσίας τότε τι μπορεί να συμβαίνει στο σύνολο των Ελλήνων πολιτών; Επίσης, στην προσχηματική και χρονικά ελάχιστη διαβούλευση των νόμων, που ο πολίτης περιορίζεται τελικά σε μία απλή ηλεκτρονική έκφραση της γνώμης του και στερείται το δικαίωμα της ουσιαστικής συνδιαμόρφωσης των νόμων μέσω συλλογικών φορέων. Να σημειωθεί ότι κανείς Έλληνας δεν ρωτήθηκε για νόμους ή άκρως προβληματικές διεθνείς συμβάσεις οι οποίες επέφεραν βλαπτικές συνέπειες στην Ελλάδα, στην πρακτική ψήφισης πολυνομοσχεδίων και υποβολής τροπολογιών της τελευταίας στιγμής γεγονός το οποίο προκαλεί ένα χάος πολυνομίας και συνακόλουθα ανασφάλεια δικαίου τόσο στους Έλληνες πολίτες όσο και στις επιχειρήσεις. Επίσης, στον τρόπο διορισμού των ανώτατων δικαστικών αρχών και τέλος στην έλλειψη δημοκρατικής πολυφωνίας στα μέσα μαζικής ενημέρωσης, η οποία έχει ως αποτέλεσμα την μετατροπή της πολιτικής ζωής σε ένα στενά ελεγχόμενο επικοινωνιακό θέαμα. Πολλές από τις ανωτέρω ελλείψεις εξάλλου αναφέρονται στην πρόσφατη ετήσια έκθεση της Ευρωπαϊκής Επιτροπής, που γίνεται ειδική αναφορά στο σχετικό κεφάλαιο για την Ελλάδα.

Το Δημοκρατικό Πατριωτικό Κίνημα - Νίκη πιστό στις ελληνορθόδοξες και δημοκρατικές αρχές του και σεβόμενο απολύτως το Σύνταγμα και τους νόμους οραματίζεται και θα αγωνιστεί για μία δημοκρατία, η οποία θα ενώνει και θα διδάσκει όλους τους πολίτες την αξιοκρατία, τον υγιή πολιτικό συλλογισμό, τον διάλογο και τον σεβασμό στο δικαίωμα ελευθερίας έκφρασης της αντίθετης άποψης. Θα εδράζεται στην ουσιαστική λαϊκή διαβούλευση των νόμων και σε συχνότερη χρήση δημοψηφισμάτων με απόλυτο σεβασμό στη λαϊκή βούληση. Θα προωθεί θεσμικά την παροχή δημοκρατικής παιδείας από τη μαθητική ηλικία, έτσι ώστε η δημοκρατία και ο ευγενής τρόπος του πολιτεύεσθαι να είναι κοινό βίωμα για όλους τους Έλληνες πολίτες. Θα σχεδιάζει και θα προωθεί με τη βοήθεια ειδικών ένα ενιαίο εθνικό στρατηγικό σχέδιο ανάπτυξης για κάθε τομέα χωρίς να μπορεί ο κάθε ένας πολιτικός να το ακυρώνει, να το αλλάζει κατά τη δική του κομματική ιδεολογία ή ιδιοτέλεια, θα τονώνει τον πρωτογενή τομέα, την ύπαιθρο, την οικονομία και τις παραμεθόριες περιοχές. Και φυσικά θα είναι πρόμαχος του ελληνικού πολιτισμού και της εθνικής ακεραιότητας.

Η Νίκη θα διεξάγει έναν σπουδαίο αγώνα για καλύτερης ποιότητας δημοκρατία, για πραγματική ανθρώπινη αξιοπρέπεια με πρόθεση να αντιμετωπίσει την κομματοκρατία είτε αυτή είναι δεξιόστροφη είτε είναι αριστερόστροφη αλλά και να παρεμποδίσει τη λεγόμενη μεταδημοκρατική τάση. Δεν κοιτάζουμε ούτε αριστερά ούτε δεξιά αλλά μόνο μπροστά. Διεκδικούμε την Ελλάδα που μας αξίζει. Με νίκη του Ελληνισμού και της ανθρώπινης αξιοπρέπειας, με νίκη του λαού.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Καλούμε στο Βήμα τον κ. Αλέξανδρο Καζαμία από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, δεν θα χρησιμοποιήσω τη δευτερολογία και την τριτολογία, αλλά θα υπερβώ ελάχιστα τον χρόνο αν γίνεται.

**ΠΡΟΕΔΡΕΥΩΝ (Γεώργιος Λαμπρούλης):** Εννοείτε ότι θέλετε να αξιοποιήσετε και τον χρόνο της δευτερολογίας;

**ΑΛΕΞΑΝΔΡΟΣ ΚΑΖΑΜΙΑΣ:** Πολύ λίγο. Θα υπερβώ πολύ λίγο τον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Να υπερβείτε το δωδεκάλεπτο;

**ΑΛΕΞΑΝΔΡΟΣ ΚΑΖΑΜΙΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Μην αγχώνεστε. Δεν υπάρχει θέμα. Ανοχή υπάρχει. Και θα έχετε πάλι αύριο τη δυνατότητα για δευτερολογία ως Κοινοβουλευτικός Εκπρόσωπος, όπως όλοι οι Κοινοβουλευτικοί.

**ΑΛΕΞΑΝΔΡΟΣ ΚΑΖΑΜΙΑΣ:** Αυτό σας λέω. Θέλω να τη χρησιμοποιήσω τώρα.

**ΠΡΟΕΔΡΕΥΩΝ (Γεώργιος Λαμπρούλης):** Αν το δηλώνετε τώρα, από το κόμμα σας δεν θα υπάρχει Κοινοβουλευτικός Εκπρόσωπος για να δευτερολογήσει. Άρα να υπολογίζουμε ως Βουλή ότι δεν θα δευτερολογήσει η Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Έχω και το δικαίωμα να χρησιμοποιήσω τις παρεμβάσεις. Τη δευτερολογία μου δεν θα τη χρησιμοποιήσω.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ πολύ. Με την ευκαιρία που ακούσαμε λίγο πριν την Υπουργό Πολιτισμού θέλω να σας πω ότι εκπροσωπώ ένα κόμμα που έχει ιδιαίτερη έφεση προς τον πολιτισμό τόσο από την άποψη ότι ενδιαφέρεται ιδιαίτερα για τα θέματα του πολιτισμού, αλλά εκπροσωπεί και ένα μεγάλο μέρος του πολιτιστικού χώρου. Επίσης, αν μου επιτρέπετε συντόμως να σας αυτοσυστηθώ. Είμαι Έλληνας της διασποράς. Κατάγομαι από την Αίγυπτο και έχω υπάρξει καθηγητής πανεπιστημίου στη Βρετανία για μεγάλο διάστημα και συνεχίζω μέχρι τώρα. Από εκεί έρχομαι.

Θα ήθελα να ξεκινήσω την ομιλία μου, κυρίες και κύριοι συνάδελφοι, με ορισμένες παρατηρήσεις για τις Προγραμματικές Δηλώσεις που παρουσίασε χθες ο Πρωθυπουργός. Πρέπει να σας πω εξαρχής ότι ανέμενα έναν πιο εμπνευσμένο και ξεκάθαρο λόγο. Στα εβδομήντα πέντε λεπτά της ομιλίας του δυσκολεύτηκα να διακρίνω κάποιο σαφές όραμα ή στρατηγική που να δείχνει πού ακριβώς ο ίδιος και η Κυβέρνησή του επιθυμούν να οδηγήσουν τη χώρα τα επόμενα τέσσερα χρόνια. Ακούσαμε κάποιες ιδεολογικά επιφανειακές αναφορές στην έννοια του εκσυγχρονισμού και στη σύμπραξη του κράτους με την ελεύθερη αγορά. Όμως θεωρώ ότι η αναβίωση κάποιων γνωστών συνθημάτων της εποχής Σημίτη - Μπλερ αποσκοπεί περισσότερο στην προσέλκυση κι άλλων στελεχών από το πάλαι ποτέ σημιτικό ΠΑΣΟΚ παρά στην άρθρωση κάποιου συγκροτημένου ιδεολογικού οράματος.

Παράλληλα διέκρινα στην ομιλία του κυρίου Πρωθυπουργού και μια εμφανή αγωνία ωραιοποίησης της σκληρής πραγματικότητας που πρόκειται να βιώσει ο ελληνικός λαός την επόμενη τετραετία, μέσα από τεχνάσματα και πολιτικά εφέ κάτι που ξεκίνησε λίγες μέρες πριν με τις δηλώσεις του στο «BLOOMBERG» για το χρέος και την επίσκεψη του στο Υπουργείο Υγείας. Κινήσεις που προφανής τους στόχος είναι η συγκάλυψη των πραγματικών προβλημάτων που βιώνουν οι πολίτες.

Στον χρόνο που διαθέτω θα εκθέσω εν συντομία την κριτική της Πλεύσης Ελευθερίας στις προγραμματικές εξαγγελίες της Κυβέρνησης σε σχέση με την οικονομία, την εξωτερική πολιτική και το κοινωνικό κράτος, το οποίο φοβόμαστε ότι θα είναι ξανά το μεγάλο θύμα και αυτής της τετραετίας. Προηγουμένως, όμως, θα ήθελα να διατυπώσω μια γενική παρατήρηση για το πώς αντιλαμβανόμαστε τον πραγματικό ρόλο της νέας Κυβέρνησης στο ευρωπαϊκό και στο διεθνές γίγνεσθαι. Για μας δεν συνιστά έκπληξη το γεγονός ότι οι Προγραμματικές Δηλώσεις του Πρωθυπουργού δεν εμπνέονται από κάποιο επεξεργασμένο όραμα. Διότι γνωρίζουμε ότι ο πραγματικός ρόλος της Κυβέρνησής του είναι αυτός του περιφερειακού διεκπεραιωτή στη Νότια Ευρώπη και την Ανατολική Μεσόγειο.

Μετά την ήττα του ΣΥΡΙΖΑ το 2019, ήρθε η πρώτη Κυβέρνηση Μητσοτάκη για να εφαρμόσει κατ’ ουσίαν μια πολιτική καλύτερης διαχείρισης. Το αρνήθηκε χθες ο Πρωθυπουργός. Αλλά στην πραγματικότητα αυτό έκανε και αυτό θα συνεχίσει να κάνει. Διαχείριση τίνος και για λογαριασμό ποιανού; Εμείς λέμε ότι ο ιστορικός ρόλος της Κυβέρνησης της Νέας Δημοκρατίας από το 2019 ήταν και παραμένει η διαχείριση του ελληνικού κράτους και μέσω αυτού της ελληνικής κοινωνίας, αφ’ ενός για λογαριασμό της Ατλαντικής Συμμαχίας στο πεδίο της διεθνούς ασφάλειας και της εξωτερικής πολιτικής και αφ’ ετέρου της Γερμανίας και της τρόικα στο πεδίο της οικονομικής και κοινωνικής πολιτικής.

Αν στραφούμε τώρα συγκεκριμένα στις κυβερνητικές εξαγγελίες των τελευταίων ημερών για την οικονομία, για μας ξεχωρίζουν τρία βασικά και αλληλένδετα ζητήματα. Το θέμα του δημοσίου χρέους, η επιστροφή στη νέα λιτότητα και το παραπλανητικό κυβερνητικό αφήγημα περί δήθεν νέου παραγωγικού μοντέλου. Σχετικά με το χρέος ακούσαμε χθες αλλά και προ τριημέρου από τον Πρωθυπουργό στο «BLOOMBERG» να επαίρεται για τις πρόωρες εξοφλήσεις των πέντε δισεκατομμυρίων τα επόμενα δύο χρόνια, οι οποίες συμβάλλουν, υποτίθεται, στη ραγδαία μείωση του χρέους αυτού. Απορούμε γιατί η Κυβέρνηση βιάζεται να εξοφλήσει αυτές τις δόσεις δεδομένου ότι είναι σταγόνα στον ωκεανό όσον αφορά τη μείωση του χρέους, ενώ θα μπορούσαν να χρησιμεύσουν για την άμεση αντιμετώπιση πολλών άμεσων αναγκών στο σύστημα υγείας που καταρρέει. Αλλά για να μη χανόμαστε -διότι ο Πρωθυπουργός παρέστησε χθες τον ήρωα του παραμυθιού που ήρθε να δαμάσει το θεριό του χρέους- σε πραγματικούς αριθμούς την περίοδο της πρώτης διακυβέρνησής του το χρέος όχι μόνο δεν μειώθηκε αλλά εκτινάχθηκε σημαντικά φτάνοντας από 331 δισεκατομμύρια το 2019 στα 401 δισεκατομμύρια ευρώ σήμερα. Σε τελική ανάλυση και παρά τις πρόωρες εξοφλήσεις των πέντε δισεκατομμυρίων που ανακοίνωσε την Τρίτη, η Ελλάδα θα συνεχίσει να κατέχει και στο τέλος της δεύτερης θητείας σας το θλιβερό ρεκόρ της πιο καταχρεωμένης χώρας στην Ευρώπη.

Το δεύτερο κεντρικό ζήτημα της οικονομίας για το οποίο δεν υπήρξε ξεκάθαρη ομολογία από την πλευρά του Πρωθυπουργού είναι η επιστροφή της χώρας σε μία νέα περίοδο λιτότητας. Ενώ το κεντρικό αφήγημα της Κυβέρνησης αναπαράγει τη φιλολογία περί δήθεν ισχυρής ανάπτυξης, η ανάπτυξη που περιμένουμε φέτος και του χρόνου προβλέπεται να είναι λίγο πάνω από 2%, δηλαδή στα ίδια σχεδόν επίπεδα που την παρέδωσε το 2019 ο ΣΥΡΙΖΑ και τα οποία χλεύαζε τότε ο κ. Μητσοτάκης από τη ΔΕΘ το 2018.

Ο λόγος γι’ αυτό είναι η επιστροφή της χώρας μετά την υποχώρηση τής πανδημίας στα πρωτογενή πλεονάσματα που επιβάλλει η τρόικα, αυτά που ο Γενικός Γραμματέας του ΚΚΕ αποκαλεί «ματωμένα πλεονάσματα». Ταυτόχρονα κάτι που αποσιωπήθηκε επιμελώς από την Κυβέρνηση είναι ότι μπαίνουμε στη νέα αυτή περίοδο λιτότητας με ήδη ένα μεγάλο τμήμα του πληθυσμού, 29% ή τρία εκατομμύρια συμπολίτες μας κατά τα τελευταία στοιχεία της ΕΛΣΤΑΤ, να βρίσκεται αντιμέτωπο με τον κίνδυνο της φτώχειας. Πολλά από αυτά είναι υπερχρεωμένα νοικοκυριά που αντιμετωπίζουν την απειλή της έξωσης από την πρώτη κατοικία τους, κάτι για το οποίο πάλι δεν είπε λέξη ο Πρωθυπουργός. Όσο για τις μισθολογικές αυξήσεις που εξήγγειλε αυτές είναι βεβαίως χαμηλότερες από τα επίπεδα του πληθωρισμού και συνεπώς δεν πρόκειται να προστατέψουν αυτά τα ευάλωτα κοινωνικά στρώματα.

Εδώ πρέπει να τονιστεί ότι η ωραιοποίηση της κατάστασης της οικονομίας έχει φτάσει σε τέτοιο ανεξέλεγκτο βαθμό, ώστε ακούμε πλέον συστηματικά από κυβερνητικά χείλη ότι επίκειται αλλαγή του παραγωγικού μοντέλου της χώρας. Όσο κι αν επιμένει σε αυτό η Κυβέρνηση το παραγωγικό μοντέλο της χώρας δεν πρόκειται να μεταβληθεί στη διάρκεια της τετραετίας αυτής από εκείνο που μας κληροδότησε η μεταπολεμική περίοδος, δηλαδή υπερδιογκωμένες υπηρεσίες, κυρίως ναυτιλία, τουρισμός, συγκριτικό πλεονέκτημα στη γεωργία που σήμερα δυστυχώς υποφέρει και μια ισχνή και χαμηλής τεχνολογίας βιομηχανία. Αυτά, όπως και να το κάνουμε είναι τα γνωρίσματα των ημιπεριφερειακών οικονομιών τής ενδιάμεσης ανάπτυξης και συνοδεύονται συνήθως από τεράστια εμπορικά ελλείμματα, χαμηλές εξαγωγές, μεγάλη μετανάστευση νέων και brain drain προς τις πλουσιότερες χώρες. Αν τώρα κάποιοι πιστεύουν ότι η αύξηση των ξένων επενδύσεων στο 3% του ΑΕΠ αποτελεί τομή θα πρέπει να διαβάσουν περισσότερη Ιστορία. Στη δεκαετία του 1960 ο αριθμός αυτός ήταν υπερδιπλάσιος. Δεν υπάρχει τίποτα καινούργιο σε αυτό.

Θα ήθελα τώρα να περάσω στα θέματα της εξωτερικής πολιτικής, εστιάζοντας στα θέματα του Αιγαίου για τα οποία η Πλεύση Ελευθερίας έχει διατυπώσει επανειλημμένως ξεκάθαρες θέσεις. Ο κύριος Πρωθυπουργός εξήγγειλε χθες την προ πολλού αναμενόμενη νέα πρωτοβουλία διερεύνησης διμερούς λύσης στο Αιγαίο. Την περασμένη Τρίτη από την Κύπρο ο κ. Γεραπετρίτης ανακοίνωσε την έναρξη διαλόγου με την Άγκυρα με μόνο θέμα την οριοθέτηση της υφαλοκρηπίδας και της ΑΟΖ, τονίζοντας πως θα τηρήσει τις ελληνικές κόκκινες γραμμές. Ενώ κατ’ αρχάς δεν είμαστε αντίθετοι σε μία διερεύνηση των θεμάτων αυτών σε διμερές πλαίσιο με την Τουρκία, μας προβληματίζουν κυρίως δύο θέματα. Πρώτον, γιατί ο κ. Γεραπετρίτης αναφέρεται σε διάλογο με την Τουρκία, όταν δεν φαίνεται να έχει συμφωνηθεί από την άλλη πλευρά μια κοινώς αποδεκτή ατζέντα διαλόγου; Παραδοσιακά η ελληνική διπλωματία πάντα διέκρινε ανάμεσα στις λεγόμενες συνομιλίες, που αφορούν τη διερεύνηση μιας κοινής ατζέντας διαλόγου και στον κατ’ εξοχήν διάλογο που αφορά τις διαπραγματεύσεις των θεμάτων της ατζέντας αυτής. Το ότι ο νέος Υπουργός Εξωτερικών ήδη αναφέρθηκε σε διάλογο μάς κάνει να ανησυχούμε για το αν υπάρχει ήδη κάποια συμφωνημένη κρυφή ατζέντα. Δεύτερο, αν συμβαίνει κάτι τέτοιο, αναρωτιόμαστε επίσης αν υπάρχει και μυστικός διαμεσολαβητής, εκπροσωπώντας για παράδειγμα μια τρίτη δύναμη με συμφέροντα στην περιοχή, όπως οι Ηνωμένες Πολιτείες. Και τέλος, ποιες είναι αλήθεια οι κόκκινες γραμμές της Κυβέρνησης στο πλαίσιο του διαλόγου αυτού; Η υπόσχεση του κυρίου Πρωθυπουργού χθες ότι ο διάλογος θα γίνει με βάση το Διεθνές Δίκαιο είναι –φοβόμαστε- πολύ γενικόλογη και δεν αρκεί. Αν είναι πράγματι κόκκινες αυτές οι γραμμές γιατί δεν τις ανακοινώνει τώρα στον ελληνικό λαό; Αν μη τι άλλο για να προστατευτεί ο ίδιος και η Κυβέρνησή του από τον κίνδυνο πιθανών υποχωρήσεων, σε περίπτωση που συρθεί στους λαβυρίνθους μιας νέας μυστικής διπλωματίας.

Πάνω σε αυτό, πάντως, η θέση της Πλεύσης Ελευθερίας είναι ξεκάθαρη. Για εμάς κόκκινη γραμμή είναι η επέκταση των χωρικών υδάτων στο Αιγαίο στα δώδεκα μίλια. Οποιαδήποτε υποχώρηση από αυτή την αρχή θα μας βρει αντίθετους.

Θα ήθελα εδώ να κλείσω με δύο παρατηρήσεις για το πώς η κυβερνητική πολιτική κτυπάει την καρδιά του συστήματος των υποδομών και του κοινωνικού κράτους. Επειδή η νέα τετραετία θα επιφέρει μια παρατεταμένη περίοδο λιτότητας, που σημαίνει επιστροφή στα ματωμένα πλεονάσματα, είναι ξεκάθαρο ότι η Κυβέρνηση θα πρέπει να εξοικονομήσει πόρους, όχι βεβαίως αυξάνοντας τους φόρους αλλά μέσα από δραστικές περικοπές στην κοινωνική πολιτική. Και επειδή το πλαίσιο της εξωτερικής πολιτικής που ακολουθεί βασίζεται, όπως ακούσαμε χθες, σε έναν απίθανο αριθμό εξοπλιστικών συμβάσεων, οι μόνες περικοπές που θα μπορέσει να κάνει θα είναι υποχρεωτικά από την υγεία και την παιδεία. Αυτό βεβαίως, δεν μας εκπλήσσει. Η άδικη κοινωνική πολιτική είναι το ειδοποιό χαρακτηριστικό της συντηρητικής πολιτικής. Και η πρώτη σας τετραετία δυστυχώς το απέδειξε.

Ενδεικτικά, υπενθυμίζω ότι στην παιδεία οι δαπάνες ήταν πέρυσι στο 4,1% του ΑΕΠ ενώ στην Ευρωπαϊκή Ένωση των είκοσι επτά βρίσκονται στο 5% και στην υγεία παρέμειναν καθηλωμένες στο 7,8% του ΑΕΠ, τη στιγμή που πριν την κρίση του 2008 πλησίαζαν τον ευρωπαϊκό μέσο όρο του 10%.

Δεδομένου ότι μετά από μία τετραετία αφήσατε τις δαπάνες στην υγεία και την παιδεία λίγο πολύ εκεί που ήταν στα πιο μαύρα χρόνια της κρίσης, επιβεβαιώνει στα μάτια όλης της κοινωνίας ότι είστε το κόμμα της συρρίκνωσης του κοινωνικού κράτους. Επιπλέον, το γεγονός ότι αντιμετωπίζετε σήμερα τις τραγικές ελλείψεις στο ΕΚΑΒ που προκάλεσαν τόσους άδικους θανάτους, με οδηγούς από την Πυροσβεστική και τον Στρατό, αντί να εξαγγέλλετε μια γενναιόδωρη αύξηση κονδυλίων και να προσλάβετε αμέσως νέο εκπαιδευμένο προσωπικό, δείχνει ξεκάθαρα εις βάρος πιο ευάλωτων ανθρώπων πάτε να κάνετε οικονομίες.

Συνολικά, η Πλεύση Ελευθερίας κρίνει ότι οι Προγραμματικές Δηλώσεις της Κυβέρνησης δεν ανταποκρίνονται στις προσδοκίες των πολιτών για μία βιώσιμη ανάπτυξη, ένα δίκαιο κοινωνικό κράτος και μια ανεξάρτητη εξωτερική πολιτική. Θεωρούμε ότι το πρόγραμμά σας θα επιφέρει νέα λιτότητα, μια περαιτέρω διάβρωση του κοινωνικού ιστού και δεν θα συμβάλει στην αποτελεσματική διεκδίκηση των δικαιωμάτων της χώρας μας στο Αιγαίο και την Ανατολική Μεσόγειο. Γι’ αυτό σκοπεύουμε να το καταψηφίσουμε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε ο Υπουργός Υγείας, κ. Χρυσοχοΐδης να προηγηθεί. Ήταν να μιλήσει στις 18.00΄. Υπάρχει μια καθυστέρηση με τους Υπουργούς στην προσέλευσή τους αν και ο κ. Χρυσοχοΐδης ήταν στην ώρα του. Επομένως θα μιλήσει ο κύριος Υπουργός, μετά ο κ. Παφίλης και στη συνέχεια ο κ. Τσιάρας.

Ελάτε κύριε Υπουργέ. Έχετε δώδεκα λεπτά.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ, κύριε Πρόεδρε.

Ευχαριστώ, κύριε Παφίλη.

Κυρίες και κύριοι συνάδελφοι, η Κυβέρνηση έχει αναλάβει ένα μεγάλο εθνικό εγχείρημα, η χώρα να αποκτήσει ένα Εθνικό Σύστημα Υγείας αντάξιο των αναγκών των Ελλήνων πολιτών, ένα Εθνικό Σύστημα Υγείας που να διασφαλίζει την ισότητα στην πρόσβαση σε ποιοτικές υπηρεσίες υγείας για όλους, τη βελτίωση της αποδοτικότητας του ΕΣΥ με ενίσχυση της χρηματοδότησης του ανθρώπινου δυναμικού και της ψηφιοποίησης των υπηρεσιών υγείας, την πρόληψη των κυριότερων χρόνιων νοσημάτων, το υγιές ξεκίνημα της ζωής για όλα τα παιδιά μας, εστιάζοντας στην υγιεινή διατροφή και στη βελτίωση της ψυχικής τους υγείας.

Με βάση όλα αυτά δεν υπάρχει ούτε λεπτό για καθυστέρηση. Τα προηγούμενα τέσσερα χρόνια έγιναν πολλές παρεμβάσεις βελτίωσης εν μέσω μιας μεγάλης θύελλας, που ήταν η πανδημία. Ο στόχος μας είναι η επαναθεμελίωση του ΕΣΥ τη νέα τετραετία. Προτεραιότητες είναι η ενίσχυση του ΕΣΥ και του ΕΚΑΒ με προσωπικό και μέσα, η ενίσχυση των κέντρων υγείας, οι μεταρρυθμίσεις στα νοσοκομεία, η ψυχική υγεία, ο νέος υγειονομικός χάρτης, η πρωτοβάθμια φροντίδα υγείας, ο θεσμός του «προσωπικού γιατρού», οι προληπτικοί έλεγχοι που σώζουν ζωές των πολιτών, αλλά και η κεντρικοποίηση των προμηθειών, τα οικονομικά δηλαδή ζητήματα. Θα κάνουμε ό,τι χρειαστεί, ώστε ο πολίτης να δει διάφορα στην καθημερινότητα του όσον αφορά τις υπηρεσίες της δημόσιας υγείας. Θα επιταχύνουμε τις δράσεις του Ταμείου Ανάκαμψης σχετικά με τα νέα τμήματα επειγόντων περιστατικών και τα νέα κέντρα υγείας. Θα εντείνουμε τα προγράμματα προσυμπτωματικού ελέγχου και ψυχικής υγείας. Αυτό είναι το προσωπικό στοίχημα του Πρωθυπουργού αλλά και η δική μου αποστολή μαζί με τους συνεργάτες μου στην ηγεσία του Υπουργείου.

Δεν υποσχόμαστε θαύματα, αλλά δεσμευόμαστε να εργαστούμε με αφοσίωση για την αύξηση του βαθμού ικανοποίησης και της πρόσβασης των πολιτών στις δομές της δημόσιας υγείας. Η πρόκληση είναι ιστορική και συνεπώς το καθήκον μας για ανταπόκριση είναι εθνική κοινωνική ανάγκη. Αυτή θα είναι η τετραετία της υγείας, με μια ολιστική προσέγγιση, με επίκεντρο τον πολίτη, με κύριους άξονες την πρόληψη και την ορθή, σωστή, ολοκληρωμένη νοσοκομειακή περίθαλψη.

Η υγεία των πολιτών και το Εθνικό Σύστημα Υγείας επιβαρύνθηκαν σημαντικά στη δεκαετία 2010 - 2019 λόγω της οικονομικής κρίσης, της γήρανσης και του τρόπου ζωής. Το Εθνικό Σύστημα Υγείας περαιτέρω εισήλθε σε κρίση με την πανδημία, η οποία δημιούργησε βέβαια και ευκαιρίες από την άλλη πλευρά, πέρα από τις αρνητικές επιπτώσεις, προκειμένου να αυξήσουμε τον αριθμό των κλινών στις ΜΕΘ, τη διεξαγωγή εκτεταμένων διαγνωστικών ελέγχων COVID-19 που έγιναν όλα αυτά τα χρόνια, την οργάνωση και άρτια υλοποίηση ενός εμβληματικού εμβολιαστικού προγράμματος, την οργάνωση και αποτελεσματική αξιοποίηση των ιδιωτικών δωρεών και την υλοποίηση μιας σειράς ψηφιακών λύσεων και υπηρεσιών στην υγεία.

Έχουμε ήδη ξεκινήσει και θα συνεχίσουμε σειρά εμβληματικών δράσεων σε όλους τους τομείς της υγείας.

Στη δημόσια υγεία έχουμε ξεκινήσει προγράμματα πρόληψης παραγόντων κινδύνου, καθώς και προγράμματα πρόληψης χρόνιων νοσημάτων, τα οποία θα παρουσιάσει αναλυτικά στην ομιλία της στη συνέχεια η κ. Αγαπηδάκη, Αναπληρώτρια Υπουργός Υγείας.

Στην πρωτοβάθμια φροντίδα καθιερώνουμε τον θεσμό του «προσωπικού γιατρού», ενισχύουμε τα κέντρα υγείας και αναβαθμίζουμε τη λειτουργία των κινητών μονάδων υγείας. Να τονίσουμε εδώ ότι πάνω από τέσσερα εκατομμύρια οκτακόσιες χιλιάδες πολίτες έχουν εγγραφεί ήδη στον «προσωπικό γιατρό». Δηλαδή το 55% περίπου των δικαιούχων πολιτών, ενώ στην ηλικιακή ομάδα πενήντα πέντε-εξήντα εννέα το 65% σχεδόν έχει εγγραφεί στον «προσωπικό γιατρό», ενώ στην ομάδα των άνω των εβδομήντα ετών ξεπερνά το 73%.

Σχετικά με τη λειτουργία του θεσμού του «προσωπικού γιατρού» δημιουργούμε μηχανισμό κεντρικής παρακολούθησης και τήρησης των κανόνων του θεσμού, εντάσσουμε νέες ιατρικές ειδικότητες στον θεσμό, δίνουμε τη δυνατότητα ένταξης γιατρών του ΕΣΥ που υπηρετούν σε δομές δευτεροβάθμιας ή τριτοβάθμιας περίθαλψης.

Ενισχύουμε τα κέντρα υγείας με ανακαίνιση εκατόν πενήντα έξι κέντρων υγείας, αναβάθμιση του ιατροτεχνολογικού εξοπλισμού σε τριακόσια δώδεκα κέντρα υγείας, αναβάθμιση των δεξιοτήτων του προσωπικού των κέντρων υγείας και παροχή και εξειδικευμένων θεραπειών στα κέντρα υγείας και βέβαια επέκταση της τηλεϊατρικής και φροντίδας σε απομακρυσμένες περιοχές.

Αναβαθμίζουμε τη λειτουργία των κινητών μονάδων, των γνωστών ΚΟΜΥ. Στελεχώνουμε τις ΚΟΜΥ με διεπιστημονική ομάδα υγείας και διάθεση νέων υπηρεσιών από κινητές μονάδες που υπάγονται στα κέντρα υγείας και παροχή, επίσης, ιατρικής βοήθειας και φροντίδας σε ευάλωτες ομάδες κατοίκων.

Στην ψυχική υγεία υλοποιούμε δράσεις για τη βελτίωση της ψυχικής υγείας του γενικού πληθυσμού, αλλά και των ευάλωτων ομάδων. Έχουμε στόχο την ανάπτυξη νέων δομών ψυχικής υγείας, δομές ψυχοκοινωνικής υποστήριξης παιδιών και εφήβων, τη δημιουργία εκατόν έξι νέων μονάδων ψυχικής υγείας και την ίδρυση νέων κοινωνικών συνεταιρισμών περιορισμένης ευθύνης με στόχο την ψυχοκοινωνική αποκατάσταση μέσω της παροχής απασχόλησης σε άτομα με χρόνια προβλήματα, την ανάπτυξη εκπαιδευτικών προγραμμάτων για τους επαγγελματίες και τους εργαζόμενους στην ψυχική υγεία και μια σειρά άλλες δράσεις, όπως είναι ο εξανθρωπισμός της μεταφοράς των ψυχικά πασχόντων, κατά τη διαδικασία της ακούσιας νοσηλείας.

Στις υπηρεσίες υγείας εφαρμόζουμε δράσεις για την αναδιοργάνωση των παρεχόμενων υπηρεσιών. Κατ’ αρχάς, ανασχεδιάζουμε τον χάρτη υγείας: Αποτύπωση των αναγκών του πληθυσμού ανά περιφέρεια και περιοχή. Προσδιορισμός του είδους της φροντίδας κάθε νοσοκομείου. Διασύνδεση των δομών και της υπηρεσίας υγείας. Αξιοποίηση της τηλεϊατρικής. Έλεγχος δεικτών ποιότητας και καθορισμός του απαιτούμενου αριθμού ιατρών και αλλαγή ένταξης στις ειδικότητες.

Αναβαθμίζουμε τα νοσοκομεία με τα εξής: Ανακαινίσεις και εκσυγχρονισμός ενενήντα έξι νοσοκομείων σε ολόκληρη την Ελλάδα με κάποιες πολύ εμβληματικές παρεμβάσεις, όπως είναι η επέκταση της Ογκολογικής Κλινικής και το νέο Κέντρο Ακτινοθεραπείας στο Γενικό Νοσοκομείο Λαμίας και η προσθήκη νέας Ογκολογικής Πτέρυγας στο Γενικό Πανεπιστημιακό Νοσοκομείο Ηρακλείου, η ίδρυση Κέντρου Ακτινοθεραπείας στο Νοσοκομείο «Σωτηρία», η ανέγερση κτιρίου στη Θεσσαλονίκη στο Νοσοκομείο «Παπανικολάου» για γονιδιακές και κυτταρικές θεραπείες και εργαστήρια αιματολογικής κλινικής στο ίδιο νοσοκομείο. Επίσης, στο πλαίσιο του προγράμματος δωρεών του Ιδρύματος «Σταύρος Νιάρχος» τρία νέα νοσοκομεία, Κομοτηνή, Πανεπιστημιακό Παιδιατρικό Νοσοκομείο Θεσσαλονίκης και νέο Γενικό Νοσοκομείο Σπάρτης. Ανάπτυξη δομών μετανοσοκομειακής και μακροχρόνιας φροντίδας υγείας, ανάπτυξη δομών για ανακουφιστική φροντίδα ξενώνων ασθενών τελικού σταδίου και γηριατρικές μονάδες. Δημιουργία σύγχρονων κέντρων αποκατάστασης και ανάπτυξη υπηρεσιών κατ’ οίκων με φροντίδα με βάση το εθνικό πρόγραμμα της κατ’ οίκον νοσηλείας που ξεκίνησε ήδη το 2023 προσφέροντας υπηρεσίες στο σπίτι σε ασθενείς με καρκίνο, σκλήρυνση κατά πλάκας και άλλα σοβαρά νευρολογικά προβλήματα. Το νέο πλαίσιο αφορά ένα μεγάλο εύρος ασθενών και αφορά κυρίως παιδιά.

Αναβαθμίζουμε τις υπηρεσίες των τμημάτων επειγόντων περιστατικών. Εκσυγχρονισμός, λοιπόν, των ΤΕΠ. Ανακαίνιση των πενήντα οκτώ ΤΕΠ με χρηματοδότηση από το Ταμείο Ανάκαμψης και Ανθεκτικότητας. Αναβάθμιση και ψηφιοποίηση του ΕΚΑΒ με στόχο την αποτελεσματικότερη και ταχύτερη εξυπηρέτηση επειγόντων περιστατικών.

Η άμεση παρέμβαση που νομοθετήθηκε πριν από λίγες ημέρες από την Κυβέρνηση με την πράξη νομοθετικού περιεχομένου είναι σε στάδιο υλοποίησης: Εκατόν ενενήντα ένα πληρώματα, ασθενοφόρα από τις Ένοπλες Δυνάμεις και το προσωπικό του Πυροσβεστικού Σώματος, τοποθετούνται σε εξήντα μία νησιωτικές περιοχές, τουριστικές περιοχές όπως και δυσπρόσιτες περιοχές για να καλύψουν ανάγκες των κέντρων υγείας για έκτακτα περιστατικά για διακομιδή.

Επίσης, ενημερώνω τη Βουλή ότι ξεκίνησε και ολοκληρώνεται σήμερα η διαδικασία για την άμεση πρόσληψη περίπου είκοσι συμπληρωματικά ατόμων για τα ασθενοφόρα της Αττικής επικουρικών από μια ψηφιακή πλατφόρμα υποψηφίων που υπήρχε από το παρελθόν.

Σας ενημερώνω επίσης ότι εντός των επόμενων ημερών ανοίγει η πλατφόρμα του λοιπού επικουρικού προσωπικού για πρόσληψη διακοσίων πενήντα ατόμων κλάδου πληρωμάτων ασθενοφόρων με διετή θητεία για την άμεση στελέχωση των υπηρεσιών του ΕΚΑΒ στην Αττική. Σε αυτούς τους διακόσιους πενήντα περιλαμβάνονται και σαράντα μοτοσικλετιστές που θα στελεχώσουν τα δίκυκλα προκειμένου αυτά κατάλληλα εξοπλισμένα να προστρέχουν στα περιστατικά ακόμα ταχύτερα.

Ελπίζω ότι θα υπάρξει ενδιαφέρον για τις υποψηφιότητες. Και λέω «ελπίζω» γιατί τα τέσσερα τελευταία χρόνια έχουν γίνει πολλοί διαγωνισμοί για τριακόσια τριάντα άτομα και έχουν παρουσιαστεί μόλις εκατόν ογδόντα οκτώ. Και το λέω αυτό επειδή ακούω για χιλιάδες αδιόριστους. Ελπίζω, λοιπόν, να μας δοθεί η δυνατότητα να προσλάβουμε άμεσα, σε λίγες εβδομάδες, αυτό το προσωπικό.

Στη φαρμακευτική πολιτική λαμβάνουμε τα απαραίτητα μέτρα που στοχεύουν σε επιστημονικά ενδεδειγμένη χρήση για ασφαλή και καλής ποιότητας αποτελεσματικά φάρμακα. Εξασφαλίζουμε την πρόσβαση στις πιο σύγχρονες θεραπείες για όλους τους ασθενείς. Ενισχύουμε τις επενδυτικές πρωτοβουλίες της εγχώριας φαρμακοβιομηχανίας για αύξηση της εγχώριας παραγωγής έρευνας και ανάπτυξης.

Κυρίες και κύριοι συνάδελφοι, οι στόχοι της εθνικής πολιτικής για το φάρμακο θα πρέπει να συμβαδίζουν με τους ευρύτερους στόχους του συστήματος υγείας και να προάγουν την αποτελεσματικότητα, την αποδοτικότητα, τη βιωσιμότητα και την ισότητα στην πρόσβαση φαρμάκων για τη βελτίωση της υγείας όλου του πληθυσμού.

Αυτό χρειάζεται από την άλλη πλευρά εξισορρόπηση των προϋπολογισμών της υγειονομικής περίθαλψης όσον αφορά τον έλεγχο των δαπανών και το κόστος των φαρμάκων για την αποδοτικότητα του συστήματος και την πρόσβαση σε νέα καινοτόμα φάρμακα.

Παράλληλα θα χρειαστούν βιομηχανικοί στόχοι για τόνωση της ανταγωνιστικότητας και της παραγωγικότητας της εγχώριας φαρμακοβιομηχανίας, καθώς και προσέλκυση επενδύσεων από το εξωτερικό. Εφαρμόζουμε δράσεις διασφάλισης της κλινικής και οικονομικής αποδοτικότητας, καθώς και της κοινωνικής δικαιοσύνης.

Θα ήθελα να πω δυο λόγια ακόμη και για τη διακυβέρνηση, για τη διοίκηση του συστήματος. Επιλογή διοικήσεων στα νοσοκομεία με αξιοκρατικά κριτήρια. Θα προχωρήσουμε, επίσης, στην επαναχάραξη της γεωγραφικής αρμοδιότητας των υγειονομικών περιφερειών. Θα προάγουμε τη συνεργασία μεταξύ των ΥΠΕ στα περιφερειακά νοσοκομεία, ούτως ώστε να γίνουν πιο αποτελεσματικά.

Στο ανθρώπινο δυναμικό είναι γνωστή η δέσμευση του Πρωθυπουργού και της Κυβέρνησης για δέκα χιλιάδες μόνιμες προσλήψεις, οι οποίες θα είναι στοχευμένες για την κάλυψη των αναγκών του πληθυσμού κάθε περιοχής. Οι προσλήψεις στην υγεία αποτελούν προτεραιότητα για την Κυβέρνηση και θα ξεκινήσουν άμεσα μόλις ολοκληρωθούν οι διαδικασίες.

Τέλος, θα αναφερθώ στη χρηματοδότηση. Προϋπολογισμός 5,2 δισεκατομμύρια φέτος στην υγεία για το ’23. Αξιοποίηση της ακίνητης περιουσίας των νοσοκομείων, αύξηση των κλινικών δοκιμών και άμεση απορρόφηση 1,5 δισεκατομμύριο ευρώ από το Ταμείο Ανάκαμψης. Τα έργα περιλαμβάνουν την ενίσχυση του συστήματος ηλεκτρονικής συνταγογράφησης, την ολοκλήρωση του ατομικού ηλεκτρονικού φακέλου υγείας, ο ηλεκτρονικός φάκελος ασθενούς, της ψυχικής υγείας, την αναβάθμιση των ψηφιακών υποδομών στα νοσοκομεία, την επέκταση και ανάπτυξη των μητρώων ασθενών και ένα ολοκληρωμένο σύστημα φροντίδας ογκολογικών και αιματολογικών ασθενών.

Κυρίες και κύριοι συνάδελφοι, η υγεία είναι το πολυτιμότερο αγαθό για τον άνθρωπο. Ιδιαίτερα οι μεγαλύτεροι σε ηλικία συμπολίτες μας, αλλά και τα παιδιά μας έχουν ανάγκη από ποιοτικές υπηρεσίες υγείας από τις οποίες εξαρτάται η ποιότητα της ζωής τους.

Η ποιότητα της δημόσιας υγείας στη χώρα μας κατά γενική ομολογία χρειάζεται αναβάθμιση. Θέλουμε να τη βελτιώσουμε, ώστε ο κάθε πολίτης της χώρας ακόμα και στις πιο απομακρυσμένες περιοχές, αλλά και στα αστικά κέντρα που έχουν πολύ πληθυσμό, να έχει πρόσβαση σε ποιοτικές υπηρεσίες υγείας. Θέλουμε να μηδενίσουμε τις κοινωνικές ανισότητες στην υγεία. Θέλουμε να είμαστε υπερήφανοι για το Εθνικό Σύστημα Υγείας.

Παραφράζοντας τον ποιητή θα πω σήμερα, ό,τι έγινε μέχρι σήμερα στη δημόσια υγεία έγινε και έγιναν πολύ σημαντικά πράγματα, όπως υπήρξαν και μεγάλες καθυστερήσεις στην ανασυγκρότηση και επαναθεμελίωση του συστήματος. Όλα, όμως, αλλάζουν αν το προσπαθήσεις. Να ξαναρχίσεις μπορείς από την αρχή για το χτίσιμο ενός ποιοτικού Εθνικού Συστήματος Υγείας για το οποίο οι Έλληνες και οι Ελληνίδες θα είναι περήφανοι. Προσωπικά ως αρμόδιος Υπουργός Υγείας μαζί με τους συναδέλφους μου στην ηγεσία του Υπουργείου δεσμεύομαι για να υλοποιήσουμε, να εφαρμόσουμε αυτό το σκοπό και όλα αυτά τα μέτρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Έχουν ζητήσει τον λόγο η κ. Τζάκρη και ο κ. Κατρίνης.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, χθες ο Πρωθυπουργός υπερήφανος μας ανακοίνωσε ότι ηγείται κράτους που πατάει στέρεα και ότι μπορεί να ανταποκριθεί στις προσδοκίες των Ελλήνων πολιτών με την εξαίρεση βέβαια ότι αυτές οι προσδοκίες μάλλον δεν πρέπει να αφορούν το στοιχειώδες δικαίωμα των Ελλήνων πολιτών της προσδοκίας ενός ασθενοφόρου.

Πριν από ένα μήνα μια νεαρή μητέρα και το τελειόμηνο μωρό της πέθαναν στη Νέα Μάκρη περιμένοντας επί ώρες την άφιξη του ασθενοφόρου. Αυτό είναι ένα ακόμη περιστατικό σε μια σωρεία περιστατικών με τη διαφορά ότι εδώ η αιτιολογική σχέση της τραγικής κατάληξης και της άδικης συμπεριφοράς μιας δημόσιας υπηρεσίας είναι εξακριβωμένη. Έχει διαπιστωθεί δηλαδή ότι υπήρχε ασθενοφόρο με γιατρό μη απασχολούμενο σε άλλο περιστατικό, ακίνητο στη γειτονική περιοχή της Αρτέμιδας, στο οποίο βεβαίως ουδέποτε έφτασε η εντολή παρά τις αγωνιώδεις εκκλήσεις των οικείων της θανούσης.

Κύριε Υπουργέ, αυτό το περιστατικό ανεξαρτήτως όλων των άλλων που καθημερινά συμβαίνουν, προχθές ένας πενηνταδυάχρονος γιατρός πέθανε στο Περιστέρι, μια νεαρή γυναίκα στη Λέσβο, τα χαλασμένα ασθενοφόρα που μήνες περιμένουν στα συνεργεία και την πραγματικά πολύ σημαντική μείωση και του αριθμού των πληρωμάτων, αλλά και των ασθενοφόρων που βρίσκονται στον δρόμο θα ήταν από μόνο του αρκετό.

Και εγώ σας άκουσα προηγουμένως να μας λέτε με μια αβάσταχτη ελαφρότητα για ελικόπτερα ευέλικτα ελβετικά ή για προσλήψεις ή για αποσπάσεις οδηγών απορριμματοφόρων και δεν σας άκουσα, κύριε Υπουργέ, να λέτε απολύτως τίποτα, έστω και για τα μάτια, για την παραμικρή ανάληψη ευθύνης.

Ξέρετε, ξεπερνώ τις προφανείς πολιτικές ευθύνες που έχουν σχέση με την υποστελέχωση και βεβαίως με την κατάσταση των ασθενοφόρων της δωρεάς, ουκ ολίγων στον αριθμό και σας ρωτώ αν ερευνήσατε ή αν δώσατε εντολή να διερευνηθεί αυτό το περιστατικό, το ποιος έδωσε τη θανατηφόρα εντολή, ποιος είναι αυτός ο οποίος βρισκόταν στο συγκεκριμένο πόστο, με ποια προσόντα βρίσκονταν εκεί; Και εν πάση περιπτώσει ποιος τον διόρισε στη συγκεκριμένη θέση και ποιος τον καλύπτει εδώ τον τελευταίο μήνα;

Και ξέρετε, κύριε Υπουργέ, είμαι σίγουρη ότι γνωρίζετε επίσης ότι η πραγματική διοίκηση, το ΕΚΑΒ δηλαδή διοικείται από μια σκληρή ομάδα της ΔΑΚΕ, δηλαδή πρόκειται για μια καινούργια περίπτωση άριστου κυρ Βασίλη των Τεμπών με έναν παρακρατικό κομματικό μηχανισμό πίσω του που μετακινεί, μετατάσσει, μεταθέτει στα συγκεκριμένα γραφεία ή αν θέλετε και διαχειρίζεται και αυτές τις θέσεις ευθύνης ανάλογα με το βαθμό της συμβολής καθενός στις ανάγκες της παράταξης. Και ότι υπάρχει κι ένας επίσης «διακοσμητικός» διοικητής που βρίσκεται σε αυτή τη συγκεκριμένη θέση από το 2004, αποδεικνύοντας ότι είναι παντός καιρού, ο οποίος δεν βγαίνει ούτε καν να μιλήσει για τα έργα και τις ημέρες του και ότι αυτός ο άνθρωπος στέλνει να μιλήσουν γι’ αυτόν δήθεν ανεξάρτητοι συνδικαλιστές, οι οποίοι έχουν βεβαίως ωφεληθεί σε ατομικό επίπεδο, οι οποίοι των εκπροσωπούν.

Κύριε Χρυσοχοΐδη, είστε πολύ έμπειρος και διοικητικά και πολιτικά και είστε επίσης εξασκηθείς σε πολύ πιο αδιαφανείς μηχανισμούς από αυτούς τους οποίους εγώ σας ανέφερα και ξέρετε ότι δεν κομίζω γλαύκας εις Αθήνας και ξέρετε επίσης ότι ξέρω ότι γνωρίζετε πολλές ακόμη λεπτομέρειες από αυτές που σας είπα, όπως επίσης ότι υπάρχει ένα μεγάλο θέμα αδιαφανούς λειτουργίας και ότι υπάρχει επίσης μια διοίκηση στο ΕΚΑΒ, η οποία παρίσταται και χαιρετίζει.

Και σας ρωτώ ευθαρσώς, κύριε Υπουργέ, γιατί δεν διώξατε ούτε καν το διοικητή; Και επίσης εγώ σκέφτομαι ότι αυτό είτε οφείλεται σε κάποια δρομολογημένα deals διάσωσής του είτε, κύριε Υπουργέ, ότι δεν περνάει από το χέρι σας το να τον απολύσετε. Και επίσης, επειδή έχετε και νομικές γνώσεις, εγώ στη θέση σας θα ανησυχούσα σφόδρα αναλογιζόμενη ότι αυτός ο διαλυμένος και αν θέλετε αδιαφανής μηχανισμός που παραλάβατε είχε αν θέλετε σε μια προηγούμενη κρίσιμη περίοδο της πανδημίας τη διαχείριση επίσης αδιαφανών υποθέσεων διαλογής στις μονάδες εντατικής θεραπείας.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, σας παρακαλώ πολύ να ολοκληρώσετε.

**ΘΕΟΔΩΡΑ ΤΖΑΚΡΗ:** Επίσης, κύριε Υπουργέ, για τον οποίο μηχανισμό μας διαβεβαίωναν οι προκάτοχοί σας ότι υπάρχουν αντικειμενικές διαδικασίες που δεν χωρούν καμμία παρέμβαση, τάχα ακριβοδίκαιες, όπως ο Αριστείδης ο Δίκαιος.

Και θέλω, κύριε Υπουργέ, να κλείσω με αυτό ότι η υπόθεση που αποκαλύφθηκε τον Δεκέμβριο του 2021 για τις VIP ΜΕΘ αποτελούν μόνο την κορυφή του παγόβουνου και ότι κοντά στα χαλασμένα ασθενοφόρα, τους κρυπτόμενους υπαλλήλους ή αν θέλετε ακόμα, κύριε Υπουργέ και σε αυτή την κατάσταση των τοποθετημένων σε θέσεις ευθύνης κομματικών σας αρεστών ή ακόμα και αν θέλετε και με τα καθημερινά πρωτοσέλιδα σε μέσα μαζικής ενημέρωσης που ουδόλως είναι εχθρικά απέναντι στην Κυβέρνηση, θέλω πραγματικά να ρίξετε μια ματιά στις τριάντα οκτώ χιλιάδες θανάτους της πανδημίας που πέθαναν και δεν ήταν καν εκ των αρίστων.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Κατρίνη, έχετε τον λόγο για τρία λεπτά. Κύριε Υπουργέ, στη συνέχεια θα σας δώσω τον λόγο για να απαντήσετε συνολικά και σύντομα.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δράτομμαι της ευκαιρίας τής αποστροφή σας ότι στο τέλος της θητείας σας θα θέλετε να αισθάνεται ο ελληνικός λαός περήφανος για το σύστημα υγείας. Και εκπροσωπώντας ένα κόμμα, το οποίο αισθάνεται περήφανο για τη μεγαλύτερη κοινωνική κατάκτηση το Εθνικό Σύστημα Υγείας -για το ΠΑΣΟΚ μιλάω- δεν χρειάζεται φαντάζομαι ούτε την προλαλήσαντα συνάδελφο ούτε εσάς να σας πείσω για το πόσο περήφανο αισθάνεται το ΠΑΣΟΚ για τη δημιουργία του Εθνικού Συστήματος Υγείας.

Σας άκουσα με μεγάλη προσοχή, αλλά μου προκαλεί μεγάλη εντύπωση, επειδή είπατε ότι θα είναι η «τετραετία της υγείας», αν αισθάνεστε την ανάγκη να απολογηθείτε. Αν μετά από την περιπέτεια της πανδημίας και την στάση του δημοσίου συστήματος έναντι του ιδιωτικού τομέα, αν η Κυβέρνησή σας αισθάνεται την ανάγκη να απολογηθεί για αυτά που δεν έκανε τέσσερα ολόκληρα χρόνια και αναγκάστηκε να εξαγγείλει προεκλογικά, μόνο και μόνο με αφορμή τραγικά περιστατικά. Άρα τέσσερα χαμένα χρόνια και τα μεταθέτετε όλα για την επόμενη τετραετία.

Μιλήσατε για προκηρύξεις, οι οποίες είναι άγονες. Δεν άκουσα, όμως, από το στόμα σας να λέτε ότι «θα δώσουμε κίνητρα, για να έρθουν οι νέοι γιατροί από το εξωτερικό, που είναι χιλιάδες» ή «θα δώσουμε κίνητρα για να στελεχωθούν τα νοσοκομεία της περιφέρειας των νησιών». Ούτε μία λέξη από την Κυβέρνηση για κίνητρα στους νέους γιατρούς!

Δεν άκουσα ούτε μία λέξη, για τις λίστες της ντροπής των χειρουργείων σε πολλά δημόσια νοσοκομεία, τα οποία ταλαιπωρούν χιλιάδες συμπολίτες μας. Δεν βρέθηκε μία λέξη, έστω ως εξαγγελία, από το στόμα του Υπουργού Υγείας της Κυβέρνησης του κ. Μητσοτάκη. Δεν άκουσα ούτε μία λέξη, για το γεγονός ότι έχουμε μόνο δύο δημόσια κέντρα αποκατάστασης και χιλιάδες πολίτες σε αυτή τη χώρα ταλαιπωρούνται, πραγματικά αντιμετωπίζουν έναν γολγοθά, μέσα από ένα σύστημα δήθεν καλυπτόμενο από τον ΕΟΠΥΥ ιδιωτικού τομέα, που απαιτεί ιδιωτική δαπάνη.

Δεν άκουσα τίποτα για τα νοσοκομεία της περιφέρειας, πλην αυτού που είπατε για «χάρτη υγείας». Πείτε ευθέως, εδώ, στους συναδέλφους από την περιφέρεια, θα κλείσετε νοσοκομεία στην επαρχία; Όταν λέτε για «χάρτη υγείας», τι εννοείτε; Μιλήστε ευθέως! Είναι στον σχεδιασμό σας να κλείσετε νοσοκομεία στην ελληνική περιφέρεια; Μην το λέτε σε εμάς, πείτε το στους συναδέλφους της Νέας Δημοκρατίας που είναι Βουλευτές της περιφέρειας.

Δεν ακούσαμε τίποτα για το επίδομα βαρέων και ανθυγιεινών, το οποίο η Επιτροπή Μπεχράκη, της δικής σας Κυβέρνησης, έχει εισηγηθεί. Εμείς εξ άλλου, ως ΠΑΣΟΚ, το έχουμε καταθέσει ως τροπολογία δεκατρείς φορές στη Βουλή και το είχατε απορρίψει. Τώρα το εισηγείται επιτροπή που διορίσατε εσείς. Δεν είπατε τίποτα αν θα το κάνετε μέχρι το τέλος της τετραετίας.

Δεν είπατε τίποτα για τις εργασιακές σχέσεις των γιατρών, που η προκάτοχός σας, η κ. Γκάγκα έλεγε ότι θα λύσει τα προβλήματα των δημοσίων νοσοκομείων αυτό το μεικτό σύστημα ιδιωτιών στα νοσοκομεία και γιατρών του δημοσίου συστήματος…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Κατρίνη, ολοκληρώστε.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα έχω τον ίδιο χρόνο που είχε και η κ. Τζάκρη,

**ΠΡΟΕΔΡΕΥΩΝ (Γεώργιος Λαμπρούλης):** Μην το πάμε έτσι. Τρία λεπτά δικαιούστε. Παρακαλώ, ολοκληρώστε.

**ΜΙΧΑΗΛ ΚΑΤΡΙΝΗΣ:** Δεν είπατε τίποτα για τα νοσοκομεία στα νησιά και πώς πρέπει αυτά να στελεχωθούν. Τι είπατε; Είπατε για τον θεσμό του «προσωπικού γιατρού», που τα έλεγε ο προκάτοχός σας ο κ. Πλεύρης και ξέρετε ποιοι μπήκαν προσωπικοί γιατροί. Είπατε για τα ενενήντα έξι νοσοκομεία, που τα έλεγε πάλι ο προκάτοχός σας, ο κ. Πλεύρης. Τα ίδια που λέγατε έξι μήνες πριν, τα ίδια που λέγατε προεκλογικά, τα λέτε σήμερα και ως Προγραμματικές Δηλώσεις της Κυβέρνησης.

Όμως, για να κλείσω με κάτι θετικό, γιατί οφείλουμε να το αναγνωρίσουμε, είναι πολύ ευχάριστο ότι αποδέχεστε την πρόταση-πρόκληση του Προέδρου του ΠΑΣΟΚ, του Νίκου Ανδρουλάκη, επιτέλους να έχουμε αξιοκρατικό τρόπο επιλογής διοικήσεων στα νοσοκομεία της χώρας. Βεβαίως, αυτό επειδή έχουμε ζήσει και το open.gov του 2009 και το ξέρετε το μοντέλο, δεν είπατε κάτι συγκεκριμένο, περιμένουμε να το εξειδικεύσετε.

Όπως επίσης, θέλουμε να μας πείτε αν είναι στις προθέσεις σας –αν και απ΄ό,τι καταλάβαμε από τις δηλώσεις του Πρωθυπουργού δεν είναι- να ανακατευθύνετε πόρους του Ταμείου Ανάκαμψης στη δημόσια υγεία, όπως έχουν κάνει πάρα πολλές χώρες του ευρωπαϊκού Νότου ή αν θα παραμείνετε σε αυτό το 5,36 δισεκατομμύρια, το οποίο δεν συνιστά και μεγάλη αύξηση και τουλάχιστον δεν φτάνει στον μέσο όρο των χωρών της Ευρωπαϊκής Ένωσης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χουρδάκη, ζητήσατε κι εσείς μια παρέμβαση. Έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Σας ευχαριστώ πάρα πολύ.

Άκουσα και είμαι βέβαιος ότι ο κ. Χρυσοχοΐδης είναι έμπειρος διοικητικά, αλλά δεν είναι καθόλου έμπειρος ιατρικά και κλινικά. Δυστυχώς, χθες, όταν μίλησα έλειπε από την Αίθουσα. Ήμουν βέβαια ο τελευταίος ομιλητής, οπότε σας δικαιολογώ και σας παραπέμπω στη χθεσινή μου τοποθέτηση, κύριε Χρυσοχοΐδη, για όσα δεν θα αναφέρω τώρα για την οικονομία του χρόνου.

Αυτό που είναι σαφές είναι ότι μάλλον οι περισσότεροι από εσάς -και το δικαιολογώ- δεν έχετε καταλάβει τι ακριβώς είναι ο «οικογενειακός ιατρός». Όλοι αναφέρεστε σε «προσωπικό ιατρό», ενώ όλα τα συστήματα υγείας ανά τον κόσμο έχουν «οικογενειακό ιατρό». Οι λόγοι για τους οποίους έχει γίνει αλλαγή στην ονομασία και φυσικά και στην νομοθεσία και επιτρέπονται και άλλες ειδικότητες πέραν αυτής της γενικής οικογενειακής ιατρικής να εκτελούν χρέη «οικογενειακού ιατρού» ονομάζοντάς τες «προσωπικό ιατρό», σχετίζονται με το γεγονός ότι δεν υπάρχουν αρκετοί γενικοί οικογενειακοί γιατροί που να θέλουν να στελεχώσουν το σύστημα όπως διαφημίστηκε και όπως θέλετε να γίνει, δηλαδή με χαμηλές αμοιβές και με όλα τα γνωστά προβλήματα.

Χρειάζεται να υπάρξει μεγαλύτερη παροχή κινήτρων, επαναξιολόγηση του αριθμού θέσεων στις ειδικότητες στα νοσοκομεία. Το σύστημά μας εδώ και πάρα πολλά χρόνια σε χιλιάδες γιατρούς έχει πάρα πολλές εξειδικευμένες ειδικότητες και υποειδικότητες, χωρίς να στηρίζει τον πυλώνα του συστήματος της δημόσιας υγείας που είναι ο «γενικός οικογενειακός ιατρός» και μεταξύ άλλων υπάρχουν και πάρα πολλές αστοχίες σε ό,τι αφορά την οργάνωση των νοσοκομείων.

Υπάρχουν νοσοκομεία, κύριε Χρυσοχοΐδη, τα οποία έχουν μαιευτικές- γυναικολογικές κλινικές και δεν έχουν παιδιατρικές κλινικές. Δηλαδή θα μπορεί κάποιος να γεννάει σε ένα νοσοκομείο, αλλά αν υπάρχει πρόβλημα, δεν θα μπορεί το νεογνό να έχει υποστήριξη. Υπάρχουν άλλα νοσοκομεία που έχουν αγγειοχειρουργική κλινική, χωρίς να έχουν χειρουργική και ούτω καθεξής. Είμαι βέβαιος ότι οι συνεργάτες σας θα σας δώσουν αυτές τις πληροφορίες. Είμαι κι εγώ στη διάθεσή σας, αν θέλετε να συνδράμουμε σε αυτό το έργο.

Σε κάθε περίπτωση χρειάζεται να γίνει μια επαναξιολόγηση και της νομοθεσίας, ώστε να μην μπορούν οι διορισμένοι γενικοί οικογενειακοί γιατροί να πηγαίνουν σε δευτεροβάθμιο ή σε τριτοβάθμια επίπεδο.

Τελειώνοντας θα σας πω και θα πρέπει να μη δίνεται η δυνατότητα σε διοικητές των νοσοκομείων να αλλάζουν το οργανόγραμμα μειώνοντας ή αυξάνοντας τις θέσεις συγκεκριμένων ειδικοτήτων.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο. Θερμή παράκληση όσο μπορείτε πιο σύντομα, αν και ήταν πολλά τα θέματα που μπήκαν.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ, κύριε Πρόεδρε.

Κυρία Τζάκρη, ειλικρινά είναι σαν να μην πέρασε μια μέρα. Έχουν περάσει δέκα, δώδεκα μέρες από τη μέρα που τελείωσαν οι εκλογές. Πάλι τα ίδια! Οι VIP αίθουσες, τα σενάρια, τα κυκλώματα και όλα αυτά που είπατε. Κατ’ αρχάς, κάνετε λάθος σε ,ότι αφορά εμένα προσωπικά ως Υπουργό Υγείας και τα κυκλώματα ή αν θα ανέχομαι ή αν θα ανεχτώ κλειστά κυκλώματα, κλειστά συστήματα. Λάθος διεύθυνση! Και θα το δείτε.

Δεύτερον, ειλικρινώς σας καλώ πολιτικά να αντιληφθείτε ποια είναι η κατάσταση σήμερα στη χώρα, να τη μελετήσετε, να αναλύσετε την ελληνική κοινωνία και να δώσετε απαντήσεις αντί για VIP και όλα αυτά που είπατε προηγουμένως.

Τρίτον, αν δεν κάνω λάθος, αυτός ο διευθυντής, ο διοικητής ΕΚΑΒ που αναφέρετε, δεν ήταν επί των ημερών σας τέσσερα ή πέντε χρόνια διοικητής; Τότε είχε κυκλώματα και εσείς τον ανεχόσασταν; Δεν καταλαβαίνω ειλικρινά.

**ΠΑΥΛΟΣ ΠΟΛΑΚΗΣ:** Δεν ήταν στο ΕΚΑΒ. Ήταν στο ΕΚΕΠΥ. Έχει τεράστια διαφορά!

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Στο ΕΚΕΠΥ, κύριε Πολάκη. Όλοι αυτοί εκεί παρακαλώ. Αλλά τώρα είναι κακός, τότε ήταν καλός.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε! Ησυχία, παρακαλώ.

Κύριε Υπουργέ, συνεχίστε παρακαλώ.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κοιτάξτε, εγώ είμαι ο τελευταίος εδώ ως αρμόδιος Υπουργός που θα υποστηρίξω και θα εξωραΐσω την κατάσταση. Το είπα στην ομιλία μου προηγουμένως ότι η κατάσταση δεν είναι καλή, δεν είναι ικανοποιητική και πρέπει να εργαστούμε για να φέρουμε το σύστημα στα μέτρα των αναγκών των πολιτών, γιατί αυτό είναι το σύστημα. Όλοι αναφέρονται στους γιατρούς και στους εργαζόμενους και σε όλα αυτά, αλλά το σύστημα πρέπει να γίνει ασθενοκεντρικό, να μιλήσουμε για τις ανάγκες των πολιτών.

Τώρα έρχομαι στον κ. Κατρίνη και σε ό,τι αφορά στο θέμα της χρηματοδότησης. Το 8% του Ταμείου Ανάκαμψης πάει στην υγεία και μπορεί να αυξηθεί κι άλλο, γιατί θα γίνει, όπως ξέρετε, αναπροσαρμογή.

Το δεύτερο που θέλω να πω είναι το εξής: Κι εσείς εδώ εμφανίζεστε σαν να ζούσατε σε άλλη χώρα.

Δηλαδή, το σύστημα υγείας από τότε που το εγκαθίδρυσε, το ψήφισε και το εφάρμοσε ο αείμνηστος Γεννηματάς, το 1982 και τη δεκαετία του 1980, μαζί με τον Παρασκευά Αυγερινό έχει από τότε εκσυγχρονιστεί, έχει αναγεννηθεί, έχει ανανεωθεί; Αλήθεια; Τι μας λέτε τώρα; Και έρχεστε εδώ τώρα και μας κάνετε κριτική σαν να ζούμε στο 1980;

Επαναλαμβάνω και πάλι. Έχουμε αναδείξει –αυτή είναι η απόφασή μας- πρώτο ζήτημα στην κυβερνητική πολιτική και πρώτο στοίχημα για την ελληνική κοινωνία να δώσουμε υπηρεσίες υγείας στους πολίτες που θα είναι σε ικανοποιητικό βαθμό, θα λύνουν τα προβλήματα των ανισοτήτων, με το προσωπικό, το οποίο θα στηρίξουμε περαιτέρω. Γιατί έχουμε στηρίξει ήδη το προσωπικό.

Θέλω να σας πω εντιμότατα και με ειλικρίνεια ότι το ζήτημα των προσλήψεων στο Υπουργείο Υγείας είναι πρώτη προτεραιότητα από την πλευρά της Κυβέρνησης, του Υπουργείου Εσωτερικών και του Πρωθυπουργού. Άρα, λοιπόν, θα δώσουμε πολύ συγκεκριμένες προτάσεις για τις ανάγκες που έχουμε και σύντομα, κάθε μέρα εργαζόμενοι, θα βελτιώνουμε τις συνθήκες του εθνικού μας συστήματος.

Ευχαριστώ πολύ.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν τον δικαιούστε. Τέλειωσαν οι παρεμβάσεις σας. Είχατε τρεις. Τελειώσατε.

Τον λόγο έχειο κ. Θανάσης Παφίλης, Κοινοβουλευτικός Εκπρόσωπος του ΚΚΕ. Και μετά ακολουθεί ο κ. Τσιάρας, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΑΦΙΛΗΣ:** Πολύ ωραία τα λέτε. Για πείτε μας, λοιπόν, και εσείς, κύριε Χρυσοχοΐδη, τι είναι η υγεία. Τι είναι; Κοινωνικό αγαθό ή εμπόρευμα; Απαντήστε όλοι σας, εκτός του ΚΚΕ. Τι είναι; Είναι κοινωνικό αγαθό ή είναι εμπόρευμα;

Κύριε Τσιάρα,εσείς τι λέτε;

**ΚΩΝΣΤΑΝΤΙΝΟΣ ΤΣΙΑΡΑΣ:** Κοινωνικό αγαθό.

**ΑΘΑΝΑΣΙΟΣ ΠΑΦΙΛΗΣ:** Πώς γίνεται τότε να πουλιέται και να αγοράζεται; Πώς γίνεται να υπάρχει ιδιωτικός τομέας υγείας; Πώς γίνεται, λοιπόν, όποιος έχει -να το πούμε απλά- να γιατρεύεται; Oχι ότι οι άλλοι θα πεθάνουν όλοι, αλλά αρκετοί θα πεθάνουν πάντως. Πώς γίνεται, όποιος έχει να μπορεί να πηγαίνει όπου θέλει; Για να μην ανοίξω και άλλο το στόμα μου και πω για όποιον έχει να αγοράζει όργανα, που τα πουλάνε διάφοροι φτωχοδιάβολοι για να ζήσουν. Ποιος τα κάνει όλα αυτά; Ο ιδιωτικός τομέας δεν τα κάνει; Ποια είναι η λειτουργία του ιδιωτικού τομέα; Ποιο είναι το κριτήριο; Είναι το κέρδος ή όχι; Είναι. Όποιος πει «όχι» δεν ξέρει τι πάει να πει καπιταλισμός.

Άρα, λοιπόν, όχι τόση υποκρισία όλοι σας. Όχι τόση μεγάλη υποκρισία όλοι σας. Τι λέτε όλοι; Συνύπαρξη δημόσιου και ιδιωτικού τομέα. Πολύ ωραία! Το είδαμε στην πανδημία. Τι είπαν οι ιδιώτες; «Επί τη παλάμη και ούτω βοήσωμεν». Εσείς λέγατε ότι είναι πόλεμος και στον πόλεμο υπάρχει επιστράτευση. Αυτοί τι έλεγαν; Ότι αν δεν πληρώσεις, ας πεθάνει ο άλλος, δεν τις δίνω τις ΜΕΘ. Έτσι δεν είναι;

Εμείς, λοιπόν, τι λέμε σε αντίθεση με όλους εσάς; Ότι είναι κοινωνικό αγαθό, ύψιστο μάλιστα -όχι ότι τα άλλα είναι δευτερεύοντα- και ότι πρέπει να είναι δημόσιο και δωρεάν για όλους.

Και με αυτά τώρα που λέτε περί ισότιμης πρόσβασης όλων στην υγεία, ποιον κοροϊδεύετε; Λέτε για ισότιμη πρόσβαση στην υγεία, όταν ο άλλος πρέπει να πουλήσει το σπίτι του για να πάει στο εξωτερικό, για να γλιτώσει τον άνθρωπό του. Και πολύ περισσότερα ακόμα. Άρα αφήστε τα. Εμπόριο και χυδαίο, θα έλεγα. Και όποιος παρεξηγηθεί ας έρθει να μας πει ότι δεν είναι τέτοιο. Χυδαίο εμπόριο της ζωής και του θανάτου! Αυτό είναι που συμβαίνει.

Θα τα ακούσετε και εσείς τώρα. Έφυγε ο Κοινοβουλευτικός σας Εκπρόσωπος, αλλά δεν πειράζει, είστε εσείς εδώ.

Ποιο είναι, λοιπόν, το σύστημά σας; Ένα στοιχειώδες δημόσιο, που να καλύπτει όσο καλύπτει, σύστημα υγείας. Και από εκεί και πέρα, «φούντωμα» του ιδιωτικού τομέα.

Θα σας πω και κάτι ακόμα. Το 2011 μας έστελναν οι τράπεζες -για το ΠΑΣΟΚ το λέω τώρα και για τους υπόλοιπους- πού πρέπει να γίνουν επενδύσεις. Δεν θέλω να πω την τράπεζα, γιατί και άλλες τα έλεγαν αυτά. Και τι έλεγαν; Ότι οι πιο κερδοφόρες επενδύσεις μετά το μνημόνιο θα είναι στον τομέα της υγείας.

Να σας πω την αλήθεια, εγώ το είδα λίγο περίεργα. Δεν το πίστευα. Όμως, «πριν αλέκτορα φωνήσαι», όπως λένε και οι χριστιανοί, «φούντωσε», γιγαντώθηκε. Από πού; Ποιος το πληρώνει; Το πληρώνει ο λαός, γιατί κάθεται στην ουρά και δεν μπορεί να περιμένει. Και το πληρώνουν και ποιοι άλλοι με τις «μεταρρυθμίσεις» -εντός εισαγωγικών- της Νέας Δημοκρατίας; Τα ασφαλιστικά ταμεία, δηλαδή πάλι οι εργαζόμενοι, συν 25% συμμετοχή. Αυτό είναι το άθλιο καθεστώς στον ίδιο τον καπιταλισμό.

Κάποτε το ΠΑΣΟΚ έκανε, όντως, εκείνο το «βήμα», το ΕΣΥ, γιατί ήταν ανάγκη της εποχής, δεν ήταν απλά επειδή το ήθελε μόνο. Δεν λέμε «όχι». Αλλά, από τότε μέχρι τώρα έχει γραφτεί μεγάλη ιστορία. Γιατί όπως το έφτιαξε τότε, το κατεδαφίσατε με τα μνημόνια, το «σκίσατε» κυριολεκτικά. Κλείσατε νοσοκομεία όλοι σας, μειώσατε τη χρηματοδότηση…

**ΠΑΥΛΟΣ ΠΟΛΑΚΗΣ:** Ανοίξαμε…

**ΑΘΑΝΑΣΙΟΣ ΠΑΦΙΛΗΣ:** Παύλο, κάτσε, μην ακούσεις και τα υπόλοιπα. Μη με «γαργαλάς». Κάνατε «Α.Ε.» νοσοκομείο στη Σαντορίνη και τώρα κατηγορείτε τη Νέα Δημοκρατία. Μη συνεχίσω και με άλλα.

Επομένως, ο ελληνικός λαός κρίνει και πρέπει να κρίνει για όλα αυτά ποιος είναι με ποιον, ποια είναι η μεγάλη μας στρατηγική διαφορά με όλους σας, που μπορεί να τσακώνεστε, αλλά πατάτε στα ίδια «θεμέλια» όλοι μαζί.

Αυτός ο χρόνος είναι από τα τρία λεπτά που δεν μίλησα πριν, γιατί ήθελα να μιλήσω.

Επειδή μιλάμε για την υγεία, θα σας πω, κύριε Χρυσοχοΐδη, τι να κάνετε. Να πάτε και να βγάλετε ειδικές άδειες στα αγροτικά και να πείτε ότι το σύγχρονο ΕΚΑΒ είναι να κουβαλάνε στα αγροτικά ζωντανούς, οι οποίοι κατά πλειοψηφία πεθαίνουν.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** …(δεν ακούστηκε).

**ΑΘΑΝΑΣΙΟΣ ΠΑΦΙΛΗΣ:** Μην γκρινιάζετε. Αυτό είναι αίσχος. Κάθε μέρα πεθαίνει ένας. Δεν το καταλαβαίνετε; Κάθε μέρα! Και λέτε μετά ότι δεν πάνε. Πού να πάνε; Με 700 ευρώ; Ούτε το ενοίκιο δεν μπορούν να πληρώσουν. Τι λέτε τώρα δηλαδή; Πού να πάει ο άλλος στα νησιά και ειδικά καλοκαιρινούς μήνες; Πώς θα τα βγάλει πέρα;

Αυτά πονάνε. Πονάνε, γιατίμιλάμε για θανάτους. Για να μην πω για δολοφονίες. Γιατί θα το πω, δολοφονίες είναι.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Γι’ αυτό το λέω κι εγώ…

**ΑΘΑΝΑΣΙΟΣ ΠΑΦΙΛΗΣ:** Θέλετε να πάρετε τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να μη διακόπτετε.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ πολύ που είσαστε ευτυχισμένοι με αυτή την αθλιότητα που πεθαίνουν από παιδάκια, από έγκυες μέχρι και άλλοι άνθρωποι, ενώ θα μπορούσαν να σωθούν. Συγχαρητήρια γι’ αυτό. Βγείτε και πανηγυρίστε κιόλας.

Εμείς, λοιπόν, το ΚΚΕ, δεν περιμέναμε τις Προγραμματικές Δηλώσεις της Κυβέρνησης και τις τοποθετήσεις των άλλων κομμάτων. Είχαμε προβλέψει και αποκαλύψει προεκλογικά ποιο είναι το πρόγραμμα της Κυβέρνησης, καθώς και ποια είναι η συναίνεση των άλλων κομμάτων στα στρατηγικά θέματα. Αυτό φάνηκε και από τη συζήτηση.

Πολύς «πόλεμος»! Πω, πω! Μιλάμε για «σφαγή»! Τι να σας πω! Θα σας το περιγράψω. Βγήκε εδώ ο ΣΥΡΙΖΑ στα «κεραμίδια», το ΠΑΣΟΚ τα ίδια. Λες και δεν πέρασε ούτε μια μέρα. Λες και όλα τα προηγούμενα χρόνια σβήστηκαν για το τι έγινε. Και τα τελευταία χρόνια, με 70% ψήφιση των νομοσχεδίων της Νέας Δημοκρατίας και 50% ο ΣΥΡΙΖΑ. Αυτό ήταν το τελευταίο, γιατί υπάρχουν κι άλλα.

Είναι προφανές ότι η Νέα Δημοκρατία επιταχύνει αποφασιστικά την επίθεση στα εργατικά λαϊκά δικαιώματα. Θέλουμε να σας δώσουμε μια συμβουλή.

Κυρία Βούλτεψη, να την ακούσετε.

Μην παίρνετε μεγάλη φόρα, γιατί όποιος παίρνει μεγάλη φόρα στουκάρει στον τοίχο. Και ο τοίχος είναι μπετόν. Γιατί ο τοίχος είναι η εργατική τάξη, είναι τα λαϊκά στρώματα. Και είναι μπετόν οπλισμένο -θα το πω πάλι, εσύ, Νίκο, θα το καταλάβεις. Δεν νομίζω να υπάρχει άλλος οικοδόμος- Mistral 3 και χοντρό μάλιστα. Και αυτό είναι το λαϊκό κίνημα και το ΚΚΕ, που είναι ισχυρό.

Και αυτό δεν αφορά μόνο το ποσοστό που ήταν θετικό -μας πεθάνατε τόσα χρόνια με το 5%, να τώρα πήγαμε στο 7,5%-, αλλά κυρίως τη δύναμη που έχει μέσα στην εργατική τάξη, που είναι δεύτερη δύναμη στη ΓΣΕΕ, είναι πρώτη δύναμη στο ΕΚΑ, έχει μεγάλη δύναμη σε πάρα πολλά σωματεία και στους δημόσιους υπαλλήλους και σε όλους τους υπόλοιπους.

Και αλήθεια εσείς εδώ, της Αντιπολίτευσης, τι θα κάνετε; Το πολύ-πολύ να κραυγάζετε εδώ για δευτερεύοντα. Με τι κόσμο; Αφού είσαστε «πάτος» και όπου δεν είσαστε, εξυπηρετείτε την πολιτική της Κυβέρνησης. Και το ΠΑΣΟΚ τα ίδια. Συμμαχία ΔΑΚΕ-ΠΑΣΚΕ με τον ΣΥΡΙΖΑ σε όλα τα συνδικαλιστικά όργανα εναντίον του ΠΑΜΕ. Πολύς πόλεμος στη Δεξιά, τι να σας πω, δηλαδή! Αυτό κάνετε.

Εμείς, λοιπόν, αυτό που υποσχεθήκαμε, θα το κάνουμε την επόμενη ημέρα. Ήδη έγινε απεργία στο φάρμακο και «έκαναν όλοι την πάπια» και την έθαψαν αυτή την κινητοποίηση των εργαζομένων.

Δεν θα περάσετε καλά. Εάν νομίζετε ότι αυτοί που σας ψήφισαν όλους, αλλά ιδιαίτερα την Κυβέρνηση, θα τα δεχτούν όλα αυτά που έρχονται, κάνετε μεγάλο λάθος. Γιατί; Διότι, εάν πάρει κάποιος, παραδείγματος χάριν, τοις μετρητοίς αυτά που λέγατε θα πιστέψει, αν δεν ζει σε αυτή τη χώρα, ότι ζούμε στον παράδεισο. Τι δεν ακούσαμε όμως, εδώ; Αν όμως αντικρίσει την πραγματικότητα και τη ζωή του, θα καταλήξει στο άλλο συμπέρασμα και εκεί θα καταλήξει ο λαός, ότι ζει κυριολεκτικά στην κόλαση.

Με μεγάλη αυταρέσκεια η Νέα Δημοκρατία, Βουλευτές, Υπουργοί -όχι όλοι αλλά αρκετοί, η πλειοψηφία- αναπαράγουν κάθε ημέρα ότι έχουμε μία ισχυρή Ελλάδα τώρα. Έχουμε ισχυρή οικονομία, έχουμε γεωστρατηγική θέση, έχουμε τα πάντα και τα οικοδόμησαν αυτά η Νέα Δημοκρατία, η Ευρωπαϊκή Ένωση κ.λπ..

Βεβαίως, έχουμε. Ποιους αφορά αυτή η ισχυρή Ελλάδα; Αφορά σε αυτούς που πλούτισαν και πλουτίζουν, που έχουν δισεκατομμύρια, αμύθητο πλούτο στη χώρα μας, απίστευτο, που δεν το χωράει το μυαλό. Από πού όμως τον κέρδισαν; Από τη ληστρική εκμετάλλευση των εργαζομένων, με τους νόμους που όλοι σας ψηφίσατε, από την πολιτική όλων των κυβερνήσεων. Και στην κρίση κέρδισαν -όχι τόσα πολλά- και στην ανάκαμψη κέρδισαν περισσότερα -άμα θέλετε, να σας φέρω τα στοιχεία- και στην καπιταλιστική ανάπτυξη απογειώθηκαν, κυριολεκτικά, τα κέρδη.

Πού είναι η κ. Συρεγγέλα; Έφυγε; Να μας πει για την πρόοδο. Εδώ μας ανέλυσε τι είναι προοδευτικό. Μάλιστα, λοιπόν! Σύμφωνα με αυτή, τι είναι προοδευτικό; Εκατόν πενήντα εταιρείες εισηγμένες στο Χρηματιστήριο το 2022 είχαν κέρδη 10,41 δισεκατομμύρια ευρώ, είχαν τζίρο το 55% του ΑΕΠ, 192 δισεκατομμύρια ευρώ και η πρόοδος είναι τόσο φοβερή που ο μέσος μισθός έπεσε 7,4% το 2022. Αυτή είναι η πρόοδος. Από πού έγιναν; Από τη φοροληστεία του λαού με 5 δισεκατομμύρια ευρώ πάνω από τους στόχους. Ναι ή όχι; Ποιος τα πλήρωσε αυτά; Τα πλήρωσε ο εργαζόμενος, τα πλήρωσαν οι αυτοαπασχολούμενοι και οι φτωχοί αγρότες. Οι άλλοι; Τίποτα!

Ποιος κέρδισε από την ακρίβεια και τον πληθωρισμό; Ο εργάτης; Ο αυτοαπασχολούμενος; Ο αγρότης; Ο νέος; Όχι, τα μεγάλα μονοπώλια και αρχίζουν και το παραδέχονται. Τι λέει ακόμα και η Ευρωπαϊκή Ένωση που ορκίζεστε; Λέει ότι η ακρίβεια και ο πληθωρισμός έχουν να κάνουν με τα μεγάλα κέρδη. Και παρακαλείτε –έλεος, δηλαδή!- τις εταιρείες να χαμηλώσουν λίγο τα κέρδη. Μα τι λέτε; Είστε καλά; Είστε καλά; Έτσι κάνετε και στους εργαζόμενους; Τους παρακαλείτε να διεκδικήσουν αυξήσεις ή τους τσεκουρώνετε και κηρύσσονται όλες οι απεργίες παράνομες και όλα τα υπόλοιπα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ας δούμε τον κατώτατο μισθό που περηφανεύεστε και για να ακούει ο κόσμος. Είναι 29 ευρώ πάνω από τα 751 ευρώ του 2012 και έχουμε δέκα χρόνια διαφορά. Δώσατε 29 ευρώ. Τι λέτε, ρε παιδιά, έγινε πλούσιος ο εργαζόμενος με τον κατώτατο μισθό! Και τα καθαρά είναι στα 667 ευρώ. Ένας στους πέντε εργαζόμενους στον ιδιωτικό τομέα έχει μισθό ίσο ή παρακάτω από τον κατώτατο μισθό. Δεν είναι δικά μας τα στοιχεία, είναι της «ΕΡΓΑΝΗ» και τα βγάζετε εσείς, δηλαδή οι υπηρεσίες. Κάτω από 1.000 ευρώ έχουν έξι στους δέκα εργαζόμενους. Ζείτε εσείς με αυτά τα λεφτά; Όχι, βέβαια.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Από 80% έως 85% των μισθωτών του ιδιωτικού τομέα δεν καλύπτονται από καμμία συλλογική σύμβαση εργασίας, αλλά οι αμοιβές επιβάλλονται από την εργοδοσία με ατομικές συμβάσεις που τις γενικεύσατε όλοι μαζί. Η ατομική διαπραγμάτευση σημαίνει, δηλαδή, αφοπλισμός του εργαζομένου από τη δύναμη που έχει όταν παλεύουν μαζί.

Πού είναι ο κ. Γεωργιάδης; Έφυγε; Πανηγυρίζει τώρα! Η μεγάλη πλειοψηφία των συνταξιούχων παίρνει από 500 ευρώ ως 700 ευρώ και τώρα του χαρίζει κάποια, για να δουλεύει μέχρι τον τάφο. Αυτή είναι η ουσία. Όταν φτάνει ένας άνθρωπος 70 χρόνων και παραπάνω και ψάχνει να βρει δεύτερη δουλειά, σημαίνει ότι δεν τα βγάζει πέρα. Δεν το κάνει για να πάει στη Μύκονο, στα πάρτι αυτών που έχουν τον πλούτο. Το κάνει για να τα βγάλει πέρα καλύτερα ή σε μία άλλη περίπτωση, για να βοηθήσει τα εγγόνια του.

Μοιράστηκαν 2,5 δισεκατομμύρια μερίσματα μετόχων στις Α.Ε. πέρα από τα κέρδη. Πόσο φορολογούνται αυτοί; Στο 5%. Πόσο ήταν; Στο 15%. Πόσο το πήγε ο ΣΥΡΙΖΑ; Στο 10%, ήταν ο πρώτος νόμος που κάνατε, μετά που υποτίθεται ότι βγήκαμε από τα μνημόνια. Και η Νέα Δημοκρατία το πήγε στο 5% και απευθυνόμαστε στον λαό! Πώς μπορεί να δέχεσαι εσύ να φορολογείσαι από 18% έως 32% με έναν μισθό, με ένα μεροκάματο και αυτοί με τα δισεκατομμύρια να φορολογούνται με 5% που, ξαναλέω, έχουν το 53% του ΑΕΠ.

Τι πρόοδος είναι αυτή; Φοβερή! Πού είναι η κ. Συρεγγέλα που μας έβγαλε λόγο πριν; Δεν είναι εδώ. Αυτό είναι προοδευτικό, ο ένας χαβιάρι και ο άλλος παξιμάδι και μάλιστα ληγμένο. Αυτό είναι το σύστημα που υπηρετείτε, αυτή είναι η πρόοδος.

Και οι Προγραμματικές Δηλώσεις της Κυβέρνησης, παρ’ ότι ντύνονται με περιτυλίγματα, είναι μακριά από τις λαϊκές ανάγκες και όχι μόνο, τις υπονομεύουν ακόμα περισσότερο παρά το ό,τι λέτε. Γιατί; Εμείς θα το αποδείξουμε. Λέμε: Μισθοί, συντάξεις, υγεία, τα είπαμε ότι είναι τραγική η κατάσταση και όλα τα υπόλοιπα.

Και τώρα, σε πιάνει ο διάολος με τους πυροσβέστες και τον Στρατό στο ΕΚΑΒ. Τι λέτε; Ότι θα είναι οδηγοί. Για το προσωπικό; Αφού λείπει προσωπικό και πρέπει να κάνει δυόμιση χρόνια εκπαίδευση. Διασώστες παίζουν κορώνα-γράμματα τη ζωή ενός ανθρώπου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θα χρειαστείτε κι άλλο χρόνο;

**ΑΘΑΝΑΣΙΟΣ ΠΑΦΙΛΗΣ:** Δεν θα κάνω ούτε δευτερολογία ούτε τίποτα. Τα πάω μαζεμένα, για να τελειώνουμε.

Λοιπόν, αλήθεια; Τι είναι αυτό; Είναι η Ελλάδα του 2023; Και σας είπα και πριν, πώς θα πάει ο άλλος, όταν από τα 700-800 ευρώ που παίρνει, θα θέλει τα μισά για το ενοίκιο;

Και πάμε στις περιβόητες δέκα χιλιάδες προσλήψεις. Τα τελευταία χρόνια έχουν φύγει δώδεκα χιλιάδες γιατροί και νοσηλευτικό προσωπικό. Θα πάρετε δέκα χιλιάδες και θα είναι μείον δύο χιλιάδες. Το ξέρετε αυτό; Τι τάζετε, λοιπόν;

Και βέβαια, δεν λέω για την παιδεία. Ρωτήστε τους γονείς τι τραβάνε αυτές τις ημέρες για να βρουν ένα σπίτι, ό,τι και να είναι και για να τα βγάλουν πέρα και, πέρα από τα υπόλοιπα που όλα πληρώνονται. Και τι φωνάζετε εσείς τώρα για τα ιδιωτικά πανεπιστήμια και όλα τα υπόλοιπα; Ποιος ξεκίνησε την ισοτίμηση των κολεγίων με τα πτυχία του πανεπιστημίου; Τον ξέρετε; Γαβρόγλου λέγεται και ήταν Υπουργός Παιδείας του ΣΥΡΙΖΑ. Ποιος ξεκίνησε τη γενίκευση να πληρώνουν όλα τα μεταπτυχιακά; Έχει το ίδιο όνομα. Έτσι δεν είναι, κυρία Τζούφη;

**ΜΕΡΟΠΗ ΤΖΟΥΦΗ:** Όχι, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Όχι; Καλά, ελάτε να το διαψεύσετε. Θα σας φέρω και τον νόμο.

**ΜΕΡΟΠΗ ΤΖΟΥΦΗ:** Τα είχαμε ξαναπεί αυτά.

**ΑΘΑΝΑΣΙΟΣ ΠΑΦΙΛΗΣ:** Κοιτάξτε τώρα, μην κάνετε τέτοια λάθη. Μην κάνετε, γιατί όσα κάνατε, τα πληρώσατε και θα τα πληρώσετε χειρότερα.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, μην κάνετε συζήτηση.

**ΑΘΑΝΑΣΙΟΣ ΠΑΦΙΛΗΣ:** Συνεχίζω. Εγώ το είπα έτσι, για να γνωριζόμαστε σε αυτόν τον τόπο.

Λέμε, λοιπόν, ότι όσα τάζονται, κατ’ αρχάς έχουν μια πολύ σημαντική υποσημείωση που λέει: Ανάλογα με τις αντοχές της οικονομίας, δηλαδή να μην μειωθούν, αλλά να αυξηθούν τα κέρδη. Ανάλογα με την ανταγωνιστικότητα της οικονομίας. Έτσι δεν λένε όλα από κάτω;

Και για να πάμε παρακάτω, στο Ταμείο Ανάκαμψης. Τι είναι το Ταμείο Ανάκαμψης και τα προπαγανδίζετε; Χάρισμα της Ευρωπαϊκής Ένωσης; Δάνειο δεν είναι; Ποιος θα το πληρώσει; Ο ελληνικός λαός, ο εργαζόμενος, ο αυτοαπασχολούμενος που πληρώνει το 85% της φορολογίας σε κάθε προϋπολογισμό, ενώ οι άλλοι που έχουν πάνω από το μισό ΑΕΠ πληρώνουν 5%. Αυτός θα το πληρώσει. Ποιος θα το καρπωθεί;

Και παρακαλούμε, στις επόμενες συνεδριάσεις να μας φέρετε το πού έχει πάει ό,τι χρήμα έχει εκταμιευτεί. Και όχι γενικά, συγκεκριμένα, για να δούμε πού πάνε όλα αυτά και πόσα θα πάνε στην υγεία και, εάν θα πάνε στην υγεία, θα πάνε για ΣΔΙΤ για να ενισχύσουν πάλι τους ιδιώτες και ούτω καθεξής.

Προαπαιτούμενα, τριακόσια πενήντα. Έχουμε βγάλει τα μάτια μας να τα βρούμε όλα ποια είναι, μέχρι και για τα δικαστήρια. Έτσι δεν είναι; Εσείς το είπατε. Είναι προαπαιτούμενο να φτιάξουμε δικαστήρια πολυτελείας, οι επενδύσεις να περνάνε μέσα σε μία βδομάδα και ο λαός να περιμένει έναν μήνα και δύο για να δικάσει. Σ’ αυτά, λοιπόν, για να μην πω όλα τα υπόλοιπα, έχετε συμφωνήσει όλοι. Τι αντιπολίτευση να κάνετε όταν λέτε ότι «το Ταμείο Ανάκαμψης» –έλεγε ο κ. Τσίπρας- «είναι δικής μας έμπνευσης» και ότι πρέπει να το επεκτείνουμε; Ακόμα περισσότερα, δηλαδή. Θα πληρώνουμε μέχρι τα τρισέγγονά τα δικά μας, γιατί τέτοιο είναι το Ταμείο Ανάκαμψης.

Επενδυτική βαθμίδα. Έχετε πεθάνει τον κόσμο. Τι σημαίνει επενδυτική βαθμίδα; Τι προϋποθέσεις έχει; Έχει προϋποθέσεις μεγαλύτερες φοροαπαλλαγές για τους επενδυτές και ταυτόχρονα μισθούς συγκρατημένους και εργασιακές σχέσεις ζούγκλας, αυτά που ισχύουν και σήμερα για να έλθουν οι επενδυτές, οι οποίοι έρχονται για την ψυχή της μάνας τους και του πατέρα τους, έρχονται να κάνουν επενδύσεις για να βοηθήσουν την Ελλάδα να πάει μπροστά. Μας δουλεύετε τώρα; Χρήμα θέλουν να βγάλουν από παντού.

Πρόγραμμα Σταθερότητας. Αυτά που τάζετε πρέπει να βγείτε και να τα πείτε ανοικτά. Τι λέει; Μείωση πρωτογενών δαπανών. Ναι ή όχι; Ποιες είναι οι πρωτογενείς δαπάνες; Υγεία, παιδεία, αθλητισμός, πολιτισμός είναι οι λεγόμενες κοινωνικές δαπάνες. Μάλιστα, έχει και δεύτερο. Μείωση πρωτογενών δαπανών ανεξάρτητα από το αν υπάρχει δημοσιονομικός χώρος, δηλαδή και να έχεις δυνατότητα, σου λέει «όχι», γιατί είναι και τα πλεονάσματα.

Κατάργηση επιδοτήσεων ενέργειας και άλλων επιδομάτων. Πήρατε μία μικρή παράταση. Πόσο θα πάει; Τρεις μήνες, τέσσερις; Κόβονται όλα. Αυτό είναι απόφαση της Ευρωπαϊκής Ένωσης. Εαρινή σύνοδος: Συγκράτηση μισθών. Τι σας είπε ο κ. Στουρνάρας και έχει δίκιο από την πλευρά του; Αυτά που τάζετε προεκλογικά δεν είναι δυνατό να υλοποιηθούν, γιατί η Ελλάδα έχει διεθνείς υποχρεώσεις και δεν υπάρχει δημοσιονομικός χώρος. Το καταγγείλατε; Να πείτε: «Ας τα λέει αυτός, εμείς θα κάνουμε αυτά και αυτά και αυτά».

Να πάω παρακάτω; Δεν λέω για πράσινη μετάβαση. Διεύρυνση φορολογικής βάσης. Εδώ προσοχή. Μάλιστα, να διευρυνθεί η φορολογική βάση. Δηλαδή τι; Θα καταργηθούν οι πενήντα φοροαπαλλαγές των εφοπλιστών; Μπα. «Καίει» αυτό. Κανένας δεν θα το υποστηρίξει στην Αναθεώρηση του Συντάγματος. Θα καταργηθούν οι απίστευτες φοροαπαλλαγές που έχουν οι μεγάλες επιχειρήσεις, τα μονοπώλια κ.λπ.; Όχι βέβαια. Αφού, λοιπόν, δεν θα καταργηθούν αυτά τα προνόμια, ποιος θα πληρώσει τη νύφη; Θα την πληρώσουν οι μικροεπαγγελματίες –αυτοί που λέτε εσείς- που είναι φοροφυγάδες –έλεος!- επειδή δεν έκοψαν μία απόδειξη, ενώ αυτοί που ούτε ξέρουν τι έχουν και δεν φορολογούνται, είναι νόμιμοι. Εκείνος είναι ο παράνομος. Θα το πληρώσετε ακριβά όταν θα έρθει η ώρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, πήρατε και την τριτολογία σας.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε.

Ποιος θα κάνει αντιπολίτευση; Ποιος; Μπορεί κάποιος να κάνει σοβαρή αντιπολίτευση, όταν σ’ αυτά που είπα πριν τα έχει συμφωνήσει όλα και βάζει και κανέναν αστερίσκο πού και πού για το θεαθήναι; Όχι. Αφού είστε δέσμιοι όλοι, αφού ορκίζεστε από το πρωί μέχρι το βράδυ στην Ευρωπαϊκή Ένωση και λέτε και στον λαό ότι θα γίνουμε Ευρώπη. Γιατί; Τι είναι η Ευρώπη; Πάρτε Γαλλία, Γερμανία, Ισπανία, παντού. Έχει ξεσηκωθεί ο κόσμος. Περικοπές 31 δισεκατομμύρια ευρώ ο Σολτς, ο συνεταίρος σας. Άντε σε λίγο και με το Λαϊκό Κόμμα μαζί και θα είστε μια χαρά και εδώ μαζί και με το ΠΑΣΟΚ, βέβαια.

Εσείς τι λέτε, αλήθεια, από το ΠΑΣΟΚ και φωνάζετε για κοινωνικό κράτος; Αυτά τα ξέρετε; Αυτά που σας διάβασα τα ξέρετε; Τα έχετε συμφωνήσει. Ρωτήστε και τον κ. Ανδρουλάκη που ήταν Ευρωβουλευτής μέχρι τώρα. Τα έχετε συμφωνήσει όλα και στην πραγματικότητα να μην πω ότι κοροϊδεύετε τον κόσμο, αλλά τέλος πάντων λέτε ανακρίβειες, για να το πω πιο ευγενικά.

Μόνο το ΚΚΕ μπορεί να κάνει εργατική, λαϊκή αντιπολίτευση για τα συμφέροντα των εργαζομένων, γιατί δεν έχει δεσμεύσεις. Είστε όλοι αιχμάλωτοι και της Ευρωπαϊκής Ένωσης και του ΝΑΤΟ κ.λπ., κ.λπ..

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παφίλη, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Μόνο εμείς μπορούμε να κάνουμε και έξω από τη Βουλή, κυρίως, να εμπνεύσουμε τον λαό και θα εμπνευστεί και από την ίδια την πραγματικότητα για να σταματήσει την επίθεση που θα είναι μεγάλη. Θυμηθείτε τη σημερινή μέρα. Θα είναι μεγάλη πραγματικά η επίθεση και πρέπει να ξεσηκωθεί, να τη σταματήσει, να βάλει πλώρη για διεκδίκηση και να φτιάξει μία μεγάλη κοινωνική συμμαχία που θα ανατρέψει την καπιταλιστική βαρβαρότητα.

Ό,τι και να πείτε, αυτός ο κόσμος είναι βρώμικος, αυτός ο κόσμος στηρίζεται στη στυγνή εκμετάλλευση ανθρώπου από άνθρωπο, στην καταστροφή λαών ολόκληρων, χωρών και ηπείρων για να υπηρετήσει το καπιταλιστικό κέρδος. Το 10% έχει το 90% του παγκόσμιου ΑΕΠ.

Εμείς με τους εργαζόμενους θα είμαστε στην πρώτη γραμμή και ο κόσμος θα αλλάξει αργά ή γρήγορα και να είστε σίγουροι γι’ αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Παφίλη.

Παρακαλώ πολύ να τηρούνται οι χρόνοι, γιατί αλλιώς δεν θα μπορέσουν να μιλήσουν οι Βουλευτές.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Τσιάρας για δώδεκα λεπτά.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προφανώς στην πρώτη συζήτηση που γίνεται στη νέα κοινοβουλευτική περίοδο θέλω να ευχηθώ το καλύτερο δυνατό για όλους τους νέους συναδέλφους που βρίσκονται στο ελληνικό Κοινοβούλιο, να έχουμε μία καλή και παραγωγική κοινοβουλευτική περίοδο με τα γνωστά δικά της ενδιαφέροντα, τα οποία εκτιμώ ότι θα εισφέρουν ουσιαστικά σε αυτό το οποίο γίνεται στην κεντρική πολιτική σκηνή.

Είναι προφανές ότι η συζήτηση των Προγραμματικών Δηλώσεων ως πρώτη συζήτηση μίας κυβερνητικής θητείας έχει το δικό της ιδιαίτερο ενδιαφέρον. Είναι αλήθεια ότι χθες ακούσαμε τον Πρωθυπουργό της χώρας Κυριάκο Μητσοτάκη να καταθέτει συγκεκριμένες προτάσεις που αφορούν στις Προγραμματικές Δηλώσεις της Κυβέρνησης για το πώς ο ίδιος και η Κυβέρνηση της Νέας Δημοκρατίας βλέπουν την επόμενη μέρα, βλέπουν την προσπάθεια της χώρας να αναπτυχθεί, βλέπουν την προσπάθεια που πρέπει να γίνει προκειμένου να αμβλυνθούν οι κοινωνικές ανισότητες, βλέπουν μία συνολική προσέγγιση σε θέματα και ζητήματα που για δεκαετίες αποτέλεσαν παθογένειες για την ελληνική κοινωνία.

Από την άλλη πλευρά είδαμε και ακούσαμε τους πολιτικούς Αρχηγούς των κομμάτων της Αντιπολίτευσης να προσέρχονται σε αυτό το Βήμα όχι με την κατάθεση συγκεκριμένων προτάσεων, ούτε πολύ περισσότερο με την προσέγγιση όλων αυτών των ζητημάτων σε μία λογική αντίκρουσης επιχειρημάτων επί των Προγραμματικών Δηλώσεων της Κυβέρνησης και του Πρωθυπουργού, αλλά με μία λογική είτε κριτικής για θέματα ή ζητήματα τα οποία έχουν σαφή αναφορά στο παρελθόν είτε από την άλλη πλευρά μέσα από την προσπάθεια ανάδειξης των δικών τους προσωπικών θέσεων και όχι, βεβαίως, πολιτικών που προφανώς οι πολίτες περίμεναν να ακούσουν ειδικά την πρώτη ημέρα της συζήτησης των προγραμματικών δηλώσεων.

Αλήθεια, τι ακριβώς έγινε εχθές κατά τη συζήτηση; Είχαμε μία ουσιαστική αναβίωση της προεκλογικής συζήτησης, μιας και ο Πρωθυπουργός επέμενε στην ατζέντα των θεμάτων που είχε θέσει όχι τώρα, κατά τη διάρκεια της τελευταίας προεκλογικής περιόδου που αφορούσε στις εκλογές της 25ης Ιουνίου, αλλά ουσιαστικά από την προηγούμενη προεκλογική περίοδο που αφορούσε στις εκλογές της 21ης Μαΐου, προτεραιοποιώντας συγκεκριμένα ζητήματα, δίνοντας κατευθύνσεις οι οποίες κατά γενική ομολογία συνιστούν ένα έντονο θέμα ή μία έντονη συζήτηση ανάμεσα στους Έλληνες πολίτες και την ελληνική κοινωνία, αλλά και βεβαίως βάζοντας στόχους που τουλάχιστον εμείς στη Νέα Δημοκρατία πιστεύουμε ότι θα επιτευχθούν με την ολοκλήρωση της κυβερνητικής θητείας.

Άλλωστε, αυτό είδαν και αυτό επιβεβαίωσαν οι πολίτες στις πρόσφατες εκλογικές αναμετρήσεις, μιας και αν ανατρέξει κάποιος στις προγραμματικές δηλώσεις των εκλογών που έγιναν μετά από τις εκλογές του 2019, θα διαπιστώσει ότι το κυβερνητικό έργο κατάφερε ουσιαστικά να συναντηθεί με όλους τους στόχους που είχαν τεθεί εκείνη τη χρονική περίοδο, γεγονός που επιβεβαιώθηκε από την κρίση των Ελλήνων πολιτών.

Άλλωστε σαν σήμερα, 7 Ιουλίου, πριν από ακριβώς τέσσερα χρόνια η Νέα Δημοκρατία κέρδισε τις εθνικές εκλογές και έδωσε αυτή τη δυναμική στην κοινωνία προκειμένου να αντιμετωπιστούν θέματα, ζητήματα και παθογένειες που έρχονταν από το παρελθόν. Ταυτόχρονα, κατάφερε να αντιμετωπίσει μία σειρά πρωτόγνωρων και μοναδικών κρίσεων που αντιμετώπισε συνολικά η πατρίδα μας, αλλά και ένα μεγάλο κομμάτι των ευρωπαϊκών κοινωνιών και βεβαίως, να αποδείξει με αυτόν τον τρόπο ότι ήταν άξια της εμπιστοσύνης των Ελλήνων πολιτών.

Ξέρετε, αυτή η συζήτηση των προγραμματικών δηλώσεων γίνεται σε ένα πολύ μεγάλο βαθμό σαν να αγνοεί κάποιος ότι μόλις λίγες ημέρες νωρίτερα είχαμε την έκφραση της λαϊκής ετυμηγορίας. Εκεί ακριβώς είναι το κρίσιμο σημείο στο οποίο πρέπει να σταθεί κάποιος προκειμένου η συζήτηση η οποία γίνεται στο ελληνικό Κοινοβούλιο γύρω από όλα αυτά να είναι πραγματικά ουσιαστική και να εισφέρει σε αυτό που εν πάση περιπτώσει αναμένουν από εμάς οι Έλληνες πολίτες.

Τι έγινε, λοιπόν, κατά τη χθεσινή συζήτηση; Ο Πρωθυπουργός παρουσίασε το δικό του όραμα για μία χώρα που μπορεί να προχωράει, μπορεί να αναπτύσσεται, μπορεί να μεγαλώνει την οικονομία της, μπορεί να δίνει την ευκαιρία στους Έλληνες πολίτες να έχουν μία μεγαλύτερη οικονομική άνεση, που μπορεί να αντιμετωπίζει τα κοινωνικά προβλήματα, τα θέματα που ουσιαστικά αφορούν στην ίδια την καθημερινότητα των πολιτών.

Ακούσαμε νωρίτερα τον Υπουργό Υγείας να προτεραιοποιεί θέματα ή ζητήματα τα οποία για εμάς βρίσκονταν στην πρώτη γραμμή από τον προεκλογικό λόγο και από την προεκλογική συζήτηση των εκλογών του Μαΐου. Και νομίζω ότι γι’ αυτό δεν μπορεί κάποιος να θέτει αφελή ερωτήματα, όταν όλοι κατά γενική παραδοχή γνωρίζουμε ότι το Εθνικό Σύστημα Υγείας πρέπει να εκσυγχρονιστεί, όλοι γνωρίζουμε ότι πρέπει να γίνουν παρεμβάσεις, όλοι ξέρουμε ότι ο λόγος για τον οποίον δεν έγιναν έχει αναφορά προφανώς σε πολλές και διαφορετικές εκδοχές και όλοι πρέπει εν πάση περιπτώσει να συμβάλουμε σε κάτι θετικό και σε κάτι το οποίο είναι αυτονόητο για την επόμενη ημέρα.

Η συζήτηση, κυρίες και κύριοι συνάδελφοι, δεν γίνεται απλά και μόνο με αφορισμούς στο ελληνικό Κοινοβούλιο. Πρέπει κάποια στιγμή προσερχόμενοι να έχουμε και τη συνείδηση, αλλά πολύ περισσότερο τη δεδομένη θέση, προκειμένου να συμβάλουμε σε μία θετική εξέλιξη. Αυτό νομίζω ότι είναι κάτι το οποίο είναι περισσότερο από αυτονόητο.

Τι άλλο ουσιαστικά ανέδειξε χθες ο Πρωθυπουργός; Τη μεγάλη προσπάθεια που θα κάνει η Κυβέρνηση προκειμένου να βελτιώσει την οικονομική πραγματικότητα των Ελλήνων πολιτών όχι μόνο με τις προβλεπόμενες αυξήσεις στους μισθούς και στις συντάξεις από την 1η Ιανουαρίου του 2024, αλλά μέσα από μία γενικότερη πολιτική που θα συμβάλλει και στη φοροελάφρυνση των Ελλήνων πολιτών και των επιχειρήσεων, ώστε με την ανάκτηση της λεγόμενης «επενδυτικής βαθμίδας» να μπορέσει η χώρα μας να μεγαλώσει την παραγωγή του πλούτου.

Έχει κάποιος, άραγε, αυταπάτες για το γεγονός ότι αν θέλουμε να μιλήσουμε για μία δίκαιη αναδιανομή του πλούτου δεν πρέπει ταυτόχρονα να επιδιώξουμε την παραγωγή νέου πλούτου; Αν κάποιος πιστεύει ότι με μία οικονομία η οποία είναι συρρικνωμένη και δεν μπορεί να ανοίξει τα φτερά της ή δεν μπορεί πραγματικά να αναπτυχθεί θα δημιουργήσουμε τις συνθήκες ώστε οι Έλληνες πολίτες να απολαύσουν μία καλύτερη οικονομική πραγματικότητα, κατά την άποψή μου, κινείται στον χώρο της αυταπάτης.

Όλα αυτά τα περιέγραψε ο Πρωθυπουργός εχθές με συγκεκριμένους στόχους που αφορούν στην ενίσχυση της επιχειρηματικότητας, στην αύξηση του διαθέσιμου εισοδήματος, στην καλύτερη δημόσια υγεία, όπως είπαμε νωρίτερα, στο αναβαθμισμένο εκπαιδευτικό σύστημα, στην ολοκληρωμένη πολιτική για τους νέους, θέματα και ζητήματα που ξέρουμε ότι συνιστούν σύγχρονες κοινωνικές ανάγκες που προτεραιοποιούνται μέσα από τις Προγραμματικές Δηλώσεις της Κυβέρνησης και που βεβαίως, σε ένα πολύ μεγάλο βαθμό δείχνουν ότι θα είναι ο πραγματικός στόχος της επόμενης ημέρας για το κυβερνητικό έργο.

Υπάρχουν ζητήματα τα οποία το προηγούμενο χρονικό διάστημα ήταν στην αιχμή του ενδιαφέροντος. Και το λέω αυτό διότι η αναφορά του Πρωθυπουργού εχθές για τη συνεχόμενη θετική έκθεση που είχαμε για το κράτος δικαίου δυστυχώς, δεν σχολιάστηκε θα έλεγα με μεγάλο ενδιαφέρον από τους πολιτικούς Aρχηγούς που βρέθηκαν στο ίδιο Βήμα λίγη ώρα μετά.

Και το λέω αυτό, κυρίες και κύριοι συνάδελφοι, διότι όταν επιχειρούσαμε το προηγούμενο χρονικό διάστημα -παρίσταται και ο Υπουργός Δικαιοσύνης εντός της Αιθούσης- να νομοθετήσουμε για θέματα ή ζητήματα που αφορούσαν στο κράτος δικαίου για τη χώρα μας η πλειοψηφία των πολιτικών κομμάτων στεκόταν απέναντι στη νομοθέτηση των συγκεκριμένων νομοσχεδίων μη δίνοντας την ευκαιρία σε μία γενική -θα έλεγα- και σταθερή θέση όλου του πολιτικού φάσματος απέναντι σε ζητήματα που αφορούν στην ενίσχυση του κράτους δικαίου και στην ενίσχυση της διαφάνειας.

Σήμερα η έκθεση για το κράτος δικαίου από την Ευρωπαϊκή Επιτροπή για την Ελλάδα στην πραγματικότητα επιβεβαιώνει τα θετικά βήματα που έγιναν το προηγούμενο χρονικό διάστημα. Μιλάω για το γεγονός ότι επιτέλους η ψηφιοποίηση στη δικαιοσύνη προχωράει με ταχείς ρυθμούς. Μιλάω για το γεγονός ότι έχουμε κλείσει τον κύκλο όλων αυτών των αδυναμιών, θα έλεγα, που υπήρχαν στην πρόσληψη των δικαστικών υπαλλήλων, ότι έχουμε καταφέρει επιτέλους να ιδρύσουμε τη δικαστική αστυνομία που θα συμβάλλει ουσιαστικά στην ενίσχυση του δικαστικού έργου, αλλά βεβαίως και στο γεγονός ότι με ένα σύγχρονο νομοσχέδιο που αφορά στο πόθεν έσχες των πολιτικών προσώπων καταφέρνουμε να αντιμετωπίσουμε με διαφάνεια ζητήματα τα οποία γεννούσαν πολλά ερωτήματα.

Αυτή την προσπάθεια το προηγούμενο χρονικό διάστημα, κυρίες και κύριοι συνάδελφοι, την αναλάβαμε μόνοι μας και θα περίμενα προσωπικά, μιας και πάντα πίστευα ότι υπάρχει χώρος συναίνεσης στο ελληνικό Κοινοβούλιο ειδικά για θέματα και ζητήματα τα οποία δεν έχουν να κάνουν αποκλειστικά και μόνο με την πολιτική αντιπαράθεση, να υπήρχε μία διαφορετική αντιμετώπιση για όλα αυτά τα ζητήματα τα οποία σε ένα πολύ μεγάλο βαθμό έδειξαν πώς πρέπει να κινείται η Ελλάδα, ποιες είναι οι πραγματικά μεγάλες ανάγκες και ποιες είναι οι επιλογές οι οποίες αναβαθμίζουν και την παρουσία της και τον ρόλο της μεταξύ των ευρωπαϊκών χωρών. Θέλω να καταθέσω στα Πρακτικά, προκειμένου και οι συνάδελφοι να τη δουν, την έκθεση για το κράτος δικαίου, ώστε να υπάρξει η δυνατότητα να διαπιστώσετε και εσείς ότι η προσπάθεια που έγινε το προηγούμενο χρονικό διάστημα είναι μία προσπάθεια που χαιρετίστηκε με κάθε τρόπο από το σύνολο των ευρωπαϊκών χωρών, μιας και διαπιστώνονται τα βήματα που έγιναν στην ελληνική πολιτεία.

(Στο σημείο αυτό ο Βουλευτής κ. Κωνσταντίνος Τσιάρας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο είναι η εποχή των προκλήσεων και είναι η εποχή που όλοι πρέπει να αποφασίσουμε αν θέλουμε να πάμε μαζί μπροστά την πατρίδα μας και την κοινωνία μας ή θα επιμείνουμε σε αυτή τη στείρα αντιπαράθεση, που στο παρελθόν σε ένα πολύ μεγάλο βαθμό δεν βοήθησε ούτε το πολιτικό σύστημα ούτε έδωσε τη δυνατότητα στην ελληνική κοινωνία να βλέπει ότι ανταποκρινόμαστε στα δικά της αιτήματα και στις δικές της ανάγκες.

Είναι μία εποχή που πρέπει να κάνουμε τα βήματα σε όλα τα πεδία.

Είναι μία εποχή που πρέπει όλοι να διαπιστώσουμε ότι βρισκόμαστε ουσιαστικά ενώπιον του τέλους των ψευδαισθήσεων. Αυτό επιβεβαιώνεται από το γεγονός ότι συνεχόμενες εκλογικές αναμετρήσεις τα τελευταία χρόνια αποδεικνύουν και την ωριμότητα της ελληνικής κοινωνίας, κυρίως, όμως, την επιλογή της η πατρίδα μας να κινηθεί σε έναν δρόμο σταθερότητας, σε έναν δρόμο ανάπτυξης, σε έναν δρόμο που αυτή τη στιγμή μόνο η παράταξη της Νέας Δημοκρατίας και μόνο ο Πρωθυπουργός, ο Κυριάκος Μητσοτάκης, μπορούν να δείξουν σταθερά στην ελληνική κοινωνία και στους Έλληνες πολίτες.

Το γεγονός, κυρίες και κύριοι συνάδελφοι, ειδικά της Αξιωματικής Αντιπολίτευσης, ότι οι συνεχόμενες εκλογικές αναμετρήσεις δεν σας έδωσαν τη δυνατότητα να πείσετε την ελληνική κοινωνία, νομίζω ότι έχει μία σαφή αναφορά στο λεγόμενο τέλος των ψευδαισθήσεων. Όσοι πίστευαν κάποτε ότι με ένα άρθρο και έναν νόμο μπορεί κάποιος να σκίσει ένα μνημόνιο ή μπορεί να κάνει την Ευρώπη να κινείται στους δικούς του ρυθμούς ή εν πάση περιπτώσει όλα αυτά τα οποία μπορεί να υπόσχονταν ότι θα συναντηθούν με την πραγματικότητα, δεν απογοητεύτηκε απλά, αλλά τον οδήγησε στη συγκεκριμένη διαπίστωση ότι ο μόνος δρόμος στον οποίο μπορεί να βαδίσει η κοινωνία μας και η πατρίδα μας στο μέλλον είναι ο δρόμος του ρεαλισμού, είναι ο δρόμος της σοβαρότητας, είναι ο δρόμος της μετριοπάθειας, είναι ο δρόμος ο οποίος θα οδηγήσει την πατρίδα μας στην επόμενη ημέρα, που θα δώσει τη δυνατότητα στους Έλληνες πολίτες να βλέπουν τη ζωή τους να γίνεται καλύτερη και να βελτιώνεται, είναι ο δρόμος που -το ξέρουμε όλοι- ειδικά τα τελευταία χρόνια προτείνει σταθερά η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Τσιάρα.

Αρχίζει ο τέταρτος κύκλος των ομιλητών.

Καλείται στο Βήμα ο κ. Δημήτρης Κούβελας, Βουλευτής της Νέας Δημοκρατίας.

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε, κύριοι Υπουργοί, κυρίες και κύριοι Βουλευτές, εύχομαι μία καλή και δημιουργική κοινοβουλευτική θητεία με υγεία και δύναμη σε όλους μας.

Αισθάνομαι την ανάγκη να ευχαριστήσω τους συμπολίτες μου στη Θεσσαλονίκη για την εμπιστοσύνη που έδειξαν στη Νέα Δημοκρατία, τον Κυριάκο Μητσοτάκη και σε εμένα προσωπικά στις πρόσφατες εκλογές. Θέλω να τους διαβεβαιώσω ότι θα συνεχίσω με αφοσίωση και σκληρή δουλειά προκειμένου να γίνει η καθημερινότητα στη Θεσσαλονίκη μας καλύτερη και να ανεβάσει η πόλη μας ταχύτητες, να αλλάξει πίστα, μαζί με την Αθήνα και την υπόλοιπη Ελλάδα.

H συζήτηση των Προγραμματικών Δηλώσεων αποτελεί μία από τις κορυφαίες κοινοβουλευτικές διαδικασίες. Ειδικά φέτος νομίζω ότι έχει μία ιδιαίτερη σημασία καθώς προερχόμαστε από μία διπλή εκλογική αναμέτρηση κατά την οποία οι Έλληνες πολίτες έστειλαν ένα εκκωφαντικό τριπλό μήνυμα προς τη Νέα Δημοκρατία και τα άλλα κόμματα.

Πρώτον, ενέκριναν πανηγυρικά τα πεπραγμένα της Κυβέρνησης της Νέας Δημοκρατίας κατά την προηγούμενη τετραετία γυρίζοντας την πλάτη στον λαϊκισμό και στις φαντασιώσεις για εύκολες λύσεις.

Δεύτερον, επέλεξαν θετικά την πρόταση, το πρόγραμμα και τις προτεραιότητες της Νέας Δημοκρατίας για την επόμενη τετραετία, την επόμενη κυβερνητική περίοδο.

Τρίτον, έδωσαν εντολή στον Κυριάκο Μητσοτάκη και σε εμάς να πάμε πολύ γρήγορα, αποφασιστικά ακόμα πιο μπροστά την Ελλάδα προς το μέλλον. Απέρριψαν, ταυτόχρονα, τα fake news, το γκρίζο, την τοξικότητα, την έλλειψη πρότασης από τα άλλα κόμματα. Έτσι ο ελληνικός λαός αποφάσισε να διαθέσει στη Νέα Δημοκρατία μία λειτουργική αυτοδυναμία ως πραγματική εθνική αναγκαιότητα.

Κυρίες και κύριοι Βουλευτές, αναμφίβολα οι προκλήσεις που έχουμε μπροστά μας την επόμενη τετραετία είναι πολλές και δύσκολες. Το περιβάλλον είναι ασταθές. Είναι υψηλής αβεβαιότητας σε παγκόσμιο επίπεδο. Τα τέσσερα χρόνια που πέρασαν σταθήκαμε αποφασιστικά απέναντι σε κατεστημένες νοοτροπίες και αναχρονιστικά στερεότυπα. Δεν συμβιβαστήκαμε ούτε με τις δικές μας αστοχίες και λάθη. Τα αντιμετωπίσαμε πάντα με αποφασιστικότητα. Μιλήσαμε με εντιμότητα στους πολίτες και αυτοί επιβράβευσαν τη στάση μας.

Προφανώς το υψηλό εκλογικό ποσοστό, αλλά και η πρωτοφανής διαφορά ανάμεσα στη Νέα Δημοκρατία και το δεύτερο κόμμα δεν είναι κάτι το οποίο μας προκαλεί επανάπαυση, αλλά αντίθετα αποτελεί ιστορική ανάθεση υψηλής ευθύνης για τη νέα τετραετία και τη νέα Κυβέρνηση της Νέας Δημοκρατίας και ταυτόχρονα πολιτικό καύσιμο για να τρέξουμε το πρόγραμμα και τις προτεραιότητες της επόμενης περιόδου ακόμα πιο γρήγορα, ακόμα πιο αποφασιστικά.

Το πρόγραμμα, ήδη από τον Μάιο, ο ίδιος ο Πρωθυπουργός Κυριάκος Μητσοτάκης το παρουσίασε στους Έλληνες πολίτες υπογράφοντας μαζί τους ένα νέο συμβόλαιο, μία νέα συμφωνία αλήθειας. Οι πολίτες μάς έδωσαν ισχυρή πλειοψηφία. Η ίδια η κοινωνία μάς έδωσε ισχυρή πλειοψηφία έτσι ώστε να μπορέσουμε να τρέξουμε αυτή την τετραετία ως μία θητεία αποτελεσματικότητας με πέντε μεγάλους στόχους.

Στόχος πρώτος είναι μία Ελλάδα παραγωγική, πιο δυναμική, με περισσότερες και καλύτερες θέσεις εργασίας και φυσικά, με καλύτερες αποδοχές και μισθούς.

Στόχος δεύτερος, μία Ελλάδα πιο ανθρώπινη, με αξιοπρεπείς υπηρεσίες υγείας, εκσυγχρονίζοντας νοσοκομεία και κέντρα υγείας με δωρεάν προληπτικές εξετάσεις για όλους. Όπου χρειαστεί η σύμπραξη με τον ιδιωτικό τομέα δεν είναι φόβος και τρόμος. Θα γίνει δωρεάν για τους Έλληνες πολίτες, με χαμηλό κόστος για το δημόσιο.

Στόχος τρίτος είναι μια κοινωνία πράσινη και ψηφιακή. Ένα κράτος ακόμα πιο φιλικό προς τον πολίτη καθώς η ψηφιακή επανάσταση που ξεκινήσαμε πριν από τέσσερα χρόνια έχει ακόμα βήματα για να φτάσει στην πλήρη ολοκλήρωσή της. Θέλουμε επιτέλους να καταλήξουμε έτσι ώστε να αναδειχθεί το καλό πρόσωπο του κράτους ξεπερνώντας κακοδαιμονίες του παρελθόντος.

Στόχος τέταρτος, μία πατρίδα με δυνατούς συμμάχους, θωρακισμένη και ασφαλής, υπερήφανη μέσα και έξω από τα σύνορά μας, αλλά και ισχυρή απέναντι σε όποιον τολμήσει να την απειλήσει.

Πέμπτος στόχος είναι οι πολιτικές εκείνες που θα δώσουν έμφαση στην αντιμετώπιση του μεγάλου εθνικού προβλήματος, του δημογραφικού και θα στηρίξουν στην πράξη την ελληνική οικογένεια. Σε αυτές συμπεριλαμβάνονται και οικονομικά κίνητρα, αλλά και ελαφρύνσεις που θα έρθουν προς ψήφιση σύντομα. Δεν θα μείνουμε, βέβαια, μόνο σε αυτά. Οι Προγραμματικές Δηλώσεις της Κυβέρνησης έρχονται να επισφραγίσουν το ιδιαίτερο μείγμα πολιτικής το οποίο ήδη εφαρμόζεται για τη χώρα και τους πολίτες, λιγότερες επιβαρύνσεις, περισσότερες ελαφρύνσεις, λιγότεροι φόροι, περισσότερες και καλύτερες δουλειές, λιγότερη αβεβαιότητα και περισσότερη αναπτυξιακή προοπτική.

Κυρίες και κύριοι συνάδελφοι, σε θέματα οικονομίας και ανάπτυξης είναι προφανές ότι υπάρχει μεγάλο χάσμα ανάμεσα στην Κυβέρνηση και στα κόμματα της Αντιπολίτευσης. Έχουμε διαφορετικές πολιτικές αντιλήψεις. Πράγματι. Για τη Νέα Δημοκρατία η απάντηση στην ακρίβεια δεν είναι τα προσωρινά επιδόματα, τα οποία, βεβαίως, αποτελούν πρόσκαιρες ανάσες για τα νοικοκυριά, αλλά είναι η μόνιμη και διαρκής βελτίωση του διαθέσιμου εισοδήματος με αυξήσεις στους μισθούς και μόνιμες μειώσεις στη φορολογία. Οι μεγάλες προτεραιότητες οι οποίες αφορούν τόσο στους τομείς της οικονομίας, των συντάξεων, της εξωτερικής πολιτικής, της αποκλιμάκωσης της ανεργίας, θα ξεδιπλωθούν στο επόμενο διάστημα με τα νομοθετήματα και τις παρεμβάσεις που προγραμματίζονται.

Ανάμεσα στα υπόλοιπα, όμως, θα πρέπει να ολοκληρωθούν και τα δέκα εμβληματικά έργα εθνικής εμβέλειας, όπως εξαγγέλθηκαν από τον Πρωθυπουργό, με πρώτο την ολοκλήρωση του μετρό της Θεσσαλονίκης. Ακολουθεί η αναβάθμιση της περιφερειακής οδού με το Flyover, η λειτουργία του πάρκου τέταρτης γενιάς, του τεχνολογικού πάρκου Thess Intec, η ενίσχυση των αστικών συγκοινωνιών με λεωφορεία πράσινης τεχνολογίας και στη Θεσσαλονίκη για την αντιμετώπιση του κυκλοφοριακού και την αναβάθμιση της καθημερινότητας των Θεσσαλονικέων σε πιο ποιοτική. Φυσικά, είναι τα νοσοκομεία, είναι ο νέος δικαστικός χάρτης όπως αναπτύχθηκε προηγουμένως, η ολοκλήρωση του φράχτη στον Έβρο και, προφανώς με σεβασμό στην ανθρώπινη ζωή και την ανθρώπινη αξιοπρέπεια, η συνεχής διαχείριση του μεταναστευτικού ζητήματος το οποίο προφανώς δεν είναι μόνο ελληνικό, αλλά ευρωπαϊκό.

Έχουμε αποδείξει ότι η Νέα Δημοκρατία είναι η μεγάλη, λαϊκή, προοδευτική, παράταξη των μεγάλων αποφάσεων, που λύνει αποτελεσματικά τις δύσκολες εξισώσεις, που έβαλε υπογραφή στη σπουδαία ευρωπαϊκή πορεία της χώρας και στις μεγάλες κοινωνικές τομές. Αυτό θα συνεχίσουμε να κάνουμε και την επόμενη τετραετία για την Ελλάδα που αξίζει στα παιδιά μας κάνοντάς την ακόμα πιο ισχυρή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κούβελα.

Καλείται στο Βήμα η κ. Έφη Αχτσιόγλου, Βουλευτής του ΣΥΡΙΖΑ. Θα ακολουθήσει ο Υπουργός Δικαιοσύνης, ο κ. Φλωρίδης και μετά θα συνεχίσουμε στον κατάλογο. Για την καλύτερη ενημέρωση των συναδέλφων, για να ξέρουν τι θα γίνει, να σας ενημερώσω, θα ολοκληρωθεί σήμερα και ο πέμπτος κύκλος μέχρι το νούμερο 68. Θα μιλήσει δηλαδή και το νούμερο 68.

Ευχαριστώ πολύ.

**ΕΦΗ ΑΧΤΣΙΟΓΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα επιχειρήσω στην σύντομη τοποθέτησή μου επί των Προγραμματικών Δηλώσεων της νέας Κυβέρνησης να τοποθετηθώ όχι στη βάση εικασιών ή κρίνοντας προθέσεις, αλλά μιλώντας μόνο στη βάση της πραγματικότητας, των σκληρών δεδομένων της πραγματικότητας και κρίνοντας τα όσα είπε ή όσα επέλεξε να μην πει ο κ. Μητσοτάκης. Ο κ. Μητσοτάκης χθες ήδη από την αρχή της ομιλίας του είπε ότι αναγνωρίζει πως υπάρχουν προβλήματα σε μία σειρά από τομείς, στην οικονομία, στην εργασία, στην υγεία, στους οποίους ενώ έγιναν βήματα τα προηγούμενα χρόνια, πρέπει να γίνουν περισσότερα. Ενώ, όμως, είπε αυτό, ταυτόχρονα και αντιφατικά -θα πρόσθετα εγώ- υιοθέτησε μία αφήγηση της πραγματικότητας η οποία πόρρω απέχει από το τι πραγματικά ισχύει. Πόρρω απέχει από το τι καταγράφουν τα επιστημονικά δεδομένα, από το τι καταγράφουν οι διεθνείς οργανισμοί για την πραγματικότητα αυτή. Έκανε με άλλα λόγια παραδοχές που απλά δεν ισχύουν.

Ξεκινώ από το ζήτημα της οικονομίας και το προνομιακό, όπως θέλει να θεωρεί η Κυβέρνηση, πεδίο της ανάπτυξης και των επενδύσεων. Τι είπε εκεί ο κ. Μητσοτάκης; Ότι το προηγούμενο χρονικό διάστημα, την προηγούμενη τετραετία υπήρχαν πολύ μεγάλες επιτυχίες στον τομέα των επενδύσεων και ότι άλλαξε το παραγωγικό υπόδειγμα της χώρας. Ποια είναι η αλήθεια; Η αλήθεια είναι ότι οι επενδύσεις που έγιναν την προηγούμενη τετραετία στο 90% ήταν ιδιωτικοποιήσεις, όπως η ιδιωτικοποίηση της ΔΕΗ, αγορές από fund κόκκινων δανείων -όλοι ξέρουμε τι είναι αυτό στην κοινωνική πραγματικότητα- ή επαναγορά υπαρχόντων ακινήτων αξιών, κυρίως στον τουρισμό -real estate του τουρισμού, δηλαδή- επίσης από funds. Αυτό ήταν το 90% των επενδύσεων που έγιναν την προηγούμενη τετραετία.

Είναι προφανές ότι εδώ δεν μιλάμε για επενδύσεις, οι οποίες έχουν έστω και με κάποιον τρόπο μία προστιθέμενη αξία στην ελληνική οικονομία ούτε και φυσικά, μετασχηματίζουν το παραγωγικό υπόδειγμα και είναι ιδιαιτέρως χαρακτηριστικό του δομικού προβλήματος που έχει αυτή η στρατηγική ότι το έλλειμμα ισοζυγίου τρεχουσών συναλλαγών εκτινάχθηκε στο 10% του ΑΕΠ, δεκαπλασιάστηκε την προηγούμενη τετραετία. Κατ’ ουσίαν εισάγουμε για να καλύψουμε τις ανάγκες του τουρισμού.

Άρα εδώ αν κάποιος θέλει πραγματικά να ασχοληθεί με το πρόβλημα αφ’ ενός θα πρέπει να αναγνωρίσει την κατάσταση, το τι συμβαίνει δηλαδή, πράγμα που δεν έχει διάθεση να κάνει ο κ. Μητσοτάκης όπως φάνηκε, αφ’ ετέρου να κάνει μία εντελώς διαφορετική στρατηγική, προτεραιοποιώντας τους παραγωγικούς κλάδους, κινητοποιώντας τα χρηματοδοτικά εργαλεία προκειμένου να τους ενισχύσει και φροντίζοντας αυτά να έχουν τη μεγαλύτερη δυνατή διάχυση, δηλαδή τη συμμετοχή των μικρομεσαίων επιχειρήσεων, των επαγγελματιών, προκειμένου να επιτευχθεί μία αλλαγή του παραγωγικού μοντέλου και να μπορέσει η χώρα να σταθεί στα πόδια της και να προχωρήσει διαφορετικά.

Δεύτερο ζήτημα, είπε ο κ. Μητσοτάκης ότι υπάρχει πρόβλημα με την άδικη κατανομή των φορολογικών βαρών για την οποία, όμως, η Κυβέρνησή του έκανε πάρα πολλά βήματα σε θετική κατεύθυνση για την επίλυση του προβλήματος και θα συνεχίσει έτσι. Μισό λεπτό. Αυτό που έκανε η Κυβέρνηση της Νέας Δημοκρατίας ήταν ακριβώς να ενισχύσει την αδικία στην κατανομή των φορολογικών βαρών. Διότι την προηγούμενη τετραετία ενισχύθηκε το ειδικό βάρος των έμμεσων φόρων του ΦΠΑ και του ειδικού φόρου κατανάλωσης στα καύσιμα. Πώς; Διότι όταν έχεις ένα τέτοιο κύμα ακρίβειας και κρατάς σταθερούς τους συντελεστές του ΦΠΑ και των ειδικών φόρων κατανάλωσης στα καύσιμα, ουσιαστικά δημιουργείς μία κρυφή πρόσθετη φορολογική επιβάρυνση στους πολίτες που διαλύει το εισόδημα τους και αυτό στην πραγματικότητα συνετελέστη. Αυτό που μόλις είπα αποδεικνύεται από τα στοιχεία εκτέλεσης του προϋπολογισμού, αποδεικνύεται από τη μείωση του πραγματικού διαθέσιμου εισοδήματος, αποδεικνύεται από την επιδείνωση της αναλογίας έμμεσων, δηλαδή άδικων και άμεσων φόρων που συνετελέστη στην προηγούμενη περίοδο. Άρα όταν ο κ. Μητσοτάκης λέει ότι θα συνεχίσει αυτή την πολιτική, δεν έχει κανέναν σκοπό με πολιτικούς όρους να αντιμετωπίσει αυτό το πρόβλημα. Αν τον ενδιέφερε το ζήτημα, αυτό που θα έπρεπε πρωτίστως να γίνει τούτη την περίοδο θα ήταν μια προτεραιότητα μείωσης του ΦΠΑ και των ειδικών φόρων κατανάλωσης στα καύσιμα.

Τρίτο θέμα, το ζήτημα της εργασίας. Είπε ο κ. Μητσοτάκης ότι η Κυβέρνησή του δεσμεύεται για την αύξηση του μέσου μισθού μέχρι το τέλος της τετραετίας στα 1.500 ευρώ, λέγοντας, μάλιστα, το πλήρως αντιφατικό για άλλη μία φορά ότι αυτό θα επιτευχθεί ακολουθώντας ακριβώς την ίδια πολιτική που την προηγούμενη τετραετία οδήγησε σε μείωση του μέσου μισθού. Και αναρωτιέται κάποιος πώς είναι δυνατόν η πολιτική, οικονομική και εργατική που την προηγούμενη τετραετία οδήγησε σε μείωση του μισθού με βάση τα στοιχεία του ΟΟΣΑ, τώρα να οδηγήσει σε αύξηση. Και μάλιστα, τέτοια αύξηση. Λέει προφανώς ότι αυτό θα συμβεί με τον αυτοματισμό της οικονομικής ορθοδοξίας, θα έρθει η ανάπτυξη θα αυξηθούν οι μισθοί ή επειδή θα αυξηθεί ο κατώτατος μισθός. Τίποτα από αυτά δεν ισχύει. Δεν αυξάνεται αυτόματα ο μέσος μισθός επειδή μπορεί να υπάρχει ανάπτυξη ούτε φυσικά αυξάνεται αυτόματα η κατ’ αναλογία σε σχέση με τον κατώτατο μισθό. Για να μπορέσει να αυξηθεί ο μέσος μισθός χρειάζονται πολιτικές. Τι πολιτικές; Συλλογικές συμβάσεις εργασίας, κλαδικές, κλαδικές για την Ελλάδα με αυτή τη δομή που έχει η ελληνική οικονομία, χρειάζεται διαιτησία, χρειάζεται συγκεκριμένη και σαφής κατοχύρωση του χρόνου εργασίας όχι απλήρωτες υπερωρίες που οδηγούν στη συρρίκνωση των αμοιβών, χρειάζεται ενίσχυση του σώματος επιθεώρησης εργασίας. Τα ακριβώς αντίθετα δηλαδή, από όσα έπραττε την προηγούμενη τετραετία και όσα προτίθεται να συνεχίσει εξ όσων μας είπε.

Και ξέρετε, μου κάνει και λίγο εντύπωση που ο κ. Μητσοτάκης εχθές ανακάλυψε τους αόρατους στην αγορά εργασίας, αυτούς που μέχρι πριν από λίγο καιρό, με τον νεολογισμό του, χαρακτήριζε επιχειρηματίες του εαυτού τους. Έτσι δεν τους ονόμαζε, τους επισφαλώς εργαζόμενους στις πλατφόρμες; Και επίσης εντύπωση μου έκανε και η τοποθέτηση του κ. Γεωργιάδη, νέου Υπουργού Εργασίας για το περιστατικό στη Ρόδο, που είπε ότι δικαιολογείται αυτή η εργοδοτική αυθαιρεσία, επειδή είχε τη συναίνεση του εργαζομένου. Εδώ τώρα υπάρχει στοιχειώδης άγνοια, πέρα από ιδεολογική αγκύλωση, των βασικών αρχών του εργατικού δικαίου.

Τι λένε οι βασικές αρχές του εργατικού δικαίου; Ότι κανόνες που αφορούν στην υγεία, στην ασφάλεια του εργαζόμενου είναι αναγκαστικού δικαίου, δηλαδή ισχύουν υποχρεωτικά, ανεξαρτήτως εάν ο εργαζόμενος υποτίθεται συναινέσει ώστε να παραβιαστούν αυτοί οι κανόνες. Διαφορετικά θα καταλήγαμε ακόμα και στη νομιμοποίηση της δουλείας με την υποτιθέμενη συναίνεση των εργαζομένων.

Είπε και άλλα πράγματα ο κ. Μητσοτάκης. Δεν προλαβαίνω στη σύντομη τοποθέτησή μου να τα πω. Θέλω, όμως, να κλείσω με δύο σχόλια: το πρώτο σχόλιο αφορά στο μάθημα πολιτικού πολιτισμού που μας έκανε ο κ. Μητσοτάκης. Μας είπε ότι στο εξής θα πρέπει να κάνουμε εποικοδομητικό διάλογο, ορθολογικό διάλογο και ότι δεν είμαστε εχθροί. Αυτό το αντιλαμβάνομαι ως αυτοκριτική του κ. Μητσοτάκη. Μόνο έτσι μπορεί να το αντιληφθεί κάποιος και είναι καλοδεχούμενη αν είναι αυτοκριτική. Γιατί πριν από δεκαπέντε ημέρες ο ίδιος άνθρωπος, το ίδιο κόμμα χαρακτήριζε τον ΣΥΡΙΖΑ εθνική εξαίρεση. Άρα εύχομαι να κατάλαβα καλά ότι πρόκειται για αυτοκριτική και είναι καλοδεχούμενη. Και το δεύτερο σχόλιο, κυρίες και κύριοι συνάδελφοι, στην παρούσα Βουλή όπως διαμορφώνονται οι συσχετισμοί βρίσκουν χώρο ως φαίνεται θέσεις που αμφισβητούν κατοχυρωμένα δικαιώματα των γυναικών στην αυτοδιάθεση του σώματός τους. Θέλουμε να πιστεύουμε και να επισημάνουμε στην Κυβέρνηση, επειδή και στην παράταξή σας υπάρχουν δυνάμεις που φλερτάρουν με τέτοιες απόψεις, ότι δεν θα διανοηθείτε να θέσετε σε αμφισβήτηση κεκτημένα της σύγχρονης ευρωπαϊκής δημοκρατίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αγαπητοί συνάδελφοι, για όλους αυτούς τους λόγους, για την ανάδειξη άλλων πολιτικών για την αναπτυξιακή στρατηγική, για την εργασία, για την υγεία, για τη θέση στο προσκήνιο υπαρκτών προβλημάτων της ελληνικής κοινωνίας που η Νέα Δημοκρατία και ο κ. Μητσοτάκης θα θέλει να κρύβει κάτω από το χαλί, για τη διαφύλαξη καίριων δικαιωμάτων, ο ΣΥΡΙΖΑ - Προοδευτική Συμμαχία σήμερα είναι περισσότερο πολύτιμος από ποτέ. Εμείς δεσμευόμαστε ότι θα ασκήσουμε με ευθύνη τον ρόλο της Αξιωματικής Αντιπολίτευσης, αλλά δεν θα κάνουμε μόνο αυτό. Θα είμαστε η δύναμη που θα αντιταχθεί σε μία λογική κοινωνίας χαμηλών προσδοκιών, όπως θέλει να καλλιεργεί η Δεξιά και θα είμαστε η δύναμη εκείνη που θα αναλάβει τον δύσκολο, αλλά και όμορφο ρόλο θα δώσει προοπτική στους πολίτες. Μία αριστερή, προοδευτική και δημοκρατική προοπτική, μία ρεαλιστική προοπτική.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κ. Αχτσιόγλου.

Καλείται στο Βήμα ο κ. Φλωρίδης, Υπουργός Δικαιοσύνης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, επιτρέψτε μου πριν απ’ όλα να εκφράσω τα συγχαρητήριά μου για την εκλογή σας, σε αρκετούς από εσάς για την επανεκλογή σας. Να ευχηθώ καλή επιτυχία στο έργο σας. Και επιτρέψτε μου μία κάποια συγκίνηση επειδή βρίσκομαι σε αυτή την Αίθουσα ξανά, δώδεκα χρόνια μετά από τότε που παραιτήθηκα παραδίδοντας τη βουλευτική μου έδρα στο ΠΑΣΟΚ στο οποίο και ανήκε.

Κυρίες και κύριοι Βουλευτές, η ελληνική δικαιοσύνη τα τελευταία δύσκολα χρόνια πέρασε, μέσα από τις αναταράξεις της μεγάλης κρίσης του 2010, δύο φάσεις. Η μία ήταν η περίοδος της πολιτικής έντασης, η οποία παροξύνθηκε την περίοδο 2015-2019 και η άλλη ήταν η περίοδος 2019-2023 που προσφυώς ο προκάτοχός μου κ. Τσιάρας την ονόμασε περίοδο ηρεμίας. Σε αυτή την περίοδο ηρεμίας, μέσα από ένα πλούσιο νομοθετικό έργο, προετοιμάστηκε η περίοδος στην οποία μπαίνουμε τώρα.

Σήμερα, μπορούμε να πούμε ότι ήρθε το πλήρωμα του χρόνου για μία νέα μεταρρυθμιστική προσπάθεια, η οποία φιλοδοξεί να συμβάλει σε μία σύγχρονη αποτελεσματική και λειτουργική από άποψη χρόνου και ποιότητας δικαιοσύνη.

Η πορεία προς την επίτευξη αυτού του στόχου επιθυμούμε να οδηγήσει στην ενίσχυση της ανεξαρτησίας, αλλά και της αποτελεσματικότητας του θεσμού καθώς και της δυνατότητας των πολιτών να έχουν άμεση και απρόσκοπτη πρόσβαση σε ένα δίκαιο σύστημα που με τη σειρά του ενισχύει το τόσο κρίσιμο για τη λειτουργία της δικαιοσύνης αίσθημα της λαϊκής εμπιστοσύνης απέναντι στον ίδιο τον θεσμό.

Αν αυτός ο μεγάλος στόχος είναι σαφής και αποδεκτός στον εκτεταμένο πολιτικό διάλογο, που υπάρχει εδώ και χρόνια και θα συνεχιστεί, υπάρχει ανάγκη να αποσαφηνίσουμε πως θα γίνει αυτό. Η Κυβέρνηση οφείλει να είναι σαφής και θα είναι. Οι αλλαγές και οι αναγκαίες τομές στην ελληνική δικαιοσύνη αφορούν πρωτίστως σε παθογενείς καταστάσεις, διαδικασίες και διαχρονικές ελλείψεις και σε καμμία περίπτωση δεν αφορούν σε συγκρούσεις μεταξύ των δυνάμεων που διακονούν και κοινωνούν τον θεσμό.

Η Κυβέρνηση και το Υπουργείο Δικαιοσύνης αντιλαμβάνονται τη μεταρρυθμιστική παρέμβαση στον χώρο ως πολιτική προσθετικού αθροίσματος, όπου όλοι οι βασικοί συντελεστές του τομέα έχουν να κερδίσουν.

Ο γόρδιος δεσμός της καθυστέρησης που μεταπίπτει σε αρνησιδικία μπορεί να αντιμετωπιστεί με μία προωθητική συνεργασία δικαστών, δικηγόρων, δικαστικών υπαλλήλων, συμβολαιογράφων και δικαστικών επιμελητών με τη στήριξη του Υπουργείου Δικαιοσύνης. Όλοι έχουν μερίδιο ευθύνης, όλοι μπορούν να κερδίσουν εφόσον δουν τη μεγάλη εικόνα. Αυτή η μεγάλη εικόνα περιλαμβάνει την αποκατάσταση της εμπιστοσύνης, μέσα από τη βελτίωση της λειτουργίας κεντρικών πολιτειακών θεσμών, την πρόσβαση και την παροχή δικαιοσύνης στους Έλληνες πολίτες για την εξυπηρέτηση μείζονων εθνικών προτεραιοτήτων, όπως η οικονομική ανάταξη και η ανάπτυξη της χώρας.

Σε αυτό το σημείο θεωρώ υποχρέωσή μου να εξηγήσω γιατί επιμένει τόσο πολύ η Κυβέρνηση στο θέμα της ταχύτερης απονομής της δικαιοσύνης. Δεν πρόκειται για ένα ζήτημα που μπορεί να οριστεί απλώς ως διαχειριστικό και να αντιμετωπιστεί ως τέτοιο. Είναι ζήτημα που καθορίζει την ίδια την ταυτότητα της δικαιοσύνης. Είναι απάντηση στο θεμελιώδες ερώτημα: «Απονομής ή όχι του δικαίου;». Η επιτυχής απάντηση στο ερώτημα αυτό σημαίνει αυτομάτως ποιοτική αναβάθμιση του ίδιου του θεσμού ως κρίσιμου πυλώνα του δημοκρατικού μας πολιτεύματος. Σημαίνει εμπέδωση της εμπιστοσύνης των πολιτών απέναντι στο τελευταίο καταφύγιο που είναι η δικαιοσύνη όταν οι άλλες ανεξάρτητες εξουσίες επιχειρούν περιορισμό στα συνταγματικώς κατοχυρωμένα δικαιώματά τους. Σημαίνει εξυπηρέτηση των εθνικών προτεραιοτήτων της χώρας μας.

Και επειδή στην παρούσα Βουλή υπάρχει πληθωριστικός λόγος περί έθνους ας μου επιτραπεί μία ξεχωριστή αναφορά. Όλοι εδώ εμφορούμαστε από πατριωτικά αισθήματα. Όμως, πρέπει να πω με όση έμφαση μπορώ και όση δύναμη διαθέτω ότι εθνική στάση δεν είναι ρητορείες, δεν είναι λόγια. Ο πατριωτισμός κρίνεται επί του πεδίου. Θέλω να θυμίσω την υπερηφάνεια που αισθάνθηκε ο ελληνικός λαός στα γεγονότα του 2020 στον Έβρο και στη συνέχεια στη μεγάλη ένταση στο Αιγαίο και στη Μεσόγειο όταν η Τουρκία δοκίμασε τις αντοχές και την αποφασιστικότητά μας και πήρε την απάντηση. Και ξέρει πλέον καλά η Τουρκία ότι η απάντηση αυτή είναι διαρκής και αναλλοίωτη στον χρόνο. Άρα, πατριωτισμός επί του πεδίου και όχι πατριωτισμός της εύκολης ρητορείας.

Συνεχίζοντας στο θέμα της αναγκαίας μεγάλης μεταρρύθμισης για τη δικαιοσύνη οφείλω να επισημάνω δύο πράγματα. Η παραπάνω προσέγγιση, ότι δηλαδή μπορούν να κερδίσουν όλοι, δεν σημαίνει ότι δεν θα υπάρξουν τριβές και διαφοροποιήσεις των εμπλεκομένων. Στη σοβαρή αυτή υπόθεση δεν συγχωρείται αφέλεια και δεν είμαστε αφελείς. Όμως, οι μεγάλες μεταρρυθμιστικές προσπάθειες δεν περιέχουν υποχρεωτικά κατ’ ανάγκην μεγάλες συγκρούσεις, σώνει και καλά συγκρούσεις, ότι όσο μεγάλη είναι μία μεταρρυθμιστική προσπάθεια τόσο μεγάλη είναι και η σύγκρουση. Δεν πιστεύω σε αυτό. Ο αναγκαίος και οργανωμένος διάλογος οφείλει να αναδεικνύει τα σημεία σύγκλισης. Και όταν μιλάμε για τον τομέα της δικαιοσύνης τα σημεία σύγκλισης μεταξύ των βασικών συντελεστών είναι πολύ περισσότερα από τα σημεία απόκλισης. Όμως, ο διάλογος αυτός πρέπει να οδηγεί ώστε αυτά τα σημαντικά στοιχεία να γίνονται κτήμα όλων όσων εμπλέκονται σ’ αυτόν και ταυτόχρονα να γίνονται κτήμα του λαού. Πρέπει να διευκρινίσω εδώ ότι όποιες συζητήσεις και να γίνουν μεταξύ των εμπλεκομένων και των ενδιαφερομένων αυτές ταυτόχρονα θα δημοσιοποιούνται, γιατί δεν υπάρχει τίποτα που δεν πρέπει να γνωρίζει ο κόσμος. Μόνο με τη στήριξη του κόσμου, η οποία προέρχεται μέσα από τη γνώση για το περιεχόμενο μίας μεταρρύθμισης που τον αφορά πρωτίστως, μπορούν να προχωρήσουν οι μεγάλες αλλαγές.

Η συνεργασία και η σύγκλιση οφείλει να είναι προωθητική. Το λέω αυτό γιατί δεν μπορούμε στην Ελλάδα να πάμε σε συμβιβασμούς και καθήλωση χαμηλών προσδοκιών, γιατί αυτοί οι συμβιβασμοί απορροφώνται πάρα πολύ γρήγορα από τις εγκατεστημένες παθογένειες. Είμαστε υποχρεωμένοι να πάμε μπροστά και θα πάμε. Η Κυβέρνηση έχει την πολιτική βούληση και τη δέσμευση που επικυρώθηκε πρόσφατα από τη λαϊκή εντολή του Ιουνίου.

Αμέσως μετά από τη συζήτηση των Προγραμματικών Δηλώσεων και την παροχή ψήφου εμπιστοσύνης στην Κυβέρνηση από τη Βουλή, θα ξεκινήσουμε όλες τις θεσμικές επαφές για την ανάδειξη των θετικών απόψεων για τον συντονισμό και τη δράση με όλους τους εμπλεκόμενους φορείς. Δόξα τω Θεώ όλα αυτά τα χρόνια υπάρχει καταγεγραμμένος πλούσιος προβληματισμός και δεν υπάρχει λόγος να χρονοτριβούμε. Έχουν διατυπωθεί κατά καιρούς πολλές απόψεις, είναι καταγεγραμμένες, βεβαίως θα τις επικαιροποιήσουμε, για να προχωρήσουμε όσο γίνεται πιο γρήγορα.

Κυρίες και κύριοι Βουλευτές, ο Πρωθυπουργός εχθές έθεσε σε αδρές γραμμές το πλαίσιο της συνταγματικής Αναθεώρησης. Έκανε, βέβαια, μία αιχμιακή αναφορά. Επειδή η Βουλή είναι η μόνη αρμόδια να ξεκινήσει τη διαδικασία της αναθεώρησης, είναι προφανές ότι η Κυβέρνηση θα προσέλθει στη διαδικασία αυτή με τις δικές της προτάσεις, όπως, επίσης, ότι θα προσέλθει και με τις ίδιες προτάσεις αναπτυγμένες και στον κοινωνικό διάλογο, ο οποίος είναι αναγκαίο να ακολουθήσει, εκτός από τον κοινοβουλευτικό διάλογο.

Στη διαδικασία της αναθεώρησης θεωρώ ότι είναι ευκαιρία να άρουμε κάποιες παρεξηγήσεις που παραδόξως υπάρχουν στη δημόσια σφαίρα σχετικά με τη συνταγματικά κατοχυρωμένη ανεξαρτησία των εξουσιών, η οποία αποτελεί το θεμέλιο του δημοκρατικού μας πολιτεύματος. Ανεξάρτητες εξουσίες δεν σημαίνει ανεξέλεγκτες εξουσίες. Η αναγκαία και διαρκής ενίσχυση της ανεξαρτησίας των εξουσιών και των αρχών δεν μπορεί να οδηγεί στη σκέψη ότι υπάρχει το ανεξέλεγκτο των εξουσιών και των αρχών. Διότι όταν υπάρχει αυτό, τότε έχουμε αποδυνάμωση της δημοκρατίας. Και το Σύνταγμά μας οφείλει με κάθε ευκαιρία αυτό να το διατυπώνει με μεγαλύτερη σαφήνεια. Πιστεύω ότι ο διάλογος για τη συνταγματική Αναθεώρηση, εντός και εκτός Κοινοβουλίου, θα συμβάλλει αποφασιστικά σε αυτά τα κρίσιμα ζητήματα.

Δεν μπορεί να ξεκινήσει καμμία μεταρρυθμιστική προσπάθεια στη δικαιοσύνη εάν δεν έχει ως αφετηρία την Εθνική Σχολή Δικαστών. Σε συνεργασία με τη διοίκηση και τη διεύθυνση της σχολής θα προχωρήσουμε σε μία σημαντική αναμόρφωση του προγράμματος σπουδών, με έμφαση στην οργανωμένη πρακτική εξάσκηση των σπουδαστών στα δικαστήρια και τις εισαγγελίες. Θα εξετάσουμε και την αύξηση του χρόνου διάρκειας των σπουδών στα δύο χρόνια. Θα εξετάσουμε, επίσης, χωρίς να αιφνιδιάσουμε αυτούς που προετοιμάζονται για τον επόμενο διαγωνισμό, την αύξηση του ορίου ηλικίας των εισερχομένων στη σχολή. Η διοίκηση και η διεύθυνση της σχολής θα αποκτήσουν σύντομα ένα ευέλικτο και αποδοτικό πλαίσιο λειτουργίας.

Θεωρούμε πολύ σημαντικό το γεγονός ότι για τα επόμενα χρόνια οι δικαστικοί υπάλληλοι θα προσλαμβάνονται σε ετήσια βάση, με ξεχωριστό διαγωνισμό που διενεργεί η Εθνική Σχολή Δικαστών η οποία αναλαμβάνει και την ειδική εκπαίδευσή τους.

Ήταν μία σημαντική πρωτοβουλία του κ. Τσιάρα, η οποία στέφθηκε με απόλυτη επιτυχία και ήδη η σχολή την περασμένη Δευτέρα υποδέχτηκε τους πρώτους τριακόσιους έντεκα νεοπροσληφθέντες δικαστικούς υπαλλήλους.

Να πω δύο λόγια για τις παρεμβάσεις στους κώδικες. Δηλώνω εξαρχής ότι δεν επιθυμούμε εκτεταμένες παρεμβάσεις στους κώδικες. Οι δικαστές με τις συνεχείς αλλαγές βιώνουν μια αφόρητη κατάσταση, ιδιαίτερα στην ποινική δικαιοσύνη, γιατί καλούνται να εφαρμόζουν διατάξεις που ισχύουν για διαφορετικές χρονικές περιόδους, να καταλήγουν ποια διάταξη πρέπει να εφαρμοστεί και ο κίνδυνος λάθους, που μπορεί να αποβεί σε βάρος του κατηγορουμένου και της ορθής απονομής της δικαιοσύνης, είναι σοβαρός. Θα επιχειρήσουμε σημειακές παραβάσεις στους κώδικες, ώστε να επανατοποθετηθούν κάποια θεμελιώδη ζητήματα.

Κυρίες και κύριοι Βουλευτές, οφείλω να είμαι λίγο πιο σαφής. Έχει επικρατήσει να μιλάμε για χαμηλή εγκληματικότητα, για υψηλή ή βαριά εγκληματικότητα. Ας δούμε το θέμα. Για παράδειγμα μία ληστεία σε τράπεζα με λεία σημαντικό ποσό τραβάει τα φώτα της δημοσιότητας. Αυτό χαρακτηρίζεται βαρύ έγκλημα και σωστά. Την κλοπή 3.000 ευρώ ή 5.000 ευρώ από ένα ηλικιωμένο ζευγάρι που μπορεί να ήταν οι οικονομίες μιας ζωής για ώρα ανάγκης, πώς θα τη χαρακτηρίσουμε; Χαμηλή εγκληματικότητα; Με την κρατούσα αντίληψη και ιεράρχηση ναι. Όμως, εάν ρωτήσουμε το ηλικιωμένο ζευγάρι θα μας πει ότι αυτό ήταν το χειρότερο που θα μπορούσε να τους συμβεί.

Η βία που ασκείται στις ψυχές και στα σώματα των συμπολιτών μας που κατατάσσεται; Οι βανδαλισμοί των δημόσιων και ιδιωτικών περιουσιών που κατατάσσονται; Η προσβολή της τιμής και της υπόληψης των συνανθρώπων μας που κατατάσσεται; Οι λεγόμενες μικρές απάτες που αφαιρούν χρήματα και περιουσιακά στοιχεία από τους συμπολίτες μας που κατατάσσονται;

Γιατί τα λέω όλα αυτά; Τα λέω, γιατί τόσα χρόνια επικράτησαν εκείνες οι απόψεις που θεωρούν -σωστά- ότι δεν πρέπει να τίθενται σε κίνδυνο τα δικαιώματα όσων κατηγορούνται για παράνομες πράξεις. Ένα κράτος δικαίου, όπως το δικό μας, πρέπει να προστατεύει τα δικαιώματα αυτά. Σε ποιον τομέα όμως, μέχρι πού; Σε εκείνον όπου ο κάθε κατηγορούμενος έχει δικαίωμα σε μία δίκαιη δίκη και έχει δικαίωμα να προστατευθούν όλα τα δικαιώματά του στην προανακριτική διαδικασία ή στην ανακριτική. Παραδόξως, όμως, όλα αυτά τα χρόνια αυτή η συζήτηση ξεχνάει την ανάγκη επιβολής και δίκαιων ποινών, οι οποίες, όμως -και εδώ είναι το κρίσιμο σημείο-, πρέπει να εκτελούνται.

Έτσι στην πραγματικότητα η επιβεβλημένη συνταγματική προστασία των δικαιωμάτων των κατηγορουμένων οδήγησε σε μεγάλο βαθμό στην ατιμωρησία. Για όλα τα εγκλήματα που σας ανέφερα παραπάνω και πολλά ακόμα που καθιστούν αφόρητη τη ζωή της μεγάλης πλειοψηφίας των συμπολιτών μας που τα υφίστανται, η ποινική κύρωση είναι ουσιαστικά ανύπαρκτη. Δεν χρειάζεται καν ο κατηγορούμενος να πάει στο δικαστήριο, το οποίο είναι σχεδόν υποχρεωμένο από τον Ποινικό Κώδικα να του επιβάλει μία ποινή και να την αναστείλει αμέσως. Και αυτός, βέβαια, θα πιεί στην υγεία των κορόιδων.

Αυτή η κατάσταση πρέπει να πάρει τέλος και θα πάρει τέλος. Οι ποινές, θα δούμε από ποιο όριο και πάνω, πρέπει να εκτελούνται υποχρεωτικά, τουλάχιστον κατά ένα μέρος. Προφανώς θα επαναφέρουμε και τη χρηματική μετατροπή κάποιων ποινών ή τμήματα αυτών. Το ποινικό δίκαιο, όμως, εκτός από τον τιμωρητικό του χαρακτήρα πρέπει να ενισχύσει και τον προληπτικό και αποτρεπτικό του χαρακτήρα. Για να το πω πιο καθαρά όσοι σκέφτονται να παρανομήσουν πρέπει να γνωρίζουν από εδώ και πέρα, όταν θα φέρουμε με τις διατάξεις, ότι το ενδεχόμενο να οδηγηθούν στη φυλακή θα είναι πολύ σοβαρό.

Είμαστε, επίσης, αντίθετοι με τη στοχοποίηση κοινωνικών ομάδων με ξεχωριστές ειδικές ποινικές κυρώσεις. Οι ποινικές διατάξεις πρέπει να ισχύουν για όλους με τον ίδιο τρόπο. Δεν χρειάζεται να στοχοποιούμε ομάδες. Ένας ποινικός νόμος εφαρμόζεται για όλους και η ποινή που επιβάλλεται είναι ανεξάρτητα από τη βαρύτητα του εγκλήματος. Επαναλαμβάνω, όμως, ότι οι ποινές πρέπει να εκτελούνται.

Και κάτι που αφορά στην περίφημη δικομανία κάποιων Ελλήνων. Δεν επιθυμούμε -και το δηλώνω κατηγορηματικά αυτό- την παρεμβολή οποιουδήποτε εμποδίου στην πρόσβαση των πολιτών στη δικαιοσύνη. Κανένα εμπόδιο. Η πρόσβαση, όμως, στη δικαιοσύνη, που είναι και θα παραμείνει ανεμπόδιστη, δεν μπορεί να γίνεται καταχρηστικά με σωρεία αβάσιμων μηνύσεων, αναφορών και αγωγών που ταλαιπωρούν δικαστές, εισαγγελείς, υπαλλήλους, αστυνομικούς και κυρίως ταλαιπωρούν ανθρώπους, ταλαιπωρούν συμπολίτες μας. Μηνύσεις και αναφορές που τίθενται κατά νόμο στο αρχείο θα ακολουθούνται υποχρεωτικά από την καταβολή σημαντικών δικαστικών δαπανών. Όλο το θέμα αυτό πρέπει να πάρει ένα τέλος, για να μάθουν όλοι όσοι άδικα κατηγορούν συμπολίτες μας, αβάσιμα κατηγορούν συμπολίτες μας και κατά τον νόμο οι υποθέσεις μπαίνουν στο αρχείο με σύμφωνη γνώμη και του εισαγγελέα Εφετών αυτοί θα έχουν την επιβολή δικαστικών εξόδων. Το ίδιο, βέβαια και για τις δίκες όπου ο ηττηθείς διάδικος θα πρέπει να καταβάλει τα δικαστικά έξοδα του νικήσαντος διαδίκου. Δεν μπορεί να συνεχιστεί όλο αυτό το πράγμα όπου η πρόσβαση στη δικαιοσύνη και η έξοδος από τη δικαιοσύνη δεν σημαίνει τίποτα για κανέναν.

Σας είπα δεν θέλουμε να κάνουμε μεγάλες παρεμβάσεις. Στην πολιτική δικονομία υπάρχει ένα σχέδιο, το οποίο θα τεθεί υπ’ όψιν των ενδιαφερομένων για να απλουστεύσουμε τις διαδικασίες, να επισπεύσουμε τις διαδικασίες. Μπορεί να εισάγουμε μία προδικασία δηλαδή, για να σταματήσει όλη αυτή η ιστορία των αναβολών. Στην προδικασία πρέπει να κρίνονται πολλά πράγματα για να σταματήσουν οι αναβολές.

Δύο λόγια για τον νέο δικαστικό χάρτη. Γίνεται πολλή συζήτηση για το θέμα αυτό και προκαλεί ενδιαφέρον κυρίως στις τοπικές κοινωνίες. Υπάρχει μία συζήτηση ότι θα καταργηθούν δικαστήρια, θα γίνει το ένα ή το άλλο. Περί τίνος πρόκειται; Πρέπει να το ξεκαθαρίσουμε αυτό. Πρέπει να γίνει ορθολογικότερη κατανομή, αξιοποίηση κατ’ αρχάς των δικαστών μίας ευρείας περιφέρειας. Δεν γίνεται σε μία περιφέρεια κάποιοι δικαστές να δικάζουν το ένα δέκατο των υποθέσεων που δικάζουν συνάδελφοί τους στην ίδια περιφέρεια.

Άρα, λοιπόν, δεν μιλάμε για κατάργηση των σχηματισμών, αλλά μιλάμε για ενοποίηση των οργανικών θέσεων σε ένα κεντρικό δικαστήριο, το οποίο θα κατανείμει τη δουλειά των δικαστών ισότιμα μεταξύ τους και βεβαίως, θα εξυπηρετούνται όλες οι περιφέρειες όπως μέχρι τώρα. Άρα, πρέπει να σταματήσει αυτή η ανισομέρεια. Αυτό είναι ένα πιο λειτουργικό μέτρο για να μπορέσει η δικαιοσύνη να αποδώσει καλύτερα και κυρίως, στο επίπεδο της διοικητικής δικαιοσύνης να ενοποιηθεί η νομολογία σε ένα επίπεδο ευρείας περιφέρειας.

Θα ξεκινήσουμε μία συζήτηση για να καταλήξουμε γρήγορα με δικηγόρους και συμβολαιογράφους να αφαιρεθεί η δικαστική ύλη και να πάει σε αυτούς. Υπάρχουν κάποιες υποθέσεις σημαντικές που ταλαιπωρούν πολύ τα δικαστήρια. Δεν είναι δουλειά να πηγαίνουν αυτές στα δικαστήρια, μπορούν να γίνουν και στους συμβολαιογράφους και στους δικηγόρους, έτσι ώστε και τα δικαστήρια θα αποφορτιστούν και οι δικηγόροι και οι συμβολαιογράφοι θα μπορούν να αντιμετωπίζουν πιο γρήγορα τις ανάγκες των πολιτών, διότι περί αυτού πρόκειται.

Και βεβαίως -αυτή είναι η τελευταία μου φράση- το μεγάλο τμήμα της μεταρρύθμισης στη δικαιοσύνη είναι η ψηφιακή της στρατηγική. Μέσα από αυτά που είναι σε εξέλιξη αυτή τη στιγμή μέσα από το Ταμείο Ανάκαμψης πιστεύουμε ότι μέχρι το 2025 η δικαιοσύνη θα έχει περάσει κυριολεκτικά σε μία άλλη νέα ιστορική περίοδο. Είναι το ολοκληρωμένο σύστημα διαχείρισης δικαστικών υποθέσεων για πολιτική και ποινική δικαιοσύνη. Είναι η αναμόρφωση του εθνικού ποινικού μητρώου και το ολοκληρωμένο πληροφοριακό σύστημα του Ελεγκτικού Συνεδρίου.

Στην πραγματικότητα αυτά τα συστήματα θα οδηγήσουν και σε ένα αντικειμενικό σύστημα αξιολόγησης των δικαστών, τέτοιο που δεν μπορεί κανένας να το αμφισβητήσει. Γιατί δεν θα μπορεί να το αμφισβητήσει; Γιατί εκεί θα αποτυπώνεται πόσες υποθέσεις δίκασε ο κάθε δικαστής, πόσες αποφάσεις έβγαλε, σε ποιο χρόνο τις έβγαλε. Οι αποφάσεις που έβγαλε ο Πρωτοδίκης στάθηκαν στο Εφετείο ή κατέπεσαν; Πόσες κατέπεσαν; Οι αποφάσεις του Εφετείου στάθηκαν στον Άρειο Πάγο ή κατέπεσαν; Πόσες κατέπεσαν; Αυτό είναι και για την επιμόρφωση του ίδιου του δικαστή, ο οποίος όταν έχει δικάσει στο πρώτο βαθμό και το Εφετείο ακύρωσε την απόφασή του πρέπει να μάθει τον λόγο για τον οποίο την ακύρωσε για να μπορέσει να μην επαναλάβει το νομικό του λάθος.

Προσπάθησα να σας περιγράψω όσο γίνεται σε αδρές γραμμές μία αντίληψη και ένα σχέδιο δράσης για την αναβάθμιση της ελληνικής δικαιοσύνης στη νέα τετραετία που ξεκινά. Αυτό που μπορούμε να υποσχεθούμε τώρα ως πολιτική ηγεσία του Υπουργείου Δικαιοσύνης -είναι εδώ και ο κ. Μπούρας ο Υφυπουργός- είναι ότι θα εργαστούμε επίπονα και συστηματικά με σεβασμό στην ανεξαρτησία του θεσμού και των λειτουργών του, καθώς και στη θεσμική θέση των δικηγόρων, των συμβολαιογράφων και των δικαστικών επιμελητών και κυρίως των δικαστικών υπαλλήλων βεβαίως, να μπορέσουμε να κάνουμε κάποια βήματα μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θα ήθελα τον λόγο για πέντε λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, πήρα τον λόγο εκ μέρους της Κοινοβουλευτικής Ομάδας του ΣΥΡΙΖΑ για να παρέμβω στην τοποθέτηση του Υπουργού Δικαιοσύνης, θεωρώντας ότι η ασφάλεια δικαίου και το κράτος δικαίου αποτελεί τη βάση και των δικαιωμάτων και της κοινωνικής λειτουργίας, αλλά και της οικονομικής λειτουργίας.

Και θα ήθελα πράγματι, κύριε Υπουργέ, να σας ρωτήσω αρκετά πράγματα. Ξεκινώντας από το τελευταίο για την ψηφιοποίηση της δικαιοσύνης θα περίμενα ένα σχόλιο εκ μέρους σας γι’ αυτό που ανέφερα εχθές στον κύριο Πρωθυπουργό ότι στο Υποθηκοφυλακείο Αθηνών με ενημέρωσαν ότι από τις 4.30΄ νομικοί ξενυχτάνε στα πεζοδρόμια για να πάρουν σειρά. Δεν είπατε τίποτα γι’ αυτή την ψηφιοποίηση, την οποία μάλλον την ακύρωσε η αριστεία του κ. Πιερρακάκη.

Θα μου επιτρέψετε, όμως, να κάνω συγκεκριμένα ερωτήματα. Ορθώς αναφερθήκατε στην προάσπιση των κυριαρχικών δικαιωμάτων και με υπερηφάνεια, γιατί πρέπει να το κάνουμε στην πατρίδα μας και ιδιαίτερα να το τονίζουμε στο ελληνικό Κοινοβούλιο. Δεν γνωρίζω, όμως, να έγινε κάτι τέτοιο στην περιοχή του Αιγαίου την περίοδο διακυβέρνησης της κυβέρνησης Μητσοτάκη, αλλά την περίοδο διακυβέρνησης του ΣΥΡΙΖΑ και νομίζω ότι πρέπει να το πούμε αυτό. Και όχι μόνο στο Αιγαίο, στην ανατολική Μεσόγειο έφτασε το Ελληνικό Ναυτικό για να σταματήσει το 2018 την αμφισβήτηση δικαιωμάτων της χώρας. Πρέπει να επιδιώξουμε την ίδια στρατηγική και την τρέχουσα περίοδο και την επομένη απέναντι σε όλους τους κακόβουλους, διότι δεν πρέπει να ξανακούμε δικαιολογίες ότι «παρέσυρε ο αέρας» το «ORUC REIS» και «δεν λειτουργούσαν τα καλώδια του», γιατί αυτό θυμόμαστε από την περίοδο διακυβέρνησης ’19 - ’23. Για να μιλάμε ακριβώς και να μην παραποιούμε την ιστορία, διότι ορθώς διασφαλίσαμε τα σύνορα, υπερασπιστήκαμε τα σύνορα, ορθώς δεν επιτρέπουμε την εργαλειοποίηση του μεταναστευτικού και των προσφύγων στον Έβρο, αλλά δεν ήταν σωστό αυτό το οποίο έγινε στην περίπτωση του «ORUC REIS» και πρέπει να είμαστε πολύ πιο αυστηροί απέναντι στους δύστροπους γείτονες.

Τα ερωτήματά μου: Πρώτο ερώτημα, κύριε Υπουργέ. Δεν ξέρω αν έχετε προλάβει να ενημερωθείτε, αν δεν μπορείτε να απαντήσετε, παρακαλώ, να ενημερωθείτε, για να απαντήσετε στη Βουλή άλλη ημέρα. Ένα σοβαρό θέμα που είχε συγκλονίσει την ελληνική πολιτική και οικονομική και κοινωνική ζωή είναι το θέμα των υποκλοπών. Είχαμε ενημερωθεί ότι ο Άρειος Πάγος και ο κ. Ντογιάκος, πριν από οκτώ μήνες, αν δεν κάνω λάθος, ξεκίνησε έρευνα για ένα μείζον ζήτημα. Διότι, υπήρχαν υποκλοπές κατά Υπουργών, κατά του σημερινού Αρχηγού του ΠΑΣΟΚ - Κινήματος Αλλαγής, κατά επιχειρηματιών, αλλά και τουλάχιστον δώδεκα μήνες ήταν υπό παρακολούθηση ο Αρχηγός του Στρατεύματος. Και εδώ προκύπτει ένα θέμα μείζον: Δημοκρατίας, Συντάγματος, αλλά και εθνικής ασφάλειας.

Γιατί, είχαμε ενημερωθεί και για άλλα στελέχη -υπεύθυνοι αμυντικών εξοπλισμών, σύμβουλος εθνικής ασφάλειας- που ήταν υπό παρακολούθηση. Από την ΕΥΠ ή όχι, δεν ξέρουμε, να μας το πείτε. Από κακόβουλο λογισμικό ή όχι, να μας το πείτε. Αλλά δεν έχουμε πόρισμα από τη δικαιοσύνη, κύριε Υπουργέ. Δεν είστε προφανώς ενήμερος για την έρευνα ούτε ζητώ να είστε, αλίμονο δεν θα ζητούσα ποτέ παρέμβαση επί έρευνας.

Θέτω, όμως, ερώτημα σχετικά με την ταχύτητα απόδοσης δικαιοσύνης σε ένα σοβαρό ζήτημα, που αμφισβητούσε την εθνική ασφάλεια, τα δικαιώματα Υπουργών, επιχειρηματιών, ατομικά δικαιώματα και διασφάλισης του απορρήτου των επικοινωνιών. Έχει γίνει κεντρικό θέμα στο Ευρωκοινοβούλιο, το γνωρίζετε. Έχει γίνει έρευνα σε ειδικές επιτροπές. Υπάρχει απόφαση κόλαφος κατά της χώρας μας. Δεν μπορεί να καθυστερεί η δικαιοσύνη στην απόδοση της δικαιοσύνης. Χωρίς παρεμβάσεις. Είναι θέμα χρόνου.

Δεύτερο ζήτημα, που θα ήθελα να σας καταθέσω ως ερώτημα. Ένα σοβαρό ζήτημα, που επίσης έχει απασχολήσει τον Άρειο Πάγο, με υπόμνημα που είχε καταθέσει η ελληνική Βουλή -με πόρισμα της ελληνικής Βουλής- τον Φεβρουάριο του 2017, ήταν το σκάνδαλο της δανειοδότησης των κομμάτων και των μέσων ενημέρωσης. Θυμίζω ότι αυτό για τη Νέα Δημοκρατία αφορά σε υποχρέωση χρέους απλήρωτων δανείων 400 εκατομμυρίων ευρώ και άλλα τόσα πρέπει να είναι στο ΠΑΣΟΚ - Κίνημα Αλλαγής και τουλάχιστον 1,5 δισεκατομμύριο ευρώ -αν θυμάμαι καλά- στα μέσα ενημέρωσης.

Τότε, είχε νομοθετηθεί από την κυβέρνηση Μητσοτάκη η ασυλία των τραπεζιτών. Και έχουμε δύο περιστατικά: Την ασυλία των τραπεζιτών, ενώ είχαμε παράνομη δανειοδότηση κομμάτων και μέσων ενημέρωσης και την καθυστέρηση παραπομπής σε ακροατήριο του φακέλου της εξεταστικής επιτροπής, που είχε πάει στον Άρειο Πάγο το 2017.

Ρωτώ αν έχετε ενημέρωση, ρωτώ αν θα τροποποιήσετε το θέμα περί ασυλίας των τραπεζικών στελεχών και ρωτώ αν έχετε απάντηση σχετικά με αυτό το φαινόμενο, που ήταν όχι μόνο διασπάθιση χρήματος, αλλά και αμφισβήτηση δημοκρατικών κανόνων. Γιατί τα μέσα ενημέρωσης διαχειρίζονται δημόσιο χώρο, τις τηλεοπτικές συχνότητες και τα κόμματα είναι οι πυλώνες της δημοκρατίας και δεν πρέπει να υπάρχει παράνομη δανειοδότηση.

Τρίτο ερώτημα που θέλω να σας θέσω: Δεν ακούσαμε τίποτα για τη νομική αναγνώριση των γυναικοκτονιών. Είπατε για τα θέματα της έμφυλης βίας, αν δεν κάνω λάθος, αλλά δεν είπατε κάτι για την νομική αναγνώριση των γυναικοκτονιών. Είναι πρότασή μας και θέλουμε μία πολύ γρήγορη απάντηση. Θα προχωρήσετε σε νομική κατοχύρωση…

**ΚΩΝΣΤΑΝΤΙΝΟΣ ΤΣΙΑΡΑΣ:** Για τη γυναικοκτονία εννοείτε;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ναι, των γυναικοκτονιών.

Τέταρτο ζήτημα που θέτω ως απλή ερώτηση: Έχουμε ακούσει αρκετές φήμες για την ενοποίηση ανεξάρτητων αρχών. Γνωρίζετε ότι η προηγούμενη περίοδος στιγματίστηκε από την παραβίαση της ανεξαρτησίας των ανεξάρτητων αρχών και από αμφισβήτηση της ανεξαρτησίας τους. Θέλω να ρωτήσω ξεκάθαρα: Έχει σκέψεις η Κυβέρνηση για την ενοποίηση ανεξάρτητων αρχών και ιδιαίτερα για αυτή που αφορά στη διαχείριση προσωπικών δεδομένων και αυτή που αφορά στη διαχείριση του απορρήτου των επικοινωνιών;

Και τελευταίο, το οποίο συνδέεται με τη χθεσινή τοποθέτηση του κ. Μητσοτάκη. Αφέθηκε να εννοηθεί και θα θέλαμε μία ρητή τοποθέτηση εκ μέρους της Κυβέρνησης, ότι στο πλαίσιο συζήτησης για την τροποποίηση του Συντάγματος, που δεν ξέρουμε αν θα ανοίξει και πώς θα ανοίξει, ότι θα αξιοποιηθεί και η διαδρομή του άρθρου 28 του Συντάγματος όσον αφορά στο ζήτημα της ιδιωτικοποίησης των ΑΕΙ.

Θα ρωτήσω δύο πράγματα απλά και θέλουμε μία απάντηση. Πρώτον, κύριε Υπουργέ, θέλουμε να ενημερώσετε την Ολομέλεια, εφόσον μιλήσατε ως Υπουργός στις Προγραμματικές Δηλώσεις, για το πότε θέλει, σκοπεύει, προγραμματίζει η Κυβέρνηση να ωριμάσει και να καταθέσει πρόταση Αναθεώρηση του Συντάγματος και για ποια άρθρα θέλει να ανοίξει τη συζήτηση της Αναθεώρησης του Συντάγματος.

**ΚΩΝΣΤΑΝΤΙΝΟΣ ΤΣΙΑΡΑΣ:** Το 2025. Δεν μπορεί νωρίτερα!

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Αυτό ρωτάω. Θέλουμε ξεκάθαρη τοποθέτηση. Θέλουμε τοποθέτηση εκ μέρους της Κυβέρνησης. Είναι Προγραμματικές Δηλώσεις τετραετίας, εκτός αν σκοπεύετε να πέσετε ή να φύγετε και να έχουμε νωρίτερα εκλογές.

Δεύτερο ζήτημα: Γιατί αφέθηκε να εννοηθεί ότι μέσα από το άρθρο 28 θα δρομολογηθεί ή θα επιχειρηθεί η ιδιωτικοποίηση των ΑΕΙ; Θυμίζω και θέλω ρητή δήλωση εκ μέρους σας, μιας και νομίζω ότι κατά τη νομική επιστήμη, το άρθρο 28 προβλέπει ότι οι διακρατικές συμφωνίες είναι υπεράνω του νόμου, αλλά δεν προβλέπει πουθενά ότι είναι υπεράνω του Συντάγματος. Θα ήθελα, λοιπόν, τη δική σας γνώμη και ξεκάθαρη τοποθέτηση, γιατί σήμερα στη δημοσιότητα μπορεί να έχει παρερμηνευθεί η χθεσινή τοποθέτηση.

Υπάρχει περίπτωση και δυνατότητα από το άρθρο 28 του Συντάγματος μία διακρατική συμφωνία να παραβιάσει άλλο άρθρο του Συντάγματος; Ή υπάρχει μία τοποθέτηση, από άγνοια ή επίδειξη ισχύος, σε θέματα τα οποία δεν αντιστοιχούν στο συνταγματικό κανόνα;

Τα ρωτώ όλα πολύ ξεκάθαρα με βάση την νομική επιστήμη και το κράτος δικαίου, διότι αυτό θέλουμε να υπερασπιστούμε, το Σύνταγμα, το κράτος δικαίου και να μεταφέρουμε την εμπιστοσύνη αυτή και προς την κοινωνία και προς την οικονομία. Γιατί το δίκαιο και η δικαιοσύνη είναι η βάση και της κοινωνικής λειτουργίας και της οικονομικής.

Ευχαριστώ πολύ και συγγνώμη αν έβαλα πολλά ερωτήματα. Νομίζω ότι είναι προς όφελος του Κοινοβουλίου.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, επειδή θέλει να παρέμβει και η Πρόεδρος της Πλεύσης Ελευθερίας και από το Κίνημα Αλλαγής ο Κοινοβουλευτικός Εκπρόσωπος, αν θέλετε να απαντήσετε σε όλους μαζί συνολικά.

Ορίστε, κυρία Πρόεδρε. Έχετε πέντε λεπτά για την παρέμβασή σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υπουργέ, περίμενα με ανυπομονησία να ακούσω τις Προγραμματικές Δηλώσεις της Κυβέρνησης στον τομέα της δικαιοσύνης, διότι όπως πολύ καλά γνωρίζετε η Πλεύση Ελευθερίας και η προσωπική μου διαδρομή είναι ταυτισμένη με μία επίμονη διεκδίκηση της άρσης της αδικίας, της αρνησιδικίας και της αυθαιρεσίας. Ομολογώ ότι δεν άκουσα στον λόγο σας προγραμματικές δεσμεύσεις για τη δικαιοσύνη και θα επιφυλαχθώ μέχρι το τέλος των Προγραμματικών Δηλώσεων.

Κύριε συνάδελφε, απασχολείτε τον κύριο Υπουργό και δεν με ακούει.

Θα περίμενα, δηλαδή, να ακούσω συγκεκριμένες δεσμεύσεις για την πρόσβαση των πολιτών στη δικαιοσύνη, για τους αποκλεισμούς τους από τη δικαιοσύνη, για την έλλειψη πρόσβασης φτωχών ανθρώπων σε διαδικασίες απόκρουσης ακραίων αδικιών, όπως είναι οι πλειστηριασμοί και οι ηλεκτρονικοί πλειστηριασμοί.

Οι περισσότεροι απλοί άνθρωποι αντιμετωπίζουν διαδικασίες κατασχέσεων και πλειστηριασμών και δεν έχουν τα χρήματα ούτε να κάνουν ανακοπή και είναι απροστάτευτοι. Πρέπει πιο πολύ να σας απασχολήσουν τα ζητήματα πρόσβασης της κοινωνίας στη δικαιοσύνη, γιατί αυτό σημαίνει κοινωνικό κράτος δικαίου, πρόσβαση των κακοποιημένων γυναικών σε δομές προστασίας, πραγματική πάταξη της κακοποίησης.

Χαίρομαι πάρα πολύ που μετά από τη χθεσινή παρέμβασή μου ο εκτελών χρέη Προέδρου του ΣΥΡΙΖΑ μίλησε για την καθιέρωση του όρου γυναικοκτονία. Είναι και αυτό ένα ζήτημα, μαζί με όλες τις πρόνοιες που πρέπει να ληφθούν και καλό είναι αυτά τα θέματα να μην τα θυμόμαστε για πολιτική κατανάλωση, αλλά να τα θυμόμαστε διαρκώς και να τα υπενθυμίζουμε.

Ο λόγος που ζήτησα περισσότερο την παρούσα παρέμβαση, γιατί πραγματικά περίμενα πολύ ειδικότερες δεσμεύσεις για την κοινωνία -αυτό σημαίνει πρόοδος, αυτό σημαίνει η θωράκιση των πολιτών-, αναφέρεται στις τοποθετήσεις που κάνατε σε σχέση με την Αναθεώρηση του Συντάγματος. Είμαστε το μόνο κίνημα, κοινοβουλευτικό κόμμα, που έχει καταθέσει τρεις συγκεκριμένες προτάσεις Αναθεώρησης του Συντάγματος, που άπτονται και οι τρεις του πεδίου σας, της δικαιοσύνης. Κατάργηση της βουλευτικής ασυλίας, κατάργηση του νόμου περί ευθύνης Υπουργών και της υπουργικής ασυλίας και κατάργηση του διορισμού της ηγεσίας της δικαιοσύνης από την Κυβέρνηση.

Είναι τρεις προτάσεις που αφορούν στην ανεξαρτησία των λειτουργιών, στην πραγματική δημοκρατία, στην πραγματική λογοδοσία και στην ισότητα. Επί δεκαετίες τα κόμματα που έχουν κυβερνήσει περιβάλλουν με ασυλία τους πολιτικούς και οι πολιτικοί απολαμβάνουν την ασυλία αυτή.

Θα δεχθείτε και θα εισηγηθείτε ως Κυβέρνηση την Αναθεώρηση της συνταγματικής πρόβλεψης για τη βουλευτική ασυλία; Θα δεχθείτε την Αναθεώρηση της συνταγματικής πρόβλεψης για την υπουργική ασυλία, του διαβόητου νόμου περί ευθύνης Υπουργών;

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Κύριε Πρόεδρε, θα χρειαστώ λίγο χρόνο παραπάνω.

Και τέλος, κύριε Υπουργέ, με προβλημάτισε εξαιρετικά η φράση την οποία υπογραμμίσατε επανειλημμένως. Ζητήσαμε να αναθεωρηθεί το άρθρο για τον διορισμό της ηγεσίας της δικαιοσύνης από την Κυβέρνηση. Και μας απαντήσατε ουσιαστικά με την τοποθέτησή σας με τις εξής λέξεις: «Ανεξάρτητες δεν σημαίνει ανεξέλεγκτες». «Οι λειτουργίες…» είπατε «…πρέπει να είναι ανεξάρτητες, αλλά το ανεξάρτητες δεν σημαίνει ανεξέλεγκτες».

Τι ακριβώς σημαίνει αυτό, κύριε Υπουργέ; Σημαίνει ότι και με απερίφραστη διατύπωση στο Κοινοβούλιο διεκδικείτε τον έλεγχο της δικαιοσύνης;

Ξέρετε πολύ καλά ότι χηρεύει η θέση Προέδρου του Αρείου Πάγου, η θέση εισαγγελέα του Αρείου Πάγου και καλείται η Κυβέρνησή σας να διορίσει την ηγεσία της δικαιοσύνης. Και ξέρετε πολύ καλά, επίσης, ότι αυτές τις ημέρες από τους διορισμούς, στους οποίους θα προβείτε, εξαρτάται και η σύνθεση του δικαστηρίου που θα κρίνει τυχόν ενστάσεις για τις εκλογές.

Τι σημαίνει η φράση σας «ανεξάρτητες δεν σημαίνει ανεξέλεγκτες»; Σημαίνει, πρώτον, ότι δεν θα δεχθείτε αναθεώρηση της συνταγματικής πρόβλεψης για διορισμό της ηγεσίας της δικαιοσύνης από την κυβερνητική εξουσία, την εκτελεστική εξουσία; Και δεύτερον, ότι δεν το δέχεστε γιατί διεκδικείτε να ελέγχετε τη δικαιοσύνη;

Η θέση της Πλεύσης Ελευθερίας -και αυτός είναι ο λόγος που ζήτησα να παρέμβω μετά από την τοποθέτησή σας- είναι ότι αυτή η διαχρονική διαπλοκή των εξουσιών, που έχει οδηγήσει σε διαχρονική ατιμωρησία του πολιτικού συστήματος, σε διαχρονική αναλγησία του δικαστικού συστήματος και σε διαρκή αρνησιδικία σε βάρος των πολιτών, θα πρέπει να τελειώσει. Και όποιος μιλάει για συνταγματική Αναθεώρηση δεν μπορεί να μην τοποθετείται για την αναθεώρηση αυτών των βαρέως αναχρονιστικών διατάξεων, που καμμία σχέση δεν έχουν ούτε με εκσυγχρονισμό ούτε με πρόοδο ούτε με κοινωνικό κράτος ούτε με κοινωνικό κράτος δικαίου.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Δημήτρης Μάντζος, o Κοινοβουλευτικός Εκπρόσωπος του ΠΑΣΟΚ - Κινήματος Αλλαγής για τρία λεπτά.

**ΔΗΜΗΤΡΙΟΣ ΜΑΝΤΖΟΣ:** Κύριε Υπουργέ, επιστρέφετε μετά από χρόνια σε θέση ευθύνης, σε ένα κομβικό, κοινωνικά και πολιτικά φορτισμένο χαρτοφυλάκιο, όπως αυτό του Υπουργείου της Δικαιοσύνης. Σας προτρέπουμε να διαβουλευτείτε με τον νομικό κόσμο, έτσι όπως αρμόζει και στο δικαστικό σώμα και στο δικηγορικό σώμα, για όλα τα μεγάλα ζητήματα, γιατί τα ζητήματα είναι βαθιά και επίμονα.

Η καθυστέρηση στην απονομή της δικαιοσύνης, η οποία φτάνει σε βαθμό αρνησιδικίας, είναι τέτοια που πλήττει και εξακολουθεί να πλήττει την εμπιστοσύνη των πολιτών στον θεσμό της δικαιοσύνης και τα ζητήματα τα οποία άπτονται ιδιαίτερων λειτουργιών και μηχανισμών του κράτους μας, όπως και το σωφρονιστικό σύστημα, το οποίο εσφαλμένα, κατά τη γνώμη μας, με πρώτη πράξη του 2019, έφυγε από την ευθύνη αρμοδιότητας του Υπουργείου Δικαιοσύνης και πέρασε στο Υπουργείο Προστασίας του Πολίτη.

Είδαμε αποτελέσματα δυσλειτουργίας του σωφρονιστικού συστήματος, με καταδικασμένους για εγκληματική οργάνωση να κάνουν αναμετάδοση πολιτικών μηνυμάτων, καμπάνια ολόκληρη, μέσα από τα σωφρονιστικά συστήματα.

Είπατε πολύ σωστά, κύριε Υπουργέ, ότι η δικαιοσύνη είναι ο προστάτης των πολιτών από την περιστολή των συνταγματικών τους δικαιωμάτων. Σε αυτήν εδώ τη χώρα και σε αυτήν εδώ την Αίθουσα το προηγούμενο διάστημα εξελίχθηκε μια δημόσια συζήτηση η οποία αφορούσε σε ένα ζήτημα που είναι ο ορισμός της παραβίασης των ανθρωπίνων δικαιωμάτων. Είναι η παραβίαση της ιδιωτικότητας των επικοινωνιών και των δεδομένων προσωπικού χαρακτήρα. Είναι η υπόθεση των υποκλοπών, το σκάνδαλο των υποκλοπών και το σκάνδαλο της συγκάλυψης του σκανδάλου των υποκλοπών, που ενεργήθηκε από την κοινοβουλευτική πλειοψηφία.

Ακούσαμε και για μία έκθεση του κράτους δικαίου της Ευρωπαϊκής Επιτροπής που έχει κι άλλα από αυτά που μας είπε ο κύριος Πρωθυπουργός και ο διατελέσας Υπουργός Δικαιοσύνης σήμερα. Αναφέρεται και στην υπόθεση των υποκλοπών, αναφέρεται σε παραβίαση της ιδιωτικότητας των επικοινωνιών -δημοσιογράφων τουλάχιστον- και άλλων προσώπων η έκθεση της Ευρωπαϊκής Επιτροπής. Αναφέρεται ακριβώς στις παρακολουθήσεις.

Και ερωτώ. Τι πρόκειται να κάνει η Κυβέρνηση ώστε να επιταχύνει και να διευκολύνει, εν τέλει, τη δικαστική διερεύνηση αυτής ακριβώς της σκοτεινής υπόθεσης; Θα συνεργαστεί με την Ευρωπαϊκή Ένωση ή θα συνεχίσει να κάνει πως δεν συνέβη τίποτα σε αυτή τη χώρα; Έχουμε συνειδητοποιήσει το εύρος του διεθνούς διασυρμού απ’ αυτή την υπόθεση; Φοβόμαστε πως όχι.

Και μας προκαλεί ιδιαίτερη ανησυχία η αναφορά σας ότι οι ανεξάρτητες αρχές δεν μπορούν να είναι ανεξέλεγκτες αρχές και αν είναι ανεξέλεγκτες αρχές, αποδυναμώνουν τη δημοκρατία. Αυτό, κύριε Υπουργέ της Δικαιοσύνης, δεν είναι μία καλή αρχή.

Για να κλείσω, θα επαναλάβω και με αφορμή τη σημερινή σας αναφορά, το ερώτημα του Νίκου Ανδρουλάκη προς τον κύριο Πρωθυπουργό εχθές. Προτίθεται η Κυβέρνηση, ναι ή όχι, να συγχωνεύσει ανεξάρτητες αρχές κρίσιμες και γι’ αυτό το ζήτημα και για πολλά ακόμα ζητήματα, την ΑΔΑΕ και την Αρχή Προστασίας Δεδομένων Προσωπικού Χαρακτήρα; Θα το κάνετε και αυτό στον βωμό της επιτελικότητας; Θα πλήξετε και θα περιστείλετε και τα θεσμικά αντίβαρα της πολιτείας μας; Αποτελεσματικό και επιτελικό κράτος δεν σημαίνει κράτος ανελεύθερο, να το θυμόμαστε όλοι αυτό.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο για πέντε λεπτά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, κύριε Φάμελλε, όσον αφορά στα υποθηκοφυλακεία, είναι αλήθεια ότι κάποια έχουν μία φοβερή δυσλειτουργία. Είμαστε σε μία περίοδο μετάβασης από το Υπουργείο Δικαιοσύνης στο Υπουργείο Ψηφιακής Διακυβέρνησης. Τις αμέσως επόμενες ημέρες θα υπάρχει μία συνεργασία με τον αρμόδιο Υπουργό να πάμε σε μία task force, για να μπορούν να αντιμετωπιστούν αυτά με τρόπους πέρα απ’ τους συνηθισμένους, τους υπηρεσιακούς δηλαδή.

Έρχομαι τώρα στα σημαντικά.

Όσον αφορά στην ερμηνεία του άρθρου 28, προφανώς η σημερινή συζήτηση δεν προσφέρεται για να δώσουμε απαντήσεις σε αυτό. Όταν η Κυβέρνηση φέρει τη νομοθετική πρωτοβουλία από την πλευρά του Υπουργείου Παιδείας μέσα από το νομοθετικό πλαίσιο, για να δούμε την πρακτική εφαρμογή του άρθρου 28, είναι προφανές ότι θα έχει τη δυνατότητα και την άνεση η Βουλή να συζητήσει περί τίνος ακριβώς πρόκειται.

Άρα, λοιπόν, το άρθρο 28 προϋποθέτει νομοθετική πρωτοβουλία. Κατά συνέπεια, η εφαρμογή του 28 κατά την αντίληψη της ερμηνείας αυτής η οποία δίδεται προϋποθέτει νομοθετική πρωτοβουλία, δηλαδή νόμο μέσα από τον οποίο θα οργανωθεί όλη αυτή η υπόθεση, δεν είναι αυτόματη. Έτσι δεν είναι; Άρα, λοιπόν, εκεί η Βουλή θα έχει όλη την άνεση να το συζητήσει αυτό.

Όσον αφορά στην Αναθεώρηση του Συντάγματος, η Αναθεώρηση του Συντάγματος είναι διαδικασία η οποία εκκινεί αποκλειστικά από τη Βουλή. Η Βουλή την ξεκινάει, δεν την ξεκινάει η Κυβέρνηση. Κατά το Σύνταγμα, η Βουλή είναι αρμόδια να εκκινήσει τη διαδικασία.

Κατά το Σύνταγμα, επίσης, ο χρόνος που μπορεί να εκκινήσει η διαδικασία είναι το 2025. Τότε συμπληρώνεται η πενταετία από την οποία και πέρα μπορεί η Βουλή να πάρει πρωτοβουλία αναθεώρησης. Άρα, η Βουλή θα την πάρει. Τότε λοιπόν, που θα πάρει η Βουλή την πρωτοβουλία, η Κυβέρνηση θα προσέλθει με τις προτάσεις της. Τότε, λοιπόν!

Tώρα, υπάρχει ένα κενό θέμα το οποίο θέσατε με τον κ. Μάντζο, το ζήτημα των τηλεφωνικών παρακολουθήσεων. Ας ξεκαθαρίσουμε λίγο το θέμα. Είναι μία ευκαιρία. Η υπόθεση αυτή απασχόλησε την ελληνική Βουλή, τις ανεξάρτητες αρχές, την ελληνική κοινωνία. Πού καταλήγει τελικά η διερεύνηση μιας τόσο σοβαρής υπόθεσης ή κάθε υπόθεσης; Ας πούμε ότι ο Βουλή εκδίδει ένα πόρισμα μέσα από εξεταστική επιτροπή. Η ΑΔΑΕ εκδίδει πόρισμα μέσα από τις δικές της έρευνες. Πού καταλήγουν αυτά; Καταλήγουν στον μόνο θεσμό που μπορεί κατά το Σύνταγμα να διερευνήσει αποφασιστικά την απόφαση αυτή, στη δικαιοσύνη. Στη δικαιοσύνη είναι.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Πότε, πόσους μήνες;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Με συγχωρείτε. Είναι στα χέρια των εισαγγελέων που ερευνούν. Ζητάτε πληροφόρηση, αλλά ελπίζω να γνωρίζετε ότι η προανακριτική διαδικασία είναι απόλυτα μυστική διαδικασία. Δεν υπάρχει πρόσβαση δική μου ή κανενός σ’ αυτήν και δεν πρέπει να υπάρχει. Κατά συνέπεια, λοιπόν, είναι μια διαδικασία σε εξέλιξη …

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Υπουργέ, εκτιμάτε ότι οκτώ μήνες δεν ήταν αρκετοί για να διερευνηθεί ένα τόσο σημαντικό σκάνδαλο, ένα κολοσσιαίο σκάνδαλο; Οκτώ μήνες δεν είναι αρκετοί;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, εάν θέλετε, περιμένετε να τελειώσει ο κύριος Υπουργός.

(Θόρυβος στην Αίθουσα)

Παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θέλετε, λοιπόν, τώρα να υποκαταστήσω την έρευνα των εισαγγελέων και να προσδιορίσω εγώ τον χρόνο περάτωσης της έρευνας, ενώ αυτοί έχουν όλα τα στοιχεία κι εγώ κανένα και δικαίως δεν έχω κανένα, διότι τα στοιχεία είναι στα χέρια τους, αυτοί τα αξιολογούν, αυτοί διερευνούν, αυτοί επεκτείνουν την έρευνα, αυτοί προσπαθούν να βρουν μία άκρη. Αυτό πρέπει να το σεβαστούμε. Δεν υπάρχει άλλος τρόπος να λειτουργήσει η ελληνική κοινωνία, η ελληνική πολιτεία στην υπόθεση αυτή.

Επίσης, αναφερθήκατε στο ζήτημα της χρηματοδότησης των κομμάτων για ένα θέμα το οποίο διερευνά η δικαιοσύνη. Έχω την ίδια απάντηση, δεν μπορώ να έχω άλλη, δεν γίνεται να έχω άλλη, δεν γίνεται κανένας μας να έχει άλλη. Όταν είναι κάτι στα χέρια της δικαιοσύνης, θα πρέπει να σεβόμαστε τις διαδικασίες της δικαιοσύνης, αλλιώς δεν οδηγούμαστε πουθενά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Για την άρση της ασυλίας των τραπεζιτών σάς ρώτησα.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Μιλάει ο Υπουργός.

Συνεχίστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι κάποια πράγματα για τα οποία όντως δεν είμαι έτοιμος. Το λέω ξεκάθαρα. Έχω πέντε ημέρες εκεί. Υπάρχουν ζητήματα στον Ποινικό Κώδικα –δεν πρόλαβα να τα πω όλα- τα οποία πρέπει να επαναρυθμίσουμε. Η απιστία δεν μπορεί να διώκεται κατ’ έγκληση, δηλαδή αυτοί που διαπράττουν απιστία πρέπει να κάνουν μήνυση στον εαυτό τους. Αυτό εσείς το κάνατε στον κώδικα του ’19. Μην κουνάτε το χέρι.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ο κ. Τσιάρας το έκανε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, γιατί δεν περιμένετε να τελειώσει; Μετά, του απαντάτε, εάν θέλετε

Συνεχίστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Επίσης, στα ζητήματα της απάτης πρέπει να έχουμε δίωξη αυτεπάγγελτα. Αυτά θα τα επαναφέρω, μη νομίζετε. Πρέπει να αποκαθάρουμε τον Ποινικό Κώδικα από διατάξεις οι οποίες είναι περίεργες και προστατεύουν συγκεκριμένους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μην έχετε καμμία αμφιβολία. Θα το κάνουμε. Υπάρχει πολλή δουλειά εκεί να κάνουμε, γιατί ο ελληνικός λαός δικαίως διαμαρτύρεται. Σου λέει: «Εγώ με το παραμικρό οδηγούμαι σ’ ένα δικαστήριο και εδώ κάποιοι άλλοι πώς καταφέρνουν και τη γλιτώνουν;».

Δεν θέλω να αναφερθώ, αλλά επειδή αναφερθήκατε στις τράπεζες, κύριε Φάμελλε, θέλω να σας πω το εξής, γιατί πολλές φορές μιλάτε για τις τράπεζες και την τοκογλυφία των τραπεζών. Υπήρχε ένα άρθρο στον Ποινικό Κώδικα, το 404, που καθιστούσε αδίκημα την τοκογλυφία των τραπεζών. Ξέρετε πότε, περιέργως, εξαφανίστηκε το άρθρο αυτό από τον Ποινικό Κώδικα; Στην Αναθεώρηση που κάνατε το 2019. Δεν υπάρχει άρθρο για την τοκογλυφία των τραπεζών από τον Ποινικό Κώδικα του ΣΥΡΙΖΑ και μιλάτε για την προστασία των δανειοληπτών κ.λπ.. Πρέπει να ενημερωθείτε γι’ αυτά. Εγώ σας καταλαβαίνω. Κι εγώ είμαι καινούργιος κι εσείς είστε καινούργιος σ’ αυτό, αλλά χρειάζεται μία καλύτερη ενημέρωση.

Αναφερόμενος στην Πρόεδρο της Πλεύσης Ελευθερίας, κ. Κωνσταντοπούλου, εγώ είμαι υπέρμαχος –και αυτό προσπάθησα να το πω στην τοποθέτησή μου- για την απρόσκοπτη πρόσβαση των πολιτών στη δικαιοσύνη. Όπως ξέρετε, υπάρχει το καθεστώς της νομικής βοήθειας. Η νομική βοήθεια τι είναι; Όταν ένας πολίτης με την εκκαθάριση τη φορολογική δείχνει ότι έχει από ένα εισόδημα και κάτω, αυτός δικαιούται να προστρέξει σε δικηγόρο ο οποίος πρέπει να τον βοηθήσει και ο δικηγόρος πληρώνεται από το κράτος. Ξέρετε πόσο έχει φτάσει η νομική βοήθεια γιατί όλοι είναι φτωχοί; 20 εκατομμύρια ευρώ και έχουν όλοι δικηγόρο. Έχουν τον δικηγόρο που θέλουν, να κάνουν ό,τι θέλουν, σε οποιαδήποτε διαδικασία και την αμοιβή του δικηγόρου την πληρώνει μ’ αυτόν τον τρόπο το κράτος.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Να μην μιλάει όποιος θέλει εδώ πέρα. Μιλάει ο Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έγινε μία μεγάλη προσπάθεια και είμαστε σ’ ένα καλό σημείο. Η προσπάθεια που θα κάνουμε τώρα είναι να πάμε σε ηλεκτρονική εκκαθάριση, να πάμε σε πλατφόρμες για να εκκαθαρίζεται αμέσως η αμοιβή τους, να μην έχουμε τα φαινόμενα αυτά. Έγινε μία προσπάθεια από τον κ. Τσιάρα, το έφερε σ’ ένα σημείο και θα το πάμε λίγο παρακάτω τώρα.

Για την Αναθεώρηση του Συντάγματος ισχύουν αυτά τα οποία είπα. Η κ. Κωνσταντοπούλου έχει τρεις προτάσεις που προφανώς είναι ενδιαφέρουσες, αλλά αντιλαμβάνεστε ότι αυτές θα συζητηθούν με τον τρόπο που είπα τότε που θα πρέπει αυτό να γίνει.

Με προβλημάτισε πάρα πολύ γιατί σας απασχόλησε η φράση ανεξάρτητες αρχές και ανεξέλεγκτες αρχές. Ας το δούμε λίγο, κυρίες και κύριοι Βουλευτές. Η Κυβέρνηση είναι ανεξέλεγκτη; Εγώ δεν αναφέρθηκα σε μία απ’ όλες τις εξουσίες. Αναφέρθηκα στις ανεξάρτητες εξουσίες που είναι τρεις, εκτελεστική, νομοθετική, δικαστική. Όποια θεωρεί ότι ο εαυτός της είναι ανεξέλεγκτος, τότε έχουμε παρέκβαση στο πολίτευμα, έχουμε πρόβλημα. Εάν η Κυβέρνηση αισθανθεί ότι είναι ανεξέλεγκτη από το Κοινοβούλιο και τη δικαιοσύνη, προφανώς έχουμε πρόβλημα. Εάν το Κοινοβούλιο υπερβεί τις αρμοδιότητές του ή νομοθετεί κατά έναν τρόπο ο οποίος δεν είναι σύμφωνος με το Σύνταγμα, έχουμε πρόβλημα.

**ΔΗΜΗΤΡΙΟΣ ΜΑΝΤΖΟΣ:** Πότε έγινε αυτό;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λέω το εξής. Κύριε Μάντζο…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ. Δεν πρέπει να γίνεται διάλογος εδώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Υπάρχουν στη διαδρομή της χώρας νόμοι που έχουν κριθεί προδήλως αντισυνταγματικοί πολλές φορές. Εκεί, λοιπόν, πώς το κάνουμε αυτό;

**ΔΗΜΗΤΡΙΟΣ ΜΑΝΤΖΟΣ:** Οι ανεξάρτητες αρχές πότε έγιναν ανεξέλεγκτες;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για τις ανεξάρτητες αρχές ισχύει το ίδιο με τη διατύπωση που έκανα πριν. Ποια δηλαδή; Ανεξάρτητη αρχή δεν σημαίνει ανεξέλεγκτη αρχή. Κάπου δίνεις λογαριασμό. Η Βουλή, εσείς εδώ. Εγώ δεν είμαι Βουλευτής, αλλά εσείς εδώ το αργότερο κάθε τέσσερα χρόνια θα δώσετε λογαριασμό και θα κριθείτε από τον ελληνικό λαό. Έχουμε κάποιον που δεν δίνει λογαριασμό κάπου θεσμικά, αυτός κάνει ό,τι θέλει, είναι ανεξέλεγκτος, είναι περίπου όπως ο Θεός; Άρα, λοιπόν, αυτά γίνονται στο πλαίσιο του Συντάγματος που προστατεύει τη διάκριση των εξουσιών, γι’ αυτό είπα ότι η αναθεώρηση πρέπει να ενισχύσει ακόμα περισσότερο, αλλά χρειάζεται και η αυτοσυνειδησία των συντελεστών, των προσωπικών φορέων που δρουν στις ανεξάρτητες αρχές και στις ανεξάρτητες εξουσίες ότι δεν είμαστε θεοί κανένας μας, ούτε εμείς στην Κυβέρνηση ούτε εσείς στη Βουλή ούτε οι δικαστές ούτε κανένας. Η αυτοσυνειδησία μάς επιβάλλει τους αυτοπεριορισμούς για να μην αισθανόμαστε ότι δεν μας ελέγχει κανένας. Όλες οι δημοκρατίες προσπαθούν να βρουν δυνατότητες έτσι ώστε οι θεσμοί να αλληλοελέγχονται, διότι τελικά υπάρχει μία κυρίαρχη αρχή, ο λαός, στον οποίο δίνουμε όλοι λογαριασμό με τον έναν ή με τον άλλον τρόπο. Κανένας δεν μπορεί να ξεφύγει απ’ αυτό. Άρα, αυτό που μένει σε εμάς …

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε, αν μπορείτε, γιατί περνάει η ώρα και δεν θα μιλήσουν οι συνάδελφοι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Βεβαίως, κύριε Μάντζο, εγώ προσπάθησα να επισημάνω ότι τίποτα δεν μπορεί να γίνει σε κανέναν τομέα και πολύ περισσότερο στις μεταρρυθμίσεις στη δικαιοσύνη αν δεν έχουμε τη συναίνεση. Ξέρετε γιατί; Διότι αυτό το Υπουργείο είναι το πιο διαφορετικό Υπουργείο απ’ όλα τα άλλα με την εξής έννοια: Σε όλα τα άλλα Υπουργεία, όταν η Κυβέρνηση νομοθετεί, υπάρχει από κάτω μια οργανωμένη διοίκηση μέχρι το τέλος που θα εφαρμόσει μια νομοθεσία. Εδώ όταν το Υπουργείο Δικαιοσύνης επιχειρεί να νομοθετήσει για λογαριασμό ή για να ρυθμίσει καταστάσεις μιας απολύτως ανεξάρτητης εξουσίας, εκεί δεν είναι έτσι τα πράγματα. Εκεί η εξουσία μπορεί να σου πει «όπα, έχεις υπερβεί την εξουσιοδότηση που έχεις, δεν έχεις τη συγκατάθεσή μου». Γι’ αυτό, λοιπόν, μίλησα για συναίνεση και με τους δικαστικούς λειτουργούς, με τις εκπροσωπήσεις τους, με τις ανώτατες αρχές, με τους δικηγόρους, με τους συμβολαιογράφους, με τους δικαστικούς επιμελητές και, βεβαίως, με τους δικαστικούς γραμματείς. Όλοι αυτοί είναι συντελεστές μιας προσπάθειας η οποία αν γίνει από κοινού στα σημεία που είναι κοινά, τότε μπορούμε να έχουμε αποτελέσματα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε Υπουργέ.

Συνεχίζουμε τον κατάλογο των ομιλητών. Πρώτος ομιλητής είναι ο κ. Νεοκλής Κρητικός, Βουλευτής της Νέας Δημοκρατίας, ο οποίος καλείται στο Βήμα για επτά λεπτά.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, είναι ιδιαίτερη τιμή να βρίσκομαι και πάλι στο Βήμα της Βουλής εκπροσωπώντας τους Λάκωνες συμπολίτες μου. Τους ευχαριστώ και δεσμεύομαι να τιμήσω την εμπιστοσύνη τους, μια δέσμευση που όμως ενισχύεται από τη βεβαιότητα ότι θα τηρηθεί στο ακέραιο το πρόγραμμα που παρουσιάσαμε και εμπιστεύθηκαν οι Έλληνες πολίτες. Επίσης, αυτή η δέσμευση θωρακίζεται από τη βεβαιότητα για την προώθηση όλων των πολιτικών μας από τον Πρωθυπουργό μας Κυριάκο Μητσοτάκη.

Η λαϊκή εντολή, κυρίες και κύριοι, είναι καθαρή, για να συνεχίσουμε το έργο μας με ένα πρόγραμμα κοστολογημένο, καλά μελετημένο και κοινωνικά δίκαιο.

Σημαντική, λοιπόν, θέση σε αυτό κατέχει το νέο Εθνικό Σύστημα Υγείας. Ταυτόχρονα με την αναβάθμιση των υποδομών στο Εθνικό Σύστημα Υγείας προχωράμε και στην ποιοτική και ποσοτική αναβάθμιση του στελεχιακού δυναμικού. Την ποιότητα, κυρίες και κύριοι, θα την πετύχουμε με την αξιολόγηση και την ποσότητα με τη διαδικασία των προσλήψεων.

Βασικός μας στόχος είναι να παραδώσουμε ένα νέο σύγχρονο ισχυρό Εθνικό Σύστημα Υγείας και προς αυτή την κατεύθυνση μεθοδικά προχωράμε στην ενίσχυση του συστήματος της ηλεκτρονικής συνταγογράφησης και στην ολοκλήρωση του ατομικού ηλεκτρονικού φακέλου υγείας. Προχωράμε ακόμη στην αναβάθμιση των ψηφιακών υποδομών στα νοσοκομεία, στην επέκταση και ανάπτυξη των μητρώων ασθενών, στην αξιολόγηση των διοικήσεων των νοσοκομείων και της ποιότητας των παρεχόμενων υπηρεσιών προς τους ασθενείς με χρήση αντικειμενικών δεικτών. Προχωράμε στην ανακαίνιση ογδόντα νοσοκομείων και εκατόν πενήντα έξι κέντρων υγείας, στη δημιουργία τριακοσίων δεκαπέντε μονάδων τηλεϊατρικής, είκοσι πέντε σύγχρονων κέντρων αποκατάστασης και στην κατασκευή τεσσάρων νέων νοσοκομείων.

Ως αποτέλεσμα των παρεμβάσεών μας, θέλουμε να πετύχουμε τη μείωση του χρόνου αναμονής για χειρουργικές πράξεις κατά 50% και την αναμονή στα τμήματα επειγόντων περιστατικών κατά 70% έως το τέλος του 2027. Επίσης, έγινε φανερή, με τη νέα πράξη νομοθετικού περιεχομένου, η βούληση της Κυβέρνησής μας για την αναβάθμιση λειτουργίας του ΕΚΑΒ, έτσι ώστε ο χρόνος παροχής πρώτων βοηθειών να κυμαίνεται από τα επτά έως τα δέκα λεπτά από την κλήση σε αστικές και μη αστικές περιοχές. Είναι καθοριστικό και καθολικό το αίτημα να αναπτύξουμε αίσθημα ασφάλειας σε όλους τους Έλληνες για τη δυνατότητά τους να έχουν πρόσβαση σε μονάδες υγείας σε περίπτωση που η ζωή τους βρεθεί σε απειλή.

Κλείνοντας τις αναφορές μου στα μέτρα για την υγεία, κάνω ειδική αναφορά στο νέο Νοσοκομείο της Σπάρτης, του οποίου οι εργασίες προχωρούν και θα περατωθούν στον προκαθορισμένο χρόνο τους. Η αναβάθμιση των παρεχόμενων υπηρεσιών υγείας στη Λακωνία θα είναι κατακόρυφη και σημαντική για όλη την περιφέρεια.

Συνεχίζοντας, οι πολλές και σημαντικές πρωτοβουλίες στην οικονομία επιδιώκουν συνολικά να απαντήσουν στο δίπολο: ανάπτυξη της εθνικής οικονομίας και ταυτόχρονα, ανάπτυξη της ποιότητας ζωής μέσα από την οικονομική αναβάθμιση του μέσου νοικοκυριού. Γι’ αυτό βάζουμε σαν στόχο την αύξηση του μέσου μισθού πάνω από 25% μέσα στην επόμενη τετραετία, την αύξηση μισθών των δημοσίων υπαλλήλων και την αναμόρφωση του μισθολογίου τους από 1-1-2024 και τη σταδιακή μείωση του τέλους επιτηδεύματος κατά 20% το 2025, κατά 30% το 2026 και την κατάργησή του έως το τέλος της τετραετίας.

Όλες αυτές οι παρεμβάσεις σε συνδυασμό με τις αναπτυξιακές πολιτικές καθιστούν την Ελλάδα έτοιμη να λάβει την επενδυτική βαθμίδα μετά από δεκατρία χρόνια. Είναι ένα σπουδαίο γεγονός για την ανάπτυξη της χώρας μας και τη δημιουργία υγιούς οικονομικού περιβάλλοντος. Αυτή η ανάπτυξη θα δίνει πάντοτε χώρο σε νέες κοινωνικές πολιτικές, όπως η επιτυχημένη νέα στεγαστική πολιτική για την οποία προβλέπονται 1,8 δισ. και θα αφορά εκατόν τριάντα επτά χιλιάδες νέους δικαιούχους. Πρόκειται για μια βαθιά κοινωνική πολιτική, όπου θα υπάρχει πρόσβαση σε φτηνά στεγαστικά δάνεια, προσιτά ρυθμιζόμενα ενοίκια και παροχή στέγης σε ευάλωτους πολίτες και οικογένειες.

Και επειδή πάντοτε ως βασική μας σκέψη, κυρίες και κύριοι, έχουμε το δημογραφικό πρόβλημα, τα μέτρα τα οποία έχουμε αποφασίσει να εφαρμόσουμε δημιουργούν ένα καλύτερο περιβάλλον στους νέους ανθρώπους για να κάνουν οικογένεια και να γεννήσουν παιδιά. Το δημογραφικό πρόβλημα θέλουμε να ανασχεθεί και αυτή θα είναι μια από τις αποστολές του νέου Υπουργείου Οικογένειας.

Θα κλείσω την ομιλία με αναφορά στις δράσεις για τον πρωτογενή τομέα, καθώς αποτελεί ένα πολύ μεγάλο μέρος του βασικού εισοδήματος των συμπολιτών μου στη Λακωνία. Τα 19,3 δισεκατομμύρια της νέας Κοινής Αγροτικής Πολιτικής θα βοηθήσουν καταλυτικά τους αγρότες να αναβαθμίσουν τις καλλιέργειές τους, να εξελίξουν τα μέσα παραγωγής και να πετύχουν ταυτόχρονα καλύτερη ποιότητα και ποσότητα.

Κυρίες και κύριοι συνάδελφοι, οι συμπολίτες μας μάς έδωσαν ισχυρή εντολή. Έκριναν θετικά το κυβερνητικό μας έργο και έκριναν θετικά και την προσπάθεια όλων των Βουλευτών να λύνουμε μικρά και μεγάλα προβλήματα της καθημερινότητάς τους. Είδαν έναν Πρωθυπουργό να σπρώχνει την Ελλάδα μπροστά μέσα από διαδοχικές εξωγενείς κρίσεις και να την καθιστά πρότυπο επιτυχίας και αναγνώρισης.

Οι καιροί μπροστά μας, κυρίες και κύριοι, είναι ενδιαφέροντες. Είμαστε έτοιμοι να προχωρήσουμε με σταθερά και τολμηρά βήματα, για να χτίσουμε την σύγχρονη παραγωγική ισχυρή Ελλάδα, όλων όμως των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κρητικό και ειδικά για την τήρηση του χρόνου.

Καλείται στο Βήμα ο κ. Απόστολος Πάνας, Βουλευτής του ΠΑΣΟΚ - ΚΙΝΑΛ για επτά λεπτά.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, επιτρέψτε μου πριν από την πρώτη τοποθέτησή μου στη νέα κοινοβουλευτική περίοδο να ευχαριστήσω από τα βάθη της καρδιάς μου τους συμπολίτες μου στη Χαλκιδική που με τίμησαν ξανά με την ψήφο τους και με έστειλαν ως εκπρόσωπό τους στο ελληνικό Κοινοβούλιο.

Θα ήθελα να πω ότι αισθάνομαι πλήρως τη βαριά αυτή ευθύνη και θα προσπαθήσω να ανταποκριθώ, θέτοντας τον πήχη ακόμα πιο ψηλά. Άλλωστε και για την παράταξή μας, το ΠΑΣΟΚ - Κίνημα Αλλαγής, η εκλογική αναμέτρηση της 25ης Ιουνίου είναι μόνο η αρχή, είναι η αφετηρία. Το κίνημά μας βγήκε ενισχυμένο, ανανεωμένο, ισχυρό και δυνατό.

Με γνώμονα, λοιπόν, τη δέσμευση του ίδιου του Προέδρου μας Νίκου Ανδρουλάκη προς τις Ελληνίδες και τους Έλληνες ότι το ΠΑΣΟΚ ως ισχυρή, προοδευτική και αξιόπιστη Αντιπολίτευση, με αρχές θα δώσει τη μάχη στη Βουλή, παρακολουθήσαμε με ιδιαίτερη προσοχή τις τοποθετήσεις του Πρωθυπουργού και των υπόλοιπων Υπουργών.

Έτσι, προχωράμε και λέμε ότι θα είμαστε δίπλα σε αυτές τις μάχες οι οποίες θα έρθουν μπροστά μας, πρώτον, για την ενίσχυση του κοινωνικού κράτους, τον σεβασμό των θεσμών, των ανθρωπίνων δικαιωμάτων και την ανάδειξη ενός νέου βιώσιμου ανθεκτικού μοντέλου παραγωγής που θα δώσει προοπτική στη νέα γενιά.

Γι’ αυτό, λοιπόν, είμαστε υπέρμαχοι ενός κράτους-στρατηγείου που επενδύει σε αναπτυξιακές κοινωνικές υποδομές και δίκτυα και επιμένουμε από κοινού στη δημιουργία ενός εθνικού στρατηγικού σχεδίου, μιας εθνικής πολιτικής για τη στήριξη της εγχώριας παραγωγής, την ανάπτυξη made in Greece. Θα είναι μια νέα ουσιαστική, πατριωτική αναπτυξιακή πολιτική με κλαδικές πολιτικές και περιφερειακή διάθεση και με στοχευμένη αλλαγή των προτεραιοτήτων του Ταμείου Ανάκαμψης για επενδύσεις με ελληνική προστιθέμενη αξία και δημιουργία, βέβαια, κοινωνικών κατοικιών.

Μιλάμε για ένα νέο παραγωγικό μοντέλο που θα λαμβάνει σοβαρά υπ’ όψιν την κλιματική αλλαγή και θα αποσκοπεί ουσιαστικά στη δημιουργία νέων θέσεων εργασίας, με πραγματικά καθολικά κίνητρα για συνεργασία των μικρομεσαίων επιχειρήσεων, με υποστήριξη των αγροτών για τη μείωση του κόστους παραγωγής -που δεν ακούσαμε τίποτα εδώ- για την αναδιάρθρωση του κανονισμού του ΕΛΓΑ, που έφερε μεγάλα προβλήματα στην παραγωγή σε όλη τη χώρα, ώστε να ληφθεί υπ’ όψιν το αρνητικό αποτέλεσμα της κλιματικής αλλαγής, με σύγχρονες εργασιακές σχέσεις, με εργαζόμενους με ασφάλεια και αξιοπρέπεια και προφανώς, με κατάργηση των νόμων της Νέας Δημοκρατίας που στην ουσία καταργούν τα εργασιακά δικαιώματα και δεν συμβάλλουν στη μετάβαση από το brain drain στο brain gain.

Λέμε, λοιπόν, ναι στα κίνητρα για προσλήψεις νέων σε ποιοτικές θέσεις εργασίας στον ιδιωτικό τομέα και με αξιοπρεπείς αμοιβές από την εθνική γενική συλλογική σύμβαση και κλαδικές συμβάσεις που διαμορφώνονται καθολικά. Λέμε ναι σε ένα δίκαιο φορολογικό σύστημα για άντληση πόρων, ώστε να μειώσουμε τις κοινωνικές ανισότητες με μόνιμα μέτρα.

Τέσσερα χρόνια ακόμα και ζητάμε το αυτονόητο: τη μείωση του ΦΠΑ στα βασικά είδη αγαθών, τη μείωση του ειδικού φόρου κατανάλωσης, το πλαφόν στη λιανική τιμή της ενέργειας και φυσικά ουσιαστικούς ελέγχους στην αγορά, που ουδέποτε έγιναν. Ζητάμε ενίσχυση της δημόσιας εκπαίδευσης, ώστε να δημιουργήσουμε ίσες ευκαιρίες για το μέλλον των νέων μας.

Η παράταξή μας, το ΠΑΣΟΚ, έχει και ένα ιστορικό αποτύπωμα, έχτισε το Εθνικό Σύστημα Υγείας που μέσα στην πανδημία, χάρη στους ανθρώπους προσέφερε τα μέγιστα στον λαό μας. Επιμένουμε, λοιπόν, και σε ένα Εθνικό Σύστημα Υγείας, με ισχυρή πρωτοβάθμια φροντίδα, με κέντρα υγείας σε κάθε δήμο και υπηρεσίες οικογενειακής ιατρικής και με σύγχρονα λειτουργικά νοσοκομεία χωρίς κενά στο ανθρώπινο δυναμικό τους.

Εν τάχει, λοιπόν, κυρίες και κύριοι συνάδελφοι, αυτές είναι οι δικές μας πολιτικές κατευθύνσεις, στη βάση των οποίων δεχτήκαμε ισχυρή εντολή εκπροσώπησης από τους Έλληνες πολίτες. Θα τους ανταποδώσουμε με αξιοπρέπεια και αξιοπιστία.

Και, βέβαια, η σταθερότητα που επικαλείται η Νέα Δημοκρατία δεν είναι τίποτα περισσότερο από μια στασιμότητα, μια σταθεροποίηση σε πολύ χαμηλό επίπεδο κοινωνικής συμβίωσης, μια προοπτική που συνεχίζει να μην αφορά τους πολλούς.

Συμπερασματικά, λοιπόν, για την επίλυση των μεγάλων προβλημάτων που κυριαρχούν αυτή τη στιγμή στην κοινωνική και στην οικονομική μας ζωή δεν ακούσαμε τίποτα.

Δεν ακούσαμε τίποτα για τον υψηλό πληθωρισμό, την υπερδιπλάσια ακρίβεια στα προϊόντα λιανικής, όταν, δηλαδή, καταναλώνουν με μειωμένη αγοραστική δύναμη οι Έλληνες πολίτες που αντιμετωπίζουν τον κίνδυνο της φτωχοποίησής τους.

Δεν ακούσαμε τίποτα για τις μικρομεσαίες επιχειρήσεις που πλήττονται λόγω της ακρίβειας και της έλλειψης ρευστότητας.

Δεν ακούσαμε τίποτα για τη συνεχή άνοδο των επιτοκίων από την Ευρωπαϊκή Κεντρική Τράπεζα που γίνεται στην ουσία τροχοπέδη στην παραγωγική απορρόφηση των κονδυλίων του ΕΣΠΑ και του Ταμείου Ανάκαμψης. Και προφανώς -το ξέρετε καλά- δεν είναι βέβαιο πως μετά την άδικη διαχείριση των κόκκινων δανείων μια νέα γενιά κόκκινων δανείων έρχεται.

Μιλήσατε επίσης για το ΕΚΑΒ όταν η δική μας Κοινοβουλευτική Ομάδα από το 2019 είχε καταθέσει ερώτηση στη Βουλή και ζητούσε την ενίσχυσή του.

Μιλήσατε για τον αντισεισμικό έλεγχο, όταν η δική μας Κοινοβουλευτική Ομάδα το 2022 είχε καταθέσει ερώτηση και ζητούσε αντισεισμικό έλεγχο σε όλα τα σχολεία της χώρας.

Μιλήσατε για την περιφερειακή αποκέντρωση, όταν αυτή τη στιγμή στην κεντρική Μακεδονία το ΑΕΠ είναι σε συνεχή υποχώρηση. Το περιφερειακό ΑΕΠ είναι χαμηλότερο από το κατά κεφαλήν ΑΕΠ της χώρας. Μάλιστα στη Χαλκιδική βρίσκεται στην προτελευταία θέση παραγωγής του περιφερειακού ΑΕΠ και είναι μόλις5,4. Άρα, λοιπόν, η μεγάλη εικόνα, το αναπτυξιακό σχέδιο δεν υπάρχει.

Θα ήθελα, πραγματικά, κυρίες και κύριοι, τελειώνοντας να ευχηθώ καλή επιτυχία στο έργο της Κυβέρνησης. Αυτό, όμως, δεν σημαίνει πως θα κλείσουμε τα μάτια στην ανυπαρξία ενός συνεκτικού σχεδίου, που θα επιλύσει τα πραγματικά προβλήματα που θα βρούμε μπροστά μας την επόμενη μέρα. Επιπλέον, δεν θα κλείσουμε τα αυτιά μας στην πλέον ευδιάκριτη ατζέντα της Κυβέρνησης η οποία θέτει σε κίνδυνο τον δημόσιο χαρακτήρα του συστήματος παιδείας και υγείας.

Με αίσθημα ευθύνης, λοιπόν, είμαστε παρόντες, θα είμαστε παρόντες εντός και εκτός Βουλής αν χρειαστεί, ανοίγοντας τον δρόμο για λύσεις, κομίζοντας τις δικές μας προτάσεις, προσφέροντας εναλλακτική για το πώς μπορεί να κυβερνηθεί ο τόπος με κοινωνική δικαιοσύνη, με εθνική πολιτική και εθνικό σχέδιο. Το ΠΑΣΟΚ θα συνεχίσει με σύγχρονους όρους να δημιουργεί συνθήκες για μία κοινωνία ίσων ευκαιριών, αφήνοντας λαϊκισμό, παθογένειες και ξεπερασμένες ιδεοληψίες.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πάνα.

Καλείται στο Βήμα ο κ. Ελευθέριος Κτιστάκης, Βουλευτής της Νέας Δημοκρατίας.

**ΕΛΕΥΘΕΡΙΟΣ ΚΤΙΣΤΑΚΗΣ:** Κύριε Πρόεδρε, κυρίες και κύριοι, επιλέγοντας ορισμένες μόνο από τις δεσμεύσεις που περιλαμβάνει το πρόγραμμα διακυβέρνησης της Νέας Δημοκρατίας, καθώς επίσης και από τις σχετικές μεταρρυθμίσεις που προβλέπονται, θα επιχειρήσω να τονίσω την αξία που έχουν αυτές στην καθημερινότητα της διαβίωσης και άσκησης επαγγελματικής δραστηριότητας.

Θα ξεκινήσω με μια λίγο εξειδικευμένη αναφορά στον τομέα της πρωτογενούς παραγωγής. Μια από τις βασικές προτεραιότητες του Υπουργείου Μετανάστευσης και Ασύλου είναι ο εκσυγχρονισμός του νομικού πλαισίου εποχικής εργασίας και η αναμόρφωση του θεσμικού πλαισίου για τη μετάκληση των πολιτών τρίτων χωρών ως εργαζομένων. Η παρέμβαση αυτή έρχεται να ικανοποιήσει μια επιτακτική αναγκαιότητα όχι μόνο για τους αγρότες και τους κτηνοτρόφους αλλά και για τις παραγωγικές βιομηχανίες.

Ορθά ο κύριος Πρωθυπουργός χτες και σήμερα ο κ. Γεωργιάδης ως Υπουργός Εργασίας αναφέρθηκαν σκωπτικά κατά την ανάγνωση των προγραμματικών δηλώσεων στους εργοδότες που διαμαρτύρονται για την έλλειψη εργαζομένων, προσφέροντας όμως πολύ χαμηλά ημερομίσθια. Πλην, όμως, στις προαναφερόμενες περιπτώσεις της αγροτικής παραγωγής και της κτηνοτροφίας και εν μέρει της παραγωγικής βιομηχανίας το σοβαρότατο πρόβλημα δεν είναι η αμοιβή αλλά η απροθυμία του υπάρχοντος δυναμικού στην Ελλάδα να εργαστούν ως εργάτες στα επαγγέλματα αυτά. Αυτό το καίριο πρόβλημα έρχεται να αντιμετωπίσει η νέα Κυβέρνηση της Νέας Δημοκρατίας με τις συγκεκριμένες ρυθμίσεις του Υπουργείου Μετανάστευσης και Ασύλου.

Στο ίδιο αυτό πλαίσιο εντάσσονται και τα ακόλουθα μέτρα: υλοποίηση διεθνών διμερών συμφωνιών για την προσέλκυση ατόμων ειδικών δεξιοτήτων σε κρίσιμους τομείς της εθνικής οικονομίας, όπως οι κατασκευές, ο τουρισμός και η τεχνολογία, αύξηση σε σχέση με το 2022 κατά 20% ανά έτος των χορηγούμενων ενιαίων αδειών -αφορά τις συνδυασμένες άδειες εργασίας και διαμονής- αύξηση κατά 20% ανά έτος των μεταναστών που εντάσσονται στην αγορά εργασίας, μείωση στο ελάχιστο των ημερών για την έγκριση και χορήγηση άδειας εισόδου σε εποχικούς εργάτες, δημιουργία τριών σημείων στην Αττική και ενός στη Θεσσαλονίκη για τη λήψη βιομετρικών στοιχείων και την έκδοση αδειών διαμονής.

Αναφορικά με την υγεία η Κυβέρνηση στις Προγραμματικές Δηλώσεις έχει συμπεριλάβει ανάμεσα σε άλλα τον ανασχεδιασμό του υγειονομικού χάρτη και την επέκταση του θεσμού του προσωπικού γιατρού σε όλο τον πληθυσμό της χώρας, καθώς και την εισαγωγή του θεσμού του συμβούλου υγείας.

Προχθές άκουσα στο ραδιόφωνο τον καθηγητή Μόσιαλο να θέτει μια σειρά ζητημάτων και παραμέτρων για τη λειτουργία αλλά και την αλληλεπίδραση των νοσοκομείων, έχοντας μάλιστα, για παράδειγμα, ως σημείο αναφοράς τη Θήβα και το νοσοκομείο της. Ο καθηγητής θεωρεί αναγκαιότητα τον ανασχεδιασμό, ώστε να συμπεριληφθούν τα νέα δεδομένα κάθε περιοχής που καλύπτει το νοσοκομείο όσον αφορά τον πληθυσμό, τις ιδιαιτερότητες της περιοχής -στην περίπτωση της Θήβας στη βιομηχανική περιοχή Σχηματαρίου και Οινοφύτων-, αλλά και τις ασθένειες που τυχόν εμφανίζονται συχνότερα στην περιοχή αυτή. Στο ίδιο πνεύμα μίλησε για μία ακόμη αναγκαιότητα, αυτή του προσωπικού γιατρού, ώστε να μειωθούν οι άσκοπες επισκέψεις στα εξωτερικά ιατρεία και οι συνακόλουθες εισαγωγές.

Αμφότερα τα ανωτέρω δεσμεύεται η Κυβέρνηση να τα πραγματοποιήσει, ώστε η παροχή υγειονομικών υπηρεσιών από τα δημόσια νοσοκομεία και τα κέντρα υγείας να ανταποκρίνεται στις σημερινές πραγματικές ανάγκες των τοπικών κοινωνιών.

Ο κύριος Πρωθυπουργός αναφέρθηκε χτες στην εκκίνηση της διαδικασίας για συνταγματική Αναθεώρηση. Έγινε μεγάλη αναφορά στο άρθρο 16 και προ ολίγου, προ ενός τετάρτου από τον κύριο Υπουργό και τους Κοινοβουλευτικούς Εκπροσώπους των κομμάτων.

Ας πάμε όμως λίγο στην ουσία, στον πυρήνα του προβλήματος: Πρέπει να υπάρχουν ή όχι ιδιωτικά πανεπιστήμια; Αναρωτιέμαι ποια είναι η διαφορά μεταξύ της πρωτοβάθμιας και δευτεροβάθμιας βαθμίδας εκπαίδευσης από τη μια πλευρά και της τριτοβάθμιας από την άλλη.

Γιατί είναι αποδεκτό να λειτουργούν ιδιωτικά δημοτικά, γυμνάσια και λύκεια, αλλά όχι πανεπιστήμια;

Πώς δικαιολογείται, πού βασίζεται η διαφορετική αυτή αντιμετώπιση μεταξύ των βαθμίδων εκπαίδευσης, που αφορά τα ίδια παιδιά, τους ίδιους μαθητές, τους ίδιους σπουδαστές;

Όλοι αυτοί που αντιδρούν αλλά ταυτόχρονα απολαμβάνουν το δικαίωμα της επιλογής στις πρώτες βαθμίδες, γιατί ξιφουλκούν κατά των ιδιωτικών πανεπιστημίων την ίδια ακριβώς στιγμή που χιλιάδες ελληνόπουλα σπεύδουν στο εξωτερικό να σπουδάσουν και εσχάτως στην Κύπρο;

Στο σημείο αυτό να πω ότι χάρηκα για τη σχετική αναφορά του Προέδρου του ΠΑΣΟΚ του κ. Ανδρουλάκη χτες το βράδυ κατά την ομιλία του, ο οποίος άφησε ανοιχτό το ενδεχόμενο συναίνεσης στην τροποποίηση του άρθρου 16, θέτοντας, βέβαια, τις δικές του προϋποθέσεις και τα δικά του ζητήματα.

Αναφορικά με την ψηφιακή διακυβέρνηση, θα ήθελα να θυμίσω ότι το 2014 ο τότε Υπουργός Διοικητικής Μεταρρύθμισης και Ηλεκτρονικής Διακυβέρνησης κατήργησε την επικύρωση των δημοσίων εγγράφων. Προσωπικά ως δικηγόρος ενθουσιάστηκα γι’ αυτή την -εντός εισαγωγικών- απλή μεταρρύθμιση. Για τον χρόνο εκείνο ήταν μια τομή στη γραφειοκρατία. Ο Υπουργός αυτός ήταν ο Κυριάκος Μητσοτάκης.

Σήμερα όμως μετά το πρωτοποριακό σύστημα εμβολιασμού και το ψηφιακό πιστοποιητικό εμβολιασμού που μου ζήτησαν από την υπηρεσία του Κοινοβουλίου, το πιστοποιητικό οικογενειακής κατάστασης το κατέβασα σε ελάχιστα λεπτά στο κινητό μου. Οι πολίτες απαιτούν για το μέλλον πολύ περισσότερα. Απαιτούν μάλιστα τα πάντα. Αυτά δεσμεύεται να εφαρμόσει η Νέα Δημοκρατία προεκλογικά και αυτά διακηρύσσει και με τις Προγραμματικές Δηλώσεις ως Κυβέρνηση σε διάφορους τομείς του κράτους.

Ενδεικτικά αναφέρω: Στην εκπαίδευση έχει δρομολογηθεί η εγκατάσταση είκοσι χιλιάδων διαδραστικών συστημάτων μάθησης για αίθουσες διδασκαλίας και θα εφαρμοστεί από το τρίτο τρίμηνο του 2023.

Στην υγεία ενίσχυση του συστήματος ηλεκτρονικής συνταγογράφησης και ολοκλήρωση του ατομικού ηλεκτρονικού φακέλου υγείας. Τα είπε αναλυτικά και ο κύριος Υπουργός Υγείας κ. Χρυσοχοΐδης προ δύο ωρών.

Στη δικαιοσύνη, η ψηφιοποίηση εντύπων, αρχείων και δεδομένων των δικαστηρίων συνιστά ένα εμβληματικό έργο για τον ψηφιακό μετασχηματισμό της δικαιοσύνης το οποίο χρηματοδοτείται από το Ταμείο Ανάκαμψης και αφορά στην ψηφιοποίηση του αρχείου τριακοσίων εξήντα οκτώ δικαστηρίων και εισαγγελιών του κράτους.

Πλήρης ψηφιοποίησης των κεντρικών αρχείων του κράτους, των υποθηκοφυλακείων, της πολεοδομίας, των νοσοκομείων ώστε όλα τα δεδομένα να είναι άμεσα διαθέσιμα στον ενδιαφερόμενο πολίτη ή σε δημόσια υπηρεσία.

Επανέρχομαι στην αγροτική και κτηνοτροφική παραγωγή θέλοντας να τονίσω τη σημασία που δίνει η Κυβέρνηση σε όλους αυτούς. Όλες οι δεσμεύσεις που η Κυβέρνηση θα υλοποιήσει, θα αποκτήσουν νόημα και θα επιτελέσουν τον στόχο τους αν οι κοινωνικές ομάδες ακολουθήσουν το βηματισμό, αν οι αγρότες για παράδειγμα θελήσουν να κατακτήσουν τις νέες καλλιέργειες και νέες πρακτικές, αν θέλουν και δεν φοβούνται να φέρουν το νέο στους κάμπους τους.

Υπενθυμίζω ότι σύμφωνα με μια έρευνα της Dianeosis προ πενταετίας, ο μέσος όρος ιδιοκτησίας για αγρότες στην Ελλάδα είναι εξήντα οκτώ στρέμματα, περίπου το 1/3 του ευρωπαϊκού μέσου όρου. Οι δε περισσότερες από τις μισές εκμεταλλεύσεις έχουν μέγεθος μικρότερο των είκοσι στρεμμάτων.

Ο ίδιος ο Πρωθυπουργός χθες σε μια αποστροφή του είπε χαρακτηριστικά: «Οι επιδοτήσεις μας δεν μπορούν πια να αναφέρονται σε ένα ξεπερασμένο μοντέλο παραγωγής». Ο αγρότης κτηνοτρόφος του αύριο πρέπει να είναι εξωστρεφής και ενημερωμένος επιχειρηματίας, που συνεργάζεται σε κοινά σχήματα. Οι αγρότες και οι κτηνοτρόφοι μας θα πρέπει να χρησιμοποιούν πια την τεχνολογία. Όλα αυτά τα ανέλυσε ο κ. Αυγενάκης ο αρμόδιος Υπουργός προ ολίγου.

Κύριε Πρόεδρε, κυρίες και κύριοι, πρωταρχική θέση της Κυβέρνησης είναι ότι οι πετυχημένες ρυθμίσεις απορρέουν από καλά μελετημένες προτάσεις, όχι από εντυπωσιασμούς της μεγαλοστομίας. Όπως ο καθένας από εμάς στην επαγγελματική του δραστηριότητα κρινόμαστε εκ του αποτελέσματος, έτσι και προκειμένω η Κυβέρνηση θα κριθεί στο τέλος της θητείας της με σημείο αναφοράς τόσο τις προεκλογικές της δεσμεύσεις όσο και τις Προγραμματικές Δηλώσεις.

Πάντως, αντίθετα με όσα ακούστηκαν στην Αίθουσα αυτή από μέρους της Αντιπολίτευσης, η προηγούμενη κυβέρνηση κρίθηκε εκ του αποτελέσματος δύο φορές στις εκλογές και έλαβε καλό βαθμό. Το ίδιο θα συμβεί με βεβαιότητα και στην τρέχουσα θητεία της.

Σας ευχαριστώ θερμά γι’ αυτή την πρώτη, παρθενική ομιλία μου. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κτιστάκη.

Καλείται στο Βήμα η κ. Μερόπη Τζούφη, Βουλευτής του ΣΥΡΙΖΑ - Προοδευτική Συμμαχία, για επτά λεπτά.

Μετά θα μιλήσει ο Υπουργός Επικρατείας ο κ. Άκης Σκέρτσος.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ξεκίνησε μια καινούργια κοινοβουλευτική περίοδος με νέα σύνθεση και με διαφορετικούς συσχετισμούς. Είναι σημαντικό, ωστόσο, να αναγνωρίσουμε ότι οι Προγραμματικές Δηλώσεις της Κυβέρνησης δεν γίνονται σε πολιτικό κενό. Είναι φυσικό να γίνεται απολογισμός της προηγούμενης περιόδου. Η ανανέωση, κυρίες και κύριοι συνάδελφοι, της λαϊκής εντολής δεν διαγράφει τα κακώς κείμενα, τα λάθη και τις διαχειριστικές αδυναμίες.

Παράλληλα, δεν μπορούμε να αγνοήσουμε τις επιλογές που επιβάρυναν και συνεχίζουν να επιβαρύνουν την ελληνική κοινωνία. Ένα χαρακτηριστικό παράδειγμα είναι οι επαναλαμβανόμενες απώλειες ανθρώπινων ζωών από τη συνειδητή εγκατάλειψη στήριξης του ΕΚΑΒ με στόχο την ιδιωτικοποίησή του.

Το τονίζω αυτό γιατί μετά τις εκλογές παρατηρούμε μια έκρηξη αλαζονείας και έπαρσης από αρκετά μέλη της Κυβέρνησης. Κατά τη γνώμη μου, αυτή η συμπεριφορά οφείλει να σταματήσει, αφού ανεξάρτητα από τον πολιτικό ανταγωνισμό ή το αποτέλεσμα των εκλογών η στάση αυτή είναι, κυρίως, υποτιμητική απέναντι στους πολίτες και στα προβλήματα που αντιμετωπίζουν.

Και τώρα θα αναφερθώ αποκλειστικά στον τομέα της παιδείας, παρ’ ότι δεν ακούσαμε τις εξαγγελίες από τον κ. Περακάκη. Ακούσαμε, όμως, τις δηλώσεις του κ. Μητσοτάκη και, βεβαίως, υπάρχουν και τα πεπραγμένα της κ. Κεραμέως, μιας εκπαιδευτικής πολιτικής που κατά τη γνώμη μας δεν βελτίωσε τη δημόσια εκπαίδευση. Αντίθετα, επιδείνωσε τις εκπαιδευτικές ανισότητες και δημιούργησε νέους αποκλεισμούς, ενώ οι χειρισμοί κατά τη διάρκεια της πανδημίας και της τηλεκπαίδευσης προκάλεσαν ανεπανόρθωτα εκπαιδευτικά κενά.

Το δημόσιο εκπαιδευτικό σύστημα συρρικνώθηκε. Η αύξηση της χρηματοδότησης ήταν ανεπαρκής σε σχέση με τις πολύ μεγάλες ανάγκες, ενώ εξακολουθεί ο αριθμός των αναπληρωτών εκπαιδευτικών να είναι υπερβολικά υψηλός. Το περιεχόμενο των σπουδών συντηρητικοποιήθηκε, καταργήθηκαν τα καλλιτεχνικά μαθήματα και περιορίστηκαν τα μαθήματα των κοινωνικών επιστημών γιατί θα έκαναν τα παιδιά μας αριστερά. Από την πνευματική και γνωσιακή καλλιέργεια των παιδιών επιστρέψαμε και πάλι στον εξετασιοκεντρισμό, στον άκρατο ανταγωνισμό και, δυστυχώς, στη στρεβλή ποσοτικοποίηση των επιδόσεων.

Την ίδια στιγμή, ο αποκλεισμός χιλιάδων νέων από τα πανεπιστήμια ήταν μεθοδευμένος και συνειδητός ώστε να θεμελιωθεί ένα ιδιότυπο και παράλληλο ιδιωτικό σύστημα τριτοβάθμιας εκπαίδευσης, μια νέα αγορά ιδιωτικών κολεγίων, η οποία απαίτησε και έλαβε τις απαραίτητες νομοθετικές διευκολύνσεις. Το νομοθέτησε η κ. Κεραμέως, και μάλιστα με νυχτερινή τροπολογία, όχι ο ΣΥΡΙΖΑ και ο κ. Γαβρόγλου.

Τώρα ήδη έχετε ανακοινώσει ότι θα αναθεωρήσετε το Σύνταγμα για να καταργήσετε το άρθρο 16 και να διευκολύνετε την ίδρυση ιδιωτικών πανεπιστημίων και μάλιστα με μια θολή εξαγγελία στην οποία σας ζητήσαμε εξηγήσεις και περιμένουμε να τη δούμε. Είναι γνωστό ότι αυτό είναι πολιτική επιθυμία της Δεξιάς εδώ και δεκαετίες και, βεβαίως, δεν είναι τυχαίο το κάλεσμα προς τον κ. Ανδρουλάκη και το ΠΑΣΟΚ και με ενδιαφέρον περιμένουμε θα δούμε αν θα αναβιώσει μια τέτοιου τύπου συμμαχία που στόχος της θα είναι η ολοκληρωτική υποβάθμιση των δημόσιων ελληνικών πανεπιστημίων.

Από πλευράς μας, στεκόμαστε απέναντι σε κάθε τέτοια προσπάθεια και συνεχίζουμε να στηρίζουμε το δημόσιο πανεπιστήμιο και να παλεύουμε για την ουσιαστική αναβάθμιση του, κάτι που κάναμε κατά τη διάρκεια της διακυβέρνησης του ΣΥΡΙΖΑ.

Μια άλλη εξαγγελία είναι η επέκταση των πρότυπων και πειραματικών σχολείων που θα τα αυξήσετε μέχρι το 2027. Και ειλικρινά ρωτάω: υπάρχει κάποια επιστημονική και παιδαγωγική μελέτη που συνηγορεί σε αυτή την επιλογή; Υπάρχει κάποια ποσοτική ή ποιοτική τεκμηρίωση για τον λόγο που τα σχολεία αυτά πρέπει να επεκταθούν; Θα πείτε στη Βουλή και στους εκατοντάδες χιλιάδες γονείς και εκπαιδευτικούς πώς αυτού του τύπου τα σχολεία που εξυπηρέτησαν το δικό σας αφήγημα περί αριστείας δεν είχαν στο τέλος καθηγητές στα βασικά μαθήματα επί υπουργίας της κ. Κεραμέως;

Αναφορικά με την εξαγγελία για την ελεύθερη επιλογή σχολείου από τους γονείς έρχεται και κουμπώνει το ιδεολόγημα της ατομικής επιλογής και της ατομικής ευθύνης. Καταστροφική ρύθμιση! Δοκιμάστηκε στην Αγγλία της Θάτσερ και απέτυχε παταγωδώς. Είναι το μέτρο που πλήττει το δημόσιο συμπεριληπτικό σχολείο, το σχολείο της γειτονιάς, που συμμετέχουν ισότιμα όλα τα παιδιά ανεξάρτητα από την κοινωνική τους αφετηρία και τις επιδόσεις τους. Επομένως, αυτό το μέτρο πλήττει ευθέως το κομμάτι της κοινωνικής συνοχής και, βεβαίως, το ξέρετε, αλλά δυστυχώς ο ίδιος ο Πρωθυπουργός είχε δηλώσει ότι οι ανισότητες είναι φυσική επιλογή.

Εδώ δεν θα πρέπει να ξεχάσω να μιλήσω για το πολεμικό κλίμα που δημιούργησε και συντήρησε το Υπουργείο Παιδείας όλο το προηγούμενο διάστημα με την εκπαιδευτική κοινότητα. Μηδενικός διάλογος, τετελεσμένα, κλειστές πόρτες, κλίμα ανασφάλειας και εκφοβισμού, ξυλοδαρμοί φοιτητών στα πανεπιστήμια από τις δυνάμεις της Αστυνομίας, δικαστικές διενέξεις, απαγορεύσεις κινητοποιήσεων, ποινικοποίηση κάθε διεκδίκησης.

Τι να πρωτοπεί κανείς για τη ζούγκλα που επέβαλε η κυβέρνηση Μητσοτάκη στην ιδιωτική εκπαίδευση. Τρία χρόνια μετά την εφαρμογή του νόμου Κεραμέως. έχει αποχωρήσει το 30% των ιδιωτικών εκπαιδευτικών λόγω των άθλιων συνθηκών εργασίας στα ιδιωτικά σχολεία. Φτάσαμε να απολύονται εκπαιδευτικοί με εντολές γονέων λόγω βαθμολογιών.

Ασκεί η πολιτεία τον εποπτικό της ρόλο; Το αντίθετο. Υπάρχουν πενήντα καταγγελίες που κατέθεσε η ΟΙΕΛΕ. Μόλις δύο εξετάστηκαν και οι υπόλοιπες μπήκαν στο αρχείο. Το ίδιο χάος ασυδοσίας και παρανομίας επικρατεί και στα φροντιστήρια και τα κέντρα των ξένων γλωσσών όπου το 40% των εκπαιδευτικών δουλεύει σε καθεστώς μαύρης ή υποδηλωμένης εργασίας.

Αναγνωρίζει η Κυβέρνηση τα προβλήματα; Νομίζω ότι ο νέος Υπουργός λέει ότι θέλει ένα κλίμα συναίνεσης. Πώς θα γίνει, όμως, αυτό αν δεν εμπιστευόμαστε τους εκπαιδευτικούς και το έργο τους; Πως θα υπάρξει εκπαιδευτική ηρεμία και εργασιακή ειρήνη, αν η Κυβέρνηση συνεχίσει το ίδιο μονοπάτι της τιμωρητικής αξιολόγησης, των ποινών και της μισθολογικής καθήλωσης;

Και, βεβαίως, όσον αφορά την μεγάλη εξαγγελία της ψηφιοποίησης της εκπαίδευσης, μας υπόσχεται διάφορα. Περιμένουμε εξειδικεύσεις και συγκεκριμένες δράσεις. Σε κάθε περίπτωση, η μέχρι τώρα εμπειρία περιλαμβάνει το σκάνδαλο SISCO με την πλατφόρμα που υποτίθεται ήταν δωρεάν, αλλά κόστισε 2 εκατομμύρια ευρώ σε βάρος του δημοσίου και με τα προσωπικά δεδομένα χιλιάδων εκπαιδευτικών, μαθητών και γονιών να έχουν φύγει προς την αγορά.

Σοβαρότατες είναι οι ελλείψεις -και το ξέρετε- σε τεχνολογικές υποδομές στα σχολεία, στον εξοπλισμό εκπαιδευτικών και μαθητών και, βεβαίως, εκκωφαντικές είναι οι αποτυχίες με την πρόσφατη περίπτωση της κατάρρευσης της τράπεζας θεμάτων και της πλατφόρμας εγγραφής των μαθητών -τι ειρωνεία!- στα πρότυπα σχολεία.

Θα αξιοποιηθούν οι υπάρχουσες δημόσιες υποδομές και τα εργαλεία, το πανελλήνιο σχολικό δίκτυο; Θα ολοκληρωθεί η διασύνδεση των σχολείων με οπτική ίνα;

Θα παίξει ρόλο ο Διόφαντος και το προσωπικό του; Θα βελτιωθεί το e-school ή θα πάμε σε ετοιματζίδικες και ακριβές λύσεις της αγοράς; Ποια είναι η εμπειρία; Πού θα πάνε οι πόροι από το Ταμείο Ανάπτυξης; Θα πάνε προς τις ιδιωτικές εταιρείες ή θα εμπιστευθούμε τα πανεπιστήμια μας, που έχουν τέτοιου τύπου δυνατότητες;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Όσον αφορά την τριτοβάθμια εκπαίδευση δεν υπάρχει αμφιβολία ότι έχουμε στοιχεία παρακμής δυστυχώς του ελληνικού δημόσιου πανεπιστήμιου, όπως προκύπτει από την υποβάθμιση σε αυτή τη διακυβέρνηση των περισσότερων ελληνικών ΑΕΙ στις διεθνείς κατατάξεις: Συρρίκνωση του φοιτητικού πληθυσμού λόγω της ΕΒΕ ενάντια στην ευρωπαϊκή κατεύθυνση, καθηλωμένες αποδοχές των εκπαιδευτικών, διοικητική αποσάθρωση των ΑΕΙ. Δεν αυξήθηκε το διδακτικό και διοικητικό προσωπικό, αντίθετα μειώθηκε. Προσλήφθηκαν, βέβαια, πανεπιστημιακοί αστυνόμοι. Και φυσικά αυτά που υποφέρουν περισσότερο είναι τα περιφερειακά πανεπιστήμια.

Δυστυχώς παρόμοια είναι η κατάσταση και στην έρευνα, που βρίσκεται αποκομμένη από τον φυσικό της χώρο, δηλαδή, την εκπαίδευση, τα πανεπιστήμια και τα ερευνητικά κέντρα σε ένα χαρτοφυλάκιο της ανάπτυξης του κ. Σκρέκα, ενώ ήταν ένας τομέας που όλοι κατανοούσαμε την ανάγκη να αναβαθμιστεί και να ενισχυθεί. Και το είχαμε κάνει στη διάρκεια της διακυβέρνησής μας αυξάνοντας στο 2% του ΑΕΠ τα χρήματα που πήγαιναν σε αυτή την κατεύθυνση.

Τελειώνω, κύριε Πρόεδρε, και ευχαριστώ για την ανοχή σας.

Δυστυχώς η εκπαίδευση των παιδιών μας δεν έγινε καλύτερη τα τελευταία τέσσερα χρόνια παρά τις εξαγγελίες και τις επικοινωνιακές καμπάνιες. Το μόνο που έγινε ήταν να ανοίξει ο χώρος για ιδιωτικές επενδύσεις στον χώρο της εκπαίδευσης, είτε πρόκειται για ιδιωτικά σχολεία είτε για ιδιωτικά κολέγια είτε για ιδιωτικά ΙΕΚ. Αυτό έγινε πάρα πολύ καλά. Η νέα Κυβέρνηση, λοιπόν, της Νέας Δημοκρατίας θέλει να ολοκληρώσει αυτή την πορεία με την ίδρυση των ιδιωτικών πανεπιστημίων. Το ζητάει η αγορά, το νομοθετεί η Δεξιά. Θα είμαστε απέναντι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία συνάδελφε.

**ΜΕΡΟΠΗ ΤΖΟΥΦΗ:** Τελειώνω αμέσως.

Όπως πριν έτσι και τώρα στεκόμαστε στο πλευρό των εκπαιδευτικών, των μαθητών και των οικογενειών τους, στους πανεπιστημιακούς και τους ερευνητές που αγωνίζονται για μόρφωση, αξιοπρεπείς συνθήκες εργασίας και προκοπή, για μια καλύτερη ζωή που τους την στερείτε μέρα την ημέρα. Τίποτα δεν έχει τελειώσει. Τώρα ξεκινάει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζούφη.

Καλείται στο Βήμα ο Υπουργός Επικρατείας κ. Άκης Σκέρτσος για δέκα λεπτά.

**ΧΡΗΣΤΟΣ -- ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Κυρίες και κύριοι Βουλευτές, καλή αρχή, καλή δύναμη στα νέα σας καθήκοντα.

Από την χθεσινή πρώτη ημέρα των Προγραμματικών Δηλώσεων των πολιτικών Αρχηγών συγκρατώ ως θετική πολιτική εξέλιξη ότι οκτώ χρόνια μετά από το τραυματικό δημοψήφισμα του 2015 υπάρχει πλέον ένας κοινός τόπος. Ομονοούμε τουλάχιστον από τη Νέα Δημοκρατία μέχρι τον ΣΥΡΙΖΑ ότι ναι θέλουμε να γίνουμε Ευρώπη πέρα από το να μείνουμε Ευρώπη. Μπορεί να διαφωνούμε στη διαδρομή και στο πώς, στη μέθοδο και την ταχύτητα, αλλά υπάρχει πλέον ένας κοινός εθνικός στόχος. Και αυτό είναι μια κατάκτηση μετά από μια υπερδεκαετή εθνική ταλαιπωρία, μια κατάκτηση που χαιρετίζουμε, που πρέπει να διαφυλάξουμε και ταυτόχρονα να κάνουμε ό,τι μπορούμε για να την διευρύνουμε. Διότι πέρα και πάνω απ’ όλα είναι αυτό που επιζητεί η ελληνική κοινωνία.

Το δεύτερο που πρέπει να συγκρατήσουμε από τη χθεσινή ομιλία του Πρωθυπουργού, είναι ότι συνέδεσε με πολιτική ειλικρίνεια και καθαρότητα το πολιτικό του σχέδιο για την Ελλάδα του 2027 και του 2030 με τα ιστορικά μεταρρυθμιστικά ρεύματα που διατρέχουν από τις αρχές του 20ου αιώνα έως σήμερα την ελληνική κοινωνία και πολιτεία. Πέρα και πάνω από επίπλαστες διαχωριστικές γραμμές αναγνώρισε τη συμβολή του Ελευθερίου Βενιζέλου, του Κωνσταντίνου Καραμανλή, του Ανδρέα Παπανδρέου, του Κώστα Σημίτη, στη διαχρονική προσπάθεια εκσυγχρονισμού και εξευρωπαϊσμού του κράτους, της οικονομίας, της κοινωνίας, των θεσμών. Παρουσίασε μια ομπρέλα πολιτικών παρεμβάσεων και μεταρρυθμίσεων κάτω από την οποία χωράει ολόκληρη η ελληνική κοινωνία.

Καθρεφτίζονται στις πολιτικές μας όλοι οι Έλληνες, όλες οι Ελληνίδες χωρίς περιττές και τεχνητές διακρίσεις, ανεξαρτήτως φύλου, ηλικίας, χρώματος, θρησκεύματος, σεξουαλικού ή άλλου προσδιορισμού. Και αυτός είναι ο λόγος που η πολιτική αυτής της Κυβέρνησης και αυτού του Πρωθυπουργού ορίζει εκ νέου τον σύγχρονο πατριωτισμό που οφείλει να εμπεριέχει, οφείλει να ενώνει τους πάντες κάτω από την συμπεριληπτική δύναμη της δημοκρατίας, της ισότητας, της δικαιοσύνης, της ελευθερίας, της ανάγκης πάνω απ’ όλα η χώρα μας να πάει πιο μπροστά, πιο ψηλά ενωμένη εκεί που της αξίζει, στην καρδιά της Ευρώπης.

Τα αποτελέσματα των διπλών εκλογών Μαΐου και Ιουνίου δείχνουν ότι η Ελλάδα μοιάζει να αφήνει οριστικά πίσω της αντιλήψεις και πολιτικές που την χρεοκόπησαν, μαζί με οδυνηρούς μύθους, ιδεοληψίες και τοξικούς διχασμούς. Η πατρίδα μας θέλει τη φυγή προς τα μπρος, την ουσιαστική σύγκλιση με τα πιο προηγμένα κράτη της Δύσης. Θέλει βιώσιμη ευημερία για όλους, ελευθερία να γίνει αυτό που θέλει, δικαιούται και μπορεί, αλλά και ασφάλεια.

Μόνο η Αντιπολίτευση αρνιόταν πεισματικά τα προηγούμενα τέσσερα χρόνια να δει σημαντικές μεταρρυθμίσεις που έκαναν πιο εύκολη τη ζωή των πολλών. Ας είναι. Τα αναγνώρισαν οι ίδιοι οι πολίτες και μάλιστα ακόμη και στις νεότερες ηλικίες ή σε περιοχές που παραδοσιακά δεν ψήφιζαν τη Νέα Δημοκρατία. Έχουμε πει πολλές φορές ότι και λάθη υπήρξαν και κακοί υπολογισμοί, ατυχείς επιλογές και καθυστερήσεις. Σημασία έχει ότι αναγνωρίστηκαν και διορθώθηκαν με ειλικρίνεια και αμεσότητα. Άλλο ένα χαρακτηριστικό του νέου υποδείγματος διακυβέρνησης υπό τον Κυριάκο Μητσοτάκη, που πιστεύω ότι εκτιμήθηκε από τους πολίτες μπροστά στην κάλπη.

Ξέρουμε όμως πολύ καλά -και αυτός είναι ο πήχης της δικής μας μεγάλης εθνικής ευθύνης- ότι οι Ελληνίδες και οι Έλληνες στις 25 Ιουνίου έδωσαν και μια ξεκάθαρη εντολή για προκοπή, για βαθιές τομές στις γκρίζες περιοχές του κράτους και της οικονομίας που μας κρατούν πίσω. Εντολή για περισσότερες μεταρρυθμίσεις και ουσιαστικές αλλαγές ώστε να γίνει η ζωή των πολιτών καλύτερη σε μια ακόμη πιο παραγωγική συμπεριληπτική αλλά και ισχυρή Ελλάδα.

Σε μια χώρα όμως που η έννοια της μεταρρύθμισης έχει κακοποιηθεί και απαξιωθεί, χρειάζεται να της ξαναδώσουμε θετικό πρόσημο και ένα νέο νόημα. Πρωτίστως χρειάζεται να συμφωνήσουμε τι σημαίνει για όλους μας ξανά μεταρρύθμιση και γιατί ειδικά στην Ελλάδα επείγει να γίνουν και πολλές και γρήγορα. Ο δικός μας ορισμός για τις μεταρρυθμίσεις είναι η εισαγωγή μιας καινοτομίας που μπορεί να είναι οργανωσιακή, διοικητική, τεχνολογική η οποία απλοποιεί διαδικασίες και απελευθερώνει πόρους, δυνάμεις βελτιώνοντας θεαματικά την ποιότητα των παρεχόμενων δημόσιων αγαθών και υπηρεσιών.

Οφείλουμε να κοιτάξουμε με τα μάτια της πρώτης φοράς κάθε δημόσια πολιτική που έχουμε κληρονομήσει από το παρελθόν και να αναρωτηθούμε το εξής απλό: Αυτό γιατί γίνεται έτσι; Υπηρετεί τις ανάγκες των πολιτών σήμερα, και το κυριότερο κάνει ευκολότερη, πιο ασφαλή και ελεύθερη τη ζωή, την καθημερινότητα των ανθρώπων και των επιχειρήσεων; Αλήθεια, πρέπει οι μεταρρυθμίσεις να συνοδεύονται πάντα από πόνο, αίμα, δάκρυα και ιδρώτα; Η απάντηση είναι όχι. Μεταρρύθμιση δεν σημαίνει περικοπές. Όλοι μπορούμε να κερδίσουμε από τις μεταρρυθμίσεις αρκεί να είναι καλά μελετημένες κατά το σχεδιασμό και κατά την εφαρμογή τους.

Η σχολή των μεταρρυθμίσεων που εμείς ενστερνιζόμαστε είναι η πραγματιστική, που ασφαλώς δεν στερείται οράματος. Έχουμε ειλικρινή διάθεση ρήξης με όλα τα στραβά που μας κρατούν καθηλωμένους τόσα χρόνια. Όμως πιστεύουμε ότι αξία δεν έχουν μόνο οι καλές ιδέες. Αξία έχει πρωτίστως η εφικτότητα, η καλή εφαρμογή, η κατανόηση, η συναίνεση αλλά και η συμμετοχή των πολιτών στις μεταρρυθμίσεις.

Η ζωή έχει δείξει άλλωστε πως μια σαρωτική μεταρρύθμιση που διαβάζεται ωραία στα χαρτιά, μπορεί να αποδειχθεί πολύ κατώτερη των προσδοκιών, να ξηλωθεί πολύ γρήγορα και να είναι τελικά πολύ χαμηλότερου βεληνεκούς από άλλες αλλαγές που ξεκλειδώνουν διαχρονικά βραχυκυκλώματα. Από τα μικρά και τα εφικτά έρχονται και γίνονται τα μεγάλα. Διότι έτσι χτίζεται και αποκαθίσταται η εμπιστοσύνη με τους πολίτες, που κακά τα ψέματα έχουν ταλαιπωρηθεί και διαψευστεί επανειλημμένα τα προηγούμενα χρόνια. Μόνον έτσι μπορεί η κοινωνία να δεχθεί και τις πιο γενναίες ανοχής.

Διότι για να το πούμε απλά σε ένα σπίτι που στάζει η στέγη, που τρέχουν οι βρύσες, δεν ξεκινάς από τη διαρρύθμιση εσωτερικών χώρων ή από τα αρχιτεκτονικά σχέδια ανακαίνισης. Τις υγρασίες μαζεύεις πρώτα. Πιστεύουμε, λοιπόν, ότι δεν χρειάζεται ούτε επαναστατική ούτε και συγκρουσιακή στάση για να αλλάξουμε την Ελλάδα, για να μειώσουμε τις υπαρκτές κοινωνικές και οικονομικές ανισότητες. Αντιθέτως απαιτείται επιμονή δουλειά καλή τεχνική γνώση και βοήθεια από ειδικούς που γνωρίζουν καλά κάθε αντικείμενο, διαφάνεια στο πώς θα κάνουμε κάθε αλλαγή από την αρχή ως το τέλος, αναγνώριση ποιες είναι οι διαθέσιμες επιλογές και εναλλακτικές, ποιοι θα ωφεληθούν, ποιοι θα επηρεαστούν ενδεχομένως δυσμενώς, πώς θα καλυφθούν τα κόστη μετάβασης από το ένα σύστημα στο άλλο.

Πιστεύουμε πολύ στην χειραφετητική και μεταρρυθμιστική δύναμη της τεχνολογίας. Οι ψηφιακές δυνατότητες, δηλαδή η ενσωμάτωση υψηλής τεχνολογίας στον σχεδιασμό και στη λειτουργία κάθε υπηρεσίας μπορεί να απογειώσει την ποιότητα και να βελτιώσει ασύλληπτα τα δημόσια αγαθά. Οι διαδραστικοί πίνακες στα σχολεία, για παράδειγμα, αναγκαστικά θα αλλάξουν το περιεχόμενο των σπουδών, την παιδαγωγική μέθοδο προς το καλύτερο.

Ο γεωεντοπισμός και η ψηφιακή διαχείριση στόλου στα οχήματα του ΕΚΑΒ θα εξοικονομήσει ανθρώπινους πόρους, θα μειώσει χρόνους, θα βελτιώσει τον συντονισμό των υπηρεσιών. Η ψηφιοποίηση της αλυσίδας των οικονομικών συναλλαγών και πληρωμών, από το ηλεκτρονικό τιμολόγιο έως τη σύνδεση της ταμειακής μηχανής με τα POS, θα μειώσει τη φοροδιαφυγή χωρίς τους ατελείωτους φυσικούς ελέγχους, που φυσικά είναι και πεπερασμένοι. Έχουμε ευκαιρία και δεν πρόκειται να την αφήσουμε.

Αυτή είναι η ουσία του μετασχηματισμού της δημόσιας διοίκησης και του κράτους. Αυτή είναι και η οραματική λογική πάνω στην οποία έχει χτιστεί το εθνικό μας σχέδιο «Ελλάδα 2.0», που περιείχε εκατόν εβδομήντα τέσσερις μεγάλες δημόσιες επενδύσεις και μεταρρυθμίσεις, που λειτουργούν μετρήσιμα υπέρ των πολιτών, υπέρ του δημοσίου συμφέροντος.

Επιτρέψτε μου να σας αναφέρω εδώ δέκα από τις δέσμες μεταρρυθμίσεων και καινοτόμων δράσεων που δεσμευόμαστε να υλοποιήσουμε μέσα στην επόμενη τετραετία. Όλες απαντούν σε υπαρκτά προβλήματα, που πλέον κανείς μας δεν μπορεί να κάνει ότι δεν τα βλέπει ούτε να περιμένει ότι θα λυθούν με ένα μαγικό ραβδί, με κοινωνικό αυτοματισμό και αφού κακοφορμίσουν.

Πρώτη μεταρρύθμιση: γενικευμένη χρήση ηλεκτρονικών συναλλαγών, ψηφιακών ελέγχων και διασταυρώσεων. Διασύνδεση ταμειακών μηχανών με την ΑΑΔΕ. Ηλεκτρονικό δελτίο αποστολής και τιμολόγιο. Στόχος η διεύρυνση της φορολογικής βάσης, η αντιμετώπιση της φοροδιαφυγής, η μείωση προφανώς και των συντελεστών και στους έμμεσους φόρους. Αλλά πρώτα πρέπει να διευρυνθεί η φορολογική βάση, πρώτα πρέπει να αυξηθούν τα έσοδα από την άμεση φορολογία και μετά να πάμε και στη μείωση των φορολογικών συντελεστών της έμμεσης φορολογίας, διότι είναι πρωτίστως ζήτημα δικαιοσύνης.

Δεύτερη μεταρρύθμιση: ανασχεδιασμός του χάρτη υγείας, με αιχμή την ενίσχυση της πρωτοβάθμιας υγείας και φροντίδας. Αναδιαμόρφωση των υπηρεσιών του ΕΚΑΒ. Ψηφιοποίηση υπηρεσιών. Ηλεκτρονική πλατφόρμα για τον προγραμματισμό των χειρουργείων. Σύνδεση των προσλήψεων γιατρών και νοσηλευτών με τις ανάγκες κάθε περιφέρειας, κάθε περιοχής. Συνέργειες κρατικού και ιδιωτικού τομέα χωρίς επιβάρυνση των ασφαλισμένων. Δεν συνιστά αυτό ιδιωτικοποίηση. Γιατί αυτά όλα είναι ζήτημα δημόσιας υγείας και πρόσβασης σε αυτήν.

Τρίτη μεταρρύθμιση: νέος δικαστικός χάρτης με ενδυνάμωση του ανθρώπινου δυναμικού, με εκσυγχρονισμό των κτιριακών υποδομών, με ψηφιοποίηση των διαδικασιών. Στόχος η επιτάχυνση της απονομής δικαίου, ώστε να φτάσουμε στον μέσο ευρωπαϊκό όρο ως προς τον χρόνο έκδοσης αποφάσεων έως το 2027. Διότι πολύ απλά είναι ζήτημα δικαιοσύνης και κράτους δικαίου.

Τέταρτη μεταρρύθμιση: αξιολόγηση, στοχοθεσία, επιβράβευση με χρηματικά μπόνους. Κατάρτιση τετρακοσίων χιλιάδων δημοσίων υπαλλήλων αλλά και εκπαιδευτικών, με συστηματοποίηση και αυστηροποίηση αλλά και επιτάχυνση των πειθαρχικών διαδικασιών. Επιτάχυνση των προσλήψεων επίσης στο δημόσιο με αναδιοργάνωση του ΑΣΕΠ. Η επαγγελματική συνάφεια και εμπειρία μπαίνουν στην κορυφή των κριτηρίων για την επιλογή διοικήσεων στους οργανισμούς του δημοσίου. Διότι πολύ απλά είναι ζήτημα αξιοκρατίας και σεβασμού των πολιτών.

Πέμπτη μεταρρύθμιση: καθολική χρήση της ψηφιακής κάρτας εργασίας σε όλους τους κλάδους της οικονομίας για έλεγχο της αδήλωτης και ημιδηλωμένης εργασίας. Ψηφιακή διασύνδεση και διαλειτουργικότητα των πληροφοριακών συστημάτων της «ΕΡΓΑΝΗΣ», του ΕΦΚΑ, του ΟΠΕΚΑ, της ΗΔΙΚΑ, της ΔΥΠΑ, της ΑΑΔΕ, για καλύτερους διασταυρωτικούς ελέγχους ως προς την αδήλωτη απασχόληση. Είναι ζήτημα πρωτίστως προστασίας της εργασίας και καλύτερης στόχευσης των κοινωνικών παροχών σε αυτούς που πραγματικά τις έχουν ανάγκη.

Έκτη μεταρρύθμιση: ολοκλήρωση του Κτηματολογίου και ειδικών πολεοδομικών χωροταξικών σχεδίων σε όλη τη χώρα. Διότι αυτό είναι ζήτημα προστασίας του περιβάλλοντος, βιώσιμης ανάπτυξης και καλύτερης οργάνωσης του δημόσιου χώρου.

Έβδομη μεταρρύθμιση: αναμόρφωση του πλαισίου των δημοσίων συμβάσεων με στόχο την επιτάχυνση στους διαγωνισμούς. Μείωση των απευθείας αναθέσεων. Εξοικονόμηση πόρων από συμφωνίες πλαίσιο. Διότι αυτό είναι ζήτημα χρηστής διοίκησης των χρημάτων των φορολογουμένων.

Όγδοη μεταρρύθμιση: σύγχρονα και ασφαλή μέσα μαζικής μεταφοράς με ευρωπαϊκό σιδηρόδρομο, αξιόπιστες αστικές συγκοινωνίες εντός της επόμενης τριετίας, με νέες γραμμές του μετρό. Πρόσθετες δικλίδες ασφαλείας για όλα τα μέσα μαζικής μεταφοράς, με ανανέωση στόλου λεωφορείων με εξακόσια πενήντα νέα οχήματα μηδενικών ρύπων έως τις αρχές του 2024 αλλά και άλλα εξακόσια πενήντα αντιρρυπαντικής τεχνολογίας. Διότι αυτό είναι ζήτημα κοινωνικής συνοχής και σεβασμού του δικαιώματος στην κοινωνική κινητικότητα.

Ένατη μεταρρύθμιση: εθνική στρατηγική για τη στήριξη των νέων, της ελληνικής οικογένειας και των εργαζόμενων γονέων, με επέκταση του ωραρίου σχολείων, με επέκταση του ωραρίου παιδικών σταθμών, με αξιοποίηση της δημόσιας περιουσίας για την κοινωνική στέγη, την προσιτή στέγη για τους νέους και για τα νέα ζευγάρια, για την κάλυψη αναγκών δημοσίων υπαλλήλων σε νησιά και ημιαστικές περιοχές. Διότι αυτό είναι ζήτημα διαγενεακής αλληλεγγύης.

Δέκατη μεταρρύθμιση: ειδικές πολιτικές στήριξης και ενδυνάμωσης των ευάλωτων κοινωνικών ομάδων, των θυμάτων ενδοοικογενειακής βίας αλλά και ψυχοκοινωνική υποστήριξη παιδιών και εφήβων από σύγχρονες ψυχικές παθήσεις. Ψυχιατρική μεταρρύθμιση. Δημιουργία δομών ψυχικής συμβουλευτικής και περίθαλψης σε όλη την επικράτεια με τους πόρους του Ταμείου Ανάκαμψης. Επέκταση δικαιωμάτων μέσω της στρατηγικής μας για την κοινότητα ΛΟΑΤΚΙ+. Διότι αυτό είναι ζήτημα κοινωνικής συνοχής, ισότητας, ισότιμης συμμετοχής σε αυτό που ονομάζουμε κοινή πατρίδα.

Στόχος μας είναι σε αυτή τη νέα τετραετία να δημιουργήσουμε ένα μεταρρυθμιστικό κύμα, ώστε η Ελλάδα να μειώσει θεαματικά τις ανισότητες, την απόσταση από την υπόλοιπη Ευρώπη, σε δυναμική ανάπτυξη της οικονομίας, των επενδύσεων, στους μισθούς, στη λειτουργία του κράτους, στην ασφάλεια, στην υγεία, στην παιδεία, στα δικαιώματα, στο κράτος δικαίου. Να γίνουμε όλοι συλλογικά και ατομικά καλύτεροι.

Η Ελλάδα μπορεί και πρέπει να γίνει μια πιο δίκαιη κοινωνία για τους νέους της, για τις γυναίκες, για τα άτομα με αναπηρία, για τους ΛΟΑΤΚΙ και για όσους ζουν σε απομακρυσμένες περιοχές, για τους ηλικιωμένους, για κάθε ομάδα πληθυσμού που βιώνει καθημερινά μικρότερες ή μεγαλύτερες ανισότητες και εμπόδια, που δεν έχει τα ίδια δικαιώματα, δεν έχει τις ίδιες ευκαιρίες για να γίνει η καλύτερη εκδοχή αυτού που ονειρεύεται και αυτού που μπορεί.

Η ανανέωση της εμπιστοσύνης των πολιτών, αυτό το σημαντικό πολιτικό κεφάλαιο που διαθέτει σήμερα η νέα Κυβέρνηση του Κυριάκου Μητσοτάκη, πρέπει να επενδυθεί με ακόμη μεγαλύτερη αποφασιστικότητα, διαφάνεια, λογοδοσία στις μεταρρυθμίσεις, σε αυτές τις μεταρρυθμίσεις που θα εξασφαλίσουν δυναμική ανάπτυξη και βιώσιμη ευημερία για όλους και όχι μόνο για λίγους, με σεβασμό στο κράτος δικαίου, με ενίσχυση των θεσμικών αντιβάρων.

Η δυναμική και συνεκτική πρόοδος, ο ριζοσπαστικός και συμπεριληπτικός εκσυγχρονισμός της χώρας είναι εθνικό πρόταγμα. Αυτό υπηρετήσαμε τα προηγούμενα χρόνια, αυτό θα υπηρετήσει και η νέα Κυβέρνηση της Νέας Δημοκρατίας υπό τον Κυριάκο Μητσοτάκη την επόμενη τετραετία με ακόμα μεγαλύτερη αποφασιστικότητα και σκληρή δουλειά, για μια Ελλάδα που θα είναι πιο παραγωγική, πιο κοινωνική, πιο δίκαιη, πιο πράσινη, πιο ψηφιακή και εν τέλει πιο ισχυρή.

Γι’ αυτούς τους λόγους σας καλώ να ψηφίσετε τις Προγραμματικές Δηλώσεις της Κυβέρνησης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκέρτσο.

Θα συνεχίσουμε με τον κατάλογο των ομιλητών. Καλείται στο Βήμα ο κ. Απόστολος Βεσυρόπουλος, Βουλευτής της Νέας Δημοκρατίας, ο καλύτερος Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, με βάση τις πρόσφατες εθνικές εκλογές οι Έλληνες πολίτες έδωσαν μια ισχυρή εντολή στη Νέα Δημοκρατία και στον Κυριάκο Μητσοτάκη για τη διακυβέρνηση της χώρας. Η εντολή αυτή συνδέεται με την απόφαση της μεγάλης πλειοψηφίας του ελληνικού λαού να προχωρήσει η χώρα μπροστά, να αφήσει οριστικά πίσω της τις αντιλήψεις και τα στερεότυπα του παρελθόντος, όλα όσα κρατούσαν τη χώρα στο χθες.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Το πιο σημαντικό, η μεγάλη πλειοψηφία των πολιτών που έκλεισε οριστικά την πόρτα στον λαϊκισμό αντιμετωπίζει την πορεία της χώρας με πραγματιστικά, ορθολογικά κριτήρια. Η κατάρρευση σε πολιτικό, εκλογικό και κυρίως σε στρατηγικό επίπεδο της αξιωματικής αντιπολίτευσης λέει πολλά. Η τοξικότητα, ο ακραίος και διχαστικός λόγος ηττήθηκαν κατά κράτος. Ο ουσιαστικός και θετικός προγραμματικός λόγος της Νέας Δημοκρατίας, μαζί με το μεγάλο και δημιουργικό έργο της προηγούμενης τετραετίας, επιβραβεύτηκαν.

Το Σάββατο η Κυβέρνηση του Κυριάκου Μητσοτάκη θα λάβει ψήφο εμπιστοσύνης από τη Βουλή των Ελλήνων. Έως τώρα ωστόσο λαμβάνει καθημερινά ψήφο εμπιστοσύνης από τους πολίτες, από τους Έλληνες πολίτες που είδαν για πρώτη φορά τα προηγούμενα τέσσερα χρόνια μια κυβέρνηση να προχωρά σε πάνω από πενήντα μειώσεις φορολογικών επιβαρύνσεων, από τους Έλληνες πολίτες που είδαν μια κυβέρνηση να στηρίζει έμπρακτα νοικοκυριά και επιχειρήσεις στις αλυσιδωτές κρίσεις που έπληξαν την παγκόσμια οικονομία λόγω της πανδημίας και της ενεργειακής και πληθωριστικής κρίσης. Από τους Έλληνες πολίτες που είδαν μια κυβέρνηση να ενισχύει την άμυνα της χώρας, να ελέγχει την ανεξέλεγκτη και παράτυπη μετανάστευση αλλά και έναν Πρωθυπουργό να χαράσσει μια εξωτερική πολιτική εξωστρέφειας και αυτοπεποίθησης, ενισχύοντας τον διεθνή ρόλο και τις συμμαχίες της χώρας.

Τόσο στις 21 Μαΐου όσο και στις 25 Ιουνίου οι πολίτες επιβεβαίωσαν την εμπιστοσύνη τους στον Κυριάκο Μητσοτάκη και τη Νέα Δημοκρατία με τρόπο εκκωφαντικό.

Στην πολιτική ιδιαίτερα βαρύνουσα σημασία έχει το πεδίο της οικονομίας και της αξιοπιστίας. Και η Κυβέρνηση του Κυριάκου Μητσοτάκη έχει αποδείξει ότι ξέρει να διατηρεί και να ενισχύει το κεφάλαιο αξιοπιστίας που διαθέτει. Η ανάκτηση της επενδυτικής βαθμίδας, για την οποία εργαστήκαμε σκληρά από την πρώτη τετραετία διακυβέρνησης της χώρας, αποτελεί έναν απολύτως ρεαλιστικό και επιτεύξιμο στόχο που θα ενισχύσει τις αναπτυξιακές προοπτικές της ελληνικής οικονομίας και θα βάλει τη χώρα σε μία νέα εποχή.

Στη νέα τετραετία, κυρίες και κύριοι συνάδελφοι, με βάση τις προεκλογικές δεσμεύσεις της Κυβέρνησης του Κυριάκου Μητσοτάκη περιλαμβάνονται μεταξύ άλλων και οι στόχοι για την περαιτέρω ενίσχυση της αναπτυξιακής διαδικασίας και του εισοδήματος των πολιτών. Αναφέρω ενδεικτικά: Τη διατήρηση του υψηλού ρυθμού απορρόφησης ευρωπαϊκών πόρων από το Ταμείο Ανάκαμψης και Ανθεκτικότητας, το ΕΣΠΑ και το Πρόγραμμα Αγροτικής Ανάπτυξης, ώστε η χώρα μας να παραμείνει στις κορυφαίες χώρες απορρόφησης ευρωπαϊκών πόρων. Τη δυνατότητα πρόσβασης σε 17 δισεκατομμύρια ευρώ φθηνού δανεισμού με χαμηλότοκα επιτόκια για επενδύσεις «πράσινου» και ψηφιακού μετασχηματισμού μέσω του Ταμείου Ανάκαμψης. Την αύξηση των επενδύσεων κατά 70% έως το 2027 και τον διπλασιασμό των δημοσίων επενδύσεων έως το 2030. Την αύξηση των εξαγωγών στο 60% του ΑΕΠ έως το 2027 και στο 70% έως το 2030 δίνοντας έμφαση στις εξαγωγές προϊόντων και υπηρεσιών υψηλής τεχνολογίας και στηρίζοντας τις επενδύσεις στην έρευνα και την καινοτομία. Την αύξηση του μέσου μισθού πάνω από 25%, όπως και την αύξηση του κατώτατου μισθού στα 950 ευρώ εντός τετραετίας. Την αύξηση των μισθών των δημοσίων υπαλλήλων και την αναμόρφωση του μισθολογίου τους από την 1η Ιανουαρίου του 2024. Τη νέα αύξηση κατά 3,4% στις συντάξεις από την 1η Ιανουαρίου του 2024. Τη μείωση της ανεργίας κάτω από το 10% το 2025 και κάτω από το 8% το 2027 με τη δημιουργία νέων και καλά αμειβόμενων θέσεων εργασίας.

Παράλληλα με αυτούς τους στόχους, στις προγραμματικές δεσμεύσεις της Κυβέρνησης περιλαμβάνονται και νέες παρεμβάσεις στην κατεύθυνση της φορολογικής αποκλιμάκωσης της μείωσης των φόρων όπως: Η αύξηση από την 1η Ιανουαρίου του 2024 του αφορολόγητου ορίου κατά 1.000 ευρώ για τις οικογένειες που έχουν παιδιά. Η σταδιακή μείωση κατά 20% του τέλους επιτηδεύματος το 2025, κατά 30% το 2026 και η οριστική κατάργησή του έως το τέλος της τετραετίας με ταυτόχρονη αύξηση της φορολογικής συμμόρφωσης. Η σταδιακή μείωση κατά μία ακόμα μονάδα των ασφαλιστικών εισφορών και του μη μισθολογικού κόστους, γεγονός που μεταφράζεται σε λιγότερες εισφορές και μεγαλύτερο μισθό για όλους. Παράλληλα, έχει ήδη νομοθετηθεί η παράταση της ισχύος του μειωμένου συντελεστή ΦΠΑ 13% μέχρι το τέλος του 2023 σε σειρά αγαθών και υπηρεσιών, όπως στις μεταφορές προσώπων, στον καφέ, στην εστίαση, στα μη αλκοολούχα ποτά, στο τουριστικό πακέτο. Επιπρόσθετα, έχει ήδη παραταθεί μέχρι το τέλος του 2023 η ισχύς του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία, στους απινιδωτές, στα εισιτήρια κινηματογράφου.

Στο κέντρο του ενδιαφέροντος και της προσοχής της Κυβέρνησης του Κυριάκου Μητσοτάκη τη νέα τετραετία βρίσκεται μεταξύ άλλων η στήριξη και ισχυροποίηση του πρωτογενούς τομέα με άμεσες προτεραιότητες: Την οριστική κατάργηση του τέλους επιτηδεύματος για τους κατά κύριο επάγγελμα αγρότες. Την αύξηση του αριθμού των κατ’ επάγγελμα νέων αγροτών κατά εξήντα χιλιάδες μέχρι το 2027. Τα νέα μεγάλα αρδευτικά έργα σε όλη τη χώρα και τον εκσυγχρονισμό των ΤΟΕΒ και ΓΟΕΒ, που θα συμβάλουν στην άρδευση 1,3 εκατομμυρίων στρεμμάτων και θα ωφελήσουν πάνω από εκατό χιλιάδες αγρότες. Την επικαιροποίηση του κανονισμού του ΕΛΓΑ με στόχο τη δικαιότερη και ταχύτερη καταβολή των αποζημιώσεων. Ένα νέο θεσμικό πλαίσιο για τα γεωργικά προϊόντα και τρόφιμα με προστατευόμενες ονομασίες προέλευσης και προστατευόμενες γεωργικές ενδείξεις.

Κυρίες και κύριοι συνάδελφοι, οι πολίτες γνωρίζουν ότι η Κυβέρνηση του Κυριάκου Μητσοτάκη τηρεί τις δεσμεύσεις της. Γνωρίζουν, επίσης, ότι ο Πρωθυπουργός μας, ο Κυριάκος Μητσοτάκης, είναι ο σύγχρονος πολιτικός ηγέτης που σχεδιάζει, εργάζεται και παράγει ορατά και μετρήσιμα αποτελέσματα με άμεσα ωφελούμενους τους πολίτες.

Με την ισχυρή εντολή της πλειοψηφίας των Ελλήνων πολιτών οι μεγάλες αλλαγές και μεταρρυθμίσεις αποτελούν μονόδρομο για την ισχυροποίηση της αναπτυξιακής δυναμικής στην οποία έχει ήδη εισέλθει η χώρα, με την ισχυρή αυτή εντολή που έγινε ψήφος εμπιστοσύνης προς την Κυβέρνηση του Κυριάκου Μητσοτάκη. Και η εντολή αυτή μας δεσμεύει όλους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την συνέπεια στο χρόνο.

Τώρα τον λόγο έχει ο Βουλευτής του Κομμουνιστικού Κόμματος Ελλάδος, ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Σήμερα η εργατική τάξη μετράει έναν ακόμα νεκρό στα ναυπηγεία της Ελευσίνας, ένα νέο προδιαγεγραμμένο έγκλημα, όπως τα δεκάδες, τα εκατοντάδες θύματα την ώρα της δουλειάς, την ώρα της εργασίας. Ενώ έπρεπε να σχολάει στις τρεις το μεσημέρι, η εργοδοσία τον κράτησε υπερωρία και στις 5 η ώρα το απόγευμα άφησε την τελευταία του πνοή σε συνθήκες 37 βαθμών θερμοκρασίας. Αυτή είναι η καπιταλιστική βαρβαρότητα στον βωμό του καπιταλιστικού κέρδους. Αυτή τη βαρβαρότητα στο βωμό του καπιταλιστικού κέρδους υπηρετούν και οι Προγραμματικές Δηλώσεις της Κυβέρνησης σε μια κοστολογημένη επίθεση σε βάρος του λαού με νέα προνόμια για τους επιχειρηματικούς ομίλους. Αποτελούν οι Προγραμματικές Δηλώσεις τη συνέχεια της πολιτικής των προηγούμενων κυβερνήσεων της Νέας Δημοκρατίας, του ΣΥΡΙΖΑ, του ΠΑΣΟΚ παλιότερα, που στο σύνολό τους έχουν μετατρέψει τη χώρα σε απέραντη όαση των επιχειρηματικών ομίλων, των επενδυτών και σε λάκκο λεόντων για τους εργαζόμενους.

Το δίλημμα, λοιπόν, τα κέρδη των επιχειρηματικών ομίλων ή οι ζωές των εργατών, αποκτά όλο και μεγαλύτερη αξία σήμερα. Ο λαός δεν μπορεί να αποδεχτεί αυτή την κανονικότητα ούτε την κανονικότητα να πνίγεται τον χειμώνα από τις πλημμύρες και το καλοκαίρι να καίγεται από τις πυρκαγιές, να γκρεμίζονται τα σπίτια από τους σεισμούς χωρίς κανένα σχέδιο αναστήλωσης, χωρίς αποζημίωση των ζημιών που έχουν υποστεί, με ανύπαρκτη χρηματοδότηση για έργα και υποδομές αντιπλημμυρικής, αντιπυρικής, αντισεισμικής θωράκισης της χώρας. Δεν ευθύνονται για τα δεκάδες θύματα τα τελευταία χρόνια, ούτε η κακιά η ώρα ούτε το κακό το ριζικό μας ούτε γενικά η κλιματική αλλαγή, όπως μας λέτε, για να δικαιολογήσετε τα αδικαιολόγητα. Πίσω από τη Μάνδρα, το Μάτι, την Εύβοια, τα Τέμπη, πίσω από τους αποχαρακτηρισμό περιοχών «NATURA», τις καταπατήσεις ελεύθερων χώρων, αιγιαλών, πίσω από την άναρχη δόμηση, τις νόμιμες αυθαίρετες κατασκευές βρίσκεται o πραγματικός ένοχος. Είναι η δίψα για το καπιταλιστικό κέρδος. Η πολιτική της εμπορευματοποίησης της γης, του νερού, των παράκτιων περιοχών, οι φιλομονοπωλιακές στρατηγικές και οδηγίες της Ευρωπαϊκής Ένωσης δεν επιτρέπουν τον ολοκληρωμένο σχεδιασμό και την υλοποίηση αντιπυρικής, αντισεισμικής και αντιπλημμυρικής προστασίας.

Μας είπε ο Πρωθυπουργός χθες για σωστή οργάνωση του πολεοδομικού Σωστή, όμως, για ποιον; Οι ελάχιστοι εναπομείναντες ελεύθεροι χώροι αντιμετωπίζονται ως απόθεμα γης για τα επόμενα επενδυτικά σχέδια του κεφαλαίου και οδηγούν πρακτικά στην εξαφάνισή τους. Αυτή η πολιτική, την οποία υπηρετούν όλες οι κυβερνήσεις, είναι που οδηγεί σε μπαζωμένα ρέματα, στην άναρχη επέκταση των σχεδίων πόλης, στην τσιμεντοποίηση των οικοπέδων. Αυτό το πλαίσιο είναι που, τελικά, καθορίζει το πώς χτίζονται οι πόλεις, η ρυμοτομία τους, ο τρόπος κατασκευής τους.

Επίσης, το 80% των δημοσίων κτηρίων, σχολείων, νοσοκομείων και άλλων δημόσιων κτηρίων παραμένουν ανέλεγκτα, με δεδομένο ότι το 60% αυτών είναι κατασκευασμένα χωρίς καθόλου αντισεισμικούς κανονισμούς ή με τον αντισεισμικό κανονισμό του 1959.

Οι σεισμοί σε Τουρκία, Συρία, στην Κρήτη, στη Σάμο, η σεισμική δραστηριότητα των τελευταίων χρόνων ενώ αναδεικνύουν επιτακτικά την ανάγκη για μέτρα που να εξασφαλίζουν ασφαλείς υποδομές, που να προστατεύουν την ανθρώπινη ζωή, το κράτος απουσιάζει συνειδητά από τον ολοκληρωμένο αντισεισμικό σχεδιασμό.

Πώς εξηγείται από τη μία αυτό το κράτος με τόση ζέση να δημιουργεί ηλεκτρονικούς πλειστηριασμούς, να προωθεί αντεργατικούς νόμους, να χρηματοδοτεί τους ομίλους με δισεκατομμύρια ευρώ και να μην αντιμετωπίζει τις αρνητικές για τον λαό επιπτώσεις των φυσικών φαινομένων. Η εξήγηση είναι απλή: Δεν μπορεί και δεν θέλει. Είναι στο DNA του καπιταλισμού η πολιτική που βάζει στο ζύγι κόστους-οφέλους την ανθρώπινη ζωή. Μπορεί ο Πρωθυπουργός να τάζει κοσμογονία ως προς τα μέσα στο Πυροσβεστικό Σώμα -αυτά που είπε σήμερα κατά την επίσκεψή του- αλλά κουβέντα για την ολοκληρωμένη διαχείριση και προστασία των δασών, των οικισμών από κάθε κίνδυνο που θα έδινε βάρος στην πρόληψη, όπως προτείνει το Κομμουνιστικό Κόμμα Ελλάδας. Θα εξασφάλιζε την ενίσχυση των αρμόδιων υπηρεσιών σε χρηματοδότηση, προσωπικό, υποδομές, σε στελέχωση των υπηρεσιών πολιτικής προστασίας Πυροσβεστικής, της ΕΚΑΜ, της Δασικής Υπηρεσίας, του Γεωδυναμικού Ινστιτούτου, των κτηριακών υποδομών και άλλων υπηρεσιών.

Αλήθεια, εσείς της Νέας Δημοκρατίας, του ΠΑΣΟΚ, του ΣΥΡΙΖΑ που μιλάτε για χρυσή ευκαιρία του Ταμείου Ανάκαμψης, για χρυσή ευκαιρία των χρηματοδοτήσεων του ΕΣΠΑ, για χρήμα δηλαδή με τη σέσουλα, μπορείτε να μας πείτε τί προβλέπουν για την προστασία της ανθρώπινης ζωής, για την οργάνωση της αντιπλημμυρικής, αντιπυρικής, αντισεισμικής θωράκισης της χώρας; Απολύτως τίποτα. Και αυτό, γιατί οι κοινοτικοί πόροι πάντα –πριν, τώρα- ήταν και είναι συνυφασμένοι με τα κέρδη των επιχειρηματικών ομίλων και όχι με την ικανοποίηση των λαϊκών αναγκών. Χρήμα για την πράσινη ανάπτυξη σημαίνει πανάκριβες επενδύσεις ΑΠΕ ακόμη και σε περιοχές «NATURA» που αποχαρακτηρίστηκαν με δικούς σας νόμους διαχρονικά. Σημαίνει παχυλές επενδύσεις στον τουρισμό για πεντάστερα ξενοδοχεία σε μεγάλες, ιδιωτικές επενδύσεις, όπως στο Ελληνικό, στην πρώην αμερικάνικη βάση Γουρνών στην Κρήτη με καζίνο. Άλλες πολιτικές, πολυτελείς δραστηριότητες, τη στιγμή που ξενοδοχοϋπάλληλοι δουλεύουν ανασφάλιστοι όπως ο εικοσιδιάχρονος που εργαζόταν ως βοηθός μάγειρας και κάηκε με λάδι την ώρα της δουλειάς και αντί να τον πάει η εργοδοσία στο νοσοκομείο, τον έβαλε στο ψυγείο με τα κρέατα. Άλλη μία μορφή καπιταλιστικής βαρβαρότητας και απανθρωπιάς αυτού του συστήματος που υπηρετείτε. Σημαίνει ιδιωτικά μεγάλα έργα με τα χρήματα και τον ιδρώτα του λαού μας, όπως ο Βόρειος Οδικός Άξονας στην Κρήτη, με επιβολή διοδίων. Το νέο ιδιωτικό αεροδρόμιο στο Καστέλι που καταστρέφει περιοχές υψηλής παραγωγικότητας, έργα που από ευχή θα γίνουν κατάρα για τους Κρητικούς. Είναι η πολιτική που έχει ως κριτήριο το καπιταλιστικό κέρδος και όχι την προστασία της ανθρώπινης ζωής, την οποία υλοποίησαν όλες οι μέχρι σήμερα κυβερνήσεις της Νέας Δημοκρατίας, του ΣΥΡΙΖΑ, του ΠΑΣΟΚ, αυτή που θα συνεχίσει η παρούσα της Νέας Δημοκρατίας με τη συναίνεση εκ νέου του ΠΑΣΟΚ, του ΣΥΡΙΖΑ, των άλλων κομμάτων. Την ίδια τη λαϊκή πολιτική εφαρμόζουν και οι δημοτικές, περιφερειακές αρχές, στην πλειονότητα ελεγχόμενες από τα δικά σας κόμματα, στη βάση ενός αντιδραστικού θεσμικού πλαισίου, «ΚΑΠΟΔΙΣΤΡΙΑΣ», «ΚΑΛΛΙΚΡΑΤΗΣ», «ΚΛΕΙΣΘΕΝΗΣ» διαχρονικά που νομοθέτησαν οι δικές σας πάλι κυβερνήσεις και δεν τις εμπόδισε, ούτε η υποτιθέμενη κολοβή απλή αναλογική του ΣΥΡΙΖΑ ούτε το πλειοψηφικό σύστημα της Νέας Δημοκρατίας και του ΠΑΣΟΚ που εφαρμόζουν πολιτική φόρων, ελαστικών εργασιακών σχέσεων, εμπορευματοποίηση κοινωνικών δομών, αποδεχόμενες την περιστολή της κρατικής χρηματοδότησης, τη διεύρυνση της ανταπόδοσης, ενώ στήριξαν το αφήγημα της χρεοκοπίας της χώρας, για να δουλέψουν συντεταγμένα, τη χρεοκοπία δηλαδή των εργαζομένων και του λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό, κύριε Πρόεδρε.

Δεν θα σας ευχηθούμε καλή επιτυχία εμείς, όπως κάνουν οι υπόλοιποι, ούτε θα σας δώσουμε περίοδο χάριτος ούτε αναμονή ούτε εκατό πρώτες μέρες της νέας αντιλαϊκής κυβέρνησης της Νέας Δημοκρατίας. Θα ασκήσουμε αυτό που λέγαμε και προεκλογικά, αυτό που κάνουμε πάντα, μαχητική εργατική λαϊκή αντιπολίτευση. Εκεί θα επιστρέψει κάθε ψήφος στο ΚΚΕ. Εκεί μπορούν να βρουν πραγματική αγωνιστική διέξοδο και ο λαός και η νεολαία, δυναμώνοντας ακόμα περισσότερο το ρεύμα αμφισβήτησης της κυρίαρχης πολιτικής, της πολιτικής των δικών σας κομμάτων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας, ο κ. Ιωάννης Γιάτσιος.

**ΙΩΑΝΝΗΣ ΓΙΑΤΣΙΟΣ:** Κύριε Πρόεδρε, κυρίες και κύριοι Υπουργοί και Βουλευτές, αποτελεί εξαιρετική χαρά, τιμή και ευθύνη για εμένα, το γεγονός ότι απευθύνομαι σήμερα για πρώτη φορά στην Εθνική Αντιπροσωπεία ως νεοεκλεγείς Βουλευτής του Νομού Γρεβενών.

Η εντολή των Ελλήνων πολιτών στις εκλογές της 25ης Ιουνίου ήταν βροντερή, ξεκάθαρη και εμφαντική. Συνεχίστε δυνατά, συνεχίστε μπροστά, συνεχίστε αποτελεσματικά!

Στον Νομό Γρεβενών, τον οποίο έχω την τιμή και την ευθύνη να εκπροσωπώ στο Κοινοβούλιο και θέλω μέσα από την καρδιά μου να ευχαριστήσω τους συμπατριώτες μου γι’ αυτό, εντοπίζεται και μάλιστα στον μέγιστο βαθμό ένα από τα εντονότερα προβλήματα και μία από τις μεγαλύτερες προκλήσεις που έχει να αντιμετωπίσει η χώρα μας στο εγγύς μέλλον. Το πρόβλημα αυτό δεν είναι άλλο από το δημογραφικό.

Σύμφωνα με τα στοιχεία της πρόσφατης απογραφής το ποσοστό μείωσης του πληθυσμού στο νομό μας είναι της τάξης του 16,1%, κάτι που δυστυχώς αποτελεί μια αρνητική πρωτιά για τον τόπο μας. Προσοχή, όμως, δεν θα πρέπει να προσεγγίζουμε το δημογραφικό ως ένα πρόβλημα που αφορά μεμονωμένες περιοχές της πατρίδος μας, καθώς η συνολική μείωση του πληθυσμού σε πανελλαδικό επίπεδο έφθασε το 3,1% δίνοντάς του πανελλήνια διάσταση.

Το δημογραφικό είναι ένα σύνθετο, πολυεπίπεδο και πολυδιάστατο πρόβλημα με δυσμενείς συνέπειες, τόσο στην κοινωνία όσο και στην οικονομία, το οποίο μπορεί να αντιμετωπιστεί μόνο μέσω μιας εθνικής στρατηγικής. Μεταξύ άλλων το κυβερνητικό πρόγραμμα περιλαμβάνει μια σειρά από μέτρα που φιλοδοξούν να κτυπήσουν το δημογραφικό στη ρίζα του.

Απ’ αυτά ξεχωρίζω το πρόγραμμα δημιουργίας δέκα χιλιάδων νέων θέσεων εργασίας κάθε έτους για νέους έως είκοσι εννέα ετών με λίγη ή καθόλου εργασιακή εμπειρία, ώστε να σταματήσει η χαίνουσα πληγή της μετανάστευσης, τόσο της εσωτερικής, όσο και της εξωτερικής. Την πρόσβαση σε φθηνό δανεισμό με χαμηλά επιτόκια, ώστε να μπορούν οι πολίτες να πραγματοποιούν τα επιχειρηματικά τους όνειρα στην περιοχή τους και να μειωθεί η ανεργία. Τα νέα εμβληματικά έργα υποδομών από άκρη σε άκρη της χώρας και πιο συγκεκριμένα τον αυτοκινητόδρομο Κεντρικής Ελλάδας Ε65 που συνδέει την κεντρική Ελλάδα με την κεντρική Μακεδονία και τα Γρεβενά, ώστε ο τόπος μας να είναι πιο εύκολα προσβάσιμος. Την ενεργή ενίσχυση της οικογενειακής πολιτικής με αύξηση του επιδόματος μητρότητας στους ελεύθερους επαγγελματίες και τους αγρότες από τους τέσσερις στους εννέα μήνες και στο ύψος του κατώτατου μισθού. Τη διάθεση 1,8 δισεκατομμύριου ευρώ σε συνολικά εκατόν τριάντα επτά χιλιάδες νέους δικαιούχους έως τριάντα εννέα ετών για τη νέα στεγαστική πολιτική «ΣΠΙΤΙ ΜΟΥ» με φθηνά στεγαστικά δάνεια. Την ανέγερση δυόμισι χιλιάδων κοινωνικών κατοικιών, την ανακαίνιση τεσσάρων χιλιάδων κενών κατοικιών ιδιοκτησίας δημοσίου, οι οποίες παραδίδονται με εξαιρετικά ευνοϊκούς όρους σε δικαιούχους και μεταξύ άλλων αύξηση κατά πενήντα χιλιάδων θέσεων για βρέφη και νήπια σε βρεφονηπιακούς σταθμούς.

Αφήνω για το τέλος τη μεγαλύτερη πρόκληση της παρούσας Κυβέρνησης και προσωπικό στοίχημα του Πρωθυπουργού μας, Κυριάκου Μητσοτάκη, που δεν είναι άλλο από την ανασύσταση του ΕΣΥ με την ανακαίνιση και τον εκσυγχρονισμό ογδόντα νοσοκομείων και εκατόν πενήντα έξι κέντρων ανά την επικράτεια, έτσι ώστε ο κάθε Έλληνας πολίτης σε όποιο σημείο της χώρας και να βρίσκεται να αισθάνεται ασφαλής με όλες τις αναγκαίες υποδομές υγείας και την απαραίτητη φροντίδα πάντα κοντά του.

Αν είναι κάτι για το οποίο διακρίνεται η ελληνική περιφέρεια και στη δική μου περίπτωση ο Νομός Γρεβενών, είναι αγροτική παραγωγή και φυσική ομορφιά. Δεν θα υπερβάλω αν πω ότι η δυτική Μακεδονία είναι ο τόπος όπου η φύση αγγίζει την ψυχή σου. Η φύση μας είναι ο πλούτος μας και γι’ αυτό θα πρέπει να την προστατεύουμε. Στη σύγχρονη εποχή καλούμαστε να λύσουμε τη δύσκολη εξίσωση που περιλαμβάνει ενίσχυση της αγροτικής παραγωγής, προβολή και εκμετάλλευση του φυσικού πλούτου και ταυτόχρονα προστασία της φύσης.

Σε αυτές τις προκλήσεις η Κυβέρνηση εγκύπτει εστιάζοντας στην οριστική κατάργηση του τέλους επιτηδεύματος για τους κατά κύριο επάγγελμα αγρότες. Στην αύξηση των γεωργικών εκτάσεων για παραγωγή βιολογικών προϊόντων από το 9,1% στο 16,4% το 2027. Στις δικαιότερες και ταχύτερες αποζημιώσεις για όλους τους δικαιούχους με την επικαιροποίηση του κανονισμού του ΕΛΓΑ. Στην επιστροφή του ειδικού φόρου κατανάλωσης στο ντίζελ για τους αγρότες. Τα νέα αρδευτικά έργα σε όλη την επικράτεια θα αρδεύουν περισσότερα από 1,3 εκατομμύρια στρέμματα και θα ωφελήσουν πάνω από εκατό χιλιάδες αγρότες. Με την εφαρμογή των άνωθεν πολιτικών προβλέπουμε τη μεγέθυνση του πρωτογενούς τομέα παραγωγής και την αύξηση των κατ’ επάγγελμα νέων αγροτών κατά εξήντα χιλιάδες.

Παράλληλα, για την προστασία και την ταυτόχρονη ανάδειξη και αξιοποίηση του δασικού μας πλούτου η Κυβέρνηση προβλέπει ένα εθνικό πρόγραμμα αναδασώσεων με είκοσι εκατομμύρια δέντρα σε εκατόν εξήντα πέντε χιλιάδες στρέμματα ως το 2025, ενδυνάμωση της δασοπροστασίας με διάνοιξη δασικών δρόμων, αφαίρεση της καύσιμη ύλη από διακόσια εξήντα κρίσιμα δάση, διάνοιξη και συντήρηση αντιπυρική ζωνών. Επίσης, πρόγραμμα αστικών αναπλάσεων σε πάνω από εκατό δήμους, ώστε σταδιακά να δημιουργηθούν κλιματικά ουδέτερες και βιώσιμες πόλεις.

Πέραν του εκτεταμένου μεταρρυθμιστικού και εκσυγχρονιστικού έργου, ακρογωνιαίος λίθος της Κυβέρνησης αποτελεί η αναδόμηση της κοινωνικής συνοχής και η αποκατάσταση της εμπιστοσύνης στο κράτος και στους θεσμούς. Με την Κυβέρνηση Μητσοτάκη οι καλύτερες μέρες για τα Γρεβενά, τη δυτική Μακεδονία και ολόκληρη την Ελλάδα είναι μπροστά μας. Εύχομαι καλή, ομαλή και παραγωγική θητεία σε όλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την συνέπεια στον χρόνο.

Τον λόγο τώρα έχει ο Υπουργός Ναυτιλίας και Νησιωτικής Πολιτικής, ο κ. Μιλτιάδης Βαρβιτσιώτης.

Ορίστε, κύριε Υπουργέ, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΩΤΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, κυρίες και κύριοι συνάδελφοι, η χώρα μας μπαίνει σε μία περίοδο πρωτοφανούς πολιτικής σταθερότητας και μία περίοδο στην οποία καλείται να ανταποκριθεί σε ένα αιτούμενο της κοινωνίας και αυτό είναι να προχωρήσει, να διακριθεί μέσα στο ευρωπαϊκό πλαίσιο, να καταστεί μία εξαιρετικά ανταγωνιστική χώρα, μία χώρα που έχει να προσθέσει στην Ευρώπη αλλά και στη γειτονιά της ασφάλεια, δημιουργία και πάνω απ’ όλα προοπτική για τους ίδιους τους πολίτες της. Είναι μια περίοδος στην οποία μετά από μία μακρά προεκλογική μάχη και έχοντας τεθεί μπροστά στον ελληνικό λαό όλα τα ζητήματα και όλα τα διλήμματα, όλες οι διαφορετικές προσεγγίσεις, είναι μία μάχη όμως που θα γίνει με επιχειρήματα και θα αποδείξουμε την ορθότητα των επιχειρημάτων μας με σκληρή δουλειά.

Για εμένα είναι πολύ μεγάλη τιμή να ηγούμαι ενός Υπουργείου, που εποπτεύει ίσως κάτι που είναι σύμφυτο με την ίδια την Ελλάδα. Η ναυτιλία, οι ναυτικοί μας, οι θάλασσές μας αποτελούν κομμάτι του εθνικού μας DNA. Και όπως έχει δοξαστεί από τους ποιητές μας η ελληνική ναυτοσύνη, με τον Στρατή Μυριβήλη να λέει ότι δεν υπάρχει θάλασσα του κόσμου που να μην έχει γνωρίσει καρίνα ελληνικού καραβιού, είμαι βέβαιος ότι οι Έλληνες, εμπιστευόμενοι έναν άξιο καπετάνιο όπως τον Κυριάκο Μητσοτάκη, για να προχωρήσει στις επόμενες φουρτούνες και θύελλες που θα βρεθούν μπροστά μας, έχουν κάνει μια σωστή επιλογή. Διότι όλο το προηγούμενο διάστημα ζήσαμε μια περίοδο παρατεταμένης κρίσης, πολλών και διαφορετικών κρίσεων, και η χώρα μας όχι μόνο άντεξε αλλά διακρίθηκε μέσα από αυτές. Διακρίθηκε για τη σοβαρότητα, την υπευθυνότητα, την αποτελεσματικότητα και, πάνω απ’ όλα, διακρίθηκε, γιατί κανένας από τους κεντρικούς στόχους που είχαμε θέσει το 2019 δεν βρέθηκε να μην έχει ικανοποιηθεί: Ανάπτυξη, περισσότερες θέσεις εργασίας, ασφάλεια, σιγουριά στα σύνορα και, βέβαια, μια ισχυρή ευρωπαϊκή φωνή παράλληλα με μια βαθιά μεταρρύθμιση του κράτους, την οποία οφείλουμε πλέον να την προχωρήσουμε ακόμα πιο δυναμικά, ώστε να φέρει περισσότερα αποτελέσματα στην οικονομία, να φέρει μεγαλύτερα οφέλη στην κοινωνία.

Για εμένα, η θάλασσα, το Υπουργείο Ναυτιλίας είναι ένα γνώριμο πεδίο, γιατί είχα την ευθύνη του σε μια άλλη περίοδο. Και, βεβαίως, μπορώ να σας πω ότι αισθάνθηκα ιδιαίτερη συγκίνηση, όταν ο Πρωθυπουργός μάς μοίρασε τους γνωστούς γαλάζιους φακέλους με τις κυβερνητικές υποχρεώσεις, διότι ακριβώς το χρώμα αυτό ανταποκρίνεται και στο πεδίο της πολιτικής που καλούμαστε εγώ και ο συνάδελφός μου Υφυπουργός, ο κ. Παππάς, να εφαρμόσουμε.

Ξέρετε, η Ευρώπη είναι μια ήπειρος που βρέχεται από τη θάλασσα. Διακόσια πενήντα εκατομμύρια Ευρωπαίοι πολίτες από τα εξακόσια εκατομμύρια των πολιτών που ζουν στις ακτές της Ευρώπης ασχολούνται με παράκτιες δραστηριότητες. Παράλληλα δε, η Ευρώπη για να μεγαλώνει, για να δημιουργεί, για να τρέφεται, για να καταναλώνει ενέργεια, χρησιμοποιεί τις θαλάσσιες οδούς.

Σήμερα, λοιπόν, η ελληνική ναυτιλία ξεπερνά το 50% της ευρωπαϊκής ναυτιλίας και έχει δείξει, ιδιαίτερα στην τελευταία ενεργειακή κρίση, ότι μπορεί να δώσει απαντήσεις στα κεντρικά ζητήματα ενεργειακής ασφάλειας, όπως με την παροχή φυσικού αερίου.

Παράλληλα, όμως, η δικιά μας θάλασσα, η θάλασσα της Μεσογείου, είναι μία θάλασσα, η οποία αποτελεί, όχι μόνο κοιτίδα πολιτισμών και εμπορίου, αλλά αποτελεί ίσως τον πιο προνομιακό τόπο που μπορεί κανένας να φανταστεί να ζει στον πλανήτη, με ήπιες και εύκρατες κλιματολογικές συνθήκες, με έναν μεγάλο ιστορικό πλούτο, με απαράμιλλη ομορφιά και, βέβαια, με ένα θαλάσσιο φυσικό περιβάλλον το οποίο οφείλουμε να προστατεύουμε. Η θάλασσα της Μεσογείου δεν μπορεί σε καμμία περίπτωση να είναι μια θάλασσα στην οποία θα υψώνονται φράχτες, αλλά θα πρέπει να είναι μια θάλασσα ομαλής, ήρεμης και ασφαλούς επικοινωνίας και συγκοινωνίας. Μια θάλασσα στην οποία ο θαλάσσιος τουρισμός, οι συγκοινωνίες και η ανάπτυξη των παράκτιων δραστηριοτήτων θα πρέπει να γίνονται με σεβασμό στο περιβάλλον και, βέβαια, πάνω απ’ όλα, με σεβασμό στον άνθρωπο.

Η μεγαλύτερη πρόκληση που έχει να αντιμετωπίσει το Λιμενικό Σώμα, το οποίο εποπτεύουμε, είναι ξεκάθαρα η μεγάλη πρόκληση του μεταναστευτικού. Έχουμε ζήσει διάφορες φάσεις σε αυτή την ιστορία και σήμερα παραλαμβάνουμε το Υπουργείο Ναυτιλίας σε μία φάση, όπου οι μεταναστευτικές ροές έχουν περιοριστεί σε πάρα πολύ μεγάλο βαθμό στη θάλασσα. Θέλουμε να συνεχίσουμε να ασκούμε αυτό το οποίο ασκεί με επάρκεια το Λιμενικό Σώμα και με αυτοθυσία οι άνδρες και οι γυναίκες που το υπηρετούν, να προστατεύουν τα θαλάσσια σύνορα της Ευρώπης και να σώζουν τις ζωές στη θάλασσα.

Όπως και χθες ο Πρωθυπουργός ζήτησε από τα κόμματα της Αντιπολίτευσης να περιορίσουν την κριτική και να αυξήσουν τη στήριξη στο ηθικό και στο έργο το οποίο παράγει το Λιμενικό Σώμα, έτσι και εγώ σήμερα θα ζητήσω και από όλους τους συναδέλφους να κάνουν το ίδιο και να μη δώσουμε λαβή σε αυτούς οι οποίοι θέλουν να παρουσιάσουν μια ψεύτικη εικόνα αμαύρωσης του ηθικού, αλλά και του ανθρωπισμού που διακατέχει τα στελέχη του Λιμενικού Σώματος, που κάθε μέρα επιτελούν το καθήκον τους στη θάλασσα του Αιγαίου, του Ιονίου ή του Κρητικού Πελάγους.

Κυρίες και κύριοι συνάδελφοι, εμείς θα είμαστε ανοιχτοί στον διάλογο με όλους τους φορείς με σεβασμό και στους επιχειρηματίες της θάλασσας και τους εργαζόμενους ναυτικούς, γιατί δεν υπάρχει ελληνική ναυτιλία χωρίς Έλληνες ναυτικούς και δεν υπάρχουν καράβια με ελληνική σημαία, αν δεν έχουν και ελληνική παρουσία στο κατάστρωμα και στη γέφυρά του.

Κυρίες και κύριοι συνάδελφοι, είμαι βέβαιος ότι το σχέδιό μας με τις προοπτικές και για το Υπουργείο αλλά και για την ελληνική ναυτιλία είναι εξαιρετικά φιλόδοξο και είναι να μεγεθύνουμε τη συμμετοχή της ελληνικής ναυτιλίας στο πλαίσιο της εθνικής οικονομίας. Δυστυχώς, καμμία, μα καμμία έρευνα δεν έχει αποδείξει ακριβώς πόσο πολύ εισφέρει η ελληνική ναυτιλία και οι θαλάσσιες δραστηριότητες στο ελληνικό ΑΕΠ. Υπάρχουν εκτιμήσεις για 7,5%, υπάρχει ένα δεδομένο ότι 24 δισεκατομμύρια -παραπάνω από το 10%- είναι το συνάλλαγμα το οποίο εισρέει και, βέβαια, πάρα πολλές από τις θαλάσσιες δραστηριότητες που αφορούν την αλιεία, αφορούν τον θαλάσσιο τουρισμό, αφορούν την κρουαζιέρα μπαίνουν σε άλλους διπλανούς λογαριασμούς, παρ’ ότι χρησιμοποιούν υποδομές, όπως τα λιμάνια μας, όπως τις μαρίνες μας, τις οποίες και πλέον οριστικά εποπτεύει το Υπουργείο Ναυτιλίας, με απόφαση του Πρωθυπουργού, μετά τη σύνθεση της νέας Κυβέρνησης.

Άρα, για εμάς, είναι βασικός στόχος να προχωρήσουμε στην ενσωμάτωση μεγαλύτερου ποσοστού στο ΑΕΠ και να μεγεθύνουμε το ποσοστό που αναλογεί στη ναυτιλία. Θέλουμε να αναμορφώσουμε το σύστημα μέσα από το οποίο κυβερνώνται τα λιμάνια μας, διαχειρίζονται τα λιμάνια μας. Έχουν γίνει προσπάθειες και για την αξιοποίηση και για την ιδιωτικοποίηση και για την προσέλκυση ιδιωτικών επενδύσεων σε αυτά. Θέλουμε αυτό να γίνει ακόμα πιο μοντέρνο, ακόμα πιο φιλόξενο για καινούργιες επενδύσεις, ώστε τα λιμάνια, τα μεγάλα λιμάνια να καταστούν περιφερειακοί πόλοι ανάπτυξης. Και, βέβαια, θέλουμε να δημιουργήσουμε προϋποθέσεις, ώστε αυτά που υστερούν να αποκτήσουν τον ρόλο που τους αξίζει.

Θέλουμε να ενώσουμε περισσότερο την Ελλάδα. Έχουμε ένα ευρύ δίκτυο ακτοπλοϊκών συγκοινωνιών και για εμάς, αυτές οι ακτοπλοϊκές συγκοινωνίες είναι οι λεωφόροι ανάπτυξης των νησιών μας και θέλουμε οι νησιώτες, που ξέρουμε τη δυσκολία της συγκοινωνιακής απομόνωσης που αντιμετωπίζουν, να μην αισθανθούν καμμία στιγμή και σε κανένα νησί της Ελλάδος απομονωμένοι και ξεχασμένοι από το κέντρο.

Όμως, έχουμε και στόχους που έχουν να κάνουν με την ηλεκτρονική επιτήρηση των θαλασσίων συνόρων μας, έχουν να κάνουν με την αναβάθμιση του ακτοπλοϊκού στόλου, ο οποίος πρέπει να μπει στη νέα «πράσινη» εποχή και βέβαια, έχουν να κάνουν με την ενεργειακή και υδροδοτική επάρκεια των νησιών μας, πράγμα το οποίο είναι ακόμα το 2023 ζητούμενο.

Δεν θέλω να κουράσω, κύριε Πρόεδρε. Θέλω να σας πω, όμως, ότι για εμάς μέλημα είναι να φέρουμε περισσότερους νέους στο ναυτικό επάγγελμα, να τους δείξουμε την οδό της θάλασσας, να κάνουμε τη ναυτική μας εκπαίδευση πιο ανταγωνιστική, να μην βλέπουμε διαφημίσεις σε τηλεοράσεις για ναυτικές σχολές τρίτων χωρών, ιδιαίτερα στα νέα παιδιά, που τώρα θα βγουν και μπαίνουν στα πανεπιστήμια και αισθάνονται ότι μπορεί να έχουν αποκλειστεί από την τριτοβάθμια εκπαίδευση και, βέβαια, να κρατήσουμε αυτούς που έχουν επιλέξει να είναι στη θάλασσα.

Τελειώνω, θέλοντας να κάνω μια έκκληση για κάτι το οποίο προσωπικά με απασχόλησε, διαβάζοντας χθες τα δελτία Τύπου του Λιμενικού Σώματος. Χθες μόνο είχαμε έξι ανθρώπους, ως επί το πλείστον μεγάλης ηλικίας, που έχασαν τη ζωή τους στη θάλασσα. Η καλοκαιρινή περίοδος είναι μία περίοδος, για την οποία θέλω να συστήσω και από αυτό το Βήμα προσοχή στους συμπολίτες μας. Προσοχή! Είναι αμαρτία τριακόσιοι πενήντα άνθρωποι περίπου τον χρόνο να πνίγονται στη θάλασσά μας, ως επί το πλείστον άνθρωποι μεγάλης ηλικίας, οι οποίοι υπερεκτιμούν τις δυνατότητές τους. Και είναι ένα κοινωνικό ζήτημα και για εμένα και για την πολιτική ηγεσία του Υπουργείου να προστατεύσουμε όσες περισσότερες ζωές μπορούμε.

Κλείνω, κύριε Πρόεδρε, λέγοντας ότι για εμάς είναι τιμή να υπηρετήσουμε τη μεγαλύτερη ναυτιλία του κόσμου, να υπηρετήσουμε ίσως το πιο αποτελεσματικό Λιμενικό Σώμα του κόσμου και να υπηρετήσουμε τις προσδοκίες των Ελλήνων νησιωτών και των Ελλήνων που ασχολούνται με τη θάλασσα, ώστε να έχουν στο πλευρό τους μια διοικητική υποστήριξη, για να ανοίξουν, όχι τα φτερά τους, αλλά για να βιράρουν τις άγκυρές τους.

Εγώ θέλω με αυτές τις σκέψεις να ζητήσω, με τη σειρά μου, από την Εθνική Αντιπροσωπεία ψήφο εμπιστοσύνης στον καπετάνιο Κυριάκο Μητσοτάκη και στην Κυβέρνησή του.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

**ΙΩΑΝΝΗΣ ΚΟΝΤΗΣ:** Κύριε Πρόεδρε, μπορώ να έχω τον λόγο, παρακαλώ;

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο ως Κοινοβουλευτικός Εκπρόσωπος για μια μικρή παρέμβαση.

**ΙΩΑΝΝΗΣ ΚΟΝΤΗΣ:** Κύριε Υπουργέ, κύριε Βαρβιτσιώτη, ως πρώην πλοίαρχος του Εμπορικού Ναυτικού, έχω να σημειώσω κάτι σε αυτά που είπατε.

Μιλάτε για τον Έλληνα ναυτικό και τον Έλληνα αξιωματικό και ειδικά τον ποντοπόρο, όπως ήμουν κι εγώ, αυτόν που πηγαίνει σε όλο τον κόσμο και όχι τους ακτοπλόους εδώ, που και αυτοί συνάδελφοι είναι.

Θα σας πω ότι υπάρχει μια μεγάλη μερίδα ποντοπόρων συναδέλφων μου, οι οποίοι έχουν ένα τεράστιο πρόβλημα, το οποίο πρέπει να γνωρίζετε και το οποίο λέγεται αλλαγή των διπλωμάτων σε Manila. Νομίζω ότι γνωρίζετε το θέμα της αλλαγής των διπλωμάτων, των certificates ναυσιπλοΐας σε Manila.

Εάν δεν το γνωρίζετε, ήταν ένα σεμινάριο δύο ημερών που είχε γίνει το 2019, το οποίο μετέτρεπε τα διπλώματα που είχαμε όλοι που είχαμε τελειώσει σχολές, που ταξιδέψαμε και φάγαμε τη ζωή μας στη θάλασσα σε Manila. Όσοι δεν το πέρασαν επειδή ταξίδευαν, έχασαν τη δυνατότητα να εξασκούν το επάγγελμα.

Ο ΣΥΡΙΖΑ είχε υποσχεθεί τότε ότι θα το αλλάξει και θα τους κάνει όσους έλειπαν λόγω ταξιδίου να περάσουν αυτό το διήμερο στο ΚΕΣΕΝ. Δυστυχώς, πάρα πολλοί δεν μπόρεσαν, έλειπαν. Προσπαθούν δικαστικά τέσσερα χρόνια τώρα. Η Νέα Δημοκρατία απέσυρε το νομοσχέδιο. Εάν ρωτήσετε τον προκάτοχό σας, θα το δείτε.

Πάρα πολλοί -φίλοι, πρώην συνάδελφοι - με καλούν και μου λένε αν μπορώ να έχω μια φωνή στο Κοινοβούλιο να πω και για αυτό το θέμα. Το έφερε η ευκαιρία και σας άκουσα. Νομίζω θα κάνετε καλό σε πολύ κόσμο. Δεν ζητάνε χάρη. Δεν μπορεί να χάνει ένας καπετάνιος ή ένας μηχανικός το δίπλωμά του που σπούδασε στον Ασπρόπυργο, όπως εγώ, ή σε άλλες σχολές, να έχει ταξιδέψει είκοσι-τριάντα χρόνια και να μην μπορεί να ταξιδέψει πλέον επειδή δεν είναι Manila το δίπλωμα.

Τα διπλώματα αυτά είναι από τη Σύμβαση της Manila, που έπρεπε να γίνει ένα επιπλέον σεμινάριο, ώστε να μεταμορφωθούν σε Manila. Αν ρωτήσετε, θα μάθετε.

Πρέπει να τους δώσετε την ευκαιρία να το περάσουν -ένα διήμερο είναι- ώστε να μπορέσει να γίνει ένα update με μια διαδικασία, η οποία είναι δεκάωρη. Δεν είναι τίποτα. Δεν αλλάζει η γνώση τους. Και αν μιλήσουμε σήμερα για εκπαίδευση, εμείς μπορούμε να βγάλουμε πορεία και ευθεία θέσεων με τα αστέρια, τον ήλιο. Οι σημερινοί νέοι δεν μπορούν να το κάνουν. Βασίζονται στα GPS. Μιλάμε για ναυτικούς που έχουν φάει τη ζωή τους στις θάλασσες. Πρέπει να τους βοηθήσετε. Αυτό είναι και δεν έχω να πω κάτι άλλο σε αυτό.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θέλετε να απαντήσετε;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Ναι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ**,** έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Υπουργός Ναυτιλίας και Νησιωτικής Πολιτικής):** Κατ’ αρχάς, σας ευχαριστώ, κύριε συνάδελφε, για την παρατήρηση.

Δεύτερον, χαίρομαι που υπάρχει κάποιος ναυτικός μέσα στην Αίθουσα και είμαι σίγουρος ότι η εμπειρία σας θα μορφώνει και την υπόλοιπη Αίθουσα και ενδεχομένως και εμάς σε πράγματα τα οποία δεν έχουν υποπέσει στην αντίληψή μας.

Χθες είχα μια συνάντηση με την ΠΝΟ. Δεν μου ετέθη το ζήτημα. Αυτό όμως που μου ετέθη και είναι από τις απόλυτες προτεραιότητες είναι ο εξορθολογισμός της λειτουργίας του ΚΕΣΕΝ, ώστε οι εκπαιδεύσεις στο Κέντρο Επιμόρφωσης Σχολών Εμπορικού Ναυτικού, όπως είναι το ακρωνύμιο, να γίνονται προγραμματισμένα, με ηλεκτρονικό τρόπο, για να μην υπάρχουν αυτές οι καθυστερήσεις και, βεβαίως, σε βάθος δύο και τριών ετών, ώστε να είναι προγραμματισμένη η ζωή των ναυτικών μας και η εξέλιξή τους.

Θα το εξετάσω και με πολύ μεγάλη χαρά να ανταποκριθούμε στο δίκαιο του αιτήματος.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Καλώ στο Βήμα τον Βουλευτή του κόμματος Σπαρτιάτες κ. Κωνσταντίνο Φλώρο για επτά λεπτά.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι Βουλευτές, έχοντας λίγες μέρες εδώ μέσα έχω θυμηθεί ακριβώς για ποιον λόγο ξεκίνησα να ασχολούμαι με την πολιτική και πραγματικά δεν το μετανιώνω. Και όποτε βλέπω νέους έξω, ειδικά τους εθνικά σκεπτόμενους, προσπαθώ να τους γαλουχήσω κι αυτούς στην ιδέα του εθνικισμού, καθώς εθνικισμός για εμάς δεν είναι απλά μια ιδεολογία αλλά είναι και ένας τρόπος ζωής.

Πάμε, λοιπόν, λίγους μήνες πίσω, όταν πρώτο θέμα στα δελτία ειδήσεων ήταν οι νόμοι και οι τροπολογίες που είχαν στόχο τον κ. Ηλία Κασιδιάρη. Τότε είχα παρέμβει σε μία πολιτική εκδήλωση που συμμετείχε ο κ. Καμίνης του ΠΑΣΟΚ, η κ. Αχτσιόγλου του ΣΥΡΙΖΑ και ήταν και η κ. Κεφαλογιάννη από τη Νέα Δημοκρατία. Είχα τονίσει τότε στους εκπροσώπους των κομμάτων ότι οι νόμοι που ψηφίζουν πρέπει να είναι πάντα σύμφωνοι με το Σύνταγμα, όπως επίσης πρέπει να σέβονται την ελεύθερη βούληση του Έλληνα πολίτη, για να ψηφίζει ό,τι ακριβώς τον εκφράζει. Έπειτα από όλα όσα ανέφερα, δέχτηκα λεκτική επίθεση και ουσιαστικά μου αφαίρεσαν τον λόγο.

Αποδείχθηκαν, λοιπόν, από όλο αυτό, δύο πράγματα. Πρώτον, είναι ότι το πολιτικό σύστημα δεν σέβεται τους Έλληνες πολίτες που έχουν διαφορετική άποψη και εκπροσωπούν τις εθνικές ιδέες και, δεύτερον, ότι οι εθνικές ιδέες δεν μπορούν να απαγορευτούν με κανένα νόμο και καμμία τροπολογία. Αντιθέτως, γίνονται ακόμα πιο ισχυρές και είμαι βέβαιος πως σύντομα θα κυριαρχήσουν και θα οδηγήσουν στην ακμή και αναγέννηση του Ελληνισμού.

Στη σημερινή μου τοποθέτηση θα αναφερθώ στα πιο καίρια ζητήματα που αφορούν την ελληνική οικονομία και σκοπίμως αποσιωπώνται από τα μέσα ενημέρωσης.

Η Κυβέρνηση της Νέας Δημοκρατίας μέσα σε μία μόνο τετραετία εκτίναξε το δημόσιο χρέος της χώρας σε τρομακτικά ύψη πάνω από 400 δισεκατομμύρια ευρώ και υπενθυμίζω ότι μας βάλατε στα μνημόνια με πολύ χαμηλότερο χρέος. Επί μία και πλέον δεκαετία αφαιμάξατε την πλειοψηφία του ελληνικού λαού με αιματηρές περικοπές, εκποιήσατε το σύνολο της δημόσιας περιουσίας και τελικά, αντί να διευθετήσετε το δημόσιο χρέος, το πολλαπλασιάσατε και ακόμα αυξάνεται. Η πολιτική σας περιλαμβάνει αλόγιστες σπατάλες με στόχο τον πλουτισμό προσκείμενων στην κυβέρνηση επιχειρηματιών.

Ταυτόχρονα, οι παραγωγικές δομές της χώρας συρρικνώνονται ή ακόμα και καταστρέφονται. Η περιβόητη ανάπτυξη, που την διαφημίζετε ως δήθεν αντίβαρο στην εκτίναξη του χρέους, είναι μια απάτη. Θυμίζει τα έργα και τις ημέρες των καταστροφικών κυβερνήσεων Σημίτη και Καραμανλή, όταν βάφτιζαν «ανάπτυξη» τα περιβόητα ολυμπιακά έργα, τα οποία μας έφεραν τα επαχθή μνημόνια. Έτσι και σήμερα, λοιπόν, γεμίσατε την επικράτεια με άχρηστες ανεμογεννήτριες, εκποιήσατε τη ΔΕΗ για να πλουτίζουν οι κολλητοί σας πάροχοι ενέργειας και ετοιμάζεστε για τα νέα πακέτα του περιβόητου Ταμείου Ανάκαμψης.

Το κόμμα Σπαρτιάτες θα σας επιβλέπει και θα ελέγχει αυστηρά κάθε σύμβαση, κάθε ανάθεση έργου και θα παρατηρεί εξονυχιστικά το πού πιστώνεται ακόμα και το τελευταίο έργο. Δεν θα επιτρέψουμε να επαναληφθεί ποτέ ανάλογο όργιο με αυτό των απευθείας αναθέσεων που διέλυσαν τα δημόσια ταμεία και κατασπατάλησαν την περιουσία του ελληνικού λαού. Όσοι πιστεύουν ότι θα κάνουμε αντιπολίτευση με φωνές έκαναν μέγα λάθος. Θα σας ταράξουμε στη νομιμότητα και θα διεκδικήσουμε απόλυτη διαφάνεια στα οικονομικά του δημοσίου και των μεγάλων ιδιωτών εργολάβων προς όφελος των Ελλήνων.

Κλείνοντας, ακούσαμε από ΠΑΣΟΚ και ΣΥΡΙΖΑ κυρίως πως θα ασκήσουν ισχυρή αντιπολίτευση στη Νέα Δημοκρατία. Πώς θα ασκηθεί αυτή η αντιπολίτευση, όταν οι ίδιοι εξυπηρετείτε την ίδια ατζέντα και το ίδιο πρόγραμμα; Άλλωστε υπάρχει και ωμή παραδοχή, αν δεν κάνω λάθος, από τον κ. Χρυσοχοΐδη περίπου δύο μέρες πριν τις πρώτες εκλογές της 21ης Μαΐου όπου είπε αυτολεξεί -διορθώστε με, αν κάνω κάπου λάθος- πως Νέα Δημοκρατία και ΠΑΣΟΚ -εγώ θα προσθέσω και τον ΣΥΡΙΖΑ- δεν έχουν καμμία ουσιαστική διαφορά.

Ακούσαμε, επίσης, και τον κ. Βελόπουλο, ο οποίος είπε για τα Τέμπη ότι θα το πάει μέχρι τέλους το όλο θέμα και πολύ καλά θα κάνει. Εμείς είμαστε μαζί του σε αυτό. Όμως, λέει ότι θα το πάει μέχρι τέλους επειδή έχασε έναν φίλο τριάντα ετών. Αυτό το είπε περίπου τέσσερις φορές χθες.

Εμείς θα το πάμε μέχρι τέλους όχι γιατί χάσαμε απλά έναν φίλο -όλοι χάσαμε δυστυχώς έναν φίλο- αλλά γιατί χάσαμε πενήντα επτά νέες ψυχές, οι οποίες ψυχές είναι ακόμα περισσότερες γιατί δεν τους γνωρίζουμε, δεν είναι μόνο πενήντα επτά οι ψυχές. Θα το πάμε, λοιπόν, και εμείς μέχρι τέλους, καθώς τέτοια εγκλήματα δεν πρέπει επ’ ουδενί να επαναληφθούν.

Ακούσαμε, επίσης, και από όλα τα κόμματα -άλλα προεκλογικά, αλλά και μετεκλογικά- να μας χαρακτηρίζουν φασίστες και νεοναζί. Αρχικά, είστε οι πλέον ακατάλληλοι για να προσδιορίσετε το τι πιστεύει και τι πρεσβεύει ο καθένας. Όσοι, λοιπόν, επιμένουν σε αυτούς τους χαρακτηρισμούς απέναντί μας και δεν αντέχουν ούτε να μας βλέπουν. να σας θυμίσω πως η Αίθουσα εδώ μέσα έχει μία, δυο, τρεις πόρτες, μπορείτε να αποχωρήσετε -άλλωστε από εδώ η Αντιπολίτευση λιγοστεύετε σιγά σιγά, οι έδρες καλύπτονται επιτέλους από υγιείς, πατριωτικές, συντηρητικές και εθνικιστικές φωνές- όπως πολύ εύστοχα το ανέφερε και χθες ο κ. Τσακαλώτος.

Επίσης, θέλω να πω ότι εμείς μιλάμε για εθνικισμό και όχι για σωβινισμό, όπως εσείς προσπαθείτε να περάσετε ότι είναι ο εθνικισμός, μάταια πάντα. Και να θυμίσω επίσης εδώ στους συναδέλφους του ΠΑΣΟΚ πως τον εθνικισμό τον πίστευε και τον υπηρετούσε ο πρώην Πρόεδρος της Δημοκρατίας Χρήστος Σαρτζετάκης. Αν δεν κάνω λάθος, ήταν το 1985 Πρόεδρος της Δημοκρατίας επί κυβέρνησης Παπανδρέου και ΠΑΣΟΚ.

Ας αφήσουμε, λοιπόν, πίσω το εγώ και τη δημιουργία εντυπώσεων και επιτέλους ας λειτουργήσουμε προς όφελος για το συμφέρον της Ελλάδας και του ελληνικού λαού.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τώρα τον Βουλευτή της Ελληνικής Λύσης κ. Παύλο Σαράκη.

**ΠΑΥΛΟΣ ΣΑΡΑΚΗΣ:** Κυρίες και κύριοι συνάδελφοι, στις Προγραμματικές Δηλώσεις του Πρωθυπουργού και της Κυβέρνησης διαμέσου του Υπουργού Δικαιοσύνης αναφέρθηκαν στη δικαιοσύνη ο Πρωθυπουργός μόνο με δύο γραμμές στις Προγραμματικές του Δηλώσεις, ενώ ο Υπουργός Δικαιοσύνης ήταν περισσότερο διεξοδικός.

Η δικαιοσύνη είναι πυλώνας της οικονομικής ανάπτυξης και της κοινωνικής ευημερίας. Η δικαιοσύνη στην πατρίδα μας τα τελευταία χρόνια βρίσκεται σε φθίνουσα πορεία. Το κράτος δικαίου έχει πληγεί ανεπανόρθωτα. Ζούμε σε μια δικαιοσύνη όπου ως θεσμός συστηματικά και μεθοδικά απαξιώνεται, μια δικαιοσύνη που φθίνει ποιοτικά, λειτουργικά και δομικά. Έχει απολέσει πλέον την εμπιστοσύνη της ελληνικής κοινωνίας. Δεν εμπνέει ακόμα και τους ίδιους τους λειτουργούς της, αυτούς που την υπηρετούν, τους δικαστές και τους δικηγόρους.

Είναι πλέον κανόνας η αρνησιδικία και η αυθαιρεσία. Η δικαιοσύνη απονέμεται σε τριτοκοσμικές συνθήκες. Τα δικαστήρια της χώρας μας βρίσκονται σε άθλιες συνθήκες. Εάν κάποιος έχει επισκεφθεί τα δικαστήρια του Πειραιά ή της Χίου, πραγματικά θα σοκαριστεί και ειδικότερα εάν έχει επισκεφθεί τα δικαστήρια στην Ευρώπη. Εκεί μιλάμε ότι υπάρχει συγκεκριμένη αισθητική που εμπνέει σεβασμό και κύρος, ενώ στην πατρίδα μας λειτουργούν τα δικαστήρια χωρίς δικαστικές αίθουσες λειτουργικές, χωρίς κλιματισμό, χωρίς φωτισμό, χωρίς -αν θέλετε- ευπρεπείς υγειονομικούς χώρους.

Και αναρωτιέμαι γιατί πράγματι συμβαίνει αυτό, ποιος θέλει απαξιωμένη τη δικαιοσύνη. Διότι για τα κτήρια έχει καθιερωθεί εδώ και δεκαετίες ένα τέλος, το περιβόητο μεγαρόσημο. Είναι αυτό που πληρώνει κάθε διάδικος για να πηγαίνει στη δημιουργία, στο κτίσιμο και στη συντήρηση των δικαστικών κτηρίων. Όμως, κανείς -όποιον κι αν έχω ρωτήσει- δεν γνωρίζει πού καταλήγουν αυτά τα ποσά και δυστυχώς, απουσιάζει ο κ. Φλωρίδης για να μας δώσει μία υπεύθυνη απάντηση, ούτε εξάλλου κανείς γνωρίζει πού πηγαίνουν όλες αυτές οι εισπράξεις καθημερινά από τη μετατροπή των ποινών σε χρηματικές ποινές που εισπράττονται από το ελληνικό κράτος.

Η δικαιοσύνη είναι μια συνταγματικά ανεξάρτητη εξουσία που στην πραγματικότητα, όμως, χειραγωγείται από την εκτελεστική εξουσία και αλλοιώνεται από τη νομοθετική. Η εκτελεστική εξουσία επιλέγει και διορίζει την ηγεσία. Αυτό θα πρέπει να αλλάξει. Θα πρέπει να αφήσουμε πράγματι ελεύθερο στους δικαστές, να κατοχυρώσουμε την ανεξαρτησία της δικαιοσύνης και δεν θα πρέπει να επιλέγεται από την πολιτική ηγεσία, αλλά από ένα συμβούλιο σοφών όπου θα είναι και θα συμμετέχουν και δικαστές και δικηγόροι και πανεπιστημιακοί, ώστε να μπορέσουμε πράγματι να έχουμε μία ηγεσία η οποία θα είναι αξιοκρατική και θα κατοχυρώνει την ανεξαρτησία της και την ελευθερία των δικαστών.

Γιατί τι κάνει σήμερα η εκτελεστική εξουσία; Τους υπάκουους δικαστές τούς επιβραβεύει -πώς;- διορίζοντάς τους στις ανεξάρτητες αρχές και γι’ αυτό και ακριβώς έχουν ακόμα ένα κίνητρο, γι’ αυτό είναι και υπάκουοι, γι’ αυτό και χειραγωγούνται. Και το βλέπουμε ως ανταμοιβή να διορίζονται στις ανεξάρτητες αρχές και το είδαμε πρόσφατα μετά την καταγγελία του αντιπροέδρου του Αρείου Πάγου ότι κάποιοι από την εκτελεστική εξουσία τού προσέφεραν θέση σε μία ανεξάρτητη αρχή.

Έπειτα τι κάνει η νομοθετική εξουσία; Αλλοιώνει. Πώς αλλοιώνει; Με τη νομοθέτηση. Έρχεται και κάνει το κακούργημα πλημμέλημα, μετά το πλημμέλημα κακούργημα, για να μπορέσει να επιτύχει την απαλλαγή δραστών του «λευκού κολάρου». Και τι άλλο έχουν κάνει; Έχουν θεσπίσει το ακαταδίωκτο και την ασυλία.

Αξιότιμοι κυρίες και κύριοι συνάδελφοι, είναι ποτέ δυνατόν να υπάρχουν συμπολίτες μας οι οποίοι είναι υπεράνω του νόμου; Είναι ποτέ δυνατόν το ελληνικό Κοινοβούλιο να θεσπίζει ακαταδίωκτο και ασυλία; Γιατί να συμβαίνει αυτό; Γιατί είδαμε σε ένα μεγάλο σκάνδαλο διαφθοράς, όπως ήταν η «SIEMENS» που ταλάνισε την ελληνική κοινωνία, μετά από πολλά χρόνια να έχουμε την απαλλαγή λόγω παραγραφής. Αυτή δεν είναι η δικαιοσύνη την οποία θέλουμε. Γιατί είναι μία δικαιοσύνη η οποία έχει παθογένειες.

Και μέσα σε αυτό το σύντομο χρονικό διάστημα θα ήθελα να σας αναφέρω μερικές: Για παράδειγμα, η Εθνική Σχολή Δικαστών. Τι δημιουργεί η Εθνική Σχολή Δικαστών; Καλούς δικαστές ή δημιουργεί μία κάστα; Ποιοι διεξάγουν τις εξετάσεις; Οι δικαστές. Τι λένε οι στατιστικές; Ποια είναι η πλειοψηφία των επιτυχόντων; Οι γιοι των δικαστών, οι συγγενείς των δικαστών. Έτσι δημιουργείται μία κάστα με μία νοοτροπία που δεν προάγει το κράτος δικαίου, με μία νοοτροπία που εμείς οι μαχόμενοι δικηγόροι την αντιμετωπίζουμε κάθε μέρα στα δικαστήρια. Θα πρέπει, λοιπόν, να θεσπιστεί αδιάβλητο σύστημα εξετάσεων, αντίστοιχο με τις πανελλήνιες, όπου τα θέματα θα τα βάζουν άλλοι, πανεπιστημιακοί, ειδικοί εκπρόσωποι των δικηγόρων και των δικαστών, αλλά να είναι, όμως, αδιάβλητες.

Έπειτα, τι συμβαίνει με αυτή τη θέσπιση να υπάρχουν εκλογές για την ανάδειξη της ηγεσίας στην εισαγγελία και στα πρωτοδικεία και στα εφετεία; Να έχουμε εκλογές, να δημιουργούνται φράξιες. Είναι ποτέ δυνατόν να λειτουργεί η δικαιοσύνη, ο χώρος της δικαιοσύνης, όταν υπάρχουν εκλογές για την ανάδειξη της ηγεσίας; Άρα καλλιεργούνται σχέσεις μεταξύ αυτών και άρα, δεν μπορεί να υπάρξει αντικειμενικότητα.

Τι άλλο θα πρέπει να κάνουμε; Θα πρέπει να διασφαλίσουμε την εγγύηση της ασφάλειας δικαίου. Πώς γίνεται αυτό; Με την πολυμελή σύνθεση των δικαστηρίων. Κάποτε, όταν ήμουν νέος δικηγόρος, ο πρώτος βαθμός αποτελούταν από πέντε δικαστές και ο δεύτερος βαθμός από επτά δικαστές. Πού μας οδήγησε η οικονομική χρεοκοπία; Να δικάζονται τα κακουργήματα από έναν δικαστή, ένας δικαστής να αποφασίζει για την τύχη ενός ανθρώπου για κακούργημα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Δώστε μου λίγο χρόνο ακόμα και θα τελειώσω, κύριε Πρόεδρε.

Και ποιοι αντέδρασαν; Ποιοι δεν ήθελαν να επανέλθουμε, όταν φύγαμε από τη χρεοκοπία; Οι ίδιοι οι δικαστές, γιατί αντί να έχουν την αίσθηση του καθήκοντος, αντί να αισθάνονται κρατικοί λειτουργοί, έχουν δημοσιοϋπαλληλική νοοτροπία. Δεν ήθελαν να είναι πολλοί δικαστές πάνω στην έδρα, για να μην έχουν μεγάλο ωράριο. Άρα, λοιπόν, θα πρέπει να αλλάξουμε τη νοοτροπία τους.

Και ποια είναι τα μέτρα; Και τελειώνω με αυτό, κύριε Πρόεδρε. Πρέπει να αναβαθμίσουμε την αισθητική και τη λειτουργικότητα των δικαστικών μεγάρων, να προχωρήσουμε σε προσλήψεις δικαστών και δικαστικών γραμματέων, να έχουμε υψηλή τεχνολογία μέσα στα δικαστήρια. Και επιτέλους, για να υπάρξει σεβασμός και κύρος της δικαιοσύνης, θα πρέπει να καθιερωθεί η τήβεννος σε όλους τους βαθμούς της δικαιοσύνης. Τήβεννο φέρουν σε όλα τα δικαστήρια της Ευρώπης, σε όλη την πολιτισμένη Ευρώπη οι δικαστές. Μόνο στη χώρα μας δεν έχει τήβεννο ο δικαστής ούτε και ο δικηγόρος. Θα πρέπει να καταργηθεί η διαμεσολάβηση, η οποία απέτυχε στην πράξη. Θα πρέπει να αποφύγουμε τις τηλεδίκες. Οι δίκες είναι βιωματικές. Θα πρέπει να αναμορφώσουμε τους κώδικες με βάση τη λογική και την ηθική και θα πρέπει επιτέλους να ποινικοποιήσουμε τη διαφθορά. Ποτέ άλλοτε στην πατρίδα μας δεν είδαμε το «λευκό κολάρο», αυτό το κολάρο που φορούν είτε πολιτικά πρόσωπα είτε εφοπλιστές και να διαπλέκονται με το οργανωμένο έγκλημα.

Θα πρέπει να προχωρήσουμε επίσης στην ουσιαστική αξιολόγηση των δικαστών, η επιθεώρηση να μην είναι απλώς ανταλλαγή φιλοφρονήσεων, αλλά πραγματική αξιολόγηση και να προάγεται ο άξιος δικαστής, ο υπηρέτης του δικαίου. Θα πρέπει επιτέλους να καθιερώσουμε και πάλι αυτό που λέει το Σύνταγμά μας. Λέει το Σύνταγμά μας ότι οι αποφάσεις εκτελούνται εν ονόματι του ελληνικού λαού.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Σαράκη, έχετε υπερβεί κατά πολύ τον χρόνο σας.

**ΠΑΥΛΟΣ ΣΑΡΑΚΗΣ:** Μόνο τρία δευτερόλεπτα δώστε μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Βάλτε τελεία, κύριε συνάδελφε!

**ΠΑΥΛΟΣ ΣΑΡΑΚΗΣ:** Κύριε Πρόεδρε, εγώ πρώτη φορά μιλάω, επιτρέψτε το μου.

Και πάνω από όλα, θα πρέπει να προχωρήσουμε με την αναθεώρηση στην ίδρυση Συνταγματικού Δικαστηρίου προς αποφυγή των εκτροπών, για να θεμελιώσουμε, να κατοχυρώσουμε το κράτος δικαίου και εκεί να προχωρήσουμε στην κατάργηση του νόμου περί ευθύνης Υπουργών. Είμαστε ή όχι ίσοι απέναντι στον νόμο; Γιατί οι Υπουργοί να έχουν διαφορετική μεταχείριση; Πώς θα πολεμήσουμε τη διαφθορά;

Εμείς ως Ελληνική Λύση που υπηρετούμε τους θεσμούς, θα υπερασπιστούμε τη δικαιοσύνη και θα συμβάλλουμε σε οτιδήποτε θετικό θα υπάρξει και θα σταθούμε απέναντι σε όποιο νομοθέτημα εξυπηρετεί δόλιες σκοπιμότητες και δεν εξυπηρετεί το δίκαιο, αλλά εξυπηρετεί οικονομικά συμφέροντα. Θέλουμε το κράτος δικαίου, μία δικαιοσύνη η οποία θα υπηρετεί όλους τους Έλληνες.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Οι περισσότεροι, κύριε Σαράκη, τουλάχιστον εκατό, από ό,τι ξέρω, πρώτη φορά μιλούν. Αν κάνουμε αυτή την εξαίρεση, θα πρέπει -καταλαβαίνετε- να πάμε τη Δευτέρα για ψηφοφορία.

**ΠΑΥΛΟΣ ΣΑΡΑΚΗΣ:** Συγγνώμη, πρώτη φορά μιλώ. Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Καλώ στο Βήμα τώρα τη Βουλευτή της Πλεύσης Ελευθερίας, την κ. Αρετή Παπαϊωάννου και αμέσως μετά τον λόγο θα πάρει ο Αναπληρωτής Υπουργός, ο κ. Οικονόμου.

Ορίστε, κυρία Παπαϊωάννου, έχετε τον λόγο.

**ΑΡΕΤΗ ΠΑΠΑΪΩΑΝΝΟΥ:** Κυρίες και κύριοι Βουλευτές, αγαπητοί συνάδελφοι, καλησπέρα, κατ’ αρχάς! Χαίρομαι που μου δίνεται η ευκαιρία να μιλήσω από αυτό το Βήμα και να πω μερικά πράγματα ως μέλος πλέον του ελληνικού Κοινοβουλίου, έτσι όπως και μια απλή πολίτης μπορεί να τα πει και οι απλοί πολίτες μπορούν να τα καταλάβουν, χωρίς ξύλινο λόγο, χωρίς στολίσματα, παραφουσκώματα, ή αποφυγές.

Και κατά πρώτον, να συστηθώ: Είμαι η Αρετή Παπαϊωάννου και είμαι Βουλευτής της Πλεύσης Ελευθερίας, εκλεγμένη στη Β΄ Περιφέρεια Θεσσαλονίκης. Η Β΄ Περιφέρεια Θεσσαλονίκης είναι μια περιφέρεια που περιλαμβάνει αστικές περιοχές, ημιαστικές περιοχές, τουριστικές περιοχές, αγροτικές περιοχές και βιομηχανική περιοχή που άλλοτε έσφυζε από ζωή, είχε οικονομική δραστηριότητα. Σήμερα είναι γεμάτη από άδεια κουφάρια εργοστασίων και επιχειρήσεων με σπασμένα τζάμια και σβηστά φουγάρα.

Η δουλειά μου ήταν συμβολαιογράφος στη Θεσσαλονίκη, συνταξιούχος εδώ και λίγα χρόνια. Κι ενώ πάντα ενδιαφερόμουν για τα κοινά, ποτέ δεν μου περνούσε από το μυαλό να ασχοληθώ ενεργά με την πολιτική. Πήγαινα κάθε μέρα στη δουλειά μου, φρόντιζα την οικογένειά μου, όπως κάνουν πολύ πετυχημένα σας διαβεβαιώνω πολλές γυναίκες σε αυτή τη χώρα, γυναίκες ανώνυμες και άξιες κάθε σεβασμού.

Ασχολούμενη άτυπα με συνδικαλιστικά θέματα των συνταξιούχων ανακάλυψα στον ν.4387/2016 τον γνωστό ως νόμο Κατρούγκαλου όπως έχει τροποποιηθεί μεταγενέστερα από την κυβέρνηση της Νέας Δημοκρατίας, διατάξεις αντίθετες στην αρχή της ανταποδοτικότητας μεταξύ καταβληθεισών εισφορών και καταβαλλομένων συντάξεων και οι οποίες διατάξεις ήταν κατάφωρα άδικες, έχοντας νομοθετηθεί -τολμώ να πω- με προχειρότητα.

Αν ο κ. Γεωργιάδης ήταν εδώ, θα μου έδινε την ευκαιρία να έθετα υπ’όψιν του τα σχετικά προβλήματα εν όψει μάλιστα ότι ετοιμάζεται στο Υπουργείο του και σχετικό νομοσχέδιο -για συνταξιοδοτικά θέματα εννοώ, όχι σχετικό με αυτά τα προβλήματα- ίσως να μπορέσω να του τα θέσω κάποια στιγμή.

Λυπάμαι, που οι Υπουργοί και πολλοί από τους συναδέλφους έρχονται μία - δύο ώρες πριν να μιλήσουν και φεύγουν μία-δύο ώρες, αφού μιλήσουν. Δεν γίνεται, γιατί αν δεν ακούμε και τους άλλους, ποιοι θα ακούν εμάς; Μου έκανε εντύπωση αυτό το πράγμα. Μιλάμε μόνο για να μας βλέπουν στις τηλεοράσεις; Δεν πρέπει να είμαστε εδώ; Αυτό ήταν έξω.

Έτσι, λοιπόν, τότε που ανέκυψε αυτό το θέμα αποφασίσαμε μια ομάδα πενήντα ατόμων από τη Θεσσαλονίκη, συναδέλφων, ζητώντας και τη θεσμική συμπαράσταση του συλλόγου μας στην Αθήνα να θέσουμε το θέμα στον αρμόδιο Υφυπουργό Ασφαλίσεων, τότε ήταν ο κ. Μηταράκης, τον οποίο επιδιώξαμε να συναντήσουμε κάποια στιγμή. Κάποια στιγμή.

Όταν μετά από τρεις αναβολές έφτασε αυτή η πολυπόθητη στιγμή, αντί του Υπουργού που αναμέναμε παρουσιάστηκαν μπροστά μας δύο νεαροί κύριοι συνεργάτες, οι «αντ’ αυτού», οι οποίοι δεν είχαν καμμία ιδιαίτερη εξοικείωση με το αντικείμενο και δεν μπορούσαν να μας βοηθήσουν, ούτε καν να αντιληφθούν καλά τι λέγαμε. Το καλύτερο, όμως, ήταν η ατάκα του ενός εκ των δύο νεαρών κυρίων σε πέντε παρόντες συνταξιούχους συμβολαιογράφους, σχεδόν όλο το διοικητικό συμβούλιο και εγώ: «Καλά, εσείς με τέτοια δουλειά δεν κάνατε το κουμάντο σας τόσα χρόνια και περιμένετε από τη σύνταξη;»

Εκείνη ακριβώς τη στιγμή ξεκινάει μέσα στο μυαλό μου η δική μου ας πούμε πολιτική καριέρα, με την έννοια του ότι προχωρώ και προσπαθώ, αγωνίζομαι να ανοίξω δρόμο. Κι από πίσω μου -και το λέω με συγκίνηση αυτό το πράγμα- στοιχίζονται πολλοί, απίστευτα πολλοί άνθρωποι, που δεν ξέρουν πώς, που δεν έχουν πρόσβαση στα κέντρα αποφάσεων, αυτά που καθορίζουν τις ζωές τους και τις ζωές των παιδιών τους.

Συνάδελφοι, είμαστε όλοι εδώ επειδή κάποιοι άνθρωποι μας εμπιστεύτηκαν, πίστεψαν σ’ εμάς, στην ικανότητά μας, αλλά και στην εντιμότητά μας. Εμείς στην Πλεύση Ελευθερίας θέλουμε να αλλάξουμε τον κόσμο. Το πρώτο βήμα, λοιπόν, θα είναι μέσα σε αυτό το ναό της δημοκρατίας όλοι μαζί να δώσουμε μια πιο κλασική, πιο ουσιαστική και πιο χειροπιαστή έννοια στη δημοκρατία της οποίας απαρέγκλιτη προϋπόθεση είναι η διαφάνεια.

Αν τα νομοσχέδια που θα έρχονται υπάρχει χρόνος να μελετηθούν πραγματικά, να συζητηθούν διεξοδικά και να ψηφιστούν μέρα, κυριολεκτικά και μεταφορικά, αν η παλιά μπαλωματική με τις τροπολογίες εξαφανιστεί και τροπολογίες έρχονται σπάνια όταν είναι πραγματικά και θεσμικά αναγκαίες κι όχι νύχτα προς όφελος κολλητών και ημετέρων. Αν όλοι μας συναισθανθούμε την ευθύνη μας και αποφασίσουμε να φανούμε αντάξιοι του αξιώματός μας, με σεβασμό στον κόσμο της εργασίας και της ανεργίας, στον κόσμο που παλεύει εκεί έξω. Αν η συναίνεση που απαιτείται από εμάς δεν έχει την έννοια και την απαίτηση υποταγής ή συναλλαγής κάθε είδους, τότε θα έχει γίνει ένα βήμα, ένα πρώτο βήμα.

Άκουσα χθες στην ομιλία του Πρωθυπουργού πολλές φορές τη λέξη «πατρίδα». Ίσως γιατί επικοινωνιακά αγγίζει ευαίσθητες χορδές στις ψυχές των πολιτών. Όμως, κύριε Μητσοτάκη, η πατρίδα που εσείς χτίζετε δεν είναι αυτή η πατρίδα που εμείς ονειρευόμαστε. Εμείς θέλουμε η πατρίδα να έχει τη δυνατότητα να κρατάει τα παιδιά της στον τόπο τους κι όχι αφού τα καλοσπουδάσει με έξοδα του Έλληνα πολίτη να αναγκάζονται με τις δικές σας ακραία νεοφιλελεύθερες πολιτικές να ξενιτεύονται κι όσα μένουν εδώ να μην μπορούν να κάνουν και να συντηρήσουν οικογένεια, να περιμένουν να συμπληρώσουν το καλάθι του σπιτιού τους με ελεημοσύνες τύπου Market Pass.

Θα είχα πολλά να πω ακόμη, αλλά και ο χρόνος τελείωσε και δεν θέλω να σας κουράσω. Πρέπει μόνο να αναφέρω κάτι βασικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η Κυβέρνηση έχει πράγματι την απόλυτη πλειοψηφία, αλλά εμείς στην Πλεύση Ελευθερίας υποσχόμαστε στον κόσμο που μας ψήφισε ένα πράγμα. Η ψήφιση νόμων που στο όνομα της δήθεν ανάπτυξης θα είναι προς όφελος άλλων συμφερόντων κι όχι των πολιτών, δεν θα είναι για αυτή την Κυβέρνηση απλός περίπατος.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τον Αναπληρωτή Υπουργό Παιδείας Θρησκευμάτων και Αθλητισμού, τον κ. Γιάννη Οικονόμου.

Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω ξεκινώντας να πω στους συμπατριώτες μου στη Φθιώτιδα ότι νιώθω ευγνώμων απέναντί τους και ότι θα αγωνιστώ με όλες μου τις δυνάμεις προκειμένου να ανταποκριθώ στις προσδοκίες και στην εμπιστοσύνη τους.

Στις πρόσφατες εκλογές οι πολίτες έδωσαν στον Κυριάκο Μητσοτάκη και στη Νέα Δημοκρατία μια ισχυρή εντολή αναβάθμισης της ποιότητας ζωής τους. Το αίτημα αυτό συνδέεται πολλαπλά με τον αθλητισμό γιατί ο αθλητισμός αντανακλά στο σύνολο της κοινωνίας. Ο αθλητισμός αφορά την υγεία, την ευεξία, την ψυχαγωγία, αφορά και την οικονομική ανάπτυξη. Ο αθλητισμός είναι ένα όχημα ενσωμάτωσης αλληλεγγύης και συμπερίληψης. Είναι ένα παγκόσμιο κανάλι που μεταδίδει μηνύματα που επηρεάζουν και συνδιαμορφώνουν αξίες και συμπεριφορές που αφορούν πολλούς και κυρίως τους νέους ανθρώπους. Ειδικά γι’ αυτούς, για τις νέες γενιές, ο αθλητισμός είναι ένα σχολείο μέσα στο οποίο μαθαίνουν στην πράξη το «ευ αγωνίζεσθαι», τον σεβασμό, την πειθαρχία, την αξιοκρατία, μαθαίνουν την ανοχή στη διαφορετικότητα, την αναγνώριση του καλύτερου, μαθαίνουν τη συνεργασία σε μια ομάδα, αξίες δηλαδή που θα τις έχουν προίκα σε όλη τους τη ζωή.

Κυρίες και κύριοι, κεντρικός μας στόχος για την επόμενη τετραετία είναι αθλητισμός για όλους και συνολικά στην πολιτική ηγεσία με τον Γενικό Γραμματέα τον κ. Μαυρωτά, με τον Υπουργό τον κ. Πιερρακάκη και τις Υφυπουργούς την κ. Μακρή και την κ. Μιχαηλίδου, θέλουμε να γίνει κοινωνική μας συνείδηση το «ζήσε αθλητικά», προκειμένου να πολλαπλασιάσουμε τις ευεργετικές συνέπειες του αθλητισμού στην κοινωνία και στην πατρίδα.

Σε αυτή τη λογική δεσμευόμαστε σήμερα σε επτά άξονες πολιτικών:

Άξονας πρώτος, περισσότερη άθληση για όλους. Αυτός είναι ένας πολύ σημαντικός, θα έλεγα ένας εθνικός στόχος, αν αναλογιστεί κανείς ότι η Ελλάδα στο τελευταίο ευρωβαρόμετρο του 2023 για τη σωματική άσκηση είναι στις τελευταίες θέσεις στη συχνότητα, ενώ στα αντίστοιχα ποσοστά για την παιδική παχυσαρκία βρίσκεται στις πρώτες θέσεις.

Περισσότερη άθληση, λοιπόν, για τα παιδιά μας, ποιοτική και ποσοτική αναβάθμιση του αθλητισμού στα σχολεία, αλλά και κίνητρα για να ασχοληθούν με τον αθλητισμό και εκτός του σχολικού περιβάλλοντος για να ξεπεράσουμε τις επιπτώσεις της σύγχρονης καθιστικής ζωής στον καναπέ, μπροστά από ένα κομπιούτερ, αλλά και της κακής διατροφής.

Αξιοποιώντας χρηματοδοτικά εργαλεία θα σχεδιάσουμε το επόμενο διάστημα και πολύ γρήγορα θα υλοποιήσουμε ένα πρόγραμμα χορήγησης voucher με κριτήρια και προϋποθέσεις τα οποία θα μπορούν να διατεθούν σε συλλόγους και σε γυμναστήρια προκειμένου τα νέα παιδιά να δοκιμάσουν αθλήματα, να βρουν αυτό που ταιριάζει και να ζήσουν τη μαγεία του παιχνιδιού μέσα από τον αθλητισμό. Περισσότερη και καλύτερη άθληση, όμως, χρειάζεται και για τις μεγαλύτερες ηλικίες γι’ αυτό και η διά βίου άθληση είναι μια βασική μας προτεραιότητα.

Και βέβαια, είμαστε εδώ για να στηρίξουμε τα σωματεία, τις ομοσπονδίες. Ο αθλητισμός στην πατρίδα μας έχει ισχυρό σωματειακό αποτύπωμα και θέλω να υπογραμμίσω από την πρώτη στιγμή αυτό. Είμαστε εδώ, λοιπόν, να στηρίξουμε τους ανθρώπους τους, τα σωματεία, τις ομοσπονδίες, τους προπονητές, όλους αυτούς που δίνουν τη δυνατότητα σε νέες και σε νέους ανθρώπους να βάλουν τον αθλητισμό στην καθημερινότητά τους. Είναι οι πιο πολύτιμοι σύμμαχοί μας και θα αποτελέσουν βασικούς μας συνεργάτες στην προτεραιότητα αυτή.

Δεύτερος άξονας είναι οι αθλητικές εγκαταστάσεις. Ήδη από το προηγούμενο διάστημα ξεκίνησαν σημαντικά έργα εκσυγχρονισμού, συντήρησης και επέκτασης των αθλητικών εγκαταστάσεων, αναβάθμισής τους. Ξεχωρίζω τη μετεγκατάσταση των αθλητικών εγκαταστάσεων του Αγίου Κοσμά, τις παρεμβάσεις στο ΟΑΚΑ με πόρους από το Ταμείο Ανάκαμψης, την ανακατασκευή του κλειστού γυμναστηρίου στην Παιανία, έργο για το οποίο θα επιδιώξουμε την επιτάχυνση της υλοποίησής του.

Στενή συνεργασία στο κομμάτι αυτό θα έχουμε θετικά με την τοπική αυτοδιοίκηση για την εξέλιξη υλοποίησης έργων και τον προγραμματισμό καινούργιων αθλητικών υποδομών στο σύνολο της επικράτειας αλλά και την ολοκλήρωση της καταγραφής του συνόλου των αθλητικών υποδομών στο σύστημα «ΠΕΛΟΠΑΣ».

Τρίτος άξονας και ιδιαίτερα σημαντικός, πολιτικές για έναν υγιή αγωνιστικό αθλητισμό. Απαραίτητη προϋπόθεση γι’ αυτό είναι η αποφασιστική αντιμετώπιση όλων των απειλών που αντιμετωπίζει ο αθλητισμός, όπως είναι οι ανισότητες και οι διακρίσεις στους αθλητικούς χώρους, η βία, η παρενόχληση, η διαφθορά, το ντόπινγκ και η χειραγώγηση. Κομβική μας μέριμνα είναι να διασφαλιστεί η προσβασιμότητα των αθλητικών εγκαταστάσεων και η κατασκευή δομών για τους συμπολίτες μας για τα άτομα με ειδικές ανάγκες και ουσιαστική ενίσχυση του αθλητισμού για άτομα με ειδικές ανάγκες.

Η αντιμετώπιση της βίας στον αθλητισμό είναι ζήτημα αξιοπρέπειας για μια πολιτεία που σέβεται τον εαυτό της. Το ίδιο ισχύει και για τις περιπτώσεις παρενόχλησης και κακοποίησης των αθλητών. Οι συμπεριφορές αυτές πρέπει επιτέλους να μείνουν τελείως έξω από τον αθλητισμό και ακριβώς το ίδιο ισχύει και για κάθε είδους διακρίσεις λόγω φύλου, προσανατολισμού ή οποιασδήποτε προσωπικής επιλογής.

Χωρίς διάθεση, λοιπόν, για μεγάλα λόγια, δεσμεύομαι ότι σε συνεργασία με όλο το αθλητικό οικοσύστημα αλλά και τις αρμόδιες αρχές θα δουλέψουμε μεθοδικά στην κατεύθυνση πρόληψης και αντιμετώπισης των φαινομένων βίας. Θα εμπλουτίσουμε αν χρειαστεί τα εργαλεία και το θεσμικό πλαίσιο που έχουμε στη διάθεσή μας. Παράλληλα, όμως, προκειμένου να διαμορφώσουμε υγιείς φιλάθλους και όχι μισαλλόδοξους οπαδούς, θα δώσουμε έμφαση στην εμπέδωση μιας άλλης φίλαθλης κουλτούρας από τα σχολεία κιόλας.

Ιδιαίτερη σημασία αποδίδουμε στη χρηστή διοίκηση των αθλητικών οργανισμών. Βασική μας προτεραιότητα την επόμενη περίοδο είναι η δημιουργία του μητρώου αθλητικών φορέων που με ιεραρχική δομή θα ξεκινάει από τις ομοσπονδίες και θα καταλήγει στους αθλητές. Θα έχουμε μια διαφανή απεικόνιση σε όλο το αθλητικό πεδίο, που θα συνδέεται με κάθε θεσμική παρέμβαση, χρηματοδότηση, δραστηριότητα στον τομέα του αθλητισμού.

Εξίσου αποφασισμένοι είμαστε να επιμείνουμε στην καταπολέμηση του ντόπινγκ, φαινομένου που πια δυστυχώς δεν ακουμπά σε επαγγελματίες αθλητές αλλά και σε άλλους χώρους. Τέλος υλοποιούμε ταχέως σε ό,τι αφορά τον άξονα αυτό την εφαρμογή της εθνικής πλατφόρμας αθλητικής ακεραιότητας γνωστής ως ΕΠΑΘΛΑ, η οποία αποσκοπεί στην προστασία του επαγγελματικού αθλητισμού από κάθε μορφή χειραγώγησης. Παρακολουθούμε στενά, όπως νομίζω και το σύνολο της ελληνικής κοινωνίας αυτές τις μέρες, τα όσα βλέπουν το φως της δημοσιότητας σε σχέση με τον υπό διερεύνηση παράνομο στοιχηματισμό σε στοιχηματισμό σε έξι χώρες ανάμεσα στις οποίες και η Ελλάδα. Και εφόσον όλα αυτά αποδειχθούν, να είστε σίγουροι ότι η Κυβέρνησή μας θα είναι αμείλικτη.

Ταυτόχρονα μπορώ σήμερα να ανακοινώσω ότι τον προσεχή Νοέμβριο, την τελευταία του εβδομάδα, θα γίνει στην Αθήνα μια μεγάλη ημερίδα, ένα μεγάλο συνέδριο που θα αφορά την αντιμετώπιση της χειραγώγησης στο πλαίσιο της αθλητικής ακεραιότητας με τη συμμετοχή του Συμβουλίου της Ευρώπης, της Ιντερπόλ, της Διεθνούς Ολυμπιακής Επιτροπής, αλλά και της UEFA.

Ο τέταρτος άξονας αφορά την ενίσχυση των ομοσπονδιών των αθλητών και της εξωστρέφειας του ελληνικού αθλητισμού. Έχουμε μπροστά μας το ράλι Ακρόπολης του 2023, έχουμε μπροστά μας τους παράκτιους μεσογειακούς αγώνες στην Κρήτη, έχουμε μπροστά μας τον διεθνή ποδηλατικό γύρο. Το επόμενο διάστημα θα γίνουν στη χώρα οι τελικοί δύο μεγάλων ποδοσφαιρικών διεθνών διοργανώσεων. Θέλουμε όλο και περισσότερες μεγάλες διεθνείς διοργανώσεις στη χώρα, γιατί με τον τρόπο αυτό θα αναβαθμίσουμε περαιτέρω το κύρος του αθλητισμού στην πατρίδα μας και θα εισαγάγουμε καλές πρακτικές στο σύνολο του αθλητικού μας οικοσυστήματος. Στην κατεύθυνση αυτή θα συνεργαστούμε στενά με τον ΣΕΓΑΣ και την Ελληνική Ολυμπιακή Επιτροπή προκειμένου να διεκδικήσουμε ένα μεγάλο διεθνή αγώνα στίβου. Μια διοργάνωση Diamond League στην Αθήνα το επόμενο διάστημα.

Και βέβαια δεν ξεχνάμε την έμπρακτη στήριξη των ομοσπονδιών, των αθλητών, των πρωταθλητών μας που συμμετέχουν σε διεθνείς αγώνες ιδιαίτερα στην προετοιμασία τους για τους Ολυμπιακούς Αγώνες του 2024, με επιχορηγήσεις στην ώρα τους, επιχορηγήσεις που θα είναι εμπλουτισμένες και με τους πόρους από το «ΣΤΟΙΧΗΜΑ», που θα ισχύει και για το επόμενο διάστημα. Θα κάνουμε ό,τι είναι εφικτό για να σταθούμε στο πλευρό συνολικά του αθλητισμού και των αθλητών μας που διαγωνίζονται σε διεθνείς διοργανώσεις.

Ο πέμπτος άξονας αφορά τη ψηφιακή μετάβαση στον αθλητισμό. Με την ψηφιοποίηση και τη διασύνδεση όλων των εγκαταστάσεων, του ανθρώπινου δυναμικού, των υποδομών, των αθλητικών δραστηριοτήτων επιδιώκουμε την ενίσχυση και τη βελτίωση της μαζικής και αγωνιστικής άθλησης με την καλύτερη δυνατή ενημέρωση όλων των ενδιαφερομένων.

Έκτος άξονας, η φίλαθλη κουλτούρα στην εκπαίδευση. Υπαγωγή του χαρτοφυλακίου του αθλητισμού και αναβάθμισή του στο Υπουργείο Παιδείας, κυρία Μακρή, κυρία συνάδελφε, είναι ο δείκτης για τη συστηματική καλλιέργεια των ιδεωδών του ολυμπισμού στην εκπαίδευση. Γιατί οι πράξεις μας καθορίζονται από τις γνώσεις μας. Δεν μπορούμε να προσθέσουμε νέα μαθήματα σε ένα ήδη επιβαρυμένο σχολικό πρόγραμμα. Εκείνο, όμως, που μπορούμε, είναι να εντάξουμε στο σχολικό πρόγραμμα μια σειρά από εκπαιδευτικά εργαλεία και δραστηριότητες που θα διαμορφώσουν στα παιδιά φίλαθλη και όχι οπαδική κουλτούρα.

Παράλληλα θα επιδιώξουμε σε συνεργασία με τη Διεθνή Ολυμπιακή Ακαδημία διεθνή προγράμματα προπτυχιακών πανεπιστημιακών σπουδών στην Ολυμπία, ώστε να εκπαιδεύσουμε στελέχη που θα προάγουν και θα εφαρμόζουν τα ολυμπιακά ιδεώδη στην εκπαίδευση και τους αθλητικούς χώρους.

Κλείνοντας, ένας ιδιαίτερα κρίσιμος για όλους μας άξονας, ο έβδομος άξονας, είναι να μπει φρένο στην τοξικότητα στον επαγγελματικό αθλητισμό. Οι ομάδες μας ιδίως στο ποδόσφαιρο και στο μπάσκετ αποτελούν την πλέον προβεβλημένη στη δημόσια σφαίρα αθλητική δραστηριότητα. Το πώς διεξάγεται ο ανταγωνισμός σε αυτό το επίπεδο πολλές φορές δίνει τον τόνο για το πώς λειτουργεί συνολικά η ελληνική κοινωνία. Αποτελεί ένα από τα πρώτα παραδείγματα που βλέπουν ή ακόμα καλύτερα βιώνουν οι νέοι άνθρωποι, τα παιδιά μας.

Δεν μπορούμε να επιτρέψουμε, λοιπόν, να επικρατούν στη στρεβλές αντιλήψεις ή ακόμα χειρότερα να επικρατούν τοξικές μέθοδοι επικράτησης με κάθε μέσο. Δεν είναι δυνατόν ο ελληνικός αθλητισμός να υπάγεται πλέον στο Υπουργείο Παιδείας και στα ελληνικά γήπεδα οι νέοι μας να λαμβάνουν λανθασμένα μηνύματα για το πώς πρέπει να φέρονται στη ζωή τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Θα χρειαστώ δύο λεπτά κύριε Πρόεδρε.

Είμαστε αποφασισμένοι -και θέλω να το υπογραμμίσω αυτό- να δράσουμε στο πλαίσιο που ορίζουν οι εθνικοί νόμοι αλλά και οι διεθνείς συμβάσεις που έχει η χώρα υπογράψει, έτσι ώστε το προϊόν που θα προσφέρουμε στον κάθε Έλληνα φίλαθλο να είναι θελκτικό αλλά κυρίως να είναι απολύτως υγιές. Θέλουμε ίσους και καθαρούς κανόνες και ο καλύτερος να κερδίζει.

Κυρίες και κύριοι, παρακολουθώ αθλητισμό και κυρίως αυτό το είδος του αθλητισμού από μικρό παιδί. Ξέρω, αντιλαμβάνομαι καλά ότι υπάρχουν ορισμένες αντιπαλότητες. Με αυτές άλλωστε όλοι μας μεγαλώσαμε. Όλα, όμως, έχουν ένα όριο. Και όταν αυτό το όριο κάποιοι το ξεπερνούν, πρέπει να μας βρίσκουν όλους απέναντί τους. Αυτή είναι η πραγματικότητα.

Η τοξικότητα στην πολιτική αποδοκιμάστηκε εμφατικά στις εκλογές που πέρασαν. Είναι ώρα να την αφήσουμε οριστικά πίσω μας και στον επαγγελματικό αθλητισμό. Η κοινωνία σε πολλές περιπτώσεις έχει αποδείξει ότι τρέχει γρηγορότερα, προηγείται, θέλει τολμηρές επιλογές. Πιστεύω ότι και οι φίλαθλοι, πιστεύω ότι και οι οπαδοί πολλές φορές απαιτούν ριζοσπαστικές αλλαγές. Είναι πιο μπροστά απ’ ότι κάποιοι νομίζουν. Είναι πιο μπροστά γιατί πρώτοι αυτοί πρέπει να θέλουν την υπέρβαση προκειμένου οι ομάδες τους να ανέβουν επίπεδο, να προσεγγίσουν τους κορυφαίους.

Καλώ τους πάντες, λοιπόν, να συστρατευθούμε σε αυτό το σκοπό. Οι αθλητικές ανώνυμες εταιρείες θα μας βρουν αποφασισμένους συμπαραστάτες τους, αν θέλουν να αναβαθμίσουν το προϊόν τους. Άλλωστε αυτή η Κυβέρνηση και μαζί της η ελληνική πολιτεία το έχει αποδείξει. Το αποδείξαμε σε πολλές περιπτώσεις. Η πολιτεία στάθηκε πάντοτε αρωγός στο να αποκτήσουν μεγάλες και ιστορικές ομάδες του μπάσκετ του ποδοσφαίρου το δικό τους σπίτι. Και θα συνεχίσουμε στην κατεύθυνση αυτή τόσο στην περίπτωση του Σταδίου Ειρήνης και Φιλίας όσο και των ομάδων της Θεσσαλονίκης.

Κυρίες και κύριοι συνάδελφοι, η δημοκρατία, η φιλοσοφία, το θέατρο και ο αθλητισμός αποτελούν τις μεγαλύτερες παρακαταθήκες του ελληνικού πνεύματος στην ανθρωπότητα. Και αυτό αποτελεί για εμάς ευκαιρία και ευθύνη. Αν εμπεδώσουμε την κουλτούρα του «ζήσε αθλητικά», αν δημιουργήσουμε τις συνθήκες κάποιοι να σηκωθούν από τους καναπέδες, τις οθόνες, να εντάξουν τον αθλητισμό στην καθημερινότητά τους, αν καταφέρουμε να αναβαθμίσουμε μέσα από αυτό την ποιότητα της ζωής τους, θα έχουμε πετύχει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Τον λόγο ζήτησε και έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Μιχαήλ Χουρδάκης για τρία λεπτά.

**ΜΙΧΑΗΛ ΧΟΥΡΔΑΚΗΣ:** Κύριε Οικονόμου, εύχομαι ειλικρινά όλα αυτά που είπατε να τα κάνετε πράξη, γιατί είναι πολύ σημαντικά τα θέματα που θίξατε και θα αναφερθώ κυρίως στα θέματα της αύξησης της φυσικής δραστηριότητας και της παχυσαρκίας και της υπερβαρίας. Χθες το βράδυ στην τοποθέτησή μου τα έθιξα και εγώ.

Έχω την αίσθηση, όμως, ότι ίσως δεν έχει κατανοηθεί πλήρως το πλαίσιο στο οποίο θα πρέπει να κινηθεί η Κυβέρνηση και οι συνεργασίες που χρειάζονται. Δηλαδή για να αυξηθεί η φυσική δραστηριότητα χρειάζεται -όπως πολύ σωστά είπατε- και ενίσχυση του μαθήματος της Γυμναστικής. Ο Πρωθυπουργός χθες αναφέρθηκε και στο νέο μοντέλο, το αρχιτεκτονικό σχέδιο, για τα σχολεία.

Θα πρέπει να ληφθούν υπ’ όψιν προβλέψεις για μεγαλύτερες αυλές που να μπορούν να ταιριάξουν με την αυξημένη φυσική δραστηριότητα. Να γίνουν προσλήψεις για καθηγητές Φυσικής Αγωγής, προκειμένου το μάθημα να μην αποτελεί ελεύθερη ώρα, αλλά πραγματικά να υπάρχει στόχευση προς αυτή την κατεύθυνση. Να έρθετε σε επικοινωνία με το Υπουργείο Οικονομικών για πιθανή μείωση ή διαφοροποίηση του φόρου προστιθέμενης αξίας σε υγιεινά και λιγότερο υγιεινά τρόφιμα αντίστοιχα, όπως γίνεται σε πάρα πολλές χώρες.

Να έρθετε σε επικοινωνία με το Υπουργείο Αγροτικής Ανάπτυξης για να τελειώσει επιτέλους και να εφαρμοστεί το πρόγραμμα της διατροφικής σήμανσης και οι ετικέτες διατροφικής σήμανσης, που έχει ήδη γίνει πρόταση από τον ΕΦΕΤ. Είχα την τιμή να είμαι σε αυτή την επιτροπή τα τελευταία χρόνια άλλαξαν δύο Υπουργοί, και ακόμα δεν έχει ολοκληρωθεί η διαδικασία.

Να έρθετε σε επικοινωνία με τους οργανισμούς τοπικής αυτοδιοίκησης, γιατί δεν είναι μόνο το θέμα των αθλητικών εγκαταστάσεων ή της καλής θέλησης να δημιουργηθούν ποδηλατόδρομοι φερ’ ειπείν ή ανοιχτές αθλητικές εγκαταστάσεις. Αν δεν υπάρχει, ας πούμε, αστυνόμευση στον ποδηλατόδρομο ή δεν υπάρχει προστασία των αθλητικών εγκαταστάσεων, θα καταλήξουν όπως έχει γίνει στη Θεσσαλονίκη η οδός Κωνσταντίνου Καραμανλή, να δημιουργηθεί ο ποδηλατόδρομος πριν από ένα χρόνο ή δύο, επειδή και πρακτικά ήταν πάρκινγκ, να ξανακαταργηθεί. Πιθανολογώ ότι και σε άλλες πόλεις υπήρχαν τα αντίστοιχα προβλήματα.

Σε όλα αυτά εμείς θα είμαστε υπέρ της υγείας των πολιτών, υπέρ της προστασίας της νέας γενιάς. Όπως ενδεχομένως ο κ. Πλεύρης γνωρίζει, υπάρχει και συνεργασία με τον Παγκόσμιο Οργανισμό Υγείας και συντονίζω την ίδρυση του Κέντρου Ευεξίας και Ποιότητας στη Φροντίδα Υγείας, που έχει ήδη αναγγείλει ο διευθυντής της Ευρώπης, Δρ. Χανς Κλούγκε, και ελπίζω όλα αυτά που είπατε να γίνουν πράξη.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Προχωρούμε στον κατάλογο και καλώ στο Βήμα τον Βουλευτή της Νέας Δημοκρατίας κ. Σπυρίδωνα Κυριάκη.

**ΣΠΥΡΙΔΩΝ ΚΥΡΙΑΚΗΣ:** Ευχαριστώ πολύ, κύριε Πρόεδρε.

Αυτή είναι η πρώτη μου ομιλία στο ελληνικό Κοινοβούλιο και θέλω γι’ αυτό τον λόγο να ευχαριστήσω τους συντοπίτες μου στην Πρέβεζα που με επέλεξαν να τους εκπροσωπήσω στον ναό της δημοκρατίας.

Αγαπητές και αγαπητοί συνάδελφοι, στέκομαι απόψε απέναντί σας με ιδιαίτερο σεβασμό. Η εικοστή κοινοβουλευτική περίοδος που διανύουμε σήμερα θα συμπέσει σε σχεδόν ένα χρόνο με τα πενήντα χρόνια από τη Μεταπολίτευση, ένα σημαντικό ορόσημο, το οποίο θα πρέπει να αποτελέσει για μας μια αφετηρία, έτσι ώστε να κάνουμε μια ανάλυση αυτών των πενήντα χρόνων, να δούμε τι πήγε καλά και να το αναδείξουμε, αλλά ταυτόχρονα να δούμε τα λάθη και τις παθογένειες των πενήντα αυτών χρόνων, με μοναδικό και απώτερο σκοπό να τα διορθώσουμε.

Η αρχαία ελληνική κοινωνία βασιζόταν πάνω σε τρεις δομικές αξίες, το δίκαιο, το ηθικό και το ωραίο, το κάλλος, όπως αυτό ορίζεται από τον Σωκράτη, από την έννοια της θείας αριστείας. Σε αντίθεση με τις αρχαιοελληνικές εκείνες αρχές, η σύγχρονη ελληνική κοινωνία έχει βασιστεί πάνω στον τοπικισμό, στον κομματισμό και στον κρατισμό.

Θέλω να πιστεύω πως είναι χρέος όλων μας, όσοι βρισκόμαστε σήμερα σε αυτή εδώ την Αίθουσα, να προσπαθήσουμε με αφορμή τα πενήντα χρόνια από τη Μεταπολίτευση, με αφετηρία τα πενήντα χρόνια από τη Μεταπολίτευση, να στρέψουμε και πάλι την ελληνική κοινωνία στις αρχαιοελληνικές εκείνες αρχές, που δημιούργησαν τον πολιτισμό εκείνον, για τον οποίον όλοι μας είμαστε ακόμα και σήμερα υπερήφανοι.

Πιστεύω πως δεν υπάρχει καλύτερη στιγμή στην ιστορία αυτού του τόπου για να γίνει η συγκεκριμένη μετεξέλιξη, η συγκεκριμένη μεταστροφή από τη σημερινή. Διότι οι πολίτες αυτής της χώρας απέδειξαν πρόσφατα, στη διπλή εκλογική διαδικασία, πως επέλεξαν τον δύσκολο δρόμο της αλήθειας και του ορθολογισμού ενάντια στην εύκολη κατηφόρα του ψέματος και της λασπολογίας. Επέλεξαν να επικροτήσουν αυτούς που τα λόγια τους τα κάνουν πράξη και όχι αυτούς που μένουν με εύηχα λόγια.

Γιατί η αλήθεια είναι, φίλες και φίλοι, πως τα τελευταία τέσσερα χρόνια η Κυβέρνηση της Νέας Δημοκρατίας μέσα από πολλές αλλεπάλληλες και εξωγενείς κρίσεις κατάφερε, όχι μόνο να κρατήσει τη χώρα στα πόδια της, αλλά ταυτόχρονα να κάνει πράξη κάθε λέξη από το πρόγραμμα για το οποίο ζήτησε την ψήφο του ελληνικού λαού. Κι αυτό από μόνο του αποτελεί μια τεράστια παρακαταθήκη, έτσι ώστε να αποδείξει πως ό,τι ειπώθηκε από αυτό εδώ το Βήμα χτες από τον Πρωθυπουργό μας, τον Κυριάκο Μητσοτάκη, τα επόμενα τέσσερα χρόνια θα γίνει και πάλι πολιτική πράξη.

Ο Πρωθυπουργός μας είπε πως αυτή η Βουλή θα είναι μια Βουλή σημαντικών μεταρρυθμίσεων, με βασικές τομές στην υγεία, στην παιδεία, στο κοινωνικό κράτος και στις πολιτικές για τους νέους ανθρώπους. Πιο σημαντικές, όμως, από τις τομές και τις μεταρρυθμίσεις αυτές είναι ότι η κοινωνία μας πλέον είναι έτοιμη για τις μεταρρυθμίσεις και τις τομές αυτές. Η ελληνική κοινωνία, ο ελληνικός λαός θέλει μια καλύτερη Ελλάδα, επιζητά μια καλύτερη Ελλάδα, μια καλύτερη Ελλάδα την οποία θα τη χτίσει ο ίδιος, με τον δικό του ιδρώτα, με τον δικό του μόχθο, με τη δικιά του εργασία, αρκεί εμείς, οι πολιτικοί αυτής της χώρας, να του δώσουμε τα κατάλληλα εργαλεία, να του δώσουμε το κατάλληλο εκείνο πλαίσιο για να μπορέσει να δημιουργήσει.

Έχω κουραστεί να ακούω για τους Έλληνες του εξωτερικού και πώς μεγαλουργούν στις χώρες που βρίσκονται. Ήρθε νομίζω η ώρα οι πολίτες αυτής της χώρας να μπορέσουν να ζήσουν, να δημιουργήσουν και να μεγαλουργήσουν στην πατρίδα τους, να μπορέσουν να ζήσουν, να δημιουργήσουν και να μεγαλουργήσουν στην Ελλάδα. Και θεωρώ πως το πλαίσιο των πολιτικών που παρουσίασε χθες ο Πρωθυπουργός μας, ο Κυριάκος Μητσοτάκης, αποτελεί το καλύτερο εργαλείο έτσι ώστε αυτό να γίνει πράξη για πρώτη φορά στη σύγχρονη ιστορία της χώρας μας.

Φίλες και φίλοι, αγαπητοί συνάδελφοι, νομίζω ότι θα συμφωνήσετε μαζί μου πως η ευθύνη προόδου μιας χώρας και μιας κοινωνίας δεν ανήκει μονάχα στην Κυβέρνηση, αλλά ανήκει στο σύνολο του πολιτικού μας συστήματος. Είμαστε εδώ σήμερα σε μια Βουλή οκτακομματική, μια Βουλή η οποία καλείται, όχι απλά να συνυπάρξει, αλλά να προσπαθήσει να βρεθεί, να προσπαθήσει να δημιουργήσει τις συνθήκες εκείνες, έτσι ώστε όχι απλά να είναι εδώ σε αυτή την Αίθουσα παρούσα, αλλά σε μια σειρά από θέματα να προσπαθήσουμε να βρεθούμε μεταξύ μας. Και θα πρέπει να βρεθούμε μεταξύ μας, να συναντηθούμε, όπως έλεγε ο αείμνηστος Κωνσταντίνος Μητσοτάκης, σε θέματα σημαντικά, όπως τα εξωτερικά ζητήματα, όπως τα ζητήματα της εθνικής άμυνας, όπως τα ζητήματα της παιδείας, όπως η αναθεώρηση του άρθρου 16.

Διότι, φίλες και φίλοι, σε αυτή την Αίθουσα δεν έχουμε έρθει για να αναμετρηθούμε αναμεταξύ μας, γιατί καλούμαστε καθημερινά να αναμετρηθούμε με τον καλύτερο και το χειρότερο μας εαυτό, αλλά κυρίως να αναμετρηθούμε με την ιστορία του τόπου μας και με τον ιστορικό του μέλλοντος. Γι’ αυτό τον λόγο νομίζω πως θα πρέπει να αφήσουμε πίσω τα λίγα που μας χωρίζουν και να προσπαθήσουμε να προτάξουμε τα όσα μας ενώνουν. Και αν υπάρχει κάτι που μας ενώνει όλους μας σε αυτή εδώ την Αίθουσα δεν είναι άλλο από τη γαλανόλευκη με τον σταυρό και τον όρκο που έχουμε δώσει όλοι μας απέναντι στο Σύνταγμα.

Επίσης, φίλες και φίλοι, πιστεύω πως όλοι μας θα πρέπει να βρούμε έναν κοινό στόχο, ένα κοινό όραμα για την επόμενη περίοδο και αυτό κατ’ εμέ δεν είναι άλλο από το να προσπαθήσουμε να επαναφέρουμε στη χώρα τη χαμένη αξιοπιστία απέναντι στους πολιτικούς και το πολιτικό σύστημα.

Υπό αυτό το πρίσμα νομίζω πως είμαστε ιδιαίτερα τυχεροί, γιατί στο γύρισμα αυτό της ιστορίας το τιμόνι της χώρας το έχει ένας άνθρωπος ο οποίος όχι μόνο έχει μάθει να λέει την αλήθεια στον ελληνικό λαό, αλλά ταυτόχρονα αυτά που λέει να τα κάνει πράξη. Έτσι, λοιπόν, θα κάνει πράξη για μια ακόμη φορά την επόμενη τετραετία μέσω της Κυβέρνησης της Νέας Δημοκρατίας το σύνολο των προγραμματικών θέσεων που έθεσε εχθές από αυτό το Βήμα για να οδηγήσει την Ελλάδα σε μια νέα, σε μια σύγχρονη μέρα, μια μέρα προόδου, ανάπτυξης, ευημερίας και κοινωνικής δικαιοσύνης.

Γι’ αυτόν τον λόγο σας καλώ να δώσετε όλοι ψήφο εμπιστοσύνης στην Κυβέρνηση του Κυριάκου Μητσοτάκη.

Τέλος, θα μου επιτρέψετε να αναφερθώ στην ιδιαίτερη πατρίδα μου, την Πρέβεζα, έναν νομό πλούσιο, ο οποίος, όμως, διαχρονικά δεν έχει καταφέρει να αναδείξει τον πλούτο του και τα συγκριτικά του πλεονεκτήματα. Αγαπητοί φίλοι της Κυβέρνησης, να ξέρετε πως σε αυτή εδώ πέρα την κοινοβουλευτική θητεία θα είμαι ιδιαίτερα επιτακτικός στα ζητήματα που αφορούν τον νομό μου, την Πρέβεζα, κυρίως όμως θέλω να ζητήσω τη δική σας βοήθεια, τη δικιά σας αρωγή, έτσι ώστε μαζί να εκκινήσουμε τα μεγάλα και τα σημαντικά που αφορούν τον νομό μου και επί σειρά ετών παραμένουν στάσιμα και βαλτωμένα.

Σας ευχαριστώ πολύ όλους σας, να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κυριάκη.

Τον λόγο τώρα έχει ο Βουλευτής του Συριζα - Προοδευτική Συμμαχία κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Να ευχηθώ με τη σειρά μου καλή και δημιουργική θητεία σε όλες και σε όλους.

Κυρίες και κύριοι συνάδελφοι, στην επτάλεπτη αυτή τοποθέτησή μου θα αναφερθώ ιδίως και κυρίως στον πρωτογενή τομέα, μιας και ακούσαμε τον Υπουργό Αγροτικής Ανάπτυξης αλλά και τον Πρωθυπουργό χθες. Δεν θα προσπαθήσω να αποδείξω ότι τα πράγματα πήγαν καλύτερα ή χειρότερα τα τελευταία τέσσερα χρόνια. Δεν θα αναφερθώ για το τι είδους πραγματικότητα βιώνει ο αγρότης σήμερα, ο κτηνοτρόφος, ο αλιέας. Αυτοί γνωρίζουν καλύτερα.

Θα χρησιμοποιήσω φράσεις, παραδοχές του Υπουργού Αγροτικής Ανάπτυξης καταθέτοντας ως έχοντες τον θεσμικό ρόλο της Αξιωματικής Αντιπολίτευσης συγκεκριμένες προτάσεις για την επίλυση σοβαρότατων προβλημάτων του πρωτογενούς τομέα.

Ανέφερε ο κ. Αυγενάκης ως ένα εκ των προβλημάτων που αντιμετωπίζει σήμερα ο πρωτογενής τομέας την ερημοποίηση της υπαίθρου. Η ερημοποίηση της υπαίθρου είναι το νούμερο ένα αυτή τη στιγμή πρόβλημα, το οποίο απειλεί τη βιωσιμότητα του πρωτογενούς τομέα. Εάν δεν ληφθούν συγκεκριμένα μέτρα, ο πρωτογενής τομέας δυστυχώς θα συρρικνώνεται. Νομίζω, το είδαμε όλοι οι Βουλευτές στην επαρχία ότι τα χωριά πλέον έχουν ερημώσει.

Οι αιτίες για την ερημοποίηση της υπαίθρου είναι συγκεκριμένες. Σταχυολογώντας μερικές από αυτές αναφέρω: πρώτον, το υψηλό κόστος παραγωγής, δεύτερον, το πρόβλημα με το νερό και τρίτον, την απουσία στοχευμένων πολιτικών.

Τρόποι αντιμετώπισης:

Πρώτον, η νέα ΚΑΠ, η νέα Κοινή Αγροτική Πολιτική, η οποία είναι από την 1η Ιανουαρίου του 2023 ήδη σε ισχύ στη χώρα μας. Για τη νέα Κοινή Αγροτική Πολιτική ο προκάτοχος του κ. Αυγενάκη πριν τρεις μήνες ανέφερε στις 21 Μαρτίου του 2023 ότι είναι δύσκολη η εφαρμογή της νέας ΚΑΠ λόγω του πληθωρισμού. Οι στόχοι της νέας ΚΑΠ είναι πράγματι φιλόδοξοι όσον αφορά το περιβάλλον και εννοείται θεμιτοί. Έχει, όμως, ένα βασικό μειονέκτημα, την ευθύνη για την επίλυση του οποίου είχατε εσείς, αλλά και εμείς δεν το αναδείξαμε όσο έπρεπε. Η νέα ΚΑΠ δεν επιβραβεύει αυτόν που παράγει. Συνεπώς, το ζητούμενο είναι για την ελληνική πολιτεία: Θα βοηθήσει, θα ενδυναμώσει αυτόν ο οποίος παράγει, ναι ή όχι;

Δεύτερον, το κόστος νερού. Υπάρχει πρόβλημα με το νερό. Απαιτείται να πούμε αλήθειες στον αγροτικό κόσμο. Και το εθνικό σχέδιο για το νερό έπρεπε να είχε γίνει χθες.

Τρίτη πρόταση είναι η γενναία δημογραφική ανανέωση του πληθυσμού. Η γενναία δημογραφική ανανέωση του πληθυσμού πιθανότατα να έχει και πολιτικό κόστος.

Τέταρτον, εθνική πολιτική. Με τρεις λέξεις: οργάνωση, εκπαίδευση, πιστοποίηση. Πρώτον, οργάνωση των παραγωγών. Ουσιαστική στήριξη των υγιών συνεργατικών σχημάτων των συνεταιρισμών. Δεύτερον, εκπαίδευση, σύνδεση της παραγωγής με την έρευνα και με τα πανεπιστήμια. Και τρίτον, πιστοποίηση. Το αγροτικό επάγγελμα είναι το μοναδικό το οποίο μπορεί να το κάνει ο καθένας. Αυτό καταλαβαίνετε είναι εις βάρος των επαγγελματιών αγροτών.

ΕΛΓΑ. Είχε εξαγγελθεί και το 2019. Καλοδεχούμενη η μεταρρύθμιση -έπρεπε να είχε γίνει χτες- αρκεί να είναι δίκαιη και προς όφελος των παραγωγών.

ΟΠΕΚΕΠΕ. Τώρα έχετε το μειονέκτημα ότι δεν μπορείτε να αναφέρεστε στους προηγούμενους, διότι οι προηγούμενοι ήσασταν εσείς. Είπε ο κ. Αυγενάκης ότι θα βάλει τάξη στις πληρωμές. Συνεπώς, η αταξία οφείλεται στην προηγούμενη κυβέρνηση, δηλαδή σε εσάς.

Αθέμιτες εμπορικές πρακτικές. Όσοι είναι από επαρχία ξέρουν ότι πωλούνται προϊόντα με ανοικτές τιμές, χωρίς τιμή. Δεν χρειάζονται νομικές γνώσεις, για να καταλάβεις ότι αυτό είναι παράνομο, αθέμιτο. Ποια είναι τα εργαλεία; Άλλες χώρες έχουν εφαρμόσει συγκεκριμένα εργαλεία προστασίας του εισοδήματος των παραγωγών, ώστε να μην πέφτει κάτω από το κόστος παραγωγής. Εδώ η χώρα μας γιατί; Υπήρχε η ευκαιρία από το 2020 που ενσωματώθηκε η ευρωπαϊκή οδηγία. Σας το είπαμε τότε και δυστυχώς δεν έγινε τίποτα.

Η ρευστότητα των αγροτών. Πού είναι, αλήθεια, το Ταμείο Μικροπιστώσεων;

Κλιματική αλλαγή. Ακούγεται. Η κλιματική αλλαγή έχει συνέπειες. Πρέπει να τρέξουμε, πρέπει να προλάβουμε. Ποια είναι τα όπλα; Ακούσαμε από τις Προγραμματικές Δηλώσεις από αυτό το Βήμα; Ποια είναι τα εργαλεία, με τα οποία θα αντιμετωπιστούν οι συνέπειες της κλιματικής αλλαγής; Πείτε μου ένα το οποίο έχετε πει.

Δύο προτάσεις συγκεκριμένες: Πρώτον, σύνταξη, επικαιροποίηση των εδαφολογικών χαρτών της χώρας μας. Και δεύτερον, εκπόνηση μελετών για τη βιωσιμότητα των καλλιεργειών.

Οι καλλιέργειες σήμερα στην Ελλάδα. Τα προϊόντα που καλλιεργούνται, καλλιεργούνται με βάση μελέτες και συνθήκες κλιματολογικές πριν είκοσι πέντε και τριάντα χρόνια. Δεν πρέπει να υπάρξει ένας σχεδιασμός ότι στη Θεσσαλία πλέον αυτές οι καλλιέργειες δεν μπορούν να γίνουν λόγω έλλειψης νερού, στην κεντρική Μακεδονία μπορούν κάποιες άλλες. Δεν πρέπει να γνωρίζει ο αγρότης;

Συνεπώς, απαιτούνται όχι μόνο ευχές και διαπιστώσεις για ψηφιακό μετασχηματισμό. Αλήθεια, ποιος θα εφαρμόσει τον ψηφιακό μετασχηματισμό στα χωριά τα οποία ερημώνουν; Απαιτείται σχέδιο με στόχευση συγκεκριμένη και η στόχευση πρέπει να είναι στον παραγωγό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Αθανάσιος Παπαθανάσης και αμέσως μετά τον λόγο θα πάρει ο Υπουργός Ψηφιακής Διακυβέρνησης κ. Παπαστεργίου.

**ΓΕΩΡΓΙΟΣ** **ΝΙΚΗΤΙΑΔΗΣ:** Κύριε Πρόεδρε, ανά ώρα, είπαμε, οι Υπουργοί.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν έχουμε πει ανά ώρα.

**ΓΕΩΡΓΙΟΣ** **ΝΙΚΗΤΙΑΔΗΣ:** Αυτό ανακοίνωσε ο Πρόεδρος.

**ΠΡΟΕΔΡΕΥΩΝ (Αθανάσιος Μπούρας):** Εάν πηγαίναμε ανά ώρα, ο Υπουργός θα μίλαγε χωρίς τη Βουλή παρούσα, κύριε συνάδελφε.

Ορίστε, κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, στις εκλογές της 25ης Ιουνίου δόθηκε μια ξεκάθαρη εντολή από τους Έλληνες πολίτες, εντολή στην προκοπή, τη δουλειά, τις ταχείες μεταρρυθμίσεις και τις βαθιές τομές στις εκκρεμότητες του παρελθόντος. Η ψήφος του ελληνικού λαού σηματοδοτεί τη χώρα που έχει αλλάξει πορεία οριστικά και απαιτεί από τη νέα Κυβέρνηση και το νέο Κοινοβούλιο σταθερή και απαρέγκλιτη πορεία προς ένα κράτος σύγχρονο, ψηφιακό, φιλικό προς όλους τους πολίτες και πάνω απ’ όλα δίκαιο.

Σε ένα κόσμο που εξελίσσεται με ραγδαίους ρυθμούς και που ήδη οι δυτικές κοινωνίες εντάσσουν την τεχνητή νοημοσύνη σε όλο και περισσότερες δομές των κρατών τους, η Ελλάδα το χρωστάει στα παιδιά της να δηλώσει παρούσα και να μη χάσει την ευκαιρία άλλης μιας τεχνολογικής επανάστασης του ελεύθερου κόσμου.

Στη νέα εποχή που ανοίγεται μπροστά μας, οι Βουλευτές του ελληνικού Κοινοβουλίου οφείλουμε ως εθνική επιταγή να επαγρυπνούμε για τις διεθνείς εξελίξεις, καθώς οι νέες προκλήσεις που ανακύπτουν για τα κράτη σε ένα ασταθές διεθνές περιβάλλον το οποίο διαρκώς μεταβάλλεται, απαιτούν σοβαρότητα, συνέπεια και σταθερή πορεία. Έχουμε χρέος να κινηθούμε συντεταγμένα σε μεταρρυθμίσεις με ευρύτατες συναινέσεις για τα μεγάλα εθνικά ζητήματα, όπως η υγεία, η παιδεία, ο ψηφιακός και ενεργειακός μετασχηματισμός και η εξωτερική πολιτική, με τη διαμόρφωση μιας κοινοβουλευτικής κουλτούρας εθνικής στρατηγικής.

Προτεραιότητά μας στη νέα διακυβέρνηση είναι το Εθνικό Σύστημα Υγείας. Στα επόμενα τέσσερα χρόνια φιλοδοξούμε να διαμορφώσουμε το ΕΣΥ, ώστε να παράσχουμε στον πολίτη μια εμπειρία παρεχόμενων υπηρεσιών καλύτερη από αυτή που έχει συνηθίσει τις τελευταίες δεκαετίες. Για την επίτευξη αυτής της στόχευσης, θα κινηθούμε στην αύξηση του νοσηλευτικού προσωπικού κατά δέκα χιλιάδες εργαζόμενους, στον εκσυγχρονισμό ογδόντα ΤΕΠ νοσοκομείων και εκατόν πενήντα έξι κέντρων υγείας, στη δημιουργία τριακοσίων δεκαπέντε μονάδων τηλεϊατρικής και είκοσι πέντε σύγχρονων κέντρων αποκατάστασης, στην ενίσχυση του ΕΚΑΒ με προσωπικό, ώστε να μειωθεί ο χρόνος για τις πρώτες βοήθειες σε επτά με δέκα λεπτά από την κλήση στις αστικές περιοχές, ενώ δημιουργούνται έξι νέες βάσεις για πρωτογενή διάσωση και μεταφορά ασθενών με εναέρια μέσα. Ψηφιακός μετασχηματισμός της υγείας, ενίσχυση του συστήματος ηλεκτρονικής συνταγογράφησης και ολοκλήρωση του ατομικού ηλεκτρονικού φακέλου υγείας. Ενίσχυση της πρωτοβάθμιας περίθαλψης. Συνεχίζουμε τα δωρεάν για όλους τους πολίτες προγράμματα πρόληψης.

Στην παιδεία, θα προχωρήσουμε με τον ψηφιακό μετασχηματισμό της εκπαίδευσης με την εγκατάσταση τουλάχιστον είκοσι χιλιάδων διαδραστικών συστημάτων μάθησης σε αίθουσες διδασκαλίας σχολείων πρωτοβάθμιας και δευτεροβάθμιας εκπαίδευσης. Επέκταση πρότυπων και πειραματικών σχολείων -εκατόν ογδόντα μέχρι το 2027- ενίσχυση του θεσμού της μαθητείας, αναβάθμιση των επαγγελματικών λυκείων, καθώς και επικαιροποίηση των προγραμμάτων σπουδών. Ανέγερση φοιτητικών εστιών για τη στέγαση οκτώμισι χιλιάδων φοιτητών μέσω ΣΔΙΤ. Βελτίωση κατά δέκα θέσεις των επιδόσεων των Ελλήνων μαθητών στους δείκτες PISA, με στόχο τον μέσο όρο του ΟΟΣΑ έως το 2027 και υπέρβασή του το 2030.

Οι πολιτικές μας στην παιδεία θέλουμε να αφήσουν αντίκτυπο, έως το 2030 να υπάρχει ένα ελληνικό πανεπιστήμιο στα top εκατό παγκοσμίως και τρία στα top 200.

Ιδιαίτερη έμφαση στην πολιτική μας, αποτελεί το δημογραφικό. Σημαντική είναι η ενίσχυση των νέων μας και των νέων οικογενειών. Διατίθεται 1,8 δισεκατομμύριο σε συνολικά εκατόν τριάντα επτά χιλιάδες νέους δικαιούχους έως τριάντα εννέα ετών για τη νέα στεγαστική πολιτική «ΣΠΙΤΙ ΜΟΥ», με φθηνά στεγαστικά δάνεια. Αυξάνονται κατά πενήντα χιλιάδες οι θέσεις για βρέφη και νήπια σε βρεφονηπιακούς σταθμούς, ενώ συστήνονται εκατόν πενήντα νέα κέντρα δημιουργικής απασχόλησης παιδιών και διευρύνεται και το ωράριο λειτουργίας των παιδικών σταθμών ως τις 17.30΄.

Θεσμοθετούνται σαράντα χιλιάδες θέσεις φύλαξης και φροντίδας νηπίων και παιδιών, μέσω του προγράμματος «Νταντάδες της γειτονιάς» σε μεγάλες επιχειρήσεις.

Αυξάνεται το επίδομα μητρότητας στους ελεύθερους επαγγελματίες και τους αγρότες, από τους τέσσερις στους εννέα μήνες στο ύψος του κατώτατου μισθού.

Για την εθνική οικονομία, οι μακροπρόθεσμες και μεσοπρόθεσμες προβλέψεις μας διαρκώς ανανεώνονται επί τα βελτίω, με αποδόσεις καλύτερες από τις προβλεπόμενες στον εγγεγραμμένο προϋπολογισμό, παραδοχή που εξασφαλίζει ακόμη μεγαλύτερους δημοσιονομικούς πόρους για να θέσουμε σε εφαρμογή το σχέδιο «Πρόγραμμα για ανάταξη των μισθών σε δημόσιο και ιδιωτικό τομέα», για να μοιραστεί δίκαια και σε όλους το μέρισμα των επιτυχιών της ανάπτυξης της ελληνικής οικονομίας.

Οι προτεραιότητές μας είναι: Αύξηση του μέσου μισθού πάνω από 25% μέσα στην τετραετία 2023 - 2027 στα 1.500 ευρώ από 1170 ευρώ. Αύξηση 3,4% στις συντάξεις από 1η Ιανουαρίου του 2024. Σταδιακή μείωση 20% του τέλους επιτηδεύματος το 2025, 30% το 2026 έως την κατάργησή του στο τέλος της τετραετίας. Αυξάνεται από 1ης Ιανουαρίου 2024 το αφορολόγητο κατά 1.000 ευρώ για οικογένειες που έχουν παιδιά. Περαιτέρω μείωση των ασφαλιστικών εισφορών. Αύξηση των εξαγωγών στο 60% του ΑΕΠ προς το 2027 με έμφαση στις εξαγωγές προϊόντων και υπηρεσιών υψηλής τεχνολογίας.

Κυρίαρχο ρόλο θα παίξει η καταπολέμηση της φοροδιαφυγής με διενέργεια αυτόματα των ψηφιακών ελέγχων, με εντατικοποίηση των φορολογικών ελέγχων και με διπλασιασμό των ηλεκτρονικών συναλλαγών. Στόχος η περαιτέρω μείωση της ανεργίας κάτω από το 10% το 2025 και κάτω από το 8% το 2027 με τη δημιουργία νέων και καλά αμειβόμενων θέσεων εργασίας.

Ολοκλήρωση των εκατόν εβδομήντα σημαντικών έργων υποδομών, καθώς και των δέκα μεγάλων εμβληματικών έργων μέσω των οποίων δημιουργούνται πάνω από εκατόν ογδόντα χιλιάδες νέες θέσεις εργασίας, μεταξύ των οποίων ο ΒΟΑΚ, το μετρό της Θεσσαλονίκης, ο αυτοκινητόδρομος Πατρών - Πύργου, το νέο αεροδρόμιο Ηρακλείου στο Καστέλι. Και επειδή πάντα ξεχωριστή και προεξάρχουσα θέση στην καρδιά των συμπολιτών μας έχει η πατρίδα, δεν θα μπορούσα να κλείσω τον λόγο μου δίχως να αναφερθώ στα κρίσιμα εθνικά ζητήματα.

Η Ελλάδα την περασμένη τετραετία θωρακίστηκε εξοπλιστικά και διπλωματικά. Έδρασε ενεργητικά με διεθνείς συμφωνίες που αλλάζουν τον χάρτη των ισορροπιών στην Ανατολική Μεσόγειο και που δίνουν ξεκάθαρο αποτρεπτικό μήνυμα προς κάθε επιβουλέα της εθνικής μας κυριαρχίας. Ταυτόχρονα, προστάτεψε με σθένος και αποφασιστικότητα τα κυριαρχικά της δικαιώματα και ενίσχυσε τον γεωπολιτικό της ρόλο ως εγγυητής της ασφάλειας και της σταθερότητας στην Ανατολική Μεσόγειο.

Η Ελλάδα την επόμενη τετραετία δεν κάνει πίσω από την επιτυχημένα χαραγμένη πορεία που φέρνει αποτελέσματα προς όφελος του έθνους. Παράλληλα, συνεχίζουμε να θωρακιζόμαστε με είκοσι τέσσερα αεροσκάφη Ραφάλ τρεις φρεγάτες Μπελαρά, αναβάθμιση ογδόντα τριών F-16 στην κορυφαία έκδοση Viper, ενώ βρίσκονταν σε εξέλιξη προγράμματα για την προμήθεια αεροσκαφών F-35 και την απόκτηση τριών νέων κορβετών του Πολεμικού Ναυτικού. Ισχυρή Ελλάδα σημαίνει ασφαλής Ευρώπη.

Η θητεία που ανοίγεται μπροστά μας θα είναι μια θητεία αποτελεσματικότητας και μεγάλων αλμάτων. Δεν έχουμε δικαίωμα να απογοητεύσουμε τους πολίτες που μας εμπιστεύτηκαν. Οφείλουμε όλοι να σταθούμε στο ύψος της ευθύνης που μας αναλογεί και έτσι με γνώμονα λίγα λόγια και πολλή δουλειά του Πρωθυπουργού να κάνουμε αντίπαλό μας μόνο τα προβλήματα.

Η κοινωνία μας παρέδωσε τη σκυτάλη του μέλλοντός της και εμείς ως υπηρέτες του δημοσίου συμφέροντος οφείλουμε να υπηρετήσουμε όλους τους πολίτες. Καλή, γόνιμη και παραγωγική κοινοβουλευτική θητεία. Ξεκινάμε υπεύθυνα, δυναμικά και αισιόδοξα!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Παπαθανάση.

Καλείται τώρα στο Βήμα ο Υπουργός Ψηφιακής Διακυβέρνησης, ο κ. Παπαστεργίου.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, αυτή είναι η πρώτη μου παρουσία στη Βουλή των Ελλήνων και με την ευκαιρία θα ήθελα να σας συγχαρώ για την εκλογή σας και την ανάληψη των καθηκόντων σας. Όλοι μαζί, ανεξάρτητα από τον πολιτικό χώρο στον οποίο ανήκουμε και ανεξάρτητα από τη θέση που κατέχουμε, θεωρώ πως έχουμε μία και μόνη εντολή να δουλέψουμε όλοι μαζί για την ανάπτυξη, ευημερία και ασφάλεια της Ελλάδας και των πολιτών της.

Αποδεχόμενος την εξαιρετική τιμή που μου έκανε ο Κυριάκος Μητσοτάκης, ανέλαβα πριν από μερικές ημέρες την ευθύνη του Υπουργείου Ψηφιακής Διακυβέρνησης, ενός Υπουργείου που άλλαξε τα τελευταία χρόνια τα δεδομένα στη χώρα, ενός Υπουργείου που εκτελώντας τις κυβερνητικές δεσμεύσεις και τις οδηγίες του Πρωθυπουργού, υπό την καθοδήγηση του Κυριάκου Πιερρακάκη, μέσα σε ελάχιστο χρόνο κατάφερε να αποδείξει πως όλα μπορούν να γίνουν, πως σε μία χώρα στην οποία η γραφειοκρατία είχε γιγαντωθεί σε τέρας που κατάτρωγε το σύστημα που τη δημιούργησε, με σχεδιασμό, όραμα και γνώση, τα αδύνατα έγιναν δυνατά. Όπως ακριβώς κάναμε και στα Τρίκαλα, την πόλη μου, που την τελευταία δεκαετία, αλλάζοντας κατεστημένες συνήθειες ετών, δημιουργήσαμε ένα μοντέλο σύγχρονου δήμου. Παντρεύοντας τεχνολογία και καινοτομία, δεκαπλασιάσαμε τον προϋπολογισμό των έργων του, δημιουργώντας ένα σύγχρονο και ανθρώπινο τόπο να ζεις, από τα στενά του Σακαφλιά στις λεωφόρους της ευρυζωνικότητας.

Πραγματικά θεωρώ πως θα μπορούσαμε να επαναπροσδιορίσουμε τον τρόπο με τον οποίο οριοθετούμε χρονολογικά κάποιες περιόδους στην Ελλάδα. Μέχρι σήμερα ήταν οι πόλεμοι ή η Μεταπολίτευση. Τώρα μπορούμε πιθανώς να μιλήσουμε και για την Ελλάδα πριν το gov.gr και την Ελλάδα μετά από αυτό. Τα τελευταία χρόνια μετά το 2019 το Υπουργείο Ψηφιακής Διακυβέρνησης ανέλυσε τη δημόσια διοίκηση, εντόπισε τους μεγαλύτερους θύλακες γραφειοκρατίας, αναζήτησε την αιτία για τις άσκοπες μετακινήσεις των πολιτών με φακέλους υπό μάλης, εξαφάνισε εκατοντάδες ουρές και επέστρεψε στους πολίτες χιλιάδες χαμένες ώρες αναμονής. Το βασικότερο, δημιούργησε μια σχέση εμπιστοσύνης ανάμεσα στο κράτος και τον πολίτη, δείχνοντας πως κάποιος εκεί πίσω στα Υπουργεία ενδιαφέρεται, προνοεί, οραματίζεται, σχεδιάζει και υλοποιεί συστήματα που διευκολύνουν και θωρακίζουν τις ζωές μας.

Γιατί, ξέρετε, προφανώς υπάρχουν και μεγάλα και βαριά συστήματα που έχει ανάγκη η χώρα, αλλά υπάρχουν και μικρές λύσεις και εφαρμογές που δίνουν πολύ γρήγορο και απτό αποτέλεσμα στον πολίτη. Τέτοιο ήταν, για παράδειγμα, το SMS που είχαμε όλοι λάβει για να θυμηθούμε τον εμβολιασμό μας. Μικρής αξίας το μήνυμα, τεράστιας αξίας, όμως, η κίνηση από την πλευρά του κράτους που διαχρονικά έστελνε επιστολές στους πολίτες μόνο όταν έπρεπε να τους θυμίσει να πληρώσουν κάτι. Και πλέον το ίδιο γίνεται και με πολλές άλλες πρωτοβουλίες, αλλά και σε περιπτώσεις έκτακτης ανάγκης. Ένα κράτος που δομεί μια άλλη επικοινωνία με τον πολίτη και έρχεται πλέον στα μέτρα του πολίτη, στα χέρια του μέσω του κινητού του πολίτη που πλέον παίζει το κράτος στα δάχτυλά του.

Δεν υπάρχει λόγος να σας κουράσω περισσότερο για τη δουλειά που έλαβε χώρα στο Ψηφιακής Διακυβέρνησης τα προηγούμενα χρόνια. Οι χίλιες πεντακόσιες εξήντα εννιά -μου είπαν σήμερα- υπηρεσίες του gov.gr και οι 1,2 δισεκατομμύριο συναλλαγές μέσα στο 2022 δείχνουν τον δρόμο για το πώς πρέπει να προχωρήσουμε: σταθερά, τολμηρά και μπροστά. Σταθερά συνεχίζοντας το έργο που μέχρι σήμερα έχει γίνει. Τολμηρά για να μπούμε ακόμα και εκεί βαθιά σε διεργασίες του δημοσίου που δεν τις έχουμε ακουμπήσει, που δεν τις έχουμε απλοποιήσει και ψηφιοποιήσει. Μπροστά γιατί είναι η μόνη επιτρεπτή κατεύθυνση για τη χώρα σήμερα, έχοντας ένα ανυπόμονο αλλά και ανελαστικό Ταμείο Ανάκαμψης να μας περιμένει.

Ο ελληνικός λαός στις 25 Ιουνίου μας έδωσε μια ξεκάθαρη εντολή τετραετίας. Τέσσερα χρόνια στα οποία πρέπει να προχωρήσουμε σε σημαντικές μεταρρυθμίσεις και να υλοποιήσουμε σημαντικά έργα που θα αλλάξουν τη χώρα. Στις τέσσερις σημαντικότερες αυτές μεταρρυθμίσεις και τα τέσσερα σημαντικότερα έργα θα αναφερθώ αμέσως.

Μεταρρύθμιση νούμερο ένα, τεχνητή νοημοσύνη. Η τεχνητή νοημοσύνη είναι παντού γύρω μας, σε συσκευές, αυτοκίνητα, διαδίκτυο, καθημερινές διεργασίες. Ο Πρωθυπουργός και εχθές στις Προγραμματικές Δηλώσεις μίλησε για τις προκλήσεις που έχουμε μπροστά μας να αντιμετωπίσουμε. Σε ένα σοβαρό κράτος η τεχνητή νοημοσύνη δεν μπορεί παρά να είναι ένα σημαντικό όπλο που θα βοηθήσει σε διάφορους τομείς όπως η υγεία, η ασφάλεια και η οικονομία. Για να μπορέσει όμως όλη αυτή η γνώση και η δύναμη να δομηθεί σε σωστές βάσεις για όλο το ελληνικό δημόσιο, θα πρέπει να στήσουμε έναν δυνατό οργανισμό. Προτείνουμε την ίδρυση ενός εθνικού συμβουλίου που θα εξετάζει τις προκλήσεις και απειλές που απορρέουν από τη χρήση και την εξέλιξη της τεχνητής νοημοσύνης.

Μεταρρύθμιση νούμερο δύο, κυβερνοασφάλεια. Μέχρι σήμερα έχουν γίνει σημαντικές προσπάθειες για την εφαρμογή κανόνων κυβερνοασφάλειας. Απαιτείται, όμως, να συνεχίσουμε τη δουλειά αυτή. Κυρίως απαιτείται μια νέα, ενιαία, υποχρεωτική στρατηγική παρακολούθηση και συνεχής αναβάθμιση. Για τον λόγο αυτό προτείνουμε την ίδρυση ενός οργανισμού κυβερνοασφάλειας με σκοπό να διασφαλίσει υψηλό επίπεδο ασφάλειας σε όλη τη χώρα καλύπτοντας όλο το φάσμα των δραστηριοτήτων που σχετίζονται με την πρόληψη, προστασία, αποτροπή, ανάκαμψη από τις κυβερνοεπιθέσεις.

Μεταρρύθμιση νούμερο τρία, ανοιχτά δεδομένα. Αντικειμενικά στο θέμα αυτό έχουμε ακόμη αρκετή δουλειά. Επίσης, δεν έχει κανένα νόημα να δημιουργούμε απλά αποθετήρια αρχείων χωρίς αυτά να είναι δομημένα με τέτοιο τρόπο έτσι ώστε να μπορεί κάποιος να τα βρει και να τα χρησιμοποιήσει. Εδώ έρχεται επίσης η τεχνητή νοημοσύνη να βάλει τα πράγματα σε μια τάξη. Με κοινά πρότυπα και οδηγίες το ελληνικό δημόσιο μπορεί και πρέπει να βγάλει τα δεδομένα του στο data.gov.gr προφανώς τέτοια που συνάδουν με όλη την κείμενη νομοθεσία για τα προσωπικά δεδομένα.

Μεταρρύθμιση νούμερο τέσσερα, ψηφιακή προσβασιμότητα γιατί η τεχνολογία δεν μπορεί και δεν πρέπει να αφήνει κανέναν πίσω. Προωθούμε την εναρμόνιση των ψηφιακών υπηρεσιών με τα διεθνή πρότυπα έτσι ώστε οι ιστοσελίδες και oi εφαρμογές του δημοσίου να είναι προσβάσιμες από όλους. Επίσης δρομολογείται η βελτίωση της εμπειρίας κατά την περιήγηση στο gov.gr με αλλαγές στον σχεδιασμό των ιστοσελίδων για τη δημιουργία μιας πιο φιλικής προς τον χρήστη επαφής με το ψηφιακό κράτος.

Πάμε και στα τέσσερα σημαντικά έργα που προωθούνται άμεσα. Πρώτον, επέκταση του gov.gr με πλήρη ψηφιοποίηση όλων των υπηρεσιών του δημοσίου έως το 2027. Το έργο περιλαμβάνει τον εκσυγχρονισμό του gov.gr με το νέο CRM του δημοσίου που θα αποτελέσει και τη βάση για την επόμενη μέρα του. Την ολοκλήρωση όλων των μεγάλων έργων του Ταμείου Ανάκαμψης. Την επέκταση των λειτουργιών του myHealth σε περισσότερες μονάδες υγείας και υλοποίηση του μεγάλου έργου της ΗΔΙΚΑ. Την ενίσχυση του Κέντρου Διαλειτουργικότητας. Τη δημιουργία μιας ενιαίας πύλης πληρωμών - οφειλών. Την ψηφιοποίηση, μιας και έγινε ήδη κουβέντα νωρίτερα, αρχείου δημοσίου με αιχμή το Κτηματολόγιο, τον ΕΦΚΑ, τα νοσοκομεία και τα δικαστήρια. Το wallet, το ψηφιακό πορτοφόλι. Η επέκταση του υπάρχοντος και η δημιουργία ενός νέου που θα είναι συμβατό με τα ευρωπαϊκά πρότυπα παράλληλα με την ενσωμάτωση ακόμα περισσότερων λειτουργιών.

Έργο νούμερο δύο, μεταβιβάσεις ακινήτων και Κτηματολόγιο. Στόχος μας είναι η άμεση απλούστευση και επιτάχυνση των μεταβιβάσεων ακινήτων που μπορεί να οδηγήσει σε αύξηση των ρυθμών ανάπτυξης του ΑΕΠ και μείωση της ταλαιπωρίας των πολιτών. Προτεραιότητά μας επίσης τα ψηφιακά εργαλεία για συμβολαιογράφους, δικηγόρους και συναδέλφους μου μηχανικούς ώστε να καταργηθούν οι ουρές στις πολεοδομίες, τα υποθηκοφυλακεία και τις δημοτικές υπηρεσίες.

Τέλος, όπως ακριβώς και ο Πρωθυπουργός χθες ανέφερε, ολοκλήρωση του Κτηματολογίου για όλη τη χώρα έως το 2025, ενώ μέσα στον χρόνο ανεβαίνει η ηλεκτρονική πλατφόρμα εγγραφής των πράξεων μετά την υπογραφή των συμβολαίων προκειμένου να εξαλείψουμε τις ουρές στα κτηματολογικά γραφεία.

Έργο νούμερο τρία. Πάμε μπροστά, πάμε γρήγορα με έργα ευρυζωνικότητας. Έως το 2027 το 94% της χώρας καλύπτεται με 5G και ειδική οπτική ίνα σε κάθε κτήριο. Άμεση προτεραιότητα τα έργα οπτικής ίνας για γρήγορο internet σε σχολεία, νοσοκομεία και αγροτικές περιοχές. Επίσης, επέκταση των έργων fiber to the home και Ultra fast Broadband. Επιπλέον, ένα πλήρες δίκτυο 5G θα καταστήσει εφικτές τις λύσεις τηλεϊατρικής σε ακριτικές και νησιωτικές περιοχές, ενισχύοντας τη δημιουργία των Smart Island.

Έργο νούμερο τέσσερα -η αδυναμία μου- τα έργα για τις «έξυπνες πόλεις». Οι δήμοι της χώρας αλλάζουν εποχή με χρηματοδότηση από το ΕΣΠΑ 2021 - 2027 και το Ταμείο Ανάκαμψης με σχεδόν 350 εκατομμύρια. Κύριε Λιβάνιε, βλέπω ότι το χαίρεστε και εσείς όσο και εγώ. Πρώτος στόχος η κατάθεση των προτάσεων για τους τριακόσιους τριάντα δύο δήμους έως το τέλος του Σεπτέμβρη. Δεύτερος στόχος η δημοπράτηση και υπογραφή συμβάσεων του Ταμείου Ανάκαμψης για τους δεκαεπτά μεγάλους δήμους ως το τέλος του 2023. Με τα έργα αυτά δήμοι και ΔΕΥΑ δίνουν έμφαση στην ψηφιοποίηση, το περιβάλλον και την ενέργεια με εξειδικευμένες τεχνολογικές λύσεις που έχουν ως στόχο τόσο την καταπολέμηση των επιπτώσεων της κλιματικής αλλαγής όσο και την προστασία της ανθρώπινης ζωής. Σύγχρονοι, ασφαλείς, ανθεκτικοί και ανθρώπινοι δήμοι που αλληλεπιδρούν, ακούν και ανταποκρίνονται στις ανάγκες των πολιτών τους.

Και δεν είναι μόνο αυτά. Όλα αυτά τα χρόνια ως δήμαρχος θεωρούσα πως η ανάπτυξη χωρίς «πράσινο» πρόσημο δεν είναι παρά μια βραχείας πνοής οικονομική διαδικασία. Η επόμενη ψηφιακή μέρα θα πρέπει να είναι μια μέρα περιβαλλοντικά φιλική για το οικοσύστημα της πληροφορικής. Σε έναν κατ’ εξοχήν ενεργοβόρο κλάδο πρέπει να προσηλωθούμε ακόμα περισσότερο στους θεματικούς στόχους για μια «πράσινη» και κοινωνικά ευαίσθητη ανάπτυξη, να αλλάξουμε τα ψηφιακά δεδομένα της χώρας παράλληλα με μια πιο συνετή ματιά στο περιβάλλον και την προστασία του.

Κυρίες και κύριοι Βουλευτές, το Υπουργείο Ψηφιακής Κυβέρνησης στην τετραετία 2019 - 2023 έκανε πράξη την έννοια ψηφιακός μετασχηματισμός με το gov.gr και βελτίωσε την καθημερινότητα των πολιτών. Την επόμενη τετραετία θα συνεχίσουμε να αλλάζουμε την εικόνα της δημόσιας διοίκησης γιατί τα ποσά που επενδύονται είναι πάρα πολύ σημαντικά: 1,2 δισεκατομμύριο ευρώ μαζί με τα ιδιωτικά κεφάλαια σε εκατόν είκοσι τέσσερα έργα του ΕΣΠΑ που ολοκληρώνεται και άλλο 1,2 δισεκατομμύριο. σε δέκα προς το παρόν έργα από το νέο ΕΣΠΑ. Ακόμα, 2,9 δισεκατομμύρια ευρώ στο Ταμείο Ανάκαμψης με ογδόντα έξι ήδη ενταγμένα έργα συν την όποια αναθεώρηση και μισό δισεκατομμύριο ευρώ σε πενήντα έργα του ΕΠΑ.

Συνεπώς, τα χρηματοδοτικά εργαλεία είναι εδώ. Χρέος μας είναι να σχεδιάσουμε, υλοποιήσουμε και παραλάβουμε έργα τα οποία πραγματικά ανταποκρίνονται στις ανάγκες του σήμερα αλλά και του αύριο. Στο πλαίσιο της πολιτικής για τον ψηφιακό μετασχηματισμό της χώρας κατά τη χρονική περίοδο 2023 - 2027 έχουμε διαμορφώσει συγκεκριμένες στοχεύσεις οι οποίες είναι οι ακόλουθες:

Πρώτον, ψηφιακή εξυπηρέτηση. Ο πολίτης σταματά να προσκομίζει έγγραφα που τον αφορούν τα οποία μπορούν να παραχθούν μέσω πληροφοριακών συστημάτων. Διατηρούμε και διακινούμε δεδομένα και όχι αρχεία. Με τη λογική αυτή προχωράμε ένα βήμα παρακάτω ως προς τον θεσμικό σχεδιασμό νέων υπηρεσιών. Στόχος μας να ελαχιστοποιηθούν ως και να καταργηθούν τα έγγραφα που ζητούνται από τον πολίτη αναζητώντας τα αυτόματα από την εκάστοτε υπηρεσία μέσω διαλειτουργικότητας.

Θα δώσουμε προτεραιότητα στην εξυπηρέτηση των πολιτών μέσω των σύγχρονων κινητών συσκευών. Όλο το κράτος θα είναι στα χέρια του: πολιτοκεντρική προσέγγιση του σχεδιασμού των ψηφιακών υπηρεσιών, διαφάνεια, ακεραιότητα, λογοδοσία. Η δημόσια διοίκηση πρέπει να είναι αποδοτική, αλλά και διάφανη παράλληλα.

Προωθούμε τεχνολογίες cloud παντού με πρώτη υλοποίηση το Hybrid Cloud της Γενικής Γραμματείας Πληροφοριακών Συστημάτων. Σε όλες τις δράσεις και τη στρατηγική μας θέτουμε πάντα στο επίκεντρο τον πολίτη και την εξυπηρέτησή του από τη δημόσια διοίκηση με όλα τα εναλλακτικά μέσα, ανάλογα με τις δεξιότητες που έχει, δηλαδή την πολυκαναλική εξυπηρέτηση.

Προχωράμε τολμηρά στην αναδιάρθρωση των ΕΛΤΑ σε συνεργασία με το Υπερταμείο στο οποίο ανήκουν, ώστε να πατήσουν ξανά στα πόδια τους. Παρ’ ότι η μόνη αρμοδιότητα που το Υπουργείο μας έχει είναι ο έλεγχος της καθολικής υπηρεσίας και η ισότιμη πρόσβαση κάθε πολίτη σε ακριτικές και νησιωτικές περιοχές, αυτό δεν συνιστά σε καμία περίπτωση αφορμή να μην επέμβουμε. Τα ΕΛΤΑ πέρασαν από εποχές που χρέωναν τον Έλληνα πολίτη επτάμισι εκατομμύρια τον μήνα και πλέον κινούνται σε ένα πολύ καλύτερο μέλλον.

Με τις προσπάθειες και παρά τα λάθη που έγιναν, ήδη φαίνονται τα πρώτα αποτελέσματα. Όμως, η δουλειά πρέπει να συνεχιστεί. Δεν είναι δυνατόν στο κέντρο της Αθήνας σε ακτίνα ενός χιλιομέτρου εδώ γύρω να υπάρχουν δύο μεγάλα και δέκα μικρά καταστήματα. Το δίκτυο χρειάζεται αναδιάρθρωση με αξιοποίηση νέων τεχνολογιών, χωρίς να αφήνουμε μικρές κοινωνίες αβοήθητες και χωρίς να κινδυνεύσει η δουλειά κανενός.

Συζητήσαμε ήδη με τη διοίκηση του Υπερταμείου και των ΕΛΤΑ, προκειμένου να δούμε ήδη σημειακές βελτιώσεις, έτσι ώστε να μη μείνει καμμία αστική ή περιαστική περιοχή χωρίς εξαιρετικά ακριβείς και σωστές ταχυδρομικές υπηρεσίες σε απόσταση λίγων λεπτών.

Κλείνοντας, η επόμενη μέρα της ψηφιακής Ελλάδας ξεκινά και ξεκινά με την υλοποίηση του έργου του SRM, που αποτελεί τον πυρήνα των δράσεων της παραπάνω φιλοσοφίας. Στόχος μας είναι η ενσωμάτωση στο gov.gr ανασχεδιασμένων διαδικασιών, ώστε πολίτες και επιχειρήσεις εντός της χώρας, αλλά και στην ομογένεια, να μπορούν να πραγματοποιούν τις συναλλαγές τους με το κράτος ηλεκτρονικά, να κάνουν οτιδήποτε από παντού οποιαδήποτε στιγμή.

Δημιουργούμε ψηφιακές υποδομές που θα υιοθετηθούν από τους φορείς της δημόσιας διοίκησης σε όλο το εύρος του συστήματος εξυπηρέτησης, υποδομές που αλλάζουν τη χώρα, υποδομές που αλλάζουν τις ζωές μας.

Για όλους τους παραπάνω λόγους αυτή η Κυβέρνηση αξίζει την ψήφο εμπιστοσύνης σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής, ο Κ. Γιώργος Nικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρίες και κύριοι Υπουργοί, πρέπει να δηλώσω ότι δεν κατάφερα, παρά την έντονη προσπάθεια που κατέβαλα, να αντιληφθώ τον προσανατολισμό των προγραμματικών δηλώσεων, όπως κατατέθηκαν από τον Πρωθυπουργό, τον προσανατολισμό σε σχέση με το πού πάει η ελληνική οικονομία.

Δηλαδή προσανατολίζεται η Κυβέρνηση στο να δώσει βάρος στον ελληνικό τουρισμό; Προσανατολίζεται στο να δώσει βάρος στις νέες τεχνολογίες; Προσανατολίζεται στο να δώσει βάρος στον ανύπαρκτο πρωτογενή τομέα; Προσανατολίζεται μήπως τελικά στο να αναπτύξει μεγάλα στούντιο κινηματογραφικά στην Ελλάδα, που θα καταστούν ο παράδεισος της «UNIVERSAL», της «METRONGOLD» και άλλων μεγάλων κινηματογραφικών εταιρειών;

Και τελικά ποιο είναι το ζητούμενο για την οικονομία μας; Μήπως δεν έχει γίνει αντιληπτό ότι ο μεγάλος ασθενής της ελληνικής οικονομίας είναι το παραγωγικό μοντέλο που υφίσταται αυτή τη στιγμή; Μήπως δεν θέλουμε να συνειδητοποιήσουμε ότι οι επενδύσεις, για τις οποίες επαίρεστε, τελικώς κατά 75% αφορούν real estate, δηλαδή εξαγορές ακινήτων, πωλήσεις ακινήτων, συγχωνεύσεις εταιρειών ακινήτων και, μάλιστα, πολλές φορές με δανεισμό από ελληνικές τράπεζες;

Οφείλω πάντως να δηλώσω ότι για ένα πράγμα από τις Προγραμματικές Δηλώσεις του Πρωθυπουργού πείστηκα απολύτως και ήταν απολύτως ξεκάθαρος. Πράγματι, φαίνεται να επιθυμεί την πάταξη της φοροδιαφυγής και η ένταση και το ύφος με τα οποία διατύπωσε την άποψή του για το θέμα δείχνουν ότι έχει αποφασίσει να πατάξει τη φοροδιαφυγή. Μήπως, όμως, πάλι στραβά αρμενίζουμε; Πρέπει, επιτέλους, κάποτε να κατανοήσουμε ότι η φοροδιαφυγή όσο το κράτος μας θα θεωρεί εχθρό του, κλέφτη, απατεώνα τον Έλληνα πολίτη δεν πρόκειται να υπάρχει μια εξομάλυνση και μια λειτουργία τέτοια που να συγκεντρώνονται και να εισπράττονται οι φόροι;

Αναρωτιέμαι, κύριε Υπουργέ, αν γνωρίζετε ότι υπήρξαν διεθνείς μελέτες, δημοσιεύματα στα οποία το ερώτημα που ετίθετο δεν είναι γιατί φοροδιαφεύγει ο Έλληνας.

Το ερώτημα που ετίθετο, αγαπητές και αγαπητοί συνάδελφοι, ήταν μα γιατί δεν φοροδιαφεύγουν με το καθεστώς που υπάρχει.

Άρα, εδώ υπάρχει προφανώς ένας τελείως λάθος προσανατολισμός: Ή κάποτε αποφασίζουμε να δημιουργήσουμε ένα κράτος φιλικό στον πολίτη, έτσι ώστε να το εμπιστευθεί και ο πολίτης ή διαφορετικά, όπως προείπα, στραβά αρμενίζουμε.

Σε ό,τι σχετίζεται περαιτέρω με τα εξαγγελθέντα φορολογικά μέτρα, έχουμε πει και ο Πρόεδρος μας, ο κ. Ανδρουλάκης, και από το ΠΑΣΟΚ πολλές φορές, ότι δεν είναι δυνατόν να αναμένεται συγκέντρωση μεγάλων ποσών όσο θα φορολογείτε την εργασία. Εάν δεν αποφασίσει η Κυβέρνηση κάποια στιγμή να φορολογήσει το κέρδος των εταιρειών, δεν υπάρχει περίπτωση με τους έμμεσους φόρους να φτάσει σε υψηλά ποσά από τη συγκέντρωση των φόρων.

Θα σας πω ένα παράδειγμα για να καταλάβετε πώς λειτουργεί η αγορά. Η ΙΚΕ είναι μια μορφή εταιρείας που δημιουργήθηκε προσφάτως. Ξέρετε πόσες δεκάδες χιλιάδες, για να μην πω εκατοντάδες, χιλιάδες ΙΚΕ λειτουργούν στην ελληνική αγορά; Αναρωτηθήκατε γιατί τόσες πολλές χιλιάδες ΙΚΕ;

Πολύ απλά γιατί είναι εταιρείες που φορολογούνται το πολύ μέχρι 25%, γιατί έχουν ένα αφορολόγητο μέρισμα οι εταίροι τους έως τις 10.000 και συνεπώς για άλλη μια φορά δεν φορολογείται η εταιρεία, το κέρδος, το κεφάλαιο, αλλά φορολογείται, όπως προείπα, πάντα η εργασία.

Τώρα το μέτρο των χιλίων ευρώ επιπλέον για κάθε παιδί σε οικογένεια ως αφορολόγητο πραγματικά πιστεύετε ότι μπορεί να αποδώσει και να συγκινήσει; Αντί να δούμε, να φτιάξουμε παιδικούς σταθμούς σε όλη τη χώρα, να μπορούν οι γονείς να αφήνουν τα παιδιά τους και να δουλεύουν, πιστεύουμε ότι τα 1.000 ευρώ θα δημιουργήσουν πραγματικά το κίνητρο ή θα δημιουργήσουμε την ευφορία στην ελληνική κοινωνία;

Θα έρθω, όμως, στο γνωστικό αντικείμενο που κατέχω περισσότερο, καθότι διατέλεσα και Υφυπουργός Τουρισμού και καθότι, επίσης, έχω απασχοληθεί στον χώρο της τουριστικής αγοράς από μικρό παιδί.

Ο Πρωθυπουργός, αναφερόμενος σε όλα τα ζητήματα, μιλώντας περίπου ογδόντα λεπτά, δεν ανέφερε τη λέξη «τουρισμός» στις Προγραμματικές του Δηλώσεις. Επαναλαμβάνω: Τη λέξη «τουρισμός». Το 20% του ΑΕΠ, το 25% της απασχόλησης είναι ο τουρισμός.

Να πούμε ότι επέδειξε αδιαφορία; Όχι, δεν μπορούμε να το δεχθούμε. Να πούμε ότι δεν ήταν έτοιμος να κάνει κάτι; Δεν μπορούμε να το δεχθούμε.

Θα σχολιάσω συνεπώς αναγκαστικά όσα κατέθεσε η Υπουργός Τουρισμού, η οποία εδήλωσε ότι όσα παραθέτει αποτελούν το σχέδιο της Κυβέρνησης για τον τουρισμό. Αναφέρθηκε σε επέκταση της τουριστικής περιόδου και προέκρινε την Αθήνα και τη Θεσσαλονίκη όπου θα υπάρξουν κίνητρα, έτσι ώστε να επεκταθεί η τουριστική περίοδος.

Και δεν υπάρχει καμμία αντίρρηση. Η Αθήνα και η Θεσσαλονίκη εύκολα μπορούν να επεκτείνουν την τουριστική περίοδο διότι απευθύνονται σε διαφορετικές αγορές, διεκδικούν τα λεγόμενα city break. Αλλά Αθήνα και Θεσσαλονίκη, κυρίες και κύριοι συνάδελφοι, είναι το 1/10 των δωματίων όλης της χώρας. Σωθήκαμε, λοιπόν, χωρίς -επαναλαμβάνω- να απαξιώνω την προσπάθεια, αν επικεντρώσουμε στο να επεκτείνουμε την τουριστική περίοδο σε Αθήνα και Θεσσαλονίκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Περαιτέρω, η κυρία Υπουργός αναφέρθηκε στα περίφημα DMOs «Destination Management Organizations», δηλαδή στους Οργανισμούς Διαχείρισης Προορισμού και επιχειρηματολογώντας είπε ότι με την ενεργοποίηση των οργανισμών αυτών θα επιτευχθεί ξανά η επέκταση της τουριστικής περιόδου, η διάχυση του τουρισμού σε όλες τις περιφέρειες και κάπου και η διακίνηση επισκεπτών από περιφέρεια σε περιφέρεια, κάτι που πρώτη φορά το άκουσα. Ενδιαφέρον φαίνεται, αλλά δεν ξέρω από πού προήλθε αυτή η άποψη.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Νικητιάδη.

**ΓΕΩΡΓΙΟΣ ΝΙΚΗΤΙΑΔΗΣ:** Σε ένα λεπτό ολοκληρώνω, κύριε Πρόεδρε. Και να μου το χαρίσετε γιατί κι εγώ σας χάρισα την παρέκκλιση του κυρίου Υπουργού.

**ΠΡΟΕΔΡΕΥΩΝ (Αθανάσιος Μπούρας):** Η ώρα είναι πολύ περασμένη και οι συνάδελφοι έχουν κι αυτοί λόγο και σειρά. Κλείστε, λοιπόν, τώρα. Βάλτε τελεία.

**ΓΕΩΡΓΙΟΣ ΝΙΚΗΤΙΑΔΗΣ:** Λέω, λοιπόν, ότι ο θεσμός του DMO, που ήρθε από την Κυβέρνηση της Νέας Δημοκρατίας, απέτυχε παταγωδώς. Ούτε ένας δήμος δημιούργησε μέχρι σήμερα Οργανισμό Διαχείρισης Προορισμού. Πώς θα επιτευχθεί αυτό πραγματικά δεν ξέρω.

Κλείνοντας, άκουσα τον κ. Βαρβιτσιώτη…

**ΠΡΟΕΔΡΕΥΩΝ (Αθανάσιος Μπούρας):** Μην πάτε τώρα εκεί. Κύριε Νικητιάδη, σας παρακαλώ. Έχετε πάει στα δέκα λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Ζώντας στα νησιά…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κλείστε.

**ΓΕΩΡΓΙΟΣ ΝΙΚΗΤΙΑΔΗΣ:** Μία πρόταση.

**ΠΡΟΕΔΡΕΥΩΝ (Αθανάσιος Μπούρας):** Γιατί μπήκατε στο αντικείμενό σας στο έβδομο λεπτό. Έπρεπε να το υπολογίσετε. Κλείστε, λοιπόν.

**ΓΕΩΡΓΙΟΣ ΝΙΚΗΤΙΑΔΗΣ:** Λέω ότι ο κόσμος μας τρέμει να αρρωστήσει στα νησιά μας. Τρέμει να αρρωστήσει. Μόνο αυτό. Αν έχει στο μυαλό της η Κυβέρνηση νησιωτικές πολιτικές, ας σκεφτεί τον κόσμο που τρέμει μην αρρωστήσει.

Ευχαριστώ και συγγνώμη, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Θεοφάνης Παπάς για επτά λεπτά -το υπενθυμίζω μήπως κάποιος το εφαρμόσει.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Αγαπητέ κύριε Πρόεδρε, κύριοι Υπουργοί, αγαπητές συναδέλφισσες, αγαπητοί συνάδελφοι, εύχομαι σε όλες και όλους μας μια δημιουργική θητεία με γνώμονα το καλό, την προκοπή και την ευημερία της πατρίδας μας και όλων των πολιτών μας.

Το εκκωφαντικό και ξεκάθαρο αποτέλεσμα των εκλογών της 25ης Ιουνίου σηματοδότησε το ξεκίνημα μιας νέας ελπιδοφόρα και αισιόδοξη εποχής για την Ελλάδα. Η πλειοψηφία των Ελλήνων εμπνεύστηκε από το κυβερνητικό πρόγραμμα της Νέας Δημοκρατίας και επέλεξε να ζήσει σε μία Ελλάδα πιο παραγωγική, περισσότερο κοινωνική, πιο πράσινη και ακόμη πιο ψηφιακή, μία Ελλάδα περισσότερο δίκαιη, μία Ελλάδα ακόμα πιο ισχυρή.

Αυτοί είναι οι βασικοί άξονες που θέτει το πρόγραμμα της διακυβέρνησης της Νέας Δημοκρατίας για την επόμενη τετραετία, που μεταφράζονται σε επιμέρους δεσμεύσεις, δεσμεύσεις μιας παράταξης και ενός ρεαλιστή Πρωθυπουργού, τον οποίο πλέον οι Έλληνες γνωρίζουμε καλά, κυρίως διότι ξέρουμε ότι αποφεύγει αποδεδειγμένα να τάζει πράγματα, τα οποία δεν μπορούν να γίνουν πράξεις, δεσμεύσεις τις οποίες και εγώ προσωπικά δηλώνω έτοιμος να υπηρετήσω και να προσφέρω στην υλοποίησή τους με μέθοδο και σκληρή δουλειά.

Μιλώντας, λοιπόν, για μια Ελλάδα πιο παραγωγική, θεωρώ ότι πρέπει να εστιάσουμε την προγραμματική μας προσέγγιση στο βασικό αναπτυξιακό πυλώνα της οικονομίας μας, τον πυλώνα του πρωτογενή τομέα, ο οποίος άντεξε στα δύσκολα χρόνια της πανδημίας και αποτέλεσε το στίγμα της εθνικής μας οικονομίας, δεδομένου ότι άλλοι αναπτυξιακοί τομείς, όπως για παράδειγμα ο τουρισμός ήταν ολοκληρωτικά κλειστά.

Το κυβερνητικό μας πρόγραμμα για τον πρωτογενή τομέα προβλέπει, ενδεικτικά:

Την αύξηση του αριθμού των κατά επάγγελμα νέων αγροτών κατά εξήντα χιλιάδες. Όμως, εδώ θα μου επιτρέψετε να συγχαρώ τον νέο Υπουργό Αγροτικής Ανάπτυξης, τον κ. Αυγενάκη, διότι ανακοίνωσε ότι θα ενταχθούν οι δύο χιλιάδες εκατό επιλαχόντες νέοι αγρότες από την πρόσκληση του 2021.

Την οριστική κατάργηση του τέλους επιτηδεύματος για τους κατά κύριο επάγγελμα αγρότες. Την επιστροφή και για το έτος 2023 του ειδικού φόρου κατανάλωσης πετρελαίου στους αγρότες. Δικαιότερες και ταχύτερες αποζημιώσεις για όλους δικαιούχους με επικαιροποίηση του κανονισμού του ΕΛΓΑ και πλέον να είναι προσαρμοσμένο στις νέες ανάγκες με βάση την κλιματική αλλαγή.

Νέα αρδευτικά έργα σε όλη την επικράτεια. Εκσυγχρονισμό των ΤΟΕΒ και ΓΟΕΒ. Αύξηση του ποσοστού εμπορίας τυποποιημένων προϊόντων κυρίως μέσω αγροτικών συλλογικών σχημάτων. Αύξηση των γεωργικών εκτάσεων για την παραγωγή βιολογικών προϊόντων.

Μεταρρύθμιση των ελεγκτικών μηχανισμών για την υγιεινή και την ασφάλεια των τροφίμων και την αντιμετώπιση της επικάλυψης αρμοδιοτήτων. Βελτίωση του θεσμικού πλαισίου για τα γεωργικά προϊόντα και τρόφιμα με προστατευόμενες ονομασίες προέλευσης -τα ΠΟΠ-, προστατευόμενες γεωγραφικές ενδείξεις -τα ΠΓΕ- και τα εγγυημένα παραδοσιακά ιδιότυπα προϊόντα.

Εξορθολογισμό και εκσυγχρονισμό του ΟΠΕΚΕΠΕ, ενός οργανισμού που διαχειρίζεται το σύνολο των αγροτικών ενισχύσεων, τον οποίο είχα την τιμή να υπηρετήσω ως πρόεδρος.

Αγαπητοί συνάδελφοι, ξεκίνησα την ομιλία μου με εκτενή αναφορά στις προγραμματικές μας δεσμεύσεις για τον πρωτογενή τομέα τόσο διότι αποτελεί θεμελιώδη πυλώνα για την οικονομία μας όσο και γιατί είναι ένας τομέας που τον υπηρετώ διαχρονικά. Προέρχομαι από μια αμιγώς αγροτική περιοχή της ελληνικής υπαίθρου, το Σοχό στη Θεσσαλονίκη. Είμαι ο ίδιος ιδιοκτήτης μιας επιχείρησης του αγροδιατροφικού τομέα και επίσης έχω διατελέσει και αντιπεριφερειάρχης αγροτικής οικονομίας της Περιφέρειας Κεντρικής Μακεδονίας.

Το πρόγραμμα διακυβέρνησης, όμως, περιλαμβάνει και μια πιο παραγωγική Ελλάδα. Προβλέπει και μια σειρά άλλων δεσμεύσεων που αφορούν το σύνολο της οικονομίας, όπως:

Την αύξηση του μεριδίου της μεταποίησης στο 15% του ΑΕΠ με την εφαρμογή της εθνικής μας στρατηγικής για τη βιομηχανία και την εξωστρέφεια των ελληνικών επιχειρήσεων, την άνοδο των εξαγωγών στο 60% του ΑΕΠ. Την ανάπτυξη μιας εθνικής στρατηγικής για την εφοδιαστική αλυσίδα με απώτερο στόχο τον μετασχηματισμό της Ελλάδας, πέρα από διαμετακομιστικό κόμβο, σε κέντρο συναρμολόγησης, μεταποίησης και συσκευασίας προϊόντων. Την αύξηση των επενδύσεων κατά 70%. Την επιτάχυνση και την απλοποίηση του συστήματος δημοσίων συμβάσεων. Την απλούστευση αδειοδότησης και εποπτείας των οικονομικών δραστηριοτήτων. Τη σταδιακή μείωση του τέλους επιτηδεύματος μέχρι και την πλήρη κατάργησή του έως και το τέλος της τετραετίας. Τη μείωση της ανεργίας κάτω από 8% έως και το 2027. Την αύξηση του μέσου μισθού πάνω από 25% και του κατώτατου μισθού στα 950 ευρώ μέσα στην τετραετία. Τη σταδιακή μείωση κατά μία επιπλέον μονάδα των ασφαλιστικών εισφορών, κάτι που σημαίνει μεγαλύτερους μισθούς για όλους.

Κυρίες και κύριοι συνάδελφοι, το πρόγραμμα διακυβέρνησης για την επόμενη τετραετία αφορά, επίσης, μία Ελλάδα περισσότερο κοινωνική, με το δημογραφικό να είναι ίσως το πιο νευραλγικό πρόβλημα που πρέπει να αντιμετωπίσουμε τα επόμενα χρόνια.

Προσωπικά ως πατέρας τεσσάρων παιδιών και μέλος της μεγάλης ελληνικής οικογένειας των πολυτέκνων με συγκινεί και με εμψυχώνει το γεγονός της δημιουργίας ενός νέου ξεχωριστού Υπουργείου Κοινωνικής Συνοχής και Οικογένειας από τον Πρωθυπουργό μας Κυριάκο Μητσοτάκη.

Μέσα από αυτό το Υπουργείο, Υπουργέ μας, θα τρέξετε την ενσωμάτωση αρκετών από τις προτάσεις των πολύτεκνων οικογενειών στο πρόγραμμα διακυβέρνησης της επόμενης τετραετίας, την υλοποιούμενη ήδη πολιτική αναφορικά με τις 2.000 ευρώ για κάθε παιδί που γεννιέται στην Ελλάδα, τη δημιουργία ενός ειδικού τιμολογίου ηλεκτρικής ενέργειας για τις πολύτεκνες οικογένειες, την αύξηση του επιδόματος μητρότητας στους ελεύθερους επαγγελματίες και τους αγρότες από τους τέσσερις μήνες στους εννιά, τη θεσμοθέτηση δέσμης μέτρων για την αύξηση της γονιμότητας και την υποβοηθούμενη αναπαραγωγή, την κατά πενήντα χιλιάδες αύξηση θέσεων για βρέφη και νήπια σε βρεφονηπιακούς σταθμούς, τη σύσταση εκατόν πενήντα νέων Κέντρων Δημιουργικής Απασχόλησης Παιδιών.

Αγαπητοί συνάδελφοι, οι Έλληνες αξίζουμε πλέον να ζήσουμε και να πορευτούμε τα επόμενα χρόνια σε έναν δρόμο προόδου και ευημερίας, σε μία πορεία ισόρροπη για όλους τους Έλληνες πολίτες, για όλη την ελληνική περιφέρεια και την ελληνική ύπαιθρο, που ψάχνει διεξόδους από τον μαρασμό των προηγούμενων δεκαετιών μέσα από σημαντικά έργα και παρεμβάσεις. Η προοπτική της επόμενης μέρας είναι ήδη μπροστά μας.

Καλούμαστε να χτίσουμε όλοι μαζί, πολίτες και πολιτικοί, μια Ελλάδα πιο σύγχρονη, πιο ευρωπαϊκή, πιο ισχυρή, μια Ελλάδα περήφανη για όλες τις Ελληνίδες και για όλους τους Έλληνες. Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Καλείται τώρα στο Βήμα η Βουλευτής του ΣΥΡΙΖΑ - Προοδευτική Συμμαχία κ. Αθανασία Αναγνωστοπούλου για επτά λεπτά και αμέσως μετά τον λόγο θα πάρει ο Αναπληρωτής Υπουργός Εσωτερικών κ. Θοδωρής Λιβάνιος.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Είναι λίγο αργά, θα φροντίσω να είμαι μέσα στον χρόνο.

Ξεκίνησε ο Πρωθυπουργός εχθές τις Προγραμματικές Δηλώσεις με πανηγυρικό τρόπο, προσπαθώντας ως νικητής να ξαναγράψει την ιστορία, να γράψει την ιστορία του νικητή και αναφέρθηκε στο περίφημο «ιστορικό τόξο» το οποίο κατασκεύασε, ένα ιστορικό τόξο εκσυγχρονισμού που ξεκινάει από τον Βενιζέλο, Καραμανλής, Καραμανλής, Παπανδρέου, Σημίτης, Μητσοτάκης. Σε αυτό το εκσυγχρονιστικό τόξο των μεγάλων επιτευγμάτων φρόντισε να τονίζει συνέχεια ότι οι ιδεολογίες, τα ιδεολογήματα και λοιπά είναι τοξικότητα που μας έφεραν στην καταστροφή, εννοώντας προφανώς -όχι προφανώς, προφανέστατα- την περίοδο 2015-2019.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Να θυμίσω για να μένουν και στα Πρακτικά της Βουλής ότι αυτός ο εκσυγχρονισμός τον οποίο επικαλέστηκε ο κ. Μητσοτάκης ειδικά της τελευταίας περιόδου, εκσυγχρονισμός της διαπλοκής και της διαφθοράς, οδήγησε στη μεγαλύτερη χρεοκοπία της χώρας, η οποία άφηνε στο περιθώριο της ιστορίας μία μεγάλη μερίδα της ελληνικής κοινωνίας και από την άλλη μεριά, έφερνε από την πόρτα και από τα παράθυρα αυτό που θα έπρεπε να είναι περιθώριο της κοινωνίας, τους ναζιστές και τους φασίστες. Και ευτυχώς που υπήρχε ένα κόμμα, το οποίο μίλησε για αυτούς τους ανθρώπους, τη μεγάλη κοινωνία που έμενε εκτός ιστορίας, δηλαδή ο ΣΥΡΙΖΑ, όταν ανέλαβε τη διακυβέρνηση της χώρας.

Όλη η προσπάθεια και εχθές και σήμερα έγινε και από Βουλευτές και από Υπουργούς. Ο κ. Σκέρτσος πήγε να το θεωρητικοποιήσει κιόλας, ότι τελειώνουμε με τα ενοχλητικά πράγματα, αυτά που αποτέλεσαν τροχοπέδη στην ιστορία του εκσυγχρονισμού και του εξευρωπαϊσμού, τα όποια ενοχλητικά πράγματα είναι η Αριστερά, είναι τα σωματεία, είναι τα συνδικαλιστικά όργανα, είναι οτιδήποτε δεν συμφωνεί με αυτό που ο νικητής θεωρεί ότι πρέπει να φτιάξει ως ιστορία.

Μας καλείτε να ξεχάσουμε την τοξικότητα, μας το είπε ο κ. Σκέρτσος, ο κ. Σκέρτσος που πριν ελάχιστες μέρες εφηύρε την εθνική εξαίρεση. Σε ποια άλλη χώρα, σε ποια άλλη χώρα δημοκρατική ένα κόμμα δημοκρατικό θα εθεωρείτο εθνική εξαίρεση, όπου επανεφευρέθηκαν οι δηλώσεις εθνικής μετάνοιας, οι δηλώσεις εθνικοφροσύνης, κοινωνικών φρονημάτων;

Με όλα αυτά, λοιπόν, προσπαθείτε να μας δώσετε να καταλάβουμε και κυρίως στον ελληνικό λαό, ότι αν διεκδικεί κάτι παραπάνω, είναι τοξικό, είναι περιθωριακό και υπάρχει ένα κόμμα, ένας Πρωθυπουργός, ο «Μεσσίας», ο οποίος ξέρει το καλό για όλους και αυτό είναι εκσυγχρονισμός. Οτιδήποτε άλλο, εκσυγχρονισμός και μεταρρυθμίσεις δεν έχουν πρόσημο.

Ερώτηση πρώτη: Όσον αφορά αυτό που είπε ο κ. Φλωρίδης για το ακαταδίωκτο των τραπεζιτών, ότι θα το αλλάξει και το οποίο ψηφίσατε εσείς -εσείς φέρατε αυτή τη διάταξη- είναι τοξικός ο κ. Φλωρίδης; Νόμιζε, βέβαια, ότι την είχε φέρει τη διάταξη ο ΣΥΡΙΖΑ. Η Νέα Δημοκρατία την έφερε τη διάταξη. Είναι τοξικό το να θέλει κάποιος να περιφρουρήσει τη δημόσια περιουσία, να έχει διαφάνεια και πόλεμο εναντίον της διαφθοράς; Βρείτε τα με τον κ. Φλωρίδη! Βλέπουμε εδώ τις αντιφάσεις. Είναι τοξικό και δεν είναι εκσυγχρονισμός να πολεμήσει κάποιος την αισχροκέρδεια προς όφελος του μεγάλου μέρους του ελληνικού λαού; Τα ίδια συμφέροντα εξυπηρετούν τα κόμματα; Τα ίδια συμφέροντα εξυπηρετούν οι πολιτικές; Ο κ. Σκυλακάκης είπε ότι δεν έχει λύση -είναι πρόκληση!- για το τι θα γίνει με την ακρίβεια στην ενέργεια. Ποιον εκσυγχρονισμό ευαγγελίζεστε; Με τι πρόσημο και ποιων τα συμφέροντα;. Αυτό είναι το κρίσιμο.

Μας είπε ο κ. Σκέρτσος περί μεταρρυθμίσεων. Μεταρρύθμιση ήταν η δημιουργία του ΕΣΥ. Μεταρρύθμιση είναι και η κατεδάφιση του ΕΣΥ και η ιδιωτικοποίηση του ΕΣΥ. Τι πρόσημο έχει το ένα και τι πρόσημο έχει το άλλο; Ποιανού συμφέροντα εξυπηρετεί το ένα και ποιανού το άλλο;

Μας είπε χθες ο Πρωθυπουργός υπερήφανος για τη δημόσια παιδεία -την περίοδο δεκαετίας 1960 μάλλον- που επέτρεψε την κοινωνική κινητικότητα. Πράγματι, η δημόσια παιδεία ήταν μία μεγάλη μεταρρύθμιση. Η αναθεώρηση του άρθρου 16 και η ιδιωτικοποίηση της τριτοβάθμιας εκπαίδευσης τι πρόσημο έχει; Τι πρόσημο έχει; Είναι έτσι, στον αέρα; Εξυπηρετεί τα συμφέροντα όλου του λαού; Για να ξέρουμε για τι πράγμα μιλάμε.

Και ήρθε μετά και η κ. Μενδώνη, η Υπουργός Πολιτισμού. Μας έκλινε σε όλες τις πτώσεις τις λέξεις «ανάπτυξη» και «εκσυγχρονισμός», σε όλες τις πτώσεις. Δεν ακούσαμε τίποτα για τις προκλήσεις της νέας εποχής. Ο πολιτισμός για την κ. Μενδώνη είναι εργαλείο ανάπτυξης. Ούτε τις γενικές αρχές της UNESCO δεν ξέρει για το τι είναι πολιτισμός, αλλά ας το αφήσω αυτό. Και μας είπε ότι ο πολιτισμός δεν είναι κομματικά καθοδηγούμενος, δηλαδή, από τον ΣΥΡΙΖΑ, από το Κομμουνιστικό Κόμμα, από το ΠΑΣΟΚ, δεν είναι καθοδηγούμενος από τα όργανα, τα σωματεία, τους συλλόγους και λοιπά, δεν πρέπει να είναι. Αν μιλήσει το ΣΕΗ, αν μιλήσει ο Σύλλογος Ελλήνων Αρχαιολόγων και αυτά, αυτό είναι τοξικότητα.

Όταν ατομικές στρατηγικές μπαίνουν στον πολιτισμό, όταν με αδιαφάνεια γίνεται ό,τι γίνεται, για παράδειγμα Συλλογή Στερν, αρχαιοκαπηλία, όταν με αδιαφάνεια γίνονται μεγάλα έργα στο εμβληματικό μνημείο της Ακρόπολης, εκεί δεν πειράζει, με αδιαφάνεια πλήρη χωρίς να ξέρει τίποτα κανένας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τελειώνω σε ένα λεπτό.

Αυτές, λοιπόν, για την κ. Μενδώνη, όπως για όλη την Κυβέρνηση, είναι μεταρρυθμίσεις. Το να ευχαριστείς τη σύζυγο του Πρωθυπουργού για τις αλλαγές στο Εθνικό Αρχαιολογικό Μουσείο είναι εκσυγχρονισμός. Το να γίνει διαβούλευση για το πώς πρέπει να είναι οι αλλαγές στο Εθνικό Αρχαιολογικό Μουσείο και να τοποθετηθούν τα κόμματα, αυτό είναι τοξικότητα και αναχρονισμός.

Θα μπορούσα να μιλάω με τις ώρες γι’ αυτό το θέμα. Θέλω να κλείσω με δύο πράγματα, δύο σημεία μόνο.

Πρώτον, είναι εκσυγχρονισμός το Υπουργείο Οικογένειας; Είναι εκσυγχρονισμός, όταν από την άλλη μεριά -κι έχουμε και μέλη της Κυβέρνησης τα οποία μιλάνε για την άκρα σύλληψη κ.λπ.- μέσα στη Βουλή αυτή τη στιγμή έχουμε ένα 12% που εκπροσωπεί την ακροδεξιά;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, τελείωσε και το λεπτό που ζητήσατε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κλείνω με μία κουβέντα παρακαλώ. Όσο ο εκσυγχρονισμός και οι μεταρρυθμίσεις έχουν πρόσημο γιατί εξυπηρετούν διαφορετικά συμφέροντα, κόμματα όπως ο ΣΥΡΙΖΑ - Προοδευτική Συμμαχία θα είναι στην πρώτη γραμμή της μάχης, θα έχουν άλλο σχέδιο και αυτό το σχέδιο θα είναι αντίπαλο της Νέας Δημοκρατίας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο Υπουργός, ο κ. Λιβάνιος. Παρακαλώ με σεβασμό στους υπόλοιπους συναδέλφους. Δεν επιτρέπω να ξεπεράσουμε τον χρόνο μας. Ελάτε, κύριε Υπουργέ.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κατ’ αρχάς, να ευχηθώ κι εγώ με τη σειρά μου καλή θητεία και να σας συγχαρώ όλους σας για την εκλογή σας.

Αυτές τις μέρες η Κυβέρνηση της Νέας Δημοκρατίας βρίσκεται ενώπιόν σας προκειμένου να ζητήσει την εμπιστοσύνη σας για την επόμενη τετραετία. Όλοι μας γνωρίζουμε, με πρώτο τον Πρωθυπουργό, ότι η ευθύνη είναι μεγάλη, ότι το αποτέλεσμα των εκλογών της 25ης Ιουνίου αποτυπώνει τις αγωνίες και τις προσδοκίες των πολιτών για μια καλύτερη ζωή.

Μιλώντας εδώ στο Βήμα της Βουλής αισθάνομαι κι εγώ αυτή τη μεγάλη ευθύνη απέναντι σε όλους, στην ελληνική κοινωνία. Νιώθω την ευθύνη για να προχωρήσουμε στις μεγάλες αλλαγές που χρειάζεται η αυτοδιοίκηση ώστε να αποτελέσει μία σύγχρονη, ανεξάρτητη, αποτελεσματική εξουσία, να αποκτήσει τα εργαλεία που χρειάζεται ώστε να μπορέσει να επιτελέσει το έργο που της έχουν αναθέσει οι δημότες και εν τέλει, η εκάστοτε δημοτική αρχή να κληθεί και να λογοδοτήσει ενώπιον των δημοτών αν πέτυχε κι αν ανταποκρίθηκε στις ανάγκες τοπικής κοινωνίας.

Οραματιζόμαστε μία ισχυρή αυτοδιοίκηση. Θέλουμε μια αυτοδιοίκηση με δικό της βηματισμό, πάντα όμως με ξεκάθαρους κανόνες και διαφάνεια. Αγωνιζόμαστε για μια αυτοδιοίκηση με σαφείς αρμοδιότητες και σύγχρονο θεσμικό πλαίσιο λειτουργίας. Ισχυρή αυτοδιοίκηση σημαίνει ισχυρή Ελλάδα και ιδίως ισχυρή ελληνική περιφέρεια, ισχυρή ύπαιθρος.

Τώρα είναι η ώρα να περάσουμε από το οραματικό το παραδοτέο. Τώρα είναι η ώρα να προχωρήσουμε με τολμηρά και σταθερά βήματα στον σχεδιασμό μιας νέας αυτοδιοίκησης, μιας αυτοδιοίκησης όπως την επιθυμούν οι άνθρωποι που την υπηρετούν, αλλά και οι πολίτες, έχοντας όμως μία βασική αρχή, ότι κανείς δεν ξέρει τα προβλήματα των τόπων τους καλύτερα από τους δημάρχους και τους περιφερειάρχες, τους δημοτικούς και τους περιφερειακούς συμβούλους, τους συμβούλους των τοπικών και των δημοτικών κοινοτήτων. Αυτοί έχουν τη γνώση των προβλημάτων, των δυσκολιών και των εμποδίων που ζουν κάθε μέρα.

Για τον σκοπό αυτό η νέα Κυβέρνηση έχει καταρτίσει ένα αναλυτικό χάρτη με συγκεκριμένα βήματα, πάντα σε συνεργασία με τα συλλογικά όργανα της αυτοδιοίκησης και τον καθένα και καθεμιά δήμαρχο και περιφερειάρχη, και αυτούς που υπηρετούν σήμερα, αλλά και όποιους επιλέξει ο ελληνικός λαός στις προσεχείς δημοτικές και περιφερειακές εκλογές του Οκτωβρίου. Η συνεργασία αυτή είναι ανεξαρτήτως χρωμάτων, κομμάτων και περιοχών. Κάθε αιρετός δεν εκπροσωπεί τον εαυτό του, αλλά τον κάθε ένα και την κάθε μια κάτοικο της περιοχής του. Για εμάς όλοι οι δήμοι και όλες οι περιφέρειες αξίζουν εξίσου την προσοχή μας όσο μικροί μεγάλοι κι αν είναι.

Προχωράμε άμεσα στη σύνταξη του νέου Ενιαίου Κώδικα Αυτοδιοίκησης. Δεν είναι δυνατόν το νομοθετικό πλαίσιο της αυτοδιοίκησης να είναι κατακερματισμένο σε πάνω από διακόσιους νόμους. Η δε περιφερειακή αυτοδιοίκηση, δεκατρία χρόνια μετά την λειτουργία της δεν έχει καν έναν ενιαίο κώδικα που θα εμπεριέχει το νομοθετικό πλαίσιο που τη διέπει. Η πολυνομία και η κακονομία δημιουργούν συνθήκες διαφθοράς, αυτό είναι γνωστό. Η σύνταξη του κώδικα έχει ήδη καθυστερήσει και είναι επιτακτική ανάγκη να ολοκληρωθεί μέχρι την άνοιξη του 2024.

Ο Νέος Κώδικας Αυτοδιοίκησης θα περιλαμβάνει το σύνολο του οικοσυστήματος των Οργανισμών Τοπικής Αυτοδιοίκησης πρώτου και δεύτερου βαθμού. Θέματα όπως το σύστημα διακυβέρνησης, η οικονομική διαχείριση, η οποία βασίζεται σε ένα βασιλικό διάταγμα του 1958, κλείνει εκατό χρόνια σε λίγο, τα δημοτικά τέλη με νόμους του 1975 και του 1980, θα εκσυγχρονιστούν και θα προσαρμοστούν στην νέα πραγματικότητα.

Θα επικεντρωθώ λίγο σε δύο βραχυπρόθεσμες παρεμβάσεις οι οποίες θα τεθούν ενώπιον της ΚΕΔΕ και της ΕΝΠΕ και ασφαλώς ενώπιον της Εθνικής Αντιπροσωπείας.

Το προσεχές διάστημα θα έρθει ένα νομοσχέδιο με σημειακές παρεμβάσεις στο σύστημα διακυβέρνησης των ΟΤΑ εν όψει της νέας αυτοδιοικητικής περιόδου, ρυθμίσεις για τη λειτουργία των οργάνων διοίκησης του δήμου και νέες καινοτόμες διαδικασίες ελέγχου και λογοδοσίας της δημοτικής και περιφερειακής αρχής στο κορυφαίο αιρετό συμβούλιο της αυτοδιοίκησης, τα δημοτικά και περιφερειακά συμβούλια.

Και ασφαλώς, επιτέλους, γίνεται επικαιροποίηση του πλαισίου εποπτείας με την ίδρυση και λειτουργία των αυτοτελών και ανεξάρτητων υπηρεσιών εποπτείας, ένα αίτημα της αυτοδιοίκησης από το 2010 -νομίζω οι πρώτες αποφάσεις είναι και σε συνέδρια του 2007, η οποία δεν έχει ακόμη υλοποιηθεί- με γνώμονα την απόλυτη διασφάλιση της διαφάνειας, της χρηστής διοίκησης, αλλά ταυτόχρονα και τη διασφάλιση και τη διευκόλυνση του έργου των δήμων και των περιφερειών χωρίς γραφειοκρατία και χωρίς περιττές καθυστερήσεις.

Στο επίκεντρο του ενδιαφέροντος μας θα είναι και οι μικροί ορεινοί και νησιωτικοί δήμοι, αυτοί που έχουν τη μεγαλύτερη ανάγκη για στήριξη, αυτοί οι δήμοι που μαζί με τις υπόλοιπες κυβερνητικές πολιτικές θα αποτελέσουν τον μοχλό στήριξης των περιοχών αυτών. Τα στοιχεία της απογραφής του 2021 καταδεικνύουν την ανάγκη για συγκεκριμένες δράσεις. Δεν πρέπει να επιτρέψουμε την ερήμωση της ραχοκοκαλιάς της Ελλάδας, της ελληνικής υπαίθρου. Κανένας δήμος δεν θα μείνει πίσω. Όλοι οι δήμοι οφείλουν και θα έχουν λειτουργική και τεχνική αυτοτέλεια, με στοχευμένες προσλήψεις ιδίως εξειδικευμένου προσωπικού ώστε να μπορούν να προωθήσουν τις πολιτικές τους και ασφαλώς με ξεκάθαρους ρόλους μεταξύ πρωτοβάθμιας και δευτεροβάθμιας αυτοδιοίκησης. Σχέσεις ισότιμες, σχέσεις συνεργασίας, όχι σχέσεις ιεραρχίας.

Ο στόχος μας είναι εξαιρετικά απλός. Να δώσουμε τα εργαλεία που είναι απαραίτητα ώστε η ελληνική αυτοδιοίκηση να μην έχει τίποτα να ζηλέψει από τις δυνατότητες που έχουν αντίστοιχα επίπεδα διοίκησης σε άλλες ευρωπαϊκές χώρες. Να εργαστούμε σκληρά ώστε να μειωθεί το ενεργειακό αποτύπωμα των δήμων και των περιφερειών. Να αξιοποιηθούν οι νέες τεχνολογίες ώστε το προσωπικό να εργάζεται για την προκοπή του τόπου του και όχι για να σφραγίζει έγγραφα. Θέλουμε τα επόμενα χρόνια όλες οι υπηρεσίες των δήμων να μπορούν να παρέχονται ψηφιακά. Πώς είχε πει ο Δημήτρης Παπαστεργίου; «Στο δημαρχείο θέλουμε να έρχονται εάν θέλουν να πουν ένα γεια στον δήμαρχο, όχι για να κάνουν δουλειές». Έχουν γίνει σημαντικά βήματα, αλλά απομένουν πολλά ακόμα. Και φυσικά να υπάρχουν αντικειμενικοί δείκτες αξιολόγησης και ανοικτά δεδομένα σε όλο το φάσμα λειτουργίας του δήμου για έναν λόγο. Για να ενισχύεται η δημόσια λογοδοσία.

Το πρόγραμμα «Αντώνης Τρίτσης» αποτέλεσε το πιο σημαντικό εργαλείο της αυτοδιοίκησης μετά τη δεκαετή οικονομική κρίση. Θα εργαστούμε σκληρά με το Υπουργείο Εθνικής Οικονομίας και Οικονομικών για την αξιοποίηση κάθε μέσου και κάθε χρηματοδοτικού προγράμματος στο πλαίσιο των δημοσιονομικών αντοχών της χώρας για την υλοποίηση των απαραίτητων έργων κάθε δήμου. Κάθε έργο μικρό ή μεγάλο δίνει ζωή ιδίως στην ελληνική περιφέρεια.

Κλείνοντας, επιτρέψτε μου δύο αναφορές για σημαντικά ζητήματα που αξίζουν την προσοχή μας. Πρώτον, πρέπει να προχωρήσουμε άμεσα στην πλήρη εφαρμογή του νόμου για τα ζώα συντροφιάς που ψηφίστηκε το φθινόπωρο του 2021. Είναι ένα εξαιρετικό σύνθετο έργο το οποίο αποτελεί τη συνεργασία πολλών παραγόντων, των υπουργείων, των φιλοζωικών οργανώσεων, των δήμων, των κτηνιάτρων και πρωτίστως την κατανόηση όλων. Έχουμε μπροστά μας ένα δύσκολο πρόβλημα και συσσωρευμένα θέματα που έχουν δημιουργηθεί τις τελευταίες δεκαετίες. Το πρώτο βήμα έγινε. Δεν ήταν αυτονόητο. Ας κάνουμε, όμως, όλοι μαζί το επόμενο.

Τελευταία άφησα τα ζητήματα της εκλογικής διαδικασίας. Θεωρώ ότι μετά την πρόσφατη εμπειρία των διπλών εκλογών έρχεται πλέον η ώρα να συνεχίσουμε τη συζήτηση για την ψήφο των εκτός επικρατείας εκλογέων.

Στις πρόσφατες εκλογές είδαμε για πρώτη φορά στην ιστορία της χώρας συμπολίτες μας να ασκούν το εκλογικό τους δικαίωμα σε όλες τις ηπείρους, στη Νότια Αφρική, στην Αυστραλία, στις Ηνωμένες Πολιτείες της Αμερικής, στην Αργεντινή και να συμμετέχουν επιτέλους στην ύψιστη έκφραση του δημοκρατικού μας πολιτεύματος, στη γιορτή της δημοκρατίας, διανύοντας με χαμόγελο ακόμα και εκατοντάδες χιλιόμετρα, χιλιόμετρα όμως που πρέπει να μειώσουμε. Προσωπικά βρήκα αυτές τις στιγμές ιδιαίτερα συγκινητικές και νομίζω πως όλοι, όπως και οι συνθήκες έχουν ωριμάσει, είναι η ώρα να έρθουμε ένα βήμα πιο κοντά όλοι οι Έλληνες όπου και αν κατοικούμε.

Το Σύνταγμά μας ήδη από το 2000 είναι σαφές και για την κατεύθυνση αλλά και για την απαραίτητη πλειοψηφία που πρέπει να συγκεντρωθεί για να ισχύσει οποιαδήποτε μεταβολή του ψηφισμένου νόμου. Θα επαναλάβω για άλλη μια φορά αυτό που είχα πει και το 2019. Δεν μιλάμε για ψήφο ομογενών, αλλά για εκλογείς με ενεργό εκλογικό δικαίωμα που βρίσκονται στους εκλογικούς καταλόγους, που μπορούν να ψηφίσουν, να πάρουν το αεροπλάνο και να έρθουν στην Ελλάδα να ψηφίσουν την ημέρα των εκλογών, που τυγχάνει τη μέρα εκείνη να βρίσκονται στο εξωτερικό. Είναι συνταγματικά κατοχυρωμένο και αναφαίρετο δικαίωμά τους να ψηφίσουν.

Η χώρα χρειάζεται κι άλλες μεταρρυθμίσεις. Χρειάζεται να καλύψει κενά και παραλείψεις δεκαετιών. Πρέπει να εργαστούμε όλοι σκληρά. Έχουν γίνει σημαντικά βήματα την προηγούμενη τετραετία. Σε αυτή την τετραετία πρέπει να γίνουν άλματα.

Προσωπικά θα ήθελα να σας διαβεβαιώσω ότι είμαι ανοιχτός σε οποιαδήποτε πρόταση, οπουδήποτε μπορώ να βοηθήσω ανεξαρτήτως κομμάτων. Είναι πολύ σημαντικό, γιατί εκπροσωπείτε τους πολίτες που σας εμπιστεύτηκαν. Και φυσικά θα είμαι πάντα διαθέσιμος στο πλαίσιο του κοινοβουλευτικού ελέγχου, προκειμένου να μπορέσουμε να βελτιώσουμε τα κακώς κείμενα της χώρας.

Ύστερα από όλα αυτά σας καλώ να δώσετε ψήφο εμπιστοσύνης στην Κυβέρνηση του Κυριάκου Μητσοτάκη.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον Υπουργό για τον χρόνο.

Τώρα τον λόγο έχει η κ. Καραμπατσώλη Κωνσταντίνα για επτά λεπτά. Αμέσως μετά είναι ο κύριος Αντιπρόεδρος, ο κ. Λαμπρούλης.

Κυρία συνάδελφε, έχετε τον λόγο.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, να ευχηθώ και εγώ με τη σειρά μου να έχουμε μια αρμονική, γόνιμη και δημιουργική θητεία και να είναι ο χώρος αυτός χώρος γόνιμων νομοπαρασκευαστικών διεργασιών που θα φέρει απάντηση σε ζητήματα πληθώρα που είναι σε εκκρεμότητα και χρήζουν άμεσης λύσης και αντιμετώπισης.

Στο σημείο αυτό, επίσης, να αναφέρω ότι είναι μεγάλη η χαρά, η τιμή αλλά και η ευθύνη να είμαι σήμερα εδώ ως μέλος του ελληνικού Κοινοβουλίου και να εκπροσωπώ τον Νομό της Εύβοιας, να εκπροσωπώ τον Ευβοιώτη πολίτη που με τίμησε με την ψήφο του και που τα τελευταία χρόνια δοκιμάστηκε με εξαιρετικά δύσκολες συγκυρίες. Αντιμετώπισε ακραία καιρικά φαινόμενα, αλλά και μια φωτιά τεράστιου μεγέθους που προκάλεσε μεγάλη καταστροφή ιδιαίτερα στο φυσικό κάλλος της βόρειας Εύβοιας και οδήγησε μοιραία και σε οικονομική καταστροφή πολλών συμπολιτών μας.

Ας μου επιτραπεί στο σημείο αυτό να εκφράσω το εξής: Το ότι η Νέα Δημοκρατία εξελέγη με μια τεράστια διαφορά και με μια ισχυρή αυτοδυναμία είναι γεγονός. Εν τούτοις, η μεγάλη διαφορά που προέκυψε και στην Εύβοια σε σχέση με τον δεύτερο και με τα λοιπά κόμματα, καταδεικνύει ακόμη κάτι περαιτέρω. Καταδεικνύει αφ’ ενός ότι η πολιτική του Προέδρου μας αξιολογήθηκε στις δυσκολίες, αξιολογήθηκε από έναν πολίτη που δοκιμάστηκε, που ενδεχομένως έχασε την κατοικία ή και την εργασία του και προτίμησε, παρά ταύτα, να του δώσει ψήφο εμπιστοσύνης και αφ’ ετέρου καταδεικνύει ότι ο νέος Έλληνας έχει πλέον την ωριμότητα και τη συνείδηση μακριά από παλαιοκομματισμούς να διακρίνει εκείνον που μελετά, που προγραμματίζει, που συντονίζει και που φέρνει αποτέλεσμα.

Γι’ αυτό- και ας κινδυνεύω να φανώ μεροληπτική ή υπερβολική- θεωρώ ότι η ψήφος του Ευβοιώτη έχει εν γένει διπλή βαρύτητα και μεγαλύτερη σημασία, γιατί προέρχεται από έναν ταλαιπωρημένο πολίτη που όμως έχει πεισθεί για τις ικανότητες και τις πράξεις του Προέδρου μας και αναμένει διακαώς και δικαίως και άλλες περισσότερες. Διότι αντιλήφθηκε ότι ο Πρωθυπουργός δεν κρύβεται στα δύσκολα, ούτε στήνει σόου με κάμερες.

Δεν νομίζω να υπήρξε ποτέ πιο γρήγορη και πιο συστηματική αντίδραση ως προς τις αποζημιώσεις στην πονεμένη Εύβοια με ένα ολοκληρωμένο σχέδιο το οποίο ήδη αρχίζει και αποδίδει. Το πρόγραμμα ανασυγκρότησης της Εύβοιας που ονομάζεται «Εύβοια Μετά» περιλαμβάνει εβδομήντα ένα έργα ύψους 400 εκατομμυρίων ευρώ περίπου. Από αυτά τριάντα έργα και δράσεις έχουν ήδη ξεκινήσει και ήδη ολοκληρωθεί και σαράντα ένα θα ξεκινήσουν στο τέλος του 2023. Όλα τα έργα έχουν εξασφαλισμένους πόρους.

Η συνολική επένδυση για την βόρεια Εύβοια προσεγγίζει τα 700 εκατομμύρια ευρώ. Και πέραν της βόρειας Εύβοιας έχουν γίνει και άλλα πράγματα στην Εύβοια. Η παράκαμψη της Χαλκίδας συμβασιοποιήθηκε και αρχίζει να υλοποιείται. Είναι το σημαντικότερο έργο υποδομής για τη Χαλκίδα. Είναι ένα έργο το οποίο θα κοστίσει γύρω στα 200 εκατομμύρια ευρώ, αλλά θα γίνει πράξη και θα συνδράμει ουσιαστικά στην αποσυμφόρηση της πόλης της Χαλκίδας και φυσικά θα συμβάλει στην καθολική ανάπτυξη ολόκληρης της Εύβοιας.

Αν και η Εύβοια παραμένει αναξιοποίητος θησαυρός, παρ’ όλα αυτά, έχουν γίνει πρόοδοι τόσο στην τουριστική ανάπτυξη όσο και στις ανανεώσιμες πηγές ενέργειας και θα γίνουν και πάλι περισσότερα. Η ΔΕΗ Αλιβερίου παίζει εξαιρετικά σημαντικό ρόλο στην ενεργειακή επάρκεια της Ελλάδας και διαθέτει την πιο υπερσύγχρονη και καλύτερη μονάδα παραγωγής ηλεκτρικού ρεύματος από φυσικό αέριο. Στις παρυφές της παραλίας του Χερόμυλου δημιουργείται ένα πεντάστερο Resort δυναμικότητας εκατόν ενενήντα πέντε κλινών σε μια έκταση πενήντα πέντε στρεμμάτων. Μέσα από αυτή την επένδυση θα βελτιωθεί το οδικό δίκτυο της περιοχής, θα προσληφθούν δεκάδες άνεργοι κάτοικοι της Εύβοιας και θα βοηθηθεί γενικά όλη η τοπική κοινωνία.

Και μην ξεχνάμε το Νοσοκομείο της Χαλκίδας, ένα νοσοκομείο που άνοιξε σε περίοδο COVID και αποτελεί πραγματικά ένα κόσμημα. Είναι ένα νοσοκομείο το οποίο προσπαθεί να βρει τους ρυθμούς του και χρειάζεται ακόμη περισσότερη βοήθεια για να δώσει το καλύτερο δυνατό αποτέλεσμα.

Έχει όμως ανάγκη η Εύβοια και ακόμη περισσότερα, διότι έχει προβλήματα που χρονίζουν ολόκληρες δεκαετίες και είναι μάλιστα πρώτιστης σημασίας και σπουδαιότητας. Χρειάζεται υποδομές, χρειάζεται δρόμους, χρειάζεται μεγάλους οδικούς άξονες που να συνδέουν τη βόρεια με τη νότια Εύβοια. Χρειάζεται πλήρως εξοπλισμένα νοσοκομεία, κέντρα υγείας που απαρτίζονται από όλες τις ειδικότητες, ΕΚΑΒ και ανάπτυξη με τη γενικότερη και ειδικότερη έννοια του όρου.

Μην ξεχνάμε ότι η Εύβοια είναι ένας Νομός με ιδιαίτερο φυσικό κάλλος σε απόσταση ελάχιστη, μιας ώρας περίπου, από το κέντρο της Αθήνας και εξυπηρετεί καθημερινά χιλιάδες συμπολίτες μας. Και είναι βέβαιο ότι η Κυβέρνηση του Κυριάκου Μητσοτάκη εφαρμόζοντας τις Προγραμματικές του Δηλώσεις με τις οποίες σχημάτισε και το πρόγραμμά του κατά την προεκλογική περίοδο, είναι βέβαιο ότι θα δώσει μεγάλη βοήθεια στην Εύβοια. Γιατί όπως ανέφερε προτεραιότητά του είναι μια παραγωγική, μια ισχυρή, μια ψηφιακή και δίκαιη Ελλάδα και εγώ θα συμπληρώσω μια παραγωγική και ισχυρή Εύβοια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ενδεικτικά και όχι περιοριστικά θα αναφερθώ στην αύξηση του μέσου μισθού πάνω από το 25% μέσα στην τετραετία 2023-2027, στη σταδιακή μείωση κατά μία επιπλέον μονάδα των ασφαλιστικών εισφορών, στην ενίσχυση του συστήματος 112 και διασύνδεσή του με πληροφοριακό σύστημα πολιτικής προστασίας, στην αναθεώρηση του συστήματος της λιμενικής διακυβέρνησης, ανανέωση του ελληνικού στόλου, αύξηση του εργατικού δυναμικού και διασφάλιση επαρκούς δικτύου ακτοπλοΐας, στην προώθηση του αγροτικού τομέα γενικότερα με την κατάργηση του τέλους επιτηδεύματος για τους κατ’ επάγγελμα αγρότες, την αύξηση του αριθμού των νέων αγροτών κατά εξήντα χιλιάδες μέχρι το 2027 και τη δημιουργία περισσότερων γεωργικών εκτάσεων για παραγωγή βιολογικών προϊόντων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε…

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Μάλιστα, κύριε Πρόεδρε.

Επίσης, κρίσιμο είναι το νέο Πυροσβεστικό Σώμα, σχεδιασμός νέας δομής και τρόπου λειτουργίας του Πυροσβεστικού Σώματος με την πρόσληψη πεντακοσίων νέων στελεχών, αναβάθμιση ολοκληρωμένου πληροφοριακού συστήματος διαχείρισης συμβάντων και στόλου Πυροσβεστικού Σώματος, προμήθεια σύγχρονων αμφίβιων αεροσκαφών πυρόσβεσης για τα νησιωτικά συμπλέγματα και Καναντέρ νέου τύπου καθώς και πυροσβεστικών οχημάτων μεγάλης κλίμακας.

Επίσης να σημειώσουμε το εξής, το οποίο αφορά και τον Νομό της Ευβοίας: ψηφιακός μετασχηματισμός υγείας, ενίσχυση του συστήματος ηλεκτρονικής συνταγογράφησης, ολοκλήρωση του ατομικού ηλεκτρονικού φακέλου, ανακαίνιση και εκσυγχρονισμός ογδόντα νοσοκομείων και εκατόν πενήντα έξι κέντρων υγείας, δημιουργία τριακοσίων δεκαπέντε μονάδων τηλεϊατρικής και είκοσι πέντε σύγχρονων κέντρων αποκατάστασης και εγγύηση πρόσβασης του ΕΚΑΒ, πρώτες βοήθειες σε επτά με δέκα λεπτά από την κλήση σε αστικές και ημιαστικές περιοχές.

Θα ολοκληρώσω εδώ, μιας και ο χρόνος έχει τελειώσει. Στο σημείο αυτό θέλω να τονίσω και πάλι το εξής: Στηρίζοντας απόλυτα το πρόγραμμα του Κυριάκου Μητσοτάκη για μια σύγχρονη Ελλάδα αλλά και ειδικότερα για μια σύγχρονη Εύβοια, δεσμεύομαι ότι θα είμαι δίπλα του, αρωγός στο έργο του, καθώς επίσης και στο πλευρό κάθε ιδιώτη, στοχεύοντας και οραματιζόμενη μια καλύτερη Εύβοια, μια καλύτερη Ελλάδα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Γεώργιος Λαμπρούλης από το ΚΚΕ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το τι θα επακολουθήσει συνολικά στον τομέα της υγείας, κατ’ επέκταση στις δημόσιες δομές υγείας, πέραν των όσων ακούστηκαν και ακούγονται στις προγραμματικές εξαγγελίες για την επόμενη τετραετία, ζητήματα που έχουν φυσικά περιγραφεί και προεκλογικά, όλα αυτά αποτελούν συνέχεια της αντιλαϊκής, εγκληματικής πολιτικής της Κυβέρνησης της Νέας Δημοκρατίας της προηγούμενης τετραετίας και συνολικότερα της διαχρονικής πολιτικής που ασκείται από όλες τις κυβερνήσεις και αφορά την πολιτική ανάπτυξης του συστήματος υγείας και της προσαρμογής του στα κριτήρια της γενικότερης ανάπτυξης της οικονομίας, όπου οι λαϊκές κοινωνικές ανάγκες, όπως αυτές της υγείας, θεωρούνται κόστος, που πρέπει συνεχώς να συμπιέζεται.

Έτσι, τα όποια μέτρα ακούμε, όπως και στο παρελθόν εξάλλου, όχι μόνο δεν πρόκειται να βελτιώσουν τους όρους περίθαλψης των ασθενών, αλλά θα τους επιδεινώσουν ακόμα παραπέρα. Διότι με την ίδια συνταγή που διαμόρφωσε αυτό το άθλιο σύστημα υγείας δεν μπορούν να δοθούν λύσεις προς όφελος των ασθενών και των υγειονομικών, στα πλαίσια μιας ανάπτυξης, της καπιταλιστικής ανάπτυξης, που έχει ως κριτήρια την ανταγωνιστικότητα και την κερδοφορία των επιχειρηματικών ομίλων, την παράλληλη ανάπτυξη του ιδιωτικού επιχειρηματικού τομέα στην υγεία και του δημόσιου, με επιχειρηματικά κριτήρια, και συγχρόνως την εμπορευματοποίηση των εργασιών του.

Και ακριβώς οι λεγόμενες «λύσεις» που θα προωθηθούν έχουν ως βάση αυτή την πολιτική και τα μέτρα που απορρέουν από αυτήν, προκειμένου να μην εκτρέπονται οι αντιλαϊκοί δημοσιονομικοί στόχοι, να συνεχίσει να μειώνεται το κόστος λειτουργίας των δημόσιων νοσοκομείων, προκειμένου να ανταποκριθούν στις μειωμένες κρατικές δαπάνες και σε συνδυασμό με την αύξηση των εσόδων από την πώληση των εργασιών τους, προκειμένου να είναι, όπως λέγεται, «βιώσιμα».

Όμως, αλήθεια, ποιοι καθορίζουν τις δημοσιονομικές ανάγκες; Η εξυπηρέτηση του κρατικού χρέους και τα συμφέροντα των δανειστών, η ικανοποίηση των χρηματοδοτικών αναγκών του κεφαλαίου, είτε από το σκέλος των εσόδων, που επί της ουσίας υπάρχει και έχει φοροασυλία για το μεγάλο κεφάλαιο, είτε από το σκέλος των δαπανών σε ό,τι αφορά τη στήριξη των επιχειρηματικών σχεδίων, με τη λογική των προμηθειών, τη λογική των συμβάσεων, των παραχωρήσεων και άλλα πολλά.

Την ίδια ώρα όμως τα λαϊκά στρώματα καλούνται να βάζουν όλο και πιο βαθιά το χέρι στην τσέπη, μέσω της αύξησης των εισφορών στα ασφαλιστικά ταμεία, μέσω της φορολογίας, των εκβιαστικών στην ουσία πληρωμών για υπηρεσίες υγείας, για φάρμακα, μπροστά στα προβλήματα που αντιμετωπίζουν. Διότι ακριβώς αυτό που αναδεικνύεται έως σήμερα είναι πως δημοσιονομική προσαρμογή στην υγεία σημαίνει υποχρηματοδότηση και υποστελέχωση, ανατροπή των εργασιακών σχέσεων των υγειονομικών.

Και ακριβώς αυτή την πολιτική υπηρέτησαν πιστά οι κυβερνήσεις, τόσο της Νέας Δημοκρατίας όσο και του ΣΥΡΙΖΑ και πιο πριν του ΠΑΣΟΚ, μια πολιτική που σημαίνει μετατροπή όλων των δημόσιων νοσοκομείων σε νομικά πρόσωπα ιδιωτικού δικαίου -διακηρυγμένο σχέδιο εξάλλου της Νέας Δημοκρατίας. Και να θυμίσουμε ότι ο ΣΥΡΙΖΑ έχει εγκαινιάσει το πρώτο νοσοκομείο ανώνυμη εταιρεία, το Νοσοκομείο Σαντορίνης, με το ΠΑΣΟΚ να στηρίζει αυτά τα μέτρα.

Τι σημαίνει άλλο αυτή η πολιτική; Κλείσιμο νοσοκομείων και δημόσιων μονάδων υγείας που προβλέπει ο νέος υγειονομικός χάρτης της Νέας Δημοκρατίας, ενώ αντίστοιχα το ΠΑΣΟΚ έχει βάλει το χεράκι του για να κλείσουν –ως συγκυβέρνηση να θυμίσουμε- νοσοκομεία και δέκα χιλιάδες κλίνες τότε, ενώ ο ΣΥΡΙΖΑ ως κυβέρνηση τα κράτησε όλα αυτά κλειστά.

Τι άλλο σημαίνει; Σημαίνει διάλυση της πρωτοβάθμιας φροντίδας της χώρας. Σημαίνει συμπράξεις δημόσιου-ιδιωτικού τομέα και γιγάντωση του ιδιωτικού τομέα υγείας, που μπούκωσε με χρήμα με την εγκληματική διαχείριση της πανδημίας.

Σημαίνει λεηλασία της τσέπης των ασθενών, που θα προκύψει από τη γιγάντωση των επί πληρωμή απογευματινών ιατρείων, χειρουργείων, μέσα στα δημόσια νοσοκομεία-επιχειρήσεις όμως.

Σημαίνει αξιολόγηση των μονάδων υγείας με μοναδικό κριτήριο το αν λειτουργούν ως ανώνυμες εταιρείες.

Σημαίνει την πλήρη διάλυση των δομών ψυχικής υγείας και την εκχώρησή τους σε μη κυβερνητικές οργανώσεις και ιδιώτες, που ετοιμάζεται να πράξει η Κυβέρνηση της Νέας Δημοκρατίας μέσω της χρηματοδότησης από το Ταμείο Ανάκαμψης.

Σημαίνει τη λεηλασία των εργασιακών δικαιωμάτων των υγειονομικών σε μισθούς και εργασιακές συνθήκες, την ίδια ώρα που με ευθύνη τόσο της Νέας Δημοκρατίας, του ΣΥΡΙΖΑ και του ΠΑΣΟΚ δεν εντάσσονται στα βαρέα και ανθυγιεινά, τους χρωστάτε άδειες μητρότητας, κανονικές άδειες, χιλιάδες ρεπό και δεν δέχεστε να εφαρμοστεί και η τελεσίδικη απόφαση του Σ.τ.Ε. και του Αρείου Πάγου για επιστροφή των μισθών στα επίπεδα του 2012.

Τι άλλο σημαίνει αυτή η πολιτική η διαχρονική που εφαρμόζετε όλοι σας; Σημαίνει πως το μόνο που εξασφαλίζετε για την υγεία του λαού και που μάλιστα έρχεστε τώρα και το εκθειάζετε κάθε τόσο είναι τα ελάχιστα και με ημερομηνία λήξης, όπως για παράδειγμα το πρόγραμμα για τον καρκίνο του μαστού ή το Dentist Pass, δηλαδή αντιεπιστημονικά κριτήρια και κόφτες, πακέτο μίνιμουμ παροχών και πελατεία στον ιδιωτικό τομέα για το κάτι περαιτέρω, που μπορεί και ενδεχομένως, θα προκύψει από τις προληπτικές διαγνωστικές εξετάσεις.

Σημαίνει, με δυο λόγια, αυτή η πολιτική εμβάθυνση της εμπορευματοποίησης και ιδιωτικοποίησης του τομέα της υγείας και ακριβώς η εγκληματική πολιτική της Κυβέρνησης της Νέας Δημοκρατίας τα τελευταία τέσσερα χρόνια αποτελεί απροκάλυπτη κλιμάκωση αυτής ακριβώς της στόχευσης και στη βάση των σάπιων υλικών του κόστους-οφέλους, που έχουν ως αποτέλεσμα τα τελευταία εγκλήματα που προστέθηκαν στον μακάβριο κατάλογο της πολιτικής σας, επειδή άργησε ή δεν υπήρχε ασθενοφόρο, έρχεται να επιβεβαιώσει η Κυβέρνηση με την πράξη νομοθετικού περιεχομένου, δηλαδή, την εγκληματική επιλογή να διατηρήσει τα τεράστια κενά που υπάρχουν διαχρονικά στο ΕΚΑΒ και στοιχίζουν ανθρώπινες ζωές, αφού την ίδια ώρα αρνείστε τις μόνιμες προσλήψεις τρεισήμισι χιλιάδων διασωστών που έχουν αποφοιτήσει από τη διετή σχολή του ΕΚΑΒ και προωθείτε με τα γνωστά μπαλώματα, που πάνε μαζί με την ένταση της επιχειρηματικής δράσης και στον τομέα αυτόν. Μετατρέπετε στην ουσία σε άπιαστη πολυτέλεια την άμεση παροχή πρώτων βοηθειών στον τόπο του συμβάντος από εξειδικευμένο υγειονομικό προσωπικό -γιατρούς, διασώστες- που είναι απαραίτητο σύμφωνα με τα σύγχρονα επιστημονικά δεδομένα.

Αλλά και οι περιβόητες δέκα χιλιάδες προσλήψεις με ορίζοντα τετραετίας, που ακούγαμε και πριν τις εκλογές, την προεκλογική περίοδο, ως υπόσχεση, δεν είναι ούτε σταγόνα στον ωκεανό μπροστά στις χιλιάδες κενές οργανικές θέσεις. Τριάντα χιλιάδες τις οριοθετεί η ομοσπονδία των νοσοκομειακών γιατρών σε ό,τι αφορά τους γιατρούς, αλλά και η ΠΟΕΔΗΝ με τους νοσηλευτές. Συνολικά κενές οργανικές θέσεις είναι γύρω στις τριάντα χιλιάδες. Την ίδια ώρα, μόνο τη διετία 2001-2002 αποχώρησαν από το δημόσιο σύστημα υγείας περίπου δυόμισι χιλιάδες υγειονομικοί.

Ακούμε από τις παρεμβάσεις της Κυβέρνησης, των Βουλευτών της Νέας Δημοκρατίας, πως θα πέσει χρήμα στην υγεία από το Ταμείο Ανάκαμψης. Αυτό αποτελεί ξεκάθαρα ένα από τα ψεύδη που διατυμπανίζετε για να καλλιεργήσετε προσδοκίες από την απόδοση του υπερμνημονίου.

Όμως δεν λέτε πως απαγορεύεται διά ροπάλου να κατευθυνθούν σε μόνιμες προσλήψεις, για παράδειγμα προσωπικού, και ότι περιορίζονται σε ανακαινίσεις και πράσινες αναβαθμίσεις, δηλαδή, σοβατίσματα ενός ρημαγμένου συστήματος υγείας.

Συγχρόνως, επιδεινώνετε και χειροτερεύετε ακόμα περισσότερο αυτά που μέσα στην πανδημία κάνατε κανονικότητα, το περίφημο δηλαδή «πάμε και όπου βγει», με εργαζόμενους διαφόρων ειδικοτήτων να αναλαμβάνουν ό,τι καθήκοντα προκύπτουν με τους γνωστούς κινδύνους.

Συνεπώς, οι εξελίξεις της επόμενης μέρας μετά τις εκλογές για τους εργαζόμενους και τα λαϊκά στρώματα απαιτούν να μη δείξουν καμμία αναμονή, καμμία αυταπάτη που οδηγούν σε διαψεύσεις και χαμένο χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω.

Τώρα, λοιπόν, είναι η ώρα πιο πολύ και πιο ορμητικά να μπουν στον οργανωμένο συλλογικό αγώνα, για να μπουν εμπόδια στον αντιλαϊκό δρόμο, να περάσει ο λαός στην αντεπίθεση για τις δικές του σύγχρονες ανάγκες στην υγεία, το φάρμακο.

Και στο ερώτημα αν υπάρχει λύση από τη σκοπιά των λαϊκών συμφερόντων, απαντούμε: Ναι, υπάρχει, με την ανάπτυξη ενός αποκλειστικά κρατικού συστήματος υγείας που θα έχει κριτήριο την πλήρη και απολύτως δωρεάν πρόληψη, περίθαλψη, αποκατάσταση της υγείας του λαού και κατάργηση κάθε επιχειρηματικής δράσης στην υγεία. Αυτό απαιτεί μια συνδυασμένη ανάπτυξη της οικονομίας που καθορίζεται και θα ελέγχεται από τη λαϊκή εργατική εξουσία. Σε αυτόν ακριβώς τον στόχο –κλείνω, κύριε Πρόεδρε- πρέπει να κατατείνει η σημερινή ανάγκη οργάνωσης της λαϊκής πάλης των υγειονομικών για μόνιμες προσλήψεις υγειονομικών στο δημόσιο σύστημα υγείας, για αυξήσεις στους μισθούς, για κατάργηση των πληρωμών στην ιατροφαρμακευτική περίθαλψη, για αύξηση της χρηματοδότησης από τον κρατικό προϋπολογισμό στην υγεία, για κατάργηση κάθε επιχειρηματικής δράσης. Και αυτή η επιλογή και στάση απαντά και στο βασικό ερώτημα: Η υγεία κοινωνικό αγαθό ή εμπόρευμα; Αυτή είναι η διαχωριστική γραμμή και πάνω σε αυτήν διεξάγεται και η σύγκρουση των δύο κόσμων, των δύο αντιλήψεων, του καπιταλιστικού κόσμου και του σοσιαλιστικού κόσμου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Αριστοτέλης Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε της Βουλής, κυρίες και κύριοι Υπουργοί, αγαπητοί συνάδελφοι, είναι και για εμένα συγκινητικό σήμερα. Είναι η πρώτη φορά που είμαι στη Βουλή και μιλάω. Να στείλω τους χαιρετισμούς μου στην Καρδίτσα, την πόλη μου, για την οποία θα φροντίσω τα καλύτερα.

Κυρίες και κύριοι συνάδελφοι, τα τελευταία χρόνια περάσαμε δύσκολα. Η Κυβέρνηση της Νέας Δημοκρατίας κλήθηκε και διαχειρίστηκε προβλήματα όπως χρεοκοπία, πόλεμο, ενεργειακή κρίση, φυσικές καταστροφές, «Ιανό», πανδημία. Παρ’ όλα αυτά, αυτή η Κυβέρνηση όχι μόνο αντιμετώπισε τα προβλήματα αυτά, αλλά προχώρησε και τήρησε τις δεσμεύσεις της απέναντι στον Έλληνα πολίτη. Προχώρησε στον εκσυγχρονισμό του κράτους, στον ψηφιακό μετασχηματισμό δίνοντας την δυνατότητα στον Έλληνα πολίτη να ξεφύγει από τη γραφειοκρατία. Έγινε μείωση των φόρων. Πραγματοποιήθηκαν επενδύσεις. Η σταθερότητα και η οικονομική ανάπτυξη έγιναν πραγματικότητα.

Η Νέα Δημοκρατία πιστή στις δεσμεύσεις της και αποτελώντας τη μοναδική πρόταση διακυβέρνησης της χώρας σχεδίασε και υλοποίησε άμεσα ένα πρόγραμμα κοστολογημένο, με πλήρη εικόνα των παρεμβάσεων και των πηγών του σε κείμενο κονδυλίων που θα χρειαστούν, ένα πρόγραμμα που δίνει στον πολίτη τη σταθερότητα, την ασφάλεια και την αξιοπρέπεια που του αρμόζει. Η διασφάλιση της ποιότητας των υπηρεσιών υγείας και η ισότητα πρόσβασης σε αυτήν αποτελεί προτεραιότητα και κύριο μέλημα της Κυβέρνησης την επόμενη τετραετία.

Νέα ψηφιακά συστήματα έχουν δημιουργηθεί την προηγούμενη τετραετία. Η άυλη συνταγογράφηση δεν είναι μόνο ένα μέτρο που εξυπηρετεί, είναι ένα κοινωνικό μέτρο, ένα μέτρο το οποίο εξυπηρετεί τον πολίτη. Ο ηλεκτρονικός φάκελος, πραγματικά αποτελεί ένα πολύτιμο εργαλείο στα χέρια των γιατρών, αλλά όχι μόνο αυτό, και στον έλεγχο των χρεώσεων και τη διαχείριση των διαφόρων αποτελεσμάτων, καθώς επίσης με την τηλεϊατρική εκμηδενίζουμε τις γεωγραφικές αποστάσεις και ειδικά σε περιοχές, όπως στη δική μου περιοχή, σε απομακρυσμένες περιοχές μπορούν να έχουν υγεία και ισότιμες προσβάσεις όπως οι άλλοι.

Κάναμε τη λέξη «πρόληψη» σημαία με διάφορα προγράμματα, όπως κάναμε σημαία και την αμεσότητα στο να λύσουμε ορισμένα προβλήματα. Εδώ θέλω να πω για την παρέμβαση που έγινε στο ΕΚΑΒ και σχολιάστηκε με άσχημο τρόπο. Παρ’ όλα αυτά, όμως, υπάρχει μια αναγκαιότητα αυτήν τη στιγμή να καλύψουμε τις ανάγκες. Αυτό σε καμμία περίπτωση δεν είναι υποκατάστατο της μόνιμης παρέμβασης η οποία έχει σχεδιαστεί και θα γίνει στο ΕΚΑΒ.

Επιπλέον, όπως είπαν και οι προηγούμενοι ομιλητές, ο Πρωθυπουργός και οι Υπουργοί, έχουμε δέκα χιλιάδες προσλήψεις, έχουμε ανακαινίσεις σε ογδόντα νοσοκομεία σε εκατόν πενήντα έξι κέντρα υγείας, έχουμε στα τμήματα επειγόντων περιστατικών, καθώς επίσης μονάδες τηλεϊατρικής ψυχικής υγείας.

Παράλληλα, η Νέα Δημοκρατία δείχνει έμπρακτα την πρόθεσή της να δημιουργήσει ένα σύστημα υγείας με ανθρωποκεντρικό χαρακτήρα. Γι’ αυτό άλλωστε, υπάρχει το «ΟΙΚΟΘΕΝ», η πρώτη φάση του προγράμματος αυτού, το οποίο πραγματικά είναι δίπλα στον πολίτη, μια ιδιαίτερη κατηγορία πολιτών.

Προχωράμε στην αύξηση των συντάξεων, του μέσου μισθού σε βάθος τετραετίας στα 1.500 ευρώ και στα 950, όπως προαναφέρθηκε, στην ενίσχυση της ασφάλειας των πολιτών και στην εξυγίανση με οποιοδήποτε κόστος των οργανισμών αυτών οι οποίοι συντηρούν την αξιοκρατία, μια προσωπική δέσμευση του ίδιου του Πρωθυπουργού.

Προχωράμε στην ενίσχυση της ασφάλειας της χώρας με την εφαρμογή εξοπλιστικών προγραμμάτων, την κατασκευή του φράχτη στον Έβρο, τη μείωση των άναρχων ροών μεταναστών.

Επίσης, παραμένει ο μηχανισμός στήριξης των νοικοκυριών και επιχειρήσεων στους λογαριασμούς ρεύματος. Γίνεται προσπάθεια για αύξηση της ταχύτητας για την υλοποίηση του Ταμείου Ανάκαμψης. Προχωράμε στον ψηφιακό μετασχηματισμό της ΔΥΠΑ, στην αναθεώρηση της επιδοματικής πολιτικής των κινήτρων και των κινήτρων για τους εγγεγραμμένους ανέργους, στην υλοποίηση της ψηφιακής κάρτας εργασίας.

Επίσης, δημιουργούνται συνθήκες που θα βοηθήσουν τον Έλληνα αγρότη. Γίνεται ενίσχυση της εκκίνησης επιχείρησης για νέους αγρότες, οριστική κατάργηση του τέλους επιτηδεύματος στους κατά κύριο επάγγελμα αγρότες, αύξηση του αριθμού των νέων αγροτών κατά εξήντα χιλιάδες μέχρι το 2027, σύσταση αγροτικών τμημάτων, εκσυγχρονισμός του ΟΠΕΚΕΠΕ, ανάπτυξη της ψηφιακής εφαρμογής εκτιμητικής διαδικασίας του ΕΛΓΑ, το οποίο πραγματικά είναι πολύ σημαντικό, καθώς επίσης και εκσυγχρονισμός του θεσμικού πλαισίου λειτουργίας του ΕΛΓΑ.

Γίνονται αρδευτικά έργα σε όλη την επικράτεια και εκσυγχρονισμός των ΤΟΕΒ και των ΓΟΕΒ. Εδώ στο Νομό Καρδίτσας έχουμε ένα έργο, έχουμε τον ΤΟΕΒ Ταυρωπού, ένα κλειστό δίκτυο άρδευσης το οποίο πραγματικά θα αλλάξει την εικόνα, ένα μεγάλο έργο που θα δώσει οφέλη όχι μόνο στους αγρότες αλλά και στη διαχείριση του νερού, ένα έργο το οποίο δείχνει και την αξιοπιστία της Κυβέρνησης με το ΕΘΙΑΓΕ το οποίο το έχει αναγγείλει.

Επίσης, πριν καν γίνει Πρωθυπουργός, είχε δηλώσει ότι υπάρχει μια ιδιαιτερότητα στην επαρχία, υπάρχουν πολύ διαφορετικές ανάγκες από ό,τι στην υπόλοιπη χώρα. Αυτό σε μας τουλάχιστον, στο Νομό Καρδίτσας, το έδειξε έμπρακτα, αφού ήρθε ο ίδιος και στην τοπική κοινότητα Ανθηρού έδωσε ένα αναπτυξιακό σχέδιο για τους τρεις δήμους των Αγράφων. Οι δύο ανήκουν στο Νομό Καρδίτσας.

Καταλήγοντας θέλω να πω ότι η πρόωρη αποπληρωμή, η πολιτική σταθερότητα, η αυτοδυναμία της Νέας Δημοκρατίας, η προώθηση των μεταρρυθμίσεων και η κατάκτηση της επενδυτικής βαθμίδας φέρνουν πολύ κοντά την επίτευξη του στόχου της Ελλάδας για σύγκλιση με την Ευρώπη.

Κλείνοντας, θέλω να σας πω μια προσωπική εμπειρία. Ήμουν αντιδήμαρχος Καρδίτσας στα χρόνια του «Ιανού». Δεν το λέω, για να σας πω το βιογραφικό μου. Σας το λέω, γιατί έχει άμεση σχέση, θέλοντας να δείξω ότι ήμουν υπεύθυνος για την αποζημίωση στην περιοχή μου, στο Δήμο Καρδίτσας. Εκεί, λοιπόν, αποζημιώσαμε περίπου πεντέμισι χιλιάδες οικογένειες και ήμουν υπεύθυνος γι’ αυτό.

Εδώ πρέπει να πούμε τις αλήθειες και να δούμε γιατί πραγματικά αυτή η Κυβέρνηση υπάρχει και είναι σήμερα πάλι στην εξουσία. Ήταν η πρώτη φορά που ελληνική κυβέρνηση ήταν παρούσα σε όλες εκείνες τις δύσκολες στιγμές. Ήταν παρών ο ίδιος Πρωθυπουργός, είδε από κοντά το τι έγινε, έφερε τους Υπουργούς του, άφησε ανθρώπους εκεί οι οποίοι ήταν δίπλα μας συνεχώς. Όλα έγιναν και αντιμετωπίστηκαν με τη βοήθεια της Κυβέρνησης. Έγιναν άμεσες παρεμβάσεις. Κινητοποιήθηκε όλος ο κρατικός μηχανισμός. Διορθώθηκαν νομοθετικές παραλείψεις και γραφειοκρατικές αγκυλώσεις.

Το αποτέλεσμα; Τη Δευτέρα, δυο μέρες μετά την πλημμύρα, βγάλαμε τα συνεργεία να ελέγξουν το δήμο και τις ζημιές. Την Πέμπτη αποζημιώθηκαν οι πολίτες. Γιατί έγινε αυτό; Γιατί αυτή η Κυβέρνηση ήταν εκεί την κατάλληλη στιγμή αλληλέγγυα με προτεραιότητα τον πολίτη.

Αυτό επιθυμεί ο Έλληνας πολίτης, την ασφάλεια και τη σιγουριά ότι υπάρχει ένα κράτος και μια κυβέρνηση που τον στηρίζει την ώρα που το χρειάζεται. Αυτό ακριβώς αντιπροσωπεύει η Κυβέρνηση του Κυριάκου Μητσοτάκη, τη σταθερότητα, τη συνέπεια, την ειλικρίνεια, την ασφάλεια, τη σιγουριά με κέντρο του πολίτη. Αυτός είναι ο βασικότερος λόγος που η Νέα Δημοκρατία είναι τώρα αυτοδύναμη.

Αυτός είναι ο λόγος που όλοι πρέπει να υπερψηφίσουμε και να δώσουμε ψήφο εμπιστοσύνης σε αυτή την Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η Υπουργός Κοινωνικής Συνοχής και Οικογένειας, η κ. Σοφία Ζαχαράκη, για δώδεκα λεπτά.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Πρόεδρε, κυρίες και κύριοι του ελληνικού Κοινοβουλίου, αγαπητές Υπουργοί, αγαπητέ Υπουργέ, σας ευχαριστώ πάρα πολύ που παραμένετε, μέχρι αυτήν την ώρα σε μια πολύ ενδιαφέρουσα διαδικασία, τη διαδικασία της λήψης της ψήφου εμπιστοσύνης για τις προγραμματικές εξαγγελίες μιας Κυβέρνησης, η οποία ανανέωσε, για μία ακόμη φορά, αυτή την εμπιστοσύνη την οποία έδειξαν οι πολίτες και πραγματικά νιώθουμε τόσο τιμημένοι από αυτή την εμπιστοσύνη. Σε αυτή θέλουμε να στηριχθούμε και αυτή θέλουμε να τιμήσουμε.

Προσωπικά, θέλω να ευχαριστήσω και τους πολίτες της ανατολικής Αττικής για την ευκαιρία που έδωσαν σε μια πρώτη υποψηφιότητα η οποία εμφανίστηκε στην περιοχή και μάλιστα τίμησαν με έναν τρόπο, θα έλεγα, έτσι ηχηρό.

Στέκομαι σήμερα ενώπιόν σας ως η πρώτη Υπουργός Κοινωνικής Συνοχής και Οικογένειας της νέας Κυβέρνησης του Κυριάκου Μητσοτάκη με συναίσθηση της τιμής και της εμπιστοσύνης του Πρωθυπουργού και της ευκαιρίας που μου δίνεται να εργαστώ και να υπηρετήσω τη χώρα μας και από αυτή την τόσο κρίσιμη θέση.

Η σύσταση ενός νέου Υπουργείου αυτή τη στιγμή -και συγκεκριμένα η σύσταση του Υπουργείου Κοινωνικής Συνοχής και Οικογένειας- δεν αποτελεί μόνο την απτή εκδήλωση και απόδειξη της πρόθεσής μας να αντιμετωπίσουμε αποτελεσματικά τις ανάγκες των πολιτών σε τομείς ξεχωριστής σημασίας. Μέσω του σχεδιασμού και της εφαρμογής ριζικών μεταρρυθμίσεων, αλλά και της υλοποίησης συναφών δράσεων και έργων, αποτελεί μια ακόμη απόδειξη, ότι εδώ και τέσσερα χρόνια η Κυβέρνηση αφουγκράζεται τον κοινωνικό παλμό και ανταποκρίνεται στις συνεχώς μεταβαλλόμενες ανάγκες των πολιτών σε ένα ραγδαία μεταβαλλόμενο κόσμο, όπου οι διαιρέσεις και συγκρούσεις απειλούν τη συνεκτικότητα και τη συνέχεια της κοινωνίας μας. Τη σημασία των ευκαιριών που πρέπει να ρυθμιστεί, ούτως ή άλλως, αποτελεσματικά και να καταστεί αδιαμφισβήτητη και πάνω απ’ όλα να αντιμετωπιστεί η ανάγκη τη στιγμή που γεννάται.

Την ίδια στιγμή για πρώτη φορά η πρωτοβουλία του Κυριάκου Μητσοτάκη να συστήσει ένα Υπουργείο που θα δώσει έμφαση στη στήριξη της οικογένειας, δείχνει την προσήλωσή του και στον θεσμό. Την αναγνώριση ότι ήταν αυτός ο θεσμός ο οποίος έγινε το δίχτυ προστασίας για τους πολίτες, μέσα από τις κρίσεις που αναφέραμε, αλλά είναι και αυτός που χρειάζεται τη στήριξή μας.

Οι προκλήσεις, που μαζί θα αντιμετωπίσουμε, είναι πολλές: Η επιμονή των κοινωνικοοικονομικών ανισοτήτων, το διαρκώς μειούμενο, αλλά σχετικά υψηλό ποσοστό ανεργίας, ειδικά για τις νέες γυναίκες και για τους νέους ανθρώπους. Ο κίνδυνος φτώχειας, η εισοδηματική ανισότητα που απαιτούν ένα κοινωνικό κράτος που θα βρίσκεται αδιάκοπα δίπλα στους ευάλωτους πολίτες, έτσι ώστε να προχωράμε όλοι μαζί μπροστά, έτσι ώστε η ανάπτυξη που πετύχαμε και θέλουμε να αυξήσουμε και τη χώρα να αφορά όλους τους πολίτες, να μην αφήνει καμμία και κανέναν πίσω.

Η αντιμετώπιση του φαινομένου της γήρανσης του πληθυσμού προϋποθέτει ένα ολοκληρωμένο και αποτελεσματικό σύστημα περίθαλψης, αλλά και ένα δίκτυ, ένα δίκτυο κοινωνικής πρόνοιας. Η εμπέδωση της ισότητας των φύλων, ο σεβασμός στα δικαιώματα όλων, η προστασία του πιο πολύτιμου κομματιού της κοινωνίας, των παιδιών, βρίσκονται στην καρδιά των αρχών μας και των πολιτικών μας για μια Ελλάδα δίκαιη και σύγχρονη.

Η συμφιλίωση μεταξύ επαγγελματικής και προσωπικής ζωής -ένα πράγμα που ακούμε τόσα χρόνια πια- παραμένει μια σημαντική κεντρική πρόκληση, μια πρόκληση που προϋποθέτει την καταπολέμηση των φραγμών στην απασχόληση. Μια πρόκληση που ακόμα τις περισσότερες φορές τροφοδοτεί την ανισότητα μεταξύ ανδρών και γυναικών, ενώ στέκεται εμπόδιο στην ίδια τη λειτουργία του θεσμού της οικογένειας.

Δυστυχώς, όσο και αν έχουμε αγωνιστεί -και εδώ μιλάμε για μία διαχρονική ούτως η άλλως πάλη- ο κοινωνικός αποκλεισμός και οι διακρίσεις βάσει φύλου, θρησκείας, αναπηρίας ή σεξουαλικής προτίμησης εξακολουθούν ακόμη και σήμερα να διχάζουν τους ανθρώπους και να χαράσσουν βαθιά τραύματα στην κοινωνία, στην οικογένεια, στον ίδιο τον άνθρωπο. Και όλα αυτά, μέσα σε ένα περιβάλλον, σε ένα συγκείμενο ραγδαίων τεχνολογικών εξελίξεων που μαζί με τις ευκαιρίες φέρνουν αλλαγές στην κοινωνία και στη συνοχή, ουσιαστικά, της κοινωνίας.

Με τη σύσταση, λοιπόν, αυτού του Υπουργείου δεσμευόμαστε να αδράξουμε τις ευκαιρίες και να αντιμετωπίσουμε αποτελεσματικά τις προκλήσεις. Πώς φτάσαμε, όμως, σε αυτή την επιλογή; Γιατί ακούω ότι γίνεται πράγματι πολύ μεγάλος διάλογος. Εύλογα ερωτήματα. Τι προγραμματίζουμε μέσα από αυτή τη σύσταση;

Τόσο το Σύνταγμα όσο και οι ευρωπαϊκές και διεθνείς συμβάσεις καθιστούν επιβεβλημένη τη διασφάλιση με κάθε μέσο της κοινωνικής συνοχής και την αποφασιστική χάραξη πολιτικών που θα υπηρετούν τη βιωσιμότητα του κράτους.

Η προστασία και στήριξη του θεσμού της οικογένειας, ως θεμέλιο συντήρησης και προαγωγής του έθνους, αλλά και της παιδικής ηλικίας και της μητρότητας κατοχυρώνεται τόσο στο άρθρο 21 του ελληνικού Συντάγματος, όσο και σε άλλα ευρωπαϊκά κανονιστικά κείμενα, όπως η Ευρωπαϊκή Συνθήκη των Δικαιωμάτων του Ανθρώπου και η Χάρτα Δικαιωμάτων του Παιδιού.

Μέσα στην οικογένεια, το προστατευμένο ιδιωτικό περιβάλλον θεμελιωμένο στην ανιδιοτελή και άνευ όρων αγάπη, είναι που ο αυριανός πολίτης αναγνωρίζει για πρώτη φορά το αίσθημα του «ανήκειν».

Στο άρθρο 4 του Συντάγματος, επίσης, κατοχυρώνεται η αρχή της ισότητας και της απαγόρευσης κάθε διακριτικής μεταχείρισης. Η υποχρέωσή μας, λοιπόν, να αντιμετωπίσουμε όλους τους πολίτες δίκαια και ισότιμα προστατεύοντας την ανθρώπινη αξιοπρέπεια, απορρέει και από διεθνείς και ευρωπαϊκές συμβάσεις, όπως το Διεθνές Σύμφωνο για τα ατομικά και πολιτικά δικαιώματα, τη Σύμβαση των Ηνωμένων Εθνών για τα Δικαιώματα των Ατόμων με Αναπηρία, αλλά και τον Χάρτη Θεμελιωδών Δικαιωμάτων της Ευρωπαϊκής Ένωσης. Και στην ελληνική επικράτεια το άρθρο 25 του Συντάγματος αναγνωρίζει τη σημασία του κοινωνικού κράτους, το οποίο υποστηρίζει και βοηθά όσους το έχουν ανάγκη. Έχει στόχο την πραγμάτωση της κοινωνικής προόδου και ομοίως με το πλαίσιο της Συνθήκης για τη λειτουργία της Ευρωπαϊκής Ένωσης ορίζει ως βάση την επίτευξή του, την ελευθερία και τη δικαιοσύνη. Οφείλουμε, λοιπόν, να προάγουμε μια ουσιαστικά αλληλέγγυα και χωρίς αποκλεισμούς κοινωνία, όπου οι επιμέρους διαφορές μας υποχωρούν μπροστά στη συλλογική μας ταυτότητα.

Έχοντας περιγράψει συνοπτικά το θεσμικό πλαίσιο το οποίο μας δεσμεύει και τιμούμε, επιτρέψτε μου να σας συστήσω το Υπουργείο Κοινωνικής Συνοχής και Οικογένειας μέσα από τρεις μεγάλες κατηγορίες δημοσίων πολιτικών. Η κοινωνική αλληλεγγύη και καταπολέμηση της φτώχειας, η κοινωνική πρόνοια που αυτονομήθηκε οργανωτικά και επιχειρησιακά, καθώς στο παρελθόν -το ξέρετε- υπήρξε ενταγμένη στο Υπουργείο Υγείας και μετά -και πιο πρόσφατα- στο Υπουργείο Εργασίας και Κοινωνικών Υποθέσεων.

Επιτρέψτε μου αυτή τη στιγμή να συγχαρώ για το έργο το οποίο προηγήθηκε στο Υπουργείο Εργασίας -είναι εδώ και ο κ. Σταμάτης- γιατί πραγματικά βρήκαμε έργα και πάρα πολλές πρωτοβουλίες, τις οποίες με μεγάλο ενθουσιασμό και ζέση θα συνεχίσουμε.

Κατά τη διάρκεια της προηγούμενης περιόδου η Κυβέρνηση της Νέας Δημοκρατίας θεσμοθέτησε και υλοποίησε μια σειρά σημαντικών μεταρρυθμίσεων στους τομείς της κοινωνικής αλληλεγγύης και της καταπολέμησης της φτώχειας. Για την αντιμετώπιση της φτώχειας στην ακραία της έκφανση διευρύνθηκε η εφαρμογή του δικαιώματος σε κατηγορίες ατόμων που στερούνται στέγης ώστε να δικαιούνται το ελάχιστο εγγυημένο εισόδημα.

Καθιέρωσε ως μόνιμη δημόσια πολιτική το πρόγραμμα «Στέγαση και Εργασία για Αστέγους» από πόρους του κρατικού προϋπολογισμού και από το οποίο εκτιμάται ότι θα ωφεληθούν περί τα εξακόσια νοικοκυριά, οχτακόσιοι περίπου ωφελούμενοι.

Πραγματοποιήθηκε αύξηση των κονδυλίων για το σύνολο της επιδοματικής πολιτικής, τουλάχιστον κατά 22% και διατέθηκαν άνω των 10 δισεκατομμυρίων ευρώ στο σύνολο της περιόδου για τη διασφάλιση της κοινωνικής συνοχής, την αντιμετώπιση της φτώχειας σε μια περίοδο που σημαδεύτηκε από αλλεπάλληλες εξωγενείς κρίσεις. Παράλληλα, υιοθετήθηκαν ρυθμίσεις για την προώθηση της αναδοχής και της υιοθεσίας. Απλοποιήθηκαν διαδικασίες. Αποτέλεσμα; Το 40% των παιδιών να βγουν από τα ιδρύματα, ενώ χορηγήθηκε και ειδικό επίδομα αναδοχής.

Ενισχύθηκαν, επίσης, -βλέπω εδώ την κ. Ζέττα Μακρή με την οποία δουλέψαμε μαζί και την ευχαριστώ ιδιαίτερα- τα σχολικά γεύματα με επιπλέον σαράντα χιλιάδες γεύματα, που ανέβασαν το συνολικό αριθμό των καθημερινά σιτιζόμενων μαθητών και μαθητριών στις διακόσιες δεκαεπτά χιλιάδες. Έγιναν δεκτά τριάντα χιλιάδες περισσότερα παιδιά σε βρεφονηπιακούς σταθμούς και Κέντρα Δημιουργικής Απασχόλησης Παιδιών και επιπλέον είκοσι επτά χιλιάδες παιδιά έλαβαν vouchers.

Σε ό,τι αφορά τα Άτομα με Αναπηρία η Κυβέρνηση συγκρότησε ένα εθνικό σχέδιο δράσης για τα δικαιώματα των ατόμων αυτών με εμβληματικό τρόπο το πρωτοποριακό πρόγραμμα «Προσωπικός Βοηθός», το οποίο συνεχίζουμε και θα διευρύνουμε και έθεσε σε λειτουργία την Εθνική Πύλη Αναπηρίας ως τον κεντρικό κόμβο εξυπηρέτησης και πληροφόρησης των Ατόμων με Αναπηρία, μεταξύ άλλων και για τις παροχές, αλλά και για τις δομές αναπηρίας.

Για την κοινωνική ένταξη των Ρομά δημιουργήθηκε νέα στρατηγική ένταξης Ρομά 21 έως 30, η οποία αποτυπώνει και τεκμηριώνει τις στρατηγικές κυβερνητικές επιλογές στις κατευθύνσεις της πρόληψης, της καταπολέμησης της φτώχειας και του κοινωνικού αποκλεισμού. Της ενίσχυσης της ισότιμης πρόσβασης σε βασικές υπηρεσίες, της πρόληψης και καταπολέμησης των στερεοτύπων, αλλά βέβαια και την προώθηση της ενεργούς συμμετοχής των Ρομά στην κοινωνική, οικονομική και πολιτική ζωή.

Συνεχίζουμε τις μεταρρυθμίσεις. Συνεχίζουμε τις δράσεις. Συνεχίζουμε τα έργα με στόχο τη διαμόρφωση ενός κράτους περισσότερο κοινωνικού δίπλα στον ευάλωτο πολίτη. Στο πλαίσιο αυτό προχωράμε στον εξορθολογισμό της πολιτικής επιδομάτων και στην αναβάθμιση του συστήματος χορήγησης προνοιακών παροχών μέσω της αναβάθμισης του ελέγχου των επιδομάτων με τη δημιουργία ενιαίας ηλεκτρονικής πύλης για όλα τα επιδόματα ανά δικαιούχο με αυτοματοποιημένο έλεγχο κριτηρίων και την εναρμόνιση των κριτηρίων. Έτσι θα πετύχουμε λιγότερη ταλαιπωρία για τους δικαιούχους, περισσότερη διαφάνεια και δικαιοσύνη στη χορήγηση των παροχών και βέβαια όλα αυτά προς όφελος αυτών που έχουν πραγματική ανάγκη.

Προχωράμε επίσης στον ψηφιακό μετασχηματισμό του ΟΠΕΚΑ, ο οποίος ως ο βασικός μοχλός υλοποίησης των πολιτικών που αναπτύσσονται και θα αναπτυχθούν είναι στο πλαίσιο της κοινωνικής αλληλεγγύης. Επίσης, ενισχύουμε την προστασία των παιδιών με αναπηρία μέσω της ενίσχυσης της ανεξάρτητης διαβίωσης και της συμμετοχής τους στην κοινωνική και εργασιακή ζωή.

Θεσπίζουμε τις προπληρωμένες κάρτες επιδομάτων, δηλαδή, την καταβολή τακτικών επιδομάτων της ΔΥΠΑ και του ΟΠΕΚΑ, το επίδομα ανεργίας, το επίδομα παιδιού, το ελάχιστο εγγυημένο εισόδημα σε προπληρωμένη κάρτα με παροχή κινήτρων για τη χρήση της κάρτας. Αυξάνουμε κατά 8% το ελάχιστο εγγυημένο εισόδημα από τις αρχές του 2024, ενώ θα επεκτείνουμε και τον θεσμό της υποστηριζόμενης απασχόλησης στα Άτομα Με Αναπηρία.

Θα φέρουμε μια μεταρρύθμιση στις υπηρεσίες για την υποστήριξη της μακροχρόνιας φροντίδας ηλικιωμένων, Υπουργέ, -ξέρω ότι ο ίδιος είχατε ασχοληθεί ιδιαίτερα στο Υπουργείο που είχατε θητεύσει- και τις πολιτικές για την ενεργό γήρανση, όπως επίσης θα εκπονήσουμε και θα υλοποιήσουμε εθνική στρατηγική για τη μακροχρόνια φροντίδα, για τη μεταρρύθμιση, όπως είπαμε, και για την κατ’ οίκον φροντίδα. Είναι δέσμευση η υλοποίηση ότι κανένα παιδί με αναπηρία δεν θα φιλοξενείται πλέον σε ίδρυμα μέχρι το 2030. Και βέβαια το δεύτερο σκέλος αυτής της πολύ σημαντικής παρουσίας του Υπουργείου έχει να κάνει προφανώς με το δημογραφικό ζήτημα. Ο Πρωθυπουργός το είπε χθες, είναι η απόλυτη εθνική προτεραιότητα.

Και βέβαια στόχος του νεοσύστατου Υπουργείου είναι η βελτίωση της καθημερινότητας όλων των ηλικιών με τη διαμόρφωση ενός πλαισίου υποστηρικτικού προς κάθε οικογένεια, μέσα σε έναν προσεκτικό σχεδιασμό συντονισμένων δράσεων, σε άμεση συνεργασία με τα Υπουργεία, με την αυτοδιοίκηση, με επιμέρους εμπλεκόμενους φορείς. Ο ρόλος του Υπουργείου είναι να αναλάβει πρωτοβουλίες και δράσεις με στόχευση για τη δημιουργία ενός ευνοϊκού περιβάλλοντος για τη δημιουργία οικογένειας, την ανάδειξη της σημασίας και την ουσιαστική διευκόλυνση της μακροχρόνιας φροντίδας, την προώθηση της υγιούς και ενεργούς γήρανσης, τη διαγενεακή συμφιλίωση και την παραγωγική ενεργοποίηση της νεότητας.

Στόχος της δημογραφικής πολιτικής δεν είναι μόνο να θεσπίζουμε κίνητρα για την απόκτηση περισσότερων παιδιών. Στόχος είναι η διόρθωση όλων των στρεβλώσεων που εμποδίζουν τη δημιουργία οικογένειας, που δυσχεραίνουν την αξιοποίηση του ανθρώπινου κεφαλαίου, που δυσκολεύουν την πρόσβαση στην εργασία, στη στέγη, που κρατούν στο περιθώριο κοινωνικές ομάδες, που εντείνουν τις γεωγραφικές ανισότητες. Ουσιαστική προϋπόθεση είναι η διαμόρφωση ενός κλίματος ασφάλειας και αισιοδοξίας για το μέλλον και μέσα σε αυτό το πλαίσιο συστάθηκε στο νέο Υπουργείο η νέα Γενική Γραμματεία Δημογραφικής και Στεγαστικής Πολιτικής.

Πρώτη προτεραιότητα της ηγεσίας του Υπουργείου είναι η άμεση διαμόρφωση ενός αναλυτικού και περιεκτικού εθνικού σχεδίου για τη δημογραφία και την οικογένεια και ένα αντίστοιχο σχέδιο δράσης κατόπιν διαβούλευσης με όλους τους αρμόδιους φορείς, τους κοινωνικούς εταίρους, τα εμπλεκόμενα και ενδιαφερόμενα μέρη και βέβαια τη γόνιμη συμμετοχή όλων των κομμάτων –θα περιμένουμε πραγματικά με αγωνία τις προτάσεις σας- αξιοποιώντας την πρόοδο και τα πορίσματα που ήδη έχουν παραχθεί στο πεδίο αυτό. Έτσι θα διαμορφώσουμε ένα σύνολο δημόσιων πολιτικών για το δημογραφικό, αξιοποιώντας τις επιτυχημένες δράσεις που έγιναν κατά το προηγούμενο χρονικό διάστημα, υλοποιώντας παράλληλα και νέες.

Στο πλαίσιο της παροχής κινήτρων για την ενίσχυση του θεσμού της οικογένειας, θα ήθελα να αναφερθώ στο ισχύον μέτρο –το είπαν και πάρα πολλοί συνάδελφοι- του επιδόματος γέννησης των 2.000 ευρώ που συνεχίζεται για τα παιδιά που γεννιούνται στην Ελλάδα, του επιδόματος της μητρότητας, ένα αντιστοίχως σημαντικό βοήθημα στις εργαζόμενες μητέρες. Και σε αυτό το πλαίσιο δεσμευτήκαμε και δεσμευόμαστε για την επέκτασή του στους εννιά μήνες στο ύψος του κατώτατου μισθού για ελεύθερους επαγγελματίες και αγρότες, ακριβώς όπως ισχύει στον δημόσιο και ιδιωτικό τομέα.

Η σύγχρονη κατεύθυνση της δημογραφικής πολιτικής δεν στηρίζεται, όπως σας είπα πριν, σε καινοτόμες μόνο επιδοματικές πολιτικές, οι οποίες προφανώς προκύπτουν μετά από συλλογή πραγματικών στοιχείων για την οικονομική κατάσταση των πολιτών. Βρίσκει στήριγμα στις πολιτικές προαγωγής της ισότητας των φύλων που εφάρμοσε η Κυβέρνηση την προηγούμενη τετραετία. Οδήγησαν δε και αυτό πρέπει να ειπωθεί…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ…

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Δώστε μου δύο λεπτάκια, είναι νέο Υπουργείο, νομίζω αξίζει να πούμε πέντε πραγματάκια ακόμα. Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφού είναι νέο Υπουργείο, θα δώσουμε δύο λεπτά ακόμα.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ.

Ήθελα, λοιπόν, να επισημάνω και αυτό να το συγκρατήσετε ότι ήταν πολιτικές που οδήγησαν ούτως ή άλλως και το προηγούμενο χρονικό διάστημα στην αναγνώριση της Ελλάδας από την Παγκόσμια Τράπεζα το ’22 ως μία από τις δώδεκα χώρες σε όλο τον κόσμο που έχουν πετύχει την πλήρη νομική ισότητα ανδρών και γυναικών. Οφείλουμε, λοιπόν, να διευρύνουμε την προσέγγισή μας και να προσαρμοστούμε άμεσα στις διαφοροποιημένες συνθήκες που μας έχουν κληροδοτήσει τις διαδοχικές κρίσεις που αντιμετωπίσαμε.

Προχωρώντας στο τρίτο κομμάτι, που είναι πάρα πολύ σημαντικό και αυτό είναι προφανώς η στεγαστική πολιτική, σ’ αυτό βλέπουμε ότι πραγματικά έχει γίνει πάρα-πάρα πολύ μεγάλη δουλειά με τα προγράμματα τα οποία έχουν να κάνουν με τη στέγαση, με τα προγράμματα τα οποία έχουν να κάνουν με την κοινωνική αντιπαροχή, το πρόγραμμα «ΚΑΛΥΨΗ» για την αξιοποίηση κοινών ιδιωτικών κατοικιών που συμμετείχαν στο πρόγραμμα «ΕΣΤΙΑ», η «Κοινωνική Κατοικία» και η κοινωνική αντιπαροχή. Και βέβαια πρέπει να πούμε ότι το πρόγραμμα αυτό έχει ήδη διακριθεί διεθνώς στο πλαίσιο των ευρωπαϊκών βραβείων καινοτομίας στην πολιτική, λαμβάνοντας το πρώτο βραβείο στην κατηγορία «κοινωνική συνοχή».

Την ίδια στιγμή συνεχίζεται και το πρόγραμμα το οποίο είναι η ναυαρχίδα, το πρόγραμμα «Σπίτι μου» για νέους είκοσι πέντε έως τριάντα εννέα ετών με χρηματοδότηση κατά 75% από τη ΔΥΠΑ και ευνοϊκό επιτόκιο στο ένα τέταρτο των στεγαστικών επιτοκίων αγοράς. Έχουν μάλιστα μέχρι τώρα λάβει προέγκριση δεκαεπτά χιλιάδες εξακόσια έξι αιτήματα και έχουν εγκριθεί περίπου τα τέσσερις χιλιάδες επτακόσια έξι. Στόχος μας, λοιπόν, να διπλασιάσουμε τους πόρους ακριβώς όπως είπε και ο Πρωθυπουργός. Δεν αποτελεί ευχολόγιο η στεγαστική πολιτική, ούτε στηρίζεται σε αποσπασματικές δράσεις. Μετά από δέκα χρόνια αδράνειας βλέπουμε πολύ συγκεκριμένες, ούτως ή άλλως, προτεραιότητες.

Κλείνω -γιατί ξέρω ότι έχουμε πολύ περιορισμένο χρόνο και πραγματικά σέβομαι ότι είναι πάρα πολύ αργά- με την τελευταία Γραμματεία, η οποία είναι πρώτιστη σε σημασία και έχει να κάνει προφανώς με το θέμα της ισότητας. Άκουσα την κ. Κωνσταντοπούλου η οποία ανέφερε χθες ότι δεν έχει ακουστεί κάτι για το θέμα της βίας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ πάντως τα δύο λεπτά σας τα έδωσα.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Το ξέρω, το ξέρω. Ένα λεπτό, γιατί είναι πολύ σημαντικό να απαντηθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την κόβετε την ώρα που λέει για το θέμα το κρίσιμο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν το κάνω επίτηδες.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ειδικότερα, λοιπόν, και προς σεβασμό στη λογοδοσία στο ελληνικό Κοινοβούλιο, με στόχο την προστασία των γυναικών από φαινόμενα βίας και παρενόχλησης ολοκληρώθηκε η κύρωση της Σύμβασης 190 της Διεθνούς Οργάνωσης Εργασίας για την εξάλειψη της βίας και την παρενόχληση στον χώρο της εργασίας. Εξασφαλίστηκε η συνέχιση της χρηματοδότησης του δικτύου δομών για τις κακοποιημένες γυναίκες με σαράντα τέσσερα συμβουλευτικά κέντρα, είκοσι δομές φιλοξενίας και την εικοσιτετράωρη γραμμή SOS 15900 το οποίο συνεχίζουμε να χρηματοδοτούμε για όσο χρειαστεί. Και βέβαια για την πληρέστερη και αμεσότερη προστασία των θυμάτων ενδοοικογενειακής βίας ξεκίνησε η πιλοτική λειτουργία του προγράμματος «Panic button», το οποίο θέλουμε πραγματικά να διευρυνθεί όσο γίνεται. Και βέβαια συνεχίζουμε ένα συνολικό πρόγραμμα της εκτίμησης των εκπαιδευτικών προγραμμάτων και τους θύτες και για τα θύματα. Όλα αυτά θέλουμε να μπουν σε ένα πλαίσιο προφανώς που έχει να κάνει…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** ...με τον σεβασμό για τα ανθρώπινα δικαιώματα, για την αξιοπρέπεια, για τα παιδιά θύματα, την καταπολέμηση της έμφυλης βίας, ΛOATKI+ άτομα για τα οποία υπάρχουν σχέδια δράσης, τα θύματα ρατσισμού, τους Ρομά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Με αυτές τις σκέψεις και χωρίς να θέλω να κάνω άλλη κατάχρηση του χρόνου, καλώ πραγματικά να ψηφίσετε τις προγραμματικές εξαγγελίες της Κυβέρνησης, να δώσουμε ψήφο εμπιστοσύνης, αλλά να έρθουμε να συναντηθούμε όλοι μαζί, ούτως η άλλως, σε πολιτικές ο οποίος αφορούν κάθε μορφή βίας και δεν αφήνουν κανέναν πίσω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχουμε δύο τελευταίους ομιλητές. Έχει ζητήσει τον λόγο η Πρόεδρος της Πλεύσης Ελευθερίας κ. Ζωή Κωνσταντοπούλου.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μιλήσω από τη θέση μου, κύριε Αντιπρόεδρε.

Είναι πράγματι πολύ αργά, αλλά παρέμεινα γιατί ήθελα να ακούσω τις Προγραμματικές Δηλώσεις της Υπουργού Κοινωνικής Συνοχής και Οικογένειας, γιατί νομίζω ότι έχει μεγάλη σημασία να παρθούν πρωτοβουλίες και για την ισότητα και για την κοινωνική συνοχή και για την εγγύηση της εξάλειψης των διακρίσεων.

Και από πλευράς της Πλεύσης Ελευθερίας θα ήθελα να είναι απολύτως σαφές, ότι σε οποιαδήποτε πρωτοβουλία συμβάλλει στην κατεύθυνση αυτή θα είμαστε αρωγοί.

Είναι πάρα πολλοί οι συμπολίτες μας που βιώνουν τους αποκλεισμούς: τα άτομα με αναπηρία, οι φτωχότεροι συνάνθρωποί μας, οι γυναίκες, άνθρωποι που βιώνουν τους αποκλεισμούς και τις διακρίσεις λόγω φύλου, φυλής, σεξουαλικού προσανατολισμού, ταυτότητας φύλου, θρησκεύματος, ασθένειας, αναπηρίας, εθνικής καταγωγής, εθνότητας.

Είναι πάρα πολύ σημαντικό, κυρία Υπουργέ, ότι υπογραμμίσατε την ισότητα ως συνταγματική αρχή. Είναι πολύ σημαντικό ότι ήσασταν η πρώτη που απαντήσατε σε κάτι που έθεσα σε όλη την Εθνική Αντιπροσωπεία και στην Κυβέρνηση. Καλό είναι όταν τίθενται τα ζητήματα να απαντιούνται. Δεν είναι τυχαίο ότι απαντήθηκαν από γυναίκα Υπουργό. Και νομίζω ότι θα είναι ένα καλό βήμα αυτή η πρωτοβουλία σας να διευρυνθεί και αυτό το παράδειγμα να υποστηριχθεί.

Η ισότητα ανδρών και γυναικών, που θα έπρεπε να είναι η κατακτημένη ισότητα, η πιο παλιά διεκδίκηση στη χώρα μας, είναι ακόμη ζητούμενο και στοίχημα.

Εμείς και με προτάσεις και με παρατηρήσεις και με ιδέες θα συμβάλουμε στην κατεύθυνση αυτή.

Περιμένουμε να δούμε -υποθέτω ότι θα το δούμε νομοθετικά- και ποια θα είναι η διάρθρωση του Υπουργείου που αναλαμβάνει αυτό το αντικείμενο.

Είναι πάντως ώρα -και το απευθύνω και στον κύριο Αντιπρόεδρο, γιατί διέκοψε στην κρίσιμη στιγμή- τα ζητήματα να τα συζητάμε κατ’ ουσίαν και όχι κατ’ επίφαση, και είναι η ώρα σε αυτά ακριβώς τα ζητήματα, που εμείς μπορεί να έχουμε την πολυτέλεια να τα θέτουμε με αυτόν τον τόπο, αλλά άλλοι συνάνθρωποί μας τα βιώνουν τραυματικά χωρίς να τους δίνει κανείς φωνή και διέξοδο, σε αυτά, λοιπόν, τα ζητήματα να επιμείνουμε.

Εμείς θα συμβάλουμε στην ανάδειξη των ζητημάτων της κοινωνικής συνοχής και της ισότητας και, βεβαίως, και στη στήριξη της οικογένειας, που είναι συνταγματικός θεσμός, πάντοτε, κυρία Υπουργέ, για να απαντήσω και εγώ σε κάτι που τέθηκε, αλλά δεν αντιμετωπίστηκε εδώ, πάντοτε με σεβασμό στις προσωπικές επιλογές του καθενός, στην προσωπική του ζωή και στην αξιοπρέπεια του καθενός.

Θεωρώ ότι η επίθεση, την οποία δεχθήκατε όταν αναλάβατε το Υπουργείο αυτό, ήταν ανοίκεια και απαράδεκτη. Αισθάνομαι την ανάγκη αυτό να το υπογραμμίσω και μέσα στη Βουλή για να καταγραφεί στα Πρακτικά. Και αν κάνουμε την αρχή να μη δεχόμαστε και να μην ανεχόμαστε το bullying από όπου κι αν προέρχεται, τον προπηλακισμό, την απαξίωση, την προσβολή προσωπικότητας λόγω φύλου, αν κάνουμε την αρχή και αν δεν το ανεχόμαστε εδώ μέσα στη Βουλή, θα δώσουμε το παράδειγμα να μην το ανέχεται και η ίδια η κοινωνία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Πρόεδρε.

Συνεχίζουμε τώρα με τον κ. Γραμμένο από την Ελληνική Λύση και ολοκληρώνουμε με τον κ. Παπαδόπουλο από τη Νίκη.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Πρόεδρε, σας ευχαριστώ πολύ και ελπίζω να δείξετε και σε εμάς τη γενναιοδωρία σας και να μας χαρίσετε δυο-τρία λεπτά ως νέοι Βουλευτές.

Θα ήθελα να ευχαριστήσω πάρα πολύ τους Έλληνες πολίτες και τους Αθηναίους πολίτες που μας τίμησαν με την ψήφο τους και μας έφεραν για άλλη μια φορά στο ελληνικό Κοινοβούλιο, παρά τον πόλεμο και τη λάσπη που δεχτήκαμε και δεχόμαστε μήνες τώρα.

Από την πρώτη στιγμή κιόλας μας δόθηκε η ευκαιρία και πιάσαμε δουλειά, όπως κάναμε τα τέσσερα τελευταία χρόνια μέσα στο Κοινοβούλιο, και καταθέσαμε προτάσεις για σύσταση εξεταστικών επιτροπών για τις Πρέσπες, την κατάπτυστη αυτή συμφωνία, για τα Τέμπη, για το Μάτι, την υποχρεωτικότητα των εμβολίων, αυτό το αντισυνταγματικό μέτρο που ανάγκασε, βιάζοντας την ελευθερία των ατόμων να κάνει το περιβόητο αυτό εμβόλιο, όπως επίσης και τα πρόστιμα των συνταξιούχων παππούδων μας των 300 ευρώ και 400 ευρώ.

Υλοποιήσαμε, λοιπόν, άλλη μία προεκλογική μας δέσμευση. Τώρα να δούμε ποιοι θα τη στηρίξουν, ποιοι θα έχουν την τόλμη και το σθένος να στηρίξουν αυτές τις προτάσεις μας με μία μόνο δήλωσή τους, να στηρίξουν τις προτάσεις μας για να στείλουν όλους αυτούς που παρανόμησαν και παραβίασαν το Σύνταγμα στην ελληνική δικαιοσύνη. Τα πρωτόκολλα είναι εδώ. Τα γνωρίζετε. Τα έχουμε καταθέσει. Τα γνωρίζει πλέον και ο ελληνικός λαός.

Η Ελληνική Λύση από την πρώτη στιγμή της εισόδου της στο ελληνικό Κοινοβούλιο τηρεί τον όρκο της στο Σύνταγμα και υπερασπίζεται τη δημοκρατία, όπως επίσης τιμά την εμπιστοσύνη των Ελλήνων πολιτών. Η μάχη για την υπεράσπιση του Συντάγματος και της Δημοκρατίας δεν είναι θεωρητική, αλλά αγώνας στην πρώτη γραμμή δίπλα στον Έλληνα πολίτη, στον Έλληνα πολίτη που δοκιμάζεται καθημερινά, διότι σήμερα το Σύνταγμα και η Δημοκρατία βρίσκονται υπό καθεστώς απειλής και ομηρίας.

Για την ακρίβεια ο σκληρός πυρήνας της δημοκρατίας βάλλεται βάναυσα, καθώς η ελευθερία που εγγυάται το Σύνταγμα, καθημερινά, αγαπητοί συνάδελφοι, παραβιάζεται.

Δημοκρατική είναι μια πολιτεία που μπορεί να εγγυηθεί τι; Τη ζωή και την περιουσία των πολιτών. Δημοκρατία είναι το πολίτευμα που ο Έλληνας, η Ελληνίδα, τα παιδιά μας, τα παιδιά όλου του κόσμου μπορούν να κυκλοφορούν ελεύθερα στους δρόμους της πόλης τους.

Επειδή ακούω τα συστημικά κόμματα να μιλούν για πρόοδο, εγώ θα μιλήσω για την υποκρισία των δήθεν προοδευτικών δυνάμεων.

Πόσο προοδευτική, λοιπόν, είναι, αγαπητοί συνάδελφοι, κυρίες και κύριοι, μια κοινωνία όπου μια γυναίκα -έφυγε η κ. Κωνσταντοπούλου, μας κράτησε ως αργά για να μας μιλήσει για τα ομόφυλα ζευγάρια, τη σεξουαλικότητα και όλα αυτά που πρεσβεύουν οι αριστερές και φιλελεύθερες δυνάμεις και κάτσαμε και την ακούσαμε- δεν τολμά να κυκλοφορήσει αυτή την ώρα στο κέντρο της Αθήνας; Ας μας απαντήσουν οι υπεύθυνοι. Για ποια πρόοδο μιλάμε όταν ακόμη και ανήλικα παιδιά απειλούνται, ληστεύονται και μαχαιρώνονται έξω από τα ελληνικά σχολεία; Πόσο δημοκρατική μπορεί να είναι μια Κυβέρνηση που εγγυάται μόνο την ασφάλεια των λίγων, εκλεκτών και φίλων, αλλά αφήνει τις γειτονιές των Ελλήνων στο έλεος των συμμοριών;

Εμείς, λοιπόν, ως Ελληνική Λύση ήρθαμε να υπερασπιστούμε τον έντιμο, κυρίως τον έντιμο Έλληνα αστυνομικό που μάχεται στην πρώτη γραμμή απέναντι στο έγκλημα.

Ήρθαμε για να γίνουμε η φωνή του Έλληνα πολίτη, της Ελληνίδας, της Ελληνίδας μάνας που απαιτεί, κυρία Υπουργέ, τι; Να επιστρέψουν οι γειτονιές, τα σχολεία, οι πλατείες σε όλους εμάς που μας ανήκουν και που δεν μπορούμε να πάμε τα παιδιά μας σε πολλές πλατείες στο κέντρο της Αθήνας και πέριξ.

Η σκληρή αλήθεια, λοιπόν, είναι ότι η Κυβέρνηση της Νέας Δημοκρατίας με τη συνέργεια του ΠΑΣΟΚ και του ΣΥΡΙΖΑ έχουν εγκαταλείψει τον Έλληνα αστυνομικό, τον φύλακα της γειτονιάς, της ζωής μας, της περιουσίας των Ελλήνων και της ελληνικής οικογένειας, πού; Στο έλεος των κακοποιών, των εγκληματικών στοιχείων που δρουν ανεξέλεγκτα σε όλη τη χώρα.

Αστυνομικά τμήματα στη νοτιοανατολική Αττική, στη δυτική Αττική, στο κέντρο της Αθήνας, σε όλη την Ελλάδα έχουν αποδεκατιστεί. Χιλιάδες μάχιμοι αστυνομικοί αντί να υπερασπίζονται τις Ελληνίδες και τους Έλληνες έχουν αποσπαστεί σε ολιγάρχες, επώνυμους και ανώνυμους, εκλεκτούς της εξουσίας. Σε πολλά αστυνομικά τμήματα πλέον δεν υπάρχει ούτε αξιωματικός υπηρεσίας.

Πηγαίνετε αυτήν την ώρα να κάνετε έναν έλεγχο, κυρία Υπουργέ. Κάντε μια βόλτα στα τμήματα να δείτε αν υπάρχει αξιωματικός υπηρεσίας. Η τήρηση του νόμου και της τάξης επαφίεται στον πατριωτισμό και την ηρωική προσπάθεια των Ελλήνων και των Ελληνίδων της Ελληνικής Αστυνομίας, που έχουν ξεχάσει τις οικογένειές τους στο σπίτι τους, για να τελέσουν το ύψιστο καθήκον, για να μας φυλάξουν, να νιώσουμε ασφάλεια.

Εμείς σε αυτό το αντιδημοκρατικό αίσχος θα βάλουμε τέλος και όταν λέμε τέλος, το εννοούμε. Κάθε καταγγελία αστυνομικού της πρώτης γραμμής ή Έλληνα πολίτη θα έρχεται στη Βουλή μέσω της Ελληνικής Λύσης. Η εποχή που μπορούσατε να βάζετε τα προβλήματα της ελληνικής κοινωνίας κάτω από το χαλί πρέπει και έχει τελειώσει.

Σας καλώ λοιπόν άμεσα, καλώ τον κύριο Υπουργό τον κ. Μηταράκη που ανέλαβε και τον κ. Κατσαφάδο να διατάξετε έρευνα και αυτοψία σε όλα τα τμήματα της Αττικής αλλά και της Ελλάδας. Να πάτε λοιπόν κυρίως στη νοτιοανατολική Αττική για να διαπιστώσετε τις ελλείψεις και να διορθώσετε όλες τις λαθροχειρίες που έχουν πραγματοποιηθεί.

Οι προτάσεις της Ελληνικής Λύσης –διότι εμείς δεν κάνουμε στείρα κομματική αντιπαράθεση, αλλά εθνική Αντιπολίτευση- είναι η σύσταση σώματος επιθεώρησης των αστυνομικών τμημάτων, το οποίο θα εγγυάται τη σωστή λειτουργία και κυρίως την επάρκεια του προσωπικού σε όλα τα αστυνομικά τμήματα. Έτσι θα λάβει τέλος το ρουσφέτι και κάθε μορφής λαθροχειρία, η οποία εν τέλει απειλεί τη ζωή των αστυνομικών και την ασφάλεια.

Και φυσικά από το Βήμα της Βουλής σας απευθύνουμε αυστηρή προειδοποίηση. Είμαστε εδώ για να ενισχύσουμε και να επικροτήσουμε κάθε ενέργεια που θα ενισχύσει την Ελληνική Αστυνομία και θα προασπίσει τη γειτονιά και τα παιδιά μας.

Επίσης, θα μας βρείτε απέναντί σας αν συνεχίσετε τα αίσχη των προκατόχων σας. Χαρακτηριστικό παράδειγμα το σκάνδαλο με τις νέες ταυτότητες.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Κυρία Υπουργέ, κύριοι Υπουργοί, κύριοι της Κυβέρνησης, σας προειδοποιούμε. Μην τολμήσετε να παίξετε πλέον με το δημόσιο χρήμα. Να μην τολμήσετε να επαναλάβετε τον φωτογραφικό διαγωνισμό, ο οποίος θα χάριζε εκατοντάδες εκατομμύρια στους φίλους σας, στους επιχειρηματίες που ήθελαν να πάρουν αυτό το σημαντικό έργο. Ο διαγωνισμός θα πρέπει να είναι διαυγής, διεθνής και μειοδοτικός χωρίς φωτογραφικούς όρους, με μοναδικό σκοπό την υπεράσπιση του δημοσίου συμφέροντος.

Είμαστε πρώτοι σε διαφθορά. Το ευρωβαρόμετρο το λέει, όχι εγώ, όχι εμείς στην Ελληνική Λύση. Δείτε, 97% πιστεύουν οι Έλληνες πολίτες, ότι είμαστε διεφθαρμένοι, μιας και μιλάμε για χρήμα και χρήματα του ελληνικού λαού.

Οι προτάσεις μας –και κλείνω, κύριε Πρόεδρε- είναι οι εξής:

Ανασύσταση του Υπουργείου Δημόσιας Ασφάλειας και η υπαγωγή σε αυτό όλων των Σωμάτων Ασφαλείας καθώς επίσης και της ΕΥΠ –την οποία ξεφτιλίσατε, αγαπητοί συνάδελφοι της Νέας Δημοκρατίας, την αφήσατε στο Γραφείο του Διευθυντή του Πρωθυπουργού και οργίαζε- σύμφωνα με τα διεθνή πρότυπα όπως οι μυστικές υπηρεσίες του Ισραήλ, σοβαρή χώρα, όπως στην Αμερική, όπως σε άλλες ευρωπαϊκές χώρες.

Σύσταση σώματος επιθεώρησης για τη λειτουργία των αστυνομικών τμημάτων στην Αθήνα αλλά και σε όλη την επικράτεια.

Άλλο ένα μέτρο που θα θέλαμε –και θα το κάνουμε- είναι ο επαναπροσδιορισμός των κανόνων εμπλοκής λόγω της οξυνόμενης εγκληματικότητας. Πρέπει να αλλάξουν οι κανόνες εμπλοκής των αστυνομικών. Πρέπει να το ξέρετε, να το γνωρίζετε αυτό. Κάντε το όσο πιο γρήγορα μπορείτε.

Επαναλειτουργία της συνοριοφυλακής σε ειδική διεύθυνση της ΕΛΑΣ.

Επανασύσταση των απαραίτητων αστυνομικών τμημάτων στην ύπαιθρο.

Αναδιοργάνωση-αναβάθμιση του ρόλου της τουριστικής αστυνομίας. Έχετε ξεχάσει την τουριστική αστυνομία. Διακοσμητική είναι στα τμήματα.

Εκσυγχρονισμός του Πυροσβεστικού Σώματος με νέα υλικά και μέσα, νέες στολές, οχήματα και όλο τον απαραίτητο εξοπλισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ τα δύο λεπτά σας τα έδωσα.

**ΒΑΣΙΛΕΙΟΣ ΓΡΑΜΜΕΝΟΣ:** Κλείνω, κύριε Πρόεδρε.

Αναδιοργάνωση δομής του Λιμενικού Σώματος –και αυτό είναι Σώμα Ασφαλείας- και δημιουργία νέας διεύθυνσης με σκοπό τη φύλαξη των θαλάσσιων συνόρων, εκεί που η FRONTEX κάνει ό,τι θέλει.

Και τέλος, ίδρυση πολιτοφυλακής και ενίσχυση εθνοφυλακής όπως έχουν όλα τα σοβαρά κράτη, Αμερική, Ελβετία και άλλες ευρωπαϊκές χώρες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΒΑΣΙΛΕΙΟΣ ΓΡΑΜΜΕΝΟΣ:** Για εμάς, λοιπόν, στην Ελληνική Λύση, κύριε Πρόεδρε –και κλείνω- προέχει η ασφάλεια του πολίτη και αποτελεί ύψιστο εθνικό καθήκον. Ό,τι συμβαίνει στο Παρίσι δεν θέλουμε να το ζήσουμε στην Ελλάδα. Δεν θα επιτρέψουμε να γίνουμε νέο Παρίσι. Εάν εσείς δεν μπορείτε, αφήστε το σε εμάς, στην Ελληνική Λύση.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ευχαριστούμε.

Τον λόγο έχει τώρα ο κ. Παπαδόπουλος από τη Νίκη.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, από το Βήμα αυτό, το ιερό Βήμα του ελληνικού Κοινοβουλίου θα ήθελα να αποστείλω ένα μεγάλο ευχαριστώ σε όλον τον πολύπαθο ελληνικό λαό όχι μόνο σε αυτούς που ψήφισαν Νίκη και απέθεσαν σε εμάς την ελπίδα τους για ένα καλύτερο μέλλον, αλλά και σε εκείνους που ψήφισαν τα άλλα κόμματα ή και ακόμη σε αυτούς που δεν ψήφισαν τίποτα και αποτελούν τη σιωπηλή πλειοψηφία του λαού μας που νιώθει πραγματικά προδομένη από το υπάρχον πολιτικό σύστημα.

Όχι μόνο ως γιατρός, διδάκτωρ της καρδιοχειρουργικής στο Αριστοτέλειο Πανεπιστήμιο Θεσσαλονίκης, αλλά και ως πολύτεκνος, πατέρας έξι παιδιών, θα ήθελα να σας διαβεβαιώσω πως μετά από την πολύχρονη λαίλαπα των μνημονίων και της πανδημίας εσχάτως το ΕΣΥ νοσεί, νοσεί βαριά και συνιστά τον μεγάλο ασθενή του συστήματος. Το ζήτημα της υγείας είναι μείζον για τον φτωχοποιημένο μας λαό, δηλαδή για τη μεγάλη πλειοψηφία. Οι πλούσιοι θα βρουν τις άκρες και θα εξυπηρετηθούν είτε στον πανάκριβο ιδιωτικό τομέα είτε με τα αθέμιτα και παράνομα «φακελάκια» στο ΕΣΥ. Όμως, ο φτωχός τι θα κάνει όταν αντιμετωπίζει πρόβλημα ζωής η γυναίκα του, το παιδί του, οι γονείς του ή ο ίδιος;

Εύχομαι, αγαπητοί μου και προσεύχομαι να μη συμβεί αυτό σε κανέναν άνθρωπο στον κόσμο. Είναι πολύ οδυνηρό. Δεν θα σας παρουσιάσω σήμερα στατιστικές της ΕΛΣΤΑΤ που ψυχρά αποτυπώνουν τη ραγδαία αύξηση της θνησιμότητας και της νοσηρότητας στον ελληνικό πληθυσμό, που πρέπει να απαντηθεί βέβαια και αυτό αφού γίνει ενδελεχής μελέτη από ανεξάρτητες επιτροπές και όχι από επιτροπές ακαταδίωκτων που τις ζήσαμε στο πετσί μας.

Θα μιλήσω με τα δικά μου βιώματα που ισχύουν –μετά λόγου γνώσεως σας μιλώ- σε ολόκληρο το ΕΣΥ. Το ΕΣΥ διαλύεται. Προέρχομαι από τη μεγάλη κλινική, άρτι αφιχθείς, την καρδιοχειρουργική κλινική, τη μεγαλύτερη της βορείου Ελλάδος του αείμνηστου Καθηγητή Παναγιώτη Σπύρου από άποψη αριθμού χειρουργικών επεμβάσεων. Διενεργούσαμε περί τα εννιακόσια έως χίλια χειρουργεία ετησίως σε παλαιότερα έτη. Αντιλαμβάνεστε το μέγεθος της προσφοράς και της φιλανθρωπίας της κλινικής αυτής στην τοπική κοινωνία.

Από τις οκτώ –ακούστε το αυτό- οργανικές θέσεις των καρδιοαναισθησιολόγων που υπήρχαν παλιότερα, σήμερα έχουμε μόνο μία αναισθησιολόγο και εκείνη ασθενής, αφού υποβλήθηκε η ίδια σε χειρουργική επέμβαση και χρειάζεται να αναρρώσει.

Τα κενά δεν συμπληρώθηκαν ή αντιμετωπίστηκαν πλημμελώς από ιδιώτες ιατρούς που προσφέρουν τις υπηρεσίες τους με το λεγόμενο μπλοκάκι, που συνιστά όνειδος για το σύστημα! Πώς θα περατωθούν οι γενικές εφημερίες, πώς θα διεκπεραιωθεί το βαρύ ημερήσιο πρόγραμμα της κλινικής;

Επιπλέον, έχουμε το φαινόμενο των μαζικών παραιτήσεων ακόμη και διευθυντών της κλινικής. Σε εμάς παραιτήθηκε ο διευθυντής της κλινικής μας, η διευθύντρια του αναισθησιολογικού τμήματος. Φεύγουν έμπειροι ιατροί, χωρίς ποτέ να αντικατασταθούν! Πώς γίνεται οι μεγάλης ηλικίας γιατροί που έμειναν στο σύστημα να τα βγάλουν πέρα μόνοι τους σε εικοσιτετράωρες και ολονύχτιες εφημερίες;

Παρακαλώ το Υπουργείο Υγείας να τηλεφωνήσει για να διαπιστώσει του λόγου το αληθές, αν και πιστεύω ότι τα γνωρίζει όλα!

Άλλο ζήτημα. Τα ραντεβού για τα τρέχοντα χειρουργεία ρουτίνας καθυστερούν τόσο πολύ που τελικά αναβάλλονται και πολλές φορές δεν γίνονται. Ο ασθενής πεθαίνει και δεν κατορθώνει να φτάσει ποτέ στη χειρουργική τράπεζα ή όταν φτάσει, η νόσος του έχει αλλάξει ήδη στάδιο και δεν είναι πια χειρουργήσιμη. Νεοπλάσματα και βαριές καρδιοπάθειες δεν μπορούν, αγαπητοί μου, να περιμένουν, ενώ είναι συχνό, πολύ συχνό –ακούστε το αυτό- το φαινόμενο της ακατάσχετης ρουσφετολογίας, όπου ο τρομοκρατημένος και φτωχοποιημένος Έλληνας ανταλλάσσει την ψήφο του για ένα ραντεβού που θα του εξασφαλίσει ο τοπικός Βουλευτής για έναν οφθαλμίατρο, γενικό χειρουργό, γυναικολόγο ή έστω για μια αξονική τομογραφία. Ντροπή για τη δημοκρατία μας, φίλοι μου!

Συνοψίζοντας, το ΕΣΥ νοσεί και σβήνει μπροστά στα μάτια της πολιτικής ηγεσίας που παρατηρεί αμέριμνα τις τραγικές ελλείψεις σε προσωπικό αλλά και σε υγειονομικό υλικό.

Το προσωπικό αποχωρεί και δεν αντικαθίσταται. Προσλήψεις δεν γίνονται. Μήπως το Υπουργείο το κάνει γιατί έχει στο βάθος του μυαλού του τις διαβόητες συγχωνεύσεις των νοσοκομείων και το κλείσιμο πολλών από αυτά, όπως έγινε στη Θεσσαλονίκη και σχεδιάζεται και εδώ στην Αθήνα;

Αγαπητοί μου συνάδελφοι, θα το επιτρέψουμε;

Τα ίδια και με το υγειονομικό υλικό που παλαιώνει και φθείρεται, τα ασθενοφόρα, τα κτήρια. Εικόνα εγκατάλειψης παντού!

Οι νέοι γιατροί μεταναστεύουν σε ξένες χώρες. Έτσι μειώνεται η ανεργία; Να πείτε στον κ. Γεωργιάδη ότι έτσι μειώθηκε η ανεργία. Αν φύγουν όλοι, μηδέν θα είναι η ανεργία. Είκοσι χιλιάδες γιατροί νέοι, ακμαίοι γιατροί, τα χρόνια των μνημονίων που δολοφόνησαν την οικονομία μας, καταγράφει ο Πανελλήνιος Ιατρικός Σύλλογος στις τελευταίες του εκλογές ότι εγκατέλειψαν τη χώρα, κυνηγώντας το προδομένο τους όνειρο. Η κ. Μέρκελ έπλεκε το εγκώμιο του Έλληνα γιατρού, γιατί κράτησε όρθιο το γερμανικό σύστημα στην τραγική περίοδο της πανδημίας, ενώ εδώ η καλή μας η Κυβέρνηση με τις εγκληματικές αναστολές πήρε από το σύστημα δέκα χιλιάδες έμπειρους, έντιμους υγειονομικούς και τράβηξε το χαλί κάτω από τα πόδια της δημόσιας υγείας. Και τα αποτελέσματα τα ξέρετε: Από τις χειρότερες επιδόσεις η χώρα μας στην πανδημία!

Χρειάζεται, λοιπόν, επειγόντως να δοθούν πόροι και όχι κούφια λόγια για την υγεία, άμεσες προσλήψεις υγειονομικού προσωπικού και κυρίως ιατρών και νοσηλευτών. Πρέπει να οργανωθεί επιτέλους και η πρωτοβάθμια φροντίδα υγείας που σήμερα είναι κάτισχνη και αποτελεί το βαρόμετρο της ποιότητας ενός Εθνικού Συστήματος Υγείας.

Τέλος, θα ήθελα να αναφερθώ στην προσφιλή τακτική των μνημονιακών κυβερνήσεων που ευτελίζουν τα πολύτιμα ασημικά της χώρας μας και τα ξεπουλούν κοψοχρονιά για πενταροδεκάρες. Παράδειγμα ο ΟΣΕ που ξεπουλήθηκε, αφού πρώτα ευτελίστηκε για λίγα εκατομμύρια ευρώ. Οι συνέπειες και εδώ οδυνηρές για την πατρίδα μας, βλέπε Τέμπη.

Μήπως η καλή μας η Κυβέρνηση ετοιμάζει μεθοδικά και εδώ την ιδιωτικοποίηση της υγείας, ξεπουλώντας και κομματιάζοντας το ΕΣΥ, που συνιστά πραγματικά πολύτιμη περιουσία για τον ελληνικό λαό;

Εκλεκτοί μου συνάδελφοι, Έλληνες Βουλευτές όλων των πολιτικών παρατάξεων, ας κρατήσουμε «Θερμοπύλες» και καθένας μας από το μετερίζι του να μην το επιτρέψουμε. Το χρωστάμε σε αυτούς που με την ψήφο τους μας έφεραν εδώ στα έδρανα του ελληνικού Κοινοβουλίου.

Ας εφαρμόσουμε και εμείς, αγαπητοί μου, το ευαγγελικό απόσπασμα που αναφέρεται στις πράξεις των Αποστόλων διά της γραφίδας του Αγίου Λουκά του ιατρού, του Ευαγγελιστού, που λέει ότι «ο Χριστός μας διήλθε τον κόσμο ευεργετών και ιώμενος…», δηλαδή περπάτησε δίπλα μας ευεργετώντας και θεραπεύοντας. Εμείς αυτό ας το κάνουμε πράξη!

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά!

Ολοκληρώθηκε η δεύτερη ημέρα συζήτησης επί των Προγραμματικών Δηλώσεων της Κυβερνήσεως.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 1.22΄ λύεται η συνεδρίαση για σήμερα, ημέρα Σάββατο 8 Ιουλίου 2023 και ώρα 9.00΄, με αντικείμενο εργασιών του Σώματος: συνέχιση της συζήτησης επί των Προγραμματικών Δηλώσεων της Κυβερνήσεως και ψηφοφορία για την παροχή ψήφου εμπιστοσύνης της Βουλής προς αυτή, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**