(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΒ΄

Παρασκευή, 07 Απριλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Ταυρωνίτη Χανίων, τα Εκπαιδευτήρια Μαντουλίδη Θεσσαλονίκης, το Δημοτικό Σχολείο Χρυσόστομος Σμύρνης, το 4ο Γενικό Λύκειο Αμαρουσίου, το 9ο Γυμνάσιο Καλλιθέας, το Δημοτικό Σχολείο Αστυπάλαιας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Δευτέρας 10 Απριλίου 2023, σελ.   
2. Συζήτηση επικαίρων ερωτήσεων:   
 α) Προς τον Υπουργό Εθνικής Άμυνας:   
 i. με θέμα: «Σχετικά με τις ελλείψεις σε προσωπικό και υλικοτεχνική υποδομή στα Προκεχωρημένα Εργοστάσια Βάσης 303 και 304 (ΠΕΒ) στη Λάρισα και Βελεστίνο Μαγνησίας», σελ.   
 ii. με θέμα: «Θα σώσετε επιτέλους το ιστορικό Αντιτορπιλικό (Α/Τ) ΒΕΛΟΣ, σύμβολο του Αντιδικτατορικού αγώνα;», σελ.   
 iii. με θέμα: «Αξιοποίηση του πρώην στρατοπέδου Πλευράκη -Ζωγραφάκη στο Καστέλι Δήμου Μινώα Πεδιάδας», σελ.   
 β) Προς τον Υπουργό Εσωτερικών:   
 i. με θέμα: « Άμεση εξασφάλιση της ασφαλούς λειτουργίας των 1ου, 6ου Δημοτικών Σχολείων και 1ου Γυμνασίου, 1ου Λυκείου Δήμου Βύρωνα», σελ.   
 ii. με θέμα: «Μπέος κερνάει Μπέος πίνει παράνομες συμβάσεις, με την ανοχή της πολιτικής ηγεσίας», σελ.   
 iii. με θέμα «Για το ζήτημα της υψηλής γέφυρας Σερβίων στην Περιφερειακή Ενότητα Κοζάνης και τα προβλήματα που δημιουργούνται από το κλείσιμό της, λόγω σοβαρών ζημιών», σελ.   
 γ) Προς τον Υπουργό Τουρισμού, με θέμα: «Νομοθετική ρύθμιση για τη δυνατότητα ελέγχου από τη Δημοτική Αστυνομία στα Καταστήματα Υγειονομικού Ενδιαφέροντος (Κ.Υ.Ε.) που λειτουργούν εντός τουριστικών καταλυμάτων», σελ.   
 δ) Προς τον Υπουργό Εργασίας και Κοινωνικών Υποθέσεων, με θέμα: «Η κυβέρνηση στέρησε χιλιάδες vouchers για Κέντρα Δημιουργικής Απασχόλησης Παιδιών (ΚΔΑΠ) από παιδιά κάτω από το όριο της φτώχειας, ενώ χάθηκαν τα χρήματα από χιλιάδες μη υλοποιημένα vouchers Βρεφονηπιακών Σταθμών», σελ.   
 ε) Προς τον Υπουργό Περιβάλλοντος και Ενέργειας:   
 i. με θέμα: «Ανάπτυξη της περιοχής του Κυπαρισσιακού κόλπου», σελ.   
 ii. με θέμα: «Σχέδιο τσιμεντοποίησης και εμπορευματοποίησης του Πάρκου Τρίτση», σελ.   
 στ) Προς τον Υπουργό Υποδομών και Μεταφορών, με θέμα: «Εγγειοβελτιωτικά έργα Πεδιάδας Άρτας και αρδευτικό έργο Πέτα-Κομποτίου», σελ.   
 ζ) Προς την Υπουργό Παιδείας και Θρησκευμάτων:   
 i. με θέμα: «Ασφάλεια προσωπικού και φοιτητών του Αριστοτελείου Πανεπιστημίου Θεσσαλονίκης», σελ.   
 ii. με θέμα: «Εκφασισμός εκπαιδευτικών μέσω επιμόρφωσης του Υπουργείου Παιδείας και Θρησκευμάτων (ΥΠΑΙΘ)», σελ.   
 iii. με θέμα: « Άμεσα να ιδρυθούν και να λειτουργήσουν τα αναγκαία τμήματα ένταξης, ώστε να καλυφθούν οι ανάγκες όλων των μαθητών με ειδικές εκπαιδευτικές ανάγκες», σελ.   
 iv. με θέμα: « Άμεσα να ιδρυθούν και να λειτουργήσουν τα αναγκαία τμήματα ένταξης, ώστε να καλυφθούν οι ανάγκες όλων των μαθητών με ειδικές εκπαιδευτικές ανάγκες», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί των επικαίρων ερωτήσεων:  
 ΑΜΥΡΑΣ Γ. , σελ.   
 ΑΡΣΕΝΗΣ Κ. , σελ.   
 ΓΚΟΚΑΣ Χ. , σελ.   
 ΔΕΛΗΣ Ι. , σελ.   
 ΔΡΙΤΣΑΣ Θ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΣΤΑΝΙΔΗΣ Χ. , σελ.   
 ΚΑΤΣΩΤΗΣ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΙΚΙΛΙΑΣ Β. , σελ.   
 ΜΙΧΑΗΛΙΔΟΥ Δ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΕΤΣΑΣ Σ. , σελ.   
 ΠΙΠΙΛΗ Φ. , σελ.   
 ΣΤΟΛΤΙΔΗΣ Λ. , σελ.   
 ΣΥΡΙΓΟΣ Ε. , σελ.   
 ΤΣΙΠΡΑΣ Γ. , σελ.   
 ΦΩΤΙΟΥ Θ. , σελ.   
 ΧΑΡΔΑΛΙΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΡΒ΄

Παρασκευή 7 Απριλίου 2023

Αθήνα, σήμερα στις 7 Απριλίου 2023, ημέρα Παρασκευή και ώρα 8.31΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτήςκ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-4-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΑ΄ συνεδριάσεώς του, της Πέμπτης 6 Απριλίου 2023, σε ό,τι αφορά την ψήφιση στο σύνολο των σχεδίων νόμων:

1) του Υπουργείου Εθνικής Άμυνας: «Κύρωση του Μνημονίου Συμφωνίας (MoA) μεταξύ του Υπουργείου Εθνικής Άμυνας της Ελληνικής Δημοκρατίας και του Οργανισμού Επικοινωνιών και Πληροφορικής του ΝΑΤΟ (NCIO) εκπροσωπούμενου από την Υπηρεσία Επικοινωνιών και Πληροφορικής του ΝΑΤΟ (Υπηρεσία NCIA) όσον αφορά στη συνεργασία σε δραστηριότητες συσκέψεων, διοίκησης, ελέγχου, επικοινωνιών, πληροφοριών, επιτήρησης και αναγνώρισης (C4ISR Activities)» και

2) του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ής Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του σημερινού δελτίου των επικαίρων ερωτήσεων επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 10 Απριλίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 640/29-3-2023 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Απόφαση του Σ.τ.Ε. καθιστά απαγορευτική την εκτός σχεδίου δόμηση».

2. Η με αριθμό 646/30-3-2023 επίκαιρη ερώτηση του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνού προς τον Υπουργό Περιβάλλοντος και Ενέργειας με θέμα: «Να αποτραπεί οριστικά η επιχειρούμενη περιβαλλοντική υποβάθμιση στο Αφεντέλι της Ερεσού Λέσβου».

3. Η με αριθμό 641/29-3-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Τα δυσανάλογα και εξωφρενικά κέρδη τραπεζών εις βάρος των δανειοληπτών».

4. Η με αριθμό 653/3-4-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Απαγόρευση των πλειστηριασμών λαϊκών κατοικιών και της δέσμευσης λογαριασμών αρωγής των σεισμόπληκτων στους Δήμους Μινώα Πεδιάδας και Αρχανών - Αστερουσίων».

5. Η με αριθμό 652/3-4-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Το Ινστιτούτο Εκπαιδευτικής Πολιτικής (ΙΕΠ) «απορροφά» με αμφίβολες διαδικασίες 50.000.000 την προηγούμενη των εκλογών για τον διαγωνισμό με κωδικό ΟΠΣ ΤΑ 5174140».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 649/31-3-2023 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η κυβέρνηση Μητσοτάκη υποθηκεύει και την ασφάλεια υδροδότησης της Αττικής».

2. Η με αριθμό 642/29-3-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Κώλυμα με τη μη χορήγηση αδειών σύνδεσης για φωτοβολταϊκά».

3. Η με αριθμό 657/3-4-2023 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Απαράδεκτες καθυστερήσεις στην καταβολή των αποζημιώσεων σε πυρόπληκτους παραγωγούς της Ηλείας από τις πυρκαγιές του 2021».

4. Η με αριθμό 665/3-4-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Οι εξορύξεις απειλούν τη ζωή στο Δήμο Ζίτσας Ιωαννίνων».

5. Η με αριθμό 663/3-4-2023 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς την Υπουργό Παιδείας και Θρησκευμάτων, με θέμα: «“Κεστεκίδειο” ελληνικό σχολείο Βρυξελλών».

6. Η με αριθμό 655/3-4-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Άμεσες ενέργειες προκειμένου να αρθούν οι παράνομες κατασχέσεις σε ενισχύσεις πρώτης αρωγής σεισμόπληκτων συμπολιτών μας αλλά και να προστατευτούν μέχρι να χρησιμοποιηθούν για το σκοπό που καταβλήθηκαν».

7. Η με αριθμό 668/3-4-2023 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να εξασφαλιστεί άμεσα η συνέχιση των πληρωμών των πρακτικών σε δημόσια και ιδιωτικά ΙΕΚ και να καθιερωθεί άμεσα η υποχρεωτικότητα στην πληρωμή τους».

8. Η με αριθμό 666/3-4-2023 επίκαιρη ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Οικονομικών, με θέμα: «Αίτημα του Δήμου Γλυφάδας για επαναξιολόγηση των τιμών ζώνης στην κατεύθυνση της άμεσης, καθολικής και σημαντικής μείωσής τους».

9. Η με αριθμό 656/3-4-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής και ανοικοδόμησης σεισμόπληκτων κτηρίων».

10. Η με αριθμό 660/3-4-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υγείας, με θέμα: «Ενώ χρειάζεται αναβάθμιση και περαιτέρω στελέχωση το Κέντρο Υγείας Αρκαλοχωρίου Δήμου Μινώα Πεδιάδας, το αποδυναμώνουν και από παιδίατρο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2542/28-2-2023 ερώτηση του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Υγείας, με θέμα: «Πεπραγμένα Κεντρικού Συμβουλίου Υγείας (Κε.Σ.Υ.) και Διαβητολογικά Κέντρα».

Κυρίες και κύριοι συνάδελφοι, στο σημείο αυτό εισερχόμαστε στη συζήτηση του σημερινού δελτίου επικαίρων ερωτήσεων και θα ήθελα να σας ενημερώσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι με αριθμό 645, 639, 658, 661, 669, 647, 654, 659, 648, 662, 667, 643, 644, 664 και 650 επίκαιρες ερωτήσεις.

Θα ξεκινήσουμε με την τέταρτη με αριθμό 654/3-4-2023 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Εθνικής Άμυνας, με θέμα: «Σχετικά με τις ελλείψεις σε προσωπικό και υλικοτεχνική υποδομή στα Προκεχωρημένα Εργοστάσια Βάσης 303 και 304 (ΠΕΒ) στη Λάρισα και Βελεστίνο Μαγνησίας».

Κύριε Παπαναστάση, έχετε τον λόγο για δύο λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ πολύ, κύριε Πρόεδρε.

Κύριε Υπουργέ, πρόσφατα κλιμάκιο του Κομμουνιστικού Κόμματος Ελλάδας πραγματοποίησε επίσκεψη στα Προκεχωρημένα Εργοστάσια Βάσης 303 και 304 (ΠΕΒ) στη Λάρισα και στον Βόλο αντίστοιχα. Ήταν μια επίσκεψη, η οποία, πραγματικά, έχει ιδιαίτερο ενδιαφέρον. Κατά τη διάρκεια της επίσκεψης διαπιστώθηκαν, πάντα μέσα από την επικοινωνία με τους εργαζόμενους, σοβαρά προβλήματα. Ένα από αυτά τα προβλήματα, το οποίο κυριάρχησε, ήταν οι σοβαρές ελλείψεις εξειδικευμένου προσωπικού στα επιμέρους τμήματα του 303 και του 304 ΠΕΒ. Στο 303 είναι χαρακτηριστικό ότι εργάζονται λιγότεροι από το 20% όσων εργάζονταν στο παρελθόν και στο δε 304 αντίστοιχα το 25%, ενώ έκλεισαν τμήματα και θα κλείσουν και άλλα λόγω συνταξιοδότησης του προσωπικού.

Στους χώρους εργασίας και των δύο εργοστασίων οι επικρατούσες συνθήκες είναι πραγματικά απαράδεκτες, επικίνδυνες και ανθυγιεινές. Υπάρχει μεγάλη έλλειψη σε μέσα ατομικής προστασίας. Και πραγματικά σας το λέμε, πώς είναι δυνατόν να υπάρχουν ελλείψεις σε ΜΑΠ σε τέτοιους ιδιαίτερους χώρους όπου από αυτά –αν θέλετε- εξαρτάται και η ζωή και η υγεία των εργαζομένων! Ενδεικτικά στο 303 για το 2022 οι σχετικές πιστώσεις ανήλθαν στα 600 ευρώ, όταν απαιτούνταν τουλάχιστον 48.000 ευρώ, και στο 304 αντίστοιχα σε 3.000 ευρώ. Οι εργαζόμενοι σε πολλές περιπτώσεις καλύπτουν τις ανάγκες από την τσέπη τους.

Οι χρησιμοποιούμενες κτηριακές εγκαταστάσεις είναι δεδομένο ότι είναι ακατάλληλες για τον σκοπό χρήσης τους, αλλά και επικίνδυνες λόγω ελλιπούς συντήρησης. Και στα δύο εργοστάσια υπάρχει μεγάλη διάβρωση στους σκελετούς των κτηρίων, τη στιγμή που λειτουργούν μέσα σε αυτούς γερανογέφυρες πολλών τόνων που επιβαρύνουν στατικά τα κτήρια. Για το 304 απαιτείται το αστρονομικό ποσό των 100.000 ευρώ για να γίνει πλήρης στατικός έλεγχος στα κτήρια. Όμως, αυτά τα χρήματα δεν διατίθενται.

Οι στέγες των κτηρίων και στα δύο εργοστάσια, δυστυχώς, είναι ακόμα και σήμερα με αμίαντο, υλικό που πέρα από κάθε επιστημονική αμφισβήτηση ενοχοποιείται άμεσα για καρκινογενέσεις. Μόνο στο 303 είναι δέκα χιλιάδες τετραγωνικά μέτρα οροφή με αμίαντο. Αλίμονο! Κραυγάζουν οι εργαζόμενοι εδώ και δεκαετίες και καθιστούν υπεύθυνους συνολικά τις κυβερνήσεις Νέας Δημοκρατίας, ΣΥΡΙΖΑ, ΠΑΣΟΚ - ΚΙΝΑΛ που τους γυρνάνε την πλάτη στα προβλήματα και σε άλλα τα οποία θα συμπληρώσω στη δευτερολογία μου.

Κύριε Υπουργέ, εμείς σας ρωτάμε τα εξής. Τι μέτρα θα πάρει η Κυβέρνηση για την πρόσληψη μόνιμου προσωπικού και την κάλυψη όλων των κενών θέσεων σε όλα τα τμήματα του εργοστασίου; Τι μέτρα θα πάρει η Κυβέρνηση για την άμεση αγορά των απαραίτητων μέσων ατομικής προστασίας για τη δωρεάν κάλυψη των αναγκών και την προστασία της υγείας και ασφάλειας των εργαζομένων; Τι μέτρα θα πάρει η Κυβέρνηση για την άμεση απομάκρυνση του άκρως επικίνδυνου αμιάντου για την υγεία των εργαζομένων από τις στέγες του εργοστασίου; Τέλος, τι θα κάνετε για τις απαραίτητες επισκευές, αναβαθμίσεις και εκσυγχρονισμό των κτηριακών εγκαταστάσεων;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Παπαναστάση.

Η επίκαιρη ερώτηση έγινε προς τον Υπουργό Εθνικής Άμυνας, αλλά θα σας απαντήσει ο Υφυπουργός Εθνικής Άμυνας κ. Νικόλαος Χαρδαλιάς.

Κύριε Χαρδαλιά, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Αξιότιμε κύριε Παπαναστάση, επιτρέψτε μου να πω ότι κρίνω ότι δεν χρειάζεται να μακρηγορήσουμε σε αυτή τη συζήτηση, για αυτό θα είμαι πολύ σύντομος, αυτό όχι φυσικά γιατί δεν θέλω να καλυφθούν πλήρως τα ζητήματα των στρατιωτικών εργοστασίων, σε καμμία περίπτωση. Άλλωστε ξέρετε πάρα πολύ καλά ότι η ηγεσία του Υπουργείου Εθνικής Άμυνας έχει προβεί σε συγκεκριμένες πρωτοβουλίες και έχει δώσει πλήρεις και αναλυτικές απαντήσεις, προφανώς μέσω της διαδικασίας του κοινοβουλευτικού ελέγχου για το συγκεκριμένο θέμα, σε πολλές μάλιστα περιπτώσεις με αποδέκτη εσάς προσωπικά. Το ενδιαφέρον σας είναι έντονο, και πρέπει να το αναγνωρίσουμε αυτό, μαζί φυσικά με έτερα μέλη της Κοινοβουλευτικής σας Ομάδας.

Παρ’ όλα αυτά, τα ζητήματα των στρατιωτικών εργοστασίων τα έχουμε μελετήσει διεξοδικά ως πολιτική ηγεσία και τα αντιμετωπίζουμε με τη σοβαρότητα που απαιτείται, διότι θεωρούμε ότι το έργο που επιτελείται στα εργοστάσια είναι εξαιρετικής σημασίας. Μάλιστα, όπως γνωρίζετε, πριν από έναν μήνα περίπου επισκέφθηκα ο ίδιος τις στρατιωτικές εγκαταστάσεις στα Προκεχωρημένα Εργοστάσια Βάσεως 303 και 304, στο πλαίσιο προγράμματος τακτικών μου επισκέψεων, και μάλιστα αμέσως μετά την επίσκεψη της 110 Πτέρυγας Μάχης με τον κύριο Πρωθυπουργό. Θέλω να σας διαβεβαιώσω ότι, όπως όλες μου οι επισκέψεις σε όλες τις μονάδες, σε όλους τους σχηματισμούς, σε όλα τα φυλάκια σε όλη την Ελλάδα δεν πρόκειται για μια εθιμοτυπική επίσκεψη. Ποτέ δεν πηγαίνω απλά για να δω. Πηγαίνω για να ενημερωθώ, και πάντα στο πλαίσιο ενός συνολικού σχεδίου που αφορά όλους τους σχηματισμούς μας, όλα τα φυλάκια, όλες τις δομές μας. Βέβαια πρέπει να παραδεχτώ ότι ήταν μια ιδιαίτερα εποικοδομητική επίσκεψη.

Έχω πλήρη και σαφή εικόνα ιδίοις όμμασι για όλα τα ζητήματα που απασχολούν το προσωπικό των προαναφερόμενων εργοστασίων, και ιδιαιτέρως για εκείνα που άπτονται των εργασιακών συνθηκών στις εν λόγω εγκαταστάσεις. Και πράγματι θεωρώ ότι υπάρχουν πάρα πολλά πράγματα για να γίνουν. Την ίδια στιγμή, όμως, πρέπει να παραδεχθούμε ότι έχουν γίνει αρκετά. Είμαστε ικανοποιημένοι; Ποτέ δεν θα είμαστε ικανοποιημένοι, κύριε Παπαναστάση, για οτιδήποτε αφορά τα στελέχη των Ενόπλων Δυνάμεων.

Κάθε μέρα είναι και μια πρόκληση για εμάς για να βελτιωνόμαστε και να μπορούμε να τους παράσχουμε όσο το δυνατόν περισσότερα. Εκεί είχα την ευκαιρία να επικοινωνήσω εκ του σύνεγγυς με τις διοικήσεις των εργοστασίων και με το πολιτικό και στρατιωτικό προσωπικό που εργάζεται και διαβιοί στις εγκαταστάσεις, προκειμένου να καταγράψουμε όλα τα προβλήματα που υπάρχουν και να προτεραιοποιήσουμε τις ανάγκες, ώστε να αναζητήσουμε στοχευμένες λύσεις. Εξάλλου σε όλη μας την πορεία -και αυτό πρέπει να το παραδεχτείτε- δεν συνηθίζουμε να επιδιδόμαστε σε πλειοδοσίες ευαισθησίας. Αντιθέτως σε όλες τις δοκιμασίες, σε όλες τις προκλήσεις σηκώνουμε τα μανίκια και προχωράμε με συγκεκριμένο σχέδιο και πράξεις.

Εν συντομία, σχετικά με την απομάκρυνση και αντικατάσταση προϊόντων αμιάντου από στρατιωτικές εγκαταστάσεις θέλω να επισημάνω ότι όταν ανέλαβε η τρέχουσα Κυβέρνηση το Υπουργείου Εθνικής Άμυνας το 2019, το Υπουργείο ως δικαιούχος των δράσεων-πράξεων που συγχρηματοδοτούνται από την Ευρωπαϊκή Ένωση μόλις είχε υποβάλει ηλεκτρονικά τα απαιτούμενα δικαιολογητικά, προκειμένου οι πράξεις με αντικείμενο την αποκατάσταση ρυπασμένων χώρων ΥΠΕΘΑ να ενταχθούν προς χρηματοδότηση από πόρους του ΕΣΠΑ 2014. Παντελώς ανώριμες μελέτες, παντελώς ανώριμες διαδικασίες.

Εκείνη την περίοδο το ανωτέρω αίτημα χρηματοδότησης δεν είχε καν αξιολογηθεί από τη διαχειριστική αρχή του επιχειρησιακού προγράμματος «Υποδομές Μεταφορών, Περιβάλλον και Αειφόρος Ανάπτυξη» και το Υπουργείο Εθνικής Άμυνας τελούσε σε αναμονή της απόφασης ένταξης των συγκεκριμένων πράξεων στο ΕΣΠΑ 2014-2020.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Στη συνέχεια, όμως, υπήρξαν πολύ συγκεκριμένες, συντονισμένες ενέργειες του ΥΠΕΘΑ και των γενικών επιτελείων και τον Ιανουάριο και τον Φεβρουάριο του 2020 εκδόθηκαν όλες οι απαραίτητες αποφάσεις ένταξης, με τις οποίες εντάχθηκαν οι σχετικές πράξεις, μεταξύ των οποίων και η απομάκρυνση, διαχείριση και αντικατάσταση προϊόντων αμιάντου από στρατιωτικές εγκαταστάσεις του Στρατού Ξηράς συνολικού προϋπολογισμού 4.473.300 ευρώ με τη συγχρηματοδότηση από το Ταμείο Συνοχής. Η εν λόγω απόφαση περιλαμβάνει υποέργα για την 1η Στρατιά, την ΑΣΔΕΝ και το Δ΄ Σώμα Στρατού, όπως πολύ καλά γνωρίζετε.

Κατά την περίοδο της υγειονομικής κρίσης με όλους τους περιορισμούς και τις καθυστερήσεις που αυτή επέφερε, είναι αλήθεια ότι η αρμόδια διεύθυνση του Υπουργείου Εθνικής Άμυνας έκανε διαρκή προσπάθεια για την εξέλιξη της απαιτούμενης χρηματοδότησης της ΕΑΔΗΣΥ, την οποία ταυτόχρονα η αρμόδια διαχειριστική αρχή είχε υποδείξει, προκειμένου να προβούμε στη συνέχεια σε ενέργειες της αρμοδιότητάς μας. Δημιουργούνταν σε διαρκή βάση επαφές με το αρμόδιο όργανο της ΕΑΔΗΣΥ για την επίσπευση της έκδοσης της υπ’ όψιν γνωμοδότησης, με την οποία οριστικοποιήθηκε η μορφή και το περιεχόμενο των αντίστοιχων τευχών δημοπράτησης. Κατόπιν και της αντίστοιχης θετικής γνώμης της διαχειριστικής αρχής, ήταν επιτέλους εφικτό να εκκινήσουν οι διαγωνιστικές διαδικασίες.

Σήμερα, λοιπόν, βρισκόμαστε στο σημείο όπου αναμένεται η ολοκλήρωση αυτών των διαγωνιστικών διαδικασιών και ειδικά:

Για το υποέργο 1 που αφορά στην 1η Στρατιά στις 2-12-2022 η αρμόδια διαχειριστική αρχή του επιχειρησιακού προγράμματος ενέκρινε τα τελικά τεύχη δημοπράτησης και αναμένεται η ολοκλήρωση των διαγωνιστικών διαδικασιών. Περιλαμβάνεται, επίσης, και η απομάκρυνση αμιάντου από τα εργοστάσια που συζητάμε σήμερα και το συγκεκριμένο είναι στο υποέργο 1.

Για το υποέργο 2 που αφορά την ΑΣΔΕΝ στις 7-12-2022 η αρμόδια διαχειριστική αρχή του επιχειρησιακού προγράμματος ενέκρινε τα τεύχη δημοπράτησης με καταληκτική ημερομηνία υποβολής προσφορών τη 10η Απριλίου του 2023.

Για το υποέργο 3 για το Δ΄ Σώμα Στρατού στις 7-12-2022 η αρμόδια διαχειριστική αρχή του επιχειρησιακού ενέκρινε τα τελικά τεύχη δημοπράτησης και αναμένεται η ολοκλήρωση των διαγωνιστικών διαδικασιών.

**ΠΡΟΕΔΡΕΥΩΝ (Απόστολος Αβδελάς):** Αφήστε και κάτι για τη δευτερολογία, κύριε Υπουργέ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν θα κάνω καθόλου δευτερολογία, κύριε Πρόεδρε. Θα ήθελα λίγο την ανοχής σας, για να έχετε τη συνολική εικόνα.

**ΠΡΟΕΔΡΕΥΩΝ (Απόστολος Αβδελάς):** Πολύ ευχαρίστως.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Επομένως αντιλαμβάνεστε κι εσείς ότι, αφ’ ενός, δεν υπάρχει δυνατότητα να παρακαμφθούν οι προβλεπόμενες διαδικασίες προκειμένου να απορροφηθούν τα απαιτούμενα κονδύλια και αφ’ ετέρου δε, δεν θα ήταν εφικτό να προβλέψουμε τις δυσμενείς συνέπειες της υγειονομικής κρίσης -όλο αυτό μας έφερε πίσω, πρέπει να το παραδεχτούμε- που επέφεραν μεγάλη καθυστέρηση σε όλα όσα αντιμετωπίζουμε και που εσείς πολύ εύλογα καταδεικνύετε. Σε κάθε περίπτωση, αναζητούμε τις βέλτιστες λύσεις και με ευελιξία και διαφάνεια χρησιμοποιούμε τα καταλληλότερα χρηματοδοτικά εργαλεία.

Όσον αφορά στην πρόσληψη μόνιμου προσωπικού για το 303, αναμένεται η έκδοση πινάκων επιτυχόντων για τις τρεις θέσεις του κλάδου δευτεροβάθμιας εκπαίδευσης τεχνικού ηλεκτρολογίας. Σας θυμίζω ότι αυτές προκηρύχθηκαν στην προκήρυξη 10Κ/2022 του ΑΣΕΠ, ενώ έχουν συμπεριληφθεί στον τετραετή προγραμματισμό προσλήψεων 2024 - 2027 τρεις θέσεις για το 2024, πέντε θέσεις για το 2025, πέντε θέσεις για το 2026 και πέντε θέσεις για το 2027.

Επιπλέον, στο πλαίσιο προκήρυξης θέσεων του ΓΕΣ για την κάλυψη με μετατάξεις από άλλους φορείς του δημοσίου, στον πρώτο κύκλο κινητικότητας του 2022 είχαν συμπεριληφθεί επτά θέσεις και άλλες πέντε στον δεύτερο κύκλο κινητικότητας. Ομοίως, για το 304 αναμένεται η έκδοση πινάκων προσωρινών αποτελεσμάτων για τρεις θέσεις ΔΕ κλάδου τεχνικού μηχανολογίας και μία θέση ΔΕ κλάδου τεχνικού ηλεκτρονικής, οι οποίες προκηρύχθηκαν πάλι με την 10Κ/2022 του ΑΣΕΠ.

Παράλληλα, έχει εγκριθεί μία θέση κατηγορίας ΠΕ κλάδου μηχανικών χημικών στον προγραμματισμό προσλήψεων του έτους 2023 με την υπ’ αριθμό 31/29-9-2022 πράξης του Υπουργικού Συμβουλίου. Τέλος, στον τετραετή προγραμματισμό προσλήψεων τακτικού προσωπικού για το ΓΕΣ έχουν συμπεριληφθεί δύο θέσεις για το έτος 2024, πέντε θέσεις για το 2025, δώδεκα θέσεις για το 2026 και είκοσι θέσεις για το 2027.

Για τα υπόλοιπα που αφορούν στα μέτρα ατομικής προστασίας, θα μου επιτρέψετε να αναφερθώ στην πολύ σύντομη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Πραγματικά θα ήθελα να σταθώ καλοπροαίρετα απέναντι στα στοιχεία, τα οποία μας δώσατε. Δεν μπορώ, όμως, να το κάνω και δεν μπορώ να το κάνω κοιτώντας τους ίδιους τους εργαζόμενους στα μάτια, οι οποίοι σε αυτές τις υποσχέσεις για τον αμίαντο, για το αντικείμενο της εργασίας τους, για τις αμοιβές τους και για την ασφάλειά τους εδώ και δεκαετίες βάζουν τα ίδια θέματα. Είτε η κυβέρνηση ΠΑΣΟΚ, είτε η κυβέρνηση ΣΥΡΙΖΑ, είτε η Κυβέρνηση της Νέας Δημοκρατίας όλοι τα ίδια τους λένε. Έλεος πια!

Αναφέρατε κάποιους αριθμούς προσλήψεων. Εγώ θα σας πω μόνο ότι στο 303 ήταν τριακόσιοι οι εργαζόμενοι και σήμερα είναι πενήντα. Τι θα τους δώσετε; Όχι ασπιρίνη. Μοιάζει με τις αυξήσεις μισθών που δίνει η Κυβέρνησή σας, που από τη μια μεριά τους βάζετε κατιτίς και από την άλλη τους παίρνετε τα διπλάσια. Αυτή είναι η λογική εργασίας.

Η Κυβέρνηση δαπανά κάθε χρόνο δισεκατομμύρια για την κάλυψη των αναγκών του ΝΑΤΟ με τη συμμετοχή τμημάτων των Ελληνικών Ενόπλων Δυνάμεων σε ξένες πολεμικές αποστολές, σε ασκήσεις δοκιμής επιχειρησιακών σχεδίων που δεν έχουν σχέση με την άμυνα. Δαπανώνται εκατομμύρια εκεί, αλλά για τους εργαζόμενους εκεί πέρα δεν υπάρχουν μέσα ατομικής προστασίας. Αυτά τα πράγματα πραγματικά τα αντιλαμβάνονται και τα προβάλλουν ως αιτήματα.

Και πέρα από αυτά, οι εργαζόμενοι φωνάζουν με κάθε τρόπο ότι δουλεύουν σε εργοστάσια που πραγματικά διαθέτουν τεχνολογία και τεχνικά μέσα που είναι υπερσύγχρονα και τα οποία κάθονται. Θέλουν, δηλαδή, αντικείμενο εργασίας. Ούτε εκσυγχρονισμός αρμάτων γίνεται ούτε αναβαθμίσεις ούτε καν οι συντηρήσεις που προβλέπονται από τα εγχειρίδια για τα άρματα αυτά. Επίσης, δεν υπάρχουν ανταλλακτικά. Υπάρχουν τεράστιες καθυστερήσεις στην προμήθεια ανταλλακτικών.

Εμείς, όταν συναντήσαμε τους εργαζόμενους, τους είπαμε καθαρά ότι με ευθύνη της Κυβέρνησης Νέας Δημοκρατίας, αλλά και των προηγούμενων κυβερνήσεων ΣΥΡΙΖΑ και ΠΑΣΟΚ υπάρχει μια μεθοδευμένη σταθερή πορεία απαξίωσης αυτών των εργασιακών μονάδων. Και δεν είναι μόνο στα ΠΕΒ, είναι στα ΕΑΣ, ήταν στην ΕΛΒΟ και ήταν και στην ΕΑΒ, η οποία πάει για ιδιωτικοποίηση. Τους λέμε ότι δημιουργούνται μεθοδευμένα προϋποθέσεις συρρίκνωσης, με σκοπό τελικά την ιδιωτικοποίησή τους. Φθηνά εργοστάσια στους ιδιώτες.

Και τα δύο εργοστάσια αυτά αποτελούν εργοστάσια στρατηγικής σημασίας για την άμυνα της χώρας, όμως θυσιάζονται προς όφελος της κερδοφορίας του κεφαλαίου στο πλαίσιο των εξοπλιστικών σχεδιασμών των ΗΠΑ, του ΝΑΤΟ και της Ευρωπαϊκής Ένωσης. Εμείς ως Κομμουνιστικό Κόμμα δηλώνουμε ότι θα σταθούμε δίπλα στον αγώνα τους και κατά της ιδιωτικοποίησης, των απολύσεων, της κατάτμησης και της περαιτέρω απαξίωσης των εργοστασίων.

Ζητάμε και από αυτή τη θέση εδώ σήμερα σταθερές σχέσεις και αξιοπρεπείς συνθήκες εργασίας, ουσιαστικές προσλήψεις και όχι σαν αυτές οι οποίες αναφέρθηκαν προηγουμένως, κλαδικές, συλλογικές συμβάσεις εργασίας με μισθούς που να καλύπτουν τις σύγχρονες ανάγκες των εργαζομένων και όχι 800 και 600 ευρώ. Οι διατιθέμενες σημαντικές παραγωγικές δυνατότητες θα μπορούσαν πραγματικά να αξιοποιηθούν πολλαπλά, όπως για την παραγωγή αμυντικού εξοπλισμού, αλλά και για την παραγωγή μέσων για ειρηνικές χρήσεις στο πλαίσιο ενός ριζικά διαφορετικού δρόμου ανάπτυξης της κοινωνίας και της οικονομίας, με στόχο την ικανοποίηση των λαϊκών αναγκών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κύριε Βουλευτά, από όσα άκουσα και στη δευτερολογία σας, θέλω να πιστεύω ότι ανεξαρτήτως της διαφορετικής οπτικής στο ζήτημα, εντούτοις υπάρχει ένας κοινός παρονομαστής στη συζήτησή μας και αυτός είναι ότι αμφότεροι συμμεριζόμαστε απόλυτα τις ανησυχίες του προσωπικού των στρατιωτικών εγκαταστάσεων.

Θέλω, όμως, να επαναλάβω και να επισημάνω ότι συνομίλησα και ενημερώθηκα διά ζώσης για την τρέχουσα κατάσταση των εργοστασίων από το ίδιο το προσωπικό και τις διοικήσεις του και όχι από ένα ενημερωτικό έγγραφο στο γραφείο μου, στο οποίο ξέρετε ότι βρίσκομαι ελάχιστο χρόνο, εάν μπορείτε να κρίνετε από το πρόγραμμα των τακτικών επισκέψεών μου και των επαφών με το προσωπικό των στρατιωτικών μας μονάδων. Για άλλη μία φορά θέλω να σας διαβεβαιώσω ότι η παρούσα πολιτική ηγεσία μέχρι και την τελευταία μέρα της θητείας της θα συνεχίσει να εργάζεται πυρετωδώς για την αναβάθμιση και τον εξοπλισμό όχι μόνο του 303 και του 304, αλλά και για το σύνολο των στρατιωτικών εργοστασίων.

Και αυτό συμβαίνει, επειδή επιβάλλεται από την αναγκαιότητα και τη σημασία της τεχνικής υποστήριξης του εργοστασιακού επίπεδου για τον αμυντικό μας εξοπλισμό, πολλώ δε μάλλον την τρέχουσα περίοδο που βρίσκονται σε εξέλιξη πολλαπλά προγράμματα προμήθειας νέου αμυντικού εξοπλισμού που αναβαθμίζουν τις Ένοπλες Δυνάμεις, ώστε να εξακολουθούν να αποτελούν τον εγγυητή της ασφάλειας και κυρίως, της εδαφικής μας ακεραιότητας. Αυτό είναι κάτι που γνωρίζετε, καθώς συμμετέχετε στην αντίστοιχη επιτροπή.

Άλλωστε, όλοι συμφωνούμε ότι χωρίς ισχυρή και εξωστρεφή αμυντική βιομηχανία που να προάγει την καινοτομία και να ενισχύει την αυτάρκεια, οι αμυντικές ανάγκες όχι μόνο δεν μπορούν να καλυφθούν επαρκώς ειδικά σε αυτή την περίοδο με το εύθραυστο γεωπολιτικό περιβάλλον, αλλά δύνανται ακόμη και να μετατραπούν σε τροχοπέδη στην ανάπτυξη της οικονομίας.

Τελειώνοντας και επειδή κλείνει αυτός ο κύκλος του κοινοβουλευτικού ελέγχου, να είστε σίγουροι ότι συνεχίζουμε, με το βλέμμα άγρυπνο στο μέλλον, να μεγιστοποιούμε την αποτρεπτική μας ισχύ και να διατηρούμε την πλήρη επιχειρησιακή ετοιμότητα των Ενόπλων Δυνάμεων. Ένας από τους βασικούς μας άξονες, για την επίτευξη αυτού του σκοπού, είναι η ενίσχυση και η ανανέωση του έμψυχου δυναμικού, για την οποία προχωρήσαμε στις δράσεις που ανέπτυξα στην πρωτολογία μου. Όμως, σε αυτή την προσπάθεια της αμυντικής θωράκισης της χώρας θέλουμε να σας βρίσκουμε όλους συνοδοιπόρους, ειδικά στα τόσο ευαίσθητα εθνικά θέματα. Νομίζω ότι καλό είναι, ενθυμούμενοι όλα αυτά, να βρούμε τα σημεία που μας ενώνουν, όλους αυτούς τους κοινούς παρονομαστές που προανέφερα και ο καθένας με τον δικό του δημόσιο διάλογο, μέσα από τις διαφωνίες μας, αλλά από τη θέση ευθύνης που κατέχει να συνεισφέρει, ώστε να προχωρήσουμε και να συνεχίσουμε να προχωράμε μπροστά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Παπαναστάση, καλή συνέχεια και καλή επιτυχία εύχομαι την 21η Μαΐου.

Θα συζητηθεί τώρα η έκτη με αριθμό 647/30-3-2023 επίκαιρη ερώτηση δεύτερου κύκλου του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσα προς τον Υπουργό Εθνικής Άμυνας, με θέμα: «Θα σώσετε επιτέλους το ιστορικό αντιτορπιλικό (Α/Τ) «ΒΕΛΟΣ», σύμβολο του αντιδικτατορικού αγώνα;».

Κύριε Δρίτσα, καλημέρα σας. Έχετε τον λόγο για δύο.

Αυτό είναι στην πόλη μου, στη Θεσσαλονίκη. Τι έπαθε;

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κύριε Υφυπουργέ, η σημερινή ερώτησή μου εκ μέρους και του ΣΥΡΙΖΑ - Προοδευτική Συμμαχία και της Κοινοβουλευτικής Ομάδας δεν έχει μόνο επίκαιρο χαρακτήρα, έχει και κατεπείγοντα χαρακτήρα. Γι’ αυτό και ο τίτλος είναι: Θα σώσετε επιτέλους το ιστορικό αντιτορπιλικό (Α/Τ) «ΒΕΛΟΣ», σύμβολο-πλωτό μουσείο του αντιδικτατορικού αγώνα;

Πράγματι, το «ΒΕΛΟΣ» κινδυνεύει. Το Υπουργείο Άμυνας, η Κυβέρνηση εν συνόλω, αλλά δυστυχώς και εσείς προσωπικά, κύριε Υφυπουργέ, είστε πολλαπλά εκτεθειμένοι γι’ αυτή την υπόθεση. Πρόσφατα, στη σύμβαση που φέρατε, υποστηρίξατε και την κάνατε νόμο, για την ανάπλαση του Πάρκου Ναυτικής Παράδοσης στο Παλαιό Φάληρο, είχατε εξαιρέσει το «ΒΕΛΟΣ» από το φυσικό του χώρο και επισήμως, δεν υπάρχει στον σχεδιασμό, παρά τα διάφορα που ελέχθησαν, ότι ναι, θα έρθει ξανά κ.λπ..

Το «ΒΕΛΟΣ» είναι σύμβολο του αντιδικτατορικού αγώνα και το στηρίζει όλο το Πολεμικό Ναυτικό. Είναι η διάσωση της τιμής των Ενόπλων Δυνάμεων κατά τη διάρκεια της δικτατορίας, της δημοκρατικής τιμής. Είναι η εξέγερση του Πολεμικού Ναυτικού, το κίνημα του Πολεμικού Ναυτικού που περιελάμβανε και άλλα στελέχη των Ενόπλων Δυνάμεων, από άλλα όπλα. Κατεστάλη, αλλά με κυβερνήτη τον Νίκο Παππά το «ΒΕΛΟΣ» κατέφυγε σε λιμάνι της Ιταλίας και δημιούργησε, μαζί με τις εξεγερσιακές διαδικασίες της νεολαίας, την κατάληψη της Νομικής Σχολής Αθηνών και εν συνεχεία, την εξέγερση του Πολυτεχνείου, τους όρους για την κατάρρευση της δικτατορίας και την επαναφορά της δημοκρατίας στην Ελλάδα. Είναι η συμβολή του Πολεμικού Ναυτικού και των Ενόπλων Δυνάμεων σε αυτά.

Δεν είναι τυχαίο, λοιπόν, που το «ΒΕΛΟΣ», ασφαλώς, είχε βρει τη θέση του, να ελλιμενίζεται στο Πάρκο Ναυτικής Παράδοσης, στο Παλαιό Φάληρο, δίπλα στον θωρηκτό «ΑΒΕΡΩΦ». Εθνικό σύμβολο το ένα, δημοκρατικό εθνικό σύμβολο το άλλο. Και έχετε αναλάβει την ευθύνη, ως Κυβέρνηση, να θέσετε σε κίνδυνο το ιστορικό αυτό σκάφος και να μην καταλαβαίνετε τίποτα!

Εγώ ξέρω και όλοι ξέρουμε ποιοι παράγοντες δεν θέλουν το «ΒΕΛΟΣ», δεν θέλουν τη μνήμη του Νίκου Παππά, αλλά εμένα δεν με ενδιαφέρει καθόλου αυτό, το ποιοι παράγοντες. Μας είναι παντελώς αδιάφορο. Μας ενδιαφέρει η ελληνική πολιτεία. Και εδώ είστε κατώτεροι των περιστάσεων και πολλαπλά εκτεθειμένοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το «ΒΕΛΟΣ» κινδυνεύει. Σας είχαμε προειδοποιήσει από τον Μάιο του ’21. Μας απαντήσατε καθησυχαστικά ότι το Πολεμικό Ναυτικό έχει αναλάβει όλα τα προβλεπόμενα μέτρα προστασίας, έχει μεταφερθεί στη Θεσσαλονίκη. Ναι, να το δει και η βόρεια Ελλάδα, να το δουν οι Μακεδόνες και όλος ο κόσμος στη βόρεια Ελλάδα, να το επισκεφτούν, ασφαλώς, όμως. Το έχετε εκθέσει στην παραλία, στους πέντε ανέμους, χωρίς να το προστατεύετε!

Επιβεβαιωθήκαμε στις παρατηρήσεις μας, διαψεύστηκε ο καθησυχασμός σας και έφθασε πρόσφατα, στις 29 Μαρτίου του ’23, με τους ισχυρούς ανέμους να κινδυνεύσει, πλέον πραγματικά, με βύθιση και να υποστεί σοβαρές ρωγμές. Έφθασε ο κυβερνήτης να αποβιβάσει όλο το πλήρωμα στη στεριά και να μείνει μόνος του, για να το διασώσει όσο μπορούσε περισσότερο με τη βοήθεια ρυμουλκών. Μην τα αμφισβητείτε αυτά, είναι κατατεθειμένα γεγονότα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν σημαίνει ότι βυθίζεται το «ΒΕΛΟΣ».

**ΘΕΟΔΩΡΟΣ ΔΡΙΤΣΑΣ:** Θα απαντήσετε.

**ΠΡΟΕΔΡΕΥΩΝ (Απόστολος Αβδελάς):** Μην κάνετε διάλογο.

Ολοκληρώστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε.

Δεν θέλω να κάνουμε αναδρομή στην ιστορικότητα, την πολύ σοβαρή, αλλά σας ρωτάμε, εάν επειγόντως θα φροντίσετε για την πλήρη αποκατάσταση των ζημιών, της ευστάθειας και του ασφαλούς ελλιμενισμού -προς το παρόν και για όσο διάστημα χρειαστεί- στη Θεσσαλονίκη και εάν σοβαρά και δεσμευτικά θα φροντίσετε για την ασφαλή επαναφορά του αντιτορπιλικού «ΒΕΛΟΣ» στο Πάρκο Ναυτικής Παράδοσης, όπου είναι ο φυσικός του χώρος, ώστε ακριβώς να τιμήσετε την υποχρέωσή σας. Δεν είναι μία ελεύθερη πολιτική επιλογή αυτή, είναι μια δεσμευτική επιλογή, στο όνομα της ελληνικής ιστορίας και της ελληνικής δημοκρατίας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα σας απαντήσει ο Υφυπουργός Εθνικής Άμυνας, ο κ. Νικόλαος Χαρδαλιάς.

Κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κύριε Βουλευτά, θα ήθελα να σας ευχαριστήσω και δοθείσης της ευκαιρίας, να επαναλάβω ένα ζήτημα το οποίο θεωρώ ότι έχει λάβει πλειάδα απαντήσεων μέσω της κοινοβουλευτικής διαδικασίας και για τον λόγο αυτό αντιπαρέρχομαι των δηκτικών και αδίκων σχολίων σας. Θα παραμείνω σύντομος και περιεκτικός.

Το «ΒΕΛΟΣ» που τίμησε με την ένδοξη ιστορία του τη μάχη των στελεχών για τον αντιδικτατορικό αγώνα, αλλά και συμμετείχε ενεργά στις αποστολές σε κάθε άκρη της πατρίδας και όχι μόνο, κλήθηκε κατά το παρελθόν -και σωστά. κατ’ εμέ- να μετατραπεί σε μουσείο, έτσι ώστε η σύγχρονη ελληνική ιστορία να παραμένει συνδεδεμένη με το παρελθόν και πλέον να είναι βιωματική η ένταξή της στις νέες γενιές.

Από την 9η Σεπτεμβρίου του 2019, οπότε και κατέπλευσε σε λιμένα της Θεσσαλονίκης έως και σήμερα, δύο περίπου έτη, το πλοίο ήταν επισκέψιμο για το κοινό, καθώς όλο το υπόλοιπο διάστημα, λόγω μέτρων για τον περιορισμό της υγειονομικής κρίσης, παρέμεινε κλειστό.

Να υπογραμμιστεί ότι σε αυτό το χρονικό διάστημα δεν παραμελήθηκε, αντιθέτως πραγματοποιήθηκαν εργασίες συντήρησης που απαιτούσαν μεγάλο χρονικό διάστημα αποκατάστασης και επιπλέον εντάχθηκαν νέοι χώροι διαθέσιμοι για επίσκεψη, μετά από την άρση των οικονομικών περιορισμών.

Ο σκοπός της προτεινόμενης παρουσίας του Μουσείου Αντιδικτατορικού Αγώνα Αντιτορπιλικού «ΒΕΛΟΣ» στη Θεσσαλονίκη είναι ξεκάθαρος και είναι η ενδυνάμωση των δεσμών των κατοίκων της βόρειας Ελλάδας με τη ναυτική μας παράδοση και η περαιτέρω ανάδειξη του ιστορικού χαρακτήρα του πλοίου αφ’ ενός ως μοναδικού τέτοιου τύπου, αφ’ ετέρου ως μνημείου αντιδικτατορικού αγώνα.

Αξίζει να σημειωθεί ότι κατά τα παραπάνω έτη το πλοίο-μουσείο είχε πολύ υψηλή επισκεψιμότητα, με τον αριθμό των επισκεπτών να ξεπερνά τις διακόσιες χιλιάδες άτομα, αριθμός ο οποίος για να επιτευχθεί στη μόνιμη θέση ελλιμενισμού του στον Φλοίσβο, υπολογίζεται ότι χρειάζεται χρονικό διάστημα περίπου δέκα ετών.

Συνεπώς, η μεγάλη επισκεψιμότητα και η ανταπόκριση των κατοίκων της βόρειας Ελλάδας συνηγορεί στην παράταση της παραμονής του στον λιμένα της Θεσσαλονίκης. Όμως, κανείς δεν μπορεί να αποκλείσει ότι ένα πλωτό μέσο, όταν είναι εκτεθειμένο σε καιρικές συνθήκες είτε στη Θεσσαλονίκη είτε στο Φλοίσβο είτε οπουδήποτε αλλού, πολλές φορές απρόβλεπτες ως προς την έντασή τους αυτές οι καιρικές συνθήκες, υπάρχει το ενδεχόμενο να προσβληθεί από αυτές, γεγονός που μπορεί να λάβει χώρα σε όλη την επικράτεια.

Θεωρώ, λοιπόν, υπερβολική την αναφορά σας ότι το πλοίο πήγε να βυθιστεί, ότι εκκενώθηκε. Προφανώς, από τη στιγμή που υπήρχε ρηγμάτωση έπρεπε να γίνουν κάποιες ενέργειες οι οποίες προβλέπονται στα αντίστοιχα πρωτόκολλα.

Σας παρακαλώ, λοιπόν, να μιλήσουμε με πραγματικούς όρους, ρεαλιστικούς. Ας αποφύγουμε τώρα άγονους εντυπωσιασμούς. Ξέρετε τον σεβασμό που έχω στο πρόσωπό σας και την εκτίμηση.

Τώρα, για το συμβάν αυτό καθαυτό, της κακοκαιρίας της 29ης Μαρτίου, η ρηγμάτωση που προκλήθηκε στην πρύμνη του πλοίου -το λέω, το καταθέτω- ήταν ήσσονος σημασίας και ουδεμία επίδραση επέφερε στην ευστάθεια και στην αντοχή του σκάφους. Μέχρι να πιστοποιηθεί, όμως, αυτό, μέχρι να αξιολογηθεί, προφανώς, έπρεπε να γίνουν κάποιες ενέργειες εκκένωσης, διότι το ζήτημα της ασφάλειας περιγράφεται στα σχετικά εγχειρίδια και ακολουθήθηκε πολύ σωστά από τον κυβερνήτη. Αντιμετωπίστηκε άμεσα μέσω της αντικατάστασης του βλαπτομένου τμήματος του ελάσματος με έτερο, αποκαθιστώντας πλήρως την στεγανότητα.

Να σας υπενθυμίσω δε, πως σε περίπτωση που για κάποιο λόγο θέλετε να το αγνοείτε, ότι καμμία μα καμμία ενέργεια από πλευράς ΥΠΕΘΑ δεν γίνεται χωρίς σχεδιασμό των συνεπειών. Και στο παρελθόν και τώρα, αλλά και στο μέλλον, όποτε χρειαστεί, υπάρχουν προγραμματισμένες ενέργειες και προβλεπόμενες διαδικασίες διαχείρισης κρίσεων, αλλά και αποκατάστασης ζημιών.

Για τη θέση του ελλιμενισμού, έχει ληφθεί υπ’ όψιν τόσο η γεωγραφία και η ναυτιλιακή θέση του λιμένος όσο και οι συνήθεις επικρατούσες συνθήκες. Τα δε θέματα ασφαλείας που εμπίπτουν στις προβλέψεις του ISPS Code αντιμετωπίζονται αφ’ ενός μέσω της εφαρμογής των αντίστοιχων διατάξεων ασφαλείας του Πολεμικού Ναυτικού, αφ΄ετέρου δε μέσω της στενής συνεργασίας του πληρώματος με τα Σώματα Ασφαλείας και δη με την ΕΛ.ΑΣ. και το Λιμενικό Σώμα.

Σε κάθε περίπτωση, για να κλείσω την πρωτολογία μου, το «ΒΕΛΟΣ» πρόκειται να παραμείνει ελλιμενισμένο στον λιμένα Θεσσαλονίκης και θα εξεταστεί η μετακίνησή του στο μέλλον, καθόσον το ΓΕΝ έχει γίνει αποδέκτης πολλών αιτημάτων, από διάφορες ελληνικές πόλεις, για τον ελλιμενισμό του πλοίου, ενώ η επιστροφή στον Φλοίσβο θα πραγματοποιηθεί – ναι, θα πραγματοποιηθεί- σε εύθετο χρόνο.

Τέλος, σας γνωρίζουμε ότι το Πολεμικό Ναυτικό μας έχει αναλάβει όλα τα προβλεπόμενα μέτρα προστασίας και συντήρησης του πλοίου καθ’ όλη τη διάρκεια παραμονής του στον λιμένα της Θεσσαλονίκης.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Δρίτσα, έχετε τον λόγο. Νομίζω ότι δεν έχετε να πείτε και πολλά.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Κύριε Υπουργέ, και εγώ σέβομαι και εκτιμώ και την ιδιότητά σας και εσάς προσωπικά. Η αλήθεια, όμως, είναι φιλτάτη και σε αυτή δεν μπορούμε να κάνουμε σκόντο.

Επίσης, να σας βεβαιώσω ότι είμαστε πάρα πολύ χαρούμενοι και εμείς και συμβάλλουμε, συμμετέχουμε στην ευχάριστη αυτή εικόνα να το επισκέπτονται το «ΒΕΛΟΣ» στη Θεσσαλονίκη τόσες χιλιάδες άνθρωποι -νέοι, μεγαλύτεροι, άνδρες, γυναίκες, παιδιά- και αυτό δείχνει πόσο σημαντικό είναι αυτό το πλοίο-σύμβολο, πλωτό μουσείο σήμερα.

Από εκεί και πέρα, η νέα παραλία Θεσσαλονίκης δεν είναι λιμάνι. Είπατε ότι ελλιμενίζεται. Δεν είναι λιμάνι η νέα παραλία Θεσσαλονίκης. Είναι χώρος που δεν έχει κανόνες ασφαλούς ελλιμενισμού ούτε κατά διάνοια του γνωστού κώδικα ISPS, του Κώδικα Ασφαλείας Ναυσιπλοΐας και Ελλιμενισμού.

Από αυτή την άποψη, είναι προφανές ότι είναι εκτεθειμένο το «ΒΕΛΟΣ» εκεί που είναι σε πολλαπλούς κινδύνους και αυτό έχει επιβεβαιωθεί και έχει αποδειχθεί δύο, τουλάχιστον, φορές. Τι άλλο θέλετε για να λέτε αυτά που λέτε;

Άμεσα πρέπει να βρεθεί λύση ασφαλούς ελλιμενισμού, συντήρησης και προστασίας του «ΒΕΛΟΥΣ» και πρέπει στη σύμβαση για το νέο αναδομημένο πάρκο Νέου Φαλήρου, όπως σας ζητήσαμε και το αρνηθήκατε, εκεί που στον χώρο ελλιμενισμού περιγράφετε «οι τριήρεις, το «ΑΒΕΡΩΦ» κ.λπ.», να προστεθεί στον νόμο, στη σύμβαση αυτή και το «ΒΕΛΟΣ», διότι οι διαβεβαιώσεις σας είναι στον αέρα, αφού είχατε την ευκαιρία στον νόμο να το βάλετε και το αρνηθήκατε πολλαπλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κύριε Υπουργέ, δεν θέλω να βαρύνω την ατμόσφαιρα, αλλά ειλικρινά -χωρίς διάθεση οξύτητας- ο τρόπος που συμπεριφέρεται η ελληνική Κυβέρνηση στο ζήτημα αυτό πιθανότατα, εκ των πραγμάτων, από τα δεδομένα, έχετε προειδοποιηθεί, όπως προειδοποιήθηκε ο κ. Καραμανλής από τα συνδικάτα για τους κινδύνους για το σιδηροδρομικό ατύχημα, έχετε προειδοποιηθεί ρητά, με έγγραφα, για τους κινδύνους και από τον ΣΦΕΑ -τον Σύνδεσμο Φυλακισθέντων Εξορισθέντων Δικτατορίας- και από τους εν ζωή αγωνιστές του «ΒΕΛΟΥΣ» -ναυάρχους, εξαιρετικούς ανθρώπους, να μην πω ονόματα-, αλλά και εκτός Πολεμικού Ναυτικού, στρατηγούς εν αποστρατεία που έσωσαν την Κύπρο. Δεν θέλω να πω ονόματα. Όλο το δημοκρατικό συναίσθημα των Ενόπλων Δυνάμεων σας λέει να κάνετε κάτι.

Χωρίς να βαρύνω το κλίμα συγκροτείται ενδεχόμενο και ποινικής ευθύνης, απιστίας, εάν δεν κάνετε κάτι άμεσο και συγκεκριμένο για τη διάσωση του «ΒΕΛΟΥΣ». Αυτά είναι συγκεκριμένα πράγματα. Δεν είναι κείμενα προετοιμασμένα, προκάτ, να έρχεστε και να τα διαβάζετε. Είναι συγκεκριμένες δεσμεύσεις ενώπιον του Κοινοβουλίου που οφείλετε να αναλάβετε και να τις ανακοινώσετε τώρα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν θέλετε να βαρύνετε το κλίμα, αλλά την κρίση σας και την προσπάθειά σας να συνδέσετε το θέμα του «ΒΕΛΟΥΣ» με το πρόσφατο τραγικό συμβάν στα Τέμπη το αφήνω στην κρίση του Κοινοβουλίου και των ανθρώπων που μας παρακολουθούν.

**ΘΕΟΔΩΡΟΣ ΔΡΙΤΣΑΣ:** Λέω τίποτα αυθαίρετο;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Σας αδικεί αυτή η τοποθέτηση και το λέω με τον σεβασμό που ξέρετε πάντα ότι απευθύνομαι σε εσάς.

Θεωρώ ότι καλύφθηκε πλήρως κατά την πρωτολογία μου το θέμα. Θέλω να εκφράσω την ευγνωμοσύνη μου στα στελέχη των Ενόπλων Δυνάμεων, που ήταν σε θέση για άλλη μία φορά να εκτελέσουν την αποστολή τους στο ακέραιο και αγόγγυστα και στη διαδικασία που αντιμετωπίστηκε η συγκεκριμένη κρίση, που τελικά αποδείχθηκε ότι ήταν ήσσονος σημασίας.

Για άλλη μία φορά η πολιτική και στρατιωτική ηγεσία του ΥΠΕΘΑ επιθυμεί -το λέω, το έχω πει παντού, δημόσια, το έχω καταθέσει σε όλα τα φόρα, σε κάθε φόρουμ που συμμετέχω- να αναδείξει το σπουδαίο έργο που τελείται στις Ένοπλες Δυνάμεις, την υψηλή και ποιοτική εκπαίδευση που λαμβάνουν τα στελέχη μας, αλλά και το ήθος και το φρόνημα που προάγουν και συνθέτουν την εικόνα της συμπαγούς άμυνας σε αυτή τη χώρα, σε αυτή την πατρίδα.

Στο έργο αυτό δεν θα απομονώσουμε περιοχές ενδιαφέροντος ούτε θα τοποθετούμε την ελληνική κοινωνία σε βαθμίδες ως προς την επικοινωνία και την ενημέρωση της ιστορίας, αλλά και της συνέχισης αυτής. Τουναντίον, θα καταβάλλουμε προσπάθεια να υπάρχει δυνατότητα πρόσβασης στην πληροφορία σε όλη την επικράτεια.

Και πλέον των ανωτέρω, θα ήθελα να υπερθεματίσω ότι το «ΒΕΛΟΣ» προσφέρει σημαντικό κοινωνικό έργο μέσω διοργάνωσης δράσεων, με την τελευταία -σας θυμίζω- να έχει υλοποιηθεί πρόσφατα, το Σάββατο 4 Μαρτίου, σε συνεργασία με το «Θεαγένειο» Αντικαρκινικό Νοσοκομείο Θεσσαλονίκης, που αφορούσε στην πραγματοποίηση εθελοντικής αιμοδοσίας.

Θέλω να είμαι πολύ σαφής και υπήρξα πάντα σαφής. Η ιστορία του έθνους δεν γράφτηκε μόνο μέσα από τις εύκολες νίκες, αλλά συνδέθηκε και μέσα από δύσκολες συνθήκες, περιόδους κρίσεων και εποχές έντονης αμφισβήτησης και στο κλίμα αυτό συνεχίζουμε να καταβάλλουμε εργώδη προσπάθεια -το ξέρετε, αλλά δεν το παραδέχεστε-, έτσι ώστε το έθνος μας να παραμείνει λαμπρό, να παραμείνει ένδοξο, όπως οι πρόγονοί μας που τιμήθηκαν στον αντιδικτατορικό τους αγώνα και αποτελούν για εμάς κίνητρο, εφαλτήριο για την εκπλήρωση του ιερού σκοπού της εθνικής άμυνας και, κυρίως, της εδαφικής ακεραιότητας της χώρας, της προάσπισης των συνόρων μας.

Θα σας πω κάτι και σας το λέω από καρδιάς. Αυτή η ευαισθησία στην ιστορική μνήμη θα πρέπει να επιδιώκεται και να αποδεικνύεται με σταθερότητα, με συνέπεια, με σεβασμό σε κάθε ιστορική περίοδο και σε κάθε στιγμή του έθνους και όχι αλά καρτ και σε κάθε περίπτωση, όχι αποσπασματικά. Ας είμαστε όλοι μαζί σε αυτό, ας κοπιάσουμε γι’ αυτό, ας εργαστούμε όλοι μαζί γι’ αυτό. Το οφείλουμε στην ιστορία. Το οφείλουμε στις επόμενες γενιές.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Αφήστε, κύριε Δρίτσα, να έχουμε και εμείς το πλοίο εκεί να το βλέπουμε. Οι Θεσσαλονικείς κάθε Κυριακή αυτό έχουν ως σκοπό, να πάνε να το δουν με τα παιδιά τους και να φωτογραφηθούν.

**ΘΕΟΔΩΡΟΣ ΔΡΙΤΣΑΣ:** Για να προσέλθετε και να προσέλθουμε, δεν έχετε να κάνετε παρά αυτό που πρέπει.

**ΠΡΟΕΔΡΕΥΩΝ (Απόστολος Αβδελάς):** Ακολουθεί η έβδομη με αριθμό 659/3-4-2023 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εθνικής Άμυνας, με θέμα: «Αξιοποίηση του πρώην στρατοπέδου «Πλευράκη –Ζωγραφάκη» στο Καστέλι Δήμου Μινώα Πεδιάδας».

Κύριε Κεγκέρογλου, καλημέρα σας. Έχετε τον λόγο δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Καλημέρα.

Κύριε Υπουργέ, το πρώην στρατόπεδο «Πλευράκη –Ζωγραφάκη» στον Δήμο Μινώα Πεδιάδας, έκτασης περίπου δεκαεπτά στρεμμάτων, βρίσκεται δίπλα στο Καστέλι και είναι κλειστό, ανενεργό εδώ και πολλά χρόνια, ενώ διαθέτει εγκαταστάσεις που παραμένουν αναξιοποίητες και είναι εκτεθειμένες στη φθορά του χρόνου.

Παλαιότερα ο πρώην Δήμος Καστελίου είχε υποβάλει αίτημα και το Υπουργείο Άμυνας είχε εγκρίνει την παραχώρηση 4,7 στρεμμάτων, τα οποία όμως, δεν αποτελούσαν ενιαία έκταση και έναντι ενός σοβαρού τιμήματος.

Επειδή η έκταση του πρώην στρατοπέδου «Πλευράκη-Ζωγραφάκη» θα μπορούσε να αξιοποιηθεί από την τοπική αυτοδιοίκηση για εκπαιδευτικούς, πολιτιστικούς, ιστορικούς και γενικότερα αναπτυξιακούς σκοπούς, ερωτάσθε, κύριε Υπουργέ, αν προτίθεστε να ανταποκριθείτε στο αίτημα της τοπικής κοινωνίας και να παραχωρήσετε το πρώην στρατόπεδο «Πλευράκη-Ζωγραφάκη» για την αξιοποίησή του από το Δήμο Μινώα Πεδιάδας και ποια είναι η ισχύουσα διαδικασία για την παραχώρησή του.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Χαρδαλιά, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Αξιότιμε κύριε Κεγκέρογλου, το ενδιαφέρον σας για την ευρύτερη περιοχή είναι διαρκές, το υπηρετείτε με συνέπεια όλα αυτά τα χρόνια μέσα από τις ερωτήσεις σας, μέσα από τις επερωτήσεις σας, μέσα από τις παρεμβάσεις που κάνετε, πολλές φορές χωρίς να είναι και στο φως της δημοσιότητας. Η αγάπη σας για την περιοχή νομίζω ότι συμπυκνώνεται και στις αποφάσεις που έχετε πάρει για το πώς θέλετε να την υπηρετήσετε. Και θέλω να σας συγχαρώ, ως πρώην αυτοδιοικητικός, γι’ αυτό και να σας ευχηθώ καλή επιτυχία.

Θα είμαι πολύ σύντομος και περιεκτικός στην παρούσα διαδικασία. Ως εκ τούτου, θα ήθελα να παραθέσω ένα σύντομο ιστορικό της υπόθεσης για την οποία συζητούμε. Το εν λόγω ακίνητο, πρώην στρατόπεδο «Ζωγραφάκη-Πλευράκη», αποτελείται από τρία ξεχωριστά τμήματα. Η συνολική έκταση είναι περίπου δεκαεπτά στρέμματα, τα οποία απέχουν μεταξύ τους περίπου εξήντα μέτρα και είναι ιδιοκτησίας του Ταμείου Εθνικής Άμυνας, του ΤΕΘΑ.

Το έτος 2018, κατόπιν σχετικού αιτήματος του Δήμου Μινώα Πεδιάδας, το ΤΕΘΑ πρότεινε συνάντηση εκπροσώπων του ταμείου με τον ενδιαφερόμενο δήμο, προκειμένου να εξεταστούν οι λεπτομέρειες παραχώρησης της χρήσης του εν λόγω ακινήτου για τουλάχιστον είκοσι πέντε έτη –ήταν η πρώτη συζήτηση-, αλλά και η δυνατότητα αξιοποίησης του ακινήτου, σύμφωνα πάντα με την κείμενη πολεοδομική νομοθεσία, επ’ ωφελεία τόσο του κοινωνικού συνόλου όσο και της υλοποίησης των ανταποδοτικών ωφελημάτων υπέρ του ΤΕΘΑ.

Παράλληλα, ενημερώθηκε ο δήμος ότι η από κοινού αξιοποίηση του υπ’ όψιν ακινήτου προϋποθέτει την τροποποίηση των όρων δόμησης και των προβλεπόμενων χρήσεων, καθώς η καθ’ ύλην αρμόδια υπηρεσία δόμησης του Δήμου Μινώα Πεδιάδας αποφάνθηκε με έγγραφό της -στις 30 Μαρτίου του 2018- ότι στις εκτός οικισμού περιοχές και εντός της ζώνης των πεντακοσίων μέτρων, αν θυμάμαι καλά το όριο αυτών, οι επιτρεπόμενες χρήσεις είναι γενική κατοικία, αγροτικές αποθήκες, βιοτεχνικές και νομίζω και εν γένει εγκαταστάσεις χαμηλής όχλησης και δόμησης, καθ’ ότι το ακίνητο -όπως πολύ καλά γνωρίζετε- γειτνιάζει στο υπό κατασκευή νέο αεροδρόμιο Ηρακλείου.

Εντούτοις, ουδέποτε έλαβε χώρα –και αυτό είναι αλήθεια, πρέπει να το πούμε- η συνάντηση των εκπροσώπων του ΤΕΘΑ με τον ενδιαφερόμενο δήμο. Παρ’ όλα αυτά, το ΤΕΘΑ ανέθεσε, λόγω αρμοδιότητας, στην Υπηρεσία Αξιοποίησης Ακίνητης Περιουσίας των Ενόπλων Δυνάμεων, στην ΥΠΑΑΠΕΔ, την αξιοποίηση του ακινήτου, η οποία με τη σειρά της προχώρησε -από το έτος 2019 έως και τις αρχές του 2021- στις προβλεπόμενες ενέργειες, με σκοπό τη διερεύνηση και καταγραφή τυχόν αδυναμιών για τη χρήση του εν λόγω ακινήτου και τη βέλτιστη εξεύρεση λύσης, παραδείγματος χάριν, την τεκμηρίωση της ιδιοκτησίας τμημάτων του ακινήτου, το εμβαδόν των κτηρίων εντός αυτού, τον προσδιορισμό της αντικειμενικής αξίας αυτού, μέσω της αρμόδιας ΔΟΥ.

Περαιτέρω, με την επιστολή του Δημάρχου Μινώα Πεδιάδας –με αριθμό πρωτοκόλλου 420/3-2-2021- ζητήθηκε από την ΥΠΑΑΠΕΔ εκ νέου προγραμματισμός διενέργειας αυτοψίας στο ακίνητο, προκειμένου να εξεταστούν οι χρήσεις που θα μπορούσαν να φιλοξενηθούν σε αυτό, στο πλαίσιο της αξιοποίησής του.

Εν τέλει, η αυτοψία δεν πραγματοποιήθηκε, καθώς το ΓΕΣ -με σχετικό έγγραφό του- γνωμοδότησε υπέρ της επιχειρησιακής αναγκαιότητας του εν λόγω ακινήτου και κατά συνέπεια το ακίνητο έπαψε να είναι πλέον διαθέσιμο προς αξιοποίηση.

Σας υπενθυμίζω ότι η ΥΠΑΑΠΕΔ επιλέγει ακίνητα προς αξιοποίηση από εκείνα που έχουν διατεθεί σε αυτή από το ΤΕΘΑ, από το Μετοχικό Ταμείο Στρατού, από το Ταμείο Εθνικού Στόλου, από το Μετοχικό Ταμείο Ναυτικού, από το Ταμείο Αεροπορικής Άμυνας και από το Μετοχικό Ταμείο Αεροπορίας και προβαίνει σε διαδικασίες για την εκμίσθωση τους, σύμφωνα πάντα με την κείμενη διαδικασία με τον ν.4407/2016, υπό τον όρο ότι δεν υφίσταται επιχειρησιακή ανάγκη.

Όμως, επιτρέψτε μου σε αυτό το σημείο να τονίσω –το ξέρετε πολύ καλά, είστε εμπειρότατος στα θέματα αυτά- ότι από τα έσοδα της αποτελεσματικής εκμετάλλευσης ακίνητης περιουσίας από την ΥΠΑΑΠΕΔ οι Ένοπλες Δυνάμεις είναι οι ωφελούμενες, και τα ταμεία και μπορούν να στηρίζουν το εξαιρετικά σημαντικό κοινωφελές τους έργο και αυτό είναι η επαύξηση των υπηρεσιακών μας δυνατοτήτων, ώστε να αντιμετωπίζουν αποτελεσματικά τις σύγχρονες προκλήσεις ασφαλείας.

Επιπρόσθετα, όμως, όλοι αντιλαμβανόμαστε ότι το έργο της ΥΠΑΑΠΕΔ για προσέλκυση επενδύσεων για τα ακίνητα του χαρτοφυλακίου της έχει μεν ως βασικό στόχο την αξιοποίησή τους και την ενίσχυση των εσόδων των Ενόπλων Δυνάμεων αλλά ταυτόχρονα αντιστρέφονται και οι συνέπειες της πολυετούς εγκατάλειψης –που πολύ σωστά αναδεικνύετε- στην οποία ενδεχομένως είχαν περιέλθει τα ακίνητα προς όφελος των Ενόπλων Δυνάμεων.

Επιπλέον, τελειώνοντας την πρωτολογία μου, η αξιοποίηση αυτή αποδίδει και στις τοπικές κοινωνίες οι οποίες βλέπουν τις συγκεκριμένες εγκαταστάσεις να αναγεννιούνται με τη σύμπραξη του ιδιωτικού τομέα και όχι να ρημάζουν και το κυριότερο να απαξιώνονται.

Ως εκ τούτου, επωφελούνται και οι τοπικοί πληθυσμοί από τέτοιες δράσεις που οδηγούν από την ερήμωση στην ανάπτυξη με μετρήσιμα αποτελέσματα. Εξάλλου δεν είναι λίγες οι φορές που το ΥΠΕΘΑ ανταποκρίθηκε σε παρόμοια αιτήματα δήμων ανά την επικράτεια.

Κοντολογίς, μια σοβαρή μελέτη, μια σοβαρή πρόταση με ένα βιώσιμο πλάνο ανάπτυξης, με εξασφαλισμένη χρηματοδότηση, μπορεί να αποτελέσει αν θέλετε- το σημείο αναφοράς μιας νέας συζήτησης πάνω σε αυτό, όπου θα πρέπει και εμείς –δηλαδή το ΓΕΣ- να επικαιροποιήσουμε τις πραγματικές επιχειρησιακές μας ανάγκες και από κοινού με τον δήμο –είναι κάτι που το κάνουμε παντού σε όλη την επικράτεια- να δούμε το καλύτερο δυνατόν για την ευρύτερη περιοχή και την αξιοποίηση του συγκεκριμένου ακινήτου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, ασφαλώς έχουμε το σκέλος των επιχειρησιακών αναγκών, που πάντα προηγούνται, και, βέβαια, έχουμε και το σκέλος που αφορά την αξιοποίηση των ακινήτων προς όφελος της τοπικής κοινωνίας αλλά και του Υπουργείου Εθνικής Άμυνας συγχρόνως.

Στη συγκεκριμένη περίπτωση, επειδή αναφερθήκατε στην αλλαγή στάσης και στην πιθανή ανάγκη αξιοποίησης για επιχειρησιακούς λόγους, αυτό το οποίο σήμερα εγώ μπορώ να πω είναι ότι πρέπει να προσδιοριστούν οι επιχειρησιακοί λόγοι. Το συγκεκριμένο στρατόπεδο βρίσκεται στη ζώνη και πολύ κοντά στην κατοικημένη περιοχή και ανάλογα με τις επιχειρησιακές ανάγκες θα μπορούσε να υπάρξει μια ανταλλαγή και ένας νέος χώρος που θα εξυπηρετεί τις επιχειρησιακές ανάγκες και δεν θα είναι ο συγκεκριμένος που είναι κοντά σε κατοικημένη περιοχή και, βεβαίως, ταυτόχρονα να υπάρξει η αξιοποίηση για τους εκπαιδευτικούς, πολιτιστικούς, ιστορικούς και αναπτυξιακούς λόγους του συγκεκριμένου στρατοπέδου.

Συμφωνούμε ότι χρειάζεται μια σοβαρή μελέτη που έχει να κάνει με την αξιοποίηση και με βάση αυτή πρέπει να κινηθούμε στο επόμενο διάστημα, προκειμένου να γίνει αυτή η συζήτηση.

Εγώ κατανοώ πλήρως το γεγονός ότι λόγω της κατασκευής του αεροδρομίου πιθανόν οι επιχειρησιακοί λόγοι, που προηγούνται, να επιβάλλουν κάποια συγκεκριμένη δραστηριότητα –που δεν χρειάζεται να συζητήσουμε σήμερα γιατί προφανώς η συγκεκριμένη δεν έχει γίνει από το επιτελείο-, αλλά επιμένω στο ότι, ανάλογα με τη φύση και ανάλογα με τον χαρακτήρα αυτή της δραστηριότητας, μπορεί για επιχειρησιακούς λόγους να διατεθεί άλλος χώρος άλλη έκταση από τις πολλές που έχει –μακρύτερα όμως από την οικιστική περιοχή- και διαθέτει ο Δήμος Μινώα Πεδιάδας.

Άρα, λοιπόν, νομίζω ότι έχουμε δρόμο σε αυτό και ευχαριστώ για την απάντηση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Ορίστε, κύριε Υπουργέ, έχετε το λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Βουλευτά, γι’ άλλη μια φορά ακούγοντας προσεκτικά και τη δευτερολογία σας διαπιστώνω ότι ανεξαρτήτως της οπτικής του ζητήματος αλλά και διαφορετικών –αν θέλετε- προσεγγίσεων συμφωνούμε ότι είναι ιδιαίτερα κρίσιμη η εύρεση για τον προσφερότερο τρόπο ορθολογικής διαχείρισης της ανεκμετάλλευτης ακίνητης περιουσίας των Ενόπλων Δυνάμεων πρωτίστως για την εξασφάλιση των σκοπών, των σταθερών εσόδων σε μακροχρόνια βάση αλλά και για τη δημιουργία πρόσθετου αναπτυξιακού οφέλους για τα ακίνητα που η στρατιωτική υπηρεσία διαθέτει και δη προς όφελος των τοπικών κοινωνιών.

Θέλω να πιστεύω ότι όλοι σε αυτή την Αίθουσα αποδεχόμαστε πως υπάρχει θεσμικό πλαίσιο, όπως προανέφερα, για την αξιοποίηση της ακίνητης περιουσίας και εμείς όλοι μαζί ως θεματοφύλακες, αν θέλετε, για την προστασία της ακίνητης περιουσίας ασφαλώς και πρέπει να το τηρήσουμε.

Συνοψίζοντας, λοιπόν, και με δεδομένο ότι δεν υπάρχει κάποιο νεότερο έγγραφο, περιμένουμε νεότερο έγγραφο, πρόταση, σχέδιο μελέτης, προμελέτης έστω, από το Δήμο Μινώα Πεδιάδας, προκειμένου να λάβει χώρα μια συνάντηση εκπροσώπων του ΤΕΘΑ και του δήμου, με σκοπό την εκ νέου εξέταση της δυνατότητας αξιοποίησης από κοινού του εν λόγω ακινήτου. Στο πλαίσιο αυτό είμαστε απολύτως ανοιχτοί σε προτάσεις για την αξιοποίηση της ακίνητης περιουσίας των Ενόπλων Δυνάμεων.

Οι Ένοπλες Δυνάμεις είναι μέρος της κοινωνίας, στηρίζουν την προσπάθεια της κοινωνίας και αυτό δεν γίνεται αυτή την περίοδο, γίνεται διαχρονικά και μέσα από συνέργειες, συνεννοήσεις και μέσα από την παραδοχή ότι χωρίς Ένοπλες Δυνάμεις στις διάφορες κρίσεις, η χώρα θα είχε καταρρεύσει. Και είναι κάτι το οποίο δημόσια το έχω εκφράσει, το εκφράζω και τώρα κλείνοντας αυτή την περίοδο αυτού του κοινοβουλευτικού ελέγχου.

Προς επίρρωση αυτού, κατά καιρούς συζητάμε με τους αρμόδιους φορείς της Τοπικής Αυτοδιοίκησης, αναζητούμε από κοινού τις βέλτιστες λύσεις ενισχύοντας περαιτέρω την αρραγή σχέση εμπιστοσύνης που, όπως προείπα, έχουν διαχρονικά αναπτύξει οι Ένοπλες Δυνάμεις με τους Έλληνες πολίτες, με την κάθε κοινωνία σε κάθε γωνιά της πατρίδας. Ωστόσο, πρέπει να είμαστε προσεκτικοί. Απαιτείται η διατήρηση μιας αποτελεσματικής ισορροπίας ανάμεσα στην κοινωνική προσφορά αλλά και την κύρια αποστολή των Ενόπλων Δυνάμεων, η οποία είναι η διαφύλαξη των κυριαρχικών δικαιωμάτων της χώρας. Άρα θα πρέπει να είμαστε προσεκτικοί, ειδικά για δομές που έχουν χαρακτηριστεί επιχειρησιακά αναγκαίες.

Σε κάθε περίπτωση και εν κατακλείδι, στο ΥΠΕΘΑ, πορευόμαστε σταθεροί, πορευόμαστε αταλάντευτοι στους τρεις πυλώνες που θέσαμε από την πρώτη στιγμή, δηλαδή: την αναδιοργάνωση των Ενόπλων Δυνάμεων με έμφαση στην αύξηση της διαθεσιμότητας σε έμψυχο υλικό, την πρόσθεση νέων οπλικών συστημάτων αλλά και την αναβάθμιση των υφισταμένων και τέλος, στη θωράκιση της χώρας μέσω της αμυντικής διπλωματίας.

Επειδή αυτή η απάντηση σ’ αυτή την ερώτηση αισθάνομαι ότι θα είναι και η τελευταία σε αυτόν τον κοινοβουλευτικό έλεγχο, θέλω να ευχαριστήσω το Προεδρείο, όλους τους εργαζομένους οι οποίοι δουλεύουν νυχθημερόν για να μπορέσουν να μας παράσχουν τα πάντα, σε όσους βρισκόμαστε σε φάση κοινοβουλευτικού ελέγχου αλλά και όλους τους Βουλευτές, γιατί μέσα από τις επίκαιρες ερωτήσεις, μέσα από τις συνεννοήσεις μας, μέσα από την προσπάθεια να αναδείξουμε θέματα νομίζω ότι κερδισμένο βγαίνει το χαρτοφυλάκιο του καθενός και, κυρίως, βγαίνει ο καθένας από εμάς, γιατί μπορούμε να διορθώνουμε λάθη, να συμπληρώνουμε παραλείψεις και σε κάθε περίπτωση να γινόμαστε πιο χρήσιμοι για την κοινωνία, για τον σκοπό που υπηρετούμε όλοι μαζί, που αφορά στην πατρίδα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή επιτυχία και εμείς σας ευχόμαστε, και στον δήμαρχο και στον Υπουργό!

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ο υποφαινόμενος Υπουργός πάντως δεν θα είναι υποψήφιος.

**ΠΡΟΕΔΡΕΥΩΝ (Απόστολος Αβδελάς):** Α, δεν θα είστε;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Υπάρχουν πάντως έτεροι Υπουργοί που κάνουν τεράστια προσπάθεια!

**ΠΡΟΕΔΡΕΥΩΝ (Απόστολος Αβδελάς):** Κάτι διάβασα για Ευρωκοινοβούλιο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Να μην πιστεύετε ό,τι διαβάζετε.

**ΠΡΟΕΔΡΕΥΩΝ (Απόστολος Αβδελάς):** Πάμε τώρα στην επόμενη ερώτηση που θα συζητηθεί. Πρόκειται για τη δέκατη με αριθμό 669/3-4-2023 επίκαιρη ερώτηση δεύτερου κύκλου, του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδος κ. Χρήστου Κατσώτη προς τον Υπουργό Εσωτερικών, με θέμα: «Άμεση εξασφάλιση της ασφαλούς λειτουργίας του 1ου και 6ου Δημοτικου Σχολείων και 1ου Γυμνασίου, 1ου Λυκείου Δήμου Βύρωνα».

Κύριε Κατσώτη, καλημέρα σας. Έχετε δύο λεπτά για το ξεκίνημά σας.

**ΧΡΗΣΤΟΣ ΚΑΤΣΩΤΗΣ:** Καλημέρα, κύριε Πρόεδρε.

Κύριε Υπουργέ, στο πλαίσιο του προγράμματος «ΑΝΤΩΝΗΣ ΤΡΙΤΣΗΣ» για τη διενέργεια και χρηματοδότηση προσεισμικών ελέγχων σε δημόσια κτήρια, ο Δήμος Βύρωνα προέβη σε πρωτοβάθμιο προσεισμικό έλεγχο σαράντα δύο δημόσιων κτηρίων, ανάμεσά τους και δεκαεπτά σχολικών κτηρίων. Η από 12-2-2022 βαθμονόμηση του Οργανισμού Αντισεισμικού Σχεδιασμού και Προστασίας κατέταξε το 1ο και 6ο Δημοτικό Σχολείο Βύρωνα στην κατηγορία Α (πρώτη προτεραιότητα). Ειδικά για το 1ο δημοτικό σχολείο επισημαίνεται στις καταγραφές του κλιμακίου, που εκτέλεσε τον πρωτοβάθμιο έλεγχο, η ύπαρξη σεισμογενούς ρωγμής στην οροφή του δεύτερου ορόφου, η οποία απαιτεί άμεσα επισκευή με δομικά μέσα.

Τα αποτελέσματα απεστάλησαν στην Ειδική Υπηρεσία Διαχείρισης και Εφαρμογής του Υπουργείου Εσωτερικών μαζί με αίτημα χρηματοδότησης για την εκπόνηση δευτεροβάθμιου προσεισμικού ελέγχου στο 1ο και 6ο Δημοτικό Σχολείο Βύρωνα, ύψους 5.300 ευρώ περίπου. Το αίτημα εγκρίθηκε με την υπ’ αριθμόν 59/ 19-1-2023 απόφαση του Αναπληρωτή Υπουργού Εσωτερικών, δική σας δηλαδή. Για ένα τέτοιο ποσό και ενώ η κατάσταση ήταν κατεπείγουσα για τους πλέον των οκτακοσίων μαθητών και εκπαιδευτικών τόσο ο Δήμος Βύρωνα όσο και το Υπουργείο Εσωτερικών άφησαν να περάσουν δεκατέσσερις μήνες χωρίς να γίνει τίποτα.

Ήδη με προηγούμενη ερώτηση στις 24-3-2023 σας θέταμε το συνολικό πρόβλημα στο σχολικό δίκτυο του Δήμου Βύρωνα καθώς είχε προηγηθεί εκτενής πτώση σοβάδων στο 1ο Γυμνάσιο και 1ο Λύκειο, που τρεις εβδομάδες τώρα παραμένουν κλειστά. Είναι, τουλάχιστον, υποκριτικό ότι κάποια από αυτά τα σχολεία είχαν αναβαθμιστεί ενεργειακά, χωρίς να ελέγχονται ως προς τις βλάβες που έφεραν, με αποτέλεσμα, κύριε Υπουργέ, οι θερμοπροσόψεις να έχουν καλύψει τις κρίσιμες επιφάνειες που αποτελούν το αντικείμενο του πρωτοβάθμιου εποπτικού ελέγχου κι αυτό είναι απαράδεκτο.

Με δεδομένο ότι η χώρα μας είναι η πρώτη σε σεισμικότητα στην Ευρωπαϊκή Ένωση και η έκτη στον κόσμο, δεν υπάρχει θεσπισμένη υποχρεωτικότητα των προσεισμικών ελέγχων. Είναι διαπιστωμένο ότι υπάρχει μεγάλη επικινδυνότητα για τουλάχιστον τέσσερα σχολεία στον Δήμο Βύρωνα. Αυτό δημιουργεί μεγάλη ανασφάλεια σε μαθητές, εκπαιδευτικούς και γονείς εκατοντάδων παιδιών. Δεν έχει εξασφαλιστεί, κύριε Υπουργέ, η απρόσκοπτη και με ασφάλεια λειτουργία των εν λόγω σχολικών μονάδων.

Γι’ αυτό, λοιπόν, σας ρωτάμε τι μέτρα προτίθεστε να πάρετε για να γίνουν άμεσα οι απαραίτητες παρεμβάσεις για την εξασφάλιση της ασφαλούς λειτουργίας του 1ου και 6ου Δημοτικού Σχολείου Βύρωνα, καθώς και του 1ου Γυμνασίου και του 1ου Λυκείου Βύρωνα, με έκτακτη χρηματοδότηση από τον κρατικό προϋπολογισμό, κατεπείγουσα εκπόνηση μελέτης και πραγματοποίηση εργασιών μέσα στις εορτές του Πάσχα κατά τις οποίες τα σχολεία είναι κλειστά, ώστε να παραδοθούν και να λειτουργήσουν με ασφάλεια από 24-4-2023. Επίσης, να εξασφαλιστεί ότι δεν θα χαθούν ώρες μαθημάτων, θα χορηγηθούν ειδικές άδειες στους εργαζόμενους γονείς με πλήρεις αποδοχές και ασφάλιση, καθώς και χορήγηση έκτακτου επιδόματος από το Υπουργείο Οικονομικών για αυτοαπασχολούμενους και επαγγελματίες γονείς για τις ημέρες που τα σχολεία παραμένουν κλειστά για τις απαραίτητες εργασίες.

Πάνω σε αυτά τα ερωτήματα θα θέλαμε την απάντησή σας και θέλουμε να σας πούμε ότι σήμερα εδώ παρακολουθούν τη συζήτησή μας και εκπρόσωποι γονέων από τα σχολεία του Βύρωνα, για τα οποία συζητάμε.

**ΠΡΟΕΔΡΕΥΩΝ (Απόστολος Αβδελάς):** Τους καλωσορίζουμε, λοιπόν.

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Πέτσα, καλημέρα σας. Έχετε τρία λεπτά για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ και τον κ. Κατσώτη για την επίκαιρη ερώτηση.

Πράγματι, είναι πολύ σημαντικό το ζήτημα της σχολικής στέγης και όλοι μας επιθυμούμε συνθήκες τέτοιες που να επιτρέπουν φυσικά την ασφάλεια για τα παιδιά μας και τους εκπαιδευτικούς αλλά και να εξασφαλίζουν την απρόσκοπτη λειτουργία της εκπαιδευτικής διαδικασίας. Νομίζω ότι όλοι είμαστε σύμφωνοι σε αυτό.

Επίσης, προς αποφυγή παρερμηνειών και παρεξηγήσεων, θέλω να διευκρινίσω για μια ακόμη φορά ότι το ζήτημα της σχολικής στέγης είναι αποκλειστικής αρμοδιότητας των δήμων, σύμφωνα με τις διατάξεις του άρθρου 75 του ν.1894/1990, σε συνδυασμό με τον ν.3463/2006 και, όπως όλοι ξέρουμε, το Σύνταγμά μας προβλέπει τεκμήριο υπέρ της αρμοδιότητας της αυτοδιοίκησης.

Επομένως, η κύρια αρμοδιότητα είναι στην αυτοδιοίκηση. Εμείς ερχόμαστε επικουρικά να συνδράμουμε το έργο της, ιδίως όταν αντιμετωπίζει προβλήματα έκτακτα για τη σχολική στέγη. Και, πράγματι, όπως ορθώς αναφέρθηκε πριν από τον κύριο Βουλευτή, στο πλαίσιο του προσεισμικού ελέγχου, μιας διαδικασίας στο πρόγραμμα «ΑΝΤΩΝΗΣ ΤΡΙΤΣΗΣ» του Υπουργείου Εσωτερικών, έχουμε χρηματοδοτήσει και για πρωτοβάθμιο και για δευτεροβάθμιο έλεγχο τον Δήμο Βύρωνα, αρχικά με το ποσό των 34.390,28 ευρώ και μετά για τον δευτεροβάθμιο έλεγχο που έκρινε ο ΟΑΣΠ ότι έπρεπε να γίνει στο 1ο και στο 6ο Δημοτικό Σχολείο του Βύρωνα, με το ποσό των 5.390,28 ευρώ.

Επίσης, εμείς κάθε χρόνο μέσω της διαδικασίας χρηματοδότησης του δήμου από τους κεντρικούς αυτοτελείς πόρους έχουμε διαθέσει 379.260 ευρώ για την κάλυψη δαπανών εκτέλεσης έργων και επενδυτικών δραστηριοτήτων του εν λόγω δήμου. Για την επισκευή και συντήρηση σχολικών κτηρίων έχει κατανεμηθεί στον δήμο το 2022 ποσό 115.300 ευρώ. Ανάλογα ποσά διατίθενται, φυσικά, και στις δύο περιπτώσεις και για το 2023. Τέταρτον, επίσης από το πρόγραμμα «ΦΙΛΟΔΗΜΟΣ II» ο δήμος έχει χρηματοδοτηθεί με ποσό 732.920 ευρώ, σε σχετικές με την παιδεία προσκλήσεις. Άρα έχουμε συνδράμει τον συγκεκριμένο δήμο με πολλαπλές χρηματοδοτήσεις τα τελευταία χρόνια και θα συνεχίσουμε να τον στηρίζουμε για τις ανάγκες που έχει.

Ειδικότερα, για το 1ο και 6ο Δημοτικό Σχολείο, μετά τις παρεμβάσεις που κρίθηκε αναγκαίο να γίνουν, σύμφωνα με την πληροφόρηση που έχουμε από τον δήμο -και θα καταθέσω σχετικά στα Πρακτικά την απάντηση που μας έχει δώσει-κρίθηκε απαραίτητο να γίνουν επισκευές ύψους προϋπολογισμού 115.320 ευρώ και με την υπ’ αριθμόν 90 από 3-4-2023 απόφαση του δημοτικού συμβουλίου αποφασίστηκε η προσφυγή στη διαδικασία της διαπραγμάτευσης χωρίς προηγούμενη δημοσίευση της σχετικής προκήρυξης, για την επιτάχυνση των διαδικασιών, όπως σωστά ανέφερε κι ο κ. Κατσώτης.

Επομένως παρακολουθούμε αυτή τη διενέργεια των εργασιών προκειμένου να προχωρήσει γρήγορα η επισκευή στο ύψος αυτού του προϋπολογισμού και αναμένουμε τις εξελίξεις.

Θα επανέλθω στη δευτερολογία μου, κύριε Πρόεδρε, προκειμένου να τοποθετηθώ για το ευρύτερο θέμα που μου θέτει ο κ. Κατσώτης γενικά για τον προσεισμικό έλεγχο και τις ενέργειες που κάνει η πολιτεία.

Ευχαριστώ.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πέτσα.

Ορίστε, κύριε Κατσώτη, έχετε κι εσείς στη διάθεσή σας τρία λεπτά.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, ξέρετε ότι πάρα πολλοί δήμοι, ενώσεις γονέων σάς έχουν καταθέσει υπομνήματα, ερωτήματα για την κατάσταση των σχολείων τους. Η ένωση γονέων το τελευταίο διάστημα έχει αναπτύξει μια πρωτοβουλία σε σχέση με την ασφάλεια των σχολικών κτηρίων, και έχει καταγράψει σε όλους τους δήμους τις ελλείψεις αλλά και την επικίνδυνη κατάσταση των σχολικών κτηρίων.

Νομίζω, κύριε Υπουργέ, ότι το σύγχρονο και ασφαλές σχολείο, είναι ένα ζήτημα πολύ σημαντικό, πολύ σοβαρό για όλη την κοινωνία μας, για τους εκπαιδευτικούς, τους γονείς, τα παιδιά. Η ανησυχία είναι μεγάλη. Κανείς δεν μπορεί να αγνοεί την ασφάλεια των παιδιών, ούτε εκείνο το περιβάλλον, τις υποδομές που είναι απαραίτητες για την διαδικασία μάθησης. Δεν μπορεί να τις αγνοούμε. Δεν είμαστε στην εποχή του Κρυφού Σχολειού, ούτε ένα κτήριο είναι αρκετό για τα παιδιά μας χωρίς αυτό να έχει τις κατάλληλες προδιαγραφές.

Είναι επιτακτική ανάγκη σήμερα να γίνουν έλεγχοι και παρεμβάσεις στα σχολικά κτήρια. Η ευθύνη δεν μπορεί να διαχέεται. Είπατε προηγουμένως ότι είναι αρμοδιότητα των δήμων, που είναι γνωστό αυτό. Όμως, αυτό αποδεικνύεται ότι είναι, να το πούμε, λάθος. Γιατί τα μεγάλα προβλήματα που υπάρχουν σε όλη τη χώρα, σε όλους τους δήμους, αποδεικνύουν ότι η κατάργηση της ΚΤΥΠ, του παλιού ΟΣΚ, το κεντρικό σχέδιο που πρέπει να υπάρχει για να γίνουν νέα σχολεία, να συντηρηθούν τα παλιά, αποδείχθηκε, λοιπόν, ότι αυτό ήταν σε βάρος των σχολικών κτηρίων, σε βάρος των παιδιών και των γονιών και επικίνδυνη, να το πω έτσι, κατάσταση σε περίπτωση σεισμού να θρηνήσουμε ακόμα και θύματα. Γιατί ο προσεισμικός έλεγχος δεν έχει ολοκληρωθεί. Μεγάλο ποσοστό των κτηρίων είναι ανέλεγκτα. Κι αυτό είναι πολύ σοβαρό, κύριε Υπουργέ.

Δεν μπορεί, λοιπόν, η Κυβέρνηση που έχει την ευθύνη απέναντι στον λαό, να λέει ότι ο δήμος φταίει. Ο δήμος αποδεικνύεται ότι έχει σήμερα μεγάλες ευθύνες, δεν είπαμε ότι δεν έχει ευθύνες. Τεράστιες ευθύνες έχει ο δήμος για την κατάσταση που υπάρχει στον Βύρωνα, για παράδειγμα. Όμως, δεν μπορεί η Κυβέρνηση να κλείνει τα μάτια σε αυτή την εξέλιξη που υπάρχει στον δήμο ή στον Δήμο του Αγίου Δημητρίου, που σας καταθέσαμε παρόμοια ερώτηση για την κατάσταση στο ειδικό σχολείο, που έπεσαν τα ταβάνια και παραλίγο να ήταν από κάτω τα παιδιά αυτά με ειδικές ανάγκες και να σκοτωθούν. Δεν μπορεί, λοιπόν, εδώ να μην έχουμε ευθύνη για όλα αυτά, να μην υπάρχει ευθύνη στην Κυβέρνηση.

Εμείς, λοιπόν, λέμε ότι χρειάζεται άμεσα να προχωρήσει σε βάθος ο έλεγχος και λέμε ότι είμαστε στο 2023, και δεν μπορεί να υπάρχει κανένας συμβιβασμός με τέτοια σχολεία επικίνδυνα και η χρόνια υποχρηματοδότηση, κύριε Υπουργέ, η σχεδόν ανύπαρκτη, ουσιαστική συντήρηση των σχολικών μονάδων, έχει φέρει τα παιδιά και τους εκπαιδευτικούς αντιμέτωπους με αυτές τις καταστάσεις, όπου προαύλια πλημμυρίζουν, ταβάνια πέφτουν, πτώσεις σοβάδων, όπως το σχολείο του Βύρωνα. Δεν μπορεί να υπάρξει συμβιβασμός με αυτές τις καταστάσεις.

Και πιστεύω ότι στα ερωτήματα που κάναμε άμεσα θα πρέπει να ολοκληρωθούν εδώ οι εργασίες στα σχολεία του Βύρωνα τώρα την περίοδο των διακοπών. Είπατε ότι εγκρίνατε ένα κονδύλι εδώ, για να προχωρήσουν οι εργασίες, αλλά, βέβαια, πρέπει να διευκολυνθούν και οι γονείς. Άρα, εδώ υπάρχουν οι μέρες εργασίας που είναι εργάσιμες, πώς θα γίνει με τους γονείς; Δεν θα πρέπει να υπάρχει μια μέριμνα από την Κυβέρνηση για άδειες σε αυτούς τους γονείς ή αν είναι αυτοαπασχολούμενοι, που θα κλείσουν τα μαγαζιά τους;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΧΡΗΣΤΟΣ ΚΑΤΣΩΤΗΣ:** Πάνω σε αυτά τα ερωτήματα νομίζω ότι πρέπει να σκύψει η Κυβέρνηση και να πάρει αποφάσεις τέτοιες, έτσι ώστε να λυθούν τα ζητήματα των κτηρίων στον Βύρωνα αλλά και όπου αλλού υπάρχουν.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Υπουργέ, έχετε τον λόγο για τρία λεπτά για την δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Θα ήθελα να είμαι ξανά ξεκάθαρος ότι δεν υπάρχει καμμία διάθεση ούτε υπάρχει έδαφος για διάχυση ευθύνης. Η ευθύνη για τη σχολική στέγη ανήκει στους δήμους. Επικουρικά η κεντρική κυβέρνηση συνδράμει με χρηματοδότηση στους δήμους εκεί που είναι απαραίτητο.

Από κει και πέρα για το θέμα, το οποίο θέτει ο κ. Κατσώτης, συμφωνώ, απολύτως, ότι πρέπει να κάνουμε ό,τι μπορούμε για να καλύψουμε στον μικρότερο δυνατό χρόνο το χαμένο έδαφος, μετά από μια υπερδεκαετή δημοσιονομική κρίση, η οποία στέρησε πόρους από τις αναγκαίες υποδομές στην πατρίδα μας, συμπεριλαμβανομένου φυσικά του κτηριακού αποθέματος, μέρος του οποίου είναι η σχολική στέγη.

Αυτό που εμείς κάνουμε ως Υπουργείο Εσωτερικών, ήταν πρωτοποριακό. Διότι μην ξεχνάτε ότι δεν είναι μόνο τα σχολικά κτήρια και δημοτικά κτήρια, υπάρχουν δεκάδες χιλιάδες δημόσια κτήρια, που καθημερινά υπάρχουν πολίτες που εξυπηρετούνται, αλλά και εργαζόμενοι οι οποίοι εργάζονται. Επομένως αυτό που κάναμε εμείς ως Υπουργείο Εσωτερικών είναι να έχουμε μια πρόσκληση την ώρα ΑΤ11 στο πρόγραμμα «ΑΝΤΩΝΗΣ ΤΡΙΤΣΗΣ», όπου υπάρχει ο προσεισμικός έλεγχος πρώτου και δεύτερου βαθμού. Έχουμε εντάξει για έλεγχο πάνω από πενήντα δύο δήμους που είχαν υποβάλει προτάσεις, πάνω από 6 εκατομμύρια ευρώ μέχρι στιγμής για τη χρηματοδότηση του πρωτοβάθμιου, το οποίο μπορεί να οδηγήσει σε έργα συντήρησης και επισκευής μέχρι και 50 εκατομμύρια, 40 εκατομμύρια ήδη έχουν δεσμευτεί γι’ αυτόν τον σκοπό.

Άρα αυτό ήταν το πρώτο βήμα. Όμως, δεν είναι αρκετό και γρήγορο. Γι’ αυτό τι αποφασίστηκε; Μετά την τραγωδία στην Τουρκία και στη Συρία, αποφασίστηκε με πρωτοβουλία του Πρωθυπουργού, να προχωρήσουμε σε έναν καθολικό έλεγχο, με τη συνδρομή του ΟΑΣΠ και του Τεχνικού Επιμελητηρίου Ελλάδας. Μόλις πριν από λίγες μέρες ψηφίστηκε το άρθρο 265 του ν.5037/2023 αν δεν κάνω λάθος, το οποίο προβλέπει ακριβώς αυτή τη διαδικασία του πρωτοβάθμιου και δευτεροβάθμιου ελέγχου με ταχύτητα από το ΤΕΕ.

Επομένως, εμείς θα είμαστε έτοιμοι, ιδίως με την κατηγοριοποίηση και προτεραιοποίηση που έχει γίνει, για να συνδράμουμε με επιπλέον χρηματοδότηση, όπου βρεθούν συγκεκριμένα ευρήματα που απαιτούν επισκευή, συντήρηση ή αναβάθμιση της σχολικής στέγης. Υπολογίζεται ότι τα κτήρια που είναι προ του ’85, τα σχολεία μας και τα νοσοκομεία μας, θα έχουν την προτεραιότητα. Εμείς υπολογίζουμε ότι θα είναι περίπου εννιά χιλιάδες σχολεία και είμαστε σε συνεννόηση με το Υπουργείο Παιδείας αυτό το χρονικό διάστημα, για ό,τι εύρημα χρειαστεί να έρθουμε να συνδράμουμε, προκειμένου να γίνει η αποκατάσταση.

Άρα για να απαντήσω σύντομα, κάνουμε προσπάθειες μέσα στο Υπουργείο Εσωτερικών με το πρόγραμμα «ΑΝΤΩΝΗΣ ΤΡΙΤΣΗΣ», αλλά καθολικός έλεγχος, όπως αυτός που ζητά ο κ. Κατσώτης και δικαίως, θα γίνει από το ΤΕΕ, με βάση τον νέο νόμο που μόλις ψήφισε η ελληνική Βουλή.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Σειρά έχει η πέμπτη με αριθμό 661/3-4-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Εσωτερικών, με θέμα: «Μπέος κερνάει Μπέος πίνει παράνομες συμβάσεις, με την ανοχή της πολιτικής ηγεσίας».

Κύριε Αρσένη, καλημέρα σας. Έχετε δύο λεπτά για το ξεκίνημα σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όσο διαβάζουμε τις λεπτομέρειες αυτής της υπόθεσης, είναι πραγματικά σοκαριστικές. Έχουμε τον κ. Αχιλλέα Μπέο ως Πρόεδρο της ΠΑΕ Βόλος, να αιτείται στο Πανθεσσαλικό στον Δήμο Βόλου, ως Δήμαρχος Βόλου ο κ. Αχιλλέας Μπέος να συνάπτει μετά τη σύμβαση και να υπογράφει ο ίδιος ως πρόεδρος της ΠΑΕ και ως δήμαρχος. Αυτά δεν θα μπορούσαν να συμβούν σε καμμία άλλη χώρα. Το δε αντίτιμο για την παραχώρηση του Πανθεσσαλικού είναι 1.500 ευρώ τον μήνα. Δηλαδή, υπάρχουν μαγαζιά εμπορικά στον δρόμο που κοστίζουν πολύ παραπάνω από αυτό. Ένα μαγαζάκι έξι τετραγωνικά όχι το Πανθεσσαλικό. Με δικαίωμα ενοικίασης όπως και γίνεται.

Επίσης κάποια βασικά στοιχεία. Όταν τον Οκτώβρη του 2022, ο Βόλος νοικιάζει τις κερκίδες του γηπέδου στους φίλους του Παναθηναϊκού, με γενική είσοδο 20 ευρώ και 50 για VIP, το κέρδος είναι γύρω στα 300.000 ευρώ για κάτι που έχει νοικιάσει από τον δήμο, από τον εαυτό του ως δήμαρχο, 18.000 ευρώ. Κι αυτό αφορά μόνο έναν αγώνα. Φανταστείτε πόσα είναι τα κέρδη, πόσα τα διαφυγόντα έσοδα του δημοσίου, από αυτή τη διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Όπως αποκαλύπτει η εφημερίδα «ΜΑΓΝΗΣΙΑ», η ΑΕΛ στη Λάρισα, πληρώνει πάνω από τα τριπλά για το μίσθωμα του Αλκαζάρ, ποσό το οποίο συνομολογείται ότι αντιστοιχεί κατά προσέγγιση στο νόμιμο ποσοστό 15% των συνολικών ακαθάριστων εισπράξεων από εισιτήρια και διαφημίσεις για κάθε αγωνιστική περίοδο. Με λίγα λόγια εδώ πέρα έχουμε μια προκλητική σύγκρουση συμφερόντων και μια ζημία προς το δημόσιο.

Θέλω να μας πείτε τι θα κάνετε, να δεσμευθείτε ότι θα διατάξετε έλεγχο για τη ζημιά του δημοσίου από τη σκανδαλώδη και παράνομη σύμβαση παραχώρησης του Πανθεσσαλικού Σταδίου και επίσης ότι θα προχωρήσετε με το ασυμβίβαστο επιχειρηματιών του αθλητισμού και δημάρχου. Βέβαια για να είμαστε ξεκάθαροι, το ασυμβίβαστο αυτό στην πράξη ήδη υπάρχει. Απλά παραβιάζεται. Θα τα πούμε αυτά και στη δευτερολογία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Στην ερώτηση θα απαντήσει ο Αναπληρωτής Υπουργός Εσωτερικών, κ. Στυλιανός Πέτσας. Ορίστε, κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε. Ευχαριστώ και τον κ. Αρσένη για την ερώτηση.

Το ζήτημα το οποίο πρέπει να μας απασχολεί, κατ’ αρχάς, είναι να μπορούμε να διακρίνουμε τις αρμοδιότητες. Οι ΟΤΑ, οι Οργανισμοί Τοπικής Αυτοδιοίκησης, έχουν διοικητική και οικονομική αυτοτέλεια συνταγματικά κατοχυρωμένη. Το Υπουργείο Εσωτερικών δεν δίνει εντολές στους δημάρχους και τους περιφερειάρχες, όπως είναι φανερό. Και η εποπτεία που ασκείται δεν ασκείται από το Υπουργείο Εσωτερικών, αλλάαπό τη γραμματεία των αποκεντρωμένων διοικήσεων για τον έλεγχο της νομιμότητας των πράξεων των δήμων και της άρσης πειθαρχικού ελέγχου των αιρετών.

Θα καταθέσω στα Πρακτικά την απάντηση του Δήμου Βόλου για τα θέματα τα οποία θίγει ο κ. Αρσένης, συμπεριλαμβανομένων αποσπασμάτων από τις αποφάσεις των δημοτικών συμβουλίων.

(Στο σημείο αυτό ο Αναπληρωτής Υπουργός Εσωτερικών, κ. Στυλιανός Πέτσας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρω συνοπτικά ότι το Πανθεσσαλικό Στάδιο Βόλου ανήκει κατά κυριότητα στην Εταιρεία Ακινήτων του Δημοσίου, στην ΕΤΑΔ. Έχει παραχωρηθεί κατά χρήση έναντι ανταλλάγματος στον Δήμο Βόλου με διάρκεια αορίστου χρόνου, βάσει της από 27-5-2021 σύμβασης μεταξύ του Δήμου Βόλου και της ΕΤΑΔ. Με την αρ.157/2021 απόφαση του δημοτικού συμβουλίου εγκρίθηκε η παραχώρηση της χρήσης του Πανθεσσαλικού Σταδίου Βόλου έναντι ανταλλάγματος, όπως ειπώθηκε, 1.500 ευρώ, στην ΠΑΕ Νίκη Βόλου 1924 -το αντάλλαγμα φυσικά σε μηνιαία βάση- για την αγωνιστική περίοδο 2021 - 2022, έπειτα από αίτημα του Προέδρου κ. Παπακωνσταντίνου.

Για την περίπτωση του Αθλητικού Συλλόγου Βόλου, έπειτα από σχετικά αιτήματα του Προέδρου κ. Καπονιώτη, εγκρίθηκε με την υπ’ αρ.197/2021 και 105/2022 αποφάσεις του δημοτικού συμβουλίου, η χρήση του Πανθεσσαλικού γηπέδου από την ομάδα έναντι, επίσης, ανταλλάγματος 1.500 ευρώ μηνιαίως για τις αγωνιστικές περιόδους 2021 - 2022 και 2022 - 2023, αντίστοιχα.

Έχουμε, λοιπόν, μια σύμβαση μεταξύ του δήμου και της ΕΤΑΔ, όπου η τήρηση των όρων και των προϋποθέσεων χρήσης του σταδίου ελέγχονται, φυσικά, από τα δύο μέρη.

Επίσης, έχουμε τις αποφάσεις του δημοτικού συμβουλίου, που προαναφέρθηκαν, που παραχωρείται το στάδιο για χρήση στις συγκεκριμένες δύο ομάδες.

Η σκοπιμότητα των αποφάσεων, για την οποία μιλάμε, βαρύνουν φυσικά το δημοτικό συμβούλιο. Η σκοπιμότητα δεν κρίνεται ούτε από το Υπουργείο Εσωτερικών αλλά ούτε και από την αποκεντρωμένη διοίκηση, η οποία ελέγχει τη νομιμότητα και μόνο των πράξεων, κατά τη διαδικασία είτε του υποχρεωτικού είτε του αυτεπάγγελτου ελέγχου νομιμότητας.

Αναφέρω ότι οι αποφάσεις παραχωρήσεων εκμισθώσεων δημοτικών ακινήτων δεν εμπίπτουν στον υποχρεωτικό έλεγχο νομιμότητας των αποκεντρωμένων διοικήσεων, αλλά αυτό σε καμμία περίπτωση δεν εμποδίζει την εξέταση και τη διερεύνηση τυχόν πειθαρχικών παραπτωμάτων των αιρετών.

Για το δεύτερο ζήτημα, που έθιξε ο κ. Αρσένης, όσον αφορά το ασυμβίβαστο μεταξύ της θέσης του δημάρχου και τις θέσεις των επιχειρηματιών στον αθλητισμό, υπενθυμίζω ότι με τις διατάξεις του άρθρου 18 παρ. 1 του ν.4111/2013 δόθηκε η δυνατότητα στους δημάρχους να ασκούν την επαγγελματική τους δραστηριότητα. Αυτό αφορά μια πρωτοβουλία, προκειμένου, όπως κρίθηκε και από την τότε κυβέρνηση -και αν με ρωτάτε, προσωπικά είμαι σύμφωνος-, να υπάρξει διεύρυνση των ενδιαφερομένων, για να ασχοληθούν με τα κοινά. Διότι, αν στερούνται την επαγγελματική τους δραστηριότητα, όπως αντιλαμβανόμαστε όλοι, περιορίζεται ο κύκλος των ενδιαφερομένων που θα ήθελαν να εκτεθούν στην κρίση των πολιτών, είτε σε τοπικό είτε σε κεντρικό επίπεδο.

Δικλίδα ασφαλείας για τις περιπτώσεις που συγκρούονται τα ιδιωτικά συμφέροντα του δημάρχου με τα συμφέροντα του δήμου υπάρχει και εφαρμόζεται, βάσει των διατάξεων του άρθρου 58 του ν.3852/2010.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, προφανώς και εσείς έχετε εποπτεία των δήμων, γιατί εποπτεύετε την αποκεντρωμένη διοίκηση. Η αποκεντρωμένη διοίκηση είναι αυτή που ελέγχει τους δήμους. Οπότε, η εποπτεία σας είναι άμεση. Εσείς διορίζετε και τους γραμματείς των αποκεντρωμένων διοικήσεων.

Όντως, δεν υπήρχε ασυμβίβαστο μέχρι τον Δεκέμβριο του 2022, αλλά με τον ν.5003/2022 έχετε φέρει ασυμβίβαστο για τους προέδρους εταιρειών που έχουν συμβληθεί με τον οικείο δήμο, όπου προτίθενται να θέσουν υποψηφιότητα και έχουν συμβάσεις παραχώρησης δικαιωμάτων εκμετάλλευσης έργου άνω των 10.000 ευρώ. Εδώ έχουμε 18.000 ευρώ. Άρα, κατ’ αρχάς έχετε φέρει ένα ασυμβίβαστο που απαγορεύει αυτή τη στιγμή στον κ. Μπέο να είναι ξανά δήμαρχος με βάση αυτόν τον νόμο. Ισχύει, ναι ή όχι; Αφού ως πρόεδρος ΠΑΕ έχει αυτή τη στιγμή σύμβαση με τον δήμο στο ποσό των 18.000 ευρώ τον χρόνο -ξεπερνά τις 10.000-, ισχύει αυτό το ασυμβίβαστο, ναι ή όχι; Ο δικός σας νόμος είναι, ο ν.5003/2022.

Οπότε σας ζητάμε να μας πείτε πώς θα εφαρμοστεί αυτό το ασυμβίβαστο στην περίπτωση του κ. Αχιλλέα Μπέου. Και σας ζητάμε να μας πείτε τι πράξεις θα πάρει η αποκεντρωμένη διοίκηση, προκειμένου να ελέγξει τη ζημία του δημοσίου από αυτή τη σύμβαση; Μια σύμβαση που όχι μόνο έγινε από τον δήμαρχο στον επιχειρηματία δήμαρχο, με το να είναι και οι δύο εκπρόσωποι -Αχιλλέας Μπέος να είναι και οι δύο- αλλά και που έγινε και σε ένα ποσό το οποίο είναι προκλητικό και που προκαλεί μεγάλη κερδοφορία του επιχειρηματία Αχιλλέα Μπέου που του την επιτρέπει ο δήμαρχος Αχιλλέας Μπέος.

Αν νίπτετε τας χείρας σας απέναντι σε αυτό, συνυπογράφετε αυτή την προκλητικά ζημιογόνα σύμβαση εναντίον του δημοσίου και μία ακόμα πρόκληση στους πολίτες του Βόλου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Πέτσα, τρία λεπτά και για εσάς.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Αυτή είναι πολιτική τοποθέτηση του κ. Αρσένη, την οποία την κρίνουν, φυσικά, όσοι τον ακούν στην εκλογική του περιφέρεια αλλά και το σύνολο της ελληνικής κοινωνίας, γιατί μιλάμε για κοινοβουλευτικό έλεγχο.

Κατέθεσα στα Πρακτικά αποφάσεις δημοτικών συμβούλων. Εξήγησα ποιο είναι το πλαίσιο για τον αυτεπάγγελτο έλεγχο. Φυσικά, αυτό δεν στερεί τη δυνατότητα να ασχοληθεί με το ζήτημα του ελέγχου των συμβάσεων οποιοδήποτε επίπεδο της αποκεντρωμένης, αλλά άλλο ζήτημα αυτό το οποίο λέει ο κ. Αρσένης, γιατί, επαναλαμβάνω, υπάρχουν δύο αιτήματα στα οποία ανταποκρίθηκε ένα δημοτικό συμβούλιο.

Το δε αίτημα του Βόλου είναι του Αθλητικού Σωματείου Βόλου. Επομένως, δεν θα ήθελα να υπεισέλθω σε οποιοδήποτε προσωπικό θέμα μπορεί να έχει ο κ. Αρσένης με τον κ. Μπέο, αλλά θα απαντήσω όπως απάντησα, με βάση το υφιστάμενο θεσμικό πλαίσιο και με βάση τις αποφάσεις του δημοτικού συμβουλίου, τις οποίες κατέθεσα στα Πρακτικά με τα σχετικά αιτήματα και θα μείνω εδώ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Αρσένη, προσωπικά σας εύχομαι καλή συνέχεια, γιατί δεν θα είμαι στην επόμενη ερώτησή σας.

Πάμε στην τέταρτη με αριθμό 658/3-4-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εσωτερικών με θέμα: «Για το ζήτημα της Υψηλής Γέφυρας Σερβίων στην Περιφερειακή Ενότητα Κοζάνης (Π.Ε.) και τα προβλήματα που δημιουργούνται από το κλείσιμό της, λόγω σοβαρών ζημιών».

Κύριε Στολτίδη, καλημέρα σας. Έχετε δύο λεπτά για το ξεκίνημά σας.

**ΛΕΩΝΙΔΑΣ ΣΤΟΛΤΙΔΗΣ:** Καλημέρα σε όλους

Κύριε Υπουργέ, η δεύτερη μεγαλύτερη γέφυρα της χώρας, στα Σέρβια της Κοζάνης, πάνω από την τεχνητή λίμνη Πολυφύτου, έκλεισε με εισαγγελική εντολή αφού παρουσίασε σοβαρές ζημιές. Η συγκεκριμένη γέφυρα αποτελεί τμήμα του οδικού δικτύου που συνδέει την Περιφέρεια Δυτικής Μακεδονίας και Περιφέρεια της Θεσσαλίας.

Η εξέλιξη αυτή ήταν προδιαγεγραμμένη, αφού από την κατασκευή της το 1072 δεν είχαν γίνει ποτέ εργασίες συντήρησης και ουσιαστική επιθεώρηση. Χαρακτηριστικό, επίσης, για το «ενδιαφέρον» του κράτους είναι ότι αγνοούνταν ως το 2022 τα σχέδια και οι μελέτες κατασκευής της γέφυρας, χωρίς τα οποία δεν μπορούσε να προχωρήσει η μελέτη αποκατάστασης της φέρουσα ικανότητάς της, αφού το 2012 υπήρξαν εμφανείς φθορές και το 2020 διαπιστώθηκαν σοβαρές ζημιές που έχρηζαν άμεσης επισκευής, σύμφωνα με προτάσεις επιστημόνων.

Από τότε χάθηκε, όμως, πολύτιμος χρόνος με το πινγκ-πονγκ των ευθυνών μεταξύ Υπουργείου και Περιφέρειας Δυτικής Μακεδονίας, σε αντίθεση με τις fast track διαδικασίες για πράσινες επενδύσεις και όχι μόνο, χάριν των κερδών των μονοπωλιακών ομίλων.

Με όλη αυτή την κατάσταση είναι δικαιολογημένη, προφανώς, η αναστάτωση ιδιαίτερα των κατοίκων του Δήμου Σερβίων, Βελβεντού που αγωνιούν για το πώς θα τα βγάλουν πέρα, αφού στην ήδη επιβαρυμένη καθημερινότητά τους, εξαιτίας της εφαρμοζόμενης αντιλαϊκής πολιτικής, προστίθενται νέα προβλήματα μετακίνησης, διανύοντας μεγαλύτερες αποστάσεις από και προς την εργασία τους, το σχολείο, την κάλυψη των εφοδιαστικών αναγκών, ενώ ακόμα πιο δύσκολη θα είναι η άμεση πρόσβαση στο νοσοκομείο.

Επιπλέον, σημειώνεται ότι η υποστελέχωση σε εξειδικευμένο επιστημονικό, τεχνικό προσωπικό -και όχι μόνο- στην Περιφέρεια Δυτικής Μακεδονίας είναι μεγάλη. Το αποτέλεσμα είναι να μην μπορεί να γίνει ολοκληρωμένη επίβλεψη του απαρχαιωμένου στο μεγαλύτερο κομμάτι του οδικού εθνικού δικτύου πεντακοσίων εξήντα χιλιομέτρων, όπου βρίσκονται δεκάδες γέφυρες με ό,τι αυτό σημαίνει για τους εργαζόμενους και την ασφάλεια των διερχόμενων οδηγών.

Οι ευθύνες είναι διαχρονικές και όλων των κυβερνήσεων, γιατί δεν είναι στις ιεραρχήσεις και στις προτεραιότητές τους οι ανάγκες των πολλών, όπως αποδείχτηκε με τραγικό τρόπο. Είναι η ίδια η πολιτική της Ευρωπαϊκής Ένωσης που στήριξαν και στηρίζουν όλα τα αστικά κόμματα και οι περιφερειακές αρχές.

Ερωτάστε, κύριε Υπουργέ, τι μέτρα θα πάρει η Κυβέρνηση, ώστε άμεσα να παρθούν όλα τα αναγκαία μέτρα με ευθύνη του κράτους και της περιφέρειας για την ολοκληρωμένη συντήρηση και επισκευή της γέφυρας, ώστε να εξασφαλίζεται η ασφαλής μετακίνηση των κατοίκων της περιοχής -και όχι μόνο- να ενισχυθούν τα μέτρα συντήρησης του συνόλου του οδικού δικτύου, να επισπευστούν όλες οι απαραίτητες εργασίες, για να παραδοθούν άμεσα σε κυκλοφορία οι δρόμοι που είναι εγκαταλειμμένοι για χρόνια.

Και δεύτερον, τι θα κάνετε για να ελεγχθεί η γέφυρα Ρυμνίου, ίδιας κατασκευής και χρόνων με τη γέφυρα των Σερβίων και να στελεχωθούν όλες οι τεχνικές υπηρεσίες της περιφέρειας με το απαραίτητο μόνιμο εξειδικευμένο προσωπικό για την επαρκή, αναγκαία επίβλεψη, επιθεώρηση, συντήρηση του εθνικού οδικού δικτύου της δυτικής Μακεδονίας και των αντίστοιχων τεχνικών γεφυρών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Στολτίδη.

Σε αυτή την ερώτηση θα απαντήσει ο Αναπληρωτής Υπουργός Εσωτερικών, ο κ. Πέτσας και μετά θα τον αποδεσμεύσουμε.

Πριν δώσω τον λόγο στον κ. Πέτσα, κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ταυρωνίτη Χανίων.

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Ορίστε, κύριε Πέτσα, έχετε τον λόγο για τρία λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θα ήθελα να ξεκαθαρίσω για άλλη μία φορά ότι δεν υπάρχει αρμοδιότητα του Υπουργείου Εσωτερικών για αυτά τα ζητήματα, αλλά της τοπικής αυτοδιοίκησης σε συνεννόηση κατ’ αρχάς με το Υπουργείο Υποδομών και Μεταφορών. Ιδίως όταν μιλάμε για μια γέφυρα, είναι αρμοδιότητα της περιφέρειας.

Έχει, όμως, σημασία να πούμε για μια τόσο σημαντική γέφυρα που ενώνει την Περιφέρεια Δυτικής Μακεδονίας με την Περιφέρεια Θεσσαλίας ότι όπως αναφέρθηκε από τον κύριο Βουλευτή υπάρχουν ζητήματα διαχρονικότητας όσον αφορά στην παρακολούθηση της λειτουργικότητας της γέφυρας. Εγώ θα επικεντρωθώ, για να έχουμε όλοι την ίδια εικόνα, στις ενέργειες που έχει κάνει αυτή η Κυβέρνηση από το 2020 και μετά και θα καταθέσω φυσικά στα Πρακτικά την απάντηση που έχει δώσει η Περιφέρεια Δυτικής Μακεδονίας, για να ξέρετε για την πρόοδο των εργασιών.

Το 2020 διαπιστώθηκε ότι υπήρχε ένα ζήτημα με βυθίσματα στη γέφυρα, γι’ αυτό περιορίστηκε η ταχύτητα διέλευσης στη συγκεκριμένη γέφυρα στα σαράντα χιλιόμετρα την ώρα και θεσπίστηκε μέγιστο επιτρεπόμενο βάρος για ένα όχημα που διέρχεται τη γέφυρα τους σαράντα τόνους.

Εν συνεχεία, με απόφαση του Υπουργείου Υποδομών και Μεταφορών -πάλι το 2020- χρηματοδοτήθηκε η Περιφέρεια Δυτικής Μακεδονίας με το ποσό των 74.400 ευρώ, για να προσληφθεί τεχνικός σύμβουλος για να την υποβοηθήσει στην προετοιμασία τευχών δημοπράτησης και επίβλεψης μελέτης για την ολική συντήρηση της Υψηλής Γέφυρας των Σερβίων. Τα τεύχη δημοπράτησης παραδόθηκαν στον δήμο στα μέσα του 2022 και ο προϋπολογισμός της μελέτης ανέρχεται σε 2.054.104,92 ευρώ.

Παράλληλα, ανατέθηκε μελέτη για τον οπτικό έλεγχο του φορέα και στα εσωτερικά, στο σημείο όπου εμφανίστηκε μια ρωγμή στην ανατολική πλευρά της γέφυρας. Στις 10 Φεβρουαρίου 2023 υπεγράφη σύμβαση για το έργο της αποκατάστασης του τμήματος της ρωγμής με προϋπολογισμό 152.000 ευρώ. Κατά τη διάρκεια αυτών των εργασιών αποκαλύφθηκε ένα ζήτημα με εκτεταμένη οξείδωση των τενόντων προέντασης πλησίον της συγκεκριμένης ρωγμής και αυτό σημαίνει ότι μειώνεται η φέρουσα ικανότητα της γέφυρας.

Για τους λόγους αυτούς και για λόγους ασφαλείας στις 11 Μαρτίου 2023 αποφασίστηκε από τη Διεύθυνση Αστυνομίας της Κοζάνης ο περιορισμός της κυκλοφορίας για οχήματα μεικτού βάρους ως τρεισήμισι τόνους και στις 17 Μαρτίου 2023 αποφασίστηκε η ολική διακοπή της κυκλοφορίας, καθώς διαπιστώθηκαν μικρομετακινήσεις στο σημείο της ρωγμής.

Επίσης, στις 14 Μαρτίου 2023 με απόφαση του γενικού γραμματέα Πολιτικής Προστασίας οι Δήμοι Σερβίων, Βελβεντού και Κοζάνης κηρύχθηκαν σε κατάσταση ειδικής κινητοποίησης της Πολιτικής Προστασίας, προκειμένου λόγω επ’ απειλούμενου κινδύνου να δρομολογηθούν άμεσες επεμβάσεις αναβάθμισης για την ασφαλέστερη διέλευση οχημάτων και την αποφυγή τροχαίων ατυχημάτων του επαρχιακού οδικού δικτύου, το οποίο θα εξυπηρετεί τη διέλευση των βαρέων οχημάτων μέχρι την ολοκλήρωση των εργασιών αποκατάστασης στη γέφυρα των Σερβίων.

Αυτές ήταν άμεσες ενέργειες, προκειμένου να εξασφαλιστεί ότι δεν θα υπάρχει πρόβλημα με την ευστάθεια της γέφυρας και προκειμένου να αποτραπεί κάποιο ζήτημα ασφάλειας. Αντιλαμβανόμαστε όλοι πλήρως την ταλαιπωρία των κατοίκων, των επισκεπτών και όλα αυτά τα ζητήματα που προκύπτουν από το κλείσιμο της γέφυρας. Όμως, νομίζω ότι επίσης συμφωνούμε ότι η ασφάλεια είναι το νούμερο «1» στη συγκεκριμένη περίπτωση.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Αναπληρωτή Υπουργού)

Συγγνώμη, κύριε Πρόεδρε, αν μακρηγορώ, αλλά πρέπει να ακουστούν αυτά.

**ΠΡΟΕΔΡΕΥΩΝ (Απόστολος Αβδελάς):** Είναι και σοβαρό το θέμα.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Είναι σοβαρό θέμα, που σχετίζεται με την ασφάλεια όχι μόνο αυτής της γέφυρας, αλλά γενικά των γεφυρών στην πατρίδα μας.

Η Περιφερειακή Ενότητα Κοζάνης προχωρεί σε εργασίες αναβάθμισης του οδικού δικτύου, που χρησιμοποιείται ήδη για τη διέλευση των οχημάτων ιδίως εντός κατοικημένων περιοχών με την παράκαμψη, για παράδειγμα, του οικισμού του Κήπου προϋπολογισμού 215.000 ευρώ και την επισκευή της περιφερειακής οδού Καισαρείας προϋπολογισμού 183.000 ευρώ.

Επομένως, αυτό που κάνουμε εμείς σε συνεργασία με το συναρμόδιο Υπουργείο Υποδομών και Μεταφορών και με την περιφέρεια και με τον δήμο, με τους οποίους είχα από την πρώτη στιγμή επικοινωνία είναι ότι επιβλέπουμε την ταχύτητα στη διενέργεια αυτών των απαραίτητων εργασιών, προκειμένου, πρώτον, να παραδοθεί ξανά η γέφυρα το ταχύτερο δυνατό στην κυκλοφορία και δεύτερον, να προχωρήσουν οι αναγκαίες διευθετήσεις και οι κυκλοφοριακές ρυθμίσεις στις περιοχές, όπου σήμερα γίνεται με τον κύκλο της λίμνης η κυκλοφορία.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, πάμε όπου βγει στα τρένα, διέρχεστε με δική σας ευθύνη στις γέφυρες και άραγε, φταίει η κακιά η χώρα, όπως λέτε; Γιατί τα στοιχεία δείχνουν ότι σε όλα τα καπιταλιστικά κράτη δεν υπάρχει κανένας έλεγχος. Όπως στους σιδηρόδρομους με τη συμφωνία όλων σας σε ευρωπαϊκό επίπεδο 13% ηλεκτρονική ασφάλεια και 87% τύφλα, το ίδιο και στις γέφυρες. Επτά χιλιάδες γέφυρες στην Ελλάδα και δεν ελέγχθηκαν ποτέ.

Η συγκεκριμένη έχει και την προηγούμενη του ίδιου του κατασκευαστή στην Ιταλία στη Γένοβα που κατέρρευσε με σαράντα τρεις νεκρούς. Από εκεί και πέρα, επιβαρύνθηκε όταν έκλεισαν τα Τέμπη με μεγάλα φορτία και για ανεμογεννήτριες, για τις οποίες έχουν δοθεί από την Κυβέρνησή σας δεκάδες δισεκατομμύρια ευρώ από τις τσέπες του λαού μας, που τσάκισαν γενικώς εκεί το περιβάλλον της περιοχής.

Όταν, όμως, είναι να ταΐζετε, κύριε Υπουργέ, τους επιχειρηματικούς ομίλους -μιλάμε για όλες τις κυβερνήσεις- το κράτος σας πάει σφαίρα. Αλλαγές χρήσεων γης στο πιτς φιτίλι, καταπάτηση περιοχών «NATURA», χρήμα με τη σέσουλα. Όταν, όμως, είναι για τις λαϊκές ανάγκες, το κράτος σας δεν υπάρχει πουθενά, εγκλήματα στα τρένα, στις γέφυρες, στα σχολεία, όπου δεν έχει γίνει και εκεί κανένας αντισεισμικός έλεγχος, τα είπε και ο κ. Κατσώτης.

Τι λένε τώρα, όμως, οι επιστήμονες; Ακούμε και τους επιστήμονες. Λένε ότι αυτή τη στιγμή η σύγχρονη τεχνολογία δεν μας επιτρέπει δικαιολογίες ότι δεν βρήκαμε τα σχέδια, άρα, δεν μπορούμε να το αντιμετωπίσουμε, γιατί υπάρχουν τέτοια εργαλεία που μπορούν να δουν μέσα στη δομή της γέφυρας και οποιοδήποτε πρόβλημα υπάρχει. Και δεύτερον, λένε ότι το κόστος της πρόληψης για την αποφυγή φυσικά τραγωδιών είναι πολύ φθηνότερο.

Και μιλάμε εδώ για πενήντα χρόνια χωρίς κανένα έλεγχο, κύριε Υπουργέ. Αφήσατε όλοι, βέβαια, όλες οι κυβερνήσεις, το τμήμα εκτέλεσης συγκοινωνιακών έργων της Περιφέρειας Δυτικής Μακεδονίας για ένα γερασμένο συνολικά δίκτυο πεντακοσίων εξήντα χιλιομέτρων μόνο με τέσσερις υπαλλήλους. Ε, πώς να γίνουν οι έλεγχοι; Και τώρα με τόσες χιλιάδες κόσμο στην περιοχή, δεν φτάνει που τους διαλύσατε τις ζωές με την ακρίβεια, με την ανεργία λόγω της απολιγνιτοποίησης στην περιοχή, τους φορτώσατε τώρα και χρόνο και κόστος και επιπλέον κινδύνους για την υγεία και τη ζωή τους.

Αυτό που βγαίνει, κύριε Υπουργέ, είναι ότι ό,τι έχει σχέση με τις ανάγκες του λαού μας τα αφήσατε όλα να σαπίζουν. Και αν θέλετε, το δείχνουν και τα ίδια στοιχεία στα οποία αναφερθήκατε ότι όλα που έχουν να κάνουν με πρόληψη αλλά και γενικώς ακόμα και την αναδόμησή τους είναι ψίχουλα μπροστά σε αυτά τα δισεκατομμύρια που μοιράζετε.

Δώσατε 4 δισεκατομμύρια ευρώ παραπάνω μόνο στο ΝΑΤΟ, από το 2% στο 5%, δώσατε 15 σε επιχειρηματικούς ομίλους και θα μπορούσαμε να λέμε εδώ ποσά.

Όμως, εδώ φαίνεται ότι περιμένατε όλες οι κυβερνήσεις, όταν έρχονται οι τραγωδίες στα τρένα, εδώ, εκεί, στα σχολειά κ.λπ., ο λαός μας να πέφτει πάντα στον λάκκο του «θα λογαριαστούμε μετά», ή του «δεν είναι ώρα για οργή και αγώνα, αλλά για θλίψη» κάποιων άλλων.

Ο λαός μας, όμως, νομίζουμε και η νεολαία έστειλε σε όλους σας με το έγκλημα στα Τέμπη ένα καθαρό μήνυμα, κύριε Υπουργέ: Να μην ξανατολμήσετε να βάλετε την υγεία και τη ζωή τους στην ίδια ζυγαριά με το κέρδος των παράσιτων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Ορίστε, κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, στη δευτερολογία μου θα κάνω μία πολιτική τοποθέτηση. Δεν θα κρίνω την ιδεολογική αφετηρία οποιουδήποτε, ιδίως όταν πρόκειται για εκλεγμένο Βουλευτή του ελληνικού Κοινοβουλίου. Επιτρέψτε μου να πω ότι δεν δέχομαι σε καμμία περίπτωση ότι κάποιοι εκφράζουν γνήσια τα συμφέροντα της χώρας και του λαού και κάποιοι άλλοι όχι.

Επίσης, δεν δέχομαι σε καμμία των περιπτώσεων, κύριε Βουλευτά, ότι εμείς δεν νοιαζόμαστε για τη βιώσιμη ανάπτυξη και το περιβάλλον. Έχουμε αποδείξει το αντίθετο. Ιδίως δε για τα ζητήματα που σχετίζονται με την ασφάλεια, όπως είπα και πριν απαντώντας σε ερώτηση του κ. Κατσώτη, είναι η πρώτη Κυβέρνηση που έχει δρομολογήσει καθολικό προσεισμικό έλεγχο στα δημόσια κτήρια. Δεν θυμάμαι να υπήρχε κάτι στο παρελθόν.

Επίσης, για πρώτη φορά το Υπουργείο Εσωτερικών έχει θέσει σε κίνηση μέσω του προγράμματος «ΑΝΤΩΝΗΣ ΤΡΙΤΣΗΣ», όπως είπα και πριν, προσεισμικό έλεγχο στα δημοτικά κτήρια και όπως είπα και πριν, έχουμε εντάξει ήδη έργα σε πενήντα δύο δήμους που αφορούν πάρα πολλά δημοτικά κτήρια που τα επισκέπτονται καθημερινά πολίτες και δουλεύουν σε αυτά εργαζόμενοι.

Άρα, επαναλαμβάνω ως μια πολιτική τοποθέτηση σε καμμία των περιπτώσεων δεν δέχομαι ότι υπάρχει κάποιος ο οποίος ενδιαφέρεται περισσότερο ή λιγότερο για την ασφάλεια των πολιτών.

Τώρα, για το συγκεκριμένο έργο, αυτό που πρέπει όλοι να αντιληφθούμε είναι ότι είναι ένας κομβικός άξονας αυτή η γέφυρα, δεν μπορεί να περάσει πολύς καιρός για να αποκατασταθεί η βλάβη. Επομένως, κάνουμε ό,τι είναι δυνατόν και εμείς και το Υπουργείο Υποδομών για να είμαστε σε συνεχή συνεννόηση με την Περιφέρεια Δυτικής Μακεδονίας που -επαναλαμβάνω- έχει την αποκλειστική αρμοδιότητα για αυτό τον σκοπό, συνδράμουμε με πόρους.

Μιλώ καθημερινά με τους συγκεκριμένους δημάρχους, ιδίως τον Δήμαρχο Σερβίων και θα κάνουμε ό,τι μπορούμε για να αποκατασταθεί γρήγορα η βλάβη, πρώτον, για την ασφάλεια και δεύτερον, για να αποδοθεί το κόστος των μετακινήσεων και η ταλαιπωρία για τους πολίτες και τους επισκέπτες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Θα κάνουμε μια μικρή διακοπή και συνεχίζουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε με τη συζήτηση της πρώτης με αριθμό 639/29-3-2023 επίκαιρης ερώτησης πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Τουρισμού, με θέμα: «Νομοθετική ρύθμιση για τη δυνατότητα ελέγχου από τη Δημοτική Αστυνομία στα Καταστήματα Υγειονομικού Ενδιαφέροντος (ΚΥΕ) που λειτουργούν εντός τουριστικών καταλυμάτων».

Κυρία Πιπιλή, καλημέρα σας! Έχετε δύο λεπτά για το ξεκίνημά σας.

**ΦΩΤΕΙΝΗ ΠΙΠΙΛΗ:** Καλημέρα, κύριε Πρόεδρε!

Καλημέρα, κύριε Υπουργέ. Συναντιόμαστε και οι δυο μας εδώ για να μιλήσουμε για την εκλογική μας περιφέρεια και όχι μόνο, αλλά γιατί υποψιάζομαι ότι το πρόβλημα, που αντιμετωπίζουμε εμείς στα όρια του Δήμου Αθηναίων το αντιμετωπίζουν και άλλες πόλεις στις οποίες έχει αυξηθεί πάρα πολύ ο τουρισμός.

Το θέμα μου είναι το εξής: Η αλματώδης, πραγματικά, τουριστική ανάπτυξη είναι κάτι εξαιρετικά σημαντικό για την εθνική οικονομία, αλλά και για την τοπική ανάπτυξη. Αυτή η αλματώδης τουριστική ανάπτυξη έχει, όμως και μια πλευρά που οφείλουμε να τη συζητήσουμε και ειδικότερα αφορά στις περιοχές που είναι πέριξ της Ακροπόλεως, μεγάλες γειτονιές, όπως είναι τα Πετράλωνα, το Θησείο, το Κουκάκι, το εμπορικό και ιστορικό κέντρο της Αθήνας, όπου εκεί ζουν κάτοικοι. Εκεί πολλά ξενοδοχεία, ακριβώς και λόγω του κλίματος, έχουν μετατρέψει -και πολύ σωστά κάνουν- τις ταράτσες τους σε χώρους εστίασης, σε μπαρ ή σε χώρους που πραγματοποιούνται διάφορες εκδηλώσεις.

Αυτό δημιουργεί πάρα πολύ σοβαρό πρόβλημα ηχορύπανσης, ειδικότερα τους καλοκαιρινούς μήνες, όπου υπάρχει το εξής παράδοξο. Με νόμο του 2017 δεν επιτρέπεται να μπαίνει η Αστυνομία και η Δημοτική Αστυνομία και να κάνει ελέγχους σε αυτούς του χώρους, που οχλούν τους περιοίκους, διότι ο νόμος και η συγκεκριμένη διάταξη προβλέπει ότι τον έλεγχο τον έχει αποκλειστικά η υπηρεσία τουρισμού της οικείας περιφέρειας.

Εγώ, λοιπόν, θέλω να επιτραπεί με νομοθετική ρύθμιση να παρεμβαίνει ad hoc η Αστυνομία και η Δημοτική Αστυνομία για να περιοριστεί αυτό το δυσάρεστο φαινόμενο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα σας απαντήσει ο Υπουργός Τουρισμού κ. Βασίλειος Κικίλιας.

Κύριε Κικίλια, έχετε τον λόγο για τρία λεπτά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ, κύριε Πρόεδρε.

Αγαπητή κυρία συνάδελφε και βέρα Αθηναία, κυρία Φωτεινή Πιπιλή, δεν υπάρχει καμμία αμφιβολία ότι για πολλά χρόνια, τις εποχές των έντονων κινητοποιήσεων στο κέντρο της Αθήνας και των περιοριστικών δημοσιονομικών πολιτικών, δοκιμάστηκε το κέντρο της Αθήνας, και οι κάτοικοί του και τα καταστήματα υγειονομικού ενδιαφέροντος και τα ξενοδοχεία και η οικονομική ζωή όλης της χώρας.

Σωστά λέτε, όμως, ότι με πολύ μεγάλη προσπάθεια και με μια ολική επαναφορά του ελληνικού τουρισμού, πλέον βλέπουμε καθ’ όλη τη διάρκεια της χρονιάς και τους καλοκαιρινούς μήνες, όπως αναφέρατε, σημαντικό τουριστικό ρεύμα. Και αυτό νομίζω ότι αποφέρει έσοδα στη μέση ελληνική οικογένεια, στη μικρή και μεσαία ελληνική επιχείρηση, και γενικά στην ελληνική οικονομία, στον εμπορικό κόσμο, στον αγροτικό κλάδο, στον κλάδο της κατασκευής και στους εκατοντάδες χιλιάδες εργαζόμενους στον τουρισμό. Καλώς κάνετε και επισημαίνετε και τα θέματα και τα προβλήματα τα οποία ενδεχομένως δημιουργούνται.

Θέλω να είμαι ειλικρινής και να σας πω ότι είμαι υπέρ της αριστοτελικής αμεσότητας, δηλαδή στο να υπάρχει μια ισορροπία. Και οι κάτοικοι να διαβιούν αξιοπρεπώς και να έχουν ποιότητα ζωής και συνθήκες ζωής. Και οι επαγγελματίες στον χώρο ειδικά του ιστορικού κέντρου της Αθήνας, πέριξ της Ακροπόλεως, όπως λέτε, να μπορούν να λειτουργούν και αυτοί ομοίως. Και αυτό να συνδυάζεται αρμονικά. Έχω εδώ πέρα, με βάση την ερώτησή σας, την απόφαση του Δήμου της Αθήνας και του δημάρχου, περί μη άλλης αδειοδότησης περαιτέρω καθισμάτων και καταστημάτων υγειονομικού ενδιαφέροντος πέραν αυτών που υπάρχουν τώρα.

Θέλω, επίσης, να πω ότι κάνουμε και άλλες προσπάθειες -ξέρω ότι είσαστε ιδιαίτερα ευαισθητοποιημένη εσείς σε αυτό- σ' ό,τι έχει να κάνει και με το πάρκινγκ των τουριστικών λεωφορείων και πού αυτά θα μπορούν να υπάρχουν μόνιμα σε ένα σημείο εντός της Αθήνας, έτσι ώστε να μπορεί να διευκολυνθεί και η κίνηση και η ποιότητα ζωής των κατοίκων μας, σχετικά με τις μετακινήσεις και τα λοιπά.

Είδα ότι πράγματι υπάρχει η αριθμός 16228 διάταξη του 2017 που ρυθμίζει, κατά κύριο λόγο, τη διαδικασία γνωστοποίησης, δηλαδή έναρξης λειτουργίας και επιμέρους αδειοδοτήσεις των καταστημάτων. Αυτό αφορά προφανώς περιφερειακές υπηρεσίες τουρισμού, του Υπουργείου Τουρισμού, τις ΠΥΤ. Όμως, ειδικότερα στο άρθρο 7 περί χρήσης μουσικής και μουσικών οργάνων, το οποίο αναφέρατε, γίνεται ρητή αναφορά στην άδεια της παράγραφο 3 του άρθρου 3 της αστυνομικής διάταξης 3/1996 περί παράτασης ωραρίου. Για την τήρηση της πιο πάνω αστυνομικής διάταξης αρμοδιότητα έχει κυρίως και προεξεχόντως η Ελληνική Αστυνομία. Θέλω να το τονίσω αυτό. Είναι σημαντικό. Επομένως, σε περιπτώσεις παραβίασής της -και υπάρχουν τέτοιες, εγώ δεν λέω ότι δεν γίνονται καθόλου- και εφόσον κληθεί, μπορεί κάλλιστα να επέμβει η Ελληνική Αστυνομία αυτοστιγμεί.

Εκ των ανωτέρω συνεπάγεται ότι, άρα, έχει η ΕΛ.ΑΣ. αρμοδιότητα διενέργειας ελέγχου στα ως άνω καταστήματα, με δεδομένο μάλιστα ότι το μέτρο της τήρησης της κοινής ησυχίας, ρυθμίζεται προφανώς, όπως γνωρίζουμε όλοι, από αστυνομική διάταξη. Επιπλέον, η Δημοτική Αστυνομία, που πρέπει να έχει ρόλο, κατά την άποψή μου -συμφωνώ μαζί σας- με βάση την παράγραφο 3 του άρθρου3του ν.5003/2022 είναι αρμόδια για την τήρηση διατάξεων, που αφορούν στην ηχορύπανση, στην κοινή ησυχία και στη λειτουργία μουσικής στα καταστήματα υγειονομικού ενδιαφέροντος, σε δώματα, όπως αναφέρατε, ή υπαίθριους χώρους κτηρίων, σύμφωνα με τις οικείες αστυνομικές διατάξεις και πάντα σε συνεργασία με την ΕΛ.ΑΣ..

Και εάν πρόκειται για την επιβολή διοικητικών κυρώσεων, το άρθρο 15 αναφέρεται στην παραπάνω αρμόδια ΚΥΑ και προνοεί για τις παραβάσεις των κανόνων λειτουργίας, όπως ορίζονται. Λέει, δηλαδή, ότι όπως στην κείμενη νομοθεσία προβλέπεται η κύρωση της προσωρινής ή οριστικής αφαίρεσης άδειας λειτουργίας, νοείται εφεξής η προσωρινή ή οριστική διακοπή λειτουργίας για τα καταστήματα που υπόκεινται σε γνωστοποίηση με σφράγιση αυτών από τα αρμόδια όργανα του δήμου ή των ΠΥΤ και τη συνδρομή των αστυνομικών αρχών, όπου απαιτείται.

Άρα νομίζω ότι δεν απαιτείται το αυτοστιγμεί. Μπορεί κάλλιστα την άλλη μέρα το πρωί, μετά τον έλεγχο που θα γίνει μέσα στη νύχτα, όπως λέτε, και διαπιστωθεί η παράβαση, να προχωρήσουν στη συνέχεια οι διαδικασίες των προβλεπόμενων διοικητικών μέτρων που περιλαμβάνουν και τη σφράγιση. Παρ’ όλα αυτά, θα ακούσω τη δευτερολογία σας και εάν και εφόσον επιμένετε στο θέμα της Δημοτικής Αστυνομίας, θα τοποθετηθώ και επ’ αυτού.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Πιπιλή, έχετε τον λόγο για τρία λεπτά.

**ΦΩΤΕΙΝΗ ΠΙΠΙΛΗ:** Κύριε Υπουργέ, ακριβώς λόγω της αύξησης του τουρισμού έχουν δημιουργηθεί προβλήματα, που θα πρέπει να αντιμετωπιστούν, γιατί, απ’ ό,τι προβλέπουμε, το μέλλον θα είναι ακόμα πιο αισιόδοξο ως προς την προσέλευση τουριστών. Άρα είναι μερικά θέματα που, για να φέρουμε την ισορροπία μεταξύ της ανάπτυξης και των κατοίκων, θα πρέπει σιγά σιγά να τα αντιμετωπίσουμε.

Στα θέματα της ηχορύπανσης να τονίσω ότι με δική μου επίκαιρη ερώτηση το 2019 επανήλθε η ηχορύπανση ως πλημμέλημα, διότι η κυβέρνηση ΣΥΡΙΖΑ είχε καταργήσει την ηχορύπανση ακόμη και ως παράβαση και δεν μπορούσε η αστυνομία να ανταποκριθεί στις κλήσεις των αγανακτισμένων πολιτών.

Επανήλθε, λοιπόν, η ηχορύπανση και, πάντα από την εμπειρία μου, αυτό σημαίνει το εξής. Όταν μετριέται η ένταση με τα ντεσιμπέλ που είναι αρμοδιότητα της Αστυνομίας και της Δημοτικής Αστυνομίας, αυτό συμβαίνει τα ξημερώματα. Είναι πάντα πολύ πιο αποδοτικό το να υπάρξει απευθείας η είσοδος της αστυνομίας ή της δημοτικής αστυνομίας στο κτήριο που δημιουργεί ηχορύπανση, παρά να γίνει η γραφειοκρατική διαδικασία την άλλη μέρα το πρωί που θα πάει ο κάτοικος ή οι κάτοικοι να καταγγείλουν το γεγονός.

Εγώ έχω κουβεντιάσει και με τη Δημοτική Αστυνομία και μου είπαν ότι δεν μπορούμε να μπούμε, διότι ο νόμος προστατεύει αυτού του είδους τις επιχειρήσεις, τα τουριστικά καταλύματα. Δεν μπορούν να μπουν. Πρέπει να κάνετε μία διευκρίνιση ως Υπουργείο, για να μπορέσει η Δημοτική Αστυνομία και η Αστυνομία με αυτή την τροποποίηση να μπαίνουν στις τρεις η ώρα το πρωί. Εκεί διαπιστώνεται η παράβαση. Μετά μπλέκουμε σε έναν κυκεώνα που δεν υπάρχει λύση. Άρα, λοιπόν, νομίζω ότι οι υπηρεσίες σας πρέπει να δώσουν την έμφαση σε αυτή την κατεύθυνση που το ζητάει και ο Δήμος Αθηναίων. Ο Δήμος Αθηναίων είναι που έχει όλο το βάρος.

Και με την ευκαιρία θα σας πω κάτι που έχει να κάνει πιο πολύ με το θέμα του πολιτισμού, αλλά μπορείτε να συμβάλετε, κύριε Υπουργέ.

Υπάρχει μία νέα μόδα, η οποία εμένα με δυσαρεστεί πάρα πολύ, ειδικότερα στο κέντρο της Αθήνας. Πέρασα χθες από την πλατεία της Αγίας Ειρήνης που είναι ένα αξιοθέατο μεγάλης αρχαιολογικής σημασίας. Η πλατεία της Αγίας Ειρήνης είναι χριστουγεννιάτικο δέντρο -γελάει η κ. Μιχαηλίδου-, ένα θέαμα με όλα τα μπαρ, τις καφετέριες και τα εστιατόρια να έχουν ξαφνικά Ιούλιο μήνα φωτάκια γύρω-γύρω από τα δέντρα.

Θέλω μια φωτογραφία, να στείλετε κάποιον συνεργάτη και να δείτε τη χριστουγεννιάτικη Αθήνα τώρα, 7 Απριλίου, σε έναν χώρο που χρήζει ιδιαίτερης σημασίας. Η Αγία Ειρήνη δεν είναι τσίρκο, συγγνώμη που θα το πω. Είναι ένας πολύ σημαντικός αρχαιολογικός χώρος. Έχετε μείνει έκπληκτος. Δεν κυκλοφορείτε το βράδυ. Μετά τις 19:00΄ θα το δείτε παντού σε όλη την Αθήνα, δεν ξέρω, μπορεί να είναι και στη Θεσσαλονίκη και στη Λάρισα.

Δεν πρέπει και ως Υπουργείο Τουρισμού μαζί με το Υπουργείο Πολιτισμού και με τον Δήμο Αθηναίων να θέσουμε μία ενιαία αισθητική πολιτική; Ο ένας έχει κόκκινη ομπρέλα και ο άλλος έχει βυσσινί, ο άλλος έχει πορτοκαλί καθίσματα και ο άλλος έχει κίτρινα.

Να το δούμε λίγο αυτό το θέμα. Λήγει η βουλευτική μου θητεία, δεν ξέρω και εάν θα ξαναεκλεγώ, αλλά είναι ένα θέμα που με απασχολεί πάρα πολύ και βρίσκω την ευκαιρία να το θέσω.

Καλό είναι, λοιπόν, να τροποποιηθεί, να δώσετε μια έμφαση, να μην χτυπάει το κουδούνι και να του λένε «έξω!» από τα Airbnb, που έχουν κάνει όλοι -μεταξύ μας- τις ταράτσες μπαρ.

Να είστε καλά. Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Κύριε Κικίλια, έχετε τον λόγο για τρία λεπτά για τη δευτερολογία σας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ, κύριε Πρόεδρε.

Για μία ακόμα φορά θέλω να πω ότι είναι σωστό να υπάρχει ισορροπία μεταξύ των καταστημάτων υγειονομικού ενδιαφέροντος, των ξενοδοχειακών επιχειρήσεων, της βραχυχρόνιας μίσθωσης και των κατοίκων στην Αθήνα. Εάν κάτι δεν μου έχει πει ποτέ κανείς, κυρία συνάδελφε, είναι ότι δεν κυκλοφορώ. Μάλλον είμαι από τους πολιτικούς και τους Βουλευτές που μόνο κυκλοφορούν και είναι σε συνεχή επαφή με τον κόσμο και τους πολίτες.

**ΦΩΤΕΙΝΗ ΠΙΠΙΛΗ:** Αργά τη νύχτα, είπα.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Με την άδεια της συζύγου πλέον και νύχτα αλλά και μέρα, όπως καταλαβαίνετε.

Θέλω να πω ότι η αρμοδιότητα περαιτέρω επέμβασης –την ζητάτε και εγώ θα κάνω την ανάλογη διαβούλευση- αφορά το Υπουργείο Εσωτερικών. Θα το κάνουμε, όμως, μαζί με τις επιτροπές του Υπουργείου Τουρισμού και την Ελληνική Αστυνομία.

Θα συμφωνήσω μαζί σας. Νομίζω, μάλιστα, ότι στο πλαίσιο των προγραμματικών δηλώσεών μας για την επόμενη περίοδο, εάν και εφόσον μας τιμήσει ο ελληνικός λαός και άρα οι Αθηναίοι συμπολίτες μας, είναι και η ομογενοποίηση των ταμπελών οι οποίες υπάρχουν και στην Αθήνα και σε άλλους τουριστικούς προορισμούς, και νησιωτικούς και ηπειρωτικούς προορισμούς. Θα ήθελα και εγώ να δω μία ταυτοποίηση, ενδεχομένως και με ένα κίνητρο αναπτυξιακό μέσα από το ΕΣΠΑ για τη δυνατότητα αντικατάστασης των κάθε είδους ταμπελών που βλέπει κανείς -να είναι κάποιες με neon, κάποιες άλλες πολύχρωμες κ.λπ.- με μία αισθητική τέτοια με την οποία να συμφωνούν όλοι. Να γίνει με διαβούλευση και με τους πολίτες και με τους καταστηματάρχες και να καταλήξουμε σε μία αισθητική που να δίνει προστιθέμενη αξία και ποιότητα και στο τουριστικό μας προϊόν και στην πόλη μας και στην πολιτιστική κληρονομιά μας, μιας και το θέτετε.

Φέρατε το παράδειγμα της πλατείας της Αγίας Ειρήνης, που φυσικά πήρε ζωή και με τα καταστήματα υγειονομικού ενδιαφέροντος. Δεν θέλω να ξεχάσει κανείς -τα βιώσαμε μαζί, κυρία συνάδελφε- τι γινόταν στις εποχές των διαδηλώσεων, των αγανακτισμένων, που είχε ερημώσει το κέντρο της Αθήνας. Όπου δεν υπάρχει φως, δεν υπάρχει εμπορικός κόσμος, δεν υπάρχει ανάπτυξη και υπάρχει αυξημένη εγκληματικότητα. Εκεί που συνέβη αυτό, έπεσε το real estate, άρα έχασαν αξία οι περιουσίες των συμπολιτών μας.

Βλέπω με πολύ μεγάλη χαρά ότι από την Ομόνοια και κάτω πλέον ξαφνικά υπάρχει και τουριστική ανάπτυξη, υπάρχουν νέες επενδύσεις στον τουρισμό, νέες επενδύσεις σε εμπορικά καταστήματα, νέες επενδύσεις σε καταστήματα υγειονομικού ενδιαφέροντος. Πάντα πίστευα και πιστεύω ότι η εμπορική ζωή, η ανάπτυξη, το φως και η οικονομία διώχνουν και τα κακοποιά στοιχεία και τη μικροεγκληματικότητα και βοηθάμε και τους κατοίκους, τους συμπολίτες μας -γιατί και εκεί Αθήνα είναι και κάτω από τις γραμμές του τρένου και κάτω από την Ομόνοια- να ξαναποκτήσει αξία η περιουσία τους και να αισθανθούν ασφάλεια και να κινηθούν όπως πρέπει σε μια πόλη, η οποία δεν μπορεί να είναι διχοτομημένη.

Δεσμεύομαι απέναντί σας ότι θα αναλάβω την πρωτοβουλία και με τον Δήμο της Αθήνας και με το Υπουργείο Εσωτερικών και με το Υπουργείο Προστασίας του Πολίτη γι’ αυτό το οποίο αναφέρατε, κατ’ αρχάς, γιατί γι’ αυτό έγινε η επίκαιρη ερώτησή σας, αλλά με αφορμή αυτό και για τη δυνατότητα της ταυτοποίησης και της αισθητικής, εάν θέλετε, μίας ομογενοποίησης του τρόπου με τον οποίο επικοινωνούμε την πόλη μας, τα καταστήματά μας κ.λπ.. Νομίζω ότι αυτό μπορεί μόνο να την αναβαθμίσει και σας ευχαριστώ πολύ για την ερώτηση.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε. Καλή συνέχεια και στους δύο!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα εννέα μαθήτριες και μαθητές και τέσσερις συνοδοί εκπαιδευτικοί από τα Εκπαιδευτήρια Μαντουλίδη Θεσσαλονίκης.

Η Βουλή σάς καλωσορίζει και σας εύχεται καλή πρόοδο, παιδιά.

(Χειροκροτήματα απ’ όλες τις πτέρυγες της Βουλής)

Κυρία Φωτίου, επειδή μπήκατε ασθμαίνοντας, να πάω σε εσάς ή να προηγηθεί ερώτηση άλλου συναδέλφου;

**ΘΕΑΝΩ ΦΩΤΙΟΥ:** Σε εμένα, κύριε Πρόεδρε, γιατί περιμένει και η κυρία Υπουργός μισή ώρα.

**ΠΡΟΕΔΡΕΥΩΝ (Απόστολος Αβδελάς):** Ωραία.

Προχωρούμε στη συζήτηση της δεύτερης με αριθμό 643/29-3-2023 επίκαιρης ερώτησης πρώτου κύκλου της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Η κυβέρνηση στέρησε χιλιάδες vouchers για Κέντρα Δημιουργικής Απασχόλησης Παιδιών (ΚΔΑΠ) από παιδιά κάτω από το όριο της φτώχειας, ενώ χάθηκαν τα χρήματα από χιλιάδες μη υλοποιημένα vouchers Βρεφονηπιακών Σταθμών».

Κυρία Φωτίου, καλημέρα σας. Έχετε τον λόγο για δύο λεπτά για το ξεκίνημά σας.

**ΘΕΑΝΩ ΦΩΤΙΟΥ:** Ευχαριστώ πάρα πολύ, κύριε Πρόεδρε.

Ευχαριστώ και την κυρία Υπουργό, γιατί περιμένει τώρα μισή ώρα. Δυστυχώς, είχα ένα πρόβλημα. Και της εύχομαι και καλή επιτυχία προεκλογικά.

Κυρία Υπουργέ, είναι γνωστό ότι έμειναν φέτος χωρίς vouchers δύο στα τρία παιδιά, που είχαν πλήρεις φακέλους στις αιτήσεις τους για ΚΔΑΠ. Δηλαδή, από εκατόν τριάντα τρεις χιλιάδες αιτήσεις δώσατε vouchers μόνο σε σαράντα εννιά χιλιάδες πεντακόσια. Άρα, έμειναν ογδόντα τέσσερις χιλιάδες παιδιά εκτός. Επειδή βγήκαν τα αποτελέσματα τη μέρα που άνοιγαν οι βρεφονηπιακοί και τα ΚΔΑΠ, έμειναν πολλά vouchers βρεφονηπιακών σταθμών ανεκμετάλλευτα, γιατί οι μητέρες δεν έβρισκαν θέση.

Άρα, κατ’ αρχάς σας ερωτώ πόσα vouchers βρεφονηπιακών σταθμών δεν υλοποιήθηκαν ανά περιφέρεια και, δεύτερον, επιπλέον με την ΚΥΑ του προγράμματός σας, που εκδώσατε την 1η Αυγούστου του 2022, κάνετε για πρώτη φορά έναν αυθαίρετο διαχωρισμό του ενιαίου προγράμματος βρεφονηπιακών και ΚΔΑΠ σε δύο χωριστούς προϋπολογισμούς, με αποτέλεσμα να μην μπορεί να μεταφερθούν κονδύλια από μη υλοποιημένα vouchers βρεφονηπιακών για να δοθούν επιπλέον vouchers στα ΚΔΑΠ.

Το χειρότερο, όμως, είναι ότι χιλιάδες παιδιά οικογενειών με εισόδημα κάτω από το όριο της φτώχειας δεν πήραν το πολυπόθητο voucher για τα ΚΔΑΠ, όπως καταγγέλλεται από γονείς και φορείς ΚΔΑΠ, ιδιωτικούς και δημόσιους, ότι συμβαίνει, όχι μόνο μεταξύ περιφερειών, αλλά και στην ίδια την περιφέρεια. Δηλαδή, ένα στα τρία παιδιά με πλήρη φάκελο που πήρε τελικά το πολυπόθητο voucher, δεν προέρχεται από οικογένεια κάτω από το όριο της φτώχειας εισοδηματικά. Καταργήθηκε, δηλαδή, η προτεραιοποίηση της δικής σας ΚΥΑ της 1ης Αυγούστου, διότι στην πρόσφατη απάντησή σας στον Βουλευτή σας κ. Καρασμάνη δίνετε στοιχεία τελείως ανακριβή που διαψεύδονται από το δελτίο Τύπου.

Φαντάζομαι ότι έχουν γίνει πάρα πολλά λάθη σε αυτή την απάντηση. Δεν έχω καταλάβει τι λέτε, γιατί λέτε ότι είκοσι οχτώ χιλιάδες εκατόν σαράντα vouchers για ΚΔΑΠ -αν είναι δυνατόν ποτέ-, τριάντα χιλιάδες πεντακόσια για ΚΔΑΠ ΑΜΕΑ, από τα οποία, μάλιστα, λέτε ότι είκοσι οχτώ χιλιάδες ενεργοποιήθηκαν. Φαντάζομαι ότι κάποιος έγραψε όλα αυτά τα λάθη, ενώ η ΕΕΤΑΑ αναφέρει ότι υποβλήθηκαν εννιά χιλιάδες ογδόντα αιτήσεις για ΚΔΑΠ ΑΜΕΑ που ικανοποιήθηκαν όλες και εκατόν τριάντα τρεις χιλιάδες αιτήσεις για ΚΔΑΠ, από τις οποίες δόθηκαν vouchers σαράντα εννιά χιλιάδες. Είναι τα ακριβή νούμερα.

Άρα, σας ρωτώ, κυρία Μιχαηλίδου: Τελικά πόσα vouchers δόθηκαν φέτος ανά περιφέρεια για ΚΔΑΠ και ΚΔΑΠ ΑΜΕΑ, πόσα από αυτά τα παιδιά από οικογένειες κάτω από τα όρια της φτώχειας και πόσα υλοποιήθηκαν και, δεύτερον, πόσες χιλιάδες vouchers για βρεφονηπιακούς σταθμούς συνολικά και ανά περιφέρεια δεν υλοποιήθηκαν και δεν τα δώσατε στα ΚΔΑΠ λόγω του αυθαίρετου διαχωρισμού που κάνατε σε δύο ξεχωριστούς πίνακες με την επισήμανση δικιά σας; Δεν είναι δυνατόν η μετακίνηση πόρων μεταξύ των δύο πινάκων.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει η Υφυπουργός Εργασίας και Κοινωνικών Υποθέσεων, η κ. Δόμνα - Μαρία Μιχαηλίδου.

Κυρία Μιχαηλίδου, καλημέρα σας. Έχετε τον λόγο για τρία λεπτά για την πρωτολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Καλημέρα, κύριε Πρόεδρε.

Νομίζω ότι μοιραζόμαστε αυτό το κοινό όραμα για την παιδική προστασία και την έμφαση στην προσχολική αγωγή, την έμφαση στη μη υποχρεωτική προσχολική αγωγή ειδικά όσον αφορά τους βρεφονηπιακούς σταθμούς, όχι μόνο για την εναρμόνιση οικογενειακής και επαγγελματικής ζωής, αλλά και για τα ίδια τα παιδιά, γιατί πραγματικά βλέπουμε -και νομίζω ότι συμφωνείτε σε αυτό- την πρόσβαση σε καλούς βρεφονηπιακούς σταθμούς ως ένα βασικό εργαλείο άρσης κοινωνικών ανισοτήτων και ισότητας ευκαιριών για τα ίδια τα παιδιά.

Άρα, το κομμάτι της έμφασης στους βρεφονηπιακούς σταθμούς αποτυπώθηκε στο πώς καταφέραμε και φέραμε πάλι πρόγραμμα ΕΣΠΑ βασισμένο στην εγγύηση για το παιδί, το «Child Guarantee», με ωφελουμένο πλέον το ίδιο το παιδί και όχι τη μητέρα, όπως ήταν προηγουμένως.

Εκεί πέρα προτεραιοποίηση της Κυβέρνησης είναι η προσχολική αγωγή, οι βρεφονηπιακοί σταθμοί. Τα Κέντρα Δημιουργικής Απασχόλησης Παιδιών και τα Κέντρα Δημιουργικής Απασχόλησης Παιδιών με Αναπηρία είναι πολύ σημαντικοί στόχοι παιδικής φροντίδας. Είναι, όμως, κάτι διαφορετικό από τον βρεφονηπιακό σταθμό. Είναι διαφορετικό ως προς την ηλικία των παιδιών, είναι διαφορετικό ως προς τις ώρες που απασχολεί τα παιδιά, είναι κάτι τελείως διαφορετικό. Εξ ου και στη νέα προγραμματική το χτίσαμε σα δύο παράλληλα, άλλα ξεχωριστά προγράμματα.

Ως προς την κατανομή των κουπονιών που μου ζητήσατε, θα σας καταθέσω αναλυτικό έγγραφο γιατί η αλήθεια είναι ότι με την ερώτησή σας ανατρέξαμε στην απάντηση Καρασμάνη και όντως στο κομμάτι της κατανομής των κουπονιών μεταφέραμε τα στοιχεία που μας είχαν δώσει οι υπηρεσίες και δεν είχαν διαχωρίσει ΚΔΑΠ και ΚΔΑΠΜΕΑ και όλα μαζί τα έβαλαν αθροιστικά χωρίς να είναι τα σωστά στοιχεία. Οπότε, θα σας καταθέσω από την ΕΕΤΑΑ τα σωστά επικαιροποιημένα στοιχεία.

Ως προς τον υπερβάλλοντα αριθμό των κουπονιών –γιατί όντως υπάρχει ο υπερβάλλων αριθμός των κουπονιών που δεν έχουν αξιοποιηθεί-, τι μας δείχνει αυτός ο αριθμός; Μας δείχνει, ουσιαστικά, δύο πράγματα. Το πρώτο που μας δείχνει είναι η ουσιαστική έλλειψη θέσεων σε βρεφικούς σταθμούς, γιατί η πολύ μεγάλη πλειοψηφία –περίπου οι δεκαπέντε χιλιάδες με δεκαπεντέμισι χιλιάδες στις δεκαεπτά χιλιάδες - αυτών των κουπονιών είναι κουπόνια τα οποία έχουν δοθεί για βρέφη, αλλά δεν υπάρχουν βρεφικές θέσεις.

Με έναν ρυθμό γεννητικότητας στην Ελλάδα πάνω κάτω περί τις ογδόντα χιλιάδες γεννήσεις τον χρόνο, σε όλη τη χώρα έχουμε είκοσι έξι χιλιάδες θέσεις σε βρεφικούς. Άρα αυτό που μας δείχνει το αδιανέμητο κομμάτι κουπονιών είναι ότι δεν υπάρχουν βρεφικοί να απορροφηθούν.

Η λύση σε αυτό είναι να φτιάξουμε παραπάνω βρεφικούς. Η λύση σε αυτό είναι τα 180 εκατομμύρια που φέραμε στο Ταμείο Ανάκαμψης, έτσι ώστε να τριπλασιάσουμε τους βρεφικούς και από είκοσι πέντε χιλιάδες που είναι σήμερα να τους πάμε στις εβδομήντα πέντε χιλιάδες που θέλουμε μέσα στα επόμενα τρία χρόνια.

Το δεύτερο κομμάτι –και τελειώνω με αυτό, κύριε Πρόεδρε- αφορά στη δυνατότητα –με την οποία επίσης νομίζω ότι είστε σύμφωνη- του δικαιούχου να συμβασιοποιήσει το κουπόνι του είτε είναι ΚΔΑΠ είτε είναι ΚΔΑΠΜΕΑ είτε είναι βρεφονηπιακός σταθμός –κατ’ εμέ ακόμη πιο σημαντικά αν είναι βρεφονηπιακός σταθμός- μέχρι και την αρχή Μαΐου. Γιατί; Διότι μπορεί μια μητέρα να έχει συγκεκριμένα πράγματα στο μυαλό της για το πώς θέλει να μεγαλώσει το παιδί της και να το στείλει όταν το παιδί χρονίσει ή όταν το παιδί γίνει τριών, δηλαδή, είναι δική της απόφαση.

Άρα δεν μπορούμε εμείς να πάρουμε το κουπόνι αυτό από τη μητέρα, η οποία δυνητικά θέλει να το χρησιμοποιήσει μέχρι τον Μάιο και να το δώσουμε σε κάποια άλλη διαφορετικού τύπου δομή, γιατί μπορεί αυτή η μητέρα όντως να το χρησιμοποιήσει το κουπόνι της.

Αυτά είχα να πω και περιμένω να ακούσω τι έχετε να πείτε στη δευτερολογία σας.

Σας ευχαριστώ.

(Στο σημείο αυτό η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Μιχαηλίδου.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κυρία Υπουργέ, χαίρομαι που πραγματικά αναγνωρίζετε ότι υπήρξαν αυτά τα λάθη –ήταν προφανή, εξάλλου- στην απάντησή σας και ελπίζω ότι και αυτό που κατατέθηκε τώρα στα Πρακτικά, αποκαθιστά την αλήθεια.

Πράγματι, εδώ έχουμε ένα πρόβλημα το οποίο είναι διπλής μορφής. Το ένα είναι αναξιοποίητα vouchers που ξέραμε από την αρχή –και ξέρατε και ήξερα- ότι δεν πρόκειται να χρησιμοποιηθούν γιατί δεν έχουμε θέσεις στους βρεφονηπιακούς, κυρίως στα βρέφη. Το είπατε ήδη. Το ξέραμε, λοιπόν, από την αρχή ότι όταν δίνουμε τόσα πολλά vouchers, θα μας μείνουν ανεκμετάλλευτα.

Άρα αυτό δεν έπρεπε να έχει γίνει εδώ. Πώς μπορούσαμε να το αντιμετωπίσουμε αυτό; Αν μεταφέραμε αυτά τα vouchers, αν είχαμε ενιαίο πίνακα και όχι δύο που κάνατε. Το ένα είναι αυτό. Έτσι λοιπόν, θα είχαμε πάρα πολλές χιλιάδες vouchers που θα μπορούσαμε να τα δώσουμε στα ΚΔΑΠ και έτσι από τις ογδόντα τέσσερις χιλιάδες παιδιά που έμειναν απ’ έξω να πάρουμε δέκα, είκοσι χιλιάδες από αυτά. Γιατί ξέρετε –και μόλις το είπατε- ότι αυτά ήταν ανεκμετάλλευτα.

Το δεύτερο που δημιουργήθηκε ήταν ένα πρόβλημα μεταξύ του ίδιου του προγράμματος, όπου έπαιρναν voucher παιδιά με εισοδηματικά κριτήρια πάνω από το όριο της φτώχειας και δεν περνάνε voucher παιδιά με εισοδηματικά κριτήρια κάτω από το όριο της φτώχειας.

Να σας δώσω ένα παράδειγμα. Στο Νομό Μαγνησίας τριακόσια δέκα παιδιά που προέρχονται από επισφαλείς και φτωχές οικογένειες, δεν παίρνουν voucher. Ποιοι παίρνουν; Επτακόσια τριάντα τρία παιδιά που δεν είναι σε φτωχές και επισφαλείς οικογένειες. Έχω όλες τις περιφέρειες με αντίστοιχα παραδείγματα, δεν είναι μία και δύο. Γι’ αυτό σας εφιστώ την προσοχή. Και μη μου απαντήσετε βεβαίως ότι τα παιδιά αυτά που προέρχονται από οικογένειες με υψηλότερα εισοδήματα από το όριο της φτώχειας και τα λοιπά, έχουν μια ελαφριά αναπηρία γιατί δεν βγαίνουν τα νούμερα. Αυτά τα παιδιά είναι πολύ λίγα και σας το λέω.

Για τους λόγους αυτούς ο Πανελλήνιος Σύλλογος Ιδιοκτητών ΚΔΑΠ σάς έστειλε τον Σεπτέμβριο του 2022 εξώδικη διαμαρτυρία και προσέφυγε τον Οκτώβριο του 2022 στο Σ.τ.Ε.. Η προσφυγή θα εκδικαστεί 25 Μαΐου εξ αναβολής, και άρα εδώ θα είμαστε πάλι. Προτίθεται, δε, να προσφύγει και στα αρμόδια ευρωπαϊκά δικαστήρια, γιατί παραβιάζεται η αρχή της αναλογικότητας.

Δεν είναι μόνο αυτό, δυστυχώς, κυρία Υπουργέ. Είναι, όπως ξέρετε πολύ καλά, ότι δεν έχουμε θέσεις για ΚΔΑΠΜΕΑ. Δεν είναι μόνο οι βρεφικοί, που ξέρατε ότι δεν είχαμε θέσεις και δώσαμε vouchers χωρίς λόγο, αλλά δώσαμε και στα ΚΔΑΠΜΕΑ. Δώσατε 9.000, όταν ξέρετε –τελειώνω, κύριε Πρόεδρε- ότι οι θέσεις που έχουμε στα ΚΔΑΠΜΕΑ είναι τεσσερισήμισι χιλιάδες, οι μισές, και επειδή αυτά είναι πολύ ακριβά vouchers, δηλαδή είναι 23 εκατομμύρια οι θέσεις που δώσατε και δεν μπορούν να υλοποιηθούν, αυτές δίνουν αμέσως πάνω από δεκαεπτά χιλιάδες vouchers για ΚΔΑΠ. Δηλαδή έγιναν εδώ πάρα πολλές ενέργειες οι οποίες ενώ μπορούσαν να έχουν δώσει πολλές χιλιάδες vouchers για ΚΔΑΠ και να έχουν φτάσει σε ένα σημείο ικανοποιητικό, δεν το καταφέρατε αυτό. Και βέβαια αφήσατε και απλήρωτους τους εργαζόμενους. Γιατί χρωστάτε δύο με τρεις μήνες και αυτοί πρέπει να πληρώσουν τώρα το δώρο του Πάσχα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και τελειώνω με το εξής, κύριε Πρόεδρε. Υπάρχει ένα πρόβλημα, πραγματικά. Δηλαδή, σε εκείνη την περιβόητη απάντησή σας στον Καρασμάνη λέτε και κάτι άλλο που δεν είναι ακριβές, κυρία Υπουργέ. Λέτε ότι αρμόδιο για τα vouchers είναι το Υπουργείο Ανάπτυξης και Επενδύσεων. Πιστεύω ότι και αυτό είναι στη χορεία των λαθών που δεν υπέπεσε στην αντίληψή σας τότε.

Ξέρετε πολύ καλά, κυρία Υπουργέ, ότι είναι αποκλειστικά δική σας αρμοδιότητα -και ευτυχώς δηλαδή- τα vouchers για ΚΔΑΠ, ΚΔΑΠΜΕΑ και βρεφονηπιακούς. Αλλά βλέπετε ότι αυτό είναι ένα πρόβλημα αλληλένδετο των αρμοδιοτήτων σας. Γιατί είναι αποκλειστική αρμοδιότητά σας η προστασία του παιδιού, όπως το είπατε από την αρχή και πολύ σωστά και συμφωνώ.

Υπάρχει πρόβλημα και με την καταστρατήγηση της προστασίας του παιδιού, στην περίπτωση της δωδεκάχρονης στον Κολωνό. Δεν εμπίπτει σε αυτή την ερώτηση, όμως το αναφέρω γιατί είναι ένα συνολικό πρόβλημα που αφορά σήμερα την κοινωνία και θα ήθελα μια απάντησή σας όταν σήμερα έχουμε αυτή την περίπτωση που κινδύνεψε το κορίτσι, μέσα από τη δημοσιοποίηση στοιχείων που κάνατε με καλή πρόθεση, φαντάζομαι. Όμως, αυτή τη στιγμή κινδυνεύει.

Άρα, κυρία Υπουργέ, θα ήθελα συνολικά την απάντησή σας βέβαια για το ιδιαίτερο αυτό θέμα και σας ευχαριστώ και πάλι για όλα σήμερα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Βουλευτά, όσον αφορά στα στοιχεία των παιδιών τα οποία λαμβάνουν κουπόνια με εισοδηματικά κριτήρια, τα οποία λέτε ότι είναι πάνω από το όριο της φτώχειας, ενώ όντως βάσει της μοριοδότησης η οποία έχει ενεργοποιηθεί για την κατανομή των κουπονιών στα ΚΔΑΠ έχουν βρεθεί αρκετές οικογένειες οι οποίες είναι κάτω από το όριο της φτώχειας χωρίς κουπόνι για τα παιδιά τους, εκεί πέρα ενεργοποιήθηκε το σύστημα της μοριοδότησης και σε σχέση με τον αριθμό των παιδιών, την ευαλωτότητα, το αν είναι μονογονεϊκή ή όχι, μπορεί ή όχι να πάρει το κουπόνι.

Πραγματικά η διαδικασία του κοινοβουλευτικού ελέγχου δεν είναι για να ερχόμαστε εδώ και να βγάζετε κι εσείς κι εγώ βίντεο στο κομμάτι της επικοινωνίας της δουλειάς μας. Η διαδικασία του κοινοβουλευτικού ελέγχου έχει νόημα και θέλω κι εγώ προσωπικά να έχει νόημα. Η ενημέρωση, λοιπόν, που έχω εγώ τόσο από την ΕΕΤΑΑ όσο και από τις δικές μας υπηρεσίες για τα παιδιά τα οποία είναι πάνω από το όριο της φτώχειας και έχουν λάβει οι οικογένειές τους κουπόνια για αυτά είναι ότι αφορούν αποκλειστικά σε παιδιά με αναπηρία τα οποία έχουν επιλέξει αντί να πηγαίνουν σε ΚΔΑΠΜΕΑ, επειδή είναι ελαφρά η αναπηρία τους και ως οφείλουμε και ως κράτος σε μια πολιτική συμπερίληψης, να πηγαίνουν σε τυπικές δομές Κέντρων Δημιουργικής Απασχόλησης Παιδιών. Οπότε, παρακαλώ, μετά από εδώ θα ήθελα να διασταυρώσουμε τα στοιχεία σας ή να καταθέσετε και εσείς τα στοιχεία σας, γιατί όντως μακάρι να αποβεί αποτελεσματική η διαδικασία αυτή του κοινοβουλευτικού ελέγχου και να καταλάβω και εγώ τι λάθος στοιχεία μπορεί να μου δίνει η ΕΕΤΑΑ. Γιατί η ΕΕΤΑΑ διασφάλισε το Υπουργείο Εργασίας και Κοινωνικών Υποθέσεων ότι τα μόνα κουπόνια τα οποία έχουν δοθεί πάνω από εισοδηματικά κριτήρια και έχουν εξοφληθεί, αν θέλετε, σε ΚΔΑΠ είναι αυτά παιδιών με αναπηρία. Οπότε αυτό πραγματικά και εμένα με ενδιαφέρει και θα ήθελα να το δω.

Τώρα το κομμάτι για το ότι δώσαμε εμείς από τεσσερισήμισι, εννέα χιλιάδες κουπόνια σε δομές δημιουργικής απασχόλησης παιδιών με αναπηρία, είναι μια κατάκτηση, η οποία, όμως, ανταποκρίνεται στον αριθμό των ΚΔΑΠΜΕΑ που υπάρχουν. Ένας από τους τρόπους με τους οποίους ανταποκρίνεται, είναι ότι πάρα πολλά ΚΔΑΠΜΕΑ, λειτουργούν πλέον και απογευματινή βάρδια. Οπότε μπορεί να μην διπλασιάστηκαν. Όμως αυξήθηκαν κατά πολύ οι δομές ΚΔΑΠΜΕΑ, αλλά με την δυνατότητα διπλών βαρδιών πρωινής και απογευματινής και τη δυνατότητα απασχόλησης σε ΚΔΑΠΜΕΑ, ανεξαρτήτως πλέον ηλικίας, εξυπηρετούν την πλειοψηφία σχεδόν και τα εννέα χιλιάδες παιδιά για τα οποία έχουν δοθεί κουπόνια. Άρα, ο αριθμός των δομών και των υπηρεσιών που παρέχουν τα ΚΔΑΠΜΕΑ, δεν είναι πρόβλημα ως προς την απορρόφηση των κουπονιών στα ΚΔΑΠΜΕΑ

Τώρα -και θέλω να κλείσω με αυτό- γιατί η προτεραιοποίηση που έχουμε δώσει δεν είναι στον αέρα. Η προτεραιοποίηση που έχουμε δώσει στις μονάδες παιδικής προστασίας που είναι οι βρεφονηπιακοί σταθμοί, αποτυπώνεται με πολύ συγκεκριμένο τρόπο. Αποτυπώνεται με το νέο ΕΣΠΑ το οποίο ήρθε πάλι πάνω στο child guarantee, αποτυπώνεται με το κομμάτι της 20% υψηλότερης χρηματοδότησης που δίνουμε στους βρεφονηπιακούς σταθμούς, το κατά 30% υψηλότερου εισοδηματικού κριτηρίου υπαγωγής στους βρεφονηπιακούς σταθμούς, το 10% υψηλότερο κουπόνι, το οποίο δίνουμε στους βρεφονηπιακούς σταθμούς για να ανταποκριθούν στα υψηλότερα έξοδα που έχουν βάσει του πληθωρισμού, στη δυνατότητα των γυναικών που δουλεύουν στο δημόσιο να λάβουν κουπόνι. Ξέρετε σταματήσαμε αυτή την τρομερή αδικία, το ότι μπορεί να ήσουν χαμηλόμισθη και να εργαζόσουν στο δημόσιο και να μη μπορούσες να πάρεις κουπόνι για το παιδί σου. Και βέβαια στην πολύ μεγάλη αυτή και αναγκαία μεταρρύθμιση, το ότι βρήκαμε 180 εκατομμύρια, έτσι ώστε να τριπλασιάσουμε τις θέσεις στους βρεφικούς σταθμούς, εκεί που είναι πραγματικά πολύ, πολύ μεγάλη ανάγκη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε την κυρία Υφυπουργό.

Σειρά έχει η πρώτη με αριθμό 644/30-3-2023 επίκαιρη ερώτηση δεύτερου κύκλου του Βουλευτή Ηλείας της Νέας Δημοκρατίας κ**.** Ανδρέα Νικολακόπουλουπρος τον ΥπουργόΠεριβάλλοντος και Ενέργειας, με θέμα: «Ανάπτυξη της περιοχής του Κυπαρισσιακού Κόλπου».

Στην ερώτηση του κ. Νικολακόπουλου θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Νικολακόπουλε, έχετε τον λόγο για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, αυτές τις μέρες είναι σε διαβούλευση κι έχει ολοκληρωθεί ένα αναπτυξιακό σχέδιο για την Ηλεία, με τη συμβολή της «DIANEOSIS», στην οποία δίνετε έμφαση στην ανάπτυξη, στην τουριστική ανάπτυξη όλου του παραλιακού μετώπου της Ηλείας, αλλά και βέβαια στον σεβασμό του περιβάλλοντος και στην προστασία και ανάδειξη των προστατευόμενων περιοχών της Ηλείας.

Κι ενώ για το κεντρικό και βόρειο κομμάτι της Ηλείας υπάρχει ένας ειδικός πολεοδομικός σχεδιασμός και εισερχόμεθα πλέον σε μια νέα εποχή, θα τολμούσα να πω ότι στο νότιο κομμάτι, για το οποίο υπάρχει ήδη το προεδρικό διάταγμα για τον Κυπαρισσιακό Κόλπο και βασιζόμενο σε μία μελέτη στην οποία, οφείλω να πω, ότι αρκετοί κάτοικοι ισχυρίζονται ότι αρκετές από τις διαπιστώσεις που υπάρχουν εκεί δεν ανταποκρίνονται στην πραγματικότητα, παρ’ όλα αυτά η περιοχή αυτή η οποία έχει εξαιρετικά συγκριτικά πλεονεκτήματα με μοναδική χλωρίδα και πανίδα, ένα μοναδικό φυσικό περιβάλλον και ένα περιβάλλον το οποίο πρέπει να αναδειχθεί, είναι καταδικασμένο, αν θέλετε, στην υποανάπτυξη, ακριβώς λόγω αυτού του προεδρικού διατάγματος.

Και είμαι από αυτούς, κύριε Υπουργέ, που πιστεύουν ότι το φυσικό περιβάλλον είναι ένα μεγάλο πλεονέκτημα της περιοχής, το οποίο πρέπει να αναδείξουμε, να προστατέψουμε, να δημιουργήσουμε πράσινες υποδομές που να αναβαθμίζουν το οικοσύστημα, να οδηγούν στη βιώσιμη διαχείριση των πόρων. Πλην, όμως, βλέπουμε ότι αυτή η υπερβολική προστασία που υπάρχει αυτή τη στιγμή, οδηγεί ακριβώς σε αντίθετα αποτελέσματα, ενδεχομένως και με αυθαιρεσίες οι οποίες υπάρχουν που οδηγούν τελικά αντί στην προστασία στην υποβάθμιση.

Θεωρώ, λοιπόν, ότι πρέπει να βρούμε μια ισορροπία τέτοια, η οποία αφ’ ενός να αναδεικνύει το μεγάλο συγκριτικό πλεονέκτημα της περιοχής, αφ’ ετέρου όμως, να δημιουργεί και να οδηγεί σε ήπιας μορφής επενδύσεις που θα σέβονται το περιβάλλον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρησιμοποιήσω λίγο και από τον χρόνο της δευτερολογίας μου, κύριε Πρόεδρε.

Θα ήθελα, λοιπόν, να πω ότι ενώ η προηγούμενη κυβέρνηση, η κυβέρνηση ΣΥΡΙΖΑ ήταν ικανοποιημένη από το προεδρικό διάταγμα για τον Κυπαρισσιακό Κόλπο, η δική μας Κυβέρνηση, είχε πει και προεκλογικά ότι θα επανεξετάσει τα ζητήματα τα οποία υπάρχουν εκεί. Και ξέρω πολύ καλά ότι έχει ανατεθεί ήδη μια ειδική περιβαλλοντική μελέτη, την οποία περιμένουν όλοι να ολοκληρωθεί.

Σας είχα ακούσει και με πολύ μεγάλη προσοχή πριν από λίγους μήνες που ήσασταν στο συνέδριο στην Αρχαία Ολυμπία -στο Olympia Forum- όπου είχατε πει ότι πηγαίνουμε προς ολοκλήρωση αυτής της μελέτης, πλην όμως μέχρι σήμερα δεν έχουμε δει -αν θέλετε- κάποιο αποτέλεσμα και ούτε έχουμε δει να ολοκληρώνεται η μελέτη, να υπάρχει συζήτηση, διαβούλευση με τους φορείς σε σχέση με τη μελέτη αυτή και βεβαίως, αναθεώρηση του προεδρικού διατάγματος.

Κατόπιν αυτού, κύριε Υφυπουργέ, σας ρωτώ εάν εξετάζετε τη δυνατότητα τροποποιήσεων στο προεδρικό διάταγμα, που αφορά την προστασία της περιοχής του Κυπαρισσιακού Κόλπου και αν θα προβλεφθεί η δυνατότητα και αν υπάρχει πρόθεση για ήπιας μορφής επενδύσεις σε αυτή την περιοχή.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, κύριε Νικολακόπουλε, έχω έρθει πολλές φορές και, μαζί σας μάλιστα, έχουμε περπατήσει τους υπέροχους οικοτόπους, τις προστατευόμενες περιοχές του Νομού Ηλείας.

Ο Κυπαρισσιακός Κόλπος έχει το ιδιαίτερο πλεονέκτημα, θα έλεγα εγώ, της υπεραξίας να φιλοξενεί τη χελώνα Καρέτα-Καρέτα, δηλαδή τις φωλιές και τον οικότοπο αναπαραγωγής της. Αυτό, λοιπόν, από μόνο του μας δίνει μια μεγάλη ευθύνη, ως χώρα, ένα μεγάλο βάρος και μία υπεραξία απέναντι στο καθήκον μας να προστατεύσουμε αυτό το είδος, που είναι βεβαίως σημαντικό, είναι πρωταρχικό. Οι θαλάσσιες χελώνες προϋπήρχαν των δεινοσαύρων και ελπίζουμε να υπάρχουν και εις το διηνεκές. Ο Κυπαρισσιακός Κόλπος, λοιπόν, είναι η προστατευτέα μας περιοχή, με το αντικείμενο προστασίας.

Έχετε δίκιο, λοιπόν, ότι όντως οι περιοχές «NATURA» για πάρα πολλά χρόνια, δυστυχώς, είχαν μείνει απροστάτευτες ή υπήρχαν τέτοιες απαγορεύσεις, οριζόντιες και αυστηρές, που επέφεραν, όπως πολύ σωστά είπατε, το αντίθετο αποτέλεσμα. Έκαναν τους πολίτες, τους κατοίκους, τις τοπικές κοινότητες να βλέπουν εχθρικά τον τόπο που προστατεύεται, ενώ θα έπρεπε να είναι ένας τόπος υπεραξίας για τους ίδιους και να δίνει πόρους, με ήπιους τρόπους -βεβαίως- και κανόνες.

Η Κυβέρνηση Μητσοτάκη έτρεξε πάρα πολύ γρήγορα στο να διασφαλίσει τις περιοχές «NATURA». Σήμερα που μιλάμε, έχουν ολοκληρωθεί επτά ειδικές περιβαλλοντικές μελέτες -και η δημόσια διαβούλευσή τους έχει ολοκληρωθεί- για περίπου τριάντα πέντε περιοχές της χώρας, από το Λασίθι μέχρι τη Θράκη. Βγαίνουν σε διαβούλευση άλλες τρεις ειδικές περιβαλλοντικές μελέτες τις επόμενες ημέρες. Μέσα σε αυτές θα είναι και η ειδική περιβαλλοντική μελέτη για τον Νομό Ηλείας, για τον Κυπαρισσιακό Κόλπο και για κάποιες άλλες περιοχές της Αιτωλοακαρνανίας.

Ας ρίξουμε μια ματιά λίγο στην προϊστορία του προεδρικού διατάγματος. Το 2018 είχαμε το προεδρικό διάταγμα για τον Κυπαρισσιακό Κόλπο. Χαρακτηρίστηκε ως περιοχή προστασίας της φύσης. Καθορίστηκαν οι επιτρεπόμενες χρήσεις και δραστηριότητες και μέτρα περιορισμού.

Κατά του προεδρικού διατάγματος υπεβλήθησαν στο Συμβούλιο της Επικρατείας επτά αιτήσεις ακύρωσης, οι οποίες απορρίφθηκαν στο σύνολό τους τον Φεβρουάριο του 2021. Επισφραγίστηκε, λοιπόν, η νομιμότητα του προεδρικού διατάγματος.

Άρα, στο ερώτημα «Θα τροποποιήσετε το προεδρικό διάταγμα;» η απάντηση είναι πως όχι, δεν μπορούμε να το τροποποιήσουμε, ούτε θέλουμε να το τροποποιήσουμε. Το Συμβούλιο της Επικρατείας μάς έβαλε την «περίφραξη» που πρέπει να υπάρχει για την προστασία της χελώνας Καρέτα-Καρέτα.

Τι κάνουμε, όμως; Ολοκληρώνουμε, όπως σας είπα και θα βγάλουμε σε δημόσια διαβούλευση τις επόμενες ημέρες, την ειδική περιβαλλοντική μελέτη. Εκεί θα έχουμε το κρίσιμο διάστημα, όπου θα κληθούν άπαντες -οι πολίτες μεμονωμένοι, ο δήμος, η περιφέρεια, οι ΜΚΟ, όλοι όσοι ενδιαφέρονται για την ανάπτυξη της περιοχής με κανόνες περιβαλλοντικής προστασίας να μας πουν τις απόψεις τους. Θα εκφράσουν τα σχόλιά τους. Η επιστημονική μελέτη, πρέπει να σας πω, θα μας υποδείξει με επιστημονικά τεκμήρια και κριτήρια, ποιες θα είναι αυτές οι δραστηριότητες και οι χρήσεις που πρέπει να επιτραπούν. Δεν θα αποφασίσουν οι μελετητές. Το Υπουργείο θα αποφασίσει, λαμβάνοντας υπ’ όψιν του, βεβαίως, τη νομολογία και του Ανώτατου Ακυρωτικού Δικαστηρίου και επιμέρους νομολογίες. Εκεί, λοιπόν, θα δούμε με ποιον τρόπο θα μπορέσουμε να επιτρέψουμε την ανάπτυξη ήπιων δραστηριοτήτων με αυστηρούς περιβαλλοντικούς κανόνες.

Η άποψή μας, η άποψη του Υπουργείου Περιβάλλοντος είναι η εξής, κύριε Νικολακόπουλε: το περιβάλλον δεν μπορεί να είναι σε μια γυάλα και να το βλέπουμε απ’ έξω. Πρέπει να έχουμε μία βιωματική σχέση με το περιβάλλον, κυρίως τις τοπικές κοινότητες και να αντλούμε πόρους από αυτό το προστατευτέο αντικείμενο προς όφελος πάνω απ’ όλα του ιδίου και φυσικά των τοπικών κοινοτήτων. Όλα όμως αυτά με μέτρο, με τεκμηρίωση και με επιστημονικά δεδομένα.

Στη δευτερολογία μου θα επανέλθω με περισσότερες λεπτομέρειες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και δύο εκπαιδευτικοί συνοδοί από το Δημοτικό Σχολείο «Χρυσόστομος» Σμύρνης.

Επίσης, γίνεται γνωστό στο Σώμα, ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», πενήντα μία μαθήτριες και μαθητές και δύο συνοδοί εκπαιδευτικοί από το 4ο Γενικό Λύκειο Αμαρουσίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Νικολακόπουλε, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Κύριε Υφυπουργέ, γνωρίζω καλά ότι έχετε ασχοληθεί πάρα πολύ με το θέμα του προεδρικού διατάγματος. Έχουμε όπως είπατε και εσείς, περπατήσει μαζί στην περιοχή. Έχετε κάνει μια σειρά από ενέργειες που έχουν επισπεύσει τις διαδικασίες για τις ειδικές περιβαλλοντικές μελέτες. Είναι γνωστό αυτό το πράγμα. Όπως επίσης, είναι γνωστό και πρέπει να αναγνωριστεί ότι με το πρόγραμμα «Antinero» υπήρχε ένας καθαρισμός σημαντικός στην περιοχή που συμβάλλει στην προστασία της.

Παρ’ όλα αυτά οφείλω να πω ότι πρέπει να ακούσουμε και να απευθυνθούμε στους πολίτες, οι οποίοι περιμένουν εναγωνίως μια άλλη διάσταση στην περιοχή. Και όταν μιλάμε για τροποποίηση του προεδρικού διατάγματος προφανώς μιλάμε για μια διαδικασία η οποία θα ακολουθηθεί. Δεν θα γίνει προφανώς αυθαίρετα, δεν θα γίνει χωρίς ειδική περιβαλλοντική μελέτη. Και προφανώς και μετά τις αποφάσεις που είπατε, οι οποίες αποφάσεις του Συμβουλίου Επικρατείας βέβαια δεν μπορούν να μπουν στην ουσία της ειδικής περιβαλλοντικής μελέτης από τη στιγμή που υπάρχει αυτή η ειδική περιβαλλοντική μελέτη. Πρέπει να αναθεωρηθεί η ειδική περιβαλλοντική μελέτη και να γίνει όλη αυτή η διαδικασία.

Άρα, όταν μιλάμε για τροποποίηση, μιλάμε αφού ακολουθηθεί όλη αυτή η διαδικασία που και εσείς είπατε.

Ωστόσο, αυτό το οποίο πρέπει να δούμε είναι αν αυτή η μελέτη -η οποία, είναι πολύ θετικό αυτό που άκουσα ότι στο επόμενο διάστημα, θα βγει σε διαβούλευση- έχει κάνει όλες αυτές τις διαδικασίες που απαιτούνται, έτσι ώστε να έχουμε μια αποτύπωση πραγματική τής κατάστασης, της ανάγκης προστασίας που έχει αυτή η περιοχή, της πραγματικής όμως ανάγκης προστασίας, δηλαδή να έχει γίνει αυτοψία, έλεγχοι, μετρήσεις και ό,τι απαιτούνται επιστημονικά, προκειμένου να διακριβώσουμε με ακρίβεια την ανάγκη προστασίας της περιοχής.

Πρέπει να δούμε, λοιπόν, αν με τη μελέτη αυτή, το Υπουργείο προτίθεται και είναι στις προθέσεις του -αφού λάβει υπ’ όψιν του και τις απόψεις των φορέων της περιοχής, της ανάγκης, της ιδιαιτερότητας, του μοναδικού περιβάλλοντος που έχει αλλά και των αναπτυξιακών διαστάσεων που έχει όλη αυτή η περιοχή- να επανεξετάσει και να δει με ένα θετικό μάτι τη δυνατότητα για ήπιας μορφής με σεβασμό στο περιβάλλον επενδύσεις. Και αν βέβαια προτιθέμεθα να επανεξετάσουμε και γενικότερα, αν θέλετε, τη νομοθεσία όσον αφορά τις προστατευόμενες περιοχές. Διότι η προστατευόμενη περιοχή έχει και διάφορες ζώνες, κύριε Υφυπουργέ, που χρήζουν και διαφορετικής προστασίας. Και ίσως εκεί πρέπει κάποια στιγμή να το δούμε, έτσι ώστε μια προστατευόμενη περιοχή να μην οδηγείται, όπως είπατε εσείς, στη γυάλα σε μία υπερβολική προστασία, η οποία εν τέλει θα οδηγήσει σε ακριβώς αντίθετα αποτελέσματα από αυτά τα οποία θέλουμε να πραγματοποιήσουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, κύριε Νικολακόπουλε, κατ’ αρχάς να πω ότι ουδείς πρόκειται να αιφνιδιαστεί και πάνω απ’ όλα η τοπική κοινωνία της Ηλείας. Η δημόσια διαβούλευση ακριβώς αυτόν τον σκοπό έχει, να θέσει επί τάπητος τα στοιχεία και την ουσία της ειδικής περιβαλλοντικής μελέτης, έτσι ώστε άπαντες να τοποθετηθούν.

Εμείς βεβαίως ως Υπουργείο Περιβάλλοντος εννοείται και αναγνωρίζουμε την ανάγκη της ανάπτυξης της τοπικής κοινωνίας με επενδυτικές πρωτοβουλίες και δράσεις της τουριστικής ανάπτυξης. Το θέλουμε αυτό. Αλλά βεβαίως, με κανόνες και με απόλυτη ευθυγράμμιση του ιδιαίτερου περιβαλλοντικού χαρακτηριστικού που έχει αυτή η περιοχή, όπως σας είπα, να είναι ένας τόπος φωλεοποίησης -ίσως ο σημαντικότερος- της χελώνας Καρέτα-Καρέτα.

Έτσι, λοιπόν, θα πρέπει -και αυτό θα το καταφέρουμε- να επιδιώξουμε την ισορροπία μεταξύ οικολογικής βεβαίως, προστασίας και ήπιας τουριστικής ανάπτυξης.

Το ξαναλέω -το έχω πει πολλές φορές και μαζί το έχουμε συζητήσει και κατ’ ιδίαν, κύριε Νικολακόπουλε-, εμείς δεν θέλουμε το φυσικό περιβάλλον σε μια γυάλα, σε καμμία περίπτωση. Θέλουμε οι τοπικές κοινότητες να αντλούν πόρους, το επαναλαμβάνω, αλλά με πρόγραμμα, με προστασία, διότι και ευρωπαϊκή υποχρέωση είναι, αλλά και πέραν αυτού και ευρωπαϊκή υποχρέωση να μην ήταν, είναι δική μας ηθική υποχρέωση απέναντι στις νέες γενιές, στα νέα παιδιά που μας παρακολουθούν, τα οποία θα πρέπει και σε είκοσι και σε τριάντα χρόνια και τα παιδιά αυτών των παιδιών να είναι υπερήφανοι ότι η χώρα μας είναι ένας σημαντικότατος τόπος προστασίας της χελώνας Καρέτα-Καρέτα.

Εδώ έχουμε κάποια δεδομένα πρέπει να λάβουμε υπ’ όψιν μας. Πρώτον, όπως τόνισα, οι μελετητές θα προτείνουν και υποζώνες μέσα στις οποίες θα μπορούν να αναπτυχθούν ανθρωπογενείς δραστηριότητες, αλλά δεν θα αποφασίσουν. Θα αποφασίσει το Υπουργείο Περιβάλλοντος που έχει όλη την εικόνα μπροστά του, που έχει και τις ειδικές περιβαλλοντικές μελέτες, που έχει την ευρωπαϊκή νομοθεσία υπ’ όψιν, που έχει τη νομολογία των ελληνικών δικαστηρίων και βεβαίως, έχουμε και κάποια ιδιαίτερα θέματα, όπως το ότι έχουμε καθορίσει τους στόχους διατήρησης φυσικών τόπων και οικοτόπων που αυτό με απλά λόγια σημαίνει ότι έναντι της υποχρέωσή μας απέναντι στην φυσική ανάπτυξη ενός οικοσυστήματος έχουμε θέσει αριθμητικούς στόχους για το πόσες φωλιές πρέπει να υπάρχουν, για το πόσα άτομα ενός είδους πρέπει να διατηρούνται ανά εποχή. Αυτά είναι δεδομένα, υπάρχει υπουργική απόφαση. Αντλούμε βεβαίως από την ευρωπαϊκή εμπειρία εξαιρετικά δεδομένα και οποιαδήποτε τεκμηρίωση, κύριε Νικολακόπουλε, θα στηρίζεται σε στοιχεία όχι φετινά ή περσινά μόνο, αλλά σε στοιχεία δεκαπενταετίας. Διότι η περιβαλλοντική προστασία οφείλει να έχει ένα βάθος και γερά θεμέλια.

Να καταλήξω λέγοντας το εξής: η Κυβέρνηση Μητσοτάκη έχει δείξει ότι αλλάζει την εικόνα της χώρας και στην οικονομία και στον τουρισμό και στην ανάπτυξη και στο περιβάλλον.

Μιλήσατε για το «Antinero», για το προληπτικό πρόγραμμα προστασίας των δασών. Πότε άλλοτε στην Ηλεία, στα υπέροχα και ευαίσθητα δάση της Ηλείας, είχαν γίνει εντατικοί καθαρισμοί; Ποτέ. Καθαρίσαμε χιλιάδες στρέμματα ευαίσθητων και κρίσιμων δασικών οικοσυστημάτων, διανοίξαμε αντιπυρικές ζώνες, διανοίξαμε δασικούς δρόμους χιλιάδων χιλιομέτρων -είναι κυριολεκτικός ο αριθμός- οι οποίοι ήταν κλειστοί, έτσι ώστε να υπάρχει άμεση και γρήγορη πρόσβαση της Πυροσβεστικής αν χρειαστεί στο σημείο, αλλά και της δασικής υπηρεσίας. Και καταλήγω λέγοντας ότι οι επενδύσεις -και αυτό ισχύει ιδιαίτερα και για την Ηλεία- και η προστασία του περιβάλλοντος πηγαίνουν χέρι-χέρι, τονίζω για άλλη μια φορά με κανόνες, τεκμηρίωση και χωρίς κανέναν αιφνιδιασμό για τις τοπικές κοινότητες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Θα συζητηθεί η ένατη με αριθμό 664/3-4-2023 επίκαιρη ερώτηση του δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Σχέδιο τσιμεντοποίησης και εμπορευματοποίησης του Πάρκου Τρίτση».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εδώ ήμασταν όταν έφερε ο κ. Χατζηδάκης τον αντιπεριβαλλοντικό νόμο και σε αυτόν τον νόμο έχει συμπεριλάβει τη μεταφορά του Πάρκου Τρίτση στον κ. Πατούλη, στην περιφέρεια. Και τώρα έρχεται ο κ. Πατούλης να προτείνει τη διάλυση και τσιμεντοποίηση του Πάρκου Τρίτση, μετατρέποντας σταδιακά αυτό το τελευταίο μητροπολιτικό πάρκο σε ένα νέο «Ελληνικό», με ενοικιαζόμενα δεντρόσπιτα, ποδηλατοδρόμους -ειρήσθω εν παρόδω δεν υπάρχει ποδηλατόδρομος στο Πάρκο Τρίτση, αλλά θα κάνει ο κ. Πατούλης ποδηλατοδρόμους σε αερογέφυρες- μετατροπή του καναλιού σε εμπορικό δρόμο με καταστήματα, συνεδριακό κέντρο, νέο πάρκινγκ στη νότια λίμνη και τσιμέντο, τσιμέντο, τσιμέντο.

Μπορεί ο κ. Πατούλης να μην καταλαβαίνει τίποτα για το Πάρκο Τρίτση και τη σημασία του, αλλά εσείς κύριε Υφυπουργέ, έχετε υποχρέωση να το κατανοείτε και να βάλετε τέλος σήμερα σε αυτή τη συζήτηση, με τις δηλώσεις σας και εδώ μέσα.

Το Πάρκο Τρίτση φιλοξενεί ένα στα δύο είδη πουλιών της χώρας. Περνάνε, φωλιάζουν, ζουν στο Πάρκο Τρίτση. Μας λέει το Νομικό Συμβούλιο του Κράτους ότι είναι όλο δασικό. Είναι ένα πάρκο περιβαλλοντικής ευαισθητοποίησης. Βρίσκεται στην πιο υποβαθμισμένη γειτονιά του λεκανοπεδίου, τη δυτική Αθήνα, σε απόσταση αναπνοής από το ΧΥΤΑ Φυλής, από το Θριάσιο και είναι η ανάσα της δυτικής Αθήνας, αλλά και το σημείο που έρχεται ο μέσος πολίτης της Αθήνας σε επαφή με τη φύση. Αν χρειάζεται κάτι είναι περαιτέρω στεγανοποίηση των λιμνών, περαιτέρω πρασίνισμα και να βρεθεί νερό, να υπάρχουν σταθερές πηγές νερού προς το Πάρκο Τρίτση και να μπορεί να πρασινίσει περισσότερο. Αυτά χρειάζονται, όλα τα άλλα είναι έργα και βέβαια όχι μόνο εξυπηρετήσεις, αλλά φαντάζομαι ότι κάποιοι κερδίζουν και από όλα αυτά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, κύριε Αρσένη, βεβαίως και το Πάρκο Τρίτση είναι ένα εξαιρετικά σημαντικό πάρκο, ένας θύλακας βιοποικιλότητας για ολόκληρη την Αττική. Είναι το μεγαλύτερο στην Αττική, είναι περίπου χίλια διακόσια στρέμματα, σχεδόν δέκα φορές ο Εθνικός Κήπος που είναι δίπλα μας και έχει δεκαπέντε χιλιάδες επισκέπτες τα Σαββατοκύριακα. Άρα είναι ένα μέρος πολύ ζωντανό, πάρα πολύ σημαντικό και για τους ανθρώπους που το επισκέπτονται και για τα είδη της άγριας πανίδας που διαβιούν εκεί όπως και βεβαίως τα είδη της χλωρίδας. Αυτά, λοιπόν, τα αναφέρω όχι τυχαία, αλλά για να αναδείξω πόσο σημαντικό είναι το Πάρκο Τρίτση, όχι μόνο για τους επισκέπτες, αλλά και για εμάς, το Υπουργείο Περιβάλλοντος και φυσικά για την περιφέρεια.

Είπατε: «Ο νόμος Χατζηδάκη», «περιβαλλοντικός νόμος» κ.λπ.. Πρώτα απ’ όλα υπάρχει το ρυθμιστικό πολύ πριν τον Χατζηδάκη και πολύ πριν έρθουμε εμείς. Είχε περιγράψει τις χρήσεις γης σε σχέση με τη δυνατότητα της περιφέρειας να τα υλοποιήσει. Όμως, ας τα πάρουμε ένα-ένα. Αυτό στο οποίο αναφέρεστε εσείς στην ερώτησή σας και το χαρακτηρίζετε ως απόπειρα real estate είναι ένα σχέδιο που έβγαλε σε διαβούλευση ο φορέας διαχείρισης που είναι νομικό πρόσωπο ιδιωτικού δικαίου της Περιφέρειας Αττικής για τη δημιουργία ενός σύγχρονου μητροπολιτικού πάρκου με επιρροές από τις ευρωπαϊκές και τις παγκόσμιες τάσεις αειφορικού σχεδιασμού λειτουργικής αναβάθμισης, άθλησης και αναψυχής. Τι έκανε ο φορέας; Οργάνωσε δύο ημερίδες -μία τον Φεβρουάριο, μία τον Μάρτιο-, με ανοιχτή συζήτηση. Συμμετείχαν πάρα πολλοί. Εκτός από την περιφέρεια, όλοι οι δήμοι της περιοχής, το Γεωπονικό Πανεπιστήμιο, το Πανεπιστήμιο Δυτικής Αττικής, η Ελληνική Ορνιθολογική Εταιρεία, ο Σύλλογος Φίλων του Πάρκου, μεμονωμένοι πολίτες και όλοι κατέθεσαν τις απόψεις τους και συνεχίζουν να τις καταθέτουν.

Άρα τι κρατάμε εδώ; Πρώτον, η περιφέρεια έχει τη βούληση να ζωντανέψει το πάρκο. Με ποιες προϋποθέσεις; Πάνω απ’ όλα δεν τροποποιούνται οι χρήσεις γης που προβλέπονται. Αυτό δεν προκύπτει από πουθενά. Αυτό έλειπε! Οι χρήσεις γης είναι συγκεκριμένες από τις πολεοδομικές διατάξεις. Βεβαίως και έχει δασικό χαρακτήρα το πάρκο και το βλέπουμε και χάρη στους δασικούς χάρτες. Ας είναι καλά η Κυβέρνηση Μητσοτάκη που μετά από διακόσια χρόνια που υπάρχει αυτό το κράτος, απέκτησε η Ελλάδα επιτέλους δασικούς χάρτες, έτσι ώστε να μπορούμε να βλέπουμε πού υπάρχει το δάσος, πού υπάρχει δασική έκταση για να το προστατεύουμε, πού δεν υπάρχει για να μπορούμε οι πολίτες να αναπτύσσουμε κατά τον νόμο τις δραστηριότητες μας.

Πάμε, λοιπόν, για τον δασικό χαρακτήρα που λέτε. Το Δασαρχείο Αιγάλεω πρώτα απ’ όλα κάνει διαρκώς -και θα συνεχίσει να κάνει, ανεξάρτητα με το αν αυτό το σχέδιο πάρει τη μία μορφή ή την άλλη- τις αυτοψίες του, τους ελέγχους του κ.λπ.. Ως γνωστόν το τι επιτρέπεται και τι δεν επιτρέπεται σε μια δασική έκταση ή ένα δάσος να γίνει ως παρέμβαση επιτρεπτή το περιγράφει ο ν.998/1979. Ξέρετε πάρα πολύ καλά ότι τα δασαρχεία είναι πάρα πολύ σκληρά και δεν επιτρέπουν ούτε ρίγανη να κουνήσεις και αυτό μάλιστα πολλές φορές το ακούω ως παράπονο και ως κατηγορία από πολλές πλευρές, ότι τα δασαρχεία μας σταματάνε για το ένα και για το άλλο. Καλά κάνουν και τα δασαρχεία σε σταματάνε, διότι αν το έχει κρίνει έτσι το δασαρχείο, σημαίνει ότι έτσι πρέπει να γίνεται.

Σας είπα για το ρυθμιστικό. Το ρυθμιστικό σχέδιο Αθήνας Αττικής, δηλαδή του ν.4277/2014 ορίζει με ποιον τρόπο μπορεί να αναπτυχθεί ως αστικό μητροπολιτικό πάρκο το πάρκο «Αντώνη Τρίτση». Σε σχέση με τις δραστηριότητες λέει στο άρθρο 18 και στο παράρτημα 7 τι μπορεί να αναπτυχθεί. Μπορούν να αναπτυχθούν στο πάρκο «Αντώνη Τρίτση» εκπαιδευτικές δραστηριότητες περιβαλλοντικής ευαισθητοποίησης, δραστηριότητες ήπιας αναψυχής συμβατές πάντοτε με την απαίτηση προστασίας του φυσικού περιβάλλοντος βεβαίως και δραστηριότητες αστικής βιολογικής γεωργίας. Επιπλέον, εφαρμόζονται τα εργαλεία του πολεοδομικού σχεδιασμού πρώτου επιπέδου μέσω των άρθρων 7 και 8 του ν.4447/2016.

Τι σας λέω με όλα αυτά; Η ρύθμιση της περιοχής για το τι μπορεί να αναπτυχθεί, να χτιστεί ή να μην χτιστεί το ορίζει το ειδικό πολεοδομικό σχέδιο το οποίο βασίζεται πάνω απ’ όλα στις διατάξεις που σας προανέφερα. Επομένως, στη δευτερολογία μου θα σας πω για τις χρήσεις γης πολύ πιο εξειδικευμένα τι θα επιτραπεί και τι όχι, αλλά τονίζω αυτό που παρουσίασε η περιφέρεια -και πολύ καλά έκανε- ήταν η έναρξη ενός δημόσιου διαλόγου, μιας δημόσιας διαβούλευσης, για το πώς θέλουμε να είναι το πάρκο «Αντώνη Τρίτση» τα επόμενα είκοσι, τριάντα και σαράντα χρόνια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε

Κύριε Υπουργέ, καμμία σχέση με την πραγματικότητα αυτό που περιγράψατε. Αυτό που παρουσίασε ο κ. Πατούλης είναι ένα σχέδιο με μακέτες το πώς θέλει να κάνει το πάρκο «Αντώνη Τρίτση». Όλοι οι φορείς που αναφέρετε πήγαν και το καταδίκασαν. Δεν υπήρχε ένας φορέας να στηρίξει αυτά τα σχέδια Πατούλη, ο όποιος θέλει να τα προχωρήσει.

Θέλω να μας εξηγήσετε, όμως, ως καθ’ ύλην αρμόδιος. Επιτρέπονται σε δάσος -γιατί δάσος είναι- ενοικιαζόμενα δεντρόσπιτα; Επιτρέπονται σε δάσος αερογέφυρες ποδηλατόδρομοι; Επιτρέπονται σε δάσος η μετατροπή του καναλιού; Γιατί το ρυθμιστικό σχέδιο Αθηνών που μας είπατε κηρύσσει ως υγρότοπο τις λίμνες. Το κανάλι αυτό είναι κομμάτι -φυσικό στοιχείο, προϊόν- της λίμνης. Τεχνητή είναι η λίμνη, αλλά πλέον έχει τέτοιο πληθυσμό ορνιθοπανίδας, ένα στα δύο πουλιά περνάνε ή φωλιάζουν εκεί πέρα, που είναι πλέον σημαντικός αυτός ο υγρότοπος. Επιτρέπεται, λοιπόν, η μετατροπή του καναλιού αυτού, του νερού, του ανοικτού, σε εμπορικό δρόμο με καταστήματα; Επιτρέπεται σε δάσος συνεδριακό κέντρο; Επιτρέπεται σε δάσος νέο πάρκινγκ; Λες και δεν έφτανε το πάρκινγκ, είχαμε πρόβλημα στη χωρητικότητα των πάρκινγκ!

Αυτό που επιβάλλεται να γίνει είναι προστασία της φύσης, ανάδειξη του πρασίνου. Τι εννοούμε με τον όρο «ανάδειξη»; Στεγανοποίηση των λιμνών, να έχουμε περισσότερο νερό, άρα να μην μας φεύγει επειδή οι μεμβράνες από κάτω είναι τρύπιες στη μεγάλη λίμνη και να πάμε μετά με αυτό το νερό που θα έχουν να πρασινίσει το πάρκο, να γίνει πιο φιλόξενο για τους πολίτες της δυτικής Αθήνας που το έχουν απόλυτη ανάγκη. Είναι η ανάσα τους, το όπλο τους απέναντι σε αυτή την ακραία περιβαλλοντική υποβάθμιση που τους επιβάλλεται με τις αδειοδοτήσεις σας τόσων δραστηριοτήτων και τώρα και στο Σκαραμαγκά στα στενά Δαφνίου με τη μονάδα καύσης φυσικού αερίου και με τον ΧΥΤΑ Φυλής να επεκτείνεται διαρκώς.

Ένα πράγμα έχει αυτός ο τόπος, το πάρκο «Αντώνη Τρίτση» και είναι ο τόπος που θα πάει ο μέσος πολίτης της Αθήνας, θα πάρει τα παιδιά του, θα συναντήσει τη φύση στην Αθήνα. Μέσα στον αστικό ιστό το σημείο που συναντά ο πολίτης, ο άνθρωπος στη φύση είναι το πάρκο «Αντώνη Τρίτση». Και αυτό θα το τσιμεντώσετε; Θα έχουμε αερογέφυρες, δεντρόσπιτα με τσιμεντένιες βάσεις, τα κανάλια να γίνονται εμπορικοί δρόμοι, συνεδριακά κέντρα κ.λπ.; Μπορεί να έχουν μάθει έτσι να κάνουν τα πράγματα ο κ. Πατούλης και άλλοι. Στο πάρκο «Αντώνη Τρίτση» αυτό δεν θα περάσει. Θέλουμε εδώ πέρα να βγείτε και να υπερασπιστείτε το αντικείμενό σας, την αρμοδιότητά σας. Δεν σας το ζητάμε. Είναι ανεξαρτήτως κόμματος. Έχετε ηθική υποχρέωση να πείτε ότι όλα αυτά που προτείνουν είναι απαράδεκτα και δεν θα περάσουν. Επιτρέπετε σε όλα δάση δεντρόσπιτα, ποδηλατόδρομους και αερογέφυρες. Αυτό μας λέτε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ηθική υποχρέωση έχουμε όλοι πάνω απ’ όλα. Όμως, πριν μιλήσουμε να ξέρουμε τι λέει ο νόμος. Άλλο τι φανταζόμαστε και άλλο τι έχουμε ψηφίσει. Είμαστε νομοθέτες. Είμαστε στο Κοινοβούλιο. Ο νόμος είναι αυτός που ορίζει και επιτρέπει ή δεν επιτρέπει μια οποιαδήποτε δραστηριότητα είτε σε δάσος, είτε σε δασική έκταση.

Πάμε να τα δούμε λοιπόν βήμα-βήμα, για να δείτε ότι καλή είναι η άρνηση, καλό είναι να λέμε ότι δεν μας αρέσει να υπάρχει εναέριος ποδηλατόδρομος -εμένα όμως μ’ αρέσει που είμαι ποδηλάτης, γιατί να μην έχω;- άλλα είτε μ’ αρέσει εμένα, είτε δεν μ’ αρέσει, είτε αρέσει σε σας, είτε δεν σας αρέσει, δεν θα το αποφασίσετε ούτε εσείς, ούτε εγώ. Υπάρχουν θεσμοθετημένα όργανα της ελληνικής πολιτείας -και ευτυχώς- που θα αποφασίσουν τι θα προκριθεί και τι όχι.

Πάμε να δείτε λοιπόν ποια είναι τα βήματα.

Πρώτον, τον Ιανουάριο του 2019 η Γενική Γραμματεία Χωρικού Σχεδιασμού και Αστικού Περιβάλλοντος προενέκρινε τη μελέτη του ειδικού χωρικού σχεδίου για το πάρκο «Αντώνη Τρίτση». Τι λέει αυτή η πρώτη έγκριση της μελέτης του ειδικού χωρικού σχεδίου; Λέει ότι οι επιτρεπόμενες χρήσεις γης είναι οι εξής: Διοίκηση, εκπαίδευση, πολιτιστικές εγκαταστάσεις, αθλητικές εγκαταστάσεις, χώροι συνάθροισης κοινού, γήπεδα στάθμευσης, κοινωνική πρόνοια, αναψυκτήρια, βιολογικός καθαρισμός, εγκαταστάσεις ανανεώσιμων πηγών ενέργειας, γωνιές ανακύκλωσης-πράσινα σημεία, κατασκηνώσεις, παιδικές εξοχές, καταλύματα μέχρι τριάντα κλίνες που μπορεί να είναι ξενώνες για ερευνητές, μπορεί να είναι χώροι εγκαταστάσεων για φιλοξενία διαφόρων ομάδων, μεταξύ αυτών και ευάλωτων ομάδων, αστική γεωργία- λαχανόκηποι. Αυτά λοιπόν η ελληνική πολιτεία τα έχει προεγκρίνει ως σχέδιο, ως μελέτη για το ειδικό χωρικό σχέδιο ειδικά για το πάρκο «Αντώνη Τρίτση». Επίσης, έχει ειδική αναφορά ότι πρέπει να οριοθετηθεί και να προστατευθεί απόλυτα -έτσι λέει- ο Τεχνητός Υγρότοπος των Νερών του Πύργου της Βασιλίσσης.

Ποιο είναι το επόμενο βήμα; Το επόμενο βήμα είναι να οριστικοποιηθεί το σχέδιο της γενικής διάταξης κτηρίων και ελεύθερων χώρων και να καθοριστούν οι ελεύθεροι χώροι. Όλα αυτά πρέπει να εγκριθούν, εάν περάσουν ή δεν περάσουν, γιατί μπορεί από όλες αυτές τις επιτρεπόμενες δραστηριότητες και χρήσεις που σας είπα να μην περάσει καμμία. Διότι το επόμενο βήμα είναι η έγκριση του ειδικού χωρικού σχεδίου.

Ποιοι νόμοι τα λένε αυτά, ανεξαρτήτως τι πιστεύω εγώ κι εσείς; Ο ν.4447/2016 στο άρθρο 8 λέει για το ειδικό πολεοδομικό σχέδιο. Άρα το ειδικό χωρικό σχέδιο μπορεί να εγκριθεί κατά 99% ή μπορεί να εγκριθεί στο σύνολό του. Δεν το ξέρουμε εμείς και δεν θα το αποφασίσουμε εμείς. Θα το αποφασίσουν οι υπηρεσίες βάσει της νομοθεσίας. Ποιες είναι αυτές οι υπηρεσίες; Είναι η Διεύθυνση Σχεδιασμού Μητροπολιτικών, Αστικών και Υπεραστικών Περιοχών του Υπουργείου Περιβάλλοντος και το Κεντρικό Συμβούλιο Πολεοδομικών Θεμάτων και Αμφισβητήσεων που θα προετοιμάσει και το αντίστοιχο προεδρικό διάταγμα.

Πέραν αυτών των βημάτων και φίλτρων που σας είπα, υπάρχει και άλλο ένα πάρα πολύ σημαντικό και εκεί έρχεται καταλυτικά ο ρόλος του Υπουργείου Περιβάλλοντος. Πρόκειται για τη Στρατηγική Μελέτη Περιβαλλοντικών Επιπτώσεων. Θα πρέπει να συνοδεύονται όλα αυτά τα βήματα που σας είπα με τη στρατηγική μελέτη. Μόλις ολοκληρωθούν αυτά, θα βγουν σε δημόσια διαβούλευση. Ουδείς αιφνιδιάζεται, ουδείς προκαταβάλλεται και ουδείς αποφασίζει μόνος του.

Αφού λοιπόν ενημερωθούν οι εμπλεκόμενοι και αφού περάσουμε από τα τέσσερα φίλτρα που σας είπα, τότε θα καταλήξουμε στο τελικό σχέδιο του τι θα γίνει και τι δεν θα γίνει. Και όπως σας είπα, δεν αποφασίζει μία υπηρεσία, ούτε ένας Υπουργός, ούτε κανείς. Έχουμε όλα αυτά τα όργανα που σας είπα, θεσμοθετημένα από την πολιτεία, βάσει των νόμων που σας προανέφερα, τους οποίους έχουμε ψηφίσει εδώ και τους οποίους βεβαίως τιμούμε και τηρούμε και ακόμα και αν δεν θέλαμε εμείς -που βεβαίως και θέλουμε- έχουμε και τη δικαιοσύνη η οποία θα παρενέβαινε ή μπορεί να παρέμβει οποιαδήποτε στιγμή.

Άρα εμείς στο Υπουργείο Περιβάλλοντος θα εξετάσουμε όλα τα σχέδια που θα μας υποβληθούν εάν συνάδουν με την πολύ σημαντική περιβαλλοντική προστασία της ορνιθοπανίδας, των υγροτόπων και των στοιχείων που συνθέτουν τον δασικό χαρακτήρα αυτού του οικοσυστήματος και τότε μόνο θα εγκριθούν, ανάλογα βεβαίως με τις παρατηρήσεις του Υπουργείου Περιβάλλοντος.

Άρα το πάρκο δεν μετατρέπεται σε κανένα φιλέτο, δεν γίνεται real estate. Θα κρατηθεί στον χαρακτήρα του αμιγώς δασικό. Αυτό πρέπει να γίνει διότι έχουμε προστατευόμενα είδη ορνιθοπανίδας εκεί κι εμείς στο Υπουργείο Περιβάλλοντος σε αυτά δεν κάνουμε πίσω. Και είμαι σίγουρος ότι φυσικά δεν θέλει να διαταράξει το περιβαλλοντικό και οικολογικό αποτύπωμα της περιοχής αυτής η περιφέρεια ή για την ακρίβεια πάνω απ’ όλα η περιφέρεια.

Σας ανέφερα όλα τα φίλτρα και σας είπα πώς κινούμαστε. Έτσι λοιπόν αυτό που θα διασφαλίσουμε θα είναι ότι το πάρκο «Αντώνη Τρίτση» θα είναι ένας πράσινος θύλακας σπουδαίας βιοποικιλότητας και σημασίας και εκεί θα παραμείνουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα συνεχίσουμε τώρα με την τρίτη, με αριθμό 650/31-3-2023, επίκαιρη ερώτηση δεύτερου κύκλου του Βουλευτή Άρτας του Κινήματος Αλλαγής κ. Χρήστου Γκόκα προς τον Υπουργό Υποδομών και Μεταφορών, με θέμα: «Εγγειοβελτιωτικά έργα Πεδιάδας Άρτας και αρδευτικό έργο Πέτα - Κομποτίου».

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Γκόκα, έχετε τον λόγο για την πρωτολογία σας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ που είστε σήμερα εδώ για να συζητήσουμε αυτή την επίκαιρη ερώτηση, η οποία αφορά στην ενημέρωση των παραγωγών αλλά και των συμπολιτών μου στην Άρτα, για την πορεία της υλοποίησης δύο πολύ σημαντικών βασικών έργων για την περιοχή και συγκεκριμένα τα εγγειοβελτιωτικά έργα Πεδιάδας Άρτας και το αρδευτικό έργο Πέτα - Κομπότι τα οποία καλύπτουν σχεδόν το σύνολο των καλλιεργήσιμων και παραγωγικών εκτάσεων της Άρτας.

Όπως γνωρίζετε, κύριε Υπουργέ, η Περιφερειακή Ενότητα Άρτας είναι μια περιοχή που στηρίζεται κατά βάση στον πρωτογενή τομέα. Τα τελευταία χρόνια το αγροτικό εισόδημα έχει καταρρεύσει και ένας καθοριστικός παράγοντας πέραν των προβλημάτων στη δυνατότητα διάθεσης των προϊόντων, με τις χαμηλές τιμές στην πώλησή τους, είναι και η αλματώδης αύξηση του κόστους παραγωγής. Σημαντικές παράμετροι για το κόστος παραγωγής αποτελούν οι υποδομές και ιδιαίτερα η δυνατότητα άρδευσης με επαρκή ποσότητα κατάλληλου νερού χωρίς μεγάλη οικονομική επιβάρυνση. Επίσης, η κλιματική αλλαγή, πέραν των άλλων, συνδέεται και με την υποχώρηση του υπόγειου υδροφόρου ορίζοντα της Πεδιάδας της Άρτας με αποτέλεσμα την υπεράντληση με γεωτρήσεις και μάλιστα πολλές φορές υφάλμυρων ποσοτήτων νερού.

Η ανάγκη λοιπόν κατασκευής και λειτουργίας εγγειοβελτιωτικών έργων άρδευσης και στράγγισης στην Πεδιάδα Άρτας και του αρδευτικού Πέτα - Κομποτίου είναι προφανής.

Τα έργα αυτά διεκδικήθηκαν εδώ και πάνω από τρεις δεκαετίες. Πριν από είκοσι πέντε χρόνια περίπου -θα το γνωρίζετε- μετά από προετοιμασία μελετών τα έργα αυτά άρχισαν να κατασκευάζονται τμηματικά, με έργο το κεφαλής τον ταμιευτήρα Πουρνάρι II και τα πρώτα δίκτυα και ζώνες.

Τελευταία εργολαβία, κύριε Υπουργέ, είχαμε το 2014 με προϋπολογισμό σύμβασης 8,5 εκατομμύρια ευρώ για τα εγγειοβελτιωτικά της Πεδιάδας, ενώ το 2020 παραδόθηκε το έργο που συμβασιοποιήθηκε το 2008 με 8 εκατομμύρια ευρώ για το αρδευτικό έργο Πέτα - Κομπότι.

Συνεπώς σήμερα τα ερωτήματα είναι:

Πρώτον, ποιος είναι ο σχεδιασμός για τα συμπληρωματικά έργα που απαιτούνται ώστε να καταστούν λειτουργικά τα τμήματα και των δύο έργων που κατασκευάστηκαν ή κατασκευάζονται και αφορούν και στα εγγειοβελτιωτικά της Πεδιάδας και στο αρδευτικό έργο Πέτα - Κομπότι; Πότε θα γίνει η δημοπράτηση γι’ αυτά τα συμπληρωματικά έργα; Έχει εξασφαλιστεί η χρηματοδότηση; Γιατί καθυστερούν;

Και το δεύτερο ερώτημα αφορά στον προγραμματισμό και τη συνολική ολοκλήρωση αυτών των δύο πολύ μεγάλων και σημαντικών έργων. Προχωράει η επικαιροποίηση των μελετών; Σε ποιο πρόγραμμα σκοπεύετε να εντάξετε τη χρηματοδότησή τους ώστε να καλύψουν το σύνολο των αναγκών της Πεδιάδας της Άρτας και της περιοχής Πέτα - Κομποτίου;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Γκόκα, όπως κι εσείς αναφέρετε στην ερώτησή σας, τόσο τα έργα στην Πεδιάδα της Άρτας, όσο και στο Πέτα - Κομπότι έχουν ολοκληρωθεί κατά το παρελθόν από το Υπουργείο Υποδομών και Μεταφορών.

Γνωρίζετε πολύ καλά άλλωστε, πριν από δύο μέρες βρισκόμασταν στην Ήπειρο, στα Γιάννενα, το ενδιαφέρον που έχουμε ως Κυβέρνηση, ώστε όλα αυτά τα έργα που αφορούν και τον νομό Άρτας να προχωρήσουν στο συντομότερο δυνατό διάστημα με τις συντομότερες δυνατές διαδικασίες.

Πραγματικά στο Υπουργείο προετοιμάζουμε το διαγωνισμό για τα συμπληρωματικά εγγειοβελτιωτικά έργα Πεδιάδας Άρτας, περιοχής Πέτας - Κομπότι με εκτιμώμενο προϋπολογισμό 11.700.000 ευρώ με ΦΠΑ. Στο αντικείμενο αυτής της νέας εργολαβίας περιλαμβάνονται ουσιαστικά έργα συμπλήρωσης στα ήδη κατασκευασμένα έργα, προκειμένου αυτά -φαντάζομαι ότι το γνωρίζετε, γιατί ξέρω ότι ασχολείστε πολύ επισταμένα- να καταστούν λειτουργικά, ενώ πλέον περιλαμβάνεται και η κατασκευή νέων αρδευτικών δικτύων στη ζώνη 5 της Πεδιάδας Άρτας με δέκα χιλιάδες επιπλέον στρέμματα γης.

Ποια είναι τα προβλήματα τώρα για να τα γνωρίσουμε. Αυτό το έργο είχε εγκεκριμένους περιβαλλοντικούς όρους, οι οποίοι έληξαν. Η υπηρεσία του Υπουργείου Υποδομών και Μεταφορών απέστειλε στη Διεύθυνση Περιβαλλοντικών Αδειοδοτήσεων του ΥΠΕΝ στις 18-11-2021 φάκελο για την ανανέωση των περιβαλλοντικών όρων. Μόλις πριν από ένα μήνα, τον Φεβρουάριο του 2023, η ΔΙΠΑ απέρριψε αυτόν τον φάκελο και ζήτησε να υποβληθεί νέος φάκελος τροποποίησης και να εμπεριέχει μέσα μια ειδική οικολογική μελέτη. Αυτή η απαίτηση σαφώς φέρνει μια καθυστέρηση και πάει το έργο λίγο πιο πίσω.

Αυτό είναι τώρα γιατί συμβαίνει; Συμβαίνει γιατί έχει αυστηροποιηθεί η νομοθεσία σε ότι αφορά τα περιβαλλοντικά και πλέον είναι απαραίτητη και αυτή η μελέτη. Το Υπουργείο μας ήδη ετοιμάζει αυτήν την μελέτη, την έχουμε αναθέσει στον τεχνικό μας σύμβουλο, ώστε το αμέσως επόμενο χρονικό διάστημα να την έχουμε έτοιμη. Βέβαια, οφείλω να σας ενημερώσω ότι θα ξαναναγκαστούμε να κάνουμε μια διαβούλευση με τους εμπλεκόμενους φορείς και αυτό που θα πρέπει να ξεμπλέξουμε, αφού τελειώσει το ζήτημα της περιβαλλοντικής αδειοδότησης, είναι ότι για να προχωρήσουν οι απαιτούμενες απαλλοτριώσεις θα πρέπει να έχουμε ενεργούς περιβαλλοντικούς όρους.

Τώρα στο τρίτο ερώτημά σας σε ό,τι αφορά τη χρηματοδότηση του έργου γνωρίζετε πολύ καλά ότι έχουμε εξασφαλισμένα 8,6 εκατομμύρια ευρώ σε site του Υπουργείου μας και μόλις ξεμπλέξουν τα υπόλοιπα θα εξασφαλίσουμε και τα υπόλοιπα χρήματα, ώστε να προχωρήσουμε στην προκήρυξη αυτού του τόσο σημαντικού έργου, όπως σωστά προείπατε, για την αγροτική παραγωγή, για τον πρωτογενή τομέα της Άρτας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Γκόκα, έχετε τον λόγο για τη δευτερολογία σας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Κύριε Υπουργέ, φτάσαμε στο τέλος μιας ακόμα τετραετίας. Μετά και την τετραετία της προηγούμενης κυβέρνησης, όπως είπα και πριν η τελευταία χρηματοδότηση έγινε το 2014. Υπάρχει καθυστέρηση.

Αναφέρθηκα στην πρωτολογία μου στη μεγάλη σημασία των έργων αυτών. Είναι έργα παραγωγικά, είναι έργα περιβαλλοντικής σημασίας και είναι έργα αναπτυξιακά. Οι δυνατότητες αυτών των έργων είναι να καλύψουν 200.000 στρέμματα στην Πεδιάδα και στην περιοχή Πέτα – Κομπότι. Ήταν αίτημα εδώ και δεκαετίες όλων των φορέων της περιοχής. Περιλαμβάνουν είκοσι αρδευτικές ζώνες για την Πεδιάδα της Άρτας και εννέα αρδευτικές ζώνες για το Πέτα - Κομπότι.

Είμαστε στη δεύτερη φάση αυτών των έργων και από τη δημοπράτηση το 2008 για το αρδευτικό Πέτα - Κομπότι και για την Πεδιάδα της Άρτας το 2014. Καταλαβαίνετε ότι έχουμε πάρα πολύ δρόμο για την συνολική ολοκλήρωση του έργου, το οποίο είναι στόχος, αλλά είναι και ανάγκη για να μπορέσει να έχει μέλλον ο πρωτογενής τομέας, αλλά και γενικότερα η Άρτα, της οποίας η τοπική οικονομία στηρίζεται αποκλειστικά στον πρωτογενή τομέα.

Επιγραμματικά θα μου επιτρέψετε να αναφερθώ σε ορισμένα ζητήματα. Ήδη αναφερθήκατε στην πρωτολογία σας σε κάποια για να συμβάλλουμε όλοι στον στόχο που αφορά σε μια θετική εξέλιξη. Πρώτον, όπως είπατε, τα μέχρι στιγμής έργα απαιτούν συμπληρωματικές εργασίες για να είναι λειτουργικά. Άρα, λοιπόν, ετοιμάζεται αυτή η νέα εργολαβία. Απ’ ότι κατάλαβα έχουμε καθυστέρηση από τους περιβαλλοντικούς όρους στην έγκριση της περιβαλλοντικής μελέτης. Έχουμε, δηλαδή, μια επιπλέον καθυστέρηση.

Ήδη, πριν λίγο καιρό είχα υποβάλει μια ερώτηση που αφορούσε την άρδευση ακτινιδιοκαλλιέργειας δύο χιλιάδες στρέμματα στην περιοχή του Κομποτίου, που το περασμένο καλοκαίρι δεν κατάφεραν να αρδευτούν ή αρδεύτηκαν με υφάλμυρες ποσότητες νερού. Θέλω να πω ότι είναι επείγον, να το έχετε υπ’ όψιν σας και για τη δημοπράτηση και για τη διαδικασία έγκρισης περιβαλλοντικών όρων. Έφυγε ο κ. Αμυράς, θα μπορούσε και αυτός να βοηθήσει λίγο.

Για τις υπόλοιπες ζώνες σας είπα ότι είμαστε πολύ μακριά από τη συνολική ολοκλήρωση αυτών των έργων, ιδιαίτερα για την Πεδιάδα της Άρτας όπου έχουν γίνει τα πολύ λιγότερα τμήματα. Το συνολικό έργο μοιάζει να έχει εγκαταλειφθεί και θέλω να μας πείτε αν είναι στον σχεδιασμό και στον προγραμματισμό της Κυβέρνησης να προχωρήσουμε. Να έχουμε μια απάντηση.

Και βέβαια, όπως υπήρχε συνολική περιβαλλοντική μελέτη για το σύνολο του έργου, φαντάζομαι θα πρέπει να χρηματοδοτηθεί μια μελέτη για να καλυφθούν και οι δύο πεδιάδες, αλλά και για την επικαιροποίηση των μελετών και για την ανανέωση των περιβαλλοντικών όρων, γιατί οι μελέτες προφανώς και έχουν λήξει, όπως είπατε και είναι και παλαιέ. Έχουν όμως αλλάξει και τα δεδομένα, κύριε Υπουργέ. Προβλέπεται η άρδευση με αντλιοστάσια. Το ενεργειακό κόστος πλέον είναι πολύ μεγάλο και όπως είπαμε βασικός συντελεστής του κόστους παραγωγής πέραν των θεμάτων που δημιουργεί η κλιματική αλλαγή.

Άρα, λοιπόν, η επικαιροποίηση των μελετών θα πρέπει να αφορά και αυτόν τον τομέα. Θα πρέπει να δούμε την αλλαγή του τρόπου άρδευσης που προβλέπεται με ανοιχτές διώρυγες από την παλιά μελέτη και με αντλιοστάσια. Πρέπει να δούμε πώς μπορούμε να αλλάξουμε τη μελέτη του έργου, να πάμε σε φυσική ροή, δηλαδή με κλειστούς αγωγούς. Και στα υπάρχοντα αντλιοστάσια να δούμε τη δυνατότητα χρηματοδότησης εγκαταστάσεων ανανεώσιμων πηγών ενέργειας με φωτοβολταϊκά χωρίς να επιβαρυνθούν οι παραγωγοί. Με δεδομένο δε ότι έχουμε προχωρήσει πιθανόν να χρειαστεί ένας συνδυασμός αυτών των δύο λύσεων.

Κύριε Υπουργέ, ελλείψει πολιτικής βούλησης χρειάζεται χρηματοδότηση και πρέπει να προχωρήσουμε για να καλύψουμε το χαμένο έδαφος.

Και ολοκληρώνοντας, θα μου επιτρέψετε να πω ότι έχουμε σε εξέλιξη το νέο ΕΣΠΑ, υπάρχει και το Ταμείο Ανάκαμψης. Η Άρτα δεν πήρε κανένα μεγάλο έργο μέχρι στιγμής. Περιμένουμε, γιατί δεν πρέπει να επικαλεστούμε ούτε το ότι δεν υπάρχουν οι μελέτες, αφού και αυτές πρέπει να χρηματοδοτηθούν. Και βέβαια δεν φταίνε οι παραγωγοί που περιμένουν αυτά τα έργα. Άρα πρέπει να δούμε τι μπορεί να μπει για την Άρτα και ειδικά γι’ αυτό το μεγάλο αναπτυξιακό παραγωγικό έργο στη χρηματοδότηση.

Προφανώς δεν μπορούμε, κύριε Υπουργέ, να συμφωνήσουμε στην κατασκευή αρδευτικών έργων με ΣΔΙΤ, όπως προβλέπεται στο Σχέδιο Ανάκαμψης και Ανθεκτικότητας, γιατί δεν υπάρχει η δυνατότητα στους παραγωγούς να επιβαρυνθούν με ένα επιπλέον κόστος. Εάν τα μεγάλα αρδευτικά συνεχίσουν να κατασκευάζονται με ΣΔΙΤ θα σημαίνει μια επιβάρυνση αντί για ελάφρυνση για τους παραγωγούς.

Ευχαριστώ πολύ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):**

Κύριε Πρόεδρε, σας ευχαριστώ πολύ.

Κύριε Γκόκα, αντιλαμβάνομαι την αγωνία σας. Πραγματικά γνωρίζετε ότι και εμείς από την πλευρά μας και από το Υπουργείο Υποδομών και Μεταφορών, αλλά και συνολικά από την Κυβέρνηση έχουμε δώσει ένα ιδιαίτερο βάρος ιδιαίτερα στην Ήπειρο, ώστε αυτό το αναπτυξιακό έλλειμμα που υπήρχε τα προηγούμενα χρόνια να το διορθώσουμε. Η Ήπειρος είναι μια περιοχή της χώρας μας με ιδιαίτερα χαρακτηριστικά κοινωνικά, οικονομικά, δημογραφικά και θα πρέπει να τη βοηθήσουμε. Και αυτό κάνουμε.

Τώρα σε ότι αφορά αυτό που αναφέρατε ότι δεν υπάρχει κανένα έργο του Ταμείου Ανάκαμψης δεν ισχύει. Υπάρχει το μεγάλο έργο της ύδρευσης με 140 εκατομμύρια που αφορά την Άρτα, Πρέβεζα, Λευκάδα από τις πηγές του Αγίου Γεωργίου του Λούρου όπου λύνουμε προβλήματα διαφόρων περιοχών και της Άρτας, το οποίο είναι ένα έργο που έχουμε εξασφαλίσει χρηματοδότηση από το Ταμείο Ανάκαμψης. Άρα, η βούληση μας υπάρχει.

Να ολοκληρώσουμε τώρα το θέμα των εγγειοβελτιωτικών έργων και των έργων που αφορά την ερώτησή σας. Σας ανέφερα ποιος είναι ακριβώς ο οδικός χάρτης των ενεργειών μας το αμέσως επόμενο διάστημα. Όπως είδατε πριν από ενάμιση μήνα περίπου μας ήρθε από το Υπουργείο Περιβάλλοντος η απαίτηση για την ειδική οικολογική μελέτη. Άμεσα ο τεχνικός σύμβουλος τη συντάσσει. Νομίζω ότι πολύ σύντομα θα είμαστε έτοιμοι αμέσως μετά το Πάσχα, πριν από το καλοκαίρι, να την υποβάλλουμε στο Υπουργείο Περιβάλλοντος, ώστε να προχωρήσουμε αυτό το σημαντικό έργο.

Τους πόρους τους έχουμε εξασφαλισμένους. Χρειάζεται ένα πόσο ακόμη να εξασφαλίσουμε, αλλά υπάρχει αυτό το νούμερο. Ήδη έχουμε προνοήσει να υπάρχει μέσα στο νέο ΕΣΠΑ του Υπουργείου Υποδομών και Μεταφορών. Από εκεί και πέρα, είναι το ζήτημα των απαλλοτριώσεων που αν δεν έχουμε τους περιβαλλοντικούς όρους, δεν μπορούν να κάνουν απαλλοτριώσεις. Άρα, σχεδιασμός είναι αυτός και είναι ξεκάθαρος. Δεν κρυβόμαστε, λέμε ποια είναι η πραγματικότητα.

Γνωρίζετε ότι στην Άρτα υπάρχουν κι άλλα έργα. Ήδη υπογράψαμε την παράκαμψη του Αθαμανίου, μια συμπληρωματική σύμβαση, ώστε να το παραδώσουμε το επόμενο διάστημα.

Έχουμε έναν συνολικό σχεδιασμό για την Άρτα, κύριε Γκόκα, και αυτόν το σχεδιασμό τον υλοποιούμε με πολλή συνέπεια, με λίγα λόγια και πολλή δουλειά.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 648/31-3-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς την Υπουργό Παιδείας και Θρησκευμάτων, με θέμα: «Ασφάλεια προσωπικού και φοιτητών του Αριστοτελείου Πανεπιστημίου Θεσσαλονίκης».

Θα απαντήσει ο Υφυπουργός Παιδείας και Θρησκευμάτων κ. Ευάγγελος (Άγγελος) Συρίγος.

Κύριε Καστανίδη, έχετε τον λόγο για την πρωτολογία σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, κατέθεσα την επίκαιρη ερώτηση όχι τόσο για να σας ελέγξω, όσο για να σας παρακινήσω να δράσετε αμέσως ως Κυβέρνηση, προκειμένου να υπάρξουν έλεγχοι στατικότητας των κτηρίων στο Αριστοτέλειο Πανεπιστήμιο Θεσσαλονίκης, περιλαμβανομένου και του κτηρίου του παραδοσιακού Πειραματικού Σχολείου που ανήκει στο Αριστοτέλειο Πανεπιστήμιο Θεσσαλονίκης. Για να σας παρακινήσω να δράσετε προκειμένου να υπάρξουν σχέδια πυρασφάλειας και οργανωμένα σχέδια διαφυγής σε καταστάσεις εκτάκτου ανάγκης, για να υπάρξουν ασκήσεις ετοιμότητας.

Πριν από λίγες μέρες, όταν συζητείτο στην Ολομέλεια της Βουλής το νομοσχέδιο για την μετατροπή της Ρυθμιστικής Αρχής Ενέργειας σε Ρυθμιστική Αρχή Ύδατος και Διαχείρισης Αποβλήτων, κατατέθηκε και ψηφίστηκε τροπολογία για τον υποχρεωτικό προσεισμικό έλεγχο. Τότε, απευθυνόμενος στον παριστάμενο Υπουργό Ενέργειας, είπα: «Σας παρακαλώ, διαμηνύστε στην ηγεσία του Υπουργείου Παιδείας ότι πρέπει να προχωρήσει αμέσως σε διενέργεια ελέγχων σε όλα τα δημόσια κτήρια που ανήκουν στις τρεις βαθμίδες της εκπαίδευσης», στην προκειμένη περίπτωση και στο Αριστοτέλειο Πανεπιστήμιο Θεσσαλονίκης».

Γι’ αυτό ακριβώς και ρώτησα: Γνωρίζετε εάν έχουν υπάρξει προσεισμικοί έλεγχοι στα κτήρια του Πανεπιστημίου Θεσσαλονίκης; Γνωρίζετε εάν υπάρχουν σχέδια διαφυγής, οργανωμένα σχέδια πυρασφάλειας και ο σχετικός εξοπλισμός, ώστε να αντιμετωπιστεί κίνδυνος πυρκαγιάς; Σας έχουν ενημερώσει εάν υπάρχουν σχέδια διαφυγής από τα κτήρια σε περίπτωση έκτακτων συνθηκών και κινδύνων; Θέτω τα ερωτήματα και θα επανέλθω στη δευτερολογία μου.

Επαναλαμβάνω, με όλη τη θέρμη που μπορώ να διαθέσω, ότι σας παρακινώ να κινηθείτε γρήγορα, αμέσως. Διότι, πριν περάσει λίγος χρόνος από την προειδοποίησή μου -και μ’ αυτό κλείνω, κύριε Πρόεδρε-, είχαμε κατάρρευση σοβάδων σε σχολείο του Βόλου και εκ τύχης δεν είχαμε τραυματισμούς. Σε άλλο σχολείο, είχαμε πυρκαγιά. Αντιλαμβάνεστε ότι μάλλον έχω υπ’ όψιν μου στοιχεία, τα οποία με παρακινούν στο να σας ωθήσω σε άμεσες δράσεις και ενέργειες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε Καστανίδη, ευχαριστώ πολύ για την επισήμανση σας. Πράγματι είναι εξαιρετικά σοβαρό σε μια χώρα με συχνούς σεισμούς όπως είναι η χώρα μας και το θέμα των προσεισμικών ελέγχων, στο οποίο θα αναφερθώ στην πρωτολογία μου και το θέμα των λοιπών μέτρων για τη διαχείριση τέτοιων έκτακτων κρίσεων, για σχέδια διαφυγής, για όλα αυτά που αφορούν στο Αριστοτέλειο Πανεπιστήμιο.

Ως προς το πρώτο θέμα, θα αναφερθώ κυρίως σε αυτά τα οποία απαντούν επί του θέματος στο Υπουργείο Κλιματικής Κρίσεως και Πολιτικής Προστασίας, που είναι αρμόδιο για τους προσεισμικούς ελέγχους. Αναφερθήκατε ήδη στην ανάληψη σχετικής πρωτοβουλίας για σεισμικό έλεγχο που έγινε με τον ν.5037/2023, μετά τον σεισμό στην Τουρκία δηλαδή. Παράλληλα τον Νοέμβριο του 2022 εκδόθηκε η δεύτερη έκδοση του γενικού σχεδίου αντιμετώπισης εκτάκτων αναγκών υπό την κωδική ονομασία: «Εγκέλαδος ΙΙ» και είναι στο πλαίσιο του «ΞΕΝΟΚΡΑΤΗ». Επίσης, από το 2001 και μετά, όπως ορθώς επισημάνατε, υλοποιείται υπό την εποπτεία του ΟΑΣΠ, που είναι μια διαρκής διαδικασία, το πρόγραμμα «Προσεισμικός Έλεγχος Κτηρίων Δημόσιας και Κοινωφελούς Χρήσεως» που αποτελείται από τρία στάδια, τον πρωτοβάθμιο, τον δευτεροβάθμιο και τον τριτοβάθμιο προσεισμικό έλεγχο.

Ο στόχος του πρωτοβάθμιου προσεισμικού ελέγχου -τον οποίο έχουν περάσει και κτήρια του Αριστοτελείου Πανεπιστημίου- είναι η καταγραφή των υφιστάμενων κτηρίων και η πρώτη εκτίμηση της σεισμικής τους επάρκειας, προκειμένου να καθοριστούν οι προτεραιότητες για περαιτέρω έλεγχο.

Από εκεί και πέρα υπάρχουν σεμινάρια και μάλιστα σεμινάρια που τρέχουν από τον ΟΑΣΠ παράλληλα με το Αριστοτέλειο Πανεπιστήμιο την τελευταία τριετία. Έτσι έχουν υπάρξει συναντήσεις του ΟΑΣΠ με το Αριστοτέλειο Πανεπιστήμιο και με στελέχη της Γενικής Διεύθυνσης Τεχνικών Υπηρεσιών του Αριστοτελείου Πανεπιστημίου ως προς το θέμα των ελέγχων κτηρίων και υπάρχει και μια καμπάνια για την ενημέρωση και ευαισθητοποίηση του διδακτικού και διοικητικού προσωπικού, καθώς και των φοιτητών, και τοποθέτηση αφισών σε διάφορα σημεία για τον τρόπο που δρουν σε περίπτωση σεισμού.

Μένω σε αυτό το σημείο και θα περάσω στη συνέχεια, στη δευτερολογία μου, για το θέμα ειδικότερα του τι έχει κάνει το Αριστοτέλειο Πανεπιστήμιο Θεσσαλονίκης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καστανίδη, έχετε τον λόγο για τη δευτερολογία σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Υφυπουργέ, θα περιμένω και τη δευτερολογία σας ελπίζοντας να είναι πιο ελπιδοφόρα από την πρωτολογία σας σε ό,τι αφορά τα αποτελέσματα πια των δράσεων.

Δεν ενδιαφέρει αυτήν την ώρα τι έχει σχεδιάσει κεντρικά και τι απαντά ένα Υπουργείο, όπως είναι το Υπουργείο Κλιματικής Αλλαγής και Διαχείρισης Κρίσεων. Ενδιαφέρει στην πράξη τι έχει γίνει.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Εγώ απλώς μεταφέρω…

**ΧΑΡΑΛΑΜΠΟΣ ΚΑΣΤΑΝΙΔΗΣ:** Σύμφωνοι. Το καταλαβαίνω. Έχει σημασία στην πράξη τι έχει γίνει. Θέλω, λοιπόν, να σας πω μερικά πράγματα για να γνωρίζετε, αποφεύγοντας να μπω -για λόγους ευνόητους- σε ειδικότερες λεπτομέρειες.

Το Πανεπιστήμιο Θεσσαλονίκης έχει τα εξής χαρακτηριστικά σε ό,τι αφορά τα κτήρια του campus. Τα περισσότερα από αυτά οικοδομήθηκαν χωρίς να υπάρχει πολεοδομική άδεια. Επιτρεπόταν αυτό –κακώς- εκείνη την εποχή. Μιλάμε για πολλές δεκαετίες πίσω. Δεύτερον, πολλά από αυτά κρίθηκαν μετά τον σεισμό του 1978 ως κόκκινα. Δεν έγιναν επεμβάσεις τεχνικές σε όλα τα κτήρια για να αντιμετωπιστούν οι λόγοι για τους οποίους κρίθηκαν κόκκινα. Υπάρχουν, επίσης, κτήρια τα οποία ουδέποτε έχουν παραληφθεί, ακόμη και κτήρια τα οποία χτίστηκαν σχετικά πρόσφατα. Ας πούμε στη Σχολή Θετικών Επιστημών δεν έχουν παραληφθεί επισήμως. Υπάρχουν προμελέτες που αφορούν το κεντρικό κτήριο της διοίκησης.

Έχω υπ’ όψιν μου διάφορες κοσμητορικές αρχές που απευθύνονται εδώ και χρόνια -με ένταση τα τελευταία χρόνια- προς το πανεπιστήμιο και την ηγεσία του ζητώντας, σε συνεργασία με την πολιτεία, να υπάρξουν αποκαταστάσεις, έλεγχοι, ενίσχυση κτηριακών υποδομών.

Αντιλαμβάνεστε ότι όλα αυτά τα οποία περιγράφω στη γενικότητά τους είναι αρκετοί λόγοι για να πεισθούμε και να πεισθείτε, αφού αυτή την περίοδο έχετε την ευθύνη και, όποιος άλλος μετά έχει την ευθύνη, να αποφασίσει γρήγορα και να δράσει, όχι μόνο κάνοντας ελέγχους, αλλά και τεχνικές ενέργειες για την αποκατάσταση προβλημάτων στατικότητας, όπως επίσης και σχεδίων αντιμετώπισης κρίσεων.

Δεν θα αφηγηθώ συγκεκριμένο περιστατικό, αλλά να ξέρετε ότι υπάρχουν σχολές στο Αριστοτέλειο Πανεπιστήμιο, όπως και σε άλλα πανεπιστήμια, όπου κινούνται χίλιοι φοιτητές μαζί με το εκπαιδευτικό προσωπικό.

Έχει γίνει άσκηση ετοιμότητας για να δει κανείς πώς θα διαφύγει σε περίπτωση -χτύπα ξύλο- πυρκαγιάς; Εγώ δεν σας λέω μόνο σε περίπτωση σεισμού αλλά και πυρκαγιάς. Δεν γίνονται ασκήσεις ετοιμότητας, ώστε να είναι εκπαιδευμένο το πάσης φύσεως προσωπικό, οι ακαδημαϊκοί μας και οι φοιτητές και οι φοιτήτριές μας.

Χρειάζονται άμεσες δράσεις, θα το ξαναπώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε συνάδελφε, ένας από τους λόγους που το 2021 ζητήσαμε να υπάρχουν πλήρη σχέδια σε κάθε πανεπιστήμιο για το τι γίνεται σε περιπτώσεις εκτάκτων αναγκών ήταν και αυτός, δηλαδή η περίπτωση σεισμού. Τότε είχαμε κατηγορηθεί ότι αυτό σχετιζόταν κυρίως με σχέδια αν γίνουν φασαρίες μέσα στο πανεπιστήμιο.

Εκείνο το οποίο διαβλέπαμε τότε και απαιτήσαμε έκτοτε συστηματικά από όλα τα πανεπιστήμια και όχι μόνο από το Αριστοτέλειο είναι να υπάρξουν και να φτιαχτούν σχέδια διαφυγής από όλα τα κτήρια για περιπτώσεις εκτάκτων αναγκών, σεισμού, πυρκαγιάς ή άλλης φυσικής καταστροφής.

Πολλά πανεπιστήμια το «τρέχουν». Κάποια πανεπιστήμια έχουν προσθέσει, επί παραδείγματι, εξωτερικές σκάλες. Αν πάτε σε κεντρικά κτήρια, κυρίως του Πανεπιστημίου Αθηνών, που είναι εδώ, στην Αθήνα, θα δείτε ότι έχουν βάλει εξωτερικές σκάλες, όπως και στο Μετσόβιο Πολυτεχνείο, διότι τα παλιά σχέδια δεν προέβλεπαν επαρκείς οδούς διαφυγής.

Σε αυτό το πλαίσιο λοιπόν για το Αριστοτέλειο Πανεπιστήμιο έχουν καταρτιστεί σχέδια διαφυγής σε είκοσι τρία ακαδημαϊκά τμήματα και για το κτήριο διοικήσεως. Υπενθυμίζω ότι το Αριστοτέλειο εκτείνεται σε εξήντα επτά κτήρια αυτή τη στιγμή. Δεν έχουν όλα. Φτιάχνονται αυτή τη στιγμή. Έχουν ήδη όμως καταρτιστεί σχέδια διαφυγής για είκοσι τρία ακαδημαϊκά τμήματα και για το κτήριο διοικήσεως.

Για το κτήριο διοικήσεως ορθώς είπατε ότι χρειάζεται ενίσχυση. Υπάρχει μελέτη ενίσχυσης, η οποία είναι στο τελικό στάδιο. Περιλαμβάνει τι θα χρειαστεί για να μπορέσει να ενισχυθεί σε περίπτωση σεισμού. Είναι και ένα πολύ ψηλό κτήριο, όπως γνωρίζετε.

Από εκεί και πέρα οι υπάλληλοι της υπηρεσίας ακολουθούν το σχέδιο διαχειρίσεως έκτακτης ανάγκης των κτηρίων του Αριστοτελείου Πανεπιστημίου Θεσσαλονίκης, το οποίο καταρτίστηκε το 2021, μετά την ψήφιση του σχετικού νόμου. Πάνω σε αυτό δηλαδή κινούνται.

Πολύ σημαντική η παρατήρησή σας για τις εκπαιδεύσεις. Δεν έχουμε εκπαιδεύσεις σε όλα τα τμήματα. Έχουμε συστηματικές εκπαιδεύσεις, για παράδειγμα, σε μερικά τμήματα. Το Τμήμα Χημικών Μηχανικών είναι από τα τμήματα που κάνουν κάθε χρόνο δύο φορές εκπαιδεύσεις σε θέματα σεισμού, πυρασφάλειας και πρώτων βοηθειών και γίνονται πολλές εκπαιδεύσεις, τουλάχιστον τέσσερις το χρόνο, για την εκκένωση του παιδικού κέντρου σε περίπτωση σεισμού, με διαφορετικά σενάρια κάθε φορά.

Από εκεί και πέρα υπάρχουν σχολές οι οποίες έχουν προγραμματίσει και «τρέχουν» ήδη από φέτος εκπαιδεύσεις σε περίπτωση σεισμού, πυρκαγιάς ή άλλων φυσικών καταστροφών. Αναφέρω τα κτήρια της Παιδαγωγικής Σχολής, της Σχολής Θετικών Επιστημών, της Σχολής Επιστημών Υγείας και της πανεπιστημιακής φοιτητικής λέσχης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μισό λεπτό, κύριε Πρόεδρε, τελειώνω.

Επίσης, έχουν εκπαιδευτεί τα μέλη του προσωπικού στην ορθή χρήση πυροσβεστήρων και στην παροχή πρώτων βοηθειών σε αυτά τα κτήρια, όπως και στην πανεπιστημιακή φοιτητική λέσχη. Υπάρχει στο πανεπιστήμιο διαθέσιμος προσομοιωτής πυροσβέσεως και έχει προγραμματιστεί η προμήθεια νέου προσομοιωτή, για να μπορέσουν να εκπαιδευτούν και φοιτητές και μέλη ΔΕΠ και λοιπές κατηγορίες για την πυρόσβεση των πανεπιστημίων.

Κοινώς έχουν γίνει σοβαρά βήματα. Χρειάζονται να γίνουν και πολλά ακόμη. Εγώ θεωρώ εξαιρετικά θετική την ύπαρξη σχεδίων διαφυγής, που δεν υπήρχαν μέχρι το 2021. Συνεχίζουμε προς την ίδια κατεύθυνση. Βεβαίως μιλάμε για ένα πολύ μεγάλο πανεπιστήμιο με πολλά κτήρια. Θεωρώ ότι βρισκόμαστε σε καλή πορεία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και δύο συνοδοί εκπαιδευτικοί από το 9ο Γυμνάσιο Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την πέμπτη με αριθμό 662/3-4-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Εκφασισμός εκπαιδευτικών μέσω επιμόρφωσης του Υπουργείου Παιδείας και Θρησκευμάτων (ΥΠΑΙΘ)».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάμε για ένα βαθύτατα αντιπαιδαγωγικό ρατσιστικό και ακραία συντηρητικό εκπαιδευτικό υλικό, που υποχρεώνει το Υπουργείο να περνάνε μέσα από αυτή την εκπαίδευση οι δάσκαλοι και οι καθηγητές στα σχολεία μας. Συμπεριλαμβάνει έννοιες κοινωνικού δαρβινισμού, ναζιστικής παιδαγωγικής, αναφέρεται σε εθνική καθαρότητα, εισάγει τον ανταγωνισμό, τη δαιμονοποίηση του πνεύματος αντιλογίας συγκεκριμένων ιδεολογιών με παράδοση στους εργατικούς αγώνες και στα κοινωνικά κινήματα, χρήση αντιπαιδαγωγικών χαρακτηρισμών, όπως «προβληματικοί μαθητές».

Σας διαβάζω αποσπάσματα: «Είστε διευθυντής-διευθύντρια σε ένα σχολείο όπου παρατηρείται μεγάλη κινητικότητα ντόπιων μαθητών προς γειτονικές σχολικές μονάδες; Σταδιακά το σχολείο έχει μεταμορφωθεί σε σταυροδρόμι πολιτισμών και καταυλισμών στιγματισμένων; Πώς θα ανατρέπατε αυτή την κατάσταση έχοντας ένα χρόνο διορία για να επαναφέρετε την κανονικότητα στο σχολείο και την προηγούμενη καλή φήμη του;».

Παρακάτω: «Οι εκπαιδευτικοί καλούνται να αναπτύξουν πλάνο δράσης για να αντιμετωπίσουν έναν μαθητή που δεν συμμορφώνεται στους κανόνες και είναι ιδιαίτερα ανθεκτικός στη στάση του, πνεύμα αντιλογίας έως και αναρχικός».

Σε άλλο σημείο συναντούμε τον τίτλο «Προβληματικοί μαθητές: Το στίγμα στην τάξη και η κοινωνική γέννηση των περιθωριοποιημένοι μαθητών», ενώ σε κάποια άσκηση οι εκπαιδευτικοί πρέπει να χαρακτηρίσουν τους μαθητές με μόνο κριτήριο την εξωτερική τους εμφάνιση.

Κύριε Υπουργέ, είναι ρατσιστικό και ακραία συντηρητικό, το λιγότερο, αυτό το υλικό που δίνετε. Σας καλούμε να το αποσύρετε άμεσα και να απολογηθείτε στο πώς φτάσατε αυτές οι φράσεις να εκπαιδεύουν τους εκπαιδευτικούς μας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα ήθελα να ξεκινήσω την απάντησή μου προς τον κύριο συνάδελφο τονίζοντας ότι η υπηρεσιακή εκπαίδευση είναι δικαίωμα του υπαλλήλου και ταυτοχρόνως η εισαγωγική εκπαίδευση-επιμόρφωση είναι υποχρεωτική, τόσο για τους δημοσίους υπαλλήλους εν γένει όσο και για τους εκπαιδευτικούς ειδικότερα, πολλώ δε μάλλον για τους εκπαιδευτικούς. Και αυτό δεν είναι κάτι που το λέω εγώ, το λέει ο Υπαλληλικός Κώδικας. Επίσης, το λέει και ο νόμος 1566/1985 για τη δομή και λειτουργία της πρωτοβάθμιας και δευτεροβάθμιας εκπαίδευσης.

Στο πλαίσιο αυτό λοιπόν προβλέπεται ότι τα θέματα που είναι σχετικά με την εισαγωγική επιμόρφωση εκπαιδευτικών, καθορίζονται με απόφαση του Υπουργού Παιδείας, η οποία εκδίδεται μετά από γνώμη του Ινστιτούτου Εκπαιδευτικής Πολιτικής.

Με βάση αυτά τα συγκεκριμένα έχει εκδοθεί από τις 18 Νοεμβρίου 2022 η απόφαση της Υπουργού Παιδείας και Θρησκευμάτων κ. Κεραμέως, η 143616, σύμφωνα με την οποία -όπως τροποποιήθηκε και ισχύει- κατά το σχολικό έτος 2022-2023 πραγματοποιείται πρόγραμμα εισαγωγικής επιμόρφωσης εκπαιδευτικών της πρωτοβάθμιας και δευτεροβάθμιας εκπαίδευσης και μελών ειδικού εκπαιδευτικού και ειδικού βοηθητικού προσωπικού.

Η επιμόρφωση υλοποιείται από το Ινστιτούτο Εκπαιδευτικής Πολιτικής γίνεται εξ αποστάσεως και είναι διάρκειας ενενήντα έξι ωρών, είκοσι τέσσερις ώρες σύγχρονη και οι υπόλοιπες εβδομήντα δύο ώρες ασύγχρονη επιμόρφωση. Την εισαγωγική επιμόρφωση υποχρεούνται να παρακολουθήσουν οι εκπαιδευτικοί πρωτοβάθμιας και δευτεροβάθμιας εκπαίδευσης, γενικής και ειδικής, καθώς και τα μέλη ειδικού εκπαιδευτικού προσωπικού και ειδικού βοηθητικού προσωπικού, που διορίστηκαν από 1-1-2020 μέχρι 30-6-2022, όσοι διορίστηκαν με υπουργική απόφαση ή δικαστική απόφαση, μετά την έναρξη ισχύος του νόμου 4547, δηλαδή μετά τις 12 Ιουνίου του 2018 και όσοι διορίστηκαν μετά το 1999 και πριν τον Σεπτέμβριο του 2012 και εξακολουθούν να κατέχουν τον εισαγωγικό βαθμό, δηλαδή για οποιονδήποτε λόγο δεν παρακολούθησαν πρόγραμμα εισαγωγής επιμόρφωσης.

Ερχόμενος, λοιπόν, στο πρώτο ερώτημά σας και λαμβάνοντας υπ’ όψιν το θεσμικό πλαίσιο σχετικά με την ατομική αξιολόγηση των εκπαιδευτικών, σας αναφέρω ότι η εισαγωγική επιμόρφωση εκπαιδευτικών για την πρωτοβάθμια και δευτεροβάθμια εκπαίδευση και μελών ΕΕΠ και ΕΒΠ αποτελεί μια διακριτή διαδικασία η οποία δεν σχετίζεται με τη διαδικασία αξιολόγησης του εκπαιδευτικού προσωπικού.

Επιπλέον, θα ήθελα να επισημάνω ότι σύμφωνα με τις δηλώσεις του Προέδρου του Ινστιτούτου Εκπαιδευτικής Πολιτικής του κ. Αντωνίου, μόνο κατά το προηγούμενο σχολικό έτος 2021-2022 επιμορφώθηκαν πάνω από εκατόν είκοσι πέντε χιλιάδες εκπαιδευτικοί σε ευρύ φάσμα θεμάτων, με χρηματοδοτούμενα μέσω ΕΣΠΑ προγράμματα.

Σχετικά με το θέμα των αστοχιών οι οποίες εντοπίστηκαν στο εκπαιδευτικό υλικό και στις οποίες αναφέρεστε στην ερώτησή σας, όπως δήλωσε ο Πρόεδρος ΙΕΠ κ. Αντωνίου μέχρι στιγμής η επιμορφωτική διαδικασία διεξάγεται ομαλά. Μιλάμε για πεντέμισι χιλιάδες σελίδες πολυσχιδούς επιμορφωτικού έργου. Οι ελάχιστες αστοχίες που εντοπίστηκαν σε αυτές αντιμετωπίζονται άμεσα. Χάρις και στη συνεισφορά των συντελεστών και των συμμετεχόντων απομονώνονται και διορθώνονται.

Στη δευτερολογία μου θα επανέλθω με περισσότερα στοιχεία σχετικά με την υλοποίηση της επιμόρφωσης και το δεύτερο ερώτημά σας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, τα αποσύρατε αυτά τα αποσπάσματα; Θέλω μια ξεκάθαρη απάντηση. Σας τα δώσαμε γραπτά. Είχατε μια βδομάδα να τα επεξεργαστείτε. Τα έχετε αποσύρει από το εκπαιδευτικό υλικό; Υπάρχουν αυτή τη στιγμή αυτές οι φασιστικές φράσεις στο εκπαιδευτικό σας υλικό, ναι ή όχι;

Θα προχωρήσω και παραπέρα. Γιατί επειδή είναι πολλές οι σελίδες όπως είπατε, βρίθουν αντίστοιχου υλικού. «Πελάτες της εκπαίδευσης». Το καταθέτω για τα Πρακτικά. «Οι εξωτερικοί πελάτες…» -διδάσκεται στους δασκάλους και τους καθηγητές- «…μπορεί να είναι οι επιχειρήσεις που θα προσλάβουν τους μαθητές. Σε κάθε περίπτωση οι προσδοκίες του εξωτερικού πελάτη…» -των επιχειρήσεων που θα προσλάβουν τους μαθητές δηλαδή- «…καθορίζουν και την ποιότητα της εκπαιδευτικής μονάδας». Αυτό είναι υπογραμμισμένο. Η ποιότητα της εκπαιδευτικής μονάδας καθορίζεται από τις επιχειρήσεις που θα προσλάβουν τους μαθητές. Μην αποφύγετε να απαντήσετε σε αυτό στη δευτερολογία σας. Θέλω να μου πείτε ότι αυτό φεύγει. Εκτός αν θέλετε να μου πείτε ότι συμφωνείτε.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανταπόκριση του σχολείου στην ικανοποίηση των πελατών. Το σχολείο αναλαμβάνει πρωτοβουλίες για τη βελτίωση της ποιότητας και της παρεχόμενης εκπαίδευσης αναθεωρώντας τη διδακτέα ύλη και τους τρόπους διδασκαλίας προκειμένου να ανταποκριθεί στην ικανοποίηση των πελατών, που είναι οι επιχειρήσεις που θα προσλάβουν τους μαθητές.

Σας καλούμε ρητά και κατηγορηματικά να μας πείτε ότι αυτά και οτιδήποτε άλλο σχετικό δεν θα είναι στοιχεία του εκπαιδευτικού υλικού, να μας πείτε, επίσης, πόσο κόστισε αυτό το εξαιρετικό εκπαιδευτικό υλικό και να σταματήσετε τον εκφασισμό της εκπαίδευσης. Γιατί αυτό συνιστά η εκπαίδευση στον κοινωνικό δαρβινισμό, με στοιχεία ναζιστικής εκπαιδευτικής. Γιατί τίποτα λιγότερο από αυτό δεν είναι το υλικό σας.

Θέλουμε ρητή και κατηγορηματική δήλωση, κύριε Υπουργέ, για όλες τις φράσεις και για τη νέα φράση όσον αφορά τους πελάτες της επιχείρησης που θα περιλαμβάνουν τους μαθητές και οι οποίοι θα κρίνουν την ποιότητα της σχολικής μονάδας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, επαναλαμβάνω αυτό είπα και προηγουμένως. Οι ελάχιστες αστοχίες που εντοπίζονται στις πεντέμισι χιλιάδες σελίδες του πολυσχιδούς επιμορφωτικού υλικού απομονώνονται και διορθώνονται άμεσα. Αυτό το λέω ως απάντηση σε κάτι που ανέφερα και πιο πριν.

Τώρα σχετικά με το θέμα της προετοιμασίας και της υλοποιήσεως της επιμόρφωσης. Αρχικά συγκροτήθηκε από το ΙΕΠ η επιστημονική ομάδα έργου, καθώς επίσης δημιουργήθηκαν στο ΙΕΠ μητρώα εξωτερικών επιστημονικών συνεργατών, εμπειρογνωμόνων, επόπτες, εκπονητές επιμορφωτικού υλικού και επιμορφωτές.

Ειδικότερα, ως προς το εκπαιδευτικό υλικό έγιναν τα ακόλουθα: Η επιστημονική ομάδα, συνεπικουρούμενη από ομάδα εργασίας που δημιουργήθηκε με απόφαση του Διοικητικού Συμβουλίου του ΙΕΠ και απαρτιζόταν από στελέχη του ΙΕΠ και εξωτερικούς συνεργάτες, δηλαδή από ανθρώπους ειδικευμένους σ’ αυτό, ανέλαβε τη διαμόρφωση επιμορφωτικού υλικού στην ειδική αγωγή. Η εκπονητές επιμορφωτικού υλικού, υπό την καθοδήγηση των εποπτών, εκπόνησαν το επιμορφωτικό υλικό. Στη συνέχεια οι επόπτες συνέθεσαν ένα ενιαίο επιμορφωτικό υλικό το οποίο είναι όλο αναρτημένο, μαζί με οδηγούς μελέτης κάθε αντικειμένου, στην πλατφόρμα σύγχρονης εκπαίδευσης του ΙΕΠ και καλύπτει ποικίλα θεματικά πεδία όπως παιδαγωγική αλληλεπίδραση, διαχείριση πολυμορφίας, διδακτικές μεθόδους, τεχνικές κοινότητες μάθησης και πρακτικής, σχολείο δεξιοτήτων οργάνωσης και διοίκησης της εκπαίδευσης, επίσης προγραμματισμό και οργάνωση της διδακτέας ύλης και παιδαγωγική αξιοποίηση των τεχνολογιών για την πληροφορική και τις επικοινωνίες και εκπαιδευτική αξιολόγηση και ποιότητα στην εκπαίδευση.

Στη δεύτερη φάση επιμορφώσεως που είναι σε εξέλιξη το τρέχον χρονικό διάστημα, εκτός από τη θεωρητική πλαισίωση στα επιμέρους αντικείμενα, αξιοποιούνται η μελέτη σεναρίων, η διερευνητική μάθηση, η συνεργατική επίλυση προβλημάτων και η μάθηση μέσω ερευνητικών σχεδιασμών.

Επομένως, μην είμαστε ισοπεδωτικοί απέναντι σε τέτοιου είδους προγράμματα και μη χρησιμοποιούμε εκφράσεις όπως αυτή που είπατε «ο εκφασισμός της εκπαιδεύσεως».

Τώρα σχετικώς με το κόστος της πράξεως εισαγωγική επιμόρφωση εκπαιδευτικών. Αυτό ανέρχεται στο συνολικό ποσό των 2.350.000 ευρώ, σύμφωνα με το εγκεκριμένο έντυπο αναλύσεως κόστους και το τεχνικό δελτίο της πράξεως και καλύπτεται από τον προϋπολογισμό του συγχρηματοδοτούμενου σκέλους του Προγράμματος Δημοσίων Επενδύσεων του Υπουργείου Παιδείας χωρίς να προκαλείται επιπρόσθετη δαπάνη εις βάρος του προϋπολογισμού του Υπουργείου Παιδείας. Διευκρινίζεται, επίσης, ότι το κόστος αυτό αφορά κυρίως αμοιβές εξωτερικών συνεργατών και όχι των στελεχών του ΙΕΠ, καθώς δεν προβλέπεται επιπλέον αμοιβή για το έργο τους.

Τέλος, θα μου επιτρέψετε να κάνω μια ακόμη επισήμανση. Μου κάνει εντύπωση στη διατύπωση της ερώτησής σας η καθολικά αρνητική σας στάση στα θέματα επιμορφώσεως εκπαιδευτικών. Ενώ, υποθέτω γνωρίζετε και εσείς, είναι επιστημονικά τεκμηριωμένο και πανθομολογούμενο πως η διαρκής επιμόρφωση είναι κινητήριος μοχλός και βασική προϋπόθεση για την επαγγελματική ανάπτυξη των εκπαιδευτικών και την αποτελεσματικότητα της εκπαιδευτικής διαδικασίας.

Όσον αφορά, τέλος, εμάς το Υπουργείο Παιδείας, σας θυμίζω ότι έχουμε προχωρήσει ήδη σε είκοσι τέσσερις χιλιάδες οκτακόσιους τριάντα επτά διορισμούς μετά από πολλά χρόνια που δεν είχε διοριστεί κανένας, με πέντε χιλιάδες εννιακόσιους είκοσι εννέα για πρώτη φορά στην ειδική αγωγή και συνεχίζεται με τη διαρκή επένδυση στο εκπαιδευτικό προσωπικό. Μέρος αυτής είναι και οι επιμορφώσεις.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το 9ο Γυμνάσιο Καλλιθέας, το δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την όγδοη με αριθμό 667/3-4-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Άμεσα να ιδρυθούν και να λειτουργήσουν τα αναγκαία τμήματα ένταξης, ώστε να καλυφθούν οι ανάγκες όλων των μαθητών με ειδικές εκπαιδευτικές ανάγκες».

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, επικεντρώνομαι σήμερα στα τμήματα ένταξης λέγοντας από την αρχή ότι το τμήμα ένταξης, αυτός ο θεσμός αποτελεί φυσικά μια πολύ σημαντική ειδική, εκπαιδευτική, υποστηρικτική δομή. Μέσα στο γενικό σχολείο είναι ενταγμένη αυτή η δομή, η οποία υποστηρίζει μαθητές με ειδικές εκπαιδευτικές ανάγκες με ή και χωρίς γνωμάτευση.

Παρ’ όλα αυτά, παρά τη σπουδαιότητα, δηλαδή, αυτής της δομής και την αποδεδειγμένη ωφελιμότητά της, με ευθύνη όλων των κυβερνήσεων τόσο η ίδρυση όσο και η λειτουργία των τμημάτων ένταξης βρίσκονται πάρα πολύ πίσω από τις πραγματικές ανάγκες και αφήνουν έτσι πολλούς μαθητές στην κυριολεξία αβοήθητους.

Είναι χαρακτηριστικό, γι’ αυτό και αποδεικτικό ότι ακόμα και αυτό το στοιχειώδες δίκτυο των τμημάτων ένταξης στην πρωτοβάθμια εκπαίδευση που υπάρχει συρρικνώνεται δραματικά στην επόμενη βαθμίδα της εκπαίδευσης, τη δευτεροβάθμια.

Εδώ πρέπει να σας πω ότι με στοιχεία του 2019 από τα τρεις χιλιάδες εξακόσια τρία τμήματα ένταξης που λειτουργούσαν τότε συνολικά στην εκπαίδευση τα δύο χιλιάδες εννιακόσια είκοσι δύο ήταν στην πρωτοβάθμια και μόνο τα εξακόσια ογδόντα ένα ήταν στη δευτεροβάθμια, λιγότερο και από το ένα πέμπτο.

Οι δυσκολίες, όμως, αυτών των παιδιών κατά τη διάρκεια της μετάβασής τους από τη μία βαθμίδα στην άλλη παραμένουν, καθώς η παιδαγωγική και η επιστημονική στήριξη που λαμβάνουν στην πρωτοβάθμια εκπαίδευση αμβλύνει μεν, αλλά δεν εξαλείφει τις δυσκολίες που έχουν αυτά τα παιδιά. Επομένως πρέπει να δεχθούν ίση, αν όχι μεγαλύτερη, στήριξη και στη δευτεροβάθμια εκπαίδευση.

Ωστόσο, το μόνο που προβλέπεται γι’ αυτά τα παιδιά στη δευτεροβάθμια εκπαίδευση είναι μια προφορική εξέταση. Κι αυτή με πάρα πολλούς κόφτες και προϋποθέσεις, που ναι μεν διευκολύνει τον μαθητή ασφαλώς -είναι μια χρήσιμη διαδικασία-, όμως δεν τον στηρίζει με την έννοια της βελτίωσης σε σχέση με τις μαθησιακές δυσκολίες που ενδεχομένως αντιμετωπίζει.

Εδώ πρέπει να πούμε, κύριε Υπουργέ, ότι το περασμένο καλοκαίρι ως ΚΚΕ είχαμε επανακαταθέσει μία ερώτηση, ζητώντας τη μαζική ίδρυση τμημάτων ένταξης, καθώς υπήρχαν και υπάρχουν επτακόσιες πενήντα θετικές γνωμοδοτήσεις και αποφάσεις των δήμων για την ίδρυσή τους. Ξέρετε πόσα ιδρύθηκαν; Σαράντα! Επτακόσια πενήντα ζητήθηκαν, σαράντα ιδρύθηκαν. Καταλαβαίνετε ότι είναι όχι απλώς πίσω, είναι δραματικά πίσω από τις ανάγκες. Και τη φετινή σχολική χρονιά εκατοντάδες τμήματα ένταξης δεν λειτούργησαν λόγω έλλειψης προσωπικού.

Σας ρωτάμε, λοιπόν, κύριε Υπουργέ, τι μέτρα σκοπεύετε να λάβετε εσείς και η Κυβέρνησή σας, ώστε να ιδρυθούν και να λειτουργήσουν όσα τμήματα ένταξης χρειάζονται για να καλυφθούν οι ανάγκες σε όλη τη χώρα και, βεβαίως, να προσληφθεί όλο το αναγκαίο -επαναλαμβάνω τη λέξη- μόνιμο εκπαιδευτικό προσωπικό -γιατί όλα τα παιδιά, αλλά πολύ περισσότερο αυτά τα παιδιά, χρειάζονται ένα σταθερό παιδαγωγικό περιβάλλον-, ώστε τα τμήματα ένταξης να λειτουργήσουν επιτέλους με τους σωστούς όρους και με την έναρξη της σχολικής χρονιάς.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, θέλω να πιστεύω ότι όλοι σε αυτή την Αίθουσα, και ιδίως εμείς στη Νέα Δημοκρατία, είμαστε ευαίσθητοι όσον αφορά στη συνεκπαίδευση μαθητών και μαθητριών με αναπηρίες και ειδικές εκπαιδευτικές ανάγκες. Και αυτή επιτυγχάνεται μέσα από τα τμήματα ένταξης αλλά και τον θεσμό της παράλληλης στήριξης σε όλες τις σχολικές μονάδες της γενικής και της ειδικής εκπαιδεύσεως.

Μπορώ να σας πω ότι αυτό το θέμα με ενδιαφέρει προσωπικώς πολύ, διότι είχα την τιμή το 2008, όντας Ειδικός Γραμματέας για τη Διαπολιτισμική Εκπαίδευση, να έχω εισηγηθεί τις σχετικές διατάξεις των άρθρων 6, 8 και 34 του ν.3699 του 2008, οι οποίες είναι βασικές για την ίδρυση αυτών των τμημάτων εντάξεως και παραμένουν ακόμη και σήμερα εν ισχύι.

Στο πλαίσιο αυτών των διατάξεων, αλλά και νεότερων, όπως του άρθρου 53 του ν.4823 του 2021, εκδόθηκε εγκύκλιος υποβολής συγκεκριμένων προτάσεων για την ίδρυση τμημάτων εντάξεως σε δημόσιες σχολικές μονάδες πρωτοβάθμιας και δευτεροβάθμιας εκπαίδευσης, γενικής και ειδικής επαγγελματικής κατεύθυνσης, από τις 27 Απριλίου του 2021.

Στην εγκύκλιο αυτή τέθηκαν όλες οι αναγκαίες διαδικασίες, παράμετροι και συνισταμένες, προκειμένου να εξακριβωθούν και να αποτυπωθούν οι ανάγκες των μαθητών που χρειάζονται υποστήριξη από τμήματα ένταξης. Απαραίτητη προϋπόθεση είναι να υπάρχουν τουλάχιστον τρεις μαθητές και σχετική πρόταση από διαγνωστική υπηρεσία.

Δεύτερο σημείο, οι τοπικές συνθήκες κάθε περιοχής σε σχέση με ήδη ιδρυμένα τμήματα εντάξεως. Τρίτο σημείο, η χιλιομετρική απόσταση ανάμεσα στις σχολικές μονάδες που έχουν μαθητές που έχουν ανάγκη να στηριχθούν από τμήματα εντάξεως. Τέταρτο σημείο, ο συνολικός αριθμός μαθητών κάθε σχολικής μονάδας. Και τελευταίο σημείο, η δυνατότητα ή μη διαθέσιμου χώρου για το τμήμα εντάξεως.

Τα παραπάνω εισήχθησαν στο πληροφοριακό σύστημα «myschool», προκειμένου να δοθεί επιπλέον η δυνατότητα στους περιφερειακούς διευθυντές εκπαίδευσης να προτείνουν και εκείνοι με τη σειρά τους την ίδρυση τμημάτων εντάξεως στην περίπτωση που είχαν επιπλέον προτάσεις.

Για την επεξεργασία των αιτημάτων που υπεβλήθησαν, πέραν του τυπικού ελέγχου των αιτούμενων δικαιολογητικών, η αρμόδια υπηρεσία του Υπουργείου Παιδείας προχώρησε και σε ποιοτικό έλεγχο, σύμφωνα με τα ισχύοντα. Και σύμφωνα με την παραπάνω διαδικασία, ολοκληρώθηκε η σχετική ίδρυση τμημάτων με την ΚΥΑ υπ’ αριθμόν 149773 «Ίδρυση τμημάτων ένταξης σε δημόσιες σχολικές μονάδες τυπικής δευτεροβάθμιας εκπαίδευσης, γενικής και επαγγελματικής κατεύθυνσης».

Επίσης, έχει ολοκληρωθεί η επεξεργασία των αιτημάτων για ίδρυση τμημάτων εντάξεως στην πρωτοβάθμια εκπαίδευση, δημοτικά και νηπιαγωγεία, με γνώμονα τα παραπάνω αναφερθέντα και έχουν προωθηθεί προς το Υπουργείο Οικονομικών τα σχέδια των σχετικών ΚΥΑ.

Στη δευτερολογία μου θα σας απαντήσω για τα θέματα προσλήψεως εκπαιδευτικού προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κατ’ αρχάς δεν τίθεται θέμα ευαισθησίας. Πολιτικό έλεγχο κάνουμε τώρα εδώ, δεν συζητάμε με όρους ψυχολογικούς. Και, εν πάση περιπτώσει, σε κάθε περίπτωση το κριτήριο της αλήθειας είναι η ίδια η πράξη και η πραγματικότητα.

Σε σχέση με την εγκύκλιο στην οποία αναφερθήκατε, την έχω στο χέρι μου. Είναι από τις 27 Απριλίου του 2021. Φυσικά, και την έχουμε μελετήσει. Όμως, από τότε, κύριε Υφυπουργέ, πέρασαν δύο χρόνια. Και τι χρόνια; Μέσα στην πανδημία, όπου αυτά τα προβλήματα, που έχουν αυτά τα παιδιά, οξύνθηκαν περισσότερο, για να μη σας πω ότι δημιουργήθηκαν και νέα.

Συνεπώς, με προθεσμίες οι οποίες έχουν λήξει την προηγούμενη διετία, δεν μπορούμε να παρακολουθήσουμε εκπαιδευτικά ένα φαινόμενο το οποίο εξελίσσεται. Είναι δυναμικό το φαινόμενο των ειδικών εκπαιδευτικών αναγκών και δεν μπορεί να κρίνεται ανά διετία και να αντιμετωπίζεται.

Θα σας πω πολύ συγκεκριμένα πράγματα, πάρα πολύ συγκεκριμένα παραδείγματα.

Κύριε Υφυπουργέ, σε όλον τον Δήμο Πειραιά και τον Δήμο Νίκαιας - Ρέντη λειτουργούν μόνο τρία τμήματα ένταξης σε κάθε δήμο. Τρία σε ολόκληρο τον Δήμο Πειραιά! Τα ίδια και στον Κορυδαλλό και παντού σε όλη τη χώρα. Είναι τμήματα ένταξης πολύ πίσω από τις πραγματικές ανάγκες που υπάρχουν, αλλά και τις γνωματεύσεις που δίνουν τα ΚΕΔΑΣΥ.

Στο Πέραμα, μάλιστα, στη δευτεροβάθμια εκπαίδευση δεν υπάρχει ούτε ένα τμήμα ένταξης. Είπατε πριν από λίγο ότι απαιτούνται τρία παιδιά για να δημιουργηθεί ένα τμήμα ένταξης. Εκατόν είκοσι τρία παιδιά, κύριε Υφυπουργέ, με μαθησιακές δυσκολίες και με γνωματεύσεις, παρακαλώ, και με αξιολογήσεις από τα Δημόσια Κέντρα Διεπιστημονικής Αξιολόγησης και Συμβουλευτικής Υποστήριξης, τα λεγόμενα ΚΕΔΑΣΥ, για να φοιτήσουν σε τμήμα ένταξης. Όχι τρία, αλλά εκατόν είκοσι τρία παιδιά στο Πέραμα δεν έχουν ούτε ένα τμήμα ένταξης. Πού θα πάνε αυτά τα παιδιά; Τι θα κάνουν αυτά τα παιδιά και οι οικογένειές τους, όταν απουσιάζει με τόσο εκκωφαντικό τρόπο -και απαράδεκτο, θα συμπλήρωνα εγώ- η κρατική στήριξη και μέριμνα;

Και να πείτε ότι είναι και λίγοι; Σε όλη την Ελλάδα, σύμφωνα με τα επιστημονικά πορίσματα και τις μελέτες, αυτοί οι μαθητές που έχουν αυτές τις ειδικές μαθησιακές δυσκολίες υπολογίζονται στο 10% περίπου του συνολικού μαθητικού πληθυσμού.

Άρα στη χώρα μας υπολογίζονται γύρω στις εκατόν σαράντα, με δεδομένο ότι ο αστικός πληθυσμός είναι περίπου ένα εκατομμύριο τετρακόσιες χιλιάδες. Όμως, οι μαθητές και οι μαθήτριες, που εντάσσονται σε αυτά τα τμήματα ένταξης τελικά, όχι μόνο δεν είναι εκατόν σαράντα χιλιάδες αλλά είναι ούτε καν σαράντα χιλιάδες, δηλαδή πολύ λιγότεροι ακόμα και από τους μισούς.

Άρα χιλιάδες μαθητές -με αυτό το λογικό συμπέρασμα- με μαθησιακές δυσκολίες, ήπιες μεν, αλλά σε κάθε περίπτωση δυσκολίες, παραμένουν αβοήθητοι, χωρίς αξιολογικές εκθέσεις, με τους εκπαιδευτικούς να προσπαθούν μόνοι τους να βοηθήσουν και αυτά τα παιδιά, χωρίς καμμία βοήθεια, μέσα σε υπεράριθμα τμήματα, με αναλυτικά προγράμματα και βιβλία που δυσκολεύουν, αν όχι υπονομεύουν το ίδιο το μάθημα. Προσπαθούν, δηλαδή, οι ίδιοι οι εκπαιδευτικοί να καλύψουν το όποιο έλλειμμα, χωρίς οι περισσότεροι από αυτούς να έχουν την κατάλληλη επιστημονική στήριξη για μια τέτοια ειδική παιδαγωγική παρέμβαση και δεν γνωρίζουμε πόσο αποτελεσματικό τελικά μπορεί να είναι αυτό, παρά τις φιλότιμες, και σε πολλές περιπτώσεις, ηρωικές προσπάθειες των εκπαιδευτικών.

Εάν εδώ συνυπολογίζουμε και ότι η ίδρυση από μόνη, δηλαδή, το να ιδρύσεις ένα τμήμα ένταξης δεν σημαίνει ότι αυτό θα λειτουργήσει, γιατί πρέπει αυτό να στελεχωθεί και με το αναγκαίο εκπαιδευτικό προσωπικό -μόνιμο λέμε εμείς-, το οποίο εξαρτάται, βεβαίως, από τους δημοσιονομικούς κόφτες, τις προτεραιότητες και με εκείνη την απαράδεκτη διάταξη που υπήρχε για την ίδρυση από τους δήμους των τμημάτων ένταξης. Αυτό έπρεπε να αναφέρει η απόφαση του κάθε δημοτικού συμβουλίου ότι, δηλαδή, δεν προκαλεί επιβάρυνση στον κρατικό προϋπολογισμό και προκαλεί επιβάρυνση μόνο στον δημοτικό προϋπολογισμό.

Είναι τόσο κακό, δηλαδή, να προκαλείται επιβάρυνση στον κρατικό προϋπολογισμό, για να ιδρυθούν τμήματα ένταξης στο Πέραμα; Δηλαδή, είναι προτιμότερο για τις κυβερνήσεις σας -και δεν βάζω μόνο εσάς, βάζω και όλες τις προηγούμενες κυβερνήσεις- να χρηματοδοτείτε, παραδείγματος χάριν με 50 εκατομμύρια κάθε χρόνο, μιας που είναι και τραγικά επίκαιρο, την «Hellenic Train» για την άγονη σιδηροδρομική γραμμή Αθήνα-Θεσσαλονίκη -άγονη γραμμή, εάν είναι δυνατόν- και να μη βρίσκετε μερικές χιλιάδες ευρώ για να δημιουργηθούν τμήματα ένταξης;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, δεν ήθελα να μπω στα οικονομικά, αλλά μιας που αναφερθήκατε στα οικονομικά στοιχεία, να σας πω ότι αυτή τη στιγμή για το σχολικό έτος 2022-2023 τρέχει μέσω του Προγράμματος Δημοσίων Επενδύσεων η πράξη: «Υποστήριξη ενιαίας συστηματικής φοιτήσεως και συμπεριλήψεως στην εκπαίδευση μαθητών με αναπηρία ή και ειδικές εκπαιδευτικές ανάγκες» με προϋπολογισμό -για την ακρίβεια- 60.453.288 ευρώ. Το λέω αυτό, διότι είπατε ότι δεν δίδονται χρήματα.

Να πω επίσης και ένα άλλο σχόλιο, παρ’ ότι είστε συνήθως πολύ προσεκτικός. Αναφέρθηκα στην ΚΥΑ με αριθμό 149773 και είπατε ότι εξεδόθη προ δύο ετών. Εξεδόθη στις 5 Δεκεμβρίου του 2022, δηλαδή, πριν από περίπου έξι μήνες, με το ΦΕΚ Β΄ 6179/2022. Δεν εξεδόθη προ δύο ετών. Με αυτά ιδρύθηκαν τα τμήματα εντάξεως στις δημόσιες σχολικές μονάδες.

**ΙΩΑΝΝΗΣ ΔΕΛΗΣ:** Με βάση την εγκύκλιο του 2021. Είναι η συνέχειά της.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όχι, δεν είναι ακριβώς έτσι.

**ΙΩΑΝΝΗΣ ΔΕΛΗΣ:** Όμως αυτό που προκάλεσε αυτή την εγκύκλιο είναι η εγκύκλιος του 2021.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Αυτά βγήκαν βάσει της αρχικής εγκυκλίου στις 27 Απριλίου του 2021. Τότε ζητήθηκε να κατατεθούν οι προτάσεις και αυτό βγήκε τον Δεκέμβριο 2022.

Θα πάω τώρα σε κάτι ευρύτερο. Για εμάς η ενίσχυση του ανθρώπινου δυναμικού με μόνιμους διορισμούς -αναφερθήκατε σε αυτούς, πώς θα στελεχωθούν αυτά τα τμήματα εντάξεως- υπήρξε κομβική και γι’ αυτόν τον λόγο πήραμε την τελευταία τριετία δεκαοκτώ χιλιάδες εννιακόσιους οκτώ μόνιμους εκπαιδευτικούς γενικής εκπαιδεύσεως και τέσσερις χιλιάδες τετρακόσιους ογδόντα εννέα μόνιμους εκπαιδευτικούς ειδικής αγωγής και εκπαιδεύσεως σε σχολικές μονάδες ειδικής αγωγής και εκπαιδεύσεως και τμήματα εντάξεως, καθώς και χίλια τετρακόσια σαράντα μόνιμα μέλη ειδικού εκπαιδευτικού και ειδικού βοηθητικού προσωπικού.

Δεν σταματάμε, όμως, εδώ. Ήδη, προγραμματίζοντας για το επόμενο έτος, έχουμε αποστείλει εγκαίρως στα Υπουργεία Εσωτερικών και Οικονομικών, προκειμένου να εγκριθούν περαιτέρω μόνιμοι διορισμοί εκπαιδευτικού προσωπικού για το έτος 2023-2024. Αποτέλεσμα αυτής της ενέργειάς μας είναι η έκδοση αποφάσεως από το Υπουργείο Οικονομικών, για την έγκριση τριών χιλιάδων επτακοσίων εβδομήντα δύο θέσεων μονίμων εκπαιδευτικών και μελών ειδικού εκπαιδευτικού και ειδικού βοηθητικού προσωπικού στην πρωτοβάθμια και δευτεροβάθμια εκπαίδευση.

Όσο δε αφορά στις προσλήψεις αναπληρωτών εκπαιδευτικών για την κάλυψη κενών, τα οποία προκύπτουν κατά τη διάρκεια του διδακτικού έτους, για την τρέχουσα σχολική χρονιά 2022-2023, πραγματοποιήθηκαν μέχρι σήμερα σαράντα οκτώ χιλιάδες εκατόν ογδόντα τέσσερις προσλήψεις, εκ των οποίων έντεκα χιλιάδες τετρακόσιες δεκατρείς μόνο στην ειδική αγωγή στην πρωτοβάθμια εκπαίδευση και στη δευτεροβάθμια εκπαίδευση τρεις χιλιάδες τριακόσιες είκοσι εννέα μόνο στην ειδική αγωγή και επίσης οκτώ χιλιάδες διακόσιες είκοσι πέντε προσλήψεις μελών ειδικού εκπαιδευτικού και ειδικού βοηθητικού προσωπικού.

Τέλος, στο πλαίσιο του νέου Προγράμματος ΕΣΠΑ 2021 - 2027 έχει προβλεφθεί η συνέχεια της δράσεως για την υποστήριξη των μαθητών με αναπηρία ή ειδικές εκπαιδευτικές ανάγκες και έχει αποσταλεί στην αρμόδια ειδική υπηρεσία διαχειρίσεως προς εξειδίκευση η εν λόγω δράση για το σχολικό έτος 2023-2024, ούτως ώστε να προσληφθούν οι απαραίτητοι αναπληρωτές εκπαιδευτικοί και αναπληρωτές ειδικό εκπαιδευτικό και ειδικό βοηθητικό προσωπικό, για να στελεχώσουν τις σχολικές μονάδες ειδικής αγωγής και εκπαιδεύσεως.

Κλείνοντας και επειδή, μάλλον, κύριε Δελή, είναι η τελευταία ερώτηση που απαντάω υπ’ αυτή την ιδιότητα, σε αυτή τη Βουλή, παρ’ ότι διαφέρουν ριζικά οι πολιτικές μας θέσεις, θα ήθελα να σας ευχαριστήσω για το πολύ πολιτισμένο επίπεδο το οποίο διατηρήσατε όλη αυτή την περίοδο στη Βουλή. Ελπίζω να τα πούμε στην επόμενη.

**ΙΩΑΝΝΗΣ ΔΕΛΗΣ:** Να είστε καλά.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τελευταία ερώτηση για τη σημερινή συνεδρίαση.

Θα συζητηθεί η δεύτερη με αριθμό 645/30-3-2023 επίκαιρη ερώτηση δεύτερου κύκλου του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπραπρος τον Υπουργό Εθνικής Άμυνας, με θέμα: «Νέος αποκλεισμός της αμυντικής βιομηχανίας από μακροχρόνια προγράμματα κατασκευής και συντήρησης του F-35».

Στην ερώτηση θα απαντήσει ο Υπουργός Εθνικής Άμυνας κ. Νικόλαος Παναγιωτόπουλος.

Ορίστε, κύριε Τσίπρα, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κύριε Υπουργέ, για το θέμα της επιλογής των F-35 δεν έχει υπάρξει συζήτηση στη Βουλή ούτε σκοπεύω να την ξεκινήσω εγώ σήμερα. Το θέμα της ερώτησης είναι διακριτό. Ερωτάμε, δηλαδή, με ποιον τρόπο δρομολογείτε την προμήθεια των F-35. Βλέπουμε δυστυχώς -και πραγματικά πέφτουμε από τα σύννεφα- ότι βρισκόμαστε προ ενός ακόμα μεγαλύτερου σκανδάλου από αυτά που προηγήθηκαν με τις άλλες μεγάλες συμβάσεις τα τελευταία τέσσερα χρόνια, όπου ένα κοινό χαρακτηριστικό ήταν η παντελής απουσία της Ελληνικής Αμυντικής Βιομηχανίας.

Για να φρεσκάρω λίγο τη μνήμη μας, για το θέμα των φρεγατών και εσείς προσωπικά είχατε δεσμευτεί πριν φτάσουμε στην επιλογή των Μπελαρά για συμμετοχή των ελληνικών ναυπηγείων -δεν αναφέρομαι σε κάποιο συγκεκριμένα- και ο κ. Ντόκος, ακόμα πιο εξειδικευμένα, είχε μιλήσει την άνοιξη του 2021 για 30% ανάληψη κατασκευαστικού έργου από την Ελληνική Αμυντική Βιομηχανία, λέγοντας μάλιστα ότι οτιδήποτε λιγότερο από 30% δεν το διανοούμαστε. Το αποτέλεσμα ήταν το μηδέν.

Ερχόμαστε τώρα και στα F-35, τα οποία έχουν και μία παραπάνω ιδιαιτερότητα. Θα εξηγήσω γι’ αυτό μετά. Γνωρίζαμε όταν κατετίθετο η ερώτηση -έχουμε καινούργια δεδομένα και μετά την κατάθεση της ερώτησης- ότι δεν έχετε σκοπό να γίνει απολύτως τίποτα στη χώρα. Γνωρίζετε πολύ καλά ότι και οι εταίροι του προγράμματος των F-35 και οι FMS πελάτες που ακολούθησαν παίρνουν ένα μέρος, οποιουδήποτε είδους μέρος, όλες οι χώρες, μηδεμιάς εξαιρουμένης. Για ό,τι μας αφορά, έτσι κι αλλιώς υπάρχει ζήτημα υποδομών, μαζί με το ζήτημα της κυβερνοασφάλειας, έτσι κι αλλιώς υπάρχει ζήτημα υποστήριξης οπλικών συστημάτων συντήρησης κ.λπ. και υπάρχει και η δυνατότητα να πάρουμε συνολικά μέρος στο πρόγραμμα, που σημαίνει να παράγουμε εδώ κομμάτια F-35 που πωλούνται σε άλλες χώρες.

Αντί αυτού, δεν έχουμε ζητήσει τίποτα και έχουμε πληροφορηθεί -διαψεύστε με αν δεν είναι έτσι- σε έγγραφο της Αμερικανικής Πρεσβείας για το τι θέλουμε η απάντηση σε όλα είναι όχι. Το ερώτημα είναι απλό. Έχετε αποφασίσει να αποτελειώσετε την Ελληνική Αμυντική Βιομηχανία; Η μία ερώτηση είναι αυτή.

Η δεύτερη ερώτηση είναι: Για αυτά τα ζητήματα αποφασίζετε εσείς ή κομμάτι της πολιτικής ηγεσίας; Εάν ισχύει το δεύτερο, είναι πολύ λάθος, γιατί είναι ζήτημα καθαρά πολιτικής ηγεσίας. Αν είναι να το αποφασίζετε πάλι εσείς, να μας εξηγήσετε τον λόγο. Θέλω μόνο να συμπληρώσω ένα στοιχείο, να το έχουμε υπ’ όψιν μας, διότι υπάρχει ένα παρελθόν και υπάρχει μέσα μια πραγματικότητα. Το παρελθόν που έχουμε βιώσει στη χώρα μας είναι το τραγικό παρελθόν με τα Μιράζ. Δεν θέλω να επεκταθώ σε τι κατάσταση βρίσκονταν, ποια ήταν τα επιχειρησιακά και τα λοιπά.

Όμως, μη βιαστείτε με αυτό. Επειδή παρελθόν έχουμε που όλοι αναγνωρίζουμε. Η σύγχρονη πραγματικότητα είναι ότι και στις Ηνωμένες Πολιτείες ακόμα με τα F-35, το ποσοστό επιχειρησιακής ικανότητας είναι γύρω στο 50% κι αν πάμε σε ποσοστό πλήρους επιχειρησιακής ικανότητας, πέφτει κάτω από 30%. Αυτό με την πρόσφατη δήλωση Αμερικανού αξιωματικού που είναι αρμόδιος για τα ζητήματα αυτά. Πού; Στις Ηνωμένες Πολιτείες, που έχουν τα εργοστάσια δίπλα, όλη την παραγωγή δίπλα και με όλες τις δυνατότητες που έχει η αμερικανική πολεμική αεροπορία.

Δηλαδή πάμε να κάνουμε τι ακριβώς; Να πάμε σε τι επιχειρησιακή ικανότητα, για να λέμε ότι έχουμε F-35;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Εθνικής Άμυνας κ. Νικόλαος Παναγιωτόπουλος για την πρωτολογία του.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Δεν θα μιλήσω ούτε αντλώντας τα στοιχεία μου από την Αμερικανική Πρεσβεία ούτε από δηλώσεις Αμερικανών αξιωματούχων, όπως κάνει ο συνάδελφος, αλλά από τα στοιχεία που προκύπτουν από το έργο που έχει παραχθεί.

Και θα χρειαστώ χρόνο, κύριε Πρόεδρε, διότι, αν δεν είχα τίποτα να πω για την εμπλοκή της αμυντικής βιομηχανίας, της εγχώριας, καθότι μικρή και αμελητέα όπως ισχυρίζεται ο συνάδελφος, θα μπορούσα να τελειώσω σε ένα τρίλεπτο.

Θα χρειαστώ πολύ χρόνο για να απαριθμήσω όλη τη συμμετοχή της εγχώριας αμυντικής βιομηχανίας.

**ΠΡΟΕΔΡΕΥΩΝ (Γεώργιος Λαμπρούλης):** Όταν λέτε πολύ, πόσο; Έχετε και δευτερολογία, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Αφήνοντας και κάποια για τη δευτερολογία, θα σας πω το εξής: Εξ αρχής πρόθεση αυτής της Κυβέρνησης δεν ήταν μόνο η εκπόνηση και η υλοποίηση -γιατί είναι διακριτά στάδια και τα δύο-, που είναι και η τελική παραγωγή έργου ενός μεγάλου εξοπλιστικού προγράμματος για τη συνολική αναβάθμιση των δυνατοτήτων των Ενόπλων Δυνάμεων, που είχαν περιέλθει -οφείλω να το πω- σε ένα καθεστώς αδράνειας, με σταδιακή απαξίωση πολλών συστημάτων μέχρι τώρα. Στο πλαίσιο αυτού του σχεδίου υπήρχε και μια ικανή συμμετοχή της εγχώριας αμυντικής βιομηχανίας σε όσα από αυτά τα προγράμματα ήταν δυνατόν.

Η αφορμή για την ερώτηση συναδέλφου είναι η επικείμενη δρομολόγηση των επόμενων βημάτων για την πρόσθεση των F-35. Ασφαλώς και θα υπάρξει ενημέρωση. Δεν ξέρω αν θα την κάνω εγώ. Σίγουρα θα γίνει μετά τις εκλογές από την επόμενη κυβέρνηση για το πού έχουμε φτάσει μέχρι τώρα. Σε κάθε περίπτωση, όμως, απλά έχουν γίνει κάποιες ενέργειες προκαταρκτικές, δεδομένου ότι εκπεφρασμένη πρόθεση της Κυβέρνησης είναι η πρόσθεση του αεροσκάφους πέμπτης γενιάς, σύμφωνα με τον συνολικό αμυντικό σχεδιασμό και τη δομή δυνάμεων, που κάνει λόγο για σαράντα οχτώ μαχητικά νέου τύπου, δηλαδή πέμπτης γενιάς στην ουσία.

Αυτή είναι και η πρόθεση των Αμερικανών, όπως διατυπώθηκε πρόσφατα και από τον Αμερικανό Υπουργό Εξωτερικών των ΗΠΑ κ. Μπλίνκεν, που είπε ότι θα προχωρήσει. Σε κάθε περίπτωση, λοιπόν, και σε αυτό το πρόγραμμα η φιλοδοξία και πρόθεσή μας διατυπωμένη είναι η συμμετοχή της εγχώριας αμυντικής βιομηχανίας, μέσω ενός συστήματος ή μιας μεθόδου που μένει να αποφασιστεί.

Μόλις χθες ο Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων, που κάθεται πίσω μου, απέστειλε επιστολή προς την κατασκευάστρια εταιρεία, όπου ζητεί, μεταξύ άλλων, να προσδιοριστούν οι ακριβείς όροι συμμετοχής αυτής της εγχώριας αμυντικής βιομηχανίας. Η Πολεμική Αεροπορία, για λόγους περιορισμού του οικονομικού σκέλους όλου αυτού του ακριβού προγράμματος, θέλει να μην επιβαρυνθεί με έργα υποδομής, άρα έργα που θα εκτελεστούν από την εγχώρια αμυντική βιομηχανία, που μπορεί αυτή να υλοποιήσει με χαμηλότερο κόστος κατά την πρόθεσή της και τη δήλωσή της.

Όμως, αυτό δεν σημαίνει ότι δεν θα εμπλακεί σε κάποιον βαθμό η εγχώρια αμυντική βιομηχανία. Μένουν ακόμα πολλά βήματα να υιοθετηθούν και πολλές διαπραγματεύσεις να γίνουν με την κατασκευάστρια εταιρεία και φυσικά την αμερικανική κυβέρνηση.

Να δούμε, όμως, μερικά από όσα έχουν γίνει μέχρι τώρα, που καταρρίπτουν αυτό το παραμύθι, εν πάση περιπτώσει, που αναμασάτε ως καραμέλα, ότι δεν έχει γίνει τίποτε για την εγχώρια αμυντική βιομηχανία μέχρι τώρα. Πολύ γρήγορα θα αναφερθώ, για ένα λεπτό, και θα πω τα υπόλοιπα στη δευτερολογία μου.

Μόλις χθες τα ΕΑΣ υπέγραψαν συμφωνία με την περίφημη γερμανική εταιρεία «Heckler and Koch» για την ανάθεση του κατασκευαστικού έργου ύψους έως και 50 εκατομμυρίων στην ΕΑΣ, στοιχείο της εγχώριας αμυντικής βιομηχανίας η ΕΑΣ. Η συνεργασία της «Naval Group» με τις εταιρείες της αμυντικής βιομηχανίας. Εκπρόσωποι εταιρειών πάνε και έρχονται στα ναυπηγεία της εταιρείας στο Λοριάν της Γαλλίας, για να αναζητήσουν και να βρουν νέες ευκαιρίες στη ναυπήγηση των φρεγατών Μπελαρά στη Γαλλία.

Θυμίζω ότι σε αυτό το project έχει ανατεθεί έργο περί το 15% κατά τους υπολογισμούς σε ελληνικές εταιρείες. Εγώ λέω ας είναι και λιγότερο, 10% να είναι. Το 10% στα 3 δισεκατομμύρια είναι 300 εκατομμύρια, με πρόχειρα μαθηματικά στις ελληνικές εταιρείες που θα αναλάβουν υποκατασκευαστικό έργο για τις Μπελαρά.

Πριν από λίγο συζητούσαμε τον εκσυγχρονισμό μέσης ζωής των τεσσάρων φρεγατών κλάσης ΜΕΚΟ και είπαμε ότι αυτός θα γίνει σε ελληνικά ναυπηγεία. Αυτό δεν είναι συμμετοχή εγχώριας αμυντικής βιομηχανίας; Η Ελευσίνα πρόσφατα παρέδωσε -παρά τις αδράνειες και τις καθυστερήσεις πολλών ετών- τις τελευταίες δύο τορπιλακάτους στο Πολεμικό Ναυτικό, επειδή ενέτεινε τις προσπάθειες να παραδώσει αυτά τα δύο πλοία. Και μπράβο στους εργαζόμενους γι’ αυτό τα δύο τελευταία χρόνια. Αυτό δεν είναι εμπλοκή του ελληνικού ναυπηγείου; Θα πάρουμε κορβέτες. Έχουμε πει ότι θα ναυπηγηθούν, εκτός από την πρώτη, γιατί χρειάζεται χρόνος τα ναυπηγεία να έρθουν σε θέση να παράξουν ναυπηγικό έργο, σε ελληνικά ναυπηγεία. Επομένως από τα τρία ή τα τέσσερα, αν ασκήσουμε την εναλλακτική, λοιπόν, τα τρία σε ελληνικά ναυπηγεία. Δεν είναι αυτό εμπλοκή;

Υποκατασκευαστικό έργο έχει δοθεί στο πρόγραμμα προμήθειας τορπιλών βαρέος τύπου. Αυτό το πρόγραμμα των 100 εκατομμυρίων, που τόσα χρόνια δεν αποφασιζόταν, λες και ήταν απαγορευτικό ως προς το οικονομικό ύψος -100 εκατομμύρια- να μπει και στον σχεδιασμό προηγούμενων κυβερνήσεων, στην τετραετία τους, και αυτό θα γίνει από ελληνική εταιρεία.

Με την πρόσφατη συμφωνία τη διακρατική με το Ισραήλ για τα προγράμματα προμήθειας πυραυλικών συστημάτων Spike η συμμετοχή των εταιρειών της εγχώριας αμυντικής βιομηχανίας σε υλικά και υπηρεσίες ανέρχεται σε συνολικό ύψος περίπου 30 εκατομμυρίων στα τρία προγράμματα, με συμμετοχή επίσης στην παγκόσμια εφοδιαστική αλυσίδα της κατασκευάστριας εταιρείας. Ο Γενικός Διευθυντής της ΓΔΑΕΕ μόλις ολοκλήρωσε αυτές τις διαπραγματεύσεις.

Κοιτάξτε, στο πουθενά βρισκόταν η Ελληνική Αμυντική Βιομηχανία περίπου το 2019 και πριν. Η ΕΑΒ ήταν πάρκινγκ χαλασμένων αεροσκαφών. Τώρα υλοποιεί το πρόγραμμα Viper. Αποφασίστηκε επί ΣΥΡΙΖΑ, ναι, έχετε δίκιο. Υλοποιείται όμως και έτσι τα πρώτα αεροπλάνα άρχισαν να βγαίνουν, αφού ξεπεράστηκαν όλα τα διαδικαστικά, από το 2020 και μετά. Και πλέον αποδίδει αεροπλάνα στην ΕΑΒ, η οποία έχει τα προβλήματά της, είχε πολλά περισσότερα στο παρελθόν, προσπαθεί να αξιοποιήσει τις νέες προσλήψεις που έγιναν.

Έχουμε καθυστερήσεις συντήρησης των αεροσκαφών των υπολοίπων και στο πρόγραμμα του αεροσκάφους αεροναυτικής συνεργασίας, ναι, αλλά τα προγράμματα τα κύρια, δηλαδή των F-16, που βγαίνουν με συμμετοχή βέβαια της εγχώριας αμυντικής βιομηχανίας και μόνο και μόνο το ότι υπάρχει σε εξέλιξη η προσπάθεια εξεύρεσης και συμφωνίας με στρατηγικό εταίρο, όπως η «Lockheed Martin», φανερώνει ότι η Ελληνική Αμυντική Βιομηχανία είναι ζωντανή.

Θα το διαπιστώσετε, όπως το διαπιστώσαμε πριν από δύο χρόνια στη νέα έκθεση DEFEA, που θα γίνει αρχές του επόμενου μήνα, και εκεί το ενδιαφέρον που θα επιδειχθεί και από ξένους οίκους θα πιστοποιήσει το γεγονός ότι η ελληνική βιομηχανία όχι μόνο δεν παράγει για τις Ένοπλες Δυνάμεις, αλλά αρχίζει να αποκτά σιγά-σιγά την εξωστρέφεια που της έλειπε όλα αυτά τα χρόνια, προκειμένου να αναβαθμίσει περισσότερο τις συνολικές δυνατότητές της, αλλά και αυτές των Ενόπλων Δυνάμεων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε και δευτερολογία.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κάτι λίγο θα αφήσω για τη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τσίπρα, έχετε τον λόγο για τη δευτερολογία σας.

**ΓΕΩΡΓΙΟΣ ΤΣΙΠΡΑΣ:** Κύριε Υπουργέ, λυπάμαι που θα το πω, αλλά, εντάξει, υπάρχουν όρια! Στο ψέμα υπάρχουν όρια. Όταν έγινε η συμφωνία για τις Μπελαρά, μας λέγατε ότι είναι πενήντα εταιρείες που θα αναλάβουν υποκατασκευαστικό έργο. Πουθενά δεν υπήρχαν! Πενήντα εταιρείες προσπάθησαν να έρθουν σε επαφή, κάποιες υπέγραψαν MOU κ.λπ. και έρχεστε σήμερα και μας λέτε ότι θα πάρουν όχι 15%, λέει, αλλά 10%, 300 εκατομμύρια έργο; Δεν μας το δείχνετε και εμάς ποιο είναι; Εάν είναι 1%, ζήτημα είναι! Να είναι 1,02%; Δηλαδή, για 30-40 εκατομμύρια και αν! Εάν ισχύει κι αυτό! Μην κοροϊδευόμαστε τόσο άσχημα! Μας ακούει ο ελληνικός λαός.

Το 1% στα 3 δισεκατομμύρια είναι 30 εκατομμύρια για τις Μπελαρά . Για τα Ραφάλ μηδέν! Μη μου λέτε για τις πυραυλακάτους Ελευσίνας των προηγούμενων κυβερνήσεων. Να σας δώσουμε συγχαρητήρια που δεν κόψατε το πρόγραμμα, δηλαδή;

Να σας ρωτήσω κάτι πιο χοντρό. Γιατί ο κ. Γεωργιάδης πανηγυρίζει για το ναυπηγείο Σκαραμαγκά. Δεν υπάρχει αυτή τη στιγμή ναυπηγείο Σκαραμαγκά. Κάνετε έναν διαγωνισμό, που δεν διασφαλίζετε τις θέσεις των εργαζομένων και, ακόμη χειρότερα, δεν διασφαλίζετε καν ότι θα παραμείνει ναυπηγείο. Προσέξτε, ναυπηγείο! Δεν έχει καμμία υποχρέωση ο κ. Προκοπίου να το διατηρήσει ναυπηγείο. Αυτή είναι η πραγματικότητα σήμερα. Δηλαδή, και ένα κομμάτι που θα μπορούσε να είναι ναυπηγική αλλά και αμυντική βιομηχανία, αυτή τη στιγμή είναι στον αέρα και για εσάς και για οποιαδήποτε επόμενη κυβέρνηση.

Το πιο βασικό, όμως, είναι ότι δεν απαντήσατε σε αυτό που σας ρώτησα. Ισχύει ότι έχετε αρνηθεί οποιαδήποτε συμμετοχή της χώρας σε κατασκευή, υποστήριξη, συντήρηση F-35 και είναι όλο το πακέτο έξω, που δεν το έχει κάνει καμμία άλλη χώρα απ’ όσες έχουν πάρει F-35; Αυτό είναι το ερώτημα. Ισχύει, ναι ή όχι; Και ποιος πήρε την απόφαση; Είναι αυτό σκανδαλώδες; Είναι πολύ απλά τα πράγματα.

Μη μου λέτε ότι θα μας ενημερώσει η επόμενη κυβέρνηση. Έχουν δρομολογηθεί κάποιες διαδικασίες, εάν αυτό ισχύει, είναι παραπληροφόρηση. Γιατί εμείς ξέρουμε ότι αυτό ισχύει. Αρνηθήκατε τα πάντα και μάλιστα σε μια λογική «ή όλα ναι ή όλα όχι». Και επελέγη το «όλα όχι», δηλαδή ούτε στις υποδομές ούτε στην κατασκευή ούτε στη δυνατότητα συντήρησης οπλικών συστημάτων, αεροσκαφών κ.λπ.. Είναι τόσο απλό. Και είναι σε ένα αεροσκάφος, που στις ίδιες τις Ηνωμένες Πολιτείες έχει πολύ μεγάλα προβλήματα σε ό,τι αφορά τη συντήρησή του και γι’ αυτό επιχειρησιακά είναι πολύ χαμηλά τα ποσοστά.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον κύριο Υπουργό, έχω να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Αστυπάλαιας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Καλώς ήρθατε, παιδιά, στην Αίθουσα, την τελευταία μέρα ίσως, αλλά σε μία πολύ ενδιαφέρουσα εδώ συζήτηση στο πλαίσιο του κοινοβουλευτικού ελέγχου.

Σπεύδω να πω αμέσως ότι, εάν, κύριε συνάδελφε, επιδείκνυε η κυβέρνησή σας τον ίδιο ζήλο που επιδεικνύετε εσείς περί τα εξοπλιστικά, όταν ήταν στα πράγματα, θα είχαν γίνει και δύο-τρία παραπάνω από το μόνο πρόγραμμα που αποφασίσατε, αυτό των αεροσκαφών ναυτικής συνεργασίας, των P-3B, που πελαγοδρομεί εκεί στην ΕΑΒ, ύψους 500 εκατομμυρίων. Θα είχατε πάρει, ας πούμε, θα είχατε προτεραιοποιήσει 100 εκατομμύρια, για να πάρετε καινούργιες τορπίλες για τα σύγχρονα υποβρύχια. Ούτε αυτό το κάνετε.

Σε κάθε περίπτωση, όμως, επειδή κάνατε λόγο για ψέματα, όλα αυτά που σας είπα σας φάνηκαν ψευδή; Ακόμα και στην πρόσκτηση των Ραφάλ…

**ΓΕΩΡΓΙΟΣ ΤΣΙΠΡΑΣ:** Τα 300 εκατομμύρια.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Α, τα 300 εκατομμύρια. Θα σας κάνω έναν πρόχειρο υπολογισμό, με συντηρητική πρόβλεψη, για τη συμμετοχή της EABI στο πρόγραμμα ναυπήγησης των Μπελαρά, το οποίο έχει δρόμο ακόμα. Δεν τελείωσαν όλα και, όπως καταλαβαίνετε, προστίθενται πολλά στάδια, όσο προχωράει η διαδικασία προσαρμογής συστημάτων ένα-ένα και πολλά σταδιακά στα πλοία, μέχρι αυτά να αρχίσουν να αποδίδονται από το ’25 και μετά.

Είχα πει συντηρητικά ότι η πρόβλεψη δεν είναι 15%, που είναι στο επίσημο έγγραφο της ΓΔΑΕΕ, το κάνω εγώ 10%, είναι 300 εκατομμύρια. Αν το κάνω 5%, είναι 150 εκατομμύρια. Αυτή, όμως, είναι μια συμμετοχή. Θα το δούμε στην πορεία. Μη σπεύδετε να πείτε ότι πρόκειται για ψέματα. Ακόμα και στην πρόσκτηση των Ραφάλ ήρθε εκ των υστέρων η κατασκευάστρια εταιρεία. Γιατί πήγαμε γρήγορα και χωρίς αρχική συμμετοχή της ΕΑΒΙ, σε αυτή την πρόσκτηση; Γιατί τα θέλαμε όσο το δυνατόν πιο γρήγορα γινόταν και πήραμε τα πρώτα μεταχειρισμένα που διάλεξαν οι Γάλλοι για εμάς -βεβαίως, με όρους που ικανοποίησαν την Πολεμική Αεροπορία- μέσα σε έναν χρόνο από την υπογραφή της σύμβασης. Ένα παγκόσμιο ρεκόρ ίσως, σίγουρα πανελλήνιο.

Στην πορεία ήρθε η «DASSAULT», αφού υπήρχε η πρόβλεψη στην αρχική σύμβαση ότι θα μπορούσε να εμπλακεί η εγχώρια αμυντική βιομηχανία σε όρο της σύμβασης που είχαμε υπογράψει τον Ιανουάριο του 2021, αν δεν κάνω λάθος, με τους Γάλλους και προσέφερε υποκατασκευαστικό έργο, δημιουργώντας κάποια κτήρια υποδομής στην Τανάγρα -και αυτό με συμμετοχή της ΕΑΒΙ- ύψους 30 εκατομμυρίων ευρώ. Άρα και στα Ραφάλ -για τα οποία ακούσαμε πολλά για την πλήρη απουσία- συμμετείχε η εγχώρια αμυντική βιομηχανία, έστω σε κάποιον βαθμό. Για τα υπόλοιπα προγράμματα σας είπα.

Τώρα, για τα F-35. Κοιτάξτε, μίλησα για την επιστολή που έστειλε μόλις χθες ο Γενικός Διευθυντής ΓΔΑΕΕ, διά της οποίας ζητεί τη συμμετοχή της εγχώριας αμυντικής βιομηχανίας. Η Πολεμική Αεροπορία, δηλαδή το αρμόδιο Γενικό Επιτελείο, ζήτησε να επισπεύσουμε. Έστειλε, δηλαδή, το letter of request, όπως προβλέπεται στη διαδικασία, και αναμένεται η απάντηση σε αυτό μέσα στην άνοιξη. Δεν ξέρω αν θα είναι μέσα σε αυτόν τον μήνα ή τον άλλο, σύντομα πάντως, ζητώντας τα αεροπλάνα.

Δεν έγινε λόγος για κανενός τύπου αντισταθμιστικό και ξέρω πάντα ότι σε αυτές τις περιπτώσεις υπάρχουν αυτοί -συγκεκριμένα συμφέροντα είναι- που θα ήθελαν να γίνει και πρόβλεψη για αυτά. Από εκεί και πέρα, όμως, δεν σημαίνει αυτό ότι δεν ζητήθηκε η εμπλοκή της εγχώριας αμυντικής βιομηχανίας διά της επιστολής του Γενικού Διευθυντή της ΓΔΑΕΕ, η οποία απεστάλη στη «LOCKHEED MARTIN» μόλις χθες.

Δεν ξέρω αν αυτό σημαίνει ένταξη στο πρόγραμμα συμπαραγωγής, μάλλον αυτό το ζήτημα έχει κλείσει -είναι λίγες οι χώρες οι οποίες μετέχουν σε αυτό-, αλλά ξέρω ότι σε άλλες χώρες, μετά από συζητήσεις που έγιναν, επελέγησαν εταιρείες της εγχώριας αμυντικής βιομηχανίας, οι οποίες πήραν κάποιο μικρό υποκατασκευαστικό έργο.

Το σίγουρο είναι ότι δεν θα υπάρξει μια διανομή έργων από εδώ και εκεί, χωρίς αυτά να έχουν κοστολογηθεί επακριβώς μέχρι το τελευταίο ευρώ, με όρους γαλαντομοσύνης, με όρους που ενδεχομένως υπήρχαν στο παρελθόν. Γιατί αυτά τα χρήματα -αυτά που θα στοιχίσει αυτό το ακριβό project- πρόσκτησης του αεροσκάφους πέμπτης γενιάς είναι χρήματα που προέρχονται από το υστέρημα του ελληνικού λαού και νομίζω ότι πρέπει να σεβαστούμε αυτό και να περιορίσουμε το πρόγραμμα ακριβώς σε αυτά που χρειάζονται για να υλοποιηθεί, αλλά κάνοντας παράλληλα γνωστή προς όλους την πρόθεσή μας ότι στην πορεία θα θέλουμε και εμπλοκή της εγχώριας αμυντικής βιομηχανίας όπου μπορεί να παράξει έργο.

Κλείνοντας, είναι γνωστά τα προβλήματα που είχαν τόσα χρόνια τα ναυπηγεία. Προβλήματα είχαν, επενδυτές δεν είχαν. Και σήμερα έχουν προβλήματα, αλλά έχουν και επενδυτή μπροστά. Η ασφαλής πρόβλεψη για αυτό είναι ότι ο επενδυτής ο οποίος μπαίνει σε κάποιο ναυπηγείο, προφανώς μπαίνει για να το μετατρέψει σε λειτουργικό ναυπηγείο και όχι νεκροταφείο ελεφάντων ή χώρο όπου καθυστερούν πάρα πολύ τα προγράμματα. Και ιδίως όταν αυτό έχει να κάνει με το Πολεμικό Ναυτικό, αυτό έχει δυσμενή επίπτωση στις δυνατότητες του Πολεμικού Ναυτικού.

Τα ναυπηγεία αυτά θα αναλάβουν ναυπηγικό έργο, ιδίως όταν ξέρουμε τι δουλειές έρχονται μπροστά, τι project, εκσυγχρονισμός φρεγατών, ναυπήγηση κορβετών, συντήρηση υποβρυχίων, συντήρηση λοιπών πλοίων του στόλου. Αυτά δεν είναι ικανό έργο όσον αφορά το Πολεμικό Ναυτικό μόνο, δεν μιλάω για την προσέλκυση άλλων εργασιών από τον εφοπλιστικό χώρο, που θα μπορούσε να γίνει μετά από πάρα πολλά χρόνια απραξίας και τις αιτίες τις γνωρίζουμε καλά, τουλάχιστον οι περισσότεροι εδώ σε αυτή την Αίθουσα που έχουν ασχοληθεί με τα ναυπηγεία.

Εκεί που δεν υπήρχε τίποτα, τώρα υπάρχει προοπτική. Η προοπτική δεν θα προκύψει από τη μια μέρα στην άλλη, από τον έναν μήνα στον άλλο, όμως έχει δρομολογηθεί η λύση και στα δύο ναυπηγεία. Επομένως αυτό, ναι, μπορούμε να πούμε ότι αποτελεί επιτυχία αυτής της Κυβέρνησης και πρέπει να το πιστωθεί. Στην πορεία θα επιλυθούν και όλα τα επιμέρους προβλήματα. Επενδυτές, όμως, υπάρχουν, άρα θα υπάρξουν και ναυπηγεία ως απότοκος αυτών των επενδύσεων, με ό,τι αυτό συνεπάγεται.

Ολοκλήρωσα -και ευχαριστώ για την ανοχή σας, κύριε Πρόεδρε- για την εγχώρια αμυντική βιομηχανία και βέβαια τη ναυπηγοεπισκευαστική βιομηχανία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 12.51΄ λύεται η συνεδρίαση για τη Δευτέρα 10 Απριλίου 2023 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**