(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϞΗ΄

Παρασκευή 31 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Δευτέρας 3 Απριλίου 2023, σελ.   
2. Συζήτηση επικαίρων ερωτήσεων:.   
 α) Προς τον Υπουργό Υποδομών και Μεταφορών, με θέμα: «Ντελιβεράδες χωρίς μέτρα ασφάλειας και "όπου βγει"», σελ.   
 β) Προς τον Υπουργό Υγείας:   
 i. με θέμα: « Άμεση καταβολή από την 6η Υγειονομική Περιφέρεια (ΥΠΕ) των αποζημιώσεων που δικαιούνται οι ιατροί ΕΣΥ που προέρχονται από το ΙΚΑ-ΕΤΑΜ», σελ.   
 ii. με θέμα: «Πολιτική δίωξη μάχιμης νοσοκομειακής γιατρού και συνδικαλίστριας με εντολή Υπουργού», σελ.   
 γ) Προς τον Υπουργό Εργασίας και Κοινωνικών Υποθέσεων με θέμα: «Προώθηση εκκρεμοτήτων που αντιμετωπίζουν τα Κέντρα Διημέρευσης Ημερήσιας Φροντίδας (Κ.Δ.Η.Φ.) για ΑμεΑ», σελ.   
 δ) Προς τον Υπουργό Εξωτερικών, με θέμα: «Ο Γολγοθάς της μετάκλησης εργατών από τρίτες χώρες δημιουργεί απόγνωση στον πρωτογενή τομέα», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΓΚΑΓΚΑ Α. , σελ.   
 ΚΑΝΕΛΛΗ Γ. , σελ.   
 ΚΑΤΣΑΝΙΩΤΗΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΜΙΧΑΗΛΙΔΟΥ Δ. , σελ.   
 ΜΠΑΛΑΦΑΣ Ι. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΛΕΥΡΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϞΗ΄

Παρασκευή 31 Μαρτίου 2023

Αθήνα, σήμερα στις 31 Μαρτίου 2023, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτήςκ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-3-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞZ΄ συνεδριάσεώς του, της Πέμπτης 30 Μαρτίου 2023, σε ό,τι αφορά την ψήφιση στο σύνολο του σχεδίου νόμου: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 3 Απριλίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 600/20-3-2023 επίκαιρη ερώτηση της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς την Υπουργό Παιδείας και Θρησκευμάτων, με θέμα: «Κεστεκίδειο ελληνικό σχολείο Βρυξελλών».

2. Η με αριθμό 601/20-3-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Εθνικής Άμυνας, με θέμα: «Ασφαλής λειτουργία και τήρηση του πλαισίου συνεργασίας για το στρατιωτικό αεροδρόμιο Ακτίου».

3. Η με αριθμό 624/27-3-2023 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να παρθούν όλα τα αναγκαία μέτρα για ασφαλείς σχολικές εκδρομές».

4. Η με αριθμό 609/23-3-2023 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Περιβάλλοντος και Ενέργειας, με θέμα: «Διαχείριση Αποβλήτων στην Ικαρία».

5. Η με αριθμό 606/22-3-2023 επίκαιρη ερώτηση της Ανεξάρτητης Βουλευτού A΄ Αθηνών κ. Αγγελικής Αδαμοπούλου προς την Υπουργό Παιδείας και Θρησκευμάτων, με θέμα: «Αντιστοίχιση/εξομοίωση πτυχίων των πρώην Ανωτάτων Εκπαιδευτικών Ιδρυμάτων Τεχνολογικού Τομέα (Α.Ε.Ι. Τ.Τ.) (ΤΕΙ) με τα πτυχία των νέων ακαδημαϊκών δομών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 602/22-3-2023 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Αστοχίες της Κυβέρνησης και η παντελής έλλειψη χρηματοδότησης θέτουν σε κίνδυνο την υλοποίηση του έργου κατασκευής του άξονα Εθνικής Οδού (Ε.Ο) Λάρισας - Φαρσάλων».

2. Η με αριθμό 607/23-3-2023 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Οικονομικών, με θέμα: «Τακτοποίηση θέματος τίτλων ιδιοκτησιών ορεινού όγκου και συνολικά στην ευρύτερη περιοχή της Θράκης».

3. Η με αριθμό 626/27-3-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Απαγόρευση των πλειστηριασμών λαϊκών κατοικιών και της δέσμευσης λογαριασμών Αρωγής των σεισμόπληκτων στους Δήμους Μινώα Πεδιάδας και Αρχανών - Αστερουσίων».

4. Η με αριθμό 613/26-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Μέτρα για την προστασία δανειοληπτών ελβετικού φράγκου».

5. Η με αριθμό 629/27-3-2023 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Τα ρουσφέτια της ΝΔ στο μοίρασμα του ηλεκτρικού χώρου συνεχίζονται εις βάρος της ενεργειακής δημοκρατίας και των μικρών παραγωγών».

6. Η με αριθμό 610/24-3-2023 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Περιβάλλοντος και Ενέργειας, με θέμα: «Ποιες πρωτοβουλίες θα πάρει το Υπουργείο Περιβάλλοντος και Ενέργειας σε συνέχεια της απόφασης 176/2023 του Σ.τ.Ε. σχετικά με την εκτός σχεδίου δόμηση που έχει προκαλέσει μεγάλη αναστάτωση σε ιδιοκτήτες ακινήτων και στις υπηρεσίες δόμησης σε όλη τη χώρα;»

7. Η με αριθμό 627/27-3-2023 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Εθνικής Άμυνας, με θέμα: «Σχετικά με τις ελλείψεις σε προσωπικό και υλικοτεχνική υποδομή στα Προκεχωρημένα Εργοστάσια Βάσης 303 και 304 (ΠΕΒ) στη Λάρισα και Βελεστίνο Μαγνησίας».

8. Η με αριθμό 630/27-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Εξώσεις και επιστροφή στους καταυλισμούς η νέα στεγαστική πολιτική για τους Έλληνες Τσιγγάνους».

9. Η με αριθμό 612/24-3-2023 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Εργασίας και Κοινωνικών Υποθέσεων, με θέμα: «Φλέγοντα ερωτήματα που θέτει ο Πανελλήνιος Σύνδεσμος Τυφλών για τη λειτουργία του Κέντρου Αποκατάστασης Τυφλών (ΚΕΑΤ) και της Αστικής μη Κερδοσκοπικής Εταιρείας (ΑΜΚΕ) Πρωτοπορίας».

10. Η με αριθμό 633/27-3-2023 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Η αποσάθρωση και το περιορισμένο των δομών στην προστασία του παιδιού γεννάει όλο και περισσότερο νέες τραγωδίες».

11. Η με αριθμό 632/27-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Αναπληρωτές εκπαιδευτικοί: η ακραία κατάχρηση του θεσμού απαιτεί άμεση εξίσωση με τους μονίμους».

12. Η με αριθμό 618/27-3-2023 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Κλιματικής Κρίσης και Πολιτικής Προστασίας, με θέμα: «Μετακίνηση πυροσβεστών από τον Νομό Αργολίδας στο Πυροσβεστικό Κλιμάκιο Τροιζήνας».

13. Η με αριθμό 636/27-3-2023 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Εσωτερικών, με θέμα: «Σοβαρά προβλήματα στο σχολικό συγκρότημα Γυμνασίου - Λυκείου Αγίου Κηρύκου Ικαρίας».

14. Η με αριθμό 634/27-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Γη, ύδωρ και δημόσιο χρήμα για την «Ελληνικός Χρυσός Α.Ε.» στη βορειοανατολική Χαλκιδική».

15. Η με αριθμό 620/27-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Άμεσες ενέργειες προκειμένου να αρθούν οι παράνομες κατασχέσεις σε ενισχύσεις πρώτης αρωγής σεισμόπληκτων συμπολιτών μας αλλά και να προστατευτούν μέχρι να χρησιμοποιηθούν για τον σκοπό που καταβλήθηκαν».

16. Η με αριθμό 621/27-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής και ανοικοδόμησης σεισμόπληκτων κτηρίων».

17. Η με αριθμό 635/27-3-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Εσωτερικών, με θέμα: «Κίνδυνος στην παλαιά εθνική οδό Αντιρρίου- Ιωαννίνων στον κόμβο του Γαλατά λόγω έλλειψης οδοφωτισμού και περίφραξης».

18. Η με αριθμό 637/27-3-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς την Υπουργό Παιδείας και Θρησκευμάτων, με θέμα: «Ίδρυση Εσπερινού Επαγγελματικού Λυκείου (ΕΠΑΛ) στη Ναύπακτο».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1835/90/23-1-2023 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αδιαφάνεια στη διαχείριση του Ταμείου Ενεργειακής Μετάβασης».

2. Η με αριθμό 2114/ 6-2-2023 ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Εσωτερικών, με θέμα: «Αποτελεσματικότητα μέτρων για τη μείωση του υπερπληθυσμού και την προστασία των αδέσποτων ζώων στην Ελλάδα και κοινωνικές συνέπειες από την αδυναμία εξάλειψης του φαινομένου».

3. Η με αριθμό 2393/21-2-2023 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Και η αναθεώρηση του Εθνικού Σχεδίου για την Ενέργεια και το Κλίμα θύμα της επικοινωνιακής πολιτικής της ΝΔ που αποβαίνει σε βάρος της εθνικής οικονομίας και της ελληνικής κοινωνίας;».

Κυρίες και κύριοι συνάδελφοι, προχωρούμε αμέσως τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι με αριθμό 623, 2489, 616, 605, 608 και 631 επίκαιρες ερωτήσεις.

Θα αρχίσουμε με την πρώτη με αριθμό 631/27-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Ντελιβεράδες χωρίς μέτρα ασφάλειας και "όπου βγει"».

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ήμασταν εδώ σε αυτή την Αίθουσα όταν σας προειδοποιούσα για το έγκλημα στα Τέμπη και λέγατε ότι κινδυνολογούμε και ότι η πρώτη μέριμνα Κυβέρνησής σας ήταν η ασφάλεια των τρένων και ότι όλα είναι εξασφαλισμένα. Και μετά έγινε το έγκλημα.

Αντίστοιχη συζήτηση έχουμε ξανά και ξανά εδώ πέρα και με τον κ. Καραμανλή και με τους Υπουργούς από το Υπουργείο Εργασίας με επίκαιρες ερωτήσεις, που φέρνω στην Κυβέρνησή σας να απαντήσει για τα γιγάντια κενά ασφαλείας που οδηγούν σε απώλεια ζωής για τους ταχυμεταφορείς - διανομείς, τους ανθρώπους που ασχολούνται με το ντελίβερι. Τι είπε ο κ. Καραμανλής την προηγούμενη φορά; Είπε ότι η Κυβέρνηση της Νέας Δημοκρατίας έχει βάλει στο επίκεντρο τα ζητήματα της οδικής ασφάλειας. Δηλαδή, ακριβώς ό,τι λέγατε για τα Τέμπη, και εσείς ο ίδιος και ο κ. Καραμανλής. Έβγαλε δελτίο Τύπου μετά την επίκαιρη και είπε: «Θα επανεξετάσουμε τον Κώδικα Οδικής Κυκλοφορίας για τα δίκυκλα των διανομέων». Και είπε ότι θα αναμορφώσει μέχρι το τέλος του έτους -αυτό ήταν το 2022- τον Κώδικα Οδικής Κυκλοφορίας.

Κύριε Υπουργέ, τελειώνει και το πρώτο εξάμηνο 2023. Είμαστε στη μέση του. Μέχρι τις εκλογές θα έχει τελειώσει. Τι ακριβώς γίνεται εδώ πέρα; Πού είναι η αναμόρφωση του Κώδικα Οδικής Κυκλοφορίας; Πώς προστατεύονται αυτή τη στιγμή οι χιλιάδες νέοι και νέες που δουλεύουν στις ταχυμεταφορές, οι διανομείς; Ποια είναι η προστασία τους; Τι γίνεται με αυτά τα κουτιά που τους βάζουν οι εταιρείες να έχουν πίσω στα μηχανάκια τους, όταν δεν υπάρχει καμμία προδιαγραφή ασφάλειας γι’ αυτά τα κουτιά, όταν αυτά τα κουτιά με άνεμο δύο μποφόρ μπορεί να πέσουν, όταν αυτοί οι άνθρωποι μέσα σε αυτά τα κουπιά επιτρέπεται -τους επιτρέπουν, για τους ολιγάρχες λέω, που έχουν πλέον αυτές τις εταιρείες- να κουβαλούν οτιδήποτε, να κουβαλούν ένα καρπούζι που να πηγαίνει πέρα δώθε;

Τι ασφάλεια οδική έχει αυτό το πράγμα; Ποια ασφάλεια έχουν; Ποιες προδιαγραφές έχετε βάλει για τα κράνη και τα μέσα προσωπικής ασφάλειας; Ποιες προδιαγραφές έχετε βάλει για όλους αυτούς τους ανθρώπους που οδηγούν σε αυτές τις συνθήκες με ένα κινητό στο χέρι, χωρίς κανένα μέτρο πλοήγησης, χωρίς προδιαγραφές, χωρίς hands free; Όλα αυτά γίνονται έτσι, απλά, για να μην έχουν κόστος οι επιχειρηματίες των ντελίβερι.

Για τις ζωές των νέων ταχυδιανομέων, δεν πειράζει. Καμμία προδιαγραφή.

Περιμένω πραγματικά τις απαντήσεις σας, να μας πείτε τι έγινε με τις δεσμεύσεις του κ. Καραμανλή ότι μέχρι το 2022 θα έχει αναμορφώσει τον Κώδικα Οδικής Κυκλοφορίας, για να αντιμετωπίσει όλες αυτές τις αυθαιρεσίες των ιδιοκτητών των εταιρειών ντελίβερι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Υποδομών και Μεταφορών κ. Μιχάλης Παπαδόπουλος.

Κύριε Παπαδόπουλε, καλημέρα σας. Έχετε τρία λεπτά στη διάθεσή σας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Καλημέρα, κύριε Πρόεδρε, ευχαριστώ πάρα πολύ.

Κυρία και κύριοι συνάδελφοι, όντως είναι, πραγματικά, μια εξαιρετικά σοβαρή ερώτηση και με σοβαρά δεδομένα. Η οδική ασφάλεια είναι μια ισχυρή προτεραιότητα της σημερινής Κυβέρνησης και είναι αλήθεια ότι οι εταιρείες ταχυδιανομής, αυτές που ονομάζονται ντελίβερι, είναι σε μια κρίσιμη καμπή.

Πρέπει να σας πω ότι έχω δει και έχω συνομιλήσει με όλα τα σωματεία που υπάρχουν από τις εταιρείες ταχυδιανομής. Έχουμε κουβεντιάσει μαζί τους, έχουμε εντοπίσει ακριβώς ποια είναι τα θέματα και είναι δύο κατηγοριών: Το πρώτο θέμα είναι ότι η πολιτεία έχει υποχρέωση να νομοθετήσει και το δεύτερο θέμα είναι αυτοί που κυκλοφορούν παρανόμως ή παρατυπούν.

Σε εκτέλεση των διατάξεων του άρθρου 56 του ν.4611 προβλεπόταν η σύσταση μιας επιτροπής για να καθοριστούν τόσο τα πιστοποιητικά και τα σχετικά έγγραφα που οφείλει να διαθέτει ο εργοδότης για την ορθή συντήρηση των οχημάτων που χρησιμοποιούν τα πρόσωπα που μεταφέρουν κυρίως τρόφιμα, αλλά και οι προδιαγραφές του εξοπλισμού προστασίας και τα τεχνικά χαρακτηριστικά του προσαρτώμενου αποθηκευτικού χώρου.

Συστάθηκε μια επιτροπή από το Υπουργείο Εργασίας σαν επισπεύδον Υπουργείο και είναι μια πενταμελής επιτροπή στην οποία συμμετείχαν και δύο υπάλληλοι του Υπουργείου Μεταφορών, προκειμένου να συμβάλουν στο έργο και να καθοριστούν οι τεχνικές προδιαγραφές και οι όροι ασφάλειας. Όλα τα μέλη αυτής της επιτροπής ομόφωνα και λαμβάνοντας υπ’ όψιν τους το αντικείμενο της συγκρότησης κατέληξαν σε ένα προτεινόμενο σχέδιο κοινής υπουργικής απόφασης, η οποία επεβλήθη στη συνέχεια στην αρμόδια Διεύθυνση Υγείας και Ασφάλειας του Υπουργείου Εργασίας και Κοινωνικών Υποθέσεων.

Το εν λόγω σχέδιο της κοινής υπουργικής απόφασης περιλαμβάνει ειδικά τα οχήματα που δεν διαθέτουν εκ κατασκευής αποθηκευτικό χώρο, για αυτά που μπαίνουν πρόσθετα προς τα επάνω, όπως αναφέρατε και λέει: Πρώτον, τον ορισμό της βεβαίωσης της ασφαλούς τοποθέτησης και στερέωσης του αποθηκευτικού χώρου. Έχουμε συνεννοηθεί ποιο είναι το ασφαλές και ποια είναι και τα ευρωπαϊκά πρότυπα. Δεύτερον, τα ειδικά μέτρα προστασίας της υγείας και της ασφάλειας των εργαζομένων κατά τη μεταφορά των προϊόντων τους και αντικειμένων είτε με μοτοποδήλατα είτε μοτοσυκλέτες είτε με τρίκυκλα, όπως προβλέπεται από το άρθρο 2 του ΚΟΚ.

Ειδικότερα, προβλέπεται ο καθορισμός των πιστοποιητικών και των προβλεπόμενων λοιπών εγγράφων που πρέπει να διαθέτει ο εργοδότης. Το τονίζω, γιατί πολλές φορές οι εργοδότες δεν ασκούν επαρκώς αυτά τα οποία υποχρεούνται να κάνουν σχετικά με τη συντήρηση, τη χρήση των οχημάτων, αλλά και το είδος του εξοπλισμού προστασίας των εργαζομένων και των προδιαγραφών που πρέπει να υπάρχουν. Το Υπουργείο, λοιπόν, αφού καθόρισε τα στοιχεία αυτά, έστειλε τη σχετική απόφαση στο Υπουργείο Εργασίας.

Για τα θέματα ελέγχου, που αναφέρατε στην ερώτησή σας, θα σας πω ότι, δεδομένου πως για τις παραπάνω προϋποθέσεις δεν έχει διαμορφωθεί το νομοθετικό πλαίσιο σχετικά με τις προδιαγραφές και τα τεχνικά χαρακτηριστικά για τον επιπρόσθετο προσαρτώμενο στο δίκυκλο επάνω αποθηκευτικό χώρο, εκκρεμεί μια υπογραφή της προβλεπόμενης απόφασης, αυτής που προανέφερα προηγουμένως.

Τα ΚΤΕΟ δεν διενεργούν έλεγχο στον συγκεκριμένο εξοπλισμό. Πάει ο καθένας με τη μοτοσυκλέτα του και βγάζει το κουβούκλιο από επάνω, αλλά το ΚΤΕΟ δεν μπορεί να ξέρει. Άρα ποια είναι η προϋπόθεση που πρέπει να ισχύει; Πρέπει αυτό να γράφεται στην άδεια κυκλοφορίας της μοτοσυκλέτας, του δίκυκλου και άρα θα ξέρει το ΚΤΕΟ ότι πρέπει να έχει εξοπλισμό, για να μπορεί να τον ελέγξει. Αυτό που έχουμε ζητήσει, λοιπόν, είναι να γραφτεί στην άδεια κυκλοφορίας ότι το συγκεκριμένο όχημα, όποιο και να είναι, φέρει εξοπλισμό. Τότε έχει υποχρέωση το ΚΤΕΟ να ελέγξει. Εάν δεν το γράφει στην άδεια κυκλοφορίας, το ΚΤΕΟ δεν μπορεί να το ξέρει.

Προϋπόθεση, βέβαια, για να γίνουν όλοι αυτοί οι έλεγχοι είναι μόνο αυτό, από τα ΚΤΕΟ που λέω τώρα συγκεκριμένα.

Η αλήθεια, όμως, κύριε συνάδελφε, είναι ότι είναι ένα σοβαρό θέμα που το συναντάμε καθημερινά. Έχει να κάνει και με την πολιτεία, έχει να κάνει και με την ανευθυνότητα του καθενός που οδηγεί ένα όχημα, κάτι το οποίο βέβαια ισχύει σε όλες τις περιπτώσεις οδήγησης οχήματος, όχι μόνο στη συγκεκριμένη.

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναφέρεστε δηλαδή στην ατομική ευθύνη των οδηγών; Είναι δυνατόν; Είμαστε η μόνη χώρα που έχει το φαινόμενο αυτό. Δεν υπάρχει άλλη χώρα που έχει κουτιά πάνω στα μηχανάκια, καμμία άλλη χώρα. Και αναφερόμαστε στην ατομική ευθύνη των οδηγών;

Τι γίνεται στις άλλες χώρες; Έχουν σάκο κρεμασμένο στους ώμους τους με μικρή χωρητικότητα. Εδώ πέρα για τα κέρδη των εταιρειών τούς βάζουμε κουτιά εκατόν είκοσι πέντε λίτρων και διακοσίων λίτρων, ανάλογα με την εταιρεία. Ξέρετε ποιες είναι οι νόμιμες προδιαγραφές για τα παπάκια, τι βγάζουν οι ίδιες οι εταιρείες; Σε κάποια "παπάκια" καθόλου, κανένας αποθηκευτικός χώρος, σε κάποια άλλα τρία λίτρα και εσείς βάζετε εκατόν είκοσι πέντε και διακόσια λίτρα. Μπορεί να κάνετε εισαγωγή μοτοσυκλέτας-παπάκι με τέτοιον αποθηκευτικό χώρο; Όχι. Δεν υπάρχει, με βάση τις ευρωπαϊκές προδιαγραφές, δυνατότητα εισαγωγής, γιατί κανένας δεν πιστοποιεί την ασφάλεια. Όλα είναι πατέντες.

Τι πήγατε να περάσετε με την πρόταση της επιτροπής; Ηλεκτροκόλληση των κουτιών, να νομιμοποιήσετε την παρανομία, χωρίς καμμία προδιαγραφή. Πείτε μας ένα προηγούμενο σε άλλη ευρωπαϊκή χώρα. Η μόνη χώρα που έχει κάποια κουτιά είναι η Τουρκία, εκτός Ευρωπαϊκής Ένωσης και αυτοί έχουν όρους, να είναι το μέγεθος περίπου δύο κρανών, να μην εγκλωβίζεται σε περίπτωση ατυχήματος ο οδηγός, ο διανομέας και να χάνει τη ζωή του.

Μέσα ατομικής προστασίας: Επειδή ο κ. Καραμανλής και εσείς εμμέσως αναφέρεστε στον Κώδικα Οδικής Κυκλοφορίας και στις προδιαγραφές, πάμε και στα μέσα ατομικής προστασίας, τα οποία μερικές εταιρείες έχουν δώσει. Τι δίνουν; Επειδή δεν έχετε παρουσιάσει προδιαγραφές, δίνουν ακατάλληλα κράνη. Στην «E-food» τρεις άνθρωποι έχασαν τη ζωή τους με κρανιοεγκεφαλική κάκωση, ακαριαία, η οποία οδήγησε στην απώλεια ζωής, γιατί το κράνος είναι ποδηλάτου σχεδόν, δεν είναι full face, δεν προστατεύει όλο το πρόσωπο. Είναι δυνατόν; Ποδηλάτου; Αυτοί οι άνθρωποι που κάνουν μέσα στη μέρα τη διαδρομή Αθήνα - Πάτρα μέσα σε στενάκια, που δεν γνωρίζουν με ένα κινητό στο χέρι, να μην έχουν σωστό κράνος, να μην έχουν σωστά μέσα προστασίας, να μην έχουν μια εφαρμογή που να τους δίνει ηχητική πλοήγηση και να μην έχουν hands free, ώστε να μη χρειάζεται να είναι τα μάτια τους στο κινητό; Ποιες είναι οι προδιαγραφές;

Ναι, παραδεχόμαστε όλοι το πρόβλημα, αλλά τι έχετε κάνει; Ο κ. Καραμανλής είπε ότι θα αναθεωρήσει τον Κώδικα Οδικής Κυκλοφορίας. Πού είναι η αναθεώρηση; Μας έλεγε βέβαια ότι τα άρθρα τα προβλέπουν.

Ας δούμε τι λένε τα άρθρα 81 και 82 του Κώδικα. «Προβλέπεται τα εξαρτήματα να μη δημιουργούν κινδύνους για τους επιβαίνοντες και για τους υπόλοιπους χρήστες του οδικού δικτύου». Ποιος πιστοποιεί αν δημιουργούν κίνδυνο; Ποια είναι τα κριτήρια για την Αστυνομία; Έχει υπάρξει πρόστιμο από την Αστυνομία για την παραμικρή παράβαση; Διότι αν υπήρχε πρόστιμο, οι εταιρείες θα υποχρεώνονταν να προστατεύσουν τους οδηγούς. Υπάρχει το παραμικρό πρόστιμο για παράβαση αυτών των άρθρων; Με τι κριτήρια; Πώς να περιγράψει κανείς; Πώς να ορίσει αν δημιουργούν κινδύνους ή όχι, όταν δεν υπάρχουν προδιαγραφές;

Επίσης, έχουμε και τα ρούχα που φοράνε οι άνθρωποι αυτοί που οδηγούν, οι νέοι και οι νέες που οδηγούν τα μηχανάκια των ταχυμεταφορών. Τα ρούχα δεν έχουν καμμία ενίσχυση σε περίπτωση πτώσης. Πουθενά, κύριε Πρόεδρε, καμμία προδιαγραφή για το παραμικρό.

Σας ζητάμε τα αυτονόητα, γιατί εδώ πέρα κάποιοι κερδίζουν και κάποιοι χάνουν τις ζωές τους. Κερδίζουν κάποιοι ολιγάρχες που έχουν μπει στον χώρο και κάποιες μεγάλες εταιρείες και χάνουν τη ζωή τους πάλι οι ίδιοι που έχασαν τη ζωή τους και στα Τέμπη και παντού, ο απλός πολίτης, οι νέοι και οι νέες που είναι σε αυτό το επάγγελμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και τα περισσότερα δίκυκλα είναι των παιδιών που πιάνουν δουλειά, δεν είναι των εταιρειών.

Ορίστε, κύριε Υφυπουργέ, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Κατ’ αρχάς θα ήθελα να σας παρακαλέσω να μην παραποιείτε αυτά που λέω. Δεν μίλησα για ευθύνη οδηγών. Αυτό το είπατε εσείς. Εγώ μίλησα για τους παράνομους οδηγούς. Είναι διαφορετικά πράγματα αυτά τα δύο.

Δεύτερον, οι προϋποθέσεις, το πώς θα κυκλοφορεί κάποιος με μοτοσυκλέτα υπάρχουν έτσι κι αλλιώς, δηλαδή το πώς θα ντύνεται, τι πρέπει να φοράει, να φορά το δεμένο κράνος του, τις επιγονατίδες του. Άρα αυτό δεν έχει να κάνει μόνο με τις ταχυμεταφορές και τους διανομείς. Έχει να κάνει με τη συνολική κυκλοφορία κάποιου που οδηγεί δίκυκλο.

Η αλήθεια είναι ότι θα πρέπει να συγκεκριμενοποιηθούν οι συγκεκριμένοι όροι για τοποθέτηση του πρόσθετου εξοπλισμού. Διαφωνώ τελείως με αυτό το οποίο ειπώθηκε ότι είπαμε για τη συγκόλληση των κουτιών. Είναι αδιανόητο, δεν συμβαίνει πουθενά. Ο τρόπος πρόσδεσης πάνω στο όχημα που αφορά τη φόρτωση μοτοποδηλάτου ως κλειστό φορτίο, διαστάσεις ασφάλισης φορτίου και κυρώσεις και όλα αυτά έχουν ισχύ στα αναφερόμενα άρθρα 32 του ΚΟΚ, όπου ρυθμίζεται μεταξύ άλλων η φόρτωση και το θέμα πρόσδεσης του φορτίου. Είναι ρυθμισμένο αυτό. Επειδή είπατε δύο φορές για τον ΚΟΚ, να σας πω ότι ο νέος ΚΟΚ έχει ολοκληρωθεί αρχές του έτους και περιμένει το πότε θα έρθει στη Βουλή. Έχουμε κάνει μεγάλη διαβούλευση, έχουμε συζητήσει με πάρα πολλούς -που τους αφορά- για τα σημεία τα οποία έχουν βελτιωθεί. Άρα έχει ολοκληρωθεί ο νέος ΚΟΚ. Θα έρθει κάποια στιγμή στη Βουλή.

Επίσης σύμφωνα με τα άρθρα 81 και 82 του ΚΟΚ περί μηχανισμών, εξαρτημάτων και συσκευών των οχημάτων, ώστε αυτά να μη δημιουργούν κινδύνους για τους επιβαίνοντες, αλλά και για τους υπόλοιπους χρήστες του οδικού δικτύου, αναφορικά με τα μέσα ατομικής προστασίας και οδικής ασφάλειας στους εργαζόμενους και τις εταιρείες ταχυδρομείων ισχύουν τα εξής:

Σύμφωνα με την παράγραφο 6 του άρθρου 12 του ΚΟΚ οι οδηγοί και επιβάτες μοτοποδηλάτων, μοτοσυκλετών και τρίτροχων οχημάτων χωρίς κουβούκλιο, υποχρεούνται να φορούν προστατευτικό κράνος το οποίο πρέπει να είναι κανονικά δεμένο.

Γιατί τα λέω όλα αυτά; Τα λέω γιατί οι όροι και οι προϋποθέσεις υπάρχουν. Θέλουν ίσως βελτίωση, δεν διαφωνώ. Το θέμα είναι ποιοι τις τηρούν. Γι’ αυτό μίλησα για ανεύθυνους και παράνομους οδηγούς, όποιοι υπάρχουν. Δεν μίλησα μεταθέτοντας την ευθύνη στους οδηγούς. Μίλησα για τους παράνομους οδηγούς Μάλιστα, στις διατάξεις στο άρθρου 56 του ν.4611 ο εργοδότης -καθορίζει και για τον εργοδότη- υποχρεώνεται να εφοδιάζει με κατάλληλο εξοπλισμό προστασίας τούς εργαζόμενους, οι οποίοι χρησιμοποιούν στην εργασία τους το ανάλογο όχημα, με κράνος, γάντια, γιλέκο. Τι λείπει εδώ; Ο έλεγχος. Πρέπει να γίνεται έλεγχος επισταμένως, γιατί η πολιτεία έχει φροντίσει να υπάρχουν όλα αυτά. Αν δεν το εφαρμόζει ο εργοδότης, πρέπει να υπάρχει έλεγχος. Και ξέρετε από πού γίνεται ο έλεγχος.

Ειδικά με το άρθρο 18 του ν.4784 του 2021 εισήχθη στον ΚΟΚ η υποχρεωτική χρήση κατά τη διάρκεια της νύχτας αντανακλαστικού γιλέκου στους οδηγούς που εργάζονται στη διανομή ή στη μεταφορά προϊόντων, χρησιμοποιώντας τα οχήματα αυτά.

Όπως αντιλαμβάνεστε, κύριε συνάδελφε, τα μέτρα για τους οδηγούς και τα οχήματα υπάρχουν στον ΚΟΚ σήμερα. Δεν λείπουν. Εκείνο που πρέπει να γίνει είναι η περαιτέρω εξειδίκευση στην τοποθέτηση του εξοπλισμού, όπως είπατε, για το οποίο όπως είπα πριν έχει υπογραφεί μια σχετική απόφαση και περιμένουμε να υπογραφεί η ΚΥΑ μεταξύ του Υπουργείου Εργασίας και του Υπουργείου Μεταφορών.

Εκείνο που θέλω να τονίσω -και κλείνω κύριε Πρόεδρε- είναι από πλευράς του Υπουργείου στο πλαίσιο της ευρωπαϊκής πολιτικής για την οδική ασφάλεια, έχουμε βγάλει τον στρατηγικό σχεδιασμό του 2021 - 2030. Είναι ένας σοβαρός στρατηγικός σχεδιασμός, σύμφωνα με τον οποίον ο στόχος μας είναι να μειωθούν κατά 50% τα ατυχήματα στη χώρα μας έως το 2030. Είναι ένας σχεδιασμός και ένα στρατηγικό σχέδιο, το οποίο έχει βγει στη δημοσιότητα. Έχουμε κουβεντιάσει, έχουμε ακούσει κρίσεις, θετικά και αρνητικά, το οποίο δίνει έμφαση κυρίως στα θέματα των μηχανοκίνητων δίκυκλων όπως και στην οδήγηση των οχημάτων, η οποία εμφανίζει σημαντικά αυξημένη επικινδυνότητα. Το είπατε και προηγουμένως, όταν κάποιος οδηγεί τη μοτοσυκλέτα του και μιλάει με το κινητό του, δεν υπάρχει ασφάλεια.

Η πολιτεία έχει καθορίσει και τον ΚΟΚ και τα μέτρα. Χρειάζεται να ολοκληρωθεί αναμφισβήτητα και αυτό θα κάνουμε, ελπίζω πάρα πολύ σύντομα.

Ευχαριστώ, κύριε Πρόεδρε.

Ευχαριστώ, κύριε συνάδελφε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Παπαδόπουλε. Καλό Σαββατοκύριακο.

Ο κ. Αρσένης παραμένει γιατί έχει και άλλη ερώτηση.

Συνεχίζουμε με την πρώτη με αριθμό 2489/24-2-2023 ερώτηση του κύκλου των αναφορών και ερωτήσεων του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υγείας, με θέμα: «Άμεση καταβολή από την 6η Υγειονομική Περιφέρεια (ΥΠΕ) των αποζημιώσεων που δικαιούνται οι ιατροί ΕΣΥ που προέρχονται από το ΙΚΑ-ΕΤΑΜ».

Κύριε Κωνσταντόπουλε, έχετε τον λόγο για δύο λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, με τον ν.3918/2011 οι γιατροί οι οποίοι είχαν προσληφθεί από το ΙΚΑ-ΕΤΑΜ με καθεστώς εργασίας ιδιωτικού δικαίου αορίστου χρόνου μεταφέρθηκαν στον ΕΟΠΥΥ.

Στη συνέχεια, με τον ν.4238/2014, μεταφέρθηκαν στις διοικήσεις των υγειονομικών περιφερειών της χώρας. Να θυμίσω, ωστόσο, ότι οι συγκεκριμένοι γιατροί προσελήφθησαν ως ΙΔΑΧ και δεν μετέβαλαν το εργασιακό τους καθεστώς κατά τη μετακίνησή τους στον ΕΟΠΥΥ και στη συνέχεια στις ΥΠΕ της χώρας. Μετακινήθηκαν, δηλαδή, με την ίδια εργασιακή σχέση, σε οργανικές θέσεις πλήρους και αποκλειστικής απασχόλησης. Τούτο, άλλωστε, έχει επιβεβαιώσει και ο Άρειος Πάγος με την υπ’ αριθμ. 535/2020 απόφασή του. Συνεπώς οι γιατροί του πρώην ΙΚΑ-ΕΤΑΜ διατηρούν ακέραια τα δικαιώματά τους που συνδέονται με τη φύση της απασχόλησής τους ως ΙΔΑΧ.

Ταυτόχρονα, το π.δ.410/1988 ρυθμίζει ζητήματα προσωπικού που υπηρετεί σε σχέση εργασίας ιδιωτικού δικαίου σε οργανικές θέσεις στο δημόσιο ή στους ΟΤΑ και στα λοιπά νομικά πρόσωπα δημοσίου δικαίου.

Μάλιστα, κύριε Υπουργέ, στο άρθρο 55 του προεδρικού διατάγματος, προβλέπεται η καταβολή αποζημίωσης στο προσωπικό αυτό μεταξύ άλλων και λόγω συνταξιοδότησης. Η αποζημίωση αυτή ανέρχεται στο ποσό των 15.000 ευρώ.

Ωστόσο, το εν λόγω προεδρικό διάταγμα, ενώ παραμένει έως σήμερα σε ισχύ, οι ιατροί του πρώην ΙΚΑ-ΕΤΑΜ, αφού διατηρούν την εργασιακή τους σχέση ως ΙΔΑΧ, δικαιούνται και την αποζημίωσή τους.

Να σημειώσω, άλλωστε, κύριε Υπουργέ, εδώ ότι και εσείς στο πλαίσιο του κοινοβουλευτικού ελέγχου τον περασμένο Νοέμβριο είχατε σημειώσει ότι οι συγκεκριμένοι γιατροί, οι οποίοι ήταν γιατροί πρώην ΙΚΑ-ΕΤΑΜ, διατηρούν το καθεστώς ΙΔΑΧ. Ενώ, λοιπόν, η αποζημίωση καταβάλλεται κανονικά στους γιατρούς της χώρας -ενδεικτικά σημειώνω την 1η ΥΠΕ-, τούτο δεν συμβαίνει στην 6η ΥΠΕ, η οποία αρνείται συστηματικά να την καταβάλει στους δικαιούχους. Συγκεκριμένα, θα έλεγα ότι στην 6η ΥΠΕ οι γιατροί βιώνουν άνιση μεταχείριση. Δηλαδή, τι βλέπουμε εδώ; Δύο μέτρα και δύο σταθμά.

Κατόπιν αυτών, ερωτάστε, κύριε Υπουργέ, σε ποιες ενέργειες θα προβεί το Υπουργείο προκειμένου και η 6η ΥΠΕ να καταβάλει στους ιατρούς του πρώην ΙΚΑ-ΕΤΑΜ την αποζημίωση που δικαιούνται βάσει του άρθρου 55 του π.δ.410/1988;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Θα απαντήσει ο Υπουργός Υγείας κ. Αθανάσιος Πλεύρης.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, πράγματι θέτετε ένα θέμα το οποίο με έχει απασχολήσει και στον κοινοβουλευτικό έλεγχο στο παρελθόν. Δυστυχώς δεν έχει λυθεί ακριβώς για λόγους γραφειοκρατίας.

Τα πράγματα λίγο-πολύ τα περιγράψατε. Με τη διαπιστωτική πράξη της 15ης Μαΐου 2015 όλοι αυτοί οι γιατροί που ήταν ιατρικό προσωπικό του ΕΟΠΥΥ μεταφέρθηκαν στις ΥΠΕ. Στις 27 Νοεμβρίου ουσιαστικά ξεκίνησε από το Γενικό Λογιστήριο του Κράτους η διαδικασία που αφορά το σε ποιο καθεστώς θα μπορούσαν να βρίσκονται ως προς το κομμάτι της επικουρικής ασφάλισης και της υγειονομικής περίθαλψης.

Κατά τη δική μου εκτίμηση, τα πράγματα έχουν λυθεί με την απόφαση του Αρείου Πάγου, που είπατε, την 535 του 2020, όπου με σαφήνεια η συγκεκριμένη απόφαση αναφέρει ότι οι αλλαγές οι οποίες έχουν επέλθει, δεν έχουν μετατρέψει τις οργανικές θέσεις από οργανικές θέσεις ιδιωτικού δικαίου και παραμένουν, δηλαδή, σε θέσεις ΙΔΑΧ. Και προς αυτή την κατεύθυνση πρέπει να λυθεί και το θέμα, όπως σωστά επισημάνατε, ότι παρουσιάζεται στην 6η ΥΠΕ και σε μικρότερο βαθμό λόγω αριθμού και κυρίως στην 4η ΥΠΕ.

Φιλοδοξούσα ότι αυτό θα είχε λυθεί όταν είχα απαντήσει και στο παρελθόν. Δυστυχώς ακόμα υπήρχαν κάποια θέματα που σχετίζονταν με το σκέλος της λύσης και από τις νομικές υπηρεσίες των συγκεκριμένων ΥΠΕ, αλλά και με ένα καθεστώς ουσιαστικά διαφορετικής ως προς τις συγκεκριμένες διατάξεις.

Η κατεύθυνση που έχουμε δώσει, κύριε συνάδελφε, και στις δύο αυτές ΥΠΕ είναι να λυθεί το θέμα στο πλαίσιο που ορίζεται η 535 του Αρείου Πάγου. Ήδη και λόγω της ερώτησής σας υπήρξε επικοινωνία προκειμένου και να κληθούν και να βρεθεί μία λύση. Θα επιθυμούσα αυτή η λύση να βρεθεί το συντομότερο δυνατό και πριν τις εκλογές, με το σκεπτικό ότι δεν θέλουμε αυτοί οι άνθρωποι να έχουν διαφορετικό καθεστώς, όπως ακριβώς περιγράψατε, γιατί στις άλλες ΥΠΕ έχει επέλθει πλήρης ερμηνεία στην κατεύθυνση την οποία λέτε και πιστεύω ότι και με τις κατευθύνσεις που έχουν δοθεί, θα αρθούν και τα τελευταία προβλήματα τα οποία υπάρχουν.

Υπάρχει μια γενικότερη συνεννόηση των υπηρεσιών και σας δίνω και την πολιτική κατεύθυνση του Υπουργείου, αλλά και τις εντολές τις οποίες έχουν λάβει ΥΠΕ. Όπως το περιγράφετε, στην ουσία είναι ένα θέμα που πολύ σωστά το θίγετε. Η άποψή μου και ως νομικός στην ερμηνεία των συγκεκριμένων θεμάτων είναι σαφέστατα ότι ερμηνεύεται στην κατεύθυνση την οποία έχετε πει.

Οπότε, κατά την εκτίμησή μου, το συντομότερο δυνατό -και θέλω αυτό το συντομότερο δυνατό να είναι και πριν τον χρόνο των εκλογών, ώστε οι συγκεκριμένοι άνθρωποι να μην αισθάνονται ανασφάλεια- θα λυθεί, ώστε και οι γιατροί των συγκεκριμένων ΥΠΕ να αντιμετωπίζονται ακριβώς όπως έχουν αντιμετωπιστεί σε όλες τις άλλες ΥΠΕ.

**ΠΡΟΕΔΡΕΥΩΝ (Απόστολος Αβδελάς):** Κύριε Κωνσταντόπουλε, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, σας άκουσα με προσοχή και χαίρομαι πραγματικά που συμφωνείτε και εσείς, γιατί στο πνεύμα της ισονομίας και ισοπολιτείας για όλους τους πολίτες δεν μπορεί να υπάρχουν δύο μέτρα και δύο σταθμά. Και τούτο διότι η ταλαιπωρία που υφίστανται οι εν λόγω ιατροί της 6ης ΥΠΕ είναι τεράστια.

Το όλο ζήτημα έχει προκληθεί από τη συζήτηση περί του αν οι γιατροί αυτοί διατήρησαν ή όχι το ίδιο εργασιακό καθεστώς, όταν από το ΙΚΑ-ΕΤΑΜ μετακινήθηκαν στον ΕΟΠΥΥ και στη συνέχεια στις κατά τόπους ΥΠΕ. Στο ερώτημα όμως αυτού υπάρχει μια σαφής απάντηση που προκύπτει από το νόμο, ό,τι δηλαδή οι γιατροί αυτοί μετακινήθηκαν με την ίδια εργασιακή σχέση, σε οργανικές θέσεις πλήρους και αποκλειστικής απασχόλησης, κάτι το οποίο επιβεβαιώθηκε φυσικά και από τον Άρειο Πάγο, όπως προανέφερα στην πρωτολογία μου.

Κύριε Υπουργέ, οι γιατροί αυτοί -να τονιστεί εδώ- δεν έχουν καμμία, μα καμμία σχέση με όσους προσλήφθηκαν υπό το καθεστώς του ν.1204/72. Σε όλα μάλιστα τα υπηρεσιακά τους σημειώματα αναφέρονται ως απασχολούμενοι με καθεστώς ΙΔΑΧ, ενώ μισθοδοτούνται από τις κατά τόπους ΥΠΕ και όχι από το Γενικό Λογιστήριο του Κράτους, όπως οι μόνιμοι γιατροί του ΕΣΥ.

Επίσης, όπως ανέφερα και στην πρωτολογία μου, οι γιατροί αυτοί υπηρετούν και σε άλλες ΥΠΕ και ενδεικτικά στην 1η ΥΠΕ που εισπράττουν κανονικά την αποζημίωσή τους, ενώ οι γιατροί όπως ανέφερα της 6ης ΥΠΕ εξαιρούνται, ενώ τα εργασιακά και συνταξιοδοτικά τους δικαιώματα πλήττονται ευθέως.

Κύριε Υπουργέ, παρ’ ότι συμφωνούμε απόλυτα και χαίρομαι γι’ αυτό, γιατί θα δικαιωθούν οι εν λόγω ιατροί, η Πανελλήνια Ομοσπονδία Ιατρών Οδοντιάτρων Πρωτοβάθμιας Φροντίδας ζητά άμεση λύση, γιατί σήμερα βιώνουν μια ανισότητα.

Αυτό που είπατε προεκλογικά, να τηρηθεί και να εκπληρωθεί μέχρι κεραίας, γιατί οι εν λόγω γιατροί βιώνουν σήμερα μία ανισότητα και δεν είναι δυνατόν εργαζόμενοι υπό το ίδιο καθεστώς να αντιμετωπίζονται με διαφορετικό τρόπο από την πολιτεία. Η προσφυγή, άλλωστε, στα δικαστήρια -όπως γνωρίζουμε όλοι- δεν είναι εύκολη ούτε αυτονόητη και η αποζημίωση αυτή είναι ένα σημαντικό βοήθημα για όλους αυτούς τους γιατρούς μέσα στην κρίση, την οποία βιώνει ολόκληρη η ελληνική κοινωνία. Χαίρομαι που πραγματικά δώσατε σήμερα λύση.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κωνσταντόπουλε, καταλαβαίνω απόλυτα την ευαισθησία σας και πολύ σωστά θέτετε αυτό το θέμα.

Θέλουμε να τη δώσουμε άμεσα και πιστεύω ότι και οι δεσμεύσεις, οι οποίες υπάρχουν και σε αυτό το επίπεδο, δείχνουν ακριβώς τις κατευθύνσεις που έχουν δοθεί και η βούληση που υπάρχει και κυρίως είναι η εφαρμογή της νομιμότητας, όπως ακριβώς ορίζεται και από την αρεοπαγιτική απόφαση. Και για τον λόγο αυτόν έχει υπάρξει ουσιαστικά στις άλλες ΥΠΕ μια πλήρης συμμόρφωση. Υπήρξε ένα πρόβλημα και ξέρετε πολλές φορές τα προβλήματα ερμηνειών ταλαιπωρούν ανθρώπους. Ευελπιστούμε ότι το συντομότερο δυνατό θα λυθούν τα αιτήματά τους και στο πνεύμα ακριβώς που είπατε.

Κύριε συνάδελφε, ειλικρινά σας τιμά το γεγονός ότι θέτετε ένα τέτοιο θέμα γι’ αυτούς τους ανθρώπους. Έχουν έλθει τα αιτήματά τους, να ξέρουν ότι θα φροντίσουμε το συντομότερο δυνατό να αντιμετωπιστούν και αυτοί με τον ίδιο ακριβώς τρόπο που ορίζει η αρεοπαγιτική απόφαση, αλλά και αντιμετωπίζονται οι συνάδελφοί τους σε άλλες ΥΠΕ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα συζητηθεί τώρα η τρίτη με αριθμό 623/27-3-2023 επίκαιρη ερώτηση πρώτου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλληπρος τον Υπουργό Υγείας, με θέμα: «Σχετικά με τις διαδικασίες μοριοδότησης και κατάρτισης προσωρινών πινάκων κατάταξης υποψηφίων, για την πρόσληψη εβδομήντα ατόμων με σχέση εργασίας αορίστου χρόνου στον ΟΚΑΝΑ».

Καλημέρα, κυρία Κανέλλη, έχετε τον λόγο για δύο λεπτά.

**ΛΙΑΝΑ ΚΑΝΕΛΛΗ:** Ευχαριστώ πολύ, κύριε Πρόεδρε. Καλημέρα σε όλους.

Κύριε Υπουργέ, έχει προκύψει ένα ζήτημα και δεν θα πω ότι είναι ηθικής τάξεως, θα πω ότι είναι τυπικής τάξεως, θα πω ότι είναι ουσιαστικό ζήτημα.

Ο ΟΚΑΝΑ. Με ένα πρόβλημα που λέγεται «ναρκωτικά» και δεν νομίζω ότι χρειάζεται υπογράμμιση από εμένα εάν ταλανίζει την ελληνική κοινωνία, τη νεολαία και την ευρωπαϊκή και τη διεθνή. Ο ΟΚΑΝΑ προκήρυξε εβδομήντα θέσεις κοινωνιολόγων, κοινωνικών λειτουργών, ψυχολόγων, γιατρών, όλων όσων χρειαζόταν, με οκτώ προκηρύξεις συνολικά, εάν δεν κάνω λάθος. Σε αυτές τις προκηρύξεις έχουμε διαπιστώσει και εμείς και οι ίδιοι οι εργαζόμενοι μία σειρά από παρατυπίες, από παρεκκλίσεις, οι οποίες επιτείνουν τη διαδικασία αντιμετώπισης του προβλήματος. Ούτως ή άλλως, λείπει προσωπικό και το ξέρουμε. Λείπει προσωπικό, υπάρχουν –με πολύ μεγάλο κόπο- τα στατιστικά στοιχεία.

Στο σημείο αυτό, εγώ θα ήθελα μόνο να διευκρινίσω –προς γνώσιν όλων όσων μας ακούν- ότι η τελευταία πραγματική έρευνα που έχουμε στη χώρα για τα ναρκωτικά είναι του 2004. Βαθιά έρευνα για το πρόβλημα των ναρκωτικών –το ξέρετε και εσείς και εγώ- δεν έχουμε. Και πρέπει να είναι από τα πρώτα μελήματα των αρμόδιων Υπουργείων –πριν, μετά από τις εκλογές, χθες!- να αποκτήσουμε μία καινούργια έρευνα.

Έχουμε, λοιπόν, το εξής. Η επιτροπή δεν δημοσιοποίησε ως όφειλε τον προσωρινό πίνακα κατάταξης. Τι σημαίνει αυτό; Οι άνθρωποι έχασαν το δικαίωμα ένστασης. Δεν ήξεραν ούτε πού θα πάνε, με βάση την εργασιακή τους εμπειρία, ούτε πότε θα αποκτήσουν το δικαίωμα και την ίδια ώρα που συμβαίνει αυτό, κάποιοι ειδοποιήθηκαν επιλεκτικά, πέρασαν από συνέντευξη και είναι οι μόνοι, ελάχιστοι, που απέκτησαν το δικαίωμα να κάνουν ένσταση.

Αυτό δεν συμβαίνει στους διαγωνισμούς και οφείλει να μη συμβαίνει. Οι ενστάσεις των υποψηφίων στοιχειοθετούν λάθη και παραλείψεις στον υπολογισμό των τυπικών προσόντων, αλλά και αυθαίρετες αλλαγές στη μοριοδότηση των συνεντεύξεων. Γιατί όταν γίνεται επαναϋπολογισμός μετά από την επιτροπή και μετά από την ένσταση, δεν μπορεί να γίνεται χωρίς να επαναληφθεί κάποια διαδικασία. Άρα, έχουμε πρόβλημα.

Επίσης, ο κανονισμός και η προκήρυξη του διαγωνισμού προέβλεπε αμέσως διαδικασία συνέντευξης για τους δέκα πρώτους. Δεν εκλήθησαν αυτοί οι δέκα πρώτοι. Κάποιος πρέπει να μας εξηγήσει γιατί δεν εκλήθησαν αυτοί οι δέκα πρώτοι. Εκλήθη, αντιθέτως, ένας τεράστιος αριθμός συμμετεχόντων, ενώ άλλοι υποψήφιοι που πληρούσαν τα τυπικά προσόντα, είχαν όλες τις προϋποθέσεις, δεν εκλήθησαν καθόλου για καμμία συνέντευξη, χωρίς καμμία αιτιολόγηση. Απορία και εδώ.

Εγώ θέλω σήμερα να λύσω απορίες. Και αν θέλετε να βάλουμε και επί τάπητος μία σειρά από προβλήματα που υπάρχουν στο κομμάτι των ναρκωτικών και ταλανίζουν το μέλλον αυτού του τόπου.

Πάμε τώρα στη διαδικασία των συνεντεύξεων. Γίνονται οι συνεντεύξεις. Μερικές έγιναν διαδικτυακά και μερικές διά ζώσης. Σε αυτές που έγιναν διαδικτυακά από την πενταμελή επιτροπή συμμετείχαν ένα ή δύο μέλη. Οι άλλοι είχαν κλειστές και κάμερες και μικρόφωνα. Στη διά ζώσης από τα πέντε μέλη εμφανίστηκαν τα μισά ή λιγότερο από τα μισά. Πάει και η διαδικασία των συνεντεύξεων. Έχουμε που έχουμε τις ενστάσεις μας για τη διαδικασία των συνεντεύξεων και την πιθανότητα να υπάρχει διαβλητή διαδικασία, άμα έχεις και απουσία της πενταμελούς επιτροπής, τι να ελπίζει κάποιος ότι έχει γίνει ορθά σε αυτόν τον διαγωνισμό;

Το αποτέλεσμα; Έχουμε δεκάδες έμπειρους εργαζόμενους που εργάζονται χρόνια στον ΟΚΑΝΑ ως συμβασιούχοι, έχουν αποκτήσει πείρα, ξέρουν το ζήτημα και με αυτή τη μορφή του διαγωνισμού μετατρέπονται σε ανεπαρκείς, αποκλείονται από την τελική κατάταξη και οι ανάγκες του ΟΚΑΝΑ σε σταθερό προσωπικό και υπηρεσίες παραμένουν τεράστιες και ακάλυπτες.

Θα ήθελα κάποιες εξηγήσεις. Και νομίζω ότι δεν χρειάζεται να το αναφέρω εδώ, για να μην φάω χρόνο από τα ελάχιστα λεπτά που έχω, μιλάω για την προκήρυξη 631 μέχρι την 637 της 21-11-2022 και την άλλη που έγινε επίσης, το 2023.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Στην ερώτηση θα απαντήσει ο Υπουργός Υγείας κ. Αθανάσιος Πλεύρης.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ.

Κυρία Κανέλλη, θα καταθέσω εδώ και όλα τα σχετικά τα οποία επικαλείστε και για τον τρόπο των προκηρύξεων και τις δημοσιεύσεις που υπήρχαν και τα πρακτικά τα οποία εξετάστηκαν. Και απαντώ συγκεκριμένα στα ερωτήματα τα οποία βάζετε.

Είναι μία προκήρυξη η οποία αφορούσε σε εβδομήντα θέσεις και κατατέθηκαν χίλιες εκατόν ογδόντα τρεις αιτήσεις. Η μοριοδότηση ήταν σε τρία επίπεδα: Μοριοδότηση βάσει τυπικών και εκπαιδευτικών προσόντων με συντελεστή 33%, βάσει εργασιακής εμπειρίας 33% και βάσει συνέντευξης 34%. Από τις χίλιες εκατόν ογδόντα τρεις αιτήσεις για τις εβδομήντα θέσεις υπεβλήθησαν σαράντα μία ενστάσεις, εκ των οποίων οι τριάντα έξι έγιναν δεκτές. Σαράντα μία ενστάσεις είναι πάρα πολύ λίγες με βάση τις αιτήσεις οι οποίες υπήρχαν.

Και με συγχωρείτε, με τα στοιχεία που έχω και θα σας πω εδώ, δεν υπήρξε θέμα να μην μπορούν να κάνουν ενστάσεις αναφορικά. Πρώτα απ’ όλα αναφορικώς με την πρώτη δημοσίευση που λέτε, πριν από τη συνέντευξη γίνεται η προσωρινή κατάσταση η οποία αφορά στα κριτήρια πώς έχουν αξιολογηθεί, α΄ και β΄, δηλαδή τα κριτήρια που έχουν να κάνουν με τα τυπικά προσόντα και με την εργασιακή εμπειρία. Σε αυτό το πλαίσιο υπήρχε δυνατότητα υποβολής ένστασης. Και προφανώς ήταν προσωρινό. Γιατί ήταν προσωρινό; Γιατί δεν είχε υποβληθεί η συνέντευξη. Το σύνολο των ενστάσεων που κατατέθηκαν, απαντήθηκαν.

Έρχεστε σε ένα σημείο -το οποίο, προφανώς, το έχουν επισημάνει αυτοί που διαμαρτύρονται και σας έθεσαν τα ζητήματα- στο ποιοι έπρεπε να κληθούν για συνέντευξη. Δεν έπρεπε να κληθούν οι δέκα πρώτοι αορίστως. Ρητώς αναφέρεται το εξής: Βάσει της σειράς κατάταξης, όπως θα προκύψει από τη βαθμολόγηση α΄ και β΄ κατόπιν της εξέτασης των ενστάσεων, θα κληθούν να συμμετέχουν σε δομημένη συνέντευξη οι δέκα πρώτοι εκ των υποψηφίων ανά νομό και θέση. Εάν ο ρυθμός των εν λόγω υποψηφίων είναι μικρότερος των δέκα, τότε θα κληθεί το σύνολο των υποψηφίων.

Δηλαδή, στις περιπτώσεις που είχαμε πάνω από μία θέση, δεν ήταν δέκα. Ήταν ο αριθμός ο παραπάνω γιατί ακριβώς είναι ανά θέση και ανά νομό. Κλήθηκαν, λοιπόν, σε συνέντευξη ο μεγαλύτερος αριθμός που μπορούσε με βάση την υψηλότερη μοριοδότηση.

Αναφέρεστε σε καταγγελίες για την επιτροπή. Δεν προκύπτει. Είχε τη νόμιμη σύνθεση απολύτως. Έγιναν συνεντεύξεις και με διαδικτυακό τρόπο. Ο τρόπος ο οποίος θα γίνει η συνέντευξη και οι ερωτήσεις οι οποίες θα υποβληθούν, προφανώς, είναι στο πλαίσιο του ελεγκτικού οργάνου το οποίο κάνει τη συνέντευξη. Και κατέληξαν στο να υπάρχουν τα αποτελέσματα όπως έγινε η τελική αξιολόγηση.

Στο σύνολο, λοιπόν, των αιτιάσεων και η δημοσιοποίηση υπήρξε και ο χρόνος των ενστάσεων υπήρξε και ο κόσμος που κλήθηκε στη συνέντευξη κλήθηκε ακριβώς βάσει της προκήρυξης και η συνέντευξη έγινε με τον τρόπο ο οποίος ορίζεται από νόμιμη σύνθεση.

Και υπό αυτή την έννοια, δεν τίθεται κάποιο θέμα ακύρωσης της συγκεκριμένης προκήρυξης.

Καταθέτω και στα Πρακτικά, όπως τα ζήτησα από τον ΟΚΑΝΑ λόγω της ερώτησης του κοινοβουλευτικού ελέγχου, το σύνολο των εγγράφων που δείχνουν ότι στη συγκεκριμένη προκήρυξη, για τη διαδικασία των συνεντεύξεων και των ενστάσεων, ακολουθήθηκε ακριβώς η διαδικασία η οποία ακολουθείται και δεν τίθεται κάποιο θέμα νομιμότητας του συγκεκριμένου διαγωνισμού για τις συγκεκριμένες προκηρύξεις.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κυρία Κανέλλη, έχετε τον λόγο για τρία λεπτά.

**ΛΙΑΝΑ ΚΑΝΕΛΛΗ:** Δεν έχω κανένα λόγο να μην τα δω, να μην τα διαβάσω και να μην τα μελετήσω, αλλά φαντάζομαι ότι και εσείς θα δεχθείτε ότι δεν έχουν κανέναν λόγο να φανταστούν με βάση την εμπειρία τους όσοι πήραν μέρος στο διαγωνισμό και διαμαρτύρονται για μία συνέντευξη, στην οποία έλειπαν τα μισά μέλη της επιτροπής. Εγώ δεν μίλησα για τη νομιμότητα της σύνθεσης. Προφανώς, συντεθειμένη νόμιμα θα ήταν, αλλά άμα δεν εμφανιστεί και δεν δουλέψει, εκ των πραγμάτων, ίσως, να μην υπάρχει. Και δημιουργεί υποψίες.

Δεύτερον, ξέρετε τι εύρος γνώσεων απαιτούσε η προκήρυξη του διαγωνισμού; Όταν η συνέντευξη είναι δίλεπτη με μία ή δυο ερωτήσεις -και εγώ και εσείς, κύριε Πλεύρη, έχετε περάσει από εξετάσεις, και από προφορικές, φαντάζομαι και από γραπτές-, δεν μπορεί να μη σου δημιουργηθεί μέσα σου η πεποίθηση ότι με δύο ερωτήσεις μιλάμε για ένα «ξεπέταγμα» το οποίο δεν είναι αξιοπρεπές για κανέναν εργαζόμενο.

Επίσης, οι σαράντα μία ενστάσεις διαμορφώθηκαν με βάση την προσωρινότητα του καταλόγου και τον τρόπο με τον οποίον αντιμετωπίστηκε το ζήτημα.

Τώρα, εδώ υπάρχει κάτι λεπτό στο οποίο θα συμφωνήσετε. Αποκλείεται να μη συμφωνήσετε. Και πάνω σε αυτό πατάμε και εμείς να σας κάνουμε την ερώτηση, επί της ουσίας. Ο ΟΚΑΝΑ ούτως ή άλλως είναι υποστελεχωμένος. Είναι πάρα πολλές πια οι υπηρεσίες, πάρα πολλά τα κέντρα ημερήσιας χρήσης. Ξέρετε τι εννοώ. Όλο το πράγμα είναι προσανατολισμένο σε μία μείωση της βλάβης. Αυτή η μείωση της βλάβης δεν αποδίδει και το ξέρετε. Ευτυχώς, υπάρχουν επιστήμονες στο πανεπιστήμιο, γιατροί κ.λπ. και από εκεί έχουμε πάρει κι εμείς πάρα πολλά στοιχεία. Το ζήτημα παραμένει τεράστιο.

Τι θέλω να πω; Οι εργαζόμενοι στον ΟΚΑΝΑ, όπως φαίνεται και από την προκήρυξη -γιατί μου μιλήσατε ανά νομό- ταλανίζονται πέρα από την πολλαπλότητα των μορφών των σχέσεων, καθώς είναι συμβασιούχοι αορίστου χρόνου, μικρού, μισού –το γνωστό που συμβαίνει στην Ελλάδα μετά από την καταστροφή των εργασιακών σχέσεων- δεν πάνε και μένουν σε μία θέση να αποκτήσουν πείρα. Υπάρχει διαρκής κινητικότητα από υπηρεσία σε υπηρεσία, από οργανισμό σε οργανισμό, από κέντρο σε κέντρο. Οπότε όταν λέτε ότι υπήρχε στην προκήρυξη ότι είναι τρεις θέσεις για τη Λάρισα, δύο για τη Θεσσαλονίκη, τέσσερις εκεί, δεν υπήρχε. Αυτοί που πήγαιναν, δεν ξέρανε πού θα πάνε, εκ των πραγμάτων. Επομένως, πώς μου λέτε ότι δεν φωνάξατε τους δέκα πρώτους, γιατί τους φωνάζατε ανά νομό; Υπήρχε στην προκήρυξη μέσα ότι είναι τρεις θέσεις για τη Θεσσαλονίκη, τέσσερις για τη Λάρισα και πέντε για την Κρήτη; Όχι. Η προκήρυξη ήταν γενική. Άρα, οι δέκα πρώτοι εκ των πραγμάτων πάνε στη γενική κατάταξη. Και εγώ το ανέφερα ως τυπικό δείγμα παρατυπίας και τρόπου με τον οποίο έγινε ο διαγωνισμός.

Πάμε τώρα λίγο στην ουσία. Στο πλαίσιο της πολιτικής, γενικώς και των ευρωπαϊκών κρατών και του ελληνικού. Υπάρχουν κάποια στοιχεία τα οποία είναι βαθιά ανησυχητικά. Έχουμε και τετραπλασιασμό, εξαπλασιασμό και οκταπλασιασμό χρήσης ναρκωτικών ουσιών με διαφορές, με πρώτη την κάνναβη. Ο Παγκόσμιος Οργανισμός του ΟΗΕ –όχι εγώ- για την Καταπολέμηση των Ναρκωτικών αναφέρει ότι υπάρχει τεράστια αύξηση. Δεν θέλω να λέω νούμερα. Είναι, για να τρομάζεις. Υπάρχει τεράστια αύξηση, εξαπλασιασμός των ψυχωσικών συνδρομών από τη χρήση κάνναβης που έχει γενικευθεί και είναι πρώτη εδώ.

Έχετε προχωρήσει στη χρήση υποκατάστατων, πολύ πρόσφατα, με νομοσχέδιο. Στη Γαλλία και στην Κροατία οι θάνατοι από το υποκατάστατο μεθαδόνη ξεπερνούν πια τους θανάτους χρηστών από ηρωίνη. Μιλάμε για το υποκατάστατο! Πάμε τώρα στο πιο φθηνό υποκατάστατο, τη βουπρενορφίνη. Εδώ δεν θέλω να γίνω και ειδική ούτε θέλω αυτά να τα επαναλαμβάνω δημοσίως. Αλήθεια σας το λέω.

Είναι πιο φτηνή από τη μεθαδόνη. Γιατί; Βαστάει περισσότερο, άρα αφού βαστάει περισσότερο ως υποκατάστατο, χρειαζόμαστε λιγότερο προσωπικό, γιατί έχουμε λιγότερη επανάκαμψη.

Συνέβη κάτι, για παράδειγμα, μέσα στον καιρό της πανδημίας -που να φανταστεί κάποιος- αλλά αυτές είναι πολιτικές επιλογές που δείχνουν προς τα πού θέλει να πάει. Πάμε στη μείωση της βλάβης. Είπαμε να το εξαλείψουμε ως φαινόμενο; Εμείς είμαστε υπέρ της εξάλειψης του φαινομένου. Είμαστε υπέρ και της «στεγνής» θεραπείας. Εντάξει, αυτά τα λέμε χρόνια. Κάποια στιγμή έρχεται και μας ακούει η κοινωνία, όταν βρίσκεται αντιμέτωπη με το πρόβλημα.

Προσέξτε τώρα τι έχει συμβεί και πώς ξέφυγε και σε έναν βαθμό το πράγμα. Στη διάρκεια της πανδημίας οι δόσεις δίνονταν πέντε-πέντε. Πήγαιναν μία επίσκεψη, δίνονταν πέντε-πέντε οι δόσεις. Και καταλαβαίνετε τι σημαίνει αυτό για την πιάτσα. Η άνοδοι στα λύματα που αποδείχτηκαν είναι φοβερές. Και περάσαμε και σε άλλα υλικά. Λέω υλικά, να μην πω ουσίες. Ειλικρινά σας το λέω. Το πράγμα αρχίζει και παίρνει πολύ μεγάλες διαστάσεις. Όταν έχουμε 2 έως 2,3% με τα διεθνή στοιχεία του Ευρωπαϊκού Κέντρου ανά χίλια άτομα από δεκαπέντε μέχρι εξήντα πέντε ετών, μιλάμε για πολύ μεγάλο αριθμό που έχουν κάνει χρήση ή κάνουν χρήση.

Κατ’ αυτή την έννοια, χρειάζεται πιο συνολική προσέγγιση του ζητήματος. Χρειάζονται προσλήψεις προσωπικού με σταθερές σχέσεις. Χρειάζονται μελέτες, μία μελέτη επιτέλους να κάνουμε, μία μελέτη. Η τελευταία είναι από το ΕΠΙΨΥ του 2014 και υπάρχουν εκτιμήσεις του EKTEΠΝ που υπολογίζουν αυτό το πράγμα που σας λέω. Τα τελευταία διαθέσιμα στοιχεία για το ’22 δείχνουν ότι συνολικά έλαβαν θεραπεία έντεκα χιλιάδες επτακόσια επτά άτομα. Τα εννιά χιλιάδες, περίπου, υποκατάστασης και τα υπόλοιπα μπήκαν σε θεραπευτικά προγράμματα. Δεν αντιμετωπίζεται έτσι το ζήτημα. Είναι πολυδιασπασμένο. Είναι αμελέτητο. Δυστυχώς, φτάσαμε να έχουμε περισσότερο χρήση κάνναβης στην Ελλάδα από την Αμερική, την Ευρώπη και την Αυστραλία. Είμαστε η νούμερο ένα χώρα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Κανέλλη.

**ΛΙΑΝΑ ΚΑΝΕΛΛΗ:** Και επειδή δεν υπάρχει μέλλον…

**ΠΡΟΕΔΡΕΥΩΝ (Απόστολος Αβδελάς):** Είναι πολύ σοβαρό το θέμα, είναι για Ολομέλεια. Δεν είναι της ερώτησης.

**ΛΙΑΝΑ ΚΑΝΕΛΛΗ:** ...σε κοινωνίες που μαστουρώνονται για να βγουν από τα προβλήματα και ειδικά η νεολαία. Συγγνώμη για την έκφραση. Ξέρω ότι είναι άσχημη, αλλά, δυστυχώς, είναι συνταυτισμένη με την ασχήμια της εξάρτησης από τις ουσίες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Κανέλλη, βάζετε ένα ευρύτερο θέμα και πραγματικά το θέμα της αντιμετώπισης των ναρκωτικών είναι πολυπαραγοντικό. Έχει να κάνει και με το κομμάτι του ελέγχου του εμπορίου ναρκωτικών. Έχει να κάνει και με τις αυστηρές ποινές, που ειδικά η συγκεκριμένη Κυβέρνηση έχει ένα πλαίσιο πάρα πολύ αυστηρό στην αντιμετώπιση των ναρκωτικών και αυτή τη στιγμή στη χώρα μας υπάρχουν και οι πιο αυστηρές ποινές. Έχει να κάνει με ένα θέμα που θέτετε ως κόμμα και το έχω ακούσει, κατά πόσο θα πάμε στη μείωση της βλάβης ή στην πλήρη εξάλειψη.

Εμείς θεωρούμε ότι και τα δύο μπορούν να λειτουργήσουν. Και πραγματικά θα ήθελα να πω από αυτό εδώ το Βήμα αυτά τα οποία έχουν γίνει όλο το τελευταίο διάστημα και εγώ είμαι πάρα πολύ περήφανος για τη δουλειά του ΟΚΑΝΑ, των εργαζομένων, του Προέδρου κ. Θεοχάρη, αλλά και της συνεργασίας που υπάρχει με τον Δήμαρχο Αθηναίων Κώστα Μπακογιάννη.

Δημιουργήσαμε τον πρώτο χώρο εποπτευόμενης χρήσης για δώδεκα άτομα στο κέντρο της Αθήνας και το πρώτο δεκάμηνο κάνανε χρήση είκοσι δύο χιλιάδες άτομα. Άρα, βλέπετε ότι και το κομμάτι που συνδέεται με τη μείωση της βλάβης έχει πολύ μεγάλη σημασία.

Δημιουργήθηκε το πρώτο υπνωτήριο για τοξικοεξαρτημένους στην Αθήνα και λειτουργούν αυτή τη στιγμή τέσσερα σε όλη την Αττική και πρέπει να αυξηθούν αυτά, ώστε να μην έχουμε το φαινόμενο οι χρήστες να βρίσκονται, ουσιαστικά, σε κατάσταση αστεγίας, αλλά να μπορούν να έχουν ανθρώπινες συνθήκες.

Δώσαμε τη δυνατότητα της ναλοξόνης –η ναλοξόνη στην πραγματικότητα σώζει ζωές τοξικοεξαρτημένων οι οποίοι έχουν λάβει δόση ναρκωτικών- και τη δυνατότητα επαγγελματίες υγείας και ΜΚΟ να μπορούν να χρησιμοποιούν την ναλοξόνη για να σώζουν ανθρώπους.

Άρα, αυτό μπορεί να μη λύνει το πρόβλημα, στην έννοια που λέτε, αλλά περιορίζει όσο το δυνατόν γίνεται στην εποπτευόμενη χρήση, στην καλύτερη παρουσία αυτών των ανθρώπων σε δομές και τους δίνεται η δυνατότητα, ξεκινώντας από αυτό το πρόγραμμα, που η πολιτεία είναι δίπλα τους ακόμα και τη στιγμή που κάνουν την χρήση τους, να μπορούν να μπούνε σε προγράμματα. Και εκεί πέρα προφανώς μπορεί να υπάρχουν και προγράμματα είτε της μίας είτε της άλλης κατεύθυνσης.

Όμως, το σημαντικό είναι αυτοί οι άνθρωποι να μπουν στα προγράμματα, να τους δει η κοινωνία.

Παράλληλα, σε όλο αυτό το πλαίσιο, επειδή αναφερθήκατε, ουσιαστικά δεν είναι όπως τα λέτε με τη βουπρενορφίνη. Είναι 23 ευρώ το κόστος τον μήνα ανά άτομο, ενώ με τη μεθαδόνη είναι 10 ευρώ. Άρα, ουσιαστικά είναι και πιο ακριβή θεραπεία και το όλο πλαίσιο το οποίο λειτουργήσαμε, ξεκινώντας και από την Αθήνα και συζητώντας με τις γειτονιές οι οποίες έχουν πρόβλημα και εξηγώντας σ’ αυτές τις γειτονιές ότι όταν αυτό το πρόβλημα το ρυθμίζουμε και το οριοθετούμε μέσα σε κάποιες δομές και δίνοντας σε αυτούς τους ανθρώπους τη δυνατότητα όχι να περνάμε και να τους κοιτάμε και να περνάμε στο απέναντι πεζοδρόμιο, αλλά να τους δώσουμε τη δυνατότητα να μπουν μέσα, να έρθουν σε επαφή με τους εργαζόμενους στον ΟΚΑΝΑ, να έρθουν σε επαφή με τις δομές και να τους δοθεί η δυνατότητα να μπουν σε προγράμματα, ναι, αυτό είναι βασικό βήμα για την αντιμετώπιση.

Εκεί πέρα σίγουρα πρέπει να σπάσουμε τη σκληρή διαδρομή του εμπορίου, γιατί δύο είναι οι κατευθύνσεις για τον περιορισμό των ναρκωτικών και θα συμφωνήσω πολύ σε αυτό που λέτε. Θεωρώ πολύ ανησυχητικό αυτό που μεταφέρεται σε νέες γενιές σιγά-σιγά ότι η χρήση της κάνναβης δεν είναι κάτι φοβερό ή η κουβέντα για ελαφριά ή βαριά ναρκωτικά. Όχι, ναρκωτικά είναι και το ίδιο επικίνδυνα είναι και αν δούμε και τις μελέτες οι οποίες γίνονται και από τη δημόσια υγεία για τις μακροχρόνιες συνέπειες της κάνναβης, τότε πραγματικά το μεγαλύτερο έγκλημα που κάνουμε στη νεολαία είναι να αφήνουμε μία εικόνα ότι, τέλος πάντων, το χασίς δεν είναι τίποτα. Όχι, είναι ναρκωτικά και εκεί πέρα πρέπει να κόβεται σκληροπυρηνικά όλη η διαδρομή του εμπορίου και, παράλληλα, στους ανθρώπους οι οποίοι έχουν εξάρτηση να τους δίνεται η δυνατότητα.

Ξέρω την κουβέντα που κάνετε. Έχω ακούσει με μεγάλη προσοχή και από το παρελθόν τις θέσεις του κόμματός σας, που δεν πιστεύετε στη μείωση της βλάβης. Θέλετε απ’ ευθείας την άλλη κατεύθυνση. Η πολιτεία έχει ακολουθήσει και τις δύο διαδρομές.

Κλείνοντας, όμως, γιατί ήταν σημαντική η κουβέντα που κάναμε στο ευρύτερο πλαίσιο αντιμετώπισης των ναρκωτικών, στο σκέλος του διαγωνισμού για το κομμάτι των συνεντεύξεων αυτό το οποίο λέτε, προφανώς, ο κάθε υποψήφιος δεν ξέρει πώς έγινε η συνέντευξη παρά μόνο η δική του. Θα ήθελα πάντως να εξετάσετε και τα έγγραφα τα οποία σας έδωσα, γιατί δεν μπορώ εγώ να ξέρω τη στιγμή της εξέτασης και αυτό που σας λέει ο κάθε υποψήφιος. Η εξέταση, προφανώς, γίνεται από μία επιτροπή και ο κάθε υποψήφιος γνωρίζει την εξέτασή του, αλλά όλο το άλλο σκέλος που έχει να κάνει με τα έγγραφα σας τα έχω καταθέσει και είναι στη διάθεσή σας να δείτε αν τυχόν εκεί πέρα κρίνετε ότι υπάρχει ένα σημείο που πρέπει να επανέλθουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Πενταλόφου Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και τρεις εκπαιδευτικοί συνοδοί τους από το 10ο Δημοτικό Σχολείο Μυτιλήνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ακολουθεί η τέταρτη με αριθμό 616/27-3-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον ΥπουργόΥγείας,με θέμα: «Πολιτική δίωξη μάχιμης νοσοκομειακής γιατρού και συνδικαλίστριας με εντολή Υπουργού».

Κύριε Αρσένη, έχετε δύο λεπτά στη διάθεσή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Πλεύρη, μπορείτε να επιστρέψετε στην Αίθουσα. Σας αφορά η ερώτηση, γιατί ήταν οι δηλώσεις του κ. Πλεύρη αυτές όταν είχε επισκεφθεί το «Γεννηματάς»: «Αυτοί με τις ντουντούκες δεν χωράνε στον δρόμο μας».

Το «δεν χωράνε στον δρόμο μας», κύριε Υπουργέ, το είπατε όταν οι συνδικαλιστές οι εργαζόμενοι, αυτοί που κατά καιρούς μας λέτε να χειροκροτούμε, βρέθηκαν στον δρόμο σας -στα εγκαίνια μίας νέας πτέρυγας χορηγίας ενός γνωστού ολιγάρχη, του κ. Λάτση- για να σας πούνε τα αυτονόητα.

Σας είπαν ότι στο νοσοκομείο αυτό, στο «Γεννηματάς», στα επείγοντα πρέπει να περιμένεις οκτώ με δέκα ώρες και για να βρεις κρεβάτι πρέπει να περιμένεις μία ολόκληρη ημέρα, είκοσι τέσσερις ώρες.

Έναν μήνα μετά από τα εγκαίνια της άδειας Πτέρυγας «Λάτση» δεν υπήρξε καμμιά αλλαγή, γιατί χωρίς προσλήψεις, κυρία Γκάγκα, δεν αλλάζουν οι καταστάσεις, απλά με ντουβάρια. Χρειαζόμαστε ανθρώπους. Και εσείς δεν θέλετε να προχωρήσετε σε αυτές τις προσλήψεις. Αυτό σας έλεγαν οι άνθρωποι, δεν σας είπαν κάτι άλλο.

Όμως, εσείς, προφανώς μετά από την εντολή αυτή του κ. Πλεύρη, φροντίσατε να εκδιωχθεί πολιτικά η συνδικαλίστρια -και λέω πολιτικά γιατί ήταν πολιτικά τα κριτήριά σας- η Αργυρή Ερωτοκρίτου που είχε την ντουντούκα ως συνδικαλίστρια. Και όταν προσλήφθηκε ως επιμελήτρια Β΄ στον «Ευαγγελισμό» σε συγκεκριμένη θέση της κάνατε μία εκδικητική μετάθεση, τη στείλατε βασικά να δουλέψει αντί στην παθολογική κλινική -εκεί όπου είχε την ανάγκη το νοσοκομείο- στην Πολυκλινική Αθηνών σε μία θέση, όπως λέγεται, «ψυγείο».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και θα ήθελα να σας ενημερώσω -μάλλον δεν το γνωρίζετε κιόλας- ότι έχετε καταφέρει να ενώσετε -και ολοκληρώνω, κύριε Πρόεδρε- όλον τον ιατρικό κόσμο. Πραγματικά, ήσασταν πολύ πετυχημένοι σε αυτό, αποτύχατε πλήρως στην ουσία της πολιτικής σας δίωξης, γιατί φαντάζεστε ότι η κ. Ερωτοκρίτου θα είναι εκεί πέρα στην κινητοποίηση του «Ευαγγελισμού», είτε την έχετε στείλει στην Πολυκλινική Αθηνών είτε όχι.

Όμως, η ΑΔΕΔΥ εχθές καταγγέλλει εσάς και τον διοικητή του νοσοκομείου: «Η Εκτελεστική Επιτροπή της ΑΔΕΔΥ καταγγέλλει την απαράδεκτη ενέργεια του διοικητή του νοσοκομείου ενάντια στη γιατρό Αργυρή Ερωτοκρίτου, μέλους του γενικού συμβουλίου της ΟΕΝΓΕ. Αυτή η ενέργεια της διοίκησης συνιστά συνδικαλιστική δίωξη στο πρόσωπο της συναδέλφου που βρέθηκε στην πρώτη γραμμή του αγώνα για την υπεράσπιση του ΕΣΥ ως μέλος του γενικού συμβουλίου της ΟΕΝΓΕ και του σωματείου εργαζομένων του Γενικού Νοσοκομείου Αθηνών ‘’Γεννηματάς’’. Απαιτούμε από τη διοίκηση της 1ης ΥΠΕ και την πολιτική ηγεσία του Υπουργείου Υγείας να ακυρώσουν άμεσα αυτή την έκνομη, απαράδεκτη, αυταρχική ενέργεια και να επανατοποθετήσουν τη συνάδελφο στις Παθολογικές Κλινικές του Νοσοκομείου ‘’Ευαγγελισμός’’, στο οποίο και προσλήφθηκε».

Και εμείς συνυπογράφουμε την καταγγελία αυτή και σας ζητάμε άμεσα να προβείτε στην επανόρθωση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Πριν δώσω τον λόγο στην Αναπληρώτρια Υπουργό που είναι από τη Μυτιλήνη, να διευκρινίσουμε ότι τα παιδιά με τα κίτρινα είναι από τη Μυτιλήνη, τα παιδιά από τον Πεντάλοφο είναι από την άλλη πλευρά.

Κυρία Υπουργέ, καλημέρα! Έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλημέρα, κύριε Πρόεδρε! Καλημέρα, κύριε Αρσένη! Καλημέρα, παιδιά!

Κατ’ αρχάς, να ξεκινήσουμε με το πρώτο, να ξεκινήσουμε από τα εγκαίνια που έγιναν στο Γενικό Κρατικό επειδή τα αναφέρετε. Είμαι η πρώτη που είπα εκεί στο Γενικό Κρατικό ότι «κοιτάξτε, σήμερα γιορτάζουμε κάτι, γιορτάζουμε μία δωρεά, σημαντική δωρεά, που έκανε ένα ίδρυμα για τα επείγοντα περιστατικά του ‘’Γεννηματάς’’, ώστε οι άρρωστοι που προσέρχονται στο ‘’Γεννηματάς’’ να μπορούν να έχουν καλύτερη φροντίδα». Τις ημέρες της γιορτής, λοιπόν, πρέπει να συμπεριφερόμαστε ανάλογα και να τιμούμε και τους δωρητές και τη δουλειά που γίνεται μέσα στα νοσοκομεία. Υπάρχουν ημέρες για διαμαρτυρία, είναι άλλες, δεν πάμε να διαμαρτυρηθούμε την ώρα που γίνεται ο αγιασμός και την ώρα που γίνεται ένα χαρμόσυνο γεγονός για το νοσοκομείο. Στην Ελλάδα πρέπει να ξεχωρίσουμε πότε διαμαρτυρόμαστε, πού διαμαρτυρόμαστε και με ποιον τρόπο.

Να πω τι έκαναν οι συνδικαλιστές και το είπε ο Υπουργός έτσι και δίκιο είχε; Το είπα και εγώ ότι πρέπει να διαχωρίζουμε τα πράγματα. Σε ένα νοσοκομείο όπου νοσηλεύονται άνθρωποι και που είναι δημόσιο κτήριο κρεμιέται ένα πανό σε τρεις ορόφους και εν συνεχεία βγαίνουν με την ντουντούκα σε έναν χώρο όπου νοσηλεύονται άρρωστοι. Πόσος σεβασμός είναι αυτός στον άρρωστο; Πρώτα απ’ όλα, λοιπόν, οι υγειονομικοί πρέπει να σεβαστούν το δικό τους το επάγγελμα και τον εαυτό τους και τους αρρώστους τους. Πρώτα και κύρια γι’ αυτούς δουλεύουμε οι υγειονομικοί. Δεν δουλεύουμε για τους εαυτούς μας, πρώτα για τους αρρώστους δουλεύουμε.

Να πάω, λοιπόν, στο θέμα της συναδέλφου. Η συνάδελφος, πράγματι, διορίστηκε στο Νοσοκομείο «Ευαγγελισμός» το οποίο είναι ενοποιημένο, ο «Ευαγγελισμός» και η Πολυκλινική αποτελούν ένα νομικό πρόσωπο δημοσίου δικαίου.

Σε αυτόν τον οργανισμό έχει σαράντα μία οργανικές θέσεις παθολόγων και υπηρετούν αυτή τη στιγμή μόνιμοι, νομίζω, τριάντα επτά και επικουρικοί, αν δεν κάνω λάθος, ένας παραπάνω από τις οργανικές θέσεις, πέντε επικουρικοί. Άρα, το νοσοκομείο έχει τους γιατρούς που χρειάζεται. Και από την άλλη, το νοσοκομείο προσφέρει ένα πάρα πολύ σημαντικό έργο στην Πολυκλινική, σε μία περιοχή της Αθήνας που δεν είναι κόσμος με υψηλές οικονομικές δυνατότητες, σε ένα μέρος που χρειάζεται να κάνει εξωτερικά ιατρεία και που χρειάζεται καλούς γιατρούς στα εξωτερικά ιατρεία.

Υπήρξα διευθύντρια ιατρικής υπηρεσίας επί σειρά ετών στο «Σωτηρία», έξι για την ακρίβεια, έκανα πολλές εισηγήσεις, δεν ήταν πάντα αποδεκτές από τη διοίκηση. Είναι μέσα στα νομικά τους δικαιώματα. Μπορεί η διοίκηση να έχει άλλη άποψη και να κάνει άλλες τοποθετήσεις και κάνουν συχνά οι διοικήσεις. Για το αν συμφωνούμε πάντα, μπορεί και να μη συμφωνούμε, αλλά πάντως είναι μέσα στα νομικά τους δικαιώματα.

Στη συγκεκριμένη περίπτωση πάντως ο «Ευαγγελισμός» έχει πληρότητα οργανικών θέσεων, δηλαδή είναι όλες καλυμμένες είτε με μόνιμο είτε με επικουρικό προσωπικό, βγαίνει η δουλειά, χρειάζονται άνθρωποι στα εξωτερικά ιατρεία και θεωρώ τιμή για έναν γιατρό να προσφέρει δουλειά στα εξωτερικά ιατρεία σε μία περιοχή, μέρος του νοσοκομείου, όχι μέρος άλλης υγειονομικής μονάδας και παράλληλα, να κάνει εφημερίες στον «Ευαγγελισμό» που πράγματι έχει πολύ θέμα στις εφημερίες, καθώς κατακλύζεται από κόσμο και αυτό είναι κάτι που πρέπει πραγματικά όλοι μαζί να λύσουμε.

Επειδή είπατε και για τα ράντζα κι επειδή είμαι τριάντα χρόνια γιατρός του ΕΣΥ, είχαμε πάντα ράντζα, έχουμε λιγότερα τώρα γιατί έχουμε κάνει διάφορες ενέργειες, όπως, παραδείγματος χάριν, τη σύνδεση του «Ευαγγελισμού» με το ΝΙΜΙΤΣ και τη σύνδεση των άλλων νοσοκομείων που έχουν ράντζα στο τέλος της εφημερίας τους με ιδιωτικές κλινικές τις οποίες δεν πληρώνει ο ασθενής και τα ράντζα έχουν περίπου εκμηδενιστεί.

Άρα, να ξεκινήσουμε από εκεί, σε σχέση με το πώς ήμασταν ακόμη και τον Ιανουάριο αυτού του χρόνου. Μέχρι τώρα τα ράντζα έχουν μειωθεί κατά 80%. Να βάλουμε, λοιπόν, τα πράγματα με τη σειρά τους.

Πρώτον, μας ενδιαφέρουν πάρα πολύ τα ΤΕΠ και η εξυπηρέτηση των ασθενών, μας ενδιαφέρει να μειωθεί η ώρα. Για να μειωθεί η ώρα, κάνουμε καλύτερες δομές και αυτή έγινε στο Γενικό Κρατικό και θεωρούμε όλοι ότι πρέπει να τιμάται μία τέτοια ενέργεια και την ημέρα της γιορτής να γιορτάζουμε και όχι να κατεβαίνουμε με διαμαρτυρίες «Τρως τα λεφτά του κόσμου», την ώρα που ο άλλος κάνει μία δωρεά στο ελληνικό δημόσιο. Αυτό είναι γεγονός. Άρα, να ξεχωρίσουμε λίγο τι σημαίνει συνδικαλιστική δράση, πότε παλεύουμε και πότε χαιρόμαστε.

Κι επίσης, να πω ότι η συνάδελφος εκεί προσφέρει μία πάρα πολύ σημαντική δουλειά, δεν πήγε εκεί ως συνδικαλίστρια, τα χαρτιά της τα ζήτησαν δύο μήνες μετά από τον διορισμό της για να μπορεί να παίρνει τις συνδικαλιστικές άδειες.

Και για να βάζουμε, επίσης, τα πράγματα στη θέση τους, είναι πάρα πολύ σημαντικές οι συνδικαλιστικές άδειες, είναι επίσης πολύ σημαντικό για έναν άνθρωπο που εργάζεται στην υγεία να προσφέρει έργο στην υγεία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Έχετε τον λόγο, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Γκάγκα, κοιτάξτε, δεν είστε γυμνασιάρχης να λέτε στα παιδιά πότε θα διαμαρτύρονται και ποτέ δεν θα διαμαρτύρονται. Η συνδικαλιστική δράση προβλέπεται από το Σύνταγμα και τους νόμους. Δεν θα ορίσετε εσείς πότε είναι δέον κάποιος να την ασκεί και πότε δεν είναι δέον.

Αν σας ενδιαφέρουν τα δικαιώματα των ασθενών, θα έπρεπε να κάνετε προσλήψεις και να μην είχαμε τις δεκάδες χιλιάδες νεκρούς από τον κορωνοϊό εξαιτίας της υποστελέχωσης, όπως κατήγγειλαν οι άνθρωποι με τους οποίους συνεργαζόσασταν τόσο καιρό. Όχι, εφόσον έχουμε θρηνήσει όλα αυτά τα θύματα, να μιλάτε για το αν θα ενοχληθούν από μία ντουντούκα για δέκα λεπτά ή μισή ώρα.

Μας παρουσιάζετε μία εικόνα πλήρους στελέχωσης των παθολόγων. Να σας διαβάσω πάλι την ανακοίνωση της ΑΔΕΔΥ, καταλαβαίνω ότι ήταν χθεσινή και μπορεί να μην την έχετε διαβάσει. Πρέπει να τη διαβάσετε προκειμένου να προλάβετε μέχρι την επόμενη κινητοποίηση στις 4 Απριλίου να ανακαλέσετε αυτή τη μετάθεση, τη μετακίνηση.

Βλέπουμε στην ανακοίνωση της ΑΔΕΔΥ να λέει: «Είναι πρόκληση να ισχυρίζονται ότι η Ε΄ Παθολογική Κλινική δεν έχει ανάγκες, την ώρα που παραιτούνται συνάδελφοι γιατροί εξαιτίας της εντατικοποίησης και καλούν τη συναδέλφισσα Αργυρώ Ερωτοκρίτου να συμμετέχει στις εφημερίες της κλινικής».

Όμως, πέρα από αυτό, σας είπα πριν ότι ενώσατε όλον τον ιατρικό κλάδο. Ενώσατε τον ιατρικό κλάδο ανεξαρτήτως παρατάξεων, κυρία Γκάγκα και κύριε Πλεύρη, που θα έπρεπε να είναι εδώ να απαντήσει, γιατί δικές του εντολές ήταν το «να φύγουν από τον δρόμο μας οι ντουντούκες».

Και ο Ιατρικός Σύλλογος Αθηνών, κυρία Γκάγκα, και αυτός υπογράφει το ψήφισμα και ζητάει να επιστρέψει η Αργυρώ Ερωτοκρίτου στη θέση της και μιλάει στην ανακοίνωσή του για επαγγελματική εξόντωση. Ο Ιατρικός Σύλλογος Αθηνών στη συντριπτική πλειοψηφία των εκλεγμένων εκπροσώπων του πρόσκειται στο κόμμα σας, κυρία Γκάγκα. Τώρα θα μας πείτε, βέβαια, ότι και η Πολυκλινική έχει ανάγκες. Ακούστηκε πολύ και αυτό, το είπατε περίπου και εσείς.

Τα ερωτήματα που θέτουν οι γιατροί είναι τα εξής. Γιατί αφού έχει ανάγκες η Πολυκλινική δεν ορίζετε κάποιον γιατρό παθολόγο με μία προκήρυξη, έστω επικουρικό, αφού δεν σας αρέσουν οι προσλήψεις και θέλετε επικουρικούς; Γιατί, κυρία Γκάγκα, αφού έχετε τόσες πολλές ανάγκες δεν προχωράτε στις νόμιμες ενέργειες; Γιατί, κυρία Γκάγκα, δεν στέλνετε εκ περιτροπής όλους τους παθολόγους του Νοσοκομείου «Ευαγγελισμός», ώστε να υπάρχει κάποιος στην Πολυκλινική, χωρίς, όμως, να στερούνται από εκεί πέρα που κατά κύριο λόγο χάνει ο κόσμος τις ζωές του, από τον «Ευαγγελισμό»; Γιατί δεν ρωτήσατε αν θέλει κάποιος να μεταφερθεί εκεί πέρα;

Κοιτάξτε, για να μην κάνουμε τώρα ρητορικά ερωτήματα, η απάντηση είναι ξεκάθαρη και τη γνωρίζετε. Είπατε πόσο σας ενόχλησε και πως είναι απαράδεκτη, κατά τη γνώμη σας, η συνδικαλιστική δράση όταν ενοχλεί εγκαίνια νέων πτερύγων από ολιγάρχες και ιδρύματα. Είναι ξεκάθαρο ότι σας ενόχλησε. Είναι ξεκάθαρο για ποιο λόγο γίνεται αυτή η δίωξη. Έχετε μία ευκαιρία τώρα να διαβάσετε την ανακοίνωση της ΑΔΕΔΥ, του ιατρικού συλλόγου και όλων των συλλόγων και να θυμίσω εδώ πέρα ότι είναι: και η ΟΕΝΓΕ και η ΕΙΝΑΠ και η ΑΔΕΔΥ και ο ιατρικός σύλλογος, και τα σωματεία εργαζομένων από όλα τα νοσοκομεία των Αθηνών και από την Κρήτη μέχρι τη Μακεδονία και από παντού, επίσης, γενικότερα όλοι οι σύλλογοι, αλλά και η ΠΟΣΠΕΡΤ, η ΕΣΠΗΤ, η ΣΕΛΜΑ, Η ΠΕΝΕΝ, το Σωματείο Εργατοτεχνιτών Μετάλλου, τα σωματεία ΟΤΑ και ούτω καθεξής. Είναι ατελείωτοι οι φορείς που ενώσατε.

Έχετε μία τελευταία ευκαιρία, πριν από τις 4 Απριλίου πάρτε πίσω αυτή την απόφαση. Μπορεί να κάνατε λάθος. Πείτε «συγγνώμη κάναμε λάθος». Όμως, μη μας λέτε ότι πρέπει να μάθουν οι συνδικαλιστές πότε να ασκούν τα δικαιώματά τους, γιατί αυτό το προβλέπει το Σύνταγμα και οι νόμοι, όχι εσείς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Επειδή λέτε ότι δεν κάνουμε προσλήψεις, να σας πω τα εξής. Προκηρύξαμε τετρακόσιες πενήντα θέσεις γιατρών το καλοκαίρι μόνο για τα περιφερειακά νοσοκομεία, για να στελεχωθούν πρώτα τα περιφερειακά νοσοκομεία. Προκηρύξαμε, εν συνεχεία,,, θέσεις αναισθησιολόγων, θέσεις για ειδικά νοσοκομεία. Και πριν από λίγο καιρό προκηρύξαμε οκτακόσιες εξήντα μία θέσεις μόνιμων γιατρών. Δεν έχει γίνει τέτοια προκήρυξη μέσα σε έναν χώρο την τελευταία δεκαπενταετία. Άρα, δεν έχετε δίκιο όταν λέτε ότι δεν προκηρύσσουμε. Προκηρύσσουμε θέσεις γιατρών. Έχουμε προκηρύξει κατ’ επανάληψη. Κάναμε και τώρα τη μεγαλύτερη προκήρυξη θέσεων μόνιμων γιατρών.

Ότι στο σύστημα υγείας υπήρξε μία τεράστια υποστελέχωση, όπως υπήρξε σε όλον τον δημόσιο τομέα, νομίζω ότι το είδαμε όλοι στη διάρκεια των μνημονίων, όπου έφευγαν πέντε και ερχόταν ένας. Αυτά τα τελευταία τέσσερα χρόνια ήρθε πάρα πολύς κόσμος στο ΕΣΥ. Πάρα πολύς κόσμος! Δηλαδή, ποτέ δεν υπήρχαν τόσοι εργαζόμενοι τα τελευταία δεκαπέντε χρόνια. Οι θέσεις γίνονται μόνιμες. Οι διαδικασίες στο δημόσιο είναι αργές. Προκηρύξαμε ήδη από πέρυσι το καλοκαίρι τέσσερις χιλιάδες θέσεις νοσηλευτών και εννιακόσιες δέκα θέσεις λοιπού προσωπικού. Και ήδη έχουμε ξεπεράσει τις χίλιες εκατό θέσεις γιατρών και προχωράμε. Άρα, κάνετε λάθος όταν λέτε ότι δεν προκηρύσσουμε. Πέρα από το επικουρικό προσωπικό, λοιπόν, έχουμε προκηρύξει και μόνιμο.

Τώρα, η διοίκηση του κάθε νοσοκομείου έχει την ευθύνη για την καλή λειτουργία του νοσοκομείου. Ο «Ευαγγελισμός» είναι ένα νοσοκομείο δύσκολο, μεγάλο, με μέχρι τώρα καλή διοίκηση, δηλαδή το νοσοκομείο λειτουργεί ευνομούμενα και η λειτουργία του είναι καλή.

Μιλήσατε για την πανδημία. Ήμουν γιατρός στην πανδημία. Δεν ήμουν στο Υπουργείο, ήμουν στο Νοσοκομείο «Σωτηρία», το μεγαλύτερο κέντρο για τον COVID που είχε περισσότερες από δεκαπέντε χιλιάδες εισαγωγές και σας διαβεβαιώ ότι τα πήγαμε εξαιρετικά καλά. Η Ελλάδα ήταν η καλύτερη χώρα στην Ευρώπη στη διαχείριση της πανδημίας από τις πρώτες ημέρες. Για αυτό και γύρισαν τα παιδιά μας από το εξωτερικό και αισθανόντουσαν ασφάλεια στην Ελλάδα. Είχαμε, πράγματι, πάρα πολλά κρούσματα. Είχαμε αρκετό αριθμό ανεμβολίαστων και ένα πολύ μεγάλο αντιεμβολιαστικό κίνημα, που πρέπει να το δούμε όλοι μαζί, γιατί είναι σημαντικό για τη δημόσια υγεία και το μέλλον των παιδιών μας. Άρα, πρέπει να προχωρήσουμε όλοι μαζί.

Από εκεί και πέρα, είμαι γιατρός πρώτα απ’ όλα και πιστεύω ότι οι γιατροί είμαστε εδώ για να κάνουμε έργο για τους ασθενείς. Ως Υπουργείο μιλάμε πρώτα απ’ όλα με τους ασθενείς και εν συνεχεία με όλους τους γιατρούς και επειδή έχω επισκεφτεί περίπου όλα τα νοσοκομεία της Ελλάδας, θα μου επιτρέψετε να σας πω ότι με τους γιατρούς έχουμε μια πάρα πολύ καλή επαφή, τους ακούμε και κάνουμε βήματα προς την κατεύθυνση που θέλουν.

Άρα, γενικά έχουμε την καλύτερη επαφή με τα νοσοκομεία που είχε ποτέ το Υπουργείο Υγείας μέχρι στιγμής. Δεν νομίζω ότι έχουν πάει άλλοι Υπουργοί να δουν όλες τις δομές και να καθίσουν με κάθε εργαζόμενο και να κουβεντιάσουν, δηλαδή, έτσι όπως κάνουμε εμείς τώρα. Έχω πάει στα περισσότερα νοσοκομεία όχι μία, αλλά δύο, τρεις και πέντε φορές και μιλάω με τους ανθρώπους και ακούω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Τα στοιχεία δε, κύριε Αρσένη, δεν είναι απαραίτητα από τους συνδικαλιστικούς φορείς. Είναι τα στοιχεία που μαζεύει το Υπουργείο μέσω του BI και μέσω των διοικήσεων και με αυτά τα στοιχεία πρέπει να πορευτούμε. Ακούω πάρα πολλές φορές για την υποστελέχωση, για εκείνο και για το άλλο. Να σας πω τα στοιχεία: Βλέπουμε την αναλογία νοσηλευτών προς ασθενείς, με βάση όχι τους οργανισμούς των νοσοκομείων που μπορεί να έχουν εκατόν είκοσι κρεβάτια και 16% πληρότητα που έχουμε συχνά, αλλά με βάση τις πραγματικές ανάγκες του νοσοκομείου.

Και να προσθέσουμε και κάτι. Υπάρχουν νοσοκομεία που το νοσηλευτικό είναι λιγότερο, υπάρχουν νοσοκομεία όπου το ιατρικό είναι λιγότερο και όπου υπάρχουν, κάνουμε ό,τι μπορούμε για να πληρωθούν οι θέσεις και σας λέω και πάλι ότι έχουμε προκηρύξεις κατ’ επανάληψη.

Άρα στο Υπουργείο δουλεύουμε με τα πραγματικά στοιχεία, τα οποία επικαιροποιούνται συνεχώς. Ξέρουμε ανά πάσα στιγμή όχι απλώς πόσοι νοσηλευτές ή πόσο προσωπικό είναι στα νοσοκομεία, αλλά και πόσο προσωπικό έχει μετακινηθεί σε εισροή ή εκροή, πόσο προσωπικό είναι σε μακροχρόνια άδεια, σε άδεια μητρότητας, σε άδεια κύησης και μπορούμε και παρακολουθούμε και βοηθούμε τις δομές σε κάθε σημείο. Και σας λέω και πάλι είμαστε σε επαφή με τους ανθρώπους, σε καθημερινή επαφή με τους εργαζόμενους στα νοσοκομεία και έτσι θα συνεχίσουμε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Γκάγκα.

Καλή συνέχεια και στους δύο.

Προχωρούμε στην επόμενη, την πρώτη με αριθμό 608/23-3-2023 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εργασίας και Κοινωνικών Υποθέσεων με θέμα: «Προώθηση εκκρεμοτήτων που αντιμετωπίζουν τα Κέντρα Διημέρευσης Ημερήσιας Φροντίδας (Κ.Δ.Η.Φ.) για ΑΜΕΑ».

Κύριε Μπαλάφα, καλημέρα σας. Έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Καλημέρα σας, κύριε Πρόεδρε, ευχαριστώ πολύ.

Κυρία Υπουργέ, η παρούσα επίκαιρη ερώτησή μας είναι, ουσιαστικά, συνέχεια μιας ερωτήσεώς μας από τον Δεκέμβριο του 2022, η οποία απαντήθηκε τον Ιανουάριο του 2023, όμως, δυστυχώς, η απάντησή σας -σύμφωνα και με τη γνώμη των ενδιαφερομένων, αλλά και σύμφωνα με τη δική μας γνώμη- κάθε άλλο παρά ικανοποιητική ήταν.

Με αυτή την έννοια, επανερχόμεθα τονίζοντας ότι τα συσσωρευμένα οικονομικά προβλήματα που αντιμετωπίζουν ιδιαίτερα την περίοδο αυτή λόγω της πανδημίας και άλλων δυσχερειών τα Κέντρα Διημέρευσης Ημερήσιας Φροντίδας, τα γνωστά ΚΔΗΦ, καθιστούν εντελώς αναγκαία την άμεση -και αυτό είναι δυνατόν- επίλυση δύο εκκρεμοτήτων που αντιμετωπίζουν οι φορείς αυτοί.

Συγκεκριμενοποιώ: Η πρώτη εκκρεμότητα αφορά στην εφαρμογή του ν.4931 του Μαΐου του 2022 με την έκδοση της προβλεπόμενης κοινής υπουργικής αποφάσεως, ώστε να ξεκινήσει επιτέλους η διαδικασία υπογραφής συμβάσεων και η χρηματοδότηση των ΚΔΗΦ για τα νοσήλια-τροφεία απευθείας από τον ΕΟΠΥΥ, χωρίς την παρεμβολή γονέων και κηδεμόνων, η οποία διαδικασία είναι χρονοβόρα και γραφειοκρατική.

Η απάντηση που δώσατε στις 25-1-2023 έλεγε ότι αυτή η κοινή υπουργική απόφαση βρίσκεται στο τελικό στάδιο επεξεργασίας. Έχουν περάσει δύο μήνες και -εάν δεν έχω κάποιο κενό στην πληροφόρησή μου- δεν έχει ακόμα εκδοθεί η κοινή υπουργική απόφαση. Θα ευχόμουν να κάνω λάθος και να έχει εκδοθεί.

Επομένως, το ερώτημα είναι σαφές και απαιτεί και σαφή απάντηση. Πότε θα εκδοθεί η προβλεπόμενη από το ν.4931/2022 κοινή υπουργική απόφαση, ώστε να υπογραφούν οι συμβάσεις μεταξύ ΕΟΠΥΥ και ΚΔΗΦ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τελειώνω, κύριε Πρόεδρε, με τη δεύτερη εκκρεμότητα που αφορά στην υλοποίηση του ν.4921 του Απριλίου του 2022, σύμφωνα με τον οποίον έχει προβλεφθεί από τον νόμο αυτό -τον ψήφισε το Κοινοβούλιο- να γίνει πληρωμή των ΚΔΗΦ από την ΕΕΤΑΑ και για τους ανεμβολίαστους ωφελούμενους εκπαιδευόμενους, οι οποίοι ήταν εγγεγραμμένοι μεν, αλλά δεν παρακολουθούσαν το πρόγραμμα στα ΚΔΗΦ στη διάρκεια της πανδημίας για διάφορους λόγους. Ιδιαίτερα, η περίοδος που μας ενδιαφέρει είναι από τον Απρίλιο του 2021 μέχρι τον Σεπτέμβρη του 2022.

Στην προηγούμενη απάντησή σας, όπως αναφέρθηκα και πριν, στις 25-1-2023 ουσιαστικά για το ζήτημα αυτό έχω την εντύπωση ότι δεν λέτε κάτι.

Στους δε δύο επόμενους μήνες, τους μήνες που μεσολάβησαν από την απάντησή σας μέχρι σήμερα, επίσης νομίζω ότι παραμένει αναπάντητο και μη προωθούμενο το ζήτημα. Επαναλαμβάνω ότι θα ήμουν ευτυχής αν έχω κάνει λάθος. Δεν έχω σαφή ενημέρωση και δεν ξέρω αν τις τελευταίες μέρες το έχετε λύσει.

Η συγκεκριμένη επίκαιρη ερώτηση ρωτά πότε θα υλοποιηθεί η πρόβλεψη του ν.4921/2022, ώστε να εκταμιευθούν τα χρήματα της περιόδου της πανδημίας προς τα ΚΔΗΦ. Η παράκληση είναι, αν είναι δυνατόν, να υπάρξουν συγκεκριμένες απαντήσεις, για να μπορούμε κι εμείς συγκεκριμένα να ενημερώσουμε τους ενδιαφερόμενους και να ενημερωθούμε κι εμείς.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου.

Κυρία Μιχαηλίδου, καλημέρα σας. Έχετε τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Καλημέρα, κύριε Πρόεδρε!. Σας ευχαριστώ.

Κύριε Βουλευτά, όντως αναφέρεστε σε μια πραγματική εκκρεμότητα, κυρίως στην εκκρεμότητα ρύθμισης του πλαισίου χρηματοδότησης δομών ΚΔΗΦ από τον ΕΟΠΥΥ, μια εκκρεμότητα όμως η οποία υπάρχει από το 2012, μια εκκρεμότητα η οποία υπήρχε και τα τεσσεράμισι χρόνια διακυβέρνησης ΣΥΡΙΖΑ - ΑΝΕΛ και δεν δόθηκαν λύσεις.

Είμαστε στο 2023. Θα μου πείτε: «Δεν δώσαμε λύση από το 2015 μέχρι το 2019 που κυβερνούσε η κυβέρνηση ΣΥΡΙΖΑ - ΑΝΕΛ, «περσινά ξινά σταφύλια»». Δεν θα διαφωνήσω μαζί σας, όντως δεν θα διαφωνήσω μαζί σας.

Το θέμα είναι τι κάνουμε εμείς, πώς αποτυπώνουμε τα προβλήματα και πώς -ακόμα κυριότερα- δίνουμε τις λύσεις. Στην περίπτωση των Κέντρων Διημέρευσης και Ημερήσιας Φροντίδας, στη ρύθμιση αλλά και τη χρηματοδότηση αυτών, όντως έχουμε δώσει λύση.

Για να αναφερθούμε στο θέμα μας, για εμάς -και νομίζω ότι εδώ συμβαδίζουμε- τα Κέντρα Διημέρευσης και Ημερήσιας Φροντίδας Ατόμων με Αναπηρία είναι ένας θεσμός ουσιαστικός, ένας θεσμός διημέρευσης, ένας θεσμός κοινωνικοποίησης των ατόμων με αναπηρία, ένας θεσμός λήψης θεραπειών, εργοθεραπειών, λογοθεραπειών, φυσικοθεραπειών, κοινωνικοποίησης των ατόμων, αλλά πάνω από όλα ένας θεσμός αποϊδρυματοποίησης και πρόληψης της ιδρυματοποίησης. Συνεπώς, είναι χρέος μας να τα στηρίξουμε και αυτό έχουμε κάνει.

Θα σας αναφέρω εν τάχει τη δομή των προβλημάτων και άρα τη σειρά με την οποία τα αντιμετωπίσαμε.

Με την ίδρυσή του ο ΕΟΠΥΥ το 2012 «κληρονόμησε» και όλες τις υπάρχουσες συμβάσεις με τα ασφαλιστικά ταμεία, άρα «κληρονόμησε» και όλα τα συμβόλαια, αν θέλετε, όλες τις συμβάσεις με προνοιακές δομές όπως τα ΚΔΗΦ, οι στέγες υποστηριζόμενης διαβίωσης, τα θεραπευτήρια, οι μονάδες φροντίδας ηλικιωμένων. Έπαψε, όμως, να υπογράφει νέες, διότι ο ΕΟΠΠΥ ανήκε στο Υπουργείο Υγείας, οι δομές αυτές πλέον το 2012 ανήκαν στο Υπουργείο Εργασίας και δεν υπήρξε ποτέ ο σωστός μεταβατικός τρόπος για να μπορέσουν τα δύο αυτά να συνεργαστούν, έτσι ώστε ο ΕΟΠΠΥ να γνωρίζει το αδειοδοτικό και ρυθμιστικό πλαίσιο δομών που πλέον δεν ανήκαν στο ίδιο Υπουργείο, δηλαδή στο Υπουργείο Υγείας.

Κύριε Πρόεδρε, θα μου δώσετε λίγο χρόνο παραπάνω.

Έτσι ξεκίνησε αυτός ο παραλογισμός -που είναι μεγάλος παραλογισμός- των ατομικών αιτημάτων. Αντί, δηλαδή, να κάνει αίτηση η δομή στον ΕΟΠΥΥ, έκανε αίτηση ο ίδιος ο δικαιούχος στον ΕΟΠΥΥ, με αποτέλεσμα και να υπάρχει κωλυσιεργία και να υπάρχει διοικητικός φόρτος, αλλά ακόμα περισσότερο πολλές φορές να παίρνει ο δικαιούχος, το άτομο με αναπηρία, το κουπόνι της χρηματοδότησης και να μην το αποδίδει ποτέ στον φορέα, στο ΚΔΗΦ δηλαδή, με αποτέλεσμα να υπάρχει ουσιαστικό πρόβλημα χρηματοδότησης και άρα βιωσιμότητας του φορέα αυτού.

Η κατάσταση αυτή έγινε ακόμα πιο περίπλοκη όταν το 2016 καταργήθηκαν τα επιμέρους προνοιακά ταμεία. Άρα, δημιουργήθηκε εκεί ένα κενό το οποίο ήλθε ο νόμος του 2018 να καλύψει με μία διάταξη η οποία έλεγε ότι έρχεται ο ΟΠΕΚΑ να χρηματοδοτήσει απευθείας τον ΕΟΠΥΥ για το κενό χρηματοδότησης που υπήρχε, δεδομένης της ανυπαρξίας πλέον των επιμέρους προνοιακών ταμείων. Η διάταξη αυτή του 2018 ήταν τόσο κακότεχνη που δεν μπορούσε ποτέ να την εφαρμόσει ούτε ο ΟΠΕΚΑ ούτε ο ΕΟΠΥΥ. Το αποτέλεσμα αυτού ήταν ότι κάθε φορά, από το 2018 μέχρι πρότινος, μέχρι εδώ και ενάμιση χρόνο, τα χρήματα πήγαιναν στον ΟΠΕΚΑ, από τον ΟΠΕΚΑ στο Γενικό Λογιστήριο του Κράτους -γιατί δεν μπορούσαν να απορροφηθούν- και από το Γενικό Λογιστήριο του Κράτους στον ΕΟΠΥΥ, χωρίς κάποια δομή με την οποία δίνονταν αυτά.

Άρα, η κατάσταση που βρήκαμε το 2019 ήταν η εξής: Από το 2012 δεν γίνονταν νέες συμβάσεις, οι ανασφάλιστοι δεν ήταν καλυμμένοι, ο προϋπολογισμός του ΕΟΠΥΥ ήταν 50 εκατομμύρια, σχεδόν ο μισός απ’ αυτόν που πραγματικά χρειάζεται, οι παλιές συμβάσεις δεν είχαν καμμία αντιστοίχιση στο ρυθμιστικό πλαίσιο του Υπουργείου Εργασίας και το Υπουργείο Εργασίας ήταν ουσιαστικά απόν.

Τι έγινε εδώ; Διότι για μένα είναι σημαντικό να καταλάβετε τη δομή του προβλήματος, άρα και την εύρεση της λύσης και της υλοποίησης αυτής.

Πρώτον, αλλάξαμε την προβληματική διάταξη όπου πλέον ο ΕΟΠΥΥ δεν χρειάζεται να δίνει στον ΟΠΕΚΑ, ο ΟΠΕΚΑ στο Γενικό Λογιστήριο και το Γενικό Λογιστήριο πίσω στον ΕΟΠΥΥ. Αυξήσαμε τον προϋπολογισμό από 50 σε 90 εκατομμύρια, έτσι ώστε να καλύπτονται οι πραγματικές ανάγκες και δαπάνες στα Κέντρα Διημέρευσης και Ημερήσιας Φροντίδας. Εντάξαμε ως δικαιούχο των τροφείων και τους ανασφάλιστους, γιατί πραγματικά υπάρχουν, κύριε Μπαλάφα, πάρα πολλοί ανασφάλιστοι, οι οποίοι έχουν αναπηρία. Φτιάξαμε νέο πρότυπο συμβάσεων μεταξύ ΕΟΠΥΥ και Υπουργείου και ο ΕΟΠΥΥ πλέον έχει την αρμοδιότητα να υπογράφει νέες συμβάσεις.

Αυτό έγινε με υπουργική απόφαση στις 24 Φεβρουαρίου του 2023. Ο ΕΟΠΥΥ ήδη υπογράφει νέες συμβάσεις, με δομές, όπως οι στέγες υποστηριζόμενης διαβίωσης, γιατί οι υπουργικές βγαίνουν για κάθε προνοιακή δομή ξεχωριστά. Ξεκινήσαμε από τις στέγες υποστηριζόμενης διαβίωσης, ήδη λειτουργούν και είναι θέμα εβδομάδων αν όχι ημερών να βγει η δεύτερη υπουργική απόφαση, η οποία βάζει στα σκαριά τα Κέντρα Διημέρευσης και Ημερήσιας Φροντίδας -προσέξτε- για νέες συμβάσεις.

Αυτό -και κλείνω εδώ- είναι πολύ σημαντικό για εμάς, γιατί πέραν από τη βιωσιμότητα των δομών, δίνει μια ασφάλεια δικαίου. Ασφάλεια δικαίου στους ωφελούμενους, ασφάλεια δικαίου στις οικογένειές τους, ασφάλεια δικαίου στις δομές και ασφάλεια δικαίου αν θέλετε και στην ίδια την πολιτεία, στο Υπουργείο, το οποίο πλέον έχει μια πλήρη χαρτογράφηση του χώρου κοινωνικής φροντίδας, με ακριβή δεδομένα και μπορεί να χαράζει δίκαια, αλλά και με ρεαλισμό την πολιτική του.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ:** Ευχαριστώ.

Θα έλεγα ότι δεν είμαι ιδιαίτερα περισσότερο ενημερωμένος, δυστυχώς με αυτά που μας είπατε. Δεν χαίρομαι γι’ αυτό και πιστεύω ότι δεν θα χαρούν και οι ενδιαφερόμενοι.

Επιτρέψτε μου μια αναφορά λίγο γενικότερη. Όταν μιλάμε για ψηφιακή επανάσταση, όταν μιλάμε για κράτος το οποίο πρέπει να γίνει αποτελεσματικό, για να έχει εμπιστοσύνη ο πολίτης, ο ενδιαφερόμενος, αυτός που μας δίνει τα στοιχεία για να κάνουμε τον κοινοβουλευτικό έλεγχο, αυτή την πολύ σοβαρή κοινοβουλευτική διαδικασία, απαιτεί και κάποιες συγκεκριμένες απαντήσεις. Διαφορετικά δεν ανακτάται αυτή η εμπιστοσύνη. Αντίθετα η κατάσταση χειροτερεύει και αυτό μας αφορά όλους. Θα ήθελα να το προσέξετε.

Κάνετε αναφορές στο παρελθόν. Τα ζητήματα τα οποία εγώ κυρίως αναφέρω αναφέρονται στη μετά την πανδημία περίοδο. Αυτό μας έθεσαν οι ενδιαφερόμενοι φορείς των ατόμων με αναπηρία στα ΚΔΗΦ, οι γονείς, οι εργαζόμενοι, οι διοικήσεις, ότι πρέπει ειδικά την περίοδο αυτή να αντιμετωπίσουμε τα ζητήματα. Κι εγώ ήμουν, είμαστε, πολύ συγκεκριμένοι. Και χρησιμοποίησα την απάντησή σας. Η απάντησή σας στις 25 Ιανουαρίου, πριν δύο μήνες, έλεγε ότι έχετε προβεί εσείς, το Υπουργείο, σε κατάρτιση σχεδίου κοινής υπουργικής απόφασης με θέμα τάδε και ότι βρίσκεται στο τελικό στάδιο επεξεργασίας. Και ερωτώ: δύο μήνες, ακόμη δεν έχει γίνει το τελικό στάδιο επεξεργασίας; Δεν είναι προς τιμήν μας, εννοώ, προς τιμήν του λεγόμενου επιτελικού κράτους. Έτσι δεν είναι; Δηλαδή πρέπει να προβληματιστούμε σε αυτό.

Εν πάση περιπτώσει για να μη λέω ευχολόγια, δείτε το. Δεν είναι ζήτημα τρομερό. Έχετε ψηφίσει τον νόμο. Προωθήστε και στα δύο αυτά ζητήματα το θέμα της επίλυσης. Η κοινή υπουργική απόφαση για να μη μεσολαβεί μια γραφειοκρατική χρονοβόρα διαδικασία, που και εσείς παραδέχεστε ότι υπάρχει, αλλά και επίσης κάτι το οποίο δεν αναφέρετε, για τα χρήματα που χρηματοδοτούν τα ΚΔΗΦ και για την περίοδο της πανδημίας από τον Απρίλιο του 2021 μέχρι τον Σεπτέμβρη του 2022.

Αυτά και παράκληση για συγκεκριμένη αντιμετώπιση και όχι -νομίζω- ευχολόγια.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπαλάφα.

Κυρία Μιχαηλίδου, έχετε τρία λεπτά για τη δευτερολογία σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Μπαλάφα, δεν μιλάμε για ευχολόγια και μακάρι οι καθυστερήσεις του ελληνικού κράτους να ήταν διαχρονικά της τάξεως των δύο μηνών. Δυστυχώς, και εδώ νομίζω συμφωνείτε και εσείς, συμφωνούμε και εμείς, πολλές φορές μιλάμε για καθυστερήσεις, οι οποίες είναι πολύ μεγαλύτερες των δύο μηνών.

Όμως, στη συγκεκριμένη περίπτωση δεν έχουμε καθυστερήσει αυτούς τους δύο μήνες. Αν θυμάμαι καλά, η απάντηση σύμφωνα με την ημερομηνία που μόλις μου δώσατε, για να είμαστε συγκεκριμένοι, ήταν στις 25 Ιανουαρίου. Σωστά;

**ΠΡΟΕΔΡΕΥΩΝ (Απόστολος Αβδελάς):** Ναι, 25 Ιανουαρίου είπε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σωστά, 25 Ιανουαρίου. Στις 24 Φεβρουαρίου βγήκε αυτή η υπουργική απόφαση. Γι’ αυτό προσπάθησα να σας εξηγήσω τη δομή του προβλήματος, τη δομή που προέκυψε από τον ΕΟΠΥΥ που δεν συμβαλλόταν με τον ΟΠΕΚΑ, που γύριζαν τα χρήματα πίσω από το Γενικό Λογιστήριο του Κράτους, που μετά δεν υπήρχε βάση δικαίου, βάσει της οποίας θα γίνεται η χρηματοδότηση.

Αυτό που βγήκε, και βγήκε με ουσιαστική διαβούλευση με τους προνοιακούς φορείς αλλά και την ίδια την ΕΣΑμεΑ, είναι η ίδια η υπουργική απόφαση της 24ης Φεβρουαρίου. Μου λέτε για καθυστέρηση δύο μηνών. Αυτή η υπουργική απόφαση δεν είχε βγει τεσσεράμισι χρόνια. Βγήκε όμως τώρα. Θα θέλαμε να την έχουμε βγάλει πιο γρήγορα; Ναι, θα θέλαμε να την έχουμε βγάλει πιο γρήγορα. Νιώθουμε ευθύνη που δεν τη βγάλαμε πιο γρήγορα; Ναι, νιώθουμε ευθύνη. Όμως, ξέρετε κάτι; Τη βγάλαμε. Στις 24 Φεβρουαρίου βγήκε η υπουργική απόφαση βάσει της οποίας μια-μια έρχονται και συμβάλλονται όλες οι δομές με τον ΕΟΠΥΥ. Και συμβάλλονται με τον ΕΟΠΥΥ δομές όπως τα Κέντρα Διημέρευσης Ημερήσιας Φροντίδας, τα θεραπευτήρια, οι Στέγες Υποστηριζόμενης Διαβίωσης.

Σας λέω ότι είναι πραγματικά ζήτημα ημερών η εξειδίκευση για τα Κέντρα Διημέρευσης και Ημερήσιας Φροντίδας. Όμως, η βάση στην οποία αναφέρεται η απάντησή μου της 25ης Ιανουαρίου βγήκε στις 24 Φεβρουαρίου. Το αναπηρικό κίνημα είναι πολύ χαρούμενο γι’ αυτό.

Μπορώ να σας πω ότι η ίδια βρισκόμουν στην ετήσια συνέλευση της ΠΟΣΓΚΑμεΑ, των γονιών των παιδιών με αναπηρία, όπου πραγματικά συνεχάρησαν την Κυβέρνηση για την επιτυχία -επιτέλους, έστω και καθυστερημένα- της έκδοσης αυτής της υπουργικής απόφασης, η οποία εξειδικεύεται και επιμερίζεται με κάθε δομή μια-μια.

Τώρα, για να μην αφήσω αναπάντητο το κομμάτι της οικονομικής στήριξης των δομών για τα ανεμβολίαστα άτομα με αναπηρία, δεδομένης της απουσίας αυτών μέσα στην πανδημία, θα ήθελα να πω το εξής: Αυτό ήταν κάτι που το νομοθετήσαμε για να γίνει. Δεν μπορούσε να γίνει η χρηματοδότηση αυτή χωρίς να νομοθετηθεί, διότι το κράτος χρηματοδοτεί την παρουσία των παιδιών, όχι όταν είναι απόντα τα παιδιά ή οι ενήλικες με αναπηρία. Το νομοθετήσαμε. Δεν μπορώ να θυμηθώ αν το υπερψηφίσατε αυτό το άρθρο ή όχι.

Όμως, αυτό που μπορώ να σας πω είναι ότι και πάλι οι δομές -και προσέξτε τι σας λέω και τις λέξεις που χρησιμοποιώ- οι οποίες είναι συμβεβλημένες με τον ΕΟΠΥΥ έχουν αποζημιωθεί για τις απουσίες των ατόμων με αναπηρία τις ημέρες αυτές. Οι δομές οι οποίες είχαν κάποιες ατομικές συμβάσεις αυτές είναι που περιμένουν την επίλυση του ζητήματος.

Προσέξτε, όμως, αυτό είναι ένα ζήτημα από το 2012 και ήρθαμε και το λύσαμε τώρα. Για όλους όσοι ήταν συμβασιοποιημένοι ως δομή με τον ΕΟΠΥΥ, ψηφίσαμε με δική μας πρωτοβουλία και βγάλαμε την υπουργική απόφαση. Και ήδη έχουν χρηματοδοτηθεί για τους συμβεβλημένους συμπολίτες μας με αναπηρία σε αυτές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Προχωρούμε στη δεύτερη με αριθμό 605/22-3-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εξωτερικών, με θέμα: «Ο γολγοθάς της μετάκλησης εργατών από τρίτες χώρες δημιουργεί απόγνωση στον πρωτογενή τομέα».

Ορίστε, κύριε Αντιπρόεδρε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ πάρα πολύ, κύριε Πρόεδρε.

Ενώ είμαι πάντα εντός χρόνου, θα ζητήσω τη μικρή ανοχή σας.

Αυτό το θέμα το οποίο θέλουμε να συζητήσουμε σήμερα και αφορά στους εργάτες από τρίτες χώρες που ζητούν οι κτηνοτρόφοι σε όλη την Ελλάδα γενικώς στον αγροδιατροφικό τομέα είναι ένα πολύ μεγάλο ζήτημα.

Και σας ευχαριστώ, κύριε Υπουργέ, που ήρθατε να απαντήσετε αυτή την ερώτησή μου.

Θέλω να σας πω συγκεκριμένα παραδείγματα και μέσα από τα παραδείγματα αυτά να βγάλουμε ένα αποτέλεσμα. Σε όλη τη χώρα οι άνθρωποι που ασχολούνται με τον αγροδιατροφικό τομέα, οι κτηνοτρόφοι ή οι οποιοιδήποτε, ετοιμάζονται να σφάξουν τα ζωντανά τους -όπως σας το λέω- γιατί δεν έχουν χέρια. Δεν έχουν χέρια να μαζέψουν οι κτηνοτρόφοι, δεν έχουν χέρια οι αγρότες, δεν έχει χέρια όλη η αλυσίδα του αγροδιατροφικού τομέα. Άρα, πρέπει να πάμε σε τρίτες χώρες, αφού έχουν προσπαθήσει οι άνθρωποι και δεν έχουν βρει.

Αυτό κοστίζει κάπου γύρω στα 1.000 ευρώ. Δηλαδή εγώ που είμαι κτηνοτρόφος από το Βαλτεσινίκο της Αρκαδίας και θέλω να φέρω κάποιον, πληρώνω 1.000 ευρώ. Και αν δεν μου τον φέρουν, πρέπει να ξαναπληρώσω 1.000 ευρώ την επόμενη φορά. Ακούστε λίγο! Δηλαδή κάθε φορά που κάνω αίτηση πληρώνω 1.000 ευρώ.

Υπάρχει γραφειοκρατία. Εγώ δεν λέω να είμαστε χαλαροί. Υπάρχουν όμως γραφειοκρατικές αγκυλώσεις. Τι γίνεται; Τις περισσότερες φορές απορρίπτεται η αίτηση, με την ίδια πάντα αιτιολογία, ενώ ο κτηνοτρόφος γράφει ότι θα μείνει στο χωριό και όλα αυτά.

Αφού απορρίπτεται, κύριε Πρόεδρε, μία, δ΄θο φορές, μετά έρχονται τα γνωστά κυκλώματα, τα γραφεία δηλαδή, όπου μπορούν και φέρνουν τους ανθρώπους εδώ. Θέλω να σας πω, κύριε Υπουργέ, ότι τους φέρνουν το βράδυ στο χωριό και σε δύο μέρες τους παίρνουν. Φεύγουν από το χωριό και τους πάνε σε άλλη περιοχή. Αυτό δεν είναι κάτι που σας λέω ως γενικό γεγονός. Είναι πραγματικά γεγονότα με ονόματα. Όμως οι άνθρωποι αυτοί δεν μπορούν να αντέξουν να τσακώνονται με τα κυκλώματα. Θέλουν να πάνε το πρωί στα πρόβατά τους.

Άρα, κύριε Υφυπουργέ, εδώ υπάρχει ένα μεγάλο πρόβλημα που δεν αφορά την πολιτική, αφορά την επιβίωση της χώρας, ούτε καν των κτηνοτρόφων. Όπως μου έλεγαν: «Εμείς δεν μπορούμε να τα πουλήσουμε, να τα έχει κάποιος άλλος, γιατί κανένας δεν έχει χέρια». Θα τα σφάξουν και θα πάνε να τα πουλήσουν και μετά δεν θα έχουμε και θα λέμε γιατί το εμπορικό έλλειμμα μεγαλώνει, γιατί δεν έχουμε γάλα, δεν έχουμε κρέας, δεν έχουμε τίποτα!

Παλιά πήγαιναν οι άνθρωποι στους Βουλευτές να τους διορίσουν, τώρα πάνε για να τους φέρουν έναν εργάτη από το Πακιστάν. Είναι κατάντια. Παίρνουν τηλέφωνα στους Βουλευτές, στους Υπουργούς, όποιον βρίσκουν, για να τους φέρει έναν εργάτη από το Πακιστάν!

Κύριε Υφυπουργέ, πιστεύω πραγματικά ότι μπορούμε να το αντιμετωπίσουμε αυτό το θέμα, γιατί είναι ένα θέμα που αφορά την ελληνική κοινωνία, την ελληνική οικονομία, τους ανθρώπους της υπαίθρου, τον πιο ευαίσθητο αγροτοδιατροφικό τομέα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα απαντήσει ο Υφυπουργός Εξωτερικών κ. Ανδρέας Κατσανιώτης.

Καλημέρα σας. Έχετε για τρία λεπτά τον λόγο.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κύριε Αντιπρόεδρε, πραγματικά θα ήθελα να σας ευχαριστήσω για την ερώτηση. Ξέρετε ότι προέρχομαι από έναν νομό, ο οποίος έχει σημαντική αγροτική παραγωγή. Ξέρετε ότι στις μεγάλες επενδύσεις της φράουλας δυσκολεύονται να βρουν εργάτες γης, άρα είναι ένα πρόβλημα που το ζούμε καθημερινά.

Επειδή θέσατε πολλές διαστάσεις αυτού του προβλήματος, έχει πολύ μεγάλο ενδιαφέρον εδώ να ξεκαθαρίσουμε τι κάνει ο καθένας, πώς το κάνει, αν το κάνει σωστά και ποιο θα πρέπει να είναι το, από δω και πέρα, σχέδιο της χώρας, έτσι ώστε πραγματικά ο σημαντικότατος πρωτογενής τομέας που έχει η χώρα μας να μπορέσει όχι μόνο να συντηρηθεί, αλλά να μεγαλώσει κιόλας.

Ας δούμε αυτή τη στιγμή από πού καθορίζεται το πως έρχονται εδώ οι εργάτες που υπάρχουν στο εξωτερικό. Θα ζητήσω την ανοχή σας, κύριε Πρόεδρε. Καθορίζεται κατά κύριον λόγο από τις διατάξεις του Κώδικα Μετανάστευσης και κοινωνικής ένταξης του Υπουργείου Μετανάστευσης και Ασύλου.

Το Υπουργείο Εξωτερικών εμπλέκεται στην ανωτέρω διαδικασία μέσω των διπλωματικών ή έμμισθων προξενικών αρχών, στο στάδιο της χορήγησης θεώρησης εισόδου, όπως συμβαίνει και στο Πακιστάν, στο Προξενικό Γραφείο στο Ισλαμαμπάντ, που ήταν η αφορμή για την ερώτησή σας.

Πώς εμπλέκονται οι προξενικές αρχές; Σύμφωνα με το άρθρο 12 παράγραφος 3 και το άρθρο 136 παράγραφος 16 του ν.4251/14, καθώς και το άρθρο 3 παράγραφος 5 της απόφασης του Υπουργού Εξωτερικών, η αρμοδιότητα του προξενικού γραφείου στην εξέταση αιτημάτων θεώρησης είναι αποκλειστική.

Διενεργείται εξέταση δικαιολογητικών, πληρότητα φακέλου μετάκλησης, ο οποίος αποστέλλεται από τις αρμόδιες αποκεντρωμένες διοικήσεις και με προσωπική συνέντευξη με τον αιτούντα, από την οποία πρέπει να εξασφαλίζονται σειρά δικλίδων ασφαλείας της διαδικασίας μετάκλησης στο πλαίσιο της νόμιμης και ασφαλούς για τη δημόσια τάξη, δημόσια υγεία, μετανάστευσης προς τη χώρα μας.

Καταλαβαίνετε ότι κατά τη διαδικασία εξέτασης του κάθε αιτήματος, σε προσωπική συνέντευξη που διενεργείται με τον αιτούντα, εξετάζεται η γνώση βασικών όρων της σύμβασης: Πώς λένε τον εργοδότη σου, πού είναι, ποια είναι η περιοχή της εργασίας σου και ποια είναι η συσχέτιση του επαγγέλματος που κάνει στο Πακιστάν με το επάγγελμα στο οποίο ζητάς τη μετάκληση στην Ελλάδα, η βούλησή του να εργαστεί και επίσης μετά το πέρας αυτής της σύμβασης η βούλησή του να αποχωρήσει από τη χώρα. Όλα τα παραπάνω είναι φαινόμενα τα οποία πρέπει να τα ξέρουμε για να μπορέσουμε να δώσουμε την άδεια σε αυτούς τους ανθρώπους να έρθουν στην Ελλάδα.

Τέλος, εξετάζονται ζητήματα ασφαλείας που σχετίζονται με τη δημόσια τάξη, τη διασφάλιση της δημόσιας υγείας, με τον έλεγχο του θεωρημένου αλλοδαπού ποινικού μητρώου και με το αποτέλεσμα ιατρικών εξετάσεων από διαπιστευμένα κέντρα.

Από τον Φεβρουάριο του 2022 και με την επίσκεψη του Υπουργού Μετανάστευσης και Ασύλου του Πακιστάν που ήρθε στην Ελλάδα, η Πρεσβεία Ισλαμαμπάντ άρχισε να λαμβάνει επί καθημερινής βάσης μια σειρά πολύ αυξημένου αριθμού αποφάσεων μετάκλησης Πακιστανών εργατών γης.

Το εκεί προξενικό γραφείο, αναγνωρίζοντας τις ανάγκες της ελληνικής αγροτικής πολιτικής για εργατικά χέρια, ήδη από την πρώτη μέρα ανάληψης του επικεφαλής, έχει εστιάσει στην εξυπηρέτηση των χιλιάδων αιτημάτων μετάκλησης που ελήφθησαν κατά τον τελευταίο χρόνο.

Σε αυτή την προσπάθεια, η κεντρική υπηρεσία του ΥΠΕΞ ανταποκρίθηκε και έστησε δεύτερο σταθμό παραλαβής αιτήσεων, απέσπασε δύο διοικητικούς υπαλλήλους, αύξησε το κόστος των μεταφραστικών δαπανών, για να μπορούμε να πραγματοποιούμε παράλληλες συνεντεύξεις.

Σας δίνω και μερικά στατιστικά. Από την 1-10-2022 και μέχρι σήμερα έχουν παραληφθεί τρεις χιλιάδες οκτακόσιες τριάντα τέσσερις αιτήσεις θεωρήσεων εργατών γης για εξαρτημένη εποχιακή εργασία, από τις οποίες δύο χιλιάδες επτακόσιες πενήντα δύο πληρούσαν τα κριτήρια και χορηγήθηκε θεώρηση εισόδου στους αλλοδαπούς. Απορρίφθηκαν εννιακόσιες ενενήντα τέσσερις θεωρήσεις εισόδου, εκ των οποίων πενήντα οκτώ λόγω απαγόρευσης εισόδου στη χώρα ήδη, πεντακόσιες ενενήντα δύο λόγω μη διαπίστωσης σκοπού διαμονής, εκατόν μία λόγω κινδύνων για τη δημόσια ασφάλεια και τριακόσιες έξι λόγω κινδύνων για τη δημόσια υγεία.

Άρα, κύριε Αντιπρόεδρε, αντιλαμβάνεστε ότι αυτή τη στιγμή, αυτό που συμβαίνει στο Πακιστάν, αυτό που γίνεται στο Ισλαμαμπάντ, είναι κάτι που είναι απαραίτητο για τη χώρα. Σχεδόν την ίδια μέρα και σε προσωπική συνέντευξη με αυτούς που έχουν ζητήσει οι αγρότες ή οι κτηνοτρόφοι διά των αποκεντρωμένων, βλέπουμε εάν πληρούν τις προϋποθέσεις. Πρέπει να γνωρίζετε ότι στην προσωπική συνέντευξη οι ερωτήσεις πολλές φορές είναι πολύ απλές. Παραδείγματος χάριν: Πού θα δουλέψεις; Δεν ξέρω. Σε ποιον πας; Δεν ξέρω. Είχαμε περιπτώσεις όπου ρωτήσαμε σε ποια χώρα πας; Δεν ξέρω.

Αντιλαμβάνεστε ότι το φιλτράρισμα πρέπει να γίνεται εκεί και θα συμφωνήσω μαζί σας ότι θα πρέπει να δούμε και να σχεδιάσουμε το πώς θα μπορέσουμε πραγματικά να στήσουμε ένα σύστημα το οποίο θα φέρνει περισσότερους, αλλά όχι επικίνδυνους, ανθρώπους που θέλουν να δουλέψουν, ανθρώπους που θα μείνουν στην Ελλάδα και δεν θα μας εκθέσουν ψάχνοντάς τους άλλες χώρες. Γιατί, ξέρετε, εάν το προξενικό μας γραφείο έχει δώσει την έγκριση να έρθουν και χρησιμοποιήσουν αυτή την έγκριση και πάνε σε άλλες χώρες, η χώρα μας εκτίθεται.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Αντιπρόεδρε, έχετε τον λόγο για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κοιτάξτε, κύριε Υφυπουργέ, εμείς δεν πρέπει συνέχεια να προσπαθούμε να ανακαλύψουμε την Αμερική και αυτό είναι ευχάριστο, γιατί άλλες χώρες όπως η Ισπανία και η Πορτογαλία αυτό το κάνουν. Άρα πρέπει να δούμε το μοντέλο που κάνει η Ισπανία και η Πορτογαλία. Είναι πολύ απλό.

Γιατί το λέω αυτό; Γιατί αν προσπαθήσουμε πάλι να ανακαλύψουμε πράγματα, θα τελειώσει ο αγροδιατροφικός τομέας, θα τελειώσει και το θέμα τού τουριστικού προϊόντος και εμείς στο τέλος θα λέμε «πρέπει να δούμε». Βεβαίως για όρους εθνικής ασφαλείας -προς θεού!- αυτοί που έχουν πάει δεν θα τους ξαναγυρίσουμε πίσω, είτε για θέματα δημόσιας υγείας.

Να σας πω, όμως το εξής; Πιστεύετε ότι ο άνθρωπος αυτός που είναι σε ένα χωριό του Πακιστάν, είναι εξοικειωμένος με το Δρακοβούνι Γορτυνίας; Πώς να το πει ο κακομοίρης; Έχω παράδειγμα που ζητούν να πάρουν τηλέφωνο -μου τα στέλνουν οι αγρότες τώρα τα μηνύματα- να επιβεβαιώσουν το όνομα της επιχείρησης και τους λένε όχι. Επίσης κάνουν μήνες να γίνουν οι συνεντεύξεις.

Κοιτάξτε, καταλαβαίνω η ερώτηση είναι πολύ καιρό, είμαστε σε προεκλογική περίοδο. Δεν θέλω να ανεβάσω τους τόνους, ούτε με αφορά ούτε μου πάει αυτό. Γιατί πιστεύω ότι αυτό το απλό θεματάκι που συζητάμε σήμερα εδώ, είναι τόσο σπουδαίο και σημαντικό γι’ αυτούς τους ανθρώπους, για την ίδια τη χώρα, γιατί εξαρτάται πρώτον η βιωσιμότητα του αγροδιατροφικού τομέα, και -εγώ θα σας έλεγα- του τουρισμού και εξαρτάται αν θα μείνουν στα χωριά, αυτοί οι λίγοι άνθρωποι, οι νέοι άνθρωποι που έχουν επιχειρήσεις πια και δεν μπορούν να αντέξουν, γιατί δεν βρίσκουν ανθρώπους.

Εσείς τώρα είστε στην Αχαΐα. Ελάτε να σας πάω στην Αρκαδία. Κύριε Πρόεδρε, οι άνθρωποι είναι έτοιμοι να τα αφήσουν όλα γιατί δεν βρίσκουν χέρια. Δεν μπορούν να είναι είκοσι τέσσερις ώρες το εικοσιτετράωρο. Δεν ζητούν θέσεις στο δημόσιο. Δεν μας ζητούν επιδοτήσεις, δεν μας ζητούν δάνεια. Μας ζητούν να βρούμε ανθρώπους όπως κάνει η Ισπανία και η Πορτογαλία.

Και, κύριε Υπουργέ, κοιτάξτε. Σας είπα κάτι για τα κυκλώματα. Και σας το λέω γνωρίζοντας ότι θα γίνω και στόχος. Αλλά τους ίδιους ανθρώπους -το κάνουν σε πολλούς κτηνοτρόφους- φέρνουν στο ένα χωριό και το βράδυ τους παίρνουν και τους πάνε σε άλλη περιοχή. Μπορεί με διάφορους τρόπους η ελληνική πολιτεία, όπως έχει κάνει η Ισπανία, να δούμε ποιο είναι το γραφείο αυτό και να το κλείσουμε. Να τους δώσουμε ένα ρολόι να φοράνε αυτοί! Πρέπει κάτι να κάνουμε. Τι κάνει η Ισπανία και η Πορτογαλία;

Κύριε Υπουργέ, σας το λέω με απόλυτη ειλικρίνεια επειδή μας ακούει πάρα πολύς κόσμος και εν πάση περιπτώσει αυτοί που ενδιαφέρονται και νομίζω ότι το καταλαβαίνετε. Αλλά δεν είναι μόνο ο κτηνοτρόφος που ενδιαφέρεται στην Αρκαδία ή οτιδήποτε άλλο. Είναι και αυτός που μετά δεν θα έχει γάλα, κρέας να φάει. Δεν θα έχει τίποτα, δεν θα μπορέσει να λειτουργήσει τίποτα. Δηλαδή μένουν τα χωράφια, τα μήλα, τα πρόβατα. Όλα σταματάνε γιατί δεν υπάρχουν χέρια. Είναι ένα πρόβλημα της εποχής μας, το οποίο δεν έχουμε άλλον τρόπο να το λύσουμε. Αν δεν το λύσουμε και μέσα από αυτόν τον τρόπο, μετά το εμπορικό έλλειμμα θα αυξηθεί και θα λέμε γιατί τα φέρνουμε όλα απ’ έξω. Μα πώς να μην τα φέρνουμε όλα απ’ έξω, αφού δεν υπάρχει κανένας μέσα να δουλέψει και να βοηθήσει;

Άρα να συντονιστούμε, γιατί πρέπει να γίνουν συγκεκριμένα πράγματα. Πρέπει να μπορέσουμε να δούμε τις καλές πρακτικές της Ισπανίας και της Πορτογαλίας που έχουν μια εμπειρία ετών πάνω σε αυτό το θέμα και οι οποίες αντιμετώπισαν αυτό το πρόβλημα νωρίτερα από εμάς και το έλυσαν με αυτόν τον τρόπο και να μπορέσουμε να προχωρήσουμε. Και δεύτερον να σπάσουμε με πολιτική βούληση τα οργανωμένα αυτά κυκλώματα.

Εμείς δεν λέμε να μη λειτουργούν τα γραφεία. Το κύκλωμα να μη λειτουργεί. Το γραφείο άμα φέρει τον άνθρωπο και τον πάει στον κτηνοτρόφο και παραμείνει στον κτηνοτρόφο, καλώς κάνει και να μπορέσει να κερδίσει και χρήματα. Δεν είμαστε αρνητικοί σε αυτό. Είμαστε απέναντι στο κύκλωμα που φέρνει στον κτηνοτρόφο άνθρωπο και τον παίρνει και τον πάει στα Γιάννενα μετά. Έχω παραδείγματα συγκεκριμένα ένα, δύο, τρία. Και μάλιστα το βράδυ έπαιρναν τους κτηνοτρόφους και τους απειλούσαν. Οπότε τους έδωσαν τα χαρτιά τους και έφυγαν. Τι να κάνουν; Να γίνουν άνθρωποι της νύχτας;

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Τον λόγο έχει ο κύριος Υφυπουργός για τρία λεπτά.

**ΑΝΔΡΕΑΣ ΚΑΤΣΑΝΙΩΤΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κύριε Αντιπρόεδρε, ξέρετε ότι μοιραζόμαστε τις ίδιες ανησυχίες για τον πιο δυναμικό κλάδο, για μένα, που είναι ο πρωτογενής τομέας. Έναν κλάδο ο οποίος κρατάει και την περιφερειακή συνοχή της χώρας, έναν κλάδο που πραγματικά έχει πολλές δυσκολίες, έχει μεγάλες απαιτήσεις και σίγουρα χρειάζεται χέρια για να μπορέσει να μεγαλώσει.

Αυτό, όμως, που θα πρέπει να σας πω είναι ότι το πώς δουλεύει το προξενείο μας στο Ισλαμαμπάντ πραγματικά θα πρέπει να γίνει παράδειγμα για πάρα πολλά προξενεία μας. Και το λέω μετά λόγου γνώσεως. Στο Ισλαμαμπάντ αυτή τη στιγμή έχουμε ραντεβού αυθημερόν. Όταν, δηλαδή, υπάρχει αίτημα από την Ελλάδα εκεί, την ίδια μέρα έχει τη δυνατότητα αυτός που προσκαλείται ως εργάτης γης να πάει για προσωπική συνέντευξη.

Όσον αφορά την Αρκαδία, να σας πω και κάποια νούμερα, γιατί τα αναζήτησα καταλαβαίνοντας την αγωνία σας. Για τον Νομό Αρκαδίας το προξενικό γραφείο είχε παραλάβει εκατόν δύο αποφάσεις αποκεντρωμένης διοίκησης, εκ των οποίων έχει χορηγήσει θεώρηση σε πενήντα οκτώ, έχει απορρίψει δεκατρείς, ενώ τριάντα δύο μετακαλούμενοι εργάτες δεν έχουν προσέλθει για την υποβολή αίτησης. Πώς ενημερώνονται; Ηλεκτρονικά και με SMS ότι είναι εκεί και πρέπει να πάνε. Αυτά είναι τα στοιχεία που αφορούν την Αρκαδία.

Η προσωπική συνέντευξη που γίνεται μετά είναι και η μεγάλη προστασία απέναντι σε κυκλώματα. Ρωτώντας τον άνθρωπο εκεί «ποιος σε έχει καλέσει;», «πού θα δουλέψεις;», «σε ποιον θα μείνεις;», αυτό είναι και η ασφάλεια που έχουμε. Αν ερχόντουσαν χωρίς έλεγχο, φαντάζεστε τι θα γινόταν με κυκλώματα, που, όπως λέτε, υπάρχουν και δρουν στη χώρα.

Αυτό που είναι σημαντικό να δούμε είναι μια χάραξη μακροχρόνιας στρατηγικής, χωρίς να ξεχνάμε ότι είμαστε μια χώρα πρώτης γραμμής υποδοχής μεταναστών. Η Ιταλία και η Ισπανία, που αναφέρατε πριν πολλές φορές, έκαναν πολιτικές. Άλλαξαν, για παράδειγμα, τον χρόνο της ιθαγένειας. Στην Ιταλία και την Ισπανία ο χρόνος της ιθαγένειας είναι τρία χρόνια, ενώ στην Ελλάδα είναι επτά. Είναι μια μεγάλη κουβέντα. Νομίζω ότι υπερβαίνει τον πρωτογενή τομέα και θα πρέπει να μπει στο πλαίσιο μιας εθνικής πολιτικής. Σίγουρα, όμως, στο μυαλό μας θα πρέπει να έχουμε ότι η ενίσχυση του εργατικού δυναμικού στον πρωτογενή τομέα -που επιμένω είναι σημαντικός για τη χώρα οικονομικά, σημαντικός για τη χώρα κοινωνικά- θα πρέπει να υπάρχει, θα πρέπει να είναι πρώτη προτεραιότητα και σε αυτό με βρίσκετε απολύτως σύμφωνο. Αυτός είναι και ο λόγος που σας ευχαρίστησα για την ερώτηση ξεκινώντας σήμερα τη διαδικασία.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα πέντε μαθήτριες και μαθητές και τέσσερις συνοδοί εκπαιδευτικοί από το 36ο Δημοτικό Σχολείο Ηρακλείου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.48΄ λύεται η συνεδρίαση για τη Δευτέρα 3 Απριλίου 2023 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**