(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΖ΄

Δευτέρα, 13 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Γ. Παπανδρέου, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Κιλκίς, μαθητές και μέλη από τους Συλλόγους Γονέων και Κηδεμόνων των Δημοτικών Σχολείων Μελάμπων και Αγίας Γαλήνης Ρεθύμνου και μαθητές από το Γυμνάσιο Βαλτινού Νομού Τρικάλων, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Να λυθούν άμεσα τα σοβαρά προβλήματα που αντιμετωπίζουν οι μελισσοκόμοι», σελ.   
 ii. με θέμα: «Γιατί δεν αποζημιώνονται οι μη κατά κύριο επάγγελμα πυρόπληκτοι αγρότες της Αρκαδίας», σελ.   
 β) Προς τον Υπουργό Υγείας, με θέμα: «Δημόσια μετανοσηλευτική φροντίδα τραυματιών στο δυστύχημα των Τεμπών», σελ.   
 γ) Προς τον Υπουργό Δικαιοσύνης:   
 i. με θέμα: «Προσβασιμότητα ΑμεΑ στα δικαστήρια» , σελ.   
 ii. με θέμα: «Τι μέτρα θα πάρετε για την αποκατάσταση και αξιοποίηση του ιστορικού παλαιού Δικαστικού Μεγάρου Κομοτηνής;», σελ.   
 δ) Προς τον Υπουργό Εσωτερικών, με θέμα: «Να πραγματοποιηθούν άμεσα αντισεισμικοί έλεγχοι στα σχολεία του Δήμου Ηρακλείου Κρήτης και να αντιμετωπιστούν τα οξυμένα προβλήματα σχολικής στέγης», σελ.   
 ε) Προς τον Υπουργό Οικονομικών:   
 i. με θέμα: «Για την απώλεια της κύριας κατοικίας αποκλειστικά υπαίτια είναι η παρούσα Κυβέρνηση», σελ.   
 ii. με θέμα: « Άμεση λύση στο θέμα των στεγαστικών δανείων των παλιννοστούντων ομογενών», σελ.   
 στ) Προς τον Υπουργό Κλιματικής Κρίσης και Πολιτικής Προστασίας:   
 i. με θέμα: «Προσλήψεις Εποχικών Πυροσβεστών», σελ.   
 ii. με θέμα: «Σκοπεύει το Υπουργείο Κλιματικής Κρίσης και Πολιτικής Προστασίας να δρομολογήσει τις δέουσες ενέργειες για την ταχεία ένταξη των Πυροσβεστών Πενταετούς Υποχρέωσης στο Πυροσβεστικό Σώμα»;, σελ.   
 ζ) Προς τον Υπουργό Υποδομών και Μεταφορών:   
 i. με θέμα: «Ακόμη δεν έχουν ανατεθεί τα αναγκαία αντιπλημμυρικά έργα γύρω από το νέο Αεροδρόμιο (Α/Δ) στο Καστέλι», σελ.   
 ii. με θέμα: «Απαράδεκτη καθυστέρηση πληρωμής των αγροτών της Πρέβεζας που επλήγησαν από έντονα καιρικά φαινόμενα», σελ.   
 iii. με θέμα: «Φράγμα Χαβρία Χαλκιδικής μέσα στη λεκάνη απορροής των μεταλλείων και ξεπούλημα του νερού στα ιδιωτικά συμφέροντα», σελ.   
 iv. με θέμα: «Δύο χρόνια μετά τον καταστροφικό σεισμό της 3ης Μαρτίου 2021, οι σεισμόπληκτοι κάτοικοι Δαμασίου, Μεσοχωρίου και Αμουρίου, διαμένουν ακόμα στα κοντέινερ», σελ.   
 v. με θέμα: «Τί προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου;», σελ.   
 η) Προς τον Υπουργό Περιβάλλοντος και Ενέργειας, με θέμα: « Άνθρωποι δίπλα στα σκουπίδια στη Λέσβο η στρατηγική επιλογή της κυβέρνησης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
 i. Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Δικαιοσύνης, Εσωτερικών, Μετανάστευσης και Ασύλου, Επικρατείας καθώς και οι Αναπληρωτές, Υπουργοί Οικονομικών και Εξωτερικών κατέθεσαν την 10.03.2023 σχέδιο νόμου: «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό», σελ.   
 ii. Οι Υπουργοί Υγείας, Οικονομικών, Εξωτερικών, Παιδείας και Θρησκευμάτων, Δικαιοσύνης καθώς και οι Αναπληρωτές Υπουργοί Οικονομικών και Υγείας κατέθεσαν στις 10.03.2023 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας ενεργώντας μέσω του Περιφερειακού Γραφείου της για την Ευρώπη («ΠΟΥ»), για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την Ποιότητα της Περίθαλψης και την ασφάλεια των ασθενών, σελ.   
 iii. Η Υπουργός Πολιτισμού και Αθλητισμού, οι Υπουργοί Οικονομικών, Εξωτερικών, Υγείας, Δικαιοσύνης, καθώς και ο Αναπληρωτής Υπουργός Οικονομικών κατέθεσαν σήμερα, 13.3.2023, σχέδιο νόμου με τίτλο: «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022 - 2025», σελ.   
 iv. Ο Υπουργός Πολιτισμού και Αθλητισμού, οι Υπουργοί Οικονομικών και Εξωτερικών, η Υπουργός Παιδείας και Θρησκευμάτων, καθώς και ο Αναπληρωτής Υπουργός Οικονομικών κατέθεσαν την 13.3.2023 -σήμερα δηλαδή- σχέδιο νόμου με τίτλο: «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας Του Μπαγκλαντές», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας με τίτλο: «Μετονομασία της Ρυθμιστικής Αρχής Ενέργειας σε Ρυθμιστική Αρχή Αποβλήτων, Ενέργειας και Υδάτων και διεύρυνση του αντικειμένου της με αρμοδιότητες επί των υπηρεσιών ύδατος και της διαχείρισης αστικών αποβλήτων, ενίσχυση της υδατικής πολιτικής - Εκσυγχρονισμός της νομοθεσίας για τη χρήση και παραγωγή ηλεκτρικής ενέργειας από ανανεώσιμες πηγές μέσω της ενσωμάτωσης των οδηγιών ΕΕ 2018/ 2001 και 2019/944 ? Ειδικότερες διατάξεις για τις ανανεώσιμες πηγές ενέργειας και την προστασία του περιβάλλοντος», σελ.

ΠΡΟΕΔΡΕΥΟΝΤΕΣ

ΣΑΚΟΡΑΦΑ Σ., σελ.

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΜΑΜΟΥΛΑΚΗΣ Χ. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΝΤΩΝΙΟΥ Α. , σελ.   
 ΑΡΣΕΝΗΣ Κ. , σελ.   
 ΓΕΩΡΓΑΝΤΑΣ Γ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΔΙΚΟΓΛΟΥ Σ. , σελ.   
 ΚΟΚΚΑΛΗΣ Β. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΗΡΑΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΕΤΣΑΣ Σ. , σελ.   
 ΠΙΠΙΛΗ Φ. , σελ.   
 ΠΛΕΥΡΗΣ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΥΝΤΥΧΑΚΗΣ Ε. , σελ.   
 ΤΑΓΑΡΑΣ Ν. , σελ.   
 ΤΟΥΡΝΑΣ Ε. , σελ.   
 ΧΑΡΙΤΟΥ Δ. , σελ.

Γ. ΠΑΡΕΜΒΑΣΕΙΣ:

ΑΘΑΝΑΣΙΟΥ Χ., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΖ΄

Δευτέρα 13 Μαρτίου 2023

Αθήνα, σήμερα στις 13 Μαρτίου 2023, ημέρα Δευτέρα και ώρα 15.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν δεκαέξι ερωτήσεις. Επίσης, μας ενημερώνει για τους Υπουργούς που θα παραστούν στη σημερινή συνεδρίαση.

Ξεκινούμε με την τέταρτη με αριθμό 527/6-3-2023 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων**,** με θέμα: «Να λυθούν άμεσα τα σοβαρά προβλήματα που αντιμετωπίζουν οι μελισσοκόμοι».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Σίμος Κεδίκογλου.

Κυρία συνάδελφε, έχετε τον λόγο για δύο λεπτά.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κυρία Πρόεδρε.

Η αλήθεια είναι ότι δεν βγήκαν τυχαία και στα καλά καθούμενα οι μελισσοκόμοι στους δρόμους. Είχαν κινητοποιήσεις σε αρκετές πόλεις της χώρας και ετοιμάζονταν να κάνουν μαζική παρουσία και στο κέντρο της Αθήνας, όμως τη ματαίωσαν εξαιτίας του προδιαγεγραμμένου εγκλήματος στα Τέμπη. Τους βγάζουν τα προβλήματα, που το τελευταίο διάστημα έχουν οξυνθεί, παρά τις κυβερνητικές υποσχέσεις που έχουν δοθεί κατά καιρούς.

Το κόστος παραγωγής είναι στα ύψη. Η αύξηση της τιμής των καυσίμων που χρησιμοποιούν για να μετακινούνται και να επισκέπτονται τα μελίσσια τους σε συνδυασμό με τις χαμηλές και εξευτελιστικές τιμές που διαμορφώνουν οι έμποροι διακινητές ροκανίζουν το εισόδημα των παραγωγών και απειλούν στην κυριολεξία την επιβίωσή τους.

Ελλιπείς, επίσης, είναι οι έλεγχοι για τις ελληνοποιήσεις, γιατί η νοθεία στο μέλι ενισχύεται και το αποτέλεσμα είναι οι έμποροι εισαγωγείς να διακινούν ανεξέλεγκτα εισαγόμενο μέλι ως ελληνικό, ενώ η Κυβέρνηση, αντί να πάρει μέτρα, προωθεί τη χορήγηση του ελληνικού σήματος και το δίνει στους εμπόρους και όχι στους μελισσοκόμους.

Ακόμα, υπάρχει μια υπουργική απόφαση που έχει περάσει η προηγούμενη κυβέρνηση, για τη διάθεση του μελιού από τους ίδιους τους μικρούς παραγωγούς, τους οποίους περιορίζει μόνο στην περιφέρειά τους. Αυτό είναι άδικο. Θα πρέπει να πάρετε μέτρα για να το αλλάξετε. Επίσης, οξυμένο είναι και το πρόβλημα των ζημιών από φυσικές καταστροφές, κυρίως από δασικές πυρκαγιές και πλημμύρες των τελευταίων ετών, τη στιγμή που ο ΕΛΓΑ δεν εξασφαλίζει την πλήρη αποζημίωση 100% της ζημιάς αλλά ούτε και την αναπλήρωση του χαμένου εισοδήματος.

Επίσης, δεν υπάρχει κρατική μέριμνα για την πρόληψη και αντιμετώπιση επιπτώσεων από διάφορες ασθένειες και κυρίως από δηλητηριάσεις, όπως τις ονομάζουν, δηλαδή ψεκασμούς γεωργών με φάρμακα που σκοτώνουν τα μελισσοσμήνη. Και αυτό είναι ένα ζήτημα.

Το λέω γιατί ζητάμε να καλυφθούν οι απώλειες εισοδήματος των μελισσοκόμων, να μειωθεί το κόστος παραγωγής με αφορολόγητο πετρέλαιο, κίνηση μελισσοκομικών οχημάτων στο παράπλευρο οδικό δίκτυο, φτηνά μελισσοκομικά εφόδια, άρση των πρακτικών ανεφάρμοστων διατάξεων σχετικά με την τοποθέτηση των κυψελών στα δάση κ.λπ. και να εξασφαλίζουν τιμές που να επιτρέπουν την επιβίωσή τους, δηλαδή να μειωθεί η ψαλίδα ανάμεσα στην τιμή που αγοράζουν οι έμποροι διακινητές με τη λιανική στα σουπερμάρκετ και να διαμορφωθεί ένα ευνοϊκό καθεστώς για τους μελισσοκόμους, με την άρση από τους περιορισμούς, αλλά κυρίως με την ένταση των ελέγχων για νοθεία, ελληνοποιήσεις και τη χορήγηση ελληνικού σήματος αποκλειστικά στους ίδιους τους παραγωγούς.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κυρία συνάδελφε, σας ευχαριστώ, γιατί από την ερώτησή σας φαίνεται ότι έχουμε κοινή προσέγγιση στα προβλήματα της μελισσοκομίας. Σε ένδειξη εκτίμησης αυτής της κοινής προσέγγισης, επέλεξα αντί να έχει βγει ήδη η ανακοίνωση, γιατί ήταν ειλημμένη απόφαση από την προηγούμενη Παρασκευή, να ανακοινώσω εδώ στη Βουλή, απαντώντας στην ερώτησή σας, τα μέτρα για την ενίσχυση των μελισσοκόμων.

Δεν ήταν εύκολο, γιατί δεν υπήρχαν διαθέσιμα στοιχεία από την ομοσπονδία. Κι αυτή ήταν η αιτία της καθυστέρησης, γιατί η απόφαση ήταν ειλημμένη. Το «παλεύω», κυρία συνάδελφε, μήνες τώρα και είμαι σε διαρκή επικοινωνία και συνεννόηση με την ομοσπονδία των μελισσοκόμων. Δεν υπήρχαν στοιχεία. Έβαλα τις υπηρεσίες του Υπουργείου για να συνταχθεί ο φάκελος και έτσι τώρα είμαι σε θέση να σας ανακοινώσω τις ενισχύσεις των μελισσοκόμων, λόγω των επιπτώσεων της κρίσης στην Ουκρανία. Στις ενισχύσεις αυτές, για πρώτη φορά, ενισχύονται και οι μη κατ’ επάγγελμα μελισσοκόμοι. Οι μη κατ’ επάγγελμα θα πάρουν το 50% της ενίσχυσης των κατ’ επάγγελμα μελισσοκόμων.

Προβλέπεται η ενίσχυση όλων των μελισσοκόμων που κατέχουν από εκατόν δέκα κυψέλες και άνω. Ο συνολικός προϋπολογισμός είναι 12 εκατομμύρια ευρώ, που είναι 8 ευρώ ανά κυψέλη.

Είναι πολύ ευρύ το φάσμα των προβλημάτων της μελισσοκομίας και πολλά αυτά που πρέπει να μας απασχολήσουν και αυτά που «παλεύουμε» να διορθώσουμε -και ο χρόνος δεν επαρκεί για να τα αναφέρω όλα-, όμως το μεγάλο ζήτημα είναι η πάταξη των ελληνοποιήσεων και της νοθείας. Γι’ αυτό δημιουργήσαμε, σε συνεργασία με την ομοσπονδία των μελισσοκόμων και με επιστημονικούς φορείς, έναν μηχανισμό ελέγχου.

Συνοπτικά, θα σας πω ότι έχουμε το Εθνικό Ηλεκτρονικό Μελισσοκομικό Μητρώο -το οποίο επιτέλους έγινε πράξη- και έχουμε την Ατομική Ψηφιακή Μελισσοκομική Ταυτότητα. Έτσι, έχουμε και την ψηφιακή πλατφόρμα e-honey, για την αποτύπωση της αλυσίδας παραγωγής εμπορίας και διακίνησης μελιού και την αποτύπωση του ισοζυγίου μελιού. Έχουμε μια πλήρη ψηφιοποίηση του κλάδου της μελισσοκομίας.

Επειδή ο χρόνος δεν επαρκεί, αυτό που θέλω να σας πω είναι ότι τώρα πια είμαστε σε θέση να ξέρουμε πόσοι είναι οι μελισσοκόμοι και πόσο μέλι μπορεί να παράγει ο καθένας, ενώ, ολοκληρώνοντας και το Μητρώο των Τυποποιητών, θα μπορούμε να «ιχνηλατούμε» την πορεία του μελιού από την κυψέλη μέχρι το ράφι, στον καταναλωτή.

Έτσι, ο κάθε τυποποιητής θα πρέπει να παρουσιάζει στοιχεία. Για παράδειγμα: Είσαι ο τάδε τυποποιητής; Λες ότι πουλάς-διαθέτεις εκατό τόνους μέλι; Από ποιους μελισσοκόμους το πήρες; Μέσω του μητρώου ελέγχουμε πόσες κυψέλες έχει αυτός ο μελισσοκόμος. Μπορεί να έχει παράξει μια τέτοια ποσότητα μελιού, όπως δηλώνει ο τυποποποιητής;

Επίσης, βοηθάει και η ψηφιακή πλατφόρμα σε αυτό. Έχουμε μεθαύριο μια ευρεία σύσκεψη στο Υπουργείο με τη συμμετοχή της ομοσπονδίας μελισσοκόμων, επιστημονικών φορέων, των τυποποιητών, των υπηρεσιακών παραγόντων, για να σφίξουμε το πλαίσιο, με στόχο την πάταξη των ελληνοποιήσεων, των κρουσμάτων νοθείας και την καθιέρωση του ελληνικού σήματος για το μέλι, που δεν θα το δίνουν οι έμποροι, κύριοι συνάδελφοι, θα το δίνουν οι ίδιοι οι μελισσοκόμοι και θα τους δώσουμε όλα τα όπλα, για να μπορούν να κατοχυρώσουν την ελληνικότητα του μελιού.

Περισσότερα στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, είναι θετικό ότι συζητάτε τα προβλήματα και τα αναγνωρίζετε. Θα ήταν, όμως, πολύ πιο αποτελεσματικό αν είχαμε πολύ συγκεκριμένες απαντήσεις γι’ αυτά που βάζουν και καίγονται.

Δίνετε 12 εκατομμύρια σε όλους τους μελισσοκόμους, που από ό,τι εκτιμάται αναλογεί σε 8 ευρώ ανά κυψέλη. Οι απώλειες είναι πολλαπλάσιες. Είναι ψίχουλα, σας το λέω. Είναι τουλάχιστον το διπλάσιο ποσό που έπρεπε να δοθεί, για να νιώσουν μια ανακούφιση, μια βοήθεια.

Δεύτερον, θα αναφερθώ στο ελληνικό σήμα. Να μας πείτε λεπτομέρειες, γιατί πράγματι δεν μπορεί να το έχει ο έμπορος. Είναι άδικο, είναι παράλογο. Και να μας πείτε συγκεκριμένα πώς, γιατί δεν μπορεί να μένουμε στα λόγια.

Κοιτάξτε να σας πω. Οι ελληνοποιήσεις ουσιαστικά δυσφημούν το ελληνικό μέλι και γι’ αυτό θέλει προστασία. Και το λέω, γιατί -στοιχεία υπάρχουν από τη EUROSTAT- το 10% των μελισσοσμηνών της Ευρωπαϊκής Ένωσης είναι από την Ελλάδα, όπως και το 7% της παραγωγής στην Ευρωπαϊκή Ένωση είναι από την Ελλάδα. Είναι πολύ σημαντικό.

Το λέω, γιατί δεν αρκούν οι πλατφόρμες οι ψηφιακές. Εμείς ζητάμε να μας πείτε συγκεκριμένα πώς θα προστατεύεται ο καταναλωτής και ο μελισσοκόμος, γιατί όταν το κέρδος έχει σαν στόχαστρο ο έμπορος μέσα από τις νοθείες, εγκλήματα θα γίνονται, όπως και αυτό των Τεμπών. Εδώ, όμως, χρειάζεται προσωπικό. Ποιοι είναι οι ελεγκτικοί οργανισμοί; Εδώ μπορεί να φτιάξετε ηλεκτρονικές πλατφόρμες και να ψηφιοποιήσετε ορισμένα πράγματα, αλλά θέλει και προσωπικό να ελέγχει ακόμα και στα ράφια.

Τώρα, δεν μας απαντήσατε για τις αποζημιώσεις από τον ΕΛΓα, γιατί αυτές που δίνονται δεν έχουν καμμία σχέση με το πραγματικό κόστος, ούτε καν το πλησιάζουν. Και το λέω, γιατί ειδικά στις πλημμύρες, ας πούμε στην Εύβοια που είναι η περιοχή σας και τα ξέρετε καλά, είχαμε επί δύο συνεχείς χρονιές πλημμύρες και καταστράφηκαν μελισσοκόμοι, δεν πήραν τίποτε, ακόμα και κρατική στήριξη για ασθένειες αλλά και δηλητηριάσεις.

Εμείς περιμένουμε ενημέρωση πιο ειδικά και απαντήσεις με τη δευτερολογία σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Πραγματικά, κυρία συνάδελφε, έχει γίνει πολλή δουλειά. Δεν επαρκεί ο χρόνος, αλλά θα προσπαθήσω να σας απαντήσω συνοπτικά.

Πρώτα απ’ όλα να ξεκαθαρίσουμε ότι το ελληνικό σήμα θα το παίρνουν οι παραγωγοί, θα το μεταβιβάζουν στον έμπορο μαζί με τα παραστατικά. Είναι ένα διπλό πλέγμα ελέγχου, το ένα είναι το ισοζύγιο του μελιού. Για πρώτη φορά, κυρία συνάδελφε, ξέρουμε πόσοι είναι οι μελισσοκόμοι, πόσες κυψέλες έχουν, πόσο μέλι μπορούν να παράξουν και μπορούμε να παρακολουθήσουμε την πορεία του μελιού.

Και επίσης, γιατί συνεργαζόμαστε και με το Υπουργείο Ανάπτυξης, στη Γενική Γραμματεία Εμπορίου οι έλεγχοι γίνονται από κλίμακα με δύο τρόπους, είναι και οι αγορανομικοί έλεγχοι. Γιατί, όπως πολύ σωστά είπατε, απαξιώνεται το ελληνικό μέλι με τα φαινόμενα νοθείας και παράνομων ελληνοποιήσεων. Φτάνουν στο ράφι στο σουπερμάρκετ μέλια σε τιμές που είναι αδύνατον να έχουν παραχθεί στην Ελλάδα. Και το αποτέλεσμα ποιο είναι; Το αποτέλεσμα είναι ότι οι μελισσοκόμοι δεν παίρνουν την τιμή που θα μπορούσαν να πάρουν. Η νοθεία και οι ελληνοποιήσεις ρίχνουν την τιμή του ελληνικού μελιού.

Με αυτά τα μέτρα που έχουμε δρομολογήσει και που εφαρμόζονται θα μπορέσει να ξαναπάρει αξία το ελληνικό μέλι, να μην πουλιέται στις τιμές που πουλιέται σήμερα λόγω αυτών των αρνητικών φαινομένων και να πάρει ο μελισσοκόμος μια πολύ καλύτερη τιμή, που θα εξασφαλίζει όχι μόνο την επιβίωσή του, αλλά και την ανάπτυξή του.

Συνοπτικά απλώς να σας πω ότι από τα λεφτά που έχουν διατεθεί αυτά τα 12 εκατομμύρια είναι μία ανάσα επιβίωσης. Από εκεί και πέρα, είναι πολλά άλλα που γίνονται. Θέλω να σας πω ότι με το τριετές Εθνικό Μελισσοκομικό Πρόγραμμα 2020 - 2022 ήταν 12 εκατομμύρια και πάνω ανά έτος. Έχουμε την ΚΑΠ, το στρατηγικό σχέδιο. Έχουμε τη βιολογική μελισσοκομία, που για πρώτη φορά εντάχθηκε και είχαμε μεγάλη συμμετοχή. Είναι τόσο μεγάλη η συμμετοχή, που πρέπει να επανασχεδιάσουμε τον μηχανισμό ελέγχου. Πολλαπλασιάστηκαν οι βιολογικοί μελισσοκόμοι.

Τώρα τι να πρωτοπώ για τις αποζημιώσεις από τις φυσικές καταστροφές στη μελισσοκομία; Έχουν ενταχθεί στις αποζημιώσεις του ΕΛΓΑ νοσήματα, όπως η σηψιγονία, η νοζεμίαση, όταν έχουμε φαινόμενα εξασθένισης του μελισσοσμήνους σε βαθμό μη βιώσιμο. Ο ΕΛΓΑ στα μελισσοσμήνη αποζημιώνει με 70 ευρώ το σμήνος. Έχουμε την ενίσχυση των μελισσοκόμων του Αιγαίου με 11 ευρώ ανά κυψέλη και σχεδόν 2 εκατομμύρια ευρώ. Είναι μια σειρά από μέτρα που τα εξελίσσουμε.

Ο απώτερος, όμως, στόχος θέλω να σας διαβεβαιώσω ότι είναι η καθιέρωση του ελληνικού σήματος στο μέλι με τρόπο αδιαμφισβήτητο. Το ελληνικό σήμα, σας το ξαναλέω, το παίρνουν οι παραγωγοί. Οι παραγωγοί με παραστατικά θα το μεταβιβάζουν στους εμπόρους και έτσι θα μπορέσουμε να αναδείξουμε την αξία του ελληνικού μελιού.

**ΔΙΑΜΑΝΤΩ ΜΑΝΩΛΑΚΟΥ:** Πότε θα είναι έτοιμο;

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Μεθαύριο έχουμε σύσκεψη με όλους τους εμπλεκόμενους φορείς συν τη Γενική Γραμματεία Εμπορίου για να το κάνουμε στεγανό, να μην έχει κανένα παραθυράκι το σύστημα αυτό. Είναι κάτι το οποίο γίνεται. Ρωτήστε την ομοσπονδία των μελισσοκόμων πόσο συχνά είναι στο γραφείο μου. Συνεργαζόμαστε στενά, γιατί πιστεύουμε στην αξία του ελληνικού μελιού.

Θα ήθελα να πω και κάτι άλλο. Κάναμε και το Εθνικό Επιστημονικό Συμβούλιο για το μέλι, με κορυφαίους επιστήμονες από το Αριστοτέλειο, από το Πανεπιστήμιο Θεσσαλίας, από το Γεωπονικό Πανεπιστήμιο, για να αναδείξουμε τις μοναδικές ιδιότητες του ελληνικού μελιού. Οι Νεοζηλανδοί έχουν κάνει καριέρα -και μπράβο τους- με έναν τύπο μελιού, το μέλι manuka, το οποίο το πουλάνε χρυσό, γιατί αναδείξαν μία αντιοξειδωτική του ιδιότητα. Εμείς έχουμε μία πλειάδα μελιών, θυμαρίσιο, βελανιδιάς, πευκόμελο, που το καθένα έχει τις δικές του μοναδικές ιδιότητες.

Το Εθνικό Συμβούλιο για το μέλι έχει αναλάβει να αναδείξει σε κάθε είδος μελιού ποιες είναι αυτές οι μοναδικές ιδιότητες. Και παράλληλα, γιατί δεν πιστεύουμε μόνο στις αγορανομικούς ελέγχους, μόνο στο ισοζύγιο του μελιού, θα κάνουμε και ένα πρωτόκολλο αναλύσεων για κάθε τύπο μελιού, που θα αποδεικνύει πέραν πάσης αμφιβολίας ποιο μέλι είναι ελληνικό, θυμαρίσιο, ποιες εξετάσεις πρέπει να περνάει, ποιες αναλύσεις πρέπει να περνάει αντίστοιχα για όλα τα βασικά είδη μελιού, το πευκόμελο, από ρείκι, βελανιδιά, όλα. Είναι πολλή η δουλειά που πρέπει να γίνει, αλλά έχει γίνει σημαντική δουλειά.

Και σας λέω το πιο απλό τώρα, ότι για αυτές τις αποζημιώσεις που σας είπα στην αρχή δεν ήξερε ούτε η ομοσπονδία να μας δώσει τα στοιχεία.

Τώρα για πρώτη φορά ξέρουμε πόσοι είναι οι κατ’ επάγγελμα μελισσοκόμοι, πόσοι είναι οι μη κατ’ επάγγελμα, πόσες κυψέλες έχουμε. Έχουμε μία σαφή εικόνα της ελληνικής μελισσοκομίας και σε στενή συνεργασία κυρίως με τους μελισσοκόμους να είστε σίγουροι ότι θα βρούμε τις βέλτιστες λύσεις σε όλα αυτά τα ζητήματα που ορθώς αναφέρατε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Θα συζητηθεί τώρα η τρίτη με αριθμό 510/3-3-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Γιατί δεν αποζημιώνονται οι μη κατά κύριο επάγγελμα πυρόπληκτοι αγρότες της Αρκαδίας».

Στην επίκαιρη ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Γεωργαντάς.

Κύριε συνάδελφε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κύριε Υπουργέ, αν κάνετε μια ερώτηση εκεί στους μελισσοκόμους που βλέπετε κάθε μέρα και σας ρωτήσουν πόσο έχει αυξηθεί η ζάχαρη, τότε θα καταλάβετε ότι τα 8 ευρώ -θέλω να σας το πω- όχι απλά δεν είναι φάρμακο, ούτε καν depon. Αλλά, τέλος πάντων, η ερώτησή μου δεν είναι γι’ αυτό. Εύχομαι και ελπίζω να σταματήσει αυτό με τους τρεις μεγάλους παίκτες στην αγορά, είτε λέγεται μέλι είτε λέγεται κρέας, τα οποία διαλύουν τις τιμές.

Πάμε τώρα στην ερώτησή μας. Όπως ξέρετε, οι καταστροφικές πυρκαγιές διέλυσαν μια περιοχή, αυτή της Γορτυνίας, και τις αγροτικές εκτάσεις -ήρθε και ο Υπουργός, είναι εδώ- και, εκτός από τις μεγάλες καθυστερήσεις που υπήρξαν τότε, αυτή τη στιγμή βρισκόμαστε μπροστά στο θέμα που αφορά τους μη κατά κύριο επάγγελμα πυρόπληκτους.

Ο κύριος Υπουργός -εδώ με τον Βουλευτή σας και τον Δήμαρχο- γράφει τον Οκτώβριο του 2022 ότι οι μη κατά κύριο επάγγελμα αγρότες της Γορτυνίας θα αποζημιωθούν για τα ελαιόδεντρά τους που καταστράφηκαν στις πυρκαγιές.

Όπως σας έχουμε στείλει αναλυτικώς, αυτό δεν συμβαίνει. Έχω ονόματα ανθρώπων, οι οποίοι δυστυχώς δεν έχουν αποζημιωθεί. Μου απαντάτε και εσείς -ο κ. Στύλιος τότε- στην ερώτηση ότι θα αποζημιωθούν, αλλά δυστυχώς υπάρχει ολική καταστροφή της περιουσίας τους. Όταν λέμε «καταστράφηκε», καταστράφηκε το δέντρο. Άρα δεν υπάρχει περίπτωση για τα επόμενα χρόνια να έχει παραγωγή.

Ε, αυτοί οι άνθρωποι, δυστυχώς, ενώ το έχετε πει, το έχετε ανακοινώσει, δεν αποζημιώνονται. Γιατί, κύριε Υπουργέ;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, ευχαριστώ για την ερώτηση, με την οποία είναι ευκαιρία να δοθούν και μερικές διευκρινίσεις σε σχέση με τον τρόπο με τον οποίο λειτουργεί η κρατική αρωγή τα τριάμισι αυτά χρόνια της διακυβέρνησης από τη Νέα Δημοκρατία.

Ξέρετε πολύ καλά ότι οι αποζημιώσεις σε φυτικό κεφάλαιο είναι κάτι το οποίο αργούσε ιδιαιτέρως τα παλαιότερα χρόνια και βεβαίως ως πρώτη σημείωση εδώ να αναφέρουμε το γεγονός ότι για ζημία η οποία έγινε το καλοκαίρι του 2021 είχαμε τις αποζημιώσεις εντός του 2022, τον Απρίλιο η πρώτη και τον Δεκέμβριο του 2022 η δεύτερη.

Για να πω λίγο για το σύνολο των καταβολών, μόνο για την Αρκαδία είναι 2.880.000 ευρώ ως προκαταβολή. Έχουν δοθεί 1.485.000 ευρώ στις 21 Απριλίου και 1.394.000 ευρώ στις 23 Δεκεμβρίου του 2022. Η αποζημίωση αυτή αφορά και τους κατά κύριο επάγγελμα αγρότες και τους μη κατά κύριο επάγγελμα αγρότες.

Πρώτον -και νομίζω οφείλουμε να είμαστε δίκαιοι, δίκαιοι και προς τον ΕΛΓΑ, δίκαιοι προς τη διοίκηση του ΕΛΓΑ, προς τον συμπατριώτη σας Ανδρέα Λυκουρέντζο- συνολικά για όλες τις περιπτώσεις κρατικών ενισχύσεων αυτής της μορφής, ενώ παλαιότερα στους μη κατά κύριο επάγγελμα αγρότες δινόταν μια αποζημίωση περίπου το 1/3 ή και χαμηλότερη της αποζημίωσης που έπαιρνε ο κατά κύριο επάγγελμα αγρότης, πλέον για πρώτη φορά στους μη κατά κύριο επάγγελμα αγρότες, οριζόντια, σε παρόμοιες περιπτώσεις, πληρώνεται το 50% της αποζημίωσης.

Βεβαίως, υπάρχουν και άλλες δικλίδες και άλλες διατάξεις που το κανονιστικό πλαίσιο επιβάλλει και τις οποίες υποχρεούμαστε να τηρούμε. Στις λίγες περιπτώσεις των ανθρώπων -που προφανώς, για να τους αναφέρετε, σας έχουν ενοχλήσει και βεβαίως δεν αμφισβητούμε το γεγονός της όχλησης προς εσάς, αλλά για να έχουμε τα δεδομένα-, των μη κατά κύριο επάγγελμα αγροτών, που δεν έχουν λάβει προκαταβολή, προφανώς αυτοί οι άνθρωποι δεν την έλαβαν για έναν και μόνο λόγο, ο οποίος όμως ήταν υποχρεωτικό να υφίσταται και να πληρούται και αυτός.

Ποιος είναι ο λόγος, τον οποίο τον εντοπίζει η ΑΑΔΕ; Να υπάρχει σε αυτόν τον μη κατά κύριο επάγγελμα αγρότη ένα κάποιο, οποιοδήποτε, αγροτικό εισόδημα από το προηγούμενο έτος, το έτος αναφοράς. Δεν μπορεί ο μη κατά κύριο επάγγελμα αγρότης, με βάση το κανονιστικό πλαίσιο, να ενταχθεί στη διαδικασία των αποζημιώσεων, εάν την προηγούμενη χρονιά δεν έχει να επιδείξει κανένα εισόδημα αγροτικό, άσχετα από τα όποια άλλα εισοδήματα έχει.

Αυτός, προφανώς, είναι ο λόγος για τον οποίο αυτοί που σας όχλησαν δεν έχουν αποζημιωθεί, γιατί για όλους τους άλλους, τους μη κατά κύριο επάγγελμα αγρότες, έχω εδώ και τον αριθμό αυτών. Υπήρξαν πεντακόσιοι πενήντα δύο παραγωγοί. Υπέβαλαν αίτηση οι τετρακόσιοι ογδόντα επτά. Οι διακόσιοι σαράντα οκτώ έλαβαν τη δεύτερη πληρωμή, που έγινε τον Δεκέμβριο του 2022, δηλαδή δύο μήνες μετά από την αναφορά την οποία διαβάσατε, του Οκτωβρίου του 2022. Πράγματι, λοιπόν, τον Δεκέμβριο του 2022 έγινε πληρωμή σε μη κατά κύριο επάγγελμα αγρότες και συγκεκριμένα -επαναλαμβάνω- σε διακόσιους σαράντα οκτώ μη κατά κύριο επάγγελμα αγρότες, οι οποίοι έλαβαν συνολικά 1.050.000 ευρώ.

Νομίζω, λοιπόν, ότι η αιτία της μη πληρωμής των όποιων έχουν απομείνει οφείλεται σε αυτό το γεγονός που ανέφερα, δηλαδή της μη ύπαρξης αγροτικού εισοδήματος για την προηγούμενη χρονιά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, δηλαδή δεν είναι κοροϊδία αυτός ο άνθρωπος να έχει πληρώσει κανονικά την εισφορά του στον ΕΛΓΑ; Και σήμερα δεν τον καλούμε να τον αποζημιώσουν γιατί υπήρξε ένας παγετός. Αυτός ο άνθρωπος -ακούστε τώρα γιατί είναι πολύ σημαντικό αυτό- δεν είναι ένας. Θα σας το ξαναπώ. Έχω τριάντα ονόματα από το Λιβαδάκι, τη Χώρα, το Δωδεκάμετρο, το Χρυσοχώρι. Μάλιστα, μπορώ -με την έγκριση των ανθρώπων- να σας τα στείλω στο γραφείο σας. Αλλά δεν είναι κοροϊδία να έχει πληρώσει ο άλλος την εισφορά του στο ΟΣΔΕ, να έχει έρθει η καταστροφή -δεν είναι παγετός ή βροχόπτωση, μιλάμε για καταστροφή που δεν θα έχει τα δέντρα του για δέκα χρόνια!- κι εσείς να του λέτε ότι δεν έχει δηλώσει το εισόδημα;

Να σας πω εγώ άλλη περίπτωση. Άνθρωποι των οποίων έχουν πεθάνει οι γονείς και δεν δήλωσαν την προηγούμενη χρονιά εισόδημα -πώς θα το δηλώσουν, το δήλωναν οι γονείς τους- και έχουν μεταβιβαστεί αυτά. Αυτή δεν είναι άλλη περίπτωση; Άρα εδώ πρέπει να βρούμε μια λύση.

Και βεβαίως εγώ, επειδή το γνωρίζω καλά και έχω κάνει πάρα πολλές ερωτήσεις γι’ αυτό το θέμα, ξέρω πώς πιέστηκε όλη αυτή η ιστορία και με τις καθυστερήσεις προχώρησαν. Εγώ, ξέρετε, δεν είμαι από αυτούς που φοβάμαι να πω τα θετικά και τα μπράβο όταν υπάρχει κάτι καλό -γι’ αυτό είστε Κυβέρνηση- και να πω και τα αρνητικά -αφού πάλι εσείς είστε Κυβέρνηση- όταν υπάρχει κάτι αρνητικό. Τι να κάνουμε; Έτσι είναι η κυβέρνηση. Αλλιώς, μην κυβερνάτε, παραιτηθείτε.

Άρα το ζητούμενο είναι πολύ απλό, κύριε Υπουργέ, και σας το λέω πολύ καθαρά. Εγώ έχω πάνω από είκοσι ανθρώπους, είκοσι οικογένειες, που έχουν αυτά τα χαρακτηριστικά. Σε αυτό θα τους λύσουμε το θέμα; Γιατί, σας είπα, δεν είναι παγετός. Έχουν πληρώσει αυτοί οι άνθρωποι. Θα το λύσουμε το θέμα; Τι θα γίνει με αυτούς τους ανθρώπους, που πέθαναν οι γονείς τους και μεταβιβάστηκε η περιουσία τους και δεν είχαν προλάβει να δηλώσουν το εισόδημα;

Άρα το ζητούμενο είναι ότι περιμένουν από εσάς -σας ακούνε τώρα και είναι και πάρα πολλοί- να πούμε εάν υπάρχει λύση ή να τους πούμε «ξέρετε πληρώθηκαν άλλοι». Ξέρουμε πώς πληρώθηκαν και την πίεση ξέρουμε που υπήρξε και πόσες καθυστερήσεις υπήρξαν και όλοι μαζί το προσπαθήσαμε.

Συνεπώς το ζητούμενο, κατά την άποψή μου, αυτό είναι, κύριε Υπουργέ. Θα βρεθεί λύση γι’ αυτές τις δύο κατηγορίες των ανθρώπων, οι οποίοι έχουν πληρώσει, αλλά δεν μπορούν να πάρουν την αποζημίωση;

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σαςευχαριστώ.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, νομίζω ότι γίνεται κατανοητό ότι εδώ δεν υπάρχει καμμία πρόθεση και βεβαίως καμμία περίπτωση οποιασδήποτε κοροϊδίας. Είναι ξεκάθαρο αυτό το οποίο πράττει το Υπουργείο Αγροτικής Ανάπτυξης στο πλαίσιο της κρατικής αρωγής με όλους τους συναρμόδιους φορείς και το οποίο οφείλει να πράξει.

Μιλάμε για μια διάκριση ανάμεσα σε κατά κύριο επάγγελμα αγρότες και μη κατά κύριο επάγγελμα αγρότες. Πολύ ορθά! Ποιο είναι το κριτήριο αυτό; Είναι ότι στους κατά κύριο επάγγελμα αγρότες άνω του 50% του εισοδήματός τους είναι αγροτικό εισόδημα, ενώ στους μη κατά κύριο επάγγελμα αγρότες είναι κάτω από το 50%. Όμως το κανονιστικό πλαίσιο πουθενά δεν λέει ότι μπορεί να είναι 0%, δηλαδή να μην υπάρχει καθόλου αγροτικό εισόδημα.

Κατανοώ τη δεύτερη περίπτωση που μου αναφέρατε. Εάν προκύπτει από τις ημερομηνίες ότι η μεταβίβαση των δένδρων έγινε σε περίοδο η οποία μπορούσε να καλυφθεί και το εισόδημα φαίνεται στους πωλητές και όχι στους αγοραστές, φαντάζομαι στο πλαίσιο των ενστάσεων -δεν ξέρω σε ποια διαδικασία είναι, αλλά σίγουρα η δυνατότητα θα υπάρξει- αυτές μπορούν ad hoc να αντιμετωπιστούν, να τις δούμε. Και αν πράγματι κάποιος που αγόρασε από κάποιον που είχε δηλώσει εισόδημα, φαντάζομαι ότι μπορεί να δικαιωθεί. Θα δούμε ποιος από τους δύο είναι αυτός ο οποίος θα είναι ο φορέας του δικαιώματος. Αλλά σίγουρα είναι κάτι διαφορετικό αυτό που από την αρχή μού αναφέρετε. Και αυτό δεν το επιτρέπει ούτε το ενωσιακό ούτε το εθνικό κανονιστικό πλαίσιο σε σχέση με το μηδέν εισόδημα, το οποίο άλλωστε η ΑΑΔΕ είναι αυτή που το εντόπισε και το ξεκαθάρισε.

Έχουν πληρωθεί τετρακόσιοι είκοσι περίπου παραγωγοί. Κατανοείτε ότι δεν θα υπήρχε δυσκολία στο Υπουργείο, όταν έχει δώσει περίπου 3 εκατομμύρια μόνο στην Αρκαδία γι’ αυτή την αιτία, να πληρώσει και τους άλλους είκοσι - τριάντα παραγωγούς, από τη στιγμή όμως -ακούστε εδώ ποια είναι η αντίφαση της όλης προσέγγισης- που θα ήταν παραγωγοί. Όταν δεν έχουν παράξει τίποτα, όταν την προηγούμενη χρονιά δεν είχαν καμμία παραγωγική δραστηριότητα και κανένα παραγωγικό αποτύπωμα, δεν μπορώ εγώ να αποζημιώσω, με βάση το κανονιστικό πλαίσιο -επαναλαμβάνω-, κάποιον που ουσιαστικά δεν είναι παραγωγός.

Τη δεύτερη περίπτωση την κρατάω. Είναι μια περίπτωση που σίγουρα χρήζει αξιολόγησης, προκειμένου κάποιοι που είχαν μεταβιβάσει και είχαν παραγωγική δραστηριότητα και είχαν εισόδημα να μπορούν να δικαιωθούν.

Θα σημειώσω εδώ, κλείνοντας, κάτι που είναι σημαντικό. Τα προηγούμενα χρόνια στα δέντρα οι αποζημιώσεις ήταν 21 ευρώ το δέντρο και δίνονταν και άλλα 10 ευρώ κάθε χρόνο για τα τέσσερα περίπου χρόνια τα οποία ήταν αναγκαία για την αποκατάσταση των δέντρων αυτών και την εμφύτευση καινούργιων. Τώρα είναι 100 ευρώ η αποζημίωση αυτή. Είναι σημαντικό βήμα το οποίο έγινε από την παρούσα Κυβέρνηση, θέλοντας να στηρίξουμε και από τέτοια γεγονότα, όπως στηρίζουμε γενικότερα από κάθε ζημιογόνο γεγονός το οποίο εμποδίζει την παραγωγική δραστηριότητα. Γιατί στο τέλος όλης αυτής της διαδικασίας, στο τέλος της ημέρας, αυτό το οποίο καλούμαστε να στηρίξουμε είναι η παραγωγή.

Οπότε η απάντηση, κύριε συνάδελφε, είναι ότι ως προς την πρώτη περίπτωση, αν δεν υπήρχε εισόδημα, δεν υπάρχει δυνατότητα να γίνει οτιδήποτε άλλο απ’ ό,τι έχει γίνει. Στη δεύτερη περίπτωση μπορούν να αξιολογηθούν οι συγκεκριμένες περιπτώσεις μέσα από τη διαδικασία των ενστάσεων.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωράμε τώρα στην πέμπτη με αριθμό 512/3-3-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Υγείας, με θέμα: «Δημόσια μετανοσηλευτική φροντίδα τραυματιών στο δυστύχημα των Τεμπών».

Θα απαντήσει ο Υπουργός Υγείας κ. Αθανάσιος Πλεύρης.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, «Κέρδη βουτηγμένα στων φοιτητών το αίμα»! Αυτό έγραφε το πανό με το οποίο υποδέχτηκαν οι μαθητές της Νισύρου την Πρόεδρο της Δημοκρατίας. Γιατί πραγματικά είναι οι ιδιωτικοποιήσεις που μας έχουν οδηγήσει στο έγκλημα στα Τέμπη. Και εσείς εν μέσω του εγκλήματος αυτού δεν διστάσατε να φέρετε και την ιδιωτικοποίηση του ογκολογικού στο Παίδων Αγία Σοφία.

Σας καλέσαμε ως ΜέΡΑ25 έγκαιρα να έρθετε εδώ πέρα με προτάσεις. Εσείς δεν ήρθατε να απαντήσετε. Προτιμήσατε να κάνετε τις ανακοινώσεις σας. Και ενώ είχατε επίκαιρες την Παρασκευή, ήρθατε σήμερα μόνο γι’ αυτή την ερώτηση. Δεν έχουμε πρόβλημα να σας φέρουμε ξανά και ξανά σε αυτή τη Βουλή. Πάμε να δούμε τι ανακοινώσατε.

Λέτε ότι καταβάλλεται ειδική σύνταξη υπέρ των οικογενειών ή μελών τους, καθώς και σε όσους τυχόν έχει επέλθει μόνιμη αναπηρία άνω του 50% εξαιτίας του δυστυχήματος. Δηλαδή, κύριε Υπουργέ, για τους υπόλοιπους τι γίνεται; Η αναπηρία 49% είναι εντάξει, δεν θα έχουν την παραμικρή στήριξη από εσάς;

Ανάπηροι συνάνθρωποί μας με εγκεφαλική παράλυση περνάνε κάθε δύο χρόνια έλεγχο, λες και θα συνέλθουν.

Αν σε δύο χρόνια, που το εύχομαι και το ευχόμαστε ολόψυχα, έχουμε μια αποκατάσταση των πολυτραυματιών και φτάσει η αναπηρία τους κάτω από το 50%, θα σταματήσουν τα οποιαδήποτε μέτρα στήριξης;

Επειδή είμαι σε διαρκή επικοινωνία με άτομα με αναπηρία, μπορώ να σας πω ότι οι συνθήκες που βιώνουν από έναν υποστελεχωμένο ΕΦΚΑ είναι άθλιες και τραγικές. Σε αυτές τις συνθήκες θα πετάξετε και τους πολυτραυματίες των Τεμπών.

Μας λέτε ότι εκκρεμείς ατομικές οφειλές των συγγενών των θανόντων, των προσώπων που υπέστησαν μόνιμη αναπηρία σε ποσοστό άνω του 50% και των συγγενών τους διαγράφονται. Και πάλι, για τους ανθρώπους που έχουν αναπηρία κάτω του 50%, παραδείγματος χάριν 40%, οι οποίοι δεν μπορούν να εργαστούν, τι θα γίνει, κύριε Υπουργέ; Τίποτα;

Μας λέτε ότι σε συνεννόηση με τα τραπεζικά ιδρύματα και τους διαχειριστές δανείων, κατόπιν πρωτοβουλίας τους -των διαχειριστών δανείων-οι διάφορες δανειακές υποχρεώσεις για τις οικογένειες των θυμάτων διαγράφονται. Κατόπιν πρωτοβουλίας των τραπεζικών ιδρυμάτων!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μας λέτε για δικαίωμα διορισμού στον δημόσιο τομέα για μέλος των οικογενειών των θανόντων, καθώς και αυτών που έχουν αναπηρία άνω του 50%. Για τους ανθρώπους που έχουν κάτω από το 50% αναπηρία τίποτα; Για παράδειγμα, τα ορθοπεδικά δεν παίρνουν ποσοστό αναπηρίας. Όμως ένας άνθρωπος με πολλαπλά κατάγματα, κύριε Υπουργέ, όπως θα πρέπει να ξέρετε, και δεν μπορεί να εργαστεί για τεράστιο χρονικό διάστημα και δεν μπορεί να σπουδάσει. Γι’ αυτούς τους ανθρώπους τίποτα;

**ΠΡΟΕΔΡΕΥΟΥΣΑ (Σοφία Σακοράφα):** Με αυτό κλείστε, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κυρία Πρόεδρε.

Άνθρωποι με σοβαρό μετατραυματικό σοκ, στο οποίο εντάσσονται όλα τα επιζώντα άτομα, δεν θα μπορέσουν να εργαστούν και ας μην έχουν νοσηλευτεί σε ΜΕΘ.

Θέλουμε εργασιακή αποκατάσταση και επιδόματα για όσους και όσες δεν μπορούν να εργαστούν για όσο διάστημα χρειαστεί, χωρίς άλλα κριτήρια. Και θα επανέλθουμε, κυρία Πρόεδρε, με την ανάλυση και όλων των άλλων μέτρων της Κυβέρνησης. Όμως περιμένω απάντηση από τον κύριο Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Αρσένη, αν κι έχετε εδώ τον Υπουργό Υγείας, ό,τι είπατε ήταν άσχετο με την υγεία. Αναφερθήκατε στα άλλα μέτρα, που δεν συνδέονται με το Υπουργείο Υγείας.

Επ’ ευκαιρία που κάνετε αυτή την ερώτηση, θα ήθελα από αυτό το Βήμα να καταδικάσω την επίθεση που έγινε στον Πρόεδρο της Κοινοβουλευτικής Ομάδας του ΜέΡΑ25 κ. Γιάνη Βαρουφάκη και να του ευχηθώ περαστικά, από εκείνους που του επιτέθηκαν, οι οποίοι ταυτοποιήθηκαν ως αναρχικά στοιχεία που αναπτύσσουν εγκληματική δράση. Οπότε θα πω περαστικά. Και πιστεύω ότι σε καμμία περίπτωση για τον οποιονδήποτε πολίτη δεν πρέπει να έχουμε τέτοιες εικόνες, να γίνονται επιθέσεις από οποιονδήποτε. Δεν χωράνε αυτά τα πράγματα στη δημοκρατία μας.

Κύριε Αρσένη, καταθέσατε μία ερώτηση στις 3 του μηνός και σας απαντάω μέσα σε δέκα μέρες. Δεν κατάλαβα αυτό που είπατε στην αρχή, ότι αν είχατε ή δεν είχατε ερωτήσεις. Με βάση τον κοινοβουλευτικό έλεγχο, ήρθε η συγκεκριμένη μέρα και έχω έρθει για να απαντήσω στην ερώτησή σας.

Λέτε να πάμε να δούμε τα μέτρα. Ως προς τα μέτρα που σχετίζονται με την ερώτησή σας και έχουν καλυφθεί πλήρως, τι απόφαση πήραμε; Η απόφαση την οποία έχουμε πάρει πρώτα απ’ όλα για τους συγκεκριμένους τραυματίες από τα Τέμπη είναι να μπορούν να έχουν πλήρη κάλυψη, χωρίς συμμετοχή, τόσο στο κομμάτι των υλικών όσο και στο κομμάτι της αποκατάστασή τους, είτε σε δημόσιες δομές είτε σε ιδιωτικές δομές, είτε αν χρειαστεί και σε δομές του εξωτερικού.

Πώς εξειδικεύεται αυτό και τι περιλαμβάνει; Στο κομμάτι της αποκατάστασης, για την οποία λέτε, όχι των εγκαυματιών -θα έρθω και σε αυτούς-, είναι η πλήρης αποκατάσταση. Ό,τι χειρουργείο χρειαστεί, είτε εάν πάνε σε δημόσιο κέντρο αποκατάστασης είτε εάν χρειαστεί να πάνε σε ιδιωτικό κέντρο αποκατάστασης, θα είναι χωρίς καμμία απολύτως συμμετοχή.

Εάν χρειαστεί να πάνε στο εξωτερικό, δεν θα υπάρχει συμμετοχή η οποία προβλέπεται από τον ΕΚΠΥ. Θα είναι χωρίς απολύτως καμμία συμμετοχή. Εάν χρειαστεί να έχουν οτιδήποτε σε υλικό, αντίστοιχα θα δίνεται. Οι δε φυσιοθεραπείες, οποιεσδήποτε πράξεις χρειαστούν, δεν θα έχουν ανώτατο αριθμό συνεδριών, όπως προβλέπεται σε άλλες περιπτώσεις. Η αποκατάσταση, λοιπόν, είναι πλήρης είτε σε ιδιωτική είτε σε δημόσια δομή.

Αναφορικώς με τους τραυματίες. Ήδη, επειδή βλέπω ότι έχετε μια επιμέλεια και το αναφέρετε, θα ξέρετε ότι από 21 Νοεμβρίου έχει βγει υπουργική απόφαση για το μητρώο των τραυματιών. Ήδη ο ΕΟΠΥΥ, με βάση τη νομοθεσία η οποία έγινε για την πρωτοβάθμια φροντίδα υγείας, καλύπτει πλήρως μια σειρά από ακριβές θεραπείες οι οποίες υπάρχουν και υλικά που σχετίζονται με τους εγκαυματίες. Οι συγκεκριμένοι που θα χρειαστούν -όσοι χρειάζονται- αντίστοιχα θα έχουν το σύνολο αυτών των θεραπειών και υλικών που χρειάζονται χωρίς απολύτως καμμία συμμετοχή.

Παράλληλα, το Υπουργείο Υγείας ήδη έχει κάνει ένα δίκτυο ψυχολογικής υποστήριξης. Να σας ενημερώσω, κύριε Αρσένη και κυρία Πρόεδρε, ότι επιχειρήθηκε και έχει γίνει επικοινωνία με όλους τους επιβάτες που είχαν στοιχεία. Γιατί υπήρχαν και κάποια εισιτήρια τα οποία δεν φαινόντουσαν ποιοι ήταν οι επιβάτες. Όπου, δηλαδή, μπόρεσε το Υπουργείο Υγείας, σε συνεννόηση κεντρικά με τα συναρμόδια Υπουργεία έχει κάνει επικοινωνία και έχει ενημέρωση για τη δυνατότητα ψυχολογικής υποστήριξης. Ήδη υπάρχουν από τους συγγενείς ή τους τραυματίες οκτώ άτομα που έχουν μπει στο συγκεκριμένο πρόγραμμα και ευελπιστούμε ότι θα είναι ανοιχτό. Δεν θα υπάρχει, προφανώς, καμμία συμμετοχή σε αυτούς τους ανθρώπους.

Άρα από την πλευρά που συνδέεται με το Υπουργείο Υγείας με απόφαση όπως έχουμε πει και όπως έχουν αποτυπωθεί τα περισσότερα από αυτά δεν χρειάζεται το Υπουργείο Υγείας να τα νομοθετήσει. Μπορεί απλώς να υπάρξει απόφαση του Διοικητικού Συμβουλίου του ΕΟΠΥΥ.

Για να απαντήσω ευθέως, όμως, στην ερώτησή σας, θα έχουν όλες τις θεραπείες που χρειάζονται είτε σε δημόσιο είτε σε ιδιωτικό τομέα, αναλόγως της επιλογής τους και όπου ο ΕΚΠΥ προβλέπει συμμετοχές γι’ αυτές τις πράξεις θα εξαιρούνται των συμμετοχών. Όπου ο ΕΚΠΥ δίνει τη δυνατότητα να πάνε στο εξωτερικό μέσα από διαδικασίες έγκρισης, θα μπορούν να πάνε στο εξωτερικό προσπερνώντας αυτές τις διαδικασίες και πάλι δεν θα υπάρχει καμμία συμμετοχή. Αυτό, λοιπόν, στο κομμάτι των σωματικών βλαβών.

Στο κομμάτι της ψυχολογικής υποστήριξης υπάρχει το δίκτυο και υπάρχει και το αντίστοιχο δελτίο Τύπου με απόφαση της Υφυπουργού Υγείας κ. Ράπτη όπου όλο αυτό το πλαίσιο είναι στη διάθεση. Γιατί έχουμε τρεις κατηγορίες. Έχουμε τους συγγενείς των θανόντων, που πραγματικά είναι στην πολύ δύσκολη θέση γονείς να αναζητούν τα παιδιά τους. Γιατί δυστυχώς αυτή ήταν η εικόνα, νέος κόσμος άρα γονείς που έχασαν τα παιδιά τους και χρειάζεται να είμαστε δίπλα. Είναι η κατάσταση των τραυματιών, που σωστά λέτε, που εκεί υπάρχουν και ελαφρά τραυματίες, υπάρχουν όμως και βαριά τραυματίες και υπάρχουν και αυτή τη στιγμή συμπολίτες μας μέσα στις κλίνες εντατικής θεραπείας. Και είναι και οποιοσδήποτε βρέθηκε σε αυτό το τρένο, γιατί ακόμη και αυτός που δεν έχει σωματικό τραύμα, προφανώς έχοντας ζήσει όλη αυτή την επώδυνη εμπειρία, χρειάζεται την υποστήριξη σε όλα τα επίπεδα. Οπότε το Υπουργείο Υγείας έχει πλήρη δέσμη για όλα αυτά τα επίπεδα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, ευχαριστούμε για τα λόγια συμπαράστασης για τον κ. Βαρουφάκη, αλλά ξέρετε, αν θέλετε να συμπαρασταθείτε, πιάστε τους ανθρώπους που κρύβονται πίσω από αυτή την επίθεση. Πιάστε τους ανθρώπους. Ο κ. Βαρουφάκης μίλησε για ανθρώπους του υποκόσμου, στην πράξη για ανθρώπους των ολιγαρχών. Πιάστε τους. Εσείς, δηλαδή, που ως Κυβέρνηση που νομοθέτησε κάθε μέρα για τους ολιγάρχες. Πιάστε τους. Πιάσατε τους συνήθεις υπόπτους.

Να σας πω κάτι; Όταν ήμασταν στο εφετείο που καταδικάστηκε η Χρυσή Αυγή ως εγκληματική οργάνωση, είχε προφυλακιστεί ο κ. Βαρουφάκης από έναν άνδρα των ΜΑΤ. Η ΕΔΕ γι’ αυτή την υπόθεση ακόμη εκκρεμεί. Ακόμα δεν μάθαμε ποιος είναι αυτός. Βρήκατε έναν δεκαεπτάχρονο και τον εντοπίσατε σε πέντε λεπτά ποιος ήταν. Έτσι μας λέτε, για να αλλάξετε το αφήγημα. Η ΕΔΕ για τον αστυνομικό που χτύπησε τον Γιάνη Βαρουφάκη ακόμα δεν έχει λήξει τόσα χρόνια μετά. Εμείς, όμως, δεν θα επιτρέψουμε αυτή η συζήτηση για την επίθεση στον Βαρουφάκη να αποπροσανατολίσει την κοινή γνώμη από το μεγάλο έγκλημα.

Και επανέρχομαι για το έγκλημα στα Τέμπη. Δεν μας απαντήσατε για το 50% αναπηρία. Εσείς, δηλαδή, ως Υπουργός Υγείας θεωρείτε ότι όλοι οι πολυτραυματίες αν ξεπεράσουν σε δύο χρόνια το 50% αναπηρία δεν θα έχουν καμμία στήριξη; Αυτοί που δεν το πέρασαν γιατί είναι ορθοπεδικά, όπως είπαμε, ή ψυχολογικά τα τραύματα και δεν μπορούν να εργαστούν, δεν θα έχουν καμμία στήριξη; Ως Υπουργός Υγείας, θεωρείτε ότι ένας άνθρωπος με 40% ή 45% αναπηρία είναι εντάξει, ας μην έχει καμμία στήριξη;

Επίσης, υπάρχουν άνθρωποι, μητέρες, πατέρες, αδέλφια που θα χρειαστούν να αφήσουν τη ζωή τους, να τη βάλουν στον πάγο, να μην εργάζονται για να είναι οι φροντιστές αυτών των ανθρώπων. Γιατί στην κοινωνία μας η ευθύνη πάει στην οικογένεια. Γι’ αυτούς τους ανθρώπους τίποτα; Θα σταματήσουν να δουλεύουν. Καμμία πρόβλεψη για μισθό γι’ αυτούς τους ανθρώπους; Δεν είναι αστείο. Σε άλλες χώρες αυτά είναι δεδομένα. Στην περίπτωση αυτού του εγκλήματος πρέπει να γίνει και στη χώρα μας γι’ αυτούς τους ανθρώπους.

Μας λέτε για νομική βοήθεια στα θύματα και συγγενείς. Όπως σας καταγγέλλει ο Δικηγορικός Σύλλογος Αθηνών, ποτέ δεν πληρώσατε το ποσό που αντιστοιχεί στην αντίστοιχη νομική βοήθεια για γυναίκες θύματα ενδοοικογενειακής βίας.

Μας λέτε πάλι για μεταγραφές σε αντίστοιχα τμήματα ΑΕΙ για όλους τους συγγενείς μέχρι και για τους συγγενείς ανθρώπων με 50% αναπηρία. Χωρίς κανένα κριτήριο για όλους που εμπλέκονται στα Τέμπη πρέπει να γίνει αυτό. Μας λέτε -και είναι αστείο εδώ πέρα- για δωρεάν εξατομικευμένη ψυχολογική υποστήριξη των οικογενειών των θυμάτων, των τραυματιών και των επιβαινόντων, διά ζώσης κατ’ οίκον και μέσω του δικτύου δομών ψυχικής υγείας του ΕΣΥ καθώς και τηλεφωνικά μέσω της δωρεάν Εθνικής Γραμμής Ψυχοκοινωνικής Υποστήριξης.

Η παρέμβαση στο πένθος, κύριε Υπουργέ, είναι πάρα πολύ εξειδικευμένη. Χρειάζεται ειδικά εκπαιδευμένους ψυχολόγους. Έχει το εθνικό σύστημα ειδικά εκπαιδευμένους ψυχολόγους; Έχετε εσείς στα χρόνια της θητείας σας εκπαιδεύσει ανθρώπους; Μόνο αν τυχαία από μόνος του έκανε κάποια ειδίκευση. Όσον αφορά περί τηλεφωνικής υποστήριξης σε μια τέτοιας κλίμακας καταστροφή, δεν το σχολιάζουμε καν.

Εμείς ζητάμε την πλήρη κάλυψη των αναγκών των συγγενών θυμάτων και πολυαναπήρων. Μετά από αυτό το έγκλημα που έγινε για τα κέρδη κάποιων στα Τέμπη, θέλουμε αυτοί οι άνθρωποι να μην έχουν να σκεφτούν τίποτα άλλο παρά μόνο την αποθεραπεία τους και να γυρίσουν στη ζωή που τους ανήκει. Όχι όρους, όχι προϋποθέσεις. Χρειαζόμαστε γι’ αυτούς τους ανθρώπους αυτό που δικαιούνται.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε. Σας παρακαλώ πολύ να κρατάτε τους χρόνους, γιατί είναι πολλές οι ερωτήσεις σήμερα.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Αρσένη, πράγματι, όποιος έχει κοιτάξει στα μάτια τους γονείς που έχασαν τα παιδιά τους αισθάνεται τρομακτικό άλγος και αισθάνεται και ντροπή. Γιατί εκεί ήταν γονείς οι οποίοι έψαχναν τα παιδιά τους. Η πολιτεία οφείλει άμεσα και να βρει τις αιτίες ώστε να αποδοθούν ευθύνες. Ως Κυβέρνηση, με το στόμα του ίδιου του Πρωθυπουργού, έχουμε αναλάβει το μερίδιο που αναλογεί των ευθυνών και παράλληλα, θα πρέπει αυτούς τους ανθρώπους να τους διευκολύνουμε όσο το δυνατόν περισσότερο γίνεται. Ως νομικός μπορώ να σας πω ότι δυστυχώς το γνωρίζουμε ότι η όποια ανακούφιση στο δικαιακό μας σύστημα γίνεται προσπαθώντας να αναλογιστούμε αυτή την ψυχική οδύνη.

Αυτή τη στιγμή που μιλάμε, κύριε Αρσένη, υπάρχουν στη Μάνδρα και στο Μάτι συγγενείς που πάνε και αντιδικεί μαζί τους το δημόσιο και περιμένουν να ολοκληρωθούν οι διαδικασίες. Έρχεται, λοιπόν, αυτή τη στιγμή η Κυβέρνηση και για πρώτη φορά δίνει μια ειδική σύνταξη που αφορά όλους τους συγγενείς που έχασαν τα παιδιά τους και τους δικούς τους ανθρώπους και αφορά όλους τους βαριά τραυματίες που λέτε, γιατί είναι το 50%.

Δίνει δυνατότητα διαγραφής των χρεών προς το δημόσιο και τη διαγραφή των τραπεζικών απαιτήσεων. Άρα έρχεται η πολιτεία και λέει ότι προσπαθώ να δημιουργήσω ένα πλέγμα ανακούφισης, όσο αυτό πάντοτε είναι δυνατό, γιατί η ανθρώπινη ζωή με ξεκάθαρο τρόπο δεν μπορεί να γυρίσει πίσω.

Στο κομμάτι που αφορά μάλιστα και το χαρτοφυλάκιο του Υφυπουργού κ. Κώτσηρα και του Υπουργού κ. Τσιάρα, του Υπουργείου Δικαιοσύνης, ερχόμαστε και λέμε σε αυτούς τους ανθρώπους, που θα πάνε να διεκδικήσουν τις επιπλέον αποζημιώσεις για την ψυχική οδύνη, να μπορούν να εκτελούνται οι αποφάσεις από τον πρώτο βαθμό. Ουσιαστικά δηλαδή να μη γίνεται η χρήση που κάνει συνεχώς το δημόσιο να εξαντλεί τις διαδικασίες. Δίνουμε τη δυνατότητα μετεγγραφών. Δίνουμε τη δυνατότητα διορισμού. Και όλα αυτά προσέξτε ως αναγνώριση της ευθύνης από την πολιτεία. Ο καθένας μετά μπορεί να διεκδικήσει οτιδήποτε άλλο κρίνει.

Αλλά τουλάχιστον σε μια πρώτη φάση να δείξουμε ότι αναγνωρίζουμε το σφάλμα ως πολιτεία και ερχόμαστε εδώ να καλύψουμε ένα μέρος. Πράγματα που υπό άλλες συνθήκες αυτοί οι άνθρωποι θα πήγαιναν να τα διεκδικήσουν δικαστικά, έρχεται και παραιτείται αυτών των αξιώσεων η πολιτεία. Προφανώς δεν επαρκεί. Αλλά είναι η πρώτη φορά που γίνεται.

Και στο κομμάτι που αφορά το Υπουργείο Υγείας, κύριε Αρσένη, ερχόμαστε και για πρώτη φορά δίνουμε την απόλυτη δυνατότητα ό,τι δημόσια δομή υπάρχει, ό,τι ιδιωτική δομή υπάρχει, ό,τι δομή του εξωτερικού με καμία απολύτως συμμετοχή να μπορέσουμε να το εξαντλήσουμε. Γιατί ναι θέλουμε να στηρίξουμε τους συγγενείς και ως Υπουργείο Υγείας μέσα από την ψυχολογική υποστήριξη που υπάρχει πολύ εξειδικευμένο σημαντικό προσωπικό στο εθνικό σύστημα υγείας και είναι στη διάθεση αυτών των ανθρώπων και τους πολυτραυματίες.

Και εγώ να ευχαριστήσω τα νοσοκομεία της Λάρισας. Το Γενικό της Λάρισας, κυρία Πρόεδρε, μέσα σε μισή ώρα είχε πλήρη λειτουργία εφημερίας, ενώ δεν εφημέρευε. Όλα τα νοσοκομεία περιέθαλψαν άνω των εκατό ατόμων. Νοσηλεύτηκαν περίπου ογδόντα πέντε άτομα και σήμερα ακόμα υπάρχουν άτομα που νοσηλεύονται και σε μονάδα εντατικής θεραπείας αλλά και όποιος βρέθηκε στο τρένο να έχει τη δυνατότητα ψυχολογικής υποστήριξης.

Προφανώς αυτό δεν απαλύνει τον πόνο. Ανθρώπους χάσανε, παιδιά χάσανε. Αλλά δείχνει ότι η πολιτεία έρχεται και λέει ότι μέσα σε αυτό το τραγικό δυστύχημα, σε αυτή την τραγωδία των ανθρώπων, τουλάχιστον στον βαθμό που μπορούμε να δώσουμε αυτές όλες τις δυνατότητες. Και προφανώς και ευθύνες θα αποδοθούν αλλά και οι διεκδικήσεις που υπάρχουν. Να μην απασχολούνται όμως τουλάχιστον αυτοί οι άνθρωποι ότι δεν θα έχουν δίπλα την πολιτεία είτε χρειαστούν τη ψυχολογική στήριξη είτε τη στήριξη της αποκατάστασης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις εκπαιδευτικοί συνοδοί τους από το 2ο Γυμνάσιο Κιλκίς.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Επίσης ο πρώην Πρωθυπουργός κ. Παπανδρέου ζητά ολιγοήμερη άδεια απουσίας στο εξωτερικό από 14 Μαρτίου έως και 16 Μαρτίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς η Βουλή ενέκρινε τη ζητηθείσα άδεια.

Οι Υπουργοί Οικονομικών, Ανάπτυξης και Επενδύσεων, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Δικαιοσύνης, Εσωτερικών, Μετανάστευσης και Ασύλου, Επικρατείας καθώς και οι Αναπληρωτές, Υπουργοί Οικονομικών και Εξωτερικών κατέθεσαν στις 10-3-2023 σχέδιο νόμου: «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό».

Επίσης οι Υπουργοί Υγείας, Οικονομικών, Εξωτερικών, Παιδείας και Θρησκευμάτων, Δικαιοσύνης καθώς και οι Αναπληρωτές Υπουργοί Οικονομικών και Υγείας κατέθεσαν στις 10-3-2023 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Παγκόσμιας Οργάνωσης Υγείας ενεργώντας μέσω του Περιφερειακού Γραφείου της για την Ευρώπη («ΠΟΥ»), για τη θέσπιση Προγράμματος για την Ποιότητα της Φροντίδας της Ψυχικής Υγείας Παιδιών και Εφήβων στο πλαίσιο του Γραφείου ΠΟΥ για την ποιότητα της περίθαλψης και την ασφάλεια των ασθενών».

Παραπέμπονται στις αρμόδιες Διαρκείς Επιτροπές.

Προχωρούμε στην πρώτη με αριθμό 509/3-3-2023 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλήπρος τον Υπουργό Δικαιοσύνης,με θέμα: «Προσβασιμότητα ΑΜΕΑ στα δικαστήρια».

Στην ερώτηση θα απαντήσει ο Υφυπουργός Δικαιοσύνης κ. Κώτσηρας.

Ορίστε, κυρία συνάδελφε, έχετε τον λόγο για δύο λεπτά.

**ΦΩΤΕΙΝΗ ΠΙΠΙΛΗ:** Ευχαριστώ πολύ.

Με αφορμή, κύριε Υπουργέ, όσο αφορά στο μόλις πριν από λίγες ημέρες ψηφισθέν νομοσχέδιο του Υπουργείου Δικαιοσύνης για την ίση μεταχείριση των ΑΜΕΑ και την επικαιροποίηση της ορολογίας στους κώδικες και κυρίως την εναρμόνισή της με τη σύμβαση για τα δικαιώματα των ατόμων με αναπηρία, αφού δώσω συγχαρητήρια στον Υπουργό και στους υπηρεσιακούς παράγοντες και σε εσάς ειδικά γι’ αυτό που κάνατε μετά από -ούτε εγώ ξέρω- τόσα χρόνια, που αλλάξατε δηλαδή το πώς χαρακτηρίζεται ένας που έχει προβλήματα όρασης όπως ήταν γραμμένο στους κώδικες, θέλω να σας προσθέσω μία ακόμα παράμετρο που με απασχολεί γενικότερα και ειδικότερα σε ό,τι έχει να κάνει με τα άτομα με αναπηρία και την προσβασιμότητα στη δικαιοσύνη.

Είναι γνωστό ότι στην Ελλάδα, δυστυχώς, δεν έχουμε ακόμη δείξει την απαραίτητη προσοχή και τα ανάλογα έργα ώστε να μπορούν και να μην είναι αποκλεισμένα τα άτομα, επειδή δεν μπορούν να κυκλοφορήσουν σε δρόμους, πεζοδρόμια, κτήρια κ.λπ.. Και επειδή κάτι άκουσα ότι το Υπουργείο Δικαιοσύνης προχωράει, τουλάχιστον, στα δικαστήρια -αρχικά από τον Άρειο Πάγο και το Εφετείο- να υπάρχουν ειδικές είσοδοι προσαρμοσμένες στις ανάγκες αυτών των ατόμων, θέλω να σας ρωτήσω: Πρώτον αν αληθεύουν αυτές οι πληροφορίες και, εάν ναι, ποια είναι τα σχέδια του Υπουργείου Δικαιοσύνης; Και θέλω να τονίσω ότι δεν έχετε μόνο ανθρώπους που έχουν σχέση με δικαστήρια. Έχετε ήδη εργαζόμενους δικηγόρους και -πιθανολογώ- υπαλλήλους του Υπουργείου Δικαιοσύνης που έχουν τη δυσκολία πρόσβασης.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κυρία Πρόεδρε.

Πράγματι αξιότιμη συνάδελφε, κυρία Πιπιλή, γνωρίζοντας και το προσωπικό ενδιαφέρον σας για πολλά χρόνια για θέματα προσβασιμότητας των ατόμων με αναπηρία γενικότερα σε δημόσιους χώρους, είναι μία ευκαιρία η ερώτησή σας σήμερα να ενημερώσουμε και το Σώμα και τους πολίτες για ένα, πράγματι, πολύ σημαντικό ζήτημα το οποίο αφορά στην προσβασιμότητα των συμπολιτών μας με αναπηρία στους πιο ευαίσθητους χώρους, αυτούς που απονέμεται δικαιοσύνη.

Οφείλω να πω ότι μέχρι το 2021 η ελληνική πολιτεία δεν γνώριζε καν συντεταγμένα ποια κτήρια, δικαστικά μέγαρα και πάσης φύσεως δικαστικά κτήρια είναι προσβάσιμα και ποια όχι σε συμπολίτες με αναπηρία. Με ενέργειες που έγιναν εκείνη την περίοδο προχώρησε σε μία πρώτη καταγραφή πανελλαδικών χαρακτηριστικών για το ποια κτήρια είναι προσβάσιμα, ποια μερικώς προσβάσιμα και ποια καθόλου προσβάσιμα. Είναι προφανές, βέβαια, ότι σε όλα τα καινούργια κτήρια που κατασκευάζονται, οι προδιαγραφές πλέον είναι νέες και γι’ αυτό είναι προσβάσιμα σε όλους τους πολίτες με αναπηρία.

Στο πλαίσιο αυτό και επειδή υπάρχει, όπως ξέρετε, ήδη με το προσωπικό ενδιαφέρον και του ίδιου του Πρωθυπουργού το Εθνικό Σχέδιο Δράσης για τα Δικαιώματα των Ατόμων με Αναπηρία, το οποίο προβλέπει οριζόντιες δράσεις σε όλα τα Υπουργεία. Και αυτό είναι σημαντικό γιατί μπορούμε και συντονιζόμαστε έτσι ώστε να μην είναι αποσπασματικές οι προσπάθειες που κάνουμε σε κάθε πεδίο ευθύνης. Υπάρχει στο Υπουργείο Δικαιοσύνης -συστήθηκε από αυτή την Κυβέρνηση- μία ειδική ομάδα, η οποία αφορά, όπως είπατε και στην ερώτησή σας, ειδικά στα θέματα προσβασιμότητας των δικαστηρίων σε συμπολίτες μας με αναπηρία.

Μάλιστα, από τις εργασίες της ομάδας εργασίας προήλθε ένα ειδικό κομμάτι στο προσφάτως ψηφισθέν νομοσχέδιο για την προσβασιμότητα των συμπολιτών μας με αναπηρία και πλέον προβλέπεται ότι κάθε δικαστήριο είναι υποχρεωμένο να έχει έναν ειδικό υπάλληλο, ο οποίος θα συνδράμει τους συμπολίτες μας με αναπηρία στην πρόσβαση και στην επικοινωνία τους καθ’ όλη τη διάρκεια που έχουν επαφή με τον χώρο της δικαιοσύνης.

Επίσης μετά από την καταγραφή και μετά από την ολοκλήρωση και της επίσημης καταγραφής που έχει γίνει σε συνεργασία με το TEE και την πλατφόρμα που έχει για όλα τα δημόσια κτήρια, προχωρούμε στοχευμένα ήδη σε παρεμβάσεις σε πολλά δικαστικά μέγαρα της Ελλάδας, όπως στο Δικαστικό Μέγαρο Θεσσαλονίκης, σε δικαστικά μέγαρα των Αθηνών, στο κομμάτι του Συμβουλίου της Επικρατείας, σε πολλά ειρηνοδικεία ανά τη χώρα, πάντα προφανώς με τον κατάλληλο τρόπο και με τις κατάλληλες τεχνικές προδιαγραφές που προφανώς χρειάζονται για να έχουμε τέτοιου είδους παρεμβάσεις.

Είναι, όμως, η πρώτη φορά που πλέον έχουμε μία πλήρη καταγραφή όλων των δεδομένων πανελλαδικά -που δεν υπήρχε, σκεφτείτε, μέχρι το 2021 και ήταν κάτι πραγματικά πρωτοφανές το να μη γνωρίζει η ελληνική πολιτεία τι είναι και τι δεν είναι προσβάσιμο-, αλλά και κάνουμε παρεμβάσεις τόσο στα καινούργια κτήρια που κατασκευάζονται μετά από πολλά χρόνια αλλά και στα υφιστάμενα, τα οποία ξέρετε ότι έχουν πολλές φορές και ειδικά καθεστώτα, άλλα είναι μισθωμένα, άλλα δεν είναι, άλλα είναι ιδιόκτητα. Κάνουμε και εκεί παρεμβάσεις, σε συνεργασία πάντα με τις διοικήσεις των δικαστηρίων, οι οποίες οφείλω να πω ότι στην πολύ μεγάλη τους πλειοψηφία έχουν δείξει μία πολύ μεγάλη ευαισθησία μετά και από την κινητοποίηση της ελληνικής πολιτείας μέσω των δράσεων που σας είπα. Πλέον, μπορούμε σε συνεργασία με τις διοικήσεις των δικαστηρίων, με την ΚΤΥΠ, όπου αυτή μπορεί και εμπλέκεται, με τις περιφέρειες ανά την Ελλάδα, όπως έγινε με την Περιφέρεια Κεντρικής Μακεδονίας στη Θεσσαλονίκη, να κάνουμε παρεμβάσεις σε όλα τα δικαστικά μέγαρα τα οποία έχουν τέτοιου είδους προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Στη δευτερολογία μου θα αναφερθώ και σε περαιτέρω πρωτοβουλίες.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

Τον λόγο έχει η κ. Πιπιλή.

**ΦΩΤΕΙΝΗ ΠΙΠΙΛΗ:** Ευχαριστώ, κύριε Υπουργέ, για την ενημέρωση. Πρέπει να πω ότι αυτή τη συζήτηση την είχαμε κάνει εδώ, στο εντευκτήριο της Βουλής, όπου ήρθα για πρώτη φορά σε επαφή με μία δικηγόρο, την ενεργή δικηγόρο κ. Φαίδρα Τσαλαχούρη, την οποία θα γνωρίζετε, επειδή είστε και συνάδελφός της. Η κ. Τσαλαχούρη είναι από είκοσι πέντε χρονών σε αναπηρικό αμαξίδιο. Παρ’ όλα αυτά, λειτουργεί κανονικά ως δικηγόρος. Όταν τη ρώτησα, «μα καλά, πώς μπορείτε και κάνετε αυτό το επάγγελμα και μάλιστα σε μία χώρα και σε μία πρωτεύουσα που δεν δίνει δυνατότητα;», μου είπε ότι ήδη το Υπουργείο Δικαιοσύνης ετοιμάζεται, ακριβώς, να δώσει αυτή τη δυνατότητα στα ΑΜΕΑ.

Εδώ έχουμε τον Υφυπουργό Δικαιοσύνης και βλέπω ότι ήρθε και ο Υπουργός Εσωτερικών, ο κ. Πέτσας, που ξέρει πόσο αγωνίζομαι γι’ αυτό το θέμα. Πόσο θα ήθελα να ήμουν για ένα δευτερόλεπτο Υπουργός Δικαιοσύνης, να άλλαζα τον Ποινικό Κώδικα -σε οτιδήποτε έχει να κάνει με την εξαντλητική αυστηροποίηση των ποινών- για τους αντικοινωνικούς πολίτες, οι οποίοι -αν είναι δυνατόν!- καθημερινά προσβάλλουν, ταλαιπωρούν, καταπατούν τα δικαιώματα των ΑΜΕΑ. Θα έχετε τύχει σε συγκρούσεις. Ενώ υπάρχουν ειδικές θέσεις, για παράδειγμα, έξω από σουπερμάρκετ ή έξω από ιδιωτικά καταστήματα, ορισμένοι πηγαίνουν και παρκάρουν τα αυτοκίνητά τους ή παρκάρουν στα ρείθρα των πεζοδρομίων, που είναι οι δίοδοι όδευσης τυφλών. Ειλικρινά, είναι κάτι το οποίο μας στενοχωρεί πάρα πολύ και πολύ περισσότερο τους ανθρώπους, που οι ίδιοι αντιμετωπίζουν προβλήματα.

Θα σας πω χαρακτηριστικά ότι πριν από πάρα πολλά χρόνια πήγα στο Μόναχο για μία παγκόσμια έκθεση τουρισμού και, όπως καθόμουν στην ωραία κεντρική πλατεία, μου έκανε εντύπωση ότι έβλεπα γύρω μου δεκάδες άτομα που ήταν σε αμαξίδια να πίνουν καφέ σε καφετέριες στην ηλιόλουστη πόλη. Παίρνω, λοιπόν, έναν φίλο μου που είχε αδερφή σε αμαξίδιο και ταξίδευε πολύ και του λέω: «Να σου πω, Κώστα, συγγνώμη, έχει γίνει κανένα παγκόσμιο συνέδριο ατόμων με αναπηρία στο Μόναχο;». «Όχι, Φωτεινή,», μου λέει, «εκεί απλώς οι άνθρωποι δεν είναι εγκλωβισμένοι, γιατί εδώ και χρόνια οι δήμαρχοι και η πολιτεία έχουν έτσι οργανώσει τις πόλεις, που έχουν ακριβώς την ίδια άνεση κινητικότητας που έχουμε και οι υπόλοιποι άνθρωποι».

Αυτό το είπα, γιατί έχουμε ένα τρομερό πρόβλημα -κάτι γίνεται, αρχίζει η δουλειά από τον Δήμο Αθηναίων- για την προσβασιμότητα γενικότερα των πολιτών, αλλά ειδικότερα των ΑΜΕΑ στα αθηναϊκά πεζοδρόμια και με την ευκαιρία, ήθελα κάποτε να καταθέσω στα Πρακτικά μία φωτογραφία που με πληγώνει πάρα πολύ. Αυτό το θέαμα το βρίσκω καθημερινά εκεί που υπάρχει δίοδος για τη διέλευση των τυφλών, όπου βεβαίως δεν μπορεί να πλησιάσει κανείς, γιατί απλώς οι θαμώνες πίνουν καφέ ή και το ποτό τους.

Το καταθέτω στα Πρακτικά.

(Στο σημείο αυτό η Βουλευτής κ. Φωτεινή Πιπιλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία συνάδελφε.

Ο κύριος Υφυπουργός έχει τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Η αξιότιμη συνάδελφος κ. Πιπιλή πράγματι έθεσε, νομίζω, επ’ αφορμή της ερώτησής της για την προσβασιμότητα στους χώρους των δικαστηρίων, πολλά ζητήματα, τα οποία είναι πράγματι συνδεδεμένα και αυτό είναι η σημαντική διάσταση που ανέφερα και προηγουμένως ότι χρειάζεται το Εθνικό Σχέδιο Δράσης για τα Δικαιώματα των Ατόμων με Αναπηρία, γιατί προφανώς και δεν μπορούν τα προβλήματα αυτά να αντιμετωπιστούν ούτε αποσπασματικά ούτε σημειακά ούτε από ένα Υπουργείο μόνο του. Χρειάζεται δράσεις πολλών Υπουργείων και για αυτό τον λόγο γίνεται μία πολύ μεγάλη προσπάθεια προς αυτή την κατεύθυνση.

Προσφάτως δε με τον ν.5023/2023 που ψηφίστηκε πριν από λίγες ημέρες στη Βουλή, ένα πάγιο αίτημα του αναπηρικού κινήματος, δηλαδή η επέκταση της αρχής της ίσης μεταχείρισης ανεξαρτήτως αναπηρίας ή χρόνιας πάθησης σε όλους τους τομείς της κοινωνικοοικονομικής ζωής, έγινε πλέον νόμος του κράτους και μπορούν οι συμπολίτες μας με αναπηρία να έχουν πλέον μία νομική βάση, ένα νομικό έρεισμα που μετά από πολλά χρόνια αποτυπώθηκε ρητά στον νόμο.

Στο ίδιο δε νομοθετικό πλαίσιο -και το λέω αυτό, γιατί όλα είναι θέμα κουλτούρας, είναι ένα θέμα πολιτισμού- όταν η ίδια η νομοθεσία μας, αγαπητή κυρία Πρόεδρε και αγαπητοί συνάδελφοι, για χρόνια αποτύπωνε μέσα στο ίδιο της το κείμενο εκφράσεις οι οποίες ήταν υποτιμητικές για τους συμπολίτες μας με αναπηρία, ήρθε αυτή η Κυβέρνηση με πρόσφατη νομοθέτηση -η οποία ήταν σε συνεννόηση και με την κοινωνία των συμπολιτών μας με αναπηρία- να αλλάξει βασική ορολογία των κωδίκων, ώστε να προσαρμοστούμε στα σύγχρονα δεδομένα και τουλάχιστον, το ελάχιστο που μπορούμε να κάνουμε, να έχουμε μία πραγματικά ίση μεταχείριση και σε αυτό το κομμάτι, στο πώς, δηλαδή, απευθυνόμαστε στους συμπολίτες μας με αναπηρία. Ενώ στο ίδιο νομοσχέδιο προβλέφθηκε για πρώτη φορά ότι υπάρχει δωρεάν νομική βοήθεια για όλους τους συμπολίτες μας με αναπηρία οι οποίοι έχουν άνω του 67% αναπηρία ανεξαρτήτως εισοδηματικών κριτηρίων. Ήταν, επίσης, ένα αίτημα το οποίο το είχαμε συζητήσει πολλές φορές και με το Κίνημα των Πολιτών με Αναπηρία, αλλά και γενικότερα με ανθρώπους οι οποίοι για πολλά χρόνια, όπως και εσείς, έχουν ασχοληθεί με αυτά τα ζητήματα.

Όλα αυτά δεν είναι μία αποσπασματική προσπάθεια και αυτό το λέω, γιατί έχουν γίνει προσπάθειες σε όλα αυτά τα χρόνια να υπάρξει μία οριζόντια πολιτική της προστασίας των δικαιωμάτων των ΑΜΕΑ στο Υπουργείο Δικαιοσύνης.

Ενδεικτικά αναφέρω -πλην της προσβασιμότητας που αναφέραμε προηγουμένως- ότι διοργανώνονται πλέον επιμορφωτικά σεμινάρια σε συνεργασία με την Εθνική Σχολή Δικαστικών Λειτουργών τόσο για τους εν ενεργεία δικαστικούς λειτουργούς όσο και για τους σπουδαστές, ενώ με τον νόμο για την Εθνική Σχολή Δικαστών τα δικαιώματα των ατόμων με αναπηρία προβλέφθηκαν ρητά, νομοθετικά στο πρόγραμμα σπουδών και των διεπιστημονικών σεμιναρίων.

Το λέω αυτό, διότι όλη αυτή τη νομοθεσία που εμείς καλούμαστε να ψηφίσουμε και να εφαρμόσουμε, στο τέλος θα την κρίνουν δικαστές οι οποίοι είναι άνθρωποι και πρέπει η πολιτεία να φροντίζει να εκσυγχρονίζει το εκπαιδευτικό υπόβαθρο πάνω στο οποίο εργάζονται οι άνθρωποι αυτοί.

Επίσης, με πρωτόκολλο συνεργασίας του Υπουργείου Δικαιοσύνης με το Εθνικό Κέντρο Δημόσιας Διοίκησης και Αυτοδιοίκησης το ίδιο συμβαίνει και στο πλαίσιο των επιμορφωτικών σεμιναρίων για τους δημοσίους υπαλλήλους σε σχέση με τα δικαιώματα των ΑΜΕΑ.

Υπήρξε η κύρωση της Σύμβασης της Χάγης για τη διεθνή προστασία των ενηλίκων σε θέματα ΑΜΕΑ που ήταν ένα πάγιο αίτημα επίσης και δεν είχε λάβει χώρα στη χώρα μας, ενώ προσφάτως σε συνεργασία με το Υπουργείο Εσωτερικών -είναι και εδώ ο αρμόδιος Αναπληρωτής Υπουργός- υπήρξε ειδική ρύθμιση, που υποχρεώνει τους φορείς του δημοσίου τομέα που δεν πληρούν τα ποσοστά απασχόλησης δικηγόρων με ποσοστό αναπηρίας 50% τουλάχιστον, όταν προκηρύξουν την πρόσληψη δικηγόρων με έμμισθη εντολή, να προβαίνουν κατά προτεραιότητα σε πλήρωση αυτών των θέσεων και αυτό μάλιστα ήταν και ένα θέμα που το είχαν ζητήσει πολλοί συνάδελφοι δικηγόροι, όπως και η αξιότιμη συνάδελφος που αναφέρατε προηγουμένως ότι θα πρέπει να υπάρξει μία ειδική νομοθετική πρόβλεψη σε αυτό το κομμάτι.

Ολοκληρώνω, λέγοντας, ότι γίνεται μία πραγματικά μεγάλη προσπάθεια με οριζόντια χαρακτηριστικά και στην προσβασιμότητα των ΑΜΕΑ στους χώρους της δικαιοσύνης και στις υπηρεσίες της που μπορούμε να τις συνδράμουμε με την ψηφιοποίηση της δικαιοσύνης, η οποία έχει ενισχυθεί πολύ τα τελευταία χρόνια, αλλά και με όλες τις υπόλοιπες πρωτοβουλίες, όπως είναι η επέκταση της αρχής της ίσης μεταχείρισης, η νομική βοήθεια, τα ειδικά σεμινάρια στη Σχολή Δικαστών. Μπορούμε να λέμε πλέον ότι σιγά-σιγά δημιουργούμε μία καλύτερη κουλτούρα σε εφαρμοσμένο πλέον πεδίο για τους συμπολίτες μας με αναπηρία.

Αυτή είναι μία προσπάθεια που προφανώς δεν ολοκληρώνεται εύκολα. Χρειάζεται χρόνο, αλλά πλέον υπάρχει ένα συγκεκριμένο σχέδιο, υπάρχει χρονοδιάγραμμα, υπάρχουν συντεταγμένες, προκειμένου να μπορέσουμε πραγματικά να επιτύχουμε ένα θέμα το οποίο είναι κυρίως θέμα πολιτισμού και αυτονόητης ευαισθησίας για όλους μας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Υπουργέ.

Θα συζητηθεί τώρα η πρώτη με αριθμό 1595/9-1-2023 ερώτηση του κύκλου των αναφορών και ερωτήσεων του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου Χαρίτου προς τον Υπουργό Δικαιοσύνης, με θέμα: «Τι μέτρα θα πάρετε για την αποκατάσταση και αξιοποίηση του ιστορικού, παλαιού Δικαστικού Μεγάρου Κομοτηνής;».

Στην ερώτηση του κυρίου συναδέλφου θα απαντήσει επίσης ο Υφυπουργός Δικαιοσύνης κ. Γεώργιος Κώτσηρας.

Ορίστε, κύριε Χαρίτου, έχετε τον λόγο για δύο λεπτά.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κυρία Πρόεδρε.

Κύριε Υφυπουργέ, το παλιό Δικαστικό Μέγαρο της Κομοτηνής, ένα από τα πιο ιστορικά κτήρια στο κέντρο της πόλης, που υπήρξε η έδρα της πρώτης διοίκησης της ελεύθερης Θράκης, παραμένει για δύο δεκαετίες πλήρως εγκαταλειμμένο. Το μέγεθος της φθοράς που υπέστη λόγω της έλλειψης συντήρησης μετά από το 2004 που έγινε η μετεγκατάσταση των υπηρεσιών του στο νέο Δικαστικό Μέγαρο είναι τόσο μεγάλο που σήμερα κινδυνεύει να καταρρεύσει.

Ενώ σας έχει κατατεθεί από τον Δήμο Κομοτηνής -εδώ και σχεδόν τρία χρόνια- αίτημα παραχώρησης του παλιού Δικαστικού Μεγάρου, ώστε αυτό να διασωθεί, να αποκατασταθεί και να αξιοποιηθεί προς όφελος της τοπικής κοινωνίας, εσείς από την πλευρά σας ολιγωρείτε, για να μην πω ότι αδιαφορήσατε. Χρειάστηκε να περάσουν δυόμιση χρόνια για να απαντήσετε ότι δεν μπορείτε να το παραχωρήσετε στον δήμο, γιατί όπως παραδέχτηκε ο ίδιος ο Υπουργός εδώ στη Βουλή, το παλιό Δικαστικό Μέγαρο δεν ανήκει στην ιδιοκτησία του Υπουργείου Δικαιοσύνης, εν προκειμένω στο ΤΑΧΔΙΚ, αλλά στο Υπουργείο Οικονομικών. Συγχαρητήρια! Χρειάζονται πάνω από δύο χρόνια για να μάθουμε μόνο σε ποιον ανήκει ιδιοκτησιακά το κτήριο.

Είναι τέτοιο το μέγεθος της αδιαφορίας απέναντι σε ένα τόσο ιστορικό κτήριο που η ύπαρξή του αγνοείται από το κράτος. Το παλιό Δικαστικό Μέγαρο εμφανίζεται στο Κτηματολόγιο ως αγνώστου ιδιοκτήτη, γιατί δεν φροντίσατε ούτε να εγγραφεί στο Κτηματολόγιο. Από τα έξι χιλιάδες τετραγωνικά μέτρα όλου του χώρου, μόνο διακόσια τετραγωνικά μέτρα φαίνεται να ανήκουν στο δημόσιο.

Πριν, λοιπόν, ακούσουμε ωραία λόγια και διαβεβαιώσεις για την ύπαρξη πολιτικής βούλησης για παραχώρηση στον Δήμο Κομοτηνής, οφείλουμε να δούμε κατάματα την πραγματικότητα.

Ο Υπουργός δεσμεύτηκε πριν από τέσσερις περίπου μήνες ότι οι υπηρεσίες του Υπουργείου θα αναλάβουν να προσδιορίσουν το τμήμα της έκτασης του παλαιού Δικαστικού Μεγάρου που θα επιστραφεί στο Υπουργείο Οικονομικών.

Έρχομαι στα ερωτήματα. Σας ερωτώ, λοιπόν, πολύ συγκεκριμένα αν έχετε ολοκληρώσει τη μελέτη αποτύπωσης της έκτασης που είναι να επιστραφεί, ναι ή όχι, και, αν όχι, ποιο είναι το χρονοδιάγραμμα ολοκλήρωσής της. Επίσης, ερωτώ αν έχουν ξεκινήσει οι διαδικασίες παραχώρησης στο Υπουργείο Οικονομικών και σε ποιο σημείο ακριβώς βρίσκονται αυτές. Σας ερωτώ αν θα ξεκινήσετε τη διαδικασία εγγραφής της έκτασης του παλαιού Δικαστικού Μεγάρου στο Κτηματολόγιο, γιατί προφανώς γνωρίζετε πόσο μακροχρόνιες διαδικασίες απαιτούνται.

Τέλος, ζητώ να μου απαντήσετε αν οι υπηρεσίες κτηριακών υποδομών έχουν προκηρύξει τη μελέτη εργασιών συντήρησης του παλιού κτηρίου πριν οδηγηθούμε στην κατάρρευση τμημάτων του.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κυρία Πρόεδρε.

Αξιότιμε συνάδελφε, θέτετε ένα ζήτημα το οποίο ξέρετε πολύ καλά και εσείς ότι είναι πολύ πιο σύνθετο από τον τρόπο με τον οποίον το περιγράψατε στην ερώτησή σας. Ξέρετε ότι υπάρχουν εκκρεμότητες νομικής και τεχνικής φύσεως, οι οποίες πρέπει προφανώς να διευθετηθούν.

Επαναλαμβάνω κάποια δεδομένα τα οποία πρέπει να γνωρίζουμε. Το κτήριο, το οποίο -όπως ξέρετε- έχει χαρακτηριστεί διατηρητέο, ανήκει κατά πλήρη κυριότητα στο ΤΑΧΔΙΚ. Περιήλθε στην κυριότητά του με πωλητήριο, όπως ξέρετε, του Υπουργείου Οικονομικών το 1989 με αποκλειστικό σκοπό την ανέγερση του Δικαστικού Μεγάρου Κομοτηνής ή τη στέγαση του Δικαστικού Μεγάρου Κομοτηνής. Στον προαναφερόμενο τίτλο κυριότητας αναφέρεται ρητά πως η μη εκπλήρωση του σκοπού για τον οποίον παραχωρήθηκε ή η χρησιμοποίηση του ακινήτου αυτού κατά διαφορετικό τρόπο θα έχει ως αποτέλεσμα την αυτοδίκαιη ακύρωση της παρούσας παραχώρησης και την επάνοδο της κυριότητας του ακινήτου στο δημόσιο και πιο συγκεκριμένα στο Υπουργείο Οικονομικών.

Με βάση, λοιπόν, αυτό αντιλαμβάνεστε ότι αυτό το κτήριο θα μπορούσε να χρησιμοποιηθεί κατ’ αρχάς ως κυρίως δικαστικό μέγαρο από τους όρους που προβλέπονται στο πωλητήριο.

Το συγκεκριμένο κτήριο, επίσης, μετά από τη μεταστέγαση των δικαστικών υπηρεσιών στο νέο Δικαστικό Μέγαρο Κομοτηνής, δεν χρησιμοποιείται για τον σκοπό που παραχωρήθηκε και παραμένει, όπως σωστά αναφέρετε κι εσείς, κλειστό. Έχει τεθεί, όπως ξέρετε, στις προτεραιότητες του Υπουργείου Δικαιοσύνης η διαδικασία, προκειμένου πράγματι να υπάρξει μία πρόσφορη λύση, νομικά και τεχνικά βιώσιμη. Αυτό θα μπορέσει να γίνει προκειμένου να διατηρηθεί και η ιστορικότητα του κτηρίου και να είναι και πραγματικά φιλικό προς τη χρήση.

Εμείς, λοιπόν, έχουμε δρομολογήσει ως πιο ασφαλή και πιο πρόσφορη λύση την επιστροφή του κτηρίου στο Υπουργείο Οικονομικών. Εδώ, όμως, θα πρέπει να ξέρουμε ότι για να γίνει αυτό, θα πρέπει να υλοποιηθούν συγκεκριμένες προαπαιτούμενες ενέργειες, οι οποίες προϋποθέτουν τη συνεργασία όλων των εμπλεκομένων αρχών, συμπεριλαμβανομένων και των τοπικών αρχών. Έχει γίνει από το Υπουργείο Δικαιοσύνης η προσπάθεια προκειμένου να υπάρξει ο ακριβής προσδιορισμός του τμήματος της οικοπεδικής έκτασης που αντιστοιχεί στο παλαιό Δικαστικό Μέγαρο Κομοτηνής, έτσι ώστε στη συνέχεια να επιστραφεί στον παραχωρήσαντα. Η διαδικασία αυτή μπορεί να υλοποιηθεί και έχει εμπλοκή και χρειάζεται και η Υπηρεσία Δόμησης Κομοτηνής.

Προς τον σκοπό αυτόν έχει γίνει επικοινωνία από το Υπουργείο Δικαιοσύνης με τις αρμόδιες τοπικές αρχές, προκειμένου να επιταχυνθεί η διαδικασία. Σας διαβεβαιώνω ότι στο μέτρο που αυτό είναι εφικτό γίνεται μία μεγάλη προσπάθεια για να υπάρξει μία τεχνική λύση σωστή και νομικά ορθή, γιατί όπως σας είπα το αρχικό πωλητήριο προέβλεπε ότι, αν δεν χρησιμοποιείται ως δικαστικό μέγαρο, οφείλει πραγματικά να υπάρξει μία αλλαγή των όρων και αυτό προσπαθούμε να κάνουμε. Ξέρετε ότι γίνεται μία μεγάλη προσπάθεια, αλλά το θέμα δεν είναι ακριβώς όπως το αναφέρατε ούτε τεχνικά ούτε νομικά ούτε σε επίπεδο συνεργασίας όλων των αρχών.

Αυτό που μπορούμε, λοιπόν, να σας πούμε είναι ότι συνεχίζουμε να κάνουμε την κάθε δυνατή προσπάθεια που αφορά στο Υπουργείο Δικαιοσύνης, προκειμένου να υπάρξει μία ευκταία για όλους ολοκλήρωση αυτής της διαδικασίας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υπουργέ.

Ορίστε, κύριε Χαρίτου, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Κύριε Υφυπουργέ, σας άκουσα με πάρα πολλή προσοχή και θέλω ειλικρινά να σας πω ότι δεν φωτίσατε περισσότερο απ’ όσο γνωρίζαμε το θέμα αυτό. Προφανώς είναι γνωστή όλη αυτή η διαδικασία που πρέπει να ακολουθηθεί. Άλλωστε εδώ μέσα στη Βουλή ο ίδιος ο Υπουργός την παρουσίασε πριν από ένα διάστημα, αλλά έχουν μεσολαβήσει τέσσερις με πέντε μήνες από τότε.

Θα σας έλεγα πλέον ότι είναι εδώ και η δική σας ευθύνη -εννοώ του Υπουργείου, δεν εννοώ προσωπικά- για το πόσο έχουν προχωρήσει τα πράγματα. Εσείς απαντώντας δώσατε την εικόνα ότι περίπου είστε ευχαριστημένοι με το πώς προχωρά η διαδικασία, ότι όλα πάνε κανονικά, ότι είναι θέμα χρόνου και ότι με μία ευθύνη και σοβαρότητα αντιμετωπίζετε το θέμα. Φοβάμαι ότι αν όλα αυτά τα εννοείτε, μάλλον ωραιοποιείτε την πραγματικότητα που υπάρχει εκεί.

Με πόση ευθύνη μπορεί να πει κάποιος ότι αντιμετωπίζετε ένα τέτοιο θέμα, όταν χρειάστηκαν πάνω από τρία χρόνια, κύριε Υφυπουργέ, μόνο για να αντιληφθείτε, να διευκρινίσετε ότι δεν ανήκει στο Υπουργείο Δικαιοσύνης, αλλά στο Υπουργείο Οικονομικών; Αυτό είναι πρωτάκουστο, είναι πρωτοφανέρωτο. Σας άκουσα να λέτε ότι περίπου προχωράνε όλα κανονικά, αλλά δεν μου απαντήσατε στο ερώτημα που σας έθεσα. Έχει προχωρήσει, έχει ολοκληρωθεί η μελέτη αποτύπωσης της έκτασης την οποία θα παραχωρήσετε στο Υπουργείο Οικονομικών; Δεν άκουσα τίποτα επ’ αυτού.

Δεν είπατε τι θα γίνει με τις κτηριακές υποδομές. Θα προχωρήσουν οι εργασίες; Κινδυνεύει να καταρρεύσει το κτήριο, κύριε Υφυπουργέ, ή τμήματα του κτηρίου. Δεν νομίζω ότι είπατε τίποτα. Προχωράει; Έχει προκηρυχθεί η μελέτη; Γνωρίζετε; Δεν γνωρίζετε; Απαντήσεις περιμένουμε επ’ αυτών.

Σας το λέω γιατί είπατε περίπου ότι συνομιλείτε με τις τοπικές αρχές και αντιλήφθηκα ότι μάλλον ένα μέρος της δικής σας ευθύνης ή τις καθυστερήσεις που έχετε ως Υπουργείο Δικαιοσύνης προσπαθείτε να τις μετακυλήσετε έντεχνα στο τι κάνει ο δήμος ή οι άλλοι φορείς. Θα σας παρακαλούσα να το ξεκαθαρίσετε, γιατί είναι απολύτως δική σας η ευθύνη για το πώς προχωρούν οι διαδικασίες, έτσι ώστε πράγματι το κτήριο αυτό να παραχωρηθεί στον Δήμο Κομοτηνής, ο οποίος έχει καταθέσει μία πρόταση εδώ και τρία χρόνια, μία πρόταση για την αναστήλωση, για την αναπαλαίωση -αφού είναι διατηρητέο-, για την αξιοποίησή του, έτσι ώστε πράγματι να αποδοθεί στις τοπικές κοινωνίες. Αυτό είναι το μεγάλο και κρίσιμο θέμα.

Θα σας παρακαλούσα, λοιπόν, να δώσετε συγκεκριμένες απαντήσεις. Το να επαναλαμβάνετε αυτά τα οποία γνωρίζουμε, δυστυχώς, δεν προσφέρει τίποτα στη συζήτηση. Μας παρακολουθεί όλη η τοπική κοινωνία με ενδιαφέρον και αγωνία, γιατί δεν σας κρύβω ότι υπάρχει σοβαρός κίνδυνος να βρεθούμε να έχουμε και τμήματά του να καταρρεύσουν.

Τέλος, αναφέρομαι σε ένα άλλο, ανάλογο κτήριο, κύριε Υφυπουργέ, το Δικαστικό Μέγαρο στη Βέροια. Δεν ξέρω την ιστορία του. Γνωρίζω την ιστορία που έχει το Δικαστικό Μέγαρο της Κομοτηνής, όλη αυτή τη βαριά ιστορία για το τι αποτέλεσε και τι αποτελεί για τον Ελληνισμό στην περιοχή. Θέλω, λοιπόν, να σας πω ότι εκείνο με διαδικασίες fast track παραχωρήθηκε στον Δήμο Βέροιας, προφανώς για να ικανοποιήσει κάποιες άλλες εκλογικές ανάγκες εκεί. Σε ό,τι αφορά στον Δήμο Κομοτηνής, είμαστε σε αναμονή.

Θα σας έλεγα, λοιπόν, κύριε Υφυπουργέ, για όσο διάστημα ακόμη θα είστε στα πράγματα, επιταχύνετε τις διαδικασίες. Το αξίζει. Είναι ένα κτήριο σημαντικό, που έχει τέτοια ιστορικότητα όχι μόνο για την περιοχή, αλλά και για όλη τη χώρα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Αξιότιμε συνάδελφε, επειδή αναφερθήκατε στο κατά πόσον όλα αυτά που γίνονται λαμβάνουν χώρα με ευθύνη και σοβαρότητα, σας διαβεβαιώνω ότι γίνεται πραγματικά προσπάθεια και όλα αυτά που γίνονται, γίνονται με ευθύνη και σοβαρότητα. Ο λόγος που ανέφερα την ακριβή νομική κατάσταση και την ακριβή διαδικασία που ακολουθείται είναι για να εξηγήσω ακριβώς σε ένα ερώτημα που, ενδεχομένως, το θέσατε για λόγους και κομματικής αντιπαράθεσης, με πολύ απλουστευτικούς όρους. Εξήγησα ότι το νομικό τους σκέλος και το τεχνικό τους σκέλος είναι πολύ πιο σύνθετο απ’ ό,τι αυτό που παρουσιάζετε, τουλάχιστον στο πρώτο σκέλος της ερώτησής σας.

Γι’ αυτό σας λέω ότι εδώ υπάρχουν προαπαιτούμενες ενέργειες που πρέπει να γίνουν προκειμένου να προχωρήσει η μεταβίβαση με τον σωστό τρόπο στο Υπουργείο Οικονομικών. Ξαναλέω ότι λόγω της αλλαγής της χρήσης που έγινε στο δικαστικό μέγαρο, πρέπει να πάει σε αυτή την κατεύθυνση το κομμάτι της ιδιοκτησίας. Αυτό, για να επιταχυνθεί και να γίνει, θα πρέπει να ολοκληρωθεί η διαδικασία του ακριβούς καθορισμού του τμήματος της οικοπεδικής έκτασης ενώπιον των δημοτικών υπηρεσιών της περιοχής -την οποία σας περιέγραψα και στην πρωτολογία- προκειμένου να μπορέσει να συνεχιστεί.

Σας ξαναλέω, λοιπόν, ότι σε αυτή τη διαδικασία σημαντικό πεδίο προκειμένου να υπάρξει η απαραίτητη πληροφόρηση, έχει και η υπηρεσία δόμησης. Έχει γίνει, όπως ενημερώθηκα, επανειλημμένως επικοινωνία από τις αρμόδιες υπηρεσίες του Υπουργείου Δικαιοσύνης με τις αρμόδιες τοπικές αρχές, προκειμένου να υπάρξουν τα απαραίτητα στοιχεία που θα διευκολύνουν σε αυτή την κατεύθυνση.

Νομίζω ότι, όταν έχουμε ένα πρόβλημα το οποίο έχει τα χαρακτηριστικά αυτά τεχνικής και νομικής φύσεως, το να σας λέω ότι υπάρχει σε εξέλιξη αυτή η διαδικασία -στην οποία όμως πρέπει να υπάρξει η απαραίτητη πληροφόρηση για να ολοκληρωθεί- και από εκεί που υπάρχουν τα διαθέσιμα στοιχεία να προχωρήσει, είναι ένα θέμα το οποίο δεν αφορά μόνο το Υπουργείο Δικαιοσύνης. Το αντιλαμβάνεσθε, φαντάζομαι. Οπότε, η υπευθυνότητα και σοβαρότητα που αναφέρετε δεν εξαντλείται στο να κάνουμε μια ερώτηση που να την έχουμε εντελώς απλουστευτικά τοποθετήσει. Υπάρχει ένα ολόκληρο σκέλος νομικού προσδιορισμού της συγκεκριμένης περίπτωσης, η οποία δεν αφορά μόνο στο Υπουργείο Δικαιοσύνης. Χρειάζεται συνεργασία όλων.

Σε ό,τι αφορά, λοιπόν, εμάς προσπαθούμε να προχωρήσουμε τη διαδικασία το ταχύτερο δυνατό, αλλά με τη μέγιστη νομική και τεχνική ασφάλεια. Γι’ αυτό, λοιπόν, είναι μια ευκαιρία για όλους τους εμπλεκόμενους, στην πληροφόρηση που χρειάστηκε για τις διαδικασίες που πρέπει να γίνουν, προφανώς να πάμε ακόμα ταχύτερα. Αλλά, δεν είναι ένα θέμα που αφορά αποκλειστικά σε εμάς και το ξέρετε πολύ καλά.

Γι’ αυτόν τον λόγο, λοιπόν, νομίζω ότι υπάρχει αυτή τη στιγμή ένα κοινό πεδίο στο οποίο μπορούμε να κινηθούμε, να προχωρήσει η διαδικασία με τον κατάλληλο τρόπο, να λυθούν τα σύνθετα νομικά και τεχνικά ζητήματα που υπάρχουν με τον πιο ασφαλή τρόπο, γιατί, πράγματι, το κτήριο είναι ένα ιστορικής σημασίας κτήριο που πρέπει να φροντίσουμε όλοι, ώστε να μπορέσει να χρησιμοποιηθεί με τον καλύτερο δυνατό τρόπο για τους πολίτες, αλλά αυτό πρέπει να γίνει σωστά και με κοινή συνεργασία όλων.

Και όπως ξέρετε πολύ καλά, για όλα τα αιτήματα που υπάρχουν σε σχέση και με τη βελτίωση των συνθηκών και σε σχέση με την συντήρηση του κτηρίου, το Υπουργείο Δικαιοσύνης σε συνεργασία με την ΚΤΥΠ έχει συνδράμει. Κι αυτό θα συνεχίσει να κάνει, γιατί, πράγματι, όλα τα δικαστικά μέγαρα, τουλάχιστον εμείς όλο αυτό το διάστημα προσπαθούμε να τα ενισχύσουμε και να βελτιώσουμε την εικόνα τους και τη λειτουργικότητά τους, συμπεριλαμβανομένων κτηρίων τα οποία δεν χρησιμοποιούνται πλέον ως δικαστικά μέγαρα. Αυτό θα συνεχίσουμε να κάνουμε, όπως το έχουμε κάνει, αγαπητέ συνάδελφε, για πληθώρα δικαστικών μεγάρων ανά την Ελλάδα.

Νομίζω ότι και υπευθυνότητα και σοβαρότητα υπάρχει και προχωρούν οι διαδικασίες, αλλά χρειάζεται συνεργασία και ταχύτητα απ’ όλους, προκειμένου να μην υπάρχουν καθυστερήσεις στην πληροφόρηση για τις τεχνικές λεπτομέρειες που ανέφερα προηγουμένως.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε Υπουργέ.

Συνεχίζουμε με την έβδομη με αριθμό 529/6-3-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να πραγματοποιηθούν άμεσα αντισεισμικοί έλεγχοι στα σχολεία του Δήμου Ηρακλείου Κρήτης και να αντιμετωπιστούν τα οξυμένα προβλήματα σχολικής στέγης».

Στην επίκαιρη ερώτηση θα απαντήσει ο Αναπληρωτής Υπουργός Εσωτερικών κ. Πέτσας.

Ορίστε, κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κύριε Υπουργέ, προκαλεί μεγάλη ανησυχία σε γονείς, εκπαιδευτικούς και μαθητές στον Δήμο Ηρακλείου, το γεγονός ότι δεν έχουν γίνει αντισεισμικοί έλεγχοι στα σχολεία της περιοχής, όπως, βέβαια, και σε πολλές περιοχές της χώρας. Στον Δήμο Ηρακλείου, που ξεπερνά τις διακόσιες χιλιάδες κατοίκους υπάρχουν διακόσια είκοσι τρία σχολικά κτήρια, με το πιο σύγχρονο να έχει χτιστεί πριν από είκοσι τρία χρόνια. Η ανησυχία εντείνεται παίρνοντας υπ’ όψιν ότι στην πλειοψηφία τους αυτά τα σχολικά κτήρια είναι κακοσυντηρημένα, χτισμένα προ των αντισεισμικών κανονισμών του 1985 -ήδη συμπληρώνονται τριάντα πέντε με τριάντα επτά χρόνια- και με εκκρεμότητες στην τακτοποίηση των οικοδομικών αδειών.

Γνωρίζετε ότι η Κρήτη είναι μία από τις πιο σεισμογενείς περιοχές της χώρας και όλης της Ευρώπης και παρά τους καταστροφικούς σεισμούς στο Αρκαλοχώρι πριν από δεκαεπτά μήνες -όσο και εκείνους σε Τουρκία και Συρία- στα σχολεία του Δήμου Ηρακλείου δεν έχει γίνει ολοκληρωμένος στατικός έλεγχος -εννοώ ουσιαστικός δευτεροβάθμιος έλεγχος- για στατική επάρκεια, για εξόδους διαφυγής, πυρασφάλεια, επάρκεια σε προαύλια και χώρους συγκέντρωσης.

Τα παραπάνω αποδεικνύουν, συν τοις άλλοις, και το διαχρονικό πρόβλημα της σχολικής στέγης. Για παράδειγμα, τα περισσότερα νηπιαγωγεία είναι σε μισθωμένα ακατάλληλα και επικίνδυνα κτήρια, ενώ αγανάκτηση προκαλεί το γεγονός ότι η κατάσταση της σχολικής στέγης των ειδικών σχολείων, σε όλες τις βαθμίδες εκπαίδευσης, όπως για παράδειγμα το ΕΝΕΕΓΥΛ στο Ηράκλειο, μόνο ως ντροπή μπορεί να χαρακτηριστεί.

Είναι κοινός τόπος ότι τα κτήρια αυτά δεν θα έπρεπε πλέον να στεγάζουν σχολικές μονάδες, να στεγάζουν παιδικές ψυχές, καθώς δεν πληρούν τις σύγχρονες προδιαγραφές αντισεισμικής θωράκισης ούτε ανταποκρίνονται στις διευρυμένες εκπαιδευτικές ανάγκες. Σε πολλές από αυτές τις ελάχιστες υφιστάμενες σχολικές μονάδες, που δεν καλύπτουν τον αυξανόμενο μαθητικό πληθυσμό της χώρας, εφαρμόζεται το «στοίβαγμα» διπλάσιου αριθμού μαθητών, όπως στο Καπετανάκειο Σχολείο, στο Γυμνάσιο της Αλικαρνασσού. Σε σχολικά κτήρια που δεν πληρούν στοιχειώδεις προδιαγραφές τόσο σε σχολικές αίθουσες όσο και σε κοινόχρηστους χώρους, αύλειους χώρους, διαδρόμους, κ.λπ.. Συνάμα, έχει γίνει κανόνας το αίσχος των προκάτ αιθουσών στα προαύλια των σχολείων, που μοιάζουν περισσότερο με καταυλισμούς, παρά με σχολικές αυλές. Μιλάμε για σχολεία τα οποία ενώ -προσέξτε- καλούνται να αξιολογηθούν, είναι την ίδια στιγμή ανυπεράσπιστα σε σεισμούς και σε άλλα φυσικά φαινόμενα. Τι περιμένετε; Να γίνει το μοιραίο; Και αντιλαμβάνεστε περί τίνος μιλάω.

Ο Δήμος Ηρακλείου ακόμη δεν έχει εισπράξει 1,5 εκατομμύριο ευρώ που είχε υποσχεθεί η Κυβέρνηση, διά στόματος του Υφυπουργού παρά τω Πρωθυπουργώ με αρμοδιότητα σε θέματα κρατικής αρωγής και αποκατάστασης από φυσικές καταστροφές, για τις αποκαταστάσεις των σχολικών κτηρίων από τον σεισμό του Αρκαλοχωρίου, στις 27 Σεπτεμβρίου του 2021.

Όλα τα παραπάνω που σας ανέλυσα αναδεικνύουν με τον πλέον χαρακτηριστικό τρόπο την πολιτική όλων των κυβερνήσεων -όχι μόνο της δικής σας Κυβέρνησης- που κατά τη γνώμη μας θυσιάζει λαϊκές ανάγκες και την ανθρώπινη ζωή στη λογική του κόστους-οφέλους για λογαριασμό του κεφαλαίου.

Σας ρωτάμε, λοιπόν, κύριε Υπουργέ, ποια μέτρα προτίθεται να πάρει η Κυβέρνηση, προκειμένου να πραγματοποιηθούν άμεσα ουσιαστικοί έλεγχοι και όχι μόνο οπτικοί όλων των σχολικών κτηρίων από αρμόδιες επιτροπές της ΚΤΥΠ σε συνεργασία με τις τεχνικές υπηρεσίες του δήμου. Δεύτερον, να δοθεί και νέα χρηματοδότηση από τους κρατικούς πόρους για την άμεση αντισεισμική θωράκιση και πλήρη αποκατάσταση. Να αυξηθεί η ΣΑΤΑ που αφορά την επισκευή και συντήρηση των σχολείων. Να δοθεί το ενάμισι εκατομμύριο ευρώ το οποίο έχετε υποσχεθεί για την αποκατάσταση των σχολικών κτηρίων από τον σεισμό. Να καθιερωθεί το μητρώο συντήρησης και ελέγχου των σχολικών κτηρίων με ευθύνη κρατική και να συντάσσεται πιστοποιητικό ασφάλειας και καταλληλότητας όλων των σχολείων. Να ανεγερθούν νέα σχολικά κτήρια με βάση την κάλυψη των πραγματικών ολοένα και αυξανόμενων αναγκών προσχολικής και σχολικής στέγης και ειδικής αγωγής στον Δήμο Ηρακλείου με κρατική χρηματοδότηση, χωρίς ΣΔΙΤ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, συντομεύετε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω μ’ αυτό. Ευχαριστώ για την ανοχή, κυρία Πρόεδρε.

Ένα θέμα που βάζουν οι ίδιοι οι γονείς είναι να συσταθεί ένας κρατικός φορέας που θα έχει την ευθύνη για τη μελέτη, την ανέγερση, συντήρηση, επισκευή των δημοσίων κτηρίων, καθώς και ενιαίος φορέας αντισεισμικής θωράκισης όπου εκεί θα υπαχθούν όλες οι διαφορετικές δημόσιες υπηρεσίες και οργανισμοί.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε. Ευχαριστώ και τον κ. Συντυχάκη, που αποδεικνύει για ακόμα μια φορά το ενδιαφέρον του για τη σχολική στέγη γενικότερα στην περιοχή του. Είναι η τρίτη ή τέταρτη φορά που απαντούμε σε διάφορα ζητήματα της σχολικής στέγης και, πραγματικά, δείχνει το έμπρακτο ενδιαφέρον του να μην ατονήσει ένα θέμα που απασχολεί όλους, γονείς, μαθητές, εκπαιδευτικούς.

Αυτό που έχω να πω στα δύο επίπεδα της ερώτησής του κ. Συντυχάκη, είναι ότι για τον προσεισμικό έλεγχο και για τους ελέγχους που έγιναν έχω το σχετικό έγγραφο του Δήμου Ηρακλείου το οποίο θα καταθέσω στα Πρακτικά για την ενημέρωσή του. Σύμφωνα με αυτό έχουν γίνει έλεγχοι στο σύνολο των σχολικών μονάδων της περιοχής μετά τον σεισμό στον Δήμο Ηρακλείου. Το λέω αυτό γιατί η σχολική στέγη είναι αρμοδιότητας των δήμων όπως προκύπτει ξεκάθαρα από τις διατάξεις του άρθρου 75 του ν.3463/2006 σε συνδυασμό με το άρθρο 5 του ν.1894/1990. Σχετικές νομοθετικές διατάξεις επί πολλά χρόνια δίνουν την αρμοδιότητα στην αυτοδιοίκηση για αυτό το σκοπό και το Σύνταγμά μας προβλέπει το τεκμήριο υπέρ της αυτοδιοίκησης, όπως είναι γνωστό. Τώρα εμείς τι κάνουμε πέρα από τον προσεισμικό έλεγχο που κάνει ο δήμος; Είμαστε εδώ να τους συνδράμουμε με τους απαραίτητους πόρους.

Για να έρθω στο δεύτερο επίπεδο της ερώτησή σας, έχουν επαρκείς πόρους σήμερα οι δήμοι για να κάνουν το έργο αυτό; Θα σας απαντήσω γενικότερα στη δευτερολογία μου και θα περιοριστώ τώρα στον Δήμο Ηρακλείου. Συγκεκριμένα θα πω ότι μιλάμε για πέντε διαφορετικά χρηματοδοτικά εργαλεία, πέντε διαφορετικές χρηματοδοτήσεις τις οποίες θα ήθελα συνοπτικά να αναφέρω για να είμαστε καθαροί ότι η κεντρική κυβέρνηση συνδράμει τον Δήμο Ηρακλείου στο έργο του. Μιλάμε μέχρι στιγμής για εκταμίευση ποσού 6,2 εκατομμυρίων ευρώ τα τελευταία χρόνια. Αφορούν, πρώτον, το ποσό του 1,8 εκατομμυρίου ευρώ για την κάλυψη δαπανών εκτέλεσης έργων και επενδυτικών δραστηριοτήτων μέσω των κεντρικών αυτοτελών πόρων. Φυσικά αντίστοιχο ποσό διατίθεται για το 2023.

Δεύτερον, για το ποσό των 667.000 ευρώ το οποίο αφορά ειδικά την επισκευή και συντήρηση σχολικών κτηρίων και διατέθηκαν στον δήμο το 2022. Αναμένεται το ίδιο ποσό το 2023.

Τρίτον, 1,7 εκατομμύριο ευρώ από το ειδικό πρόγραμμα του Υπουργείου Εσωτερικών, το πρόγραμμα «ΦΙΛΟΔΗΜΟΣ ΙΙ» για την υλοποίηση έργων και επενδυτικών δραστηριοτήτων που εντάσσονται στους διάφορους άξονες προτεραιότητας του προγράμματος «ΦΙΛΟΔΗΜΟΣ ΙΙ». Ποσό 408.000 ευρώ για την εκπόνηση μελετών και την υλοποίηση μέτρων και μέσων πυροπροστασίας στις σχολικές μονάδες και ποσό 528.000 ευρώ για την κατασκευή ραμπών και χώρων υγιεινής για την πρόσβαση και την εξυπηρέτηση ατόμων με αναπηρία στις σχολικές μονάδες.

Τέταρτον, από το πρόγραμμα επίσης «ΦΙΛΟΔΗΜΟΣ ΙΙ» ο Δήμος Ηρακλείου έχει χρηματοδοτηθεί με ποσό 1,1 εκατομμυρίου ευρώ για την επισκευή, συντήρηση σχολικών κτηρίων και αύλειων χώρων. Αυτές είναι οι διαφορετικές προσκλήσεις του προγράμματος, κύριε Συντυχάκη.

Πέμπτον, στο πλαίσιο του αναπτυξιακού προγράμματος «ΑΝΤΩΝΗΣ ΤΡΙΤΣΗΣ» είναι ήδη ενταγμένο το έργο του δήμου με τίτλο «Ανέγερση Ειδικού Επαγγελματικού Γυμνασίου - Λυκείου Δήμου Ηρακλείου» προϋπολογισμού περίπου 1 εκατομμυρίου ευρώ και τις επόμενες ημέρες θα υπογραφεί η ένταξη του έργου με τίτλο «Δράσεις αντισεισμικής προστασίας του Δήμου Ηρακλείου» προϋπολογισμού 770.000 ευρώ. Επίσης, έχω να πω ότι συνολικά για τον προσεισμικό έλεγχο υπάρχουν εντάξεις έργων περίπου τριάντα έξι δήμων της χώρας, άλλες δεκαέξι εντάξεις επίκεινται το επόμενο χρονικό διάστημα με συνολικό ποσό περίπου 5 εκατομμύρια ευρώ για τις μελέτες και περίπου 40 εκατομμύρια ευρώ στην περίπτωση που υπάρξουν προβλήματα και χρειαστεί ενίσχυση αυτών των σχολικών μονάδων. Επιφυλάσσομαι στη δευτερολογία μου, κυρία Πρόεδρε, να απαντήσω στο ευρύτερο θέμα που έθεσε ο κ. Συντυχάκης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, τώρα ή εσείς λέτε αλήθεια ή εγώ λέω ψέματα. Προσέξτε να δείτε. Λέτε ότι έχετε δώσει χρήματα στον Δήμο Ηρακλείου και έχει κάνει αντισεισμικούς ελέγχους. Ε, λοιπόν, σας λέω ότι αυτά τα οποία σας ανέφερα στην πρωτολογία είναι αποτέλεσμα της συνάντησης που είχα εγώ με την Αντιδήμαρχο Παιδείας του Δήμου Ηρακλείου. Λοιπόν, ας βγάλει ο καθένας τα συμπεράσματά του. Προφανώς δεν θα αποδείξουμε εδώ ούτε εγώ ούτε εσείς αν είμαστε ελέφαντες κ.λπ.. Η πραγματικότητα όμως είναι αυτή. Δεν πρέπει να κλείνουμε τα μάτια μπροστά σε ένα πρόβλημα, γιατί, επαναλαμβάνω, εάν συμβεί το μοιραίο τι θα κουβεντιάζουμε τότε; Τι θα κουβεντιάζουμε; Απλά να αποδίδουμε ευθύνες; Και το λέω αυτό διότι είναι, πράγματι, ανησυχητική η κατάσταση. Θα σας διαβάσω από απάντηση που δώσατε σε ερώτηση που είχαμε καταθέσει στις 23-11-2020. Είναι η απάντηση που έδωσε η «ΚΤΥΠ Α.Ε.» σχετικά με το πρόβλημα σχολικής στέγης και αντισεισμικής θωράκισης του Δήμου Ηρακλείου. Λέει: «Το πλήθος των σχολικών μονάδων ανά την επικράτεια ανέρχεται σε δεκαέξι χιλιάδες κτηριακές εγκαταστάσεις, γεγονός που καθιστά περιορισμένη αν όχι απαγορευτική την όποια διεξαγωγή προγραμμάτων προσεισμικού ελέγχου από την εταιρεία όταν μάλιστα οι βασικές αρμοδιότητες έχουν ως κύριο αντικείμενο τις νέες μελέτες, κατασκευές και τον εξοπλισμό εκτός των έργων παιδείας και αυτόν της υγείας, δικαιοσύνης, προστασίας του πολίτη και άλλων δημόσιων φορέων. Δηλαδή, η ΚΤΥΠ σάς διαψεύδει. Χτυπάει το καμπανάκι η ίδια η ΚΤΥΠ. Λέει «δεν μπορώ, είναι δεκαέξι χιλιάδες κτηριακές εγκαταστάσεις σε ολόκληρη την Ελλάδα».

Για την παραπάνω κατάσταση, βέβαια, δεν αποτελεί εξαίρεση, αλλά τον κανόνα για ό,τι ισχύει πανελλαδικά. Υπάρχουν διαχρονικές ευθύνες δικές σας, του ΣΥΡΙΖΑ, του ΠΑΣΟΚ παλιότερα, που όχι μόνο δεν προχώρησαν σε ολοκλήρωση των ελέγχων και τις απαραίτητες παρεμβάσεις, όχι μόνο δεν επιτάχυναν το πρόγραμμα κατασκευής νέων σχολείων αλλά με τη μεταφορά της αρμοδιότητας στους δήμους η δραστική περικοπή των κονδυλίων από τον προϋπολογισμό και την υποβάθμιση του αρμόδιου φορέα για τα δημόσια κτήρια και τη μετατροπή του σε ανώνυμη εταιρεία οδήγησαν και οδηγούν σε οριστική απαξίωση τη δημόσια σχολική στέγη. Υπάρχουν, λοιπόν, εδώ ευθύνες διαχρονικές για την κατάσταση των σχολικών κτηρίων, της σχολικής στέγης.

Από κει και μετά για τα ζητήματα συντήρησης πρέπει να πούμε δυο κουβέντες. Τα όποια μέτρα συντήρησης έχουν παρθεί ή παίρνονται αποτελούν εμβαλωματικές λύσεις. Ως τέτοια μπορούν να χαρακτηριστούν. Με πολλά προβλήματα. Δηλαδή, μπαλώματα πρόχειρα. Παραμένουν χρόνια όλες αυτές οι υποθέσεις. Θα σας φέρω μόνο την περίπτωση του Καπετανάκειου Σχολείου -που το έχουμε συζητήσει και εμείς οι δύο εδώ πάλι σε επίκαιρη ερώτηση- που παραδόθηκε ανακαινισμένο το 2020 και την ίδια χρονιά πλημμύρισε δύο φορές. Αυτή, λοιπόν, η κατάσταση έχει να κάνει με το απαράδεκτο θεσμικό πλαίσιο που έχει διαμορφωθεί τα τελευταία χρόνια σύμφωνα με το οποίο η ευθύνη για τη συντήρηση των σχολείων βρίσκεται στους δήμους με μειωμένη τη χρηματοδότηση κατά 70%, με τις τεχνικές υπηρεσίες δραματικά υποστελεχωμένες και με τη λειτουργία της τοπικής διοίκησης να λειτουργεί με ιδιωτικοοικονομικά κριτήρια.

Κλείνω με τα προγράμματα «ΦΙΛΟΔΗΜΟΣ» και «ΑΝΤΩΝΗΣ ΤΡΙΤΣΗΣ». Αναφέρατε συγκεκριμένα ποσά. Σας λέω, λοιπόν, ότι αυτά είναι ελάχιστα. Να τα δώσετε, βεβαίως. Αλλά είναι ελάχιστα μπροστά στο εύρος των πραγματικών αναγκών αλλά και για την ολοκλήρωση των έργων.

Θέλουμε να πιστεύουμε ως ΚΚΕ ότι τα ερωτήματα που σας έχουμε θέσει είναι σαφή και ζητάμε άλλο τόσο σαφείς να γίνουν και οι απαντήσεις σας. Δηλαδή, χρονοδιάγραμμα αντισεισμικών ελέγχων, χρηματοδότηση στο ύψος των αναγκών και όσα έχετε υποσχεθεί ότι θα δίνατε μετά τους σεισμούς. Και νέα σχολικά κτήρια σύγχρονα και ασφαλή με αποκλειστική ευθύνη του κράτους.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο παρακαλώ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Ήθελα να καταθέσω το έγγραφο στα Πρακτικά και να μη διαβάσω λεπτομέρειες, αλλά όμως θα αναγκαστώ να το κάνω, γιατί δεν θέλω να φανεί ότι εγώ λέω κάτι διαφορετικό από αυτό που λέει ο κ. Συντυχάκης ή ότι κάποιος λέει ψέματα.

Λοιπόν, σας διαβάζω από το έγγραφο το οποίο θα καταθέσω στα Πρακτικά: «Σύμφωνα με τα διάφορα δελτία αυτοψίας που έχουν συνταχθεί μετά από τις μελέτες προσεισμικού ελέγχου, που έγιναν μετά το σεισμό της 27ης Σεπτεμβρίου του 2021 έχουμε: Διερεύνηση και αποτίμηση φέρουσας ικανότητας του 7ου, του 12ου,του 24ου και του 31ου Δημοτικών Σχολείων, στατική επάρκεια στο 7ο, στο 12ο και μελέτη στατικής ενίσχυσης στο 24ο και 31ο Δημοτικό Σχολείο, εργασίες με προϋπολογισμό 1,5 εκατομμύριο ευρώ και με επέκταση περίπου μισό εκατομμύριο ευρώ στις διάφορες παρεμβάσεις στο 7ο, στο 12ο, στο 24ο, στο 31ο Δημοτικό Σχολείο, στο Δημοτικό Σκαλανίου, στο συγκρότημα σχολικών κτηρίων Τάλως, στο 34ο Δημοτικό Σχολείο, στο νηπιαγωγείο στις Κάτω Ασίτες, στα ΚΔΑΠ Ασιτών και Αυγενικής κ.ο.κ., και διάφορες δευτεροβάθμιες επιτροπές προσεισμικού ελέγχου στα σχολεία 2ο Δημοτικό, 23ο Δημοτικό, 9ο Δημοτικό, 11ο Δημοτικό, Δημοτικό Σχολείο Σκαλανίου… κ.ο.κ., να μην τα διαβάσω όλα αυτά τα οποία είναι στο έγγραφο το οποίο θα καταθέσω στα Πρακτικά.

Άρα προσεισμικός έλεγχος γίνεται, δευτεροβάθμιος και όχι μόνο πρωτοβάθμιος.

Οτιδήποτε χρειαστεί για την αποκατάσταση και ενίσχυση, φυσικά, είναι αυτονόητο ότι θα ενισχυθεί ο δήμος για τη χρηματοδότηση -αναφερθήκατε και εσείς στην Επιτροπή Κρατικής Αρωγής που εισηγείται σε τέτοιου είδους θέματα- άρα δεν θα θέλαμε να διαφωνήσουμε σε αυτά.

Αυτό που θα ήθελα να τονίσω, όμως -επειδή πολύ σωστά λέτε- τι κάνουμε για το γερασμένο σχολικό κτηριακό απόθεμα. Εκεί έχω να σας πω ότι μετά τον σεισμό στην Τουρκία, όπως ξέρετε που δυστυχώς κόστισε τη ζωή σε τόσες χιλιάδες συνανθρώπους μας και στη Συρία, υπάρχει σε εξέλιξη μία επιτροπή με εντολή του Πρωθυπουργού, όπου συμμετέχει και το Υπουργείο Εσωτερικών αλλά και άλλα Υπουργεία, μεταξύ των οποίων φυσικά και το Υπουργείο Πολιτικής Προστασίας και Κλιματικής Κρίσης,το Υπουργείο Υποδομών και είμαστε στην τελική φάση επεξεργασίας μιας διάταξης που θα έχει πολύ γρήγορη διαδικασία καθολικού προσεισμικού ελέγχου στα δημόσια κτήρια.

Φυσικά, με προτεραιοποίηση επικινδυνότητας με βάση και τον κανονισμό αντισεισμικής προστασίας που τα διέπει, ανάλογα με το έτος κατασκευής τους και πιστεύω θα προχωρήσουμε πολύ γρήγορα σε αυτό, γιατί είναι, πραγματικά, απαίτηση όλων, τα παιδιά μας να πηγαίνουν σε ασφαλή σχολικά κτήρια αλλά και φυσικά σε όλους τους συναλλασσόμενους με τις δημόσιες υπηρεσίες να μπαίνουν σε ασφαλή δημόσια κτήρια.

Πολύ γρήγορα θα έχουμε ανακοινώσεις και γι’ αυτό.

Σας ευχαριστώ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τέσσερις μαθήτριες και μαθητές και είκοσι μέλη από τους Συλλόγους Γονέων και Κηδεμόνων των Δημοτικών Σχολείων Μελάμπων και Αγίας Γαλήνης Ρεθύμνου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Και τώρα θα συζητηθεί η πρώτη με αριθμό 534/6-3-2023 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Για την απώλεια της κύριας κατοικίας αποκλειστικά υπαίτια είναι η παρούσα Κυβέρνηση».

Στην επίκαιρη ερώτηση θα απαντήσει ο Αναπληρωτής Υπουργός Οικονομικών κ. Σκυλακάκης.

Κύριε συνάδελφε, έχετε τον λόγο για δύο λεπτά, σας παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Ποιος άλλος θα μπορούσε να ήταν υπαίτιος για την απώλεια της προστασίας της πρώτης κατοικίας παρά μόνο η παρούσα Κυβέρνηση, η οποία κατήργησε τη δυνατότητα προστασίας της πρώτης κατοικίας, καταργώντας τον ν.4605/2019.

Κύριε Υπουργέ -είχαμε συνηθίσει τον κ. Σταϊκούρα για τα θέματα του χρέους και των πλειστηριασμών, δεν γνωρίζω αν είναι στο χαρτοφυλάκιό σας- όπως γνωρίζετε η προστασία της πρώτης κατοικίας προβλέπεται με τον γνωστό νόμο Κατσέλη, τον ν.3869/2010.

Θέλω στην πρωτολογία μου να προλάβω τα πιθανά επιχειρήματα, επειδή μιλάτε τελευταίος, σύμφωνα με τον Κανονισμό: Η κυβέρνηση του ΣΥΡΙΖΑ αντικατέστησε τον Φεβρουάριο του 2019 αυτόν τον νόμο με τον ν.4605/2019, τον γνωστό νόμο Σταθάκη. Και τον αντικατέστησε και δεν τον κατήργησε, διότι ο γνωστός νόμος Κατσέλη, κύριε Υπουργέ, είχε και αδυναμίες: Δεν μπορούσε να αξιοποιηθεί από τους μικροεμπόρους, τους ελεύθερους επαγγελματίες. Έτσι, λοιπόν, αυτός ο νόμος, ο νόμος Σταθάκη, έδινε τη δυνατότητα -όχι οριζόντια προστασία- σε κάποιον πολίτη, είτε ήταν έμπορος είτε ιδιωτικός υπάλληλος είτε δημόσιος υπάλληλος ή συνταξιούχος να ζητήσει από το δικαστήριο την προστασία της πρώτης του κατοικίας.

Αυτόν τον νόμο εσείς τον διατηρήσατε για δέκα μήνες περίπου και ήρθατε με τον πτωχευτικό νόμο και καταργήσατε, επαναλαμβάνω, την προστασία της πρώτης κατοικίας. Και για να είμαι ακριβής, δίκαιος και αντικειμενικός πάνω απ’ όλα, τη δυνατότητα -επαναλαμβάνω- προστασίας της πρώτης κατοικίας. Έτσι σήμερα ο κανόνας είναι ότι όλοι πλέον πτωχεύουν, όλοι χάνουν την πρώτη κατοικία με εξαίρεση τους ευάλωτους -αυτούς οι οποίοι θα χαρακτηριστούν ευάλωτοι- οι οποίοι θα μπορούν για δέκα χρόνια να νοικιάζουν το σπίτι τους, όχι να είναι ιδιοκτησία.

Ήρθε και η πρόσφατη απόφαση του Αρείου Πάγου, η οποία, βέβαια, δεν έκρινε το επίδικο. Ξέρετε, έγινε μια παρανόηση. Το επίδικο δεν ήταν αν θα γίνονται ή όχι πλειστηριασμοί. Ο Άρειος Πάγος έκρινε το ποιος θα τους κάνει τους πλειστηριασμούς, όχι αν θα γίνονται ή όχι. Καθήκον, όμως, της πολιτείας είναι να υπάρχει ένα πλαίσιο προστασίας της πρώτης κατοικίας.

Και κλείνω, κυρία Πρόεδρε, προφητεύοντας ότι θα πείτε για τον εξωδικαστικό συμβιβασμό, ο οποίος, βέβαια, -από τα στοιχεία που υπάρχουν- δεν έχει ωφελήσει την πλειοψηφία των δανειοληπτών.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε, που ήσασταν και συνεπής στον χρόνο.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Κατ’ αρχάς, επειδή είναι η πρώτη φορά που παίρνω τον λόγο μετά από αυτά που συνέβησαν, να πω τα συλλυπητήριά μου για το φοβερό δυστύχημα στα Τέμπη και τις οικογένειες των θυμάτων και στα θύματα που επέζησαν και είναι τραυματίες και να ευχηθώ το καλύτερο γι’ αυτούς.

Πάμε τώρα στο θέμα που θέτει ο αγαπητός συνάδελφος από τον ΣΥΡΙΖΑ.

Η προστασία της πρώτης κατοικίας είναι ένα κομμάτι της συνολικής πτωχευτικής διαδικασίας. Η Ελλάδα, δυστυχώς, μέχρι το 2020 δεν είχε πραγματική πτωχευτική διαδικασία για τα φυσικά πρόσωπα. Ένα φυσικό πρόσωπο το οποίο πτώχευε δεν είχε τρόπο να απαλλαγεί από τις υποχρεώσεις του και παρέμενε δέσμιο στα χρέη που κάποτε είχε συσσωρεύσει.

Το καινούργιο Πτωχευτικό Δίκαιο που έφερε αυτή η Κυβέρνηση έθεσε ένα πλαίσιο με το οποίο μπορούν οι άνθρωποι, τα φυσικά πρόσωπα, να απαλλαγούν οριστικά από τα χρέη τους και να κάνουν ένα καινούργιο ξεκίνημα και έθεσε και ένα πλαίσιο προστασίας της πρώτης κατοικίας για τα ευάλωτα νοικοκυριά, το οποίο εξασφαλίζει ότι δεν θα βρεθούν έξω από το σπίτι τους -για να το πούμε απλά- και θα έχουν για πολύ χρόνο τη δυνατότητα να παραμείνουν στο σπίτι τους και τη δυνατότητα να το ανακτήσουν με κάποιο τρόπο, εφόσον πληρωθούν κάποια χρήματα πίσω. Επίσης, έβαλε και μια βοήθεια του κράτους σε αυτή την προσπάθεια που μπορεί να καταβάλλει ένα ευάλωτο νοικοκυριό.

Ταυτόχρονα, το καινούργιο αυτό πλαίσιο έχει δημιουργήσει ένα πολύ μεγάλο αριθμό ρυθμίσεων που έγιναν σε κόκκινα δάνεια, χωρίς να χρειαστεί να φτάσουμε στον εξωδικαστικό συμβιβασμό ή στο ίδιο το Πτωχευτικό Δίκαιο. Και με αυτή την έννοια έχουμε αρχίσει και επιλύουμε αυτό το μεγάλο πρόβλημα το οποίο δημιούργησε η πολυετής κρίση.

Υπάρχει εύκολη λύση σε ένα πρόβλημα προστασίας της πρώτης κατοικίας; Όχι, δεν υπάρχει εύκολη λύση, ειδικά για τα μη ευάλωτα νοικοκυριά τα οποία έχουν και πρόσθετη περιουσία. Αισθάνονται οι άνθρωποι αδικημένοι; Πάντα αισθάνονται αδικημένοι γιατί έτσι είναι η φύση των πραγμάτων: Όταν έχεις μία οφειλή και αυτή η οφειλή συνδέεται με την περιουσία σου συνολικά, πάντα, αισθάνεσαι την αδικία του να χάσεις την περιουσία. Υπάρχει ένα μειονέκτημα σε όλα αυτά τα συναισθήματα -επειδή πάντα κάποιος πληρώνει- από πίσω από τις οφειλές βρίσκεται στο τέλος της ημέρας ο φορολογούμενος, ο οποίος είναι ο άλλος που πληρώνει όταν αποτυγχάνει ένα δάνειο και χρειαζόμαστε, παράδειγμα, να καλύψουμε εμείς ως φορολογούμενοι ένα κομμάτι των χρεών, γιατί δεν είναι μόνο τα χρέη των τραπεζών, είναι και τα χρέη προς το δημόσιο και τον ΕΦΚΑ που περιλαμβάνονται σε όλη αυτή τη διαδικασία.

Δεν θα μπω στη συζήτηση, τουλάχιστον στην πρωτολογία μου, τι έκανε η προηγούμενη κυβέρνηση και τι έκανε η σημερινή. Απλώς θα πω ένα νούμερο. Σήμερα τα κόκκινα δάνεια έχουν μπει σε μια διαδικασία ρύθμισης και επανέρχεται η οικονομία και το τραπεζικό σύστημα σε μια φυσιολογική λειτουργία. Αυτό έγινε χωρίς να έχουμε μαζικές εξώσεις και μαζική απώλεια κατοικιών. Η πρόβλεψη, αγαπητέ συνάδελφε, είναι ότι δεν θα έχουμε μια τέτοια διαδικασία, ότι οι άνθρωποι και η οικονομία και οι εμπλεκόμενοι θα μπορέσουν με τη βοήθεια των εργαλείων, που έχουμε φτιάξει να ρυθμίσουν στη συντριπτική πλειοψηφία των περιπτώσεων αυτά τα χρέη. Προφανώς θα υπάρχει και ένα κομμάτι πλειστηριασμών που θα γίνουν, όπως υπήρχε και στα προηγούμενα χρόνια προ της κρίσης και όσο καλύτερα πηγαίνει η οικονομία, αυτό το κομμάτι θα περιορίζεται.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, για να είμαι ειλικρινής δεν περίμενα ότι θα μου πείτε αν υπάρχει ή όχι προστασία της πρώτης κατοικίας, όχι γιατί δεν γνωρίζετε, αλλά γιατί δεν θέλετε. Κρατήστε μόνο τούτο: Η διαφορά ακόμα και της φρασεολογίας. Εγώ κάνω λόγο για δυνατότητα προστασίας της πρώτης κατοικίας και εσείς πώς ξεκινήσατε; Ότι στη χώρα μας δεν υπήρχε πτωχευτική διαδικασία. Ξέρετε αυτή είναι τραπεζική ορολογία. Το πώς θα πτωχεύουν σας ενδιαφέρει περισσότερο οι πολίτες ή πώς θα έχουν τη δυνατότητα να σώσουν το σπίτι τους; Μάλλον για το πρώτο ενδιαφέρεστε.

Δεν μπήκατε στην ουσία του εξωδικαστικού. Είπατε για τους ευάλωτους. Μπορείτε να πείτε στο Σώμα σήμερα και στον ελληνικό λαό πόσοι έχουν κριθεί ευάλωτοι και πόσοι αξιοποιούν ως νοικάρηδες τη ρύθμιση του εξωδικαστικού; Θα σας πω εγώ και διαψεύστε με. Είναι σαράντα οκτώ. Θεωρείται επιτυχία ότι μόνο σαράντα οκτώ -ούτε πενήντα- έχουν κριθεί ευάλωτοι; Όχι.

Τι έγινε πριν δύο εβδομάδες, κύριε Υπουργέ; Ξέρετε, έχετε αναδειχθεί ως Κυβέρνηση του ψέματος και στην επικοινωνία και θα σας πω γιατί. Στην «ΚΑΘΗΜΕΡΙΝΗ» έγραφε: «Κούρεμα, τι προβλέπει ο εξωδικαστικός; Έως 72% επί της βασικής οφειλής, έως 90% στους τόκους, 95% στις προσαυξήσεις». Και εγώ ρωτώ: Πόσοι άνθρωποι -όχι από αυτούς που εντάχθηκαν- έχουν πράγματι ελαφρυνθεί από τον εξωδικαστικό μηχανισμό; Να σας πω εγώ. Έχουν ενταχθεί τρεισήμισι χιλιάδες έως 20 Φεβρουαρίου. Βγείτε και πείτε ότι απ’ αυτούς τους τρεισήμισι χιλιάδες συμπολίτες μας στους πεντακόσιους διαγράφηκε η βασική οφειλή 30%, 40%, 50%. Μπορείτε να το πείτε αυτό; Όχι.

Επίσης, είπατε ότι δεν θέλετε να έρθετε σε αντιπαραβολή με το τι ίσχυε προηγουμένως. Γιατί δεν το κάνετε; Είπατε επίσης δεν είναι εύκολο πράγμα η προστασία της πρώτης κατοικίας. Για σας είναι πολύ πιο εύκολο η πτωχευτική διαδικασία -προφανώς την ξέρετε άπταιστα-, παρά να θεσπίσετε ένα πλαίσιο. Κύριε Υπουργέ, ανέφερα πριν ότι πρέπει να δοθεί η δυνατότητα στον πολίτη, ο οποίος δεν μπορεί να ανταπεξέλθει στις δανειακές του υποχρεώσεις, να σώσει την πρώτη του κατοικία. Εσείς ως Υπουργός δεν μπορείτε να ξέρετε αν οι εν δυνάμει εξήντα χιλιάδες, που αιτήθηκαν στον εξωδικαστικό έχουν πραγματικά πρόβλημα. Ως πολιτεία, όμως, οφείλετε να δώσετε τη δυνατότητα στον πολίτη να σώσει την πρώτη κατοικία. Δεν το κάνετε. Για ποιον λόγο δεν το κάνετε; Υπήρχε ψηφισμένο, Φεβρουάριο του 2019 και το καταργήσατε εσείς.

Τελειώνω με τη μαζική απώλεια κατοικιών. Κύριε Υπουργέ, θα την προσκομίσω στα Πρακτικά. EUROSTAT, η ιδιοκατοίκηση στη χώρα μας από το 2019 έως και τέλη του 2021 μειώθηκε σχεδόν δύο ποσοστιαίες μονάδες. Αυτό αντιστοιχεί σε ογδόντα δύο χιλιάδες σπίτια. Πώς χάνεται ένα σπίτι; Με δύο τρόπους, είτε με πλειστηριασμούς είτε με πώληση, εκούσια.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, σας παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Κλείνω, κυρία Πρόεδρε, και σας ευχαριστώ για την ανοχή.

Η πραγματικότητα είναι ότι επί δικιάς σας διακυβέρνησης μειώθηκε η ιδιοκατοίκηση στη χώρα μας. Χάθηκαν ογδόντα δύο χιλιάδες σπίτια, κύριε Υπουργέ, και αυτό είναι δικό σας, της Κυβέρνησής σας, επίτευγμα, διότι με τον πτωχευτικό νόμο καταργήσατε τα πάντα.

Ευχαριστώ.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Αυτό το στατιστικό άλμα από την ιδιοκατοίκηση στην απώλεια κατοικιών δεν μπορώ να το ακολουθήσω, κύριε συνάδελφε, για τον απλό λόγο ότι σε μια ανώμαλη οικονομική περίοδο στην οποία οι άνθρωποι δεν μπορούσαν να βρουν δουλειά, διότι υπήρχε η κρίση της πανδημίας και πολλοί ήταν με χρήματα που έδινε το κράτος μόνον, είναι σαφές ότι αλλάζουν πολύ περισσότερες συμπεριφορές από ό,τι εσείς αναφέρετε και είναι πολύ πιο σύνθετο το στατιστικό στοιχείο της ιδιοκατοίκησης από το πώς οι πλειστηριασμοί γίνονταν. Άλλωστε είναι σαφές ότι δεν επρόκειτο για πλειστηριασμούς στη φάση εκείνη, αυτό που δημιούργησε τα νούμερα που αναφέρατε.

Η πτωχευτική διαδικασία, παρά το γεγονός ότι την προσπεράσατε με μεγάλη ευκολία και επιτιμητικά, έχει ιδιαίτερη σημασία, διότι πάρα πολλοί άνθρωποι μετά είχαν χρέη μεγαλύτερα των περιουσιών τους. Όταν είχαν χρέος μεγαλύτερο της περιουσίας -και αυτό έγινε και σε πολλούς που πήραν στεγαστικά δάνεια- μέχρι να ισχύσει το Πτωχευτικό Δίκαιο και αφού έχαναν την περιουσία, μετά έμεναν σκλάβοι, αιχμάλωτοι των χρεών τους και δεν υπήρχε τρόπος να απελευθερωθούν.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Επίσης, υπήρχαν πάρα πολλοί άνθρωποι που είχαν χρέη και δεν είχαν περιουσία και αυτοί παρέμεναν αιχμάλωτοι αυτών των χρεών. Αυτό ας το βγάλουμε έξω από την πολιτική αντιπαράθεση. Είναι θετικό ότι υπάρχει μια διαδικασία για να μπορεί να ξεκινήσει ξανά κανείς απελευθερωμένος από τα χρέη που κάποια στιγμή δημιούργησε.

Πόσοι έχουν χρησιμοποιήσει το εργαλείο; Αυτό το εργαλείο είναι πρώιμο, αλλά η μεγάλη του αξία δεν θα βρεθεί στο πώς θα το χρησιμοποιήσουν. Στη δική σας περίπτωση δεν θυμάμαι να το χρησιμοποίησε κανείς από τα στοιχεία που είχα δει στον νόμο που αναφέρατε του ΣΥΡΙΖΑ. Σημασία έχει πόσοι δεν θα φτάσουν εκεί, διότι μέσα από τον συνδυασμό των ρυθμίσεων που θα έχουμε, θα μπορέσουν να βρουν μια λύση πολύ νωρίτερα και αυτοί είναι πάρα πολλοί. Μόνο η επιστροφή σε πρασίνισμα δανείων μετά από συζητήσεις δανειοληπτών και των περίφημων funds είναι πάνω από εκατό χιλιάδες και πολλοί άλλοι έκαναν ρυθμίσεις.

Συνεπώς θεωρώ ότι είναι μια θετική εξέλιξη γενικότερα ο μεγάλος αριθμός των ρυθμίσεων και να σας πω την αλήθεια προτιμώ οι ρυθμίσεις αυτές να προηγούνται του εξωδικαστικού ή του πτωχευτικού, παρά να είναι μέσα εκεί. Σημαίνει ότι μειώνουμε το μέγεθος του προβλήματος.

Σε ό,τι αφορά τώρα τους ευάλωτους, η βασική δυσκολία για να πας στον εξωδικαστικό και μετά στον πτωχευτικό, ακόμη παραπάνω, είναι ότι προβλέπεται πλέον μια εξονυχιστική διαδικασία διακρίβωσης της περιουσίας, κάτι που πολλοί από αυτούς, που εμείς κατηγοριοποιούμε ως πολιτεία ως ευάλωτους δεν επιθυμούν να αξιοποιήσουν.

Ξέρουμε ότι έχουμε αδυναμία καταγραφής των ευάλωτων νοικοκυριών. Αυτή είναι μια πάγια αδυναμία του ελληνικού κράτους, που συνδέεται και με τα φαινόμενα μεγαλύτερης περιουσίας από αυτή που δηλώνεται και μεγαλύτερων εισοδημάτων από αυτά που δηλώνονται στις φορολογικές αρχές. Αυτά είναι υπαρκτά φαινόμενα. Δεν νομίζω ότι υπάρχει κανείς στην Αίθουσά μας, ακόμη και όταν είναι γεμάτη, ο οποίος να έχει αμφιβολία ότι είναι έτσι. Αυτό δυσκολεύει όλη την άσκηση κοινωνικής πολιτικής.

Η γνώμη μου είναι ότι τα εργαλεία δίνουν τη δυνατότητα στους πολίτες, που είναι, πράγματι, ευάλωτοι να έχουν μια προστασία που πρακτικά τους διασφαλίζει για πάρα πολύ καιρό. Κάναμε κάποιες προσπάθειες τώρα πρόσφατα με μία τροπολογία για να διευκολύνουμε και να πιέσουμε τα λεγόμενα funds, για να προχωρήσουν κι αυτά περισσότερο αποφασιστικά σε ρυθμίσεις.

Όμως, θα ήταν μεγάλης αξίας εάν όλα αυτά δεν τα βάζαμε τόσο στην έννοια του τι έκανε ο ένας και τι έκανε ο άλλος γιατί το πρόβλημα είναι αντικειμενικό και προήλθε από την κρίση. Θα σας έλεγα ότι προήλθε από την κρίση και μετά από την κρίση των τραπεζών η οποία επιδείνωσε τα πράγματα. Αυτό το αντικειμενικό πρόβλημα ο μόνος τρόπος για να διορθωθεί, κατά τη γνώμη μου, είναι ο χρόνος και η καλή λειτουργία της οικονομίας.

Ό,τι και να κάνουμε εμείς, εάν δεν υπάρχει χρόνος και καλή λειτουργία της οικονομίας, το πρόβλημα θα παραμένει μεγάλο. Όσο υπάρχει χρόνος, καλή λειτουργία της οικονομίας και το τραπεζικό σύστημα ανακάμπτει, τόσο και οι ρυθμίσεις θα γίνονται καλύτερες και οι άνθρωποι που θα πιέζονται θα είναι πολύ λιγότεροι.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Περνάμε τώρα στην πέμπτη με αριθμό 537/6-3-2023 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Οικονομικών, με θέμα: «Άμεση λύση στο θέμα των στεγαστικών δανείων των παλιννοστούντων ομογενών». Στην επίκαιρη ερώτηση θα απαντήσει ο Αναπληρωτής Υπουργός Οικονομικών κ. Θόδωρος Σκυλακάκης.

Κύριε Μεϊκόπουλε, έχετε τον λόγο για την πρωτολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κι εγώ με τη σειρά μου παίρνω τον λόγο για πρώτη φορά μετά από το τραγικό δυστύχημα στα Τέμπη. Συνεπώς, όπως πολύ σωστά έπραξε προηγουμένως ο Υπουργός, θα ήθελα κι εγώ να συλλυπηθώ τις οικογένειες των θυμάτων και να ευχηθώ ταχεία ανάρρωση στους τραυματίες, που βρίσκονται ακόμα στα νοσοκομεία. Ευελπιστώ η οργανωμένη πολιτεία να χύσει άπλετο φως στις πραγματικές αιτίες του δυστυχήματος, αλλά και να υποδειχθούν οι πραγματικά υπαίτιοι.

Κύριε Υπουργέ, θα μπω κατευθείαν στο θέμα, χωρίς περιστροφές. Οι παλιννοστούντες Ελληνοπόντιοι ομογενείς, από χώρες της πρώην Σοβιετικής Ένωσης, στη Μαγνησία αλλά και σε πολλές άλλες πόλεις της Ελλάδος, βρίσκονται καθημερινά υπό την ασφυκτική πίεση και τον βομβαρδισμό τηλεφωνημάτων από τράπεζες, εισπρακτικές εταιρείες και funds, που τους ζητούν να εξοφλήσουν εφάπαξ το ποσό που οφείλουν από στεγαστικά δάνεια που έλαβαν κατά την άφιξή τους στην Ελλάδα.

Πρόκειται, λοιπόν, για στεγαστικά δάνεια ύψους 60.000 ευρώ που χορηγήθηκαν από το 1990 έως το 2004 στους παλιννοστούντες ομογενείς στο πλαίσιο του κρατικού προγράμματος για την κοινωνική τους αποκατάσταση με την εγγύηση φυσικά του ελληνικού δημοσίου, σύμφωνα και με τους όρους της σύμβασης.

Αυτά δόθηκαν πρωτίστως με κοινωνικά και δημογραφικά κριτήρια και δευτερευόντως με τραπεζικά. Ήταν στην ουσία η υπόσχεση της πολιτείας στους ανθρώπους αυτούς για στέγη και εργασία στη μητέρα πατρίδα. Κατά τη διάρκεια, όμως, της οικονομικής κρίσης πολλά από τα δάνεια αυτά σταμάτησαν να εξυπηρετούνται, λόγω της γενικότερης οικονομικής στενότητας αλλά και της ανεργίας, που μαστίζει ιδιαίτερα τη συγκεκριμένη πληθυσμιακή ομάδα.

Η Κυβέρνηση, λοιπόν, παρ’ όλο που γνώριζε το ζήτημα, εν μέσω πανδημίας με απόφαση του Υπουργείου Οικονομικών που αφορά τα δάνεια που δόθηκαν με την εγγύηση του ελληνικού δημοσίου, έδωσε το πράσινο φως στα πιστωτικά ιδρύματα να αυξήσουν τις πιέσεις τους προς τους δανειολήπτες με ειδοποιητήρια, απειλώντας ότι θα μεταβιβάσουν τις ανεξόφλητες οφειλές της αρμοδιότητας των ΔΟΥ ή ότι θα πάρουν μέτρα αναγκαστικής είσπραξης και κατάσχεσης. Οι τράπεζες φυσικά έλαβαν το σήμα αυτό, άδραξαν την ευκαιρία και σήμερα χιλιάδες παλιννοστούντες στην Ελλάδα αγωνιούν ότι θα χάσουν το σπίτι τους.

Συνεπώς η ερώτηση είναι πάρα πολύ απλή. Προτίθεστε, κύριε Υπουργέ, να επιλύσετε το πρόβλημα που έχει δημιουργηθεί με τα δάνεια των παλιννοστούντων ομογενών με τρόπο δίκαιο, βιώσιμο και έχοντας φυσικά ως προτεραιότητα την προστασία της κύριας κατοικίας τους;

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Μεϊκόπουλε.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν ανέφερε ο αξιότιμος συνάδελφος της Αντιπολίτευσης κάτι πολύ σημαντικό, το οποίο πρέπει να το ξέρει η Αίθουσα και οι ενδιαφερόμενοι. Δεν ανέφερε ότι το βασικό πρόβλημα, που είχαμε με αυτά τα δάνεια ήταν ότι απεδείχθη ότι για ένα σημαντικό χρονικό διάστημα η εγγύηση του ελληνικού δημοσίου, την οποία θεωρούσαν οι παλιννοστούντες ότι είχε δοθεί, δεν είχε δοθεί νόμιμα. Και όταν μετά από πολλά χρόνια που το θέμα έμενε τελείως στα συρτάρια και αφού υπήρξε μία πολύ ισχυρή πίεση από την πλευρά των θεσμών, μια που ήταν κομμάτι των μνημονιακών υποχρεώσεων που ανελήφθησαν μέχρι να φύγουμε από την εποπτεία, να λυθεί το θέμα των εγγυημένων δανείων αποκαλύφθηκε, όταν οι τράπεζες έφεραν τα χαρτιά, ότι δεν ήταν νόμιμες αυτές οι εγγυήσεις.

Και έτσι ξαφνικά, μετά την αποκάλυψη ότι δεν ήταν νόμιμες οι εγγυήσεις, τα δάνεια γύρισαν στις τράπεζες, για την ακρίβεια στα funds, γιατί τα περισσότερα από αυτά είχαν κοκκινίσει, τα οποία ξεκίνησαν και άρχισαν πράγματι να κυνηγούν τους συγκεκριμένους ανθρώπους.

Αυτό είχε μια βασική αδυναμία από την πλευρά του κράτους ως γεγονός, ότι οι παλιννοστούντες που έλαβαν την εγγύηση τότε και προχώρησαν στη χρήση αυτού του δανείου καλή τη πίστει θεωρούσαν ότι η εγγύηση αυτή ίσχυε. Δυστυχώς, απεδείχθη ότι η εγγύηση αυτή δεν ίσχυε. Και κατά τη γνώμη μου το τραπεζικό σύστημα και το κράτος είχαν μεγαλύτερη ευθύνη για την μη ισχύ αυτής της εγγύησης, διότι έπρεπε πολύ περισσότερο να γνωρίζουν απ’ ότι αυτοί που έλαβαν τα δάνεια.

Συνεπώς και γι’ αυτόν τον λόγο ήρθαμε και στο άρθρο 44 του ν.5024/2023 αναβιώσαμε αναδρομικά την εγγύηση του ελληνικού δημοσίου σε όλα τα δάνεια που συνομολογήθηκαν κατ’ εφαρμογή και υπό τους όρους των παραπάνω κοινών υπουργικών αποφάσεων, ώστε να καλύπτονται από την εγγύηση του ελληνικού δημοσίου όλα αυτά τα δάνεια. Και γι’ αυτό και προβλέφθηκε, επίσης, να εξεταστούν αιτήματα κατάπτωσης εγγυήσεων προς στο ελληνικό δημόσιο, τα οποία είτε είναι εκκρεμή είτε είχαν απορριφθεί να μπορούν να ξαναεξεταστούν και να επαναδοθεί η εγγύηση του ελληνικού δημοσίου στους ανθρώπους αυτούς.

Στη δευτερολογία μου θα πω και τα υπόλοιπα, για να μη σας παίρνω περισσότερο χρόνο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, παρακολούθησα με πολύ ενδιαφέρον τα όσα καταθέσατε δημόσια ως απάντηση. Νομίζω όμως ότι και εσείς καταλαβαίνετε ότι απλώς να νομοθετηθεί η αναδρομική ισχύ της εγγύησης του ελληνικού δημοσίου σε σχέση με τα συγκεκριμένα δάνεια, είναι μια μερική λύση, δεν είναι ολιστική λύση. Και εάν επιμείνετε ότι αυτός είναι και ο ολιστικός σας σχεδιασμός, να ξέρετε ότι κινδυνεύετε να χαρακτηριστείτε ότι προβαίνετε σε έναν νομοθετικό αντιπερισπασμό.

Πρόσφατα, είχα μια συνάντηση με παλιννοστούντες ομογενείς της Μαγνησίας και νομίζω ότι αξίζει να αναφερθώ σε ορισμένα πράγματα που εξήχθησαν ως συμπεράσματα από αυτή. Πρόκειται επί της ουσίας, κύριε Υπουργέ, για οικογένειες, πολλές από τις οποίες αντιμετωπίζουν δυσκολίες διαβίωσης. Πολλοί από αυτούς τους ανθρώπους είναι και χαμηλοσυνταξιούχοι. Παρ’ όλο λοιπόν που τους έχουν δοθεί διαβεβαιώσεις για την ευνοϊκή διευθέτηση του ζητήματος, βρίσκονται σήμερα αντιμέτωποι με την απώλεια της κατοικίας τους, που αποτελεί στη συντριπτική πλειοψηφία την κύρια και μοναδική κατοικία.

Διάβασα ότι πρόσφατα υπήρξε μια συνάντηση που είχε η Πανελλήνια Ομοσπονδία Παλιννοστούντων Ελληνοποντίων με τον κ. Σκέρτσο και προτάθηκε να ενταχθούν στην πλατφόρμα του πτωχευτικού νόμου και να καταβάλουν ένα ποσό μηνιαία. Όμως, στην πλατφόρμα αυτή μπορούν να ενταχθούν άτομα έως τριάντα πέντε ετών και, όπως σας προανέφερα, πολλά από αυτά τα άτομα, τους παλιννοστούντες, είναι άτομα πολύ μεγαλύτερης ηλικίας.

Έχει λοιπόν ενδιαφέρον να δούμε στην πράξη τι σημαίνει για την καθημερινότητα των ανθρώπων. Παράδειγμα πρώτο. Το Ειρηνοδικείο του Βόλου έχει ήδη προχωρήσει στην έκδοση διαταγών πληρωμής υπέρ των τραπεζών, που είναι το πρώτο βήμα για πλειστηριασμούς ή κατασχέσεις. Συνεπώς οι παλιννοστούντες ομογενείς, που είναι μια ευάλωτη κοινωνική ομάδα, αντιμετωπίζεται μέχρι και σήμερα με ιδιαίτερη σφοδρότητα και επιθετικότητα από τις τράπεζες, χωρίς να έχουν τις περισσότερες φορές τη δυνατότητα πρόσβασης σε νομική βοήθεια και καθοδήγηση.

Δεν είναι -και φαντάζομαι θα συμφωνήσετε σε αυτό- ούτε στρατηγικοί κακοπληρωτές ούτε μπαταχτσήδες. Κι όμως σήμερα δέχονται απειλητικά τηλεφωνήματα που τους λένε επί της ουσίας να φύγουν από τα σπίτια τους. Πρόκειται δηλαδή για ανθρώπους που δεν τους δίνεται η δυνατότητα να ρυθμίσουν τις οφειλές τους για να κρατήσουν τα σπίτια τους.

Υπάρχουν λοιπόν σοβαρά ζητήματα, που αφορούν τα δάνεια των παλιννοστούντων, τα οποία φαίνεται να αποτελούν προτεραιότητα για τραπεζικά ιδρύματα και κυρίως για τα funds του εξωτερικού από τους πιστωτές, που αιτούνται την καταβολή των ληξιπρόθεσμων οφειλών, χωρίς να καταγγείλουν τη σύμβαση, μέχρι το φαινόμενο να εκδίδονται μέχρι και διαταγές πληρωμής, χωρίς προηγουμένως να έχει καταγγελθεί η σύμβαση.

Επιπλέον, υπάρχουν πολλές ενώσεις δανειοληπτών, οι οποίες έχουν προχωρήσει σε εξώδικα για διαταγές πληρωμής που έλαβαν παλιννοστούντες ομογενείς, χωρίς να τους έχει δοθεί πρώτα η δυνατότητα ρύθμισης των οφειλών τους από τις τράπεζες, σε αντίθεση και με τον κώδικα δεοντολογίας των τραπεζών και την εθνική νομοθεσία αλλά και τις ευρωπαϊκές οδηγίες.

Υπάρχουν ακόμα και καταγγελίες, σύμφωνα με τις οποίες το δημόσιο αρνείται να επιτρέψει στις τράπεζες να ρυθμίσουν οφειλές δανείων με εγγύηση του ελληνικού δημοσίου, για τις οποίες μέχρι και σήμερα δεν έχει δοθεί κάποια επαρκής εξήγηση.

Νομίζω λοιπόν ότι θα συμφωνήσετε, κύριε Υπουργέ, ότι πρόκειται για ένα ζήτημα το οποίο οφείλουμε ως οργανωμένη, συντεταγμένη πολιτεία να επιδείξουμε ευαισθησία για την επίλυσή του. Νομίζω ότι είναι ευκαιρία για το Υπουργείο Οικονομικών να επιδείξετε την ελάχιστη ενσυναίσθηση σε μια εποχή που οι μέχρι στιγμής επιλογές που έχουν γίνει στο πεδίο της διαχείρισης των κόκκινων δανείων, μας κάνουν να έχουμε σοβαρές πλέον αμφιβολίες αν τελικά την διαθέτετε και εννοώ με την απελευθέρωση των πλειστηριασμών πρώτης κατοικίας, τον Πτωχευτικό Κώδικα και την ευρύτερη ανοχή που δείχνετε στη δράση των funds και των servicers.

Οι παλιννοστούντες λοιπόν βρίσκονται πιο μόνοι και πιο ευάλωτοι από ποτέ μπροστά στον κίνδυνο ρευστοποίησης της περιουσίας τους. Αυτή νομίζω είναι η πραγματικότητα και ελπίζω πραγματικά ο νομοθετικός τρόπος αντιμετώπισης του ζητήματος να μην εξαντληθεί μονάχα στην ανανέωση της εγγύησης του ελληνικού δημοσίου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Μεϊκόπουλε.

Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Αξιότιμε κύριε συνάδελφε, η πραγματικότητα είναι ότι εδώ και κάποιες εβδομάδες η νομοθετική δυνατότητα της αναβίωσης της εγγύησης του ελληνικού δημοσίου έχει επέλθει. Αυτά που αναφέρετε είναι εμπειρίες της προηγούμενης φάσης, που σημαίνει ότι οι άνθρωποι αυτοί καλύπτονται πλέον από την εγγύηση του ελληνικού δημοσίου.

Πρακτικά τι σημαίνει αυτό; Πρακτικά σημαίνει ότι οι μεν τράπεζες έχουν πλέον κάθε συμφέρον -και υποχρέωση, θα έλεγα- να αξιοποιήσουν το εργαλείο της εγγύησης και να ζητήσουν την κατάπτωσή του, εφόσον οι δανειολήπτες αυτοί δεν μπορούν να ρυθμίσουν με κάποιο τρόπο με τις τράπεζες αυτή την οφειλή.

Στη συνέχεια, μετά την κατάπτωση της εγγύησης, έχουμε ψηφίσει από το 2019 -ήταν μια δική μου πρωτοβουλία- τη δυνατότητα οψέποτε καταπέσει μία εγγύηση τέτοιου είδους δανείου να ρυθμίζουν το υπόλοιπο της οφειλής οι δανειολήπτες με το πλαίσιο των εκατόν είκοσι δόσεων, το οποίο ισχύει από την ημέρα που θα βεβαιωθεί αυτή η υποχρέωση στις ΔΟΥ, και μετά θα έρθουν να κάνουν τη ρύθμιση.

Αυτό σημαίνει ότι τους δίνεται μία δεκαετία με εξαιρετικά ευνοϊκούς όρους με τα σημερινά επιτόκια -γιατί οι εκατόν είκοσι δόσεις, όπως ξέρετε, έχουν πολύ χαμηλό επιτόκιο- να ρυθμίσουν το υπόλοιπο της οφειλής που τυχόν έχει απομείνει και που αφορά κατά κύριο λόγο το κεφάλαιο. Αυτή είναι μια ευνοϊκή ρύθμιση, που προηγείται της όποιας προσφυγής στον εξωδικαστικό συμβιβασμό ή στο τυχόν Πτωχευτικό Δίκαιο μέσα από το εργαλείο προστασίας των ευάλωτων.

Και, κατά τη γνώμη μου, είναι χρήσιμο να ενημερώσουμε -γι’ αυτό είναι πολύ χρήσιμη και η δική σας ερώτηση σήμερα- τους ενδιαφερόμενους, έτσι ώστε να αξιοποιηθεί αυτή η διαδικασία, η οποία είναι πολύ ευνοϊκότερη από το να πρέπει απλώς να πάνε στον εξωδικαστικό συμβιβασμό. Γιατί είναι μία τυποποιημένη διαδικασία, δίνει μια ολόκληρη δεκαετία και αφορά κατά κύριο λόγο το κεφάλαιο. Δεν έχει δηλαδή πολύ μεγάλες οφειλές τις οποίες θα πρέπει να ρυθμίσει.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κιεγώ ευχαριστώ, κύριε Υπουργέ.

Συνεχίζουμε με τη δεύτερη με αριθμό 505/28-2-2023 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρηπρος τον Υπουργό Κλιματικής Κρίσης και Πολιτικής Προστασίας,με θέμα: «Προσλήψεις εποχικών πυροσβεστών». Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Κυρία Καφαντάρη, έχετε τον λόγο για την πρωτολογία σας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε Υπουργέ, καλησπέρα σας.

Θα μιλήσω πρώτα απ’ όλα για το θέμα το οποίο θέλω να θέσω σήμερα για πολλοστή φορά. Έχουν γίνει πολλές γραπτές ερωτήσεις, έχει αξιοποιηθεί ο κοινοβουλευτικός έλεγχος, έχουν γίνει τοποθετήσεις σε Ολομέλεια και λοιπά, αλλά παραμένει ένα πρόβλημα. Συγχρόνως, βέβαια, έχουμε πάρα πολλές εξαγγελίες από την πλευρά του Υπουργείου. Πρόκειται για το θέμα των εποχικών πυροσβεστών και το εργασιακό τους μέλλον.

Ο σκοπός αυτής της ερώτησης είναι -θα σας παρακαλούσαμε- να έχουμε κάποιες συγκεκριμένες απαντήσεις, όπως είναι και τα ερωτήματά μας άκρως συγκεκριμένα. Θα παρακαλούσαμε να μας δώσετε και συγκεκριμένα αριθμητικά στοιχεία, όπως είναι διατυπωμένο και στην επίκαιρη ερώτηση.

Τι αφορά η εν λόγω ερώτηση;

Κύριε Πρόεδρε, κύριε Υπουργέ, είναι γεγονός -το γνωρίζουμε όλοι- ότι οι φυσικές καταστροφές είναι κάτι πολύ σύνηθες τα τελευταία χρόνια. Είναι σύνηθες και λόγω της κλιματικής κρίσης. Και αυτό σημαίνει ότι πρέπει να υπάρχει ένας μηχανισμός αντιμετώπισης όλων αυτών των φαινομένων, πολιτικές προσαρμογής, μετριασμού κ.λπ..

Η πολιτική προστασία παίζει έναν πάρα πολύ σημαντικό ρόλο, με ένα σύγχρονο σύστημα πολιτικής προστασίας, το οποίο δυστυχώς, στη χώρα μας, στην πατρίδα μας, δεν υπάρχει. Ο νόμος είναι ανενεργός. Επιλεκτικά εφαρμόζουμε κάποια άρθρα. Πρόσφατα κάνατε και το άρθρο 43 του ν.4662, για να κάνετε πάλι διορισμούς επιτρόπων για το Ευρωπαϊκό Κέντρο Δασικών Πυρκαγιών. Αυτό το αναφέρω ενδεικτικά, δεν είναι θέμα της ερώτησης.

Μέσα, όμως, στην πολιτική προστασία σημαντικό ρόλο παίζει ο ανθρώπινος παράγοντας.

Δεν είναι μόνο οι εξοπλισμοί, που καλό είναι να αξιοποιούνται επί το επιστημονικότερο κάθε φορά σχετικά με τις ανάγκες που υπάρχουν, αλλά είναι και το ανθρώπινο και το έμψυχο δυναμικό το οποίο υπάρχει και παλεύει είτε σε πυρκαγιές, είτε σε πλημμύρες, είτε σε οποιαδήποτε φυσική καταστροφή.

Το Πυροσβεστικό Σώμα, ως γνωστόν, είναι ένας βασικός επιχειρησιακός βραχίονας μέσα στην Πολιτική Προστασία και αυτή τη στιγμή είναι αποδυναμωμένο σε προσωπικό και αν θέλετε και γηρασμένο σε όρια ηλικίας. Μιλάω αυτή τη στιγμή για τους μόνιμους εργαζόμενους στο Πυροσβεστικό Σώμα. Έχουν υπολογιστεί -και έχει τοποθετηθεί και το Υπουργείο και το Αρχηγείο- περίπου τρεις χιλιάδες εξακόσιες κενές οργανικές θέσεις.

Παράλληλα, όμως, σε όλες τις φυσικές καταστροφές που αντιμετωπίζουμε στην πατρίδα μας πλάι στον πυροσβέστη και στον αξιωματικό της Πυροσβεστικής είναι πολλοί αυτοί οι οποίοι επιχειρούν και δίνουν τον καλύτερο εαυτό τους και αφορά αυτό τους εποχικούς πυροσβέστες. Οι εποχικοί πυροσβέστες βλέπουν ένα μέλλον χωρίς προοπτική ουσιαστικά και παίρνουν απαντήσεις, δεσμεύσεις, οι οποίες, τουλάχιστον μέχρι σήμερα, δεν έχουν ικανοποιηθεί στην πράξη.

Εδώ θα ήθελα να θέσω και το εξής και σε συνέχεια των προηγουμένων ότι και το θέμα της επέκτασης της αντιπυρικής περιόδου είναι κάτι που πιστεύω ότι πρέπει άμεσα να εξετάσει το Υπουργείο. Έχουμε κάνει και ερώτηση γι’ αυτό. Είδα μάλιστα ότι αρχές Φεβρουαρίου έγινε και ευρεία σύσκεψη στο Υπουργείο Κλιματικής Κρίσης σχετικά με την προετοιμασία της νέας αντιπυρικής.

Σημαντικός είναι ο ρόλος, λοιπόν, του ανθρώπινου παράγοντα. Αυτή τη στιγμή υπάρχει μια ανασφάλεια στους εποχικούς οι οποίοι δεν δουλεύουν όλον το χρόνο, μόνο κατά την αντιπυρική περίοδο και οι οποίοι έχουν συγκεκριμένα αιτήματα τα οποία θέτουμε. Και μάλιστα, τα ερωτήματα τα οποία θέτουμε είναι δύο συγκεκριμένα.

Στη διαδικασία η οποία έχει εξαγγελθεί από το Υπουργείο, έχει εξαγγελθεί από το Αρχηγείο του Πυροσβεστικού Σώματος για προσλήψεις στο Πυροσβεστικό Σώμα πώς θα συμμετάσχουν οι εποχικοί πυροσβέστες; Ακούγονται διάφορα για όρια ηλικίας κ.λπ., άλλο όριο ο ένας, άλλο ο άλλος, άλλα κυκλοφορούν. Θέλουμε υπεύθυνη απάντηση από εσάς που έχετε και την ευθύνη. Πώς σκέφτεστε τη συμμετοχή στη διαδικασία των προσλήψεων των εποχικών πυροσβεστών με βάση τα κριτήρια και συγκεκριμένα με το όριο ηλικίας.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Καφαντάρη, εξαντλήσατε και τη δευτερολογία σας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Εντάξει, κύριε Πρόεδρε. Θα συνεχίσω με το δεύτερο ερώτημα στη δευτερολογία μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ όλους τους ερωτώντες Βουλευτές και τους Υπουργούς να τηρούμε τον χρόνο, γιατί είναι πάρα πολλές οι ερωτήσεις ακόμα.

Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κυρίες και κύριοι Βουλευτές, πριν ξεκινήσω την απάντησή μου στην ερώτηση της κυρίας Βουλευτού, θα ήθελα κι εγώ να εκφράσω τη βαθιά μου θλίψη και τη συντριβή για την τραγωδία των Τεμπών, μια τραγωδία που μας σημάδεψε όλους. Αυτές τις ώρες τα λόγια είναι φτωχά και δεν μπορούν να μειώσουν τον απερίγραπτο αυτό πόνο εκείνων που έμειναν πίσω και θρηνούν την απώλεια των αγαπημένων τους ανθρώπων.

Προσωπικά, αισθάνομαι πολύ μικρός μπροστά σ’ αυτόν τον πόνο και το μόνο που μπορώ να σκεφτώ είναι πως χρειάζεται περισυλλογή, ταπεινότητα, υπευθυνότητα και υπομονή μέχρι να βγει το πόρισμα της επιτροπής διερεύνησης. Είναι ένα πόρισμα που θα καταδεικνύει τα αίτια αυτής της τραγωδίας, τα πρωτεύοντα και τα δευτερεύοντα, για να μη μείνει κανένα αναπάντητο ερώτημα, για να διορθωθούν όσα πρέπει να διορθωθούν και για να μπορούμε να πούμε ποτέ ξανά, αλλά και γιατί αυτό θα ήθελαν εκείνοι που έφυγαν από κοντά μας για να γαληνέψει η ψυχή τους.

Ερχόμενος τώρα στο συγκεκριμένο επίκαιρο ερώτημα, θα ήθελα να επισημάνω, κυρία Καφαντάρη, ότι δεν έχει καμμία σχέση με την επικαιρότητα. Ρωτάτε αν θα υπάρχουν όρια ηλικίας στην προκήρυξη για προσλήψεις στο Πυροσβεστικό Σώμα, ωσάν να βρίσκεται στον αέρα κάποιος διαγωνισμός ή κάποια διαδικασία προκήρυξης, κάτι το οποίο δεν υφίσταται. Και βέβαια, θέτετε ένα ερώτημα το οποίο το έχω απαντήσει ήδη στις 12 Δεκεμβρίου σε αντίστοιχη επίκαιρη ερώτηση με το ίδιο ακριβώς θέμα που κατέθεσε ο Βουλευτής της παράταξης ο κ. Κώστας Μάρκου.

Παρ’ όλα αυτά, σας απαντώ ότι με εντολή του Πρωθυπουργού μας Κυριάκου Μητσοτάκη, ξεκινήσαμε στο νέο Υπουργείο μια σειρά ενεργειών για την ενίσχυση του Πυροσβεστικού Σώματος. Για τον σκοπό αυτό, αυξήσαμε τις οργανικές θέσεις με προεδρικό διάταγμα τον περασμένο Νοέμβριο κατά τρεις χιλιάδες εξακόσιες τριάντα, όπως είπατε.

Επιπρόσθετα και πάντα με σκοπό την ενίσχυση του Πυροσβεστικού Σώματος, αυξήσαμε τον αριθμό των εισακτέων στις παραγωγικές σχολές στους εκατόν ενενήντα οκτώ. Δηλαδή έγινε αύξηση 65% σε σχέση με τον μέσο όρο της δικής σας τετραετίας. Προσλάβαμε εκατόν τριάντα δύο πτυχιούχους αξιωματικούς πληροφορικής, οικονομικούς, νομικούς, μηχανικούς, μετεωρολόγους, οι οποίοι ολοκληρώνουν την εκπαίδευσή τους και αποδίδονται άμεσα στα τέλη Μαρτίου στο Σώμα.

Προχωρήσαμε στην ίδρυση των Ειδικών Μονάδων Δασικών Επιχειρήσεων και προσλάβαμε τους πεντακόσιους δασοκομάντος. Οι εν λόγω δασοκομάντος χρησιμοποιήθηκαν κατά κόρον σε όλα τα σημαντικά συμβάντα και αποτέλεσαν την πρώτη ομάδα αναχαίτισης της φωτιάς. Επιπλέον, δούλεψαν και κατά τη διάρκεια του χειμώνα, συνεχίζοντας παράλληλα την εκπαίδευσή τους στην 1η ΕΜΑΚ και στην Ακαδημία Πολιτικής Προστασίας Βιλίων που εγκαινιάσαμε τον περασμένο Νοέμβριο.

Στο σημείο αυτό θέλω να επισημάνω ότι η συνεισφορά των εποχικών πυροσβεστών αναγνωρίστηκε έμπρακτα από εμάς, όπως φάνηκε και με την προκήρυξη του διαγωνισμού πρόσληψης των πεντακοσίων ΕΜΟΔΕ. Συγκεκριμένα, μοριοδοτήθηκε η προϋπηρεσία και η πρότερη εμπειρία, με αποτέλεσμα το σύνολο των δασοκομάντος να προέλθουν από τη δεξαμενή των εποχικών πυροσβεστών.

Με τον ίδιο τρόπο σκοπεύουμε να προχωρήσουμε και τα επόμενα χρόνια, με σκοπό τη σταδιακή ενίσχυση του Πυροσβεστικού Σώματος στο πλαίσιο των δυνατοτήτων του κρατικού προϋπολογισμού, αλλά και των δυνατοτήτων του Πυροσβεστικού Σώματος για απορρόφηση, εκπαίδευση και αξιοποίηση του προς ένταξη προσωπικού. Η διαδικασία αυτή δεν έχει ξεκινήσει ακόμη. Συνεπώς, δεν έχουμε φτάσει στο στάδιο της προκήρυξης διαγωνισμού για πρόσληψη πυροσβεστών και συνεπώς δεν έχουν τεθεί από το Πυροσβεστικό Σώμα τα προσόντα, οι προϋποθέσεις και τα κωλύματα, ούτε βεβαίως τα ηλικιακά όρια.

Όσον αφορά τις ηλικιακές ομάδες των εποχικών πυροσβεστών, σας ενημερώνω ότι υπηρετούν πέντε υπάλληλοι άνω των εβδομήντα ετών, δεκατρείς υπάλληλοι με ηλικία εξήντα έως εξήντα εννέα έτη, ενενήντα υπάλληλοι πενήντα έως πενήντα εννέα έτη, τετρακόσιοι εξήντα τρεις υπάλληλοι σαράντα με σαράντα εννέα έτη. Αντίστοιχα, ο μέσος όρος ηλικίας των χιλίων τετρακοσίων τριάντα έξι εργατών ήταν τα τριάντα τέσσερα έτη, ενώ των εννιακοσίων ενενήντα δύο οδηγών τα τριάντα εξίμισι έτη.

Σας ευχαριστώ και παρακαλώ για τα Πρακτικά ο πίνακας που ζητήσατε.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κυρία Καφαντάρη, ορίστε, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Υπουργέ, εγώ θα σας πω ευχαριστώ που ήρθατε να απαντήσετε. Αν και είναι κοινοβουλευτική σας υποχρέωση, εγώ θα πω ευχαριστώ, επειδή αναφερθήκατε σε παλαιότερο ερώτημα συναδέλφου. Θα πω ότι πάλι δεν απαντήσατε ουσιαστικά σε αυτό το οποίο ζητάει ο κόσμος και οι εργαζόμενοι στο Πυροσβεστικό Σώμα, γιατί αυτή τη στιγμή μάς παρακολουθούν πάρα πολλοί εποχικοί πυροσβέστες που έχουν δώσει μεγάλο κομμάτι της δράσης τους και της ζωής τους για να σώσουν περιουσίες, φυσικό πλούτο, ανθρώπινες ζωές. Και θέλω να πω ότι λυπάμαι που πάλι δεν έχουμε σαφείς απαντήσεις.

Εγώ, όμως, θα ήθελα να θέσω και ένα δεύτερο ζήτημα. Αφορά το δεύτερο ερώτημα, που επειδή πριν ξεπέρασα τον χρόνο, δεν μπόρεσα να θέσω. Είναι η αντιμετώπιση των εποχικών πυροσβεστών γενικότερα ως πυροσβέστες δεύτερης κατηγορίας, ενώ δουλεύουν παράλληλα με πυροσβέστες οι οποίοι είναι μόνιμοι στο Πυροσβεστικό Σώμα, δεν έχουν τα μέσα ατομικής προστασίας τα οποία απαιτούνται και κατάλληλες προδιαγραφές. Αυτό είναι ένα ζήτημα πολύ σοβαρό. Ταυτόχρονα, δεν μπορούν να εξυπηρετηθούν στα στρατιωτικά νοσοκομεία όπως το μόνιμο προσωπικό του Πυροσβεστικού Σώματος.

Αυτή τη στιγμή για να ξεκινήσουν να κάνουν αιτήσεις για την καινούργια αντιπυρική περίοδο, κύριε Υπουργέ, οι εποχικοί πρέπει να περάσουν από έντεκα γιατρούς και πρέπει να κλείσουν έντεκα ραντεβού σε διάφορα νοσοκομεία ή σε ιδιώτες που πρέπει να πληρώσουν. Γιατί δεν λύνετε αυτό το ζήτημα της υγειονομικής τους κάλυψης και στο κομμάτι της πρόσληψης μέσα από στρατιωτικό νοσοκομείο και συγκεκριμένα το Νοσοκομείο της Αεροπορίας; Είναι ένα ζήτημα που δείχνει μια διαφορετική αντιμετώπιση από την πλευρά της πολιτείας.

Τέλος πάντων, πραγματικά περιμένουμε απαντήσεις. Ο κόσμος και οι εργαζόμενοι περιμένουν απάντηση, αλλά φαίνεται ότι αυτή η Κυβέρνηση δεν είναι διατεθειμένη να λύσει προβλήματα και αυτό το βλέπουμε καθημερινά, δυστυχώς, σε όλους τους τομείς της κοινωνικής, πολιτικής και οικονομικής ζωής της χώρας μας.

Και θα κλείσω, επειδή αντιπαραβάλατε την περίοδο του ΣΥΡΙΖΑ, λέγοντας ότι επί ΣΥΡΙΖΑ, κύριε Υπουργέ, δύο χιλιάδες διακόσιοι πενταετείς πυροσβέστες έγιναν μόνιμοι -μην το ξεχνάμε- όταν είχαμε μνημόνια και όταν είχαμε τη σχέση ένα προς πέντε. Ευτυχώς ο ΣΥΡΙΖΑ κατόρθωσε να το ρυθμίσει και μία αποχώρηση να είναι και μία πρόσληψη. Άρα οι συνθήκες είναι διαφορετικές και πολύ καλύτερες για εσάς ως Κυβέρνηση της Νέας Δημοκρατίας. Όμως φαίνεται ότι δεν έχετε την πολιτική βούληση. Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, έχετε τον λόγο για την δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δεν συνέκρινα, κυρία Καφαντάρη. Τώρα θα συγκρίνω. Όπως σας ανέφερα, λοιπόν, στην πρωτολογία μου, είναι στις προθέσεις μας η πρόσληψη προσωπικού για την κάλυψη των οργανικών κενών του Πυροσβεστικού Σώματος. Εξάλλου εμείς αναδείξαμε αυτά τα κενά για τα οποία σας έχω ενημερώσει επανειλημμένα στις επιτροπές της Βουλής.

Επαναλαμβάνω, όμως, ότι οι προσλήψεις θα πραγματοποιηθούν από τη δεξαμενή των εποχικών πυροσβεστών γιατί κρίνεται ότι είναι δίκαιο γι’ αυτούς αλλά και επωφελές για το Πυροσβεστικό Σώμα. Θα κινηθούμε όπως και με τους ΕΜΟΔΕ, όπου, ενώ μας προτείνετε να προχωρήσουμε σε μονιμοποίηση των εποχικών πυροσβεστών, όταν υποστήριξα στη Βουλή τη σχετική τροπολογία για την πρόσληψη των πεντακοσίων ΕΜΟΔΕ από τους εποχικούς, την καταψηφίσατε και εσείς και το ΠΑΣΟΚ - ΚΙΝΑΛ.

Όσον αφορά στα ηλικιακά όρια που τίθενται στους διαγωνισμούς, επαναλαμβάνω ότι αυτά εξετάζονται από το Συμβούλιο Επιτελικού Σχεδιασμού του Πυροσβεστικού Σώματος μαζί με τα υπόλοιπα προσόντα και κωλύματα και την προκήρυξη διαγωνισμού. Είναι τα τυπικά προσόντα που τίθενται με σκοπό τη δυνατότητα απρόσκοπτης επιχειρησιακής αξιοποίησης του προσωπικού. Επιπλέον, το ηλικιακό κριτήριο συντελεί έτσι ώστε μέσω της παρεχόμενης εργασίας να εξασφαλίζεται μελλοντικά η συνταξιοδότηση του υπαλλήλου.

Με μια και μόνο ματιά στον πίνακα των ηλικιακών ομάδων που μου ζητήσατε, φαίνεται τι πρόβλημα υπάρχει. Ένας σημαντικός αριθμός εποχικών πυροσβεστών με την πρόσληψη, θα πρέπει να απολυθεί διότι υπερβαίνουν το προβλεπόμενο όριο ηλικίας. Επίσης, ένας ακόμη μεγαλύτερος αριθμός υπαλλήλων δεν θα προλάβουν να συμπληρώσουν τα ελάχιστα απαιτούμενα χρόνια και θα φύγουν χωρίς σύνταξη. Ανεξάρτητα από αυτά όμως -και παρακαλώ, προσέξτε το αυτό- θα πρέπει να γίνει κατανοητό από όλους ότι η πολιτική ηγεσία δεν μπορεί και δεν πρέπει να επεμβαίνει στις προδιαγραφές ούτε του προσωπικού αλλά ούτε και των μέσων. Αυτό είναι επιχειρησιακή σχεδίαση του σώματος. Η πολιτική ηγεσία, εφόσον εγκρίνει τις εισηγήσεις του σώματος, φροντίζει για την υλοποίησή τους.

Επιπλέον, θέλω να επισημάνω ότι η εποχικότητα στο Πυροσβεστικό Σώμα υπήρχε διαχρονικά και παγκοσμίως. Επίσης, εποχικοί υπάλληλοι υπήρχαν με όλες τις κυβερνήσεις. Για παράδειγμα στη συγκυβέρνηση ΣΥΡΙΖΑ - ΑΝΕΛ απασχολήθηκαν χίλιοι τετρακόσιοι εποχικοί πυροσβέστες, οι οποίοι από το 2020 αυξήθηκαν σε δυόμισι χιλιάδες. Έτσι, την αντιπυρική περίοδο που μας πέρασε είχαμε δύο χιλιάδες τετρακόσιους είκοσι οκτώ εποχικούς πυροσβέστες.

Επιπλέον, αξίζει να σημειωθεί ότι παρ’ ότι οι δασοκομάντος προήλθαν από τη δεξαμενή των επιχειρηματικών, εντούτοις η αφαίρεσή τους αναπληρώθηκε από τους πίνακες επιλαχόντων των εποχικών πυροσβεστών.

Στο σημείο αυτό θα ήθελα να αναφερθώ και στα όσα είπατε σε ένα επιπλέον ερώτημα που θέσατε, ότι δηλαδή οι εποχικοί πυροσβέστες αντιμετωπίζονται ως εργαζόμενοι δεύτερης κατηγορίας. Ας κάνουμε μια σύντομη σύγκριση. Λέτε ότι τα μέσα ατομικής προστασίας είναι ανεπαρκή. Από τα τηρούμενα στοιχεία του Πυροσβεστικού Σώματος προκύπτει ότι την περίοδο 2015-2019 χορηγήθηκε στο εποχικό προσωπικό μία συλλογή ΜΑΠ, δηλαδή, χίλια τετρακόσια ΜΑΠ στους χίλιους τετρακόσιους εποχικούς για τα τεσσεράμισι χρόνια της διακυβέρνησής σας. Αντίθετα, στη δική μας θητεία έχουν χορηγηθεί από μία πλήρη συλλογή ΜΑΠ στους δυόμισι χιλιάδες εποχικούς και επιπλέον από μία συλλογή στους πεντακόσιους ΕΜΟΔΕ.

Καταθέτω τα στοιχεία για τα Πρακτικά. Η σύγκριση πιστεύω ότι είναι αμείλικτη.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφερθήκατε στην υγειονομική περίθαλψη των εποχικών, ότι δήθεν δεν έχουν πρόσβαση στα στρατιωτικά νοσοκομεία. Η αλήθεια, όμως, είναι ότι κατά τη διάρκεια των επιχειρήσεων, όποτε χρειάζεται εποχικός πυροσβέστης να εισαχθεί ως επείγον περιστατικό σε στρατιωτικό νοσοκομείο, αυτό συμβαίνει άμεσα και χωρίς κανένα πρόβλημα.

Βεβαίως, είναι ξεκάθαρο ότι η ασφαλιστική κάλυψη των εποχικών είναι πλήρης, καθώς προβλέπεται στη συλλογική σύμβαση που υπογράφουν κάθε χρόνο.

Ας δούμε, τέλος, και κάποια οικονομικά δεδομένα που αφορούν στους εποχικούς πυροσβέστες. Στις 18-4-2022 εγκρίθηκε η υπερωριακή απασχόληση συνολικού ύψους άνω του 1,6 εκατομμυρίου ευρώ. Και επειδή η περσινή αντιπυρική περίοδος δεν ήταν τυχαία μια καλή αντιπυρική περίοδος, στις 4 Αυγούστου του 2022 αυξήσαμε κατά εκατόν είκοσι ώρες σε μέσο όρο τις ώρες για το εποχικό προσωπικό με συνολικό κόστος περίπου 2,6 εκατομμυρίων ευρώ. Την 1η Σεπτεμβρίου με προεδρικό διάταγμα αυξήσαμε κατά τριάντα ημέρες τις επιτρεπόμενες ημέρες εκτός έδρας μετακίνησής τους με προκαλούμενη δαπάνη επιπλέον 1,8 εκατομμυρίου ευρώ. Επιπλέον, κατόπιν αιτήματός μας για ενίσχυση των πιστώσεων λόγω αυξημένων αναγκών, το Υπουργείο Οικονομικών ενέκρινε στις 24 Νοεμβρίου του 2022 ποσό ίσο με 8 εκατομμύρια ευρώ. Έτσι στη μισθοδοσία του Δεκεμβρίου όλοι οι υπάλληλοι, συμπεριλαμβανομένων και των εποχικών πυροσβεστών, έλαβαν καθαρά 473 ευρώ έκαστος. Τέλος, στις 14 Φεβρουαρίου 2023 υπεγράφη σχετική ΚΥΑ, με την οποία θα χορηγείται πλέον στο σύνολο του εποχικού προσωπικού το μηνιαίο επίδομα επικίνδυνης και ανθυγιεινής εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Υπουργέ, παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Οι εποχικοί και οι ΠΠΥ, οι οποίοι υπάγονταν στο ενιαίο μισθολόγιο, εξισορροπήθηκαν ως προς το επίδομα ειδικών συνθηκών που λαμβάνουν οι μόνιμοι υπάλληλοι του ειδικού μισθολογίου.

Κυρία Καφαντάρη, αυτή είναι η μέριμνά μας για τους εποχικούς πυροσβέστες. Κλείνοντας, θα ήθελα να επισημάνω ότι μέριμνά μας είναι η δίκαιη και αντικειμενική μεταχείριση όλων των κατηγοριών του προσωπικού του Πυροσβεστικού Σώματος όχι για προεκλογικούς ή για ψηφοθηρικούς λόγους, αλλά για να έχουμε ένα Πυροσβεστικό Σώμα ισχυρό και ικανό να ανταποκρίνεται στην πολύπλευρη και απαιτητική αποστολή του.

Υπάρχουν για τα Πρακτικά τα οικονομικά στοιχεία, τα οποία σας καταθέτω.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Θα κάνετε διαγωνισμό, γιατί κάτι είπατε στην αρχή, αλλά δεν ακούστηκε καλά.

**ΠΡΟΕΔΡΕΥΩΝ (Χαράλαμπος Αθανασίου):** Πριν προχωρήσουμε στην επόμενη ερώτηση, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από το Γυμνάσιο Βαλτινού Νομού Τρικάλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας πω κάτι να μην απορείτε. Σήμερα δεν έχουμε Ολομέλεια που ψηφίζουμε νομοσχέδια που είναι όλοι οι Βουλευτές ή, εν πάση περιπτώσει, οι περισσότεροι. Η διαδικασία αυτή λέγεται κοινοβουλευτικός έλεγχος. Τι θα πει αυτό; Κάθε Βουλευτής από οπουδήποτε και να είναι -είτε από το κέντρο είτε από την επαρχία- μπορεί να υποβάλλει στους αρμόδιους Υπουργούς μία ερώτηση είτε γενικότερου ενδιαφέροντος είτε κάτι που αφορά την περιοχή του και έρχονται εδώ οι αρμόδιοι Υπουργοί και απαντούν. Γι’ αυτό βλέπετε ότι υπάρχουν Βουλευτές που ρωτάνε και Υπουργός που απαντά. Δεν έχουμε, δηλαδή, νομοσχέδιο που είναι όλοι οι Βουλευτές εδώ. Το λέω για να μη σας δημιουργηθεί λανθασμένη εντύπωση και πάτε σε κάποιο χωριό ή στα μέρη σας και σας πουν «ναι, οι Βουλευτές δεν πάνε στη Βουλή». Ο λόγος είναι αυτός που σας εξήγησα.

Ακολουθεί η έκτη με αριθμό 533/6-3-2023 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίουπρος τον Υπουργό Κλιματικής Κρίσης και Πολιτικής Προστασίας,με θέμα: «Σκοπεύει το Υπουργείο Κλιματικής Κρίσης και Πολιτικής Προστασίας να δρομολογήσει τις δέουσες ενέργειες για την ταχεία ένταξη των πυροσβεστών πενταετούς υποχρέωσης στο Πυροσβεστικό Σώμα»;

Σε αυτή την ερώτηση της κ. Αντωνίου -όπως σας είπα είναι Βουλευτής Αθηνών- θα απαντήσει ο Υφυπουργός κ. Τουρνάς.

Κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, θα ήθελα να ξεκινήσω με μια αναφορά στη συμβολή του Πυροσβεστικού Σώματος στη διαχείριση της εθνικής τραγωδίας στα Τέμπη. Τα κλιμάκια της πυροσβεστικής και της ΕΜΑΚ, αλλά και εθελοντές κατέβαλαν σημαντική προσπάθεια στο σκηνικό του τρόμου, απεγκλωβίζοντας ζωντανούς και νεκρούς επιβάτες. Τους οφείλουμε ένα πολύ μεγάλο ευχαριστώ.

Τώρα σχετικά με το θέμα της επίκαιρης ερώτησης για την ομογενοποίηση του προσωπικού που εκτελεί το έργο του Πυροσβεστικού Σώματος, με την ένταξη των πυροσβεστών πενταετούς υποχρέωσης στο πυροσβεστικό προσωπικό, αυτό αποτελεί χρόνιο και πάγιο αίτημα, το οποίο σας έχει τεθεί επανειλημμένως και από τους εκπροσώπους των πυροσβεστών πενταετούς υποχρέωσης, αλλά και από την Κοινοβουλευτική Ομάδα του ΠΑΣΟΚ - Κινήματος Αλλαγής.

Η παράταξή μας με τον ν.3938/2011 μέσα στη χειρότερη δυνατή δημοσιονομική συγκυρία, εκτός από την επαγγελματική αποκατάσταση των πυροσβεστών πενταετούς υποχρέωσης, έθεσε τις βάσεις για την ενσωμάτωσή του στο σώμα μετά την εξομάλυνση των δημόσιων οικονομικών.

Η ένταξη των πυροσβεστών πενταετούς υποχρέωσης στο Πυροσβεστικό Σώμα χωρίς ηλικιακά ή άλλα προσκόμματα θα συμβάλει αδιαμφισβήτητα στην αποτελεσματική κάλυψη των αυξημένων αναγκών του Πυροσβεστικού Σώματος με έμπειρο προσωπικό. Από την άλλη, αποκαθιστά την άνιση και ως εκ τούτου άδικη αντιμετώπισή τους σε μισθολογικό και σε ασφαλιστικό επίπεδο σε σχέση με το μόνιμο προσωπικό του Πυροσβεστικού Σώματος.

Το Υπουργείο Κλιματικής Κρίσης και Πολιτικής Προστασίας με μεγάλη καθυστέρηση με διαταγή του πρώην Αρχηγού του Πυροσβεστικού Σώματος στις 4 Ιανουαρίου του τρέχοντος έτους συγκροτήθηκε επιτροπή για την εξέταση της ενίσχυσης του Πυροσβεστικού Σώματος με την ένταξη των πυροσβεστών πενταετούς υποχρέωσης ως πυροσβεστών γενικών καθηκόντων. Ως προθεσμία για την ολοκλήρωση του έργου της τέθηκε ένας μήνας από την έκδοση της διαταγής.

Επειδή, όμως, έχουν περιέλθει δύο ολόκληροι μήνες και η μηδενική ενημέρωση σχετικά με το έργο και τα αποτελέσματα της ανωτέρω επιτροπής έχει αυξήσει την ανησυχία, κύριε Υπουργέ, μεταξύ των πυροσβεστών πενταετούς υποχρέωσης, σας ερωτώ αν, πρώτον, κατατέθηκε η εμπεριστατωμένη έκθεση της επιτροπής που συστήθηκε με τη διαταγή του πρώην Αρχηγού του Πυροσβεστικού Σώματος και, δεύτερον, σε ποιες ενέργειες θα προβείτε για την ταχεία ένταξη των πυροσβεστών πενταετούς υποχρέωσης στο μόνιμο προσωπικό του Πυροσβεστικού Σώματος.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Αντωνίου.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Αναφορικά με την επίκαιρη ερώτηση της κ. Αντωνίου, θα ήθελα να παρατηρήσω ότι και αυτή δεν έχει καμμία σχέση με την άμεση επικαιρότητα. Η ένταξη των πυροσβεστών πενταετούς υποχρέωσης στο μόνιμο προσωπικό του Πυροσβεστικού Σώματος αποτελεί ένα χρόνιο και πάγιο αίτημα, το οποίο μας έχει τεθεί επανειλημμένα από τους εκπροσώπους των ΠΠΥ, όπως εσείς οι ίδιοι αναφέρατε στην εισήγησή σας. Άρα πού βρίσκεται το επίκαιρο και το επείγον;

Παρ’ όλα αυτά, κυρία Αντωνίου, επειδή και εγώ πίστευα, αλλά και εξακολουθώ να πιστεύω ότι πρέπει να εξεταστούν όλες οι δυνατότητες ομογενοποίησης του προσωπικού, έδωσα εντολή από τον περασμένο Αύγουστο στην τότε ηγεσία να μελετήσει το θέμα της μονιμοποίησης των ΠΠΥ και να προωθήσει εισήγηση μετά από εμπεριστατωμένη μελέτη.

Λόγω της εμπλοκής του προσωπικού στην αντιπυρική περίοδο μου ζητήθηκε αναβολή εξέτασης του θέματος. Εν τέλει, με εσωτερική διαταγή του ΠΣ, η οποία περιήλθε ατύπως σε εσάς, συγκροτήθηκε επιτροπή με έργο την εξέταση ενίσχυσης του Πυροσβεστικού Σώματος με την ένταξη του αναγκαίου προσωπικού πυροσβεστών ΠΠΥ ως πυροσβεστών γενικών καθηκόντων.

Η επιτροπή θα έπρεπε να εξετάσει όλες τις παραμέτρους και ιδιαίτερα τα επιχειρησιακά και τα οικονομικά δεδομένα. Επιπλέον, θα έπρεπε να εξετάσει το υφιστάμενο νομοθετικό πλαίσιο που διέπει την κατηγορία των ΠΠΥ και να προτείνει τις αναγκαίες νομοθετικές πρωτοβουλίες για την ένταξη των ΠΠΥ ως πυροσβέστες γενικών καθηκόντων.

Με αφορμή την ερώτησή σας στις 7 Μαρτίου το ΠΣ με ενημέρωσε ότι οι εργασίες της επιτροπής είναι σε εξέλιξη, ενώ η χρονική προθεσμία εκπλήρωσης του έργου της έχει νομίμως παραταθεί και αναμένεται η ολοκλήρωσή του στο αμέσως επόμενο διάστημα.

Το θέμα, όμως, που οδήγησε σε αυτή την παράταση οφείλεται σε ένα μείζον πρόβλημα που προέκυψε κατά τις εργασίες της επιτροπής. Είναι το θέμα της ηλικίας τού κάθε ΠΠΥ, τα χρόνια υπηρεσίας του και η δυνατότητά του να θεμελιώσει δικαίωμα σύνταξης.

Κατά την άποψή μας, είναι ένα πολύ σοβαρό θέμα που χρειάζεται προσοχή, έτσι ώστε στην προσπάθειά μας να επιλύσουμε ένα χρόνιο πρόβλημα, όπως σας είπα ότι επιθυμούμε και εμείς, να μη δημιουργήσουμε άλλα και κυρίως κοινωνικά προβλήματα με υπαλλήλους που θα φύγουν αναγκαστικά από το σώμα χωρίς σύνταξη.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Αντωνίου, έχετε τον λόγο για τη δευτερολογία σας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Υπουργέ, είναι ευχάριστο νέο ότι η έκθεση κατατέθηκε, έστω και με καθυστέρηση. Οφείλω όμως να σας πω ότι η ημερομηνία έκδοσης της απόφασης για τη συγκρότηση της επιτροπής στις 4 Ιανουαρίου, αλλά και η καθυστέρηση της έκθεσης, είχε προκαλέσει εύλογες ανησυχίες.

Μάλιστα, στους πιο καχύποπτος είχε προκαλέσει την αίσθηση ότι η σύσταση της εν λόγω επιτροπής τον Ιανουάριο και ενώ οι εκλογές είχαν δρομολογηθεί να προκηρυχθούν αρχές της άνοιξης, ήταν ένα προεκλογικό πυροτέχνημα, ένα πυροτέχνημα με στόχο να δημιουργήσει προσδοκίες στους δυόμισι χιλιάδες πυροσβέστες πενταετούς υποχρέωσης, παραπέμποντας όμως το ζήτημα μετά τις εκλογές και εκβιάζοντας την ψήφο τους.

Στην καχυποψία αυτή συνηγορούσε το γεγονός ότι η απόφαση του αρχηγού δεν δημοσιοποιήθηκε στην ιστοσελίδα της «ΔΙΑΥΓΕΙΑΣ», όπως όφειλε να γίνεται, σύμφωνα με τον ν.3861/2010, γιατί μας κατηγορήσατε ότι είχαμε αυτή την πληροφορία. Κανονικά ό,τι συστήνεται, πρέπει να ανεβαίνει στη «ΔΙΑΥΓΕΙΑ» και ξέραμε ότι θα δημοσιοποιηθεί. Δεν είναι κάτι φοβερό και κρυφό. Άρα, για όλους αυτούς τους λόγους, υπάρχει αυτή τη στιγμή ανησυχία.

Και βέβαια ο πιο βασικός λόγος για να υπάρχουν αμφιβολίες για τη σοβαρότητα αυτής της πρωτοβουλίας του Υπουργείου Πολιτικής Προστασίας είναι ότι στον προγραμματισμό προσλήψεων του δημόσιου τομέα για το 2023, όπως ανακοινώθηκε από το Υπουργείο Εσωτερικών, προβλέψατε μόνο εκατόν ενενήντα πέντε θέσεις μόνιμου προσωπικού, δηλαδή μόνο τους εισακτέους των σχολών από τις πανελλήνιες εξετάσεις.

Αντιθέτως σε ό,τι αφορά την αύξηση των οργανικών θέσεων Πυροσβεστών Γενικών Καθηκόντων κατά τρεις χιλιάδες πεντακόσια πέντε άτομα, που κάνατε με το π.δ.79/2022, διατυπώσατε την πρόθεσή σας να τις καλύψετε και μάλιστα λέγατε με εργαζομένους επταετούς θητείας, σε δηλώσεις του πρώην αρχηγού. Δηλαδή ενώ εμείς σας μεμφόμαστε, ενώ έχετε εργαζομένους τεσσάρων ταχυτήτων στο Πυροσβεστικό Σώμα -μόνιμους, πενταετείς, επταετείς δασοκομάντος και εποχικούς- εσείς θέλετε να φτιάξετε ακόμη μία κατηγορία. Για να αποδείξετε ότι όλα αυτά δεν ισχύουν ή ότι είναι υπερβολές, περιμένουμε συγκεκριμένες απαντήσεις από εσάς.

Κατ’ αρχάς περιμένουμε να δημοσιοποιήσετε την έκθεση για να δούμε όλες τις παραδοχές και τα συμπεράσματά της. Γιατί δεν είναι απόρρητη, δεν περιέχει κρατικά μυστικά. Ως εκ τούτου πρέπει να λάβουν γνώση όλοι οι εργαζόμενοι, αλλά θα έλεγα και οι μελλοντικοί υποψήφιοι εργαζόμενοι, για να γνωρίζουν το περιεχόμενό της.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και επειδή, κύριε Υπουργέ, το ΠΑΣΟΚ έχει αποδείξει και σε αυτόν τον τομέα -εννοώ στο Πυροσβεστικό Σώμα- ότι έχει πάρει πρωτοβουλίες και έχει νομοθετήσει στο παρελθόν, λύνοντας θέματα και έχοντας μια κατεύθυνση ώστε να μην υπάρχουν οι πολλές ταχύτητες, καλό θα είναι να δημοσιοποιήσετε τη μελέτη, να δούμε τα προβλήματα και να σας βοηθήσουμε και εμείς και γενικά το Κοινοβούλιο στο πώς μπορούν να ξεπεραστούν τα θέματα του συνταξιοδοτικού, το οποίο θέσατε…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Θα τελειώσω, κύριε Πρόεδρε.

Και βέβαια περιμέναμε σήμερα να μας πείτε με ακρίβεια πόσους από τους δύο χιλιάδες πυροσβέστες πενταετούς υποχρέωσης θα μπορούσατε να μονιμοποιήσετε -και κατά την άποψή μας όλους- για τον απλούστατο λόγο, κύριε Υπουργέ, ότι μιλάμε για ένα έμπειρο προσωπικό που κάνει νυχτερινά και υπερωρίες. Δεν υπάγονται στον εσωτερικό κανονισμό του Πυροσβεστικού Σώματος; Δεν έχουν αντίστοιχες ρυθμίσεις παλαιότερα για το ένστολο προσωπικό στην Αστυνομία, δηλαδή με τους συνοριοφύλακες και τους ειδικούς φρουρούς και σήμερα τα έχουν λύσει στις Ένοπλες Δυνάμεις; Δεν έχουν εμπειρία;

Άρα μιλάμε για ένα προσωπικό που είναι επί της ουσίας μόνιμο, αλλά δεν είναι στο ειδικό μισθολογικό καθεστώς, με πρόβλημα στα οικονομικά τους και στα ασφαλιστικά τους. Όμως, παρέχουν το ίδιο ακριβώς έργο. Σήμερα εσείς είπατε ότι δώσατε το ανθυγιεινό επίδομα και σε αυτούς και στους εποχικούς. Τουλάχιστον οι δικές μας γνώσεις και η δική μας εμπειρία λέει ότι αν τους μονιμοποιήσετε, το δημοσιονομικό κόστος δεν είναι σοβαρό, για να μην πούμε ότι είναι ακριβώς το ίδιο.

Άρα εδώ είναι θέμα πολιτικής βούλησης να πάμε σε λιγότερες ταχύτητες, να μονιμοποιήσετε τους ίδιους μόνιμους εργαζόμενους, διότι τους δώσατε και ένα επίδομα που έρχεται στα ίδια λίγο πολύ. Το να είναι 1 με 2 εκατομμύρια το πολύ πάνω, τότε δεν μιλάμε για δημοσιονομικό κόστος…

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Αντωνίου. Έχετε φτάσει στα έξι λεπτά. Σας παρακαλώ!

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κλείνω, κύριε Πρόεδρε.

Επειδή είπατε ότι η ομογενοποίηση είναι πάρα πολύ σοβαρό θέμα -και το γνωρίζετε πολύ καλά- περιμένουμε να δούμε την έκθεση και να σας κάνουμε τις προτάσεις μας.

Κλείνοντας, κύριε Υπουργέ, έχω να σας πω το εξής. Το ΠΑΣΟΚ ήταν από τα κόμματα εκείνα το οποία σας έθεσε εδώ το θέμα για τους δασοκομάντος, που τους πήρατε για επτά χρόνια και εμείς και άλλα κόμματα πιέσαμε για το ότι πρέπει να πάρει τους εποχικούς, διότι δεν μπορούσατε σε έναν μήνα να λέτε «θα έχω δασοκομάντος», όταν έχετε αυτή τη στιγμή εποχικούς που έχουν εμπειρία. Ήταν έτοιμοι να τους πάρετε. Και καλά κάνατε και εισακουστήκαμε όταν σας θέσαμε το θέμα…

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ...

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κλείνω λέγοντας ότι όταν δημιουργείτε, κύριε Υπουργέ, προσδοκίες ότι ανοίγετε οργανικές θέσεις…

**ΠΡΟΕΔΡΕΥΩΝ (Χαράλαμπος Αθανασίου):** Έχετε φτάσει στα επτά λεπτά, δεν είναι σωστό.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** …τρεισήμισι χιλιάδων ατόμων, δεν μπορείτε να μας λέτε εδώ ότι δεν υπάρχει καμμία προκήρυξη και δεν αφορά εσάς και αφορά το Πυροσβεστικό Σώμα, διότι θα πρέπει να μην κλείνουμε το μάτι, γιατί αυτή την εβδομάδα θα είχαν προκηρυχθεί εκλογές. Γι’ αυτό το κάνετε, για προεκλογικούς λόγους.

Εμείς ως ΠΑΣΟΚ θα επιμένουμε στη θέση και σε εσάς που δεν προλαβαίνετε να κάνετε τίποτα. Τουλάχιστον η επόμενη κυβέρνηση να σταθεί στο ύψος των περιστάσεων.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Με ευχαριστείτε, αλλά έχετε υπ’ όψιν σας πόσο μιλήσατε! Αντί για πέντε λεπτά, μιλήσατε εντεκάμισι λεπτά, δηλαδή υπερδιπλάσιο. Τι θα πουν οι άλλοι συνάδελφοί σας μετά; Αρχίζουν και λένε «και εμείς θέλουμε τόσο» κ.λπ. και έχουμε πάρα πολλές ακόμα υποθέσεις. Δεν είναι σωστό αυτό, λοιπόν, παρ’ όλη την επικαιρότητα του θέματος.

Κύριε Υφυπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Απ’ ό,τι κατάλαβα επιμένετε στη θέση σας, ότι ορθώς δεν ψηφίσατε υπέρ της πρόσληψης των πεντακοσίων ΕΜΟΔΕ από τη δεξαμενή των εποχικών πυροσβεστών…

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Σ’ αυτό εμείς επιμέναμε…

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Το κρατάμε αυτό και προχωράμε παρακάτω. Ελπίζω στο μέλλον, όταν θα έρθουν οι προσλήψεις από τη δεξαμενή των εποχικών για τους πυροσβέστες να το ψηφίσετε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Για άλλον λόγο δεν ψηφίσαμε…

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας:** Άκουσα και σας απαντώ, κυρία Αντωνίου…

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, μη διακόπτετε!

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Μα λέει ανακρίβειες…

**ΠΡΟΕΔΡΕΥΩΝ (Χαράλαμπος Αθανασίου):** Δεν προβλέπεται τριτολογία. Μα δεν είναι δυνατόν αυτό που λέτε. Αυτή είναι η διαδικασία του κοινοβουλευτικού ελέγχου.

Ορίστε, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας απαντώ, λοιπόν, ότι εμείς κινήσαμε τις διαδικασίες για την ομογενοποίηση που χρειάζεται πράγματι να γίνει. Σας είπα ότι πιστεύουμε και εμείς την ομογενοποίηση του προσωπικού του Πυροσβεστικού Σώματος.

Σε αυτό το πλαίσιο, δουλεύοντας η επιτροπή, διαπιστώθηκε η αδυναμία θεμελίωσης δικαιώματος συνταξιοδότησης μεγάλου αριθμού πυροσβεστών πενταετούς υποχρέωσης. Όμως πώς δημιουργήθηκε αυτό το πρόβλημα; Θα σας το εξηγήσω πιο μετά.

Με τον νόμο, όπως είπατε, τον δικό σας συστάθηκε ιδιαίτερη κατηγορία προσωπικού στο Πυροσβεστικό Σώμα, με την ονομασία πυροσβέστες πενταετούς υποχρέωσης. Δική σας έμπνευση ήταν. Στον ίδιο νόμο οριζόταν ότι οι πυροσβέστες πενταετούς υποχρέωσης, τουλάχιστον απόφοιτοι Λυκείου, οι οποίοι κατά το χρόνο πρόσληψής τους δεν είχαν υπερβεί τοτεσσαρακοστό έτος της ηλικίας τους -εσείς το βάλατε- μπορούσαν να ζητήσουν αντί της ανανέωσης της θητείας τους να ενταχθούν στο μόνιμο πυροσβεστικό προσωπικό με το βαθμό του πυροσβέστη.

Με την υπ’ αριθμόν 3708 της 20ής Ιανουαρίου του 2012 απόφαση του Αρχηγού τού Πυροσβεστικού Σώματος προσελήφθησαν τέσσερις χιλιάδες ΠΠΥ. Με την ολοκλήρωση της αρχικής πενταετίας στις 10-2-2017 χίλιοι τετρακόσιοι εξήντα έξι ΠΠΥ ανανέωσαν τη θητεία τους για δεύτερη πενταετία. Δεν πληρούσαν τις προϋποθέσεις του νόμου. Για τους υπόλοιπους δύο χιλιάδες ενενήντα τρεις ΠΠΥ, που πληρούσαν τις προϋποθέσεις του νόμου για μονιμοποίηση, επειδή δεν είχαν γίνει οι απαραίτητες ενέργειες, αρχικά τους χορηγήθηκε υποχρεωτική κανονική άδεια δέκα ημερών και ακολούθως με νεότερη απόφαση παρατάθηκε η θητεία τους για τρία χρόνια. Είχαμε δηλαδή το 2017 άλλη μία κατηγορία, πενταετείς, τριετείς, μόνιμοι.

Ακολούθως, στις 17-4-2019 προσελήφθησαν οκτακόσιοι πυροσβέστες πενταετούς υποχρέωσης, στις 16-3-2020 εκατόν εβδομήντα επτά ΠΠΥ και στις 4-1-2021 εκατόν επτά. Σήμερα υπηρετούν στο σώμα δύο χιλιάδες τετρακόσιοι δύο πυροσβέστες πενταετούς υποχρέωσης.

Ας δούμε τώρα πού υπάρχει το πρόβλημα. Κρατήστε, παρακαλώ, τον πίνακα που αφορά στα ηλικιακά όρια για τα Πρακτικά, για να τον δει η κυρία Βουλευτής.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να μπορέσει να συνταξιοδοτηθεί ένας μόνιμος πυροσβεστικός υπάλληλος, θα πρέπει να έχει είκοσι τέσσερα συντάξιμα χρόνια μέχρι την 31η Δεκεμβρίου 2014 ή σαράντα συντάξιμα χρόνια μέχρι την ημερομηνία αίτησής του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Στην περίπτωση εισήγησης αποστρατείας του υπαλλήλου μέχρι τον βαθμό του πυρονόμου, θα πρέπει να έχει συμπληρώσει το πεντηκοστό πέμπτο έτος της ηλικίας με δικαίωμα παραμονής ή ανανέωσης στην ενέργεια κάθε έτος μέχρι συμπλήρωσης του εξηκοστού έτους.

Ανατρέχοντας τώρα στον πίνακα που κατέθεσα, διαπιστώνουμε ότι οι τετρακόσιοι δεκαεννέα θα αποστρατευθούν αυτεπάγγελτα, γιατί έχουν συμπληρώσει το εξηκοστό έτος της ηλικίας τους και οι χίλιοι διακόσιοι εβδομήντα τέσσερις που βρίσκονται στην ηλικιακή ομάδα πενήντα έως πενήντα εννέα ετών δεν θα κατορθώσουν ποτέ να θεμελιώσουν συνταξιοδοτικό δικαίωμα, αφού στην καλύτερη περίπτωση αν προσλήφθηκαν το 2012, στην πρώτη παρτίδα δηλαδή, και είναι στην ηλικία των πενήντα ετών έχουν δέκα χρόνια μπροστά τους, μέχρι τη συμπλήρωση του εξηκοστού έτους θα έχουν συνολικά είκοσι ένα συντάξιμα χρόνια.

Από αυτά αντιλαμβάνεστε ότι η όποια οριζόντια λύση θα έχει ως αποτέλεσμα να βρεθούν έξω από το σώμα χωρίς σύνταξη τουλάχιστον χίλιοι εξακόσιοι ενενήντα τρεις ΠΠΥ από το σύνολο των δύο χιλιάδων τετρακοσίων δύο. Γι’ αυτόν τον λόγο χρειάζεται προσεκτική και μεθοδική προσέγγιση, έτσι ώστε να δώσουμε τη σωστή και δίκαιη λύση στην έκταση που μπορεί να δοθεί χωρίς να δημιουργούμε νέα προβλήματα.

Η απάντηση, λοιπόν, στο ερώτημά σας με το οποίο ζητάτε ταχεία ένταξη είναι η σωστή και η ολοκληρωμένη μελέτη του θέματος από τον επιχειρησιακό φορέα και η εμπεριστατωμένη και ορθή εισήγησή του. Εμείς εμπιστευόμαστε το Πυροσβεστικό Σώμα, βασιζόμαστε στις εισηγήσεις του και είμαστε εκεί για να προωθήσουμε και να υλοποιήσουμε τις προτάσεις του.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο εκπαιδευτικοί συνοδοί τους από το Γυμνάσιο Βαλτινού Τρικάλων (δεύτερο τμήμα).

Παιδιά, η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Στο σημείο αυτό, θα ήθελα να σας πω να μην απορείτε που η Βουλή σήμερα δεν έχει πολλούς Βουλευτές. Συμβαίνει αυτό, γιατί σήμερα δεν έχουμε νομοθετική εργασία, δηλαδή ψήφιση νομοσχεδίου. Οι Βουλευτές που είναι σήμερα εδώ είναι για τη διαδικασία που λέγεται κοινοβουλευτικός έλεγχος και σημαίνει ότι κάθε Βουλευτής από την επαρχία από την οποία προέρχεται ή από τα μεγάλα κέντρα, όπως Αθήνα, Θεσσαλονίκη κ.λπ., μπορεί να κάνει ερωτήσεις στους αρμόδιους Υπουργούς για γενικότερα θέματα της επικαιρότητας, αλλά και για θέματα που απασχολούν την περιφέρειά του και οι Υπουργοί είναι υποχρεωμένοι να είναι εδώ και να απαντούν. Αυτή είναι η διαδικασία.

Τώρα, λοιπόν, η επόμενη ερώτηση θα αφορά έναν Βουλευτή από το Ηράκλειο, τον κ. Κεγκέρογλου, που θα κάνει μια ερώτηση στον Υφυπουργό Υποδομών και Μεταφορών κ. Καραγιάννη και είναι αυτή που θα παρακολουθήσετε.

Αυτή, λοιπόν, είναι η δεύτερη με αριθμό 524/5-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Ακόμη δεν έχουν ανατεθεί τα αναγκαία αντιπλημμυρικά έργα γύρω από το νέο Αεροδρόμιο (Α/Δ) στο Καστέλι». Σε αυτή, λοιπόν, θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, όπως γνωρίζετε, τα πλημμυρικά φαινόμενα το 2019 και το 2020 ανέδειξαν ένα μεγάλο πρόβλημα που αντιμετωπίζει και η περιοχή του Δήμου Μινώα Πεδιάδας, αλλά και η ευρύτερη περιοχή της Πεδιάδας με τον Δήμο Χερσονήσου, ένα πρόβλημα το οποίο θα οξυνθεί με την κατασκευή του νέου αεροδρομίου αν δεν ληφθούν τα απαραίτητα μέτρα και αν δεν γίνουν τα αναγκαία αντιπλημμυρικά έργα.

Επειδή με την πρόσφατη τροποποίηση της σύμβασης παραχώρησης του αεροδρομίου εντάχθηκαν αντιπλημμυρικά έργα, αλλά μόνο όσα αφορούν τον εντός του αεροδρομίου χώρο και επειδή εδώ και καιρό έχετε δώσει εντολή στην εταιρεία να συντάξει μια προκαταρκτική μελέτη, η οποία δείχνει τα αναγκαία έργα που πρέπει να μελετηθούν και να κατασκευαστούν για να θωρακιστεί αντιπλημμυρικά η περιοχή, σας ερωτώ σήμερα αν έχει αξιολογηθεί αυτή η προκαταρκτική μελέτη που σας έχει υποβληθεί αρμοδίως και πότε θα ανατεθούν οι οριστικές μελέτες που απαιτούνται.

Επίσης, για να κερδίσουμε χρόνο και να μην προλάβουν καταστροφικές πλημμύρες την περιοχή, θα ήθελα βεβαίως να μας πείτε και αν έχετε τη δυνατότητα να γίνουν όσο το δυνατόν συντομότερα με την πρόβλεψη του άρθρου 18 της σύμβασης παραχώρησης και οι μελέτες και η κατασκευή των αναγκαίων αντιπλημμυρικών έργων.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):**

Κύριε Πρόεδρε, κύριε Κεγκέρογλου, κύριοι Βουλευτές, πριν ξεκινήσω την απάντησή μου, θα ήθελα να μου επιτρέψετε να πω ότι πραγματικά είμαστε όλοι συγκλονισμένοι γι’ αυτή την ανείπωτη τραγωδία που έχει υποστεί η χώρα μας. Ως πολίτης και ως πατέρας δύο παιδιών οφείλω να πω ότι είμαι συντετριμμένος και θα ήθελα και από αυτό εδώ το Βήμα να εκφράσω τα ειλικρινή και θερμά μου συλλυπητήρια στις οικογένειες των θυμάτων και την ευχή μου σε όλους αυτούς τους τραυματίες για ταχεία ανάρρωση.

Οφείλω να πω ότι από την πρώτη στιγμή η Κυβέρνηση και συνολικά η πολιτεία συντεταγμένα και θεσμικά έχει κινήσει όλες τις απαραίτητες διαδικασίες, δικαιοσύνη, ανεξάρτητες αρχές, πραγματογνώμονες, για να χυθεί άπλετο φως σε αυτή την μεγάλη τραγωδία.

Ο νέος Υπουργός κ. Γεραπετρίτης και με τη συνέντευξη Τύπου που έδωσε αλλά και με την ενημέρωση που θα κάνει τις επόμενες μέρες στην επιτροπή της Βουλής έχει αναλάβει ένα πλέγμα πρωτοβουλιών και ενεργειών, ώστε να ξεδιπλωθούν όλες οι απαραίτητες αλλαγές που είναι αναγκαίες να γίνουν αυτή τη στιγμή. Όλα αυτά πάντα με αίσθημα ευθύνης και καθήκοντος απέναντι πρώτα και πάνω απ’ όλα στην αλήθεια και στην ελληνική κοινωνία.

Σε ό,τι αφορά τώρα την ερώτησή σας, κύριε Κεγκέρογλου, γνωρίζετε ότι στο πλαίσιο του αντικειμένου της σύμβασης παραχώρησης του νέου διεθνούς αερολιμένα στο Καστέλι της Κρήτης περιλαμβάνεται η εκπόνηση των μελετών και των κατασκευών των υδραυλικών έργων για την αντιπλημμυρική προστασία του αεροδρομίου και των οδικών συνδέσεων αυτού και με τον ΒΟΑΚ και με την οδό Ηράκλειο Βιάννος. Στην πρόσφατη, λοιπόν, τροποποίηση και επέκταση σύμβασης παραχώρησης συμπεριελήφθησαν και αντιπλημμυρικά έργα εντός του αεροδρομίου, προκειμένου να προφυλαχθούν επαρκώς οι εγκαταστάσεις του αεροδρομίου.

Όσον αφορά τώρα την αντιπλημμυρική θωράκιση της ευρύτερης περιοχής πέριξ του αεροδρομίου, γνωρίζετε κι εσείς ότι δεν αποτελεί συμβατικό αντικείμενο μελέτης ή κατασκευής, σύμφωνα με τις διατάξεις της σύμβασης παραχώρησης. Άλλωστε, τα πλημμυρικά φαινόμενα που εκδηλώθηκαν στην περιοχή του δήμου κατά το παρελθόν δεν σχετίζονται με την κατασκευή τού αεροδρομίου που ξεκίνησε κατά το έτος 2019 και παρατηρούνται, δυστυχώς, σε αυτή την περιοχή εδώ και πάρα πολλά χρόνια.

Παρ’ ότι, όμως, δεν αποτελεί υποχρέωση του έργου παραχώρησης, λόγω της στενής και πολύ καλής συνεργασίας που έχουμε με την Περιφέρεια Κρήτης, αναλάβαμε τη μελέτη και την εκτέλεση υδραυλικών έργων για την αντιπλημμυρική θωράκιση της ευρύτερης περιοχής. Έτσι, το Υπουργείο έδωσε εντολή στην εταιρεία παραχώρησης να εξετάσει το πλαίσιο ανάθεσης μελετών για την υλοποίηση αντιπλημμυρικών έργων προστασίας της ευρύτερης περιοχής του νέου αεροδρομίου, ώστε να δοθεί λύση στο μακροχρόνιο πρόβλημα των πλημμυρικών φαινομένων της περιοχής. Έτσι, πριν από περίπου τρεις μήνες η εταιρεία παραχώρησης μας υπέβαλε την προκαταρκτική μελέτη αντιπλημμυρικής προστασίας της ευρύτερης περιοχής πέριξ του αεροδρομίου, σύμφωνα με την οποία προκύπτει ένας προϋπολογισμός της τάξεως περίπου των 60 εκατομμυρίων ευρώ, 61 εκατομμυρίων ευρώ, αν δεν κάνω λάθος. Το αποτέλεσμα αυτής της μελέτης το αξιολογούμε και είμαστε σε μια στενή συνεργασία και ανοιχτή επικοινωνία με την Περιφέρεια Κρήτης, προκειμένου να συντονίσουμε τις ενέργειές μας για το μέλλον.

Άλλωστε, για να ξεκινήσουν τέτοια έργα -και αυτό θα ήθελα να το καταθέσω από αυτό το Βήμα- θα πρέπει οι μελέτες, κύριε Κεγκέρογλου, να ωριμάσουν προκειμένου να υποβληθούν και μελέτες περιβαλλοντικών επιπτώσεων, αλλά και να έχουμε λύσει το πρόβλημα της οριοθέτησης των ρεμάτων.

Θα επανέλθω για υπόλοιπες τεχνικές λεπτομέρειες και στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, σχετίζονται και με το αεροδρόμιο, γιατί όταν έγιναν οι πλημμύρες το 2020 είχαν ήδη αρχίσει τα έργα στο αεροδρόμιο και παραδοσιακοί φυσικοί δίοδοι για τα νερά των πλημμυρικών φαινομένων είχαν αποκοπεί γιατί άλλαξε ο χάρτης της περιοχής. Μπορεί να μην είναι 100% η αιτία το αεροδρόμιο, προφανώς, αλλά έχει συμβάλει και οξύνεται το πρόβλημα εξ αυτού του λόγου.

Θα σας πω μόνο ένα παράδειγμα. Κλείστηκαν κάποιοι κώνοι από τα έργα τα οποία γίνονται που ήταν φυσικές διέξοδοι για τα πλημμυρικά φαινόμενα.

Σε κάθε περίπτωση, όμως, η βούλησή σας και η απόφασή σας να προχωρήσετε αυτά τα έργα δεν εξετάζει την αιτία, άρα δεν είναι αντικείμενο να το συζητήσουμε. Έχει, όμως, σχέση με τη σύμβαση παραχώρησης αυτή καθαυτή, διότι αν υπάρχει η ανάγκη του επείγοντος, η ίδια η σύμβαση παραχώρησης μας δίνει τη δυνατότητα όλα ή ορισμένα από αυτά τα έργα να μελετηθούν πιο γρήγορα από την ίδια την εταιρεία ή και να κατασκευαστούν. Βέβαια, αυτό είναι θέμα απόφασης του Υπουργείου Υποδομών που είναι ο κύριος του έργου και θα χρηματοδοτήσει τα έργα αυτά. Μόνο που θα θέλαμε να ξέρουμε τι σκέφτεστε με βάση αυτή την προκαταρκτική μελέτη η οποία έχει κατατεθεί. Μάλιστα, το ύψος των 61 εκατομμυρίων δείχνει και το μέγεθος του προβλήματος, ακόμα και αν αυτό είναι μια παραπάνω εκτίμηση ή μια γενικότερη εκτίμηση που με τις μελέτες μπορεί να αποδειχθεί ότι είναι λιγότερο. Όμως, δείχνει το μέγεθος του προβλήματος και την ανάγκη να γίνουν σημαντικά αντιπλημμυρικά έργα.

Θα θέλαμε, λοιπόν, να ξέρουμε με ποιον τρόπο σκέφτεστε να κινηθείτε από εδώ και πέρα και ποιο είναι το χρονοδιάγραμμα για να αναθέσετε μελέτες και έργα ταυτόχρονα αν ακολουθήσετε τη διαδικασία του άρθρου 18. Το άρθρο 18 που μπήκε, είναι μεν χρήσιμο γι’ αυτή τη διαδικασία, αλλά είναι και η ομολογία αυτών που συνέταξαν τη σύμβαση τότε ότι υπάρχουν πάρα πολλά αναγκαία έργα τα οποία δεν είχαν προβλεφθεί. Ενώ, δηλαδή, υπογράφηκε το 2018 η σύμβαση παραχώρησης για το αεροδρόμιο, ταυτόχρονα αναγνωρίστηκε ότι μπορεί να υπάρχουν έργα ύψους 300 περίπου εκατομμυρίων, αφού μέχρι εκεί προβλέπει τη δυνατότητα ανάθεσης, που δεν είχαν μελετηθεί ούτε προβλεφθεί. Είναι και εργαλείο ταυτόχρονα, αλλά και ομολογία.

Γι’ αυτό, λοιπόν, θα ήθελα να ξέρουμε τις προθέσεις τις δικές σας και με ποια συγκεκριμένα βήματα θα κινηθούμε το επόμενο διάστημα, γιατί και από τις πλημμύρες, δυστυχώς, έχουμε θρηνήσει θύματα. Στις πλημμύρες στην Αγία Πελαγία στον Δήμο Μαλεβιζίου τον Οκτώβρη χάσαμε δύο ανθρώπους, δύο συντοπίτες μας. Για να προλάβουμε γεγονότα, θα πρέπει να κινηθούμε πολύ γρήγορα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κεγκέρογλου.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Κεγκέρογλου, είναι προφανές ότι υφίσταται πρόβλημα πλημμυρικών φαινομένων σε εκείνη την περιοχή εδώ και πάρα πολλά χρόνια και γι’ αυτό και το Υπουργείο ανέλαβε από την πρώτη στιγμή μια ευθύνη ως μια υπεύθυνη πολιτεία και έδωσε εντολή για εκπόνηση των προκαταρκτικών μελετών από τον παραχωρησιούχο αδαπάνως για το ελληνικό δημόσιο.

Όμως, αντιλαμβάνεστε ότι όλα αυτά τα έργα έχουν ένα κόστος το οποίο θα πρέπει να προβλέψουμε ως πολιτεία, να βρούμε τα χρήματα, να εξασφαλίσουμε αυτούς τους πόρους, γιατί η αλήθεια είναι ότι αυτά τα έργα δεν θα πάνε χαμένα. Εκκρεμεί, λοιπόν, αυτό και είμαστε στη διάθεση της τοπικής κοινωνίας για να βρούμε όλους αυτούς τους πόρους.

Θα ήθελα, όμως, να σας δώσω μια τεχνική απάντηση, για να αντιληφθείτε ακριβώς τι χρειάζεται να γίνει. Θα πρέπει να τελειώσουμε πρώτα από όλα την εκπόνηση των οριστικών μελετών στο περίγραμμα του αεροδρομίου. Αν δεν τελειώσουμε αυτές τις μελέτες και δεν έχουμε αξιολογήσει την πιθανή επιβάρυνση των αποδεκτών, δεν μπορούμε να τελειώσουμε και να δούμε το πλήρες έργο σε ό,τι αφορά την ευρύτερη περιοχή.

Οπότε, όπως καταλαβαίνετε -σας διαβάζω αυτολεξεί τι αναφέρει η αρμόδια Υπηρεσία- πρέπει πρώτα να τελειώσουμε αυτού του είδους τις μελέτες, να ξέρουμε τι προβλήματα δημιουργούνται εντός της περιοχής του αεροδρομίου και από εκεί και πέρα να προχωρήσουμε και να βρούμε τους αναγκαίους πόρους, ώστε να λύσουμε προβλήματα δεκαετιών στην περιοχή σας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Επόμενη είναι η τρίτη με αριθμό 528/6-3-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάσηπρος τον Υπουργό Υποδομών και Μεταφορών, με θέμα: «Απαράδεκτη καθυστέρηση πληρωμής των αγροτών της Πρέβεζας που επλήγησαν από έντονα καιρικά φαινόμενα».

Και σ’ αυτή την επίκαιρη ερώτηση θα απαντήσει ο κ. Καραγιάννης.

Ορίστε, κύριε Παπαναστάση, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, από το 2021, το 2022, αλλά και πρόσφατα, η περιοχή της Περιφερειακής Ενότητας Πρεβέζης χτυπήθηκε σκληρά από ιδιαίτερα έντονα καιρικά φαινόμενα. Στην περιοχή του Λούρου τον Δεκέμβριο του 2021 έγιναν μεγάλες πλημμύρες και υπήρξαν μεγάλες ζημιές σε καταστήματα και σπίτια. Στις 31-3-2022 στην περιοχή της Πρέβεζας έγιναν τεράστιες καταστροφές από ανεμοστρόβιλο. Υπήρξαν καταστροφές θερμοκηπιακών καλλιεργειών, αλλά και άλλων εγκαταστάσεων. Η έκταση αυτών των καταστροφών, αλλά και οι γενικότερες επιπτώσεις τους ήταν τέτοιες που η Περιφέρεια Ηπείρου αναγκάστηκε να κηρύξει την Περιφερειακή Ενότητα Πρεβέζης σε κατάσταση έκτακτης ανάγκης.

Μετά από αυτές τις καταστροφές, οι πληγέντες στο πλαίσιο της υπάρχουσας νομοθεσίας υπέβαλαν σχετικές αιτήσεις, συνοδευόμενες από τα απαραίτητα δικαιολογητικά, για να αποζημιωθούν. Αντίστοιχα, οι επιτροπές που διενήργησαν τις αυτοψίες έστειλαν τα πορίσματά τους στο Υπουργείο Οικονομικών στη Διεύθυνση Κρατικών Ενισχύσεων και Αρωγής. Επιπλέον έχουν σταλεί όλα τα σχετικά έγγραφα από την Πολιτική Προστασία της Περιφερειακής Ενότητας Πρέβεζας προς το Υπουργείο Υποδομών και Μεταφορών στη Διεύθυνση Αποκατάστασης Φυσικών Καταστροφών για την οριοθέτηση των περιοχών που κηρύχθηκαν σε έκτακτη ανάγκη. Υπάρχουν οι αριθμοί πρωτοκόλλου στα έγγραφα τα οποία έχουν κατατεθεί.

Από μαρτυρίες τώρα των πληγέντων μαθαίνουμε ότι έχει εγκριθεί η σχετική πίστωση και έχει εκδοθεί ο κατάλογος των δικαιούχων αποζημίωσης. Όμως, παρά το μεγάλο χρονικό διάστημα που έχει μεσολαβήσει από τότε, δεν τους έχει καταβληθεί τίποτα. Αποτέλεσμα αυτού είναι οι πληγέντες -σημειωτέον ότι οι περισσότεροι είναι αγρότες- να μην μπορούν να συνεχίσουν να καλλιεργούν. Σε αιτήματα απόγνωσης όλων αυτών των ενδιαφερομένων προς τις αρμόδιες υπηρεσίες, τους απαντούν ότι καθυστερεί η αποζημίωσή τους γιατί δεν έχει οριοθετηθεί η πληγείσα περιοχή από τις υπηρεσίες του Υπουργείου Υποδομών και Μεταφορών.

Κύριε Υπουργέ, εμείς σας θέτουμε το εξής ερώτημα: Σε ποιες ενέργειες πρόκειται να προβείτε, ώστε άμεσα να λάβουν οι δικαιούχοι τα χρήματά τους, για να τελειώνει αυτή η τεράστια ταλαιπωρία για όλους αυτούς τους ανθρώπους;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Παπαναστάση.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αγαπητέ κύριε Παπαναστάση, είναι γεγονός -και κανείς δεν μπορεί να το αρνηθεί- ότι τα έντονα καταστροφικά φαινόμενα τα τελευταία χρόνια έχουν αυξηθεί σε βαθμό που λίγοι θα το πιστεύαμε. Οφείλεται σίγουρα στη μεγάλη και έντονη κλιματική αλλαγή που έχει αλλάξει επί το δυσμενέστερον τις κλιματολογικές συνθήκες που επικρατούν και στη χώρα μας, αλλά και στον πλανήτη ευρύτερα. Και το αναφέρω αυτό γιατί το τελευταίο διάστημα γινόμαστε μάρτυρες ακραίων καιρικών φαινομένων, όπως ανεμοστρόβιλων, υδροστρόβιλων και έντονων πλημμυρικών φαινομένων που σε προηγούμενες περιόδους τα βλέπαμε να λαμβάνουν χώρα σε περιοχές εκτός της μεσογειακής λεκάνης.

Στο πλαίσιο, λοιπόν, αυτό και οι υπηρεσίες του Υπουργείου μας έχουν προσαρμοστεί ανάλογα στις αυξημένες απαιτήσεις των πολιτών που έχουν πληγεί από αντίστοιχα καταστροφικά φαινόμενα και σε συνεργασία με τα κατά τόπους αυτοτελή τμήματα της Πολιτικής Προστασίας των περιφερειακών ενοτήτων προχωρούμε στις οριοθετήσεις των περιοχών βάσει των αποτελεσμάτων των αυτοψιών που διενεργούνται από τις υπηρεσίες τους. Τι σημαίνει αυτό πρακτικά, για να γνωρίζετε; Ότι μόλις σταλούν τα στοιχεία των αυτοψιών από το τμήμα της Πολιτικής Προστασίας της περιοχής που έχει πληγεί, άμεσα οι υπηρεσίες του Υπουργείου Υποδομών και Μεταφορών προχωρούν στην οριοθέτηση των περιοχών, προκειμένου οι πολίτες να μπορούν να υποβάλλουν αίτηση για χορήγηση στεγαστικής συνδρομής για την αποκατάσταση των κτηρίων τους.

Στη συγκεκριμένη περίπτωση των πλημμυρών του Δεκεμβρίου του 2021 στην περιοχή του Λούρου τα στοιχεία από το αρμόδιο τμήμα Πολιτικής Προστασίας της Περιφερειακής Ενότητας Πρεβέζης διαβιβάστηκαν στην αρμόδια υπηρεσία του Υπουργείου μας με τρία έγγραφα σε διαφορετικές ημερομηνίες και συγκεκριμένα, στις 1-12-2022, στις 4-1-2023 και στις 6-2-2023, προκειμένου να συμπεριληφθεί το σύνολο των αυτοψιών που είχαν διενεργηθεί σταδιακά σε επιχειρήσεις και σπίτια.

Σήμερα, λοιπόν, βάσει και των τελευταίων στοιχείων που, όπως σας ανέφερα, διαβιβάστηκαν στις 6 Φεβρουαρίου, η υπηρεσία έχει ήδη προχωρήσει στην οριοθέτηση των πληγεισών περιοχών και άμεσα θα διαβιβαστεί η αντίστοιχη ΚΥΑ οριοθέτησης στα συναρμόδια Υπουργεία για την υπογραφή της.

Αναφορικά τώρα με τις καταστροφές που προέκυψαν από τον ανεμοστρόβιλο στις 31-3-2022 σε περιοχές της Πρεβέζης, κατόπιν ελέγχου από την αρμόδια υπηρεσία του Υπουργείου Υποδομών και Μεταφορών, από την αρμόδια διεύθυνση, τη γνωστή ΔΑΕΦΚ, και των στοιχείων που απεστάλησαν στο τμήμα της Πολιτικής Προστασίας της Περιφερειακής Ενότητας Πρέβεζας στις 6 Φεβρουαρίου για οριοθέτηση πάλι των πληγεισών περιοχών διαπιστώθηκε ότι οι βλάβες αφορούσαν σε θερμοκήπια και σε άλλες γεωργικές εγκαταστάσεις και όχι σε κτήρια τα οποία αφορούν αρμοδιότητα του Υπουργείου Υποδομών και Μεταφορών.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Υπουργέ, η ζημιά στα θερμοκήπια αφορά είκοσι δύο παραγωγούς στην περιοχή. Τα χρήματα των αποζημιώσεων για όλους συνολικά ανέρχονται περίπου σε 300.000 με 400.000 ευρώ. Η ζημιά έγινε, όπως προαναφέρθηκε, στις 31-3-2022 και οι παραγωγοί αναγκάστηκαν και με ίδια κεφάλαια τα οποία δεν τα διαθέτουν -για να πούμε και την πραγματικότητα- αποκατέστησαν τις ζημιές το καλοκαίρι και το φθινόπωρο, με τη δέσμευση των υπηρεσιών ότι θα πάρουν τα χρήματα, κάτι που δεν έγινε, με αποτέλεσμα σήμερα να βρίσκονται πραγματικά σε απόγνωση.

Έρχονται οι υπηρεσίες, το αναφέρατε και εσείς, και μιλάτε για οριοθέτηση της περιοχής που επλήγη και μάλιστα θέτετε αυτή την οριοθέτηση ως μια παράμετρο καθυστέρησης της όλης διαδικασίας με τις αποζημιώσεις. Και το παράδοξο είναι ότι ζητείται αυτή τη στιγμή οριοθέτηση μιας περιοχής τη στιγμή που τα θερμοκήπια είναι ήδη οριοθετημένα στις δηλώσεις του Ολοκληρωμένου Συστήματος Διαχείρισης και Ελέγχου, του ΟΣΔΕ, που έχουν προσκομίσει οι παραγωγοί. Άρα δεν αντιλαμβανόμαστε πού οφείλεται αυτή η καθυστέρηση λόγω της οριοθέτησης. Αυτές δηλαδή είναι οριοθετήσεις που έχει ήδη στα χέρια του το Υπουργείο Οικονομικών, όπως επίσης είναι ήδη οριοθετημένα στο πόρισμα της επιτροπής της Περιφερειακής Ενότητας Πρεβέζης που έκανε την αυτοψία.

Από εκεί και πέρα, όσον αφορά τα θέματα τα οποία ήδη έχετε αναφέρει και τις αποζημιώσεις οι αγρότες τις περιμένουν εδώ και πολύ μεγάλο διάστημα. Και βέβαια όσο και αν ενοχοποιούνται οι περιβαλλοντολογικές καταστροφές δεν ήταν ιδιαίτερα ευοίωνο το γεγονός ότι ακούσαμε και για τον «στρατηγό άνεμο» σήμερα, ότι αυτά συμβαίνουν και οι υπηρεσίες τρέχουν πίσω από τα γεγονότα. Καλό θα ήταν οι υπηρεσίες να έτρεχαν πριν τα γεγονότα και να δημιουργούν την υποδομή αντιμετώπισης αυτών των καταστροφών.

Και όλα αυτά βέβαια συμβαίνουν τη στιγμή που οι αγρότες και στην περιοχή της Πρέβεζας, της Ηπείρου, αλλά και γενικότερα στη χώρα μας βρίσκονται πραγματικά σε πολύ άσχημη οικονομική κατάσταση: Ακριβά φυτοφάρμακα, πανάκριβο πετρέλαιο, ηλεκτρικό ρεύμα και όλα τα είδη τα οποία σχετίζονται με την καλλιέργειά τους.

Προτάσεις ανάσας έχουν κατατεθεί, όπως είναι η τροπολογία που κατέθεσε στα τέλη του χρόνου που μας πέρασε το Κομμουνιστικό Κόμμα Ελλάδας για φθηνό ρεύμα, πετρέλαιο και ΦΠΑ στα είδη, αφαιρώντας τον φόρο για παράδειγμα από το πετρέλαιο, το οποίο στους εφοπλιστές το δίνετε αφορολόγητο, ενώ στους αγρότες επιλέγετε να μην το δώσετε. Τόσο η Κυβέρνηση της Νέας Δημοκρατίας όσο και η Αξιωματική Αντιπολίτευση, ο ΣΥΡΙΖΑ, μαζί πέταξαν αυτές τις προτάσεις στο καλάθι των αχρήστων. Άρα, λοιπόν, είναι δεδομένο ότι οι συνθήκες μέσα στις οποίες καλούνται οι αγρότες να καλλιεργήσουν δεν είναι με το μέρος τους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Παπαναστάση.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Βουλευτά, κύριε Παπαναστάση, όπως σας ανέφερα και στην πρωτολογία μου, όσον αφορά την οριοθέτηση των περιοχών της Περιφερειακής Ενότητας Πρέβεζας που επλήγησαν από τις πλημμύρες του Δεκεμβρίου του 2021 έχουν συνταχθεί και θα εκδοθούν άμεσα οι αποφάσεις οριοθέτησης, προκειμένου οι πολίτες να αποζημιωθούν. Και βέβαια και στην πρωτολογία μου αναγνώρισα την καθυστέρηση από την ημερομηνία του συμβάντος, πλην όμως σας εξήγησα με ημερομηνίες ότι τα τελευταία στοιχεία αυτοψιών μάς εστάλησαν από το αρμόδιο τμήμα της Πολιτικής Προστασίας της περιοχής στις 6 Φεβρουαρίου του 2023, προκειμένου να μπορέσουμε να τις συμπεριλάβουμε στην οριοθέτηση των πληγεισών περιοχών.

Τώρα, σε ό,τι αφορά το θέμα της οριοθέτησης των περιοχών λόγω του ανεμοστρόβιλου, το οποίο αφορά αποκλειστικά αγροτικές εγκαταστάσεις και θερμοκήπια, όπως αντιλαμβάνεστε, η όποια αρμοδιότητα για την οριοθέτηση των περιοχών αυτών αφορά το Υπουργείο Αγροτικής Ανάπτυξης. Σύμφωνα λοιπόν με τα στοιχεία που μας εστάλησαν από το αρμόδιο Υπουργείο για συμβάντα που έλαβαν χώρα στην περιοχή για τα έτη 2021 και 2022 και σημειώθηκαν από πλημμυρικά φαινόμενα, παγετό, χαλαζοπτώσεις και ανεμοθύελλες, έγιναν διακόσιες ενενήντα εννέα αναγγελίες, υποβλήθηκαν δύο χιλιάδες διακόσιες εβδομήντα έξι δηλώσεις ζημιάς και το έργο των εκτιμήσεων έχει ολοκληρωθεί.

Επίσης, για το έτος 2021 έχουν καταβληθεί αποζημιώσεις ύψους 800.653 ευρώ στους ασφαλιστικά ενήμερους παραγωγούς και για το 2022 έχουν γίνει δύο πληρωμές, στις 23-12-2022 και στις 23-2-2023, συνολικού ύψους 870.000, ενώ το αμέσως επόμενο διάστημα θα προχωρήσουν και οι καταβολές των υπόλοιπων αποζημιώσεων για ό,τι οφειλές υπάρχουν.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας με τίτλο: «Μετονομασία της Ρυθμιστικής Αρχής Ενέργειας σε Ρυθμιστική Αρχή Αποβλήτων, Ενέργειας και Υδάτων και διεύρυνση του αντικειμένου της με αρμοδιότητες επί των υπηρεσιών ύδατος και της διαχείρισης αστικών αποβλήτων, ενίσχυση της υδατικής πολιτικής - Εκσυγχρονισμός της νομοθεσίας για τη χρήση και παραγωγή ηλεκτρικής ενέργειας από ανανεώσιμες πηγές μέσω της ενσωμάτωσης των οδηγιών ΕΕ 2018/2001 και 2019/944 - Ειδικότερες διατάξεις για τις ανανεώσιμες πηγές ενέργειας και την προστασία του περιβάλλοντος».

Επίσης, η Υπουργός Πολιτισμού και Αθλητισμού, οι Υπουργοί Οικονομικών, Εξωτερικών, Υγείας, Δικαιοσύνης, καθώς και ο Αναπληρωτής Υπουργός Οικονομικών κατέθεσαν σήμερα, 13-3-2023, σχέδιο νόμου με τίτλο: «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022 - 2025».

Παραπέμπεται στην αρμόδια Διαρκή Επιτροπή.

Η τέταρτη με αριθμό 514/5-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Εγκληματικά σχέδια για σταθμό παραγωγής ρεύματος από φυσικό αέριο στο Χαϊδάρι» δεν θα συζητηθεί, λόγω αναρμοδιότητας.

Προχωρούμε στην όγδοη με αριθμό 515/5-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Φράγμα Χαβρία Χαλκιδικής μέσα στη λεκάνη απορροής των μεταλλείων και ξεπούλημα του νερού στα ιδιωτικά συμφέροντα». Και σε αυτή την ερώτηση θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κατ’ αρχάς, κύριε Πρόεδρε, αναφορικά με την αρμοδιότητα του Υπουργείου Οικονομικών, για τη σύμβαση που έφερε το ίδιο το Υπουργείο με νόμο εδώ του Υπουργείου Οικονομικών και που ο Υπουργός δηλώνει τώρα αναρμόδιος να μας απαντήσει για την υλοποίηση της σύμβασης που επιτρέπει την κατασκευή σταθμού παραγωγής ενέργειας από φυσικό αέριο μέσα στα στενά Δαφνίου, προφανώς καταλαβαίνετε την υπεκφυγή του Υπουργείου. Αν δεν θέλει αυτό το έργο, να μην το περιλαμβάνει στη σύμβαση, να μην το επιτρέψει, όχι να φεύγει και να…

**ΠΡΟΕΔΡΕΥΩΝ (Χαράλαμπος Αθανασίου):** Αυτό θα το δείτε τώρα με τον Υπουργό. Προφανώς είναι του Υπουργού Ενέργειας, αλλά εσείς θα το ερευνήσετε και φαντάζομαι θα επανέλθετε. Μηδενίζω τον χρόνο και ξεκινήστε τώρα για την επίκαιρη ερώτησή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Εδώ έχουμε, κύριε Υπουργέ, ένα φράγμα για τη συλλογή νερού για όλη τη Χαλκιδική, εκεί που θέλετε να κάνετε την εξόρυξη στις Σκουριές. Έχουμε τις πηγές του Χαβρία να είναι στις Σκουριές και τεχνηέντως στη μελέτη αυτή να μεταφέρονται, να περπατάνε και να πηγαίνουν παρακάτω. Έχουμε δηλαδή ένα νερό που θα συλλέγεται για να χρησιμοποιεί όλη η Χαλκιδική, το οποίο θα είναι εντελώς ρυπασμένο.

Η πολιτεία δηλαδή αν θέλει να κάνει φράγμα για νερό, πρέπει να μην κάνει εξόρυξη. Δεν γίνεται και η εξόρυξη με όλες αυτές τις επιπτώσεις στο περιβάλλον και το φράγμα για νερό που θα το χρησιμοποιεί ο κόσμος. Δεν γίνονται και τα δύο. Και σας το λέει ακόμα και το ΥΠΕΚΑ. Το Υπουργείο μιλά για το φράγμα. Στην απόφαση του ΥΠΕΚΑ εξηγεί ότι δεν μπορεί να είναι το φράγμα εκεί που υπάρχει ρύπανση, ότι πρέπει, αν είναι μπει, να μπει κάπου αλλού και εξηγεί μια σειρά από μέτρα που πρέπει να ληφθούν.

Την ίδια στιγμή βέβαια έχουμε το άλλο ζήτημα, να ξεχάσουμε ότι το νερό αυτό θα είναι ακατάλληλο, να ξεχάσουμε ότι είναι επικίνδυνο για την ανθρώπινη υγεία, να πάμε στο κομμάτι του φράγματος το οποίο το φτιάχνετε με ΣΔΙΤ. Εν μέσω του εθνικού πένθους γι’ αυτή την τραγωδία, το έγκλημα στα Τέμπη, το οποίο είναι απόρροια ιδιωτικοποιήσεων, φέρνετε ιδιωτικοποίηση του νερού στο νομοσχέδιο, φέρνετε και ΣΔΙΤ. Όμως αυτά τα ΣΔΙΤ τα έχει απορρίψει το Συμβούλιο της Επικρατείας ξανά και ξανά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε.

Έχει απορρίψει το ΣΔΙΤ στο εξωτερικό δίκτυο της ΕΥΔΑΠ, της Αθήνας δηλαδή, από εκεί που μαζεύει τα νερά η Αθήνα. Εσείς φέρνετε στην Κέρκυρα ΣΔΙΤ και στο Χαβρία ΣΔΙΤ. Πόσες φορές συνταγματική εκτροπή; Πόσες φορές θα αγνοήσετε το Συμβούλιο της Επικρατείας; Δεν είναι διαβουλευτικό όργανό σας. Οι αποφάσεις είναι εκτελεστές. Το προβλέπει το Σύνταγμα.

Σας ζητάμε λοιπόν δύο πράγματα. Στοπ στις ιδιωτικοποιήσεις και στοπ σε ένα φράγμα το οποίο το κάνατε μέσα σε μια περιοχή που εσείς με τους νόμους σας επιλέγετε να ρυπάνετε, μέσω του ανοικτού ορύγματος στις Σκουριές. Δεν γίνεται και εξόρυξη και νερό. Ή εξόρυξη ή νερό.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Αρσένη, γνωρίζω πολύ καλά την οικολογική ευαισθησία που δείχνετε για ένα δημόσιο αγαθό συνταγματικά κατοχυρωμένο. Έχουμε δύο αποφάσεις του Ανώτατου Δικαστηρίου, οπότε το νερό είναι όντως συνταγματικά κατοχυρωμένο ως δημόσιο αγαθό και δεν μπορεί να αποτελέσει προϊόν ιδιωτικοποίησης.

Αλλά αναγνωρίστε και σε εμάς ότι δεν είναι αποκλειστικό σας προνόμιο η οικολογική σας ευαισθησία. Απασχολεί, νομίζω, την πλειοψηφία της χώρας και των πολιτών. Κι εμείς όλα αυτά τα ζητήματα με αίσθημα ευθύνης και μια ευαισθησία σε θέματα διαχείρισης των υδάτινων πόρων -και των επιφανειακών και των υπόγειων- προσπαθούμε να το αντιμετωπίσουμε.

Δεν μπορεί να ρωτάτε το Υπουργείο αν σχεδιάζει να υλοποιήσει έργα φιλοπεριβαλλοντικά, αδειοδοτημένα, με σκοπό να βλάψει την ασφάλεια και την υγιεινή των κατοίκων της Χαλκιδικής. Δεν νομίζω ότι συνεισφέρουν αυτά τα ερωτήματα, δηλαδή δεν νομίζω ότι υπάρχει κάποιος μέσα σε αυτή την Αίθουσα και δεν νομίζω ότι υπάρχει και κάποιος πολίτης που να ενδιαφέρεται να βλάψει τους πολίτες της Χαλκιδικής.

Προφανώς το έργο που κατασκευάζουμε και που θέλουμε να κατασκευάσουμε το αμέσως επόμενο διάστημα θα εξασφαλίζει την ποιότητα του νερού με το οποίο θα καλύπτονται οι υδρευτικές ανάγκες του ενός τρίτου περίπου του Νομού Χαλκιδικής, ενώ ταυτόχρονα, κύριε Αρσένη, θα προστατεύονται τα υπόγεια ύδατα από υφαλμύρωση, αλλά και θα παρέχεται και αντιπλημμυρική προστασία στον κάμπο της Ορμύλιας, ενώ με την κατασκευή του φράγματος Χαβρία θα αντιμετωπιστεί οριστικά, θα έλεγα, το διαχρονικό πρόβλημα όλης της Χαλκιδικής για πρόσβαση σε επαρκές και καλής ποιότητας νερού ιδίως την τουριστική περίοδο, αναβαθμίζοντας έτσι το τουριστικό προϊόν που παρέχουμε στη Χαλκιδική, δημιουργώντας καλύτερες συνθήκες για μεγαλύτερη ανάπτυξη. Και σε αυτό είμαστε όλοι μαζί.

Μπορώ να ακούσω το οτιδήποτε και στη δευτερομιλία μου θα αναφερθώ και σε όλα τα ζητήματα και των περιβαλλοντικών αδειοδοτήσεων, γιατί αναφέρονται ρητά -και θα σας καταθέσω και στα Πρακτικά και την περιβαλλοντική αδειοδότηση και την ΑΕΠΟ- στο ότι αυτή η περιοχή των Σκουριών που αναφέρετε ότι είναι υδρολογικά απομονωμένη και δεν εντάσσονται ούτε εκροές ούτε εισροές στο επιφανειακό δίκτυο της περιοχής.

Σε κάθε περίπτωση, πιστέψτε με, η διαχείριση των νερών της περιοχής ανάπτυξης του συγκεκριμένου έργου έχει σχεδιαστεί με γνώμονα την προστασία όχι μόνο των ποσοτικών, αλλά και των ποιοτικών χαρακτηριστικών των φυσικών υδάτων και δεν αναμένεται να διατεθεί κανενός είδους υγρά απόβλητα προς την υδρολογική λεκάνη που βρίσκεται το φράγμα του Χαβρία.

Επίσης κάτι τελευταίο. Να τονίσω ότι στο πλαίσιο της διαβούλευσης, σε ό,τι αφορά τη μελέτη περιβαλλοντικών επιπτώσεων του έργου, η οποία προηγήθηκε της ΑΕΠΟ, στελέχη του Υπουργείου μας, μελετητές, καταξιωμένοι επιστήμονες παρουσίασαν το έργο στην περιοχή και μάλιστα, έγινε επί των ημερών του ΣΥΡΙΖΑ, όπου εκφράστηκε ένθερμα όλη η περιοχή γι’ αυτό το έργο, για να προχωρήσει. Διότι έχουμε έναν συνολικό σχεδιασμό για τη Χαλκιδική ώστε να προχωρήσουμε να λύσουμε αυτό το σοβαρό υδροδοτικό θέμα που υπάρχει.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τα προαναφερθέντα έγγραφα σε ηλεκτρονική μορφή, σε μέσο αποθήκευσης USB-stick, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, στην ουσία με κατηγορείτε ότι κινδυνολογώ, ότι υπερβάλλω. Ξέρετε ποιος ήταν ο προηγούμενος Υπουργός που με κατηγόρησε για το ίδιο; Ο κ. Καραμανλής για τον ΟΣΕ ότι κινδυνολογώ και ότι υπερβάλλω και ότι φέρνω πανικό.

Είναι το ίδιο υδάτινο σύστημα; Είναι οι πηγές στην πράξη του Χαβρία οι Σκουριές; Είναι. Η μελέτη το λέει; Όχι. Η μελέτη δείχνει ως διά μαγείας να διακόπτονται οι γραμμές των ρεμάτων και να ξεχωρίζουν τα υδάτινα συστήματα. Μαγικά πράγματα γίνονται στη χώρα μας, σαν νέοι Μωυσήδες χωρίζουμε και ποτάμια στη μέση.

Τι λέει όμως παρ’ όλα αυτά; Λέει ότι το εν λόγω υπόγειο υδάτινο σύστημα βρίσκεται σε κακή χημική κατάσταση, όσον αφορά τον μόλυβδο, το αρσενικό, το σίδηρο, το μαγγάνιο κ.λπ.. Θα ήταν πολύ πιο πρακτικό να μιλούσαμε στην πρωτολογία σας για όλα αυτά για να μπορώ να απαντήσω στα επιχειρήματά σας. Δυστυχώς επιλέγετε να απαντήσετε στη δευτερολογία σας και δεν έχω εγώ τριτολογία για να σας απαντήσω.

Έχουμε δύο ζητήματα εδώ, κύριε Υπουργέ. Δεν γίνονται και εξορύξεις και φράγμα για νερό. Δεν γίνεται από τη μία να ρυπαίνουμε και από την άλλη να δίνουμε το νερό στους ανθρώπους. Δεν γίνονται και τα δύο.

Ή οι εξορύξεις προχωράνε ή το φράγμα για το νερό προχωράει. Το «προχωράμε και τα δύο» σημαίνει απλά ότι δεν μας ενδιαφέρουν οι πολίτες, ρίχνουμε στάχτη στα μάτια ότι κάνουμε το έργο, δίνουμε στην «ELDORADO» να κάνει ό,τι θέλει με το βουνό και δίνουμε και σε έναν εργολάβο να κάνει ό,τι θέλει με το φράγμα και όπου μας βγάλει.

Από την άλλη, ιδιωτικοποίηση. Δηλαδή δεν φτάνει που δεν το κρατάμε καθαρό αυτό το νερό, αλλά το χαρίζουμε και σε έναν ιδιώτη, τη στιγμή που το Συμβούλιο της Επικρατείας -γιατί αναφερθήκατε σε δύο αποφάσεις, κύριε Υπουργέ. Δεν είναι δύο οι αποφάσεις, είναι τρεις. Ξεχάσατε την τρίτη, που είναι η ακύρωση του ΣΔΙΤ για τα φράγματα και τους αγωγούς και τις δεξαμενές και όλο το εξωτερικό υδροδοτικό δίκτυο της Αθήνας. Και την ξεχάσατε αυτή την απόφαση, γιατί η ίδια απόφαση ακυρώνει στην πράξη και το ΣΔΙΤ που κάνατε για το εξωτερικό υδροδοτικό σύστημα της Κέρκυρας, ακυρώνει στην πράξη το ΣΔΙΤ για τον Χαβρία. Εσείς θέλετε να ξεχάσετε την τρίτη απόφαση, γιατί δεν μπορεί να προχωρήσει αυτό το έργο, εφόσον υπάρχει αυτή η απόφαση από το Συμβούλιο της Επικρατείας.

Μας λέει το Συμβούλιο της Επικρατείας ότι το νερό είναι δημόσιο αγαθό. Αυτό δεν σημαίνει μόνο ότι κοιτάμε ποιος το πουλάει και αν είναι ιδιωτική ή δημόσια η ΕΥΑΘ, η ΕΥΔΑΠ, οι δημοτικές επιχειρήσεις ύδρευσης-αποχέτευσης, που αποποιείστε την εποπτεία με το νέο νομοσχέδιο, αλλά μας ενδιαφέρει και το ποιος το διαχειρίζεται. Σε όλο τον κύκλο του νερού δεν πρέπει να υπάρχει ιδιώτης. Αυτό λέει το Συμβούλιο της Επικρατείας και γι’ αυτό απέρριψε το ΣΔΙΤ.

Επομένως σας συζητάμε να σταματήσετε την ιδιωτικοποίηση του νερού και να το κρατήσετε καθαρό. Ο μόνος τρόπος να μείνει καθαρό είναι να μην γίνει η εξόρυξη στις Σκουριές.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Το γνωρίζετε φαντάζομαι ότι το υδροδοτικό σύστημα και το πρόβλημα που υπάρχει στη Χαλκιδική είναι πάρα πολύ σοβαρό. Η ελληνική πολιτεία όφειλε να λύσει αυτό το πρόβλημα και αυτό κάναμε. Και ξέρετε, είναι κι από τα έργα τα οποία συνεχίστηκαν, μπήκαν στις ράγες ουσιαστικά επί κυβερνήσεως του ΣΥΡΙΖΑ και συνεχίστηκε από τη δική μας την Κυβέρνηση. Διότι πολλές φορές τα μεγάλα έργα χρειάζονται πολύ μεγάλο χρόνο ωρίμασης και αυτό έχει γίνει.

Μας λέτε και μας εγκαλείτε αυτή τη στιγμή για το ζήτημα της ιδιωτικοποίησης του νερού. Μα σας απάντησα: Υπάρχουν οι αποφάσεις του Συμβουλίου της Επικρατείας. Είναι ξεκάθαρες. Δεν χρειάζεται κάποιος να είναι νομικός για να αντιληφθεί τι λέει το Συμβούλιο της Επικρατείας, οπότε δεν τίθεται κάποιο τέτοιο ζήτημα αυτή τη στιγμή.

Τώρα, σε ό,τι αφορά την ποιότητα και το τι έχει προβλεφθεί για τον Χαβρία και τι υποχρεώσεις θα έχει ο ιδιωτικός φορέας σύμπραξης, θα ήθελα να σας διαβάσω λίγο κάποια ζητήματα για να τα έχετε υπ’ όψιν σας. «Ο ιδιωτικός φορέας σύμπραξης είναι υποχρεωμένος να συντάξει σχέδιο μέτρησης και καταγραφής της ποιότητας του ανεπεξέργαστου νερού, που θα περιλαμβάνει κατ’ ελάχιστον τις θέσεις που θα λαμβάνουν χώρα οι μετρήσεις, τις μετρούμενες παραμέτρους, τη συχνότητα των μετρήσεων, τους όρους δειγματοληψίας, τον εξοπλισμό που θα χρησιμοποιηθεί και εν γένει τη μεθοδολογία και το οποίο θα ελέγχεται από την αναθέτουσα αρχή. Επισημαίνεται ότι ο ανάδοχος θα είναι υποχρεωμένος να ξεκινήσει άμεσα, μετά την εγκατάστασή του στο εργοτάξιο, την παρακολούθηση της ποιότητας του νερού σύμφωνα με το σχέδιο μέτρησης και καταγραφής ποιότητας που θα έχει συντάξει, και αυτό οφείλει να υποβάλει εντός δύο μηνών από την υπογραφή της σύμβασης. Επίσης οφείλει να τηρεί μητρώο με τα ποιοτικά στοιχεία των δειγματοληψιών ύδατος στο δίκτυο μεταφοράς, από την έξοδο έως και τις δεξαμενές των οικισμών και τις σχετικές αναλύσεις, που πρέπει να εκτελούνται από πιστοποιημένο εργαστήριο, ενώ παράλληλα δεσμεύεται να κοινοποιεί στα αρμόδια Υπουργεία τα στοιχεία και τις εκθέσεις για την ποιότητα του νερού.».

Γιατί σας τα διαβάζω όλα αυτά; Για να σας δείξω ότι το ζητούμενο είναι κοινό για όλους μας. Όλοι θέλουμε οι κάτοικοι της Χαλκιδικής να έχουνε υψηλής ποιότητας νερό. Το βασικό είναι να έχουν νερό βέβαια πρώτα απ’ όλα, γιατί υπάρχουν περιοχές την τουριστική περίοδο κατά την οποία δεν μπορούν να εξυπηρετήσουν τους επισκέπτες, τους τουρίστες.

Το δεύτερο ζητούμενο που θέλω να ξεκαθαρίσουμε είναι το εξής: Δεν ιδιωτικοποιείται το νερό σε καμμία περίπτωση. Σας απάντησα και εξαρχής και είναι η τρίτη φορά που το λέω. Η διαχείριση των νερών θα δίνεται πάλι στις δημοτικές επιχειρήσεις που τα διαχειρίζονται και τώρα. Δεν θα υπάρξει καμμία αλλαγή. Αυτό κάνει η πολιτεία συντεταγμένα, δεν κάνει κάτι άλλο.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Προχωρούμε στην ένατη με αριθμό 539/6-3-2023 επίκαιρη ερώτηση δεύτερου κύκλου του Βουλευτή Λαρίσης του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Δύο χρόνια μετά τον καταστροφικό σεισμό της 3ης Μαρτίου 2021, οι σεισμόπληκτοι κάτοικοι Δαμασίου, Μεσοχωρίου και Αμουρίου διαμένουν ακόμα στα κοντέινερ».

Θα απαντήσει και σε αυτή ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, πριν λίγες ημέρες συμπληρώθηκαν δύο χρόνια από τον καταστροφικό σεισμό ο οποίος έλαβε χώρα στον Νομό Λάρισας αλλά και Τρικάλων και εξαιτίας του οποίου επλήγησαν αρκετά χωριά, Δαμάσι, Μεσοχώρι, Αμούρι, Δομένικο, Πλατανούλια, Κουτσόχερο, αλλά και στα Τρίκαλα.

Την επόμενη ημέρα από τον σεισμό ο μέχρι πριν λίγες ημέρες πολιτικός σας προϊστάμενος κ. Καραμανλής με τον κ. Πέτσα δήλωναν: «Σε έξι μήνες θα είστε στα σπίτια σας». Δεν πιστεύω να το πείτε κι εσείς τώρα αυτό. Λίγους μήνες μετά τον σεισμό ο κ. Μητσοτάκης ανέφερε: «Πράγματι, η σχέση εμπιστοσύνης μεταξύ του κράτους και των πολιτών ενδυναμώνεται, όταν υπάρχει συνέπεια μεταξύ λόγων και έργων».

Για να δούμε, υπάρχει συνέπεια; «Τώρα», συνεχίζει ο κ. Μητσοτάκης, «το μέλημά μας, το μέλημα της Κυβέρνησης», έλεγε τον Σεπτέμβριο του 2021, «είναι στην όσο πιο γρήγορη γίνεται ανακατασκευή των σπιτιών που καταστράφηκαν. Οι διαδικασίες είναι ήδη δρομολογημένες. Οι πόροι είναι διαθέσιμοι. Και πρέπει να γνωρίζετε ότι έχω», έλεγε ο Πρωθυπουργός, «ένα καινούργιο σύστημα κρατικής αρωγής.». Φανταστείτε να μην είχε.

Οι φωτογραφίες είναι προχθεσινές, από το Δαμάσι αλλά και το Μεσοχώρι. Δεν μπορείτε να τα βάλετε με την πραγματικότητα. Είναι ακόμα στα κοντέινερ οι άνθρωποι.

Πρώτη ερώτηση: Θα τολμήσετε πρόβλεψη πότε θα πάνε στα σπίτια τους; Και αν ναι, πότε;

Δεύτερη ερώτηση: Πού βρίσκεται αυτή η περιβόητη στεγαστική συνδρομή; Εκτός από τα πρώτα χρήματα που έλαβαν για τις άδειες -και ειρήσθω εν παρόδω οι άδειες, διορθώστε με, νομίζω είναι γύρω στις δέκα με δεκαπέντε που έχουν βγει, ενώ εκκρεμούν πάρα πολλές και υπάρχει μια έλλειψη, το λιγότερο που μπορώ να πω, στοιχειώδους οργάνωσης- κανείς από τους σεισμόπληκτους δεν γνωρίζει πού να απευθυνθεί. Υπάρχουν πολλά θέματα γραφειοκρατικά, με τις άδειες, με τα δάνεια τα οποία υποσχεθήκατε.

Υποσχεθήκατε δάνεια με την εγγύηση του ελληνικού δημοσίου, αλλά καμμία τράπεζα, κύριε Υπουργέ, δεν ξέρει τίποτα. Καμμία, μα καμμία, δεν ξέρει τίποτα. Κι όταν τους λένε: «Μα το είπε ο Πρωθυπουργός, το είπαν οι Υπουργοί.». Ας πάτε να ρωτήσετε αυτούς. Οι τράπεζες δεν γνωρίζουν τίποτα για αυτά τα υποτίθεται χαμηλότοκα δάνεια.

Συνεπώς η ερώτηση είναι σε ποιο στάδιο βρίσκεται η στεγαστική συνδρομή, όσον αφορά τα σεισμόπληκτα χωριά Δαμάσι, Αμούρι, Μεσοχώρι, Πραιτώρι, αλλά και τα υπόλοιπα χωριά του Νομού Λάρισας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αγαπητέ κύριε Κόκκαλη, πράγματι έχουν περάσει σχεδόν δύο χρόνια από τον καταστροφικό σεισμό της Ελασσόνας και γνωρίζετε, πολύ καλά, ότι εκείνη τη χρονική στιγμή του σεισμού ήμασταν εδώ παρόντες στην Αίθουσα του κοινοβουλίου, όταν κατευθείαν με εντολή του Πρωθυπουργού ανέβηκα λίγες ώρες μαζί με ένα κυβερνητικό κλιμάκιο για να αντιμετωπίσουμε μια κατάσταση πραγματικά πολύ δύσκολη σε αυτή την πληγείσα περιοχή. Συνεπώς, όπως αντιλαμβάνεστε, το θέμα του σεισμού στην Ελασσόνα το γνωρίζω πάρα πολύ καλά.

Θα μου επιτρέψετε όμως να ενημερώσω και το Σώμα για το τι ακριβώς έχει κάνει η ελληνική πολιτεία και η Κυβέρνηση όλο αυτό το διάστημα. Άμεσα διενεργήθηκαν έντεκα χιλιάδες πρωτοβάθμιοι και δευτεροβάθμιοι έλεγχοι από τους μηχανικούς του Υπουργείου μας. Άμεσα -όχι ότι μας ικανοποιεί- παρείχαμε εξήντα έξι τροχόσπιτα και εκατόν είκοσι δύο οικίσκους, όπως μας ζητήθηκαν, για την κάλυψη των προσωρινών αναγκών στέγασης των πληγέντων πολιτών.

Αυτές βέβαια, όπως πολύ σωστά αναφέρετε, είναι προσωρινές, για να φιλοξενηθούν εκείνες τις πρώτες μέρες, τους πρώτους λίγους μήνες. Αυτό που προβλέπεται από την πολιτεία και αυτό που προβλέπει το νομικό μας πλαίσιο είναι η επιδότηση ενοικίου συγκατοίκησης για όσους διέμεναν μόνιμα στην πληγείσα κατοικία, η οποία αποτελούσε και την κύρια κατοικία τους εφόσον δεν διαθέτουν και δευτερεύουσα κατοικία εντός του δήμου στον οποίο ευρίσκεται η πληγείσα κατοικία, που να καλύπτει τις στεγαστικές τους ανάγκες. Οι κάτοικοι-ιδιοκτήτες δικαιούνται την επιδότηση για δύο χρόνια, ενώ οι ενοικιαστές για έξι μήνες και το ποσό φτάνει μέχρι τα 500 ευρώ μηνιαίως.

Κύριε Κόκκαλη, οφείλουμε να είμαστε ειλικρινείς ως πολιτεία. Αναγνωρίζουμε και εμείς τις καθυστερήσεις, που εμφανίζονται στην έκδοση αδειών επισκευής και ανακατασκευής των κτηρίων και κατ’ επέκταση των εκταμιεύσεων των ποσών στεγαστικής συνδρομής για τις αποκαταστάσεις των κτηρίων. Γι’ αυτό άλλωστε και στο τελευταίο Υπουργικό Συμβούλιο προτείναμε την απλοποίηση και τον εκσυγχρονισμό του ισχύοντος θεσμικού πλαισίου, που θα περιορίσει, σημαντικά, τη γραφειοκρατία και τις καθυστερήσεις.

Βέβαια, οι καθυστερήσεις οφείλονται πολλές φορές και στις δύο πλευρές και οι φάκελοι που φτιάχνονται είναι ελλιπείς. Και γι’ αυτό φροντίσαμε ως πολιτεία και ως αρμόδια υπηρεσία να κάνουμε δύο μέχρι τώρα ενημερωτικά σεμινάρια στους μηχανικούς της περιοχής, προκειμένου να ενημερωθούν επαρκώς για την απαιτούμενη πληρότητα των φακέλων.

Τώρα επειδή ζητήσατε και κάποια νούμερα, να σας πω κάποια ενδεικτικά και τα υπόλοιπα στη δευτερομιλία μου. Από τα σχεδόν δυόμισι χιλιάδες κτήρια που κρίθηκαν προσωρινά ακατάλληλα και χρήζουν επισκευών, έχουν υποβληθεί μετά από σχεδόν δύο χρόνια οχτακόσιοι τριάντα οχτώ φάκελοι. Είναι περίπου το ένα τρίτο και έχουν εκδοθεί μέχρι σήμερα τριάντα τρεις άδειες επισκευής, ενώ σε τετρακόσιες τριάντα δύο περιπτώσεις έχουν παραληφθεί οι βλάβες των κτηρίων και προχωρά η διαδικασία εκπόνησης των μελετών αποκατάστασης από τους μηχανικούς και τους ιδιοκτήτες κατόπιν έγκρισης της υπηρεσίας, ενώ έχουν σταλεί και τριακόσια τριάντα έγγραφα ελλείψεων για τη συμπλήρωση αυτών των φακέλων. Από τα τριακόσια εβδομήντα πέντε κτήρια, που κρίθηκαν ακατάλληλα και κατεδαφιστέα έχουν μέχρι σήμερα εκδοθεί τριακόσια εξήντα δύο ΠΑΕΚ, προκειμένου αυτά να κατεδαφιστούν και ακολούθως οι ιδιοκτήτες να προβούν στην ανακατασκευή τους. Μέχρι σήμερα έχουν υποβληθεί στην αρμόδια υπηρεσία του Υπουργείου διακόσιες πενήντα πέντε αιτήσεις ιδιοκτητών για βεβαίωση καθορισμού δικαιούχου στεγαστικής συνδρομής και έχουν εκδοθεί μέχρι τώρα ογδόντα δύο βεβαιώσεις, ενώ έχουν απορριφθεί και έξι αιτήματα.

Όπως αντιλαμβάνεστε και για την επιδότηση ενοικίου τα νούμερα είναι μεγάλα και πολλά και για όλα αυτά αντιλαμβανόμαστε ότι υπάρχουν καθυστερήσεις. Η αρμόδια υπηρεσία του Υπουργείου προσπαθεί να λύσει όλα αυτά τα προβλήματα. Και γι’ αυτό η ουσιαστική λύση είναι να αλλάξουμε αυτό το παλαιό θεσμικό πλαίσιο που υπάρχει, να το εκσυγχρονίσουμε και να το απλοποιήσουμε ώστε οι συμπολίτες μας να ταλαιπωρούνται όσο το δυνατόν λιγότερο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, ειλικρινά αφ’ ενός δεν κατάλαβα κάποια πράγματα -βοηθήστε με στη δευτερολογία σας- και αφ’ ετέρου εκπλήσσομαι. Πρώτον είπατε ότι δώσατε άμεσα τροχόσπιτα. Δηλαδή να σας πουν και ευχαριστώ για τα τροχόσπιτα που δώσατε; Αυτό ήταν το αυτονόητο που έπρεπε να έχετε κάνει. Επίσης είπατε πως οφείλετε να είστε ειλικρινείς. Αυτό το λέτε με διάθεση αυτοκριτικής προφανώς για να το ακούτε εσείς. Όχι εσείς προσωπικά, αλλά συνάδελφοί σας έλεγαν ότι σε έξι μήνες θα είναι στα σπίτια τους και ο ίδιος ο προϊστάμενός σας. Αλλά και ο Πρωθυπουργός ανέφερε ότι έχει τέτοιο σύστημα κρατικής αρωγής πάρα πολύ γρήγορο και αποτελεσματικό.

Και τι ακούσαμε τώρα; Ότι θα αλλάξετε, ότι στο τελευταίο Υπουργικό Συμβούλιο προτείνατε την απλοποίηση, την καταπολέμηση της γραφειοκρατίας και ότι πρέπει να κάνετε αυτό και ότι πρέπει να κάνετε το άλλο. Διαπιστώσεις; Σήμερα αυτοί οι οποίοι ζουν και μας παρακολουθούν στα κοντέινερ πρέπει να γνωρίζουν και να λάβουν συγκεκριμένες απαντήσεις, κύριε Υπουργέ.

Πρώτον, πότε θα εκδοθούν οι υπόλοιπες άδειες; Δεύτερον, θα πάρουν τα πρώτα χρήματα αυτοί στους οποίους έχουν εκδοθεί οι πρώτες άδειες; Τρίτον, ισχύουν ή όχι τα χαμηλότοκα δάνεια από τις τράπεζες; Αυτές είναι οι ερωτήσεις οι οποίες είναι εύλογες και λογικές σε μια πολιτεία που σέβεται τον εαυτό της, κύριε Υπουργέ. Αλλά προφανώς με τη δικιά σας Κυβέρνηση απεδείχθη ότι το επιτελικό κράτος έχει γίνει σμπαράλια, θρύψαλα. Τα δικά σας τα λόγια τα κυβερνητικά διάβασα όχι της Αντιπολίτευσης, ότι πολύ σύντομα θα μπουν όλοι οι κάτοικοι των χωριών στα σπίτια τους.

Νομίζω ότι οι κάτοικοι των σεισμόπληκτων περιοχών ζητούν απαντήσεις συγκεκριμένες, κύριε Υπουργέ. Ζητούν απαντήσεις συγκεκριμένες για το κόστος κατασκευής. Το προβλεπόμενο ποσό των 1000 ευρώ ξέρετε ότι είναι υπερβολικά μικρό για να κατασκευαστεί ένα σπίτι, δεδομένου ότι τα δομικά υλικά έχουν πάει στα ύψη. Αυτό ως Κυβέρνηση το έχετε σκεφτεί; Το έχετε αναλογιστεί; Κάνατε μια μελέτη μήπως αυτά τα λεφτά τα οποία υποτίθεται ότι θα πάρουν, δεν φτάνουν ούτε για την πρώτη εβδομάδα που θα φτιάξουν το σπίτι; Όχι βέβαια. Δεν θέλει σήμερα ο κόσμος γενικολογίες. Δεν θέλει λόγια, κύριε Υπουργέ, ότι θα κάνετε, ότι θα αλλάξετε τη γραφειοκρατία. Θέλει συγκεκριμένα έργα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κόκκαλη.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κόκκαλη, έχετε δίκιο. Πραγματικά οι πολίτες δεν θέλουν να ακούν λόγια. Θέλουν να βλέπουν πράξεις. Από τη μία όμως όλα αυτά τα καταστροφικά φαινόμενα που έχουν συμβεί, δεν μπορεί να είναι και προϊόν μιας πολιτικής αντιπαράθεσης. Θα πρέπει να αναγνωρίζουμε τι θετικά έχουν γίνει. Και αυτή η Κυβέρνηση έχει κάνει τον θεσμό της πρώτης αρωγής που συνέβαλε, σε πάρα πολλές περιπτώσεις, στην άμεση ανακούφιση των πληγέντων για την κάλυψη των πρώτων αναγκών. Όπως και να αναγνωρίσετε, παρακαλώ, ότι επικαιροποιήσαμε το τιμολόγιο των επισκευών με αύξηση που σε πολλές περιπτώσεις φτάνει ως το 30%.

Και φυσικά δεν το λέμε προς τιμήν κανενός. Οφείλει η πολιτεία να το κάνει αυτό. Από την πρώτη στιγμή πρέπει να είναι στους πολίτες. Και ήταν εκεί δίπλα. Και οφείλουμε ό,τι δυσλειτουργίες υπάρχουν να τις διορθώσουμε. Και αυτό οφείλουμε να κάνουμε και αυτό κάνουμε. Και το ζήτημα των χαμηλότοκων δανείων προσπαθούμε να το λύσουμε και θα λυθεί το αμέσως επόμενο διάστημα. Ήδη ο αρμόδιος Υφυπουργός για αυτά τα ζητήματα ασχολείται για το πώς θα προχωρήσει.

Πρέπει να αναγνωρίσετε, όμως, ότι μαθητές σε τέσσερις, πέντε μήνες μπήκαν σε ένα καινούργιο σχολείο με πρωτοβουλία του ίδιου του Πρωθυπουργού στο Δαμάσι. Υπάρχουν και οι καλές, οι θετικές ειδήσεις. Δεν πρέπει στο πλαίσιο μιας πολιτικής αντιπαράθεσης να τα μαυρίζουμε όλα. Σημασία έχει να αναγνωρίζουμε αυτά, που έχουν γίνει και να βελτιώνουμε αυτά που δεν έχουν γίνει. Είμαστε εδώ για να τα βελτιώσουμε. Γι’ αυτό αλλάζουμε το νομικό πλαίσιο, για να προχωρήσουμε όσο πιο γρήγορα γίνεται και να λύσουμε όλα αυτά τα προβλήματα που υπάρχουν. Αυτό κάνουμε αυτή τη στιγμή και αυτό θα συνεχίσουμε να κάνουμε.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Συνεχίζουμε με τη δεύτερη με αριθμό 1708/81/13-01-2023 ερώτηση και αίτηση κατάθεσης εγγράφων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών,με θέμα: «Τι προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου;».

Και σε αυτή την ερώτηση θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Ορίστε, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Δράττομαι της ευκαιρίας, κύριε Υφυπουργέ, για να σας πω το εξής, επειδή άκουσα για την περίπτωση της σεισμόπληκτης περιοχής της Λάρισας προηγουμένως. Μόλις εχθές το απόγευμα βρισκόμουν στο Αρκαλοχώρι, στο πολύπαθο, σεισμόπληκτο Αρκαλοχώρι. Οι φωνές των κατοίκων πια έχουν ξεπεράσει κάθε όριο, έχει παρέλθει το σημείο βρασμού. Υπάρχουν θέματα ακόμα όχι απλά σε εκκρεμότητα, αλλά η κωλυσιεργία και η αβελτηρία της Κυβέρνησής σας και του Υπουργείου σας έχει, πραγματικά, χτυπήσει κόκκινο.

Και το λέω αυτό, διότι εκδόθηκαν μόλις οκτώ οικοδομικές άδειες σε δεκαοκτώ μήνες. Πεντακόσιες τριάντα τέσσερις ημέρες πέρασαν από τον σεισμό και ακόμα τα πράγματα είναι σαν να μην πέρασε μια μέρα σε όλα τα επίπεδα, όσον αφορά στο θέμα των οικοδομικών αδειών που ανέφερα. Είναι σε πλήρη εξέλιξη πλειστηριασμοί σπιτιών πολιτών, που αυτή τη στιγμή είναι σεισμόπληκτοι και η Κυβέρνηση αδρανεί. Η Κυβέρνησή σας αδρανεί, για να κάνει το στοιχειώδες. Σας λέω, λοιπόν, ότι αυτό που κυοφορείται από την κοινωνία του Αρκαλοχωρίου και την ευρύτερη περιοχή είναι η κορύφωση των αντιδράσεων και οφείλω να σας ενημερώσω και κοινοβουλευτικά, διότι πλέον βλέπουμε ότι «φωνή βοώντος εν τη ερήμω», είναι αόρατοι αυτοί οι άνθρωποι από την Κυβέρνηση του κ. Μητσοτάκη.

Τώρα, προχωράω επί της ουσίας της επίκαιρης αυτής ερώτησης. Όπως καλά γνωρίζουμε, το άρθρο 88 του ν.5007/2022 ουσιαστικά ενίσχυσε εν είδει συμπληρωματικής σύμβασης τις εργασίες της αναδόχου εταιρείας στο αεροδρόμιο στο Καστέλι, τον Διεθνή Αερολιμένα Ηρακλείου Κρήτης. Είναι ένα άρθρο στον εν λόγω νόμο, όπου ουσιαστικά είχε τρεις βάσεις: Πρώτον, αύξησε κατά 104 εκατομμύρια ευρώ τον προϋπολογισμό με χρήματα από το δημόσιο ταμείο των Ελλήνων πολιτών. Δεύτερον, επεκτάθη κατά δύο ολόκληρα χρόνια η ολοκλήρωση του αεροδρομίου στο Καστέλι, στο Ηράκλειο. Και τρίτον, φυσικά, υπήρξε η αναγκαιότητα επέκτασης της αύξησης της δόμησης στον αεροσταθμό.

Σε όλο αυτό, λοιπόν, το πλαίσιο έχετε μια παραδοξότητα και ποια είναι αυτή: Το γεγονός ότι οι προβλέψεις αναφορικά με τις οδικές συνδέσεις έχουν παραμείνει σε ένα σημείο μιας αρχικής προσέγγισης, δηλαδή να συνδεθεί το αεροδρόμιο με τον ΒΟΑΚ, καθώς επίσης και με το Αρκαλοχώρι, την ώρα που μια πολύ μεγάλη παραγωγική, ζωντανή, ενεργητική περιοχή στον Νομό Ηρακλείου, όπως είναι η Μεσσαρά, μένει χωρίς οδική σύνδεση και θα βιώσουν τον απόλυτο παραλογισμό να συνδέονται μέσω του Ηρακλείου, δηλαδή διανύοντας πολλά-πολλά χιλιόμετρα.

Έτσι, λοιπόν, επειδή τώρα είναι ευκαιρία, τώρα είναι το momentum, σας θέτω το εξής ερώτημα, το οποίο βέβαια κατέστη επίκαιρη ερώτηση, διότι δεν απαντήθηκε από τις 13 του Ιανουαρίου.

Σε τι στάδιο, κύριε Καραγιάννη, βρίσκονται τα οδικά έργα που προβλέπονται στην αρχική σύμβαση του νέου αεροδρομίου Καστελίου;

Δεύτερον, σκοπεύετε να τροποποιήσετε τον αρχικό κυκλοφοριακό σχεδιασμό του αεροδρομίου στο Καστέλι λαμβάνοντας υπ’ όψιν τα νέα δεδομένα αναφορικά με τη μελλοντική επιβατική κίνηση του;

Και τρίτον, σε τι ενέργειες προτίθεστε να προβείτε ώστε να αναβαθμιστεί η οδική σύνδεση -αυτό που σας ανέφερα εν κατακλείδι- μεταξύ του αεροδρομίου Καστελίου και της ευρύτερης περιοχής της Μεσσαράς;

Και σημειωτέον, έχουμε ζητήσει με αίτηση κατάθεσης εγγράφων τη μελέτη οδοποιίας του Νέου Διεθνούς Αερολιμένα Ηρακλείου, καθώς επίσης και τη συγκοινωνιακή μελέτη του νέου αεροδρομίου, όπως προβλέπεται να παραδοθεί από την ανάδοχο εταιρεία κατά τη συμβασιοποίηση του έργου. Φαντάζομαι αυτό θα το έχουμε στη διάθεσή μας σήμερα, θα το καταθέσετε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Μαμουλάκη, όπως αναφέρετε και στην ερώτησή σας, όντως το αεροδρόμιο του Καστελίου μεγάλωσε. Η στρατηγική και πολιτική απόφαση που έλαβε η Κυβέρνηση σε κεντρικό επίπεδο είναι να μετατραπεί το αεροδρόμιο στο Καστέλι σε ένα μεγάλο διαμετακομιστικό hub και έτσι να υιοθετήσουμε κάθε αναγκαία αλλαγή, προκειμένου αυτό να επιτευχθεί.

Πειραματικά, επιτρέψτε μου να πω ότι το κτήριο του αεροσταθμού θα είναι κατά 33% μεγαλύτερο σε κάτοψη, συνενώνοντας τα κτήρια εκτός και εντός Σένγκεν πτήσεων με αναθεώρηση του χρόνου διεκπεραίωσης και βελτιώνοντας έτσι ουσιαστικά τη λειτουργικότητα του αεροδρομίου. Μεταβολές εντοπίζονται ακόμη στους διάδρομους, στους τροχόδρομους, στους χώρους στάθμευσης αεροσκαφών, στα αναγκαία αντιπλημμυρικά έργα λόγω αλλαγής σχεδιασμού και σε άλλα, τα οποία ήταν απαραίτητα, επιτρέψτε μου να πω, ώστε το αεροδρόμιο να είναι μεγαλύτερο, πιο ασφαλές, πιο βιώσιμο και με προδιαγραφές ουσιαστικά διεθνούς αεροδρομίου, όπως ακριβώς αρμόζει στην Κρήτη.

Όσον αφορά τώρα στον συγκοινωνιακό σχεδιασμό του αεροδρομίου, δεν έχουν μεταβληθεί τα θεμελιώδη στοιχεία του σχεδιασμού. Οι ίδιες αλλαγές που προέκυψαν δεν βασίστηκαν σε νέα δεδομένα επιβατικής κίνησης, όπως περιγράφετε στην ερώτησή σας, αλλά σε παραδοχές μελέτης που είχαν ληφθεί υπ’ όψιν από τον ανάδοχο κατά την προετοιμασία του βασικού σχεδίου ανάπτυξης.

Αναλυτικά τι προβλέπεται; Θα πρέπει να το γνωρίζετε αυτό.

Πρώτον, η σύνδεση του νέου αεροδρομίου με τον ΒΟΑΚ με κόμβο στην περιοχή της Χερσονήσου. Εκεί κατασκευάζεται, λοιπόν, ένας νέος, κλειστός αυτοκινητόδρομος μήκους δεκαοκτώ χιλιομέτρων, διατομής δύο λωρίδων ανά κατεύθυνση με διαχωρισμένο οδόστρωμα και το ποσοστό προόδου σε αυτό το έργο είναι περίπου 32%.

Τώρα σε ό,τι αφορά τη σύνδεση με τον άξονα Ηράκλειο - Αρκαλοχώρι - Βιάννος με κόμβο στην περιοχή Αρκαλοχωρίου, στο τμήμα αυτό κατασκευάζεται οδική σύνδεση μήκους έξι χιλιομέτρων περίπου, διατομής μίας λωρίδας ανά κατεύθυνση με λωρίδα πολλαπλών χρήσεων χωρίς, όμως, διαχωρισμένο οδόστρωμα. Το ποσοστό προόδου σε αυτό το τμήμα είναι στο 52%.

Έτσι, και με δεδομένο πως δεν έχουν ανατραπεί αυτή τη στιγμή οι βασικές αρχές στους σχεδιασμούς μας, προκύπτει πως τα έργα που έχουμε δρομολογήσει επαρκούν για να καλύψουμε τις ανάγκες του νέου αναβαθμισμένου αεροδρομίου. Σε κάθε περίπτωση, όμως, είμαστε εδώ για να δούμε. Εάν προκύψουν νέα στοιχεία, θα τα εξετάσουμε και θα επανέλθουμε καταλλήλως. Γνωρίζετε πολύ καλά -γιατί έχουμε κάνει πολλές φορές αυτή τη συζήτηση εδώ πέρα σε αυτή την Αίθουσα- ότι το ενδιαφέρον μας για την Κρήτη είναι διαρκές και σε πολύ υψηλό επίπεδο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Να ενημερώσω τον κύριο Υφυπουργό -επειδή ανέφερε και το ενδιαφέρον του για την Κρήτη- ότι, δυστυχώς, το έργο στο οποίο εγκαταστάθηκε ο ανάδοχος Νεάπολη - Άγιος Νικόλαος, μετά την πανηγυρική παρουσία του κ. Μητσοτάκη και τα εγκαίνια έναρξης των εργασιών, την επόμενη μέρα αποχώρησαν όλοι, κύριε Καραγιάννη. Δεν εργάζεται κανείς. Παρακολουθούμε κάθε μέρα και είναι ένα άδειο εργοτάξιο, χωρίς μηχανήματα, χωρίς εργασίες. Δυστυχώς, είναι ένα επικοινωνιακό ταρατατζούμ, το οποίο είναι κενό, πουκάμισο αδειανό. Και σας προκαλώ να ενημερωθείτε από τους υπηρεσιακούς σας παράγοντες αύριο και να δείτε ότι δεν έχει παραχθεί το παραμικρό κατασκευαστικό έργο. Είναι λυπηρό, πραγματικά. Δύο ολόκληρους μήνες μετά, μόνο κενά λόγια για επικοινωνιακή χρήση.

Τώρα, πάμε στην ουσία της επίκαιρης ερώτησης. Όταν κατασκευάζεται πραγματικά το πιο σύγχρονο αεροδρόμιο στη χώρα και μάλιστα το δεύτερο σε χωρητικότητα και επισκεψιμότητα απ’ ό,τι φαίνεται, είναι πολύ σημαντικό, λοιπόν, το timing, η χρονική στιγμή να είναι η κατάλληλη για να προβλεφθούν οι συγκοινωνιακές μελέτες, οι μελέτες οδοποιίας που θα δημιουργούν ένα ενιαίο πλέγμα με το επαρχιακό οδικό δίκτυο του Νομού Ηρακλείου, αλλά και όλης της Κρήτης. Γι’ αυτό και η ερώτησή μου.

Μέχρι τώρα στην πρωτολογία σας δεν κάνατε κάποια αναφορά για τη Μεσσαρά και βάζω μια έμφαση εκεί, γιατί πραγματικά για τον νότο του νομού μας είναι ό,τι πιο ζωντανό στο παραγωγικό και αναπτυξιακό γίγνεσθαι της περιοχής. Υπάρχει κάποια πρόβλεψη; Υπάρχει κάποια βούληση; Υπάρχει κάποιος σχεδιασμός για την εν λόγω περιοχή; Διότι εάν δεν σχεδιαστεί τώρα, εάν δεν δημιουργήσουμε τις μελετητικές νόρμες αυτή τη χρονική στιγμή, όπως ξέρετε πολύ καλά, μετέπειτα θα είναι αργά. Εξ ου και η ερώτηση εν είδει επίκαιρης σήμερα.

Και, όπως ξέρετε, την 30ή Νοεμβρίου του 2022 δόθηκε εντολή για τις κατασκευαστικές εργασίες. Με την εκπνοή, επίσης, των προθεσμιών σαράντα πέντε μηνών, δηλαδή την 6η Νοεμβρίου του 2023, θα πρέπει να έχει ολοκληρωθεί και ο άξονας αεροδρόμιο - ΒΟΑΚ, αλλά και του Αρκαλοχωρίου.

Είπατε για το Αρκαλοχώρι ότι βρίσκεται στο 52%. Αυτό σημαίνει ότι ρεαλιστικά θα φτάσουμε τον Νοέμβρη και δεν θα χρειαστούμε και άλλη παράταση. Με τον δρόμο του ΒΟΑΚ τι συμβαίνει; Η σύνδεση αεροδρόμιου - ΒΟΑΚ είναι δυνατόν στις 6 Νοεμβρίου του 2023 να έχει παραδοθεί; Κατά ταπεινή μου άποψη ως μηχανικός, σας λέω ότι αυτό είναι όνειρο απατηλό, δεν υπάρχει περίπτωση. Άρα τι θα κάνετε; Θα το αφήσουμε και αυτό να κυλάει και δεν θα επιταχύνουμε τους ρυθμούς;

Επικεντρώνω, όμως, στο κομβικό και μείζον, περιμένοντας φυσικά και τις δύο μελέτες που ζητήσαμε. Κοινοβουλευτικά επιμένω να δω ποια είναι η πρόθεση, πραγματικά, του Υπουργείου αναφορικά με τη σύνδεση με τη Μεσσαρά.

Και κάτι τελευταίο, λίγα δευτερόλεπτα μόνο. Ήθελα να σας ενημερώσω, κύριε Καραγιάννη, ότι με μια πρωτοβουλία του Προέδρου του ΣΥΡΙΖΑ - Προοδευτική Συμμαχία, του Αλέξη Τσίπρα, και με υπογραφή του συνόλου των Βουλευτών της Αξιωματικής Αντιπολίτευσης, ζητούμε να παραστείτε και εσείς, όπως ο κ. Παπαδόπουλος, όπως και ο Ξιφαράς και φυσικά ο παραιτηθείς κ. Καραμανλής την Τετάρτη στην Επιτροπή Παραγωγής και Εμπορίου όπου θα συζητηθεί το τραγικό δυστύχημα των Τεμπών, για να μπορέσει, πραγματικά, να ενημερωθεί ο ελληνικός λαός τι συνέβη και να υπάρξουν καθαρές απαντήσεις και άπλετο φως.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Επειδή είμαι μέλος της Διάσκεψης των Προέδρων, να σας πω ότι ο κ. Γεραπετρίτης ζήτησε να ενημερώσει τη Βουλή. Ενημερώνει τη Βουλή για το ζήτημα της τραγωδίας του τρένου καθώς και τι μέτρα πρέπει να ληφθούν εφεξής για την ασφάλεια. Ούτε είναι μάντης ούτε μπορεί να ξέρουμε τα πορίσματα τα οποία θα βγουν, κύριε Μαμουλάκη, για να ενημερώσει για τα πριν. Αυτό θα μπορούσε να το κάνει η ίδια η Επιτροπή Παραγωγής και Εμπορίου. Προβλέπεται, αν θυμάμαι καλά. Είναι ένας συνδυασμός των άρθρων 31, 32 και 108Β. Μπορεί κάλλιστα ο πρόεδρος της επιτροπής -ή το ένα τρίτο των μελών της επιτροπής- να καλέσει οποιουσδήποτε κρίνει αρμόδιους φορείς και Υπουργούς.

Συνεπώς δεν μπορεί κανείς αυτοβούλως να πει ότι πρέπει να πάνε στην επιτροπή όσοι διετέλεσαν Υπουργοί, ούτε ο κ. Καραμανλής ούτε ο κ. Σπίρτζης ενδεχομένως, με το θέμα όπως τίθεται τώρα. Είναι ζητήματα τα οποία εξηγήσαμε στη Διάσκεψη των Προέδρων.

Εξάλλου, σύμφωνα με βασικές αρχές του Κανονισμού της Βουλής, κάθε Υπουργός μπορεί να παρασταθεί στις επιτροπές, να ενημερώνει και να ζητάει να ακροάται. Αυτό προβλέπεται από τον Κανονισμό. Είναι διαφορετικό το θέμα αυτό, εάν και πότε πρέπει να κληθούν και οι αρμόδιοι Υπουργοί για οποιοδήποτε Υπουργείο, όπως σας εξήγησα. Το λέω αυτό επειδή κάνατε την αναφορά στη Διάσκεψη των Προέδρων, της οποίας έχω την τιμή να είμαι μέλος.

Συνεπώς ο κ. Γεραπετρίτης έχει την αρμοδιότητα ως Υπουργός Επικρατείας, σύμφωνα με τις τελευταίες διατάξεις που ψήφισε η Βουλή, να έχει και αρμοδιότητες άλλων Υπουργείων και να παρίσταται για να εξηγεί ζητήματα της επικαιρότητας. Σας είπα, όμως, ότι δεν μπορεί κανείς αυτή τη στιγμή να μιλήσει για ζητήματα τα οποία έχουν ανατεθεί στη δικαιοσύνη αλλά και σε αρμόδιες διοικητικές επιτροπές, για να δούμε τι προηγήθηκε.

Βεβαίως, αυτό δεν σημαίνει ότι δεν πρέπει να υπάρξει διαφάνεια. Εξάλλου ο ίδιος ο Πρωθυπουργός είπε ότι θα πάμε μέχρι τέλους και θα υπάρξει πλήρης διαφάνεια για τα αίτια αυτής της καταστροφής, διότι για καταστροφή, για τραγωδία πρόκειται.

Συνεπώς να είστε σίγουρος ότι αν κρίνει και η Επιτροπή Θεσμών και Διαφάνειας, ενδεχομένως να καλέσει -όπως έχει δικαίωμα- σύμφωνα με το άρθρο 43Α του Κανονισμού, οποιονδήποτε. Απλώς σας το λέω ενημερωτικά αυτό, για να μην μπερδεύουμε τα δύο θέματα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ένα πράγμα να αναφέρω μόνο, κύριε Πρόεδρε. Ο κ. Γεραπετρίτης φυσικά και έχει το δικαίωμα…

**ΠΡΟΕΔΡΕΥΩΝ (Χαράλαμπος Αθανασίου):** Δεν τα λέω μόνο τώρα, είναι γενικότερες τοποθετήσεις.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Να ενημερώσουμε απλά το Σώμα ότι ο κ. Γεραπετρίτης δεν είναι Υπουργός Μεταφορών και Υποδομών. Είναι διοικητής. Δεν υπάρχει προεδρικό διάταγμα που να τον ορίζει ως Υπουργό. Αυτή τη στιγμή είναι ακέφαλο το Υπουργείο Μεταφορών και Υποδομών στην πράξη.

**ΠΡΟΕΔΡΕΥΩΝ (Χαράλαμπος Αθανασίου):** Τέλος πάντων. Την Τετάρτη…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αυτό που λέτε για την Τετάρτη, νομίζω ότι έχει γίνει εισήγηση…

**ΠΡΟΕΔΡΕΥΩΝ (Χαράλαμπος Αθανασίου):** Ξέρετε πόσα μέλη έχει η επιτροπή;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ο κ. Καραγιάννης είναι υπεύθυνος για το κομμάτι των υποδομών και όχι των μεταφορών. Ο κ. Παπαδόπουλος είναι αρμόδιος. Αλλά ζητάμε από το σύνολο του Υπουργείου να παραστεί. Έχουν αφήσει ένα αποτύπωμα πολιτικό τέσσερα χρόνια και πρέπει να ενημερωθούμε.

**ΠΡΟΕΔΡΕΥΩΝ (Χαράλαμπος Αθανασίου):** Σας είπα ότι δεν γίνεται αυτό αυτή τη στιγμή. Εξήγησα και ποιος είναι ο κανονισμός και ποια είναι η διαδικασία. Ακρόαση μπορεί να ζητήσει και ο πρόεδρος της επιτροπής και οι ίδιοι μπορούν να ζητήσουν να ακουστούν, αλλά δεν μπορεί να υποχρεωθεί σε αυτό το στάδιο κανένας να πάει στις επιτροπές. Σας εξήγησα ότι υπάρχουν διατάξεις και ο κανονισμός, με ελαστικότητα βέβαια πάντοτε, αλλά η διαδικασία είναι αυτή την οποία έχουμε αναπτύξει.

Να σας πω και κάτι άλλο; Η αρμόδια επιτροπή έχει περίπου πενήντα οκτώ με εξήντα μέλη, αν δεν κάνω λάθος. Αντιλαμβάνεστε, λοιπόν, ότι έχει τέτοια ευρύτητα που και ο κ. Γεραπετρίτης νομίζω θα δεχτεί και ερωτήσεις από τους Βουλευτές για το ζήτημα, όπως σας είπα, το χρονικό σημείο και εδώ, όχι το πριν. Έτσι πιστεύω εγώ, γιατί δεν μπορεί να ξέρει.

Εν πάση περιπτώσει, επανερχόμαστε στην επίκαιρη ερώτηση με τη δευτερολογία του κυρίου Υπουργού.

Κύριε Καραγιάννη, ορίστε έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Μαμουλάκη, σας ανέλυσα στην πρωτολογία και τη λογική και τη στρατηγική των παρεμβάσεών μας. Φτιάχνουμε ένα μεγαλύτερο, ένα πιο σύγχρονο αεροδρόμιο με σύγχρονες και αποτελεσματικές οδικές συνδέσεις, προκειμένου να αξιοποιηθεί η νέα δυναμική του αεροδρομίου και να δώσει στην κοινωνία και στην οικονομία της Κρήτης αυτό που χρειάζεται, ώστε να υλοποιηθεί η πραγματική προοπτική του νησιού.

Έχετε στη διάθεσή σας πλέον στα Πρακτικά το τεύχος της μελέτης των περιβαλλοντικών επιπτώσεων και της μελέτης ισορροπίας των έργων και γνωρίζετε τα νούμερα που σας έθεσα στη διάθεσή σας, ώστε να ξέρετε το τι ακριβώς γίνεται και πώς προχωρούν αυτά τα δύο πολύ σημαντικά έργα.

Η σύνδεση του αεροδρομίου είναι ένα πολύ σημαντικό ζήτημα και με τον ΒΟΑΚ και ο άλλος δρόμος και είναι προτεραιότητά μας να τελειώσουμε.

Σε ό,τι αφορά το άλλο ζήτημα, η τοποθέτησή μου έγινε εδώ πέρα στη Βουλή. Γνωρίζετε το τι χρειάζεται και πώς θα γίνει το επόμενο διάστημα. Οπότε σε αυτά τα γεγονότα όλοι θα πρέπει να δείξουμε μια σοβαρότητα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ και εγώ.

Πριν προχωρήσουμε στην τελευταία επίκαιρη ερώτηση, έχω την τιμή να σας ανακοινώσω ότι ο Υπουργός Πολιτισμού και Αθλητισμού, οι Υπουργοί Οικονομικών και Εξωτερικών, η Υπουργός Παιδείας και Θρησκευμάτων, καθώς και ο Αναπληρωτής Υπουργός Οικονομικών κατέθεσαν στις 13-3-2023 -σήμερα δηλαδή- σχέδιο νόμου με τίτλο: «Κύρωση της Συμφωνίας Συνεργασίας στους τομείς του Πολιτισμού και της Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».

Παραπέμπεται στην αρμόδια Διαρκή Επιτροπή.

Ακολουθεί η δέκατη με αριθμό 516/5-3-2023 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Περιβάλλοντος και Ενέργειας, με θέμα: «Άνθρωποι δίπλα στα σκουπίδια στη Λέσβο η στρατηγική επιλογή της Κυβέρνησης».

Αφορά τον νομό μου, απ’ ό,τι βλέπω. Σε αυτή την ερώτηση θα απαντήσει ο Υφυπουργός Περιβάλλοντος και Ενέργειας κ. Νίκος Ταγαράς.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, στη Βάστρια της Λέσβου αυτή τη στιγμή χτίζεται το μεγαλύτερο στην πράξη στρατόπεδο προσφύγων που έχει η Ελλάδα και η Ευρώπη και ίσως και η μεγαλύτερη φυλακή με δύο χιλιάδες άτομα.

Όλα αυτά γίνονται μέσα στο μεγαλύτερο δάσος του Αιγαίου. Δεν μιλάμε για τη Μόρια και την πυρκαγιά της Μόριας, παρ’ όλο που υπήρχε σχέδιο αντιπυρικό, παρ’ όλο που υπήρχε διοικητής της Πυροσβεστικής κ.ά..

Στο Καρά Τεπέ, που είναι καινούργια δομή, γίνονται δεκάδες πυρκαγιές κάθε χρόνο. Σε κάθε κέντρο προσφύγων γίνονται δεκάδες πυρκαγιές κάθε χρόνο. Εσείς πάτε να στοιβάξετε απάνθρωπα αυτούς τους ανθρώπους μέσα σε αυτό το δάσος, το μεγαλύτερο δάσος που μας έχει μείνει στο Αιγαίο, το μεγαλύτερο ενιαίο δάσος. Μια πυρκαγιά θα φτάσει μέχρι το Πλωμάρι και πάτε να τους στοιβάξετε τους ανθρώπους εκεί.

Δεν μιλάμε για το παράνομο ότι δεν υπήρχε περιβαλλοντική μελέτη, ότι έχει κατασκευαστεί το μισό έργο χωρίς περιβαλλοντική μελέτη. Τι προστασία έχουμε απέναντι σε μια πυρκαγιά γι’ αυτούς τους ανθρώπους, για τα γύρω χωριά, για την υπόλοιπη Λέσβο; Τι θα γίνει με μια πυρκαγιά;

Έχουμε ένα υπέδαφος εκεί που δεν επιτρέπει εύκολα να αναγεννηθεί ένα τέτοιο δάσος. Έχουμε σπάνια απειλούμενα είδη πουλιών, έχουμε έναν από τους βασικούς ελαιώνες της χώρας.

Όλα αυτά τα παίζετε "κορώνα γράμματα"; Για ποιον λόγο; Γιατί υπάρχει ΚΥΤ στο Καρά Τεπέ, αφού σας αρέσουν τα ΚΥΤ. Μήπως είναι για τα 90 εκατομμύρια που θα πάρει η «ΤΕΡΝΑ» από την κατασκευή του; Για ποιον λόγο παραβιάζετε; Γιατί δεν κάνετε ειδική οικολογική αξιολόγηση; Γιατί δεν κάνετε δέουσα εκτίμηση, παρ’ όλο που συνορεύει με προστατευόμενη περιοχή; Για ποιον λόγο όλα αυτά, κύριε Υπουργέ;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υφυπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, ως προς τον χώρο, ο οποίος λόγω θέσης αλλά και λόγω γεγονότων έχει πολλά ευαίσθητα θέματα, βεβαίως και περιβαλλοντικά, στα οποία αναφερθήκατε εσείς, θέλω να αναφερθώ λίγο στο πώς έχει όλη η εξέλιξη για να φτάσουμε στην κατασκευή του κέντρου για τη δομή στη Λέσβο και ειδικότερα στη θέση Βάστρια.

Θα αναφερθώ, όπως είπα, στο ιστορικό που έχει εξελιχθεί για να φτάσουμε στην κατασκευή του έργου και στο αν έχουν τηρηθεί οι προϋποθέσεις και οι προδιαγραφές που και εσείς θέσατε, οι οποίες αφορούν στην περιβαλλοντική αδειοδότηση, στο ευαίσθητο λόγω θέσης της περιοχής και αν έχουν ληφθεί τα μέτρα προστασίας που σίγουρα χρειάζονται.

Θέλω να πω ότι το έργο εντάχθηκε στην κατηγορία Β΄ από πλευράς περιβαλλοντικής αδειοδότησης, ξεκινώντας για μια εκτίμηση από πλευράς χωρητικότητας της δομής στα πέντε χιλιάδες άτομα, σύμφωνα με την απόφαση του 2020, την 24953/2902 στις 5-3-2020, απόφαση του Υπουργού Περιβάλλοντος και Ενέργειας, η οποία ήταν σε ισχύ τη στιγμή που ξεκίνησε η περιβαλλοντική αδειοδότηση για τη συγκεκριμένη δομή.

Απαραίτητη προϋπόθεση για να δημοπρατηθεί το έργο και βεβαίως να κατασκευαστεί ήταν και η υπαγωγή στις πρότυπες περιβαλλοντικές δεσμεύσεις λόγω περιβαλλοντικής κατάταξης στην κατηγορία Β΄. Η αρμόδια υπηρεσία του Υπουργείου Μετανάστευσης και Ασύλου ακολούθησε τα προβλεπόμενα από τη νομοθεσία. Στις 12-5-2021 πήρε τη θετική γνωμοδότηση από τη Διεύθυνση Δασών Λέσβου, στις 29-4-2021 από τη Διεύθυνση Περιβαλλοντικής Πολιτικής του Υπουργείου Περιβάλλοντος και Ενέργειας ότι υπάγεται στις πρότυπες περιβαλλοντικές δεσμεύσεις.

Στις 3-3-2021 και 2-4-2021 πήρε τη θετική γνωμοδότηση από την Εφορεία Αρχαιοτήτων Λέσβου, με όρους βεβαίως που αναγράφονται μέσα στην απόφαση αυτή και στις 5-3-2021 από το Τμήμα Χωροταξίας και Πολεοδομικών Εφαρμογών της Διεύθυνσης Πολεοδομίας του Δήμου Μυτιλήνης, σύμφωνα με την οποία στο σχέδιο χωρικής και οικιστικής οργάνωσης ανοικτής πόλης -αναφέρομαι από πλευράς χρήσεων και θέσης της συγκεκριμένης περιοχής- αναφέρεται ότι η περιοχή για την οποία συζητούμε είναι εκτός του «NATURA» 2000. Τμήμα του ευρίσκεται εντός περιοχής που χαρακτηρίζεται ως καταφύγιο- διανομή μέσω άγριας ζωής. Τμήμα του, επίσης, εμπίπτει σε περιοχή ειδικής προστασίας, δάση, δασικές και αναδασωτέες εκτάσεις, γιατί είναι μεγάλη η έκταση, όπως και εσείς το αναφέρατε. Τμήμα του είναι απλή γεωργική γη, γεωργικών και κτηνοτροφικών δραστηριοτήτων.

Μετά από αυτά λοιπόν εγκρίθηκε στις 17-5-2021 από τον Υπουργό Μετανάστευσης η έγκριση δήλωσης υπαγωγής και υπαγωγή στις πρότυπες περιβαλλοντικές δεσμεύσεις. Στη συνέχεια εκδόθηκε η από 17-5-2021 κοινή υπουργική απόφαση όπου χορηγήθηκε η κοινή άδεια για τη χωροθέτηση και κατασκευή του έργου και στην περίπτωση αυτή κατά παρέκκλιση κάθε γενικής ή ειδικής διάταξης, κατά τις διατάξεις της παραγράφου 3 του άρθρου 16 του ν.4375 του 2016. Αναφέρομαι στην ιδιαιτερότητα της δομής φιλοξενίας και στην ταχύτητα, χωρίς να σημαίνει ότι η ταχύτητα δεν πρέπει να λαμβάνει υπ’ όψιν και τα της προστασίας, σε αυτά που αναφερθήκατε πριν εσείς.

Μετά την υπαγωγή του έργου στις πρότυπες περιβαλλοντικές δεσμεύσεις, δημοπρατήθηκε η κατασκευή τον Μάιο του 2021 και τον Δεκέμβριο του ίδιου έτους υπεγράφη η σύμβαση κατασκευής.

Τον Ιανουάριο του 2022 ξεκίνησε η κατασκευή της δομής. Όμως, στις 8 Ιουνίου του 2022 είχε προηγηθεί -κύριε Πρόεδρε, δώστε μου ένα λεπτό και για τα υπόλοιπα ερωτήματα θα αναφερθώ στη δευτερολογία μου- η απόφαση της ολομέλειας του Συμβουλίου Επικρατείας και μετά από προσφυγή που υπήρξε, απεφάνθη ότι η υπουργική απόφαση του 2020 που στηρίχθηκε σε ό,τι αφορά την κατάταξη από πλευράς περιβαλλοντικής αδειοδότησης για τέτοιο μέγεθος, πέντε χιλιάδες άτομα, ήταν εκτός νομοθετικής εξουσιοδότησης, με αποτέλεσμα οι δομές φιλοξενίας μέχρι τρεις χιλιάδες άτομα να υπάγονται στις πρότυπες περιβαλλοντικές δεσμεύσεις, αλλά πάνω από τα τρεις χιλιάδες άτομα υπάρχει υποχρέωση για μελέτη περιβαλλοντικών επιπτώσεων, διότι η κατάταξη μεταφερόταν από την κατηγορία Β΄ στην κατηγορία Α2΄.

Κύριε Πρόεδρε, σας ζητώ συγγνώμη. Θα μιλήσω λιγότερο στη δευτερολογία μου…

**ΠΡΟΕΔΡΕΥΩΝ (Χαράλαμπος Αθανασίου):** Δεν πειράζει, κύριε Υφυπουργέ. Άλλωστε είναι η τελευταία ερώτηση.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Πολύ ωραία, γιατί θέλω να απαντήσω ολοκληρωμένα στον αγαπητό συνάδελφο τουλάχιστον για το κομμάτι αυτό.

Άρα το έργο βρισκόταν σε εξέλιξη τον Ιανουάριο του 2022, σύμφωνα με αυτά που ανέφερα. Οι λόγοι και από πλευράς ταχύτητας είχαν να κάνουν και με την εθνική ασφάλεια και με τη δημόσια τάξη και για τη λειτουργία της τοπικής κοινωνίας. Θυμόμαστε και έχουμε ζήσει όλες τις ιδιαιτερότητες στην περιοχή εκείνη που δεν περιποιούν τιμή και για την εικόνα, αλλά και για ό,τι είχε δημιουργηθεί. Και είχαν συμβεί πολλά. Από την άλλη πλευρά, υπήρχε και η υποχρέωση απέναντι στην Ευρωπαϊκή Επιτροπή για τη συναφθείσα συμφωνία για τη χρηματοδότηση όλου του έργου. Άρα αυτές οι παράμετροι στις οποίες αναφέρθηκα πριν αιτιολογούν και δικαιολογούν και την επιτάχυνση των διαδικασιών για την κατασκευή.

Όμως, έπρεπε οπωσδήποτε από πλευράς νομιμότητας, στην οποία αναφερθήκατε και εσείς, να υπάρξει προσαρμογή προς την απόφαση του Συμβουλίου της Επικρατείας. Γι’ αυτό για να υπάρξει η προσαρμογή αυτή σε σχέση με αυτά που είχαν εξελιχθεί και κατασκευάζονταν και για να κατέβει κάτω από τα πέντε χιλιάδες άτομα με ενέργειες που ακολούθησαν υπήρξε μείωση χωρητικότητας φιλοξενούμενων στα δύο χιλιάδες εννιακόσια πενήντα δύο άτομα -για να πάμε κάτω από τα τρεις χιλιάδες άτομα-, μείωση κατανάλωσης νερού χρήσης σε 107.748 κυβικά κατ’ έτος, περιορισμός παροχής υγρών αποβλήτων σε 236,16 κυβικά την ημέρα και μείωση της συνολικής κάλυψης και δόμησης των κτηριακών εγκαταστάσεων. Τα ανέφερα έτσι επιγραμματικά και με αριθμούς για να ενημερώσω για την προσαρμογή που ήταν απαραίτητη για τη νομιμοποίηση της εξέλιξης κατασκευής των έργων, αυτών που εξελίχθηκαν.

Ταυτόχρονα, όμως, για τη νόμιμη ολοκλήρωση του έργου και επειδή έπρεπε να υπάρχει και η πρόβλεψη για περισσότερα άτομα, για πέντε χιλιάδες άτομα, η διαδικασία είναι διαφορετική. Θα πω τι εξελίσσεται γι’ αυτή την περίπτωση. Δεν είναι σ’ αυτά που νόμιμα πρέπει να εξελιχθούν, αλλά είναι ως πρόβλεψη αν αυξηθούν τα άτομα στη συγκεκριμένη δομή. Θα αναφερθώ στην περίπτωση αυτή για τη μελέτη περιβαλλοντικών επιπτώσεων, γιατί αυτή έχει να κάνει και με την οικολογική αξιολόγηση και με τις υπόλοιπες ερωτήσεις. Θα σας απαντήσω στη συνέχεια και στα υπόλοιπα.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, θα έχετε κι εσείς άνεση χρόνου.

Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας ακούω με προσοχή να λέτε τι έκανε η Κυβέρνησή σας προκειμένου να μη χρειαστεί να γίνει η μελέτη περιβαλλοντικών επιπτώσεων και δεν καταλαβαίνω γιατί. Γιατί έπρεπε για να αποφευχθεί η μελέτη περιβαλλοντικών επιπτώσεων από πέντε χιλιάδες άτομα να πάει η χωρητικότητα -επειδή το λέει το Συμβούλιο της Επικρατείας- κάτω των τριών χιλιάδων ατόμων, δηλαδή στα δύο χιλιάδες εννιακόσια πενήντα δύο άτομα;

Δεν καταλαβαίνω γιατί πασχίζετε να αποφύγετε αυτή τη μελέτη, η οποία είναι υποχρέωσή σας ανεξαρτήτως αυτής της νομοθεσίας, γιατί συνορεύει με περιοχή «NATURA», άρα πρέπει να κάνετε ειδική οικολογική αξιολόγηση, τη δέουσα εκτίμηση και ούτω καθεξής. Και για τη δέουσα εκτίμηση ξέρετε ότι η Ευρωπαϊκή Επιτροπή μάς στέλνει στα δικαστήρια, δηλαδή και γι’ αυτό το ζήτημα.

Όμως, θα επανέλθω στην ουσία του θέματος, κύριε Υπουργέ. Δεκάδες πυρκαγιές ανάβουν αυτή τη στιγμή στο Καρά Τεπέ κάθε χρόνο, σε όλες τις μονάδες τις αντίστοιχες στις φυλακές αυτές για τους πρόσφυγες, γιατί αυτό είναι στην πράξη. Αν είναι ανοιχτού τύπου ή κλειστού τύπου, εδώ πέρα έχουμε και τα δύο. Εσείς πηγαίνετε και βάζετε αυτή τη μονάδα που δεν θα έπρεπε να κατασκευάσετε εξαρχής, μέσα στο μεγαλύτερο δάσος πεύκου στο Αιγαίο; Υπάρχει βεβαιότητα ότι θα καεί. Δεν υπάρχει πιθανότητα. Είναι βέβαιο. Μια πυρκαγιά με τους αέρηδες που πνέουν εκεί πέρα, θα φτάσει -θα το επαναλάβω- μέχρι το Πλωμάρι. Δεν θα καταστραφεί μόνο η φύση. Θα καταστραφούν ελαιώνες. Δεν θα ξαναορθοποδήσει αυτό το νησί.

Για ποιον λόγο όλα αυτά, κύριε Υπουργέ; Έχω και πολύ αναλυτικά ερωτήματα και για την αναδάσωση και για την αποκατάσταση, κ.λπ.. Ελπίζω να απαντήσετε στη δευτερολογία σας. Όμως, επί της ουσίας κρούω τον κώδωνα του κινδύνου. Είμαστε μόλις μετά το έγκλημα στα Τέμπη. Ειδοποιούσαμε και προειδοποιούσαμε τον κ. Καραμανλή απ’ αυτό εδώ το Βήμα συνέχεια. Τρεις φορές εγώ προσωπικά ειδοποιούσα μόνο το 2022. Πάτε να ξεκινήσετε ένα νέο έγκλημα. Δεν είναι ότι θα χαθούν μόνο οι τρεις χιλιάδες άνθρωποι που με το «πανωσήκωμα» που προβλέπετε για να γίνουν διώροφα τα κοντέινερ, θα ξαναγίνουν βέβαια και πέντε και έξι, παράνομα από ό,τι λέει το Συμβούλιο Επικρατείας, αλλά θα χαθούν αυτοί οι άνθρωποι και θα κινδυνεύσουν όλα τα χωριά κοντά τους. Θα είναι ένα έγκλημα δίχως τέλος.

Σας καλώ να σταματήσετε αυτό που κάνετε εκεί πέρα, πριν απειληθούν και πιθανότατα χαθούν ζωές. Βάζετε το σπίρτο στο πιο εύφλεκτο δάσος που έχουμε, στο πιο μεγάλο συνεχόμενο δάσος που έχουμε στο Αιγαίο, γεμάτο οικισμούς. Βάζετε και στην καρδιά αυτής της φλόγας και πέντε χιλιάδες ανθρώπους. Εσείς λέτε για τρεις. Στις προδιαγραφές σας προβλέπετε τον διπλασιασμό.

Σας καλώ να σταματήσετε και σας ενημερώνω ότι έχετε ειδοποιηθεί και προειδοποιηθεί έγκαιρα, όπως είχατε προειδοποιηθεί για το έγκλημα στα Τέμπη.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, να συμπληρώσω σε αυτά τα οποία θέσατε για το θέμα της ασφάλειας και της θέσης. Ως προς το πού γίνεται, υπάρχει η απάντηση και η έγκριση από τη Διεύθυνση Δασών της Λέσβου, λαμβάνοντας υπ’ όψιν την πρόταση για τη θέση κατασκευής της δομής και υπάρχει η θετική έγκριση -το είπα και πριν- από τη Διεύθυνση Δασών της Λέσβου, βεβαίως και με προϋποθέσεις και με όρους, γιατί τίποτα δεν γίνεται από πλευράς έργου χωρίς να ληφθούν και μέτρα προστασίας, αν χρειάζονται, πάσης φύσεως. Μιλώ και για την περίπτωση που αναφερθήκατε εσείς. Γι’ αυτό και έχει ήδη εγκριθεί η μελέτη δασοκομικών χειρισμών για τους λόγους που αναφέρατε εντός του δημοσίου δάσους Κρατήγου συνολικού προϋπολογισμού 84.218 ευρώ, με αντίστοιχη έκταση με αυτή που θα εκχερσωθεί, γιατί γνωρίζετε ότι όπου γίνονται επεμβάσεις σε δασικού χαρακτήρα εκτάσεις θα πρέπει για το περιβαλλοντικό ισοζύγιο να δασώνεται ή να αναδασώνεται τουλάχιστον ίση έκταση, για να μην καταργείται το συνολικό από πλευράς περιβαλλοντικού αποτυπώματος μέγεθος.

Επίσης θέλω να σας πω ότι και οι εργασίες γι’ αυτό που αναφέρθηκα πριν είναι για να ξεκινήσουν πριν την επόμενη αντιπυρική περίοδο. Έτσι προβλέπεται αυτή τη στιγμή για λόγους προστασίας.

Και σε ό,τι αφορά το δεύτερο κομμάτι που αφορά τη μελέτη αντιπυρικής θωράκισης, πέρα από το περιβαλλοντικό ισοζύγιο, υπάρχει ήδη μελέτη η οποία έχει θεωρηθεί και εγκριθεί και αφορά την προστασία και διατήρηση των δασικών οικοσυστημάτων περιμετρικά της δομής, προϋπολογισμού 1.174.000 ευρώ. Αυτά για να αρθούν οι επικινδυνότητες αυτές που αναφέρατε αν δεν ληφθούν τα μέτρα που οφείλουν να παρθούν, όπως αναγράφονται και στην έγκριση που έδωσε και η αρμόδια Υπηρεσία.

Θέλω να σας πω, επίσης, σε ό,τι αφορά το θέμα του ρέματος του Αγίου Ιωάννη που αναφέρατε, ότι σε ό,τι αφορά το νομικό κομμάτι για τέτοιες δομές και για τα συνοδά έργα δεν απαιτείται οριοθέτηση ρέματος. Παρ’ όλα αυτά όμως, επειδή είναι κρίσιμο κομμάτι και ανεξάρτητα αν απαιτείται ή όχι, από τον ανάδοχο του έργου έχει συνταχθεί η μελέτη οριοθέτησης του ρέματος, η οποία περιλαμβάνει και την τεχνική έκθεση και την υδραυλική μελέτη, υδρολογική μελέτη, έκθεση για το περιβάλλον και πρόταση οριοθέτησης, στοιχεία ειδικά στο τελευταίο, στην οριοθέτηση, που έχουν ληφθεί υπ’ όψιν στη θέση κατασκευής της δομής, για λόγους και εκεί επικινδυνότητας. Διότι από πλευράς φυσικών καταστροφών είναι και η δασική έκταση, είναι και το ρέμα όμως το οποίο είναι πλησίον της δομής. Αυτά τα λέω για να συμπληρώσω το ερώτημά σας.

Και σε ό,τι αφορά την ειδική οικολογική αξιολόγηση, να πω ότι εφόσον όλα κυλήσουν και αδειοδοτηθούν και εγκριθούν, με στόχο να υπάρχει η δυνατότητα φιλοξενίας για πέντε χιλιάδες άτομα στη δομή, σε αυτή την περίπτωση χρειάζεται μελέτη περιβαλλοντικών επιπτώσεων. Έχει υποβληθεί αίτηση που είναι σε εξέλιξη.

Πιο συγκεκριμένα, η μελέτη υποβλήθηκε ηλεκτρονικά στις 11-8-2022 και συμπληρώθηκε στις 23-11-2022 στο ηλεκτρονικό μητρώο το περιβαλλοντικό. Η διεύθυνση η οποία είναι αρμόδια για να ελέγξει τον φάκελο για τη μελέτη περιβαλλοντικών επιπτώσεων έχει ήδη διαπιστώσει την πληρότητα του έργου και είναι η Περιφερειακή Επιτροπή Χωροταξίας και Περιβάλλοντος της Περιφέρειας Βορείου Αιγαίου, σύμφωνα με το από 7-12-2022 έγγραφο. Η επιτροπή προχώρησε σε διαβούλευση επί της μελέτης αυτής με την από 10-1-2023 ανακοίνωση. Στις 10-2-2023 ολοκληρώθηκε η δημόσια διαβούλευση της μελέτης περιβαλλοντικών επιπτώσεων. Στις 13 Φεβρουαρίου υπεβλήθησαν όλα τα στοιχεία και όλες οι αναφορές και οι γνωμοδοτήσεις, αλλά και οι απόψεις, για περαιτέρω αξιολόγηση από την αρμόδια Επιτροπή Χωροταξίας και Περιβάλλοντος. Αυτό είναι σε εξέλιξη για να ολοκληρωθεί και εφόσον πληρούνται οι προϋποθέσεις, για να εγκριθεί η μελέτη περιβαλλοντικών επιπτώσεων ως έχει υποβληθεί. Άρα αυτό εξελίσσεται και εφόσον εγκριθεί, τότε θα μπορεί η δομή να φιλοξενήσει πάνω από τρεις χιλιάδες άτομα. Μέχρι τότε θα φιλοξενεί τα δύο χιλιάδες εννιακόσια πενήντα δύο, όσα είπα στην πρωτολογία μου.

Σε ό,τι αφορά την ειδική οικολογική αξιολόγηση, είπα και στην πρωτολογία ότι δεν είναι μέσα σε περιοχή «NATURA», είναι δίπλα όμως σε ευαίσθητες περιοχές.

Σε τέτοιες περιπτώσεις, όπως και εσείς ξέρετε, η αρμόδια υπηρεσία, που έχει γνώση αλλά και υποχρέωση να απαντήσει αν η συγκεκριμένη επένδυση, δραστηριότητα -ό,τι κι αν είναι- επηρεάζεται σε τέτοιον βαθμό που να χρήζει της ειδικής οικολογικής αξιολόγησης, ο Οργανισμός Φυσικού Περιβάλλοντος και Κλιματικής Αλλαγής, ο ΟΦΥΠΕΚΑ, απάντησε -σας το λέω ακριβώς, γιατί υπάρχει το έγγραφο- ότι δεν επηρεάζεται η συγκεκριμένη θέση, για να χρήζει ειδικής οικολογικής αξιολόγησης στη μελέτη περιβαλλοντικών επιπτώσεων.

Αυτά σε ό,τι αφορά στην υποχρέωση για την ειδική περιβαλλοντική αξιολόγηση.

Σε ό,τι αφορά στο ίδιο το έργο, νομίζω ότι έχουμε δει εικόνες από ανάλογες εγκαταστάσεις και, βέβαια, δεν έχουν απολύτως καμμία σχέση με τις εικόνες της Μόριας, όχι μόνο από πλευράς λειτουργίας, όχι μόνο από πλευράς αξιοπρέπειας, όχι μόνο από πλευράς προστασίας πάσης φύσεως, ουδεμία σχέση έχουν αυτή η δομή και οι καινούργιες δομές που γίνονται στις ευαίσθητες περιοχές της πατρίδας μας, σε ό,τι αφορά ένα εθνικό θέμα που το έχουμε ζήσει και το ζούμε κάθε μέρα.

Αυτό το αναφέρω, διότι οι προκατασκευασμένοι οικίσκοι, σε ό,τι αφορά τις παρεμβάσεις και τα ενδεικνυόμενα μέτρα προστασίας και πυροπροστασίας και διατήρησης του ισοζυγίου του πρασίνου, είναι υποχρεώσεις που οφείλουμε και να δημιουργήσουμε και να παρακολουθούμε, τηρώντας όλες τις προϋποθέσεις και τους όρους ασφαλούς λειτουργίας της δομής. Γιατί η κάθε δραστηριότητα, όταν παίρνει αδειοδότηση -και περιβαλλοντική αδειοδότηση- οφείλει να τηρεί τους όρους που τίθενται από την ίδια τη μελέτη περιβαλλοντικής αδειοδότησης.

Και επειδή υπάρχει εδώ ένα πολύ ευαίσθητο θέμα, για πολλούς λόγους και με πολλές παραμέτρους, υπάρχει ένας λόγος παραπάνω από την πλευρά μας, όλες οι υπηρεσίες και ο καθένας μας με την ευθύνη και τον ρόλο που έχουμε να παρακολουθούμε ότι αυτοί οι κανόνες, οι όροι, οι προδιαγραφές και οι προϋποθέσεις θα τηρούνται, πέραν της κατασκευής και στη φάση λειτουργίας, για να μη δούμε πράγματα που νομίζω ότι δεν θέλει κανείς.

Είναι ευθύνη της πολιτείας διά μέσου των οργάνων της να λάβει τα μέτρα και να παρακολουθεί ότι οι όροι και οι προϋποθέσεις τηρούνται ανά πάσα στιγμή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.42΄ λύεται η συνεδρίαση για την προσεχή Τετάρτη 15 Μαρτίου 2023 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**