(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΕ΄

Πέμπτη, 09 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 10 Μαρτίου 2023, σελ.   
3. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων:   
 i. με θέμα: «Ο διαγωνισμός για τον μετασχηματισμό των βιβλιοθηκών υποβαθμίζει τη λειτουργία της Εθνικής Βιβλιοθήκης», σελ.   
 ii. με θέμα: «Για την καθυστέρηση πληρωμής στους νέους που κάνουν μαθητεία σε ΕΠΑΛ και Δημόσια ΙΕΚ», σελ.   
 iii. με θέμα: «Ποινικοποίηση του συνταγματικού δικαιώματος της απεργίας των εκπαιδευτικών», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΛΑΜΠΡΟΥΛΗΣ Γ. , σελ.   
  
Β. Επί των επικαίρων ερωτήσεων:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΣΕΝΗΣ Κ. , σελ.   
 ΔΕΛΗΣ Ι. , σελ.   
 ΜΑΚΡΗ Ζ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΕ΄

Πέμπτη 9 Μαρτίου 2023

Αθήνα, σήμερα στις 9 Μαρτίου 2023, ημέρα Πέμπτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ.**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-3-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΔ΄ συνεδριάσεώς του, της Τετάρτης 8 Μαρτίου 2023, σε ό,τι αφορά την ψήφιση στο σύνολο του σχεδίου νόμου: ««Ζούμε Αρμονικά Μαζί - Σπάμε τη Σιωπή»: Ρυθμίσεις για την πρόληψη και αντιμετώπιση της βίας και του εκφοβισμού στα σχολεία και άλλες διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του σημερινού δελτίου των επικαίρων ερωτήσεων, επιτρέψτε μου να ανακοινώσω στο Σώμα το δελτίο επικαίρων ερωτήσεων της Παρασκευής 10 Μαρτίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 506/2-3-2023 επίκαιρη ερώτηση του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτηπρος τον ΥπουργόΥγείας, με θέμα: «Επιλεκτική απόρριψη παράτασης θητείας στο Γενικό Νοσοκομείο Αγίου Νικολάου (ΓΝΑΝ) και κλείσιμο της Οφθαλμολογικής Κλινικής».

2. Η με αριθμό 511/3-3-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας, με θέμα: «Απαράδεκτη έλλειψη ακτινολόγων στο Παναρκαδικό Νοσοκομείο Τρίπολης».

3. Η με αριθμό 530/6-3-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Για τις κλειστές κλίνες μονάδας εντατικής θεραπείας (ΜΕΘ) στο Γενικό Νοσοκομείο (ΓΝ) Αθηνών «Ευαγγελισμός»».

4. Η με αριθμό 540/6-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Υγείας, με θέμα: «Γυναίκες θύματα της βιομηχανίας αναίτιων καισαρικών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 535/6-3-2023 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Σκάνδαλο ο διορισμός της νομικής συμβούλου του κ. Βορίδη ως «Υπερπεριφερειάρχη» Αιγαίου για τη διαχείριση του Αιγαίου με μηδενική έως ελάχιστη εμπειρία».

2. Η με αριθμό 513/3-3-2023 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας,με θέμα: «Ακύρωση διαγωνισμού από το Ίδρυμα «Σταύρος Νιάρχος» για το νέο Νοσοκομείο Κομοτηνής».

3. Η με αριθμό 532/6-3-2023 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλληπρος τον Υπουργό Υγείας, με θέμα: «Εγκληματική η έλλειψη δημόσιων κέντρων αποκατάστασης».

4. Η με αριθμό 536/6-3-2023 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου (Αλέκου) Τριανταφυλλίδη προς τον Υπουργό Υγείας, με θέμα: «Ανάστατη η Θεσσαλονίκη από την ακύρωση του διαγωνισμού για την κατασκευή του Παιδιατρικού Νοσοκομείου».

5. Η με αριθμό 525/6-3-2023 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον ΥπουργόΥγείας, με θέμα: «Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία».

6. Η με αριθμό 538/6-3-2023 επίκαιρη ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Υγείας, με θέμα: «Τι πρωτοβουλίες θα λάβετε για να διασφαλιστεί η υλοποίηση της σύμβασης του Ιδρύματος «Σταύρος Νιάρχος» με το ελληνικό δημόσιο για την κατασκευή και του νέου Νοσοκομείου Κομοτηνής;».

Κυρίες και κύριοι συνάδελφοι, προχωρούμε αμέσως στη συζήτηση του σημερινού δελτίου επικαίρων ερωτήσεων.

Με έγγραφό του ο Γενικός Γραμματέας Οικονομικών και Κοινωνικών Θεμάτων ενημερώνει το Σώμα πως στο πλαίσιο του κοινοβουλευτικού ελέγχου σήμερα, Πέμπτη 9 Μαρτίου 2023, θα συζητηθούν τρεις επίκαιρες ερωτήσεις, οι οποίες θα απαντηθούν από την Υφυπουργό Παιδείας και Θρησκευμάτων κ. Ζέττα Μακρή.

Ξεκινούμε με την πρώτη με αριθμό 507/2-3-2023 επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Παιδείας και Θρησκευμάτων, με θέμα: «Ο διαγωνισμός για τον μετασχηματισμό των βιβλιοθηκών υποβαθμίζει τη λειτουργία της Εθνικής Βιβλιοθήκης».

Ορίστε, κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υφυπουργέ, κατ’ αρχάς θα ήθελα να πω ότι αυτή η επίκαιρη ερώτηση είναι αφιερωμένη στη μνήμη του Φίλιππου Τσιμπόγλου, Διευθυντή της Εθνικής Βιβλιοθήκης, που πραγματικά την έστησε στα πόδια της τη νέα εποχή και που ο αιφνίδιος θάνατός του μας γέμισε θλίψη.

Επίσης, κυρία Υφυπουργέ, η Εθνική Βιβλιοθήκη της Ελλάδας κατέθεσε έργο για ένταξη στο Ταμείο Ανάκαμψης με τίτλο: «Ψηφιακός Μετασχηματισμός του Εθνικού Δικτύου Ελληνικών Βιβλιοθηκών» και με αντικείμενα: Πρώτον, την υλοποίηση ενός κεντρικού συστήματος για την ανάπτυξη πλατφόρμας υπηρεσιών βιβλιοθηκών που θα αποτελείται από ένα συνεργατικό βιβλιοθηκονομικό σύστημα και ένα σύστημα διαδανεισμού για την Εθνική Βιβλιοθήκη της Ελλάδας και τις σαράντα πέντε δημόσιες βιβλιοθήκες που υπάγονται στο Υπουργείο Παιδείας. Δεύτερον, εγκατάσταση τοπικών συστημάτων και εξοπλισμού για τον αυτοματισμό του δανεισμού στις σαράντα πέντε δημόσιες βιβλιοθήκες. Τρίτον, ανάπτυξη Εθνικής Ψηφιακής Βιβλιοθήκης. Τέταρτον, παραγωγή ψηφιακού περιεχομένου. Πέμπτον, ψηφιακή επιμέλεια, υποδομή ψηφιακής διατήρησης και έκτον, παραγωγή ακουστικών και ηλεκτρονικών βιβλίων για άτομα με αναπηρία.

Στις 4-11-2022 δημοσιεύτηκε από το ΤΕΕ διακήρυξη με τίτλο: «Διεθνής ηλεκτρονικός ανοικτός διαγωνισμός για το έργο: «Ολοκληρωμένο ψηφιακό πληροφοριακό σύστημα της Εθνικής Βιβλιοθήκης της Ελλάδας και δημόσιων βιβλιοθηκών».

Συγκρίνοντας τα δύο έργα αυτό που κατέθεσε η Εθνική Βιβλιοθήκη και εγκρίθηκε από την Ευρωπαϊκή Ένωση με τη διακήρυξη του ΤΕΕ σημειώνουμε ότι αφαιρέθηκαν τρία έργα. Πρώτον, αφαιρέθηκε το ιδιαίτερα σημαντικό έκτο μέρος για τα άτομα με αναπηρία, για τους ανθρώπους που έχουν προβλήματα ακοής, που έχουν προβλήματα όρασης, τους τυφλούς ανθρώπους και με κινητικά προβλήματα, με κόστος 2 εκατομμύρια ευρώ. Στη διακήρυξη προστέθηκε το μη εγκεκριμένο από την Ευρωπαϊκή Ένωση έργο, προϋπολογισμού 2,3 εκατομμυρίων ευρώ επονομαζόμενο «Υποσύστημα Ανάπτυξης Καινοτόμων Υπηρεσιών εντός Δημόσιων Βιβλιοθηκών του Δικτύου», στο οποίο δεν γίνεται αναφορά στο κόστος των επιμέρους κονδυλίων που δικαιολογούν αυτά τα 2,3 εκατομμύρια, ενώ οι περισσότερες από τις προκηρυσσόμενες υπηρεσίες προσφέρονται ήδη από τις βιβλιοθήκες της χώρας, όπως τα γραφεία εξυπηρέτησης κοινού. Και το ακόμα πιο τραγελαφικό είναι ότι το κόστος για τα τρία τέτοια γραφεία, τα οποία ήδη υπάρχουν προϋπολογίζεται από την διακήρυξη στο τεράστιο ποσό των 80 χιλιάδων ευρώ τον χρόνο ανά γραφείο, ενώ ο μέσος συνολικός προϋπολογισμός μιας δημόσιας βιβλιοθήκης της χώρας είναι κατά πολύ μικρότερος, δηλαδή 10 χιλιάδες ευρώ. Για τα γραφεία θα έχουμε 80 χιλιάδες ευρώ που υπάρχουν. Προστέθηκε έργο 5, που δεν υπάρχει στο εγκεκριμένο από την Ευρωπαϊκή Ένωση, με τίτλο: «Υποσύστημα Business Intelligence». Όμως οι σχετικές υπηρεσίες ήδη υπάρχουν και λειτουργούν εντελώς δωρεάν από τα υπάρχοντα συστήματα των βιβλιοθηκών. Επίσης, περιλήφθηκε η ανάπτυξη Πύλης Εθνικού Συνεργατικού Δικτύου και πάλι χωρίς έγκριση από την Ευρωπαϊκή Ένωση. Προκρίθηκε ως φορέας υλοποίησης το Τεχνικό Επιμελητήριο της Ελλάδας το οποίο είναι καλό, χρυσό, αλλά δεν έχει καμμία γνώση και εμπειρία στο αντικείμενο και παρά την προβλεπόμενη από την Ευρωπαϊκή Επιτροπή εγκεκριμένη πρόταση όπου ρητώς προβλέπεται η συμμετοχή της Εθνικής Βιβλιοθήκης στην ανάπτυξη και εφαρμογή του έργου.

Ρωτάμε, κυρία Υπουργέ: Πρώτον, για ποιον λόγο αγνοήθηκε εντελώς το έργο της Εθνικής Βιβλιοθήκης της Ελλάδας. Υπήρξε ενημέρωση και έγκριση από την Ευρωπαϊκή Επιτροπή για να εγκριθεί ένα έργο έκδηλα διαφορετικό από αυτό που εγκρίθηκε στην αρχή; Γιατί προσαρμόζεται το έργο στον υποψήφιο ανάδοχο;

Δεύτερον, τι να πούμε για την αφαίρεση του μέρους που αφορά τα άτομα με αναπηρία, τυφλούς κ.λπ.. Αυτό συνάδει με την πολυδιαφημισμένη εκστρατεία σας, πολιτική σας για τα για τα άτομα με αναπηρία; Πώς είναι δυνατόν εν έτει 2023 να πετάτε αυτό το έργο απ’ έξω;

Θέλω να πω ένα πράγμα για να το καταλάβουμε όλοι. Έχετε πάρει έγκριση -είναι πάρα πολύ σημαντικό- από την Ευρωπαϊκή Ένωση και είναι δυνατό να μένει απ’ έξω και να υποβαθμίζετε με αυτόν τον τρόπο την Εθνική Βιβλιοθήκη Ελλάδας και να προσαρμόζετε και πάλι το έργο στις εταιρείες στις οποίες θέλετε να το δώσετε;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κυρία Υπουργέ, έχετε τον λόγο για την πρωτοβουλία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Προσυπογράφοντας, κυρία συνάδελφε, το σχόλιό σας για τον εκλιπόντα, ξεκινώ απαντώντας στο πρώτο ερώτημά σας, αν υπήρξε ενημέρωση και έγκριση της προκήρυξης από την Ευρωπαϊκή Επιτροπή.

Όπως ξέρουν όλοι, ένας από τους στόχους του Υπουργείου Παιδείας είναι να αναβαθμιστούν οι δημόσιες βιβλιοθήκες και γι’ αυτό εξασφαλίζουμε και εθνικούς και ευρωπαϊκούς πόρους και θέλουμε να βελτιώσουμε υποδομές, παρεχόμενες υπηρεσίες τόσο της Εθνικής Βιβλιοθήκης για την οποία μας ρωτάτε όσο και τις υποδομές όλων των δημοσίων βιβλιοθηκών, να τις επιληφθούμε και να τις βελτιώσουμε και να τις κάνουμε πιο σύγχρονες.

Το υποέργο «Ψηφιακός μετασχηματισμός του Εθνικού Δικτύου των Ελληνικών Βιβλιοθηκών» εντάσσεται στην εγκεκριμένη από την Ευρωπαϊκή Επιτροπή δράση και στρατηγική αριστείας, καινοτομίας και εκσυγχρονισμού των πανεπιστημίων και εξυπηρετεί ακριβώς αυτή την προσπάθεια που κάνει το Υπουργείο μας.

Πράγματι, εγκρίθηκε από την Ευρωπαϊκή Επιτροπή και μετά την έγκρισή του συμπληρώθηκε και εμπλουτίστηκε με σύγχρονες υπηρεσίες, για να αναβαθμίσει το σύνολο των βιβλιοθηκών που θα ωφεληθούν, ώστε να παρέχουν υψηλού επιπέδου υπηρεσίες στους πολίτες.

Θα θυμίσω ότι το άρθρο 4 του ν.4452/2017, που αφορά στη ρύθμιση θεμάτων της Εθνικής Βιβλιοθήκης της Ελλάδας, αναφέρει ότι η ΕΒΕ έχει την ευθύνη σε εθνικό επίπεδο του συντονισμού των δραστηριοτήτων για την ηλεκτρονική πρόσβαση των ατόμων με αναπηρία στο περιεχόμενο των τεκμηρίων που δημιουργούνται ή δημοσιεύονται στην Ελλάδα. Και ιδίως, η ΕΒΕ λειτουργεί ενοποιημένο εθνικό κατάλογο των προσβάσιμων βιβλίων από ΑΜΕΑ που διαθέτουν οι βιβλιοθήκες της χώρας, ορίζει πρότυπα και συντάσσει κατευθυντήριες οδηγίες, συνεργαζόμενη με επιστημονικούς, ερευνητικούς και άλλους σχετικούς φορείς για την παραγωγή και διάθεση από τις βιβλιοθήκες της χώρας προσβάσιμων βιβλίων για ΑΜΕΑ.

Άρα, κυρία συνάδελφε, δεν είναι στις αρμοδιότητες της Εθνικής Βιβλιοθήκης της Ελλάδος η ανάπτυξη ακουστικών και ηλεκτρονικών βιβλίων, αλλά, όπως προκύπτει από τον νόμο τον οποίον σας ανέφερα, συντονίζει και συμβουλεύει.

Σε ό,τι αφορά τη μέριμνα για τους συμπολίτες μας με τύφλωση και άλλες αναπηρίες για την παραγωγή ακουστικών και ηλεκτρονικών βιβλίων, πράγματι αυτό συνάδει απολύτως με την κυβερνητική πολιτική που στηρίζει αυτά τα άτομα και στο σχετικό τεύχος της προκήρυξης προβλέπονται υπηρεσίες για την παροχή διευκολύνσεων σε ΑΜΕΑ και οι προδιαγραφές είναι σαφείς. Πιο συγκεκριμένα, θα δημιουργηθούν «έξυπνες» θυρίδες πληροφόρησης και διανομής βιβλίων, δηλαδή έντυπα ή e-books, και θα ενσωματώνουν μεταξύ των άλλων τη δυνατότητα πρόσβασης και για άτομα με προβλήματα κινητικότητας. Επίσης, θα υπάρχει διαδικτυακή πύλη εισόδου που θα εξασφαλίζει την προσβασιμότητα σε άτομα με ειδικές ανάγκες και θα εξασφαλίζει με αυτό τον τρόπο την πρόσβαση και τη ευχρηστία μέσω της συμβατότητας του κώδικα των ιστοσελίδων με διεθνείς προδιαγραφές.

Άρα, λοιπόν, η ευαισθησία της Κυβέρνησης και του Υπουργείου μας αποδεικνύεται έμπρακτα.

Κυρία συνάδελφε, συμπληρωματικά θέλω να σας πω πως σε σχέση με τα ερωτήματά σας ανάλογα ερωτήματα είχαν υποβληθεί από την Εθνική Αρχή Διαφάνειας και δώσαμε απαντήσεις για το συγκεκριμένο έργο. Η ειδική υπηρεσία συντονισμού αποφάσισε να συσταθεί ομάδα διερεύνησης. Όρισε τριμελή επιτροπή για να εξετάσει το θέμα με τις ερωτήσεις που και εσείς θέτετε.

Σε ό,τι αφορά τα οριστικά αποτελέσματα ελέγχου, σας διαβάζω ακριβώς τι περιλαμβάνουν αυτά: «Με βάση τα αποτελέσματα της διενεργηθείσας εργασίας διερεύνησης, διαπιστώθηκε με εύλογη βεβαιότητα και σε ό,τι αφορά τα διαλαμβανόμενα στην εξετασθείσα καταγγελία…» -επαναλαμβάνω ότι είναι αυτά για τα οποία και εσείς ρωτάτε- «…η μη ύπαρξη παρατυπίας, υπό την έννοια της παράβασης του Ενωσιακού ή Εθνικού Δικαίου, η οποία προκύπτει από παράλειψη ή πράξη του ελεγχόμενου οικονομικού φορέα. Έτι περαιτέρω, δεν διαπιστώθηκαν ενδείξεις απάτης από πράξεις ή παραλείψεις των εμπλεκόμενων φορέων στην υλοποίηση και παρακολούθηση του αναφερομένου στην εξετασθείσα καταγγελία έργου». Άρα, λοιπόν, και η Εθνική Αρχή Διαφάνειας που επελήφθη το σύννομο διέγνωσε.

Κύριε Πρόεδρε, θα απαντήσω στη δεύτερη ερώτηση στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αναγνωστοπούλου, έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κυρία Μακρή, δεν μου απαντήσατε στα ερωτήματά μου καθόλου.

Θέτω ένα και σημαντικό ερώτημα. Έχουμε τον σημαντικότερο φορέα σε αυτή τη χώρα, φορέα πολιτισμού, που είναι η Εθνική Βιβλιοθήκη της Ελλάδας. Αυτή η Εθνική Βιβλιοθήκη της Ελλάδας καταθέτει ένα σχέδιο το οποίο έχει εγκριθεί από την Ευρωπαϊκή Ένωση. Είναι ο καθ’ ύλην αρμόδιος φορέας για να μπορέσει να εκτελέσει αυτό το έργο; Είναι μία ερώτηση πάρα πολύ σημαντική.

Ξέρετε, κυρία Μακρή, πού έχουμε φτάσει σε αυτή τη χώρα; Να μην αναλαμβάνουν οι αρμόδιοι φορείς τέτοια έργα, που έχουν λεφτά, και με τραγικά αποτελέσματα πολλές φορές και να μπαίνουν μέσα εργολαβίες, παραεργολαβίες. Να μην γίνεται σύμφωνα με το εγκεκριμένο έργο από την Ευρωπαϊκή Ένωση, να μπαίνουν άλλα θέματα. Τα ξέρετε πάρα πολύ καλά. Γιατί βγήκε η Εθνική Βιβλιοθήκη απ’ έξω;

Μου λέτε τώρα ότι θα λάβουμε πρόνοια για τα ΑΜΕΑ κ.λπ.. Αυτό που έχει καταθέσει η Εθνική Βιβλιοθήκη και έχει εγκριθεί από την Ευρωπαϊκή Ένωση έχει κεφάλαιο ολόκληρο για το τι πρέπει να γίνει για τα ηλεκτρονικά και λοιπά βιβλία για τους τυφλούς, για τους ανθρώπους με προβλήματα ακοής, κινητικά προβλήματα κ.λπ.. Και τώρα μου λέτε ότι θα βάλουμε γιατί έχει ευαισθησία η Κυβέρνηση; Δεν μας ενδιαφέρουν οι ευαισθησίες της.

Έχετε από την Ευρωπαϊκή Ένωση ότι εγκρίνεται το καινούργιο σχέδιο που καταθέτετε; Θέλω να κατατεθεί εδώ.

Δεύτερον, η Εθνική Βιβλιοθήκη έχει δώσει τη σύμφωνη γνώμη της; Εδώ σε αυτό το δελτίο του ΤΕΕ στη διακήρυξη βλέπουμε έργα τα οποία εξυπηρετούνται ήδη από τις βιβλιοθήκες της χώρας δωρεάν. Αλλά με τους ωραίους τίτλους, όπως «καινοτομία» και «business intelligence» το βλέπει ο άλλος και σου λέει τι είναι αυτό.

Αφήνουμε τα ΑΜΕΑ απ’ έξω για να βάλουμε τι; Να βάλουμε, κύριε Πρόεδρε, τρία γραφεία στην Ελλάδα, το οποίο κάθε γραφείο θα έχει ετήσιο προϋπολογισμό 80.000 ευρώ για πράγματα που γίνονται δωρεάν, ενώ οι δημόσιες βιβλιοθήκες έχουν ετήσιο προϋπολογισμό 10.000 ευρώ.

Βγάζετε έργα σύμφωνα με αυτό που θέλει η κάθε εταιρεία που θα το αναλάβει; Γιατί μαθαίνω ότι θα ανατεθεί και σε μία εταιρεία. Για όνομα του Θεού, για την Εθνική Βιβλιοθήκη μιλάμε, όπου και το έργο της ψηφιακής αναβάθμισης θα μείνει στη βιβλιοθήκη και αυτή θα μπορεί να το κάνει και δεν θα χρειάζονται λεφτά συνέχεια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κυρία συνάδελφε, να σας ενδιαφέρουν οι ευαισθησίες της Κυβέρνησης γιατί και εμάς μας ενδιαφέρουν οι δικές σας ανησυχίες. Διαφορετικά δεν λειτουργεί η δημοκρατία. Έτσι συνεννοούμαστε και έτσι συζητούμε. Ό,τι μαθαίνετε -καλώς κάνετε και ρωτάτε- μην το θεωρείτε, όμως, δεδομένο. Οι απαντήσεις ενδεχομένως να σας καλύψουν απολύτως.

Σε ό,τι αφορά στο αν είχε εμπλακεί η Εθνική Βιβλιοθήκη της Ελλάδας και αν είχε τη σύμφωνη γνώμη θα σας απαντήσω συγκεκριμένα. Συνεργαστήκαμε για τον σχεδιασμό και την ωρίμανση του έργου για να διαμορφωθεί η τελική πρόταση. Η τελική πρόταση, που την καταθέσαμε, έλαβε έγκριση από την Ειδική Υπηρεσία Συντονισμού του Ταμείου Ανάκαμψης και έχει αποσταλεί και στην ΕΒΕ για παρατηρήσεις. Δεν κατατέθηκε από την ΕΒΕ καμμία παραίτηση ούτε καν αντίθετη άποψη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Υπάρχει έγγραφο; Θα ήθελα να κατατεθεί ότι η ΕΒΕ συμφωνεί.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Αν μου το ζητούσατε, θα τα είχα φέρει. Δεν έχει καμμία αντίρρηση το Υπουργείο να σας τα δώσει αυτά. Αν είχατε ζητήσει και κατάθεση έγγραφων, θα είχαν δοθεί και αυτά ήδη.

Εγκρίθηκε η πρόταση αυτή από την Ειδική Υπηρεσία Συντονισμού του Ταμείου Ανάκαμψης. Το έργο εντάχθηκε για χρηματοδότηση από το Ταμείο Ανάκαμψης και Ανθεκτικότητας. Δεν με παρακολουθείτε, αλλά φαντάζομαι μετά θα κοιτάξετε τα Πρακτικά και θα δείτε τι έχω πει. Σε συνέχεια της έγκρισης και της ένταξης του έργου η αναθέτουσα αρχή, που είναι το ΤΕΕ, προχώρησε σε υποβολή τεύχους διακήρυξης προς την Ειδική Υπηρεσία Συντονισμού, έλαβε και γι’ αυτό από την υπηρεσία σύμφωνη γνώμη. Το εγκεκριμένο τεύχος προκήρυξης διαγωνισμού δημοσιεύθηκε στην ηλεκτρονική πλατφόρμα η οποία υπάρχει στο Υπουργείο Ανάπτυξης. Έμεινε ενεργό για διάστημα συνολικά σαράντα έξι ημερών, δεν υποβλήθηκε καμμία προσφυγή στο διάστημα αυτό, καμμία καταγγελία, κανένα ένδικο μέσο.

Στο δεύτερο σκέλος του ερωτήματός σας, αν κρίνεται σκόπιμο να χρηματοδοτεί το Ταμείο Ανάκαμψης έργα και δράσεις που ήδη προσφέρονται από την ΕΒΕ, θα σας απαντήσω ευθέως και φαντάζομαι ότι είναι και η απάντησή μου αναμενόμενη. Πράγματι έχουν συμπεριληφθεί δράσεις οι οποίες ήδη προσφέρονται και πρέπει οι υπηρεσίες αυτές να ανανεωθούν και να αναβαθμιστούν, να γίνουν πιο σύγχρονες. Δεν αντιλαμβάνομαι γιατί σε αυτό το θέμα πρέπει να έχουμε αντιδικία. Υπάρχουν και δράσεις οι οποίες δεν έχουν προσφερθεί από κανένα από τα έργα που έχουν υλοποιηθεί μέχρι σήμερα. Αυτό είναι μία ολιστική παρέμβαση. Αναβαθμίζεται η ΕΒΕ, οι δημόσιες βιβλιοθήκες. Γνώμονας είναι πάντοτε το εθνικό και το δημόσιο συμφέρον. Είναι μία ιστορική ευκαιρία με τα χρήματα αυτά να πραγματώσουν τον ρόλο τους οι δημόσιες βιβλιοθήκες, να διαμορφώσουν καινοτόμες δράσεις.

Θέλω να πω, και με αυτό θα τελειώσω, κύριε Πρόεδρε, ότι ως Υπουργείο είμαστε από τα πρώτα Υπουργεία που αξιοποίησαν πόρους του Ταμείου Ανάκαμψης και Ανθεκτικότητας για έργα. Έχουμε ήδη δεσμεύσει κονδύλια 1,3 δισεκατομμύριο ευρώ, αξιοποιώντας όλες τις βαθμίδες της εκπαίδευσης. Εξασφαλίσαμε πάνω από 1,7 δισεκατομμύριο ευρώ από το ΕΣΠΑ 2021 - 2027 και διπλασιάσαμε την απορροφητικότητα. Όλα αυτά, φαντάζομαι, ότι είναι προς όφελος των φοιτητών, των μαθητών, των σπουδαστών, της εκπαιδευτικής κοινότητας, σύννομα, με διαφάνεια και με απόλυτη διαύγεια και επίγνωση της σημαντικής αποστολής.

Ευχαριστώ πολύ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να μείνει στα Πρακτικά ότι υποβαθμίζεται η ΕΒΕ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, ευχαριστούμε την κυρία Υπουργό.

Συνεχίζουμε με τη δεύτερη με αριθμό 531/6-3-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας του κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την καθυστέρηση πληρωμής στους νέους που κάνουν μαθητεία σε ΕΠΑΛ και δημόσια ΙΕΚ».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Ας ξεκινήσω με τα πολυδιαφημισμένα αυτά προγράμματα μαθητείας, για τα οποία και οι μαθητές και οι σπουδαστές, από διάφορες ειδικότητες, αλλά και οι καθηγητές τους, δίνουν κυριολεκτικά έναν αγώνα προκειμένου να τα ολοκληρώσουν.

Βλέπετε, κυρία Υπουργέ, μόνοι τους ψάχνουν όλοι αυτοί να βρουν μαθητεία στην ειδικότητά τους ο καθένας. Συχνά, μάλιστα, την κάνουν και σε άσχετα αντικείμενα από αυτά που θα ήθελαν. Και το χειρότερο, σαν να μην έφταναν όλα αυτά, στο τέλος δεν πληρώνονται για τη μαθητεία, η οποία βεβαίως, είναι προσφορά εργασίας, μην το ξεχνάμε. Αυτή είναι η πραγματικότητα για τα παιδιά αυτά. Γι’ αυτό και κινητοποιούνται, αγωνίζονται και με το δίκιο τους και εδώ στην Αθήνα, στην Αττική και στη Θεσσαλονίκη και στην Κρήτη.

Θέλω να θυμίσω εδώ ότι το πρόγραμμα της μαθητείας που εξελίσσεται φέτος ξεκίνησε με σημαντική καθυστέρηση στα μέσα του Νοέμβρη του 2022 και από τότε, από τον Νοέμβριο του 2022 και παρά το ότι έχουν περάσει τρεις, τέσσερις μήνες, όλοι αυτοί οι σπουδαστές και οι συμμαθητές ή έχουν πληρωθεί μόνο έναν μήνα από τα δεδουλευμένα της εργασίας-μαθητείας τους ή δεν έχουν πάρει τίποτα, ενώ δεν έχουν καταβληθεί οι ασφαλιστικές τους εισφορές. Δεν υπάρχει χειρότερο πράγμα για έναν άνθρωπο από το να δουλεύει τζάμπα. Το καταλαβαίνετε.

Σας ρωτάμε, λοιπόν, τι μέτρα θα πάρετε ως Κυβέρνηση για δύο ζητήματα: Πρώτον, ως προς τα δεδουλευμένα, ζητάμε να καταβληθούν άμεσα, το συντομότερο δυνατόν και στους σπουδαστές αλλά και στους καθηγητές, να επιλυθούν επιτέλους όλα αυτά τα προβλήματα τα οποία κάθε χρόνο ανακύπτουν σε σχέση με τις πληρωμές αυτών των σπουδαστών και να πληρώνονται κανονικά, όπως πρέπει να πληρώνονται όλοι οι εργαζόμενοι κάθε μήνα.

Και βεβαίως συμπληρωματικό αίτημα ως προς αυτό, είναι να αυξηθεί και η αμοιβή τους από το 75% στο 100% του κατώτατου μισθού, ο οποίος δεν είναι δα και κανένας πανύψηλος μισθός. Ο κατώτατος μισθός εξακολουθεί να παραμένει χαμηλότερος ακόμη και από αυτόν που υπήρχε το 2009. Γι’ αυτόν μιλάμε.

Και δεύτερον, ζητάμε να αναβαθμιστεί ο τρόπος με τον οποίο γίνεται η μαθητεία, να οργανώνεται με την ευθύνη του δικού σας Υπουργείου, του Υπουργείου Παιδείας και Θρησκευμάτων, να μη γίνεται σε άσχετους χώρους, έτσι ώστε όλοι αυτοί οι μαθητές και οι σπουδαστές να μαθητεύουν, να μαθαίνουν αυτό που επέλεξαν, αυτό που αγαπούν και, βεβαίως, αυτό να συνδέεται και με την επαγγελματική τους προοπτική.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Θα ήθελα να ξεκινήσω διορθώνοντας κάτι το οποίο δεν είναι ακριβές και το αναφέρετε στην ερώτηση, ότι προγράμματα μαθητείας και συνακόλουθα δεν πραγματοποιούνται στα δημόσια ινστιτούτα επαγγελματικής κατάρτισης. Στα δημόσια ινστιτούτα επαγγελματικής κατάρτισης οι καταρτιζόμενοι κάνουν μόνον πρακτική άσκηση.

**ΙΩΑΝΝΗΣ ΔΕΛΗΣ:** Ίσως δεν είναι σωστά διατυπωμένο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Όχι, απλώς το διορθώνω για λόγους ακρίβειας. Θα απαντήσω στα ερωτήματά σας. Δεν θα το αποφύγω με αυτό το λάθος που υπάρχει.

Το διευκρινίζω, λοιπόν. Κάνουν μόνο πρακτική άσκηση -ορίζεται, άλλωστε, στον οδηγό κατάρτισης για κάθε ειδικότητα- και τα θέματα αυτής της πρακτικής εξάσκησης ορίζονται με κοινή υπουργική απόφαση των Υπουργών Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων και Υγείας. Ο τίτλος είναι: «Πρακτική άσκηση σπουδαστών ΙΕΚ, αρμοδιότητας Υπουργείου Παιδείας και Θρησκευμάτων». Σύμφωνα με όσα ορίζει η απόφαση αυτή, εκείνος που πρακτικά ασκείται, λαμβάνει αποζημίωση ίση με το 80% του νόμιμα νομοθετημένου κατώτατου ορίου του ημερομισθίου του ανειδίκευτου εργάτη.

Είναι περιττό να θυμίσω, βέβαια, ότι ο κατώτατος μισθός έχει αυξηθεί. Φαντάζομαι το ξέρετε καλύτερα από εμένα.

Η αποζημίωση σε αυτούς καταβάλλεται από τον φορέα υλοποίησης. Ο φορέας υλοποίησης είναι το Ίδρυμα Νεολαίας και Διά Βίου Μάθησης. Καταβάλλεται σε εκείνον που ασκείται πρακτικά, μετά την περάτωση, μετά την ολοκλήρωση της πρακτικής του άσκησης. Έχει την αρμοδιότητα, όπως σας είπα, το ΙΝΕΔΙΒΙΜ για την καταβολή -και μόνο ως προς αυτό- της σχετικής επιδότησης των πρακτικά ασκούμενων στα ινστιτούτα επαγγελματικής κατάρτισης.

Περνάμε τώρα στη μαθητεία των επαγγελματικών λυκείων. Αυτή υλοποιείται από την επιτελική δομή ΕΣΠΑ του Υπουργείου Παιδείας και Θρησκευμάτων.

Οι μαθητευόμενοι, λοιπόν, των ΕΠΑΛ παίρνουν αμοιβή που ανέρχεται στο 95% του νόμιμου νομοθετημένου κατώτατου ορίου του ημερομισθίου του ανειδίκευτου εργάτη. Υπάρχει κοινή υπουργική απόφαση, η οποία τα εξειδικεύει. Να μην κουράζω με λεπτομέρειες. Πριν ήταν 75%. Τώρα ισχύει ο καινούργιος νόμος που παίρνουν το 95%, που νομίζω είναι πολύ κοντά στο 100% που ζητείται από τη δική σας ερώτηση.

Η αμοιβή αυτή συγχρηματοδοτείται από πόρους του επιχειρησιακού προγράμματος «Ανάπτυξη Ανθρώπινου Δυναμικού, Εκπαίδευση και Διά Βίου Μάθηση» και από το ελληνικό δημόσιο, καταβάλλεται ως επιδότηση από την επιτελική δομή ΕΣΠΑ του Υπουργείο Παιδείας και Θρησκευμάτων στους μαθητευόμενους.

Στο πλαίσιο αυτής της πράξης εφαρμόζεται το δυικό σύστημα εκπαίδευσης, δηλαδή εναλλαγή της μάθησης μία φορά την εβδομάδα στην τάξη, τέσσερις φορές την εβδομάδα στον εργοδότη στον χώρο εργασίας.

Από τι εξαρτάται η καταβολή της επιδότησης, γιατί είναι αυτό που σας απασχολεί και, βεβαίως, και εμάς μας ενδιαφέρει πάρα πολύ. Πρέπει να αποσταλούν τα παρουσιολόγια και τα ημερολόγια μάθησης των μαθητευομένων από τον εργοδότη στα ΕΠΑΛ. Εν συνεχεία, το ΕΠΑΛ πρέπει να τα ελέγξει για την πλήρη και ορθή συμπλήρωση, να γίνει η καταχώρηση των παρουσιολογίων των μαθητευομένων στον χώρο εργασίας και στην τάξη μαθητείας στο πληροφοριακό σύστημα μαθητείας από τα ΕΠΑΛ, να οριστικοποιηθούν οι καταστάσεις, να καταβληθούν οι ασφαλιστικές εισφορές των μαθητευομένων από τους εργοδότες, να διασταυρωθούν τα στοιχεία των ασφαλιστικών εισφορών από τα ΕΠΑΛ, σύμφωνα με τον ατομικό λογαριασμό ασφαλισμένων του e-ΕΦΚΑ, που πρέπει οι μαθητευόμενοι να προσχωρήσουν στα ΕΠΑΛ, και για όλα αυτά γίνονται έλεγχοι από την επιτελική δομή για να υπάρχει σωστή υλοποίηση και η πλήρης καταβολή.

Θα σας πω και στη δευτερολογία περισσότερες λεπτομέρειες. Σας είπα σε αδρές γραμμές για να μη με κατηγορήσετε ότι δεν απαντώ στα ερωτήματα, αλλά θα τα εξειδικεύσω με λεπτομέρειες στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Θα περιμένουμε, λοιπόν, με ενδιαφέρον και τη δευτερολογία σας, κυρία Υπουργέ.

Φυσικά και υπάρχει διάκριση ανάμεσα στη μαθητεία και την πρακτική άσκηση, όχι ουσιαστική βέβαια, γιατί και οι δύο είναι προσφορά έργου και, αν θέλετε, κυρία Υπουργέ, -το ξέρετε φαντάζομαι και εσείς- ιδιαίτερα οι μαθητές των ΕΠΑΛ επιλέγουν το τέταρτο μεταλυκειακό έτος μαθητείας, ακριβώς, επειδή είχαν μεγαλύτερες προσδοκίες πληρωμής από την εργασία τους. Γι’ αυτό και δεν πήγαιναν στην πρακτική, η οποία πρακτική έχει παλιές αμαρτίες. Είναι απλήρωτα τα παιδιά για μήνες και μερικά, μάλιστα, για χρόνια. Από αυτό θα ξεκινήσω.

Η κατάσταση στην πρακτική, που αφορά, βεβαίως, τα ΙΕΚ, είναι πολύ πολύ χειρότερη. Δεν έχουν -δεν ξέρω αν το γνωρίζετε εκεί στο Υπουργείο αλλά οφείλετε να το γνωρίζετε- ακόμα εξοφληθεί όλοι οι περσινοί μαθητευόμενοι που έκαναν πρακτική άσκηση. Μιλάω για τους περσινούς, όχι για τους φετινούς.

Μπορώ να σας δώσω παραδείγματα. Από το ΙΕΚ της Νίκαιας στην ειδικότητα του βοηθού νοσηλευτή υπάρχουν σπουδαστές που ολοκλήρωσαν την πρακτική τους τον Μάιο του 2022, πριν από ένα χρόνο δηλαδή κοντά, και ακόμη δεν έχουν πληρωθεί τα παιδιά αυτά. Και αυτά τα παιδιά, όπως ξέρετε, δεν είναι γόνοι πλούσιων και εύπορων οικογενειών, είναι παιδιά λαϊκών οικογενειών. Στο ΙΕΚ Γλυφάδας στην ειδικότητα της αισθητικής έχουν ολοκληρώσει την πρακτική τους τον περασμένο Ιούλη και ακόμη να πληρωθούν.

Είναι πάρα πολλά τα προβλήματα. Ένα τηλεφώνημα να κάνετε σε όλα τα δημόσια ΙΕΚ θα σας τα πουν.

Να περάσουμε τώρα στη μαθητεία, όπου, πραγματικά, ήρθε τότε -θυμόμαστε ότι ήταν και η προηγούμενη κυβέρνηση εδώ- με πολλά πολλά ταρατατζούμ λέγοντας ότι η μαθητεία είναι ευκαιρία και θα μαθαίνετε και θα πληρώνεστε. Είχε γίνει μια ολόκληρη καμπάνια τότε ακόμη και στο μετρό και τελικά δεν ισχύουν όλα αυτά, γιατί και αυτή έχει προβλήματα στην πληρωμή. Αφήστε που και η επιλογή του χώρου στον οποίο θα γίνει μαθητεία, είναι αποκλειστική ευθύνη του μαθητή, του σπουδαστή και του καθηγητή του.

Εμείς τι λέμε; Εμείς λέμε το Υπουργείο Παιδείας κεντρικά να αναλάβει να συντονίσει όλο αυτό με τις ειδικότητες που υπάρχουν, με την προσφορά των θέσεων μαθητείας και όχι να αφήνετε τον κόσμο να τρέχει από εδώ και από εκεί να ψάχνει και στο τέλος, βεβαίως, και για όσο διάστημα αυτά τα παιδιά προσφέρουν την εργασία τους με την επίβλεψη του καθηγητή τους -γιατί αυτό είναι και το νόημα της μαθητείας- να μένουν και απλήρωτα.

Θα περιμένουμε μια απάντηση ως προς αυτό. Σε επικοινωνία που είχαμε με τα παιδιά από τα ΙΕΚ μας είπαν ότι τους ενημέρωσαν από το ΙΝΕΔΙΒΙΜ ότι λήγει το πρόγραμμα από το οποίο πληρώνεται η πρακτική άσκηση και από εδώ και πέρα, από τον Μάρτιο, θα υπάρξει πρόβλημα πληρωμής ακόμα μεγαλύτερο. Θα δώσετε παράταση;

Είναι αρκετά ζητήματα ανοιχτά, αρκετά ζητήματα που ταλαιπωρούν αυτά τα παιδιά και σε κάθε περίπτωση το βασικό τους αίτημα είναι ό,τι έχουν δουλέψει μέχρι τα τώρα να το πληρωθούν άμεσα, το συντομότερο δυνατό. Γι’ αυτό περιμένουμε -πραγματικά δεν περιμένουμε μονάχα εμείς, κυρίως αυτά τα παιδιά- να ακούσουμε κάτι από εσάς.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ και πάλι, κύριε Πρόεδρε.

Την ενημέρωση αυτή δεν την έχουμε εμείς από τις υπηρεσίες με τις οποίες συνεργαζόμαστε. Δεν σημαίνει, όμως, ότι όλα αυτά που καταθέτετε σήμερα, ενδεχομένως και άλλα που έχετε υπ’ όψιν, δεν θα τα ελέγξουμε και δεν θα επανέλθουμε.

Όμως, εκείνο το οποίο έχω να πω είναι ότι κακώς απαξιώνετε τον θεσμό της μαθητείας και κακώς περιορίζετε το ενδιαφέρον, που λέτε ότι ανακοινώθηκε πομπωδώς και στην πράξη…

**ΙΩΑΝΝΗΣ ΔΕΛΗΣ:** Δεν τον απαξιώνω. Ίσα ίσα, θέλουμε να αναβαθμιστεί.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ούτε πομπωδώς ανακοινώθηκε ούτε υπήρχε αναντιστοιχία μεταξύ όσων είπαμε και όσων υλοποιούμε. Σημαντικός είναι ο θεσμός.

Και θέλω να σας πω, κύριε συνάδελφε, πως αναμφίβολα πρέπει τα παιδιά αυτά να πληρώνονται, παρέχουν εργασία. Είναι υποχρέωσή μας να τα πληρώνουμε όσο γίνεται πιο έγκαιρα και εκείνα είναι δικαίωμα τους να το ζητούν, αλλά μην περιορίζετε το ενδιαφέρον σε αυτό. Τα παιδιά θέλουν και να εκπαιδευτούν, ώστε να είναι ανταγωνιστικά και να βρίσκουν εργασία μετά. Μην το περιορίζουμε μόνο στο οικονομικό γιατί δεν το περιορίζουν οι ίδιοι οι μαθητευόμενοι.

Θα σας πω γιατί καθυστερούν στα μεταλυκειακά των ΕΠΑΛ οι αμοιβές των μαθητευόμενων γιατί είναι μια πραγματικότητα. Ο λόγος είναι ότι κυρίως δεν καταβάλλονται ασφαλιστικές εισφορές από τους εργοδότες. Θα σας προλάβω λέγοντας ότι έχουν κι αυτοί τις ίδιες κυρώσεις, όπως έχουν όλοι οι εργοδότες όταν δεν κάνουν έγκαιρα, αλλά αντιλαμβάνεστε ότι η καθυστέρηση είναι κάτι το οποίο δημιουργεί ένα θέμα σε όλους μας και κυρίως στα παιδιά.

Τι με έχει διαβεβαιώσει εν όψει και της ερώτησής σας, για να σας το μεταφέρω εδώ και να σας ενημερώσω, η επιτελική δομή ΕΣΠΑ του Υπουργείου. Έχουν ήδη καταβληθεί στους μαθητευόμενους -μιλάμε για τη μαθητεία στα ΕΠΑΛ- οι αμοιβές μέχρι και τον μήνα Δεκέμβριο του έτους 2022 και τώρα έχουν ξεκινήσει οι διαδικασίες για την καταβολή των αμοιβών για τον μήνα Ιανουάριο του 2023.

Υπάρχει μια δίμηνη καθυστέρηση πάντοτε, κύριε συνάδελφε, σε αυτά γιατί το Πρόγραμμα των Δημοσίων Επενδύσεων ανοίγει στην αρχή κάθε έτους -περίπου τον Μάρτιο- και από αυτό συγχρηματοδοτείται το συγκεκριμένο πρόγραμμα. Άρα υπάρχει αυτή η καθυστέρηση, η οποία μπορεί να είναι δικαιολογημένη, αλλά θα συμφωνήσω μαζί σας ότι είναι ενοχλητική για εκείνους οι οποίοι ωφελούνται από αυτή.

Επίσης, έχει ληφθεί απόφαση από τον προϊστάμενο της επιτελικής δομής ΕΣΠΑ του Υπουργείου μας και έχει ήδη συγκροτηθεί άμισθη ομάδα εργασίας με στελέχη της επιτελικής δομής για να υποστηρίξει τις εργασίες ελέγχου και εκκαθάρισης των δαπανών της πράξης, δηλαδή για να γίνει πιο γρήγορη και πιο σωστά η καταβολή των αμοιβών στους μαθητευόμενους.

Σε σχέση με τις αμοιβές των εποπτών εκπαιδευτικών, για το οποίο επίσης με ρωτάτε, πράγματι δικαιούνται αμοιβή για την εποπτεία της μαθητείας που κάνουν στον χώρο της εργασίας και υπάρχει ένα συνολικό ποσό που διατίθεται στις αμοιβές των εποπτών εκπαιδευτικών ως εξής: Καταχωρίζονται, οριστικοποιούνται οι καταστάσεις των εποπτών από τον διευθυντή του ΕΠΑΛ. Πληρώνονται από την επιτελική δομή ΕΣΠΑ σε συνεργασία με τον «Διόφαντο». Υπάρχει σύγχρονος τρόπος, ένα πληροφοριακό σύστημα μαθητείας. Έχουν δοθεί οι σχετικές εντολές πληρωμής από τα ΕΠΑΛ. Οι αμοιβές θα καταβληθούν από τον Νοέμβριο του 2022 που ξεκίνησε το έργο μέχρι τα μέσα Μαρτίου 2023 αναδρομικά.

Τώρα, πώς οργανώνεται το σύστημα μαθητείας; Γιατί λέτε ότι πηγαίνουν σε εργοδότες τους οποίους δεν επιλέγουν και σε χώρους οι οποίοι δεν είναι κατάλληλοι. Προβλέπεται από τον νόμο και υποστηρίζεται ηλεκτρονικά μια διαδικτυακή εφαρμογή. Διδάσκονται μία ημέρα και επτά ώρες την εβδομάδα στο σχολείο, τέσσερις ημέρες επί οκτώ ημέρες στον εργασιακό χώρο. Τα προγράμματα σπουδών έχουν συνταχθεί και έχουν εγκριθεί από το ΙΕΠ και οι υποψήφιοι πηγαίνουν είτε σε θέση μαθητείας που επιλέγουν από το πληροφοριακό σύστημα κατά δήλωση των εργοδοτών, είτε και σε προσωπική θέση, εάν έχουν τη διαβεβαίωση του εργοδότη ότι θα τους πάρει, δηλαδή σε μια θέση που έχει δημιουργηθεί ad hoc. Μπορούν να καταχωρήσουν μόνο μία αίτηση συμμετοχής.

Υπάρχουν και κοινές υπουργικές αποφάσεις που κανονίζουν λεπτομέρειες για τις υποχρεώσεις του εργοδότη -να έχει κατάλληλες εγκαταστάσεις για την εκπαίδευση, για την ειδικότητα, να έχει τα μέσα, τον εξοπλισμό, να τηρούνται όροι υγιεινής και ασφάλειας, καθώς και ο ανώτατος αριθμός των εργαζομένων- και μπορεί, αν αυτά δεν τηρούνται ή ο μαθητευόμενος δεν είναι ευχαριστημένος, να αλλάξει εργοδότη μέχρι και δύο φορές, αναφέροντας τον λόγο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Θα συζητηθεί τώρα η τρίτη με αριθμό 517/5-3-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων με θέμα: «Ποινικοποίηση του συνταγματικού δικαιώματος της απεργίας των εκπαιδευτικών».

Στην ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, στο 4ο ΓΕΛ Γαλατσίου τρεις εκπαιδευτικοί συμμετείχαν στο συνταγματικά κατοχυρωμένο δικαίωμά τους στην απεργία, σε μια απεργία που δεν είχε καν κριθεί παράνομη από κανένα δικαστήριο. Επέλεξε όμως να την κρίνει παράνομη ο διευθυντής Δευτεροβάθμιας Εκπαίδευσης Α΄ Αθηνών, κομματικά διορισμένος από την Κυβέρνησή σας. Την έκρινε παράνομη σαν να ήταν δικαστήριο, σαν να ήταν συνταγματικό δικαστήριο. Δεν μας εκπλήσσει. Είναι ο ίδιος, όπως διαβάζουμε στις ανακοινώσεις, που κάλεσε την Αστυνομία όταν μέλη της ΕΛΜΕ θέλησαν να τον συναντήσουν, που επέβαλε υποχρεωτικές υπερωρίες, που απαίτησε υπεύθυνες δηλώσεις για τη νόμιμη άσκηση του δικαιώματος στην απεργία, στη στάση εργασίας και στην αποχή, που τιμώρησε με στέρηση ημερομισθίων εκπαιδευτικό που κοινοποίησε τα κενά στο σχολείο του.

Η εκπαιδευτική κοινότητα έχει, σύσσωμη, καταγγείλει αυτές τις πρακτικές, ενώ αντίστοιχη καταγγελία έχει κάνει και η ΑΔΕΔΥ. Έχετε δύο επιλογές, κυρία Υπουργέ: Ή να τον αποτάξετε λέγοντας ότι ήταν συνταγματική εκτροπή, που δεν συντάσσεστε με τέτοιες πρακτικές εσείς, ή αυτό που θα κάνετε βέβαια, να τον προστατεύσετε. Γιατί τι έκανε άλλωστε; Αυτά που κάνει και η κ. Κεραμέως, να μηνύει τους εκπαιδευτικούς με πελάτες, σαν να ήταν ακόμα δικηγόρος. Αλλά ποιοι είναι οι πελάτες της; Δεν είναι οι γονείς, δεν είναι τα παιδιά, δεν είναι οι εκπαιδευτικοί. Ποιοι είναι οι πελάτες σας σε αυτόν τον ορυμαγδό μηνύσεων που κάνετε; Από συνταγματική εκτροπή σε συνταγματική εκτροπή!

Σας καλούμε να διώξετε τον διευθυντή δευτεροβάθμιας και να σταματήσετε την ΕΔΕ στην οποία έχει στείλει τους εργαζόμενους που ασκούν το συνταγματικό τους δικαίωμα στην απεργία, σε μια απεργία που ούτε καν κρίθηκε παράνομη, κυρία Υπουργέ. Δεν μπορεί ένα κομματικό σας στέλεχος να αποφασίζει ποια απεργία είναι νόμιμη και ποια είναι παράνομη.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κατ’ αρχάς μία επιλογή έχει το Υπουργείο: Να εφαρμόσει τον νόμο. Δεν έχει άλλη επιλογή. Δεν καταλαβαίνω ποια θα ήταν η δεύτερη επιλογή. Και να πω και κάτι άλλο. Εγώ δεν ξέρω σε ποιον αναφέρεστε και τι κομματική ιδιότητα έχει, όπως δεν ξέρω και τι κομματική ιδιότητα έχουν οι εκπαιδευτικοί για τους οποίους μας ρωτάτε. Δεν είναι κάτι το οποίο μας απασχολεί. Εσάς γιατί σας απασχολεί και το προτάσσετε στην ερώτηση; Εγώ ποτέ δεν κάθισα, όταν με ρωτάτε εσείς ή οιοσδήποτε άλλος συνάδελφος, να ελέγξω αν αυτοί για τους οποίους απευθύνετε ερώτημα στο Υπουργείο είναι κομματικά στελέχη της Νέας Δημοκρατίας ή όχι. Δεν μας ενδιαφέρει εμάς αυτό. Μου κάνει εντύπωση που σας ενδιαφέρει εσάς και που θεωρείτε ότι πρέπει να το πείτε και δημόσια.

Και επειδή μία επιλογή έχουμε, να εφαρμόζουμε τον νόμο και όταν είμαστε στη Βουλή μία επιλογή, να απαντούμε στις ερωτήσεις που γίνονται και όχι επί γενικών τοποθετήσεων, εγώ θα απαντήσω στην ερώτησή σας γιατί σας σέβομαι, σέβομαι αυτό που ρωτάτε και δεν θεωρώ ότι πρέπει να το παρακάμψω απαντώντας σε γενικότητες.

Υπάρχουν και είναι γνωστό ότι έχουν τοποθετηθεί εκπαιδευτικοί ως παιδαγωγικοί σύμβουλοι και μέντορες και ως ενδοσχολικοί συντονιστές. Αυτό για εμάς είναι μια εμβληματική καινοτομία, είναι ένας θεσμός, είναι όργανα συντονισμού, βελτίωσης της εκπαίδευσης, προαγωγής του επιπέδου των σχολικών μονάδων και πράγματι αγκαλιάστηκε από τους εκπαιδευτικούς. Πώς τοποθετούνται αυτοί; Για έναν σχολικό χρόνο από τον διευθυντή ή τον προϊστάμενο της σχολικής μονάδας -επαναλαμβάνω ότι απαντώ όχι σε αυτά που είπατε, γιατί αυτοί που μας ακούν δεν ξέρουν ότι είναι γραπτή η ερώτηση, απαντώ σε αυτά που με ρωτάτε γραπτώς, όχι στην τοποθέτησή σας- και ασκούν τα καθήκοντά τους εκτός του διδακτικού ωραρίου, αλλά εντός του εργασιακού ωραρίου τους. Όπως σας είπα και πριν, αυτοί είναι εμβληματικοί θεσμοί και ήταν πάρα πολύ λίγοι εκείνοι οι εκπαιδευτικοί που αρνήθηκαν να αναλάβουν αυτόν τον ρόλο.

Οι συνδικαλιστικές ηγεσίες βεβαίως κήρυξαν απεργία διαρκείας γι’ αυτούς τους θεσμούς. Θα σας θυμίσω -το ξέρετε πολύ καλά- ότι το ίδιο έκαναν και για την αξιολόγηση της σχολικής μονάδας, για την αξιολόγηση του εκπαιδευτικού συστήματος, για τις εξετάσεις στα πρότυπα σχολεία. Να πω παρενθετικά ότι σε αυτή τη Βουλή υπάρχουν συνάδελφοι οι οποίοι κατήγγειλαν τα πρότυπα σχολεία, αλλά τα παιδιά τους σε αυτά τα σχολεία φοιτούν.

Θα απαντήσω και στην ερώτηση αν υπάρχει δικαίωμα στην απεργία προστατευόμενο. Βεβαίως. Προστατεύεται και από το Σύνταγμα και από τους νόμους. Υπάρχει όμως και η δικαιοσύνη, η οποία κρίνει. Γιατί το δικαίωμα της απεργίας δεν ασκείται από οιονδήποτε, όποτε θέλει, χωρίς να τηρούνται οι συνταγματικές, οι νόμιμες προϋποθέσεις. Τα δικαστήρια, λοιπόν, και όχι ο διευθυντής που είναι κομματικό στέλεχος της Νέας Δημοκρατίας όπως λέτε -εγώ σας βεβαιώ ότι αγνοώ και το όνομά του- αποφάσισαν ότι η απεργία είναι παράνομη.

Στις 27 Σεπτεμβρίου του 2022 το Μονομελές Πρωτοδικείο Αθηνών εξέδωσε την απόφαση με αριθμό 1025 και έκρινε πως η απεργία-αποχή των δασκάλων και νηπιαγωγών από την εφαρμογή των αποφάσεων για τον ενδοσχολικό συντονιστή και τον παιδαγωγικό σύμβουλο-μέντορα που κήρυξε η ΔΟΕ είναι παράνομη. Τι έκανε η ΔΟΕ; Ζήτησε ως ανώτερο συνδικαλιστικό όργανο η ΑΔΕΔΥ να προκηρύξει η ίδια απεργία, η οποία επίσης κρίθηκε παράνομη και βγήκε στις 6-10-2022 η απόφαση με αριθμό 1066. Άρα, λοιπόν, δεν ήταν νόμιμη η απεργία.

Επειδή πήρα περισσότερο χρόνο, κύριε Πρόεδρε, θα επανέλθω για το αν είχαν δικαίωμα να κηρύξουν απεργία τα πρωτοβάθμια σωματεία στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ.

Κυρία Υπουργέ, η απεργία που κρίθηκε παράνομη δεν είναι η συγκεκριμένη που συζητάμε. Η συγκεκριμένη απεργία κρίθηκε παράνομη μόνο -ας μην πούμε κομματικό στέλεχος- από τον με κομματικά σας κριτήρια διορισμένο διευθυντή δευτεροβάθμιας. Γιατί μην μας πείτε εδώ ότι οι κυβερνήσεις τόσα χρόνια διορίζετε με ανεξάρτητα κριτήρια τους διευθυντές της δευτεροβάθμιας. Δεν θα τους αλλάζατε τότε. Τους αλλάζετε κάθε φορά που γίνεστε κυβέρνηση για να βάζετε τους δικούς σας να εφαρμόζουν τις πολιτικές σας.

Οπότε αυτή η απεργία δεν κρίθηκε σε κανένα δικαστήριο παράνομη και δεν είναι αλήθεια να το λέτε αυτό εδώ. Άλλη ήταν αυτή που είχε κριθεί. Το αν κρίθηκε μια άλλη απεργία παράνομη δεν σημαίνει ότι κάθε απεργία είναι παράνομη. Το καταλαβαίνουμε, φαντάζομαι, σε αυτή την Αίθουσα όλοι. Είναι κοινή λογική. Η συγκεκριμένη απεργία δεν κρίθηκε ποτέ παράνομη. Την έκρινε παράνομη αυτός που με κομματικά κριτήρια διορίζετε, ο Διευθυντής Δευτεροβάθμιας της Α΄ Αθηνών και γι’ αυτό σας ζητάμε να τον αποτάξετε.

Θέλω να σας θυμίσω ποιοι είναι αυτοί οι εκπαιδευτικοί που διώκονται. Στο πρόσωπο των τριών εκπαιδευτικών διώκετε και βάζετε στο στόχαστρο όλους αυτούς τους εκπαιδευτικούς, που όχι μόνο σήκωσαν το βάρος της τηλεκπαίδευσης, όχι μόνο βρέθηκαν τόσα χρόνια σαν αναπληρωτές από σχολείο σε σχολείο σε όλη την περιφέρεια, να ταξιδεύουν με τα μέσα μεταφοράς που έχετε φτάσει σε σημείο να είναι εντελώς επικίνδυνο, όπως είδαμε με τα τρένα στα Τέμπη, διώκετε τους ανθρώπους οι οποίοι βάζουν πλάτη για να κρατιέται όρθιο το δημόσιο σχολείο, κυρία Υπουργέ. Αυτούς διώκετε.

Τι είναι η απεργία; Είναι το δικαίωμά τους να διεκδικήσουν έναν καλύτερο κόσμο. Για τους ίδιους το διεκδικούν; Για τα παιδιά τους το διεκδικούν, για τα παιδιά που είναι στο σχολείο, τα παιδιά που κοιτάζουν στα μάτια κάθε μέρα στην τάξη, γι’ αυτά παλεύουν όλοι.

Εσείς θέλετε να λεηλατείτε το σχολείο, την υγεία, τις μεταφορές και να μην διαμαρτύρεται κανείς, να μην έχουμε δικαίωμα καν να βγούμε στον δρόμο. Αυτό θέλετε. Αν δεν το θέλετε, αποτάξτε αυτόν τον διευθυντή δευτεροβάθμιας, σταματήστε αυτή την ΕΔΕ, μην συγκαλύπτετε λέγοντας ότι είναι παράνομη αυτή η απεργία που δεν κρίθηκε σε κανένα δικαστήριο παράνομη.

Όμως τι να πείτε, όταν εσείς ως Κυβέρνηση και η πολιτική ηγεσία, η κ. Κεραμέως, συμπεριφέρεται ως δικηγόρος που κάνει μηνύσεις προς τους εργαζόμενους. Και πάλι θα το ρωτήσω. Οι δικηγόροι έχουν πελάτες. Οι πελάτες της κ. Κεραμέως ποιοι είναι; Δεν είναι οι εκπαιδευτικοί, δεν είναι τα παιδιά, δεν είναι γονείς. Πείτε μας ποιοι είναι.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα ξεκινήσω από το τελευταίο.

Η κ. Κεραμέως κι εγώ δεν συμπεριφερόμαστε ως δικηγόροι, είμαστε δικηγόροι. Επιλέξαμε πολύ συνειδητά να ασχοληθούμε με την πολιτική και αφ’ ης στιγμής ασχοληθήκαμε δεν κάναμε καμμιά πράξη δικηγορική ή δικαστική ή οιαδήποτε δραστηριότητα σύμφωνη με την επιστήμη που σπουδάσαμε. Με πλήρη συνείδηση επιλέξαμε να αφοσιωθούμε στην πολιτική. Είμαι από το 2000 στην πολιτική. Ποτέ δεν πήγα στα δικαστήρια. Ποτέ δεν έκανα καμμία πράξη που θα μου επέτρεπε το επάγγελμά μου. Το ίδιο ισχύει και για την Υπουργό.

Άρα, λοιπόν, δεν συμπεριφερόμαστε ως δικηγόροι, είμαστε δικηγόροι και επιλέξαμε συνειδητά να μην ασκούμε το επάγγελμα. Μην το ξαναπείτε αυτό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Άλλοι συνάδελφοι σας Υπουργοί το κάνουν.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Αφήστε τους άλλους συναδέλφους. Μιλούμε για εμάς. Για τους άλλους συναδέλφους θα τα πείτε σε εκείνους. Εντάξει;

Και δεύτερον, να σας πω και κάτι άλλο, για να μη νομίζετε ότι μιλάω μόνο αρνητικά για όσα με ρωτάτε. Είναι η πρώτη φορά που ακούω καλή κουβέντα από το στόμα σας για τους εκπαιδευτικούς. Πάντοτε στις ερωτήσεις σας, τους απαξιώνετε, πρέπει να φοβούνται την αξιολόγηση, πρέπει να φοβούνται την περισσότερη δουλειά, πρέπει να φοβούνται τα καθήκοντα που έχουν και δεν μπορούν να τα εκτελέσουν. Πρώτη φορά τους επαινείτε που σήκωσαν το βάρος της τηλεκπαίδευσης, που πράγματι παρέχουν υπηρεσίες σε απομακρυσμένες περιοχές σε βάρος των οικογενειών τους και σε βάρος του προσωπικού τους χρόνου. Είναι η πρώτη καλή κουβέντα που ακούω και απαντώ στις ερωτήσεις σας τουλάχιστον μία φορά την εβδομάδα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σταματήστε τη δίωξη τότε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Συγγνώμη;

**ΚΡΙΤΩΝ - ΗΛΙΑΣ ΑΡΣΕΝΗΣ:** Σταματήστε τη δίωξη.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε τώρα, μη γίνεται διάλογος, σας παρακαλώ!

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Έχετε δίκιο, κύριε Πρόεδρε. Σας ζητώ συγγνώμη!

Και θέλω να σας πω, επίσης, πως εμείς τη νομιμότητα θα την εφαρμόσουμε απολύτως.

Θα πω κι αυτό και θα επανέλθω στην ερώτησή σας. Δεν ξέρω ποια είναι αυτά τα προσωπικά βιώματα που σας επιτρέπουν να λέτε στη Βουλή ότι είναι κομματικοί οι λόγοι που επιλέγουμε τους εκπαιδευτικούς. Αυτό είναι κάτι που δεν ξέρω.

Λοιπόν, οι εκπαιδευτικοί στις οποίες αναφερθήκατε και για τις οποίες με ρωτάτε, απείχαν από τα καθήκοντα που σχετίζονται με τον ορισμό και την άσκηση των αρμοδιοτήτων που τους είχαν ανατεθεί. Ο διευθυντής της δευτεροβάθμιας εκπαίδευσης έκανε αυτό που ο νόμος τού επιτρέπει -να μην πω του επιβάλλει-, τις παρέπεμψε στο πειθαρχικό συμβούλιο, αφού η παραπομπή, κατά την κρίση του, κρίθηκε αναγκαία, γιατί αυτό το αναφερθέν πειθαρχικό παράπτωμα, δηλαδή ότι δεν άσκησαν τα καθήκοντά τους, επισύρει ποινή ανώτερη από τη δικαιοδοσία του και άρα τις παρέπεμψε στο πειθαρχικό συμβούλιο.

Αυτές παρενέβησαν το υπαλληλικό καθήκον, όπως ορίζεται από τον νόμο, το οποίο λέει συγκεκριμένα: «Ο υπάλληλος οφείλει να υπακούει στις διαταγές των προϊσταμένων του. Όταν όμως εκτελεί διαταγή, την οποία θεωρεί παράνομη, πριν την εκτέλεση οφείλει/δικαιούται να αναφέρει εγγράφως την αντίθετη γνώμη του και να εκτελέσει τη διαταγή χωρίς υπαίτια καθυστέρηση. Η διαταγή δεν αποκτά νομιμότητα από το γεγονός ότι ο υπάλληλος οφείλει να υπακούσει σε αυτή». Έχω την εντύπωση ότι μιλάμε για εκπαιδευτικούς οι οποίες ήταν ενημερωμένες ή μπορούσαν να ρωτήσουν. Εσείς φαντάζομαι ότι θα είσαστε πρόθυμος να τους γνωστοποιήσετε τα δικαιώματά τους.

**ΚΡΙΤΩΝ - ΗΛΙΑΣ ΑΡΣΕΝΗΣ:** Αναφερόμαστε στην απεργία, κυρία Υπουργέ. Αναφερόμαστε στο δικαίωμα στην απεργία.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θέλω, λοιπόν, να σας πω για την απεργία αυτή στην οποία αναφέρεστε και για την οποία λέτε ότι την κήρυξε παράνομη ο κομματικός διευθυντής. Η απεργία για να είναι νόμιμη κηρύσσεται από δευτεροβάθμιες ή τριτοβάθμιες οργανώσεις που αποφασίζουν μετά από απόφαση της γενικής συνέλευσης. Η Γ΄ ΕΛΜΕ είναι πρωτοβάθμιο συνδικαλιστικό όργανο και δεν προκύπτει δικαιοδοσία για την κήρυξη απεργίας ή αποχής.

Σε ό,τι αφορά το αίτημά σας να ανακαλέσει ή να πάρει πίσω το έγγραφο, δεν υπάρχει τέτοιο νομικό περιθώριο. Θα εκδικαστεί η υπόθεση αυτή και θα εκδοθεί το πόρισμα, το οποίο δεν ξέρουμε καθόλου αν είναι απαλλακτικό ή όχι. Το πρωτοβάθμιο πειθαρχικό συμβούλιο θα κρίνει. Και επειδή το λέτε πολλές φορές στην ερώτησή σας, θα επαναλάβω ότι τα εργασιακά δικαιώματα των εκπαιδευτικών δεν παραβιάζονται. Τα καθήκοντα αυτά ασκούνται εντός του εργασιακού τους ωραρίου.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 9.53΄ λύεται η συνεδρίαση για αύριο, ημέρα Παρασκευή 10 Μαρτίου 2023 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**