(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΒ΄

Τρίτη, 28 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Υμηττού, το 5ο Δημοτικό Σχολείο Άργους, το Εσπερινό Γενικό Λύκειο Σπάρτης, το Γυμνάσιο Τεγέας Αρκαδίας και από το Γενικό Λύκειο Ερμιόνης, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 1ης Μαρτίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α' και β’ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών»., σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΠΟΥΛΟΥ Π. , σελ.   
  
Β. Επί του σχεδίου νόμου του Υπουργείου Εσωτερικών:  
 ΑΔΑΜΟΠΟΥΛΟΥ Α. , σελ.   
 ΑΡΣΕΝΗΣ Κ. , σελ.   
 ΒΟΡΙΔΗΣ Μ. , σελ.   
 ΒΟΥΤΣΗΣ Ν. , σελ.   
 ΒΡΥΖΙΔΟΥ Π. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΙΚΑΣ Σ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΛΑΦΑΤΗΣ Σ. , σελ.   
 ΚΑΜΙΝΗΣ Γ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΣΜΑΝΗΣ Γ. , σελ.   
 ΚΑΤΣΩΤΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΟΤΡΩΝΙΑΣ Γ. , σελ.   
 ΚΟΥΡΟΥΜΠΛΗΣ Π. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΜΠΟΥΡΑΣ Α. , σελ.   
 ΜΥΛΩΝΑΚΗΣ Α. , σελ.   
 ΠΑΠΑΝΔΡΕΟΥ Γ. , σελ.   
 ΠΑΠΠΑΣ Ι. , σελ.   
 ΠΕΡΚΑ Θ. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΣΑΚΟΡΑΦΑ Σ. , σελ.   
 ΣΚΡΕΚΑΣ Κ. , σελ.   
 ΧΑΤΖΗΔΑΚΗΣ Δ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΒ΄

Τρίτη 28 Φεβρουαρίου 2023

Αθήνα, σήμερα στις 28 Φεβρουαρίου 2023, ημέρα Τρίτη και ώρα 10.16΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α΄ και β΄ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών».

Η Διάσκεψη των Προέδρων αποφάσισε στη συνεδρίασή της στις 22-2-2023 τη συζήτηση του νομοσχεδίου σε μία συνεδρίαση, εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Δεν νομίζω ότι επ’ αυτού υπάρχει κάποια αντίρρηση. Να ανοίξει το σύστημα ηλεκτρονικής εγγραφής.

Να έρθει στο Βήμα ο εισηγητής της Νέας Δημοκρατίας κ. Γεώργιος Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, νομίζω ότι όλοι συμφωνούμε πως το Υπουργείο Εσωτερικών έχει δείξει ξεκάθαρα τον στόχο του για αναβάθμιση του δημόσιου τομέα μέσα από σημαντικά νομοσχέδια, όπως ο νόμος για τους αναπτυξιακούς οργανισμούς των δήμων για τον εκσυγχρονισμό του ΑΣΕΠ, ο νέος νόμος για την αυτοδιοίκηση, ο νόμος για την τηλεργασία στον δημόσιο τομέα, ο νόμος για τον εσωτερικό έλεγχο και το σύστημα αξιολόγησης στο δημόσιο, ο νόμος για την πολυεπίπεδη διακυβέρνηση και τώρα το νομοσχέδιο για την καινοτομία στο δημόσιο.

Αλήθεια, μπορεί κάποιος να αμφισβητήσει ότι η ενσωμάτωση της καινοτομίας στον δημόσιο τομέα θα μπορούσε να επιφέρει μια ουσιαστική αλλαγή στη φιλοσοφία του και να επιτύχει την αναβάθμισή του και τη βελτίωση των παρεχόμενων υπηρεσιών του; Η προφανής απάντηση είναι «όχι, δεν μπορεί κανείς να το αμφισβητήσει». Ωστόσο το είχε κάνει κανείς ως τώρα; Και πάλι «όχι». Δημιουργείται, λοιπόν, για πρώτη φορά ένα σύστημα που καθορίζει το πλαίσιο ανάπτυξης αυτής της νέας έννοιας στο δημόσιο και που θα υποκινεί αλλά και θα στηρίζει τους φορείς ώστε να σχεδιάζουν πρωτότυπα έργα και να αναπτύσσουν καινοτομίες.

Πώς θα το πετύχουμε αυτό; Σχεδιάζουμε ένα ολοκληρωμένο εθνικό σχέδιο δράσης για την καινοτομία πάνω στο οποίο βασίζεται όλο αυτό το σύστημα. Αυτό καταρτίζεται από τη Γενική Γραμματεία Ανθρώπινου Δυναμικού Δημόσιου Τομέα του Υπουργείου Εσωτερικών και μάλιστα για την επικαιροποίησή του μπορεί να συσταθεί ειδική ομάδα καινοτομίας του Υπουργείου με τη συμμετοχή στελεχών της Γενικής Γραμματείας Έρευνας και Καινοτομίας του Υπουργείου Ανάπτυξης. Η τελευταία μαζί με τη Γενική Γραμματεία Ανθρώπινου Δυναμικού είναι συναρμόδιες για την παρακολούθηση της προόδου υλοποίησης των δράσεων του απολογισμού της αξιολόγησης και του ανασχεδιασμού του εθνικού σχεδίου δράσης, καθώς και για τον συντονισμό των ενεργειών για την υλοποίησή του.

Στο νομοσχέδιο περιγράφεται αναλυτικά η διαδικασία ένταξης προτάσεων στο εθνικό σχέδιο. Συγκεκριμένα, αρχικά δημοσιεύεται στην ιστοσελίδα του Υπουργείου Εσωτερικών πρόσκληση με την οποία καθορίζονται όλες οι λεπτομέρειες υποβολής των προτάσεων και μάλιστα σαν υπόδειγμα για τον σχεδιασμό τους εκδίδεται ο οδηγός καινοτομίας, ενώ η αξιολόγησή τους γίνεται από τη Διεύθυνση Καινοτομίας Δημόσιου Τομέα και μάλιστα όσες ενταχθούν συνιστούν πλέον πρωτότυπα έργα. Δεδομένου ότι η έννοια της καινοτομίας είναι κάτι νέο στον δημόσιο τομέα, ένα βασικό κομμάτι για την ενσωμάτωσή της είναι η κατάρτιση των εκπροσώπων των φορέων προς αυτή την κατεύθυνση. Για τον σκοπό αυτό, λοιπόν, εισάγουμε δύο σημαντικά εργαλεία.

Το πρώτο είναι τα προγράμματα επιτάχυνσης, τα οποία εφαρμόζονται επί των προτάσεων καινοτομίας, που έχουν ενταχθεί στο εθνικό σχέδιο ως καινοτόμες υπηρεσίες και έχουν ήδη αξιολογηθεί θετικά και το δεύτερο είναι τα εργαστήρια καινοτομίας, που υλοποιούνται για τη διάδοση της καινοτομίας του δημόσιου τομέα και την επίτευξη συνεργασίας μεταξύ των φορέων. Μέσα από αυτά τα εργαλεία διαμορφώνεται ένας χώρος διάδοσης πληροφοριών ανταλλαγής ιδεών σχετικά με την καινοτομία και ενισχύεται η εκπαίδευση των υπαλλήλων, ενώ προωθείται η συνεργασία μεταξύ των φορέων.

Για τον καλύτερο συντονισμό του εγχειρήματος αναπτύσσουμε και ειδικό πληροφοριακό σύστημα στη Γενική Γραμματεία Ανθρώπινου Δυναμικού Δημόσιου Τομέα με την ονομασία «κεντρικό σύστημα διαχείρισης γνώσης και ανοικτής καινοτομίας δημόσιου τομέα», όπως επίσης αναπτύσσουμε και μια ψηφιακή βιβλιοθήκη μέσα σε αυτό με την ονομασία «αποθετήριο πρακτικών καινοτομίας δημόσιου τομέα». Σε αυτό το πληροφοριακό σύστημα εντάσσονται οι καλές πρακτικές καινοτομίας, αφού βέβαια αξιολογηθούν και πιστοποιηθούν από τη διεύθυνση καινοτομίας, όπως ανέφερα προηγουμένως.

Όλες αυτές, λοιπόν, που θα ενταχθούν, μπορούν να συμμετέχουν με ειδική σήμανση σε εθνικούς και διεθνείς διαγωνισμούς και μάλιστα το αποθετήριο θα αποτελεί ουσιαστικά μια βάση δεδομένων με καινοτόμες πρακτικές, ώστε όλοι να έχουν πρόσβαση σε αυτή και παράλληλα να προβάλλονται οι καινοτόμοι φορείς. Αυτό μάλιστα θα αποτελεί και το κίνητρο και για τους υπόλοιπους, ώστε να ακολουθήσουν παρόμοια παραδείγματα.

Για να ενισχύσουμε ακόμη περισσότερο το κομμάτι των κινήτρων εισάγουμε τον εθνικό διαγωνισμό πρωτοτύπων και καινοτομίας. Μέσα από αυτόν αναδεικνύονται οι καλύτερες ιδέες, που μπορούν να οδηγήσουν σε πρωτότυπες λύσεις και στη συνέχεια σε καινοτόμες δημόσιες υπηρεσίες. Με τον θεσμό του διαγωνισμού θέλουμε να αυξήσουμε το ενδιαφέρον των φορέων, τη δημιουργικότητά τους και φυσικά τη συνεργασία και την αίσθηση της επίτευξης από όλους αυτούς τους φορείς ενός κοινού στόχου.

Εκτός, όμως, από τα κίνητρα φροντίζουμε και για την επιβράβευση των καλών πρακτικών. Σε αυτή τη λογική θεσπίζονται τα λεγόμενα βραβεία καινοτομίας που διοργανώνονται από το Υπουργείο Εσωτερικών ανά διετία με σκοπό τη βράβευση διακεκριμένων καινοτομιών. Οι συγκεκριμένες καινοτομίες έχουν προηγουμένως αναρτηθεί στο αποθετήριο καινοτομιών δημοσίου τομέα και έχουν ήδη πιστοποιηθεί με ειδική διάκριση.

Τέλος, ενδεικτικό της σημαντικής θέσης που θα κατέχει η καινοτομία στο δημόσιο είναι το γεγονός ότι αυτή πλέον θα αποτελεί παράγοντα αξιολόγησης των προϊσταμένων στο σύστημα στοχοθεσίας του δημοσίου.

Το νομοσχέδιο έχει ερανιστική μορφή, καθώς μέσα από τις διατάξεις του τακτοποιούνται σημαντικά και άμεσα ζητήματα για τα οποία -όπως έχω πει και σε προηγούμενο νομοσχέδιο- θα έπρεπε να βγουν πράξεις νομοθετικού περιεχομένου, οι οποίες όμως δεν προϋποθέτουν σχετική επεξεργασία στις επιτροπές, ούτε ακρόαση των φορέων, όπως στο νομοσχέδιο που συζητάμε σήμερα.

Επίσης στο σημείο αυτό θέλω να αναφερθώ σε δύο σημαντικές τροπολογίες, σύμφωνα με τις οποίες τακτοποιούνται σημαντικά ζητήματα που ήταν για καιρό σε εκκρεμότητα, όπως η συνέχιση απασχόλησης στο πρόγραμμα «Βοήθεια στο Σπίτι» του προσωπικού που έμεινε εκτός του διαγωνισμού ΑΣΕΠ και εκτός της ρύθμισης που κάναμε πριν από λίγο καιρό, καθώς και η ανασύνταξη των πινάκων διοριστέων της προκήρυξης 2Κ/2019 για την πλήρωση χιλίων εκατόν δεκαέξι θέσεων τακτικού προσωπικού σε φορείς του Υπουργείου Υγείας, γιατί με απόφαση του Συμβουλίου της Επικρατείας είχε κριθεί αντισυνταγματικό το κριτήριο της ειδικής εμπειρίας.

Συνεχίζουμε με το δεύτερο μέρος του νομοσχεδίου στο οποίο ρυθμίζονται θέματα αρμοδιότητας Γενικής Γραμματείας Ανθρωπίνου Δυναμικού Δημόσιου Τομέα και συγκεκριμένα καλύπτονται νομοθετικά κενά στον τρόπο ορισμού των προϊσταμένων των οργανικών μονάδων των αναπτυξιακών οργανισμών των ΟΤΑ.

Θεσπίζεται η ασφαλής μετακίνηση των υπαλλήλων με αναπηρία από εξειδικευμένο προσωπικό βοηθό στο πλαίσιο των καθηκόντων τους -μία ρύθμιση που βρίσκει απόλυτα σύμφωνη και την ΕΣΑΜΕΑ- και προβλέπεται η ανακατανομή κενών θέσεων στους φορείς της κεντρικής διοίκησης.

Καθιερώνεται ο ετήσιος προγραμματισμός προσλήψεων και σε συνδυασμό με τους διαγωνισμούς του ΑΣΕΠ αλλάζει τελείως η ταχύτητα διορισμών στο δημόσιο, η οποία ξέρουμε όλοι μέχρι τώρα ότι ήταν χρονοβόρα. Πάνω από δύο χρόνια κάναμε, από τη στιγμή που αποφάσιζε ένας οργανισμός να κάνει κάποιες προσλήψεις, μέχρις ότου ολοκληρωθεί ο διαγωνισμός και προσλάβει τα άτομα που ήθελε.

Επίσης, μέσα στο νομοσχέδιο επιδιώκεται η άμεση στελέχωση της ΑΑΔΕ στο πλαίσιο της υπό στοιχεία 1Γ/2022 προκήρυξης του ΑΣΕΠ. Μετά από προτάσεις και συζήτηση στις επιτροπές της Βουλής καταλήξαμε στο να εισηγηθούμε να ληφθεί υπ’ όψιν η μέση συνολική βάση του «50».

Παράλληλα, διευθετούνται ζητήματα αποσπάσεων στην Εθνική Αρχή Διαφάνειας και εξασφαλίζεται η προαγωγή υπηρετούντων δημοτικών αστυνομικών που συμπληρώνουν χρόνο προαγωγής από την 1-1-2023 μέχρι την 30-4-2023.

Σημαντικό επίσης είναι ότι ρυθμίζονται θέματα αναφορικά με την ισχύ πινάκων κατάταξης προσληπτέων μηχανικών της Ελληνικής Εταιρείας Τοπικής Ανάπτυξης και Αυτοδιοίκησης, ότι διορίζονται στον e-ΕΦΚΑ δυο παιδιά που παλιά υπηρετούσαν με «STAGE» και έχουν παραιτηθεί από τα ένδικα μέσα, ότι δίνεται η δυνατότητα διορισμού στους συγγενείς μέχρι και δευτέρου βαθμού ανθρώπων που έχασαν τη ζωή τους στον σεισμό της Κρήτης, καθώς και ότι οι υπάλληλοι που έχουν χάσει παιδί θα δικαιούνται είκοσι μέρες αδείας με αποδοχές.

Καθορίζεται, τέλος, μια απλοποιημένη διαδικασία ώστε να αποδίδεται σε υπαλλήλους εύφημη μνεία για εξαιρετικές πράξεις.

Πάμε τώρα στο Γ΄ Μέρος. Εκεί λύνονται προβλήματα των δήμων για ανείσπρακτα έσοδα πολλών ετών, για συνομολόγηση δανείων, για εγκρίσεις μελετών, για βεβαιώσεις μόνιμης κατοικίας και για αναγνώριση οικισμών ως δημοτικών κοινοτήτων. Ρυθμίζεται η άδικη μισθολογική μεταχείριση των προέδρων των δημοτικών συμβουλίων, σε περίπτωση που επιλέξουν να μην λάβουν την προβλεπόμενη ειδική άδεια από τα καθήκοντά τους.

Με το νομοσχέδιο καθίσταται δυνατή η επιχορήγηση των Δημοτικών Επιχειρήσεων Ύδρευσης, Αποχέτευσης -των ΔΕΥΑ- για την εξόφληση απλήρωτων υποχρεώσεων, όπως και των δήμων για ίδιες περιπτώσεις, κατά των οποίων ήδη έχει κινήσει η διαδικασία λήψης αναγκαστικών μέτρων.

Προβλέπεται επίσης η επιβολή ποινής προσωρινής σφράγισης σε καταστήματα υγειονομικού ενδιαφέροντος λόγω αυθαίρετης χρήσης του κοινοχρήστου χώρου.

Επίσης, στο παρόν προβλέπεται πλέον η συμμετοχή εκπροσώπου της οικείας περιφερειακής ενότητας και του οικείου ιατρικού συλλόγου στα διοικητικά συμβούλια των νοσοκομείων του ΕΣΥ, ενώ ολοκληρώνεται το θεσμικό πλαίσιο φιλοξενίας των ανηλίκων και παρατείνεται το πρόγραμμα «ΘΗΣΕΑΣ», το παλιό αυτό πρόγραμμα της αυτοδιοίκησης, για επενδύσεις τοπικής ανάπτυξης στους ΟΤΑ Α΄ βαθμού, ενώ διασφαλίζεται η χρηματοδότηση των φορέων διαχείρισης στερεών αποβλήτων που συμπράττουν με ιδιωτικές εταιρείες.

Το νομοσχέδιο ρυθμίζει επίσης θέματα της εκλογικής διαδικασίας των ΟΤΑ, καταργεί συγκεκριμένα κωλύματα εκλογιμότητας και προσθέτει κώλυμα για όσους έχουν παυθεί από το αξίωμά τους για λόγους δημοσίου συμφέροντος. Επίσης, τακτοποιεί θέματα κατάρτισης συνδυασμών για τις αυτοδιοικητικές εκλογές και μειώνει τον απαραίτητο αριθμό των υποψηφίων στις δημοτικές κοινότητες από το 80% στο 60% του συνόλου.

Στο Γ΄ Κεφάλαιο περιλαμβάνονται βελτιωτικές μεταρρυθμίσεις σχετικά με το πλαίσιο προστασίας των ζώων συντροφιάς. Παρέχεται στο Εργαστήριο Φύλαξης και Ανάλυσης Γενετικού Υλικού Ζώων Συντροφιάς του Ιδρύματος Ιατροβιολογικών Ερευνών διαβαθμισμένη πρόσβαση στο Εθνικό Μητρώο Ζώων Συντροφιάς για τη συγκέντρωση, τη φύλαξη, την επεξεργασία και την ανάλυση γενετικού υλικού. Επιπλέον, μειώνεται το παράβολο για λήψη γενετικού υλικού από ζώα συντροφιάς κατά 15 ευρώ και η διαφορά αυτή αποδίδεται απευθείας στον κτηνίατρο που κάνει τις ιατρικές αυτές πράξεις. Εισάγονται ρυθμίσεις για τους σκύλους εργασίας του Λιμενικού Σώματος και της Ελληνικής Ακτοφυλακής. Υπάρχουν ρυθμίσεις για τον υπεύθυνο διαχείρισης και φροντίδας ζώων συντροφιάς ή άλλης κατηγορίας, όταν αυτό βρίσκεται σε καταφύγιο αδέσποτων ζώων και ρυθμίσεις για τα πρόστιμα που επιβάλλονται στα καταφύγια, όταν παραβαίνουν τις προδιαγραφές λειτουργίας τους.

Επίσης, δίνονται μέσα από το νομοσχέδιο παρατάσεις στη λειτουργία του Εθνικού Μητρώου Ζώων Συντροφιάς και στην υποχρέωση των ιδιοκτητών να στειρώσουν τα ζώα τους.

Τέλος, με το Δ΄ Μέρος ρυθμίζονται επιπλέον θέματα του Υπουργείου Εσωτερικών, όπως η χρηματοδοτική ενίσχυση του Ερευνητικού Πανεπιστημιακού Ινστιτούτου Φυσικής του Στερεού Φλοιού της Γης, ώστε να συνεχίσει το ερευνητικό του έργο και παρέχεται η δυνατότητα στους Βουλευτές να έχουν ένα επιπλέον γραφείο εκτός της εκλογικής τους περιφέρειας.

Συνοψίζοντας, το παρόν νομοσχέδιο αποτελεί ένα ακόμα εκσυγχρονιστικό νομοσχέδιο της Κυβέρνησης, ένα νομοσχέδιο απαραίτητο για την προσαρμογή του δημόσιου τομέα στα νέα δεδομένα και τις εξελίξεις με υπηρεσίες σύγχρονες που θα ανταποκρίνονται στις σημερινές ανάγκες των πολιτών.

Κυρίες και κύριοι, τριάμισι χρόνια τώρα οδηγούμε την Ελλάδα μπροστά σε όλους τους τομείς. Ήρθε, λοιπόν, η ώρα και ο δημόσιος τομέας να αφήσει πίσω τις αγκυλώσεις του παρελθόντος και να χαράξει τη δική του πορεία στον στίβο της καινοτομίας και της πρωτοτυπίας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Στο Βήμα καλείται τώρα η γενική εισηγήτρια από τον ΣΥΡΙΖΑ, η συνάδελφος κ. Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το καθεστώς Μητσοτάκη έχει αποφασίσει λίγες μέρες πριν τις εκλογές να εξαπολύσει ένα δικαστικό πογκρόμ εναντίον των πολιτικών του αντιπάλων. Ο Νίκος Παππάς καταδικάστηκε όχι επειδή παρέβη το καθήκον του, αλλά επειδή το έπραξε. Το καθήκον του ως Υπουργός ήταν να βάλει τάξη στο άναρχο και αδιαφανές τηλεοπτικό τοπίο και να φέρει επιτέλους στο δημόσιο ταμείο τα χρήματα που ολιγάρχες καναλάρχες όφειλαν να καταβάλουν εδώ και δεκαετίες. Και το καθήκον αυτό το έπραξε στο ακέραιο. Και τώρα ο Παύλος Πολάκης υφίσταται προκαταρκτική εξέταση εναντίον του, επειδή εκφράζοντας καθαρά πολιτικές απόψεις προκάλεσε δήθεν διέγερση σε βία. Φαίνεται ότι κάποιοι δικαστικοί λειτουργοί αποφάσισαν τώρα την πολιτική δίωξη Πολάκη, ενώ αδιαφόρησαν για την παρακολούθηση δεκάδων πολιτικών και δημοσιογράφων, αλλά και της ηγεσίας των Ενόπλων Δυνάμεων από το ενιαίο σύστημα «Predator» που στήθηκε μέσα στο Μαξίμου, ενώ αδιαφόρησαν για την ενορχηστρωμένη δολοφονία χαρακτήρα του επικεφαλής της Αρχής Διασφάλισης του Απορρήτου των Επικοινωνιών, ενώ αδιαφόρησαν όταν ο ίδιος ο Πρωθυπουργός από αυτή την Αίθουσα αποκαλούσε δημοσιογράφους «υπόκοσμο» και «συμμορία» και ενώ αδιαφόρησαν, όταν ο νυν Υπουργός Ανάπτυξης απειλούσε πριν μερικά χρόνια να «γδάρει» τον Αλέξη Τσίπρα.

Είμαστε φυσικά υποχρεωμένοι να σεβόμαστε τις δικαστικές αποφάσεις, όπως και τις ενέργειες των εισαγγελικών λειτουργών, αλλά εμείς έχουμε κάθε δικαίωμα, όλοι οι Έλληνες πολίτες, να τις κρίνουμε. Το καθεστώς Μητσοτάκη σέρνει τη χώρα στον ολισθηρό δρόμο ποινικοποίησης της πολιτικής ζωής, απαξιώνοντας κάθε μέρα και περισσότερο το κράτος δικαίου.

Και περνώ ευθύς αμέσως στο νομοσχέδιο που συζητούμε σήμερα, στο τελευταίο, όπως όλα δείχνουν, νομοσχέδιο του Υπουργείου Εσωτερικών για τη δημόσια διοίκηση και την αυτοδιοίκηση που επιβεβαιώνει πανηγυρικά όλα όσα υποστηρίζει με τεκμήρια ο ΣΥΡΙΖΑ - Προοδευτική Συμμαχία εδώ και τέσσερα χρόνια, ότι δηλαδή η Κυβέρνησή σας, κύριοι της Νέας Δημοκρατίας, επιδιώκει μόνο αντιδραστικές απορρυθμίσεις και καταστροφικές αντιμεταρρυθμίσεις, αλλά όχι εποικοδομητικές μεταρρυθμίσεις, γιατί αυτές είναι ο ιδεολογικός σας προσανατολισμός για τη λειτουργία της δημόσιας διοίκησης και της αυτοδιοίκησης.

Η τετραετία Μητσοτάκη απέδειξε για πολλοστή φορά ότι η παράταξή σας δεν διαθέτει την απαραίτητη μεταρρυθμιστική κουλτούρα που χρειάζεται η κοινωνία για να κάνει βήματα μπροστά. Απούσα ήταν η παράταξή σας από όλες τις μεγάλες τομές της Μεταπολίτευσης στο πεδίο της οργάνωσης και λειτουργίας του κράτους, από τη νομαρχιακή αυτοδιοίκηση, από το ΑΣΕΠ, από τον «ΚΑΛΛΙΚΡΑΤΗ», από τον «ΚΛΕΙΣΘΕΝΗ», για να αναφερθώ στα πιο εμβληματικά ορόσημα που εσείς όχι μόνο δεν στηρίξατε, αλλά προσπαθήσατε να εμποδίσετε.

Όμως, επειδή ο κ. Βορίδης στις συνεδριάσεις των επιτροπών την περασμένη εβδομάδα έκανε τον απολογισμό της θητείας σας, προσπαθώντας να μας πείσετε ότι το έργο σας ήταν δήθεν μεταρρυθμιστικό, θέλετε να κάνουμε εδώ ένα σύντομο αλλά πραγματικό απολογισμό των πεπραγμένων σας; Για να δούμε πόσο μεταρρυθμιστικά ήταν!

Ας ξεκινήσουμε από την αυτοδιοίκηση. Είναι μεταρρύθμιση οι πλαστές και αντισυνταγματικές, σύμφωνα με το Συμβούλιο της Επικρατείας, πλειοψηφίες των δημάρχων και των περιφερειαρχών που φυτέψατε στις οικονομικές επιτροπές και παραχωρήσατε σε αυτές κρίσιμες αρμοδιότητες των συμβουλίων; Όχι, βέβαια.

Είναι μεταρρύθμιση η προώθηση του μοντέλου των δημάρχων μάνατζερ, που ιδιωτικοποιούν με αποφάσεις των οικονομικών επιτροπών και απευθείας αναθέσεις σε ημετέρους ακόμη και ανταποδοτικούς τομείς της αυτοδιοίκησης, όπως οι κοινόχρηστοι χώροι, η καθαριότητα, το πράσινο, ο ηλεκτροφωτισμός; Όχι βέβαια. Είναι μεταρρύθμιση νεκρανάσταση ενός καλπονοθευτικού υπερπλειοψηφικού εκλογικού συστήματος, που δημιουργεί δημάρχους και περιφερειάρχες με χάρτινες πλειοψηφίες του 43% χωρίς δημοκρατική νομιμοποίηση και μετατρέπει τις τοπικές κοινότητες από κύτταρα δημοκρατίας και τοπικής ανάπτυξης σε εξαρτήματα του δημάρχου; Όχι, δεν είναι. Είναι μεταρρύθμιση το ανεφάρμοστο προχειρογράφημα που παρουσιάσατε ως δήθεν εθνικό σύστημα πολυεπίπεδης διακυβέρνησης χωρίς χρονοδιάγραμμα υλοποίησης, χωρίς κοστολόγηση και οριοθέτηση των αρμοδιοτήτων μεταξύ των επιπέδων του; Χωρίς σαφή ρόλο για τις αποκεντρωμένες διοικήσεις και χωρίς τις αυτοδιοικητικές αρχές της εταιρικής σχέσης, της επικουρικότητας και της εγγύτητας στους πολίτες; Όχι. Ή μήπως είναι μεταρρύθμιση το φιάσκο με τα απαράδεκτα κριτήρια κατανομής των πόρων του προγράμματος «ΦΙΛΟΔΗΜΟΣ» που η Κυβέρνησή σας παρέλαβε από τον ΣΥΡΙΖΑ αλλά πάγωσε ευθύς αμέσως με αποτέλεσμα να βαλτώσουν σημαντικά έργα υποδομής για σχεδόν τρία χρόνια; Επίσης, όχι, δεν είναι.

Στο πεδίο της δημόσιας διοίκησης είναι μεταρρύθμιση η κατάργηση των διακομματικών συναινέσεων για την επιλογή του προεδρείου και των μελών του ΑΣΕΠ αλλά και η συστηματική παράκαμψή του με διορισμούς γαλάζιων παιδιών από το παράθυρο; Είναι μεταρρύθμιση η παραπομπή στις καλένδες των κρίσεων προϊσταμένων στο δημόσιο, η ολοκλήρωση επιλογής μόλις είκοσι επτά γενικών διευθυντών από τις διακόσιες ενενήντα πέντε σχετικές θέσεις αλλά και η μη εφαρμογή του νόμου 4735/2020 για την επιλογή διοικήσεως στο δημόσιο που εσείς ήδη ψηφίσατε; Είναι μεταρρύθμιση προέλαση των γαλάζιων μετακλητών σε όλο το δημόσιο με τις συνεχείς παρατάσεις της θητείας τους αλλά και οι κατά παρέκκλιση τοποθέτηση των γαλάζιων εκλεκτών σας σε θέσεις ευθύνης με απευθείας αναθέσεις και χωρίς καμία αξιοκρατική κρίση; Όχι βέβαια.

Όσο για το πλήθος των νομοθετημάτων που το παρουσιάζετε ως εξαιρετικά μεγάλο δεν υπάρχει λόγος να καμαρώνετε, κύριε Υπουργέ, γιατί ξέρουμε καλά πώς προέκυψε αυτή η νομοθετική πληθωρικότητα. Έχετε φτάσει στο σημείο να ιδιωτικοποιήσετε ακόμη και τη διαδικασία της νομοθέτησης που αποτελεί την πεμπτουσία της κοινοβουλευτικής λειτουργίας με απευθείας αναθέσεις και νομοθετικό outsourcing που χρυσοπληρώνεται με δημόσιο χρήμα. Είναι και αυτό ένα λιθαράκι που βάλατε και εσείς στο βουνό του αίσχους των 9 δισεκατομμυρίων ευρώ σε απευθείας αναθέσεις από την Κυβέρνηση Μητσοτάκη. Και δεν είναι τυχαίο που το περιεχόμενο των νομοσχεδίων αυτών μαρτυρά συχνά πλήρη άγνοια των πραγματικών συνθηκών της δημόσιας διοίκησης αφού οι συντάκτες δεν έχουν καμμία σχέση με αυτή.

Αλλά ας περάσουμε τώρα στις επιμέρους διατάξεις του παρόντος νομοσχεδίου-σκούπα που όπως θα δούμε εντοπίζονται και πάλι όλες οι παθογένειες της νομοθετικής απορρύθμισης της διακυβέρνησής σας.

Κυρίες και κύριοι συνάδελφοι, αναφορικά με το Α΄ Μέρος του νομοσχεδίου που φέρει τον τίτλο σύστημα καινοτομίας δημοσίου τομέα πρέπει να παρατηρήσουμε ότι μάλλον πρέπει να γραφτεί με «ε» και όχι με «αι» η καινοτομία που προωθεί η Κυβέρνηση. Γιατί πράγματι είναι κενή περιεχομένου αφού οι δράσεις, που προβλέπονται στο παρόν υλοποιούνται ήδη στο δημόσιο από το 2017 επί διακυβέρνησης ΣΥΡΙΖΑ, συστάθηκε και λειτουργεί στο ΥΠΕΣ η διεύθυνση στρατηγικού σχεδιασμού και καινοτομίας με το αντίστοιχο τμήμα καινοτομίας και βέλτιστων πρακτικών. Επιχειρησιακός στόχος του τμήματος είναι η προώθηση, εφαρμογή καινοτομιών και βέλτιστων πρακτικών στις δημόσιες υπηρεσίες, η ανάπτυξη βάσης δεδομένων καινοτόμων πρακτικών αλλά και η εφαρμογή μεθόδων μέτρησης της καινοτομίας των υπηρεσιών. Από το 2017 όλα αυτά, κύριε Υπουργέ, όταν γίνονταν πραγματικές μεταρρυθμίσεις. Αλλά και από τον Μάιο του 2019 όταν υιοθετήθηκε η διακήρυξη καινοτομίας δημοσίου τομέα του ΟΟΣΑ στη διαμόρφωση του κειμένου της οποίας συμμετείχε ενεργά το ελληνικό Υπουργείο Διοικητικής Ανασυγκρότησης.

Και τι κάνετε εσείς τα επόμενα τέσσερα χρόνια; Απολύτως τίποτα. Μηδέν. Και έρχεστε τώρα στην εκπνοή της τετραετίας να κάνετε τι; Ας δούμε αναλυτικά. Πρώτον, παραβιάζετε ανοιχτές θύρες και παρουσιάζετε ως δήθεν νέα μεταρρύθμιση ένα σύνολο διατάξεων που όπως είδαμε ισχύουν ήδη από το 2017.

Δεύτερον, υπόσχεστε ένα εθνικό σχέδιο δράσης για την καινοτομία. Δηλαδή, ένα ακόμη ανεφάρμοστο εθνικό σχέδιο χωρίς χρονοδιάγραμμα, χωρίς χρηματοδότηση, ένα επικοινωνιακό ευχολόγιο που έχει ελάχιστη σχέση με την πραγματικότητα της δημόσιας διοίκησης, όπως ισχύει εξάλλου για όλα τα εθνικά σχέδια που εκπόνησε η Κυβέρνηση σας.

Τρίτον, με τις εξουσιοδοτικές διατάξεις παραπέμπετε στις καλένδες την έκδοση των κανονιστικών πράξεων, που θα ρυθμίσουν τα ουσιαστικότερα ζητήματα του νομοσχεδίου αφού δεν υπάρχει κανένα δεσμευτικό χρονοδιάγραμμα. Ξέρετε το ίδιο ακριβώς κάνατε και στον νόμο για την τηλεργασία στο δημόσιο που εδώ και δύο χρόνια μένει στα χαρτιά. Το ίδιο κάνατε και στο νόμο για την πολυεπίπεδη διακυβέρνηση που κανείς δεν γνωρίζει πότε και αν θα εφαρμοστεί.

Τέταρτον, ορίζετε οργανικές μονάδες για την καινοτομία στο Υπουργείο Εσωτερικών το οποίο όμως εξακολουθεί να μην διαθέτει οργανισμό. Ιδού πεδίο δόξης λαμπρό. Καταρτίστε επιτέλους τον οργανισμό του Υπουργείου σας και μετά συζητούμε όλα τα υπόλοιπα, κύριε Υπουργέ.

Πέμπτον, αδιαφορείτε προκλητικά για τη διασύνδεση του πλαισίου που φτιάχνετε με τις υφιστάμενες δομές που λειτουργούν στο Εθνικό Κέντρο Δημόσιας Διοίκησης και Αυτοδιοίκησης, στο ΕΚΔΔΑ. Θα αξιοποιήσετε το σημαντικό έργο του Ινστιτούτου Τεκμηρίωσης Έρευνας και Καινοτομιών του ΕΚΔΔΑ. Συγκροτήθηκε στα τέλη του 2018, κύριε Υπουργέ, επί διακυβέρνησης ΣΥΡΙΖΑ δηλαδή. Επίσης θα αποσυνδεθεί το σημαντικό αποθετήριο διοικητικής γνώσης του ΕΚΔΔΑ με το αποθετήριο πρακτικών καινοτομίας δημοσίου τομέα που συστήνετε στο άρθρο 9; Το ρωτάω αυτό διότι οι συντάκτες του Α΄ Μέρους του νομοσχεδίου σας, που προφανώς δεν είναι υπηρεσιακοί παράγοντες, δεν φαίνεται να γνωρίζουν επαρκώς τη δημόσια διοίκηση και το έργο που παράγει.

Αλλά ας περάσουμε τώρα στο Β΄ Μέρος του νομοσχεδίου με τις διατάξεις αρμοδιότητας της γενικής γραμματείας ανθρωπίνου δυναμικού δημόσιου τομέα. Εδώ, κύριε Υπουργέ, ακριβώς επειδή ασκούμε κριτική σκληρή αλλά δίκαιη και σίγουρα όχι μηδενιστική, όπως λέει ο κ. Βορίδης, αναγνωρίζουμε ότι υπάρχουν θετικές διατάξεις, όπως το άρθρο 17 για τον εξειδικευμένο προσωπικό βοηθό σε εργαζόμενους με αναπηρία ή στα άρθρα 30 και 32 για τις άδειες γονέων δημοσίων και δημοτικών υπαλλήλων λόγω θανάτου τέκνων. Ωστόσο πώς θα συνεχίσουμε τα καλά λόγια όταν βρισκόμαστε ενώπιον του άρθρου 21 για τον τραγικά αποτυχημένο διαγωνισμό 1Γ το 2022 για την πλήρωση θέσεων στην Ανεξάρτητη Αρχή Δημοσίων Εσόδων, την ΑΑΔΕ. Ένας διαγωνισμός που είχε τεράστιο κόστος για τον Έλληνα φορολογούμενο κατέληξε κυριολεκτικά μια τρύπα στο νερό αφού πεντακόσιες εξήντα πέντε θέσεις στις οκτακόσιες είκοσι δύο έμειναν κενές, δηλαδή το 75,43% των θέσεων. Στήσατε ένα διαγωνισμό φιάσκο και τρέχετε τώρα να μαζέψετε τα ασυμμάζευτα με μείωση της βαθμολογίας βάσης στις σαράντα μονάδες σε κάθε επιμέρους μάθημα και στις πενήντα μονάδες στη συνολική βαθμολογία. Από την πρώτη στιγμή ΣΥΡΙΖΑ - Προοδευτική Συμμαχία σάς είπε ότι η Κυβέρνηση πρέπει σεβόμενη τις αρχές της νομιμότητας, της ισότητας και της αξιοκρατίας να μειώσει την απαιτούμενη βάση προκειμένου να καλυφθούν όλες οι κενές θέσεις. Είναι απαράδεκτο να καταδικάζετε σε διηνεκή υποστελέχωση νευραλγικές υπηρεσίες του δημοσίου στις ΔΟΥ, στα τελωνεία, στο Γενικό Χημείο του Κράτους. Στην τέταρτη συνεδρίαση της επιτροπής δεσμεύτηκε ο Υπουργός, ο κ. Βορίδης, ότι θα αποδεχθεί την τροποποίηση και θα πάει στο 50% κατά μέσον όρο για όλους τους βαθμούς. Αυτό σημαίνει ότι καταργείτε τη βάση των σαράντα μονάδων σε κάθε επιμέρους μάθημα; Διευκρινίστε το αυτό παρακαλώ διότι προέκυψε μια σχετική σύγχυση μεταξύ των ενδιαφερομένων υποψηφίων οι οποίοι είναι και πολλοί.

Σε κάθε περίπτωση είναι ένα θετικό βήμα, αν και έτσι θα παραμείνουν θέσεις κενές, ενώ εμείς θεωρούμε ότι θα έπρεπε να βρεθεί λύση για να καλυφθούν όλες οι κενές θέσεις. Δυστυχώς αυτή είναι συνολικά η προσέγγιση της Κυβέρνησής σας στους διαγωνισμούς του δημοσίου: προχειρότητα, αδιαφάνεια και εμπόριο ελπίδας, όπως και στον επικείμενο πανελλήνιο διαγωνισμό του ΑΣΕΠ στις 4 Μαρτίου που δεν θα καλύψει όμως συγκεκριμένες θέσεις αλλά θα εγκλωβίσει σε πίνακα κατάταξης χιλιάδες υποψηφίους ομήρους χωρίς καμμία δέσμευση για το πόσοι θα διοριστούν τελικά και πότε. Την ίδια στιγμή το κόψε γράψε της αδιαφάνειας και της προχειρότητας στο δημόσιο συνεχίζεται, όπως φαίνεται και με το απαράδεκτο άρθρο 25 του νομοσχεδίου σας, όπου αναρωτιόμαστε πώς είναι δυνατόν να καταλαμβάνουν προσωποπαγείς θέσεις στον e-ΕΦΚΑ υπάλληλοι χωρίς την εξειδικευμένη γνώση που απαιτείται για την απονομή και εκκαθάριση συντάξεων. Αυτό εννοούσε ο κ. Βορίδης όταν έλεγε αναφορικά με τις προσλήψεις στο δημόσιο ο κατάλληλος άνθρωπος στην κατάλληλη θέση;

Και ας περάσουμε τώρα στο Γ΄ Μέρος του νομοσχεδίου που αφορά κυρίως την αυτοδιοίκηση που εδώ και τέσσερα χρόνια βρίσκεται στο επίκεντρο αλλεπάλληλων νομοθετικών απορρυθμίσεων με στόχο την οριστική παράδοσή της στην αδιαφάνεια, την πελατειακή συναλλαγή, την ιδιωτικοποίηση, την κομματική χειραγώγηση.

Δείγματα αυτής της πολιτικής βρίσκουμε σε διάφορα άρθρα του Γ΄ Μέρους. Θέλετε ένα δείγμα διαφάνειας και πελατειακής συναλλαγής; Άρθρο 48, όπου προβλέπετε την επιχορήγηση δήμων και ΔΕΥΑ μέχρι 50 εκατομμύρια ευρώ για την εξόφληση απλήρωτων υποχρεώσεων από διαταγές πληρωμής και δικαστικές αποφάσεις που έχουν τελεσιδικήσει.

Δεν μπορούμε, προφανώς, να διαφωνήσουμε στη στήριξη των δήμων, ωστόσο την υλοποιείτε και αυτή με όρους προεκλογικού ρουσφετιού, αφού δεν καθορίζετε κάποιο σαφές κριτήριο. Για παράδειγμα, σε τι αφορούν αυτές οι δικαστικές αποφάσεις; Αλλά η επιχορήγηση θα δίνεται με απόφαση του Υπουργού εφόσον υπάρχει σχέδιο εξυγίανσης.

Και αντί να προβλέπετε πρόσθετη χρηματοδότηση λόγω της έκτακτης κατάστασης από την αύξηση του ενεργειακού κόστους, αφαιρείτε πόρους από το Ταμείο Οικονομικής Ενίσχυσης όλων των ΟΤΑ. Δηλαδή από τους ΚΑΠ; Διευκρινίστε το, κύριε Υπουργέ.

Και βέβαια λέτε ότι θα καλύψετε μέχρι 50 εκατομμύρια ευρώ, αλλά δεν μας λέτε πώς θα καλυφθεί το υπόλοιπο ποσό των 70 εκατομμυρίων που έχουν έλλειμμα οι ΔΕΥΑ και αν συμπεριλαμβάνονται και οι δήμοι, φυσικά, που δεν διαθέτουν ξεχωριστή δημοτική επιχείρηση ύδρευσης και αποχέτευσης.

Δρομολογείτε, δηλαδή, ξανά διαδικασίες αδιαφάνειας, χωρίς σαφείς κανόνες και αντικειμενικά κριτήρια, με αποτέλεσμα να φορτώνεται το ενεργειακό κόστος με αύξηση των δημοτικών τελών στους πολίτες. Και η ΚΕΔΕ στο δελτίο Τύπου της 23ης Φεβρουαρίου του 2023 κρούει τον κώδωνα του κινδύνου για πτωχεύσεις στον ΔΕΥΑ με ό,τι αυτό συνεπάγεται για τις τοπικές κοινωνίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ δύο ακόμη λεπτά, παρακαλώ.

Θέλετε τώρα ένα δείγμα ιδιωτικοποίησης και ξεπουλήματος; Άρθρο 41, όπου προβλέπετε την ανάθεση με απόφαση της Οικονομικής Επιτροπής εκπόνησης μελετών πάσης φύσεως σε ιδιώτες, εφόσον η τεχνική υπηρεσία, φυσικά, του δήμου αδυνατεί να τη συντάξει.

Αντί, λοιπόν, να στηρίξετε τις τεχνικές υπηρεσίες των δήμων με το απαραίτητο προσωπικό, ανοίγετε την κερκόπορτα για πλήρη ιδιωτικοποίηση μιας βασικής αρμοδιότητάς τους και μάλιστα χωρίς καν την απαίτηση για σχετική απόφαση του δημοτικού συμβουλίου.

Την φάμπρικα των απευθείας αναθέσεων που έχετε στήσει, κύριοι υπουργοί, με κάθε νομοσχέδιο σας την ενισχύετε ολοένα και περισσότερο.

Και θέλετε -τέλος- ένα δείγμα που να έχει λίγο απ’ όλα και προχειρότητα και αδιαφάνεια και χειραγώγηση και ιδιωτικοποίηση; Θα το βρούμε στα άρθρα του νομοσχεδίου για το πλαίσιο ευζωίας των ζώων συντροφιάς. Δυστυχώς, όσα προβλέψαμε στη συζήτηση - ψήφιση του νομοσχεδίου του ν.4830/2021 επιβεβαιώθηκαν.

Τότε ως εισηγήτρια του ΣΥΡΙΖΑ συζητούσα με τον κύριο Υπουργό, κ. Πέτσα, ο οποίος μας διαβεβαίωνε ότι όλα θα εξελιχθούν καλά και πανηγύριζε μάλιστα για την εξασφάλιση άμεσης χρηματοδότησης. Τι έγινε όμως; Καθυστερήσατε την έκδοση της ΚΥΑ για τον καθορισμό των πόρων και τις διαδικασίες χρηματοδότησης των δήμων για τη διαχείριση αδέσποτων ζώων συντροφιάς σχεδόν έναν ολόκληρο χρόνο. Αντί για τα τέλη του 2021 εξεδόθη μόλις το Δεκέμβριο του 2022. Μάλλον ξεχάσατε ότι από το 2023 οι δήμοι αξιολογούνται για τα σχετικά επιχειρησιακά προγράμματά τους επί ποινή παρακράτησης από τους ΚΑΠ. Εκτός και αν φέρετε νέα παράταση. Προλαβαίνετε;

Αλλά όπως καταγγέλλει και η Ομοσπονδία Ζωοφιλικών Σωματείων Ελλάδας, για να γίνει ακόμα και αυτή η καθυστερημένη έκδοση της ΚΥΑ απαιτήθηκε η έγγραφη καταγγελία της ομοσπονδίας, η παρέμβαση του Συνηγόρου του Πολίτη, η κατάθεση πολλών κοινοβουλευτικών ερωτήσεων, αλλά και η αποφασιστική συνδρομή και συνεισφορά των κτηνιάτρων του ΥΠΑΑΤ και των περιφερειών.

Και τώρα, με το παρόν νομοσχέδιο δίνετε νέα παράταση προθεσμιών για το Εθνικό Μητρώο Ζώων Συντροφιάς και τα υπομητρώα του, αφού τίποτα δεν πήγε σύμφωνα με τον αρχικό σχεδιασμό σας και ταυτόχρονα τα φιλοζωικά σωματεία σάς κατηγορούν ότι τα ζώα συντροφιάς τα παραδώσατε στους ιδιώτες που τα εκμεταλλεύονται ανεξέλεγκτα.

Τέλος, αν και θα αναφερθώ αναλυτικά στη δευτερολογία μου για τις τροπολογίες, θα ήθελα να επισημάνω και να καταγγείλω την αντικοινοβουλευτική πρακτική του Υπουργού Περιβάλλοντος και Ενέργειας να καταθέτει τροπολογία για μείζονα ενεργειακά θέματα την Παρασκευή το βράδυ, μέσα στο τριήμερο της Καθαράς Δευτέρας, για να συζητηθεί σήμερα το πρωί στην Ολομέλεια, χωρίς επεξεργασία στις επιτροπές και χωρίς διαβούλευση του νομοσχέδιο του, το οποίο θα καταθέσει σήμερα -εξ όσων γνωρίζουμε- και θα αποτελείται από διακόσια πενήντα άρθρα. Τι θέλει να αποκρύψει ο κ. Σκρέκας; Τα διμερή συμβόλαια στην ηλεκτρική ενέργεια και τη χαριστική ρύθμιση των υπερκερδών;

Κυρίες και κύριοι συνάδελφοι, λίγες μέρες πριν την προκήρυξη των εκλογών η Κυβέρνηση κλείνει της εξυπηρέτησης των ημετέρων της που δεν έχουν τέλος. Πρέπει επειγόντως να έρθει η πολιτική αλλαγή για να επιστρέψουμε, επιτέλους, στην κανονικότητα και να προστατευτούν τα συμφέροντα των πολιτών, αλλά και της χώρας μας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να κλείσει το σύστημα ηλεκτρονικής εγγραφής.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, σαράντα δύο μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Υμηττού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα η συνάδελφος, κ. Ευαγγελία Λιακούλη,

από το ΠΑΣΟΚ - Κίνημα Αλλαγής

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Καλημέρα σας, καλή Σαρακοστή σε όλους.

Τον κύριο Υπουργό Εσωτερικών δεν τον έχουμε ακόμη στην Αίθουσα -θα έρθει, όμως- έχουμε εδώ τον κύριο Υφυπουργό. Πολύ ωραία, λοιπόν.

Κυρίες και κύριοι συνάδελφοι, πριν μπω στο νομοσχέδιο νιώθω την ανάγκη να αναφερθώ στο γεγονός ότι μπαίνουμε επίσημα στην προεκλογική περίοδο, περιμένουμε ώρα με την ώρα, μέρα με τη μέρα, μετά από λίγα εικοσιτετράωρα σε κάθε περίπτωση, να προκηρύξει τις εκλογές ο κύριος Πρωθυπουργός. Δεν είναι πια μυστικό όταν έχει μοιραστεί σε όλον τον πολιτικό κόσμο της χώρας.

Παράλληλα, όμως, ζούμε μια από τις χειρότερες περιόδους τοξικότητας και διχασμού: Νέα Δημοκρατία και ΣΥΡΙΖΑ ρίχνουν νερό στο μύλο της διχόνοιας, του μίσους, των ύβρεων, δημιουργούν το τεχνητό δίπολο της αντιπαράθεσης και καλούν το λαό μας να διαλέξει στρατόπεδο. Και ο λαός μας καλείται από το δίπολο αυτό να διαλέξει, ποιος είναι αλήθεια ο χειρότερος; Είναι χειρότερη η Νέα Δημοκρατία, η γνωστή σε όλους μας Δεξιά, που φροντίζει συχνά πυκνά να μας θυμίζει ότι ο λαός δεν ξεχνά τι σημαίνει δεξιά; Αυτή που επανέφερε το βαθύ κομματικό και πελατειακό κράτος στο προσκήνιο πάλι; Αυτή που δημιούργησε όλες τις συνθήκες για τη φτωχοποίηση και περιθωριοποίηση του λαού μας πάλι, των απλών καθημερινών ανθρώπων, τις ανάγκες όλων των ευάλωτων, αυτών που εργάζονται μόνο για να ζήσουν, αυτών που ποτίζουν με τον ιδρώτα τους το χώμα;

Ή, μήπως, αναρωτιέται ο λαός μας, είναι χειρότερος ο ΣΥΡΙΖΑ που, αφ’ ενός επαίρεται για την εποχή των ΣΥΡΙΖΑ - ΑΝΕΛ, «πρώτη φορά αριστερά» -το είπατε τότε- η οποία έπαιξε τη χώρα στα ζάρια, δεν έσκισε με ένα νόμο και ένα άρθρο τα μνημόνια, πέρασε το νόμο Κατρούγκαλου μια χαρά, φτωχοποίησε τη μεσαία τάξη, έφτιαξε το Χρηματιστήριο Ενέργειας και τώρα τάζει τη δεύτερη φορά Αριστερά, που θα είναι όμως -λέει- αλλιώς. Αλλά τρομάζουμε όταν μας αναλύετε, κυρίες και κύριοι του ΣΥΡΙΖΑ, πώς εννοείτε το «αλλιώς». Αλλιώς πώς δηλαδή; Με στοχοποίηση και ομαδικές εκκαθαρίσεις; Τι σημαίνει «να καθαρίσουμε με αυτούς»; Δεν μας το εξήγησε ο κ. Τσίπρας, που σίγουρα γνωρίζει τι εννοούσε ο κ. Πολάκης. Δικός του άνθρωπος είναι, τον υπηρετούσε και τον εξυπηρετούσε τόσον καιρό, δεν είναι πρώτη φορά που ο κ. Πολάκης μιλάει κατ’ αυτόν τον τρόπο για να εκπλήσσεστε άπαντες. Πώς θα τους καθαρίσετε να μας πείτε, λοιπόν και πώς είναι το «αλλιώς». Τύπου «NOVARTIS» να σκεφτώ; Να τους κρεμάσετε στα μανταλάκια; Εύκολο για το παρακράτος που και οι δύο -Νέα Δημοκρατία και ΣΥΡΙΖΑ- εκτρέφετε -κατά καιρούς εκθρέψατε- και ηθικά τους τελειώνετε κάποιους. Για δολοφονία χαρακτήρων μιλάμε τώρα ή για κάτι άλλο, λοιπόν;

Και, κύριοι του ΣΥΡΙΖΑ, ένα ερώτημα που εγώ, τουλάχιστον, το ένιωσα από την πρώτη στιγμή: Τα εσωτερικά σας όργανα καλά θα είναι, σωστή η διαδικασία που κινείτε, σύμφωνα με την πολιτική μου άποψη, φτάνει αυτό, όμως, για ένα τέτοιο θέμα μείζονος σημασίας και δημοκρατίας; Μιλάνε οι εκπρόσωποι Τύπου ή μιλάνε οι πρόεδροι; Όχι επειδή πρέπει, αλλά επειδή θέλουν. Μια κουβέντα δεν νιώθει την ανάγκη να πει ο κ. Τσίπρας ως πρωταγωνιστικός παράγοντας, πρώην Πρωθυπουργός της χώρας που διεκδικεί την πρωθυπουργία ξανά, να μας πει, αλήθεια, δεν είναι αντιφατικό να λες «δικαιοσύνη παντού» και να έχεις στο ιστορικό σου μια υπόθεση σκευωρία «NOVARTIS», μία καταδίκη Παππά πρόσφατη, μία ανάρτηση Πολάκη για ομαδικές εκκαθαρίσεις. Ποια δικαιοσύνη παντού; Μήπως εννοείτε δικαιοσύνη αλλού ή δικαιοσύνη πού και πού;

Διότι άλλοτε την επικαλείστε και άλλοτε τη ρημάζετε τη δικαιοσύνη, η οποία περιφέρεται ρακένδυτη, κυρίες και κύριοι συνάδελφοι, και μάλιστα δυστυχώς μόνιμο στέκι της ρακένδυτης δικαιοσύνης έχει γίνει το ίδιο το Κοινοβούλιο με ευθύνη και της Νέας Δημοκρατίας και του ΣΥΡΙΖΑ.

Δεν είναι η χρήση της δικαιοσύνης που κάνετε ή η κατάχρηση, είναι η ίδια η διακόρευση της δικαιοσύνης την οποία επιχειρείται και οι δυο σας, από τη Νέα Δημοκρατία και τον ΣΥΡΙΖΑ, που με τις παρακολουθήσεις, τα παραδικαστικά σας, τις στοχοποιήσεις σας, λοιπόν, ευτελίσατε και τη δικαιοσύνη, αλλά ευτελίσατε και την πολιτική. Γι’ αυτό μας νοιάζει. Και μοιράζεστε βεβαίως το ίδιο αφήγημα. Έχετε μοιράσει τις σελίδες του ίδιου παραμυθιού. Τις διαβάζετε και τις έχετε χωρίσει, τις μονές σελίδες ο ένας, τις ζυγές σελίδες ο άλλος. Αλλά στο τέλος μονά ζυγά όλα δικά σας.

Όποιος ακόμη έχει την παραμικρή αμφιβολία από τους πολίτες, τις Ελληνίδες και τους Έλληνες που μας ακούν, ας σκεφτεί ποιες είναι οι μεγάλες διαφορές που οι δύο μονομάχοι, Νέα Δημοκρατία και ΣΥΡΙΖΑ, αλήθεια έχουν. Μήπως και οι δυο τους έσκισαν τα μνημόνια; Τα έσκισαν; Πού είναι τα «Ζάππεια»; Πού είναι η ΔΕΘ; Δεν έφτιαξαν και οι δύο και διατήρησαν το Χρηματιστήριο Ενέργειας; Δεν έφτιαξαν και διατήρησαν τον νόμο Κατρούγκαλου και οι δύο; Δεν ψήφισαν και διατήρησαν τη Συμφωνία Πρεσπών και οι δύο; Δεν δέσμευσαν και διατήρησαν υποθηκευμένη όλη τη δημόσια περιουσία της χώρας μέχρι και τα ποτάμια και τα εθνικά δίκτυα; Ποιον μπορούν πια να πείσουν και οι δύο;

Ή ας μας πουν, όταν ο λαός σκέφτεται μία μεγάλη μεταρρύθμιση της διακυβέρνησης των ΣΥΡΙΖΑ - ΑΝΕΛ ή της διακυβέρνησης της Νέας Δημοκρατίας, τι του έρχεται στο μυαλό; Στον καθένα απευθύνομαι. Τι έρχεται στου πολίτη το κεφάλι κάθε φορά που σκέπτεται μεγάλη μεταρρύθμιση; Ποιο είναι το μεγάλο μεταρρυθμιστικό επίτευγμα; Το παρακράτος; Τα «Predator»; Το παραδικαστικό; Η εξάρτηση των μέσων; Τα κομματικά κανάλια με παράνομες άδειες; Ποιο; Αυτά αντιτάσσουν και οι δυο τους, όταν συζητάμε για το δικό μας ΑΣΕΠ; Για τη δικιά μας «ΔΙΑΥΓΕΙΑ»; Για το open.gov; Για τα ΚΕΠ; Για τη μεταρρύθμιση στο δίκαιο, για την κατοχύρωση της απεργίας, της εθνικής αντίστασης, τις συντάξεις, την αναγνώριση των αγροτών ως ισότιμων πολιτών;

Η απάντηση είναι καθαρή, κυρίες και κύριοι συνάδελφοι, και είναι μία. Η απάντηση είναι ΠΑΣΟΚ, απέναντι στο δηλητήριο και στην τοξικότητα των δύο, με υπευθυνότητα, ενότητα και ιστορικό κεκτημένο των μεταρρυθμίσεων. ΠΑΣΟΚ, για τη φωνή της ενότητας που χρειάζεται ο λαός και η πατρίδα. ΠΑΣΟΚ, με προγραμματικό λόγο και σεβασμό στους θεσμούς -επιτέλους!- και στη δημοκρατία. Με αναγνώριση κάθε διαφορετικής φωνής, της δική σας και της δική σας και της δικής σας φωνής, ως φωνής απαραίτητης για τη δημοκρατία, για τον πλουραλισμό και όχι με εκκαθαριστικές διαδικασίες και προπαγάνδα του αισχίστου είδους. ΠΑΣΟΚ, γιατί κυρίως ο λαός μας δεν αντέχει άλλο και η χώρα δεν αντέχει άλλο. Για τον λαό και την πατρίδα είμαστε εδώ, κυρίες και κύριοι συνάδελφοι, για κανέναν άλλον. Αυτό είναι το μεγάλο χρέος, το οποίο καλούμαστε τώρα ξανά να υπηρετήσουμε. Όχι γιατί εμείς στο ΠΑΣΟΚ έχουμε ανάγκη την εξουσία, αλλά γιατί ο λαός μας μάς χρειάζεται νιώθουμε ακόμη μία φορά.

Στα σημερινά, δεν είναι καλύτερα δυστυχώς από τα χθεσινά. Με το κύκνειο άσμα της πολιτικής ηγεσίας του Υπουργείου Εσωτερικών κλείνει σήμερα ένας κύκλος που ξεκίνησε τον Αύγουστο του ’19. Και κλείνει γιατί ο κ. Βορίδης προχθές στην επιτροπή μάς χαιρέτησε και μας ευχαρίστησε για τη συνεργασία που είχαμε μαζί, ανακοινώνοντας στην πραγματικότητα εκλογές.

Εμείς και εγώ προσωπικά αυτά τα χρόνια είχα την τιμή αλλά και το βαρύ καθήκον να είμαι υπεύθυνη της Κοινοβουλευτικής μας Ομάδας για τα θέματα αρμοδιότητας της αυτοδιοίκησης. Στην πρώτη μου κοινοβουλευτική θητεία προσπάθησα να γίνω η κοινοβουλευτική ασπίδα ταυτόχρονα της αυτοδιοίκησης και της δημόσιας διοίκησης, γιατί δέχονταν διαδοχικές επιθέσεις σε ένα συντεταγμένο «γαλάζιο» σχέδιο κομματικοποίησης, χειραγώγησης και πολύπλευρης υποβάθμισης.

Από την αρχή στα βαθιά, λοιπόν, μπήκαμε με ένα νομοσχέδιο τότε -πολυνομοσχέδιο θυμάμαι- στις 2 Αυγούστου του ’19. Ξέρετε όμως όσοι από εμάς τους Βουλευτές έχουμε υπάρξει αυτοδιοικητικοί, ο έρωτας αυτός για τον θεσμό δεν σβήνει ποτέ. Και βλέπω μπροστά μου τον Γιώργο τον Καμίνη. Ακόμη και αν μπούμε στο κατώφλι της Βουλής, με πυξίδα αυτόν τον έρωτα πορευόμαστε, προσπαθώντας να μην προδώσουμε αυτά που η αυτοδιοίκηση διεκδικεί, θέλει, αλλά κυρίως χρειάζεται.

Εμείς δώσαμε και ένα συλλογικό αγώνα για τις αρχές και τις αξίες του ΠΑΣΟΚ που ανέστησε την αυτοδιοίκηση, που την έχτισε την αυτοδιοίκηση, που τη θεμελίωσε την αυτοδιοίκηση εδώ μέσα ξεκινώντας από αυτό το Κοινοβούλιο, όταν εσείς ένθεν κακείθεν, δεξιά και αριστερά, φεύγατε από τις πόρτες και δεν ψηφίσατε απολύτως τίποτα από τα νομοσχέδια τα οποία αποκέντρωσαν και έδωσαν αρμοδιότητες στην αυτοδιοίκηση.

Μπροστά, λοιπόν, σε νέες ρυθμίσεις δικές σας επικοινωνιακές βρεθήκαμε, στην κατεδάφιση κάθε ίχνους αντικειμενικότητας, αξιοκρατίας και διαφάνειας, με μία κλιμακούμενη ασφυξία οικονομική στην αυτοδιοίκηση και έναν θεσμικό και λειτουργικό ακρωτηριασμό. Με απλά λόγια, για να καταλαβαινόμαστε, τι τη θέλετε την αυτοδιοίκηση; Το «μακρύ χέρι» της Κυβέρνησής σας, να την εξαρτάτε, να την έχετε υποτελή, να σας παρακαλάει για τα ψίχουλα. Ανακοινώνετε ξανά και ξανά κονδύλια από αυτά που ήδη δικαιούται η αυτοδιοίκηση και νιώθουν όλοι οι αυτοδιοικητικοί μας άνθρωποι ότι πρέπει να πέσουν στα πόδια σας γονατιστοί, προκειμένου να δώσετε την ελεημοσύνη.

Εγώ πρέπει να παραδεχτώ ότι χάρηκα πάρα πολύ κάθε φορά που μας ακούσατε και διορθώσατε διατάξεις βάσει της κριτικής που σας ασκήσαμε. Ο προηγούμενος Υπουργός Εσωτερικών πρέπει να αναγνωρίσω ότι άκουσε την πρότασή μας και στις πρώτες θέσεις του ψηφοδελτίου επικρατείας συμμετέχει και ένας ομογενής. Παραλίγο να το πάρετε αυτό πίσω, αλλά κάνατε πίσω από αυτό που είδατε ότι θα φτιάχνετε για άλλη μία φορά. Λυπάμαι όμως για τις πολύ μεγάλες και χαμένες ευκαιρίες, για όλες εκείνες τις συνεδρίες που προειδοποιούσαμε με επιχειρήματα, με τεκμηρίωση, με παραδείγματα ότι θα μπορούσατε να αποφύγετε όλα όσα πάθατε με κόλαφο διατάξεις και αποφάσεις του Συμβουλίου της Επικρατείας, αλλά εσείς εκεί επιμένατε σταθερά.

Σήμερα έχουμε μία ακόμη πράξη του δράματος, την τελευταία μάς λέτε. Εδώ καλούμαστε να επικοινωνήσουμε μαζί σας, αν το νομιμοποιήσουμε, ένα τέχνασμα ακόμα που αναφέρεται στην τσιτάτη λέξη της επικοινωνίας. Ένα νομοσχέδιο-σκούπα το οποίο ονομάσατε καινοτομία. Νομοθετείτε λέτε για την καινοτομία. Προεκλογική εκμετάλλευση και σκέτη ύβρη της Κυβέρνησής σας απέναντι στο εκλογικό σας πλέον κοινό. Είναι τραγελαφικό να μιλάτε εσείς για καινοτομία μετά από τόσα χρόνια, όταν ανοίξατε διάπλατα το χρονοντούλαπο και ξεθάψατε από μέσα τούς πιο παρωχημένους σκελετούς διακυβέρνησης του βαθέως κράτους της Δεξιάς. Αδιαφορήσατε για τα πάντα σε ό,τι αφορά την καινοτομία στην αυτοδιοίκηση, μας φέρατε πριν από λίγο πολυεπίπεδη διακυβέρνηση, λέει, χωρίς τίποτα στην πραγματικότητα να δίνετε στην αυτοδιοίκηση. Και τώρα έρχεστε να κανιβαλίσετε σε μία έννοια η οποία είναι ιερή και για τη δημόσια διοίκηση και για την αυτοδιοίκηση.

Εδώ στο συγκεκριμένο νομοσχέδιο θέλω να επισημάνω δύο σοβαρότατα πολιτικά ζητήματα. Σήμερα καλούμαστε, κύριοι Υπουργοί και κυρίες και κύριοι συνάδελφοι, να γίνουμε η φωνή των υποψηφίων της προκήρυξης για την πλήρωση των θέσεων της ΑΑΔΕ, της προκήρυξης 1Γ/2022. Τα κάνατε μαντάρα. Όχι απλά μαντάρα, όχι απλά βάλατε βάση όπως νομίζατε, όχι απλά δεν έχετε επιτυχόντες με τη βάση που βάλατε εσείς οι ίδιοι, που τοποθετήσατε χωρίς καμμία διαβούλευση, όχι μόνο τριακόσιους από τους οκτακόσιους βρήκατε να πιάνουν τη βάση, αλλά κάνετε και παράνομη, αυτή τη στιγμή, εισπήδηση σε νέα νομοθετική σκέψη με την οποία λέτε «αλλάζω τις βάσεις ενός διαγωνισμού που ήδη έχει γίνει και δημιουργώ ένα καινούργιο σύστημα», ενώ έχουν βγει οι βαθμολογίες ήδη, για να πάρετε τους επόμενους.

Έχει ξαναγίνει αυτό ποτέ στα χρονικά; Ποτέ. Έχει αυτό ξανασυμβεί στο ελληνικό Κοινοβούλιο, διαγωνισμός ενώ έχουν ανακοινωθεί οι βάσεις, να αλλάζει στη μέση η βαθμολογία, ο μέσος όρος; Ποτέ. Δεχόμαστε χιλιάδες διαμαρτυρίες από χιλιάδες ανθρώπους, γιατί έντεκα χιλιάδες πήραν μέρος σε αυτόν τον διαγωνισμό και εσάς δεν ιδρώνει το αυτί σας. Ο κ. Βορίδης ανακοίνωσε ότι σε αυτό το σημείο θα κάνει έναν μέσο όρο πενήντα, λέει, ο μέσος όρος βαθμολογίας, ο μέσος όρος βαθμών. Θα φέρει -λέει- μία τροπολογία, θα τη δούμε, μία νομοτεχνική. Εμείς δεν μπορούμε βεβαίως να παίξουμε την κολοκυθιά μαζί σας, γιατί δεν θεωρούμε ότι αυτό το παιχνίδι αρμόζει σε σοβαρό νομοθετικό Σώμα.

Το δεύτερο θέμα είναι η φουσκωτή λέμβος στην οποία η Κυβέρνηση σας φόρτωσε εκατόν οκτώ χιλιάδες ψυχές και κυρίως νέων ανθρώπων, των παιδιών μας. Φορτώσατε στη φουσκωτή λέμβο εκατόν οκτώ χιλιάδες ψυχές, τα όνειρα των παιδιών μας και τους βάζετε να στοιβαχτούν σε αυτή τη λέμβο χωρίς να τους πείτε στις 4 του Μάρτη, μεθαύριο, στον διαγωνισμό που συμμετέχουν αυτοί οι εκατόν οκτώ χιλιάδες νέοι άνθρωποι, για πού ακριβώς προορίζονται. Είναι ταξίδι χωρίς προορισμό, Δεν έχετε βγάλει θέσεις. Δεν έχετε προκηρύξει θέσεις, αλλά τους λέτε «Φτιάχνω μια δεξαμενή…». Έτσι τους ονόμασε ο κ. Βορίδης, «δεξαμενή». Ακούτε; «Δεξαμενή» είπε τους ανθρώπους, «δεξαμενή ψήφων» στην κυριολεξία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε. Λίγο χρόνο μόνο θα ήθελα.

Τους λέτε «Θα φτιάξω έναν μεγάλο πίνακα επιτυχόντων και όταν με το καλό βγουν οι θέσεις αυτές, τότε θα δούμε ποιους θα πάρουμε, δέκα από εδώ, είκοσι από εκεί» από τους εκατόν οκτώ χιλιάδες ανθρώπους στη φουσκωτή λέμβο που επιβιβάζετε με άγνωστο προορισμό και χωρίς να είναι γνωστή η χωρητικότητα της λέμβου. Αυτό κάνατε.

Βέβαια, δεν κάνετε μόνο αυτό, αλλά τους εμπαίζετε κιόλας, για να τους κρατάτε ομήρους και αιχμάλωτους προεκλογικά. Είναι ένας προεκλογικός διαγωνισμός. Ντρέπομαι γι’ αυτό! Ντρέπομαι, πραγματικά, που συμμετέχω σε μία επιτροπή που πέρασε αυτή η διάταξη και συζητήθηκε ενώπιόν μου. Και οφείλω να το πω αυτό δημόσια στη Βουλή των Ελλήνων για να καταγραφεί ιστορικά στα Πρακτικά.

Επίσης, σήμερα καλούμαστε να γίνουμε και η φωνή όσων αγαπούν τα ζώα συντροφιάς. Ο πολυδιαφημισμένος νόμος σας δεν ήταν παρά μία τρύπα στο νερό. Φέρνετε αυτή τη στιγμή άρθρα για να διορθώσετε τα αδιόρθωτα. Δεν έχετε εκδώσει ακόμη ούτε τις αποφάσεις, που τάξατε πριν από δύο χρόνια με το νομοσχέδιό σας ότι θα φέρετε.

Κυρίες και κύριοι συνάδελφοι, αυτή η Κυβέρνηση έχει φτάσει μέχρι του σημείου να καταστείλει τις αντιδράσεις των μηχανικών στις ΥΔΟΜ στους δήμους.

Πράγματι, είναι πολύ μεγάλη καινοτομία, κύριε Υπουργέ, η καταστολή των απεργιακών κινητοποιήσεων, επειδή διαμαρτύρονται οι άνθρωποι για όλα όσα φτιάξατε στις υπηρεσίες. Έτσι έκαναν και τους προηγούμενους αιώνες. Ό,τι δεν τους άρεσε ή το καθάριζαν ή το κατέπνιγαν. Εύγε λοιπόν! Εύγε και στους δύο!

Τελειώνω, κυρίες και κύριοι συνάδελφοι και δεν θα καταχραστώ άλλο τον χρόνο.

Θα ήθελα να πω μόνο μία κουβέντα. Στις συνεδριάσεις κάθε επιτροπής για κάθε άρθρο προσπαθήσαμε να μεταφέρουμε μια δυνατή, αδέσμευτη, ανεξάρτητη και ασυμβίβαστη φωνή. Είχαμε τεκμηριωμένες επισημάνσεις, θέσεις και προτάσεις, όπως τα αναπτύξαμε και καλέσαμε τον κύριο Υπουργό και σε αυτό το νομοσχέδιο να κάνει αποδεκτή την τροπολογία με πρωτοβουλία του Βουλευτή μας κ. Κεγκέρογλου που καταθέσαμε για το άρθρο 27, έτσι ώστε η δικαιοσύνη να επέλθει όχι μόνο για τους σεισμοπαθείς, αλλά και γι’ αυτούς που έφυγαν λόγω της πλημμύρας. Νομίζω ότι αυτό πρέπει να το αποδεχθείτε. Περιμέναμε ότι θα το κάνατε νωρίτερα.

Τελειώνοντας, καταψηφίζουμε επί της αρχής το κύκνειο άσμα του Υπουργείου Εσωτερικών για τους λόγους για τους οποίους ήδη εξήγησα.

Είμαστε ακόμη στο τούνελ, κυρίες και κύριοι συνάδελφοι και είμαστε σκοτεινά. Όμως, εμείς είμαστε αισιόδοξοι και φέρνουμε ελπίδα με δυνατή φωνή και από το Κοινοβούλιο. Είμαστε αισιόδοξοι γιατί ένας ήλιος περιμένει να ανατείλει ξανά, ένας ήλιος χωρίς «αλλιώς», χωρίς «πώς», ένας ήλιος για όλους, ένας ήλιος με σεβασμό και αξιοπρέπεια για όλη την κοινωνία και για όλους τους συνανθρώπους. Το αξίζει ο λαός μας, το χρειάζεται η πατρίδα μας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής του Κομμουνιστικού Κόμματος Ελλάδας, ο συνάδελφος κ. Χρήστος Κατσώτης.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Αυτές τις μέρες προεκλογικά όλοι κάνουν έναν απολογισμό, επιδιώκοντας να πείσουν τον λαό ότι είναι οι καλύτεροι διαχειριστές αυτού του συστήματος. Αυτό κάνουν και σήμερα από εδώ οι Βουλευτές όλων των κομμάτων, όπως θα κάνει και η Κυβέρνηση αργότερα.

Όμως, κύριοι, έχουμε πει πολλές φορές -και αποδεικνύεται εξάλλου και από τα πεπραγμένα σας- ότι στα κρίσιμα νομοσχέδια της Νέας Δημοκρατίας που τα δίνει όλα στο κεφάλαιο, δώσατε τη θετική σας ψήφο. Στηρίξατε τις επιλογές τους, γιατί είναι και δικές σας επιλογές. Μιλάμε γι’ αυτές που αυξάνουν τα αδιέξοδα του λαού, που επιδεινώνουν τη θέση των εργατικών λαϊκών οικογενειών σε όλες τις πτυχές της ζωής τους. Να μιλήσουμε για τον κατώτερο μισθό που καθορίζεται πια από τον Υπουργό με κριτήριο τη διασφάλιση των κερδών των επιχειρηματικών ομίλων; Όλοι σας έχετε συμφωνήσει. Να μιλήσουμε για το ασφαλιστικό με το οποίο ισοπεδώσατε όλοι σας συντάξεις, ασφαλιστικές παροχές, αλλά και προσδοκίες; Όλοι σας συμφωνήσατε. Να μιλήσουμε για τη φοροληστεία του λαού που πληρώνουν με το 94% των εσόδων και απαλλάσσονται στη συνέχεια οι μεγάλοι επιχειρηματικοί όμιλοι; Να μιλήσουμε για τις ελαστικές μορφές εργασίας, αυτό το μωσαϊκό των εργασιακών σχέσεων που καταδικάζει τους νέους και τις νέες, αλλά και συνολικά τους εργαζόμενους, να ζουν με τα ελάχιστα; Να πούμε για την υγεία και την παιδεία που η πρόσβαση κοστίζει πάρα πολύ ακριβά; Τι να πιάσει κανείς και να μη δει τη σύμπνοια της Νέας Δημοκρατίας, του ΣΥΡΙΖΑ και του ΠΑΣΟΚ σε ό,τι υπηρετεί τα κέρδη των μεγάλων ομίλων που, βέβαια, είναι ενάντια στις ανάγκες των πολλών;

Ας πάμε και στην αντιπαράθεση των ημερών με αφορμή τον Πολάκη. Εδώ μίλησαν κιόλας και από τον ΣΥΡΙΖΑ. Αυτή η αντιπαράθεση είναι πολύ βολική για το εκμεταλλευτικό σύστημα που υπηρετείτε. Αφήνετε στο απυρόβλητο αυτούς που έχουν τα κλειδιά της οικονομίας και ευθύνονται γι’ αυτή τη χαμοζωή του λαού και παρεμβαίνουν στους μηχανισμούς του κράτους, στα μέσα μαζικής ενημέρωσης, στις κυβερνήσεις, στα αστικά κόμματα, για τα δικά τους συμφέροντα και εντοπίζετε ως βαθύ κράτος κάποιους δημοσιογράφους και δικαστές.

Ανεξάρτητα από το πολιτικό περιεχόμενο της ανάρτησης Πολάκη που μπορεί κάποιος να συμφωνεί ή να διαφωνεί με αυτό, ως ΚΚΕ κρίνουμε απαράδεκτη την εισαγγελική εντολή για προκαταρκτική εξέταση. Η ενέργεια αυτή ανοίγει πολύ επικίνδυνους δρόμους.

Το νομοσχέδιο που συζητάμε σήμερα περιλαμβάνει ρυθμίσεις που επιδιώκουν να εκσυγχρονίσουν τους μηχανισμούς του αστικού κράτους, να βελτιώσουν την οργάνωσή του προκειμένου να αξιοποιήσει τις σύγχρονες επιστημονικές και τεχνολογικές δυνατότητες για την αποτελεσματική ικανοποίηση των αναγκών του κεφαλαίου. Είναι συνέχεια προηγούμενων πρωτοβουλιών για το επιτελικό κράτος. Είναι μέρος των έξι πυλώνων που προβλέπει ο κανονισμός του Ταμείου Ανάκαμψης στο πεδίο εφαρμογής.

Απέναντι στον λαό υπάρχει ένα κράτος που δεν υπηρετεί το δημόσιο συμφέρον, αλλά αντίθετα υπάρχει ένα εχθρικό αστικό κράτος που είχε, έχει και θα έχει ως σταθερή αποστολή του να επιβάλλει τους όρους της κερδοφορίας του κεφαλαίου και να διατηρεί ακλόνητη την κυριαρχία του.

Όσους επιθετικούς προσδιορισμούς και αν προσδίδετε σε αυτό το κράτος -επιτελικό, ψηφιακό, καινοτόμο, κράτος πρόνοιας, δικαίου- η ουσία παραμένει αναλλοίωτη. Είναι βαθιά ταξικό και αυτό βέβαια δεν είναι μόνο ελληνική ιδιαιτερότητα. Αρκεί να δει κανείς το δράμα που ζουν οι λαοί της Τουρκίας και της Συρίας και την πλήρη αδυναμία των κρατικών μηχανισμών να συνδράμουν ώστε να αντιμετωπιστούν ακόμα και οι στοιχειώδεις ανάγκες, όπως η στέγαση και η σίτιση των πληγέντων. Η γειτονική Τουρκία ανήκει στις είκοσι πλουσιότερες χώρες του κόσμου. Κι όμως, το κράτος της έκανε τα στραβά μάτια όταν οι εργολάβοι κατασκεύαζαν ακατάλληλα και επικίνδυνα κτήρια που τελικά μετατράπηκαν σε τσιμεντένια φέρετρα για δεκάδες χιλιάδες ανθρώπους. Το κέρδος με τους σιδερένιους νόμους του καπιταλισμού τον οποίο στηρίζετε, δολοφονεί τους λαούς.

Η καινοτομία που επικαλείστε είναι εκ των προτέρων ενταγμένη στα ασφυκτικά όρια των αντιλαϊκών πολιτικών, όπως άλλωστε ορίζει και το άρθρο 5 για την κατάρτιση του Εθνικού Σχεδίου Δράσης για την καινοτομία. Λαμβάνονται υπ’ όψιν τα κείμενα των εθνικών στρατηγικών σε άλλα θεματικά αντικείμενα, καθώς και έργα ή δράσεις που περιλαμβάνονται στα ετήσια σχέδια δράσης των Υπουργείων.

Δεν σας αρκεί οι κρατικοί υπάλληλοι απλώς να εφαρμόζουν το κανονιστικό πλαίσιο, αλλά θέλετε να συμβάλλουν με δημιουργικό και καινοτόμο τρόπο στην γρήγορη προσαρμογή του κράτους στις προτεραιότητες του κεφαλαίου. Μέσα σ’ αυτό το πλαίσιο ο λαός δεν έχει τίποτε να περιμένει από την εφαρμογή του Εθνικού Σχεδίου Δράσης για την Καινοτομία στον Δημόσιο Τομέα. Επισημαίνουμε ότι το κράτος και οι δήμοι, όπως είπαμε, δεν είναι ουδέτερο πεδίο. Το νομοθετικό πλαίσιο αντιδραστικοποιεί όλο και περισσότερο τις λειτουργίες τους. Με αυτή τη ματιά στεκόμαστε απέναντι στις αντεργατικές διατάξεις και αυτού του νομοσχεδίου.

Με το άρθρο 16 του νομοσχεδίου επεκτείνεται και στους προϊσταμένους των τμημάτων τη διάταξη που ορίζει ότι οι θέσεις ευθύνης στους αναπτυξιακούς Οργανισμούς της Τοπικής Αυτοδιοίκησης, για τους οποίους έχουμε καταγγείλει θα στελεχώνονται με απόφαση του διοικητικού συμβουλίου. Στην πράξη θα τοποθετούνται κάθε φορά αρεστοί. Κατά τα άλλα μας μιλάτε για διαφάνεια και αξιοκρατία.

Για το άρθρο 17 η θέση του ΚΚΕ είναι ότι οι προσωπικοί βοηθοί θα χρειάζεται να είναι μόνιμοι και σε δημόσιες δομές και να εξυπηρετούν ανάγκες ατόμων με αναπηρία. Κάτι τέτοιο εσείς δεν προβλέπετε. Ωστόσο είναι ένα βήμα αυτό που γίνεται.

Για το άρθρο 25 στην επιτροπή καταθέσαμε παρόμοιες ρυθμίσεις που έγιναν για τον ΟΑΕΔ και τον ΕΦΚΑ και την πρόταση να προστεθεί μια ακόμα παράγραφος, την οποία την είπαμε, αλλά δεν είναι εδώ ο κύριος Υπουργός σήμερα και μιλάμε σε ώτα μη ακουόντων. Την πρόταση αυτή την καταθέσαμε και στις επιτροπές, όμως μέχρι τώρα δεν μας είπε τίποτα. Δεν μας είπε αν την κάνει αποδεκτή ή όχι. Η παράγραφος είναι η εξής, η διάταξη του άρθρου 104 του ν.4764/20 καταλαμβάνει και τους εργαζόμενους με την ίδια ή συναφή εργασιακή σχέση στο Υπουργείο Εργασίας και Κοινωνικών Υποθέσεων και στην Ανεξάρτητη Αρχή Επιθεώρησης Εργασίας. Γιατί πρόκειται; Πρόκειται για εργαζόμενες που είχαν προσληφθεί το 2007 με «STAGE» και κέρδισαν το 2010 δικαστική απόφαση που έλεγε ότι η εργασιακή τους σχέση ήταν εξαρχής εξαρτημένη και κάλυπταν πάγιες υπηρεσιακές ανάγκες αντί να κάνουν μαθητεία. Μετά από δεκατρία χρόνια εξακολουθούν να βρίσκονται σε ανασφάλεια, καθώς δεν έχουν αναγνωριστεί σε ιδιωτικού δικαίου αορίστου χρόνου, δεν συμπεριλαμβάνονται ούτε στο οργανόγραμμα, ενώ για να πληρωθούν την μισθοδοσία τους ανεβαίνουν ένα διοικητικό γολγοθά. Ζητάμε, λοιπόν, να προστεθεί στο άρθρο 25 αυτή η παράγραφος για να αντιμετωπιστεί το θέμα.

Για το άρθρο 29 ζητήσαμε την απόσυρσή του, όπως βέβαια και οι μαζικοί φορείς των εργαζομένων. Με αυτό το άρθρο έρχεστε να θωρακίσετε ακόμα περισσότερο το κράτος απέναντι στους αγώνες των εργαζομένων, όπως των εργαζομένων στις υπηρεσίες δόμησης, που η απεργία τους, από τις εξαιρέσεις, δεν κηρύχθηκε παράνομη από τα δικαστήρια. Με αυτή τη ρύθμιση δίνει τη δυνατότητα στον εκάστοτε Υπουργό, αν ο εκλεγμένος δήμαρχος ή περιφερειάρχης δεν προσφύγει στα δικαστήρια εναντίον των εργαζομένων που απεργούν, να προσφεύγει στα δικαστήρια προκειμένου να βγάζει τις απεργίες των εργαζομένων στους Οργανισμούς της Τοπικής Διοίκησης και σε εποπτευόμενα νομικά πρόσωπα δημοσίου δικαίου παράνομες και καταχρηστικές. Πρόκειται πραγματικά για θράσος. Αντί να στραφείτε στην επίλυση των προβλημάτων των εργαζομένων στους Οργανισμούς Τοπικής Αυτοδιοίκησης με μόνιμες προσλήψεις του αναγκαίου προσωπικού, με μέτρα ασφάλειας στην εργασία που μετρούν δεκάδες νεκρούς και εκατοντάδες σακατεμένους στους χώρους δουλειάς τα τελευταία χρόνια έρχεστε και συμπληρώνετε με ακόμα πιο αυταρχικές διατάξεις το νόμο «έκτρωμα» του Χατζηδάκη.

Αντίστοιχα ο εκάστοτε Υπουργός Παιδείας θα μπορεί να στρέφετε ενάντια στους εργαζόμενους των πανεπιστημίων αν κηρύξουν απεργία. Δεν σας φτάνει που εννέα στις δέκα απεργίες βγαίνουν παράνομες και καταχρηστικές στα δικαστήρια; Θέλετε να βγαίνουν όλες παράνομες. Κατά τα άλλα το αστικό σας Σύνταγμα κατοχυρώνει το δικαίωμα στην απεργία. Πρόκειται για την ίδια κατοχύρωση που έχουν και το δικαίωμα στην εργασία, στην υγεία, στη στέγη που περιλαμβάνονται και αυτά στο Σύνταγμα ως διακηρύξεις για να συσκοτίζουν τον ταξικό χαρακτήρα του δικαίου.

Στο Γ΄ Μέρος του νομοσχεδίου προβλέπονται νέες ρυθμίσεις για τους ΟΤΑ και την αποκεντρωμένη διοίκηση. Η εξέλιξη στην τοπική διοίκηση, όπως έχει δρομολογηθεί με τις μεταρρυθμίσεις από όλες τις κυβερνήσεις, Νέα Δημοκρατία, ΠΑΣΟΚ, ΣΥΡΙΖΑ, με τον «ΚΑΠΟΔΙΣΤΡΙΑ», τον «ΚΑΛΛΙΚΡΑΤΗ», τον «ΚΛΕΙΣΘΕΝΗ» και συνεχίζεται σήμερα με ενσωμάτωση νέων νομοθετικών ρυθμίσεων επιδιώκουν να προχωρούν πιο γρήγορα οι αντιλαϊκοί στόχοι.

Όλες οι νομοθετικές ρυθμίσεις συνδέθηκαν με τον δραστικό περιορισμό της χρηματοδότησης των δήμων από τον κρατικό προϋπολογισμό, με την προσφυγή σε δανεισμό, με ένταση της φοροεπιδρομής και την επιβάρυνση του λαϊκού εισοδήματος, με τη συρρίκνωση κοινωνικών δομών και υπηρεσιών, με την επέκταση της ανταποδοτικότητας και τις ιδιωτικοποιήσεις σε πρόνοια, υγεία, παιδεία ελεύθερων χώρων -δεν υπάρχει κανένας που να μην έχει παραδοθεί στο μεγάλο κεφάλαιο- με τις συμπράξεις δημόσιου, ιδιωτικού τομέα για έργα και υποδομές, με την ανατροπή των εργασιακών σχέσεων και δικαιωμάτων, με την αποδυνάμωση των υπηρεσιών των δήμων και περιφερειών από μόνιμο προσωπικό.

Συνεχίζουν να απουσιάζουν προκλητικά από το πεδίο παρέμβασης της τοπικής διοίκησης και των φορέων τους οι ολοκληρωμένες παρεμβάσεις σε ζητήματα αντισεισμικής θωράκισης, αντιπλημμυρικής, αντιπυρικής προστασίας, λαϊκά προβλήματα και ανάγκες που έρχονται και επανέρχονται με τραγικό τρόπο στην επικαιρότητα.

Με αφορμή την τραγωδία στην Τουρκία επαναφέραμε και στις επιτροπές, αλλά και συνολικά ως κόμμα το θέμα συνολικά της αντισεισμικής θωράκισης, του άμεσου ελέγχου των σχολικών και των δημόσιων κτηρίων με ευθύνη του κράτους και να σταματήσει η διάχυση των ευθυνών.

Με το άρθρο 33 επεκτείνεται η καταχώρηση ηλεκτρονικού μητρώου των σωματείων γενικού σκοπού. Έχει προηγηθεί η ρύθμιση του νόμου Χατζηδάκη που στόχευε στο ηλεκτρονικό φακέλωμα των συνδικαλιστικών σωματείων με την καταχώρηση μιας σειράς ευαίσθητων δεδομένων, όπως οι συμμετέχοντες στα ψηφοδέλτια της κάθε συνδικαλιστικής παράταξης. Οι διατάξεις αυτές συνάντησαν καθολική αντίδραση από τους εργαζόμενους και τα συνδικάτα τους. Μάλιστα, ακόμη και τα αστικά δικαστήρια έκριναν ορισμένες από τις διατάξεις ως αντισυνταγματικές. Είναι φανερό πως τα μητρώα αυτού του είδους πλασάρονται ως αναγκαίος εκσυγχρονισμός στα πλαίσια της ψηφιακής μετάβασης, όμως στην πράξη οδηγούν σε εκτεταμένο φακέλωμα και σε περιστολή δικαιωμάτων.

Για το άρθρο 40 καταθέσαμε μια τροπολογία που αφορά το 9ο Δημοτικό Σχολείο του Αιγάλεω. Οι εξελίξεις στο 9ο Δημοτικό Σχολείο του Αιγάλεω όπου μαθητές, εκπαιδευτικοί, γονείς έρχονται αντιμέτωποι με τις συνέπειες της έξωσης της σχολικής μονάδας από το κτήριο, που στεγάζεται εδώ και τριάντα χρόνια με βάση τη δικαστική απόφαση που μετά από μακροχρόνιες δικαστικές πράξεις μεταξύ του δήμου και των ιδιοκτητών έβαλε λουκέτο στα μορφωτικά δικαιώματα των μαθητών. Υπάρχει, λοιπόν, ανάγκη τροποποίησης του άρθρου 40 του σχετικού νομοσχεδίου με βάση την ομόφωνη πρόταση του Δημοτικού Συμβουλίου Αιγάλεω. Είναι ομόφωνη η πρόταση. Και η πλειοψηφία του Δημοτικού Συμβουλίου Αιγάλεω είναι με τη Νέα Δημοκρατία, κύριε Υπουργέ. Το λέμε εδώ για να ακούσετε. Λέμε, λοιπόν, στο άρθρο 40 να υπάρξει παράγραφος που να λέει: «επιτρέπεται η αναγκαστική διάθεση εκπαιδευτικού κτιρίου υπό την έννοια της παραγράφου 3, του άρθρου 18 του Συντάγματος και την απορρέουσα υφιστάμενη νομοθεσία όταν είναι μοναδικός χώρος περιοχής που μπορεί να καλύψει επείγουσες εκπαιδευτικές ανάγκες». Καλούμε, λοιπόν, την Κυβέρνηση να αποδεχθεί άμεσα αυτή την τροπολογία και να σταματήσει το παιχνίδι σε βάρος των μαθητών και των μορφωτικών τους δικαιωμάτων.

Για το άρθρο 41 εκτιμούμε ότι επιδιώκει την επιτάχυνση των όποιων εγκρίσεων από τις υπηρεσίες των δήμων. Με το πέρας του ενός μηνός χωρίς να έχουν εγκρίνει οι αρμόδιες υπηρεσίες θα θεωρούνται ότι έχουν εγκριθεί. Γνωρίζουμε πολύ καλά τι έρχονται να λύσουν αυτές οι fast track διαδικασίες που έχετε θεσπίσει για το κεφάλαιο παντού.

Το άρθρο 43 δίνει την αρμοδιότητα στην οικονομική επιτροπή των δήμων να αποφασίζει την αποδοχή μελετών που αφορούν έργα και παροχές τεχνικών και λοιπών επιστημονικών υπηρεσιών, οι οποίες συντάσσονται από την τεχνική υπηρεσία του δήμου μας. Πριν από λίγο συμφωνήσαμε για τις αρμοδιότητες της Οικονομικής Επιτροπής και της Επιτροπής Ποιότητας Ζωής και τώρα επανέρχεστε με αυτό το άρθρο 43 να αλλάξετε αυτές τις ρυθμίσεις.

Με το άρθρο 51 αυξάνετε κατά δύο μέλη τον αριθμό των μελών του ΔΣ των νοσοκομείων και γίνονται επταμελή στα νοσοκομεία μέχρι τριακόσιες ενενήντα εννέα οργανικές κλίνες και εννεαμελή από τετρακόσιες οργανικές κλίνες και πάνω. Ο αριθμός των μελών του ΔΣ, η διευρυμένη σύνθεση των ΔΣ δεν αλλάζει τον αντιλαϊκό χαρακτήρα της πολιτικής στην υγεία και της λειτουργίας των δημόσιων νοσοκομείων με επιχειρηματικά κριτήρια και με εμπορευματοποίηση των εργασιών τους.

Στο άρθρο 53 διαφωνούμε με τη σύσταση και λειτουργία κέντρων φιλοξενίας ασυνόδευτων ανηλίκων που μπορεί να ανήκουν σε ΜΚΟ και ιδιώτες, όπως και με το συνολικό πλαίσιο προστασίας των ασυνόδευτων ανηλίκων σε όλα τα επίπεδα. Θέλουμε να σημειώσουμε ότι οι υπηρεσίες των δήμων είναι υποστελεχωμένες για να έχουν ουσιαστικό έλεγχο στην έκδοση της άδειας λειτουργίας των κέντρων. Δεν μπορεί αυτός ο έλεγχος να είναι τυπικός και μάλιστα σε ένα τέτοιο ευαίσθητο ζήτημα. Η προστασία των ασυνόδευτων ανηλίκων, κατά την εκτίμησή μας, πρέπει να ανήκει αποκλειστικά στην ευθύνη του κράτους χωρίς την εμπλοκή των ΜΚΟ, με τη σύσταση μιας ενιαίας υπηρεσίας για το συνολικό πλαίσιο λειτουργίας των αναγκαίων δομών.

Με το άρθρο 55 επεκτείνετε αυτό τον νόμο του ΣΥΡΙΖΑ όπου βάζουν χέρι στα ανταποδοτικά τέλη των δήμων που δεν μπορούν να πληρώσουν έγκαιρα τις υποχρεώσεις τους, τις οφειλές τους στους ΦΟΔΣΑ και τώρα το επεκτείνετε και στους δήμους που πληρώνουν, αλλά οι εισφορές δεν αρκούν να πληρωθεί ο ανάδοχος.

Με το άρθρο 58 έχουμε διαφωνήσει με τον εκλογικό νόμο για τις περιφερειακές και δημοτικές εκλογές. Θα ψηφίσουμε το άρθρο αφού μειώνει από 80% σε 60% την υποχρέωση συμμετοχής από τις κοινότητες σε ψηφοδέλτια. Ωστόσο, θα μπορούσε να ήταν πιο μικρό το ποσοστό αυτό για να διευκολύνει τη συγκρότηση ψηφοδελτίων ανά τη χώρα.

Διαφωνούμε στο άρθρο 61 για την παραχώρηση κατά χρήση λιμενικών υποδομών του ποταμού της Μεσογγής στο Δήμο Νότιας Κέρκυρας γιατί θεωρούμε ότι είναι αποσπασματικό. Είναι αναντίστοιχο με τις χρήσεις γης. Κι επειδή οι παρεμβάσεις γίνονται για να λειτουργήσει ξανά αυτός ο χώρος στην περιοχή στο πλαίσιο του τουρισμού χωρίς αντιπλημμυρικά σχεδιασμό του ποταμού και των έργων -θυμίζουμε ότι εκεί είχε πλημμυρίσει το ποτάμι και κινδύνευσαν μαθητές, αλλά και κάτοικοι- θεωρούμε ότι αυτό το θέμα θα πρέπει να επανεξεταστεί από τον δήμο, αλλά και την Κυβέρνηση που θέλει να το χρησιμοποιήσει.

Για τα άρθρα με τις ρυθμίσεις για τα ζώα συντροφιάς ισχύει απόλυτα αυτό που σας είχαμε πει κατά τη συζήτηση του νομοσχεδίου ότι έχετε κάνει απωθητική και αποκρουστική την κατοχή ενός κατοικίδιου. Είναι τεράστια η επιβάρυνση για κάποιον να έχει ένα κατοικίδιο. Τα χαράτσια και οι επιβαρύνσεις που συνεπάγονται αυτές τις διαδικασίες για τους ιδιοκτήτες των ζώων συντροφιάς τα έχουμε καταψηφίσει κατά την ψήφιση του σχετικού νόμου.

Στην τροπολογία του Υπουργείου Περιβάλλοντος που έχει κατατεθεί ψηφίζουμε κατά. Είναι ενταγμένη στη στρατηγική της «πράσινης μετάβασης», στρατηγική των μονοπωλιακών ομίλων που θέλουν νέα πεδία κερδοφορίας με το λαό να πληρώνει πανάκριβα την πράσινη ενέργεια για να βρουν διέξοδο τα συσσωρευμένα κεφάλαια του κεφαλαίου.

Καλούμε μπροστά στις εκλογές τις εργατικές λαϊκές δυνάμεις να εγκαταλείψουν τις δυνάμεις του κεφαλαίου κεντρικά, περιφερειακά και τοπικά και να δυναμώσει ο αγώνας συνολικά για την ανατροπή αυτής της πολιτικής που υπηρετεί τις ανάγκες του κεφαλαίου, για να ανοίξει ο δρόμος για οργάνωση της κοινωνίας και της οικονομίας, με κύριο κριτήριο τις ανάγκες του λαού και όχι τα κέρδη του κεφαλαίου. Η ισχυροποίηση του ΚΚΕ παντού είναι προϋπόθεση για να γίνει πρωταγωνιστής των εξελίξεων ο λαός και να διεκδικήσει τις ανάγκες του.

Στη δευτερολογία θα αναφερθούμε και στις άλλες τροπολογίες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από την Ελληνική Λύση ο συνάδελφος κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υφυπουργέ, είναι σαν να μας καλείτε σε δείπνο και να λείπει ο οικοδεσπότης. Τι είναι αυτό; Κοινοβουλευτική αγένεια λέγεται αυτό. Δεν έχει να κάνει με το πρόσωπο σας. Σας τιμούμε και ως πολιτικό ον και ως Υφυπουργό, αλλά δεν ήσασταν στις επιτροπές, δεν είστε σε θέση να γνωρίζετε τι ειπώθηκε, τι προτάσεις κάναμε, τι ανταπάντησε το Υπουργείο. Καταλαβαίνουμε ότι είναι μια βδομάδα πριν το κλείσιμο της Βουλής και ότι η Βουλή ουσιαστικά υπολειτουργεί, αλλά είναι σαν να ευτελίζουμε με την κοινοβουλευτική διαδικασία και αυτό νομίζω δεν τιμά κανέναν. Ειλικρινά, δύο Υπουργοί και λείπουν και οι δύο και ο Πέτσας και ο Βορίδης. Ξεκαθαρίζω δεν έχει να κάνει το σχόλιο με το πρόσωπό σας. Σας τιμούμε και σας εκτιμούμε. Απλά δεν ήσασταν κομμάτι της ώσμωση, της διαβούλευσης, της συζήτησης που είχαμε επί μία εβδομάδα στην επιτροπή.

**ΣΤΑΥΡΟΣ ΚΑΛΑΦΑΤΗΣ (Υφυπουργός Εσωτερικών):** Σαν παλιός κοινοβουλευτικός πρέπει να ξέρετε ότι η Κυβέρνηση εκπροσωπείται θεσμικά.

**ΚΩΝΣΤΑΝΤΙΝΟΣ ΧΗΤΑΣ:** Άλλο λέω. Σας τιμούμε σαν θέση και σαν Υπουργείο, εκπροσωπείται η Κυβέρνηση, αλλά δεν τιμά εμάς. Εμείς δεν νοιώθουμε καλά που και ο κ. Βορίδης και ο κ. Πέτσας απουσιάζουν αυτή τη στιγμή.

**ΣΤΑΥΡΟΣ ΚΑΛΑΦΑΤΗΣ (Υφυπουργός Εσωτερικών):** Θα έρθει ο κύριος Υπουργός αργότερα. Έχετε χάσει ενάμισι λεπτό από την ομιλία σας.

**ΚΩΝΣΤΑΝΤΙΝΟΣ ΧΗΤΑΣ:** Δεν πειράζει. Έχω τον Πρόεδρο. Θα μου δώσει δύο λεπτά. Θα τα πω και γρήγορα.

**ΠΡΟΕΔΡΕΥΩΝ (Νικήτας Κακλαμάνης):** Τώρα δύο Θεσσαλονικείς μην αρπαχτείτε. Θα έρθει πάντως ο κύριος Υπουργός περίπου στις 12.00΄ να τα πείτε και μαζί του.

**ΚΩΝΣΤΑΝΤΙΝΟΣ ΧΗΤΑΣ:** Πάμε να δούμε τι φέρνει με αυτό το νομοσχέδιο το Υπουργείο Εσωτερικών, τι αποδεικνύεται ουσιαστικά από αυτό το νομοσχέδιο, που φέρνετε για όλη την κυβερνητική πολιτική. Το φέρνετε και στις καθυστερήσεις. Πάμε να δούμε τι αποδεικνύεται. Αποδεικνύει ότι όλες οι υποσχέσεις που δίνατε στους Έλληνες πολίτες για διαφάνεια, για κανονικότητα και για νομιμότητα ήταν λόγια του αέρα. Θα αποδείξουμε πως γίνεται αυτό.

Εσείς, λοιπόν, η Κυβέρνηση, που κάνατε μαθήματα σε όλους τους άλλους για αριστεία, για αξιοκρατία, αυτές τις αρχές πρώτοι εσείς παραβήκατε για να εξυπηρετήσει ημετέρους, τους δικούς σας δηλαδή, για να εξυπηρετεί ολιγαρχικά, αλλά και κομματικά συμφέροντα. Εξαντλείτε στον ελληνικό λαό την αυστηρότητά σας, συνεχίζετε για τον ελληνικό λαό την αδυσώπητη, πραγματικά, φορολογική πολιτική και την ίδια στιγμή, από την πρώτη στιγμή και κάθε στιγμή, ψηφίζετε και χαρίζετε απλόχερα διάφορα προνόμια και ακαταδίωκτα σε τράπεζες, σε φιλικά μέσα ενημέρωσης, σε διάφορα καρτέλ κερδοσκοπίας και αισχροκέρδειας.

Και τώρα προεκλογικά, πολύ λίγες μέρες πριν τις εκλογές, με τους Έλληνες πολίτες να υποφέρουν -μόνο εσείς δεν το βλέπετε αυτό, μόνο εσείς περιγράφετε ένα success story, όλοι οι υπόλοιποι βλέπουν κάτι διαφορετικό, είναι θέμα αντίληψης του καθενός μάλλον- από τις κυβερνητικές σας επιλογές, αλλά και τις προτεραιότητες, που δεν μπορεί να αγοράσει τα βασικά είδη διατροφής -έχετε βγάλει έξω τον Άδωνι να ζυγίζει τις γαρίδες και να βλέπει τις τιμές, αυτός ο τρόπος για να χτυπήσετε την ακρίβεια- του μοιράζετε διάφορα κουπόνια-ψίχουλα, ενώ με διάφορα ψευτοδιλήμματα προσπαθείτε να διατηρήσετε τις κυβερνητικές και υπουργικές σας καρέκλες.

Γιατί το έχουμε πει από το 2019. Δεν σας ενδιαφέρουν οι επόμενες γενιές, όσοι κυβερνάτε ή έχετε κυβερνήσει. Σας ενδιαφέρουν οι επόμενες εκλογές. Από την πρώτη μέρα που αναλαμβάνετε τη διακυβέρνηση μιας χώρας το μόνο που σας νοιάζει είναι οι επόμενες εκλογές. Δεν δίνετε δεκάρα τσακιστή για τις επόμενες γενιές.

Με αυτό το νομοσχέδιο τώρα μιλάτε για καινοτομία στο δημόσιο. Μιλάτε για εύρυθμη λειτουργία των ΟΤΑ, για διαφάνεια και αντιπροσωπευτικότητα. Ωραία. Ερώτηση: Πόσα μοντέλα, πόσες νέες πρακτικές και εργαλεία έχετε θεσμοθετήσει στο δημόσιο; Πραγματικά, δηλαδή, έχουμε βαρεθεί να νομοθετούμε και με τον κ. Θεοδωρικάκο και με τον κ. Βορίδη μετά. Πόσες από αυτές, όμως, τις καινοτομίες, όπως λέτε, τις πρακτικές, τα μοντέλα που χρησιμοποιούνται σε άλλες χώρες με επιτυχία -γιατί λέτε πάντα ότι εκεί το εφαρμόζουν, να το κάνουμε κι εδώ- εφαρμόζονται στο ελληνικό δημόσιο ή μπορούν να εφαρμοστούν το ελληνικό δημόσιο. Πόσα από αυτά τα νέα συστήματα διακυβέρνησης έχουν απτό αντίκρισμα στην εξυπηρέτηση του πολίτη;

Τώρα μιλάτε για ρυθμιστικό έλλειμμα που υπάρχει στο δημόσιο στο πεδίο της καινοτομίας. Δηλαδή, «τα έχει όλα η Μαριορή», το δημόσιο είναι τόσο καλά κουμπωμένο και στημένο που του λείπει η καινοτομία. Δεν έχουμε λύσει τα βασικά, πάμε τώρα να πασπαλίσουμε με ζάχαρη άχνη από πάνω. Μόνο αυτό το έλλειμμα υπάρχει στο δημόσιο; Η καινοτομία είναι αυτό που λείπει το δημόσιο; Έχουν καλυφθεί, δηλαδή, όλα τα βασικά κενά που έχουν να κάνουν με τη λειτουργία του δημοσίου, την εξυπηρέτηση του πολίτη που είναι βάσανο καθημερινό;

Χτυπάνε τα βουλευτικά μας γραφεία για να μεσολαβήσουν οι Βουλευτές. Ακούστε τώρα -εμείς έχουμε πει εξαρχής ότι δεν κάνουμε τέτοια πράγματα- θέλουν να πληρώσουν οι άνθρωποι και δεν μπορούνε γιατί τα αρχεία είναι τόσα, πάρε σε δύο μήνες, πάρε σε τρεις μήνες, θα δούμε, δεν σηκώνουν, δεν απαντάνε τηλέφωνα. Και δεν ευθύνεστε μόνο εσείς γι’ αυτό. Ευθύνονται όλοι συνολικά τον τελευταίο μισό αιώνα όσοι κυβερνάνε τη χώρα αυτή για την εικόνα του δημοσίου.

Έχετε αντιμετωπίσει, δηλαδή, τη μεγάλη έλλειψη προσωπικού που υπάρχει στο δημόσιο σε πολλές υπηρεσίες, αλλά και στους δήμους για να πάμε και στην καινοτομία; Έχουν όλες οι υπηρεσίες όλο τον απαραίτητο εξοπλισμό, τις κατάλληλες υποδομές για να πάμε και στην καινοτομία μετά; Αυτά είναι τα βασικά ζητήματα λειτουργίας των υπηρεσιών και το να νομοθετούμε νέες μεθόδους προϋποθέτει ότι ο δημόσιος τομέας γενικότερα είναι σε θέση να τις εφαρμόσει, με στόχο πάντα την εξυπηρέτηση του πολίτη.

Η αλήθεια είναι ότι χρησιμοποιείτε -όχι μόνο εσείς, πάντα συνέβαινε και πιο παλιά εσείς ως Νέα Δημοκρατία και το ΠΑΣΟΚ και ο ΣΥΡΙΖΑ- το δημόσιο για δικούς σας σκοπούς. Αντιμετωπίζετε το δημόσιο -όπως πολλές φορές έχει αναφέρει και ο Πρόεδρός μας- ως λάφυρο, το κράτος ως λάφυρο και το δημόσιο. Κατά συνέπεια η αλήθεια είναι ότι χρησιμοποιείτε το δημόσιο για πελατειακούς λόγους και σκοπούς για να εξυπηρετήσετε τους δικούς σας ανθρώπους. Τα σκάνδαλα «Πάτση» και κάθε είδους «Πάτση», το πάρτι με τις απευθείας αναθέσεις εκατομμυρίων ευρώ αποδεικνύουν περίτρανα ότι χρησιμοποιείτε το δημόσιο για πρακτικές και για κέρδη ανήθικα και άδικα στην πλάτη των Ελλήνων πολιτών.

Και τώρα προεκλογικά σπεύδετε βεβιασμένα να κάνετε διαγωνισμούς, προσλήψεις στο δημόσιο, να εκμεταλλευτείτε ανάγκες και συνθήκες κρατώντας ουσιαστικά σε ομηρία τους συμβασιούχους. Ο διαγωνισμός της Ανεξάρτητης Αρχής Δημοσίων Εσόδων ήταν μια παταγώδης αποτυχία. Τα κάνατε μαντάρα. Όχι των υποψηφίων που συμμετείχαν για να πληρώσουν τις θέσεις, αλλά του καθ’ ύλην αρμόδιου Υπουργείου αλλά και των άλλων σχετικών ανεξάρτητων αρχών, που έχουμε και πολλές από δαύτες. Δεν μπόρεσε να προσληφθεί άνθρωπος. Δεν έπεσε πενιά, κύριε Καλαφάτη, τίποτα. Ο κ. Πιτσιλής προχθές τραβούσε τα μαλλιά του. Έλεγε ότι δεν έχει κόσμο να δουλέψει. Άρα, λοιπόν, αποτύχατε σε αυτό.

Και τώρα αφού τα κάνατε μαντάρα, ζητάτε συναίνεση από τα κόμματα. «Κάντε μου προτάσεις», λέτε. «Τι λέτε να το αφήσουμε στο πενήντα; Να το κάνουμε εξήντα μέσο όρο βαθμολογία; Ακούω προτάσεις». Τώρα στο και πέντε πάλι, λίγο πριν τις εκλογές, ζητάτε συναίνεση ενώ είχατε κλειστά αυτιά επί τέσσερα χρόνια; Τα κάνατε όπως τα κάνατε και τώρα ζητάτε πάλι τη λύση από την Αντιπολίτευση είτε την Ελάσσονα είτε τη Μείζονα είτε οτιδήποτε άλλο; Ελάτε να τα βρούμε;

Γι’ αυτό με το πρόσχημα της συναίνεσης τις αρχές της αξιοκρατίας και της ασφάλειας δικαίου μπορείτε να τις βάζετε στο περιθώριο όποτε εσείς θέλετε. «Ελάτε, ρε παιδιά, να τα βρούμε, να βρούμε μια λύση! Δείτε πόσο δημοκρατική κυβέρνηση είμαι! Ζητάω τη βοήθειά σας!». Γι’ αυτό εξάλλου σπεύδετε να κάνετε τώρα, στην εκπνοή της διακυβέρνησης, τον πανελλήνιο διαγωνισμό του ΑΣΕΠ. Δεν κάνετε τίποτε άλλο από το να εκμεταλλεύεστε τους νέους μας, τους συνανθρώπους μας, που τους έχετε φέρει σε πολύ άσχημη κατάσταση, την οικονομική, κοινωνική, ηθική και όλα. Να τους τάζετε, λοιπόν, μια θέση στο δημόσιο. «Έλα παιδί μου εδώ, να κάνω ένα διαγωνισμό, να μπεις στο δημόσιο ή μία θέση σε έναν πίνακα επιτυχόντων», για να ελπίζουν! Γιατί η ελπίδα είναι αυτό που κρατάει ζωντανό τον άνθρωπο. Σε έχω μαντρώσει, σε έχω περικυκλώσει, έλα εδώ, σε έχω όμηρο! Όσο τον έχεις όμηρο τον πολίτη, τόσο ευελπιστεί, πιστεύει σε κάτι, «και ας πάει το παλιάμπελο θα σε ξαναψηφίσω άλλη μία, ρε παιδί μου, τώρα μπας και με βολέψουν οι άνθρωποι, μπας και μπω σε μια υπηρεσία, μπας και πετύχω στον διαγωνισμό».

Με αυτές τις πρακτικές και τις ηθικές αυτές πιστεύετε ότι έχουμε καμμιά ελπίδα να επιστρέψουν πίσω τα επτακόσιες χιλιάδες ελληνόπουλα που πήγαν στο εξωτερικό; Με αυτές τις συνθήκες βλέπουν τα παιδιά μας έξω, ο ανθός της Ελλάδος, τα μυαλά μας τα λαμπρά που έφυγαν στο εξωτερικό να αναζητήσουν την τύχη τους να πουν «θα επιστρέψω στην Ελλάδα, κάτι πάει να κάνει ο Βορίδης, ζητάει συναίνεση για το ΑΣΕΠ».

Δεν πρόκειται να επιστρέψει άνθρωπος με αυτές τις συνθήκες. Με αυτή την, ψηφοθηρικούς λόγους, πολιτική υπερασπίζεται η Κυβέρνηση την αξιοκρατία και την αριστεία. Με αυτές τις πολιτικές όμως που πιστεύετε και εφαρμόζετε το κύμα φυγής φοβούμαστε ότι θα είναι ακόμη μεγαλύτερο. Και η χώρα μας ήδη αντιμετωπίζει μεγάλο δημογραφικό πρόβλημα. Οι νέοι μας δεν βρίσκουν δουλειά. Δεν μπορούν να κάνουν οικογένεια. Έχουμε πει πολλές φορές, έχουμε δείξει εδώ έρευνες ότι νέοι τριάντα ετών μένουν με τους γονείς τους. Και πώς θα ζήσει το παιδί δηλαδή με 750 ευρώ και με 800 ευρώ; Και τι να κάνει; Να παντρευτεί, να βρει σπίτι; Πού, πώς; Τελειώσαμε, σβήσαμε!

Βέβαια εδώ δεν υπάρχει πρόβλημα για τη Νέα Δημοκρατία. Γιατί τη λύση ο Πρωθυπουργός την έχει πει, το μπόλιασμα όλων όσων έχουν έρθει νομίμως ή παρανόμως στην Ελλάδα. Το έχει πει και τον χειροκροτούσατε. Να τα θυμάστε τώρα που έρχονται εκλογές -όταν πηγαίνετε στις εκλογικές περιφέρειες- ότι είστε υπέρ του μπολιάσματος όλων αυτών που έχουν έρθει στην Ελλάδα. Να τα λέτε αυτά στις περιφέρειές σας όταν πηγαίνετε οι υποψήφιοι Βουλευτές.

Γι’ αυτό και τους ομογενείς μας τους θυμάστε μόνο ευκαιριακά και προεκλογικά. Ήρθε η ώρα να ψηφίσουν τώρα. Τι καλοί που είναι οι ομογενείς τώρα! Όταν ψηφίσαμε δύο φορές όμως στη Βουλή για να αρθούν όλοι οι περιορισμοί και να μπορούν οι Έλληνες ομογενείς να ψηφίζουν και να συμμετέχουν στη δημοκρατική αυτή διαδικασία ανάδειξης κυβέρνησης στη χώρα τους, βάζατε εμπόδια και εσείς την πρώτη φορά και τη δεύτερη τα υπόλοιπα κόμματα. Το μόνο κόμμα που ήταν ξεκάθαρο και λέγαμε κανένας περιορισμός στην ψήφο των αποδήμων ήταν η Ελληνική Λύση. Να μην τα ξεχνάμε αυτά.

Και επειδή το νομοσχέδιο μιλάει για καινοτομία στο δημόσιο, κανένας φορέας της κεντρικής δημόσιας διοίκησης, των νομικών προσώπων δημοσίου δικαίου και των Οργανισμών Τοπικής Αυτοδιοίκησης δεν μπορεί να ανταποκριθεί στην ανάπτυξη της καινοτομίας αν δεν στελεχώνεται από το αναγκαίο προσωπικό, αν δεν στελεχώνεται από το κατάλληλο και επιστημονικό προσωπικό με τον επαναπατρισμό των Ελλήνων επιστημόνων της διασποράς. Έχουμε πολύ πράγμα εκεί έξω και πολύ υλικό, πολλά λαμπρά μυαλά. Η καινοτομία θα μπορούσε να εφαρμοστεί με καινοτόμες δράσεις, όπως για παράδειγμα στην αγροτική παραγωγή που την έχετε πετσοκόψει. Από τα 51 δισεκατομμύρια από το Ταμείο Ανάκαμψης τα 180 εκατομμύρια πάνε στον πρωτογενή τομέα που μας ταΐζει και παράγει πλούτο! Τόσα πολλά, τόσο πολύ υποστηρίζετε την πρωτογενή παραγωγή. Ο αγροτικός τομέας της ελληνικής οικονομίας είναι ο βασικός τροφοδότης σειράς προϊόντων και υπηρεσιών ιδιαίτερης σημασίας για τη βιομηχανία τροφίμων και ποτών και αποτελεί σταθερά τον κινητήριο μοχλό της μεταποίησης.

Επίσης, καμμία ανάπτυξη δεν θα επέλθει στον τόπο μας αν δεν υιοθετηθούν καινοτόμες ιδέες στην αμυντική βιομηχανία, που την έχετε διαλύσει, όλα τα κόμματα, όπως και στη φαρμακοβιομηχανία, στην επιχειρηματική κινητικότητα των νεοφυών επιχειρήσεων. Εκεί πρέπει να εστιάσουμε. Εκεί, λοιπόν, να μπει η καινοτομία για να μπορέσει να ορθοποδήσει αυτός ο τόπος. Και επειδή μιλάμε για τη στελέχωση του δημοσίου, η πλήρωση των θέσεων πρέπει να γίνεται με διαγωνιστικές διαδικασίες, με αξιοκρατικά κριτήρια και με ειδική μέριμνα των συνανθρώπων μας που αντιμετωπίζουν σοβαρά προβλήματα υγείας. Όχι όμως να χρησιμοποιείτε αυτές τις αρχές αλά καρτ, όχι να τις χρησιμοποιείτε αυτές τις πρακτικές ψηφοθηρικά.

Αντιμετωπίζετε -το είπα και πριν- το δημόσιο και γενικά το κράτος σαν να είναι κτήμα σας, σαν να είναι λάφυρο. Και η κατάσταση για παράδειγμα που επικρατεί στους δήμους και στους ΟΤΑ γενικότερα είναι ακόμα χειρότερη. Οι ελλείψεις είναι πολλές, το προσωπικό ελάχιστο σε όλες τις ειδικότητες και σε όλες τις κατηγορίες. Με αυτή την κατάσταση, λοιπόν, που επικρατεί μπορούν οι δήμοι να εκδίδουν για παράδειγμα την άδεια λειτουργίας των κέντρων φιλοξενίας ασυνόδευτων ανηλίκων, να κάνουν ελέγχους πραγματικούς και ουσιαστικούς σε ΜΚΟ, όπως προβλέπει εδώ το νομοσχέδιο; Ούτε τα βασικά δεν μπορεί να καλύψει με το προσωπικό που υπάρχει τώρα. Πού να τα κάνουν όλα αυτά; Και πολλοί δήμοι αντιμετωπίζουν πολλά οικονομικά προβλήματα, διαχειριστικά, όπως και πολλές δημοτικές επιχειρήσεις, με ό,τι αυτό συνεπάγεται για όλες τις υποχρεώσεις που αναλαμβάνουν.

Από τη μία πλευρά αποδυναμώνετε τους δήμους, από την άλλη τους δίνετε κάποια προεκλογικά μπόνους -μοίραζε λεφτά το Υπουργείο- με τα οποία ουσιαστικά δεν κάνουμε κάτι, απλά κρύβουμε το πρόβλημα κάτω από το χαλί. Τόσες μεταρρυθμίσεις έχετε φέρει για τους δήμους, για τις περιφέρειες. Τους έχετε κάνει ή θέλατε να τους κάνετε κάτι σαν μικρούς πρωθυπουργούς για παράδειγμα. Και τώρα θα αποφασίζει ο Υπουργός. Με μία απόφαση δική του θα σηκώνει το τηλέφωνο και μία απεργία θα είναι άκυρη, έγκυρη, παράνομη ή οτιδήποτε. Δεν είναι πράγματα αυτά!

Η κατάσταση που επικρατεί με τα κόκκινα δάνεια είναι πραγματικά εφιαλτική. Το γνωρίζουμε όλοι. Και αυτό είναι το μεγάλο στοίχημα που πάτε να κερδίσετε τώρα. Θεωρούμε ότι πάτε για συγκυβέρνηση των τριών. Αυτό που έρχεται, το μπαράζ πλειστηριασμών ύστερα από την απόφαση του Αρείου Πάγου θα είναι χωρίς προηγούμενο. Είναι αυτά τα χιλιάδες «κόκκινα» ακίνητα, αυτοί οι επτακόσιοι χιλιάδες Έλληνες που κινδυνεύουν να χάσουν τα σπίτια τους.

Έχουμε προτείνει ως Ελληνική Λύση μέτρα πραγματικής ανακούφισης του λαού. Έχουμε προτείνει ένα νομοσχέδιο διαγραφής, κουρέματος των χρεών σε εφορία, σε τράπεζες και ασφαλιστικά ταμεία, όπως κάνατε 90% διαγραφή χρέους σε συγκεκριμένα ολιγαρχικά μέσα και ομίλους. Εκεί είστε καλοί, αλλά με τους Έλληνες πολίτες είστε πολύ σκληροί και τους δίνετε κάποια ψίχουλα ή κάποια κουπόνια. Εκεί φτάσαμε, να παίρνουν οι Έλληνες πολίτες κάτι κουπόνια για να μπορέσουν να ζήσουν.

Τώρα για τη νομοθεσία για τα ζώα συντροφιάς και τις αλλαγές που κάνατε στον ν.4830/2021, να πω κάτι. Εδώ ήμασταν και τον ψηφίσαμε. Και είχαμε εκφράσει όλες τις επιφυλάξεις. Και είχαμε πει πως ό,τι ψηφίζεται πρέπει να εφαρμόζεται. Το να ψηφίζουμε μόνο και να μπαίνει στο αρχείο, να παίρνει ένα ΦΕΚ και τίποτα άλλο δεν έχει νόημα.

Και τι κάνετε τώρα; Αυτό ακριβώς που σας λέω. Με το νομοσχέδιο προβλέπεται παράταση για τη λειτουργία του Εθνικού Μητρώου Ζώων Συντροφιάς μέχρι τον Δεκέμβριο του 2023, που έπρεπε να εφαρμοστεί από το 2021. Ακούστε τώρα. Αυτή είναι η Κυβέρνηση. Δεν εφαρμόστηκε μέχρι τώρα και δίνουμε άλλη μία παράταση πριν φύγουμε μέχρι το 2023.

Ξέρετε, νομοθετείτε για να νομοθετείτε, γιατί το μόνο που σας ενδιαφέρει είναι οι επόμενες εκλογές. Αντιλαμβανόμαστε το σκεπτικό, αλλά δεν το δεχόμαστε σε καμμία περίπτωση.

Και τώρα βρήκατε άλλο πολιτικό παιχνιδάκι για να ασχοληθείτε, για να συσπειρώσετε τα κομματικά σας ακροατήρια και για να προκαλέσετε άλλη μία στημένη αντιπαράθεση «λέγε με Πολάκη!». Βρήκατε και αυτό τώρα. Οι τρεις σας όμως συνεργάζεστε αρμονικά. Εδώ θα διαφωνήσετε τώρα, θα μαλώσετε, θα κάνετε. Στα υπόλοιπα μεγάλα όμως τα εθνικά και τα κοινωνικά θέματα τα επώδυνα για τους Έλληνες πολίτες συμφωνείτε και είστε ίδιοι. Δεν διαφέρετε σε τίποτα. Διαχειριστές της εξουσίας είστε, εντολές λαμβάνετε, αυτά εκτελείτε. Δεν διαφέρουν σε τίποτα οι πολιτικές σας. Βρίσκετε πάντα αφορμές να συσπειρώσετε λίγο τα ακροατήρια σας.

Και ετοιμάζεστε τώρα για την επόμενη μέρα. Και η επόμενη μέρα είναι βαριά, γιατί περιλαμβάνει κατασχέσεις περιουσίας Ελλήνων, περιλαμβάνει τη ληστεία των καρτέλ ενέργειας και περιλαμβάνει την προδοσία. Την προδοσία της Μακεδονίας ούτως ή άλλως τη λουστήκαμε, αλλά έρχεται η εκχώρηση εθνικής κυριαρχίας με τις «Πρέσπες του Αιγαίου». Και εκεί χρειάζεται συναίνεση ευρύτατη.

Ήδη η κουβέντα για τη συνεκμετάλλευση έχει ανοίξει για τα καλά και μας εξοργίζει αυτό. Να θυμίσω και τις δηλώσεις της κ. Μπακογιάννη κ.λπ.. Πάτε για τρικομματική κυβέρνηση. Γι’ αυτό και έπρεπε να φύγει το πολιτικό φυσικά βαρίδι που λέγεται Πολάκης για την επόμενη μέρα, για να περάσετε τις «Πρέσπες του Αιγαίου». Πάτε για την τρικομματική κυβέρνηση την οποία έχει προαναγγείλει ο Κυριάκος Βελόπουλος εδώ και τρία χρόνια. Πώς να μην μας κάνει εντύπωση ότι ξαφνικά ο κ. Τσίπρας ενοχλείται από αυτά που λέει ο Πολάκης, όταν ο ίδιος υποστήριζε τα ίδια εδώ και τρία χρόνια;

**ΠΡΟΕΔΡΕΥΩΝ (Νικήτας Κακλαμάνης):** Κύριε Χήτα, κλείνετε σιγά, σιγά.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κύριε Πρόεδρε. Είναι πολύ ενδιαφέροντα αυτά που λέω. Μπορεί να έχουν και επιτυχία. Μπορεί να γίνουν έτσι τα πράγματα. Και εδώ θα είμαστε, πρώτα ο Θεός, γιατί οι εκλογές ούτως ή άλλως είναι κοντά.

Σας ευχαριστώ για την ανοχή σας, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Να είστε καλά.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας δεκαεννέα μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Υμηττού (δεύτερο τμήμα).

(Χειροκροτήματα απ’ όλες τις πτέρυγες της Βουλής)

Κλείνουμε τις εισηγήσεις με την κ. Σοφία Σακοράφα από το ΜέΡΑ25.

Ορίστε, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω με μία εισαγωγική παρατήρηση. Στην επιτροπή ο κύριος Υπουργός θέλησε να υπερηφανευτεί για την πρόοδο της δημόσιας διοίκησης κατά τη διακυβέρνηση Μητσοτάκη. Μας είπε ότι ο δείκτης εμπιστοσύνης των πολιτών προς τη δημόσια διοίκηση επί ΣΥΡΙΖΑ είχε καταβαραθρωθεί, ενώ τώρα είμαστε μία μονάδα κάτω από τις Ηνωμένες Πολιτείες.

Ατυχής αναφορά, κύριε Υπουργέ. Η δημόσια διοίκηση των Ηνωμένων Πολιτειών δεν αποτελεί παράδειγμα ισχυρής και εύρυθμης διοίκησης. Το αντίθετο θα έλεγα και όχι συγκυριακά. Αυτό είναι δομικό στοιχείο του πολιτικού τους συστήματος. Κύρια χαρακτηριστικά της αμερικανικής δημόσιας διοίκησης είναι η ετερογένεια, η ουσιαστική αδυναμία καθοδήγησης αλλά και η ανεξαρτησία υπουργείων και υπηρεσιών από τις εντολές του Λευκού Οίκου. Ακόμα κάθε μεταρρυθμιστική απόπειρα των προέδρων προϋποθέτει συναίνεση του Κογκρέσου.

Πέρα από αυτά μεγάλο ρόλο εκεί παίζουν και τα λόμπι. Τέλος εκεί η κορυφή της διοικητικής ιεραρχίας ορίζεται με άμεσες τοπικές εκλογές. Η αμερικανική δημόσια διοίκηση λειτουργεί με το δόγμα «come in, burn out, move on», δηλαδή στα ελληνικά «προσλαμβάνω, εξαντλώ-ξεζουμίζω και πετάω». Αυτό ίσως είναι και το δικό σας όραμα, κύριοι της Κυβέρνησης, για τη δημόσια διοίκηση.

Κύριε Υπουργέ, θα σας πω ένα χαρακτηριστικό παράδειγμα αδυναμίας και ανεπάρκειας της αμερικανικής δημόσιας διοίκησης. Θυμηθείτε πόσο πολύ χρόνο θέλουν για να βγάλουν και να επικυρώσουν τα εκλογικά αποτελέσματα τα οποία μάλιστα συχνά αμφισβητούνται. Αντίθετα η ελληνική δημόσια διοίκηση την οποία εσείς συστηματικά συκοφαντείτε και λοιδωρείτε, κόμματα σαν το δικό σας αλλά και το κυρίαρχο σύστημα ενημέρωσης λειτουργεί με υψηλές σταθερές αλλά και καλύτερα αποτελέσματα σε σύγκριση όχι μόνο με την αμερικανική αλλά και με πολύ ισχυρές ευρωπαϊκές.

Θυμίζω ότι η Ελλάδα το 2015 οργάνωσε δημοψήφισμα μέσα σε μία βδομάδα. Το αποτέλεσμα και η συνέχεια βέβαια είναι άσχετα με το τωρινό μας θέμα. Το πιθανότερο είναι πως αυτό δεν θα μπορούσαν να το καταφέρουν ακόμα και χώρες σαν τη Γαλλία ή τη Γερμανία.

Έρχομαι τώρα στο νομοσχέδιο. Είναι ένα πολυνομοσχέδιο με εβδομήντα πέντε συνολικά άρθρα και πλήθος διατάξεων άσχετων μεταξύ τους για πολλά και ετερόκλητα ζητήματα. Πολλές από αυτές καλύπτουν λάθη και κενά προηγούμενων νόμων της Κυβέρνησης. Άλλες ενισχύουν την κυβερνητική επεμβατικότητα στη δημόσια διοίκηση και την αυτοδιοίκηση, αναδεικνύοντας για μια ακόμη φορά τη συγκεντρωτική και αυταρχική κυβερνητική αντίληψη. Και άλλες έχουν καθαρά προεκλογικό και ψηφοθηρικό χαρακτήρα.

Στο πρώτο μέρος θέλετε να θεσπίσετε ένα σύστημα καινοτομίας στον δημόσιο τομέα, ένα δήθεν σύστημα καινοτομίας χωρίς προσδιορισμό όρων, προϋποθέσεων, κριτηρίων αλλά και στόχων. Είναι μια συγκεχυμένη παράθεση διατάξεων γεμάτες τίτλους χωρίς ορισμένο περιεχόμενο και με ρυθμίσεις αοριστολογίας. Όλα τα θέματα ουσίας παραπέμπονται σε επτά κοινές υπουργικές αποφάσεις και ένα προεδρικό διάταγμα. Πρόκειται για ένα ασαφές πρόπλασμα νομοθέτησης μόνο και μόνο για να εμφανίσετε επικοινωνιακά ότι το δημόσιο εκσυγχρονίζεται.

Καμμία έστω αρχική νομοθετική πρόβλεψη για έλεγχο και αποκλεισμό καινοτομιών, εάν αυτές αντιβαίνουν το Σύνταγμα, τους νόμους και τις αρχές της διοικητικής επιστήμης, δεν υπάρχει ούτε και καινοτομίες που εισάγουν σύστημα δυσλειτουργικό ή λιγότερο αποτελεσματικό από το προϋπάρχον. Δεν υπάρχει κανένας κανόνας συνεκτίμησης του κόστους σε σχέση με το επιδιωκόμενο αποτέλεσμα, ούτε καν για τα εχέγγυα απόδοσης του νέου συστήματος. Απλώς παίρνετε το υπάρχον Τμήμα Καινοτομίας και Βέλτιστων Πρακτικών και το αναβαθμίζετε σε Διεύθυνση Καινοτομίας με τρία τμήματα. Σήμερα σε αυτό εργάζονται μόλις τρία άτομα μαζί με τον τμηματάρχη. Δεν υπάρχει καμμία πρόβλεψη για τις ανάγκες προσωπικού και τον τρόπο στελέχωσής του.

Και τι ακόμα προβλέπεται στο άρθρο 5 παράγραφος 6; Ότι για την ετήσια στοχοθεσία η υποβολή προτάσεων καινοτομίας ορίζεται ως υποχρεωτικός στόχος για κάθε προϊστάμενο. Δηλαδή οι προϊστάμενοι κάθε τμήματος του δημοσίου θα πρέπει κάθε χρόνο να εφευρίσκουν προτάσεις καινοτομίας για την οργανική τους μονάδα. Καθόλου πραγματιστικό, αλλά πολύ ενδιαφέρον. Η καινοτομία είναι πλέον ένας αυτοσκοπός. Δηλαδή κάθε χρόνο θα φτάνουν στη Διεύθυνση Καινοτομίας προτάσεις από όλα τα υπηρεσιακά τμήματα του δημοσίου και για όλα τα δικά τους τόσο διαφορετικά και ποικίλα αντικείμενα. Η λειτουργικότητα και αποτελεσματικότητα ενός τέτοιου συστήματος επαφίεται, κύριοι συνάδελφοι, αποκλειστικά στις υπεράνθρωπες προσπάθειες και στις υπεράνθρωπες ιδιότητες και δυνατότητες των υπαλλήλων της Διεύθυνσης Καινοτομίας. Και επειδή δεν θα βρείτε υπερανθρώπους, προδιαγράφετε την αποτυχία της μεταρρύθμισης ή έστω τη δραματική και άναρχη υπολειτουργία της σε μια εικονική και προσχηματική υπηρεσιακή διαδικασία. Το μόνο κυβερνητικό κριτήριο και κίνητρο είναι η επικοινωνία, η βιτρίνα, και όχι η ουσία.

Και κάτι ακόμα: αφού στο νομοσχέδιο δεν υπάρχει καμμία σχετική παράμετρος, μένει να δει ελληνικός λαός πόσο θα του κοστίσει αυτή η κούφια μεταρρύθμιση και ειδικά η ανάπτυξη του πληροφοριακού συστήματος με τον βαρύγδουπο τίτλο: «Κεντρικό σύστημα διαχείρισης γνώσης και ανοικτής καινοτομίας δημόσιου τομέα». Και σε ποιους θα καταλήξει χρηματοδότησή του; Αυτό είναι μια ερώτηση που πρέπει να απαντηθεί.

Πολλή συζήτηση έχει γίνει επίσης και για το άρθρο 21 και σωστά, γιατί είναι πάρα πολύ σημαντικό. Έρχεται ο νόμος, αναγκαστικά, να λύσει ένα πραγματικό πρόβλημα. Πρόκειται για έναν αποτυχημένο γραπτό διαγωνισμό του ΑΣΕΠ το 2022 για οχτακόσιες είκοσι δύο θέσεις στην ΑΑΔΕ. Συμμετείχαν εντεκάμισι χιλιάδες περίπου υποψήφιοι και οι επιτυχόντες ήταν μόλις διακόσιοι σαράντα. Προφανώς υπήρχε εντελώς λανθασμένη υπερεκτίμηση ως προς την απαιτούμενη δυσκολία του διαγωνισμού. Όπως είπε και ο διοικητής της ΑΑΔΕ: «Έχουμε να κάνουμε με μια αστοχία του ίδιου του διαγωνισμού και όχι της ποιότητας των υποψηφίων. Δεν μπορεί να θεωρούμε ότι το 2% μόνο των υποψηφίων είναι κατάλληλοι και το υπόλοιπο 98% δεν είναι κατάλληλο». Η λύση που φέρνετε σήμερα εδώ είναι η πλήρωση των κενών θέσεων με τη μείωση της βάσης που προέβλεπε η προκήρυξη του ΑΣΕΠ, τον ορισμό άλλης βάσης δηλαδή με νόμο.

Κατ’ αρχάς θεωρούμε ότι η ρύθμιση αυτή είναι αντισυνταγματική ιδίως με βάση το άρθρο 103 και θα εκπέσει στα δικαστήρια. Σε κάθε περίπτωση όμως δεν θεωρούμε σωστό να ανοίξει μια τέτοια πρακτική κυβερνητικής επέμβασης εκ των υστέρων με νομοθέτηση που τροποποιεί όρους, προϋποθέσεις και αποτελέσματα διαγωνισμών. Δεν υπάρχει περίπτωση να έχετε πλήρη, εύλογη και νόμιμη δικαιολόγηση για τον αυθαίρετο ορισμό νέας βάσης σε έναν διαγωνισμό που ήδη έχει γίνει και έχουν ήδη βγει τα αποτελέσματα. Ακόμα περισσότερο δεν είναι δυνατόν να πείσετε για το αδιάβλητο αυτού του ορισμού και αυτό είναι ένα μεγάλο πλήγμα για μια διαγωνιστική διαδικασία αυτού του επιπέδου.

Ο κόσμος που ενδιαφέρεται, κύριε Υπουργέ, ζητά να διευκρινίσετε τι εννοείτε μέσο όρο 50%. Μέσο όρο τριών μαθημάτων χωρίς τους συντελεστές βαρύτητας ή με αυτούς;

Εν πάση περιπτώσει άλλα είχαν προβλεφθεί στην προκήρυξη και άλλα λέει τώρα ο νόμος και μάλιστα αφού έχουν δημοσιευθεί οι πίνακες και έχουν γίνει γνωστοί οι επιτυχόντες. Είναι μάλλον αδύνατο να πείσετε ότι η διαφοροποίηση των βάσεων κατά περίπτωση δεν υποκρύπτει φωτογραφική πρόθεση. Κανείς, κυρίες και κύριοι συνάδελφοι, δεν πρέπει να συμφωνήσει να ανοίξουμε αυτόν τον ασκό του Αιόλου για τους διαγωνισμούς του ΑΣΕΠ. Είναι θέμα αρχής επίσης, κύριε Υπουργέ.

Επομένως ποιες είναι οι εναλλακτικές; Η μία πρώτη λύση θα ήταν η πρόσληψη των επιτυχόντων και η επανάληψη του διαγωνισμού για την κάλυψη των υπολοίπων θέσεων. Αυτή η μέθοδος όμως θα ήταν και χρονοβόρα και κοστοβόρα, αλλά όχι μόνο αυτό, θα ήταν και άδικη για όσους συμμετείχαν και έφεραν ένα μη ικανοποιητικό αποτελέσματα μόνο και μόνο εξαιτίας της εξωπραγματικής απαιτητικότητας των θεμάτων. Η μόνη αξιοπρεπής λύση είναι να γίνει η επιλογή με βάση τη φθίνουσα σειρά κατάταξης του γενικού μέσου όρου μέχρι την κάλυψη των θέσεων και βέβαια με πίνακα επιλαχόντων, όπως προβλέπεται και όπως πάντα γίνεται. Ίσως έχει και αυτή η λύση προβληματικές πτυχές, αλλά είναι πολύ λιγότερες από τις άλλες και είναι σίγουρα, κατά την άποψή μας, η πιο δίκαιη.

Υπάρχει και άλλη μια παράμετρος εδώ με βάση το νομοκανονιστικό πλαίσιο. Εάν κάποιοι από τους προσλαμβανόμενους δεν έχουν γνωστική πληρότητα σε κάποιο αντικείμενο, μπορεί και πρέπει να οργανωθούν άμεσα ειδικά σεμινάρια στο Ινστιτούτο Επιμόρφωσης και στη συνέχεια ο νόμος προβλέπει και τη δοκιμαστική διαδικασία. Η ΑΔΑΕ θα έχει και τον χρόνο, αλλά και τη δυνατότητα να κρίνει ποιοι από αυτούς μπορούν να παραμείνουν στην υπηρεσία και μετά από αυτή την περίοδο.

Επικίνδυνο είναι και το άρθρο 23. Προβλέπεται ότι οι αποσπάσεις των υπαλλήλων σε θέσεις επιθεωρητών ελεγκτών της Εθνικής Αρχής Διαφάνειας θα ανανεώνονται μόνο με απόφαση του διοικητή της κατά παρέκκλιση κάθε γενικής ή ειδικής διάταξης. Καταστρατηγείται και παρακάμπτεται όλο το ισχύον θεσμικό πλαίσιο που απαιτεί αποφάσεις του φορέα προέλευσης, και των υπηρεσιακών συμβουλίων, αλλά και της διοίκησής του.

Στο άρθρο 28 για τη διάρκεια προσλήψεων ατόμων κατηγορίας πανεπιστημιακής ή τεχνικής εκπαίδευσης με συμβάσεις ιδιωτικού δικαίου ορισμένου χρόνου της ΕΕΤΑΑ υπάρχει πρόβλημα νομιμότητας. Οι συμβάσεις αυτές των πενήντα μηχανικών στην ΕΕΤΑΑ είχαν διετή διάρκεια αντί για τη μέγιστη από το νόμο προβλεπόμενη των οκτώ μηνών. Τώρα τις παρατείνετε για δύο ακόμα χρόνια αντί να προσληφθεί κανονικά μόνιμο προσωπικό για την κάλυψη των υπαρκτών αναγκών. Παρατείνετε δηλαδή εδώ το έκτακτο και την παρέκκλιση από το νόμο.

Στο άρθρο 29 απλώς συνεχίζετε τον δρόμο της κυβερνητικής ιδεοληψίας. Επεκτείνεται η δυνατότητα του Υπουργού να προσφύγει κατά απόφασης για απεργία ακόμη και στις περιπτώσεις που έχει ήδη εκχωρήσει τις αντίστοιχες αρμοδιότητες σε ΟΤΑ ή σε άλλα νομικά πρόσωπα δημοσίου δικαίου ακόμη και με μεταφορά προς αυτούς των εξ αντικειμένου αρμόδιων υπάλληλων. Θα μου επιτρέψετε να πω ότι πρόκειται για εκδικητική ρύθμιση. Έρχεται σαν απάντηση στην τελεσίδικη δικαστική ήττα των Υπουργείων απέναντι στην απεργία που κήρυξαν οι τρεις ομοσπονδίες για τα προβλήματα λειτουργίας των υπηρεσιών δόμησης στους δήμους. Συνεχίζετε δηλαδή τον αμείλικτο πόλεμο κατά του δικαιώματος στην απεργία. Δεν σας φτάνει που έχετε ένα πλαίσιο με βάση το οποίο το 98% των απεργιών κρίνονται από τα δικαστήρια παράνομες και καταχρηστικές.

Στο άρθρο 31 αποδίδεται αποκλειστικά στον Υπουργό η έκδοση πράξεων ηθικής αμοιβής και χωρίς πλέον να απαιτείται προηγούμενη γνωμοδότηση υπηρεσιακού συμβουλίου. Είναι μία απαράδεκτη ρύθμιση-ενίσχυση των πελατειακών σχέσεων πέρα και πάνω από τις υπηρεσίες. Οι ηθικές αμοιβές, οι έπαινοι, όπως λειτουργούν, δημιουργούν πολλές συγκρούσεις και προβλήματα στις υπηρεσίες ιδίως επειδή ο έπαινος έχει καθοριστική σημασία για την επιλογή για κάποια θέση. Δυστυχώς, συχνά αυτή η μέθοδος χρησιμοποιείται καταχρηστικά σαν επιταχυντής σταδιοδρομίας.

Το είπα και στην επιτροπή, κύριε Υπουργέ, και θα το επαναλάβω, θα πρέπει να επαναφέρουμε την πραγματική λειτουργία των επαίνων. Είναι ηθικές αμοιβές αναγνώρισης υπηρεσιακής προσφοράς. Δεν πρέπει από αυτές να απορρέουν άλλα οφέλη, που φαλκιδεύουν τις διαδικασίες κρίσεων και επιλογών σε βάρος της υπηρεσίας.

Με το άρθρο 41 για την απευθείας ανάθεση συμβάσεων έργων, μελετών, προμηθειών και παροχής υπηρεσιών αφαιρείται κάθε εμπλοκή αρμοδιότητας και απόφασης από το δημοτικό συμβούλιο και μεταφέρονται όλα στον δήμαρχο. Από την αρχή δηλαδή μέχρι το τέλος ενός ανθρώπου απόφαση και εξουσία. Εξοβελίζεται από τις διαδικασίες αυτές το δημοτικό συμβούλιο, το αντιπροσωπευτικό αυτοδιοικητικό όργανο, αποκλείετε δηλαδή τον δημοκρατικό έλεγχο. Αν δεν είναι απευθείας, τα αναθέτετε στην οικονομική επιτροπή, θεσμό ελεγχόμενο πάλι από τον δήμαρχο, τον οποίο κατασκευάσατε για να ακυρώσετε τη δημοκρατική λειτουργία των δήμων. Μιλάμε για προβλέψεις που χωρίς αμφιβολία θα ενισχύσουν τη διαπλοκή, τις ανεξέλεγκτες πελατειακές πρακτικές και εντέλει θα ενισχύσουν τη διαφθορά.

Απαράδεκτη είναι και η διάταξη της παραγράφου 11 για την εκχώρηση των εσόδων από τα ανταποδοτικά τέλη προς τους ιδιώτες εργολάβους και αντισυμβαλλόμενους κάθε είδους συμβάσης. Αναβαθμίζετε έναν μηχανισμό που φέρνει υπερκοστολογήσεις, εργασιακό μεσαίωνα και λεόντειες συμβάσεις υπέρ των ιδιωτών. Δεν εξυπηρετείται εδώ το δημόσιο συμφέρον, με όλες τις αρνητικές συνέπειες σε βάρος των ΟΤΑ και των πολιτών.

Με το άρθρο 51 για τη σύσταση των διοικητικών συμβουλίων των νοσοκομείων συμμεριζόμαστε το απόλυτο δίκαιο και εύλογο αίτημα να προβλέπεται διακριτά η συμμετοχή εκπροσώπου του νοσηλευτικού προσωπικού του νοσοκομείου.

Για το άρθρο 52, για τα πρόστιμα της λιμενικής αρχής σε βάρος των δήμων και της ΕΤΑΔ, η εμπειρία έδειξε ότι οι προϋποθέσεις του π.δ.71/2020 για τη λειτουργία ναυαγοσωστικών σταθμών στις παραλίες είναι εξεζητημένες και πολύ δύσκολο να καλυφθούν. Μόνο δύο ή τρεις εταιρείες είχαν τέτοια δυνατότητα και αυτές μετά τη θέση σε ισχύ του προεδρικού διατάγματος αύξησαν τις τιμές σε επίπεδα που ήταν αδύνατον να καλύψουν οι δήμοι. Το αποτέλεσμα είναι ένας καταιγισμός προστίμων. Και δεν επεμβαίνετε καθόλου βέβαια και σε αυτό το βασικό πρόβλημα, την εφαρμογή του προεδρικού διατάγματος. Χρειάζεται, λοιπόν, αναμόρφωση του πλαισίου και οικονομική ενίσχυση των δήμων, για να αποκατασταθεί μια στοιχειώδης ισορροπία.

Με το άρθρο 54 παρατείνεται πάλι το πρόγραμμα «ΘΗΣΕΑΣ», συνεχείς παρατάσεις επί είκοσι σχεδόν χρόνια χωρίς κανένα αποτέλεσμα. Χρειάζονται σύγχρονα εργαλεία που να ανταποκρίνονται στις σημερινές ανάγκες.

Σοβαρό πρόβλημα υπάρχει και στο άρθρο 55 για τις εισφορές των ΟΤΑ στους φορείς διαχείρισης στερεών αποβλήτων. Δεν προβλέπεται κανένας μηχανισμός ελέγχου της εκτέλεσης του έργου όταν υπάρχουν συμπράξεις, τα γνωστά μας ΣΔΙΤ, έτσι οι δημότες χρηματοδοτούν τις ιδιωτικές εταιρείες χωρίς καμμία εγγύηση για τις παρεχόμενες υπηρεσίες.

Κλείνουμε με το κεφάλαιο Γ΄, τις νέες ρυθμίσεις για την ευζωία των ζώων συντροφιάς. Εδώ πρόκειται για έναν τομέα χαρακτηριστικής κυβερνητικής αποτυχίας. Μεταφέρατε την αρμοδιότητα από το Υπουργείο Αγροτικής Ανάπτυξης και Τροφίμων στο Εσωτερικών, που δεν είχε καμμία προηγούμενη επαφή, γνώση και τεχνογνωσία για το αντικείμενο και αυτό αποδείχθηκε λάθος. Όλη η εργασία του προηγούμενου Υπουργείου, ακόμα και το Εθνικό Μητρώο Ζώων Συντροφιάς, πήγε κατευθείαν στον κάδο απορριμμάτων και το Υπουργείο ξεκίνησε πάλι από το μηδέν, από το μηδέν και για το μητρώο. Από τότε νομοθετείτε προθεσμίες εξαρχής καταδικασμένες που παρατείνονται διαρκώς και η ολοκλήρωση είναι ακόμα πολύ μακριά και εν τω μεταξύ η κατάσταση διαρκώς επιδεινώνεται. Δυόμισι χρόνια μετά ο ν.4830/2021 για τα ζώα συντροφιάς παραμένει στα περισσότερα κρίσιμα σημεία ουσιαστικά ανεφάρμοστος. Σε πολλά απαιτεί και θα απαιτεί διαρκώς διορθώσεις, αφού ήταν μία ατελής νομοθέτηση με πολλές εσφαλμένες διατάξεις.

Στο άρθρο 69 τροποποιείται και το καθεστώς της Ειδικής Επιτροπής Παρακολούθησης, μια συμβουλευτική επιτροπή με τυπική γραφειοκρατική συγκρότηση με έναν μόνο κτηνίατρο και χωρίς κανένα άλλο μέλος από την εξειδικευμένη επιστημονική κοινότητα και βέβαια προβλέπεται και ένα πρόσωπο εγνωσμένου κύρους που το επιλέγει ο Υπουργός. Είναι κλασική περίπτωση να έχουμε τον άνθρωπό μας, να κάνουμε και μια χάρη, να μας τη χρωστάνε κιόλας. Δηλαδή βαρύς αναχρονισμός από Υπουργούς που νομοθετούν για καινοτομία στη δημόσια διοίκηση.

Αφαιρέστε, κύριε Υπουργέ, αυτή την πρόβλεψη και βάλτε έναν εκπρόσωπο της φιλοζωικής κοινότητας ή έναν ακόμα από την επιστημονική κοινότητα.

Ήταν αδύνατον, λοιπόν, κύριε Πρόεδρε, μέσα σε αυτόν τον διαθέσιμο χρόνο που έχουμε να αναφερθούμε σε όλες τις διατάξεις. Όπως είπαμε και στην επιτροπή, υπάρχουν συγκεκριμένες διατάξεις που θα υπερψηφίσουμε, αλλά επί της αρχής και στο σύνολό του καταψηφίζουμε.

Σας ευχαριστώ πολύ και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκαν οι γενικές και ειδικές εισηγήσεις. Μπαίνουμε στον κατάλογο. Ενημερωτικά σας λέω ότι έχετε εγγραφεί δεκατέσσερις συνάδελφοι. Χοντρικά γύρω στις 17.00΄ το απόγευμα θα έχουμε τελειώσει.

Καλείται στο Βήμα η πρώτη του καταλόγου, η συνάδελφος κ. Παρασκευή Βρυζίδου.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η αυτοδιοίκηση είναι ο φορέας εκείνος ο οποίος εξυπηρετεί τον πολίτη, είναι ο ίδιος ο πολίτης στην καθημερινότητά του. Οι δημόσιες υπηρεσίες είναι αυτές που λειτουργούν το κράτος και μέσα από αυτό μπορεί ο καθένας από εμάς να προχωρήσει στα επαγγελματικά του ζητήματα, στα θέματα της οικογένειας του, στην καθημερινότητά του. Επομένως πρέπει να υπάρχει τέτοιος μηχανισμός, τέτοιος εκσυγχρονισμός και τέτοιες παρεμβάσεις, ώστε να υπάρχει νομοθετική επάρκεια για να μπορούν να επιλύονται όλα αυτά τα ζητήματα με τον καλύτερο δυνατό τρόπο.

Όμως όταν λέμε ότι θέλουμε να οργανώσουμε σωστά, εμπιστευόμαστε το δημόσιο, θα πρέπει αυτό με κάποιες διαδικασίες να το αποδεικνύουμε εμπράκτως. Οι δημόσιοι υπάλληλοι παρέχουν σταθερά υπηρεσίες υψηλών προδιαγραφών. Κάποιοι από αυτούς μέσα από την πορεία τους μπορούν να βρουν μεθοδολογίες καλύτερα από κάποιους άλλους από εμάς, που θα μπορέσουν να πάνε μπροστά πολλές σημαντικές δράσεις. Αυτές, λοιπόν, οι δικές τους καινοτόμες εργασίες θα πρέπει να μπορούν να αξιολογούνται και να αξιοποιούνται καθώς επίσης και οι ίδιοι τους να επιβραβεύονται για την ενασχόληση τους και για αυτή τους την πρόταση. Αυτό, λοιπόν, φέρνει το νομοσχέδιο, δίνοντας τη δυνατότητα στους δημοσίους υπαλλήλους και στο δημόσιο να κάνει βήματα μπροστά. Προδιαγράφεται με συγκεκριμένες γραμμές, έχει όμως πάρα πολύ μεγάλο βάθος και, πιστέψτε με, οι άνθρωποι που ενδιαφέρονται και περιμένουν αυτή τη δικαίωση ή θέλουν να καταθέσουν τις προτάσεις τους είναι ιδιαίτερα ικανοποιημένοι και τα θετικά αποτελέσματα θα τα δούμε άμεσα.

Επίσης οι υπάλληλοι οι οποίοι εργάζονται είτε με διάφορες συμβάσεις προσωρινές είτε για πολλά χρόνια με επαναλαμβανόμενες συμβάσεις, αλλά πάντοτε με την ανασφάλεια του μέλλοντος, πρέπει με κάποιον τρόπο να μπορούν να παραμείνουν στην εργασία τους. Κατά καιρούς τοποθετήσεις από όλα τα κόμματα δείχνουν μια ευαισθησία στον τομέα αυτόν, όμως δεν έχουν γίνει βήματα σε κορυφαία θέματα, όπως είναι οι εργαζόμενοι στο «Βοήθεια στο Σπίτι», που πάνω από δέκα οκτώ χρόνια είναι σε επαναλαμβανόμενες συμβάσεις.

Ο Πρωθυπουργός πιστεύει ότι οι υπάλληλοι πρέπει να βρίσκουν τη διαδρομή τους, θα πρέπει να είναι ασφαλείς και όχι να βρίσκονται σε μία συνεχή ομηρία. Η ηγεσία του συγκεκριμένου Υπουργείου έκανε πράξη και το πρόγραμμα «Βοήθεια στο Σπίτι», δίνοντας τη δυνατότητα στο σύνολο των εργαζομένων, αξιοποιώντας την ειδική τους εμπειρία, μέσα από διαγωνισμό να γίνουν μόνιμοι. Βέβαια υπήρξε πρόβλημα στο Συμβούλιο Επικρατείας μετά από ένσταση και κατοχυρώθηκαν με δεύτερη νομοθετική ρύθμιση, δίνοντας την ευκαιρία να καταλάβουν τις θέσεις όλοι αυτοί οι εργαζόμενοι με προσωποπαγείς θέσεις. Υπήρξαν ωστόσο εκατόν εξήντα τέσσερις εργαζόμενοι που δεν μπόρεσαν να ενταχθούν ούτε στη δεύτερη αυτή διαδικασία. Δεν μένουν εκτός, αλλά υπάρχει πρόβλεψη να συνεχίσουν με τον τρόπο που ήταν να εργάζονται έτσι ώστε να μην υπάρχει ούτε ένας εργαζόμενος που θα βρεθεί εκτός αυτών των διαδικασιών.

Επίσης έχουμε και τον διαγωνισμό της ΑΑΔΕ. Είναι ένας σημαντικός διαγωνισμός με εξειδικευμένες γνώσεις όπου συμμετείχαν πάρα πολλοί υποψήφιοι. Υπήρξε βαθμολογία τέτοια που δεν τους επέτρεπε βάσει του νόμου να προσληφθούν στις οκτακόσιες και πλέον θέσεις που έχει ανάγκη η ΑΑΔΕ. Και πάλι ερχόμαστε με νομοθετική ρύθμιση, εξετάζοντας όλα τα δεδομένα, να μπορεί να γίνει αυτή η πρόσληψη έχοντας μέσο όρο στα μαθήματα 50%. Είναι ένα γενναίο βήμα, το οποίο δίνει τη δυνατότητα να αξιοποιηθεί αυτή η διαδικασία και βέβαια να έχουμε εργαζόμενους στις θέσεις εκεί που τους έχουμε ανάγκη.

Τώρα θέλω να αναφερθώ στο ευαίσθητο θέμα των ατόμων με αναπηρία. Έχουν γίνει πάρα πολλά βήματα και πολλές νομοθετικές ρυθμίσεις και από άλλα υπουργεία. Νομίζω πως είναι πλέον φανερό ότι το ενδιαφέρον του Πρωθυπουργού και των αρμόδιων Υπουργείων και όλων ημών είναι συγκεκριμένο. Πιστεύουμε ότι τα άτομα με αναπηρία θέλουν συγκεκριμένες διευκολύνσεις σε κάποιους τομείς, αλλά από την άλλη πρέπει να αναγνωρίζουμε τις γνώσεις τους, τις ικανότητές τους. Όταν έχουν μία θέση εργασίας δεν την έχουν απλώς γιατί τους δίνεται μία παροχή. Την έχουν γιατί τη δικαιούνται και μπορούν να προσφέρουν πάρα πολύ καλά, με τον καλύτερο δυνατό τρόπο, αρκεί να ξέρουμε εκεί που χρειάζεται να παρέμβουμε και να στηρίζουμε για να συνεχίσουν την εργασία τους.

Έτσι, λοιπόν, μετά από πολλά νομοθετήματα τα οποία έδωσαν την ευκαιρία το σύνολο των παιδιών να πάνε στα ΚΔΑΠ ΑΜΕΑ επιχορηγούμενα και μια σειρά άλλων νομών που ήταν καθαρά προς αυτή την κατεύθυνση έχουμε και σε αυτό το νομοσχέδιο μία σημαντική ρύθμιση, η οποία προβλέπει στα άτομα με αναπηρία που εργάζονται στο δημόσιο να έχουν προσωπικό βοηθό, τον άνθρωπο εκείνο, ο οποίος θα πληρώνεται από το Υπουργείο, και θα μπορεί να τους διευκολύνει σε κάποιες επιμέρους διαδικασίες που ενδεχομένως έχουν προβλήματα, για να μπορούν απρόσκοπτα και χωρίς δυσκολίες να παρέχουν τις υπηρεσίες τους σε όλους τους υπόλοιπους τομείς που μπορούν και έχουν τη δυνατότητα και έχουν την ικανότητα.

Και βέβαια έχουμε και μια άλλη ρύθμιση για γονείς οι οποίοι έχουν χάσει το παιδί τους να μπορούν για είκοσι ημέρες να απέχουν από την υπηρεσία τους και να πληρώνονται. Νομίζω ότι δεν χρειάζεται περαιτέρω ανάλυση. Κατανοούμε ότι είναι ένα κορυφαίο θέμα ευαισθησίας, είναι αναγκαίο να γίνει και ορθώς μπαίνει μέσα στο νομοσχέδιο.

Τέλος, θέλω να αναφερθώ στην αυτοδιοίκηση και μάλιστα με αφορμή τις ρυθμίσεις που έρχονται τώρα του πρώτου και του δεύτερου βαθμού να πω γενικότερα ότι το Υπουργείο έχει ακουμπήσει επάνω στις δυσκολίες της Αυτοδιοίκησης όχι απλώς εξετάζοντας τα ζητήματα, αλλά μπαίνοντας σε βάθος και κατανοώντας τι είναι αυτό που προβληματίζει. Γιατί η αυτοδιοίκηση του πρώτου βαθμού έχει δεκάδες προβλήματα, αλλά μερικές φορές δυσκολεύεται και λόγω νόμων να τα υλοποιήσει ή πολλές φορές βρίσκεται σε αδιέξοδο.

Πρέπει να επαινέσουμε τη μέχρι τώρα πορεία όχι μόνο τις νομοθετικές ρυθμίσεις σε αυτό το νομοσχέδιο, τις οποίες θα αναλύσω σε λίγο, αλλά και όλα όσα έχουν γίνει μέχρι σήμερα. Γιατί βέβαια υπήρξαν γενναίες χρηματοδοτήσεις όλο αυτό το διάστημα. Θεώρησε και η Κυβέρνηση και το αρμόδιο Υπουργείο ότι αυτές μπορούν να φτάσουν στον πολίτη μέσα από την αυτοδιοίκηση. Υπήρξαν ρυθμίσεις στη διαδικασία λειτουργίας των δημοτικών συμβουλίων και των επιτροπών διότι με το σύστημα το οποίο επικρατούσε δεν μπορούσαν να παρθούν αποφάσεις. Βέβαια η αυτοδιοίκηση δεν είναι ένας χώρος για να εκφράσεις τις πολιτικές απόψεις. Είναι χώρος δράσης και μάλιστα άμεσης και αποτελεσματικότητας, διότι θα πρέπει όχι μόνο να λύσεις τα προβλήματα των πολιτών, αλλά να τους προστατέψεις και από δύσκολες καταστάσεις, να προστατεύσεις τον τόπο τους, την ανθρώπινη ζωή από πυρκαγιές, από πλημμύρες, από δύσκολες και δυσμενείς καταστάσεις. Γι’ αυτό, λοιπόν, χρειάζεται να έχει πλειοψηφία το δημοτικό συμβούλιο, να μπορεί να παίρνει αποφάσεις και να τις υλοποιεί.

Έρχομαι στις δικές μας εδώ ρυθμίσεις που έχει το νομοσχέδιο. Θέλω να αναφερθώ στη διαγραφή των χρεών τα οποία δεν βεβαιώθηκαν για πέντε χρόνια. Είναι μια διαδικασία η οποία κάτω από συγκεκριμένες διαδικασίες τραβούσε σε βάθος χρόνου. Δεν υπήρξε η δυνατότητα πληρωμής των οφειλετών για ποικίλους λόγους. Ενδεχομένως δεν υπήρχε και από τους δήμους η δυνατότητα να βεβαιωθούν είτε γιατί ήταν πάρα πολλοί είτε γιατί υπήρχαν άλλες δυσκολίες. Τώρα καθαρίζει το τοπίο από αυτή τη διαδικασία, για να μπορούν απρόσκοπτα να προχωρούν και να εργάζονται.

Και τώρα πάμε στη διαδικασία των ΔΕΥΑ, οι οποίες είναι επιχειρήσεις των δήμων που παρέχουν σημαντικό έργο. Έχουν να κάνουν με το μεγαλύτερο αγαθό, το νερό, που πρέπει να φτάσει και στις πιο απομακρυσμένες γειτονιές της κάθε πόλης, του κάθε δήμου, να πάει σε κτηνοτροφικές μονάδες. Είναι το μεγάλο αγαθό από το οποίο εξαρτάται η ζωή και η ανάπτυξη ενός τόπου. Επίσης, έχει να κάνει με τη διαχείριση των λυμάτων σε πολλές περιοχές, έχει να κάνει με το περιβάλλον, με την προστασία των θαλασσών και των λιμνών.

Αυτές, λοιπόν, οι επιχειρήσεις κάτω από ορισμένες συνθήκες πολλές φορές χρειάστηκε να πάρουν δάνεια, χρειάστηκε να προχωρήσουν σε διαδικασίες άμεσες, γιατί έπρεπε να φροντίσουν τον τόπο τους, με αποτέλεσμα να ξοδέψουν σημαντικά χρήματα που δεν μπόρεσαν να αποδώσουν είτε σε δάνεια είτε σε οφειλέτες και υπάρχουν δικαστικές αποφάσεις οι οποίες έχουν τελεσιδικήσει και ζητούν να πάρουν αυτά τα χρήματα από τις ΔΕΥΑ. Γίνεται, λοιπόν, αυτή η ρύθμιση και το κράτος αναλαμβάνει να χρηματοδοτήσει αυτές τις οφειλές, προκειμένου να βγουν από το αδιέξοδο, μέχρι ενός συγκεκριμένου ποσού.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Εγώ νομίζω ότι αυτή είναι μία γενναία παροχή προς την αυτοδιοίκηση, δηλαδή απέναντι στον πολίτη. Είναι κάτι που επί σειρά ετών δυσκόλευε και προβλημάτιζε τις αυτοδιοικήσεις και έρχεται και γίνεται σήμερα με αυτή εδώ την Κυβέρνηση επιβεβαιώνοντας για άλλη μια φορά ότι είναι δίπλα στον πολίτη, ότι είναι δίπλα στην περιφέρεια, είναι δίπλα στις τοπικές κοινωνίες και βέβαια δίπλα στην Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει εκ μέρους του Κινήματος Αλλαγής ο κ. Καμίνης για επτά λεπτά.

**ΓΕΩΡΓΙΟΣ ΚΑΜΙΝΗΣ:** Κυρία Πρόεδρε, κυρίες και κύριοι συνάδελφοι, περιμένουμε όλοι εναγωνίως να ακούσουμε ποια μέρα θα διεξαχθούν οι εκλογές. Αυτή η ιστορία με την κολοκυθιά δεν είναι μόνο κουραστική, είναι και εντελώς αντιθεσμική, γιατί έχουμε κατορθώσει τη συνταγματική εξαίρεση να την κάνουμε κανόνα. Όταν το Σύνταγμα προβλέπει μία τετραετή θητεία της Βουλής, το προβλέπει αυτό για λόγους ασφάλειας, για λόγους προβλεψιμότητας. Πρέπει οι οικονομικοί παράγοντες να μπορούν να κάνουν το προγραμματισμό τους σε αυτή την κοινωνία, αλλά πρέπει και η δημόσια διοίκηση και αυτή με τη σειρά της να κάνει το πρόγραμμά της. Εμείς, λοιπόν, την εξαίρεση την κάναμε κανόνα, την εξαίρεση που λέει ότι μπορεί να διαλυθεί πρόωρα η Βουλή, όταν ανακύψει εθνικό θέμα εξαιρετικής σημασίας. Και ακούμε τον Πρωθυπουργό να μας λέει πως όπου να ΄ναι θα διαλυθεί η Βουλή. Το εθνικό θέμα ποιο είναι; Υπάρχει εθνικό θέμα; Προφανώς και δεν υπάρχει. Ως συνήθως, θα εφευρεθεί εκ των υστέρων. Γιατί το λέω αυτό; Από μία προσωπική, αν θέλετε, ιδιοτροπία. Εμένα αυτή η κατάσταση με ενοχλεί.

Εισέρχομαι τώρα στο νομοσχέδιο το ερανιστικό, όπως το αποκάλεσε η ίδια η Κυβέρνηση.

Το Μέρος Α΄, που αφορά την καινοτομία στον δημόσιο τομέα, είναι φυσικά ευπρόσδεκτο, αλλά τελικά μια προσεκτική ανάγνωση -ακόμα και επιφανειακή- του νομοσχεδίου αυτό που μας λέει είναι ότι η καινοτομία παραπέμπεται στις ελληνικές καλένδες. Για παράδειγμα, το άρθρο 12 μας λέει ότι η νευραλγική Διεύθυνση Καινοτομίας είναι εκείνη η οποία θα αξιολογεί τις προτάσεις καινοτομίας, θα τις εισηγείται στη συνέχεια στη Γενική Γραμματεία Ανθρώπινου Δυναμικού του δημόσιου τομέα, αλλά αυτή η διεύθυνση δεν υπάρχει και θα συσταθεί με προεδρικό διάταγμα. Μέχρι τότε η καινοτομία μπορεί να περιμένει.

Θα ήθελα, επίσης, να σταθώ στο άρθρο 53 που δίνει τη δυνατότητα στους δήμους να αδειοδοτούν κέντρα φιλοξενίας ανηλίκων. Είναι μια θετική διάταξη, αλλά έρχεται στην ουσία σε αντιπαράθεση με την προηγούμενη θέση της Κυβέρνησης, του Υπουργείου Μεταναστευτικής Πολιτικής, το οποίο ισχυριζόταν ότι η ίδρυση και λειτουργία δομών κάθε είδους γι’ αυτούς οι οποίοι ζητούν άσυλο δεν είναι τοπική υπόθεση. Με αυτήν τη διάταξη έρχεται και η δημιουργία δομής για αιτούντες άσυλο γίνεται τοπική υπόθεση και θα πρέπει να ξέρουμε αν αυτό δημιουργεί ένα προηγούμενο, αν αυτή η επιλογή του Υπουργείου Εσωτερικών ουσιαστικά ανοίγει τον δρόμο στους δήμους να δημιουργούν και άλλες δομές για αιτούντες άσυλο.

Στο άρθρο 21 αναφέρθηκε διεξοδικά η κ. Λιακούλη. Είπε ότι είναι κάτι το πρωτοφανές. Πραγματικά, το να βλέπουμε να παρεμβαίνει νομοθέτης και εκ των υστέρων να έρχεται να αλλάζει τους όρους ενός διαγωνισμού, όταν έχει διεξαχθεί ο διαγωνισμός, και αυτό μάλιστα να αφορά και ανεξάρτητες αρχές είναι κάτι που εγώ δεν ξέρω να έχει υπάρξει προηγούμενο.

Υπάρχει άλλο ένα θέμα που αφορά την τοπική αυτοδιοίκηση. Εμείς, όσοι θητεύσαμε στην τοπική αυτοδιοίκηση στα δύσκολα χρόνια των μνημονίων σε πάρα πολύ αντίξοες οικονομικές συνθήκες -και πολλοί παραλάβαμε δήμους καταχρεωμένους- ξέραμε ότι, για να συνάψουμε δάνειο από τράπεζα, θα έπρεπε να έχουμε μειώσει τόσο πολύ το δανεισμό, ούτως ώστε να μην υπερβαίνει -αν δεν κάνω λάθος- το 60% των εσόδων. Το κατορθώσαμε. Στην Αθήνα κατορθώσαμε να ρίξουμε κάτω από το 50% τον δανεισμό του δήμου, τον οποίον παραλάβαμε στα 220 εκατομμύρια, και κατορθώσαμε έτσι να πάρουμε ένα δάνειο από την Ευρωπαϊκή Τράπεζα Επενδύσεων, προκειμένου να προχωρήσουμε σε έργα στις γειτονιές της Αθήνας. Και χρειάστηκε να καταβάλουμε μεγάλο κόπο, γιατί έπρεπε να συγκεντρώσουμε τα δύο τρίτα του δημοτικού συμβουλίου, όχι των παρόντων, του συνολικού αριθμού του δημοτικού συμβουλίου. Κατορθώσαμε όμως και εκπονήσαμε ένα τέτοιο σχέδιο για τις γειτονιές, κυρίως σχέδια απαλλοτριώσεων, ούτως ώστε κατορθώσαμε να υπερψηφίσει ακόμη και το ΚΚΕ, του οποίου η ψήφος ήταν πάρα πολύ δύσκολο να επιτευχθεί στο Δήμο Αθηναίων. Υπερψηφίσαμε αυτό το πρόγραμμα. Όμως, δυστυχώς, είδα ότι μπήκε στο συρτάρι αυτό το πρόγραμμα των 50 εκατομμυρίων για έργα στις γειτονιές της Αθήνας, μετά από τόσο κόπο που καταβάλαμε για να το προετοιμάσουμε, να επιλέξουμε τα έργα, να πάρουμε το δάνειο, και βλέπουμε τελικά ότι η ανάσα που τόσο ανάγκη είχαν οι γειτονιές της Αθήνας τελικά παραπέμπεται κι αυτή στις ελληνικές καλένδες.

Με αυτές τις παρατηρήσεις και ειδικά με το θέμα της καινοτομίας, κύριοι συνάδελφοι, που παραπέμπεται στις ελληνικές καλένδες, θεωρώ απολύτως εύλογη την απόφαση της Κοινοβουλευτικής μας Ομάδας επί της αρχής να καταψηφίσουμε το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει η κ. Καφαντάρη εκ μέρους του ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κυρία Πρόεδρε.

Πριν ξεκινήσω την τοποθέτησή μου στο νομοσχέδιο, θα ήθελα να κάνω ένα σχόλιο. Επειδή άκουσα από εισηγητές της Αντιπολίτευσης κάποια ειρωνικά σχόλια για το «Δικαιοσύνη παντού», που αποτελεί κεντρικό σύνθημα του ΣΥΡΙΖΑ - Προοδευτική Συμμαχία σήμερα, θα ήθελα να πω ότι η πολιτική της Κυβέρνησης Μητσοτάκη δεν μπορεί να αλλοιώνει και τις λέξεις.

Η δικαιοσύνη πραγματικά είναι η εφαρμογή του δικαίου στην κοινωνική πλειοψηφία και αυτό το πράγμα εκπροσωπούμε εμείς ως ΣΥΡΙΖΑ - Προοδευτική Συμμαχία σήμερα, με όλα όσα γίνονται.

Το δεύτερο σχόλιο που θέλω να κάνω είναι το εξής: Δεν βλέπω εδώ τον λαλίστατο κ. Πέτσα, ο οποίος πάνω από δύο μήνες σε συναντήσεις οι οποίες έχουν γίνει και με Βουλευτές της Αντιπολίτευσης και με συλλόγους γονέων και της τοπικής κοινωνίας επίσημα δεσμεύτηκε να καταθέσει μία τροπολογία για το μείζον ζήτημα των σχολείων, του 9ου και του 14ου Δημοτικού στο Αιγάλεω, που συστεγάζονται και υπάρχει διαδικασία έξωσης. Είχε ουσιαστικά δεσμευτεί να καταθέσει τροπολογία για επίταξη. Όμως, τόσες συναντήσεις έχουν γίνει, τόσες υποσχέσεις υπάρχουν από τους Υπουργούς της Νέας Δημοκρατίας που ενδιαφέρονται για το κοινωνικό σύνολο και ακόμα δεν έχουμε δει κάτι τέτοιο.

Δεν ξέρω πόσο θα διαρκέσει η Βουλή, εάν θα έχουμε όντως εκλογική διαδικασία πολύ σύντομα, αλλά είναι μεγάλα τα προβλήματα της σχολικής στέγης γενικότερα στην Ελλάδα και συγκεκριμένα στο Δήμο Αιγάλεω, όπου είναι μεγάλη η κινητοποίηση της κοινωνίας, της πλειοψηφίας του Δημοτικού Συμβουλίου, του τοπικού δήμου, για να το πω έτσι, και όσες δράσεις και αν έχουν γίνει, δεν έχουν υλοποιηθεί. Αυτοί είναι οι άριστοι, αυτή είναι η Κυβέρνηση η οποία ενδιαφέρεται για την κοινωνία, είναι η Κυβέρνηση που λέει αλήθειες και ο καθένας ας βγάλει τα συμπεράσματά του.

Ακόμα και ένα άρθρο που υπάρχει μέσα στο νόμο δεν καλύπτει αυτή την υπόθεση. Εδώ και τώρα, λοιπόν, περιμένουμε από τον κ. Πέτσα να καταθέσει αυτό το οποίο υποσχέθηκε στην κοινωνία του Αιγάλεω και στην εκπαιδευτική κοινότητα.

Έρχομαι τώρα στο εν λόγω σχέδιο νόμου που ήρθε σε διαβούλευση με πενήντα πέντε άρθρα, αλλά εδώ κατατέθηκαν εβδομήντα πέντε. Παρά το βαρύγδουπο τίτλο του, το νομοσχέδιο «σκούπα» δεν φέρνει κάτι καινούργιο. Υπάρχουν κάποιες θετικές διατάξεις που χάνονται μέσα σε όλα, υπάρχουν ρυθμίσεις που ήδη υλοποιούνται, χωρίς όμως να διακρίνεται συνοχή μεταξύ τους. Προσπαθείτε να λύσετε υπάρχοντα προβλήματα με αποσπασματικό και αυταρχικό τρόπο και αφήνετε σοβαρά θέματα απείραχτα, όπως κάνατε τέσσερα χρόνια τώρα ως Κυβέρνηση και μάλιστα με ασαφή νομοθετήματα, πολλές φορές κακογραμμένα, χωρίς χρονοδιάγραμμα εφαρμογής, σε αναμονή επεξηγηματικών κανονιστικών πράξεων και κοινών υπουργικών αποφάσεων. Δεν παίρνετε υπ’ όψιν σας ούτε τη σχετική τεχνογνωσία που παράγουν οργανικές μονάδες του ΥΠΕΣ που έχουν συσταθεί και το υλικό στα ψηφιακά αποθετήρια της ελληνικής δημόσιας διοίκησης.

Επιλεκτικά θα αναφερθώ σε τρία άρθρα.

Άρθρο 48: Επιχορήγηση δήμων και ΔΕΥΑ, για την εξόφληση δικαστικών και συναφών υποχρεώσεων. Προβλέπεται η έκτακτη επιχορήγηση δήμων και ΔΕΥΑ μέχρι 50 εκατομμύρια συνολικά από το Ταμείο Παρακαταθηκών για εξόφληση απλήρωτων υποχρεώσεων από διαταγές πληρωμής και δικαστικές αποφάσεις. Η ρύθμιση αυτή δεν καλύπτει το υπερβάλλον κόστος ενέργειας αλλά μόνο δικαστικές αποφάσεις, που δεν αφορούν παρά μικρή μειοψηφία ΔΕΥΑ και πιθανόν πολύ παλιότερες οφειλές από τον Ιούνιο του 2021. Έχει, όμως, ήδη ψηφιστεί ρύθμιση για οικονομική τους στήριξη, με την οποία όμως δεν προσδιορίζεται το ύψος της επιχορήγησης, την ώρα που το υπερβάλλον ενεργειακό κόστος λόγω υπέρογκης αύξησης τιμολογίων ηλεκτρικής ενέργειας ξεπερνά τα 120 εκατομμύρια ευρώ, την ώρα που οι ΔΕΥΑ κινδυνεύουν να καταρρεύσουν, όταν η ένωση των ΔΕΥΑ στη διαβούλευση επισημαίνει ότι η προτεραιότητα θα πρέπει να δοθεί στην κάλυψη του ενεργειακού τους κόστους. Εσείς, όμως, δεν δεσμεύεστε για συγκεκριμένο ποσό καταβολής. Λέτε ότι θα επιχορηγήσετε, εφόσον υπάρξει οριστική διαταγή πληρωμής, χωρίς να καθορίζετε κάποιο κριτήριο. Γιατί, άραγε; Μήπως είναι και αυτό προεκλογικό; Άλλωστε, δήμαρχοι λένε ότι η οριστική διαταγή πληρωμής μπορεί να φτάσει ακόμα και τα τρία χρόνια.

Εμείς τί λέμε; Λέμε ότι η Κυβέρνηση Μητσοτάκη οφείλει να καλύψει την επιβάρυνση του ενεργειακού κόστους των ΔΕΥΑ και των δήμων από το Σεπτέμβρη του 2021 και μετά, κόστος που προκλήθηκε από τη ρήτρα Μητσοτάκη, την αισχροκέρδεια στην ενέργεια και την επικοινωνιακή δήθεν κατάργηση της ρήτρας αναπροσαρμογής, χωρίς χατίρια και ρουσφέτια. Η ρύθμιση δεν καλύπτει το υπερβάλλον κόστος ενέργειας αλλά μόνον δικαστικές αποφάσεις, που δεν αφορούν παρά μικρή πλειοψηφία των δήμων.

Άρθρο 29 που αφορά τις ΥΔΟΜ: Αλήθεια, κύριοι της Κυβέρνησης, ενδιαφέρεστε να λυθούν τα προβλήματα και να υπάρξει εύρυθμη λειτουργία των ΥΔΟΜ; Πρόσφατα, δεν καταθέσατε άρθρο σε άσχετη τροπολογία, σε άσχετο νομοσχέδιο του Υπουργείου Πολιτισμού, όπου έγινε για άλλη μια φορά παράταση της διοικητικής υποστήριξης με αναδρομική ισχύ από την 1-1-2023 έως τις 31-3-2023; Σύμφωνα με την Κυβέρνησή σας και επειδή αυτοθεωρείστε ως άριστοι, μέσα σε λιγότερο από ενάμιση μήνα θα εξαφανιστούν όλα τα προβλήματα της λειτουργίας των ΥΔΟΜ. Έτσι είχατε υποσχεθεί στους δημάρχους, ότι για την υποστήριξη που παρέχουν οι ΥΔΟΜ στους μεγάλους δήμους θα υπάρξει αποζημίωση για τις παρασχεθείσες υπηρεσίες και ενίσχυση σε προσωπικό.

Βεβαίως, δεν πρέπει να ξεχνάμε ότι η ηγεσία του ΥΠΕΣ κατέθεσε αγωγή κατά τριών ομοσπονδιών, για να κηρυχθεί παράνομη και καταχρηστική η απεργία-αποχή στους ΥΔΟΜ για το διάστημα 23 Ιανουαρίου έως 13 Φεβρουαρίου 2023. Πρόκειται για μια απεργία που έγινε ως ένδειξη διαμαρτυρίας για τη δυσλειτουργία τους και την τραγική αποστελέχωσή τους. Ζητούσαν προσωπικό. Όμως, η αγωγή απορρίφθηκε από το Μονομελές Πρωτοδικείο Αθηνών. Σε συνέχεια ο Υπουργός άσκησε έφεση, επικαλούμενος λόγους δημοσίου συμφέροντος, η οποία απορρίφθηκε και αυτή, δικαιώνοντας ουσιαστικά για άλλη μία φορά τους μηχανικούς που θέτουν συνεχώς τα ίδια ζητήματα και δεν παίρνουν απάντηση.

Έρχομαι τώρα στα άρθρα 64 έως 70, τα άρθρα που αφορούν το πλαίσιο ευζωίας των ζώων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό ακόμα, κυρία Πρόεδρε, εάν έχετε την καλοσύνη.

Το 2021 υπήρχαν έντονες αντιδράσεις από όλους τους φορείς. Τα ζωοφιλικά σωματεία στάθηκαν εξαρχής απέναντι σε αυτό που προτείνατε και ψηφίσατε, οι κτηνίατροι το ίδιο, όπως και το σύνολο της Αντιπολίτευσης.

Οι δήμοι βρίσκονται σε ένα καθεστώς διαρκούς αγωνίας, διότι από φέτος θα αξιολογούνται για τα σχετικά επιχειρησιακά προγράμματα που οφείλουν να εκπονήσουν. Τα προγράμματα αυτά θα εκπονηθούν βάσει δεικτών που ορίζονται από την αρμόδια υπηρεσία. Έχουμε, λοιπόν, το εξής: Θα κινδυνεύσουν οι δήμοι με παρακράτηση από τους ΚΑΠ, αφού αυτή είναι η σχετική ποινή σε περίπτωση αρνητικής αξιολόγησης. Παρ’ όλα αυτά, εσείς περιγράφετε μια κατάσταση ειδυλλιακή.

Να μην πούμε, βέβαια, για την Ειδική Γραμματεία Προστασίας Ζώων Συντροφιάς, που προΐσταται ενός τμήματος. Προφανώς, κάποια γενική γραμματεία και κάποια θέση θα θέλατε ουσιαστικά να δημιουργήσετε.

Τέλος, επειδή ο χρόνος περνά, θα ήθελα να πω το εξής: Απ’ ό,τι φαίνεται και από το εν λόγω νομοσχέδιο, το ερανιστικό, όπως αποκαλείται, δεν σας ενδιαφέρει η επίλυση προβλημάτων ούτε των εργαζομένων, ούτε η εύρυθμη λειτουργία των υπηρεσιών, ούτε και τα προβλήματα των ζώων βέβαια, μιας και κάποια άρθρα αφορούν το εν λόγω θέμα. Ενδιαφέρεστε μόνο για την πάση θυσία παραμονή σας στην εξουσία. Κρύβετε σκάνδαλα και σκανδαλάκια, προφυλάσσοντας δικά σας παιδιά, δεν ακούτε φορείς, επιστήμονες, εργαζόμενους, αλλά έχουμε αγωγές, διαρκή σπίλωση προσώπων και συλλογικοτήτων και βέβαια, ψήφιση διατάξεων σε νομοσχέδιο, οι οποίες διατάξεις εσάς βολεύουν και μόνο. Όμως, κοντός ψαλμός αλληλούια, λέει ο λαός μας!

Ευχαριστώ, κυρία Πρόεδρε, για τον χρόνο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, νομοσχέδια επί νομοσχεδίων. Πολλές φορές έχουμε πει ότι ένα νομοσχέδιο μπορεί να είναι σωστό και σοβαρό, όταν είναι γραμμένο όχι στο πόδι.

Για το παρόν νομοσχέδιο μίλησε αναλυτικά ο ειδικός αγορητής της Ελληνικής Λύσης, ο Κώστας Χήτας. Θέλω να σας πω το εξής: Είχαμε πολλές ενστάσεις και για προηγούμενα νομοσχέδια. Φέρνετε τώρα τροπολογία για τον διαγωνισμό της ΑΑΔΕ. Τι είχε αυτός ο διαγωνισμός; Τι είχαμε πει; Είπαμε ότι ήταν πρόχειρος ο διαγωνισμός. Η επιτυχία επί τοις εκατό που θέλατε ανά μάθημα και το γενικό ποσοστό δεν θα οδηγήσουν σε αυτό το οποίο θέλει η ΑΑΔΕ.

Τι θέλει η ΑΑΔΕ; Θέλει ελεγκτές. Τι δώσαμε εμείς στην ΑΑΔΕ; Τίποτα. Οκτακόσιες είκοσι δύο θέσεις ελεγκτών και τελικά ούτε διακόσιοι άνθρωποι δεν μπόρεσαν να περάσουν αυτόν τον διαγωνισμό. Τι είδους διαγωνισμός ήταν αυτός; Εγώ απορώ. Πολλές ενστάσεις από πάρα πολλούς ανθρώπους, από χιλιάδες υποψηφίους, οι οποίοι προσπάθησαν να μπουν σε αυτόν τον διαγωνισμό και να γράψουν για να περάσουν και να βοηθήσουν την ΑΑΔΕ. Τώρα έρχεστε και λέτε ότι πρέπει να τα κατεβάσουμε τα μόρια και να κάνουμε ένα γενικό ποσοστό, το 50%, είτε λιγότερο, είτε περισσότερο, «βοηθήστε μας, σας παρακαλώ», ρωτάτε τον ΣΥΡΙΖΑ, «τι λέτε εσείς», το ΠΑΣΟΚ, «τι λέτε εσείς», την Ελληνική Λύση. Έτσι είναι τα πράγματα.

Κύριε Υπουργέ, αποτύχατε παταγωδώς για άλλη μια φορά και μου ήρθατε τώρα. Καλά που ήρθατε, να σας βλέπω κιόλας. Μα δεν είναι δυνατόν -και σε σας το λέμε συνεχώς- όλο νομοσχέδια. «Όλα θα πάνε καλά» λέει ο κύριος Υπουργός, χαμογελαστά και όλα πηγαίνουν πίσω.

Ακούστε τώρα κάτι άλλο, κύριε Υπουργέ, και είναι πολύ σοβαρό αυτό που θα σας πω. Προχθές μου ήρθαν κάτι χαρτιά από θέσεις κλειδιά, ραντάρ, τα οποία θέλουν να βάλουν ανεμογεννήτριες. Προσέξτε τώρα! Είναι στη θέση Σκροπονέρια, ξέρετε, εκεί στο, Δήμο Χαλκιδέων. Το βουνό είναι στην τελική με τα αεροσκάφη των αποπροσγειώσεων, εκεί έχει το ραντάρ. Εκεί, λοιπόν, θέλανε από παλιά να κάνουν ένα αιολικό πάρκο, έναν αιολικό σταθμό παραγωγής ηλεκτρικής ενέργειας, στη θέση Πεταλά στη δημοτική ενότητα Ανθηδόνος στον Δήμο Χαλκιδέων. Παίρνουν μια απάντηση από το Υπουργείο Εθνικής Άμυνας που ελέγχει αυτά τα πράγματα και το Υπουργείο Εθνικής Άμυνας λέει: όχι. Είναι κάτι τεράστιες ανεμογεννήτριες, με άνοιγμα φτερωτής εκατόν πενήντα πέντε μέτρα. Δεν περνάει λίγος καιρός, επανέρχεται αυτό το θέμα και η ΡΑΕ αγνοώντας την απόφαση του Υπουργείου Άμυνας λέει «ναι, μπορεί να γίνει εκεί αιολικός σταθμός παραγωγής ηλεκτρικής ενέργειας και να μπουν ανεμογεννήτριες».

Τελικά είναι το Υπουργείο Άμυνας το οποίο ελέγχει αυτές τις περιοχές ή δεν είναι; Το ένα λέει «όχι, δεν πρέπει» και το αιτιολογεί πλήρως και μετά από λίγο ο πρόεδρος της ΡΑΕ λέει «ναι, μπορούμε να βάλουμε ανεμογεννήτριες τεράστιες εκεί πέρα με άνοιγμα φτερωτής εκατόν πενήντα πέντε μέτρων». Και σηκώνει τα χέρια ο κόσμος ψηλά, σου λέει τι γίνεται εδώ πέρα. Ξέρετε πάρα πολύ καλά ότι και περιβαλλοντικά υπάρχει θέμα και ουσιαστικά επειδή είναι τα ραντάρ και όλα αυτά τα οποία απορρέουν από το Τατόι και την Πολεμική Αεροπορία.

Εγώ δεν ξέρω τι να πω. Το μόνο που μπορούμε να κάνουμε αυτή τη στιγμή άμεσα είναι να κάνουμε μία ερώτηση, να διευκρινίσουμε τι είναι αυτό το οποίο άλλαξε ή ποιος έχει το πάνω χέρι, ποιος πρέπει να πάρει απόφαση για τη θέση αυτή, τη συγκεκριμένη θέση, για να μπουν ανεμογεννήτριες.

Διαγωνισμός ΑΣΕΠ. Λέτε ότι στις 4 Μαρτίου θα γίνει ένας μεγάλος διαγωνισμός ΑΣΕΠ. Θα δείτε ότι και εκεί θα έχετε αποτυχία. Από την αρχή, λοιπόν, η Ελληνική Λύση είχε χτυπήσει το καμπανάκι του κινδύνου. Ας καθίσουμε όλοι μαζί με τακτικά συμβούλια πολιτικών αρχηγών να βρούμε λύσεις για την κοινωνία. Οι λύσεις για την κοινωνία δεν είναι τα νομοσχέδια. Ένα νομοσχέδιο το οποίο υπήρχε και προϋπήρχε και παραπροϋπήρχε και φέρνουμε, αλλάζουμε δύο, τρία άρθρα, δήθεν κάνουμε καινοτομίες, δήθεν κάνουμε ψευτοπροοδευτισμούς, αλλά τίποτα.

Η τοξικότητα και η επιθετικότητα η οποία δημιουργήθηκε εδώ πέρα το τελευταίο χρονικό διάστημα βλέπετε τα αποτελέσματά της. Και εσείς, κύριοι του ΣΥΡΙΖΑ, έχετε πλέον πάρα πολύ μεγάλη ευθύνη. Δίνετε άλλοθι στη Νέα Δημοκρατία και έρχεστε και συγκλίνετε μαζί της, διότι η επόμενη μέρα θα είναι πάρα πολύ δύσκολη και το λέω εδώ για τον ελληνικό λαό.

Σας έχουν βάλει σε ένα τρυπάκι. Πήρατε από τις Ηνωμένες Πολιτείες και συγκεκριμένα από τον Υπουργό των Εξωτερικών, τον κ. Μπλίνκεν. Ο κ. Τσίπρας μαζί με τον κ. Μητσοτάκη έχουν πάρει μια εντολή. «Τελειώνετε τα παραμύθια σας» λέει, «διώξτε τους κακούς ένθεν κακείθεν, τους σκληρούς και ελάτε να συγκυβερνήσετε, για να μοιράσετε το Αιγαίο».

Κυρία Πούλου, εσείς το ξέρω ότι αντιδράτε και θα αντιδράσετε, όμως ο Αρχηγός σας δεν έχει την ίδια άποψη μαζί σας. Θα τα δείτε. Είδατε τι γίνεται και πώς στήθηκε το θέμα του Πολάκη. Τον τελειώνετε τον Πολάκη για πλάκα. Αυτά λέγατε και εσείς. Τα ίδια δεν έλεγε ο κ. Σπίρτζης πριν από έξι-επτά μήνες; Τα ίδια ακριβώς, ό,τι είπε ο Πολάκης. Ένα λάθος έκανε, ότι στοχοποίησε και προσωποποίησε ονομαστικά και με φωτογραφία. Αυτό ήταν λάθος. Βεβαίως, είναι λάθος μεγάλο.

Εμείς από την πρώτη στιγμή έχουμε πει ότι θέλει προσοχή. Ποτέ δεν έχουμε στοχοποιήσει, ούτε έχουμε προσωποποιήσει τα θέματα αυτά τα οποία απασχολούν το Κοινοβούλιο και τον ελληνικό λαό. Η Κυβέρνηση ευθύνεται, η Αξιωματική Αντιπολίτευση ευθύνεται, οι Αρχηγοί τους ευθύνονται, το ΠΑΣΟΚ ευθύνεται. Αλλά από την άλλη μεριά όχι να μας πείτε ότι ο Πολάκης έκανε κάτι το τελείως διαφορετικό απ’ αυτά τα οποία υποστήριζε. Το παράδειγμα που σας φέρνω είναι ότι αμέσως την επόμενη μέρα πήρε, εμμέσως πλην σαφώς, όλος ο ΣΥΡΙΖΑ -εκτός από την ηγετική του ομάδα- το μέρος του Πολάκη. Και αν μπείτε μέσα στα social media, κυρία Πούλου, και το ξέρετε, υπάρχουν χιλιάδες άνθρωποι υπέρ του Πολάκη. Ξέρετε τι θα κάνετε; Θα διαλύσετε τον ΣΥΡΙΖΑ και όπως λέμε «bad bank», καλή τράπεζα και κακή τράπεζα, εσείς θα είστε το καλό κόμμα, το υπάκουο κόμμα, το οποίο θα πάτε με το άλλο το υπάκουο κόμμα και θα διαμοιράσετε το Αιγαίο. Θα κάνετε τα πάντα για να γίνει η συνεκμετάλλευση του Αιγαίου, ό,τι ακριβώς εντολή σάς έδωσε ο κ. Μπλίνκεν. Ή νομίζετε ότι ήρθε για να δει τον κ. Τσίπρα και να του πει «τι όμορφος είσαι παιδί μου!»; Όχι. Του είπε «θα κάνεις ένα, δύο, τρία», όπως είπε και στον κ. Μητσοτάκη.

Η Ελληνική Λύση, λοιπόν, είχε απόλυτο δίκιο για μια ακόμη φορά. Πόσο καιρό σάς το λέγαμε εδώ πέρα; Ο δε Κυριάκος Βελόπουλος το είχε πει και μπροστά στον Πρωθυπουργό. «Θα συγκυβερνήσουν τα τρία κόμματα». Καλά για το ΠΑΣΟΚ, δεν υπάρχει κανένας, κολαούζος είναι, όσοι έχουν μείνει, δεν ξέρω πόσοι έχουν μείνει. Κύριε Κουρουμπλή, εσείς έχετε συνηθίσει από αυτά τα πράγματα και είδατε την περασμένη φορά που ήσασταν στο ΠΑΣΟΚ πώς φύγατε. Τέτοια λέγατε και παλιά δεν το πιστεύατε και όταν έγινε η συγκυβέρνηση και ψήφιζαν τα μνημόνια κ.λπ., εσείς φύγατε και καλά κάνατε βεβαίως. Τα ίδια θα πάθετε πάλι, η μοίρα σας το έχει.

Η Ελληνική Λύση, λοιπόν, από την πρώτη στιγμή σάς τα είχε πει αυτά. Προσέξτε, διότι τα πράγματα δεν είναι απλά και όπως θέλετε να φαίνονται. Η αλήθεια είναι ότι σας είχαμε πει πριν τα Χριστούγεννα εδώ και είχαμε φέρει τροπολογία για την πρώτη κατοικία. Τι είχε πει η Ελληνική Λύση; Κανένα κόμμα της Αντιπολίτευσης δεν είπε «ναι, ρε παιδί μου, ας δούμε αυτή την τροπολογία για τη διάσωση». Έχει δίκιο ο κ. Βιλιάρδος που φωνάζει συνέχεια, δεν είναι προστασία, είναι διάσωση της πρώτης κατοικίας, πώς να διασώσουμε το σπιτάκι, το κεραμίδι του απλού, του φτωχού Έλληνα πολίτη, αυτού ο οποίος έχει πρόβλημα πραγματικό. Τι είχε πει η Ελληνική Λύση; Πολιτικό είναι το θέμα. Αφήστε τα δικαστήρια, αφήστε τους νόμους και τους παρανόμους. Ελάτε εδώ, όλοι μαζί να ψηφίζουμε δυο σειρές. «Πρώτη και μοναδική κατοικία δανειολήπτη, ο οποίος είναι σε αδυναμία πληρωμής -πραγματική αδυναμία πληρωμής- δεν πλειστηριάζεται». Τελεία και παύλα. Να δείτε πώς θα λύναμε το πρόβλημα.

Είδα ορισμένα πράγματα τα οποία είχε βγάλει ο κ. Βιλιάρδος, ο οποίος είναι και τομεάρχης των οικονομικών. Πόσα είναι τα χρήματα των ενυπόθηκων -λέτε- δανείων; Κύριε Υπουργέ, πρέπει να το δείτε αυτό το πράγμα και να το δούμε όλοι μαζί. Πόσα λεφτά είναι τα ενυπόθηκα δάνεια της πρώτης κατοικίας;

Είναι 12,5 δισεκατομμύρια ευρώ της πρώτης κατοικίας. Μάλιστα. Πόσο τα αγόρασαν τα fund, τα κοράκια, αυτά τα πράγματα; Τα αγόρασαν 2,5 δισεκατομμύρια ευρώ! Άρα, λοιπόν, για 2,5 δισεκατομμύρια ευρώ θα έπρεπε να έρθουμε και να προστατεύσουμε, να διασώσουμε την πρώτη κατοικία του απλού Έλληνα πολίτη, το κεραμιδάκι -που λέγαμε παλιά και το λέμε και τώρα- με τα παιδάκια του μέσα και την οικογένειά του.

Είδατε πώς χθες το βράδυ ο άστεγος κάηκε, που έβαλε λίγα ξύλα -δεν ξέρω τι έβαλε εκεί πέρα για να ζεσταθεί- και κάηκε ζωντανός;

Αυτούς τους ανθρώπους, λοιπόν, πρέπει να προστατέψουμε και τους αφήσατε και τα τρία κόμματα να καταστραφούν, γιατί θα καταστραφούν. Έχουμε πενήντα χιλιάδες πλειστηριασμούς μέσα στο 2023. Τι είναι αυτοί οι πλειστηριασμοί; Με πάτημα ενός κουμπιού δεν θα προλαβαίνει ο άνθρωπος να καταλαβαίνει από πού του έρχεται και θα του έρχεται ο δικαστικός επιμελητής απ’ έξω με την Αστυνομία και θα του λέει «βγες έξω, πάρε και πέντε πραγματάκια για τα παιδάκια σου και δύο κουβέρτες και μείνε στον δρόμο!», «μα, σας παρακαλώ, δεν έχω να πληρώσω», «δεν με ενδιαφέρει!».

Αυτή είναι η κοινωνία; Αυτό είναι το κοινωνικό κράτος; Αυτό είναι το κράτος δικαίου, που τσακίσατε τον ελληνικό λαό με τα βρωμομνημόνια που υπογράψατε όλοι; Θα μας κάνουν τους ξύπνιους οι Γερμανοί, οι Αμερικανοί και όλοι αυτοί οι οποίοι εκμεταλλεύτηκαν και πουλήσαμε, ξεπουλήσαμε την περιουσία μας; Πού είναι η ελληνική περιουσία; Πού είναι ο ιδρώτας τόσων ετών εκατομμυρίων Ελλήνων που δούλευαν μετά τον πόλεμο και μέχρι σήμερα; Πού είναι αυτά τα λεφτά; Όλα στα χέρια των δανειστών! Δεν έχουμε τίποτα, τίποτα δεν έχουμε!

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Δώστε μου ένα λεπτό ακόμη, κυρία Πρόεδρε, σας παρακαλώ!

Τίποτα δεν έχουμε! Ο ελληνικός λαός πρέπει να το ξέρει, δεν έχει τίποτα στα χέρια του, δεν του ανήκει τίποτα. Τα έχετε παραδώσει όλα -όλα!- και τσακώνεστε τώρα μεταξύ σας ποιος παρέδωσε τα λιγότερα. Ποιος πρόδωσε αυτόν τον ελληνικό λαό, αυτόν τον φουκαρά ο οποίος δούλευε, τον πατέρα μας, τον παππού μας, για να είμαστε εμείς σήμερα εδώ; Και τι αφήνουμε στα παιδιά και τα εγγόνια μας; Τίποτα! Τίποτα! Μηδέν! Μία πτωχευμένη χώρα, μια ξεπουλημένη στους δανειστές χώρα. Γιατί; Γιατί καθένας θέλει να κάνει το κομμάτι του, θέλει να κάνει το δικό του. Αυτό σας είχαμε πει για την πρώτη κατοικία, δεν το ακούσατε. Σε λίγο θα πάρουμε τα αποτελέσματα, μετά τις εκλογές.

Λέει ο ΣΥΡΙΖΑ «θα παγώσουν οι πλειστηριασμοί μέχρι τις εκλογές». Μα, σοβαρά μιλάτε τώρα; Το θέμα είναι να παγώσουν μέχρι τις εκλογές ή να σώσουμε το σπίτι μια και καλή; Και πού ήταν το πρόβλημα, δηλαδή, με δυο σειρές να το κάναμε εδώ πέρα, έναν νόμο; Ούτε Άρειους Πάγους χρειαζόμαστε, ούτε δικαστές χρειαζόμαστε, ούτε τίποτα δεν χρειαζόμαστε, παρά έρχεται ο ένας, τα βάζει με τους δικαστές, οι δικαστές τι κάνουν; Αποφασίζουν με τους νόμους που έχετε υπογράψει εσείς ως ΠΑΣΟΚ από το 2003, εσείς το 2015 και το 2019, η Νέα Δημοκρατία με τον πτωχευτικό νόμο και μετά φταίνε οι άλλοι. Όλο οι άλλοι φταίνε, εμείς δεν φταίμε σε τίποτα! Πολιτικό είναι το θέμα, σας το είπαμε από την πρώτη στιγμή, θα είχαμε τελειώσει με αυτό το πράγμα. Και, όμως, τίποτα, για ελάχιστα χρήματα! Εδώ πήγατε και κάνατε κούρεμα στον Πηλαδάκη και στα δάνεια, αυτά που χρωστούσαν τα καζίνο, 140 εκατομμύρια ευρώ, το 90% κούρεμα.

Κούρεμα, κύριε Βορίδη, κούρεμα 140 εκατομμύρια ευρώ και αφήνουμε τα κοράκια, τα fund και κάνουν ό,τι θέλουν. Μα, εσείς τα λέγατε αυτά τα πράγματα παλιά. Τι έχετε πάθει τώρα; Τι έχετε πάθει; Τι έχει αλλάξει, δηλαδή, στο μυαλό του Βορίδη; Αφήστε τους άλλους! Σε εσάς που σας ξέρω χρόνια, από μικρά παιδιά. Δεν γίνεται αυτό το πράγμα, να βλέπω εγώ έναν άνθρωπο ο οποίος είναι τώρα Υπουργός Εσωτερικών, πρώτος τη τάξει Υπουργός και να μην μπαίνει μπροστά να λέει «όχι, ρε παιδιά, ελάτε όλοι μαζί εδώ πέρα να ψηφίσουμε για να σώσουμε το σπιτάκι του Έλληνα!». Δεν γίνεται!

Ακρίβεια, τεράστια η ακρίβεια! Εδώ δεν πάει ο κόσμος στο σουπερμάρκετ. Αντί να πάρει το καρότσι, πάει και παίρνει ένα καλαθάκι και έρχεται ο Άδωνις και λέει «Όλα καλά! Φθηνά είναι, πιο φθηνά από πέρυσι». Μα, μας δουλεύεις; Οι μισθοί καθηλωμένοι, «δίνω 7% αύξηση», λέει. Τι 7%; Εδώ έχουν ανέβει τα προϊόντα από 50% μέχρι 150%. Τι 7%; Έχει φτάσει το τυράκι, η φέτα, 13 ευρώ. Τι μας λέτε τώρα; Κοροϊδεύετε, κοροϊδεύετε, μέχρι πού θα πάει αυτή η κοροϊδία; Μέχρι πού θα πάει αυτό το παραμύθι; Και αυτός ο ελληνικός λαός ευθύνεται, δεν έχω μάθει να χαϊδεύω κανενός αυτιά. Ευθύνεται ο ελληνικός λαός, όταν ψηφίζει τους ίδιους και τους ίδιους παραμυθατζήδες, οι οποίοι εναλλάσσονται στην εξουσία για να του πουλάνε παραμύθι και ελπίδα. Καλά να πάθει και αυτός! Τι να κάνουμε τώρα δηλαδή; Τα λέμε, τα ξαναλέμε και τα ξαναλέμε.

Τέλος πάντων, εγώ πιστεύω, κυρίες και κύριοι, ότι σε αυτές τις εκλογές τα πράγματα θα είναι τελείως διαφορετικά. Η Ελληνική Λύση -θα το θυμηθείτε- θα είναι τρίτο κόμμα στις εκλογές. Ο ελληνικός λαός κατάλαβε ότι δεν κοροϊδεύουμε, δεν μπήκαμε εδώ μέσα για να παίξουμε τις κουμπάρες ούτε να κοιτάξουμε να πάρουμε τις θέσεις μας. Δεν μας ενδιαφέρει η θέση. Και αν δεν ξαναμπούμε στη Βουλή, έχουμε δουλειές να κάνουμε, μια χαρά είμαστε. Δόξα τω θεώ! Δεν είναι αυτοσκοπός μας. Εδώ πέρα γίνεται ένα πανηγύρι.

Πήγαμε προχθές και ψηφίσαμε και, μάλιστα, μου λέγανε όλοι «γιατί δεν ψήφισες, ρε Μυλωνάκη, δεν ψηφίσατε εσείς, η Ελληνική Λύση, το «πόθεν έσχες»»; Ποιο «πόθεν έσχες», που δουλεύουμε τον κόσμο; Το 4% ελέγχεται από αυτά τα οποία πρέπει να ελεγχθούν από τους υπόχρεους, το 4% και θα πάει, λέει, πιθανόν μέχρι το 7%. Θέλουμε, όμως, να αναρτώνται -κάναμε μια πρόταση- όλων των υπόχρεων το «πόθεν έσχες», ανεξαιρέτως όλων, θα αναρτώνται κοινή θέα. Να ξέρει καθένας τι έχει ο υπόχρεος.

Δεν μπορεί να παίρνει κάποιος ένα σπίτι στο Παλαιό Ψυχικό και να κάνει 1 εκατομμύριο ευρώ και να μην μπορούμε να δικαιολογήσουμε πώς μπορεί. Και εγώ γιατί δεν έχω τέτοια δυνατότητα; Δεν καταλαβαίνω, εγώ δεν δουλεύω τόσα χρόνια, εξήντα πέντε χρονών, πιλότος, πράγματα, πειστήρια; Δεν κατάλαβα Χριστό, δεν καταλαβαίνω τίποτα; Πώς θα το καταλάβει ο πολίτης; Πού τα βρίσκετε, κύριοι, τα λεφτά; Πού βρίσκονται τόσα λεφτά, 1 εκατομμύριο ευρώ; Το καταλαβαίνετε; Και ακούει ο άνθρωπος που παίρνει 700 ευρώ και 800 ευρώ και 1000 ευρώ και λέει «Παναγία μου, πού τα βρίσκουν αυτοί οι άνθρωποι τα λεφτά;». «Θα σου κάνω μηνύσεις!», λέει, γιατί θα μου κάνεις μήνυση, κυρία μου, κύριέ μου; Βγες και δικαιολόγησέ τα! «Εγώ είμαι εφοπλιστής, εγώ είμαι επιχειρηματίας, εγώ φέρνω λεφτά από όπου θέλω». Πες, όμως, κάτι, μην κοροϊδεύετε τον κόσμο. Δεν γίνεται αυτό, ο ένας να τσακώνεται με τον άλλον και ο ελληνικός λαός, ένα μεγάλο μέρος του ελληνικού λαού, το πλείστον, να μην μπορεί να ζήσει, να επιβιώσει, να μορφώσει τα παιδιά του, να τα στείλει φροντιστήρια σαν άνθρωπος, όπως θέλει και αυτός. Δεν ξέρω, το λέω με πόνο ψυχής, ειλικρινά σας μιλάω, δεν ξέρω αν αξίζει κανείς να παλεύει εδώ πέρα μέσα στη Βουλή, αν τον καταλαβαίνει ο κόσμος αυτόν τον αγώνα που έχουμε δώσει τέσσερα χρόνια η Ελληνική Λύση.

Κυρία Πρόεδρε, για αυτά τα θέματα και για το παρόν νομοσχέδιο μίλησε αναλυτικά ο ειδικός αγορητής του κόμματος, ο Κώστας Χήτας. Καταψηφίζουμε το παρόν νομοσχέδιο.

Και καταθέτω στα Πρακτικά, κύριε Υπουργέ, για να τα δείτε σας παρακαλώ αν θέλετε, αυτά τα έγγραφα τα οποία αποδεικνύουν ότι άλλα λέει το Υπουργείο Άμυνας για τη συγκεκριμένη περιοχή για τις ανεμογεννήτριες, ότι δεν πρέπει να στηθούν και άλλα λέει η ΡΑΕ. Ποιος έχει δίκιο και ποιος άδικο, δεν ξέρει, δεν καταλαβαίνει κανείς τίποτα. Το θέμα είναι ότι πληρώνει πάλι ο ελληνικός λαός.

Ευχαριστώ πολύ.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Και πριν δώσω τον λόγο τώρα στον Υπουργό Υγείας κ. Πλεύρη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και τέσσερις συνοδοί εκπαιδευτικοί από το 5ο Δημοτικό Σχολείο Άργους.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Πλεύρης για να τοποθετηθεί επί τροπολογίας αρμοδιότητός του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κυρία Πρόεδρε.

Κυρίες και κύριοι συνάδελφοι, παίρνω τον λόγο για να τοποθετηθώ στην τροπολογία του Υπουργείου Εσωτερικών, σε δύο διατάξεις που αφορούν και στο Υπουργείο Υγείας.

Η πρώτη διάταξη είναι η λύση του προβλήματος με την προκήρυξη 2Κ/2019. Εδώ πέρα έχει ενδιαφέρον μόνο να πω δυο λόγια για να δούμε την προχειρότητα με την οποία έκανε και τις προκηρύξεις η προηγούμενη κυβέρνηση, καθώς επίσης και τον λαϊκισμό που χαρακτηρίζει μεγάλο μέρος των συναδέλφων Βουλευτών της Αντιπολίτευσης αναφορικώς με τις προκηρύξεις.

Τι λέτε, κυρίες και κύριοι συνάδελφοι, ακόμα και τώρα; «Ελάτε και μονιμοποιείστε όσους είναι επικουρικοί». Το έχουμε ακούσει αυτό να το λέτε συνέχεια; Πάμε να δούμε, λοιπόν, τι έκανε με τις 2Κ ο ΣΥΡΙΖΑ. Σήμερα πληρώνουμε τις συνέπειες, τις οποίες λύνει αυτή η Κυβέρνηση. Εγκατέλειψε όλους αυτούς τους ανθρώπους. Βγάζει, λοιπόν, μια προκήρυξη 2Κ με μια αυξημένη μοριοδότηση που δεν δικαιολογούνταν. Καμμία σχέση, δηλαδή, με τη διαδικασία που κάνουμε τώρα εμείς για όσους έχουν προσληφθεί εν μέσω COVID. Λέει στον κόσμο «ορίστε, θα μείνετε όλοι εσείς στις θέσεις σας και θα μονιμοποιηθείτε γιατί σας έδωσα αυξημένη μοριοδότηση». Έρχεται το Συμβούλιο της Επικρατείας με δύο αποφάσεις το 2022, κρίνει την προκήρυξη αντισυνταγματική και χίλια εκατόν δεκαέξι άτομα μένουν εκτεθειμένα. Είναι αυτά που λέτε και τώρα όλοι σας αναφορικά για την αυτόματη μονιμοποίηση του κόσμου που είναι στο ΕΣΥ, τη στιγμή που εμείς έχουμε διαδικασία με λελογισμένη, όπως προβλέπει το Σύνταγμα, αυξημένη μοριοδότηση όχι ως πριμοδότηση αλλά ως εργασιακή εμπειρία που παρελήφθη εν μέσω COVID.

Ερχόμαστε, λοιπόν και λύνουμε αυτό το πρόβλημα. Πώς το λύνουμε; Όσοι λαμβάνουν τις θέσεις, τις λαμβάνουν και αυτοί οι οποίοι πλέον δεν θα έπρεπε να παραμείνουν στις θέσεις τους. Δίνουμε τη δυνατότητα να παραμείνουν στις κενές οργανικές θέσεις που υπάρχουν. Και αν δεν υπάρχουν κενές οργανικές θέσεις, δημιουργούνται προσωποπαγείς θέσεις. Οι προσωποπαγείς αυτές θέσεις θα παραμείνουν μέχρι να κενωθεί η πρώτη οργανική θέση, έτσι ώστε να μην υπάρξει και αύξηση των οργανικών θέσεων. Για τους υποψηφίους οι οποίοι έχουν μπει σε άλλη θέση από αυτή που υπηρετούν τώρα, θα κληθούν εντός είκοσι ημερών να επιλέξουν ποια από τις δύο θέσεις θέλουν και ακολουθείται η ίδια διαδικασία. Με αυτόν τον τρόπο, λοιπόν, όσοι κρίθηκαν ότι πρέπει να διοριστούν, θα διοριστούν και παράλληλα όσοι αυτό το διάστημα υπηρετούν θα παραμείνουν σε οργανικές θέσεις ή προσωποπαγείς, λύνοντας ένα θέμα που προκάλεσε η προχειρότητα και ο λαϊκισμός της προηγούμενης κυβέρνησης. Η προκήρυξη 2Κ είναι ντροπή για την προηγούμενη κυβέρνηση και συνεχίζετε να λέτε τα ίδια πράγματα τα οποία βγήκαν αντισυνταγματικά. Αντιθέτως, εμείς με μία μεθοδολογία, προσεκτικά, δίνουμε τις δυνατότητες που υπάρχουν και διασφαλίζουμε ότι όλοι αυτοί οι άνθρωποι, που εξαιτίας σας θα έχαναν τις θέσεις τους, θα παραμείνουν.

Το δεύτερο το οποίο αφορά στο Υπουργείο Υγείας είναι το άρθρο 10 και έχει να κάνει με τις διοικήσεις των νοσοκομείων όπου επέρχονται οι ακόλουθες αλλαγές. Πέραν του ότι στο διοικητικό συμβούλιο όπου υπάρχουν δωρεές θα μπαίνει και άτομο του δωρητή παράλληλα επιλέγουμε να υπάρχουν άλλα δύο άτομα στο διοικητικό συμβούλιο. Το ένα είναι εκπρόσωπος της περιφέρειας δείχνοντας με αυτόν τον τρόπο την αναγνώριση την οποία έχει το Υπουργείο Υγείας όλο αυτό το διάστημα, σε συνεννόηση την οποία έχει κάνει ο Υπουργός, κ. Μάκης Βορίδης, με τις περιφέρειες. Πολλοί πόροι από την περιφέρεια δόθηκαν προκειμένου να στηριχθούν τα νοσοκομεία και σε υλικοτεχνική υποδομή αλλά και σε επικουρικό προσωπικό, ενώ παράλληλα θα υπάρχει και ένας εκπρόσωπος από τον οικείο ιατρικό σύλλογο. Είναι ένα πάγιο αίτημα των ιατρικών συλλόγων. Ως επιστημονικός φορέας μπορεί να βρίσκεται και να εκφράζει θέση ως προς τη χάραξη πολιτικών υγείας μέσα από τα διοικητικά συμβούλια των νοσοκομείων.

Αυτές είναι, κυρία Πρόεδρε, οι δύο αλλαγές οι οποίες αφορούν στο Υπουργείο Υγείας. Καλώ τους συναδέλφους να τις υπερψηφίσουν. Μάλιστα επιμένω ως προς τη 2Κ να αναλογιστούν αυτοί που βγάλανε αυτή την προκήρυξη τι συνέπειες προκάλεσαν τις οποίες ερχόμαστε τώρα εμείς να τις λύσουμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο τώρα έχει η κ. Αδαμοπούλου, Ανεξάρτητη Βουλευτής.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Κυρίες και κύριοι της Κυβέρνησης, φέρατε προς ψήφιση σήμερα ένα νομοσχέδιο μωσαϊκό ή, όπως συνηθίζετε, ένα νομοσχέδιο κουρελού, με το οποίο συγκεντρώσατε όσες διατάξεις περίσσεψαν από όλα τα χρόνια της θητείας σας και θέλετε τώρα να τις περάσετε προεκλογικά. Πρόκειται κυριολεκτικά για διατάξεις ρετάλια με τις οποίες προσπαθείτε να ανοίξετε ή να κλείσετε πονηρές τρύπες αλλά και να κάνετε χατίρια της τελευταίας στιγμής στον προεκλογικό πυρετό. Θεωρείτε ότι μπορούν να περάσουν νύχτα.

Τα τέσσερα χρόνια της θητείας σας ακούμε για καινοτομία και καινοτομία δεν βλέπουμε. Ακούμε για ανάπτυξη και επενδύσεις και αυτό που βλέπουμε είναι ακρίβεια, απευθείας αναθέσεις, εξαγορές των δανείων από τα funds, πλειστηριασμούς πρώτων κατοικιών, κατασπατάληση, διασπάθιση του δημοσίου χρήματος, επισυνδέσεις και υποκλοπές, έναν αντιθεσμικό κυβερνητισμό και μια τραγικά αναποτελεσματική υπερνομοθέτηση με μεθοδολογία μαθητευόμενου μάγου. Και το λέω αυτό διότι αν και είναι πολύ νωπές ακόμη οι αναμνήσεις από το νομοσχέδιο για τα ζώα συντροφιάς, όπου εν ολίγοις μας λέγατε ότι ήρθατε να λύσετε με ένα μαγικό τρόπο ένα τεράστιο ζήτημα, τώρα φέρνετε νέες τροποποιήσεις σε αυτό το νομοσχέδιο αν και σύσσωμη η Αντιπολίτευση τότε είχαμε διατυπώσει σοβαρές ενστάσεις κατά αυτού του νομοσχεδίου. Πραγματικά επί ματαίω συζητάμε για τα ίδια και τα ίδια ζητήματα διότι όταν έρχεται η κανονική τους ώρα να συζητηθούν τότε, κύριε Υπουργέ και γενικά οι Υπουργοί της Κυβέρνησης, έρχεστε με το παπικό αλάθητο. Τώρα φέρνετε τις τροποποιήσεις μόνο και μόνο ως απόρροια της κακής σας νομοθέτησης.

Για να περάσω στην επιμέρους ανάλυση του νομοσχεδίου πρώτα από όλα δε μπορώ να μην παρατηρήσω ότι ως διά μαγείας εξαφανίζονται κάποιες διατάξεις οι οποίες είχαν αναρτηθεί στη δημόσια διαβούλευση, όπως είναι το άρθρο 32 για την εκλογή των προέδρων των δημοτικών κοινοτήτων που είναι πάγιο αίτημα των δήμων, ενώ από την άλλη ως διά μαγείας εμφανίζονται νέες διατάξεις στο προς ψήφιση κατατεθειμένο νομοσχέδιο, περί τα είκοσι επιπλέον άρθρα.

Και σε αυτό το νομοσχέδιο ακολουθείτε την πάγια τακτική του outsourcing, δηλαδή αναθέτετε σε εξωτερικούς ιδιώτες συνεργάτες να καλύψουν πάγιες ανάγκες του δημοσίου αντί να προκηρύξετε και να καλύψετε κενές θέσεις. Αυτό είναι το άρθρο 41 για τους ΟΤΑ, ενώ βεβαίως είναι και το ζήτημα της επιλογής προσώπων εγνωσμένου κύρους για θέσεις ευθύνης, όπως για την ειδική επιτροπή παρακολούθησης του άρθρου 69. Εδώ τι κάνετε; Παίρνετε κάποια τμήματα και τα αναβαθμίζετε σε διευθύνσεις χωρίς να υφίσταται η σχετική ανάγκη. Το κάνετε αυτό μόνο και μόνο για να τοποθετήσετε δικούς σας αρεστούς διευθυντές και να επεκτείνετε τον γαλάζιο συγκεντρωτισμό σας ενώ ταυτόχρονα προβλέπετε και νέες χορηγίες για ερευνητικά κέντρα αγνώστου ταυτότητας όπως επεσήμαναν οι εκπρόσωποι των αρμόδιων φορέων.

Με συγχωρείτε αλλά αυτό που κάνετε, κύριε συνάδελφε, να απασχολείτε τον Υπουργό ενώ μιλάει μία Βουλευτής, γυναίκα Βουλευτής κιόλας, συγγνώμη αλλά είναι ασέβεια.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Με συγχωρείτε.

**ΑΓΓΕΛΙΚΗ ΑΔΑΜΟΠΟΥΛΟΥ:** Για να μην φανώ, λοιπόν, προκατειλημμένη, θα πρέπει να επισημάνω και τα θετικά σημεία του νομοσχεδίου, όπως είναι για παράδειγμα η χορήγηση άδειας προς τους γονείς δημοσίους και δημοτικούς υπαλλήλους σε περίπτωση θανάτου του τέκνου τους. Επίσης, η βούληση στήριξης των εργαζομένων οι οποίοι πάσχουν από οποιαδήποτε μορφή αναπηρίας του άρθρου 17. Επίσης, η προσπάθεια στελέχωσης της ΑΑΔΕ του άρθρου 21. Επίσης, η τροπολογία που φέρνετε για τους εργαζόμενους οι οποίοι απασχολούνται στο πρόγραμμα «Βοήθεια στο Σπίτι» καθώς και η πρόβλεψη του άρθρου 38 με την οποία αντιμετωπίζεται ως ενιαία η είσπραξη και η βεβαίωση εσόδων και επιτέλους προσαρμόζεται στις αποφάσεις των ανώτατων δικαστηρίων. Όμως και γι’ αυτά τα ζητήματα κοινωνικής ευαισθησίας θα πρέπει να επισημάνω, κύριε Υπουργέ, ότι διαβλέπουμε έναν εμπαιγμό εδώ διότι αυτά τα θέματα τα ξέρατε ως τόσο στοιχειώδη εδώ και χρόνια. Άρα τα εντάσσετε σε ένα επιτρέψτε μου να πω εκ του πονηρού χυδαίο προεκλογικό αλισβερίσι. Ενώ, επίσης, θέλει ιδιαίτερη προσοχή η ρύθμιση του άρθρου 21 για την στελέχωση της ΑΑΔΕ. Και αυτό το λέω διότι εγείρει σοβαρά ζητήματα αντισυνταγματικότητας, μεροληψίας και αδιαφάνειας.

Τώρα, πρέπει να πω ότι όλες αυτές οι διατάξεις ζητημάτων κοινωνικής ευαισθησίας είναι μια βιτρίνα πίσω από την οποία κρύβεται, ουσιαστικά, το πραγματικό αντεργατικό πρόσωπο της Κυβέρνησης, η οποία θέλει να καταστείλει τις συνδικαλιστικές ελευθερίες των εργαζομένων. Και το λέω αυτό, διότι φέρατε μια διάταξη του άρθρου 29 η οποία, ουσιαστικά, προσπαθεί να νομιμοποιήσει το έννομο συμφέρον του ελληνικού δημοσίου να στρέφεται και να προσφεύγει εναντίον των απεργιακών κινητοποιήσεων, με σκοπό να ζητήσει να κηρυχθούν ως παράνομες και καταχρηστικές.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Μόνο τυχαία, βεβαίως, δεν είναι η διάταξη αυτή. Πρόκειται για μία φωτογραφική διάταξη, την οποία φέρνετε στον απόηχο ως απόρροια της δημοσίευσης της υπ’ αριθμόν 590/2023 του Μονομελούς Εφετείου, η οποία υιοθέτησε ουσιαστικά τις θέσεις τριών ομοσπονδιών της ΠΟΕ-ΟΤΑ, ΠΟΕΜΔΥΔΑΣ και ΠΟΜΗΤΕΔΥ και απέρριψε την προσφυγή του Υπουργείου Εσωτερικών, το οποίο ουσιαστικά στράφηκε κατά των απεργιακών κινητοποιήσεων των μηχανικών οι οποίοι απασχολούνται στις υπηρεσίες δόμησης των δήμων, στις λεγόμενες ΥΔΟΜ.

Όλοι, βέβαια, καταλαβαίνουμε που αποσκοπείτε με την διάταξη σας αυτή. Αποσκοπείτε στο να ακυρώσετε πρακτικά το αυτοδιοίκητο, μεταφέροντας με νόμο το έννομο συμφέρον του Υπουργείου Εσωτερικών να μπορεί να προσφύγει ενάντια στις απεργιακές κινητοποιήσεις αυτών οι οποίοι απασχολούνται στους ΟΤΑ και στα νομικά πρόσωπα δημοσίου δικαίου και έτσι να τις απαγορεύει ως παράνομες και καταχρηστικές. Η δε ταχύτητα με την οποία νομοθετείτε εναντίον των εργαζομένων και των σωματείων τους, είναι ενδεικτική και ανάλογη της σκληρότητας του περιεχομένου της πολιτικής σας και αντιστρόφως ανάλογη της οποιασδήποτε διάθεσης δημοσίου διαλόγου, αλλά και εξεύρεσης λύσεων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στο χρόνο.

Τον λόγο τώρα έχει ο Βουλευτής της Νέας Δημοκρατίας, ο κ. Στέφανος Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου αυτό του Υπουργείου Εσωτερικών θεσπίζει καινοτομίες ενώ ρυθμίζει μια σειρά σημαντικών ζητημάτων που χρήζουν τακτοποίησης, αναπροσαρμογής και εκσυγχρονισμού.

Το σύστημα καινοτομίας αποσκοπεί στον εκσυγχρονισμό του δημοσίου τομέα, στην καλύτερη και αποτελεσματικότερη λειτουργία και προσαρμογή του στα δεδομένα της κοινωνίας μας που εξελίσσονται με ταχείς ρυθμούς. Στόχος είναι εξάλλου η παροχή καλών υπηρεσιών στους πολίτες. Θα πω αργότερα κάποια πράγματα γι’ αυτό.

Επιτρέψτε μου, όμως, να ξεκινήσω με το άρθρο 61, που αφορά στην εκλογική μου περιφέρεια, την Κέρκυρα και τη ρύθμιση που πετυχαίνουμε στο ποτάμι της Μεσογγής και στα λιμενικά έργα που είχαν γίνει από τους πρώην καποδιστριακούς δήμους και τη νομαρχία, που με αυτή τη διάταξη πλέον θεωρούνται νομίμως υφιστάμενα και παραχωρούνται δωρεάν για χρήση στο Δήμο της νότιας Κέρκυρας. Είναι μια ουσιαστική ρύθμιση αυτή και ευχαριστώ, κύριε Υπουργέ που συμπεριελήφθη στο παρόν σχέδιο νόμου, διότι πραγματικά διευκολύνει και τους επιχειρηματίες που δραστηριοποιούνται στην περιοχή και τους πολίτες και τους τουρίστες και μπαίνει μία τάξη στο πλωτό τμήμα του ποταμιού της Μεσογγής, που τα προηγούμενα χρόνια είχε ταλαιπωρήσει όλο αυτόν τον κόσμο που δραστηριοποιείται εκεί. Πλέον, εναπόκειται στο Δήμο της νότιας Κέρκυρας να βγάλει τον κανονισμό λειτουργίας για τη χρήση των μικρών αυτών λιμενικών υποδομών που, όμως, είναι χρήσιμες για τον τόπο μας.

Άρα, κύριε Υπουργέ, θερμά ευχαριστώ.

Από εκεί και πέρα, αξίζει να γίνει μία αναφορά και σε διατάξεις που έχουν έντονο κοινωνικό χαρακτήρα. Θα σταθώ σε αυτές, διότι με τη διάταξη αυτή θεσπίζεται για πρώτη φορά για μόνιμους υπαλλήλους και υπαλλήλους με σύμβαση ιδιωτικού δικαίου αορίστου χρόνου του δημοσίου τομέα αλλά και των ΟΤΑ με αναπηρία, να συνοδεύονται σε υπηρεσιακές αποστολές από εξειδικευμένο βοηθό. Πρόκειται για πολύ σημαντική ρύθμιση που έχει στο επίκεντρό της την ισότιμη συμμετοχή των ΑΜΕΑ που εργάζονται στο δημόσιο, αλλά και στην επαγγελματική ζωή.

Επιπλέον, μετά την πρόσφατη θέσπιση του δικαιώματος εικοσαήμερης άδειας με αποδοχές για γονείς που εργάζονται στον ιδιωτικό τομέα σε περίπτωση θανάτου τέκνου, θεσπίζεται το ίδιο δικαίωμα για τους γονείς που είναι δημόσιοι ή δημοτικοί υπάλληλοι.

Επίσης, το σχέδιο νόμου συμπεριλαμβάνει ρυθμίσεις που αφορούν στο ΑΣΕΠ και αποσκοπούν στην ταχύτερη κάλυψη κενών θέσεων. Συγκεκριμένα, για την ταχύτερη και καλύτερη στελέχωση της ΑΑΔΕ προβλέπεται μικρή μείωση του απαιτούμενου μέσου όρου της βαθμολογίας στις εξετάσεις που διενεργήθηκαν για την προκήρυξη 1Γ/2022 ώστε οι οκτακόσιες είκοσι δύο κενές θέσεις να καλυφθούν. Είναι, λοιπόν, μια σημαντική διάταξη και αυτή. Αυξάνεται, λοιπόν, ο αριθμός των επιτυχόντων χωρίς να μειώνεται η ποιότητά τους.

Ακούσαμε και προ ολίγου τις ρυθμίσεις που είπε ο Υπουργός Υγείας για την 2Κ/2019, τη λάθος αυτή προκήρυξη τότε της κυβέρνησης ΣΥΡΙΖΑ, που πάλι αυτή η κυβέρνηση κλήθηκε να λύσει μετά την απόφαση του Συμβουλίου της Επικρατείας. Λύνεται λοιπόν και αυτό το θέμα.

Επίσης, ορίζεται ότι σε περίπτωση διεξαγωγής πανελληνίου γραπτού διαγωνισμού σε δύο στάδια, οι επιτυχόντες του πρώτου σταδίου μπορούν να μετέχουν στο δεύτερο στάδιο άλλης προκήρυξης για την πλήρωση θέσεων αντίστοιχων ή συναφών κλάδων ειδικοτήτων, εφόσον πληρούν τα απαραίτητα τυπικά προσόντα και στοιχεία. Κατ’ αυτόν τον τρόπο επιταχύνεται η αποτελεσματικότερη στελέχωση των υπηρεσιών του δημοσίου.

Θα σταθώ, επίσης, στη διάταξη για την παράταση των συμβάσεων των οχημάτων για τη μεταφορά των μαθητών, που αφορά όλη την Ελλάδα, βεβαίως και την Κέρκυρα. Προβλέπεται η δυνατότητα παράτασης των συμβάσεων που ήταν σε ισχύ μέχρι τις 30-6-22, μέχρι την 30-6-2023 και αυτό με απόφαση του περιφερειακού συμβουλίου. Προϋπόθεση αποτελεί, σαφώς, να έχει ξεκινήσει η διαδικασία για την ανάδειξη αναδόχων του έργου μεταφοράς των μαθητών. Ήταν μία αναγκαία πράξη αυτή που διευκολύνει τις διαδικασίες και βοηθά, βεβαίως, τις περιφέρειες.

Το σχέδιο νόμου του Υπουργείου Εσωτερικών περιλαμβάνει και άλλες ρυθμίσεις -πλειάδα ρυθμίσεων- που εκσυγχρονίζουν και βελτιώνουν τη λειτουργία του δημοσίου τομέα. Πριν μπω στην καινοτομία, θα σταθώ στη ρύθμιση των θεμάτων του προσωπικού για το πρόγραμμα «Βοήθεια στο Σπίτι», που ήταν ένα ζητούμενο και το οποίο ρυθμίζεται. Όπως, επίσης, θα πω και μια κουβέντα για την τροποποίηση των διοικητικών συμβουλίων των νοσοκομείων, που είναι σημαντικό διότι πλέον με τη συμμετοχή και εκπροσώπου της περιφέρειας δίνεται η δυνατότητα στην περιφέρεια -που ούτως ή άλλως βοηθά τα νοσοκομεία και οικονομικά και όχι μόνο- να έχει άποψη και θέση. Άρα, λοιπόν, χαιρετίζουμε και αυτή την διάταξη.

Κλείνοντας, θα πω δυο κουβέντες για έναν πολύ σημαντικό θεσμό, που είναι το σύστημα καινοτομίας στο δημόσιο τομέα. Ο στόχος είναι οι φορείς του δημοσίου, αλλά και των ΟΤΑ Α΄ και Β΄ βαθμού και τα νομικά πρόσωπα δημοσίου δικαίου να σχεδιάσουν και να αναπτύξουν καινοτομίες ώστε να παρέχονται πιο αποτελεσματικές υπηρεσίες στους πολίτες που θα ανταποκρίνονται στις απαιτήσεις της σύγχρονης ελληνικής κοινωνίας.

Θεσπίζονται, λοιπόν, εργαλεία και κίνητρα. Συγκεκριμένα, η Γενική Γραμματεία Ανθρωπίνου Δυναμικού του δημοσίου τομέα του Υπουργείου Εσωτερικών είναι ο συντονιστής του συστήματος καινοτομίας και θα καταρτίζει το διετές εθνικό σχέδιο για την καινοτομία στον δημόσιο τομέα. Επιπλέον, σε συνεργασία με τη Γενική Γραμματεία Έρευνας και Καινοτομίας του Υπουργείου Ανάπτυξης και Επενδύσεων θα παρακολουθεί την πρόοδο των δράσεων, θα αξιολογεί, θα επικαιροποιεί και θα ανασχεδιάζει το Εθνικό Σχέδιο για την Καινοτομία στον δημόσιο τομέα. Για την ένταξη προτάσεων σε αυτό το εθνικό σχέδιο η Γενική Γραμματεία Ανθρωπίνου Δυναμικού του δημοσίου τομέα θα δημοσιεύει στην ιστοσελίδα του Υπουργείου τη σχετική πρόσκληση.

Όσες, λοιπόν, από τις καινοτομίες εισάγονται τελικά στο εθνικό σχέδιο αποτελούν πρωτότυπα έργα που υπάγονται στο πρόγραμμα επιτάχυνσης της καινοτομίας. Αυτό, λοιπόν, το πρόγραμμα έχει σκοπό την άμεση ανάπτυξη των πρωτότυπων έργων για την καινοτομία και τα εργαστήρια καινοτομίας, τα οποία θα υλοποιούνται για τη διάδοση της καινοτομίας και την επίτευξη συνεργασίας μεταξύ των φορέων του δημοσίου. Αυτά αποτελούν χρήσιμα εργαλεία.

Κλείνοντας, θέλω να πω ότι αυτό το ερανιστικό νομοσχέδιο έχει πάρα πολλές διατάξεις, όμως είναι κρίσιμες διατάξεις για τη λειτουργία του δημοσίου. Εξυπηρετούν πολλές ομάδες εργαζομένων και βεβαίως έχουν επίπτωση και στους πολίτες. Μόλις είπα για τη μεταφορά των μαθητών.

Άρα, κύριε Υπουργέ, σας ευχαριστούμε και εμείς στην Κέρκυρα για τις διατάξεις αυτές και βεβαίως υπερψηφίζουμε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, θα ξεκινήσω με ένα θέμα που αφορά την ιδιαίτερη περιφέρεια στην οποία πολιτεύομαι και εγώ και άλλοι συνάδελφοι, μάλιστα και ο κύριος Πρωθυπουργός. Αφορά ένα ευαίσθητο ζήτημα που νομίζω θα δικαιολογήσει την προτεραιότητα που δίνω. Αφορά τα δημοτικά σχολεία του Δήμου Αιγάλεω.

Για πολλούς και διάφορους λόγους από τα πέντε σχολεία που ήταν πριν από κάποιο καιρό σε λειτουργία αυτή τη στιγμή λόγω στατικότητας τα τέσσερα δεν λειτουργούν ή υπολειτουργούν. Τελευταία με μία απόφαση του δικαστηρίου διεκόπη η σύμβαση που είχε ο Δήμος Αιγάλεω με το κτήριο που στεγαζόταν το 9ο Δημοτικό Σχολείο, με συνέπεια τα παιδιά να βρεθούν στο κενό και να συστεγαστούν σε σχολείο όπου δημιουργούνται πλέον καταστάσεις εξαιρετικά δύσκολες.

Έγιναν διάφορες κινητοποιήσεις, κύριοι Υπουργοί, των συλλόγων γονέων και βρεθήκαμε σε δύο συναντήσεις με τον αρμόδιο Υφυπουργό, τον κ. Πέτσα. Ήμουν παρών. Και ειλικρινά, χωρίς να υψώσω τους τόνους, θέλω να σας πω ότι πήραμε τη διαβεβαίωση από τον Υφυπουργό, όχι μόνο οι Βουλευτές που ήμασταν, ο ίδιος ο δήμαρχος, οι εκπρόσωποι των παρατάξεων του δήμου και οι εκπρόσωποι των συλλόγων γονέων και κηδεμόνων, ότι το Υπουργείο θα προωθούσε διάταξη με την οποία θα μπορούσε να διευθετηθεί το ζήτημα μέσω της διαδικασίας της επίταξης. Σήμερα, που περιμέναμε σε αυτό το νομοσχέδιο να συμβεί κάτι τέτοιο, στο άρθρο 40 δεν προβλέπεται αυτό για το οποίο συμφωνήσαμε με τον αρμόδιο Υφυπουργό. Υπάρχουν τροπολογίες, απ’ όσο μαθαίνω, και του ΜέΡΑ25 και του Κομμουνιστικού Κόμματος.

Εμείς, λοιπόν, θεωρούμε, κύριε Υπουργέ, ότι είναι ένα εξαιρετικά λεπτό θέμα και γι’ αυτό θα ζητούσαμε από την Κυβέρνηση, έστω και στις 12.05΄ να φέρει μια συμπληρωματική διάταξη με την οποία να λύσουμε αυτό το ζήτημα, διότι ήδη αυτή τη στιγμή τα τέσσερα σχολεία στα οποία αναφέρθηκα δεν υπάρχει περίπτωση να λειτουργήσουν τον Σεπτέμβριο. Αν τελικά δεν ρυθμιστεί και το ζήτημα της στέγης του 9ου Δημοτικού Σχολείου μέσα από τη διαδικασία της επίταξης, έστω για ένα χρονικό διάστημα, ώσπου να δει ο δήμος και το Υπουργείο Παιδείας πώς θα λύσουν αυτό το ζήτημα, πραγματικά θα βρεθούν οι γονείς και τα παιδιά σε μια εξαιρετικά δύσκολη κατάσταση.

Και ξέρετε, μια κοινωνία που δεν λαμβάνει μέριμνα για ανθρώπους που λόγω της ηλικίας τους -είτε είναι ηλικιωμένοι είτε είναι παιδιά- δεν μπορούν να υπερασπιστούν τα δικαιώματά τους, είναι μια κοινωνία που παρουσιάζει εξαιρετικά μεγάλα κοινωνικά ελλείμματα. Θεωρώ, λοιπόν, ότι είναι ένα ζήτημα που πρέπει να το δείτε έστω την τελευταία στιγμή, να βρούμε έναν τρόπο να δώσουμε μία διέξοδο σε ένα πραγματικά σοβαρό πρόβλημα που δημιουργεί αφόρητη κατάσταση λόγω της έλλειψης σχολικής στέγης στον συγκεκριμένο δήμο.

Κύριε Πρόεδρε, επίσης, θα ήθελα να αναφερθώ σε ένα ζήτημα που αφορά την εποχή μας και τους περίφημους πλειστηριασμούς. Δεν θα αναφερθώ ποιος φταίει περισσότερο ή λιγότερο. Η χώρα βρέθηκε σε μια δίνη τα τελευταία δώδεκα - δεκατρία χρόνια και έχουμε ευθύνη, όλο το πολιτικό σύστημα, να προσεγγίσουμε αυτό το ζήτημα με μία συλλογικότητα τώρα που η χώρα είναι έξω από τα μνημόνια και κατά κάποιον τρόπο μπορεί να βρει έναν καλύτερο τρόπο αντιμετώπισης στο ζήτημα των πλειστηριασμών ιδιαίτερα της πρώτης κατοικίας. Το οφείλουμε ως πολιτικό σύστημα να προστατεύσουμε την πρώτη κατοικία των Ελλήνων και όχι σε απεριόριστα μέτρα, για να μην παρεξηγηθώ. Μπορούμε να βρούμε ένα όριο, ογδόντα, εκατό, εκατόν είκοσι, κάπου εκεί, να μπορέσουμε να προστατεύσουμε την πρώτη κατοικία.

Αλλά υπάρχει και ένα άλλο ζήτημα, κύριε Πρόεδρε, και το λέω προς όλο το Σώμα, γιατί θεωρώ ότι σε αυτό το Κοινοβούλιο, σε αυτή την Αίθουσα υπηρετούμε όλοι αυτόν τον τόπο και όλοι έχουμε την ίδια αγάπη για την πατρίδα και τον ίδιο πατριωτισμό. Και πού αναφέρομαι; Αναφέρομαι στο ότι, εκτός από την πρώτη κατοικία, μέσα από τους πλειστηριασμούς θα βρεθούν σε άλλα χέρια επτακόσιες χιλιάδες ακίνητα και δεν ξέρουμε σε ποια χέρια θα βρεθούν. Δεν πρέπει τα fund, οι servicer να ονομαστικοποιηθούν οι μέτοχοι και οι μετοχές τους, για να ξέρουμε σε ποια χέρια, ιδιαίτερα σε ευαίσθητες περιοχές της χώρας, θα βρεθούν ακίνητα μεγάλης σημασίας και αξίας;

Και θα κλείσω, κύριε Πρόεδρε, με το ζήτημα του νομοσχεδίου λέγοντας ότι βεβαίως είναι θετικές οι διατάξεις που αφορούν τα πρόσωπα με αναπηρία. Θα έβαζα ένα ερώτημα σε ό,τι αφορά τις διατάξεις που αφορούν τα κατοικίδια ζώα, αν τελικά αυτά τα ζητήματα που ήρθαν ως διατάξεις έχουν γίνει σε συνεννόηση με τους φιλοζωικούς συλλόγους για να βρεθεί μια λύση τελικά σε αυτό το ζήτημα που εκκρεμεί διαχρονικά από εδώ και από εκεί με διάφορες διατάξεις, που δεν παίρνει μια οριστική λύση.

Αυτές είναι οι σκέψεις που ήθελα να καταθέσω. Και κυρίως, κύριε Πρόεδρε, περιμένω από τους Υπουργούς έστω και τώρα να δοθεί μία λύση στο ζήτημα των σχολείων του Αιγάλεω και ιδιαίτερα του 9ου Δημοτικού Σχολείου.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε για τη συνέπεια στον χρόνο.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Λιούπης.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ακόμα και τώρα που οδεύουμε προς το τέλος της κοινοβουλευτικής θητείας η Κυβέρνηση συνεχίζει με αμείωτους ρυθμούς το μεταρρυθμιστικό έργο της. Κατ’ αρχάς έχουμε μεγάλο αριθμό από σημαντικές ρυθμίσεις. Το πρόγραμμα «Βοήθεια στο Σπίτι» συνεχίζει το σημαντικό έργο του και χάρη στη σημερινή τροπολογία εκατόν εξήντα τέσσερις εργαζόμενοι που δεν είχαν συμπεριληφθεί στους οριστικούς πίνακες του ΑΣΕΠ θα συνεχίσουν να προσφέρουν τις υπηρεσίες τους στο πρόγραμμα «Βοήθεια στο Σπίτι».

Γίνονται πιο αντιπροσωπευτικές οι διοικήσεις των νοσοκομείων με την προσθήκη ενός περιφερειακού συμβούλου, μια που η περιφέρεια συχνά χρηματοδοτεί έργα υποδομών στα νοσοκομεία και ενός εκπροσώπου του οικείου ιατρικού συλλόγου που ήταν ένα πάγιο αίτημα των ιατρικών συλλόγων.

Με την ανασύνταξη των πινάκων της προκήρυξης 2Κ/2019 θα διοριστεί επιπλέον προσωπικό χίλια εκατόν δεκαέξι άτομα που θα έρθουν να καλύψουν σημαντικές ανάγκες στα δημόσια νοσοκομεία.

Σημαντική είναι και η σημερινή ρύθμιση με την οποία αλλάζει ο χρόνος παραγραφής για οφειλές προς τους δήμους. Με δεδομένο ότι πολλοί πολίτες καλούνται να πληρώσουν στους δήμους οφειλές ακόμα και είκοσι χρόνια μετά, είναι πολύ σημαντική αυτή η ρύθμιση που ξεκαθαρίζει το τοπίο στον χρόνο παραγραφής. Πλέον, εντός πενταετίας θα πρέπει να γίνεται ταμειακή βεβαίωση και η προθεσμία για την είσπραξη των προστίμων επίσης πενταετής.

Φυσικά αναμένονται και οι ρυθμίσεις των δόσεων, κύριε Υπουργέ.

Είναι ένα αίτημα των πολιτών και των δήμων και έτσι αποσυμφορούνται οι δήμοι από το να προσπαθούν να εισπράξουν οφειλές επί δεκαετίες.

Το κύριο σώμα του σημερινού νομοσχεδίου ενισχύει την πρωτοτυπία και την καινοτομία στον δημόσιο τομέα. Οι φορείς της κεντρικής διοίκησης, τα νομικά πρόσωπα δημοσίου δικαίου, οι Οργανισμοί Τοπικής Αυτοδιοίκησης αποκτούν για πρώτη φορά δυναμική και προοπτική για την ανάπτυξη καινοτόμων δράσεων, ενώ βελτιώνουν τη διαχείριση θεμάτων ανθρώπινου δυναμικού. Προβλέπονται κίνητρα προς τους φορείς για να αναπτύξουν καινοτόμες ιδέες. Θα υπάρξουν οι κατάλληλες υποδομές και τα προγράμματα. Φυσικά, το τελευταίο αλλά σημαντικό στάδιο είναι ότι προβλέπεται χρηματοδότηση ιδεών που οδηγούν σε νέες πρωτότυπες πρακτικές.

Παρά την αντίθεση της Αντιπολίτευσης, αυτή είναι όντως η πρώτη προσπάθεια που γίνεται για την εισαγωγή της καινοτομίας στον δημόσιο τομέα και αυτό δεν γίνεται ούτε γενικά ούτε αόριστα. Γίνεται με συγκεκριμένα μέτρα και συγκεκριμένα βήματα. Θεσπίζεται το Εθνικό Σχέδιο Δράσης για την Καινοτομία. Περιγράφεται αναλυτικά όλη η διαδικασία η οποία ξεκινά από την πρόσκληση για την υποβολή προτάσεων καινοτομίας, μέχρι την αξιολόγησή τους και την ένταξη κάποιων εξ αυτών στο Εθνικό Σχέδιο Δράσης.

Για την καλύτερη δυνατή υλοποίησή τους προβλέπονται προγράμματα επιτάχυνσης της καινοτομίας, ενώ θα πραγματοποιούνται και εργαστήρια καινοτομίας που θα ενισχύσουν τη συνεργασία των δημοσίων φορέων στην επίτευξη καινοτόμων δράσεων.

Ακριβώς επειδή το όλο εγχείρημα θα χρειαστεί και την κατάλληλη τεχνική υποστήριξη, αναπτύσσεται ειδικό πληροφοριακό σύστημα, το «Κεντρικό Σύστημα Διαχείρισης Γνώσης και Ανοικτής Καινοτομίας Δημοσίου Τομέα». Οι καλές πρακτικές καινοτομίας που εφαρμόζονται και αξιολογούνται θετικά παίρνουν σχετική πιστοποίηση και μάλιστα εντάσσονται σε μια ψηφιακή βιβλιοθήκη, το «Αποθετήριο Πρακτικών Καινοτομίας Δημοσίου Τομέα».

Δημιουργούνται πολλαπλά κίνητρα για όσους ασχοληθούν πραγματικά με αυτό το κομμάτι. Θεσπίζεται Εθνικός Διαγωνισμός Πρωτοτύπων και Καινοτομίας, όπου θα μπορούν να λάβουν μέρος δημόσιοι υπάλληλοι, ενώ οι καινοτόμες ιδέες που θα κερδίσουν τον διαγωνισμό μπορούν να ενταχθούν στο Εθνικό Σχέδιο Δράσης.

Θεσπίζονται τα «Βραβεία Καινοτομίας Δημοσίου Τομέα» που διοργανώνονται κάθε διετία, για να βραβευτούν αυτές που ξεχωρίζουν από εκείνες που ήδη περιλαμβάνονται στο Αποθετήριο. Επιπλέον κίνητρο δίνεται με το ότι συμπεριλαμβάνεται η καινοτομία στην αξιολόγηση των προϊσταμένων του δημοσίου. Ουσιαστικά, λοιπόν, προστίθεται η καινοτομία σε όσους έχουν βλέψεις ιεραρχικής προαγωγής.

Το νομοσχέδιο, όμως, περιλαμβάνει και σωρεία άλλων διατάξεων που βοηθούν στην καλύτερη, την περισσότερο δίκαιη και αποτελεσματικότερη λειτουργία της δημόσιας διοίκησης.

Μια διάταξη που χωρίς αμφιβολία πρέπει να αναδειχθεί και να υπερψηφιστεί από όλους είναι η έμπρακτη στήριξη που προσφέρεται για πρώτη φορά σε όσους εργάζονται στον δημόσιο τομέα και είναι άτομα με αναπηρία. Προκειμένου τα άτομα αυτά να μην αποκλείονται εκ προοιμίου σε αποστολές, τους προσφέρεται στα υπηρεσιακά ταξίδια εξειδικευμένος προσωπικός βοηθός.

Συνεχίζουμε, λοιπόν, να βελτιώνουμε τις συνθήκες ζωής και εργασίας των ατόμων με αναπηρία και να εμπεδώνουμε την υποχρέωση της πολιτείας για συμπερίληψή τους σε όλες τις εκφάνσεις της κοινωνικής μας ζωής.

Μία άλλη ρύθμιση είναι ότι καταβάλλεται προσπάθεια να λυθεί το ζήτημα των προσλήψεων της ΑΑΔΕ, καθώς σε πρώτο στάδιο η περυσινή διαδικασία απορρόφησε μόνο διακόσια πενήντα επτά από τα οκτακόσια είκοσι δύο άτομα που χρειάζεται. Προκειμένου να καλυφθούν όλες αυτές οι θέσεις που είναι απαραίτητες για τη λειτουργία της ανεξάρτητης αρχής, αυξάνεται ο αριθμός των επιτυχόντων με τη μείωση της βάσης στο πενήντα στη συνολική βαθμολογία.

Ένα ζήτημα που αφορά και την πόλη του Βόλου είναι οι συσσωρευμένες οφειλές που έχουν οι δημοτικές επιχειρήσεις ύδρευσης και αποχέτευσης. Με τη σημερινή διάταξη δίνεται διέξοδος στο μεγάλο αυτό ζήτημα που αφορά πολλές δημοτικές επιχειρήσεις. Επιχορηγείται η ΔΕΥΑ ώστε να μπορέσουν να εξοφλήσουν οφειλές τους από διαταγές πληρωμών και τελεσίδικες δικαστικές αποφάσεις. Επιχορηγούνται και οι δήμοι για να εξοφλήσουν τις οφειλές τους, όταν έχει ξεκινήσει εναντίον τους διαδικασία και λήψη αναγκαστικών μέτρων. Γι’ αυτούς ακριβώς τους σκοπούς, το Υπουργείο Εσωτερικών αξιοποιεί διαθέσιμα έως 50 εκατομμύρια ευρώ.

Συνολικά, το σημερινό νομοσχέδιο καλύπτει πολλές ανάγκες και διορθώνει προβλήματα που αντιμετωπίζει η δημόσια διοίκηση. Κυρίως εισάγει την καινοτομία ως επιδίωξη στον δημόσιο τομέα. Είναι μία ιδέα που πριν λίγα χρόνια θα φάνταζε μάλλον απίστευτη. Όμως, η δημόσια διοίκηση έχει κάνει πολλά βήματα τα τελευταία χρόνια. Έχει περάσει στην ψηφιακή εποχή, έχει εφαρμόσει πολιτικές εσωτερικού ελέγχου και ως αποτέλεσμα η Ελλάδα βελτιώθηκε κατά δεκατρείς μονάδες στους δείκτες διεθνούς διαφάνειας για τη διαφθορά. Έχουν δε πραγματοποιηθεί και τριάντα πέντε χιλιάδες προσλήψεις για να καλύψουν τις ανάγκες της δημόσιας διοίκησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με όλες αυτές τις βελτιώσεις και το βλέμμα σε έναν ακόμη πιο αποτελεσματικό και φιλικό προς το περιβάλλον δημόσιο τομέα, θα πορευτούμε και την επόμενη τετραετία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο τώρα θα δώσω στον Υπουργό Ενέργειας και Περιβάλλοντος κ. Σκρέκα, προκειμένου να τοποθετηθεί επί της τροπολογίας με γενικό αριθμό 1627 και ειδικό 158.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα είμαι πολύ σύντομος, κύριε Πρόεδρε.

Πραγματικά αναφέρομαι στην τροπολογία με γενικό αριθμό 1627 και γενικό 158, η οποία περιλαμβάνει επτά άρθρα. Το πρώτο άρθρο αφορά την τροποποίηση του ποσού της ειδικής εισφοράς που έχουμε θέσει για τους παραγωγούς ηλεκτρικής ενέργειας που χρησιμοποιούν φυσικό αέριο. Αρχικά η εισφορά αυτή είχε οριστεί στα 10 ευρώ ανά θερμική MWh φυσικού αερίου. Αυτό είχε προσδιοριστεί πριν περίπου έξι μήνες, όταν το αέριο είχε μία τιμή στις χρηματιστηριακές αγορές ενέργειας της τάξης των 200 ευρώ. Δηλαδή, τότε αντιπροσώπευε λιγότερο από 5%, περίπου το 4,2%, αυτή η εισφορά στην τιμή του φυσικού αερίου που τότε είχαμε στις διεθνείς αγορές.

Ερχόμαστε τώρα και το μεταβάλλουμε αυτό, το τροποποιούμε. Από 10 ευρώ ανά θερμική MWh απόλυτο ποσό, το μετατρέπουμε σε ποσοστό 5% επί της αγοραίας τιμής του φυσικού αερίου, γιατί το φυσικό αέριο από τα 200 και 300 ευρώ που ήταν τον προηγούμενο Αύγουστο, έχει φτάσει να είναι κάτω από 50 ευρώ, οπότε τα 10 ευρώ τέλος αντιπροσωπεύουν 20% πια ποσοστό επί της τιμής του φυσικού αερίου.

Το δεύτερο άρθρο έχει να κάνει με τον μηχανισμό αντιστάθμισης κινδύνου που έχουμε θέσει σε εφαρμογή από τον προηγούμενο Σεπτέμβριο. Τι έχουμε κάνει εκεί; Έχουμε δημιουργήσει τη δυνατότητα να αποταμιεύουμε ένα ποσό της τάξης του 0,1 ευρώ ανά KWh ηλεκτρικής ενέργειας. Να θυμίσω ότι οι επιδοτήσεις που δίνουμε κάθε μήνα μπορεί να κυμαίνονται από 0,60 ευρώ έως και 0,4 ευρώ όπως ανακοινώσαμε για τον Μάρτιο. Απ’ αυτά, λοιπόν, το 0,1 ευρώ τα αποταμιεύουμε και δημιουργούμε με αυτόν τον τρόπο μία δεξαμενή χρημάτων, τα οποία θα μπορέσουν να μας βοηθήσουν σε μελλοντικές κρίσεις να αντιμετωπίσουμε το πρόβλημα και να στηρίξουμε νοικοκυριά και επαγγελματίες.

Είναι κάτι το οποίο έχουμε ήδη ψηφίσει, απλά τροποποιούμε λίγο το άρθρο, το οποίο προβλεπόταν για να μπορέσει να τεθεί σε ισχύ η ρύθμιση εκείνη, διορθώνουμε δηλαδή τη ρύθμιση. Επί της ουσίας είναι μια τεχνική διόρθωση.

Το άρθρο 3 αφορά το μηχανισμό που έχουμε νομοθετήσει εδώ και τέσσερις μήνες για τη φορολόγηση των υπερκερδών στον κλάδο της προμήθειας. Από τον προηγούμενο Ιούλιο έχουμε νομοθετήσει ένα μηχανισμό φορολόγησης υπερκερδών στην παραγωγή και έχουμε εισπράξει ήδη πάνω από 3,6 δισεκατομμύρια ευρώ. Μόνο για το μήνα Φεβρουάριο έχουμε εισπράξει από φόρους των εταιρειών ηλεκτροπαραγωγής πάνω από 100 εκατομμύρια ευρώ, σε ένα μήνα. Συνολικά από τον προηγούμενο Ιούλιο έχουμε εισπράξει 3,6 εκατομμύρια ευρώ.

Τώρα λόγω της μεταβλητότητας και του πλαφόν που έχουμε θέσει στις τιμές ηλεκτρικής ενέργειας και της υποχρέωσης των προμηθευτών να ανακοινώνουν την τιμή του επόμενου μήνα βάσει της χρηματιστηριακής τιμής και την πιθανότητα δημιουργίας υπερκερδών ήρθαμε και φέραμε και ένα νέο μηχανισμό φορολόγησης των υπερκερδών στην προμήθεια αυτή τη φορά. Άρα έχουμε και για την παραγωγή και την προμήθεια. Εδώ δίνουμε τη δυνατότητα εφάπαξ να μπορέσουμε να φορολογήσουμε για το τελευταίο πεντάμηνο του 2022 τα πιθανά κέρδη, τα οποία φορολογούνται στον κλάδο της προμήθειας. Ήταν να εξετάζονται περίοδοι των τριών μηνών και ερχόμαστε και επεκτείνουμε αυτό και ορίζουμε περίοδο πέντε μηνών εξέτασης για να φορολογήσουμε όλο το πεντάμηνο και να μην καθυστερήσουμε.

Στο άρθρο 4 δίνουμε τη δυνατότητα σε βιομηχανικούς καταναλωτές ενεργοβόρους να συνάπτουν διμερείς συμβάσεις απευθείας με παραγωγούς ηλεκτρικής ενέργειας είτε ανανεώσιμων πηγών ενέργειας είτε άλλων είτε παραγωγούς που έχουν θερμικά εργοστάσια και παράγουν ηλεκτρική ενέργεια και αυτά ερχόμαστε και τα εξαιρούμε από τον μηχανισμό επιβολής των πλαφόν. Είναι κάτι το οποίο είναι μια απαίτηση της αγοράς. Το έχουν ζητήσει, για να είμαστε και απόλυτα δίκαιοι και κόμματα της Αντιπολίτευσης. Ερχόμαστε, λοιπόν και το νομοθετούμε.

Στο άρθρο 5 ορίζουμε ότι αυτοί που θα προχωρήσουν σε τέτοιες συμβάσεις διμερείς και οι ενεργοβόροι καταναλωτές οι οποίοι θα έχουν χαμηλότερη τιμή ηλεκτρικής ενέργειας, αυτοί δεν δικαιούνται να παίρνουν και την έξτρα επιδότηση που κάθε μήνα ορίζουμε και δίνουμε σε μερικούς καταναλωτές. Αυτό αφορά, λοιπόν, το άρθρο 5.

Το άρθρο 6 είναι ένα άρθρο το οποίο δίνει τη δυνατότητα μέσω μιας εξουσιοδότησης στους Υπουργούς Περιβάλλοντος και Ενέργειας και στον αρμόδιο Υπουργό Οικονομικών να ορίσουν το πλαίσιο για το πρόγραμμα «Produce - E Green». Τι πρόγραμμα είναι αυτό; Είναι ένα πρόγραμμα επιδότησης βιομηχανικών δραστηριοτήτων, οι οποίες θα παράγουν στην Ελλάδα εξοπλισμό που χρησιμοποιείται για την διείσδυση των ανανεώσιμων πηγών ενέργειας, αποθήκευσης ηλεκτρικής ενέργειας, προώθησης της ηλεκτροκίνησης. Είναι ένα πολύ σημαντικό πρόγραμμα, το οποίο χρηματοδοτείται από το Ταμείο Ανάκαμψης.

Το άρθρο 7 είναι, επίσης, μία εξουσιοδοτική προς τον Υπουργό Περιβάλλοντος και Ενέργειας. Μέσα από αυτή την υπουργική απόφαση μπορεί να προσδιορίσει το Υπουργείο τους όρους και τους κανόνες του προγράμματος «Ανακυκλώνω - Αλλάζω Θερμοσίφωνα». Έχουμε, λοιπόν, ένα πρόγραμμα που επιδοτούμε νοικοκυριά να αντικαταστήσουν τον παλιό ηλεκτρικό θερμοσίφωνα με ένα σύγχρονο ηλιακό θερμοσίφωνα και δίνουμε τη δυνατότητα με το άρθρο 7 στον αρμόδιο Υπουργό να περιγράψει τους κανόνες, το πλαίσιο του προγράμματος επιδότησης και επίσης ποιοι είναι οι φορείς υλοποίησης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Έχει ζητήσει τον λόγο για να κάνει μια παρέμβαση κατ’ αρχάς ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Κώστας Ζαχαριάδης και στη συνέχεια ο κ. Χήτας.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ πολύ, κύριε Πρόεδρε. Θα είμαι σύντομος, δύο ερωτήματα θέλω να θέσω.

Κύριε Υπουργέ, αν δεν κάνω λάθος στον προγραμματισμό, μεθαύριο έχει νομοσχέδιο δικό σας, ποια είναι η βιασύνη να φέρετε αυτές τις ρυθμίσεις σε ένα νομοσχέδιο, το οποίο δεν είναι σχετικό;

Εν πάση περιπτώσει εισηγείται η κοινοβουλευτική Πλειοψηφία ένα νομοσχέδιο, το οποίο λέγεται ερανιστικό -παλιότερα τα λέγανε «σκούπα», τώρα τα λένε ερανιστικά- αλλά εσείς έχετε νομοσχέδιο μεθαύριο. Ποιος είναι ο λόγος; Θα γίνει κάτι από σήμερα μέχρι μεθαύριο που πρέπει να το αντιληφθεί η χώρα, η Εθνική Αντιπροσωπεία ή είναι άλλη μια διαδικασία κακής νομοθέτησης ή θέλετε να κρύψετε κάτι το οποίο θα το μάθουμε μετά και θα αρχίσουμε να τρέχουμε;

Δεύτερον, επειδή παρακολουθώ, παρ’ όλο που δεν είμαι στις αρμόδιες επιτροπές, που εσείς εισηγείστε, Παραγωγής και Εμπορίου, όλη αυτή τη συζήτηση εδώ και πάνω από έναν χρόνο που φορολογείτε, ξαναφορολογείτε, τους τρέχετε, τους κυνηγάτε. Πρέπει να βρίσκονται σε έναν πανικό στην Ελλάδα οι πάροχοι ηλεκτρικής ενέργειας σε μια τόσο εχθρική Κυβέρνηση που τους κυνηγάει, τους παίρνει τα λεφτά.

Στο ταμείο του κ. Σκυλακάκη, του κ. Σταϊκούρα, στο ταμείο της χώρας δηλαδή που είναι στη δική τους ευθύνη, μπορείτε να μας πείτε πόσα χρήματα έχουν μπει μέχρι σήμερα από τις δικές σας νομοθετήσεις;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ, κύριε Ζαχαριάδη.

Τον λόγο έχει ο κ. Χήτας επί της τροπολογίας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θα ήθελα και εγώ να απευθύνω ένα ερώτημα στον κύριο Υπουργό που αφορά στο άρθρο 7 της τροπολογίας. Κύριε Υπουργέ, θα θυμάστε πάρα πολύ καλά και στις δημόσιες εδώ συζητήσεις μας, αλλά και κατ’ ιδίαν από πότε ουσιαστικά σας είχαμε επισημάνει να προχωρήσουμε στην αντικατάσταση θερμοσίφωνα. Ως κόμμα και παράταξη η θέση μας αυτή ήταν πάγια.

Θα ήθελα να το αναφέρω και να ακουστεί άλλη μια φορά. Γιατί το λέγαμε αυτό; Όταν είχατε προχωρήσει στην αντικατάσταση στα κλιματιστικά, στα ψυγεία λέγαμε ότι η συσκευή που «τραβάει» περισσότερο ρεύμα στο σπίτι είναι αυτή, είναι ο θερμοσίφωνας και ότι θα έπρεπε να τους αλλάξουμε με ηλιακούς θερμοσίφωνες.

Ένα δεύτερο σημείο που θέλουμε να επισημάνουμε είναι ότι τα ψυγεία και τα κλιματιστικά είναι όλα εισαγόμενα, ενώ ως χώρα έχουμε αρκετές ελληνικές επιχειρήσεις, οι οποίες παράγουν θερμοσίφωνες και ηλιακούς θερμοσίφωνες.

Εδώ, όμως, δεν διευκρινίζετε και θα θέλαμε να το βάλετε αυτό ότι η επιδότηση αυτή για την αλλαγή στους ηλιακούς θερμοσίφωνες να είναι από Έλληνες παραγωγούς, γιατί έχουμε πολλές εταιρίες που φτιάχνουν στην Ελλάδα ηλιακούς θερμοσίφωνες. Μην πάει τζάμπα, δηλαδή να δώσουμε δουλειά στους ανθρώπους που έχουν εργαζόμενους. Πρέπει να το διευκρινίσετε αυτό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και τέσσερις εκπαιδευτικοί συνοδοί τους από το Εσπερινό Γενικό Λύκειο Σπάρτης.

Η Βουλή σάς καλωσορίζει και σας εύχεται καλή επιτυχία.

(Χειροκροτήματα απ’ όλες τις πτέρυγες της Βουλής)

Ορίστε, κύριε Υπουργέ, έχετε τον λόγο για να απαντήσετε στους δύο Κοινοβουλευτικούς Εκπροσώπους.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ.

Είναι σωστή η ερώτηση του Κοινοβουλευτικού Εκπροσώπου του ΣΥΡΙΖΑ. Εξηγώ για ποιο λόγο είναι επείγουσες αυτές οι διατάξεις. Είναι θέμα επείγοντος. Πρώτον, το νομοσχέδιο του Υπουργείου Περιβάλλοντος και Ενέργειας, εφόσον κατατεθεί σήμερα, θα συζητηθεί στις επιτροπές τέλος της εβδομάδας αυτής ή αρχές της επόμενης, άρα θα ψηφιστεί μετά από δέκα ημέρες. Εδώ έχουμε κάποιες διατάξεις, όμως που και αυτές οι δέκα μέρες είναι πολύ σημαντικές.

Σας το εξηγώ και σας ενημερώνω, επειδή ρωτήσατε. Αυτή τη στιγμή επιβάλλουμε ένα τέλος για κάθε θερμική MWh που είναι 10 ευρώ, επαναλαμβάνω ανά MWh φυσικού αερίου, επειδή χρειαζόμαστε δύο MWh φυσικού αερίου να παράγουμε μία ηλεκτρική MWh αυτό σημαίνει ότι κάθε ηλεκτρική MWh που παράγεται από ένα εργοστάσιο φυσικού αερίου στην Ελλάδα επιβαρύνεται με 20 ευρώ σε σχέση με το αντίστοιχο κόστος που υπάρχει στη γειτονική Ιταλία ή σε άλλες γειτονικές χώρες που παράγουν ηλεκτρική ενέργεια από φυσικό αέριο. Βεβαίως αυτό δίνει λεφτά στο Ταμείο Μετάβασης από τη μια, από την άλλη όμως έχει αυξήσει τις εισαγωγές, επειδή έχει πέσει αρκετά η τιμή του φυσικού αερίου σε διεθνείς αγορές. Άρα πρέπει να αλλάξει άμεσα, ώστε τις επόμενες δέκα μέρες αυτές να παράγουμε ενέργεια από το φυσικό αέριο που έχουμε εδώ που ούτως ή άλλως έχουν μέσω συμβάσεως κλείσει οι εταιρείες και να μην εισάγουμε ηλεκτρική ενέργεια από τη γειτονική Ιταλία και από άλλες χώρες. Άρα είναι θέμα επείγον.

Δεύτερον, για ποιο λόγο είναι επείγον η αντιστάθμιση κινδύνου για ενεργειακές κρίσεις. Είναι κάτι το οποίο πρέπει να εφαρμοστεί. Λείπει μια τεχνική παράμετρος, τη διορθώνουμε. Πρέπει να γίνει για να βγει η ανάλογη υπουργική απόφαση.

Στο άρθρο 3 επεκτείνουμε σε πέντε μήνες τη φορολόγηση των υπερκερδών στον κλάδο της προμήθειας.

Θέλουμε με μία υπουργική απόφαση να φορολογήσουμε πέντε μήνες τους προμηθευτές, όχι τους τρεις μήνες και μετά να περιμένουμε άλλους δύο μήνες. Κι επειδή θέλουμε να βγάλουμε την υπουργική απόφαση άμεσα, την επόμενη εβδομάδα, γι’ αυτόν τον λόγο το φέρνουμε τώρα.

Το τέταρτο άρθρο έχει να κάνει με τα διμερή στη βιομηχανία. Η βιομηχανία αυτή τη στιγμή δεν έχει κάποιο σχήμα στήριξης. Σήμερα ανακοινώσαμε ένα σχήμα στήριξης, που θα πάρουμε βεβαίως την έγκριση από την Ευρωπαϊκή Επιτροπή, όπου θα δίνουμε για όλο το 2013 σταθερά 50 ευρώ ανά MWh για εκείνες τις βιομηχανίες, όμως, που δεν έχουν συνάψει διμερείς συμβάσεις πέραν των δώδεκα μηνών και που δεν έχουν και σταθερά τιμολόγια πάνω από δώδεκα μήνες.

Πέρα από αυτό το σχήμα δεν υπάρχει άλλο σήμα στήριξης. Γι’ αυτό πρέπει να ψηφιστεί τώρα, γιατί κάθε μέρα που περνάει δεν γυρνάει πίσω και πρέπει να στηρίξουμε άμεσα τη βιομηχανία. Εφόσον ψηφιστεί σήμερα -και σας καλούμε να ψηφίσετε αυτή την τροπολογία και αυτά τα άρθρα- την επόμενη στιγμή η βιομηχανία θα μπορεί να συνάπτει διμερείς συμβάσεις όπως κι εσείς ζητάγατε. Έχετε βγάλει κι εσείς ακόμα ανακοινώσεις αντίστοιχες -συνάδελφοί σας τελοσπάντων, αν όχι επίσημα ως κόμμα- που ζητάνε τη δυνατότητα σύναψης τέτοιων διμερών συμβάσεων. Εμείς ερχόμαστε να το κάνουμε γρηγορότερα, να μην περιμένουμε δύο εβδομάδες.

Το άρθρο 5 είναι επίσης επείγον γιατί δεν πρέπει να λάβουν επιπλέον επιδότηση αυτοί που θα συνάψουν διμερείς συμβάσεις.

Τα άρθρα 6 και 7 είναι για να εκδοθεί υπουργική απόφαση για να ανοίξει ηλεκτρονική πλατφόρμα για τους δικαιούχους του προγράμματος «Produce - E Green» και -ναι, κύριε συνάδελφε, είναι αλήθεια- του προγράμματος «Αλλάζω θερμοσίφωνα». Για το πρώτο είναι θέμα ημερών να βγει υπουργική απόφαση. Πρέπει, όμως, να υπάρχει αυτή η εξουσιοδοτική από τον νόμο για να ξεκινήσει το πρόγραμμα, να μπορέσουν να επιδοτηθούν βιομηχανικές δραστηριότητες στην Ελλάδα για να κατασκευάζουν εντός της Ελλάδας εξοπλισμό που χρειαζόμαστε για την πράσινη μετάβαση και να μην τα εισάγουμε όλα από άλλες χώρες.

Επίσης, για το πρόγραμμα «Αλλάζω Θερμοσίφωνα» θέλουμε να περάσουμε σήμερα και παρακαλούμε να ψηφίσετε αυτή τη διάταξη ώστε να βγει υπουργική απόφαση με τους κανόνες του προγράμματος, του πλαισίου για να ανοίξει η πλατφόρμα, να ξεκινήσουν οι δικαιούχοι να εντάσσονται και να αντικαταστήσουν το θερμοσίφωνα.

Όπως είπατε, η ελληνική βιομηχανία είναι από τις πρώτες οι οποίες κατασκευάζουν ηλιακούς θερμοσίφωνες στην Ευρώπη και στον κόσμο. Καταλαβαίνετε ότι για λόγους ελεύθερης αγοράς και ευρωπαϊκών κανονισμών δεν μπορούμε πούμε ότι θα πρέπει να αγοράσουν μόνο ηλιακό θερμοσίφωνα. Αυτή τη στιγμή, όμως, χωρίς το πρόγραμμα οι ελληνικοί ηλιακοί θερμοσίφωνες είναι αυτοί οι οποίοι κυριαρχούν στην ελληνική αγορά και μάλιστα εξάγονται και σε πολύ μεγάλο βαθμό σε όλη την Ευρώπη. Άρα βοηθάμε την ελληνική βιομηχανία επί της ουσίας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία η κ. Θεοπίστη (Πέτη) Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Στον αγαπητό συνάδελφο και σύντροφο κ. Ζαχαριάδη μάλλον θα απαντήσω εγώ. Κανένας λόγος άλλος εκτός από απόκρυψη. Κανένας λόγος δεν υπήρχε όταν έχεις ένα νομοσχέδιο διακοσίων πενήντα άρθρων για την ενέργεια να έρχεται η τροπολογία την Παρασκευή και να λήγει την Καθαρά Δευτέρα. Μόνο ένας λόγος, ότι μπορεί να μην κατατεθεί ποτέ κανένα νομοσχέδιο και να προκηρυχθούν εκλογές. Γιατί εδώ συμβαίνει το φοβερό να μην μπορούμε να καταλάβουμε τι θα γίνει με τις εκλογές.

Εμείς, λοιπόν, αυτή την αντικοινοβουλευτική πρακτική την καταδικάζουμε, την καταγγέλλουμε, γιατί αφορά μείζονα ενεργειακά προβλήματα, όπως είναι τα διμερή συμβόλαια που τώρα σας έπιασε ο πόνος για την αγορά που υποφέρει και σας έχει καταγγείλει επανειλημμένως και βεβαίως τη χαριστική ρύθμιση για τα υπερκέρδη στο ρεύμα.

Κύριε Υπουργέ, μας ξαναείπατε δύο φορές τα άρθρα. Στο άρθρο 1 ο υπολογισμός της ειδικής εισφοράς είναι μία προχειρότητα, γιατί είχατε φέρει μια άλλη τροπολογία τον Οκτώβριο και τώρα την ξανά αλλάζετε. Ούτως ή άλλως, όμως, πρόκειται για ένα μέτρο που ήταν εις βάρος των καταναλωτών.

Στο άρθρο 2 υπάρχει νέα επιβάρυνση των καταναλωτών μέσω μιας νέας υπηρεσίας ΥΚΩ. Το είχαμε καταγγείλει και όταν το είχατε νομοθετήσει τον Αύγουστο του 2022. Είπαμε ότι ξαναεπιβαρύνετε τους καταναλωτές. Τον Νοέμβριο του 2022 φέρνετε διάταξη με τροπολογία πάλι και μεταθέσατε τον καθορισμό των χρεώσεων σε υπουργική απόφαση η οποία θα έβγαινε με εισήγηση του αρμόδιου διαχειριστή του ΔΕΔΔΗΕ και κατόπιν γνώμης της ΡΑΕ. Ξέρετε τι αλλάζετε σήμερα, αγαπητοί συνάδελφοι; Όλα τα παραπάνω θα τα αποφασίζει ο Υπουργός με δυνητική γνώμη του διαχειριστή και χωρίς εμπλοκή της ΡΑΕ. Ούτε γνώμη ούτε εισήγηση. Αυτό γίνεται.

Πάμε παρακάτω. Αυτό που έχει ενδιαφέρον με τις υπηρεσίες κοινής ωφέλειας και το λέμε πάρα πολύ καιρό είναι ότι έχει γίνει η μεγάλη διασύνδεση της Κρήτης. Θα έπρεπε κανονικά οι χρεώσεις ΥΚΩ να μειώνονται, όχι να αυξάνονται. Τότε είχαμε πει ότι υπάρχουν μέσα στα υπερκέρδη και 1,1 δισεκατομμύριο ευρώ άδικες χρεώσεις. Και αναφέρομαι στο ΕΤΜΕΑΡ τον ειδικό λογαριασμό των ΑΠΕ που σώρευσε τεράστια πλεονάσματα λόγω του ράλι στην χονδρεμπορική και βεβαίως ζητούσαμε να μειωθούν σημαντικά οι χρεώσεις των ΥΚΩ ακριβώς λόγω των έργων των διασυνδέσεων. Επομένως, νέο χαράτσι εις βάρος των καταναλωτών με αυτή σας την πρόβλεψη.

Τώρα στο άρθρο 3. Είναι σκανδαλώδης η μετάθεση της φορολόγησης απόδοσης υπερκερδών στον χώρο της ενέργειας από την Κυβέρνηση. Είδατε πώς το παρουσιάζετε; Λέτε εσείς: «θα το κάνουμε πεντάμηνο». Κι εμείς σας λέμε ότι το μεταθέτετε προεκλογικά στην επόμενη κυβέρνηση.

Θα πούμε, όμως, λίγο το ιστορικό. Τα υπερκέρδη στην προμήθεια στη λιανική δημιουργήθηκαν τον Αύγουστο του 2022 και μετά τη δήθεν κατάργηση -το θυμόμαστε όλοι- της ρήτρας αναπροσαρμογής από την Κυβέρνηση. Μόνο τον Σεπτέμβριο και τον Οκτώβριο του 2022 υπολογίζεται ότι εισπράχθηκαν υπερκέρδη στη λιανική που υπερβαίνουν το 1 δισεκατομμύριο. Εμείς σας είχαμε καλέσει να τα φορολογήσετε τον Σεπτέμβρη του 2022. Φέρατε διάταξη, όντως, τον Νοέμβρη του 2022 που προέβλεπε επιβολή έκτακτης εισφοράς ανά τρίμηνο και ξεκινούσε η πρώτη επιβολή στις 23 Δεκεμβρίου του 2022.

Τώρα έρχεστε και μας λέτε ότι η πρώτη θα γίνει 31 Μαρτίου του 2021 και μάλιστα σήμερα δημοσιεύματα λένε ότι έχετε στα χέρια σας πόρισμα της ΡΑΕ. Προφανώς, όπως έγινε και με τα 2,2 δισεκατομμύρια υπερκέρδη, που με μαγειρέματα πολλά, το πόρισμα της ΡΑΕ σας το έχουμε ζητήσει και δεν μας το έχετε δώσει, έχετε επικαλεστεί το εμπορικό απόρρητο, αν είναι δυνατόν και έγιναν τα 2,2 δισεκατομμύρια 416 εκατομμύρια. Εγώ στην ερώτηση αυτή είμαι σίγουρη ότι δεν έχει πάει ούτε 1 ευρώ στα δημόσια ταμεία, αλλά και να έχει πάει είναι πολύ λιγότερο των υπερκερδών. Και τώρα και για το 1 δισεκατομμύριο έχετε πόρισμα της ΡΑΕ, δεν το έχετε λάβει υπ’ όψιν και το πάτε 31 Μαρτίου προφανώς για να μειωθούν τα υπερκέρδη. Κρύβετε, δηλαδή, συστηματικά τα υπερκέρδη των ενεργειακών εταιρειών και δεν εφαρμόζετε, όπως είπαμε, τον δικό σας νόμο. Εν τω μεταξύ, όλο αυτό το διάστημα 3,5 δισεκατομμύρια ευρώ υπερκέρδη είναι ήδη στα ταμεία των ενεργειακών εταιρειών και λείπουν από τις τσέπες των καταναλωτών.

Πάμε, όμως, λίγο στο θέμα με τα διμερή συμβόλαια. Πόσα χρόνια, σε πόσα νομοσχέδια σε αυτή εδώ την Αίθουσα έχουμε αναφερθεί γιατί ήμασταν πρωταθλητές στην ακρίβεια στην ενέργεια. Ένα απ’ όλα, δηλαδή ότι δεν υπήρχε εποπτεία και έλεγχος κ.λπ., ήταν ακριβώς η έλλειψη των διμερών συμβολαίων τα οποία πάγωσε η Κυβέρνηση, ενώ είχε νομοθετηθεί από την κυβέρνηση του ΣΥΡΙΖΑ.

Σήμερα είναι μία παραδοχή ενός τραγικού λάθους που όμως πλήρωσε πάρα πολύ ακριβά η αγορά. Και ξέρετε κάτι; Οξύνθηκε αυτό το πρόβλημα με το μπλοκάρισμα των διμερών συμβολαίων και ιδίως των πρασίνων PPAs λόγω των ρυθμίσεών σας με το νέο μοντέλο αγοράς που εφαρμόσατε τον Ιούλιο του 2022, τότε που προσπαθήσατε να αποφύγετε την κρίση με την ρήτρα αναπροσαρμογής και τις καταγγελίες της Αντιπολίτευσης, αλλά κυρίως και της αγοράς.

Οι πρόχειρες, λοιπόν, και αντιεπιστημονικές επιλογές της Κυβέρνησής σας οδήγησαν σε ενεργειακό αδιέξοδο πρώτα απ’ όλα την ενεργοβόρα βιομηχανία, η οποία είναι στα κάγκελα εδώ και καιρό, καθώς λήγουν σταδιακά τα συμβόλαιά της κυρίως με τη ΔΕΗ, που διασφάλιζαν χαμηλότερες τιμές. Και δεν είναι θέμα ημερών. Αυτό έπρεπε να το είχατε προβλέψει, έπρεπε να υπήρχαν τα διμερή συμβόλαια.

Ο ΣΥΡΙΖΑ κατακρίνει το ενεργειακό αδιέξοδο που δημιούργησε η Κυβέρνηση, την ένταξη του Χρηματιστηρίου Ενέργειας χωρίς ρύθμιση και έλεγχο, απουσία διμερών συμβολαίων, άρνηση της Κυβέρνησης να τα καταστήσει υποχρεωτικά ως ένα ποσοστό. Οι άλλες ευρωπαϊκές χώρες έχουν υποχρεωτικό ποσοστό διμερών συμβολαίων. Είπαμε ότι το πληρώσαμε όλοι και σήμερα πάτε να διορθώσετε αυτό το τραγικό λάθος.

Σε ό,τι αφορά το άρθρο 6, εδώ μάλλον πρόκειται για μια εν λευκώ εξουσιοδοτική για το πρόγραμμα, είναι τυπικό δηλαδή, του Ταμείου Ανάκαμψης. Δεν το έχουμε δει αυτό το πρόγραμμα, κύριε Υπουργέ. Τα κάνετε όλα εν κρυπτώ.

Πάμε λίγο στους ηλιακούς θερμοσίφωνες. Το διαφημίζετε πολύ. Δεν έχει, όμως, προκηρυχθεί αυτό.

Ξέρετε τον φορέα διαχείρισης. Λέτε ότι είναι η επιτελική δομή ΕΣΠΑ Ενέργειας. Αλλά, όπως φαίνεται, την πηγή χρηματοδότησης δεν την ξέρετε. Λέτε για ΠΔΕ ή άλλη πηγή και θα δούμε.

Εγώ εδώ θα έρθω όμως να σας υπενθυμίσω την αποτυχία του προγράμματος «ΕΞΟΙΚΟΝΟΜΩ», ενός πολύ σοβαρού προγράμματος όταν μιλάμε για πράσινη μετάβαση. Ακόμη οι πληρωμές του 2020 δεν έχουν γίνει και το 2021 πάγωσε τελείως. Αλλά θα σας πω και για τα φωτοβολταϊκά στέγης, τα οποία και αυτά διαφημίζετε, ότι δεν έχετε εξασφαλίσει ηλεκτρικό χώρο.

Ξέρετε είμαι Βουλευτής Φλώρινας. Προσπαθούν οι άνθρωποι να περάσουν στην επόμενη μέρα. Κάνουν ενεργειακές κοινότητες, θέλουν να μπουν στο πρόγραμμα «Φωτοβολταϊκά Στέγης» -και για τα αγροτοφωτοβολταϊκά επίσης δεν υπάρχει καμμία στήριξη από την Κυβέρνηση- και όταν πάνε να συνδεθούν δεν έχουν ηλεκτρικό χώρο, κύριε Υπουργέ, και αυτό θα σας ακολουθεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για να απαντήσετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θέλω ένα λεπτό μόνο για να απαντήσω στην κυρία συνάδελφο αλλά και στον Κοινοβουλευτικό Εκπρόσωπο του ΣΥΡΙΖΑ γιατί δεν απάντησα πριν για αυτό το οποίο ρώτησε, δηλαδή, πόσα χρήματα έχουμε εισπράξει από τη φορολόγηση των υπερκερδών.

Μέχρι τώρα έχουμε εισπράξει 3,6 δισεκατομμύρια ευρώ από την φορολόγηση των υπερεσόδων των εταιρειών ηλεκτροπαραγωγής από τον προηγούμενο Ιούλιο μέχρι και τον προηγούμενο μήνα με το μηχανισμό που μετά υιοθέτησε και η Ευρώπη. Έχουμε επίσης εισπράξει 370 εκατομμύρια ευρώ ως ανάκτηση εσόδων από την προηγούμενη περίοδο από τους ηλεκτροπαραγωγούς.

Επίσης πρέπει να σας πω ότι θα εισπράξουμε και από τη φορολόγηση των υπερκερδών στον κλάδο της προμήθειας με το άρθρο το οποίο έχουμε φέρει εδώ και ελπίζουμε να το ψηφίσετε. Δεν είναι σε βάρος των καταναλωτών τα 10 ευρώ. Αυτά τα 10 ευρώ τα οποία είχαμε ορίσει ως τέλος που πλήρωναν οι ηλεκτροπαραγωγοί που χρησιμοποιούν φυσικό αέριο για την παραγωγή ρεύματος, το οποίο το μετατρέπουμε σε 5% ποσοστό, επέστρεφαν στο Ταμείο Ενεργειακής Μετάβασης και στους λογαριασμούς ρεύματος.

Και επειδή ρωτάτε και ξαναρωτάτε σας λέω τα εξής για να έχετε μια εικόνα:

Οικιακό τιμολόγιο: Ποσό πληρωμής 278 ευρώ, επιδότηση από το κράτος 699 ευρώ. Οικιακό τιμολόγιο: Ποσό πληρωμής 282 ευρώ, 300 ευρώ η επιδότηση από το κράτος. Οικιακό τιμολόγιο: 175 ευρώ ποσό πληρωμής, 618 ευρώ η επιδότηση από το κράτος. Επαγγελματικό τιμολόγιο, μηνιαίος λογαριασμός: 1.200 ευρώ πληρωτέο ποσό, επιδότηση από το κράτος 2.500 ευρώ. Επίσης, ποσό πληρωμής 2.158, επιδότηση από το κράτος 3.693 ευρώ. Ακόμη, 1973 ευρώ ποσό πληρωμής, επιδότηση από το κράτος 3.300 ευρώ.

Και επειδή ρωτάτε με ένα απαξιωτικό ύφος πού είναι αυτά τα χρήματα, πού πήγαν αυτοί οι φόροι, πού πήγαν τα έσοδα από τη φορολογία των υπερκερδών, να πού έχουν πάει και στο δικό σας λογαριασμό. Άμα δείτε το λογαριασμό του ρεύματος που σας ήρθε, θα δείτε ότι υπάρχει επιδότηση από το κράτος. Η επιδότηση νοικοκυριών και επαγγελματιών έχει φτάσει μέχρι τώρα τα 9 δισεκατομμύρια ευρώ τους τελευταίους δεκαεννέα μήνες. Το 70% των 9 δισεκατομμυρίων προήλθε από τη φορολόγηση των υπερκερδών των εταιρειών ηλεκτρικής ενέργειας και από τα έσοδα των δημοπρασιών αερίων του θερμοκηπίου. Μόλις 30% έχει προέλθει από τον κρατικό προϋπολογισμό. Εκεί λοιπόν είναι τα χρήματα, εκεί πήγαν, στους λογαριασμούς των πολιτών και στους δικούς σας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΠΑΣΟΚ - Κίνημα Αλλαγής, κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, το νομοσχέδιο «σκούπα» που συζητούμε, είναι προεκλογικό, με πανσπερμία διατάξεων και αποσπασματικών παρεμβάσεων, ορισμένων αναγκαίων αλλά οι περισσότερες απέχουν πολύ της καλής νομοθέτησης και κυρίως των διοικητικών, αυτοδιοικητικών και κοινωνικών αναγκών.

Αλλάξτε τουλάχιστον στον τίτλο αυτό το «λοιπές διατάξεις» που βγάζει μάτι κύριε Υπουργέ, για να είστε εννοιολογικά ορθώς, όπως είστε τις περισσότερες φορές. Δυστυχώς η προχειρότητα γίνεται νοοτροπία και αντίληψη και συνεχίζεται η νομοθετική περιπέτεια.

Κυρίες και κύριοι συνάδελφοι, έχει αποδειχθεί πλέον η περίφημη ρήση του Ανδρέα Παπανδρέου ότι η αυτοδιοίκηση αποτελεί βάθρο της δημοκρατίας, μοχλό ανάπτυξης και στήριγμα της κοινωνίας σε κρίσιμες περιόδους παρά τα προβλήματα και τις περιπέτειές της. Οι μεταρρυθμίσεις και οι τομές στην αυτοδιοίκηση τη δεκαετία του ̓80 και του ̓90 και στη συνέχεια ο «ΚΑΠΟΔΙΣΤΡΙΑΣ» και ο «ΚΑΛΛΙΚΡΑΤΗΣ» ενίσχυσαν την αυτοδιοίκηση και την εναρμόνισαν με τον χάρτη της τοπικής αυτονομίας της Ευρωπαϊκής Ένωσης.

Καμμία όμως μεταρρύθμιση δεν είναι στατική και πολύ περισσότερο δεν είναι θέσφατο. Μετά την εφαρμογή του «ΚΑΛΛΙΚΡΑΤΗ» θα έπρεπε να γίνει μια σοβαρή συνολική αξιολόγησή του προκειμένου να αντιμετωπιστούν τα προβλήματα και τα μειονεκτήματά του και να περάσουμε στην επόμενη φάση. Ένα από αυτά είναι η δημοτική αποκέντρωση, η εσωτερική αποκέντρωση για την οποία θα μιλήσω παρακάτω και ο ρόλος των δημοτικών κοινοτήτων. Αντί όμως της αξιολόγησης η προηγούμενη κυβέρνηση προχώρησε στον «ΚΛΕΙΣΘΕΝΗ» με τα θετικά και τα σοβαρά αρνητικά του και πριν να κριθεί στην πράξη αντικαταστάθηκε από ένα άλλο νομοσχέδιο της σημερινής Κυβέρνησης που δημιούργησε νέα προβλήματα και ευτυχώς κατέπεσε το Συμβούλιο της Επικρατείας ως προς τον συγκεντρωτισμό και τον δημαρχοκεντρισμό του.

Αυτή η περιπέτεια της αυτοδιοίκησης προκαλείται όχι μόνο από την προχειρότητα και την αποσπασματικότητα των ρυθμίσεων, οι οποίες γίνονται απορρυθμίσεις, αλλά και από τις πολιτικές σκοπιμότητες. Χαρακτηριστικό παράδειγμα αποσπασματικότητας και σκοπιμότητας είναι η παρέμβαση του νομοσχεδίου στο ποσοστό των υποψηφίων τοπικών συμβουλίων που πρέπει να διαθέτει ένας συνδυασμός δημοτικών εκλογών για να είναι παραδεκτός. Μειώνεται το 80% σε 60%, διευκολύνοντας ενδεχομένως κάποια κόμματα και πολιτικές κινήσεις και αυτό είναι η καλή πλευρά, αλλά ταυτόχρονα υπάρχει και η αρνητική πλευρά. Δεν αντιλαμβάνεστε ότι είναι βούτυρο στο ψωμί τοπικών ομάδων που έχουν αυτοσκοπό όχι τόσο τη διαχείριση της τοπικής εξουσίας αλλά τη συναλλαγή κάτω από το τραπέζι; Έχουμε απτά παραδείγματα που έδρασαν και στις προηγούμενες εκλογές.

Την ίδια ώρα αδιαφορείτε για το αποτελέσματα της απογραφής και την εναρμόνιση της σύνθεσης του συμβουλίου των δημοτικών κοινοτήτων. Το γεγονός ότι αυξήθηκαν πάρα πολύ οι κοινότητες κάτω των τριακοσίων κατοίκων λόγω μείωσης του μόνιμου πληθυσμού, δεν σημαίνει ότι μειώθηκαν και τα προβλήματα. Αντίθετα αυξάνονται τα προβλήματα λόγω των λιγότερων κατοίκων, των περισσότερων προβλημάτων και της ίδιας έκτασης που έχει να διαχειριστεί το συμβούλιο.

Θα ήταν λοιπόν λογικό και αναμενόμενο να μειώσετε το όριο τριακοσίων κατοίκων σε διακόσιους προκειμένου να ενισχυθεί η δημοτική κοινότητα με συμβούλιο και όχι μόνο πάρεδρο, ώστε να αντιμετωπιστεί η νέα δυσκολότερη κατάσταση. Προχωρήστε λοιπόν, κύριε Υπουργέ, μαζί με τη ρύθμιση που φέρατε και στην αλλαγή του ορίου των τριακοσίων κατοίκων σε διακόσιους.

Επιπλέον, οφείλετε να προχωρήσετε στην υποχρεωτικότητα απόδοσης της πάγιας προκαταβολής των δύο και τεσσάρων χιλιάδων στις δημοτικές κοινότητες. Δυστυχώς ο «ΚΑΛΛΙΚΡΑΤΗΣ» το είχε αφήσει στην ευχέρεια του δημάρχου, αλλά λόγω της δημαρχοκεντρικής νοοτροπίας ελάχιστοι δήμαρχοι το απέδωσαν και ο ρόλος των δημοτικών κοινοτήτων δυστυχώς ήταν αδύναμος.

Κύριε Υπουργέ, παρ’ ότι οι αυτοδιοικητικές εκλογές δεν θα διενεργηθούν άμεσα, θα σας πω ένα πολύ σοβαρό αρνητικό φαινόμενο που το διαπίστωσα τώρα που ασχολούμαι αυτό το διάστημα. Μου είπαν άνθρωποι από τις προηγούμενες εκλογές ότι τους έβαλαν την υπογραφή και κατέθεσαν την υποψηφιότητά τους και στη συνέχεια με απειλές και εκβιασμό δεν τους άφηναν να την αποσύρουν. Γιατί να μην κάνουμε το απλό; Να κάνουμε το γνήσιο της υπογραφής μέσω ΚΕΠ ή έστω δικηγόρος και έτσι να αποφεύγουμε αυτά τα φαινόμενα σε αδύναμους ανθρώπους, σε κοινωνίες που δεν υπάρχει άνθρωπος να τους προστατεύσει.

Ένα μεγάλο θέμα για την αυτοδιοίκηση είναι το ανθρώπινο δυναμικό αφού σήμερα λειτουργεί με συμβασιούχους και προσωρινούς υπαλλήλους. Σας έχω καταθέσει πρόταση νόμου που δίνει τη δυνατότητα συνέχισης της εργασίας τους, εφόσον καλύπτουν μακροχρόνιες ανάγκες σύμφωνα με το Σύνταγμα. Δίνεται μια ανάσα στους εκατόν εξήντα τέσσερις του προγράμματος «Βοήθεια στο Σπίτι», αλλά οι είκοσι τέσσερις μήνες δεν αρκούν. Κάντε το σαράντα οκτώ.

Ένα καθοριστικό, θεσμικό βήμα για τη στελέχωση των δήμων θα ήταν η άμεση δυνατότητα από τους δήμους προκήρυξης όλων των κενών θέσεων εργαζομένων ανταποδοτικού χαρακτήρα στους δήμους και τις ΔΕΥΑ.

Ποιος ο λόγος να χρειάζεται υπογραφή από την κυβέρνηση παρακαλώ όταν είναι κενές οργανικές θέσεις και ανταποδοτικού χαρακτήρα, άρα στάνταρ; Δεν μπορεί εκεί να υπερβεί τα όρια κανείς δήμαρχος.

Κύριε Υπουργέ, θέλω θετικά να επισημάνω τη δίκαιη ρύθμιση της στήριξης της οικογένειας του Ιάκωβου, του ανθρώπου που έχασε τη ζωή του από τον σεισμό της 27ης Σεπτεμβρίου στο Αρκαλοχώρι. Θέλω να σας παρακαλέσω ανθρώπινα να κάνετε δεκτή την προσθήκη που σας κατέθεσα για αυτό που προέκυψε μετά, τους δύο νεκρούς από τις πλημμύρες στις 15 Οκτωβρίου στον Δήμο Μαλεβιζίου, για τον Κώστα και την Ευγενία.

Έχουμε καταθέσει και μια δεύτερη τροπολογία, που αφορά την Περιφέρεια Κρήτης και την ανάγκη να υπάρξει ρύθμιση για τις εταιρείες που διαχειρίζονται εκθεσιακά κέντρα. Η ρύθμιση αυτή ισχύει ήδη για χιονοδρομικά, κάντε το και για τα εκθεσιακά.

Τελειώνοντας τη σημερινή τοποθέτησή μου θέλω να αναφερθώ σε ένα νομοσχέδιο του Υπουργείου Περιβάλλοντος. Έφυγε ο Κώστας Σκρέκας, αλλά θα ήταν χρήσιμο να το ακούσει και αυτός. Είναι ένα νομοσχέδιο με ελλιπή διαβούλευση ανάμεσα σε καρνάβαλο και κούλουμα. Η Κυβέρνηση φαίνεται ότι επιχειρεί με αυτό έναν νέο συγκεντρωτισμό στο όνομα του συντονισμού και της ρύθμισης. Αποκόπτει τις τοπικές κοινωνίες, δήμους, περιφέρειες, ΔΕΥΑ, ΤΟΕΒ από την υδατική διακυβέρνηση, αλλά όχι μόνο αυτό. Το Υπουργείο Εσωτερικών, που εποπτεύει αυτούς τους φορείς, κύριε Υπουργέ, αναδεικνύεται ως ο φτωχός συγγενής διότι έχετε αποδεχθεί την απώλεια αρμοδιοτήτων και τον περιθωριακό ρόλο της αυτοδιοίκησης. Και το χειρότερο είναι η σκοπιμότητα του νομοσχεδίου να προετοιμάσει το έδαφος για την ένταξη του νερού, του κοινωνικού αυτού αγαθού, σε μια ιδιότυπη οικονομία της αγοράς, την οποία θα ρυθμίζει -ποιος;- η ΡΑΕ. Η ΡΑΕ που τα έχει κάνει μπάχαλο μαζί με το Υπουργείο Περιβάλλοντος στην κατανομή των δικαιωμάτων για τη μετάβαση στην πράσινη ενέργεια θα ρυθμίσει τα νερά. Καταλαβαίνετε τι θα γίνει. Οι Ενώσεις ΔΕΥΑ, οι Ενώσεις Εργαζομένων ΔΕΥΑ, οι ΤΟΕΒ που το αντιλήφθηκαν, όλες οι τοπικές κοινωνίες αντιδρούν. Το νομοσχέδιο πρέπει να αποσυρθεί.

Πιστεύω ότι λόγω εκλογών δεν θα ψηφιστεί, αλλά σε κάθε περίπτωση, κύριε Υπουργέ, έχει κάποιο λόγο το Υπουργείο Εσωτερικών σε αυτό; Η υδατική διακυβέρνηση που αφορά τα εκατομμύρια των καταναλωτών και την υγεία τους, τη μεταποίηση και τα τρόφιμα, τους αγρότες και την αγροτική παραγωγή, τη βιομηχανία και συνολικά το περιβάλλον και τη βιώσιμη ανάπτυξη δεν μπορεί να ψηφιστεί μεταξύ σφύρας και άκμονος λίγο πριν την προκήρυξη των εκλογών. Είναι μια σοβαρή υπόθεση. Ένα νέο θεσμικό πλαίσιο πρέπει να είναι αποτέλεσμα ουσιαστικής διαβούλευσης και συζήτησης και με τους ενδιαφερόμενους και με την κοινωνία και όχι επιβολής σκοπιμοτήτων.

Κυρίες και κύριοι συνάδελφοι, η δημόσια διοίκηση και η τοπική αυτοδιοίκηση είναι μείζονα θέματα για τη χώρα, εθνικού επιπέδου και το πολιτικό σύστημα οφείλει να συνεννοηθεί τουλάχιστον για την κατεύθυνση και τον ρόλο της. Αυτή θα είναι εθνικά ωφέλιμη και κοινωνικά δίκαιη και κυρίως θα συμβάλλει ώστε να αποκτήσουμε επιτέλους αποτελεσματική διοίκηση και αυτοδιοίκηση. Για τις τροπολογίες θα περιμένουμε, κύριε Υπουργέ.

Ευχαριστώ.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Αθανάσιος Μπούρας):** Βλέπω παρατεταμένα χειροκροτήματα για τον κ. Κεγκέρογλου και μάλιστα απ’ όλες τις πτέρυγες, γιατί πράγματι για πολλά χρόνια είναι μαχητικότατος Βουλευτής, υπερασπιζόμενος τα συμφέροντα της χώρας μας γενικότερα, αλλά και του νομού του ειδικότερα.

Να πω τους επόμενους ομιλητές για να ξέρετε. Αμέσως τον λόγο θα πάρει ο Βουλευτής της Νέας Δημοκρατίας ο κ. Ιωάννης Παππάς. Στη συνέχεια για πολύ λίγο θα τοποθετηθεί επί κάποιων συγκεκριμένων άρθρων της υπουργικής τροπολογίας με γενικό αριθμό 1628 και ειδικό 159 ο Υφυπουργός Υποδομών και Μεταφορών, ο κ. Γιώργος Καραγιάννης. Στη συνέχεια έχει ζητήσει τον λόγο η Κοινοβουλευτική Εκπρόσωπος του ΠΑΣΟΚ - Κίνημα Αλλαγής, η κ. Κωνσταντίνα (Νάντια) Γιαννακοπούλου, και έπεται η συνέχεια, όπως είναι ο κατάλογος ή όπως έχουν το δικαίωμα να παρεμβαίνουν είτε οι Κοινοβουλευτικοί Εκπρόσωποι είτε οι Υπουργοί, υπερασπιζόμενοι τροπολογίες.

Κύριε Παππά, έχετε τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Κεγκέρογλου, και εγώ να σας ευχηθώ καλή επιτυχία. Θα μας λείψετε ειλικρινά με τη μαχητικότητα και το δυναμισμό σας.

Κύριε Πρόεδρε, κύριοι Υπουργοί, κυρίες και κύριοι συνάδελφοι, σε προηγούμενη ομιλία μου είχα αναφέρει ότι υπάρχουν φορές που τα παιχνίδια της ιστορίας έχουν τη δική τους σημειολογία. Σαν σήμερα πριν οκτώ χρόνια ο Επικεφαλής της Αξιωματικής Αντιπολίτευσης μιλούσε στην Κεντρική Επιτροπή του ΣΥΡΙΖΑ και προσπαθούσε να πείσει τα μέλη της ότι συνέχισε το αντάρτικο στους ευρωπαϊκούς θεσμούς. Έλεγε ψέματα ότι τα μνημόνια είναι παρελθόν, ότι η τρόικα τελείωσε, ότι πέτυχε το τέλος των εξωπραγματικών και ανέφικτων πλεονασμάτων και δεν θα ερχόταν τρίτο μνημόνιο. Η συνέχεια είναι γνωστή σε όλους. Το ζήσαμε όλοι το δράμα. Τα ψέματα που ακούσαμε μας στοίχισαν πολύ και γι’ αυτό ελληνικός λαός σας καταδίκασε, κύριε Ζαχαριάδη, και οι πολίτες με την ψήφο τους έστειλαν την κυβέρνηση της Νέας Δημοκρατίας το 2019.

Ας έρθουμε λοιπόν τώρα στο σήμερα. Στην Εθνική Αντιπροσωπεία συζητάμε το νομοσχέδιο του Υπουργείου Εσωτερικών που αφορά τα εξής: Σύστημα καινοτομίας στον δημόσιο τομέα, ρυθμίσεις Γενικής Γραμματείας Ανθρώπινου Δυναμικού του Δημοσίου Τομέα, ρυθμίσεις για τη λειτουργία των ΟΤΑ Α΄ και Β΄ βαθμού και των αποκεντρωμένων διοικήσεων και θέματα για τα ζώα συντροφιάς.

Προσέξτε όμως τώρα τι γίνεται. Η συζήτηση αυτή θα καταλήξει για μία ακόμη φορά χωρίς την παρουσία του ΣΥΡΙΖΑ, όπως έχει γίνει και στα τελευταία νομοσχέδια, όπως έγινε και την περασμένη εβδομάδα με το σχέδιο νόμου που αφορούσε τις ρυθμίσεις για την εξαγορά κατεχομένων ακινήτων της ιδιωτικής περιουσίας του δημοσίου, της δωδεκανησιακής ακίνητης δημόσιας περιουσίας και των ακινήτων του Ταμείου Εθνικής Άμυνας. Ο ΣΥΡΙΖΑ αρνήθηκε να δώσει λύση στο πρόβλημα το οποίο αντιμετώπιζαν χιλιάδες συμπολίτες μας για πάρα πολλά χρόνια στη Δωδεκάνησο λόγω του Κτηματολογίου Ρόδου, Κω και Λέρου. Μιλάμε για πάνω από εβδομήντα χρόνια. Ο λόγος που αρνηθήκατε, κύριε Ζαχαριάδη, είναι επειδή βάζετε την κομματική εμμονή σας πάνω από το συμφέρον της κοινωνίας.

Σήμερα βέβαια έχετε έναν ακόμα λόγο σοβαρό για εσάς να μην ασχολείστε με τη νομοθετική διαδικασία. Έχετε να ασχοληθείτε με την περίπτωση Πολάκη. Πριν οκτώ χρόνια από την Κεντρική Επιτροπή σας άκουγα ψέματα για την περήφανη διαπραγμάτευση Τσίπρα με τους εταίρους. Οκτώ χρόνια μετά, την ίδια μέρα, ένα άλλο όργανο δικό σας, ένα όργανο του ΣΥΡΙΖΑ, η εκτελεστική γραμματεία πρέπει να δει πώς θα χειριστεί τα καμώματα Πολάκη ή μάλλον το φαινόμενο Πολάκη, το οποίο ανέθρεψε ο ίδιος ο Αρχηγός σας, ο κ. Τσίπρας. Ξέρετε τι λέει ελληνικός λαός για τέτοιες περιπτώσεις; «Εκεί που κρεμούσαν καπεταναίοι τα άρματα κρεμούνε οι γύφτοι τα νταούλια». Ας είναι, θα το δούμε και αυτό το έργο, αλλά εμείς θα είμαστε εδώ και θα συνεχίσουμε να κάνουμε τη δουλειά μας με σοβαρότητα και με υπευθυνότητα.

Κυρίες και κύριοι συνάδελφοι, με το υπό συζήτηση σχέδιο νόμου καλύπτεται το ρυθμιστικό έλλειμμα που υπάρχει στο πεδίο της καινοτομίας. Για τον σκοπό αυτό δημιουργείται σύστημα που θα καθορίζει για πρώτη φορά το απαιτούμενο πλαίσιο για την ανάπτυξη της καινοτομίας και την υποκίνηση των φορέων του δημοσίου. Ο τελικός αποδέκτης βέβαια είναι οι πολίτες και οι υπηρεσίες του δημοσίου προς εκείνους.

Προβλέπει τη διενέργεια προγραμμάτων επιτάχυνσης της καινοτομίας και εργαστηρίων καινοτομίας. Προβλέπεται η ανάπτυξη πληροφοριακού συστήματος στη Γενική Γραμματεία Ανθρώπινου Δυναμικού του Δημόσιου Τομέα και η ανάπτυξη ψηφιακής βιβλιοθήκης εντός του Πληροφοριακού Συστήματος Καινοτομίας. Τέλος, θεσπίζεται Εθνικός Διαγωνισμός Πρωτοτύπων και Καινοτομίας.

Στο Δεύτερο Μέρος του σχεδίου νόμου το οποίο ζητάμε σήμερα περιλαμβάνονται διατάξεις για την αντιμετώπιση ζητημάτων που αφορούν στο ανθρώπινο δυναμικό του δημοσίου. Αξίζει να αναφερθεί ο τρόπος ορισμού των προϊσταμένων του συνόλου των οργανικών μονάδων των αναπτυξιακών οργανισμών των Οργανισμών Τοπικής Αυτοδιοίκησης ναι, αυτών των οργανισμών που κοντέψατε και αυτούς να διαλύσετε, κυρίες και κύριοι της Αξιωματικής Αντιπολίτευσης, και η παροχή ειδικής στήριξης υπαλλήλων ΑΜΕΑ του δημοσίου. Το τελευταίο θα ήθελα να το θυμούνται πάρα πολλοί στην Αντιπολίτευση γιατί στο μέλλον όταν πάλι θα βάλει το προσωπείο του ανθρωπισμού και της αλληλεγγύης θα είμαστε εκεί να υπενθυμίσουμε τα άδεια έδρανα, όπως είναι αυτή τη στιγμή στην ψηφοφορία, αγαπητοί κυρίες και κύριοι του ΣΥΡΙΖΑ.

Για τους Οργανισμούς Τοπικής Αυτοδιοίκησης, που μικροκομματικές εμμονές του ΣΥΡΙΖΑ παραλίγο να διαλύσουν, προβλέπονται επίσης ρυθμίσεις που επιλύουν προβλήματα, όπως και στις αποκεντρωμένες διοικήσεις. Τέτοιες είναι: Η διαδικασία βεβαίωσης και είσπραξης εσόδων των δήμων αλλά και γενικότερα η διαδικασία επιβολής προστίμων. Η λήψη απόφασης για τη μίσθωση ακίνητης ιδιοκτησίας του δημοσίου σε ΟΤΑ Α΄ βαθμού. Οι προϋποθέσεις αναγνώρισης οικισμού ως δημοτικής κοινότητας οι οποίες γίνονται συγκεκριμένες, ώστε να μην είναι πλέον ανέλεγκτη η δημιουργία νέων δημοτικών κοινοτήτων. Η ενίσχυση και βελτίωση των σχετικών υποδομών και εν γένει των παρεχόμενων υπηρεσιών υγείας με τη συμμετοχή εκπροσώπων της οικείας περιφέρειας και του οικείου ιατρικού συλλόγου σε διοικητικά συμβούλια των νοσοκομείων του ΕΣΥ.

Τέλος, θα αναφερθώ και σε όσα προβλέπονται για τα ζώα συντροφιάς. Το Εργαστήριο Φύλαξης και Ανάλυσης Γενετικού Υλικού Ζώων Συντροφιάς του Ιδρύματος Ερευνών της Ακαδημίας Αθηνών προστίθεται ως χρήστης του Εθνικού Μητρώου Ζώων Συντροφιάς, όπως και τα πρόστιμα που θα επιβάλλονται σε περίπτωση παράβασης των προδιαγραφών λειτουργίας των καταφυγίων ζώων συντροφιάς.

Προσέξτε πάλι. Κυρίες και κύριοι της Αξιωματικής Αντιπολίτευσης, σας αρέσει να το παίζετε φιλόζωοι, αλλά δυστυχώς δεν μπορούμε να εξηγήσουμε στα ζωάκια ότι αυτά τα χρησιμοποιείτε, για να υποκρίνεστε.

Κυρίες και κύριοι συνάδελφοι, όσα έκανε και κάνει η Κυβέρνηση του Κυριάκου Μητσοτάκη και της Νέας Δημοκρατίας ούτε που θα μπορούσατε να το φανταστείτε. Κυρίες και κύριοι συνάδελφοι, ένα ακόμα νομοσχέδιο κατατέθηκε, συζητιέται και θα ψηφιστεί, γιατί έτσι πρέπει να λειτουργεί μια δημοκρατία και μια κυβέρνηση που πρέπει να δίνει λύση στα προβλήματα της κοινωνίας και στα προβλήματα της καθημερινότητας. Η αποστολή των κομμάτων που διεκδικούν την ψήφο των Ελλήνων είναι αυτή και σίγουρα δεν είναι να κάνει προγραφές, να απειλεί πολιτικούς αντιπάλους, δημοσιογράφους, δικαστικούς και να εκθέτει. Η αραβική παροιμία που χρησιμοποιούσε κάποτε ο Αλέξης Τσίπρας λέει: «Τα σκυλιά γαβγίζουν, αλλά το καραβάνι προχωρά». Τελικά, όμως, πρέπει σήμερα να μας πει ποιος γαβγίζει και ποιος προχωρά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για την οικονομία του χρόνου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μαθήτριες και μαθητές και δύο συνοδοί εκπαιδευτικοί από το Γυμνάσιο Τεγέας Αρκαδίας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Υφυπουργός Υποδομών και Μεταφορών κ. Γιώργος Καραγιάννης, προκειμένου να τοποθετηθεί επί άρθρων αρμοδιότητάς του στην τροπολογία με γενικό αριθμό 1628 και ειδικό 159.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Υπουργέ, κύριοι Βουλευτές, κυρίες και κύριοι, θα αναφερθώ στα άρθρα 12 και 13 της υπ’ αριθμόν 1628/159 τροπολογίας. Το ένα αφορά τη λειτουργία του μετρό Θεσσαλονίκης και το δεύτερο αφορά μια τεχνική διάταξη που αφορά τον νόμο των πρότυπων προτάσεων του ν.4903/2023.

Ξέρετε ότι είμαστε απόλυτα συνεπείς στις δεσμεύσεις μας για τη λειτουργία του μετρό της Θεσσαλονίκης και πλέον όλη η πόλη μπορεί να δει ότι το μετρό ολοκληρώνεται, όλοι μπορούν να δουν τις αποκαταστάσεις που έχουν γίνει σε όλα τα εργοτάξια και πώς προχωρούν άλλωστε. Πριν από λίγες ημέρες οι Θεσσαλονικείς είχαν τη δυνατότητα μέσα από μια διαδικασία, μια καινοτόμα -θα έλεγα αρχιτεκτονική δραστηριότητα, το Open House, να δουν και τον Σταθμό Παπάφη και τον σταθμό και το κέντρο λειτουργίας του μετρό της Θεσσαλονίκης και να αντιληφθούν πλέον ότι δεν υπάρχουν μακέτες, δεν υπάρχουν μουσαμάδες. Υπάρχουν σταθμοί, υπάρχει δοκιμαστική λειτουργία και το αμέσως επόμενο διάστημα, αρχές Απρίλη, θα έχουμε τη δυνατότητα να γίνεται δοκιμαστική λειτουργία σε όλη τη βασική γραμμή. Άρα, μπαίνουμε στην τελική ευθεία και θα έχουμε και δυνατότητα να έχουμε ένα μετρό, το οποίο θα είναι το πιο σύγχρονο της Ευρώπης, ένα μετρό driveless, χωρίς οδηγό, πλήρως αυτοματοποιημένο, με τρένα τελευταίας τεχνολογίας, εξελιγμένα, καινοτόμα «πράσινα» τρένα και πρωτοποριακά συστήματα ασφαλείας και λειτουργίας. Άλλωστε, γνωρίζετε –φαντάζομαι- ότι στο μετρό της Θεσσαλονίκης όλα είναι αυτόματα, ακόμα και οι θύρες είναι αυτοματοποιημένες και είναι σε πλήρη συντονισμό με τους συρμούς μέσω του συστήματος σηματοδότησης.

Σε όλο αυτό το διάστημα, κυρίες και κύριοι, είχαμε φροντίσει να έχουμε προκηρύξει τον διεθνή ανοιχτό διαγωνισμό για τη σύναψη σύμβασης σύμπραξης δημοσίου και ιδιωτικού τομέα για τη λειτουργία και συντήρηση του δικτύου του Μετρό Θεσσαλονίκης. Θα είναι ο πρώτος ιδιωτικός ουσιαστικά φορέας λειτουργίας στο μετρό της Θεσσαλονίκης, το οποίο θα εξυπηρετεί καθημερινά ημερησίως τριακόσιες δέκα χιλιάδες συμπολίτες μας. Το σύνολο των εσόδων -μια ακόμη λεπτομέρεια που νομίζω ότι έχει τη σημασία της από τη λειτουργία του μετρό της Θεσσαλονίκης- είναι περίπου 50 εκατομμύρια ευρώ. Αυτός ο διαγωνισμός προχωρά. Μάλιστα, σήμερα μπορώ να σας πληροφορήσω ότι έχουν κατατεθεί δύο προσφορές από δύο μεγάλες διεθνείς εταιρείες του εξωτερικού.

Όμως, επειδή αυτή τη στιγμή και σε λίγους μήνες θα έχουμε την εμπορική λειτουργία του μετρό, θα πρέπει να προχωρήσουμε, θα πρέπει να κοιτάξουμε λίγο πιο μπροστά και να δούμε ότι, επειδή πολλές ώρες στη χώρα μας οι προσφυγές κολλούν πολλά έργα και δημιουργούν προσκόμματα, είμαστε εδώ πέρα, ώστε να ξεπεράσουμε και το τελευταίο εμπόδιο. Γι’ αυτό με πρωτοβουλία του Υπουργού Υποδομών και Μεταφορών, του Κώστα Καραμανλή, και με πλήρη σεβασμό στις διατάξεις του Ενωσιακού Δικαίου δίνουμε τη δυνατότητα στην «ΑΤΤΙΚΟ ΜΕΤΡΟ» να μπορέσει να προχωρήσει μια ανάθεση ουσιαστικά των υπηρεσιών λειτουργίας και συντήρησης του δικτύου του μετρό της Θεσσαλονίκης, του βασικού έργου και της επέκτασης προς Καλαμαριά, στον ανάδοχο του βασικού έργου για δύο συν ένα χρόνια από την ολοκλήρωση αυτού. Το κόστος του έργου θα καλύπτεται από τα λειτουργικά έσοδα που σας περιέγραψα παραπάνω και πλέον ο ανάδοχος, που έχει μια πολύ μεγάλη εμπειρία θα μπορεί να ξεκινήσει και να κάνει το πρώτο διάστημα την εμπορική λειτουργία του μετρό της Θεσσαλονίκης, ώστε ένα ανέκδοτο, που τελικά δεν ήταν και τόσο σύντομο, να γίνει πράξη και όλοι οι συμπολίτες μας στη Θεσσαλονίκη να δουν ότι πραγματικά θα έχουν το πιο σύγχρονο μετρό. Αυτό αφορά το πρώτο άρθρο, κύριε Πρόεδρε.

Σε ό,τι αφορά το δεύτερο άρθρο, η διάταξη αυτή είναι μια διάταξη, όπως προείπα, τεχνικού χαρακτήρα, που συμπληρώνει ουσιαστικά ένα νομοθετικό κενό ως προς την πρώτη εφαρμογή του. Ο νόμος σήμερα προβλέπει ότι η πρόσκληση εκ μέρους του δημοσίου εκδίδεται το πρώτο δεκαπενθήμερο κάθε ημερολογιακού τριμήνου. Με τη σημερινή πρότασή μας και αλλαγή παρέχεται δυνατότητα κατά την πρώτη εφαρμογή η πρόσκληση να απευθύνεται δημοσίως αμέσως μετά τη λειτουργία της ηλεκτρονικής πλατφόρμας υποβολής των προτάσεων. Σημειώνω ότι πρόκειται για δικαίωμα που ασκείται άπαξ και αφορά τον χρονισμό της πρόσκλησης χωρίς να εισάγεται οποιαδήποτε περαιτέρω διαφοροποίηση της υφιστάμενης νομοθεσίας.

Σας ευχαριστώ πολύ, κύριε Πρόεδρε, και είμαι στη διάθεση του Σώματος για οποιαδήποτε διευκρίνιση.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υφυπουργέ.

Τον λόγο τώρα έχει ο πρώην Πρωθυπουργός κ. Γεώργιος Παπανδρέου.

**ΓΕΩΡΓΙΟΣ ΠΑΠΑΝΔΡΕΟΥ:** Ευχαριστώ, κύριε Πρόεδρε.

Παίρνω αφορμή από αυτά που είπε ως συνάδελφός μας, ο Βασίλης Κεγκέρογλου, για να μιλήσω. Κατ’ αρχάς, να του ευχηθώ καλή επιτυχία στον Δήμο Μινώα Πεδιάδας, αν θυμάμαι καλά, στη νέα φάση της πολιτικής του ζωής. Και βεβαίως, έχει ιδιαίτερη αγάπη η παράταξή μας στην αυτοδιοίκηση. Είμαι σίγουρος ότι θα συμβάλει ουσιαστικά σε αυτή την αναβαθμισμένη και μια άλλης αντίληψης λειτουργία της αυτοδιοίκησης.

Ήθελα όμως να συμφωνήσω με ένα σημείο το οποίο ανέφερε ο κ. Κεγκέρογλου σε ό,τι αφορά, κύριε Σκρέκα, κυρίως το θέμα της διαβούλευσης. Όπως θα ξέρετε, εμείς υιοθετήσαμε και εφαρμόσαμε μια διαδικασία και από το 2009 για τη συστηματική διαβούλευση με περιθώριο τουλάχιστον δύο εβδομάδων με δύο αναγνώσεις στη Βουλή και φαίνεται ότι η παράταξή σας, η Κυβέρνησή σας δεν έχει ιδιαίτερη αγάπη στις διαδικασίες διαβούλευσης με την κοινωνία, όπως παραδείγματος χάριν, και με το Ταμείο Ανάκαμψης, όπου θα έπρεπε να υπάρχει συμμετοχή της αυτοδιοίκησης, των κοινωνικών φορέων, της κοινωνίας των πολιτών. Γιατί αυτή η μεγάλη ευκαιρία του Ταμείου Ανάκαμψης αφορά ουσιαστικά τη δυνατότητα μιας νέας παραγωγικής πορείας, ενός νέου παραγωγικού μοντέλου για τη χώρα μας. Αυτό προφανώς δεν το έχετε λάβει υπ’ όψιν σας σοβαρά.

Όμως, και για το δικό σας νομοσχέδιο που ανακοινώσατε, θεωρώ ότι είναι απαράδεκτο ότι σε τέσσερις ημέρες μπορεί να γίνει η διαβούλευση και, όπως πολύ σωστά είπε και ο κ. Κεγκέρογλου, όταν υπάρχει ένα τόσο μεγάλο θέμα, όπως είναι το θέμα των υδάτων.

Υπάρχουν περιβαλλοντικές οργανώσεις, κύριε Πρόεδρε, υπάρχουν φορείς που ασχολούνται με το θέμα αυτό και έχουν -είμαι σίγουρος- πολύ ενδιαφέρουσες προτάσεις, θετικές, εποικοδομητικές για το θέμα αυτό. Ξέρετε, η διαβούλευση δεν είναι απλώς μια τυπική διαδικασία. Από την εμπειρία μου, όχι μόνο εδώ, αλλά και σε διεθνές επίπεδο, η διαβούλευση βοηθά ουσιαστικά στο να παίρνονται σωστές αποφάσεις, πόσω μάλλον όταν αυτές οι αποφάσεις πρέπει να γίνουν κτήμα της ίδιας της κοινωνίας.

Και επειδή μιλάμε για το περιβάλλον, θέλω να τονίσω ένα σημείο. Η μεγάλη μετάβαση, αυτή η λεγόμενη «πράσινη μετάβαση» και «δίκαιη μετάβαση», που υιοθετήθηκε μετά από χρόνια, είναι ένα ζήτημα που εμείς είχαμε αναδείξει ακόμα και τα χρόνια της κρίσης, ότι δηλαδή εκεί θα έπρεπε να υπάρξει μεγάλη επένδυση. Ευτυχώς, σήμερα η Ευρωπαϊκή Ένωση έχει αλλάξει ρότα και θέλει να συμβάλλει σ’ αυτή τη μετάβαση με ουσιαστικές επενδύσεις. Αυτή, όμως, η μετάβαση, η «πράσινη μετάβαση», απαιτεί μεγάλες αλλαγές στην κοινωνία, όπως στον τρόπο που καταναλώνουμε, στον τρόπο που παράγουμε, στις συγκοινωνίες, στο πώς χτίζουμε τις πόλεις μας, στο πώς βεβαίως αναπτύσσουμε την ενέργεια, στο πώς αξιοποιούμε ή πώς προστατεύουμε το φυσικό μας περιβάλλον και βεβαίως και τους υδάτινους πόρους. Αυτό σημαίνει, όμως, συμμετοχή. Δεν μπορεί να γίνει ούτε τεχνοκρατικά από κάποιους επαΐοντες ή από μια κυβέρνηση, αλλά θέλει τη συμμετοχή της κοινωνίας, των πολιτών. Αυτό σημαίνει, επίσης, να είναι συμμέτοχοι στις αποφάσεις, κάτι το οποίο βεβαίως χωρίς διαβούλευση δεν μπορεί να γίνει.

Θέλω, όμως, να πω κάτι και για το θέμα των υδάτινων πόρων. Είναι πάρα πολύ κρίσιμο ζήτημα. Δεν μπορεί έτσι, εν μια νυκτί, να μεταφέρουμε την αρμοδιότητα από την αυτοδιοίκηση σε έναν φορέα, που δεν έχει αναγκαστικά και την εμπειρία. Θα έπρεπε να πάρουμε παράδειγμα και από άλλες χώρες, από τις καλές πρακτικές άλλων χωρών. Παίρνω ως παράδειγμα την Ολλανδία που έχει πάρα πολλούς υδάτινους πόρους. Εκεί υπάρχει μια ανεξάρτητη αρχή μόνο για τους υδάτινους πόρους, η οποία ουσιαστικά έχει τις αρμοδιότητες μιας ολόκληρης κυβέρνησης, δηλαδή έχει ουσιαστικά μια αυτόνομη διαδικασία ελέγχου και βεβαίως παρακολούθησης των υδάτινων πόρων.

Άρα, λοιπόν, κύριε Σκρέκα, είναι απλό: Δώστε χρόνο, αφήστε τους φορείς να φέρουν τις προτάσεις τους, δείτε και ποιες είναι οι πρακτικές σε διεθνές και σε ευρωπαϊκό επίπεδο, διότι η διαβούλευση είναι ένα βασικό στοιχείο της δημοκρατίας μας αλλά και των σωστών αποφάσεων.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Πρόεδρε.

Τον λόγο τώρα έχει η Κοινοβουλευτική Εκπρόσωπος του ΠΑΣΟΚ -Κινήματος Αλλαγής, κ. Κωνσταντίνα Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Παίρνω τον λόγο μετά την πολύ ουσιαστική, πραγματικά, τοποθέτηση του πρώην Πρωθυπουργού και πρώην Προέδρου μας, του Γιώργου Παπανδρέου. Νομίζω ότι αυτά τα οποία είπε είναι πολύ σημαντικά και πρέπει να ληφθούν πολύ σοβαρά υπ’ όψιν από την Κυβέρνηση. Είναι πολύ σημαντική η συμμετοχή της κοινωνίας των πολιτών στη διαβούλευση, είναι πράγματα τα οποία οφείλετε να ακούσετε.

Βεβαίως, οφείλω να μιλήσω και από καρδιάς. Στην Κοινοβουλευτική Ομάδα του ΠΑΣΟΚ είμαστε βαθιά συγκινημένοι. Σήμερα είναι η τελευταία ομιλία την οποία έδωσε ο αγαπημένος μας συνάδελφος, ο Βασίλης Κεγκέρογλου, ο οποίος ανοίγει πλέον μια νέα ρότα στη ζωή του ως υποψήφιος δήμαρχος του Δήμου Μινώα Πεδιάδος και από το Βήμα της Βουλής θα ήθελα να του ευχηθώ καλή επιτυχία και να συνεχίσει με την ίδια εντιμότητα, με το ίδιο πάθος, να δίνει αυτές τις τόσο δυναμικές μάχες σ’ αυτή τη νέα πορεία την οποία χαράσσει. Είμαστε όλοι δίπλα του και είναι πραγματικά σήμερα μια συγκινητική μέρα για εμάς.

Έρχομαι τώρα στο σημερινό νομοσχέδιο.

Κυρίες και κύριοι συνάδελφοι, σε σύντομο χρονικό διάστημα οι Έλληνες πολίτες θα κληθούν να προσέλθουν στις κάλπες εν μέσω μιας μακράς προεκλογικής περιόδου, μιας περιόδου πόλωσης και παροχολογιών. Ο κόσμος, όμως, και η κοινωνία, προς γνώση σας, επειδή βλέπουν ποια είναι η πολιτική της τρέχουσας Κυβέρνησης, αλλά θυμούνται επίσης πάρα πολύ καλά ποια ήταν η πολιτική την οποία ακολουθούσε η προηγούμενη κυβέρνηση, η κυβέρνηση ΣΥΡΙΖΑ - ΑΝΕΛ, όταν κυβερνούσαν, αναζητούν ένα εναλλακτικό μοντέλο διακυβέρνησης. Και αυτό το εναλλακτικό μοντέλο, αυτή η εναλλακτική πρόταση διακυβέρνησης μπορεί να υπάρξει με ένα ΠΑΣΟΚ ισχυρό, με συγκεκριμένες, αιτιολογημένες, κοστολογημένες πολιτικές προτάσεις επί της ουσίας, οι οποίες δεν περιορίζονται απλώς και μόνο σε επιδοματικές παροχές και κουπόνια, όπως κατά κόρον βλέπουμε να κάνει η παρούσα Κυβέρνηση, τα οποία αποτελούν ημίμετρα και τα οποία σε καμμία απολύτως περίπτωση δεν λύνουν και δεν απαντούν στα πολύ σοβαρά προβλήματα που βιώνει η ελληνική κοινωνία, στη ρίζα τους.

Πόσες φορές έχουμε προτείνει, κυρίες και κύριοι της Κυβέρνησης, κυρίες και κύριοι συνάδελφοι, τη μείωση των έμμεσων φόρων, όλα αυτά που γίνονται στην υπόλοιπη Ευρώπη; Πόσες φορές έχουμε προτείνει τη μείωση του ΦΠΑ, τη μείωση του ειδικού φόρου κατανάλωσης, σε συνδυασμό όμως και με εντατικούς ελέγχους της αγοράς για την πάταξη της αισχροκέρδειας και των παρατυπιών; Όλοι νομίζω ότι καταλαβαίνουμε, όχι απλώς εμείς εδώ, αλλά ο ελληνικός λαός πρωτίστως καταλαβαίνει ότι η ύπαρξη μόνο δύο προστίμων μέσα στο τελευταίο εξάμηνο, ενώ οι τιμές καλπάζουν και ενώ δεν υπάρχει Έλληνας που να μην σας πει ότι υπάρχει σοβαρό πρόβλημα αισχροκέρδειας στην αγορά, δείχνει ξεκάθαρα, αν μη τι άλλο, ότι οι έλεγχοι δεν είναι επαρκείς, εκτός και εάν η Κυβέρνηση πιστεύει ότι δεν υπάρχει θέμα αισχροκέρδειας στην αγορά. Εάν πιστεύετε κάτι τέτοιο, βγείτε και πείτε το. Όμως, μόνο δύο πρόστιμα μέσα σε ένα εξάμηνο, αυτό νομίζω ότι λέει πολλά.

Κυρίως, όμως, κυρίες και κύριοι συνάδελφοι, αυτό που χρειάζεται και αυτό το οποίο λέμε είναι ότι πρέπει να υπάρξει μία ουσιαστική στήριξη των εισοδημάτων. Τα τελευταία δώδεκα χρόνια τα εισοδήματα των Ελλήνων πολιτών κόβονται διαρκώς. Οι Έλληνες αγκομαχούν. Έχει έρθει, επιτέλους η στιγμή, για μια ουσιαστική συζήτηση για την αύξηση των εισοδημάτων. Δεν αναφερόμαστε απλώς και μόνο σε μία προεκλογική πλειοδοσία αυξήσεων, χωρίς κανένα απολύτως μέτρο, όπως κάνει ο ΣΥΡΙΖΑ, ούτε για αυξήσεις οι οποίες δίνονται με το ένα χέρι και τις παίρνουν με το άλλο, μέσω των φόρων, όπως κάνει η Νέα Δημοκρατία.

Το ΠΑΣΟΚ είναι εδώ. Συνεχίζει την αυτόνομη πορεία του προς τις εκλογές με οδηγό τις σοσιαλδημοκρατικές μας αρχές και τις προτάσεις τις οποίες έχουμε καταθέσει στον δημόσιο διάλογο για σημαντικά θέματα, όπως είναι τα κόκκινα δάνεια. Είμαστε οι μόνοι που έχουμε καταθέσει συγκεκριμένη πρόταση, για την οποία κωφεύετε, κυρίες και κύριοι της Κυβέρνησης, συστηματικά. Έχουμε καταθέσει προτάσεις για την κατάργηση συγκεκριμένων άρθρων του νόμου Κατρούγκαλου και κυρίως της επαίσχυντης ρύθμισης της προσωπικής διαφοράς. Έχουμε καταθέσει προτάσεις για τη στήριξη των αδύναμων συμπολιτών μας, για ρυθμίσεις οι οποίες θα μπορούν να είναι ρυθμίσεις φορολογικής δικαιοσύνης, για τη στήριξη του ΕΣΥ, για την εξωτερική μας πολιτική, για μια σειρά θεμάτων για τα οποία έχουμε τοποθετηθεί απολύτως αναλυτικά και ξεκάθαρα. Ο κόσμος βλέπει και θα κρίνει.

Μέσα σε όλα αυτά, δεν μπορώ να μην αναφερθώ –είναι, άλλωστε, το ζήτημα της ημέρας, δεν γίνεται να μην τοποθετηθούμε σε αυτό το θέμα- και στην πρωτοφανή ανάρτηση του κ. Πολάκη με τη στοχοποίηση συμπολιτών μας, με ονόματα και με φωτογραφίες, στα μανταλάκια κυριολεκτικά. Είναι μία ενέργεια που σε καμμία περίπτωση δεν ταιριάζει σε ένα ευνομούμενο κράτος, μία πολιτική εκτροπή, όπως είπαν, όχι εμείς τα κόμματα της Αντιπολίτευσης, αλλά οι δικαστικές ενώσεις, οι δικαστές, μία εκτροπή η οποία προσβάλλει βαθύτατα το πολίτευμα, τη δημοκρατία μας, το κράτος δικαίου. Είναι ένα πάρα πολύ σοβαρό ζήτημα που έχει ξεπεράσει πλέον κάθε όριο κυριολεκτικά. Η απερίφραστη καταδίκη τέτοιων συμπεριφορών και η πολιτική απομόνωση, κυρίες και κύριοι συνάδελφοι, τέτοιων προσωπικοτήτων είναι υποχρέωση όλων μας. Ντροπή και μόνο ντροπή! Δεν έχω να πω κάτι άλλο πάνω στο συγκεκριμένο θέμα.

Πάνω στο φερόμενο νομοσχέδιο του Υπουργείου Εσωτερικών με τον πομπώδη τίτλο «Σύστημα καινοτομίας στον Δημόσιο Τομέα», τους συνηθίζει τους πομπώδεις τίτλους η παρούσα Κυβέρνηση στα πλαίσια -αν θέλετε- και μιας συνολικότερης επικοινωνιακής της πολιτικής. Ωραία, όμως, όλα αυτά τα λόγια. Στο τέλος, όμως, αυτό το οποίο μένει, είναι η ουσία και το αποτέλεσμα, κύριε Υπουργέ. Εκεί η κυβερνητική αποτυχία είναι πολύ συχνή, με νομοσχέδια να παρουσιάζονται δήθεν ως μεταρρυθμίσεις, δήθεν ως τομές, αλλά στην πράξη ούτε καν να εφαρμόζονται, παραμένοντας σχέδια στα χαρτιά και διατάξεις να είχαμε να λέγαμε.

Η καινοτομία στο δημόσιο της χώρας μας αποτελεί μια πολύ σημαντική απαίτηση, αλλά και πρόκληση σε μια σύγχρονη εποχή με συνεχείς εξελίξεις. Μια ουσιαστική καινοτομία, δε, μπορεί να συμβάλλει στη βελτίωση των υπηρεσιών που παρέχονται στους πολίτες, στη μείωση των δαπανών και στην αύξηση της αποτελεσματικότητας της δημόσιας διοίκησης. Τα πετυχαίνει, λοιπόν, όλα αυτά, το παρόν νομοσχέδιο; Ποιες είναι οι καινοτομίες οι οποίες εισάγει;

Νομίζω τα είπε εξαιρετικά η ειδική αγορήτρια, η κ. Λιακούλη, από τη μεριά του ΠΑΣΟΚ, ότι σίγουρα καινοτομία δεν ονομάζεται το κράτος των μετακλητών ή σίγουρα καινοτομία δεν μπορεί να ονομαστεί ο διορισμός δικών μας προσώπων σε ιεραρχικές θέσεις ευθύνης, αλλοιώνοντας διαχρονικές μάλιστα αρχές της δημοσιοϋπαλληλικής ανέλιξης, αρχές που έχουν όλες τη σφραγίδα των κυβερνήσεων του ΠΑΣΟΚ. Καινοτομία σαφώς δεν είναι η γενικότερη υποστελέχωση σε μόνιμο προσωπικό με την ταυτόχρονη διαιώνιση εξαρτημένων γενεών συμβασιούχων -ομήρων συμβασιούχων- και σίγουρα επίσης καινοτομία δεν είναι η αμιγώς επιδοματική πολιτική που εσείς εφαρμόζετε -εσείς που την καταγγέλλατε επί ΣΥΡΙΖΑ- και την έχετε πλέον τερματίσει -αυτό είναι αυτό το οποίο κάνετε-, μοιράζοντας προεκλογικά καθρεφτάκια προς εύρεση ψήφων.

Από την άλλη, καινοτομία ίσως για εσάς να συνιστούν οι παρακολουθήσεις, οι υποκλοπές που με τόσο μεγάλη μαεστρία όχι μόνο πράξατε, αλλά κυρίως καλύψατε και συγκαλύψατε. Ακόμα, λοιπόν, μια επικοινωνιακή κυβερνητική φιέστα λίγο πριν τις εκλογές με κάθ’ υπερβολήν χρήση όρων απλά και μόνο για λόγους εντυπωσιασμού. Όμως μετά από τέσσερα χρόνια νομίζω σας έχει μάθει καλύτερα από όλους ο ελληνικός λαός.

Εν τοις πράγμασι, λοιπόν, πλην του πρώτου μέρους, έχουμε ένα ακόμη νομοθετικό συνονθύλευμα με σκόρπιες διατάξεις ποικίλης θεματολογίας, ράβε ξήλωνε. Δεν υπάρχει καμμία συνοχή, δεν υπάρχει καμμία συνέπεια και νομίζω ότι αυτό είναι ενδεικτικό και της ποιότητας του νομοθετικού έργου που φέρνετε. Για άλλη μια φορά, δε, η δημόσια διαβούλευση -και αυτό ειπώθηκε και νομίζω από όλη την Αντιπολίτευση- πήγε περίπατο πραγματικά. Ενώ το νομοσχέδιο ετέθη σε διαβούλευση fast track μιας εβδομάδας με πενήντα πέντε άρθρα, τελικά κατατέθηκε με επιπλέον είκοσι διατάξεις για τις οποίες δεν προηγήθηκε καμμία διαβούλευση. Στο επίκεντρο των συζητήσεων τοποθετήθηκαν τα άρθρα είκοσι του νομοσχεδίου, συγκεντρώνοντας τη μερίδα του λέοντος των σχολίων, ως επί το πλείστον με αρνητική χροιά, διχάζοντας ενδιαφερόμενους, διχάζοντας ειδικούς, διχάζοντας πολίτες και άλλωστε μόνο τυχαίος δεν μπορεί να είναι ο αριθμός των χιλίων πεντακοσίων πολιτών οι οποίοι συμμετείχαν στη διαβούλευση, εκφράζοντας και την ανησυχία τους και αν θέλετε την έντονη άρνησή τους στη συντριπτική πλειοψηφία των άρθρων.

Αναφέρομαι συγκεκριμένα στον διαγωνισμό πρόσληψης για την ΑΑΔΕ, έναν διαγωνισμό ο οποίος παρουσιάστηκε ως ο διαγωνισμός μαμούθ, αλλά ολοκληρώθηκε με απολύτως παταγώδη αποτυχία, αδυνατώντας να επιτελέσει τον σκοπό για τον οποίο έγινε. Εκ του αποτελέσματος επιχειρείται η εκ των υστέρων αλλαγή των όρων διαγωνισμού πρόσληψης στην προσπάθεια να μετριάσετε κάπως τις αρνητικές συνέπειες. Το εν λόγω ζήτημα γεννά μεταξύ άλλων και θέματα αντισυνταγματικότητας. Είναι και αυτό πάρα πολύ σημαντικό που δεν το έχετε λάβει υπ’ όψιν.

Ένα σχεδόν, λοιπόν, έτος μετά από την προκήρυξη του διαγωνισμού, ο οποίος εν τέλει χαρακτηρίστηκε και ως μπάχαλο με μια λέξη, ψάχνετε για λύσεις μπαλώματα, την ίδια ώρα που οι προβλεπόμενες θέσεις παραμένουν κενές, οδηγούμενοι εκ των πραγμάτων σε περαιτέρω ελλείψεις σε ανθρώπινο δυναμικό. Όπως ανέφερε, όμως και ο κ. Πιτσιλής, οι οργανικές θέσεις της Ανεξάρτητης Αρχής Δημοσίων Εσόδων ξεπερνούν τις δεκαπέντε χιλιάδες θέσεις, παρά ταύτα σήμερα υπηρετούν λιγότεροι από εντεκάμισι χιλιάδες. Το μεγάλο ερώτημα είναι πότε και πώς θα καλυφθούν αυτές οι θέσεις και αυτές οι υπηρεσιακές ανάγκες, κύριε Υπουργέ. Αυτό είναι το μεγάλο ερώτημα. Έτσι υποστελεχωμένες θα συνεχίζουν να λειτουργούν γενικότερα οι δημόσιες υπηρεσίες, πόσο μάλλον η συγκεκριμένη; Έτσι θα πάμε μπροστά. Κατά τα άλλα περιμένετε και μας λέτε ότι βελτιώνεται το δημόσιο. Πώς να μην ταλαιπωρούνται οι πολίτες, αν όχι με επαρκή προσωπικό και με κατάλληλες υλικοτεχνικές δομές και υλικό, τότε πώς -αναρωτιέμαι- μπορεί πραγματικά να βελτιωθούν οι υπηρεσίες του δημοσίου τομέα προς τους Έλληνες πολίτες, απλά και μόνο με ευχολόγια, απλά και μόνο με καλή θέληση; Δεν αρκούν αυτά, δυστυχώς.

Συζητάμε, λοιπόν, σήμερα εκ των υστέρων εάν η πλήρωση των θέσεων ενός ήδη προκηρυχθέντος διαγωνισμού θα γίνει με κατάταξη σε φθίνουσα σειρά με βάση ή χωρίς βάση για το κάθε μάθημα και όλα αυτά τα οποία λέτε. Η ευθύνη για όλη αυτή την αποτυχία -για να μην πούμε παρωδία- έχει όνομα και βαρύνει αποκλειστικά τη δική σας Κυβέρνηση.

Θα ήθελα να σταθώ σε δύο θέματα κλείνοντας. Το πρώτο έχει να κάνει με το Κεφάλαιο Γ΄, του Μέρους Γ΄ του νομοσχεδίου, όπου ρυθμίζονται ζητήματα σχετικά με τα ζώα συντροφιάς, με σκοπό την προστασία τους και τη διασφάλιση της ορθής εφαρμογής -υποτίθεται- του ν.4830/2021. Είναι ένας νόμος πλαίσιο μόλις του 2021, ο οποίος και αυτός παρουσιάστηκε από τη μεριά σας ως καινοτομία -σας αρέσει αυτή η λέξη, ο θεός να την κάνει όμως-, για να αποτύχει τελικά στην πράξη, ακολουθούμενος από μια σειρά τροποποιήσεων και παρατάσεων. Η συνεχής αναστολή έναρξης λειτουργίας και εφαρμογής του νέου Εθνικού Μητρώου Ζώων Συντροφιάς συνιστούν άλλωστε ακόμα μια εμβληματική κυβερνητική αποτυχία, με ανακοίνωση μεγαλεπήβολων σχεδίων τα οποία ποτέ δεν εφαρμόστηκαν και έχουν παραμείνει μόνο στα λόγια. Το ίδιο συνέβη και στην περίπτωση της διαχείρισης της προστασίας των ζώων συντροφιάς, όπου παραμείναμε ουσιαστικά σε ευχολόγια και σε έναν νόμο φάντασμα. Αυτό είναι ο νόμος ο οποίος κάνατε. Απολύτως αναμενόμενο βέβαια αυτό, καθώς είχε επισημανθεί εξαρχής ότι δεν συνίσταται η μεταφορά του αντικειμένου σε ένα Υπουργείο μη αρμόδιο και άνευ της απαραίτητης τεχνογνωσίας και εξειδίκευσης, εύλογες παρατηρήσεις για τις οποίες η Κυβέρνηση αδιαφόρησε πλήρως, δεν άκουσε κανέναν ούτε από τους φορείς ούτε από την Αντιπολίτευση. Αδιαφόρησε τελείως λοιπόν και ιδού ποιο είναι το αποτέλεσμα. Δεν έχει γίνει τίποτα εδώ και έναν χρόνο.

Με το, δε, άρθρο 65 του προτεινόμενου σχεδίου, σχετικά με τη λήψη γενετικού υλικού από ζώα συντροφιάς, έχουμε να κάνουμε με ένα επιπλέον παράβολο εισπρακτικού χαρακτήρα, το οποίο επιβαρύνει οικονομικά τους πολίτες εν μέσω μάλιστα πληθωρισμού, εν μέσω ακρίβειας, χωρίς καμμία απολύτως ανταπόδοση. Ποια είναι η ανταπόδοση; Πείτε μας, τι ακριβώς γίνεται με αυτό το τέλος; Να μας τα πείτε. Δυστυχώς στη χώρα εκ του αποτελέσματος όπως φαίνεται δεν έχει σημειώσει καμμία πρόοδο στον τομέα της προστασίας των ζώων.

Και κλείνω με ένα πάρα πολύ σοβαρό ζήτημα το οποίο το ξέρετε προσωπικά, κύριε Υπουργέ. Έχει να κάνει με το 9ο Δημοτικό Σχολείο του Αιγάλεω, το οποίο άκουσον-άκουσον -σας το έχω πει πολλές φορές και από το Βήμα της Ολομέλειας και σε επίκαιρες ερωτήσεις τις οποίες έχω καταθέσει και σας έχω καλέσει για να δώσετε απάντηση- εν μέσω σχολικής χρονιάς, μέσα στο κέντρο της Αθήνας -γίνονται και αυτά- γίνονται εξώσεις στα σχολεία. Τα παιδιά, οι μαθητές, οι γονείς, οι οικογένειες, οι εκπαιδευτικοί, είναι αίολοι. Γίνονται μπαλώματα και αυτή τη στιγμή οι μαθητές συστεγάζονται στο 14ο Σχολείο, κάτι το οποίο επανειλημμένως σας έχουμε πει όλοι οι φορείς ότι δεν βγαίνει, δεν γίνεται, είναι πολύ μικροί οι χώροι, είναι πολύ επικίνδυνο -αν θέλετε- όλο αυτό το οποίο συμβαίνει.

Είχατε υποσχεθεί, κύριε Υπουργέ, ότι θα υπάρξει τροπολογία, ότι θα υπάρξει συγκεκριμένη ρύθμιση όπου ουσιαστικά θα επιτρεπόταν η αναγκαστική διάθεση -επίταξη- εκπαιδευτικού κτηρίου υπό την έννοια της παραγράφου 3, του άρθρου 18 του Συντάγματος και την απορρέουσα υφιστάμενη νομοθεσία όταν είναι ο μοναδικός χώρος της περιοχής που μπορεί να καλύψει επείγουσες εκπαιδευτικές ανάγκες. Αυτό σας είχαν ζητήσει όλες οι δημοτικές παρατάξεις του Δήμου Αιγάλεω. Σε αυτό είχατε δεσμευτεί ότι θα φέρετε τροπολογία. Δυστυχώς φέρνετε σήμερα μια ρύθμιση, στο άρθρο 40, η οποία δεν μιλά για τίποτα από όλα αυτά. Αυτό το οποίο απλά αναφέρεται στο άρθρο 40 είναι ότι κατ’ εξαίρεση επιτρέπεται η απευθείας και χωρίς δημοπρασία μίσθωση ακινήτου.

Όσον αφορά το θέμα του 9ου Δημοτικού Σχολείου –θα σας πω εγώ- και όλα τα θέματα τα οποία αντίστοιχα υπάρχουν ή μπορεί να υπάρξουν με τις αυξήσεις των ενοικίων -αυτό είναι ένα ζήτημα που δεν αφορά απλά και μόνο το Αιγάλεω, εν δυνάμει μπορεί να αφορά όλη την Ελλάδα- μπορείτε να μας πείτε αυτό τι ακριβώς λύση δίνει; Αυτό τι σχέση έχει με αυτά τα οποία είχατε πει και είχατε δεσμευτεί σε όλους τους φορείς;

Εμείς ζητούμε άμεσα να γίνει δεκτό αυτό το οποίο έχει αποφασιστεί ομόφωνα από τις δημοτικές παρατάξεις, αυτό το οποίο έχουν ζητήσει και έχετε δεσμευτεί ότι θα κάνετε αποδεκτό οι ενώσεις γονέων με τη δυνατότητα αναγκαστικής διάθεσης, επίταξης εκπαιδευτικού κτηρίου. Κάντε το, λοιπόν, πράξη, υιοθετήστε το, κάντε νομοτεχνική βελτίωση στο συγκεκριμένο άρθρο, γιατί με αυτή τη ρύθμιση σίγουρα λύση δεν δίνετε!

Και είναι κρίμα, κύριε Υπουργέ, γιατί ο Πρωθυπουργός έχει διαλέξει την έδρα της δυτικής Αθήνας για να εκλεγεί Βουλευτής και ακούμε και διαβάζουμε και ξανά την ίδια έδρα θα διαλέξει. Αυτή είναι η λύση στα μείζονα προβλήματα που αντιμετωπίζει ο λαός της δυτικής Αθήνας, οι πολίτες, οι μαθητές; Αυτή είναι η λύση την οποία δίνει η Κυβέρνηση; Ο Πρωθυπουργός τι γνώμη έχει για αυτό, κύριε Υπουργέ; Αυτή είναι η λύση την οποία δίνει; Απαιτούμε, λοιπόν, άμεση και δίκαιη λύση. Αυτό είναι αυτό το οποίο ζητούμε, αυτό είναι αυτό που οφείλετε να πράξετε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, κύριε Πέτσα, δώστε κάποιες απαντήσεις.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Είχα ζητήσει τον λόγο μόνο για να αναφερθώ στα ζώα συντροφιάς, αλλά θα αναφερθώ και στο θέμα του σχολείου με λίγο την ανοχή σας, για να δώσουμε κάποιες διευκρινίσεις, να μην επανερχόμαστε στο ίδιο θέμα.

Είπε η κ. Γιαννακοπούλου ότι ο νόμος για τα ζώα συντροφιάς είναι νόμος-φάντασμα. Είναι φάντασμα η κοινή υπουργική απόφαση για το Μητρώο των Ζώων Συντροφιάς; Ο διαγωνισμός είναι σε εξέλιξη, περιμένουμε να ολοκληρώσει ο ανάδοχος το έργο του και τον Απρίλιο θα είναι σε λειτουργία η πρώτη φάση του, γιατί έχει διάφορα υπομητρώα, όπως ξέρετε, σύμφωνα με την ενημέρωση που έχω από το Υπουργείο Ψηφιακής Διακυβέρνησης. Είναι φάντασμα η κοινή υπουργική απόφαση για τα καταφύγια; Έχει εκδοθεί και λειτουργεί. Είναι φάντασμα η κοινή υπουργική απόφαση για τη χρηματοδότηση των δήμων, της αυτοδιοίκησης, όσον αφορά τις αρμοδιότητες που τους αναθέτει ο νόμος; Έχουν καταβληθεί 5 εκατομμύρια ευρώ ήδη από το 2022. Είναι φάντασμα το πρόγραμμα «ΑΡΓΟΣ» ύψους 40 εκατομμυρίων ευρώ για καταφύγια, εξοπλισμούς, στειρώσεις, εμβολιασμούς; Είναι φάντασμα το πρόγραμμα στειρώσεων 5 εκατομμυρίων ευρώ; Πότε έχουν δοθεί στην ελληνική πολιτεία 5 εκατομμύρια ευρώ στους δήμους για στειρώσεις αδέσποτων ζώων; Είναι φάντασμα το πρόγραμμα των εμβολιασμών 3 εκατομμυρίων ευρώ;

Πραγματικά, λοιπόν, θλίβομαι που χρησιμοποιούνται τέτοιοι όροι για ένα πολύ σύνθετο θέμα, όπως είναι τα ζώα συντροφιάς, που ακουμπά πάρα πολλές κοινωνικές ομάδες, που έχει πάρα πολλούς μετόχους, είτε αυτοί είναι οι πολίτες, είτε η αυτοδιοίκηση, οι κτηνίατροι, οι φιλοζωικές οργανώσεις, όλοι όσοι εμπλέκονται στο κομμάτι της κτηνιατρικής φροντίδας μέχρι τα εμβόλια.

Είναι βήματα που πρέπει να γίνουν, εμείς τολμήσαμε και τα πήραμε και για μέτρο σύγκρισης, κυρία Γιαννακοπούλου, έχω να πω ότι η χρηματοδότηση που έδινε η ελληνική πολιτεία στην αυτοδιοίκηση για όλο το πρόγραμμα που έχει να κάνει με τα αδέσποτα ήταν 600.000 ευρώ τον χρόνο μέχρι το 2020. Τώρα μιλάμε για 40 εκατομμύρια ευρώ. Τα νούμερα απαντούν από μόνα τους. Χρειάζονται πράγματα να κάνουμε ακόμα; Πολλά. Θα τα κάνουμε; Φυσικά, δρομολογούνται και είναι σε εξέλιξη. Δεν μπορούμε, όμως, από τη μια στιγμή στην άλλη να μηδενίζουμε μια πολύ μεγάλη προσπάθεια που βρίσκεται ήδη σε εξέλιξη.

Δεύτερο στοιχείο για το ζήτημα του 9ου Σχολείου στο Αιγάλεω, έχω απαντήσει και σε επίκαιρες ερωτήσεις διαφόρων Βουλευτών και ο κ. Αρσένης είναι εδώ που τον βλέπω. Είναι δύο θέματα που εξετάζονται, είναι το θέμα της καταλληλότητας, προκειμένου το 14ο Σχολείο να δεχτεί και τους μαθητές του 9ου Σχολείου. Εάν κριθεί ακατάλληλο από τις Υπηρεσίες του Υπουργείου Παιδείας, που πρέπει να αποφανθούν στο σχετικό αίτημα που έχει υποβάλει ο δήμος, τότε είμαστε έτοιμοι να προχωρήσουμε στη νομοθέτηση τέτοιας διάταξης την οποία έχω περιγράψει, απαντώντας –επαναλαμβάνω- και εδώ στη Βουλή, την οποία την έχουμε προετοιμάσει, την έχουμε στείλει στη Γενική Γραμματεία της Κυβέρνησης και αναμένουμε, φυσικά, πρώτα να αποφανθεί το Υπουργείο Παιδείας. Εκεί βρισκόμαστε, μην προτρέχουμε και να λέμε ότι είναι μόνη οδός η διάταξη. Απαιτείται πρώτα η καταλληλότητα από το Υπουργείο Παιδείας.

Και επειδή μιλήσατε πριν για αρμόδιους και αναρμόδιους, φυσικά πρέπει να ακολουθήσουμε αυτή την οδό, αφού έχει γίνει το σχετικό αίτημα του Δήμου Αιγάλεω προς το Υπουργείο Παιδείας πρώτα. Μετά εδώ είμαστε να λύσουμε το θέμα.

Το θετικό είναι ότι μετά από τις προσπάθειες όλων των Βουλευτών -εγώ δεν θα εξαιρέσω κανέναν Βουλευτή της Περιφέρειας της Δυτικής Αθήνας- το θέμα τα παιδιά να πάνε στο σχολείο λύθηκε και τα παιδιά πήγαν σχολείο, ενώ αρχή της χρονιάς δεν πήγαιναν σχολείο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σε τι συνθήκες, όμως;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Αυτό είναι ένα βήμα, πάνω σε αυτό να χτίσουμε και να δώσουμε μια οριστική λύση.

Για δε τη διάταξη που συζητάμε, έχω απαντήσει και στον κ. Αρσένη εδώ στη Βουλή ότι εμείς ως Υπουργείο έχουμε κάνει γενική διάταξη, δεν αφορά μόνο το Αιγάλεω. Αφορά το ενδεχόμενο να υπάρξει τέτοιο ζήτημα και σε άλλα σχολεία στην επικράτεια, γιατί το πρώτο μας μέλημα ως οργανωμένη πολιτεία είναι τα παιδιά μας να πηγαίνουν σχολείο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σε σχέση με τα ζώα συντροφιάς, η ΚΥΑ βγήκε μετά από έναν χρόνο, για να είμαστε απολύτως ακριβείς, κύριε Υπουργέ. Έναν ολόκληρο χρόνο σάς πήρε για να βγάλετε την ΚΥΑ και η χρηματοδότηση των δήμων και η ΚΥΑ η οποία βγήκε για τη χρηματοδότηση δεν προβλέπει έλεγχο. Απορούμε και αναρωτιόμαστε γιατί.

Όσον αφορά δε το ζήτημα του 9ου δημοτικού και τη συστέγαση με το 14ο, γνωρίζετε πάρα πολύ καλά ότι οι συνθήκες, από όσο σας έχουν ενημερώσει και έχετε διαρκώς ενημέρωση, δεν είναι σωστές. Οι τουαλέτες είναι τρεις για τα κορίτσια, δύο για τα αγόρια και δεν χωρούν για δύο πραγματικά σχολεία, αυτό νομίζω ότι το αντιλαμβάνεστε. Μην προσπαθείτε να ωραιοποιείτε καταστάσεις, μην προσπαθείτε να μας πείσετε για πράγματα τα οποία προσβάλλουν τη νοημοσύνη ιδιαίτερα των πολιτών της δυτικής Αθήνας. Γνωρίζετε ποια είναι η κατάσταση. Είναι αδιανόητο να παραμένει άλυτη και σαφώς εμείς δεν σας είπαμε να νομοθετήσετε αποκλειστικά και μόνο για το 9ο, σας είπα, αν ακούσατε προσεκτικά, ότι αυτό μπορεί να αφορά το 9ο Δημοτικό Αιγάλεω, εν δυνάμει, όμως, αφορά πολλά ακόμα σχολεία σε όλη την Ελλάδα με την αύξηση των ενοικίων και με καταστάσεις στις οποίες θα βρεθείτε μπροστά.

Εμείς, λοιπόν, αυτό που ζητήσαμε είναι ουσιαστική λύση με αυτή την πρόβλεψη. Το είχατε πει, δεν το κάνετε, δεν φέρνετε την πρόβλεψη την οποία είχατε υποσχεθεί στους φορείς για επίταξη. Αυτό είναι αυτό το οποίο είχαμε ζητήσει. Δεν το κάνετε, να μιλήσετε για αυτό και όχι να προσπαθείτε για μία ακόμα φορά να ωραιοποιείτε καταστάσεις.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, απαντήστε.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Έκανα ακριβώς αυτό που είπα. Αυτό ακριβώς έκανα. Δρομολογήθηκε το αίτημα του δήμου προς το Υπουργείο Παιδείας -το πρώτο στάδιο- για να αποφανθεί περί της καταλληλότητας και το δεύτερο, ετοίμασαν οι υπηρεσίες μας διάταξη, η οποία είναι στη διάθεση της Γενικής Γραμματείας της Κυβέρνησης, προκειμένου να προχωρήσει. Δεν προχωρά ένα Υπουργείο μόνο του στην κατάθεση μιας τροπολογίας. Απαιτείται μια συνολική κυβερνητική παρέμβαση. Αυτό ήταν το πλαίσιο όλης της απάντησης που είχα δώσει και στην πρώτη ερώτηση του κ. Αρσένη και στη δεύτερη. Στην ίδια Αίθουσα ήμασταν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Να πω τώρα τη διαδικασία, για να ξέρετε, γιατί όλοι έχετε δεσμεύσεις. Τώρα τον λόγο θα πάρει ο Βουλευτής της Νέας Δημοκρατίας, ο κ. Καρασμάνης, στη συνέχεια ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης, μετά ο Βουλευτής της Νέας Δημοκρατίας, ο κ. Διονύσιος Χατζηδάκης και μετά ο Κοινοβουλευτικός Εκπρόσωπος του ΜέΡΑ25, ο κ. Αρσένης.

Πριν δώσω τον λόγο στον κ. Καρασμάνη, κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και δύο συνοδοί εκπαιδευτικοί από το Γυμνάσιο Τεγέας Αρκαδίας (δεύτερο τμήμα).

Η Βουλή σάς καλωσορίζει και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Βουλευτής της Νέας Δημοκρατίας κ. Γιώργος Καρασμάνης.

Ορίστε, κύριε Καρασμάνη, έχετε τον λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε. Θα μιλήσω από το έδρανό μου γιατί δεν πρόκειται να πάρω όλο τον χρόνο.

Θα επικεντρωθώ στις τροπολογίες οι οποίες έχουν κατατεθεί και μάλιστα σε μία τροπολογία την οποία καταθέσαμε είκοσι τρεις συνάδελφοι, μεταξύ των οποίων και ο εισηγητής μας, ο Γιώργος Κοτρωνιάς, ο οποίος πραγματικά έκανε μια εμπεριστατωμένη τοποθέτηση γύρω από το νομοσχέδιο και με γνώση και μεγάλη εμπειρία, γιατί ήταν ένας πετυχημένος αυτοδιοικητικός.

Έρχομαι, λοιπόν, στην τροπολογία 1622/154. Με την τροπολογία αυτή επιλύεται ένα χρόνιο πρόβλημα για τις τρίτεκνες και πολύτεκνες οικογένειες, αφού παρέχεται η δυνατότητα της επανένωσης της οικογένειας, χωρίς τα παιδιά να αποχωρίζονται δηλαδή τους γονείς τους. Μετά την παρέλευση των τεσσάρων ή έξι χρόνων της απόσπασης για λόγους συνυπηρέτησης το πρόβλημα όχι μόνον υπάρχει, αλλά γίνεται και πιο επώδυνο για την οικογένεια, γιατί μετά από αυτή την παρέλευση αυτής της χρονικής περιόδου ο αποσπασμένος σύζυγος απομακρύνεται οριστικά από την οικογένειά του.

Έτσι, λοιπόν, με την προτεινόμενη διάταξη ο συνυπηρετών σύζυγος στις τρίτεκνες ή πολύτεκνες οικογένειες θα έχει τη δυνατότητα να μεταταχθεί σε κενή οργανική θέση.

Στην περίπτωση μη ύπαρξης αντίστοιχης κενής οργανικής θέσης πραγματοποιείται -κι αυτό είναι το σημαντικό- σε συνιστώμενη προσωποπαγή θέση δέσμευση κενής θέσης ίδιας κατηγορίας. Με την τροπολογία αυτή πέρα από την επανένωση δίνεται μια βαθιά οικονομική ανάσα στον οικογενειακό προϋπολογισμό αυτών των οικογενειών.

Και αυτό είναι ένα ισχυρό κίνητρο, όπως είναι ένα ισχυρό κίνητρο το νομοσχέδιο που ψηφίσαμε πριν από δυο μήνες. Δίνει στις τρίτεκνες και πολύτεκνες οικογένειες άτοκα δάνεια με χρονικό περιθώριο αποπληρωμής μέχρι και τριάντα χρόνια. Μάλιστα, σε ζευγάρια τα οποία στην πορεία μέχρι την αποπληρωμή κάνουν τρία και περισσότερα παιδιά το δάνειο αυτό αυτόματα μετατρέπεται σε άτοκο. Είναι ένα ισχυρό κίνητρο, είναι μια προσπάθεια στην επίλυση του δημογραφικού προβλήματος το οποίο προσλαμβάνει εξαιρετικά σοβαρές και εκρηκτικές διαστάσεις. Αποτελεί δηλαδή ωρολογιακή βόμβα στα θεμέλια του έθνους.

Έρχομαι στην υπουργική τροπολογία με γενικό αριθμό 1628 και ειδικό 159. Βάσει, λοιπόν, του άρθρου 2 συνεχίζουν να απασχολούνται στο πρόγραμμα «Βοήθεια στο Σπίτι» όσοι απασχολούνταν την 18η Δεκεμβρίου 2018, αυτοί δηλαδή που συμμετείχαν στην προκήρυξη 4Κ/2020 και δεν περιλαμβάνονται στους οριστικούς πίνακες διοριστέων. Αφορά εκατόν εξήντα τέσσερα άτομα.

Επίσης, με το άρθρο 3 προσλαμβάνονται χίλια εκατόν δέκα έξι άτομα σε κενή οργανική θέση και αν δεν υπάρχει σε συνιστώμενη, σε προσωποπαγή θέση φορέων του Υπουργείου Υγείας, όσοι δηλαδή κρίθηκαν ως διοριστέοι χωρίς ειδική εμπειρία. Αφορά στην προκήρυξη 2Κ/2019.

Ειρήσθω εν παρόδω, θα ήθελα να επισημάνω ότι η τροπολογία για την συνυπηρέτηση της τρίτεκνης και πολύτεκνης οικογένειας είναι καρπός της καλής συνεργασίας που είχαμε με τον Υπουργό κ. Βορίδη και τη Γενική Γραμματέα, Βιβή Χαραλαμπογιάννη.

Έρχομαι στο άρθρο 9 της υπουργικής τροπολογίας με την οποία δίνετε τη δυνατότητα μετάθεσης στους υπαλλήλους του Δήμου Πωγωνίου. Μάλιστα, αναφέρεστε στον νόμο 3536/2007, βάσει του οποίου τότε επί προεδρίας μου στην Επιτροπή Περιφερειών πήραμε την απόφαση ομόφωνα να κάνουμε την πρόταση στην Ολομέλεια να χαρακτηριστεί η Πέλλα παραμεθόριος νομός. Ψηφίστηκε ομόφωνα. Ταυτόχρονα πήραμε την απόφαση στην Επιτροπή Περιφερειών όσοι νομοί έχουν κοινά σύνορα με άλλα κράτη να χαρακτηρίζονται αυτόματα παραμεθόριοι στο σύνολό τους. Έτσι, λοιπόν, χαρακτηρίστηκαν και ο Νομοί Κιλκίς, Σερρών και Δράμας.

Βάσει του νόμου 3536/2007 δίνονται κάποια κίνητρα μεταξύ των οποίων και το επίδομα των παραμεθόριων περιοχών. Το παίρνουν όλοι οι δημόσιοι υπάλληλοι, εκπαιδευτικοί, νοσηλευτικό ιατρικό προσωπικό, δημοτικοί περιφερειακοί σύμβουλοι και κληρικοί και δεν το παίρνουν οι ένστολοι, οι στρατιωτικοί και τα στελέχη των Σωμάτων Ασφαλείας. Είναι μια κραυγαλέα αδικία και μάλιστα από τη στιγμή -και πολύ ορθά- που δίνεται στα στελέχη που υπηρετούν στον Έβρο και στα νησιά του Αιγαίου.

Συνεπώς, είμαι βέβαιος ότι ο καθ’ ύλην αρμόδιος Υπουργός Εσωτερικών κ. Μάκης Βορίδης, αλλά και άλλοι συναρμόδιοι Υπουργοί, με την ευθυκρισία και την ευαισθησία που έχουν, θα αποκαταστήσουν αυτήν την κραυγαλέα αδικία, αυτή την εξόφθαλμη αδικία και θα χορηγηθεί το επίδομα παραμεθόριων περιοχών στο πλαίσιο της ισονομίας και ισοπολιτείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε συνάδελφε.

Έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 1ης Μαρτίου 2023 το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 464/20-02-2023 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Δικαιοσύνης, με θέμα: «Προσβασιμότητα ΑΜΕΑ στα δικαστήρια».

2. Η με αριθμό 466/20-02-2023 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Η τιμητική πολιτογράφηση του Γιασάμ Αγιαβέφε μετά και τα δημοσιεύματα για εμπλοκή του σε παράνομα δίκτυα».

3. Η με αριθμό 468/21-02-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Γιατί δεν αποζημιώνονται οι μη κατά κύριο επάγγελμα πυρόπληκτοι αγρότες της Αρκαδίας».

4. Η με αριθμό 481/24-02-2023 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Ανάγκη διασφάλισης της εργασίας των ήδη διορισμένων υγειονομικών της προκήρυξης 2Κ/2019 καθώς και άμεσης πρόσληψης των νέων επιτυχόντων».

5. Η με αριθμό 479/24-02-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Ποινικοποίηση του συνταγματικού δικαιώματος της απεργίας των εκπαιδευτικών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 469/22-02-2023 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Αγροτικής Ανάπτυξης και Τροφίμων, με θέμα: «Κατάργηση ανταποδοτικού τέλους 2% για τον έλεγχο του αγενούς πολλαπλασιαστικού υλικού που διατίθεται».

2. Η με αριθμό 467/20-02-2023 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου (Αλέκου) Τριανταφυλλίδη προς τον Υπουργό Υγείας, με θέμα: «Ανάστατη η Θεσσαλονίκη από την ακύρωση του διαγωνισμού για την κατασκευή του Παιδιατρικού Νοσοκομείου».

3. Η με αριθμό 470/22-02-2023 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία».

4. Η με αριθμό 483/24-02-2023 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την καθυστέρηση πληρωμής στους νέους που κάνουν μαθητεία σε ΕΠΑΛ και Δημόσια ΙΕΚ».

5. Η με αριθμό 494/ 24-02-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Εκφασισμός εκπαιδευτικών μέσω επιμόρφωσης του Υπουργείου Παιδείας και Θρησκευμάτων (ΥΠΑΙΘ)».

6. Η με αριθμό 476/23-02-2023 επίκαιρη ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Υγείας, με θέμα: «Τι πρωτοβουλίες θα λάβετε για να διασφαλιστεί η υλοποίηση της σύμβασης του Ιδρύματος «Σταύρος Νιάρχος» με το ελληνικό δημόσιο για την κατασκευή και του Νέου Νοσοκομείου Κομοτηνής;».

7. Η με αριθμό 473/23-02-2023 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Ακύρωση διαγωνισμού από το Ίδρυμα «Σταύρος Νιάρχος» για το νέο Νοσοκομείο Κομοτηνής».

8. Η με αριθμό 503/24-2-2023 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς την Υπουργό Παιδείας και Θρησκευμάτων, με θέμα: «Για το αντιπαιδαγωγικό περιεχόμενο των εργαστηρίων δεξιοτήτων στο Δημοτικό Σχολείο Λουτρόπολης Θερμής».

9. Η με αριθμό 499/24-02-2023 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλεξάνδρου- Χρήστου Αυλωνίτη προς την Υπουργό Εργασίας και Κοινωνικών Υποθέσεων, με θέμα: «Να μην κλείσει το σπίτι του "Χαμόγελου του Παιδιού" στην Κέρκυρα».

10. Η με αριθμό 482/24-02-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Αναγκαία η κατασκευή νέου δημοτικού σχολείου και νηπιαγωγείου στο Καστέλλι Δήμου Μινώα Πεδιάδας».

11. Η με αριθμό 500/24-02-2023 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Σκάνδαλο ο διορισμός της νομικής συμβούλου του κ. Βορίδη ως «Υπερπεριφερειάρχη» Αιγαίου για τη διαχείριση του Αιγαίου με μηδενική έως ελάχιστη εμπειρία».

12. Η με αριθμό 486/24-02-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Άμεσες ενέργειες προκειμένου να πληρωθούν για την πρακτική τους άσκηση οι σπουδαστές ΙΕΚ».

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Γιάννης Βρούτσης.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα τοποθετηθώ από εδώ.

Κυρίες και κύριοι συνάδελφοι, η κριτική που ασκήθηκε για το συγκεκριμένο νομοσχέδιο προς την Κυβέρνηση και προς το Υπουργείο Εσωτερικών για απουσία διαβούλευσης, μια κριτική που γενικεύτηκε στην κοινοβουλευτική συμπεριφορά της Κυβέρνησης όλο το προηγούμενο διάστημα, εκτός από αναληθής, ανακριβής είναι και απαράδεκτη, αλλοιώνει την αλήθεια, αλλοιώνει την πραγματικότητα.

Για να συνεννοούμαστε, αυτή η Κυβέρνηση που σε λίγο χρόνο κλείνει τα τέσσερα χρόνια βίου της, έχει δώσει εξετάσεις. Έχει δώσει εξετάσεις και έχει πάρει πολύ υψηλό βαθμό. Έχει δώσει εξετάσεις με ένα πολύ σημαντικό νομοθετικό έργο το οποίο έχει παρουσιαστεί εδώ στη Βουλή, έργο νομοθετικό το οποίο εξαντλήθηκε σε κάθε επίπεδο συζήτησης, διαβούλευσης. Άνετα συζητήσαμε εδώ κορυφαία νομοσχέδια της οικονομίας, του ασφαλιστικού, τα εργασιακά, του Υπουργείου Εσωτερικών, την αλλαγή στο νομοθετικό πλαίσιο στην παιδεία.

Όλα αυτά έγιναν με μία άνεση χρόνου και σε επίπεδο διαβούλευσης. Κανείς δεν το αμφισβήτησε ποτέ αυτό. Σήμερα ακούστηκε κριτική για το συγκεκριμένο νομοσχέδιο, όταν ξέρουμε ότι πράγματι σε λίγο ο εκλογικός κύκλος ανοίγει και θα πρέπει να επιταχύνουμε διαδικασίες οι οποίες αφήνουν και κλείνουν εκκρεμότητες, οι οποίες υπάρχουν στα θέματα της δημόσιας διοίκησης. Αυτό επιχειρεί σήμερα το Υπουργείο με αυτή τη νομοθετική του παρέμβαση.

Δύο παρατηρήσεις πριν μπω στο νομοσχέδιο. Οφείλω να ευχηθώ και εγώ στον συνάδελφό μου Βασίλη Κεγκέρογλου, ο οποίος έκανε πριν από λίγο την τελευταία του ομιλία, «καλή επιτυχία» στο νέο περιβάλλον στο οποίο θα δώσει την εκλογική μάχη, αυτό της αυτοδιοίκησης. Με τον Βασίλη ήμασταν μαζί στο Υπουργείο Εργασίας τη δύσκολη περίοδο 2012-2014, ως Υφυπουργός εκείνος, ως Υπουργός εγώ.

Πρέπει να πω ότι είναι ένας εξαιρετικός συνάδελφος. Μαζί πετύχαμε πολλά πράγματα στην κυβέρνηση Σαμαρά. Το μεγάλο επίτευγμα ήταν το ελάχιστο εγγυημένο εισόδημα, ως τελευταία χώρα της Ευρώπης. Φέραμε όμως τη μεγάλη καινοτομία στο κομμάτι της κοινωνικής πολιτικής, κάτι το οποίο σήμερα εφαρμόζεται από την Κυβέρνηση, από την προηγούμενη κυβέρνηση και από τις επόμενες κυβερνήσεις ως πυλώνας αντιμετώπισης των κοινωνικά αδύναμων.

Καλή επιτυχία, Βασίλη.

Δεν θα έκανα παρέμβαση για το δεύτερο για το οποίο θέλω να μιλήσω, αλλά είμαι υποχρεωμένος, επειδή η εισηγήτρια του ΣΥΡΙΖΑ εγκάλεσε την Κυβέρνηση για τη αντιθεσμική συμπεριφορά και αντιδημοκρατική νοοτροπία. Θα επικαλεστώ αυτό που λέει ο λαός, κυρία συνάδελφε. «Στο σπίτι του κρεμασμένου δεν μιλάνε για σχοινί». Διότι αυτή τη στιγμή οι προσβλητικές και απαράδεκτες τοποθετήσεις εκ μέρους του συναδέλφου, του κ. Πολάκη νομίζω ότι έπρεπε να σας βάζουν σε δύσκολη θέση να απολογείστε. Και αντί να απολογείστε, κάνετε και επίθεση.

Σε κάθε περίπτωση τοποθετούμαι κι εγώ και θέλω να σας πω ότι είναι αντιδημοκρατική αυτή η συμπεριφορά. Είναι μία συμπεριφορά που προκαλεί και προσβάλλει το Κοινοβούλιο, προσβάλλει τη δημοκρατία, τελεία και παύλα! Και αντί να απολογείστε γι’ αυτό κάνετε και κριτική στη Νέα Δημοκρατία.

Όσον αφορά στο νομοσχέδιο, κυρίες και κύριοι συνάδελφοι, ο εξαιρετικός συνάδελφος κ. Γιώργος Κοτρωνιάς, έκανε μία ανάλυση για όλα τα άρθρα ένα προς ένα. Οι Υπουργοί κ. Βορίδης και κ. Πέτσας, παρόντες έκαναν επίσης την τοποθέτησή τους και ανέλυσαν ένα προς ένα τα άρθρα του νομοσχεδίου.

Πράγματι είναι ένα νομοσχέδιο που δεν έχει μία ολιστική αντιμετώπιση των θεμάτων της δημόσιας διοίκησης. Έρχεται και παρεμβαίνει για να επιλύσει ορισμένα ζητήματα τα οποία αποτελούν εκκρεμότητα και τα οποία λύνουν προβλήματα εμβόλιμα λίγο πριν τις εκλογές, για να βοηθήσουμε κάποιους ανθρώπους οι οποίοι πραγματικά βρέθηκαν σε ένα περιβάλλον γραφειοκρατίας και αδικήθηκαν. Ερχόμαστε να τους βοηθήσουμε.

Γίνομαι συγκεκριμένος. Διαφωνείτε ή συμφωνείτε με την παρέμβαση που κάνει το Υπουργείο Εσωτερικών για το πρόγραμμα «Βοήθεια στο Σπίτι» για τους εκατόν εξήντα τέσσερις αυτούς εργαζόμενους οι οποίοι βρέθηκαν εκτός διαδικασίας, εκτός πινάκων του ΑΣΕΠ; Σήμερα διασφαλίζεται με αυτή τη νομοθετική παρέμβαση η παραμονή τους στο πρόγραμμα «Βοήθεια στο Σπίτι». Είναι ένα πολύ σημαντικό πρόγραμμα το οποίο βοηθάει πραγματικά ανθρώπους που έχουν ανάγκη. Σήμερα τοποθετούμε με τη νομοθετική μας αυτή παρέμβαση εκατόν εξήντα τέσσερις ανθρώπους, έτσι ώστε να συνεχίσουν απρόσκοπτα να εργάζονται στο πολύτιμο αυτό πρόγραμμα.

Δεύτερον, η ανασύνταξη των πινάκων 2Κ/2019. Μας εγκαλείτε εμάς, αυτή τη στιγμή, για ένα ζήτημα για το οποίο είχατε εσείς –εννοώ η προηγούμενη κυβέρνηση- την ευθύνη να νομοθετήσετε; Και τώρα τι κάνουμε; Προσλαμβάνουμε τους χίλιους εκατόν δεκαέξι αυτούς ανθρώπους, οι οποίοι εργάζονταν, με μια παρέμβαση η οποία είναι μέσα στο νομοσχέδιο και μέσα από αυτήν την παρέμβαση συνεχίζουν να εργάζονται στα δημόσια νοσοκομεία. Συμφωνείτε ή διαφωνείτε γι’ αυτή την παρέμβαση;

Τρίτον, ήταν ένα πάγιο αίτημα των ιατρικών συλλόγων όλης της χώρας, αλλά και της αυτοδιοίκησης, σε όλα τα δημόσια νοσοκομεία δευτέρου επιπέδου να υπάρχουν εκπρόσωποί τους. Και με αυτή την παρέμβαση ερχόμαστε και λύνουμε αυτό το πάγιο αίτημα και των ιατρικών συλλόγων, αλλά και της αυτοδιοίκησης. Συμφωνείτε ή διαφωνείτε; Ρητορικό το «συμφωνείτε ή διαφωνείτε» για να δώσουμε να καταλάβει ο κόσμος τι ψηφίζουμε σε αυτό που μας εγκαλείτε και μας κάνετε κριτική.

Τέταρτον, η ρύθμιση για τα χρέη προς τους δήμους όσον αφορά τους πολίτες και τον χρόνο παραγραφής. Παραδεχθήκαμε ότι, πράγματι, υπήρχε μία εσφαλμένη αντιμετώπιση εδώ και πάρα πολλά χρόνια, όπου με είκοσι χρόνια οφειλές που έχει κάποιος, έρχεται το κράτος και του ζητάει ξαφνικά να πληρώσει ένα υπέρογκο ποσό, χωρίς να το γνωρίζει εδώ και χρόνια. Και να τι κάνουμε τώρα: Παρεμβαίνουμε και μετατρέπουμε τη βεβαίωση και την είσπραξη σε μία πενταετή περίοδο. Είναι ένα ζήτημα το οποίο αποκαθιστά την τάξη, τη νομιμότητα, τη διαφάνεια και από κει και πέρα είναι ευθύνη του δήμου να εισπράξει αυτά τα χρήματα -που πρέπει να τα εισπράξει διότι είναι χρήματα των πολιτών, του προϋπολογισμού του δήμου- και έτσι τακτοποιείται και αυτή η εκκρεμότητα η οποία θα ανακουφίσει πάρα πολλές χιλιάδες συμπολίτες μας.

Επίσης, η καινοτόμα διάταξη η οποία έρχεται και βοηθάει τα άτομα με ειδικές ανάγκες και τους δίνει τη δυνατότητα για πρώτη φορά που είναι στο δημόσιο να πηγαίνουν στο εξωτερικό με προσωπικό βοηθό. Είναι κάτι που σας βρίσκει αντίθετους; Δεν είναι στη θετική κατεύθυνση;

Κύριε Πρόεδρε, αυτές είναι διατάξεις οι οποίες, πράγματι, δεν είναι ένα συνολικό νομοσχέδιο το οποίο έχει μία συνολική αντιμετώπιση των δημόσιων θεμάτων, αλλά έρχονται και παρεμβαίνουν, επιλύουν θέματα και αυτά τα θέματα νομίζω ότι πρέπει να μας βρουν όλους σύμφωνους. Όπως σύμφωνους πρέπει να μας βρει και η καινοτομία που εισάγει με το ζήτημα που αφορά το σύστημα καινοτομίας για τον δημόσιο τομέα, κάτι το οποίο έλειπε. Είναι κάτι που έρχεται τώρα για τον δημόσιο τομέα, οργανώνεται το σύστημα για πρώτη φορά και δίνει τη δυνατότητα σε καλές πρακτικές, σε πράγματα τα οποία αποδεικνύουν ότι προάγουν τη δημόσια διοίκηση, να αναγνωριστούν, να επιβραβευθούν, να ενισχυθούν, να πολλαπλασιαστούν και να γίνουν κανόνες και πυξίδα στη δημόσια διοίκηση, κάτι που θα βοηθήσει συνολικά το σύνολο της δημόσιας διοίκησης της χώρας μας.

Με αυτές τις γενικές σκέψεις, πιστεύω ότι πρέπει να στηριχθεί το νομοσχέδιο αυτό στο σύνολό του. Είναι ένα νομοσχέδιο με θετικές διατάξεις -κανείς δεν το αμφισβητεί αυτό- και νομίζω ότι κάτι τέτοιο πρέπει να κάνει το σύνολο της Αντιπολίτευσης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον Κοινοβουλευτικό Εκπρόσωπο για την οικονομία του χρόνου.

Τον λόγο τώρα έχει -όπως έχω ήδη προαναγγείλει- ο Βουλευτής της Νέας Δημοκρατίας, κ. Διονύσιος Χατζηδάκης.

Και μετά, δεν ξέρω αν θέλετε, κύριε Αρσένη, να προηγηθεί ο κ. Κατσώτης και μετά να μιλήσετε εσείς.

**ΚΡΙΤΩΝ - ΗΛΙΑΣ ΑΡΣΕΝΗΣ:** Βεβαίως, δεν υπάρχει κανένα πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Ωραία, μετά θα πάρει τον λόγο ο κ. Κατσώτης, ως Κοινοβουλευτικός Εκπρόσωπος του Κομμουνιστικού Κόμματος Ελλάδας.

Ορίστε, κύριε Χατζηδάκη, έχετε τον λόγο.

**ΔΙΟΝΥΣΙΟΣ ΧΑΤΖΗΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο του Υπουργείου Εσωτερικών, το οποίο συζητάμε και θα ψηφίσουμε, είναι ένα καλό νομοσχέδιο το οποίο και σας καλώ να υπερψηφίσουμε.

Στο σημείο αυτό θα ήθελα να σημειώσω τον άψογο τρόπο με τον οποίο το ανέδειξε ο εισηγητής μας ο κ. Κοτρωνιάς, ένας σπουδαίος δήμαρχος τέσσερις τετραετίες.

Πριν την τοποθέτησή μου, όμως, θέλω να δώσω εύσημα στον Υπουργό τον κ. Βορίδη και τον Αναπληρωτή Υπουργό, τον κ. Πέτσα, για τις πρωτοβουλίες που πήραν κατά τη διάρκεια της θητείας τους, προκειμένου να επιλύουν με τα νομοσχέδια που έφεραν πολλά κακώς κείμενα στον τομέα ευθύνης τους. Και ελήφθησαν αποφάσεις και νομοσχέδια με άψογη νομική κατάρτιση.

Προφανώς δεν λύθηκαν όλα τα θέματα ούτε θα μπορούσαν εξάλλου να λυθούν. Έβαλε, όμως, μια σειρά στις προτεραιότητες νομοθέτησης για να δοθούν λύσεις σε επείγοντα ζητήματα και σε σημαντικές δυσλειτουργίες του δημόσιου τομέα και των ΟΤΑ, αλλά και να εισαγάγει καινοτομίες, όπως αυτές που προβλέπονται στο παρόν νομοσχέδιο.

Στη σημερινή τοποθέτησή μου, θα σταθώ στα θέματα της τοπικής αυτοδιοίκησης: Δίνει λύσεις σε δυσλειτουργίες των ΟΤΑ που χρόνιζαν. Κλείνει αρκετές εκκρεμότητες που υπήρχαν. Όλες τις καλύπτει; Όχι, βεβαίως. Θα ήταν δύσκολο, εξάλλου, γιατί είναι σύνθετα θέματα και χρειάζονται αρκετό χρόνο για τη σωστή επεξεργασία και ορθή διαδικασία της νομοθέτησής τους.

Ας δούμε, λοιπόν, ποια είναι τα θέματα που επιλύονται με το παρόν νομοσχέδιο: Ζητήματα που αφορούν στο ανθρώπινο δυναμικό του δημοσίου και στον τρόπο ορισμού των προϊσταμένων του συνόλου των οργανικών μονάδων των αναπτυξιακών οργανισμών των ΟΤΑ, την παροχή στήριξης, επιτέλους, υπαλλήλων ΑΜΕΑ στο δημόσιο και στους ΟΤΑ -πολύ ανθρώπινο- το δικαίωμα διορισμού στο δημόσιο των συγγενών των θυμάτων από το σεισμό του ʼ21 στον Δήμο Μινώα Πεδιάδας Κρήτης. Πολύ ανθρώπινο και αυτό.

Το αίτημα, κύριε Υπουργέ, του συναδέλφου κ. Κεγκέρογλου στον Δήμο Μαλεβιζίου -δύο πνιγμένοι- πρέπει να το δείτε με τον ανθρωπισμό που σάς διακατέχει και ειδικά όταν ο κ. Κεγκέρογλου είναι ένας άνθρωπος που δίδαξε σεμνότητα, ταπεινότητα και εργατικότητα. Δεν το κάνουμε για χατίρι του. Το κάνουμε γιατί είναι απολύτως δίκαιο.

Και θέλω, παρακαλώ, κύριε Υπουργέ, να το λύσετε αυτό το θέμα.

Επιλύει κύρια ζητήματα της τοπικής αυτοδιοίκησης και των αποκεντρωμένων διοικήσεων. Γιώργο Κοτρωνιά, ξέρεις πόσο ταλαιπωρηθήκαμε από τις αποκεντρωμένες διοικήσεις σε ασήμαντα θέματα που εμφανίζονταν τεράστια νομικά προβλήματα. Για τη λήψη απόφασης για τη μίσθωση ακινήτων από ΟΤΑ Α΄ βαθμού, ακινήτων ιδιοκτησίας δημοσίου και τη ρύθμιση ζητημάτων που αφορούν σε έργα, μελέτες, προμήθειες και σε υπηρεσίες των ΟΤΑ. Για τη λήψη ειδικής άδειας και την παροχή αντιμισθίας στους προέδρους των δημοτικών συμβουλίων του συνόλου των δήμων ανεξαρτήτως πληθυσμού. Για την επιχορήγηση δημοτικών επιχειρήσεων ύδρευσης και αποχέτευσης για την εξόφληση απλήρωτων υποχρεώσεων που προέρχονται από διαταγές πληρωμής και τελεσίδικες δικαστικές αποφάσεις.

Αυτό το θέμα των απλήρωτων λογαριασμών στην ΕΥΔΑΠ δεν μπορείτε να φανταστείτε τι xρειάστηκε να γίνει για να μπορέσουν να καλύψουν όλα τα προβλήματα που παρουσίαζαν οι παραλιακοί δήμοι προς το Σούνιο. Επίσης, για την επιχορήγηση δήμων κατά των οποίων έχει εκκινήσει διαδικασία λήψης αναγκαστικών μέτρων.

Το ζήτημα επιτέλους της αποκατάστασης κοινόχρηστου χώρου από αυθαίρετη κατάληψη από καταστήματα υγειονομικού ενδιαφέροντος. Ξέρετε τι είχαμε τραβήξει.

Το ζήτημα με τα πρόστιμα που επιβάλλονται από τις αρμόδιες λιμενικές αρχές στους δήμους. Στρατηγέ, εξασφαλίσαμε να υπάρχει ασφάλεια των λουόμενων. Ερχόταν ένας λιμενικός, του λέει «Δεν έχεις αυτό το φαναράκι, πάρε ένα πρόστιμο 1.000 ευρώ». Και λέει «Μα εγώ παίρνω 1.000 ευρώ τον μήνα. Πού να τα πληρώσω;». Πήγαιναν στον δήμο.

Την ολοκλήρωση του θεσμικού πλαισίου φιλοξενίας ανηλίκων σε κέντρα φιλοξενίας ασυνόδευτων ανηλίκων και τη μεταφορά μαθητών και τις συμβάσεις μεταφοράς μαθητών.

Επίσης, επιδιώκεται η αποτελεσματική ρύθμιση των θεμάτων που αφορούν στην εκλογική διαδικασία. Το είπε και ο κ. Κεγκέρογλου. Λύνονται ορισμένα θέματα.

Η παράταση επιτέλους που δίνεται στο πρόγραμμα «ΘΗΣΕΑΣ» για το 2023 που αφορά περιορισμένο αριθμό μικρών δήμων, προκειμένου να ολοκληρώσουν το πρόγραμμά τους. Και είναι κατανοητό. Οι μικροί δήμοι δεν έχουν οικονομική επιτροπή και τεχνικές υπηρεσίες πιστοποιημένες και στο πρώτο χαρτί, στο πρώτο ΑΕΠ σηκώνουν τα χέρια ψηλά.

Θέλω να κάνω, όμως, μια αναφορά να ακουστεί και εδώ στην Ολομέλεια και να συγχαρώ σε αυτό το σημείο τον κ. Πέτσα για το εμβληματικό πρόγραμμα «ΑΝΤΩΝΗΣ ΤΡΙΤΣΗΣ» και την εξαιρετική εικόνα που παρουσιάζει με τα χίλια τριακόσια εβδομήντα εννέα ενταγμένα έργα αξίας τριάμισι δισεκατομμυρίων, με οκτακόσια σαράντα έργα που έχουν δημοπρατηθεί προϋπολογισμού 2,2 δισεκατομμυρίων ευρώ και εξακόσια πενήντα πέντε έργα που έχουν συμβασιοποιηθεί προϋπολογισμού 1 δισεκατομμυρίου 143 εκατομμυρίων ευρώ.

Πρέπει να σημειώσω -γιατί τα παρακολουθώ στενά αυτά- ότι η εκταμίευση των πόρων για την υλοποίηση αυτών των έργων μέχρι 31-12-2022 είχε φτάσει στα 430 εκατομμύρια, εκ των οποίων 198 είχαν φτάσει τα χρήματα που δόθηκαν μέσα στο 2022.

Κλείνω με την τροπολογία του Υπουργού για τη σημαντική λύση που δόθηκε επιλύοντας το πρόβλημα με τους -για πολλά χρόνια- εκατόν εξήντα επτά -και όχι εκατόν εξήντα τέσσερις- εργαζόμενους στο πρόγραμμα «Βοήθεια στο Σπίτι». Με τη ρύθμιση αυτή διατηρούν τη σχέση εργασίας που είχαν και πριν.

Κυρίες και κύριοι συνάδελφοι, η Κυβέρνηση της Νέας Δημοκρατίας αυτά τα τελευταία τέσσερα χρόνια έδωσε τα πάντα. Προσπάθησε και εργάστηκε σκληρά προκειμένου να υλοποιήσει το όραμα της ισχυρής Ελλάδας σε όλους τους τομείς. Πάσχισε, έδωσε λύσεις στα ομολογουμένως πολλά και δυσεπίλυτα προβλήματα και κρίσεις που ανέκυψαν κατά τη διάρκεια της διακυβέρνησής της. Μπορούμε να πούμε ότι, ναι, τηρουμένων των συνθηκών, τα καταφέραμε σε ικανοποιητικό βαθμό και είμαστε υπερήφανοι γι’ αυτό.

Κυρίες και κύριοι συνάδελφοι, τελειώνοντας, εάν προσωπικά εγώ και ο εισηγητής μας, ο κ. Κοτρωνιάς, είχαμε Υπουργό Εσωτερικών και τον παρόντα και τον απόντα, θα είχαμε λύσει αρκετά θέματα ειδικά στον δήμο μου με τα θέματα της ΕΤΑΔ. Δεν έχω παράπονο. Συνεργάστηκα με αντίπαλες κυβερνήσεις ιδεολογικά, κάναμε πολλά έργα. Ο προϋπολογισμός, στρατηγέ, των έργων στον Δήμο Παλαιού Φαλήρου πλησίαζε τα 100 εκατομμύρια. Από αυτά υλοποιήθηκαν με εκπτώσεις της τάξεως πάνω του 50%. Και το να παίρνεις μία έκπτωση ακούγεται περίεργα. Να υλοποιείς το έργο με αυτή την έκπτωση, είναι τεράστια προσπάθεια.

Κυρίες και κύριοι συνάδελφοι, όλοι κρινόμαστε από τα πεπραγμένα μας και όχι από τις φλυαρίες, τις φαντασιώσεις και τις ιδεοληψίες μας. Πρέπει να καταλάβουμε ότι είμαστε λίγοι σε αυτή τη χώρα. Μπορεί να υπάρχει αντιπαλότητα, εχθρότητα όμως δεν επιτρέπεται. Και είμαι σίγουρος ότι αργά ή γρήγορα θα καταλάβουμε ότι πρέπει όλοι να είμαστε υπέρ της δημιουργίας και όχι υπέρ της ραδιουργίας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ως Κοινοβουλευτικός Εκπρόσωπος -υπήρξε και εισηγητής βέβαια, αλλά ορίζεται και Κοινοβουλευτικός Εκπρόσωπος- του Κομμουνιστικού Κόμματος Ελλάδας ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο απολογισμός από όλα τα κόμματα εδώ περισσεύει σήμερα. Αντικειμενικό είναι. Μπροστά στις εκλογές θέλουν να παρουσιαστούν τα πράγματα και συνήθως με το κεφάλι κάτω, μια εικονική πραγματικότητα.

Κύριοι, είναι όλα τα μέτρα των μνημονίων εδώ, ναι ή όχι; Όλα τα μέτρα των μνημονίων είναι εδώ, τα οποία τσακίζουν τη ζωή της μεγάλης πλειοψηφίας του λαού. Είναι εδώ τα προαπαιτούμενα του Ταμείου Ανάκαμψης; Εδώ είναι. Και το Ταμείο Ανάκαμψης είναι το μεγαλύτερο μνημόνιο, όπως το είχαμε χαρακτηρίσει ως ΚΚΕ. Προαπαιτούμενο του Ταμείο Ανάκαμψης είναι και αυτό το νομοσχέδιο για την καινοτομία, όπως είπαμε και αρχικά.

Βέβαια, προαπαιτούμενο του Ταμείου Ανάκαμψης είναι η επενδυτική βαθμίδα που πρέπει να ανέβει η χώρα, όπως συνήθως προβάλλεται από την Κυβέρνηση. Τι είναι αυτή, όμως, η επενδυτική βαθμίδα σε σχέση με τον λαό; Τι σημαίνει; Φιλικό επενδυτικό περιβάλλον, που σημαίνει ότι οι μισθοί θα είναι πολύ κάτω, πολύ πίσω από τις ανάγκες, πολύ πίσω από τον πληθωρισμό και δεν θα μπορούν να καλύπτουν βασικές ανάγκες του λαού μας.

Η επενδυτική βαθμίδα σημαίνει, λοιπόν, ότι οι εργασιακές σχέσεις θα είναι ελαστικές και δεν θα έχουν συγκροτημένα εργασιακά δικαιώματα οι εργαζόμενοι. Θα δουλεύουν τρίωρα, τετράωρα και ανάλογα με το πώς θέλει η ίδια η επιχείρηση να καθορίσει τον χρόνο δουλειάς.

Η επενδυτική βαθμίδα, λοιπόν, σημαίνει φιλικό επενδυτικό περιβάλλον και προνόμια και κίνητρα στους επενδυτές για να κάνουν τις επενδύσεις. Παραχωρούμε εκτάσεις γης, ελεύθερους χώρους, τους τελευταίους! Βγάλατε απ’ έξω τους αθλητές, τα αθλητικά σωματεία από τον Άγιο Κοσμά, για να μπορέσει να προχωρήσει η επένδυση των είκοσι επτά χλιδάτων, πολυτελών βιλών, στην περιοχή σ’ αυτόν τον χώρο. Ελεύθεροι χώροι όπως ο Φλοίσβος παραδόθηκαν επίσης υποτίθεται για ναυτικό πάρκο, αλλά εκεί θα γίνουν πάλι επιχειρηματικές δράσεις. Όλο το παραλιακό μέτωπο, ελεύθεροι χώροι που θα μπορούσαν να ικανοποιήσουν ανάγκες του λαού μας, όλος ο χώρος αυτός παραδίδεται για επιχειρηματική δραστηριότητα σε λίγους επιχειρηματικούς ομίλους.

Οι ιδιωτικοποιήσεις, λοιπόν, περισσεύουν. Μέσα σ’ αυτές και το νερό, όπως έρχεται τώρα στο επόμενο νομοσχέδιο που θα πούμε περισσότερα γιατί προχωράει και η ιδιωτικοποίησή του.

Τι ζει ο λαός μας λοιπόν; Ζει ακρίβεια, πλειστηριασμούς, φτώχεια και εξαθλίωση. Αυτή είναι η πραγματικότητα και όχι αυτή που λέτε εσείς εδώ σήμερα ότι όλα πάνε καλώς.

Στην πρωτολογία μας δεν τοποθετηθήκαμε για το άρθρο 21 που αφορά την πλήρωση των θέσεων στην ΑΑΔΕ.

Θα ψηφίσουμε «ναι» για να μπορούν να καλυφθούν περισσότερες θέσεις, αν και με αυτή τη ρύθμιση, κύριε Υπουργέ, ναι μεν αυξάνονται οι επιτυχόντες, αλλά αυτό δεν σημαίνει ότι αυξάνονται ισόποσα και οι διοριστέοι. Είναι έτσι; Έτσι είναι. Άρα, λοιπόν, λέω ότι κρατούμε την επιφύλαξη. Ψηφίζουμε «ναι», αλλά κρατούμε την επιφύλαξη γι’ αυτό.

Εκτός αυτού έχουμε θέσει στις επιτροπές ότι υπάρχουν εκατόν είκοσι εργαζόμενοι ιδιωτικού δικαίου ορισμένου χρόνου με τριετείς συμβάσεις που λήγουν τον Οκτώβρη του 2024. Η θέση μας, επειδή είναι αντίστοιχων προσόντων, είναι να γίνουν αορίστου χρόνου.

Για την τροπολογία με αριθμό 1628/159, αναφορικά με το άρθρο 1 και την προθεσμία που δίνουμε στον Άρειο Πάγο για την ανακήρυξη των εκλογικών συνδυασμών, θα πούμε ότι είναι αντικειμενικό. Είναι μία μέρα ακόμη. Όμως, αυτό δεν μπορεί να είναι σε βάρος των κομμάτων που θα στερηθούν μια μέρα για να μπορέσουν να προετοιμάσουν τη διακίνηση των ψηφοδελτίων τους. Γι’ αυτό, λοιπόν, πιστεύουμε ότι θα πρέπει να διασφαλιστεί ο χρόνος στα κόμματα για τα ψηφοδέλτια.

Όσον αφορά το άρθρο 2 και το προσωπικό στο «Βοήθεια στο Σπίτι», η ρύθμιση αυτή, όπως είπαμε και πριν, συνεχίζει την ομηρία εκατόν εξήντα τεσσάρων εργαζομένων που εργάζονται με ανανεούμενες συμβάσεις πάνω από δεκαπέντε και είκοσι χρόνια. Δεν θα ήμασταν αντίθετοι, αλλά ούτε σύμφωνοι με τη συνέχιση της αβεβαιότητας σε αυτούς τους εργαζόμενους. Η δημιουργία προσωποπαγών θέσεων θα μπορούσε να έδινε μια δίκαιη λύση σε αυτούς τους εργαζόμενους, οι οποίοι μετά από είκοσι τέσσερις μήνες θα είναι πάλι στην αγωνία αν θα επαναληφθεί η σύμβασή τους.

Θα συμφωνούσαμε με το άρθρο 3 για την 2K/2019 και την ανασύνταξη των πινάκων διοριστέων που λήγει το θέμα των χιλίων εκατόν δεκαέξι θέσεων τακτικού προσωπικού των κατηγοριών ΠΕ, ΤΕ, ΔΕ, κ.λπ..

Συμφωνούμε, επίσης, με το άρθρο 5 για την ειδική άδεια δημόσιων και δημοτικών υπαλλήλων εξαιτίας δυσμενών καιρικών συνθηκών.

Το ίδιο ισχύει και για το άρθρο 7 για τη μετάταξη σε θέση ανώτερης κατηγορίας των υπαλλήλων κλάδου τηλεφωνητή σε τυφλούς, η ανεργία των οποίων -ειρήσθω εν παρόδω- είναι σε πολύ υψηλά επίπεδα και γι’ αυτό ευθύνονται όλες οι κυβερνήσεις μέχρι σήμερα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Με το άρθρο 9 προσθέτει τον Δήμο Πωγωνίου στις παραμεθόριες περιοχές που δεν έχουμε αντίρρηση.

Αν τα εν λόγω άρθρα αυτής της τροπολογίας ήταν χωριστά, θα τοποθετούμασταν με το «ναι» ή το «παρών». Επειδή βαραίνουν τα άρθρα με τα οποία διαφωνούμε, θα τοποθετηθούμε στο σύνολο της τροπολογίας κατά.

Για την τροπολογία 1627/158 του Υπουργείου Περιβάλλοντος και Ενέργειας είπαμε ότι καταψηφίζουμε, γιατί υλοποιεί πλευρές της «πράσινης» μετάβασης. Ο λαός ήδη πληρώνει ακριβά συνολικά αυτή την πολιτική, γιατί εδώ και στο θέμα αυτό έχετε μία ενιαία στρατηγική και με τον ΣΥΡΙΖΑ και με το ΠΑΣΟΚ. Η Νέα Δημοκρατία συνέχισε από εκεί που σταμάτησε ο ΣΥΡΙΖΑ που στο όνομα της κλιματικής αλλαγής -θυμίζω- άρχισε το κλείσιμο των εργοστασίων λιγνίτη, που συνέχισε βέβαια η Νέα Δημοκρατία, έβαλε τη χώρα στο χρηματιστήριο ενέργειας και το εμπόριο ρύπων, ενίσχυσε με προνόμια τις ανανεώσιμες πηγές ενέργειας, τους επενδυτές, πληρώνοντας ο λαός πανάκριβα το ρεύμα και τις τιμές στα είδη πρώτης ανάγκης, όπως τα τρόφιμα, κ.λπ.. Ποια είναι η απάντησή σας; Είναι τα διάφορα «pass» και τα «καλάθια», ενώ ο κόσμος υποφέρει, στερείται βασικών αγαθών.

Άρα, λοιπόν, κύριοι της Νέας Δημοκρατίας, παρουσιάστηκε εδώ από τον κ. Βρούτση, τον Κοινοβουλευτικό Εκπρόσωπο της Νέας Δημοκρατίας, μια εικονική πραγματικότητα με αριθμούς και έργα για χρηματοδότηση. Όμως, η κατάσταση συνεχίζει να είναι εκρηκτική. Είπε, λοιπόν, για το ελάχιστο εγγυημένο εισόδημα. Αυτό το ελάχιστο εγγυημένο εισόδημα τι σημαίνει όμως; Σημαίνει ότι όλη η πολιτική που ασκήθηκε είναι μία πολιτική των ελαχίστων, δηλαδή ελάχιστα δικαιώματα, ελάχιστο εισόδημα, ελάχιστη ζωή. Γι’ αυτό, λοιπόν, όλοι σας έχετε διαμορφώσει ένα πλαίσιο μέσα στο οποίο ουσιαστικά καταργείτε το δικαίωμα στην ελεύθερη συλλογική διαπραγμάτευση για τον κατώτερο μισθό και αποφασίζεται από τον εκάστοτε Υπουργό. Περιμένουμε τώρα και την απόφαση για τον κατώτερο μισθό που ουσιαστικά ούτε τον πληθωρισμό καλύπτει, αλλά ούτε και τις απώλειες που είχαν οι εργαζόμενοι. Καταργείτε ουσιαστικά τις συλλογικές συμβάσεις εργασίας, γιατί αυτές που υπογράφονται είναι πολύ λίγες.

Οι εργαζόμενοι, λοιπόν, δεν θέλουν τα ελάχιστα. Απαιτούν συγκεκριμένα εργασιακά και ασφαλιστικά δικαιώματα, τα οποία εσείς αρνείστε και στη θέση τους προβάλλετε τα ελάχιστα.

Άρα, κύριοι, έχετε όλοι σας ευθύνη για τη γενίκευση αυτής της κατάστασης που ζει ο λαός μας και στο εισόδημα, αλλά και στις ελαστικές εργασιακές σχέσεις. Στον ιδιωτικό τομέα ιδιαίτερα έχουμε μία ζούγκλα, αλλά και στον δημόσιο τομέα χιλιάδες εργαζόμενοι εξακολουθούν χρόνια τώρα να είναι σε εργασιακή ομηρία με επαναλαμβανόμενες συμβάσεις ορισμένου χρόνου και άλλες μορφές που έχετε εφαρμόσει. Οι ελλείψεις εργαζομένων στην υγεία, την παιδεία, στους δήμους ιδιαίτερα, είναι μεγάλες. Δεν το λύνετε το θέμα, γιατί έχετε κάνει τις επιλογές της εμπορευματοποίησης, της ιδιωτικοποίησης υπηρεσιών και υποδομών.

Η μεγάλη πλειοψηφία των εργαζομένων στον δημόσιο και στον ιδιωτικό τομέα έχει μισθούς που τελειώνουν στις πρώτες δεκαπέντε μέρες. Διεκδικούν αυξήσεις στους μισθούς που να είναι πάνω από τον πληθωρισμό, για να καλύπτουν μεγάλες απώλειες που είπαμε ότι έχουν.

Όμως, στην επικαιρότητα είναι οι πλειστηριασμοί. Επτακόσιες χιλιάδες σπίτια θα αλλάξουν χέρια την επόμενη περίοδο από εργαζόμενους, από επαγγελματίες, αλλά και γη από τους αγρότες. Οι ευθύνες σας είναι τεράστιες και ο λαός θα πρέπει να αποφασίσει ότι πρέπει να πάρει την τύχη στα χέρια του, οργανώνοντας την πάλη του και τον αγώνα του, στεκόμενος αλληλέγγυα απέναντι στον γείτονά του, στον συνάδελφό του, στον συγχωριανό του, σε κάθε έναν που κινδυνεύει από τα κοράκια, για τα οποία βέβαια η ευθύνη και του ΣΥΡΙΖΑ είναι τεράστια αφού έδωσε τα δάνεια στα ξένα funds, έκανε ηλεκτρονικούς τους πλειστηριασμούς και, τέλος πάντων, ποινικοποίησε την ίδια την αλληλεγγύη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καλούμε, λοιπόν, τον λαό να μη συμβιβάζεται με τα ελάχιστα και να διεκδικήσει τις δικές του ανάγκες.

Προϋπόθεση γι’ αυτό είναι να καταδικάσει όλα αυτά τα κόμματα που λέει ότι πρέπει να ζουν με τα ελάχιστα, να ισχυροποιήσει το ΚΚΕ και να οργανώσει τον αγώνα του, προκειμένου να είναι πρωταγωνιστής αυτών των εξελίξεων για τη διεκδίκηση των δικών του αναγκών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κατσώτη.

Τον λόγο τώρα έχει ο κ. Κρίτων Αρσένης, Κοινοβουλευτικός Εκπρόσωπος του ΜέΡΑ25.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι Βουλευτές, όσον αφορά το περιεχόμενο του νομοσχεδίου, τις θέσεις μας τις έχει αναπτύξει η εισηγήτρια του ΜέΡΑ25.

Θα ήθελα να επιμείνω λίγο σε κάποια θέματα και στην τροπολογία που καταθέσαμε. Καταθέσαμε τροπολογία για την οποία δεν άκουσα να λαμβάνουν θέση τα υπόλοιπα κόμματα, τροπολογία για το 9ο Δημοτικό Σχολείο Αιγάλεω, όπου σε συνέχεια της ομόφωνης απόφασης του δημοτικού συμβουλίου ζητάμε να μπει στο άρθρο 40 ειδική τρίτη κατηγορία. Το άρθρο 40 καταλαβαίνετε ότι αφορά συμβάσεις στις οποίες υπογράφονται η ενοικίαση και η χρήση των κτηρίων των σχολικών εκεί που συμφωνούν οι ιδιοκτήτες, εδώ έχουμε μια περίπτωση έξωσης και διαφωνίας με ιδιοκτήτη, άρα χρειαζόμαστε τη δυνατότητα αναγκαστικής εκμίσθωσης και αυτή την προσθέτουμε με κάποιες προϋποθέσεις που είναι να μην υπάρχει εναλλακτική, όπως είναι ξεκάθαρα αυτή η περίπτωση στο Αιγάλεω.

Άκουσα να απαντάει ο κ. Πέτσας -περιμένω παρ’ όλα αυτά τα άλλα κόμματα να τοποθετηθούν για αυτή την τροπολογία- και να λέει: «Μα, ξέρετε εμείς δεν έχουμε κάποιο χαρτί για την ακαταλληλότητά του 14ου».

Κύριε Υπουργέ, ξέρετε πάρα πολύ καλά -και δεν ήταν στη δικιά μας συζήτηση στις επίκαιρες καν αυτό- η ακαταλληλότητα είναι αυτονόητη. Αν θέλετε κάντε μια επίσκεψη στο κτήριο να το δείτε. Έχουμε, δηλαδή, ένα κτήριο που όλη η αυλή του είναι ένα μικρό γήπεδο μπάσκετ. Αυτή τη στιγμή εκεί πέρα είναι διακόσια παιδιά με τρομερούς κινδύνους ατυχημάτων, εντάσεων, με αίθουσες σε διαδρόμους, με πλήρη απουσία υποδομών για τουαλέτες -μιλάμε για παιδιά της πρώτης δημοτικού, τα οποία είναι στοιβαγμένα σε έναν χώρο που θα κάνουν ουρές σε κάθε διάλειμμα ακόμη και στις τουαλέτες- με γυψοσανίδες που χωρίζουν τις αίθουσες, που πρέπει να περάσουν από τη μία αίθουσα στην άλλη για να μπορέσουν να βγουν. Εννοείται ότι δεν έχουν μείνει εργαστήρια, δεν έχουν μείνει χώροι εκδηλώσεων, δεν έχει μείνει τίποτα που το σχολείο της δεκαετίας του ’80 απαιτούσε, όχι το σύγχρονο σχολείο. Μιλάμε για ένα σχολείο που έχει κουτάκια χωρισμένα με γυψοσανίδες για να στοιβαχτούν δύο σχολεία διακοσίων μαθητών για ένα σχολικό κτήριο, το 14ο, που ήδη είχε κατασκευαστεί κατ’ εξαίρεση, γιατί ήταν το οικόπεδο πάρα πολύ μικρό.

Το άλλο που μας είπαν και είναι το αληθινό και το καταλαβαίνω είναι ότι εσείς έχετε ετοιμάσει την τροπολογία, αλλά δεν απαντάει ο κ. Γεραπετρίτης, ο κ. Μητσοτάκης. Αυτό καταλαβαίνουμε ότι είναι η αλήθεια. Καταλαβαίνουμε ότι εδώ υπάρχει μια πολιτική απόφαση σε ανώτατο επίπεδο να μην προχωρήσει το θέμα της επίταξης, μια πολιτική απόφαση απέναντι στην κοινωνία του Αιγάλεω που βράζει και είναι στον δρόμο εδώ και έναν χρόνο. Πραγματικά καταλαβαίνω ότι δεν σας ενδιαφέρει καν ούτε σε επίπεδο προεκλογικό το ζήτημα το αν θα έχετε το στοιχειώδες πρόσωπο να βγείτε ως κόμμα στο Αιγάλεω. Δεν σας ενδιαφέρει αυτό. Το μόνο που σας ενδιαφέρει είναι να μη ζημιωθεί κανένας ιδιώτης. Δηλαδή, οι ιδιώτες που με μια περίεργη διαδικασία, για να πούμε ελάχιστο, από την πλευρά της δημοτικής αρχής κέρδισαν την έξωση, φθάνουμε σήμερα αυτοί οι ιδιώτες να μη θέλετε να προχωρήσουμε στην επίταξη ενός κτηρίου που φαίνεται ότι έχουν μπει τα σκαριά για να γίνουν άλλες δραστηριότητες εκεί πέρα ιδιωτικού περιεχομένου τη στιγμή που η γειτονιά χάνει το σχολείο, τη στιγμή που έχουμε έξωση σχολείου στην Ελλάδα εν μέσω σχολικής χρονιάς, τη στιγμή που τα στοιβάζετε τα παιδιά σε ένα σχολείο που δεν το χωράει, τη στιγμή που στον ίδιο Δήμο Αιγάλεω έχουμε λόγω του σεισμού δέκα σεισμόπληκτα κτήρια και ακόμα ποτέ δεν κηρύχθηκε αυτός ο δήμος σε κατάσταση έκτακτης ανάγκης.

Οι διαδικασίες καθυστέρησαν πάρα πολύ. Αυτή τη στιγμή δεν προχωρούν οι εργασίες και στα δύο σχολεία, στο 7ο και στο 17ο που προχωρούσαν. Τα παιδιά αυτά πήγαν στην πρώτη δημοτικού και θα τελειώσει το δημοτικό και δεν θα είναι στο σχολείο τους. Έχετε στοιβάξει στο ίδιο σχολείο γυμνάσιο, δημοτικό και νηπιαγωγείο, με ό,τι αυτό μπορεί να σημαίνει, με παράλληλα διαλείμματα και ούτω καθεξής. Είναι μια εκτροπή από την εκπαιδευτική διαδικασία.

Και βέβαια δεν είναι μόνο αυτό. Το Αιγάλεω έχει την τύχη και την τιμή να φιλοξενεί τα περισσότερα ειδικά σχολεία της Αθήνας, του λεκανοπεδίου, γιατί οι άλλοι δήμοι δεν τηρούν τις υποχρεώσεις τους και δεν εγκαθιστούν και δεν βάζουν σε λειτουργία τα ειδικά σχολεία. Το Αιγάλεω, όμως, το έκανε. Υπάρχουν αυτά τα σχολεία εκεί πέρα εδώ και πολλά χρόνια σε υποδομές που καταρρέουν. Έχουμε το κτήριο του πρώην πολυκλαδικού, όπου όταν βρέχει τρέχουν τα νερά μέσα, διαβρώνει η βροχή όλον τον φέροντα οργανισμό. Στατικά δεν γνωρίζω καν πώς αντέχει αυτό το κτήριο και ποια θα είναι η συμπεριφορά του σε έναν σεισμό. Υπάρχουν ειδικά σχολεία χωρίς ράμπες, ειδικά σχολεία χωρίς ράμπες με τουαλέτες στον πρώτο όροφο. Είναι μια κατάσταση, δηλαδή, όχι τριτοκοσμική αλλά μια κατάσταση «βασανιστήριο» γι’ αυτά τα παιδιά και τους εκπαιδευτικούς. Σε αυτόν τον δήμο είναι το 9ο. Σε αυτό το πλαίσιο κατάρρευσης της σχολικής στέγης είναι το 9ο. Γι’ αυτό σας ζητάμε να δεχτείτε την τροπολογία του ΜέΡΑ25. Δεν είναι δικιά μας. Εμείς την καταθέσαμε. Είναι το προϊόν της ομόφωνης απόφασης του τελευταίου έκτακτου δημοτικού συμβουλίου από τα περίπου δέκα που έχω παρευρεθεί για το θέμα και η απόφαση ήταν αυτή. Εμείς απλά κάναμε τη δουλειά να την καταθέσουμε ως τροπολογία.

Θέλουμε, λοιπόν, να την υιοθέτησε για να λυθεί αυτό το πρόβλημα με τα παιδιά. Καταλαβαίνετε ότι οι γονείς έχουν φτάσει στο σημείο να κρατάνε τα παιδιά εκτός σχολικής διαδικασίας τόσους μήνες. Καταλαβαίνετε τι σημαίνει αυτό, κύριε Υπουργέ. Οι γονείς προειδοποιούν με νέες κινητοποιήσεις αν δεν προχωρήσετε. Η υπόσχεση ήταν ότι θα λυνόταν άμεσα το θέμα. Η υπόσχεση ήταν ότι θα γινόταν μέσα σε αυτό το νομοσχέδιο. Ούτε το ένα έγινε ούτε το άλλο. Βλέπουμε, δηλαδή, ότι η Κυβέρνηση και μάλλον προσωπικά ο κ. Μητσοτάκης καλύπτει τους νέους ιδιοκτήτες, γιατί δεν μπορούμε να το εξηγήσουμε αλλιώς.

Θέλω να αναφερθώ, όμως και σε ένα δεύτερο θέμα, το οποίο είναι τα άρθρα όσον αφορά τα καταφύγια και τις αλλαγές στον φιλοζωικό νόμο. Κοιτάξτε. Από τον νόμο που είχατε φέρει δεν έχει εφαρμοστεί τίποτα στην πράξη, δεν έχει αλλάξει η εικόνα σε αυτό το πεδίο. Μιλούσα τώρα με τις φιλοζωικές οργανώσεις πριν κάνω αυτή την τοποθέτηση. Καταγγέλλουν το εξής απλό, ότι δίνετε χρήματα στα κυνοκομεία. Όντως έχετε αυξήσει τα χρήματα στα κυνοκομεία, τα οποία είναι μια μαύρη τρύπα, γιατί αυτό δεν αλλάζει στο παραμικρό την εικόνα έξω. Αυτό που ζητάνε οι φιλοζωικές οργανώσεις είναι δημοτικά κτηνιατρεία, μαζικές στειρώσεις. Γιατί το λένε αυτό οι φιλοζωικές οργανώσεις; Το λένε αυτό, γιατί ό,τι χρήματα και αν δώσετε στα κυνοκομεία είναι ένα σύστημα το οποίο το έχουμε χρησιμοποιήσει είκοσι πέντε χρόνια και έχει αποτύχει. Δεν οδηγεί πουθενά. Χρειαζόμαστε τις μαζικές στειρώσεις για να σταματήσουν να πολλαπλασιάζονται τα αδέσποτα στον δρόμο. Αυτό μπορεί να οδηγήσει την επόμενη μέρα σε μια ευζωία. Η διαδικασία όπου έχουμε την ανεξέλεγκτη αύξηση των αδέσποτων στον δρόμο οδηγεί σε άθλιες συνθήκες και σε εγκληματικά φαινόμενα.

Αυτό που σας ζητάνε οι οργανώσεις είναι να μη δίνετε αυτά τα χρήματα στα κυνοκομεία, δώστε τα εκεί πέρα που χρειάζεται. Δώστε τα σε δημοτικά κτηνιατρεία και δώστε και παραπάνω όσα χρειαστεί για να έχει κάθε δήμος ή σε συνεργασία οι δήμοι κτηνιατρεία και να μπορούν να γίνουν μαζικά οι στειρώσεις αυτές που είναι απαραίτητες, αλλιώς μιλάμε για διπλασιασμό των πληθυσμών, οι οποίοι απομειώνονται μόνο με την εξαθλίωση και τις ακραίες καιρικές συνθήκες όσο και αν είναι αυτό τραγικό για τη φιλοζωία, που επικαλείται το νομοσχέδιο κατά τα άλλα.

Τέλος, θα ήθελα να επισημάνω ένα γιγάντιο ζήτημα. Θα μας απασχολήσει όλες και όλους και όλα σε αυτή την Αίθουσα. Θα μας απασχολήσει γιατί απασχολεί αυτή τη στιγμή την κοινωνία στο Χαϊδάρι. Στο Χαϊδάρι υπάρχει έκτακτο δημοτικό συμβούλιο. Στη δυτική Αθήνα πλέον έχουν γίνει κανόνας τα έκτακτα δημοτικά συμβούλια, γιατί οι κρίσεις τη χτυπάνε η μία μετά την άλλη. Υπάρχει έκτακτο δημοτικό συμβούλιο γιατί θυμόμαστε όλοι τον κ. Μητσοτάκη να θέλει να επισπεύσει τις διαδικασίες της δυσπιστίας για να πάει το ταξίδι στην Ιαπωνία. Μαζί του ήταν ο Προκοπίου. Ο κ. Προκοπίου, όπως προκύπτει από δημοσιεύματα, έκανε δηλώσεις από την Ιαπωνία ότι προχωράει άμεσα με την κατασκευή σταθμού παραγωγής ρεύματος από φυσικό αέριο. Αυτός ο σταθμός φαίνεται να εγκαθίσταται στην προβλήτα 4 που ζητούσε η τοπική κοινωνία και με κάθε τρόπο είχε υπάρξει έντονη κινητοποίηση για να πάει στις δημοτικές αρχές και στον κόσμο, στον λαό της δυτικής Αθήνας. Είναι η έξοδος της δυτικής Αθήνας στη θάλασσα.

Η κατασκευή αυτής της μονάδας παραγωγής ρεύματος από φυσικό αέριο μέσα στον αστικό ιστό δίπλα σε κατοικίες σημαίνει τεράστιο κίνδυνο για τους πολίτες, γι’ αυτό θα είναι μαζική η αντίδραση και μέσα τις εκλογές. Την ίδια στιγμή σκεφτείτε ότι θα έχετε αυτό το φουγάρο στην Ιερά Οδό, στα στενά του Δαφνίου, το οποίο θα είναι συνδεδεμένο με τον σωλήνα στην ουσία, με τον αγωγό μεταφοράς αερίων μαζών στα στενά του Δαφνίου και θα έρχεται όλη η επιβάρυνση στο Χαϊδάρι, θα έρχεται η επιβάρυνση στο Περιστέρι, θα έρχεται η επιβάρυνση στο Αιγάλεω και θα μπαίνει στην τοξική σούπα του νέφους της Αθήνας. Η επιβάρυνση θα είναι τεράστια για όλους. Προφανώς αναρωτιόμαστε -γιατί η σύμβασή σας το επιτρέπει- αν θα προχωρήσει ο κ. Προκοπίου και σε εγκαταστάσεις μεταφοράς και αποθήκευσης LNG, με τη γνωστή επικινδυνότητα μέσα στον αστικό ιστό.

Το Χαϊδάρι είναι στο πόδι. Κρατήστε αυτή τη συζήτηση, κυρίες και κύριοι της Κυβέρνησης, γιατί θα τη βρείτε μπροστά σας. Εν μέσω των εκλογών θα δείτε μαζικές κινητοποιήσεις και τα σχέδια αυτά του κ. Προκοπίου που νομιμοποιήσατε εσείς με τη σύμβασής σας θα τα δείτε να ανατρέπονται στην πράξη.

Χαϊδάρι με τα σχέδια Σκαραμαγκά και Προκοπίου, Αιγάλεω με την κατάργηση της σχολικής στέγης, Πετρούπολη, Καματερό, Άγιοι Ανάργυροι, Περιστέρι με την αυξανόμενη ρύπανση από το ΧΥΤΑ Φυλής. Πραγματικά δεν καταλαβαίνω τι θα μείνει να πείτε σ’ αυτόν τον κόσμο, όταν τέσσερα χρόνια έχετε οδηγήσει σε ακραία υποβάθμιση τη ζωής του, τη ζωή όλων των ανθρώπων περίπου 1,5 εκατομμύριο οι ενεργοί πραγματικά χρήστες και κάτοικοι της δυτικής Αθήνας, που βλέπουν τη ζωή τους να υποβαθμίζεται ξανά και ξανά, να πηγαίνει ξανά στη δεκαετία του 1970, όταν αυτοί οι άνθρωποι κατατρεγμένοι βρήκαν να βάλουν ένα κεραμίδι πάνω απ’ το κεφάλι τους, πάνω από την οικογένειά τους εκεί στη δυτική Αθήνα. Τους ξαναστέλνετε σε εκείνες τις καταστάσεις.

Εμείς δεν θα το επιτρέψουμε. Δεν θα το επιτρέψει ο λαός της δυτικής Αθήνας και θα δείτε τις κινητοποιήσεις άμεσα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Ερμιόνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Νομίζω ότι πρέπει να απαντήσω στον κ. Αρσένη, γιατί μπροστά στη διαστρέβλωση και στον μηδενισμό πρέπει να υπάρχει μια απάντηση και να καταγράφεται στα Πρακτικά.

Είπατε για τα ζώα συντροφιάς, κύριε Αρσένη, με τις φιλοζωικές οργανώσεις. Δεν ξέρω με ποιες μιλήσατε, αλλά αν είχαμε μιλήσει με αυτούς που μιλάμε κι εμείς, αν είχατε μιλήσει με τον Πανελλήνιο Κτηνιατρικό Σύλλογο, αν είχατε μιλήσει με την ΚΕΔΕ, αν είχατε μιλήσει με τόσους φορείς που ενδιαφέρονται και αγαπούν τα ζώα, θα ξέρατε, όπως είπα και πριν, ότι έχουμε ένα πρόγραμμα «ΑΡΓΟΣ» το οποίο βρίσκεται σε εξέλιξη.

Μέσα στο πρόγραμμα «ΑΡΓΟΣ», λοιπόν, με χρηματοδότηση 40 εκατομμυρίων ευρώ, ναι, υπάρχουν κονδύλια για καταφύγια. Τι προτείνετε εσείς; Προτείνετε τα αδέσποτα ζώα να ζουν στις πλατείες και στους δρόμους στις γειτονιές; Πάντα θα υπάρχει ένας αριθμός αδέσποτων ζώων. Σκοπός είναι να τον μειώνουμε αυτόν τον αριθμό των αδέσποτων ζώων για να φτάσουμε τελικά να μην υπάρχει κανένα ζώο αδέσποτο και κανένα ζώο κακοποιημένο. Τα καταφύγια, λοιπόν, είναι αναγκαία συνθήκη.

Όσο και να βάλετε τον αριθμό κάτω θα δείτε ότι πάντα θα χρειάζεται να υπάρχει καταφύγιο προκειμένου για ένα μικρό χρονικό διάστημα να περιθάλπουμε τα ζώα προκειμένου να επανέλθουν μετά στο φυσικό τους περιβάλλον ή προκειμένου να υιοθετηθούν. Πότε υπήρχε χρηματοδότηση για καταφύγια ζώων στο παρελθόν; Ξέρετε ότι από το πρόγραμμα «ΦΙΛΟΔΗΜΟΣ ΙΙ» έχουμε χρηματοδοτήσει πάνω από εκατόν σαράντα δήμους ή συνδέσμους δήμων μέχρι τώρα για την κατασκευή καταφυγίων; Δεν υπήρχαν πριν. Άρα αυτό ήταν το πρώτο.

Το δεύτερο είναι ο εξοπλισμός. Όπως ξέρετε για ένα αδέσποτο ζώο πρέπει να υπάρχει προσωπικό, να υπάρχει εξοπλισμός, ένα βανάκι για να το μεταφέρει κανείς, να σημανθεί το ζώο, να υπάρχει σκάνερ προκειμένου να δει αν είναι σημασμένο το ζώο και να δει σε ποιον ανήκει. Ποιος θα τα χρηματοδοτήσει αυτά, τα 600.000 ευρώ που δίνονταν μέχρι το 2020 από την Κυβέρνηση στους τριακόσιους τριάντα δύο δήμους της χώρας για να τακτοποιήσουν τα ζήτημα των αδέσποτων;

Εμείς δίνουμε 5 εκατομμύρια ευρώ για στειρώσεις τις οποίες ζητήσατε. Στο παρελθόν δεν υπήρχαν ποτέ κονδύλια για στειρώσεις. Είναι το μεγαλύτερο, το πιο μαζικό πρόγραμμα στειρώσεων που έχει εφαρμοστεί ποτέ στη χώρα. Δίνουμε 3 εκατομμύρια για εμβολιασμούς. Ποτέ δεν υπήρχε πρόγραμμα για εμβολιασμούς. Δίνουμε 5 εκατομμύρια ευρώ για την πάγια χρηματοδότηση για την τροφή, για την ιατρική φροντίδα στους δήμους. Επαναλαμβάνω, συγκρίνετε όλα αυτά τα ποσά με τις μόλις 600.000 ευρώ που δίνονταν μέχρι το 2020 από την ελληνική πολιτεία.

Κάναμε ένα πρώτο μεγάλο βήμα. Έχουν εκδοθεί κοινές υπουργικές αποφάσεις που καθιστούν λειτουργικό το νομοθετικό πλαίσιο του Σεπτεμβρίου του 2021, όπως το Εθνικό Μητρώο Ζώων Συντροφιάς. Όπως είπα και πριν στην κ. Γιαννακοπούλου, θα αρχίσει να λειτουργεί το πρώτο υπομητρώο τον Απρίλιο σύμφωνα με την πληροφόρηση που έχουμε από το Υπουργείο Ψηφιακής Διακυβέρνησης και από τον ανάδοχο. Έχει εκδοθεί η ΚΥΑ για τα καταφύγια, έχει εκδοθεί η ΚΥΑ για την πάγια χρηματοδότηση των δήμων και συνεχίζουμε προκειμένου να κάνουμε λειτουργικό ένα πλαίσιο που απλά δεν υπήρχε.

Άρα ας μη μηδενίσουμε και όλοι να ενώσουμε τις προσπάθειες για ένα σοβαρό κοινωνικό ζήτημα, γιατί πιστεύω ότι όλοι θέλουμε να δοθεί μια λύση σε αυτό το σοβαρό πρόβλημα.

Το δεύτερο. Είπατε για το ζήτημα του σχολείου. Είπα και πριν ότι πάντα τίθενται δύο ζητήματα. Το ένα είναι η καταλληλότητα του σχολείου. Δεν θα αποφανθώ εγώ, δεν θα αποφανθείτε εσείς, δεν θα αποφανθεί κάποιος άλλος από το θεσμοθετημένο όργανο, που εν προκειμένω είναι το Υπουργείο Παιδείας. Έχει γίνει αίτημα του δήμου -που δεν είχε γίνει πριν, έγινε εσχάτως- και αναμένουμε την απάντηση από το Υπουργείο Παιδείας αν μπορεί να γίνει συστέγαση του 9ου με το 14ο σχολείο. Εάν αυτό δεν είναι εφικτό, είχαμε πει ότι θα χρειαστεί να προχωρήσουμε σε νομοθετική παρέμβαση την οποία την ετοιμάσαμε και αναμένουμε να δούμε πώς θα εξελιχθεί το ζήτημα. Όμως, αυτή η νομοθετική παρέμβαση είναι ζήτημα συνολικής κυβερνητικής επιλογής και όχι μόνο του Υπουργείου Εσωτερικών. Τόσο απλά. Με δεδομένο, βέβαια, πρώτα ότι θα υπάρξει γνωμοδότηση του Υπουργείου Παιδείας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αρσένη. Θα απαντήσει και ο Υφυπουργός.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εμείς μιλάμε με τις φιλοζωικές ομοσπονδίες. Εσείς με ποιον μιλάτε; Πείτε μας με ποιες φιλοζωικές οργανώσεις επικοινωνείτε. Με ποιες φιλοζωικές οργανώσεις προχωράτε αυτές τις ρυθμίσεις. Πείτε μας. Ζητάμε, προφανώς, να γίνονται τα κτηνιατρεία. Το ζητάνε οι φιλοζωικές οργανώσεις. Γιατί αυτή τη στιγμή με τον νόμο που περάσατε και τα χρήματα που δίνετε δεν έχει αλλάξει η εικόνα στην πραγματικότητα, στην κοινωνία. Δεν έχουν μειωθεί οι αριθμοί των αδέσποτων.

Αυτό ζητάμε. Ζητάμε τα κτηνιατρεία γιατί μόνο οι στειρώσεις είναι αυτές που εγγυώνται ότι θα μειωθούν οι αριθμοί των αδέσποτων. Αυτό είναι το πρώτο μέτρο που κάνεις. Μετά έρχονται κι όλα καλά. Προφανώς καταλαβαίνετε ότι δεν φτάνουν 5 εκατομμύρια και ξέρετε ότι τοπικά έχουν σταματήσει τα περισσότερα προγράμματα ελλείψει χρημάτων. Και σας μιλάω από την εμπειρία τη δικιά μου που πηγαίνω αδέσποτα για στείρωση και τα πληρώνω εγώ, γιατί δεν υπάρχουν τέτοια προγράμματα που περιγράφετε. Το πρώτο πράγμα που κάνει κανείς είναι να φροντίσει το θέμα των στειρώσεων. Μετά, βεβαίως, προχωράς και σε όλα τα υπόλοιπα. Εσείς εδώ έχετε πάει το κάρο μπροστά από το άλογο.

Όσον αφορά το 9ο σχολείο, εγώ μένω στην ξεκάθαρη δήλωσή σας ότι εσείς έχετε ετοιμάσει την τροπολογία. Από κει και πέρα, είναι θέμα της Κυβέρνησης. Καταλαβαίνω ότι αυτό σημαίνει ότι η Κυβέρνηση κόβει αυτή την τροπολογία. Καταλαβαίνω ότι είναι ο κ. Γεραπετρίτης, ο ίδιος ο κ. Μητσοτάκης που εκλέγεται και στη δυτική Αθήνα, συνεργασία των δυο τους; Καταλαβαίνω ότι δεν προχωράει αυτό το ζήτημα.

Έχουμε σχολείο σε έξωση, με την κατάσταση προφανώς να είναι έκρυθμη από πάρα πολλές απόψεις στο 14ο που στοιβάχτηκαν τα δύο σχολεία και αυτή τη στιγμή δεν προχωράει η αναγκαστική εκμίσθωση ούτε καν κατ’ εξαίρεση για την περίπτωση του 9ου ούτε σαν γενική ρύθμιση, παρ’ όλο που έχουμε ένα σχολείο εν μέσω της χρονιάς να βρίσκεται σε αυτή την αναστάτωση.

Και, βέβαια, ξέρουμε ποιο είναι το επόμενο σχέδιο. Το επόμενο σχέδιο, κύριε Πρόεδρε, είναι η συγχώνευση του 14ου με το 9ο, προκειμένου να τελειώνει αυτή η συζήτηση και να μην απειληθούν οι ιδιοκτήτες του σχολικού κτηρίου του 9ου από πιθανή έξωση και αναγκαστική απαλλοτρίωση. Αυτό είναι το επόμενο στάδιο. Αυτό είναι που έχουμε μπροστά μας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Κατσιώτη. Κύριε Πέτσα, θα απαντήσετε μετά και στους δύο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, έχουμε κάνει κι εμείς αντίστοιχη τροπολογία σε σχέση με το 9ο σχολείο στο Αιγάλεω και η τροπολογία αυτή είναι με βάση την ομόφωνη απόφαση του δημοτικού συμβουλίου, το οποίο είναι της παράταξής σας. Αυτή είναι η πλειοψηφία τους.

Βάζετε το θέμα της καταλληλότητας. Μα, τριάντα χρόνια λειτουργεί αυτό το σχολείο! Δεν ήταν ακατάλληλο τριάντα χρόνια και τώρα ξαφνικά θέτετε το ζήτημα της καταλληλότητας; Χρειάζεται να αντιμετωπιστεί άμεσα το ζήτημα του 9ου σχολείου με την αναγκαστική εκμίσθωση. Δεν μπορείτε να θέτετε θέματα καταλληλότητας, όταν λειτουργεί τριάντα χρόνια. Δεν μπορείτε να κοροϊδεύετε τώρα τον κόσμο, αλλά ούτε και το δημοτικό συμβούλιο, που ξέρει πολύ καλά ποια είναι η κατάσταση. Καταλαβαίνω ότι αυτό μπορεί να είναι σε αντίθεση με την ιδεολογία σας, αλλά σταματήστε την ιδεοληψία, που λέτε συνέχεια κι εσείς. Ιδεοληπτικοί είσαστε.

Τι να κάνουμε τώρα; Υπάρχουν εκατό μαθητές. Ή οι εκατό μαθητές θα συνεχίσουν να μορφώνονται ή θα πάρει το κτήριο ο ιδιοκτήτης, που εσείς τώρα του κάνετε πλάτες να το πάρει. Αυτή είναι η ουσία του ζητήματος. Μπροστά στους εκατό μαθητές έχετε επιλέξει τον ιδιοκτήτη και δεν λύνετε το θέμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Πέτσα.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς, παρακαλώ, επιστρέφω οποιαδήποτε αναφορά γίνεται σε σχέση με το σε ποιον βάζει κάποιος πλάτες. Από την πρώτη στιγμή που έγινε γνωστό το θέμα, επιληφθήκαμε του ζητήματος -επαναλαμβάνω-, ενώ η αρμοδιότητα της σχολικής στέγης -το έχω πει πολλές φορές και το ξέρετε όλοι- είναι στους δήμους, δεν είναι στην κεντρική κυβέρνηση. Παρ’ όλα αυτά, για να βοηθήσουμε όλοι την κατάσταση και να πάνε τα παιδιά μας στο σχολείο, αντιμετωπίσαμε το ζήτημα.

Και επαναλαμβάνω για όσους δεν θέλουν να το καταλάβουν. Η καταλληλότητα έχει να κάνει με δύο πράγματα, με το 9ο σχολείο αυτό καθαυτό αλλά και με τη συστέγαση ανάμεσα στο 9ο και στο 14ο. Το αίτημα του δήμου έγινε μετά από τις συναντήσεις που είχαμε με Βουλευτές, με τους συλλόγους των γονέων και κηδεμόνων και φυσικά με τη δημοτική αρχή. Έγινε το αίτημα και περιμένουμε την απόφαση του Υπουργείου Παιδείας. Χωρίς την απόφαση του Υπουργείου Παιδείας δεν μπορούμε να προχωρήσουμε σε κάποια νομοθετική ρύθμιση, την οποία -επαναλαμβάνω- έχουμε ετοιμάσει και είναι γενική, αλλά πρέπει να εξαντλεί όλα τα άλλα περιθώρια, προκειμένου να μπορούν να πηγαίνουν τα παιδιά μας στο σχολείο. Γι’ αυτό νομίζω ότι ενδιαφερόμαστε όλοι και είναι ευτύχημα ότι τα παιδιά αυτή τη στιγμή παρακολουθούν τα μαθήματά τους κανονικά μετά από εκείνο το ζήτημα που υπήρξε τις πρώτες ημέρες μετά το άνοιγμα των διακοπών των Χριστουγέννων.

Νομίζω ότι είμαστε κοντά θα δοθεί μια λύση στο πρόβλημα αυτό και αναμένουμε τις επόμενες μέρες να ολοκληρωθεί, αλλά δεν μπορώ να καταλάβω γιατί θα πρέπει να παρακάμψει κανείς την γνωμοδότηση της καταλληλότητας από το Υπουργείο Παιδείας και να προχωρήσει σε άλλες ρυθμίσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, έχετε τον λόγο για τις νομοτεχνικές ρυθμίσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Καταθέτουμε νομοτεχνικές, η συντριπτική πλειοψηφία των οποίων είναι πράγματι αμιγώς νομοτεχνικές. Εκεί ενσωματώνουμε ορισμένες αλλαγές τις οποίες έχουμε ήδη προαναγγείλει ότι πρόκειται να κάνουμε στην επιτροπή.

Η μία από αυτές τις μη αμιγώς νομοτεχνικές, η οποία όμως αλλάζει το περιεχόμενο του νομοσχεδίου στην κατεύθυνση που έχουμε πει, είναι αυτή που αφορά τη βάση για τον διαγωνισμό της ΑΑΔΕ στην κατεύθυνση που έχω ήδη πει από την Επιτροπή Οικονομικών. Δηλαδή, αφαιρούμε τη βάση ανά μάθημα και πηγαίνουμε σε ενιαία βάση, μέσο όρο βάσης στα 50. Άρα, λοιπόν, αυτή είναι η μία αλλαγή την οποία κάνουμε εδώ.

Υπάρχουν ορισμένες αλλαγές επίσης ουσιαστικού χαρακτήρα σε σχέση με τις παραγραφές, τις οποίες έχουμε προβλέψει για απαιτήσεις των δήμων.

Εκεί τι κάνουμε; Κάνουμε, θα έλεγα, μια στάθμιση που συζητήσαμε με το Υπουργείο Οικονομικών και ναι μεν παραμένει η παραγραφή αυτή, που είναι -έχουμε πει- η πενταετής για τη βεβαίωση, αλλά άπαξ και έχει βεβαιωθεί, ενώ παραμένει το βασικό σενάριο η βασική παραγραφή η πενταετής μετά τη βεβαίωση για την είσπραξη, τότε δίνουμε μια διετία στους δήμους, προκειμένου βεβαιωθείσες οφειλές να μπορούν να ενεργοποιηθούν για να τις εισπράξουν. Αυτό γίνεται για να μην υπάρχει αιφνιδιασμός από τη διάταξη αυτή και να δοθεί η δυνατότητα σε περίπτωση που έχουμε βεβαιωθείσες οφειλές να μπορούν οι δήμοι να εισπράξουν. Άρα αυτή είναι η δεύτερη, αν θέλετε, ουσιαστική νομοτεχνική.

Κύριε Πρόεδρε, αν μου επιτρέπετε, να πω τι θα κάνω δεκτό και τι θα απορρίψω από τροπολογίες για να ξέρουν και οι συνάδελφοι εισηγητές να εισηγηθούν.

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Προφανώς γίνονται δεκτές οι τροπολογίες οι οποίες προέρχονται από την Κυβέρνηση, οι δύο.

Γίνεται δεκτή, λοιπόν, η τροπολογία η οποία έχει γενικό αριθμό 1622 ειδικό 154 και κατετέθη στις 23-2-2023 από Βουλευτές της Νέας Δημοκρατίας και υποστηρίχθηκε δε στο Σώμα από τον κ. Καρασμάνη. Αφορά τη συνυπηρέτηση τριτέκνων και πολυτέκνων. Θα αναφερθώ λίγο, εφόσον την κάνω δεκτή, κατά την ομιλία μου. Απλώς να ξέρετε ότι την κάνω δεκτή.

Επίσης, θα κάνω δεκτή την τροπολογία κατά περιεχόμενο του κ. Κεγκέρογλου, η οποία αφορά στην κάλυψη των δύο ακόμα θανόντων, οι οποίοι έχασαν τη ζωή τους από ακραία πλημμυρικά φαινόμενα στον Δήμο Μαλεβιζίου. Επιφυλάσσομαι λίγο ως προς τη διατύπωση για να δω ότι είναι ορθή. Κατά περιεχόμενο λέω ξανά ότι θα φέρουμε τη ρύθμιση, ώστε να γίνει δεκτή. Μίλησε ο κ. Χατζηδάκης εκτενώς και το υποστήριξε. Η αλήθεια είναι ότι η παρέμβαση του κ. Χατζηδάκη ήταν εξαιρετικά πειστική και μας επιτρέπει να κινηθούμε σε αυτή την κατεύθυνση.

Εκείνο, λοιπόν, το οποίο λέω είναι ότι κρατώ μια επιφύλαξη ως προς το αν θα την κάνω δεκτή ως τροπολογία αυτή καθαυτή ή θα χρειαστεί να φέρουμε μια πρόσθετη νομοτεχνική, ώστε το αποτέλεσμα να είναι το ίδιο. Με ενδιαφέρει εδώ μόνο η νομική αρτιότητα της διατάξεως. Με μια επιφύλαξη, λοιπόν, ως προς αυτό σας λέω ότι κατά περιεχόμενο θα γίνει δεκτή αυτή η τροπολογία, την οποία καταθέτει.

**ΔΙΟΝΥΣΙΟΣ ΧΑΤΖΗΔΑΚΗΣ:** Να γράψετε «Διονύσιος Χατζηδάκης». Μη με μπερδέψετε με τον κ. Κώστα Χατζηδάκη, τον Υπουργό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν θα ήταν δυνατόν να σας μπερδέψουμε, διότι ο κύριος Υπουργός υπηρετεί στο Υπουργείο του, εσείς υπηρετείτε ευδοκίμως στο Κοινοβούλιο και άρα δεν υπάρχει κίνδυνος. Άρα αυτά ήθελα να πω ως προς το θέμα των τροπολογιών.

Κατά τα λοιπά, απορρίπτουμε τις τροπολογίες με το σκεπτικό το οποίο ανέπτυξε ο συνάδελφός μου, το πλήρες, απολύτως εμπεριστατωμένο σκεπτικό, το οποίο ανέλυσε ο συνάδελφός μου κ. Πέτσας και τα υπόλοιπα θα τα αναπτύξουμε στη συνέχεια.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 241 έως 245)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, χθες στην επιτροπή αλλά και σήμερα εδώ παρόμοιο θέμα με αυτό της Κρήτης θα μπορούσατε να το κάνετε αποδεκτό κατά περιεχόμενο, όπως το λέτε.

Στο άρθρο 25 έχω κάνει συγκεκριμένη πρόταση, σας την επεσήμανα και στην επιτροπή, σας έδωσα στην επιτροπή και συγκεκριμένες αποφάσεις για τον ΟΑΕΔ και τον ΕΦΚΑ. Είναι, λοιπόν, ίδιες περιπτώσεις που αφορούν εργαζόμενους με «STAGE» που σήμερα υπηρετούν δεκατρία χρόνια και είναι ακριβώς η ίδια περίπτωση. Είναι, λοιπόν, η ίδια περίπτωση. Πιστεύω ότι δεν έχετε λόγο να μην το κάνετε αποδεκτό. Είναι, δηλαδή, άδικο αυτοί οι εργαζόμενοι τόσα χρόνια να απασχολούνται και να είναι με τη βάσανο αν αύριο θα πληρωθούν ή όχι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Κωνσταντίνος Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Θα ξεκινήσω, κύριε Υπουργέ, από τον διαγωνισμό ο οποίος έγινε για την ΑΑΔΕ. Τι μας διδάσκει αυτή η ιστορία; Πόσο πολύ προσεκτικοί πρέπει να είμαστε με όλα αυτά, διότι ερχόμαστε τώρα εκ των υστέρων, αλλάζουμε το κριτήριο και η πρόταση την οποία κάναμε και εμείς είναι κοντά σε αυτό. Δεν θέλω να είμαι άδικος. Όμως, προκύπτει μια αλλαγή των όρων μετά, η οποία μπορεί να μας οδηγήσει σε αντισυνταγματικότητα και σε αρρυθμία την υπηρεσία.

Γιατί σας το λέω αυτό; Διότι πολλές φορές όταν σας κάνουμε προτάσεις, καταθέτουμε σχέδια κ.λπ., έρχεστε εδώ στο Βήμα με ένα ύφος και λίγο δασκαλίστικο και καμμιά φορά υποτιμητικό από την εμπειρία σας και μας μαλώνετε. Όταν τα κάνετε «ρόιδο», έρχεστε στις επιτροπές και λέτε: «Ρε παιδιά, πείτε καμμία ιδέα. Πώς να το αντιμετωπίσουμε αυτό;».

Εδώ είναι ένα κραυγαλέο παράδειγμα αποτυχίας μιας διαδικασίας και πρέπει να το εξετάσουμε με τέτοιον τρόπο, ώστε να μην επαναληφθεί και, βεβαίως, να μπορέσει να λειτουργήσει η υπηρεσία. Είναι κομβικό, είναι μείζον. Δεν θα το έλεγα αυτό, γιατί σε γενικές γραμμές με μια καλή επικοινωνία που είχαμε φαίνεται να βρίσκουμε μια λύση, η οποία έχει μια λογική δικαιοσύνης. Δεν υπάρχουν απόλυτες λύσεις ούτε απόλυτα δίκαιες λύσεις.

Εμάς η άποψή μας ήταν να πάμε προς τα κάτω όσο χρειαστεί για να καλυφθούν όλες οι θέσεις και να είναι η υπηρεσία σε δυνατότητα να δουλέψει. Τι κάνετε εσείς τώρα; Κοιτάξτε.

Κάνετε διαγωνισμό του ΑΣΕΠ τον τελευταίο μήνα πριν τις εκλογές, κύριε Υπουργέ. Όταν ξεκίνησε το νομοσχέδιο για την αναμόρφωση του ΑΣΕΠ, Υπουργός των Εσωτερικών ήταν ο κ. Θεοδωρικάκος και στη μέση του νομοσχεδίου έκανε ανασχηματισμό ο κ. Μητσοτάκης και αναλάβετε εσείς. Από τότε, λοιπόν, και ο κ. Θοδωρικάκος και εσείς λέγατε ότι θα γίνει μεγάλος διαγωνισμός του ΑΣΕΠ το 2022 κ.λπ.. Πώς τα έφερε η ζωή και έπεσε μερικές όχι μέρες, μερικές ώρες πριν προκηρυχθούν οι εκλογές. Θα δούμε τώρα πότε θα προκηρυχθούν οι εκλογές, αν θα προκηρυχθούν, πότε θα το μάθουμε… Υπάρχουν και τρομερές δηλώσεις ότι οι εκλογές -λέει- θα γίνουν την άνοιξη. Είναι συγκλονιστική δήλωση. Θα μπορούσε να πει κάποιος ότι οι εκλογές θα γίνουν φέτος. Επίσης, να πει ότι οι εκλογές θα γίνουν.

Έρχεστε, λοιπόν, εσείς και το κάνετε 3 Μαρτίου. Υπάρχει πιο παλαιοκομματική συμπεριφορά, υπάρχει μεγαλύτερο εμπόριο ελπίδας; Οκτώ χιλιάδες άνθρωποι είναι υποψήφιοι στον διαγωνισμό του ΑΣΕΠ, σε μια δεξαμενή, σε ένα pool.

Αυτός ο θεσμός, λοιπόν, προχώρησε στη χώρα το 1994. Το εισηγήθηκε από αυτά τα έδρανα που κάθεστε εσείς ο αείμνηστος Αναστάσιος Πεπονής στην κυβέρνηση του Ανδρέα Παπανδρέου. Ήταν μια μεγάλη τομή για τη χώρα και φυσικά εσείς, το κόμμα σας, αυτοί που ήταν στο κόμμα σας τότε, την καταψηφίσατε. Εμένα το κόμμα μου τότε ακόμα -ήμουν και μικρός- ήταν εκτός Βουλής.

Κοιτάξτε, λοιπόν, τώρα τι γίνεται. Μέσα σε όλα αυτά τα χρόνια που έγιναν αρκετές διαγωνιστικές διαδικασίες, πολλοί προσπάθησαν να παρακάμψουν τον ΑΣΕΠ -και εσείς και τα έχουμε πει-, πολλοί τον ΑΣΕΠ προσπάθησαν να τον βάλουν ως διακοσμητικό σε μια επιτροπή που να είναι διάφοροι κομματικοί και ένας από το ΑΣΕΠ εκεί σαν γλάστρα. Κανείς, όμως, ποτέ δεν τόλμησε να κάνει διαγωνισμό του ΑΣΕΠ μέσα στη σκληρή προεκλογική περίοδο και αυτό είναι μια πρόκληση. Και έρχεστε και βάζετε το δίλημμα ότι αν δεν το κάνω τώρα, θα έχουμε κενά οι υπηρεσίες και θα καθυστερήσουμε κι άλλο, αντί να κάνετε κριτική και αυτοκριτική για το γεγονός ότι αργήσατε ένα εξάμηνο, τουλάχιστον ένα εξάμηνο.

Γιατί αργήσατε, κύριε Υπουργέ, ένα εξάμηνο; Εγώ θέλω να είμαι καθαρός. Πιστεύω ότι το κάνατε επίτηδες, ότι είχατε σχέδιο εξαρχής και ο διαγωνισμός να γίνει έναν μήνα πριν τις εκλογές και να δώσετε ένα φιλοδωρηματάκι στους συνταξιούχους, τους χαμηλοσυνταξιούχους 200 και 300 ευρώ και λίγο Market Pass και λίγο Fuel Pass και λίγο από εδώ pass και λίγο pass από εκεί, μην τυχόν και γλιτώσετε το «Μητσοτάκη pass».

Αυτό δεν το γλιτώνετε όμως. Έρχονται οι εκλογές, κάποια στιγμή εφέτος θα γίνουν, θα φύγετε. Δεν γλιτώνετε. Όμως, προκαλείτε μία γκρίζα σκιά, μία παλαιοκομματική πολιτική, άνευ προηγουμένου, στον τρόπο λειτουργίας της δημόσιας διοίκησης.

Αναφορικά με αυτό το νομοσχέδιο -επειδή είστε ικανός ρήτορας, δεν λέω- πιο παλιά αυτά τα νομοσχέδια τα έλεγαν «νομοσχέδια-σκούπα». Έλεγε ο άλλος: νομοσχέδιο-σκούπα, κακό πράγμα, αντικοινοβουλευτική πρακτική κ.λπ.. Έρχεται ο κ. Βορίδης και βρίσκει μια εκπληκτική λέξη και λέει «ερανιστικό νομοσχέδιο»! Τι ωραίο! Τι ωραία; Αυτά είναι πέντε νομοσχέδια μαζί!

Και αυτό που μου κάνει τη μεγαλύτερη εντύπωση απ’ όλα είναι ότι έρχεται ο κ. Σκρέκας και νομοθετεί, σαν το νομοσχέδιο το οποίο είναι προγραμματισμένο για την άλλη εβδομάδα δεν θα γίνει ποτέ. Γιατί δεν το φέρατε σήμερα;

Εν πάση περιπτώσει, εάν έχετε τέτοια προβλήματα, να σας πω πώς λύνονται. Ετοιμάστε μία μεγάλη ΠΝΠ, θα την καταθέσετε τελευταία ημέρα, θα αναλάβουμε εμείς σαν κυβέρνηση, να δούμε τι θα αφήσουμε και τι θα αλλάξουμε απ’ αυτά. Δεν χρειάζεται να κάνετε όλα τα νομοσχέδια μπάχαλο.

Το ίδιο και η εικόνα σας, εδώ, σήμερα. Έχετε περάσει δέκα επτά Υπουργοί, μπαίνετε, βγαίνετε, δίνετε συνεντεύξεις, φεύγετε, κόβετε πίτες, γυρνάτε, δηλαδή είναι ένα χάος. Έχετε ευτελίσει την κοινοβουλευτική διαδικασία με αυτά που κάνετε. Φυσικά, δεν φταίτε εσείς. Φταίει ο προγραμματισμός της Κυβέρνησης, που έχουν μπει όλα στην «κιμαδομηχανή», τελευταία εβδομάδα, τελευταίες δέκα ημέρες, αλλά δεν ανακοινώνετε τις εκλογές. Εκεί να δείτε πόσο σοβαρή και πόσο θεσμική είναι η συμπεριφορά σας.

ΔΕΥΑ. Πόσες φορές σας τα έχουμε πει πριν από την ενεργειακή κρίση, μέσα στην ενεργειακή κρίση, μετά την ενεργειακή κρίση; Όλα γίνονται με έναν σκοπό. Το αγαθό αυτό είναι κοινωνικό αγαθό. Το αγαθό αυτό πρέπει να τυγχάνει συνταγματικής πρόνοιας και συνταγματικής προστασίας. Προσπαθείτε με τον έναν ή τον άλλον τρόπο να εξοντώσετε τους οργανισμούς οι οποίοι λειτουργούν γύρω απ’ αυτό το αγαθό και στο τέλος, αναγκαστικά, να οδηγηθεί το νερό στους ιδιώτες. Αυτό κάνετε, όπως κάνετε με όλες τις βασικές υπηρεσίες των δήμων.

Και μετά το αγαθό θα γίνει εμπόρευμα και με την κλιματική αλλαγή, με την πραγματική πίεση στα οικοσυστήματα, με την ανεπάρκεια των υποδομών, με την έλλειψη προγραμματισμού, στρατηγικού σχεδιασμού, το Ταμείο Ανάκαμψης, τους Οργανισμούς Τοπικής Αυτοδιοίκησης Α΄ και Β΄ βαθμού -όπως γίνεται σε όλες τις ευρωπαϊκές χώρες- δεν θα έχουμε υποδομές. Δεν θα είμαστε έτοιμοι.

Έχουν πάει σε δέκα, δεκαπέντε μεγάλες επιχειρήσεις όλα τα χρήματα των ταμείων. Έτσι, όμως, δεν γίνεται ανάπτυξη. Έτσι, όμως, δεν φτάνει η ανάπτυξη στον πολίτη, δεν υπάρχει μέρισμα, δεν θα βρουν τίποτα οι επόμενες γενιές και αυτό φαίνεται απ’ όλα. Δείτε και εσείς.

Κάνατε εκείνο το νομοσχέδιο που μας είπατε ότι ένας απ’ όλους τους υπαλλήλους στο δημόσιο θα έχει την ευθύνη στο τέλος να κλείνει τον διακόπτη, τα κομπιούτερ και τα φώτα. Φέρατε κάτι άλλο στον δημόσιο τομέα για ενεργειακή εξοικονόμηση; Προχωρήσατε μήπως το πρόγραμμα «ΗΛΕΚΤΡΑ»; Είναι σήμερα -τέσσερα χρόνια μετά την έξοδο της χώρας από τα μνημόνια, έναν χρόνο μετά το ξεκίνημα του πολέμου και ενάμιση χρόνο μετά την ενεργειακή κρίση- το ενεργειακό σε καλύτερη κατάσταση απ’ ό,τι ήταν πριν; Όχι. Και, εν πάση περιπτώσει, έγιναν πολύ λιγότερα πράγματα απ’ ό,τι θα μπορούσαν να γίνουν.

Βρισκόμαστε, λοιπόν, στην τελευταία ευθεία, στις τελευταίες ημέρες. Σας επαναφέρω ένα ακόμη ζήτημα, με την ιδιότητά σας ως Υπουργός των Εσωτερικών, που άπτεται και του Υπουργείου Οικονομικών. Μέσα σε αυτή τη διαδρομή σε όλους δίνατε από λίγο, λίγο Fuel Pass, λίγο Market Pass, κάτι στους συνταξιούχους κ.λπ.. Την επόμενη εβδομάδα, θα δώσετε, λέτε -αυτό, βέβαια, δεν είναι προεκλογικό!- μία μικρή αύξηση ξανά στον κατώτατο μισθό, πολύ λιγότερη απ’ τον πληθωρισμό.

Κύριε Υπουργέ, τι γίνεται με την αγοραστική δύναμη του εισοδήματος των δημοσίων υπαλλήλων; Θα το συζητήσουμε ποτέ σοβαρά αυτό το θέμα; Εμείς έχουμε καταθέσει μια πρόταση. Ιδίως για τα χαμηλότερα στρώματα και τους μεσαίους, τιμαριθμική αναπροσαρμογή. Σας θέτω το θέμα αυτό πάνω από ενάμιση χρόνο. Οι μισθοί των δημοσίων υπαλλήλων είναι καθηλωμένοι στην περίοδο που ήμασταν και μέχρι τα μνημόνια. Και τότε υπήρχε σοβαρότατο πρόβλημα. Και τότε η χώρα μάζευε λεφτά από τους πολίτες, από όλους, για να μπορέσει να κάνει τα κομποδέματα, τα πλεονάσματα, να βγει από τη μέγγενη που η παράταξή σας την έβαλε πριν από δεκαπέντε χρόνια. Τώρα όμως και έχοντας μεσολαβήσει και ενάμιση χρόνος από τον πληθωρισμό, τι λέτε εσείς σε όλους αυτούς οι οποίοι βλέπουν τον εαυτό τους στα μεσοστρώματα, στη μεσαία τάξη, που έχει κοκκινήσει το δάνειό τους;

Ο συνάδελφός σας κ. Γεωργιάδης κάνει εκπληκτικά πράγματα στις εκλογές. Όλοι μας γυρνάμε στις γειτονιές, η κ. Λιακούλη, ο κ. Κατσώτης κ.λπ.. Είναι λογικό και φυσικό ότι κάπου θα βρούμε κάποιους ανθρώπους οι οποίοι μας υποστηρίζουν και κάποιους ανθρώπους οι οποίοι δεν μας υποστηρίζουν τόσο πολύ. Μπορεί κάποιοι να είναι πιο επικριτικοί κ.λπ..

Έχει τόσο μεγάλη ανάγκη το κόμμα σας -δεν πιστεύω προσωπικά ο κ. Γεωργιάδης- που ανάρτησε στους προσωπικούς του λογαριασμούς στα social media έναν κύριο που στη Βαρβάκειο Αγορά τον φιλούσε και τον αγκάλιαζε, γιατί είναι τρομερή η επιτυχία του Υπουργείου, ενώ όλοι σας ξέρετε -γιατί γυρίσατε στις περιφέρειές σας, είδα επίσης, φωτογραφίες στα social media- ότι η ακρίβεια στο σαρακοστιανό τραπέζι είναι 20% με 40%.

Σας ρωτάω, κύριε Υπουργέ: Θα έχετε εισήγηση στον Υπουργό των Οικονομικών για τιμαριθμική αναπροσαρμογή του μισθού των δημοσίων υπαλλήλων, χωρίς να υπονομεύονται οι δημοσιονομικές ανάγκες και οι δυνατότητες της χώρας, για να αντέξει αυτός ο κόσμος στην ακρίβεια; Γιατί, έτσι όπως το πάτε, ο κόσμος αυτός, όλα αυτά τα τέσσερα χρόνια, έχει χάσει σημαντική μερίδα του εισοδήματός του. Έχει ταλαιπωρηθεί, δεν μπορεί να τα βγάλει πέρα. Ιδού, λοιπόν, η μεγάλη πρόκληση, να απαντήσετε σε αυτά τα πραγματικά ζητήματα.

Θέλω και εγώ -και κλείνω με αυτό, κύριε Πρόεδρε- να ευχηθώ καλή επιτυχία στον φίλο Βασίλη Κεγκέρογλου. Είχαμε πολλές συγκρούσεις και κόντρες εκεί στην Κρήτη, στον Δήμο Μινώα - Πεδιάδος και αυτά τα χρόνια που είμαι εγώ Βουλευτής, αλλά και τα προηγούμενα χρόνια. Άρα είναι μια πολύ μεγάλη ευκαιρία, τα επόμενα δέκα χρόνια, να εγκαινιάσουμε μια καλύτερη σχέση επικοινωνίας και εμπιστοσύνης. Το λέω φιλικά και σαν άνθρωπος.

Να είστε καλά!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Υπουργός Εσωτερικών κ. Μαυρουδής Βορίδης.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε. Ευχαριστώ και τους συναδέλφους όπως πάντα για τις παρατηρήσεις τους.

Μέσα, καθώς -αν θέλετε- ετοίμαζα λίγο τα σημεία της παρεμβάσεώς μου, είδα ότι το νομοσχέδιό μας έχει σημεία στα οποία αναφέρεται στο σύστημα ακεραιότητας, δηλαδή, κυρίως στον τρόπο με τον οποίο θα στελεχωθεί καλύτερα η Εθνική Αρχή Διαφάνειας, αλλά έχει επίσης και μία διάταξη η οποία αφορά τις απολαβές του Συμβούλου Ακεραιότητας.

Καθώς, λοιπόν, σκεφτόμουν επάνω σε αυτό, μου ήρθε στο μυαλό αυτό το σύνθημα της Αξιωματικής Αντιπολίτευσης με το οποίο θα πορευτεί προς τις εκλογές: «Η δικαιοσύνη παντού». Σπουδαίο. Είναι, επίσης, σπουδαίο να έχεις εμπιστοσύνη στη δικαιοσύνη, να σέβεσαι και τις αποφάσεις της, να τις τιμάς. Γιατί αλλιώς πώς νοείται δικαιοσύνη, εάν δεν τιμάς και δεν σέβεσαι τις αποφάσεις της δικαιοσύνης; Πώς νοείται δικαιοσύνη αν απαξιώνεις τους δικαστικούς λειτουργούς; Πώς νοείται δικαιοσύνη εάν δεν σέβεσαι αυτά τα οποία έχει κρίνει η δικαιοσύνη, αλλά την απαξιώνεις;

Με δυο λόγια, πώς τιμάς τη δικαιοσύνη, όταν έχεις σήμερα κατάδικο Βουλευτή, πρώην Υπουργό και τον οποίο θα έχεις στα ψηφοδέλτιά σου; Πώς σέβεσαι τη δικαιοσύνη; Λες ότι σέβομαι την απόφαση της δικαιοσύνης, έκρινε αυτή η δικαιοσύνη, την οποία σέβομαι, ότι ο συγκεκριμένος άνθρωπος έχει τελέσει παράβαση καθήκοντος, παραβίασε, δηλαδή, το καθήκον του για να προσπορίσει παράνομο όφελος σε τρίτον και το έκανε με δόλο πρώτου βαθμού -μόνο έτσι, ήθελε και σκόπευε να το κάνει αυτό-, τον κατέπεισε ο ωφελούμενος -ηθική αυτουργία, δηλαδή ο Καλογρίτσας κατέπεισε τον Παππά να κάνει την παράβαση καθήκοντος για να ωφεληθεί ο Καλογρίτσας-, σέβομαι τις αποφάσεις της δικαιοσύνης, αλλά θα είναι υποψήφιος. Όμως, είμαι και αυστηρός στο δόγμα για τους άλλους. Διότι αν στους άλλους υπάρξει και μια διοικητική εξέταση, όχι ποινική, όχι προκαταρκτική εξέταση, όχι ποινική δίωξη, όχι καταδίκη, τίποτε από αυτά, αυτοί είναι διεφθαρμένοι. Ο δικός μου, όμως, δεν είναι. Ο δικός μου είναι ένας μαχητής της ακεραιότητας.

Και, εν συνεχεία, αφού το πεις αυτό, έχεις τον επόμενο, ο οποίος βάζει τους δεκατρείς δικαστές φωτογραφία. Γιατί; Γιατί τους βάζει φωτογραφία; Για να γνωριστούμε; Για ποιον λόγο; Γιατί μπαίνουν φωτογραφία οι δεκατρείς δικαστές που με «13-0» πήραν αυτή την απόφαση και που επελέγησαν με κλήρωση από το σύνολο των δικαστών του Αρείου Πάγου και του Συμβουλίου της Επικρατείας; Στην κλήρωση αυτή ήταν παρόντες εκπρόσωποι του ΣΥΡΙΖΑ. Αυτοί οι δικαστές είπαν αυτό που είπαν με «13-0», αλλά κατά τ’ άλλα η δικαιοσύνη πρέπει να αλλάξει και πρέπει να κάνουμε και μια δεύτερη σχολή δικαστών -δεύτερη σχολή δικαστών!-, γιατί δεν μας αρέσει αυτή που έχουμε, για να βγάλουμε ταχύρρυθμα δύο χιλιάδες δικαστές και να αλλάξει ο συσχετισμός.

Δικαιοσύνη παντού, έτσι; Δικαιοσύνη παντού! Άρα, λοιπόν, με αυτό το σύνθημα και με αυτές τις αντιλήψεις έρχεται η Αξιωματική Αντιπολίτευση να μας πει για το πώς θα κερδίσει τις εκλογές. Εγώ θέλω να γίνω πιο πολύ φίλος -σας το ομολογώ τώρα στην Αίθουσα, γνωριζόμαστε χρόνια- με τον κ. Ζαχαριάδη, θέλω να κάνουμε πιο πολύ παρέα. Μου αρέσουν οι αισιόδοξοι άνθρωποι! Φαντάζεστε τι αισιοδοξία θα σας δίνει ένας άνθρωπος που βρίσκεται τώρα σε αυτή την κατάσταση και σας λέει ότι θα κερδίσει τις εκλογές; Πρέπει να τον κάνουμε παρέα κάθε μέρα! Δεν γίνεται διαφορετικά! Θα μας γεμίζει με ευχάριστη ενέργεια! Μπορεί να έρχεται η συντέλεια του κόσμου, αλλά ο κ. Ζαχαριάδης θα ελπίσει ότι θα κερδίσει τις εκλογές. Εγώ εύχομαι «πάντα τέτοια, να μη χάνετε το κουράγιο σας και την καλή σας την καρδιά»! Σε τελευταία ανάλυση, όταν έχεις τέτοια καλή διάθεση, θα καταπιείς εύκολα και τις πίκρες εκείνου του βραδιού των εκλογών.

Έρχομαι, όμως, να συζητήσω λίγο το νομοσχέδιο. Κοιτάξτε μία ακόμα σημαντική τομή από αυτές που σε όλη αυτή τη διάρκεια της θητείας δεν ψήφισε η Αξιωματική Αντιπολίτευση. Για τίποτα απ’ όσα σημαντικά και θετικά έγιναν δεν έστερξε να δώσει μία -μία!- θετική ψήφο σε οτιδήποτε, στα αυτονόητα. Δεν έδωσε μία θετική ψήφο γι’ αυτό τον γραπτό διαγωνισμό που γίνεται σε λίγο. Και εδώ ανοίγω μία παρένθεση. Επιτέλους, κύριε Ζαχαριάδη, αλλά και Αξιωματική Αντιπολίτευση εν τω συνόλω, τι ακριβώς εννοείτε; Ποιο εμπόριο ελπίδας; Επαναλαμβάνω για πολλοστή φορά. Είναι ακέραιος αυτός ο γραπτός διαγωνισμός; Θα διεξαχθεί με όρους απολύτως αξιοκρατικούς και απολύτως ανταγωνιστικούς, τέτοιους που να εξασφαλίζουν την ισοτιμία και της πρόσβασης, αλλά και την ισοτιμία και την ακεραιότητα της γραπτής εξέτασης;

Γιατί να μας χρωστάει κάποιος κάτι; Δεν μας χρωστάει κανένας τίποτα. Ξέρετε τι μας χρωστάνε; Αυτό, ναι, μας το χρωστάνε. Ότι ψηφίσαμε και νομοθετήσαμε και οργανώνουμε τον γραπτό διαγωνισμό. Αυτό, ναι, διότι αυτό πράγματι είναι μία σημαντική κατάκτηση την οποία έχει κάνει αυτή η Κυβέρνηση. Όχι, όμως, το τι διοργανώνεται και δήθεν εμπόριο ελπίδας και δήθεν κάτι εκμεταλλευόμαστε. Ρωτώ ξανά: Ποια θα ήταν, δηλαδή, η διαφορά; Συμμετέχουν εκατό χιλιάδες και πλέον άνθρωποι. Τι εννοεί ο κ. Ζαχαριάδης εμπόριο ελπίδας; Ότι επειδή συμμετέχουν αυτοί οι εκατό χιλιάδες άνθρωποι, θα ψηφίσουν Νέα Δημοκρατία; Δεν θα έχετε καθόλου ΣΥΡΙΖΑ εκεί; Μακάρι, δηλαδή, να έχει πέσει τόσο το ποσοστό, αλλά φαντάζομαι ότι κάποιοι θα είναι και ΣΥΡΙΖΑ, κάποιοι από αυτούς που θα συμμετάσχουν θα ψηφίζουν ΣΥΡΙΖΑ. Αυτό είναι το λογικό. Φυσικά κάποιοι από αυτούς που θα συμμετάσχουν θα ψηφίζουν και ΠΑΣΟΚ, και Ελληνική Λύση, και ΚΚΕ. Προφανώς! Φαντάζομαι ότι θα υπάρχει μια αναλογική εκπροσώπηση.

Αυτοί, λοιπόν, επειδή θα συμμετάσχουν στον διαγωνισμό, θα αλλάξουν την κομματική τους επιλογή και προτίμηση και θα ψηφίσουν Νέα Δημοκρατία, γιατί θα συμμετάσχουν στον διαγωνισμό; Μπορούμε να σταματήσουμε αυτά τα στερεότυπα τα οποία δεν έχουν κανένα νόημα και είναι απολύτως, αν θέλετε, λογικά έωλα έως φαιδρά και να συζητήσουμε λίγο την ουσία των πραγμάτων;

Άρα, λοιπόν, πράγματι έχουμε μπροστά μας έναν γραπτό διαγωνισμό τον οποίο δεν ψηφίσατε, κύριε Ζαχαριάδη, όπως δεν ψηφίσατε την τηλεργασία, δεν ψηφίσατε τον εσωτερικό έλεγχο, δεν ψηφίσατε το lobbying, δεν ψηφίσατε την αλλαγή στο σύστημα αξιολόγησης, δεν ψηφίσατε την αλλαγή στο σύστημα στοχοθεσίας, δεν ψηφίσατε την πολυεπίπεδη διακυβέρνηση. Όλα τα νομοθετήματα που διαμόρφωσαν ένα καινούργιο περιβάλλον στη δημόσια διοίκηση δεν τα ψηφίσατε. Άρα είστε ερήμην όλης αυτής της προσπάθειας που έχει γίνει αυτά τα χρόνια και που προφανώς έχει ακόμα πολύ δρόμο μπροστά της και πολλά πράγματα να γίνουν.

Και ακριβώς επειδή πρέπει να συνεχιστεί αυτή η προσπάθεια είναι που ο ελληνικός λαός μας εμπιστεύεται και θα συνεχίσει να μας εμπιστεύεται και θα μας δώσει τη δεύτερη τετραετία που χρειάζεται ο Πρωθυπουργός Κυριάκος Μητσοτάκης για να συνεχίσει τη δουλειά την οποία έχει ήδη ξεκινήσει. Τμήμα αυτής της δουλειάς είναι και το παρόν νομοσχέδιο.

Το παρόν νομοσχέδιο, λοιπόν, έχει έναν πυρήνα διατάξεων που αφορούν στην καινοτομία, κάτι που έχει μείνει πίσω στη δημόσια διοίκηση. Η δημόσια διοίκηση και οι δημόσιες διοικήσεις στην Ευρώπη και στον κόσμο για να μπορέσουν να αντεπεξέλθουν το αμέσως επόμενο χρονικό διάστημα θα πρέπει να αλλάξουν και μάλιστα να αλλάξουν με γρήγορους ρυθμούς. Γιατί; Διότι ακόμα και εκεί φανερώνεται, αν θέλετε, το πόσο μας κρατούν πίσω ή προσπαθούν να μας κρατήσουν πίσω ή ενδεχομένως να μας κρατήσουν πίσω εάν τυχόν επικρατούσαν οι αντιλήψεις της Αριστεράς,

Τι είναι εκείνο το οποίο απαιτείται πια; Να προσαρμοστούμε στις μεγάλες ταχύτητες ψηφιακού εκσυγχρονισμού του ιδιωτικού τομέα. Γιατί απαιτείται να το κάνουν αυτό οι δημόσιες διοικήσεις; Γιατί ο ιδιωτικός τομέας πηγαίνει πολύ γρήγορα, εξαιτίας ακριβώς της αφομοίωσης των ψηφιακών τεχνολογιών και γιατί αλλάζουν οι όροι της παραγωγικότητας. Όσο ο ιδιωτικός τομέας θα εξελίσσεται και θα προχωράει και όσο ταυτοχρόνως οι δημόσιες διοικήσεις δεν θα τρέχουν και δεν θα μπορούν να αντεπεξέλθουν στις απαιτήσεις αυτές που δημιουργούνται απ’ αυτή την εξέλιξη της ιδιωτικής οικονομίας, τόσο θα δημιουργείται μια απόσταση ανάμεσα στις δημόσιες διοικήσεις και στον ιδιωτικό τομέα.

Οι δημόσιες διοικήσεις και τα κράτη σωστά δεν θα θέλουν να απεμπολήσουν τον ρυθμιστικό τους ρόλο. Σωστά! Προφανώς πρέπει να διατηρήσουν τον ρυθμιστικό τους ρόλο. Όμως, ταυτόχρονα θα πρέπει να μπορούν και να αντεπεξέρχονται στην πρόκληση αυτή. Εάν δεν αντεπεξέρχονται, αυτή η απόσταση, καθώς θα αποκλίνουν, θα δημιουργεί όλο και μεγαλύτερο πολιτικό πρόβλημα και πολιτικό ζήτημα και πολιτική ένταση.

Σε τελευταία ανάλυση, θα αρχίσει να γίνεται αντιληπτό από την κοινωνία που θα τρέχει μπροστά, από την οικονομία που θα τρέχει μπροστά και από τις παραγωγικές δυνάμεις οι οποίες θα εξελίσσονται ότι τα κράτη αποτελούν βαρίδια στην προσπάθειά τους να εξελιχθούν παραγωγικά. Αυτή είναι η μεγάλη πρόκληση για τις δημόσιες διοικήσεις και γι’ αυτό έχουν σημασία οι διατάξεις που θα ψηφίσει, εάν τις ψηφίσει -φαντάζομαι πως ναι- το ελληνικό Κοινοβούλιο σήμερα. Διότι εισάγουν την έννοια της καινοτομίας και επομένως προωθούν αποτελεσματικά, δημιουργούν ένα σύστημα καινοτομίας, προκειμένου να μπορεί ακριβώς να αντεπεξέλθει και να ενσωματώσει αυτές τις καινούργιες πρακτικές η δημόσια διοίκηση, κάτι το οποίο δεν είχε κάνει μέχρι σήμερα ή δεν το είχε οργανικά ενταγμένο ως σύστημα μέσα στο σώμα της.

Η προστιθέμενη αξία των διατάξεων για την καινοτομία είναι ακριβώς αυτή. Δεν τις περιγράφω γιατί τις ανέπτυξε εξαιρετικά ο εισηγητής μας και υπάρχει και ο περιορισμός του χρόνου.

Εν συνεχεία, εκείνο το οποίο έχει το νομοσχέδιό μας είναι ερανιστικές διατάξεις, εξ ου και ο τίτλος «ερανιστικό νομοσχέδιο». Άκουσα κριτική από τον κ. Ζαχαριάδη, αλλά δεν θα επεκταθώ σε αυτό.

Όμως, κύριε Ζαχαριάδη, επαναλαμβάνω, διότι εδώ υπάρχει μια βαθιά αντινομία στη νομοθετική διαδικασία, ότι εάν θέλει το Κοινοβούλιο εξαιρετικά αναλυτικούς νόμους και όχι γενικούς νόμους στρατηγικού χαρακτήρα οι οποίοι ουσιαστικά θα δίνουν εν συνεχεία νομοθετικές εξουσιοδοτήσεις στον Υπουργό, ώστε διά προεδρικών διαταγμάτων ή διυπουργικών αποφάσεων να ρυθμίζει τις λεπτομέρειες, τότε η αναπόφευκτη συνέπεια αυτού του τύπου νομοθέτησης είναι οι τροπολογίες. Όταν έχεις κάνει έναν νόμο πάρα πολύ αναλυτικό και λεπτομερή, τότε χρειάζεται συνεχώς να τον επικαιροποιείς. Εάν αποδέχεσαι ως γενική αρχή -κι εγώ αυτό πιστεύω και σας το λέω ευθέως- ότι η Βουλή δεν είναι για να πηγαίνει σε λεπτομερειακοτεχνικό βάθος, αλλά για να κάνει μια γενική πολιτική στρατηγική συζήτηση, αφού κάνει αυτή τη γενική πολιτική στρατηγική συζήτηση που πρέπει να αποτυπωθεί στο κείμενο του νόμου, πρέπει να δίνει νομοθετική εξουσιοδότηση ώστε όλα τα τεχνικά ζητήματα να ρυθμίζονται στο επίπεδο των υπουργικών αποφάσεων και των προεδρικών διαταγμάτων, αν είναι γενικότερου χαρακτήρα.

Εάν δεν θέλει το Κοινοβούλιο να το κάνει αυτό -κι εδώ έχουμε μια αντίθετη παράδοση, το Κοινοβούλιο με τη νομοθετική πρωτοβουλία των κυβερνήσεων δεν το κάνει αυτό και όταν το κάνει δέχεται κριτική του τύπου: «Έχετε πολλές εξουσιοδοτήσεις στο τέλος γιατί θέλετε ευρεία εξουσιοδότηση για να το κάνετε»- τότε το λογικό παρακολούθημα αυτού του τύπου νομοθέτησης είναι οι συχνές αλλαγές σημείων του νόμου, άρα οι τροπολογίες. Όταν, λοιπόν, έχεις πολλές τροπολογίες, γιατί πρέπει να ρυθμίζεις και να διαφοροποιείς τεχνικά θέματα, η λογική συνέπεια και η σωστή νομοθετική πρακτική είναι τα ερανιστικά νομοσχέδια που κάνουμε σήμερα.

Αυτό είναι ένα νομοσχέδιο με πάρα πολλές θετικές διατάξεις. Εξαιρετικά θετική διάταξη είναι η εξατομικευμένη στήριξη και πρόβλεψη μέτρων σε εργαζόμενους με αναπηρία στον δημόσιο τομέα. Για πρώτη φορά θεσπίζεται και νομοθετείται ότι για τους εργαζόμενους με αναπηρία στον δημόσιο τομέα για την ανάγκη παροχής της εργασίας τους, και ειδικά όταν πρέπει να μεταβούν εκτός έδρας, υπάρχει πλέον βοηθός. Νομοθετείται η υποχρέωση της υπηρεσίας να παρέχει βοηθό στον άνθρωπο με αναπηρία, προκειμένου να εκτελέσει την υπηρεσία του. Είναι εξαιρετικά θετικό και σημαντικό.

Σημαντικό νομικά άρθρο είναι ο προγραμματισμός προσλήψεων του ανθρώπινου δυναμικού δημόσιας διοίκησης. Είναι σημαντικό όχι γιατί δεν υπάρχει, αλλά γιατί μεταβαίνουμε από ένα προηγούμενο καθεστώς, όπου ουσιαστικά η έκτακτη διαδικασία προσλήψεως ρυθμιζόταν με παλαιότερες διατάξεις. Το εκσυγχρονίζουμε και το εντάσσουμε μέσα στον σύγχρονο προγραμματισμό προσλήψεων που έχει γίνει από τον νόμο για το επιτελικό κράτος.

Για την πλήρωση των θέσεων της ΑΑΔΕ, κύριε Ζαχαριάδη, ασκήσατε κριτική στην Κυβέρνηση. Μερικές φορές νομίζω ότι δεν με παρακολουθείτε καθόλου και στεναχωριέμαι λίγο γι’ αυτό, όχι τρομερά αλλά μια στεναχώρια την παίρνω όταν δεν με παρακολουθείτε. Είπα την προηγούμενη φορά ότι οι επιλογές οι οποίες έχουν γίνει στον συγκεκριμένο διαγωνισμό δεν έχουν να κάνουν με την Κυβέρνηση. Δεν έχω κάνει καμμία επιλογή. Θέλω να σας διαβεβαιώσω γι’ αυτό. Δεν επέλεξα τα μαθήματα. Δεν επέλεξα το ύψος της βαθμολογίας. Δεν επέλεξα τα θέματα. Δεν έχω επιλέξει τίποτα σε αυτόν τον διαγωνισμό. Είναι ευθύνη του ΑΣΕΠ και της συνεργασίας του με την ΑΑΔΕ. Επελέγησαν αυτά που επελέγησαν. Και με εγκαλείτε γι’ αυτό και μου λέτε: «Μαντάρα τα έκανες», σε εμένα τον καημένο που δεν έχω κάνει καμμία επιλογή, αλλά τα έκανα μαντάρα, και έρχομαι να το διορθώσω και μου λέτε: «Είδες; Τώρα μας χρειάζεσαι».

Να πω δυο πράγματα εδώ. Να σας θυμίσω τις προκηρύξεις σας; Διότι πάλι με προκαλείτε. Το ξέρετε ότι οι προκηρύξεις σας πέφτουν ως αντισυνταγματικές η μια πίσω από την άλλη; Κάνατε τον νόμο -και αυτό το κάνατε με νόμο- την ειδική μοριοδότηση για τους νοσηλευτές. Κατέπεσε στο ΑΣΕΠ. Έχουμε πάλι διάταξη τώρα όπου λύνουμε το θέμα που έχετε δημιουργήσει εσείς. Φέρατε νόμο για το «Βοήθεια στο Σπίτι». Κατέπεσε στο Συμβούλιο της Επικρατείας. Έπρεπε να νομοθετήσουμε για τους βασικούς και τώρα νομοθετούμε γι’ αυτούς που έχουν μείνει απ’ έξω. Παλεύουμε να μαζέψουμε τα ασυμμάζευτά σας και μου κάνετε τώρα κριτική για μια προκήρυξη με την οποία εγώ δεν είχα καμμία σχέση. Και έρχομαι να νομοθετήσω για να βελτιώσω αυτό το οποίο έγινε εκεί από μια επιλογή που δεν ήταν κυβερνητική. Και -προσέξτε- αντιλαμβανόμενος και δεχόμενος ότι προφανώς υπάρχουν ζητήματα στη νομοθετική πρωτοβουλία, ζητώ τη γνώμη του Σώματος. Και τι μου λέει το Σώμα: «Γιατί μας ζητάς τη γνώμη μας; Έτσι όπως τα έκανε, βρες τα μόνος σου.»

Ρωτώ: Θέλετε να είμαι διαβουλευτικός ή δεν θέλετε; Δεν καίγομαι κιόλας, αλλά σας λέω: Θέλετε ή δεν θέλετε; Διότι όταν είμαι διαβουλευτικός μου λέτε: «Γιατί είσαι διαβουλευτικός;» και αν δεν σας ρωτάω, είμαι αλαζονικός. Δεν σας βρίσκει κανείς πουθενά. Πρέπει λίγο να το καταλήξουμε.

Πιστεύω ισχυρά, και το έχω πει κατ’ επανάληψη, στον θεσμικό ρόλο του Κοινοβουλίου. Κατά τη γνώμη μου το Κοινοβούλιο είναι η κορωνίδα της διαβούλευσης. Και όσοι με ξέρουν, γνωρίζουν ότι αυτή την κοινοβουλευτική διαδικασία κατ’ εξοχήν την τιμώ περισσότερο από οποιαδήποτε άλλη, γιατί πραγματικά πιστεύω ότι εδώ αντιπροσωπεύεται το έθνος. Πραγματικά πιστεύω ότι διά ημών των Βουλευτών μιλάει το σύνολο της κοινωνίας και έχουμε υποχρέωση να ακούμε. Αυτή είναι η διαβούλευση που για μένα είναι η σημαντική. Όταν την κάνω όμως, πάλι μου κάνετε κριτική γι’ αυτό.

Εν πάση περιπτώσει, για την ΑΑΔΕ είπα ποιες είναι οι θέσεις μας και η διόρθωση που κάνουμε και νομίζω ότι είναι σωστή.

Υπάρχει ρύθμιση για το δικαίωμα διορισμού στον δημόσιο τομέα εξαιτίας του σεισμού στον Δήμο Μινώα - Πεδιάδος Κρήτης, εκεί όπου θα θέσει υποψηφιότητα ο αγαπητός συνάδελφος κ. Κεγκέρογλου, με τις ευχές όλων μας φυσικά. Αν είμαστε εντάξει, μπορούμε να κάνουμε δεκτή την τροπολογία. Θα γίνει με νομοτεχνική, μόνο για λόγους νομοτεχνική αρτιότητας. Όμως, κατά περιεχόμενο, θα γίνει δεκτή η πρόταση του κ. Κεγκέρογλου η οποία αφορά και τους συγγενείς των θανόντων από τις πλημμύρες στην περιοχή.

Τώρα θέλω όμως να πω κάτι γι’ αυτό. Κατά τη γνώμη μου, θα πρέπει να αποτελέσει αντικείμενο νομοθετικής προτεραιότητας και ρύθμισης ώστε πλέον να υπάρξει για αυτά τα ζητήματα ένα συνολικό θεσμικό πλαίσιο, ώστε να μην τα αντιμετωπίζουμε κατά περίπτωση. Για λόγους επιείκειας τώρα, επειδή έχει συμβεί στο παρελθόν και επειδή συνέπεσαν τα δύο, κάνουμε αυτή τη ρύθμιση. Όμως, πρέπει να αποφασίσουμε να φτιάξουμε ένα κανονικό θεσμικό πλαίσιο. Ή να πούμε ότι γίνεται ή να πούμε ότι δεν γίνεται. Ή το ανοίγουμε ή το κλείνουμε, αλλά να τοποθετηθούμε σε αυτό, για να μην είναι αυτό κάθε φορά κατά περίπτωση. Έγινε κάτι, δεν έγινε, είναι μεγάλο, είναι μικρό, πόσο μεγάλο είναι ή πόσο μικρό και όλα αυτά. Να υπάρξει επιτέλους ένα κριτήριο.

Άρα νομίζω -και το λέω στον συνάδελφό μου κ. Πέτσα- ότι από τώρα μπορούμε να αναλάβουμε μια προεκλογική δέσμευση, κύριε Ζαχαριάδη, ότι η Κυβέρνησή μας στο επόμενο διάστημα θα υλοποιήσει και αυτή τη ρύθμιση που πρέπει να υλοποιηθεί και καθίσταται αναγκαιότητα. Είναι μέσα στον κατάλογο των εργασιών που έχουμε να κάνουμε στη δεύτερη θητεία του Κυριάκου Μητσοτάκη.

Όσον αφορά τις συνδικαλιστικές ελευθερίες να πω τα εξής. Κοιτάξτε, έχουμε μιλήσει αρκετά γι’ αυτό στην επιτροπή. Μια σύνοψη θα κάνω. «Δικαιοσύνη παντού», είπαμε, κύριε Ζαχαριάδη. Σέβομαι απολύτως τις αποφάσεις του δικαστηρίου. Τα δικαστήρια έκριναν όπως έκριναν, ότι δηλαδή οι δευτεροβάθμιες και οι τριτοβάθμιες συνδικαλιστικές οργανώσεις θα προκηρύσσουν τα δικά τους μέσα διεκδίκησης απεργιών, αποχών, στάσεων εργασίας κ.λπ., τα οποία είναι απολύτως θεμιτά και σεβαστά όταν κηρύσσονται με τον νόμιμο τρόπο.

Έκριναν όμως τα δικαστήρια ότι θα κηρύσσεται μια απεργία για όλους, παραδείγματος χάριν, τους μηχανικούς στους δήμους, αλλά το δημόσιο δεν μπορεί να παρεμβαίνει, δεν μπορεί να ασκεί τα νόμιμα δικαιώματά του. Γιατί; Είπαν τα δικαστήρια -και το μονομελές πρωτοδικείο και το μονομελές εφετείο και σεβαστή η απόφασή τους- ότι δεν συνδέεται με εργασιακή σχέση με αυτούς. Άρα ποιος έχει δικαίωμα να πάει στο δικαστήριο και να ζητήσει; Μόνο αυτός που συνδέεται με εργασιακή σχέση; Ποιος είναι αυτός που συνδέεται με εργασιακή σχέση; Ο συγκεκριμένος οργανισμός τοπικής αυτοδιοίκησης.

Θα δεχόμουν απολύτως τη σκέψη του δικαστηρίου ως ορθή, εάν είχε προκηρυχθεί η απεργία σε έναν δήμο. Όταν προκηρύσσεται από τριτοβάθμιο όργανο σε όλους τους δήμους της χώρας, αυτό δεν μπορεί να ισχύει, διότι δεν μπορούν να εκφραστούν οι δήμοι της χώρας συλλογικά. Ποιος εκφράζει εδώ τους δήμους της χώρας συνολικά; Ο ασκών την εποπτεία Υπουργός. Και αυτό επειδή προφανώς υπήρξε μια διχοστασία, γιατί αλλιώς τα έλεγαν παλιότερα τα δικαστήρια και αλλιώς τα είπαν τώρα -άλλαξαν, δικαίωμά τους είναι- εδώ το λύνουμε νομοθετικά, ώστε να μην έχουμε αγωνίες και απορίες ούτε στα δικαστήρια ούτε εμείς και να μην υπάρχει και αντίρρηση για το ζήτημα αυτό. Άρα μια διευκρίνιση κάνουμε και λύνουμε μια νομική απορία η οποία είχε δημιουργηθεί.

Σημαντικό ζήτημα είναι ότι για πρώτη φορά νομοθετούμε την άδεια γονέων λόγω θανάτου τέκνου. Είναι ίσως το πιο σπαρακτικό γεγονός που μπορεί να συμβεί, να χάσεις το παιδί σου και παρά ταύτα δεν είχαμε μέχρι σήμερα τη θεσμική δυνατότητα να δώσουμε μια ειδική άδεια στον εργαζόμενο για το πένθος του, αυτό το συντριπτικό πένθος της απώλειας του τέκνου. Πρώτη φορά το νομοθετούμε και μάλιστα με μια αρκετά εκτεταμένη άδεια, με εικοσαήμερη άδεια, προκειμένου, εν πάση περιπτώσει, αυτό το φρικτό γεγονός το οποίο έχει συμβεί, το οποίο μακάρι να μη συμβεί σε κανέναν ποτέ, αλλά όμως συμβαίνει, κάπως να μπορεί να το χειριστεί.

Σημαντικότατη είναι η διάταξη για το θέμα της παραγραφής και της αποσβεστικής προθεσμίας των οφειλών προς τους δήμους. Είναι μια σημαντική εργασία την οποία έχει κάνει ο Αναπληρωτής Υπουργός.

Υπήρχε το εξής παράδοξο: μία κλήση προ είκοσι ετών, να βεβαιώνεται τώρα, μετά από είκοσι χρόνια. Δεν γίνεται αυτό, δεν έχει λογική και ούτε έχει λογική να υπάρχει ένα τέτοιο ευρύ περιθώριο στη βεβαίωση. Η βεβαίωση γίνεται πενταετής. Επίσης, δεν είναι σωστό μετά τη βεβαίωση ο δήμος να αδρανεί, άρα δηλαδή άλλα είκοσι χρόνια. Φανταστείτε την κατάσταση που επικρατούσε. Είτε δεν διαβεβαίωναν ή φανταστείτε να βεβαίωναν στην εικοσαετία και μετά αδράνεια εισπρακτική και άλλα είκοσι χρόνια! Δηλαδή τελικώς μπορούσε μία κλήση, η οποία είχε βεβαιωθεί μια συγκεκριμένη χρονική στιγμή, να καταλήξει να αναζητείται να πληρωθεί μετά από σαράντα χρόνια. Ο απόλυτος παραλογισμός, η απόλυτη αποδυνάμωση δικαιώματος, η απόλυτη κατάχρηση! Βάζουμε επομένως μία σειρά και σε αυτό.

Ταυτόχρονα δίνουμε τη δυνατότητα στους δήμους που έχουν βεβαιώσει οφειλές, για να μην τους αιφνιδιάσουμε, μέσα σε μία διετία να ενεργοποιήσουν, για να μη χάσουν τα τυχόν έσοδά τους εφόσον έχει υπάρξει βεβαίωση, τη διαδικασία του Κώδικα Εισπράξεως Δημοσίων Εσόδων. Σε κάθε περίπτωση πρέπει να είναι ορατή μια τέτοια διαδικασία γιατί δεν μπορεί ο πολίτης αενάως να βρίσκεται όμηρος σε αυτό.

Ρυθμίζουμε ζητήματα της αντιμισθίας των προέδρων δημοτικών συμβουλίων. Είχαν υπάρξει πολύ μεγάλες αντιφάσεις. Σε κάποια δημοτικά συμβούλια, οι πρόεδροι δημοτικών συμβουλίων έπαιρναν την αντιμισθία τους, άλλοι κρατούσαν τον μισθό τους, άλλοι έκαναν το ένα, άλλοι έκαναν το άλλο. Νομίζω ότι κάνουμε μία ενιαία ρύθμιση, η οποία αποκαθιστά τη δικαιοσύνη σε αυτό το θέμα.

Επιχορήγηση δήμων και ΔΕΥΑ για εξόφληση πλέον δικαστικών αποφάσεων. Εδώ θα είμαι προσεκτικός. Δεν θέλουμε να ενθαρρύνουμε, γιατί εδώ υπάρχει ένας ηθικός κίνδυνος, τις επιχειρήσεις ύδρευσης να μην κάνουν τη δουλειά που πρέπει να κάνουν, δηλαδή ή να χρεώσουν αυτά που πρέπει να χρεώσουν στους δημότες ή να μην αναλαμβάνουν οφειλές τις οποίες δεν μπορούν να εξοφλήσουν, δηλαδή να κάνουν μια χρηστή διαχείριση, αλλά να κάνουν μία απρόσεκτη διαχείριση και εν συνεχεία αφού κάνουν την απρόσεκτη διαχείριση για να μην υποστούν πολιτικό κόστος στους δημότες τους να στέλνουν τον λογαριασμό στον φορολογούμενο, στο Υπουργείο Εσωτερικών και ο φορολογούμενος να καταλήγει να πληρώνει αυτά τα χρέη τα οποία έχουν δημιουργηθεί από τη λειτουργία των δημοτικών επιχειρήσεων. Αυτό δεν είναι σωστό και είναι και ένας ηθικός κίνδυνος. Γι’ αυτό βάζουμε έναν φραγμό. Μιλάμε όχι πια για τις διαταγές πληρωμής, αλλά μόνο για τελεσίδικες δικαστικές αποφάσεις ήδη υφιστάμενες. Βάζουμε ένα όριο 40 εκατομμυρίων και άλλα 10 εκατομμύρια που πηγαίνουν για τους ΟΤΑ για τις υποθέσεις αυτές. Επίσης υπάρχει μια παράγραφος η οποία λέει ότι αυτά τα χρήματα δίνονται με όρους, δηλαδή με την έκδοση μιας υπουργικής απόφασης θα τεθούν οι όροι με τους οποίους θα δοθούν τα χρήματα. Άρα θα γίνει μια συζήτηση με τους Οργανισμούς Τοπικής Αυτοδιοίκησης και όπου χρειάζεται και με τις δημοτικές επιχειρήσεις, για να δούμε γιατί έφτασαν κατ’ αποτέλεσμα σε αυτό το σημείο. Εκεί μπορεί να χρειαστούν αναδιάρθρωση, μπορεί να χρειαστούν μέτρα, μπορεί να χρειαστούν περιορισμοί δαπάνης. Θα δούμε τι χρειάζεται, αλλά θέλουμε να βλέπουμε ότι αυτό δεν πρόκειται να ξαναγίνει, δηλαδή να δώσουμε τώρα τα 50 εκατομμύρια και σε έξι μήνες να έρθουν να μας πουν «ξέρετε, τώρα έχουμε άλλα 50». Αυτό δεν μπορεί να γίνει και γι’ αυτό πρόκειται για μια λελογισμένη και μετρημένη ρύθμιση.

Κάνουμε, επίσης, κάτι που θεωρώ ότι είναι λογικό και σωστό. Στους κοινόχρηστους χώρους έχει εμφανιστεί το εξής φαινόμενο: Δίνει μία άδεια κοινόχρηστου χώρου ο δήμος σε ένα κατάστημα υγειονομικού ενδιαφέροντος και ορίζει των αριθμό των τραπεζοκαθισμάτων που επιτρέπεται να αναπτυχθούν, δεν τηρείται η απόφαση αυτή και είτε έχουμε κατάληψη μεγαλύτερου κοινόχρηστου χώρου είτε έχουμε υπερβολική ανάπτυξη τραπεζοκαθισμάτων. Ελέγχει ο δήμος, επιβάλλει πρόστιμα. Τελειώνει αυτό. Υποτίθεται ότι το πρόστιμο άγει στη συμμόρφωση. Μετά από δέκα μέρες περνά ο έλεγχος και διαπιστώνει τα ίδια ή και χειρότερα. Αυτό κατ’ επανάληψη είναι ένα φαινόμενο το οποίο πλήττει τους δημότες. Ο δήμος έχει αποφασίσει, κατά παραχώρηση, ότι αυτός που είναι ένας δημόσιος χώρος και κατ’ αρχάς ανήκει σε όλους τους δημότες, δίνεται με αντάλλαγμα στο κατάστημα υγειονομικού ενδιαφέροντος για ορισμένη χρήση όμως. Ο συγκεκριμένος χώρος, όχι ένας άλλος.

Άρα εδώ τι κάνουμε; Διαμορφώνουμε ένα πλαίσιο, στο οποίο εκτός από την απαγόρευση λειτουργίας του συγκεκριμένου κοινόχρηστου χώρου -αυτό υπήρχε στη ρύθμιση- προσθέτουμε και τη δυνατότητα στην επανειλημμένη παράβαση -όχι στην πρώτη- σφράγισης του καταστήματος, προκειμένου να υπάρχει ένα αποτελεσματικό μέτρο. Και επειδή δημιουργείται μια παρανόηση από πλευράς επαγγελματιών, να διευκρινίσω ότι αυτή η διάταξη δεν λειτουργεί σωρευτικά. Είναι ή πρόστιμο ή σφράγιση στην ευχέρεια του δήμου και μόνο στην περίπτωση επανειλημμένης παράβασης.

Επειδή ορισμένοι θεωρούν ότι αυτό είναι ασήμαντο, θέλω να τονίσω ότι το ζήτημα της προστασίας των κοινόχρηστων χώρων δεν είναι ασήμαντο για πάρα πολλές γειτονιές και για πάρα πολλές περιοχές και πάντως είναι στη διακριτική ευχέρεια των δήμων να καθορίσουν το μέγεθος. Με δυο λόγια, εμείς δεν λέμε πόσο θα είναι οι κοινόχρηστοι χώροι ούτε λέμε πόσο θα χρεώνονται. Εμείς λέμε ότι γι’ αυτό που έχει πει ο δήμος πρέπει να του δώσουμε ένα εργαλείο, προκειμένου να μπορεί αποτελεσματικά να το εφαρμόσει.

Όσον αφορά τις ρυθμίσεις για τα ναυαγοσωστικά πρόστιμα, παρ’ ότι έχουν γίνει πολλά από πλευράς ναυαγοσωστικής κάλυψης, είναι σαφές -και αυτή είναι θέση του Υπουργείου Εσωτερικών- ότι πρέπει να ξαναδούμε το προεδρικό διάταγμα για τη ναυαγοσωστική κάλυψη. Να μία ακόμη δουλειά που έχει να κάνει η Κυβέρνησή μας στην επόμενη τετραετία. Είναι επίσης στη λίστα που έχουμε να κάνουμε.

Έρχομαι σε μία διάταξη η οποία ενδεχομένως ενδιαφέρει τους συναδέλφους, που είναι ότι κάνουμε μια διευκρίνιση περισσότερο σε κάτι το οποίο ήταν ασαφές στο π.δ.26/2012, που ρύθμιζε τα ζητήματα της προεκλογικής εκστρατείας, για τον αριθμό των πολιτικών γραφείων που χρησιμοποιούνται ως εκλογικά κέντρα. Η διευκρίνιση την οποία κάνουμε εδώ -και νομίζω ότι είναι σωστή- είναι ότι δεν πρέπει στον αριθμό τρία -που είναι ο υφιστάμενος αριθμός για τα λειτουργούντα πολιτικά γραφεία στις εκλογικές περιφέρειες- να προσμετράται πολιτικό γραφείο το οποίο βρίσκεται εκτός εκλογικής περιφέρειας. Αυτό για πολλούς συναδέλφους της περιφέρειας ισχύει και συχνά εδώ υπάρχει και μια αδικία. Δηλαδή, για παράδειγμα, όσον αφορά τον κ. Χατζηδάκη, επειδή είναι εντός της περιοχής το γραφείο το οποίο ενδεχομένως χρησιμοποιεί ως βασικό του γραφείο να μην προσμετράται αυτό, ούτως η άλλως, άρα να πηγαίνει στο τρία, ενώ ο κ. Καρασμάνης, επειδή έχει ένα γραφείο στην Αθήνα, να προσμετράται ως ένα και να περιορίζεται στα δύο μόνο στην εκλογική του περιφέρεια.

Άρα νομίζω ότι εδώ κάνουμε μια σωστή, κυρίως ερμηνευτική, προσέγγιση του ζητήματος και λύνουμε και το ζήτημα αυτό.

Θέλω να ευχαριστήσω τον κ. Καρασμάνη και τους συναδέλφους της Νέας Δημοκρατίας για την τροπολογία την οποία έκανα αποδεκτή, γιατί πράγματι λύνουν ένα ζήτημα σημαντικό για τις τριτεκνικές και πολυτεκνικές οικογένειες που πρέπει να συνυπηρετήσουν. Τι είχαμε μέχρι τώρα; Δύο συν δύο χρόνια αποσπάσεις και έπρεπε να επιστρέψουν ή δύο συν δύο, συν δύο χρόνια αποσπάσεις για τις πολυτεκνικές και έπρεπε να επιστρέψουν. Τώρα δίνουμε τη δυνατότητα ουσιαστικά μετά την πρώτη απόσπαση να μεταταγούν και επομένως δίνουμε τη δυνατότητα σε αυτές τις οικογένειες να πάνε να υπηρετήσουν και να προσφέρουν τις υπηρεσίες τους εκεί όπου είναι οι σύζυγοι. Και -κοιτάξτε- τριτεκνικές και πολυτεκνικές οικογένειες είναι αυτές, πρέπει να μεγαλώσουν παιδιά. Δεν έχει νόημα να είναι μακριά ο ένας από τον άλλο.

Οι συνάδελφοι της Νέας Δημοκρατίας, λοιπόν, για μία ακόμη φορά αποδεικνύουν την ευαισθησία τους για τα ζητήματα των πολυτεκνικών και των τριτεκνικών οικογενειών και για το τεράστιο αυτό ζήτημα και τη μεγάλη πρόκληση. Να ένα ακόμη ζήτημα το οποίο πρέπει να αντιμετωπιστεί αποτελεσματικότερα στο επόμενο διάστημα, που είναι το τεράστιο ζήτημα της υπογεννητικότητας και της μειώσεως του πληθυσμού στη χώρα μας.

Κυρίες και κύριοι συνάδελφοι, δεν νομίζω ότι θα έχουμε τη δυνατότητα να έχουμε επόμενο νομοσχέδιο του Υπουργείου Εσωτερικών, παρ’ ότι ήδη έχει αρχίσει και συζητείται ένα νομοσχέδιο στην Επιτροπή Εσωτερικών, που έχουμε ετοιμάσει μαζί με το Υπουργείο Ψηφιακής Διακυβέρνησης, ο «Κώδικας Διοικητικής Διαδικασίας». Είναι «συμπαραγωγή», όπως λέμε. Όμως δεν είμαι καθόλου βέβαιος ότι θα έχουμε τη δυνατότητα να το συζητήσουμε αυτό στην Ολομέλεια. Μένει μία εκκρεμότητα ξανά για την επόμενη κυβέρνησή μας.

Θέλω, λοιπόν, να σας ευχαριστήσω για τη συνεργασία και την παρούσα αλλά και όλο το προηγούμενο χρονικό διάστημα. Ήταν μια εξαιρετικά παραγωγική περίοδος για το Υπουργείο Εσωτερικών και βεβαίως ήταν εξαιρετικά γόνιμα τα σχόλιά σας, ακόμη και όταν πήγαιναν σε έναν αντιπολιτευτικό οίστρο.

Εκείνο το οποίο μένει μπροστά μας είναι προφανώς η ανάγκη να συνεχιστεί η διοικητική μεταρρύθμιση, να εφαρμοστούν πολλά από αυτά τα οποία έχουν ήδη νομοθετηθεί, να προχωρήσουμε στην ολοκλήρωση της δευτερογενούς νομοθεσίας και κυρίως στην εφαρμογή τους στο εσωτερικό της δημόσιας διοίκησης και γι’ αυτό είμαι βέβαιος ότι στις επερχόμενες εκλογές ο ελληνικός λαός θα δώσει τέσσερα ακόμα χρόνια αυτοδύναμης διακυβέρνησης στον Πρωθυπουργό Κυριάκο Μητσοτάκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ. Σας παρακαλώ πολύ, όποτε είστε έτοιμος, να δώσετε τη νομοτεχνική βελτίωση στην τροπολογία του κ. Κεγκέρογλου, την οποία στήριξε ο κ. Διονύσης Χατζηδάκης από τον Β3΄ Νότιο Τομέα Αθηνών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πρέπει να την ψηφίσουν όλες οι πτέρυγες!

**ΠΡΟΕΔΡΕΥΩΝ (Απόστολος Αβδελάς):** Βεβαίως.

Προχωρούμε στις δευτερολογίες, με την αντίστροφη σειρά.

Κύριε Αρσένη, έχετε να πείτε κάτι; Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κατ’ αρχάς για τα άρθρα που αφορούν τα φιλοζωικά ζητήματα, εμείς συντασσόμαστε με όλες τις φιλοζωικές ομοσπονδίες και οργανώσεις που ζητούν την απόσυρση του 4830/2021 και δεν θα νομιμοποιήσουμε τον περαιτέρω «καλλωπισμό» του χωρίς κανένα αποτέλεσμα, καθαρά για ψηφοθηρικούς λόγους . Εμείς θα απόσχουμε από την ψηφοφορία, εκτός από το άρθρο 69, το οποίο φέρνει νέα ζητήματα τα οποία και καταψηφίζουμε.

Επίσης, θέλω να μιλήσω για την τροπολογία μας που αφορά τις καλλιτεχνικές σπουδές. Λυπόμαστε πάρα πολύ που η Κυβέρνηση την απορρίπτει. Αφορά το στοιχειώδες, που λέει η Κυβέρνηση βέβαια ότι το έκανε, αλλά επειδή δεν το έκανε γι’ αυτό και απορρίπτει την τροπολογία. Ζητά στην ουσία να κατατάσσονται οι σπουδές τους ξανά στην κατηγορία ΤΕ, την επαναφορά στην ουσία της επαγγελματικής κατηγορίας ΤΕ για τους αποφοίτους σχολών ανώτερης καλλιτεχνικής εκπαίδευσης που λειτουργούν με βάση τον ν.1158/1981.

Επίσης πέρα από το θέμα του 9ου Δημοτικού Σχολείου Αιγάλεω που παρουσιάστηκε κατά την ομιλία μου, έχουμε και άλλη τροπολογία, για την επιβαλλόμενη απασχόληση φωτορεπόρτερ στους μεγάλους δήμους της χώρας, το οποίο είναι αυτονόητο αίτημα, είναι μεγάλη ανάγκη για τους δήμους και εξοικονόμηση δημοσίων πόρων και είναι χαρακτηριστικό το ότι η Κυβέρνηση απορρίπτει και αυτή την τροπολογία.

Επίσης, θέλω να αναφερθώ στην αναφορά που καταθέσαμε ως Κοινοβουλευτική Ομάδα για τη διαβούλευση η οποία έληξε χθες, κύριε Πρόεδρε, και αφορά δυστυχώς την έννοια της νομοθέτησης τέσσερις μέρες για το περιβαλλοντικό νομοσχέδιο, μέσα στο τριήμερο οι τρεις. Καταθέσαμε αναφορά, έντεκα περιβαλλοντικές οργανώσεις το καταδικάζουν. Αυτό καταθέσαμε, την καταδίκη τους καταθέσαμε ως αναφορά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, έχετε τον λόγο, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Ζήτησα τον λόγο απλώς για να καταθέσω τη νομοτεχνική, την οποία σάς ανέφερα, με την οποία κάνουμε δεκτή ουσιαστικά κατά περιεχόμενο την τροπολογία του κ. Κεγκέρογλου και αυτή που υποστήριξε ο κ. Χατζηδάκης για το ζήτημα των οικογενειών που έχασαν ανθρώπους τους στις πλημμύρες.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 279)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ωραία.

Κύριε Κεγκέρογλου, για ό,τι κάνετε στη συνέχεια μέσα από την καρδιά μου εύχομαι κι εγώ καλή επιτυχία!

Συνεχίζουμε με τον κ. Κατσώτη.

Ορίστε, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, όπως είπαμε και στην επιτροπή, για εμάς το θέμα δεν είναι αν υπάρχει ένα νομοσχέδιο που λέγεται «ερανιστικό» ή αν υπάρχουν τροπολογίες. Το θέμα είναι το περιεχόμενό τους, αν αυτά αντιμετωπίζουν προβλήματα του λαού ή αν επιδεινώνουν τη θέση του και με βάση αυτό το κριτήριο εμείς τοποθετούμαστε είτε σε νομοσχέδια είτε σε τροπολογίες.

Τώρα, σε σχέση με όλα αυτά που ειπώθηκαν, έχουμε ζητήσει την απόσυρση του άρθρου 29. Εσείς, λοιπόν, όσον αφορά την απεργία, την αποχή των εργαζομένων στις ΥΔΟΜ, που είναι μηχανικοί οι περισσότεροι, αντί να ασχοληθείτε πράγματι και να αφιερώσετε εργατοώρες για το πώς θα αντιμετωπίσετε τα προβλήματα αυτών των εργαζομένων -που είναι και προβλήματα του λαού, γιατί δεν μπορεί να εξυπηρετηθεί-, αφιερώσατε εργατοώρες για το πώς θα κλείσετε κάθε περιθώριο να ξανακάνουν απεργία.

Αυτό κάνατε. Αφιερώσατε εργατοώρες, απασχολήσατε εκεί εργαζόμενους, για να κάνετε αυτή την τροπολογία, προκειμένου να έχετε τη δυνατότητα να προσφύγετε και να βγάλετε την επόμενη απεργία παράνομη και καταχρηστική. Αυτό είναι πραγματικά απαράδεκτο. Εμείς ζητήσαμε την απόσυρση. Ζητάνε και όλες οι ομοσπονδίες, ιδιαίτερα του τομέα αυτού, την απόσυρσή του και νομίζω ότι θα σας χαρακτηρίζει αυτό το νομοσχέδιο, όπως βέβαια και ο «νόμος Χατζηδάκη», που περιστέλλει συνδικαλιστικές ελευθερίες των ίδιων των εργαζομένων.

Λέτε για το νομοσχέδιο ότι είναι σημαντική τομή. Εμείς συμφωνούμε, αλλά είναι σημαντική τομή γι’ αυτό που έρχεται να υπηρετήσει: Ένα δημόσιο στην υπηρεσία των επενδυτών, οι οποίοι, όπως λέτε, προχωρούν με πιο γρήγορη ταχύτητα και πρέπει το δημόσιο να τους συμπαρασταθεί, να τους στηρίζει μέσα κι από τη δική του καινοτομία και από τη δική του αναβάθμιση και εκσυγχρονισμό. Αυτό όμως δεν έχει να κάνει με τα προβλήματα που αντιμετωπίζει ο λαός με το δημόσιο, που δεν μπορεί να βρει άκρη πουθενά, που δεν μπορεί να βρει το δίκιο του πουθενά, παρά εδώ λειτουργεί προς όφελος αυτών των μεγάλων ομίλων που θέλουν να κάνουν τις επενδύσεις.

Είπατε για τις τροπολογίες. Εμείς δεν θα διαφωνήσουμε για την τροπολογία που κατατέθηκε για τους πολύτεκνους και τους τρίτεκνους. Είναι σωστό. Χρόνια βέβαια εδώ λέμε για τα μεγάλα προβλήματα που έχουν οι πολύτεκνες και τρίτεκνες οικογένειες και, εν πάση περιπτώσει, είναι θετικό το ότι αντιμετωπίζεται ένα ζήτημα που αντιμετωπίζουν αυτοί οι εργαζόμενοι.

Ωστόσο και εμείς συμφωνούμε με την τροπολογία αυτή για τους πλημμυροπαθείς του Δήμου Μινώα Πεδιάδας. Πιστεύω ότι θα ήταν άδικο να μη διευρυνθεί αυτή η ρύθμιση. Επίσης θεωρούμε ότι είναι άδικο που δεν δεχθήκατε αυτή τη διόρθωση ή τη συμπλήρωση του άρθρου 25, που αφορά, όπως σας είπα -είναι ίδιο το περιεχόμενο-, επίσης γι’ αυτούς τους εργαζόμενους που υπηρετούν στο Υπουργείο Εργασίας και στην ΑΑΔΕ, που αφορά εργαζόμενους που ήταν με «STAGE» δεκατρία χρόνια τώρα.

Σας καταθέσαμε την πρόταση, σας καταθέσαμε αποφάσεις δικαστηρίων, σας καταθέσαμε υπουργικές αποφάσεις που λύνουν το θέμα και στον ΟΑΕΔ και στον ΕΦΚΑ. Απορώ γιατί δεν κάνετε δεκτή αυτή την πρόταση, που απ’ ό,τι ξέρω κουβεντιάστηκε και με φορείς του δημοσίου, της ΑΑΔΕ και της Επιθεώρησης Εργασίας και δεσμευτήκατε ότι κάτι θα κάνετε. Όμως προς το παρόν δεν κάνατε κάτι, δεν είπατε τίποτα βέβαια στην τοποθέτησή σας, εκτός και αν σας διέφυγε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οι πλημμύρες ήταν στον Δήμο Μαλεβιζίου.

**ΧΡΗΣΤΟΣ ΚΑΤΣΩΤΗΣ:** Στον Δήμου Μαλεβιζίου.

Τέλος, για το θέμα των ΔΕΥΑ, επειδή έρχεται και άλλη ρύθμιση μέσα από το νομοσχέδιο του Υπουργείου Περιβάλλοντος, νομίζω ότι δεν είναι ξένη αυτή η ρύθμιση που κάνετε εδώ με αυτό που προβλέπει το νομοσχέδιο του Υπουργείου Περιβάλλοντος για τις ΔΕΥΑ, που τις εντάσσει στη Ρυθμιστική Αρχή Ενέργειας. Δεν είναι ξένο.

Εδώ τι λέτε εσείς; Ότι θα δώσουμε από τους ΚΑΠ για τις ΔΕΥΑ μόνο για τα δικαστικά έξοδα, αυτές τις αποφάσεις που έχουν υπάρξει μέχρι τώρα. Όμως οι ΔΕΥΑ έχουν ένα πολύ μεγάλο κόστος λειτουργίας, λόγω της αύξησης του ρεύματος, των υλικών κ.λπ., της ακρίβειας όλη αυτή την περίοδο.

Έχετε δώσει, αλλά αυτό το ποσό που δόθηκε δεν καλύπτει αυτές τις υπέρογκες ανάγκες των ΔΕΥΑ, οι οποίες βρίσκονται σε μια πολύ δύσκολη θέση, σας έχουν κάνει εκκλήσεις επανειλημμένως και δυστυχώς δεν έχετε ανταποκριθεί σε αυτές τις ανάγκες των ΔΕΥΑ κι έρχονται και φορτώνουν στους δημότες μεγάλο κόστος για το νερό.

Δηλαδή με τα τιμολόγια των ΔΕΥΑ που φτάνουν στους δημότες, παθαίνουν σοκ για τη χρέωση του νερού αλλά και των υπολοίπων. Γι’ αυτό, λοιπόν, εμείς πιστεύουμε ότι θα πρέπει να ενισχυθούν οι ΔΕΥΑ και πρέπει το νερό ως κοινωνικό αγαθό, ως φυσικός χώρος, να προσφέρεται δωρεάν στον ίδιο τον λαό.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Κατσώτη.

Στη συνέχεια η κ. Λιακούλη, που δεν στεναχωρεί ποτέ τον κ. Βορίδη, τον παρακολουθεί και σημειώνει κιόλας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, να πω από αυτό το Βήμα, γιατί τώρα τον βλέπω μπροστά μου και έχει ήδη κάνει την τελευταία του ομιλία ο αγαπημένος σε όλους μας τελικά πρώην Γραμματέας της Κοινοβουλευτικής Ομάδας -εγώ παρ’ ότι είμαι Γραμματέας, αναγνωρίζω στο δικό του πρόσωπο τον ρόλο του Γραμματέα της Κοινοβουλευτικής Ομάδας-, που με πολύ μεγάλη συγκίνηση και αγάπη παρακολούθησα σήμερα την τελευταία του ομιλία στην Ολομέλεια της Βουλής.

Ο Βασίλης Κεγκέρογλου είναι ένας άοκνος εργάτης του Κοινοβουλίου, όχι μόνο του ΠΑΣΟΚ, και χάρηκα πάρα πολύ που σήμερα είδα ότι από όλες τις πτέρυγες της Βουλής αναγνωρίστηκε αυτό, η πολύ μεγάλη παρουσία του και προσφορά του χρόνια τώρα στα έδρανα της Βουλής. Αγωνίστηκε και προσέφερε πάρα πολλά και όχι μόνο εδώ, αλλά και όταν κλήθηκε να υπηρετήσει στη θέση του Υφυπουργού. Ήταν αυτός που εμπνεύστηκε το πρόγραμμα «Βοήθεια στο Σπίτι», ήταν αυτός που εμπνεύστηκε το ελάχιστο εγγυημένο εισόδημα.

Αυτά έβαλαν, αγαπημένε μου Βασίλη Κεγκέρογλου, σφραγίδα στον ελληνικό λαό και συνεχίζουν μέχρι σήμερα να μιλάνε γι’ αυτά και πάνω σε αυτά και εμείς να δουλεύουμε και να επενδύουμε.

Όπου βρέθηκε δούλεψε ακατάπαυστα, λοιπόν, και τώρα εμείς καλούμαστε να αποδεχτούμε, αγαπημένε μου, κύριε Υπουργέ -το είπατε κι εσείς- ότι φεύγει να πάει στους ανθρώπους του τόπου του. Εκεί, λοιπόν, αυτοί τώρα σίγουρα ξέρουν ότι είναι πολύ τυχεροί. Είμαι σίγουρη πως το σκέφτονται, είμαι σίγουρη πως το έχουν συνειδητοποιήσει. Εμείς παρ’ όλα αυτά τού υποσχόμαστε ότι δεν θα ξεμπλέξει εύκολα μαζί μας, θα είμαστε πάντα δίπλα και μαζί του και θα είναι πάντα δίπλα μας και μαζί μας.

Κύριε Υπουργέ, σε εσάς τώρα η σειρά. Κι εμείς ευχαριστούμε για τη συνεργασία, όπως μας ευχαριστήσατε, και εμείς ανταποδίδουμε τις συνομιλίες τις οποίες είχαμε, άλλοτε χαρήκαμε που αποδεχτήκατε τα σχόλιά μας, άλλοτε μας στεναχωρήσατε πάρα πολύ για τις χαμένες ευκαιρίες, που δεν δεχτήκατε αυτά που σας είπαμε, και οι αγαπητοί μας εδώ συνάδελφοι των άλλων παρατάξεων αλλά και εμείς.

Για αντιπολιτευτικό οίστρο μάς κατηγορήσατε πάλι, ότι «πάνω στον αντιπολιτευτικό σας οίστρο έχετε πει πολλά». Δεν είπαμε πάνω στον αντιπολιτευτικό μας οίστρο, είπαμε γιατί αυτές είναι οι απόψεις μας, είναι οι σκέψεις μας, είναι οι ιδέες μας και σας καλώ να το αποδεχθείτε αυτό σαν μια πραγματικότητα της δημοκρατίας, δηλαδή ότι μπορεί να έχει κάποιος διαφορετική άποψη και να σας τη λέει.

Επίσης μας είπατε για τη διαβούλευση ότι δεν καίγεστε κιόλας, αλλά, αν μπορείτε να κάνετε διαβούλευση μέσα στο Κοινοβούλιο, θα την κάνετε. Η διαβούλευση πρέπει να ξεκινάει κατά την άποψή μας σε άλλα επίπεδα. Πρέπει να ξεκινάει πολύ πριν έρθει στην Ολομέλεια του Κοινοβουλίου.

Και βεβαίως θέλω σήμερα να σας πω ότι, αν είχατε κάνει διαβούλευση για τους όρους με τους οποίους θα γινόταν ο περιβόητος διαγωνισμός στην ΑΑΔΕ, δεν θα υπήρχε μια τρύπα στο νερό τώρα και δεν θα υπήρχε και αυτή η ανακολουθία έργων και λόγων σας, «άλλοι είναι υπεύθυνοι», «το ΑΣΕΠ είναι υπεύθυνο, αυτό διάλεξε τα θέματα», λέτε, «εγώ δεν έχω καμμία ευθύνη». Καλά, έχετε όμως την πολιτική ευθύνη γι’ αυτό που έγινε. Τουλάχιστον να συνεννοηθούμε σε αυτό.

Είμαστε μεγάλα παιδιά όλοι πια, να αποδεχθούμε λάθη και παραλείψεις, το ότι ήταν πρωτοφανές το γεγονός και είναι πρωτοφανές το γεγονός να έχουν βγει αποτελέσματα, να έχει όρους ο συγκεκριμένος διαγωνισμός κι εσείς να αλλάζετε τώρα τη βάση του διαγωνισμού. Κι επίσης είπατε και κάτι άλλο, γι’ αυτό το πιάνω το θέμα -δεν είχα πρόθεση, αλήθεια σάς λέω-, γιατί προκαλέσατε λέγοντας «μα, δεν είπατε τίποτα, σας ρώτησα στη διάρκεια της επιτροπής». Ρωτήσατε, κατ’ αρχάς, αφού φέρατε διάταξη. Ένα το κρατούμενο. Δεν διαβουλευτήκατε πριν. Να, λοιπόν, πώς έρχεται πάλι η διαβούλευση και σας κουνάει το δάχτυλο μόνη της. Το δεύτερο όμως είναι ότι δεν μας προσέχετε, κύριε Υπουργέ, όταν μιλάμε. Και όχι ότι στεναχωριέμαι πολύ αν δεν με προσέχετε, αλλά μία κάποια στεναχώρια και εγώ την έχω, όπως την έχετε και εσείς όταν δεν σας προσέχουμε.

Εμείς λοιπόν είπαμε ότι το ορθόν και λογικόν είναι είτε, πρώτον, να κάνετε καινούργιο διαγωνισμό για να πληρώσετε το 70% των θέσεων που δεν έχουν πληρωθεί. Γιατί δεν κάνετε έναν καινούργιο διαγωνισμό για να πληρώσετε τις θέσεις; Δεν έπιασαν τη βάση. Το κακό ΑΣΕΠ το έκανε αυτό; Δεν το κάνατε εσείς, δεν φταίτε; Να το δεχθούμε κι αυτό. Γιατί δεν κάνατε καινούργιο διαγωνισμό; Ή, άλλως, να αφήσετε τους όρους του παλιού διαγωνισμού και να επιχειρήσετε να περάσετε μια ρύθμιση με την οποία να λέτε ότι «εμείς με τη φθίνουσα κατάταξη θα πάρουμε από τους συγκεκριμένους» και τελείωσε το πράγμα.

Πώς πάτε τώρα και κάνετε την αλχημεία αυτή, εσείς πείτε μου. Όμως εγώ θέλω στη δευτερολογία σας, αν έχετε, να μας πείτε, κύριε Υπουργέ, πού το ξανακάναμε αυτό, πού το ξαναείδατε αυτό. Δηλαδή να έχει γίνει διαγωνισμός, να έχει τελειώσει, να έχουν δημοσιευθεί τα αποτελέσματα και να έρχεστε να κάνετε αλλαγή των κριτηρίων του ίδιου αυτού διαγωνισμού. Εγώ δεν το ξέρω, μπορεί να έγινε και να μην το ξέρω, ειλικρινά, αλλά μου φαίνεται αυτό εξωπραγματικό και νομικά -σας μιλώ και ως νομικός- μου φαίνεται και απίθανο. Το διάβαζα και έλεγα «μα, είναι απίθανο».

Τώρα για τα λοιπά, εμείς κατ’ αρχάς θεωρούμε ότι και η τροπολογία που έφερε ο συνάδελφος μας Βασίλης Κεγκέρογλου είναι μία τροπολογία στην ορθή κατεύθυνση. Θεωρώ ότι και οι συνάδελφοι από το ΚΚΕ, που έθεσαν το ζήτημα αυτό της διεύρυνσης του πλαισίου, και το πλαίσιο που θέσατε εσείς, ότι πρέπει να γίνει ένας νόμος-πλαίσιο, ένα πλαίσιο το οποίο να καλύπτει τέτοιου είδους περιπτώσεις, την τραγικότητα των γεγονότων των σεισμοπαθών, των πλημμυροπαθών κ.λπ., είναι στη σωστή κατεύθυνση. Τι να πω; Υπάρχει πτέρυγα στο Κοινοβούλιο που δεν δέχεται αυτό σαν μία αλήθεια; Να γίνει, λοιπόν. Πρέπει να αναλάβουμε την ευθύνη, όλο το πολιτικό σύστημα, και να φτιάξουμε έναν τέτοιον νόμο.

Τώρα σε ό,τι αφορά την πολυτροπολογία του Υπουργείου Εσωτερικών, που αποτελεί ουσιαστικά ένα μίνι νομοσχέδιο δεκατριών άρθρων, εκεί πρέπει να πω ότι έχετε στοιβάξει πάλι σωρηδόν, άλλα θετικά, άλλα αρνητικά, άλλα θετικής κατεύθυνσης, που όμως χρήζουν βελτίωσης. Προφανώς ο χρόνος δεν επαρκεί να αναφερθώ, οπότε θα περιοριστώ αναγκαστικά σε κάποιες επισημάνσεις για ορισμένα μόνο σημεία.

Κύριε Πρόεδρε, ζητώ δύο λεπτά μόνο.

Συμφωνούμε με το άρθρο 1, που αυξάνει το χρονικό διάστημα του Αρείου Πάγου για να ανακηρύξει τους εκλογικούς συνδυασμούς. Ως προς το άρθρο 2, για το «Βοήθεια στο Σπίτι», συμφωνούμε. Το θέσαμε εμείς, κύριε Υπουργέ, στην προηγούμενη συνεδρίαση, θυμάστε. Είπαμε ότι πρέπει να βρούμε λύση και για αυτούς τους εκατόν εξήντα ανθρώπους που έχουν μείνει απ’ έξω και να μη μείνει ένας εκτός. Είναι δική μας ρύθμιση, είναι δικό μας έργο, το προασπιζόμαστε απολύτως.

Για το άρθρο 3 και την προκήρυξη 2Κ/19 είναι απαράδεκτο το γεγονός ότι αμελήσατε να φέρετε τη ρύθμιση μέσα στο νομοσχέδιο, οπότε θα είχαμε με σαφήνεια κάποια θέματα, ας πούμε τη γνώμη του Προέδρου του ΑΣΕΠ ή τη γνώμη της Επιστημονικής Υπηρεσίας της Βουλής. Μήπως για αυτό δεν το φέρετε; Γιατί η Επιστημονική Υπηρεσία και για την ΑΑΔΕ είδατε τι είπε. Είπε ότι δεν σας κατανοεί. Πώς, μεσούσης της διαδικασίας; Αυτό το πήραμε τώρα, ήταν όψιμο. Η Επιστημονική Υπηρεσία της Βουλής σάς είπε ότι δεν μπορείτε να το κάνετε αυτό που επιχειρείτε να κάνετε τώρα. Βάζω εκεί μια άνω τελεία. Και βεβαίως θα είχαμε τη γνώμη της ανεξάρτητης αρχής του ΑΣΕΠ για έναν διαγωνισμό που διεξήγαγε και είναι απολύτως απαραίτητη.

Επίσης είναι ανεπίτρεπτο ότι είχατε ξεχάσει τους συμβασιούχους που έχουν προσληφθεί για τις ανάγκες μετά την πύρινη λαίλαπα στη βόρεια Εύβοια. Επίσης να πω ότι κατ’ αρχάς συμφωνούμε με το άρθρο 5, για την ανάγκη να ξεκαθαριστεί ρητά ειδική άδεια των εργαζομένων στις περιπτώσεις δυσμενών καιρικών συνθηκών και εφόσον έχει εκδοθεί σύσταση για περιορισμό των μετακινήσεων. Διαφωνούμε όμως με το ανώτατο όριο έως δύο εργάσιμες ημέρες, που φαίνεται να ορίζεται αυθαίρετα. Γιατί, πώς προκύπτει αυτό το διήμερο δεν μπορούμε να το καταλάβουμε. Προφανώς η άδεια πρέπει να είναι για όσες μέρες για τις οποίες εκδίδεται επίσημη σύσταση περιορισμού μετακινήσεων. Αυτό γιατί δεν το διορθώνουμε, κύριε Υπουργέ; Δεν είναι λογικό αυτό; Είναι παράλογο να έχετε δύο μέρες, χωρίς τεκμηρίωση.

Το άρθρο 7 είναι θετικό για τους τυφλούς υπαλλήλους κλάδου τηλεφωνητών. Μας βρίσκει απολύτως σύμφωνους, είναι στη θετική κατεύθυνση. Για τις κατά παρέκκλιση αποσπάσεις σε θέσεις διευθυντών, που προβλέπει το άρθρο 8, διαφωνούμε. Για το άρθρο 9 και ορισμό του Δήμου Πωγωνίου του Νομού Ιωαννίνων ως παραμεθόριου περιοχής για τη διενέργεια μεταθέσεων συμφωνούμε. Στο άρθρο 10 συμφωνούμε με την προσθήκη ενός περιφερειακού συμβούλου και ενός εκπροσώπου του ιατρικού συλλόγου στη διοίκηση.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, μισό λεπτό σάς παρακαλώ, γιατί είναι πάρα πολλά τα άρθρα που πρέπει να αιτιολογήσω την ψήφο μας.

**ΠΡΟΕΔΡΕΥΩΝ (Απόστολος Αβδελάς):** Κοιτάξτε πόσο χρόνο σάς έδωσα.

**ΕΥΑΓΓΕΛΙΑ ΛΙΑΚΟΥΛΗ:** Ας μην έρχονταν έτσι οι τροπολογίες, κύριε Πρόεδρε, όλα μαζί. Το δέχεται ο Κανονισμός της Βουλής. Έχουμε όλοι την ευθύνη που το αφήσαμε.

**ΠΡΟΕΔΡΕΥΩΝ (Απόστολος Αβδελάς):** Όλοι οι συνάδελφοι το έχουν αυτό το πρόβλημα, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Στην επόμενη κυβέρνηση, κύριε Πρόεδρε, πρέπει να το αλλάξουμε αυτό. Σας παρακαλώ, να τελειώσω μόνο αυτό.

**ΠΡΟΕΔΡΕΥΩΝ (Απόστολος Αβδελάς):** Το έχετε επισημάνει πολλές φορές στη Διάσκεψη των Προέδρων. Οφείλω να σας το αναγνωρίσω αυτό.

**ΕΥΑΓΓΕΛΙΑ ΛΙΑΚΟΥΛΗ:** Τουλάχιστον με επιβεβαιώνετε ότι το έχω επισημάνει. Δικαιούμαι, λοιπόν, λίγο χρόνο. Θα μου τον επιτρέψετε, σας παρακαλώ;

**ΠΡΟΕΔΡΕΥΩΝ (Απόστολος Αβδελάς):** Τριάντα δευτερόλεπτα αυστηρά.

**ΕΥΑΓΓΕΛΙΑ ΛΙΑΚΟΥΛΗ:** Την τροπολογία 1627/158 του Υπουργείου Περιβάλλοντος και Ενέργειας τη φέρατε σε ένα άσχετο νομοσχέδιο τελείως. Δεν μπορώ να καταλάβω γιατί αυτό συμβαίνει. Ο υπολογισμός των υπερεσόδων και οι περιορισμοί στη ΡΑΕ ήταν μόνιμα στην κριτική μας. Η εμπλοκή και οι μεγάλες καθυστερήσεις στην υλοποίηση διμερών συμβολαίων φυσικής παράδοσης σε ενεργοβόρους βιομηχανικούς καταναλωτές είχε σαν αποτέλεσμα μεγάλες επιχειρήσεις και βιομηχανίες να αντιμετωπίζουν υψηλά κόστη σε ηλεκτρισμό και φυσικό αέριο. Συνεπώς θα έπρεπε να είστε σε αυτά πολύ πιο προσεκτικοί.

Στα υπόλοιπα, κύριε Υπουργέ, θεωρώ ότι υπολείπονται ζητήματα τα οποία πρέπει να συζητήσουμε, όπως για παράδειγμα μια τροπολογία στην οποία μάς έχει απασχολήσει και ο κλάδος των φωτορεπόρτερ, οι οποίοι ζήτησαν να είναι μέσα στο προσωπικό που να μπορεί να προσληφθεί στον δημοσιογραφικό τομέα, στο γραφείο Τύπου ενός δήμου. Αυτό πρέπει να το δούμε επίσης και να το επισημειώσουμε, γιατί δεν αποδεχτήκατε τη σχετική τροπολογία που κατέβασε άλλη παράταξη.

Θα τελειώσω με την τροπολογία που αφορά τρίτεκνους, πολύτεκνους και τις μετατάξεις. Είναι ένα πάγιο και παλιό αίτημα του συγκεκριμένου κλάδου, όπως πάγιο και παλιό αίτημα είναι σε όλα τα επίπεδα να υπάρχει εξίσωση της τριτεκνίας με την πολυτεκνία. Γιατί αλλιώς για το δημογραφικό είναι σαν να χύνουμε κροκοδείλια δάκρυα και κανείς πια δεν το πιστεύει.

Ευχαριστώ πάρα πολύ, κύριε Πρόεδρε, για την ανοχή σας και ευχαριστώ και όλες τις παρατάξεις.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει για τριάντα δευτερόλεπτα ο κ. Κεγκέρογλου. Έχει την τιμητική του σήμερα, του κάνουμε όλα τα χατίρια.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, οφείλω να ευχαριστήσω όλους τους συναδέλφους από όλα τα κόμματα, όσους ήταν παρόντες σήμερα εδώ, και για τα καλά τους λόγια και τις ευχές τους για την επιτυχία στον Δήμο Μινώα Πεδιάδας.

Ιδιαίτερα όμως θέλω να ευχαριστήσω τον Υπουργό Εσωτερικών, τον κ. Βορίδη, και εκ μέρους των οικογενειών του Ιάκωβου, του Κώστα και της Ευγενίας, που χάθηκαν άδικα τόσο στον σεισμό στο Αρκαλοχώρι όσο και στις πλημμύρες στο Μαλεβίζι, για την αποδοχή της πρότασης και της τροπολογίας που έγινε προηγουμένως και να συμφωνήσω, γιατί το είχαμε συζητήσει και σε κοινοβουλευτικό έλεγχο, με το θέμα της πάγιας ρύθμισης ενός νόμου-πλαίσιο που θα έχει μέσα από κανονιστικές πράξεις την εφαρμογή του σε τέτοιες περιπτώσεις, που καλό είναι να μην υπάρχουν, αλλά δυστυχώς η ζωή τα φέρνει έτσι, που χρειάζεται να γίνουν τέτοιες ρυθμίσεις. Να ευχαριστήσω, λοιπόν, για άλλη μια φορά και εσάς, κύριε Πρόεδρε, που μου δώσατε τον λόγο και όλους τους συναδέλφους.

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Απόστολος Αβδελάς):** Καλή επιτυχία μέσα από την καρδιά μου σε ό,τι κάνετε από δω και πέρα. Σας ευχαριστώ και για τις μικρές συμβουλές που μου δίνατε στο ξεκίνημά μου -δεν τις ξεχνώ- στη Διάσκεψη των Προέδρων.

Τον λόγο έχει ο κ. Ζαχαριάδης και στη συνέχεια η κ. Πούλου.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, δεν θέλω να βάζουμε πολλά θέματα, αλλά, για να είμαστε ειλικρινείς, ποιοι υποψήφιοι Βουλευτές έχουν τρία και τέσσερα γραφεία και πώς το κατορθώνουν; Καλά κάνετε εσείς, αφήνετε τη δυνατότητα και πενήντα τέσσερα. Αυτά γίνονται με τη βουλευτική αποζημίωση; Αυτά ελέγχονται από το νομοσχέδιο που φτιάχτηκε για το lobbying; Είναι δυνατόν σε ένα κόμμα σαν το δικό σας, που χρωστάει 400 εκατομμύρια ευρώ, οι εκατόν πενήντα έξι Βουλευτές του να ανοίξουν από τέσσερα γραφεία, δηλαδή εξακόσια γραφεία; Έχετε αίσθηση των μεγεθών και των ποσών; Τι είναι; Περίπτερα, φαρμακεία; Εμένα μου έκανε τρομερή εντύπωση αυτή ρύθμιση και απορώ και πώς πρέπει να κάνουν πολύ χρηστή οικονομική διαχείριση.

Αναφερθήκατε στο προεκλογικό μας σύνθημα «δικαιοσύνη παντού» και ήσασταν άλλη μια φορά λίγο ειρωνικός. Εσείς τι σύνθημα θα έχετε, δηλαδή; «Αλαζονεία παντού», «έπαρση παντού», «απευθείας αναθέσεις παντού», «διασπάθιση δημοσίου χρήματος παντού», «κατάχρηση εξουσίας παντού», «καταρράκωση του κράτους δικαίου παντού», «ισοπέδωση του δημόσιου λόγου και της κάθε είδους ελευθερίας από τις τηλεφωνικές επικοινωνίες μέχρι και άλλα ζητήματα παντού»;

Έχετε μια πλειάδα συνθημάτων για να διαλέξετε. Όμως, η πραγματικότητα είναι ότι αυτή η Κυβέρνηση, που κλείνει τέσσερα χρόνια, έχει φέρει την αδικία παντού. Και αδικία είναι η συμπεριφορά του κ. Πάτση, που έπαιρνε τα δάνεια των επιχειρήσεων και του φτωχού κόσμου για να του πάρει το σπίτι. Αδικία ήταν η συμπεριφορά του κ. Χειμάρα. Ενώ, λοιπόν, είστε όλοι άριστοι και τα ξέρετε όλοι όλα, αυτό δεν το ήξερε στην προσωπική του εταιρεία. Και βεβαίως το θέμα της κ. Νικολάου, τρομερή επιτυχία και αυτή. Παντού.

Τι θα κάνετε, λοιπόν; Διότι μου λέτε για τον κ. Παππά. Θα σας τα πω εγώ για τον κ. Παππά, τι έκανε ο κ. Παππάς. Όμως, να μας πείτε κι εσείς τι θα κάνετε με την κ. Νικολάου, γιατί εν πάση περιπτώσει ο Παππάς έβαλε 250 εκατομμύρια ευρώ στο δημόσιο ταμείο. Και ακόμα και αυτή η καταδικαστική απόφαση δεν λέει ότι ο Παππάς έκανε κατάχρηση του δημοσίου χρήματος. Αυτό αναγνωρίζεται, ότι μπήκαν τα λεφτά. Ο Παππάς έβαλε τους πολύ ισχυρούς να πληρώσουν. Και για το ίδιο θέμα για το οποίο καταδικάστηκε ο Παππάς, ο κ. Σκέρτσος αθωώθηκε από την τακτική δικαιοσύνη.

Και γιατί καταδικάστηκε ο Παππάς; Για κάτι το οποίο δεν έγινε. Διότι, αν έγινε, θέλω επιτέλους κάποιος να μου πει ή στο Κοινοβούλιο ή αλλού, ποιο είναι αυτό το κανάλι του ΣΥΡΙΖΑ, να το βάλω κι εγώ να το βλέπω. Καταδικάστηκε, λοιπόν, για κάτι το οποίο δεν έγινε.

Τώρα λέτε δεν σέβομαι τη δικαιοσύνη και δεν σεβόμαστε και τους θεσμούς κ.λπ.. Είστε πολύ μελετηρός αναγνώστης των ανακοινώσεων του ΣΥΡΙΖΑ όλων. Και λέει, λοιπόν, σε ανακοίνωσή του ο ΣΥΡΙΖΑ ότι η απόφαση της δικαιοσύνης είναι σεβαστή. Εμείς δεν λέμε ότι δεν είναι σεβαστή. Όμως την θεωρούμε άδικη, τη θεωρούμε λάθος. Θεωρείτε ότι στο δυτικό πολιτικό σύστημα πρέπει να απεμπολήσουμε το δικαίωμα της κριτικής απέναντι σε μία εξουσία, είτε αυτή είναι η κυβερνητική εξουσία -εσείς- είτε αυτή είναι η νομοθετική εξουσία -το Κοινοβούλιο- είτε αυτή είναι η δικαστική εξουσία, η οποία στο ανώτατο επίπεδο κάνει κρίση. Κρίση κάνουν οι δικαστές. Είναι κανείς στο απυρόβλητο; Είτε είναι η εξουσία των media. Είναι γραμμένη η απόφαση στις πλάκες του Μωυσή; Είναι θεόπνευστο κείμενο;

Εν πάση περιπτώσει, εμείς με αυτόν τον τρόπο τοποθετούμαστε. Και θεωρούμε τιμή ότι δώσαμε αυτόν τον αγώνα, ο οποίος στη συνείδηση του ελληνικού λαού έχει κερδηθεί. Και ήρθατε εσείς σαν Κυβέρνηση να τα χαρίσετε πίσω αυτά και να δώσετε κι άλλα με τις διάφορες λίστες του Υφυπουργού σας κ.λπ.. Αυτή είναι η αλήθεια. Τι νομίζετε; Ότι ο κόσμος δεν τα βλέπει; Τα βλέπει και τα καταλαβαίνει.

Όμως ελάτε να δούμε εδώ ποιος είναι θεσμικός. Ποιος είπε ότι θα γδάρει την κ. Τουλουπάκη; Εμείς το είπαμε; Ότι πρέπει να πάει φυλακή ποιος το είπε; Ο Υπουργός Ανάπτυξης, Αντιπρόεδρος του κόμματός σας. Είναι θεσμική συμπεριφορά αυτή, να λες ότι πρέπει να πάει ένας δικαστικός λειτουργός στη φυλακή; Είναι θεσμική συμπεριφορά να λες ότι ο πρόεδρος της ανεξάρτητης αρχής είναι ΣΥΡΙΖΑ, επειδή έκανε τη δουλειά του και υλοποίησε τη συνταγματική του επιταγή;

Τι θα γινόταν αν κάποιος το έκανε αυτό για την ηγεσία του ΑΣΕΠ; Τι θα γινόταν; Πού θα βρισκόταν η χώρα; Έχετε καταλάβει τι είστε; Έχετε καταλάβει ποια είναι η σχέση σας και η θέση σας με τους θεσμούς; Ποιος αποκάλεσε από αυτό το Βήμα εδώ δημοσιογράφους συμμορίτες; Ο κ. Μητσοτάκης. Αυτή είναι, λοιπόν, η σχέση που έχετε φτιάξει με τη θεσμική λειτουργία της χώρας. Και κάνετε και αστεία με τις εκλογές. Εγώ τι είπα για τις εκλογές; Ότι θα κερδίσει το κόμμα μου, το πιστεύω. Εσείς όχι μόνο είπατε ότι θα κερδίσει το κόμμα σας, είπατε ότι θα είστε και ο επόμενος Υπουργός Εσωτερικών. Υποκαταστήσατε τον κ. Μητσοτάκη στην επιλογή του την επόμενη μέρα. Δηλαδή, θα ψηφίσει ο κόσμος. Τα κόμματα όλα έχουν διακύμανση.

Εμάς το κόμμα μας πριν από δέκα χρόνια είχε πάρει 27%, μετά πήρε 36%. Όταν χάσαμε, πήραμε 31,5%. Μην ξεχνάτε τις εποχές που πήρε το κόμμα σας 19%. Δεν είναι πολύ μακριά.

**ΚΩΝΣΤΑΝΤΙΝΟΣ ΧΗΤΑΣ:** Πότε;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Το ’12. Δεν το θυμάστε;

**ΚΩΝΣΤΑΝΤΙΝΟΣ ΧΗΤΑΣ:** Το ’19 πήρε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όχι, άλλο κόμμα αυτό.

Εμείς, λοιπόν, ερχόμαστε και βάζουμε στον ελληνικό λαό μια συγκεκριμένη ατζέντα, μια συγκεκριμένη τοποθέτηση. Δεν ερχόμαστε, όπως υπονοήσατε, κύριε Βορίδη, για να εκδικηθούμε. Δεν ερχόμαστε για να πάρουμε τη ρεβάνς. Αυτά τα έκανε ο κ. Μητσοτάκης, που έστειλε τους πολιτικούς του αντιπάλους στα ειδικά δικαστήρια και, αντί να στείλει τον Τσίπρα, φοβήθηκε και έστειλε τον Παππά. Δεν πήρε το δίδαγμα από τον αείμνηστο πατέρα του, που του τη χάρισε ο Ανδρέας Παπανδρέου πριν από είκοσι πέντε και τριάντα χρόνια τότε.

Εμείς πιστεύουμε ότι οι πολιτικοί όταν χάνουν πρέπει να πηγαίνουν στην αντιπολίτευση. Όσοι θέλουν πρέπει να πάνε στο σπίτι τους, όχι στα δικαστήρια, όχι στις διώξεις και όσοι έχουν ποινικά ζητήματα να πάνε στην τακτική δικαιοσύνη. Δεν στήσαμε εμείς ειδικά δικαστήρια, κύριε Βορίδη. Εσείς στήσατε, το κόμμα σας, η παράταξή σας. Τώρα.

Εμείς απευθυνόμαστε στον κόσμο της προκοπής, της δημιουργίας, της Ελλάδας η οποία θέλει μπροστά.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Και κλείνω με αυτό. Θα μιλήσω λιγότερο από την κ. Λιακούλη και θα κλείσω.

**ΕΥΑΓΓΕΛΙΑ ΛΙΑΚΟΥΛΗ:** Ναι, αλλά εσύ δεν μιλάς για τις τροπολογίες.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν πειράζει, κυρία Λιακούλη. Γι’ αυτό υπάρχει ελευθερία στον κοινοβουλευτικό διάλογο, για να κρινόμαστε. Εγώ τα θεωρώ μείζονα αυτά τα ζητήματα.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, αφήστε τον διάλογο και κλείστε. Η κ. Λιακούλη θέλει να με στενοχωρεί μια ζωή.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δικαιοσύνη παντού είναι το περιεχόμενο, κύριε Βορίδη. Όχι το σύνθημα, το περιεχόμενο. Και δεν μπορείτε να το καταλάβετε, γιατί έχετε κάνει συνώνυμο της πολιτικής σας την αδικία.

Κύριε Πρόεδρε, σας ευχαριστώ για την ανοχή.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρία Πούλου, έχετε τον λόγο, αλλά σας παρακαλώ να αναφερθείτε μόνο στο νομοσχέδιο. Τα άλλα όλα τα είπε ο Κοινοβουλευτικός Εκπρόσωπος του ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Πρόεδρε, γιατί περιορίζετε μόνο εμένα στο νομοσχέδιο;

**ΠΡΟΕΔΡΕΥΩΝ (Απόστολος Αβδελάς):** Αφού τα είπε τώρα ο κ. Ζαχαριάδης.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Θα ξεκινήσω σε ρυθμούς βαλς, αλλά νομίζω ότι θα καταλήξω σε ροκ ρυθμούς.

**ΠΡΟΕΔΡΕΥΩΝ (Απόστολος Αβδελάς):** Εντάξει, δεν θα σας κάνω και μήνυση.

Παρακαλώ, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Αναφορικά με την τροπολογία του Υπουργείου Εσωτερικών, θεωρούμε ότι οι περισσότερες ρυθμίσεις κινούνται προς τη σωστή κατεύθυνση.

Ορίστε, κύριε Υπουργέ, λέμε και καλά λόγια, τα άρθρα δηλαδή 2, 3, 5, 7 και 9. Ωστόσο, αντιρρήσεις έχουμε για το άρθρο 6, το οποίο προβλέπει την καταβολή επιδόματος θέσης ευθύνης στον Σύμβουλο Ακεραιότητας κι αυτό γιατί δεν προβλέπεται η διαδικασία επιλογής του Συμβούλου Ακεραιότητας, σύμφωνα με τις διατάξεις του Δημοσιοϋπαλληλικού Κώδικα για επιλογή προϊσταμένων τμημάτων.

Ομοίως διαφωνούμε με το άρθρο 8, όπου προβλέπεται η δυνατότητα κάλυψης των θέσεων προϊσταμένων διεύθυνσης του Ελληνικού Οργανισμού Ανακύκλωσης, ΕΟΑΝ, μέσω αποσπάσεων, κατά παρέκκλιση του ν.4440/16. Διαφωνούμε διότι, ενώ γίνεται λόγος για τα τυπικά προσόντα των υποψηφίων προϊσταμένων διεύθυνσης του ΕΟΑΝ, δεν υπάρχει καμμία πρόβλεψη για τον τρόπο επιλογής. Δεν ξεκαθαρίζεται, δηλαδή, ούτε εδώ αν θα ισχύσουν οι διατάξεις του Δημοσιοϋπαλληλικού Κώδικα για την επιλογή προϊσταμένων στο δημόσιο.

Επίσης, συμφωνούμε με τις παρεμβάσεις σας τις νομοτεχνικές. Θα ήθελα να πω ότι και με την παρέμβαση που έκανε ο κ. Κεγκέρογλου συμφωνούμε, για την περίπτωση του Μαλεβιζίου. Όμως, όλοι συμφωνούμε επίσης -το είπατε και εσείς και νομίζω όλες οι πτέρυγες του Κοινοβουλίου- ότι πρέπει στην επόμενη διακυβέρνηση να νομοθετήσουμε, έτσι ώστε να διευρυνθούν αυτές και να συμπεριλαμβάνονται πολλοί συμπολίτες που είναι θύματα των καιρικών ακραίων φαινομένων σε συγκεκριμένες διατάξεις.

Τώρα, αναφορικά με την τροπολογία του Υπουργείου Περιβάλλοντος και Ενέργειας, θα ήθελα να σταθώ σε ορισμένα άρθρα.

Με το άρθρο 1 αλλάζει ο υπολογισμός ειδικής εισφοράς ανά θερμική μεγαβατώρα φυσικού αερίου που χρησιμοποιείται στην ηλεκτροπαραγωγή, η οποία εισήχθη με τροπολογία τον Οκτώβριο. Αποδεικνύεται έτσι η προχειρότητα των κυβερνητικών μέτρων που έρχονται να αλλάξουν ένα μέτρο που έτσι κι αλλιώς λειτούργησε εις βάρος των καταναλωτών, αυξάνοντας το κόστος ρεύματος χονδρεμπορικής τους τελευταίους μήνες.

Με το άρθρο 2 εμφανίζεται ένα νέο χαράτσι της Κυβέρνησης για τους καταναλωτές και το οποίο θα προκύψει με υπουργική απόφαση, που δεν έχει ακόμη καν εκδοθεί. Λόγω κυρίως της διασύνδεσης της Κρήτης, η Κυβέρνηση όφειλε να μειώσει τις χρεώσεις υπηρεσιών κοινής ωφέλειας για τους καταναλωτές, αντίθετα τις άφησε ως έχουν και τώρα τις αυξάνει ακόμη περισσότερο.

Από τις υπηρεσίες κοινής ωφέλειας εισέπραξε υπερπλεονάσματα, τα οποία μετά χρησιμοποίησε για να πληρώσει επιδοτήσεις και να αυτοδιαφημιστεί. Κατά τη διάρκεια της κρίσης, από τον Ειδικό Λογαριασμό των Υπηρεσιών Κοινής Ωφέλειας αντλήθηκαν 500 εκατομμύρια ευρώ για τις «επιδοτήσεις ακρίβειας Μητσοτάκη» και άλλο 1,1 δισεκατομμύριο ευρώ από τον ΕΛΑΠΕ. Όμως και όλο το υπόλοιπο ποσό των ενεργειακών επιδοτήσεων έχει πληρωθεί από πόρους των καταναλωτών και των πολιτών, είτε μέσω του προσωρινού μηχανισμού είτε από τον κρατικό προϋπολογισμό είτε από τα δικαιώματα άνθρακα. Καταδικάζουμε, λοιπόν, αυτό το νέο χαράτσι που ετοιμάζεται να φορτώσει η Κυβέρνηση στους καταναλωτές.

Στο άρθρο 3 έχουμε νέα σκανδαλώδη μετάθεση της φορολόγησης απόδοσης υπερκερδών της ενέργειας. Ο κ. Σκρέκας μεταθέτει την προθεσμία φορολόγησης των υπερκερδών, της λιανικής δηλαδή, ενώ αυτή έχει ήδη παρέλθει και έπρεπε να είχαν φορολογηθεί έως το τέλος του 2022. Έτσι, η απόδοση του φόρου των υπερκερδών και το «μαγείρεμά» τους παραπέμπονται στις προεκλογικές καλένδες και ουσιαστικά στην επόμενη κυβέρνηση.

Τέλος, με το άρθρο 4 η Κυβέρνηση προσπαθεί να θεραπεύσει ένα πρόβλημα που η ίδια δημιούργησε και που έχει σοβαρές επιπτώσεις στο ενεργειακό κόστος της βιομηχανίας και γενικότερα στην αγορά ενέργειας. Το ενεργειακό αδιέξοδο που δημιούργησε η ίδια η Κυβέρνηση με την έναρξη του Χρηματιστηρίου Ενέργειας, χωρίς ρύθμιση και έλεγχο, με την απουσία διμερών συμβολαίων αλλά και με την άρνηση να τα καταστήσει υποχρεωτικά σε ένα ποσοστό -παρ’ ότι εμείς το είχαμε ήδη ζητήσει από τον Νοέμβριο του 2021-, είχαν επιζήμιο αποτέλεσμα και για τους καταναλωτές, που εκτέθηκαν στις διακυμάνσεις της χονδρεμπορικής αγοράς και στην αισχροκέρδεια, αλλά και για την ελληνική βιομηχανία, που επιβαρύνθηκε με μεγάλο κόστος, που υπονομεύει τη βιωσιμότητα και την ανταγωνιστικότητά τους.

Σήμερα η Κυβέρνηση έρχεται με τροπολογία, τελευταία στιγμή πριν από τις εκλογές, να παραδεχτεί ακόμα ένα μεγάλο εγκληματικό, δήθεν, λάθος της, που γέμισε με 3,5 δισεκατομμύρια ευρώ τα ταμεία της ΔΕΗ και άλλων τεσσάρων ή πέντε εταιρειών.

Κύριε Υπουργέ, δεν λύνετε το πρόβλημα των ΔΕΥΑ. Κάποιοι, μάλιστα, μαθαίνουμε ότι έτρεχαν να εκδώσουν και εντάλματα. Είχαν εσωτερική ενημέρωση; Πάντως, αφού δεν λύνετε το πρόβλημα των 70 υπολοίπων εκατομμυρίων ευρώ που έχουν ανάγκη οι ΔΕΥΑ σήμερα πανελλαδικά για να μην πτωχεύσουν, αυτό σημαίνει ότι τα 70 υπόλοιπα εκατομμύρια ευρώ τα μετακυλίετε στους δημότες. Πείτε το καθαρά στους πολίτες ότι θα υπάρχει φορολογία. Άλλος τρόπος δεν υπάρχει να εξασφαλιστούν αυτά τα χρήματα.

Επίσης, κύριε Υπουργέ, μιλήσατε πριν και μας προκαλείτε συστηματικά. Αν και είναι η τελευταία σας, μάλλον, παρουσία, όπως είπατε, με την ιδιότητα του Υπουργού και έμμεσα ανακοινώσατε και τις επερχόμενες εκλογές, μας κατηγορείτε για αντισυνταγματικότητα των προκηρύξεων του ΣΥΡΙΖΑ και αναφερθήκατε σχετικά. Μάλιστα! Εσείς; Που τα νομοθετήματά σας -τα, δήθεν, νομοθετήματα μεταρρύθμισης της αυτοδιοίκησης- έχουν κριθεί από το Σ.τ.Ε. ως αντισυνταγματικά; Και έρχεστε κατόπιν με τροπολογίες συνέχεια να λύσετε όλα αυτά τα θέματα; Ξεχάσατε τις αρμοδιότητες; Ξεχάσατε όλα αυτά που κάνατε;

Τέλος, κύριε Υπουργέ, θα ήθελα να σας πω ότι ο κ. Παππάς καταδικάστηκε γιατί έκανε το καθήκον του, σε ένα ειδικό δικαστήριο που εσείς προετοιμάσατε. Όμως, σε καμμία περίπτωση δεν έβαλε το χέρι στο μέλι! Δεν αξιοποίησε τη θέση του για παράνομο πλουτισμό. Και δεν έβαλε χέρι στα δημόσια ταμεία. Ό,τι και να λέτε το γνωρίζει πλέον ο ελληνικός λαός αυτό. Όπως γνωρίζει, επίσης, τους κάθε λογής «ημετέρους» σας, τις «γαλάζιες ακρίδες» θα πω, τους «Πάτσηδες», τον Χειμάρα, τον Πιτσίκα, τον Μαντά, την κ. Νικολάου και ουκ έστιν τέλος στη λίστα αυτή. Πλέον δεν σας πιστεύει κανείς. Όση προπαγάνδα και αν κάνατε, με όποιο ύφος και αν το κάνετε, νομίζω ότι ο ελληνικός λαός θα σας κρίνει για την ακρίβεια, την αισχροκέρδεια, τη φτωχοποίηση, την κατάλυση των θεσμών της δημοκρατίας με τις υποκλοπές. Όλα αυτά είναι τα πραγματικά προβλήματα της ελληνικής κοινωνίας και νομίζω ότι θα πάρετε την απάντηση στις κάλπες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τέλος -και ευχαριστώ, κύριε Πρόεδρε, για την ανοχή- θα ήθελα να ευχηθώ και εγώ καλή δύναμη στον κ. Κεγκέρογλου. Με συγκινεί ιδιαίτερα -ως πρώην δήμαρχος και εγώ- το ότι επιλέγει να είναι να είναι υποψήφιος δήμαρχος στην περιοχή του, στη γενέτειρά του. Είναι πραγματικά μια πολύ καλή είδηση και του εύχομαι δύναμη και επιτυχία!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα κλείσουμε τον κύκλο των εισηγητών με τον κ. Γεώργιο Κοτρωνιά από τη Νέα Δημοκρατία.

Κύριε Κοτρωνιά, έχετε τον λόγο.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα πω δυο λόγια μόνο. Το νομοσχέδιο θεωρώ ότι βάζει τον δημόσιο τομέα στο τρένο της καινοτομίας, στον οποίο ήδη ο ιδιωτικός τομέας έχει κάνει άλματα. Προσβλέπει και σε ένα σύγχρονο συνολικό περιβάλλον δημόσιου και ιδιωτικού τομέα, που θα εκσυγχρονίσει τους όρους παραγωγικότητας της πατρίδας μας. Παράλληλα -και κλείνω με αυτό- αισθάνομαι μεγάλη ικανοποίηση, γιατί όλες οι τροπολογίες δείχνουν την κοινωνική ενσυναίσθηση του Κοινοβουλίου αλλά και της Κυβέρνησης της Νέας Δημοκρατίας, την οποία έχω την τιμή σήμερα να εκπροσωπώ ως εισηγητής.

Με μόνο αυτές τις λίγες σκέψεις, κύριε Πρόεδρε, θεωρώ ότι το Σώμα πρέπει και μπορεί να στηρίξει το νομοσχέδιο με τη θετική του ψήφο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ.

Τον λόγο έχει τώρα ο Υπουργός Εσωτερικών κ. Μάκης Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Δυο λόγια θα πω για την τροπολογία, στην οποία δεν αναφέρθηκα. Κατ’ αρχάς, αν θυμάστε, στη συζήτηση που κάναμε για τις ειδικές ρυθμίσεις τις οποίες είχαμε φέρει τότε για την αντιμετώπιση των εγκληματικών οργανώσεων που υποδύονται τα κόμματα, είχα πει ότι θα δίναμε λίγο περισσότερο χρόνο στο Α1΄ Τμήμα του Αρείου Πάγου, προκειμένου, αν υπάρξουν τέτοιες περιπτώσεις, να έχουν χρόνο να κρίνουν. Άρα το πρώτο άρθρο ουσιαστικά δίνει μία ημέρα ακόμα για την ανακήρυξη, στο πλαίσιο αυτής της κρίσεως και της συνεκτιμήσεως.

**ΧΡΗΣΤΟΣ ΚΑΤΣΩΤΗΣ:** Να μην την αφαιρέσετε από τα κόμματα…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, δεν την έχουμε αφαιρέσει. Έχει συνυπολογιστεί και επομένως δεν πειράζουμε τις άλλες προθεσμίες. Θυμάστε ότι το είχαμε συζητήσει αυτό και είχα πει ότι δεν θα υπάρξει πρόβλημα. Έχουμε κάνει, λοιπόν, τις εκτιμήσεις τις οποίες έπρεπε να κάνουμε, σε σχέση με τον συνολικό χρόνο που απαιτείται για τις διάφορες προθεσμίες που υπάρχουν, και δεν δημιουργείται διαταραχή των προθεσμιών εδώ. Επομένως μπορούμε να δώσουμε αυτή την πρόσθετη ημέρα για να υπάρχει μεγαλύτερος χρόνος για τη συνεκτίμηση των θεμάτων αυτών από την πλευρά του Α1΄ Τμήματος του Αρείου Πάγου.

Το δεύτερο άρθρο είναι αυτό το οποίο είχαμε πει. Πράγματι, αυτό είναι τα απόνερα της αντισυνταγματικότητας της προκηρύξεως ΣΥΡΙΖΑ στο «Βοήθεια στο Σπίτι». Η προκήρυξη αυτή τελικώς, παρά τη ρύθμιση την οποία κάναμε και αφορούσε την πλειοψηφία και των εργαζομένων, άφηνε εκατόν εξήντα τρεις εργαζόμενους εκτός. Για αυτούς δεν υπάρχει βέλτιστη λύση, εκτός από αυτή που δίνουμε τώρα εδώ. Δηλαδή στην πραγματικότητα είναι η παράταση των συμβάσεών τους για μία διετία. Είμαστε και εντός των προβλέψεων του προεδρικού διατάγματος και των περιορισμών του. Επομένως είναι εντάξει τα πράγματα έτσι όπως είναι. Παρατείνουμε τις συμβάσεις εργασίας ιδιωτικού δικαίου ορισμένου χρόνου. Αφορά τους εργαζόμενους στην πυρκαγιά στην Εύβοια. Δεν έχει παρέλθει εδώ η διετία. Δηλαδή, και με την παράταση, είμαστε εντός της διετίας. Νομίζω ότι και σε αυτό το σημείο είναι μια χρήσιμη ρύθμιση εδώ.

Θεσπίζουμε, πάλι για πρώτη φορά, μια άδεια για την ανυπαίτια αδυναμία προσέλευσης λόγω κακών καιρικών συνθηκών. Ανέκυψε αυτό το ζήτημα με την πρόσφατη κακοκαιρία. Διότι εκεί πράγματι, λόγω της καταστάσεως, δεν υπήρχε η δυνατότητα να προσέλθουν οι εργαζόμενοι. Έπρεπε, λοιπόν, κάπως να μπορεί να δικαιολογηθεί εδώ η απουσία τους. Μια λύση θα ήταν να πάρουν κανονική άδεια. Εδώ υπάρχει ένα ζήτημα ανωτέρας βίας. Για αυτό και νομίζουμε ότι είναι σωστή η ρύθμιση εδώ. Τώρα, με ρώτησε η κ. Λιακούλη «γιατί μέχρι δύο ημέρες και όχι όσο κρατάει;». Η απάντηση είναι ότι θεωρούμε ότι πρέπει να υπάρχει ένας περιορισμός, προκειμένου να μην υπάρχει κατάχρηση αυτού του δικαιώματος.

Ο Σύμβουλος Ακεραιότητας είναι θεσμός στον οποίο πιστεύουμε πολύ. Δίνουμε ένα επίδομα ευθύνης σε αυτό. Και εν συνεχεία, οι άλλες διατάξεις έχουν κυρίως νομοτεχνικό χαρακτήρα.

Δεν είναι εδώ ο κ. Ζαχαριάδης, αλλά…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εδώ είμαι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευτυχώς!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Είχα βγει από την Αίθουσα για να μιλήσω σε ραδιοφωνική εκπομπή. Έλεγα τα καλύτερα για εσάς!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ομολογώ ότι ορισμένες τοποθετήσεις με αφήνουν εμβρόντητο.

Για παράδειγμα, είπε ο κ. Ζαχαριάδης: «Είναι προϊόν πολιτικής δίωξης η καταδίκη του κ. Παππά.». Σωστά; Αναφέρεστε, προφανώς, στο ότι η διαδικασία κινήθηκε από το Κοινοβούλιο. Ξέρετε, για τα ποινικά αδικήματα Υπουργών δεν υπάρχει καμμία άλλη δυνατότητα, εκτός κι αν εννοείτε ότι ποτέ δεν πρέπει να κινείται η διαδικασία με τον νόμο περί ευθύνης Υπουργών.

Πολύ χαίρομαι που το ακούω αυτό από εσάς, απλώς θέλω να σας θυμίσω ότι τη διαδικασία την είχατε κινήσει στη «NOVARTIS». Εδώ θα ξεχάσουμε αυτά που ξέρουμε. Στήσατε κάλπες εδώ μπροστά. Στήσατε κάλπες εδώ μπροστά!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Έγινε ειδικό δικαστήριο;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μα πώς θα στήσετε ειδικό δικαστήριο, όταν εσείς καταλήξατε ότι τα αδικήματα αυτά πρέπει να παραπεμφθούν στην τακτική δικαιοσύνη; Αυτή ήταν η νομική σας άποψη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αυτή είναι η διαφορά μας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Γιατί δεν το κάνατε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μα, λόγω της φύσεως των αδικημάτων.

Δηλαδή, ακούστε τώρα το καταπληκτικό που μας λέει ο κ. Ζαχαριάδης. Ενεργοποιεί τον νόμο περί ευθύνης Υπουργών. Γυρνάω σε όλες τις αντιφάσεις που έχουμε ζήσει επί ΣΥΡΙΖΑ. Τα θυμάμαι ξανά τώρα, τα ξεχνάω καμμιά φορά. Είναι πραγματικά χαοτικό.

Ακούστε τώρα: Στήνουν τις κάλπες να δικάσουν ανθρώπους. Με ποιους; Μαζί με τον Πολάκη και μαζί με τον Παππά. Κύριε Ζαχαριάδη, έχει σημασία να θυμηθούμε αυτά, τώρα που είναι επίκαιρα όλα. Ξαναθυμόμαστε τι έχετε κάνει για το «δικαιοσύνη παντού» και το κράτος δικαίου, που κόπτεστε γι’ αυτό. Στήνετε τις κάλπες. Ποια ήταν τα συγκλονιστικά στοιχεία που έπρεπε να αξιολογηθούν; Θυμάστε; Οι τρεις κουκουλοφόροι μάρτυρες. Θυμάστε ποιους; Ο ένας είναι αυτός ο οποίος είχε αναιρέσει πλήρως. Ο δεύτερος είναι αυτός ο οποίος είναι σήμερα κρατούμενος για σύσταση εγκληματικής οργάνωσης και απάτες.

Στείλατε ανθρώπους, πρώην Πρωθυπουργούς και Υπουργούς, να δικαστούν για το μεγάλο σκάνδαλο. Κάνατε την προκαταρκτική, είπατε ότι δεν έχει αρμοδιότητα το Ειδικό Δικαστήριο -ακούστε, εσείς το είπατε αυτό-, τους στείλατε στην τακτική δικαιοσύνη και η τακτική δικαιοσύνη τούς απήλλαξε όλους. Εσείς τους παραπέμψατε στην τακτική δικαιοσύνη. Και μας λέτε τώρα εμάς για το ότι κάναμε τη διαδικασία του νόμου περί ευθύνης Υπουργών. Μάλιστα. Δεν έπρεπε;

Για πείτε μου τώρα, κύριε Ζαχαριάδη, δεν έπρεπε; Διότι, να σας πω τι είναι το Ειδικό Δικαστήριο, για να συνεννοηθούμε λίγο, να σας τα κάνω λιανά, να καταλαβαίνετε τα νομικά. Τακτική δικαιοσύνη είναι μια εισαγγελέας πρωτοδικών. Ανώτατο Ειδικό Δικαστήριο είναι η εισαγγελέας του Αρείου Πάγου και δικαστές του Αρείου Πάγου και του Συμβουλίου της Επικρατείας. Ανώτατοι δικαστές!

Προσέξτε! Πού υπάρχει άραγε μεγαλύτερη ευθυκρισία; Πού υπάρχει μεγαλύτερη εμπειρία; Σε ποιες περιπτώσεις υπάρχει μεγαλύτερο τεκμήριο ακεραιότητας; Πού υπάρχει μεγαλύτερη γνώση;

Άρα, λοιπόν, εσείς επιλέξατε την τακτική δικαιοσύνη, απηλλάγησαν αυτοί τους οποίους παραπέμπατε με αυτά τα γλίσχρα στοιχεία, πήρε απόφαση η Βουλή και παρέπεμψε τον κ. Παππά στο Ανώτατο Ειδικό Δικαστήριο και ομοφώνως και αμετακλήτως αποφασίστηκε ένοχος.

Και άκουσα τώρα την κυρία συνάδελφο να μου λέει ότι καταδικάστηκε γιατί έκανε το καθήκον του. Έτσι έχετε καταλάβει;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ακριβώς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έτσι έχετε καταλάβει.

Άρα, λοιπόν, πόσο απαράδεκτοι αυτοί οι δεκατρείς δικαστές! Να κάνει ένας άνθρωπος ευσυνειδήτως τη δουλειά του και να τον καταδικάζουν! Δεκατρία - Μηδέν! Να του λένε ότι παρέβη το καθήκον του!

Και ακούστε εσείς, που σέβεστε τη δικαιοσύνη και τις αποφάσεις της. Όταν, δηλαδή, δεν θα τη σέβεστε, τι ακριβώς θα κάνετε; Διότι εκδίδει μια απόφαση η δικαιοσύνη, λέει ότι καταδικάστηκε ο κ. Παππάς για παράβαση καθήκοντος και είναι ένοχος και του επιβάλλει ποινή φυλακίσεως δύο ετών -προσέξτε, αυτό έκρινε η δικαιοσύνη-, τη σέβεστε, αλλά βέβαια, πώς το είπατε; Επειδή έκανε το καθήκον του καταδικάστηκε. Και τι άλλο; Θα είναι και στο ψηφοδέλτιο. Αλλά υπάρχει σεβασμός, σεβασμός στις αποφάσεις της δικαιοσύνης!

Και να μας πουν τι κάνουν οι άνθρωποι οι οποίοι εγκαλούνται χωρίς να έχουν ποινική δίωξη σε βάρος τους. Η κ. Νικολάου, την οποία στοχοποιείτε, αυτή τη στιγμή που μιλάμε δεν έχει ούτε προκαταρκτική εξέταση εις βάρος της. Έχει μια πορισματική αναφορά. Ούτε προκαταρτική εξέταση! Εσείς έχετε καταδικασμένο στα ψηφοδέλτια και δεν τρέχει τίποτε, αλλά, όταν δεν υπάρχει ούτε καν ποινική δίωξη, λέτε «δεν ντρέπεστε εσείς, της Νέας Δημοκρατίας»; Είστε σοβαροί; Είστε σοβαροί; «Δικαιοσύνη παντού»; Είναι δυνατόν; Είναι δυνατόν να λέτε τέτοια ακραία, οξύμωρα και αντιφατικά πράγματα;

Και μετά, εφόσον καταδικάστηκε γιατί έκανε το καθήκον του και έφερε 250 εκατομμύρια στα ταμεία, εγώ θέλω να σας ρωτήσω το εξής. Αυτοί οι άνθρωποι που καταδίκασαν αυτόν τον καλό άνθρωπο, που τα έκανε όλα τόσο όμορφα, γιατί έκαναν αυτό το κορυφαίο ατόπημα; Πώς έμπειροι δικαστές έκριναν έτσι; Γιατί λέτε, κύριε Ζαχαριάδη: «Δεν έχω δικαίωμα να κάνω κριτική στις αποφάσεις του δικαστηρίου;». Βεβαίως. Στις αποφάσεις του δικαστηρίου που τις διαβάσατε, τις μελετήσατε, είδατε τα νομικά τους ελαττώματα και στοιχειοθετήσατε διαφοροποιημένη άποψη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Τώρα δεν έχω.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θέλετε να μας πείτε ο σπουδαίος ΣΥΡΙΖΑ τι έχει πράξει από όλα αυτά; Διότι η αντίρρησή σας, κύριε Ζαχαριάδη -και αυτό είναι το βαθιά θεσμικά προβληματικό-, δεν είναι ότι έχετε μια νομική διαφωνία με την απόφαση. Είναι ότι διαφωνείτε πολιτικά με την απόφαση. Είναι ότι δεν σας αρέσει που καταδικάστηκε ο Υπουργός σας. Είναι ότι δεν αναγνωρίζετε τη σκέψη και την κρίση του δικαστηρίου επί του εγκλήματος που του απεδόθη και του καταλογίστηκε. Πώς τη σέβεστε τη δικαιοσύνη τότε;

Και με τι ηθικό ανάστημα «δικαιοσύνη παντού» θα έρθετε εσείς σε εμάς, που δεν έχουμε τέτοιο βάρος; Διότι εδώ ακούω συνεχώς για το πόσο διεφθαρμένη είναι η Νέα Δημοκρατία, πόσο διεφθαρμένοι είναι οι Υπουργοί της, πόσο διεφθαρμένοι είναι οι άνθρωποί της, πόσο το ένα και πόσο το άλλο! Δέκα κατηγορήσατε, δέκα απηλλάγησαν. Και αυτή τη στιγμή είναι καταδικασμένος αμετακλήτως ένας Υπουργός σας και στο Ειδικό Δικαστήριο ένας δεύτερος Υπουργός σας.

Πώς έχουμε καταφέρει να είμαστε εμείς οι διεφθαρμένοι και εσείς οι αδιάφθοροι; Πώς έχει γίνει αυτό το μαγικό, εσείς να τρώτε τις ποινές φυλακίσεως, αλλά εμείς να είμαστε οι διεφθαρμένοι; Εσάς να καταδικάζουν για τις παραβάσεις καθήκοντος, αλλά εμείς να είμαστε αυτοί που φταίμε; Πώς έχετε καταφέρει μέσα στο μυαλό σας αυτόν τον συλλογισμό;

Υπάρχει βάση κάτω από τους όρους της Αριστεράς σε αυτόν τον συλλογισμό, αλλά γιατί δεν έχετε το θάρρος να το πείτε και να κάνουμε μια όμορφη και καθαρή συζήτηση; Να πείτε αυτό που βαθιά πιστεύετε. Τι; Ότι όλοι οι θεσμοί είναι ταγμένοι στην υπηρεσία του αστικού κράτους. Γιατί δεν τα λέτε αυτά; Αφού μέσα σας αυτά πιστεύετε, αφού δεν πιστεύετε την ανεξαρτησία της δικαιοσύνης, αφού δεν πιστεύετε την ανεξαρτησία των δημοσιογράφων.

Προσέξτε: Στοχοποιείτε συστηματικά δημοσιογράφους και μέσα.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εμείς;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όχι, όχι! Τα είπε ο κ. Ζαχαριάδης, τώρα θα τα ακούσει. Στοχοποιείτε δημοσιογράφους συστηματικά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Εσείς τους παρακολουθούσατε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δυο λεπτά.

Ερώτηση: Όταν μου κάνει κριτική εμένα ένας δημοσιογράφος που είναι φίλος του κ. Ζαχαριάδη, αυτός είναι αντικειμενικός και αμερόληπτος δημοσιογράφος. Δεν είναι στρατευμένος αυτός, ο Θεός να φυλάξει! Αυτός κάνει το καθήκον του. Όταν ένας άλλος δημοσιογράφος ασκεί κριτική στον ΣΥΡΙΖΑ, αυτός είναι πουλημένος, αργυρώνητος, ταγμένος στα συμφέροντα του μεγάλου κεφαλαίου.

Δεν δουλεύει έτσι, κύριε Ζαχαριάδη. Εντάσσεστε μέσα σε ένα πλαίσιο στο οποίο σέβεστε την ανεξαρτησία της δικαιοσύνης, την ανεξαρτησία των δημοσιογράφων και την ανεξαρτησία των ανεξάρτητων αρχών;

Και προσέξτε: Τι έρχεστε και μου λέτε ως κριτική; Μα είπε ο κ. Γεωργιάδης ότι την κ. Τουλουπάκη… Κάτι τώρα, κάτι είπε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν θυμάστε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ο κατηγορούμενος Γεωργιάδης προς υπεράσπισή του -που, για να σας ενημερώσω για τα δικονομικά, έχει δικαίωμα να πει ό,τι νομίζει προς υπεράσπισή του-, που απηλλάγη των κατηγοριών...

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Αφήστε τον να ολοκληρώσει.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Στην κ. Τουλουπάκη, κύριε Ζαχαριάδη, η οποία είναι σήμερα κατηγορούμενη... Εγώ δεν ξέρω τι θα βγει στη δίκη, λέω ποια είναι η νομική και ποινική της κατάσταση σήμερα. Η κ. Τουλουπάκη σήμερα είναι κατηγορούμενη. Και μου λέτε τι είπε κάποιος προς υπεράσπισή του και το συγκρίνετε με το πλαίσιο του κ. Πολάκη, ότι έπρεπε ο κ. Πολάκης να στοχοποιήσει δικαστές, δημοσιογράφους, γιατί δεν του αρέσει η άποψή τους. Αυτή όμως είναι η αντίληψή σας για το πώς λειτουργούν οι θεσμοί.

«Υπάρχουν δικαστές εις τας Αθήνας», όταν εκδίδουν αποφάσεις που μας αρέσουν. Αλλά αν οι αποφάσεις δεν μας αρέσουν, τότε οι δικαστές αυτοί είναι σε διατεταγμένη υπηρεσία. Υπάρχουν σπουδαίοι και λαμπροί δημοσιογράφοι, όταν σας λιβανίζουν. Αν δεν σας λιβανίζουν, είναι αργυρώνητοι ή είναι ξεπουλημένοι ή είναι ταυτισμένοι. Αυτό είναι που δεν μπορείτε να ξεφύγετε, κύριε Ζαχαριάδη. Αυτή είναι η θεμελιακή αντίφαση μέσα στο ίδιο το σκεπτικό σας και στον ίδιο τον συλλογισμό σας που πηγαίνει βαθιά πίσω.

Και για να είμαστε και συνεννοημένοι, δεν ανατάσσεται αυτό με τη διαγραφή Πολάκη. Αυτό θέλει βαθιά αυτοκριτική και ουσιαστικά να εγκαταλείψετε το αριστερίστικό σας παρελθόν. Μεγάλο και ταυτοτικό ζήτημα για τον ΣΥΡΙΖΑ, απολύτως αδύνατον, δεν θέλετε να το κάνετε, δεν μπορείτε να το κάνετε.

Το σύνθημα το δικό μας, κύριε Ζαχαριάδη, ήταν και είναι πάντα σταθερό: Ελευθερία παντού.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εσωτερικών: «Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α΄ και β΄ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εβδομήντα τέσσερα άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α΄ και β΄ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 27 όπως τροπ. ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 55 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 56 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 57 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 59 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 62 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: - |
| Άρθρο 65 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: - |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: - |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: - |
| Άρθρο 68 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: - |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 70 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: - |
| Άρθρο 71 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 1627/158 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1628/159 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Βουλ. τροπ. 1622/154 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

(Στο σημείο αυτό καταχωρίζεται έγγραφο του Βουλευτή του Κομμουνιστικού Κόμματος Ελλάδας κ. Χρήστου Κατσώτη, σύμφωνα με το άρθρο 72Α του Κανονισμού της Βουλής, το οποίο αφορά διευκρίνιση ψήφου επί του ακροτελεύτιου άρθρου του ψηφισθέντος νομοσχεδίου, το οποίο έχει ως εξής:

(Να μπει η σελίδα 334α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εσωτερικών:«Σύστημα Καινοτομίας στον δημόσιο τομέα - Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα - Ρυθμίσεις για τη λειτουργία των Ο.Τ.Α. α΄ και β΄ βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 335α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.10΄ λύεται η συνεδρίαση για αύριο, ημέρα Τετάρτη 1η Μαρτίου 2023 και ώρα 9.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**