(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΑ΄

Παρασκευή, 10 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Παλλάδιο Δημοτικό Σχολείο Νέας Σμύρνης, το Γυμνάσιο Άνω Καλεντίνης Άρτας, το 15ο Δημοτικό Σχολείο Καλλιθέας, το Γυμνάσιο Νέας Σελεύκειας Θεσπρωτίας και από το 1ο Γενικό Λύκειο Ρεθύμνου, σελ.   
3. Έκφραση συλλυπητηρίων για την απώλεια του Μανούσου Βολουδάκη , σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς την Υπουργό Παιδείας και Θρησκευμάτων με θέμα: «Ζητείται άμεση λύση για τη διαβάθμιση των πτυχίων των καλλιτεχνών των παραστατικών τεχνών», σελ.   
 β) Προς την Υπουργό Πολιτισμού και Αθλητισμού, με θέμα: «Μελέτη και έργο αναβάθμισης του χώρου εκπαίδευσης και αγώνων Motocross και Enduro στον Δήμο Μινώα Πεδιάδας», σελ.   
 γ) Προς τον Υπουργό Υποδομών και Μεταφορών:   
 i. με θέμα: «Υπογειοποίηση τμήματος της σιδηροδρομικής γραμμής Κορίνθου-Πάτρας», σελ.   
 ii. με θέμα: «Αξιοποίηση του σταθμού «Κορωπί» για καλύτερη και ταχύτερη εξυπηρέτηση των κατοίκων», σελ.

iii. με θέμα: «Αντισυνταγματική Ιδιωτικοποίηση μέσω Συμπράξεων Δημοσίου Ιδιωτικού Τομέα (ΣΔΙΤ) του Εξωτερικού Δικτύου Υδροδότησης στην Κέρκυρα», σελ.   
 δ) Προς τον Υπουργό Εργασίας και Κοινωνικών Υποθέσεων με θέμα: «Το πιλοτικό πρόγραμμα διαχείρισης της ενδοοικογενειακής βίας στο Ηράκλειο, το μνημόνιο συνεργασίας με την Scotland Yard και το άρθρο 95 του ν. 2071/1992 περί ακούσιας νοσηλείας ψυχικά πασχόντων», σελ.   
 ε) Προς τον Υπουργό Εσωτερικών:   
 i. με θέμα: «Απολύονται 302 συμβασιούχοι covid και 29 εργαζόμενοι με την 3Κ/2018 από τον Δήμο Αθηναίων», σελ.   
 ii. με θέμα: «Εξαήμερη απασχόληση των υπαλλήλων των ΟΤΑ», σελ.   
 στ) Προς τον Υπουργό Υγείας:   
 i. με θέμα: «Ελλείψεις στα Κέντρα Υγείας της Αρκαδίας», σελ.   
 ii. με θέμα: «Τραγική η υποστελέχωση του Νοσοκομείου Γρεβενών και των Κέντρων Υγείας - Περιφερειακών Ιατρείων της Περιφερειακής Ενότητας (Π.Ε.) Γρεβενών», σελ.   
 iii. με θέμα: «Για τα οξυμένα προβλήματα του Κέντρου Υγείας Λάρισας»., σελ.   
 iv. με θέμα: «Μεγάλα προβλήματα στη λειτουργία της ΜΕΘ του Γενικού Νοσοκομείου (ΓΝ) Κοζάνης «Μαμάτσειο»», σελ.   
 v. με θέμα: «Προκλητική απαξίωση υγειονομικών και δημόσιων δομών υγείας Νομού Ηρακλείου», σελ.   
 ζ) Προς τον Υπουργό Προστασίας του Πολίτη, με θέμα: «Πανεπιστημιακή αστυνομία», σελ.   
 η) Προς τον Υπουργό Περιβάλλοντος και Ενέργειας:   
 i. με θέμα: «Απαράδεκτη συμπεριφορά του ΔΕΔΔΗΕ», σελ.   
 ii. με θέμα: «Μεγάλη καθυστέρηση του Διαχειριστής Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ) και της ΔΕΗ για συνδέσεις έργων και συμψηφισμούς στους λογαριασμούς ρεύματος, μελών Ενεργειακών Κοινοτήτων», σελ.   
 θ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Να ρυθμιστεί επιτέλους το θέμα των «κληροτεμαχίων» για δήλωση στο κτηματολόγιο», σελ.   
 ii. με θέμα: «Σε απόγνωση οι παραγωγοί σταφίδας και επιτραπέζιων σταφυλιών στην Κορινθία. Ανάγκη άμεσης λήψης μέτρων στήριξης από το Υπουργείο», σελ.   
 ι) Προς τον Υπουργό Δικαιοσύνης, με θέμα: «Γνωστή και κοινώς αποδεκτή η συστηματική παραβίαση του απόρρητου των τηλεπικοινωνιών - Διαρκής η ατιμωρησία για τους παραβάτες!», σελ.   
 ια) Προς την Υπουργό Πολιτισμού και Αθλητισμού, με θέμα: « Άμεση απόσυρση του ΠΔ 85/2022», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς, ίδρυση μουσείων νομικών προσώπων δημοσίου δικαίου, κρατική ασφάλιση της κινητικότητας των πολιτιστικών αγαθών, δράσεις του ΟΔΑΠ και του Μουσείου Ακροπόλεως, ρυθμίσεις ποινικής προστασίας της πολιτιστικής κληρονομιάς, συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών και λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό», σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο. , σελ.   
ΛΑΜΠΡΟΥΛΗΣ Γ. , σελ.   
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. . Έκφραση συλλυπητηρίων για την απώλεια του Μανούσου Βολουδάκη  
 ΑΜΥΡΑΣ Γ. , σελ.   
 ΒΛΑΧΟΣ Γ. , σελ.   
 ΚΑΡΑΜΑΝΛΗΣ Κ. , σελ.   
 ΚΩΤΣΗΡΑΣ Γ. , σελ.   
 ΨΥΧΟΓΙΟΣ Γ. , σελ.   
  
Β. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΣΑΚΟΡΑΦΑ Σ. , σελ.   
  
Γ. Επί των επικαίρων ερωτήσεων:  
 ΑΛΕΞΟΠΟΥΛΟΥ Χ. , σελ.   
 ΑΜΥΡΑΣ Γ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΒΑΓΕΝΑ Ά. , σελ.   
 ΒΕΤΤΑ Κ. , σελ.   
 ΒΛΑΧΟΣ Γ. , σελ.   
 ΒΟΡΙΔΗΣ Μ. , σελ.   
 ΓΙΑΤΡΟΜΑΝΩΛΑΚΗΣ Ν. , σελ.   
 ΓΚΑΓΚΑ Α. , σελ.   
 ΖΑΧΑΡΙΑΔΗΣ Κ. , σελ.   
 ΗΓΟΥΜΕΝΙΔΗΣ Ν. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΡΑΜΑΝΛΗΣ Κ. , σελ.   
 ΚΕΓΚΕΡΟΓΛΟΥ Β. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΗΡΑΣ Γ. , σελ.   
 ΛΟΓΙΑΔΗΣ Γ. , σελ.   
 ΜΑΡΚΟΥ Κ. , σελ.   
 ΠΛΕΥΡΗΣ Α. , σελ.   
 ΣΤΟΛΤΙΔΗΣ Λ. , σελ.   
 ΣΤΥΛΙΟΣ Γ. , σελ.   
 ΣΥΡΕΓΓΕΛΑ Μ. , σελ.   
 ΣΥΡΙΓΟΣ Ε. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΑ΄

Παρασκευή 10 Φεβρουαρίου 2023

Αθήνα, σήμερα στις 10 Φεβρουαρίου 2023, ημέρα Παρασκευή και ώρα 8.33΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-2-2023 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της Ο΄ συνεδριάσεώς του, της Πέμπτης 9 Φεβρουαρίου 2023 σε ό,τι αφορά την ψήφιση στο σύνολο του σχεδίου νόμου: «Κώδικας Ιδιωτικού Ναυτικού Δικαίου και άλλες επείγουσες διατάξεις του Υπουργείου Ναυτιλίας και Νησιωτικής Πολιτικής».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από το Γραμματέα της Βουλής κ. Ευάγγελο Λιάκο, Βουλευτή Β΄ Δυτικής Αττικής της Νέας Δημοκρατίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωρισθεί το e mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωρισθεί το e mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λιάκο.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως στο πλαίσιο του κοινοβουλευτικού ελέγχου σήμερα Παρασκευή 10 Φεβρουαρίου 2023 θα συζητηθούν είκοσι δύο επίκαιρες ερωτήσεις.

Πριν εισέλθουμε στη συζήτηση της πρώτης επίκαιρης ερώτησης, επιτρέψτε μου μία ανακοίνωση προς το Σώμα:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς, ίδρυση μουσείων νομικών προσώπων δημοσίου δικαίου, κρατική ασφάλιση της κινητικότητας των πολιτιστικών αγαθών, δράσεις του ΟΔΑΠ και του Μουσείου Ακροπόλεως, ρυθμίσεις ποινικής προστασίας της πολιτιστικής κληρονομιάς, συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών και λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό».

Πρώτη θα συζητηθεί η εικοστή πέμπτη με αριθμό 401/6-2-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς την Υπουργό Παιδείας και Θρησκευμάτων με θέμα: «Ζητείται άμεση λύση για τη διαβάθμιση των πτυχίων των καλλιτεχνών των παραστατικών τεχνών». Θα απαντήσει ο Υφυπουργός Παιδείας και Θρησκευμάτων κ. Ευάγγελος (Άγγελος) Συρίγος.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ήρθε το προεδρικό διάταγμα 85/2022 και αναστάτωσε καλλιτέχνες και παραστατικές τέχνες. Στο άρθρο 5 παράγραφος 1 ορίζει ότι στην κατηγορία ΔΕ βρίσκονται οι απόφοιτοι λυκείου και όσοι έχουν μεταδευτεροβάθμια εκπαίδευση. Στο ίδιο επίπεδο εντάσσονται και οι απόφοιτοι των σχολών παραστατικών τεχνών. Θεωρούνται, δηλαδή ΔΕ, όσοι σύμφωνα με το Εθνικό Πλαίσιο Προσόντων βρίσκονται στο επίπεδο 4, αλλά και όσοι βρίσκονται στο επίπεδο 5.

Εδώ να σημειώσω, κύριε Υπουργέ, ότι ο κ. Γιατρομανωλάκης στην απάντησή του σε ερώτηση που καταθέσαμε μας αναφέρει ότι «οι τίτλοι σπουδών δραματικών σχολών βρίσκονται από το 2015 στο επίπεδο 5». Ωστόσο η Κυβέρνηση επιμένει να ισχυρίζεται ότι το προεδρικό διάταγμα δεν εξομοιώνει τα δύο επίπεδα. Ωστόσο τους αντιμετωπίζει όλους ως ΔΕ.

Να τονιστεί, κύριε Υπουργέ, ότι η ανάπτυξη του Εθνικού Πλαισίου Προσόντων και η αντιστοίχισή του με το Ευρωπαϊκό Πλαίσιο Προσόντων υλοποιήθηκε από τον ΕΟΠΠΕΠ, μάλιστα υπό την εποπτεία του δικού σας Υπουργείου, δηλαδή του Υπουργείου Παιδείας. Ήταν, μάλιστα, θα έλεγα μία μακρά διαδικασία. Ξεκίνησε με τον ν.3879/2010 επί υπουργίας Άννας Διαμαντοπούλου. Τότε έγιναν τα πρώτα βήματα, καθώς είχε τεθεί το ζήτημα της πιστοποίησης γνώσεων και δεξιοτήτων και της αντιστοίχισης των πτυχίων με τους ευρωπαϊκούς τίτλους. Ωστόσο φτάσαμε στο 2015 για να ολοκληρωθεί το Εθνικό Πλαίσιο Προσόντων, αλλά, τελικά, δεν υπήρξε καμμία συναίνεση και μάλιστα, υπήρξε μία γκρίζα κατάσταση για το επίπεδο στο οποίο βρίσκονται οι ανώτερες σχολές όσον αφορά στις παραστατικές τέχνες.

Κύριε Υπουργέ, στο άρθρο 16 παράγραφος 7 του Συντάγματος -εδώ θα ήθελα την προσοχή σας- ορίζεται ξεκάθαρα ότι υφίστανται ανώτερες σχολές δημόσιες και ιδιωτικές. Άρα δεν μπορεί κάποιος να αγνοεί τον χαρακτήρα που τους αποδίδει το Σύνταγμα. Επομένως, σύμφωνα με το Σύνταγμα και δεδομένης της ελευθερίας που μας δίνει η ευρωπαϊκή σύσταση του Συμβουλίου στις 22 Μαΐου του 2017 θα μπορούσε το επίπεδο 6 στο Εθνικό Πλαίσιο Προσόντων να είναι διαβαθμισμένο σε ανώτερη και ανώτατη εκπαίδευση, χωρίς τούτο, βέβαια, να προσκρούει στο άρθρο 16 του Συντάγματος. Ας μην επιχειρείτε, λοιπόν, ως Κυβέρνηση να εγκλωβίσετε τον διάλογο στο ότι δήθεν θα χρειαζόταν αναθεώρηση του άρθρου 16.

Ταυτόχρονα, το Ευρωπαϊκό Κέντρο Ανάπτυξης της Επαγγελματικής Κατάρτισης έχει αναρτημένα στην ιστοσελίδα του το πλαίσιο προσόντων άλλων χωρών, μελετώντας συμπεραίνουμε ότι με πολιτική απόφαση κάθε χώρας διαμορφώνεται το Εθνικό Πλαίσιο Προσόντων.

Ο ΣΥΡΙΖΑ το 2015 δεν έδωσε λύση για τα πτυχία των καλλιτεχνών, όπως δεν δίνετε και εσείς, κύριε Υπουργέ, ως Κυβέρνηση της Νέας Δημοκρατίας σήμερα. Αντίθετα είδαμε το προκλητικό προεδρικό διάταγμα 85/2022 βάσει του οποίου συμπεριλαμβάνονται στην κατηγορία ΔΕ δύο διαφορετικά επίπεδα προσόντων. Χθες είχαμε τις παραιτήσεις των καθηγητών της Δραματικής Σχολής του Εθνικού Θεάτρου και το σπουδαστικό έτος ουσιαστικά έχει χαθεί, κάτι που γίνεται για πρώτη φορά. Ταυτόχρονα συνεχίζονται και οι απεργιακές κινητοποιήσεις.

Κατόπιν τούτων, σας ρωτώ:

Πρώτον, ποια είναι η απάντηση του Υπουργείου στα αιτήματα των καλλιτεχνών;

Δεύτερον, σκοπεύετε να δώσετε άμεσα λύση τροποποιώντας το Εθνικό Πλαίσιο Προσόντων ώστε να αναγνωρίζεται στους καλλιτέχνες η ανώτερη εκπαίδευση την οποία έχουν λάβει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, τα όσα συμβαίνουν γύρω από το προεδρικό διάταγμα 85/2022 μου θυμίζουν το κλασικό παραμύθι με το παιδάκι το οποίο διαπιστώνει κάποια στιγμή, σε αντίθεση με αυτό που λένε όλοι οι άλλοι, ότι ο βασιλιάς είναι γυμνός.

Το προεδρικό διάταγμα 85/2022 το μοναδικό πράγμα το οποίο έκανε ήταν να καταγράψει ποια είναι η υπάρχουσα κατάσταση. Αναφερθήκατε στην ανώτερη εκπαίδευση. Η ανώτερη εκπαίδευση καταργήθηκε το 2001 και από το 2003 και μετά όσοι έχουν τελειώσει αυτές τις σχολές δεν εξισώνονται με ΤΕ, με αυτούς δηλαδή, που έχουν τελειώσει προ του 2003. Αυτή είναι η πραγματικότητα. Είπατε να κάνουμε αυτούς τους αποφοίτους ισότιμους με το επίπεδο 6. Το επίπεδο 6 είναι πανεπιστημιακή εκπαίδευση. Πώς θα κάνουμε πανεπιστημιακή εκπαίδευση με ιδιωτικές σχολές; Εάν θέλετε να κάνουμε κάτι τέτοιο, να αλλάξουμε το Σύνταγμα και να θέσουμε εξαιρετικά αυστηρούς όρους στον τρόπο που θα λειτουργήσουν ιδιώτες ώστε να παράσχουν πανεπιστημιακή εκπαίδευση. Αυτή τη στιγμή, όμως, όπως έχει το Σύνταγμα πανεπιστημιακή εκπαίδευση επιπέδου 6 είναι αδύνατον να προσφερθεί από ιδιωτικές σχολές. Τελεία. Δεν μπορεί να γίνει κάτι διαφορετικό.

Έρχομαι στο επίμαχο προεδρικό διάταγμα 85/2022. Σε τι αφορά; Σε προσλήψεις μέσω ΑΣΕΠ, αφορά, δηλαδή, σε άτομα τα οποία θα προσληφθούν ως διοικητικοί υπάλληλοι όχι ως καλλιτέχνες μέσω ΑΣΕΠ στο δημόσιο. Είχα την εντύπωση ότι αφορούσε σε σαράντα οκτώ με πενήντα άτομα.

Χθες επιβεβαίωσα από το Υπουργείο Εσωτερικών, το οποίο μου είπε ότι ο συνολικός αριθμός των ατόμων που είναι ΔΕ στο δημόσιο είναι πενήντα πέντε άτομα, όχι πενήντα, έκανα λάθος. Προσέξτε, σε όλο το δημόσιο είναι πενήντα πέντε. Αυτοί είναι ΔΕ. Αφορά σε αυτούς το συγκεκριμένο προεδρικό διάταγμα; Όχι, διότι έχουν ήδη προσληφθεί. Αφορά στους καλλιτέχνες που θα προσληφθούν μέσω ΑΣΕΠ; Όχι, εξαιρούνται ρητώς βάσει του άρθρου 2 παράγραφος 2 του ν.4765. Τους εξαιρεί τους καλλιτέχνες.

Επηρεάζει τον μισθό τους το συγκεκριμένο προεδρικό διάταγμα; Όχι, γιατί υπάρχουν ειδικά μισθολόγια, που προβλέπονται από το άρθρο 22 παράγραφος 6 του ν.4354/2015. Θα μου πείτε, αφορά προσλήψεις στο Υπουργείο Παιδείας; Ούτε αυτό ισχύει. Το προεδρικό διάταγμα δεν αφορά σε προσλήψεις του Υπουργείου Παιδείας γιατί το Υπουργείο Παιδείας έχει το δικό του κλαδολόγιο. Όλες οι προηγούμενες μισθολογικές ρυθμίσεις για ΤΕ Μουσικών και για όσους έχουν ισοτιμία με ΤΕΙ ισχύουν στο ακέραιο. Σταματάω εδώ και θα έρθω στη συνέχεια για τα μέτρα τα οποία έχουν ληφθεί εφεξής.

Θα ήθελα, όμως, την άποψή σας για το άρθρο 16 και την πανεπιστημιακή εκπαίδευση.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, σας άκουσα με ιδιαίτερη προσοχή και αν πραγματικά δεν βιώναμε εχθές και προχθές τις πορείες των καλλιτεχνών στους δρόμους της Αθήνας, θα νόμιζα ότι ζούμε σε άλλο κράτος. Και τούτο γιατί; Διότι οι καλλιτέχνες και οι απόφοιτοι, οι πτυχιούχοι των παραστατικών τεχνών βρίσκονται σε ομηρία. Και τούτο γιατί σχεδόν είκοσι χρόνια, από το 2003 μετά από την ανωτατοποίηση των ΤΕΙ σε ΑΤΕΙ δεν δόθηκε ποτέ λύση στο θέμα κατάταξης επιπέδου των τριετών ανωτέρων σπουδών τους που αφορά καλλιτέχνες και παραστατικές τέχνες.

Το κράτος έχει συνέχεια. Τέσσερα χρόνια, λοιπόν, Κυβέρνηση Νέας Δημοκρατίας και δεν προσαρμοστήκατε στο καθεστώς των σχολών της ανώτερης εκπαίδευσης με έναν τρόπο ορθολογικό και σύμφωνα με το πνεύμα του Συντάγματος αλλά και του ευρωπαϊκού δικαίου. Στο ν.1158/1981 ρητά αναφέρεται ότι η ανωτέρα κρατική εκπαίδευση ανήκει στην τριτοβάθμια εκπαίδευση και παρέχεται από τις ανώτερες σχολές, δημόσιες και ιδιωτικές.

Τώρα έρχεται το προεδρικό διάταγμα του 2022 και διαιωνίζει το πρόβλημα αντί να το λύσει. Ήδη οι δραματικές σχολές έχουν καταθέσει αίτηση ακύρωσης του προεδρικού διατάγματος στο Συμβούλιο της Επικρατείας και επικαλούνται τη διάκριση των μορφών εκπαίδευσης βάσει του άρθρου 16 του Συντάγματος του 1975.

Έτσι, λοιπόν, στη χώρα μας είχαμε τέσσερις μορφές εκπαίδευσης. Ανώτατη εκπαίδευση στην κατηγορία ΠΕ, ανωτέρα εκπαίδευση στην κατηγορία ΤΕ, μέση εκπαίδευση κατηγορία ΔΕ και στοιχειώδης εκπαίδευσης ΥΕ. Αυτά τα είχαμε πριν από το 2003. Τώρα, μετά από την ανωτατοποίηση, όπως είπα, των ΤΕΙ σε ΑΤΕΙ φαίνεται ότι αποκλείστηκε η κατηγορία τεχνολογικής εκπαίδευσης ΤΕ και το κράτος σταμάτησε την αντιστοίχιση μεταξύ των αποφοίτων των σχολών ανώτερης εκπαίδευσης και την κατηγορία ΤΕ, δηλαδή τεχνολογικής εκπαίδευσης, μία κατηγορία που βρίσκεται μεταξύ του ΔΕ και πανεπιστημιακής εκπαίδευσης.

Μετά από το 2003, λοιπόν, οι απόφοιτοι των ανώτερων σχολών τριετούς φοίτησης, όπως του Εθνικού Θεάτρου, του Κρατικού Θεάτρου Βορείου Ελλάδος και εν γένει των σχολών παραστατικών τεχνών έμειναν μετέωροι, ενώ εδώ θα έπρεπε το κράτος να φροντίσει για την αντιστοίχιση των πτυχίων τους και των προσόντων τους με βάση την ανώτερη εκπαίδευση και όχι να τους αντιμετωπίζουμε δηλαδή ως ΔΕ. Και τούτο ενώ η λειτουργία των σχολών συνέχιζε βάσει του Συντάγματος.

Εμείς καταθέσαμε ερώτηση στον κ. Γιατρομανωλάκη και μάλιστα, με πρωτοβουλία του Προέδρου μας Νίκου Ανδρουλάκη έγινε συνάντηση με τους καλλιτέχνες και τους εκπροσώπους των παραστατικών τεχνών. Αποδεχθήκαμε το δίκαιο του αιτήματός τους γιατί υπάρχει, ουσιαστικά, κενό νόμου. Και δεν μπορεί δηλαδή, την ανεπάρκεια και την ελλειμματικότητα του κράτους να την πληρώνουν οι πολίτες. Υπάρχει, λοιπόν, το δίκαιο αίτημα των καλλιτεχνών να διορθωθεί αυτή η αδικία με τη συνεργασία του Υπουργείου Παιδείας και του Υπουργείου Εσωτερικών, ώστε οι απόφοιτοι των σχολών ανώτερης εκπαίδευσης να λάβουν την αντιστοίχιση που δικαιούνται. Ζητούν δηλαδή, οι απόφοιτοι να ενταχθούν στην ενδιάμεση κατηγορία ΤΕ που ουσιαστικά σήμερα δεν υπάρχει. Άρα, δηλαδή, πρέπει να βρείτε τρόπους για το πού θα ενταχθούν. Δηλαδή, να έχουν την αναγνώριση των τριετών σπουδών τους ως ανώτερη εκπαίδευση, η οποία δεν ταυτίζεται με τη δευτεροβάθμια εκπαίδευση ούτε βέβαια και με την ανώτατη.

Αυτό που βλέπουμε, όμως, στο προεδρικό διάταγμα είναι ότι στο άρθρο 16 του Συντάγματος απουσιάζει παντελώς οποιαδήποτε κατηγορία που να αντιστοιχίζονται οι πτυχιούχοι ανώτερης εκπαίδευσης. Περιμένουμε, λοιπόν, να τροποποιηθεί το προεδρικό διάταγμα στην κατεύθυνση που να διορθωθεί η αδικία με τη συμπερίληψη και των αποφοίτων αυτών στην κατηγορία ΤΕ, αλλά και να αναθεωρήσετε το Εθνικό Πλαίσιο Προσόντων κατά τρόπο που να υπάρχει ανώτερη και ανώτατη εκπαίδευση.

Κύριε Υπουργέ, για να λέμε τα πράγματα όπως είναι, οι πτυχιούχοι αυτοί των ανώτερων σχολών μπορούν και πρέπει να έχουν το δικαίωμα εξομοίωσης των τριετών σπουδών τους, μέσω προγράμματος και κύκλου σπουδών που θα παρακολουθήσουν, με τα αντίστοιχα πανεπιστημιακά τμήματα.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Πρέπει να τα φτιάξουμε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Βεβαίως, πρέπει να φτιαχτούν. Και να τους δοθεί η δυνατότητα για απόκτηση παιδαγωγικής επάρκειας μέσω της ΑΣΠΑΙΤΕ.

Και ας μην ξεχνάμε ότι οι απόφοιτοι τριετών σπουδών από την Αγγλία επιστρέφουν στην Ελλάδα και αναγνωρίζουν τα πτυχία τους από το ΔΟΑΤΑΠ. Για ποιον λόγο, λοιπόν, οι απόφοιτοι των ανώτερων δραματικών σχολών να μην έχουν το δικαίωμα να περνούν και αυτοί μία αντίστοιχη διαδικασία αναγνώρισης των πτυχίων τους, δηλαδή ισοτιμία και αντιστοιχία;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε συνάδελφε, οφείλω να ομολογήσω ότι τα περιγράψατε πραγματικά ωραία. Στα συμπεράσματα διαφωνούμε. Δηλαδή, πράγματι αυτοί οι άνθρωποι βρίσκονται σε ομηρία. Από πότε βρίσκονται σε ομηρία; Αναφερθήκατε στο 2003, χρονολογία που τα ΤΕΙ γίνονται ΑΤΕΙ και τυπικά. Η πραγματικότητα, όμως, είναι ότι έχουμε να αντιμετωπίσουμε μία κατάσταση που λιμνάζει έτσι, όμως, από τη δεκαετία του 1950. Υπάρχουν δύο νόμοι το ΄53 και το ΄58, νόμος τη δεκαετία του ΄70, νόμος το ΄81, νόμους διάφορους, διάσπαρτους οι οποίοι πράγματι αφήνουν αυτούς τους ανθρώπους σε ομηρία. Και γι’ αυτό το πράγμα είμαστε υπεύθυνοι όλο το πολιτικό σύστημα. Δηλαδή, δεν είναι η Νέα Δημοκρατία τώρα, τα τρεισήμισι χρόνια ή ο ΣΥΡΙΖΑ τα προηγούμενα τεσσερισήμισι χρόνια. Είναι όλες οι κυβερνήσεις που έχουν προηγηθεί και δεν άγγιζε καμμία αυτό το τραγικό θέμα.

Όταν, λοιπόν, διαπιστώσαμε ότι ο βασιλιάς είναι γυμνός, δηλαδή διαπιστώσαμε ότι αυτές οι σχολές είναι κατ’ ουσίαν αδιαβάθμιτες, έγιναν μία σειρά από κινήσεις από πλευράς Κυβερνήσεως. Η πρώτη είναι ότι κατατέθηκαν δύο ρυθμίσεις αρμοδιότητας Υπουργείων Εσωτερικών και Οικονομικών οι οποίες επεκτείνουν αυτό το σύστημα, το οποίο σας είπα προηγουμένως για τις προσλήψεις καλλιτεχνών στο δημόσιο, και στους Οργανισμούς Τοπικής Αυτοδιοίκησης. Για να μην υπάρχει καμμία αμφιβολία ότι όσοι πηγαίνουν ως καλλιτέχνες σε οποιοδήποτε φορέα του δημοσίου, νομικό πρόσωπο δημοσίου δικαίου, ιδιωτικού δικαίου ή στους ΟΤΑ θα έχουν ειδική μισθολογική αντιμετώπιση και ειδικά προσόντα.

Σύμφωνα με τη δεύτερη ρύθμιση εξαιρούνται ρητά από το πεδίο εφαρμογής του προεδρικού διατάγματος 85 του 2022 η απασχόληση καλλιτεχνών για την παροχή αμιγώς καλλιτεχνικού έργου σε φορείς του δημόσιου τομέα. Επομένως, η ρύθμιση αυτή επιβεβαιώνει αυτό που λέγαμε από την πρώτη στιγμή, ότι το προεδρικό διάταγμα δεν συνεπάγεται την οποιαδήποτε μετατροπή υφιστάμενων θέσεων καλλιτεχνών βαθμίδας τεχνολογικής εκπαίδευσης σε θέσεις βαθμολογικής εκπαιδεύσεως. Γιατί το ακούσαμε και αυτό, ότι αυτοί που είναι ΤΕ, τώρα με το προεδρικό διάταγμα θα γίνουν ΔΕ. Επιβεβαιώσαμε ότι δεν υπάρχει καμμία διαφορά. Και θεωρώ ότι κλείνει το θέμα ως προς τις προσλήψεις αυτών των ανθρώπων ως καλλιτεχνών.

Πάω τώρα στο πιο σημαντικό. Αποφασίσαμε να ασχοληθούμε σοβαρά με το θέμα και να δούμε αυτό που εσείς περιγράψατε και είπατε να τους βοηθήσουμε με το αντίστοιχο. Δεν υπάρχει το αντίστοιχο σε πανεπιστημιακό επίπεδο. Κοιτάζουμε, λοιπόν, πώς θα μπορέσουμε να κάνουμε διαβάθμιση και αναβάθμιση των υφιστάμενων σπουδών στις παραστατικές τέχνες. Φτιάχτηκαν ήδη τρεις επιτροπές οι οποίες πρέπει να ολοκληρώσουν μέσα στο επόμενο δίμηνο το έργο τους, οι οποίες θα πρέπει να επεξεργαστούν όλο αυτό το σύνολο των διατάξεων και να καταλήξουν σε προτάσεις για το τι γίνεται.

Οι δυνατότητες που υπάρχουν είναι πολλές. Υπάρχουν ήδη κρατικές σχολές οι οποίες ασχολούνται με αυτά τα θέματα. Έχουμε το παράδειγμα της Ανώτατης Σχολής Καλών Τεχνών, η οποία δεν παίρνει φοιτητές μέσω του συστήματος των πανελληνίων εξετάσεων, αλλά βάσει του ταλέντου τους -γιατί αυτό είναι το κρίσιμο σημείο στις παραστατικές τέχνες- οπότε θα δούμε αυτό το σύνολο και θα έχουμε προτάσεις, ούτως ώστε μέχρι το 2025 να μπορέσουμε να προχωρήσουμε στο επόμενο βήμα, που θα είναι η δημιουργία τριτοβάθμιας πανεπιστημιακής εκπαιδεύσεως στις παραστατικές τέχνες. Με ποιον τρόπο και τι θα προτείνουν δεν μπορώ να το ξέρω, διότι, πραγματικά, είναι διαφορετικά τα δεδομένα μεταξύ των ηθοποιών, μεταξύ των χορευτών, μεταξύ των ωδείων.

Έχουμε και πανεπιστημιακές σχολές, επί παραδείγματι μουσικά τμήματα, τα οποία καλύπτουν τμήμα αυτών των θεμάτων των παραστατικών τεχνών. Πρέπει να δούμε το σύνολο των πραγμάτων και να δούμε πώς θα μπορέσουμε να προχωρήσουμε.

Εκείνο που τονίζω, όμως, είναι ότι για πρώτη φορά ασχοληθήκαμε με αυτό το θέμα και ασχοληθήκαμε σοβαρά και αυτό θέλω να το λάβουν υπ’ όψιν τους όλοι αυτοί οι άνθρωποι οι οποίοι βρίσκονται τον τελευταίο καιρό στους δρόμους. Σέβομαι απολύτως το έργο τους, αλλά πρέπει να καταλάβουν ότι είναι μία κατάσταση χρόνια, την οποία τώρα καθίσαμε να αντιμετωπίσουμε, για πρώτη φορά ύστερα από σαράντα χρόνια.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη συζήτηση της τρίτης με αριθμό 1108/28-11-2022 ερώτησης του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Πολιτισμού και Αθλητισμού, με θέμα: «Μελέτη και έργο αναβάθμισης του χώρου εκπαίδευσης και αγώνων motocross και enduro στον Δήμο Μινώα Πεδιάδας».

Θα απαντήσει ο Υφυπουργός Πολιτισμού και Αθλητισμού, ο κ. Ελευθέριος Αυγενάκης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, για την αξία του αθλητικού τουρισμού νομίζω ότι συμφωνούμε. Είναι ένα μεγάλο θέμα, το οποίο θα πρέπει να δούμε σε εθνικό, σε περιφερειακό αλλά και σε τοπικό επίπεδο, μιας και μπορεί, ιδιαίτερα σε περιοχές, όπως είναι ο Δήμος Μινώα Πεδιάδας, η ενδοχώρα της Κρήτης, να δώσει μία τονωτική ένεση και με τους ανθρώπους που θα επισκέπτονται τους χώρους όπου θα διοργανώνονται αθλητικά γεγονότα -έχουμε ήδη ένα σημαντικό αθλητικό γεγονός, τον ημιμαραθώνιο δρόμο, που αποτελεί πόλο έλξης- και βέβαια, με το σύνολο των θεατών, αλλά και αυτών που συμμετέχουν ενεργά στο αθλητικό γεγονός.

Έχουμε ένα συγκεκριμένο θέμα σήμερα για το οποίο σας ρωτάμε και είναι η μελέτη και το έργο της αναβάθμισης του χώρου εκπαίδευσης και αγώνων motocross και enduro στον Δήμο Μινώα Πεδιάδας. Να πω ότι είναι περίπου είκοσι χρόνια που κατασκευάστηκε η πίστα. Ήταν Δήμαρχος ο Χαράλαμπος Γιαννόπουλος και Πρόεδρος της Τοπικής Κοινότητας Λευκοχωρίου ο Γιώργος Κιοστεράκης, πλην όμως χρησιμοποιήθηκε κυρίως για εκπαίδευση, αλλά και διοργάνωση κάποιων αγώνων.

Σήμερα, χρειάζεται προσαρμογή στις προδιαγραφές που απαιτούνται, προκειμένου να τηρούνται, αφ’ ενός οι κανόνες και αφ’ ετέρου να υπάρχει ασφάλεια για τους αγωνιζόμενους αλλά και για τους θεατές, γι’ αυτούς που πραγματικά δείχνουν ενδιαφέρον από την περιοχή για το άθλημα και όχι μόνο, αλλά και γι’ αυτούς που θα έρχονται με τη διοργάνωση παγκρήτιων, πανελλήνιων ή και διεθνών αγώνων.

Με την απόφαση 91405/13-8-2021, όπως βρήκα, πριν από τους καταστροφικούς σεισμούς του Σεπτεμβρίου του 2021, έχει ενταχθεί στο Πρόγραμμα Δημοσίων Επενδύσεων ένα ποσό 135.000 ευρώ, με τίτλο: «Μελέτη πίστας motocross».

Εδώ, κύριε Υπουργέ, υπάρχει ένα θέμα. Για μελέτη αυτά τα λεφτά είναι πάρα πολλά και πιθανόν, για έργο πολύ λίγα. Για μελέτη κάποια λεφτά δεν ξέρω τι θα γίνουν και για το έργο δεν ξέρω πού θα βρεθούν. Γι’ αυτό σας ρωτάμε σήμερα εάν μπορεί να τροποποιηθεί αυτή η απόφαση και να αυξηθεί το ποσό ή τουλάχιστον, να είναι μία απόφαση που θα επιτρέπει να γίνει και η μελέτη και το έργο ή μέρος του έργου. Αυτό είναι το ερώτημα, διότι έχουν περάσει δύο χρόνια σχεδόν και δεν έχουν αξιοποιηθεί τα χρήματα. Θέλουμε ένα πεδίο το οποίο -συμφωνούμε ότι πρέπει να υπάρξει αυτή η αναβάθμιση και η προσαρμογή στους κανονισμούς και στα δεδομένα που απαιτούνται της πίστας- να γίνει πράξη. Θα ήθελα την άποψή σας και τις ενέργειές σας, κυρίως.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε συνάδελφε, θα μου επιτρέψετε να σας ευχαριστήσω για την ερώτηση. Μου δίνετε την ευκαιρία να συζητήσουμε για ζητήματα που αφορούν στην ιδιαίτερή μας πατρίδα, το Ηράκλειο, την Κρήτη.

Θα ξεκινήσω, όμως, θυμίζοντας κάποια πράγματα. Ο Πρωθυπουργός μας, ο Κυριάκος Μητσοτάκης, κατά την πρόσφατη επίσκεψή του στο Ηράκλειο, μίλησε για την παρουσία του Αναπτυξιακού Προγράμματος για την Κρήτη του 2030, το οποίο περιλαμβάνει περισσότερα από τετρακόσια ογδόντα έργα, προϋπολογισμού 7,7 δισεκατομμυρίων ευρώ. Η Κυβέρνηση θυμίζω ότι παρουσίασε ένα σχέδιο το οποίο έχει εξασφαλισμένη χρηματοδότηση, μεγάλη μελετητική ωριμότητα, συγκεκριμένα χρονοδιαγράμματα και συγκεκριμένους φορείς υλοποίησης. Μάλιστα, αρκετά από τα έργα υλοποιούνται ήδη σήμερα.

Αντιμετωπίζουμε τα προβλήματα στην πράξη. Σχεδιάζουμε το μέλλον με αισιοδοξία, επιμονή, δουλειά και κυρίως, τεχνοκρατική επάρκεια. Το σχέδιο θυμίζω ότι κινείται σε τέσσερις άξονες: Πρώτον, ανάπτυξη σύγχρονων δικτύων και υποδομών. Δεύτερον, αναβάθμιση της αγροτικής παραγωγής. Τρίτον, υλοποίηση επενδύσεων. Και τέταρτον, βελτίωση της ποιότητας ζωής των κατοίκων, με παρεμβάσεις που προϋπολογίζονται, ειδικά για το τελευταίο, στα 938 εκατομμύρια ευρώ.

Πριν αναφερθώ, όμως, στα έργα του αθλητισμού, θέλω να κάνω ειδική αναφορά στη γενναία στάση που κράτησαν οι συντοπίτες μας στην περιοχή του Αρκαλοχωρίου, μετά από τον καταστροφικό σεισμό του Σεπτεμβρίου του 2021. Από την πρώτη στιγμή σπεύσαμε αρωγοί να στηρίξουμε τους πληγέντες και να σταθούμε δίπλα στους συμπολίτες μας. Από την πρώτη ημέρα, συντονισμένα, με τους συναδέλφους μου στην Κυβέρνηση ήμασταν εκεί, με μέτρα ανακούφισης και στήριξης.

Θυμίζω ότι ανταποκριθήκαμε άμεσα, ενεργοποιώντας τον νέο μηχανισμό κρατικής αρωγής, με συνεχή παρουσία στην περιοχή και με προσήλωση στον διττό στόχο: Πρώτον, η στήριξη να είναι γρήγορη, να είναι δίκαιη, σε αυτούς που πρέπει και να ανταποκρίνεται στις ανάγκες που δημιουργούνται και δεύτερον, η αποκατάσταση να προχωρά όσο πιο γρήγορα γίνεται, με έμφαση στην ανθεκτικότητα κάθε παρέμβασης και έργου.

Εφαρμόσαμε ταχύτατα ένα σχέδιο στήριξης και αποκατάστασης, ένα σχέδιο με δημοσιονομική επίπτωση κοντά στα 300 εκατομμύρια ευρώ, σχέδιο με συστατικά, όπως η πρώτη αρωγή. Ξεκίνησε από την επόμενη κιόλας ημέρα από τον σεισμό, ανήλθε στα 66 εκατομμύρια ευρώ για επτά χιλιάδες περιπτώσεις.

Ιστορικά, είναι η μεγαλύτερη άμεση ενίσχυση σε μία συγκεκριμένη περιοχή. Υπήρξε η στήριξη των επιχειρήσεων της περιοχής με τρία σχήματα που διοχέτευσαν περισσότερο από 3 εκατομμύρια ευρώ σε εκατοντάδες επιχειρήσεις της περιοχής, η έκτακτη χρηματοδότηση για αποκαταστάσεις και διαμορφώσεις χώρων προς τους δήμους και την περιφέρεια, που φτάνει προς το παρόν τα 14 εκατομμύρια ευρώ, η άμεση εξασφάλιση της συνέχισης της εκπαιδευτικής δραστηριότητας σε όλα τα πληττόμενα σχολεία της περιοχής και η δρομολόγηση των επισκευών, η έκτακτη χρηματοδότηση σε συνεργασία με την περιφέρεια για τις εκκλησίες, τους ναούς της περιοχής και φυσικά, η παροχή στεγαστικής συνδρομής για να επισκευαστούν και να επιδιορθωθούν τα κτήρια, με τη δέσμευση πόρων να φτάνει τα 175 εκατομμύρια ευρώ.

Είναι μία διαδικασία που έχει τις δυσκολίες της -το γνωρίζετε καλά, διότι και εσείς παλεύετε από πρώτο χέρι όλα αυτά τα ζητήματα- αλλά σε ένα πλαίσιο συνεργασίας σταδιακά βελτιώνονται και προχωρούν.

Στη δευτερολογία μου θα μου επιτρέψετε να απαντήσω για την πορεία του συγκεκριμένου έργου και άλλων αθλητικών έργων που αφορούν στον Δήμο Μινώα Πεδιάδος και ιδιαιτέρως, το Αρκαλοχώρι.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η παρουσίαση των στοιχείων που αφορούν τόσο στις προκαταβολές όσο και στις ενέργειες που έχει κάνει η Κυβέρνηση σε σχέση με την αντιμετώπιση των οδυνηρών επιπτώσεων από τον σεισμό του Σεπτεμβρίου του 2021 δεν νομίζω ότι αμφισβητούνται από κανέναν.

Όμως, αυτό το οποίο είναι μία πραγματικότητα και θα ήθελα να υπάρχει κατά νου και σε εσάς, όπως και στο Υπουργείο Υποδομών -το οποίο ανταποκρίθηκε πριν από δέκα ημέρες στο αίτημά μας για αλλαγή και απλούστευση της διαδικασίας-, είναι ότι δυστυχώς, η γραφειοκρατία, η οποία αφορά σε συγκεκριμένα προβλήματα, δεν δίνει το περιθώριο στις αρμόδιες υπηρεσίες να προχωρήσουν τα έργα εξέτασης φακέλων και έγκρισης των αδειών, προκειμένου να προχωρήσουν οι επισκευές και οι ανακαινίσεις. Και έτσι οι προκαταβολές τους είναι ανενεργές, είναι βεβαίως, στους λογαριασμούς των δικαιούχων, αλλά είναι ανενεργές και χρειάζεται μία άμεση παρέμβαση.

Ο Υφυπουργός Υποδομών ο κ. Καραγιάννης, ανταποκρινόμενος, πιστεύω, στα αιτήματα από πολλές πλευρές -γιατί το θέμα δεν το έχω διαπιστώσει μόνο εγώ ή το τεχνικό επιμελητήριο, αλλά πιστεύω όλοι-, μίλησε για την απλούστευση της διαδικασίας με νέες νομοθετικές ρυθμίσεις που θα εισάγουν ένα νέο θεσμικό πλαίσιο στο οποίο πρέπει να ενταχθούν και ιδιώτες μηχανικοί, προκειμένου να ξεμπλοκάρει αυτή η διαδικασία, όπως έγινε στις αρχικές εκτιμήσεις. Στις αρχικές εκτιμήσεις έγιναν δεκατεσσερισήμισι χιλιάδες έλεγχοι μέσα σε λίγες εβδομάδες. Και αυτό ήταν μία επιτυχία, γιατί υπήρξε ένας συντονισμός και ιδιωτών. Οι ιδιώτες, όμως, δεν μπορεί να είναι ανεξέλεγκτοι, θα πρέπει να είναι στο μητρώο του τεχνικού επιμελητηρίου, να έχουν τη δυνατότητα να μετέχουν σε επιτροπές, να αμείβονται με το τεμάχιο και να επιβλέπονται από το αρμόδιο ΤΑΕΦ ή τη διεύθυνση. Οπότε, σε αυτό το πλαίσιο ελπίζουμε ότι θα υπάρξει εξέλιξη και μάλιστα, πριν από τις εκλογές, ούτως ώστε να μην πέσει αυτή η διαδικασία στη δίνη, πιθανόν, και δεύτερων εκλογών. Δεν το ξέρω αυτό, απλώς το λέω. Δεν πρέπει να υπάρξει άλλη καθυστέρηση σε αυτό το θέμα.

Πάμε στο συγκεκριμένο τώρα που σας ρωτώ. Αυτό είναι πριν από τους σεισμούς, όπως ήταν και η απόφαση για την ανακαίνιση του γηπέδου καλαθοσφαίρισης και η απόφαση για το ανοιχτό, δηλαδή για την ανακαίνιση και τη συντήρηση του ανοιχτού. Το συγκεκριμένο θέμα που θέτω εγώ είναι να τροποποιηθεί ο τίτλος του συγκεκριμένου έργου, το οποίο -υποθέτω ότι αυτό είναι, στην απόφαση δεν αναφέρεται ούτε ο δήμος, ούτε η περιφέρεια, ούτε τίποτε, αλλά υποθέτω ότι είναι αυτό- αναφέρεται μόνο ως: «Μελέτη πίστας motocross» -στο νούμερο 27 της συγκεκριμένης πολιτικής απόφασης του Αυγούστου του 2021- «135.000 ευρώ μελέτη». Σας λέω ότι για μελέτη είναι πολλά, αλλά για έργο είναι λίγα. Κάτι πρέπει να γίνει. Δεν γίνεται είτε να σπαταληθούν χρήματα είτε να ληφθούν μετά από το έργο.

Ευχαριστώ πάρα πολύ. Και ελπίζω, κύριε Πρόεδρε, να έχουμε απάντηση από τον κ. Αυγενάκη και να μη χρειαστεί τριτολογία.

**ΠΡΟΕΔΡΕΥΩΝ (Γεώργιος Λαμπρούλης):** Δεν προβλέπεται, τριτολογία, κύριε Κεγκέρογλου.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Πάμε, λοιπόν, τώρα στα αθλητικά έργα που αφορούν στον Δήμο Μινώα, που ιδιαιτέρως ενδιαφέρεστε και δικαιολογημένα. Δεν μας φτάνει ο χρόνος να αναφερθούμε στα αθλητικά έργα που υλοποιούμε στη χώρα, αλλά και ειδικότερα στον Νομό Ηρακλείου, οπότε περιοριζόμαστε στον Δήμο Μινώα Πεδιάδας. Βρίσκονται σε εξέλιξη τέσσερα έργα συνολικού προϋπολογισμού 2.291.000 ευρώ.

Στο Αρκαλοχώρι, όπως πολύ καλά γνωρίζετε, ολοκληρώνεται η ενεργειακή αναβάθμιση του μικρού ανοιχτού κολυμβητηρίου, προϋπολογισμού 100.000 ευρώ. Το έργο χρηματοδοτείται αποκλειστικά από το Υφυπουργείο Αθλητισμού. Πριν από λίγες ημέρες υπεγράφη η σύμβαση, χωρίς να κληθούμε εμείς -το χαρακτηρίζω ως απρέπεια από πλευράς της δημοτικής αρχής-, με τον ανάδοχο για τη συντήρηση του κλειστού γυμναστηρίου μπάσκετ, προϋπολογισμού 721.000 ευρώ. Το έργο χρηματοδοτείται αποκλειστικά από το Υφυπουργείο Αθλητισμού. Έχει ήδη δημοσιευθεί ο διαγωνισμός για τη συντήρηση του ανοιχτού κολυμβητηρίου, προϋπολογισμού 670.000 ευρώ. Το έργο χρηματοδοτείται αποκλειστικά από το Υφυπουργείο Αθλητισμού. Είναι σε εξέλιξη η κατασκευή του κλειστού γυμναστηρίου Καστελλίου, προϋπολογισμού 800.000 ευρώ. Το έργο χρηματοδοτείται από το πρόγραμμα «ΦΙΛΟΔΗΜΟΣ ΙΙ», σε συνεργασία με το Υπουργείο Εσωτερικών και το Υπουργείο Αθλητισμού.

Αναφορικά τώρα με το έργο της μελέτης και αναβάθμισης του χώρου εκπαίδευσης των αγώνων motocross και enduro του Δήμου Μινώα Πεδιάδας, έχουμε και λέμε. Η πίστα έχει όντως κατασκευαστεί πριν από δεκαπέντε με είκοσι χρόνια περίπου, όμως είχε μείνει σε αχρηστία και είναι εμφανής η εικόνα εγκατάλειψης. Δεσμευτήκαμε αυτό να αλλάξει και να δημιουργήσουμε μία νέα πίστα, σύγχρονη, ασφαλή και λειτουργική. Η νέα πίστα θα έχει τη δυνατότητα, σύμφωνα με τα στοιχεία τα οποία έχουν έρθει στην κυριότητά μας, να φιλοξενεί αγώνες πανελλήνιου επιπέδου –πράγμα το οποίο το θέλουμε- και προπονήσεις, με προτεραιότητα την ασφάλεια των αναβατών και των θεατών, σύμφωνα με τους κανονισμούς της Αθλητικής Μοτοσυκλετιστικής Ομοσπονδίας Ελλάδας, τη λεγόμενη «ΑΜΟΤΟΕ». Παράλληλα, θα υποστηρίζονται δράσεις εκπαίδευσης αγωνιστικής οδήγησης, αλλά και ασφαλούς μάθησης της οδήγησης και της οδηγικής συμπεριφοράς προς τα παιδιά και τις μικρές ηλικίες. Μάλιστα, δίνουμε έμφαση στο εκπαιδευτικό κομμάτι, στη διαμόρφωση σωστής οδικής συμπεριφοράς.

Δυστυχώς, όπως γνωρίζετε καλά, τα τροχαία είναι μία μάστιγα που κατακλύζει τη χώρα μας, ιδιαιτέρως την Κρήτη. Δίνουμε, λοιπόν, ιδιαίτερη έμφαση στην ασφαλή μάθηση της οδήγησης και στην καλλιέργεια της σωστής οδικής συμπεριφοράς. Η πίστα αυτή θα συμβάλει τα μέγιστα, είμαστε βέβαιοι. Το έργο, λοιπόν, της μελέτης και αναβάθμισης του χώρου εκπαίδευσης και αγώνων motocross και enduro του Δήμου Μινώα Πεδιάδας, είναι προϋπολογισμού 135.000 ευρώ, σύμφωνα με το τεχνικό δελτίο που έφτασε σε εμάς, στο Υπουργείο, το οποίο το αποδεχτήκαμε ως έχει. Καταθέτω στα Πρακτικά τη σχετική απόφαση καθώς και τον κωδικό του έργου. Σίγουρα θα σας ενδιαφέρει αυτό.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο, θυμίζω ότι ακολούθησε η μεταρρύθμιση του αναπτυξιακού προγραμματισμού της χώρας και το Πρόγραμμα Δημοσίων Επενδύσεων, «ΠΔΕ», όπου αντικαταστάθηκε από το Εθνικό Πρόγραμμα Ανάπτυξης, το λεγόμενο «ΕΠΑ». Έχουμε, λοιπόν, μία μεταβατική περίοδο κατά την οποία όλα τα έργα του παλιού «ΠΔΕ» έπρεπε να μεταφερθούν στο «ΕΠΑ». Και φυσικά, έπρεπε να υπάρξει μία σειρά, μία προτεραιοποίηση. Προηγήθηκαν τα συμβασιοποιημένα έργα.

Πού βρισκόμαστε τώρα, λοιπόν, με την περίπτωση τη συγκεκριμένη; Είμαι στην ευχάριστη θέση να σας ενημερώσω ότι είμαστε στο τελευταίο στάδιο της μετάπτωσης, της μεταφοράς δηλαδή της μελέτης και του έργου αναβάθμισης του χώρου εκπαίδευσης και αγώνων motocross και enduro στο «ΕΠΑ». Τις επόμενες ημέρες θα έχει μεταφερθεί και άμεσα -πολύ άμεσα- θα προκηρυχθεί ο διαγωνισμός για τη μελέτη του έργου. Το κόστος το οποίο περιγράφετε, δεν το εκτιμήσαμε εμείς, ήρθε ως αίτημα με τεχνικό δελτίο από τη δημοτική αρχή. Είναι κάτι το οποίο το ακούμε, ωστόσο δεν θα κάνουμε σκόντο σε ένα έργο το οποίο το θεωρούμε ιδιαιτέρως σημαντικό. Άρα, εάν υπάρχει πρόβλεψη ή απαίτηση για παραπάνω χρηματοδότηση και για την κατασκευή του, εμείς εδώ είμαστε. Δεν αρνηθήκαμε ποτέ να βοηθήσουμε την περιοχή, και ειδικά σε τέτοιες περιπτώσεις για έργα τα οποία θεωρούμε εξαιρετικά σημαντικά.

Τέλος, μιας και αναφερθήκατε στον ημιμαραθώνιο Κρήτης, θέλω να δηλώσω ότι τον στηρίζουμε με όλες μας τις δυνάμεις -και με φυσική παρουσία-, αλλά κυρίως και με οικονομική δυνατότητα χρηματοδότησης, διότι το θεωρούμε ένα εξαιρετικό γεγονός από μία εξαιρετική ομάδα νέων ανθρώπων που ξεκίνησε ερασιτεχνικά και έχει συμβάλλει σε μέγιστο βαθμό και στην ποιότητα και στον πολιτισμό και στην προβολή της περιοχής, αλλά κυρίως και στην αθλητική κουλτούρα η οποία καλλιεργείται μέσα από αυτό το μοναδικό αθλητικό δρώμενο, το οποίο είναι καταπληκτικό. Και είναι αξιέπαινοι όλοι όσοι συμβάλλουν σε αυτή τη διοργάνωση.

Να πω και ένα τελευταίο, το οποίο επίσης σας αφορά, γιατί ενδιαφερθήκατε και προσωπικά. Αναφέρομαι στο ποδοσφαιρικό γήπεδο του Καστελλίου. Αύριο έχω συνάντηση με τους εκπροσώπους των φορέων για να δούμε αυτό το ζήτημα, που και εσείς αναδείξετε. Και εδώ είμαστε να βοηθήσουμε με κάθε τρόπο την περιοχή.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στις επόμενες τρεις ερωτήσεις αρμοδιότητας του Υπουργείου Υποδομών και Μεταφορών, επιτρέψτε μου να ανακοινώσω τις ερωτήσεις που δεν θα συζητηθούν.

Η πρώτη με αριθμό 385/1-2-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα: «Προστασία της πρώτης κατοικίας», δεν θα συζητηθεί κατόπιν συνεννόησης.

Η δεύτερη με αριθμό 373/30-1-2023 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υποδομών και Μεταφορών, με θέμα: «Ζητήματα νομιμότητας στη λειτουργία του Τρένου του Πηλίου», δεν θα συζητηθεί κατόπιν συνεννόησης.

Η εικοστή τέταρτη με αριθμό 390/3-2-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Οικονομικών, με θέμα: «Σε νέο οικονομικό αδιέξοδο, οι πολίτες της δυτικής Αθήνας από την κοινωνικά ανάλγητη απόφαση της κυβέρνησης να προβεί σε αύξηση των αντικειμενικών τιμών των ακινήτων», δεν θα συζητηθεί κατόπιν συνεννόησης.

Η εικοστή έβδομη με αριθμό 403/6-2-2023 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς την Υπουργό Παιδείας και Θρησκευμάτων, με θέμα: «Η σκανδαλώδης δυσλειτουργία του συστήματος "Έπαφος" προκαλεί αναταραχή στο Δημοτικό Σχολείο Αφύτου Χαλκιδικής», δεν θα συζητηθεί κατόπιν συνεννόησης.

Η εικοστή όγδοη με αριθμό 404/6-2-2023 επίκαιρη ερώτηση δεύτερου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξη Χαρίτση προς τον Υπουργό Υγείας, με θέμα: «Χωρίς υγειονομική κάλυψη και αντιμετώπιση των επειγόντων περιστατικών οι κάτοικοι της νοτιοανατολικής Πυλίας», δεν θα συζητηθεί κατόπιν συνεννόησης.

Η δωδέκατη με αριθμό 392/5-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αποστολή στοιχείων στους δήμους για τα σεισμόπληκτα κτήρια, ώστε να προχωρήσουν στις υποχρεωτικές εκ του νόμου απαλλαγές φόρων και τελών», δεν θα συζητηθεί κατόπιν συνεννόησης.

Η δέκατη έκτη με αριθμό 393/5-2-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Σε ομηρία δεκάδες ιδιοκτήτες - Απαραίτητη η διόρθωση / προσαρμογή των κτηματολογικών πινάκων όσον αφορά στους γεωργικούς κλήρους που απαλλοτριώνονται στο πλαίσιο της δημιουργίας του νέου διεθνούς αεροδρομίου στο Καστέλι», δεν θα συζητηθεί κατόπιν συνεννόησης.

Η δέκατη ένατη με αριθμό 394/6-2-2023 επίκαιρη ερώτηση του δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Δυνατότητα εφάπαξ εξόφλησης ληξιπρόθεσμων χρεών στα ασφαλιστικά ταμεία, χωρίς πρόσθετα τέλη και πρόστιμα», δεν θα συζητηθεί κατόπιν συνεννόησης.

Η εικοστή δεύτερη με αριθμό 398/6-2-2023 επίκαιρη ερώτηση του δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Οικονομικών, με θέμα: «Θέσπιση ειδικού καθεστώτος στις τιμές καυσίμων στην Περιφερειακή Ενότητα Ροδόπης», δεν θα συζητηθεί κατόπιν συνεννόησης.

Η ένατη με αριθμό 375/30-1-2023 επίκαιρη ερώτηση του δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Εργασίας και Κοινωνικών Υποθέσεων, με θέμα: «Για τα χρόνια προβλήματα στη λειτουργία του Κέντρου Επαγγελματικής Κατάρτισης (ΚΕΚ) ΑΜΕΑ, πρώην ΟΑΕΔ, στο Γαλάτσι και την ανεργία στους αποφοίτους και στα ΑΜΕΑ που τείνει να πάρει καθολικά χαρακτηριστικά», δεν θα συζητηθεί κατόπιν συνεννόησης.

Η δέκατη τρίτη με αριθμό 387/2-2-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Ανάγκη διασφάλισης της εργασίας των ήδη διορισμένων υγειονομικών της προκήρυξης 2Κ/2019 καθώς και άμεσης πρόσληψης των νέων επιτυχόντων», δεν θα συζητηθεί κατόπιν συνεννόησης.

Η δέκατη έβδομη με αριθμό 396 /6-2-2023 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Για τις τραγικές ελλείψεις στο Κέντρο Υγείας Πολιχνίτου Δυτικής Λέσβου», δεν θα συζητηθεί κατόπιν συνεννόησης.

Η εικοστή τρίτη με αριθμό του 406/6-2-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και ΚοινωνικώνΥποθέσεων, με θέμα: «Να ενισχυθεί ο ΕΦΚΑ με μόνιμο προσωπικό για να απονεμηθούν οι χιλιάδες εκκρεμείς συντάξεις στο Νομό Ηρακλείου Κρήτης», δεν θα συζητηθεί κατόπιν συνεννόησης.

Και τέλος, δεν θα συζητηθεί λόγω κωλύματος του Βουλευτή η τέταρτη με αριθμό 369/30-1-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Εσωτερικών**,** με θέμα: «Απόδοση ευθυνών για τον θάνατο εργάτριας στην καθαριότητα στο Δήμο Ξυλοκάστρου - Ευρωστίνης και τις συνθήκες εργασίας στους δήμους».

Εισερχόμαστε, λοιπόν, στις τρεις επίκαιρες ερωτήσεις αρμοδιότητας, όπως προείπα, του Υπουργείου Υποδομών και Μεταφορών, στις οποίες θα απαντήσει ο Υπουργός κ. Κωνσταντίνος Καραμανλής.

Θα συζητηθεί η πρώτη με αριθμό 363/27-1-2023 επίκαιρη ερώτηση πρώτου κύκλου της Βουλευτού Αχαΐας της Νέας Δημοκρατίας κ. Χριστίνας Αλεξοπούλουπρος τον Υπουργό Υποδομών και Μεταφορών, με θέμα: «Υπογειοποίηση τμήματος της σιδηροδρομικής γραμμής Κορίνθου - Πάτρας».

Κυρία Αλεξοπούλου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Καλή σας μέρα, κύριοι Υπουργοί.

Κύριε Υπουργέ, θα ήθελα κατ’ αρχάς να σας ευχαριστήσω πάρα πολύ που βρίσκεστε σήμερα στο Εθνικό μας Κοινοβούλιο μετά την επίκαιρη ερώτηση που κατέθεσα πολύ πρόσφατα και σας ευχαριστώ που βρίσκεστε σήμερα εδώ, για να απαντήσετε.

Οι πολίτες της Αχαΐας, κύριε Υπουργέ, για δεκαετίες άκουγαν πολλές υποσχέσεις για έργα που θα άλλαζαν δήθεν την καθημερινότητά τους και την τοπική οικονομία. Δυστυχώς, τα προηγούμενα χρόνια ελάχιστες υλοποιήθηκαν, με αποτέλεσμα η Πάτρα, η Αχαΐα, που είναι η μεγαλύτερη πύλη εισόδου της χώρας μας από τη Δύση, να είναι ουσιαστικά στο περιθώριο.

Αυτό, όμως, άλλαξε και άλλαξε με την Κυβέρνηση του Κυριάκου Μητσοτάκη και επί της δικής σας θητείας στο κομβικό Υπουργείο Υποδομών και Μεταφορών. Η μεγαλύτερη απαίτηση του αχαϊκού λαού που ήταν η Πατρών - Πύργου επιτέλους ξεκίνησε και, από μακέτες που έδειχναν κάποιοι παλιότερα, σήμερα βλέπουμε εργοτάξια και εργασίες να προηγούνται κατά πολύ του αρχικού χρονοδιαγράμματος υλοποίησης του αυτοκινητόδρομου.

Ο Πρωθυπουργός στην τελευταία του επίσκεψη στην Πάτρα δεσμεύτηκε για ογδόντα και πλέον έργα, στα οποία θα διατεθούν πόροι που υπερβαίνουν τα 3,7 δισεκατομμύρια ευρώ με στόχο την αξιοποίηση των μεγάλων πλεονεκτημάτων της Αχαΐας, την τόνωση της αναπτυξιακής προοπτικής της και τη βελτίωση της ποιότητας ζωής των πολιτών.

Ενδεικτικό της σημασίας που έχουν αυτά, είναι ότι σύμφωνα με εκτιμήσεις του Σώματος Οικονομικών Εμπειρογνωμόνων, με το πέρας των έργων το τοπικό ΑΕΠ θα έχει αυξηθεί κατά 7,6 δισεκατομμύρια ευρώ, προσθέτοντας, βεβαίως, χιλιάδες νέες θέσεις εργασίας με καλύτερες αμοιβές σε σχέση με τις σημερινές. Τα έργα θα καλύψουν το χρόνιο κενό σε υποδομές και θα δώσουν νέα ώθηση σε στρατηγικής σημασίας εμπορικές συνδέσεις αφ’ ενός με το εξωτερικό και αφ’ ετέρου με την υπόλοιπη ελληνική αγορά χάρη στην αναβάθμιση των δυνατοτήτων της περιοχής σε ό,τι αφορά στις μεταφορές και τα logistics. Παράλληλα, η τοπική επιχειρηματικότητα και ο πρωτογενής τομέας θα επωφεληθούν από την καλύτερη αξιοποίηση των δράσεων του πανεπιστημίου.

Από τα κορυφαία έργα και νευραλγικής σημασίας για την ανάπτυξη της Αχαΐας και της δυτικής Ελλάδας ευρύτερα είναι η έλευση του τρένου και η υπογειοποίηση τμήματος της σιδηροδρομικής γραμμής. Το Υπουργείο Υποδομών και Μεταφορών έχει ξεκινήσει να υλοποιεί το σημαντικό αυτό έργο της κατασκευής της νέας διπλής σιδηροδρομικής γραμμής Κορίνθου - Πατρών. Ιδιαίτερο τοπικό ενδιαφέρον για την πόλη της Πάτρας έχει το τμήμα της γραμμής μήκους 10,9 χιλιομέτρων από το Ρίο μέχρι τον νέο λιμένα.

Τον Ιούνιο του 2021, η Κομισιόν απέρριψε το αίτημα για χρηματοδότηση με 168 εκατομμύρια ευρώ μέσω του μηχανισμού συνδέοντας την Ευρώπη, το οποίο αφορούσε στο τμήμα του σιδηροδρομικού έργου μεταξύ Ρίου - Αγίου Διονυσίου που είναι συνολικού κόστους 198 εκατομμύρια ευρώ και αποτελεί το προτελευταίο τμήμα πριν η γραμμή φτάσει στο νέο λιμάνι της Πάτρας. Η Κομισιόν απέρριψε το αίτημα χρηματοδότησης της ΕΡΓΟΣΕ, γιατί θεωρεί υψηλό το κόστος του έργου και δαπανηρή τη λύση της πλήρους υπογειοποίησης στο τμήμα της γραμμής Ρίο - Άγιος Διονύσιος - νέο λιμάνι μήκους εξίμισι χιλιομέτρων που αποτελεί αίτημα των φορέων της πόλης.

Η πρόταση του Υπουργείου Υποδομών είναι η υπόγεια διέλευση από τον πυκνό αστικό ιστό της πόλης της Πάτρας συνολικού μήκους 5,16 χιλιομέτρων από την περιοχή πριν την οδό Κανελλοπούλου έως μετά τον Άγιο Ανδρέα, όπου θα αναδύεται στην περιοχή της Ακτής Δυμαίων, για να καταλήξει επιφανειακά στον νέο λιμένα.

Η τοπική κοινωνία επιθυμεί το βέλτιστο δυνατό αποτέλεσμα, να υπογειοποιηθεί το μεγαλύτερο δυνατό τμήμα της γραμμής, καθότι αυτό θα αποτελέσει εφαλτήριο ανάπτυξης για την Πάτρα και την Αχαΐα.

Με βάση τα παραπάνω, κύριε Υπουργέ, ερωτάσθε: Ποιος είναι ο σχεδιασμός του Υπουργείου, σχετικά με την υπογειοποίηση τμήματος της γραμμής Κορίνθου - Πατρών; Και δεύτερον: Ποια είναι η χρηματοδότηση και το χρονοδιάγραμμα υλοποίησης του εν λόγω έργου;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αγαπητή κυρία συνάδελφε, κύριε Πρόεδρε, θα ήθελα και εγώ με τη σειρά μου να σας ευχαριστήσω για την ερώτησή σας, η οποία νομίζω μου δίνει την αφορμή να αναφερθούμε στο πολύ σημαντικό έργο της υπογειοποίησης, για το οποίο, όπως πολύ σωστά αναφέρατε, έχουν ακουστεί εδώ και πάρα πολλά χρόνια πολλές και βαρύγδουπες υποσχέσεις. Και εδώ θα μου επιτρέψετε να πω ότι, δυστυχώς, στην πολιτική ζωή του τόπου κατά κανόνα υπόσχονται τα πάντα εκείνοι που δεν έχουν καμμία ελπίδα να τα υλοποιήσουν.

Πάμε, λοιπόν, να δούμε συγκεκριμένα τι έχει γίνει στην Πάτρα. Όπως είπατε και εσείς, υπάρχει εδώ και αρκετό καιρό το αίτημα των πολιτών της Πάτρας που είναι αίτημα, όμως, όλης της κοινωνίας, αλλά και ένα ζήτημα πολύ σοβαρό για το πώς και με ποιον τρόπο θα υπογειοποιήσουμε το λιμάνι της Πάτρας με τον σιδηρόδρομο.

Εδώ και χρόνια η Πάτρα είναι μια πόλη χωρισμένη στα δύο και εδώ και εδώ αρκετά χρόνια έχουν παρουσιαστεί αρκετές προτάσεις οι οποίες, όπως πολύ σωστά είπατε στην ερώτησή σας, δεν υπήρξαν ποτέ υλοποιήσιμες για έναν πάρα πολύ απλό λόγο τον οποίον συνήθως στην Ελλάδα και εμείς οι πολιτικοί θέλουμε πολλές φορές να αγνοούμε: Πού θα βρούμε τα χρήματα, πώς θα το χρηματοδοτήσουμε.

Επομένως, η λύση η οποία είχε προταθεί στο παρελθόν -και δεν θέλω να πάω στο χθες, γιατί νομίζω ότι τα έχουμε συζητήσει στη Βουλή αρκετές φορές- και όλες οι λύσεις, οι οποίες έχουν προταθεί ακόμα και από τοπικούς φορείς υπήρξαν λύσεις οι οποίες ήταν εκτός κάθε λογικής, διότι απλούστατα δεν μπορούσαν να χρηματοδοτηθούν. Επομένως, για να είμαστε σαφείς δεν θα κατασκευάζονταν ποτέ.

Εμείς αντιθέτως, όπως πολύ σωστά είπατε, καθίσαμε και μελετήσαμε τη διαδικασία με μεγάλη προσοχή και διαπιστώσαμε ότι μπορεί να υπάρξει μερική υπογειοποίηση 5,2 χιλιομέτρων με τη μέθοδο του cut and cover. Μιλάμε, δηλαδή -για να το πούμε αυτό άλλη μια φορά- για υπογειοποίηση στο σύνολο του πυκνού αστικού ιστού της Πάτρας που είναι και το ζητούμενο.

Παράλληλα, άλλα 1,7 χιλιόμετρα είναι περίπου αθροιστικά οι ράμπες ανόδου και καθόδου, ενώ τα επιφανειακά τμήματα συνολικά θα αθροίζουν 3,8 χιλιόμετρα. Διατηρούμε τις οκτώ υφιστάμενες στάσεις κατά το μήκος του έργου και έξι από αυτές μετατρέπονται σε υπόγειες, ενώ προσθέτουμε επιπλέον στάσεις στο λιμάνι. Ο νέος σχεδιασμός πληροί όλες τις προϋποθέσεις ασφαλείας. Έχουμε διαβάσεις οχημάτων, δέκα πεζογέφυρες, καταργούμε όλες τις υφιστάμενες επικίνδυνες ισόπεδες διαβάσεις.

Επομένως, τι κάνουμε με αυτό το έργο; Πρώτον, εκπονούμε ένα έργο ρεαλιστικό που χρηματοδοτείται από την Ευρωπαϊκή Ένωση. Δεύτερον, απελευθερώνουμε το κέντρο της πόλης. Δεν θα είναι κομμένη, αν θέλετε, η πόλη στα δύο και θα σας έλεγα ότι αποδίδουμε την Πάτρα πίσω στους Πατρινούς μετά από δεκαετίες. Τρίτον, ανοίγουμε την πόλη με μέτωπο στη θάλασσα. Τέταρτον, πετυχαίνουμε και με περιβαλλοντικούς όρους τη βέλτιστη τεχνικά λύση και με ουσιαστικές παρεμβάσεις αστικής ανάπλασης. Πέμπτον, διατηρούμε σε λειτουργία τον προαστιακό. Έκτον, ελαχιστοποιούμε την οπτική και την ηχητική όχληση. Έβδομον, ενισχύουμε την ασφάλεια πεζών και οδηγών.

Στη δευτερολογία μου θα σας απαντήσω για τα χρονοδιαγράμματα. Όπως γνωρίζετε, επειδή παρακολουθείτε τα θέματα της Πάτρας και του νομού σας με ιδιαίτερη επιμέλεια, το έργο αυτό έχει δημοπρατηθεί με τη διαδικασία του ανταγωνιστικού διαλόγου, αφού έχουμε πάρει την έγκριση από την Ευρωπαϊκή Επιτροπή για τη μεγάλη μεταρρύθμιση μεταξύ ΟΣΕ και ΕΡΓΟΣΕ, έτσι ώστε τα σιδηροδρομικά έργα να μην παίρνουν πλέον πολύ μεγάλο χρόνο για να υλοποιηθούν και να μην εκτοξεύονται οι προϋπολογισμοί τους. Γι’ αυτό χρησιμοποιούμε τη διαδικασία της μελετοκατασκευής, όχι των κατακερματισμένων εργολαβιών όπως γινόταν στο παρελθόν, κάτι το οποίο άλλωστε γίνεται σε όλη την Ευρώπη. Αυτά θα τα αναπτύξω στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αλεξοπούλου, έχετε τον λόγο για τη δευτερολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ, κύριε Πρόεδρε.

Σας ευχαριστώ πάρα πολύ, κύριε Υπουργέ. Από την απάντησή σας αποδεικνύεται για ακόμα μια φορά το διαρκές ενδιαφέρον του Υπουργείου σας για το ιδιαιτέρως σοβαρό ζήτημα της υπογειοποίησης του τρένου στην Πάτρα.

Θα ήθελα να επισημάνω την περιβαλλοντική και κοινωνική πλευρά της υπογειοποίησης, η οποία θα ωφελήσει το σύνολο της πόλης, αφού -όπως είπατε κι εσείς- αποδεσμεύονται σημαντικές εκτάσεις κατάλληλες για αστικές αναπλάσεις. Οι εκτάσεις αυτές θα μπορούν να διατεθούν είτε για χώρους αναψυχής, όπως πάρκα και παιδικές χαρές, είτε για τη δημιουργία υποδομών βιώσιμης αστικής κινητικότητας, όπως ποδηλατόδρομοι και πεζόδρομοι.

Επίσης, είναι πολύ σημαντική η κατάργηση όλων των υφιστάμενων ισόπεδων διαβάσεων, οδικών και πεζών, με την αντικατάστασή τους από ανισόπεδες διαβάσεις οχημάτων και δέκα πεζογέφυρες, αυξάνοντας με τον τρόπο αυτόν την ασφάλεια των πολιτών, πεζών και οδηγών.

Αντιλαμβανόμαστε ότι το τμήμα Ρίο - Πάτρα περιλαμβάνεται στο μεγαλύτερο πρόγραμμα σιδηροδρομικών έργων στην ιστορία της χώρας μαζί με άλλα πέντε έργα που διασυνδέουν τα μεγάλα λιμάνια με το σιδηροδρομικό δίκτυο, ενισχύοντας ταυτόχρονα τη διασυνοριακή σιδηροδρομική σύνδεση με τη Νοτιοανατολική Ευρώπη. Κατά κοινή ομολογία πρόκειται για ένα έργο με πολλαπλά οφέλη για τους κατοίκους της ευρύτερης περιοχής, μειώνοντας τον χρόνο πρόσβασης από και προς την Αθήνα και τις υπόλοιπες πόλεις της Ελλάδας, η υλοποίηση του οποίου αναμφίβολα θα αναβαθμίσει τις συνδυασμένες μεταφορές και την εμπορική δραστηριότητα του λιμανιού της Πάτρας.

Θα κλείσω τη δευτερολογία μου με τα λόγια του Πρωθυπουργού μετά από ερώτηση δημοσιογράφου στην Πάτρα: «Δεν νοείται λιμάνι - πύλη εισόδου χωρίς τρένο, άρα δεν μπορούμε να οραματιζόμαστε την Πάτρα ως πύλη εισόδου επισκεπτών και προϊόντων, αλλά και πύλη εξόδου προϊόντων προς την Ευρώπη χωρίς σιδηροδρομική σύνδεση».

Τα σιδηροδρομικά έργα είναι εξαιρετικά πολύπλοκα -το είπατε κι εσείς, κύριε Υπουργέ- και δυστυχώς κληρονομήσαμε πάρα πολλές εκκρεμότητες από το παρελθόν με επικαλυπτόμενες και περίπλοκες εργολαβίες, όπως επίσης είπατε. Έχουμε μια πλήρη εικόνα τού τι θέλουμε να κάνουμε, έχουμε τα χρηματοδοτικά εργαλεία και έχουμε πια και την εμπειρία να «ξεκλειδώνουμε» περίπλοκα σιδηροδρομικά έργα.

Κύριε Υπουργέ, η Πάτρα και ολόκληρη η Αχαΐα προσβλέπει στο έργο αυτό, το οποίο σε συνδυασμό με την Πατρών - Πύργου θα απελευθερώσει τα συγκριτικά πλεονεκτήματα του νομού μας και θα φέρει ανάπτυξη και ευμάρεια στην τοπική μας κοινωνία. Ευελπιστούμε ότι οι απαιτούμενες διαδικασίες θα προχωρήσουν γρήγορα. Η αναγκαία χρηματοδότηση που αναφέρατε θα δοθεί και το έργο θα υλοποιηθεί εντός εύλογου χρονοδιαγράμματος.

Ένα τόσο σοβαρό ζήτημα για την Αχαΐα θα ήταν καλό να μη θυσιάζεται στον βωμό της προεκλογικής περιόδου. Δυστυχώς, πριν από λίγες μέρες ακούσαμε υποσχέσεις μέσα στην Πάτρα από τον Πρόεδρο του ΣΥΡΙΖΑ και Βουλευτή Αχαΐας κ. Αλέξη Τσίπρα παντελώς αόριστες για ακόμα μία φορά, όπως έκανε όλα τα προηγούμενα χρόνια, οι οποίες λέγονται μόνο προς χάριν εντυπωσιασμού και τίποτε άλλο.

Η Αχαΐα αξίζει το καλύτερο και η Κυβέρνηση αυτή τέσσερα χρόνια τώρα έχει δείξει ότι το αφουγκράζεται, κάνοντας πράξη έργα που για δεκαετίες τής είχαν στερήσει. Η Κυβέρνηση δεσμεύεται για ακόμα περισσότερα, ώστε να γίνει πραγματικότητα η Αχαΐα τού 2030.

Κύριε Υπουργέ, θα αλλάξουμε μαζί την Αχαΐα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Επανέρχομαι μιλώντας για το έργο της μερικής υπογειοποίησης της Πάτρας και λέω «μερικής», αν και στην ουσία είναι το μεγαλύτερο κομμάτι. Να σας θυμίσω εδώ και να θυμίσω και σε όσους μας παρακολουθούν ότι μιλάμε για μια υπογειοποίηση που ξεκινάει πριν από την οδό Κανελλοπούλου και η άνοδός της θα γίνει στην περιοχή της Ακτής Δυμαίων. Πρακτικά μιλάμε για το σύνολο του πυκνού αστικού ιστού της Πάτρας και όπως σας είπα, επιπλέον θα έχουμε σχεδόν δύο χιλιόμετρα, τα οποία θα είναι οι ράμπες ανόδου και καθόδου. Επομένως, μιλάμε για παραπάνω και κοντά στα έξι από τα οκτώ χιλιόμετρα θα είναι υπογειοποιημένα.

Εδώ μου δίνετε την ευκαιρία να πω κάτι, επειδή -όπως είπατε- ο Πρόεδρος της Αξιωματικής Αντιπολίτευσης ήρθε στην Αχαΐα και για άλλη μια φορά είπε πράγματα τα οποία δεν έχουν καμμία σχέση με την πραγματικότητα. Θα σας έλεγα ότι το να πηγαίνουμε και να υποσχόμαστε την πλήρη υπογειοποίηση είναι σα να μη θέλουμε να γίνει το έργο. Νομίζω ότι αυτό οι συμπολίτες σας το έχουν διαπιστώσει και το έχουν καταλάβει, γιατί καλύτερα να κάνεις το εφικτό, αυτό που μπορείς να κάνεις, ακόμα κι αν δεν είναι το τέλειο, γιατί πολλές φορές εμείς στην Ελλάδα ισχυριζόμαστε ότι επιδιώκουμε την τελειότητα ως δικαιολογία για να μην κάνουμε τίποτα και αυτό κάναμε όλα αυτά τα χρόνια. Με τη δικαιολογία ότι πρέπει να κάνουμε πλήρη υπογειοποίηση και τα οκτώ χιλιόμετρα, στην ουσία δεν κάναμε τίποτα, διότι αυτό ήταν κάτι ανέφικτο, αυτό βρισκόταν στον απέραντο χώρο του επιθυμητού. Η δήθεν ριζοσπαστική Αριστερά μάς έχει συνηθίσει πολλές φορές σε αυτούς τους χώρους να ταξιδεύει.

Πάμε τώρα επί της ουσίας. Η δημοπράτηση του έργου, όπως είπαμε, έχει γίνει με τη διαδικασία του ανταγωνιστικού διαλόγου και η δημοσίευση του διαγωνισμού έχει ξεκινήσει, όπως γνωρίζουμε όλοι, στις 3 Δεκεμβρίου του 2021. Μάλιστα, έχει ολοκληρωθεί με την επιλογή τριών συμμετεχόντων οικονομικών φορέων στον διαγωνισμό. Η δεύτερη φάση και για την ακρίβεια το πρώτο μέρος, δηλαδή ο διάλογος με τους συμμετέχοντες για την επιλογή της βέλτιστης λύσης η οποία, όπως συζητήσαμε, έχει βρεθεί, ξεκίνησε στις 10 Ιουλίου του 2022 και έχει σχεδόν ολοκληρωθεί.

Η ολοκλήρωση του διαγωνισμού και η ανάθεση της σύμβασης αναμένεται να γίνει μέσα στο 2023. Ο στόχος μας είναι να γίνει μέχρι το καλοκαίρι και γι’ αυτό δουλεύουμε εντατικά, έτσι ώστε να είμαστε μέσα στις προβλέψεις που κάνουμε. Η έναρξη των εργασιών κατασκευής, δηλαδή αυτό που όλοι επιθυμούμε, το πότε θα μπουν οι μπουλντόζες, εκτιμάμε ότι θα γίνει το αργότερο μέχρι το τέλος αυτού του έτους, του 2023 και τις αρχές του 2024.

Σας θυμίζω ότι η χρηματοδότηση του έργου έχει ξεκινήσει με τους πόρους της προγραμματικής περιόδου 2014 - 2020 και προγραμματίζεται η συνέχισή του με την ένταξή του στον μηχανισμό «CEF II», «Connecting Europe Facility II», συνδέοντας την Ευρώπη 2021 - 2027.

Κλείνοντας, κύριε Πρόεδρε, νομίζω ότι ακόμα και ο πιο δύσπιστος θα αναγνωρίσει ότι τα τελευταία τριάμισι χρόνια έχει γίνει μια πολύ μεγάλη προσπάθεια έργα τα οποία είχαν βαλτώσει, έργα τα οποία όλοι συζητάγαμε, αλλά κανείς δεν έκανε, να έχουν μπει σε μια σειρά.

Το Πάτρα - Πύργος μετά από την καταστροφική επιλογή της προηγούμενης κυβέρνησης –εξελίσσονται, μάλιστα, και κάποια ενδιαφέροντα επεισόδια στο ειδικό δικαστήριο αυτή τη στιγμή για το ποιος ήταν βασικός λόγος που το έργο Πατρών - Πύργου έσπασε σε οκτώ κομμάτια, αλλά ας μην πάμε εκεί- πλέον βρίσκεται σε τροχιά υλοποίησης. Το βλέπετε όλοι καθημερινά πηγαίνοντας στην περιοχή.

Επίσης, δεν σταματάμε εδώ. Βρήκαμε λύση για να φτάσει το τρένο στο λιμάνι. Όπως σας είπα, με βάση τα χρονοδιαγράμματά μας, το έργο αυτό θα εκκινήσει πολύ σύντομα και, επίσης, συνεχίζουμε τη σιδηροδρομική σύνδεση Πάτρα - Πύργος, που και αυτό είναι ένα πολύ σημαντικό έργο με τη μετρική γραμμή σε αυτή τη φάση, αλλά με στόχο να την αναβαθμίσουμε.

Νομίζω, λοιπόν, ότι ακόμα και αυτοί που συνήθως ακούνε τους πολιτικούς να λένε πράγματα και να μην κάνουν τίποτα, όπως γινόταν στο παρελθόν, σήμερα θα έχουν έναν λόγο να καταλάβουν ότι αυτά τα οποία είπαμε στην Πάτρα τα κάνουμε πράξη και ίσως είναι από τις λίγες φορές στην πολιτική ζωή του τόπου που οι προεκλογικές δεσμεύσεις γίνονται μετεκλογικές πράξεις.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την έκτη με αριθμό 386/1-2-2023 επίκαιρη ερώτηση δευτέρου κύκλου του Βουλευτή Α΄ Ανατολικής Αττικής της Νέας Δημοκρατίας κ.Γεωργίου Βλάχου προς τον ΥπουργόΥποδομών και Μεταφορών**,** με θέμα: «Αξιοποίηση του σταθμού «Κορωπί» για καλύτερη και ταχύτερη εξυπηρέτηση των κατοίκων».

Κύριε Βλάχο, έχετε τον λόγο για την πρωτολογία σας.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, βλέποντας την ανθοδέσμη στο έδρανο του αρίστου συναδέλφου, του καλού φίλου, του Μανούσου Βολουδάκη, θέλω και εγώ να εκφράσω τη θλίψη μου για τον θάνατό του. Το ήθος, ο λόγος του, η προσωπικότητά του θα τον συνοδεύουν στο μεγάλο ταξίδι στην αιωνιότητα.

Κύριε Υπουργέ, πριν λίγο καιρό συζητήσαμε σε αυτή την Αίθουσα την αξιοποίηση του προαστιακού τρένου και του σταθμού του Κορωπίου και ακούσαμε με μεγάλη χαρά τότε να μας λέτε για την επέκταση του προαστιακού προς το Λαύριο. Μάλιστα, ήσαστε πολύ συγκεκριμένος βάζοντας ένα χρονοδιάγραμμα πενταετίας όπου το έργο λίγο-πολύ θα έχει ολοκληρωθεί, ξεκινώντας από αυτή τη χρονιά όπου περιμένουμε τη συμβασιοποίησή του.

Μέχρι τότε, όμως, θέλω να προτείνω σε εσάς να καλύψουμε τις ανάγκες της γύρω περιοχής των δήμων που είναι γύρω από τον σταθμό, ούτως ώστε περιμένοντας το μεγάλο έργο που θα δώσει την οριστική λύση, βεβαίως, να μην ταλαιπωρούνται οι πολίτες. Υπάρχει συγκοινωνία η οποία περνά μέσα από όλο το Κορωπί και καταλήγει στον σταθμό. Υπάρχει και συγκοινωνία του ΚΤΕΛ από τους γύρω δήμους. Όμως, τα δρομολόγια είναι αρκετά αραιά και καταλαβαίνετε ότι αυτό δεν είναι εξυπηρέτηση.

Η πρότασή μου, λοιπόν, είναι να μελετήσετε την πύκνωση δρομολογίων των υπαρχόντων γραμμών, αλλά και μήπως μια αστική συγκοινωνία θα μπορέσει να συνδέσει Πόρτο-Ράφτη με Μαρκόπουλο αλλά και την ευρύτερη περιοχή με διάφορες στάσεις και να καταλήγει στον σταθμό προαστιακού μετρό του Κορωπίου, σε ώρα που θα μπορεί ο κάθε συμπολίτης μας να μην περιμένει ιδιαίτερα, αλλά να επιβιβάζεται σε κάποιο λογικό χρόνο, σε μερικά λεπτά, στον προαστιακό ή στο μετρό και να φεύγει προς διάφορες κατευθύνσεις. Αυτή είναι η παρότρυνσή μου και ακριβώς αυτό είναι που θέλω να μελετήσετε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βλάχο.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Θα μου επιτρέψετε και μένα να εκφράσω τα θερμότατα συλλυπητήριά μου για τον χαμό του Μανούσου Βολουδάκη, ενός συναδέλφου ο οποίος νομίζω ότι μια λέξη τον χαρακτήριζε, η ευπρέπεια και νομίζω ότι αυτό πολλές φορές στην πολιτική ζωή του τόπου λείπει. Και βλέποντας και εγώ τώρα την ανθοδέσμη δίπλα, θεωρώ ότι πρέπει όλοι να θυμόμαστε τον πολιτικό αυτόν από τα Χανιά, ο οποίος νομίζω ότι με το ήθος του μας δίδαξε, τουλάχιστον, σε εμάς τους νεότερους, πολλά.

Κύριε συνάδελφε, νομίζω ότι θα συμφωνήσετε μαζί μου ότι τα τελευταία τέσσερα χρόνια έχει γίνει μια συστηματική προσπάθεια για να αλλάξουμε την εικόνα των αστικών συγκοινωνιών ευρύτερα στην Αττική. Έχουμε αυξήσει τα λεωφορεία που κυκλοφορούν στους δρόμους, έχουμε αυξήσει τους διαθέσιμους συρμούς μετρό, έχουμε ενώσει το αεροδρόμιο με τον Πειραιά δίνοντας έξι σταθμούς στην ευρύτερη περιοχή μειώνοντας τις χρονοαποστάσεις και έχουμε κάνει και κάτι πρωτοφανές, θα σας έλεγα, έχουμε μεταφέρει συγκοινωνιακό έργο σε ιδιώτες παρόχους, χωρίς, βέβαια, να αμφισβητήσουμε τον δημόσιο χαρακτήρα των αστικών συγκοινωνιών και όλα αυτά νομίζω ότι είναι ορατά και γίνονται αντιληπτά από το επιβατικό κοινό.

Δεν ισχυρίζομαι εδώ ότι τα έχουμε κάνει όλα τέλεια. Έχουμε πολύ δρόμο να διανύσουμε. Όμως, δουλεύουμε συστηματικά και προσπαθούμε για να βελτιώσουμε ακόμα περισσότερο τις αστικές συγκοινωνίες.

Να σας πω εδώ ότι σε λίγο καιρό, σε λίγες εβδομάδες, θα υπογράψουμε τη σύμβαση με χρήματα του Ταμείου Ανάκαμψης για τα νέα «πράσινα» οχήματα μηδενικών ρύπων, που τους επόμενους μήνες θα έρθουν κι αυτά στη χώρα μας, κάνοντας έτσι το δεύτερο αποφασιστικό βήμα να ανανεώσουμε το τροχαίο υλικό, ένα τροχαίο υλικό που είχε ανανεωθεί από το 2009.

Πάμε τώρα να συζητήσουμε την ερώτησή σας. Πολύ σωστά θυμηθήκατε και το αναφέρατε και σας ευχαριστώ γι’ αυτό, κύριε Βλάχο, ότι συζητήσαμε πριν από τρεις μήνες τη διαδικασία και όλο το έργο που έχει να κάνει με την επέκταση του προαστιακού και για τα δύο αυτά σύνθετα σιδηροδρομικά έργα που έχουμε βάλει στις ράγες. Και αυτό το έργο, όπως πολύ σωστά, με τη διαδικασία του ανταγωνιστικού διαλόγου έχει δημοπρατηθεί, αλλά θα πάρει τουλάχιστον πέντε με έξι χρόνια για να υλοποιηθεί. Μιλάμε για ένα συγκοινωνιακό κόμβο, τον συγκοινωνιακό κόμβο του Κορωπίου, ο οποίος αυτή τη στιγμή -έχετε δίκιο- αντιμετωπίζει πάρα πολλά προβλήματα.

Να πούμε, όμως, τα πράγματα πώς έχουν με νούμερα. Η συγκοινωνιακή εξυπηρέτηση της περιοχής πραγματοποιείται σήμερα από πέντε λεωφορειακές γραμμές, οι οποίες διασυνδέονται με τον σταθμό του Κορωπίου ενισχύοντας τη διαλειτουργικότητά τους με τα μέσα σταθερής τροχιάς. Τι σημαίνει πέντε γραμμές για να καταλάβει ο κόσμος; Ότι πραγματοποιούνται διακόσια εξήντα τρία δρομολόγια καθ’ όλη τη διάρκεια της ημέρας από δεκαεπτά οχήματα. Αυτό συμβαίνει σήμερα.

Αφού διάβασα την ερώτησή σας, επικοινώνησα με τον ΟΑΣΑ και του ζήτησα –ο ΟΑΣΑ να θυμίσουμε εδώ σε όλους ότι είναι ο καθ’ ύλην αρμόδιος φορέας για την υλοποίηση των πολιτικών και των αλλαγών των διαδρομών στις αστικές συγκοινωνίες- να επανεξετάσει τον προγραμματισμό του δρομολογίου, εκμεταλλευόμενοι, αν θέλετε, το πολύ θετικό αντίκτυπο που έχει η σύμπραξή μας με ιδιώτη πάροχο, με τα ΚΤΕΛ. Πρόσφατα, λοιπόν, έχουμε τροποποιήσει τη σύμβαση των ΚΤΕΛ, και στην ουσία έχουμε αυξήσει τον αριθμό λεωφορείων των ΚΤΕΛ που έχουν μπει στο δίκτυο της ΟΣΥ. Έτσι πολύ σύντομα οι πέντε λεωφορειακές γραμμές θα ενισχυθούν με τέσσερα επιπλέον οχήματα. Δηλαδή, κάνοντας δεκτή αν θέλετε την πρότασή σας, θα έχουμε αύξηση της τάξεως του 20%. Αυτό θα αναλογεί σε μια αντίστοιχη πύκνωση των δρομολογίων. Δηλαδή, για να μιλάμε συγκεκριμένα με νούμερα, τα διακόσια εξήντα τρία δρομολόγια που εκτελούνται σήμερα, σε λίγες εβδομάδες θα αυξηθούν κατά εξήντα, δηλαδή θα έχουμε τριακόσια είκοσι τρία δρομολόγια.

Στη δευτερολογία μου, κύριε Πρόεδρε, θα σας αναφέρω και το ερώτημα που είχε να κάνει με τα ηχοπετάσματα, το οποίο έχετε γράψει στην ερώτησή σας, για να λύσουμε και αυτό το ζήτημα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Βλάχο, έχετε τον λόγο.

**ΓΕΩΡΓΙΟΣ ΒΛΑΧΟΣ:** Πράγματι, κύριε Υπουργέ, όσα είπατε είναι αληθή και, πράγματι ,έχουν συμβάλει θετικά στην εξυπηρέτηση των πολιτών. Σίγουρα η κατάσταση είναι καλύτερη και θέλουμε να την κάνουμε πιο καλή. Ιδιαίτερα τους καλοκαιρινούς μήνες, από την άνοιξη και μετά, το Πόρτο Ράφτη που είναι μια ολόκληρη πολιτεία χρειάζεται εξυπηρέτηση και ο Δήμος Μαρκοπούλου στο σύνολό του προς τον σταθμό.

Το Κορωπί, έχοντας μικρά λεωφορεία τα οποία περνούν από τους εσωτερικούς δρόμους της πόλης του, θεωρώ ότι σε μεγάλο βαθμό, για να είμαστε δίκαιοι, εξυπηρετούν τον κόσμο. Κάτι ανάλογο πιστεύω ότι μπορεί να γίνει και με το Μαρκόπουλο. Δεν ξέρω αν θα γίνει μόνο από το ΚΤΕΛ το οποίο έχει κάποια δρομολόγια ή αν θα γίνει και με μικρότερα λεωφορεία, διότι για πολλούς μήνες το επιβατικό κοινό δεν είναι μεγάλο και θα μπορεί να εξυπηρετεί και με μικρότερα λεωφορεία, ή με μια δημοτική συγκοινωνία του Μαρκόπουλου.

Θέλουμε να αξιοποιήσουμε τον σταθμό, δημιουργώντας αποσυμφόρηση στους δρόμους προς την Αθήνα που τα τελευταία χρόνια και λόγω πανδημίας υπάρχει πολύ μεγάλη επιβάρυνση

Δέχομαι ότι με τη μελέτη που κάνετε σίγουρα θα βελτιωθεί η κατάσταση, θα πυκνώσουν τα υπάρχοντα δρομολόγια. Κατ’ αρχάς αυτό είναι θετικό. Σε ποιο βαθμό θα γίνει, προφανώς ούτε εγώ είμαι σε θέση να το αξιολογήσω, πιθανόν ούτε και εσείς. Ο ΟΑΣΑ θα προτείνει έχοντας τα στοιχεία και τα δεδομένα. Εγώ κάνω την πολιτική και την κοινωνική προσέγγιση στο όλο θέμα και αυτό είναι που θέλω να αξιοποιηθεί.

Το δεύτερο που θέλω να πω είναι, ότι ενώ σταθμός του Κορωπίου είναι κεντρικός και καθημερινά επιβιβάζονται και αποβιβάζονται χιλιάδες επιβάτες, ιδιαίτερα τις δύσκολες ημέρες του χειμώνα οι επιβάτες είναι εντελώς ακάλυπτοι από χιόνι και από βροχή και, κυρίως, από αέρα. Κινδυνεύουν πραγματικά. Και το ότι μέχρι σήμερα δεν έχουμε κάποιο συμβάν ίσως είναι από τύχη.

Δεν στέκεσαι στην αποβάθρα τις μέρες που έχει αέρα. Ο κόσμος υποφέρει και κοιτάζει να απαγκιάσει στα διαφημιστικά που υπάρχουν, αλλά αυτό δεν είναι λύση. Είναι μια παλιά ιστορία δεν λέω ότι είναι τώρα. Εγώ έχω ασχοληθεί και στο παρελθόν.

Δυστυχώς όμως ενώ υπάρχει κίνηση στον σταθμό, κανείς δεν έχει συγκινηθεί να προφυλάξει τους επιβάτες. Ζητώ την προσωπική σας παρέμβαση άμεσα να τοποθετηθούν πετάσματα, τα οποία θα προφυλάσσουν τον κόσμο από τις καιρικές συνθήκες.

Το καλοκαίρι τα πράγματα είναι πιο απλά, αλλά τον χειμώνα και ειδικά αυτές τις ημέρες είναι πάρα πολύ δύσκολα. Θα παρακαλούσα, λοιπόν, κλείνοντας και σε αυτό -δεν ξέρω αν είναι αρμοδιότητα μόνο του δικού σας Υπουργείου ή και κάποιου οργανισμού- αλλά θα ήθελα τη δική σας παρέμβαση, ούτως ώστε να τοποθετηθούν αυτά τα προστατευτικά που ζητούμε προς όφελος των επιβατών και για τον εκσυγχρονισμό του σταθμού.

Πάμε στο εξωτερικό και βλέπουμε πώς είναι τα πράγματα σε σύγχρονους σταθμούς. Κάτι ανάλογο μπορεί να γίνει και δεν χρειάζονται πολλά. Πολιτική βούληση αν υπάρξει σε όλα τα επίπεδα, όχι μόνο από εσάς, καταλαβαίνετε ότι μπορεί πολύ σύντομα με πολύ μικρό κόστος να μπουν αυτά τα προστατευτικά τα οποία ζητάμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Να ξεκαθαρίσω εδώ, κύριε Βλάχο, γιατί γίνεται συνήθως μια παρανόηση όταν μιλάμε για ΚΤΕΛ, ότι στα δρομολόγια της ΟΣΥ έχουν προστεθεί πάνω από διακόσια λεωφορεία αστικού τύπου, όχι τα κλασικά λεωφορεία ΚΤΕΛ τα οποία ο ιδιώτης πάροχος είναι τα ΚΤΕΛ.

Επομένως, ειδικά στις περιοχές που είναι εκτός του κέντρου και εκτός της ευρύτερης περιοχής, αν θέλετε, των Αθηνών έχουμε καταφέρει με τη σύμπραξη αυτή να έχουμε περισσότερα λεωφορεία και θα σας έλεγα καλύτερες υπηρεσίες και πιο φθηνές.

Μην ξεχνάτε ότι η δική μας Κυβέρνηση ήταν αυτή η οποία μείωσε το εισιτήριο από 1,40 ευρώ στο 1,20 ευρώ, κάτι το οποίο είχε αυξήσει η προηγούμενη κυβέρνηση. Θα σας έλεγα ότι έχουμε κάνει μια μεγάλη προσπάθεια εξορθολογισμού των οικονομικών της ΟΣΥ.

Πάμε τώρα στα ζητήματα που είπατε. Σας είπα ότι είμαστε διατεθειμένοι και σε λίγες εβδομάδες θα δείτε -θα έχουμε μια ασφαλή εικόνα την άλλη βδομάδα, οπότε και θα αρχίσουν τα δρομολόγια, αλλά αυτό θα γίνει πολύ σύντομα- την αύξηση των δρομολογίων στην ευρύτερη περιοχή κατά 20%.

Ο ΟΑΣΑ, λοιπόν, θα εξετάσει με πολύ μεγάλη προσοχή ακόμα και αν πρέπει να γίνουν και τώρα κάποιες αναπροσαρμογές. Αυτή άλλωστε είναι δουλειά του. Τα δρομολόγια δεν μπορούν να μείνουν στατικά, έχετε απόλυτο δίκιο. Άλλες είναι οι ανάγκες τους καλοκαιρινούς μήνες, καθώς το Πόρτο Ράφτη είναι μια περιοχή η οποία έχει πολύ μεγάλη τουριστική κίνηση τους καλοκαιρινούς μήνες, και άλλες τους χειμερινούς μήνες που εκεί μπορεί να γίνονται και λιγότερα δρομολόγια.

Τώρα όσον αφορά τη διαδημοτική συγκοινωνία, αυτό είναι κάτι το οποίο εμείς στο Υπουργείο πολλές φορές προσπαθούμε να πείσουμε τους δημάρχους και τις δημοτικές αρχές και αυτοί να συμβάλλουν με τη διαδημοτική συγκοινωνία. Πολλοί δήμοι το έχουν κάνει αυτό. Θέλω να ελπίζω ότι και οι δήμοι στην ευρύτερη περιοχή θα το εξετάσουν. Δεν γνωρίζω αν αυτή τη στιγμή υπάρχει εκτεταμένη συγκοινωνιακή κάλυψη.

Όμως αυτό για το οποίο μπορώ να σας διαβεβαιώσω, είναι ότι -και αφού κάνουμε δεκτή την πρότασή σας και αυτό δεν το έχουμε κάνει μόνο στη δική σας περιοχή, στην ευρύτερη περιοχή του Κορωπίου και του Μαρκόπουλου, αλλά σε όλες τις περιοχές- όταν υπάρχουν ανάγκες να αυξήσουμε τα δρομολόγια, το κάνουμε.

Άλλωστε παραλάβαμε οκτακόσια δέκα λεωφορεία το 2019. Σήμερα έχουμε πάνω από χίλια τριακόσια λεωφορεία στους δρόμους της Αθήνας. Τα περισσότερα από αυτά, όπως βλέπετε, είναι λεωφορεία που με τη διαδικασία του leasing, που και αυτό ήταν κάτι πρωτοποριακό για τα ελληνικά δεδομένα και για το ελληνικό δημόσιο, έχουμε στην ουσία ανανεώσει και τον στόλο αυτό.

Πάμε τώρα στο ζήτημα πολύ γρήγορα με τα προστατευτικά περάσματα. Έχετε απόλυτο δίκαιο. Η κατάσταση στον σταθμό θέλει βελτίωση. Αυτό είναι αρμοδιότητα του ΟΣΕ, ανήκει, λοιπόν, στην αρμοδιότητα ενός οργανισμού που εποπτεύει το Υπουργείο Μεταφορών και Υποδομών και είμαι στην ευχάριστη θέση να σας πω ότι ήδη έχουμε δώσει εντολή, έτσι ώστε να γίνει άμεσα η απαραίτητη μελέτη για να δούμε πώς μπορούμε να βελτιώσουμε και την εικόνα του σταθμού, ο οποίος έχει πολλή κίνηση, αλλά στην ουσία να σεβαστούμε το γεγονός ότι ειδικά τους χειμερινούς μήνες εκεί, όπως πολύ σωστά είπατε, μαζεύεται ένας σημαντικός αριθμός συμπολιτών μας ο οποίος χρησιμοποιεί τα μέσα μαζικής μεταφοράς και σήμερα η κατάσταση που υπάρχει δεν τιμά κανέναν μας.

Επομένως, άμεσα θα κάνουμε ό,τι είναι δυνατόν. Η μελέτη ήδη έχει αρχίσει εκπονείται, έτσι ώστε ο ΟΣΕ να βάλει τα προστατευτικά πετάσματα για να αντιμετωπίσουμε και εμείς αυτό το πρόβλημα, μέχρι φυσικά να γίνει το μεγάλο έργο του προαστιακού που καταλαβαίνετε ότι όλοι αυτοί οι σταθμοί αλλά και οι ευρύτεροι θα αναπροσαρμοστούν αισθητικά.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δέκατη με αριθμό 395/6-2-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Υποδομών και Μεταφορών,με θέμα: «Αντισυνταγματική Ιδιωτικοποίηση μέσω συμπράξεων δημοσίου ιδιωτικού τομέα (ΣΔΙΤ) του εξωτερικού δικτύου υδροδότησης στην Κέρκυρα».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ερώτημα εδώ είναι πόση ακόμα συνταγματική εκτροπή. Και προφανώς δεν το απευθύνω σε εσάς, πρωτίστως το απευθύνω στον κ. Μητσοτάκη. Πόση ακόμα συνταγματική εκτροπή;

Έχουμε πρόσφατη απόφαση του Συμβουλίου της Επικρατείας, την απόφαση 1866 του 2022, που ακυρώνει το ΣΔΙΤ εξωτερικού υδροδοτικού δικτύου Αθηνών, για την ΕΥΔΑΠ δηλαδή, για τους ίδιους λόγους και για το ίδιο περιεχόμενο που θα έπρεπε να είχατε ακυρώσει οποιαδήποτε διαδικασία στην Κέρκυρα. Και ενώ έχει ακυρώσει το Σύμβουλο της Επικρατείας το ΣΔΙΤ της ΕΥΔΑΠ, προχωράτε με το ΣΔΙΤ της Κέρκυρας.

Τι λέει το Συμβούλιο Επικρατείας; Λέει δύο πράγματα: Η παροχή ύδρευσης είναι ενιαία, δηλαδή είτε είναι οι πηγές είτε αφορά τη βρύση είναι ενιαίο το σύστημα και είναι δημόσιο αγαθό το νερό, άρα δεν μπορεί να ανήκει σε ιδιώτες, δεν μπορεί να ιδιωτικοποιηθεί. Όσον αφορά με τα ΣΔΙΤ, επιτρέπεται -λέει- με βάση το Συμβούλιο Επικρατείας «μόνο την εκτέλεση συγκεκριμένου κάθε φορά έργου ή την παροχή συγκεκριμένης υπηρεσίας», όχι όμως εν προκειμένω για να γίνει συντήρηση και λειτουργία ενός δικτύου στο σύνολο.

Τι προβλέπει, κύριε Πρόεδρε, η απόφαση για το ΣΔΙΤ, για την υδροδότηση της Κέρκυρας; Τριάντα χρόνια παραχώρηση, είκοσι έξι από τα οποία είναι μόνο η συντήρηση και λειτουργία του έργου. Αυτό που ακύρωσε το Συμβούλιο Επικρατείας για την ΕΥΔΑΠ.

Πόση ακόμα συνταγματική εκτροπή, κύριε Υπουργέ; Έφερε η Νέα Δημοκρατία με την κυβέρνηση Σαμαρά - Βενιζέλου, τη μεταφορά ΕΥΔΑΠ - ΕΥΑΘ στο ΤΑΙΠΕΔ. Τη ρίχνει το Συμβούλιο Επικρατείας. Φέρνει ο ΣΥΡΙΖΑ μεταφορά ΕΥΔΑΠ - ΕΑΥΘ στο Υπερταμείο. Τη ρίχνει το Συμβούλιο Επικρατείας. Ξαναφέρνετε την ομόφωνα για το Συμβούλιο Επικρατείας αντισυνταγματική απόφαση ΣΥΡΙΖΑ, την ξαναπερνάτε. Σας ρίχνει το ΣΔΙΤ της ΕΥΔΑΠ, το ξαναφέρνετε στην Κέρκυρα. Πόση ακόμα συνταγματική εκτροπή;

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Η κουβέντα περί εκτροπής, αγαπητέ κύριε συνάδελφε, ειδικά σε αυτή την Αίθουσα, θα σας παρακαλούσα να γίνεται με προσοχή. Καταλαβαίνω την προσπάθειά σας να δημιουργήσετε εντυπώσεις, αλλά υπάρχει και ένα όριο στον υπερβολικό και εκτός ορίων πολιτικό λόγο. Επομένως, τα περί εκτροπής νομίζω ότι τα έχει απαντήσει ο Πρωθυπουργός πολλές φορές. Βλέπω ότι έχετε ζηλέψει, κατά την προεκλογική περίοδο, τη δόξα του ΣΥΡΙΖΑ για αυτά τα ζητήματα.

Εν πάση περιπτώσει, όλους θα μας κρίνει, αγαπητέ κύριε Αρσένη, ο ελληνικός λαός σε λίγους μήνες που θα πάμε στις κάλπες.

Πάμε τώρα στο συγκεκριμένο ζήτημα. Εδώ υπάρχει μια πολύ μεγάλη σύγχυση γιατί νομίζω ότι συγκρίνετε ανόμοια πράγματα. Και να πάμε στο σημαντικό ζήτημα, το οποίο μάλιστα μου έκανε εντύπωση γιατί δεν το αναφέρατε στην ερώτησή σας. Ποιο είναι το ζήτημα εδώ το οποίο συζητάμε; Το ζήτημα είναι το υδροδοτικό πρόβλημα της Κέρκυρας, αγαπητέ κύριε συνάδελφε. Αυτή είναι μια εκκρεμότητα δεκαετιών. Και μετά από δεκαετίες, έρχεται η σημερινή Κυβέρνηση και το Υπουργείο Υποδομών και Μεταφορών, χρησιμοποιώντας χρήματα από το Ταμείο Ανάκαμψης για να λύσει αυτό το θέμα. Δηλαδή, για να λύσει το υδάτινο πρόβλημα ενός νησιού που αποτελεί -αν θέλετε- έναν από τους πιο σημαντικούς τουριστικούς προορισμούς. Επομένως αυτή τη στιγμή έχουμε εξασφαλίσει χρηματοδότηση για όλες τις φάσεις του έργου.

Τώρα, άλλη μία σύγχυση, την οποία έχετε πει πολλές φορές και εσείς σε αυτή την Αίθουσα. Καταλαβαίνω ότι υπάρχει μία διαφορετική προσέγγιση: Θεωρείτε ότι τα ΣΔΙΤ είναι ιδιωτικοποίηση. Αυτό δεν ισχύει. Και μάλιστα μου δίνετε την ευκαιρία να απαντήσω, όπως πολλές φορές έχω απαντήσει και στους αγαπητούς συναδέλφους του ΣΥΡΙΖΑ, οι οποίοι οι ίδιοι όταν ήταν κυβέρνηση μπήκαν στη διαδικασία να κάνουν πολλά ΣΔΙΤ και σήμερα έρχονται και κατηγορούν την Κυβέρνηση της Νέας Δημοκρατίας ότι κάνοντας ΣΔΙΤ ιδιωτικοποιεί -τάχα- κάτι.

Και εξηγούμαι: Πρώτον -και θα επανέλθω για το υδροδοτικό θέμα της Κέρκυρας γιατί νομίζω ότι με όλη αυτή τη συζήτηση περί ΣΔΙΤ στην ουσία χάνουμε την ουσία. Χάνουμε την ουσία ότι βρίσκουμε μια λύση σε ένα πολύ σημαντικό πρόβλημα. Το ΣΔΙΤ, όμως, αγαπητέ κύριε συνάδελφε, δεν είναι ιδιωτικοποίηση. Στην ουσία τι κάνουμε; Δίνουμε για είκοσι πέντε χρόνια ή για είκοσι επτά χρόνια ή για τριάντα χρόνια ή για όσα χρόνια επιλέξει η πολιτεία τη συντήρηση και τη λειτουργία του δικτύου, μετά τα είκοσι πέντε χρόνια, αυτό το δίκτυο επανέρχεται στον απόλυτο έλεγχο του δημοσίου και μετά το δημόσιο αποφασίζει αν θέλει να ξαναπροβεί σε ένα συγκεκριμένο διαγωνισμό.

Κι εσείς ο ίδιος αναφέρετε στην ερώτησή σας και παραδέχεστε ότι ο ιδιώτης αναλαμβάνει την εκπόνηση των μελετών, την κατασκευή του έργου, τη χρηματοδότηση του έργου, τη λειτουργία και τη συντήρηση του έργου και την επιστροφή του έργου -ακούστε το αυτό καλά, κύριε Αρσένη- στο ελληνικό δημόσιο. Άρα ο ιδιώτης αποτελεί αποκλειστικά φορέα κατασκευής, συντήρησης και λειτουργίας του συγκεκριμένου έργου.

Αυτό σημαίνει -για να μιλάμε επί της ουσίας, είναι και ο κ. Βορίδης εδώ και ως νομικός μπορεί να σας τα εξηγήσει καλύτερα από μένα- ότι το έργο αυτό χαρακτηρίζεται ως μη ανταποδοτικό για τον ιδιώτη, δεδομένου ότι ο ιδιώτης -να το πούμε αυτό- για την Κέρκυρα, όπως και για τα άλλα έργα που κάνουμε, δεν θα έχει δικαίωμα στην εμπορική εκμετάλλευση του έργου. Μη δημιουργούμε εντυπώσεις ότι θα έρθει ο ιδιώτης και θα ακριβύνει ξαφνικά το νερό. Αυτός είναι ένας απίστευτος λαϊκισμός τον οποίον κάνετε αυτή τη στιγμή. Κι επίσης ούτε δικαιούται ο ιδιώτης να αξιώσει οποιοδήποτε πρόσοδο από τους τελικούς χρήστες.

Ας καταλάβουμε, λοιπόν, ότι η διαχείριση του νερού, στην περίπτωση και της Κέρκυρας, θα γίνει από δημόσιο φορέα διαχείρισης. Για ποια ιδιωτικοποίηση, λοιπόν, μιλάτε;

Θα σας καλούσα, λοιπόν, να επανέλθετε και να καταλάβετε ότι τα έργα ΣΔΙΤ είναι σύμπραξη δημόσιου και ιδιωτικού τομέα. Δεν είναι ιδιωτικοποίηση. Νομίζω ότι αυτό είναι κάτι το οποίο πρέπει να ξεκαθαρίσουμε σε αυτή την Αίθουσα και να μιλάμε με τα πραγματικά δεδομένα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θέλετε να πείτε ότι ο ιδιώτης του ΣΔΙΤ θα πάρει τα χρήματα από το Ταμείο Ανάκαμψης και μετά θα αναλάβει τη συντήρηση και τη διαχείριση χωρίς να έχει κάποιο αντίτιμο; Πείτε μας ποιο είναι αυτό το αντίτιμο, κύριε Υπουργέ. Μην το κρύβετε. Πείτε το μας. Για ποιο λόγο θα κάνει αυτή τη δουλειά ο ιδιώτης;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Θα σας το πω.

**ΚΡΙΤΩΝ - ΗΛΙΑΣ ΑΡΣΕΝΗΣ:** Πάμε λίγο από την αρχή.

Αν μιλάμε εμείς για συνταγματική εκτροπή, δεν εφηύραμε εμείς αυτή τη λέξη. Μιλάνε οι νομικοί και οι δικαστές του Συμβουλίου της Επικρατείας με άρθρα τους για συνταγματική εκτροπή της Κυβέρνησης που προχώρησε στο να διαγράψει κατ’ επιλογήν της, παράνομα, όμως -παραβιάζοντας το σύνταγμα- ομόφωνη σχεδόν απόφαση της ολομέλειας του Συμβουλίου Επικρατείας.

Αυτό είναι συνταγματική εκτροπή, κύριε Πρόεδρε, γιατί το Συμβούλιο Επικρατείας δεν είναι διαβουλευτικό όργανο, δεν γνωμοδοτεί, αλλά αποφασίζει για τη νομιμότητα των διοικητικών πράξεων με βάση το Σύνταγμα και τους νόμους. Και αποφάσισε ότι είναι παράνομες αυτές οι δύο αποφάσεις ιδιωτικοποίησης, της Νέας Δημοκρατίας, ΠΑΣΟΚ και ΣΥΡΙΖΑ. Και αποφάσισε το Συμβούλιο Επικρατείας ξανά -το επαναλαμβάνω γιατί ο Υπουργός δεν θέλει να τα θυμάται- ότι είναι παράνομο το ΣΔΙΤ του εξωτερικού υδροδοτικού συστήματος, της υδροδότησης δηλαδή. Είναι παράνομο το ΣΔΙΤ της ΕΥΔΑΠ -της ΕΥΔΑΠ ΠΑΓΙΩΝ που ήθελαν να δώσουν στους ιδιώτες- το ακυρώνει, ακυρώνει τον διαγωνισμό και τι λέει; Λέει το Συμβούλιο Επικρατείας ότι τα ΣΔΙΤ με βάση τους νόμους σας μπορούν να αφορούν παροχή συγκεκριμένης υπηρεσίας και έργου κάθε φορά, όχι όμως την εν γένει συντήρηση και λειτουργία ενός υδροδοτικού συστήματος, το οποίο αφορά την κύρια διαχείριση του νερού η οποία είναι μόνο δημόσια -η διαχείριση αυτή- γιατί έτσι προβλέπουν οι νόμοι προβλέπουν και το Σύνταγμα.

Αυτά λέει με πολλή σαφήνεια, κύριε Υπουργέ. Πείτε μας σε τι θα διέφερε αυτή η απόφαση του Συμβουλίου Επικράτειας για την Κέρκυρα; Πάλι συνταγματική εκτροπή κάνετε. Και μάλιστα η απόφαση του Συμβουλίου Επικρατείας, κύριε Πρόεδρε, βασίζεται σε νόμους που αφορούν όλη την Ελλάδα. Δεν υπήρχε μια ειδική περίπτωση για την ΕΥΔΑΠ.

Τώρα, μας λέτε ότι το ζήτημα είναι η υδροδότηση της Κέρκυρας. Βεβαίως είναι ένα μεγάλο ζήτημα, το οποίο είχε φέρει το νησί σε αδιέξοδο. Αυτά τα αδιέξοδα χρησιμοποιείτε για να φέρετε τις ιδιωτικοποιήσεις και τα ακραία κέρδη των ιδιωτών. Αυτά τα αδιέξοδα χρησιμοποιείτε για τις συνταγματικές σας εκτροπές. Δώστε μέσω του Ταμείου Ανάκαμψης τα χρήματα στους δημόσιους φορείς να κάνουν αυτές τις επενδύσεις και τη διαχείριση, όπως την κάνουν τόσο καιρό εξαιρετικά.

Έχει κάποιος να πει ότι υπήρχε κακοδιαχείριση του δικτύου της ΕΥΔΑΠ;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Βέβαια.

Θα σας απαντήσω, γιατί δεν ξέρετε και τι λέτε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ναι, ναι! Και οι ιδιώτες που θα βάλετε, τους εργαζόμενους της ΕΥΔΑΠ θα πάρουν. Αυτούς θα πάρουν γιατί μόνο αυτοί έχουν την τεχνογνωσία. Λεηλασία του δυναμικού του δημοσίου θα πάμε να κάνουμε. Όλα για τους ιδιώτες και είναι μια χαρά!

Όσο για το εάν τα ΣΔΙΤ είναι ιδιωτικοποίηση, σας απάντησε το Συμβούλιο της Επικρατείας. Σας λέει ότι είναι ιδιωτικοποίηση και να σταματήσετε τα ΣΔΙΤ στο νερό και την πώληση της ΕΥΔΑΠ και της ΕΥΑΘ και των άλλων εταιρειών ύδρευσης. Είναι ξεκάθαρη η απόφαση. Όσο και αν κωφεύετε, η πραγματικότητα δεν αλλάζει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ακούσαμε για άλλη μια φορά, κύριε Πρόεδρε, πράγματα τα οποία δεν ανταποκρίνονται στην πραγματικότητα. Αυτό, όμως, δεν μας εκπλήσσει από το ΜέΡΑ25. Είστε ένα κόμμα το οποίο κινείστε στη σφαίρα του φαντασιακού, κύριε Αρσένη, και λυπάμαι που το λέω.

**ΚΡΙΤΩΝ - ΗΛΙΑΣ ΑΡΣΕΝΗΣ:** …(Δεν ακούστηκε)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Αρσένη, και εγώ άκουσα και δεν σας διέκοψα ποτέ. Μην εκνευρίζεστε. Εδώ είμαστε να τα πούμε όλα, να δώσουμε απαντήσεις παντού. Συγχέετε πορτοκάλια με μήλα. Άλλο η μία περίπτωση, άλλο η άλλη.

Και πάλι, όμως, εδώ πέρα τι κάνετε, κύριε Αρσένη; Κάνετε κάτι που κάνει πάντα η Αριστερά χρόνια. Η δήθεν Αριστερά, γιατί δεν σας θεωρώ αριστερούς ούτε εσάς ούτε τον ΣΥΡΙΖΑ. Ένα αριστερό κόμμα έχουμε σε αυτή την Αίθουσα και είναι το ΚΚΕ, με το οποίο διαφωνούμε, αλλά τουλάχιστον μπορούμε να συνεννοηθούμε.

Τι κάνετε, λοιπόν, εσείς αυτή τη στιγμή; Κινείστε στον απέραντο χώρο του επιθυμητού και δεν έχετε το πολιτικό θάρρος να έρθετε να συζητήσετε για το συγκεκριμένο πρόβλημα και να πείτε ένα μπράβο που επιτέλους αντιμετωπίζεται με χρήματα του RRF το υδάτινο πρόβλημα της Κέρκυρας, γιατί αυτό είναι το ζητούμενο.

Ακούστε τώρα σε πόσα λάθη υποπέσατε μέσα σε δύο λεπτά:

Μας είπατε τι είναι το ΣΔΙΤ και ποιος θα το πληρώσει. Πρόκειται για πληρωμές διαθεσιμότητας. Όλα τα χρήματα αυτά καλύπτονται από το RRF. Ξέρετε ποιος δίνει τα λεφτά από το RRF, κύριε Αρσένη; Οι Ευρωπαίοι φορολογούμενοι, κύριε Αρσένη, στο 100%, αυτοί οι Ευρωπαίοι που παρακολουθούσε ο Αρχηγός σας στο Eurogroup. Και μιλάτε εσείς για εκτροπή! Για να συνεννοούμαστε κάποτε σε αυτή την Αίθουσα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Καλά, εσείς παρακολουθείτε όλη την Ελλάδα! Τι λέτε;

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Αρσένη, καταλαβαίνω τη σύγχυση που υπάρχει στον εγκέφαλό σας. Πραγματικά, όμως, την καταλαβαίνουν δυστυχώς και αυτοί που σας βλέπουν και σας ψηφίζουν.

Πάμε τώρα επί της ουσίας. Τι είναι το ΣΔΙΤ; Ξανά τα ίδια. Διάλογος του παραλόγου με το ΜέΡΑ25. Τι να κάνουμε, όμως; Θα τον κάνουμε. Το ΣΔΙΤ σημαίνει σύμπραξη δημοσίου και ιδιωτικού τομέα. Δεν σημαίνει ιδιωτικοποίηση. Το 100% των χρημάτων θα τα πάρουμε από το Ταμείο Ανάκαμψης που σημαίνει μηδέν συμμετοχή από εθνικούς πόρους, κύριε Αρσένη. Ο ιδιώτης τι κάνει; Ο ιδιώτης πρέπει να κατασκευάσει το έργο αυτό μέσα σε ένα εύλογο χρονικό διάστημα, αυτό το οποίο έχουμε συμφωνήσει, και θα αρχίσει να πληρώνεται μετά το τέλος του έργου.

Έχετε αλλεργία στους ιδιώτες, το καταλαβαίνω, αλλά γι’ αυτό τα έργα ΣΔΙΤ και τα έργα παραχωρήσεων γίνονται πιο γρήγορα και λειτουργούν καλύτερα, διότι ο ιδιώτης έχει κίνητρο να τελειώσει το έργο στην ώρα του για να αρχίσει να πληρώνεται όχι από τους πολίτες που θα πληρώνουν το νερό, αλλά από το ελληνικό δημόσιο μέσω του RRF, τις πληρωμές διαθεσιμότητας.

Κοιτάξτε, κύριε Αρσένη, πραγματικά καταλαβαίνω την προσπάθειά σας να δημιουργήσετε εντυπώσεις δύο, τρεις μήνες πριν τις εκλογές. Για άλλη μια φορά όμως ήρθατε εδώ και μας εγκαλείτε και δεν είπατε τίποτα για το πιο σημαντικό πράγμα: ότι αυτή τη στιγμή και στην Κέρκυρα και σε άλλες περιοχές με τα χρήματα που έρχονται από την Ευρωπαϊκή Ένωση -με αυτά που έκανε ο δικός σας Αρχηγός ως Υπουργός Οικονομικών του κ. Τσίπρα παραλίγο να μας πετάξουν με τις κλωτσιές απ’ έξω- κάνουμε πολύ σημαντικά έργα. Εμείς δεν έχουμε ιδεοληψίες σχετικά με τα έργα ΣΔΙΤ.

Τώρα, το τι συνέβη με το εξωτερικό υδροδοτικό δίκτυο της ΕΥΔΑΠ και το τι συμβαίνει με την Κέρκυρα είναι δύο διαφορετικά θέματα. Νομικά θα μπορέσουμε να το συζητήσουμε όποτε θέλετε. Δεν μπορώ στα τρία λεπτά να το συζητήσω.

Για το αν η ΕΥΔΑΠ κάνει σωστά τη δουλειά της, θα σας πω ένα νούμερο: Αυτή τη στιγμή σύμφωνα με μελέτες και της ίδιας της ΕΥΔΑΠ στο εξωτερικό υδροδοτικό δίκτυο υπάρχουν απώλειες πάνω από 40%. Η ΕΥΔΑΠ παίρνει από το ελληνικό δημόσιο, από τον Έλληνα φορολογούμενο 25 εκατομμύρια κάθε χρόνο για να κάνει συντήρηση του δικτύου και δεν την κάνει σωστά. Γι’ αυτό και εμείς προτείναμε ότι πρέπει να γίνει διαγωνισμός είτε με ΣΔΙΤ είτε χωρίς, για να αναλάβει κάποιος σοβαρός πάροχος να κάνει αυτά που πρέπει να γίνουν στο εξωτερικό υδροδοτικό δίκτυο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Αποκλείοντας την ΕΥΔΑΠ από τον διαγωνισμό.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Στο εσωτερικό υδροδοτικό δίκτυο η ΕΥΔΑΠ έχει απώλειες της τάξης του 23%. Επομένως αυτό είναι το φοβερά ικανότατο αν θέλετε ελληνικό δημόσιο που δυστυχώς πολλές φορές δεν μπορεί να κάνει σωστά τη δουλειά του. Και όπως στην Ευρώπη, έτσι και στην Ελλάδα κάποτε θα πρέπει να σταματήσουμε να δαιμονοποιούμε τους ιδιώτες, διότι εδώ πέρα δεν μιλάμε για ιδιωτικοποίηση. Έρχεται το δημόσιο, δίνει μια δουλειά σε έναν ιδιώτη, τον εποπτεύει, το κάνει. Αυτό δεν σημαίνει ιδιωτικοποίηση, κύριε Αρσένη.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα τέσσερις μαθήτριες και μαθητές, καθώς και τέσσερις συνοδοί εκπαιδευτικοί από το Παλλάδιο Δημοτικό Σχολείο Νέας Σμύρνης.

Η Βουλή σάς καλωσορίζει.

(Χειροκροτήματα από όλες τις πτέρυγες)

Συνεχίζουμε με την πέμπτη με αριθμό 365/29-1-2023 πρώτου κύκλου επίκαιρη ερώτηση του Βουλευτή Ηρακλείου του ΜέΡΑ25 κ. Γεωργίου Λογιάδη προς τον Υπουργό Εργασίας και Κοινωνικών Υποθέσεων με θέμα: «Το πιλοτικό πρόγραμμα διαχείρισης της ενδοοικογενειακής βίας στο Ηράκλειο, το μνημόνιο συνεργασίας με την Scotland Yard και το άρθρο 95 του ν.2071/1992 περί ακούσιας νοσηλείας ψυχικά πασχόντων». Θα απαντήσει η Υφυπουργός Εργασίας και Κοινωνικών Υποθέσεων κ. Μαρία Συρεγγέλα.

Κύριε Λογιάδη, έχετε τον λόγο για την πρωτολογία σας.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Να καλωσορίσω και εγώ τους μαθητές και να τους ευχηθώ καλή επιτυχία στη ζωή τους.

Κυρία Υφυπουργέ, την Παρασκευή 13 Ιανουαρίου 2023 στην αίθουσα του δικηγορικού συλλόγου στο Ηράκλειο Κρήτης διοργανώθηκε ημερίδα υπό την παρουσία της αντιπροέδρου του Αρείου Πάγου με θέμα ένα πιλοτικό πρόγραμμα διαχείρισης της ενδοοικογενειακής βίας στο Ηράκλειο.

Η Εισαγγελία Ηρακλείου με ανακοίνωσή της για την εν λόγω ημερίδα έκανε αναφορά στη σύσταση διεπιστημονικής ομάδας αντιμετώπισης θεμάτων ενδοοικογενειακής βίας στην Περιφερειακή Ενότητα Ηρακλείου. Μάθαμε ότι για τη σύσταση της διεπιστημονικής ομάδας προβλέπεται η υπογραφή μνημονίου συνεργασίας και εμπιστευτικότητας λόγω των προσωπικών δεδομένων.

Η Βρετανική Πρεσβεία στην Αθήνα ανέλαβε να εκπαιδεύσει τρεις επαγγελματίες από το Ηράκλειο οι οποίοι συμμετείχαν στην πρώτη αυτή συνάντηση του πιλοτικού προγράμματος. Τον Απρίλιο του 2022 οι συγκεκριμένοι επαγγελματίες ταξίδεψαν στο Λονδίνο, όπου και εκπαιδεύτηκαν.

Στην εκδήλωση αυτή στο Ηράκλειο στις 13 Ιανουαρίου φέτος ήταν παρόντες εκπρόσωποι της Scotland Yard και να τονίσω ότι δεν υπήρχε ούτε ένας εκπρόσωπος του Ιατρικού Συλλόγου Ηρακλείου για να τοποθετηθεί.

Κατόπιν των ανωτέρω, ερωτάσθε:

Πρώτον, έχετε δώσει την έγκρισή σας για το συγκεκριμένο πρότζεκτ; Υπάρχει κυβερνητική απόφαση συσχετισμού του όλου αυτού πρότζεκτ με την υπονόμευση του ρόλου της ιατρικής κοινότητας στο Ηράκλειο για ένα θέμα πρωτίστως ιατρικό σε ένα γενικότερο πλαίσιο κατάρρευσης του ΕΣΥ και στην Κρήτη;

Δεύτερον, το πρότζεκτ που αφορά στην ενδοοικογενειακή βία λαμβάνει πραγματικά υπ’ όψιν του το άρθρο 95 του ν.2071/92 περί ακούσιας νοσηλείας ψυχιατρικά πασχόντων, καθώς και όλες τις παραγράφους του άρθρου 69Α του ν.4619/2019;

Κυρία Υφυπουργέ, αυτή κανονικά η ερώτηση έπρεπε να απευθύνεται προς το Υπουργείο Υγείας ή προς το Υπουργείο Δικαιοσύνης. Εν τέλει απαντάτε εσείς ως Υπουργείο Εργασίας. Τι λέει ο ν.2071/1992, τον οποίο ειρήσθω εν παρόδω τον είχε κάνει τότε ο εξαίρετος Υπουργός κ. Σούρλας επί κυβερνήσεως Νέας Δημοκρατίας.

Τι λέει ο ν.2071/1992, τον οποίο ειρήσθω εν παρόδω τον είχε κάνει τότε ο κ. Σούρλας ο Υπουργός εξαίρετος επί κυβερνήσεως Νέας Δημοκρατίας; Τι γινόταν, λοιπόν, με τον νόμο αυτό; Όταν υπήρχε συμβάν βίας πήγαινε η Αστυνομία και μετέφερε τον θύτη στον εισαγγελέα και αυτός διέταζε να τον πάνε στα εξωτερικά ιατρεία νοσοκομείου για εξέταση.

Με την απαξίωση και υποστελέχωση του ΕΣΥ και με το αστυνομοκρατούμενο κράτος, κράτος απολυταρχικού και με τη βία που φέρνει βία, τώρα τι γίνεται; Όταν γίνεται ένα συμβάν ενδοοικογενειακής βίας πηγαίνει η Αστυνομία μπουζουριάζει τον θύτη και τον μεταφέρει στα κρατητήρια. Την άλλη μέρα πάει στο αυτόφωρο. Τις πιο πολλές φορές δεν έχουν δικηγόρο αυτοί οι άνθρωποι και καταλήγουν στις φυλακές με βαρυποινίτες. Αυτό είναι το πρότζεκτ, λοιπόν, αντιμετώπισης ενδοοικογενειακής βίας. Εκεί που θα έπρεπε να τους πάνε να τους εξετάσει γιατρός, τους πάνε στα κρατητήρια. Έτσι ποινικοποιείται η ψυχική ασθένεια.

Επί Θάτσερ -να σας θυμίσω- στους ακτιβιστές πήγαινε η αστυνομία και εφαρμόζονταν έτσι τακτικές εκφοβισμού, εκφοβισμού της κοινωνίας τελικά.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός, κ. Συρεγγέλα για την πρωτολογία της.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Ευχαριστώ κύριε Πρόεδρε.

Κατ’ αρχάς να σας ευχαριστήσω, κύριε Λογιάδη, για την ερώτηση αυτή που μου θέσατε αφού μας δίνετε για μία ακόμη φορά η ευκαιρία να αναδείξουμε και πάλι τον συνεχή αγώνα της Κυβέρνησης της Νέας Δημοκρατίας ενάντια στην έμφυλη και ενδοοικογενειακή βία. Από το 2019 έχουμε προχωρήσει όχι μόνο στον σχεδιασμό, αλλά κυρίως την υλοποίηση καίριων δράσεων για ευαισθητοποίηση της κοινωνίας αλλά και των επαγγελματιών για την προστασία των θυμάτων.

Η πρόληψη και η καταπολέμηση, λοιπόν, της έμφυλης και ενδοοικογενειακής βίας είναι και ο πρώτος άξονας προτεραιότητας του Εθνικού Σχεδίου Δράσης για την ισότητα των φύλων, το οποίο για πρώτη φορά διαμορφώθηκε κατόπιν διαβούλευσης στο εθνικό συμβούλιο ισότητας και με τη συμμετοχή των κυβερνητικών φορέων για την ενσωμάτωση τομεακών πολιτικών που λαμβάνουν υπ’ όψιν την οπτική του φύλου.

Στο Εθνικό αυτό Σχέδιο Δράσης, το οποίο πέρασε και από Υπουργικό Συμβούλιο, έχει ενταχθεί και η δημιουργία εργαλείου εκτίμησης κινδύνου ενδοοικογενειακής βίας που υλοποιούμε στο πλαίσιο του υποέργου 8 «Οριζόντιο εργαλείο εκτίμησης κινδύνου ενδοοικογενειακής βίας» του ευρύτερου έργου «Οριζόντιες παρεμβάσεις εθνικής εμβέλειας για την καταπολέμηση της βίας κατά των γυναικών».

Και επειδή από τη διατύπωση της ερώτησης αντιλαμβάνομαι ότι μάλλον δεν γνωρίζετε βασικές αρχές για την προστασία των θυμάτων αλλά και βασικές υποχρεώσεις της χώρας μας που απορρέουν από διεθνείς συμβάσεις, επιτρέψτε μου να σας ενημερώσω για τα εξής: Η ανάπτυξη και η εφαρμογή διαδικασιών εκτίμησης και εξατομικευμένης διαχείρισης του κινδύνου για θύματα ενδοοικογενειακής βίας προβλέπεται από τη σύμβαση της Κωνσταντινούπολης, που έχουμε επικυρώσει και αποτελεί νόμο του κράτους μας, αλλά και από ευρωπαϊκή οδηγία του 2012 για τη θέσπιση ελάχιστων προτύπων σχετικά με τα δικαιώματα, την υποστήριξη και την προστασία θυμάτων της εγκληματικότητας.

Απαντώντας, λοιπόν, στο πρώτο ερώτημά σας, σας ενημερώνω ότι αυτό δεν είναι πρότζεκτ, αυτό που αναφέρετε. Είναι ένα επίσημο, σημαντικό και καινοτόμο έργο του Εθνικού Σχεδίου Δράσης για την ισότητα των φύλων που σχεδιάζεται για να αποτελέσει ένα σημαντικό και πολύτιμο εργαλείο στα χέρια των επαγγελματιών πρώτης γραμμής ώστε να εντοπίζουν σε πρώιμο στάδιο τα θύματα που βρίσκονται σε σοβαρό κίνδυνο και να λαμβάνουν τα ενδεδειγμένα, τα εξατομικευμένα μέτρα για την άμεση προστασία τους.

Και για να γίνει πιο κατανοητό, το εργαλείο έχει τη μορφή ερωτηματολογίου που μέσω φιλικού για τα θύματα τρόπου οι επαγγελματίες που έχουν μπροστά τους ένα θύμα εντοπίζουν αν υπάρχουν παράγοντες φονικού κινδύνου γι’ αυτό. Και η δομή του εργαλείου διαμορφώθηκε κατόπιν έρευνας των ήδη καταγεγραμμένων δεδομένων και περιστατικών στους άμεσα εμπλεκόμενους φορείς και πιο συγκεκριμένα: Τα συμβουλευτικά κέντρα για τις γυναίκες θύματα έμφυλης και ενδοοικογενειακής βίας που ανήκουν σε εμάς, την ελληνική Αστυνομία, τις εισαγγελίες, τα νοσοκομεία, την ιατροδικαστική υπηρεσία και τις κοινωνικές υπηρεσίες των δήμων της χώρας.

Επομένως για να απαντήσω και στο δεύτερο ερώτημά σας, φυσικά και ελήφθη υπ’ όψιν η ιατρική διάσταση του φαινομένου της ενδοοικογενειακής βίας και ο ρόλος των ιατρών για την αντιμετώπιση περιστατικών στα οποία συντρέχουν και τέτοιοι παράγοντες ψυχικών διαταραχών.

Τέλος, όσον αφορά την εκπαίδευση των επαγγελματιών που έλαβαν μέρος στην πιλοτική εφαρμογή του εργαλείου, να σας ενημερώσω για τα εξής: Πριν την έναρξη εφαρμογής του εργαλείου τον Απρίλιο του 2022, δέκα επαγγελματίες από τον Δήμο Περιστερίου, Καβάλας και Ηρακλείου που συμμετείχαν στην πιλοτική φάση και μιλάμε ότι ήταν αστυνομικοί, κοινωνικοί λειτουργοί, ψυχολόγοι, ιατροδικαστές, εκτός από την εκπαίδευση που είχαν εδώ επισκέφτηκαν -και αυτό ήταν με την οικονομική στήριξη της βρετανικής πρεσβείας- το Ηνωμένο Βασίλειο. Και εκεί είχαν την ευκαιρία να έρθουν σε επαφή με τις αντίστοιχες υπηρεσίες για να δουν στην πράξη πώς εφαρμόζεται το εργαλείο αξιολόγησης επικινδυνότητας και να εκπαιδευτούν από αξιωματικούς όντως της Metropolitan Police, της New Scotland Yard, της Bedfordshire Police, της Scottish Police.

Και εν συνεχεία του εργαλείου εφαρμόστηκε στους παραπάνω δήμους από τις υπηρεσίες πρώτης υποδοχής των θυμάτων. Δηλαδή οι επαγγελματίες που υποδέχονταν τα θύματα προέβαιναν σε εκτίμηση του κινδύνου και συνεργάζονταν με επαγγελματίες άλλων ειδικοτήτων για την εξεύρεση των σωστών για κάθε θύμα μέτρων προστασίας. Και στη λήξη της πιλοτικής εφαρμογής τον Ιανουάριο του 2023 τέσσερις βρετανοί αξιωματικοί από τις παραπάνω υπηρεσίες της Μεγάλης Βρετανίας επισκέφθηκαν την Αθήνα και το Ηράκλειο για να ενημερωθούν για το νομοθετικό πλαίσιο και τον τρόπο χειρισμού των υποθέσεων οικογενειακής βίας από τις ελληνικές αρχές και για να δουν από κοντά την εφαρμογή του εργαλείου στη χώρα μας.

Και εν όψει της επίσκεψης των παραπάνω επαγγελματιών στο Ηράκλειο και επειδή τους ενδιέφερε η νομική αντιμετώπιση των δραστών, ζητήθηκε και η συνδρομή της Εισαγγελίας Πρωτοδικών Ηρακλείου. Και η εισαγγελία σε συνεργασία με τον δικηγορικό σύλλογο διοργάνωσαν ημερίδα με καθαρά νομικό αντικείμενο στην οποία ήταν παρόντες και οι βρετανοί αξιωματικοί. Η εκδήλωση ήταν ανοιχτή προς το κοινό. Στάλθηκαν προσκλήσεις σε όλες τις υπηρεσίες του νομού, ενώ στο πρόγραμμα προβλέφθηκε και μισή ώρα για παρεμβάσεις του κοινού. Είναι, λοιπόν, τελείως ανακριβές και ανυπόστατο ότι η διοργάνωση υπονόμευσε τον ρόλο του Ιατρικού Συλλόγου Ηρακλείου. Και η αλήθεια είναι ότι τέτοιου είδους πρωτοβουλίες είναι αξιέπαινες και φυσικά συμβάλλουν και στην ευαισθητοποίηση και του κόσμου αλλά και των ίδιων των επαγγελματιών.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κ. Λογιάδης για τη δευτερολογία του.

**ΓΕΩΡΓΙΟΣ ΛΟΓΙΑΔΗΣ:** Κυρία Υφυπουργέ, σας τόνισα ότι ουδείς εκπρόσωπος από τον Ιατρικό Σύλλογο Ηρακλείου εκλήθη. Εάν έχετε, όμως, στατιστικά στοιχεία γι’ αυτά που είπατε, καταθέστε τα. Διότι εγώ δεν κατέθεσα τυχαία την ερώτηση. Έχω στοιχεία στατιστικά. Αν έχετε και εσείς, καταθέστε τα.

Ένα θέμα, λοιπόν, καθαρά ψυχικής υγείας, το έχετε κάνει νομικό και αστυνομικό. Ρωτήστε και τον κ. Βορίδη. Νομικός είναι. Ένα, λοιπόν, θέμα υγείας το κάνατε νομικό και αστυνομικό με τη Scotland Yard μέσα και τελικά απαντάει το Υπουργείο Εργασίας. Κατ’ εμάς άλλα αντ’ άλλων!

Πάμε παρακάτω, όμως. Είτε έχετε δώσει είτε δεν έχετε δώσει έγκριση για το συγκεκριμένο αυτό έργο που συζητάμε, είστε επικίνδυνοι. Όταν ο απλός πολίτης λέει την έκφραση «τρελός είναι;». δεν του στέλνεις την Αστυνομία. Του στέλνεις τον γιατρό. Το πρόβλημα έγκειται στο ότι δεν εφαρμόζεται ο ν.2171/1992 περί ακούσιας νοσηλείας από τους ασθενείς στο όνομα της προστασίας από την ενδοοικογενειακή βία. Και αφαιρώντας τον προεξάρχοντα ρόλο των γιατρών, τον στέλνετε φυλακή αντί για κλινική.

Πείτε μας ποια είναι τα συμβαλλόμενα μέρη που συμμετέχουν στο μνημόνιο συνεργασίας και πώς εμπλέκεται η Scotland Yard και ποια επιτροπή ηθικής και δεοντολογίας έχει εγκρίνει το ερευνητικό πρωτόκολλο που προφανώς εφαρμόζετε;

Στο πλαίσιο της κατάλυσης του κράτους δικαίου και της κοινοβουλευτικής δημοκρατίας η Κυβέρνηση εκτός από τη βίαιη και πρόχειρη αντιμετώπιση ενός πολύ ευαίσθητου θέματος που είναι η αντιμετώπιση του ναζιστικού φαινομένου στην Ελλάδα, προβαίνει και σε άλλους πειραματισμούς με την παράκαμψη του νόμου περί ακούσιας νοσηλείας ψυχιατρικά πασχόντων εφαρμόζοντας ένα πρότζεκτ σε τρεις μεγάλες πόλεις Ηράκλειο, Αθήνα, Θεσσαλονίκη φυλακίζοντας ασθενείς αντί να τους νοσηλεύει σε νοσοκομεία έχοντας διαλύσει το ΕΣΥ.

Το προκάλυμμα που πουλάει είναι η προάσπιση των γυναικών από την ενδοοικογενειακή βία. Αλλά αυτό ουσιαστικά είναι πρόβα τζενεράλε, είναι προοίμιο για να μη μιλάει κανείς, να φοβηθούν και να μη μιλήσουν οι ευάλωτοι που είναι και οι πιο οικονομικά ανίσχυροι, να μην μιλήσει η εργατική τάξη, οι πιο απλοί άνθρωποι. Ο σκοπός είναι ο εκφοβισμός της κοινωνίας και μάλιστα των πιο ευάλωτων. Χτυπάτε τον πιο ευάλωτο κρίκο της κοινωνίας για να μην ξεσηκώνεται κανείς τελικά.

Σήμερα είναι η ενδοοικογενειακή βία. Αύριο μπορεί να είναι ο ξεσηκωμός των φοιτητών ή των καλλιτεχνών σήμερα και αύριο για να κάνετε ό,τι θέλετε ανεξέλεγκτα. Απολυταρχικό κράτος το ονομάζουμε εμείς αυτό. Είναι πειραματισμοί απολυταρχίας.

Ξέρετε οι άνθρωποι οι πιο ευάλωτοι, με οικονομικά προβλήματα είναι και οι πιο εξουθενωμένοι όλα αυτά τα χρόνια τα παραπάνω και με όλα τα μνημόνια. Με το ΕΣΥ διαλυμένο σε πολιτικό επίπεδο και υποστελεχωμένο οι άνθρωποι αυτοί είναι ψυχικά εξουθενωμένοι περαιτέρω και τέλος πνευματικά υποταγμένοι.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

Απολυταρχικό κράτος σημαίνει ευνουχισμό της ελευθερίας της βούλησης. Και αυτό γίνεται σε όλες τις εκφάνσεις της κοινωνίας. Σόδομα και Γόμορρα!

Εγώ πάλι θα τονίσω τον ν.2071/1992, όπου κανονικά η ιατρική κοινότητα, ως οφείλει, θα αναλάμβανε επί του πρακτέου τον ρόλο που της αξίζει και της αναλογεί. Είναι ένας νόμος, όπως είπα προηγουμένως, που τον ψήφισε το 1992 η Νέα Δημοκρατία, ο Υπουργός τότε, ο κ. Σούρλας, εξαιρετικός γιατρός και άνθρωπος, όπως λέει η ιατρική κοινότητα. Αποτελεί έναν από τους πιο άρτια δομημένους νόμους της Ευρώπης και ποτέ δεν θα εφαρμόστηκε αυτός ο νόμος.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει η κυρία Υπουργός.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Αναφέρατε τον νόμο του 1992. Έχω, όμως, να σας πω ότι από εκεί και πέρα, πέρασαν και κάποιοι άλλοι νόμοι. Είναι ο ν.3500/2006, που για πρώτη φορά έφερε το θέμα για την πρόληψη και αντιμετώπιση της ενδοοικογενειακής βίας, όπως επίσης και ο ν.4531/2018, ο οποίος στηρίχθηκε τότε και από τη Νέα Δημοκρατία, ο οποίος έχει να κάνει με τη Σύμβαση της Κωνσταντινούπολης.

Στη Σύμβαση της Κωνσταντινούπολης, που είναι πλέον νόμος του κράτους, προβλέπεται ρητά ότι για τα θέματα, τον συντονισμό και τον προγραμματισμό των δράσεων που αφορούν όλα τα Υπουργεία, τον έχει αναλάβει η Γενική Γραμματεία Δημογραφικής και Οικογενειακής Πολιτικής και Ισότητας των Φύλων, άρα το Υπουργείο Εργασίας.

Αν είναι άλλα αντ’ άλλων η Σύμβαση της Κωνσταντινούπολης, εκεί σαφώς δεν θα πρέπει να συμφωνήσω. Σε καμμία περίπτωση δεν μπορώ να συμφωνήσω ούτε ότι όλοι οι δράστες που είναι ενδοοικογενειακής βίας είναι ψυχικά ασθενείς. Αυτό είναι κάτι που ισχυρίζονται πάντα και πολλές φορές οι θύτες, ότι είναι ψυχικά ασθενείς, αλλά δεν συμβαίνει αυτό. Και δεν συμβαίνει αυτό και λόγω των στατιστικών που υπάρχουν όχι μόνο στη χώρα μας, αλλά και πανευρωπαϊκά και όχι μόνο πανευρωπαϊκά, αλλά και παγκόσμια.

Θεωρώ λάθος σας, πραγματικά, ότι, αντί να στηρίξετε το έργο μας απέναντι στη βία κατά των γυναικών, αφήνετε υπόνοιες ότι υπονομεύουμε τον ρόλο των γιατρών, που συνεχώς αναγνωρίζουμε ότι δίνουν τον δικό τους αγώνα και αυτοί ενάντια στη βία και μέσα από τον λόγο σας υποτιμάτε την προσπάθειά μας και για διακρατικές συνεργασίες, με στόχο την προστασία ακόμα περισσότερων γυναικών.

Τελικά, πραγματικά, διερωτώμαι: Γιατί ενδιαφέρεστε πραγματικά; Σας ενδιαφέρει η χώρα μας να παρουσιάζει μια απτή πρόοδο στην καταπολέμηση της έμφυλης και οικογενειακής βίας ή σας ενδιαφέρει αν έλαβε επίσημη πρόσκληση ο ιατρικός σύλλογος για μια ημερίδα; Διότι, για εμάς, ως Κυβέρνηση, σίγουρα μας ενδιαφέρει η ουσία, μας ενδιαφέρουν οι πράξεις, που άλλωστε αυτό αποδεικνύουν. Όλα αυτά τα χρόνια, όπως όλες και όλοι γνωρίζετε, εργαζόμαστε σκληρά, αγωνιζόμαστε και αυτό θα συνεχίσουμε να κάνουμε για να προστατεύσουμε κάθε γυναίκα και κάθε κορίτσι που μπορεί να βιώσει έναν τέτοιου είδους εφιάλτη.

Ευχαριστώ πολύ

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Προχωρούμε στη συζήτηση της πέμπτης με αριθμό 391/4-2-2023 επίκαιρης ερώτησης δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Απολύονται 302 συμβασιούχοι COVID και 29 εργαζόμενοι με την 3Κ/2018 από τον Δήμο Αθηναίων».

Στην ερώτηση θα απαντήσει ο Υπουργός Εσωτερικών, ο κ. Βορίδης.

Κύριε συνάδελφε, έχετε τον λόγο για δύο λεπτά, σας παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, τώρα ήμασταν έξω από το Υπουργείο Εσωτερικών, στην Κλαυθμώνος. Ήταν οι γονείς του 9ου, για να μπορέσουν να συναντήσουν τον Υπουργό, ο οποίος δεν ήταν εκεί πέρα. Είδατε την κινητοποίηση και έξω από τη Βουλή. Ήρθαν στη συνέχεια εδώ πέρα.

Σας καταθέτω, επειδή δεν βρήκαν κανέναν για να το καταθέσουν, το υπόμνημα της Ένωσης Γονέων Αιγάλεω, για το 9ο, τα σεισμόπληκτα και την ειδική αγωγή. Υπάρχει τροπολογία που περιμένουμε και από εσάς να εγκριθεί, γιατί τα παιδιά είναι χωρίς σχολείο, στην πράξη. Αυτό το πρόβλημα έχει κάνει την κοινωνία να βράζει.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν υπόμνημα, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στην ερώτηση. Είχαμε το τραγικό γεγονός, το δυστύχημα, με απώλεια μιας μητέρας εργαζόμενης στο Ξυλόκαστρο. Δούλευε ανασφάλιστη, με προφορική εντολή Κυριακή πρωί, στις 8 Ιανουαρίου.

Και έχουμε διαρκώς ατυχήματα και δυστυχήματα, κύριε Υπουργέ, στην καθαριότητα. Σε προηγούμενη επίκαιρη είχατε έρθει να μου πείτε ότι δεν είναι προτεραιότητα της Κυβέρνησης οι προσλήψεις στην καθαριότητα και ότι θα προσλάβετε σε άλλους παραγωγικούς τομείς.

Βλέπουμε εδώ πέρα, όμως, να απολύονται οι συμβασιούχοι COVID, που κάλυπταν -όπως μπορούσαν, τουλάχιστον- κάποια κενά από αυτά που έχετε αφήσει στην καθαριότητα. Τριακόσιοι δύο συμβασιούχοι COVID απολύονται τώρα από τον Δήμο Αθηναίων και είκοσι εννιά από τους προσωρινούς πίνακες επιτυχόντων τις 3Κ/2018.

Χωρίς αυτούς τους ανθρώπους δεν ξέρω πώς θα λειτουργήσει η καθαριότητα στον Δήμο Αθηναίων και χωρίς τους αντίστοιχους στους υπόλοιπους δήμους δεν έχω ιδέα πώς θα λειτουργήσει η καθαριότητα.

Ξέρετε πώς γίνεται, κύριε Υπουργέ, αυτή τη στιγμή; Με τρόπους που οδηγούν στον θάνατο, όπως αυτής της γυναίκας στο Ξυλόκαστρο. Και εσείς έχετε βγάλει εγκύκλιο - τροπολογία που απαγορεύετε στους δήμους, τους επιβάλλετε να εξαντλούν τα ένδικα μέσα, τις προσφυγές και τα ασφαλιστικά μέτρα για τις απολύσεις των εργαζομένων αυτών, την ώρα που δεν κάνετε προσλήψεις, δεν μοριοδοτείτε όλους αυτούς τους ανθρώπους για να προσληφθούν.

Θεωρείτε ότι η καθαριότητα, προφανώς, δεν είναι σημαντικό πράγμα και έτσι, στοιβάζονται οι άνθρωποι να καλύψουν τις ατελείωτες ανάγκες στην καθαριότητα και έχουμε συνεχώς εργατικά ατυχήματα.

Σας ζητάμε το αυτονόητο: Προσλήψεις και να καταργήσετε την τροπολογία σας για την εξάντληση ένδικων μέσων από τους δήμους.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κυρία Πρόεδρε.

Κύριε συνάδελφε, με ρωτάτε εάν θα προχωρήσω άμεσα σε νέα προκήρυξη τύπου 3Κ. Όχι, δεν θα προχωρήσω. Με ρωτάτε αν θα καταργήσω το άρθρο το οποίο νομοθέτησα το 2022. Όχι, δεν θα το καταργήσω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Ο κύριος Υπουργός, κυρία Πρόεδρε, θέλει να είναι προκλητικός. Είναι δικαίωμά του. Ο καθένας εδώ πέρα κρίνεται και από όλους, όλες και όλα όσους μας βλέπουν.

Κύριε Υπουργέ, δεν σας ζητώ απλώς να κάνετε νέα πρόσληψη μέσω της 3Κ. Σας εξηγώ ότι είναι αρμοδιότητά σας, ότι είναι δική σας ευθύνη, ότι έχουμε δυστυχήματα και ατυχήματα. Σας εξηγώ ότι η επιλογή σας να μην κάνετε προσλήψεις σάς κάνει ηθικά υπεύθυνο για όλους αυτούς τους ανθρώπους που πεθαίνουν και τραυματίζονται. Αυτό σας λέω και σας καλώ να απαντήσετε για τη γυναίκα αυτή που χάθηκε στο Ξυλόκαστρο.

Δεν σας ζήτησα απλώς προσλήψεις έτσι, αλλά προσλήψεις απέναντι στους ανθρώπους που χάνουν τη ζωή τους, τα χέρια τους και το σώμα τους χτυπιέται. Αυτό σας ζήτησα και δεν σας ζήτησα απλώς έτσι να καταργήσετε την τροπολογία σας. Ζήτησα μήπως είχατε καταλάβει τις επιπτώσεις της, με αυτούς τους ανθρώπους που έχασαν τη ζωή τους, μήπως και αλλάξετε γνώμη, συγκινηθείτε λιγάκι δηλαδή από τις νέες μητέρες που χάνουν τη ζωή τους. Μήπως έχετε, δηλαδή, ανθρωπιά μέσα σε σας, αυτό ρωτώ.

Εσείς πώς νιώθετε, δηλαδή; Χάθηκε μια γυναίκα. Δεν έχετε κάτι να πείτε; Χάθηκε μια γυναίκα σε μια υπερεντατική εργασία, χωρίς να είναι καν ασφαλισμένη, με προφορική εντολή. Είναι υπό την εποπτεία σας οι δήμοι ή όχι; Πώς λειτουργούν έτσι; Τους έχετε ωθήσει να λειτουργούν έτσι, επειδή είναι ακραία υποστελεχωμένη η καθαριότητα; Είναι δική σας η ευθύνη; Είναι. Δεν θέλετε να κάνετε προσλήψεις με την 3Κ; Δεν θέλετε να καταργήσετε την τροπολογία; Πείτε μας τι θα κάνετε. Τι λέτε αυτή τη στιγμή σε αυτά τα παιδιά της γυναίκας που έχασε τη ζωή της;

Μη μου πείτε ότι ήταν ευθύνη του Δήμου Ξυλοκάστρου μόνο. Με την ακραία υποστελέχωση που έχετε στην καθαριότητα των δήμων, είναι δική σας ευθύνη και του Δήμου Ξυλοκάστρου βεβαίως. Δική σας, όμως, είναι η κεντρική ευθύνη.

Δεν θέλετε να κάνετε προσλήψεις με την 3Κ; Θέλετε να το κάνετε κάπως αλλιώς; Λύστε το πρόβλημα της καθαριότητας, λύσετε το πρόβλημα που οδηγεί στην εξάντληση μέχρι θανάτου και τραυματισμού των εργαζομένων στην καθαριότητα. Αυτό σας ζητάμε. Στοιχειωδώς ανθρώπινα σας το ζητάμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Δεν είπατε τίποτα, κύριε Υπουργέ, για τα σχολεία του Αιγάλεω!

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε συνάδελφε, είναι προφανές ότι λογικά, κάπως έχετε κενά. Διότι, αν θέλετε να συζητήσουμε για τα μέτρα ασφαλείας εργαζομένων, κάντε μια ερώτηση για τα μέτρα ασφαλείας. Τι σχέση έχει το ένα με το άλλο;

Λέτε για το Ξυλόκαστρο. Ξέρετε με τη σύμβαση ισχυρίζεται ο κύριος δήμαρχος ότι είχε προσλάβει τη συγκεκριμένη εργαζόμενη που έχασε τη ζωή της; Πενθήμερη.

Οι προσλήψεις τι σχέση έχουν με τις πενθήμερες συμβάσεις ορισμένου χρόνου; Για αυτό σας λέω ότι λέτε άσχετα πράγματα, φορτισμένος πολύ συναισθηματικά. Όμως, εκτός από τη συναισθηματική φόρτιση, να βάζετε και το μυαλό σας να δουλέψει για να είστε παραγωγικός. Εδώ δεν σας έστειλε ο ελληνικός λαός για να μας πείτε αν έχετε πλούσιο συναισθηματικό κόσμο και να ισχυριστείτε ότι εμείς δεν έχουμε. Σας έστειλε για να κάνετε καμμιά πρόταση της προκοπής. Και ξέρετε τι έρχεστε να προτείνετε; Προτείνετε ότι θα λυθεί το ζήτημα της πενθήμερης συμβάσεως με προσλήψεις μόνιμου προσωπικού. Άλλα αντ’ άλλων!

Δεν ήρθατε να θέσετε το ζήτημα, βεβαίως, των μέτρων ασφαλείας ή να με ρωτήσετε, που σωστά θα με ρωτούσατε. Δεν ρωτάτε όμως. Ξέρετε γιατί δεν ρωτάτε; Διότι τόσο σας νοιάζει τι έχω κάνει για τον δήμαρχο. Δεν με ρωτήσατε ποια είναι η τύχη του η πειθαρχική και αν ελέγχεται. Δεν ρωτήσατε σε ποια διαδικασία έχει υπαχθεί. Δεν ρωτήσατε εάν κινήθηκε δίωξη εναντίον του. Δεν έχετε ρωτήσει τίποτα από όλα αυτά. Δεν είχατε ρωτήσει καν για τα μέτρα ασφαλείας. Τίποτα δεν έχετε ρωτήσει από αυτά. Ήρθατε να μας πείτε μια «καραμέλα»!

Δεν μου λέτε; Αν είχα κάνει όλες τις προσλήψεις, που θέλετε στην υπηρεσία καθαριότητας, το πενθήμερο δεν θα υπήρχε; Ξέρετε τι είναι η πενθήμερη σύμβαση; Είναι ότι μια συγκεκριμένη χρονική περίοδος, για κάποιον ειδικό λόγο υπάρχει αυξημένος φόρτος αυτές τις πέντε ημέρες, και κάνει πρόσληψη τέτοια ο δήμαρχος. Αυτό θα το καλύψουμε με μόνιμο προσωπικό; Ούτε καν με ρωτήσατε τι έχω κάνει με τα ανταποδοτικά σε επίπεδο προσλήψεων. Μου το ρωτήσατε αυτό; Άλλα αντ’ άλλων! Διότι τότε θα μαθαίνατε ότι φέτος έχουμε εγκρίνει το 75% των αιτημάτων σε ανταποδοτικές προσλήψεις. Αυτές είναι για καθαριότητα.

Όμως, δεν σας ενδιαφέρουν αυτά. Ήρθατε να μας πείτε ότι είστε ευαίσθητος και εμείς δεν είμαστε. Έτσι δεν λύνονται τα ζητήματα πολιτικής. Σκέτη ευαισθησία δωρεάν, δεν υπάρχει. Δουλειά χρειάζεται, φροντίδα, μέριμνα και προτάσεις. Προτάσεις, προφανώς, που δεν είναι «να κάνω μόνιμες προσλήψεις για να αντιμετωπίσω τις εποχιακές της εβδομάδος». Άλλο και μείζον και σημαντικό το θέμα ότι ο δήμαρχος ο συγκεκριμένος δεν είχε τηρήσει τη νομοθεσία, ότι έχει ήδη τιμωρηθεί για παραβίαση της εργασιακής και ασφαλιστικής νομοθεσίας, ότι ελέγχεται από την αποκεντρωμένη διοίκηση και παραπέμπεται πειθαρχικά για τα θέματα αυτά. Άλλο και τελείως διαφορετικό το ζήτημα αυτό. Άλλο και τελείως διαφορετικό ζήτημα το να δούμε τι κάνουμε με τα μέτρα ασφαλείας. Και αυτό είναι διαφορετικό ζήτημα. Αυτά, όμως, που λέτε εσείς δεν έχουν καμία σχέση με αυτή τη συζήτηση.

Ευχαριστώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Για τα σχολεία δεν μας απαντήσατε, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν είναι αντικείμενο του συγκεκριμένου κοινοβουλευτικού ελέγχου. Αν θέλετε να μάθετε για τα σχολεία, να κάνετε ερώτηση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Έκανα μια καλόπιστη…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να θέσετε ερώτηση.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή, σας παρακαλώ πολύ!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις εκπαιδευτικοί συνοδοί τους από το Γυμνάσιο Άνω Καλεντίνης Άρτας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε με τη δέκατη τέταρτη με αριθμό 399/6-2-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Εξαήμερη απασχόληση των υπαλλήλων των ΟΤΑ». Θα απαντήσει ο Υπουργός κ. Μαυρουδής Βορίδης.

Κύριε συνάδελφε, έχετε το λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε. Κύριε Υπουργέ, τα αιτήματα είναι πάρα πολύ σαφή για την καθαριότητα: Άρση της απαγόρευσης προσλήψεων και κατάργηση της τροπολογίας σας που επιβάλλει στους δήμους να εξαντλούν τα νομικά μέσα για να τους απολύουν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν σας απάντησα στα αιτήματα;

**ΚΡΙΤΩΝ - ΗΛΙΑΣ ΑΡΣΕΝΗΣ:** Όχι δεν μου απαντήσατε καθόλου. Αυτά είναι τα αίτια -δεν είναι μόνο τα αιτήματα- που αυτή τη στιγμή έχουμε τους θανάτους και τα δυστυχήματα.

Πάμε να δείτε τη συνέχεια. Έχετε διαλύσει την καθαριότητα στους δήμους με την έλλειψη προσλήψεων. Θέλετε να δείτε τι κάνουν οι δήμοι; Δεν είναι μόνο οι πενταήμερες συμβάσεις για να καλύψουν τα κενά, παράνομα, γιατί δεν υπάρχει νόμιμα τρόπος να καλύψουν τις ανάγκες στην καθαριότητα! Δεν τους δικαιολογώ. Εγκληματική η πολιτική τους, αλλά είστε ηθικός αυτουργός. Έχουμε φτάσει τώρα πλέον στους ΟΤΑ. Και είναι η νέα μόδα να έχουμε εξαήμερη απασχόληση στην καθαριότητα, κύριε Υπουργέ, πάλι. Έχουμε εξαήμερη απασχόληση χωρίς υπερωρίες. Το επιτρέπει ο νόμος να μην δουλεύει κάποιος πέρα από Δευτέρα - Παρασκευή; Ναι. Μπορεί να δουλεύει Τρίτη - Σάββατο, πάλι πέντε ημέρες, με δύο συνεχόμενες αργίες για ρεπό πάντοτε. Και έχουμε εδώ πέρα αποφάσεις, έναν μετά τον άλλο δήμο να αποφασίζουν την εξαήμερη εργασία. Ο Δήμος Ναυπλιέων καθιερώνει με την εργασία του προσωπικό υπηρεσίας καθαριότητας πρασίνου και φωτισμού ως εξής: μείωση μιας ώρας από την καθημερινή βάρδια, από Δευτέρα έως Παρασκευή, και συμπλήρωση αυτής το Σάββατο. Ο Δήμος Ερμιονίδας 13-5-2021, καθιερώνει εξαήμερη εργασία για το προσωπικό υπηρεσίας καθαριότητας του Δήμου Ερμιονίδας, με ημέρες εργασίας από Δευτέρα μέχρι Σάββατο, μέχρι και Σάββατο. Ο Δήμος Άργους - Μυκηνών καθιερώνει την εργασία του προσωπικού υπηρεσίας καθαριότητας ως ακολούθως: εξαήμερη εργασία. Πάμε στον Δήμο Επιδαύρου. Εδώ πέρα ο Δήμος Επιδαύρου αποφάσισε κάτι άλλο. Όταν αλλάζουν οι μέρες που δουλεύουν, δεν θα έχουν συνεχόμενα δύο ρεπό, όπως προβλέπει νόμος. Αλλάζει ο Δήμος Επιδαύρου μόνος του τον νόμο.

Όλα αυτά τα γνωρίζετε, κύριε Υπουργέ; Πρέπει να τα γνωρίζετε, γιατί όπως σας έχει στείλει επιστολή για το προηγούμενο θέμα η «Εργατική Αντεπίθεση», για αυτό το θέμα σας έχει στείλει ο Πανελλήνιος Κλαδικός Σύλλογος Εργαζομένων Δημοσίου.

Καταθέτω την επιστολή στα Πρακτικά.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ πέρα έχουμε καταγγελίες για μη απόδοση της ημέρας ανάπαυσης σε εργαζόμενο στον Δήμο Επιδαύρου. Έχουμε τους δήμους να επικαλούνται ειδικώς ειδικές συνθήκες, κυρία Πρόεδρε, και να προχωράνε τελικά σε καταστάσεις σαν αυτές που είδαμε στο Ξυλόκαστρο.

Σε ποιο πλαίσιο επιτέλους δουλεύουν οι εργαζόμενοι στους ΟΤΑ και στους δήμους, κύριε Υπουργέ; Ποια είναι η προστασία των εργατικών τους δικαιωμάτων; Ποια είναι η προστασία της υγείας τους; Είπατε να σας ρωτήσω για τα μέτρα ασφαλείας. Αυτά δεν είναι μέτρα ασφάλειας; Η υπερεξάντληση δεν είναι μέτρο ασφάλειας; Δεν είναι μέτρο που τους οδηγεί στην καταστρατήγηση των δικαιωμάτων και τελικά σε ατυχήματα; Θέλουμε να μας πείτε τι θα κάνετε για αυτά;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κυρία Πρόεδρε.

Με ρωτάτε με τη συγκεκριμένη ερώτησή σας αν είμαι ενήμερος για καταχρηστικές πρακτικές των δήμων, τις οποίες περιγράψατε και με την προφορική σας ανάπτυξη, που, κατά τη γνώμη σας, η καταχρηστική πρακτική είναι η εξαήμερη εργασία. Προφανώς για να είναι κάτι καταχρηστικό, πρέπει να είναι και παράνομο, δεν γίνεται αλλιώς.

Να σας ενημερώσω ότι με τον ν.3584/2007, που είναι ο Κώδικας Κατάστασης Δημοτικών και Κοινοτικών Υπαλλήλων, στο άρθρο 36 στην παράγραφο 3, προβλέπεται: Με απόφαση του συντονιστή της αποκεντρωμένης διοίκησης μετά από πρόταση των οικείων δημοτικών συμβουλίων και της οικείας διοίκησης των δημοτικών και νομικών προσώπων δημοσίου δικαίου, ιδρυμάτων και συνδέσμων δήμων μπορεί οποτεδήποτε να καθιερώνονται εξαιρέσεις από την εφαρμογή της πενθήμερης εργασίας, κατά υπηρεσία κλάδου και αριθμό υπαλλήλων, χρόνου ή περιοχή, εφόσον επιβάλλεται, λόγω της ιδιοτυπίας των συνθηκών λειτουργίας ή του είδους και της μορφής της υπηρεσίας ή εργασίας.

Επομένως, το θεσμικό πλαίσιο αυτό υπάρχει από το 2007 -δεν το έκανα εγώ- και αξιοποιείται ανάλογα με την κρίση των δήμων, σύμφωνα με τη διαδικασία που σας ανέφερα. Κάτι παράνομο, εφόσον τηρηθεί η διαδικασία και συντρέχουν αυτές οι προϋποθέσεις, δεν υπάρχει. Κάτι καταχρηστικό δεν υπάρχει. Επομένως, η ερώτησή σας πρέπει να τροποποιηθεί: αν προτίθεμαι να καταργήσω τη συγκεκριμένη διάταξη. Γιατί αυτό υπάρχει ξαναλέω στον συγκεκριμένο κώδικα από το 2007. Δεν το έχω κάνει εγώ. Είναι εκεί πολλά χρόνια, καμμία δεκαπενταριά.

Τι με ρωτάτε; Εάν πρόκειται να το καταργήσω; Όχι.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, πάμε λίγο χεράκι-χεράκι να διαβάσουμε μαζί αυτή τη διάταξη ολοκληρωμένη όμως, ξέρετε. Πάμε.

Λέει, λοιπόν, ακριβώς στο άρθρο 36, παρακάτω από αυτά που διαβάσατε -όλως περιέργως εξαφανίστηκαν. Ακούστε τι εξαφανίσατε: «Έπειτα από απόφαση του γενικού γραμματέα και της εκάστοτε περιφέρειας μετά από αντίστοιχη πρόταση της οικείας δημοτικής αρχής μπορούν να καθιερώνονται εξαιρέσεις..» -πολύ ωραία, συμφωνούμε μέχρι εδώ, έτσι;- «…δίνοντας τη δυνατότητα πενθήμερης εργασίας των υπαλλήλων, αλλά για τις ημέρες Τρίτη έως Σάββατο, Δευτέρα έως Παρασκευή, χωρίς το Σάββατο ή η Δευτέρα κατά περίπτωση να θεωρούνται ημέρες αργίας και κατ’ επέκταση, δεν καταβάλλονται οι προβλεπόμενες από την κείμενη νομοθεσία προσαυξήσεις.».

Αυτό είναι όλο το πρόγραμμα. Περιγράφει πουθενά εδώ πέρα εξαήμερη εργασία, κύριε Υπουργέ; Όχι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι είπατε; Δεν άκουσα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Περιγράφεταιεξαήμερη εργασία; Όχι, δεν περιγράφεται πουθενά εξαήμερη εργασία. Οπότε, αφού τώρα διαβάσαμε μαζί ολοκληρωμένα το άρθρο 36, σας ζητάω να το εφαρμόσετε. Δεν σας ζητάω να το καταργήσετε, όπως μπορεί να είναι η σκέψη σας. Σας ζητάω να το εφαρμόσετε και να μας πείτε τι γίνεται με αυτούς τους δήμους που δεν το εφαρμόζουν, τι γίνεται στον χώρο της καθαριότητας σε όλους τους δήμους που έχετε φέρει τους εργαζόμενους σε επίπεδο εξουθένωσης εντελώς, γιατί είναι εντελώς υποστελεχωμένες οι υπηρεσίες και δεν κάνετε προσλήψεις και κάνετε απολύσεις και λύσεις συμβάσεων.

Και να πάμε και λίγο παρακάτω. Μπορούν οι άνθρωποι να διεκδικήσουν τα δικαιώματά τους; Όχι, γιατί παρ’ όλο που υπάρχουν αυτές οι αποφάσεις των δήμων, δεν προχωράει ποτέ ο δήμος στην ανακοίνωση των αντίστοιχων προγραμμάτων, τα λεγόμενα βαρδιολόγια, τα προγράμματα υπηρεσίας. Έτσι, δεν υπάρχουν πουθενά διαθέσιμα τα επίσημα προγράμματα υπηρεσίας -τα πραγματικά τουλάχιστον. Έτσι, οι άνθρωποι αυτοί δεν μπορούν ποτέ να διεκδικήσουν τα δικαιώματά τους. Πολύ όμορφο, έτσι; Μαφιόζικη τακτική, θα έλεγε κανείς.

Οπότε, θέλουμε να μας πείτε τι θα κάνετε με αυτή την ανομία στους δήμους, για την οποία έχετε την ηθική αυτουργία, γιατί οφείλεται καθαρά στην επιλογή σας να μην κάνετε προσλήψεις και να φέρετε σε τέτοια ακραία υποστελέχωση την καθαριότητα που να γίνεται το «έλα να δεις», για να βγάλουν οι δήμοι τη δουλειά, καταστρατηγώντας κάθε εργασιακό δικαίωμα και κάθε ανθρωπιά τελικά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Οι διατάξεις, κύριε συνάδελφε, δυστυχώς δεν έχουν πολλά περιθώρια ερμηνειών. Είναι εύκολες και δεν χρειάζεται να σκεφτόμαστε πάρα πολύ.

Η βασική διάταξη είναι η 36 παράγραφος 2, η οποία καθόρισε, πράγματι, τον βασικό κανόνα της πενθήμερης εργασίας. Αυτός είναι ο βασικός κανόνας. Η έννοια της εξαιρέσεως, όπως την αντιλαμβάνεστε, από την πενθήμερη εργασία δεν είναι ότι θα την κάνουμε τριήμερη. Η έννοια της καθ’ εξαιρέσεως από την πενθήμερη εργασία είναι ότι προφανώς δίνει δυνατότητα και ευελιξία και γι’ αυτό και αναφέρεται η διάταξη στον χρόνο, στην περιοχή, στην ιδιοτυπία, στις συνθήκες λειτουργίας, στου είδος και στη μορφή της υπηρεσίας. Η έννοια, λοιπόν, είναι ότι προφανώς μέσα στον συνολικό απασχολούμενο χρόνο για τους συγκεκριμένους εργαζόμενους στην καθαριότητα που ορίζεται σε τριάντα δύο ώρες εβδομαδιαίως υπάρχει η ευελιξία με συγκεκριμένες προϋποθέσεις και με συγκεκριμένη άδεια να επεκταθεί το ωράριο. Γι’ αυτό εξάλλου και σε άλλα σημεία της ίδιας νομοθεσίας δίνεται η δυνατότητα να εργάζονται και εξαιρέσιμες ημέρες και Κυριακές, προφανώς αμειβόμενοι διαφορετικά.

Τώρα εσείς δεν ξέρω τι έχετε καταλάβει από την ανάγνωση του κειμένου που κάνατε. Έχετε καταλάβει, δηλαδή, ότι η εξαίρεση είναι ότι το πενθήμερο θα το κάνουμε τριήμερο και επομένως, αντί για τριάντα δύο ώρες την εβδομάδα θα καταλήξουν να δουλεύουν είκοσι ώρες την εβδομάδα; Εντάξει, τι να πω. Όπως νομίζετε. Αυτά, όμως, εφαρμόζονται με έναν πολύ συγκεκριμένο τρόπο από τη διοίκηση και έχουν ερμηνευτεί και με έναν πολύ συγκεκριμένο τρόπο από τα δικαστήρια. Δεν είναι υπέρ των απόψεών σας οι ερμηνείες.

Επομένως, τα πράγματα είναι συγκεκριμένα: Το θεσμικό πλαίσιο υπάρχει. Δεν προτίθεμαι να το τροποποιήσω στο συγκεκριμένο σημείο. Το εφαρμόζουν και οι αποκεντρωμένες διοικήσεις και οι δήμοι και το αξιοποιούν εκεί που θεωρούν ότι χρειάζεται να το αξιοποιήσουν με τις συγκεκριμένες προϋποθέσεις που σας ανέφερα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Επίσης, ο Υπουργός Εσωτερικών κ. Βορίδης θα απαντήσει στη δέκατη όγδοη με αριθμό 388/3-2-2023 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδηπρος τον Υπουργό Εσωτερικών, με θέμα: «Ανύπαρκτη στρατηγική αξιοκρατικής στελέχωσης της δημόσιας διοίκησης και μετατροπή των διαγωνιστικών διαδικασιών του ΑΣΕΠ σε προεκλογικό εμπόριο ελπίδας».

Κύριε συνάδελφε, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κυρία Πρόεδρε, ευχαριστώ.

Κύριε Υπουργέ, κοιτάξτε να δείτε κάποιες συμπτώσεις. Έχω έναν πάκο με δηλώσεις σας που αναφέρετε ότι ο διαγωνισμός του ΑΣΕΠ θα γίνει στις αρχές του 2022. Στη συνέχεια έγιναν αρκετές δηλώσεις σας, οι οποίες ανέφεραν ότι θα γίνει το φθινόπωρο του 2022 και τελικά φτάνουμε ο διαγωνισμός του ΑΣΕΠ να γίνει στις 4 Μάρτη του 2023. Ποτέ κανείς σε αυτά τα τριάντα χρόνια λειτουργίας αυτού του σημαντικού αξιοκρατικού θεσμού δεν έβαλε διαγωνιστική διαδικασία για τον ΑΣΕΠ έναν, δύο ή τρεις μήνες πριν τις εκλογές. Το κάνατε εσείς και εδώ ξεκινούν τα προβλήματα.

Δεν πρόκειται για προκήρυξη διορισμού σε θέσεις, αλλά για πρόσκληση κατάταξης υποψηφιοτήτων σε πίνακα προτεραιότητας με καμμία δέσμευση για θέσεις και με κανένα χρονοδιάγραμμα. Τι κάνετε; Έρχεστε έναν μήνα, δύο μήνες, τρεις μήνες πριν τις εκλογές και δίνετε μία υποσχετική σε εκατόν οκτώ χιλιάδες συμμετέχοντες και καταλαβαίνετε ότι από την επόμενη μέρα όλοι οι επιτυχόντες δικαίως θα αξιώνουν την πρόσληψή τους, όπως άλλωστε και οι επιτυχόντες του διαγωνισμού του 2008. Κύριε Βορίδη, υπάρχει προγραμματισμός προσλήψεων στο δημόσιο; Έχετε ανιχνεύσει τις πραγματικές ανάγκες της δημόσιας διοίκησης;

Και θα πω δύο πράγματα τώρα για τον διαγωνισμό καθ’ αυτόν. Εσάς σας φαίνεται λογικό εσείς που είστε νομικός -και καλός νομικός- και εγώ που είμαι βιολόγος, εάν πάμε να προσληφθούμε στο δημόσιο, να δώσουμε εξετάσεις στα ίδια θέματα; Εάν συζητήσουμε τα θέματα και είναι κοντά στο Διεθνές Δίκαιο, μάλλον θα γράψετε λίγο καλύτερα εσείς. Εάν πέσουν θέματα γύρω από την οικολογία, τη γενετική, την κλιματική αλλαγή, μάλλον θα γράψω καλύτερα εγώ.

Δεύτερον: Είναι λογικό στα ίδια θέματα να διαγωνίζεται ένας ο οποίος την επόμενη μέρα θα είναι διοικητικός υπάλληλος και ένας ο οποίος, για παράδειγμα, θα είναι μηχανικός; Δεν θα έπρεπε, ιδίως για τις τεχνικές ειδικότητες, να λαμβάνεται υπ’ όψιν η εμπειρία και η προϋπηρεσία;

Για να μη συζητήσω -που θα τα αναφέρω μετά- το όργιο από τα φροντιστήρια, την προετοιμασία και τις διαφημίσεις. Πρόκειται για μια ανύπαρκτη θωράκιση που δεν έκανε το Υπουργείο για την ισότιμη πρόσβαση των υποψηφιοτήτων στη διαδικασία του διαγωνισμού.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κυρία Πρόεδρε.

Δεν έχω καταλάβει τι με ρωτάτε. Έχετε κάποια αμφισβήτηση για τη διαδικασία που γίνεται στο ΑΣΕΠ και ο γραπτός διαγωνισμός; Διότι κάτι λέτε για εμπόρια και ελπίδες και τα λοιπά. Τι αμφισβητούμε τώρα; Το αξιοκρατικό και το αδιάβλητο του συγκεκριμένου διαγωνισμού; Βάλλετε εναντίον του ΑΣΕΠ; Ξέρετε κάτι; Θέλετε να το μοιραστείτε μαζί μας;

Αυτός είναι ένας διαγωνισμός, ο οποίος γίνεται από το ΑΣΕΠ. Ο διαγωνισμός αυτός είναι γραπτός, διεξάγεται πλήρως χωρίς οποιαδήποτε εμπλοκή της Κυβέρνησης και του Υπουργείου Εσωτερικών και επομένως, αυτό έχει διαμορφωθεί από το ΑΣΕΠ.

Τώρα μου λέτε για τον χρόνο. Κατ’ αρχάς, εδώ έχουμε συγκεκριμένη νομοθεσία. Την ξέρετε τη συγκριμένη νομοθεσία που υπάρχει; Και θα σας πω κιόλας και για τη νομοθεσία, γιατί έχω σκέψη και γι’ αυτό. Η συγκεκριμένη νομοθεσία λέει ότι απαγορεύονται οι υπηρεσιακές μεταβολές μετά την προκήρυξη των εκλογών και καθόσον χρόνο διαρκεί η προεκλογική περίοδος. Δεν λέει ότι πρέπει να σταματούν οι διαδικασίες προσλήψεων, επειδή κάποια στιγμή θα διενεργηθούν εκλογές σε τρεις, τέσσερις, πέντε μήνες. Τι σχέση έχει το ένα με το άλλο;

Και εγώ θέλω να σας κάνω μια ερώτηση, γιατί κάποια στιγμή πρέπει να τα ξεπεράσουμε όλα αυτά. Δεν αφορά την παρούσα, εάν θέλετε, δεν θα υπάρξει τώρα τέτοιο νομοθετικό ζήτημα. Το καταθέτω, όμως, προς σκέψη. Έχει κανένα νόημα το πάγωμα αυτών των διαδικασιών ακόμα και κατά αυτή την περίοδο των εκλογών; Έχει κανένα νόημα; Όταν οι διαδικασίες αυτές είναι αδιάβλητες, γίνονται από ανεξάρτητη αρχή, δεν υπάρχει παρέμβαση πολιτικής βουλήσεως, για ποιον λόγο να υπάρχει αυτή η καθυστέρηση στον προγραμματισμό προσλήψεων;

Τώρα, ξέρετε, θα μπούμε και σε εκλογές που ενδεχομένως λόγω της απλής αναλογικής που είχατε ψηφίσει, κύριε Ζαχαριάδη, θα μας οδηγήσουν σε διπλές εκλογές, άρα η πρότασή σας είναι να «παγώσουμε» τις διαδικασίες στελέχωσης του δημοσίου για όλο αυτό το χρονικό διάστημα; Θα τις «παγώσουμε», γιατί αυτό λέει ο νόμος.

Εσείς μου λέτε και κάτι παραπάνω, να τις «παγώνουμε» και προληπτικά, να τις πηγαίνουμε παραπίσω. Δεν καταλαβαίνω εγώ αυτή τη λογική, όταν ελπίζω να έχουμε όλοι συμφωνήσει ότι εμπιστευόμαστε το ΑΣΕΠ και τη δουλειά που κάνει και ότι πλέον αυτό δεν έχει καμμία διαδικασία πολιτικού χαρακτήρα.

Λέτε: «Ναι, αλλά διαμορφώνεται μια προσδοκία προσλήψεων». Προφανώς όσοι συμμετέχουν έχουν μια προσδοκία προσλήψεων. Αυτή την πιστώνεται η Κυβέρνηση; Εσείς λέτε, δηλαδή, ότι αυτοί οι οποίοι θα λάβουν μέρος στον διαγωνισμό θα πουν «εμείς οι εκατόν οκτώ χιλιάδες θα ψηφίσουμε Νέα Δημοκρατία γιατί έβαλε έναν διαγωνισμό για προσλήψεις η Νέα Δημοκρατία για το ΑΣΕΠ»; Αυτό πιστεύετε ότι θα κάνουν αυτοί οι άνθρωποι; Αυτό έρχεστε και λέτε στην Αίθουσα;

Να σας ρωτήσω κάτι: Kαι τι θα γίνει μετά; Κάποιοι απ’ αυτούς θα επιτύχουν -οι λιγότεροι- και θα προσληφθούν, κάποιοι άλλοι θα αποτύχουν, μπορεί να μην πιάσουν τη βάση και κάποιοι θα μπουν μέσα σ’ αυτό που είναι μια «δεξαμενή» προσώπων που όταν θα προκηρύσσονται προσλήψεις, θα μπορούν να προσληφθούν απ’ αυτή τη «δεξαμενή».

Αυτοί οι οποίοι θα αποτύχουν τι θα κάνουν; Θα ψηφίσουν ΣΥΡΙΖΑ γιατί απέτυχαν, ενώ αυτοί που θα επιτύχουν και θα περάσουν τη βάση θα ψηφίσουν Νέα Δημοκρατία; Λέτε να σκέφτεται έτσι ο κόσμος όταν έχει απέναντί του μια καθαρή, διαφανή διαγωνιστική διαδικασία;

Πού βρισκόμαστε και τι αναπαράγετε τώρα εδώ; Τι επιχειρηματολογία είναι αυτή; Δεν θα ξεπεραστεί σ’ αυτόν τον τόπο αυτό το πράγμα, αυτή η πληγή; Χτίστηκε το ΑΣΕΠ, υποστηρίζουμε το ΑΣΕΠ, το έχουμε κάνει ανεξάρτητη αρχή, οι διαδικασίες είναι αξιοκρατικές και αδιάβλητες και ακόμα συζητάμε αυτά, αντί να ξεμπερδεύουμε;

Θα σταματήσω εδώ και θα επανέλθω στον προγραμματισμό προσλήψεων στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κλασική η τακτική του κ. Βορίδη. Δύο λεπτά στην αρχή, πέντε λεπτά μετά για να μην μπορούμε να απαντήσουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Υπερέβην κατά σαράντα δευτερόλεπτα τον χρόνο μου.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σύντομα θα αλλάξουν οι ρόλοι, κύριε Βορίδη και ο Υπουργός Εσωτερικών, που θα τοποθετήσει ο Αλέξης Τσίπρας θα μιλάει μετά από εσάς, εάν είστε τομεάρχης εσωτερικών στη Νέα Δημοκρατία, οπότε θα δείτε πόσο οδυνηρό είναι αυτό.

Κατ’ αρχάς, αν κάποιος πρέπει να είναι απολογούμενος σήμερα στην Αίθουσα για τον χρόνο προγραμματισμού των εκλογών, δεν πρέπει να είναι η Αξιωματική Αντιπολίτευση, αλλά το Υπουργείο Εσωτερικών που από τα πράγματα έχει μια ευθύνη να εποπτεύει πώς πάνε οι διαδικασίες. Εσείς πότε στείλατε το αίτημα στο ΑΣΕΠ για να ξεκινήσει η διαδικασία; Το ΑΣΕΠ δεν προκηρύσσει μόνο του. Έρχονται κάποια αιτήματα. Σου λέει: «Χρειαζόμαστε κάποιους υπαλλήλους». Ήσασταν εσείς εμπρόθεσμοι ή καθυστερήσατε; Αυτό δεν περιλαμβάνεται στο κείμενο της επίκαιρης ερώτησής μου. Αν θέλετε, σας κάνω μια άλλη επίκαιρη ερώτηση γι’ αυτό.

Δεύτερον, δεν δεχόμαστε μαθήματα, κύριε Βορίδη, από εσάς για τον σεβασμό στο ΑΣΕΠ, στην ανεξαρτησία των αρχών κ.λπ.. Δεν θέλω να πω τι συνέβη με την Αρχή Διασφάλισης του Απορρήτου των Επικοινωνιών, αλλά δεν είναι η δική μας κυβέρνηση που τοποθέτησε γενικούς διευθυντές και διευθυντές στον ΕΦΚΑ κατά παρέκκλιση της πάγιας διοικητικής ιεραρχίας και δεν πήρε δημόσιους λειτουργούς, άριστους δημοσίους υπαλλήλους που μπορούσε να τους έχει ελέγξει το ΑΣΕΠ. Δεν είμαστε εμείς που παίζουμε πολιτικάντικα παιχνίδια λέγοντας ότι δεν έχει νόημα η ψήφος του λαού στις πρώτες εκλογές και θα πάμε σε δεύτερες εκλογές και σε τρίτες εκλογές.

Εσείς βάζετε τον διαγωνισμό του ΑΣΕΠ μέσα σε αυτή τη διαδικασία. Εσείς κάνετε εμπόριο ελπίδας και δεν το κάνετε μόνο με τους εκατόν οκτώ χιλιάδες συμμετέχοντες στο ΑΣΕΠ. Εδώ ο κ. Μητσοτάκης βγήκε την προηγούμενη εβδομάδα και μας είπε τι θα κάνει από 1-1-2024. Εντάξει, προφανώς μεσολαβούν εκλογές μέχρι τότε. Δεν έχει κανένα νόημα να το συζητάμε αυτό. Αν είναι, θα το κάνει. Αν δεν είναι, θα το κάνει κάποιος άλλος.

Άρα, λοιπόν, εγώ προφανώς δεν έχω τη γνώμη ότι οι άνθρωποι οι οποίοι μπαίνουν στον διαγωνισμό του ΑΣΕΠ θα ψηφίσουν ή ΣΥΡΙΖΑ ή Νέα Δημοκρατία ή ΠΑΣΟΚ ή ΚΚΕ ή οτιδήποτε άλλο. Είναι δικαίωμά τους. Όμως, έχω την άποψη ότι όλοι έχουν καταλάβει τα προεκλογικά σας παιχνίδια, όλοι έχουν καταλάβει την πολιτικάντικη λογική σας.

Παρακαλώ, απαντήστε μου και στο εξής: Πρώτον, σας φαίνεται λογικό ένας γεωπόνος, ένας βιολόγος με έναν απόφοιτο της Παντείου, της Νομικής Σχολής να δίνουν στα ίδια θέματα εξετάσεις;

Δεύτερον, για την απορρόφηση στην υπηρεσία, σας φαίνεται λογικό με τα ίδια θέματα να προσλαμβάνεται αυτός ο οποίος θα είναι μηχανικός και αυτός που θα είναι διοικητικός;

Εμείς, λοιπόν, τι προτείνουμε; Πρώτον, να διαφοροποιήσετε τα θέματα ανά κλάδο και ειδικότητα, ώστε να διασφαλίζεται η ισότιμη συμμετοχή των υποψηφίων και να έχει πραγματικό αντίκρισμα αυτό το οποίο εσείς λέτε και είναι σωστό, ο κατάλληλος άνθρωπος στην κατάλληλη θέση, αλλά πώς θα πάνε αν όλοι γράφουμε γύρω από τα ίδια;

Δεύτερον, τι γίνεται με όλο αυτό το όργιο, φροντιστήρια, προετοιμασία, δημοσιεύσεις στα social media; Έχετε κάτι να πείτε γι’ αυτό το πράγμα;

Κάτι τελευταίο: Τι κάνετε με τα εξεταστικά κέντρα; Η ημερομηνία είναι 4 Μαρτίου. Μπορεί εκείνη τη μέρα να έχει απαγορευτικό, να έχει δύσκολο καιρό. Άνθρωποι οι οποίοι διαβιούν στα νησιωτικά συμπλέγματα των Κυκλάδων, άνθρωποι οι οποίοι διαβιούν στα νησιωτικά συμπλέγματα της Δωδεκανήσου, στο βόρειο Αιγαίο, στα Επτάνησα, πού θα εξεταστούν; Αν δεν έχουν εκείνη τη μέρα δυνατότητα πρόσβασης στον χώρο της εξέτασης, θα τους δοθεί εναλλακτική δυνατότητα κάποιας άλλης μέρας να εξεταστούν;

Ευχαριστώ πολύ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, χαίρομαι που καταλήξαμε ότι πάντως δεν θα αποφασίσουν οι άνθρωποι που θα λάβουν εξετάσεις στον διαγωνισμό, να καθορίσουν την ψήφο τους εξ αυτού. Αν, όμως, ισχύει αυτό που συνομολογήσατε μόλις, τότε ποιο είναι το πολιτικάντικο παιχνίδι; Ποιο είναι το πολιτικό μας όφελος; Αφού είπατε ότι δεν καθορίζουν την ψήφο τους με αυτό το κριτήριο, τότε πώς κάνουμε πολιτικάντικα παιχνίδια;

Άρα, λοιπόν, εδώ είστε εμμονικός στο ότι πρέπει να μας αποδώσετε ένα κακό κίνητρο αντί να παραδεχθείτε ότι συμβαίνει κάτι απλό: Κάνουμε τη δουλειά μας. Είναι πάρα πολύ απλό. Κάνουμε τη δουλειά μας. Εάν είναι να μας πιστωθεί κάτι, δεν έχει να κάνει με κανένα εμπόριο ελπίδας. Θα μας πιστωθεί ότι κάνουμε τον γραπτό διαγωνισμό και έχουμε έναν σωστό και αξιοκρατικό τρόπο για να εξορθολογίσουμε και να κρίνουμε με μια σωστή διαδικασία επιλογής τους ανθρώπους που θα υπηρετήσουν στο δημόσιο.

Πάμε στο δεύτερο που λέτε. Λέτε το εξής: «Μα, εγώ που είμαι μηχανικός είναι δυνατό να διαγωνιστώ στα ίδια θέματα με έναν νομικό, με έναν οικονομολόγο ή με έναν γεωπόνο;». Απάντηση: Μα, τον γεωπόνο τον προσλαμβάνω ως γεωπόνο επειδή έχει σχετικό πτυχίο, είναι γεωτεχνικός. Δεν εξετάζω τις γνώσεις του στο αντικείμενό του. Θεωρώ ότι έχει γνώση στο αντικείμενό του. Γιατί; Διότι έχει σχετικό πτυχίο, έχει το τυπικό προσόν. Τι είναι εκείνο το οποίο εξετάζουμε εδώ; Όχι τη γεωπονική του γνώση ή την οικονομολογική του γνώση ή τη νομική του γνώση ή τη γνώση του ως αρχιτέκτονα ή μηχανικού. Δεν εξετάζουμε αυτό. Αυτό κρίθηκε με το πτυχίο του. Τι εξετάζουμε; Εξετάζουμε τη δυνατότητά του και τις γνώσεις που απαιτούνται για να υπηρετήσει με αυτή του την επιστημονική ιδιότητα στο δημόσιο ως δημόσιος υπάλληλος. Αυτό εξετάζουμε. Τα αντικείμενα τα οποία εξετάζονται είναι αντικείμενα δημόσιας υπηρεσίας και αυτό ισχύει για όλους, γιατί όλοι θα υπηρετήσουν ο ένας ως γεωτεχνικός και ο άλλος ως οικονομολόγος και ο άλλος ως πληροφορικάριος. Θα υπηρετήσουν ο καθένας στη θέση του, αλλά όλοι θα είναι δημόσιοι υπάλληλοι. Αυτό, λοιπόν, είναι που εξετάζουμε. Το άλλο θεωρούμε ότι το κατέχουν επειδή κατέχουν το τυπικό προσόν.

Έρχομαι και στον προγραμματισμό. Τώρα μιλάτε για προγραμματισμό. Σας έχω πει ότι είναι μερικές ερωτήσεις που είναι καλύτερο να μη γίνονται. Πόσους προγραμματίσατε εσείς να προσλάβετε επί ΣΥΡΙΖΑ;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Είχαμε μνημόνια.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι. Ο δικός σας προγραμματισμός ήταν τριάντα τέσσερις χιλιάδες. Πόσος είναι ο δικός μας προγραμματισμός για τον οποίο μιλάτε; Είναι εξήντα έξι χιλιάδες. Είναι ακριβώς διπλάσιος απ’ αυτόν, που είχατε προγραμματίσει εσείς.

Τον κύκλο προσλήψεων, τον προγραμματισμό προσλήψεων, ποιος τον θεσμοθέτησε; Το επιτελικό κράτος που δεν σας αρέσει, αυτός ο νόμος που δεν σας αρέσει. Εκεί έχει γίνει ο προγραμματισμός προσλήψεων. Και, προσέξτε, σε αυτό τον προγραμματισμό μου λέτε: Έχετε -λέει- εικόνα; Ξέρετε τι ζητάτε; Ξέρετε τι δίνετε; Ξέρετε τι προγραμματίζετε;

Να σας απαντήσω. Το 2020 οι προσλήψεις ήταν έξι χιλιάδες οχτακόσιες πενήντα μία, το 2021 δώδεκα χιλιάδες εννιακόσιες ογδόντα εφτά, το 2022 είκοσι τέσσερις χιλιάδες είκοσι τρεις και το 2023 δεκαεπτά χιλιάδες εννιακόσιες σαράντα δύο.

Άρα πολύ καλά ξέρουμε και, μάλιστα, ξέρουμε πολύ καλά, κύριε Ζαχαριάδη, για ένα λόγο ακόμη, γιατί εμείς τους κύκλους κινητικότητας με τον ν.4412/2016 - δικός σας νόμος, δεν τον εφαρμόσατε- τους εφαρμόζουμε και επειδή είναι συνδεδεμένοι με τον προγραμματισμό προσλήψεων έχουμε απόλυτη γνώση και των κενών και αυτά που δίνουμε για να συμπληρωθούν.

Αυτή τη στιγμή, λοιπόν, πράγματι στον συγκεκριμένο διαγωνισμό υπάρχουν πέντε χιλιάδες εκατόν είκοσι τέσσερις θέσεις, που θα καλυφθούν από τον συγκεκριμένο διαγωνισμό. Όμως, το πιο σημαντικό του συγκεκριμένου διαγωνισμού, το οποίο δείχνετε να παραβλέπετε, είναι ότι πλέον δημιουργείται μία δεξαμενή εδώ, μια δεξαμενή υποψηφίων προς πρόσληψη.

Είπατε και κάτι απαράδεκτο, το οποίο δεν πρέπει να το λέτε, γιατί δημιουργείτε μια ψευδαίσθηση. Εσείς εδώ τώρα κάνετε ένα άθλιο εμπόριο ελπίδας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εσείς! Θα πω γιατί. Ακούστε τι είπατε: «Θα έχουν…» - λέει- «… βάσιμη προσδοκία όσοι πέτυχαν…». Τι σημαίνει εδώ; Τι λέτε; Όσοι πέρασαν τη βάση. Μάλιστα. Αυτοί που πέρασαν τη βάση θα φτιάξουν, λοιπόν, μια κατάσταση. Από τους εκατόν οχτώ χιλιάδες, ας πούμε ότι πέρασαν τη βάση οι μισοί, οι πενήντα χιλιάδες. Θα έχουν, όπως τους είπατε, μια βάσιμη προσδοκία και σωστή και δίκαιη - έτσι την είπατε- να προσληφθούν. Γιατί; Είπα εγώ ότι θα πάρω πενήντα χιλιάδες;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Πόσους θα πάρετε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πέντε χιλιάδες εκατόν είκοσι τέσσερις. Είπα ότι θα πάρω πενήντα χιλιάδες;

Άρα γιατί λέτε ότι δημιουργείται βάσιμη προσδοκία; Τι είπα; Ότι δημιουργείται μια δεξαμενή, που ανάλογα με τον προγραμματισμό προσλήψεων τον ετήσιο για τον διετή κύκλο που ισχύει ο κάθε γραπτός διαγωνισμός κατά τον νόμο, θα μπορούν εκεί να γίνονται προσλήψεις. Μπορεί, λοιπόν, το 2024 τον Σεπτέμβριο, όταν αυτή η Κυβέρνηση ξανά θα κάνει τον προγραμματισμό προσλήψεων και θα εκδοθεί η σχετική απόφαση του Υπουργικού Συμβουλίου, να αποφασίσω ότι θα δώσω άλλες δέκα χιλιάδες προσλήψεις. Μάλιστα. Όμως, εγώ δεν έχω πει ότι με αυτές τις προσλήψεις που θα δοθούν για το 2024 θα προσληφθούν όλοι οι συγκεκριμένοι που έχουν περάσει στη βάση. Αυτό είναι μια σειρά κατάταξης. Στα δύο χρόνια, δηλαδή το 2025, θα γίνει ξανά γραπτός διαγωνισμός και στον γραπτό διαγωνισμό αυτό θα συμμετέχουν και άλλοι, που έχουν πλέον τελειώσει το πανεπιστήμιο και πλέον θα διαμορφωθεί μια καινούργια δεξαμενή από όπου θα γίνονται οι προσλήψεις.

Ποιος κάνει εμπόριο ελπίδων; Εσείς που λέτε αυτά ή εγώ που τους λέω πώς πρόκειται να εξαλειφθεί και με καθαρό τρόπο η πολιτική προσλήψεων στο δημόσιο για το επόμενο χρονικό διάστημα;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις εκπαιδευτικοί συνοδοί τους από το 15ο Δημοτικό Σχολείο Καλλιθέας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ακολουθεί η τρίτη με αριθμό 362/25-1-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας**,** με θέμα: «Ελλείψεις στα κέντρα υγείας της Αρκαδίας».

Την ερώτηση θα απαντήσει ο Υπουργός Υγείας, ο κ. Αθανάσιος Πλεύρης.

Κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ.

Απλώς θέλω να πω ότι αν δεν έχει εμπιστοσύνη η Νέα Δημοκρατία με τον ΣΥΡΙΖΑ και ενώ εμείς φτιάξαμε ως ΠΑΣΟΚ τον θεσμό του ΑΣΕΠ, οι οποίοι μοίρασαν και τις θέσεις στη Διάσκεψη των Προέδρων –εννιά η Νέα Δημοκρατία και έξι ο ΣΥΡΙΖΑ-, ποιος να έχει πια;

Αυτή είναι η αλήθεια. Έτσι έγινε η μοιρασιά στη Διάσκεψη των Προέδρων. Αλήθεια είναι. Δεν το έγραψε κανένα site και κανένα μέσο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Σας διώκει ο Τύπος, κύριε Κωνσταντινόπουλε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Ζαχαριάδη, σας λέω να ρωτήσετε αν έγινε αυτό. Μα, σας το λέω ότι έγινε εννιά-έξι, εννιά η Νέα Δημοκρατία και έξι.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ρωτήστε τον Υπουργό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δώδεκα-έξι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Με συγχωρείτε, κύριε Υπουργέ. Δώδεκα-έξι με τον ΣΥΡΙΖΑ. Τους έχετε στο 50%.

Πάμε τώρα, κύριε Υπουργέ, γρήγορα γιατί είναι σημαντικό και χαίρομαι -σας το λέω ειλικρινώς- που είμαστε εδώ σήμερα μετά από ένα χρόνο που έχουμε απαντήσει σε πολλές ερωτήσεις να δούμε τι έχουμε κάνει με τα κέντρα υγείας και τι μπορούμε να κάνουμε.

Πρώτα από όλα, θέλω να σας πω ότι γίνεται προσπάθεια. Δεν ξέρω ποιος μπορεί να χρεωθεί, αν χρεωνόμαστε εμείς ή χρεωνόσαστε εσείς, την προσπάθεια που γίνεται για τα κέντρα υγείας. Πάντως σίγουρα την απολαμβάνει ο κόσμος.

Άρα, τυχαία θα πω εγώ, μετά από προσπάθεια θα πείτε εσείς, θα πω ότι την Παρασκευή έχουμε συν δύο οδηγούς στα Τρόπαια, έναν επικουρικό επιπλέον στη Δημητσάνα, έναν επικουρικό στο Κέντρο Υγείας Άστρους. Θέλω να σας πω ότι η διαφορά στα κέντρα υγείας είναι ότι το μόνο που λειτουργεί σωστά είναι το Κέντρο Υγείας Άστρους που έχει έξι οδηγούς. Τα άλλα έχουν τρεις και το Λεωνίδιο ένα. Άρα, δεν μπορούν να λειτουργήσουν με τις εφημερίες και ένα κέντρο υγείας να έχει έξι και τα άλλα τρία. Τι σημαίνει; Ότι δεν έχουμε προσωπικό και πολλές μέρες μένουν χωρίς κάλυψη.

Θέλω να σας καταθέσω αυτό που σας έστειλε και ο Δήμαρχος Λεωνιδίου για ένα παιδάκι που δεν είχαμε οδηγό ασθενοφόρου.

(Στο σημείο αυτό ο Ε΄ Αντιπρόεδρος της Βουλής και Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα, όμως, στα υπόλοιπα θέματα. Στα υπόλοιπα θέματα έχουμε πολλά ζητήματα. Ας αρχίσω από το Λεωνίδιο. Το Λεωνίδιο είναι μια περιοχή λίγο απομακρυσμένη σε σχέση με το κέντρο. Το γνωρίζετε. Εκεί δεν μπορούν να βγουν οι εφημερίες γιατί δεν έχουμε γενικούς γιατρούς. Δεν υπάρχει παρασκευαστής, οδοντίατρος. Και, βεβαίως, θέλω να σας πω, αν και πιστεύω ότι το έχετε μάθει, στις βροχές μπήκαν όλα τα νερά μέσα. Σας λέω ότι πρέπει να δούμε πώς θα το αντιμετωπίσουμε.

Τα ίδια συμβαίνουν στο Κέντρο Υγείας Δημητσάνας και Τροπαίων. Είναι απαρχαιωμένο το ακτινολογικό, δεν υπάρχει ούτε μικροβιολόγος ούτε ακτινολόγος ούτε καν ένας παρασκευαστής για να μπορούν να γίνονται οι εξετάσεις.

Θα μου επιτρέψετε να σας πω ότι στη Δημητσάνα υπάρχει αίτημα του κέντρου υγείας για παιδίατρο. Υπάρχει σύγχρονο οδοντιατρείο χωρίς οδοντίατρο και υπάρχει από την Πάτρα δωρητής, ο οποίος θα δωρίσει ένα σύγχρονο θεραπευτήριο, αν μπορέσει κάποιος να δουλέψει.

Στην ίδια περίπτωση και στα τρία κέντρα υγείας έχουμε πρόβλημα νοσηλευτών.

Κύριε Υπουργέ, πέρασε ο χρόνος μου. Σας ευχαριστώ και θα επανέλθω.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε, σας ευχαριστώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, προφανώς αυτό το οποίο λέτε ισχύει ασχέτως πώς γίνονται οι προσπάθειες στα κέντρα υγείας και ειδικά στα κέντρα υγείας της επαρχίας που δεν έχουν αναγκαστικά τόσο κοντά τα νοσοκομεία. Όσες παρεμβάσεις γίνονται τις απολαμβάνουν οι πολίτες.

Αναφέρομαι συνοπτικά τώρα στις υγειονομικές ανάγκες των κέντρων υγείας, τα οποία αναφέρατε. Συγκεκριμένα στα Κέντρα Υγείας Τροπαίων, Δημητσάνας, Άστρους, Λεωνιδίου και Τρίπολης έχουμε επικουρικό προσωπικό δέκα νοσηλευτές, εννιά διοικητικούς, είκοσι έξι λοιπό επικουρικό προσωπικό και ειδικότερα στο Κέντρο Υγείας Τροπαίων έχει ενισχυθεί από τον Αύγουστο του 2020 με επικουρικό γιατρό ειδικότητας παιδιατρικής, ο οποίος υπηρετεί μέχρι σήμερα.

Τώρα στα Κέντρα Υγείας Τρίπολης, Δημητσάνας, Άστρους και Μεγαλόπολης διορίστηκαν εννέα μόνιμοι γιατροί κλάδου ΕΣΥ, ενώ για τη θέση στην οποία αναφέρεστε, του οδοντιάτρου, ήδη αυτή τη στιγμή για το Κέντρο Υγείας Δημητσάνας βρίσκεται στο Συμβούλιο Κρίσης της 6ης ΥΠΕ για την επιλογή.

Οι προκηρυγμένες θέσεις, δυστυχώς, του ακτινοδιαγνώστη, καρδιολογίας, νευρολογίας για το Κέντρο Υγείας Τροπαίων, Τρίπολης και της παιδιατρικής του Κέντρου Υγείας Λεωνιδίου έχουν αποβεί άκαρπες.

Αυτή τη στιγμή αναμένεται περαιτέρω ενίσχυση στα κέντρα υγείας με την προκήρυξη τεσσάρων θέσεων ιατρού κλάδου ΕΣΥ, μία θέση γενικού γιατρού στη Δημητσάνα, μία θέση γενικού γιατρού στο Λεωνίδιο και μία θέση παιδιατρικής στα Τρόπαια. Συγχρόνως έχει αποστείλει αίτημα και έχει εγκριθεί για την πρόσληψη προσωπικού, δύο θέσεων στο Κέντρο Υγείας Δημητσάνας και μία θέση ΤΕ Νοσηλευτικής για το Κέντρο Υγείας Δημητσάνας.

Για τα ασθενοφόρα θέλω να επισημάνω, κύριε συνάδελφε, την προσπάθεια την οποία έχετε κάνει και τις επισημάνσεις που έχετε κάνει σε όλο αυτό το διάστημα και με προηγούμενες ερωτήσεις σας.

Στα ασθενοφόρα αυτή τη στιγμή είναι στη διαδικασία πρόσληψης λοιπού επικουρικού προσωπικού για είκοσι τέσσερις μήνες πέντε θέσεις. Κάποιες ολοκληρώθηκαν και θα ολοκληρωθούν και οι επόμενες άμεσα, οι δύο θέσεις στα Τρόπαια, η μία στη Δημητσάνα, η μία στο Άστρος και η άλλη στο Λεωνίδιο. Είναι πέντε θέσεις για είκοσι τέσσερις μήνες επικουρικού προσωπικού, ενώ τα έξι νέα οχήματα ασθενοφόρα 4x4 ήδη έχουν παραδοθεί, από ένα στα Κέντρα Υγείας Άστρους, Μεγαλόπολης, Λεωνιδίου, Δημητσάνας και δύο στα Τρόπαια και ήδη έχουν τεθεί στην υπηρεσία των κέντρων υγείας.

Θα απαντήσω στη δευτερολογία μου για το σκέλος που αφορά τις εφημερίες που ρωτάτε.

Θα ήθελα να πω ότι για τα συγκεκριμένα κέντρα υγείας έχει γίνει μια προσπάθεια να καλυφθούν οι θέσεις και έχουν βγει όλες οι προκηρύξεις. Όπου δεν έχουν καλυφθεί είναι συνήθως λόγω μη επιθυμίας και λόγω του ότι αποβαίνουν άκαρπες, άγονες προκηρύξεις και προσπαθούμε αυτό το θέμα να το αντιμετωπίσουμε και με το τελευταίο νομοσχέδιο το οποίο έχουμε ψηφίσει και με τη δυνατότητα των μετακινήσεων με επιπλέον χρήματα σε όσους θα πηγαίνουν για έναν μήνα από άλλες δομές υγείας, παράλληλα και με κίνητρα τα οποία έχουμε σχεδιάσει και δίνουμε.

Στο κομμάτι του υλικοτεχνικού εξοπλισμού το σύνολο των κέντρων υγείας της περιοχής -και έχετε πληροφορηθεί- που ανήκουν στο Υπουργείο Υγείας είναι μέσα στα εκατόν πενήντα επτά κέντρα υγείας, τα οποία μέσω του Ταμείου Ανάκαμψης θα έχουν και τη στήριξη την οποία επιθυμούν από 1,5 περίπου εκατομμύριο για κτηριακή αναβάθμιση και υλικοτεχνική υποδομή, ώστε τα θέματα τα οποία αναφέρετε σχετικά με παρεμβάσεις που πρέπει να γίνουν έχουν προβλεφθεί. Το Ταμείο Ανάκαμψης έχει συγκεκριμένους, ταχύτατους χρόνους, καθώς μέχρι τα τέλη του έτους θα πρέπει να έχουν βγει και οι διαγωνιστικές διαδικασίες.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ.

Κύριε Υπουργέ, πάμε τώρα να ξαναπούμε τα θέματα.

Το μόνο κέντρο υγείας σήμερα, για να είμαστε απόλυτα ειλικρινείς, στο οποίο υπάρχει η δυνατότητα είκοσι τέσσερις ώρες το εικοσιτετράωρο, αν συμβεί κάτι, να μπορούν να μεταφερθούν στο νοσοκομείο ή οτιδήποτε άλλο είναι το Κέντρο Υγείας Άστρους, γιατί έχει έξι οδηγούς, ενώ το Κέντρο Υγείας Λεωνιδίου τέσσερις και τα υπόλοιπα τρεις.

Θέλω να σας πω ότι -και κατανοείτε αυτό που θα σας πω- όλο το προσωπικό είναι επικουρικό, αλλά παρ’ όλα αυτά είναι πολύ σημαντικό να υπάρχει. Άρα εδώ, για να μην έχουμε αυτά τα περιστατικά που σας κατέθεσα που είπε ο δήμαρχος και οι υπόλοιποι φορείς, πρέπει άμεσα και γρήγορα να πάει τουλάχιστον ένας, για να υπάρξουν τέσσερις με πέντε -όχι έξι, δεν θα μπορέσουμε να φτάσουμε ποτέ-, αλλά να μπορέσουμε να τα αντιμετωπίσουμε.

Δεύτερον, όπως πολύ σωστά είπατε, υπάρχει ιατροτεχνολογικός εξοπλισμός σε όλα τα κέντρα υγείας, σε κάποια υπάρχουν και σε κάποια δεν υπάρχουν. Δηλαδή στο κέντρο υγείας δεν μπορούν να κάνουν μια μικροβιολογική εξέταση, δεν υπάρχει ένας παρασκευαστής, κύριε Υπουργέ. Είναι άδικο.

Ξέρετε, εγώ το καταλαβαίνω, διότι και εγώ για παράδειγμα δεν θα ήξερα τι γίνεται στην Πιερία. Θέλω να σας πω ότι ένας κάτοικος των Τροπαίων της Κοντοβάζαινας που θα πάει να κάνει εξετάσεις εκεί πρέπει να πάει για να κάνει εξετάσεις δύο ώρες μακριά, για να δει απλές εξετάσεις αίματος.

Άρα χρειάζεται έναν χειριστή ακτινολόγο και έναν τουλάχιστον παρασκευαστή. Δεν σας λέω για τον μικροβιολόγο, το κατανοώ αυτό που λέτε ότι πολλοί γιατροί δεν πάνε. Εγώ το κατανοώ αυτό, δεν πρόκειται να σας επιβάλλω κάτι τέτοιο, αλλά θα μπορούσε να γίνει συνδυασμός και θα μπορούσε να βρεθεί μια λύση με το νοσοκομείο για να μπορούν να ανταποκριθούν.

Δεύτερον, στο Κέντρο Υγείας Δημητσάνας, που είναι κι αυτό πολύ σημαντικό γίνεται πολύ σοβαρή δουλειά, χρειάζονται δύο νοσηλευτές-νοσηλεύτριες, μία μαία, παιδίατρος, οδοντίατρος. Άμα πάτε στο οδοντιατρείο του Κέντρου Υγείας Δημητσάνας το οποίο είναι ένα εξαιρετικό οδοντιατρείο, δεν υπάρχει άνθρωπος για να το αντιμετωπίσει. Σας είπα για τον φυσικοθεραπευτήριο.

Τώρα για το Κέντρο Υγείας Λεωνιδίου. Εγώ δεν είπα κάτι το οποίο το γνώριζα, αλλά πρώτα απ’ όλα αν δεν πάει ένας γενικός γιατρός οι άνθρωποι εκεί δεν μπορούν να τα βγάλουν πέρα, δεν μπορούν να βγάλουν τις εφημερίες. Δηλαδή, θα μένει κενό το νοσοκομείο ή θα γίνεται υπεράνθρωπη προσπάθεια από αυτούς.

Το δεύτερο που σας έθεσα και θέλω να το πω είναι το εξής. Δεν σας λέω τώρα για τις υπόλοιπες ειδικότητες που χρειάζεται, παθολόγο, καρδιολόγο και όλα τα υπόλοιπα. Υπάρχει εξειδικευμένος εξοπλισμός για οφθαλμολογικές επιτροπές που χορηγούν ποσοστό αναπηρίας, αλλά δεν υπάρχει οφθαλμίατρος.

Και θέλω να τελειώσω, κύριε Υπουργέ, με το εξής.

Η μείωση των εφημεριών κατά 30% στα κέντρα υγείας σε σχέση με τα νοσοκομεία, με όλες αυτές τις δύσκολες καταστάσεις που υπάρχουν στα κέντρα υγείας, είναι ακόμα ένα αντικίνητρο, κύριε Υπουργέ. Αυτό είναι το πρόβλημα. Δίνουν μια μάχη για να κρατήσουν ζωντανό το κέντρο υγείας σε δύσκολες συνθήκες και εμείς ερχόμαστε, χωρίς να έχουν το κατάλληλο προσωπικό, χωρίς να μπορούν να πάρουν άδειες, χωρίς να μπορούν να φύγουν από τη από την περιοχή τους, ως αντικίνητρο.

Η ευθύνη στο τέλος δεν είναι εγώ, εσύ, ο ένας, ο άλλος, είναι αν μπορούμε να κρατήσουμε ζωντανά τα κέντρα υγείας γιατί μόνο έτσι θα κρατήσουμε τον κόσμο στην περιοχή. Δεν θα πάει κανένας νέος άνθρωπος, κύριε Υπουργέ, τα παιδιά του στην περιοχή να μείνει αν δεν νιώθει μια ασφάλεια γι’ αυτόν και την οικογένειά του.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, απαντώντας στα συγκεκριμένα θέματα που λέτε, για τη Δημητσάνα σας είπα ότι για το θέμα του οδοντιάτρου βρίσκεται αυτήν τη στιγμή στην κρίση της έκτης ΥΠΕ, στο συμβούλιο κρίσης, οπότε είναι τάχιστη πια η διαδικασία, είναι στο τελικό στάδιο, ενώ έχει γίνει και η έγκριση για τις θέσεις τις οποίες αναφέρατε που μας έχει στείλει για τον νοσηλευτή, θα δω και το θέμα της μαίας το οποίο λέτε.

Για το κομμάτι του Λεωνιδίου, στις επόμενες προκηρύξεις ιατρών κλάδου ΕΣΥ υπάρχει μία θέση γενικής ιατρικής ή παθολογίας, ενώ θα δω και το θέμα που είπατε του παρασκευαστή στο συγκεκριμένο κέντρο υγείας και το πρόβλημα που υπάρχει με τις εξετάσεις.

Αναφορικά τώρα με τις εφημερίες, οι τακτικές εφημερίες αποζημιώνονται κανονικότατα και πληρώνονται πια και σε πολύ σύντομο χρονικό διάστημα. Το πρόβλημα το οποίο αναφέρετε -όπως εφαρμόζεται ο νόμος, δεν είναι ότι άλλαξε κάτι- αφορούσε την περικοπή εφημεριών, όταν έχουμε υπέρβαση 15% του ποσοστού της συνολικής μηνιαίας αποζημίωσης. Είναι κάτι το οποίο το γνωρίζετε, δεν είναι θέμα του Υπουργείου Υγείας, είναι θέμα που υπάρχει στη νομοθεσία και γίνεται.

Σίγουρα ένα από τα θέματα τα οποία έχουμε θέσει είναι ότι –για να έρθω σε ένα κεντρικό θέμα και έχει τεθεί και από διαφορετικούς φορείς- ευρύτερα πρέπει να επανεξεταστεί το θέμα των εφημεριών συνολικά, διότι από τη μία πλευρά πληρώνουμε τις εφημερίες, αλλά μετά από ένα ποσό δεν είναι τόσο συμφέρον για τον γιατρό να τις κάνει, γιατί τελικά υπερβαίνει το ποσό και φορολογείται. Αυτό, λοιπόν, είναι η επαναφορά ενός θέματος αυτοτελούς φορολόγησης. Είναι κάτι που είναι σε συζήτηση με το Υπουργείο Οικονομικών, αλλά αυτή τη στιγμή αυτό είναι το καθεστώς το οποίο εφαρμόζεται.

Από κει και πέρα, θεωρούμε και αυτό μπορείτε να το δείτε και εσείς, γιατί είστε από τους ανθρώπους που έχετε ασχοληθεί και μου έχετε κάνει συνεχείς ερωτήσεις στο κομμάτι των κέντρων υγείας της περιοχής σας. Προσπαθούμε κάθε φορά να βελτιώνουμε την κατάσταση όσο γίνεται και είναι σημαντικό ότι έστω και σε μία ερώτησή σας τώρα θέματα που είχατε θέσεις στις προηγούμενες ερωτήσεις, κυρίως αναφορικά με τους οδηγούς στα Τρόπαια, αρχίζουν να βρίσκουν μια λύση.

Άρα, κρατώ και τις στοχευμένες και συγκεκριμένες επισημάνσεις τις οποίες κάνατε για ειδικότητες και θα κοιτάξουμε άμεσα, αν μπορέσουμε, και εκεί έστω και με τη μορφή επικουρικών να το λύσουμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Και πάμε στην τέταρτη με αριθμό 368/30-1-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας,με θέμα: «Τραγική η υποστελέχωση του Νοσοκομείου Γρεβενών και των Κέντρων Υγείας - Περιφερειακών Ιατρείων της Περιφερειακής Ενότητας (Π.Ε.) Γρεβενών».

Στην ερώτηση θα απαντήσει επίσης ο Υπουργός Υγείας κ. Πλεύρης.

Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Κύριε Υπουργέ, αισθήματα αγανάκτησης και αγωνίας έχουν οι κάτοικοι της Περιφερειακής Ενότητας Γρεβενών για τα προβλήματα στη λειτουργία του Γενικού Νοσοκομείου και κάνουν κινητοποιήσεις. Τα ανέδειξε το Κομμουνιστικό Κόμμα με διάφορες ερωτήσεις, αλλά δεν έχει γίνει τίποτα μέχρι τώρα και αντίθετα, επιδεινώνεται η κατάσταση.

Συγκεκριμένα, στο νοσοκομείο συνεχίζουν να υπηρετούν δύο αναισθησιολόγοι. Αποτελεί ευτύχημα να εφημερεύει αναισθησιολόγος σε επείγον περιστατικό. Για παθολογική, εξωτερικά ιατρεία, ΤΕΠ, τμήμα COVID, υπάρχουν διαθέσιμοι τρεις παθολόγοι και ένας ιδιώτης με μπλοκάκι. Λείπει εξειδικευμένο προσωπικό στο μικροβιολογικό εργαστήριο για να πραγματοποιούνται ειδικές εξετάσεις. Υπάρχει σημαντική έλλειψη ειδικευομένων γιατρών, γιατί δεν μπορούν να έχουν την αναγκαία εκπαίδευση. Δύσκολα βγαίνουν οι εφημερίες στην παθολογική και γενικά οι γιατροί αναγκάζονται να κάνουν παραπάνω από τις προβλεπόμενες εφημερίες σε συνθήκες εξόντωσης. Ελλείψεις σε ιατρικό, κυρίως, προσωπικό και σε ιατροτεχνολογικό μηχανολογικό εξοπλισμό υπάρχουν στην πρωτοβάθμια φροντίδα υγείας και στην επείγουσα προνοσοκομειακή φροντίδα (ΕΚΑΒ), λαμβάνοντας υπ’ όψιν και το ανάγλυφο της περιφερειακής ενότητας.

Χαρακτηριστικό παράδειγμα είναι ότι στον Δήμο Δεσκάτης –δήμο με πάνω από πέντε χιλιάδες κατοίκους, εξήντα χιλιόμετρα από τα Γρεβενά- το τελευταίο διάστημα το κέντρο υγείας μένει χωρίς παιδίατρο, εκτός των άλλων ελλείψεων σε προσωπικό, αλλά έχει και προβλήματα με το ασθενοφόρο. Αποτέλεσμα όλων αυτών των σοβαρών ελλείψεων είναι να τίθεται σε κίνδυνο η υγεία του πληθυσμού. Πολλοί εξαναγκάζονται να απευθύνονται στον ιδιωτικό τομέα της υγείας και να ξαναπληρώνουν για υπηρεσίες που όφειλε να παρέχει δωρεάν το κράτος.

Όλα αυτά είναι αποτέλεσμα των αντιλαϊκών πολιτικών όλων των κυβερνήσεων που έχουν ως συνέπεια την υποχρηματοδότηση και υποστελέχωση των δημόσιων νοσοκομείων.

Ερωτάσθε, κύριε Υπουργέ, τι θα κάνει η Κυβέρνηση για να υπάρξει γενναία χρηματοδότηση από τον κρατικό προϋπολογισμό προκειμένου να γίνουν όλες οι αναγκαίες προσλήψεις σε μόνιμο, πλήρους και αποκλειστικής απασχόλησης υγειονομικό προσωπικό στο Νοσοκομείο Γρεβενών και σε μονάδες της πρωτοβάθμιας φροντίδας υγείας και να καλύπτονται έγκαιρα και με ασφάλεια όλες οι ανάγκες του πληθυσμού είκοσι τέσσερις ώρες το εικοσιτετράωρο, τριακόσιες εξήντα πέντε ημέρες το χρόνο;

Επίσης, τι θα κάνετε για να μονιμοποιηθεί χωρίς όρους και προϋποθέσεις όλο το επικουρικό και με όλων των ειδών συμβάσεων προσωπικό και να δημιουργηθεί τομέας ΕΚΑΒ στη Δεσκάτη;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, σύμφωνα με τις αποφάσεις του Αναπληρωτή Υπουργού Υγείας το 2020-2021 και εν συνεχεία της Αναπληρώτριας Υπουργού το 2022, έχουν προκηρυχθεί μια σειρά από θέσεις και έχουν ολοκληρωθεί οι συγκεκριμένοι διορισμοί γιατρών κλάδου ΕΣΥ στο Γενικό Νοσοκομείο Γρεβενών. Πρόκειται για μία θέση επιμελητή Α αναισθησιολόγου, μία θέση διευθυντή αναισθησιολογίας, μία θέση ειδικευμένου ιατρού ειδικότητας μαιευτικής και γυναικολογίας, μία θέση επιμελητή Β ακτινολογίας, μία θέση επιμελητή Β χειρουργικής και μία θέση επιμελητή Β ουρολογίας, συνολικά δηλαδή έξι θέσεις. Οι υπόλοιπες έντεκα θέσεις διαφόρων ειδικοτήτων προκηρύχθηκαν και απέβησαν άκαρπες.

Αναφορικά τώρα με το σκέλος των νοσηλευτών, στην προκήρυξη τη μεγάλη που υπάρχει για τους νοσηλευτές προβλέπεται η κάλυψη τριών θέσεων του προσωπικού, ενώ και στην κατανομή του λοιπού προσωπικού των εννιακοσίων δέκα θέσεων διαφόρων κλάδων, προβλέπεται η κάλυψη τριών θέσεων προσωπικού για το Γενικό Νοσοκομείο Γρεβενών και η εν λόγω κατανομή έχει αποσταλεί προκειμένου να βγει η προκήρυξη. Παράλληλα, εγκρίθηκαν για το 2022 δύο θέσεις για το Νοσοκομείο Γρεβενών, χειριστής ιατρικών συσκευών και ΤΕ ιατρικών εργαστηρίων.

Για το σκέλος που αναφέρεστε στο Κέντρο Υγείας Δεσκάτης, με κοινή υπουργική απόφαση της Αναπληρώτριας Υπουργού και του Αναπληρωτή Οικονομικών, από το Νοέμβριο εγκρίθηκαν δύο θέσεις για τα πληρώματα ασθενοφόρων.

Η πραγματικότητα είναι ότι γίνονται προσπάθειες, γιατί οι θέσεις βγαίνουν. Δεν είναι θέμα -όπως αναφέρετε- χρημάτων, διότι τα χρήματα τα οποία δίνονται αυτή τη στιγμή στην υγεία, συγκριτικά με αυτά που δίνονταν το 2019, είναι περισσότερα. Ο προϋπολογισμός του υγείας από τα 3,8 δισεκατομμύρια έχει πάει στα 5,2 δισεκατομμύρια. Είναι 1.400.000 παραπάνω τα οποία δίνονται στην υγεία συγκριτικά με το τι δινόταν πριν τρία χρόνια.

Το πρόβλημα είναι όταν δεν καλύπτονται οι θέσεις, γιατί οι συγκεκριμένοι γιατροί δεν επιθυμούν να πάνε ή είναι ειδικότητες οι οποίες απουσιάζουν. Ειδικά για τους αναισθησιολόγος που λέτε, είναι πολύ σημαντικό το ότι αυτήν τη στιγμή βρέθηκαν μόνιμες θέσεις αναισθησιολόγων στο Γενικό Νοσοκομείο Γρεβενών, τη στιγμή που είναι μια ειδικότητα που έχει ένα ιδιαίτερο πρόβλημα. Δεν έχουμε, δηλαδή, τους αναισθησιολόγους τους οποίους οι ίδιοι επιθυμούμε.

Σε αυτές τις πράξεις, λοιπόν, προχωρήσαμε και σε αυξήσεις των μισθών των γιατρών με 10% και συγκεκριμένα επιδόματα για ειδικότητες που αναφέρατε που φτάνουν τα 400 ευρώ, ενώ παράλληλα και για όσους είναι στα κέντρα υγείας γενικοί γιατροί και παθολόγοι έχουν επιπλέον 800 ευρώ το μήνα, με τις νέες μισθολογικές ρυθμίσεις που έγιναν και στο πλαίσιο του προσωπικού ιατρού.

Παράλληλα, με το νέο νομοσχέδιο -το οποίο το καταψηφίσατε όλα τα κόμματα της Αντιπολίτευσης- για αυτές τις έντεκα θέσεις τις οποίες αναφέρατε, θα δοθεί η δυνατότητα αν ξαναβγούνε άκαρπες να μπορούν να δοθούν με τη μορφή της μερικής απασχόλησης. Και πιστεύουμε ότι στις περιοχές τις οποίες παρουσιάζεται ιδιαίτερο πρόβλημα -γιατί μπορεί να υπάρχουν γιατροί έξω, αλλά δεν θέλουν να μπούνε με μόνιμη σχέση πλήρους και αποκλειστικής στο Εθνικό Σύστημα Υγείας- η δυνατότητα της μερικής απασχόλησης μπορεί να δώσει πολλές λύσεις, διότι στο τέλος της ημέρας αυτό που ενδιαφέρει τους ασθενείς, οι οποίοι θα βρεθούν στα νοσοκομεία, είναι να τους περιθάλπει γιατρός.

Άρα, εάν εμείς καλύψουμε όλες αυτές τις θέσεις, εσείς θα μας κάνετε κριτική ότι οι θέσεις δεν είναι πλήρους και αποκλειστικής απασχόλησης, αλλά αυτό που θα ενδιαφέρει εμάς θα είναι ότι όλες οι θέσεις θα έχουν καλυφθεί. Οπότε στις επόμενες προκηρύξεις που θα γίνουν –και είναι τις αμέσως επόμενες μέρες- εάν πάλι βγούνε άγονες, άκαρπες, οι προκηρύξεις τότε θα εφαρμοστούν οι μνείες του νέου νόμου που υπάρχουν και θα δείτε ότι και οι συγκεκριμένες θέσεις θα καλυφθούν.

Τα κονδύλια όλα συνολικά δίνονται, υπάρχουν. Δεν είναι θέμα υποχρηματοδότησης. Είναι θέμα κατά πόσο υπάρχει διάθεση γιατρών να πάνε στα νοσοκομεία και αυτό το παρατηρούμε κυρίως στα περιφερειακά νοσοκομεία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Μπορώ να πω ότι είχαμε και δυσάρεστες αποκαλύψεις. Γιατί δεν θα σταθώ στις προκηρύξεις που έχουν γίνει και έχουν καλυφθεί, αλλά σε αυτές που είναι άγονες, κύριε Υπουργέ, γιατί εδώ φαίνεται ότι υπάρχει μία συστηματική κοροϊδία -γενικώς μιλάω, μην το θέσουμε το θέμα προσωπικά, γιατί θα αναφερθώ στο σύνολο της πολιτικής που υπηρετείτε όλοι σας.

Οι προκηρύξεις δεν γίνονται στο σύνολο των θέσεων. Άμα χρειάζονται πέντε, γίνεται μία, τα ωράρια - εφημερίες είναι εξαντλητικές. Δεν υπάρχει σε πολλές περιπτώσεις επιστημονικός διευθυντής, ο μισθός δεν επαρκεί για κάποιες περιοχές, δεν υπάρχει η δυνατότητα για καμμία εξέλιξη κάτω από αυτές τις συνθήκες και φυσικά υπάρχει η επιλογή -το τυράκι- για τα απογευματινά για να μπορούν να συμπληρώσουν το εισόδημα και να μπορούν να κάνουν πιο εύκολα επιλογές αλλού.

Και τώρα καταλαβαίνουμε από αυτά που μας λέτε ότι, όταν έχετε δημιουργήσει όλες τις προϋποθέσεις να βγαίνουν άγονες οι προκηρύξεις, θα τις καλύψετε με τη μερική απασχόληση, που φαίνεται τελικά το αποτέλεσμα του στρατηγικού σχεδιασμού και του νομοσχεδίου το οποίο αναφέρατε.

Αλλά, κοιτάξτε τώρα, σύμφωνα με τις ομοσπονδίες, λείπουν περίπου τριάντα χιλιάδες υγειονομικοί στο σύνολο, έξι χιλιάδες γιατροί. Και κοιτάξτε τώρα, κύριε Υπουργέ, με 20% αυξήσεις και δέκατο τρίτο και δέκατο τέταρτο μισθό όλων -μαζί με τις τριάντα χιλιάδες προσλήψεις τις επόμενες- το κόστος είναι ούτε 1,5 δισεκατομμύριο παραπάνω. Και αυτό τι σημαίνει; Ότι θα καλυφθούν όλες οι θέσεις των οργανογραμμάτων, θα σταματήσουν να υπάρχουν οι ουρές για χειρουργεία, για εξετάσεις, δεν θα χρειάζεται κάποιος να πάει στον ιδιωτικό τομέα. Αντιλαμβάνεται κανείς εύκολα ότι θα βρεθούν και όσοι αναισθησιολόγοι λείπουν, γιατί στο δημόσιο θα μπορούν να καλύψουν συνολικά τις ανάγκες.

Αλλά εσείς τώρα εδώ τι κάνετε; Κοροϊδεύετε τον κόσμο, τον λαό μας, ότι δεν υπάρχει δημοσιονομικός χώρος, γενικώς το λέω και όχι μόνο για τις θέσεις τις οποίες προκηρύσσετε. Δίνουμε 7 δισεκατομμύρια στο ΝΑΤΟ για επιθετικούς εξοπλισμούς που δεν έχουν σχέση με την άμυνα της χώρας. Τα έχουμε λύσει. Χρέος διευθετημένο από ΣΥΡΙΖΑ και από εσάς, πολλά δισεκατομμύρια για κάτι που δεν πήρε δραχμή ο λαός μας. Για τον τελευταίο προϋπολογισμό μιλάω: 15 δισεκατομμύρια στους επιχειρηματικούς ομίλους τους πιο δυνατούς -που δεν ξέρουν τι βγάζουν- και «κοστούμι» μόνο 3,5 δισεκατομμύρια, εκ των οποίων τα δύο είναι παραπάνω φόροι, για τις λαϊκές ανάγκες. Αν βάλουμε εδώ και του Ταμείου Ανάκαμψης τα δεκάδες δισεκατομμύρια, που είναι και αυτά χρήματα του λαού και τα προαπαιτούμενα -τα συμφωνήσατε όλοι να δίνονται στους επιχειρηματικούς ομίλους αλλά τελικά να την πληρώνει ο λαός με τους πλειστηριασμούς- να βάλουμε τα 87 δισεκατομμύρια από τις ληξιπρόθεσμες οφειλές του 0,2 των μεγάλων επιχειρηματικών ομίλων, για τα οποία δεν μιλάει κανένας και από τους οποίους κανένας δεν τα παίρνει, από αυτούς τους τεράστιους επιχειρηματικούς ομίλους, βγαίνει και με απλά μαθηματικά, κύριε Υπουργέ, ότι θα ήταν εκατοντάδες τα δισεκατομμύρια αν δεν καταψηφίζατε στη Συνταγματική Αναθεώρηση την πρόταση του ΚΚΕ για την ονομαστικοποίηση των νομικών προσώπων και την κατάργηση της δυνατότητας διακίνησης κεφαλαίου σε φορολογικούς παραδείσους.

Θέλετε να πιστεύει ο κόσμος στις θεωρίες της ψωροκώσταινας για να κάτσει στ’ αβγά του. Άρα, εδώ βγαίνει ότι ο πλούτος -και με βάση μόνο τα στοιχεία που αφήνετε να αποκαλυφθούν- είναι πολλά τρισεκατομμύρια, κύριε Υπουργέ.

Με απλά λόγια, την υγεία, την παιδεία, την κοινωνική πολιτική, την πολιτική προστασία και όλα τα άλλα, τις ανάγκες του λαού, τα μετατρέψατε σε βίλες, σε κότερα, σε πισίνες και θησαυροφυλάκια για μια χούφτα μεγαλομετόχους επιχειρηματικών ομίλων.

Και θυμάμαι, κύριε Υπουργέ, ότι μας είχατε με αυστηρότητα ζητήσει να κάνουμε και τεμενάδες στους χορηγούς και στις χορηγίες επιχειρηματικών ομίλων, όπως στο Θεαγένειο στη Θεσσαλονίκη. Βέβαια χτυπήσατε λάθος πόρτα γι’ αυτό. Αυτός είναι ο αμύθητος πλούτος, κύριε Υπουργέ, 1,5 δισεκατομμύριο ψίχουλα για να τελειώσει ο λαός μας με το ζήτημα της υγείας του.

Εμείς λέμε ότι με το ΚΚΕ στην εξουσία μαζί με τον λαό, αυτός ο πλούτος θα είναι και πολύ περισσότερος, γιατί ξέρετε ότι λόγω του κέρδους πολλοί παραγωγικοί τομείς, πολλές δραστηριότητες, πολλοί κλάδοι της οικονομίας είναι ακυρωμένοι και εξοντωμένοι ακριβώς γιατί δεν υπάρχει το κέρδος, και θα τον πάρει στα χέρια του ο λαός και θα κάνει μια ζωή την οποία δεν την χωράει ανθρώπου νους. Αυτή είναι η λύση και όχι τα 3,5 δισεκατομμύρια κορσέ που του βάλατε εσείς, ο ΣΥΡΙΖΑ και το ΠΑΣΟΚ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προφανώς η συζήτηση ξέφυγε από τα όρια της ερώτησης, αλλά είναι πολύ ενδιαφέρουσα γιατί ακριβώς δείχνει και τις διαφορετικές νοοτροπίες και λογικές που υπάρχουν.

Εμάς αυτήν τη στιγμή μας ενδιαφέρει να καλύπτονται οι θέσεις στα νοσοκομεία. Το νομοσχέδιο, το οποίο ψηφίσαμε και θα εφαρμοστεί και όσον αφορά το Νοσοκομείο των Γρεβενών στην πορεία του, έχει να κάνει με το εξής: Οι έντεκα κενές θέσεις που λέτε, που βγήκαν άκαρπες, ήταν θέσεις που έβγαιναν άκαρπες με τον σκληρό πυρήνα τον οποίο γνωρίζαμε, της πλήρους και αποκλειστικής απασχόλησης.

Τι λέμε εμείς τώρα; Αφ’ ενός κάνεις μια αύξηση των μισθών στο πλαίσιο των δημοσιονομικών δυνατοτήτων -έγινε αυτή η αύξηση και ειδικά για τους γιατρούς των κέντρων υγείας που είναι γενικοί γιατροί είναι πολύ μεγάλη αύξηση, φτάνει μέχρι το 50% του μισθού τους- και αφ’ ετέρου έρχεσαι και λες ότι όπου είναι άκαρπες οι θέσεις, θα μπορούν να υπάρχουν και θέσεις μερικής απασχόλησης. Αυτό που ίσχυε μέχρι τώρα με το μπλοκάκι, στην πραγματικότητα εμείς ερχόμαστε και το κάνουμε θεσμοθετημένα, για να μπορεί ένας ιδιώτης γιατρός που βρίσκεται έξω να μπει με όρους προκήρυξης και όχι με μπλοκάκι στο ΕΣΥ. Και ναι, και ένας γιατρός που είναι μέσα στο ΕΣΥ να έχει και δυνατότητα ιδιωτικού έργου. Αυτό στην εφαρμογή του θα δείτε -εδώ θα είμαστε και θα το κρίνουμε- ότι δίνει κίνητρα να υπάρχουν περισσότεροι γιατροί στα νοσοκομεία μας και ειδικά στα περιφερειακά νοσοκομεία. Όταν υπάρχει ένας ιδιώτης παθολόγος έξω που δεν θέλει να γίνει γιατρός του ΕΣΥ -και έχει αυτό το δικαίωμα, θέλει να μείνει ιδιώτης- είναι πιο σημαντικό να μπει με κάποια σχέση μέσα στο νοσοκομείο, παρά να στερείται αυτή τη θέση το νοσοκομείο. Αν η θέση δεν καλύπτεται ή καλύπτεται πλημμελώς αυτομάτως θα έχει περισσότερο έργο ο ιδιωτικός τομέας, θα μεταφέρεται κόσμος από το δημόσιο στον ιδιωτικό τομέα. Αν αντιθέτως καλύπτονται οι θέσεις του δημοσίου τομέα, θα μπορεί να πηγαίνει στο νοσοκομείο. Αυτή είναι η λογική που στοχεύουμε.

Απαντώ και στο δεύτερο σκέλος της ερώτησης -το έχω απαντήσει πάρα πολλές φορές -αναφορικά με τις μονιμοποιήσεις. Το ΚΚΕ έχει καταψηφίσει το Σύνταγμα. Το ότι έχει καταψηφίσει το Σύνταγμα, δεν σημαίνει ότι δεν ισχύει το Σύνταγμα. Σύμφωνα με το συγκεκριμένο άρθρο του Συντάγματος δεν μπορεί -αυτά που λέει και ο ΣΥΡΙΖΑ είναι ψέματα- να γίνει αυτομάτως μία θέση μόνιμη. Δεν μπορεί. Πρέπει να μεσολαβήσει προκήρυξη. Τι κάναμε εμείς και το κάναμε λελογισμένα και το έχουμε πει; Ανανεώνουμε συνεχώς τις θέσεις επικουρικού προσωπικού που υπηρέτησε και υπηρετεί το Εθνικό Σύστημα Υγείας κατά τη διάρκεια της πανδημίας και παράλληλα βγάζουμε τις αντίστοιχες προκηρύξεις και οι συγκεκριμένοι επικουρικοί γιατροί, νοσηλευτές και λοιπό προσωπικό έχουν αυξημένη μοριοδότηση η οποία δικαιολογείται λόγω της αυξημένης εμπειρίας που έχουν αποκτήσει. Οπότε σε όλο αυτό το προσωπικό θα δοθεί η δυνατότητα να μείνει μόνιμο στο Εθνικό Σύστημα Υγείας, αλλά με τους τρόπους που ορίζει το Σύνταγμα και όχι με εξαγγελίες που οι ίδιοι που τις κάνουν, ξέρουν ότι δεν μπορούν να εφαρμοστούν γιατί είναι αντισυνταγματικές.

Ήδη μία προκήρυξη -και καλούμαστε να λύσουμε τώρα το πρόβλημα της προηγούμενης κυβέρνησης- βγήκε αντισυνταγματική γιατί δεν μπόρεσε να την κάνει με τους όρους που έπρεπε να την κάνει και υπάρχει εκτεθειμένος κόσμος. Σε όλους αυτούς όμως με εντιμότητα έχουμε πει ότι θα παραμείνουν στο Εθνικό Σύστημα Υγείας μέσω των διαδικασιών των προκηρύξεων και της αυξημένης μοριοδότησης λόγω της αυξημένης εμπειρίας που έχουν αποκτήσει.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Συνεχίζουμε με την εικοστή, με αριθμό 397/6-2-2023 επίκαιρη ερώτηση δεύτερου κύκλου, του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας, κ. Γεώργιου Λαμπρούλη προς τον Υπουργό Υγείας με θέμα: «Για τα οξυμένα προβλήματα του Κέντρου Υγείας Λάρισας». Στην ερώτηση θα απαντήσει επίσης ο Υπουργός Υγείας κ. Πλεύρης.

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Οι οξυμένες ελλείψεις στο μοναδικό κέντρο υγείας στην πόλη της Λάρισας, μιας πόλης με πληθυσμό άνω των εκατόν εξήντα χιλιάδων κατοίκων είναι ένα χειροπιαστό παράδειγμα των πολιτικών που ασκούνται διαχρονικά από όλες τις κυβερνήσεις και από τη σημερινή Κυβέρνηση φυσικά της Νέας Δημοκρατίας, της απαξίωσης, της υποστελέχωσης των δημόσιων μονάδων υγείας και ιδιαίτερα της πρωτοβάθμιας φροντίδας υγείας. Η κατάσταση στο σύνολο της επικράτειας είναι διαλυτική.

Στο Κέντρο Υγείας στη Λάρισα υπάρχουν φοβερές και τεράστιες ελλείψεις εξαιτίας ακριβώς αυτών των πολιτικών σε ιατρικό, νοσηλευτικό, διοικητικό προσωπικό και ιατροτεχνολογικό εξοπλισμό.

Θα αναφερθώ συγκεκριμένα στις ελλείψεις ενδεικτικά βασικών ειδικοτήτων που πρέπει να υπάρχουν σε μία δομή, ένα κέντρο υγείας αστικού τύπου -όπως θέλετε πείτε το- όπως, για παράδειγμα, πνευμονολόγου, χειρουργού, ουρολόγου, οφθαλμίατρου, ψυχίατρου, γαστρεντερολόγου και άλλες ειδικότητες. Αυτήν τη στιγμή υπάρχουν πέντε παθολόγοι, μία γυναικολόγος η οποία είναι σε άδεια κύησης, ένας παιδίατρος που είναι υπό συνταξιοδότηση, δεν υπάρχουν γενικοί γιατροί -μόνο μία φορά την εβδομάδα αξιοποιείται κάποιος γενικός γιατρός ο οποίος μετακινείται από άλλη μονάδα-, ένας επικουρικός μικροβιολόγος του οποίου θα λήξει η σύμβαση και δεν ξέρουμε τι θα γίνει, ένας οδοντίατρος και ένας ΩΡΛ. Και από εκεί και πέρα ένας ακτινολόγος με δύο χειριστές ακτινολογικού μηχανήματος οι οποίοι μετακινούνται και αυτοί από άλλες μονάδες πρωτοβάθμιας φροντίδας υγείας, από άλλα κέντρα υγείας στην ουσία.

Επίσης είναι αναγκαία η ενίσχυση του ιατροτεχνολογικού εξοπλισμού. Οι ελλείψεις αντιδραστηρίων που παρατηρούνται σε συχνά διαστήματα οδηγούν στην αδυναμία αφ’ ενός εκτέλεσης των εξετάσεων και αφ’ ετέρου οδηγούν τον κόσμο στο να βάζει το χέρι βαθιά στην τσέπη απευθυνόμενος στον ιδιωτικό τομέα.

Το κέντρο υγείας -πρώην ΠΕΔΥ, πρώην ΙΚΑ- δεν έχει εκτυπωτές, δεν έχει σύνδεση με το ίντερνετ. Μας το είπαν οι ίδιοι οι εργαζόμενοι. Μάλιστα για το ίντερνετ φέρνουν τα ρούτερ από το σπίτι για να μπορούν να ανταποκριθούν φυσικά στις ανάγκες λειτουργίας, για παράδειγμα ηλεκτρονική συνταγογράφηση, και να διεκπεραιώνουν μια σειρά από ζητήματα που απαιτούν τη σύνδεση με το διαδίκτυο.

Συνεπώς, τα ερωτήματα, κυρία Πρόεδρε, είναι δύο:

Πρώτον σε ποιες ενέργειες θα προχωρήσει το Υπουργείο ώστε να στελεχωθεί το Κέντρο Υγείας στη Λάρισα με όλο το αναγκαίο προσωπικό -ιατρικό, νοσηλευτικό, παραϊατρικό, διοικητικό- με πλήρους και αποκλειστικής απασχόλησης εργασιακές σχέσεις και φυσικά να προχωρήσει στην ενίσχυση του ιατροτεχνολογικού εξοπλισμού των εργαστηρίων, ούτως ώστε να μπορούν να ανταποκριθούν στις ανάγκες.

Δεύτερον, ένα πάγιο αίτημα διαχρονικό είναι η αντιμετώπιση της απαράδεκτης κατάσταση όσον αφορά το κτήριο, που αφ’ ενός είναι σε καθεστώς ενοικίου, αφ’ ετέρου είναι σε μια πολυκατοικία. Ενώ υπήρχε το πρώην ΙΚΑ το οποίο γκρεμίστηκε με την προοπτική να γίνει καινούργιο κτήριο και ενώ υπήρχαν μελέτες, υπήρχε χρηματοδότηση -χρόνια τώρα δεν είναι τωρινό, χρόνια τώρα-, παραπέμφθηκε στις καλένδες, με τα γνωστά αποτελέσματα σε ό,τι αφορά την αντιμετώπιση των προβλημάτων υγείας σε επίπεδο πρωτοβάθμιας φροντίδας υγείας.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, πάμε να δούμε πρώτα απ’ όλα τη στελέχωση του Κέντρου Υγείας Λάρισας στο οποίο αναφέρεστε. Το μόνιμο προσωπικό του κέντρου υγείας απαρτίζεται από έντεκα άτομα, τέσσερις παθολόγους, έναν παιδίατρο, έναν καρδιολόγο, έναν ορθοπεδικό, έναν ΩΡΛ, έναν οδοντίατρο, έναν ακτινοδιαγνώστη και έναν κυτταρολόγο. Το επικουρικό προσωπικό από τέσσερα άτομα, έναν παθολόγο, έναν βιοπαθολόγο, έναν ορθοπεδικό και έναν γυναικολόγο. Το λοιπό προσωπικό και το νοσηλευτικό απαριθμεί σαράντα δύο άτομα και επιπλέον προσλήφθηκαν και πέντε νοσηλευτές στο πλαίσιο της νοσηλευτικής ειδικότητας.

Συνεπώς γίνεται μία σημαντική προσπάθεια το Κέντρο Υγείας Λάρισας, που είναι ένα σημαντικό κέντρο υγείας όπως αναφέρατε, γιατί είναι εντός του αστικού τοπίου. Δίνουμε πολύ μεγάλη σημασία προκειμένου να στελεχώνεται και έχει γίνει μια προσπάθεια στελέχωσης με το προσωπικό το οποίο βλέπετε που είναι αρκετό και επαρκές προσωπικό. Και μάλιστα έχουν γίνει και προσπάθειες και με ιδιώτες όπου υπήρχαν κενά, ενώ από τη Δευτέρα 23 Ιανουαρίου επισκέπτεται πλέον το κέντρο υγείας δύο ημέρες την εβδομάδα και ιδιώτης γιατρός ειδικότητας ουρολογίας δυνάμει σύμβασης που έχει υπογραφεί.

Για τη στελέχωση των τεσσάρων ΤΟΜΥ που είναι σφαίρα επιρροής του Κέντρου Υγείας Λάρισας έχουν γίνει οι προσπάθειες. Και θα ήθελα να αναφερθώ κυρίως στην εξυπηρέτηση που γίνεται και δείχνει και τη λειτουργία του κέντρου. Έχουμε πάνω από δεκαεννιά χιλιάδες εξετάσεις για το 2022 στο παθολογικό, τρεις χιλιάδες στο καρδιολογικό, πάνω από έξις χιλιάδες στο ορθοπεδικό, πάνω από χίλες οκτακόσιες στο ΩΡΛ, εξακόσιες ογδόντα δύο στο παιδιατρικό, εννιακόσιες τρεις στο γυναικολογικό, χίλιες εξακόσιες στο οδοντιατρικό. Και όλο αυτό δείχνει ακριβώς ότι υπάρχει μία λειτουργία του κέντρου υγείας και στήριξη.

Στις επικείμενες, δε, προσλήψεις της 5ης ΥΠΕ είναι να προσληφθεί μία γιατρός γενικής ιατρικής για ΤΟΜΥ Γιάννουλης, μία επισκέπτρια υγείας για το ΤΟΜΥ Γιάννουλης και μία επισκέπτρια υγείας για την ΤΟΜΥ Φιλιππούπολης.

Να απαντήσω και σε κάτι. Μάλιστα σήμερα 9 Φεβρουαρίου με ενημέρωσε και ο διοικητής ΥΠΕ ο κ. Σερέτης ότι πληρώθηκαν οι προσωπικοί γιατροί που έχουν μπει στην 5η ΥΠΕ άρα και στη Λάρισα. Και με συγχωρείτε, πληρώθηκαν για τους τρεις μήνες που ήταν 50% σχεδόν πάνω από το μισθό τους με τα χρήματα τα οποία παίρνουν μέσα από το μέτρο του προσωπικού γιατρού, δείχνοντας ακριβώς ότι στηρίζουμε αυτούς τους ανθρώπους των κέντρων υγείας και μισθολογικά.

Για τον εξοπλισμό τον οποίο αναφέρετε συγκεκριμένα για τη σύνδεση με το διαδίκτυο, εκτός του ότι έχει χορηγηθεί όλος ο εξοπλισμός και το ίδιο πρόκειται να γίνει και τώρα σε συνεννόηση με τη Γενική Γραμματεία Εμπορίας και Ανάπτυξης, η ενημέρωση που μου έχουν δώσει οι υπηρεσίες είναι ότι έχει γίνει πλήρως η αναβάθμιση με το «Σύζευξις ΙΙ» και στο κέντρο υγείας λειτουργεί η ηλεκτρονική συνταγογράφηση, το ηλεκτρονικό ραντεβού, το ηλεκτρονικό σύστημα διαχείρισης και διακίνησης εγγράφων και το πρωτόκολλο και το πληροφοριακό σύστημα οικονομικής διαχείρισης χωρίς κανένα πρόβλημα.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Κοιτάξτε είχατε στη διάθεσή σας αρκετό χρόνο να δείτε την ερώτηση. Βάζουμε συγκεκριμένα ζητήματα. Το προηγούμενο διάστημα ή αν θέλετε τα προηγούμενα χρόνια αυτές οι ειδικότητες που ανέφερα στην πρωτολογία όπως για παράδειγμα -γιατί μόνο ενδεικτικά θα μιλώ δεν μπορώ να αναλύσουμε τα πάντα, δεν φτάνει και ο χρόνος- πνευμονολόγος υπήρχε. Συνταξιοδοτήθηκε και έφυγε. Θα πάρει πνευμονολόγο το κέντρο υγείας; Και ας αφήσει αυτές τις εξυπνάδες ο κ. Σερέτης, ο αγαπητός κ. Σερέτης, να μιλά για μικροπολιτικές εν όψει εκλογών του ΚΚΕ στην περιοχή. Λέει δηλαδή τι; Ότι δεν μπορούμε εμείς ή δεν έχουμε το δικαίωμα να δείχνουμε το ενδιαφέρον και να αναδεικνύουμε προβλήματα; Και νομίζω ότι αυτή τη στάση πρέπει να την καταδικάσετε πρώτος εσείς.

Προχωρώ. Δεν χρειάζεται ουρολόγος; Τι θα πει ουρολόγος δύο φορές την εβδομάδα; Το ουρολογικό πρόβλημα ή τα ουρολογικά προβλήματα είναι καθημερινά. Είναι χιλιάδες κόσμος που δεν έχει να πληρώσει. Δεν χρειάζονται επιπλέον παιδίατροι; Δεν χρειάζονται όλες αυτές οι ειδικότητες για να μπορέσει να λειτουργήσει επαρκώς ένα Κέντρο Υγείας; Και σας λέω και πάλι και επαναλαμβάνω ότι είναι το μοναδικό. Και φυσικά δεν θα έπρεπε να υπάρχει μόνο ένα κέντρο υγείας σε μια τέτοια πόλη εκατόν εξήντα χιλιάδων και πλέον κατοίκων και με τη δομή της πρωτοβάθμιας φροντίδας υγείας, που όλες οι κυβερνήσεις την έχετε φτάσει στο σημείο της απαξίωσης και της υποστελέχωσης, της υπολειτουργία.

Δεύτερον, -δεν αναφέρθηκα, αναφέρεται βέβαια στην ερώτηση- δεν υπάρχει φύλαξη! Προσωπικό, γιατροί, οι πάντες είναι εκτεθειμένοι. Και μάλιστα έχουν σημειωθεί κατά καιρούς διάφορα γεγονότα και συμβάντα. Το καταγγέλλουν οι ίδιοι οι εργαζόμενοι. Μεταφέρουμε ακριβώς αυτά που μας είπαν οι εργαζόμενοι στην ερώτηση αυτή. Τι κάνει ο κ. Σερέτης; Τι κάνει το Υπουργείο Υγείας για αυτό το θέμα;

Επίσης, μιλάτε για τον προσωπικό γιατρό. Αναφέρατε ότι πληρώθηκαν κ.λπ.. Δείτε τώρα. Ο προσωπικός γιατρός όπως και πριν με τον ΣΥΡΙΖΑ ο οικογενειακός γιατρός -δεν έχει σχέση το πώς ονομάζεται- ο θεσμός αυτός από τη στιγμή που συνδέεται με όρους περιορισμού του κόστους των ασθενών -γιατί αυτή είναι η στρατηγική στόχευση και χρησιμοποιείται παράλληλα και ως κόφτης για τις περαιτέρω ανάγκες σε εξειδικευμένες ιατρικές πράξεις- χάνει ακριβώς το αναγκαίο και χρήσιμο περιεχόμενο που έχει. Και ο θεσμός αυτός κατά τη γνώμη μας -την έχουμε καταθέσει και στη συζήτηση των αντίστοιχων νομοσχεδίου- μπορεί να λειτουργήσει ουσιαστικά υπέρ της υγείας του λαού μόνο εφόσον αποτελεί το βασικό πυρήνα ενός ανεπτυγμένου και στελεχωμένου, εξοπλισμένου συγχρόνως κρατικού συστήματος πρωτοβάθμιας φροντίδας υγείας, που θα έχει ως κριτήριο ακριβώς την έγκαιρη, ασφαλή και αποτελεσματική αντιμετώπιση των λαϊκών αναγκών στην υγεία απολύτως δωρεάν και σε όλο το επίπεδο του κρατικού συστήματος υγείας.

Και εδώ και με αφορμή τη συζήτηση για τα οξυμένα προβλήματα στο Κέντρο Υγείας της Λάρισας αποδεικνύεται πως η υγεία δεν αποτελεί εθνικό ζήτημα, όπως και εσείς αλλά και οι προηγούμενες κυβερνήσεις διατυμπανίζουν, αλλά είναι ένα ταξικό ζήτημα που σχετίζεται με τους όρους ζωής του λαού, με την ανάγκη οι σύγχρονες δυνατότητες της επιστήμης και της τεχνολογίας και το επιστημονικό δυναμικό να αξιοποιούνται καθολικά και δωρεάν προς όφελος του λαού, χωρίς καμμία εμπλοκή φυσικά του ιδιωτικού τομέα αλλά και της άσκησης ιδιωτικού έργου στον τομέα αυτό.

Και ακριβώς σε ένα τέτοιο σύστημα υγείας αποκλειστικά κρατικό πρέπει κατά τη γνώμη μας -και απευθυνόμαστε στους εργαζόμενους όχι μόνο υγειονομικούς, το σύνολο των εργαζομένων- να στραφεί η οργανωμένη δράση όλων για την απόσπαση λύσεων σήμερα. Και ακριβώς την ανάπτυξη της λαϊκής πάλης και τη δημιουργία των προϋποθέσεων για να ανοίξει αυτός ο λαϊκός δρόμος ανάπτυξης εγγυάται το ΚΚΕ και γι’ αυτό αποτελεί τη ρεαλιστική επιλογή στήριξης από τις λαϊκές δυνάμεις παντού και φυσικά και στις επερχόμενες εκλογές.

Άρα, λοιπόν, δώστε λύση στα προβλήματα στο σύνολό τους, κύριε Υπουργέ, και όχι αποσπασματικά.

Και η διαφωνία, η αρνητική ψήφος του ΚΚΕ στο νομοσχέδιο του ΣΥΡΙΖΑ για τις ΤΟΜΥ αν θέλετε, ήταν πρώτον για τον τρόπο που θα λειτουργούσαν, δηλαδή η στελέχωσή τους ως πρωτοβάθμια φροντίδα υγεία και δεύτερον, ο μικρός αριθμός αυτών, που συνεχίζετε και εσείς με σταδιακά μικρές αυξήσεις. Και αναφερθήκατε και στις τέσσερις ΤΟΜΥ της Λάρισας. Όταν επιμερίζουμε τις τέσσερις ΤΟΜΥ στον πληθυσμό της Λάρισας μιλάμε για σαράντα χιλιάδες κόσμο, αρμοδιότητας δηλαδή της Τοπικής Μονάδας Υγείας με έναν γιατρό! Και με συγχωρείτε, οι δύο ΤΟΜΥ έχουν έναν παιδίατρο. Και τώρα εσείς μου λέτε ότι θα πάτε σε μία ΤΟΜΥ έναν γενικό γιατρό, όταν χρειάζονται πολλαπλάσιοι γενικοί γιατροί; Και υπάρχουν γενικοί ιατροί. Γιατί δεν προχωράτε σε προσλήψεις;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, προφανώς με το Κομμουνιστικό Κόμμα Ελλάδας μας χωρίζει άβυσσος. Είναι ξεκάθαρα αυτό και στον τρόπο τον οποίο πιστεύουμε ότι πρέπει να διαχειριστούμε τα θέματα υγείας. Εσείς μιλάτε για ένα αποκλειστικά κρατικό σύστημα. Εμείς μιλάμε για ένα εθνικό σύστημα, στο οποίο εθνικό σύστημα προφανώς έχει ρόλο όλο το δημόσιο σύστημα και οι ιδιωτικές δομές και έχουν ρόλο και οι ιδιώτες γιατροί.

Και αναφερθήκατε σε κάτι, για να δούμε πότε έχουμε κοινωνικές και μη κοινωνικές πολιτικές. Κοινωνικές πολιτικές έχουμε όταν τα 3,8 δισεκατομμύρια ευρώ του 2019 για την υγεία γίνονται 5,2, όταν ερχόμαστε και λέμε ότι κάνουμε τον θεσμό του προσωπικού γιατρού δίνοντας χρήματα στους γιατρούς και στους γιατρούς των κέντρων υγείας με αύξηση 800 ευρώ το μήνα στο μισθό τους για να είναι προσωπικοί γιατροί και στους ιδιώτες γιατρούς δίνουμε χρήματα που μπορεί να φτάνουν έως 60.000 ευρώ το χρόνο.

Και ξέρετε ποιο είναι το κοινωνικό αποτύπωμα του προσωπικού γιατρού; Δεν είναι αυτό που λέτε, το αν κόβει ή το αν περιορίζει. Δεν είναι αυτός ο ρόλος του και γι’ αυτό δεν έχουμε βάλει κόφτη σε αντίθεση με άλλα συστήματα. Είναι ότι κάποιοι θα πήγαιναν σε ιδιώτη γιατρό και θα πλήρωναν. Και ποιοι θα πήγαιναν και θα πλήρωναν; Αυτοί που μπορούν. Και άρα οι λαϊκές οικογένειες όπως αρέσκεστε να λέτε στο Κομμουνιστικό Κόμμα Ελλάδας δεν θα μπορούσαν να κάνουν την επίσκεψη και θα περίμεναν είτε στα επείγοντα είτε συνωστισμένοι σε δομές που δεν θα χρειαζόταν να πάνε. Δίνουμε σε αυτούς τους ανθρώπους τη δυνατότητα να έχουν δωρεάν γιατρό. Και εκεί στήνεται η πρωτοβάθμια φροντίδα υγείας.

Κοινωνική πολιτική είναι όταν εκατόν πενήντα επτά κέντρα υγείας έχουν μπει στο Ταμείο Ανάκαμψης για να αναβαθμιστούν.

Και εδώ είναι η ιδεολογική διαφωνία που είχαμε και με τον ΣΥΡΙΖΑ και με το ΠΑΣΟΚ στο κομμάτι που είχε να κάνει με το Εθνικό Σύστημα Υγείας. Βλέπετε ότι υπάρχει απροθυμία του κόσμου να πάει και θεωρείτε πως είναι κάτι ιερό να πειραχθεί, να μπουν δηλαδή και ιδιώτες γιατροί να εργάζονται με μερική απασχόληση ή οι γιατροί του ΕΣΥ προκειμένου να έχουν κίνητρο εκτός από την αύξηση του μισθού τους αντίστοιχα να μπορούν να έχουν ήπιο ιδιωτικό έργο.

Θα το δούμε, γιατί εδώ θα είμαστε. Διότι, όταν θα βγαίνουν οι προκηρύξεις και θα καλύπτονται πια όλες, δεν θα έχω αυτές τις ερωτήσεις που γίνονται, γιατί οι θέσεις που απουσιάζουν είναι θέσεις όχι γιατί δεν τις προκηρύσσουμε, αλλά γιατί κάποιος δεν θέλει να πάψει να είναι ιδιώτης και να γίνει γιατρός του δημοσίου.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Προκηρύσσετε στο κέντρο υγείας τις θέσεις ειδικότητας…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προκηρύσσουμε, λοιπόν, τις θέσεις και αντιστοίχως, δίνουμε τη δυνατότητα σε αυτούς τους ανθρώπους να έχουν και παράπλευρους πόρους.

Αυτή, λοιπόν, είναι η αντίληψη ότι απευθυνόμαστε κυρίως στους ανθρώπους που δεν μπορούν να πάνε στον ιδιωτικό τομέα, για να έχουμε καλύτερες μονάδες και να ανοίξουμε μονάδες.

Να σας πούμε ένα παράδειγμα που υπήρξε και τώρα. Πάλι εκεί πέρα δεχθήκαμε μια κριτική για το αν εμείς ερχόμαστε να συμπράττουμε με ιδιωτικές κλινικές, προκειμένου να περιορίσουμε τα ράντζα στο Εθνικό Σύστημα Υγείας, χωρίς να πληρώσει τίποτα ο ασθενής που αύριο το πρωί νοσηλεύεται στον «Ευαγγελισμό». Και τώρα δεν έχει ράντζα ο «Ευαγγελισμός». Είναι η πέμπτη εφημερία χωρίς ράντζα. Στο «Αττικό» από τα εκατόν δέκα ράντζα σε πρώτη φάση έχουμε πέσει κάτω από τα εξήντα. Και εκεί, στη δύσκολη περίπτωση του «Αττικού», θα τα καταφέρουμε ή στα άλλα νοσοκομεία που είχαν πρόβλημα, «Γεννηματά», «Λαϊκό».

Το γεγονός ότι δίνουμε τη δυνατότητα στους ανθρώπους που θα πάνε και υπάρχει πληρότητα 100% να νοσηλευτούν χωρίς καμμία χρέωση σε μια ιδιωτική δομή για κάποιους από εσάς μπορεί να είναι ιδεολογικά κάτι μη ανεκτό. Για εμάς, εδώ πέρα είναι ότι ο άνθρωπος θα έχει την περίθαλψη την οποία πρέπει και δεν θα πληρώσει τίποτα. Και αυτή είναι η δημόσια υγεία. Αυτή είναι η δημόσια δωρεάν υγεία, όχι να βλέπουμε κοντόφθαλμα ένα σύστημα, αλλά να βλέπουμε όλες τις δομές που υπάρχουν και να τις ενισχύουμε.

Κλείνοντας, κυρία Πρόεδρε, επειδή είναι η πρώτη φορά που τοποθετούμαι στη Βουλή στις ερωτήσεις και κλείνοντας τον κύκλο, βλέπω και το έδρανο του συναδέλφου μας, του Μανούσου, θα ήθελα από αυτό το Βήμα να εκφράσω τα συλλυπητήρια στην οικογένειά του. Μας έχει σοκάρει όλους και οφείλω να σας πω ότι όλο αυτό το τελευταίο διάστημα -και από τη θέση μου- είχα την επικοινωνία μαζί του. Αντιμετώπισε με τρομακτική αξιοπρέπεια όλο αυτό το πρόβλημά του.

Μας έχει πονέσει όλους, γιατί, πέρα από το θέμα αν ήταν συνάδελφος, ήταν ένας άνθρωπος που γνωρίζαμε, που είχαμε σχέσεις. Ειδικά με εμένα, επειδή η γυναίκα μου είναι και από τα Χανιά, υπήρχε και μια παραπάνω προσωπική σχέση. Να εκφράσουμε τα συλλυπητήρια και το καλύτερο και τη στήριξη στην οικογένειά του.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Να είστε καλά, κύριε Υπουργέ. Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο Νέας Σελεύκειας Θεσπρωτίας.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Προχωρούμε στη συζήτηση της ενδέκατης με αριθμό 377/30-1-2023 επίκαιρης ερώτησης δεύτερου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Περιβάλλοντος και Ενέργειας, με θέμα: «Απαράδεκτη συμπεριφορά του ΔΕΔΔΗΕ».

Θα απαντήσει ο Υφυπουργός Περιβάλλοντος και Ενέργειας κ. Αμυράς.

Κυρία συνάδελφε, έχετε τον λόγο για δύο λεπτά.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κυρία Πρόεδρε.

Θέλησα σήμερα να φέρω αυτό το θέμα στη Βουλή, γιατί πιστεύω ότι έτσι δίνω φωνή σε χιλιάδες συμπολίτες μας που ταλαιπωρούνται καθημερινά σε υπηρεσίες όπου δεν τους σέβονται και που η φωνή τους δεν φτάνει ποτέ κάπου πιο ψηλά. Αυτών τη φωνή μεταφέρω σήμερα εδώ.

Χαίρομαι, κύριε Αμυρά, που είστε εσείς εδώ, γιατί πιστεύω ότι είστε ένας ευαίσθητος άνθρωπος στα κοινωνικά θέματα. Διότι το θέμα αυτό που φέρνω σήμερα είναι κυρίως κοινωνικό και έχει σχέση με την αξιοπρέπεια των πολιτών, η οποία πλήττεται βάναυσα, όπως δοκιμάστηκε και η δική μου αξιοπρέπεια επί δύο και πλέον ώρες πριν έναν μήνα περίπου σε κατάστημα του ΔΕΔΔΗΕ στην περιοχή Κεραμεικού.

Εγώ δεν δήλωσα τη βουλευτική μου ιδιότητα, όταν πήγα. Δεν το κάνω ποτέ αυτό. Δεν το δηλώνω. Στέκομαι στην ουρά όπου χρειάζεται ακριβώς για αυτόν τον λόγο, γιατί θεωρώ ότι είμαι μία από αυτούς τους πολίτες που στέκονται στην ουρά.

Επί δύο ώρες, λοιπόν. Σεκιούριτι στο κατάστημα αυτό απωθούσαν τους πολίτες, μεταξύ των οποίων και εμένα -από πίσω ήταν σκάλες- γιατί; Διότι αυτοί οι πολίτες ήθελαν να πάρουν μία πληροφορία για την τύχη των εγγράφων που έχουν καταθέσει, που αφορούν ηλεκτροδότηση διαμερισμάτων και σπιτιών. Τι πιο βασικό από αυτό; Και κανείς δεν τους έδινε μία απάντηση τι έγινε η αίτηση που κατέθεσαν.

Μέσα από ένα τζάμι, όπου έχουν τοποθετήσει ένα κουβούκλιο, όπως είναι στις φυλακές, σου δίνουν ένα ασύρματο τηλέφωνο μέσα από αυτό το κουβούκλιο να επικοινωνήσεις με κάποιον υπάλληλο επάνω. Τα χαρτιά παραλαμβάνουν, ξαναλέω, σεκιούριτι και να δεις τι γίνεται!

Σκεφτείτε ανθρώπους εκεί στην περιοχή, αλλά και παντού, όπου υπάρχουν και πάρα πολλοί μετανάστες, που προσπαθούν οι άνθρωποι να μπουν σε ένα σπίτι να ζεσταθούν. Ήταν σε απελπισία.

Λοιπόν, με απώθησαν -έχω βίντεο για αυτό και αν χρειαστεί, θα το καταθέσω στη Βουλή- βίαια. Κόντεψα να πέσω πίσω στη σκάλα, μόνο και μόνο γιατί ζητούσα να μπω τουλάχιστον μέσα στο κτήριο, να έρθει ένας κάποιος υπάλληλος να μου πει τι γίνεται, γιατί προηγουμένως μας είχαν ενημερώσει ότι «χάθηκε το χαρτί, δεν το βρίσκουμε». Πώς; Μέσω σεκιούριτι, τη στιγμή που ακριβοπληρωμένα golden boys που έχετε βάλει στον ΔΕΔΔΗΕ και τελευταία προσλήφθηκαν με χρυσούς μισθούς.

Δεν υπάρχει δυνατότητα ένας υπάλληλος σε κάθε κατάστημα να πληροφορεί τον κόσμο; Είναι δουλειά των σεκιούριτι αυτή; Τι πρόκειται, λοιπόν, να κάνετε για αυτό; Και μη μου πείτε ότι είναι τυχαίο και ότι είναι ένα κατάστημα. Δεν είναι σε ένα. Και γιατί δεν επιτρέπεται η είσοδος στους πολίτες; Βάσει ποιας απαγόρευσης; Ισχύει ακόμα ο COVID; Αν ισχύει, να το πούμε και στον κόσμο ότι είναι παντού. «Δεν μπορείτε να μπείτε, δεν μπορείτε να επικοινωνήσετε». Είναι στο DNA σας το «δεν μπορείτε», το να απαγορεύετε, όπως απαγορεύσατε και με ελάχιστο χιόνι στον κόσμο να βγει στους δρόμους. Τέλος πάντων, θα τα πούμε και μετά.

Σας ρωτάω, λοιπόν, το εξής: Τι σκοπεύετε να κάνετε όχι μόνο σε αυτό το κατάστημα, αλλά για αυτή όλη την απαράδεκτη συμπεριφορά προς τους πολίτες, που χρυσοπληρώνουν τον ΔΕΔΔΗΕ;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ, κυρία Πρόεδρε.

Αγαπητή μου κυρία Βαγενά, ουδείς μπορεί να συμφωνήσει με ουρές σε σκαλιά, ιδιαίτερα ανθρώπων, όπως περιγράψατε, ηλικιωμένων ή άλλων, με συνωστισμό κόσμου ή με απωθήσεις, όπως είπατε. Είμαι ξεκάθαρος σε αυτό.

Πριν σας δώσω, όμως, την απάντηση για τη συγκεκριμένη περίπτωση που μας αναφέρατε, επειδή μιλήσατε λίγο για τα ακριβοπληρωμένα golden boys -τέλος πάντων- του ΔΕΔΔΗΕ, θέλω να θυμίσω και κάτι, ποια ήταν η κατάσταση της ΔΕΗ το 2019. Σας θυμίζω ότι ήταν υπό χρεοκοπία και ότι η κυβέρνηση του ΣΥΡΙΖΑ τότε είχε εγγράψει την πώληση του 17% της επιχείρησης για ένα κομμάτι ψωμί. Μην το ξεχνάμε αυτό.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Είναι άλλη ιστορία!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Το γεγονός ότι ο ΔΕΔΔΗΕ, η ΔΕΗ μπορεί να σταθεί πλέον και να στηρίξει τον κόσμο είναι κάτι πάρα πολύ σημαντικό.

Εν πάση περιπτώσει, να σας πω κάποια πράγματα, γιατί ζητήσαμε από τον ΔΕΔΔΗΕ βεβαίως ενημέρωση. Ούτε συζήτηση! Σύμφωνα, λοιπόν, με την επίσημη ενημέρωση από τον ΔΕΔΔΗΕ, όντως, στις 16 Ιανουαρίου υποβάλατε στο κατάστημα του ΔΕΔΔΗΕ, στην Αγησιλάου 56-58, αίτημα επανασύνδεσης παροχής, η οποία είχε διακοπεί μετά από αίτημα προηγούμενου καταναλωτή.

Την επόμενη μέρα, στις 17 Ιανουαρίου, έγινε η επανασύνδεση παροχής ρεύματος και αυτό έχει μια σημασία, κυρία Βαγενά, διότι είπατε ότι υπάρχουν άνθρωποι που, βεβαίως, θέλουν την ηλεκτροδότηση άμεσα -εννοείται βασικό, θεμελιώδες- και ο ΔΕΔΔΗΕ αμέσως ανταποκρίθηκε, λοιπόν, και δεν χρειάστηκε για το αποτέλεσμα αυτό να καταθέσετε οποιοδήποτε πρόσθετο έγγραφο ή οποιαδήποτε άλλη επικοινωνία.

Μάλιστα, ο ΔΕΔΔΗΕ -σύμφωνα με την επίσημη ενημέρωση σάς αναφέρω- μας ενημέρωσε εγγράφως ότι στις 17 Ιανουαρίου προσπάθησε να σας ενημερώσει μέσω τηλεφωνικής επικοινωνίας για την ολοκλήρωση της επανασύνδεσης. Δεν κατέστη αυτό δυνατό.

Εν πάση περιπτώσει, σημασία έχει, κατά την άποψή μου, πέραν βεβαίως του πρώτου κομματιού, του πρώτου σκέλους, όπου ήμουν ξεκάθαρος για τις ουρές και για τον τρόπο της απώθησης, όπως είπατε -να μην το διαγράψουμε- η ταχύτατη ικανοποίηση του αιτήματός σας. Στις 16 έγινε το αίτημα, στις 17 έγινε η επανασύνδεση. Αυτό.

Θα σας ακούσω και τα υπόλοιπα θα τα πω στη δευτερολογία.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υφυπουργέ.

Έχετε τον λόγο, κυρία Βαγενά.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κυρία Πρόεδρε.

Κατ’ αρχάς, δεν έγινε όπως τα λέτε. Δεν έγινε τότε και έγινε βεβαίως μετά, γιατί έγινε όλη αυτή η μάχη που έδωσα και γιατί είπα στο τέλος ότι είμαι και Βουλευτής. Αναγκάστηκα να το πω. Αν δεν ήμουνα Βουλευτής, ένας άλλος άνθρωπος ακόμα θα περίμενε το φως. Εγώ δεν θέλω να χρησιμοποιώ τη βουλευτική μου ιδιότητα. Θέλω ο κάθε πολίτης να είναι σεβαστός. Το είπα στο τέλος, διότι αναγκάστηκα. Όταν με έσπρωχναν, τους είπα ότι είμαι Βουλευτής, πέρα από όλα τα άλλα. Λοιπόν, δεν είναι έτσι! Ξέρουν καλά οι υπάλληλοι πώς έγινε.

Πέρα από αυτό, όμως, μας είπατε ότι πουλήσατε και ότι σώσατε τη ΔΕΗ. Αυτό το ξέρουν καλά οι καταναλωτές που χρυσοπληρώνουν τους λογαριασμούς και που θησαυρίζουν οι πάροχοι και όλοι με δισεκατομμύρια. Ο κόσμος δεν έχει να πληρώσει το ρεύμα. Μην επικαλείστε, λοιπόν, αυτό το παράδειγμα. Είναι εις βάρος σας. Πουλήσατε τον ΔΕΔΔΗΕ, ο οποίος ξεπουλήθηκε στις 28-2-2022, το 49% των μετοχών, σε αυστραλιανή εταιρεία μέλος του μεγαλύτερου ομίλου διαχειριστή παγίων υποδομών παγκοσμίως, τη «MACQUARIE», με το τίμημα να ξεπερνάει μόλις τα 2 δισεκατομμύρια ευρώ, και με προίκα του ΔΕΔΔΗΕ: καλώδια διακοσίων σαράντα χιλιάδων χιλιομέτρων, σχεδόν οκτώ εκατομμύρια πελάτες, εγγυημένα έσοδα και χρηματοδότηση 850 εκατομμύρια ευρώ από το Ταμείο Ανάκαμψης. Θα πρέπει να σημειωθεί ότι πρόκειται για τη μεγαλύτερη ιδιωτικοποίηση που έγινε στη χώρα μας.

Σε πρόσφατη χιονόπτωση -τώρα πριν από λίγες ημέρες- στην Αττική σταμάτησε το ρεύμα σε πολλές περιοχές. Γιατί; Διότι έπεσαν οι στύλοι. Τι έκανε όλους αυτούς τους μήνες αυτή η περίφημη ιδιωτική εταιρεία που δώσατε για να λειτουργεί ο ΔΕΔΔΗΕ; Υπάλληλοι δεν υπάρχουν. Σας είπα για τους σεκιούριτι. Επιτρέπεται -ξέρετε πως συμπεριφέρονται πολλές φορές αυτοί οι άνθρωποι- σεκιούριτι να εξυπηρετούν τους πελάτες; Σε ποια χώρα γίνεται αυτό; Να μην λέμε ότι γίνεται σε τριτοκοσμική χώρα. Προσβάλλουμε και τις χώρες του τρίτου κόσμου με αυτό. Το θέμα είναι ότι, αυτά όλα που λέτε ότι δώσατε σε ιδιώτες, για καλύτερη εξυπηρέτηση και για να λειτουργούν καλύτερα οι υπηρεσίες της ΔΕΗ και ο ΔΕΔΔΗΕ, είναι εις βάρος των πολιτών. Οι πολίτες πληρώνουν και τους συμπεριφέρονται έτσι!

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητή μου κυρία Βαγενά, σας θυμίζω, αφού επικαλεστήκατε αριθμούς, ότι το 2019 είχατε εγγράψει στον προϋπολογισμό την πώληση του 17% της ΔΕΗ για 100 εκατομμύρια ευρώ. Για να το σκεφτούμε λίγο αυτό. Σε σχέση με τον χιονιά και τις καταστροφές, όπως λέτε, ο ΔΕΔΔΗΕ αμέσως αποκατέστησε τις όποιες ζημίες.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Έπρεπε νωρίτερα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μα, πώς; Αφού πριν δεν είχε γίνει η καταστροφή! Μα, δεν είχε γίνει! Οι κολώνες και τα καλώδια έπεσαν από το χιονιά, από τους θυελλώδεις ανέμους και από τα δέντρα που πέσανε πάνω στα καλώδια. Τι να έκανε πριν δηλαδή;

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Τους στύλους. Ήταν σαθροί οι στύλοι και δεν κάνατε κάτι.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Όχι, οι στύλοι δεν ήταν σαθροί. Ήταν η κακοκαιρία τεράστια και πέσανε δέντρα πάνω στα καλώδια, και αμέσως σε χρόνο ρεκόρ αποκαταστάθηκαν οι ηλεκτροδοτήσεις.

Όμως, για την εξυπηρέτηση των πολιτών από τον ΔΕΔΔΗΕ πρέπει να σας αναφέρω και να ενημερώσω το Σώμα για τους τέσσερις τρόπους με τους οποίους οποιοσδήποτε πολίτης ανέξοδα, εύκολα και σε πραγματικό χρόνο μπορεί να εξυπηρετηθεί. Ο πρώτος είναι βεβαίως μέσω του ιστότοπου του ΔΕΔΔΗΕ, του site δηλαδή. Εκεί τι μπορεί να ζητήσει ένας καταναλωτής; Διαχείριση ή τροποποίηση μιας παροχής, καταχώρηση ενδείξεων των παροχών, επικοινωνία με εκπρόσωπο του ΔΕΔΔΗΕ και ορισμό ραντεβού για επίσκεψη στα γραφεία, για να γίνεται η διαχείριση των καταναλωτών και των πελατών με έναν τρόπο υπέρ της τάχιστης εξυπηρέτησής τους.

Επίσης, υπάρχει και το τηλεφωνικό κέντρο εξυπηρέτησης πελατών, για γενικά θέματα εξυπηρέτησης, όπως: για παροχή πληροφοριών, για την υποβολή αιτημάτων ή για αναγγελία βλαβών. Πού μπορούν να τηλεφωνήσουν οι πολίτες; Μπορούν να τηλεφωνούν δωρεάν καθ’ όλο το εικοσιτετράωρο στο «800 400 4000», με αστική χρέωση στο «2111900500» και στο «11500» με χρέωση βάσει του τιμολογίου του οποιουδήποτε παρόχου έχει ο όποιος πολίτης. Υπάρχει και μια εφαρμογή στο κινητό για δήλωση βλάβης.

Λοιπόν, επισκέπτονται τον ιστότοπο του ΔΕΔΔΗΕ οι πολίτες μέσω προσωπικού υπολογιστή ή κινητού τηλεφώνου, δηλώνουν το πρόβλημα στην ηλεκτροδότησή τους, για παράδειγμα διακοπή ηλεκτροδότησης ή ηλεκτροδότηση υπό μη κανονική τάση ή οτιδήποτε άλλο, και αμέσως έρχεται απάντηση στο κινητό. Και τέλος μπορούν και μέσω της φόρμας επικοινωνίας των καταναλωτών που υπάρχει στο site, στον ιστότοπο του ΔΕΔΔΗΕ. Λοιπόν, ο ΔΕΔΔΗΕ μετασχηματίζει ψηφιακά τις υπηρεσίες του, βελτιώνει και αναβαθμίζει συνεχώς τις υπηρεσίες της ηλεκτρονικής εξυπηρέτησης.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υφυπουργέ.

Προχωρούμε στην πρώτη με αριθμό 1050/24-11-2022 ερώτηση του κύκλου αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Μεγάλη καθυστέρηση του Διαχειριστή Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ) και της ΔΕΗ για συνδέσεις έργων και συμψηφισμούς στους λογαριασμούς ρεύματος, μελών Ενεργειακών Κοινοτήτων». Θα απαντήσει ο Υφυπουργός κ. Γεώργιος Αμυράς.

Έχετε τον λόγο, κύριε Κεγκέρογλου, για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Κύριε Υφυπουργέ, η χώρα μας βρίσκεται σε μετάβαση, σε σχέση με την παραγωγή ενέργειας, και τείνει όλο και περισσότερο προς τους στόχους της Ευρωπαϊκής Ένωσης για την ενέργεια που παράγεται από ανανεώσιμες πηγές. Πλην όμως, η μετάβαση αυτή δεν έχει πάντα τα χαρακτηριστικά της δικαιοσύνης.

Ως χώρος έχουμε εισαγάγει την έννοια της δίκαιης ενεργειακής μετάβασης, και αυτό δεν είναι τίτλος, αλλά είναι ουσία. Συγκεκριμένα, η ερώτησή μου αναφέρεται στις ενεργειακές κοινότητες κυρίως που είναι συλλογικά, θεσμικά όργανα στα οποία συμμετέχουν πολίτες που αδειοδοτούνται για την παραγωγή ενέργειας, και ταυτόχρονα, μέσα από αυτές τις ενεργειακές κοινότητες μπορεί να υπάρχει η αντιμετώπιση του προβλήματος της ενεργειακής φτώχειας για τους συμπολίτες μας που είναι βεβαίως αδύναμοι και θεωρούνται ευάλωτοι καταναλωτές. Οι ενεργειακές κοινότητες βέβαια ποικίλουν, ανάλογα με τον αριθμό των μελών, ανάλογα με το αν έχουν μέσα ως μέλη φορείς Οργανισμούς Τοπικής Αυτοδιοίκησης ή όχι ή αν είναι απλά ενεργειακές κοινότητες δύο, τριών, πέντε ανθρώπων ή επιχειρήσεων.

Η ερώτηση αυτή έχει κατατεθεί τον Νοέμβριο 2022 με δύο ζητήματα, εκ των οποίων το ένα έχει λυθεί. Το σημαντικό ζήτημα που θέτω σήμερα, είναι οι όροι σύνδεσης, ο χρόνος δηλαδή που αποφασίζονται οι όροι σύνδεσης. Ο νόμος προβλέπει ορθά ότι ο ΔΕΔΔΗΕ υποχρεούται να εκδώσει τους όρους σύνδεσης μέσα σε πενήντα μέρες. Στην πράξη, κύριε Υπουργέ, δυστυχώς, οι όροι σύνδεσης πάνε πολύ αργότερα. Το παράδειγμα της Ενεργειακής Κοινότητας στον Μινώα Πεδιάδας, Μινώα Ενεργειακή, στο δεύτερο έργο έκανε εκατόν εβδομήντα ημέρες να πάρει όρους σύνδεσης, και πολύ περισσότερο στη συνέχεια στην πράξη να συνδεθεί. Γιατί; Διότι ο ΔΕΔΔΗΕ βάζει στο συμφωνητικό μονομερώς ότι υπάρχει περιθώριο οκτώ μηνών για να προχωρήσει στη σύνδεση.

Τι λέμε, λοιπόν; Επειδή υπάρχει τεράστιος αριθμός ενεργειακών κοινοτήτων, χρειάζεται ταυτόχρονα και μια αναβάθμιση του θεσμικού πλαισίου, μια διαβάθμιση των ενεργειακών κοινοτήτων. Βεβαίως, υπάρχουν ενεργειακές κοινότητες δύο, τριών, πέντε μελών, που είναι μια κατηγορία. Όμως, υπάρχουν ενεργειακές κοινότητες μεγάλου αριθμού, πάνω από τριακόσιες. Οι ευρείας βάσης, όπως τις ορίζει ο νόμος, είναι πάνω από εξήντα. Εγώ μιλώ τώρα για ενεργειακές κοινότητες πάνω από τριακόσιους, πάνω από πεντακόσιους, με συμμετοχή ΟΤΑ, με συμμετοχή περιφέρειας που δεν μπορεί να μπαίνουν στη σειρά, όταν μάλιστα έχουν μέσα πρόγραμμα συμψηφισμού για ευάλωτα και φτωχά νοικοκυριά. Και θα ήθελα τις απόψεις σας για αυτό το θέμα, προκειμένου να αντιμετωπιστεί αυτή η δυσαρμονία ανάμεσα στον στόχο και στη λειτουργία του ΔΕΔΔΗΕ, σε σχέση με τις ενεργειακές κοινότητες.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κυρία Πρόεδρε.

Αγαπητέ κύριε Κεγκέρογλου, η ερώτηση που έχετε καταθέσει και αφορά στις ενεργειακές κοινότητες, έχει εξαιρετικό ενδιαφέρον. Θα σας απαντήσω αναλυτικά με τα επίσημα στοιχεία, για το ποια ακριβώς είναι η κατάσταση.

Θα μου επιτρέψετε, όμως, να σταθώ σε ένα σημείο που αναφέρετε στην ερώτησή σας λέγοντας ότι «μέσα στην περίοδο της κρίσης με την ακρίβεια να καταλαμβάνει όλα τα βασικά καταναλωτικά προϊόντα και τις υπηρεσίες, οι καταναλωτές συνεχίζουν να πληρώνουν ακριβά το ηλεκτρικό ρεύμα, αφού ούτε οι κρατικές επιδοτήσεις ούτε οι κυβερνητικές παρεμβάσεις έχουν αποδώσει αποτελέσματα».

Λοιπόν, αγαπητέ μου κύριε Κεγκέρογλου, η Κυβέρνηση Μητσοτάκη έως σήμερα έχει δώσει περισσότερα από 8 δισεκατομμύρια ευρώ για να στηρίξει τους πολίτες, τα νοικοκυριά, τις μικρομεσαίες επιχειρήσεις απέναντι σε αυτή την πρωτοφανή ενεργειακή κρίση, η οποία είναι εισαγόμενη και πυροδοτήθηκε από την εισβολή της Ρωσίας στην Ουκρανία.

Ακούστε λίγο τα επίσημα στοιχεία, έτσι ώστε όλοι να ξέρουμε την πραγματικότητα και να αντιλαμβανόμαστε ότι η Ελλάδα πρωτοπορεί πανευρωπαϊκά στη στήριξη των νοικοκυριών. Παίρνουμε τα στοιχεία από τον δείκτη HEPI (Household Energy Price Index) για τον Ιανουάριο. Τι λέει, λοιπόν; Λέει ότι η Ελλάδα συνεχίζει να καταγράφει μία από τις φθηνότερες τιμές λιανικής στο ηλεκτρικό ρεύμα σε όλη την Ευρώπη.

Κύριε Κεγκέρογλου, τον Ιανουάριο στη χώρα μας η μέση τιμή της κιλοβατώρας διαμορφώθηκε στα 24,16 λεπτά του ευρώ, δηλαδή είναι πολύ πιο κάτω από τον ευρωπαϊκό μέσο όρο στα κυμαινόμενα τιμολόγια, ο οποίος ήταν στα 36,45 λεπτά του ευρώ. Η Ευρώπη είχε κατά μέσο όρο 36,5 λεπτά του ευρώ, εμείς 24 λεπτά του ευρώ. Για έναν ακόμη μήνα ήμασταν πολύ φθηνότερη ακόμη και από χώρες με πολύ ώριμες ενεργειακές αγορές, όπως η Ιταλία, όπου εκεί η χρέωση ήταν 60,4 λεπτά του ευρώ, η Μεγάλη Βρετανία 46,6 λεπτά και η Γερμανία 36 λεπτά.

Άρα, η Κυβέρνηση του Κυριάκου Μητσοτάκη, όπως έχει δεσμευτεί, αυτό κάνει. Συνεχίζει να συγκρατεί τις τιμές των λογαριασμών του ρεύματος και αυτό θα κάνει για όσο χρειαστεί και για όσο διαρκέσει η παγκόσμια ενεργειακή κρίση.

Έρχομαι τώρα στα ερωτήματά σας. Μας ρωτάτε, λοιπόν, τι θα πράξουμε για την άμεση εφαρμογή του νόμου για τις εντός των προθεσμιών συνδέσεις των κοινοτήτων στο δίκτυο από τον ΔΕΔΔΗΕ; Μάλιστα.

Σύμφωνα με τα επίσημα στοιχεία του ΔΕΔΔΗΕ, κυρία Πρόεδρε, κατά το χρονικό διάστημα 2020 - 2022 έχουν κατατεθεί εκατόν εξήντα επτά αιτήσεις από ενεργειακές κοινότητες για σταθμούς αυτοπαραγωγής με εφαρμογή του εικονικού ενεργειακού συμψηφισμού. Από αυτές έχουν ακυρωθεί οι δεκαοκτώ αιτήσεις για διάφορους λόγους, όπως για παράδειγμα, ακύρωση από τον ίδιο τον ενδιαφερόμενο ή λήξη της διάρκειας ισχύος της οριστικής προσφοράς σύνδεσης. Έχουν εξεταστεί οι εκατόν οκτώ αιτήσεις, από τις οποίες οι σαράντα έχουν λάβει οριστική προσφορά σύνδεσης και οι εξήντα οκτώ έχουν λάβει αδυναμία σύνδεσης.

Από τα σαράντα αιτήματα που έλαβαν οριστική προσφορά σύνδεσης, οι εννέα ενεργειακές κοινότητες υπέβαλαν αίτηση ενεργοποίησης στον ΔΕΔΔΗΕ. Η σύνδεσή τους υλοποιήθηκε εντός του χρονικού διαστήματος του ενός μηνός και επομένως ο ΔΕΔΔΗΕ, σύμφωνα με τα στοιχεία που σας παραθέτω, προχώρησε αμέσως στην ενεργοποίηση αυτών των σταθμών αυτοπαραγωγής με εφαρμογή εικονικού ενεργειακού συμψηφισμού των ενεργειακών κοινοτήτων για τους οποίους οι ενδιαφερόμενοι είχαν υποβάλει αίτηση ενεργοποίησης.

Τώρα, μας ρωτάτε γιατί η ΔΕΗ, όταν επικαλείται τεχνικά προβλήματα, δεν χρεώνει μόνο ένα μικρό ποσοστό από την κατανάλωση μέχρις ότου να γίνει η δυνατότητα του συμψηφισμού. Η ΔΕΗ, λοιπόν, καταβάλλει κάθε προσπάθεια για την υποστήριξη του εικονικού συμψηφισμού σε ενεργειακές κοινότητες, όπως επίσης και για την εξυπηρέτηση, την ενημέρωση και την τιμολόγηση των παραγωγών ηλεκτρικής ενέργειας.

Σύντομα, κύριε Κεγκέρογλου, η επιχείρηση θα προχωρήσει σε δράσεις που θα παρέχουν επιπλέον δυνατότητες στους πελάτες της που συμμετέχουν σε εικονικό συμψηφισμό και ενεργειακές κοινότητες. Γι’ αυτόν τον λόγο το Υπουργείο Περιβάλλοντος και Ενέργειας προτίθεται και ήδη βρίσκεται σε επαφή με εκπροσώπους της ΔΕΗ για τη διευθέτηση οποιουδήποτε ζητήματος καθυστερήσεων ή παραπόνων των ενεργειακών κοινοτήτων για τη μη διενέργεια εικονικού ενεργειακού συμψηφισμού εκ μέρους της ΔΕΗ.

Στη δευτερολογία μου θα σας δώσω περισσότερα στοιχεία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε Υφυπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υφυπουργέ, φοβάμαι ότι δεν έγινε κατανοητό το πνεύμα της ερώτησης και βεβαίως και το γράμμα της ερώτησης, προκειμένου να βελτιωθούν τα πράγματα, γιατί αυτός είναι ο στόχος.

Κατ’ αρχάς, η ερώτηση έχει υποβληθεί στις 24 Νοεμβρίου και μου απαντάτε με στοιχεία του Γενάρη. Καταλαβαίνετε, λοιπόν, ότι υπάρχει ένας ετεροχρονισμός από την πλευρά του Υπουργείου. Και τα στοιχεία, όμως, τα οποία παραθέσατε είναι αυτό που τελικά πληρώνει ο καταναλωτής και τι σημαίνει αυτό; Σημαίνει ότι οι εταιρείες τιμολογούν ανεξέλεγκτα -ανεξέλεγκτα εντελώς!- και το κράτος αναγκάζεται να δώσει -κατ’ εσάς μπορεί να το κάνει, αενάως μάλιστα- ενισχύσεις στους αδύναμους ή και σε όλους, για να πληρώνουν τα ανεξέλεγκτα τιμολόγια των παρόχων. Αυτό δεν είναι πολιτική. Αυτό είναι διαμοιρασμός των διαθεσίμων χρημάτων του ελληνικού δημοσίου.

Θα μου πείτε «Είστε αντίθετος στο να ενισχύσουμε τους αδύναμους;». Όχι, βέβαια. Από τη στιγμή που επικρατεί αυτό, κάθε ευρώ που δίνεται στον αδύναμο, χρειάζεται, αλλά πρέπει να παρέμβετε και στην πηγή του προβλήματος. Δεν είχατε παρέμβει, όταν ήταν ψηλά όλα τα τιμολόγια. Τώρα, εάν πέσουν σε όλη την Ευρώπη, εντάξει. Δεν είναι ότι το πρόβλημα είναι μόνο εξωγενές, έχει εθνικά χαρακτηριστικά στην αντιμετώπισή του και εκεί υποστηρίξαμε εμείς το πλαφόν στη λιανική, το οποίο δεν έγινε αποδεκτό από την Κυβέρνηση, με αποτέλεσμα να έχουμε όλα αυτά.

Έρχομαι, όμως, στην ουσία της ερώτησης. Ο ΔΕΔΔΗΕ απλώς ψεύδεται ασυστόλως. Σας είπα ότι στο δεύτερο έργο της «Μινώα Ενεργειακής», ενώ ο νόμος λέει να δώσουν όρους σύνδεσης πενήντα μέρες -έτσι προβλέπεται-, έδωσε εκατόν εβδομήντα, παραβίασε τον νόμο. Και για να το συνδέσει, ακόμα περισσότερο. Ακόμα δεν το έχει συνδέσει.

Τι γίνεται: Για να μη βρίσκει άλλοθι ο ΔΕΔΔΗΕ να ψεύδεται, θα πρέπει να υπάρξει από την πλευρά του Υπουργείου μία θεσμική αναβάθμιση και ένα ξεκαθάρισμα των κοινοτήτων. Θα πρέπει, δηλαδή, να υπάρξει αυτό που λέμε «ενεργειακές κοινότητες ευρείας βάσης», για το οποίο έχει οριστεί γενικά και αόριστα να είναι πάνω από εξήντα μέλη. Κατ’ εμένα τα εξήντα μέλη δεν είναι ευρείας βάσης. Θα μπορούσε να είναι σε ένα μικρό νησί, αλλά στην ηπειρωτική Ελλάδα ή στην Κρήτη που είναι διασυνδεδεμένο νησί, δεν είναι ευρεία βάση. Ευρεία βάση μπορεί να είναι τα τριακόσια, τετρακόσια, πεντακόσια μέλη, να είναι δυο, τρεις, πέντε δήμοι μέσα.

Επίσης, δεν χρειάζεται πολυδιάσπαση, όπως έγινε. Πρέπει να ορίζεται το δικαίωμα της ενεργειακής κοινότητας ανά μέλος και όχι ανά ενεργειακή κοινότητα που οδηγεί σε πολυδιάσπαση. Για ποιον λόγο γίνεται; Διότι δεν θέλουν οι μεγάλοι να τους ενοχλήσει κανείς. Δεν θέλουν να τους ενοχλήσουν οι συνεταιρισμοί. Οι ενεργειακές κοινότητες είναι ένας συνεταιρισμός που αποτελεί βασικό εργαλείο και μπορεί να κάνει δουλειά.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εάν, λοιπόν, έχετε την πρόθεση, να ενισχύσετε αυτό το εργαλείο. Θα σας έλεγα για την πρόταση που σας έχει καταθέσει η «Μινώα Ενεργειακή» στις 27 του Γενάρη -την οποία θα σας καταθέσω κι εγώ, για να την έχετε κι εσείς στη διάθεσή σας, γιατί έχει μεν ως παραλήπτη τον Υπουργό και τη Γενική Γραμματέα, αλλά θα ήθελα να το πάρετε κι εσείς και θα το καταθέσω στα Πρακτικά- ώστε να γίνει η κατηγοριοποίηση των ενεργειακών κοινοτήτων.

Και, επειδή, πράγματι, ήταν μεγάλος ο αριθμός στον ΔΕΔΔΗΕ, να ξέρει ότι προτεραιότητα πρέπει να έχουν αυτές που έχουν μέλη που πάνε για συμψηφισμό για την αντιμετώπιση της ενεργειακής φτώχειας και της αδυναμίας που έχουν πολλά νοικοκυριά να πληρώνουν το ακριβό τιμολόγιο κατ’ εμάς. Αλλά και νορμάλ να είναι, από τη στιγμή που μπαίνουν σε αυτή τη διαδικασία, είναι ένα πολύ καλό εργαλείο.

Θα ήθελα εκεί, εάν έχετε πρόθεση, να συστήσετε μια νομοπαρασκευαστική ή άλλη επιτροπή, προκειμένου να ξαναδούμε το θεσμικό πλαίσιο και να το αναβαθμίσουμε. Αυτό είναι το πρώτο.

Το δεύτερο σας είπα ότι λύθηκε. «Λύθηκε» με την έννοια ότι η ΔΕΗ δεν είχε έτοιμο το πρόγραμμα για τον συμψηφισμό που απαιτείται να υπάρχει και χρέωνε κανονικά τους καταναλωτές που ήδη είχαν το δικαίωμα του συμψηφισμού. Επέλεξε να το αναστείλει -σας κάνω μια πιο λεπτομερή ενημέρωση- μέχρι να βγάλει το πρόγραμμα που, όπως σας είπα, ήταν μια αναγκαστική πράξη σε αυτή τη φάση. Κάποια στιγμή, όμως, πρέπει να βγει και το πρόγραμμα, για να έχουμε την κανονική διαδικασία συμψηφισμού.

Άρα θέλω να μου πείτε περισσότερο θεσμικά τι προτίθεστε να κάνετε για τις ενεργειακές κοινότητες και να τηρούνται πραγματικά οι προθεσμίες, διότι δεν τηρούνται, δεν λέει την αλήθεια ο ΔΕΔΔΗΕ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Κεγκέρογλου, βεβαίως θα μεταφέρω στον καθ’ ύλην αρμόδιο Υπουργό, τον κ. Σκρέκα, την πρόταση της «Μινώα Ενεργειακής», αυτής της ενεργειακής κοινότητας, και εννοείται ότι θα τη μελετήσει με ιδιαίτερη προσοχή.

Στο σκέλος δε που αναφέρεστε στην κατηγοριοποίηση, στα κριτήρια της ταχύτερης ή να προηγούνται ως προς τη διασύνδεση οι ενεργειακές κοινότητες με μέλη ευάλωτα όσον αφορά την ενεργειακή φτώχεια, βεβαίως είναι κάτι που θα το μελετήσει ο Υπουργός με μεγάλη ευαισθησία όσον αφορά τα κοινωνικά χαρακτηριστικά της απόφασης.

Θα μου επιτρέψετε να σας πω το εξής: Υπάρχει η ευρωπαϊκή οδηγία 2018/2001, η οποία μας προδιαγράφει τον τρόπο που πρέπει να προωθήσουμε τη χρήση της ενέργειας από ανανεώσιμες πηγές όχι μόνο στην Ελλάδα, αλλά σε όλα τα κράτη-μέλη. Ο στόχος που υπάρχει -και είναι και μέρος του εθνικού σχεδίου για την ενέργεια και το κλίμα- είναι κατά 32% η ακαθάριστη τελική κατανάλωση ενέργειας να προέρχεται από ΑΠΕ έως το 2030. Αντιστοίχως, στο εθνικό σχέδιο έχουμε στόχο για μερίδιο συμμετοχής των ΑΠΕ κατ’ ελάχιστον στο 35%, δηλαδή πιο φιλόδοξο από την οδηγία. Το δε μερίδιο συμμετοχής των ΑΠΕ στην κατανάλωση ηλεκτρικής ενέργειας προβλέπεται να υπερβεί ως εκείνη τη χρονιά-ορόσημο το 60%. Στην ουσία μιλάμε για έναν τεράστιο ενεργειακό μετασχηματισμό της οικονομίας και της κοινωνίας.

Για να επιτευχθούν αυτά, θα πρέπει να εγκατασταθούν περίπου ως το 2030, πέρα από τους λειτουργούντες ήδη σταθμούς και 9.000 MW από νέα έργα ΑΠΕ και εκτιμάται ότι θα γίνει αυτό. Σε επίπεδο τεχνολογίας αυτό θα επιτευχθεί κυρίως από νέους αιολικούς και φωτοβολταϊκούς σταθμούς, περίπου 8.100 MW, ενώ λιγότερο από το 10% της προβλεπόμενης νέας εγκατεστημένης ισχύος θα αφορά έργα των υπολοίπων τεχνολογιών.

Μέσα από τις προβλέψεις και τις εφαρμογές του εθνικού σχεδίου για την ενέργεια και το κλίμα, στο διασυνδεδεμένο δίκτυο και φυσικά και στην Κρήτη στην περίπτωση του ενεργειακού συμψηφισμού, η ισχύς κάθε σταθμού παραγωγής θα μπορεί να ανέρχεται μέχρι και στο 100% της συμφωνημένης ισχύος κατανάλωσης. Αυτό είναι ένα μεγάλο βήμα και είναι εξαιρετικά σημαντικό πρώτα απ’ όλα για τους ίδιους τους αυτοπαραγωγούς οι οποίοι, όπως λέτε, στην ουσία συντίθενται από ανθρώπους και μέλη που έχουν ανάγκη την ενεργειακή τους αυτονομία σε τιμές πάρα πολύ χαμηλές.

Στην περίπτωση δε του εικονικού ενεργειακού συμψηφισμού, η ισχύς κάθε σταθμού παραγωγής που εγκαθίσταται θα μπορεί να ανέρχεται μέχρι και στο 100% του αθροίσματος της συμφωνημένης ισχύος του συνόλου των συμψηφιζομένων καταναλώσεων, ενώ σε κάθε περίπτωση το ανώτατο όριο ισχύος αυξήθηκε σε 3 MW.

Υπάρχει μια υπουργική απόφαση η οποία τροποποιήθηκε στις 17 Δεκεμβρίου, πριν από ενάμιση μήνα, για να συμπεριλάβει περιπτώσεις εικονικού συμψηφισμού ενεργειακής κοινότητας όπου η παροχή του σταθμού παραγωγής ή και οι αντίστοιχες παροχές κατανάλωσης προς συμψηφισμό εκπροσωπούνται από διαφορετικούς προμηθευτές. Με αυτόν τον εικονικό ενεργειακό συμψηφισμό είναι επιτρεπτός ο συμψηφισμός της εγχεόμενης στο δίκτυο ενέργειας από έναν σταθμό παραγωγής με την απορροφώμενη ενέργεια από μία ή περισσότερες εγκαταστάσεις κατανάλωσης του αυτοπαραγωγού. Έτσι στην ουσία παύει να υφίσταται ο περιορισμός η εγκατάσταση της παραγωγής να είναι στον ίδιο ή όμορο χώρο. Δικαίωμα ένταξης έχουν μεταξύ άλλων και νομικά πρόσωπα δημοσίου δικαίου και βεβαίως ενεργειακές κοινότητες που έχουν στην κυριότητά τους τον χώρο στον οποίο εγκαθίσταται ο σταθμός παραγωγής ή έχουν τη νόμιμη χρήση του και έχουν εξασφαλίσει την έγγραφη συναίνεση του ιδιοκτήτη του χώρου.

Άρα, λοιπόν, διευρύνουμε στην ουσία τα εργαλεία της ενεργειακής έγχυσης μέσω των ενεργειακών κοινοτήτων στην κατανάλωση σε μικρές επιχειρήσεις, σε μικρούς καταναλωτές, σε πρόσωπα νομικά, πρόσωπα δημοσίου δικαίου ή άλλους χρήστες.

Κύριε Πρόεδρε, θα ήθελα κι εγώ να πω κάτι αποχαιρετώντας τον Μανούσο, τον συνάδελφο μας. Τα συλλυπητήριά μου στην οικογένειά του θεωρούνται αυτονόητα. Εγώ απλώς θα ήθελα να μεταφέρω το εξής: Είχαμε συνεργαστεί πάρα πολύ με τον Μανούσο στο ζήτημα της διαχείρισης του φαραγγιού της Σαμαριάς. Είχαμε δουλέψει πάρα πολύ στενά από κοινού, από τα πιο μεγάλα θέματα μέχρι τα πιο μικρά. Στα πιο μικρά αναφέρω μέχρι και τον τόπο που θα πρέπει να ξεκουράζονται τα ζώα εργασίας. Είχε δώσει ιδιαίτερη σημασία σε αυτό και φυσικά ακολουθώντας και τις δικές του παραινέσεις, αρκεί να σας πω ότι στο φαράγγι της Σαμαριάς πλέον στην έξοδο υπάρχει ένας χώρος για ξεκούραση και για ανάπαυση των ζώων με λίγες ώρες εργασίας, έτσι ώστε να μην καταπονούνται.

Δεν είναι τυχαίο ότι από κοινού με τον Μανούσο Βολουδάκη είχαμε οργανώσει, είχαμε σχεδιάσει και στην ουσία υλοποιήσαμε τη νέα εποχή του φαραγγιού της Σαμαριάς και αυτό αποδείχτηκε. Ήταν πολύ χαρούμενος όταν του το είχα πει ότι το 2022 είχαμε ρεκόρ επισκεπτών στο φαράγγι της Σαμαριάς. Μέσα σε οκτώ-εννιά μήνες το είχαν επισκεφθεί πάνω από εκατόν εβδομήντα χιλιάδες τουρίστες, Έλληνες και ξένοι. Σε αυτό θα έλεγα ότι υπάρχει και η υπογραφή του αγαπημένου μας συναδέλφου που αποχαιρετούμε με μεγάλη οδύνη, του Μανούσου Βολουδάκη.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Θα συζητηθεί η δεύτερη με αριθμό 371/30-1-2023 επίκαιρη ερώτηση πρώτου κύκλου της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Υγείας, με θέμα: «Μεγάλα προβλήματα στη λειτουργία της ΜΕΘ του Γενικού Νοσοκομείου (ΓΝ) Κοζάνης «Μαμάτσειο»».

Κυρία συνάδελφε, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρία Υπουργέ, στις 21 Σεπτεμβρίου σάς κατέθεσα μία ερώτηση που αφορούσε την υποστελέχωση των νοσοκομείων της ΠΕ Κοζάνης και εκεί έκανα ειδική αναφορά για τη ΜΕΘ Κοζάνης. Βέβαια, η ερώτηση δεν απαντήθηκε ποτέ, όπως και πολλές άλλες. Συγκεκριμένα, σας έχω καταθέσει εγώ προσωπικά είκοσι μία ερωτήσεις και απαντήσατε μόνο στις τρεις.

Ερχόμαστε, λοιπόν, σήμερα με την επίκαιρη ερώτηση αυτή να συζητήσουμε αυτό το πάρα πολύ σημαντικό θέμα της υποστελέχωσης της ΜΕΘ στο Γενικό Νοσοκομείο «Μαμάτσειο» Κοζάνης, ένα θέμα που προκαλεί πάρα πολύ μεγάλη ανασφάλεια στους πολίτες και βέβαια υπέρμετρη επιβάρυνση στους υφιστάμενους γιατρούς.

Να πω συγκεκριμένα ότι στην κλινική, ενώ προβλέπονται πέντε οργανικές θέσεις, υπηρετούν μόνο δύο εντατικολόγοι και μία αναισθησιολόγος μετακινημένοι από το αντίστοιχο τμήμα. Και σαν να μην αρκούσε αυτό, ένας από τους υφιστάμενους εντατικολόγος γιατρός πρόκειται να αποχωρήσει σύντομα, καθώς αποδέχτηκε θέση διορισμού σε άλλο όμορο νοσοκομείο.

Ως εκ τούτου, οι υφιστάμενοι γιατροί αναγκάζονται να δουλεύουν με εξοντωτικούς ρυθμούς, χωρίς άδειες, με ασφυκτικό εφημεριακό πρόγραμμα, επιβαρύνοντας βέβαια την ψυχική και σωματική τους υγεία. Οι νοσοκομειακοί γιατροί μέσω της Ένωσης Ιατρών Νοσοκομείων Δυτικής Μακεδονίας έχουν εκδώσει ανακοινώσεις με πολύ μελανά χρώματα, ζητώντας άμεσες λύσεις, όπως και σύσσωμη η κοινωνία της περιοχής μου που αγωνιά για τη λειτουργία και την ενίσχυση της ΜΕΘ.

Πώς φτάσαμε ως εδώ; Τα δύο τελευταία χρόνια, ενώ είχαμε τον covid, έγινε μόνο μία προκήρυξη εντατικολόγων με κάλυψη μόνο μίας θέσης. Πέραν τούτου, εκτός από έναν ιδιώτη γιατρό που κάλυψε για λίγους μήνες το εφημεριακό πρόγραμμα, δεν υπάρχει τίποτα καινούργιο. Αυτή η συνεργασία διακόπηκε.

Να πούμε ότι η ΜΕΘ της περιοχής είναι εξοπλισμένη με κατάλληλα μηχανήματα και έχει τη δυνατότητα να ανταπεξέλθει σε αυξημένες απαιτήσεις περιστατικών. Όπως γνωρίζετε, το 2022 είχε πληρότητα 100%, ενώ την περίοδο της πανδημίας σημείωσε πάρα πολύ καλά αποτελέσματα όσον αφορά τη θνητότητα σε σχέση με τον εθνικό μέσο όρο. Συγκεκριμένα, στη ΜΕΘ Κοζάνης η θνητότητα άγγιξε το 46%, ενώ ο πανελλήνιος μέσος όρος ήταν περίπου στο 70%.

Επίσης, στη ΜΕΘ Κοζάνης λειτουργούν τέσσερα κρεβάτια, γιατί τόσο επιτρέπει το υπάρχον προσωπικό και υπάρχει αυτήν τη στιγμή η δυνατότητα να λειτουργήσουν έξι έως επτά κρεβάτια, εφόσον στελεχωθεί με τρεις επιπλέον γιατρούς, όπως προβλέπεται από το οργανόγραμμα. Άρα μιλάμε για μια ΜΕΘ η οποία έχει και αποτελέσματα και μια δυναμική και χρήζει ενίσχυσης και θωράκισης. Αυτό ενθαρρύνεται και από το Κεντρικό Συμβούλιο Υγείας που λέει ότι ΜΕΘ που έχουν λιγότερα από έξι κρεβάτια μπορούν να τα αυξήσουν.

Ένα δεύτερο ανησυχητικό σημείο που θα ήθελα μια συγκεκριμένη απάντηση από εσάς σήμερα αφορά, εκτός από τις εξελίξεις για την υποστελέχωση, τις αναφορές εκ μέρους της ηγεσίας του Υπουργείου Υγείας -που δεν έχουν διαψευστεί μέχρι τώρα- ότι η συνέχιση της λειτουργίας της μονάδας δεν είναι βιώσιμη και ότι πρέπει να εξεταστεί το ενδεχόμενο να κλείσει.

Αυτό, όπως καταλαβαίνετε, προκαλεί τεράστια ανησυχία στους πολίτες. Για αυτό θέλουμε μια συγκεκριμένη απάντηση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία συνάδελφε. Είναι στον διπλό χρόνο.

**ΚΑΛΛΙΟΠΗ ΒΕΤΤΑ:** Τελειώνω με τα αιτήματα και ευχαριστώ, κύριε Πρόεδρε.

Το πρώτο ερώτημα που ανακύπτει είναι: Ποιες ενέργειες θα κάνετε για την κάλυψη όλων των κενών οργανικών θέσεων στη ΜΕΘ Κοζάνης και το δεύτερο ερώτημα που ανακύπτει -και τελειώνω, κύριε Πρόεδρε- είναι σαφές και παρακαλώ για τη δεσμευτική απάντησή σας: Ισχύουν οι πληροφορίες που σας αποδίδονται για το προστιθέμενο κλείσιμο της ΜΕΘ;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλημέρα σε όλους. Ευχαριστώ πάρα πολύ.

Να σας πω λίγο γενικά για το Νοσοκομείο της Κοζάνης. Σε αυτή την τριετία έχουν προκηρυχτεί τριάντα θέσεις μόνιμων γιατρών, έντεκα θέσεις το 2020, δεκατρείς θέσεις το 2021 και άλλες έξι το 2022. Κάποιες από αυτές βγήκαν άγονες, ενώ στις περισσότερες έγιναν διορισμοί.

Αυτή τη στιγμή στο Νοσοκομείο της Κοζάνης, το οποίο έχει εκατόν εβδομήντα τρεις κλίνες, υπηρετούν ενενήντα επτά γιατροί. Σαφώς το νοσοκομείο δεν είναι υποστελεχωμένο. Πάντως οι θέσεις που προκηρύσσονται υπήρξαν άγονες, ειδικά τον τελευταίο καιρό. Δηλαδή, οι θέσεις του 2022, πέντε θέσεις και, εν συνεχεία, άλλη μία για θέση αναισθησιολόγου απέβησαν άγονες.

Υπάρχει, όπως ξέρετε, μια ειδική επιτροπή στη Βουλή που εξετάζει τα κίνητρα για την πλήρωση των θέσεων και μας ενδιαφέρει πάρα πολύ. Έχουμε κάνει πολλές αλλαγές, ώστε να υπάρχουν και πιο ελαστικές σχέσεις γιατρών και αν χρειάζεται, να προκηρύξουμε θέσεις μερικής απασχόλησης μήπως αυτό είναι πιο ελκυστικό στην προσπάθεια να προσελκύσουμε περισσότερο κόσμο στα δημόσια νοσοκομεία που μας ενδιαφέρει.

Όσον αφορά τις θέσεις που θα προκηρύξουμε τώρα, στην τωρινή προκήρυξη είναι δύο θέσεις. Πρόκειται για αυτή που θα βγει στις επόμενες δεκαπέντε μέρες, μόλις βγουν οι υπουργικές αποφάσεις για τα κριτήρια. Έχουμε ήδη πει ότι οι συνεντεύξεις θα γίνονται στα νοσοκομεία, πράγμα που ήταν πάγιο αίτημα των νοσοκομείων. Δηλαδή, θα μπορεί το ίδιο το νοσοκομείο να αποφασίζει για το ποιοι γιατροί είναι καταλληλότεροι να δουλέψουν. Γίνεται μια πρώτη αξιολόγηση από την ΥΠΕ, όπως γινόταν, με βάση τα τυπικά προσόντα και μόρια και, από εκεί και πέρα, γίνεται η συνέντευξη μέσα στο νοσοκομείο με τους γιατρούς του νοσοκομείου που ξέρουν και ποιους γιατρούς θέλουν να έχουν στην κλινική τους.

Άρα δίνουμε δύο θέσεις για ΜΕΘ, μία θέση για γυναικολογία, μία θέση για εσωτερική παθολογία, μία για παιδιατρική και μία για ψυχιατρική. Σαφώς αυτό δεν σημαίνει ότι θέλουμε να κλείσουμε τη ΜΕΘ. Ίσα-ίσα θέλουμε να τη στελεχώσουμε.

Να σας πω, επίσης, ότι έχουμε ήδη μια εισήγηση από την «Εταιρεία Εντατικής Θεραπείας» που έχει έρθει μέσω του ΚΕΣΥ για το ποια είναι η στελέχωση, ποια είναι τα κρεβάτια και αυτό είναι κάτι που θα περάσει μέσα στις υπουργικές αποφάσεις στις επόμενες μέρες. Περιμένουμε λίγο γιατί δεν υπάρχει στην εισήγηση που υπάρχει στο ΚΕΣΥ για τις ανεξάρτητες ΜΑΦ, ποια είναι η στελέχωση δηλαδή. Η εισήγηση που έχουμε είναι ποια είναι η στελέχωση των ΜΕΘ, αλλά δεν αναφέρει τίποτα για τις ανεξάρτητες μονάδες ΜΑΦ που υπάρχουν σε αρκετά νοσοκομεία και, άρα, περιμένουμε αυτό για να βγει η υπουργική απόφαση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, έχετε τον λόγο.

**ΚΑΛΛΙΟΠΗ ΒΕΤΤΑ:** Κυρία Υπουργέ, η αναφορά σας για προκήρυξη θέσεων δεν καθησυχάζει τους πολίτες, διότι μπορεί να οδηγηθούμε πάλι σε μια άγονη προκήρυξη και θα μεταθέσουμε το πρόβλημα στο μέλλον.

Το θέμα είναι να δώσετε ιδιαίτερα κίνητρα για να έρθουν οι γιατροί. Είναι μια περιοχή η οποία βάλλεται από τη βίαιη και πρόχειρη απολιγνιτοποίηση, έχει υποστεί δραματική μείωση του ΑΕΠ -να σας πω χαρακτηριστικά ερημοποίηση, μετανάστευση, στασιμότητα και υποβάθμιση των ποιοτικών και ποσοτικών δεικτών- και θεωρητικά θα έπρεπε να υπάρχει μια ειδική προνομιακή μεταχείριση για την άρση των συνεπειών που έχει προκαλέσει η κυβερνητική απόφαση για τη βίαιη απολιγνιτοποίηση. Άρα θα πρέπει να δώσετε εδώ ειδικά κίνητρα για να έρθουν οι γιατροί.

Βέβαια, είπατε και για τη στελέχωση των νοσοκομείων και των δύο. Να σας πω ότι η ΜΕΘ δεν είναι εξαίρεση. Αυτές οι θέσεις που λέτε ότι θα προκηρύξετε είναι πάρα πολύ λίγες. Θα σας πω τα δεδομένα.

Στα τμήματα και στις κλινικές του «Μαμάτσειου» υπάρχουν ογδόντα οκτώ κενές θέσεις που προβλέπονται στο οργανόγραμμα. Από τις ογδόντα οκτώ είναι καλυμμένες μόνο οι σαράντα δύο. Στο «Μποδοσάκειο «από τις εξήντα δύο θέσεις είναι μόνο οι σαράντα πέντε καλυμμένες. Μιλάμε, δηλαδή, για πάνω από 50% κενές θέσεις στην περιοχή.

Άρα θα πρέπει να δώσετε κίνητρα. Και, βέβαια, δεν μας ενδιαφέρει μόνο να κάνετε διαπιστώσεις. Ξέρω ότι θα μας πείτε ότι έχετε υπηρετήσει το Εθνικό Σύστημα Υγείας στο παρελθόν. Όμως, αυτή τη στιγμή, δυστυχώς -και λυπάμαι που το λέω- υπηρετείτε το «ξήλωμα» του δημόσιου συστήματος υγείας και αυτό το διαπιστώνουν οι πολίτες σε όλη την Ελλάδα και στον νομό μου, διαπιστώσεις που έχουν να κάνουν τα υποστελεχωμένα νοσοκομεία γενικότερα με τις ουρές στα εφημερεύοντα, με την αναμονή για εγχειρήσεις. Θέλουμε λύσεις, όχι διαπιστώσεις και να μεταθέτουμε το πρόβλημα σε μία άγονη προκήρυξη για αργότερα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κατ’ αρχάς, το τι θεωρείτε σύστημα υγείας είναι δικαίωμά σας, είναι μια πολιτική άποψη που έχετε. Το τι είναι ιατρικό σύστημα υγείας θα μου επιτρέψετε να το ξέρω πάρα πολύ καλά. Δεν έχω απλώς υπηρετήσει στο Εθνικό Σύστημα Υγείας. Έχω δει τα συστήματα υγείας όλων των χωρών. Υπήρξα Πρόεδρος της «Ευρωπαϊκής Πνευμονολογικής Εταιρείας», είμαι μέλος πολλών διεθνών εταιρειών. Άρα θα μου επιτρέψετε να σας πω τα πράγματα για την υγεία. Είμαι μέλος του ευρωπαϊκού γραφείου του Παγκόσμιου Οργανισμού Υγείας. Μπορώ, λοιπόν, να σας πω τι συμβαίνει όχι σε μικρές χώρες, αλλά σε χώρες, όπως η Γαλλία, η Σουηδία, ποια είναι η στελέχωση, γιατί το τι θεωρούμε στελέχωση έχει να κάνει με τη χρήση των υπηρεσιών υγείας και όχι με έναν οργανισμό που έγινε το 1980 ή το 1985 με τελείως διαφορετικές συνθήκες από αυτές που έχουμε σήμερα. Σαφώς θέλουμε να υποστηρίξουμε το Εθνικό Σύστημα Υγείας.

Να σας πω, λοιπόν, λίγο για τα θέματα της απολιγνιτοποιημένης περιοχής, όπως λέτε, την οποία σαφώς θέλουμε να στηρίξουμε και γι’ αυτό τη Δευτέρα θα είμαστε με τον Πρωθυπουργό εκεί εξηγώντας αυτά που θέλουμε να κάνουμε για την περιοχή.

Η περιοχή, λοιπόν, έχει δύο νοσοκομεία. Το ένα έχει εκατόν εβδομήντα τρεις κλίνες, το άλλο έχει εκατόν ογδόντα τέσσερις κλίνες. Η πληρότητα και στα δύο είναι κάτω από το 50%, που σημαίνει ότι ο κόσμος δεν πηγαίνει στο νοσοκομείο ή πηγαίνει και φεύγει. Δεν έχει 100% πληρότητα, δεν έχει καν 70% πληρότητα. Πρέπει να δούμε γιατί, καθώς γιατρούς έχουμε. Το σύνολο των γιατρών δεν είναι μικρό για τον πληθυσμό και για τις κλίνες που έχουν τα νοσοκομεία.

Σας λέω και πάλι διεθνώς οι κλίνες και η πληρότητα και η στελέχωση ελέγχεται με βάση το πόσο είναι η ανάγκη για τις υπηρεσίες υγείας και όχι το πώς θεωρητικά κάναμε γιατί πίεσε ο ένας Βουλευτής ή ο άλλος για το πόσα κρεβάτια κάναμε σε μια περιοχή. Είναι δύο διαφορετικά πράγματα, λοιπόν, που πρέπει να σκεφτούμε.

Άρα είναι δεδομένη η στήριξη στο Εθνικό Σύστημα Υγείας. Είναι δεδομένο ότι θέλουμε να έχουν όλοι οι κάτοικοι, παντού στην Ελλάδα, τις υπηρεσίες υγείας που θέλουν.

Μιλάτε για την Κοζάνη -και πολύ καλά κάνετε- και για τα συγκεκριμένα θέματα της Κοζάνης. Ήμουν χθες στη Σάμο. Μιλήσαμε για τα συγκεκριμένα θέματα της Σάμου που είναι νησί, που δεν μπορεί να φύγει ο κάτοικος και να πάει στο διπλανό νοσοκομείο ή στον διπλανό νομό γιατί χρειάζεται να πάρει καράβι. Άρα όλη η Ελλάδα έχει συγκεκριμένα θέματα και προβλήματα και πρέπει να τα δούμε με δικαιοσύνη και με έναν τρόπο που πραγματικά να έχει καλές υπηρεσίες υγείας. Γι’ αυτό και υπάρχει μια επιτροπή της Βουλής που βλέπει τα κίνητρα και τα βλέπουμε όλοι μαζί χωρίς να παλεύει ο καθένας μόνο για τη δική του πόλη, για να παλέψουμε για ένα Εθνικό Σύστημα Υγείας που είναι πραγματικά Εθνικό Σύστημα Υγείας και λύνει τα προβλήματα των πολιτών και στην Κοζάνη και στην Πτολεμαΐδα και στη Σάμο και στη Ρόδο και στους Λειψούς και στους Φούρνους, οπουδήποτε χρειάζονται υπηρεσίες υγείας.

Άρα πρέπει να βάλουμε κάτω και να δούμε πόσοι είναι οι γιατροί μας, πώς πρέπει να στελεχώσουν το Εθνικό Σύστημα Υγείας, ώστε να μην ερχόμαστε και να λέμε δεν έχουμε αναισθησιολόγους. Ναι, δεν έχουμε αναισθησιολόγους. Και γιατί δεν τους έχουμε; Γιατί δεν τους έχουμε κάνει.

Άρα από εδώ και πέρα, ο σχεδιασμός μας είναι όχι μόνο ποιους γιατρούς χρειαζόμαστε που τους έχουμε, αλλά σε τι ειδικότητα τους χρειαζόμαστε, που δεν το έχουμε κάνει ποτέ. Δηλαδή, πόσους παθολογοανατόμους χρειαζόμαστε τώρα και πόσους θα χρειαστούμε σε δέκα χρόνια; Γιατί αυτούς πρέπει να φτιάξουμε και πρέπει να ξεκινήσουμε από τις σχολές τις ιατρικές, μιλώντας στους φοιτητές μας, μιλώντας στους ανθρώπους και να πούμε στο Κεντρικό Συμβούλιο Υγείας, στις ιατρικές εταιρείες με τις οποίες μιλάμε, στον Πανελλήνιο Ιατρικό Σύλλογο πού είμαστε και πού θέλουμε να είμαστε και ως γιατροί και ως νοσηλευτές και ως Εθνικό Σύστημα Υγείας με γνώμονα το τι χρειάζεται στο ελληνικό δημόσιο και τις δυνατότητες που μπορούμε να έχουμε.

Μου λέτε «αν προκηρυχθούν άγονες». Βεβαίως, θα προκηρυχτούν άγονες. Πείτε μου εσείς πόσοι είναι οι ειδικευμένοι γιατροί. Να σας πω την απάντηση; Όλοι οι ειδικευμένοι γιατροί της ΜΕΘ είναι σε ΜΕΘ. Δεν είναι εκτός ΜΕΘ. Δεν είναι έξω. Δεν θα πάμε να τους βρούμε. Είναι ήδη μέσα στα νοσοκομεία.

Μιλάω με την πρόεδρο της «Εταιρείας Εντατικής Θεραπείας», με την κ. Θεοδωρακοπούλου, καθημερινά, με την κ. Κοντανίδου καθημερινά. Τα προβλήματα είναι ουσιαστικά, δεν είναι στη σφαίρα ούτε της πολιτικής ούτε της Αντιπολίτευσης ούτε του πολιτικού παιχνιδιού. Είναι επαναλαμβάνω ουσιαστικά θέματα. Πήραμε στη διάρκεια της πανδημίας όποιον γιατρό μπορούσαμε ειλικρινά για να μπορέσουν να στελεχωθούν τα νοσοκομεία και έχουμε γεμίσει ΜΕΘ, έχουμε υπερδιπλασιάσει τις ΜΕΘ και έχουν έρθει εκατοντάδες γιατροί και έχουν στελεχώσει τις ΜΕΘ, που τώρα πια είναι ΜΕΘίστες. Δηλαδή, ακόμη και αυτοί που ήταν πνευμονολόγοι, παθολόγοι, καρδιολόγοι και μπήκαν στις ΜΕΘ και δούλεψαν, μετά από όλο αυτό το διάστημα που έχουν στις ΜΕΘ μπορούν να δώσουν τις εξετάσεις και να πάρουν την εντατική θεραπεία.

Όμως εξακολουθούν οι εντατικολόγοι μας να είναι λιγότεροι από αυτούς που χρειαζόμαστε. Γι’ αυτό και στον εισαγωγικό βαθμό μπορούμε να βάλουμε και άλλες ειδικότητες και από κει και πέρα, θέλουμε να πάρουν την εξειδίκευση και να είναι πραγματικά εντατικολόγοι. Αυτός είναι ο σχεδιασμός που έχουμε, ένας σχεδιασμός που βλέπει πού είμαστε αυτή τη στιγμή -ας αφήσουμε γιατί ήρθαμε εδώ που είμαστε- και πώς θα πάμε σε ένα μέλλον καλό για όλους μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 376/30-1-2023 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Υγείας, με θέμα: «Προκλητική απαξίωση υγειονομικών και δημόσιων δομών υγείας Νομού Ηρακλείου».

Παρακαλώ, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρία Υπουργέ, αναγκάζομαι να επανέλθω σε μια σειρά από θέματα που αφορούν την υγεία στον Νομό Ηρακλείου, επειδή ουσιαστικά δεν έχουμε μέχρι σήμερα απαντήσεις.

Κατ’ αρχάς σε αυτό το διάστημα, πέρα από την απουσία απαντήσεων, θα έλεγα ότι υπάρχει από την πλευρά της πολιτικής ηγεσίας του Υπουργείου μια στάση η οποία μαρτυρά μια προκλητική, θα έλεγα, απαξίωση, εγκατάλειψη και αδιαφορία για τους εργαζόμενους στο δημόσιο σύστημα υγείας.

Αυτό εκφράστηκε, αν το θέλετε, και με την προσβλητική προς τους εργαζόμενους του Πανεπιστημιακού Νοσοκομείου του Ηρακλείου στάση της διοίκησης του νοσοκομείου, την οποία το Υπουργείο κάλυψε κορύφωση, αν θέλετε, αυτής της συμπεριφοράς ήταν και η ίδια η επίσκεψή σας στο Πανεπιστημιακό Νοσοκομείο Ηρακλείου, όπου προπομπός ήταν κλούβα των ΜΑΤ.

Είναι αδιανόητο, κατά τη γνώμη μου, να επιχειρείτε να ελέγξετε τις αντιδράσεις των υγειονομικών οι οποίοι διεκδικούν στο κάτω κάτω της γραφής καλύτερες συνθήκες δουλειάς για τους ίδιους και καλύτερες συνθήκες περίθαλψης για τον λαό μας, να τους αντιμετωπίζετε με έναν τέτοιο προκλητικό τρόπο.

Συνολικά στον Νομό Ηρακλείου θα έλεγα ότι υπάρχει μια τραγική υποστελέχωση του ΕΚΑΒ, υπάρχει σοβαρό πρόβλημα με την πρωτοβάθμια φροντίδα υγείας τόσο στην ύπαιθρο, όπου μια σειρά ιατρεία είτε άρχισαν να υπολειτουργούν είτε δεν έχουν θεσπιστεί, παρά το ότι υπάρχει αυτή η ανάγκη, με βάση τον χάρτη υγείας της Κρήτης, όσο και στον αστικό ιστό της πόλης του Ηρακλείου και του Γαζίου που καμμία νέα δομή δημόσιας πρωτοβάθμιας φροντίδας υγείας δεν έγινε.

Σας έχω θέσει επανειλημμένα το θέμα της αξιοποίησης των υπαρχουσών υποδομών. Αναφέρομαι στο κτήριο του ΙΚΑ στη Χερσόνησο και σε μέρος του κτηρίου του ΙΚΑ του Αγίου Μηνά. Και εσείς αντιλαμβάνεστε και οι συμπολίτες μας που παρακολουθούν μπορούν να γνωρίζουν και να αντιλαμβάνονται τι ρωτάω. Δεν βλέπουμε καμία κίνηση από το Υπουργείο, γι’ αυτό και βεβαίως υπάρχει όλη αυτή η τραγική υποστελέχωση σε μόνιμο προσωπικό και των νοσοκομείων.

Παρακολουθώντας την προηγούμενη συζήτηση στην ερώτηση από την προηγούμενη συνάδελφο, αναφερθήκατε, κυρία Υπουργέ, και στο παράδειγμα της Σουηδίας και δεν αμφισβητώ ούτε τους επιστημονικούς σας τίτλους ούτε τις γνώσεις σας. Πόσο τοις εκατό δίνει στην υγεία η Σουηδία από τον προϋπολογισμό της και πόσο δίνει η Ελλάδα; Αν θέλετε, να απαντήσετε.

Το ερώτημα είναι λοιπόν τι θα γίνει με την αντιμετώπιση των εργαζομένων καταρχήν και δεύτερον, σε ποιες άμεσες ενέργειες θα προχωρήσει το Υπουργείο για την υλοποίηση αυτών των αναγκών για την υγεία στον Νομό Ηρακλείου, όπως προκύπτουν από την ίδια τη μελέτη του χάρτη υγείας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλημέρα. Καταρχήν χαίρομαι πάρα πολύ που μου δίνεται η ευκαιρία να απαντήσω για το νοσοκομείο του Ηρακλείου, το οποίο επισκέφθηκα στις 25 του μηνός για πέμπτη φορά.

Ποτέ δεν ζήτησα ΜΑΤ, ποτέ δεν ζήτησε ΜΑΤ η διοίκηση του ΠΑΓΝΗ, ποτέ δεν ζήτησε η Υγειονομική Περιφέρεια της Κρήτης ΜΑΤ και ούτε είχαμε ιδέα ότι είναι εκεί. Ούτε ήρθε κάποιος στη διάρκεια της επίσκεψης να μας υποδεχτεί εκ μέρους της Αστυνομίας ή οτιδήποτε άλλο. Άρα δεν έχω ιδέα γιατί ήταν εκεί τα ΜΑΤ, δεν ξέρει το νοσοκομείο, δεν ξέρει η υγειονομική περιφέρεια.

Να απαντήσω λοιπόν όσον αφορά στη διοίκηση του ΠΑΓΝΗ που το έχω ήδη απαντήσει. Το απάντησα και πριν από λίγες μέρες στη Βουλή. Το ΠΑΓΝΗ κατ’ αρχάς δουλεύει υποδειγματικά, δηλαδή τα πράγματα που γίνονται στο ΠΑΓΝΗ είναι πρωτοποριακά για όλη την Ελλάδα. Έχει ένα εξαιρετικό πληροφοριακό σύστημα, δίνει απαντήσεις ακόμη και δίνει και τα φιλμ από τις μαγνητικές και τις αξονικές στα σπίτια των ασθενών, οι ασθενείς είναι κατευχαριστημένοι, το προσωπικό είναι γενικά εξαιρετικά ικανοποιημένο.

Ναι, στην επίσκεψη μου στα Χανιά ήταν περίπου τριάντα, μπορεί και σαράντα άτομα, εργαζόμενοι μέσα στο νοσοκομείο, με τον Πρόεδρο του Συλλόγου Εργαζομένων, οι οποίοι ομολογώ ότι φώναζαν στη διαπασών μέσα στο νοσοκομείο όπου νοσηλεύονται άρρωστοι.

Τους είπα ότι μπορούμε να μιλήσουμε και ευχαρίστως να μιλήσουμε. Εξακολουθούσαν να λένε συνθήματα πάρα πολύ δυνατά. Άρα ήταν σαφές ότι δεν υπήρχε διάθεση για διάλογο. Τους είπα ότι θα τελειώσω το προγραμματισμένο ραντεβού και μπορώ να τους δω. Μου είπαν: «Όχι, θα μας δείτε σε πέντε λεπτά, αλλιώς θα φύγουμε». «Ε, φύγετε». Δεν μπορούμε να σταματάμε τα προγραμματισμένα ραντεβού γιατί κάποιος που θέλει να φωνάξει θέλει να παρατήσουμε τα προγραμματισμένα ραντεβού και να μιλήσουμε.

Είμαι ανοικτή σε οποιαδήποτε κουβέντα και επαναλαμβάνω και πάλι ότι ήταν σαράντα άτομα τα οποία δεν σεβόντουσαν κανέναν ασθενή του νοσοκομείου και δεν σεβόντουσαν τον χώρο στον οποίο βρίσκονται. Λυπάμαι πάρα πολύ γι’ αυτή τη συμπεριφορά.

Τώρα να σας πω για το νοσοκομείο του Ηρακλείου. Υπάρχουν λοιπόν δύο άνθρωποι στη διοίκηση του νοσοκομείου, την επιστημονικότητά τους και το κύρος τους δεν τα αμφισβητεί κανείς. Υπήρξε μια ατυχία, αν θέλετε, στη συνεννόηση μεταξύ των αναισθησιολόγων, έχει λυθεί. Μίλησα με τους αναισθησιολόγους, μίλησα με τους υπόλοιπους γιατρούς. Το κλίμα ήταν εξαιρετικό και θα είναι εξαιρετικό. Μιλάω και με τον Διευθυντή Ιατρικής Υπηρεσίας. Δεν υπάρχει κανένα θέμα και επαναλαμβάνω ότι το ΠΑΓΝΗ δουλεύει εξαιρετικά.

Τώρα όσον αφορά τη στελέχωση, γιατί ουσιαστικά η ερώτησή σας είναι κυρίως για τη στελέχωση -την άλλη την έχω ήδη απαντήσει- σε αυτό το διάστημα στο ΠΑΓΝΗ και στο «Βενιζέλειο» πήγαν συνολικά οκτακόσια είκοσι έξι άτομα προσωπικό, ενενήντα εννέα μόνιμοι γιατροί και εκατόν τρεις επικουρικοί, σαράντα εννέα μόνιμοι νοσηλευτές και έχουν προκηρυχτεί άλλες εκατόν εξήντα επτά θέσεις, έχουν πάει άλλοι τριακόσιοι τριάντα επτά επικουρικοί και έχουν πάει και περίπου διακόσια άτομα λοιπό προσωπικό.

Άρα σαφώς δεν είναι υποστελεχωμένα ούτε το ΠΑΓΝΗ ούτε το «Βενιζέλειο». Να σας πω ότι το σύνολο των γιατρών που υπηρετούν αυτή τη στιγμή στο ΠΑΓΝΗ είναι πεντακόσιοι ενενήντα εννέα και το σύνολο των γιατρών που υπηρετούν στο «Βενιζέλειο» είναι τριακόσιοι πέντε.

Στη δευτερολογία μου θα σας πω και για τα κέντρα υγείας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Το ότι το Πανεπιστημιακό Νοσοκομείο Ηρακλείου δουλεύει καλά με αυταπάρνηση έως αυτοθυσία, θα έλεγα, των στελεχών του το ξέρω γιατί αυτή ήταν η επαγγελματική μου ιδιότητα, γιατρός του Πανεπιστημιακού Νοσοκομείου του Ηρακλείου.

Εν πάση περιπτώσει, δεν είδατε ότι ήταν τα ΜΑΤ εκεί. Δίπλα σας είναι ο Υπουργός των ΜΑΤ. Συνεννοηθείτε μεταξύ σας. Πώς βρέθηκαν εκεί τα ΜΑΤ; Δεν το ξέρετε εσείς, δεν το ήξερε η διοίκηση του ΠΑΓΝΗ, δεν τους κάλεσε κανείς. Πρωτοβουλία του αστυνομικού διοικητή του Ηρακλείου δηλαδή; Γιατί δεν ζητήσατε να απομακρυνθούν πριν πάτε στο νοσοκομείο;

Τελοσπάντων, τώρα εντάξει, δεν θα παίζουμε την κολοκυθιά. Νομίζω ότι αντιλαμβάνεται ο καθένας την προσπάθεια ελέγχου από την πλευρά της Κυβέρνησης των αντιδράσεων των εργαζομένων, όταν δεν μπορείτε να τους ελέγξετε ή όταν βλέπετε ότι ουσιαστικά με την πολιτική σας όχι μόνο δεν λύνετε, αλλά επιδεινώνετε τα προβλήματα που έχουν.

Μιλήσατε για ενενήντα εννέα μόνιμους γιατρούς και σαράντα εννέα μόνιμους νοσηλευτές. Πόσες είναι οι ανάγκες; Πόσες εκατοντάδες νοσηλευτικού προσωπικού λείπουν από το πανεπιστημιακό νοσοκομείο; Για εκατοντάδες μιλάμε. Πόσες λείπουν; Απαντήστε στον κόσμο που μας παρακολουθεί, στους εργαζόμενους του νοσοκομείου που μας παρακολουθούν, για μόνιμες προσλήψεις.

Να τα πάρουμε με τη σειρά. Περιφερειακά ιατρεία: επανειλημμένα έχουμε ζητήσει την ίδρυση τριών νέων περιφερειακών ιατρείων στη Βαγιωνιά, τα Μάταλα και τις Στάβιες. Οι πολίτες του Ηρακλείου που μας ακούν ξέρουν. Επανειλημμένα έχουμε ζητήσει την ουσιαστική λειτουργία του πολυδύναμου περιφερειακού ιατρείου του Τυμπακίου. Σας έχω καταθέσει ερώτηση και δεν έχετε απαντήσει ακόμη για το περιφερειακό ιατρείο του Κερατοκάμπου που επίσης υπολειτουργεί.

Υπάρχει αναφορά των κατοίκων της Γέργερης για τη στελέχωση του ιατρείου, το οποίο την τελευταία τριετία δεν έχει ουσιαστικά τους δύο γιατρούς οι οποίοι προβλέπονται. Ακόμα δεν μου έχει απαντήσει ούτε η διοίκηση της υγειονομικής περιφέρειας τι κάνει γι’ αυτό; Και δεν είναι τυχαίο ότι ζητάει δύο γιατρούς, διότι ήταν με δύο γιατρούς αυτό το ιατρείο.

Να πάμε στα νοσοκομεία; Κατ’ αρχάς, για τις δομές και τις υποδομές για το ΙΚΑ της Χερσονήσου χρειάζεται μια συνεννόηση του Υπουργείου Υγείας με το Υπουργείο Εργασίας. Για το ΙΚΑ του Αγίου Μηνά, το ίδιο. Τί κάνετε;

Έρχομαι στα πανεπιστημιακά νοσοκομεία. Υπάρχουν πανεπιστημιακές κλινικές, κυρία Υπουργέ, με έναν ακαδημαϊκό. Ακούω μεταξύ άλλων από τον πρύτανη και τον κοσμήτορα της Ιατρικής Σχολής, που πρόσφατα συζητούσαμε τα προβλήματα ακριβώς και του νοσοκομείου, ότι από τις άγονες θέσεις που προκηρύσσετε για το ΕΣΥ σε συνεννόηση με το Υπουργείο Παιδείας, πολύ περισσότερο όταν έχουμε και το πρόβλημα να έχουμε πανεπιστημιακές κλινικές με έναν πανεπιστημιακό, οι μισές από αυτές πρέπει να προκηρυχθούν σαν πανεπιστημιακές. Διότι δεν είναι έκθεση ιδεών το brain drain.

Η επάνοδος των επιστημόνων που έχουν φύγει στο εξωτερικό, πρέπει να γίνει με πολλούς τρόπους. Αντί, λοιπόν, να προκηρυχθεί μια θέση για Επιμελητή B΄ και κάποιος γιατρός που είναι στο εξωτερικό να γυρίσει σαν Επιμελητής Β΄, να προκηρυχθεί θέση πανεπιστημιακού για το νοσοκομείο το συγκεκριμένο, που ενδεχομένως θα καλυφθεί.

Υπάρχουν για το ΕΚΑΒ συγκεκριμένοι, πέντε άτομα διασώστες που χρειάζονται σε κάθε κέντρο υγείας. Τι έχετε κάνει; Υπάρχουν τομείς που χρειάζονται για να καλύπτουν το σύνολο των κέντρων και όλης της περιοχής της υπαίθρου, για να μην υπάρχουν οι απαράδεκτες εικόνες μετακίνησης ασθενών προς τα νοσοκομεία στην καρότσα του αγροτικού αυτοκινήτου. Τι έχετε κάνει;

Για την ψυχική υγεία δεν το κατάλαβα καθόλου αυτό που είπατε. Σχετικά με τις προτάσεις του φαρμακευτικού συλλόγου του Ηρακλείου, τι αντιμετωπίζετε;

Και βεβαίως, για να μη γίνουν αυτά οι εκθέσεις ιδεών ή απλά παράθεση ωραίων λόγων, η Ελλάδα δίνει κοντά στο 5% του ΑΕΠ για την υγεία και η Σουηδία δίνει 12%. Πηγαίνετέ το στο 6,5% ή στο 7%, που είναι ευρωπαϊκός μέσος όρος και αυτές οι ανάγκες θα καλυφθούν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Ορίστε, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θα σας απαντήσω ξεκινώντας από τη Σουηδία, που δίνει αυτά τα πολλά λεφτά για την υγεία. Εγκαινιάστηκε το δεύτερο κέντρο πρωτοβάθμιας υγείας στη Σουηδία, στην περιοχή της Ουμέα, που είναι περίπου σε έκταση σαν την Πελοπόννησο. Ξέρετε ποιοι υπηρετούν εκεί; Νοσηλευτές; Ξέρετε πού είναι οι γιατροί; Στα νοσοκομεία με τηλεϊατρική. Εκεί είναι η Σουηδία με το 7%. Εμείς έχουμε γιατρούς παντού. Άρα, ας μην κάνουμε τη σύγκριση. Αν θέλετε να την κάνουμε, να την κάνουμε σε μια ανοιχτή συζήτηση, με πολλή χαρά.

Το δεύτερο πράγμα που μου ζητάτε είναι για τις θέσεις των πανεπιστημιακών. Να σας θυμίσω ότι η Ελλάδα είχε εκατόν είκοσι επτά νοσοκομεία και ότι εμάς μας ενδιαφέρει να στελεχώσουμε τα εκατόν είκοσι επτά νοσοκομεία και μας ενδιαφέρει να στελεχώσουμε και όλα τα κέντρα υγείας και τα περιφερειακά ιατρεία και όχι να έχουμε μόνο σαν «κράχτη» τα πανεπιστημιακά νοσοκομεία, που είναι σε επτά πόλεις.

Αυτό που έχω ζητήσει εγώ από το πανεπιστήμιο είναι να δώσει «cross appointments», δηλαδή, το πανεπιστημιακό να έχει άλλους γιατρούς που ανήκουν στο ΕΣΥ, που έχουν έναν λόγο παραπάνω, που μπορούν να πάρουν ένα επίδομα από το πανεπιστήμιο ή έστω μόνο έναν τιμητικό τίτλο. Αυτό είναι άνοιγμα του πανεπιστημίου, όπως λειτουργούν στις άλλες χώρες. Δεν είναι να φέρουμε όλα τα κίνητρα για τις επτά πόλεις που έχουν τα πανεπιστημιακά νοσοκομεία.

Αν θέλουμε να έχουμε ένα ΕΣΥ πραγματικό κόσμημα για τη δημόσια υγεία και τη δημόσια περίθαλψη, είναι να έχουμε καλά κίνητρα για όλα τα νοσοκομεία. Όχι, να εξακολουθούμε να λέμε «οι καλές θέσεις, αυτές που θέλουμε, είναι οι πανεπιστημιακές».

Άρα, πρέπει να σκεφτούμε λίγο σαν κράτος, σαν έθνος, σαν Βουλή, τι στο καλό θέλουμε από το Εθνικό Σύστημα Υγείας. Εγώ θέλω ένα καλό σύστημα υγείας παντού. Με αυτόν τον τρόπο προσπαθούμε να στελεχώσουμε τα νοσοκομεία.

Να το ξαναπώ: Το ΠΑΓΝΗ είναι καλά στελεχωμένο. Και, βεβαίως, οι συνάδελφοί μας κάνουν πολύ καλή δουλειά. Και σας λέω ότι το ξέρω προσωπικά, γιατί έχω πάει στο ΠΑΓΝΗ πέντε φορές.

Το ίδιο καλή δουλειά κάνουν στην Ιεράπετρα, που είναι υποστελεχωμένη, που πρέπει να έχει κίνητρα για να πάει ο άλλος στην Ιεράπετρα. Και πρέπει να έχει μια επιστημονική διασύνδεση, πρέπει να έχει άλλου είδους κίνητρα. Δεν είναι μόνο τα χρήματα. Τα χρήματα είναι ένα θέμα που μας απασχολεί.

Και να σας πω κάτι; Μας απασχολούν όλες οι θέσεις. Εγώ είμαι στο Υπουργείο Υγείας αυτή τη στιγμή και μας ενδιαφέρει το Υπουργείο Υγείας, αλλά τα ίδια θέματα έχουν οι δάσκαλοι, τα ίδια θέματα έχουν οι λιμενικοί. Για όλους πρέπει να έχουμε κίνητρα και για όλους πρέπει να είμαστε δίκαιοι.

Άρα, αν φωνάζουμε για ένα πράγμα, πρέπει να θυμόμαστε ότι κάθε πράγμα που κάνουμε έχει αποτέλεσμα και επιπτώσεις σε όλα τα άλλα πράγματα που κάνουμε στη χώρα.

Να σας πω, λοιπόν, και πάλι ότι και για την πρωτοβάθμια έχουμε προκηρύξει θέσεις και για την πρωτοβάθμια θέλουμε να έχουμε, θέλουμε συνεργασία, θέλουμε ένα σύστημα υγείας που να δίνει τη δυνατότητα να εκπαιδεύονται συνεχώς οι γιατροί μας και οι νοσηλευτές μας, να αισθάνονται περηφάνια για τη δουλειά που κάνουν, σε κάθε σημείο της Ελλάδας και οι άρρωστοι να αισθάνονται ασφάλεια και να έχουν τις υπηρεσίες που θέλουν σε κάθε σημείο της Ελλάδας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τη δέκατη πέμπτη επίκαιρη ερώτηση με αριθμό 378/30-1-2023 δευτέρου κύκλου του Βουλευτή Αχαΐας του Συνασπισμού Ριζοσπαστικής Αριστεράς κ. Κωνσταντίνου Μάρκου προς τον Υπουργό Προστασίας του Πολίτη, με θέμα: «Πανεπιστημιακή αστυνομία».

Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ, κύριε Πρόεδρε.

Κύριε Υπουργέ, σας είχαμε έγκαιρα καταστήσει σαφές ότι τα πανεπιστήμιά μας δεν αποτελούν κάποια ειδική κοινωνική ζώνη στην οποία παρατηρείται αυξημένη εγκληματικότητα και παραβατικότητα. Ίσα-ίσα, είχαμε επισημάνει ότι οι δείκτες που σχετίζονται με παραβατικές ενέργειες είναι σημαντικά χαμηλότερες από αυτούς της υπόλοιπης κοινωνίας.

Παρ’ όλα αυτά, και ενώ ήταν προφανές ότι η όλη επικοινωνιακή σας προσπάθεια θα καταλήξει σε ένα ακόμα φιάσκο, εσείς προχωρήσατε σε ένα ρουσφετολογικό πάρτι προσλήψεων και τώρα δεν ξέρετε πού να τοποθετήσετε τους προσληφθέντες και ελλιπώς εκπαιδευθέντες ΟΠ.

Σύμφωνα με πρόσφατη ανακοίνωση της Ένωσης Αστυνομικών Υπαλλήλων Θεσσαλονίκης, η συντριπτική πλειοψηφία των αστυνομικών που προσλήφθηκαν για τον θεσμό της πανεπιστημιακής αστυνομίας, μετά την ολιγόμηνη εκπαίδευσή τους, «βαφτίζονται» ειδικοί φρουροί και τοποθετούνται σε αστυνομικά τμήματα. Μάλιστα, σύμφωνα με την ίδια ανακοίνωση, στη Θεσσαλονίκη και στο Αριστοτέλειο τοποθετήθηκαν εκατό άτομα, εκ των οποίων οι δέκα περιφέρονται ασκόπως πέριξ του πανεπιστημίου, δίπλα σε μια διμοιρία, χωρίς ουσιαστικό αντικείμενο και καθήκοντα, ενώ οι υπόλοιποι ενενήντα βρίσκονται στα αστυνομικά τμήματα.

Αποτελεί δε κωμικοτραγικό γεγονός ότι οι αστυνομικοί αυτοί δεν έχουν λάβει εκπαίδευση για χρήση όπλου, οπότε η ΕΛΑΣ δεν μπορεί να τους χρησιμοποιήσει ούτε για να καταπολεμήσει την εγκληματικότητα, όπως αναφέρει το Υπουργείο σας, για να διασκεδάσει τις εντυπώσεις.

Κατόπιν αυτών, ερωτάσθε: Μετά το φιάσκο της Πανεπιστημιακής Αστυνομίας και με δεδομένο ότι και ο σκοπός ίδρυσής της δεν υφίσταται και μετά τις προσλήψεις, που έγιναν για τους γνωστούς σε όλους μας ψηφοθηρικούς λόγους με προσλήψεις εκατοντάδων ειδικών φρουρών, δεν προκύπτει η χρησιμότητά της, που απασχολούνται αυτοί οι αστυνομικοί και με τι εχέγγυα επαγγελματισμού ασκούν τα καθήκοντά τους;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε συνάδελφε, σας ευχαριστώ πάρα πολύ για την ερώτηση που μου υποβάλατε.

Επιτρέψτε μου να σας πω, ευγενικά, ότι από το περιεχόμενο που έχετε διατυπώσει εμφανίζεται να υπάρχει παντελής άγνοια ορισμένων βασικών πραγμάτων, τα οποία θα ήθελα να σημειώσω.

Κατ’ αρχάς, να ξεκαθαρίσω κάτι. Για τη δική μας Κυβέρνηση, η ασφάλεια των φοιτητών, των καθηγητών και των εργαζομένων στα πανεπιστήμια αποτελεί απόλυτη προτεραιότητα. Δεν μπορεί να υπάρξει διδακτική διαδικασία, δεν μπορεί να υπάρξει διαδικασία έρευνας στα πανεπιστήμια, εάν τα παιδιά μας, οι καθηγητές τους και οι εργαζόμενοι εκεί, δεν είναι και δεν αισθάνονται ασφαλείς. Και αυτό, θεωρώ ότι είναι μια αρχή στην οποία πρέπει να συμφωνήσουμε. Οφείλουμε να κάνουμε τα πάντα για να είναι ασφαλείς όλοι όσοι βρίσκονται μέσα στο ελληνικό πανεπιστήμιο, ξεπερνώντας ιδεοληψίες του παρελθόντος για το άσυλο, το οποίο είχε τραγικά διαστρεβλωθεί όλες τις τελευταίες δεκαετίες και είχε χάσει το νόημα που είχε τα πρώτα χρόνια, μετά την πτώση της χούντας. Γι’ αυτό άριστα έπραξε η Κυβέρνηση της Νέας Δημοκρατίας και το κατήργησε και ήταν μία από τις πρώτες της πράξεις.

Εμείς αποδείξαμε με αυτό το ενδιαφέρον, λοιπόν, με συγκεκριμένες παρεμβάσεις. Σας υπενθυμίζω την παρέμβαση της Ελληνικής Αστυνομίας στη φοιτητική εστία του Ζωγράφου, την οποία απαλλάξαμε από τρεις εγκληματικές οργανώσεις, τις οποίες η Αστυνομία, επί των ημερών της δικής σας Κυβέρνησης, ανέχονταν εκεί πέρα, γιατί δεν ήθελε να προβληματίσει κανέναν.

Σας θυμίζω, επίσης, ανακοινώσεις που, δυστυχώς, προήλθαν από τον χώρο σας και έλεγαν ότι είμαστε «κακοί δεξιοί που αστυνομοκρατούμε τα πανεπιστήμια», γιατί ξυπνήσαμε νωρίς τα παιδιά στις 6.00΄ ώρα όταν η Αστυνομία έκανε την αυτονόητη επιχείρηση να απελευθερώσει τον χώρο από κακούργους, εγκληματίες, δολοφόνους, ναρκεμπόρους, βιαστές και πάει λέγοντας.

Επίσης, κάναμε και μια σειρά άλλες παρεμβάσεις για αυτονόητα πράγματα στα πανεπιστήμια, όπως είναι η προφανής ανάγκη κατασκευής της Βιβλιοθήκης του Αριστοτέλειου Πανεπιστημίου Θεσσαλονίκης. Φαντάζομαι, κύριε συνάδελφε, ότι θεωρείτε πολύ λογικό και αυτονόητο ένα πανεπιστήμιο να έχει βιβλιοθήκη.

Είναι τραγικό στον 21ο αιώνα να χρειάζεται η παρέμβαση της Αστυνομίας για να διασφαλίσει την κατασκευή της βιβλιοθήκης, του πιο αυτονόητου πράγματος για μια επιστημονική κοινότητα και για τις διαδικασίες γνώσης που γι’ αυτές προσέρχονται τα παιδιά και οι καθηγητές στο πανεπιστήμιο.

Για να γίνει πράξη η ασφάλεια, η Κυβέρνηση έχει νομοθετήσει εδώ και δύο χρόνια -πέραν όσων ανέφερα προηγουμένως- τους ΟΠΠΙ, τις ομάδες προστασίας των πανεπιστημιακών ιδρυμάτων, τις ομάδες οι οποίες έχει μείνει να λέγονται Πανεπιστημιακή Αστυνομία. Είναι ένας θεσμός ο οποίος υλοποιείται από τους πρώτους τετρακόσιους ειδικούς φρουρούς. Υλοποιούν σχέδια ασφαλείας, κύριε συνάδελφε, των πανεπιστημίων. Δεν κάνουν ό,τι τους αρέσει οι ΟΠΠΙ. Κάθε πανεπιστήμιο από τα τέσσερα στα οποία επιχειρούν έχει σχέδιο ασφαλείας, το οποίο φέρει την υπογραφή των πρυτανικών αρχών και γι’ αυτό οι παρεμβάσεις των ΟΠΠΙ και ο τρόπος με τον οποίον επιχειρούν είναι πάντοτε σε συνεργασία με τις πρυτανικές αρχές, γιατί θέλουμε αυτό που γίνεται να έχει τη συναίνεση και τη συγκατάθεση των βασικών μέσα στην πανεπιστημιακή κοινότητα.

Από τη δράση τους έχουν προκύψει πολύ σημαντικά αποτελέσματα. Αποκαλύφθηκαν -ειδικά εδώ στην Πανεπιστημιούπολη του Ζωγράφου- ολόκληρα τμήματα τα οποία ήταν αποθήκες από κοκτέιλ μολότοφ κ.λπ.. Επιχειρούν σε εικοσιτετράωρη βάση οι αστυνομικοί των ΟΠΠΙ. Είναι χθεσινοί φοιτητές όλοι, σχεδόν το σύνολο αυτών των παιδιών είναι πτυχιούχοι πανεπιστημίου και στην πραγματικότητα υπηρετούν στον τομέα της ασφάλειας των πανεπιστημίων στα οποία βρίσκονταν μέχρι πριν από ένα, δύο ή τρία χρόνια ως φοιτητές οι ίδιοι και επιτελούν το καθήκον τους.

Γνωρίζαμε ότι χρειαζόμαστε έναν συγκεκριμένο αριθμό από τους ΟΠΠΙ. Αυτός είναι ο λόγος που πέρυσι το καλοκαίρι -φαντάζομαι ότι το γνωρίζετε αυτό- νομοθετήσουμε με τον ν.4937 και συγκεκριμένα το άρθρο 28, τη δυνατότητα οι ΟΠΠΙ όταν δεν χρειάζονται στα πανεπιστήμια, να μπορούν να δρουν ως ειδικοί φρουροί. Οι ειδικοί φρουροί έχουν πάρει τη σχετική εκπαίδευση. Είναι όλοι εκπαιδευμένοι τέσσερις μήνες στην Κομοτηνή, έχουν εκπαιδευτεί στα όπλα και η δεύτερη σειρά των εξακοσίων έχει κάνει πολύ πιο αυξημένη εκπαίδευση στα όπλα, διότι εξ υπαρχής γνωρίζαμε ότι θα τους φέρουμε να υπηρετήσουν σε αστυνομικές υπηρεσίες της Αστυνομικής Διεύθυνσης Αθηνών, διότι εδώ υπάρχει μεγαλύτερη εγκληματικότητα και εδώ υπάρχουν και τα μεγαλύτερα κενά στα αστυνομικά τμήματα της Αττικής. Έχουν τοποθετηθεί στο σύνολό τους και οι εξακόσιοι στα αστυνομικά τμήματα, με κριτήριο που υπήρχαν τα περισσότερα οργανικά κενά και ποια είναι τα στατιστικά του χάρτη εγκληματικότητας στο λεκανοπέδιο Αττικής, προκειμένου να πάρουν μέρος στα συνολικά επιχειρησιακά σχέδια και να ενισχύσουν την παρουσία της Αστυνομίας με περιπολίες τόσο πεζές όσο και στα περιπολικά της Αμέσου Δράσεως για να παταχθεί η εγκληματικότητα.

Όλα αυτά είναι στοιχεία και δεδομένα, είναι η αλήθεια και η πραγματικότητα. Οφείλετε να τη γνωρίζετε και γι’ αυτό τα βασικά σημεία που θέτετε ως δεδομένα στην ερώτησή σας είναι προφανές ότι δεν ισχύουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Υπουργέ, ομολογώ ότι δεν κατάλαβα από την απάντησή σας πού έχω άγνοια.

Εκείνο που κατάλαβα είναι μια προφανή αντίφαση δική σας. Τη μια ισχυρίζεστε ότι οι ΟΠΠΙ ασκούν -δηλαδή σήμερα το πρωί ξύπνησαν στις 7.00΄- επιχειρησιακό σχέδιο στα πανεπιστήμια, την άλλη ισχυρίζεστε ότι στελεχώνουν τα αστυνομικά τμήματα και βγαίνουν και σε περιπολίες και κάνουν το καθήκον τους. Πού, δηλαδή, ασχολούνται οι χίλιοι ΟΠΠΙ στα τέσσερα πανεπιστήμια; Είχατε μια αντίφαση, μέσα από ένα περιτύλιγμα και μια σάλτσα που αφορά τη θεωρία σας περί προστασίας.

Κύριε Υπουργέ, προστασία πρέπει να έχουν όλοι οι πολίτες, όχι μόνο οι φοιτητές, αλλά όλοι οι πολίτες της ελληνικής κοινωνίας. Το αφήγημά σας κατέρρευσε όταν η συγκεκριμένη βιβλιοθήκη στο Αριστοτέλειο -δεν είστε εσείς υπέρ της βιβλιοθήκης μόνο, κύριε Υπουργέ, δεν είστε, μην βαυκαλίζεστε και αυταπατάστε, δεν είναι πειστικό το επιχείρημά σας- έχει ήδη σταματήσει να κατασκευάζεται, παρ’ όλη τη φύλαξη και τη διαρκή παρουσία των ΜΑΤ εκεί που φυλάνε την υποτιθέμενη κατασκευαζόμενη βιβλιοθήκη και τους ΟΠΠΙ τους οποίους ρίξατε στο στόμα του λύκου. Το αφήγημά σας κατέρρευσε όταν ακόμα και οι ίδιοι οι αστυνομικοί άρχισαν να διαμαρτύρονται, η ίδια η Ένωση Αστυνομικών Υπαλλήλων Θεσσαλονίκης, για λόγους ο οποίοι είναι προφανείς. Την έχετε υπ’ όψιν σας την ανακοίνωσή της. Τι έχετε να πείτε σε αυτούς; Το αφήγημα κατέρρευσε όταν οι αστυνομικοί σας το φθινόπωρο με αφορμή μια συναυλία μπήκαν και το έκαναν το πανεπιστήμιο κεραμιδαριό. Αυτή είναι η βία στο πανεπιστήμιο, με αφορμή μια συναυλία.

Και όλα αυτά, κύριε Υπουργέ, διότι έχετε έτσι υπερβάλλον, πομπώδες ύφος, τη στιγμή που έχει καταγγελθεί ότι έχετε εκατόν ενενήντα πέντε προσωπικούς φρουρούς, εσείς ο ίδιος. Επιχειρείτε να δικαιολογήσετε αυτόν τον αριθμό ότι και ο προηγούμενος τους ίδιους είχε, κάτι που δεν είναι και ακριβές, αλλά δεν είναι και επιχείρημα αυτό.

Ταυτόχρονα στο λεκανοπέδιο και στη Νέα Σμύρνη μπαίνουν και σκοτώνουν οι παράνομοι της νύχτας, τρομοκρατείται ο κόσμος, στις συνοικίες της Αθήνας εισβάλλουν παράνομοι και ακινητοποιούν κατοίκους και τους ληστεύουν και εσείς θεωρείτε ότι προσφέρετε ασφάλεια. Πάρτε τουλάχιστον αυτούς τους ΟΠΠΙ, κύριε Υπουργέ, στους διακόσιους της ασφάλειάς σας να πείτε ότι κάποια βοήθεια κάνουν, κάτι ουσιαστικά σε αυτό το κράτος, γιατί πέρα από αυτούς, έχετε και τεσσερισήμισι χιλιάδες ανεκπαίδευτα ρουσφέτια που κινούνται στις υπηρεσίες και δεν φυλάνε τον κόσμο.

Την ίδια στιγμή, σύμφωνα με τις άγριες και συγκλονιστικές αποκαλύψεις των εφημερίδων «ΒΗΜΑ», «ΚΑΘΗΜΕΡΙΝΗ», «DOCUMENTO», «Εφημερίδα των Συντακτών», αναδεικνύεται η νοσηρή, επικίνδυνη και πρωτοφανής κατάντια όχι μόνο από κάποιους επίορκους αστυνομικούς και αξιωματικούς της ΕΛΑΣ και της ΕΥΠ, αλλά και από συνεργάτες σας και μέλη της πολιτικής ηγεσίας του Υπουργείου. Ο προπαγανδιστικός σας μηχανισμός υποστήριξε ότι ευθύνεται ο ΣΥΡΙΖΑ, όπως και λίγο πιο πριν κάνατε και ότι δεν υπήρχε τεκμηριωμένο υλικό κατηγορίας στην πρώτη δίκη των μελών της «Greek mafia». Είναι γελοίο. Γιατί ξέρετε και ξέρουμε όλοι πλέον ότι ο φάκελος εστάλη τον Δεκέμβριο του 2018 στη δικαιοσύνη και όλοι γνωρίζουν ότι υπό τη δική σας -της Νέας Δημοκρατίας- ευθύνη η ΕΛΑΣ επικαλέστηκε φόρτο εργασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΟΣ ΜΑΡΚΟΥ:** Είδατε ότι στην πρωτολογία μου ήμουν πολύ σύντομος.

Επικαλέστηκε φόρτο εργασίας και όλοι γνωρίζουν ότι δεν μπόρεσε να μετατρέψει σε ανακριτικό υλικό τα ενημερωτικά σημειώματα με αποτέλεσμα αθωώσεις στην πρώτη δίκη. Σας έχουμε κάνει δεκαοκτώ μέρες ερωτήματα. Αν έχετε ίχνος πολιτικού ήθους απαντήστε μας.

Τελειώνω επιγραμματικά. Ούτε σήμερα ενημερωθήκατε για τη «Greek mafia» και για το ποια στελέχη του γραφείου σας, της πολιτικής ηγεσίας του Yπουργείου σας και της ΕΛΑΣ συνομιλούν μαζί της;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, άλλη είναι η ερώτησή σας.

**ΚΩΝΣΤΑΝΤΙΝΟΣ ΜΑΡΚΟΥ:** Όχι, έχει να κάνει με την ασφάλεια και με το πού υπηρετούν οι αστυνομικοί. Σας παρακαλώ. Ξέρω τι έχω να κάνω.

Ποιους εμπλεκόμενους στη δυσώδη αυτή υπόθεση έχετε απομακρύνει και γιατί δεν στείλατε τα στοιχεία στη δικαιοσύνη πριν τις αποκαλύψεις; Γιατί η ΕΛΑΣ δεν μετέτρεψε τα ενημερωτικά σημειώματα της ΕΥΠ σε ανακριτικό υλικό, με αποτέλεσμα να αθωωθούν οι κατηγορούμενοι; Ανώτατος αστυνομικός της ΕΛΑΣ που αναφέρεται σε αποκαλύψεις σχετίζεται με προστασία σε βενζινάδικα, βρίσκεται στην ηγεσία του Υπουργείου και συμμετείχε στις αποφάσεις για τις προ ημερών κρίσεις στην ΕΛΑΣ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ, είναι πέντε λεπτά.

**ΚΩΝΣΤΑΝΤΙΝΟΣ ΜΑΡΚΟΥ:** Ο διευθυντής ή συνεργάτης σας ή επικεφαλής της ασφάλειας σας είναι συνομιλητές των μαφιόζων, όπως αποκάλυψε το ΒΗΜΑ; Υπάρχουν καταγγελίες για τον αξιωματικό που προτείνετε για επικεφαλής στο Εσωτερικών Υποθέσεων της ΕΛΑΣ;

Απαντήστε, εάν έχετε πολιτικό ήθος, χωρίς πομπώδες ύφος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε συνάδελφε, αυτά τα ψέματα και οι αθλιότητες που διαβάσατε τώρα είναι γραμμένα στα υπόγεια της Κουμουνδούρου πριν από μερικές ημέρες. Τόσες ημέρες σας έχουμε απαντήσει. Φαντάζομαι την κοινή λογική θα έπρεπε να την έχετε, για να καταλάβετε ότι δυστυχώς είσαστε φερέφωνα ενός θεσμού ψεμάτων και συκοφαντιών, τα οποία έχουν πάρει τον δρόμο της ελληνικής δικαιοσύνης και δεν θα σταματήσω εδώ βεβαίως. Θα πάω μέχρι το τέλος την αθλιότητα την οποία κάποιοι ξεκίνησαν και δεν πρόκειται να την αφήσω, γιατί η αλήθεια είναι πάρα πολύ ισχυρή.

Τώρα θα σας απαντήσω πρώτα στο πρώτο μισό της ερώτησης. Κύριε συνάδελφε, σας είπα ότι οι πρώτοι τετρακόσιοι είναι που ασχολούνται με τα πανεπιστήμια. Το έχουμε; Τους επόμενους εξακόσιους τους πήραμε συνειδητά για να ενταχθούν στις αστυνομικές υπηρεσίες της Αττικής. Γι’ αυτό τους εκπαιδεύσαμε παραπάνω στα όπλα για να είναι σε θέση να επιτελέσουν το καθήκον τους στις πεζές περιπολίες και στις περιπολίες της Αμέσου Δράσεως. Είναι συν εξακόσιοι στα τμήματα της Αττικής για να αντιμετωπίσουμε το πρόβλημα της αυξημένης εγκληματικότητας που υπάρχει στην περιοχή της πρωτεύουσας. Ελπίζω τώρα να το καταλάβατε και να μην ρωτήσετε ξανά γι’ αυτό.

Τώρα, πάμε στα υπόλοιπα που είπατε. Κατ’ αρχάς, κύριε συνάδελφε, σε ό,τι αφορά τη φρουρά μου, σας παραπέμπω στις ανακοινώσεις του αρχηγείου της Ελληνικής Αστυνομίας. Ο αριθμός που αναφέρατε είναι άλλο ένα ψέμα, άλλη μια τρισάθλια συκοφαντία και είναι ντροπή να τον επαναλαμβάνετε.

Δεύτερον, το ποια φρουρά έχει ο Υπουργός Προστασίας του Πολίτη δεν το αποφασίζει ο Υπουργός. Όταν πήγα σε αυτό το Υπουργείο τους είπα: Κύριοι, δεν θέλω κανέναν Αστυνομικό. Τόσο απλά. Δεν αισθάνομαι ούτε ανασφάλεια ούτε απειλή σε προσωπικό επίπεδο. Υπάρχουν θεσμικές διαδικασίες, οι οποίες αφορούν τους εκάστοτε Υπουργούς Δημοσίας Τάξεως και τους πρώην Υπουργούς Δημοσίας Τάξεως.

Γι’ αυτό μπείτε στον κόπο να ρωτήσετε τη συνάδελφο του ΣΥΡΙΖΑ, η οποία ήταν Υπουργός στο τελευταίο πεδίο, να δείτε πόση φρουρά διαθέτει και γιατί τη διαθέτει αυτή τη φρουρά. Διαθέτει όση φρουρά έχετε όλοι οι υπόλοιποι Βουλευτές του ΣΥΡΙΖΑ ή οι υπόλοιποι συνάδελφοι; Δεν το λέω για τη συνάδελφο. Επαναλαμβάνω ότι πρόκειται για θεσμική αντιμετώπιση και έχει κάνει κατ’ επανάληψη ανακοινώσεις γι’ αυτό το αρχηγείο της Ελληνικής Αστυνομίας. Σας παραπέμπω, μήπως το σαββατοκύριακο που έρχεται να βρείτε λίγο χρόνο παραπάνω να τις διαβάσετε και τουλάχιστον αυτό να το καταλάβετε και να σταματήσετε αυτή την αισχρή αναπαραγωγή συκοφαντιών και ψεμάτων.

Προχωρώ τώρα σε όλο το υπόλοιπο παραμύθι, κύριε. Ο λόγος που αθωώθηκε όλη η «Greek mafia» την οποία είχε μαγνητοφωνήσει η ΕΥΠ το 2015 με 2017, είναι ότι επί ένα ολόκληρο εξάμηνο δεν είχε πάρει άδεια από την αντίστοιχη εισαγγελική αρχή, με αποτέλεσμα το υλικό να είναι παράνομο και να μην μπορεί να αξιολογηθεί από το δικαστήριο. Σας παραπέμπω στην αγόρευση του εισαγγελέα. Αυτό το έκανε ο Θεοδωρικάκος και η Νέα Δημοκρατία ή η πολιτική ηγεσία του Υπουργείου Προστασίας του Πολίτη επί ΣΥΡΙΖΑ; Ξέρετε να μου απαντήσετε σε αυτή την ερώτηση;

Δεύτερον, για τα υπόλοιπα που είπατε. Όταν υπήρξαν δημοσιεύματα τα οποία αφορούσαν όλα όσα αναφέρετε, τα έστειλα στη νέα διοίκηση της Υπηρεσίας Εσωτερικών Υποθέσεων και στον εισαγγελέα για έλεγχο. Ο Υπουργός Προστασίας του Πολίτη το έκανε αυτό. Ό,τι αναφέρατε ότι έχει σχέση με μυθεύματα, ψέματα και συκοφαντίες που αφορούν, δήθεν, συνεργάτες ή το γραφείο μου ή οτιδήποτε τέτοιο, πήρε τον δρόμο της δικαιοσύνης. Και κάθε ένας που θα επανέρχεται σε αυτό το θέμα θα πηγαίνει στη δικαιοσύνη. Γιατί είναι ψέματα και αθλιότητες. Και είναι κρίμα, πραγματικά, να παρασύρεστε -επειδή με το θέμα της ασφάλειας όταν ήσασταν κυβέρνηση πήρατε διαζύγιο- να λέτε τέτοιες αθλιότητες, γιατί σε δύο, τρεις μήνες έχουμε εκλογές και θέλετε να σηκώσετε κάποια αντιπολιτευτική και συκοφαντική σκόνη, μήπως πείσετε κάποιον σοβαρό άνθρωπο να σας ψηφίσει. Δεν έχετε τύχη.

Να πω κάτι τελευταίο και να τονίσω ότι μιλώ πάντα με στοιχεία. Την πρώτη εβδομάδα του τρέχοντος έτους, η Ελληνική Αστυνομία ανακοίνωσε τα στοιχεία της εγκληματικότητας για το έτος 2022. Δεν βγάλατε ούτε μία ανακοίνωση. Τα αμφισβητείτε; Προφανώς όχι, γιατί εάν τα αμφισβητούσατε θα έπρεπε να το κάνετε εκείνες τις ημέρες. Τα στοιχεία αυτά λένε ότι το έτος 2022 είχαμε κάμψη της εγκληματικότητας κατά 25%, σε σχέση με τη δική σας περίοδο 2015-2019.

Και κάτι ακόμα. Το έτος 2022 είναι το έτος με τις λιγότερες ανθρωποκτονίες τα τελευταία δεκαπέντε χρόνια. Το αμφισβητείτε μήπως και αυτό; Επίσης, από αυτές εξιχνιάσθηκε το 90%, το οποίο είναι διπλάσιο ποσοστό από αυτό που ίσχυε τα προηγούμενα χρόνια.

Ως εδώ, κύριε. Μελετήστε λίγο την πραγματικότητα, προσαρμοστείτε στην αλήθεια και σταματήστε τις συκοφαντίες, γιατί η αισχρότητα έχει και αυτή τα όριά της.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την τρίτη με αριθμό 380/30-1-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Επιβεβλημένη και αναγκαία η πραγματική στήριξη των παραγωγών, αγροτών και κτηνοτρόφων».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το ζήτημα της αύξησης του κόστους παραγωγής και του κόστους εκτροφής των ζώων, κύριε Υπουργέ, δεν χρειάζεται –νομίζω- πολλά στοιχεία πλέον για να το τεκμηριώσουμε. Όμως, αυτό το κόστος το αυξημένο έχει, δυστυχώς, επηρεάσει τις τελικές τιμές των προϊόντων, δυσκολεύοντας τους καταναλωτές να τα προμηθεύονται, αλλά έχει βγάλει και εκτός αγοράς ορισμένα προϊόντα, λόγω υψηλότατων τιμών.

Ιδιαίτερα τα λιπάσματα και οι ζωοτροφές έχουν πάρει αυξήσεις που έχουν βεβαίως ξεκινήσει πολύ πριν την εισβολή της Ρωσίας στην Ουκρανία, αλλά επιδεινώθηκαν απ’ αυτήν. Πολύ ορθά η Κυβέρνηση αποφάσισε να ενισχύσει τους αγρότες και τους κτηνοτρόφους, προκειμένου να μπορούν να ανταπεξέλθουν στις αυξημένες τιμές εφοδίων, λιπασμάτων, ζωοτροφών. Όμως, ενώ ήταν ορθή η απόφαση δεν εφαρμόστηκε σωστά. Ως αποτέλεσμα της στρεβλής αυτής εφαρμογής, είχαμε –κατ’ αρχάς για τα λιπάσματα- την εξαίρεση χιλιάδων γεωργικών εκμεταλλεύσεων νέων αγροτών, καθώς και ετεροεπαγγελματιών και -κατά την άποψή μου- ήταν επιβεβλημένη η διεύρυνση του διαστήματος το οποίο θέσατε, προκειμένου να δικαιούνται να επιδοτηθούν. Επίσης, είναι εκ των υστέρων επιβεβλημένη και η ανάγκη για ένα δεύτερο πρόγραμμα, για την ενίσχυση των παραγωγών, σε σχέση με την αύξηση του κόστους, λόγω λιπασμάτων.

Το ίδιο ακριβώς συνέβη και με τους κτηνοτρόφους. Τα κριτήρια τα οποία μπήκαν άφησαν εκτός χιλιάδες κτηνοτρόφους, ενώ υπάρχουν και περιπτώσεις που είτε δεν κατάφεραν να μπουν και να κάνουν αίτηση ή δεν πρόλαβαν να οριστικοποιήσουν την ηλεκτρονική αίτησή τους. Και αυτό το οποίο εμείς διαπιστώνουμε, ανεξάρτητα από τις αιτίες -που μπορείτε να επιχειρηματολογήσετε ότι ήταν σωστή η απόφαση, ορθά εφαρμόστηκε και όλα καλά- σήμερα υπάρχει ανάγκη για να ενισχύσετε με ένα δεύτερο πρόγραμμα παραγωγούς και κτηνοτρόφους.

Το ερώτημα είναι εάν προτίθεστε να προβείτε σε μία τέτοια ενέργεια η οποία θα αποδώσει καρπούς και για την συνέχιση των καλλιεργειών και για τη συνέχιση της εκτροφής και κυρίως, για να συγκρατηθούν περαιτέρω αυξήσεις στα τελικά προϊόντα που επιβαρύνουν τους καταναλωτές στα εισοδήματά τους και βγάζουν εκτός αγοράς ορισμένα από τα προϊόντα παραγωγής αγροτικής και κτηνοτροφικής.

Θα θέλαμε να δούμε ποιες είναι οι απόψεις του Υπουργείου, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, έχουμε μιλήσει πολλές φορές στη Βουλή και έχω αναφερθεί και εγώ και άλλοι συνάδελφοι Υπουργοί και Υφυπουργοί -το γνωρίζετε και εσείς- στο γεγονός ότι ζούμε μία ιδιαίτερα δύσκολη διεθνή συγκυρία. Ο πόλεμος στην Ουκρανία, η ενεργειακή και η εφοδιαστική κρίση, η πληθωριστική κρίση λόγω πανδημίας, όλα αυτά δημιούργησαν, όπως αναφέρατε και εσείς στην ερώτησή σας, μια πιεστική κατάσταση για τους παραγωγούς. Αναγνωρίζουμε, λοιπόν, την ανάγκη στήριξης των παραγωγών και από την πρώτη στιγμή η Κυβέρνησή μας και στην Ελλάδα και στην Ευρώπη αναζήτησε τρόπους ενίσχυσής τους.

Ενδεικτικά, αναφέρω τα εξής. Για τις συνέπειες της κλιματικής αλλαγής έχουμε επιχορηγήσει τον ΕΛΓΑ με πάνω από 850 εκατομμύρια ευρώ. Δεν μιλάμε μόνο γι’ αυτό, βέβαια. Έχουν απλοποιηθεί οι διαδικασίες του ΕΛΓΑ, ούτως ώστε να μπορούμε στην ίδια χρονιά, πολύ γρήγορα, άμεσα, να καταβάλλονται και να δίνονται οι αποζημιώσεις και οι ενισχύσεις που έχουν ανάγκη οι παραγωγοί. Από τα αίτια της πανδημίας η χρηματοδότηση που έχει δοθεί στον αγροτικό, γεωργικό και κτηνοτροφικό τομέα της πατρίδας μας ξεπερνά τα 600 εκατομμύρια ευρώ. Και μιλώ για κρατικές ενισχύσεις και κονδύλια που έχουν δοθεί από το ΠΑΑ και την επιστρεπτέα προκαταβολή.

Για την αντιμετώπιση του κόστους παραγωγής σας θυμίζω τα εξής: Την απορρόφηση σε ποσοστό 80% έως 90% της αύξησης του κόστους ενέργειας των αγροτικών τιμολογίων, την επιστροφή του ειδικού φόρου κατανάλωσης για το αγροτικό πετρέλαιο, για πρώτη φορά μετά το 2016 που καταργήθηκε από την προηγούμενη κυβέρνηση ΣΥΡΙΖΑ, τη μείωση του συντελεστή ΦΠΑ των λιπασμάτων και ζωοτροφών στο 6% από το 13%, τις φορολογικές ελαφρύνσεις και μια σειρά από άλλες αποφάσεις.

Πάμε τώρα να δούμε συγκεκριμένα τι έχει γίνει. Η Κυβέρνηση ανακοίνωσε από τον περασμένο Σεπτέμβριο ότι θα χρηματοδοτήσει την αγορά λιπασμάτων με 60 εκατομμύρια ευρώ. Τα επίσημα στοιχεία που έχουμε μάς λένε ότι την τρέχουσα χρονιά αυξήθηκε το κόστος των ζωοτροφών κατά 140 εκατομμύρια ευρώ.

Ερχόμαστε λοιπόν και δίνουμε 60 εκατομμύρια. Άρα, περίπου το 40% της αύξησης το έχουμε καλύψει. Πόσοι δικαιούχοι έλαβαν από αυτή την ενίσχυση; Πάνω από εκατόν είκοσι πέντε χιλιάδες αγρότες. Πώς τα έλαβαν; Απολογιστικά. Γιατί απολογιστικά; Διότι δεν θέλαμε να δημιουργήσουμε συνθήκες τεχνικής εκμετάλλευσης κατάσταση και να αρχίσουν τώρα να αγοράζουν λιπάσματα. Πήγαμε, λοιπόν, απολογιστικά από τον περασμένο Οκτώβριο που είχε γίνει η εξαγγελία. Και πήραν όσοι είχαν τιμολόγια. Όσοι πραγματικά, λοιπόν, αγόρασαν λιπάσματα έκαναν τα έξοδα και χρησιμοποίησαν βέβαια τα λιπάσματα τα οποία είχαν αγοράσει. Οι προϋποθέσεις είναι γνωστές.

Στο δεύτερο, στη δευτερολογία μου, θα σας απαντήσω για τις ζωοτροφές. Θέλω να σας πω ότι όσοι παραγωγοί δεν έλαβαν χρηματοδότηση για τα λιπάσματα πιθανόν είναι ετεροεπαγγελματίες. Πιθανόν έχουν και άλλη απασχόληση. Δεν είναι κατ’ επάγγελμα αγρότες, δεν είναι επαγγελματίες αγρότες. Δεν είναι η κύρια και η μοναδική τους εργασία ο αγροτικός τομέας. Άρα, βάλαμε σε προτεραιότητα αυτούς που δεν έχουν άλλο έσοδο είναι κατά κύριο λόγο αγρότες και πιθανόν όσοι είναι και ετεροεπαγγελματίες να έχουν λάβει ενίσχυση από άλλα μέτρα στήριξης της Κυβέρνησης για την άλλη τους δραστηριότητα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η επιμονή στο ότι όλα εφαρμόστηκαν καλά και έχει αντιμετωπιστεί το πρόβλημα είναι το χειρότερο λάθος που κάνετε. Είπα ότι δόθηκαν ενισχύσεις. Δεν δόθηκαν δίκαια και δεν αντιμετωπίστηκε το πρόβλημα. Το αποτέλεσμα είναι ότι έχουμε πανάκριβα τελικά προϊόντα στους καταναλωτές. Την ίδια ώρα ο αγρότης και ο κτηνοτρόφος δεν μπορούν να τα βγάλουν πέρα. Εάν έχει και ένα καφενείο ο επαγγελματίας και εξ’ αυτού του λόγου τον θεωρείτε ετεροεπαγγελματία και άρα δεν παίρνει ενίσχυση στα λιπάσματα, τι σημαίνει αυτό; Στα χωριά ξέρουμε τι σημαίνει καφενείο. Ίσα-ίσα για την απασχόληση. Άλλο είναι η ενίσχυση στους αδύναμους, στους φτωχούς που είναι ένα κοινωνικό εισόδημα για να μπορέσουν να επιβιώσουν οι ίδιοι και οι οικογένειές τους ανεξάρτητα από το επάγγελμα που κάνουν κι άλλο είναι οι ενισχύσεις στον αγροτικό τομέα που πραγματικά έπρεπε να είναι στον αγροτικό τομέα συνολικά, ανεξάρτητα από την ιδιότητα αυτού που ασχολείται.

Βεβαίως και πρέπει να υπάρχουν θετικά μέτρα που να είναι στους κατά κύριο επάγγελμα αγρότες αλλά δεν μπορούν να είναι αυτά που αφορούν το κόστος παραγωγής. Πώς γίνεται δηλαδή να έχουμε την ίδια πηγή, την Ευρωπαϊκή Ένωση - η Ευρωπαϊκή Ένωση μιλάει για παραγωγή και για παραγωγούς και όχι αν είναι κατά κύριο επάγγελμα ή όχι- να κάνουμε αυτόν τον διαχωρισμό και να αφήνουμε εκτός ενίσχυσης τη μεγάλη πλειοψηφία; Εσείς θεωρείτε ότι εκεί πρέπει να περιοριστεί ο αγροτικός τομέας, απ’ ό,τι κατάλαβα, οπότε καλώς τα προχωρείτε με αυτόν τον τρόπο σύμφωνα με τη δική σας αντίληψη. Όμως είναι λάθος αυτό το πράγμα. Σας είπα ναι για επιπλέον μέτρα για τους κατά κύριο επάγγελμα. Όχι όμως μόνο και καθόλου για τους υπόλοιπους.

Διότι το ζητούμενο εν τέλει δεν είναι ο παραγωγός μόνο. Είναι και η παραγωγή. Η παραγωγή αφορά τον καταναλωτή. Πώς θα γίνει δηλαδή, να έχουμε δίκαιη αντιμετώπιση των εκατομμυρίων καταναλωτών της πατρίδας μας σε σχέση με τα προϊόντα; Έχετε δει που έχουν φτάσει οι τιμές. Την ίδια ώρα δεν μπορούν να τα βγάλουν πέρα οι παραγωγοί. Ο σύνδεσμος ελληνικής κτηνοτροφίας μετά την ανακοίνωση των παραδεκτών και μη παραδεκτών αιτήσεων σε σχέση με τις ζωοτροφές εντόπισε το πρόβλημα: χιλιάδες νέοι κτηνοτρόφοι, κτηνοτρόφοι που έκαναν μεταβιβάσεις κ.λπ., βρέθηκαν εκτός του πίνακα.

Σε κάθε περίπτωση, κύριε Υπουργέ, εμείς θεωρούμε ότι είναι επιβεβλημένη η στήριξη της ελληνικής υπαίθρου των αγροτών, των παραγωγών γενικότερα και κτηνοτρόφων. Το κόστος των ζωοτροφών και των λιπασμάτων που συνεχίζει να είναι μεγάλο θα πρέπει να αντιμετωπιστεί. Γι’ αυτό, λοιπόν, να αναλάβετε πρωτοβουλίες για να έχουμε καλύτερα αποτελέσματα στην αγροτική οικονομία και κυρίως στο να μπορέσουν οι καταναλωτές να προμηθεύονται τα προϊόντα μας και να μην αναζητούν φτηνιάρικες λύσεις από τρίτες χώρες που δεν έχουν τη διατροφική ασφάλεια η οποία για την Ελλάδα και τις ευρωπαϊκές χώρες είναι εγγυημένη. Για άλλες όμως δεν είναι εγγυημένη. Και ξέρετε πολύ καλά ότι υπάρχουν τρόποι που ελληνοποιούν και μπάζουν προϊόντα. Διότι λειτουργούν τα κυκλώματα στην αναμπουμπούλα και οι καταναλωτές δεν έχουν ασφάλεια με αυτά τα οποία προμηθεύονται.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Είπατε ότι δεν δόθηκε με τον ίδιο τρόπο η χρηματοδότηση, η ενίσχυση και η στήριξη των λιπασμάτων. Μπορείτε να μας πείτε εσείς έναν δίκαιο τρόπο. Εμείς είπαμε το εξής: όσοι έχουν τιμολόγια, όσοι πραγματικά έχουν αγοράσει λιπάσματα να τους στηρίξουμε και να αναλάβουν αυτή τη χρηματοδότηση. Εάν θεωρείτε ότι αυτός δεν είναι δίκαιος τρόπος υποδείξτε μας κάποιον δίκαιο τρόπο εσείς.

Δεύτερον, σε σχέση με τους κατ’ επάγγελμα και τους ετερο-επαγγελματίες είπαμε ότι έχουν λάβει ενίσχυση εκατόν είκοσι πέντε χιλιάδες συμπολίτες μας, αγρότες κατ’ επάγγελμα που δεν έχουν άλλο έσοδο. Σας είπα ότι οι ετεροαπασχολούμενοι έχουν λάβει πιθανόν χρηματοδότηση από τις υπόλοιπες πρωτοβουλίες που έχει λάβει η Κυβέρνηση για να τους χρηματοδοτήσει.

Πάμε τώρα στις ζωοτροφές. Σας θυμίζω ότι έχουν ληφθεί και άλλες πρωτοβουλίες στο παρελθόν για τις ζωοτροφές. Θυμίζω λοιπόν το 2% που δόθηκε επί του τζίρου για το 2021. Αυτό αθροίζει συνολικά στη χώρα γύρω στα 50 εκατομμύρια ευρώ στους κλάδους της κτηνοτροφίας. Τι είπαμε; Ήρθαμε και εξαγγείλαμε ότι θα δοθούν 89 εκατομμύρια ευρώ, σχεδόν το διπλάσιο ποσό από αυτά που δόθηκαν πέρυσι πάλι για την κτηνοτροφία και για τις ζωοτροφές. Ποιοι ήταν οι δικαιούχοι σε αυτή την κατηγορία; Ήταν οι κτηνοτρόφοι που έχουν αιγοπροβατοτροφεία, βοοτροφεία, πτηνοτροφεία και χοιροτροφεία. Η πρόσκληση ήταν ανοιχτή. Η αίτηση έγινε με ηλεκτρονικό τρόπο και πολύ γρήγορα μάλιστα είχαμε τα αποτελέσματα. Επιπλέον της πρόσκλησης -γιατί αναφέρετε ότι κάποιοι δεν κάνανε αίτηση- σας λέμε ότι δόθηκε παράταση. Η πρόσκληση ξεκίνησε από τις 19 Δεκεμβρίου και είχε διάρκεια ως τις 29 Δεκεμβρίου και δόθηκε παράταση έως τις 10-1-2023. Στη συνέχεια υπήρξε η επεξεργασία των συστημάτων του ΟΠΕΚΕΠΕ, της ΑΑΔΕ, μέσα από το σύστημα «ΆΡΤΕΜΙΣ», την κτηνιατρική βάση δεδομένων. Δόθηκε περίοδος για ενστάσεις εάν κάτι δεν είχε γίνει σωστά μετά και τη διασύνδεση με τις βάσεις.

Είχαμε, λοιπόν το εξής: περίπου εξήντα έξι χιλιάδες κτηνοτρόφοι έλαβαν περίπου ογδόντα έξι εκατομμύρια ευρώ από τα ογδόντα εννέα εκατομμύρια. Βρισκόμαστε στην περίσταση όπου θα εξεταστούν οι ενστάσεις που υποβλήθηκαν και στη συνέχεια για όσους δικαιωθούν θα τρέξει ξανά πληρωμή για να δοθούν χρήματα και σε αυτούς οι οποίοι τα δικαιούνται. Σας λέω ότι οι προϋποθέσεις είχαν αναρτηθεί και στην προκήρυξη. Γνώριζαν ποιοι δικαιούνται να λάβουν αυτή την προκήρυξη. Ήταν οι κτηνοτρόφοι. Οι ζωοτροφές δόθηκαν για τους κτηνοτρόφους συγκεκριμένα. Μάλιστα για τους χαμηλού εισοδήματος κτηνοτρόφους δεν μπήκε κανένα κριτήριο. Δηλαδή, γι’ αυτούς που έχουν εκατό αιγοπρόβατα ή δεκαπέντε βοοειδή δεν μπήκε κανένα κριτήριο. Δόθηκε μια χρηματοδότηση, ούτως ώστε να τη λάβουν όλοι.

Και σ’ αυτή την κατηγορία έλαβαν χρηματοδότηση και όσοι ξεκίνησαν τη δραστηριότητά τους το 2021, είτε ως νέοι στο επάγγελμα, δηλαδή καινούργιοι, είτε με μεταβίβαση κάποιας ζωικής εκμετάλλευσης. Για τους υπόλοιπους, από εκεί και πάνω, υπήρχε κριτήριο να έχουν έναν τζίρο τουλάχιστον 2.000 ευρώ. Καταλαβαίνετε και εσείς ότι δεν μπορεί να έχεις πάνω από εκατό αιγοπρόβατα ή πάνω από δεκαπέντε βοοειδή και να μην κάνεις τουλάχιστον έναν τζίρο 2.000 ευρώ. Τα στοιχεία είναι τα μικρότερα και τα ελάχιστα που θα μπορούσαμε να αξιοποιήσουμε.

Τώρα, σε κάθε περίπτωση, η κατάσταση είναι δύσκολη και το αναγνωρίζουμε. Περιμένουμε όμως και από εσάς στον λόγο σας, καθώς είστε ένας πολιτικός ορθολογιστής και σας γνωρίζω προσωπικά, να αναφέρετε ότι η κατάσταση αυτή δεν έχει δημιουργηθεί στην Ελλάδα, αλλά συνέβη λόγω εξωγενών κρίσεων.

Σας λέω, λοιπόν, ότι εμείς εξετάζουμε κάθε ενδεχόμενο από εδώ και στο εξής. Σας θυμίζω και σας παραπέμπω στο εξής: Σε όλα τα Συμβούλια Υπουργών θέτουμε το ζήτημα που είπατε, δηλαδή την κατάσταση η οποία υπάρχει στην αγορά, με το αυξημένο κόστος παραγωγής και με τις συνθήκες που αντιμετωπίζει η ελληνική παραγωγή. Χαρακτηριστικό παράδειγμα είναι στην τελευταία συνεδρίαση του Συμβουλίου Υπουργών Γεωργίας στις Βρυξέλλες, μόλις πριν από δέκα ημέρες, όπου συζητήσαμε την άμεση ενεργοποίηση του αποθεματικού κρίσης για το 2023, την επιπλέον ενωσιακή χρηματοδότηση, τη λήψη έκτακτων μέτρων, την πρόσθετη στήριξη υλοποίησης της ΚΑΠ. Μάλιστα, αυτή την πρόταση την υποστήριξαν δώδεκα χώρες-μέλη και ο ίδιος ο Επίτροπος Γεωργίας.

Άρα είναι μια κατάσταση η οποία αλλάζει συνεχώς. Είμαστε δίπλα στους αγρότες μας. Είναι μια μαχητή διαδικασία, όπου προσπαθούμε συνεχώς να βρούμε λύσεις, για να στηρίξουμε την ελληνική παραγωγή και τους Έλληνες παραγωγούς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την όγδοη με αριθμό 381/30-1-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να ρυθμιστεί επιτέλους το θέμα των ʺκληροτεμαχίωνʺ για δήλωση στο Κτηματολόγιο».

Παρακαλώ, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, θα ήθελα να κάνω ένα σχόλιο μόνο για το προηγούμενο. Από τον Σεπτέμβρη του 2021 είχε ξεκινήσει η αύξηση και των λιπασμάτων και των ζωοτροφών. Αν δείτε τα στοιχεία, θα το διαπιστώσετε. Αυτό ακριβώς είπα. Έγινε πριν από την κρίση και τον πόλεμο στην Ουκρανία και στη συνέχεια επιδεινώθηκε η κατάσταση και το κόστος αυτό. Άρα προϋπήρχε.

Σε κάθε περίπτωση, έχουν μείνει χιλιάδες παραγωγοί και κτηνοτρόφοι εκτός ενισχύσεων, ανεξάρτητα από την αιτία. Βρείτε έναν δίκαιο τρόπο. Ο δίκαιος τρόπος, πραγματικά, είναι αναλογικά με τις καλλιέργειές τους να ενισχυθούν, προκειμένου να μειωθεί αυτό το κόστος παραγωγής. Εσείς πιστεύετε ότι είναι μόνο εξωγενές το πρόβλημα.

Να έρθουμε τώρα στην ερώτηση που έχουμε εδώ, που είναι εσωγενές το πρόβλημα και είναι δικό σας μόνο. Μόνο! Αποκλειστικά του Υπουργείου Αγροτικής Ανάπτυξης! Αποκλειστικά της πολιτικής ηγεσίας του Υπουργείου Αγροτικής Ανάπτυξης, που αρνείται να κατανοήσει ένα πρόβλημα που το κατανόησε ο προηγούμενος Υπουργός! Δεν γίνεται αυτό! Και όταν λέω «ο προηγούμενος Υπουργός» -δεν ξέρω, γιατί είχαν αλλάξει δύο, τρεις πριν τον κ. Γεωργαντά-, εννοώ συγκεκριμένα τον κ. Βορίδη.

Τι έχουμε, λοιπόν; Έχουμε χιλιάδες αγροτεμάχια τα οποία δεν μπορούν να δηλωθούν στο Κτηματολόγιο και είναι πάρα πολύ χαμηλό το ποσοστό στην Κρήτη ως προς τις δηλώσεις στους δήμους που γίνονται για το Κτηματολόγιο, για τον λόγο ότι υπάρχει μια γραφειοκρατική αγκύλωση σε σχέση με τα κληροτεμάχια. Το πρόβλημα αφορά την Κρήτη, διότι υπήρχε η παράδοση -κακή, όπως φαίνεται σήμερα- της κρητικής πολιτείας για την άτυπη μεταβίβαση ακινήτων. Ήταν άτυπη, θεσμοθετημένη ως άτυπη και ισχυρή με τον λόγο τιμής, που λέμε. Αυτή η παράδοση δυστυχώς ίσχυσε και στα κληροτεμάχια. Τα κληροτεμάχια απαγορευόταν με διάταξη του 1968, αλλά και με άλλες διατάξεις πιο πριν, να κατατμηθούν. Από το 2012 και μετά, η πολιτεία είπε ότι αυτό είναι αναχρονιστικό, δεν χρειάζεται και το κατήργησε.

Όλα τώρα τα κληροτεμάχια που είχαν κατατμηθεί πριν από το 2012 και είχαν δοθεί από τους γονείς ή τους παππούδες και είχαν μοιραστεί στα παιδιά -άτυπα, προφανώς- σήμερα δεν αναγνωρίζονται ως κατατμημένα. Ναι, αλλά οι αρχικοί ιδιοκτήτες -και όχι μόνο- έχουν αποβιώσει. Έχουν περάσει τόσα χρόνια. Σήμερα, λοιπόν, το παράλογο που ζητάει το Κτηματολόγιο είναι: «Βρείτε τον αρχικό ιδιοκτήτη, να κάνει νομίμως τη μεταβίβαση τώρα που επιτρέπεται.».

Το έχω θέσει εκατό φορές. Με παραπέμπετε σε μια διαδικασία, την επικύρωση της ανώμαλης δικαιοπραξίας, με το άρθρο 39 που μου λέτε κάθε φορά. Κοιτάξτε, το κόστος είναι τριπλάσιο από την αξία του ακινήτου. Τριπλάσιο! Δεν γίνεται να επιμένετε σε αυτό, την ίδια ώρα που ένας ιδιοκτήτης κοινού αγροτεμαχίου πάει και το δηλώνει με δύο ένορκες βεβαιώσεις και το Ε9, που είναι απαραίτητο για όλες τις περιπτώσεις, και, εφόσον υπάρξει αντικρουόμενη δήλωση, δηλαδή δήλωση από άλλον για το συγκεκριμένο, πάει και επιλύεται. Στα κληροτεμάχια, λέει, δεν ισχύει αυτό το δικαίωμα. Μα γιατί, κύριοι; Έχουμε δύο κατηγορίες; Δηλαδή τους Μικρασιάτες να τους ακολουθεί η κακοδαιμονία ακόμα και σήμερα; Δεν γίνεται αυτό το πράγμα!

Το κατανόησε, λοιπόν, ο Υπουργός κ. Βορίδης, όταν είχαμε το πρόβλημα των απαλλοτριώσεων και ψήφισε μια διάταξη στον ν.4711, το άρθρο 19, για την αναγκαστική απαλλοτρίωση γεωργικών κλήρων. Λέει με δυο λόγια ότι για τις ανάγκες απαλλοτρίωσης των γεωργικών κλήρων για την κατασκευή του αεροδρομίου και προκειμένου να πληρωθούν οι άνθρωποι, δηλαδή οι ιδιοκτήτες οι σημερινοί με τα κατατμημένα, κ.λπ., εξαιρούνται από το πεδίο εφαρμογής της διάταξης του άρθρου 1 του αναγκαστικού νόμου 431/1968 αναδρομικά από την έναρξη ισχύος του.

Μπορείτε να κάνετε μία αντίστοιχη ρύθμιση και να λέτε ότι για τις ανάγκες του Κτηματολογίου και με την επιφύλαξη εμπράγματων δικαιωμάτων καταργείται αναδρομικά η απαγόρευση της κατάργησης, δεν έχει κανέναν κίνδυνο για κανέναν και κανένα πρόβλημα. Θα λύσετε όμως το πρόβλημα στους χιλιάδες ιδιοκτήτες που σήμερα ακούνε την Κυβέρνηση να αρνείται και απορούν, λέγοντας: «Μα γιατί, ρε παιδιά; Κλέφτες είμαστε; Απατεώνες είμαστε; Τι είμαστε και δεν μας το ρυθμίζετε;». Έτσι λένε οι άνθρωποι.

Καταθέτω για τα Πρακτικά το έγγραφο που σας προανέφερα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα τα πείτε και στη δευτερολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν το λύσει ο Υπουργός, δεν χρειάζεται δευτερολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα ήθελα να θυμίσω ότι γι’ αυτό το θέμα έχω ερωτηθεί και έχω απαντήσει με την ιδιότητά μου ως Υφυπουργός στο Υπουργείο Ψηφιακής Διακυβέρνησης, αρμόδιος για το Κτηματολόγιο.

Πάμε, λοιπόν, να δούμε λίγο το θέμα των κληροτεμαχίων. Συμφωνώ με αυτά που είπατε. Όμως, για μας είναι ένα νομικό θέμα, που το έχει λάβει σοβαρά υπ’ όψιν του ο νομοθέτης και το έχει αντιμετωπίσει με ρυθμίσεις οι οποίες έγιναν κατά καιρούς.

Τι εννοούμε, λοιπόν, με τον όρο «κληροτεμάχια», για να μας καταλάβει και ο κόσμος; Εννοούμε αγροτικές εκτάσεις που παραδίδονταν στους ακτήμονες πρόσφυγες για γεωργική αποκατάσταση μέσω κλήρωσης, πιθανόν αναδασμό. Ο νόμος, λοιπόν, προέβλεπε περιορισμούς στη μεταβίβαση των κληροτεμαχίων. Επιτρεπόταν η μεταβίβαση ολόκληρου του κλήρου. Δεν επιτρεπόταν η κατάτμηση με μεταβίβαση ή χρησικτησία.

Στην πράξη, αυτοί οι περιορισμοί, όπως το είπατε και εσείς, δεν τηρήθηκαν. Η διανομή συνήθως γινόταν άτυπα και γι’ αυτό στη συνέχεια το έλαβε υπ’ όψιν ο νομοθέτης και προέβλεψε στο άρθρο 2 του ν.666/1977 τη δυνατότητα υποβολής αίτησης στο αρμόδιο κατά τόπους ειρηνοδικείο όπου βρίσκεται το εκάστοτε ακίνητο, με την οποία θα επικυρώνονταν οι ανώμαλες δικαιοπραξίες. Το είπατε και εσείς.

Ο νόμος έδωσε προθεσμία δύο ετών. Στην πράξη, πάλι δεν τηρήθηκε η διαδικασία τότε. Με το άρθρο, λοιπόν, 31 του ν.4061/2012 δόθηκε εκ νέου προθεσμία πέντε ετών, έως το 2017, για την επικύρωση ανώμαλων δικαιοπραξιών που είχαν καταρτιστεί, αλλά δεν είχαν επικυρωθεί.

Και στη συνέχεια δόθηκε νέα παράταση μέχρι το 2019 και ξανά, με νέα νομοθετική ρύθμιση, δόθηκε επιπλέον παράταση από το 2019 έως το 2024.

Επιπλέον με το άρθρο 37 του ν.4061/2012 καταργήθηκε ο ν.431/1968, που προέβλεπε την απαγόρευση της κατάτμησης. Άρα από το 2012 και μετά επιτρέπεται, μπορεί να γίνει η κατάτμηση.

Πού είναι το πρόβλημα; Το πρόβλημα είναι πριν από το 2012. Τι δυνατότητα δίνεται για πριν από το 2012; Δίνεται η δυνατότητα για χρησικτησία στη δεκαετία ή στην εικοσαετία. Άρα μέχρι το 2022 ή μέχρι το 2032. Εκτός, λοιπόν, από αυτή τη διαδικασία, τι άλλο έχει προβλεφθεί; Προβλέφθηκε η δυνατότητα συμβολαιογραφικής κατάτμησης των κληροτεμαχίων. Συνεπώς δεν είναι απαραίτητο κάποιος να προσφύγει στο ειρηνοδικείο και στο δικαστήριο. Μπορεί μετά το 2012 να κάνει και μία συμβολαιογραφική κατάτμηση, να προχωρήσει σε αυτή τη διαδικασία. Και στη συνέχεια να πάει στη κτηματογράφηση, στο Κτηματολόγιο, και να εγγράψει τα εμπράγματα δικαιώματά του, όπως κάνουμε όλοι μας, όπως έγινε για όλους τους υπόλοιπους Έλληνες πολίτες, όσους έχουν τίτλο. Χωρίς τίτλο δεν εγγράφεσαι στην κτηματογράφηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κάνετε λάθος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Αναφέρατε τη ρύθμιση του κ. Βορίδη. Είπατε για απαλλοτρίωση, για εθνικής σημασίας, στρατηγικής σημασίας επένδυση για το αεροδρόμιο και δεν μιλάτε για κάτι γενικό.

Επιπλέον, ζητάτε να γίνει αναδρομική εφαρμογή του νόμου στο σύνολο της κτηματογράφησης στην Κρήτη. Δεν μπορούμε να προχωρήσουμε σε αναδρομική εφαρμογή του νόμου, διότι -το είπα και στο παρελθόν- μπορεί να έχουν να έχουν υπάρξει δικαιώματα τρίτων και εκεί δεν μπορούμε να το διαχωρίσουμε.

Σήμερα το πρωί επικοινώνησα με τον πρόεδρο του Κτηματολογίου και με τον αρμόδιο Υπουργό Ψηφιακής Διακυβέρνησης. Ξέρω ότι το Κτηματολόγιο έχει πει δημοσίως -σας το λέω και εγώ από εδώ, να το ακούσουν και οι πολίτες- ότι είναι στη διάθεση όλων, ώστε να διευκολύνει και να βοηθήσει με όλες του τις διαδικασίες, για να μπορέσουν οι πολίτες να κάνουν ό,τι προβλέπεται από τους νόμους στις περιπτώσεις που ανέφερα πιο πριν, για να εξυπηρετηθούν και να μπορέσουν να κάνουν την εγγραφή τους στο Κτηματολόγιο, στην κτηματογράφηση.

Θα σας απαντήσω στη συνέχεια για το τι άλλη πρωτοβουλία θα πάρουμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, προσέξτε τον χρόνο.

Έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, δεν ισχύει αυτό που είπατε σε σχέση με τα απλά αγροτεμάχια. Εφόσον το δηλώνει χρόνια στο Ε9, πάει με δύο ένορκες βεβαιώσεις το Ε9 και αναρτάται. Το δέχεται το Κτηματολόγιο. Και αν το δηλώσει και άλλος, υπάρχει σύγκρουση και επιλύεται με τη διαδικασία επίλυσης. Το ίδιο λέμε να γίνει και με τα κληροτεμάχια, αν υπάρχει σύγκρουση με άλλον για οποιονδήποτε λόγο. Το Κτηματολόγιο είναι διαφανής διαδικασία, αλλά πρέπει να του δώσεις το δικαίωμα να το αναρτήσει σαν ιδιοκτησία.

Κοιτάξτε το 2012 που κατέθεσα την τροπολογία και την έκανε δεκτή ο κ. Δριβελέγκας, τότε Υφυπουργός Αγροτικής Ανάπτυξης, δεν μπορούσα να φανταστώ ότι θα υπήρχε τέτοια δυσκαμψία στη συνέχεια στο Υπουργείο, να μη βλέπει κάτι που πρέπει να γίνει και να αρνείται να το κάνει.

Λοιπόν, ο κ. Βορίδης απλώς ξέρει καλά νομικά, χωρίς να λέω ότι οι άλλοι δεν ξέρουν. Ξέρει όμως καλύτερα νομικά ο κ. Βορίδης. Μόλις του το είπαμε, το έπιασε ο άνθρωπος και το έλυσε. Δεν είναι για να γίνει το έργο, το έργο γίνεται έτσι κι αλλιώς. Είναι για να πληρωθούν οι άνθρωποι, όχι για να γίνει το έργο. Το έργο έτσι κι αλλιώς θα γίνει, η απαλλοτρίωση είναι υποχρεωτική, προχωράμε παρακάτω, πληρωθούν δεν πληρωθούν. Για να οριστούν, λοιπόν, οι ιδιοκτησίες έκανε αυτή τη ρύθμιση. Άρα έμμεσα έχει παρέμβει με τον τρόπο που σας ζητούμε κι εμείς. Εκεί δεν είχε δικαιώματα τρίτων; Δεν είχε τον κίνδυνο αυτό; Τι λέτε τώρα; Δεν θέλω να πω να πάτε να τον συμβουλευτείτε, γιατί θα είναι και προσβολή για τη σημερινή ηγεσία του Υπουργείου και τις νομικές υπηρεσίες, αλλά θέλω να κάνετε μία παραπάνω προσπάθεια στην κατεύθυνση να βρούμε λύση, χωρίς μεγάλο κόστος.

Καταλαβαίνω ότι είναι δικηγορική ύλη αυτό, αλλά ειλικρινά σάς λέω κάνει 300 ευρώ το αγροτεμάχιο και το κόστος είναι 1.300. Δεν γίνεται να ακολουθήσετε αυτή τη διαδικασία. Κάντε την ανάλογη ρύθμιση, σας παρακαλώ πάρα πολύ. Σας παρακαλώ πάρα πολύ. Γιατί λέτε να το έχω φέρει δεκαεπτά φορές εδώ πέρα και στους προκατόχους σας; Το ξέρετε, δεκαεπτά φορές το έχω φέρει. Με έχει πιάσει τρέλα; Υπάρχει τεράστιο πρόβλημα. Είναι χιλιάδες άνθρωποι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Πολύ σύντομα, για να κερδίσουμε και χρόνο.

Το κόστος για το ειρηνοδικείο δεν είναι μεγάλο ούτε για τα συμβόλαια. Αλλά να μη μείνουμε εκεί. Υπάρχει μια επιφύλαξη για την αναδρομική.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχουν πεθάνει οι άνθρωποι.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα σας καλύψω.

Υπάρχει μία επιφύλαξη -και την καταλαβαίνετε και εσείς ότι είναι ισχυρή- για την αναδρομική εφαρμογή του νόμου και για τα δικαιώματα τρίτων, εγγραφές, εγγυήσεις, διαφορές που μπορεί να υπάρχουν για να γίνει μια και έξω, με μία νομοθετική ρύθμιση. Σε καμμία περίπτωση δεν θέλουμε να βρεθούν σε δυσμενή μεταχείριση οι τρίτοι, οι οποίοι πιθανόν έδωσαν, εξαγόρασαν ένα ακίνητο ή διά λόγου, έτσι όπως το λέτε και εσείς, άτυπα ή εγγράφηκε μια υποθήκη σε μια τράπεζα, όλοι αυτοί οι λόγοι. Δεν θέλουμε να δημιουργήσουμε επιπλέον προβλήματα και στους ίδιους, γιατί πάλι δεν θα μπορέσουν να εγγραφούν. Η δική μας πρωτοβουλία από την Κυβέρνηση είναι σε συνεννόηση με το Κτηματολόγιο και είναι να συγκροτήσουμε μια επιτροπή, να εξετάσει το θέμα και εντός τριών μηνών να μας προτείνει η επιτροπή από ειδικούς και από νομικούς -βλέποντάς το από όλες τις πλευρές- λύσεις, για να μπορέσουμε να δώσουμε επιπλέον διεξόδους από το ειρηνοδικείο και τη συμβολαιογραφική πράξη στους κατοίκους των περιοχών αυτών.

Καταλαβαίνω, ξέρω τι λέτε για τις περιοχές τις ορεινές, τις απομακρυσμένες, όπου δεν υπάρχει εμπορικό ενδιαφέρον και είναι χαμηλά τα ποσοστά κτηματογράφησης και οι πολίτες πολλές φορές δεν δηλώνουν την περιουσία τους.

Θέλουμε να προχωρήσει η όλη διαδικασία. Θα πάμε, λοιπόν, με αυτόν τον τρόπο και εδώ είμαστε πάλι, να δούμε τι θα μας εισηγηθούν και οι νομικοί και οι αρμόδιοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, θετικό. Βάλτε όμως και έναν νομικό από την ΚΕΔ Κρήτης, που έχει επεξεργαστεί το θέμα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Συνεχίζουμε. Νομίζω, κύριε Κεγκέρογλου, μια Κυβέρνηση είναι. Θα συνεργαστούν μεταξύ τους οι νομικοί.

Θα συζητηθεί τώρα η εικοστή πρώτη με αριθμό 389/3-2-2023 επίκαιρη ερώτηση δεύτερου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεωργίου Ψυχογιού προς τον Υπουργό Αγροτικής Ανάπτυξης και Τροφίμων, με θέμα: «Σε απόγνωση οι παραγωγοί σταφίδας και επιτραπέζιων σταφυλιών στην Κορινθία. Ανάγκη άμεσης λήψης μέτρων στήριξης από το Υπουργείο».

Κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Θα ξεκινήσω με τα θερμά μου συλλυπητήρια για τον συνάδελφο Μανούσο Βολουδάκη, που έφυγε πολύ νωρίς, και προς την οικογένειά του και προς το κόμμα της Νέας Δημοκρατίας. Ήθελα να το πω και από αυτό το Βήμα.

Κύριε Υπουργέ, έχουμε πολλές φορές βάλει τα ζητήματα και προς το Υπουργείο απευθείας, σε πρόσφατη συνάντηση που κάναμε για τον πρωτογενή τομέα της Κορινθίας. Είτε δεν παίρνουμε απαντήσεις είτε οι απαντήσεις που παίρνουμε δεν υλοποιούνται. Γι’ αυτό επανερχόμαστε.

Ένα, λοιπόν, από αυτά είναι και η μαύρη κορινθιακή σταφίδα. Η τιμή του προϊόντος, εξαιτίας και της συγκυρίας αλλά και των πολιτικών σας, έχει πέσει κάτω από το κόστος παραγωγής. Μιλάμε για 60 και 70 λεπτά, ένα εξευτελιστικό ποσό και μάλιστα όταν το κόστος παραγωγής έχει εκτοξευθεί, χωρίς την απαραίτητη στήριξη στους παραγωγούς από εσάς.

Κι όταν εδώ και δύο χρόνια σάς ζητάμε να γίνει το κράτος ο αγοραστής ύστατης καταφυγής, όπως και η Ευρωπαϊκή Ένωση προβλέπει, για να μπορέσει να ισορροπήσει και να στηρίξει την τιμή και να πάει σε κοινωνικές δομές και ευάλωτες ομάδες, δεν το έχετε κάνει.

Δεν το κάνατε, διότι αυτό που σας απασχολούσε ήταν να στηρίξετε τους σταφιδέμπορους και τους μεσάζοντες και όχι τους παραγωγούς. Και βέβαια, όταν σας το θέσαμε διά του τομεάρχη μας κ. Αραχωβίτη, μας χλευάσατε. Τώρα έρχονται σαράντα οργανώσεις -βλέπω και την κ. Σία Αναγνωστοπούλου, που το έχουν φέρει και οι Βουλευτές Αχαΐας στη Βουλή- να σας ζητήσουν να το στείλετε στην Ουκρανία σαν ανθρωπιστική βοήθεια.

Πολλές φορές έχουμε ζητήσει την αποζημίωση και των επιτραπέζιων σταφυλιών, το οποίο είναι ένα άλλο μεγάλο ζήτημα για την Κορινθία, που επλήγησαν από την ξηρασία του καλοκαιριού, η οποία δεν ασφαλίζεται από τον ΕΛΓΑ. Σας είχαμε προτείνει δύο λύσεις: Το Ταμείο Αρωγής που εσείς δημιουργήσατε γι’ αυτόν τoν σκοπό ή το de minimis στις κρατικές ενισχύσεις, που επιλεκτικά πάει σε συγκεκριμένες περιοχές της χώρας και όχι για να καλύψει βασικές ανάγκες σε νομούς όπως ο δικός μας, όπου όλη η αγοραστική κίνηση, η οικονομική και κοινωνική δραστηριότητα βασίζεται στην αγροτική παραγωγή.

Τώρα, λοιπόν, έρχονται και τα πορίσματα όχι μόνο για τη ζημιά από την ξηρασία, που δεν αποτυπώνει την πραγματική ζημιά, αλλά και για τις βροχοπτώσεις, που είναι ασφαλιστικά καλυπτόμενη.

Επειδή, λοιπόν, οι παραγωγοί του νομού μας είναι στα όρια της επιβίωσης, επειδή ακριβώς έχουμε κι άλλα ζητήματα υποδομών που έχουμε συζητήσει σε άλλες ερωτήσεις για τα αρδευτικά και το νερό -που εδώ και τριάμισι χρόνια δεν έχει προχωρήσει- κι επειδή η αμπελοκαλλιέργεια είναι ισχυρή βάση για τον νομό, σας θέτουμε τα εξής ερωτήματα: Τι σκοπεύετε να κάνετε για να στηρίξετε το εισόδημα των σταφιδοπαραγωγών και τη σταφίδα, ένα στρατηγικό προϊόν για την Κορινθία και τη χώρα, και αν θα εντάξετε τις ζημιές από την ξηρασία που ανέφερα πριν στο Ταμείο Αρωγής ή στις κρατικές ενισχύσεις και να μην αφήσετε τους παραγωγούς να καταστραφούν, λόγω της απώλειας σημαντικού εισοδήματος, που είχε να κάνει και με την εμπορία και τη ζήτηση που είχε μειωθεί.

Αυτά για αρχή και θα επανέλθω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ανέφερα και πριν, κύριε συνάδελφε, τις κρίσεις, που ξέρετε κι εσείς ότι είναι εξωγενείς κρίσεις. Μιλάμε για τον πόλεμο, την ενέργεια, την πανδημία, τον πληθωρισμό, όπου έχουν δημιουργήσει μία πραγματικά δύσκολη κατάσταση στην αγορά. Αυτό έχει συνέπειες σε όλες τις περιοχές της χώρας και στην Ευρώπη. Τα είπα και στην προηγούμενη ερώτηση.

Έχουμε κάποια διέξοδο; Βεβαίως και έχουμε κάποια διέξοδο σε όλες αυτές τις προκλήσεις, συν την πρόκληση της κλιματικής κρίσης. Κατ’ αρχάς, έχουμε το στρατηγικό μας σχέδιο για την Κοινή Αγροτική Πολιτική για τα επόμενα χρόνια, όπου εκεί -το έχουμε πει- στηρίζουμε, χρηματοδοτούμε τους παραγωγούς μας να πάμε σε καλλιέργειες οι οποίες είναι πιο ανθεκτικές, πιο πράσινες, πιο καινοτόμες και στις οποίες μπορούμε να αντεπεξέλθουμε σε όλες αυτές τις συνθήκες.

Η χώρα έχει 19,3 δισεκατομμύρια ευρώ, μια προσωπική επιτυχία του Πρωθυπουργού Κυριάκου Μητσοτάκη, για την επόμενη περίοδο, για να μπορέσουμε να αντεπεξέλθουμε σε αυτές τις συνθήκες και να κάνουμε μια μετατροπή στο παραγωγικό μας μοντέλο. Όταν σε όλες τις υπόλοιπες χώρες υπήρξε μείωση στον προϋπολογισμό της ΚΑΠ, εμείς έχουμε το ίδιο ακριβώς ποσό σε σχέση με την προηγούμενη περίοδο 2014 - 2020.

Πάμε τώρα να δούμε τι έγινε στην Κορινθία συγκεκριμένα. Στην Κορινθία είχαμε διάφορα καιρικά φαινόμενα που είχαν συνέπεια στην παραγωγή, δηλαδή παγετός, χαλάζι, βροχή κ.τ.λ.. Ακολουθήθηκε, λοιπόν, η όλη διαδικασία που προβλέπεται από τον ΕΛΓΑ, δηλαδή διακόσιες πενήντα αναγγελίες και περίπου επτά χιλιάδες δηλώσεις ζημιάς. Τρέχει η διαδικασία. Έχουν ήδη δοθεί 540.000 ευρώ σε παραγωγούς στην Κορινθία και στη συνέχεια από τα υπόλοιπα αίτια προχωρούμε στην αποτίμηση, στα τελικά πορίσματα και στην πληρωμή των παραγωγών.

Πόσα συνολικά χρήματα θα δοθούν στην Κορινθία από τις ζημιές που έχουν προκληθεί; Θα δοθούν κοντά στα 18 εκατομμύρια ευρώ. Σε αυτά τα χρήματα που σας λέω εγώ τώρα δεν είναι το σύνολο των τελικών πορισμάτων. Έχουμε, δηλαδή, και άλλα αίτια που έχουν συμβεί στη συγκεκριμένη περιοχή, στον συγκεκριμένο νομό, που ακόμη δεν έχουν συνταχθεί από τους γεωπόνους τα πορίσματα και θα δοθούν και θα πληρωθούν στη συνέχεια.

Άρα ανακεφαλαιώνω και λέω ότι για την Κορινθία μέχρι τώρα έχουν δοθεί 540.000 ευρώ. Ξέρουμε αυτή τη στιγμή ότι θα δοθούν άλλα 17,5 εκατομμύρια, άρα 18 εκατομμύρια συνολικά, και αναμένουμε τις τελικές εκθέσεις από τον ΕΛΓΑ για τις υπόλοιπες ζημιές οι οποίες έχουν προκύψει στη συγκεκριμένη περιοχή. Ξέρετε κι εσείς, το ξέρουν και οι παραγωγοί, ότι ένα μεγάλο μέρος των ζημιών καλύπτεται και υπάρχουν κάποιες οι οποίες δεν καλύπτονται. Έτσι δουλεύει όλο το ασφαλιστικό σύστημα σε όλες τις χώρες και στην Ελλάδα. Δεν μπορούμε εδώ να λέμε πράγματα που δεν ισχύουν.

Επίσης, σε σχέση με την αγορά από το κράτος και τη διάθεση σε ιδρύματα, σας λέω ότι υπάρχει ένα πολύ μικρό ποσοστό που μας επιτρέπει η Ευρωπαϊκή Ένωση να κάνει αγορά το κράτος για να δώσει σε ιδρύματα. Δεν ξεπερνά το 5% της παραγωγής σε επίπεδο νομού. Άρα δεν λύνει το πρόβλημα που θέλετε να πείτε για την κορινθιακή σταφίδα.

Στη δευτερολογία μου θα αναφερθώ σε γενικότερα μέτρα και πιο ειδικά στην Κορινθία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Κύριε Υπουργέ, το μέγεθος του ζητήματος και του προβλήματος στον νομό είναι τεράστιο. Στη συνάντησή μας αυτό το είχε κατανοήσει ο κ. Γεωργαντάς. Φαντάζομαι κι εσείς σαν Βουλευτής της επαρχίας το καταλαβαίνετε. Είναι πραγματικά τεράστιο το πρόβλημα και μπορεί οι παραγωγοί να έχουν εκατομμύρια και χρηματοδοτήσεις, όμως σας είπα και πάλι ότι τα πρώτα πορίσματα που ήρθαν για τις βροχοπτώσεις ήταν πολύ κάτω από την πραγματικότητα και τις ανάγκες, αλλά και για την ξηρασία και πολλές από αυτές τις ζημιές, όπως κι εσείς παραδεχτήκατε, δεν είναι καλυπτόμενες από τον ΕΛΓΑ.

Θα σας ρωτήσω, βέβαια, και ποια είναι τα ταμειακά διαθέσιμα του ΕΛΓΑ για τη δήλωση της παραγωγής του 2022, αν είστε πρόχειρος να μας απαντήσετε σ’ αυτό. Εμείς, όμως, λέμε να αξιοποιηθούν κι άλλα εργαλεία. Ανέφερα το Ταμείο Αρωγής ή τα de minimis, τις κρατικές ενισχύσεις, και όχι επιλεκτικά, αλλά και ο αγοραστής ύστατης καταφυγής στο μέτρο που πρέπει και μπορούμε να το κάνουμε. Κι έπρεπε να το έχουμε κάνει εδώ και καιρό, και για να αδειάσουν οι αποθήκες και για αξιοπρεπή τιμή.

Ξέρετε, αυτά δεν σας τα λέμε μόνο εμείς, οι Βουλευτές του ΣΥΡΙΖΑ, απ’ όλες τις περιοχές. Σας τα λέει το Περιφερειακό Συμβούλιο με ομόφωνη απόφασή του πριν από λίγες μέρες, όπου, εάν δεν προχωρήσετε σε ενέργειες, αυτοί λένε ότι μαζί με την αυτοδιοίκηση θα πάρουν εκείνοι μέρος της παραγωγής, για να το διαθέσουν σαν αυτοδιοίκηση. Σας το λένε οι αγροτικοί συνεταιρισμοί και της Νεμέας και από όλο τον Νομό Κορινθίας, οι δήμοι, ο Δήμος Σικυωνίων με επιστολή του που εστάλη στους Βουλευτές. Σας το λένε, όμως, και δικοί σας Βουλευτές. Τέσσερις Βουλευτές σας από τέσσερις νομούς που πλήττονται, κυρίως για τη μαύρη κορινθιακή, έκαναν ερώτηση στη Βουλή. Φανταστείτε πόσο σοβαρό είναι το πρόβλημα αυτό και σε τι απαξίωση και εξαθλίωση είναι οι παραγωγοί, που έχουν και τεράστιο κόστος μέσα σε όλα αυτά που συμβαίνουν. Έτσι κι αλλιώς ήταν μεγάλο, τώρα είναι ακόμα μεγαλύτερο, έχει εκτοξευτεί.

Έγινε μάλιστα και λαϊκή συνέλευση για το θέμα αυτό, κυρίως για τα επιτραπέζια σταφύλια για την ξηρασία του 2022, που ήταν ολοσχερής σχεδόν η καταστροφή και που επαναλαμβάνω είναι θέμα επιβίωσης για την περιοχή μας. Είναι ολόκληρη αλυσίδα οικονομική, κοινωνική, επισιτιστική και βασίζεται πραγματικά σε αυτό το οποίο λέμε «πρωτογενής τομέας».

Εκτός εάν, βέβαια, είναι όραμα της Κυβέρνησης να φύγουν οι άνθρωποι από τα χωράφια, όπως γίνεται ήδη, να πάνε υπάλληλοι με 400-500 ευρώ και να χτυπάνε τα γραφεία των Βουλευτών για να τους βρουν δουλειά. Αν αυτό είναι το όραμα για την αγροτική παραγωγή και μένουν χωρίς εργαλεία, ενώ υπάρχουν τα εργαλεία, να μας το πείτε ευθέως.

Για τη συνδεδεμένη ενίσχυση. Η συνδεδεμένη ενίσχυση κατοχυρώθηκε επί της κυβέρνησης του ΣΥΡΙΖΑ το 2017. Τελευταία στιγμή τη βάλατε στη νέα προγραμματική περίοδο χωρίς να την αυξήσετε -τους λόγους τούς ξέρετε εσείς γιατί δεν αυξήθηκε, γιατί δεν διαπραγματευτήκατε, προφανώς, όσο ισχυρά πρέπει-, αλλά και οι παραγωγοί περιμένουν μία ΚΥΑ με την οποία να ξέρουν τα κιλά που θα δώσουν αυτές τις μέρες, για να μην τη χάσουν σε σχέση με τη ζημιά που έπαθαν. Διότι ήταν τεράστια η ζημιά και στη μαύρη κορινθιακή σταφίδα, όχι μόνο στην επιτραπέζια.

Κλείνοντας, λοιπόν, θέλω να μας πείτε ευθέως, ξεκάθαρα, να ακούσουν οι παραγωγοί στην Κορινθία κάτι συγκεκριμένο, να είμαστε πρακτικοί, να είμαστε χρηστικοί, να είμαστε ειλικρινείς, να είμαστε αποτελεσματικοί για τους παραγωγούς μας, διότι είναι στο όριο και κάτω απ’ αυτό. Όπως τέθηκε και στη συνάντηση, εμείς ζητάμε βασικά και καθαρά ερωτήματα:

Θα στηρίξετε τη μαύρη κορινθιακή σταφίδα όχι μόνο με το de minimis που τους δώσατε τα ψίχουλα πέρσι, αλλά με οποιοδήποτε άλλο μέσο έχετε, όπως κάναμε και εμείς το 2019, δίνοντας για τη σουλτανίνα δυόμισι εκατομμύρια και παραπάνω; Και τι θα κάνετε για τα επιτραπέζια σταφύλια, που είναι σχεδόν ολοσχερής η καταστροφή και που πρέπει να αξιοποιήσετε -και να μας πείτε αν θα το κάνετε- είτε το Ταμείο Αρωγής, που σε άλλες περιοχές το έχετε αξιοποιήσει, είτε τις κρατικές ενισχύσεις που πρέπει να κατανεμηθούν δίκαια και σωστά, για να καλυφθούν αυτές οι ανάγκες;

Αυτές είναι οι ερωτήσεις, αυτά θέλουν να ακούσουν οι παραγωγοί, ξεκάθαρα, όχι γενικά και με αριθμούς, αλλά συγκεκριμένα ποια εργαλεία, πού, πόσο και πότε θα αξιοποιήσετε, για να περιμένουν να κάνουν τον προγραμματισμό τους και της ζωής τους και της παραγωγής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Έχω μια απορία. Γιατί δεν με ακούτε; Μου ζητάτε να σας δώσω μια συγκεκριμένη απάντηση. Ξεκαθαρίσαμε το εξής. Έχουμε κάποιες ζημιές από καταστροφές, οι οποίες προβλέπονται από τον ΕΛΓΑ. Σας είπα, λοιπόν, ότι εκεί θα δοθούν. Ήδη θα δοθούν 18 εκατομμύρια ευρώ. Και δεν είναι το σύνολο των ζημιών οι οποίες έχουν προκληθεί στην Κορινθία. Περιμένουμε ακόμα τα υπόλοιπα πορίσματα από τους γεωπόνους.

Είπατε ότι είναι λίγα τα χρήματα αυτά που δόθηκαν. Αυτή την εκτίμηση δεν μπορεί να την κάνουμε εμείς. Αυτή την εκτίμηση την κάνουν οι γεωπόνοι του ΕΛΓΑ. Αυτοί δεν παίρνουν εντολή από την Κυβέρνηση. Και δεν έχει γίνει ούτε μπορεί να γίνει ποτέ από κανέναν. Ο γεωπόνος, ο επιστήμονας βλέπει τη ζημιά που έχει γίνει, καταγράφει και αποζημιώνει. Λοιπόν έκλεισε αυτό το θέμα σε σχέση με τον ΕΛΓΑ.

Τι άλλες δυνατότητες έχουμε να χρηματοδοτήσουμε; Έχουμε δυνατότητες να χρηματοδοτήσουμε μέσα από τα προγράμματά μας. Σας θυμίζω έχουν δοθεί 60 εκατομμύρια ευρώ για τα λιπάσματα. Επιπλέον έχουμε τα προγράμματά μας τα αναπτυξιακά. Ειδικά για τα σταφύλια είναι 169 εκατομμύρια ευρώ από το Ταμείο Ανάκαμψης, για να αναδιαρθρώσουν τις καλλιέργειές τους.

Επίσης ξέρετε και εσείς -το ξέρουν και οι παραγωγοί στην Κορινθία- ότι έχουμε πρόγραμμα για τον οίνο και την άμπελο, το οποίο τρέχει και το 2023 και θα συνεχιστεί και την επόμενη χρονιά, και το 2024, με πολλά εκατομμύρια ευρώ, που μπορούν να τα χρησιμοποιήσουν και να τα αξιοποιήσουν για να βελτιώσουν την παραγωγή τους.

Σε σχέση με τον δήμο που αναφέρατε. Θυμάμαι πολύ καλά ότι έχουμε βγάλει χρηματοδότηση για τον συγκεκριμένο δήμο για αγροτική οδοποιία. Πάνω από 10 εκατομμύρια ευρώ δόθηκαν στον συγκεκριμένο δήμο. Τα δικαιούταν, έγινε με αξιολόγηση. Δεν ήταν ειδική περίπτωση, δεν έγινε κάτι ξεχωριστό. Έκανε την αίτηση, τα δικαιούταν και άρα λαμβάνει αυτή τη χρηματοδότηση.

Επιπλέον προχωρά η αξιολόγηση ενός άλλου προγράμματος, των μικρών εγγειοβελτιωτικών, αρδευτικών έργων μέχρι 2.200.000 ευρώ. Εκεί ξεκινήσαμε με έναν προϋπολογισμό 40 εκατομμυρίων. Η ενημέρωση που έχω από τις υπηρεσίες είναι ότι τα χρήματα θα πάνε στο διπλάσιο, μπορεί και παραπάνω, να ξεπεράσουμε τα 100 εκατομμύρια. Είμαι σίγουρος ότι πάλι ο συγκεκριμένος δήμος θα έχει μια καλή χρηματοδότηση, γιατί έχει υποβάλει αρκετές προτάσεις για τα μικρά αρδευτικά.

Σας λέω επίσης ότι εμείς είμαστε που για πρώτη φορά -από το 1960 δεν είχε κανένας ενδιαφερθεί και ασχοληθεί μέχρι τώρα με αρδευτικά και εγγειοβελτιωτικά έργα- εξαγγείλαμε το πρόγραμμα «Ύδωρ 2.0», όπου κοντά στα 2 δισεκατομμύρια ευρώ συνολικά θα δοθούν και από το Ταμείο Ανάκαμψης και από τον όλο κύκλο εργασιών, για να γίνουν έργα υποδομής, φράγματα αρδευτικά, δίκτυα που θα βοηθήσουν και θα βελτιώσουν να αντιμετωπίσουμε στη ρίζα του το φαινόμενο της ξηρασίας που αναφέρατε και τις συνέπειες τις οποίες έχει για την υγεία για την παραγωγή.

Συνεπώς έχουν τον ΕΛΓΑ άμεσα να ανταποκρίνεται στις ζημίες οι οποίες γίνανε στις φυσικές καταστροφές. Έχουμε έργα υποδομής που αντιμετωπίζουν προβλήματα διαρθρωτικά χρόνων και δεκαετιών και δίνουν λύση στη ρίζα του προβλήματος. Έχουμε το στρατηγικό μας σχέδιο για την ΚΑΠ και τα προγράμματά μας από το Ταμείο Ανάκαμψης, που στηρίζουν τους παραγωγούς, για να μπορέσουν να πάνε σε πιο βιώσιμες και πιο ανθεκτικές καλλιέργειες.

Και σας λέω για τα προβλήματα που υπάρχουν, που τα γνωρίζουμε και λέμε ότι είναι δύσκολη η κατάσταση και ερχόμαστε να βοηθήσουμε, να μειώσουμε τις συνέπειες και το κόστος για τους παραγωγούς, ότι πρόσφατα ξανά στο Συμβούλιο Υπουργών θέσαμε να ενεργοποιηθεί το αποθεματικό και για το 2023 της Ευρωπαϊκής Ένωσης, ούτως ώστε να μπορέσουμε να εξασφαλίσουμε επιπρόσθετους φόρους και από εκεί. Και μάλιστα στην πρότασή μας υπήρξε ανταπόκριση από ένα σύνολο άλλων χωρών. Δώδεκα χώρες υπερασπίστηκαν τη δική μας πρόταση, την ελληνική πρόταση, την πρόταση του Υπουργού Αγροτικής Ανάπτυξης.

Και σας θυμίζω επίσης ότι πρόσφατα, μετά από παρέμβαση που υπήρχε, είχαμε και ανακοινώσεις -σας παραπέμπω στα επίσημα δελτία Τύπου της Ευρωπαϊκής Επιτροπής- από τον Επίτροπο Γεωργίας, τέλος Νοεμβρίου, ότι εξετάζεται η επιπλέον χρηματοδότηση των λιπασμάτων.

Σε κάθε περίπτωση είμαστε εδώ για να στηρίξουμε τους παραγωγούς με πράξεις, να αποδείξουμε ότι είμαστε δίπλα τους και να τους βοηθήσουμε να μειώσουν τις συνέπειες της κρίσης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 614/31-10-2022 ερώτηση του κύκλου των αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Δικαιοσύνης, με θέμα: «Γνωστή και κοινώς αποδεκτή η συστηματική παραβίαση του απόρρητου των τηλεπικοινωνιών - Διαρκής η ατιμωρησία για τους παραβάτες!».

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, συζητάμε τόσον καιρό το σκάνδαλο των υποκλοπών και εδώ πέρα φέρνουμε σαν Κοινοβουλευτική Ομάδα του ΜέΡΑ25 ένα σκάνδαλο μεγατόνων για τις υποκλοπές, που ξεπερνάει ακόμα και αυτό του κ. Μητσοτάκη.

Έχουμε την ΑΔΑΕ, που είναι η ανεξάρτητη Αρχή για τη Διασφάλιση του Απορρήτου Επικοινωνιών και κάνει ελέγχους αναφορικά με αυτό το απόρρητο των επικοινωνιών και έχει πάει δύο φορές στην «COSMOTE». H απόφαση μετά τον πρώτο έλεγχο ήταν το 2014. Και βρήκε ότι η «COSMOTE» έχει -ας το πούμε- κενό ασφάλειας στο σύστημα, που μπορεί οποιοσδήποτε υπάλληλος να βρει πρόσβαση να παρακολουθεί οποιοδήποτε τηλέφωνο χωρίς να καταγράφεται το γεγονός της παρακολούθησης και χωρίς να καταγράφεται ποιος ήταν αυτός που είχε πρόσβαση στο σύστημα. Απάντησε εγγράφως στην ΑΔΑΕ η «COSMOTE» λέγοντας ότι θα αρθεί αυτό το πρόβλημα στο τελευταίο τρίμηνο του 2014 και άρα παραδέχεται το πρόβλημα. Ξαναγίνεται έλεγχος το 2020 και ανακαλύπτουν ότι δεν έχει διορθωθεί τίποτα έξι χρόνια. Αναρωτιόμαστε γιατί πήρε έξι χρόνια στην ΑΔΑΕ να κάνει έλεγχο. Και απαντάει μετά η «COSMOTE» ότι τελικά αυτό που κάναμε στο τέλος του 2014 ήταν αναβάθμιση του λογισμικού, του Hardware και όχι αλλαγές στο υποσύστημα καταγραφής ενεργειών, επιβεβαιώνοντας την αδυναμία συμμόρφωσης με τη συγκεκριμένη κανονιστική υποχρέωση.

Μετά από όλα αυτά κύριε Πρόεδρε, η «COSMOTE» παίρνει πρόστιμο 40.000 ευρώ! Με τον κ. Ράμμο, τον κ. Γκρίτζαλη αλλά και την κ. Παπανικολάου να μειοψηφούν ζητώντας 300.000 ευρώ, που για μας είναι επίσης ελάχιστο ποσό για μια εταιρεία τζίρου ενός δισεκατομμυρίου.

Αναρωτιόμαστε, πώς είναι δυνατόν να συμμετέχουν και να υπερψηφίζουν τις 40.000 ευρώ πρόστιμα αντί τις 300.00 μέλη της ΑΔΑΕ που προέρχονται από την «COSMOTE» και τον ΟΤΕ.

Κύριε Πρόεδρε, δώστε μου λίγο χρόνο γιατί είναι αναπάντητη γραπτή ερώτηση της Κοινοβουλευτικής Ομάδας του ΜέΡΑ25 και γι’ αυτό θα διαβάσω τα ερωτήματα απλά για να ξέρει ο κόσμος. Όπως ξέρετε οι γραπτές ερωτήσεις που μένουν αναπάντητες έχουν πολλά ερωτήματα.

Έχει ενημερωθεί ο Υπουργός Δικαιοσύνης για τις επανειλημμένες παραβιάσεις των εταιρειών του ομίλου του ΟΤΕ και της «VODAFONE» -γιατί και εκεί έχουν εντοπιστεί παραβιάσεις, όχι στο σύστημα ασφάλειας του λογισμικού- όπως αυτές παρουσιάζονται στη συνημμένη επιστολή της ΑΔΑΕ; Οι προκάτοχοί σας και αυτοί του ΣΥΡΙΖΑ έχουν λάβει τις ενημερώσεις; Τα γνώριζαν; Έχει λάβει τις αποφάσεις της ΑΔΑΕ ο Υπουργός; Έχει φροντίσει να προωθηθούν στον εισαγγελέα, δεδομένου ότι η παραβίαση του απορρήτου είναι ποινικό αδίκημα; Τι είδους ποινικό αδίκημα είναι αυτό όταν παραμένει στα αρχεία της ΑΔΑΕ του Υπουργείου Δικαιοσύνης η ενημέρωση;

Προτίθεται να εξετάσει την ενδεχόμενη σύγκρουση συμφερόντων μεταξύ διορισμένων μελών της ΑΔΑΕ και του πρώην εργοδότη-συνεργάτη τους, που είναι ο όμιλος ΟΤΕ; Πότε και από ποιον διορίστηκαν τα συγκεκριμένα μέλη της ΑΔΑΕ για τα οποία πρέπει να λάβουμε υπ’ όψιν ότι καταψήφισαν την πρόταση Ράμμου για υψηλό πρόστιμο στην «COSMOTE»; Έχει λάβει ο Υπουργός υπ’ όψιν ότι ο πάροχος τηλεπικοινωνιών της ΑΔΑΕ συνεχίζει να είναι ο ΟΤΕ; Αυτό παραβιάζει ακόμη μια φορά τα δικαιώματα όσων καταγγέλλουν παραβίαση του απορρήτου στην αρχή, στην ΑΔΑΕ. Τι ενέργειες σκοπεύει να αναλάβει για την διαλεύκανση του εξαιρετικά νοσηρού αυτού τοπίου;

Καταθέτω στα Πρακτικά την απόφαση της ΑΔΑΕ να έχει ως πάροχο την «COSMOTE», την τελευταία απόφαση για την παραβίαση του απορρήτου και τα κενά ασφάλειας στην «COSMOTE» –την απόφαση της ΑΔΑΕ- και τη λίστα με τα ονόματα των εταιρειών που ζήτησε από την ΑΔΑΕ πολίτης και την έλαβε, που περιλαμβάνει κάθε απόφαση ποια εταιρεία αφορά, όπως και τη συγκεκριμένη της «COSMOTE».

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Πριν απαντήσω στην ερώτηση του συναδέλφου θα ήθελα και εγώ από το Βήμα αυτό να εκφράσω τα ειλικρινή μου συλλυπητήρια στην οικογένεια του αγαπητού συναδέλφου, του Μανούσου Βολουδάκη, ο οποίος πρόωρα έφυγε από τη ζωή. Έχει συγκλονίσει αυτή η απώλεια όλους μας και το θεώρησα ελάχιστο χρέος να αναφερθώ σε αυτό και στη σημερινή παρουσία μου επί τη βάσει του κοινοβουλευτικού ελέγχου. Αιωνία του η μνήμη.

Αγαπητέ συνάδελφε, στα ερωτήματα που έχουν τεθεί στο πλαίσιο της ερώτησης που είχε κατατεθεί από Βουλευτές του ΜέΡΑ25 και από εσάς σήμερα στο πλαίσιο της επίκαιρης που συζητάμε σε ό,τι αφορά το θέμα που θέτετε, το θέμα της συγκρότησης της ΑΔΑΕ και πώς επιλέγονται τα μέλη της και επί τη βάσει αυτής της επιλογής προφανώς συνεδριάζουν και υπάρχουν οι αποφάσεις της αρχής αυτής, είναι αντιληπτό ότι η ΑΔΑΕ είναι ανεξάρτητη αρχή, όπως ξέρετε, βάσει του άρθρου 101Α του Συντάγματος τα, δε, μέλη της επιλέγονται με απόφαση της Διάσκεψης των Προέδρων της Βουλής και αυτά διέπονται από πλήρη προσωπική και λειτουργική ανεξαρτησία.

Όπως, δε, φαίνεται από τη διάταξη του ν.3051/2002 και του άρθρου 3 ως μέλη των ανεξάρτητων αρχών επιλέγονται πρόσωπα εγνωσμένου κύρους και επιστημονικής κατάρτισης ή επαγγελματικής εμπειρίας σε τομείς που έχουν σχέση με την αποστολή και τις αρμοδιότητες των αρχών. Επιπλέον στο άρθρο 4 του ν.3115/2003 προβλέπονται τα κωλύματα για τον διορισμό προσώπου ως μέλος της ΑΔΑΕ. Ως εκ τούτου τα μέλη της ΑΔΑΕ έχουν επιλεγεί, όπως σας είπα, από τη Διάσκεψη των Προέδρων της Βουλής, σύμφωνα πάντα με τα προβλεπόμενα στην κείμενη νομοθεσία και τις διατάξεις του Κανονισμού της Βουλής. Οπότε τα συγκεκριμένα μέλη που αναφέρατε προφανώς έχουν επιλεγεί βάσει αυτής της διαδικασίας και αντιλαμβάνεστε ότι ο ρόλος πλέον της εκτελεστικής εξουσίας δεν έχει αντικείμενο στο θέμα της επιλογής τους σε αυτό το κομμάτι.

Σε ό,τι αφορά στην παροχή υπηρεσιών, που θέτετε, τηλεπικοινωνιών από την εταιρεία ΟΤΕ προς την ΑΔΑΕ βάσει και ενημερωτικού σημειώματος που λάβαμε από την ΑΔΑΕ επί τη βάσει της συγκεκριμένης ερώτησης που έχετε καταθέσει ενημερωθήκαμε ότι η απόφαση 215/2016 της ΑΔΑΕ με θέμα: «Ανάθεση παροχής υπηρεσιών κινητής τηλεφωνίας σε μέλη και προσωπικό της ΑΔΑΕ» δεν βρίσκεται πλέον σε ισχύ. Μετά τη λήξη του συμβολαίου με την εταιρεία «COSMOTE» διενεργήθηκε έρευνα αγοράς και με την υπ’ αριθμόν 209/2018 απόφαση της ΑΔΑΕ η παροχή υπηρεσιών κινητής τηλεφωνίας σε μέλη και προσωπικό της ΑΔΑΕ ανατέθηκε στη μειοδότρια εταιρεία «Wind Ελλάς Τηλεπικοινωνίες Ανώνυμη Εμπορική Βιομηχανική Εταιρεία». Στη συνέχεια με την υπ’ αριθμόν 30/2020 απόφαση της ΑΔΑΕ, που υπεγράφη ύστερα από εισήγηση του προέδρου της αρχής, η σύμβαση με την εν λόγω εταιρεία δεν ανανεώθηκε και αποφασίστηκε η κατάργηση της συγκεκριμένης προμήθειας. Διατηρήθηκαν μόνο δύο συνδέσεις κινητής τηλεφωνίας για ειδικές υπηρεσιακές ανάγκες, οι οποίες όμως και αυτές διεκόπησαν οριστικά τον Φεβρουάριο του 2022 με απόφαση πάλι του προέδρου της αρχής.

Πλέον η ΑΔΑΕ εξυπηρετεί τις ανάγκες της αναφορικά με τη σταθερή τηλεφωνία μέσω του έργου «ΣΥΖΕΥΞΙΣ», το οποίο χρησιμοποιείται για την κάλυψη των τηλεπικοινωνιακών αναγκών του δημοσίου τομέα ανάδοχος του οποίου είναι ο ΟΤΕ. Απευθείας με τον ΟΤΕ η ΑΔΑΕ διατηρεί μόνο σύμβαση παροχής υπηρεσιών διαδικτύου για τη δυνατότητα λειτουργίας των οποίων απαιτείται η ύπαρξη σταθερής γραμμής. Οι δύο σταθερές γραμμές στις οποίες αναφέρονται τα επισυναπτόμενα στην ερώτηση των Βουλευτών ΜέΡΑ25 εντάλματα πληρωμής αφορούν ακριβώς σε δύο συνδέσεις στα προγράμματα «COSMOTE» και εξυπηρετούν τις ανάγκες δικτύωσης της ΑΔΑΕ μέχρι να καταστεί εφικτή η εξυπηρέτηση των αναγκών αυτών μέσω του έργου «ΣΥΖΕΥΞΙΣ ΙΙ». Αυτό είναι και διαπιστωμένο από το έγγραφο, που μας έχει στείλει ο Πρόεδρος της ΑΔΑΕ για ενημέρωση και δική μας επί τη βάσει του ερωτήματός σας.

Σε ό,τι αφορά -να κλείσω με αυτό την πρωτολογία μου, κύριε Πρόεδρε- στο θέμα της συγκεκριμένης απόφασης που αναφέρετε κοινοποιήθηκε η 51/2022 στο Υπουργείο Δικαιοσύνης. Αυτή τη στιγμή από ενημέρωση που έχουμε από την εισαγγελία πρωτοδικών η απόφαση αυτή βρίσκεται στο στάδιο της προανάκρισης του Ειρηνοδικείου Αμαρουσίου στο πλαίσιο ποινικής διαδικασίας που βρίσκεται σε εξέλιξη. Αντιλαμβάνεστε ότι το θέμα αυτό κατά κύριο λόγο εκφεύγει της εκτελεστικής εξουσίας, οπότε σας έθεσα τα δεδομένα που έχουμε και εμείς στη διάθεσή μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αυτή ήταν η μόνη απόφαση που πήγε στον εισαγγελέα μετά τον ντόρο που έχει γίνει πρόσφατα με το θέμα των υποκλοπών. Τι έχει γίνει με όλες τις προηγούμενες; Εδώ έχουμε τουλάχιστον τριάντα αποφάσεις που αφορούν οι δεκαοκτώ την «COSMOTE» - ΟΤΕ και οι άλλες οκτώ τη «VODAFONE» και άλλες μικρότερες εταιρείες. Αυτές οι αποφάσεις με βάση τον νόμο είναι ποινικά αδικήματα τα εγκλήματα που αφορούν. Γιατί δεν έχουν από εσάς, από το Υπουργείο, διαβιβαστεί στον εισαγγελέα; Και δεν αναφέρομαι μόνο στη δική σας διοίκηση, αναφέρομαι και στη διοίκηση του ΣΥΡΙΖΑ προηγουμένως. Από το 2014 εκκρεμούν αυτές οι αποφάσεις. Από το 2014 η ΑΔΑΕ ενημερώνει για την παραβίαση του απορρήτου των τηλεπικοινωνιών από «COSMOTE» και «VODAFONE».

Το ιδιαίτερο με την «COSMOTE» είναι το εξής: Υπάρχει στο λογισμικό της «COSMOTE» η δυνατότητα παρακολούθησης χωρίς να καταγράφεται η παρακολούθηση και ποιος εργαζόμενος έκανε την παρακολούθηση. Αυτό είναι το συγκλονιστικό. Αυτή είναι η απόφαση που πήγε τώρα στον εισαγγελέα μετά από πολλά χρόνια που είχε εντοπιστεί το έγκλημα.

Οπότε συνεχίζουμε να αναζητάμε ανεξαρτήτως με ποιο πλαίσιο είτε με τον ΣΥΡΙΖΑ είτε με οποιοδήποτε άλλο πλαίσιο γιατί υπάρχουν τηλέφωνα της ΑΔΑΕ και θα υπάρχουν, όπως μας είπατε, και στο μέλλον, στην ΟΤΕ- «COSMOTE», όταν υπάρχει αυτό το θέμα και όταν είναι ένας βασικός υπόλογος αυτή η εταιρεία όσον αφορά τις παραβιάσεις στο απόρρητο των τηλεπικοινωνιών και όταν οι άνθρωποι θα καταγγέλλουν κατά κύριο λόγο αυτή την εταιρεία, και τη «VODAFONE», και άλλες μικρότερες που μπορεί να τις βρει οποιοσδήποτε ενδιαφερόμενος, τις έχω καταθέσει τα Πρακτικά. Πώς αυτοί οι άνθρωποι θα πάρουν τηλέφωνο πάλι του καταγγελλόμενου με το κενό ασφάλειας που έχει προκύψει στον καταγγελλόμενο, δηλαδή στην «COSMOTE», και θα καταγγείλουν την παραβίαση; Δεν παραβιάζεται ακόμη μια φορά το δικαίωμά τους;

Δεν μας έχετε πει τι δράσεις θα πάρετε για να σταματήσει αυτή η πραγματικά ανησυχητική κατάσταση στις τηλεπικοινωνίες, που υπάρχει μια μεγάλη ευκολία. Σκεφτείτε μιλάμε τόσον καιρό για τις υποκλοπές της Κυβέρνησής σας και του κ. Μητσοτάκη. Εδώ είδαμε διάφορους ανθρώπους που στοχοποιήθηκαν. Εδώ έχουμε ότι μπορεί να στοχοποιηθούν πολιτικοί, δημοσιογράφοι από το σύστημα αυτό, από τα κενά ασφάλειας στην «COSMOTE», ο κακός γείτονας ενός εργαζόμενου, αύριο ένας ανταγωνιστής επιχειρηματίας, οποιοσδήποτε. Είναι πάρα πολύ διευρυμένη αυτή η τρύπα στο απόρρητο και είμαστε πάρα πολύ ανήσυχοι.

Και γινόμαστε πιο ανήσυχοι, επειδή αυτή η ερώτηση, κύριε Υπουργέ, η οποία συζητιέται σήμερα -κοντεύουμε μέσα Φλεβάρη- είχε κατατεθεί στις 30 Οκτωβρίου του 2022 από σύσσωμη την Κοινοβουλευτική Ομάδα του ΜέΡΑ25 και έμεινε αναπάντητη. Αυτά τα έγγραφα που φέρατε να μας απαντήσετε προφορικά εδώ δεν έχουν σταλεί στο ΜέΡΑ25 σε γραπτό ερώτημά του εδώ και τρεισήμισι μήνες. Γι’ αυτό ανησυχούμε πάρα πολύ ότι έπρεπε να φέρουμε το θέμα στην Ολομέλεια για να έρθει κάποια απάντηση. Εμείς νιώθουμε ότι υπάρχει εδώ συγκάλυψη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής πενήντα τρεις μαθήτριες και μαθητές και τρεις εκπαιδευτικοί συνοδοί από το 1ο Γενικό Λύκειο Ρεθύμνου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θέλω να ενημερώσω του μαθητές ότι σήμερα στην Αίθουσα είναι ημέρα που πραγματοποιείται κοινοβουλευτικός έλεγχος, κατά τη διάρκεια του οποίου Βουλευτές όλων των κομμάτων κάνουν ερωτήσεις στον αρμόδιο Υπουργό, που είναι εδώ στα δεξιά μου, για θέματα που αφορούν είτε την περιοχή τους είτε διάφορα ειδικά ζητήματα. Το αναφέρω απλώς για να γνωρίζουν, γιατί πολλές φορές η άδεια Αίθουσα μπορεί να υποκρύπτει κάτι άλλο.

Παρακαλώ, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Μιας και το ξαναθέσατε, κύριε συνάδελφε, το θέμα των στελεχών και των κωλυμάτων ή των ασυμβιβάστων, επανέρχομαι αναγκαστικά και σας ξαναλέω ότι, η διαδικασία γίνεται βάσει συγκεκριμένης νομοθεσίας από τη Διάσκεψη των Προέδρων. Οπότε, αντιλαμβάνεστε ότι όλα τα ζητήματα της επιλογής εξελίσσονται και αξιολογούνται κατά την επιλογή αυτή, με την κοινοβουλευτική διαδικασία. Οπότε, οποιαδήποτε παρέμβαση εκτελεστικής εξουσίας στο έργο τους, προφανώς και δεν θα είχε καμμία διασύνδεσή με τον αναγκαίο διαχωρισμό των ανεξάρτητων αρχών από την εκτελεστική εξουσία. Το ίδιο ισχύει και με την αξιολόγηση, που γίνεται για την οποιαδήποτε υπόθεση από την ελληνική δικαιοσύνη.

Σας προείπα ότι η υπόθεση που αναφέρετε αυτή τη στιγμή αξιολογείται σε επίπεδο προανάκρισης. Προφανώς, και δεν μπορούμε να αξιολογήσουμε το τι αδικήματα υπάρχουν και με ποιο τρόπο έχουν τελεστεί. Αυτό θα το αξιολογήσει την ελληνική δικαιοσύνη. Θα ήταν ανεπίτρεπτο να κάνουμε οποιαδήποτε αξιολόγηση σε επίπεδο ποινικού δικαίου σε ζητήματα τα οποία αξιολογεί η ποινική δικαιοσύνη.

Σε κάθε περίπτωση, όμως, ως προς την κοινοποίηση των αποφάσεων και όπως προβλέπεται από το άρθρο 1 παρ. 2 του ν.3115/2003, επισημαίνεται ότι δεν υφίσταται προφανώς συγκεκριμένη προθεσμία για την εν λόγω κοινοποίηση από την ΑΔΑΕ στο Υπουργείο Δικαιοσύνης, η οποία λαμβάνει χώρα περιοδικά. Αυτό μας το πιστοποιεί και με το έγγραφο που σας προανέφερα ο Πρόεδρος της ανεξάρτητης αρχής, ο κ. Ράμμος.

Επίσης, εδώ υπάρχει ένα ζήτημα, το οποίο προφανώς αφορά το κατά πόσον οι κοινοποιήσεις αυτές λαμβάνουν περιοδικά χώρα και με ποιο τρόπο. Όπως ξέρετε, επίσης, στον ιστότοπο της ΑΔΑΕ αναρτώνται και είναι προσβάσιμες στο κοινό και σε οποιονδήποτε -από την εισαγγελία και από οποιονδήποτε άλλον- όλες οι αποφάσεις της ΑΔΑΕ, η οποία αξιολογεί, βάσει του πλαισίου που τη διέπει, τα ζητήματα που τίθενται ενώπιόν της.

Οπότε, αντιλαμβάνεστε ότι είναι προφανώς αδόκιμο να κριθεί από την εκτελεστική εξουσία μία απόφαση της ΑΔΑΕ. Γι’ αυτό κρίνουν, ενδεχομένως, τα διοικητικά δικαστήρια στο επίπεδο της διοικητικής κύρωσης, η οποία είναι άλλο κομμάτι από την ποινικώς αξιολογήσιμη πράξη. Το αντιλαμβάνεστε αυτό. Είναι άλλο το διοικητικό πρόστιμο το οποίο επιβάλλεται, το οποίο κρίνεται από τα διοικητικά δικαστήρια, είναι άλλο αν τυχόν υπάρχουν ζητήματα ποινικής αξιολόγησης που κρίνεται από τα ποινικά δικαστήρια. Οπότε, σε αυτό το ζήτημα θεωρώ ότι έχουμε και εμείς ένα περιορισμό στο πώς μπορούμε να αξιολογήσουμε τις αποφάσεις, που λαμβάνονται από την ΑΔΑΕ.

Τέλος, μιας και θέσατε και ένα ζήτημα ευρύτερης αξιολόγησης του πλαισίου άρσης του απορρήτου των επικοινωνιών και το θέσατε σε ένα γενικότερο πλαίσιο, ξέρετε πολύ καλά ότι προσφάτως ψηφίστηκε από την ελληνική Βουλή νόμος που αφορά έναν εκσυγχρονισμό του πλαισίου που υπήρχε από το 1994, σε ζητήματα γενικότερης φύσεως για την άρση του απορρήτου των επικοινωνιών, το οποίο είναι νόμος του κράτους και εφαρμόζεται από τη στιγμή που ψηφίστηκε.

Οπότε, νομίζω ότι για το κομμάτι της ερώτησης της οποίας έχετε καταθέσει και συζητάμε σήμερα, βάσει των αρμοδιοτήτων που έχει και η εκτελεστική εξουσία και η δικαστική εξουσία και οι ανεξάρτητες αρχές, η ενημέρωση που έχουμε είναι αυτή που σας είπα και βάσει του εγγράφου, που έχει ήδη σταλεί σε εμάς από τον πρόεδρο της ανεξάρτητης αρχής. Σε επίπεδο ποινικής αξιολόγησης, αντιλαμβανόμαστε όλοι ότι υπεύθυνα και αρμόδια είναι τα ελληνικά δικαστήρια και η ανεξάρτητη ελληνική δικαιοσύνη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε τη διαδικασία με την εικοστή έκτη επίκαιρη ερώτηση με αριθμό 402/6-2-2023 του δευτέρου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού,με θέμα: «Άμεση απόσυρση του π.δ.85/2022»

Ορίστε, κυρία συνάδελφε, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, βρισκόμαστε στην ώρα μηδέν. Υπάρχει ένα πριν και μετά πάντα, ειδικά όταν υπάρχει ένα μεγάλο γεγονός. Και το μεγάλο γεγονός είναι η παραίτηση των καθηγητών των Δραματικών Σχολών του Εθνικού Θεάτρου και του Κρατικού Θεάτρου Βορείου Ελλάδος.

Θα μου επιτρέψετε να καταθέσω στα Πρακτικά της Βουλής τις επιστολές παραίτησης, καθώς και τα ονόματά τους, γιατί θα θέλαμε να μείνουν στο διηνεκές για τις μελλοντικές γενεές και για τα παιδιά που είναι τώρα εδώ και παρακολουθούν. Θα δώσουμε τα πάντα, για να καταλάβουμε τι σημαίνει ήθος, τι σημαίνει αξιοπρέπεια, τι σημαίνει σχέση καθηγητή με μαθητή, με σπουδαστή, τι σημαίνει πολιτισμός και αριστεία σε αυτή τη χώρα. Γιατί αυτοί είναι οι άριστοι. Γιατί άριστοι με λαμπρές σπουδές, λαμπερές καριέρες, αλλά χωρίς ήθος και αξιοπρέπεια, δεν μπορούν να υπάρχουν.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσπάθησε, κύριε Υφυπουργέ, η Κυβέρνησή σας να τους λοιδορήσει. Αμέσως μετά την επιστολή παραίτησης των καθηγητών της Δραματικής Σχολής του Εθνικού Θεάτρου, των λαμπρών αυτών ανθρώπων, υπήρξε αμέσως διαρροή ότι παραιτήθηκαν εκ του ασφαλούς. Σας το γύρισαν πίσω. Βέβαια το γύρισαν στα «πετσωμένα» ΜΜΕ, αλλά από πίσω υπήρχε διαρροή και ήταν εμφανής.

Στη συνέχεια, χθες είδαμε ένα μπαράζ προσβλητικό και ταπεινωτικό, όχι για τους καθηγητές, όχι για τους σπουδαστές, όχι για τους ανθρώπους του πολιτισμού, αλλά για τους πολιτικούς που επέλεξαν αυτόν τον δρόμο αντί να απαντήσουν σε αυτά που θέτουν με την παραίτησή τους οι άνθρωποι του πολιτισμού.

Λοιδορήθηκαν ως μειωμένης αντιληπτικής ικανότητας. «Δεν εδράσετε πουθενά η παραίτησή τους. Δεν κατάλαβαν ή δεν τους άφησαν να καταλάβουν» μας είπε Υπουργός Πολιτισμού –τι ειρωνεία- για τους ανθρώπους του πολιτισμού. Άλλοι πάλι από την Κυβέρνηση ή Βουλευτές της Πλειοψηφίας, θεώρησαν ότι είναι υποκινούμενοι από κόμματα. Δεν είναι υποκινούμενοι από κόμματα.

Ένα πράγμα δεν έχουμε καταλάβει καλά σε αυτή τη χώρα, γιατί δεν ξέρουμε και την ιστορία της. Οι άνθρωποι του πολιτισμού άνοιγαν δρόμους. Δεν ήταν το κομματικό πρόσημο που τους χαρακτήριζε ούτε τους Θεοδωράκηδες ούτε τους Κατράκηδες ούτε τους Αγγελόπουλους ούτε άπειρους όσους. Αυτό που τους χαρακτήριζε είναι ότι μπαίνανε μπροστά όταν τα πράγματα ήταν σκούρα -και μάλιστα πολύ σκούρα- για να ανασυγκροτήσουν ταυτότητες, για να αφυπνίζουν συνειδήσεις. Και βρισκόμαστε μπροστά σε αυτό.

Κύριε Υφυπουργέ, δεν είμαστε αυτή τη στιγμή εδώ, τουλάχιστον από τη δική μου μεριά για να αρχίσουμε στείρα αντιπαράθεση Νέας Δημοκρατίας, Κυβέρνησης και Αξιωματικής Αντιπολίτευσης. Χρειάζεται λύση τώρα. Και οι δύο, εσείς ως Κυβέρνηση, εγώ ως Αξιωματική Αντιπολίτευση δεσμευόμαστε, έχουμε χρέος απέναντι στους νέους καλλιτέχνες, έχουμε χρέος απέναντι στους καθηγητές τους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Στην επιστολή παραίτησής τους οι καθηγητές της Δραματικής Σχολής του Εθνικού Θεάτρου επισημαίνουν ότι η πολιτεία θα πρέπει να αναλάβει τις ευθύνες της. Έχουν δίκιο. Οι ευθύνες της πολιτείας στο θέμα της καλλιτεχνικής εκπαίδευσης είναι πολλές και είναι και διαχρονικές και βαραίνουν και όλους μας, κυρία Αναγνωστοπούλου.

Για πολλές δεκαετίες δύο εκπαιδευτικά συστήματα, τα οποία επικοινωνούσαν μεταξύ τους σε ελάχιστα σημεία, λειτουργούσαν παράλληλα στο πεδίο αυτό. Από τη μία ήταν το σύστημα του Υπουργείου Πολιτισμού με τις λεγόμενες ανώτερες σχολές. Στο θέατρο, για παράδειγμα μιλάμε, για τις δύο κρατικές σχολές και μιλάμε και για εικοσιτέσσερις ιδιωτικές σχολές. Αυτό πάει πίσω σε ένα νομοθετικό πλαίσιο από το 1981. Τότε, το 1981, δεν υπήρχε στα αλήθεια και ένα άλλο σύστημα για την καλλιτεχνική εκπαίδευση. Όμως στο μεταξύ δημιουργήθηκε, αναπτύχθηκε ένα επιπλέον σύστημα του Υπουργείου Παιδείας με τμήματα πανεπιστημίου, ιδιωτικά και κρατικά ΙΕΚ.

Αυτή η λειτουργική ασυμβατότητα των δύο συστημάτων και τότε και διαχρονικά και όπως είναι εξόφθαλμα φανερό και σήμερα συνεχίζει και προκαλεί τεράστια προβλήματα και ακαδημαϊκά και επαγγελματικά.

Για παράδειγμα, ακαδημαϊκά οι απόφοιτοι των δραματικών σχολών διαχρονικά και πριν και μετά και τώρα που μιλάμε ακόμα δεν μπορούν π.χ. να προχωρήσουν σε μεταπτυχιακές σπουδές. Αυτό δεν συνέβη τώρα, συνέβαινε πάντα, δυστυχώς. Και λέω δυστυχώς, γιατί αν συνέβη τώρα με κάποια κίνηση, θα μπορούσε και πολύ πιο εύκολα να γίνει και η αντιστροφή αυτού του πράγματος. Όμως, μιλάμε για βαθιά, συστημικά προβλήματα που μέχρι σήμερα δυστυχώς διαχρονικά αντιμετωπίστηκαν με μπαλώματα κάθε φορά που προέκυπτε ένα πρόβλημα.

Έτσι φτάσαμε στο σήμερα και στο προεδρικό διάταγμα -το λεγόμενο- του Υπουργείου Εσωτερικών. Δεν προκάλεσε αυτό το ζήτημα, όμως -όντως- το προεδρικό διάταγμα έριξε αλάτι στις πληγές δεκαετιών. Επίσης το προεδρικό διάταγμα, χωρίς να είναι αυτή η πρόθεση, έθιξε σε ηθικό επίπεδο τον κλάδο. Επίσης προκάλεσε και δυσπιστία απέναντι στην πολιτεία από την πλευρά των καλλιτεχνών και απέναντι στην Κυβέρνηση. Λένε κάποιοι: «Αυτό το θέμα, το διαχρονικό, τόσων δεκαετιών, δεν το έλυσε η Λυδία Κονιόρδου που ήταν Υπουργός Πολιτισμού και ηθοποιός η ίδια, δεν το έλυσε ο ΣΥΡΙΖΑ ο οποίος είναι πιο κοντά στους καλλιτέχνες, θα το λύσει η Νέα Δημοκρατία, η Κυβέρνηση αυτή που μισεί τον πολιτισμό»; Γιατί αυτό λέγεται. Το αν μισεί η Κυβέρνηση αυτή τον πολιτισμό επιτρέψτε μου, αν υπάρχει χρόνος στη δευτερολογία μου, να σας το αποδείξω και να αντιπαραθέσω κάποια επιχειρήματα και πεπραγμένα ουσιαστικά σε σχέση με απλώς λόγια που λέγονται.

Η Κυβέρνηση, όμως, είναι διατεθειμένη να βρει λύσεις. Είναι η πρώτη κυβέρνηση εδώ και δεκαετίες που το βάζει κάτω το θέμα στην ολότητά του και είναι η πρώτη που αναγνωρίζει -αν θέλετε- και το μερίδιο ευθύνης που της αναλογεί.

Πάμε, λοιπόν, στα αιτήματα, γιατί τα αναφέρατε και καλά κάνατε, γιατί στα αιτήματα πρέπει να εστιάσουμε. Και η Πανελλήνια Ομοσπονδία Θεάματος Ακροάματος και το Σωματείο Ελλήνων Ηθοποιών τρία αιτήματα έθεσαν από την αρχή και μετά τα έχουν επαναλάβει. Πρώτον, ίδρυση δημόσιας τριτοβάθμιας ανώτατης καλλιτεχνικής εκπαίδευσης. Τι κάναμε σε αυτό; Για πρώτη φορά αναπτύξαμε, δημιουργήσαμε, συστήσαμε αυτές τις τρεις διυπουργικές ομάδες εργασίας για χορό, θέατρο και μουσική. Ο στόχος τους είναι να διαμορφώσουν το πλαίσιο, ούτως ώστε μέχρι το 2025 να έχουμε δημόσιες πανεπιστημιακού επιπέδου σπουδές στις παραστατικές τέχνες, διαφοροποιημένες από τμήματα που ήδη υπάρχουν.

Ήδη σήμερα, Παρασκευή το πρωί, συνεδρίασαν αυτές οι τρεις επιτροπές με τη συμμετοχή των γενικών γραμματέων και του Υπουργείου Πολιτισμού και του Υπουργείου Παιδείας και του Γενικού Γραμματέα Συντονισμού της Κυβέρνησης. Έχει ξαναγίνει αυτό ποτέ; Και θέλω να σας ρωτήσω, κυρία Αναγνωστοπούλου, το βρίσκετε κακή ιδέα, το βρίσκετε καλή ιδέα; Πώς θα φτάσουμε σε αυτό το σημείο ως χώρα που δεν έχουμε ακόμα συνολικά προσεγγίσει;

Εγώ μάλιστα θέλω να προτείνω και στις επιτροπές –θα το προτείνω στην προεδρεύουσα, τη Γενική Γραμματέα Σύγχρονου Πολιτισμού- να προσκληθούν στις ομάδες εργασίας και οι Υπουργοί Πολιτισμού και Παιδείας που διετέλεσαν επί ΣΥΡΙΖΑ να καταθέσουν και τις απόψεις τους, να καταθέσουν και την εμπειρία τους οι ίδιοι πώς διαχειρίστηκαν αυτά τα ζητήματα. Το θεωρώ πάρα πολύ χρήσιμο και πολύ ουσιαστικό και θα το κάνω. Επίσης προφανώς θα προσκληθούν όλα τα σωματεία και οι σύλλογοι που τους αφορά αυτό το θέμα. Δεν θα υπάρξει μια λύση για αυτούς χωρίς αυτούς. Σας το εγγυώμαι, γιατί πραγματικά επιζητούμε τον διάλογο.

Στις 31 Μαρτίου θα έχουμε έναν οδικό χάρτη, θα έχουμε και μια πρόταση τεκμηριωμένη η οποία θα κατατεθεί στα δύο Υπουργεία Πολιτισμού και Παιδείας και θα συνεχίσει η δουλειά. Η επόμενη κυβέρνηση, όποια και αν είναι αυτή, δεν θα ξεκινήσει από το μηδέν. Θα έχει στα χέρια της αυτό το πόρισμα των ομάδων εργασίας και θα συνεχίσει να δουλεύει πάνω σε αυτό το θέμα. Ελπίζω ότι όποια κυβέρνηση κι αν εκλεγεί, θα το συνεχίσει αυτό το θέμα. Νομίζω ότι θα δεσμευτούμε και εσείς και εμείς προς αυτή την κατεύθυνση.

Είναι, λοιπόν, ένα πάγιο αίτημα δεκαετιών, ένα δίκαιο αίτημα, το οποίο πλέον ικανοποιείται και από εκεί θα προκύψουν και λύσεις και για τα μεταπτυχιακά ζητήματα και για τους ακαδημαϊκούς διαδρόμους για τους αποφοίτους μέχρι σήμερα.

Μέχρι τότε για να μην υπάρχει καμμία ανησυχία, γιατί έχουν ακουστεί και πολλά, θέλω να διαβεβαιώσω ότι οι απόφοιτοι των δραματικών σχολών είτε είναι κρατικές είτε είναι ιδιωτικές, έχουν ακόμα το δικαίωμα προφανώς να δώσουν κατατακτήριες εξετάσεις στο τρίτο εξάμηνο πανεπιστημίων.

Δεύτερο αίτημα: Άμεση απόσυρση του π.δ.8522 για τις ειδικότητες των καλλιτεχνών και των εργαζομένων στην τέχνη και τον πολιτισμό. Τι κάναμε; Με το άρθρο 2 της τροπολογίας που πλέον είναι το άρθρο 71 του ν.5016/2023 εξαιρούνται ρητά από το προεδρικό διάταγμα οι καλλιτέχνες στο δημόσιο. Είναι ακριβώς αυτό, η απόσυρση, αυτό που ήδη ζητήσατε και εσείς και χθες το είπατε στην Επιτροπή Μορφωτικών Υποθέσεων, κυρία Αναγνωστοπούλου. Αποσύρθηκε αυτό το κομμάτι. Δεν ισχύει. Έχει γίνει αυτό. Αυτό, λοιπόν, το αίτημα έχει ικανοποιηθεί και διά νόμου πλέον.

Τα επόμενα βήματα, λοιπόν, ποια είναι, αφού έγινε αυτό; Μαζί, Υπουργείο Πολιτισμού και Υπουργείο Εσωτερικών, να δούμε τα της πρόσληψης και τα της μισθολογικής, κυρίως για δήμους και για μέρη του δημοσίου που αυτά δεν είναι λυμένα, γιατί στους δικούς μας φορείς είναι λυμένα. Προσωπικά θεωρώ κιόλας ότι ΔΕ Ηθοποιών είναι λάθος και ΤΕ Ηθοποιών είναι λάθος, γιατί οι ηθοποιοί είναι κάτι άλλο και αλλιώς πρέπει να αξιολογούνται, να αμείβονται και να προσλαμβάνονται.

Σε κάθε περίπτωση, για να μην καθυστερήσω, και τα υπόλοιπα θα τα πούμε στη δευτερολογία, στόχος μας είναι η επίλυση. Θεωρώ ότι το θέμα αφορά όλους. Αφορά τρία Υπουργεία διαχρονικά, αφορά πολλές κυβερνήσεις διαχρονικά, αφορά την πολιτεία διαχρονικά. Εμείς αναλαμβάνουμε την ευθύνη που μας αναλογεί. Καλούμε όλους σε διάλογο, να καθίσουμε να δούμε τις εκκρεμότητες και να λυθούν όλα αυτά τα ζητήματα, γιατί μόνο με τον διάλογο μπορούν να λυθούν και να βρεθούν λύσεις. Θέλουμε να λύσουμε και το βραχυπρόθεσμο ζήτημα που έχει προκύψει και το μακροπρόθεσμο που ταλανίζει τον χώρο σαράντα χρόνια τώρα και μαζί με το Υπουργείο Παιδείας το έχουμε ήδη ξεκινήσει.

Θεωρώ ότι αυτό είναι το χρέος μας και θεωρώ ότι αυτό αποτελεί και την έμπρακτη απόδειξη ηθικής αναγνώρισης των καλλιτεχνών που τη δικαιούνται.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Υφυπουργέ, δεν απαντήσατε -όχι σε εμένα- στους καλλιτέχνες, στον κόσμο του πολιτισμού, στους καθηγητές, στο μείζον ερώτημα. Θα αποσύρετε τις ειδικότητες των καλλιτεχνών από το προεδρικό διάταγμα; Θα αποσυρθεί η ταπεινωτική κατάταξη των επαγγελματικών τους δικαιωμάτων στην κατηγορία ΔΕ; Μην αναφέρεστε στην τροπολογία, γιατί η τροπολογία αντί να το λύσει το θέμα, το συσκότισε. Γιατί δεν εξαιρούνται οι άνθρωποι του πολιτισμού, οι οποίοι προσφέρουν εκπαιδευτικό διοικητικό έργο. Άρα εδώ είναι ένα μείζον θέμα.

Κύριε Υφυπουργέ, μου είπατε για τις επιτροπές και όλα αυτά. Τα έχουν διαβάσει, τα έχουν ξαναδιαβάσει οι καθηγητές, οι σπουδαστές, οι πάντες. Τι είναι αυτό που τους ενοχλεί βαθιά; Είναι αυτή η ηθική απαξίωση το να λέτε για ένα χρονίζον πρόβλημα σε κάποιες του μορφές. Γιατί η κυβέρνηση ΣΥΡΙΖΑ μέχρι το 2003 την εκκρεμότητα την έλυσε, έμεινε η εκκρεμότητα μετά το 2003. Αλλά τώρα τι κάνατε με την τροπολογία; Και αυτοί πριν από το 2003, αν πάνε να εργαστούν ως εκπαιδευτικοί, ή να προσφέρουν διοικητικό έργο, θα είναι ΔΕ και αυτοί. Πρέπει να φύγει από τη μέση, να αναγνωριστούν τα πτυχία των ανθρώπων ως ΤΕ για τα επαγγελματικά τους δικαιώματα. Αφήστε την ακαδημαϊκή διαβάθμιση. Η ακαδημαϊκή διαβάθμιση είναι ένα σπουδαίο κεφάλαιο που πρέπει να γίνει οπωσδήποτε, εδώ όμως μιλάμε για την επαγγελματική κατάταξη. Μην μπερδεύουμε.

Το δεύτερο μείζον ζήτημα ποιο είναι; Ο κόσμος του πολιτισμού είναι επί δύο μήνες στους δρόμους, κύριε Γιατρομανωλάκη, γιατί υπάρχει μια συνέχεια -με την Κυβέρνηση σας- απαξίωσης. Ώσπου να μπουν στα δικαιώματα που είχαν όλοι οι άλλοι εργαζόμενοι με την πανδημία, έπρεπε να περάσει πάρα πολύς καιρός, γιατί δεν αναγνωρίζονταν ως εργαζόμενοι. Δεν υπήρχαν, ήταν αόρατοι. Μετά είχαμε την υπόθεση Λιγνάδη, που εμείς οι ίδιοι ξέρουμε πάρα πολύ καλά και με ποιον τρόπο προσπάθησα να το χειριστώ να μη μείνει το Εθνικό Θέατρο εκτεθειμένο. Τα γνωρίζουμε όλα αυτά.

Εκεί αισθάνθηκαν πάλι απαξίωση με ύποπτες κινήσεις, όχι πάντως καθαρές και άμεσες κινήσεις της Κυβέρνησης.

Άρα, λοιπόν, εγώ ζητάω και δεσμεύομαι συγχρόνως ως Αξιωματική Αντιπολίτευση: Άμεση απόσυρση της κατηγορίας ΔΕ στο ΠΔ και της τροπολογίας που αφορά τους καλλιτέχνες όταν προσφέρουν όχι μόνο καλλιτεχνικό έργο αλλά και εκπαιδευτικό και διοικητικό. Δεύτερον. ανωτατοποίηση, βεβαίως. Υπάρχει η Σχολή Παραστατικών Τεχνών στη Θεσσαλονίκη. Υπάρχουν και κάποιες άλλες. Ανώτατη δημόσια σχολή για να έχουμε, επιτέλους, καλλιτεχνική εκπαίδευση στην Ελλάδα.

Αλλά, κύριε Υφυπουργέ, μου λέτε τώρα -στη συνταγματική εκπνοή της θητείας αυτής της Κυβέρνησης- φτιάξατε τρεις υπουργικές ομάδες, στις οποίες οι περισσότεροι είναι υπηρεσιακοί παράγοντες, δεν συμμετέχουν σωματεία και τους έχετε ζητήσει σε έναν μήνα από προχθές -πότε βγήκε και αναρτήθηκε στη «ΔΙΑΥΓΕΙΑ» το ΦΕΚ- να έχουν πόρισμα.

Εγώ, λοιπόν, λέω ότι είμαστε στην ώρα μηδέν, επειδή δεν πρέπει οι σπουδαστές να χάσουν την ακαδημαϊκή τους χρονιά. Και ξέρετε, κύριε Γιατρομανωλάκη, και κύριε Πρόεδρε, αυτοί οι σπουδαστές είναι οι αόρατοι σπουδαστές. Ποτέ η πολιτεία και καμμία κυβέρνηση δεν μερίμνησε ούτε για σίτιση ούτε για στέγαση ούτε για υποτροφίες, αυτά τα παιδιά τα έβγαζαν πέρα μόνα τους. Άρα θα είναι τεράστια αδικία και μαύρη σελίδα να χάσουν το εξάμηνό τους τώρα και γι’ αυτό πρέπει να γίνουν κινήσεις γρήγορα, για να αισθανθούν ότι ο αγώνας τους έπιασε τόπο. Απόσυρση των καλλιτεχνικών ειδικοτήτων από το προεδρικό διάταγμα. Αναγνώριση των επαγγελματικών τους δικαιωμάτων ως ΤΕ και από εκεί και πέρα όλα τα άλλα τα συζητάμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο. Παρακαλώ να είστε μέσα στον χρόνο σας.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε. Θα φροντίσω να μείνω εντός χρόνου.

Κυρία Αναγνωστοπούλου, πρώτα απ’ όλα να ξεκαθαρίσουμε το εξής. Η απόσυρση έχει γίνει. Είπατε ότι δεν αφορά τους ανθρώπους που προσλαμβάνονται στο δημόσιο για να παραγάγουν καλλιτεχνικό έργο, αλλά εκπαιδευτικό ή διοικητικό. Άρα, τουλάχιστον, εκλαμβάνω αυτό ως μία παραδοχή ότι για το μεγαλύτερο μέρος των καλλιτεχνών που έχουν μια οποιαδήποτε σχέση εργασίας με το δημόσιο δεν υπάρχει λόγος επαγγελματικός. Το ηθικό το καταλαβαίνω, το είπα και πριν, το αναγνωρίζω, το δέχομαι, αλλά επαγγελματικά δεν υπάρχει κάποιο θέμα.

Πάμε, λοιπόν, να δούμε το άλλο που είπατε…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μα, τους εξαιρείτε και από το καλλιτεχνικό έργο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, μη διακόπτετε.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Να σας απαντήσω σε αυτά θέλω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Υπάρχει συσκότιση, κύριε Πρόεδρε, σε αυτή την τροπολογία. Επειδή είναι καλλιτέχνες, είτε εκπαιδευτικό έργο είτε καλλιτεχνικό, είναι ΔΕ χωρίς συλλογικές συμβάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, μη διακόπτετε, θα τα διευκρινίσει όλα τώρα ο κύριος Υπουργός.

Ελάτε, κύριε συνάδελφε, χωρίς ενοχές.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Κυρία Αναγνωστοπούλου, πρώτα απ’ όλα να σας πω το εξής για να μην υπάρχουν σκιές και αμφιβολίες. Το εκπαιδευτικό έργο αναγνωρίζεται ως καλλιτεχνικό και οι άνθρωποι, για παράδειγμα, που διδάσκουν στη Σχολή του Εθνικού Θεάτρου δεν προσελήφθησαν μέσω ΑΣΕΠ. Οι άνθρωποι που διδάσκουν χορό στη Σχολή της Λυρικής δεν προσλαμβάνονται μέσω ΑΣΕΠ. Οι μουσικοί, επίσης, που είναι σε δήμους και πέρα από τους δικούς μας φορείς του Υπουργείου Πολιτισμού, υπάρχει ειδική ρύθμιση και γι’ αυτούς που είναι σε ορχήστρες και γι’ αυτούς που διδάσκουν σε ωδεία, υπάρχει μια άλλη διαδικασία. Και αυτό που λέμε είναι ότι ναι, υπήρχαν κάποιοι που τους προσελάμβαναν –κυρίως δήμοι- με λάθος τρόπο και εμείς θέλουμε να προσληφθούν με τον σωστό τρόπο και να αμειφθούν με τον σωστό τρόπο. Στην ίδια πλευρά είμαστε, το ίδιο πράγμα θέλουμε.

Άρα, θέλουμε να οριστεί και το καλλιτεχνικό-εκπαιδευτικό έργο που επιτελείται -σε δήμους φερ’ ειπείν- να ενταχθούν εκεί και να μην έχουν θέμα πρόσληψης και αμοιβής. Επίσης, διοικητικό, εάν υπάρχουν θέσεις οι οποίες είναι διοικητικού ρόλου και ζητούν κάποιο καλλιτεχνικό επάγγελμα -έχω ζητήσει, να ξέρετε και από τα σωματεία να μας δώσουν τέτοιου τύπου παραδείγματα και αναμένω ακόμα την απάντησή τους- βεβαίως να το δούμε.

Σε σχέση με τους ΤΕ που υπάρχουν ήδη δεν θέλω ούτε εκεί να υπάρχει κάποια σκιά. Αμείβονται ως ΤΕ με βάση τον ν.4354, άρθρο 9 παράγραφος 1, όσοι απασχολούνται. Δεν πρόκειται να επηρεαστούν μισθολογικά.

Το ΔΕ ηθοποιών υπήρχε και προ του προεδρικού διατάγματος -κακά τα ψέματα- και τα έχω καταθέσει και στη Βουλή, ας είμαστε ειλικρινείς μεταξύ μας. Σας λέω διαφωνώ. Δεν πρέπει να υπάρχει αυτό το πράγμα. Ούτε το ΤΕ, κατά τη γνώμη μου. Έχει άλλη δομή η καλλιτεχνική εκπαίδευση, η οποία δεν αποτυπώνεται στη δομή που ισχύει για άλλα επαγγέλματα. Συμφωνούμε μαζί σας.

Η Κυβέρνηση, λοιπόν, θέλει να το τακτοποιήσει αυτό, αλλά όχι με μπαλώματα. Πρέπει να κάνουμε μια ολοκληρωμένη λύση και είμαστε εξαιρετικά «ανοικτοί» στο να το δούμε αυτό, ούτως ώστε να μην υπάρχουν επαγγελματικά ζητήματα. Όμως, θέλουμε να είστε και εσείς ειλικρινείς και θέλουμε μια απάντηση στο εξής: Είπατε πως η δική σας κυβέρνηση ρύθμισε τα θέματα μέχρι το 2003. Γιατί δεν ρύθμισε τα θέματα από το 2003 και μετά; Δεν ήθελε; Δεν νομίζω ότι δεν ήθελε. Κάποιος άλλος λόγος υπάρχει. Δεν μπορούσε. Θέλω να βγείτε και να πείτε ειλικρινά για ποιον λόγο δεν το κάνατε το 2017 ή το 2018. Γιατί δεν τα λύσατε; Υπάρχει κάποιος λόγος. Εάν είμαστε ειλικρινείς μεταξύ μας και αν εξηγήσουμε για ποιον λόγο δεν έγινε έτσι θα βρούμε και τη λύση γι’ αυτούς τους ανθρώπους που τη δικαιούνται.

Είμαι ο πρώτος που το θέλει και το ξέρετε, κυρία Αναγνωστοπούλου. Δουλεύουμε μαζί. Μπορεί να είμαστε σε άλλες μεριές, αλλά μαζί δουλεύουμε για τον πολιτισμό, χρόνια τώρα και το ξέρετε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ:** Με τη συναίνεση του Σώματος και ώρα 14.56΄ λύεται η συνεδρίαση για τη Δευτέρα 13 Φεβρουαρίου 2023και ώρα 10.00΄, με αντικείμενο εργασιών του Σώματος: νομοθετική εργασία σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**