(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΒ΄

Πέμπτη, 26 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το Γυμνάσιο Λούρου Πρέβεζας, αξιωματικοί από το Σχολείο Εκπαίδευσης Στρατιωτικών Νομικών Συμβούλων της Σχολής Νομικού Σώματος Ενόπλων Δυνάμεων, συνοδευόμενοι από τον Διοικητή της Σχολής ταξίαρχο κ. Βαδιάκα Αλέξανδρο, μαθητές από το δημοτικό σχολείο Ανθηδόνας Ευβοίας, το 6ο Γυμνάσιο Κοζάνης, μεταπτυχιακοί φοιτητές και μια συνοδός από το τμήμα Πολιτικής Επιστήμης και Δημόσιας Διοίκησης του Εθνικού Καποδιστριακού Πανεπιστημίου Αθηνών και μαθητές από το 4ο Γυμνάσιο Καρδίτσας, σελ.   
2. Ειδική Ημερήσια Διάταξη:Συνέχιση της συζήτησης επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής., σελ.   
3. Επί διαδικαστικού θέματος, σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
 ΑΒΡΑΜΑΚΗΣ Ε. , σελ.   
 ΑΔΑΜΟΥ Κ. , σελ.   
 ΑΘΑΝΑΣΙΟΥ Α. , σελ.   
 ΑΚΤΥΠΗΣ Δ. , σελ.   
 ΑΛΕΞΟΠΟΥΛΟΥ Χ. , σελ.   
 ΑΜΑΝΑΤΙΔΗΣ Γ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΥΓΕΡΙΝΟΠΟΥΛΟΥ Δ. , σελ.   
 ΑΥΛΩΝΙΤΗΣ Α. , σελ.   
 ΑΧΤΣΙΟΓΛΟΥ Ε. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΙΔΗΣ Μ. , σελ.   
 ΒΟΥΤΣΗΣ Ν. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΑΡΑ Α. , σελ.   
 ΓΚΙΟΚΑΣ Ι. , σελ.   
 ΔΕΝΔΙΑΣ Ν. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΟΣΧΑΚΗΣ Α. , σελ.   
 ΔΙΓΑΛΑΚΗΣ Β. , σελ.   
 ΖΑΧΑΡΙΑΔΗΣ Κ. , σελ.   
 ΗΓΟΥΜΕΝΙΔΗΣ Ν. , σελ.   
 ΘΕΟΔΩΡΙΚΑΚΟΣ Π. , σελ.   
 ΘΕΟΧΑΡΗΣ Θ. , σελ.   
 ΘΡΑΨΑΝΙΩΤΗΣ Ε. , σελ.   
 ΙΑΤΡΙΔΗ Τ. , σελ.   
 ΚΑΒΒΑΔΑΣ Α. , σελ.   
 ΚΑΜΙΝΗΣ Γ. , σελ.   
 ΚΑΝΕΛΛΗ Γ. , σελ.   
 ΚΑΠΠΑΤΟΣ Π. , σελ.   
 ΚΑΤΣΗΣ Μ. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΛΕΤΣΗΣ Σ. , σελ.   
 ΚΕΛΛΑΣ Χ. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΙΔΟΥ Χ. , σελ.   
 ΚΙΚΙΛΙΑΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΟΤΡΩΝΙΑΣ Γ. , σελ.   
 ΚΟΥΜΟΥΤΣΑΚΟΣ Γ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΟΣ Γ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΛΙΑΚΟΣ Ε. , σελ.   
 ΛΙΟΥΠΗΣ Α. , σελ.   
 ΛΟΓΙΑΔΗΣ Γ. , σελ.   
 ΜΑΚΡΗ Ζ. , σελ.   
 ΜΑΝΩΛΑΚΟΣ Ν. , σελ.   
 ΜΑΝΩΛΑΚΟΥ Δ. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΙΝΟΣ Γ. , σελ.   
 ΜΕΝΔΩΝΗ Σ. , σελ.   
 ΜΗΤΑΡΑΚΗΣ Π. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΚΑΣ Κ. , σελ.   
 ΜΠΙΑΓΚΗΣ Δ. , σελ.   
 ΜΠΙΖΙΟΥ Σ. , σελ.   
 ΜΠΟΓΔΑΝΟΣ Κ. , σελ.   
 ΜΠΟΥΓΑΣ Ι. , σελ.   
 ΜΠΟΥΜΠΑΣ Κ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΜΩΡΑΐΤΗΣ Α. , σελ.   
 ΝΟΤΟΠΟΥΛΟΥ Α. , σελ.   
 ΞΑΝΘΟΣ Α. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΠΑΝΔΡΕΟΥ Γ. , σελ.   
 ΠΑΠΑΡΗΓΑ Α. , σελ.   
 ΠΑΠΠΑΣ Ι. , σελ.   
 ΠΑΠΠΑΣ Ν. , σελ.   
 ΠΙΕΡΡΑΚΑΚΗΣ Κ. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΛΑΚΗΣ Π. , σελ.   
 ΠΟΥΛΑΣ Α. , σελ.   
 ΡΑΓΚΟΥΣΗΣ Ι. , σελ.   
 ΣΚΕΡΤΣΟΣ Χ. , σελ.   
 ΣΚΟΝΔΡΑ Α. , σελ.   
 ΣΚΟΥΡΛΕΤΗΣ Π. , σελ.   
 ΣΚΟΥΡΟΛΙΑΚΟΣ Π. , σελ.   
 ΣΚΡΕΚΑΣ Κ. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΣΤΕΦΑΝΑΔΗΣ Χ. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΜΑΛΕΝΙΟΣ Ν. , σελ.   
 ΤΕΛΙΓΙΟΡΙΔΟΥ Ο. , σελ.   
 ΤΖΗΚΑΛΑΓΙΑΣ Ζ. , σελ.   
 ΤΣΑΚΑΛΩΤΟΣ Ε. , σελ.   
 ΥΨΗΛΑΝΤΗΣ Β. , σελ.   
 ΦΩΤΗΛΑΣ Ι. , σελ.   
 ΦΩΤΙΟΥ Θ. , σελ.   
 ΧΑΡΙΤΟΥ Δ. , σελ.   
 ΧΑΤΖΗΔΑΚΗΣ Κ. , σελ.   
 ΧΡΥΣΟΜΑΛΛΗΣ Μ. , σελ.   
  
Β. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΤΣΑΣ Δ. , σελ.   
 ΒΟΡΙΔΗΣ Μ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΑΡΑ Α. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΜΑΝΛΗΣ Κ. , σελ.   
 ΚΕΛΕΤΣΗΣ Σ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΑΛΑΜΑ Κ. , σελ.   
 ΜΠΑΡΚΑΣ Κ. , σελ.   
 ΜΠΟΥΓΑΣ Ι. , σελ.   
 ΜΠΟΥΡΑΣ Α. , σελ.   
 ΜΠΟΥΤΣΙΚΑΚΗΣ Χ. , σελ.   
 ΠΙΕΡΡΑΚΑΚΗΣ Κ. , σελ.   
 ΠΟΛΑΚΗΣ Π. , σελ.   
 ΡΑΓΚΟΥΣΗΣ Ι. , σελ.   
 ΣΑΚΟΡΑΦΑ Σ. , σελ.   
 ΣΚΟΥΡΛΕΤΗΣ Π. , σελ.   
 ΤΣΑΚΑΛΩΤΟΣ Ε. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΑΤΖΗΔΑΚΗΣ Δ. , σελ.   
 ΨΥΧΟΓΙΟΣ Γ. , σελ.   
  
Γ. ΠΑΡΕΜΒΑΣΕΙΣ:  
 ΒΟΥΛΤΕΨΗ Σ. , σελ.   
 ΜΕΛΑΣ Ι. , σελ.   
 ΜΠΟΥΡΝΟΥΣ Ι. , σελ.   
 ΤΖΟΥΦΗ Μ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΒ΄

Πέμπτη 26 Ιανουαρίου 2023

Αθήνα, σήμερα στις 26 Ιανουαρίου 2023, ημέρα Πέμπτη και ώρα 9.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συνέχιση της συζήτησης επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής.

Πρώτη ομιλήτρια σήμερα, με βάση τον κατάλογο που έχω μπροστά μου, είναι η συνάδελφος κ. Ελένη Ράπτη, Βουλευτής της Νέας Δημοκρατίας εκ Θεσσαλονίκης.

Ορίστε, κυρία Ράπτη, έχετε τον λόγο.

**ΕΛΕΝΗ ΡΑΠΤΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η πρόταση δυσπιστίας που κατέθεσε ο ΣΥΡΙΖΑ αποτελεί την ύστατη πράξη πολιτικής απελπισίας λίγο πριν τις εκλογές. Δεν υπάρχει καμμία αμφιβολία πως πρόκειται για μια κίνηση πολιτικού εντυπωσιασμού, ακόμα και αν δεν υπάρχει κοινό που να πείθεται πλέον από τέτοιου είδους ξεπερασμένους θεατρινισμούς. Γιατί, αλήθεια, ποιο είναι το νόημα της πρότασης δυσπιστίας λίγους μήνες πριν από τις εκλογές; Είναι ξεκάθαρο πως μιλάμε για μία πολιτική κίνηση που είναι κενή πραγματικής ουσίας και είναι πλήρης κομματικής.

Ο ΣΥΡΙΖΑ, καθηλωμένος στη μετριότητα, αναξιόπιστος στα μάτια των πολιτών, χωρίς πρόταση διακυβέρνησης, με ρητορική διχασμού, προσπαθεί να βρει τρόπο συσπείρωσης του πολιτικού του ακροατηρίου που, εδώ και καιρό, γλυκοκοιτάζει αλλού. Και αν οι ψηφοφόροι λίγο πριν από τις εκλογές κοιτάζουν αλλού αυτό είναι ένα πρόβλημα και το ξέρει. Έχει, λοιπόν, ποντάρει την πολιτική του επιβίωση σε ένα θέμα, στις υποτιθέμενες υποκλοπές και προσπαθεί να το επιβάλει στην πολιτική συζήτηση επιλέγοντας κλισέ από τον δακρύβρεχτο λαϊκισμό περί δημοκρατίας, περί δικαιωμάτων, περί αδιαφάνειας. Αυτή είναι η τακτική του για να αποφύγει επίμονα τη σύγκριση σε όλους τους τομείς της πολιτικής. Πιστεύει πως οι πολίτες ξεχνούν και ελπίζει πως θα κάνουν ξανά το λάθος να τον επιλέξουν.

Για να δούμε, όμως, ποιος είναι ο ΣΥΡΙΖΑ που σήμερα διαμαρτύρεται για όσα –δήθεν- συμβαίνουν. Έχουμε και λέμε: Είναι αυτός που το 2015 ψήφισε την υπαγωγή των ανεξάρτητων –προσέξτε, ανεξάρτητων- αρχών απευθείας στο γραφείο του Πρωθυπουργού. Και το έκανε απροκάλυπτα.

Είναι αυτός που στοχοποίησε τον αντιπρόεδρο του ΣτΕ γιατί υποστήριζε την αντισυνταγματικότητα του νόμου Παππά και το έκανε υποκλέπτοντας τα προσωπικά του μηνύματα.

Είναι αυτός που οργάνωσε τον περιβόητο διαγωνισμό για τις τηλεοπτικές άδειες. Εδώ είναι η Αριστερά στα καλύτερά της: μοίρασμα των ποσοστών από τον κ. Παππά -σύντροφο του κ. Τσίπρα- αποκλεισμοί καναλιών, συλλήψεις δημοσιογράφων, επιδρομές εφορίας σε όσους διαφωνούσαν, σακούλες με χρήματα από το γραφείο του κ. Καλογρίτσα στα γραφεία του ΣΥΡΙΖΑ στην Κουμουνδούρου.

Είναι αυτός που έκανε καθημερινότητα τις παρεμβάσεις στη δικαιοσύνη, έργα και ημέρες της κ. Θάνου και του κ. Παπαγγελόπουλου, καρατομήσεις και διώξεις δικαστών, σκευωρία «NOVARTIS», μετατροπή της δωροδοκίας σε πλημμέλημα.

Είναι αυτός που εκθέτει χωρίς ντροπή τη χώρα, όπου σταθεί. Ακόμα δεν έχουν στεγνώσει τα δάκρυα του ΣΥΡΙΖΑ για την άταφη μικρή Μαρία στη νησίδα του Έβρου, που η Κυβέρνηση –δήθεν- σκότωσε με την απάνθρωπη αδιαφορία της για τους μετανάστες. Και μαζί ακόμα δεν ακούστηκε μία συγγνώμη από το ΣΥΡΙΖΑ που πρωτοστάτησε έτσι ξεδιάντροπα στον άδικο διασυρμό της χώρας.

Πάμε και στο θέμα των επισυνδέσεων. Το θέμα των νόμιμων επισυνδέσεων λύθηκε και θεσμικά και πολιτικά, με πρωτοβουλία της Κυβέρνησης. Οι εξηγήσεις δόθηκαν. Η εξεταστική επιτροπή, με το πόρισμά της, απέδειξε πως όλα έγιναν νόμιμα. Οι θέσεις των κομμάτων ακούστηκαν στην Επιτροπή Θεσμών και Διαφάνειας και το θέμα είναι πλέον στη δικαιοσύνη. Η επανάληψη του ζητήματος σήμερα δεν έχει κανένα καινούργιο στοιχείο. Έχει μόνο κομματικό πρόσημο και τίποτε άλλο.

Αλλά πάμε λίγο και στο θέμα του κ. Ράμμου. Άλλωστε είναι το κεντρικό πρόσωπο που οδήγησε το ΣΥΡΙΖΑ στην πρόταση δυσπιστίας. Ο κ. Ράμμος, λοιπόν, επέλεξε να κινηθεί εξωθεσμικά σε μία περίεργη προνομιακή σχέση με τον ΣΥΡΙΖΑ και τον Αρχηγό του. Παραβίασε διατάξεις νόμων. Αγνόησε το Σύνταγμα. Υπερέβη τις αρμοδιότητες της θέσης του και ενήργησε μόνος, ενώ ηγείται συλλογικού οργάνου, ξεχνώντας βολικά πως η ΑΔΑΕ είναι ανεξάρτητη αρχή. Ασφαλώς δεν του ξέφυγε, το γνώριζε πολύ καλά.

Και ενώ ο κ. Ράμμος με μεγάλη προθυμία και συχνότητα επικοινωνούσε με τον Πρόεδρο του ΣΥΡΙΖΑ, δεν επικοινώνησε επί τέσσερα χρόνια ούτε μία φορά με τον Πρωθυπουργό. Δεν βρήκε άραγε λόγο; Ο κ. Ράμμος, λοιπόν, επέλεξε να αποτελέσει de facto πολιτικό παράγοντα. Συνεπώς, θα πρέπει να γνωρίζει πως, επίσης, de facto καθίσταται αναξιόπιστος, αφού παίρνει κομματική θέση. Και πρόεδρος ανεξάρτητης αρχής και κλείνω το μάτι στο ΣΥΡΙΖΑ, δεν γίνεται.

Να προσθέσω βεβαίως και μια ανατριχιαστική λεπτομέρεια. Απ’ ότι φαίνεται η στενή σχέση του κ. Ράμμου και του κ. Τσίπρα είχε ως αποτέλεσμα ο τελευταίος να γνωρίζει όλα αυτά που έχουν συζητηθεί. Αυτό ξέρετε τι σημαίνει; Πως αν κάποιος γνώριζε για τις επισυνδέσεις, αυτός ήταν ο κ. Τσίπρας και όχι ο Πρωθυπουργός.

Κυρίες και κύριοι συνάδελφοι, πριν γνωρίσουν την «πρώτη φορά αριστερά», οι πολίτες είχαν άγνοια για το περιεχόμενό της. Το περιφερόμενο ηθικό πλεονέκτημα ξεγέλασε το 2015 μια ολόκληρη κοινωνία. Σήμερα είναι 2023. Οι πολίτες γνωρίζουν και δεν ξεχνούν. Έζησαν την περιπέτεια του Grexit, τα ΑΤΜ, τους επικίνδυνους ερασιτεχνισμούς του πολιτικού γάμου ΣΥΡΙΖΑ και ΑΝΕΛ, τη φοροεπιδρομή στα εισοδήματα και τη μεσαία τάξη με είκοσι εννέα νέους φόρους, τις δεκαεπτά μειώσεις στις συντάξεις, την τραγωδία στο Μάτι, τα πανεπιστήμια γιάφκες, τους μετανάστες που έμπαιναν στη χώρα από παντού και πολλά ακόμα.

Από την αρχή της τετραετίας ο ΣΥΡΙΖΑ επενδύει πολιτικά στην αποτυχία της Κυβέρνησης. Την εύχεται, αλλά και την επιδιώκει. Στην πανδημία, απέναντι, στα Ραφάλ, απέναντι, στις συμφωνίες που χτίζουμε, απέναντι. «Όχι» σε όλα και «ναι» σε τίποτα. Αρνείται, καταψηφίζει, υπονομεύει.

Κυρίες και κύριοι συνάδελφοι, η χώρα βαδίζει με ασφάλεια μπροστά. Η Ελλάδα θα συνεχίσει να μεγαλώνει και να δυναμώνει. Κρίμα που δεν μπορείτε να προσφέρετε στη δημοκρατία μας κάτι καλύτερο. Η Ελλάδα θα συνεχίσει την ανοδική της πορεία και εσείς θα συνεχίσετε να ψάχνετε πώς να αποτύχει. Ο καθένας τον δικό του στόχο.

Κλείνω με μία τελευταία μου σκέψη. Στις εκλογές του 2019 ο κ. Τσίπρας είχε κάνει την πιο άστοχη πρόβλεψη της δεκαετίας, λέγοντας «ούτε μία στο εκατομμύριο να χάσω από τον Μητσοτάκη». Αναρωτιέμαι μήπως αυτή τη φορά θέλετε να το ξανασκεφθείτε πριν το ξαναπείτε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τέλεια, στην ώρα της μέσα η κ. Ράπτη.

Σας λέω τη διαδικασία, τους επόμενους ομιλητές μετά τον κ. Κάτση. Είναι ο κ. Σπανάκης, ο κ. Ζαχαριάδης -οι Γραμματείες των Κοινοβουλευτικών Ομάδων που με ακούν να τους ειδοποιήσουν γιατί δεν τους βλέπω στην Αίθουσα- η κ. Μάνη Παπαδημητρίου, ο κ. Κεγκέρογλου, η κ. Πιπιλή, η κ. Αναγνωστοπούλου και ο κ. Γιάννης Παππάς. Τώρα μπορεί ενδεχομένως ανάμεσα να μιλήσει κάποιος Υπουργός.

Ορίστε, κύριε Κάτση, έχετε τον λόγο.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι μάσκες πλέον έπεσαν. Αποκαλύφθηκε με τον πιο επίσημο τρόπο ότι ο Κυριάκος Μητσοτάκης είναι ο πιο επικίνδυνος Πρωθυπουργός που γνώρισε ο τόπος σε ολόκληρη την περίοδο της Μεταπολίτευσης. Είναι ο Πρωθυπουργός που από την πρώτη μέρα που ανέλαβε τα καθήκοντά του ξεδίπλωσε ένα οργανωμένο σχέδιο οικειοποίησης και εκμετάλλευσης του σκληρού πυρήνα του κράτους, με στόχο να πλήξει τους πολιτικούς του αντιπάλους, να χειραγωγήσει τα μίντια, να καπελώσει την αγορά και να εδραιώσει με αντιδημοκρατικό τρόπο την εξουσία του. Ο Κυριάκος Μητσοτάκης, τυφλωμένος από την αλαζονεία του, δεν σεβάστηκε τίποτα και κανέναν. Έχει ευτελίσει το Σύνταγμα, τη δικαιοσύνη, τις ανεξάρτητες αρχές, την ελευθεροτυπία, το πολίτευμα, το στράτευμα, τη χώρα και τους πολίτες της.

Ακόμα και το ίδιο του το κόμμα εξευτέλισε και συνεχίζει να εξευτελίζει ο κ. Μητσοτάκης με τη στάση του. Και τι δεν έχει πει για να μαζέψει τα ασυμμάζευτα! Όταν έσκασε το θέμα των υποκλοπών και βγήκαν τα πρώτα δημοσιεύματα, μιλούσε για fake news, στοχοποιώντας την εγχώρια αλλά και την ξένη ερευνητική δημοσιογραφία. Έπειτα είπε πως το «Predator» και η ΕΥΠ είναι άσχετα πράγματα μεταξύ τους, κάνοντας πως δεν βλέπει το προφανές, ότι δηλαδή όποιον παρακολουθούσε η ΕΥΠ μετά τον στοχοποιούσε το «Predator» και όταν σταματούσε η παρακολούθηση μέσω «Predator» αναλάμβανε η ΕΥΠ.

Στη συνέχεια, μίλησε για νόμιμες επισυνδέσεις της ΕΥΠ, τις οποίες, όμως, δεν γνώριζε γιατί λογικά είναι ανίκανος, αλλά ταυτόχρονα είναι και ο καταλληλότερος Πρωθυπουργός, βεβαίως, βεβαίως.

Έφτασε στο σημείο να φωνάζει ψευδόμενος από αυτό εδώ το Βήμα προς τον Αλέξη Τσίπρα, λέγοντας πως πρέπει να ντρέπεται που τον κατηγορεί ότι παρακολουθούσε τον Υπουργό Χατζηδάκη και το έβαλε στα πόδια, όταν ρωτήθηκε αν παρακολουθείται ο Αρχηγός ΓΕΕΘΑ, ο κ. Φλώρος. Έκανε τα πάντα αρχικά για να μην ελέγξει ως όφειλε η ΑΔΑΕ το θέμα των υποκλοπών και έπειτα για να μη φτάσει το πόρισμά της στη Βουλή. Έβαλε λυτούς και δεμένους να πλήξουν το κύρος της συνταγματικά αρμόδιας ανεξάρτητης αρχής και του κ. Ράμμου.

Ποια είναι η αλήθεια, λοιπόν, που μας λέει η ΑΔΑΕ; Ότι ο κ. Κυριάκος Μητσοτάκης είχε στήσει στο γραφείο του έναν παρακρατικό μηχανισμό που περιελάμβανε και την ΕΥΠ και κακόβουλα λογισμικά τύπου «Predator». Μέσω αυτού του μηχανισμού παρακολουθούσε την ηγεσία του στρατεύματος, τους πολιτικούς του αντιπάλους, δημοσιογράφους, επιχειρηματίες, ακόμα και τους ίδιους τους Υπουργούς του. Το έκανε είτε για να γνωρίζει τις κινήσεις και τις αδυναμίες των αντιπάλων του, είτε για να εκβιάζει τους δικούς του ώστε να τους έχει στο χέρι, είτε για να ελέγχει τη ροή του χρήματος. Ούτε ο Βίτο Κορλεόνε δεν τα έκανε αυτά. Και από ό,τι φαίνεται πιάνει.

Μια χαρά πειθαρχημένοι είστε, συνάδελφοι της Νέας Δημοκρατίας, όλες και όλοι δεν βγάζετε μιλιά για την ταμπακιέρα.

Και τώρα που όλα αυτά αποδείχτηκαν με τη βούλα της ΑΔΑΕ τι κάνει; Συνεχίζει αμετανόητος, βάζει τον Κυβερνητικό Εκπρόσωπο τη μία μέρα να λέει ότι ο Πρωθυπουργός δεν ήξερε τι γινόταν μέσα στο ίδιο του το γραφείο -άρα, τον λέει εντελώς ανίκανο- και την άλλη να λέει ότι αυτά τα έκαναν τα ρυπαρά δίκτυα εντός της ΕΥΠ που εντοπίστηκαν και καθαρίστηκαν. Μάλιστα! Ποιοι ήταν σε αυτά τα ρυπαρά δίκτυα; Συνελήφθησαν για την παράνομη δράση τους; Πώς γίνεται η Εισαγγελέας κ. Βλάχου, που συμμετείχε γιατί υπέγραφε ούτε μία ούτε δύο αλλά δεκάδες φορές τις παρακολουθήσεις και τις παρατάσεις των παρακολουθήσεων, να βρίσκεται ακόμα στη θέση της; Για ποιον λόγο έδινε παρατάσεις στις παρακολουθήσεις, εφ’ όσον δεν υπήρχαν ευρήματα σχετικά με την εθνική ασφάλεια; Εκτός κι αν υπήρχαν ευρήματα σχετικά με την εθνική ασφάλεια, οπότε θα σας ρωτήσω το εξής: Πώς είναι δυνατόν ο στρατηγός Φλώρος και ο Υπουργός Χατζηδάκης να βρίσκονται στη θέση τους; Σύμφωνα με τον νόμο, για να παρακολουθούνται νόμιμα και κατ’ εξακολούθηση, όπως αποδείχτηκε, είναι ύποπτοι είτε ως εχθροί της πατρίδας είτε ως εγκληματίες.

Είναι εχθρός της πατρίδας ή εγκληματίας ο τουρκοφάγος κ. Φλώρος, κυρίες και κύριοι της Νέας Δημοκρατίας; Και θα μας προστατεύσει σε περίπτωση εισβολής ο εχθρός της πατρίδας σε αυτή την περίπτωση; Εάν δεν είναι, τότε είναι παράνομη η παρακολούθηση και είστε εσείς πραξικοπηματίες και κατάσκοποι. Διαλέξτε, λοιπόν, τι από τα δύο συμβαίνει. Βρείτε επιτέλους τη γραμμή της υπερασπιστικής σας στρατηγικής.

Κυρίες και κύριοι συνάδελφοι, ο αντιδημοκρατικός κατήφορος του κ. Μητσοτάκη δεν ξεκίνησε το 2019, όπου πήρε την ΕΥΠ και την έκανε ΚΥΠ του κ. Μαυρίκη. Ήδη από το 2018 εμφανίζεται ως πελάτης των υπηρεσιών της ρουμανικής εταιρείας «MAJORITAS», μιας εταιρείας δηλαδή που ειδικεύεται και κατηγορείται για τη χειραγώγηση του εκλογικού Σώματος μέσα από την επεξεργασία προσωπικών δεδομένων πολιτών και στοχευμένες διαδικτυακές καμπάνιες. Μάλιστα, σύμφωνα με δημοσίευμα, το 2018 είχαν κληθεί ως ομιλητές σε συνέδριο της «MAJORITAS» με φωτογραφίες που το αποδεικνύουν οι κ.κ. Πιερρακάκης και Λιβάνιος, η σημερινή δηλαδή ηγεσία του Υπουργείου Ψηφιακής Διακυβέρνησης.

Και ερωτώ: Δεν το είδατε το δημοσίευμα; Την ανακοίνωση του ΣΥΡΙΖΑ ούτε αυτή την είδατε; Γιατί τέτοια σιωπή από τη Νέα Δημοκρατία και από το Υπουργείο Ψηφιακής Διακυβέρνησης; Τη θάψατε την είδηση!

Πάμε παρακάτω. Ποιες υπηρεσίες αγόρασε τελικά η Νέα Δημοκρατία από τη «MAJORITAS»; Η χρεοκοπημένη Νέα Δημοκρατία που χρωστάει 380 εκατομμύρια ευρώ δανεικά και αγύριστα στις τράπεζες έχει αγοράσει υπηρεσίες από τη «MAJORITAS». Υπάρχουν παραστατικά; Ποιοι είναι οι αφανείς χορηγοί σας που είχατε πλημμυρίσει το διαδίκτυο με τη φάτσα του κ. Μητσοτάκη στις εκλογές του 2019; Τι έχει γίνει με τα ευαίσθητα προσωπικά δεδομένα των Ελλήνων πολιτών την περίοδο της πανδημίας;

Από την πρώτη κιόλας μέρα στις προγραμματικές δηλώσεις της Κυβέρνησης Μητσοτάκη σάς είχα προειδοποιήσει να μην διανοηθείτε να εμπορευτείτε και να παίξετε παιχνίδια χειραγώγησης με τα προσωπικά δεδομένα των πολιτών. Και έπειτα ήρθε η «CISCO», ήρθε η «PALANTIR» του «CAMBRIDGE ANALYTICA» -που σας πιάσαμε στα πράσα- και τώρα η υπόθεση «MAJORITAS», που μας δείχνει πως όλα αυτά τα κάνατε «monetize» και ψήφους. Ζόφος, κυρίες και κύριοι!

Εμείς, λοιπόν, περιμένουμε απαντήσεις, καθώς και την παρέμβαση της Αρχής Προστασίας Δεδομένων Προσωπικού Χαρακτήρα σε όλα αυτά, γιατί και αυτή η αρχή είναι εις τας Αθήνας και δεν λυγά στους ιταμούς εκβιασμούς ενός καθεστώτος που πνέει τα λοίσθια.

Κλείνοντας, κυρίες και κύριοι, το επιτελικό κράτος του κ. Μητσοτάκη δεν ήταν τίποτα άλλο παρά ένα «υδροκέφαλο ΙΧ παρακράτος» που ήθελε να αλώσει τη χώρα, όπως ακριβώς άλωσε και το κόμμα της Νέας Δημοκρατίας, το κόμμα που αν καταψηφίσει την πρόταση μομφής, παίρνει στην πλάτη του συλλογικά τη ντροπή και θα πάψει να είναι και νέα και δημοκρατία, το κόμμα που αν κερδίσει τις εκλογές, θα επιβάλει καθεστώς τύπου Ερντογάν στην Ελλάδα, ή αν χάσει -που θα χάσει- ελπίζω να μην ονειρεύονται οι «Mητσοτακίστας» εισβολές στη Βουλή, όπως οι οπαδοί του αγαπημένου σας Μπολσονάρο. Γιατί τότε η μετάλλαξη των άλλοτε «Μένουμε Ευρώπη» σε «Μένουμε Βαλκάνια» θα έχει ολοκληρωθεί, θα έχει συντελεστεί και θα σας έχει μείνει μόνο η κ. Διαμαντοπούλου να σας βλέπει ακόμα ως φιλελεύθερους.

Είστε το κόμμα που έχει το ταλέντο να χρεοκοπεί τον εαυτό του και τη χώρα. Μέσα από απευθείας αναθέσεις και κλειστούς διαγωνισμούς έχουν σπαταληθεί σε «ημετέρους» πάνω από 8,5 δισεκατομμύρια ευρώ, ενώ με δημόσιο χρήμα χρυσοπληρώνεται η ιλουστρασιόν εικόνα του καλύτερου Πρωθυπουργού της δημοσκοπικά άτρωτης και καλύτερης Κυβέρνησης της Μεταπολίτευσης, που φιλοτεχνεί η «πετσωμένη» ενημέρωση και οι «χωματουργικές» δημοσκοπήσεις. Και ας υποφέρουν οι πολίτες από την ανεξέλεγκτη αισχροκέρδεια που πριμοδοτεί ο κ. Μητσοτάκης.

Και η προπαγάνδα σας επιβάλλει γελοίους και ανυπόστατους συμψηφισμούς, γιατί δεν έχετε τίποτα άλλο να πείτε. Μήπως μπορείτε να απαντήσετε γιατί παρακολουθούσατε τον κ. Φλώρο και τον κ. Χατζηδάκη και το σύμπαν όλο εν τέλει; Τίποτα δεν έχετε να πείτε, λεπτομέρειες!

Κυρίες και κύριοι, σε αυτή την πρόταση μομφής δεν αναμετρώνται ιδεολογίες και πολιτικές. Αναμετράται το κράτος δικαίου με το παρακράτος του κ. Μητσοτάκη. Αναμετράται η ευρωπαϊκή Ελλάδα της δημοκρατίας με τη βαλκανικού τύπου «Ψωροκώσταινα» του κ. Μητσοτάκη. Αναμετράται το φως με το σκοτάδι.

Ο λαός, όμως, δεν σας φοβάται πια. Ο Αλέξης Τσίπρας είναι ο μοναδικός που με την εντολή του λαού μπορεί και θα γκρεμίσει αυτό το καθεστώς. Καθείς εφ’ ω ετάχθη!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Επειδή έτρεχε ο κ. Σπανάκης, να πάρει δυο ανάσες. Βλέπω ότι είναι μέσα στην Αίθουσα η κ. Αναγνωστοπούλου.

Για να μην χάνουμε χρόνο, τον λόγο έχει η κ. Αθανασία Αναγνωστοπούλου, Βουλευτής ΣΥΡΙΖΑ από την Πάτρα. Τώρα πάμε για εκλογές, αυτά να τα λέμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Επί έξι μήνες το καθεστώς Μητσοτάκη προσπαθεί να πείσει όλη την κοινωνία, προσπαθεί να πείσει τους πάντες ότι δεν έχουμε υποκλοπές, εκτός από αυτές που ήταν υποχρεωμένος να παραδεχθεί ευθύς εξαρχής. Είπε λοιπόν ότι δεν έχουμε υποκλοπές, ότι είναι fake news κι ερχόταν εδώ στο Βήμα της Βουλής και αναρωτιόταν, έξαλλος μάλιστα, έμπλεος οργής, αν υπάρχουν αποδείξεις.

Η ερευνητική δημοσιογραφία, όση έχει μείνει στην Ελλάδα, οι άνθρωποι που αντιστάθηκαν έβγαζαν συνέχεια στοιχεία τα οποία βέβαια αγνοούσε επιδεικτικά ο κ. Μητσοτάκης.

Ο κ. Μητσοτάκης λοιπόν και η Κυβέρνησή του έκαναν τα αδύνατα δυνατά για να μην λάμψει η αλήθεια. Ο Βαξεβάνης ήταν ο αρχισυμμορίτης, οι άλλοι δημοσιογράφοι ήταν πληρωμένοι, ήταν κοντά στον ΣΥΡΙΖΑ και βέβαια, ποτέ μα ποτέ η Κυβέρνηση αυτή και ο κ. Μητσοτάκης δεν δέχθηκαν, παρά τις διακηρύξεις, να λειτουργήσει κοινοβουλευτικά και θεσμικά η δημοκρατία και να έρθουν οι άνθρωποι που έπρεπε να έρθουν εδώ και να λογοδοτήσουν.

Μήπως θυμόσαστε ποιος συγκάλεσε την Επιτροπή Θεσμών και Διαφάνειας; Πάντα η Αντιπολίτευση με τα δύο πέμπτα. Πώς συγκροτήθηκε η εξεταστική επιτροπή; Με τα δύο πέμπτα. Τι φοβόσασταν; Φοβόσασταν την αλήθεια κι όχι μόνο τη φοβόσασταν. Νόμιζε ο κ. Μητσοτάκης, επειδή επί τριάμισι χρόνια βρισκόταν στο απυρόβλητο, ότι δεν θα τολμήσει κανένας να πει την αλήθεια, δεν θα σπάσει αυτό το αρραγές μέτωπο της συγκάλυψης, το αρραγές μέτωπο από πληρωμένα ΜΜΕ, από πληρωμένους κονδυλοφόρους, από μια Κοινοβουλευτική Ομάδα υποταγμένη στον κ. Μητσοτάκη.

Και βρέθηκαν δύο άνθρωποι, γιατί στην ιστορία πάντα θα βρίσκονται οι άνθρωποι. Ο ένας είναι ο πρόεδρος μιας ανεξάρτητης αρχής, ο οποίος σέβεται τον θεσμικό του ρόλο και λογοδοτεί στο Σύνταγμα. Και αυτός ο άνθρωπος δεν φοβήθηκε ούτε τον κ. Μητσοτάκη ούτε κανέναν άλλο. Και πάντα θα βρίσκονται τέτοιοι άνθρωποι. Είχε βρεθεί ο Σαρτζετάκης πριν από κάποια χρόνια. Αυτός ο άνθρωπος λοιπόν έκανε αυτό που επιτάσσει ο θεσμικός του ρόλος και αποκάλυψε την αλήθεια, παρά το γεγονός ότι προσπαθήσατε με νύχια και με δόντια να μην τον αφήσετε να έρθει εδώ να τα παρουσιάσει στη Βουλή.

Ο δεύτερος άνθρωπος, μαζί με άλλους, αλλά ο οποίος το τράβηξε έχοντας πλήρη αντίληψη του τι σημαίνει «είμαι Πρόεδρος Αξιωματικής Αντιπολίτευσης» και Πρόεδρος ενός κόμματος αριστερού, δημοκρατικού, προοδευτικού, ήταν ο Αλέξης Τσίπρας. Και το τράβηξε μέχρι τέλους και η αλήθεια αποκαλύφθηκε.

Τι κάνατε μόλις αποκαλύφθηκε η αλήθεια; Μόλις αποκαλύφθηκε η αλήθεια άρχισε ο οχετός και η στοχοποίηση εναντίον του προέδρου της ανεξάρτητης αρχής, του οποίου η ανεξαρτησία, όπως ο ίδιος πάρα πολύ ωραία είπε στην επιστολή που απέστειλε, ίσταται εκ του Συντάγματος. Δεν τα καταλαβαίνετε αυτά. Κι άρχισε ένας οχετός που μου δημιούργησε λύπη και ντροπή εχθές το βράδυ εδώ στη Βουλή. Λύπη και ντροπή. Και μάλιστα από νέους Βουλευτές που θα περίμενα να έχουν λίγο την ταπεινότητα απέναντι στους θεσμούς αυτής της χώρας και τις ανεξάρτητες αρχές ή στον Πρόεδρο της Αξιωματικής Αντιπολίτευσης.

Έρχομαι όμως σε αυτό. Γιατί ο κ. Μητσοτάκης -γιατί δεν υπάρχει ερωτηματικό πια, είναι γεγονός, είναι αντικειμενικό γεγονός και επί αυτού συζητάμε αυτές τις μέρες- εντάξει τους πολιτικούς του αντιπάλους, είναι αποδεδειγμένο, τον κ. Ανδρουλάκη, δημοσιογράφους Κουκάκη, Τέλλογλου και λοιπούς, τους δικούς του γιατί τους παρακολουθούσε; Υπάρχει ένα μεγάλο ερώτημα εδώ.

Και ξέρετε γιατί τους παρακολουθούσε; Γιατί ο κ. Μητσοτάκης επί τριάμισι χρόνια -και πάνω από τριάμισι χρόνια- φτιάχνει καθεστώς, ένα καθεστώς από αυτά που βλέπουμε στη γειτονική μας χώρα, στη Λατινική Αμερική, στην Κεντρική Ευρώπη. Τι σημαίνει το καθεστώς; Ότι φτιάχνει ένα δικό του προσωπικό, το οποίο αποδέχεται να παρακολουθείται, είναι ευγνώμων που παρακολουθείται, είναι ευγνώμων να ταπεινώνεται και να είναι σε αναξιοπρεπή θέση. Αυτό είναι το καθεστώς.

Είναι οι άνθρωποι οι οποίοι δεν έχουν ανεξαρτησία γνώμης ούτε αξιοπρέπεια. Γιατί είναι ένα εύπλαστο καινούργιο υλικό που δεν είναι ο παλιός Βουλευτής του ελληνικού Κοινοβουλίου ο οποίος είναι εδώ γιατί είναι αντιπρόσωπος του έθνους, παραστάτης του έθνους. Είναι εδώ για να δοξάζει τον κ. Μητσοτάκη.

Μου έκανε εντύπωση από το 2019 μέχρι σήμερα, πριν καν το θέμα των παρακολουθήσεων, πώς όλοι οι Βουλευτές και Υπουργοί ανέβαιναν σε αυτό το Βήμα και έλεγαν σε όλες τους τις ομιλίες «ο κ. Μητσοτάκης, ο Αρχηγός μας, που έκανε αυτό, ο Πρωθυπουργός μας που έκανε το άλλο». Η αξιοπρέπεια του Βουλευτή, η υπερηφάνεια, αυτό που βγαίνει από το Σύνταγμα δεν το είδαμε ποτέ και εδώ βλέπουμε να ταπεινώνονται άνθρωποι.

Κι εγώ ερωτώ. Τον κ. Φλώρο και τους άλλους αρχηγούς των Ενόπλων Δυνάμεων ταπεινωμένους -γιατί το να παρακολουθείται κάποιος είναι ταπείνωση- πώς εμείς οι πολίτες μπορούμε να τους εμπιστευτούμε;

Αυτό το καθεστώς έχει φτιάξει ο κ. Μητσοτάκης, αυτό το καθεστώς το οποίο ο Βέμπερ ονομάζει σουλτανικό, που δεν θέλει τη μοντέρνα πολιτική, με άποψη το πολιτικό προσωπικό, αλλά ένας αρχηγός ο οποίος το μόνο που μαθαίνει είναι να τσιρίζει και όσο περισσότερο τσιρίζει νομίζει ότι εκφοβίζει. Ο κ. Μητσοτάκης εκφοβίζει την κοινωνία, εκφοβίζει όμως και το δικό του προσωπικό πάνω από όλα, γιατί το θεωρεί δικό του προσωπικό.

Και κλείνω, Πρόεδρε -συγγνώμη για τη μικρή κατάχρηση- με ένα πράγμα.

Το αντισύριζα μέτωπο φτιάχτηκε όχι μόνο στην πολιτική σύγκρουση, την πολιτική αντιπαράθεση, φτιάχτηκε και ως ένα πολιτισμικό γεγονός, ότι υπάρχει ένα πολιτικό προσωπικό της Δεξιάς, με κεντρώους, με ακροδεξιούς, με ανθρώπους οι οποίοι προέρχονται από το χουντικό παρελθόν, φτιάχτηκε λοιπόν ένα πολιτισμικό γεγονός ότι αυτοί είναι οι καλύτεροι, είναι οι άριστοι και ο ΣΥΡΙΖΑ είναι οι κατσαπλιάδες, οι αμόρφωτοι, οι οποίοι δεν είναι στην Ευρώπη, δεν έχουν καμμία αίσθηση της Ευρώπης.

Λοιπόν, θα πάρω τον τίτλο. Μένουμε Ευρώπη χωρίς κράτος δικαίου; Αυτό είναι η Ευρώπη για εσάς; Χωρίς κράτος δικαίου; Χωρίς δημοκρατία; Χωρίς ελευθεροτυπία; Χωρίς τίποτα; Και νομίζετε ότι θα σας αφήσουμε;

Θέλω να σας πω ένα πράγμα. Επειδή τα δικά μας κόμματα, τα αριστερά, δημοκρατικά, προοδευτικά, έχουν ποτιστεί με άλλους ιδρώτες και αίματα, που δεν πρόκειται να φοβηθούν ούτε τον κ. Μητσοτάκη ούτε το καθεστώς που φτιάχνει και δεν πάτε να βάλετε όσες τσιρίδες θέλετε…

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, κλείστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ο λαός σάς έχει πάρει είδηση. Θα αντισταθούμε σε αυτόν τον κατήφορο. Δεν πρόκειται να αφήσουμε την Ελλάδα να γίνει μια τριτοκοσμική χώρα με αυταρχικό καθεστώς και με ένα πολιτικό προσωπικό και με πολίτες που φοβούνται.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχι, δεν θα βγάλουμε τον σκασμό. Να το ξέρετε!

Ευχαριστώ, κύριε Πρόεδρε, και συγγνώμη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, μόλις σαράντα δύο μίλησαν εχθές. Εάν το πάμε έτσι, με δύο λεπτά ο καθένας παραπάνω, θα μείνουν συνάδελφοι που δεν θα μιλήσουν. Σας παρακαλώ πολύ, όσοι μιλάτε σήμερα να σέβεστε αυτούς που παρακολουθούν.

Ο Βουλευτής Β3΄ Νότιου Τομέα Αθηνών της Νέας Δημοκρατίας κ. Βασίλειος Σπανάκης έχει τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, με ιδιαίτερο ενδιαφέρον και με αναλυτική σκέψη διάβασα σειρά προς σειρά την τρισέλιδη πρόταση δυσπιστίας της Αξιωματικής Αντιπολίτευσης και πραγματικά, προσπάθησα να απομονώσω συγκεκριμένες λέξεις και να καταλάβω τι θέλει η Αντιπολίτευση να πετύχει από αυτή την πρόταση δυσπιστίας.

Αναφέρει χαρακτηριστικά ότι περνάμε μια σκοτεινή περίοδο. Το αναφέρει, μάλιστα, αυτό στην πρώτη της σειρά η πρόταση δυσπιστίας. Και το λέει ο ΣΥΡΙΖΑ σε ποιον; Στην παράταξη της Νέας Δημοκρατίας! Σε ποια παράταξη; Στην παράταξη που έφερε τη δημοκρατία με τον Κωνσταντίνο Καραμανλή στη χώρα, στην παράταξη που έβαλε την Ελλάδα στην Ευρώπη, στην παράταξη που κράτησε όρθια τη μηχανή της οικονομίας και την Ελλάδα στην Ευρώπη και στην παράταξη που εγγυάται στα παιδιά μας ότι η Ελλάδα θα είναι μια ευρωπαϊκή, αυθεντική, γνήσια χώρα, με οικονομική ανάπτυξη. Και τα λέει ποιος; Ο ΣΥΡΙΖΑ. Όμως, σε αυτές τις ώρες που θα ακολουθήσουν θα έχουμε τη δυνατότητα να αναφερθούμε απολογιστικά και στο έργο.

Όμως, αναφέρθηκε και σε κάτι άλλο. Αναφέρει, λοιπόν, η πρόταση δυσπιστίας ότι η Κυβέρνηση έχει απωλέσει την εμπιστοσύνη των πολιτών. Μα, καλά, δεν βρισκόμαστε λίγες εβδομάδες πριν τις εθνικές εκλογές; Δεν θα αποφασίσει ο κυρίαρχος λαός για το ποιο κόμμα θέλει να κρατήσει το τιμόνι της χώρας την επόμενη τετραετία; Έρχεστε εσείς να προκαταβάλετε τη λαϊκή κυριαρχία; Αυτός είναι ο σεβασμός που έχετε στον ελληνικό λαό και στη λαϊκή κυριαρχία;

Μιλάτε για λαϊκή κρίση. Ποιοι; Εσείς! Εσείς που συνεργαστήκαμε ακόμα και με ακραία κόμματα για να ρίξετε την Κυβέρνηση του Αντώνη Σαμαρά. Μιλάτε για εθνική ασφάλεια και εργαλειοποίηση. Αυτά δεν τα λέω εγώ. Τα λέτε εσείς στην πρόταση δυσπιστίας. Ποιοι; Εσείς, που με τις δηλώσεις σας τροφοδοτείτε τα τουρκικά μέσα ενημέρωσης και προσπαθείτε να δημιουργήσετε μια ρήξη και μια κρίση για πρώτη φορά στα χρονικά μεταξύ της στρατιωτικής και της πολιτικής ηγεσίας. Για αυτά όλα, όμως, θα αποφασίσει σε λίγες εβδομάδες ο κυρίαρχος λαός.

Αν θέλαμε, όμως, να δώσουμε έναν βασικό τίτλο σε αυτή την πρόταση δυσπιστίας θα ήταν «πρόβα ήττας». Η πρόταση δυσπιστίας που καταθέτετε σήμερα στο Κοινοβούλιο είναι μια «πρόβα ήττας», είναι μια πρόβα απέναντι στους δικούς σας ψηφοφόρους, όχι απέναντι στον ελληνικό λαό. Και αυτό, γιατί; Για να τους συσπειρώσετε, προκειμένου να μη μεγαλώσει και άλλο η ψαλίδα. Διότι για πρώτη φορά στα χρονικά συμβαίνει το εξής: Να βρισκόμαστε λίγες εβδομάδες πριν τις εθνικές εκλογές, η Κυβέρνηση να είναι με μεγάλη διαφορά πρώτο κόμμα και να έρχεστε εσείς να κατακρίνετε και να ζητάτε να πέσει η Κυβέρνηση με την κατάθεση πρότασης δυσπιστίας.

Και εδώ έρχεται το ερώτημα: Μήπως, κύριοι του ΣΥΡΙΖΑ είστε αλλού; Είστε μακριά από την πραγματικότητα και την καθημερινότητα;

Και έρχεται, λοιπόν, ένα άλλο, δεύτερο ερώτημα: Ποιος μιλάει; Και εδώ πρέπει να το απαντήσετε αυτές τις μέρες. Εδώ θα είμαστε να σας ακούσουμε. Μιλάτε εσείς που, όταν ήταν υπό παρακολούθηση το τηλεφωνικό κέντρο του ΚΚΕ -σας τα είπε χθες ο κ. Παφίλης- δεν κάνατε απολύτως καμμία ενέργεια; Πού ήταν η ευαισθησία σας η αριστερή, η κυβερνητική ή δεν ξέρω τι; Πού ήταν αυτή η ευαισθησία; Μήπως έχετε ευαισθησία αλά καρτ; Μήπως δεν ευαισθητοποιηθήκατε, όταν ήταν υπό παρακολούθηση κορυφαίος Υπουργός που είχε στο χαρτοφυλάκιό του σοβαρά ζητήματα για το αναπτυξιακό μέλλον της χώρας; Τότε πού ήταν η ΑΔΑΕ για εσάς; Πού ήταν η ευαισθησία σας; Πού ήταν ο Άρειος Πάγος να πάτε να καταθέσετε όλα αυτά, τις κινήσεις εντυπωσιασμού που κάνατε;

Κυρίες και κύριοι συνάδελφοι, ο ελληνικός λαός έχει άλλα ζητήματα σε πρώτη προτεραιότητα, χωρίς αυτό να σημαίνει ότι δεν πρέπει να θίξουμε και να απαντήσουμε σε αυτά τα ζητήματα τα οποία εσείς θέτετε. Όμως, μήπως προσπαθείτε μέσα από αυτή την πρόταση δυσπιστίας να καλύψετε την πολιτική σας γύμνια, την έλλειψη επιχειρημάτων, την έλλειψη προτάσεων για το μέλλον της χώρας, για να απαντήσετε και να λύσετε ζητήματα σοβαρά που αφορούν στην ενεργειακή κρίση, το μέλλον της Ευρώπης, την εθνική μας ασφάλεια, την αμυντική μας πολιτική, την εξωτερική μας πολιτική; Πού είναι οι προτάσεις σας πάνω σε όλα αυτά τα ζητήματα; Έχετε επιλέξει τον δρόμο της μικροπολιτικής! Ωραία, αλλά αυτό δεν θα το επικυρώσουμε εμείς ούτε ο ελληνικός λαός και γι’ αυτά, άλλωστε, θα κριθούμε σε λίγες εβδομάδες.

Κλείνοντας, κυρίες και κύριοι συνάδελφοι, νομίζω ότι ο ΣΥΡΙΖΑ προσπαθεί να καλύψει αρκετά ζητήματα στα οποία είναι εκτεθειμένος. Εγώ δεν θα ήθελα να μπω στη λογική για τις μαύρες σακούλες που πρέπει να απαντήσει, για τα θέματα που είναι υπό διερεύνηση από τη δικαιοσύνη. Όμως, δεν μπορεί να κάνει ενέργειες που δημιουργούν τοξικότητα στο πολιτικό σύστημα, στην πολιτική ζωή του τόπου και στο προεκλογικό κλίμα που θα έρθει σε λίγες εβδομάδες -που μάλλον έχει ήδη έρθει- με αυτές τις λογικές.

Σε αυτές τις λογικές θα απαντήσει ο ελληνικός λαός, με μεγάλη διαφορά της Νέας Δημοκρατίας και ανανέωση της λαϊκής εντολής στον Πρωθυπουργό μας, τον Κυριάκο Μητσοτάκη και νομίζω ότι το Κοινοβούλιό μας θα δώσει την ξεκάθαρη απάντηση στην πρόταση δυσπιστίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριανταεπτά μαθήτριες και μαθητές και τρεις εκπαιδευτικοί συνοδοί τους από το Γυμνάσιο Λούρου Πρέβεζας.

Καλώς ήρθατε στη Βουλή!

(Χειροκροτήματα από όλες τις πτέρυγες της Βουλής)

Λοιπόν, μιλάει ο πρώτος σήμερα Υπουργός. Καλείται στο Βήμα για δέκα λεπτά ο κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, βρισκόμαστε σήμερα έναν χρόνο περίπου μετά από προηγούμενη πρόταση μομφής, η οποία είχε συντελεστεί μετά από τα περσινά γεγονότα στην Αττική Οδό, όπου και εκεί είχαμε την ευκαιρία να συζητήσουμε πάνω σε ένα ζήτημα, πάνω σε μια πρόκληση, που είχε και μια διάσταση αστοχιών που είχαμε αντιμετωπίσει και που διαχειριστήκαμε στην πορεία και αυτό το οποίο είχαμε πει είναι ότι, για εμάς, στη βάρδιά μας υπάρχει ευθύνη, για εμάς, οι αστοχίες μεταβολίζονται σε μαθήματα και εντάσσονται μέσα στην πορεία σε ένα ευρύτερο πλαίσιο επιτυχιών και νικών.

Ακριβώς αυτό συνέβη στην περίπτωση της Πολιτικής Προστασίας. Ακριβώς αυτό συνέβη στην πορεία, όπως είδαμε στα γεγονότα του περασμένου καλοκαιριού, σε σχέση με το πώς η Πολιτική Προστασία διαχειρίστηκε τις φωτιές και νομίζω ότι αυτό το οποίο θα μπορούσε κανείς να πει για την Κυβέρνηση είναι, πέρα από όλα τα καλά τα οποία έχουν γίνει και στα οποία θα αναφερθώ στην πορεία, τις αστοχίες και ακόμη περισσότερο, τα λάθη, ότι τα παραδέχεται, τα αναγνωρίζει, τα μεταβολίζει, τα μετατρέπει σε μαθήματα.

Δεν είμαστε η πρώτη αλάνθαστη Κυβέρνηση στη Μεταπολίτευση, αλλά σίγουρα είμαστε η Κυβέρνηση εκείνη η οποία περισσότερο, θα έλεγα, από ποτέ μαθαίνει, κινείται, βελτιώνεται, παράγει.

Ακριβώς το ίδιο συνέβη και με το θέμα το οποίο αφορά στην παρούσα συζήτηση από το περασμένο καλοκαίρι και μετά. Η υπόθεση είχε μια διάσταση αναγνώρισης της πολιτικής ευθύνης. Ένα κομμάτι των διαστάσεών της πήρε τον δρόμο της δικαιοσύνης. Ένα άλλο κομμάτι, το εμπροσθοβαρές, πήρε τον δρόμο της θεσμικής παρέμβασης και των μεγάλων θεσμικών αλλαγών, που έπρεπε να έχουν εκ των πραγμάτων συντελεστεί. Διότι το θεσμικό πλαίσιο το οποίο αφορούσε στο θέμα των νόμιμων επισυνδέσεων, αφορούσε τον κόσμο της δεκαετίας του 1990 και εκ των πραγμάτων, στο μεσοδιάστημα η τεχνολογία είχε φέρει πάρα πολύ σημαντικές αλλαγές.

Αλλά βέβαια πέρα από όλη αυτή τη διάσταση, την οποία μόλις περιέγραψα, μια πρόταση μομφής δεν αφορά το δέντρο, αφορά εκ των πραγμάτων το δάσος. Αφορά δηλαδή τη συνολική διάσταση της σύγκρουσης των κυβερνητικών μας πεπραγμένων κυρίως με αυτά της προηγούμενης κυβέρνησης. Το είπε και ο Πρωθυπουργός χθες. Είναι μια πρώτης τάξεως ευκαιρία να συγκρίνουμε πεπραγμένα και καταστάσεις. Και σε αυτό το πλαίσιο, όπως λέει και το ρητό, τα δεδομένα μιλούν από μόνα τους εκκωφαντικά. Ας πιάσει κανείς την οικονομία για αρχή, πώς η ανεργία μειώθηκε από το 19% μέσα σε λίγα χρόνια πέφτοντας κάτω από το 12%. Είναι περίπου στο 11,5%. Ας πάρει κανείς τους ρυθμούς ανάπτυξης οι οποίοι πέρυσι ήταν διπλάσιοι του ευρωπαϊκού μέσου όρου. Φέτος αναμένονται τριπλάσιοι, ενώ στα προηγούμενα χρόνια ήταν το ένα τέταρτο.

Και ας πάρει κανείς και το τριπλό ρεκόρ στις εξαγωγές που αυτό ήταν, αν θέλετε, το μεγάλο διακύβευμα των χρόνων της οικονομικής κρίσης να αλλάξει Ελλάδα το παραγωγικό της μοντέλο, να γίνει πιο εξωστρεφές. Οι εξαγωγές υπερδιπλασιάστηκαν ως ποσοστό του ΑΕΠ. Να δει επίσης τις άμεσες ξένες επενδύσεις. Μόνο στον χώρο της τεχνολογίας μπορεί κανείς να απομονώσει την «MICROSOFT», την «AMAZON», την «GOOGLE» ή σε άλλα ζητήματα και σε άλλους κλάδους εταιρείες όπως η «PFIZER», εταιρείες οι οποίες δεν θα περίμενε κανείς ότι θα επένδυαν στην Ελλάδα ειδικά κατά τα συμφραζόμενα των χρόνων της κρίσης. Αυτό συνέβη. Δεν είναι κάτι το οποίο ενδεχομένως κανείς θα μπορούσε να είχε προβλέψει ότι θα συνέβαινε με τέτοια πυκνότητα χρόνου και με τέτοια ταχύτητα. Και βέβαια είναι και το ρεκόρ στον τουρισμό.

Μπορεί κανείς, επίσης, να σταχυολογήσει ζητήματα τα οποία αφορούν την εθνική ασφάλεια της χώρας, την επένδυση σε εξοπλισμούς, την εξωτερική πολιτική της Ελλάδας και παρεμβάσεις σε κάθε τομέα πολιτικής. Και πέρα από αυτές τις παρεμβάσεις φυσικά και μια διαχείριση εξωγενών κρίσεων που επίσης δεν θα μπορούσαν να έχουν προβλεφθεί. Αυτό θα έλεγε κανείς ότι έχει να κάνει με τον διττό χαρακτήρα της κυβερνητικής πολιτικής από τη μία να λύνει εκκρεμότητες του παρελθόντος, εκκρεμότητες οι οποίες είχαν χρονίσει. Και από την άλλη να έρχεται και να διαχειρίζεται μεγάλες κρίσεις που κανείς δεν θα μπορούσε να έχει προβλέψει όπως η πανδημία, όπως οι οικονομικές συνεπαγωγές της πανδημίας, όπως η ενεργειακή κρίση, όπως ο πληθωρισμός, όπως η υβριδική κρίση στα σύνορα και στον Έβρο και στα νησιά.

Υπό αυτή την έννοια μπορεί κανείς νομίζω να δει ότι τα τελευταία χρόνια είναι χρονιά πυκνότητας πεπραγμένων και είναι χρόνια που η Ελλάδα έρχεται και πλέον καλύπτει μια απόσταση που τη χώριζε από άλλες χώρες σε κάποιους τομείς και φτάνει πολύ κοντά εκεί που της αξίζει.

Για το δε ψηφιακό κράτος επίσης τα δεδομένα μιλούν από μόνα τους. Η Ελλάδα ξεκίνησε από περίπου πεντακόσιες ψηφιακές υπηρεσίες οι οποίες δεν είχαν παλαιότερα καταγραφεί. Δημιούργησε το gov.gr στις αρχές του 2020. Τώρα έχουμε πάνω από χίλιες πεντακόσιες υπηρεσίες που παρέχουμε ψηφιακά. Πέρυσι είχαμε 1,2 δισεκατομμύρια ψηφιακές συναλλαγές. Κάθε πολίτης γλιτώνει πάνω από εκατό ουρές μέσα από αυτή τη διαδικασία. Με το πρόγραμμα «ΜΙΤΟΣ» καταγράφουμε για πρώτη φορά το σύνολο των διαδικασιών του κράτους. Και έτσι μπορεί κανείς να πει -και νομίζω ότι αυτό είναι και το πιο ενδιαφέρον καθότι βρισκόμαστε σε εκλογική χρονιά και οι εκλογές πάντοτε αφορούν το μετά και λιγότερο το πριν- το τι είναι αυτό το οποίο έρχεται. Γιατί στην επόμενη τετραετία στην πραγματικότητα, εφόσον ανανεωθεί η εντολή του ελληνικού λαού, θα είμαστε σε θέση να ψηφιοποιήσουμε το σύνολο του κράτους, να μπορούν σχεδόν τα πάντα να γίνουν από το σπίτι μας ή από τη δουλειά μας.

Αλλά υπό αυτήν την έννοια νομίζω ότι αυτό είναι που έρχεται, αν θέλετε, να θεμελιώσει και το πνεύμα αυτής της συζήτησης. Ανέφερα πριν ότι οι εκλογές αφορούν το μετά. Το πριν είναι το κριτήριο της αξιοπιστίας σου όταν συνομιλείς με το μετά. Είναι δηλαδή αυτό το οποίο έρχεται και λέει ότι αυτό το οποίο έρχεσαι να πεις για τα επόμενα χρόνια είναι αξιόπιστο.

Νομίζω λοιπόν ότι μέσα από όλα αυτά τα πεπραγμένα έχει θεμελιωθεί η υψηλή αξιοπιστία αυτής της Κυβέρνησης, η υψηλή αξιοπιστία εν συνόλω της χώρας, διότι υπάρχει ένα εφαρμόσιμο πρόγραμμα το οποίο έρχεται να θεμελιώσει την εμπιστοσύνη του ελληνικού λαού και στο πρόσωπο του Πρωθυπουργού και γενικότερα στην Κυβέρνηση.

Εδώ λοιπόν είναι το μεγάλο δίλημμα. Η Κυβέρνηση ή η Αντιπολίτευση είναι αυτή η οποία συνομιλεί με τις δυνατότητες της χώρας; Ποιος από τους δύο συνομιλεί με τις δυνατότητες και ποιος με τους φόβους; Ποια πολιτική διχάζει και ποια ενώνει τον ελληνικό λαό; Ποια Κυβέρνηση δημιουργεί κρίσεις εκεί που δεν υπήρχαν και ποια διαχειρίζεται εξωγενείς κρίσεις, οι οποίες ήρθαν στο δρόμο της και μάλιστα τις διαχειρίζεται επιτυχημένα; Η αντιπαράθεση αφορά το μέλλον και πρέπει να διεξαχθεί με το λεξιλόγιο του μέλλοντος, τα συμφραζόμενα του μέλλοντος το είναι του μέλλοντος και όχι το παρελθόν.

Και σε αυτό το πλαίσιο η συνωμοσιολογία διαβρώνει τη δημοκρατία. Η τοξικότητα υπονομεύει τους θεσμούς και η υποκρισία πλήττει την εμπιστοσύνη στην πολιτική περαιτέρω. Και ακριβώς γι’ αυτό τον λόγο το σύνολο της κυβερνητικής πρότασης και το πνεύμα της συζήτησης της πρότασης μομφής πρέπει να αφορά εν τέλει αυτό, το δάσος, το πού πάμε, το ποιοι είμαστε, από πού ερχόμαστε και πού πάμε. Και ακριβώς αυτό θα είναι και το πνεύμα της δημόσιας συζήτησης η οποία θα διεξαχθεί στον δρόμο για τις εκλογές.

Η Κυβέρνηση αυτή έχει αποδείξει ότι μπορεί και να λύσει εκκρεμότητες οι οποίες χρόνιζαν για πάρα πολλά χρόνια και από την άλλη να διαχειριστεί εξωγενείς κρίσεις. Και κυρίως έχει δείξει ότι μπορεί να μαθαίνει και από τις δικές της αστοχίες οι οποίες εκ των πραγμάτων συντελούνται στους δρόμους κατά την πορεία των πεπραγμένων της. Αλλά όπως είπε ο Πρωθυπουργός -και νομίζω ότι αυτό αντανακλά και τις πεποιθήσεις των περισσότερων από εμάς- είναι πολύ καλύτερο να έχεις μία κυβέρνηση η οποία κάνει λάθη και μαθαίνει από αυτά από μία λάθος κυβέρνηση. Και ακριβώς γι’ αυτό τον λόγο σας καλώ στο πνεύμα αυτών να στηρίξετε την Κυβέρνηση.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Σκουρλέτης θέλει να κάνει χρήση της πρώτης τρίλεπτης παρέμβασής του.

Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε και καλημέρα.

Κύριε Υπουργέ είστε πράγματι σε ένα νευραλγικό πόστο με βάση πια τη ζωή μας και έτσι όπως αυτή οργανώνεται. Μου κάνει εντύπωση όταν στο επίκεντρο αυτής της συζήτησης αντιλαμβάνεστε ότι είναι τα ζητήματα που σχετίζονται με κακόβουλα λογισμικά, με παρακολουθήσεις και νέες τεχνολογίες και το ξεπετάτε έτσι λέγοντας για συνωμοσιολογία. Αλήθεια, θα έλεγα, εσείς απέναντι στα αδιάσειστα στοιχεία που κατέθεσε η ανεξάρτητη αρχή και λένε ότι υπήρξαν παρακολουθήσεις συναδέλφων σας Υπουργών, του Αρχηγού του Στρατού, έχετε να πείτε κάτι ή θα συνεχίσει αυτό το γαϊτανάκι του στρουθοκαμηλισμού ότι δεν λέω τίποτα, πετάω την μπάλα έξω;

Είναι απαράδεκτη η τακτική που ακολουθείτε. Απαξιώνει τη συζήτηση και στρέφει την πλάτη στα αμείλικτα ερωτήματα του ελληνικού λαού. Τι γίνεται με τη δημοκρατία; Τι γίνεται με το κράτος δικαίου; Θα μας πείτε εσείς για την «MAJORITAS», που είχατε πάει και είχατε μιλήσει στο συνέδριο; Θα μας πείτε για εκείνη την εταιρεία η οποία επεξεργάζεται όχι με νόμιμο τρόπο τα προσωπικά μας δεδομένα, αξιοποιώντας και υιοθετώντας μεθόδους Τραμπ για να χειραγωγήσει το εκλογικό σώμα; Έχετε την ανάγκη να απαντήσετε για όλα αυτά; Για αυτό το πολλαπλό σύστημα παρακολουθήσεων από την ΕΥΠ, από το «Predator», από την «MAJORITAS», που οδηγούν πια σε ένα καθεστώς Μητσοτάκη που ισοδυναμεί με μια κατασκοπευτική δημοκρατία; Παντού κατάσκοποι, παντού παρακολουθήσεις! Αυτά είναι τα αμείλικτα ερωτήματα.

Αν αρέσκεστε σε συγκρίσεις, τις συγκρίσεις να μάθετε να τις κάνετε συνολικά. Να μιλήσουμε πριν από το 2015. Να μιλήσουμε πώς ο Κυριάκος Μητσοτάκης ως Υπουργός Διοικητικής Ανασυγκρότησης απέλυσε ανθρώπους, έκλεισε μονάδες υγείας, έστειλε σε αναστολή ανθρώπους. Μίλησε –προσέξτε- για υπονομευμένη αξιολόγηση δημοσίων υπαλλήλων λέγοντας ότι το 20% με 25% εκ των προτέρων, για να ικανοποιήσουμε τις μνημονιακές απαιτήσεις, θα βγουν άχρηστοι και θα τεθούν σε διαθεσιμότητα. Να μιλήσουμε για το 25% της απώλειας εισοδήματος!

Και μη μου μιλάτε για τη διετία που δεν είχατε Σύμφωνο Σταθερότητας. Μη μιλάτε για ρεκόρ εξαγωγών. Κοιτάξτε τα στοιχεία του 2017 εισαγωγών και επενδύσεων. Κοιτάξτε τα στοιχεία ξένων επενδύσεων του 2017 και του 2018. Αυτά πρέπει να κοιτάξετε.

Να δούμε πού πήγαν τα 50 δισεκατομμύρια που δανειστήκατε χωρίς να υπάρχει ο βραχνάς του Συμφώνου Σταθερότητας. Πήγαν σε απευθείας αναθέσεις; Ποιο είναι το μερίδιο της αμοιβής της εργασίας αυτά τα δύο χρόνια της μεγέθυνσης; Σταθερό και μικρότερο απ’ ότι τα προηγούμενα χρόνια. Γιατί συμπιέζετε τον κόσμο που εξαρτάται από την εργασία του, τον αυτοαπασχολούμενο υπέρ των λίγων και των ισχυρών. Αυτό είναι το αποτύπωμα πια της πολιτικής σας στο πλαίσιο της ενεργειακής κρίσης, της κρίσης ακρίβειας. Αν θέλετε λοιπόν να κάνετε συγκρίσεις να τις κάνετε συνολικά και όχι επιλεκτικά.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει ο Υπουργός.

Ορίστε, κύριε Υπουργέ, έχετε τον λόγο για τρία λεπτά.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Ευχαριστώ, κύριε Πρόεδρε.

Κύριε Σκουρλέτη, δεν μιλάω τυχαία για συνωμοσιολογία διότι αυτό το οποίο μόλις υπαινιχθήκατε είναι βαθιά συνωμοσιολογικό. Αναφέρατε ότι αξιοποιούν διάφορες εταιρείες δεδομένα του gov.gr.

Πρώτη παρατήρηση, το gov.gr δεν έχει δεδομένα. Υπάρχει αυτή η μικρή τεχνοκρατική λεπτομέρεια. Δεδομένα έχουν τα διάφορα μητρώα του δημοσίου, όπως το μητρώο πολιτών του Υπουργείου Εσωτερικών, το φορολογικό μητρώο, ο ΑΜΚΑ κ.λπ.. Ποιοι χειρίζονται τα μητρώα; Οι δημόσιοι υπάλληλοι και οι δημόσιοι λειτουργοί. Κατά βάση οι ίδιοι που τα χειρίστηκαν και επί των ημερών σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για την «CISCO» θα μας πείτε;

**ΠΡΟΕΔΡΕΥΩΝ (Νικήτας Κακλαμάνης):** Σας άκουσε σιωπηρός στα όσα του σέρνατε. Μην μιλάτε τώρα.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Το να λέτε ότι οι δημόσιοι λειτουργοί που χειρίζονται αυτά τα μητρώα τα έχουν εκχωρήσει, είναι βαθιά προσβλητικό για εκείνους.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τους προσβάλλετε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, ούτως ή άλλως δεν γράφεται τίποτα στα Πρακτικά.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Κύριε Σκουρλέτη, θα σας απαντήσω ήρεμα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, δεν θα σας ξαναδώσω τον λόγο άμα το πάμε έτσι.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Άρα οι λειτουργοί διαχειρίζονται τα μητρώα.

Δεύτερον ποιος κανονισμός διέπει τη διαχείριση των μητρώων; Ο Γενικός Κανονισμός Προστασίας Δεδομένων που λέγεται GDPR. Ποια κυβέρνηση εισήγαγε τον Γενικό Κανονισμό Προστασίας Δεδομένων στο Εθνικό Δίκαιο με χρόνια καθυστέρηση; Αυτή. Δεν είχατε εισαγάγει εσείς ως κυβέρνηση τον Γενικό Κανονισμό Προστασίας Δεδομένων πάνω στον οποίον κάνετε την κριτική σας.

Το να επικαλείστε δε ότι κάναμε ταξίδια, το 2018 εγώ να σας θυμίσω ότι ήμουν διευθυντής ερευνών ενός ανεξάρτητου ερευνητικού οργανισμού και πήγα σε ένα συνέδριο να μιλήσω. Η συνωμοσιολογία πλέον έχει ξεφύγει στο τι συζητάμε και εργαλειοποείται με τον κάθε τρόπο, λάσπη στον ανεμιστήρα. Απλώς προσοχή γιατί οι ανεμιστήρες ενίοτε γυρίζουν ανάποδα και η λάσπη εκσφενδονίζεται πίσω. Όποτε θέλει μια προσοχή σε σχέση με το τι λέμε ειδικά όταν διαλέγουμε να κάνουμε προσωπικές επιθέσεις.

Τα δεδομένα όμως είναι αυτά, δεν αλλάζουν. Τι να κάνουμε; Τα δεδομένα είναι εκεί, διέπονται από το GDPR, τα χειρίζονται οι δημόσιοι λειτουργοί. Και το ψηφιακό κράτος και η μεγάλη του συνεισφορά στον ελληνικό λαό φαίνεται σε κάθε δημοσκόπηση και όχι μόνο στους ψηφοφόρους μας αλλά και στους δικούς σας. Φαίνεται παντού γιατί αφορά τον κάθε Έλληνα και την κάθε Ελληνίδα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Για ένα λεπτό έχει ζητήσει τον λόγο ο κ. Θεοχάρης.

Ορίστε έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε είναι παράδοξο. Υποτίθεται ότι συζητάμε σήμερα, επειδή έχει έρθει καβάλα στο άλογο η Αντιπολίτευση έτοιμη να ρίξει την Κυβέρνηση, την πρόταση δυσπιστίας. Και ακούσαμε έναν Υπουργό να μιλάει ήρεμος, όπως συνέβη και χθες από την Κοινοβουλευτική μας Ομάδα και εσάς κύριε Σκουρλέτη να έχετε ένα ύφος αλαλάζον. Το ίδιο είχαμε χθες με τον κ. Γεραπετρίτη. Δεν τον αφήνατε να μιλήσει. Αναρωτιέμαι προς τι όλος αυτός ο εκνευρισμός; Γιατί συνειδητοποιείτε ότι δεν έχει καμμία πολιτική ουσία η προσπάθειά σας και έχει πέσει στο κενό;

Εάν υπάρχει κάποιος που πρέπει να απολογηθεί είναι ο κ. Τσίπρας ο οποίος χθες έκανε μια ανοίκεια επίθεση σε δικαστικό λειτουργό, χωρίς να έχει κανένα στοιχείο, ακριβώς επειδή θέλει να βαφτίσει τις νόμιμες επισυνδέσεις νομότυπες, βάζοντας και με τα χέρια του τα εισαγωγικά. Κλείνω γιατί δεν θέλω να καταχραστώ τον χρόνο.

Η παράταξη που αποκατέστησε τη δημοκρατία στη χώρα δεν δέχεται μαθήματα από αυτούς που πρωτοστατούσαν έξω από τη Βουλή φωνάζοντας πως πρέπει να καεί. Πολύ όψιμα θυμηθήκατε τη δημοκρατία κύριε Σκουρλέτη. Εσείς και οι ομοτράπεζοί σας ήσασταν απ’ έξω και ζητούσατε να καεί η Βουλή!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να ανακαλέσετε!

**ΠΡΟΕΔΡΕΥΩΝ (Νικήτας Κακλαμάνης):** Ειρήνη υμίν.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Πολύ όψιμα θυμηθήκατε τη δημοκρατία! Δεν δεχόμαστε μαθήματα δημοκρατίας εμείς.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη εντάξει. Κύριε Σκουρλέτη καθίστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να ανακαλέσει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, θέλετε την δεύτερη τρίλεπτη παρέμβασή σας;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Όχι δεν υπάρχει επί της διαδικασίας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Υπάρχει θέμα προσβολής της Αξιωματικής Αντιπολίτευσης.

**ΠΡΟΕΔΡΕΥΩΝ (Νικήτας Κακλαμάνης):** Ωραία, θέλετε την δεύτερη τρίλεπτη;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Απευθύνομαι σε εσάς να ζητήσετε από τον Κοινοβουλευτικό Εκπρόσωπο της Νέας Δημοκρατίας να ανακαλέσει…

**ΠΡΟΕΔΡΕΥΩΝ (Νικήτας Κακλαμάνης):** Είστε παλιός Βουλευτής, κύριε Σκουρλέτη…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, κύριε Σκουρλέτη, τελεία και παύλα. Μην γράφετε τίποτα απ’ όσα λέει ο κ. Σκουρλέτης.

Δεν θα κάνουμε σόου εδώ μέσα. Μου λέτε να κάνω εγώ λογοκρισία σε συναδέλφους; Θα σας άρεσε να το κάνω αυτό σε εσάς; Απαντήστε όταν θα έρθει η ώρα σας.

Μην γράφετε τίποτα απ’ όσα λέει ο κ. Σκουρλέτης. Ήμαρτον. Πολιτική τοποθέτηση έκανε. Δεν θα του βάλουμε και λουκέτο στο στόμα!

Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Θεοχάρη δεν ξέρω σε ποιο κόμμα ήσασταν στην περίοδο στην οποία αναφέρεστε, πάντως θέλω να σας θυμίσω δύο πράγματα. Πρώτον το κόμμα το οποίο είστε σήμερα, εκείνη την περίοδο είχε ανθρώπους στις πλατείες. Δεύτερον το κόμμα στο οποίο είστε σήμερα και έγινε μετά Κυβέρνηση και αν θυμάμαι καλά ήσασταν ανεξάρτητος Γενικός Γραμματέας Δημοσίων Εσόδων συνομιλούσε σε κάτι διαδρόμους εδώ πέρα με τον κ. Μπαλτάκο. Άρα εμείς ξέρουμε πάρα πολύ καλά και ποιοι είμαστε και από πού ερχόμαστε.

Επίσης μάλλον δεν ήσασταν χθες στην Αίθουσα, διότι όσες πολιτικές διαφωνίες και να έχουμε ο κ. Γεωργιάδης χθες δεν ήταν ήρεμος. Πώς να το κάνουμε;

Κύριε Χατζηδάκη ήρθατε στην Αίθουσα. Και πραγματικά θέλω να ακούσω την τοποθέτησή σας. Σας παρακολουθούσε η ΕΥΠ. Σας παρακολουθούσε ο φίλος σας που σας ξέρει τριάντα χρόνια και σας εμπιστεύεται. Αυτός ο οποίος δήλωνε από αυτό το Βήμα εδώ στις 8 Δεκεμβρίου ότι πώς είναι δυνατόν να σας παρακολουθούσε. Δηλαδή πέρα από την πολιτική, πέρα από τις διαφωνίες, πέρα από τις διαδρομές, τις απόψεις, υπάρχει και ένα άλλο πράγμα, η αξιοπρέπεια. Και αν ο κ. Μητσοτάκης έχει χάσει κάθε ίχνος αξιοπρέπειας του, εγώ πιστεύω ότι εσείς δεν το έχετε χάσει. Και έχετε μία ευκαιρία εδώ από το Βήμα να μιλήσετε για αυτά τα θέματα με αξιοπρέπεια.

Λέει ο κ. Θεοχάρης ότι ο ΣΥΡΙΖΑ θα μας σαρώσει, η Κοινοβουλευτική Ομάδα της Νέας Δημοκρατίας είναι έτοιμη να αντικρούσει την επίθεση κ.λπ.. Από τη δύναμη των εκατόν πενήντα έξι Βουλευτών της Νέας Δημοκρατίας, θα τοποθετηθούν στην Ολομέλεια ογδόντα τρεις. Από τη δύναμη των ογδόντα οκτώ Βουλευτών της Κοινοβουλευτικής Ομάδας του ΣΥΡΙΖΑ θα τοποθετηθούν στην Ολομέλεια εξήντα εννέα. Καταλάβατε τώρα γιατί χθες έκαναν πέντε ώρες να γράψουν έναν κατάλογο με διακόσια ονόματα; Δηλαδή, εν πάση περιπτώσει όσο άριστος και να είσαι, δεν χρειάζεσαι πέντε ώρες για να γράψεις έναν κατάλογο με διακόσια ονόματα. Τόσο καλοδεχούμενοι, κύριε Γεραπετρίτη, που παρακολουθείτε από το γραφείο σας τη συνεδρίαση, ήταν η πρόταση του ΣΥΡΙΖΑ, που δεν μπορέσαμε ούτε τους Βουλευτές σας να βάλετε να μιλήσουν στη διαδικασία. Και επιλέξατε ποιον; Τον φωνακλά τον κ. Γεωργιάδη! Και αυτό είναι το προφίλ του κόμματος σήμερα. Είναι αυτό κέντρο; Είναι αυτό Ευρώπη; Είναι αυτό φιλελεύθερη παράταξη;

Λοιπόν θυμάστε το αγαπημένο σας σύνθημα την περίοδο που ήσασταν στην Αξιωματική Αντιπολίτευση; Ακούστε τώρα για τα δικά σας. Μπορείς να παρακολουθείς λίγους για πολύ. Μπορείς να παρακολουθείς πολλούς για λίγο αλλά δεν μπορείς να παρακολουθείς τους πάντες για πάντα. Τι λέγατε στην αρχή; Τα διαψεύδατε όλα, δεν έχει γίνει τίποτα. Μετά αναγκαστήκατε να παραδεχτείτε τα του Ανδρουλάκη, Κουκάκη. Μετά συκοφαντούσατε την ερευνητική δημοσιογραφία, την «ΚΑΘΗΜΕΡΙΝΗ», «ΤΟ ΒΗΜΑ», «ΤΑ ΝΕΑ», το «INSIDE STORY», το «REPORTERS UNITED», την «ΕΦΗΜΕΡΙΔΑ ΤΩΝ ΣΥΝΤΑΚΤΩΝ» και φυσικά το αγαπημένο σας «DOCUMENTO».Δεν διαβάζατε τι έγραφε η εφημερίδα αλλά ποια ήταν η εφημερίδα. Και μετά τη «LE MONDE», του «NEW YORK TIMES», «REUTERS», «FINANCIAL TIMES», «POLITICO», «GUARDIAN», «WASHINGTON POST», «ECONOMIST».

Μάλιστα μία από τις δικαιολογίες που χρησιμοποιήσατε εκείνη την περίοδο, για να δείτε πώς συνδέονται μερικά πράγματα, είναι ότι οι ανταποκριτές αυτών των εντύπων ήταν άνθρωποι που είχε τοποθετήσει ο ΣΥΡΙΖΑ. Αυτό το οποίο είπατε προχθές και για τον κ. Ράμμο. Όταν η πραγματικότητα η ειδησεογραφία, η έρευνα, το ρεπορτάζ, η ανεξάρτητη αρχή ξεσκεπάζει την καμόρα, για την καμόρα φταίει η πραγματικότητα. Αμφισβητείτε αυτά που έγιναν; Πείτε ότι δεν έγιναν.

Ακούστε τι έχετε πει. Ο κ. Ρωμανός, γραφείο Τύπου της Νέας Δημοκρατίας στις 15 Νοέμβρη 2022: «Συγκεκριμένα κέντρα πίσω από τα αναπόδεικτα δημοσιεύματα». Να, λοιπόν αποδείχτηκαν τα δημοσιεύματα.

Μαξίμου: «Μύθοι του Αισώπου. Τραμπισμός αλα γκρέκα». Ποιος τα γράφει αυτά; 27 Νοέμβρη 2022 το Μαξίμου. Μύθοι του Αισώπου, να τα, η ΑΔΑΕ τα λέει. Μαξίμου στις 16 Ιανουαρίου 2023: «Εμείς δεν πήραμε έκθεση της ΕΥΠ για την παρακολούθηση του Φλώρου». Δεν πήραν. Ο κ. Μητσοτάκης από το Βήμα της Βουλής για εσάς, κύριε Χατζηδάκη, και για τον κ. Φλώρο: «Είναι δυνατόν», λέει, «ποτέ να γνώριζα εγώ ότι παρακολουθούνται». Συνέντευξη του κ. Μητσοτάκη στον κ. Χατζηνικολάου με ύφος, με ένταση, με αγριότητα, «μα, πώς είναι δυνατόν να λέγονται αυτά, ψέματα, αστήρικτα, ατεκμηρίωτα» κ.λπ.. Όλα λοιπόν αυτά αποδείχτηκαν!

Λοιπόν, ανανεώσατε τη θητεία του κ. Φλώρου. Μάθατε γιατί ήταν υπό παρακολούθηση; Ανανεώσατε τη θητεία κάποιου που ήταν υπό παρακολούθηση και είναι επιφορτισμένος με την εδαφική ακεραιότητα της χώρας χωρίς να το ξέρετε; Αν το ξέρετε, πείτε μας πώς το ξέρετε. Αλλά ότι ήταν υπό παρακολούθηση το ξέρουμε. Θυμάστε τις φαιδρές δικαιολογίες που χρησιμοποιήσατε τις πρώτες μέρες; Οι Ουκρανοί το ζήτησαν, οι Αρμένιοι, οι Κινέζοι. Μετά βγήκατε και είπατε «αν ήξερα, δεν θα το επέτρεπα». Ποιος είναι ο κ. Μητσοτάκης ο οποίος αν ήξερε δεν θα επέτρεπε κάτι νόμιμο; Είναι πάνω από τη νομιμότητα ο κ. Μητσοτάκης;

Και να ρωτήσω κάτι το οποίο δεν έχει απαντηθεί έξι μήνες; Εφόσον όλα είναι νόμιμα, εφόσον όλα είναι με εισαγγελική παραγγελία, εφόσον δεν έχει γίνει τίποτα μη προβλεπόμενο γιατί οδηγήθηκε σε παραίτηση ο κ. Δημητριάδης και ο κ. Κοντολέων; Εγώ δεν θα δεχόμουν ούτε να με εξωθήσουν σε παραίτηση ούτε να παραιτηθώ, αν όλα είχαν γίνει με το γράμμα της νομιμότητας. Αν κάτι έχει γίνει έξω από το γράμμα της νομιμότητας, πείτε μας εσείς τι. Τι έγινε λοιπόν και αυτοί οδηγήθηκαν σε παραίτηση;

Εδώ βέβαια φαίνεται ο πολιτικός νανισμός του κ. Μητσοτάκη, η μικροψυχία του. Έδωσε τον ανιψιό του και τον κολλητό του για να σωθεί ο ίδιος. Τόσο λίγος είναι, αλλά πρέπει να ξέρει ότι η ευθύνη είναι προσωπική και αμετάθετη, αντικειμενική και αμεταβίβαστη. Η αλήθεια θα λάμψει.

Πείτε καθαρά, είναι αυτό το οποίο έκανε ο κ. Τσίπρας ή ο κ. Ράμμος παράνομο; Αν ναι, πράξτε τα δέοντα για τον Τσίπρα και για τον Ράμμο. Αφήστε τα μισόλογα. Αυτή είναι η εμπιστοσύνη σας στις ανεξάρτητες αρχές; Αυτός είναι ο σεβασμός σας στο Σύνταγμα, στους θεσμούς, στο πολίτευμα; Ότι ο Ράμμος, επειδή κάνει σωστά τη δουλειά του, είναι ΣΥΡΙΖΑ; Και ο Βενιζέλος είναι ΣΥΡΙΖΑ, και ο Αλιβιζάτος είναι ΣΥΡΙΖΑ, και ο Κοντιάδης είναι ΣΥΡΙΖΑ, και ο Σωτηρέλης είναι ΣΥΡΙΖΑ; Αυτοί οι οποίοι κάνουν εκδήλωση «Μένουμε Ευρώπη;» όλοι ξαφνικά μέσα σε ένα απόγευμα έγιναν συριζαίοι;

Είναι αυτό εδώ το κόμμα του Κώστα Καραμανλή, ο οποίος προς τιμήν του -έγινε και ο Καραμανλής ΣΥΡΙΖΑ;- στις 31 Αυγούστου στα Ανώγεια είπε -ακούστε τι είπε και δείτε πώς τοποθετείται- «η επίκληση του απορρήτου υποτάσσεται στην ανάγκη κάθαρσης του δημόσιου βίου. Διαύγεια και διαφάνεια είναι θεμελιώδη ζητήματα για σύννομο και ομαλό δημόσιο βίο. Φως λοιπόν, άπλετο φως».

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, αν έχω μισό λεπτό ακόμα, κατηγορείτε τον ΣΥΡΙΖΑ με μία ιστορία για μαύρα λεφτά κ.λπ.. Ποιοι; Εσείς που χρωστάτε 400 εκατομμύρια ευρώ στις τράπεζες. Ποιοι; Εσείς, που έχετε θεσμοθετήσει τη διαφθορά με τις απευθείας αναθέσεις. Εμείς σας απαντάμε ευθέως: Δεν έχουμε πάρει ούτε ένα σεντ στα κομματικά ταμεία. Μηνύσεις έγιναν και θα γίνουν όπου χρειάζεται. Όλα είναι διαφανή.

Κλείνω, κύριε Πρόεδρε, και ευχαριστώ για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Όχι μη με ευχαριστείτε. Ολοκληρώστε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αλλά πείτε μου, εσείς, που χρωστάτε 400 εκατομμύρια και κάνετε πλουσιοπάροχες εκλογές με ανθρώπους να σας συνοδεύουν με δύο-τρία κινητά, με κάμερες, πώς τα κάνετε όλα αυτά; Με τη βουλευτική αποζημίωση το κάνετε αυτό; Μπράβο σας, αν το κάνετε με τη βουλευτική αποζημίωση. Γνωριζόμαστε σε αυτή την Αίθουσα και μας ξέρει ο ελληνικός λαός. Είστε υποκριτές!

**ΠΡΟΕΔΡΕΥΩΝ (Νικήτας Κακλαμάνης):** Επαναλαμβάνω, να σέβεστε τους συναδέλφους που ακολουθούν, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν είχα αντιληφθεί ότι είχα κάνει αυτή την υπέρβαση, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Χατζηδάκης για δέκα λεπτά.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, θέλω να είμαι ξεκάθαρος, ποτέ στην προσωπική πολιτική μου διαδρομή δεν είχα φανταστεί ότι θα κατατίθεντο μία πρόταση δυσπιστίας με επίκεντρο και δική μου παρακολούθηση από την ΕΥΠ.

Η υπόθεση αυτή, το έχω υπογραμμίσει, είναι σίγουρα δυσωδής. Με βάση αυτά για τα οποία φέρεται να έχει ενημερωθεί ο Αρχηγός της Αξιωματικής Αντιπολίτευσης από τον πρόεδρο της ΑΔΑΕ σε μένα προσωπικά είναι σαφές ότι ορισμένοι πράκτορες 000, για να θυμηθούμε τη γνωστή ελληνική ταινία ή κάποιοι Κλουζώ, για να θυμηθούμε τον Πίτερ Σέλερς, αποφάσισαν να επιδείξουν το αστυνομικό τους δαιμόνιο και να εξαντλήσουν τη φαντασία τους σε βάρος μου. Σε μένα, που τόσα χρόνια στην πολιτική μπορεί να έχω κατηγορηθεί για την ιδεολογική μου κατεύθυνση και τις πολιτικές μου επιλογές, αλλά ποτέ ούτε από τον πιο φανατικό αντίπαλο δεν έχω κατηγορηθεί για την ηθική μου υπόσταση και την ακεραιότητά μου. Και στη συνέχεια όλη αυτοί οι Κλουζώ άφησαν να διαρρεύσουν τα αποτελέσματα των ανήθικων δραστηριοτήτων τους σε εχθρικά προς την Κυβέρνηση μέσα ενημέρωσης για λόγους που μόνο την Κυβέρνηση πάντως δεν εξυπηρετούν.

Είναι προφανές ότι δεν υπάρχει ούτε ένας Έλληνας που να έχει ενοχληθεί περισσότερο από μένα για αυτήν την ιστορία. Δεν έχω να φοβηθώ τίποτα βεβαίως, διότι η πολιτική μου διαδρομή είναι διαυγής. Όλα αυτά αποδεικνύονται άλλωστε και από τις ιδιωτικές συνομιλίες οι οποίες έχουν διαρρεύσει. Ωστόσο, πιστέψτε με, δεν είναι καθόλου ευχάριστο να αισθάνεσαι ότι παρακολουθείται κάθε φράση και κάθε επικοινωνία σου και ότι βρίσκεσαι στο στόχαστρο τέτοιων άθλιων μεθοδεύσεων. Γι’ αυτό είμαι και ο πρώτος που θέλω να διαλευκανθεί από τη δικαιοσύνη αυτή η υπόθεση, να διαλευκανθεί το ταχύτερο δυνατό, για να μην μένουν σκιές. Να διαλευκανθεί και να τιμωρηθούν οι υπεύθυνοι όλων αυτών των απαράδεκτων μεθοδεύσεων.

Ενώ εγώ λοιπόν ενδιαφέρομαι να διαλευκανθεί αυτή η υπόθεση πέρα από τη θεσμική της διάσταση και για βαθιά προσωπικούς λόγους, έχω την εντύπωση ότι ο ΣΥΡΙΖΑ τόσο με τις κινήσεις του των τελευταίων μηνών όσο και με το περιεχόμενο της πρότασης δυσπιστίας ενδιαφέρεται πρωτίστως για να ζημιώσει και να ρίξει την Κυβέρνηση -δεν το κρύβει άλλωστε- γι’ αυτό στοχοποιεί τον Πρωθυπουργό.

Ο Πρωθυπουργός όμως είναι γνωστό ότι αντέδρασε αμέσως με δύο διαφορετικές, αλλά καίριας σημασίας απομακρύνσεις, αυτή του Γενικού Γραμματέα του Πρωθυπουργού και εκείνη του διοικητή της ΕΥΠ. Είναι ένας Πρωθυπουργός που έχει επιδείξει σεβασμό για τους θεσμούς. Κυρίως όμως στην περίπτωσή μου, και μιλάω ανθρώπινα, είναι ένας Πρωθυπουργός με τον οποίον έχουμε επί δεκαετίες κοινή διαδρομή. Δεν είναι μυστικό. Είναι κάτι που το γνωρίζουν όλοι και γι’ αυτό το λόγο επαναλαμβάνω ότι είμαι απολύτως πεπεισμένος ότι ο Πρωθυπουργός δεν έχει προσωπικά καμμία σχέση με αυτή την υπόθεση. Το λέω και το υπογραμμίζω ακόμα μια φορά ενώπιον της Βουλής των Ελλήνων. Άλλωστε αυτή τη δύσοσμη υπόθεση χρησιμοποιούν τώρα κάποιοι εις βάρος του, εις βάρος κατ’ εξοχήν του ίδιου του κ. Μητσοτάκη.

Τίθεται βέβαια και ένα ζήτημα συνεχώς σε σχέση με αυτή την πρόταση δυσπιστίας. Ποιος είναι αυτός που επικρίνει; Ποιος είναι που παραδίδει σήμερα ακόμα και μαθήματα πολιτικής αξιοπρέπειας; Ποιος είναι αυτός που παριστάνει τον εισαγγελέα; Το έχετε ήδη ακούσει από τους συναδέλφους της Νέας Δημοκρατίας. Έχετε ακούσει για τα δύο ειδικά δικαστήρια που και αυτή την ώρα έχει το κόμμα του ΣΥΡΙΖΑ στην πλάτη. Έχετε ακούσει για τον Μάξιμο Σαράφη και όσα αποκαλύφθηκαν τις τελευταίες μέρες. Έχετε ακούσει ότι έχετε πει τα πάντα και έχετε κάνει τα αντίθετά τους στη συνέχεια, παραδίδοντας όμως συνεχώς μαθήματα πολιτικής αξιοπρέπειας. Έχετε ακούσει για υποκλοπές που βεβαιωμένα σε κάποιες περιπτώσεις γίνονταν σε βάρος δικών σας Υπουργών επί ΣΥΡΙΖΑ. Εσείς, που σήμερα εξεγείρεστε! Τα προσυπογράφω, αλλά δεν θέλω να οξύνω περισσότερο το κλίμα. Πολύ περισσότερο που η θέση μου είναι ιδιαίτερη σε αυτήν εδώ τη συζήτηση.

Θέλω όμως να πω ξεκάθαρα τη γνώμη μου. Κανείς δεν μπορεί να στερήσει φυσικά το δικαίωμα από την Αντιπολίτευση να ελέγξει αυστηρά την Κυβέρνηση, την κάθε κυβέρνηση. Ωστόσο, η τοξική και εμπαθής αντιπολίτευση, που ασκεί μονίμως ο ΣΥΡΙΖΑ, αλλά ακόμη περισσότερο τους τελευταίους μήνες ζημιώνει τη χώρα και τις προοπτικές της. Μια χώρα που πέρασε μια δεκαετία πρωτοφανούς κρίσης τις συνέπειες της οποίας η Κυβέρνηση αυτή, η Κυβέρνηση Μητσοτάκη, ξεκίνησε από την πρώτη μέρα της διακυβέρνησής της να αντιμετωπίζει αποφασιστικά και με σχέδιο.

Αυτή η Κυβέρνηση κράτησε σταθερά το τιμόνι της χώρας μέσα σε δύσκολες συγκυρίες: κορωνοϊός, προκλητικότητα της Τουρκίας, διεθνής ενεργειακή κρίση. Αυτή η Κυβέρνηση ενίσχυσε τη γεωπολιτική θέση της χώρας και θωράκισε την άμυνά της. Κάνει την Ελλάδα κάθε μέρα πιο δυνατή. Αυτή η Κυβέρνηση, τιμώντας τις δεσμεύσεις της, μείωσε τη φορολογία και τις ασφαλιστικές εισφορές. Ή μήπως δεν ισχύει κι αυτό; Αυτή η Κυβέρνηση αύξησε σημαντικά τις επενδύσεις και τις εξαγωγές. Αυτή η Κυβέρνηση μείωσε την ανεργία από το 17,5%, που την παρέλαβε από τον ΣΥΡΙΖΑ, στο 11,4%, πάνω από έξι μονάδες. Αυτή η Κυβέρνηση δημιούργησε από το 2019 έως σήμερα διακόσιες εξήντα τρεις χιλιάδες επιπλέον θέσεις εργασίας. Αυτή η Κυβέρνηση αύξησε τον κατώτατο μισθό από 650 ευρώ, που τον παρέλαβε από τον ΣΥΡΙΖΑ, στα 713 ευρώ και ετοιμάζεται σε μερικές μέρες να τον αυξήσει ακόμη περισσότερο. Αυτή η Κυβέρνηση θέσπισε τα ψηφιακά κέντρα πιστοποίησης αναπηρίας, την ψηφιακή κάρτα αναπηρίας και ετοιμάζεται να εφαρμόσει τον προσωπικό βοηθό για τους ανάπηρους. Αυτή η Κυβέρνηση διεύρυνε τις γονικές άδειες και με μέτρα για την οικογένεια και την ισότητα των φύλων που υιοθέτησε οδήγησε να γίνει η Ελλάδα μια από τις δώδεκα χώρες, σύμφωνα με την Παγκόσμια Τράπεζα, σε όλο τον πλανήτη που έχουν πλήρη κατοχύρωση της νομικής ισότητας των φύλων.

Αυτή η Κυβέρνηση με μια σειρά άλλων θετικών μέτρων για τους συνταξιούχους, που διόρθωσαν αδικίες του νόμου Κατρούγκαλου, ξεπαγώνει αυτές τις μέρες, μετά από δώδεκα χρόνια, τις συντάξεις. Αυτή η Κυβέρνηση αντιμετώπισε αποτελεσματικά τα βουνά των εκκρεμών συντάξεων που κληρονόμησε, εκδίδοντας μισό εκατομμύριο κύριες συντάξεις μόνο την τελευταία διετία και κατόρθωσε για τις καινούργιες αιτήσεις για συνταξιούχους που θέλουν τώρα να πάρουν τη σύνταξή τους οι συντάξεις να εκδίδονται σε εξήντα μέρες ενώ στη Γερμανία σε εβδομήντα τέσσερις.

Δεν ισχυρίστηκε ποτέ, κυρίες και κύριοι συνάδελφοι, ότι είμαστε μία Κυβέρνηση αλάθητων, αυτά είναι προνόμια άλλων. Κλασική περίπτωση λάθους είναι το θέμα για το οποίο συζητάμε. Το ισοζύγιο όμως της Κυβέρνησης είναι κάτι παραπάνω από θετικό. Αυτή η Κυβέρνηση πήγε τη χώρα μπροστά και είναι η μόνη που μπορεί να της εξασφαλίσει στην παρούσα συγκυρία σταθερή πορεία και σύγχρονη προοπτική. Το αναγνωρίζουν οι πολίτες, που έχουν όλη την εικόνα και οι οποίοι παρά την κριτική σας σταθερά επιλέγουν τη Νέα Δημοκρατία ως επιλογή τους στις επόμενες εκλογές. Αυτό συμβαίνει διότι απέναντί μας έχουμε ένα κόμμα που επιδιώκει αμετανόητο να επανέλθει στην εξουσία με τις ίδιες απόψεις, με τις ίδιες πολιτικές-θεατρικές παραστάσεις, με τα ίδια αραχνιασμένα δόγματα. Να επανέλθει μέσα από μια ακραία, εμπαθή αντιπολίτευση και μια βλαπτική για τη χώρα τοξικότητα.

Οι Βουλευτές της Νέας Δημοκρατίας λοιπόν θα απορρίψουμε την πρόταση δυσπιστίας. Τόσο τα δόγματα του ΣΥΡΙΖΑ όσο και η ακυβερνησία θα αποτελούσαν σοβαρό πλήγμα για τον τόπο. Θα προχωρήσουμε μπροστά με σοβαρότητα και αίσθημα ευθύνης, με επίγνωση ασφαλώς των όποιων λαθών μας, αλλά και με συναίσθηση της ιστορικότητας των στιγμών. Είναι υποχρέωσή μας απέναντι στους Έλληνες, υποχρέωσή μας απέναντι στην πατρίδα μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, ζητώ τον λόγο για δύο λεπτά. Το ένα από τα δύο δίλεπτα που δικαιούμαι.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Σκουρλέτης για τρία λεπτά. Σας υπενθυμίζω ότι μέχρι το βράδυ θα έχετε μόνο μία φορά δικαίωμα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Καλά κάνετε και το υπενθυμίζετε, κύριε Πρόεδρε. Ειλικρινά δεν θα ήθελα να κάνω τόσο σύντομα τη χρήση αυτή, αλλά αντιλαμβάνεστε ότι η παρουσία του κ. Χατζηδάκη, ο οποίος είναι στο επίκεντρο αυτού του πολιτικού σκανδάλου των παρακολουθήσεων, με αναγκάζει να κάνω κάτι τέτοιο.

Εγώ άκουσα τον κ. Χατζηδάκη. Αντιλαμβάνομαι την άβολη θέση στην οποία βρίσκεται. Ο ίδιος ομολόγησε ότι αισθάνεται άβολα όταν τελικά παραδέχεται ότι γνωρίζει ότι τον παρακολουθούσαν, το είπε πριν από λίγο. Μάλιστα είπε ότι θέλει να διαλευκανθεί αυτή η υπόθεση.

Κύριε Χατζηδάκη, θα προσφύγετε στη δικαιοσύνη για να διαλευκανθεί αυτή η υπόθεση; Θα πάτε στη δικαιοσύνη να μάθετε τον πράκτορα 000 που το άλλο του όνομα είναι Κυριάκος Μητσοτάκης; Μήπως είναι πολύ δίπλα σας;

(Χειροκροτήματα από την πτέρυγα του ΣΥΡΙΖΑ)

Ειλικρινά απορώ με πόση άνεση καταλήξατε στο να λέτε ότι εσείς προσωπικά, γιατί οι υπόλοιποι ας κάνουν ότι θέλουν, θα καταψηφίσετε την πρόταση δυσπιστίας. Δεν υπάρχει η έννοια της πολιτικής αξιοπρέπειας; Τουλάχιστον αποχωρήστε, μη συμμετάσχετε, για να μη ληφθεί ότι υπονομεύετε την κυβερνητική πλειοψηφία. Αλλά, τελικά εσείς αποδεδειγμένα με βάση τα πορίσματα της ΑΔΑΕ ήσασταν υπ’ αριθμόν ένας στόχος. Και πότε ήσασταν; Όχι τώρα, που είσαστε στο Υπουργείο Εργασίας. Εδώ για την Κυβέρνησή σας τα εργασιακά θέματα είναι χαμηλής πολιτικής. Όταν ήσασταν στο Υπουργείο Ενέργειας, τότε που συζητιόταν αν η «CVC» θα πάρει μέρος της ΔΕΗ, αν η «MACQUIRE» θα πάρει τον ΔΕΔΔΗΕ, αν θα ιδιωτικοποιηθούν τα δίκτυα φυσικού αερίου. Είναι μεγάλα deals και θέλανε λοιπόν να γνωρίζουν κάθε προσωπική σας λεπτομέρεια, για να είστε χειραγωγήσιμος, όμηρος για να σας επιβάλλουν λύσεις. Ποιος; Το περιβάλλον Μητσοτάκη! Αυτό λοιπόν είναι το επιτελικό παρακράτος Μητσοτάκη! Αυτό είναι το επιτελικό καθεστώς Μητσοτάκη!

Αυτά δεν θέλετε να ακουστούν το τριήμερο. Γι’ αυτό μάλιστα ακολουθείτε και μια πολιτική ξεπέτας αυτής της διαδικασίας, βάζοντας τους Βουλευτές, προσβάλλοντάς τους, να μιλάνε στη 1.00΄, στις 2.00΄και στις 3.00΄ τα ξημερώματα. Όχι όμως, ο κόσμος θα μάθει, θα ακούσει και θα βγάλει τα συμπεράσματά του.

Και ένα τελευταίο, επειδή αναφερθήκατε στις συντάξεις, ξεχάσατε να μας θυμίσετε για τις δώδεκα συνεχείς μειώσεις που οι κυβερνήσεις κάνανε στους συνταξιούχους και είχαν σαν αποτέλεσμα να χάσουν τους 40% με 45% της κύριας σύνταξής τους το 2010 με 2015. Ναι ή όχι; Δεν το γνωρίζετε; Κύριε Υπουργέ, ζητήστε να σας τα δώσουν από το Υπουργείο, οι υπάλληλοι τα έχουν όλα αυτά τα στοιχεία.

Τώρα καταλαβαίνω και ολοκληρώνω -αυτό αφορά τον διπλανό σας, τον κ. Πιερρακάκη- γιατί ενώ από τον Μάρτιο του 2021 υπάρχει μια πρόβλεψη η ΑΔΑΕ να κατέχει κρυπτογραφημένο αρχείο έτσι ώστε να μην καταφεύγει στους παρόχους για να παίρνει στοιχεία, ο κύριος Πιερρακάκης και ο κ. Τσιάρας εδώ και είκοσι μήνες αρνούνται να υπογράψουν την ΚΥΑ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Βεβαίως θα δώσω τον λόγο στον κ. Χατζηδάκη για την απάντηση. Πάντως να πω κάτι, επειδή εδώ βλέπω τους συναδέλφους της Νέας Δημοκρατίας και είμαι ο παλαιότερος όλων και τον κ. Χατζηδάκη τον ξέρω από τότε που ήταν στην ΟΝΝΕΔ, δεν υπήρξε ποτέ στη ζωή του χειραγωγήσιμος.

Κύριε Υπουργέ, ορίστε, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, πρώτα απ’ όλα ευχαριστώ για την τιμητική σας αναφορά σε μένα.

Δεύτερον, απαντώντας στον κ. Σκουρλέτη, ρωτάει αν θα πάμε στη δικαιοσύνη. Μα, η δικαιοσύνη, δεν ξέρω αν το γνωρίζετε, διερευνά ήδη την υπόθεση. Δεν υπάρχει κανένας λόγος να πάμε να κρούσουμε ανοιχτές θύρες. Επομένως δεν θα περίμενα ένα τέτοιο ερώτημα από τη δική σας πλευρά.

Δεύτερον, σε σχέση με το ποια θέματα ήταν εκκρεμή στο Υπουργείο Ενέργειας, ήταν μια σειρά από θέματα τα οποία χειρίστηκα προφανώς με απόλυτη διαφάνεια, όπως κάνω πάντα, γιατί έχω υπηρετήσει τρεις διαφορετικούς Πρωθυπουργούς με απόλυτη γνώση όλων των βασικών θεμάτων από την πλευρά των Πρωθυπουργών και αυτό ισχύει προφανώς και πολύ περισσότερο για τον Κυριάκο Μητσοτάκη, με τον οποίον έχουμε και αυτήν την επαφή εδώ και δεκαετίες, όπως σημείωσα προηγουμένως. Επισημαίνω για ακόμα μια φορά ότι οι ίδιοι οι διάλογοι, οι οποίοι ήρθαν στη δημοσιότητα, αποδεικνύουν του λόγου το αληθές. Τι επιμένετε σε αυτό το θέμα;

Θα σταθώ λίγο περισσότερο στο ζήτημα της αξιοπρέπειας. Ξέρετε, είναι ένα βαθιά προσωπικό θέμα η αξιοπρέπεια και επειδή τη χρησιμοποιείτε αυτήν τη λέξη, θα ήθελα να σας ρωτήσω ποιος μιλάει για πολιτική αξιοπρέπεια. Ο ΣΥΡΙΖΑ που η αναξιοπιστία του έχει καταστεί διεθνές ανέκδοτο; Ο ΣΥΡΙΖΑ, ο οποίος μέχρι πριν από μερικούς μήνες έκανε «σημαία» της αντιπολίτευσής του τη δήθεν «νεκρή Μαρία» στον Έβρο και σήμερα δεν τολμάτε, στο πλαίσιο αυτής της περιβόητης αξιοπρέπειάς σας, να ζητήσετε ούτε μια συγγνώμη; Ο ΣΥΡΙΖΑ μιλάει για αξιοπρέπεια, που αυτήν την περίοδο έχετε δύο ειδικά δικαστήρια στις πλάτες σας και που το κόμμα σας κατηγορείται ότι θα αποφανθεί η δικαιοσύνη για σακούλες με «μαύρα» χρήματα; Εσείς παραδίδετε μαθήματα πολιτικής αξιοπρέπειας στην Κυβέρνηση; Ήμουν προσεκτικός στην πρωτολογία μου, αλλά εν πάση περιπτώσει και η υπομονή έχει τα όριά της. Παραδίδετε εσείς μαθήματα σοβαρότητας, αξιοπιστίας και αξιοπρέπειας στην Κυβέρνηση και σε εμένα; Ε, όχι. Μαθήματα από εσάς ειδικά δεν δέχομαι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Απαντήσατε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Θέλω να κλείσω, κύριε Πρόεδρε, με μια αναφορά για τις συντάξεις. Νομίζω ότι ήταν παραπάνω από ατυχής η αναφορά του κυρίου Σκουρλέτη, ειδικά σήμερα που μετά από δώδεκα χρόνια «ξεπαγώνουν» οι συντάξεις των συνταξιούχων, όταν μάλιστα πρωτύτερα έχουν δοθεί αυξήσεις ήδη από τον νόμο Βρούτση, νόμος που διόρθωσε ακραίες αδικίες του νόμου Κατρούγκαλου για τους εργαζόμενους και τους συνταξιούχους με πάνω από τριάντα χρόνια ασφαλιστικό βίο, για εκείνους που είχαν κύρια και επικουρική σύνταξη και που τους βάλατε ένα συγκεκριμένο πλαφόν κ.λπ..

**ΠΡΟΕΔΡΕΥΩΝ (Νικήτας Κακλαμάνης):** Κύριε Χατζηδάκη, κλείστε, παρακαλώ. Δεν θα κάνουμε τώρα απολογισμό των πεπραγμένων για τις συντάξεις.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Επομένως, θα περίμενα το κόμμα που ψήφισε τον νόμο Κατρούγκαλου, το κόμμα που από το 2015 μέχρι το 2019 έκανε δεκαεπτά διαφορετικές περικοπές στους συνταξιούχους, σήμερα να είχε, αν μη τι άλλο, ένα αίσθημα ντροπής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα πάμε πολύ «σφιχτά» τώρα, διότι βλέπω ότι οι συνάδελφοι δεν θα μιλήσουν. Παρακαλώ και τους Κοινοβουλευτικούς Εκπροσώπους να το σέβονται αυτό. Απευθύνομαι σε όλα τα κόμματα.

Έχει γίνει αμοιβαία μετάθεση μεταξύ της κ. Παπαδημητρίου και του κ. Παππά. Το λέω για να μην πείτε ότι άλλαξα τη σειρά. Μετά θα μιλήσουν ο κ. Κεγκέρογλου και ο κ. Καραθανασόπουλος που σπανιότατα κάνει αίτημα του ΚΚΕ για κάποια διευκόλυνση. Έχει παρακαλέσει, γιατί πρέπει ο κ. Μαρίνος πριν τις έντεκα να φύγει. Θα μου επιτρέψετε να τον προτάξω. Είναι μετά από δύο συναδέλφους. Ύστερα θα μιλήσει ο κ. Μηταράκης που θα είναι ενδιαφέρουσα η τοποθέτησή του, μιας και ακούω συνεχώς να τον αναφέρετε.

Κύριε Παππά, έχετε τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, υπάρχουν φορές που τα παιχνίδια της ιστορίας έχουν τη δική τους σημειολογία. Σαν σήμερα περίπου τέτοια ώρα πριν από οκτώ χρόνια ξημέρωνε η αρχή των πιο σκοτεινών στιγμών μετά τη νίκη του ΣΥΡΙΖΑ στις εκλογές του 2015. Τέτοια ώρα πριν από οκτώ χρόνια δεν ξέρω αν είχατε συνέλθει από τα τσάμικα και τα γλέντια της προηγούμενης νύχτας. Αφού παίξατε με τον θεσμό του Προέδρου της Δημοκρατίας, σταθήκατε στην ίδια όχθη του ποταμού με τη Χρυσή Αυγή και ρίξατε την κυβέρνηση του Αντώνη Σαμαρά και σχηματίσατε με το λαϊκίστικο μόρφωμα των ΑΝΕΛ την πιο επικίνδυνη κυβέρνηση της μεταπολίτευσης. Χθες μάλιστα ο κ. Φίλης εδώ θύμισε τη θλιβερή επέτειο, για την οποία προφανώς είναι περήφανος. Ο καθένας βέβαια μπορεί να επιλέγει ελεύθερα το για τι πράγμα νιώθει υπερήφανος.

Οι παραλληλισμοί είναι ανατριχιαστικοί, όμως. Όπως πριν από οκτώ χρόνια αναλάβατε την εξουσία με ψέματα και λαϊκισμό, με τη χθεσινή πρόταση δυσπιστίας επιχειρείτε πάλι με ψέματα και λαϊκισμό να ρίξετε την Κυβέρνηση. Είναι σοκαριστικό το ότι δεν διστάζετε να εκμεταλλευτείτε και να εργαλειοποιήσετε μια κορυφαία κοινοβουλευτική διαδικασία, όπως κάνατε τότε με έναν πολιτειακό θεσμό.

Ξέρετε, όμως, γιατί το κάνετε; Διότι έχετε συνηθίσει να κινείστε με αυτόν τον τρόπο, να κινείστε στο σκοτάδι, να νιώθετε άνετα στις σκιές, να θέλετε να τραβάτε την πατρίδα μας πίσω από το φως, να χρησιμοποιείτε ρυπαρά δίκτυα, όπως τα είπε ο Πρόεδρός σας, με μεγάλη άνεση. Το κάνατε με μεγάλη επιμέλεια όταν ήσασταν κυβέρνηση και συνεχίζετε και τώρα σαν Αντιπολίτευση.

Σας υπενθυμίζω όσα πιστεύετε ότι έχουμε ξεχάσει εμείς και ο ελληνικός λαός: Capital controls, κλειστές τράπεζες, δημοψήφισμα-παρωδία, είκοσι εννέα νέοι φόροι και αυξήσεις υφιστάμενων φόρων, χαμηλότερος μέσος ρυθμός ανάπτυξης ανάμεσα στις είκοσι επτά χώρες της Ευρωπαϊκής Ένωσης. Την περίοδο που γίνονταν οι μεγαλύτερες επενδύσεις στον πλανήτη, εσείς εδώ σηκώσατε το μεγαλύτερο τείχος για να μη γίνει ούτε μία επένδυση στην πατρίδα μας και παράλληλα έτσι διαλύσατε την οικονομία, την κοινωνία και καταστρέψατε τη μεσαία τάξη.

Και για να μην ξεχνιόμαστε, ο προστατευόμενος μάρτυρας Μάξιμος Σαράφης, του μεγαλύτερου σκανδάλου από συστάσεως του ελληνικού κράτους κατά του Υπουργού Δικαιοσύνης Παπαγγελόπουλου, συνελήφθη ως μέλος εγκληματικής οργάνωσης, ο οποίος διέπραττε απάτες και πλαστογραφίες σε βάρος επιχειρηματιών. Τι έκανε; Εκβίαζε ο άγιος αυτός άνθρωπος, που για εσάς ήταν μεγάλος ήρωας και αγωνιστής. Επιχείρηση ελέγχου των ΜΜΕ, ατερματικός διαγωνισμός τηλεοπτικών αδειών. Η μοναδική κυβέρνηση που δυο Υπουργοί της παραπέμπονται σε ειδικό δικαστήριο.

Μιας και αναφέρθηκα σε αυτά, θα ακούσουμε άραγε καμμιά πειστική απάντηση για όσα έχουν κατατεθεί και έχουν δει το φως της δημοσιότητας για φακέλους, μαύρες τσάντες με λεφτά και το κόμμα που δεν γίνεται χωρίς χρήμα; Θα ακούσουμε κάτι για το «Τσίπρας-channel»;

Είδα τον κ. Παππά εδώ, που είδα από τη λίστα ότι μιλάει σε λίγο. Θα μας πει κάτι για όλα αυτά τα οποία οργάνωνε, είτε ήταν στο περιβάλλον του Πρωθυπουργού, είτε ήταν μέσα στο Μαξίμου τότε ο κ. Παππάς και οργάνωνε το «ΣΥΡΙΖΑ-channel», το «Τσίπρας-channel»;

Όπως μάθατε να κινείστε στο σκοτάδι ως κυβέρνηση, έτσι κινείστε και ως Αντιπολίτευση. Τρανή απόδειξη η υπόθεση των τριάντα οκτώ μεταναστών και του δήθεν νεκρού παιδιού που στήθηκε σε βάρος της πατρίδας μας, όπως αποκάλυψε πρώτος τον Αύγουστο ο αρμόδιος Υπουργός Μεταναστευτικής Πολιτικής κ. Νότης Μηταράκης. Την πλεκτάνη που έστησαν οι ΜΚΟ και οι τουρκικές αρχές, ο ΣΥΡΙΖΑ και ο Αλέξης Τσίπρας την έφεραν στη Βουλή και διέσυραν τη χώρα μας διεθνώς.

Όπως αποκάλυψε η εφημερίδα «ΑΠΟΓΕΥΜΑΤΙΝΗ», στελέχη της ΜΚΟ που έβγαλε αυτό το ρυπαρό ψέμα αξιοποιούνταν από την κυβέρνηση ΣΥΡΙΖΑ. Συνιδρυτικό μέλος της ΜΚΟ στις πρώτες μέρες της κυβέρνησης ΣΥΡΙΖΑ διορίστηκε διευθύντρια της κ. Τασίας Χριστοδουλοπούλου, στη συνέχεια από τον ίδιο τον Αλέξη Τσίπρα στην Επιτροπή για τα Δικαιώματα του Ανθρώπου και κατόπιν διευθύντρια του γραφείου του Γιάννη Μουζάλα. Για τόσο σημαντικό στέλεχος μιλάμε. Αυτά κάνατε και δεν έχετε την ελάχιστη ευθιξία να ζητήσετε μια συγγνώμη από τους Έλληνες πολίτες.

Κυρίες και κύριοι συνάδελφοι, επειδή από χθες έχετε εστιάσει στην κριτική σας ότι δήθεν Βουλευτές της Νέας Δημοκρατίας «πετούν την μπάλα στην εξέδρα», θα ήθελα να σας πω κάτι το οποίο είπε και πριν ο Υπουργός κ. Χατζηδάκης: Τα πράγματα είναι απλά και ξεκάθαρα. Η μόνη αρμόδια για να διερευνήσει και να διαλευκάνει την υπόθεση των επισυνδέσεων είναι η ανεξάρτητη ελληνική δικαιοσύνη, που ήδη το πράττει. Πόσο εύκολο, μα πόσο δύσκολο για εσάς να γίνει κατανοητό;

Η θέση της Κυβέρνησης του Κυριάκου Μητσοτάκη ήταν καθαρή από τον περασμένο Αύγουστο. Αποδόθηκαν οι ευθύνες στα πρόσωπα που τους αναλογούσαν. Συνέχεια είχαμε θεσμικές πρωτοβουλίες.

Με την ευκαιρία, να σας θυμίσω τον νόμο που συζητήσαμε και ψηφίσαμε στις αρχές του περασμένου Δεκέμβρη. Με τον νόμο που καταψηφίσατε επανήλθε με αυστηρότερο και αναβαθμισμένο ποινικό περιεχόμενο η διάταξη που καταργήθηκε επί ΣΥΡΙΖΑ και αφορά την καθολική απαγόρευση εμπορίας, διάθεσης και κατοχής λογισμικών παρακολούθησης ατομικών επικοινωνιών.

Με το νέο νομοσχέδιο παρέχονται αυξημένα εχέγγυα ανεξαρτησίας του τριμελούς οργάνου που αποφασίζει την γνωστοποίηση της άρσης του απορρήτου για λόγους εθνικής ασφάλειας. Σε αυτό συμμετέχουν ξανά δύο εισαγγελικοί λειτουργοί και ο πρόεδρος της ΑΔΑΕ.

Να σας θυμίσω ότι στο άρθρο 25 παράγραφος 3 του ν.4531/2018 καταργήθηκε από τον ΣΥΡΙΖΑ η δεύτερη υπογραφή του εισαγγελέα εφετών για την έγκριση των νόμιμων επισυνδέσεων. Γιατί άραγε; Για να περάσετε σε εβδομήντα χιλιάδες και πλέον επισυνδέσεις που κάνατε στα χρόνια σας;

Θα μου επιτρέψετε, τελειώνοντας, να θίξω ένα ζήτημα το οποίο είναι σημαντικό, κατά την ταπεινή μου άποψη, και αφορά τον Πρόεδρο της ΑΔΑΕ τον κ. Ράμμο και ζητώ συγγνώμη εάν θίγεστε, αγαπητοί συνάδελφοι του ΣΥΡΙΖΑ. Τον έχετε αναδείξει σε «Ρομπέν της Κουμουνδούρου», σε σημείο που όλοι αναρωτιούνται εάν υπάρχει προνομιακή σχέση με τον ΣΥΡΙΖΑ.

Γιατί αγνοήθηκε συστηματικά η ολομέλεια της ΑΔΑΕ, δεν υπήρξε απόφαση του οργάνου και λειτουργούσε σαν ενός ανδρός αρχή; Γιατί, ενώ υπήρχε συχνή επικοινωνία με στελέχη του Αλέξη Τσίπρα, καταθέσεις σε ευρωπαϊκά όργανα και αρθρογραφία, δεν επιδιώχθηκε ποτέ επί τέσσερα χρόνια επικοινωνία με τον Πρωθυπουργό της χώρας Κυριάκο Μητσοτάκη; Καμμία επικοινωνία δεν υπήρξε, ακόμη και όταν έπεσε στην αντίληψή του κάτι σοβαρό. Γιατί πρώτα ενημερώθηκε ο Αλέξης Τσίπρας από τον κ. Ράμμο και μετά, κατ’ ιδίαν συνάντηση, με τον Πρωθυπουργό, όπου απλά του έστειλε μία επιστολή.

Τι έχετε να πείτε για την Αικατερίνη Παπανικολάου, μέλος της ΑΔΑΕ, που πρωτοστατεί στην υπόθεση με συνεντεύξεις στα ΜΜΕ και ήταν νομική σύμβουλος του Υπουργού κ. Μπαλτά, συνδέεται με την προνομιακή σχέση με εσάς. Υπάρχει τριγωνική σχέση Ράμμου, ΣΥΡΙΖΑ και φιλοσυριζαιικών ΜΜΕ;

**ΠΡΟΕΔΡΕΥΩΝ (Νικήτας Κακλαμάνης):** Τελειώστε παρακαλώ.

**ΙΩΑΝΝΗΣ ΠΑΠΠΑΣ:** Τελειώνω, κύριε Πρόεδρε, αμέσως τώρα.

Κυρίες και κύριοι Βουλευτές, προφανώς και καταψηφίζω την πρόταση δυσπιστίας, όπως και καταψηφίζω την εργαλειοποίηση των θεσμών. Όπως ο ελληνικός λαός σας καταψήφισε το 2019, έτσι και το 2023 θα ανανεώσει την εμπιστοσύνη του στον Κυριάκο Μητσοτάκη και στη Νέα Δημοκρατία!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από το ΠΑΣΟΚ - Κίνημα Αλλαγής κ. Βασίλης Κεγκέρογλου.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, οι πολίτες τούτες τις ώρες που συζητάμε ένα πάρα πολύ σημαντικό ζήτημα για τη δημοκρατία και τη χώρα, τουλάχιστον από τις επαφές που έχω εγώ, δεν είναι καθόλου ικανοποιημένοι ούτε από το επίπεδο ούτε από τη σοβαρότητα με την οποία αντιμετωπίζεται το θέμα.

Η Κυβέρνηση, με τις πολιτικές επιλογές, αλλά κυρίως με τον τρόπο διαχείρισης της εξουσίας τριάμισι χρόνια τώρα, απέδειξε ότι δεν μπορεί να αλλάξει την Ελλάδα προς το καλύτερο, όπως τουλάχιστον διαφημίζει εν όψει εκλογών. Από το πολυδιαφημισμένο επιτελικό κράτος έως το σκάνδαλο των υποκλοπών είναι ένας δρόμος στρωμένος από λάθη, παραλείψεις, ανεπάρκειες, αλλά δυστυχώς και σκοπιμότητες. Συγκεντρωτισμός, αυθαιρεσία, αδιαφάνεια, επιλογές σκοπιμότητας χωρίς διαβούλευση, λογοδοσία και δημοκρατικό έλεγχο και το χειρότερο χωρίς τη διάθεση ανάληψης ευθύνης.

Ας δούμε ορισμένα στοιχεία της πολιτικής σας. Το σχέδιο ανάκαμψης αποφασίστηκε και εφαρμόζεται χωρίς διάλογο με τις πολιτικές δυνάμεις και τους κοινωνικούς εταίρους και δεν διαθέτει την αναγκαία αναπτυξιακή, περιφερειακή, κοινωνική και περιβαλλοντική διάσταση.

Σημαντικοί πόροι του δεν αξιοποιούνται, αλλά διαμοιράζονται με πολλούς αποκλεισμούς και σκοπιμότητες. Τα 50 δισεκατομμύρια που διατέθηκαν από την εποχή της πανδημίας δεν έπιασαν τον ανάλογο τόπο, γιατί δεν υπήρξε σχέδιο και προτεραιότητες που να καλύπτουν τις κοινωνικές ανάγκες.

Αποδιοργάνωση και ουσιαστική ιδιωτικοποίηση του ΕΣΥ. Ελλείψεις φαρμάκων και απουσία γιατρών και νοσηλευτικού προσωπικού σε μια σειρά από νοσοκομεία.

Εκπαίδευση πολύ κατώτερη των σύγχρονων απαιτήσεων.

Εμπόδια για τους ασθενέστερους, για το μέλλον, για την προετοιμασία της νέας γενιάς για την τέταρτη βιομηχανική επανάσταση που πλέον είναι παρούσα, αλλά εμείς, απόντες, ασχολούμαστε με επιμέρους εφαρμογές.

Ταυτόχρονα, το φορολογικό σύστημα γίνεται όλο και πιο άδικο. Μειώνονται οι φόροι κεφαλαίου και αυξάνονται οι φόροι κατανάλωσης και διαβίωσης. Το 2004 ο λόγος έμμεσων-άμεσων φόρων ήταν 1,44. Το 2018 ήταν 1,55 και τώρα ξεπερνά το 1,63 εις βάρος των αδύναμων και χαμηλών εισοδημάτων.

Η ακρίβεια που δεν είναι φυσικό φαινόμενο, αλλά είναι αποτέλεσμα της ασύδοτης αγοράς και των πολιτικών «ροκανίζει» τα εισοδήματα, εξουθενώνει τους πολίτες, διευρύνει τις κοινωνικές ανισότητες και διαρρηγνύει την κοινωνική συνοχή. Το κάθε είδους pass, τα καλάθια και τα επιδόματα δεν αντιμετωπίζουν το πρόβλημα στη ρίζα του. Ουσιαστικά, πρόκειται για μια μικρή ελάφρυνση των πολιτών, σημαντική, αλλά ταυτόχρονα και για μια πολύ μεγάλη –έμμεση- επιδότηση της αισχροκέρδειας.

Κυρίες και κύριοι συνάδελφοι, το μείζον θέμα των υποκλοπών αναδείχθηκε για πρώτη φορά από τον Πρόεδρό μας Νίκο Ανδρουλάκη με τρόπο απόλυτα θεσμικό και με σεβασμό της νομιμότητας και των ανεξάρτητων αρχών. Στην υπόθεση της υποκλοπής του κινητού του η Κυβέρνηση πιάστηκε επ’ αυτοφώρω για πρώτη φορά. Στη συνέχεια αποκαλύφθηκαν και άλλες περιπτώσεις, όπως προκύπτει και από την επιστολή του προέδρου της ΑΔΑΕ.

Το θέμα είναι μείζον, διότι αφορά στα δημοκρατικά δικαιώματα όλων των πολιτών και στη λειτουργία του δημοκρατικού πολιτεύματος και επιφέρει τον κλονισμό της εμπιστοσύνης των πολιτών και την έκθεση της χώρας διεθνώς. Καταδεικνύει αντιδημοκρατικές αντιλήψεις και πρακτικές ελέγχου των δομών της κρατικής εξουσίας, ουσιαστικά, την αυθαίρετη ιδιοποίηση του κράτους και των πόρων του ελληνικού λαού, με στόχο τη διαιώνιση, την αναπαραγωγή της εξουσίας. Είναι η κορυφή του παγόβουνου ενός χρεοκοπημένου μοντέλου διαχείρισης της εξουσίας που η χώρα μας διαχρονικά πλήρωσε πάρα πολύ ακριβά και η Νέα Δημοκρατία ποτέ δεν εγκατέλειψε, αλλά και ο ΣΥΡΙΖΑ δεν άλλαξε.

Η Κυβέρνηση επιτίθεται στον Πρόεδρο της ΑΔΑΕ επειδή εφάρμοσε τον νόμο που η ίδια ψήφισε –εάν είναι δυνατόν!- ενημερώνοντας τους πολιτικούς Αρχηγούς και τον Πρωθυπουργό –άρθρο 8 του νόμου που ψηφίσατε.

Προσωπικά μέμφομαι την Κυβέρνηση περισσότερο γιατί μετά τις αποκαλύψεις δεν προχώρησε σε ανάληψη ευθύνης και σε έναν σοβαρό διάλογο και σε συνεννόηση με τις πολιτικές δυνάμεις, για να θωρακιστεί η δημοκρατία και να θεσμοθετηθούν διαφανείς διαδικασίες και αντίβαρα στις αυθαιρεσίες του οποιουδήποτε κρατικού λειτουργού, εφόσον υπάρχουν και τέτοιες, και βέβαια η δικαιοσύνη να λειτουργήσει απρόσκοπτα και να αποδώσει ευθύνες που μάλλον εμπόδια μπαίνουν.

Το ΠΑΣΟΚ σχεδίασε, νομοθέτησε και κατοχύρωσε συνταγματικά τις ανεξάρτητες αρχές σε μια διαδρομή που δεν έλειψαν οι συγκρούσεις με παραδοσιακές αντιλήψεις του κρατισμού από δεξιά και αριστερά. Ο σεβασμός των πολιτικών δυνάμεων και ιδιαίτερα της κυβέρνησης προς τις ανεξάρτητες αρχές ταυτίζεται με τον σεβασμό στους θεσμούς και τη δημοκρατική λειτουργία του πολιτεύματος.

Κυρίες και κύριοι συνάδελφοι, επιτρέψτε μου μια αναφορά στην κατάσταση που επικρατεί στην Περιφερειακή Ενότητα Ηρακλείου και ιδιαίτερα στους Δήμους Μινώα-Πεδιάδας και Αρχανών-Αστερουσίων μετά τον σεισμό της 27ης Σεπτεμβρίου. Επλήγησαν περίπου εννέα χιλιάδες κτήρια, αλλά και η οικονομική και η κοινωνική ζωή σε μια ευρύτερη περιοχή.

Η Κυβέρνηση προχώρησε αρχικά σε σημαντικές ανακοινώσεις που δημιούργησαν προσδοκίες. Στη συνέχεια όμως οι αποφάσεις της και οι ενέργειές της ήταν αποσπασματικές και επιμέρους, με αποτέλεσμα σήμερα να έχουμε επαναπαυθεί στις προκαταβολές και στη στήριξη επιχειρήσεων με πολλά κενά και βέβαια στις αρχικές μόνο χρηματοδοτήσεις.

Το κύριο έλλειμμα αφορά την έλλειψη ολοκληρωμένου και ενιαία επιχειρησιακού σχεδίου, με ξεκάθαρες πολιτικές και επιλογές σε αρμοδιότητες που θα κατανέμονται σε Υπουργεία, δήμους και περιφέρεια, όπως έγινε –ή τουλάχιστον έτσι ενημερωνόμαστε ότι έγινε- στην Εύβοια. Σήμερα, δεκαέξι μήνες μετά, η κατάσταση στη σεισμόπληκτη περιοχή είναι πάρα πολύ δύσκολη και οι διαδικασίες έχουν βαλτώσει.

Εμείς αγωνιζόμαστε με προτάσεις συγκεκριμένες και καλούμε τα Yπουργεία να τις υιοθετήσουν και για να ξεμπλοκάρουν οι διαδικασίες και για να οικοδομήσουμε ξανά την περιοχή, αλλά κυρίως να την ανασυγκροτήσουμε σε μια καλύτερη βάση. Το αξίζει αυτός ο τόπος, το αξίζουν οι άνθρωποί του και θα αγωνιστούμε γι’ αυτό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ ευχαριστώ.

Κάνουμε αυτήν την εξυπηρέτηση στο Κομμουνιστικό Κόμμα και τον λόγο θα πάρει ο κ. Μαρίνος. Να ετοιμάζεται ο κ. Μηταράκης. Ύστερα είναι η κ. Παπαδημητρίου και ο κ. Νίκος Παππάς.

Έχετε τον λόγο, κύριε Μαρίνο.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όχι εμένα, τους συναδέλφους που έδωσαν τη σειρά τους.

**ΓΕΩΡΓΙΟΣ ΜΑΡΙΝΟΣ:** Ευχαριστώ σε όλους.

Το Κομμουνιστικό Κόμμα της Ελλάδας έχει ξεκαθαρίσει πρώτον ότι τα στοιχεία που παραθέτει η επιστολή του προέδρου της ΑΔΑΕ είναι πολύ σοβαρά. Πρέπει να συγκληθεί άμεσα η Επιτροπή Θεσμών και Διαφάνειας για την ακρόαση του κ. Ράμμου. Η Κυβέρνηση και ο Πρωθυπουργός έχουν πολύ μεγάλες ευθύνες. Το ΚΚΕ καλεί τον λαό να δώσει τη μάχη στην κατεύθυνση «καμμία ανοχή στο βρώμικο δόγμα, κανείς δεν εξαιρείται των παρακολουθήσεων».

Δεύτερον, η μομφή του ΚΚΕ προς την Κυβέρνηση της Νέας Δημοκρατίας είναι δεδομένη και διαρκής. Αφορά το σκάνδαλο των υποκλοπών, όπως και το σύνολο των προβλημάτων που συσσωρεύονται στις πλάτες του λαού. Αυτή τη μομφή το ΚΚΕ την εκφράζει καθημερινά στον αγώνα και στη Βουλή με την καταψήφιση των αντιλαϊκών νομοσχεδίων.

Τρίτο, το σκοτεινό νομοθετικό πλαίσιο των παρακολουθήσεων συνδιαμορφώθηκε με ευθύνη των κυβερνήσεων της Νέας Δημοκρατίας, του ΠΑΣΟΚ και του ΣΥΡΙΖΑ. Συνεπώς η μομφή δεν εξαιρεί καμμιά Κυβέρνηση, κανένα κόμμα που υπηρετεί αυτή την επικίνδυνη πολιτική και στηρίζει το σημερινό σάπιο σύστημα, τη δικτατορία του κεφαλαίου, γιατί αυτή είναι η αστική δημοκρατία.

Αυτή την καθαρή τοποθέτηση επιβάλλεται να σκεφτεί καλά ο λαός μας, να μην εγκλωβιστεί στην παραπλανητική κοκορομαχία της Νέας Δημοκρατίας και του ΣΥΡΙΖΑ που επιδιώκει να αποκρύψει τη συνενοχή τους. Συνενοχή για την παρακολούθηση του τηλεφωνικού κέντρου του ΚΚΕ από το 2016 μέχρι το 2022. Συνενοχή για τις παρακολουθήσεις της ΕΥΠ με εκατό χιλιάδες εγκρίσεις στόχων σε μια δεκαετία. Συνενοχή στην ψήφιση των άκρως επικίνδυνων κανονισμών της Ευρωπαϊκής Ένωσης για ένα γιγαντιαίο μηχανισμό φακελώματος που με πρόσχημα τα περί αντιμετώπισης της τρομοκρατίας, αξιοποιώντας την έννοια «λάστιχο» περί «εθνικής ασφάλειας», καταπατούν τα λαϊκά δικαιώματα.

Μετατρέψατε τη σημερινή συζήτηση σε μονοθεματική, για να καλύψετε τις ευθύνες σας για τα βάσανα που έχει προκαλέσει η πολιτική σας στην εργατική τάξη, την αγροτιά, τους αυτοαπασχολούμενους, τους νέους και τις νέες των λαϊκών οικογενειών. Επιδιώκετε να περάσει στα μαλακά η στρατηγική σύμπλευση της Νέας Δημοκρατίας, του ΠΑΣΟΚ και του ΣΥΡΙΖΑ, αλλά και των άλλων κομμάτων για την προώθηση των συμφερόντων του μεγάλου κεφαλαίου.

Όμως, με τη δική σας αντιλαϊκή πολιτική πλήρωσε ο λαός ακριβά την καπιταλιστική κρίση και τα μνημόνια. Πληρώνει σήμερα την καπιταλιστική ανάπτυξη που έχει κριτήριο τα κέρδη των λίγων. Είστε συνένοχοι για τη δραματική μείωση των μισθών και των συντάξεων, την αβάσταχτη φορολογία των λαϊκών νοικοκυριών, την εμπορευματοποίηση και υποβάθμιση της υγείας και της παιδείας, τους πλειστηριασμούς χιλιάδων λαϊκών σπιτιών.

Τι να πείτε; Με τον νόμο Βρούτση - Αχτσιόγλου καταργήθηκαν οι συλλογικές διαπραγματεύσεις και ο κατώτατος μισθός παραμένει στα τάρταρα. Το 34% των μισθωτών στον ιδιωτικό τομέα έχει μισθό μέχρι 700 ευρώ μεικτά και αυτό είναι πρόκληση. Το 35% των συνταξιούχων παίρνει σύνταξη κάτω από τα 500 ευρώ. Ένα μεγάλο τμήμα δεν θα λάβει ούτε την ψευτοαύξηση λόγω της λεγόμενης προσωπικής διαφοράς. Τα ασφαλιστικά δικαιώματα έχουν δεχτεί πλήγμα από το αντιλαϊκό νομοθετικό πλαίσιο όλων των κυβερνήσεων από τον νόμο Κατρούγκαλου του ΣΥΡΙΖΑ, τον οποίο εφαρμόζει σήμερα η Νέα Δημοκρατία. Το 95% των φόρων το πληρώνουν τα λαϊκά νοικοκυριά. Το κεφάλαιο πληρώνει μόνο το 5%. Ο λαός στενάζει, η Κυβέρνηση μιλάει για εισαγόμενη ακρίβεια και ο ΣΥΡΙΖΑ με το ΠΑΣΟΚ μιλούν για ακρίβεια Μητσοτάκη. Έχετε ρίξει τον λαό στη φτώχεια.

Συγκαλύπτετε την πολιτική που τροφοδοτεί τα κέρδη των οικονομικών ομίλων, τις συνέπειες της απελευθέρωσης της ενέργειας, του χρηματιστηρίου ενέργειας, της απολιγνιτοποίησης και του εμπορίου ρύπων, το πανάκριβο φυσικό αέριο και τα χαράτσια των ανανεώσιμων πηγών ενέργειας.

Όλοι σας απορρίψατε τις τροπολογίες του ΚΚΕ για την κατάργηση του ΦΠΑ στα τρόφιμα και του ειδικού φόρου κατανάλωσης στην ενέργεια και τα καύσιμα, την καταβολή της δέκατης τρίτης και δέκατης τέταρτης σύνταξης και μισθού, την προστασία από τα κοράκια των κόκκινων δανείων. Διαγκωνίζεστε ποιος θα υπηρετήσει καλύτερα τα συμφέροντα των εφοπλιστών, τις τεράστιες φοροαπαλλαγές και τα άλλα προνόμια για την ενίσχυση της υψηλής κερδοφορίας τους, καταργώντας τις συλλογικές συμβάσεις των ναυτεργατών, μειώνοντας τις οργανικές συνθέσεις και τις θέσεις εργασίας.

Κύριοι του ΣΥΡΙΖΑ, δεν περνούν τα κόλπα για την καρικατούρα της προοδευτικής κυβέρνησης. Ψηφίσατε πάνω από το 50% των αντιλαϊκών νομοσχεδίων της Νέας Δημοκρατίας και το ΠΑΣΟΚ πάνω από το 75%. Όλοι σας έχετε κοινό πρόγραμμα και αυτό θα ακολουθήσει όποια αντιλαϊκή κυβέρνηση προκύψει από τις εκλογές. Αυτό το πρόγραμμα στηρίζεται στα συμφέροντα των μονοπωλίων, το υπερμνημόνιο του Ταμείου Ανάκαμψης, τη λεγόμενη «πράσινη μετάβαση», τη στρατηγική της Ευρωπαϊκής Ένωσης και του ΝΑΤΟ, την εμπλοκή της Ελλάδας στον ιμπεριαλιστικό πόλεμο στην Ουκρανία. Μετατρέψατε τη χώρα σε αμερικανονατοϊκό ορμητήριο και δικαιολογείτε τους συμμάχους σας που στηρίζουν την επιθετικότητα της τουρκικής αστικής τάξης. Παζαρεύετε για τη συνεκμετάλλευση του Αιγαίου και της Ανατολικής Μεσογείου. Βάζετε σε κίνδυνο κυριαρχικά δικαιώματα.

Ο λαός καλείται να καταδικάσει αποφασιστικά, μαχητικά την αντιλαϊκή πολιτική όλων των κυβερνήσεων και κομμάτων του κεφαλαίου. Μόνο ο λαός μπορεί να σώσει τον λαό στον δρόμο της ανατροπής, με πιο δυνατό ΚΚΕ στις εκλογές. Αυτή ακριβώς η επιλογή αντιστοιχεί στα εργατικά λαϊκά συμφέροντα, γιατί το πραγματικό δίλημμα που έχουν θέσει οι εξελίξεις τονίζει ότι ή θα είναι δυνατός ο λαός με ισχυρό ΚΚΕ ή θα είναι δυνατή η οποιαδήποτε αντιλαϊκή κυβέρνηση και ο λαός θα είναι αδύναμος στο κέντρο μιας σχεδιασμένης επίθεσης που θα του κάνει τον βίο αβίωτο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα αξιωματικοί από το Σχολείο Εκπαίδευσης Στρατιωτικών Νομικών Συμβούλων της Σχολής Νομικού Σώματος Ενόπλων Δυνάμεων, συνοδευόμενοι από τον Διοικητή της Σχολής ταξίαρχο κ. Βαδιάκα Αλέξανδρο.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μηταράκης

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η πρόταση δυσπιστίας μάς δίνει τη δυνατότητα όχι απλώς να απαντήσουμε στις αιτιάσεις του ΣΥΡΙΖΑ αλλά να προκαλέσουμε μια γενικότερη συζήτηση. Μια σύγκριση των κυβερνήσεων Τσίπρα με την Κυβέρνηση Κυριάκου Μητσοτάκη. Να παρουσιάσουμε το συνολικό έργο της Κυβέρνησης. Ειδικά στο μεταναστευτικό υπάρχει πολύ εύφορο έδαφος για σύγκριση. Η μέρα με τη νύχτα.

Πρώτον, υπάρχει ξεκάθαρη διαφορά αποτελέσματος. Εμείς ανακτήσαμε τον έλεγχο της μεταναστευτικής κρίσης. Ενώ το 2015 το 75% των παράνομων αφίξεων στην Ευρωπαϊκή Ένωση ήρθαν στην Ελλάδα, το 2022 μόνο το 5% ήρθε στη χώρα μας. Δεν είμαστε πλέον η πύλη εισόδου για τα κυκλώματα των λαθροδιακινητών. Με ξεκάθαρους στόχους, πρώτον, την ουσιαστική μείωση των ροών και, δεύτερον, τον δραστικό περιορισμό των επιπτώσεων της κρίσης στις τοπικές κοινωνίες καταφέραμε να αποσυμφορήσουμε τα νησιά μας που κυριολεκτικά ασφυκτιούσαν από την αθρόα εισροή μεταναστών. Από άνω των σαράντα χιλιάδων διαμενόντων στα νησιά σήμερα φιλοξενούμε κάτω από πέντε χιλιάδες. Αριθμοί που αποδεικνύουν και ότι οι ροές είναι πλέον δραστικά σταθερά χαμηλές και ότι οι διαδικασίες ασύλου γίνονται με αποτελεσματικότητα. Πλέον η διαμονή αιτούντων ασύλου στα νησιά όπως και τον Έβρο είναι ιδιαίτερα σύντομη.

Εκτός από τα νησιά μας έχει αποσυμφορηθεί και η υπόλοιπη Ελλάδα, η Αθήνα, η Θεσσαλονίκη, έχοντας πετύχει εδώ και έναν χρόνο τον στόχο να έχουμε κάτω από 1% αιτούντες άσυλο σε κάθε περιφέρεια της χώρας μας με μείωση του συνολικού αριθμού φιλοξενούμενων αιτούντων άσυλο από ενενήντα δύο χιλιάδες το 2019 σε λιγότερο από δεκαπέντε χιλιάδες σήμερα. Από εκατόν είκοσι μία δομές που λειτουργούσαν σε όλη τη χώρα έχουμε κλείσει τις ογδόντα οκτώ. Παραμένουν τριάντα τρεις, έχοντας κλείσει προ μηνός το πρόγραμμα «ΕΣΤΙΑ», δηλαδή τα χιλιάδες διαμερίσματα στις μεγάλες πόλεις. Έχοντας κλείσει πρόσφατα τη δομή του Σκαραμαγκά και τη δομή του Ελαιώνα.

Οι τρεις αυτές δράσεις οδήγησαν στην κατάργηση δεκαπέντε χιλιάδων θέσεων φιλοξενίας εντός του αστικού ιστού της Αθήνας. Οι νέες κλειστές ελεγχόμενες δομές προσφέρουν αφ’ ενός αξιοπρεπείς συνθήκες διαβίωσης, αφ’ ετέρου ασφάλεια για τους ωφελούμενους, το προσωπικό μας και τις τοπικές κοινωνίες. Τέλος τα αίσχη στη Μόρια. Θυμάστε τα αίσχη επί ΣΥΡΙΖΑ. Τέλος τα αίσχη στην Ειδομένη. Τέλος τα αίσχη στο κέντρο της Αθήνας. Τέλος και στην εγκατάλειψη των ασυνόδευτων ανηλίκων.

Την ίδια ώρα η χώρα μας συνεχίζει να προστατεύει τα σύνορά της, που είναι και σύνορα της Ευρωπαϊκής Ένωσης. Είμαστε στην πρώτη γραμμή της ευρωπαϊκής διαπραγμάτευσης για τη μεταναστευτική κρίση. Ως ιδρυτές της ομάδας των MED-5, της συμμαχίας των μεσογειακών χωρών με στόχο την έμπρακτη, δεσμευτική και ουσιαστική αλληλεγγύη στα κράτη πρώτης υποδοχής, ως συνιδρυτές της διαδικασίας του Βίλνιους με στόχο την ενίσχυση των δράσεων για την προστασία των συνόρων όπου η πλειοψηφία των κρατών-μελών της Ευρωπαϊκής Ένωσης τάχθηκε θετικά στη δημιουργία φράχτη όπου απαιτείται. Την ίδια στιγμή που η Ελλάδα ξεπερνάει τη μεταναστευτική κρίση το πρόβλημα των παράνομων αφίξεων στην υπόλοιπη Ευρωπαϊκή Ένωση είναι τεράστιο και βαίνει αυξανόμενο.

Δεύτερον, πλέον του αποτελέσματος υπάρχει ξεκάθαρη διαφορά ιδεολογίας. Διαφορά που σαφώς προκαταλαμβάνει το τελικό αποτέλεσμα. Βιώσαμε μια διαρκή επίθεση εναντίον της Ελλάδας από τον ΣΥΡΙΖΑ στο Ευρωπαϊκό Κοινοβούλιο μαζί με τα κόμματα της ευρωπαϊκής Αριστεράς υπέρ μιας πολιτικής ανοιχτών συνόρων αυτή την πολιτική που βιώσαμε στο πετσί μας το 2015, την περίοδο 2015-2019. Δεχθήκαμε επίθεση από συγκεκριμένες ΜΚΟ, στελεχωμένες από στελέχη του ΣΥΡΙΖΑ. Είμαστε σαφείς. Η Ελλάδα θα συνεχίσει να προστατεύει τα σύνορά της, όπως αποφασίσαμε στο ΚΥΣΕΑ την 1η Μαρτίου 2020, απέναντι στην εργαλειοποίηση του μεταναστευτικού επεκτείνοντας και πάλι με απόφαση ΚΥΣΕΑ τον φράχτη του Έβρου σε όλο το μήκος των συνόρων. Σφραγίσαμε τα θαλάσσια σύνορά μας.

Κυρίες και κύριοι συνάδελφοι, η όχι απλώς διακίνηση αλλά παραγωγή fake news εις βάρος πολιτικών αντιπάλων είναι γνωστή στρατηγική του ΣΥΡΙΖΑ. Ξεκίνησε με την υπόθεση «NOVARTIS». Το τι έγινε τελικά με την υπόθεση «NOVARTIS» είναι γνωστό σε όλους. Κατηγορήθηκαν χωρίς στοιχεία δέκα πολιτικοί αντίπαλοι. Ο ΣΥΡΙΖΑ εναντίον της Νέας Δημοκρατίας και του ΠΑΣΟΚ. Κατηγορήθηκαν μέσω κουκουλοφόρων μαρτύρων. Είδαμε τελικά τι έγινε με αυτούς. Και η υπόθεση τελικά έκλεισε επί ΣΥΡΙΖΑ. Λέγατε τότε ότι ήταν το μεγαλύτερο σκάνδαλο από σύστασης του ελληνικού κράτους. Κατέρρευσε. Σήμερα το ανώτατο ειδικό δικαστήριο εξετάζει υποθέσεις προσπάθειας επηρεασμού της δικαιοσύνης και των μέσων μαζικής επικοινωνίας.

Ακούμε επώνυμες καταγγελίες για σακούλες με χρήματα προς τα κομματικά ταμεία του ΣΥΡΙΖΑ και παρατηρούμε την αφωνία του κ. Τσίπρα. Τα fake news συνεχίστηκαν από τον Αύγουστο του 2022 με τη "μικρή Μαρία" που δεν υπήρξε ποτέ. Αποκάλυψα με τον πιο επίσημο τρόπο από το Βήμα της Βουλής στις 30 Αυγούστου ότι δεν υπήρξε ποτέ Μαρία καθώς και άλλες ανακρίβειες. Και για να τελειώσουμε και με τη μονταζιέρα του ΣΥΡΙΖΑ, εγώ αποκάλυψα στη Βουλή τα στοιχεία ότι δεν υπήρχε η Μαρία. Όταν ήρθαν στην Ελλάδα στις 16 Αυγούστου είπα ότι υπήρχαν μαρτυρίες και έπρεπε να εξεταστούν. Εξετάστηκαν δεκατέσσερις μέρες μετά. Ταχύτατα η Κυβέρνηση πήρε θέση. Παρ’ όλα αυτά ο ΣΥΡΙΖΑ εξακολουθεί να αναφέρεται στο περιστατικό, ενώ διεθνή μέσα, όπως το «SPIEGEL», απέσυραν παλιά δημοσιεύματα. Η έρευνα εγχώριων, Ελλήνων δημοσιογράφων απέδειξε ότι ήταν μια κατασκευασμένη σκευωρία απέναντι στη χώρα.

Η Αντιπολίτευση όμως συνεχίζει να διαστρεβλώνει την πραγματικότητα ενώ προκύπτει διασύνδεση των δύο ΜΚΟ, που διαχειρίστηκαν την υπόθεση που κατήγγειλαν την Ελλάδα, με προβεβλημένα στελέχη του ΣΥΡΙΖΑ. ΜΚΟ που πρέπει να διευκρινίσουν τον ρόλο τους σε αυτή την υπόθεση. Υπόθεση που αν δεν είχαμε χειριστεί με ιδιαίτερη προσοχή θα μπορούσε να είχε προκαλέσει επεισόδιο στα σύνορα. Περιμένουμε, λοιπόν, μια συγγνώμη από τον κ. Τσίπρα και τον ΣΥΡΙΖΑ.

Εδώ και μερικούς μήνες μιλάτε για υποκλοπές. Να σας θυμίσω το tweet του κ. Τσίπρα στις 16 Αυγούστου: Ψέματα για τις υποκλοπές, ψέματα για τους ανύπαρκτους του Έβρου, ψέματα για το νεκρό πεντάχρονο παιδί. Πέσατε μέσα δύο στα δύο. Ποιος έλεγε ψέματα, κύριε Τσίπρα; Τώρα λέτε για τις υποκλοπές ότι είναι δήθεν η μεγαλύτερη συνταγματική εκτροπή από τη Μεταπολίτευση. Ενώ μιλάτε για νόμιμες επισυνδέσεις.

Μιλάτε για το Σύνταγμα. Αλλά τι λέει το Σύνταγμα στο άρθρο 19, κυρίες και κύριοι συνάδελφοι; Πλέον το άρθρο 19 λέει ότι νόμος ορίζει τις εγγυήσεις υπό τις οποίες η δικαστική εξουσία δεν δεσμεύεται από το απόρρητο. Άρα βάσει του Συντάγματος αποφασίζει ο αρμόδιος εισαγγελέας και μόνο τις νόμιμες επισυνδέσεις. Αυτό είναι το Σύνταγμα. Θα μου πείτε ότι είναι ένας εισαγγελέας. Ήταν δύο αλλά ο ΣΥΡΙΖΑ τον έκανε έναν. Και ο ΣΥΡΙΖΑ το έκανε πλημμέλημα. Ξέρετε έχουμε μια πρόταση μομφής για ένα πλημμέλημα. Επιλογή του ΣΥΡΙΖΑ. Επίσης, το ίδιο άρθρο ορίζει ότι νόμος αποφασίζει για τις αρμοδιότητες της ανεξάρτητης αρχής. Άρα η Βουλή αποφασίζει τους κανόνες και ο δικαστικός λειτουργός την άρση απορρήτου.

Αυτό είναι το Σύνταγμα, κυρίες και κύριοι συνάδελφοι. Δεν υπάρχει νομότυπα. Υπάρχει νόμιμα. Και, βέβαια, δεν μπορώ να μη σχολιάσω τη θεσμική εκτροπή της Αξιωματικής Αντιπολίτευσης, την αδυναμία να σεβαστεί το απόρρητο. Το απόρρητο είναι στο Σύνταγμα. Εσείς παραβιάσατε το απόρρητο με την ομιλία του αρχηγού της Αξιωματικής Αντιπολίτευσης στην Ολομέλεια. Δεν σεβαστήκατε τον θεσμικό σας ρόλο. Απαράδεκτο.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, ο ΣΥΡΙΖΑ επιχειρεί να κυλήσει την πολιτική ζωή στη λάσπη. Απαντάμε με σοβαρότητα, με σχέδιο και σκληρή δουλειά. Είναι ξεκάθαρη η διαφορά μας, ήθους, πολιτικής και αποτελέσματος.

Στηρίζω την Κυβέρνηση Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ, για τη συνέπεια στον χρόνο, την οποία θα παρακαλέσω να τηρούν όλοι οι συνάδελφοι, αλλά και οι Υπουργοί.

Τον λόγο τώρα έχει, αφού τακτοποιηθεί υγειονομικά το Βήμα, η Βουλευτής της Νέας Δημοκρατίας κ. Παπαδημητρίου. Και θα ακολουθήσει η κ. Σκόνδρα και ο κ. Παππάς και συνεχίζουμε…

Ορίστε, κυρία Παπαδημητρίου, έχετε τον λόγο για επτά λεπτά.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι άραγε τυχαία η χρονική συγκυρία που επέλεξε ο ΣΥΡΙΖΑ να καταθέσει πρόταση δυσπιστίας; Προφανέστατα και όχι, δεδομένου ότι το momentum ταυτίζεται απόλυτα με τα όσα αποκαλύπτονται αυτές τις ημέρες στο ειδικό δικαστήριο από την ένορκη κατάθεση της μάρτυρος για μαύρες σακούλες γεμάτες με χρήματα. Άριστος αντιπερισπασμός, με σκοπό να στραφεί αλλού το ενδιαφέρον της κοινής γνώμης και σε κάθε περίπτωση να απομακρυνθούν τα φώτα της δημοσιότητας από το κεφάλαιο «Έργα και ημέρες του ΣΥΡΙΖΑ 2015 - 2019».

Εμφανίζεστε, λοιπόν, σήμερα, κύριοι συνάδελφοι της Αξιωματικής Αντιπολίτευσης, ως δήθεν υπερασπιστές της δημοκρατίας. Εσείς που ποτέ δεν απαντήσατε για ποιον λόγο και παρακολουθήσατε -και μάλιστα σε ανύποπτο χρόνο- και δημοσιοποιήσατε προσωπικά στοιχεία του τότε αντιπροέδρου του Συμβουλίου Επικρατείας, που έκρινε την αντισυνταγματικότητα του νόμου Παππά για τις τηλεοπτικές άδειες.

Παρουσιάζεστε ως δήθεν υπερασπιστές της δημοκρατίας εσείς που, επί της διακυβέρνησής σας, παρακολουθούσατε δικά σας κυβερνητικά στελέχη, τον κ. Σαγιά και τον Υπουργό σας κ. Πιτσιόρλα. Επίσης, δεν απαντήσατε ποτέ για ποιον λόγο έναν μήνα πριν από τις εκλογές του 2019 υποβαθμίσατε τις παρακολουθήσεις από πλημμέλημα σε κακούργημα. Ίσως θεωρείτε ότι θα περάσουν στη λήθη με την ασφάλεια της χρονικής απόστασης.

Να θυμηθούμε και άλλα; Εσείς, υπερασπιστές της δημοκρατίας, δεν γνωρίζετε τη θεμελιώδη συνταγματική αρχή του κράτους δικαίου και φυσικά της δημοκρατίας, την αρχή της διάκρισης των εξουσιών, σύμφωνα με την οποία κάθε μία από τις εξουσίες οφείλει να ασκεί τις αρμοδιότητές της και μόνο χωρίς να παρεμβαίνει στη σφαίρα της αρμοδιότητας των άλλων; Ύψιστη αρχή, που εσείς, όμως, δεν σεβαστήκατε, καθώς επιχειρήσατε συστηματικά και οργανωμένα και επανειλημμένα να παρέμβετε στη δικαιοσύνη, να την ελέγξετε και να την κατευθύνετε, με αποκορύφωμα τη σκευωρία της «NOVARTIS» που κατέρρευσε με τον πλέον ηχηρό τρόπο. Δεν διστάσατε μάλιστα να κατηγορήσετε, να σπιλώσετε, δέκα κορυφαία πολιτικά πρόσωπα, που στη συνέχεια, φυσικά, αθωώθηκαν.

Σήμερα, από τα έδρανα της Αντιπολίτευσης πλέον, συνεχίζετε την ίδια λογική, την ίδια προσπάθεια, με αβάσιμες κατηγορίες και μεθοδεύσεις, επωφελούμενοι μια προνομιακή -άραγε;- σχέση με τον επικεφαλής της ΑΔΑΕ, τον κ. Ράμμο. Και πώς εξηγείτε το γεγονός ότι μέλη της ΑΔΑΕ, ενώπιον της Επιτροπής Θεσμών και Διαφάνειας της Βουλής, δήλωσαν ότι αγνοούσαν την επιστολή του κ. Ράμμου προς τη Βουλή με τα αποτελέσματα των ελέγχων που διενεργήθηκαν; Υπήρξε σχετική απόφαση της ΑΔΑΕ; Με ποια διαδικασία ελήφθη αυτή η απόφαση; Δεν είναι συλλογικό διοικητικό όργανο η ΑΔΑΕ;

Επίσης, αν ο κύριος πρόεδρος της ΑΔΑΕ θεωρούσε ότι υπάρχει ζήτημα συνταγματικής παραβίασης και ενώ όλο αυτό το διάστημα ήταν σε συχνή επικοινωνία με τον κ. Τσίπρα και στελέχη του ΣΥΡΙΖΑ, γιατί δεν ενημέρωσε σχετικά και τον Πρωθυπουργό της χώρας, τον οποίο -σημειωτέον- ποτέ στα τέσσερα χρόνια δεν επεδίωξε να συναντήσει; Και εφόσον ήθελε να τηρήσει το νόμο κατά γράμμα, γιατί δεν ενημέρωσε και τους Αρχηγούς των άλλων κομμάτων; Και διερωτόμαστε το εξής: Ορθώς και σύμφωνα με τον νόμο δημοσιοποιήθηκαν τα αποτελέσματα των ελέγχων; Βάσει ποιας διάταξης νόμου δημοσιοποιούνται προσωπικά στοιχεία και ονόματα στο κείμενο της πρότασης δυσπιστίας; Ακούγεται λογικό αυτό; Διαφυλάσσεται έτσι το απόρρητο;

Αγαπητοί συνάδελφοι, πράγματι, το ζήτημα του απορρήτου των επικοινωνιών και της λειτουργίας της ΑΔΑΕ και των επισυνδέσεων είναι μείζονος σημασίας κι έτσι ακριβώς το αντιμετώπισε η Κυβέρνηση και ο Πρωθυπουργός λαμβάνοντας άμεσα συγκεκριμένες πρωτοβουλίες. Και φυσικά έχει επιληφθεί και της υπόθεσης και η δικαιοσύνη, την οποία εμείς εμπιστευόμαστε, ενώ εσείς δεν διστάζετε να στρέψετε τα βέλη σας κατά της εισαγγελέως της ΕΥΠ, η οποία -σημειωτέον- έχει επιλεγεί από το Ανώτατο Δικαστικό Συμβούλιο.

Επειδή, όμως, η πρόταση δυσπιστίας είναι μια κορυφαία κοινοβουλευτική διαδικασία, την αποδεχόμαστε και -όπως είπε και ο Πρωθυπουργός μας χθες από την Κρήτη- είναι καλοδεχούμενη, αλλά είναι και μία πρώτης τάξεως ευκαιρία, όχι για σύγκρουση μεταξύ μας αλλά για σύγκριση. Ελάτε, λοιπόν, συνάδελφοι του ΣΥΡΙΖΑ, όχι να συγκρουστούμε, αλλά να συγκριθούμε, γιατί η Κυβέρνηση αυτή δεν φοβάται τη σύγκριση.

Μόλις προχθές καταγράφηκαν στην Τανάγρα άλλα δύο σημαντικά γεγονότα: Αναφέρομαι στο αναβαθμισμένο F-16 και την κατασκευή σημαντικών αμυντικών εγκαταστάσεων. Η πατρίδα μας και οι ελληνικοί ουρανοί συνεχίζουν να θωρακίζονται όσο ποτέ.

Ελάτε να συγκριθούμε και σε άλλους τομείς: Στην οικονομία και στην ανάπτυξη. Η Ελλάδα κατά τη διακυβέρνησή σας ήταν καταδικασμένη στο διεθνές περιθώριο, έχοντας να επιδείξει μηδενικό ρυθμό ανάπτυξης, κλειστές τράπεζες, capital controls, ουρές στα ΑΤΜ, αχρείαστα δημοψηφίσματα, ζουρνάδες και νταούλια. Και από την άλλη, η Ελλάδα του σήμερα η οποία, παρά τις διαδοχικές πρωτοφανείς εξωγενείς κρίσεις, πρωτοπορεί, αναπτύσσεται με ταχύ ρυθμό, σημειώνει ιστορικά ρεκόρ στην απομείωση του δημόσιου χρέους, στις επενδύσεις, στις εξαγωγές, στον τουρισμό. Αυτή είναι η πραγματικότητα. Αυτό και το αποτέλεσμα της σύγκρισης των πολιτικών μας, της Ελλάδας του χθες με την Ελλάδα του αύριο.

Κυρίες και κύριοι συνάδελφοι, καταθέσατε και άλλες προτάσεις δυσπιστίας που απορρίφθηκαν πανηγυρικά, όπως πανηγυρικά θα απορριφθεί και η παρούσα. Η Ελλάδα κοιτάζει σταθερά μπροστά σε ένα μέλλον καλύτερο και αισιόδοξο. Αύριο το ελληνικό Κοινοβούλιο θα δώσει ψήφο εμπιστοσύνης στην Κυβέρνηση και στον Κυριάκο Μητσοτάκη. Και σε λίγους μήνες, την ίδια ηχηρή ψήφο εμπιστοσύνης θα δώσει και ο ελληνικός λαός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο τώρα έχει η Βουλευτής της Νέας Δημοκρατίας κ. Ασημίνα Σκόνδρα για επτά λεπτά.

Ορίστε, κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πρόταση μομφής και πάλι κατά της Κυβέρνησής μας. Η τρίτη κατά σειρά που καταθέτει ο ΣΥΡΙΖΑ κατά της Κυβέρνησης Μητσοτάκη ή μέλους της από το 2019 και ένθεν. Μοιάζει και σαν έθιμο, μία κάθε χρόνο!

Σας εμπνέει η αναστάτωση και η πόλωση εκεί στην Αξιωματική Αντιπολίτευση. Αρέσκεστε να δυναμιτίζετε το πολιτικό σκηνικό, γιατί αυτό σας κάνει να νιώθετε ότι έχετε πολιτική υπόσταση. Τώρα έρχεστε με πρόταση δυσπιστίας και αμφισβητείτε το κυβερνητικό ήθος με αφορμή νόμιμες επισυνδέσεις. Επικαλείστε την προάσπιση του κράτους δικαίου και του απορρήτου των επικοινωνιών. Ξαφνικά παρουσιάζεστε ως υπέρμαχοι της δικαιοσύνης και της διαφύλαξης των θεσμών. Ποιοι; Εσείς; Και από πότε; Μήνες μετά την κοινοβουλευτική διαδικασία της εξεταστικής επιτροπής για τις υποκλοπές, τότε που ο ΣΥΡΙΖΑ δεν δέχτηκε την πρόταση για επέκταση της έρευνας και για την περίοδο της διακυβέρνησής του, τότε που ευτέλισε και πρόσβαλε πρωτόγνωρα την κοινοβουλευτική διαδικασία κατά τη συνεδρίαση της Επιτροπής Θεσμών και Διαφάνειας.

Φάρσα κάνετε, κύριοι συνάδελφοι; Εσείς δεν ήσασταν που λίγο πριν τις εκλογές του 2019 υποβαθμίσατε από κακούργημα σε πλημμέλημα το αδίκημα χρήσης κακόβουλων λογισμικών; Υποθέτω ότι αντιλαμβάνεστε την αντίφαση μεταξύ των λόγων και των πράξεών σας. Διαφορετικά, ή έχετε σοβαρό πρόβλημα ή μας θεωρείτε όλους ανόητους, που αυτό είναι ακόμα σοβαρότερο.

Τώρα ανάγετε τις συνακροάσεις σε μείζον ζήτημα με την ονείρωξη πως θα μπορούσε να ρίξει ακόμη και την Κυβέρνηση.

Κυρίες και κύριοι συνάδελφοι του ΣΥΡΙΖΑ, αντιλαμβάνομαι την ανάγκη σας να βρείτε αντίβαρο απέναντι στον πολιτικό εξευτελισμό που υφίστασθε από την «υπόθεση Καλογρίτσα» και τους δύο πρώην Υπουργούς σας που είναι κατηγορούμενοι στο ειδικό δικαστήριο. Ο πανικός σε συνδυασμό με τον άκρατο τυχοδιωκτισμό σας σάς οδηγεί στην πλήρη αδιαφορία για την ουσία του κοινοβουλευτισμού και το αξιακό σύστημα του πολιτεύματός μας.

Όλη σας η πορεία βασίζεται σε κατασκευασμένα σκάνδαλα, ψέματα, ιδεοληψίες και εμμονές. Το έχουμε ξαναδεί το έργο. Το 2015 η κυβέρνηση Σαμαρά πήγε σε εκλογές υπό τη σκιά της σκευωρίας σας για τη «NOVARTIS», μιας σκευωρίας για την οποία στελέχη του ΣΥΡΙΖΑ είναι κατηγορούμενα σε άλλο, δεύτερο ειδικό δικαστήριο.

Και όχι μόνο, συνάδελφοι της Αντιπολίτευσης, δεν ζητήσατε ποτέ συγγνώμη από τον ελληνικό λαό αλλά, τώρα που πλησιάζουμε πάλι σε εκλογές, καλλιεργείτε και επενδύετε στον μύθο των υποκλοπών, χωρίς καμμία ουσιαστική χρησιμότητα για τις Ελληνίδες και τους Έλληνες. Μπροστά στον φόβο της ήττας και του πολιτικού αφανισμού σας επιστρατεύετε ανήθικες τακτικές, στοχεύοντας στις αρχές, τις αξίες, στην ηθική και στην αξιοπρέπεια της Κυβέρνησης της Νέας Δημοκρατίας. Μας κατηγορείτε ότι παραβιάσαμε το Σύνταγμα και τη θεσμική λειτουργία, ενώ ο Πρωθυπουργός, αντιλαμβανόμενος το θεσμικό κενό στην ΕΥΠ και στην ΑΔΑΕ, προχώρησε ήδη σε νομοθετικές ρυθμίσεις.

Είναι πολιτική αλητεία να διασπείρετε ψεύδη και ανακρίβειες, καταπατώντας θεσμικές και κοινοβουλευτικές διαδικασίες και να διασύρετε τη χώρα για ακόμα μια φορά. Όλοι έχουμε εμπεδώσει ότι σας είναι αδιάφορη και η εσωτερική και η εξωτερική ασφάλεια. Τεχνηέντως επιδιώκετε την αποσταθεροποίηση και εκθέτετε την Ελλάδα διεθνώς.

Πρόσφατα στήσατε ένα παραμύθι πάνω σε ένα δήθεν νεκρό παιδί, τη μικρή Μαρία και διαρρηγνύατε τα ιμάτιά σας στη Βουλή και στα κανάλια. Κακό θέατρο, κακή πολιτική, κακή ιδέα, συνάδελφοι του ΣΥΡΙΖΑ, να εργαλειοποιήσετε ένα παιδί, προσπαθώντας να εκθέσετε την Κυβέρνηση και παράλληλα να αναδείξετε τον ανθρωπισμό σας. Ο επίπλαστος ανθρωπισμός και οι κοινωνικές σας ευαισθησίες διαρκούν όσο διαρκεί η δημοσιότητα.

Κατά τα άλλα, αγνοείτε τις ανάγκες των συμπολιτών μας και της κοινωνίας. Το αποδείξατε, όταν κυβερνήσατε με τις φοροεπιδρομές, τον νόμο Κατρούγκαλου, το μεταναστευτικό, τις κατασχέσεις και τόσα άλλα. Αντί να μεριμνήσετε για τους πολίτες, καταχραστήκατε την εξουσία που σας δόθηκε στήνοντας διαγωνισμούς για τον τηλεοπτικό αέρα, όπως αέρας κοπανιστός ήταν και όλη η διακυβέρνησή σας.

Όμως και τώρα πάτε απέναντι στις κυβερνητικές επιλογές και τις εθνικές θέσεις. Πάντα στείρα αντιπολίτευση, ποτέ συγκροτημένες προτάσεις και ποτέ σοβαρά επιχειρήματα.

Κάποιος πονηρός θα σκεφτόταν πως ικανοποιείστε με τις κρίσεις και επιδιώκετε τις διαμάχες, πως δεν σας ενδιαφέρει η θέση της Ελλάδας στον παγκόσμιο χάρτη, δεν επιζητάτε τη δημοσιονομική σταθερότητα, δεν νοιάζεστε καν για τους συμπολίτες μας. Ακολουθείτε την τακτική της σουπιάς, εκμεταλλεύεστε τυχαία γεγονότα, παγκόσμιες κρίσεις και κακές συγκυρίες και με βαρύγδουπες κατηγορίες προσπαθείτε να θολώσετε το πολιτικό τοπίο.

Κυρίες και κύριοι συνάδελφοι, από τον Ιούλιο του 2019 έχουμε κληθεί ως Κυβέρνηση να αντιμετωπίσουμε πολλές εξωγενείς, παράλληλες και πρωτόγνωρες κρίσεις. Τις διαχειριστήκαμε με επιτυχία και ταυτόχρονα εργαστήκαμε για την πρόοδο και το μέλλον του τόπου μας. Η στρατηγική μας είχε αποτελέσματα και αυτό είναι καταγεγραμμένο και δεν μπορείτε με τίποτα να το παραποιήσετε.

Η σημερινή συζήτηση είναι μια ακόμα παράσταση με τίτλο «η κορύφωση του δράματος της Αξιωματικής Αντιπολίτευσης», μια πρόταση δυσπιστίας που άργησε μόνο έξι μήνες, για να είναι όσο πιο κοντά γίνεται στις εκλογές.

Εμείς, όμως, θα απαντήσουμε με τα πεπραγμένα μας και θα συγκριθούμε με την «πρώτη φορά Αριστερά» στις εκλογές που έρχονται. Εκεί θα κριθεί η επιτυχία ή η αποτυχία της Κυβέρνησης. Εκεί θα αποδοθούν τα του Καίσαρος τω Καίσαρι.

Μέχρι να φτάσει αυτή η μέρα, αγαπητοί συνάδελφοι του ΣΥΡΙΖΑ, θα ήταν χρήσιμο να συμφιλιωθείτε με την ιδέα ότι και την επόμενη τετραετία θα βρίσκεστε στα ίδια έδρανα της Αντιπολίτευσης. Στην ίδια θέση θα σας αφήσει ο ελληνικός λαός, δίνοντας στη Νέα Δημοκρατία και τον Κυριάκο Μητσοτάκη μια νέα ισχυρή εντολή διακυβέρνησης της χώρας.

Κύριε Πρόεδρε, καταψηφίζω την πρόταση μομφής του ΣΥΡΙΖΑ και στηρίζω την Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κ. Σκόνδρα και για τη συνέπεια στον χρόνο.

Και τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Νικόλαος Παππάς για επτά λεπτά.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, είμαστε μία μέρα μετά από τα οκτώ χρόνια που μας χωρίζουν από τη μεγάλη ιστορική εκλογή, εκλογική νίκη του ΣΥΡΙΖΑ, η οποία υπήρξε πρώτος κρίκος στην αλυσίδα πολλών γεγονότων.

Ακούω τους Βουλευτές της Νέας Δημοκρατίας σε αυτό το Βήμα να μιλούν για το 2015 και ξεχνούν ένα μείζον πολιτικό γεγονός, τις εκλογές του Σεπτέμβρη του 2015 και τις ξεχνούν όχι μόνο επειδή ο ΣΥΡΙΖΑ και ο Τσίπρας έφεραν τη συμφωνία που πέτυχαν μπροστά στον λαό και ο λαός έδωσε εντολή να συνεχίσουμε, αλλά γιατί οι εκλογές του Σεπτέμβρη του 2015 έκλεισαν το σενάριο της αριστερής παρένθεσης διά της χρεοκοπίας. Κερδίσαμε αυτές τις εκλογές με το πρόβλημα της δανειοδότησης και της ρευστότητας της χώρας λυμένο. Αυτό είναι που δεν μπορείτε να συνηθίσετε, αυτό είναι που δεν θα σας ακούσουμε ούτε μία φορά να σχολιάζετε από αυτό εδώ το Βήμα, αυτό είναι το πολιτικό γεγονός το οποίο άνοιξε την πόρτα για την απεμπλοκή από τα μνημόνια.

Υπάρχει ένα φαινόμενο στην πολιτική ιστορία το οποίο αξίζει σχολιασμού και νομίζω ότι διαμορφώνεται και μία χρονική απόσταση από αυτό, ούτως ώστε να μπορούμε με ψυχραιμία να το προσδιορίσουμε. Το πολιτικό εκκρεμές της θέσης της συντηρητικής παράταξης συνεχίζει την ταλάντωσή του. Από τον πόλεμο και μέχρι το 1967 ήταν σύμφυτο με την ακραία Δεξιά, είχε οικοδομήσει αυτό που ο αείμνηστος Ηλίας Νικολακόπουλος είχε πει «καχεκτική δημοκρατία». Πολιτικές διώξεις, εξορίες, βασανιστήρια, πολιτικές δολοφονίες, εκτελέσεις και όλα αυτά, βέβαια, σε συνεργασία με το παλάτι, το οποίο ήταν η μήτρα κάθε πολιτικής ανωμαλίας που έχει βιώσει αυτός ο τόπος από τον εθνικό διχασμό μέχρι την αποστασία.

Στη Μεταπολίτευση είδαμε μία πιο μετριοπαθή εκδοχή της Δεξιάς -και πρέπει να το πούμε- μία συντηρητική παράταξη η οποία de facto συνέπραξε με τις δημοκρατικές δυνάμεις και έκανε ένα μεγάλο βήμα μαζί με τις δημοκρατικές δυνάμεις για να πετάξει στον κάλαθο των αχρήστων το παλάτι και τους παρακρατικούς του μηχανισμούς. Και ήταν ένα βήμα ωρίμανσης της ελληνικής δημοκρατίας.

Όμως, από το 2010 και μετά η ακροδεξιά αφήγηση επανήλθε εντός της Νέας Δημοκρατίας με τα στελέχη του ΛΑΟΣ να περνούν στην αρχή την πύλη, μετά να μπαίνουν στην προθήκη και τώρα να είναι στη διοίκηση της Νέας Δημοκρατίας.

Και στις δύο αυτές περιόδους όπου η συντηρητική παράταξη έκανε ακραίες επιλογές η οικογένεια Μητσοτάκη ήταν αγκαζέ με την Ακροδεξιά και στην περίοδο της ανωμαλίας του 1965 και τώρα που παρακολουθείται το μισό πολιτικό σύστημα και η ηγεσία των Ενόπλων Δυνάμεων. Και αυτό δεν είναι τύχη, δεν είναι σύμπτωση, είναι πολιτική μέθοδος προσωπικών ωφελημάτων, οικογενειακών ωφελημάτων και βιασμού των θεσμών.

Δεν ντραπήκατε -ήθελα να ήξερα- επτακόσιες λέξεις ανακοίνωση εναντίον του Ράμμου! Επτακόσιες λέξεις! Που έκανε τι; Εφάρμοσε τον νόμο. Έχει παρανομήσει ο Ράμμος; Έχει παρανομήσει ο Τσίπρας; Ή έρχεστε εδώ για να εκστομίζετε απλώς κάποιες φανφάρες και κάποιες ανοησίες; Πράξτε τα δέοντα, αν έχετε τα κότσια και αν έχει παρανομήσει ο Ράμμος και αν έχει παρανομήσει ο Τσίπρας. Μου θυμίζετε δε κάποιοι από εσάς μαθητές των πρώτων τάξεων του δημοτικού που ερωτώνται για ένα ζήτημα και λένε το μάθημα που έχουν μάθει.

Η πρόταση δυσπιστίας γίνεται για το ζήτημα των παρακολουθήσεων. Έχετε ένα άγχος για τις άλλες ατζέντες, μάλιστα. Εδώ, όμως, θα πρέπει να δώσετε απαντήσεις.

Δεν σας λέει τίποτα η στάση του Υπουργού σας, ο οποίος εμφανώς πιεσμένος έριξε την ευθύνη, λέει, σε κάποιους «Κλουζώ», για τους οποίους ούτε αυτούς γνώριζε. Ο μέγας μάγιστρος των παρακολουθήσεων κ. Μητσοτάκης!

Αντιλαμβάνεστε ότι υπονοεί ότι είναι μειωμένης αντιληπτικής ικανότητας. Είναι προφανές ότι είπε αυτό. Βλέπω ήρθε και ο κ. Δένδιας. Με ενδιαφέρον θα ακούσουμε και τη δική του θέση.

Θέλατε να πειθαναγκάσετε το πολιτικό σύστημα και δείτε πώς τα φέρνει η ζωή. Μας ρωτάγατε εμάς χωρίς ντροπή αν εμπιστευόμαστε τον Φλώρο, τον Αρχηγό των Ενόπλων Δυνάμεων, ενώ έχει αποδειχθεί ότι ο πρώτος που δεν τον εμπιστευόταν ήταν ο Μητσοτάκης. Κι εμείς ρωτάμε γιατί δεν τον εμπιστευόταν. Δεν οφείλει η Αξιωματική Αντιπολίτευση να ρωτήσει γιατί ήταν υπό παρακολούθηση ο Αρχηγός των Ενόπλων Δυνάμεων;

Και να σας ρωτήσω και κάτι άλλο. Επειδή φαίνεται ότι τα δύο συστήματα ήταν συγκοινωνούντα δοχεία, έχετε εξετάσει το ενδεχόμενο το υλικό της παρακολούθησης του Αρχηγού των Ενόπλων Δυνάμεων να έχει πέσει στα χέρια υπηκόων άλλης χώρας; Αντιλαμβάνεστε τι μπορεί να έχει συμβεί; Από πού αντλείτε την έπαρση και κατηγορείτε την Αξιωματική Αντιπολίτευση για τον έλεγχο που σας ασκεί;

Είναι προφανές, λοιπόν, τι έχει γίνει εδώ. Έχετε υποστεί μια πολιτική συντριβή, διότι δώσατε μάχη όχι υπέρ αδύνατου με Λυσία, που μας είπε ο Γεραπετρίτης, αλλά υπέρ απορρήτου δώσατε μάχη και δώσατε μάχη λυσσαλέα μέχρι την τελευταία στιγμή και τη χάσατε και γι’ αυτό είμαστε εδώ που είμαστε.

Επιτρέψτε μου ένα σχόλιο για τα ειδικά δικαστήρια. Δεν θα μπορούσα να μην το κάνω, διότι μέσα σε αυτή τη φάση και στα αδιέξοδά σας, παλιά σας τέχνη κόσκινο: συκοφαντίες πολιτικών αντιπάλων και ειδικά δικαστήρια. Τα ειδικά δικαστήρια, κύριοι, τα στήσατε για να δώσετε ένα πολιτικό παράδειγμα, ότι οι έχοντες και κατέχοντες δεν πρέπει να παρενοχλούνται και δεν πρέπει να πληρώνουν τους φόρους τους σε αυτή τη χώρα, ότι κακώς πλήρωσαν και κακώς ελέγχθηκαν και ότι δεν πρέπει να ξαναελεγχθούν.

Και επιτρέψτε μου να πω και κάτι που αφορά το επίκαιρο της διαδικασίας του ειδικού δικαστηρίου που αφορά εμένα. Έχουν παρελάσει οι μάρτυρες ο ένας μετά τον άλλον και είπαν «Ούτε είδα ούτε άκουσα για τον Παππά ούτε τίποτα», πλην της κυρίας η οποία θα κληθεί στη δικαιοσύνη να αποδείξει το αληθές των ισχυρισμών της, απέναντι στην οποία έχω προσωπικά καταθέσει μήνυση.

Έχει καταθέσει κανένας σας μήνυση απέναντι στους παρακολουθητές σας ή είστε ένα κόμμα παρακολουθητών και παρακολουθουμένων;

(Χειροκροτήματα από την πτέρυγα του ΣΥΡΙΖΑ)

Τι σας δένει πλέον; Η πρώτη ύλη των παρακολουθήσεων σας κρατάει μαζί; Ένας από εσάς δεν έχει σταθεί δίπλα στον Μητσοτάκη από πίστη και από έμπνευση στο πολιτικό του πρόγραμμα; Οι παρακολουθήσεις σας κρατάνε μαζί; Πόσο μαζί; Λίγες βδομάδες έχουμε για τις εκλογές. Δεν βρέθηκε ένας να παραιτηθεί; Να πει «για λίγες βδομάδες δεν κάθομαι στην υπουργική καρέκλα»; Ένας να πει ότι παραιτείται. Δεν ακούστηκε κανείς.

Προσέξτε, γιατί είστε και λαλίστατοι γι’ αυτό το ειδικό δικαστήριο. Ο Καλογρίτσας έχει δικηγόρο τον Λοβέρδο. Δεν είπαν τίποτα καινούργιο. Στείλαν όμως ένα ραβασάκι συστημένο. Έδωσαν το ημερολόγιο του Καλογρίτσα που έχει δύο ραντεβού με τον Θεοδωρικάκο. Ο Θεοδωρικάκος -ακούστε με λίγο με προσοχή, έχει σημασία διότι εκείνο τον καιρό είχε διπλή ιδιότητα ο άνθρωπος- πρώτον ήταν συνεταίρος του Καλογρίτσα, 50%-50% στην εταιρεία GPO και, δεύτερον, σύμβουλος στρατηγικής του Μητσοτάκη.

Κύριε Χαρδαλιά, ακούσατε τι είπα; Ήταν συνέταιρος του Καλογρίτσα και σύμβουλος του Μητσοτάκη. Άρα έχουμε ευθεία πολιτική και επιχειρηματική εμπλοκή του ίδιου του Κυριάκου Μητσοτάκη στην υπόθεση διά του Θεοδωρικάκου.

(Χειροκροτήματα από την πτέρυγα του ΣΥΡΙΖΑ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Γελάς; Γιατί γελάς;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Είναι αστείο.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΝΙΚΟΛΑΟΣ ΠΑΠΠΑΣ:** Μη διακόπτετε, κύριε Μηταράκη. Δεν ξέρω γιατί ενοχλείστε.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ!

**ΝΙΚΟΛΑΟΣ ΠΑΠΠΑΣ:** Ρωτήστε και τον κ. Θεοδωρικάκο, μπορεί να σας εξηγήσει.

**ΠΡΟΕΔΡΕΥΩΝ (Αθανάσιος Μπούρας):** Κύριε Παππά, συνεχίστε και ολοκληρώστε.

**ΝΙΚΟΛΑΟΣ ΠΑΠΠΑΣ:** Ολοκληρώνω.

Επειδή ο Μητσοτάκης έχει την άμεση εμπλοκή, ο λαός θα κληθεί να απαντήσει στα διλήμματα, αν θα έχουμε δημοκρατία ή εκτροπή, αν θα έχουμε κάθαρση, όπως λέμε στα Ανώγια, ή αν θα έχουμε συγκάλυψη, αν θα διευκρινιστούν τα αδιευκρίνιστα, αν θα καταπολεμήσουμε την ενεργειακή φτώχεια, αν θα ρυθμίσουμε το ιδιωτικό χρέος ή θα το αφήσουμε να απειληθεί.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Παππά.

**ΝΙΚΟΛΑΟΣ ΠΑΠΠΑΣ:** Ένα σημείο μόνο.

Ήρθατε, κύριε Θεοδωρικάκο; Καλώς ήρθατε! Πολύ ευτυχής συγκυρία για την ελληνική Βουλή. Ευτυχής συγκυρία για την ελληνική Βουλή, κύριε Θεοδωρικάκο!

Άρα, λοιπόν, τι έχουμε; Έχουμε ΣΥΡΙΖΑ και Νέα Δημοκρατία να διαφωνούν στην εκτίμηση για το ποιος θα είναι πρώτος στις ερχόμενες εκλογές. Συμφωνούμε όμως και διά στόματος Μητσοτάκη σε ένα ζήτημα, ότι τη Δευτέρα το πρωί δεν θα είναι Πρωθυπουργός ο Μητσοτάκης. Κυβέρνηση εσείς με την απλή αναλογική δεν μπορείτε να σχηματίσετε κι εμείς λέμε ότι με πρωτιά ΣΥΡΙΖΑ η χώρα δεν θα μπει σε περίοδο αστάθειας και αβεβαιότητας, αλλά θα αποκτήσει σταθερή, ισχυρή, προοδευτική διακυβέρνηση.

Είναι στο χέρι του λαού και θα το πετύχουμε!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Μαριλίζα Ξενογιαννακοπούλου, και αμέσως μετά τον λόγο θα πάρει ο Υπουργός Εξωτερικών κ. Νίκος Δένδιας.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τους τελευταίους επτά μήνες η χώρα μας και ο ελληνικός λαός αντιμετωπίζει ένα κλίμα και μια ατμόσφαιρα ζοφερή, σκοτεινή και αντιθεσμικής εκτροπής που πλήττει βάναυσα τη δημοκρατία και τους θεσμούς.

Όταν πριν από επτά μήνες αποκαλύφθηκε, κατ’ αρχάς, η υπόθεση Κουκάκη και στη συνέχεια η υπόθεση Ανδρουλάκη, τότε αποκαλύφθηκε ταυτόχρονα ότι όλο αυτό δεν ήταν φυσικά μια τυχαία αποκάλυψη, αλλά είχε οικοδομηθεί όλου το προηγούμενο διάστημα, από τη μέρα εκλογής της Κυβέρνησης Μητσοτάκη, ένα συγκεκριμένο και με μελετημένα στάδια αντιθεσμικό παρακράτος.

Να θυμίσουμε ότι με το πρώτο νομοσχέδιο του επιτελικού κράτους ο κ. Μητσοτάκης πήρε την ευθύνη της ΕΥΠ, μέσα στο καλοκαίρι του 2019 επέβαλε τον εκλεκτό του, τον κ. Κοντολέοντα, που μάλιστα δεν είχε τα τυπικά προσόντα και έφερε και ειδική διάταξη για να τον επιβάλει και στη συνέχεια, ήθρε η τροπολογία Πικραμμένου, η οποία απαγόρευσε την ενημέρωση του πολίτη που παρακολουθείται από την ΑΔΑΕ και, φυσικά, ήρθε να θεμελιώσει αυτό, πίσω από το οποίο τελικά οχυρώθηκε η Νέα Δημοκρατία όλο αυτό το διάστημα, το περίφημο απόρρητο.

Σε οποιαδήποτε άλλη, κύριοι Υπουργοί και η κυρία Υπουργέ, χώρα της Ευρωπαϊκής Ένωσης, για την οποία συνεχώς κόπτεστε να αποδεικνύετε ότι είσαστε η ευρωπαϊκή παράταξη της χώρας -αλλά η ευρωπαϊκή παράταξη σημαίνει σεβασμός στις ευρωπαϊκές αρχές, στη λειτουργία του κράτους δικαίου και της δημοκρατίας- θα είχε παραιτηθεί ο Πρωθυπουργός και η κυβέρνηση, θα είχε γίνει μια ενδελεχής και αποτελεσματική διαδικασία εξεταστικών επιτροπών. Αυτό γίνεται στις υπόλοιπες ευρωπαϊκές χώρες.

Εσείς τι κάνατε; Αμέσως μετά, αφού έγινε η εξ ανάγκης παραίτηση του κ. Δημητριάδη, του εξ απορρήτων, που του είχε αναθέσει κιόλας ο ίδιος ο κ. Μητσοτάκης, παρ’ ότι φυσικά η πολιτική ευθύνη δεν μετατίθεται, και του κ. Κοντολέοντα, αρχίσατε το δεύτερο ακόμα πιο βαρύ ατόπημα αντιθεσμικής εκτροπής που ήταν η απεγνωσμένη προσπάθεια συγκάλυψης αυτού του μεγάλου σκανδάλου. Αυτό ζούμε όλους αυτούς τους μήνες.

Με αυτή την προσπάθεια στην ουσία τι κάνατε; Επικαλούμενοι το απόρρητο, απαξιώσατε κάθε έννοια κοινοβουλευτικού ελέγχου, είτε αυτό ήταν εξεταστική επιτροπή είτε η Επιτροπή Θεσμών και Διαφάνειας της Βουλής. Δεν επιτρέψατε σε κρίσιμους μάρτυρες να έρθουν να καταθέσουν, απειλήσατε μάλιστα επανειλημμένα ότι οποιοσδήποτε επιχειρεί να φέρει στο φως αυτή την υπόθεση κινδυνεύει με κάθειρξη δέκα ετών, από Υπουργούς και στελέχη σας μέχρι φυσικά την περίφημη γνωμάτευση Ντογιάκου, κυνηγήσατε, απαξιώσατε και κατηγορήσατε την ερευνητική δημοσιογραφία και φτάσατε βέβαια τώρα στο απόγειο αυτής της αυταρχικής και αντιθεσμικής πολιτικής και λογικής σας, με την πλήρη προσπάθεια αποδόμησης και απαξίωσης του κ. Ράμμου και της ΑΔΑΕ, μιας ανεξάρτητης αρχής η οποία, προς τιμήν της αρχής και προς τιμήν του κ. Ράμμου, προσπαθεί και επιχειρεί να σταθεί στο ύψος των αρμοδιοτήτων και των περιστάσεων που το ίδιο το Σύνταγμα του δίνει και δίνει στην αρχή.

Και, βέβαια, παρακολουθήσαμε όλο αυτό το διάστημα τη συνεχή προσπάθεια να μεταβάλλονται τα επιχειρήματα. Στην αρχή ήταν όλα μυθεύματα. Μετά, ήταν η προπαγάνδα και ο δάκτυλος του ΣΥΡΙΖΑ και τα σκοτεινά υπόγεια του ΣΥΡΙΖΑ, για να φτάσουμε βέβαια, όταν πλέον ακόμα και ο Κυβερνητικός Εκπρόσωπος δεν είχε πια άλλα επιχειρήματα, στη θεωρία των ρυπαρών δικτύων. Και αυτό ακούσαμε κατά κόρον από χθες. Τώρα, βέβαια, υπάρχει ένα επίσημο πόρισμα, τώρα δεν είναι μυθεύματα, δεν είναι δημοσιεύματα.

Και, βέβαια, επειδή κατηγορήσατε τον κ. Ράμμο, ο κ. Ράμμος προσπάθησε να έρθει στην Επιτροπή Θεσμών και Διαφάνειας. Τον αποτρέψατε, τον ειρωνευτήκατε, τον αποκαλέσατε «αυτόκλητο μάρτυρα». Και απήντησε, βέβαια, ο κ. Ράμμος με μία επιστολή σαφέστατη προς τον Πρόεδρο, τον κ. Τασούλα -τη δεύτερη επιστολή Ράμμου- όπου σας εκθέτει ανεπανόρθωτα, όταν αναφέρεται στον νόμο που φέρατε πριν από λίγες εβδομάδες, προκειμένου ακριβώς να παρεμποδίσετε την αποκάλυψη και να παραπέμψετε για το μέλλον, μετά από τρία χρόνια και με προϋποθέσεις, να υπάρξει ενημέρωση για όλη αυτή την αντιθεσμική εκτροπή και τη συγκάλυψη.

Ακόμη και εκεί ο κ. Ράμμος σάς λέει ότι το άρθρο 8 του δικού σας νόμου, κυρία και κύριοι Υπουργοί, είναι αυτό το οποίο επιβεβαιώνει ότι ο κ. Ράμμος έχει υποχρέωση και αρμοδιότητα να ενημερώνει φυσικά τον Υπουργό Δικαιοσύνης αλλά και τον Πρόεδρο της Βουλής και τους Αρχηγούς των πολιτικών κομμάτων.

Εσείς, βέβαια, από χθες μιλάτε μόνο για τον κ. Τσίπρα. Δεν λέτε ότι έχουν λάβει το πόρισμα όλοι οι Αρχηγοί των πολιτικών κομμάτων. Δεν λέτε ότι έχετε σύσσωμη την Αντιπολίτευση απέναντί σας, αλλά επιχειρείτε με κάθε τρόπο να συστήσετε ξανά ένα αντι-ΣΥΡΙΖΑ μέτωπο, ένα αντι-ΣΥΡΙΖΑ μέτωπο, βέβαια, που αυτή τη στιγμή έχει γυρίσει μπούμερανγκ εναντίον σας. Διότι, όταν βγαίνουν οι είκοσι συνταγματολόγοι, οι περισσότεροι από τους οποίους δεν έχουν καμμία σχέση με τον ΣΥΡΙΖΑ και ήταν πολέμιοι της Κυβέρνησης του ΣΥΡΙΖΑ και τώρα βγαίνουν με επιχειρήματα και αποδομούν και παρουσιάζουν πόσο αντιδημοκρατική και αυταρχική είναι η εκτροπή που επιχειρείτε, εκεί φυσικά δεν έχετε άλλα επιχειρήματα, παρά τα ρυπαρά δίκτυα.

Ο κ. Μητσοτάκης αύριο θα υποχρεωθεί, όμως, να απαντήσει. Δεν θα μπορεί να φύγει αυτή τη φορά και τα ερωτήματα είναι συγκεκριμένα: Υπάρχουν ρυπαρά δίκτυα, κυρία και κύριοι Υπουργοί, στην ΕΥΠ; Αν υπάρχουν, γιατί τα αφήνετε ακόμα, μετά από επτά μήνες, να υπάρχουν;

Ακούσαμε τον κ. Χατζηδάκη πριν από λίγο, προφανώς σε πάρα πολύ δύσκολη θέση, ο οποίος πλήρως αποδέχθηκε ότι παρακολουθείται -δεν μπορεί να κάνει και αλλιώς- πλέον μέχρι και τις στιχομυθίες παραδέχτηκε. Ακούσαμε να λέει, λοιπόν, ο κ. Χατζηδάκης ότι υπάρχει ένας πράκτορας «000». Και το ερώτημα είναι: Αλήθεια, η κ. Βλάχου, την οποία υπερασπίζεστε με κάθε τρόπο, έξι φορές υπέγραψε για τον κ. Χατζηδάκη. Για ποιον λόγο; Ποιος ήταν ο λόγος εθνικής ασφάλειας; Θα μας πει κάποιος; Δεν απαντάτε σε εμάς, στον ΣΥΡΙΖΑ. Απαντάτε στον ελληνικό λαό.

Μας λέτε ότι εμπλέκουμε τον κ. Φλώρο και τις Ένοπλες Δυνάμεις. Εμείς εμπλέκουμε τις Ένοπλες Δυνάμεις, όταν επί δύο χρόνια αποκαλύπτεται πλέον επίσημα και με πιστοποιημένο πόρισμα ότι παρακολουθείται ο Αρχηγός και το Επιτελείο; Εμείς εμπλέκουμε; Ποιοι είναι οι εθνικοί λόγοι που το επιβάλλουν; Να τα πείτε αυτά στον ελληνικό λαό. Δεν επιτρέπεται να υπάρχουν αυτές οι σκιές.

Και θα κλείσω με δυο λόγια. Το στίγμα στην Κυβέρνηση Μητσοτάκη αυτή τη στιγμή είναι δεδομένο. Αυτή η Κυβέρνηση στο μέλλον θα είναι η Κυβέρνηση της αντιθεσμικής εκτροπής και των υποκλοπών. Και, δυστυχώς, το παίρνετε όλοι πάνω σας με τη στάση σας για οποιονδήποτε λόγο και αν το αποδέχεστε αυτό.

Και, επίσης, λέτε συνεχώς ότι η ακρίβεια, η οικονομική και κοινωνική κρίση, αυτά αφορούν τον κόσμο. Φυσικά, αυτά αφορούν τον κόσμο, αλλά υποτιμάτε βαθύτατα τον ελληνικό λαό, όταν νομίζετε ότι δεν καταλαβαίνει ότι η δημοκρατία με τη δικαιοσύνη πάνε χέρι με χέρι. Διότι ακριβώς αυτή η δημοκρατική εκτροπή αποκάλυψε τον χαρακτήρα της Κυβέρνησής σας και των πολιτικών που ασκείτε. Και την απάντηση ο ελληνικός λαός, που τόσο υποτιμάτε, θα τη δώσει καθαρά στις εκλογές, με την καταψήφιση της αντιλαϊκής και αντιδημοκρατικής Κυβέρνησης και με την ψήφο του θα δώσει εμπιστοσύνη στον ΣΥΡΙΖΑ, στον Αλέξη Τσίπρα και σε μια ισχυρή προοδευτική διακυβέρνηση, για την αποκατάσταση και της δημοκρατίας, αλλά και της κοινωνικής δικαιοσύνης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Υπουργός Εξωτερικών κ. Δένδιας, ο οποίος θα προηγηθεί του κ. Λιούπη. Να πω, όμως, τη συνέχεια. Θα ακολουθήσουν, λοιπόν, ο κ. Λιούπης, ο κ. Καμίνης, ο κ. Κωτσός και ο κ. Σκουρολιάκος και στη συνέχεια ο Υπουργός Προστασίας του Πολίτη κ. Θεοδωρικάκος.

Κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Σας ευχαριστώ, κύριε Πρόεδρε.

Δεν θα είχα κανένα πρόβλημα να παραχωρήσω στον κύριο συνάδελφο τη δυνατότητα να μιλήσει, αλλά, δυστυχώς, δεν μπορώ να το κάνω, διότι είναι η δεξίωση της Προεδρίας της Δημοκρατίας για τους ξένους διπλωμάτες στην Αθήνα, όπου πρέπει να παραστώ στις 12.00΄.

Κυρίες και κύριοι συνάδελφοι, η συζήτηση επί της πρότασης δυσπιστίας που κατέθεσε η Αξιωματική Αντιπολίτευση αποτελεί για εμάς μια ευκαιρία να καταθέσουμε ενώπιον του Κοινοβουλίου τον απολογισμό μας, τον απολογισμό που σε λίγους μήνες θα παρουσιάσουμε και μπροστά στον τελικό κριτή όλων μας, τον ελληνικό λαό. Οι πολίτες κρίνουν πάντα επί τη βάσει των έργων και επί τη βάσει ενός ρεαλιστικού προγραμματικού λόγου.

Θα μου επιτρέψετε -χωρίς, νομίζω, ιδιαίτερη, περιττή αισιοδοξία- να διατυπώσω την άποψη ότι η κοινωνία θα ανανεώσει την εμπιστοσύνη της στη Νέα Δημοκρατία και στην Κυβέρνηση Μητσοτάκη, μια Κυβέρνηση που άφησε πίσω της τα φοβικά σύνδρομα του παρελθόντος, άφησε πίσω της αναχρονιστικά στερεότυπα, ξεπερασμένες πρακτικές, αντιλήψεις του χθες. Και αυτό γιατί είμαστε ένα κόμμα που πιστεύει στις ίσες ευκαιρίες, πιστεύει σε ένα σύγχρονο κράτος, που να υπηρετεί τις ανάγκες του πολίτη.

Λέω πάντα ότι η Νέα Δημοκρατία είναι ένα λαϊκό κόμμα, το λαϊκό κόμμα που πιστεύει στην κοινωνική συνοχή, που πιστεύει στην αλληλεγγύη στους αδύναμους, που προτάσσει συγχρόνως την εθνική ομοψυχία, γιατί η ομόνοια είναι απαραίτητος παράγων εθνικής επιβίωσης. Νομίζω ότι επιδιώξαμε από την πρώτη μέρα -και σε έναν βαθμό πετύχαμε- να ενισχύσουμε το κεκτημένο της εθνικής συνεννόησης στις βασικές γραμμές της εξωτερικής μας πολιτικής. Θα ήθελα να παρακαλέσω να μη διαρραγεί αυτό το κεκτημένο προεκλογικά, τη στιγμή μάλιστα που ο εξ Ανατολών γείτονας διατηρεί στο ακέραιο την επιθετική του ρητορική.

Η Κυβέρνηση από την αρχή της θητείας της προσάρμοσε την εθνική στρατηγική στις απαιτήσεις των καιρών, με μια συγκροτημένη εθνική αντίληψη, που επέτρεψε στη χώρα όχι απλώς να αντιδρά, αλλά να δημιουργεί προϋποθέσεις που την ισχυροποιούν, που την καθιστούν σύγχρονη, φιλόξενη, ανοιχτή στην καινοτομία, ανεκτική, εξωστρεφή, νεωτερική, να χτίζει βάσεις για τη γεωπολιτική της αναβάθμιση.

Είναι γνωστό σε όλους ότι η ρωσική εισβολή στην Ουκρανία σηματοδότησε την ανατροπή της διεθνούς τάξης πραγμάτων και ο τουρκικός αναθεωρητισμός επιχειρεί την ανατροπή στις ισορροπίες που προσδιόριζαν τις σχέσεις στην ευρύτερη περιοχή μας. Άλλαξε ο κόσμος, επιχειρείται να αλλάξει και η γειτονιά μας.

Εμείς έχουμε μια βασική επιλογή, έναν ακρογωνιαίο λίθο: Το διεθνές δίκαιο, τον σεβασμό στην εδαφική ακεραιότητα, στην κυριαρχία όλων των κρατών, στην ανάδειξη της δυνατότητας ειρηνικής επίλυσης των διαφορών, στις σχέσεις καλής γειτονίας. Αυτή την πολιτική αρχών και αξιών επιλέξαμε, μια πολιτική όχι ευκαιριακή, όχι εσωτερικής κατανάλωσης, βασισμένη στις αρχές που προωθούμε από τη γειτονιά μας μέχρι κάθε γωνιά του πλανήτη, συστηματικά, μεθοδικά.

Όπως ξέρετε, έχω πραγματοποιήσει διακόσιες τριάντα πέντε επισκέψεις, άνω των τριακοσίων συναντήσεων, εβδομήντα τρεις χώρες, εκατόν τέσσερις ομόλογοί μου. Δεκαέξι Υπουργούς κρατών τους συνάντησα για πρώτη φορά στην ιστορία της πατρίδας μας, τους συνάντησε για πρώτη φορά ο Έλληνας Υπουργός Εξωτερικών. Και, επίσης, με άλλες χώρες δεν είχαμε επαφές για δεκαετίες. Στη Νότιο Αφρική δεν είχε πάει Έλληνας Υπουργός Εξωτερικών εικοσιπέντε χρόνια.

Ενδυναμώσαμε φιλίες που είχαμε. Δημιουργήσαμε νέες. Ενδυναμώσαμε παλιές συμμαχίες, χτίσαμε νέες. Φτιάξαμε ένα πρωτοφανές πλέγμα σχέσεων, διμερών σχέσεων, τριμερών σχέσεων, πολυμερών σχέσεων. Υπογράψαμε ιστορικές συμφωνίες. Έχουμε υπογράψει τριακόσιες έντεκα συμφωνίες κατά τη θητεία αυτής της Κυβέρνησης από τη στρατηγική συνεργασία μέχρι την αμυντική συνδρομή, αλλά και σε τομείς όπως το τουρισμός, η εκπαίδευση, ο πολιτισμός, ο αθλητισμός, η οικονομία, το εμπόριο, το περιβάλλον. Έχουμε αναδείξει την περιβαλλοντική διπλωματία.

Βέβαια εξέχουν στη σπουδαιότητα οι συμφωνίες με την Ιταλία και με την Αίγυπτο για την οριοθέτηση αποκλειστικών οικονομικών ζωνών, που αναδεικνύουν το Διεθνές Δίκαιο και το Δίκαιο της Θάλασσας ως μοναδικό όχημα. Και από εκεί και πέρα είναι και οι αμυντικές μας συμφωνίες, οι δύο με τις Ηνωμένες Πολιτείες, με τη Γαλλία, με τα Ηνωμένα Αραβικά Εμιράτα. Επίσης τρέχουμε, όπως ξέρετε πολύ καλά, τρεις εκστρατείες στο πλαίσιο των Ηνωμένων Εθνών. Μία είναι για το Συμβούλιο Ασφαλείας και έχουμε συγκεντρώσει εκατόν δεκατέσσερις γραπτές δεσμεύσεις, αλλά και για την προεδρία της γενικής συνέλευσης και για τη συμμετοχή στο συμβούλιο ανθρωπίνων δικαιωμάτων, κάτι που δεν έχει συμβεί ποτέ στην ιστορία του ελληνικού κράτους. Επιδιώκουμε και νομίζω ως έναν βαθμό καταφέρνουμε, η πατρίδα μας να είναι ένας πυλώνας σταθερότητας αλλά και ένας κόμβος ενεργειακός.

Και, βέβαια, το ξέρουμε ότι οι δυνάμεις του αναθεωρητισμού ενοχλούνται από αυτά, δυνάμεις που απειλούν τη διεθνή, την περιφερειακή ασφάλεια, δυνάμεις που αυξάνουν την προκλητική τους συμπεριφορά με απειλές τύπου Βόρειας Κορέας για πυραύλους που δήθεν θα μπορούν να πλήξουν την Αθήνα και τις πόλεις μας, με επιστολές, με δηλώσεις και μέσα στο κοινοβούλιο της γειτονικής χώρας ότι η Ελλάδα δήθεν δεν έχει κυριαρχία στα νησιά εάν αυτά δεν είναι αποστρατικοποιημένα, με προσπάθειες ενός ψευδοαφηγήματος της γαλάζιας πατρίδας, όπως επίσης στο κυπριακό με προσπάθειες αναβάθμισης του ψευδοκράτους, με προσπάθεια δημιουργίας τετελεσμένων. Επαναλαμβάνω την ελληνική θέση όσον αφορά το Κυπριακό. Για εμάς η Κύπρος δεν κείται μακράν. Και δεν θα σταματήσουμε να απαντάμε σε κάθε επιστολή, σε κάθε παράνομη και ανυπόστατη δήλωση, σε κάθε παράνομη και ανυπόστατη συμφωνία, σε κάθε σε βάρος μας ρητορική. Θα συνεχίσουμε να αποδομούμε με επιχειρήματα βασισμένα όμως πάντα στο Διεθνές Δίκαιο, τις ψευδείς αιτιάσεις που εκτοξεύονται εναντίον μας με ψυχραιμία και με νηφαλιότητα. Γιατί δεν χρειάζεται να προβαίνουμε σε αντεγκλήσεις στο επίπεδο του παραλογισμού.

Η Ελλάδα, οι δημοκρατίες γενικά, δεν απαντούν στην προπαγάνδα με προπαγάνδα. Άλλωστε αυτό χωρίζει τον δημοκρατικό κόσμο από τον αυταρχισμό. Εμείς απαντάμε με την αλήθεια. Στεκόμαστε δίπλα με τους φίλους μας, με τους συμμάχους μας, αυτούς που δεν αμφισβητούν τις συνθήκες, αυτούς που επιβεβαιώνουν την κυριαρχία της Ελλάδας στα νησιά της, που απορρίπτουν τις φαντασιοπληξίες και που δηλώνουν το αυτονόητο, ότι η λογική του 19ου αιώνα της εποχής των κανονιοφόρων έχει ανεπιστρεπτί παρέλθει.

Και θέλω να είμαι ξεκάθαρος. Η αντίληψη νομίζω όχι μόνο της Κυβέρνησης αλλά του συνόλου του πολιτικού κόσμου και της ελληνικής κοινωνίας είναι ότι ο τουρκικός λαός θέλει ειρήνη, θέλει σταθερότητα και θέλει συνεργασία με την Ελλάδα στη συντριπτική του πλειοψηφία. Γιατί αυτά θα φέρουν ανάπτυξη και ευημερία στην περιοχή. Και αυτό είναι που επιδιώκει η Ελλάδα: ειρήνη, σταθερότητα, συνεργασία.

Κυρίες και κύριοι συνάδελφοι, σας έχω πει πολλές φορές για τους έξι κύκλους της εξωτερικής μας πολιτικής, τον ευρωπαϊκό κύκλο, τον κύκλο που περιλαμβάνει τις σχέσεις μας με τις Ηνωμένες Πολιτείες -μιλήσαμε προηγουμένως για τις δύο τροποποιήσεις της συμφωνίας αμοιβαίας αμυντικής συνεργασίας- τον τρίτο κύκλο που αφορά την ευρύτερη περιοχή της Μέσης Ανατολής, του Κόλπου, της Βόρειας Αφρικής. Είναι πολύ στενές οι σχέσεις με την Αίγυπτο, το Ισραήλ, τη Σαουδική Αραβία, τα Ηνωμένα Αραβικά Εμιράτα, το Μπαχρέιν, άλλες χώρες. Η Ελλάδα, επίσης, δεν ξεχνάει το Παλαιστινιακό. Αλλά νομίζω θα πρέπει να αναγνωρίσουμε ότι είδαμε έγκαιρα και διαβάσαμε την καινούργια αρχιτεκτονική της περιοχής πολύ πριν από τις Συνθήκες του Αβραάμ.

Τώρα επίσης στα Δυτικά Βαλκάνια προωθούμε τη σταθερότητα, την ειρήνη. Πιστεύουμε διαχρονικά με την ατζέντα της Θεσσαλονίκης ότι η ευρωπαϊκή προοπτική των Δυτικών Βαλκανίων είναι η μόνη λύση σε μια περιοχή εξαιρετικά δύσκολη και αρκούντως εύφλεκτη.

Επίσης, στον πέμπτο κύκλο αναπτύσσουμε σχέσεις με χώρες ανερχόμενες, με ανερχόμενες δυνάμεις που συμμερίζονται τις απόψεις μας σε πολλά πράγματα, όπως η Ιαπωνία, η Ινδία, άλλες σημαντικές χώρες του Ινδοειρηνικού, το Βιετνάμ, η Ινδονησία, η Αυστραλία με την οποία μας συνδέει η ομογένεια. Όλες αυτές οι χώρες που τρέφουν σεβασμό στο Διεθνές Δίκαιο και στο Διεθνές Δίκαιο της Θάλασσας, χωρίς να ξεχνάμε τη μεγάλη και την πιο γρήγορα αναπτυσσόμενη οικονομικά και πληθυσμιακά ήπειρο της Αφρικής. Η Αφρική είναι πολύ πιο κοντά μας απ’ ότι νομίζουμε. Έχω επισκεφθεί ήδη, όπως ξέρετε, δώδεκα χώρες της υποσαχάριας Αφρικής συν τις χώρες της Βόρειας Αφρικής. Νομίζω ότι για την Ελλάδα είναι σημαντικό.

Και μετά, βεβαίως, είναι και η παρουσία μας στους διεθνείς οργανισμούς. Μιλήσαμε προηγουμένως για τις τρεις εκστρατείες μας στον Οργανισμό Ηνωμένων Εθνών.

Κυρίες και κύριοι συνάδελφοι, αυτή είναι η εξωτερική μας πολιτική. Νομίζω ότι αναδείχθηκαν οι δυνατότητες και οι ευκαιρίες που έχει η Ελλάδα και στον επενδυτικό και στον ενεργειακό και στον οικονομικό τομέα. Νομίζω ότι η ελληνική διπλωματία έχει μπει με σταθερό βήμα στον 21ο αιώνα. Αλλάζει η χώρα μας. Πάμε μπροστά. Βεβαίως υπάρχουν, όπως θα υπάρχουν πάντα, και λάθη και παραλείψεις και δεν διεκδικούμε εμείς κανένα αλάθητο όπως ίσως άλλοι ιδεολογικοί χώροι. Έχουμε πάντα τη δυνατότητα επικοινωνίας και έχουμε πάντα ανοιχτά αυτιά και ανοικτή διάθεση στην καλόπιστη κριτική και στον διάλογο. Η εθνική στρατηγική άλλωστε δεν ανήκει αποκλειστικά σε κανένα κόμμα και σε καμμία κυβέρνηση. Αυτό το οποίο εφαρμόζει η κάθε κυβέρνηση αφορά το σύνολο του κράτους, το σύνολο του έθνους και κατά συνέπεια η εθνική συνεννόηση είναι απολύτως απαραίτητη.

Νομίζω όμως ότι η Ελλάδα μπορεί να στέκεται ψηλά. Είναι μια χώρα φιλόδοξη με αυτοπεποίθηση, ανεξάρτητη, ισχυρή. Πάντα μου αρέσει να λέω ότι είναι μια χώρα που ψήλωσε και που μεγάλωσε. Είναι νομίζω πολύ σημαντικό ότι το μεγάλωσε είναι μια ιστορική ακρίβεια. Είναι η πρώτη φορά που η εθνική επικράτεια μεγάλωσε από το 1947. Αυτές οι επιτυχίες φέρουν τη σφραγίδα της πρώτης κυβέρνησης Μητσοτάκη. Δημιουργούν εθνικά κεκτημένα όμως όχι κομματικά κεκτημένα. Το ελληνικό Κοινοβούλιο πρέπει να τα στηρίζει -αν μου επιτρέπετε την άποψη- και να ενισχύει προς αυτή την κατεύθυνση με στήριξη διακομματική και συγχρόνως υπερκομματική μακριά από τις μικρές σκοπιμότητες. Έχουμε πληρώσει πολύ ακριβά τις πολλές φορές που διχαστήκαμε για θέματα εξωτερικής πολιτικής από τη διάρκεια του αγώνα μας για την ανεξαρτησία, το 1915, το 1922, το 1944. Έχω την πεποίθηση όμως ότι αυτά πια ανήκουν στο παρελθόν.

Και θα ήθελα να παρακαλέσω να μην επιτρέψουμε η τοξικότητα που φαίνεται να διαμορφώνεται εν όψει της προεκλογικής περιόδου, να δηλητηριάσει την εθνική ομοψυχία. Πρέπει να διαφυλάξουμε αυτή την εθνική ομοψυχία. Έχω την πεποίθηση ότι σε κλίμα ομόνοιας στα εθνικά μας θέματα η Κυβέρνηση της Νέας Δημοκρατίας θα εξακολουθήσει να τα προασπίζεται με αποτελεσματικό τρόπο και στη δεύτερη τετραετία της.

Νομίζω ότι μπορώ να ζητήσω από τους συναδέλφους ψήφο εμπιστοσύνης στην Κυβέρνηση σήμερα και από την ελληνική κοινωνία ψήφο εμπιστοσύνης στις ερχόμενες εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι εννέα μαθήτριες και μαθητές και δύο συνοδοί εκπαιδευτικοί από το 135ο Δημοτικό Σχολείο Αθήνας και, επίσης, δεκαέξι μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ανθηδόνας Ευβοίας.

Η Βουλή σάς καλωσορίζει.

Σας ευχόμαστε καλή πρόοδο!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Λιούπης για επτά λεπτά.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κυρίες και κύριοι Υπουργοί, αγαπητοί συνάδελφοι, ουσιαστικά συζητάμε σήμερα την πρόταση δυσπιστίας του ΣΥΡΙΖΑ λίγο πριν τις εκλογές και επιλέγουμε τη σύγκριση και όχι τη σύγκρουση, όπως είπε και ο Πρωθυπουργός. Είναι προφανές ότι η Αξιωματική Αντιπολίτευση προσπαθεί να καταστήσει την πρόταση όχημα για τη δημιουργία εντυπώσεων, τη δημιουργία πολιτικής όξυνσης για επικοινωνιακούς λόγους και τη συσπείρωση του πολιτικού της ακροατηρίου ελλείψει αφηγήματος καλού και πειστικού για τα ουσιαστικά θέματα των πολιτών.

Φυσικά αναπόφευκτα η συζήτηση επεκτείνεται και σε άλλα θέματα, όπως η οικονομία, το κράτος δικαίου και φυσικά τη σύγκριση των κυβερνητικών πεπραγμένων Νέας Δημοκρατίας και ΣΥΡΙΖΑ. Γιατί, κυρίες και κύριοι συνάδελφοι του ΣΥΡΙΖΑ, μέχρι πρόσφατα κυβερνήσατε για τέσσερα χρόνια. Στην πραγματικότητα, όμως, μας δίνεται με αυτό τον τρόπο μια πολύ καλή ευκαιρία να κάνουμε μια εκτενή, σοβαρή πολιτική συζήτηση. Να μιλήσουμε καταθέτοντας όλα τα δεδομένα και αναλύοντας τα πραγματικά περιστατικά. Να εξηγήσουμε στους πολίτες πώς ακριβώς έχει η γενική εικόνα, αλλά και τα επιμέρους ζητήματα.

Σε τι ακριβώς αναφέρθηκε ο ΣΥΡΙΖΑ με την πρόταση δυσπιστίας; Σε ένα δήθεν σκάνδαλο από την Κυβέρνηση, σκάνδαλο υποκλοπών, και μάλιστα σε άρνηση λογοδοσίας και προστασία των υπευθύνων. Ακούστηκαν βαρείς χαρακτηρισμοί για τους θεσμούς, αλλά και προσωπικά ακόμα και τον ίδιο τον Πρωθυπουργό.

Τι παραβλέπει τεχνηέντως ο ΣΥΡΙΖΑ; Ότι όλες αυτές οι κατηγορίες είναι αβάσιμες, δεν στηρίζονται σε στοιχεία, δεν έχουν καμμία βάση και λογική. Πολλά από όσα επικαλούνται στηρίζονται σε δημοσιεύματα και άγνωστες πηγές. Τι πρέπει να έχουμε, λοιπόν, υπ’ όψιν μας; Τα πραγματικά δεδομένα, τα πράγματα για τα οποία είμαστε σίγουροι ότι έχουν συμβεί, Και ποια είναι αυτά; Ότι αξίζει να συγκρίνουμε τι έπραξε η κυβέρνηση του ΣΥΡΙΖΑ και τι η Κυβέρνηση της Νέας Δημοκρατίας για την καλύτερη λειτουργία της ΕΥΠ και τη διασφάλιση του απορρήτου των επικοινωνιών. Ότι πρέπει να συγκρίνουμε τι έπραξε η Κυβέρνηση της Νέας Δημοκρατίας για την προστασία της δημοκρατίας και των θεσμών της.

Η Νέα Δημοκρατίας και τα στελέχη της ποτέ δεν ευαγγελίστηκαν ότι θα ελέγξουν τους θεσμούς, τους αρμούς της εξουσίας και της δικαιοσύνης. Επί κυβερνήσεως ΣΥΡΙΖΑ ήταν που έγιναν σημαντικές αλλαγές που μείωσαν το επίπεδο προστασίας. Ως γνωστόν αυθαίρετα και χωρίς καμμία ουσιαστική εξήγηση μειώθηκαν από δύο σε έναν οι εισαγγελείς που υπογράφουν τις αιτήσεις άρσης απορρήτου που υποβάλλει η ΕΥΠ. Επίσης σε μια αψυχολόγητη κίνηση που δεν έχει καμμία λογική μόλις πέντε μέρες πριν από τις προηγούμενες εκλογές υποβαθμίστηκε το αδίκημα των υποκλοπών από κακούργημα σε πλημμέλημα. Προφανώς αυτές οι αλλαγές μειώνουν το πλέγμα προστασίας, αλλαγές που μάλλον δεν έγιναν τυχαία και κυρίως δεν έχουν καμμία σοβαρή δικαιολογία.

Από την άλλη πλευρά έχουμε τα όσα έπραξε η Νέα Δημοκρατία για τη θεσμική θωράκιση του δικαιώματος του απορρήτου των επικοινωνιών. Ο Πρωθυπουργός από την πρώτη στιγμή, αντιλαμβανόμενος ότι υπάρχουν κενά στο πλαίσιο λειτουργίας της ΕΥΠ, ανέλαβε την πολιτική ευθύνη, απομάκρυνε όσους ήταν υπεύθυνοι μέχρι εκείνο το χρονικό σημείο και παρέπεμψε στον μόνο αρμόδιο, δηλαδή τη δικαιοσύνη, τη διερεύνηση του εάν και κατά πόσον έχουν υπάρξει παρανομίες και παρατυπίες σε όλα τα επίπεδα, όπως δηλαδή θα πρέπει να συμβαίνει πάντα σε ένα δημοκρατικό πολίτευμα.

Ταυτόχρονα ο ίδιος ο Πρωθυπουργός δεσμεύτηκε άμεσα και υλοποίησε σημαντικές βελτιώσεις στο ρυθμιστικό πλαίσιο που διέπει την ΕΥΠ. Πολύ γρήγορα καταρτίστηκε και ψηφίστηκε ένα νέο σύγχρονο και πιο ασφαλές πλέγμα λειτουργίας της Εθνικής Υπηρεσίας Πληροφοριών για τις νόμιμες επισυνδέσεις. Πρώτον, περιορίστηκαν οι λόγοι για τους οποίους επιτρέπεται η άρση του απορρήτου. Δεύτερον, αυστηροποιήθηκαν οι ποινές που επιβάλλονται σε περίπτωση παραβίασης του απορρήτου των επικοινωνιών. Τρίτον, επανήλθε ο δεύτερος εισαγγελέας που υπογράφει και εγκρίνει τις αιτήσεις. Και, τέταρτον, για τα πολιτικά πρόσωπα είναι απαραίτητη η σύμφωνη γνώμη του Προέδρου της Βουλής. Δημιουργήθηκε, δηλαδή, ένα πιο στενό, αυστηρό και σαφές πλαίσιο λειτουργίας. Με αυτόν τον τρόπο εξασφαλίσαμε μεγαλύτερο βαθμό προστασίας των ατομικών δικαιωμάτων και των δημοκρατικών ελευθεριών.

Σε κάθε περίπτωση η Νέα Δημοκρατία είναι υπέρ μιας σύγχρονης Εθνικής Υπηρεσίας Πληροφοριών, μιας υπηρεσίας που πράγματι δρα με μυστικότητα και με γνώμονα το εθνικό συμφέρον υπό τους όρους και τις δεσμεύσεις του Συντάγματος. Δεν αρκούν, λοιπόν, τα εύηχα συνθήματα όπως «δικαιοσύνη παντού». Πρέπει να υποστηρίξουμε στην πράξη το δίκαιο ως στάση ζωής και την πραγματικά ανεξάρτητη δικαιοσύνη πάντα και υπό όλες τις συνθήκες.

Όμως οι πολίτες βλέπουν, αντιλαμβάνονται και ζουν καθημερινά την αδιάκοπη προσπάθεια της Κυβέρνησης να επεμβαίνει στα προβλήματα και να δίνει λύσεις. Την τεράστια βελτίωση στην οικονομική κατάσταση της χώρας, την προσέλκυση επενδύσεων, τη συνολική βελτίωση του οικονομικού περιβάλλοντος. Η Νέα Δημοκρατία πέτυχε να σταθεί όρθια η κοινωνία υπό καθεστώς πανδημίας, ενεργειακής κρίσης, πολέμου. Η στήριξη των αδυνάμων, όπου και όποτε χρειάστηκε, ήταν συνεχής και αδιάκοπη. Η εμπιστοσύνη των ξένων αγορών κερδήθηκε βήμα-βήμα αυτά τα σχεδόν τέσσερα χρόνια. Οι πολίτες αντιλαμβάνονται τις τομές και βελτιώσεις στη δημόσια δωρεάν παιδεία, τη μεγάλη ψηφιακή επανάσταση σε όλα τα επίπεδα, τη σταθερή πορεία που έχει χαραχθεί στην εξωτερική πολιτική μας χωρίς πισωγυρίσματα και χωρίς αβεβαιότητα, την ενδυνάμωση της άμυνας και της αποτρεπτικής ισχύος της χώρας μας από ξένες απειλές και εχθρικές ενέργειες, την ταχύτητα με την οποία αντιμετωπίζονται όλες οι κρίσεις που έχουμε ζήσει τα τελευταία χρόνια, αλλά και την τιμιότητα και την ευθύτητα με την οποία αντιδρά η Κυβέρνηση και ο Πρωθυπουργός στα λάθη και τις αστοχίες όχι κουκουλώνοντάς τα, αλλά με αυτοκριτική, με συζήτηση και με άμεσες λύσεις και προτάσεις.

Όλα αυτά είναι γνωστά στις Ελληνίδες και τους Έλληνες, τα ζουν καθημερινά, τα βλέπουν, τα νιώθουν. Κυρίως, όμως, καταλαβαίνουμε ότι οι επόμενες εκλογές, που βρίσκονται πολύ κοντά, θέτουν αληθινά διλήμματα. Το δίλημμα διαφάνεια ή θολό τοπίο, πρόοδος ή πισωγύρισμα. Πλέον δεν αρκεί η υπόσχεση μιας αόριστη πολυπόθητης ελπίδας για να κερδίσουμε την ψήφο του ελληνικού λαού. Νέα Δημοκρατία και ΣΥΡΙΖΑ θα αναμετρηθούν με βάση τα έργα τους και όχι τα λόγια και τις υποσχέσεις. Σε αυτή τη μάχη η νίκη θα είναι αδιαμφισβήτητη και αυτοδύναμη για τη Νέα Δημοκρατία και τον Κυριάκο Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ για τη συνέπεια στον χρόνο.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Γεώργιος Καμίνης για επτά λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Περίμενα να ακούσω με μεγάλο ενδιαφέρον την αγόρευση του κυρίου Υπουργού Εξωτερικών σήμερα, αλλά με εξέπληξε το γεγονός ότι περιορίστηκε σε έναν απολογισμό του έργου του στο Υπουργείο, ενώ σήμερα το θέμα βεβαίως είναι άλλο. Το θέμα είναι το σκάνδαλο των υποκλοπών και η κοινοβουλευτική ευθύνη της Κυβέρνησης.

Πιστεύω πως είναι εύγλωττη αυτή η σιωπή, όπως εύγλωττη είναι και η απουσία μεγάλου μέρους των Βουλευτών της Νέας Δημοκρατίας από τη σημερινή συζήτηση. Αυτό πρέπει να καταγραφεί, δηλαδή ότι υπάρχουν και μέλη είτε του Υπουργικού Συμβουλίου είτε της Κοινοβουλευτικής Ομάδας της Νέας Δημοκρατίας που δεν δέχονται να υπογράψουν τη στάση της Κυβέρνησης απέναντι σε αυτό το μεγάλο σκάνδαλο.

Απειλείται σήμερα η δημοκρατία στην Ελλάδα; Αναμφίβολα το ερώτημα ενέχει κάποιο στοιχείο πρόκλησης. Είναι όμως αβάσιμο; Κατά την άποψή μου, όχι. Έχουμε μια απόδειξη ότι πρόθεση της Κυβέρνησης είναι να φέρει νομοθετική ρύθμιση που θα καθιστά αδύνατη τη κάθοδο της νεοναζιστικής συμμορίας στις προσεχείς εκλογές. Πλανάται, λοιπόν, ο φόβος πως δεν ξεμπερδέψαμε με τους αρνητές της δημοκρατίας στις εκλογές του 2019. Όμως γιατί συμβαίνει αυτό; Γιατί οι αντικοινοβουλευτικές, αντιδημοκρατικές ιδεολογίες βρίσκουν πρόσφορο έδαφος παρά το γεγονός ότι οι κήρυκές τους έχουν καταδικαστεί για εγκλήματα του κοινού ποινικού δικαίου;

Πιστεύω ότι η απάντηση είναι ότι πολύ απλά το πολιτικό μας σύστημα και ιδίως το κόμμα της Νέας Δημοκρατίας έχει βαλθεί να βγάλει τα μάτια του με τα ίδια του τα χέρια στον βωμό μιας αχαλίνωτης εξουσιομανίας και μιας άνευ ορίων κομματικής αντιπαράθεσης χωρίς κανόνες, χωρίς σταθερές, χωρίς πολιτικό ήθος. Και όλα αυτά γιατί από την πρώτη στιγμή που ξέσπασε το σκάνδαλο των υποκλοπών τον περασμένο Ιούλιο, η Κυβέρνηση μέσα από διαρκώς αλληλοαναιρούμενα επιχειρήματα και χονδροειδείς υπεκφυγές, έχει αποφασίσει να πνίξει το σκάνδαλο μέσα σε έναν βούρκο λάσπης και πολιτικής εμπάθειας.

Το τελευταίο επεισόδιο είναι η ανακοίνωση του Κυβερνητικού Εκπροσώπου σε βάρους του Προέδρου της ΑΔΑΕ κ. Χρήστου Ράμμου, τον οποίον, ουσιαστικά, έχει χαρακτηρίσει ως φερέφωνο του ΣΥΡΙΖΑ. Η «μπάλα» χθες πήρε και το μέλος της ανεξάρτητης αρχής, την κ. Κατερίνα Παπανικολάου, στην οποία προσάπτουν ότι διετέλεσε σύμβουλος σε Υπουργό του ΣΥΡΙΖΑ. Φυσικά την κ. Παπανικολάου την είχε ψηφίσει η Νέα Δημοκρατία. Τώρα θυμήθηκε να αρχίσει να μιλάει για κομματικές εντάξεις ανθρώπων.

Εδώ έχω προσωπική γνώμη, έχω προσωπική εμπειρία, γιατί έχω συνεργαστεί με την κ. Παπανικολάου, ενώ ο κ. Ράμμος δεν χρειάζεται καμμία ιδιαίτερη συνηγορία. Η πορεία του σαράντα χρόνια στο Συμβούλιο της Επικρατείας λέει πολλά. Έχω συνεργαστεί με την κ. Παπανικολάου και γνωρίζω το άμεμπτο ήθος της και πώς μπορεί ακριβώς να διαφυλάσσει την ανεξαρτησία της, όπως το έκανε και ως επιστημονικός συνεργάτης στον Συνήγορο του Πολίτη.

Στο κάτω-κάτω της γραφής, αντί να διασύρετε την υπόληψη μελών ανεξάρτητων αρχών, γιατί δεν καλείτε τα μέλη αυτά στην Επιτροπή Θεσμών και Διαφάνειας, όπως το μπορείτε; Ο Κανονισμός της Βουλής σάς παρέχει το δικαίωμα να ασκήσετε κοινοβουλευτικό έλεγχο, όπου εκεί θα έχουν και αντίλογο φυσικά, ενώ στην ουσία αυτό που κάνετε είναι να αφήνετε τα φιλικά μέσα μαζικής ενημέρωσης να ρίχνουν διαρκώς λάσπη, πρακτική που δυστυχώς συνεχίστηκε μέσα στην ίδια τη Βουλή από την έναρξη της συζήτησης της πρότασης δυσπιστίας; Ένας-ένας οι Βουλευτές της Πλειοψηφίας ανέβηκαν στο Βήμα και εξαπέλυσαν ευθείες επιθέσεις εναντίον του κ. Ράμμου και λυπάμαι να το πω, πάρα πολύ συχνά αποδεικνύοντας ότι αγνοούν και το τι είναι η Ανεξάρτητη Αρχή για τη Διασφάλιση του Απορρήτου.

Η Κυβέρνηση υιοθετεί την αντιδημοκρατική αντίληψη ότι «όποιος δεν είναι φίλος μου είναι εχθρός μου», «τσουβαλιάζοντας» και απαξιώνοντας θεσμούς, επιστήμονες, δημόσιους λειτουργούς, πρόσωπα του δημόσιου βίου που απλά εκφράζουν τη γνήσια ανησυχία τους για όσα έχουν συμβεί. Επιδίδεται η Κυβέρνηση σε ένα «κυνήγι μαγισσών», προσπαθώντας στον κάθε διαφωνούντα να ανακαλύψει δόλιες σκοπιμότητες και κομματικές δεσμεύσεις. Επιχειρεί να κατεδαφίσει με τον κυνικότερο τρόπο την αντίθετη άποψη ή, ακόμη χειρότερα, να τη βαφτίσει εθνικό κίνδυνο, αναμοχλεύοντας σκοτεινές πτυχές ενός πρόσφατου παρελθόντος, όταν παιζόταν το παιχνίδι «πατριώτες και εθνοπροδότες». Και όλα αυτά για να συσπειρώσει το κομματικό της ακροατήριο, χωρίς βέβαια να αντιλαμβάνεται ότι η ίδια πέφτει στην παγίδα που στήνει στους πολιτικούς της αντιπάλους, γιατί δεν μπορεί από τη μια πλευρά να λες ότι η ΕΥΠ αποτελεί κρίσιμο βραχίονα διαφύλαξης της εθνικής ασφάλειας, σε εποχές μάλιστα όξυνσης των σχέσεων με τη γείτονα και από την άλλη να λες ότι η ΕΥΠ είναι μια άχρηστη δομή που πρέπει να γκρεμιστεί και να χτιστεί από την αρχή. Δεν μπορεί από τη μια πλευρά η ΕΥΠ να υπάγεται απευθείας στον Πρωθυπουργό και από την άλλη να βγαίνουν Υπουργοί της Κυβέρνησης και να δηλώνουν χωρίς καμμία ντροπή ότι στο εσωτερικό της εγκαταβιώνει ένα αόρατο κύκλωμα παραεξουσίας. Οι κυβερνητικές αντιφάσεις είναι βαθιά προσβλητικές όχι μόνο για τη νοημοσύνη μας αλλά και για την Εθνική Αντιπροσωπεία.

Κυρίες και κύριοι συνάδελφοι, εκφράζω τη βαθιά μου ανησυχία για τον θεσμικό κατήφορο που έχει επιλέξει η Κυβέρνηση. Νομίζω πως η πρώτη μέρα της συζήτησης συμπυκνώνεται στη φράση που χρησιμοποίησε ο Υπουργός κ. Γεραπετρίτης στην αρχική του τοποθέτηση, αποδεχόμενος την πρόταση δυσπιστίας με τη φράση «ένοχος ένοχον ού ποιεί». Ουσιαστικά η όλη συζήτηση χθες -και βλέπω αυτό να συνεχίζεται και σήμερα- ήταν στο μοτίβο ότι ο ΣΥΡΙΖΑ δεν δικαιούται να ομιλεί γιατί έκανε χειρότερα. Αυτό, όμως, δεν είναι μόνο ομολογία ενοχής, αλλά και παραδοχή της κυβερνητικής ένδειας επιχειρημάτων.

Η Κυβέρνηση βρίσκεται σε πλήρη αδυναμία να αρθρώσει οποιοδήποτε σοβαρό επιχείρημα που να ενισχύει κάπως την οικτρή θέση στην οποία την έχει φέρει το σκάνδαλο των υποκλοπών. Είναι το τελευταίο απελπισμένο ανάχωμα υπεράσπισης, το οποίο όχι μόνο δεν μας βγάζει από το θεσμικό αδιέξοδο, αλλά ενισχύει τον κυνισμό που απειλεί να κατακυριεύσει την κοινωνία μας. Επιβεβαιώνει το «όλοι ίδιοι είναι». Ακόμη και σε αυτή την ακροτελεύτια πράξη του δράματος, η Κυβέρνηση επιλέγει μία υπερασπιστική γραμμή που πλήττει βαθύτατα τη δημοκρατία.

Σας ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Γεώργιος Κωτσός για επτά λεπτά.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κυρία και κύριοι Υπουργοί, αγαπητές και αγαπητοί συνάδελφοι, συζητούμε σήμερα την πρόταση δυσπιστίας που κατέθεσε ο Αρχηγός της Αξιωματικής Αντιπολίτευσης, μια πρόταση που διέρρευσε ως πληροφορία από την Τρίτη το απόγευμα ότι θα γίνει την Τετάρτη, χθες δηλαδή. Όπως ήταν φυσικό, κατά τη χθεσινή πρωινή διαδικασία της Βουλής η συζήτηση γύρω από το εάν και κατά πόσο θα κατατεθεί η πρόταση δυσπιστίας ήταν αυτή που μονοπωλούσε όλα τα «πηγαδάκια» και στο Εντευκτήριο και στο Περιστύλιο. Μάλιστα, σε μια παρέα ήταν και ένας από τους πλέον έγκριτους κοινοβουλευτικούς δημοσιογράφους με μακρόχρονη πείρα στο κοινοβουλευτικό ρεπορτάζ, ο οποίος έλεγε χαρακτηριστικά ότι δεν υπάρχει περίπτωση να καταθέσει πρόταση δυσπιστίας ο κ. Τσίπρας, διότι δεν είναι πολιτικά αφελής. Μάλιστα, έλεγε ότι δεν έχει κανέναν λόγο, ενώ βρισκόμαστε στην τελική ευθεία για τις εκλογές, να δημιουργήσει μια διαδικασία που θα αποδείξει επί της ουσίας και εν τοις πράγμασι το αρραγές μέτωπο της Κυβέρνησης, αλλά και ταυτόχρονα δεν θα του προσδώσει και τίποτα από τα πολιτικά οφέλη που πιθανότατα να προσδοκούσε από αυτή την υπόθεση.

Ο κ. Τσίπρας, όμως, το έπραξε και το έπραξε μάλιστα μετά φανών και λαμπάδων! Θα μπορούσε να πει κανείς ότι είναι πολιτικά αφελής; Όχι βέβαια. Είχε συγκεκριμένους λόγους που το έκανε και έχει συγκεκριμένους λόγους που ο ΣΥΡΙΖΑ το κάνει αυτό. Κατά την ταπεινή μου άποψη το κάνει για να ξεφύγει από τη δύσκολη πραγματικότητα που έχει διαμορφωθεί το τελευταίο διάστημα για το κόμμα της Αξιωματικής Αντιπολίτευσης. Μαύρες σακούλες -θυμηθήκαμε τα κουτιά των Pampers του ’89- μαύρες κουκούλες με τον «Μάξιμο» και φυσικά η «Μαρία». Ανερυθρίαστα εργαλειοποίησε το συγκεκριμένο fake new το κόμμα της Αξιωματικής Αντιπολίτευσης, ουδέποτε όμως σκεπτόμενο πως μέσα από αυτή την εργαλειοποίηση δυσφημεί τη χώρα μας διεθνώς.

Ήρθε, λοιπόν, χθες στη Βουλή ο Αρχηγός της Αξιωματικής Αντιπολίτευσης και κατέθεσε την πρόταση δυσπιστίας για ένα προσφιλές σ’ αυτόν θέμα, τις παρακολουθήσεις, υπερηφανευόμενος μάλιστα ότι πέτυχε τα έξι στα έξι. Από πού τα ήξερε; Πώς ήξερε τα έξι ονόματα που προέβλεπε. Ούτε ο μάντης Κάλχας να ήταν. Άρα κάτι δεν πάει καλά στην όλη ιστορία.

Για να δούμε, όμως, πόσο πιστεύει o ΣΥΡΙΖΑ στην ιστορία των παρακολουθήσεων; Δεν είναι ο ΣΥΡΙΖΑ που λίγο πριν παραδώσει την εξουσία μείωσε τους εισαγγελείς της Εθνικής Υπηρεσίας Πληροφοριών από δύο σε έναν; Δεν είναι ο ΣΥΡΙΖΑ που υποβάθμισε το αδίκημα των παράνομων υποκλοπών από κακούργημα σε πλημμέλημα; Δεν είναι ο ΣΥΡΙΖΑ που μια εβδομάδα πριν πάμε σε εκλογές υποβάθμισε το αδίκημα της δωροδοκίας από κακούργημα σε πλημμέλημα; Γιατί άραγε; Γιατί άραγε μια εβδομάδα πριν παραδώσει την εξουσία ο ΣΥΡΙΖΑ προχώρησε σε αυτές τις ιστορίες; Κάτι ήξερε προφανώς.

Επειδή, όμως, τα πραγματικά προβλήματα της κοινωνίας είναι άλλα -και το αποδεικνύουν και οι δημοσκοπήσεις ότι το συγκεκριμένο θέμα δεν είναι πολύ ψηλά στην ατζέντα των πολιτών-, μας δίνει και μια χρυσή ευκαιρία λίγο διάστημα πριν τις εκλογές αυτή η πρόταση δυσπιστίας να κάνουμε και αυτή τη μοιραία, την αναπόφευκτη για τον ΣΥΡΙΖΑ σύγκριση ανάμεσα στην κυβερνητική θητεία των τριών, τεσσάρων ετών τώρα της Νέας Δημοκρατίας και στην κυβερνητική θητεία του ΣΥΡΙΖΑ από το 2015 έως το 2019.

Να ξεκινήσουμε από το κυρίαρχο, από την εθνική πολιτική; Αναφέρθηκε πριν αναλυτικά ο Υπουργός Εξωτερικών. Η διεθνής εικόνα της χώρας μας έχει βελτιωθεί τα μέγιστα σε όλο τον πλανήτη. Και, βεβαίως, δεν θα ξεχάσετε ποτέ ούτε θα ξεχάσει ο ελληνικός λαός την υποδοχή που έγινε στον Πρωθυπουργό μας στις Ηνωμένες Πολιτείες, όπου οι Βουλευτές και οι Γερουσιαστές τον χειροκρότησαν περισσότερες φορές όρθιοι από ότι τον χειροκροτούμε εμείς μέσα στο ελληνικό Κοινοβούλιο.

Σίγουρα με μια σειρά σοβαρών συμφωνιών που έχουμε υπογράψει, είτε με τις Ηνωμένες Πολιτείες της Αμερικής είτε με τη Γαλλία, διεύρυνση της ΑΟΖ με την Αίγυπτο, με την Ιταλία, συμφωνίες με τα Ηνωμένα Αραβικά Εμιράτα, με το Ισραήλ, έχουν καταστήσει τη χώρα μας ως έναν γεωπολιτικό παίκτη, ιδιαίτερα σοβαρό στην Ανατολική Μεσόγειο.

Να δούμε λίγο και τα αμυντικά μας θέματα, την αποτρεπτική δύναμη της χώρας μας, που την είχατε παραδώσει σχεδόν απαξιωμένη; Ενίσχυση με Ραφάλ, ενίσχυση με F-16 Viper ενίσχυση με Μπελαρά και, βεβαίως, δίνουμε το μήνυμα ότι η Ελλάδα είναι ένας παράγοντας σταθερότητας, υπακούοντας στο Διεθνές Δίκαιο.

Βελτίωση του επενδυτικού κλίματος της χώρας μας σε όλο τον κόσμο, γεγονός που προσελκύει επενδύσεις στην Ελλάδα. Ενεργειακή θωράκιση, διότι η Νέα Δημοκρατία κλήθηκε να αντιμετωπίσει μια σειρά από σοβαρότατες κρίσεις κατά τη διάρκεια της θητείας της, είτε την πανδημία είτε την κλιματική κρίση είτε την ενεργειακή και τη γεωπολιτική κρίση, θωρακίζοντας τη χώρα μας και μάλιστα στον ενεργειακό τομέα, ενισχύοντάς την τα μέγιστα με τη Ρεβυθούσα, με την αναβάθμιση της Αλεξανδρούπολης, με την ισχυρή συμμετοχή των ανανεώσιμων πηγών ενέργειας στο ενεργειακό μίγμα της χώρας μας.

Να έρθω λίγο και σε ένα θέμα που έχει να κάνει με την πατρίδα μου, με τον αγροτοδιατροφικό τομέα.

**ΚΩΝΣΤΑΝΤΙΝΟΣ ΜΠΑΡΚΑΣ:** Για τον νομό σου, δεν θα πεις τίποτα;

**ΠΡΟΕΔΡΕΥΩΝ (Αθανάσιος Μπούρας):** Κύριε Μπάρκα, μη διακόπτετε, σας παρακαλώ θερμά.

**ΓΕΩΡΓΙΟΣ ΚΩΤΣΟΣ:** Εκεί, η Νέα Δημοκρατία, η Κυβέρνησή μας έχει να επιδείξει σοβαρότατο έργο στο επίπεδο της ενίσχυσης, της υποστήριξης και της στήριξης των ανθρώπων της παραγωγής του μόχθου και της προσπάθειας, με ενίσχυση κατά 80% της ρήτρας αναπροσαρμογής, με επιστροφή του ειδικού φόρου κατανάλωσης στα καύσιμα, με 75 εκατομμύρια ευρώ για την ενίσχυση των λιπασμάτων, με την ενίσχυση των ζωοτροφών στους κτηνοτρόφους.

Όλα αυτά δεν μπορούν να περάσουν απαρατήρητα από τον ελληνικό λαό στον δρόμο προς τις κάλπες και όση προσπάθεια κι αν κάνει η πλευρά του ΣΥΡΙΖΑ να ξεφύγει από την πολιτική πραγματικότητα, η πολιτική πραγματικότητα θα είναι εκεί να του θυμίζει του ΣΥΡΙΖΑ πόσο κατώτερος των περιστάσεων υπήρξε όταν κυβέρνησε και ταυτόχρονα επειδή η σύγκριση είναι αμείλικτη οι πολίτες ξέρουν και τι θα πράξουν στις εκλογές που έρχονται.

Ραντεβού, λοιπόν, στις κάλπες και να είστε σίγουροι ότι έχετε κατοχυρώσει τα έδρανα της Αξιωματικής Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, δεν είπε τίποτα για τον νομό του.

**ΠΡΟΕΔΡΕΥΩΝ (Αθανάσιος Μπούρας):** Ξέρετε, κύριε Μπάρκα, μην προκαλείτε, γιατί αν πάμε στην πιστή εφαρμογή του Κανονισμού, θα κόβεται ο λόγος από όλους σας όλο τον καιρό. Λοιπόν, αφήστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Αλήθεια; Είναι εκτός θέματος.

**ΠΡΟΕΔΡΕΥΩΝ (Αθανάσιος Μπούρας):** Ο Βουλευτής έχει το δικαίωμα να εκφράζεται και να τοποθετείται. Αυτή τουλάχιστον είναι η τακτική.

**ΚΩΝΣΤΑΝΤΙΝΟΣ ΜΠΑΡΚΑΣ:** Να εφαρμόζετε τον Κανονισμό της Βουλής. Δεν τον ξέρετε;

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Πάνος Σκουρολιάκος για επτά λεπτά.

(Θόρυβος στην Αίθουσα)

Παρακαλώ ηρεμήστε. Μετά την αναταραχή που προκάλεσε ο κ. Μπάρκας, ηρεμία παρακαλώ!

Τον λόγο έχει ο κ. Σκουρολιάκος για επτά λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι της κυβερνητικής πλειοψηφίας, καταλαβαίνω, όλοι καταλαβαίνουμε και ο ελληνικός λαός καταλαβαίνει ότι είσαστε σε δύσκολη θέση. Δεν εξηγείται αλλιώς η εικόνα σας χθες και του Υπουργού που φώναζε, στρίγκλιζε, καταριόταν, αλλά και κάποιων από τους Βουλευτές της κυβερνητικής πλειοψηφίας που έπαιρναν πρώτοι τον λόγο. Προς τι η χθεσινή εικόνα; Τόσο πολύ τρομοκρατημένοι είσαστε; Σε τόσο μεγάλη απόγνωση βρίσκεστε;

Με συγχωρείτε, αλλά θέλω να σας πω ότι ακούω κάθε τρεις εδώ «κυρίες και κύριοι συνάδελφοι» και «κυρίες και κύριοι συνάδελφοι». Δεν αισθάνομαι συνάδελφος με τινές εξ υμών. Συνάδελφοι σημαίνει ότι κάνουμε την ίδια δουλειά. Δεν κάνω την ίδια δουλειά με αυτούς που ωρύονταν χθες εδώ. Δεν κάνουμε την ίδια δουλειά και δεν είμαστε όλοι ίδιοι. Και αναρωτιέμαι αν αυτή η χθεσινή συμπεριφορά ήταν επίτηδες, για να απαξιωθεί η δημοκρατία, για να απαξιωθεί ο δημοκρατικός διάλογος. Τραμπουκισμοί από ακροδεξιούς για να εκτεθεί το δημοκρατικό πολίτευμα!

Πολλές εκπλήξεις μάς επιφύλαξε η διακυβέρνηση του Κυριάκου Μητσοτάκη, από την αθέτηση όλων των προεκλογικών υποσχέσεων της, το κύμα ακρίβειας Μητσοτάκη, τη διασπάθιση του δημόσιου χρήματος με τις απευθείας αναθέσεις 8,5 δισεκατομμυρίων ευρώ, τον άθλιο χειρισμό της πανδημίας και τις παρακολουθήσεις από την ΕΥΠ αντιπάλων και «ημετέρων».

Ο κ. Γεραπετρίτης χθες στην ομιλία του επέλεξε να χρησιμοποιήσει εκφράσεις από το κείμενο του Λυσία, «Υπέρ αδυνάτου», τον ρητορικοδικανικό λόγο του Λυσία που γράφτηκε μετά την πτώση των τριάκοντα τυράννων και εκφωνήθηκε στη Βουλή των Αθηναίων από έναν ανάπηρο πολίτη, αδύναμο, που αγωνιζόταν να εξασφαλίσει τη σύνταξή του, ενώ κάποιος άλλος πολίτης τον θεωρούσε ικανό να δουλέψει και ζητούσε να μην πάρει σύνταξη. Ο λόγος εκφωνήθηκε αμέσως μετά την πτώση των τριάκοντα τυράννων, γιατί ο αδύνατος αυτός πολίτης, υλοποιώντας τα κοινωνικά του φρονήματα, ισχυρίστηκε ότι ήταν με τους δημοκρατικούς αυτοεξόριστος στη Χαλκίδα.

Αλήθεια, κύριοι της Κυβέρνησης και Βουλευτές της Πλειοψηφίας, διαβάζοντας τον λόγο του Λυσία βρήκατε πουθενά να ταυτίζεστε με το αδύναμο κομμάτι της ιστορίας, με τους αδύνατους; Εσείς; Εσείς έχετε καμμία σχέση με αυτό που ισχυριστήκατε χθες; Όχι. Από θύτες, παρακολουθητές, εμφανίζεστε εδώ πέρα σαν θύματα. Αλλά πού οδηγήσατε τη χώρα αυτά τα τριάμισι χρόνια που μας λέτε ότι δεν ενδιαφέρεται ο κόσμος για τις παρακολουθήσεις, για τη δημοκρατία και τα έχετε κάνει όλα θαυμάσια;

Τριάμισι χρόνια σήμερα, μετά την ανάληψη της εξουσίας από τον Κυριάκο Μητσοτάκη και τη Νέα Δημοκρατία, οι πολίτες υπομένουν και σας κατηγορούν για πάρα πολλά πράγματα. Όπου και να βρεθείς και να σταθείς, μπορείς να ακούσεις κάλλιστα -λίγο ανοικτά τα αυτιά σου- το πρόβλημα με την Υπουργό Παιδείας και τη μεγάλη υποβάθμιση της παιδείας στον τόπο μας.

Υπάρχει το θέμα του Υπουργού Εξωτερικών, που μετά από πέντε χρόνια της σύναψης της Συμφωνίας των Πρεσπών, δεν έχει φέρει ακόμα στη Βουλή προς κύρωση τις άλλες δύο συμφωνίες που έπρεπε να έχει κυρώσει εδώ και χρόνια η χώρα. Γιατί; Είναι αμελείς; Όχι. Έχετε εσωκομματικά προβλήματα ως προς το θέμα. Στην πλάτη του λαού, λοιπόν, καθυστερείτε με τα εσωκομματικά σας προβλήματα, όσον αφορά τη Συμφωνία των Πρεσπών.

Κατηγορούν και τον Υπουργό Πολιτικής Προστασίας πως άφησε τη χώρα ανοχύρωτη στις φυσικές καταστροφές, με αποτέλεσμα να έχουμε χιλιάδες στρέμματα καμένης γης, τα οποία σήμερα δίνονται σε ιδιώτες για να αναπτυχθούν φωτοβολταϊκά. Ωραίες μπίζνες!

Τα έχει ο κόσμος και με τον Υπουργό Προστασίας του Πολίτη για την αστυνομική βία και την αυθαιρεσία, τις αθρόες προσλήψεις αστυνομικών.

Πού τα πηγαίνετε αυτά τα παιδιά, κύριε Θεοδωρικάκο, χωρίς να τα εκπαιδεύσετε; Τους δίνετε ένα πιστόλι και τους βγάζετε έξω; Είναι επικίνδυνοι και για τον εαυτό τους αλλά και για τους πολίτες.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Τη βία πού την είδατε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Τι δεν πιστεύετε; Στο Πανεπιστήμιο Θεσσαλονίκης δεν «σκοτώσατε» στο ξύλο μέσα στη συναυλία τα παιδιά, σε αυτό το πανεπιστήμιο που το παιδί έπεσε από τον τρίτο όροφο γιατί δεν χωρούσε μέσα στο αμφιθέατρο;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Η Αστυνομία τον έριξε από τον τρίτο όροφο;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ναι, γιατί προσλαμβάνετε αστυνομικούς και όχι καθηγητές. Δεν δίνετε χρήματα στην παιδεία. Ναι, κάνετε τον σταυρό σας. Τώρα τελευταία, κύριε Θεοδωρικάκο, γίνατε και θεοφοβούμενος. Κάντε τον σταυρό σας. Κάλλιο αργά, παρά ποτέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Πάντα πίστευα στον θεό, εσείς τι πρόβλημα έχετε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κατηγορούν, λοιπόν, οι συμπολίτες μας την Κυβέρνηση του Κυριάκου Μητσοτάκη και τον Υπουργό Ανάπτυξης για την καθημερινή ακρίβεια που μαστίζει την κοινωνία και για πολλά άλλα θέματα. Κατηγορούν τον Κυριάκο Μητσοτάκη και την Κυβέρνησή σας για πάρα πολλά θέματα, τα οποία υπομένουν καθημερινά αγόγγυστα.

Σαν να μην έφταναν, λοιπόν, όλα αυτά που έχετε φορτώσει στην πλάτη μας, όλη αυτή την αθέτηση των προεκλογικών σας υποσχέσεων -που ήρθατε το 2019 και πείσατε τον κόσμο-, επαναφέρετε την παλιά σας τέχνη κόσκινο: τον χαφιέ και την παρακολούθηση.

Και, βέβαια, προς εκλογές πάμε, τα fake news αποθεώνονται. Ακούω για το παιδί στον Έβρο, επάνω στη νησίδα που το ΓΕΣ είπε ότι είναι ελληνικό έδαφος. Παρ’ ότι οι γονείς επιμένουν, παρ’ ότι το «SPIEGEL» -το «SPIEGEL», όχι το «DOCUMENTO» ή κάποιο άλλο τέτοιο έντυπο που δεν εκτιμάτε καθόλου- μιλάει για δύο πρόσφυγες που δέχτηκαν πιέσεις να αλλάξουν την κατάθεση. Ανακαλύπτετε σακούλες ως καινούργιο δεδομένο. Πάει και έρχεται η γραμματέας τόσα χρόνια στους εισαγγελείς και στους ανακριτές. Τώρα, δύο μήνες πριν τις εκλογές, θυμήθηκε να μας πει;

Πείτε μας όμως. Είναι φτωχός ο κ. Καλογρίτσας που έβαζε τα χωράφια και τα κατσικομούλαρα για να πάρει την τηλεοπτική άδεια ή είναι τόσο πλούσιος που έστειλε και σε εμάς σακούλες; Αποφασίστε ποιο ψέμα θα υποστηρίξετε να δούμε και εμείς τι θα σας πούμε. Μην παίζετε κρυφτούλι.

Η αρμόδια ΑΔΑΕ έδωσε αδιάσειστες αποδείξεις για τις παρακολουθήσεις. Γίναμε ρεζίλι διεθνώς. Η PEGA επανέρχεται και καλεί εκτάκτως σε ακρόαση Ράμμο και Μενουδάκο, τον πρόεδρο της Αρχής Προσωπικών Δεδομένων. Σαν πατριώτες παρακολουθείτε την ηγεσία του στρατεύματος και μας παρακολουθείτε και όλους μαζί, μέσω αυτού του ρουμάνικου Majoritas, που έχει στόχο τη χειραγώγηση της ψήφου μας, κάτι που έγινε και σε άλλα κράτη και επειδή έχετε την τεχνογνωσία το φέρατε και εδώ.

Κραυγές άναρθρες ακούγονται, αλλά η εικόνα μιλάει από μόνη της. Είστε σε αποδρομή, τρομοκρατημένοι που χάνετε την εξουσία και δυστυχώς γίνεστε επικίνδυνοι. Ελπίζω ότι ο ελληνικός λαός θα φέρει στο προσκήνιο, στην κυβέρνηση, μια προοδευτική δύναμη με κορμό τον ΣΥΡΙΖΑ. Και μην ανησυχείτε καθόλου, εμείς δεν θα σας παρακολουθούμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Υπουργός Προστασίας του Πολίτη κ. Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε μία εποχή προκλήσεων και απειλών, ουσιαστικά, βρισκόμαστε πλέον σε προεκλογική περίοδο. Συζητάμε σήμερα μια πρόταση δυσπιστίας που ουσιαστικά δεν αφορά την Κυβέρνηση. Η σημερινή πρόταση δυσπιστίας επιτρέψτε μου να πω ότι κυρίως απευθύνεται στα υπαρξιακά διλήμματα και προβλήματα της Αξιωματικής Αντιπολίτευσης. Από εκεί εκπορεύεται και από την αδυναμία της να συσπειρώσει τον δικό της κόσμο.

Αποτελεί μία ακόμη πρόταση κακοπιστίας προς την ίδια την κοινωνική πρόοδο και την ενότητα των Ελλήνων, προς όλα όσα πετύχαμε τα τελευταία τέσσερα χρόνια, παρά τις τεράστιες εξωγενείς κρίσεις και δοκιμασίες. Είναι μια προπαγανδιστική προεκλογική κίνηση που επενδύει στις κρίσεις και στον διχασμό, από ένα κόμμα που θέριεψε μέσα σε κρίσεις και διχασμό, που επιχειρεί να τις επαναφέρει στην ελληνική κοινωνία, διότι γνωρίζει ότι στην Ελλάδα της δημιουργίας και της κοινωνικής συνοχής ο ΣΥΡΙΖΑ θα είναι πάντα μειοψηφία, η μόνιμη Αντιπολίτευση της χώρας, αλλά και η αντιπολίτευση της ίδιας της προόδου της.

Και αυτό δεν το κάνει μόνο τώρα. Είναι γνωστή η τακτική της εδώ και μήνες. Αντιλαμβανόμενη πως έχει χάσει τα τελευταία χρόνια τη μάχη των ιδεών στην κοινωνία, αποφάσισε να επιστρατεύσει τον πόλεμο λάσπης και συκοφαντίας.

Τον Αύγουστο στον Έβρο μάς παρουσίαζε ως δολοφόνους και προδότες, λειτουργώντας ως πρόθυμος υποκινητής σε μια προσπάθεια διεθνούς υπονόμευσης της χώρας, η οποία κατέρρευσε με πάταγο. Το γερμανικό «SPIEGEL» ζήτησε συγγνώμη για την ανύπαρκτη πεντάχρονη Μαρία και τον θάνατο της. Εσείς, δυστυχώς, όχι.

Μόλις προχθές, την ώρα που όλοι οι πρέσβεις της Ευρώπης ήρθαν στον Έβρο και στείλαμε όλοι μαζί ένα ισχυρό μήνυμα αποφασιστικότητας για τη φύλαξη των ελληνοτουρκικών συνόρων -τα οποία είναι και σύνορα της Ευρωπαϊκής Ένωσης με τη γειτονική χώρα-, σήμα αποφασιστικότητας με τη συνέχιση κατασκευής του φράχτη με άλλα τριάντα πέντε χιλιόμετρα, στελέχη της Αξιωματικής Αντιπολίτευσης κατήγγειλαν στις τηλεοράσεις ότι ο φράχτης -άκουσον, άκουσον- παραβιάζει το Διεθνές Δίκαιο.

Ύστερα από το αμίμητο «στη θάλασσα δεν υπάρχουν σύνορα» που ανέφερε ο τότε Πρωθυπουργός του ΣΥΡΙΖΑ, τώρα φαίνεται ότι η Αξιωματική Αντιπολίτευση είναι έτοιμη να μας πει ότι και στον Έβρο δεν υπάρχουν σύνορα. Αυτό δεν είναι αντιπολίτευση στη Νέα Δημοκρατία. Αυτό είναι αντιπολίτευση στην Ελλάδα. Και μάλιστα αντιπολίτευση επικίνδυνη, ολέθρια και υπονομευτική.

Μας καταγγείλατε τον Νοέμβριο ότι είμαστε μια Κυβέρνηση αυταρχισμού και αστυνομοκρατίας, γιατί ένα χάραμα ξυπνήσαμε νωρίς τα παιδιά στη Φοιτητική Εστία του Ζωγράφου και μάλιστα με αστυνομικά μέτρα. Γιατί; Γιατί μετά από μια συντονισμένη επιχείρηση η Ελληνική Αστυνομία έκανε το αυτονόητο, το λογικό, το αναγκαίο. Μπήκε στη Φοιτητική Εστία του Ζωγράφου και εξάρθρωσε τρεις εγκληματικές οργανώσεις που βρίσκονταν στον ίδιο χώρο με τους φοιτητές και τις φοιτήτριες.

Πού νομίζετε, κύριοι συνάδελφοι, ότι αντιταχθήκατε τότε; Σε εμάς, στην Κυβέρνηση, ή στο δικαίωμα των πιο φτωχών οικογενειών να έχουν τα παιδιά τους ίσες ευκαιρίες για μόρφωση και διασφαλισμένη αξιοπρεπή στέγη, όπως πρέπει να παρέχει η ελληνική πολιτεία;

Πριν από δύο μήνες επιδιώξατε να μπλοκάρετε την καθοριστική για τα εθνικά συμφέροντα αμυντική συμφωνία. Ειδικά σε μια περίοδο μεγάλων γεωπολιτικών αναταράξεων αλλά και απειλών από την Τουρκία, θέλω ξανά να ρωτήσω τους συναδέλφους της Αξιωματικής Αντιπολίτευσης: Πού νομίζετε ότι επιχειρήσατε τότε να εναντιωθείτε; Στην Κυβέρνησή μας ή στην ίδια την εθνική άμυνα της χώρας και στη στρατηγική της;

Και έρχεστε σήμερα να προσπαθήσετε να δημιουργήσετε εντυπώσεις με ψέματα για μια Κυβέρνηση που λειτουργεί, δήθεν, παρακρατικά και για μια δικαιοσύνη χωρίς ανεξαρτησία.

Δεν διστάζετε ακόμα και να δηλητηριάζετε τη συνείδηση της κοινωνίας απέναντι στη λειτουργία των θεσμών αλλά και στην ίδια τη δημοκρατία μας, μόνο και μόνο, κατά τη γνώμη μου, γιατί έτσι προσπαθείτε να δικαιολογήσετε την επερχόμενη ήττα στις εκλογές, αλλά κυρίως γιατί δεν έχετε να πείτε κάτι ουσιαστικό στους Έλληνες για το παρόν και το μέλλον της χώρας. Είστε ένα κόμμα διαμαρτυρίας και αντίδρασης σε κάθε τι θετικό που συμβαίνει στη χώρα.

Ο βασικός λόγος σήμερα κατά τη γνώμη μου που η Νέα Δημοκρατία έχει ισχυρό πολιτικό πλεονέκτημα στα πράγματα είναι η αξιοπιστία και η αποτελεσματικότητα της Κυβέρνησης και προσωπικά του Πρωθυπουργού, γιατί ό,τι είπαμε στους Έλληνες το 2019 το κάναμε. Και ό,τι δεν έχουμε προλάβει να κάνουμε γίνεται με επιταχυνόμενο ρυθμό αυτό το διάστημα. Γι’ αυτό η επιχειρηματολογία σας έχει καταρρεύσει. Ο ΣΥΡΙΖΑ πηγαίνει στις εκλογές χωρίς εναλλακτική πρόταση στην οικονομία αλλά και χωρίς κυβερνητική πρόταση, από τη στιγμή που το Κομμουνιστικό Κόμμα, από ό,τι έχω ακούσει, έχει κατηγορηματικά αποκλείσει την πιθανότητα συμμετοχής του σε μια κυβέρνηση όλων των άλλων χωρίς τη Νέα Δημοκρατία, που όλοι αντιλαμβάνονται ότι θα είναι πρώτο κόμμα και στις πρώτες εκλογές.

Επίσης, τα περί νεοφιλελεύθερης πολιτικής που λέγατε τόσα χρόνια δεν πείθουν κανέναν, όταν αυτή η Κυβέρνηση στήριξε μέσα στην πανδημία νοικοκυριά, επιχειρήσεις, εργαζόμενους με 50 δισεκατομμύρια ευρώ, κρατώντας ζωντανές τις θέσεις εργασίας, πετυχαίνοντας ισχυρούς αναπτυξιακούς ρυθμούς, πετυχαίνοντας να μειώσει 6 ποσοστιαίες μονάδες την ανεργία, παρά την τεράστια δυσκολία της εποχής και παίρνοντας μέτρα για να καλυφθούν οι δαπάνες του ηλεκτρικού ρεύματος, να αντιμετωπιστεί ο πληθωρισμός, ιδιαίτερα για τις πιο αδύναμες οικογένειες.

Κυρίες και κύριοι, οι συγκρίσεις είναι συντριπτικά σε βάρος της Αξιωματικής Αντιπολίτευσης. Στον τομέα της ασφάλειας αυτά τα χρόνια δύο είναι οι βασικές προτεραιότητές μας και τις υπηρετούμε με συνέπεια: η ασφάλεια των συνόρων μας και η ασφάλεια στις γειτονιές. Η ασφάλεια της χώρας ξεκινά από τα σύνορά μας, εκεί που το 2022 η παρουσία των δυνάμεων της Ελληνικής Αστυνομίας στον Έβρο απέτρεψε την είσοδο σε διακόσιες εξήντα χιλιάδες παράνομους μετανάστες. Στους δύο χιλιάδες συνοριοφύλακές μας, στους φρουρούς των ελληνικών και ευρωπαϊκών συνόρων απέναντι στην Τουρκία, στους πολίτες του Έβρου, στους ακρίτες μας που εργάζονται και εφαρμόζουν το σχέδιο «Ακρίτας» θέλω να πω και σήμερα από αυτό το Βήμα ένα μεγάλο ευχαριστώ. Γιατί χάρη στη δική τους συγκλονιστική παρουσία εκεί παραμένει ισχυρή και ασφαλής η ελληνική κοινωνία και η πατρίδα μας.

Την ίδια στιγμή το 2022, η Ελληνική Αστυνομία συνέλαβε χίλιους πεντακόσιους διακινητές παράνομων μεταναστών, δυστυχισμένων ανθρώπων από πολλές γωνιές της γης, τους οποίους δυστυχώς εργαλειοποιεί με τον πλέον τραγικό, απάνθρωπο, μεσαιωνικό, να μου επιτραπεί να πω, τρόπο. Χίλιοι πεντακόσιοι έχουν οδηγηθεί στις ελληνικές φυλακές και στην ελληνική δικαιοσύνη. Και τώρα επεκτείνουμε τον φράχτη με άλλα τριάντα πέντε χιλιόμετρα, με προϋπολογισμό 100 εκατομμύρια ευρώ, ο οποίος στηρίζεται όλος από τον εθνικό μας προϋπολογισμό. Αναβαθμίζουμε τα συστήματα ηλεκτρονικής επιτήρησης και προσθέτουμε τετρακόσιους νέους ακρίτες.

Τηρούμε πάντοτε το Διεθνές Δίκαιο. Οι αστυνομικοί μας σε πολλές περιπτώσεις έχουν σώσει εκατοντάδες μετανάστες που μπήκαν παράνομα στη χώρα και είχαν βρεθεί στα χειμαρρώδη νερά του Έβρου, ειδικά την περσινή χρονιά. Αυτή είναι μία αναντίρρητη αλήθεια και πραγματικότητα. Για μας ο συνδυασμός της φύλαξης των συνόρων, του σεβασμού του Διεθνούς Δικαίου και της προστασίας της ανθρώπινης ζωής είναι απολύτως προαπαιτούμενα αναγκαία που υλοποιούμε κάθε μέρα στον ακριτικό Έβρο. Με την πολιτική αυτή τα σύνορα της Ελλάδας είναι απαραβίαστα.

Ταυτόχρονα δίνουμε έναν καθημερινό αγώνα για την ενίσχυση της ασφάλειας στις γειτονιές. Εργαζόμαστε για μια αστυνομία πιο σύγχρονη, πιο αποτελεσματική και φιλική απέναντι στους πολίτες, με σεβασμό στη δημοκρατική νομιμότητα της χώρας. Το αποτέλεσμα της συνεχούς προσπάθειας περιλαμβάνει σημαντικές μεταρρυθμίσεις ψηφιοποίησης των υπηρεσιών της Ελληνικής Αστυνομίας, προκειμένου να απελευθερώνονται οι αστυνομικοί μας από πάρεργα και από γραφειοκρατικές υπηρεσίες που δεν ανήκουν στην πραγματική αποστολή τους και διαιωνίζονται. Υπάρχουν εκεί για πολλές δεκαετίες. Απελευθερώνουμε δυνάμεις και έχουμε σημαντικά αποτελέσματα. Η μικρή και μεσαία εγκληματικότητα, δηλαδή κλοπές, διαρρήξεις, κλοπές τροχοφόρων, ληστείες και εισβολές στα σπίτια, που αφορούν το μέσο ελληνικό νοικοκυριό έχουν με βάση τα επίσημα στατιστικά στοιχεία του Αρχηγείου της Ελληνικής Αστυνομίας μείωση μεσοσταθμικά κατά 25% το 2022 σε σχέση με την τετραετία 2015 - 2019.

Θέλω άλλη μια φορά να επαναλάβω ότι αυτή τη σύγκριση την κάνω όχι τόσο ούτε κυρίως για πολιτικούς λόγους, αλλά εξ αντικειμένου δεν μπορούν να υπάρξουν συγκρίσεις με την περίοδο του 2020-2021, που άλλωστε εμείς ήμασταν στην Κυβέρνηση, καθώς για παρατεταμένο χρονικό διάστημα η λειτουργία της κοινωνίας και της οικονομίας ήταν στον πάγο λόγω της καραντίνας. Δεν επαναπαυόμαστε. Δεν σταματάμε την προσπάθειά μας. Αγωνιζόμαστε να ενισχύσουμε αυτή την παρουσία, να αντιμετωπίσουμε σύγχρονες μορφές εγκληματικότητας, που δυστυχώς βρίσκονται σε έξαρση, όπως είναι, για παράδειγμα, το τεράστιο πρόβλημα της ενδοοικογενειακής βίας.

Ταυτόχρονα βάζουμε τέλος σε άβατα και γκρίζες ζώνες ανομίας και εγκληματικότητας, αποδίδοντας ξανά στους πολίτες και στην τοπική αυτοδιοίκηση κτήρια ή γη η οποία ήταν υπό παράνομη κατάληψη, όπως έχει γίνει όλο τον τελευταίο καιρό στην Αθήνα, στα Χανιά, στη Λάρισα, στη Θεσσαλονίκη, σε τόσες περιοχές της Ελλάδας. Είμαστε δίπλα στους αστυνομικούς μας με πράξεις και έργο, επιλύοντας χρόνια προβλήματα.

Κυρίες και κύριοι συνάδελφοι της Αξιωματικής Αντιπολίτευσης, θεωρώ ότι αυτή η συζήτηση έγινε για να ξεφύγετε από το πολιτικό σας αδιέξοδο εν όψει των εκλογών. Έτσι νομίζετε. Δεν έχετε προτάσεις. Λαϊκισμός και διχασμός είναι το χθες και το σήμερα του ΣΥΡΙΖΑ. Δυστυχώς δηλητηριάζετε την κοινή γνώμη. Συκοφαντείτε ανθρώπους και αρνείστε να δείτε τις ευθύνες σας. Μέσα στην πολιτική αυτή απόγνωση, συνεχίζετε τον ηθικό κατήφορο. Δεν βρήκατε μια λέξη να απαντήσετε στις κατηγορίες του κ. Καλογρίτσα και της έμπιστης γραμματέως του, οι οποίες σάς εκθέτουν. Εκθέτουν συγκεκριμένους ανθρώπους. Ορισμένοι από εσάς βρήκατε το θράσος να πετάξετε λάσπη στον ανεμιστήρα στο πρόσωπό μου, προσπαθώντας να ποινικοποιήσετε γνωστές σε όλους κοινωνικές σχέσεις, για να κάνετε το άσπρο μαύρο. Πρέπει ορισμένοι από εσάς να είστε σε μεγάλη απόγνωση.

Κυρίες και κύριοι συνάδελφοι, όλοι γνωρίζουν ότι το 2016 ο ΣΥΡΙΖΑ ήταν στην κυβέρνηση και Υπουργός Δημοσίων Έργων της κυβέρνησής σας την εποχή των τηλεοπτικών αδειών ήταν και είναι κουμπάρος του εν λόγω επιχειρηματία. Εγώ ήμουν συνεργάτης του Αρχηγού της αξιωματικής αντιπολίτευσης. Δεν είχα καμμία σχέση και καμμία δουλειά με όλη αυτή την ιστορία. Και δεν πρόκειται προσωπικά να επιτρέψω σε κανέναν να σπιλώσει μία κρυστάλλινη πορεία τριάντα οκτώ ετών επαγγελματικού βίου, για να εξυπηρετήσει νοσηρές μικροπολιτικές επιδιώξεις, ούτε να σπιλώσει κανείς την πεντακάθαρη σαφέστατη πολιτική μου στάση και τις αποφάσεις μου, για τις οποίες είμαι υπερήφανος, τα χρόνια που εμπλέκομαι με τη θεσμική ιδιότητα στην πολιτική ζωή του τόπου.

Ενοχλείστε που άνθρωποι βγαλμένοι από την κοινωνία, με δεκαετίες σκληρής δουλειάς στην αγορά, έχουμε ταχθεί με τη Νέα Δημοκρατία και τον Κυριάκο Μητσοτάκη. Θα το υπομείνετε και στις εκλογές. Είμαστε η μεγάλη πλειοψηφία του μέτρου και της λογικής, των αλλαγών στη χώρα, της σιγουριάς και της σταθερότητας για όλους τους Έλληνες. Εσείς όμως να γνωρίζετε ότι οι κουκουλοφόροι μάρτυρες, οι ανώνυμες καταγγελίες, οι ιστορίες πρακτόρων και όλα τα άλλα που χρησιμοποιήσατε θυμίζουν άλλες εποχές. Δυστυχώς είστε ό,τι καταγγέλλετε, κυρίες και κύριοι του ΣΥΡΙΖΑ. Είναι οδυνηρή η διαπίστωση, αλλά τα κρούσματα είναι επαναλαμβανόμενα.

Σε λίγες βδομάδες θα πάρετε την απάντηση του ελληνικού λαού. Μια ακόμα ήττα σάς περιμένει στις εθνικές εκλογές, μια τετραετία στα έδρανα της αντιπολίτευσης. Αυτή σας η αγωνία δεν αφορά τον ελληνικό λαό, όσο και αν επιχειρείτε να τη μετακυλίσετε. Η πατρίδα μας έχει ανάγκη από σταθερό χέρι στο τιμόνι. Ο λαός μας έχει ανάγκη από πυξίδα με σωστό προσανατολισμό. Η Ελλάδα προχωράει μπροστά, δυναμώνει και αναπτύσσεται. Αφήνει οριστικά στο χθες τις πλατείες, τις κρεμάλες, την υπερφορολόγηση της μεσαίας τάξης, τα ανοιχτά σύνορα, ξέφραγο αμπέλι, και τις κλειστές τράπεζες. Η Ελλάδα δικαιούται ένα σίγουρο και ασφαλές μέλλον. Γι’ αυτό η Νέα Δημοκρατία θα κερδίσει τις επόμενες εκλογές και ο Κυριάκος Μητσοτάκης θα είναι και πάλι Πρωθυπουργός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Τον λόγο τώρα έχει ο Βουλευτής της Νέας Δημοκρατίας κ. Καππάτος για επτά λεπτά.

Πριν, όμως, πάρετε τον λόγο, κύριε Καππάτο, να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και τέσσερις συνοδοί εκπαιδευτικοί από το 6ο Γυμνάσιο Κοζάνης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Ορίστε, κύριε Καππάτο, έχετε τον λόγο για επτά λεπτά.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τρία δεδομένα έχουμε στη διάθεσή μας την ώρα που ο ΣΥΡΙΖΑ και ο Αρχηγός της Αξιωματικής Αντιπολίτευσης καταθέτουν την πρόταση δυσπιστίας προς την Κυβέρνηση. Τρία δεδομένα που συνθέτουν το περιβάλλον, το πολιτικό και το θεσμικό, εντός του οποίου λαμβάνει χώρα η συζήτησή μας.

Το πρώτο είναι πως μας χωρίζουν εκ των πραγμάτων κάποιες εβδομάδες από την προκήρυξη των εθνικών εκλογών. Ο εκλογικός κύκλος τείνει να ολοκληρωθεί και η τρέχουσα κοινοβουλευτική περίοδος βρίσκεται λίγο πριν από τη συμπλήρωσή της.

Το δεύτερο δεδομένο βρίσκεται στην επιθετική ρητορική και την έντονη κινητικότητα που ο εξ Ανατολών γείτονάς μας έχει αναπτύξει. Μια κατάσταση που μας υποχρεώνει να σταθούμε αδιαπραγμάτευτα στο πλευρό του Αρχηγού ΓΕΕΘΑ, που σήμερα δέχεται μια άδικη και προσβλητική επίθεση. Στο πρόσωπό του τιμούμε τις Ένοπλες Δυνάμεις και το αξιόμαχό τους.

Το τρίτο δεδομένο είναι η δική σας υποχρέωση, κυρίες και κύριοι συνάδελφοι του ΣΥΡΙΖΑ, να δώσετε πειστικές απαντήσεις. Τι συμβαίνει στην υπόθεση Καλογρίτσα; Πού πήγαν τα λεφτά που η γραμματέας του καταγγέλλει πως μεταφέρονταν σε χέρια ανθρώπων του ΣΥΡΙΖΑ; Παρακολουθούσατε, επί των ημερών της Κυβέρνησης ΣΥΡΙΖΑ, δικά σας στελέχη, όπως τον κ. Πιτσιόρλα, και για ποιον λόγο; Ερωτήματα ρητορικά, πλην, όμως, χρήσιμα για να βοηθήσουν τους πολίτες να καταλάβουν, εκείνους, δηλαδή, που μας παρακολουθούν, που μας αξιολογούν και που μας κρίνουν.

Η συζήτηση που προκλήθηκε με πρωτοβουλία του ΣΥΡΙΖΑ είναι εξαιρετική ευκαιρία οι Έλληνες πολίτες να αντιληφθούν τι διακυβεύεται σήμερα. Ένα δώρο που απλόχερα μας προσφέρει η Αξιωματική Αντιπολίτευση. Τη δυνατότητα να συνοψίσουμε όλα όσα καταφέραμε τα τελευταία τέσσερα χρόνια που οι Έλληνες πολίτες μάς εμπιστεύτηκαν τις τύχες της χώρας. Να συγκρίνουμε την περίοδο ΣΥΡΙΖΑ και Τσίπρα με εκείνη της Νέας Δημοκρατίας και του Κυριάκου Μητσοτάκη σε όλους τους τομείς της δημόσιας πολιτικής. Την οικονομία, τη δημόσια διοίκηση, τους θεσμούς και το κράτος δικαίου. Να αξιολογήσουμε αν η θέσπιση της Εθνικής Αρχής Διαφάνειας, που εμείς ψηφίσαμε, ήταν ή όχι προς τη θετική κατεύθυνση.

Εάν η επιλογή των διοικήσεων των νομικών προσώπων δημοσίου δικαίου με διαδικασίες ΑΣΕΠ ήταν ή όχι θεσμικά σωστή απόφαση. Εάν η υιοθέτηση της υποχρεωτικής διαβούλευσης δεκατεσσάρων ημερών κατά τη νομοθετική διαδικασία έγινε πράξη με δική μας πολιτική βούληση. Εάν, τέλος, η οργάνωση και η λογοδοσία της ΕΥΠ ενισχύονται από τον περιορισμό των φορέων που προχωρούν στην άρση του απορρήτου, μια ρύθμιση που η δική μας πλειοψηφία εισηγήθηκε και ψήφισε.

Έχει, όμως, κυρίες και κύριοι συνάδελφοι, μια επιπλέον αξία η κίνηση της Αξιωματικής Αντιπολίτευσης. Κι αυτό γιατί θα μάθουμε, επιτέλους: Για τις σακούλες με τα μαύρα που πήγαιναν στον ΣΥΡΙΖΑ, όπως κατέθεσε η μάρτυρας στο δικαστήριο προ ολίγων ημερών. Για τα ποσοστά που μοίραζε στα κανάλια στο όνομα της ελευθεροτυπίας και της διαφάνειας. Για τη διαπλοκή ΣΥΡΙΖΑ και επιχειρηματιών, με ανάθεση δημοσίων έργων που ουδέποτε έρχονταν εις πέρας. Ούτε παραγγελία να είχαμε κάνει την πρόταση δυσπιστίας του ΣΥΡΙΖΑ.

Κυρίες και κύριοι συνάδελφοι, ο θεσμός των ανεξάρτητων αρχών είναι πολύ σοβαρή υπόθεση. Ο τρόπος που τοποθετούμαστε απέναντί τους είναι αντιπροσωπευτικός της στάσης που υιοθετούμε για τη δημοκρατία, τον έλεγχο της εξουσίας και τη λογοδοσία της.

Η συνειδητή επιλογή του κ. Τσίπρα να κρεμάσει στα μανταλάκια ονόματα Ελλήνων πολιτών και θεσμικών που, υποτίθεται, η ΕΥΠ παρακολουθούσε κρίνεται και πρέπει να κρίνεται πολύ αυστηρά. Η σύνδεση, δε, της λίστας αυτής με την επικοινωνία του Αρχηγού της Αξιωματικής Αντιπολίτευσης με τον επικεφαλής μιας ανεξάρτητης αρχής κρίνεται και αυτή. Κρίνεται για το κατά πόσο συμβαδίζει με τις αρχές λειτουργίας και οργάνωσης των θεσμών των ανεξάρτητων αρχών.

Αλλά αυτοί είστε, αυτοί που δεν δίστασαν να στήσουν μια σκευωρία με προστατευόμενο μάρτυρα μειωμένης αξιοπιστίας. Κι αυτό γιατί σήμερα είναι εκείνος που βρίσκεται αντιμέτωπος με κατηγορίες για σύσταση εγκληματικής οργάνωσης.

Με δεδομένα τα παραπάνω είναι -νομίζω- εύλογο να δυσπιστούμε για την επιλογή του ΣΥΡΙΖΑ τη δεδομένη στιγμή. Τη στιγμή που ο Πρόεδρος του ΣΥΡΙΖΑ βρίσκεται προσωπικά απολογούμενος για τα όσα βλέπουν το φως της δημοσιότητας και αφορούν κορυφαίο στέλεχος της κυβέρνησής του. Τη στιγμή που η προεκλογική περίοδος βρίσκεται προ των πυλών, με τον ΣΥΡΙΖΑ να ψάχνει ακόμα το χαμένο αφήγημά του. Τη στιγμή που ο εχθρός καραδοκεί στα σύνορά μας να βρει αδύναμους ή διχασμένους.

Την Παρασκευή το βράδυ η πρότασή σας θα καταψηφιστεί και μαζί με αυτή θα διαψευστεί κάθε προσδοκία σας να αποπροσανατολίσετε τους Έλληνες πολίτες από αυτό που πραγματικά διακυβεύεται. Μπροστά ή πίσω; Περισσότερη ανάπτυξη ή επιστροφή στην ανασφάλεια; Στιβαρή ηγεσία ή αβεβαιότητα; Αυτοδύναμη Ελλάδα ή εύθραυστες συνεργασίες; Σε αυτά θα κληθούν να απαντήσουν οι Έλληνες πολίτες και σε αυτά η δική μας πλευρά απαντά με ευθύτητα και ξεκάθαρα. Ο πολίτης που μας βλέπει, που μας συγκρίνει και που του ζητούμε να μας κρίνει αυστηρά και να αποφασίσει όταν έρθει η ώρα της κάλπης.

Σε κάθε περίπτωση, εμείς το λέμε ξεκάθαρα: Στην ξηρασία που προσπαθούν κάποιοι να επιβάλουν, υπάρχει επιλογή. Είναι η Νέα Δημοκρατία, είναι ο Κυριάκος Μητσοτάκης, είναι οι πράξεις μας από τον Ιούλιο του 2019 που μας επιτρέπουν να κοιτάζουμε τους Έλληνες πολίτες στα μάτια.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο τώρα έχει η Βουλευτής του Κομμουνιστικού Κόμματος Ελλάδας, η κ. Διαμάντω Μανωλάκου, για επτά λεπτά.

**ΔΙΑΜΑΝΤΩ ΜΑΝΩΛΑΚΟΥ:** Η αστική δημοκρατία σας δεν μπορεί να υπάρξει χωρίς παρακολουθήσεις, φακελώματα, χωρίς καταστολή ενάντια του λαού, καταπατώντας κοινωνικοπολιτικά, ατομικά και συλλογικά λαϊκά δικαιώματα. Τα βιώνει ο λαός με όποια κυβέρνηση, Νέα Δημοκρατία, ΣΥΡΙΖΑ, ΠΑΣΟΚ. Διαφορετικά, δεν θα υπήρχε αυτή η προκλητική αντίθεση, που διευρύνεται συνεχώς. Δηλαδή συσσώρευση πλούτου στους λίγους και κατακόρυφη αύξηση της φτώχειας στους πολλούς, τα λαϊκά στρώματα.

Τα ίδια τα στοιχεία καταμαρτυρούν το πόσο εκμεταλλευτικό, ληστρικό είναι αυτό το σύστημα το καπιταλιστικό.

Δίνετε 50.000.000 για αστυνομία στα πανεπιστήμια και τίποτα για φοιτητικές εστίες, κύριε Θεοδωρικάκο. Οι εγκληματίες κρύβονται στα πανεπιστήμια; Όμως κανείς σας δεν αναδεικνύει τις αιτίες της φτώχειας, της εκμετάλλευσης, των παρακολουθήσεων.

Αναφέρεστε επιλεκτικά σε παρακολουθήσεις προσώπων, καταδικαστέες βέβαια, αλλά προσπαθείτε να σβήσετε κάθε αναφορά και ίχνος στις υποκλοπές και παρακολουθήσεις που έγιναν στην έδρα της Κεντρικής Επιτροπής του ΚΚΕ, επί κυβερνήσεων ΣΥΡΙΖΑ και Νέας Δημοκρατίας. Γιατί, τελικά, έχετε σύμπνοια και πολύ επιλεκτικές ευαισθησίες, ώστε να μη διερευνηθούν οι παρακολουθήσεις σε βάρος του ΚΚΕ.

Ωστόσο και οι παρακολουθήσεις είναι σύμφυτες με αυτό το σάπιο σύστημα.

Αλήθεια, το ότι η χώρα έχει γίνει προγεφύρωμα των ΗΠΑ και του ΝΑΤΟ, πολεμικό ορμητήριο με στρατιωτικές βάσεις διεσπαρμένες σε όλη τη χώρα, υπονομεύοντας την ασφάλεια του λαού και της χώρας, με υπογραφές των κυβερνήσεων Νέας Δημοκρατίας, ΣΥΡΙΖΑ, ΠΑΣΟΚ, εμπλεκόμενη όλο και πιο βαθιά στον ιμπεριαλιστικό πόλεμο, με ασκήσεις πολέμου εντός και εκτός συνόρων, αλήθεια, αυτά δεν αποτελούν βασική πηγή για να αλωνίζουν διάφορες μυστικές υπηρεσίες και να γίνονται συναλλαγές, να οξύνονται οι ανταγωνισμοί, ειδικά μεταξύ των μεγαλοεπιχειρηματιών πωλήσεων οπλικών συστημάτων;

Τσιμουδιά και καμμία αναφορά δεν κάνετε, γιατί όλοι είστε βουτηγμένοι μέχρι τον λαιμό. Μήπως η απελευθέρωση της ενέργειας, το Χρηματιστήριο, η πράσινη μετάβαση, που όλες οι κυβερνήσεις -Νέας Δημοκρατίας, ΣΥΡΙΖΑ, ΠΑΣΟΚ- προωθήσατε, δεν είχε στόχο την ενίσχυση του καρτέλ της ενέργειας και των ομίλων των ανανεώσιμων πηγών ενέργειας που πλουτίζουν στην κυριολεξία, βυθίζοντας τον λαό στην ενεργειακή φτώχεια; Αυτό δεν αποτελεί πηγή παρακολουθήσεων και σκανδάλων;

Τα ίδια ισχύουν και με τους ομίλους του φαρμάκου, των τροφίμων, τους εφοπλιστές και ούτω καθεξής, που κερδίζουν δισεκατομμύρια και γονατίζουν τον λαό. Αυτούς εξυπηρετείτε με τους νόμους σας. Και, αλήθεια, αυτό δεν αποτελεί σκάνδαλο;

Δεν υπάρχουν και εδώ μέσα σκάνδαλα με το Μάτι, τη Μάνδρα, τις μεγάλες φωτιές στην Εύβοια, τη «NOVARTIS» και τόσα άλλα; Συνεχώς βγαίνουν σκάνδαλα. Κυρίως βγαίνουν στην επιφάνεια, λόγω ανταγωνισμών και όχι των υποστελεχωμένων κρατικών ελεγκτικών οργάνων, που τα υποβαθμίζετε συνεχώς. Τα εξετάζετε εδώ μέσα όχι για να απαλλάξετε την κοινωνία από τη βρωμιά και τη δυσωδία, αλλά για κουκούλωμα και χειραγώγηση του λαού. Δεν αποτελεί αυτό σκάνδαλο; Ουσιαστικά εχθρεύεστε και περιφρονείτε τον λαό και τις ανάγκες του.

Αυτές τις μέρες είναι στους δρόμους οι αγρότες για την επιβίωσή τους, διεκδικώντας μείωση του κόστους παραγωγής και ενίσχυση του εισοδήματός τους. Τι μας είπε ο Πρωθυπουργός στη συνέντευξη Τύπου με αντικείμενο την οικονομία; Αναφερόμενος στις αγροτικές κινητοποιήσεις, τις παρουσίασε ως εποχιακό φαινόμενο και ισχυρίστηκε ότι σε μια σειρά προϊόντων έχουμε πολύ καλές τιμές. Είναι ψέματα! Με ανοικτές τιμές στα περισσότερα προϊόντα και κάτω του κόστους παραγωγής και τα παίρνουν οι εμποροβιομήχανοι, γιατί αυτούς στηρίζετε όλοι σας.

Οι αγρότες, όμως, δεν βγαίνουν στους δρόμους από συνήθεια. Εξάλλου κάνουν θυσία τα καύσιμα για να μετακινήσουν τα τρακτέρ, όπως οι εργάτες θυσιάζουν το μεροκάματο στις απεργίες. Βγαίνουν, όμως, γιατί υπάρχουν τα μεγάλα προβλήματα και είναι διαχρονικά, είναι ακριβώς αυτά που τους βγάζουν ξανά στον δρόμο του αγώνα ενάντια στη στρατηγική θωράκισης των επιχειρηματικών ομίλων, της Κοινής Αγροτικής Πολιτικής και της Ευρωπαϊκής Ένωσης.

Εξάλλου, βλέπουν στους εφοπλιστές, στις αεροπορικές εταιρείες, στους μεγαλοξενοδόχους να έχουν φοροαπαλλαγή και να χαρίζονται πάνω από 370 εκατομμύρια ευρώ κάθε χρόνο από το αφορολόγητο πετρέλαιο που απολαμβάνουν. Αυτό δεν είναι σκάνδαλο, μια πολιτική που έχει συνέχεια από κυβέρνηση σε κυβέρνηση, αποδεικνύοντας ότι κανένα συμφέρον δεν έχουν οι αγρότες να αναμένουν σωτηρία από κυβερνητικές εναλλαγές;

Τα ίδια ισχύουν και με τους αυτοαπασχολούμενους. Αδυνατούν να καλύψουν τις οικονομικές τους υποχρεώσεις, τις ανάγκες της οικογένειάς τους. Το εισόδημά τους εξανεμίζεται από τη φοροληστεία, την ακρίβεια στην ενέργεια, τις πρώτες ύλες, τις αντιλαϊκές πολιτικές, γιατί οι κυβερνήσεις, ανεξάρτητα από ιδεολογικούς χρωματισμούς, φροντίζουν μόνο τα κέρδη των μονοπωλίων. Τέτοιους νόμους περνάτε, μέχρι και να πληρώνουν περισσότερους φόρους ναυτεργάτες και λιμενεργάτες από τους εφοπλιστές.

Και φυσικά, προωθήσατε παρέα ένα σκοτεινό θεσμικό πλαίσιο και στο κομμάτι των δυσωδών υποθέσεων υποκλοπών και παρακολουθήσεων, ώστε να τις συγκαλύπτετε. Η μόνη ανησυχία σας η διαρροή και ο σκυλοκαβγάς σας ποιος παρακολουθεί ποιον και όχι η σαπίλα.

Η μομφή, λοιπόν, του ΚΚΕ προς την Κυβέρνηση είναι δεδομένη και διαρκής για τις υποκλοπές και το σύνολο των προβλημάτων που συσσωρεύονται στις πλάτες του λαού. Όμως, δεν εξαιρεί κανένα από τα κόμματα που προηγούμενα σαν κυβέρνηση ή τώρα σαν Αντιπολίτευση υπηρετούν τα κρίσιμα βάθρα αυτής της πολιτικής και που στο επίμαχο ζήτημα των υποκλοπών συνδιαμόρφωσαν το σκοτεινό θεσμικό πλαίσιο των παρακολουθήσεων, στηρίζοντας το σημερινό σάπιο σύστημα και το κράτος του.

Αν θέλει, λοιπόν, ο λαός να απαλλαγεί από τη σαπίλα και τη δυσωδία, να μην εμπιστευτεί κανένα από αυτά τα κόμματα που του έχουν χαντακώσει τη ζωή και να ισχυροποιήσει το ΚΚΕ μέσα και έξω από τη Βουλή, στους αγώνες, με στάση μαχητική, γιατί η ενίσχυση του ΚΚΕ παντού σημαίνει πιο δυνατός λαός, πιο ικανός στην αναμέτρηση με τη βαρβαρότητα και τη σαπίλα, μέχρι να τα ανατρέψει.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Ιωάννης Λαμπρόπουλος. Αμέσως μετά τον κ. Λαμπρόπουλο έχω ειδοποιηθεί ότι τον λόγο θα πάρει ο Πρόεδρος της Ελληνικής Λύσης κ. Βελόπουλος.

Ορίστε, κύριε Λαμπρόπουλε, έχετε τον λόγο για επτά λεπτά.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, τις τελευταίες ημέρες στο ειδικό δικαστήριο κατατίθενται διάφορα για σακούλες με χρήματα που πήγαν στον ΣΥΡΙΖΑ. Ένας από τους προστατευόμενους μάρτυρες κατηγορείται ως μεγάλος απατεώνας. Στο δικαστήριο για την καταστροφική πυρκαγιά στο Μάτι δικάζεται καθημερινά η απραξία, η διάλυση και η ανικανότητα του κράτους επί των ημερών του κ. Τσίπρα.

Να η εξήγηση για την ξαφνική πρόταση δυσπιστίας! Προφανώς γίνεται για αποπροσανατολισμό και ως πράξη απελπισίας. Ναι, αφού λίγο πριν από τις εκλογές όλες οι δημοσκοπήσεις δείχνουν ένα καθαρό και σταθερό προβάδισμα της Νέας Δημοκρατίας.

Ερωτώμενοι οι πολίτες για το ποιος θα κερδίσει τις εκλογές, σε ποσοστό συντριπτικό απαντούν «η Νέα Δημοκρατία». Για το ποιος είναι καταλληλότερος Πρωθυπουργός η απάντηση είναι «ο Μητσοτάκης».

Όλα δείχνουν ότι ο κ. Τσίπρας χάνει πάλι στις εκλογές και με μεγάλη διαφορά. Αυτό πλέον το έχει συνειδητοποιήσει και στην απόγνωσή του εκδηλώνει την οργή του και οδηγείται ο ίδιος σε συμπεριφορές ακραίες και διχαστικές για τη χώρα μας. Πολώνει το πολιτικό κλίμα και δυναμιτίζει από τώρα την προεκλογική περίοδο. Δεν τον ενδιαφέρει το συμφέρον της χώρας, αλλά το δικό του προσωπικό, το πολιτικό του μέλλον και η τύχη του μετά τις εκλογές, σε μια περίοδο που η πανδημία βρίσκεται ακόμη σε εξέλιξη, η εισαγόμενη από τον πόλεμο ακρίβεια και η διεθνής οικονομική αστάθεια δημιουργούν αβεβαιότητα. Όταν τον τελευταίο καιρό δεχόμαστε καθημερινά προκλήσεις και απειλές ότι θα έρθουν νύχτα, θα χτυπήσουν την Αθήνα, αμφισβητούν ευθέως τα κυριαρχικά μας δικαιώματα, ο κ. Τσίπρας τώρα επιχειρεί να διχάσει σε κρίσιμες για τη χώρα στιγμές.

Το σοβαρό θέμα κάποιων νόμιμων επισυνδέσεων η Κυβέρνηση από την πρώτη στιγμή, αφού αποδοκίμασε και αφού ξήλωσε τα ηγετικά στελέχη της ΕΥΠ, το έχει στείλει στη δικαιοσύνη, η οποία ερευνά και είναι η αρμόδια εξουσία για να αποδώσει ευθύνες. Έχουμε διακηρύξει ότι όλα πρέπει να έρθουν στο φως και περιμένουμε την κρίση της δικαιοσύνης. Προς τι, λοιπόν, το δηλητήριο στην κοινωνία; Προς τι οι κραυγές; Γιατί η αμφισβήτηση της ηγεσίας της εισαγγελικής αρχής, των θεσμών και των υπηρεσιών;

Ο κ. Τσίπρας θα μας απαντήσει ποιοι ήταν οι πενήντα τρεις χιλιάδες πολίτες που παρακολούθησε η ΕΥΠ επί των ημερών του; Θα μας πει γιατί παρακολουθούσε τον σύντροφό του στο κόμμα και την κυβέρνηση κ. Πιτσιόρλα; Τι έγινε με τον ΚΚΕ το 2016; Τότε ήταν όλα νόμιμα, ηθικά και επιτρεπτά;

Θα μας πει για ποιον λόγο πριν από τις εκλογές του 2019 μετέτρεψε την παραβίαση του απορρήτου των τηλεφωνικών επικοινωνιών από κακούργημα σε πλημμέλημα; Αυτό το κατήγγειλαν πρόσφατα οι εισαγγελείς στην Επιτροπή Θεσμών. Θα μας πει γιατί κατήργησε τις υπογραφές δύο εισαγγελέων για τις νόμιμες επισυνδέσεις;

Η Εθνική Υπηρεσία Πληροφοριών είναι απολύτως αναγκαία για την εθνική μας ασφάλεια και την καταπολέμηση του εγκλήματος. Με την τελευταία νομοθετική πρωτοβουλία που έλαβε η Κυβέρνηση οργανώνεται και κατοχυρώνεται η σωστή, δημοκρατική και εθνικά χρήσιμη λειτουργία της ΕΥΠ.

Ο κ. Τσίπρας κυβέρνησε με τον κ. Καμμένο χέρι-χέρι και αγκαλιά για πέντε χρόνια. Ο λαός θυμάται και θα ξαναστηρίξει τη Νέα Δημοκρατία, την Κυβέρνηση που αντιμετώπισε με τον καλύτερο τρόπο το μεταναστευτικό, για το οποίο ακόμα και σήμερα μας λένε να ανοίξουμε τα σύνορα και ότι δεν χρειάζεται ο φράχτης στον Έβρο, την Κυβέρνηση που με επιτυχία αντιμετώπισε την πανδημία. Αλήθεια, τι θα γινόταν αν ήσασταν εσείς στην εξουσία;

Ο λαός θα επιβραβεύσει την Κυβέρνηση που αντιμετώπισε και αντιμετωπίζει με ψυχραιμία, αποφασιστικότητα και αποτελεσματικότητα την τουρκική προκλητικότητα, την Κυβέρνηση που υπέγραψε και συνήψε διεθνείς στρατιωτικές συμφωνίες και συμμαχίες, που εσείς καταψηφίζατε στη Βουλή, την Κυβέρνηση που ισχυροποίησε τις Ένοπλες Δυνάμεις μας με νέα οπλικά συστήματα, που επίσης εσείς καταψηφίζατε στη Βουλή, την Κυβέρνηση που έδωσε κύρος, εμπιστοσύνη, αξιοπρέπεια και σεβασμό στη χώρα μας, την Κυβέρνηση που ανέδειξε την Ελλάδα σε παράγοντα ειρήνης και σταθερότητας στην περιοχή, την Κυβέρνηση που σταθεροποίησε την οικονομία μας, μείωσε την ανεργία, τους φόρους, τις ασφαλιστικές εισφορές, αύξησε τις επενδύσεις, τις εξαγωγές, τις συντάξεις, τον κατώτατο μισθό, στήριξε τα ευάλωτα νοικοκυριά, τις επιχειρήσεις, τους αγρότες, τους νέους μας, την Κυβέρνηση που έβαλε την πατρίδα μας σε σταθερή τροχιά ανάπτυξης και προόδου.

Οι προσεχείς εκλογές είναι καθοριστικές για την πορεία του έθνους μας. Η Ελλάδα χρειάζεται πολιτική σταθερότητα και ισχυρή κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο τώρα έχει, αφού τακτοποιηθεί το Βήμα, παρακαλώ, ο Πρόεδρος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Είμαι ιδιαίτερα χαρούμενος που ομιλώ στο κοινοβούλιο της Γαλλίας, γιατί αυτά μάς έλεγε ο προηγούμενος ομιλητής. Για επενδύσεις μάς έλεγε, για λεφτά που έρχονται από τον ουρανό. Τα γαλλικά μου δεν είναι πολύ καλά, αλλά εν πάση περιπτώσει, «ζαμέ κοροπί», που είπε και ο γνωστός ποινικολόγος.

Πραγματικά απορώ. Δηλαδή όταν τα λέτε, τα πιστεύετε αυτά; Κύριε Υπουργέ, τα πιστεύετε αυτά που λέτε; Κύριε Υπουργέ, εσείς δεν είπατε εδώ ότι είστε περήφανος για τον φράχτη; Εσείς το είπατε, σας άκουσα εδώ προηγουμένως. Πριν από τρία χρόνια, που σας λέγαμε ότι ο φράχτης που κάνετε είναι ημιτελής, μας κορόιδευαν από τη Νέα Δημοκρατία. Έρχεστε στα δικά μας λόγια τώρα και επαίρεστε ότι το κάνετε. Πραγματικά είναι απορίας άξιον. Ή κάνατε λάθος τότε και είχαμε δίκιο εμείς ή κάνετε λάθος τώρα. Αποφασίστε.

Και κατηγορείτε τον ΣΥΡΙΖΑ τώρα ότι θέλει ανοικτά σύνορα. Το αντιλαμβάνομαι, έτσι είναι η λογική τους, open borders. Το αντιλαμβάνομαι, ανοικτά σύνορα θέλουν οι κύριοι του ΣΥΡΙΖΑ. Τότε όμως ο Πρωθυπουργός στο Παγκόσμιο Οικονομικό Φόρουμ γιατί παρακαλούσε τους μετανάστες να μείνουν στην Ελλάδα; Έλεγε: «Μείνετε εδώ.». Υπάρχει δήλωσή του πριν από λίγες μέρες. «Μη φεύγετε από την Ελλάδα», παρακαλούσε ο Πρωθυπουργός της χώρας. Τέτοια αντίφαση για ψηφοθηρία δεν την αντιλαμβάνομαι. Είστε και με τον χωροφύλακα και με τον αστυφύλακα. Αποφασίστε. Δεν μπορείτε να πατάτε σε δύο βάρκες συνεχώς.

Εντάξει, αντιλαμβάνομαι ότι για τις ψήφους μπορεί να κάνει ο καθένας ό,τι θέλει και να λέει ό,τι θέλει. Εγώ όμως επενδύω στην κρίση του ελληνικού λαού, στην αντίληψή του. Διότι με ψέματα δεν μπορείς να ασκήσεις κυβερνητική πολιτική. Και αυτό απεδείχθη εξήντα ολόκληρα χρόνια, ότι συνεχίζετε να λέτε όλοι ψέματα.

Εμείς, λοιπόν, δεν είμαστε υπέρ της πρότασης μομφής μόνο για τις υποκλοπές. Εμείς είμαστε εναντίον της Κυβέρνησης από την πρώτη στιγμή για όλα τα θέματα, γιατί είναι αντιλαϊκή η πολιτική της.

(Χειροκροτήματα από την πτέρυγα της Ελληνικής Λύσης)

Για τον ΣΥΡΙΖΑ και το ΠΑΣΟΚ δεν είμαι βέβαιος. Διότι αν δω τα νομοσχέδια που ψηφίζει ο ΣΥΡΙΖΑ και το ΠΑΣΟΚ, είναι η πλειοψηφία των νομοσχεδίων που φέρνει η Νέα Δημοκρατία. Άρα θεωρώ ότι η πρόταση μομφής έγινε για άλλους λόγους, τους οποίους θα αναλύσω παρακάτω.

Πάντως, η υπόθεση Ράμμου θυμίζει, κύριε Θεοδωρικάκο, τον Τίτο Λίβιο, τα λόγια του και τις γραφές του. Θα σας διαβάσω, κύριε Θεοδωρικάκο, τι λέει ο Τίτος Λίβιος: «Όταν καταλαβαίνετε ότι κινδυνεύετε να χάσετε τη νομή της εξουσίας», και τις καρέκλες, προσθέτω, τότε βρίσκετε αφορμές για να συμπληρώνετε το κομματικό σας ακροατήριο, συμπληρώνω, «ένας κοινός κίνδυνος», η απώλεια της εξουσίας εδώ, «είναι ο πιο δυνατός δεσμός, θα κρατήσει τους κομματικούς σας ανθρώπους ενωμένους, ακόμα και όταν υπάρχουν αμοιβαίες αντιπάθειες και έλλειψη εμπιστοσύνης.». Αυτό το λέω και για εσάς και για εσάς.

Αυτό που γίνεται σήμερα δεν είναι τίποτε άλλο παρά ένα θέατρο του παραλόγου. Και θα σας εξηγήσω γιατί. Διότι, κύριε Θεοδωρικάκο, μπορεί να έχετε αστική ευγένεια εσείς, αλλά από χθες το ελληνικό Κοινοβούλιο έχει γίνει τσίρκο, έχει γίνει βόθρος, έχει γίνει οχετός. Και θα διαβάσω λέξη προς λέξη τι έγινε από χθες μέχρι σήμερα.

Υπουργοί της Νέας Δημοκρατίας, η επιτομή του τραμπουκισμού, χυδαιότητα, νταηλίκι, κιτρινισμός, τραμπουκισμός. Αυτή είναι η πολιτική φρεσκάδα που έλεγε ο Έλληνας Πρωθυπουργός όταν ανέλαβε την εξουσία; Ο πολιτικός πολιτισμός έφερε τον κ. Μητσοτάκη στο σημείο να έχει ανθρώπους οι οποίοι μιλούν ως Γκέμπελς.

Υπουργός: «Και ήρθε ο κ. Πολάκης μία φορά να μιλήσει στον Καλογρίτσα και του είπε ο Καλογρίτσας: ʺΒούλωσ’ το, Πολάκη, εσύ είσαι βουλευτής με τα λεφτά μου.ʺ. Και ξέρετε τι έκανε αυτός ο ψηλός, ο λεβέντης, που κατηγορεί τους πάντες; Έβγαλε τον σκασμό και το βούλωσε στα μαύρα λεφτά του Καλογρίτσα.»! Αυτά είπε Υπουργός στο ελληνικό Κοινοβούλιο. Και συνεχίζει: «Και μην τολμάτε ποτέ εσείς, οι άθλιοι συκοφάντες, λασπολόγοι, να κουνάτε το δάχτυλο στη Νέα Δημοκρατία. Τα υπόλοιπα θα τα πούμε στην κάλπη.».

Επίσης βγαίνει άλλος Υπουργός σήμερα το πρωί, επειδή αποκάλεσε Ραν Ταν Πλαν τον συνάδελφό του -αλλά είστε όμοιοι, όλοι έχετε Ραν Ταν Πλαν στα κόμματά σας, αφού το πάτε έτσι-, και είπε ότι είναι ο Ραν Ταν Πλαν από τα κόμικ που διάβασε. Αυτός ο σκύλος εδώ είναι, να το βλέπετε όσοι διαβάζετε, κύριε Υπουργέ. Έτσι τον αποκάλεσε τον κύριο συνάδελφο, Ραν Ταν Πλαν, σκύλο! Υπουργός στο Κοινοβούλιο να αποκαλεί συνάδελφό του σκύλο και να μην ντρέπεται κανείς εδώ μέσα.

Αν το κάναμε εμείς, θα μας αποκαλούσατε ρατσιστές, φασίστες, ακροδεξιούς, θα μας είχατε κρεμάσει στα μανταλάκια. Το έκανε Υπουργός, όμως.

Βγαίνει σήμερα άλλος Υπουργός της Νέας Δημοκρατίας και τι απαντά, αντί να πει για μια λεκτική αστοχία, ότι πέσαμε σε ένα λάθος; «Ο Άδωνις στη διαμάχη του με τον Πολάκη έχει κάνει μεγάλο λάθος. Είναι μεγάλη αδικία να συγκρίνεις τον Πολάκη με τον Ραν Ταν Πλαν. Όχι για τον Πολάκη, αλλά για τον συμπαθέστατο Ραν Ταν Πλαν.».

Πραγματικά εγώ ντρέπομαι για όλους σας. Ντρέπομαι για όλους μας. Αφήστε να ντρέπονται κάποιοι για εσάς, για τα αίσχη που γίνονται εδώ μέσα.

Βγαίνει ο άλλος από εδώ: «Είσαι επαγγελματίας ψεύτης! Λαδέμπορα!». Δηλαδή πραγματικά, τι μπορεί να πει ένας απλός πολίτης βλέποντας αυτό το πράγμα;

Εγώ ξέρω τι κάνετε. Συσπειρώνετε τα ταπεινά ένστικτα των ψηφοφόρων σας, για να ψηφίσουν ξανά. Ναι, αλλά αμαυρώνετε τη δημοκρατία, αμαυρώνετε το πολίτευμα, αμαυρώνετε συνειδήσεις συναδέλφων Βουλευτών και αυτό είναι προσβλητικό για τους υπολοίπους.

(Χειροκροτήματα από την πτέρυγα της Ελληνικής Λύσης)

Ακούστε: Βγαίνει άλλος Βουλευτής και αποκαλεί τους συριζαίους συναδέλφους «πιθήκους» που ουρλιάζουν! Ο Χριστός! Τους αποκαλεί «πιθήκους»! Αν τους πουν «μπαμπουίνους» οι άλλοι, τι θα λένε αυτοί; Είναι λογική αυτή;

**ΚΩΝΣΤΑΝΤΙΝΟΣ ΜΠΑΡΚΑΣ:** Μαραβέγιας!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι λογική αυτή; Ντροπή! Πώς να συμμετέχει το πλέον σοβαρό κόμμα της Ελληνικής Λύσης σε αυτό το τσίρκο που έχετε καταντήσει το ελληνικό Κοινοβούλιο; Ντρέπομαι για σας!

(Χειροκροτήματα από την πτέρυγα της Ελληνικής Λύσης)

Και βγαίνει ο Πρωθυπουργός από την Κρήτη, αφού έγιναν όλα αυτά και λέει: «Εγώ δεν πάω για να κάνω σύγκρουση για το θέμα, αλλά για να κάνω σύγκριση.». Ποια σύγκριση; Της Τρούμπας; «Τρούμπα» κάνατε το Κοινοβούλιο, κανονική «Τρούμπα», δυστυχώς. Και βγαίνουν και οι μαύρες σακούλες, βγαίνει ο Καλογρίτσας, βγαίνουν τα λαμόγια, βγαίνουν οι Ραν Ταν Πλαν, οι σκύλοι, και έχουμε σκυλοκαβγάδες, αντί να έχουμε πολιτικά επιχειρήματα.

Ακούστε, κύριοι συνάδελφοι: Στη Βουλή απαιτείται σοβαρότητα, απαιτείται μέτρο και απαιτείται σεβασμός στη δημοκρατία και στο Κοινοβούλιο. Όσοι πολιτικάντηδες έχουν προσωπικές διαφορές μεταξύ τους να τις λύσουν είτε στο πεζοδρόμιο, γιατί έτσι συμπεριφέρονται, είτε στο σπίτι τους είτε ακόμα και στα καταγώγια όπου συχνάζουν. Στη Βουλή οι συζητήσεις είναι πολιτικές, είναι πατριωτικές, είναι εθνικές, είναι με επιχειρήματα και οι Βουλευτές οφείλουν να σέβονται τους κανόνες και τον Κανονισμό της Βουλής.

(Χειροκροτήματα από την πτέρυγα της Ελληνικής Λύσης)

Αυτό, αν το καταλαβαίνετε καλά! Γι’ αυτό φτάσαμε στο 55% των Ελλήνων να μην ψηφίζει, ακούγοντας Ραν Ταν Πλαν, πιθήκους, σκύλους, ζωικό βασίλειο και τσίρκο!

Όμως, αν εσείς θέλετε να πάει στο 70% να μην ψηφίζει ο Έλληνας, εμείς απευθυνόμαστε στο 70%, λέγοντας: Πηγαίντε, ψηφίστε εσείς που δεν ψηφίσατε και μαυρίστε τους! Είναι οι ίδιοι, δυστυχώς!

(Χειροκροτήματα από την πτέρυγα της Ελληνικής Λύσης)

Και, πραγματικά, πρέπει να πω κάτι. Θέλω να ακούσω, βέβαια, σήμερα τι θα γίνει και αύριο, αλλά ο ΣΥΡΙΖΑ σε αυτή την κουβέντα τήρησε τα πολιτικά προσχήματα. Δεν έπεσε στον βούρκο που ξεκίνησε πραγματικά η Νέα Δημοκρατία περί Ραν Ταν Πλαν, περί πιθήκων και όλων αυτών. Ένα κόμμα, μια παράταξη, που κοσμούσε με τον πολιτικό λόγο αυτό το Κοινοβούλιο έχει γίνει αρένα για τσίρκο.

Πάμε τώρα και στο θέμα, στο προκείμενο: Κύριε Υπουργέ, θέλω να μου πείτε αν βγάζετε νόημα εσείς. Οι επισυνδέσεις ήταν νόμιμες, δεν τις ήξερε ο Πρωθυπουργός, δεν έγιναν, είναι απόρρητες, τις ξέρουν μόνο τα ρυπαρά δίκτυα. Ο Ράμμος όφειλε να ενημερώσει τον Πρωθυπουργό, που προΐσταται της ΕΥΠ, που τις έκανε, αλλά ο Πρωθυπουργός δεν είναι υπεύθυνος. Όλα αυτά ταυτόχρονα πώς γίνονται;

Εξηγήστε μου, κύριε Υπουργέ, πώς γίνονται όλα αυτά ταυτόχρονα. Εγώ δεν τα καταλαβαίνω όλα αυτά. Ήξερε, δεν ήξερε, προΐσταται, δεν προΐσταται, είναι υπεύθυνος, δεν είναι υπεύθυνος; Ήταν ο αρχηγός και η κεφαλή της ΕΥΠ ή δεν ήταν; Πείτε το, για να ξέρουμε τι θα συζητάμε. Διότι, σύμφωνα με το ΦΕΚ, προϊστάμενος ήταν αυτός, αλλά έκανε και ΦΕΚ στον ανιψιό του, ξάδελφό του ή δεν ξέρω τι άλλο. Να είναι προϊστάμενος και ο ξάδερφός του, εδώ έχουμε το ύψιστο ατόπημα. Πώς είναι δυνατόν ο προϊστάμενος της ΕΥΠ Πρωθυπουργός να κάνει μια δήλωση-εξουσιοδότηση -το είπα και χθες και δεν μου απαντάει κανένας- ώστε ο κύριος τάδε, όποιος και αν είναι αυτός, να προΐσταται της ΕΥΠ; Σε ποια δημοκρατία συμβαίνουν αυτά; Θα σας πω εγώ: Στις βασιλείες, όπου εκεί υπάρχει το «ενός ανδρός».

Δεν είναι έτσι, κύριοι.

Η Νέα Δημοκρατία, λοιπόν, επικαλείται τον Καλογρίτσα. Ερωτήσεις θέλω και απαντήσεις. Στο ημερολόγιο της γραμματέως του Καλογρίτσα, εκτός από συναντήσεις του κ. Παππά, είναι και του Υπουργού. Άκουσα τον Υπουργό να λέει ότι ήταν κουμπάρος του.

Θα σας πω κάτι, κύριε Υπουργέ: Οι κουμπαριές χάλασαν τον κόσμο! Παλιά, επί Καραμανλή, είχαμε τους κουμπάρους! Προσέχετε τις κουμπαριές σας εκεί, στη Νέα Δημοκρατία. Ακούστε τι σας λέω.

Μια άλλη ερώτηση προς τον Υπουργό Οικονομικών, όχι στον κ. Θεοδωρικάκο: Τα δάνειά του τα έχει πληρώσει ο κ. Καλογρίτσας; Κάνατε κατασχέσεις, αν δεν τα πλήρωσε, όπως κάνατε πλειστηριασμούς στο σπίτι του φτωχού, του άνεργου, του συνταξιούχου που δεν έχει να πληρώσει, ή έχει ιδιότυπη ασυλία ο Καλογρίτσας;

(Χειροκροτήματα από την πτέρυγα της Ελληνικής Λύσης)

Άλλη ερώτηση: Έχει πάρει δουλειές ο Καλογρίτσας από τη Νέα Δημοκρατία -από την πολιτεία, να το πω έτσι εγώ διασταλτικά- ναι ή όχι; Και για το ΠΑΣΟΚ: Ποιον ρόλο έπαιξε ο Καλογρίτσας στο «βρώμικο 1989», όπως έλεγε τότε το ΠΑΣΟΚ;

Είναι ερωτήσεις που πρέπει να απαντηθούν, για να ξέρουμε το πολιτικό τοπίο.

Πάμε, λοιπόν, και στην ουσία της προτάσεως μομφής. Για μένα είναι άνευ νοήματος η πρόταση μομφής. Δεν έχει νόημα πολιτικό. Υπάρχει κάποιος λόγος που κατέθεσε χθες ο ΣΥΡΙΖΑ την πρόταση μομφής, αφού είμαστε σε προεκλογική περίοδο; Πείτε μου τον λόγο, γιατί κάνατε αυτό το στρατηγικό λάθος. Είναι λάθος μεγάλο, γιατί εξυπηρετεί τον κ. Μητσοτάκη αυτή η επιλογή. Συσπειρώνει τους υβριστές σας, συσπειρώνει τη Νέα Δημοκρατία και όλους αυτούς που σας αποκαλούν «πιθήκους» και «Ραν Ταν Πλαν» αυτή η επιλογή.

Και, επίσης, αρχίζω και αναρωτιέμαι: Η πρόταση δυσπιστίας του κ. Τσίπρα στηρίζει ή δεν στηρίζει τον κ. Μητσοτάκη; Η άποψή μου είναι ότι τον στηρίζει. Συσπειρώνει και το κομματικό του ακροατήριο.

Έπεσαν, λοιπόν, οι μάσκες. Ή έκαναν λάθος στον ΣΥΡΙΖΑ στρατηγικά ή το κάνουν συνειδητά, για να στηρίξουν ο ένας τον άλλο, δήθεν κοντράροντας στο θέμα αυτό στο ελληνικό Κοινοβούλιο. Δεν υπάρχει άλλη λύση, δεν υπάρχει άλλη ερμηνεία.

Χθες, λοιπόν, φάνηκε ότι ο κ. Τσίπρας στη δική του ομιλία, αν τουλάχιστον κάποιος γνωρίζει πολιτική -και υπάρχουν κάποιοι που ξέρουν πολιτική εδώ μέσα αρκετά καλά-, ότι το πρόβλημα του κ. Τσίπρα δεν είναι η Νέα Δημοκρατία. Είναι ο Μητσοτάκης. Γιατί; Διότι έρχεται συγκυβέρνηση και δεν θέλουν Πρωθυπουργό τον Μητσοτάκη.

Προετοιμάζουν το έδαφος, κύριοι συνάδελφοι. Το λέω εδώ και δυόμισι χρόνια. Εάν φύγει ο Μητσοτάκης, είναι έτοιμα τα τρία κόμματα να συγκυβερνήσουν. Δεν χρειάζεται πολύ μυαλό. Φαίνεται από το τι ψηφίζουν, τι επιλογές κάνουν. Ο κ. Βασιλειάδης, ας πούμε, ως επιλογή είναι εξαιρετικός άνθρωπος. Επελέγη κάπου στον ΣΥΡΙΖΑ. Γιατί επελέγη εκεί και ποιες είναι οι σχέσεις του, και αυτού, με κάποιον συγκεκριμένο ολιγάρχη που αγαπάει η Νέα Δημοκρατία ή τον αγαπούσε παλιά, τον γνωστό εφοπλιστή;

Τα λέω, γιατί τουλάχιστον εμείς, στην Ελληνική Λύση, δεν πιανόμαστε κορόιδα. Είμαστε υποψιασμένοι, είμαστε πολιτικά όντα, όχι κομματικά και όχι πολιτικάντικα.

(Χειροκροτήματα από την πτέρυγα της Ελληνικής Λύσης)

Όταν ακούω τον κ. Τσίπρα να μιλάει πραγματικά για φως στο σκοτάδι, φαντάζομαι ότι εννοεί την προδοτική Συμφωνία των Πρεσπών, που ακόμη και τώρα παραβιάζεται; Εννοεί τους πλειστηριασμούς που έκανε νόμο ο ίδιος, για να συλλάβει τον Λαφαζάνη και όσους αντιδρούσαν στους πλειστηριασμούς;

Σήμερα με χαρά είδα τον κ. Σκουρλέτη έξω από τον Άρειο Πάγο, μαζί με τους ανθρώπους για την πρώτη κατοικία. Καλά κάνατε, πολύ σωστά κάνατε και ήσασταν εκεί. Εμείς ήμασταν όλοι εκεί. Η Κοινοβουλευτική Ομάδα ήμασταν εκεί, γιατί εμείς αγωνιστήκαμε για αυτό το συγκεκριμένο θέμα.

Όμως, την πρόταση που καταθέσαμε για διαγραφή δανείων, όπως έγινε με το «ΠΡΩΤΟ ΘΕΜΑ», 90% κούρεμα, όπως έγινε παντού, δεν τη συνυπέγραψαν τα υπόλοιπα κόμματα. Αυτά είναι που με ενοχλούν. Γι’ αυτό λέω ότι είναι ίδιοι όλοι τους. Πραγματικά, είστε ίδιοι!

Ουδείς, λοιπόν, ασχολείται με την ουσία των παρακολουθήσεων. Και επειδή είμαστε σοβαρό κόμμα, έχω να πω το εξής: Έχετε μείνει στον τύπο και όχι στην ουσία.

Ρωτάει η Ελληνική Λύση: Γιατί παρακολουθήσατε τη στρατιωτική ηγεσία; Γιατί την παρακολουθήσατε, τη στιγμή που στέλνατε όπλα στην Ουκρανία; Γιατί παρακολουθήσατε τον Χατζηδάκη; Γιατί δεν ρωτάει και ο ΣΥΡΙΖΑ -λέω τώρα εγώ!- το εξής: Τον παρακολουθήσατε για σχέση με επιχειρηματία γνωστό, πολύ γνωστό, που είναι και στην ενέργεια; Μήπως είναι ο ίδιος επιχειρηματίας αυτός που ο ΣΥΡΙΖΑ, όπως κατήγγειλε ο κ. Κοντονής, είχε εξυπηρετήσει με τον νέο Ποινικό Κώδικα; Ερωτήσεις θέτουμε. Ο Χατζηδάκης είναι υπεύθυνος στην ενέργεια.

Και ρωτώ: Σε ποια σοβαρή χώρα κάποια αρχή τύπου ΑΔΑΕ δημοσιεύει στοιχεία παρακολουθήσεων στον Τύπο και τις υπηρεσίες πληροφοριών; Σε ποια σοβαρή χώρα συμβαίνουν αυτά; Γι’ αυτό και λέμε να γίνουμε Ισραήλ κάποια στιγμή, να σοβαρευτούμε, ως χώρα, να έχουμε δομές κυβερνητικές, αλλά και δομές κρατικές διαφορετικές.

Σε ποιο κοινοβούλιο, σε ποια σοβαρή χώρα Βουλευτής της Νέας Δημοκρατίας από Βήματος της Βουλής ονοματίζει έξι-επτά φορές προστατευόμενο μάρτυρα -το καταλαβαίνουμε αυτό;- με την κωδική ονομασία «Σαράφης»; Ειλικρινά ρωτάω: Ποια είναι η λειτουργία του Κοινοβουλίου; Πείτε μου πραγματικά: Σε ποια σοβαρή χώρα παρακολουθούνταν ανώτατοι αξιωματικοί του Ελληνικού Στρατού; Σε ποια σοβαρή χώρα θα γινόταν αυτό, εμείς να παρακολουθούμε τους ανώτατους αξιωματικούς; Βλέπουμε τον Στρατό για ποιον λόγο; Πείτε μου εσείς. Έκαναν κάτι κακό οι στρατιωτικοί μας; Έκαναν κάτι διαφορετικό με τους εξοπλισμούς; Συμφώνησαν κάτι με τους Τούρκους; Τι έκαναν και τους παρακολουθούσατε; Πείτε μας τους λόγους.

Έχουμε καταθέσει μια πλήρη πρόταση για την Εθνική Υπηρεσία Πληροφοριών, ολόκληρο φάκελο προς τον Υπουργό, ώστε η Εθνική Υπηρεσία Πληροφοριών να μην είναι κυβερνητική υπηρεσία πληροφοριών, εργαλείο κυβερνητικό ή κομματικό.

(Χειροκροτήματα από την πτέρυγα της Ελληνικής Λύσης)

Έχετε κάνει πραγματικά τη χώρα τσίρκο!

Και για να καταλάβετε, κύριε Θεοδωρικάκο, με θλίψη και λύπη το λέω αυτό, κυβερνάτε με τα μέσα μαζικής επικοινωνίας, δυστυχώς μόνο με αυτά. Σε όλα τα δελτία ειδήσεων έλεγαν χθες το εξής. Ακούστε, κύριοι του ΣΥΡΙΖΑ, για να μαθαίνετε τι σημαίνει να ελέγχω την ενημέρωση. «Η Κυβέρνηση έκανε δεκτή την πρόταση δυσπιστίας.». Δηλαδή υπήρχε περίπτωση να μην την κάνει δεκτή; Δηλαδή, δείτε πώς κοροϊδεύουν, πώς αντιστρέφουν το επιχείρημα και το εγχείρημα του ΣΥΡΙΖΑ και των υπόλοιπων κομμάτων για πρόταση μομφής και το κάνουν και καλά νίκη της Νέας Δημοκρατίας.

Διαφέρουμε, κύριοι συνάδελφοι. Εσείς, όλοι σας, μιλάτε με το μυαλό στις επόμενες εκλογές. Εμείς μιλάμε με το μυαλό και στη σκέψη μας και στην καρδιά μας για τις επόμενες γενεές των Ελλήνων που έρχονται και πρέπει να παραδώσουμε μια χώρα σοβαρή, μία χώρα στιβαρή, μία χώρα ισχυρή.

(Χειροκροτήματα από την πτέρυγα της Ελληνικής Λύσης)

Εσείς μιλάτε συνεχώς για κυβερνητική αυτοδυναμία. Λέτε ότι θέλετε να είστε αυτοδύναμοι, όταν αποδυναμώσατε τη χώρα. Εμείς μιλάμε για ελληνική, αυτοδύναμη, αυτεξούσια πραγματικότητα.

(Χειροκροτήματα από την πτέρυγα της Ελληνικής Λύσης)

Είναι ουσιαστικές οι διαφορές μας, πολύ ουσιαστικές!

Κάποιοι εδώ μέσα θέλουν να ξεχάσουν τα εγκληματικά λάθη που έχουν κάνει. Εγώ θα πω κάτι σε μερικούς εδώ μέσα που πραγματικά επιχειρείτε συμψηφισμό. Γιατί άκουγα συναδέλφους της Νέας Δημοκρατίας να λένε «εσείς που κάνατε αυτό, γιατί το κάνατε εκείνο, πείτε μας εσείς» ή του ΣΥΡΙΖΑ λένε «εσείς πείτε μας αυτό». Συμψηφίζουν, δηλαδή, τα εγκληματικά τους λάθη. Όποιος ξεχνά τα δικά του σφάλματα αποθρασύνεται, έλεγε ο μέγας Δημόκριτος. Και έχετε αποθρασυνθεί, γιατί δυστυχώς δεν καταλαβαίνετε ότι απευθύνεστε στην κοινωνία συνολικά. Απευθύνεστε στους πραιτοριανούς σας. Απευθύνεστε στους λεγεωνάριους των κομμάτων που βολέψατε εδώ και δεκαετίες, ΠΑΣΟΚ, Νέα Δημοκρατία και ΣΥΡΙΖΑ, σε κρατικές θέσεις.

Εμείς απευθυνόμαστε σε όλους τους Έλληνες, τους αδικημένους, κατατρεγμένους, διωκόμενους από εσάς Έλληνες, για να τους ξανακάνουμε πραγματικά περήφανους για τη χώρα αυτή. Αυτή είναι η ουσιαστική μας διαφορά.

Και ερωτώ, λοιπόν, γιατί εμείς δεν ξεχνάμε. Ψήφισε το ΠΑΣΟΚ και η Νέα Δημοκρατία και ο ΣΥΡΙΖΑ τα λόμπι στην Ευρωβουλή, ναι ή όχι; Τα ψηφίζατε μαζί, να επηρεάζουν αποφάσεις του Ευρωπαϊκού Κοινοβουλίου, ναι ή όχι; Ψηφίσατε!

Ψηφίσατε να μπορείτε να υποκλέπτετε συνομιλίες και να παρακολουθείτε και εσείς και εσείς;

**ΧΡΗΣΤΟΣ ΚΕΛΛΑΣ:** Όχι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, και ΠΑΣΟΚ και ΣΥΡΙΖΑ.

Ψηφίσατε και υλοποιείτε τις Πρέσπες και την προδοσία των Πρεσπών και της Μακεδονίας; Ναι.

**ΧΡΗΣΤΟΣ ΚΕΛΛΑΣ:** Όχι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε, κύριε συνάδελφε, την πλακίτσα στο σπίτι σας!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εφαρμόζετε τη Συμφωνία των Πρεσπών. Μπορείτε να λέτε ψέματα στη Λάρισα, αλλά ψέματα εδώ, στο Κοινοβούλιο, τελειωμένα, κύριε συνάδελφε!

(Χειροκροτήματα από την πτέρυγα της Ελληνικής Λύσης)

Δεν θα λέτε ψέματα στον ελληνικό λαό. Δεν θα λέτε ψέματα στους Έλληνες. Σταματήστε, πατριώτες από τα Lidl! Σταματήστε να ειρωνεύεστε από πάνω, γιατί είμαι Μακεδόνας.

**ΧΡΗΣΤΟΣ ΚΕΛΛΑΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Κέλλα, μη διακόπτετε. Παρακαλώ θερμά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μιλάμε για τη Μακεδονία, μιλάμε για την προδοσία και τη συνέχειά της. Όχι εδώ σε μένα!

Ψηφίσατε μειωμένη επήρεια της ΑΟΖ; Ψηφίσατε. Ποιος έκανε τη μειωμένη επήρεια και τη λέτε και επέκταση των συνόρων μας; Ποιος έδωσε τις βάσεις στην Αλεξανδρούπολη; Μαζί ΣΥΡΙΖΑ και Νέα Δημοκρατία. Έξω οι βάσεις του θανάτου! Ποιος ψήφισε να έχουν οι πάροχοι ενέργειας το πάνω χέρι, το Χρηματιστήριο Ενέργειας; ΣΥΡΙΖΑ, Νέα Δημοκρατία και ΠΑΣΟΚ. Ποιος είναι λάγνος με τις ανεμογεννήτριες; ΣΥΡΙΖΑ, Νέα Δημοκρατία και ΠΑΣΟΚ. Ποιος είναι λάγνος με το κλείσιμο των λιγνιτών και το ξεπούλημα της περιουσίας της Ελλάδος με τους λιγνίτες; ΠΑΣΟΚ, Νέα Δημοκρατία και ΣΥΡΙΖΑ. Ποιος είναι υπεύθυνος για την εξυπηρέτηση των funds των πλειστηριασμών; Ποιος έκανε νόμο να απαγορεύεται η διαμαρτυρία; ΣΥΡΙΖΑ και εφαρμόζει η Νέα Δημοκρατία. Ποιος έκανε τα ακριβά -λέει ο κ. Πλεύρης- φάρμακα; Τα έκανε ο ΣΥΡΙΖΑ και εφαρμόζει τον νόμο του ΣΥΡΙΖΑ η Νέα Δημοκρατία.

Ε, λοιπόν, είστε ίδιοι ακριβώς, είστε αμετανόητοι, είστε υποκριτές. Και δυστυχώς νομίζετε ότι τους ξεγελάτε όλους. Δεν τους ξεγελάτε όλους.

(Χειροκροτήματα από την πτέρυγα της Ελληνικής Λύσης)

Ποιος ήταν υπέρ του υποχρεωτικού εμβολιασμού; ΣΥΡΙΖΑ, ΠΑΣΟΚ, Νέα Δημοκρατία. Ποιος ήταν υπέρ των περικοπών των συντάξεων με τον νόμο Κατρούγκαλου και τη συνέχεια; ΣΥΡΙΖΑ, ΠΑΣΟΚ, Νέα Δημοκρατία.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Λοιπόν, ακούστε. Μπορείτε να ξεγελάσετε κάποιον μια φορά, δύο φορές, τρεις φορές. Για πάντα τον Έλληνα δεν μπορείς να τον ξεγελάς. Ξύπνησε ο Έλληνας!

(Χειροκροτήματα από την πτέρυγα της Ελληνικής Λύσης)

Και επειδή είστε όλοι με την πολιτική ορθότητα, θα διαβάσω μια βραβευμένη συγγραφέα, Βρετανή, την Ντόρις Λέσινγκ. Πήρε Νόμπελ το 2007. «Η πολιτική ορθότητα είναι συνέχεια της κομματικής γραμμής. Αυτό που βλέπουμε ξανά είναι μια ομάδα με αυτόκλητους εξυπνάκηδες, που επιβάλλουν τις απόψεις τους στους άλλους. Είναι μια κληρονομιά αυταρχισμού, αλλά δεν φαίνεται να το καταλαβαίνει κανείς.». Τα λέει η νομπελίστρια. Αυτό είστε, κύριοι. Πολιτική ορθότητα με εμμονή για ανεμογεννήτριες, πράσινη ανάπτυξη, πράσινα φούμαρα, ολίγον ΛΟΑΤΚΙ από πάνω. Αυτοί είστε, λίγο απ’ όλα.

Αποφασίστε, γιατί η παράταξη αυτή του Κωνσταντίνου Καραμανλή -του πρώτου- δεν μπορεί να είναι αυτή που είναι σήμερα. Σοβαρευτείτε επιτέλους. Τα ψέματα τέλειωσαν. Και σας το λέω γιατί έρχεται τσουνάμι, πραγματικό τσουνάμι, το οποίο δεν το αντιλαμβάνεστε.

Δεν μιλάω για τα οικονομικά δεδομένα και τη χρεοκοπία που έχουν επιφέρει στη χώρα. Δεν μιλώ για τα δισεκατομμύρια που έδωσαν από εδώ και από εκεί με επιδόματα οι άνθρωποι που ήταν εναντίον των επιδομάτων. Άκουγα τον Πρωθυπουργό και χαιρόμουν στις αρχές. Πριν από τις εκλογές έλεγε: «Εγώ είμαι εναντίον των επιδομάτων.». Και έγινε ο κήνσορας των επιδομάτων. Εγώ -λέει- δεν θέλω να δίνω επιδόματα στους Έλληνες, θέλω καλές δουλειές. Αυτά έλεγε ο Πρωθυπουργός.

Και εγώ αναρωτιέμαι: Άνθρωπος που δεν έχει οργανώσει ένα γραφείο ή που δεν έχει δουλέψει στη ζωή του -και αναφέρομαι σε πολλούς από εμάς, όσοι δεν δουλεύουμε-, μπορεί πραγματικά να παράγει πλούτο; Απεδείχθη, λοιπόν, ότι δεν μπορεί να παράγει πλούτο η Νέα Δημοκρατία και παράγει χρέη και δίνει επιδόματα. Αυτή είναι η ωμή αλήθεια.

(Χειροκροτήματα από την πτέρυγα της Ελληνικής Λύσης)

Και θα σας απαντήσω με το χθεσινό. Πήγα να πάρω ένα λίτρο γάλα. Πόσο κάνει το γάλα, ξέρετε, κύριε από τη Λάρισα, εσείς που φωνάζατε προηγουμένως; Δεν ξέρετε. Πόσο κάνει το λίτρο το γάλα;

**ΧΡΗΣΤΟΣ ΚΕΛΛΑΣ:** 1,70;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** 1,70; Πες μου να πάω να το πάρω και εγώ! Ούτε ξέρουν πόσο κάνει ένα λίτρο γάλα, για να καταλάβετε πόσο μακριά είναι από την ελληνική κοινωνία οι άνθρωποι.

(Θόρυβος από την πτέρυγα της Νέας Δημοκρατίας)

Με τραμπούκους διάλογο δεν κάνω. Εγώ μιλάω με σοβαρούς, όπως τον κ. Κέλλα.

(Θόρυβος από την πτέρυγα της Νέας Δημοκρατίας)

Τι να σας κάνω, κακομοίρηδες; Αυτοί που φωνάζουν ήταν κολλητοί του Σαμαρά για τη Μακεδονία. Τώρα έκαναν κωλοτούμπες και είναι παρακρατικοί του Μητσοτάκη και ξεπουλάν τη Μακεδονία. Έλα τώρα!

(Χειροκροτήματα από την πτέρυγα της Ελληνικής Λύσης)

Έχω την απόδειξη, 2,45 ευρώ ένα λίτρο γάλα, δηλαδή, χίλιες δραχμές. Κοιτάξτε τώρα σας αποκαλούν πιθήκους, σας αποκαλούν σκυλιά, αλλά δυστυχώς αυτοί αλυχτούν συνεχώς.

Λέω, λοιπόν, ότι η απόδειξη όλων αυτών είναι εδώ. Μια φωτογραφία χίλιες λέξεις. Είναι αυτή εδώ. Ακούστε τι κάνουν, κύριοι συνάδελφοι. Είναι πέντε λίτρα η συσκευασία και από κάτω με μικρά γράμματα γράφει ότι το περιεχόμενο είναι τρία λίτρα. Οι μεταλλικές συσκευασίες των πέντε λίτρων μετατράπηκαν σε τεσσάρων και τριών λίτρων, για να μπορούν να έχουν την ίδια τιμή με τα πέντε λίτρα. Κλέφτες, σας λέω, όχι εσάς. Είναι κλέφτες οι έξω, κλέβουν τους Έλληνες. Πού είναι ο Γεωργιάδης, που μόνο ύβρεις ξέρει να εξαπολύει; Πού είναι οι θεσμοί να ελέγξουν; Πού είναι όλοι αυτοί; Σοβαρά μιλάμε τώρα; Ρύζι συσκευασία ενός κιλού και βάζουν οκτακόσια γραμμάρια μέσα, για να κλέβουν τον κόσμο; Ακούστε, λοιπόν, για να καταλάβετε. Το ηλιέλαιο ήταν στα 12 ευρώ τον Φεβρουάριο του 2022. Τον Μάρτιο του 2022 πήγε στα 29 ευρώ, 130% πάνω. Μιλάμε για κλοπή κανονική.

Και θα σας πω και κάτι με πολύ σεβασμό. Επί δύο χρόνια κραδαίνετε την επιστήμη, κραδαίνετε τις επιταγές της Ευρωπαϊκής Ενώσεως. Ήταν εδώ ο κ. Πολάκης και έλεγε ότι η επιστήμη λέει άλλα. Και αναφέρομαι στο υποχρεωτικό του εμβολιασμού. Βέβαια ο κ. Τσίπρας ήταν υπέρ της υποχρεωτικότητας. Δεν έχει σημασία. Η δημοκρατία επιτάσσει οι Βουλευτές να μπορούν να έχουν την άποψή τους και έτσι πρέπει να είναι.

Διαβάζω τι αποφάσισε η Ευρωπαϊκή Ένωση, κύριε συνάδελφε, επειδή είστε γιατρός, στις 24 Ιανουαρίου. Θα το καταθέσω στα Πρακτικά της Βουλής. Είναι απόφαση της Ευρωπαϊκής Ενώσεως. Κάποιοι μπορεί να χαμογελούν.

Ακούστε: Προσθήκη για ψωμί, αλεύρι εντόμων, υποχρεωτική. Διαβάζω: Προϊόντα αρτοποιίας, ζυμαρικά και άλλα προϊόντα για το ευρύ κοινό. Ευρωπαϊκή Ένωση: Δεν προβλέπεται η επισήμανσή τους σχετικά με πιθανές αλλεργίες. Δηλαδή θα βάζουν μέσα στο αλεύρι, μέσα σε διάφορα πράγματα που τρώμε, κύριοι συνάδελφοι, έντομα, σκαθάρια, ακρίδες. Το λέει η Ευρωπαϊκή Ένωση. Εδώ είναι αυτό. Επειδή, λοιπόν, το λέει η Ευρωπαϊκή Ένωση, είμαι βέβαιος ότι στη Νέα Δημοκρατία θα μας λέτε πάλι «το λέει η επιστήμη και η Ευρωπαϊκή Ένωση να τρώμε σκαθάρια, ακρίδες και ό,τι κινείται». Κύριοι συνάδελφοι, η απόφαση είναι της Ευρωπαϊκής Ενώσεως, δεν είναι δική μου. Εγώ το είχα πει πριν από ενάμιση χρόνο ότι έρχεται και ήρθε. Και θα λένε από εδώ «μα, είναι απόφαση της Ευρωπαϊκής Ενώσεως, το λέει η επιστήμη». Επειδή λοιπόν το λέει η επιστήμη, πρέπει να τρώω εγώ αφοδεύματα; Δεν ντρεπόμαστε λιγάκι, λέω εγώ, πραγματικά;

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι της Νέας Δημοκρατίας, κύριοι συνάδελφοι, εγώ θα σας πω το εξής: Αν θέλετε πραγματικά να βοηθήσετε τον ελληνικό λαό -τέσσερα εκατομμύρια Ελλήνων που δεν μπορούν να πληρώσουν τα χρέη τους στον ΕΦΚΑ, εκατομμύρια Έλληνες που κινδυνεύουν από κατασχέσεις, Έλληνες και οικογένειες που πραγματικά δεν έχουν πού την κεφαλή κλίναι-, επιτέλους κάντε αυτό που σας λέει η Ελληνική Λύση, δηλαδή διαγραφή των χρεών προς την εφορία, προς τον ΕΦΚΑ, διαγραφή τόκων και δανείων. Είναι η πρότασή μας, για να τελειώσει αυτή η ιστορία.

(Χειροκροτήματα από την πτέρυγα της Ελληνικής Λύσης)

Διότι εμείς, επαναλαμβάνω, καταθέσαμε μια πρόταση. Κανένα κόμμα δεν την έκανε δεκτή και το λέω στον ελληνικό λαό. Κανένα κόμμα δεν συνυπέγραψε. Ας κάνει το ΚΚΕ, ας κάνει ο ΣΥΡΙΖΑ, ας κάνει το ΠΑΣΟΚ για διαγραφή χρεών από δάνεια, εμείς θα την υπογράψουμε, δεν έχουμε ιδεοληπτικές εμμονές.

Ακούστε, ό,τι και να λέτε, παρά τις ιδεολογικές αγκυλώσεις που έχετε εδώ μέσα, τουλάχιστον εμείς είμαστε σοβαροί. Δεν βρίζουμε κανέναν. Δεν λοιδορούμε κανέναν. Δεν τραμπουκίζουμε κανέναν. Συμπεριφερόμαστε κόσμια, γιατί μεγαλώσαμε σε φτωχά μεν σπίτια, από χωριό είμαι, αλλά μου έμαθαν να είμαι κόσμιος, να έχω αγωγή και να συμπεριφέρομαι ευγενώς σε καθέναν, ακόμα και στον εχθρό μου. Έτσι μάθαμε στο σπίτι μας.

(Χειροκροτήματα από την πτέρυγα της Ελληνικής Λύσης)

Εδώ θα πω το εξής, για να είμαστε ξεκάθαροι. Ας μάθουν, λοιπόν, οι Έλληνες, κύριοι συνάδελφοι, τι είδους κυβερνήσεις θέλουν. Όλοι σας, όλοι, μα όλοι, είστε υπέρ της παγκόσμιας διακυβέρνησης. Έχω θέσει το ερώτημα στον κ. Τσίπρα, στον κ. Ανδρουλάκη -όχι στο ΚΚΕ, γιατί το ΚΚΕ είναι εναντίον- και στους υπόλοιπους: «Είστε υπέρ της παγκόσμιας διακυβέρνησης;». Ρώτησα, αλλά δεν μου απάντησε κανείς. Τι σχέση έχει ο Σβαμπ με τους πολιτικούς μας; Γιατί τους μαζεύει κρυφά στο Παγκόσμιο Οικονομικό Φόρουμ; Τι συζητάνε και τι αποφασίζουν; Για όσους δεν πιστεύουν ο κ. Τσίπρας με τον κ. Σβαμπ -ποια η διαφορά θα μου πείτε-, ο κ. Μητσοτάκης με τον Σβαμπ. Ποιος είναι ο Σβαμπ; Τι είναι ο Σβαμπ και πρέπει να συναντάει τον Έλληνα Πρωθυπουργό και να του φιλάμε και το χέρι, αν χρειαστεί καμμιά φορά, δείχνοντας υποταγή σε ποιον; Υποταγή στον Σβαμπ και στο Παγκόσμιο Οικονομικό Φόρουμ; Υποταγή μόνο ένας μπορεί να αξίζει, ο κυρίαρχος ελληνικός λαός! Αυτή είναι η πραγματικότητα!

(Χειροκροτήματα από την πτέρυγα της Ελληνικής Λύσης)

Αλλά είστε τόσο οι ίδιοι, που πραγματικά εμένα μου δημιουργεί την αίσθηση ότι υπάρχει μία υποκρισία που ξεχειλίζει. Δεν σέβεστε το Κοινοβούλιο οι περισσότεροι. Θυμάμαι πόσες φορές παραβίασε τον Κανονισμό ο κ. Τασούλας, πάρα πολλές φορές. Γιατί έπρεπε να αντιπαρατεθούν μία ή δυο ή τρεις φορές μεταξύ τους Τσίπρας και Μητσοτάκης. Είναι στημένα παιχνίδια από δύο πολιτικούς Αρχηγούς που απευθύνονται στα ταπεινά ένστικτα των ψηφοφόρων τους. Δεν μπορώ να τα παρακολουθήσω αυτά. Δεν γίνεται να τα παρακολουθήσουμε εμείς.

Δεν έρχεστε στο Κοινοβούλιο και όταν κάποια στιγμή πρότεινα το αυτονόητο, όσοι Βουλευτές δεν έρχονται τουλάχιστον να γίνεται περικοπή του μισθού τους -λέω, ρε παιδί μου, αφού δεν έρχονται εδώ, αφού δεν εμφανίζονται, να μην πληρώνονται κιόλας-, πήγανε να με φάνε ορισμένοι και έβαλαν και εφημερίδες να με βρίζουν όλη μέρα. Εγώ θα επαναλάβω: Αν η Ελληνική Λύση είναι η κυβέρνηση επιτέλους κάποια στιγμή, εμείς θα υποχρεώσουμε τον Βουλευτή να είναι εδώ, να είναι μέσα στο Κοινοβούλιο, να είναι στον χώρο εργασίας του, όπως όλοι οι εργαζόμενοι οι οποίοι για να αμείβονται πρέπει να είναι στη δουλειά τους. Δεν γίνεται διαφορετικά.

Και θα σας πω και κάτι. Η αλαζονεία των δύο Αρχηγών των κομμάτων φαίνεται στο γεγονός ότι πολλές φορές μιλούσαν οι δυο τους και μόλις μιλούσε ο κ. Κατρίνης έφευγαν. Τις περισσότερες ήταν εδώ για να τον ακούσουν, γιατί έχουν μια λαγνεία με το ΠΑΣΟΚ και οι δύο. Λογικό είναι. Σου λέει όποιος βγει πρώτος να έχει έτοιμη τη νύφη. Εμείς, λοιπόν, τους λέμε το εξής: Πολύφερνη νύφη για μας είναι μία, η Ελλάδα, η εξουσία, η κυβέρνηση και, επαναλαμβάνω και θα το ξαναπώ, το καλό των πατριωτών! Δεν υπάρχει πολύφερνη νύφη.

(Χειροκροτήματα από την πτέρυγα της Ελληνικής Λύσης)

Ο κ. Δένδιας έκανε μια δήλωση εδώ πριν από λίγο, περίεργη δήλωση. Είπε ότι για τη Νέα Δημοκρατία η Κύπρος δεν κείται μακράν. Φωτογραφικά μού ήρθε η μνήμη του Κωνσταντίνου Καραμανλή, του πρώτου. Είναι μία ρήση που δεν λέχθηκε ποτέ από τον ίδιο, αλλά ψευδόμενοι πολλοί τη χρησιμοποιούν. Δεν κείται μακράν. Και λέω τι ωραία που τα λέει ο Υπουργός. Όταν τον ρώτησα τον Υπουργό εδώ πόσες κυρώσεις επέβαλε η Ελλάδα εναντίον των Τούρκων, η Κύπρος ήταν μακριά, ούτε μία.

Κατέθεσε η Ελληνική Λύση στο Ευρωκοινοβούλιο πρόταση για να επιβληθούν κυρώσεις στην Τουρκία και η Νέα Δημοκρατία και τα υπόλοιπα κόμματα δεν συμφώνησαν. Το Κογκρέσο σήμερα που μιλάμε αναφέρεται στο κατεχόμενο τμήμα ως «Βόρεια Κύπρος, Τουρκική Δημοκρατία». Ποια κείται μακράν; Ποιες συμμαχίες; Ποιες φιλίες; Το ξαναλέμε: Η Ελλάς ήταν και είναι μόνη της. Ούτε οι Ρώσοι είναι φίλοι μας ούτε οι Γερμανοί ούτε οι Γάλλοι ούτε οι Αμερικανοί. Φίλος είναι ο Έλληνας στον Έλληνα, φίλος είναι ο αδερφός στον αδερφό, φίλος είναι μόνο ο Έλληνας στον Έλληνα και κανείς ξένος! Καταλάβετέ το, όσο είστε υποτακτικοί των ξένων θα κάνετε συνεχή και διαρκή εγκλήματα.

(Χειροκροτήματα από την πτέρυγα της Ελληνικής Λύσης)

Είστε δυστυχώς -και κλείνω εδώ- πολύ μικροί για τα μεγάλα και μεγάλοι για τα μικρά. Αυτή η ιστορία εμένα με θλίβει, η ιστορία της πρότασης μομφής, γιατί είναι στρατηγικό λάθος -θέλω να πιστεύω- του ΣΥΡΙΖΑ και όχι εκούσια επιλογή να στηρίξει τη Νέα Δημοκρατία. Γιατί είναι στήριξη και συσπείρωση των Βουλευτών της Νέας Δημοκρατίας λίγο πριν από τις εκλογές. Γιατί ποιος θα σηκώσει ανάστημα; Εδώ δεν σήκωσαν ανάστημα όταν ο Πρωθυπουργός συναντούσε τον Ζάεφ στο Μαξίμου και χαίρονταν μαζί του οι «μακεδονομάχοι» με τις χλαμύδες, τις περικνημίδες, τα κοντάρια, τις σάρισες. Ξέχασαν! Άρα λοιπόν ή στρατηγικό λάθος ή εκούσια στήριξη του ΣΥΡΙΖΑ προς τον Πρωθυπουργό.

Αλλά, το ξαναλέω, το πρόβλημα του κ. Τσίπρα είναι ο Μητσοτάκης, όχι η Νέα Δημοκρατία. Αυτό να το θυμούνται οι Έλληνες. Για μας το πρόβλημα είναι άλλο, είναι όλη η Νέα Δημοκρατία, όλος ο ΣΥΡΙΖΑ, όλο το ΠΑΣΟΚ, γιατί είναι ίδιοι και απαράλλαχτοι. Αυτοί θέλουν μικρή Ελλάδα με μικρούς Έλληνες. Εμείς θέλουμε μεγάλη Ελλάδα με μεγάλους Έλληνες!

(Χειροκροτήματα από την πτέρυγα της Ελληνικής Λύσης)

Επίσης, για να κλείσω εδώ, πρέπει να καταλάβετε, κύριοι συνάδελφοι, ότι εκφράσεις και λέξεις «πίθηκος», «σκύλος», «Ραν Ταν Πλαν» και όλες αυτές οι αηδιαστικές, αποκρουστικές αναφορές προς συναδέλφους -όσο αντίπαλοι και να είναι- δεν πρέπει να λέγονται εδώ μέσα. Είναι απαράδεκτες και έπρεπε χθες ο Πρόεδρος της Βουλής να διώξει τον Υπουργό από εδώ, γιατί βρωμίζει τον ναό της δημοκρατίας με αυτά που λέει.

Κατηγορούμε τους ακραίους, τους ναζιστές και τους φασίστες και θέλουμε πραγματικά ένα Κοινοβούλιο στο οποίο θα αντιπαρατεθούμε με επιχειρήματα ιδεολογικά και καμμιά φορά με ακραία στάση, το αντιλαμβάνομαι, αλλά δεν αντιλαμβάνομαι τις ύβρεις, λυπάμαι που το λέω, όσο προσωπική αντιπαράθεση και να έχεις με κάποιον. Δηλαδή αν ακούσει ένας έξω ότι εγώ αποκάλεσα πίθηκο έναν συνάδελφο, σκύλο, Ραν Ταν Πλαν έναν συνάδελφο, τι θα κερδίσω -εξηγήστε μου- πέρα από το κομματικό ακροατήριο, που θα με χειροκροτήσει γιατί έχει ταπεινά ένστικτα κομματικής επιβίωσης; Θέλει σοβαρότητα, θέλει μέτρο. Ούτε λαδέμπορες χωράνε εδώ ούτε παραμύθια.

Και στην τελική θέλω να σας δω μετά τις εκλογές, όταν θα αναγκαστείτε να συγκυβερνήσετε, πώς ο Ραν Ταν Πλαν θα είναι μαζί με τον λαδέμπορα και πώς ο σκύλος θα είναι μαζί με τον γάτο. Λοιπόν σοβαρευτείτε, γιατί τα βλέπει ο ελληνικός λαός όλα αυτά.

(Όρθιοι οι Βουλευτές της Ελληνικής Λύσης χειροκροτούν)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Πρόεδρε.

Τον λόγο έχει τώρα ο κ. Αποστόλου εκ μέρους του ΣΥΡΙΖΑ, τον οποίο θα παρακαλέσω να τηρήσει τον χρόνο, για να μπορέσουμε να τελειώσουμε τον κατάλογο των ομιλητών, παρακαλώ, γιατί είναι πολύ μεγάλος.

**ΕΥΑΓΓΕΛΟΣ ΑΠΟΣΤΟΛΟΥ:** Σας ευχαριστώ, κυρία Πρόεδρε. Θα προσπαθήσω.

Το ζήτημα είναι ότι πρέπει να συζητήσουμε για την πρόταση μομφής που έχει καταθέσει ο ΣΥΡΙΖΑ. Στην πρώτη του δήλωση μετά την αποκάλυψη της παρακολούθησης Αρχηγού κόμματος της Βουλής και ενός δημοσιογράφου ο Πρωθυπουργός δεσμεύθηκε ότι η αλήθεια θα αναδειχθεί σε όλες της τις διαστάσεις.

Από τότε μέχρι σήμερα φαίνεται πως ο κ. Μητσοτάκης εξάντλησε τη δέσμευσή του, βρίσκοντας τρόπους με τους οποίους πίστευε ότι θα παρακάμψει το πρόβλημα, χρησιμοποιώντας ακόμη και τους θεσμούς της Βουλής, που εκ των πραγμάτων βασικό τους χρέος είναι η διαφάνεια και η απόδοση των ευθυνών.

Τι κάνατε μέχρι σήμερα εσείς, κύριοι συνάδελφοι της Νέας Δημοκρατίας; Μετά από έξι μήνες συγκάλυψης του σκανδάλου των υποκλοπών, αντί να δοθεί ο χρόνος στους Βουλευτές να τοποθετηθούν, φτάσατε μέχρι το σημείο να μην καλέσετε στην εξεταστική επιτροπή τους δύο βασικούς πολιτικούς που επόπτευαν τη λειτουργία της ΕΥΠ, δηλαδή τον επικεφαλής, που γνώριζε τη λειτουργία της, και τον Γενικό Γραμματέα του Πρωθυπουργού, που όφειλε να τη γνωρίζει και τη γνώριζε.

Φαίνεται ξεκάθαρα ότι πανικοβληθήκατε και προσπαθήσατε να κρύψετε τους τραγικούς χειρισμούς σας «κάτω από το χαλί». Γελιέστε αν νομίζετε ότι απαλλάσσεται της ευθύνης ο αντ’ αυτού ή και ο έχων την αρμοδιότητα Πρωθυπουργός, πολύ περισσότερο όταν ο ίδιος θέσπισε τον ολοκληρωτικό της έλεγχο από μέρος του, γιατί στη δημοκρατία σε καμμία περίπτωση δεν αρκεί η επίφαση της έγκρισης ενός εισαγγελέα για να μπορεί ο εκάστοτε Πρωθυπουργός να παρακολουθεί πολιτικά πρόσωπα, επικαλούμενος λόγους εθνικής ασφάλειας.

Αυτό δεν το λέμε μόνο εμείς. Το λένε όλα τα κόμματα, το λένε πρώην Πρωθυπουργοί, το λένε αξιόλογοι επιστήμονες και κυρίως ο ελληνικός λαός, ο οποίος ζητά την πλήρη διαλεύκανση.

Δεν καταλαβαίνω γιατί αντιδρούν οι συνάδελφοι της Νέας Δημοκρατίας, όταν ο Πρόεδρος της ΑΔΑΕ ζήτησε από το ελληνικό Κοινοβούλιο και την Επιτροπή Θεσμών και Διαφάνειας να ενημερώσει για τα αποτελέσματα της έρευνας που έκανε για το σκάνδαλο των υποκλοπών και μάλιστα με δικό σας νόμο.

Νομίζετε ότι με τις δημοσκοπήσεις και το σκηνικό παραπληροφόρησης που στήνετε θα θολώσετε το τοπίο; Κάνετε μεγάλο λάθος. Τόσο η ίδια η υπόθεση των υποκλοπών όσο και η διαχείρισή της έχουν ήδη δημιουργήσει τις συνθήκες αναβίωσης ενός κλίματος που έχει ξαναζήσει ο ελληνικός λαός και θυμάται με μελανά χρώματα.

Η γνωστή τακτική του κ. Μητσοτάκη, να διαχειρίζεται τις κρίσεις με διαγγέλματα, δεν αρκεί για να σκεπάσει τον κουρνιαχτό. Ο κ. Μητσοτάκης, που τόσον καιρό αρνιόταν κάθε ευθύνη, έρχεται πλέον αντιμέτωπος με τα τεκμήρια των δικών του πράξεων. Αποδεικνύεται ότι υπερέβη κατ’ εξακολούθηση τα όρια που θέτουν η συνταγματική τάξη, το κράτος δικαίου και η δημοκρατική λειτουργία του πολιτεύματος. Αποδεικνύεται ότι ο ίδιος και οι συνεργάτες του συγκρότησαν έναν μηχανισμό μαζικών παρακολουθήσεων και, όταν άρχισε να ξετυλίγεται το κουβάρι των αποκαλύψεων, εκείνος και η Κυβέρνησή του επέβαλαν νομοθετικά τη σιωπή και το σκοτάδι και επιχείρησαν να ακρωτηριάσουν την αρμόδια ανεξάρτητη αρχή.

Δεν νοείται να παραμένει στη θέση της μια Κυβέρνηση, τα μέλη της οποίας είναι εν δυνάμει παρακολουθούμενα και εν δυνάμει εκβιαζόμενα. Η παραμονή στη διακυβέρνηση της χώρας όσων εργαλειοποίησαν την εθνική ασφάλεια χάριν αλλότριων συμφερόντων είναι επικίνδυνη για τα δικαιώματα, για τη δημοκρατία και για την ασφάλεια της χώρας. Το σκάνδαλο των παρακολουθήσεων είναι η «κορυφή του παγόβουνου», που θα βυθίσει την Κυβέρνηση Μητσοτάκη μια ώρα αρχύτερα.

Ασφαλώς η πρόταση δυσπιστίας δεν αφορά μόνον αυτά. Είναι κι αυτά που βιώνει καθημερινά ο Έλληνας πολίτης. Είναι η ακρίβεια, η διαχείριση της πανδημίας, η εγκατάλειψη του πολίτη.

Όλα αυτά καθιστούν αναγκαία την αλλαγή της Κυβέρνησης. Η προεκλογική ομηρία των πολιτών που επιχειρεί η Κυβέρνηση δεν βρίσκει μόνο εφαρμογή σε ζητήματα επιβίωσής τους, αλλά και σε ζητήματα που έχουν σχέση με τη δήθεν απόπειρα επίλυσης χρόνιων προβλημάτων τους. Χαρακτηριστικότερες περιπτώσεις αποτελούν οι λεηλασίες και οι καταπατήσεις που έχει υποστεί το φυσικό περιβάλλον, αλλά και η αισχροκέρδεια στο εμπόριο των γεωργικών προϊόντων. Η μείωση στην αγροτική παραγωγή και στο εμπόριο των προϊόντων της χώρας μας αποτελούν προβλήματα που πλήττουν τόσο τους καταναλωτές όσο και τους αγρότες.

Φτάσατε, κύριοι της Κυβέρνησης, η μείωση της αγροτικής παραγωγής και το εμπόριο των γεωργικών προϊόντων της χώρας μας να αποτελούν προβλήματα που πλήττουν τόσο τους καταναλωτές όσο και τους ίδιους τους αγρότες.

Ξέρετε, αγαπητοί συνάδελφοι, δυστυχώς η Ελλάδα έχει αυτή την ώρα το αρνητικό προνόμιο να παρουσιάζει τη μεγαλύτερη απόκλιση τιμών από το χωράφι μέχρι το ράφι των καταστημάτων λιανικής πώλησης. Πάνω από 300% είναι η συγκεκριμένη διαφορά. Οι παραγωγοί -και το ξέρετε, κύριοι της Κυβέρνησης, κύριε Υπουργέ- δεν μπορούν φέτος να σπείρουν τα χωράφια τους και να έχουν παραγωγή, όπως και οι κτηνοτρόφοι έχουν βρεθεί σε δύσκολη θέση και γι’ αυτό σφάζουν τα θηλυκά τους ζώα και συρρικνώνουν τα κοπάδια τους.

Κύριοι της Νέας Δημοκρατίας, ταπεινώνετε και εξευτελίζετε τον ελληνικό λαό με το δελτίο τροφίμων. Το τονίζω, δελτίο τροφίμων. Επικοινωνιακά μπορεί να το αποκαλείτε Food Pass, αλλά πρόκειται για δελτίο τροφίμων. Ο ελληνικός λαός θα σας δώσει την απάντηση και η απάντηση αυτή θα έρθει στις κάλπες, που κι αυτές θα έρθουν γρήγορα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Πριν περάσουμε στον έβδομο κύκλο ομιλητών, τον λόγο έχει η κ. Παπαρήγα εκ μέρους του Κομμουνιστικού Κόμματος Ελλάδας.

**ΑΛΕΞΑΝΔΡΑ ΠΑΠΑΡΗΓΑ:** Κυρίες και κύριοι Βουλευτές, ψυχανεμίζομαι ότι τα επιτελεία πριν απ’ όλα των δύο κομμάτων, της Νέας Δημοκρατίας και του ΣΥΡΙΖΑ -μπορεί και άλλα, δεν ξέρω-, μπορεί να θεωρούν ότι αυτή η συζήτηση που γίνεται για τρεις μέρες, ανεξάρτητα από το ποιος κατέθεσε την πρόταση μομφής, αποτελεί την τελευταία προεκλογική «μάχη των μαχών» πριν από τις εκλογές και αυτό φάνηκε ιδιαίτερα από τη χθεσινή μέρα. Πείτε τη όπως θέλετε, πείτε τη «μάχη των μαχών». Το χαρακτηριστικό της είναι οι υψηλοί τόνοι, οι φωνακλάδες Βουλευτές και Υπουργοί που ψάχνουν τις πιο ανόητες ατάκες να πετάξουν. Πείτε τη «μάχη των μαχών».

Στην ουσία, όμως, αυτό που μέχρι τώρα βγαίνει -και είμαι βέβαιη ότι έτσι θα είναι και αύριο- είναι ότι ο ΣΥΡΙΖΑ βγάζει στη φόρα τα «άπλυτα» της Νέας Δημοκρατίας και αντίστροφα η Νέα Δημοκρατία τα «άπλυτα» του ΣΥΡΙΖΑ. Έτσι είναι, 1-1. Ο ένας βγάζει τις υποκλοπές του ενός και ο άλλος βγάζει τις υποκλοπές του άλλου ή τις βαλίτσες ή δεν ξέρω τι άλλο κ.λπ..

Εμείς δεν υποτιμάμε καμμία συζήτηση μέσα στη Βουλή και παίρνουμε ενεργό μέρος και το ξέρετε. Για εμάς, όμως, οι «μάχες των μαχών» είναι αλλού. «Μάχη των μαχών» είναι η προσπάθεια των εργατών ενός εργοστασίου να διαμαρτυρηθούν για τις συνθήκες δουλειάς και για τους μισθούς, να οργανώσουν κινητοποίηση, απεργία, εργάτες και εργάτριες, εργατοϋπάλληλοι σε επιχειρήσεις, σε τόπους δουλειάς, στις γειτονιές, στα χωράφια, στην ύπαιθρο. Οι αγρότες σήμερα έχουν βγάλει τα τρακτέρ και έχουν και την καταιγίδα πάνω από το κεφάλι τους. Μακεδονία, Θεσσαλία κ.λπ.. Αυτές είναι οι πραγματικές «μάχες των μαχών». Εδώ ο καθένας ετοιμάζεται, βγάζει την ομιλία του, όμως οι άνθρωποι αυτοί, για να αποφασίσουν να πάρουν μέρος σε μια απεργία, όλο το βράδυ χάνουν τον ύπνο τους. Δεν είναι μόνο ότι θα χάσουν το χαμηλό μεροκάματο της μέρας, αλλά κινδυνεύουν να χάσουν και τη δουλειά τους.

Το Κομμουνιστικό Κόμμα Ελλάδας αυτές θεωρεί «μάχες των μαχών» και μόνον αυτές. Όλες τις άλλες μάχες μέσα στη Βουλή, ανεξαρτήτως κλίματος, όλοι μπορούμε να τις δώσουμε, άλλοι με κύριο βάρος τα πειστικά επιχειρήματα και άλλοι κάπως αλλιώς.

Είναι σκάνδαλο το σκάνδαλο των υποκλοπών; Μεγάλο, πάρα πολύ μεγάλο, δεν το συζητάμε. Αλλά θα ήθελα να ρωτήσω με την ευκαιρία: Έξι χρόνια -υπάρχουν στοιχεία, δεν λέω ότι θα είναι συνεχόμενα, μπορεί να είναι κατά διαστήματα- υπάρχει η παρακολούθηση στο κεντρικό τηλεφωνικό κέντρο του ΚΚΕ, το οποίο σημαίνει ότι παρακολουθούνται από τον Γραμματέα της Κεντρικής Επιτροπής μέχρι το προσωπικό που είναι στην καθαριότητα, δεδομένου ότι όλοι χρησιμοποιούμε τα τηλέφωνα που είναι συνδεδεμένα με το τηλεφωνικό κέντρο.

«Δημοκρατική εκτροπή είναι οι υποκλοπές», είπε ο κ. Τσίπρας. Γιατί δεν χαρακτηρίζει και ως δημοκρατική εκτροπή όταν από το 2016, με δική του κυβέρνηση, παρακολουθείται το ΚΚΕ; Να μου επιτραπεί να πω ότι σκέφτομαι ότι για ορισμένα κόμματα ή για ορισμένους Βουλευτές είναι ανοιχτό ή και επιθυμητό να παρακολουθείται το ΚΚΕ, για άλλους είναι αδιάφορο, για άλλους «ε, εντάξει, αρκεί να μην παρακολουθιόμαστε μεταξύ μας, ας παρακολουθείται και το ΚΚΕ».

Όλο αυτό το διάστημα όχι μόνο δεν έχει κάνει καμμία προσπάθεια ούτε η Νέα Δημοκρατία ούτε ο ΣΥΡΙΖΑ ως κυβερνήσεις να γίνει ουσιαστική έρευνα από πού προκύπτουν οι παρακολουθήσεις του τηλεφωνικού κέντρου του ΚΚΕ, αλλά τίποτα, ούτε αναφορά. Η Νέα Δημοκρατία τώρα από χθες, επειδή θέλει να χτυπήσει τον ΣΥΡΙΖΑ και να το χρησιμοποιήσει, μια, δυο φορές κάποιοι Βουλευτές θύμισαν ότι έγιναν και παρακολουθήσεις του ΚΚΕ επί ΣΥΡΙΖΑ, ξεχνώντας ότι έχουν γίνει και επί Νέας Δημοκρατίας. Ο ΣΥΡΙΖΑ κουβέντα. Το ΠΑΣΟΚ πού και πού κάτι ψέλλιζε. Γιατί αυτή η διαφορά στη μεταχείριση; Εξηγήστε. Δεν είναι εκ του πονηρού; Δεν έχουμε δικαίωμα εμείς να βγάλουμε συμπεράσματα και να βγάλει συμπεράσματα και ο ελληνικός λαός;

Το θέμα αυτό -αν θέλετε και μέσα στο πλαίσιο της Βουλής- έχει εξαντληθεί, με αποκορύφωμα τη συνεδρίαση της Επιτροπής Διαφάνειας, όπου ο ΣΥΡΙΖΑ υπέγραψε μεν, βοήθησε να υπάρχουν τα δύο πέμπτα, αλλά φαίνεται το είχε προετοιμάσει το πράγμα. Σωστά και εμείς και όλοι είπαμε ότι ο κ. Ράμμος πρέπει να κληθεί στην επιτροπή. Αυτός ήταν λόγος να κάνει επανάσταση ο ΣΥΡΙΖΑ και να φύγει από την επιτροπή και να μη γίνει καμμία συζήτηση; Όχι ότι περιμέναμε από αυτά να βγει η αλήθεια.

Κύριοι, όσον αφορά το ΚΚΕ, υπάρχει πλήρης, συνειδητή επιλογή συγκάλυψης. Ο κ. Γεραπετρίτης χθες έκανε ορισμένα ερωτήματα στον Πρόεδρο του Συνασπισμού, στον Αρχηγό της Αξιωματικής Αντιπολίτευσης. «Πού ξέρετε ότι είναι αυτά και αυτά τα ονόματα που υποδήλωνε η έκθεση που έφερε ο κ. Ράμμος, αλλά που δεν ανέφερε ονόματα; Ή αν ανέφερε, ή αν σας είπε, πείτε μας.». Μία, δυο, τρεις φορές, ο κ. Τσίπρας δεν απάντησε.

Με την ευκαιρία, λοιπόν, θέλουμε κι εμείς να κάνουμε μια ερώτηση στην Κυβέρνηση. Όλο αυτό το δίκτυο των υποκλοπών που διαδοχικά βγήκε στη δημοσιότητα ξεκίνησε από ό,τι φαίνεται από ένα τυχαίο γεγονός. Ο κ. Ανδρουλάκης έδωσε το τηλέφωνό του για εξέταση και βγήκε θετικός, όχι στον κορωνοϊό, αλλά στην υποκλοπή. Ύστερα από λίγο χρονικό διάστημα αρχίζουν αλλεπάλληλα δημοσιεύματα και σε αυτά τα δημοσιεύματα εμφανίζονται ως θύματα της υποκλοπής στη μεγάλη πλειοψηφία στελέχη της Νέας Δημοκρατίας, Αρχηγοί των Ενόπλων Δυνάμεων, αν θέλετε ποσοτικά ίσως πάνω από τα δύο τρίτα είναι πρόσωπα που συνδέονται άμεσα ή έμμεσα με τη Νέα Δημοκρατία, και βγαίνει μέσα από την ΕΥΠ. Αυτό δεν το έχει αμφισβητήσει κανείς. Εμείς μια, δυο μέρες το ψάχναμε, να δούμε αν είναι κανονικά, μήπως είναι «μαϊμού» και φυσικά διαπιστώσαμε -όπως και όλοι οι άλλοι- ότι είναι πραγματικά. Δεν είναι ψεύτικα έγγραφα και βγήκαν μέσα από την ΕΥΠ.

Και ρωτάμε τον Πρωθυπουργό, που είναι και επικεφαλής της ΕΥΠ, αλλά ακόμη και αν δεν ήταν επικεφαλής, πάλι θα τον ρωτούσαμε: Πώς είναι δυνατόν τέτοια κρίσιμα έγγραφα, απόρρητα -και που δεν αφορούν τον «χ», «ψ» και «ω», τις πενήντα χιλιάδες που παρακολουθούνται- να βγαίνουν μέσα από την ΕΥΠ; Είναι απλό το πράγμα; Τι υπηρετεί αυτή η διάδοση των ντοκουμέντων αυτών; Πώς βγήκαν; Δηλαδή ο γνωστός δημοσιογράφος, εκδότης κ.λπ. μπήκε νύχτα μέσα στα γραφεία της ΕΥΠ και έκλεψε έγγραφα; Όχι. Έγινε καμμία ληστεία, προσχηματική, στην ΕΥΠ και τους πήραν έγγραφα; Αυτά δόθηκαν κανονικά. Κλείστηκε ένα ραντεβού, φαντάζομαι και με ένα «flash», «στικάκι», όπως το λέμε, δόθηκαν οι απομαγνητοφωνημένες ταινίες. Γιατί αυτά είναι πραγματικές ταινίες, δεν είναι κατασκευασμένες. Κανείς δεν τόλμησε να πει ότι είναι κατασκευασμένες.

Έχουμε δικαίωμα εμείς ως ΚΚΕ, θύμα παρακολούθησης από πάντα, απλώς βγήκαν αυτές οι συγκεκριμένες, 2016 - 2022, να σκεφτούμε ότι μέσα στην ΕΥΠ υπάρχουν θύλακες, διαπλεκόμενοι, άλλοτε με οικονομικά ή με πολιτικά συμφέροντα ή κι αν δεν είναι ταυτισμένοι με κόμματα -δεν έχουμε τέτοιες αποδείξεις- υπηρετούν ή εξυπηρετούν διάφορα σενάρια;

Κοιτάξτε, σε περιόδους όπου το αστικό πολιτικό σύστημα, το πολιτικό σκηνικό βρίσκεται σε μια ενδεχομένως μεταβατική φάση, γίνεται μια προσπάθεια να υποβοηθηθεί η σταθερότητα του πολιτικού συστήματος ή η αναδιάταξη πολιτικών δυνάμεων στη διακυβέρνηση, «να την προλάβουμε», «να μην υπάρχουν ρήγματα», «να μην υπάρχουν αστάθειες» κ.λπ.. Έχουμε δικαίωμα να το σκεφτούμε αυτό. Πώς βγαίνουν τα σκάνδαλα και όχι μόνο στην Ελλάδα; Τώρα εδώ όλοι μάς παρουσιάσατε -όλα τα κόμματα- ότι εκτέθηκε η Ελλάδα στην Ευρώπη. Ποια Ευρωπαϊκή Ένωση; Υπάρχει κράτος-μέλος της Ευρωπαϊκής Ένωσης που δεν έχουν αναφερθεί σκάνδαλα; Μέχρι και η Μάλτα. Στη Γερμανία δεν έχουν βγει; Σε όλες τις χώρες. Στη Γαλλία; Πώς βγαίνουν αυτά τα σκάνδαλα; Ο λαϊκός εργατικός έλεγχος ή ο κοινοβουλευτικός έλεγχος βγάζει τα σκάνδαλα; Αυτά είναι σκάνδαλα που βγαίνουν οργανωμένα από ανταγωνιστικούς επιχειρηματικούς ομίλους και πάντα σε διασύνδεση -εγώ δεν θα έλεγα με όλη την ηγεσία των κομμάτων- με πολιτικούς παράγοντες. Έτσι βγαίνουν τα σκάνδαλα.

Χρησιμοποιούνται τα σκάνδαλα για αναδιατάξεις στο πολιτικό σκηνικό ή για στερέωση του πολιτικού σκηνικού; Χρησιμοποιούνται. Επομένως τι λέμε τώρα περί δημοκρατίας και «δημοκρατική εκτροπή»; Δεν ξέρω τι εννοείτε δημοκρατική εκτροπή. Μέσα σε αυτό το σύστημα, την αστική κοινοβουλευτική δημοκρατία, όλα χωράνε, από την άρση για ένα διάστημα της λειτουργίας του Κοινοβουλίου, μέχρι τα πάντα, μέχρι υποκλοπές.

Άλλωστε τα είπε και ο Παφίλης χθες και άλλοι Βουλευτές. Το θεσμικό πλαίσιο της Ευρωπαϊκής Ένωσης που επιτρέπει παρακολουθήσεις, όπως επιτρέπει και το άρθρο 19 του Συντάγματος, έχει ψηφιστεί από όλα τα κόμματα. Οι ιδιωτικές εταιρείες παραγωγής λογισμικών για παρακολούθηση δεν λειτουργούν μόνο για να πουλάνε στους απατημένους συζύγους -άνδρες, γυναίκες-, για να παρακολουθούν τι γίνεται στην οικογένειά τους. Εκεί που πουλάνε και βγάζουν λεφτά είναι αν τα πουλάνε σε επιχειρήσεις ανταγωνιστικές ή σε πολιτικά κόμματα. Έτσι γίνεται και αυτά τα ψηφίσατε.

Εδώ η συζήτηση έχει περιοριστεί. Είναι υποταγμένη, συνειδητά -και η πρόταση μομφής και η απάντηση της Νέας Δημοκρατίας- στην επόμενη εκλογική μάχη και ευθύνη έχουν όλοι. Πιο συγκεκριμένα, ποιο κόμμα -εκτός από το ΚΚΕ- έβαλε μέσα -κάθε φορά που μιλούσε για τις υποκλοπές- και τις υποκλοπές στο ΚΚΕ; Ποιο κόμμα ζήτησε ενέργειες ως αλληλεγγύη; Δεν λέω, κάθε κόμμα μπορούσε να κάνει αυτοτελώς δικές του ενέργειες.

Θα το πω άλλη μια φορά. Πολύ φοβόμαστε ότι απέναντι στις παρακολουθήσεις του ΚΚΕ υπάρχει -το λιγότερο- ανοχή.

Με αυτή την έννοια, αυτή η συζήτηση δεν μπορεί να δώσει τίποτε. Θα επιδράσει στο πολιτικό σκηνικό; Δεν ξέρω. Τουλάχιστον δεν μπορούμε εμείς ως κόμμα να κάνουμε δικές μας προβλέψεις. Πάντως είναι χρησιμοποιήσιμη.

Και αυτό που πρέπει να καταλάβει ο ελληνικός λαός είναι το εξής, ότι το βασικό πεδίο της μάχης κρίνεται καθημερινά στους τόπους δουλειάς, στους τόπους κατοικίας, να μην αναφέρομαι λεπτομερειακά. Μόνο τότε αυτό το πεδίο της μάχης μπορεί να φέρει έναν καλύτερο συσχετισμό στη Βουλή. Να το πούμε καθαρά. Τι θα πει καλύτερος συσχετισμός στη Βουλή; ΚΚΕ. Είναι το μοναδικό κόμμα που το κύριο βάρος το ρίχνει στην οργάνωση των λαϊκών αγώνων, στους οποίους, κύριοι, ακόμα και στα αγροτικά μπλόκα συμμετέχουν άνθρωποι που είναι σε όλα τα κόμματα. Εμείς συμβάλλουμε στην ανάπτυξη αυτών των αγώνων. Δεν μπορούμε να τους καθορίσουμε ούτε μπορεί να αποφασιστούν οι αγώνες εάν δεν τους θέλουν οι εργαζόμενοι. Αυτή είναι η ιστορία. Επομένως αυτοί οι αγώνες δείχνουν μια γενικευμένη λαϊκή δυσαρέσκεια, η οποία θα πάει χαμένη εάν δεν εκφραστεί και με την ψήφο.

Να το πούμε καθαρά. Χαμένη ψήφος είναι αυτή που πάει στα κόμματα που είναι πρόθυμα να κυβερνήσουν, είτε με κυβέρνηση αυτοδύναμη είτε να μπουν σε πολιτική συνεργασία. Αυτή είναι η χαμένη ψήφος. Μπορεί να αισθάνεται κάποιος ότι δεν είναι με τον πρώτο ή τον δεύτερο νικητή. Μένει χαμένη η ψήφος. Νόμιμη ψήφος, κανείς δεν την υποτιμά, αλλά είναι κυριολεκτικά χαμένη, γιατί την άλλη μέρα τα προβλήματα θα τρέχουν.

Τελειώνοντας να πω κάτι. Κύριε Αποστόλου, εσείς ακολουθήσατε άλλη αγροτική πολιτική από την Κοινή Αγροτική Πολιτική της Ευρωπαϊκής Ένωσης; Σας παρακαλώ. Τώρα ανακαλύψατε ότι έχει πρόβλημα η αγροτιά; Μέσα στα τέσσερα χρόνια οξύνθηκε το πρόβλημα της αγροτιάς; Η όξυνση των προβλημάτων είναι διαχρονική. Μπορεί σε μία περίοδο τριών, τεσσάρων μηνών για μια σειρά από λόγους -συγκυρίας μεν, αλλά πάλι σε σχέση με το σύστημα- να γίνουν πιο οξυμένα τα προβλήματα. Όλα δημιουργήθηκαν μετά το 2019 τα προβλήματα; Η Νέα Δημοκρατία; Βεβαίως. Ο επόμενος συνεχίζει και τα κάνει χειρότερα. Ούτε συζήτηση.

Και ένα τελευταίο σχόλιο και με συγχωρείτε για την κατάχρηση του χρόνου. Άκουσα εδώ από ορισμένους ομιλητές του ΣΥΡΙΖΑ έναν ύμνο προς τη Νέα Δημοκρατία μέχρι το -αν θυμάμαι καλά- 2010. Ας πάρουμε από το 1974 μέχρι σήμερα. Η Νέα Δημοκρατία είναι άλλο κόμμα; Άλλαξε χαρακτήρα; Βεβαίως. Οι πολιτικές, ανάλογα με τις ανάγκες του κεφαλαίου, προσαρμόζονται ανάλογα με τις εξελίξεις. Δεν μπορώ να το καταλάβω. Εγώ θυμάμαι δύο Προέδρους του Συνασπισμού ή έναν -μπορεί να κάνω τώρα λάθος στις χρονολογίες- που, όταν ήταν η κυβέρνηση Κώστα Καραμανλή, έλεγε ότι είστε η χειρότερη κυβέρνηση από το 1974 και μετά. Τα έχω ακούσει με τα αυτιά μου. Τώρα βγήκε η κυβέρνηση Καραμανλή ότι ήταν ένα φιλελεύθερο κόμμα και άλλα. Μη μου πείτε, λοιπόν, ότι όλα αυτά τα πράγματα δεν δείχνουν κοινή γραμμή πλεύσης. Και ψάχνει ο ένας να βρει με τον άλλο να «σκοτωθεί», να τσακωθεί, για να διαμορφώσει στον ελληνικό λαό ότι πρέπει να εγκλωβιστεί μέσα σε παραπλανητικά και ψεύτικα διλήμματα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κυρία Πρόεδρε.

Τον λόγο έχει τώρα ο Υπουργός Αγροτικής Ανάπτυξης και Τροφίμων κ. Γεωργαντάς για δέκα λεπτά. Θα μιλήσει ο Υπουργός και αμέσως μετά θα βάλουμε τέσσερις Βουλευτές να μιλήσουν.

Ορίστε, κύριε Υπουργέ, έχετε τον λόγο. Παρακαλώ κι εσάς να προσπαθήσετε να είστε μέσα στον χρόνο, για να μπορέσουν να μιλήσουν όλοι οι Βουλευτές.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, για τη σημερινή συζήτηση νομίζω ότι είναι σημαντικό να έχουμε όλοι υπ’ όψιν μας το κείμενο της πρότασης δυσπιστίας του ΣΥΡΙΖΑ. Είναι ένα κείμενο δύο σελίδων, το οποίο επικεντρώνεται -στο 90% του περιεχομένου- στο ζήτημα των υποκλοπών -και σε αυτό θα έλθω στη συνέχεια, για να κάνω τον σχολιασμό μου- και υπάρχει μία μόνο μικρή αναφορά σε ένα ακόμη θέμα. Δεν υπάρχει καμμία αναφορά στα ζητήματα της οικονομίας. Δεν υπάρχει καμμία αναφορά στα ζητήματα που άπτονται του κοινωνικού κράτους. Δεν υπάρχει καμμία αναφορά σε ζητήματα τα οποία θεωρούνται πάρα πολύ επίκαιρα. Γίνεται όμως μια αναφορά -και θέλω στο ξεκίνημα της ομιλίας μου να την αναφέρω- στο τέλος της πρότασης δυσπιστίας: «Η παραμονή στη διακυβέρνηση της χώρας όσων εργαλειοποίησαν την εθνική ασφάλεια χάριν αλλότριων συμφερόντων είναι επικίνδυνη για τα δικαιώματα, για τη δημοκρατία και την ασφάλεια της χώρας.».

Πραγματικά μού προκαλεί μεγάλη απορία αυτό το κείμενο, με αυτό το περιεχόμενο. Για ποια εργαλειοποίηση μιλάμε της εθνικής ασφάλειας και χάριν ποιων αλλότριων συμφερόντων; Εσείς ως παράταξη είστε αυτοί που λέγατε ότι δεν υπάρχουν σύνορα. Εμείς ερχόμαστε και προσπαθούμε και τα θωρακίζουμε και νομίζουμε με μετρήσιμα αποτελέσματα και αυτό το αντιλαμβάνεται όλη η ελληνική κοινωνία και βλέπω εδώ ως έναν από τους λόγους της δυσπιστίας την εργαλειοποίηση της εθνικής ασφάλειας χάριν αλλότριων συμφερόντων. Παρακαλώ από τους συντάκτες αυτού του κειμένου και από τους υπογράφοντες, βεβαίως, όλους τους Βουλευτές, να δοθούν οι απαντήσεις.

Πάμε στο ζήτημα των υποκλοπών. Ξέρετε, συνήθως η πρόταση δυσπιστίας είναι μια ευκαιρία για να γίνει μια σύγκριση, για να μπορούμε να δούμε πεπραγμένα αυτής της Κυβέρνησης και τα πεπραγμένα της προηγούμενης κυβέρνησης. Αλλά, σε κάθε περίπτωση, γίνεται μονοθεματική η συζήτηση, οπότε υποχρεούμαστε να την παρακολουθήσουμε, τουλάχιστον, στον μεγαλύτερο βαθμό. Στη συνέχεια θα πω μερικά πράγματα για τις δράσεις και τους στόχους του Υπουργείου Αγροτικής Ανάπτυξης που έχουν επιτευχθεί και αυτούς που ακολουθούν.

Υπάρχει μία βεβαιωμένη θεσμική εκτροπή. Είναι ομολογημένη από τον Αρχηγό σας, τον κ. Τσίπρα. Είναι αυτή η περίφημη κουβέντα «έξι στα έξι». Όταν λες «έξι στα έξι», σημαίνει ότι έχεις την πληροφόρηση από πριν, κάνεις το αίτημα και έχεις την απάντηση. Να μείνουμε πρώτα σε αυτό, που είναι πάρα πολύ σημαντικό, από τη στιγμή που θέλετε να υπηρετούμε με απόλυτη θεσμικότητα όλες αυτές τις διαδικασίες.

Υπάρχει δίαυλος επικοινωνίας και πληροφόρησης προς τον Αρχηγό της Αξιωματικής Αντιπολίτευσης, έτσι ώστε να ξέρει από πριν ποιο αίτημα θα κάνει, για ποια πρόσωπα και τι απάντηση θα πάρει; Αυτή είναι η πρώτη ομολογημένη θεσμική εκτροπή, το «έξι στα έξι», το οποίο με ενθουσιασμό το ανακοίνωσε ο κ. Τσίπρας. Χρήζει απαντήσεως αυτό το γεγονός. Ποιος είναι ο δίαυλος επικοινωνίας; Ποιο είναι το κανάλι πληροφόρησης; Από πού προέρχεται; Πώς γνωρίζει ο Αρχηγός της Αξιωματικής Αντιπολίτευσης τα ονόματα;

Αυτή είναι βεβαία και ομολογημένη, όλες οι άλλες είναι διερευνώμενες εκτροπές -αν θέλετε- κατά το κείμενο το δικό σας. Αυτή είναι ομολογημένη, είναι βεβαιωμένη από εσάς τους ίδιους. Και πριν ξεκινήσει η συζήτηση, αύριο, των Αρχηγών, φαντάζομαι ότι ο κ. Τσίπρας θα έρθει να αναφέρει και από πού υπάρχει αυτή η πληροφόρηση και αυτός ο αντιθεσμικός -φαντάζομαι ότι θα συμφωνήσουμε όλοι σε αυτό- δίαυλος επικοινωνίας και πληροφόρησης.

Εκτός αν μου πείτε ότι είναι θεσμικό κάποιος μέσα από την ΕΥΠ, ή δεν ξέρω από πού αλλού, να επιτρέπεται να ενημερώνει επιλεκτικά όποιον Αρχηγό κόμματος επιθυμεί, πέρα από τις θεσμικές διαδικασίες οι οποίες προβλέπονται. Αν μου το πείτε αυτό, κάνουμε μια άλλη κουβέντα. Να το πείτε. Ή είναι θεσμικό αυτό ή είναι αντιθεσμικό. Θεσμικό δεν είναι σίγουρα, αν το λέτε εσείς ως θεσμικό τότε πρέπει να το αιτιολογήσετε, αλλά επειδή είναι αντιθεσμικό οφείλετε, λοιπόν, να δώσετε απαντήσεις για το ποιος έδωσε αυτή την πληροφορία και μετά να πάμε και παρακάτω και να δούμε και όλα τα άλλα με τον θεσμικό τρόπο ο οποίος επιβάλλεται και να διερευνήσουμε εάν υπάρχει οποιαδήποτε θεσμική εκτροπή.

Διερευνώμενες είναι οι θεσμικές εκτροπές, κατά το δικό σας αίτημα ακόμα. Μία είναι η βεβαιωμένη, η ομολογημένη. Αυτή που είπα, το «έξι στα έξι».

Και επειδή η συζήτηση περί θεσμικών εκτροπών υποχρεωτικά πρέπει να συμπεριλάβει κι όλα τα γεγονότα τα οποία συνδυάζονται με μια τέτοια υπόθεση, να πω κάτι και να θυμίσω μια λέξη την οποία δεν βλέπω να χρησιμοποιείτε πάρα πολύ στον δημόσιο λόγο σας: Είχα την τιμή να είμαι μέλος στη συγκεκριμένη προκαταρκτική επιτροπή όπως και στην εξεταστική επιτροπή για την υγεία. Να θυμίσω τι γινόταν γιατί λέτε «δεν κλήθηκε ο τάδε εδώ, δεν κλήθηκε ο τάδε εκεί, δεν λειτούργησε θεσμικά αυτό το όργανο».

Εκεί υπήρχαν κουκουλοφόροι μάρτυρες τους οποίους ζητούσαμε να έρθουν να εξεταστούν με την προστασία της ταυτότητάς τους. Να διασφαλιζόταν η προστασία, αλλά να μπορούν να απαντήσουν σε ερωτήσεις, να μπορούν να υποστούν τη βάσανο των ερωτήσεων, να μπορούν να πουν πώς έτσι εύκολα κατηγορούν πρώην Υπουργούς, πρώην Πρωθυπουργούς. Δεν έγινε δεκτό εκείνο το αίτημα από την πλειοψηφία. Δεν έγινε δεκτό το αίτημα να έρθουν και να μιλήσουν αυτοί οι αξιόπιστοι κουκουλοφόροι μάρτυρες. Και προχθές ανακαλύψαμε το ποιόν ενός εκ αυτών. Κατηγορούμενος για απάτη. Θα πείτε κάτι γι’ αυτό; Σε αυτούς τους μάρτυρες στηρίξατε τη χειρότερη μορφή που έχει υπάρξει ποτέ για πολιτικά πρόσωπα.

Βεβαίως προσπαθείτε αυτή όλη την προσπάθεια να την καλύψετε με κάθε τρόπο μετά. Γιατί αν υπάρχουν δικαστές εις τας Αθήνας -που υπάρχουν- θα έπρεπε τουλάχιστον σε ένα επίπεδο πολιτικό -γιατί όλοι έχουν το τεκμήριο αθωότητας- να δώσετε απαντήσεις γιατί δεν έχετε πει τίποτα, δεν έχει πει τίποτα ο Αρχηγός σας, για τους δύο Υπουργούς που αυτή τη στιγμή δικάζονται από δικαστές. Υπάρχουν ή δεν υπάρχουν δικαστές; Υπάρχουν και τους σεβόμαστε, είτε μας αρέσουν οι αποφάσεις και η κρίση τους είτε όχι. Ακόμη είναι το Σύνταγμά μας, αυτό υποχρεούμαστε και όλοι εμείς να υπηρετήσουμε, ακόμα περισσότερο από τον απλό πολίτη απ’ έξω.

Υπάρχουν δικαστές. Έχουν ασκηθεί διώξεις. Δικάζονται αυτή τη στιγμή και δεν θέλω να αναφερθώ στο ότι έχουν μπει μάρτυρες. Αν και μ’ αρέσει μια λέξη. Η λέξη βοσκοτόπια. Είναι και αρμοδιότητάς μου. Θυμίζει κάτι ωραίες εποχές με κάτι δανειοδοτήσεις οι οποίες γίνονταν για να εξυπηρετηθούν κάποιες σκευωρίες συγκεκριμένες. Αλλά εγώ νομίζω ότι εδώ οφείλετε τώρα να δώσετε μια σαφή απάντηση για τους δύο κατηγορούμενους. Δεν δίνετε.

Και να πω και κάτι άλλο μιας και μιλάμε γι’ αυτά τα ζητήματα. Ξέρετε δεν είμαι εγώ, ο Υπουργός Δικαιοσύνης είναι αυτός που είπε ότι οι τροποποιήσεις στον Ποινικό Κώδικα που γίνανε πέντε μέρες πριν τη διάλυση της Βουλής -ή τρεις μέρες, δεν θυμάμαι καλά- είναι μια τεράστια θεσμική εκτροπή η οποία έγινε για να εξυπηρετηθούν συγκεκριμένες σκοπιμότητες. Ο πρώην Υπουργός Δικαιοσύνης της Κυβέρνησής σας το είπε. Και βεβαίως όποιοι γνωρίζουν λίγο νομικά και νομίζω γνωρίζουν πολλοί σε αυτή την Αίθουσα, μπορούν να καταλάβουν τη σκοπιμότητα εκείνων των ρυθμίσεων αλλά βεβαίως και το απαράδεκτο του χρόνου κατά τον οποίον ήρθε, τρεις μέρες πριν τη διάλυση της Βουλής. Αλλά προφανώς έπρεπε να διασφαλιστούμε για το μέλλον και έπρεπε να διασφαλίσουμε και κάποιους άλλους για το παρελθόν. Αυτό έγινε τότε.

Έχω μια οφειλόμενη συμπλήρωση της τοποθέτησής μου σε σχέση με τις αρμοδιότητες στο Υπουργείο Αγροτικής Ανάπτυξης. Η λέξη «διαφάνεια» είναι μια λέξη που χρησιμοποιείτε. Πραγματικά πολύ σημαντική λέξη. Διαφάνεια παντού. Γιατί στη διαφάνεια έχουμε την καλύτερη και πιστότερη χρήση των πόρων που διατίθενται. Γι’ αυτή τη διαφάνεια, λοιπόν, τις ενισχύσεις των αγροτών μας και των κτηνοτρόφων μας ύψους άνω των 2 δισεκατομμυρίων κάθε χρόνο τις έχουμε μεταφέρει στο gov.gr. Τολμήσαμε και το κάναμε για να υπάρχει η διαφάνεια, η αντικειμενικότητα, η δυνατότητα ελέγχου, η πρόσβαση στα στοιχεία, η πρόσβαση στα αρχεία. Αυτό που δεν θέλατε ποτέ και δεν επικροτήσατε ποτέ. Αντιθέτως με ερωτήσεις εδώ προσπαθείτε να το εμποδίσετε. Το κάναμε, λοιπόν.

Κάναμε και κάτι άλλο θεσμικό. Ενισχύσαμε την ΕΘΕΑΣ για να υπάρχει ένας επίσημος συνομιλητής με το ελληνικό κράτος με το Υπουργείο Αγροτικής Ανάπτυξης και Τροφίμων, με τους συνεταιρισμούς, όπως οφείλουμε. Θωρακίσαμε και τη λειτουργία τους. Θωρακίσαμε και τους Έλληνες αγρότες κάνοντας έκπτωση 50% στον φόρο εισοδήματος. Είναι μια τροπολογία την οποία επίσης δεν ψηφίσατε στη Βουλή.

Να θυμίσω κάτι. Με αυτή την Κυβέρνηση το εμπορικό αγροτικό ισοζύγιο είναι θετικό για πρώτη φορά μετά από τριάντα οκτώ χρόνια. Να πω και κάτι ακόμα. Έχουμε αύξηση των εξαγωγών 17%. Αντιλαμβανόμαστε τη δύσκολη συγκυρία. Αντιλαμβανόμαστε το αυξημένο κόστος παραγωγής για τους αγρότες και τους κτηνοτρόφους μας. Προσπαθούμε να τους στηρίξουμε με κάθε τρόπο αξιοποιώντας κάθε χρηματοδοτικό εργαλείο αλλά και τις δυνατότητες…

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Τελειώνω, κυρία Πρόεδρε, σε ένα λεπτό. Θέλω πάντα με σεβασμό στους συναδέλφους να μιλάω τηρώντας τον χρόνο, όπως πρέπει να το κάνουμε όλοι.

Αυτή η Κυβέρνηση έδωσε 400 εκατομμύρια από τον προϋπολογισμό για να συμπληρώσει τα έσοδα από τις εισφορές των αγροτών του ΕΛΓΑ και να καταβάλλει μέσα σε τρία χρόνια 863 εκατομμύρια ευρώ για να στηρίξει τους αγρότες από τις πολύ μεγάλες κακοκαιρίες, τις πολύ μεγάλες ζημιές που έχουν υποστεί. Πάρα πολλά άλλα προγράμματα είναι σε ανάπτυξη. Όχι μόνο προγράμματα αλλά και θεσμικές παρεμβάσεις οι οποίες θα βοηθήσουν τον Έλληνα αγρότη, τον Έλληνα παραγωγό. Το σημειώνω αυτό: Παραγωγό. Γι’ αυτόν τον λόγο, από το εθνικό απόθεμα από φέτος δεν δίνεται δικαίωμα σε όποιον ζητάει δικαιώματα από βοσκότοπο αλλά δεν έχει ζωικό κεφάλαιο. Αυτό το πολύ απλό το είχατε κάνει πράξη τα προηγούμενα χρόνια. Δείχνει τη διαφορετική προσέγγιση, τη διαφορετική κουλτούρα και τελικά γίνεται συγκριτικό στοιχείο της αξιοπιστίας του καθενός και της αποτελεσματικότητας στη διαχείριση των πολύ δύσκολων ζητημάτων που καλούμαστε όλοι να αντιμετωπίσουμε.

Νομίζω, λοιπόν, ότι αυτή η πρόταση δυσπιστίας είναι μια καλή ευκαιρία για σύγκριση σε όλα τα πεδία. Τα αποφεύγετε γιατί δεν έχετε τα στοιχεία εκείνα της οικονομικής πολιτικής, όλων των παρεμβάσεων που έγιναν για να συγκριθείτε και επιλέγετε μόνο από τον δρόμο της δήθεν θεσμικής εκτροπής που καταγγέλλετε. Αυτή τη θεσμική εκτροπή, πρώτοι εσείς, σίγουρα και ομολογημένα την έχετε κάνει ήδη με το «έξι στα έξι».

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» δεκαπέντε μεταπτυχιακοί φοιτητές και μια συνοδός από το τμήμα Πολιτικής Επιστήμης και Δημόσιας Διοίκησης του Εθνικού Καποδιστριακού Πανεπιστημίου Αθηνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Μπαίνουμε στον έβδομο κύκλο των ομιλητών, κύριοι συνάδελφοι.

Τον λόγο έχει ο κ. Κέλλας εκ μέρους της Νέας Δημοκρατίας.

**ΧΡΗΣΤΟΣ ΚΕΛΛΑΣ:** Ευχαριστώ, κυρία Πρόεδρε.

Κύριε Υπουργέ, κυρίες Υφυπουργοί, αγαπητοί συνάδελφοι, η πορεία του ΣΥΡΙΖΑ εμπίπτει σε έναν από τους βασικούς κανόνες στρατηγικής που ορίζει ότι όπως έρχεται η μία επιτυχία πίσω από την άλλη έτσι ακολουθεί και η μία αποτυχία μετά την άλλη. Και με αυτόν τον τρόπο η ξαφνική άνοδος καταλήγει σε κατρακύλα. Αυτό ακριβώς βιώνει σήμερα η Αξιωματική Αντιπολίτευση προεξάρχοντος του Αρχηγού της, ο οποίος προσπαθεί μάταια να αποτρέψει την πτώση του καθώς η ήττα του ΣΥΡΙΖΑ στις επερχόμενες εθνικές εκλογές είναι δεδομένη. Οι Ελληνίδες και οι Έλληνες έχουν μνήμη και κρίση. Θα κρίνουν και θα συγκρίνουν.

Ο ΣΥΡΙΖΑ ανήλθε στην εξουσία υποσχόμενος ότι θα σκίσει τα μνημόνια με έναν νόμο και ένα άρθρο και ότι θα κάνει τους δανειστές και τις αγορές να χορεύουν στις διαπραγματεύσεις. Τελικά υπέγραψε το χειρότερο μνημόνιο όλων και επέβαλε τα πιο επώδυνα δημοσιονομικά μέτρα αφού προηγουμένως μετέτρεψε το περήφανο «όχι» του δημοψηφίσματος σε ένα «λεβέντικο ναι» προς την κ. Μέρκελ και τους θεσμούς τους οποίους ο κ. Βαρουφάκης ειρωνευόταν.

Ως Αντιπολίτευση ο κ. Τσίπρας υποσχόταν μειώσεις φόρων και αυξήσεις συντάξεων. Τι ακριβώς έκανε; Μείωσε τις συντάξεις και αύξησε και άλλο τους φόρους. Με την κυβέρνηση της πρώτης φοράς αριστερά υπεβλήθησαν είκοσι εννέα φόροι μεταξύ των οποίων αυξήσεις φορολογικών συντελεστών, εισοδήματος φυσικών και νομικών προσώπων, αυξήσεις ΦΠΑ, ενώ πραγματοποιήθηκαν ούτε μία ούτε δύο αλλά δεκαεπτά περικοπές συντάξεων με τον καταστροφικό νόμο Κατρούγκαλου και άλλες αρνητικές παρεμβάσεις.

Προκαλέσατε χάος στην έκδοση των συντάξεων, δημιουργώντας πάνω από ένα εκατομμύριο εκκρεμείς συνταξιοδοτικές υποθέσεις ωθώντας συνανθρώπους μας, που πλήρωναν επί δεκαετίες τις εισφορές τους, στη φτώχεια και την εξαθλίωση. Αφήσατε πίσω σας 487 εκατομμύρια ληξιπρόθεσμες οφειλές σε εκατόν σαράντα δύο χιλιάδες εν αναμονή συνταξιούχους.

Επί διακυβερνήσεως ΣΥΡΙΖΑ - ΑΝΕΛ ο Έλληνας Πρωθυπουργός έλεγε: «Nice to meet you, κύριε Ερντογάν», ενώ η θάλασσα δεν είχε σύνορα. Οι διακινητές δρούσαν ανεξέλεγκτα. Μετανάστες εισέρχονταν ανενόχλητοι στη χώρα για να περάσουν στη συνέχεια στην Ευρώπη.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Με συγχωρείτε, κύριε Κέλλα, ένα λεπτό.

Κύριοι συνάδελφοι, ησυχία σας παρακαλώ!

Ελάτε σας παρακαλώ, συνεχίστε.

**ΧΡΗΣΤΟΣ ΚΕΛΛΑΣ:** Με την μεταναστευτική πολιτική της προηγούμενης κυβέρνησης, δυστυχείς άνθρωποι περιορίζονταν στην ελληνική επικράτεια και αναγκάζονταν είτε να «λιάζονται στην Ομόνοια», όπως έλεγε η τότε Υπουργός είτε να ζουν σε άθλιες συνθήκες, σε καταυλισμούς, όπως αυτός της Μόριας που γράφτηκε με μελανά γράμματα στα χρονικά της παγκόσμιας μετανάστευσης.

Τραγική, αντίστοιχα, υπήρξε και η διαχείριση του τομέα Δημόσιας Ασφάλειας και Προστασίας του Πολίτη. Πέρα από τον νόμο - χάλι Παρασκευόπουλου σε τρομοκράτες και βαρυποινίτες- τις καταλήψεις σε δημόσια και ιδιωτικά κτίρια, την μετατροπή ακαδημαϊκών χώρων σε εστίες εγκληματικότητας και παραβατικότητας συνέβησαν και οι τραγωδίες σε Μάτι και Μάνδρα. Ειδικά στο Μάτι δεν χωράει ο ανθρώπινος νους όσα συντελέστηκαν και όσα γίνονται γνωστά από τα θύματα στο πλαίσιο της δίκης που είναι σε εξέλιξη.

Και μόνο γι’ αυτό, συνάδελφοι του ΣΥΡΙΖΑ, οι πολιτικοί προϊστάμενοι που τότε είχαν την ευθύνη των εμπλεκόμενων φορέων, θα έπρεπε, από σεβασμό και μόνο προς τη μνήμη των θυμάτων, να έχουν αποσυρθεί από την πολιτική.

Έρχομαι, τώρα, σε ζητήματα δημοκρατίας: Επί διακυβερνήσεως ΣΥΡΙΖΑ - ΑΝΕΛ η ελευθερία των μέσων ενημέρωσης απειλήθηκε ανενδοίαστα και ανερυθρίαστα με τη διαδικασία που στήθηκε στη Γενική Γραμματεία Ενημέρωσης. Επρόκειτο για μια πρωτοφανή για κράτος της Ευρωπαϊκής Ένωσης παρωδία, που ως στόχο είχε να ελεγχθούν ολοκληρωτικά τα τηλεοπτικά μέσα από τους τότε ενοίκους του Μεγάρου Μαξίμου. Όπως φαίνεται, ο κ. Παππάς ήταν μπροστινός του κ. Τσίπρα για να τροφοδοτείται με λεφτά το κόμμα του ΣΥΡΙΖΑ και να διευρύνεται η επιρροή του στην επιχειρηματική κοινότητα.

Αυτά ακούγονται στο ειδικό δικαστήριο, αγαπητοί συνάδελφοι, για την υπόθεση των τηλεοπτικών αδειών από τις καταθέσεις του κ. Καλογρίτσα και της γραμματέως του για τον ρόλο τού κ. Παππά και τις τσάντες με τα χρήματα.

Στο ειδικό δικαστήριο διεξάγεται παράλληλα και άλλη δίκη Υπουργού του ΣΥΡΙΖΑ, του κ. Παπαγγελόπουλου, ο οποίος κατηγορείται μεταξύ άλλων για κακουργηματική κατάχρηση εξουσίας και σύσταση εγκληματικής οργάνωσης. Η υπόθεση της «NOVARTIS», την οποία είχε στήσει ο κ. Παπαγγελόπουλος, και την οποία είχε επιχειρήσει να παρουσιάσει ως το μεγαλύτερο σκάνδαλο της πολιτικής ζωής, εξελίσσεται σε μια από τις μεγαλύτερες πολιτικές σκευωρίες της ιστορίας, που ως στόχο είχε την εξόντωση σημαντικών αντιπάλων της τότε κυβέρνησης.

Μόλις προχθές συνελήφθη για σύσταση εγκληματικής οργάνωσης που διέπραττε τραπεζικές απάτες ο διαβόητος «Μάξιμος Σαράφης». Αυτός δεν ήταν ο βασικός μάρτυρας κατηγορίας στην υπόθεση «NOVARTIS»;

Σε τέτοιους ανθρώπους στηρίζεται ο ΣΥΡΙΖΑ, αγαπητοί συνάδελφοι, για να στήσει τέτοιες κατηγορίες. Δυστυχώς στερνή μου γνώση να σ’ είχα πρώτα.

Αντί, επομένως, κυρίες και κύριοι συνάδελφοι, να απολογηθείτε στην κοινωνία και την ιστορία για τη συμπεριφορά και τις επιλογές σας, ο κ. Τσίπρας ήρθε προχθές και υπέβαλε πρόταση μομφής επαναφέροντας την υπόθεση των παρακολουθήσεων. Και σε αυτή την περίπτωση, όμως, η εξεταστική επιτροπή της Βουλής κατέδειξε πως όχι μόνο δεν υπήρξε συσχέτιση της ΕΥΠ με το «Predator», αλλά όλες οι επισυνδέσεις ήταν νόμιμες. Ωστόσο, αναδείχθηκε πως επί κυβέρνησης ΣΥΡΙΖΑ παρακολουθούνταν ο Αναπληρωτής Υπουργός Οικονομικών, ο κ. Πιτσιόρλας και ο Γενικός Γραμματέας της Κυβέρνησης, ο κ. Σάγιας, χωρίς να μάθουμε ποτέ βέβαια το γιατί.

**ΚΩΝΣΤΑΝΤΙΝΟΣ ΜΠΑΡΚΑΣ:** Σαγιάς, όχι Σάγιας.

**ΧΡΗΣΤΟΣ ΚΕΛΛΑΣ:** Σαγιάς. Δεν αλλάζει. Δυστυχώς για εσάς και ευτυχώς για τον ελληνικό λαό, ο κατήφορός σας δεν έχει όρια.

Η πρόταση μομφής κατά της Κυβέρνησης -που είναι και η τελευταία σας πριν τις εκλογές- θα καταγραφεί ως μία ακόμη αποτυχημένη προσπάθεια αποπροσανατολισμού της κοινής γνώμης. Η απόπειρα να στρέψετε τη δημόσια συζήτηση σε ανύπαρκτα ζητήματα, προκειμένου να καλύψετε την πολιτική σας ένδεια, επιτείνει το εκλογικό σας αδιέξοδο και βεβαίως διευρύνει τις προοπτικές νίκης της Νέας Δημοκρατίας στην τελική ευθεία προς τις εκλογές.

Με έργο, πρόγραμμα και όραμα χτίζουμε την πατρίδα της αυτοπεποίθησης, χτίζουμε τη φωτεινή Ελλάδα του αύριο. Με μειώσεις φόρων, ασφαλιστικών εισφορών, ΕΝΦΙΑ, με αυξήσεις συντάξεων κατά 8%, με κατάργηση της εισφοράς αλληλεγγύης, με αύξηση του κατώτατου μισθού, με αναμόρφωση του μισθολογίου των γιατρών του ΕΣΥ, με δεκάδες χιλιάδες προσλήψεις στην παιδεία και στην υγεία και στήριξη των εισοδηματικά ασθενέστερων, βελτιώνουμε το βιοτικό επίπεδο των Ελλήνων και ενισχύουμε τον πυρήνα του κοινωνικού κράτους.

Με στήριξη του πρωτογενούς τομέα, με άντληση πόρων από το ΕΣΠΑ και το Ταμείο Ανάκαμψης δίνουμε δυναμική ώθηση στην οικονομία και δημιουργούμε νέες θέσεις εργασίας.

Με ενίσχυση της αμυντικής θωράκισης της χώρας και στρατηγικές συμμαχίες αυξάνουμε την αποτρεπτική ισχύ των Ενόπλων Δυνάμεων και αναβαθμίζουμε τη θέση της Ελλάδας στο περιφερειακό και παγκόσμιο επίπεδο.

Πορευόμαστε αποφασιστικά προς το μέλλον, διασφαλίζοντας τη βιώσιμη ανάπτυξη του τόπου και την ευημερία του λαού μας.

Και βέβαια καταψηφίζουμε την πρόταση δυσπιστίας και προχωρούμε δυναμικά μπροστά για να ανανεώσουμε την ισχυρή εντολή των πολιτών για μια αυτοδύναμη διακυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

(Θόρυβος στην Αίθουσα)

Κύριοι συνάδελφοι, παρακαλώ πολύ. Κάνετε πολύ μεγάλη φασαρία και δεν ακούμε τον ομιλητή. Σας παρακαλώ!

Τον λόγο τώρα εκ μέρους του ΣΥΡΙΖΑ έχει ο κ. Συρμαλένιος.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κυρία Πρόεδρε.

Αντιπαρέρχομαι το παραλήρημα του προηγούμενου ομιλητή της Νέας Δημοκρατίας, του κ. Κέλλα…

**ΧΡΗΣΤΟΣ ΚΕΛΛΑΣ:** Οι αλήθειες είναι παραλήρημα;

**ΝΙΚΟΛΑΟΣ ΣΥΡΜΑΛΕΝΙΟΣ:** …ο οποίος πέταξε την μπάλα στην εξέδρα και δεν είπε ούτε μία κουβέντα για το θέμα της μομφής ούτε μία κουβέντα για το θέμα των παρακολουθήσεων και των υποκλοπών. Ακολούθησε τον γνωστό αντιπερισπασμό και προσπάθησε να ξαναζεστάνει τα επιχειρήματα του αντιΣΥΡΙΖΑ μετώπου, που χρησιμοποιήσατε κατά κόρον σε όλη τη διάρκεια της διακυβέρνησής μας, από το 2015 έως το 2019. Μόνο για τις συντάξεις με τις Πρέσπες δεν μας είπατε ότι ανταλλάξαμε τότε. Μόνο αυτό ξεχάσατε.

Αλλά εγώ θα ξεκινήσω με το εξής ερώτημα, το οποίο νομίζω ότι ο κάθε απλός άνθρωπος αυτής της χώρας -ο κάθε καλόπιστος απλός άνθρωπος- που παρακολουθεί το θέμα των υποκλοπών, έχει: Τώρα που αποκαλύφθηκαν όλα ότι έγιναν και με τη βούλα, με την επιβεβαίωση της συνταγματικά κατοχυρωμένης και κατά τα προβλεπόμενα από το κράτος δικαίου αρχής διασφάλισης του απορρήτου των επικοινωνιών, τώρα που αποκαλύφθηκε ότι ο ίδιος ο Πρωθυπουργός σάς έλεγε ψέματα, δεν προβληματίζεστε; Ή δεν είναι αλήθεια ότι έλεγε σε αυτό το Βήμα ότι «εγώ είμαι τριάντα χρόνια φίλος με τον κ. Χατζηδάκη και πώς είναι δυνατόν να τον παρακολουθώ» ή ότι «ο ανώτατος Αρχηγός του στρατεύματος, ο κ. Φλώρος, είναι δυνατόν να παρακολουθείται από εμάς»; Λοιπόν, έλεγε ψέματα ή δεν έλεγε ψέματα ο Πρωθυπουργός; Αν μπορείτε ισχυριστείτε το.

Δεν νιώθετε, λοιπόν, καμμία ντροπή, αγαπητοί συνάδελφοι της Συμπολίτευσης και της Κυβέρνησης, που ο Πρωθυπουργός σας ψεύδεται ασυστόλως; Δεν σας προβληματίζει τίποτα; Είσαστε τόσο χοντρόπετσοι προκειμένου να διεκδικήσετε ξανά μία θέση στη Βουλή ή στην εξουσία;

Ειλικρινά, στη θέση σας, προσωπικά τουλάχιστον, δεν θα μπορούσα να σηκώσω τέτοιο βάρος. Τώρα, πλέον, για εσάς δεν υπάρχει καμμία δικαιολογία. Και ξέρετε ότι οι υποκλοπές και η λειτουργία του παρακράτους ή του ρυπαρού κυκλώματος, όπως παραδέχεστε, με αρχιερέα τον ίδιο τον Πρωθυπουργό, δεν είναι απλώς ένα πταίσμα. Πρόκειται για τη μέγιστη εκτροπή του δημοκρατικού πολιτεύματος, γιατί η δημοκρατία δεν είναι ένα απλό πράγμα, είναι ένα από τα μέγιστα αγαθά για τα οποία ο ελληνικός λαός διαχρονικά έδωσε σκληρούς αγώνες και έχυσε πολύ αίμα.

Το να σφυρίζετε, λοιπόν, αδιάφοροι, στηριζόμενοι στη μονοφωνική δικτατορία που έχετε επιβάλει στα μέσα μαζικής ενημέρωσης, δεν σας πάει πολύ μακριά, διότι, όπως λέει και ο λαός μας, το ψέμα έχει κοντά ποδάρια. Ούτε μπορείτε επ’ άπειρον να συνεχίζετε να διαστρεβλώνετε ή να διαγράφετε την πραγματικότητα με φθηνούς αντιπερισπασμούς του τύπου «η Μαρία στο νησάκι», που είναι ένα θέμα συνεχιζόμενης έρευνας ή τις δήθεν σακούλες από τον Καλογρίτσα προς το Μαξίμου από έναν επιχειρηματία που δεν κατάφερε να πληρώσει ούτε την εγγύηση για να πάρει μέρος στον διαγωνισμό των τηλεοπτικών αδειών. Και εδώ, λοιπόν, το ψέμα έχει κοντά ποδάρια!

Μου κάνει, βέβαια, εντύπωση ότι ακόμα και νουνεχείς άνθρωποι της Νέας Δημοκρατίας, όπως χθες ο κ. Βλάχος ο συνάδελφος, διερωτώνται πώς επιβεβαιώνονται τα στοιχεία. Μα, η ίδια η ΑΔΑΕ δεν έδωσε τα στοιχεία στους πολιτικούς Αρχηγούς και όχι μόνο στον κ. Τσίπρα, ο οποίος πολύ σωστά έπραξε και σύμφωνα με το συνταγματικά κατοχυρωμένο δικαίωμα κάθε κόμματος αυτής της Βουλής ζήτησε από την πιο αρμόδια αρχή τα στοιχεία της έρευνας, που δεν αφήσατε εσείς με την τυπικά πλειοψηφία της Επιτροπής Θεσμών ή με την πλειοψηφία του Προεδρείου της Βουλής να έρθει ο κ. Ράμμος να εκθέσει.

Αυτά τα στοιχεία, κύριε Βλάχο που δεν είστε εδώ παρών τώρα, δεν ήρθαν μέσα από την έρευνα; Από πού ήρθαν; Από τα δημοσιεύματα; Γιατί εχθές σας άκουγα και είστε ένας άνθρωπος πραγματικά νουνεχής –σας έχω γνωρίσει από το 2012 που είμαστε συνάδελφοι μαζί- και δεν μπορώ να καταλάβω πώς είναι δυνατόν να διαστρεβλώνετε και εσείς την πραγματικότητα.

Και βεβαίως, σήμερα ο Υπουργός κ. Δένδιας δεν αναφέρθηκε καθόλου, σαν να μην υπάρχει το θέμα, έκανε έναν ευπρεπή απολογισμό του έργου του στο Υπουργείο Εξωτερικών. Πολύ καλά έκανε ο άνθρωπος. Είναι ένα θέμα το οποίο θα μπει στη προεκλογική συζήτηση με την αντιπαράθεση των θέσεων των κομμάτων, αλλά κουβέντα για το θέμα!

Κυβερνάτε, λοιπόν, αγαπητοί συνάδελφοι, τώρα πλέον σχεδόν τέσσερα χρόνια. Η ώρα της κάλπης, αλλά και της κρίσης του ελληνικού λαού πλησιάζει και κανείς δεν μπορεί να την αποφύγει. Γνωρίζουμε ότι καλλιεργείτε το σύνθημα «όλοι ίδιοι είστε», ακριβώς για να μη μετέχουν στις κάλπες τα πιο απαιτητικά στρώματα της κοινωνίας, η νεολαία και οι σκεπτόμενοι άνθρωποι.

Εμείς καλούμε μαζικά τη νεολαία και τον ελληνικό λαό να συμμετάσχουν και να βάλουν τα πιο απαιτητικά ερωτήματα στον προεκλογικό διάλογο, για να απαντήσουν οι πολιτικές δυνάμεις που αποφεύγουν συστηματικά και ιδιαίτερα μιλάμε για τον Πρωθυπουργό που αποφεύγει τον διάλογο, αποφεύγει τον τηλεοπτικό διάλογο, όπως έκανε το 2019, αλλά και μέχρι σήμερα, στα προβλήματα, στα κρίσιμα θέματα που αντιμετωπίζει ο ελληνικός λαός.

Και υπάρχουν πολλά «γιατί» στην οικονομική, πολιτική και κοινωνική ζωή του τόπου. Υπάρχουν πολλά «γιατί» για τα θέματα, όπως το γιατί είμαστε η πρώτη χώρα που είχαμε τα περισσότερα θύματα από την πανδημία ανά εκατομμύριο κατοίκους ανάμεσα στις χώρες της Ευρωπαϊκής Ένωσης, γιατί δεν μονιμοποιήσατε χιλιάδες γιατρούς στο ΕΣΥ, γιατί προχωρήσατε απευθείας σε αναθέσεις πάνω από 10 δισεκατομμύρια ευρώ σε φίλους και «ημετέρους», γιατί αφήσατε αλώβητη την αισχροκέρδεια στους παρόχους ηλεκτρικής ενέργειας και στα διυλιστήρια, γιατί δεν μειώνετε τον ΦΠΑ στα είδη πρώτης ανάγκης και στον ειδικό φόρο κατανάλωσης στα καύσιμα, γιατί οξύνετε τις κοινωνικές ανισότητες κοροϊδεύοντας τους συνταξιούχους με τα αναδρομικά και με την κατάργηση της δέκατης τρίτης σύνταξης, γιατί κοροϊδεύετε τους μισθωτούς ότι θα πάρουν αυξήσεις, αλλά μέχρι να πάρουν τις αυξήσεις έχουν χάσει πάνω από 40% του εισοδήματός τους, γιατί φτιάξατε έναν Πτωχευτικό Κώδικα που πτωχεύει τα φυσικά πρόσωπα και οδηγεί σε πλειστηριασμούς δεκάδων χιλιάδων λαϊκών νοικοκυριών.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, σας παρακαλώ.

**ΝΙΚΟΛΑΟΣ ΣΥΡΜΑΛΕΝΙΟΣ:** Κλείνω, κυρία Πρόεδρε.

Υπάρχουν πολλά «γιατί». Αυτά τα «γιατί», όμως, θα απαντηθούν στις κάλπες, που είστε υποχρεωμένοι να στήσετε το αργότερο μέχρι το καλοκαίρι και θα απαντηθούν με πάταγο και εκκωφαντικά, γιατί ο ελληνικός λαός δεν τρώει κουτόχορτο. Όσο και αν νομίζετε, με τη μαζική συμμετοχή του ο λαός θα δώσει μήνυμα σχηματισμού προοδευτικής κυβέρνησης με κορμό τον ΣΥΡΙΖΑ, σαρώνοντας στημένες δημοσκοπήσεις και καλοπληρωμένους προπαγανδιστικούς μηχανισμούς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα σας παρακαλέσω, κύριοι συνάδελφοι και πάλι, επειδή ο αριθμός των Βουλευτών που έχουν εγγραφεί είναι πάρα πολύ μεγάλος και είμαστε στο ένα τρίτο μόνο και ο χρόνος έχει στενέψει δραματικά, να κρατάτε τον χρόνο σας. Σας παρακαλώ πολύ!

Τον λόγο τώρα έχει ο κ. Μουλκιώτης και αμέσως μετά θα μιλήσει η Υπουργός Παιδείας και Θρησκευμάτων, η κ. Κεραμέως.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κυρία Πρόεδρε, δεν είπατε ότι θα μιλήσουν τέσσερις Βουλευτές;

**ΠΡΟΕΔΡΕΥΟΥΣΑ (Σοφία Σακοράφα):** Τέσσερις Βουλευτές είναι οι εξής: Μίλησε ο κ. Κέλλας, μίλησε ο κ. Συρμαλένιος, ο κ. Μπούγας…

**ΙΩΑΝΝΗΣ ΜΠΟΥΓΑΣ:** Δεν έχω μιλήσει, τώρα θα μιλήσω, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Α, είστε τώρα, κύριε Μπούγα, με συγχωρείτε.

Κύριε Μουλκιώτη, έκανα εγώ ένα λάθος. Υπάρχει πρόβλημα να σας βάλω εναλλάξ; Δεν χάλασε ο κόσμος.

**ΙΩΑΝΝΗΣ ΜΠΟΥΓΑΣ:** Κανένα πρόβλημα, κυρία Πρόεδρε, αλίμονο, ας μιλήσει ο κ. Μουλκιώτης.

**ΠΡΟΕΔΡΕΥΟΥΣΑ (Σοφία Σακοράφα):** Κανένα πρόβλημα, εντάξει. Θα μιλήσει ο κ. Μουλκιώτης, αμέσως μετά εσείς και μετά η κυρία Υπουργός, εντάξει. Μιας και ανέβηκε ο κ. Μουλκιώτης στο Βήμα, να μην τον κατεβάσουμε τώρα.

Ευχαριστώ πολύ και τους δυο σας.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, οφείλω να υπενθυμίσω στη Βουλή ότι σήμερα συζητούμε την πρόταση δυσπιστίας. Δεν συζητάμε σήμερα πρόταση ψήφου εμπιστοσύνης. Και από χθες ό,τι ακούμε -τουλάχιστον από πλευράς της κυβερνητικής Πλειοψηφίας- αναφέρεται σε επιχειρήματα πρότασης εμπιστοσύνης. Καμμία κουβέντα για την πρόταση δυσπιστίας! Καμμία απολύτως!

Και βεβαίως, οφείλω να πω ότι η Κυβέρνηση σε αυτό το θέμα ακολουθεί επικίνδυνη οδό πολιτικής διολίσθησης σε βάρος της δημοκρατίας. Γιατί το κάνει αυτό; Διότι δεν απαντά σε κανένα θέμα επί της προτάσεως η οποία έχει κατατεθεί. Σε κανένα! Σε κανένα θέμα που αφορά τι; Αφορά μία θεσμική εκτροπή και βεβαίως, η πολιτική επιλογή της Κυβέρνησης είναι μία, δεν είναι άλλη, είναι μία. Είπε προηγουμένως ένας συνάδελφός μας «η μπάλα στην εξέδρα». Στο χωριό μου το λένε αλλιώς, άλλα λόγια να αγαπιόμαστε. Αυτή είναι η πραγματικότητα και οφείλω να την τονίσω.

Εδώ είναι το θέμα πάλι συγκεκριμένο και η πρόταση επίσης συγκεκριμένη. Τι βλέπουμε; Βλέπουμε η Κυβέρνηση να μην απαντά, αλλά να έχουμε αλληλοκατηγορίες με την Αξιωματική Αντιπολίτευση για το ποιος έχει περιφρονήσει πιο πολύ ή πιο λίγο τους δημοκρατικούς θεσμούς, ποιος έχει παραβιάσει περισσότερο τους κανόνες κράτους δικαίου, ποιος έχει φιμώσει περισσότερο τις ανεξάρτητες αρχές.

Εγώ θα πω χαρακτηριστικά για τον Υπουργό τον κ. Γεραπετρίτη, τον καθηγητή, ο οποίος ήταν εμπνευστής του επιτελικού κράτους, αλλά -λυπούμαι που το λέω- ένεκα τούτου και του παρακράτους της «Μαξίμου Α.Ε.». Έρχεται ο καθηγητής κ. Γεραπετρίτης και αν ήταν εδώ, θα του έλεγα το εξής: Θα πήγαινε στη Νομική Σχολή να κάνει μάθημα Συνταγματικού Δικαίου και θα έλεγε ότι αυτός ο τρόπος συζήτησης είναι τρόπος συζήτησης σε πρόταση δυσπιστίας; Αλήθεια θα λέμε; Θα το έλεγε ποτέ σε φοιτητές Νομικής Σχολής -δεν θα πω μεταπτυχιακούς- σε πρωτοετείς φοιτητές; Ποτέ δεν θα το έλεγε, δεν θα μπορούσε να το πει για τη σοβαρότητα του επιστημονικού κύρους. Όμως, αυτό συμβαίνει σήμερα εδώ.

Και να πω και κάτι άλλο; Ακούσατε την απάντηση «ένοχος ένοχον ου ποιεί»; Αλήθεια; Πού ακούστηκε αυτό το σχιζοφρενικό; Εδώ στη Βουλή των Ελλήνων με αυτή την έννοια. Τι θέλει να κάνει; Να συμψηφίζει; Σοβαρά μιλάμε; Και καθιστά λογικές συζήτησης τέτοιες απόψεις, «ένοχος ένοχον ου ποιεί»;

Και να πω και κάτι ακόμη, κυρίες και κύριοι συνάδελφοι; Θυμήθηκα την Δ΄ γυμνασίου στο εξατάξιο τότε στο χωριό μου, «Λόγος περί αδυνάτου» του Λυσία. Τι ήταν αυτό; Όχι, να το καταλάβω, τι ήταν αυτό; Αυτή είναι η απάντηση Γεραπετρίτη, Υπουργού Επικρατείας, σε πρόταση δυσπιστίας στη Βουλή; Αν ήταν αυτό, να το συζητήσουμε. Όμως, το μήνυμα ποιο ήταν του κ. Γεραπετρίτη; Το μήνυμα ήταν ότι αποδέχτηκε την ενοχή της Κυβέρνησης, που θέλοντας και μη την αποδέχτηκε, αλλά έθεσε και ένα άλλο ζήτημα, πρώτον, συμψηφισμού μήνυμα, δεύτερον, μήνυμα αγωνίας και τρίτον, μήνυμα άγχους προς την κυβερνητική πλειοψηφία. Όμως, ο συμψηφισμός και η συνωμοσιολογία δεν έχει καμμία θέση εν προκειμένω.

Αν τώρα κάποιοι, κυρίες και κύριοι συνάδελφοι, θεωρούν ότι οι θεσμοί και οι ανεξάρτητες αρχές δεν πρέπει να λειτουργούν, ας βγουν να το πουν ευθέως και να μας πουν να μη γίνονται δολοφονίες χαρακτήρων, όπως γίνονται σήμερα. Πρέπει να γίνονται κάτι τέτοια; Να το πουν ευθέως! Να πουν ότι γίνεται στο πρόσωπο ενός δικαστή –ποιου δικαστή;- επιλεγμένου με πλήρη αξιοκρατία, εγνωσμένου κύρους -και δεν το αμφισβητεί κανένας- πλήρους καταρτίσεως και ακεραιότητος.

Κι έρχεται εδώ και λοιδορείται από την κοινοβουλευτική Πλειοψηφία και τα φιλικά μέσα ενημέρωσης, με τρόπο που είναι απαράδεκτο; Μόνο σε τριτοκοσμικές χώρες ανέχονται τέτοια πράγματα. Δυστυχώς αυτή είναι η κατάσταση. Και είναι λυπηρό και το λέω ευθέως.

Υπάρχει συγκεκριμένος νόμος, δεν είναι μόνο ότι το λέει το Σύνταγμα, υπενθυμίζω, για το πώς λειτουργεί η ανεξάρτητη αρχή της οποίας προΐσταται ο κ. Ράμμος, και τον αγνοεί. Εμείς, όπως έχουμε εξαρχής αναφέρει, έχουμε συγκεκριμένη ,πάγια και σταθερή και κρυστάλλινη άποψη για τις ανεξάρτητες αρχές.

Τώρα εν προκειμένω μετά από έξι μήνες από την αποκάλυψη του σκανδάλου των υποκλοπών, όταν ο Νίκος Ανδρουλάκης, ο Πρόεδρος του ΠΑΣΟΚ, παρά τις ανοίκειες προσωπικές υποθέσεις -και το λέω, ανοίκειες προσωπικές υποθέσεις- στις οποίες αναφέρθηκε η πλειοψηφία, επέλεξε το πλέον θεσμικό δρόμο αντιμετώπισης της παράνομης παρακολούθησης. Και παρά το οργανωμένο σχέδιο συγκάλυψης που ακολούθησε ο κ. Μητσοτάκης, τώρα είναι αντιμέτωπος των έργων και των ημερών του, των πράξεών του. Όλα εδώ πληρώνονται και θα το δείτε. Και μάλιστα πώς; Με τις αποδείξεις οι οποίες είδαν το φως της δημοσιότητας. Και δεν πιστεύω να τις αμφισβητεί ή να τις αγνοεί κανένας ή να τις καλύπτει.

Βεβαίως, επίσης, όπως και πριν από έξι μήνες έτσι και σήμερα, ο Πρωθυπουργός λαθεύει θεωρώντας τους πολίτες λωτοφάγους. Το σκάνδαλο των υποκλοπών θα τον κυνηγάει μέχρι να σβήσει όλη αυτή η επικοινωνιακή φούσκα που υπάρχει, γιατί δεν γίνεται διαφορετικά. Διότι ο σεβασμός των ανθρωπίνων δικαιωμάτων στην πατρίδα μας ήταν ολόκληρος αγώνας γενεών και δεν θα επιτρέψουμε σε καμμία περίπτωση με αυτή την απαράδεκτη μεθόδευση αυτός αγώνας να έχει τέτοιες συνέπειες.

Κυρίες και κύριοι συνάδελφοι, στους Έλληνες πολίτες να πω ότι δεν περνά η όποια προσπάθεια γίνεται σήμερα για την πλήρη αντιστροφή της αλήθειας, για θεσμικές εκτροπές που είναι η πραγματικότητα. Να πούμε για τις αντιπαραθέσεις, αλήθεια ή ψέμα, όπως ακούμε τόσο καιρό εδώ μέσα και τόσες μέρες και από χθες μάλιστα πολύ συγκεκριμένα για το σκάνδαλο των υποκλοπών ή για το δημοψήφισμα του 2015; Αυτό θα κουβεντιάσουμε; Για την υπόθεση των τηλεοπτικών αδειών ή για το πάρτι των απευθείας αναθέσεων από την έναρξη της πανδημίας μέχρι και σήμερα από την Κυβέρνηση;

Και βέβαια ακούμε για τα πεπραγμένα της τετραετίας Μητσοτάκη και που παρά την επικοινωνιακή διαχείριση, οδήγησαν την ελληνική κοινωνία αλλά ιδιαίτερα τους ευάλωτους πολίτες σε πολλαπλά αδιέξοδα. Και θα πω συγκεκριμένα, γιατί πρέπει να τα πω αφού έτσι είναι η διαδικασία.

Αναφέρομαι στη γιγάντωση των ανισοτήτων στη χώρα μας, για τη διατήρηση με επουσιώδεις τροποποιήσεις του νόμου Κατρούγκαλου. Και μιλάμε για την προσωπική διαφορά που βιώνουν οι πολίτες. Τι λέει ο κ. Μητσοτάκης; Κωφεύει γιατί έχει συγκεκριμένους λόγους. Για την εργασιακή μεταρρύθμιση του κ. Χατζηδάκη;

Ήρθε, είδε και απήλθε ο κ. Χατζηδάκης. Εγώ θα το πω και λυπάμαι για τη συμπεριφορά του. Δεν μπορεί Υπουργός της Κυβέρνησης να αποδέχεται ασμένως την πολιτική αξιοπρέπεια της οσφυοκαμψίας της πολιτικής θέσης.

Και να σας πω κάτι, κύριοι συνάδελφοι; Πώς το ανέχεστε και πώς ανεχόμαστε όλοι μας εμείς η ελληνική Κυβέρνηση να προβαίνει μια Εθνική Υπηρεσία Πληροφοριών σε παρακολούθηση του Αρχηγού ΓΕΕΘΑ. Ακούτε πού είμαστε; Αρχηγός ΓΕΕΘΑ και δεν συμβαίνει τίποτα! Μα, σοβαρά μιλάμε; Τι άλλο πρέπει να γίνει σε αυτή τη χώρα για να παραιτηθεί μια κυβέρνηση; Τι άλλο πρέπει να γίνει; Τι άλλο πρέπει να γίνει κατανοητό;

Διότι σε οποιαδήποτε άλλη χώρα σίγουρα, αν υπήρχε αυτός ο τρόπος διολίσθησης σε αυταρχικό, θα είχε παραιτηθεί μια κυβέρνηση. Όμως στην περίπτωσή μας δεν συμβαίνει και δεν συμβαίνει διότι υπάρχουν θέματα που πρέπει να καλυφθούν.

Ο κ. Μητσοτάκης όσο και να θέλει να καλυφθεί ο ίδιος δεν μπορεί να καλυφθεί. Και εμείς λέμε ότι απέναντι σε αυτή τη θλιβερή κατάσταση και τη θλιβερή συζήτηση που διεξάγεται μεταξύ των ενόχων, με αυτή την πολεμική ρητορική, το ΠΑΣΟΚ ακολουθεί διακριτή πορεία με θεσμική αντιπολίτευση σαν υπέρμαχος της δημοκρατίας και του κράτους δικαίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και καταλήγω, κυρία Πρόεδρε, αναφέροντας ότι σε αυτή τη διαδικασία, όπως εξελίσσεται και όπως δυστυχώς φτάνουμε αυτή τη στιγμή, δεν μπορεί εμείς ως ΠΑΣΟΚ να συναινέσουμε σε τίποτα. Εμείς ως ΠΑΣΟΚ λέμε συγκεκριμένα ζητήματα και βρισκόμαστε σταθερά απέναντι σε αντιθεσμικές συμπεριφορές τόσο της σημερινής Κυβέρνησης όσο και όποιων άλλων κυβερνήσεων όποιας φύσεως, χωρίς συμψηφισμούς όμως.

Και τελευταία φορά θα πω το εξής και οφείλουμε να τα πούμε ξεκάθαρα μεταξύ μας. Όταν μιλάμε για ανεξάρτητες αρχές, οφείλουμε να τις σεβόμαστε, όχι όμως όποτε μας συμφέρει, να τις παίρνουμε μαζί και όταν δεν μας συμφέρει, να τις αμφισβητούμε ή να κάνουμε άλλες επιλογές.

Έκανε θλιβερή εντύπωση σε όλους μας που σε μια διαδικασία επιλογής στο ΑΣΕΠ μοιράστηκαν θέσεις και αυτό είναι ένα θέμα που προκάλεσε ζητήματα σε σχέση με την Κυβέρνηση και την Αξιωματική Αντιπολίτευση, με τη συμφωνία την οποία έκαναν.

Και καταλήγω, κυρία Πρόεδρε, λέγοντας ότι οι πολίτες οφείλουν και γνωρίζουν και θέλουν να ξέρουν την αλήθεια. Όλα στο φως δεν σημαίνει λογική και πολιτική συμπεριφορά της Κυβέρνησης Μητσοτάκη, όπως έχω δει σήμερα Βουλευτές της και Υπουργοί της να το πουν κάνοντας απολογισμό, σαν να πρόκειται για ψήφο εμπιστοσύνης. Όχι, δεν είναι ψήφος εμπιστοσύνης, είναι δυσπιστίας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ.

Τον λόγο τώρα έχει η Υπουργός Παιδείας κ. Κεραμέως.

Κύριοι συνάδελφοι, επειδή στις 15.00΄ έπρεπε να μιλήσει και ο Υπουργός Τουρισμού ο κ. Κικίλιας, θα μιλήσει ο κ. Κικίλιας και θα δώσω μετά…

(Διαμαρτυρίες από την πτέρυγα του ΣΥΡΙΖΑ)

Ακούστε με λίγο, σας παρακαλώ.

**ΚΥΡΙΑΚΗ ΜΑΛΑΜΑ:** Έχει γίνει συμφωνία.

**ΠΡΟΕΔΡΕΥΟΥΣΑ (Σοφία Σακοράφα):** Μη φωνάζετε, κύριοι συνάδελφοι. Νομίζω ότι αυτό που θα ακούσετε θα σας διευκολύνει, πριν βάλετε τις φωνές.

Λέω, επειδή έπρεπε ο κ. Κικίλιας να μιλήσει στις 15.00΄ και δεν ήταν εδώ και έδωσα στην κ. Κεραμέως τον λόγο, θα μιλήσουν αυτοί οι δύο Υπουργοί, θα φύγουν και μετά θα βάλω αρκετούς Βουλευτές, οκτώ Βουλευτές, να μιλήσουν στη σειρά. Συμφωνούμε;

**ΚΥΡΙΑΚΗ ΜΑΛΑΜΑ:** Η συμφωνία ήταν δέκα Βουλευτές, ένας Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Για να τελειώσουμε σιγά σιγά. Έκανα αυτό το λάθος. Παρακαλώ πολύ, δεν είναι τραγικό. Νομίζω ότι σας διευκολύνει, διότι θα μιλήσετε και δεν θα υπάρχει κανένας Υπουργός ενδιάμεσα. Εντάξει;

**ΧΡΗΣΤΟΣ ΓΙΑΝΝΟΥΛΗΣ:** Η συμφωνία ήταν ένας Υπουργός κάθε μία ώρα.

**ΠΡΟΕΔΡΕΥΟΥΣΑ (Σοφία Σακοράφα):** Δεν σας ακούω, κύριε συνάδελφε. Ξέρω ποια ήταν η συμφωνία. Λέω έκανα ένα λάθος. Έκανα ένα λάθος, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Άλλο λέμε.

**ΠΡΟΕΔΡΕΥΟΥΣΑ (Σοφία Σακοράφα):** Είπα να μιλήσει η κυρία Υπουργός, να φύγει γιατί έχει δουλειά, να μιλήσει και ο κ. Κικίλιας ο οποίος…

**ΠΑΥΛΟΣ ΠΟΛΑΚΗΣ:** Άλλο λένε! Άλλο!

**ΠΡΟΕΔΡΕΥΟΥΣΑ (Σοφία Σακοράφα):** Ωραία, μη φωνάζετε, κύριε Πολάκη. Θα ακούσω τον συνάδελφο που δεν φωνάζει, γιατί δεν μπορώ να ακούω φωνές.

**ΠΑΥΛΟΣ ΠΟΛΑΚΗΣ:** Είναι δέκα Βουλευτές, ένας Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Δεν μπορώ να ακούω φωνές, κύριε συνάδελφε. Δεν μπορώ να ακούω φωνές σε αυτή την Αίθουσα. Ήρεμα!

**ΠΑΥΛΟΣ ΠΟΛΑΚΗΣ:** Είναι δέκα Βουλευτές, ένας Υπουργός!

**ΠΡΟΕΔΡΕΥΟΥΣΑ (Σοφία Σακοράφα):** Ήρεμα, κύριε συνάδελφε! Χαμηλόφωνα.

**ΠΑΥΛΟΣ ΠΟΛΑΚΗΣ:** Είναι δέκα Βουλευτές, ένας Υπουργός!

**ΠΡΟΕΔΡΕΥΟΥΣΑ (Σοφία Σακοράφα):** Χαμηλόφωνα, κύριε συνάδελφε.

**ΠΑΥΛΟΣ ΠΟΛΑΚΗΣ:** Έτσι μιλάω.

**ΠΡΟΕΔΡΕΥΟΥΣΑ (Σοφία Σακοράφα):** Να μη μιλάτε έτσι.

**ΠΑΥΛΟΣ ΠΟΛΑΚΗΣ:** Είναι δέκα Βουλευτές, ένας Υπουργός!

**ΠΡΟΕΔΡΕΥΟΥΣΑ (Σοφία Σακοράφα):** Χαμηλόφωνα, κύριε συνάδελφε. Χαμηλόφωνα θα μιλάτε.

**ΠΑΥΛΟΣ ΠΟΛΑΚΗΣ:** Είναι δέκα Βουλευτές, ένας Υπουργός. Δέκα και ένας. Αυτό σας λένε.

**ΠΡΟΕΔΡΕΥΟΥΣΑ (Σοφία Σακοράφα):** Δεν μπορεί να είναι δέκα και ένας. Είναι τέσσερις και ένας. Έτσι έχει συμφωνηθεί.

Λέω λοιπόν ότι έκανα ένα λάθος, το παραδέχομαι, θα δώσω τον λόγο στον κ. Μπούγα που αυτή την στιγμή είναι πάνω στο Βήμα, θα μιλήσει η κυρία Υπουργός, θα δώσω σε έναν Βουλευτή, θα μιλήσει ο κ. Κικίλιας και μετά θα πάμε σε αρκετούς Βουλευτές για να κλείσω την ψαλίδα που έκανα το λάθος. Μη με σκοτώνετε από την έδρα.

Ελάτε, κύριε συνάδελφε.

**ΙΩΑΝΝΗΣ ΜΠΟΥΓΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, με την πρόταση δυσπιστίας ο ΣΥΡΙΖΑ ζητά από τη Βουλή να άρει την εμπιστοσύνη της προς την Κυβέρνηση. Η συζητούμενη πρόταση είναι κίνηση απελπισίας εκ μέρους του ΣΥΡΙΖΑ, όπως θα εξηγήσω παρακάτω. Ας δούμε, όμως, σε ποιο περιβάλλον υποβλήθηκε η συζητούμενη πρόταση.

Λίγους μήνες πριν από τις εθνικές εκλογές ο Πρωθυπουργός υπερέχει συντριπτικά του Αρχηγού της Αξιωματικής Αντιπολίτευσης. Η ένδεια πολιτικών επιχειρημάτων του ΣΥΡΙΖΑ και η ανυπαρξία πολιτικού λόγου είναι πρωτοφανής στα μεταπολιτευτικά χρονικά.

Η σύγκριση της κυβερνητικής μας θητείας με αυτή του ΣΥΡΙΖΑ είναι καταλυτική. Η Αξιωματική Αντιπολίτευση, στην καλύτερη για την Ευρώπη οικονομική συγκυρία, διέλυσε τη μεσαία τάξη, αύξανε τους φόρους και τις εισφορές, μείωνε τους μισθούς και τις συντάξεις. Η Νέα Δημοκρατία, στην πιο δύσκολη, μειώνει φόρους και εισφορές και αυξάνει μισθούς και συντάξεις.

Ο ΣΥΡΙΖΑ όσο κυβερνούσε προκαλούσε κρίσεις που έπλητταν τον λαό και τη χώρα. Η Νέα Δημοκρατία έχει αντιμετωπίσει με επιτυχία πρωτόγνωρες και πολυεπίπεδες κρίσεις, γεγονός που το αναγνωρίζουν και της το πιστώνουν οι πολίτες. Και δεν είναι μόνο αυτά.

Ο ΣΥΡΙΖΑ και προσωπικά ο κ. Τσίπρας βρίσκονται σήμερα αντιμέτωποι με μια σειρά αμείλικτων ερωτημάτων στα οποία οφείλουν να απαντήσουν, όπως ποια είναι η θέση τους για την οικονομία, την ακρίβεια, την υγεία τη δικαιοσύνη. Τι έχουν να πουν για τη σύμπραξή τους στον διεθνή διασυρμό της χώρας με την υπόθεση της μικρής Μαρίας; Θα ζητήσουν συγγνώμη για τα εθνικά επιβλαβή ψέματα που διακινούσαν επί μήνες; Τι θα πράξουν με τον φράχτη στον Έβρο; Θα συνεχίσουν την κατασκευή του ή θα τον γκρεμίσουν, επειδή, όπως πρόσφατα είπε ο κ. Τζανακόπουλος, παραβιάζει τάχα τη διεθνή νομιμότητα; Ποια είναι η θέση του ΣΥΡΙΖΑ για το μεταναστευτικό, για τη δημόσια ασφάλεια, για τις καταλήψεις των πανεπιστημίων;

Θα καταγγείλουν και θα επαναδιαπραγματευτούν τις αμυντικές συμφωνίες της χώρας με τις Ηνωμένες Πολιτείες της Αμερικής και της Γαλλίας; Εξακολουθούν να πιστεύουν, αν έλθουν ποτέ στην εξουσία, ότι πρέπει να ελέγξουν τους αρμούς της εξουσίας και πώς σκοπεύουν αυτό να το επιτύχουν; Θα συνεχίσουν τα εξοπλιστικά προγράμματα; Θα παραλάβουν τα νέα Ραφάλ και τις φρεγάτες; Για όλα αυτά πλήρης αφωνία. Και δεν είναι μόνο αυτά.

Τις τελευταίες μέρες μια σειρά σκανδάλων αγγίζουν τον ίδιο τον κ. Τσίπρα. Στο ειδικό δικαστήριο, υπενθυμίζω, ενόρκως η γραμματέας του Καλογρίτσα κατέθεσε για τσάντες με τα επταψήφια ποσά που κατέληγαν στο κόμμα του.

Αν αυτό επιβεβαιωθεί, να γνωρίζετε, κύριοι συνάδελφοι, ότι δεν σας σώζει η παραγραφή που φέρατε με την τροποποίηση του Ποινικού Κώδικα, γιατί το ξέπλυμα βρώμικου χρήματος εξακολουθεί να είναι κακούργημα.

Επίσης, ο πιο στενός συνεργάτης του κ. Τσίπρα φέρεται να μοίραζε ποσοστά μεταξύ των καναλαρχών. Εξάλλου, μόλις προχθές συνελήφθη για κακουργηματικές απάτες ένας εκ των προστατευόμενων μαρτύρων στην υπόθεση «NOVARTIS» με την κωδική ονομασία «Μάξιμος Σαράφης». Είναι το πρόσωπο που οι Βουλευτές της Νέας Δημοκρατίας είχαμε αποκαλύψει στην προανακριτική επιτροπή, και αυτόν και τον ρόλο του. Δυστυχώς, όσοι εξέτασαν στη συνέχεια τη δικογραφία δεν έδειξαν την ίδια επιμέλεια.

Αλήθεια, εξακολουθεί να πιστεύει ο κ. Τσίπρας ότι ο «Μάξιμος Σαράφης» είναι «ήρωας», όπως τον είχε αποκαλέσει από του Βήματος της Βουλής; Μετά την αποκάλυψη της ταυτότητάς του, θα ζητήσουν άραγε συγγνώμη όλοι όσοι διέσυραν με τη δική του μαρτυρία δέκα πολιτικούς αντιπάλους τους;

Κυρίες και κύριοι συνάδελφοι, λόγω της προφανούς αδυναμίας του ΣΥΡΙΖΑ να αντιπαρατεθεί με την Κυβέρνηση στο πεδίο της πολιτικής και να δώσει απαντήσεις στα παραπάνω ερωτήματα, επέλεξε τη λάσπη, την τοξικότητα και τον αποπροσανατολισμό. Η πρόταση δυσπιστίας δεν περιλαμβάνει άγνωστα στοιχεία. Όσα αναφέρονται σε αυτή είχαν αποκαλυφθεί παράνομα και σε δόσεις από τον φιλικό προς τον ΣΥΡΙΖΑ Τύπο, λίγο καιρό πριν.

Ο κ. Τσίπρας ζητούσε εναγωνίως έναν τρόπο για να μπορέσει να χρησιμοποιήσει αυτά τα στοιχεία. Τη νομιμοποιητική αυτή επίφαση για να το κάνει του την έδωσε ο Πρόεδρος της ΑΔΑΕ. Ο Αρχηγός της Αξιωματικής Αντιπολίτευσης οφείλει να εξηγήσει -και πρέπει να το κάνει αύριο- ενώπιον του ελληνικού λαού πώς και από ποιον γνώριζε από τις 8 Δεκεμβρίου τα ονόματα του Υπουργού και του Αρχηγού των Ενόπλων Δυνάμεων.

Εφόσον πρόκειται για επισυνδέσεις, όπως ο ίδιος είπε, έφεραν όλα τα τυπικά στοιχεία του νόμου, είναι ή όχι παράνομη, κύριοι συνάδελφοι της Αντιπολίτευσης, η χρήση των στοιχείων αυτών από τον κ. Τσίπρα και η παράδοση απορρήτων και διαβαθμισμένων πληροφοριών σε αυτόν από τον κ. Ράμμο, με γνώση μάλιστα του τελευταίου -του Προέδρου της ΑΔΑΕ, εννοώ- ότι ο κ. Τσίπρας θα δημοσιοποιήσει και θα χρησιμοποιήσει για τον λόγο που χρησιμοποίησε τα στοιχεία αυτά και με γνώση επίσης της σχετικής γνωμοδότησης του εισαγγελέα του Αρείου Πάγου;

Ακόμη και αν -για να προλάβω το επιχείρημά σας- θεωρούν τον νόμο αυτό αντισυνταγματικό, θα κριθεί από τους Τσίπρα - Ράμμο η αντισυνταγματικότητα του νόμου ή από τα δικαστήρια, όπως συμβαίνει σε όλες τις ευνομούμενες πολιτείες;

Κυρίες και κύριοι συνάδελφοι, με βάση τόσο τον ισχύοντα, αλλά και τους προϊσχύσαντες νόμους, σας ερωτώ: Είναι σύννομη η συμπεριφορά του Αρχηγού της Αξιωματικής Αντιπολίτευσης; Είναι σύννομη η συμπεριφορά του προέδρου της ανεξάρτητης αρχής; Εάν ο πρόεδρος της ανεξάρτητης αρχής είχε τα στοιχεία, γιατί δεν ζήτησε ακρόαση από τον ίδιο τον Πρωθυπουργό, όπως όφειλε, ή γιατί δεν ζήτησε ακρόαση από τον εισαγγελέα του Αρείου Πάγου, να του παράσχει τα στοιχεία τα οποία είχε στη διάθεσή του, για να φωτίσει την έρευνα η οποία διενεργείται από την ελληνική δικαιοσύνη; Γιατί δεν παρέδωσε στον εισαγγελέα τα στοιχεία αυτά, παρά έσπευσε να δώσει αυτές τις άκρως απόρρητες πληροφορίες στον Αρχηγό της Αξιωματικής Αντιπολίτευσης, για να δημοσιοποιηθούν με τον τρόπο που έγινε από του Βήματος της Βουλής;

Κυρίες και κύριοι συνάδελφοι, ο κ. Τσίπρας υπήρξε ένας κακός Πρωθυπουργός και είναι επίσης ένας κακός Αρχηγός της Αξιωματικής Αντιπολίτευσης, επειδή δεν γνωρίζει τη λειτουργία των θεσμών και δεν πιστεύει στους θεσμούς, αλλά τους ερμηνεύει και τους εφαρμόζει όπως ο ίδιος επιθυμεί, με βάση το κομματικό και το προσωπικό του συμφέρον. Το απέδειξε, άλλωστε, με τον τρόπο που ανήλθε στην εξουσία, με το αντισυνταγματικό δημοψήφισμα του 2015, που παραπλάνησε συνειδητά τον ελληνικό λαό. Υποσχέθηκαν ότι θα ήταν κάθε λέξη του Συντάγματος και κινδυνεύουν να γίνουν κάθε άρθρο του Ποινικού Κώδικα. Στην πρότασή τους έχουν το θράσος να εμφανίζονται σαν προστάτες του κράτους δικαίου.

Πώς, όμως, επιχειρείται να καταλυθεί του κράτους δικαίου, κυρίες και κύριοι συνάδελφοι; Σύμφωνα με τις εκθέσεις των ευρωπαϊκών θεσμών, εκ των αντικειμενικών κριτηρίων που προσδιορίζουν ένα κράτος δικαίου είναι τα εξής δύο: Ο έλεγχος των μέσων μαζικής ενημέρωσης και η επιρροή στη δικαιοσύνη.

Και ευτυχώς, έχετε δίκιο, κύριε Τσίπρα, στο εξής. Υπάρχουν ακόμη «δικασταί εις τας Αθήνας». Οι δικαστές αυτοί είναι εκείνοι που αποφάσισαν να παραπεμφθούν δύο κορυφαίοι Υπουργοί της δικής σας διακυβέρνησης στο ειδικό δικαστήριο για παράνομες απόπειρες χειραγώγησης της δικαιοσύνης και των μέσων μαζικής ενημέρωσης, αντίστοιχα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ευχαριστώ, κυρία Πρόεδρε. Ολοκληρώνω.

Κυρίες και κύριοι συνάδελφοι, πραγματικά οφείλουμε να ευχαριστήσουμε τον κ. Τσίπρα και το κόμμα του για την πρόταση δυσπιστίας. Μας έδωσε την ευκαιρία να μιλήσουμε, να εξηγήσουμε και να συγκριθούμε. Κυρίως, μας έδωσε την ευκαιρία να μιλήσουμε στον ελληνικό λαό και να εξηγήσουμε πόσο επικίνδυνο και αδίστακτο είναι το κόμμα της Αξιωματικής Αντιπολίτευσης.

Η κυβερνητική πλειοψηφία, κυρίες και κύριοι συνάδελφοι του ΣΥΡΙΖΑ, θα σας δώσει αύριο την απάντησή της, ο ελληνικός λαός σε δύο με τρεις μήνες. Καταψηφίζουμε την πρόταση δυσπιστίας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί συνοδοί τους από το 4ο Γυμνάσιο Καρδίτσας.

Το Κοινοβούλιο σάς καλωσορίζει, παιδιά!

(Χειροκροτήματα από όλες τις πτέρυγες της Βουλής)

Τον λόγο τώρα έχει η Υπουργός Παιδείας και Θρησκευμάτων, η κ. Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα πρέπει, πρώτα από όλα, να ευχαριστήσουμε ειλικρινά τον ΣΥΡΙΖΑ και τον Πρόεδρό του για αυτή την πραγματική ευκαιρία που μας δίνει για μια εκτεταμένη δημόσια παρουσίαση των πεπραγμένων των δύο διαδοχικών μας κυβερνήσεων, του ΣΥΡΙΖΑ, τη δραματική τετραετία 2015 - 2019 και της Νέας Δημοκρατίας την ελπιδοφόρα επόμενη 2019 - 2023.

Είναι πρώτης τάξης ευκαιρία για να αντιπαραθέσουμε τα επιχειρήματά μας ενώπιον του ελληνικού λαού, που σε λίγους μήνες θα κληθεί να αποφανθεί για το παρόν και το μέλλον του στην κομβική εκλογική αναμέτρηση που είναι προ των πυλών.

Και είναι η τρίτη φορά, κυρίες και κύριοι της Αξιωματικής Αντιπολίτευσης, που καταθέτετε πρόταση μομφής κατά της Κυβέρνησης της Νέας Δημοκρατίας ή μέλους της στη διάρκεια της κυβερνητικής μας θητείας. Είναι ένα καθαρά επικοινωνιακό σας τέχνασμα, αφού είναι σαφές ότι η Κοινοβουλευτική Ομάδα της Νέας Δημοκρατίας είναι αρραγής και στηρίζει σθεναρά το μεταρρυθμιστικό έργο της Κυβέρνησης του Κυριάκου Μητσοτάκη.

Διάβασα με πολύ μεγάλο ενδιαφέρον το κείμενο της πρότασης δυσπιστίας και πραγματικά, κυρίες και κύριοι συνάδελφοι, είναι να απορεί κανείς! Πραγματικά, απαιτείται θράσος, υποτίμηση της μνήμης και της λογικής όλων μας να καταθέτετε στη Βουλή ένα τέτοιο όνειδος, με αυτή τη διχαστική, παραπλανητική, άκρως προκλητική ρητορική! Λασπολογείτε, γιατί δεν μπορείτε να επιχειρηματολογήσετε. Μιλάτε για σκάνδαλα εσείς που τα υφαίνετε, όπως στην περίπτωση «NOVARTIS». Μιλάτε για συγκάλυψη τη στιγμή των συγκλονιστικών αποκαλύψεων για την υπόθεση Καλογρίτσα. Μιλάτε για απαξίωση της ερευνητικής δημοσιογραφίας εσείς που προσπαθήσατε με κάθε μέσο να ελέγξετε το τηλεοπτικό τοπίο της χώρας. Μιλάτε για ανάλγητες κυβερνητικές πολιτικές εσείς που εν γνώσει και κατ’ επιλογή σας διαλύσατε τη μεσαία τάξη και αφήσατε τους πολίτες να κλαίνε στα πεζοδρόμια, έξω από τις τράπεζες, για 60 ευρώ! Αυτή είναι μια εικόνα που θα σας στοιχειώνει για πάντα!

Μιλάτε για καθεστωτισμό εσείς που θέλατε να ελέγξετε τους αρμούς της εξουσίας. Μιλάτε για απομάκρυνση της χώρας από το ευρωπαϊκό κεκτημένο εσείς που μας σύρατε στην καταστροφή και παρ’ ολίγον εκτός Ευρώπης.

Κυρίες και κύριοι συνάδελφοι, η θέση της Κυβέρνησης είναι σαφής και ξεκάθαρη για το θέμα των επισυνδέσεων και έχει διατυπωθεί και εφαρμοστεί εξαρχής. Αποδώσαμε αμέσως πολιτικές ευθύνες, αναλάβαμε πρωτοβουλίες θεσμικής θωράκισης της ΕΥΠ, στηρίζουμε απροϋπόθετα και συνδράμουμε ενεργά μέσω των δημόσιων αρχών την ελληνική δικαιοσύνη στο έργο που έχει αναλάβει για την πλήρη διαλεύκανση κάθε πτυχής της υπόθεσης.

Αν και χαώδεις οι διαφορές μας, θα προσπαθήσω να συνοψίσω τη σύγκριση μεταξύ των δύο κυβερνήσεων, της δικής σας και της δικής μας σε πέντε θεμελιώδεις θεματικές διελκυστίνδες: Η πρώτη, οικονομία-ανάπτυξη. Η δεύτερη, κράτος δικαίου και θεσμοί. Η τρίτη ως προς τη διεθνή θέση της χώρας. Η τέταρτη στο κοινωνικό κράτος. Η πέμπτη στον τομέα της παιδείας.

Ενδεικτικά, πρώτον, στην οικονομία και την ανάπτυξη, με ΣΥΡΙΖΑ, κυρίες και κύριοι, είχαμε επιβολή είκοσι εννέα νέων φόρων, χαμηλότερο ρυθμό ανάπτυξης και υψηλότερο ποσοστό ανεργίας από τα είκοσι επτά κράτη-μέλη της Ευρωπαϊκής Ένωσης, αύξηση ιδιωτικού και δημοσίου χρέους, αύξηση εισφορών, αύξηση ΦΠΑ, αύξηση φόρου εισοδήματος, μείωση αφορολόγητου ορίου, μείωση συντάξεων, αποεπένδυση, υποχώρηση της Ελλάδας στους δείκτες ανταγωνιστικότητας.

Με τη Νέα Δημοκρατία είχαμε περισσότερες από πενήντα μειώσεις φόρων και φορολογικών συντελεστών. Η Ελλάδα αποτελεί πλέον ελκυστικό επενδυτικό προορισμό. Η ανεργία μειώθηκε. Υπερδιπλάσιος από τον αναμενόμενο ο ρυθμός ανάπτυξης που κατέγραψε την τρίτη υψηλότερη τιμή στην Ευρωζώνη. Μείωση πρωτογενούς ελλείμματος και πρόβλεψη πλεονάσματος για το 2023. Αύξηση εξαγωγών.

Τομέας δεύτερος: Κράτος δικαίου, θεσμοί. Με τον ΣΥΡΙΖΑ είχαμε απαξίωση των ανεξάρτητων αρχών, εμπλοκή στο έργο της δικαιοσύνης, αποφυλάκιση βαρυποινιτών, καταγγελίες για σακούλες με «μαύρα» χρήματα στην Κουμουνδούρου, εκπεφρασμένη άποψη του ίδιου του Αρχηγού σας για επιδίωξη ελέγχου των αρμών της εξουσίας, απόπειρα χειραγώγησης του τοπίου των μέσων μαζικής ενημέρωσης.

Με τη Νέα Δημοκρατία έχουμε διαφάνεια διαδικασιών. Η χώρα απέκτησε νέο Σύνταγμα. Οι απόδημοι απέκτησαν το δικαίωμα να ψηφίζουν από τον μόνιμο τόπο διαμονής τους. Η δικαιοσύνη απέκτησε έναν πιο δίκαιο, πιο αυστηρό Ποινικό Κώδικα. Το Υπουργικό Συμβούλιο συνέρχεται κάθε μήνα. Η Βουλή έχει ήδη ψηφίσει τετρακόσιους νέους νόμους. Οι θεσμοί αποκαταστάθηκαν και λειτουργούν.

Τρίτον, η διεθνής θέση της χώρας. Με τον ΣΥΡΙΖΑ είχαμε τις περίφημες δεκαεπτά ώρες διαπραγμάτευσης με τα γνωστά αποτελέσματα, ανεξέλεγκτες προσφυγικές ροές, εθνικές υποχωρήσεις, χαμηλού επιπέδου εκπροσώπηση σε διεθνή fora. Η Ελλάδα, παρίας της ευρωπαϊκής οικογένειας και του σύγχρονου κόσμου.

Με τη Νέα Δημοκρατία η Ελλάδα ανακτά το γεωστρατηγικό της ρόλο. Θωράκιση της χώρας με εξοπλιστικά προγράμματα και αμυντικές συμφωνίες. Σοβαρή παρουσία στις διεθνείς συνόδους. Μοναδική ομιλία του Πρωθυπουργού στο Κογκρέσο των Ηνωμένων Πολιτειών της Αμερικής. Φύλαξη των συνόρων μας. Σοβαρές προτάσεις από τη χώρα μας που υιοθετούνται σε ευρωπαϊκό επίπεδο, όπως το ευρωπαϊκό πιστοποιητικό για τον κορωνοϊό, τα self tests, η πρόταση για το Ταμείο Ανάκαμψης και πολλές άλλες, αναδεικνύοντας την Ελλάδα σε αξιόπιστο συνομιλητή, ενώ παράλληλα διασφαλίζουμε το όφελος των Ελλήνων και Ευρωπαίων πολιτών.

Τέταρτον, κοινωνικό κράτος. Με ΣΥΡΙΖΑ είχαμε έναν ιδεοληπτικό αφανισμό της μεσαίας τάξης, μια καταστροφική πολιτική απέναντι στους συνταξιούχους, αδυναμία διαχείρισης των φυσικών καταστροφών και ανακούφισης των πληγέντων, φτωχοποίηση της κοινωνίας.

Με τη Νέα Δημοκρατία έχουμε αποκατάσταση της μεσαίας τάξης, μείωση φόρων, συντελεστών και εισφορών, στήριξη του εισοδήματος, στήριξη των πιο ευάλωτων συμπολιτών μας, απορρόφηση μεγάλου μέρους των κραδασμών που προκάλεσαν διεθνείς κρίσεις όπως η πανδημία και ο πόλεμος στην Ουκρανία, σύμπραξη με τον ιδιωτικό τομέα για αποτελεσματικότερη πολιτική, παροχή κινήτρων και αλλαγή νοοτροπίας απέναντι στο κράτος, ένα κράτος πιο φιλικό, πιο προσιτό, με διαφανείς και αξιοκρατικές διαδικασίες, με αύξηση των συντάξεων για πρώτη φορά μετά από δέκα χρόνια, με αύξηση του κατώτατου μισθού.

Έρχομαι στον πέμπτο άξονα, κυρίες και κύριοι. Παιδεία. Με τον ΣΥΡΙΖΑ η αριστεία ήταν ρετσινιά. Από αυτό εδώ το Βήμα το είπε ο πρώην Υπουργός Παιδείας κ. Μπαλτάς. Εξίσωση όλων προς τα κάτω, σχεδόν απόλυτη εξαφάνιση των πρότυπων σχολείων, καμμία αξιολόγηση, υπακοή σε συνδικαλιστικά μικροπολιτικά συμφέροντα, εισαγωγή στα πανεπιστήμια με ένα και δύο στα είκοσι, με αποτέλεσμα χαμηλό ρυθμό αποφοίτησης, επαγγελματικά αδιέξοδα, απαξιωμένη επαγγελματική εκπαίδευση και κατάρτιση, κανένα μόνιμο διορισμό παρά τις εξαγγελίες, ανοχή στη βία και τους «μπαχαλάκηδες», εσωστρέφεια, βαριοπούλες.

Με τη Νέα Δημοκρατία το νηπιαγωγείο από τα τέσσερα έχει γίνει πράξη, ένα νηπιαγωγείο στο οποίο έχουν μπει νέες θεματικές. Αγγλικά από το νηπιαγωγείο, επέκταση του ολοήμερου σχολείου μέχρι τις πεντέμισι η ώρα για να στηρίξουμε και τα παιδιά μας με ποιοτικότερη δημόσια εκπαίδευση και τους εργαζόμενους γονείς. Βελτίωση και σχεδιασμός της πολιτικής βάσει δεδομένων, είκοσι πέντε χιλιάδες μόνιμοι διορισμοί στην εκπαίδευση μετά από δώδεκα χρόνια, διπλασιασμός πρότυπων και πειραματικών σχολείων, ελάχιστη βάση εισαγωγής, περισσότερες και πιο ποιοτικές επιλογές για τους νέους μας, νέα προγράμματα σπουδών, σύγχρονος εξοπλισμός για όλους, αναβάθμιση πληροφοριακών συστημάτων, διαδραστικοί πίνακες και σετ ρομποτικής στα σχολεία μας, εργαστήρια δεξιοτήτων, επιμορφώσεις εκπαιδευτικών, ψηφιακός εξοπλισμός για όλους τους εκπαιδευτικούς, εξωστρέφεια για τα πανεπιστήμιά μας, συμπράξεις με κορυφαία πανεπιστήμια του κόσμου. Μόλις τους περασμένους μήνες ήρθαν τριάντα κορυφαία αμερικανικά πανεπιστήμια στη χώρα μας. Η χώρα μας γίνεται φάρος εκπαίδευσης που προσελκύει φοιτητές, καθηγητές, ερευνητές από όλον τον κόσμο.

Κυρίες και κύριοι συνάδελφοι, τα πράγματα είναι απλά. Ο ΣΥΡΙΖΑ είναι συνώνυμος της αβεβαιότητας, της ανασφάλειας, της αναποτελεσματικότητας, της ανεπάρκειας.

Σε μια διεθνώς ευνοϊκή συγκυρία, κυρίες και κύριοι του ΣΥΡΙΖΑ, κοντέψατε να μας βγάλετε εκτός Ευρωπαϊκής Ένωσης. Υπερχρεώσατε όλες τις επόμενες γενιές, υποθηκεύσατε τη δημόσια περιουσία για έναν αιώνα. Κλονίσατε τους θεσμούς και την εμπιστοσύνη του πολίτη στο κράτος. Μας διασύρατε διεθνώς.

Με λίγα λόγια τα κάνατε θάλασσα, κυρίες και κύριοι του ΣΥΡΙΖΑ. Πόσο πιο απλά να το πούμε; Κανείς μας δεν περίμενε ότι θα ζούσε στην Ελλάδα του 21ου αιώνα τα όσα βιώσαμε με τη συγκυβέρνηση σας. Δεν έχετε αλλάξει τίποτα από όσα πρεσβεύατε. Δεν μάθατε τίποτα από τα λάθη σας. Μόνο έχετε την αξίωση να ζητάτε «δεύτερη φορά αριστερά», δεύτερη φορά στη συμφορά. Θα ήταν κωμικό, αν δεν ήταν τραγικό.

Η σύγκριση με την Κυβέρνηση του Κυριάκου Μητσοτάκη είναι αμείλικτη και η διαφορά φάνηκε από την πρώτη μέρα. Αισθανθήκαμε όλοι ότι ξαναζούμε σε ένα κανονικό, σε ένα δυτικό κράτος. Ακόμη και εν μέσω μιας πρωτόγνωρης υγειονομικής κρίσης είδαμε μείωση της φορολογίας, ανάπτυξη σε όλη τη χώρα, αποκατάσταση και με το παραπάνω της διεθνούς μας αξιοπιστίας, εθνική υπερηφάνεια, ασφάλεια στα σύνορά μας, μια πιο ποιοτική δημόσια παιδεία, προσβάσιμη από όλους, σε ένα κράτος φιλικό, λιγότερο γραφειοκρατικό, με πλήθος ψηφιοποιημένων υπηρεσιών, με προσέλκυση επενδύσεων και εξωστρέφεια.

Ζούμε πια σε μία σύγχρονη Ελλάδα, αυτή που μας αξίζει και μπορούμε να συνεχίσουμε στην πρόοδο, την ανάπτυξη, την ανέλιξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κυρία Υπουργέ.

Εκ μέρους της Νέας Δημοκρατίας τον λόγο τώρα έχει η κ. Παπακώστα-Παλιούρα.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Αξιότιμη κυρία Πρόεδρε, κυρίες και κύριοι Υπουργοί, κυρίες και κύριοι Βουλευτές, ο σοβιετικός ηγέτης Βλαδίμηρος Ίλιτς Λένιν είχε πει πως η εντιμότητα στην πολιτική είναι αποτέλεσμα δύναμης, ενώ η υποκρισία αποτέλεσμα αδυναμίας. Ο δε κορυφαίος Έλληνας φιλόσοφος της αρχαιότητας Πλάτων είχε γράψει ότι ο λύκος, που είναι το πιο άγριο ζώο, μοιάζει με τον σκύλο, που είναι το πιο ήρεμο. Εκείνος που θέλει να είναι ασφαλής πρέπει να φυλάγεται από αυτές τις ομοιότητες. Ο Διογένης από τη Σινώπη έλεγε πως από τα πιο άγρια θηρία το χειρότερο δάγκωμα το κάνει ο συκοφάντης, ενώ ο Σανφόρ τόνιζε πως η συκοφαντία είναι σαν την ενοχλητική σφήκα που αν προσπαθήσεις να τη διώξεις, σου επιτίθεται με μεγαλύτερη μανία.

Ο Σωκράτης τόνιζε πως ο συκοφάντης είναι χειρότερος από τον φονιά, γιατί ο συκοφάντης σκοτώνει την τιμή ενός ανθρώπου, ενώ ο φονιάς παίρνει τη ζωή του και επειδή η τιμή είναι ανώτερη από τη ζωή, η συκοφαντία είναι ανώτερη από τον φόνο και αν μας βρίσκει όλους, σοβαρότερη.

Αν μας βρίσκει όλους σύμφωνους μέσα σε αυτήν εδώ την Αίθουσα η παραδοχή ότι η συκοφαντία είναι το όπλο των δειλών, των ευτελών και των δολίων, τότε θα πρέπει να συμφωνήσουμε και σε κάτι ακόμη, δηλαδή ότι αυτό το ταπεινό, το ευτελές, άθλιο και ατιμωτικό ποινικό αδίκημα δεν πρέπει να διαπράττεται μέσα στη Βουλή των Ελλήνων, γιατί η πολιτική κατά Πλάτωνα είναι καθίδρυμα παιδείας, ήθους και εντιμότητας και όχι ταπεινό χαλκείο ευτελών και άνανδρων υποκριτών και συκοφαντών.

Και εξηγούμαι. Χθες ο Πρόεδρος της Αξιωματικής Αντιπολίτευσης, ο κ. Τσίπρας, κατέθεσε πρόταση δυσπιστίας, ισχυριζόμενος εν ολίγοις ότι λόγω των παρακολουθήσεων της ΕΥΠ σε πολιτικά δημόσια πρόσωπα, ανώτατους κρατικούς αξιωματούχους και δημοσιογράφους, το πολίτευμα και η χώρα διέρχονται στην πιο σκοτεινή περίοδο από την αποκατάσταση της δημοκρατίας και συνεπώς, έχοντας απολέσει την εμπιστοσύνη των πολιτών, δεν μπορεί να παραμείνει στην εξουσία ούτε για μια στιγμή.

Ακούστε, κυρίες και κύριοι της Αξιωματικής Αντιπολίτευσης, είναι γεγονός αδιαμφισβήτητο ότι ζούμε σε δημοκρατικό και πιο συγκεκριμένα, όπως γράφει ο καθηγητής διεθνών και ευρωπαϊκών σπουδών Θανάσης Διαμαντόπουλος, σε πολίτευμα φιλελεύθερης αστικής δημοκρατίας. Βάση του πολιτεύματος αυτού δεν είναι απλώς η ελευθεροτυπία, δηλαδή η απαρακώλυτη διά του Τύπου έκφραση απόψεων, αλλά και η ελευθερία του λόγου γενικώς και για τον καθένα.

Αναπόφευκτο φυσικά παρακολούθημα της ελευθερίας του λόγου είναι ο φορέας των όποιων δημοσιοποιούμενων απόψεων να κρίνεται και να αξιολογείται από τη δημόσια κοινή γνώμη για όσα υπερασπίζεται και ισχυρίζεται. Με άλλα λόγια αναπόφευκτο παρακολούθημα του δικαιώματος ελεύθερης έκφρασης απόψεων στο πλαίσιο της φιλελεύθερης δημοκρατίας είναι και το δικαίωμα του αυτοεξευτελισμού και εμείς σας το αναγνωρίζουμε ακέραιο αυτό σας το δικαίωμα, κυρίες και κύριοι της Αξιωματικής Αντιπολίτευσης.

Μέσω της κατατεθείσας και υπό συζήτηση ήδη πρότασης δυσπιστίας, κυρίες και κύριοι συνάδελφοι της Αξιωματικής Αντιπολίτευσης, ζητάτε ούτε λίγο ούτε πολύ από τον Πρωθυπουργό της χώρας και την παρούσα Κυβέρνηση να παραιτηθούν στη βάση της διενέργειας νόμιμων παρακολουθήσεων από την ΕΥΠ για λόγους εθνικής ασφαλείας. Μάλιστα. Και εδώ προκύπτει αβίαστα ένα πρώτο ερώτημα. Εσείς, όταν κάνατε επί των ημερών σας περί τις εβδομήντα πέντε χιλιάδες επισυνδέσεις και μάλιστα με πρωτοφανή αύξηση ρεκόρ, ήτοι της τάξεως του 45%, αλήθεια, γιατί δεν παραιτηθήκατε;

Εσείς, όταν αποκάλυπταν πολλά μέσα μαζικής ενημέρωσης, μεταξύ των οποίων και το «Βήμα της Κυριακής», απόρρητα έγγραφα ελεγκτικών αρχών από τα οποία προσδιορίζονταν μεγάλες παρατυπίες της ΕΥΠ και εν μέρει της ΕΛ.ΑΣ. επί περιόδου διακυβέρνησης της χώρας από τον ΣΥΡΙΖΑ στα συστήματα υποκλοπών των πολιτών, γιατί δεν παραιτηθήκατε;

Εσείς, όταν στο από 24 Ιουλίου 2017 πόρισμα της ΑΔΑΕ -εσείς κυβερνούσατε τότε, κυρίες και κύριοι του ΣΥΡΙΖΑ- μετά από έλεγχο πενταμελούς κλιμακίου της ΑΔΑΕ στο σύστημα υποκλοπής της ΕΥΠ, όπως και σε πολλά άλλα έγγραφα της ΑΔΑΕ προς την ΕΥΠ, γινόταν λόγος για σωρεία κενών ασφαλείας στο κρίσιμο σύστημα των υποκλοπών της ΕΥΠ που έθεταν σε πλήρη αμφισβήτηση τις διαδικασίες εγκυρότητας, εμπιστευτικότητας και ακεραιότητας για την τήρηση του απορρήτου και τον έλεγχο της παραβίασης ασφαλείας, παραιτηθήκατε;

Και εντάξει δεν παραιτηθήκατε, φροντίσατε μήπως τουλάχιστον να αντιμετωπίσετε τις όποιες δυσλειτουργίες και κενά που διαπιστώθηκαν επί των ημερών σας; Πέντε χρόνια κυβερνούσατε. Ούτε ένα, ούτε δύο. Τι; Δεν προλάβατε πάλι; Και φυσικά ούτε κατά διάνοια να πράξετε το ελάχιστο. Ή μάλλον συγγνώμη, κάτι κάνατε, να μη σας αδικούμε. Νομοθετήσατε τη μείωση των εισαγγελικών λειτουργών της ΕΥΠ, από δύο σε έναν.

Τολμάτε να ισχυρίζεστε εσείς ότι υπερβήκαμε εμείς τα όρια που θέτουν η συνταγματική τάξη, το κράτος δικαίου και η δημοκρατική λειτουργία του πολιτεύματος; Εσείς, που ο μέγιστος καημός σας ήταν πώς έναν μήνα πριν τη διενέργεια των εκλογών το 2019 και αφού αυτές είχαν ήδη προκηρυχθεί να μετατρέψετε, μεταξύ πολλών άλλων σημαντικών αδικημάτων όπως αυτό της απιστίας και της δωροδοκίας, της δωροληψίας, και το αδίκημα των υποκλοπών, από κακούργημα σε πλημμέλημα; Γιατί άραγε; Γιατί αλήθεια αυτή η πρεμούρα;

Για να τελειώνουμε, κυρίες και κύριοι του ΣΥΡΙΖΑ, με την ατέρμονη και ανερμάτιστη υποκρισία σας, εσείς δεν ήσασταν αυτοί που επί των ημερών σας παρακολουθούσατε κορυφαία στελέχη σας, μεταξύ των οποίων και κορυφαίους Υπουργούς σας, όπως τον κ. Καμμένο, συγκυβερνήτη σας και Υπουργό Άμυνας, τον κ. Κοτζιά, Υπουργό Εξωτερικών, και τον κ. Πιτσιόρλα; Μας είπατε ποτέ μέχρι και σήμερα γιατί τους παρακολουθούσατε; Ποιοι λόγοι, εθνικής ασφαλείας ή μη, επέβαλαν την παρακολούθησή τους; Το γεγονός αυτό και μόνο αποδεικνύει το μέγεθος της υποκρισίας, αλλά και τη φαυλότητα της πολιτικής σας.

Και ναι, θα μπορούσαμε πραγματικά να μιλάμε για ώρες για την υποκριτική, αλλά και την συκοφαντική σε πλείστες περιπτώσεις στάση σας απέναντι στα πράγματα, όταν σήμερα δύο κορυφαίοι πρώην Υπουργοί σας είναι υπόδικοι στο ειδικό δικαστήριο για την καταστρατήγηση των θεσμών της δικαιοσύνης, της ελευθερίας του Τύπου και της παράβασης καθήκοντος, όταν πριν μερικές μέρες συνελήφθη για απάτες ο κουκουλοφόρος που χρησιμοποιήσατε ως ήρωα για να στήσετε την σκευωρία της «NOVARTIS», όταν αποκαλύφθηκε από ένορκες καταθέσεις μαρτύρων στο ειδικό δικαστήριο ότι σακούλες με μαύρα χρήματα πήγαιναν στα ταμεία του ΣΥΡΙΖΑ, καθώς και την εκκωφαντική σιωπή σας μέχρι και σήμερα για τις κοσμογονικές αυτές αποκαλύψεις, όταν στηρίξατε την πλεκτάνη στον Έβρο και διασύρατε χωρίς απολύτως κανέναν ενδοιασμό τη χώρα διεθνώς, μόνο και μόνο για να πλήξετε τα μικροκομματικά και μικροπολιτικά την Κυβέρνηση της Νέας Δημοκρατίας.

Η κανονικότητα δεν ήταν, δεν είναι και δεν πρόκειται ποτέ να είναι ευκαιρία για την Αριστερά, κυρίες και κύριοι της Αντιπολίτευσης. Το παραδέχτηκε αυτό άλλωστε πριν καιρό μια άλλη κορυφαία πρώην Υπουργός σας, η κ. Αχτσιόγλου. Και επειδή, λοιπόν, η κανονικότητα δεν πρόκειται να είναι ποτέ ευκαιρία για την Αριστερά, βασικός της στόχος είναι να δημιουργήσει συνθήκες μη κανονικότητας, ήτοι αστάθειας και αποσταθεροποίησης του κράτους, προκειμένου να επανέλθει διά της πλαγίας φυσικά οδού στην εξουσία.

Στο πλαίσιο αυτό εντάσσεται αναμφισβήτητα και η κατάθεση χθες από τον Πρόεδρο του ΣΥΡΙΖΑ της υπό συζήτηση παρούσας πρότασης δυσπιστίας. Το ερώτημα, λοιπόν, που αναδεικνύεται είναι ένα και μοναδικό: Θα το επιτρέψουμε αυτό; Την πρώτη απάντηση θα την λάβετε, κυρίες και κύριοι συνάδελφοι της Αξιωματικής Αντιπολίτευσης αύριο, από σύσσωμη την Κοινοβουλευτική Ομάδα της Νέας Δημοκρατίας κατά την ψήφιση της πρότασης δυσπιστίας. Τη δεύτερη, όμως, και τελική απάντηση θα τη λάβετε από τον ελληνικό λαό στις επερχόμενες εκλογές.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει ο Υπουργός Τουρισμού κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Κυρία Πρόεδρε, σας ευχαριστώ.

Κυρίες και κύριοι συνάδελφοι, ομολογώ ότι η κατάθεση πρότασης δυσπιστίας από την Αξιωματική Αντιπολίτευση κατά της Κυβέρνησης στην εκπνοή της τετραετίας, δηλαδή σε ουσιαστικά προεκλογικό χρόνο, έχει πολύ μεγάλο ενδιαφέρον ως πολιτική κίνηση τακτικισμού. Σίγουρα γίνεται για λόγους εντυπωσιασμού σε μια μάλλον αγωνιώδη προεκλογική προσπάθεια να δημιουργηθεί ένα πεδίο μετωπικής σύγκρουσης, ένα πεδίο που θα θυμίζει πολιτική αρένα, φωνές, ύβρεις, καταγγελίες, λάσπη, τηλεμαχίες, συκοφαντίες και κυρίως μια αρένα εχθροπάθειας και λαϊκισμού.

Κυρίες και κύριοι συνάδελφοι, πρώτον, οι παραπάνω συμπεριφορές δεν με εκφράζουν. Δεύτερον, το 2023 δεν είναι 2014 και εσείς δοκιμαστήκατε στην πράξη, κυβερνήσατε και μετά αποδοκιμαστήκατε στην πράξη. Η ανάγκη, λοιπόν, να συσπειρώσετε τους κομματικούς ψηφοφόρους οι οποίοι, μετά από τέσσερα σχεδόν χρόνια Αντιπολίτευση δεν δείχνουν ιδιαίτερο ζήλο και δυναμική στήριξη εν όψει εκλογών είναι το πρώτο σας ζητούμενο. Διότι από το 2019 έως σήμερα, παρ’ ότι έχετε πλέον κυβερνητική εμπειρία, δεν μπορέσατε να ανασυγκροτηθείτε και να ασκήσετε μια αξιόπιστη και ρεαλιστική αντιπολίτευση.

Ξαναγυρίσατε στο ίδιο ακριβώς σημείο που βρισκόσασταν πριν έρθετε στην εξουσία. Όμως, κυρίες και κύριοι, ο κόσμος έχει και γνώση και μνήμη. Έχετε αυτοπαγιδευτεί σε μια χρονική λούπα την ώρα που η κοινωνία, η χώρα, ο υπόλοιπος κόσμος έχει φύγει μπροστά και ζει στο σήμερα με ορίζοντα το 2030.

Το δεύτερο ζητούμενο είναι να συμπιέσετε -αν και όπως μπορείτε- το ΠΑΣΟΚ, γιατί ξέρετε ότι η συντριπτική πλειοψηφία των ψηφοφόρων σας προέρχεται από εκεί, όπως επίσης και ότι τα μισά στελέχη σας όλων των βαθμίδων προέρχονται από εκεί. Κάνετε, λοιπόν, μια ύστατη κίνηση πριν τις εκλογές και ό,τι επιτύχετε.

Το τρίτο και τελευταίο είναι το πλέον προφανές. Στο παρελθόν στελέχη σας με αφορμή την κρίση πανδημίας έχουν πει ότι η κανονικότητα στην πραγματικότητα ποτέ δεν είναι ευκαιρία για την Αριστερά. Υποθέτω ότι ίσχυσε και στην ενεργειακή κρίση που ακολούθησε τον πόλεμο Ρωσίας - Ουκρανίας και εύχομαι ειλικρινώς να μην ισχύει για τα εθνικά μας θέματα.

Όμως, οι κρίσεις αυτές, δυστυχώς για την Αριστερά και ευτυχώς για όλους τους υπόλοιπους, δεν γέννησαν τις ευκαιρίες που περίμεναν κάποιοι, διότι η Κυβέρνηση της Νέας Δημοκρατίας διαχειρίστηκε τις κρίσεις αποτελεσματικά, τις διαχειρίστηκε με μετριοπάθεια, με στρατηγικό σχεδιασμό, με μεγάλη κοινωνική ευαισθησία, με ατελείωτες ώρες, μέρες, μήνες σκληρής, συντονισμένης δουλειάς όλων και κυρίως με τη συμμετοχή και τη στήριξη των ίδιων των πολιτών.

Αυτή η καταστροφολογική αντιπολιτευτική στάση σας, κύριες και κύριοι της Αξιωματικής Αντιπολίτευσης, δεν οδηγεί πουθενά ούτε εσάς ως πολιτικό χώρο ούτε φυσικά τη χώρα και τους Έλληνες που διεκδικούν και αξίζουν ένα καλύτερο αύριο. Επενδύετε, λοιπόν, σε μια νέα κρίση για να έχετε μια νέα ευκαιρία ως Αριστερά.

Κάνετε λάθος, κυρίες και κύριοι, ξανά, διότι το πρόβλημα εδώ και έξι μήνες το αναγνώρισε πρώτος ο Πρωθυπουργός και προχώρησε τότε σε σκληρές πολιτικές κινήσεις, όχι τώρα που ξιφουλκείτε εσείς.

Διότι σε αντίθεση με όσα υποστηρίζετε και εσείς, κύριε Τσίπρα, η ελληνική δικαιοσύνη έχει ανεξάρτητους και έντιμους δικαστές. Η ευθεία αμφισβήτησή σας στον θεσμό και στη διάκριση των εξουσιών είναι απαράδεκτη και το ξέρετε, αλλά υποκύπτετε, όπως φοβούμαι ότι πάντοτε κάνετε στα δύσκολα, δηλαδή οδηγείστε στον λαϊκισμό. Δεν θέλετε πραγματικά η υπόθεση των παρακολουθήσεων να διερευνηθεί θεσμικά και σε βάθος. Δεν σας ενδιαφέρει καν. Παριστάνετε τους θεματοφύλακες των θεσμών την ώρα που τροφοδοτείτε το ακριβώς αντίθετο, τη θολούρα που θα σκεπάσει τα πάντα.

Κυρίες και κύριοι συνάδελφοι, υπάρχουν κόκκινες γραμμές στις ώριμες και ισχυρές δημοκρατίες. Η παραβίασή τους ή ακόμα χειρότερα η, κατά τη γνώμη μου, μετατόπισή τους ανάλογα με το τι συμφέρει ή δεν συμφέρει πολιτικά δεν πρέπει να γίνεται και δεν γίνεται ανεκτή. Η υπόθεση των παρακολουθήσεων είναι υπόθεση κόκκινων γραμμών και ως τέτοια αντιμετωπίζεται από την Κυβέρνηση, τη Δικαιοσύνη και το Κοινοβούλιο. Προσωπικά αρνούμαι να συμπράξω σε οποιοδήποτε πολιτικό τακτικισμό, που αντί να φωτίσει, θα συσκοτίσει τα γεγονότα και δεν δέχομαι, όπως όλοι σε αυτή την Αίθουσα, ίχνος αμφισβήτησης της δημοκρατικής μας ευαισθησίας και του σεβασμού μου στους θεσμούς.

Οι όποιες ευθύνες, λοιπόν, πρέπει να καταλογιστούν και θα καταλογιστούν βάσει των θεσμικών διαδικασιών, όχι βάσει προεκλογικών επιδιώξεων οποιουδήποτε και πάντως όχι με πρακτικές που οδηγούν με μαθηματική ακρίβεια σε συσκότιση.

Κυρίες και κύριοι συνάδελφοι, ως συνέπεια όλων των παραπάνω είναι προφανές ότι η πρόταση δυσπιστίας κατά της Κυβέρνησης θα καταψηφιστεί τις επόμενες μέρες, ότι η χώρα θα οδηγηθεί θεσμικά σε λίγους μήνες σε εκλογές και τότε το διακύβευμα θα είναι να πάμε μπροστά ή πίσω, η σύγκριση του χθες με το αύριο και τα όσα κατάφερε η Κυβέρνησή μας, το πώς στήριξε τους πολίτες και την κοινωνία θα είναι τα βασικά κριτήρια, για τα οποία θα μας δώσει ο ελληνικός λαός για μια ακόμη φορά εντολή για την επόμενη τετραετία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο έχει τώρα ο κ. Μπάρκας εκ μέρους του ΣΥΡΙΖΑ.

**ΚΩΝΣΤΑΝΤΙΝΟΣ ΜΠΑΡΚΑΣ:** Το περιεχόμενο της πρότασης δυσπιστίας, που κατέθεσε ο Πρόεδρος του ΣΥΡΙΖΑ και υπογράφεται από σύσσωμη την Κοινοβουλευτική Ομάδα του ΣΥΡΙΖΑ - Προοδευτική Συμμαχία, αφορά την Κυβέρνηση και έχει να κάνει με τα νέα που προέκυψαν σε σχέση με τις υποκλοπές. Πλέον αποδεδειγμένα η συνταγματικά αρμόδια επιτροπή, αυτή που ελέγχει τις υποκλοπές στη χώρα μας, επιβεβαιώνει ότι ο Κυριάκος Μητσοτάκης παρακολουθούσε δέκα τουλάχιστον φίλους, πολιτικούς τους συντρόφους, τον Αρχηγό ΓΕΕΘΑ και, δυστυχώς, εδώ και μια μέρα –γιατί δυστυχώς δύο μέρες θα διαρκέσει η συζήτηση αυτή- η Κοινοβουλευτική Ομάδα της Νέας Δημοκρατίας ποιεί τη νήσσα, κάνει ότι δεν καταλαβαίνει και έρχεται εδώ και μιλάει για πράγματα του παρελθόντος και προσπαθεί να μας πείσει για το φοβερό έργο το οποίο έχει παραγάγει στον τουρισμό, στην παιδεία κ.λπ.. Δεν μιλάει, όμως, για το περιεχόμενο της πρότασης δυσπιστίας.

Το χειρότερο σε όλη αυτή τη διαδικασία είναι, κυρία Πρόεδρε, ότι έρχονται οι Βουλευτές της Νέας Δημοκρατίας εδώ και ακούγονται από τα χείλη τους αίσχη. Βουλευτής σας μίλησε για «πολιτικούς πιθήκους» και ακόμα παραμένει στην Κοινοβουλευτική σας Ομάδα. Αυτό σας χαρακτηρίζει. Αυτό το ήθος σάς χαρακτηρίζει. Αυτή είναι η Κοινοβουλευτική Ομάδα της Νέας Δημοκρατίας, όπως αυτή δημιουργήθηκε από τον Κυριάκο Μητσοτάκη. Και γελάτε.

Γελάς, συνάδελφε. Μπράβο που είσαι και δικηγόρος και αντί να υπερασπίζεσαι το Σύνταγμα της χώρας, υπερασπίζεσαι τον Βουλευτή της Νέας Δημοκρατίας που μίλησε για πολιτικούς πιθήκους. Ένα κόμμα το οποίο, κατά τα άλλα, βοήθησε την εγκαθίδρυση της τρίτης δημοκρατίας, έχει καταστεί δέσμιο μιας ακροδεξιάς ομάδας, η οποία ελέγχει το Κόμμα, την Κοινοβουλευτική Ομάδα, την Κυβέρνηση.

Εγώ λυπάμαι πολύ για την κατάντια της Νέας Δημοκρατίας. Νιώθω ντροπή, πραγματικά ντροπή, για την ύπαρξη αυτής της Κοινοβουλευτικής Ομάδας και αυτού του κόμματος. Λυπάμαι για τους ανθρώπους, οι οποίοι έχουν σχέση με την Κοινοβουλευτική σας Ομάδα, με το κόμμα σας. Καταλαβαίνω τον εγκλωβισμό που νιώθετε εσείς οι παλαιότεροι της Νέας Δημοκρατίας. Τον αντιλαμβάνομαι αυτό τον εγκλωβισμό σας. Όμως, τι να κάνετε; Άνθρωποι είστε.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Έλεος!

**ΚΩΝΣΤΑΝΤΙΝΟΣ ΜΠΑΡΚΑΣ:** Και πραγματικά λυπάμαι για τον συναγωνιστή σας, τον κ. Χατζηδάκη, ο οποίος ήρθε εδώ από Βήματος της Βουλής και αντί να υπερασπιστεί την πολιτική του ιστορία ως πρώην γραμματέας της ΔΑΠ, ως κορυφαίο στέλεχος της Νέας Δημοκρατίας, αυτό που έκανε ήταν να έρθει στη Βουλή και να μας πει ότι «είμαι τριάντα χρόνια φίλος με τον Μητσοτάκη και τι να κάνω; ας με παρακολουθεί, δεν μπορώ να κάνω κάτι άλλο».

Καταντήσατε από ένα κόμμα αρχών μια ακροδεξιά φράξια. Αυτά υπερασπίζεστε από Βήματος Βουλής. Αυτό κάνετε για να περισώσετε το σαρκίο σας, για να βγείτε ξανά Βουλευτές. Λυπάμαι πάρα πολύ για αυτό το πράγμα.

Τι ακούμε; Πού βρισκόμαστε; Βρισκόμαστε μπροστά σε μια αποκάλυψη που λέει ότι ο Πρωθυπουργός της χώρας καταπατά το Σύνταγμα, δημιουργεί ρωγμές στη δημοκρατία, δεν σέβεται τους νόμους και παρακολουθεί τους δικούς του ανθρώπους, τους Υπουργούς του, παρακολουθεί τον Αρχηγό ΓΕΕΘΑ, παρακολουθεί μια σειρά στελεχών της Κυβέρνησης. Ο άνθρωπος αυτός, ο Κυριάκος Μητσοτάκης, με τον τρόπο του, δηλαδή, θέλει να ελέγχει τους αρμούς της εξουσίας και να εκβιάζει απολύτως την Κοινοβουλευτική Ομάδα της Νέας Δημοκρατίας, τους Υπουργούς και όλο το σύστημα, το οποίο ελέγχεται από την παρέα Μαξίμου.

Αλήθεια, ντροπή δεν νιώθετε που εκβιάζεστε από τον ίδιο σας τον Αρχηγό; Ντροπή δεν νιώθετε εσείς, οι οποίοι κατά τα άλλα νομοθετείτε; Λίγο τσίπα δεν έχετε;

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ-ΠΑΛΙΟΥΡΑ:** Αυτό που λέτε είναι συκοφαντικό!

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι ένας πρωθυπουργός ο οποίος σας εκβιάζει απόλυτα, σας ελέγχει απόλυτα…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μιλάς για Σύνταγμα;

**ΚΩΝΣΤΑΝΤΙΝΟΣ ΜΠΑΡΚΑΣ:** …και εσείς το μόνο που κάνετε είναι να τον χειροκροτείτε, να μη νιώθετε καμμία τσίπα και να υπερασπίζεστε μια κυβέρνηση η οποία παρακολουθεί εσάς, τους αρχηγούς σας, τους Υπουργούς σας.

**ΙΩΑΝΝΗΣ ΠΑΠΠΑΣ:** Τι έλεγες πριν για ένα συνάδελφό σου; Θυμήσου τις εκφράσεις!

**ΚΩΝΣΤΑΝΤΙΝΟΣ ΜΠΑΡΚΑΣ:** Κρίμα για το γεγονός ότι ένα κόμμα υπερασπίζεται έναν Πρωθυπουργό, ο οποίος δεν έχει καεί ακόμα από τις δέκα παρακολουθήσεις, επιβεβαιωμένες παρακολουθήσεις, τις οποίες έχει κάνει. Είναι να απορεί κανείς τι άλλο…

**ΙΩΑΝΝΗΣ ΠΑΠΠΑΣ:** Από πού προκύπτει αυτό;

**ΚΩΝΣΤΑΝΤΙΝΟΣ ΜΠΑΡΚΑΣ:** Προκύπτουν από την ΑΔΑΕ.

Είναι να απορεί κανείς. Τι άλλο πρέπει να γίνει σε αυτή τη χώρα; Είναι προφανείς πλέον οι ενδείξεις ότι υπήρξε αγαστή η συνεργασία κρατικών και παρακρατικών κέντρων στις υποκλοπές. Επικεφαλής όλου του συστήματος αυτού είναι ο Κυριάκος Μητσοτάκης και η παρέα του στο Μαξίμου.

Έχετε πληγώσει τη δημοκρατία. Έχετε δυναμιτίσει τα θεμέλιά της. Έχετε δημιουργήσει έναν δημόσιο βίο, που δεν θα ξέρουμε εάν όσοι κινούνται, κινούνται από δικά τους ελατήρια ή είναι υποκινούμενοι από εκβιασμούς. Έχετε δυστυχώς θανατώσει το πολίτευμα εσείς, οι οποίοι είστε υπερασπιστές ενός συστήματος το οποίο εκβιάζει και απειλεί, όποιον δεν τον στηρίξει, να τον πετάξει στον κάλαθο των αχρήστων.

Και να είστε βέβαιοι ότι για όλα αυτά κάποια στιγμή θα αναμετρηθείτε και θα απολογηθείτε, όχι μόνο στην ιστορία, όχι μόνο στον λαό, αλλά είμαι βέβαιος και στα ποινικά δικαστήρια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Καρδίτσας. (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα, εκ μέρους της Νέας Δημοκρατίας, έχει ο κ. Μπουτσικάκης.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, άκουσα τον προηγούμενο συνάδελφο που μίλησε και μας έλεγε τα δικά του. Καταλαβαίνετε ότι εχθές είδαμε έναν κρυπτόμενο Αρχηγό της Αξιωματικής Αντιπολίτευσης μετά από δέκα μέρες να εμφανίζεται στο Βήμα της Βουλής, να μιλάει επί σαράντα πέντε λεπτά, να πετάει πυροτεχνήματα, να μη λέει απολύτως τίποτα και να μην απαντάει και στις κατηγορίες στις οποίες έχει δεχτεί κι αυτός και το κόμμα του και οι συνεργάτες του και οι πρώην Υπουργοί του -κ.λπ. κ.λπ.- για βαλίτσες, για χρήματα, για μοίρασμα των διαφόρων ποσοστών σε μέσα μαζικής ενημέρωσης και όλα αυτά τα οποία ακούμε καθημερινά.

Επιδιώκετε λοιπόν, κυρίες και κύριοι συνάδελφοι, με ζήλο να δυναμιτίσετε το κλίμα και έχετε ποντάρει αποκλειστικά και μόνο στον διχασμό, γιατί είστε κενοί περιεχομένου αντιπολίτευσης. Εργαλειοποιείτε τις ανεξάρτητες αρχές, προκειμένου να βρείτε λύση στα αδιέξοδά σας.

Και μιας και μιλάμε για τις ανεξάρτητες αρχές και την ανεξαρτησία τους και τις ανεξαρτησίες που πρέπει να έχουν, ας μιλήσουμε λοιπόν για κάποια ρυπαρά δίκτυα, τα οποία ενδέχεται να καλλιεργούνται μέσα σε αυτές από πρόσωπα που υπηρετούν και που ίσως δεν είναι και τόσο ανεξάρτητα. Ας μιλήσουμε λοιπόν για το βαθύ ΣΥΡΙΖΑ και τα πλοκάμια του σε αρχές και υπηρεσίες που έπρεπε να διέπονται από την απόλυτη προσήλωση στην υπηρέτηση της αλήθειας, αλλά και που δυστυχώς φαίνεται ότι μετατράπηκαν σε κομματικά φερέφωνα, του ΣΥΡΙΖΑ φυσικά.

Ας μιλήσουμε, για παράδειγμα, για την κ. Παπανικολάου, η οποία πρωτοστατεί τον τελευταίο καιρό ως μέλος της ΑΔΑΕ στα τηλεοπτικά παράθυρα για την υπόθεση των υποκλοπών. Σύμφωνα με σημερινό δημοσίευμα της «ΑΠΟΓΕΥΜΑΤΙΝΗΣ», την οποία έχω εδώ και θα την καταθέσω στα Πρακτικά αφού τελειώσω την ομιλία μου, με βάση κάποιες εμφανίσεις της στο «ΣΚΑΪ» και στην «ΝΕΤ», τις οποίες η ίδια επιβεβαιώνει, η διαδρομή της προκαλεί πραγματικά μεγάλη απορία σε όλους μας.

Τη διετία 2002- 2004 διορίζεται ως νομική σύμβουλος του τότε διοικητή της ΕΥΠ, πρέσβη Παύλου Αποστολίδη. Το 2003 διορίζεται ειδική συνεργάτης του Συνηγόρου του Πολίτη. Τον Νοέμβριο 2015, επί πρωθυπουργίας του κ. Τσίπρα, αποσπάται στο γραφείο του τότε Υπουργού Πολιτισμού Αριστείδη Μπαλτά. Λίγους μήνες αργότερα διορίζεται αντιπρόεδρος του Ελληνικού Φεστιβάλ, πάλι με απόφαση του κ. Μπαλτά και η ίδια δηλώνει υπερήφανη για τη συνεργασία της αυτή. Τον Οκτώβρη του 2016 διορίζεται τακτικό μέλος της ΑΔΑΕ, με θέση πλήρους και αποκλειστικής απασχόλησης.

Την τριετία 2020 - 2022 η ίδια εμφανίζεται να διδάσκει στο Πανεπιστήμιο Πειραιά, κάτι που σύμφωνα με δημοσιεύματα είναι παράτυπο. Το συγκεκριμένο έργο της το είχε αναθέσει στο πανεπιστήμιο ο καθηγητής Στέφανος Γκρίτζαλης, που επίσης είναι τακτικό μέλος στην ολομέλεια της ΑΔΑΕ. Ο κ. Γκρίτζαλης είχε διατελέσει Ειδικός Γραμματέας στο Υπουργείο Διοικητικής Μεταρρύθμισης 2009- 2012, με Υπουργό τότε ποιον; Τον σημερινό Βουλευτή του ΣΥΡΙΖΑ κ. Γιάννη Ραγκούση. Στις 3 Αυγούστου 2022 Γκρίτζαλης και Παπανικολάου συμμετείχαν στην τετραμελή επιτροπή για την παρακολούθηση του κ. Ανδρουλάκη.

Ο Χρήστος Ράμμος, λοιπόν, διορίστηκε Πρόεδρος στην ΑΔΑΕ με απόφαση του κ. Καλογήρου, ένα μήνα πριν τις εκλογές του 2019, δηλαδή του σημερινού διευθυντή του Αρχηγού της Αξιωματικής Αντιπολίτευσης κ. Αλέξη Τσίπρα και τέλος από τους πιο έμπιστους συνεργάτες του του μέχρι σήμερα…

**ΜΑΡΙΟΣ ΚΑΤΣΗΣ:** Εσείς τι ψηφίσατε;

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ακούστε, ακούστε, μην αγχώνεστε.

Όλα αυτά, κυρίες και κύριοι συνάδελφοι, τι δείχνουν; Δείχνουν ότι τα εν λόγω μέλη που υπηρετούν στην ΑΔΑΕ φαίνεται ότι διατηρούν ισχυρούς δεσμούς με πρόσωπα που σήμερα κινούν νήματα στην Αντιπολίτευση και στον ΣΥΡΙΖΑ. Μπορεί, λοιπόν, κάποιος να αποκλείσει ότι δεν υπήρξε, λόγω αυτής της επαγγελματικής πορείας στα πολιτικά γραφεία και σε πολιτικές ιδιότητες, σχέσεις με συγκεκριμένους ανθρώπους του ΣΥΡΙΖΑ;

Και μια ερώτηση προς τον κ. Τσίπρα που ίσως αξίζει να απαντηθεί. Όταν επισκέφτηκε την ΑΔΑΕ, είδε μόνο τον κ. Ράμμο; Είδε την ολομέλεια της αρχής; Μήπως είδε τον κ. Ράμμο και την κ. Παπανικολάου, που απ’ ό,τι διαβάζουμε έχει την αρμοδιότητα να τηρεί το μητρώο των εισαγγελικών διατάξεων στην ΑΔΑΕ;

Αλήθεια, η κ. Παπανικολάου εξακολουθεί να τηρεί αυτό το μητρώο; Δεν υπάρχει σε ολόκληρη την ΑΔΑΕ κάποιος άλλος άνθρωπος που θα μπορούσε να το κάνει, γιατί έχει λήξει η θητεία της εκεί;

Όμως, επειδή η υποκρισία σας για τις υποκλοπές περισσεύει, ο κ. Τσίπρας ακόμα και σήμερα δεν έχει απαντήσει σε δημοσιεύματα της εφημερίδας «ΠΑΡΑΠΟΛΙΤΙΚΑ» του 2020 για την έρευνα των εβδομήντα σελίδων της ΕΥΠ, μια έρευνα με βαρύτατες κατηγορίες εναντίον σας για ένα κύκλωμα που δρούσε σε σημαντικές υπηρεσίες της Ελληνικής Αστυνομίας την περίοδο της διακυβέρνησης ΣΥΡΙΖΑ - ΑΝΕΛ, με κεντρικά πρόσωπα τον πρώην Υπουργό Εθνικής Άμυνας κ. Πάνο Καμμένο.

Η έρευνα αυτή τι είχε δείξει; Η έρευνα αυτή είχε διεξαχθεί από τον τότε διοικητή της ΕΥΠ, τον κ. Ρουμπάτη και βάσει των δημοσιευμάτων είχε δείξει ότι κατ’ εντολή της συζύγου του κ. Καμμένου είχε δοθεί εντολή να συλληφθεί ο κ. Κουρτάκης, που είναι ο εκδότης των «ΠΑΡΑΠΟΛΙΤΙΚΩΝ» και ο αείμνηστος διευθυντής των «ΠΑΡΑΠΟΛΙΤΙΚΩΝ» ο κ. Τζένος.

Τι έκανε τότε ο κ. Τσίπρας, αφού είχε ενημερωθεί από τον διοικητή της ΕΥΠ για τη δράση του παρακράτους; Γιατί αδράνησε μπροστά σε τέτοια φαινόμενα σε βάρος της δημοκρατίας;

Ο κ. Ράμμος μέχρι το 2022 που προέκυψε η υπόθεση του Ανδρουλάκη ενημέρωνε καθόλου τη Βουλή για το τι συμβαίνει και για τις διάφορες υποκλοπές οι οποίες γίνονταν; Άραγε τότε δεν ίσχυε ο νόμος και ισχύει σήμερα; Δεν είχε την υποχρέωση τότε να το κάνει;

Λοιπόν, κυρίες και κύριοι συνάδελφοι, η σημερινή συζήτηση αν είναι πράγματι θέμα δημοκρατίας και αν γίνεται στο όνομα της δημοκρατίας δεν πρέπει να στοχεύει στα μικροκομματικά σας οφέλη.

Δύο είναι οι βασικές, θεμελιώδεις αρχές της δημοκρατίας: Η αρχή της πλειοψηφίας, ο σεβασμός και η τήρηση των νόμων. Όλοι ανεξαρτήτως του ποιοι είμαστε πρέπει να σεβόμαστε και να τηρούμε τους νόμους. Η άρνηση στο δικαίωμα της κυβερνητικής πλειοψηφίας που έχει εκλεγεί απευθείας από το δημοκρατικό λαό και η άρνηση στην τήρηση των νόμων αποτελεί νάρκη στα θεμέλια της δημοκρατίας, νάρκη την οποία βάζετε εσείς.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κλείνω αμέσως.

Όσοι διαφωνούν με τους νόμους, με τον ίδιο τρόπο που ψηφίστηκαν μπορούν να τους καταργήσουν. Όχι με το «δεν θέλω». Εδώ, με την αρχή της πλειοψηφίας. Μόνο όταν γίνεται με την πλειοψηφία, λοιπόν. Αν δεν τα καταφέρετε δεν έχετε κανένα δικαίωμα να τους αγνοείτε, αλλά να τους τηρείτε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ μη με δυσκολεύετε.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Είναι τόσα αυτά που θέλω να πω, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Το ξέρω, αλλά δυστυχώς ο χρόνος είναι περιορισμένος.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Εν πάση περιπτώσει, επικαλείστε ένα κράτος δικαίου, αλλά το μόνο που καταφέρνετε είναι να οδηγείτε τον πολιτικό διάλογο σε σκοτεινά μονοπάτια. Δεν θα αφήσουμε όμως, περιθώρια ανασφάλειας, τοξικότητας και μηδενισμού στο πολιτικό πεδίο της χώρας, κατηγορίες δήθεν αδιαφάνειας προς όφελος ενός πρόσκαιρου εκλογικού σας κέρδους. Η ιστορική συγκυρία και η κρισιμότητα των καιρών επιβάλλουν έναν κοινό παράγοντα: την αξιοπιστία της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη.

Σας ευχαριστώ πολύ.

(Στο σημείο αυτό ο Βουλευτής κ. Χριστόφορος - Εμμανουήλ Μπουτσικάκης καταθέτει για τα Πρακτικά την προαναφερθείσα εφημερίδα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Δεν σας ακούω, κύριε συνάδελφε.

Έχω δώσει και σε άλλους συναδέλφους και από το κόμμα σας, κύριε συνάδελφε, και παραπάνω χρόνο και το ξέρετε. Σας παρακαλώ μη μου κάνετε τέτοιου είδους παρατηρήσεις. Σας παρακαλώ.

Υπάρχουν συνάδελφοι οι οποίοι κρατούν επακριβώς τον χρόνο, γιατί σέβονται τους συναδέλφους τους και υπάρχουν και κάποιοι άλλοι οι οποίοι κάνουν παραπάνω χρόνο. Αυτό θα εφαρμοστεί για όλους. Νομίζω ότι δεν αδικώ κανέναν. Και από το κόμμα σας πάρα πολλοί έχουν ξεπεράσει τον χρόνο και κατά δύο λεπτά και κατά τρία λεπτά.

Τον λόγο τώρα έχει η κ. Κομνηνάκα εκ μέρους του Κομμουνιστικού Κόμματος Ελλάδας.

**ΜΑΡΙΑ ΚΟΜΝΗΝΑΚΑ:** Έφυγε η κ. Κεραμέως που μας είπε για την πρόοδο που έχει κάνει η Κυβέρνηση στη δημόσια εκπαίδευση. Ήθελα να της δείξω μια εικόνα την οποία θα καταθέσω και στα Πρακτικά για να δει τη σημερινή κατάσταση των πανεπιστημίων. Ιδού, είναι οι φοιτητές στο Πολυτεχνείο που έδιναν σήμερα μάθημα εξεταστικής με τους φακούς των κινητών τους, γιατί λόγω της διαρροής νερών μέσα στα αμφιθέατρα κόπηκε το ρεύμα. Το κρυφό σχολειό, κυρία Κεραμέως είναι η σύγχρονη πολιτική του Υπουργείου σας. Μπορείτε να βρείτε την είδηση και στον 902.gr να ενημερωθείτε. Εκεί βέβαια το αμφιθέατρο δεν είχε παράθυρα, γιατί σε άλλες περιπτώσεις οι φοιτητές πέφτουν από τα παράθυρα των αμφιθεάτρων.

Γι’ αυτό, λοιπόν, η δυσπιστία και η μομφή του ΚΚΕ προς την Κυβέρνηση της Νέας Δημοκρατίας είναι δεδομένη, είναι διαρκής. Δεν περιορίζεται στη δυσωδία των σκανδάλων, αλλά στο σύνολο της πολιτικής της. Και κυρίως αποδεικνύεται έμπρακτα με τη στάση του ΚΚΕ εδώ και τέσσερα χρόνια όχι μόνο μέσα στη Βουλή με την καταψήφιση όλων των αντιλαϊκών νομοσχεδίων της Νέας Δημοκρατίας, αλλά κυρίως με τον καθημερινό του αγώνα πρωτοστατώντας για την προστασία του λαού, εκεί όπου εκδηλώνονται οι συνέπειες της αντιλαϊκής πολιτικής, σπάζοντας στην πράξη όπου χρειάστηκε τις απαγορεύσεις, αχρηστεύοντας αντιλαϊκούς άδικους νόμους που η Κυβέρνηση ψήφισε είτε συνεχίζοντας τον δρόμο που είχε ανοίξει η προηγούμενη είτε ακόμα τα ψήφιζε και μαζί με πρόθυμους συνεταίρους του ΣΥΡΙΖΑ και του ΠΑΣΟΚ που έδωσαν τη θετική τους ψήφο σε πάνω από τα μισά νομοσχέδια της πολιτικής της Νέας Δημοκρατίας που σήμερα την μέμφονται.

Το ΚΚΕ απέδωσε και αποδίδει μομφή στην Κυβέρνηση της Νέας Δημοκρατίας για το δυσώδες σκάνδαλο των υποκλοπών, για τις κραυγαλέες ευθύνες της και του ίδιου του Πρωθυπουργού, για όσα πολύ σοβαρά αποκαλύπτονται από την τελευταία επιστολή του προέδρου της ΑΔΑΕ που επιβάλλουν την περαιτέρω διερεύνησή τους με την άμεση σύγκληση της Επιτροπής Θεσμών. Μια μομφή που δεν είναι όμως, ούτε προσχηματική ούτε πολύ περισσότερο κουτσουρεμένη, αφού αποδίδει ευθύνες στην Κυβέρνηση όχι για μια δήθεν παρεκτροπή από τη νομιμότητα και τους θεσμούς του αστικού κράτους, αλλά ακριβώς για τη διαμόρφωση αυτής της δυσώδους νομιμότητας. Αυτού του δυσώδους θεσμικού πλαισίου που αναγάγει σε κρατικό δόγμα το «ουδείς εξαιρείται των παρακολουθήσεων», που επιτρέπει να γίνεται πράξη όχι κατά παρέκκλιση, αλλά κατά απαρέγκλιτη εφαρμογή του κοινού σας Ευρωενωσιακού Δικαίου που στο όνομα μιας εθνικής ασφάλειας βάζει στο στόχαστρο πρώτα και κύρια τον λαό και επιτρέπει τις μαζικές προληπτικές παρακολουθήσεις, μετατρέπει τον καθένα και την καθεμία σε πολύτιμη πτυχή πληροφοριών για κάθε λογής πρακτορείο, κάνοντας φύλλο και φτερό τα κατά τ’ άλλα προστατευόμενα προσωπικά δεδομένα. Σε αυτό μάλιστα, θα βρείτε και την υπογραφή όλων σας.

Γι’ αυτό η ευθύνη αυτή αποδίδεται όχι μόνο στη Νέα Δημοκρατία, αλλά και στον ΣΥΡΙΖΑ και στο ΠΑΣΟΚ που συνδιαμόρφωσαν όλα αυτά τα χρόνια αυτό το θεσμικό πλαίσιο για να θωρακίσουν το αστικό κράτος της καταστολής, του αυταρχισμού, της σαπίλας και των παρακολουθήσεων που όλοι σας υπηρετείτε.

Να, γιατί οι ευαισθησίες σας είναι αντιστρόφως ανάλογες της έντασης της αντιπαράθεσής σας. Εξαντλούνται στο βολικό παιχνίδι των εντυπώσεων που συσκοτίζει αυτό το κοινό σας δημιούργημα, αλλά αποδεικνύονται και πολύ επιλεκτικές, όπως έδειξε και η στάση σας η σύμπραξη σας, η συνειδητή συγκάλυψη της υπόθεσης των παρακολουθήσεων του τηλεφωνικού κέντρου του ΚΚΕ με μοιρασμένους ρόλους μεταξύ Νέας Δημοκρατίας, ΣΥΡΙΖΑ αλλά και της ΑΔΑΕ που σφυρίζει αδιάφορα μπροστά στις σοβαρές και επιβεβαιωμένες καταγγελίες, που δεν εξαντλήθηκαν βέβαια το 2016, αλλά εκτείνονται ως και το 2022. Μην κρύβεστε βολικά, κύριοι της Κυβέρνησης, πίσω από τις ευθύνες του ΣΥΡΙΖΑ και την ποινική παραγραφή μόνο των πρώτων περιπτώσεων.

Αντιστρόφως ανάλογη με την ένταση της αντιπαράθεσής σας είναι όμως και η απόσταση που σας χωρίζει στην εφαρμογή της αντιλαϊκής πολιτικής, αφού η όποια απόσταση εξανεμίζεται από τη σύμπλευσή σας στις βασικές στρατηγικές επιλογές και δεσμεύσεις που από κοινού έχετε αναλάβει. Μερικές από αυτές τις δεσμεύσεις υπενθύμισε προς πάσα κατεύθυνση η πρόσφατη έκθεση του ΟΟΣΑ, θέτοντας τους όρους που θα συνοδεύουν τον στόχο της όποιας επόμενης κυβέρνησης με κυριότερο αυτών των ματωμένων πρωτογενών πλεονασμάτων, αυτών που βγαίνουν από την τσέπη ή καλύτερα από τις πλάτες του λαού στους οποίους όλες οι κυβερνήσεις φορτώσατε τα βάρη και τα σπασμένα τόσο της ανάπτυξης όσο και της κρίσης. Ψηφοθηρείτε τώρα με τα ψίχουλα στα αποκαΐδια της αντιλαϊκής σας πολιτικής, όταν από κοινού τσακίσατε μισθούς και συντάξεις, ρημάξατε το λαϊκό εισόδημα φορτώνοντας τα ασήκωτα φορολογικά βάρη.

Και εδώ υπάρχει άλλη μια εικόνα και αρκεί κανείς για να καταλάβει από αυτήν την εικόνα τις κοινές και ομολογημένες εξάλλου προτεραιότητές σας. Με κομπασμό μιλούσε ο ΣΥΡΙΖΑ για την επιτυχία και τη μάχη που έδωσε απέναντι στην επιμονή του σκληρού Σόιμπλε για να διαφυλάξει το αφορολόγητο των εφοπλιστών. Αυτό που και πρόσφατα επικυρώσατε από κοινού με νόμο, ενώ αντίθετα προσφέρατε στο πιάτο την κατάργηση των μειωμένων συντελεστών ΦΠΑ για τα νησιά, κόβοντας και την ελάχιστη αυτή ανακούφιση του λαού από το πανάκριβο κόστος ζωής που σε καμμία βέβαια περίπτωση δεν αντισταθμίζει τις διαχρονικά ανύπαρκτες παροχές στην κάλυψη ακόμη και των βασικών αναγκών του, αυτές που με τον πιο εγκληματικό τρόπο εκφράζονται ακόμη και στην προστασία της δημόσιας υγείας.

Από κοινού απορρίψατε τις τρεις φορές κατατεθείσες τροπολογίες του ΚΚΕ για την κατάργηση του ΦΠΑ στα είδη λαϊκής κατανάλωσης, την ενέργεια και τα καύσιμα, την επαναφορά της δέκατης τρίτης και δέκατης τέταρτης σύνταξης και μισθού, την προστασία της λαϊκής στέγης από τους πλειστηριασμούς, αυτή που παραδώσατε μαζί βορά στα funds και τους διάφορους κ. Πάτσηδες.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Την ίδια ώρα, με μια φωνή ψηφίζατε Νέα Δημοκρατία, ΣΥΡΙΖΑ και ΠΑΣΟΚ, τη μονιμοποίηση των ειδικών φόρων κατανάλωσης στα προϊόντα ενέργειας κατ’ εφαρμογή του ευρωενωσιακού δικαίου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Μιλάμε γι’ αυτό το δίκαιο που στον πυρήνα της δημοκρατίας του έχει τα λόμπι για τη διασφάλιση των επιχειρηματικών κερδών, στα οποία δώσατε όρκους πίστης Νέα Δημοκρατία, ΣΥΡΙΖΑ, ΠΑΣΟΚ και Ελληνική Λύση, αλλά μετά βδελυγμίας και περίσσειας υποκρισίας αποκηρύσσετε τώρα τα φυσικά επακόλουθά τους.

Την ίδια σύμπλευση και όρκους πίστης δίνετε και στις νατοϊκές σας δεσμεύσεις που εμπλέκουν τη χώρα στους επικίνδυνους ιμπεριαλιστικούς σχεδιασμούς, την ώρα που σύνορα και κυριαρχικά δικαιώματα παίζονται στο παζάρι της νατοϊκής συνοχής, βαφτίζοντας νατοϊκά τα ελληνικά νησιά ως προάγγελο ευρύτερων επικίνδυνων διευθετήσεων και συμβιβασμών.

Από τη μομφή, λοιπόν, του ΚΚΕ προς την Κυβέρνηση της Νέας Δημοκρατίας δεν εξαιρείται καμμία πτυχή της αντιλαϊκής της πολιτικής. Γι’ αυτό και δεν μπορεί να εξαιρείται και κανένα από τα υπόλοιπα κόμματα που κινείται στις ίδιες ράγες που την καθορίζουν, που υπηρετεί το ίδιο το αντιδραστικό αστικό κράτος, αυτό που τρέφεται από την καταστολή, τον αυταρχισμό, τη σαπίλα και τις παρακολουθήσεις.

Απέναντι, λοιπόν, σε όλα αυτά, την κρίσιμη μομφή μπορεί και πρέπει να τη δώσει ο λαός με τους αγώνες, αλλά και με την ψήφο του, γιατί το πραγματικό διακύβευμα και μόνο δίλημμα των εκλογών αν θα βγει απ’ αυτές δυνατός ο λαός και το κίνημά του ή αν θα βγει δυνατή η όποια κυβέρνηση να συνεχίσει την ίδια αντιλαϊκή πολιτική, με έναν μόνο τρόπο μπορεί αυτό να απαντηθεί θετικά για τον λαό: με όσο γίνεται πιο ισχυρό το ΚΚΕ, γιατί μόνο αυτό αποτελεί εγγύηση για να μπορέσει ο ίδιος ο λαός να γίνει το αντίπαλο δέος στη σήψη και την αντιλαϊκή πολιτική, για να μπορέσει να δώσει την οριστική μορφή στο αντιδραστικό σύστημα που τη γεννά.

Καταθέτω για τα Πρακτικά το έγγραφο που σας ανέφερα.

(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κυρία Κομνηνάκα.

Τον λόγο έχει ο κ. Θεοχάρης από τη Νέα Δημοκρατία και ακολουθεί ο κ. Πολάκης από τον ΣΥΡΙΖΑ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η πρόταση μομφής, η πρόταση δυσπιστίας που συζητάμε σήμερα, δεν έχει κανένα ουσιαστικό ή πολιτικό νόημα. Ουσιαστικό νόημα δεν υπάρχει γιατί δεν έχουμε μάθει τίποτε νεότερο από όσα έχουμε μάθει ως τώρα. Θα μπορούσε να είχε γίνει και νωρίτερα.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΑΥΛΟΣ ΠΟΛΑΚΗΣ:** Τι άλλο πρέπει…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ξέραμε πως έγιναν επισυνδέσεις. Ξέραμε πως υπάρχουν αδυναμίες στην ΕΥΠ. Δεν μάθαμε κάτι χθες. Ξέρουμε, επίσης, πως καμμία παρέμβαση εξορθολογισμού δεν στηρίξατε. Το αντίθετο. Θέλετε οι πολιτικοί να είναι ανεξέλεγκτοι, ώστε αν γυρίσετε στην εξουσία να συνεχίσετε ανενόχλητοι όσα κάνατε το 2015 έως 2019 και που τώρα μόλις αποκαλύπτονται. Ένα το κρατούμενο.

Πολιτικό νόημα δεν υπάρχει, γιατί εκλογές έχουμε άμεσα και συνεπώς δεν επέρχεται καμμία ουσιαστική πολιτική αλλαγή από την επίσπευση λίγων εβδομάδων. Δύο τα κρατούμενα.

Γιατί, λοιπόν, σήμερα συζητάμε σε αυτήν την αλυσιτελή διαδικασία; Υπάρχουν δύο λόγοι, εκ των οποίων ο ένας είναι ουσιαστικός και ο άλλος πολιτικός. Ο ουσιαστικός είναι ότι στερέψατε από αποκαλύψεις. Δεν έχετε άλλο επεισόδιο στο σήριαλ του εθνικού συκοφάντη, οπότε κλείνετε με το σημερινό κρεσέντο. Θετικό. Σε αυτό το συγκεκριμένο πεδίο τουλάχιστον θα ολοκληρώσουμε την προεκλογική εκστρατεία χωρίς άλλη χυδαιότητα. Είμαι, όμως, σίγουρος ότι έχετε απόθεμα χυδαιότητας και θα το παρακολουθήσουμε σε άλλα πεδία το επόμενο διάστημα. Τρία τα κρατούμενα.

Αναφορικά με τον πολιτικό λόγο που γίνεται, βλέπετε τις δημοσκοπήσεις και τρομάζετε. Σας έπιασε πανικός. Συνεπώς κάνετε δύο πράγματα. Στρέφεστε στην πόλωση με δύο στόχους, πρώτον την αύξηση της συσπείρωσής σας και, δεύτερον, τον κανιβαλισμό του ΠΑΣΟΚ που το θεωρείτε λεηλατήσιμο. Είναι λογικό. Είναι εύλογο. Είναι μια πολιτική στρατηγική εν πάση περιπτώσει. Καλή τύχη και στα δύο. Τέσσερα, λοιπόν, τα κρατούμενα, για να βάλουμε τη συζήτηση στην πραγματική της διάσταση και ο κόσμος που μας παρακολουθεί να έχει τη σωστή εικόνα.

Πάμε τώρα όμως και στην ουσία της πρότασης δυσπιστίας. Θα μιλήσω συνολικά, απευθυνόμενος και στον δεξιό και στον κεντρώο κόσμο της μεγάλης κεντροδεξιάς παράταξης που είναι η Νέα Δημοκρατία. Δύο είναι τα κριτήρια για να κρίνει τη στάση κάποιος απέναντι στην πρόταση δυσπιστίας κατά της Κυβέρνησης. Πρώτον, είναι αυτή η Κυβέρνηση επιτυχημένη στο έργο της; Αυτό είναι το πιο ουσιαστικό κριτήριο. Δεύτερον, είναι η καταψήφιση της Κυβέρνησης η ενδεδειγμένη απάντηση στο ζήτημα των υποκλοπών; Θεσμικά αυτή είναι η απάντηση και ο δρόμος που έχουμε μπροστά μας;

Θα κλείσω, λοιπόν, απαντώντας στα δύο αυτά ερωτήματα. Πρώτον, σε θέματα που ενδιαφέρουν την κοινωνική λαϊκή δεξιά, τον κόσμο που εκφράζουμε και μας στηρίζει, η χώρα είναι ισχυρότερη από ποτέ. Η άμυνα την οποία ποτέ δεν στηρίζετε, είναι ισχυρότερη από ποτέ. Οι συμφωνίες στρατηγικής και αμυντικής συνεργασίας, τις οποίες και αυτές δεν στηρίζετε, έχουν αυξήσει την ισχύ μας. Το κύρος της χώρας αυξήθηκε, πράγμα που εσείς δεν αναγνωρίζετε. Όμως και οι εργαζόμενοι, οι μικρομεσαίοι, μέσα από πολλαπλές κρίσεις όλα αυτά τα χρόνια στηρίχθηκαν με φροντίδα και εξαντλώντας κάθε δημοσιονομικό περιθώριο.

Ακόμη, στο κοινωνικό πεδίο, σε θέματα που ενδιαφέρουν τους πιο νέους και πιο κεντρώους ψηφοφόρους μας στηρίξαμε τα δικαιώματα όλων ανεξαιρέτως των αδύναμων ομάδων, από τους ΑΜΕΑ μέχρι τη ΛΟΑΤΚΙ κοινότητα, από τις γυναίκες μέχρι τα ανήλικα.

Στην οικονομία η φιλελεύθερη στροφή ήταν φανερή: λιγότεροι φόροι, απλοποίηση αδειοδοτική ώστε να έχουμε ένα φιλοεπενδυτικό κλίμα και συγχρόνως προστασία του περιβάλλοντος με πρωτοβουλίες για την αναδάσωση, για τα απάτητα βουνά, την επιτάχυνση της ενεργειακής μετάβασης. Και καταλήξαμε να είστε εσείς το κόμμα του λιγνίτη, να μας κατηγορείτε για τη μη χρησιμοποίηση λιγνίτη.

Ναι, λοιπόν, αυτή η Κυβέρνηση δεν είναι απλώς επιτυχημένη. Είναι η πιο επιτυχημένη κυβέρνηση της Μεταπολίτευσης. Αυτό, λοιπόν, το ερώτημα απαντάται πολύ εύκολα.

Πάμε τώρα και στις υποκλοπές. Η Κυβέρνηση σε αυτό το πεδίο κάνει ό,τι κάνει πάντα όταν υπάρχει ένα πρόβλημα και βρίσκεται ενώπιον κάποιου λάθους. Το ανέφερε και ο Υπουργός Ψηφιακής Διακυβέρνησης κ. Πιερρακάκης. Ανέλαβε γενναία την πολιτική ευθύνη. Γενναία! Και δεν το αναγνωρίζετε. Πάει πολύ ο άνθρωπος που δεν ζήτησε μία συγγνώμη ούτε καν για το Μάτι ούτε καν για τη Μαρία τη νεκρή, τα fake news, να εγκαλεί τον Πρωθυπουργό ο οποίος γενναία ζήτησε συγγνώμη από τον ελληνικό λαό.

Κάναμε θεσμικές παρεμβάσεις για να θωρακίσουμε την ΕΥΠ. Δεν τη στηρίζετε.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΝΙΚΟΛΑΟΣ ΗΓΟΥΜΕΝΙΔΗΣ:** Πότε ζήτησε συγγνώμη ο Μητσοτάκης;

**ΠΡΟΕΔΡΕΥΩΝ (Δημήτριος Βίτσας):** Παρακαλώ, παρακαλώ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ποτέ δεν έχετε πει εσείς συγγνώμη. Τη λέξη δεν την ξέρετε. Δεν ξέρετε τη λέξη και τολμάτε να μιλάτε.

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ, κύριε Θεοχάρη, συνεχίστε. Μην ακούτε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:**  Δεν τη στηρίζετε γιατί τη θέλετε την ΕΥΠ ευνουχισμένη και ανίκανη να επιτελέσει το έργο της. Δεν τη θέλετε την ΕΥΠ και σας ενοχλεί. Όμως η ΕΥΠ και πρέπει να υπάρχει και πρέπει να μπορεί να παρακολουθεί εν δυνάμει όλους, γιατί όπως μάθαμε από τη Γερμανία ούτε οι πρίγκιπες δεν πρέπει να εξαιρούνται. Όπως μάθαμε από το Βέλγιο, ούτε οι Ευρωβουλευτές ούτε οι Βουλευτές δεν πρέπει να εξαιρούνται. Όπως μάθαμε από την Ουκρανία, ούτε οι Υπουργοί ούτε οι αξιωματούχοι δεν πρέπει να εξαιρούνται. Εν μέσω πολέμου έφυγαν για λόγους διαφθοράς.

(Θόρυβος - διαμαρτυρίες από την πτέρυγα του ΣΥΡΙΖΑ)

Και επιτέλους, ποιο είναι το επιχείρημά σας; Είναι ότι ο μόνος που μπορεί να βλάψει τη χώρα είναι ο υδραυλικός και ο ηλεκτρολόγος και αυτοί πρέπει να παρακολουθούνται;

Λοιπόν, είτε το θέλετε είτε όχι η χώρα έχει ΕΥΠ και η ΕΥΠ θα πρέπει να κάνει τη δουλειά της. Εάν, λοιπόν, δεν είναι αυτή η λογική, ποια είναι η ενδεδειγμένη οδός; Τι θα έπρεπε για παράδειγμα να κάνει η ΑΔΑΕ; Κάνω μια παρένθεση. Η ΑΔΑΕ έχει γίνει υποχείριό σας. Παρουσίασε τα στοιχεία, προηγουμένως, ο κ. Μπουτσικάκης και κατέθεσε και τα ρεπορτάζ…

**ΜΑΡΙΟΣ ΚΑΤΣΗΣ:** Κακώς, να την καταργήσουμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όχι, να μην την καταργήσουμε, να μην την αλώσουμε, να την προστατεύσουμε και να προστατευτεί και η ίδια.

**ΠΡΟΕΔΡΕΥΩΝ (Δημήτριος Βίτσας):** Να ηρεμήσουμε, λέω εγώ. Ελάτε κ. Θεοχάρη, περιμένει και ο κ. Πολάκης υπομονετικά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Όχι να βάζουμε τους μετακλητούς υπαλλήλους της και μετά να διαλύουν τον ρόλο της και να υποσκάπτουν τον ρόλο της. Με αυτά απαξιώνετε τις ανεξάρτητες αρχές.

(Θόρυβος - διαμαρτυρίες από την πτέρυγα του ΣΥΡΙΖΑ)

Μόνο μία οδός υπάρχει. Αφήστε τη δικαιοσύνη να δράσει. Δώστε όσα στοιχεία έχετε εσείς, οι δημοσιογράφοι, η ΑΔΑΕ, εκεί. Αυτό πρέπει να κάνει ο κ. Ράμμος, αν θέλει να υπηρετήσει τον θεσμικό του ρόλο, εκτός από πολιτικές αντιπαραθέσεις. Οι απαντήσεις χρειάζονται και στους κεντρώους πολίτες, αλλά η δικαιοσύνη είναι η μόνη που πρέπει να τις δώσει, ανεπηρέαστη. Αλλιώς, θα έχουμε το γνωστό γαϊτανάκι κατηγοριών ότι εσύ είσαι ΣΥΡΙΖΑ, εγώ είμαι Νέα Δημοκρατία.

Αυτό και κλείνω, κύριε Πρόεδρε, γεννά μόνο τη σύγχυση και τη θολούρα. Κατά, λοιπόν, της πρότασης, υπέρ της Κυβέρνησης, είναι η μόνη συνετή οδός και για τη Βουλή, αλλά και για τις επόμενες εκλογές που έρχονται.

Και κλείνω με μια συμβουλή…

**ΠΡΟΕΔΡΕΥΩΝ (Δημήτριος Βίτσας):** Όχι, όχι, κλείνετε τώρα, εννιά λεπτά μιλάτε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κοιτάξτε, κύριοι της Αντιπολίτευσης. Σε αυτές τις εκλογές δεν είναι το διακύβευμα αν θα βγει η Νέα Δημοκρατία και αν θα κάνει Κυβέρνηση. Αυτό είναι δεδομένο. Αυτό που ζητάει ο ελληνικός λαός, το ζητούμενο, είναι να αλλάξει η Αντιπολίτευση. Καταφέρατε να είστε χειρότερη Αντιπολίτευση απ’ ότι ήσασταν κυβέρνηση. Και μόνο με μια ήττα, που θα σας τη δώσει ο ελληνικός λαός, επιτέλους θα αλλάξετε ρότα. Γιατί; Γιατί, αυτό χρειάζεται η χώρα. Σας χρειαζόμαστε πολύ πιο σοβαρούς απ’ ό,τι είστε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Αυτό που ζητάω εγώ είναι να κρατάμε τον χρόνο μας. Δεν μπορεί να μιλάει ο καθένας δέκα λεπτά.

Τον λόγο τώρα έχει ο κ. Πολάκης και μετά ο κ. Μπούμπας.

Ορίστε, κύριε Πολάκη.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Θεοχάρη, σας άκουσα πολύ προσεκτικά και με βάση την ομιλία που κάνατε κατάλαβα γιατί στις 19 Οκτωβρίου 2016 σας διέγραψε το κόμμα που ο ίδιος ιδρύσατε, η ΔΗΜΟΚΡΑΤΙΚΗ ΕΥΘΥΝΗ. Το θυμάστε;

(Χειροκροτήματα από την πτέρυγα του ΣΥΡΙΖΑ)

Με τέτοιες διπλές πιρουέτες και τούμπες, τις οποίες κάνατε εδώ απάνω, μετά από το ΠΟΤΑΜΙ και τη ΔΗΜΟΚΡΑΤΙΚΗ ΕΥΘΥΝΗ, για να δηλώσετε υποταγή και εσείς στον μέγα αρχικοριό, Κυριάκο Μητσοτάκη, συγχαρητήρια, νομίζω ότι τα καταφέρατε, θα είστε υποψήφιος στις επόμενες εκλογές.

Λοιπόν, έχω βαρεθεί να ακούω το ίδιο non paper, κύριε συνάδελφε της Νέας Δημοκρατίας. Έχω βαρεθεί να τ’ ακούω. Λέτε και ξαναλέτε το ίδιο πράγμα. Για το μόνο που δεν μιλάτε, είναι για τι σας κάναμε πρόταση μομφής. Λέτε βαλίτσες Καλογρίτσα, μικρή Μαρία, κουκουλοφόρος μάρτυρας που συνελήφθη, Πιτσιόρλας, ειδικό δικαστήριο δύο Υπουργών.

Μερικές πολύ σύντομες απαντήσεις για να κλείσει το θέμα, διότι μας έχετε ζαλίσει με αυτό το non paper. Αποφασίστε. Ο Καλογρίτσας είχε βοσκοτόπια που δεν είχαν καμμία αξία ή πλήρωνε τον ΣΥΡΙΖΑ; Τι από τα δύο συνέβαινε;

Η μικρή Μαρία ο Μηταράκης δεν βγήκε και είπε ότι έχουμε πληροφορίες ότι πέθανε σε ένα νησί, μια νησίδα που ήταν και ελληνική, τελικά και εσείς τους λέγατε ότι είναι μόνο τουρκική;

Ή ο κουκουλοφόρος μάρτυς. Αλήθεια πού είναι ο Ντογιάκος; Πού είναι ο Ντογιάκος να ψέξει τον αδιευκρίνιστο λαδέμπορα κ. Γεωργιάδη, ο οποίος λέει το όνομα ενός προστατευόμενου μάρτυρα. Προστατευόμενος δεν είναι; Πού το ξέρει ότι είναι αυτός; Αυτός που συνελήφθη είναι αυτός που είναι προστατευόμενος; Και αυτοί οι προστατευόμενοι μάρτυρες, γιατί ήταν αξιόπιστοι στην Αμερική; Αυτές οι καταθέσεις ήταν που λέγανε ότι ο Γεωργιάδης πήρε 2.200.000 εκατομμύρια ευρώ, ο Σαμαράς τόσα, οι άλλοι τόσα, από τον Φρουζή και για αυτό πλήρωσε η «NOVARTIS» στην Αμερική τα 350 εκατομμύρια δολάρια, είναι σε συμβιβασμό, από τις καταθέσεις αυτών των μαρτύρων. Ο Ντογιάκος πού είναι να κινήσει διαδικασία για την αποκάλυψη, την πιθανή αποκάλυψη, προστατευόμενου μάρτυρα; Εδώ δεν έχει ευαισθησία; Μόνο να κυνηγήσει αυτούς για το πώς έγιναν οι διαρροές για τις παρακολουθήσεις που έκανε ο αρχικοριός κ. Μητσοτάκης με τον ξάδερφό του και τον Κοντολέοντα;

Ο Πιτσιόρλας παρακολουθείται για το θέμαπου είναι και ο Ακτύπης, παρακολουθήθηκε στη φάση της ιστορίας που έγινε του μεγάλου σκανδάλου του ελληνικού Qatar Gate με την περιοχή Ναυάγιο της Ζακύνθου που πουλήθηκαν από έναν τύπο με κάποια μεσαιωνικά χρυσόβουλα δεκαέξι χιλιάδες στρέμματα διακοσίων οικογενειών που τα έχουν εδώ και τριακόσια χρόνια στη Ζάκυνθο για να κτίσουν και καλά, ξενοδοχεία οι Καταριανοί και δεν ξέρω και εγώ τι και μέσα εκεί παρακολουθήθηκε από την ΕΥΠ. Και όλη αυτή η ιστορία αποδείχτηκε, γιατί τώρα θα δικαιωθούν οι άνθρωποι με αυτή την παρακολούθηση που έγινε τότε.

Το ειδικό δικαστήριο. Ποιο ειδικό δικαστήριο; Για τον Παππά μιλάτε; Για τον άνθρωπο που έβαλε για πρώτη φορά τους καναλάρχες να πληρώσουν, εκεί που κέρδισε το ελληνικό δημόσιο; Ή για τον Παπαγγελόπουλο που κυνήγησε μαζί με την Τουλουπάκη αυτούς που τα πιάσαν στην Ελλάδα για το διεθνές σκάνδαλο «NOVARTIS»;

Λοιπόν, για να τελειώνει αυτό το παραμύθι του non paper.Είναι πολύ φτηνό, πολλή κακομοιριά, δεν έχετε τι να πείτε.

Έχετε καταλάβει τι κουβεντιάζουμε; Κουβεντιάζουμε το εξής πράγμα, ότι ήρθε άλλος ένας εκπρόσωπος της οικογένειας Μητσοτάκη, αυτής της ακρίδας που ανά είκοσι πέντε έτη ενσκήπτει σε αυτόν τον τόπο. Δηλαδή το 1965, την πρώτη φορά είχαμε πάλι παλάτι, ανωμαλία, ακροδεξιά, αποστασία. Ήταν το 1990-1993 που είχαμε πάλι παλάτι, τότε ξεφορτώσαμε το Τατόι. Είχαμε πάλι παρακολουθήσεις Μαυρίκη, είχαμε πάλι ξεπουλήματα, ΑΓΕΤ ΗΡΑΚΛΗΣ, για να τα θυμηθούμε. Είχαμε την ΕΑΣ. Το θυμάστε το σύνθημα ΕΑΣ, ΕΑΣ, να φύγει ο κερατάς; Όλη αυτή η κακομοιριά που υπήρχε τότε ξαναήρθε και τώρα, ο νεότερος εκπρόσωπος της οικογένειας, και τι έχουμε πάλι; Έχουμε την ακροδεξιά να διοικεί με τα πουλιά και τα στερνοπούλια του Καρατζαφέρη. Έτσι; Βορίδης, Γεωργιάδης, Πλεύρης σε κρίσιμα Υπουργεία να διοικούν τη χώρα. Έχουμε πάλι επαναφορά διά της πλαγίας του θέματος της βασιλείας και έχουμε πάλι υποκλοπές. Έχουμε απόδειξη ότι δέκα άνθρωποι πολιτικοί, δημοσιογράφοι, στρατιωτικοί, επιχειρηματίες, παρακολουθούνταν από τη ΕΥΠ, που η πρώτη πράξη που υπέγραψε ήταν να την πάρει στα χέρια του ο Κυριάκος Μητσοτάκης και ότι αυτοί πλέον, επίσημα και με τη βούλα, παρακολουθούνται με βάση τον έλεγχο, τον οποίο έκανε η ΑΔΑΕ και τον οποίο προσπάθησε να τον φέρει στην Επιτροπή Θεσμών και Διαφάνειας. Κλείσατε την πόρτα, βάλατε τον Ντογιάκο να βγάζει γνωματεύσεις για δέκα χρόνια φυλακή και ευτυχώς υπήρχε η συνταγματική πρόβλεψη ότι μπορούν να ενημερωθούν οι Αρχηγοί των κομμάτων της Βουλής και βέβαια αποδείχτηκε το προφανές.

Και αν είχατε στοιχειώδη τσίπα πάνω σας, να τοποθετηθείτε εναντίον αυτής της τακτικής η οποία υπονομεύει το δημοκρατικό πολίτευμα στη χώρα, δεν απαντάτε σε αυτό. Έχετε χώσει τα κεφάλια σαν τη στρουθοκάμηλο στην άμμο και μιλάτε επί όλων των άλλων επιστητών.

Προσέξτε τώρα, τι αποδεικνύεται από όλο αυτό το πράγμα που έχει γίνει μέχρι τώρα. Πρώτον, η εκτίμηση η οποία κάναμε την πρώτη βδομάδα μετά τις εκλογές του Ιούλη του 2019, ότι ο Μητσοτάκης σε συνεργασία με επιχειρηματίες ήρθε στην εξουσία για να υλοποιήσει μια βίαιη αναδιανομή του πλούτου και συγκεκριμένα, να ιδιωτικοποιήσει την επικουρική ασφάλιση, να υπερτιμολογήσει ως εκεί που δεν πάει τις εξοπλιστικές δαπάνες, να ξεπουλήσει τα χρυσαφικά του δημοσίου, να φάει τα 37 δισεκατομμύρια, που δυστυχώς αφήσαμε τόσα πολλά και προστέθηκαν και τα 31 δισεκατομμύρια στο Ταμείο Ανάκαμψης. Αποδείχτηκαν πλήρως τα πάντα, ότι αυτό υλοποιείται.

Το θέμα είναι ότι αποδεικνύεται και ο μηχανισμός που έστησε για να το κάνει αυτό το πράγμα: το επιτελικό κράτος. Αυτός ήταν ο μηχανισμός μέσω του οποίου έγινε αυτή η αναδιανομή και ελεγχόταν η ροή του χρήματος. Διότι, προσέξτε, ο Κυριάκος Μητσοτάκης δεν παρακολουθούσε μόνο πολιτικούς αντιπάλους ή επιχειρηματίες ή στρατιωτικούς. Παρακολουθούσε, όπως φαίνεται, και τους CEO, τους managers, τους διευθυντές της «Μητσοτάκης ΑΕ», να δει αν του κουβαλάνε τα λεφτά όπως πρέπει και αν υλοποιούν και τις εντολές του έτσι όπως τις έχει δώσει.

Γι’ αυτό παρακολουθούσε τον Χατζηδάκη, ο οποίος βγαίνει εδώ και λέει: «Παρακολούθα με, αγά μου, ν’ αγιάσω», διότι είχε στα χέρια του όλη την ιστορία με τη ΔΕΗ, τεράστια ληστεία, που έχει γίνει και που συνεχίζεται και σήμερα.

Τολμάτε να μιλάτε για βαλίτσες, όταν έχετε τη ΔΕΗ να έχει τριάντα μέρες την ψηλότερη χονδρική στην Ευρώπη, τώρα που έχει πέσει το βαρέλι! Γιατί έχουμε 1,70 ευρώ και 1,80 ευρώ την τιμή της βενζίνης; Γιατί η Κύπρος έχει 1,50 ευρώ, που παίρνει από τα δικά μας διυλιστήρια; Διότι δύο διυλιστήρια και επτά εταιρείες εμπορίας κερδίζουν από τις εντολές του Μητσοτακαίικου.

Μιλάτε εσείς για βαλίτσες; Τις βαλίτσες να τις ψάξετε, πρώτον, στην κ. Νικολάου με τα 2.200.000 διαφορά τιμής ανάμεσα σε αυτά που αγόρασε αυτή και αυτά που αγόρασε το Υπουργείο του Χρυσοχοΐδη. Τα ίδια πράγματα. Διαφορά τιμής!

Να τα ψάξετε στον κ. Γεωργιάδη που έδωσε 730.000 ευρώ στον συνεργάτη του, τον κ. Κολομπανί, ο οποίος δεν δικαιούται να τον πάρει. Είχε μια offshore στην Κύπρο που είχε εφτά χρόνια να καταθέσει ισολογισμό! Ήταν συνεργάτης του το 2012-2013 και του δίνει 730.000 από τον αναπτυξιακό. Έχει κατατεθεί μήνυση πάνω σε αυτό.

**ΠΡΟΕΔΡΕΥΩΝ (Δημήτριος Βίτσας):** Κύριε συνάδελφε, παρακαλώ ολοκληρώστε.

**ΠΑΥΛΟΣ ΠΟΛΑΚΗΣ:** Τελειώνω, κύριε Πρόεδρε, και ευχαριστώ για την ανοχή.

Να ψάξετε τις βαλίτσες και τα μαύρα χρήματα στον κ. Μηταράκη με τα 6,2 εκατομμύρια ευρώ ανάθεση για να του φτιάξουν τις συμβάσεις των δομών ταυτοποίησης, που δεν έπρεπε να πάνε πάνω από 200 χιλιάδες. Εκεί είναι το μαύρο πολιτικό χρήμα, εκεί είναι οι βαλίτσες, εκεί είναι όλη η ροή του χρήματος και η ληστεία την οποία έκανε η «Μητσοτάκης Α.Ε.».

Νομίζω ότι πλέον είναι σαφές πως μετά από τριάμισι χρόνια έγινε φανερό ότι εσείς δεν ήρθατε για να αναπτύξετε τη χώρα, ήρθατε για τη ληστέψετε άλλη μια φορά. Και αυτό κάνατε. Αυτό το έχει καταλάβει ο κόσμος. Το έχει καταλάβει. Και με αυτό θα κλείσω: Βγήκε ο Γεωργαντάς και λέει: «Εμείς βοηθάμε τους αγρότες». Τι βοηθάς, βρε έρμε; Που μέχρι το 2019 - 2020 το λίπασμα είχε 18 ευρώ το τσουβάλι. Το 2021 πριν τον πόλεμο είχε πάει στο 36 ευρώ το τσουβάλι και με τον πόλεμο πήγε στα 40.

Αυτή η κερδοσκοπία υποθάλφθηκε από την Κυβέρνηση των κοριών του Κυριάκου Μητσοτάκη για να κονομήσουν εκατό οικογένειες. Αυτή την αναδιανομή που κάνατε να ξέρετε ότι πλέον αποκαλύφθηκε, θα την πληρώσετε πολύ ακριβά στις εκλογές που έρχονται. Ο ΣΥΡΙΖΑ θα είναι κυβέρνηση. Όλα όσα κάνατε, και με τις ληστείες αυτές, θα τα πληρώσετε. Θα στηθούν δικαστήρια, που εκεί θα υπάρξουν αποδείξεις του μαύρου χρήματος.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Έχει ζητήσει τον λόγο για τρία λεπτά ο Κοινοβουλευτικός Εκπρόσωπος του ΣΥΡΙΖΑ κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Ο λόγος για τον οποίο ζητήσαμε τον λόγο είναι γιατί θέλουμε να θέσουμε στην Ολομέλεια του Κοινοβουλίου την υποχρέωση του κ. Πιερρακάκη, του Υπουργού Ψηφιακής Πολιτικής, να έρθει να δώσει συγκεκριμένες εξηγήσεις.

Θα το πω όσο πιο απλά μπορώ να το πω, για να γίνει απολύτως κατανοητό. Πολίτης του οποίου το κινητό παγιδεύτηκε με «Predator» δέχτηκε μήνυμα που περιείχε αυτό το κακόβουλο λογισμικό, με παραποιημένη ελαφρώς -όπως συνέβαινε σε όλες τις αντίστοιχες περιπτώσεις- τη διεύθυνση emvolio.gov.gr.

Πότε ο πολίτης αυτός δέχτηκε το επιμολυσμένο μήνυμα που παγίδευσε το κινητό του με «Predator»; Λίγες μέρες πριν κάνει το εμβόλιό του. Δηλαδή την ώρα που περίμενε το SMS υπενθύμισης του εμβολίου του, το ραντεβού του για το εμβόλιο που είχε προγραμματίσει, αντί να πάρει το κανονικό SMS υπενθύμισης για το ραντεβού του για το εμβόλιο, πήρε το μολυσμένο SMS με «Predator».

Και αυτό για το οποίο πρέπει να έρθει εδώ ο κ. Πιερρακάκης άμεσα να δώσει εξηγήσεις στην Εθνική Αντιπροσωπεία είναι πώς γνώριζαν οι χειριστές της υπενθύμισης, οι κατασκοπείς του «Predator», το ενιαίο αυτό κέντρο παράνομων υποκλοπών ΕΥΠ και «Predator» με έδρα το Μέγαρο Μαξίμου, πώς γνώριζαν λοιπόν αυτοί το αυστηρά προσωπικό αυτό δεδομένο του πολίτη για το πότε είχε κλείσει το ραντεβού του, για να πραγματοποιήσει αυτό το εμβόλιο. Διότι βεβαίως, όπως καταλαβαίνουμε όλοι και όπως θα παθαίναμε όλοι, ο πολίτης αυτός πάτησε το link και επιμολύνθηκε το κινητό του και παραδόθηκαν οι επικοινωνίες του και η προσωπική του ζωή στο «Predator», στο ενιαίο αυτό κύκλωμα, την εγκληματική οργάνωση με έδρα το Μέγαρο Μαξίμου.

Οφείλει λοιπόν ο κ. Πιερρακάκης να έρθει να δώσει εδώ αυτές τις εξηγήσεις, γιατί είναι προφανέστατο ότι προκύπτει ενιαίο κέντρο διαχείρισης των προσωπικών δεδομένων των πολιτών που υπάρχουν στις πλατφόρμες gov.gr και στις άλλες πλατφόρμες του δημοσίου με το παράνομο σύστημα και τους εγκεφάλους που είχαν εγκαταστήσει αυτές τις παράνομες παρακολουθήσεις μέσω «Predator». Και βεβαίως οφείλει να απαντήσει.

Διότι, όπως ξέρουμε όλοι καλά, προέκυψαν και οι καταγγελίες για την περιβόητη MAJORITAS, η οποία παινεύεται και υπερηφανεύεται ότι βοήθησε τη Νέα Δημοκρατία το 2019 να κερδίσει τις εκλογές, χρησιμοποιώντας και αξιοποιώντας ακριβώς αυτά τα προσωπικά δεδομένα των πολιτών για να χειραγωγήσει ουσιαστικά τις πολιτικές τους και εκλογικές τους προτιμήσεις. Θα πρέπει λοιπόν συνολικά, για όλους αυτούς τους λόγους, ο κ. Πιερρακάκης να έρθει να δώσει εξηγήσεις εκ μέρους του κ. Μητσοτάκη, εγκέφαλου αυτής της εγκληματικής οργάνωσης.

Εκτός αν ο κ. Πιερρακάκης προτιμά, αντί να έρθει να δώσει αυτές εξηγήσεις, απευθείας να στείλει την παραίτησή του.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Μάλιστα, παρακαλώ επειδή υπάρχουν εδώ οι Υπουργοί της Κυβέρνησης, να ενημερώσουν τον κ. Πιερρακάκη για την καταγγελία, ώστε ή σήμερα ή αύριο να έρθει να απαντήσει.

(Θόρυβος στην Αίθουσα)

Θέλει κανείς να απαντήσει από εδώ; Αν λέω δεν μπορούν, τον κ. Πιερρακάκη ζήτησε ο κ. Ραγκούσης και πώς είναι δυνατόν να απαντήσει, ξέρω εγώ, κάποιος από τους παρευρισκόμενους;

**ΙΩΑΝΝΗΣ ΡΑΓΚΟΥΣΗΣ:** Δεν έχουμε τέτοια απαίτηση, αντικειμενικά.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει τώρα ο κ. Μπούμπας από την Ελληνική Λύση και ακολουθεί ο πρώην Πρόεδρος της Βουλής κ. Βούτσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα συνεχίζουμε μια συζήτηση για την πολιτική της κλειδαρότρυπας. Ένας λαός ο οποίος έχει τα χίλια μύρια προβλήματα έξω, και αντί να παρακολουθούμε το δράμα του ελληνικού λαού, με την ακρίβεια, με την ανασφάλεια, διότι τον κάματό του αυτή τη στιγμή δεν τον σεβόμαστε, ασχολούμαστε με γεγονότα γνωστά, που τα διδάσκει η ιστορία.

Πριν πάω όμως σε αυτό, επειδή ο επικεφαλής μας και Πρόεδρος της Ελληνικής Λύσης Κυριάκος Βελόπουλος στην ομιλία του, για μία ακόμη φορά, τα είπε τα πράγματα με το όνομά τους, όμως μετά τα όσα ειπώθηκαν για τον Χρήστο Καλογρίτσα, ήρθαν σε επικοινωνία και οφείλω μέσα από τον ναό της δημοκρατίας και το ελληνικό Κοινοβούλιο να πω ότι ο κ. Καλογρίτσας στον επικεφαλής της Ελληνικής Λύσης παραδέχτηκε και είπε «Διώκομαι. Δεν έχω πάρει κανένα έργο κανένα, τα τελευταία τουλάχιστον περισσότερα από οκτώ χρόνια, και όποια έργα είχα μου τα πήραν και τα έδωσαν σε άλλους. Κανένα χάρισμα κανενός -λέει ο κ. Καλογρίτσας- χρηματικού ποσού δεν μου έγινε». Και συνεχίζει ο κ. Καλογρίτσας λέγοντας: «Δεν φοβάμαι και να είστε σίγουρος ποτέ ότι δεν θα φοβηθώ την αλήθεια. Αυτοί τρέμουν όλοι.». Τάδε έφη Χρήστος Καλογρίτσας στον επικεφαλής της Ελληνικής Λύσης.

Ήμασταν όλοι μαζί στην εξεταστική. Είπαμε να σεβαστούμε κάποια πράγματα εκ του απορρήτου προς τον ελληνικό λαό, αλλά εδώ που φτάσαμε, να διαρρέουν πληροφορίες οι οποίες έχουν να κάνουν με αυτό που είπαμε στην εξεταστική επιτροπή, να σεβαστούμε το απόρρητο δεν γίνεται.

Συνεχίζετε εσείς του ΣΥΡΙΖΑ και εργαλειοποιείτε κομματικά αυτήν την πρόταση μομφής για να συσπειρώσετε τη Νέα Δημοκρατία. Αλλά εδώ για ποιες υποκλοπές μιλάμε; Και το ΠΑΣΟΚ έχει μερίδιο ευθύνης, γιατί η ιστορία το λέει. Να ξεκινήσουμε από τον Θεοφάνη Τόμπρα; Να πάμε στον Χρήστο Μαυρίκη; Να πάμε στις υποκλοπές Καραμανλή, που το έλεγε ο Θοδωρής Ρουσόπουλος με Αναστάσιο Παπαληγούρα και Γιώργο Βουλγαράκη και μπήκε η υπόθεση στο αρχείο από τότε, όπως είχε πει η Άννα Ψαρούδα - Μπενάκη;

Τώρα ανακαλύψαμε τις υποκλοπές; Είπε ο κ. Θεοχάρης προηγουμένως ότι η Εθνική Υπηρεσία Πληροφοριών μπορεί να παρακολουθεί τους πάντες. Για ποιον λόγο όμως; Για την εδαφική ακεραιότητα, για να μην μεταλλαχθεί και αλλοιωθεί η ελληνική κοινωνία. Μπορεί, λοιπόν, να παρακολουθεί και τον Πρωθυπουργό. Όχι ο εκάστοτε Πρωθυπουργός να εργαλοποιεί κομματικά την ΕΥΠ. Και ο κ. Μητσοτάκης όχι απλά την έχει εργαλειοποιήσει αλλά είναι κρεοντισμός αυτό που έχει γίνει από την πρώτη στιγμή που αναλάβατε τα ηνία ως γαλάζια Κυβέρνηση.

Μπορεί και στο παρελθόν ο εκάστοτε Πρωθυπουργός να έπαιρνε την ΕΥΠ στα χέρια του από την εποχή του Τόμπρα, του Τζίμα, του Πολίτη και μετά του Μαυρίκη. Ξέρετε, είναι μια προέκταση του σκανδάλου Κοσκωτά, τότε που κατηγορείτο ο Τόμπρας ή ο Μαυρίκης που παρακολουθούσε τους πάντες επί Κωνσταντίνου Μητσοτάκη. Θυμάστε τι γινόταν με τις παρακολουθήσεις, τουλάχιστον οι παλαιότεροι πολιτικοί. Όμως σχετικά με αυτό αρκεί κάποιος να διαβάσει την πορεία των υποκλοπών.

Άρα γιατί μετά εσείς δεν συμφωνείτε με αυτό που λέει η Ελληνική Λύση; Χρειάζεται η Εθνική Υπηρεσία Πληροφοριών; Σαφώς, αλλά να είναι υπέρ του λαού, υπέρ του κράτους, όχι εργαλοποιημένοι στον εκάστοτε Πρωθυπουργό. Θέλετε τύπου Ισραήλ; Ναι, να το πούμε, να είναι τύπου Ισραήλ, να είναι οι μυστικές υπηρεσίες όνομα και πράγμα, αλλά για την ασφάλεια του κράτους.

Εδώ εμπλέκονται ιδιωτικά συμφέροντα. Δεν το έχετε καταλάβει; Εσείς, κύριοι του ΣΥΡΙΖΑ, θα απαντήσετε γιατί από το 2017, εκείνη η περίεργη εταιρεία με μετοχικό κεφάλαιο μόλις 1.000 ευρώ κινητής τηλεφωνίας, ξαφνικά βρέθηκε σε τρία χρόνια σε κύκλο εργασιών 4,2 εκατομμύρια ευρώ; Εσείς δεν πρέπει να αναλογιστείτε τις ευθύνες σας; Γιατί λέμε εμείς ως Ελληνική Λύση ότι το μέλλον είναι το παρελθόν που έρχεται από άλλη πόρτα; Δεν πρέπει να το πούμε; Εσείς δεν περιμένατε ότι ο κ. Ράμμος θα αντιδράσει, όταν ο κ. Ράμμος από την Ανεξάρτητη Αρχή Διασφάλισης Των Επικοινωνιών είπε -το ξέρετε, φαντάζομαι- ότι περιθωριοποίησαν την ΑΔΑΕ, δεν της έδωσαν καμμία σημασία;

Και ερχόμαστε στα λόγια του επικεφαλής της Ελληνικής Λύσης, του Κυριάκου Βελόπουλου -όμως, να ξέρετε στη ζωή το απλό είναι δύσκολο, το σύνθετο είναι εύκολο, το να τα λες απλά- είναι τύποις οι ανεξάρτητες αρχές. Κοστίζουν μόνο στη φορολογία του Έλληνα πολίτη. Τίποτε άλλο. Ο κ. Ράμμος είχε προειδοποιήσει. Δεν το θυμάστε αυτό; Δεν θυμάστε για να ψάξετε επίσης την έδρα αυτής της περίεργης εταιρείας του Ντίλιαν με τη «CYTROX» στα Σκόπια; Όμως προδώσαμε και την συμφωνία.

Γιατί αντιδράτε, κύριοι της Νέας Δημοκρατίας; Ετοιμάζονται για εμπορικές συναλλαγές Σκοπιανοί με Βουλγάρους και κανείς δεν μιλάει. Οι άλλοι ετοιμάζονται να κάνουν πυρηνικό αντιδραστήρα στο Μπέρενε, Σκοπιανοί, Σέρβοι και Βούλγαροι. Όμως η «ROSATOM», η ρωσική εταιρεία, λέει: Μητσοτάκη έστειλες όπλα στην Ουκρανία; Βέτο. Δεν θα μπεις στην κοινοπραξία.

Τι άλλο κάνουν οι Ρώσοι; Στο Ακούγιου κατασκευάζουν τον πυρηνικό αντιδραστήρα, τον οποίο τρέχει ο Ερντογάν να τον εγκαινιάσει με τριάντα έξι δισεκατομμύρια κιλοβατώρες παραγωγή τον χρόνο, παραβιάζοντας την Συνθήκη ESPO. Δεν σας αρέσει η Ελληνική Λύση που τα λέει όλα αυτά; Για τον Στάινμετζ τι να πω και τι να πούμε ως Ελληνική Λύση; Τον παρακολουθούσε η ΕΥΠ; Γιατί δεν συνελήφθη στο «Ελευθέριος Βενιζέλος» με το ερυθρό ένταλμα που είχε από τη Ρουμανία; Για να ξεπουλήσει η Νέα Δημοκρατία τη «ΛΑΡΚΟ» στον Στάινμετζ στα Σκόπια. Για να έχει το κοβάλτιο. Δεν τα γνωρίζουμε δηλαδή όλα αυτά;

Ποιος κρύβεται πίσω από το Ελληνικό; Μήπως κρύβεται η αραβική εταιρεία, η Αλμόμπαρ; Δεν παρακολουθεί η ΕΥΠ; Διότι σε αυτά που κατέθεσε η Ελληνική Λύση με τα πενήντα επτά παράνομα τζαμιά στο λεκανοπέδιο της Αττικής και το μεγαλύτερο παράνομο τζαμί με διεύθυνση, γιατί εμείς μιλάμε με στοιχεία και ονόματα, Πειραιώς και Κύπρου 2 στο Μοσχάτο. Χιλίων οκτακοσίων τετραγωνικών μέτρων, τριών χιλιάδων θέσεων, ιδιόκτητο από Σαουδάραβα του το 2008, 2,5 εκατομμύρια ευρώ, πού είναι η ΕΥΠ; Γι’ αυτό θέλουμε τις μυστικές υπηρεσίες.

Και για να τα λέμε όλα εδώ που φτάσαμε, εμείς δεν θα τα λέγαμε σεβόμενοι κάποια πράγματα στην Ελληνική Λύση. Όταν μιλούσαμε για ένα μουσουλμανικό ισλαμικό τόξο φονταμενταλισμού στην Ευρώπη και δη στην Ελλάδα, λέγατε ότι κινδυνολογούσαμε. Μιλούσαμε για αραβικό κράτος και ξέρετε ποιο είναι. Αυτό που εσείς και στη Νέα Δημοκρατία επικυρώσατε με συμφωνία και διοργάνωσε το παγκόσμιο κύπελλο. Αυτά όλα που γίνονται στην ενωμένη γηραιά. Αυτό το κράτος ήθελε να διεισδύσει την Ελλάδα. Αυτό αποκαλύφθηκε και από την ίδια υπηρεσία. Άρα, λοιπόν, δικαιωνόμαστε ως Ελληνική Λύση και δεν κινδυνολογούσαμε.

Θέλετε να πούμε ότι ο επικεφαλής μας και οι ομοϊδεάτες μου είχαμε πολιτική ενόραση; Δεν το παίζουμε μέντορες, αλλά αυτό επαληθεύεται από την ίδια υπηρεσία και άλλα πόσα απέναντι σε κάποιες υποκλοπές ή επισυνδέσεις -λέει- μοντέρνα λέξη. Ο παρακολουθών του παρακολουθήσαντος και ό,τι αυτό συνεπάγεται. Κανείς δεν ήξερε δηλαδή ποιος παρακολουθούσε ποιον. Δεν έχετε μερίδιο ευθύνης. Παλιά υπήρχε μια άλλη κατάσταση. Εκσυγχρονίστηκε η ΕΥΠ, η οποία όμως δεν μπορεί να εργαλειοποιείται από την εκάστοτε κυβέρνηση.

**ΠΡΟΕΔΡΕΥΩΝ (Δημήτριος Βίτσας):** Κύριε Μπούμπα, πρέπει να ολοκληρώσετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Όλα αυτά, λοιπόν, να ξέρει ο λαός ότι για το θεαθήναι γίνονται. Οι μυστικές υπηρεσίες πρέπει να υπάρχουν, αλλά δεν πρέπει να είναι εργαλείο κομματικού μηχανισμού στα χέρια ενός Κρέοντα Πρωθυπουργού. Ποιος θα παρακολουθεί τον Πρωθυπουργό; Και αν ο Πρωθυπουργός απειλείται ή πιέζεται από κάποιον άλλον εξωγενή παράγοντα για να προχωρήσει σε σχέδια, αποφάσεις και να τα υλοποιήσει εναντίον της χώρας του, ποιος θα τον ελέγξει;

Γι’ αυτό λέμε αυτό που είπε και ο Πρόεδρός μας χθες. Ολοκληρώνω με αυτό. Παρακολουθήστε την αγωνία, τον κάματο, το μεροκάματο του κόσμου που έξω αγωνιά για το αύριο. Παίρνει ο κόσμος τηλέφωνα και δεν μπορεί να ενημερωθεί για τις συντάξεις του, για τις αναπηρικές. Με την ψηφιακή κάρτα εργασίας που έχετε θεσπίσει, δεν ελέγχεται το ωράριο, αλλά οι απολύσεις είναι ευκολότερες. Και κρατάει ο εργοδότης και νόμιμα το 10%. Τον άνδρα τριών δει μεμνήσθαι: ότι κατά νόμους άρχει, ότι ανθρώπων άρχει, ότι ουκ αεί άρχει. Εδώ είμαστε προσωρινοί όλοι μας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Τον λόγο έχει ο πρώην Πρόεδρος της Βουλής, κ. Βούτσης και ακολουθεί ο κ. Μπογδάνος.

Ορίστε, κύριε Βούτση.

**ΝΙΚΟΛΑΟΣ ΒΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτό που είπε ο Γεραπετρίτης χθες θεωρώντας ότι έτσι απαντούσε στον Πρόεδρο του ΣΥΡΙΖΑ-Προοδευτική Συμμαχία, δηλαδή ότι ένοχος δεν ποιεί ένοχο, είναι κυριολεκτικά η επιτομή της συγκάλυψης της ενοχής και της στρατηγικής ότι όλοι είναι ίδιοι. Ήταν εντελώς αποκαλυπτική αυτή η ρήση του κ. Γεραπετρίτη. Έχω να πω ότι ένοχοι ποιούνται από τα στοιχεία, από τις αποδείξεις, από τα δημοσιεύματα, από τις μαρτυρίες, από τις ακροάσεις. Αλίμονο αν ήταν απλά από μια εικασία. Αυτά καταθέτουμε, λοιπόν. Είναι η πολλοστή φορά που κατατίθενται συγκεκριμένα στοιχεία, στα οποία δεν υπάρχει απάντηση. Και αντί απάντησης αρχίζει η προηγούμενη στρατηγική, την οποία σας ανέφερα, η οποία είναι εντελώς ατελέσφορη και για την κοινή γνώμη -να το ξέρετε πολύ καλά.

Να σας θέσω μερικά από τα ζητήματα, τα οποία αν έχετε τη διάθεση για αλήθεια θα τα ψάξετε. Διότι για να τα απαντήσετε, δεν μπορείτε.

Κατ’ αρχάς, σχετικά με το «Predator». Αποκλείεται η χρήση, η κτήση και η εμπορία από κυβέρνηση. Αφήνω την ΕΥΠ δίπλα, αφήνω τις νομότυπες, τις νόμιμες λεγόμενες επισυνδέσεις, αφήνω όλη αυτή την ιστορία. Το «Predator» όμως και αυτά τα λογισμικά, «Pegasus» κ.λπ. και τα άλλα, ακριβώς επειδή είναι παράνομα, δεν μπορούν να ελεγχθούν, δεν υπάρχει τρόπος ελέγχου τους, είναι εντελώς έξω από την ύλη της χρήσης, της κτίσης, πόσω μάλλον της εμπορίας τους από μία κυβέρνηση.

Έχουν κατατεθεί αδιάψευστα στοιχεία, τα οποία σας καλούμε να τα διαψεύσετε, πως η ελληνική Κυβέρνηση έκανε χρήση, όχι εμμέσως, όπως στην αρχή νομίζαμε και εμείς και μπήκε γραμμένο στο πόρισμά μας, δηλαδή μέσω ιδιωτών, αλλά πως έκανε άμεση χρήση του «Predator», είχε κτήση του «Predator» και έκανε και εμπορία με υπογραφή του κυρίου ο οποίος τώρα θα κατέβει μάλλον υποψήφιος της Νέας Δημοκρατίας, ο οποίος ήταν στο Υπουργείο Εξωτερικών. Δεν μου αρέσει να αναφέρω τα ονόματα. Το έστειλαν στη Μαδαγασκάρη και δεν ξέρω και πού αλλού. Δηλαδή, έγινε και εμπορία του «Predator».

Αντιλαμβάνεστε ότι αυτό είναι σκαστή παρανομία. Και αν δεν έχετε τα στοιχεία να απαντήσετε, ρωτήστε παρακαλώ το έγκριτο «ΒΗΜΑ» και άλλες εφημερίδες που έδωσαν τα αρχικά και τα στοιχεία των επτά αστυνόμων, οι οποίοι από το Αστυνομικό Τμήμα Αγίας Παρασκευής είχαν για μήνες αποσπαστεί, οι οποίοι και με την κυρία, που το όνομά της ήταν τις δύο τελευταίες μέρες σε εφημερίδες, και με άλλους και άλλους συγκροτούσαν μέσα στην Αγία Παρασκευή το κέντρο της χρήσης του «Predator». Σε αυτό πρέπει να απαντήσετε.

Και αντ’ αυτού, ο κ. Γεραπετρίτης χθες άρχισε να λέει ο ένοχος, τον ένοχο κ.λπ.. Η ιστορία της ΕΥΠ είναι προφανώς δημοκρατική εκτροπή. Αυτό είναι σκαστή παρανομία και όλοι οι συμμετέχοντες σε αυτή την ιστορία έχουν προφανώς ποινικές ευθύνες.

Δεύτερον. Είναι στα όρια της συμπαιγνίας με την Κυβέρνηση -το λέμε ευθύτατα- η δικαστική εξουσία διά του Εισαγγελέως του Αρείου Πάγου. Ελπίζαμε τον Ιούλιο, τον Αύγουστο, τον Σεπτέμβριο, τον Οκτώβριο, τον Νοέμβριο, τον Δεκέμβριο να αρχίσουν να καλούνται οι μάρτυρες, να αρχίσουν να καλούνται αυτοί οι οποίοι αποπέμφθηκαν από τον Πρωθυπουργό. Να κληθεί επίσης η κ. Βλάχου, η οποία είπε αυτά που είπε ακόμη και για την Πρόεδρο της Δημοκρατίας στη σχετική ακρόαση της Βουλής, για να ελεγχθεί. Να κληθούν αυτοί τους οποίους ανέφερα προηγουμένως, για να δούμε αν συγκροτούν αυτό το «ρυπαρό δίκτυο», όπως είπατε. Δεν έχουν κληθεί οκτώ μήνες μετά.

Είναι προφανές ότι ο Εισαγγελέας του Αρείου Πάγου –είμαι σαφής- αναμένει τις εκλογές έναν, δυο, τρεις, τέσσερις μήνες, ώστε αυτή η υπόθεση να «θαφτεί». Έτσι φαίνεται. Δεν είναι λυπηρό. Είναι εξοργιστικό, εάν είναι έτσι. Πρόκειται περί συμπαιγνίας –επαναλαμβάνω-, εάν είναι έτσι. Μπορεί να υπάρχει μια δυσκολία δικαστική.

Πάντως, έγκριτοι δημοσιογράφοι –δεν θα πω την εφημερίδα, πρόκειται για άλλη εφημερίδα, πάντως όχι το «DOCUMENTO» ή η «INSIDER», η «ΑΥΓΗ» κ.λπ., με τους οποίους χαριεντίζεται, ας πούμε, και ο κ. Οικονόμου- από έγκριτη εφημερίδα του δικού σας χώρου, με υπογραφές, καλούν τον κ. Ντογιάκο εδώ και τρεις μήνες να ενοποιήσει τις επιμέρους εγκλήσεις που έχουν γίνει, τις επιμέρους μηνυτήριες αναφορές σε μία μηνυτήρια αναφορά και να αποδοθεί δια του Συμβουλίου Εφετών σε εφέτες, όπως είναι η διαδικασία, για να επισπευσθεί η διερεύνηση του σκανδάλου. Τον καλούν και περνάνε οι μήνες. Σε αυτό αναφερόμαστε. Σας λέω, μιλάω με στοιχεία, μιλάω με επιχειρήματα, όπως μιλήσαμε και παντού σε όλες αυτές τις διαδικασίες αυτούς τους μήνες.

Τρίτον. Αναφέρομαι στους συναδέλφους της Νέας Δημοκρατίας για όσους κάνατε τον κόπο -εγώ λέω όλοι- να διαβάσετε το πόρισμα το οποίο ομοφώνως, ακόμα και αυτοί οι οποίοι παρακολουθούνταν, ψηφίσατε σε σχέση με την εξεταστική επιτροπή.

Έχετε το κουράγιο να πάτε στο 146 να το ξαναδιαβάσετε; Τώρα, τρεις μήνες μετά. Έχετε το κουράγιο να το ξεφυλλίσετε, να δείτε τι υπογράψατε, τι θεωρήσατε μάλιστα πως είναι απόρρητο; Δεν το κατέθεσα εγώ. Εμείς το έχουμε διαβάσει ως μέλη της εξεταστικής. Να δείτε τι λέτε μέσα, τι αθωώνετε, τι θέσατε σε απόρρητο, σε ανέλεγκτο, πώς τα βρήκατε όλα σωστά, πώς θεωρείτε ότι δεν ανέκυψε κανένα ζήτημα απολύτως και πως ο Πρωθυπουργός είπε να χυθεί φως και χύθηκε. Τα έχετε υπογράψει. Είναι το πόρισμά σας, μετά από όλα όσα έχουν συμβεί, μετά τα επιπλέον στοιχεία, που ήρθαν βεβαίως και μετά τη λήξη της κατάθεσης των πορισμάτων. Και επαναλαμβάνω, όχι από πηγές της Αντιπολίτευσης.

Ξέρετε πολύ καλά τι εννοώ. Και γι’ αυτούς που έδωσαν τα στοιχεία και για αυτούς που έγραψαν τα στοιχεία πέραν του «DOCUMENTO» και άλλων εφημερίδων, που είχαν μία συνεχή ροή. Διαβάστε τι υπογράψατε και τι φέρατε εδώ και κάντε δημόσιο αυτό το έγγραφο.

Τέταρτον, αυτό το οποίο αναφέρθηκε προηγούμενα από τον κ. Ραγκούση. Θυμάστε μήπως και την υπόθεση της «CISCO», την κουβέντα που είχε γίνει εδώ με αφορμή τους μαθητές; Θυμάστε την εταιρεία η οποία είχε αναλάβει μαζικά να κάνει την τηλεμάθηση και πώς βγήκε και το πόρισμα της αρχής Μενουδάκου –της άλλης αρχής- για τα προσωπικά δεδομένα κ.λπ.; Ήταν παρακλάδι της ρουμανικής εταιρείας και είναι παρακλάδι της στρατηγικής αυτής στην οποία αναφέρθηκε προηγούμενα ο κ. Ραγκούσης, την οποία έχετε από το 2018 στα χνάρια του κ. Μπάνον.

Κάποιοι από εσάς θα το γνωρίζουν πώς ξεκίνησε αυτού του τύπου η χειραγώγηση μαζών, ειδικών target group, με τελική απόληξη την πολιτική τους χειραγώγηση, ξεκινώντας από τα προσωπικά ευαίσθητα δεδομένα και τη διαμόρφωση ενιαίων ομάδων. Αυτή την παράνομη συνεργασία την είχατε ως κόμμα από το 2018.

Γιατί τη λέω παράνομη; Πρώτον, διότι χρησιμοποιούσε τα προσωπικά δεδομένα εκατοντάδων χιλιάδων ανθρώπων. Δεύτερον, διότι δεν είναι γραμμένη στο μητρώο. Υπάρχει ένα μητρώο του νόμου του 2007 -ψάξτε το-, το οποίο λέει ότι στην Ελλάδα δεν μπορεί να λειτουργεί εταιρεία δημοσκοπική ή εταιρεία έρευνας της αγοράς από προϊόντα εμπορικά μέχρι τα θέματα της πολιτικής άποψης, εάν δεν είναι εγγεγραμμένη στο μητρώο του νόμου 2007.

Κύριε Υπουργέ, επειδή θα πάρετε τον λόγο, αυτή η εταιρεία με την οποία συνεργάζεται το κόμμα σας από το 2018 δεν είναι καν εγγεγραμμένη και έχει βγάλει στοιχεία, έχει βγάλει εκθέσεις, έχει κάνει press conference, έχετε συνεργαστεί. Δεν είναι μόνο, λοιπόν, η χρήση αυτών των στοιχείων στα οποία αναφέρθηκε ο κ. Ραγκούσης.

Αυτό θα μου πείτε τι σημαίνει; Σημαίνει πως ήταν ένας από τους βραχίονες για τον καθεστωτικό αντιδημοκρατικό έλεγχο των αρμών της εξουσίας. Εγώ αυτό το θεωρώ το πιο σοβαρό από όλα αυτό που θα σας πω, της ειδικής κατάστασης της πανδημίας, που υποδηλώνει πολιτικό κυνισμό και πλήρη απουσία ενσυναίσθησης για τη χειραγώγηση των εξελίξεων.

Κυρίες και κύριοι συνάδελφοι και αγαπητοί συνάδελφοι της Νέας Δημοκρατίας, αυτά όλα τα οποία αφηγούμαστε, εξιστορούμε εδώ και για τα οποία ενδεχομένως υπάρχει και άλλη άποψη -για κάποια απ’ αυτά τα ζητήματα- δεν συνέβησαν σε έναν ουδέτερο χρόνο. Δεν συνέβησαν καθώς η χώρα είτε έβγαινε από την κρίση είτε πήγαινε στην ανάπτυξη. Συνέβησαν στην ιστορικά διεθνώς πρωτότυπη και απίστευτα επικίνδυνη φάση της πανδημίας, όπου ο κόσμος είχε κλειστεί στα σπίτια του, όπου συνταγματικά εκ των πραγμάτων ως ειδική κατάσταση πορευόμασταν και η Κυβέρνηση νομοθετούσε μέσω ΠΝΠ. Και εσείς –το «εσείς» βάλτε το σε εισαγωγικά-, η Κυβέρνησή σας, ο κ. Μητσοτάκης, ασχολιόσασταν το 2020, το 2021, το 2022 με αυτά που συζητάμε τώρα εδώ.

Δεν είναι ντροπή; Την ίδια ώρα που δεν ξέραμε τι θα μας βγει από αυτή την πανδημία, όλος ο κόσμος, όλη η κοινωνία, η ίδια η Κυβέρνηση, το Κοινοβούλιο, αλλά πρώτα-πρώτα ο κ. Τασούλας, εσείς στήνατε αυτή την υπόθεση.

Κάτι τελευταίο, διότι προφανώς πρόκειται και για μία προσπάθεια ομηρίας και εκβιασμού προσώπων. Θα πω μια σκληρή έκφραση: Πρόκειται περί πολιτικής αλητείας η επιχειρούμενη δολοφονία χαρακτήρων. Και προσέξτε πάρα πολύ -κύριε Βορίδη, σημειώστε το και αυτό, εάν θέλετε. Επαναλαμβάνω, πρόκειται περί πολιτικής αλητείας η επιχειρούμενη δολοφονία χαρακτήρων μέσα από εφημερίδες και από ανακοινώσεις απέναντι σε έγκριτα πρόσωπα που τίμησαν τον όρκο τους.

(Χειροκροτήματα από την πτέρυγα του ΣΥΡΙΖΑ)

Τον κ. Ράμμο και τους άλλους κυρίους και τις κυρίες τυγχάνει να ξέρω όλα τα ονόματά τους, και της πλειοψηφίας και της μειοψηφίας και τα λοιπά, διότι ήμουν Πρόεδρος της Βουλής, όταν κάναμε τη συγκεκριμένη σύνθεση.

Αυτή η σύνθεση με 4/5, με 5/5 με ομοφωνία της Νέας Δημοκρατίας, ενεκρίθη δέκα μέρες πριν τις βουλευτικές εκλογές του 2019. Ήταν η φάση που δεν είχαν εγκριθεί, εάν θυμάστε, δεν υπέγραψε ο Πρόεδρος της Δημοκρατίας για τους δικαστικούς την αλλαγή, το μεσοδιάστημα. Και την αρχή αυτή, ακριβώς επειδή όλα τα πρόσωπα είναι ανεπίληπτα, έχουν όλες τις περγαμηνές, τα τεκμήρια, τη γνώση και τη διαδρομή να ασκήσουν αυτό τον ρόλο, ομοφώνως την εγκρίνατε.

Δεν είναι ντροπή να βλέπετε αυτά σήμερα; Είναι πρωτοσέλιδα σήμερα σε δύο-τρεις εφημερίδες. Πρόκειται για δολοφονίες χαρακτήρων γι’ αυτούς τους ανθρώπους, γυναίκες και άντρες. Ποιος ήταν ο σκοπός, κύριε Πρόεδρε -και τελειώνω, ευχαριστώ- εν προκειμένω που αγιάζει τα μέσα και οδηγεί στην ομερτά και στον εξευτελισμό υψηλά ιστάμενων προσώπων;

Ο Πρόεδρος κ. Τσίπρας έβαλε ερωτήματα. Εγώ θα προσπαθήσω να δώσω και μια απάντηση, για να είμαστε σαφείς και καθαροί αναμεταξύ μας. Ο στόχος που ενοποιεί τους πάντες, και τους παρακολουθούμενους και τους ανώτατους δικαστικούς και κάποιους εκ των διοικητών κ.λπ. να μας λένε ψέματα ή να μην βοηθούν στην αποκάλυψη της αλήθειας είναι ένας: Να αποσοβηθεί με αντιδημοκρατικά μέσα η προοδευτική, εναλλακτική κυβερνητική πρόταση στην Ελλάδα. Είναι μία προφανώς διχαστική στρατηγική που εγκυμονεί κινδύνους και για τις εκλογές και που, εάν δεν έχει λάμψει μέχρι τότε η αλήθεια, θα επιχειρηθεί να επηρεαστούν ευθέως ή εμμέσως από όσους ενήργησαν ή ανέχθηκαν τη δημοκρατική εκτροπή.

Κυρίες και κύριοι συνάδελφοι, η Βουλή καλείται σήμερα να βάλει τέλος σε αυτό το ανώμαλο πολιτικό κλίμα και στον αντιθεσμικό κατήφορο της Κυβέρνησης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Και εμείς ευχαριστούμε.

Ο κ. Μπογδάνος έχει τον λόγο, αμέσως μετά ο Υπουργός Εσωτερικών κ. Βορίδης και μετά ο κ. Λογιάδης.

Κύριε Μπογδάνε, έχετε τον λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, κατά πρώτον, θα κάνω δύο σημειώσεις:

Η μία είναι ως προς το πολιτικό ρεπορτάζ. Λένε οι παλαιότεροι κοινοβουλευτικοί ότι, εάν κάποιος αποπεμφθεί από μια Κοινοβουλευτική Ομάδα, περιμένει έναν προϋπολογισμό για να τον ψηφίσει, περιμένει μια πρόταση μομφής για να κάνει τα δέοντα και δρομολογεί τις εξελίξεις. Μην περιμένετε τέτοιου είδους πράγματα. Δικό μας συνάλλαγμα είναι η συνέπεια. Σε μία συναλλακτική αντίληψη για την πολιτική όπου οι αρχές και οι αξίες πετιόνται στον κάλαθο των αχρήστων, εμείς επιμένουμε στη συνέπεια.

Μια δεύτερη σημείωση: Κανόνες υπάρχουν εδώ μέσα; Βουλευτές της Νέας Δημοκρατίας -και δεν θα πω επί προσωπικού σε καμμία περίπτωση, δεν είναι αυτός ο τρόπος με τον οποίο θέλω να διανύσω σήμερα τη συζήτηση- αποκαλούν τους αντιπάλους τους σκυλιά και μαϊμούδες. Ούτε μία επίπληξη. Δηλαδή, για να υπάρξει επίπληξη ή ποινή στη Νέα Δημοκρατία, πρέπει σώνει και καλά να προσβληθεί το ΚΚΕ ή όπως στην περίπτωση της κ. Λατινοπούλου η «woke» κουλτούρα αυτής της πολιτικής ορθότητας; Να σας θυμίσω ότι η πολιτική ορθότητα είναι έννοια του 1917, αλλά εν πάση περιπτώσει. Επίσης, γιατί μιλάνε δύο Υπουργοί στον ίδιο κύκλο; Δεν μπορούμε ούτε μεταξύ μας να τηρήσουμε στοιχειωδώς τους κανόνες; Για κανόνες μιλάμε, κυρίες και κύριοι.

Πριν από λίγο καιρό ο Κωνσταντίνος Β΄, τέως βασιλεύς της Ελλάδος, απεβίωσε και οι κανόνες υπέβαλαν ότι ως νόμιμος και συνταγματικός αρχηγός κράτους έπρεπε να κηδευτεί με τιμές αρχηγού κράτους. Ξέρω ότι αυτό είναι ενάντια στην αντίληψη πολλών, όμως, μιλάμε για κανόνες, όχι για φιλομοναρχικά ή άλλα τέτοιου είδους αισθήματα. Οι κανόνες πήγαν περίπατο από τη Νέα Δημοκρατία του κ. Κυριάκου Μητσοτάκη που την πρώτη φορά που ανέβηκε στο Βήμα της Βουλής είπε: «Κανόνας μας είναι οι κανόνες.». Το είχα χειροκροτήσει τότε. Το κατέρριψε ξανά και ξανά καθ’ όλη τη διάρκεια αυτής της κοινοβουλευτικής περιόδου.

Εγώ βλέπω δύο καθεστώτα που τα έχω ζήσει και τα δύο. Η δημοκρατία έχει ορισμένους κανόνες. Έχει προσήλωση στη διαφάνεια, στη δικαιοσύνη, στην νομοκρατία, στην ισονομία. Όταν, λοιπόν, με το ζήτημα της απρέπειας της κηδεύσεως του Κωνσταντίνου Β΄ βγήκαν διάφοροι και είπαν για τη δημοκρατία και τη δημοκρατία και ξανά τη δημοκρατία, να μην ξεχνάμε ότι η δημοκρατία σημαίνει –ξανά- νομοκρατία, ισονομία, κανόνες, διαφάνεια, δικαιοσύνη και όλα αυτά έχουν πάει περίπατο.

Θυμάμαι τον ΣΥΡΙΖΑ. Δεν πρόκειται να υποδυθώ τον συντηρητικό ή τον δεξιό που θα κάνει «αβάντα» στην Αριστερά, ούτως ώστε να πλήξει την δήθεν κεντροδεξιά και δήθεν φιλελεύθερη Νέα Δημοκρατία. Δεν είμαστε εμείς αυτοί. Θυμάμαι τον ΣΥΡΙΖΑ ουσιαστικά να με απολύει από τη δουλειά μου. Θυμάμαι τον ΣΥΡΙΖΑ να θέλει να ελέγξει τους αρμούς της εξουσίας. Θυμάμαι ελληνικά και διεθνή συμφέροντα να ευνοούν την κυβέρνηση ΣΥΡΙΖΑ - ΑΝΕΛ. Οικογένειες εφοπλιστών, βιομηχάνων, επιχειρηματιών να είναι ουσιαστικά σε ανοικτή γραμμή με το Μέγαρο Μαξίμου της εποχής ΣΥΡΙΖΑ - ΑΝΕΛ.

Βλέπω τώρα τους μεν να κατηγορούν τους άλλους για σακούλες, για βαλίτσες, για «μαύρα», για μετρητά. Συγγνώμη, το εθνικό μας σπορ να πέφτουμε από τα σύννεφα, θα το συνεχίσουμε για πολύ καιρό ακόμα; Πώς γίνονται οι προεκλογικές εκστρατείες; Πώς γίνονται τα γραφεία, οι εκδηλώσεις, τα φυλλάδια, τα μηνύματα, οι δήθεν εθελοντές, τα σπίτια, τα σκάφη, τα αυτοκίνητα; Οι μεν κατηγορούν τους δε για πράγματα που κάνετε και οι δύο.

Ήρθε, λοιπόν, η Νέα Δημοκρατία το 2019. Δώσαμε μάχη για να έρθει η Νέα Δημοκρατία και να απαλλαγούμε από τον καθεστωτισμό της «πρώτης φοράς αριστερά» ΣΥΡΙΖΑ - ΑΝΕΛ και ήρθε η Νέα Δημοκρατία για να δούμε τι; Χειρότερο έλεγχο των μέσων μαζικής ενημέρωσης. Ακολούθηση των πολιτικών της «πρώτης φοράς αριστερά» σε όλα τα κρίσιμα πεδία: Πρέσπες, λαθρομεταναστευτικό, ΛΟΑΤΚΙ, «woke» ατζέντα, φόροι, επιδόματα, δελτία, κουπόνια. Drag queens στα νηπιαγωγεία είδαμε επί Νέας Δημοκρατίας, δεν είδαμε επί ΣΥΡΙΖΑ. Υποχρεωτικότητες, οι οποίες επεβλήθησαν κιόλας σχεδόν με ηδονή.

Το απαράδεκτο αντισυνταγματικό μέτρο για τους άνω των εξήντα που είμαι υπερήφανος που δεν ψήφισα. Lockdown όχι για όλους. Όσο εμείς οι νομοταγείς ήμασταν μέσα, όλες οι μειονότητες, Ρομά, αριστεριστές, οπαδοί του Κουφοντίνα, το ΠΑΜΕ, το ΚΚΕ, το pride, όλοι έβγαιναν στους δρόμους και έκαναν ό,τι ήθελαν. Και μέσα σε αυτό το περιβάλλον διάλυσης των κανόνων έρχεται και το ζήτημα των υποκλοπών, το οποίο είναι και η αφορμή της σημερινής μας συζήτησης.

Βουλευτές, δημοσιογράφοι, Υπουργοί, στρατιωτικοί εν ενεργεία, επιχειρηματίες. Είχα κάνει μια πρόταση εδώ, όλοι οι Βουλευτές να φέρουμε τα κινητά μας στη Βουλή, η οποία να φτιάξει μία υπηρεσία όπως έχει το Ευρωκοινοβούλιο και η οποία απέδειξε την επισύναψη τέλος πάντων, την υποκλοπή ουσιαστικά, την παρακολούθηση του κ. Ανδρουλάκη, ούτως ώστε να ξέρουμε ποιος παρακολουθείται και ποιος δεν παρακολουθείται. Είναι δυνατόν να παίζουμε στις σκιές; Δεν έχετε αξιοπρέπεια όσοι εμπλέκεστε σε όλο αυτό να βγείτε να μιλήσετε καθαρά; Να απαιτήσετε την αλήθεια; Είναι όλο αυτό κανονικό; Είναι νορμάλ; Είναι ανεκτό;

Πολιτικός προϊστάμενος της ΕΥΠ -θυμίζω και το θυμίζω με λύπη μου- είναι ο κύριος Πρωθυπουργός. Αυτό θα πει το εξής: Εάν η ΕΥΠ δεν έκανε τη δουλειά της και μας άφησε απροστάτευτους μπροστά σε σκοτεινά κέντρα, η ευθύνη ανάγεται στον κύριο Πρωθυπουργό. Όταν το πρώτο πράγμα που κάνεις είναι να πάρεις την ΕΥΠ υπ’ ευθύνη σου, παίρνεις ακριβώς την ευθύνη. Χθες μιλήσαμε αρχαία. Εγώ δεν θα πάω στα αρχαία. Θυμάστε τι έλεγε ο Καζαντζάκης για την ευθύνη; Αγαπήσετέ την λίγο. Σταθείτε στο ύψος σας. Για να μη θυμηθώ το άλλο αρχαίο, το «έξεστι Κλαζομενίοις ασχημονείν», που ορισμένοι το λένε πλέον συλλήβδην για το πολιτικό σύστημα και μας παίρνει όλους και μας τσουβαλιάζει.

Πρέπει επιτέλους να γίνει σαφές ότι δεν είμαστε όλοι ίδιοι. Και αν τα δύο –συγγνώμη, αλλά έτσι είναι- καθεστωτικά κοινοβουλευτικά συστήματα υπάγονται και σε ίδια κέντρα ελέγχου, τις διεθνείς ελίτ, τους liberals, τους Αμερικανούς democrats, το Διεθνές Οικονομικό Φόρουμ, που τώρα θα μας ταΐζει έντομα, όσοι μας λένε και μας επιβάλλουν τι να κάνουμε, όσοι σχεδιάζουν για εμάς χωρίς εμάς, αν όλοι αυτοί είστε το ίδιο σύστημα, εμείς θα επιμείνουμε να ζητάμε κανόνες, να ζητάμε εφαρμογή τους, να ζητάμε προσήλωση σε αρχές και αξίες.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Τουλάχιστον η «πρώτη φορά αριστερά», αγαπητοί μου πρώην συνάδελφοι της Νέας Δημοκρατίας, είχε και ένα DNA καθεστωτισμού, είχε μια Στάζι, μια Σεκουριτάτε, είχε μια Λιουμπλιάνκα. Τι δικαιολογία έχει μια δήθεν φιλελεύθερη παράταξη να έχει συρθεί ακόμα και σε αυτήν εδώ την κοινοβουλευτική συζήτηση; Είχε ηθική υποχρέωση η παράταξη του Κωνσταντίνου Καραμανλή, του Κωνσταντίνου Μητσοτάκη. Σας μιλάει ΔΑΠίτης από τα δεκαεφτά του. Είχε ηθική υποχρέωση να έχει αποφύγει αυτόν τον διασυρμό.

Απαιτείται μια μεγάλη συντηρητική αντεπίθεση τιμιότητας, συνέπειας, ευπρέπειας, αληθείας. Αυτήν θα υπηρετήσουμε όσοι ψυχωμένοι και όσοι αποφασισμένοι να μην υπαχθούμε στα ίδια κέντρα τα οποία κινούν τα θλιβερά νήματα που οδήγησαν στη σημερινή συζήτηση, για την πατρίδα και για τα παιδιά μας.

Ευχαριστώ για την προσοχή.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε.

Τον λόγο έχει τώρα ο Υπουργός Εσωτερικών κ. Μάκης Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας ευχαριστώ, κύριε Πρόεδρε.

Συζητείται σήμερα πρόταση δυσπιστίας κατά της Κυβερνήσεως και προσπαθώ να καταλάβω -το λέω ειλικρινά- τι το πρόσθετο υπάρχει σε αυτήν τη συζήτηση. Καταλαβαίνω ότι υπήρξε μια διαδρομή. Τώρα, αν η διαδρομή αυτή ήταν κάποιες διαρροές από την Υπηρεσία Πληροφοριών προς την εφημερίδα και μετά από την εφημερίδα στον Αρχηγό της Αξιωματικής Αντιπολίτευσης που το χρησιμοποίησε για να υποβάλει ένα αίτημα στην ΑΔΑΕ, η οποία εν συνεχεία έδωσε μια απάντηση και μας την έφερε την απάντηση εδώ ο κ. Τσίπρας –σωστά; αυτό καταλαβαίνω ότι ήταν το πρόσθετο- το πρόσθετο πιο ακριβώς είναι; Ότι υπήρξαν νόμιμες επισυνδέσεις, γιατί αυτό λέει η αρχή.

Και ανοίγει μία συζήτηση η Αξιωματική Αντιπολίτευση περί του κράτους δικαίου. Σωστά; Έρχεστε και λέτε ότι εδώ έχουμε ένα τεράστιο ζήτημα, τέτοιο που οφείλει να οδηγήσει στην καταψήφιση, από ένα υπεύθυνο Κοινοβούλιο, της Κυβερνήσεως, διότι έχει καταλυθεί το κράτος δικαίου. Δεν είναι και λίγο ως ισχυρισμός, ε; Βαρύ πράγμα η κατάλυσις του κράτους δικαίου. Και τι είναι το κράτος δικαίου; Είναι η εφαρμογή της νομιμότητος; Υπάρχει κάτι άλλο εκτός από τον νόμο στο κράτος δικαίου; Είναι κάτι στο μυαλό σας; Το κράτος δικαίου είναι ένα αφηρημένο πράγμα;

Για να δούμε, λοιπόν, πού είναι το κράτος δικαίου.

**ΝΙΚΟΛΑΟΣ ΒΟΥΤΣΗΣ:** Δύο χρόνια τον Αρχηγό ΓΕΕΘΑ και μιλάτε για κράτος δικαίου;

**ΠΡΟΕΔΡΕΥΩΝ (Χαράλαμπος Αθανασίου):** Αφήστε να ολοκληρώσει ο Υπουργός.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάμε. Τώρα θα μιλήσουμε και για τον Αρχηγό ΓΕΕΘΑ και για τους Υπουργούς και για τους Αντιπροέδρους του Ευρωπαϊκού Κοινοβουλίου. Θα μιλήσουμε γι’ αυτά. Ναι; Σωστά.

Για πάμε να δούμε. Ξαναρωτώ την Αξιωματική Αντιπολίτευση που θέλει να ρίξει την Κυβέρνηση γιατί παραβίασε τις αρχές του κράτους δικαίου. Η τήρηση της νομιμότητος είναι ο εγγυητής του κράτους δικαίου; Υπάρχει κάτι άλλο εκτός από αυτό; Το μόνο το οποίο μας ενώνει όλους ως κοινωνία είναι η νομιμότητα. Δεν υπάρχει κάτι άλλο. Αλλιώς, ο κ. Τσακαλώτος έχει τη γνώμη του και εγώ τη δική μου. Τι μας κάνει να συνυπάρχουμε; Ένα θεσμικό πλαίσιο κανόνων που το εφαρμόζουμε όλοι. Και έρχεται η αρχή, την οποία επικαλείστε προκειμένου να πλήξετε την Κυβέρνηση, και λέει ότι είναι όλα νόμιμα. Μα δεν σας αρέσουν οι διατάξεις που υπάρχουν για το θέμα των επισυνδέσεων. Σωστά. Αυτό όμως έρχεσαι στη Βουλή και αλλάζεις τις διατάξεις. Μέχρι να αλλάξεις τις διατάξεις, οι διατάξεις εφαρμόζονται. Είναι αντιληπτό από την Αριστερά αυτό ή όχι; Το καταλαβαίνετε ή όχι;

Άρα, λοιπόν, πάμε; Στο προηγούμενο πλαίσιο, αυτό το οποίο υπήρχε, μπορούν να γίνονται νόμιμες επισυνδέσεις σε κρατικούς αξιωματούχους, χωρίς άλλη ειδική διαδικασία εκτός από αυτήν που προβλέπει ο νόμος; Μπορούν, ναι ή όχι; Μπορούν, έτσι; Σωστά. Η διαδικασία τηρήθηκε; Βεβαίως. Για να δούμε τις δικλείδες ασφαλείας αυτής της διαδικασίας και εδώ και στο εξωτερικό, γιατί αυτή η συζήτηση δεν γίνεται μόνο εδώ, είναι γνωστή η συζήτηση. Εγώ δεν θα πω ότι είναι μία συζήτηση χωρίς ενδιαφέρον, όχι όμως του σκανδαλοθηρικού τύπου την οποία κάνετε εσείς. Είναι μία κρίσιμη συζήτηση σε επίπεδο στάθμιση συμφερόντων. Ποιων συμφερόντων; Της προστασίας από τη μια μεριά της ιδιωτικής σφαίρας και από την άλλη της εθνικής ασφάλειας και επίσης της αποτελεσματικής πολιτικής εθνικής ασφάλειας. Αλλά εγώ θα πω και της αντιμετώπισης της διαφθοράς. Αυτή είναι η στάθμιση συμφερόντων σε θεσμικό επίπεδο.

Πώς υλοποιείται στις έννομες τάξεις αυτό; Μιλάμε τώρα για τις υπηρεσίες πληροφοριών, ναι; Οι υπηρεσίες πληροφοριών, για να είναι αποτελεσματικές, παντού στον κόσμο λειτουργούν με απόρρητο. Υπάρχει καμμία υπηρεσία πληροφοριών στον κόσμο που κάνει δημοσιοποίηση των πηγών της, των τρόπων αποφάσεων της, των μέσων; Υπάρχει καμμία τέτοια υπηρεσία στον κόσμο; Εγώ δεν θα πω στον δικό σας κόσμο, αυτόν που υπερασπιζόσασταν μέχρι χτες, στον κόσμο των ολοκληρωτικών καθεστώτων. Δεν θα πω αυτό. Εγώ θα πω στον κόσμο, στη Δύση, στις δημοκρατίες. Υπάρχει κάτι άλλο; Όχι. Πάρα πολύ ωραία.

Μα δεν υπάρχει εκεί -θα σηκώσει το χέρι του κάποιος από την πτέρυγά σας και θα πει- ένας κίνδυνος εκτροπών; Ένας κίνδυνος να χρησιμοποιηθούν καταχρηστικά αυτές οι ευχέρειες; Υπάρχει ή όχι; Απάντηση: Ναι. Πώς διασφαλίζουν όλες οι δημοκρατίες τη στάθμιση αυτών των συμφερόντων; Τι κάνουν; Βάζουν δύο ελέγχους. Ποιος είναι ο πρώτος έλεγχος; Δημοκρατικός έλεγχος. Πώς ασκείται αυτός; Από τη δημοκρατικά εκλεγμένη κυβέρνηση και αυτόν που τοποθετεί η δημοκρατικά εκλεγμένη κυβέρνηση, προκειμένου να παίρνει αυτές τις αποφάσεις.

Υπάρχουν διάφορα συστήματα. Στο Ηνωμένο Βασίλειο αποφασίζει ο Υπουργός Εσωτερικών τις επισυνδέσεις. Αν σας το λέγαμε αυτό εδώ, θα είχατε σηκωθεί πάνω κάτω. Ναι; Θα φωνάζατε. Στο Ηνωμένο Βασίλειο δεν έχουν λιγότερη δημοκρατία απ’ ότι έχουμε εδώ. Είναι αυτή η επιλογή τους. Γιατί το πιστεύουν; Το πιστεύουν γιατί θεωρούν ότι υπάρχει κάποιος που μπορείς να του καταλογίσεις την ευθύνη, ο οποίος είναι δημοκρατικά υπόλογος.

Πώς το κάνουμε εδώ; Με την τοποθέτηση του προϊσταμένου της Εθνικής Υπηρεσίας Πληροφοριών. Είναι πολιτική τοποθέτηση. Έχει πολιτικά χαρακτηριστικά. Πώς αλλιώς γίνεται; Ποιος άλλος έλεγχος διασφαλίζεται; Με τον δικαστικό έλεγχο της απόφασης αυτής. Υπάρχει; Υπήρχε, ναι. Αυτές είναι οι δύο δικλείδες ασφαλείας. Λειτουργούν; Πάντα μένει μια συζήτηση ανοιχτή.

Ποια συζήτηση, όμως, θέλετε να κάνετε εσείς; Λέτε και πέφτετε από τα σύννεφα και έρχεστε εδώ ολοφυρόμενοι για την κατάλυση του κράτους δικαίου: Μα, είναι δυνατόν να παρακολουθείται ένας κρατικός αξιωματούχος; Σωστά; Όμως άκουσα τοποθετήσεις σας για το πόσο καλά λειτουργεί το Βέλγιο και το Βέλγιο τι καλά που τα έκανε στην περίπτωση της Καϊλή. Αν, όμως, εδώ λέγαμε: «Μα, ξέρετε η Υπηρεσία Πληροφοριών παρακολουθεί μια Αντιπρόεδρο του Ευρωπαϊκού Κοινοβουλίου», θα ακούγαμε: Είναι δυνατόν; Αίσχος και ντροπή! Οδύνη, εκτροπή! Να πέσει η Κυβέρνηση. Αίσχος. Όμως, βέβαια, όταν απεκαλύφθη από την επισύνδεση ότι είχε κάτι τσάντες που της πήγαινε πέρα-δώθε, τότε «τι καλά που λειτουργεί το Βέλγιο».

Καταλάβατε γιατί είστε υποκριτές, γιατί είστε άλλ’ αντ’ άλλων; Γιατί δεν έχετε μια στοιχειώδη συγκρότηση στη σκέψη σας και στον λόγο σας, γιατί για εσάς όλα είναι ευκαιρία. Προσέξτε τώρα. Έρχεται αυτή η Κυβέρνηση, η οποία αλλάζει τη διοίκηση της ΕΥΠ, αλλάζει αυτόν που ήταν υπεύθυνος του Γραφείου του Πρωθυπουργού για να παρακολουθεί τη συγκεκριμένη διαδικασία, βάζει διπλή ασφαλιστική δικλείδα μετά ταύτα, δεύτερο δικαστικό έλεγχο, αλλάζει το πλαίσιο για την εθνική ασφάλεια, διαμορφώνει και ειδική πολιτική για τους αξιωματούχους και έρχεστε τώρα να μας λέτε αυτά.

Κύριε Τσακαλώτε, θέλω να ρωτήσω κάτι. Εσείς όταν η ΕΥΠ επί ημερών σας αποφάσιζε επισυνδέσεις, ακολουθούσατε άλλη διαδικασία ή όχι; Τον Καμμένο, δηλαδή, πώς τον παρακολουθούσαν; Με ποιανού απόφαση; Τον Πιτσιόρλα πώς τον παρακολουθούσαν; Με ποιανού απόφαση; Τις τέσσερις χιλιάδες επισυνδέσεις πώς τις έκαναν; Με τι αποφάσεις; Με αυτή τη διαδικασία την ίδια, μ’ αυτόν τον ίδιο νόμο δεν το κάνατε; Τι έρχεστε τώρα και εξανίστασθε;

Άρα, λοιπόν –ακούστε- υπάρχει ένα παιχνίδι επικοινωνιακό. Ποιο είναι αυτό; Το επικοινωνιακό παιχνίδι είναι: «Μα, δεν θέλουμε όλοι να ξέρουμε γιατί ελήφθη, αν ελήφθη αυτή η απόφαση από την υπηρεσία;» Σωστά, όλοι θέλουμε να ξέρουμε.

**ΜΕΡΟΠΗ ΤΖΟΥΦΗ:** Θα μάθουμε σε τρία χρόνια.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αφήστε τις εξυπνάδες. Επόμενη ερώτηση: Θέλετε να το καταργήσουμε το απόρρητο; Θέλετε να καταργήσουμε το απόρρητο; Γιατί αυτό είναι αίτημα καταργήσεως του απορρήτου. Σηκώστε το χέρι σας και πείτε μας: «Εμείς δεν θέλουμε απόρρητο». Μα, δεν το λέτε. Δεν το λέτε, γιατί καταλαβαίνετε το άτοπο του πράγματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχω λίγο χρόνο, κύριε Πρόεδρε; Μου επιτρέπετε;

**ΔΙΟΝΥΣΙΟΣ ΧΑΤΖΗΔΑΚΗΣ:** Μην τον διακόπτετε. Παραιτούμαι της ομιλίας μου.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ.

Έρχεστε και λέτε τώρα ολοφυρόμενοι, όπως είπα, για το κράτος δικαίου. Τι λέτε; Ποιος το λέει; Το λένε αυτοί οι οποίοι έχουν δύο πρώην Υπουργούς τους κατηγορουμένους στο ειδικό δικαστήριο. Πήρατε αποστάσεις από αυτό; Σωστά, σωστά. Αφήστε με να προσθέσω και εγώ. Κάντε λίγο υπομονή. Πήραμε μια απόφαση εδώ και μας λέτε: Ξέρετε, είναι πολιτική η απόφαση αυτή. Η απόφαση ποια; Να κινήσουμε τη διαδικασία του ειδικού δικαστηρίου. Γιατί ψήφισα εγώ υπέρ της παραπομπής τους; Διότι έκρινα ότι υπάρχουν ενδείξεις που έπρεπε να διερευνηθούν.

Ήρθε εν συνεχεία το δικαστικό συμβούλιο, διενήργησε ανάκριση. Οι ενδείξεις έγιναν ισχυρές ενδείξεις ενοχής και παρέπεμψε στο ακροατήριο. Ποιος είχε δίκιο μέχρι στιγμής στη δικαστική του κρίση; Εμείς που είπαμε ότι υπάρχουν ενδείξεις ή εσείς που λέτε ότι δεν υπάρχει τίποτα; Μέχρι στιγμής. Εγώ δεν κρίνω την έκβαση του δικαστηρίου. Λέω μέχρι στιγμής. Τι λένε τα δικαστικά όργανα; Ισχυρές ενδείξεις, παραπέμπονται στο ακροατήριο και εκδικάζεται η υπόθεση.

Εσείς, λοιπόν, μας λέτε για κράτος δικαίου που δεν έχετε πάρει απόσταση από αυτά που γίνονται ή σας φαινόταν ήσσονος σημασίας η απόπειρα χειραγώγησης της κοινής γνώμης, η απόπειρα να δοθούν κανάλια, να δοθούν, να χαριστούν, η απόπειρα να κατασκευαστούν ένοχοι ενώ ήταν αθώοι;

Έχετε συγκλονιστεί από όλα αυτά που συμβαίνουν. Έτσι δεν είναι; Όμως έχετε πειστεί πλήρως από τις καταθέσεις των κουκουλοφόρων μαρτύρων: «Αξιόπιστες», «Το μεγαλύτερο σκάνδαλο που υπήρξε ποτέ», «Ο αξιόπιστος μάρτυς που συνελήφθη για απάτες και για εγκληματική οργάνωση, αυτός ο μάρτυς». Προσυπογράψατε την κατάθεσή του.

**ΕΦΗ ΑΧΤΣΙΟΓΛΟΥ:** Πού τον ξέρετε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πού τον ξέρω; Μα, κάτι διάβασα, όπως διαβάζετε και εσείς. Σχετική ανάγνωση έκανα.

**ΕΦΗ ΑΧΤΣΙΟΓΛΟΥ:** Είπατε ειδική ενημέρωση για προστατευόμενο μάρτυρα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Α, το αμφισβητείτε ότι ήταν αυτός; Εγώ σας λέω από τα κείμενα αυτά που διάβασα. Εσείς δεν την έχετε διαβάσει;

**ΕΦΗ ΑΧΤΣΙΟΓΛΟΥ:** Ποιος είναι ο προστατευόμενος μάρτυς;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Φαντάζομαι ότι δεν το υιοθετείτε απλώς. Αυτό λέτε.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ μην κάνετε διάλογο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όμως, κυρία Αχτσιόγλου, πόσο θα κρυφτείτε πίσω από αυτό; Ναι, εσείς, γιατί εσείς και εσείς η συγκεκριμένη είπατε ότι αυτός είναι αξιόπιστος και ότι οι δέκα πρέπει να παραπεμφθούν. Και εσείς το είπατε.

(Χειροκροτήματα από την πτέρυγα της Νέας Δημοκρατίας)

Άρα μπορούμε ακόμα να παίξουμε ότι δεν ξέρουμε ποιος είναι αυτός. Δεν ξέρουμε. Μέχρι και ο ίδιος το λέει ότι είναι αυτός. Όμως εμείς δεν ξέρουμε εδώ, γιατί δεν έχουμε θεσμική ενημέρωση. Έχετε δίκιο. Αυτό, όμως, να το σκέφτεστε όταν έρχεστε να υιοθετήσετε όλες τις κατηγορίες και να μας κουνήσετε το δάχτυλο για το κράτος δικαίου. Με τι κατηγορίες; Άκουσα τον κύριο Πρόεδρο. Ο κύριος Πρόεδρος δεν έλεγε τέτοια πράγματα συνήθως. Τι; Θεωρίες; Εικασίες; Κάτι να; Ίσως, όμως, αυτό; Έτσι –ακούστε- δουλειά δεν κάνουμε και έτσι δεν μπορεί να οικοδομηθεί και πολιτικό κεφάλαιο.

Όμως ακούστε ποιο ήταν το σημαντικό στην τοποθέτηση του κυρίου Προέδρου, κυρίες και κύριοι συνάδελφοι, η κατακλείδα. Τι μας είπε; Ότι κάτω από αυτές τις συνθήκες υπάρχει ζήτημα με την ακεραιότητα της διεξαγωγής των εκλογών. Ετοιμάζεστε για την ήττα και μετά την ήττα. Φτιάχνετε εξιστόρηση. Δεν θα είναι ακέραιες οι εκλογές γιατί γίνονται υποκλοπές. Έτσι. Για αυτό θα χάσετε πιστεύετε και όχι γιατί δεν έχετε κάνει πολιτική, όχι γιατί δεν έχετε προτάσεις, όχι γιατί εκφράζετε ιδέες τις οποίες έχει καταδικάσει κατ’ επανάληψη ο ελληνικός λαός, όχι για το πρόγραμμά σας, το οποίο είναι ένα πρόγραμμα που το έχει ζήσει στο πετσί του ο ελληνικός λαός να εφαρμόζεται με το τσάκισμα της μεσαίας τάξης στη φορολογία, με το γκρέμισμα του Φράχτη, προκειμένου να υπάρχει ανεξέλεγκτη ροή παράνομων μεταναστών, ξανά με έναν ποινικό κώδικα, ο οποίος θα απαλλάσσει τους σκληρούς εγκληματίες.

(Χειροκροτήματα από την πτέρυγα της Νέας Δημοκρατίας)

Όχι για αυτά! Δεν θα χάσετε για αυτά. Προς Θεού! Θα χάσετε για τις υποκλοπές.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Υπουργέ, έχετε πάει στα δεκαέξι λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα ακούστε. Οι συγκρίσεις είναι συντριπτικές. Η πρόταση δυσπιστίας…

**ΙΩΑΝΝΗΣ ΜΕΛΑΣ:** Έχει παραιτηθεί ο κ. Χατζηδάκης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έχω μεταφορά χρόνου.

**ΠΡΟΕΔΡΕΥΩΝ (Χαράλαμπος Αθανασίου):** Δεν συμψηφίζεται ο χρόνος. Σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δυστυχώς δεν μπόρεσα να μιλήσω καθόλου, κύριε Πρόεδρε, για τη διοικητική μεταρρύθμιση. Να μη μιλήσω. Ο κ. Σκουρλέτης με παρακινεί να μη μιλήσω για τη διοικητική μεταρρύθμιση.

Η αλήθεια είναι ότι όταν θα συγκρίνουμε τι έκανε ο κ. Σκουρλέτης ως Υπουργός Εσωτερικών και τι κάναμε εμείς στο Υπουργείο Εσωτερικών, όταν θα συγκρίνουμε τα τρία λειψά νομοθετήματα σε τριάμισι χρόνια, από τα οποία δεν εφαρμόσαμε κανένα, σε σχέση με τα δεκατρία δικά μας νομοθετήματα που άλλαξαν τον τομέα της διοικητικής μεταρρύθμισης και του δημοσίου, όταν θα μετρήσουμε τον αριθμό των προσλήψεων που διεκπεραιώσατε, που ήταν τριάντα χιλιάδες με τις εξήντα τέσσερις δικές μας χιλιάδες, όταν θα μετρήσουμε τους κύκλους κινητικότητας που διεκπεραιώσατε σε σχέση με αυτό που διεκπεραιώσαμε εμείς, όταν θα θυμηθούμε την απλή αναλογική στην τοπική αυτοδιοίκηση που ναρκοθέτησε πλήρως το τοπίο, τότε θα θυμηθούμε όλοι σύντομα και γι’ αυτό γιατί θα ηττηθείτε θεαματικά στις επικείμενες εκλογές. Θα πάρετε και εκεί αυτό που σας αξίζει και θα σας επιστραφεί η τοξικότητα με την οποία συμπεριφέρεστε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ο Κοινοβουλευτικός Εκπρόσωπος του ΣΥΡΙΖΑ ζήτησε τον λόγο για την τρίτη και τελευταία για σήμερα παρέμβασή του για ένα τρίλεπτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, άκουσα με προσοχή τον κ. Βορίδη που προέρχεται από τον ίδιο χώρο με τον κ. Γεωργιάδη. Τους ενώνουν οι αγορές, το ξύλο και τα συμφέροντα, αλλά εδώ στη Βουλή μοιράζουν τους ρόλους, ο καλός αστυνομικός και ο κακός αστυνομικός.

Από τον κ. Γεωργιάδη δεν ακούσαμε ούτε ένα επιχείρημα, όπως εξέθεσα εχθές. Ο κ. Βορίδης είχε την καλοσύνη να παραθέσει κάποια επιχειρήματα, ένα στην ουσία απ’ ό,τι καταλαβαίνω εγώ, ότι δεν υπάρχει θέμα δικαίου γιατί το μόνο πράγμα που υπάρχει, όταν υπάρχει το δίκαιο, είναι η νομιμότητα και η νομιμότητα -συνεχίζω το επιχείρημα του κ. Βορίδη- εξαρτάται από τον έλεγχο του κράτους και τον έλεγχο της δικαιοσύνης.

Δύο σχόλια για αυτά. Το πρώτο σχόλιο είναι ότι τους πολίτες και την κοινωνία δεν τους ενδιαφέρει μόνο η μορφή, το θεσμικό πλαίσιο, αλλά και το αποτέλεσμα. Θέλουν να ξέρουν δηλαδή οι πολίτες ότι αυτό το πλαίσιο, όποιο και να είναι, δημιουργεί αποτελέσματα και όταν γίνονται παρανομίες και όταν γίνονται πράγματα που θίγουν το πολίτευμα, θα υπάρχει μια απάντηση και ίσως και μια τιμωρία. Δεν έχουμε αποτελέσματα ούτε από τη δικαιοσύνη ούτε από την Κυβέρνηση μέχρι τώρα. Θα δούμε αν θα έχουμε.

Το δεύτερο που ξεχνάει ο κ. Βορίδης είναι ότι εκτός από το κράτος, την Κυβέρνηση και εκτός από τη δικαιοσύνη, το δικό μας Σύνταγμα έχει βάλει κι άλλους δύο θεσμούς. Ο ένας θεσμός είναι η Επιτροπή Θεσμών και Διαφάνειας και ο άλλος θεσμός είναι η ανεξάρτητη αρχή που είναι επικεφαλής ο κ. Ράμμος. Άρα και αυτοί οι δύο πρέπει να ελέγξουν τη νομιμότητα.

Και εσείς έχετε κάνει το παν να εμποδίσετε το έργο τους. Στην Επιτροπή Θεσμών και Διαφάνειας δεν θέλατε καν να συζητήσετε την έκθεση της ανεξάρτητης αρχής. Δεν μιλάω για την εξεταστική που απλώς ήρθαν άνθρωποι και είπαν «δεν ξέρουμε ή και να ξέρουμε δεν σας λέμε, γιατί είναι απόρρητο». Δεν το επιτρέψατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τώρα που είναι μια ανεξάρτητη αρχή, με το κύρος που μας εξήγησε ο κ. Βούτσης πριν από μισή ώρα, οι Βουλευτές σας, οι εφημερίδες σας κάνουν ευθεία επίθεση. Μπορεί να υπάρχει νομική διαφορά στο τι μπορεί να κάνουν είκοσι συνταγματολόγοι, που είπαν ότι ο κ. Ράμμος κάνει καλά τη δουλειά του, αλλά αυτό δεν δικαιολογεί με τίποτα τις επιθέσεις που έχει υποστεί αυτός ο άνθρωπος, που έχει ακούσει ότι είναι συριζαίος, ότι είναι πιόνι του ΣΥΡΙΖΑ, ότι έχει σχέση με το ΣΥΡΙΖΑ. Το ακούσαμε από όλους τους Βουλευτές.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Αν είναι;

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα όχι μόνο ξεχάσατε ως έγκριτος νομικός από πού ισχυροποιείται η νομιμότητα, αλλά τα δύο που ξεχάσατε, τα ξεχάσατε γιατί θέλετε να τους κάνετε επίθεση. Γιατί το δικό σας επιτελικό κράτος δεν δέχεται καμμία αντιπολίτευση στην ουσία, δεν δέχεται κανείς να αμφισβητεί το επιτελικό κράτος και αυτό το χρειάζεστε, γιατί το οικονομικό πρόγραμμα που λέτε ότι είναι τόσο δημοφιλές, πράγμα που θα δούμε στις εκλογές, είναι κάτι που δεν μπορεί να συγκροτήσει μια κοινωνική συναίνεση πάνω στα αποτελέσματα και άρα χρειαζόμαστε και λίστες Πέτσα, δεν χρειαζόμαστε ανεξάρτητες αρχές που κάνουν τη δουλειά τους και γι’ αυτό ο αυταρχισμός είναι στον πυρήνα της πολιτικής σας και έχετε αναδείξει ότι δεν θέλετε το αποτέλεσμα.

Τελευταία μου κουβέντα, επί της ουσίας, όχι της μομφής. Ο κ. Χατζηδάκης λέει: «Αποκλείεται να με παρακολουθούσε ο κύριος Πρωθυπουργός, γιατί είναι φίλος μου». Δεν το δέχομαι εγώ, δεν συμφωνώ. Είναι καλύτερο αυτό που είπε; Είναι καλύτερο αυτό; Είναι καλύτερο που υπάρχουν αυτά τα δίκτυα, όπως λέτε εσείς τα ρυπαρά και δεν ξέρουμε ποιος παρακολουθεί ποιον;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Σε κάθε περίπτωση ο πολίτης από εδώ και πέρα λόγω της λογικής της δικιάς σας Κυβέρνησης, ο κάθε πολίτης θα έχει την αίσθηση, το φόβο, όταν μιλάει ο κ. Βορίδης, όταν μιλάω εγώ, ένας δικαστής, ένας καθηγητής πανεπιστημίου ότι αυτά μπορεί να τα λέει ως αίσθηση ευθύνης, αλλά επειδή τον έχουμε ακούσει, επειδή ξέρουμε πράγματα, αυτή είναι η μεγαλύτερη ζημιά που έχετε κάνει στη δημοκρατία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ όσο μπορείτε πιο σύντομα, κύριε Υπουργέ.

Ορίστε, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι είπατε τώρα, κύριε Τσακαλώτο; Είπατε ότι η λειτουργία των θεσμών προφανώς ελέγχεται και κρίνεται από τα αποτελέσματα που παράγουν αυτοί. Σωστά; Συμφωνώ απολύτως.

Για πείτε μου τώρα, εμείς τι λέμε εδώ; Εμείς λέμε, όταν άνοιξε αυτή η συζήτηση, αυτή που προκαλείτε εσείς –επαναλαμβάνω- στο πλαίσιο προτάσεως δυσπιστίας, τι έχουμε κάνει κάτι τόσο εγκληματικό που αυτή η Κυβέρνηση πρέπει να πέσει και το Κοινοβούλιο πρέπει να την καταψηφίσει;

Και τι μου λέτε τώρα ότι είναι το εγκληματικό που έχουμε κάνει; Ότι δεν έχουμε ελέγξει το αποτέλεσμα μιας διαδικασίας;

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι, ότι δεν παράγετε αποτελέσματα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ότι δεν έχουμε ελέγξει το αποτέλεσμα μιας διαδικασίας; Ελάτε τώρα να το σκεφτούμε αυτό.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είπα αυτό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ελάτε τώρα να το σκεφτούμε αυτό. Ποια διαδικασία είναι;

Η δικαστική διερεύνηση όλων των υποθέσεων είναι προφανώς σε εξέλιξη. Άκουσα τον κύριο Πρόεδρο, τον κ. Βούτση να λέει: «Δεν κινείται ταχέως». Απαντώ: «Δεν γνωρίζω». Γιατί; Γιατί θα περιμένω τους χρόνους που θέλει η δικαιοσύνη για να κάνει τη δουλειά της και γιατί δεν την χειραγωγώ και γιατί δεν την τραμπουκίζω την ώρα που κάνει τη δουλειά της. Την αφήνω να την κάνει. Και γιατί η ταχύτητα την οποία επιθυμείτε, δεν σημαίνει απαραίτητα -σε δικαστικούς όρους και χρόνους- αποτέλεσμα. Μη σας πω ότι συχνά σημαίνει κάτι άλλο. Διότι όταν το κάνει γρήγορα η δικαιοσύνη, το έκανε, το ξεπέταξε και τα κουκούλωσε. Όταν παίρνει το χρόνο της, πάλι αργεί, άρα οδηγεί στο κουκούλωμα. Να καταλήξουμε στην κριτική.

Εγώ δεν λέω ότι δεν έχετε δικαίωμα να κρίνετε. Λέω ότι πρέπει να κρίνετε εμπεριστατωμένα και κυρίως προσεκτικά απέναντι τους θεσμούς και θα σας πω τις τεράστιες ευθύνες σας, κύριε Τσακαλώτο, για το ζήτημα των θεσμών.

Τι άλλο μου είπατε όμως; Υπάρχει και μια ανεξάρτητη αρχή. Σωστά. Και παρεμπιπτόντως, αφήστε τις ερμηνείες. Εγώ θα πω ότι υπάρχουν ερμηνευτικά ζητήματα εκεί. Δεκτόν.

Και θα πω ότι ο κ. Ράμμος κάνει μία ερμηνεία με την οποία άλλοι θεσμικοί πυλώνες διαφωνούν. Συμβαίνει αυτό. Δεν είναι κάτι συγκλονιστικό. Συμβαίνει στις δημοκρατίες, γίνεται.

Πάμε παρακάτω. Επί της ουσίας ο κ. Ράμμος τι είπε; Εντόπισε κάτι παράνομο; Αυτός που επικαλείστε εσείς, αυτός που επικαλείστε εσείς, αυτός που μας τον φέρατε εδώ μέσα κραδαίνοντάς τον, είπε: νόμιμη επισύνδεση. Δεν κατάλαβα. Τι δεν λειτούργησε;

**ΕΥΚΛΕΙΔΗΣ ΤΣΑΚΑΛΩΤΟΣ:** Ο κ. Μητσοτάκης δεν είπε ότι δεν παρακολουθούνταν;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα σας πω αμέσως γι’ αυτό.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είπε ψέματα;

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καθόλου, μάλιστα! Καθόλου! Εσείς είστε εδώ που λέτε ψέματα και θα σας το πω. Δώστε μου πέντε δευτερόλεπτα.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είπε: «Αλίμονο αν παρακολουθούσα τον κ. Χατζηδάκη»; Το είπε ο κ. Μητσοτάκης;

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ. Δεν σας διέκοψε, κύριε συνάδελφε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εσείς λέτε ψέματα, όχι ο Μητσοτάκης.

Θα σας πω και τι είπε ο Μητσοτάκης και από αυτό που είπε ο Μητσοτάκης τι καταλαβαίνετε εσείς δολίως και σκοπίμως, διαστρεβλώνοντας αυτό που λέει ο Μητσοτάκης.

Θα σας το πω τώρα.

Πάμε, όμως. Επιτροπή Θεσμών και Διαφάνειας: έλεγχος της Βουλής, σωστά; Δεν λειτουργεί; Συγγνώμη! Γι’ αυτήν την υπόθεση έχει αφιερώσει το Κοινοβούλιο ατελείωτες ώρες. Συζήτηση των Αρχηγών, εξεταστική επιτροπή, συζήτηση επί του πορίσματος της εξεταστικής επιτροπής, συζητήσεις επί συζητήσεων στην Επιτροπή Θεσμών. Η αλήθεια είναι ότι δεν πήγε η συζήτηση εκεί που θέλετε. Αλλά αφού το ξέρετε, το να παραγγέλνετε το αποτέλεσμα της συζητήσεως γίνεται σε άλλα καθεστώτα, όχι στο κοινοβουλευτικό. Σε αυτό το καθεστώς η Πλειοψηφία αποφασίζει. Η συζήτηση στη Βουλή έγινε και η Πλειοψηφία έκρινε. Τι δεν λειτούργησε; Το ότι δεν σας βγαίνει εσάς η εξιστόρησή σας; Τι να κάνουμε; Δεν σας βγαίνει.

Ελάτε όμως να πούμε και κάτι ακόμα. Λέτε: «Παρακολούθησε ο Μητσοτάκης». Αυτός δεν είναι ο ισχυρισμός; Αυτό δεν έρχεστε και λέτε εδώ; Ο Μητσοτάκης παρακολουθούσε, αυτός είναι ο ισχυρισμός σας. Και τι είπε ο Μητσοτάκης; «Ποτέ δεν έχω παρακολουθήσει κανέναν». Τι σημαίνει αυτό; «Ποτέ δεν έχω δώσει τέτοια εντολή παρακολούθησης». Για πείτε μου ένα στοιχείο από το οποίο προκύπτει η γνώση του Πρωθυπουργού και η εντολή παρακολούθησης. Αλλά δεν σας αρέσει στο αφήγημα το ότι έρχεται ο ένας πίσω από τον άλλον. Φαγωθήκατε να έρθει ο Δημητριάδης να ρωτήσετε. Ήρθε και είπε: «Όχι δεν ήξερε τίποτα ο Μητσοτάκης». Ε, δεν τον πιστεύουμε, είναι ψεύτης. Ποιον θέλετε να φέρετε; Φέρτε και κανέναν που να πει ότι «ναι, τον παρακολουθούσε», γιατί δεν μπορείτε να φέρετε κανέναν. Εγώ τι να κάνω σε αυτό; Να κάνουμε διαδικασία προκατασκευασμένη, κύριε Τσακαλώτο, για να βγάλει αυτό που θέλετε εσείς. Αυτό δεν είναι έλεγχος του αποτελέσματος.

Αντίθετα, τι σας λέει αυτή η παράταξη και αυτή η Κυβέρνηση από την πρώτη μέρα, μπορεί και κατά μεγάλη επιείκεια φερόμενη; Γιατί; Τι λέτε; Εμείς σας λέμε πως η δικαιοσύνη είναι ανεξάρτητη να κάνει τους ελέγχους της, να μας πει τι υπάρχει, ό,τι βρίσκει και ό,τι νομίζει. Άρα όποιος έχει κάνει κάτι κακό, αν έχει κάνει κάτι κακό, θα το κρίνει η δικαιοσύνη. Αν η δικαιοσύνη κρίνει ότι δεν υπάρχει κακώς καμωμένο, πάλι να μας πει ότι δεν υπάρχει κακώς καμωμένο. Αυτό λέμε εμείς. Τι λέτε εσείς; Να μας πει ποιος; Ο εποπτεύων Πρωθυπουργός. Αυτός να μας πει. Μα, αυτός λέτε εσείς ότι είναι αυτός που τα έχει κάνει όλα αυτά! Τι να σας πει αυτός; Αφού τον έχετε ήδη ακυρώσει από τα αποδυτήρια! Εσείς λέτε ότι αυτός είναι που διέταξε παρακολούθηση και έρχεστε και λέτε: «Αυτός να μας πει τι έχει γίνει». Δηλαδή αν σας έλεγε ό,τι και να σας έλεγε, εσείς θα λέγατε εντάξει ή θα λέγατε ότι το έστησε; Τι από τα δύο θα λέγατε;

Ακούστε, αυτή η συζήτηση δεν έχει κανένα νόημα.

Και πάμε και στο τελευταίο. Εγώ θέλω μια καθαρή τοποθέτηση από εσάς, από τον Κοινοβουλευτικό σας Εκπρόσωπο, για να λήγουμε τα θέματα. Θέτετε ζήτημα ακεραιότητας της εκλογικής διαδικασίας; Καθαρή κουβέντα, τώρα. Είστε αλά Τράμπ; Θα έχουμε αυτήν τη συζήτηση μετά τις εκλογές;

**ΕΥΚΛΕΙΔΗΣ ΤΣΑΚΑΛΩΤΟΣ:** Καλά, το ποιος είναι με τον Τράμπ ας μην το συζητάμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Λέω ως προς τη μεθοδολογία. Αφήστε τώρα.

Εδώ, εδώ, ως προς τη μεθοδολογία. Καθαρές κουβέντες. Η εκλογική διαδικασία διεξάγεται χωρίς να αμφισβητηθεί στη μεταπολιτευτική δημοκρατία ποτέ. Με ακέραιο τρόπο. Θέτετε τέτοιο ζήτημα; Μπορώ να το ακούσω τώρα για να καθαρίσουμε το τοπίο, για να είμαστε ξεκάθαροι σε όλα;

**ΙΩΑΝΝΗΣ ΡΑΓΚΟΥΣΗΣ:** Με τις μεθοδεύσεις, για να μην ξανακυβερνήσει η Αριστερά…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σηκωθείτε, κύριε Ραγκούση και πείτε, ναι θέτουμε ζήτημα.

**ΠΡΟΕΔΡΕΥΩΝ (Χαράλαμπος Αθανασίου):** Αυτό είναι μια άλλη συζήτηση, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Το έχουμε ήδη θέσει.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, σηκωθείτε και πείτε το να το ακούσω. Ότι θέτετε ζήτημα της ακεραιότητας της εκλογικής διαδικασίας.

**ΙΩΑΝΝΗΣ ΡΑΓΚΟΥΣΗΣ:** Έχουμε θέσει τέσσερις προϋποθέσεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Α, το έχετε θέσει. Καταλάβατε πώς θα εξηγήσει ο κ. Τσίπρας την επερχόμενη ήττα, κύριοι συνάδελφοι; Ετοιμάζονται να χάσουν, ο κ. Τσίπρας δεν θέλει να χρεωθεί την πολιτική ήττα και θα έρθει κάτι να μας πει για την εκλογική διαδικασία.

Έχετε υπονομεύσει έναν, έναν όλους τους θεσμούς. Υπονομεύετε τη δικαιοσύνη, υπονομεύετε τη λειτουργία των ανεξάρτητων αρχών, υπονομεύετε τη λειτουργία της Υπηρεσίας Πληροφοριών, υπονομεύετε τώρα και την εκλογική διαδικασία.

Είστε άξιοι της μοίρας, πραγματικά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ο πρώην Πρόεδρος της Βουλής έχει τον λόγο.

**ΝΙΚΟΛΑΟΣ ΒΟΥΤΣΗΣ:** Βεβαίως δεν θα κάνω κριτική, ούτε δικαιούμαι, στην ομιλία του κυρίου Υπουργού. Θέλω απλώς να σημειώσω τρία στοιχεία, χωρίς ίχνος ούτε δικολαβικής διάθεσης ούτε απόκρυψης πραγματικών θεμάτων.

Πρώτον, εφόσον ο Πρωθυπουργός -επειδή μιλήσατε πάνω σε όλα τα κρίσιμα ζητήματα-, κατά νόμο ήταν υπεύθυνος της ΕΥΠ, αυτή η αρμοδιότητα, γνωρίζετε πολύ καλά και μην κάνετε ρητορική επ’ αυτού, δεν είναι ούτε εκχωρούμενη ούτε διαιρούμενη. Και επειδή ήμουν και σε όλες τις ακροάσεις, σας παραπέμπω στα Πρακτικά για να δείτε αν είπε ο κ. Δημητριάδης ή ο κ. Κοντολέων αν ήξερε ή δεν ήξερε ο Πρωθυπουργός. Η αρμοδιότητά του είναι απόλυτη, αντικειμενική, μη εκχωρούμενη και αδιαίρετη. Δεν μπορείτε να πείτε αυτό το απίστευτο που άκουσα, ότι είχε εκχωρήσει σε κάποιον άλλον κύριο μέσα στο Μαξίμου αυτήν την υπόθεση που μόνο αυτός μάθαινε. Πηγαίνετε να διαβάσετε και τα Πρακτικά της σχετικής ακρόασης. Ένα θέμα είναι αυτό. Γι’ αυτό σας λέω και το γνωρίζετε, μιλάω μόνο με στοιχεία, μόνο με επιχειρήματα και δεν τα εμπλουτίζω με διάφορες ερμηνείες προθέσεων των άλλων. Καλά είναι και τα δικαστήρια, αλλά εδώ μέσα δεν μας βοηθάει.

Δεύτερον, για το κράτος δικαίου, όπως σωστά είπε και ο κ. Τσακαλώτος δεν περίμενα ποτέ, δέκα χρόνια που έχουμε και μεταξύ μας κάποιους διαλόγους εδώ μέσα, να σας κάνω τέτοια παρατήρηση ισχυρή επί των νομικών σας γνώσεων καθώς είστε πολύ έγκριτος νομικός. Άρα αποκρύψατε. Άρα ευθέως θέλατε να πείσετε την κοινοβουλευτική αντιπροσωπεία, εδώ που είμαστε, επειδή δεν είναι ίσως και οι περισσότεροι νομικοί για το απίστευτο, ότι δηλαδή το κράτος δικαίου ταυτίζεται με τη δικαιοσύνη και έχει μόνο ως πυλώνες αυτόν, ο οποίος τοποθετείται επικεφαλής και τους εισαγγελείς, οι οποίοι κάνουν τον έλεγχο εκ των διατάξεων. Σοβαρά, κύριε Βορίδη; Γιατί το αποκρύψατε; Τα αντίβαρα που είναι; Το Σύνταγμα που είναι; Η ΑΔΑΕ που είναι; Η Θεσμών και Διαφάνειας που είναι; Επί των οποίων και ενώπιον των οποίων δεν υπάρχει απόρρητο. Μπείτε στον Κανονισμό της Βουλής. Γιατί τα αποκρύψατε αυτά; Επειδή μας ακούει τώρα ένας ολόκληρος κόσμος με μια αγωνία δημοκρατική και σου λέει για να τα λέει ο κ. Βορίδης, σαράντα χρόνια νομικός τα ξέρει τα ζητήματα κι τι ήρθαν αυτοί οι τύποι να πούνε εδώ; Λάθος σας.

Τρίτο και τελευταίο, επειδή μιλήσατε περί των εκλογών και επειδή εγώ άνοιξα το θέμα, θα σας πω κάτι, για να είμαστε πάρα πολύ σαφείς. Ξέρω πάρα πολύ καλά και είμαι υπερήφανος και εγώ διότι υπήρχε Υπουργός Εσωτερικών που επί των ημερών μου έγινε και το δημοψήφισμα, πέραν των εκλογών που έγιναν το 2019…

Μην κουνάτε το κεφάλι σας. Ήμουν και εισηγητής του δημοψηφίσματος εδώ μέσα. Δεν υπήρξε ούτε μία ένσταση…

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** (Δεν ακούστηκε).

**ΝΙΚΟΛΑΟΣ ΒΟΥΤΣΗΣ:** Κυρία Βούλτεψη, μην εκτίθεστε ενώπιόν μου. Δεν υπήρξε ούτε μία ένσταση για τη διαδικασία και για τα αποτελέσματα του δημοψηφίσματος.

**ΙΩΑΝΝΗΣ ΠΑΠΠΑΣ:** Δεν λέει γι’ αυτό.

**ΝΙΚΟΛΑΟΣ ΒΟΥΤΣΗΣ:** Ο κ. Βορίδης το ξέρει πολύ καλά. Έχει πάρει τα αρχεία, επειδή υπήρξε Υπουργός Εσωτερικών.

Ακούστε, λοιπόν, τώρα για την προσπάθεια που κάνατε επί τρία χρόνια –ακριβώς επειδή εσείς το είχατε πει, είστε και παρορμητικός, οι άλλοι δεν το είχαν πει, αλλά το πίστευαν από την πρώτη στιγμή- να μπουν θεσμικά εμπόδια ώστε να μην ξανάρθει η αριστερή διακυβέρνηση, η προοδευτική διακυβέρνηση στα πράγματα. Καθαρά πράγματα! Πολιτική αντιπαράθεση είναι αυτό. Εσείς το είχατε πει φόρα παρτίδα. Ο Πρωθυπουργός και οι άλλοι απλώς το μεθόδευσαν.

Όλη η προσπάθεια που κάνετε είναι, προφανώς, για να επηρεαστούν. Εγώ δεν πιστεύω ότι τελικά θα επηρεαστούν, αλλά τελικά δεν θα επηρεαστούν, επειδή γίνονται αυτές οι διαδικασίες και επειδή υπάρχουν και οι «Ράμμοι». Γι’ αυτό δεν θα επηρεαστούν. Αυτό το οποίο ετοιμάστηκε και με αυτές τις εταιρείες, με τα «target group» τα συγκεκριμένα, με τα προσωπικά τους στοιχεία τα οποία είχαν αλά Τραμπ και αλά Μπάνον –σας είπα και περί Μπάνον προηγούμενα- όπως και άλλες ενέργειες τις οποίες σκεφτόσασταν, όχι για να αλλάξουν τα αποτελέσματα –προς Θεού, το κληροδότημα της Μεταπολίτευσης είναι ακούνητο και ευτυχώς εξαιρετικά ισχυρό-, αλλά για να υπάρχει μία επιρροή αντιπολιτική, εξωθεσμική, μεταδημοκρατική, είναι πασιφανέστατο.

Δεν θα περάσει, δεν θα γίνει. Το αποτέλεσμα θα είναι ολοκάθαρο, ακριβώς, όμως, διότι υπάρχουν αυτές οι διαδικασίες από τα κόμματα της Αντιπολίτευσης. Αν είχαν μείνει στο χέρι σας, θα είχατε ετοιμάσει πραγματικά ό,τι θα πέρναγε από το χέρι σας για να μην μπορέσει ο λαός να εκφραστεί αυθεντικά.

Αυτές τις τρεις διευκρινίσεις ήθελα να κάνω, κύριε Πρόεδρε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Προχωράμε. Είναι μία μεγάλη συζήτηση αυτή, γιατί έχει τις βάσεις της, αλλιώς ξεκινάει. Εν πάση περιπτώσει δεν είναι του παρόντος τώρα. Είναι άλλο το εθιμικό δίκαιο και άλλο το ηπειρωτικό, αλλά η ηθική βάση είναι ίδια.

Τώρα, ο κ. Πιερρακάκης θέλει να απαντήσει σε κάτι που ζήτησε ο κ. Ραγκούσης ως Κοινοβουλευτικός Εκπρόσωπος.

Συνεπώς, κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Ευχαριστώ, κύριε Πρόεδρε.

Το πρωί μίλησα για συνωμοσιολογία και «πριν αλέκτορα φωνήσαι τρις» η συνωμοσιολογία είναι στο τραπέζι.

Λοιπόν, με βάση τα στοιχεία τα οποία αναφέρατε, κύριε Ραγκούση, στην καταγγελία, είπατε -αν δεν κάνω λάθος- ότι κάποιο μήνυμα για το εμβόλιο του Εθνικού Συστήματος Εμβολιασμού πήγε σε πολίτη και περιελάμβανε μολυσμένο λογισμικό. Σωστά; Αν δεν κάνω λάθος, αυτή είναι η συζήτηση.

**ΙΩΑΝΝΗΣ ΡΑΓΚΟΥΣΗΣ:** Να απαντήσω, κύριε Πρόεδρε;

(Θόρυβος - διαμαρτυρίες από την πτέρυγα της Νέας Δημοκρατίας)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Θέλω να καταλάβω λίγο την περίμετρο της υπόθεσης.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Μπήκε το εμβόλιο και μόλις μπήκε το εμβόλιο, τον πήρε το «Predator» τηλέφωνο!

(Γέλωτες από την πτέρυγα της Νέας Δημοκρατίας)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Θα ήθελα να διευκρινίσει ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Να διευκρινίσω, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό.

Δεν προήδρευα εγώ.

**ΙΩΑΝΝΗΣ ΡΑΓΚΟΥΣΗΣ:** Το ξέρω.

**ΠΡΟΕΔΡΕΥΩΝ (Χαράλαμπος Αθανασίου):** Πληροφορήθηκα, όμως, ότι ζητήσατε να σας δώσει απάντηση. Δεν ξέρω ακριβώς τι διημείφθη. Αφήστε, λοιπόν, να ολοκληρώσει και αν χρειαστεί, κάνετε μία διόρθωση των λεγομένων σας να διευθετηθεί το θέμα.

Ελάτε, κύριε Υπουργέ, συνεχίστε.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Θα απαντήσω, λοιπόν, με βάση αυτά που κατάλαβα.

Κατ’ αρχάς να πούμε τι είναι το Εθνικό Σύστημα Εμβολιασμού. Το Εθνικό Σύστημα Εμβολιασμού είναι ένα σύστημα διεθνώς αναγνωρισμένο. Είναι ένα σύστημα αναγνωρισμένο και από κάθε Έλληνα πολίτη. Είναι ένα σύστημα το οποίο έχει και ένα κακό. Κρατάει πρακτικά για τα πάντα. Δηλαδή, έχει όλα τα στοιχεία όλων των μηνυμάτων που ιστορικά έχει στείλει και άρα τα πάντα είναι εύκολα ελέγξιμα και αποτυπώσιμα απ’ άκρη σ’ άκρη.

Αυτό, όμως, το οποίο αναφέρατε, επίσης, έχει να κάνει και με κάποιο μήνυμα το οποίο έχει ληφθεί. Ως προς τα μηνύματα αυτά, όπως έχουμε δει και από την ιστορία με το παράνομο λογισμικό το οποίο είναι σοβαρό, στο header του μηνύματος, που ενίοτε μπορεί κάποιος να το παραποιήσει, είναι το κενό στο sms και έτσι σε πολλές περιπτώσεις αντίστοιχων μηνυμάτων που βγαίνουν από πολλές εταιρείες και λένε «Προσοχή, δεν είμαστε η Εθνική Τράπεζα» μπορεί από το κενό στο sms κάποιος να το παραποιήσει.

Από εκεί και πέρα, σε όλη την υπόλοιπη υπόθεση τα μηνύματα αυτά μοιάζουν. Εσείς αναφέρατε, βέβαια, ότι υπήρχαν προσωπικά δεδομένα σε αυτή τη συζήτηση. Δεχόμενος αυτό το οποίο αναφέρατε, θα σας πω ότι υπάρχουν εκατοντάδες τρόποι να μπορέσει κάποιος αυτά να τα αποκτήσει. Ο πιο βασικός είναι η υφαρπαγή άλλων στοιχείων του χρήστη, το να έχει πρόσβαση, για παράδειγμα, στο e-mail του ή να έχει πρόσβαση σε εκατοντάδες άλλα στοιχεία ή και σε κοινωνική μηχανική. Όμως, το χαρακτηριστικότερο όλων είναι ότι στο Εθνικό Σύστημα Εμβολιασμού έχουν πρόσβαση σαράντα χιλιάδες φαρμακοποιοί, γιατροί και ΚΕΠ. Αυτή είναι η αρχιτεκτονική του συστήματος και είναι ομοειδής με την ίδια αρχιτεκτονική άλλων χωρών.

Τώρα, για τον ισχυρισμό ότι οι άνθρωποι του Gov.gr είναι οι άνθρωποι του «Predator», όπως είπατε, τι να πω;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Του Σατανά!

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Δηλαδή, έχουμε ένα εθνικό κεκτημένο εδώ πέρα το οποίο πρέπει να το συνεχίζει ο ένας μετά τον άλλο. Εν τω μεταξύ οι άνθρωποι οι οποίοι το δούλεψαν αυτό δεν είναι και όλοι Νέα Δημοκρατία! Είναι άνθρωποι οι οποίοι είναι από όλο το πολιτικό σύστημα. Είναι μηχανικοί, είναι τα στελέχη του Υπουργείου. Ένα καλό πράγμα κάναμε τώρα και επειδή δεν μπορούμε να το υπονομεύσουμε διότι δουλεύει καλά, να πάμε να το διαλύσουμε και να πετάξουμε λάσπη πάνω του ηθικά, επειδή έχουμε εκλογές; Ε, κάπου φτάνει! Έτσι δεν είναι;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Βρε Κυριάκο, σοβαρά τώρα, έπρεπε να απαντήσεις;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ραγκούση, νομίζω ότι σας απάντησε…

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, μία διευκρίνιση μόνο θα ήθελα να κάνω.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, έχετε τον λόγο για ένα λεπτό για διευκρινίσεις, γιατί δεν προβλέπεται πια αυτό στη συζήτησή μας.

**ΙΩΑΝΝΗΣ ΡΑΓΚΟΥΣΗΣ:** Κύριε Πιερρακάκη, είναι πραγματικά εντυπωσιακό αυτό που αποτολμήσατε και κάνατε πριν από ένα λεπτό εδώ στην Αίθουσα του Κοινοβουλίου. Ήρθατε εδώ και ξεκινήσατε με την πεποίθηση ότι έχετε απέναντί σας μία συνωμοσιολογία. Δεν ξέρατε τι έχω πει και ρωτήσατε να μάθετε τι έχω πει. Κάνατε παύση για να διευκρινίσω τι έχω πει, αλλά είχατε βγάλει πριν από αυτό το συμπέρασμα. Το δε 80% έως 90% όσων είπατε δεν έχει καμμία σχέση με αυτά τα οποία είπα εγώ. Άλλα λόγια να αγαπιόμαστε!

Και προκαλείτε τεράστια απορία, για να μην πω δημιουργείτε σαφέστατη υπόνοια ενοχής της πολιτικής στάσης που έχετε ως Κυβέρνηση και ως Υπουργείο, κύριε Πιερρακάκη, από την ώρα που αυτή την καταγγελία που κάναμε τη διαχειριστήκατε με αυτόν τον τρόπο. Είπατε εσείς ότι είπα εγώ ότι οι άνθρωποι του Gov.gr είναι άνθρωποι του «Predator». Ουδέν ψευδέστερον αυτού! Είπατε ότι είπα πως η υπόθεση του μολυσμένου sms ήρθε από το emvolio.gr. Ούτε αυτό είπα, κύριε Πιερρακάκη και είναι ντροπή αυτό που κάνετε.

(Θόρυβος - διαμαρτυρίες από την πτέρυγα της Νέας Δημοκρατίας)

Προφυλαχθείτε, αυτοπροστατευτείτε. Διαβάστε καλά τι είπα. Διαβάστε καλά τι καταγγείλαμε πριν από λίγο κι αν θέλετε, ελάτε ξανά, γιατί αυτό το οποίο καταγγείλαμε είναι πάρα πολύ σοβαρό, κύριε Πιερρακάκη και σε καμμία περίπτωση, όπως για τις παράνομες υποκλοπές των έξι πολιτικών προσώπων που έχει αποδειχθεί μέσω της ΑΔΑΕ ότι πραγματοποιήθηκαν…

**ΠΡΟΕΔΡΕΥΩΝ (Χαράλαμπος Αθανασίου):** Τώρα πάτε σε άλλο θέμα. Σας παρακαλώ! Δώστε τη διευκρίνισή σας! Δεν προβλέπεται αυτό.

**ΙΩΑΝΝΗΣ ΡΑΓΚΟΥΣΗΣ:** Τώρα τελειώνω, κύριε Πρόεδρε, σε δευτερόλεπτα. Σας παρακαλώ! Θα είχα τελειώσει.

Έτσι και τώρα δεν μπορεί να έρχεστε να αποδέχεστε το ενδεχόμενο να έχει πάει τέτοιο sms στον πολίτη, αλλά αυτό να οφείλεται στους γιατρούς.

Έλεος, κύριε Πιερρακάκη! Έλεος!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, ευχαριστώ.

Ορίστε, κύριε Υπουργέ, έχετε τον λόγο κι εσείς για ένα λεπτό, σας παρακαλώ και να λήξει το θέμα εδώ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Ειλικρινά έχω μπερδευτεί.

**ΙΩΑΝΝΗΣ ΡΑΓΚΟΥΣΗΣ:** Το ξέρω, αλλά τα συμπεράσματα τα έχετε βγάλει.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Ειλικρινά έχω μπερδευτεί. Είδα το βίντεο, άκουσα και αυτό που είπατε τώρα. Ακόμη δεν καταλαβαίνω.

Αυτό το οποίο προσπαθώ να πω είναι το εξής: Είπατε ότι υπήρχαν δεδομένα του εμβολιασμού, ναι ή όχι; Ρωτώ για να το καταλάβουμε εδώ πέρα όλοι. Είπατε ότι υπήρχαν δεδομένα, σωστά;

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Είναι μεταφυσικό το πρόβλημα. Δεν θα το λύσουμε τώρα.

**ΙΩΑΝΝΗΣ ΡΑΓΚΟΥΣΗΣ:** Να σας πω, κύριε Υπουργέ;

Κύριε Πρόεδρε, να κάνω μία παρέμβαση;

(Θόρυβος - διαμαρτυρίες από την πτέρυγα της Νέας Δημοκρατίας)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Το ζητώ εγώ. Έχει δίκιο ο κ. Ραγκούσης. Να πει. Έχει δίκιο. Του το ζητάω, για να καταλάβω τι λέει.

**ΠΡΟΕΔΡΕΥΩΝ (Χαράλαμπος Αθανασίου):** Ε, δεν γίνεται αυτή η δουλειά τώρα, συνέχεια! Εχθές είχαμε άλλο δίδυμο. Τώρα να έχουμε αυτό; Δεν γίνεται. Έχει λήξει ο χρόνος. Δεν μπορεί ο καθένας να κάνει παρεμβάσεις συνέχεια.

(Θόρυβος - διαμαρτυρίες από την πτέρυγα της Νέας Δημοκρατίας)

**ΙΩΑΝΝΗΣ ΠΑΠΠΑΣ:** Φέρτε τα Πρακτικά, κύριε Πρόεδρε!

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Κύριε Πρόεδρε, επιτρέψτε στον κ. Ραγκούση να πει ακριβώς τι εννοεί, για να απαντήσω, προκειμένου να μην υπάρχει…

**ΙΩΑΝΝΗΣ ΡΑΓΚΟΥΣΗΣ:** Εγώ, λοιπόν, στην τρίτη παρέμβαση, κύριε Πιερρακάκη, σας διευκρινίζω, επαναλαμβάνοντας ότι όλα όσα είπατε μέχρι τώρα είναι άκυρα.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Πείτε μου τι είπατε εσείς, κύριε Ραγκούση…

**ΙΩΑΝΝΗΣ ΡΑΓΚΟΥΣΗΣ:** Αυτό το οποίο είπαμε, λοιπόν, κύριε Πιερρακάκη…

(Θόρυβος - διαμαρτυρίες από την πτέρυγα της Νέας Δημοκρατίας)

Να μην πω και το παραπάνω. Και το ξέρετε ότι υπάρχει πολίτης που έλαβε το sms υπενθύμισης λίγες ημέρες πριν για εμβόλιο που επρόκειτο να κάνει μία συγκεκριμένη ημερομηνία με το παραποιημένο emvolio.gov. gr και γεννάται το ερώτημα αυτοί που το έστειλαν αυτό, με το οποίο του παγίδευσαν με «Predator» το κινητό και τις επικοινωνίες, πού γνώριζαν ότι ο πολίτης αυτός επρόκειτο να κάνει το εμβόλιο τις επόμενες ημέρες;

Καταλάβατε, κύριε Πιερρακάκη;

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε Ραγκούση. Θα σας απαντήσει τώρα.

Ορίστε, κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Έχω την εντύπωση ότι σας έχω ήδη απαντήσει. Έχω την εντύπωση ότι σας είπα ότι υπάρχουν εκατοντάδες διαφορετικοί τρόποι με τους οποίους αυτό το οποίο περιγράφεται θα μπορούσε να είχε συμβεί. Είναι πολύ σοβαρό κάποιος που δεν είναι το κράτος να παριστάνει ότι είναι το κράτος, μαζί σας. Από εκεί και πέρα, όμως, το να λέτε ότι είναι το κράτος αυτό που στέλνει το μήνυμα, συγγνώμη είναι αστείο.

Δηλαδή, στο «ΠΡΩΤΟ ΘΕΜΑ» όταν έφευγαν τα link ή σε όλα τα άλλα link έχει βγει ποτέ κάποιος να πει ότι ήταν το «ΠΡΩΤΟ ΘΕΜΑ», ότι ήταν η Εθνική Τράπεζα και ότι ήταν τα ΕΛΤΑ; Νομίζω τώρα ότι πάει πολύ αυτό. Έτσι δεν είναι;

**ΠΡΟΕΔΡΕΥΩΝ (Χαράλαμπος Αθανασίου):** Σας ενημερώνω για να οργανώσουμε τη συζήτηση ότι τώρα θα μιλήσουν τέσσερις ομιλητές: ο κ. Λογιάδης, η κ. Αυγερινοπούλου, ο κ. Ψυχογιός, ο κ. Χαρακόπουλος και αμέσως μετά ο Υπουργός Υποδομών κ. Καραμανλής. Έχω, όμως, την πληροφορία ότι έρχεται και ο πρώην Πρωθυπουργός, ο κ. Παπανδρέου. Συνεπώς, θα μιλήσει όταν ζητήσει τον λόγο.

Τον λόγο έχει τώρα ο κ. Λογιάδης από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι, το ΜέΡΑ25 μέμφεται συνολικά κάθε μορφή ολιγαρχικών συμφερόντων που η Κυβέρνησή σας, η «Μητσοτάκης Α.Ε.» εξυπηρετεί.

Μομφή στη λεηλασία εκ μέρους των ολιγαρχών, όπως κάνει η ΔΕΗ ή η ιδιωτική πλέον εταιρεία «CBC» με τα υπερκέρδη της και το χρηματιστήριο ενέργειας που ξεκίνησε ο ΣΥΡΙΖΑ και συνεχίζετε σήμερα εσείς. Μομφή στα υπερκέρδη των σουπερμάρκετ, τα οποία κερδοσκοπούν ασύστολα απέναντι στους ανυπεράσπιστους πολίτες εκτοξεύοντας τις τιμές στα ράφια, κάνοντας το βίο τους αβίωτο. Είναι τραγικό να μπαίνουν αντικλεπτικά στις παιδικές τροφές, επειδή δεν μπορούν να τις αγοράσουν οι γονείς για να ταΐσουν τα παιδιά τους, αλλά και αντικλεπτικά ακόμα και σε κονσέρβες σαρδελών. Αυτή είναι η κατάντια στην οποία μας έχετε φέρει, η φτωχοποίηση του ελληνικού λαού που τέλος δεν έχει. Μομφή για τα υπερκέρδη των funds και των κορακιών από τους πλειστηριασμούς των κόκκινων δανείων, αρπάζοντας, ότ,ι πιο ιερό υπάρχει στην κοινωνία, την πρώτη κατοικία των πολιτών. Μομφή στην ολιγαρχία των τεχνοφεουδαρχών.

Εμείς, το ΜέΡΑ25 έχουμε πολλές φορές προτείνει φορολόγηση με 4% στα έσοδα των κολοσσών αυτών, όπως είναι Facebook, Amazon, Netflix, Google, αλλά εσείς πέρα βρέχει. Η φορολόγησής τους είναι το απόλυτο μηδέν όταν οι πολίτες στενάζουν.

Μομφή στα θέματα δημόσιας υγείας. Απαξιώνοντας το ΕΣΥ προς όφελος των ιδιωτικών συμφερόντων με υποστελεχωμένα νοσοκομεία, μισθούς της πείνας, έλλειψη φαρμάκων. Μομφή για τα εθνικά μας θέματα. Φέρατε εδώ μέσα στη Βουλή τον Ζελένσκι και τους νεοναζιστές Αζόφ. Εμείς αποχωρήσαμε άμεσα. Εσείς μείνατε και χειροκροτούσατε.

Μομφή σε εθνικά μας θέματα, διότι πήγε ο Πρωθυπουργός στην Αμερική και αντί να ζητήσει εγγυήσεις των ανατολικών μας συνόρων μιλάει σήμερα για νατοϊκά νησιά του Αιγαίου. Τέτοια θέματα θα υπογράψει η επόμενη κυβέρνηση; Μομφή στην ιδιωτικοποίηση της παιδείας προς όφελος των κολεγίων, τετρακόσιες χιλιάδες φοιτητές και απόφοιτοι των ΤΕΙ είναι ακόμη μετέωροι χωρίς καμμία αναγνώριση. Μομφή στα εργασιακά, γιατί διαλύετε δημόσιους ελεγκτικούς μηχανισμούς όπως την Επιθεώρηση Εργασίας και έτσι απαξιώνετε τις συλλογικές συμβάσεις εργασίας. Μομφή στη βήμα - βήμα ιδιωτικοποίηση των αρχαιολογικών χώρων, μουσείων της χώρας και στο ξεπούλημα των θησαυρών μας.

Μομφή σε εσάς, στην Κυβέρνησή σας, που το μόνο βέτο που θέσατε στην Ευρωπαϊκή Ένωση ήταν να επιτρέπεται στους Έλληνες εφοπλιστές να μεταφέρουν το ρωσικό πετρέλαιο σε αντίθεση με το εμπάργκο της Ευρωπαϊκής Ένωσης, βέτο που δεν θέσατε για κανέναν άλλο, παραδείγματος χάριν για τους αγρότες μας και τον πρωτογενή τομέα που συνεχώς συρρικνώνεται, μαστίζεται από την ακρίβεια και καταρρέει.

Ως DiEM25, το ευρωπαϊκό διεθνικό μας μέτωπο, μομφή στην πολιτική σας του «ναι σε όλα», στα lobbies και στη διαφθορά των Βρυξελλών. Μομφή σε όλα τα μνημονιακά κόμματα που εκχώρησαν τη δημόσια περιουσία μας στην τρόικα και μάλιστα, εν καιρώ ειρήνης. Μομφή σε εσάς, διότι ο κ. Μητσοτάκης από το 2015 και το 2017 έχει δεσμευτεί για εξεταστική επιτροπή για τον Βαρουφάκη, την οποία ουδέποτε τόλμησε να κάνει. Γιατί;

Κυρίες και κύριοι Βουλευτές στις 26 Αυγούστου πέρυσι είχε πει ο Γιάνης Βαρουφάκης στην τοποθέτησή του εδώ στην Ολομέλεια σχετικά με τις υποκλοπές αναφερόμενος στον Πρωθυπουργό, θα διαβάσω ακριβώς: «Η πρωθυπουργία σας τελείωσε. Ήταν μία φούσκα που έσκασε. Και με το ελληνικό «Watergate» καταλήγετε και εξευτελισμένος και ένοχος». Και στις 31 Αυγούστου, μερικές hμέρες αργότερα ο τέως Πρωθυπουργός Κώστας Καραμανλής από τα ανώγεια της Κρήτης φώτιζε με τον δικό του τρόπο το ίδιο θέμα, λέγοντας: «Διαύγεια και διαφάνεια είναι άλλωστε θεμελιώδη ζητούμενα για σύννομο και ομαλό δημόσιο βίο». Και έκλεινε με μ;iα μαντινάδα που όλοι καταλάβαμε ποιον είχε αποδέκτη και τι ήθελε να πει.

Τι θα κάνετε, λοιπόν, σήμερα εσείς που καταδικάζατε αυτές τις πρακτικές;

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ και εγώ πολύ, κύριε Λογιάδη, και για την τήρηση του χρόνου.

Τον λόγο τώρα έχει η κ. Διονυσία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο ΣΥΡΙΖΑ κατέθεσε προς συζήτηση στη Βουλή μία πρόταση μομφής κατά της Κυβερνήσεως, η οποία είναι απρόσφορη και αλυσιτελής.

Η Κυβέρνηση της Νέας Δημοκρατίας έχει σήμερα την πλήρη στήριξη της Πλειοψηφίας της Βουλής, όπως και τη στήριξη της μεγάλης πλειοψηφίας του ελληνικού λαού. Συνεπώς, δεν υπήρχε περίπτωση να ευοδωθεί μία τέτοια κίνηση και είναι σαφές ότι η πρόταση μομφής κατατέθηκε από τον ΣΥΡΙΖΑ μόνο και μόνο για λόγους επικοινωνιακούς.

Η Αξιωματική Αντιπολίτευση προσπαθεί εδώ και καιρό να δημιουργήσει την εντύπωση ενός σκανδάλου, που στην πραγματικότητα δεν υπάρχει. Χρησιμοποιεί ορολογίες που θυμίζουν το μακρινό παρελθόν. Άλλωστε η Νέα Δημοκρατία είναι εκείνη η παράταξη, η οποία ενδυνάμωσε το θεσμικό πλαίσιο εντός του οποίου ασκεί τις αρμοδιότητές της η ΕΥΠ, ώστε να γίνονται σεβαστά τα ανθρώπινα δικαιώματα, αλλά και να μη μειώνεται η επιχειρησιακή ικανότητα μίας τέτοιας σημαντικής υπηρεσίας της χώρας μας.

Αντιθέτως, στην πορεία των πραγμάτων αποκαλύφθηκε ότι ο ΣΥΡΙΖΑ επέλεξε ο ίδιος να μειώσει τις εγγυήσεις λειτουργίας της ΕΥΠ και προέβη σε σειρά επισυνδέσεων έναντι πολιτών και κυβερνητικών στελεχών του για τις οποίες ποτέ δεν μας εξήγησε γιατί τις πραγματοποίησε. Φαίνεται ότι ο ΣΥΡΙΖΑ προσπάθησε να στήσει μία παγίδα σε άλλα κόμματα, αλλά, τελικά, βλέπει να πέφτουν τα δικά του στελέχη μέσα. Κάνει λάθη και δεν είναι τα μόνα. Άλλωστε τα χρόνια της κυβέρνησης ΣΥΡΙΖΑ - ΑΝΕΛ, τα οποία έσυραν τη χώρα μας σε τραγικά ιστορικά λάθη, όπως η υπογραφή της Συνθήκης των Πρεσπών σίγουρα δεν είναι χρόνια, τα οποία οι Έλληνες και οι Ελληνίδες θα ήθελαν να θυμούνται. Πολύ περισσότερο δεν είναι χρόνια που θα ήθελαν να ξαναζήσουν. Ούτε κανένας πολίτης θα επιθυμούσε να έχει πάλι μία κυβέρνηση, η οποία να εγκλωβίζει την περιουσία του με capital controls ή έναν πρωθυπουργό που να αφήνει ανεξέλεγκτες τις μεταναστευτικές ροές στη χώρα μας.

Κατά τη διακυβέρνηση ΣΥΡΙΖΑ ζήσαμε τη συνέχιση της ύφεσης της εθνικής μας οικονομίας, την περαιτέρω απώλεια θέσεων εργασίας και εισοδημάτων, καθώς και την πτώση της αξιοπιστίας της χώρας μας στο εξωτερικό, η εικόνα της οποίας καταβαραθρώθηκε. Παράλληλα, παρουσιάστηκε μεγάλη καθυστέρηση στο κυβερνητικό έργο, ενώ επιβραδύνθηκε η υλοποίηση των έργων υποδομών της χώρας μας, καθώς και η πορεία της απανθρακοποίησης της οικονομίας μας.

Από το 2019 η Κυβέρνηση της Νέας Δημοκρατίας έθεσε πάλι τη χώρα σε τροχιά ανάπτυξης, προσέλκυσε μεγάλες και στρατηγικές επενδύσεις, τόσο στην Αττική όσο και στην περιφέρεια και δημιούργησε νέες θέσεις εργασίας, αύξησε το ΑΕΠ, έκανε βήματα για μία ψηφιακά σύγχρονη Ελλάδα, προστάτευσε με νέα προγράμματα την ελληνική φύση, το κλίμα και την αγροτική μας παραγωγή, στήριξε, όσο καμμία άλλη κυβέρνηση, τα νοικοκυριά και τις επιχειρήσεις και μάλιστα, μέσα σε πρωτόγνωρες συνθήκες πανδημίας και γεωπολιτικών κρίσεων.

Όλοι μιλούν σήμερα για μία Κυβέρνηση και έναν Πρωθυπουργό ικανό και αποτελεσματικό, έναν Πρωθυπουργό, τον Κυριάκο Μητσοτάκη, ο οποίος παρά τους διεθνείς κλυδωνισμούς κατάφερε να μειώσει τους φόρους που πληρώνουν οι πολίτες, να μειώσει τον ΕΝΦΙΑ, αλλά και να προβεί σε αύξηση του κατώτατου μισθού και σε αύξηση των συντάξεων. Μάλιστα, πρόκειται και για την πρώτη αύξηση στις συντάξεις μετά από δώδεκα ολόκληρα χρόνια.

Η Κυβέρνηση λαμβάνει συνεχώς μέτρα που ευνοούν τους πολίτες και παράλληλα μέτρα που ενισχύουν την εθνική οικονομία και ισχυροποιούν τη θέση της χώρας μας διεθνώς. Οι δε διεθνείς μας συμμαχίες, οι οικονομικές και αμυντικές, με την ηγεσία του ίδιου του Πρωθυπουργού, βρίσκονται σε ιστορικό υψηλό.

Όσο δε αφορά την ατζέντα των τοπικών ζητημάτων στην Ηλεία, αναρωτιέται κάποιος γιατί θα μπορούσαν να στηρίξουν τον ΣΥΡΙΖΑ. Κατά τη διάρκεια της πενταετούς διακυβέρνησής του στην Ηλεία καθυστέρησε σημαντικά η ολοκλήρωση του βασικού μας άξονα, του Πάτρα-Πύργος, ενώ τώρα με την Κυβέρνηση της Νέας Δημοκρατίας το έργο επανεκκινήθηκε και ο οδικός άξονας ολοκληρώνεται. Επιτέλους θα έχουμε κι εμείς έναν δρόμο που θα εξυπηρετεί και τη δική μας οδική ασφάλεια.

Κατά τη διάρκεια της διακυβέρνησης ΣΥΡΙΖΑ σταμάτησε το έργο της διαχείρισης των αστικών αποβλήτων στον νομό μας και υποβαθμίστηκε ακόμα περισσότερο το φυσικό περιβάλλον, ενώ ετίθετο ακόμα και σε διακινδύνευση η δημόσια υγεία. Σήμερα πλέον το νέο εργοστάσιο λειτουργεί ήδη και λύθηκε το θέμα των αστικών αποβλήτων στον νομό μας.

Ακόμα, έχουν υιοθετηθεί σημαντικά προγράμματα διαχείρισης των φυσικών μας πόρων, των υδάτων, των δασών, όχι στα λόγια, αλλά με συγκεκριμένη δέσμευση κονδυλίων, με πραγματικά προγράμματα και υλοποιήσιμο σχεδιασμό. Με την Κυβέρνηση της Νέας Δημοκρατίας η Ηλεία αναβαθμίστηκε, η Ελλάδα αναβαθμίστηκε. Η χώρα μας βρίσκεται και πάλι στη θέση που της ανήκει.

Για τα έργα που έχει κάνει, για τις εθνικές της θέσεις, για την προοπτική που δίνει στη χώρα μας, στηρίζω την Κυβέρνηση της Νέας Δημοκρατίας.

Καταψηφίζω την πρόταση μομφής.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κυρία Αυγερινοπούλου, και για την τήρηση του χρόνου.

Τώρα θα δώσω τον λόγο στον πρώην Πρωθυπουργό κ. Γεώργιο Παπανδρέου.

**ΓΕΩΡΓΙΟΣ ΠΑΠΑΝΔΡΕΟΥ:** Ευχαριστώ, κύριε Πρόεδρε.

Αγαπητοί συνάδελφοι, το 1970, στην εξορία, ο Ανδρέας Παπανδρέου έγραψε ένα βιβλίο με τίτλο «Η δημοκρατία στο απόσπασμα». Μιλούσε για την τότε δικτατορία. Η κατάργηση των δημοκρατικών θεσμών ήταν τότε τόσο ξεκάθαρη, αλλά και τόσο εύκολο να τη διαγνώσει κάποιος και ο αγώνας για την αποκατάστασή της κατανοητός.

Σήμερα απειλείται ξανά η δημοκρατία. Όμως, υπάρχει μία διαφορά. Οι μέθοδοι υπονόμευσής της είναι ύπουλες, λιγότερο φανερές, ο αγώνας για την υπεράσπισή της πιο δύσκολος, ο δρόμος δύσβατος.

Ο καλύτερος μαθητής αυτών των νέων μεθόδων αποδεικνύεται η σημερινή Νέα Δημοκρατία. Η Δεξιά, γνωστή για τις επιδόσεις της στο φακέλωμα των αντιπάλων της στο παρελθόν, σήμερα μας εκπλήσσει με τη δεινότητά της στις νέες τεχνολογίες. Αυτό που, δυστυχώς, δεν μας εκπλήσσει -και είναι κρίμα, πολύ κρίμα, αγαπητοί συνάδελφοι της Νέας Δημοκρατίας- είναι η διαχρονική της πορεία να εργαλειοποιεί θεσμούς, όπως τη ΕΥΠ, να υπονομεύει θεσμούς που δεν της ταιριάζουν, όπως τη «ΔΙΑΥΓΕΙΑ», τις ανεξάρτητες αρχές, την αυτοδιοίκηση, τα ανεξάρτητα μέσα μαζικής ενημέρωσης, την αξιοκρατία.

Το λεγόμενο «επιτελικό κράτος» τελικά αυτό κατάντησε, ένα σύστημα διακυβέρνησης που υπονομεύει κάθε θεσμό δημοκρατικό, που υπονομεύει κάθε τι που ελέγχει την εκτελεστική εξουσία και εμποδίζει την πρόθεσή σας για κυριαρχία, πελατειακή διαχείριση του κράτους, για υπερσυγκέντρωση, ιδιοποίηση και νομή της εξουσίας.

Ακούω συνεχώς από τη Νέα Δημοκρατία και πολλά φερέφωνά της στα μέσα ενημέρωσης «δεν ενδιαφέρει τον κόσμο το θέμα των υποκλοπών, μόνο για την τσέπη του ενδιαφέρεται ο κόσμος». Όχι μόνο λάθος, αλλά και απαράδεκτο το θεωρώ. Θέλετε ως δήθεν προασπιστές της δημοκρατίας να εξοβελίσετε ακροδεξιά κόμματα από τη Βουλή, αλλά πολύ κυνικά λέτε στον ελληνικό λαό «μην ασχολείσαι με τη δημοκρατία, μόνο με την τσέπη σου».

Καλλιεργείτε εσείς μια απαράδεκτη αντίληψη ότι τα δημοκρατικά δικαιώματα, τα ανθρώπινα δικαιώματα, αυτά που καταπατάτε με τις υποκλοπές, αποτελούν δευτερεύουσας σημασίας ζητήματα,. δηλαδή ότι είναι δευτερεύον, αμελητέο ζήτημα, η έννοια του σεβασμού στην προσωπικότητα του καθενός και της καθεμιάς, η αξιοπρέπεια, η πεποίθηση ότι ο καθένας μας έχει την ίδια αξία ως άνθρωπος, ότι είναι δευτερεύον ζήτημα αν η πολιτεία είναι εκεί για να υπερασπιστεί τον κάθε πολίτη, ασχέτως αν έχει εξουσία, πλούτο ή κονέ. Αυτό λέτε. Άραγε, ποια κοινωνία θέλετε; Του δικαίου του ισχυρού ή της ισχύος του δικαίου;

Ευτελίζετε και την προσωπικότητα του Έλληνα και της Ελληνίδας, όταν τους λέτε να νοιάζονται μόνο για την τσέπη τους. Και μετά αναρωτιέστε για το αυγό του φιδιού, για την καλλιέργεια μιας νεοφασίζουσας αντίληψης στην κοινωνία μας, για την πόλωση και τη δημαγωγία.

Αλλά τυχαίνει, αγαπητοί συνάδελφοι της Νέας Δημοκρατίας, να διαφωνώ και με τη λογική σας ότι η δημοκρατία δεν έχει κάποια σχέση με την οικονομία. Ποιος αποφασίζει, αγαπητοί συνάδελφοι, για τα χρήματα του ελληνικού λαού; Ο πρωθυπουργός μόνος του; Οι παράγοντες του κόμματος; Τα ισχυρά λόμπι των ολιγαρχών; Τα ισχυρά κατεστημένα;

Αυτό δεν αποτελεί για σας δημοκρατικό διακύβευμα, το ποιος. δηλαδή παίρνει τις αποφάσεις, ποιος αποφασίζει και ποιος ελέγχει το πού θα πάνε τα χρήματα, ο πλούτος του ελληνικού λαού, είτε από εθνικούς είτε από ευρωπαϊκούς πόρους; Ποιος αποφασίζει για την κατανομή των βαρών; Ποιος αποφασίζει για τη χάραξη της πορείας και τον χαρακτήρα της ανάπτυξης της χώρας; Ποιος και πώς λογοδοτεί η εκάστοτε εξουσία για τα παραπάνω ζητήματα;

Όλα αυτά αφορούν στην ποιότητα της δημοκρατίας. Άρα η ποιότητα της δημοκρατίας μας έχει και άμεση σχέση με την ποιότητα ζωής του Έλληνα, με την ποιότητα της οικονομικής, κοινωνικής, οικολογικής και πολιτιστικής ζωής του Έλληνα.

Χαρακτηριστικό παράδειγμα είναι το ποιος ελέγχει σήμερα τις ανανεώσιμες πηγές ενέργειας. Εμείς δεν είχαμε επιλέξει τη συγκέντρωση των ΑΠΕ στα χέρια λίγων, αλλά τη διάχυση της ανάπτυξής τους με δημοκρατικό, συμμετοχικό και δίκαιο τρόπο. Προτείναμε την ενεργειακή δημοκρατία, δηλαδή τη δυνατότητα να μετατραπεί ο Έλληνας πολίτης από καταναλωτής σε παραγωγός, να πάρει ο ίδιος τα μέσα παραγωγής στα χέρια του, στην κατοικία του, στην επιχείρησή του, στη γειτονιά του, στο σχολείο του. Καταναλωτής και παραγωγός ο πολίτης, ελεύθερος, αυτόνομος, ισχυρός, με τεράστια οικονομικά οφέλη για τον ίδιο, με ενεργειακή αυτονομία για τη χώρα μας, ένα ζήτημα μεγάλης εθνικής σημασίας.

Η Ελλάδα έχει τεράστιες δυνατότητες να γίνει πρωτοπόρα στις ανανεώσιμες πηγές ενέργειας, με ένα μοντέλο ενεργειακής δημοκρατίας, δηλαδή μετάβασης στην πράσινη ανάπτυξη με δημοκρατικό και συμμετοχικό τρόπο. Με αυτόν τον τρόπο θα μπορούσαμε να δημιουργήσουμε νέες δουλειές, νέα επαγγέλματα, βοηθώντας παράλληλα την επιστροφή νέων από το εξωτερικό, αλλά και στην παραγωγή αναγκαίων υλικών για την παραγωγή ενέργειας από τις ΑΠΕ.

εσείς, κύριοι της Νέας Δημοκρατίας, τι κάνετε για όλα αυτά; Αντί να επαίρεστε για την κατάσταση των μακροοικονομικών μεγεθών, θα έπρεπε να απολογείστε για τη δραματική ένταση των ανισοτήτων, για το γεγονός ότι μία μόνο από τις εταιρείες που ασχολούνται με την ενέργεια παρουσίασε σε σχέση με την αντίστοιχη περυσινή περίοδο κατακόρυφη άνοδο στον τζίρο της φτάνοντας το 1 δισεκατομμύριο ευρώ από περίπου 250 εκατομμύρια ευρώ πέρυσι. Τετραπλασίασε τον τζίρο της.

Καταληστεύετε το βιος του Έλληνα πολίτη, ενώ ο πληθωρισμός στα τρόφιμα, στην ενέργεια και σε άλλες υπηρεσίες σάς δίνει σημαντικά φορολογικά έσοδα. Πού τα πάτε, όμως, αυτά τα έσοδα; Στη μείωση του ΦΠΑ, όπως έχουν κάνει άλλες κυβερνήσεις, όπως της Ισπανίας; Όχι. Στα υπερκέρδη των μεγάλων εταιρειών. Ναι, εκεί τα πάτε. Και, βέβαια, σε κάποια επιδόματα και ενισχύσεις σε μία λογική ελεημοσύνης για τους πολίτες, με προσωρινά -επί το πλείστον- μέτρα για να μην νιώσει ο κόσμος πραγματική ασφάλεια. Γιατί τους θέλετε εξαρτημένους, να περιμένουν με το χέρι απλωμένο, μήπως και τους λυπηθείτε, να αισθάνονται ευγνώμονες για τα λίγα που παίρνουν, για να εξαγοράσετε έτσι την ψήφο τους σε ένα περιβάλλον ασφυξίας το οποίο έχετε διαμορφώσει.

Αυτή είναι η δημοκρατία σας; Η δημοκρατία για εμάς, δεν μπορεί να είναι κατά το δοκούν αυθαίρετη μοιρασιά, το μέσο για κάθε υπηρεσία, από το κρεβάτι στο νοσοκομείο, μέχρι και τις αναθέσεις τις δικές σας με τα έκτακτα διατάγματα που φτιάξατε, αναθέσεις κρατικών προμηθειών. Για εμάς είναι η κατοχύρωση των δικαιωμάτων των πολιτών.

Χωρίς σοβαρό εθνικό σχέδιο, χωρίς δημοκρατική διαβούλευση για το μέλλον της χώρας, χωρίς συμμετοχή της περιφέρειας, του πολίτη, των παραγωγικών τάξεων, περιφέρεται ο Πρωθυπουργός ανά την χώρα, ανακοινώνοντας έργα σκόρπια, ασύνδετα, πελατειακά, μία λογική που έρχεται απ’ τα παλιά, αυτή που έχει περιγραφεί με τη φράση «κατόπιν ενεργειών μου». Έτσι αντιλαμβάνεστε τον δημοκρατικό προγραμματισμό και τη σημασία των τοπικών κοινωνιών στον σχεδιασμό του μέλλοντός τους; Και αποσιωπάτε το γεγονός ότι το εμπορικό ισοζύγιο παρουσιάζει -και έχετε ευθύνη γι’ αυτό- πιο δραματική εικόνα από αυτή του 2009. Τυχαίο; Θεωρείτε ότι αυτό αποτελεί πρότυπο σωστής, χρηστής και αποτελεσματικής διαχείρισης των χρημάτων του ελληνικού λαού; Κι αυτό με φέρνει στην επόμενη αντίρρηση που έχω για τη λογική σας, σύμφωνα με την οποία η δημοκρατία είναι δευτερεύουσας σημασίας σε σχέση με την οικονομία, το διεθνές περιβάλλον.

Μία από τις βασικές αιτίες της υπονόμευσης της δημοκρατίας είναι μία νεοφιλελεύθερη αντίληψη του παγκοσμιοποιημένου καπιταλισμού, αυτό δηλαδή που απελευθέρωσε το κεφάλαιο από τις υποχρεώσεις του στο εθνικό κράτος.

Αποτέλεσμα πρώτο. Το κεφάλαιο ξέφυγε ανεξέλεγκτα, υπονομεύοντας το κοινωνικό συμβόλαιο που είχαμε κατακτήσει με τους αγώνες της ευρωπαϊκής σοσιαλδημοκρατίας.

Αποτέλεσμα δεύτερο. Εκτινάχτηκε η ανισότητα. Λεφτά υπάρχουν, αλλά για ποιους; Η διεθνής οργάνωση Oxfam το περιγράφει. Κατά τη διάρκεια της πανδημίας οι δέκα πλουσιότεροι στον κόσμο διπλασίασαν την περιουσία τους, ενώ το 99% των πολιτών είναι σε χειρότερη οικονομική κατάσταση.

Αποτέλεσμα τρίτο. Πέραν της απάνθρωπης αυτής ανισότητας και φτωχοποίησης, έχουμε την υπερσυγκέντρωση πλούτου και εξουσίας στους λίγους, σε αυτούς δηλαδή που ελέγχουν τους τομείς της ενέργειας, των τραπεζών, των φαρμακοβιομηχανιών, της βιομηχανίας αγροδιατροφής, των εξοπλισμών και των νέων ψηφιακών τεχνολογιών.

Αποτέλεσμα τέταρτο. Με την εξουσία τους αυτοί μπορούν και υπονομεύουν ή ακόμα και αιχμαλωτίζουν τους δημοκρατικούς θεσμούς. Εξαγοράζουν τα μέσα μαζικής ενημέρωσης, τους ανήκουν οι ψηφιακές πλατφόρμες, απαράδεκτοι τύποι σαν τον Ίλον Μασκ καθορίζουν τους κανόνες του πολιτικού διαλόγου έτσι απλά επειδή είναι δισεκατομμυριούχοι. Αν δεν υπάρχουν ισχυροί θεσμοί, αν δεν υπάρχει δημοκρατική αντίσταση, καταφέρνουν να εξαγοράζουν δικαστές, εισαγγελείς, δημοσιογράφους, αστυνομικές αρχές, και πολιτικούς. Η κατάσταση αυτή υπονομεύει τη δημοκρατία.

Συνάμα δημιουργεί πολώσεις, κατακερματίζει την κοινωνική συνοχή, δίνει τροφή σε δημαγωγούς που θέλουν να σφετεριστούν την εξουσία, καλλιεργεί τον φόβο, τον υπερεθνικισμό, εκεί που απαιτείται και η συνεργασία των λαών. Και στην περίπτωση της Ελλάδας μάς έφερε στο χείλος του γκρεμού το 2009 όταν η πελατοκρατία, η σπατάλη, η αδιαφάνεια και η διαφθορά δημιούργησαν αυτόν τον τεράστιο κίνδυνο να χρεοκοπήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγα λεπτά ακόμα, κύριε Πρόεδρε.

Η ιστορία που θέλετε να αποσιωπάτε συνεχώς στη Νέα Δημοκρατία, κυνηγώντας ακόμα και τον Ανδρέα Γεωργίου που έκανε το πατριωτικό του καθήκον να αποτυπώσει την αλήθεια για τον προϋπολογισμό και βεβαίως και τις δικές σας αλχημείες.

Η κρίση του 2009 δεν ήταν απλά οικονομική, ήταν κρίση θεσμών και πολιτικής κουλτούρας. Δεν υπήρχαν έλεγχοι δημοκρατικοί, ώστε να βάλουν φρένο στην ξέφρενη σπατάλη, τη διαφθορά, την κακοδιαχείριση που μας οδήγησε, τελικά, στην οικονομική κρίση και στο έλλειμμα αξιοπιστίας.

Αν είχατε συμβάλει στην εμπέδωση δημοκρατικών θεσμών και επιδεικνύατε σεβασμό στη δημοκρατική λειτουργία και τον δημοκρατικό έλεγχο, τότε θα είχαμε αποφύγει πολλά από τα δεινά που βιώνουμε όλοι οι Έλληνες.

Δυστυχώς, όλα τα δεδομένα που αποτυπώνουν τη σημερινή πραγματικότητα παραπέμπουν σε συνθήκες ανάλογες εκείνων που κυριαρχούσαν προ κρίσεως του 2009. Η μόνη διαφορά είναι η συμπαράσταση, με χρήματα, ουσιαστικά, από την Ευρωπαϊκή Ένωση.

Αγαπητοί συνάδελφοι, οι κοινωνίες που θα χτυπηθούν πιο άσχημα από τις παγκόσμιες εξελίξεις είναι εκείνες που θα έχουν πολίτες ανασφαλείς, κυνικούς, παραδομένους στη μοιρολατρία, εξαρτημένους λόγω κοινωνικής ανέχειας από τα πελατειακά δίκτυα, όπως στη χώρα μας, δυστυχώς.

Οι χώρες που θα αντέξουν, οι κοινωνίες που θα επιβιώσουν, οι κοινωνίες που θα προκόψουν θα είναι εκείνες που θα εγγυηθούν τη δυνατότητα να έχουν έναν πολίτη ικανό, ισχυρό, με αυτοπεποίθηση, κοινωνικά οχυρωμένο, μια κοινωνία αλληλεγγύης και συλλογικότητας.

Εμείς συμφωνούμε με την πρόταση δυσπιστίας που κατέθεσε ο ΣΥΡΙΖΑ. Εξάλλου, ο Πρόεδρός μας Νίκος Ανδρουλάκης έγινε στόχος αυτής της υπόθεσης. Όμως, αναμένουμε και μία γενναία αυτοκριτική και από εσάς του ΣΥΡΙΖΑ, γιατί όταν αναλάβατε την εξουσία, θεωρήσατε ότι ήρθε η επανάσταση και λειτουργήσατε επαναστατικώ δικαίω, αψηφώντας θεσμούς και λειτουργίες ελέγχου της εξουσίας, άρα και της δικής σας εξουσίας, αντίληψη που ακολουθεί ιστορικά την παραδοσιακή Αριστερά, μία αντίληψη σύμφωνα με την οποία ο σκοπός αγιάζει τα μέσα.

Όμως, να ξέρετε ότι όταν καταπατώνται θεσμοί, οι θεσμοί γίνονται αδύναμοι και γι’ αυτό αδυνατούν να προστατέψουν τους αδύναμους, τον καθένα μας. Εμείς πιστεύουμε στον δημοκρατικό σοσιαλισμό, πιστεύουμε ότι τα μέσα που χρησιμοποιούμε, δηλαδή η δημοκρατική πρακτική, αποτελούν και πυξίδα και διαμορφώνουν τον τελικό μας προορισμό.

Θα το πω απλά, ο στόχος είναι και ο δρόμος. Και δικαιούμαστε να μιλάμε εμείς στο ΠΑΣΟΚ, γιατί παρά τις περιπτώσεις διαφθοράς που κι εμείς αντιμετωπίσαμε, είμαστε η μόνη παράταξη που τολμήσαμε να θέσουμε τις δικές μας εξουσίες υπό δημοκρατικό έλεγχο, ανεξάρτητες αρχές με την αποκέντρωση στην αυτοδιοίκηση, με τα ΚΕΠ αντί των κομματικών γραφείων, με το ΑΣΕΠ αντί της πελατειακής πρόσληψης, με τη «ΔΙΑΥΓΕΙΑ», με τις ηλεκτρονικές συνταγογραφήσεις, σπάζοντας κατεστημένα, με τον οικονομικό εισαγγελέα, με το Πράσινο Ταμείο για μία δίκαιη μετάβαση στην πράσινη εποχή, με τη συμμετοχή του πολίτη στη νομοθέτηση μέσω διαδικτύου, με τις αμυντικές αγορές να περνάνε από τον έλεγχο της Βουλής, με τις ακροάσεις ανώτατων δικαστών από τη Βουλή πριν κριθούν για προαγωγή, με το opengov για τις θέσεις υψηλόβαθμων στη διοίκηση.

Αυτή η δημοκρατική μας βούληση πολεμήθηκε και άγρια από τα κατεστημένα.

Αγαπητοί συνάδελφοι, είναι η ώρα όλοι οι δημοκράτες πολίτες να συσπειρωθούν γύρω από μία πατριωτική ιδέα, αυτή της δημιουργίας μίας απελευθερωμένης από τις χρόνιες παθογένειες πολιτείας. Και δεν μπορείτε εσείς της Νέας Δημοκρατίας να επικαλείστε τον πατριωτισμό σας, αγαπητοί συνάδελφοι, όταν την Εθνική Υπηρεσία Πληροφοριών την ξανακάνατε ΚΥΠ, δηλαδή Κομματική Υπηρεσία Πληροφοριών.

Γι’ αυτόν τον λόγο, στις επικείμενες εκλογές καλούμε τους πολίτες σε δημοκρατική αντίσταση για τη δημοκρατική ανάταση. Αλλιώς, θα ευνουχίζεται συνεχώς η ικανότητα του έθνους μας, της κοινωνίας μας να αντιμετωπίσουμε τις νέες προκλήσεις της εποχής: Την κλιματική κρίση, τις πανδημίες, την προσφυγιά, τις τεχνολογικές εξελίξεις που επηρεάζουν το μέλλον της εργασίας, την ανάγκη να αλλάξουμε ριζικά το εκπαιδευτικό μας σύστημα και να ενισχύσουμε τα δίκτυα κοινωνικής προστασίας.

Καλούμε τον δημοκράτη πολίτη να ξαναπιστέψει ότι μπορούμε να χτίσουμε ένα σύγχρονο κοινωνικό κράτος, που εγγυάται αξιοπρέπεια για όλους, προστασία για όλους, ασφάλεια για όλους, όχι μέσω της αστυνομοκρατίας, αλλά μέσω της κοινωνικής συνοχής, με σιγουριά για την παιδεία, την υγεία, την πρόνοια, την κατοικία, τις μεταφορές, το περιβάλλον, για όλους ανεξαιρέτως. Μία κοινωνία με τον πολίτη γνώστη, ενημερωμένο, συμμέτοχο στις αποφάσεις που τον αφορούν, συνδημιουργό στη μετάβαση σε ένα εντελώς διαφορετικό κοινωνικό μοντέλο ανάπτυξης. Με ανάπτυξη πράσινη, συμμετοχική και δίκαιη.

Αυτή είναι η πρόκληση της εποχής, που αποτελεί και πρόσκληση ενεργοποίησης και συμμετοχής για κάθε προοδευτικό άνθρωπο, για την υπεράσπιση της δημοκρατίας, για ένα μέλλον αξιοπρέπειας, ελπίδας και προοπτικής.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Πρόεδρε.

Τον λόγο έχει ο κ. Γεώργιος Ψυχογιός από τον ΣΥΡΙΖΑ και αμέσως μετά ο κ. Μάξιμος Χαρακόπουλος από τη Νέα Δημοκρατία.

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε εν μέσω μίας κορυφαίας διαδικασίας, της συζήτησης της πρότασης δυσπιστίας απέναντι στην Κυβέρνηση, η οποία θα μου επιτρέψετε να πω ότι είναι και απαξιωμένη αυτή τη φορά. Διότι στις προηγούμενες περιπτώσεις και ο χρόνος συζήτησης ήταν περισσότερος και οι Βουλευτές μιλούσαν περισσότερο σε σχέση με τους Υπουργούς. Και όλη η διαδικασία σε ένα τόσο κρίσιμο ζήτημα έπρεπε να είναι ακόμα καλύτερη. Είναι ευθύνη του Προεδρείου και της Συμπολίτευσης αυτή η εικόνα και αποτυπώνεται αν ρωτήσετε και τους συναδέλφους Βουλευτές.

Μπαίνω, όμως, στην ουσία. Τι ακούσαμε μέχρι τώρα για το θέμα των υποκλοπών; Ελάχιστα από τους συναδέλφους της Πλειοψηφίας, εκτός από τις γνωστές σοφιστείες του κ. Βορίδη τελευταία, ο οποίος μάλιστα, μας κατηγόρησε ότι υποστηρίζουμε και τα ολοκληρωτικά καθεστώτα. Είναι ένας άνθρωπος που επί χρόνια ήταν θιασώτης της Ακροδεξιάς.

Και, μάλιστα, αυτή η πτέρυγα της Νέας Δημοκρατίας έχει αναλάβει «εργολαβία» σχεδόν τη συζήτηση δυσπιστίας. Διότι υπάρχουν άνθρωποι μετριοπαθείς, μετρημένοι, άνθρωποι του πεδίου και από τον χώρο αυτό. Επικοινώνησαν μαζί μου και άνθρωποι φιλελεύθεροι, κεντρώοι, οι οποίοι συμφωνούσαν πλήρως για πρώτη φορά με την τοποθέτηση του κ. Τσίπρα και θεωρούν όνειδος και ντροπή αυτό που συμβαίνει στη χώρα. Δεν ακούσαμε σχεδόν τίποτα κι αυτά που ακούμε είναι κραυγές και όχι ουσία και επιχειρήματα.

Και ακούσαμε και κάποια άλλα πράγματα από τον κ. Σκυλακάκη, από τον κ . Τσιάρα, λες και υπάρχει μαγική εικόνα, λες και υπάρχει διπλή πραγματικότητα σχετικά με το τι παρέλαβε ο ΣΥΡΙΖΑ και η κυβέρνησή του το 2015. Δεν το ξεχνάει ο κόσμος. Παρέλαβε ανθρωπιστική κρίση, χρεοκοπία, άδεια ταμεία, κοινωνικό κράτος διαλυμένο και κατάφερε να κρατήσει την κοινωνία όρθια, να βγάλει τη χώρα από τα μνημόνια, να αφήσει αποθεματικό.

Επίσης, η λέξη «μεταρρυθμίσεις» είναι εφιάλτης για τον κόσμο. Γιατί ξέρετε τι εννοείτε εσείς με τη λέξη «μεταρρυθμίσεις»; Εννοείτε το ξήλωμα κοινωνικών δικαιωμάτων, εννοείτε το ξεπούλημα δημόσιων επιχειρήσεων, εννοείτε απευθείας αναθέσεις και μετακλητούς, εννοείτε διασπάθιση δημοσίου χρήματος και αισχροκέρδεια, υπερκέρδη σε λίγους, φτωχοποίηση για τους πολλούς, πρώτη κατοικία στο «σφυρί».

Σήμερα έξω από τον Άρειο Πάγο ο κόσμος διεκδικεί τα αυτονόητα, να εφαρμοστεί ο νόμος του ΣΥΡΙΖΑ για τα funds και τις δικλίδες και όχι ο δικός σας. Επίσης, η τιμή από το χωράφι στο ράφι -για να μιλήσω για την περιφέρειά μου- είναι τέσσερις και πέντε και έξι φορές επάνω. Αυτή είναι η κατάσταση. Αυτές είναι οι μεταρρυθμίσεις σας.

Λέτε ότι το κράτος δικαίου επί ΣΥΡΙΖΑ επιδεινώθηκε. Μαγική εικόνα! Καμμία ανταπόκριση με αυτά που έλεγαν το Συμβούλιο της Ευρώπης, τα ευρωπαϊκά όργανα, για νομοσχέδια, διατάξεις που εκσυγχρόνισαν τη χώρα και την ευθυγράμμισαν με τις πιο προοδευτικές και τις πιο σύγχρονες διατάξεις που υπήρχαν εκείνο το διάστημα, με αποκατάσταση αδικιών και ενίσχυση του κράτους δικαίου.

Συζητάμε για τις υποκλοπές, για τις παρακολουθήσεις και για όλες αυτές τις καταστάσεις που διασύρουν τη χώρα. Νιώθει κάποιος πραγματικά ντροπή -το ξαναλέω- και ως δικηγόρος και ως Βουλευτής και ως πολίτης με αυτό που συμβαίνει. Και νομίζω ότι είναι ένα τεράστιο ζήτημα, ένα σκάνδαλο, ένα έγκλημα για τη δημοκρατία.

Όταν διαβάζαμε τον Όργουελ, δεν φανταζόμασταν ποτέ ότι αυτό το πράγμα θα το ζήσουμε και στην πραγματικότητα, θα το δούμε στην πράξη, θα το δούμε στην καθημερινότητά μας. Δεν μπορούσε να μας περάσει από το μυαλό μας ότι θα συμβεί αυτό το πράγμα και μάλιστα σε ένα κράτος το οποίο έχει δημοκρατία, ένα κράτος το οποίο έχει θεσμούς, έχει κανόνες. Όμως, οι κανόνες αυτοί πρέπει να τηρούνται για όλους και να λειτουργούν.

Αυτές οι αυταρχικές πρακτικές είναι αυτές που είναι αναγκαίες για να συνοδέψουν αυταρχικές πολιτικές, πολιτικές, όπως είπα, αύξησης των ανισοτήτων, πολιτικές στοχοποίησης, πολιτικές ξηλώματος δικαιωμάτων, πολιτικές καταστολής. Η δημοκρατία, όμως, οι ατομικές ελευθερίες, η αξιοπρέπεια, η ελευθερία της έκφρασης κατακτήθηκαν με αγώνες και θυσίες στην Ελλάδα,. Και γι’ αυτόν τον λόγο είναι υποχρέωση όλων να τις υπερασπιστούν.

Παρακολουθούσατε, λοιπόν, Υπουργούς, Βουλευτές, Ευρωβουλευτές, δημοσιογράφους, την ηγεσία των Ενόπλων Δυνάμεων. Άρα, αυτό τι σήμα δίνει στον κόσμο και στον πολίτη; Δίνει το σήμα ότι οποιοσδήποτε μπορεί να παρακολουθείται, κάποιος ο όποιος έχει μία κοινωνική δράση, κάποιος ο οποίος διεκδικεί κάτι, κάποιος ο οποίος δίνει την ανθρωπιστική του αλληλεγγύη. Είναι μία επιστροφή στο παρακράτος του 1960.

Κάποτε ομνύατε τις ανεξάρτητες αρχές, τη λειτουργία τους, τη σημασία τους, την ανεξαρτησία τους. Και τώρα, επειδή ακριβώς έγινε το αυτονόητο, αυτό που ορίζει ο νόμος και το Σύνταγμα, αυτό που έκανε ο επικεφαλής της να ελέγξει και να ενημερώσει, τις στοχοποιείτε.

Δεν έχουμε, λοιπόν, μόνο εικασίες και δημοσιεύματα, έχουμε αποδείξεις αυτή τη στιγμή για μία ΕΥΠ η οποία ήταν υπό τις οδηγίες και την εποπτεία του Πρωθυπουργού και αποτελεί εκτροπή, συγκάλυψη και ανάγκη παραίτησης. Σε οποιαδήποτε άλλη ευρωπαϊκή χώρα και κράτος δικαίου θα υπήρχαν παραιτήσεις και της ίδιας της κυβέρνησης. Για πολύ μικρότερης σημασίας θέματα συνέβη αυτό σε ευρωπαϊκές χώρες.

Και να ξέρετε ότι η δημοκρατία δεν είναι ήσσονος σημασίας, είναι ο καμβάς, είναι η προϋπόθεση για όλα τα υπόλοιπα, για την κοινωνική δικαιοσύνη, την αναδιανομή, την ισότητα, τους θεσμούς, το κράτος δικαίου.

Κράτος δικαίου, όμως, υπάρχει και σε άλλους τομείς, σε αυτό το οποίο επί ημέρες έχετε αναλάβει ως μία προτεραιότητα, ως αλλαγή της ατζέντας, το προσφυγικό – μεταναστευτικό. Υπάρχει ευρωπαϊκό και διεθνές δίκαιο γι’ αυτό, υπάρχει η ανάγκη για κοινωνίες συνοχής, αλληλεγγύης και ισότητας και υπάρχει και η ανάγκη να διεκδικήσουμε στην Ευρώπη ένα άλλο σύμφωνο για αλληλεγγύη και στη χώρα μας.

Η Ουκρανία θα έπρεπε να μας κάνει σοφότερους για το τι συμβαίνει και τι σημαίνει προσφυγικό - μεταναστευτικό και τι μπορεί να συμβεί ανά πάσα στιγμή οπουδήποτε.

Και εσείς εκθέτετε τη χώρα είτε με την κατάσταση στις δομές στην ενδοχώρα, χωρίς προσωπικό, με ανθρώπους οι οποίοι είναι χωρίς φαγητό για ημέρες, με οικογένειες και παιδιά στη Ριτσώνα και αλλού. Με απευθείας αναθέσεις, με μετακλητούς, με ιδιωτικοποιήσεις βασικών δομών, με βαριές κατηγορίες και καταγγελίες από την «ΚΑΘΗΜΕΡΙΝΗ» και από άλλους για επαναπροωθήσεις από κουκουλοφόρους και μαυροντυμένους και μάλιστα για ανεξάρτητο παρατηρητήριο, γι’ αυτά, ενώ για τη χώρα το Διεθνές Δίκαιο είναι «όπλο» και πρέπει να το υπερασπιζόμαστε πάντα. Για τεράστιες δομές και φυλακές στα νησιά και τον Έβρο, για τον οποίο μιλάτε. Αλλά και για την Τουρκία, η οποία εργαλειοποιεί το θέμα αυτό, ως ασφαλή τρίτη χώρα.

Και σίγουρα, αυτό που κάνετε στον Έβρο είναι επικοινωνιακό, είναι αλλαγή ατζέντας, είναι μία σπέκουλα. Και θέλετε να το «πουλήσετε» -εντός εισαγωγικών- σε ένα συγκεκριμένο ακροατήριο. Διότι αυτό που βγαίνετε και λέτε, που σας το έχουν γράψει σε όλες τις ομιλίες σας, πρέπει να τεκμηριώνεται με την πλήρη εικόνα και την πραγματική έρευνα που απαιτείται και όχι να κάνετε αυτό που κάνατε πάντα, να δηλητηριάζετε και προεκλογικά την κοινωνία.

Εδώ πρέπει να απαντήσετε σε κάποια πράγματα. Εμείς είπαμε πολύ συγκεκριμένα για εφαρμογή της απόφασης του Ευρωπαϊκού Δικαστηρίου Δικαιωμάτων του Ανθρώπου και τίποτε άλλο. Είπαμε, εάν είναι στην ελληνική επικράτεια, να επιχειρήσει η ελληνική πολιτεία. Είπαμε, εάν είναι σε τουρκική επικράτεια, να διεθνοποιήσουμε το ζήτημα και να δώσουμε τις ευθύνες που αναλογούν στην Τουρκία. Τελικά αποδείχτηκε ότι ήταν μισή-μισή αυτή η νησίδα.

Δεν είπαμε τίποτα για το οποίο πρέπει να απολογηθούμε. Στην πορεία και αυτή τη στιγμή που μιλάμε μάλιστα, εσείς βασίζεστε σε μία μαρτυρία η οποία είναι ενός ανθρώπου από τους τριάντα οκτώ. Και ενώ η υπόθεση είναι στη δικαιοσύνη -σε ανώτατο επίπεδο μάλιστα, γιατί είναι μια σύνθετη και δύσκολη υπόθεση και υπάρχουν κόντρα μαρτυρίες της μητέρας και του πατέρα για το θέμα αυτό- εσείς έρχεστε και στοχοποιείτε ανθρώπους και δικηγόρους που συνάντησαν τους ανθρώπους αυτούς ή ανθρώπους του πεδίου που λειτούργησαν στο πλαίσιο του ρόλου τους και οι οποίοι λένε «Διερευνήστε» και τίποτα παραπάνω. Δεν μπορούμε να συνεχίσουμε έτσι. Δεν είναι κράτος δικαίου αυτό και πρέπει να το περιφρουρήσουμε για όλα και για όλους και χωρίς εντυπώσεις, αλλά με τη βάση της ουσίας.

Κλείνοντας, κύριε Πρόεδρε, θέλω να πω ότι οποιαδήποτε άλλη προσπάθεια να κατηγορηθούν στελέχη του ΣΥΡΙΖΑ ή πρώην Υπουργοί για τουρκική προπαγάνδα ή οτιδήποτε άλλο, πλέον δεν θα έχει μόνο πολιτική απάντηση, αλλά, εάν χρειαστεί, θα έχει και απάντηση στη δικαιοσύνη.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Έχουμε δώσει μάχες για τις ευθύνες της Τουρκίας που παραβιάζει δικαιώματα και για την εργαλειοποίηση, όπως και για το γεγονός ότι υπάρχουν ασφαλείς και νόμιμες δίοδοι σε όλη την Ευρώπη και δεν ανεχόμαστε αυτές τις πρακτικές.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ και εγώ, κύριε Πρόεδρε, και στο κλείσιμο θέλω να πω για μισό λεπτό το εξής:

Πριν από περίπου οκτώ χρόνια η κυβέρνηση του ΣΥΡΙΖΑ και της Αριστεράς ήταν η πραγματικότητα. Πολύ σύντομα, λοιπόν, μετά από αυτή τη νίκη οκτώ χρόνια πριν, θα γίνει το ίδιο και θα αποδείξουμε ότι δεν είναι όλοι ίδιοι, θα αποδείξουμε ότι υπάρχει άλλος δρόμος και θα αποδείξουμε ότι με ολοκληρωμένο σχέδιο και ριζοσπαστικές θέσεις θα κρατήσουμε όρθια την κοινωνία.

Ευχαριστώ και για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Ο κ. Μάξιμος Χαρακόπουλος από τη Νέα Δημοκρατία έχει τον λόγο και αμέσως μετά θα μιλήσει ο Υπουργός Υποδομών και Μεταφορών κ. Κωνσταντίνος Καραμανλής.

Κύριε Χαρακόπουλε, έχετε τον λόγο.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι φανερό ότι εισήλθαμε ήδη στην προεκλογική περίοδο. Αυτό δικαιολογεί εν μέρει μια αύξηση στον τόνο της πολιτικής αντιπαράθεσης, αλλά σε καμμία περίπτωση δεν δικαιολογεί την τοξικότητα του πολιτικού λόγου που διατυπώνει η Αξιωματική Αντιπολίτευση. Το τελευταίο που χρειάζονται οι Έλληνες σήμερα είναι μια σύγκρουση εκτός ορίων και αξιών, όπως και η χώρα που είναι αντιμέτωπη με σοβαρές και επικίνδυνες απειλές.

Ωστόσο, η σημερινή συζήτηση -εάν και η πρόθεση του ΣΥΡΙΖΑ είναι εντελώς διαφορετική- νομίζω ότι είναι μιας πρώτης τάξεως ευκαιρία σύγκρισης μεταξύ του έργου της παρούσης Κυβέρνησης και των πεπραγμένων της Αξιωματικής Αντιπολίτευσης όταν ήταν στην εξουσία, για να συγκρίνουν οι πολίτες και να κρίνουν.

Δεν υπάρχει καμμία αμφιβολία ότι τις δύο διακυβερνήσεις τις χωρίζει χάος. Από τη μία είναι ο ερασιτεχνισμός, ο καιροσκοπισμός και η ιδεοληψία και από την άλλη είναι ο σχεδιασμός, η σοβαρότητα, ο ρεαλισμός και η αποτελεσματικότητα. Άλλωστε, είναι χαρακτηριστικό ότι, όταν σε όλη την Ευρώπη φυσούσε ο άνεμος της ανάπτυξης, εμείς είχαμε καθηλωθεί λόγω των λανθασμένων επιλογών της τότε κυβέρνησης ΣΥΡΙΖΑ.

Αντιστρόφως, με την Κυβέρνηση της Νέας Δημοκρατίας και ενώ έρχονταν το ένα μετά το άλλο τα τσουνάμι από εξωγενείς αιτίες και χτυπούσαν τη χώρα, η οικονομία μας όχι μόνο στάθηκε όρθια, αλλά αναπτύσσεται με εντυπωσιακούς ρυθμούς. Το 2021 η ανάπτυξη έφθασε το 8% και το δύσκολο 2022 που είναι έτος πολέμου, ίσως να ξεπεράσουμε κατά πολύ το 5%. Επιπλέον, αναμένουμε το δημόσιο χρέος να πέσει κάτω από το 160%, ενώ η ανεργία έπεσε ήδη κάτω από το 11,5% και αυτό είναι αναμφίβολα ένα σημαντικό στοιχείο για μία χώρα που επί δεκαετίες έχανε συνεχώς νέους με το brain drain.

Το συγκεκριμένο αποτέλεσμα ήρθε με συστηματική εργασία, με προσεγμένες επιλογές, με νομοθετικές πρωτοβουλίες της Κυβέρνησης που ψηφίστηκαν από την παρούσα Βουλή, φέρνοντας τα πάνω-κάτω σε πολλούς τομείς, όπως στην ψηφιοποίηση του δημοσίου τομέα που καταγάγει καθημερινά νίκες εναντίον της γραφειοκρατικής γάγγραινας ή στην προσέλκυση ξένων επενδύσεων, καθώς είδαμε να δραστηριοποιούνται στη χώρα μας παγκόσμιοι κολοσσοί, όπως η «MICROSOFT», η «AMAZON», η «VOLKSWAGEN» και άλλες.

Ακόμα, οι εξαγωγές μας έφτασαν στο υψηλότερο επίπεδο από ποτέ και, επαναλαμβάνω, όλα αυτά στο πιο αντίξοο περιβάλλον που θα μπορούσε να μας τύχει. Είναι ένα περιβάλλον που έκανε πολλούς να αναρωτιούνται: Ποια θα ήταν άραγε η τύχη της χώρας, εάν βρισκόταν ο ΣΥΡΙΖΑ στην εξουσία; Ποια θα ήταν η τύχη των επιχειρήσεων, των εργαζομένων και όλων αυτών που έπληξαν αυτές οι εξωγενείς κρίσεις σε αυτά τα χρόνια;

Αυτός ο ΣΥΡΙΖΑ που ως κυβέρνηση είχε εφαρμόσει δεκαεπτά περικοπές συντάξεων, κυρίως με τον νόμο Κατρούγκαλου και τώρα ο κ. Τσίπρας τάζει λαγούς με πετραχήλια στους συνταξιούχους στα καφενεία της Καλλιθέας, ελπίζοντας να έχουν λησμονήσει ποιος τους έκοψε τις συντάξεις. Όμως, η Κυβέρνηση της Νέας Δημοκρατίας είναι αυτή που κάνει πράξη την αύξηση των συντάξεων για πρώτη φορά μετά από δώδεκα χρόνια, που αύξησε τον κατώτατο μισθό και εξήγγειλε και νέα γενναιότερη αύξησή του τον Απρίλιο. Αυτά σε αντίθεση με τον ΣΥΡΙΖΑ που μοίραζε υποσχέσεις χωρίς αντίκρισμα.

Η Κυβέρνηση της Νέας Δημοκρατίας με σταθερά βήματα αυξάνει συντάξεις και κατώτατο μισθό, χωρίς λαϊκισμούς και χωρίς να θέσει σε κίνδυνο τη δημοσιονομική σταθερότητα. Με την αναπτυξιακή πολιτική που ακολουθεί μπόρεσε να μειώσει φόρους και ασφαλιστικές εισφορές, σε αντίθεση με τον ΣΥΡΙΖΑ που στα χρόνια της δικής του διακυβέρνησης επέβαλε δυσβάσταχτους φόρους.

Και θα μπορέσει να κάνει ακόμα περισσότερα παίρνοντας νέα εντολή από τον ελληνικό λαό για αυτοδύναμη διακυβέρνηση στις επερχόμενες εκλογές, διατηρώντας αυτό που χρειάζεται πάνω απ’ όλα η χώρα αυτή τη στιγμή, τη σταθερότητα απέναντι στις πολλαπλές και σοβαρές εξωγενείς απειλές, τις οποίες, δυστυχώς, δεν φαίνεται να αντιλαμβάνονται στον ΣΥΡΙΖΑ, όπως προκύπτει από την πρωτοφανή τους άρνηση να υπερψηφίσουν τις συμβάσεις για κομβικά εξοπλιστικά προγράμματα, την προμήθεια των γαλλικών Ραφάλ, που ακόμα και στην Τουρκία παραδέχονται ότι αλλάζουν την ισορροπία ισχύος στο Αιγαίο υπέρ ημών.

Το ίδιο προκύπτει, επίσης και από την ακατανόητη στάση της Αξιωματικής Αντιπολίτευσης στην περίπτωση της υποτιθέμενης νεκρής μικρής Μαρίας στον Έβρο, που αποκαλύφθηκε πανηγυρικά ως ένα κακοστημένο θέατρο, ενταγμένο στην εργαλειοποίηση του μεταναστευτικού από την Άγκυρα. Κι όμως, στελέχη του ΣΥΡΙΖΑ εγκλωβισμένα από τις ιδεοληψίες και την εμπάθειά τους προς την Κυβέρνηση επιμένουν στο αρχικό παραμύθι και φτάνουν στο σημείο να υποστηρίζουν ότι η προστασία των συνόρων μας με τον φράχτη στον Έβρο παραβιάζει –άκουσον, άκουσον!- τη διεθνή νομιμότητα.

Δυστυχώς, η Αξιωματική Αντιπολίτευση με τη στάση της δείχνει ότι δεν ξεπέρασε τις παιδικές ασθένειες του ιδεολογικού της χώρου και για τον λόγο αυτό δεν μπορεί να πείσει τον ελληνικό λαό να εμπιστευθεί και πάλι την τύχη του στον ΣΥΡΙΖΑ.

Αντιθέτως, η Νέα Δημοκρατία απέδειξε για μία ακόμα φορά στη μακρά ιστορία της ότι είναι το κόμμα που σε κάθε κρίση καταφέρνει να ανοίγει νέους δρόμους για την πατρίδα. Γι’ αυτό και πιστεύω, κύριε Πρόεδρε, ότι η Νέα Δημοκρατία θα είναι αυτή που θα εμπιστευτούν και πάλι οι πολίτες στις επερχόμενες εκλογές, γιατί η Ελλάδα δεν έχει την πολυτέλεια για πισωγυρίσματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Kαι εγώ σας ευχαριστώ, κύριε συνάδελφε, και για την τήρηση του χρόνου.

Ο Υπουργός Υποδομών και Μεταφορών κ. Καραμανλής έχει τον λόγο και αμέσως μετά θα μιλήσει ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, εχθές το μεσημέρι, την ώρα που ο κ. Τσίπρας κατέθετε την πρόταση δυσπιστίας εναντίον της Κυβέρνησης, βρισκόμασταν με τον Πρωθυπουργό Κυριάκο Μητσοτάκη στην Κρήτη. Επισκεπτόμασταν σπουδαία έργα, όπως είναι ο βόρειος οδικός άξονας στην Κρήτη, ένα έργο το οποίο επιτέλους γίνεται πράξη, όπως και το αεροδρόμιο του Ηρακλείου στο Καστέλι, που έρχεται και αυτό το έργο μαζί με τον αυτοκινητόδρομο να αλλάξουν πραγματικά την όψη της Κρήτης. Έργα μεγάλα που οι πολίτες τα περίμεναν επί τόσα χρόνια. Έργα που σήμερα δεν είναι άπιαστα όνειρα, που δεν είναι, αν θέλετε, επικοινωνιακά πυροτεχνήματα του χτες.

Και σκεφτόμουν ότι αυτή ακριβώς είναι η διαφορά μας. Από τη μία εμείς μιλάμε με συγκεκριμένα έργα και από την άλλη έχουμε έναν ΣΥΡΙΖΑ που την ίδια ώρα επιδίδεται ακατάσχετα στη μόνη πολιτική που γνωρίζει: αντιπολιτευτική μιζέρια, λαϊκισμό, τοξική, επικίνδυνη δημαγωγία. Αυτή, τελικά, είναι η διαφορά μας. Και ας ξεκαθαρίσουμε κάτι εξαρχής: Η υπόθεση των υποκλοπών είναι για εσάς, προφανώς, μια πρόφαση. Γιατί αν είχατε πραγματικά αγωνία για το θέμα, θα ξεκινούσατε πρώτα από τις υποκλοπές που όλοι διαβάσαμε και διαπιστώσαμε ότι γινόντουσαν επί των ημερών μας.

Να δούμε τι έκανε η δική μας Κυβέρνηση στο θέμα των υποκλοπών. Ζήτησε εξαρχής την πλήρη διαλεύκανση των παρακολουθήσεων αλλά και των διαρροών τους. Η δική μας Κυβέρνηση αναγνώρισε από την πρώτη στιγμή ότι η υπόθεση αυτή είναι σοβαρή, ότι η υπόθεση αυτή είναι επικίνδυνη για τους δημοκρατικούς θεσμούς. Και έγινε και κάτι που σπανίως γίνεται στην Ελλάδα, ο ίδιος ο Πρωθυπουργός ανέλαβε την πολιτική ευθύνη, αναγνώρισε το λάθος και υπήρξαν και παραιτήσεις. Και βέβαια, δεν μείναμε εκεί. Δημιουργήσαμε ένα νέο συμπαγές θεσμικό πλαίσιο που θωρακίζει τη λειτουργία της ΕΥΠ. Η δική σας συνεισφορά σε όλα αυτά πια ήταν; Κραυγές, δημαγωγία και αυτό στο οποίο είστε πολύ καλοί: πολιτική του πεζοδρομίου.

Ξέρετε, και πριν από λίγη ώρα έγινε μια πολύ ενδιαφέρουσα συζήτηση για τα ζητήματα περί κράτους δικαίου σε αυτήν την αίθουσα. Να δούμε, όμως, πώς σεβαστήκατε εσείς το κράτος δικαίου επί τεσσεράμισι χρόνια; Θα υπενθυμίσω ως Υπουργός Υποδομών και Μεταφορών μόνο ένα. Υπάρχουν και άλλα πολλά. Τα ανέπτυξε ο κ. Βορίδης. Στον βωμό του «ΣΥΡΙΖΑ chanel» και της χειραγώγησης της κοινής γνώμης, το πολύπαθο έργο Πατρών-Πύργου κινδύνευσε να μη γίνει ποτέ. Το έργο που -ήρθε η δική σας κυβέρνηση το 2015- το σπάσατε σε κομμάτια και το επαναπροκηρύξατε. Γιατί το κάνατε αυτό; Για να ευνοήσετε συγκεκριμένο επιχειρηματία, συγκεκριμένο εργολάβο και να τον προικίσετε για να τον κάνετε καναλάρχη.

Όμως, αγαπητοί συνάδελφοι του ΣΥΡΙΖΑ, η ζωή τα έφερε αλλιώς και τώρα τον έχετε απέναντί σας. Και πραγματικά οι αποκαλύψεις που γίνονται στο ειδικό δικαστήριο νομίζω ότι σας έχουν φέρει σε εξαιρετικά δεινή θέση. Ήρθε η δική μας Κυβέρνηση και αυτό το έργο το έσωσε. Τώρα νομίζω ότι μπορείτε να διαπιστώσετε γιατί οι πολίτες σας γυρίζουν την πλάτη: Γιατί έχουν κουραστεί από τον λαϊκισμό σας. Επιλέγουν το σχέδιο και την υπεύθυνη πολιτική. Συγκρίνουν την τετραετία του κ. Τσίπρα με τους σαράντα δύο μήνες της Κυβέρνησης Μητσοτάκη. Και επειδή εσείς τελικά τη φοβάστε αυτή τη σύγκριση, τι κάνετε; Επιλέγετε τη σύγκρουση. Και όταν μιλάω για σύγκριση, μιλάω για χειροπιαστά και συγκεκριμένα νούμερα.

Θα σας δώσω, κυρίες και κύριοι συνάδελφοι, μόνο δύο στοιχεία από το Υπουργείο Υποδομών και Μεταφορών. Πρώτον, έργα υποδομών. Σχεδιάσαμε και υλοποιήσαμε ένα ολοκληρωμένο σχέδιο έργων 13 δισ. ευρώ. Έχουν δημοπρατηθεί τα 10 δισ. ευρώ. Υλοποιούνται ήδη τα 5 δισ. Ευρώ. Τόσα πολλά έργα σε τόσο σύντομο χρόνο δεν έχουμε ξαναδεί στην Ελλάδα ποτέ στο παρελθόν. Να δούμε τώρα τι κάνατε εσείς στα τεσσεράμισι χρόνια. Πόσα έργα συμβασιοποιήσατε; 800 εκατομμύρια ευρώ. Αυτή είναι, λοιπόν, κυρίες και κύριοι συνάδελφοι, η διαφορά μας.

Πάμε τώρα στις αστικές συγκοινωνίες, που υποτίθεται ότι ένα κόμμα της Αριστεράς έπρεπε να τις έχει σε πρώτη γραμμή, σε προτεραιότητα. Στην Αθήνα παραλάβαμε οκτακόσια πενήντα οχήματα στον ΟΣΥ, στα λεωφορεία. Σήμερα έχουμε χίλια τριακόσια δέκα. Στη Θεσσαλονίκη, μετά από την απίστευτη κρατικοποίηση που κάνατε, παραδίδετε διακόσια τριάντα πέντε οχήματα και σήμερα έχουμε τετρακόσια εξήντα. Αυξάνουμε με ανάταξη, δηλαδή δίνουμε χρήματα στη ΣΤΑΣΥ, για να έχουμε περισσότερους συρμούς κατά 19% και έχουμε ρίξει τις χρονοαποστάσεις. Τους επόμενους μήνες υπογράφουμε και τις συμβάσεις για τα εξακόσια πενήντα νέα πράσινα λεωφορεία.

Το πιο σημαντικό από όλα που θα περίμενε κάποιος να έκανε η κυβέρνηση της Αριστεράς: προσλήψεις. Δημιουργήσαμε χίλιες τριακόσιες ογδόντα εννέα νέες θέσεις απασχόλησης. Εσείς στα τεσσεράμισι χρόνια δεν κάνατε ούτε μία πρόσληψη και δεν πήρατε ούτε ένα λεωφορείο. Δεν προσθέσατε ούτε έναν συρμό. Μάλιστα, αφαιρέσατε συρμούς. Δεν κάνατε προσλήψεις. Και κάνατε και κάτι που δεν τιμά ένα κόμμα που θέλει να λέγεται αριστερό, αυξήσατε την τιμή του εισιτηρίου στα μέσα μαζικής μεταφοράς. Και ήρθε αυτή η Κυβέρνηση να μειώσει το εισιτήριο στα μέσα μαζικής μεταφοράς.

Θα σας θυμίσω και κάτι άλλο. Συλλογικές συμβάσεις εργασίας. Ποιος τις υπέγραψε, παίρνοντας την έγκριση του Γενικού Λογιστηρίου του Κράτους; Αυτή η Κυβέρνηση σε συνεργασία με το ΓΛΚ, σε αντίθεση με τη δική σας που γινόταν ένας συστηματικός εμπαιγμός των εργαζομένων. Και βέβαια, ας μην ξεχάσουμε στον τομέα των μεταφορών πόσο υποδειγματικά λειτούργησαν τα αεροδρόμια της χώρας μας και τι αντίκτυπο είχε αυτό για τον τουρισμό.

Κυρίες και κύριοι συνάδελφοι, στην πολιτική όλοι λέμε ότι έχουμε κάποιο όραμα. Αρκετοί μπορεί να έχουν και κάποιο σχέδιο. Λίγες κυβερνήσεις είναι αυτές που μπορούν και το υλοποιούν. Εμείς αυτό ακριβώς κάνουμε. Δε μένουμε στα λόγια. Δουλεύουμε και υλοποιούμε το σχέδιό μας. Γιατί, ξέρετε, είναι εύκολο να μιλάμε γενικά και αόριστα, για παράδειγμα, πως θα γίνει επιτέλους η Θεσσαλονίκη η πρωτεύουσα των Βαλκανίων. Εμείς όμως υλοποιούμε τα μεγάλα έργα, όπως είναι το μετρό και το flyover. Εμείς συνδέουμε το λιμάνι της Θεσσαλονίκης με το σιδηροδρομικό και το οδικό δίκτυο που αναβαθμίζουν την πόλη και της δίνουν αυτό που όλοι επιζητούμε, διεθνή ρόλο. Αλλά και στην Αθήνα επεκτείνουμε μετά από χρόνια το δίκτυο μετρό, τον προαστιακό, ενώ προχωράμε και στις επεκτάσεις της Αττικής Οδού.

Ταυτόχρονα, δεν μένουμε σε Αθήνα και Θεσσαλονίκη. Ίσως είναι από τις ελάχιστες φορές που βλέπουμε τόσα έργα υποδομών να γίνονται στην περιφέρεια. Πάτρα - Πύργος, ΒΟΑΚ, Άκτιο-Αμβρακία, Ε65, νέα περιφερειακή Αλεξανδρούπολης, Δράμα - Αμφίπολη. Και το μεγαλύτερο πακέτο σιδηροδρομικών έργων τεσσεράμισι δισ. που θα κάνει το αυτονόητο, για το οποίο όλοι μιλάγαμε επί δεκαετίες, να συνδέσει δηλαδή, τα λιμάνια μας με τον σιδηρόδρομο και τα εμπορευματικά κέντρα.

Κάνουμε, όμως, ακόμα και έργα υδροδοτικά, αρδευτικά, εγγειοβελτιωτικά, εκμεταλλευόμενοι τους πόρους του RRF, πόρους οι οποίοι πραγματικά αλλάζουν τη χώρα μας. Και θα σας έλεγα ότι με όλα αυτά τα έργα μετατρέπουμε την Ελλάδα σε διεθνή κόμβο και υποδομών και μεταφορών και -πιο σημαντικά και επίκαιρα- κόμβο ενέργειας.

Δείτε τι κάνουμε στο λιμάνι της Αλεξανδρούπολης, δείτε πώς συνδέουμε στρατηγικά τα λιμάνια του βορρά με τα λιμάνια της Μαύρης Θάλασσας, πώς καθιστούμε τη χώρα μας στο επίκεντρο των συνδυασμένων μεταφορών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα ήθελα την ανοχή σας για δύο λεπτά, κύριε Πρόεδρε.

Υλοποιούμε, λοιπόν, πολύ μεγάλα έργα. Υλοποιούνται, επίσης και πολύ μεγάλα ιδιωτικά έργα, όχι μόνο δημόσια έργα. Σας θυμίζω ότι επιτέλους το Ελληνικό ξεκίνησε.

Και για να μιλήσω με αριθμούς, διότι, όπως ξέρετε, οι αριθμοί μένουν, θα σας πω ότι, σύμφωνα με τη μελέτη του ΙΟΒΕ, το ποσοστό των επενδύσεων σε κατασκευαστικά έργα θα φτάσει στο 8,1% του ΑΕΠ το 2025, όταν το 2020 ήταν κάτω του 4%.

Έτσι τονώνουμε και την αγορά εργασίας, κυρίες και κύριοι συνάδελφοι. Έτσι γυρνάνε όλοι οι αξιόλογοι μηχανικοί που φύγανε στο εξωτερικό.

Και για να μιλήσω και πάλι με αριθμούς, το αποτέλεσμα της δουλειάς μας αποδεικνύει ότι αντιστοιχεί σε σχεδόν εκατόν πενήντα χιλιάδες θέσεις, έμμεσες και άμεσες, εργασίας.

Τριάμισι χρόνια, λοιπόν, κυρίες και κύριοι, -και κλείνω με αυτό- θα σας έλεγα ότι πάμε τη χώρα μπροστά. Από ουραγοί γίναμε, αν θέλετε, μία χώρα με τους μεγαλύτερους ρυθμούς ανάπτυξης στην Ευρωπαϊκή Ένωση και ο ρόλος των υποδομών σε αυτό, στην ανάπτυξη της χώρας, στις θέσεις εργασίας υπήρξε καταλυτικός.

Και κάτι ακόμα θα σας πω, το οποίο είναι σημαντικό. Αυτός είναι ένας από τους πολλούς λόγους, που, ως γνωστόν, αύριο η Βουλή, το Σώμα αυτό θα ανανεώσει την εμπιστοσύνη της στην Κυβέρνηση. Όμως, θα σας έλεγα και κάτι άλλο. Αυτός είναι, κατά την άποψή μου, ο βασικός λόγος που σε λίγους μήνες, στις εκλογές οι πολίτες και πάλι θα εμπιστευτούν τον Κυριάκο Μητσοτάκη και πάλι θα ανανεώσουν την εμπιστοσύνη τους στη Νέα Δημοκρατία, γιατί δεν μπορούμε να πάμε πίσω και αυτή η εθνική προσπάθεια πρέπει να συνεχιστεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Γίνεται μία αλλαγή με τη συναίνεση των συναδέλφων. Στη θέση της κ. Γιαννακοπούλου θα μιλήσει ο κ. Κουμουτσάκος και στη θέση του κ. Κουμουτσάκου η κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα μιλήσω ως Βουλευτής, όχι ως Κοινοβουλευτικός Εκπρόσωπος

**ΠΡΟΕΔΡΕΥΩΝ (Χαράλαμπος Αθανασίου):** Ναι, ως Βουλευτής.

Επίσης, υπάρχει ένα πρόβλημα με τον κ. Γκιόκα, ο οποίος έχει μία ειλημμένη υποχρέωση. Θα μιλήσει αμέσως μετά από τον κ. Πλακιωτάκη.

Ο Κοινοβουλευτικός Εκπρόσωπος του ΣΥΡΙΖΑ, ο κ. Τσακαλώτος, έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Νομίζω ότι εκτός από τους Βουλευτές και τις Βουλεύτριες της Νέας Δημοκρατίας και το Υπουργικό Συμβούλιο, όλοι μας ξέρουμε ότι ζούμε πολύ κρίσιμες στιγμές και είναι πολύ σοβαρά τα πράγματα, πάρα πολύ σοβαρά. Βεβαίως, υπάρχει η ακρίβεια, η φτώχεια, δεν βγαίνει ο μήνας, αλλά υπάρχει η αίσθηση του κόσμου ότι εδώ κάτι γίνεται που δεν έχει γίνει ξανά μετά από το 1974.

Πάω στο θέμα κατ’ ευθείαν. Εγώ δεν είμαι νομικός ούτε σαν τον Πρόεδρο ούτε σαν τον κ. Βορίδη, αλλά έχω καταλάβει από τα δικαστικά δράματα και μυθιστορήματα, από τις σειρές, δύο πράγματα που πρέπει κάποιος κατηγορούμενος ή δικηγόρος του κατηγορουμένου να έχει στον νου του: Μόλις γίνει είτε κουτσουκέλα είτε σκάνδαλο, γρήγορα να βγει ένα αφήγημα και αυτό το αφήγημα να αντέχει στον χρόνο, να μην αλλάζει κάθε λίγο και λιγάκι καθώς έρχονται νέες πληροφορίες.

Το δεύτερο που έχω καταλάβει είναι ότι αν είναι να κάνεις συγκάλυψη, έχεις πρόβλημα, γιατί η συγκάλυψη συνήθως δημιουργεί μεγαλύτερα προβλήματα από το αρχικό παράπτωμα. Στο Watergate, που εμένα μου φαίνεται πλημμέλημα σε σχέση με αυτό που συζητάμε σήμερα, τους πιάσανε για τη συγκάλυψη, όχι για το αρχικό παράπτωμα. Και, τέλος πάντων, αν είναι να κάνετε συγκάλυψη -λένε αυτά τα προγράμματα- κάντε τα με λίγο στυλ, κάντε τα με κάποια αποτελεσματικότητα.

Πάω στο πρώτο. Αν έχεις αφήγημα, βγάλε το γρήγορα και να αντέχει στον χρόνο. Στην αρχή μας είπατε ότι όλα είναι από ιδιώτες, δεν έχει καμμία σχέση με το κράτος. Μετά μας είπατε ότι οι επισυνδέσεις της ΕΥΠ είναι νόμιμες, αλλά πολιτικά λάθος. Μετά μας είπατε ότι δεν υπάρχει καμμία ένδειξη για άλλες επισυνδέσεις. Ήταν μόνο κουβέντες και φλυαρίες στα μέσα. Και, τέλος, μας είπατε ότι ό,τι υπάρχει, που δεν υπήρχε πριν, είναι από ρυπαρά δίκτυα. Το πρόβλημά σας είναι ότι αυτό το αφήγημα είναι αδύνατο γιατί έχει αλλάξει τόσες πολλές φορές, γιατί δεν πιστεύει ο κόσμος ότι ο κ. Χατζηδάκης είναι επικίνδυνος για την εθνική ασφάλεια και, άρα, θέλει να ξέρει γιατί η εισαγγελέας υπέγραφε ξανά και ξανά για να συνεχιστεί η έρευνα για τον κ. Χατζηδάκη. Είναι δύσκολο να κατανοήσει κάποιος πώς είναι νόμιμες οι επισυνδέσεις και άρα υπάρχει θέμα εθνικής ασφάλειας, αλλά ταυτόχρονα δεν είναι πολιτικά σωστές. Πού βρίσκεται τελικά η ευθύνη; Οι Αμερικανοί λένε: Wait the back stop για τα ρυπαρά δίκτυα, αν υπάρχουν.

Ποιος είναι υπεύθυνος, κύριε Βορίδη, για την ΕΥΠ; Ούτε εσείς ούτε εγώ ούτε ο κ. Κουμουτσάκος. Ο κύριος Πρωθυπουργός δεν είναι υπεύθυνος; Άρα, αν υπάρχουν ρυπαρά δίκτυα, δεν είναι δική του η ευθύνη, αν -όπως λέτε εσείς- δεν υπάρχει καμμία ένδειξη ότι ο ίδιος είναι; Εγώ δεν το πιστεύω. Εγώ πιστεύω ότι ο ίδιος είναι υπεύθυνος, αλλά αν δεν είναι, δεν είναι υπεύθυνος για την ΕΥΠ και για τα ρυπαρά δίκτυα; Ποιος είναι;

Πάμε στο δεύτερο, για τη συγκάλυψη. Σας είπα ότι συνήθως αυτό είναι το πρόβλημα. Εκεί την πατάνε οι κυβερνήσεις. Δεν την πατάνε μόνο στο αρχικό παράπτωμα. Μας είπε ο κ. Βορίδης, όπως μας είπε και ο κύριος Πρωθυπουργός: «Μα, εμείς είμαστε εντελώς θεσμικοί. Κάναμε τα πάντα. Υπήρχε η εξεταστική επιτροπή, υπήρχε η Επιτροπή Θεσμών και Διαφάνειας, δουλεύει η δικαιοσύνη. Δεν έχουμε μάθει τίποτα από όλους αυτούς μέχρι τώρα, αλλά δεν πειράζει. Κοιτάμε την ουσία, κοιτάμε τη μορφή». Στην εξεταστική ήρθαν οι μάρτυρες υποτίθεται, οι άνθρωποι που ξέρανε και μας είπαν ότι «δεν μπορούμε να σας πούμε τίποτα». Και εκεί μας απάντησε ο κ. Βορίδης, που ήταν πολύ καθαρός σε αυτό. Στην ουσία να σας πω τι είπε; Είπε ότι ουσιαστικά το κράτος δικαίου και η νομιμότητα είμαστε εμείς, η Πλειοψηφία. Ξεχνάει ότι σε μία πραγματική δημοκρατία, σε ένα πραγματικό κράτος δικαίου είναι η εμπιστοσύνη του πολίτη ενάντια στην κυβέρνηση και ενάντια καμμιά φορά και στη δικαιοσύνη, ακόμα και ενάντια σε μια ανεξάρτητη αρχή, να έχει την αίσθηση ότι η έρευνα θα γίνει και δεν είναι απροστάτευτος. Ο κ. Βορίδης ήταν πολύ καθαρός: Είχαμε την πλειοψηφία στην εξεταστική επιτροπή και δεν χρειαζόταν τίποτα άλλο, αφού εμείς αποφασίζουμε ότι δεν μπορούμε.

Ναι. Κουνάτε το κεφάλι σας και σωστά γιατί αυτός είναι ο αυταρχισμός σας. Ο αυταρχισμός σας είναι ακριβώς εκεί, ότι είμαστε εξουσία και κάνουμε ό,τι θέλουμε.

Μετά δεν επιτρέψατε στον κ. Ράμμο να ενημερώσει την Επιτροπή Θεσμών και Διαφάνειας και έχουμε τον κ. Ντογιάκο να απειλεί με κυρώσεις μέλη της ΑΔΑΕ για να διακόψουν την έρευνά τους, παρ’ όλο που δεκαέξι συνταγματολόγοι έχουν γράψει το αντίθετο και, άρα, υπάρχει διχογνωμία, υπάρχει διαφορετική άποψη. Όμως, δικαιολογεί αυτή η διαφορετική άποψη τις απαίσιες επιθέσεις που ακούσαμε εχθές στη Βουλή για το όνομά του, ότι είναι άνθρωπος του ΣΥΡΙΖΑ, ότι δεν πρέπει να λέει αυτά που λέει; Σοβαρά; Ειδικά όταν ο κ. Βορίδης λέει ότι οι έξυπνοι άνθρωποι μπορούν να διαφωνούν. Γιατί δικαιολογείται αυτή η πεποίθηση; Δεν είναι μια αμυντική στάση;

Το βασικό ερώτημα, όμως, είναι γιατί τα κάνετε όλα αυτά; Γιατί το μοντέλο της οικονομικής και κοινωνικής πολιτικής σας και της διακυβέρνησης βασίζεται σε ένα μείγμα ακραίων νεοφιλελεύθερων πολιτικών, το πελατειακό κράτος και την άμεση σχέση με τα μεγάλα συμφέροντα.

Και αυτό το σχέδιο το αρχίσατε πριν από τις εκλογές, όταν ήσασταν αντιπολίτευση και άρα οι παρακολουθήσεις και η δυνατότητα να μαθαίνουμε τι λένε οι πολίτες μέσα από συστήματα όπως στο «CAMBRIDGE ANALYTICA», άρχισαν πριν από τις εκλογές, δηλαδή να ξέρουμε ποια ομάδα είναι, πού τρώνε, ποια είναι τα πιστεύω τους για να χρησιμοποιείτε αυτά τα προσωπικά δεδομένα για να κερδίσετε τις εκλογές.

Αυτό άρχισε πριν από το 2019. Δεν άρχισε τώρα. Μετά, όμως, από το 2019 είδαμε ότι έχετε τα μεγάλα συμφέροντα που θέλετε να τα υποστηρίξετε, που υποτίθεται θα φέρουν την ανάπτυξη και αυτά θα σας στηρίξουν με τα μέσα που έχουν -και όχι μόνο- από τα μέσα μαζικής ενημέρωσης.

Σε όλη τη διακυβέρνησή σας δεν υπάρχει καμμία διαβούλευση με την κοινωνία, στα ενεργειακά, στο Ταμείο Ανάκαμψης και Ανθεκτικότητας, στο Ταμείο Ενεργειακής Μετάβασης. Το μοντέλο σας είναι συγκεντρωτικό, αυταρχικό και σε έναν κλειστό κύκλο. Παρακολουθούσατε τους Υπουργούς, γιατί το πελατειακό κράτος και η δική σας ανάπτυξη χρειαζόταν κεντρικό επιτελικό προγραμματισμό, για να ελέγξετε τη ροή του χρήματος, ότι θα πάνε στα σωστά κέντρα.

Εξάλλου δεν νομίζω ότι είναι σύμπτωση ότι αρχίσατε να παρακολουθείτε τον κ. Χατζηδάκη, όταν ξεκίνησε να λειτουργεί η νέα δομή αγοράς ενέργειας. Και παρακολουθείτε τους στρατιωτικούς, γιατί και τα εξοπλιστικά προγράμματα και το πού πάνε τα χρήματα πρέπει να είναι κάτω από κεντρικό προγραμματισμό. Το συμπέρασμα είναι ότι όλα αυτά έγιναν για να στηρίξουν ένα μοντέλο υπέρ των λίγων και όχι των πολλών, που θα ήταν βασισμένο στις κοινωνικές πολιτικές, στις εργασιακές σχέσεις.

Το μοντέλο σας είναι για να στηρίξει την ανασυγκρότηση της αστικής τάξης, όπως εσείς τη φαντάζεστε, να δημιουργηθεί συναίνεση όχι με βάση τα κοινωνικά και οικονομικά αποτελέσματα, αλλά τη διαχείριση των αντιδράσεων και τον αυταρχισμό.

Το αρχικό παράπτωμα είναι η έκθεση Πισσαρίδη, γιατί η έκθεση Πισσαρίδη αναδεικνύει ποιοι θα είναι οι κερδισμένοι και οι ηττημένοι από τη δική σας πολιτική. Η έκθεση Πισσαρίδη, που μετατράπηκε στο Ταμείο Ανάκαμψης και Ανθεκτικότητας, αναδεικνύει ότι παρά τις υποσχέσεις για τα μεσαία στρώματα, πρέπει να φύγουν πολλές μικρές επιχειρήσεις. Κάνατε και τον Πτωχευτικό Κώδικα ακριβώς γι’ αυτόν τον λόγο, για την ανασυγκρότηση ενός άλλου μοντέλου όπου το μεγάλο ψάρι θα τρώει το μικρό ψάρι.

Ο κ. Μητσοτάκης, παρ’ όλο που πριν από το 2019 μας έλεγε «καλές δουλειές» -αυτό δεν έλεγε πριν από το 2019;- τι μας είπε πριν από λίγο; Μας είπε: «Τώρα σας μειώσαμε τους φόρους και οι καλές δουλειές με αυξανόμενους μισθούς μετά από τις εκλογές». Αυτό μας είπε.

Άρα πάλι επιστρέφουμε στο trickledown economics, μειώνουμε τους φόρους και κάποια στιγμή στο τέλος θα αυξηθούν και οι μισθοί, κάτι που δεν πιστεύουν σχεδόν ούτε οι ορθόδοξοι οικονομολόγοι πια. Δεν πιστεύουν σε αυτό το μοντέλο, γιατί τα αποτελέσματα αυτού του μοντέλου τα βλέπουμε εδώ και τριάντα χρόνια, με αύξηση στο μερίδιο των κερδών, με στάσιμους μισθούς και με δουλειές χωρίς καμμία προοπτική ανόδου.

Το χειρότερο από όλα είναι αυτό που σας είπα πριν από λίγο. Λόγω αυτής της παρακολούθησης, λόγω του τρόπου που αμύνεστε γι’ αυτό, δεν μπορεί ο πολίτης να έχει εμπιστοσύνη σε μια σειρά δημόσιους λειτουργούς. Θα ακούει έναν στρατιωτικό, έναν δικαστή, έναν Υπουργό, έναν διοικητή νοσοκομείου ή καθηγητή πανεπιστημίου και θα λέει μέσα του «αυτά που λέει, τα λέει επειδή τα πιστεύει ή τα λέει γιατί τον έχουν στο χέρι, γιατί τον έχουν παρακολουθήσει;». Γιατί ακόμα και η Κυβέρνηση λέει ότι υπάρχουν τα ρυπαρά δίκτυα.

Τι πληροφορίες, κύριε Βορίδη, έχουν αυτά τα ρυπαρά δίκτυα; Για ποιους έχουν στοιχεία; Πού μπορούν να τα χρησιμοποιήσουν; Μπορεί και για εσάς, μπορεί και για εμένα. Το ξέρει ο ελληνικός λαός αυτό; Όταν εσείς και εγώ θα μιλάμε, μήπως θα έχουν την υποψία ότι αυτά τα ρυπαρά δίκτυα, που θεωρείτε ότι είναι ένα αφήγημα που σας επιτρέπει να πείτε ότι δεν έχετε καμμία ευθύνη, είναι ακόμα μεγαλύτερο πρόβλημα από ό,τι αυτό που λέγαμε στην αρχή; Να το εξετάσετε.

Η ευθύνη και η εμπιστοσύνη είναι αγαθά που δύσκολα χτίζονται και πολύ εύκολα χάνονται και όταν χαθούν, δεν μπορείς εύκολα να τα ξαναβρείς. Γι’ αυτό έχει δίκιο ο ΣΥΡΙΖΑ - Προοδευτική Συμμαχία. Έχει δίκιο να απευθύνεται και στα άλλα κόμματα. Έχει δίκιο ότι χρειάζεται δικαιοσύνη παντού, στην οικονομία, στην κοινωνία, στη δημοκρατία. Και η μόνη σας απάντηση ουσιαστικά σ’ αυτή την πρόταση μομφής ήταν η μικρή Μαρία, οι σακούλες, ο Κοντονής, ο Παππάς κ.λπ., μεγάλη αδυναμία!

Μεγάλη αδυναμία γιατί το βασικό ζήτημα που απασχολεί τον κόσμο, μαζί με τα κοινωνικά ζητήματα, είναι αν υπάρχει δημοκρατία, αν υπάρχει κράτος δικαίου και αν η καλύτερη υποστήριξη είναι αυτό που είπατε εσείς, κύριε Βορίδη, πραγματικά οι ανησυχίες μας μεγαλώνουν, γιγαντώνονται και λέμε «αρκετά, φτάνει πια!».

Η δημοκρατία είναι πολύ σοβαρή υπόθεση για να την αφήσουμε στο κόμμα που μας χρεοκόπησε, στο κόμμα που εφάρμοσε μνημόνια και μειώθηκε το 25% του εισοδήματος, στο κόμμα που αύξησε τις ανισότητες, που αύξησε την παιδική φτώχεια, που αύξησε τη φτώχεια γενικώς, ένα κόμμα που μετά από όλα αυτά έχει μόνο ένα σχέδιο, να συνεχίσουμε με τις φιλελεύθερες πολιτικές, να συνεχίσουμε με τα συμφέροντα, να συνεχίσουμε χωρίς την κοινωνία και ενάντια στην κοινωνία και όταν αυτό φαίνεται δύσκολο, απαντάμε με παρακολουθήσεις, με αυταρχισμό κάθε είδους. Αυτό πρέπει να σταματήσει!

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Για προσωπικό θέμα;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν θα το έλεγα. Έθεσε μια σειρά ερωτημάτων. Ό,τι κρίνετε εσείς.

(Θόρυβος - διαμαρτυρίες στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό.

Υπάρχει Κοινοβουλευτικός Εκπρόσωπος. Έχετε εξαντλήσει τον χρόνο. Αν ήταν για προσωπικό, βεβαίως θα σας έδινα τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Μα, πρέπει να μιλήσουν οι Βουλευτές…

**ΠΡΟΕΔΡΕΥΩΝ (Χαράλαμπος Αθανασίου):** Εσείς τώρα τι ρόλο παίζετε; Εγώ λέω κάτι διαφορετικό;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ υπέβαλα ένα αίτημα στον κύριο Πρόεδρο και περιμένω να το απορρίψει ή να το κάνει δεκτό.

**ΠΡΟΕΔΡΕΥΩΝ (Χαράλαμπος Αθανασίου):** Ηρεμήστε. Εξήγησα, λοιπόν, ότι δεν είναι Κοινοβουλευτικός Εκπρόσωπος, δεν υπάρχει προσωπικό και δεν πήρε τον λόγο. Ποιο είναι το πρόβλημα;

Ο κ. Κουμουτσάκος έχει τον λόγο και αμέσως μετά ο Υπουργός Ναυτιλίας, ο κ. Πλακιωτάκης.

Ορίστε, κύριε Κουμουτσάκο, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μερικά σύντομα, χρήσιμα για όλους, μαθήματα ιστορίας.

Το ’22 ήταν έτος μνήμης των εκατό χρόνων από τη μικρασιατική τραγωδία του Ελληνισμού. Σε όλες τις δημόσιες τοποθετήσεις, σε όλες τις δημόσιες συζητήσεις, εδώ μέσα στην Βουλή που το συζητήσαμε αναδείχθηκε ένα κυρίαρχο συμπέρασμα από εκείνη την εποχή. Αιτία της εθνικής εκείνης οδύνης ήταν μία, ο διχασμός, ο εθνικός διχασμός. Στην εκστρατεία εκείνη είχαμε ηττηθεί πολύ νωρίτερα μόνοι μας, είχαμε νικηθεί εμείς από εμάς και μετά μας νίκησαν οι άλλοι, οι απέναντι, οι ίδιοι που σήμερα προκαλούν, υβρίζουν, απειλούν.

Απέναντί τους, κυρίες και κύριοι συνάδελφοι, έχουμε ύψιστο καθήκον να αντιτάξουμε μία ενότητα, μία εθνική ομοψυχία, γιατί αυτό απαιτούν οι καιροί.

Σήμερα λοιπόν, σε αυτή τη συγκυρία, στην πιο ακατάλληλη στιγμή και ώρα ο ΣΥΡΙΖΑ έχει επιλέξει να πολιτευθεί με μία στρατηγική, της πιο ακραίας διχαστικής τοξικότητας. Εκμεταλλεύεται και χρησιμοποιεί ένα σοβαρό και υπαρκτό ζήτημα που αφορά στη δημοκρατική λειτουργία, το ζήτημα των παρακολουθήσεων. Μάλιστα, το χρησιμοποιεί όχι ως εργαλείο προστασίας της δημοκρατίας, αλλά ως εργαλείο διχασμού και ακόμα περισσότερο φθοράς της εθνικής ασφάλειας. Πώς; Αυθαίρετα τα λέω αυτά; Για να δούμε. Διχασμό λοιπόν, γιατί με αφορμή αυτό το πράγματι μεγάλο και σοβαρό ζήτημα ο ΣΥΡΙΖΑ χαρακτηρίζει και κατηγορεί μία ολόκληρη παράταξη, τη μεγαλύτερη πολιτική δύναμη της χώρας ως πραξικοπηματίες και εχθρούς της δημοκρατίας. Χαρακτηρίζει τον δημοκρατικά εκλεγμένο Πρωθυπουργό της χώρας ως δήθεν εμπνευστή και αρχηγό ενός παρακρατικού και εγκληματικού δικτύου. Αυτά είναι τα λόγια του Αρχηγού της Αξιωματικής Αντιπολίτευσης στην παρούσα συγκυρία.

Πρέπει να ντρέπεστε γι’ αυτά! Δεν μπορεί μία ολόκληρη παράταξη να κατηγορείται και ένας εκλεγμένος Πρωθυπουργός να κατηγορείται με αυτά τα λόγια. Κάνετε κακό. Αλλά το αντιμετωπίζετε και το χειρίζεστε αυτό το θέμα που έχει σοβαρότητα, αν σοβαρά συζητηθεί, ως εργαλείο φθοράς της εθνικής ασφάλειας, καθώς συνειδητά και επικίνδυνα, κάτι που δεν έχει ξαναγίνει ποτέ στη μεταπολιτευτική ιστορία του τόπου, ρίχνετε στην αρένα της κομματικής αντιπαράθεσης σε αυτήν τη συγκυρία τον Αρχηγό του Γενικού Επιτελείου του Στρατού και μέρος της ηγεσίας του στρατεύματος.

Ξανά, λοιπόν, για δεύτερη φορά πρέπει να ντρέπεστε.

(Θόρυβος από την πτέρυγα του ΣΥΡΙΖΑ)

Ο κ. Τσίπρας στο ίδιο πλαίσιο της διχαστικής, αυτής της ακραίας, στρατηγικής στέλνει σε διατεταγμένη υπηρεσία διάφορα φερέφωνά του -ψευτόμαγκες στην ουσία- στα μέσα μαζικής ενημέρωσης, στο ραδιόφωνο, στην τηλεόραση για να κάνουν μπούλινγκ σε πολιτικούς αντιπάλους, σε δημοσιογράφους και σε όποιους έχουν διαφορετική γνώμη. Μαζέψτε τους. Κάνουν κακό στη δημοκρατία και τελικά και σε εσάς τους ίδιους, αλλά αυτό το τελευταίο μας είναι και αδιάφορο.

Πάμε, λοιπόν, στο πολιτικό ζήτημα της συζήτησης. Γιατί κατέθεσε η Αξιωματική Αντιπολίτευση την πρόταση μομφής; Γιατί στην ουσία πιστεύει ότι έτσι λίγο πριν από τις εκλογές θα διαμορφωθεί μία εικόνα που θα χωρίζει από τη μία μεριά την αμαρτωλή Κυβέρνηση και από την άλλη τον άσπιλο, άμωμο, αναμάρτητο ΣΥΡΙΖΑ. Και έτσι θα πορευθούν ωραία και αισιόδοξα για τις εκλογές. Μάταιος κόπος.

Για να δούμε, λοιπόν, πόσο άσπιλος, άμωμος και πάλλευκος είναι ο ΣΥΡΙΖΑ στα θέματα κράτους δικαίου. Ακούστε, λοιπόν, μερικά μόνο από τα κεφάλαια μίας μαύρης βίβλου που έχετε συγγράψει τα προηγούμενα χρόνια ως κυβέρνηση.

Ποδηγέτηση και επίθεση κατά των ανεξάρτητων αρχών. Αυτές ήταν οι θέσεις σας. Και ιδεολογικά απέναντι είστε. Στήσιμο διαγωνισμού για τηλεοπτικές άδειες. Διώξεις δημοσιογράφων. Υποκλοπή προσωπικών μηνυμάτων, τότε θυμίζω κατά του αντιπροέδρου του Συμβουλίου της Επικρατείας. Φορολογικές επιδρομές σε αντιφρονούντες. Κατασκευή κατηγοριών για κατασυκοφάντηση και δολοφονία χαρακτήρων δέκα πολιτικών σας αντιπάλων στη διαβόητη δήθεν σκευωρία «NOVARTIS». Μία σκευωρία που σε αρμονία με μάρτυρες που αποδεικνύονται σήμερα, μετά από τη σύλληψή τους, άνθρωποι του υποκόσμου την κάνατε σημαία σας. Μαύρα σκοτάδια, μαύρες σακούλες, μαύρα χρήματα. Δεν είστε, λοιπόν, κύριοι του ΣΥΡΙΖΑ, ούτε άμωμοι ούτε άσπιλοι ούτε αμόλυντοι. Το ακριβώς αντίθετο μπορεί να πει κάποιος.

Και πάμε τώρα στην ουσία του σοβαρού θέματος, των παρακολουθήσεων. Θα έλεγα μάλιστα, επειδή μας κάνετε και μάθημα σεβασμού των δημοκρατικών αρχών, πριν μπω στην ουσία του θέματος: έχετε μαζί σας ως βάρος και όνειδος τη μεγαλύτερη αγνόηση, τη μεγαλύτερη παραμόρφωση λαϊκής εντολής στη μεταπολιτευτική δημοκρατία. Είναι το δημοψήφισμα του 2015, όταν έντρομοι μπροστά στο αποτέλεσμα των δικών σας ενεργειών αγνοήσατε τη λαϊκή εντολή. Και μας κάνετε μάθημα σεβασμού της δημοκρατίας!

Ας πάμε, όμως, στο θέμα των παρακολουθήσεων, για να μην πει κάποιος ότι το παρακάμπτω. Εδώ στη Βουλή θα επαναλάβω τρεις βασικές μου θέσεις, που σε όλες τις σχετικές συζητήσεις υποστήριξα: «Αυτή η υπόθεση πρέπει να βγει στο φως πλήρως, να μη μείνει τίποτα μαύρο και σκοτεινό». Δεύτερη θέση: «Η δικαιοσύνη οφείλει να κινηθεί τάχιστα, να οδηγήσει σε πλήρη διαλεύκανση αυτή την υπόθεση, γιατί όσο αυτή η υπόθεση μένει, θα δηλητηριάζει τον «υδροφόρο ορίζοντα» της πολιτικής ζωής του τόπου και θα τη βρίσκουμε συνεχώς μπροστά μας» και αυτό είναι κακό για τη δημοκρατία, κακό για την ασφάλεια, κακό για τη σταθερότητα. Τρίτον: «αυτονομημένα και ανεξέλεγκτα άβατα δεν νοούνται στη δημοκρατία».

Σε σχέση με αυτό το τελευταίο, δηλαδή με τα ρυπαρά δίκτυα θέλω να κάνω μία ευθεία ερώτηση προς τους συναδέλφους του ΣΥΡΙΖΑ. Πότε, πού, πώς και από ποιους έμαθε ο κ. Τσίπρας τα έξι ονόματα που τελούσαν υπό νόμιμη, τονίζω νόμιμη, παρακολούθηση της Εθνικής Υπηρεσίας Πληροφοριών; Ήλθε εδώ και μας είπε ότι έκανε «πετυχεσιά», έξι στα έξι. Μάλιστα. Δεν μας είπε, όμως, πώς κατάφερε αυτή την επιτυχία; Ποιοι του έδωσαν αυτές τις πληροφορίες τόσο ακριβείς, που από πριν επιβεβαίωσε, λέει ο ίδιος, η ΑΔΑΕ; Μη μου πείτε, είχαν δημοσιευθεί στο «DOCUMENTO», γιατί είχαν δημοσιευθεί εκατό ονόματα. Πώς επέλεξε αυτά ακριβώς τα έξι; Ποιος του το υπέδειξε; Ποιος του είπε «εκεί, γι’ αυτούς ρώτα»; Μήπως είναι οι ίδιοι που παρακολουθούσαν τον Πιτσιόρλα, τον Καμμένο, τον Σαγιά, τον Κοτζιά; Ποιοι; Ποιοι;

Κλείνω. Η υπόθεση αυτή πρέπει το συντομότερο να διαλευκανθεί πλήρως -το ξαναλέω- και να μη γίνει εργαλείο για έναν νέο διχασμό. Είναι άλλο η πολιτική σύγκρουση και αντιπαράθεση για κρίσιμα θέματα και άλλο το να τρώμε τις σάρκες μας εδώ πέρα. Το πρώτο είναι μέσα στο πλαίσιο της δημοκρατικής λειτουργίας, το δεύτερο είναι καταστροφή.

Όσον αφορά στο ποια κυβέρνηση έχει την εμπιστοσύνη της Βουλής και του ελληνικού λαού αυτό είναι δεδομένο. Η Κυβέρνηση της Νέας Δημοκρατίας αύριο το βράδυ θα έχει την εμπιστοσύνη της Βουλής και σε λίγους μήνες την εμπιστοσύνη του ελληνικού λαού.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε συνάδελφε.

Η κ. Γιαννακοπούλου τώρα έρχεται με τη σειρά της εν όψει της αλλαγής που έγινε και αμέσως μετά ο κ. Σκουρλέτης.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε την πρόταση μομφής στην Κυβέρνηση που κατέθεσε ο Πρόεδρος και η Κοινοβουλευτική Ομάδα του ΣΥΡΙΖΑ. Είχε προαναγγελθεί άλλωστε αυτή η πρωτοβουλία και ασφαλώς είχε προετοιμαστεί κατάλληλα και η Κυβέρνηση, αφού είχε πάρει το σινιάλο. Και βεβαίως, έχετε προετοιμαστεί και οι δύο, κυρίες και κύριοι της Νέας Δημοκρατίας και του ΣΥΡΙΖΑ, για μία κακοστημένη παράσταση ενός ψευτοδικομματισμού, με κύρια χαρακτηριστικά την πόλωση, τη γενικολογία, την ένταση, το αρρωστημένο κλίμα που κυριάρχησε σε αυτόν τον διάλογο, με αποκορύφωμα, βέβαια, εχθές το βράδυ.

Τι κρύβεται πίσω από όλο αυτό; Κατ’ αρχάς κρύβεται η προσπάθεια της Κυβέρνησης να διατηρήσει τη σιωπή, την αδιαφάνεια, τη συγκάλυψη και να συνεχίσει την προσπάθειά της να μη μαθευτεί η αλήθεια για τις υποκλοπές. Και αυτό, δυστυχώς, θα φανεί και τις επόμενες ημέρες.

Η αλήθεια για τις υποκλοπές, όπως μέχρι στιγμής δεν ακούστηκε, δεν τρέφουμε καμμία αυταπάτη ότι δεν θα ακουστεί ούτε και τώρα σε αυτή τη συζήτηση στη Βουλή. Η Κυβέρνηση για μία ακόμα φορά θα κρυφτεί πίσω από τον αυτοθαυμασμό της και από την αυταρέσκειά της για το φοβερό και τρομερό έργο το οποίο δήθεν έχει παράξει. Θα κρυφτεί πίσω από τις γενικολογίες της και κυρίως, πίσω από αυτό το οποίο έχουμε δει ξεκάθαρα τις τελευταίες ημέρες, δηλαδή όλον αυτόν τον συμψηφισμό των ολισθημάτων και του κατήφορού της στα θέματα λειτουργίας των θεσμών με τα αντίστοιχα θέματα, με τα αντίστοιχα ολισθήματα του ΣΥΡΙΖΑ.

Όμως, κυρίες και κύριοι συνάδελφοι, πίσω από όλο αυτό κρύβεται επίσης και η προσπάθεια να σκεπαστούν από την πλευρά του ΣΥΡΙΖΑ όλα όσα πρωτοφανή έχουμε ακούσει τις τελευταίες ημέρες. Από πού να αρχίσω; Από την απόδειξη παρακολούθησης του ΚΚΕ από την κυβέρνησή τους ή από τα αποκαλυπτικά sms για τον έλεγχο του τηλεοπτικού τοπίου και από τις καταγγελίες μέσα στο δικαστήριο από επώνυμη μάρτυρα για μεταφορά φακέλων και μαύρων σακούλων με μαύρο χρήμα ή για τις απάτες του περιβόητου κ. Σαράφη που έπαιξε βασικό, καθοριστικό ρόλο για τη σκευωρία κατά δέκα πολιτικών στελεχών της Αντιπολίτευσης; Όμως, ούτε γι’ αυτά θα ακούσουμε κάτι. Δεν τρέφουμε αυταπάτες. Ούτε και γι’ αυτά θα ακούσουμε κάτι. Σιωπή! Σιωπή και από αυτή την πλευρά!

Ωστόσο, από χθες παίρνουμε μία δυσάρεστη γεύση, μία πικρή γεύση, μίας απαράδεκτης ποιότητας αντιπαράθεσης. Δεν μπορεί να συζητάμε εδώ με φράσεις όπως «εγκληματική συμμορία» ή «Ραν Ταν Πλαν».

Ποια είναι η γνώμη σας, κύριοι Υπουργοί, γι’ αυτές τις απαράδεκτες εκφράσεις ή για άλλες καφενειακού, γηπεδικού τύπου φράσεις; Δεν τιμά τη Βουλή. Απομακρύνει τους πολίτες και ειδικά απομακρύνει τους νεότερους. Ενισχύει τάσεις απαξίωσης της πολιτικής. Και αν αυτό το κλίμα συνεχίσει με ευθύνη και των δύο πλευρών, γιατί ο ένας κόβει ο άλλος ράβει, ο μεγάλος νικητής των επερχόμενων εκλογών θα είναι απλά και μόνο η αποχή. Και η ευθύνη θα είναι και των δυο σας.

Όσον αφορά δε το ΠΑΣΟΚ, δεν είμαστε διατεθειμένοι, κυρίες και κύριοι συνάδελφοι, να παρακολουθούμε αυτό το έργο το οποίο θα μπορούσε να είχε και τον τίτλο: «Και οι δύο αμαρτωλοί». Δεν ανεχτήκαμε και δεν θα ανεχτούμε τη συγκάλυψη του σκανδάλου των υποκλοπών. Θα το πάμε μέχρι τέλους. Εμείς ήμασταν, άλλωστε, το πρώτο θύμα. Ο Πρόεδρός μας ήταν το πρώτο θύμα το οποίο βγήκε στο φως, η πρώτη ομολογημένη παρακολούθηση από εσάς. Κι όταν λέγαμε το καλοκαίρι ότι αυτό είναι απλά η κορυφή του παγόβουνου, μετά από έξι μήνες νομίζω ότι κανείς δεν μπορεί να αμφισβητήσει ότι η αποκάλυψη αυτού του σκανδάλου για την παρακολούθηση του Νίκου Ανδρουλάκη ήταν η κορυφή του παγόβουνου όλων των παρακολουθήσεων, όπως αποκαλύπτεται καθημερινά.

Έχουν περάσει σχεδόν έξι μήνες από τότε που ο Πρόεδρός μας ξεκίνησε έναν δύσκολο αγώνα –που παρά τις κραυγές και τις ανοίκειες επιθέσεις, ήταν απολύτως θεσμικός- και ακόμη απαντήσεις δεν έχουμε πάρει. Θυμίζω πολύ απλά τα βήματα τα οποία κάναμε ως ΠΑΣΟΚ.

Αναφερθήκατε κι εσείς, κύριε Βορίδη. Είπατε ότι υπάρχουν αρχές να διερευνήσουν, αλλά ακόμη οι απαντήσεις δεν έχουν δοθεί. Πήγαμε στη δικαιοσύνη. Έξι μήνες πριν προσέφυγε ο Νίκος Ανδρουλάκης στον Άρειο Πάγο. Δεν έχουμε καμμία ενημέρωση για το τι έχει συμβεί. Πού βρίσκεται η έρευνα; Τι γίνεται; Πήγαμε στις ανεξάρτητες αρχές. Πήγαμε στο Ευρωπαϊκό Δικαστήριο Ανθρωπίνων Δικαιωμάτων, γιατί ο μοναδικός μας στόχος ήταν να μπορέσει να αποκαλυφθεί η αλήθεια, να μπορέσει να αποκατασταθεί το κύρος των τρωθέντων θεσμών που κακοποίησε βάναυσα η Κυβέρνησή σας.

Όμως, δυστυχώς, αυτό δεν έχει γίνει εφικτό, δεν έχει γίνει κατορθωτό, παρά τις συζητήσεις στη Βουλή, παρά τη σύσταση εξεταστικής επιτροπής στην οποία είδαμε την επιβολή ενός κανονικότατου σιωπητηρίου, είδαμε την υποβάθμισή της και την άρνηση να παρευρεθούν μάρτυρες ή να ειπωθεί οτιδήποτε με την επίκληση του δήθεν απορρήτου. Μία επιτροπή της Βουλής έπεσε στον τοίχο της σιωπής και μιας ορατής, ορατότατης προσπάθειας να αποκρυφτεί η αλήθεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ο κ. Ράμμος –τελειώνω, κύριε Πρόεδρε- δεν κλήθηκε καν στην Επιτροπή Θεσμών και Διαφάνειας. Και όχι απλά αυτό, αλλά έχει στοχοποιηθεί με έναν αδιανόητο και με έναν βάναυσο τρόπο από εσάς. Είναι απαράδεκτο σε μία ευρωπαϊκή κοινωνία όποιος δεν υπηρετεί το αφήγημα της κεντρικής εξουσίας να βάλλεται με αυτόν τον τρόπο ηθικά και πολιτικά.

Και αυτό, κυρίες και κύριοι συνάδελφοι –γιατί δεν έχουμε μνήμη λωτοφάγων, το θυμόμαστε- το έκανε και η προηγούμενη Κυβέρνηση. Το έκανε «τάλε κουάλε», ακριβώς με αυτόν τον τρόπο, αλλά εσείς όπως φαίνεται θέλετε να το τερματίσετε.

Ολοκληρώνεται, λοιπόν, και τεκμηριώνεται έτσι η εικόνα της θεσμικής παρακμής, η οποία κορυφώθηκε με τη συγκάλυψη του σκανδάλου στην εξεταστική οπερέτα και με τη συνεχιζόμενη επιχείρηση αντισυνταγματικής φίμωσης των ανεξάρτητων αρχών. Και όλα αυτά –το λέγαμε, το λέμε και θα συνεχίσουμε να το λέμε όσο δεν παίρνουμε απαντήσεις- δείχνουν μία ξεκάθαρη διολίσθηση της χώρας προς τον αυταρχισμό και μας εκθέτουν διεθνώς.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, ολοκληρώστε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτή, λοιπόν, η συστηματική προσπάθεια αποσιώπησης της αλήθειας, η ένταξη αυτού του θέματος σε ένα αρρωστημένο και πολωμένο κλίμα τοξικότητας σε μια κρίσιμη περίοδο για τη χώρα και για την ελληνική κοινωνία, κάνει ζημιά. Κάνει πάρα πολύ μεγάλη ζημιά στην πατρίδα μας. Απογοητεύει τους πολίτες. Δημιουργεί αμφισβήτηση στο πολιτικό και στο κομματικό σύστημα. Πλήττει τους θεσμούς. Πλήττει τη δημοκρατία μας.

Το ΠΑΣΟΚ –και κλείνω με αυτό, κύριε Πρόεδρε- δεν θα παρακολουθεί ένα παιχνίδι πόλωσης και τοξικότητας. Θα παρέμβει αποφασιστικά, ουσιαστικά, θεσμικά, όπως σταθερά κάνει ως μια δύναμη υπεύθυνη και βαθιά δημοκρατική.

Ζητάμε, λοιπόν, να πέσει άπλετο φως για όλα και για όλους. Ο Πρωθυπουργός έχει υποχρέωση να απαντήσει στα αμείλικτα ερωτήματα, γιατί πρέπει να μάθουμε την αλήθεια.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, ολοκληρώστε. Έχετε πάει στα δέκα λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, ολοκληρώστε. Οι συνάδελφοί σας θα φύγουν τρεις η ώρα το βράδυ από εδώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω.

Πρέπει να φύγει αυτό το παιχνίδι της σιωπής, της συγκάλυψης και των θεσμικών σκιών.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Επόμενος ομιλητής, όπως έχω προαναγγείλει, είναι ο κ. Σκουρλέτης από τον ΣΥΡΙΖΑ και αμέσως μετά θα μιλήσει ο Υπουργός Ναυτιλίας και Νησιωτικής Πολιτικής κ. Πλακιωτάκης.

Οι επόμενοι ομιλητές για την άλλη τετράδα είναι η κ. Κεφαλογιάννη, ο κ. Καββαδάς, ο κ. Γιαννούλης και ο Υπουργός κ. Σκρέκας.

**ΑΝΑΣΤΑΣΙΑ ΓΚΑΡΑ:** Πόσοι Υπουργοί προβλέπεται να μιλήσουν, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Τι θέλετε, κυρία συνάδελφε; Τι λέτε;

**ΑΝΑΣΤΑΣΙΑ ΓΚΑΡΑ:** Έχει πάει πολύ πίσω ο κατάλογος, οι Βουλευτές δεν μιλάνε, κύριε Πρόεδρε και ανά δύο Βουλευτές μιλάνε Υπουργοί.

**ΠΡΟΕΔΡΕΥΩΝ (Χαράλαμπος Αθανασίου):** Κάνετε λάθος. Κάθε τέσσερις Βουλευτές μιλάει ένας Υπουργός.

**ΑΝΑΣΤΑΣΙΑ ΓΚΑΡΑ:** Πόσοι Υπουργοί είναι ακόμα;

**ΠΡΟΕΔΡΕΥΩΝ (Χαράλαμπος Αθανασίου):** Είναι κάθε τέσσερις Βουλευτές. Αυτό είναι αυτό που έχει καθιερωθεί. Όμως παρεμβλήθηκε ο πρώην Πρωθυπουργός ο οποίος έπρεπε να μιλήσει. Μιλάει όποτε θέλει, όποτε έρθει. Τι είναι αυτά που λέτε τώρα;

Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ.

Ξέρετε, κύριοι συνάδελφοι της Πλειοψηφίας, ένα από τα λάθη που κάνουν καμμιά φορά τα κόμματα είναι πλέον να υιοθετούν την προπαγάνδα τους και έτσι με αυτόν τον τρόπο να χάνουν την πραγματικότητα.

Άκουσα πριν τον κ. Κουμουτσάκο που αναφέρθηκε στο δημοψήφισμα του 2015 και μας είπε, εσείς οι οποίοι δεν σεβαστήκατε τη λαϊκή εντολή. Τι μας λέγατε το 2015; Μας λέγατε ότι είναι ένα δημοψήφισμα ποιοι είναι υπέρ και κατά της Ευρώπης. Γι’ αυτό και βγάλατε το σύνθημα «Μένουμε Ευρώπη».

Τώρα τι έρχεστε και μας λέτε; Μας λέτε ότι δεν σεβαστήκαμε εκείνη την εντολή. Σας λέγαμε ότι είναι ένα δημοψήφισμα που αφορά μια συγκεκριμένη πρόταση που είχε έρθει τότε από την τρόικα, τη βάλαμε στην κρίση του λαού και, ακριβώς, επειδή ενεργοποιήσαμε τον λαϊκό παράγοντα όπλισε αυτό τότε την Κυβέρνηση αμέσως μετά να φέρει μια πολύ πιο ήπια συμφωνία και να έχει το πολιτικό σθένος να τη θέσει στην κρίση του λαού τον Σεπτέμβριο του 2015. Αυτόν τον Σεπτέμβριο του 2015, ρε παιδιά, εσείς που ανατρέχετε πίσω, γιατί δεν τον αναφέρετε ποτέ; Γιατί σας πείραξε αυτό, διότι υπήρχε δημοκρατική νομιμοποίηση, αυτή την οποία εσείς την έχετε πολύ χαμηλά στη δικιά σας κλίμακα αξιών.

Βλέπω, λοιπόν, τελικά και έναν πολιτικό διχασμό. Η πολιτική σας παρουσία σήμερα είναι απόλυτα διχασμένη.

Μας λέτε για τις συντάξεις και υπεραμύνεστε. Σήμερα σχεδόν ένα εκατομμύριο κόσμος, συνταξιούχοι, είδαν αυξήσεις. Με ποιανού τον νόμο έγινε αυτό; Αυτών που καταγγέλλετε; Υπήρξε κάποια διάταξη που το προέβλεπε αυτό να γίνει τώρα; Τι αναθεωρητισμός είναι αυτός, ρε παιδιά, στην πρόσφατη πραγματικότητα; Είμαστε όλοι πρωταγωνιστές, ζούσαμε όλοι. Δεν είναι προηγούμενες γενιές, τα έχουμε ζήσει, ξέρουμε αυτά τα πράγματα πως γίνανε.

Πήγε ο κ. Καραμανλής και είπε ότι υπογράψαμε, λέει, συλλογικές συμβάσεις. Αν δεν είχε βγει από το μνημόνιο η προηγούμενη κυβέρνηση, θα είχατε τη δυνατότητα να υπογράψετε συλλογικές συμβάσεις εσείς που τις καταργήσαμε; Αυτή είναι η πραγματικότητα.

Εκείνο, όμως, το οποίο παρατηρώ ακούγοντας σήμερα τον κ. Βορίδη είναι το εξής. Βλέπω δύο γραμμές. Μέχρι τώρα υπήρχε μια καταγγελία ότι η δικιά μας προσπάθεια είναι να υπονομεύσουμε τη δημοκρατία, ότι κατασκευάζουμε ψέματα, ότι όλα αυτά είναι δικές μας κατασκευές. Εσείς ήρθατε με μια άλλη γραμμή τώρα κάτω από την πίεση της πραγματικότητας.

Κοιτάξτε να δείτε τι λέει η ΑΔΑΕ. Η ΑΔΑΕ λέει ότι γίνανε παρακολουθήσεις, δεν λέει αυτά που λέτε εσείς. Από εκεί και πέρα βοήθησε, κύριε Βορίδη, η συζήτηση που έγινε πριν και με τον πρώην Πρόεδρο της Βουλής και με τον κ. Τσακαλώτο, να αποκατασταθεί στα μάτια της κοινής γνώμης και του Κοινοβουλίου ποιοι είναι τελικά οι πυλώνες του κράτους δικαίου. Γιατί το κράτος δικαίου είναι η ασπίδα του πολίτη απέναντι στην κρατική εξουσία. Είναι θετικό, λοιπόν, ότι μέσα από αυτή τη συζήτηση μπορούμε κάποιοι και υπερασπιζόμαστε τον πυρήνα του κράτους δικαίου, τη δημοκρατία και ο κόσμος καταλαβαίνει.

Αυτοί ήταν, λοιπόν, οι λόγοι που επέβαλαν στο δικό μας κόμμα να καταθέσει σε αυτή τη συγκυρία, που έχουν επιβεβαιωθεί πολλά πράγματα, που υπάρχουν αδιάσειστα στοιχεία, την πρόταση δυσπιστίας.

Ας προχωρήσουμε παρακάτω και πιο συγκεκριμένα. Σας άκουσα, κύριε Βορίδη,να λέτε κάποια στιγμή αναφερόμενοι στην ιστορία, στην υπόθεση των καναλιών, ότι πήγατε να χαρίσετε άδειες. Ποιος το λέει αυτό; Τριάντα χρόνια είχατε χαρίσει τις άδειες βασισμένοι σε σχέσεις διαπλοκής. Δεν υπήρχε πλαίσιο. Και σήμερα υπάρχει ένας νόμος που δεν τον αλλάξατε, ο δικός μας νόμος που έβαλε κανόνες, υποχρέωσε τους καναλάρχες να δώσουν χρήματα και μιλάτε εσείς για χάρισμα; Η αποκατάσταση των κανόνων στο χώρο των τηλεοπτικών αδειών είναι χάρισμα; Μα, τόσο πια τυφλωμένοι είσαστε, τόσο έχετε πιστέψει την προπαγάνδα σας; Συνεννοηθείτε μεταξύ σας.

Για το συγκεκριμένο θέμα, επί του προκειμένου έχουμε μια υπαρκτή προκλητικότητα, απειλή, επιθετικότητα από την Τουρκία. Υπάρχει κανείς που το αμφισβητεί αυτό; Δεν νομίζω να μην το αντιλαμβάνεται. Ποιος είναι επιφορτισμένος να φυλάει τα όπλα, τα σύνορα της πατρίδας; Είναι ο Αρχηγός ΓΕΕΘΑ, ναι ή όχι; Επί δύο χρόνια τον παρακολουθούσατε, ναι ή όχι; Δύο χρόνια συνεχούς παρακολούθησης σημαίνει δώδεκα εντολές, δώδεκα εντολές παρακολούθησης ανανεούμενες, συνεχόμενες. Υπήρχε λόγος εθνικός που τον παρακολουθούσατε; Ο άνθρωπος, δηλαδή, που θα προστατέψει τη χώρα από τον εξ ανατολών εθνικό κίνδυνο αποτελεί ο ίδιος εθνικό κίνδυνο, ότι συντρέχουν εθνικοί λόγοι για να τον παρακολουθούν; Εξέλιπαν αυτοί; Γιατί του ανανεώσατε για έναν χρόνο τη θητεία;

Αυτά τα ερωτήματα είναι πολιτικότατα, σοβαρότατα και προφανώς δεν μπορεί να μας τα απαντήσει η έρευνα της ΑΔΑΕ. Η έρευνα της ΑΔΑΕ λέει αυτό που μέχρι τώρα αρνιόσασταν και που εσείς είχατε το σθένος να το παρακολουθείτε. Υπήρξε παρακολούθηση με τη βούλα της ΕΥΠ και τη σύμφωνη γνώμη του πολιτικού προϊσταμένου Κυριάκου Μητσοτάκη.

Και αυτά ότι βγάλαμε τον Δημητριάδη και πήρε μαζί του το αμάρτημα δεν μετράνε. Ο Δημητριάδης δεν ήταν οποιοσδήποτε, με υπογραφή του κυρίου Πρωθυπουργού δούλευε. Αυτό, λοιπόν, το σύστημα όλο, αυτό το καθεστώς πολλαπλών παρακολουθήσεων και πολυεπίπεδων παρακολουθήσεων που δεν σταμάταγε μόνο στην ΕΥΠ αλλά είχε και τις συνέργειες του «Predator», του «Predator» όμως το οποίο το λειτουργούσαν οι κρατικοί υπάλληλοι σε συνδυασμό με την ιστορία της ρουμανικής εταιρείας, ακριβώς αποτελούν όλο αυτό το πλαίσιο χειραγώγησης θεσμών, προσώπων, Υπουργών, της κοινής γνώμης. Γι’ αυτό μιλάμε για μια κατασκοπευτική δημοκρατία τελικά, άρα μια μη δημοκρατία. Γι’ αυτό σας εγκαλούμε σήμερα και πάνω σε αυτά καλείστε να απαντήσετε.

Και δεν μπορεί να εμφανίζεται ο κ. Χατζηδάκης, ο άνθρωπος που χειρίστηκε όλες τις μεγάλες ιδιωτικοποιήσεις των τελευταίων ετών επί κυβερνήσεών σας, να παρακολουθείται και να λέει εγώ πιστεύω ότι ο κ. Μητσοτάκης δεν έχει καμμία απολύτως σχέση. Ε, ποιος έχει; Αν δεν έχει ο πολιτικός προϊστάμενος, τότε τι είναι δηλαδή; Επικίνδυνος, αδαής; Κάτω από τη μύτη του γινόντουσαν όλα αυτά; Μπορεί να παραμένει σε αυτή τη θέση; Για όλα αυτά τι έχετε να πείτε; Είναι μια σκευωρία του ΣΥΡΙΖΑ;

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Επιλέξατε, λοιπόν, να μην απαντήσετε. Εσείς, είπα, προσπαθήσατε με μια δεινότητα νομική, αλλά που θυμίζει περισσότερο δικολάβο –συγγνώμη, με τη συμπάθεια που σας έχω- και όχι μια στέρεη νομική προσέγγιση να απαντήσετε λίγο διαφορετικά, αλλά όλοι οι προηγούμενοι «άλλα λόγια να αγαπιόμαστε». Αυτή την πολιτική τού να πετάτε την μπάλα απ’ έξω, τού «άλλα λόγια να αγαπιόμαστε» είναι σίγουρο ότι θα την υιοθετήσετε αυτή την τακτική πηγαίνοντας προς τις εκλογές, διότι δεν σας συμφέρει όχι μόνο η σύγκριση σε σχέση με τις κυβερνητικές θητείες, αλλά μόνο που θα πρέπει να μιλήσουμε και εμείς για το τι παραλάβαμε, και εκεί αφήστε τα. Αφήστε το τι παραλάβαμε. Διαβάστε το βιβλίο του κ. Τσακαλώτου. Είναι καλό βοήθημα, σας το συνιστώ. Μπορούμε να σας το κάνουμε και δώρο. Ευκλείδη, δεν ξέρω αν έχεις αντίρρηση.

Εν πάση περιπτώσει, αυτή την τακτική φαίνεται ότι την έχετε επιλέξει πηγαίνοντας σε εκλογές, διότι δεν έχετε να απαντήσετε κάτι πειστικό, γιατί είμαστε πρωταθλητές στην ακρίβεια, γιατί ο πληθωρισμός τσάκισε τα εισοδήματα, γιατί η ηλεκτρική ενέργεια χαρακτηρίζεται από κερδοσκοπικές συνθήκες, γιατί οι φοιτητές βρίσκουν μπροστά τους την Πανεπιστημιακή Αστυνομία και αντιμετωπίζουν καθημερινά τον αυταρχισμό, γιατί οι εργασιακές σχέσεις διαλύονται, γιατί παρά τη μεγέθυνση των τελευταίων ετών το μερίδιο της εργασίας έχει υποχωρήσει, ενώ αυξάνει το μερίδιο των κεφαλαίων ως ποσοστό του ΑΕΠ.

Για όλους αυτούς τους λόγους, λοιπόν, και, κυρίως, για τα θέματα του κράτους δικαίου και της δημοκρατίας σάς υποβάλαμε αυτή την πρόταση δυσπιστίας. Φαίνεται ότι το μόνο πλέον που θα μπορούσε να είναι παραγωγικό, γόνιμο, ωφέλιμο από μεριάς σας είναι να προκηρύξετε το συντομότερο εκλογές, να μιλήσει ο λαός. Αυτό δεν πρέπει να το φοβάστε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Υπουργός Ναυτιλίας και Νησιωτικής Πολιτικής κ. Πλακιωτάκης.

Θα ακολουθήσουν τέσσερις Βουλευτές, ο κ. Κελέτσης, η κ. Κανέλλη, ο κ. Καββαδάς, ο κ. Γιαννούλης, και μετά θα πάρει τον λόγο ο κ. Σκρέκας, ο Υπουργός Περιβάλλοντος και Ενέργειας.

Κύριε Πλακιωτάκη, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άκουσα συνεχώς τον κ. Σκουρλέτη να μιλά για κράτος δικαίου. Κύριε Σκουρλέτη, στο σπίτι του κρεμασμένου δεν μιλάνε για σχοινί. Και όσον αφορά τα ερωτήματα τα οποία θέσατε, κάνετε λίγο υπομονή, ο Πρωθυπουργός θα απαντήσει στην αυριανή τοποθέτησή του.

Κυρίες και κύριοι συνάδελφοι, αποτελεί, πράγματι, μεγάλο πειρασμό και σημαντική πρόκληση η επισήμανση των πολλαπλών αδιεξόδων του κ. Τσίπρα, που τον οδήγησαν στην κατάθεση της πρότασης δυσπιστίας λίγες εβδομάδες πριν την εκλογική αναμέτρηση. Θα αποφύγω τον πειρασμό. Δεν μπορώ όμως να μην παρατηρήσω ότι προκαλεί εντύπωση το γεγονός ότι ο Αρχηγός της Αξιωματικής Αντιπολίτευσης επιδιώκει να φέρει πιο νωρίς τη νέα ήττα του ΣΥΡΙΖΑ. Βιάζεται να χάσει τις εκλογές.

Κυρίες και κύριοι συνάδελφοι του ΣΥΡΙΖΑ, και αυτό θα γίνει στην ώρα του. Η Βουλή θα απορρίψει την πρόταση δυσπιστίας, γιατί την απορρίπτει η πολύ μεγάλη πλειονότητα της ελληνικής κοινωνίας, η οποία δικαίως εμπιστεύεται τη Νέα Δημοκρατία και τον Κυριάκο Μητσοτάκη, αφ’ ενός γιατί κανέναν δεν πείθει ο κ. Τσίπρας ως υπερασπιστής, τάχα μου, της δημοκρατίας, όχι μόνο γιατί έχει λησμονήσει να δώσει απαντήσεις για το μαύρο χρήμα που πήγαινε στον ΣΥΡΙΖΑ, όχι μόνο γιατί δεν έχει απολογηθεί για το στήσιμο του διαγωνισμού για τις τηλεοπτικές άδειες, αλλά και γιατί όλοι θυμόμαστε σε αυτή την Αίθουσα τις παρεμβάσεις που έγιναν από τον ΣΥΡΙΖΑ στη δικαιοσύνη και την προσπάθεια πολιτικής εξόντωσης των αντιπάλων με τη σκευωρία της «NOVARTIS».

Αφ’ ετέρου, βεβαίως, θα την απορρίψει, γιατί οι πολίτες διαθέτουν και μνήμη και κρίση. Έχουν ζήσει τα καταστροφικά αποτελέσματα της διακυβέρνησης του ΣΥΡΙΖΑ και βιώνουν σήμερα τα μεγάλα επιτεύγματα της Κυβέρνησης της Νέας Δημοκρατίας και με βάση αυτά κρίνουν, συγκρίνουν και η επιλογή τους είναι απολύτως ξεκάθαρη. Απορρίπτουν την επιστροφή στο αποτυχημένο και επικίνδυνο κυβερνητικό παρελθόν του ΣΥΡΙΖΑ. Επιλέγουν τη σταθερότητα, την ασφάλεια, τη στήριξη της κοινωνίας, την ισχυρή Ελλάδα που διασφαλίζει η Νέα Δημοκρατία.

Επιτρέψτε μου δύο τρεις συνοπτικές αναφορές και για να καταδείξω τη διαφορά μεταξύ των δύο κυβερνητικών περιόδων. Αυτή είναι η πραγματικότητα, διότι με βάση αυτά θα πάμε στις επόμενες εκλογές. Ρυθμός ανάπτυξης επί ΣΥΡΙΖΑ 0,7%, ο χαμηλότερος σε επίπεδο Ευρωπαϊκής Ένωσης. Εντυπωσιακός ρυθμός ανάπτυξης επί Νέας Δημοκρατίας, 6%, σχεδόν διπλάσιος από τον ευρωπαϊκό μέσο όρο.

Εχθρικό περιβάλλον για τις επενδύσεις επί ΣΥΡΙΖΑ. Ρεκόρ επενδύσεων, επί Νέας Δημοκρατίας. Η Ελλάδα έχει γίνει κόμβος προσέλκυσης μεγάλων παγκόσμιων κολοσσών.

Ανυπαρξία -έχει ιδιαίτερη σημασία, ιδιαίτερα στις μέρες μας- σημαντικών εξοπλιστικών προγραμμάτων επί ΣΥΡΙΖΑ. Σημαντική ποσοτική και ποιοτική ενίσχυση των ελληνικών ενόπλων δυνάμεων επί Νέας Δημοκρατίας.

Όλα αυτά και πολλά άλλα ακόμη αποκτούν ιδιαίτερη αξία, επειδή έγιναν πράξη σε περιβάλλον διαδοχικών παγκόσμιων κρίσεων, πρώτα απ’ όλα της υγειονομικής και στη συνέχεια της ενεργειακής και πληθωριστικής κρίσης.

Κυρίες και κύριοι συνάδελφοι, η σύγκριση διακυβέρνησης ΣΥΡΙΖΑ και Νέας Δημοκρατίας είναι εξίσου καταλυτική και στον τομέα της προστασίας, που άκουσα προηγουμένως, για τα σύνορά μας, εξίσου σημαντική για την προστασία των θαλασσίων συνόρων της πατρίδας μας, της ναυτιλίας και της νησιωτικότητας.

Θυμάστε, κυρίες και κύριοι συνάδελφοι, την πολιτική των ανύπαρκτων συνόρων στη θάλασσα; «Σύνορα χωρίς φύλαξη» ήταν το μότο σας τότε, με εκατοντάδες χιλιάδες παράνομες εισόδους στη χώρα μας επί ΣΥΡΙΖΑ, ενώ αντίθετα αποτελεσματική φύλαξη των θαλασσίων συνόρων της πατρίδας μας, με μείωση των μεταναστευτικών ροών κατά 80% σε σχέση με το 2019 επί Νέας Δημοκρατίας. Και την ίδια στιγμή σωτηρία δεκάδων χιλιάδων συνανθρώπων μας που τα κυκλώματα των διακινητών θέτουν κυριολεκτικά σε θανάσιμο κίνδυνο και επιπλέον με την ανοχή των τουρκικών αρχών στο Αιγαίο αλλά και σύλληψη μεγάλου αριθμού διακινητών και εξάρθρωση κυκλωμάτων.

Όταν στελέχη του ΣΥΡΙΖΑ υιοθετούν καταγγελίες εναντίον της χώρας μας, όταν μετά την αποκάλυψη της σκευωρίας με τον δήθεν θάνατο του μικρού παιδιού στον Έβρο δεν βρίσκετε το θάρρος να παραδεχτείτε ότι παραπλανηθήκατε και κάνατε λάθος, όταν επιτίθενται και συκοφαντούν τα στελέχη του Λιμενικού Σώματος, -που στην ουσία τι κάνετε, επιτίθεστε εναντίον της χώρας μας- εμείς φυλάσσουμε τα θαλάσσια σύνορα της πατρίδας μας, με απόλυτο σεβασμό στους κανόνες του Διεθνούς Δικαίου και με απόλυτη προτεραιότητα την προστασία της ανθρώπινης ζωής.

Επομένως, έπαινοι αξίζουν στις γυναίκες και τους άνδρες του Λιμενικού Σώματος για την καθημερινή υπερπροσπάθειά τους και όχι κατηγορίες και ψεύδη που δίνουν επιχειρήματα στην προπαγάνδα της Τουρκίας.

Επιπλέον, καμμία στρατηγική ανάπτυξης και καμμία στρατηγική για τα νησιά μας επί ΣΥΡΙΖΑ, σε αντίθεση με εθνική στρατηγική και μάλιστα πρωτοποριακή σε ευρωπαϊκό επίπεδο, με συγκεκριμένα χρηματοδοτικά προγράμματα για την ανάπτυξη της νησιωτικής Ελλάδας, για την ανάπτυξη της νησιωτικής επιχειρηματικότητας, με διασφαλισμένες πόρους, μετά από έντονη διαπραγμάτευση με την Ευρωπαϊκή Επιτροπή πάνω από 1 δισεκατομμύριο ευρώ.

Αναξιοποίητα λιμάνια επί ΣΥΡΙΖΑ. Αξιοποίηση των περιφερειακών λιμένων της χώρας. Αυτή την ώρα είναι σε εξέλιξη τέσσερις διεθνείς διαγωνισμοί για την αξιοποίηση των περιφερειακών λιμένων της χώρας με πολύ μεγάλη συμμετοχή από εγχώριους και εξωχώριους επενδυτές, γεγονός που επιβεβαιώνει την ορθότητα της στρατηγικής μας επιλογής, λιμάνια που αναβαθμίζουν γεωστρατηγικά και γεωπολιτικά τη χώρα μας. Και επιπλέον, βέβαια, έργα πάνω από 200 εκατομμύρια ευρώ για τους μικρούς νησιωτικούς λιμένες.

Περιορισμένο εξοπλιστικό πρόγραμμα για το Λιμενικό Σώμα επί ΣΥΡΙΖΑ σε αντίθεση με το μεγαλύτερο εξοπλιστικό πρόγραμμα στην ιστορία του Σώματος, γεγονός που θα ενισχύσει αποφασιστικά τον τρόπο που επιχειρούν τα στελέχη του λιμενικού, ένα πρόγραμμα που υπερβαίνει τα 600 εκατομμύρια ευρώ.

Μικρές παρεμβάσεις στις άγονες γραμμές επί ΣΥΡΙΖΑ. Είκοσι τέσσερις νέες γραμμές με αύξηση χρηματοδότησης από 90 εκατομμύρια σε 138 εκατομμύρια ευρώ κατ’ έτος και εξασφάλιση χρηματοδότησης για προκήρυξη πολυετών συμβάσεων επί Νέας Δημοκρατίας, με παράλληλη ανανέωση του ακτοπλοϊκού στόλου με πράσινα κριτήρια.

Απουσία θεσμικών παρεμβάσεων επί ΣΥΡΙΖΑ, αλλαγή στο θεσμικό πλαίσιο της ακτοπλοΐας, της ενίσχυσης του ελληνικού νηολογίου, του θαλάσσιου τουρισμού και αναμόρφωσης –προσέξτε- του κώδικα ιδιωτικού ναυτικού δικαίου μετά από εξήντα πέντε -καλά ακούσατε- μετά από εξήντα πέντε ολόκληρα χρόνια.

Κύριε Πρόεδρε, θύμισα κάποια μόνο από τα πραγματικά δεδομένα που καταδεικνύουν γιατί οι Έλληνες εμπιστεύονται τον Κυριάκο Μητσοτάκη και τη Νέα Δημοκρατία.

Πώς θα μπορούσαν άλλωστε να εμπιστευτούν τον κ. Τσίπρα και τον ΣΥΡΙΖΑ όταν το κόμμα της Αξιωματικής Αντιπολίτευσης επιμένει στις ίδιες πολιτικές που ακολούθησε στη διάρκεια της διακυβέρνησής του, πολιτικές αποτυχημένες, που κόστισαν πολύ στα νοικοκυριά, τις επιχειρήσεις, την κοινωνία, την οικονομία, την αξιοπιστία και τη θέση της χώρας μας;

Πώς θα μπορούσαν οι πολίτες να εμπιστευτούν τον κ. Τσίπρα και τον ΣΥΡΙΖΑ, όταν δεν διδάχτηκαν τίποτα από τα λάθη τους, όταν παραμένουν κυριολεκτικά προσκολλημένοι σε ιδεοληψίες που ανήκουν στο παρελθόν;

Πώς θα μπορούσαν οι πολίτες να εμπιστευτούν τον κ. Τσίπρα και τον ΣΥΡΙΖΑ, όταν υιοθετούν μια πολιτική μηδενισμού, άρνησης των πάντων, τοξικότητας, λαϊκισμού και ανευθυνότητας;

Οι πολίτες, κυρίες και κύριοι συνάδελφοι, δεν επιθυμούν την επιστροφή στο αποτυχημένο κυβερνητικό παρελθόν του ΣΥΡΙΖΑ, δεν επιθυμούν να ρισκάρουν όσα θετικά έχουν γίνει τα τελευταία χρόνια, δεν επιθυμούν να ανακοπεί η θετική πορεία της χώρας. Οι πολίτες γνωρίζουν καλά τι έχει κάνει αυτή η Κυβέρνηση και πόσα ακόμα μπορεί να καταφέρει η Κυβέρνησή μας.

Γι’ αυτό απορρίπτουν την πρόταση δυσπιστίας του ΣΥΡΙΖΑ και συνεχίζουν να εμπιστεύονται τη Νέα Δημοκρατία και τον Κυριάκο Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):**  Ευχαριστούμε τον κύριο Υπουργό.

Καλούμε στο Βήμα τον κ. Σταύρο Κελέτση από την Νέα Δημοκρατία.

Κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Κυρίες και κύριοι συνάδελφοι, κατά κανόνα η πρόταση μομφής είναι από το Σύνταγμα και τον Κανονισμό της Βουλής, αλλά και πολιτικά κρινόμενη, μια επιθετική κίνηση της Αντιπολίτευσης απέναντι σε μια κυβέρνηση.

Είναι η πρώτη φορά στην ιστορία που κατατίθεται πρόταση μομφής ως μια αμυντική κίνηση της Αντιπολίτευσης, προκειμένου να πετύχει έναν άλλον στόχο που δεν έχει να κάνει με το να πλήξει την Κυβέρνηση. Και ποιος είναι ο στόχος αυτός;

Σας θυμίζω ότι αυτή τη στιγμή είναι σε εξέλιξη και αποσπούν το ενδιαφέρον της κοινής γνώμης και της δημοσιότητας τρεις δίκες, άμεσα συνδεδεμένες με τον βίο και την πολιτεία, με τα έργα και τις ημέρες του ΣΥΡΙΖΑ, της κυβέρνησης του ΣΥΡΙΖΑ.

Δίκη πρώτη. Η δίκη για τους νεκρούς και την τραγωδία στο Μάτι, μια δίκη που αναδεικνύει την ανικανότητα του συριζαϊκού κράτους, με την εκατόμβη των νεκρών, αθώων ψυχών.

**ΙΩΑΝΝΗΣ ΜΠΟΥΡΝΟΥΣ:** Τους επιβραβεύσατε όλους...

**ΠΡΟΕΔΡΕΥΩΝ (Γεώργιος Λαμπρούλης):** Ησυχία παρακαλώ. Μη διακόπτετε. Χάνουμε χρόνο έτσι.

**ΣΤΑΥΡΟΣ ΚΕΛΕΤΣΗΣ:** Κύριε Πρόεδρε, έχω την εντύπωση ότι είναι ανοιχτά κι άλλα μικρόφωνα.

**ΠΡΟΕΔΡΕΥΩΝ (Γεώργιος Λαμπρούλης):** Τι είπατε; Δεν σας άκουσα.

**ΣΤΑΥΡΟΣ ΚΕΛΕΤΣΗΣ:** Λέω, πρέπει να υπάρχει και κάποιο άλλο μικρόφωνο ανοιχτό από εδώ.

**ΧΡΗΣΤΟΣ ΓΙΑΝΝΟΥΛΗΣ:** Το «Predator» είναι, δεν είναι τίποτα.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ.

Συνεχίστε, κύριε Κελέτση.

**ΣΤΑΥΡΟΣ ΚΕΛΕΤΣΗΣ:** Αφού προκαλέσατε τέτοια συζήτηση, θα τα ακούσετε.

Η ανικανότητα, λοιπόν, του συριζαϊκού κράτους να διαχειριστεί κρίσεις και να μπορέσει να αντιμετωπίσει ένα τέτοιο μεγάλο πρόβλημα.

Δίκη δεύτερη, είναι η δίκη της υπόθεσης Παπαγγελόπουλου. Τι κρίνεται; Κρίνεται η προσπάθεια ποδηγέτησης και χειραγώγησης της δικαιοσύνης. Για να το πω με τη συριζαϊκή γλώσσα του εσωκομματικού διαλόγου που κάνετε για να αναλύσετε την ήττα των εκλογών, του ελέγχου των αρμών της εξουσίας. Αυτή είναι η γλώσσα με την οποία προσεγγίζετε το θέμα.

Τρίτο ζήτημα, τρίτη δίκη. Η δίκη του πρώην Υπουργού κ. Παππά που αφορά την οργανωμένη και βάσει σχεδίου προσπάθεια της τότε κυβέρνησης και του κόμματος να ελέγξει την πληροφόρηση και την ενημέρωση με τη δημιουργία του «ΣΥΡΙΖΑ channel».

Η επικαιρότητα, λοιπόν, είναι αυτή. Και τι πρέπει να κάνουμε; Να αποπροσανατολίσουμε την κοινή γνώμη από αυτά τα θέματα που σήμερα μονοπωλούν την επικαιρότητα.

Έτσι, λοιπόν, προέκυψε το θέμα για το οποίο καταθέσατε την πρόταση μομφής. Και καταθέτετε και επιδεικνύετε δήθεν μια ευαισθησία για τα θεσμικά ζητήματα, όταν οι δύο τελευταίες δίκες στις οποίες αναφέρθηκα αφορούν ακριβώς τη λειτουργία και τον έλεγχο, τον ασφυκτικό έλεγχο των θεσμών από το κράτος και την κυβέρνηση του ΣΥΡΙΖΑ.

Βρήκατε, λοιπόν, το θέμα, αλλά έπρεπε για να υλοποιηθεί και το σχέδιο, να βρεθεί και το όργανο μέσω του οποίου το σχέδιο θα εκπληρωθεί. Πραγματικά είναι θλιβερό και λυπάμαι που το λέω, γιατί ένας προϊστάμενος, μιας ανεξάρτητης υποτίθεται αρχής, δέχεται να γίνει τόσο φανερά και τόσο προκλητικά όργανο της κομματικής και πολιτικής αντιπαράθεσης και να απεκδύεται στην πράξη την ανεξαρτησία και την αμεροληψία που επιβάλλει το Σύνταγμα και ο νόμος στις ανεξάρτητες αρχές.

Μάλιστα μου έδειξαν πριν λίγο ότι δημοσίευσε και στο Facebook στο προφίλ του μια δημοσίευση την οποία μετά κατέβασε -δεν ξέρω ποιος, αλλά κάποιος τον συμβούλευσε- μετά από λίγα λεπτά που λέει: ου γαρ οίδασι τι ποιούσι. Δεν ξέρω τι ήθελε να πει με αυτό ο κύριος Πρόεδρος της Ανεξάρτητης Αρχής. Όμως, εν πάση περιπτώσει το κατέβασε.

Αυτός, λοιπόν, ο κύριος, πράγματι, επιλέχθηκε -όπως είπε ο πρώην Πρόεδρος της Βουλής- δέκα μέρες πριν τις εκλογές γι’ αυτή τη θέση. Και μάλιστα δεν είναι ο μόνος που μέσα από αυτή τη συγκεκριμένη ανεξάρτητη αρχή φαίνεται να διατηρεί κάποιες προνομιακές σχέσεις με το κόμμα του ΣΥΡΙΖΑ.

Σημερινά δημοσιεύματα γράφουν ότι στην Ολομέλεια συμμετέχουν μία κ. Παπανικολάου η οποία επίσης ήταν αποσπασμένη στο γραφείο του Υπουργού Πολιτισμού, του κ. Αριστείδη Μπαλτά το 2015, δηλαδή ήταν στο γραφείο ενός Υπουργού της κυβέρνησης του ΣΥΡΙΖΑ και αργότερα τοποθετήθηκε ως μέλος της ΑΔΑΕ.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πρόεδρε, πώς μιλάει έτσι; Να ανακαλέσει.

**ΣΤΑΥΡΟΣ ΚΕΛΕΤΣΗΣ:** Δεν ανακαλώ. Λέω τι γράφουν τα δημοσιεύματα του Τύπου. Σύμφωνα με τα ίδια δημοσιεύματα, αυτή η συγκεκριμένη κυρία φαίνεται να διδάσκει παρατύπως -λένε τα δημοσιεύματα- στο Πανεπιστήμιο Πειραιά συνεργαζόμενη με τον καθηγητή κ. Γκρίτζαλη, επίσης τακτικό μέλος της ολομέλειας της ΑΔΑΕ. Τυχαίο; Και οι δύο, λοιπόν, συμμετείχαν στην επιτροπή της ΑΔΑΕ για την παρακολούθηση Ανδρουλάκη.

Όμως, σημειώνω ότι δεν υπήρξε η ίδια ευαισθησία που επιδεικνύει ο κ. Πρόεδρος της ΑΔΑΕ σήμερα για το θέμα αυτό και σε ανάλογες περιπτώσεις όταν υπήρξαν δημοσιεύματα που αφορούσαν την περίοδο του ΣΥΡΙΖΑ και είδαν το φως της επικαιρότητας, όπως παραδείγματος χάριν τα δημοσιεύματα των «ΠΑΡΑΠΟΛΙΤΙΚΩΝ» από το 2020 για κυκλώματα παρακολούθησης του εκδότη και του δημοσιογράφου -εντός της ΕΛΑΣ τα κυκλώματα-, μετά από εντολές μάλιστα της συζύγου κορυφαίου Υπουργού της κυβέρνησης του ΣΥΡΙΖΑ.

Αυτό, λοιπόν, ήταν το πρόσχημα για να κατατεθεί αυτή η πρόταση μομφής. Εμείς την αποδεχτήκαμε γιατί για μας κάνατε ένα μεγάλο ευεργέτημα, μια μεγάλη ευεργεσία. Μπορέσαμε αυτές τις μέρες που συζητάμε να κάνουμε μια σύγκριση τού τι κάνατε εσείς, ποια ήταν τα έργα και οι ημέρες της κυβέρνησής σας, όπως αναδεικνύονται μέσα από αυτές τις τρεις δίκες στις οποίες αναφέρθηκα -δεν χρειάζεται να πει κανείς τίποτε άλλο, Μάτι, Παπαγγελόπουλος, Παππάς- και τού τι κάνουμε εμείς σε όλους τους τομείς.

Κλείνοντας, θέλω να πω, μην έχετε την ψευδαίσθηση, κύριοι του ΣΥΡΙΖΑ, ότι ο ελληνικός λαός δεν γνωρίζει. Μην έχετε την ψευδαίσθηση ότι ο ελληνικός λαός δεν θα κάνει τη σύγκριση στις εκλογές ανάμεσα στο τι κάνουμε εμείς και το τι κάνατε εσείς. Μην έχετε τέτοιες αυταπάτες. Η σύγκριση θα γίνει και ο λαός θα κρίνει δίκαια ποιος είναι ο αξιόπιστος, ποιος είναι ο σοβαρός και ποιος ο αποτελεσματικός, και για μια ακόμη φορά θα δώσει την εντολή στη Νέα Δημοκρατία να σχηματίσει ισχυρή κυβέρνηση και για μια ακόμη φορά θα σας στείλει εσάς του ΣΥΡΙΖΑ στην Αντιπολίτευση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Λιάνα Κανέλλη από το Κομμουνιστικό Κόμμα Ελλάδας.

Ελάτε, κυρία Κανέλλη, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ο ελληνικός λαός ξέρει να αναγνωρίζει τους λασπολόγους, γιατί εσείς είστε λασπολόγος.

**ΠΡΟΕΔΡΕΥΩΝ (Γεώργιος Λαμπρούλης):**  Με ακούσατε, κυρία Κανέλλη; Έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Το λέω πραγματικά. Σας ρωτάω. Έτσι θέλετε να πάτε στις εκλογές;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ησυχία, ελάτε, ήρεμα. Δεν καταγράφεται τίποτα. Παρακαλώ ησυχάστε.

Κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μου έλαχε και αυτή η διαξιφιστική ένταση.

Σήμερα έχουμε πρόταση δυσπιστίας. Μομφή τη λέμε συνήθως, πρόταση δυσπιστίας είναι το τυπικό της. Αν δεν με απαντάει το μνημονικό μου, πρέπει να είναι η δέκατη πέμπτη ή η δέκατη έκτη από το 1988.

Αν μου πείτε ότι από το 1988 υπήρξαν καθοριστικές, σημαντικές, ουσιαστικές, βαθιές αλλαγές του πολιτικού συστήματος, του κυβερνητικού έργου, της πορείας των πολιτικών πραγμάτων στη χώρα απ’ αυτές τις προτάσεις μομφής, πολύ φοβάμαι ότι θα σας διαψεύσει η ιστορία.

Γιατί; Γιατί πέρα από την τοξικότητα των αντεγκλήσεων, έχουμε υπάρξει σε μια Βουλή και σε μία πραγματικότητα όπου από την πολλή διαύγεια, από την πολλή φωταύγεια κοντεύουμε να στραβωθούμε εδώ μέσα. Μιλάμε για δικαιοσύνη, μιλάμε για νομιμότητα, μιλάμε για ανεξάρτητες αρχές, μιλάμε για μη κυβερνητικές οργανώσεις. Και η πραγματικότητα μόνη της έχει αποδείξει μέχρι σήμερα με όλες τις κυβερνήσεις, και ειδικά τα τελευταία είκοσι τρία χρόνια –αυτά που λέμε του 21ου αιώνα- ότι όλα αυτά είναι κενά νοήματος είτε διαστρεβλωτικά. Εκ των πραγμάτων ανάγονται στη σφαίρα μιας πολιτικής επικοινωνίας, η οποία ταιριάζει περισσότερο στους πανηγυρισμούς για την επαναφορά του Τραμπ στο twitter. Τέτοιου είδους επαναφορές κάνουμε με τέτοιου είδους συζητήσεις σε αυτό το επίπεδο.

Και δεν θέλουμε εμείς ως ΚΚΕ να συμμετάσχουμε κυριολεκτικά σε έναν λαό ο οποίος παλεύει για την επιβίωση και την καθημερινότητα, που δίνει αγώνες, που βάζει αναχώματα σε πολιτικές επιλογές που έχουν δραματική επίπτωση στη ζωή του και σε μία χώρα που βρίσκεται σε πόλεμο.

Σας φαίνεται αστείο να το πει κάποιος αυτό; Συμμετέχουμε στον πόλεμο που γίνεται. Δεν είναι μια ειρηνική περίοδος, δεν είναι. Είμαστε μέσα στην Ευρωπαϊκή Ένωση, που κάνει πόλεμο. Είμαστε μέσα στο ΝΑΤΟ, που κάνει πόλεμο. Είμαστε μέσα στον ΟΟΣΑ, που κάνει πόλεμο εναντίον των εργαζομένων όπου γης. Είμαστε σε πόλεμο εκ των πραγμάτων. Και κάτω απ’ αυτές τις πολεμικές συνθήκες εμείς εδώ συζητάμε για νομιμότητες, μη κυβερνητικές οργανώσεις και ανεξάρτητες αρχές; Στ’ αλήθεια;

Από τι είναι ανεξάρτητες; Επειδή είναι συνήθως συνταξιούχοι οι ηγέτες και τα μέλη; Δηλαδή, είναι ανεξάρτητες από τι; Από την παραγωγική διαδικασία; Είναι ανεξάρτητες από την πολιτική; Δεν ψηφίζονται από τις διαμορφωμένες πλειοψηφίες μέσα στο Κοινοβούλιο; Και επειδή είναι αυξημένες; Εδώ γελάνε. Έχει υπάρξει ενισχυμένη πλειοψηφία η οποία επέτρεψε, χωρίς να συμπληρωθεί ως πλειοψηφία, τη διέλευση ξένων οπλισμένων στρατευμάτων από τη χώρα στον πόλεμο της Γιουγκοσλαβίας. Για ποια νομιμότητα μιλάμε, δηλαδή;

Μιλάμε για μη κυβερνητικές οργανώσεις που παίρνουν κυβερνητικά κεφάλαια; Και οι οποίες όταν δεν παίρνουν κυβερνητικά κεφάλαια, παίρνουν από τα ευρωπαϊκά ταμεία τα οποία κανονίζουν τη δημοσιονομική πολιτική της χώρας και κάνουν συνήθως τη βρωμοδουλειά. Και τις έχουμε αγιοποιήσει. Και τους αναθέτουμε, με τη μορφή σύμπραξης δημόσιου και ιδιωτικού πρωτοβουλιακού φιλανθρωπικού τομέα, την υγεία, την παιδεία, τα παιδιά τα βιασμένα, τα παιδιά τα χτυπημένα, τα παιδιά τα εγκαταλειμμένα, τις ξυλοδαρμένες γυναίκες. Όλα αυτά σε ΜΚΟ είναι, διά πάσαν νόσον και πάσαν…

Δεν χρειάζεται να το συμπληρώσω. Και καθόμαστε εδώ και συζητάμε για τις υποκλοπές;

Τυγχάνει να είμαι μεγάλη και να έχω και μια πείρα. Πουλιόντουσαν οι κασέτες μου στον «TOP FM» τότε με τον Τόμπρα με τις υποκλοπές και είχα αγγίξει τους «κοριούς» πίσω στη δεκαετία του 1980. Όταν ερχόταν η ανεξάρτητη ραδιοφωνία. Πολύ ανεξάρτητη, πάρα πολύ ανεξάρτητη! Από την πολλή ανεξαρτησία ταβλιάστηκε ο κόσμος κάτω. Από τι είναι ανεξάρτητος; Από τη φτώχεια του;

Σε αυτό το Κοινοβούλιο έχουμε ακούσει ότι είναι νόμιμο, μαγκιά και σπουδαίο πράγμα για λόγους υπεράσπισης του λαού από κάτω να κρατάει διπλά βιβλία ένας δήμαρχος. Το έχουμε ακούσει εδώ μέσα. Το έχουμε ακούσει. Δεν «άνοιξε μύτη». Μύτη! Ούτε διαφάνειες ούτε ευαισθησίες τίποτα!

Και έχουμε σήμερα να ανεχόμαστε όλοι μας εδώ Υπουργούς που κάνουν τα πράγματα «τέλεια». Εσάς, που τα κάνατε «τέλεια» και σας χαλάσανε την τελειότητα στη διαδρομή και στην εναλλαγή της σκυτάλης στην ίδια πολιτική, στην Ευρωπαϊκή Ένωση, στον ίδιο ΟΟΣΑ, με τις ίδιες κεντρικές αποφάσεις, που τις υπηρετείτε. Διαγωνίζεστε ποιος θα κάνει καλύτερα το χειρότερο για τους πολλούς. Αυτός είναι ο διαγωνισμός σας.

Και δέχεστε να υπάρχει μάνα στους ΟΤΑ σαράντα επτά χρόνων με πέντε παιδιά, που σκοτώνεται το πρωί την ώρα που δουλεύει, τη λιώνει το μηχάνημα, πέφτει και κάποιος πάνω της. Και βγαίνουμε ξετσίπωτα εδώ μέσα και λέμε ότι ήταν ανασφάλιστη, αλλά της κάναμε τη χάρη σε αυτή την καταπληκτική χώρα που ζούμε και την ασφάλισαν μετά θάνατον. Δεν υπάρχει τσίπα. Τα κόκαλα θα σηκωθούν! Δηλαδή, τα παιδιά εκείνης της γυναίκας και οι συγγενείς της και ο άντρας της τι «στον κόρακα» μομφή έχουν για όλους σας; Δεν μπορούν να έχουν για εμάς.

Εμείς μεμφόμαστε εσάς, τους προηγούμενους, τους «κίτρινους», τους «κόκκινους», τους «πράσινους», τους «μπλε», τον ΣΥΡΙΖΑ με τους ΑΝΕΛ, τη Νέα Δημοκρατία με το ΠΑΣΟΚ, το ΠΑΣΟΚ με τη Νέα Δημοκρατία και τον ΛΑΟΣ. Τα πάντα δοκιμάσατε εδώ μέσα. Τα πάντα!

Ερχόμαστε σήμερα εδώ και μιλάμε εδώ μέσα για τις υποκλοπές. Πήγαμε και κάναμε «φύλλο και φτερό» και τα γαλόνια και τις Ένοπλες Δυνάμεις και το ηθικό των Ενόπλων Δυνάμεων. «Φύλλο και φτερό»! Εντελώς!

Παλιά λέγαμε για την ΕΥΠ ότι κάνουν «πάρτι». Και ξέραμε ποιοι είναι. Τώρα ψάχνουμε να δούμε ποιος έχει δεύτερη δουλειά επειδή δουλεύει στην ΑΔΑΕ. Αυτά τώρα λύνουν τα προβλήματα του κόσμου από κάτω; Τα λύνουν; Είμαστε σοβαροί;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κάνουμε συζητήσεις και μεγάλες κουβέντες για το πώς θα βγάλουμε τους φασίστες από τη Βουλή και θα φτιάξουμε νόμο. Πού; Στον Πύργο πήγατε σε ενιαίο ψηφοδέλτιο. Στο Εργατικό Κέντρο Πύργου προχτές πήγατε σε ενιαίο ψηφοδέλτιο, ΠΑΣΟΚ, Νέα Δημοκρατία, ΣΥΡΙΖΑ και Χρυσή Αυγή. Στον Πύργο πήγατε σε ένα ενιαίο ψηφοδέλτιο και πήρατε σε αυτό το ενιαίο ψηφοδέλτιο τις «καρέκλες». Και αφού καθίσατε σε αυτές τις «καρέκλες», πήγε το ΚΚΕ και ζήτησε την αίθουσα και είπατε ότι δεν θα την πάρει. Δεν την παίρνουμε, δεν θέλουμε να την πάρουμε αυτή τη θέση. Τι να την κάνουμε;

Στα αλήθεια έρχεστε εδώ και θέλετε να βγάλετε τους φασίστες και περιμένετε να πούμε ναι ή όχι; Βεβαίως και θα μεμφόμαστε. Αυτονόητη είναι η ψήφος μας. Είμαστε οι μόνοι που μπορούμε να δικαιούμαστε να λέμε ότι είναι αυτονόητη αυτή η πολιτική, γιατί δεν πάει όπου «φυσάει ο άνεμος». Δεν μπορεί να κατεβαίνετε στον Πύργο το 2023 εδώ μέσα και να μιλάτε για μομφή, μη κυβερνητικές οργανώσεις, εντιμότητες, διαφάνειες, διαύγειες. Τα έχετε ολοφάνερα και «μούγκα στη στρούγκα» όταν έρθει η ώρα της «καρέκλας». Και οι τέσσερις μαζί!

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία Κανέλλη.

**ΛΙΑΝΑ ΚΑΝΕΛΛΗ:** Μεχρυσαυγίτες! Με υποψήφιους χρυσαυγίτες μπήκατε στο ίδιο ψηφοδέλτιο, κάτσατε στην ίδια «καρέκλα» στον Πύργο!

Και θα μιλάμε για τις πλημμύρες στον Πύργο. Θα μιλάμε για τις πλημμύρες έξω απόψε. Μαζευτείτε όλοι μαζί να μπαζώσετε τα ρέματα. Εμείς μπάζο για τα ρέματα σε αυτή την πολιτική αποκλείεται να γίνουμε. Μα αποκλείεται!

Βεβαίως, «ναι» σε αυτή τη μομφή, η οποία έχει και μικρή σημασία, γιατί η μομφή είναι κάθε μέρα, στον κάθε Πύργο, στην κάθε γυναίκα που έχασε τα παιδιά της και ασφαλίστηκε μετά θάνατον. Τιμητική ασφάλιση μεταθανάτια! Σε αυτόν τον τόπο ζούμε. Να τον χαίρεστε και εσείς και οι Ευρωπαίοι σύμμαχοί σας και οι Αμερικάνοι με τα όπλα τους, τα «γαλόνια» που σας ανέχονται και που τους ανέχεστε να συζητάτε για νομιμότητα, όταν τα πάντα είναι βαθιά αντιλαϊκά.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Αξιωματική Αντιπολίτευση επέλεξε να καταθέσει πρόταση δυσπιστίας κατά της Κυβέρνησης προκαλώντας για μια ακόμη φορά ένα κλίμα τοξικότητας, ακρότητας, έντασης και οξύτητας.

Εκ των πραγμάτων η πρόταση μομφής μετατρέπεται σε ψήφο εμπιστοσύνης για την Κυβέρνηση, εμπιστοσύνη που θα επιβεβαιωθεί, όχι μόνο στην ψηφοφορία αύριο εδώ στη Βουλή αλλά και στις εκλογές που έρχονται από τον κυρίαρχο ελληνικό λαό.

Είναι ξεκάθαρο ότι επιδιώκετε τη σύγκρουση, διότι δεν έχετε προτάσεις. Επιδιώκετε τη σύγκρουση, διότι οι συγκρίσεις ανάμεσα στην τετραετία ΣΥΡΙΖΑ - ΑΝΕΛ και τη διακυβέρνηση της Νέας Δημοκρατίας είναι συντριπτικές.

Είναι νωπές οι μνήμες του ελέγχου των αρμών της εξουσίας και του ελέγχου των μέσων μαζικής ενημέρωσης με τις γνωστές μεθοδεύσεις. Για αυτά, όμως, δεν ακούμε να λέτε τίποτα. Δεν λέτε τίποτα για τις καταγγελίες που γίνονται στο ειδικό δικαστήριο στην υπόθεση «ΣΥΡΙΖΑ channel». Δεν λέτε τίποτα για τον κ. Καλογρίτσα που χρησιμοποιήθηκε από τον ΣΥΡΙΖΑ και τώρα καταγγέλλει ο ίδιος όσα συνέβησαν τότε. Δεν λέτε τίποτα για τις σακούλες με τα μαύρα χρήματα που πήγαιναν στον ΣΥΡΙΖΑ, για τις μυστικές επαφές, για τους σκιώδεις μεσολαβητές, όπως ο μυστηριώδης Α2.

Όπως δεν ακούμε τίποτα για τις υποκλοπές της περιόδου ΣΥΡΙΖΑ. Δεν λέτε τίποτα για τις συνακροάσεις στο τηλεφωνικό κέντρο του Κομμουνιστικού Κόμματος Ελλάδας ή την υποκλοπή προσωπικών μηνυμάτων του τότε αντιπροέδρου του Συμβουλίου της Επικρατείας που έγινε στόχος, γιατί επέμεινε ότι ο νόμος για τις τηλεοπτικές άδειες είχε πρόβλημα συνταγματικότητας.

Οι σημερινοί τιμητές κάποια στιγμή θα πρέπει να απαντήσουν εάν ισχύουν όσα καταγγέλλονται για όλα αυτά αλλά και να απολογηθούν για την κατασυκοφάντηση των πολιτικών τους αντιπάλων που είδαμε να εκτυλίσσεται με την υπόθεση της «NOVARTIS». Αυτό το υποτιθέμενο «μεγαλύτερο σκάνδαλο από συστάσεως του ελληνικού κράτους», όπως το είχε αποκαλέσει ο κ. Παπαγγελόπουλος. Την υπόθεση που χτίστηκε πάνω σε κουκουλοφόρους μάρτυρες όπως ο «Μάξιμος Σαράφης». Αυτόν που ο Πρόεδρος του ΣΥΡΙΖΑ χαρακτήριζε «ήρωα» από το Βήμα της Βουλής και που συνελήφθη και κατηγορείται ως ιθύνων νους μιας εγκληματικής οργάνωσης που εξαπατούσε τον κόσμο με ψεύτικα δάνεια. Επάνω σε αυτόν στηρίξατε ένα κάλπικο κατηγορητήριο ενάντια σε δύο πρώην Πρωθυπουργούς, επτά Υπουργούς και έναν κεντρικό τραπεζίτη. Επάνω σε αυτόν τον άνθρωπο, τον κατηγορούμενο για απάτη, στήσατε τη σκευωρία που τώρα καταρρέει.

Δεν ακούμε τίποτα για την υπόθεση της διαβόητης πια «μικρής Μαρίας» του Έβρου, για τα κατασκευασμένα ρεπορτάζ και τις αναφορές των ΜΚΟ που σπεύσατε να αγκαλιάσετε. Γιατί; Διότι με την αγωνία σας να σπιλώσετε την Κυβέρνηση, δεν σας ένοιαξε ούτε αν θα σπιλώσετε τη χώρα ούτε αν θα τη φέρετε μπροστά σε ένα πιθανό σοβαρό διπλωματικό επεισόδιο. Αυτή, λοιπόν, τη δημοκρατία ευαγγελίζεστε και ως κυβέρνηση και ως αντιπολίτευση, δηλαδή, μια δημοκρατία με θεσμούς και διαφάνεια a la carte, όποτε σας συμφέρει.

Αντίθετα, η Κυβέρνηση από την πρώτη στιγμή που άνοιξε το θέμα των παρακολουθήσεων, ανέλαβε νομοθετική πρωτοβουλία με την οποία αυστηροποίησε και ενίσχυσε τους κανόνες διαφάνειας και ελέγχου για τις νόμιμες επισυνδέσεις.

Κυρίες και κύριοι συνάδελφοι, οι πολίτες έχουν ακόμη ζωντανές τις μνήμες του κράτους που μας παραδώσατε. Θυμούνται τη χώρα ξέφραγο αμπέλι απέναντι στις μεταναστευτικές ροές. Θυμούνται τον Πρόεδρο του ΣΥΡΙΖΑ να λέει ότι στη θάλασσα δεν υπάρχουν σύνορα. Θυμούνται τα capital controls, τις κλειστές τράπεζες και το δημοψήφισμα. Θυμούνται τα πύρινα λόγια περί κατάργησης του μνημονίου «με έναν νόμο και ένα άρθρο» που τελικά εξελίχθηκε στην υπογραφή ενός νέου αχρείαστου και επώδυνου μνημονίου που μας δέσμευσε για ενενήντα εννέα χρόνια. Θυμούνται τη συνειδητή πολιτική επιλογή της άγριας υπερφορολόγησης της μεσαίας τάξης, αλλά και τη φτωχοποίηση των πολιτών. Θυμούνται τι έγινε στο Μάτι και στη Μάνδρα. Και τα θυμούνται πολύ περισσότερο αυτοί που έχασαν δικούς τους ανθρώπους. Αυτές οι μνήμες είναι νωπές και ισχυρές στη συνείδηση των πολιτών.

Ακόμη πιο νωπό και ισχυρό, όμως, είναι το ορατό και μετρήσιμο έργο της Κυβέρνησης της Νέας Δημοκρατίας εδώ και τριάμισι χρόνια, ένα έργο που συνιστά απάντηση στα πραγματικά προβλήματα.

Η Κυβέρνηση του Κυριάκου Μητσοτάκη κράτησε όρθια τη χώρα, την οικονομία και την κοινωνία την περίοδο της πανδημίας. Αντιμετώπισε την υβριδική επίθεση στον Έβρο στις αρχές του 2020, που είχε ξεκάθαρο στόχο να αποσταθεροποιήσει τη χώρα. Ενίσχυσε την αποτρεπτική ισχύ των Ενόπλων Δυνάμεων. Θωράκισε όσο ποτέ τους ελληνικούς ουρανούς. Έφερε τις αμυντικές συμφωνίες με τη Γαλλία και τις Ηνωμένες Πολιτείες Αμερικής, συμφωνίες που ο ΣΥΡΙΖΑ δεν ψήφισε, όπως δεν ψήφισε την προμήθεια των Ραφάλ και των φρεγατών Μπελαρά, αλλά και μία σειρά άλλες ευεργετικές για την κοινωνία και την οικονομία ρυθμίσεις.

Αυτή η Κυβέρνηση στήριξε τα νοικοκυριά απέναντι στην ενεργειακή κρίση και τις πληθωριστικές τάσεις. Αυτή η Κυβέρνηση δεν επέβαλε ούτε έναν νέο φόρο, ενώ η συγκυβέρνηση ΣΥΡΙΖΑ - ΑΝΕΛ επέβαλε είκοσι εννέα. Με αυτή την Κυβέρνηση οι πολίτες είδαν αύξηση περισσότερο από 12% στα εισοδήματά τους και μείωση της ανεργίας. Με αυτή την Κυβέρνηση οι συνταξιούχοι βλέπουν για πρώτη φορά μετά από δώδεκα χρόνια αυξήσεις στις συντάξεις τους. Με αυτή την Κυβέρνηση οι πολίτες είδαν για πρώτη φορά μείωση των φόρων, όπως στον ΕΝΦΙΑ που μειώθηκε 35%, και τον οποίο ο ΣΥΡΙΖΑ υποτίθεται ότι θα καταργούσε. Είδαν μείωση των φορολογικών συντελεστών σε ατομικά εισοδήματα και επιχειρήσεις. Είδαν την κατάργηση της έκτακτης εισφοράς αλληλεγγύης που η κυβέρνηση ΣΥΡΙΖΑ - ΑΝΕΛ είχε μετατρέψει σε μόνιμο φόρο.

Κυρίες και κύριοι συνάδελφοι, η Κυβέρνηση αυτή έχει σταθεί δίπλα σε κάθε πολίτη και η πλειοψηφία των Ελλήνων το αναγνωρίζει και θα το επιβραβεύσει. Η Ελλάδα δεν γυρίζει πίσω.

Το πολιτικό αδιέξοδο και η αξιοπιστία της Αξιωματικής Αντιπολίτευσης την οδηγούν στη δημιουργία ενός κλίματος τοξικής αντιπαράθεσης και πολιτικής οξύτητας που δεν έχει καμμία σχέση με τα πραγματικά προβλήματα των πολιτών, γιατί προφανώς δεν έχει καμμία λύση, καμμία απάντηση και καμμία πρόταση απέναντι σε αυτά τα πραγματικά προβλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Συμφωνούμε, όμως, σε ένα και μόνο πράγμα. Αυτός που θα είναι ο τελικός κριτής, αυτός που θα αποφασίσει θα είναι ο ελληνικός λαός και πολύ σύντομα θα πάρετε την απάντηση από τους πολίτες στις κάλπες. Αυτονόητα καταψηφίζω την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Χρήστος Γιαννούλης από τον ΣΥΡΙΖΑ.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Στα όσα χρόνια παρακολουθώ αυτή την Αίθουσα είναι η πρώτη φορά που είναι τόσο έκδηλη η αμηχανία και η ενοχή των Βουλευτών της Συμπολίτευσης.

Έχει προκύψει, όμως, και ένα ακόμα στοιχείο: Ο τόνος που έδωσε στην αρχή της συζήτησης ο Αντιπρόεδρος της Νέας Δημοκρατίας και Υπουργός Αναπτύξεως, έχει δημιουργήσει μια διαγωνιστική διαδικασία για το ποιος θα τον ακολουθήσει στην ευτέλεια και τη χυδαιότητα. Μας είπατε πιθήκους! Αποκαλέσατε επιστήμονες διεθνούς κύρους «μία κυρία»! «Μία κυρία», την οποία ψηφίσατε κιόλας στην επιτροπή της Βουλής! «Μία κυρία»! Δεν έχει τέλος η χυδαιότητα λόγω της αμηχανίας σας.

Να τα πιάσουμε από την αρχή: Έχετε σχέση με την πραγματικότητα; Ισχύει μήπως το «Έτσι είναι, εάν έτσι νομίζετε.»; Η πρόταση μομφής κατατέθηκε, γιατί εσείς παρακολουθούσατε τον Αρχηγό ΓΕΕΘΑ, γιατί εσείς παρακολουθούσατε μέσω της ΕΥΠ -και δεν ξέρω τι άλλο- τον Αρχηγό του Επιτελείου Στρατού, γιατί εσείς παρακολουθούσατε τον κ. Ανδρουλάκη, γιατί εσείς παρακολουθούσατε τον κ. Κουκάκη, γιατί εσείς παρακολουθούσατε αξιωματούχους του ελληνικού δημοσίου μέσω της ΕΥΠ.

Και ποιος έβαζε την τελική υπογραφή σε αυτές τις παρακολουθήσεις; Ξέρετε πώς λέγεται; Δεν ξέρω εάν διαβάζει Λούκι Λουκ ή Λυσία αλλά λέγεται Κυριάκος Μητσοτάκης. Λέγεται Κυριάκος Μητσοτάκης ο έχων την ευθύνη της ΕΥΠ που παρακολουθούσε τον Αρχηγό του Ελληνικού Στρατού, των Ενόπλων Δυνάμεων. Εμπιστευόμαστε τις ζωές των παιδιών μας σε έναν άνθρωπο που ενσαρκώνει την εθνική ασφάλεια και εσείς τον θεωρείτε επικίνδυνο για την εθνική ασφάλεια; Και μας αραδιάζετε εδώ ιστορίες για σακούλες, δοχεία και άλλες τερατολογίες; Μα επιτέλους!

Ο Κυριάκος Μητσοτάκης εφηύρε τη σύγκριση από την Κρήτη -φαίνεται ο καθαρός αέρας και ο ήλιος του δίνουν ιδέες και προφανώς, οι κόλακες της αυλής του τις επιβραβεύουν. Βρήκατε τη σύγκριση! Ποιος να συγκριθεί μαζί του!

Επί πολλές ώρες απαντήσεις στα ερωτήματα που προκάλεσαν την πρόταση δυσπιστίας δεν δίνετε. Δεν έχετε πει κουβέντα. Η σιωπή του ενόχου. Και βρήκατε τη σύγκριση. Μάλιστα. Αλήθεια, ποιος να συγκριθεί μαζί σας! Ποιος μπορεί μέσα σε δύο πρόσωπα, σε δύο Βουλευτές να έχει ζημιώσει αυτόν τον τόπο με ένα εκατομμύριο εννιακόσιες χιλιάδες ευρώ; Δύο συνάδελφοί σας, Πάτσης, Χειμάρας. Τους ξεχάσατε; Ένα εκατομμύριο εννιακόσιες χιλιάδες ευρώ. Και ψάχνετε σακούλες από τον πτωχευμένο Καλογρίτσα που ξεχνούσε τα μηνύματα; Τον συνεταίρο Θεοδωρικάκου; Θέλετε να συγκριθούμε;

(Χειροκροτήματα από την πτέρυγα του ΣΥΡΙΖΑ)

Θέλετε να συγκριθούμε για τα οκτώμισι δισ. αδιαφανών απευθείας αναθέσεων και κλειστών διαγωνισμών; Σε ποιανού τσέπες μπήκαν; Στου πολίτη; Στου πολίτη και του οικογενειάρχη, που ο κ. Σκρέκας προσπαθούσε να τον πείσει ότι δεν ανέβηκε η τιμή του ρεύματος; Ότι δεν υπάρχει κρίση; Ότι βγαίνουν οι οικογένειες; Στην ονειροχώρα που ζείτε; Στην πραγματικότητα που θέλετε να διαμορφώσετε για να ευνοείτε τη δράση των Πάτσηδων;

Θέλετε να συγκριθούμε; Ναι, να συγκριθούμε. Για τις τριάντα χιλιάδες νεκρών της πανδημίας; Για τον Πρωθυπουργό που από αυτό το Βήμα αναρωτιόταν «Αλήθεια, η υπονοσηλεία εκτός ΜΕΘ οδηγεί σε θάνατο;»; Θέλετε σύγκριση;

Θέλετε να συγκριθούμε για τα χιλιάδες παιδιά που αφήσατε εκτός ΑΕΙ γιατί είστε εμμονικοί με τις προσεγγίσεις «σκόιλ ελικίκου»; Αυτό έχετε να πείτε σε αυτά τα παιδιά που έμειναν εκτός πανεπιστημίων; Θέλετε να συγκριθούμε για τα παιδιά που έχασαν τα σχολικά γεύματα; Για τις προνοιακές δομές με τις φίλες του κ. Μητσοτάκη στη Θεσσαλονίκη που φωτογραφιζόταν και είχαμε δύο θανάτους; Θέλετε να συγκριθούμε για τους φοιτητές του Πολυτεχνείου σήμερα στις πλημμυρισμένες αίθουσες που έδιναν εξεταστική με φακό από το κινητό; Να συγκριθούμε.

Σε τι άλλο; Θέλετε να συγκριθούμε μήπως για όλα αυτά που συμβαίνουν στη δημόσια διοίκηση; Για όλα αυτά που συμβαίνουν στην πρόνοια, στην υγεία, στην παιδεία; Εμπρός, ας ξεκινήσει η σύγκριση. Αλλά να μην ξεχνάτε ότι το πιο βασικό για το οποίο πρέπει να συγκριθούμε είναι η προσήλωση στους κανόνες της δημοκρατίας, στους κανόνες της δημοκρατίας που εσείς θεωρείτε ήσσονος σημασίας, γιατί βολεύει το πλιάτσικο που έχει ξεκινήσει στη χώρα στις 19 Μαΐου του 2019.

Έχω κι εγώ τώρα κάποιες ερωτήσεις και κάποιες απορίες. Επειδή όλοι ρωτάνε και έχουν και το ύφος του πραγματικού κατόχου της γνώσης για να αρχίσουμε τις ερωτήσεις. Κομπορρημονείτε υποκριτικά -δεν σας βγαίνει και πολύ αυθόρμητα- ότι σας κάναμε θείο δώρο με την πρόταση μομφής. Μάλιστα. Άρα, θέλετε να μου πείτε για την αμήχανη θέση που βρέθηκε ο κ. Χατζηδάκης σήμερα, που δεν μπορεί να το αντιληφθεί ανθρώπινος νους τι σημαίνει να πρέπει να ευχαριστήσεις τον παρακολουθητή σου. Αυτό είναι, πραγματικά, παγκόσμια πρωτοτυπία. Αλλά ας αφήσουμε τον κ. Χατζηδάκη. Ας αφήσουμε τον Αρχηγό ΓΕΕΘΑ που παρακολουθούσατε.

Λέτε ότι είστε σφιγμένοι σε μια γροθιά. Να σας ρωτήσω, έτσι συμβολικά. Ο κ. Κώστας Καραμανλής είναι μέλος του εθνικού Κοινοβουλίου, ο πρώην Πρωθυπουργός; Δεν θα μπορούσε έστω συμβολικά, αφού είστε όλοι μια γροθιά; Γροθιά βίας, βέβαια, γιατί λέτε για συγγνώμη. Τώρα το σκέφτηκα και το θυμήθηκα. Μια συγγνώμη από τον Ινδαρέ σκεφτήκατε ποτέ να ζητήσετε; Κλείνει η παρένθεση, που έχετε μάθει τη βιομηχανία με τις συγγνώμες. Ο κ. Καραμανλής, ο κ. Κώστας Καραμανλής -όχι εσείς, κύριε Υπουργέ, που ανεβαίνετε- ο πρώην Πρωθυπουργός, είναι μέλος του Κοινοβουλίου;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Με ποιον τρόπο δηλώνει -γιατί προφανώς δεν θα έρθει στην Αίθουσα, θα επιλέξει την επιστολική ψήφο- ότι αίρεται η δήλωσή του πως το απόρρητο είναι προσχηματικό, όταν πρέπει να ριχτεί φως σε υποθέσεις που αφορούν τη δημοκρατία; Είναι στον ΣΥΡΙΖΑ ο Κώστας Καραμανλής;

Ο κ. Σαμαράς, ο πνευματικός ηγέτης της εκφυλισμένης εκδοχής της Νέας Δημοκρατίας που εκπροσωπείτε, θα έρθει να πει έστω συμβολικά «στηρίζω Μητσοτάκη»; Στον κατάλογο πριν από εμένα επρόκειτο να μιλήσει η κ. Κεφαλογιάννη. Δεν τη βλέπω. Και τέλος, έχει εξαφανιστεί από την Αίθουσα ο σεβαστός καθ’ όλα -και όχι γιατί μας συμφέρει πολιτικά- κ. Τζαβάρας. Τέσσερις Βουλευτές. Πού είναι αυτή η γροθιά;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, κύριε Πρόεδρε.

Πού είναι όλοι αυτοί;

Ανεχτήκαμε -και κλείνω με αυτό- ύβρεις για τις οποίες θα έπρεπε να ντρέπεστε. Επειδή όμως διαχρονικά αυτή η πρόταση μομφής δεν έχει σχέση με το κυβερνητικό σας έργο, έχει σχέση με την ιστορία αυτού του τόπου, τα ονόματα όσων καταψηφίσουν ή υπερψηφίσουν θα γραφτούν στην ιστορία, γιατί δεν υπάρχει προηγούμενο από τη Μεταπολίτευση τέτοιας εκτροπής.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ελάτε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Και αν θέλετε να κλείσουμε με χιούμορ, επειδή ξεκίνησε μια λυσσασμένη, μια υστερική παράθεση επιχειρημάτων κατά του ΣΥΡΙΖΑ από τον Αντιπρόεδρο και Υπουργό Αναπτύξεως, εάν κάποτε ψάξει να βρει έναν τρόπο να προσδιοριστεί μέσα στην ηθογραφία ή στην κωμωδία που γράφει τελικά με την πολιτική του παρουσία, θα του πρότεινα να ήταν το «Ντάλτον». Και ξέρουμε πολύ καλά σε αυτή την ιστορία τι σημαίνει «Ντάλτον». Θα μπορούσε ο ίδιος να είναι ο Τζόε και ξέρετε ποιος είναι και ο Άβερελ.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Σας ευχαριστώ.

Ολοκληρώθηκε ο όγδοος κύκλος των ομιλητών. Θα δώσουμε τον λόγο τώρα στον Υπουργό Περιβάλλοντος και Ενέργειας κ. Σκρέκα και θα ξεκινήσουμε μετά με τον ένατο κύκλο με τους τέσσερις πρώτους ομιλητές. Μισό λεπτό να ετοιμαστεί το Βήμα.

**ΔΙΟΝΥΣΙΟΣ ΧΑΤΖΗΔΑΚΗΣ:** Κύριε Πρόεδρε, έτσι όπως πάει το πράγμα, στις 4.00΄ η ώρα θα πάει.

**ΠΡΟΕΔΡΕΥΩΝ (Γεώργιος Λαμπρούλης):** Το πράγμα δεν πάει από μόνο του, συμβάλλουμε όλοι σε αυτό να πάει έτσι. Όταν ο κάθε Βουλευτής μιλάει όχι επτά λεπτά αλλά εννέα και δέκα, μη διαμαρτύρεστε. Μη διαμαρτύρεστε καθόλου στο Προεδρείο.

Κύριε Σκρέκα, έχετε τον λόγο για δέκα λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα συγκριθούμε, κυρίες και κύριοι συνάδελφοι, φυσικά και θα συγκριθούμε. Θα συγκριθούμε γιατί από τη σύγκριση θα κριθούμε. Δεν θα κριθούμε από τα λόγια αλλά από τις πράξεις που έχει κάνει ο καθένας από εμάς και θα συγκριθούμε.

Οφείλω να πω ότι η κατάθεση της πρότασης μομφής εναντίον της Κυβερνήσεως από τον ΣΥΡΙΖΑ είναι μια ομολογία αποτυχίας. Και λέω ότι είναι μια ομολογία πολιτικής αποτυχίας η πρόταση δυσπιστίας από τον ΣΥΡΙΖΑ, γιατί αν είχατε πετύχει στην αντιπολιτευτική σας πολιτική, κυρίες και κύριοι συνάδελφοι του ΣΥΡΙΖΑ -άκουσα τον προηγούμενο ομιλητή και επί εννέα λεπτά να ομιλεί, να διαπιστώνει προβλήματα και να μην αναφέρει ούτε μία λύση ούτε μία πρόταση για το πώς αυτά τα προβλήματα θα μπορούσαν να λυθούν- αν είχατε πετύχει στην παρουσίαση αξιόπιστων λύσεων για τα προβλήματα των πολιτών, των νοικοκυριών, των επαγγελματιών, των αγροτών, αν είχατε συμβάλει εποικοδομητικά για το ποια θα πρέπει να είναι -για παράδειγμα, θέματα που αφορούν το Υπουργείο Περιβάλλοντος και Ενέργειας- η πρόταση, ποιες θα πρέπει να είναι οι λύσεις, οι δράσεις για την προστασία του περιβάλλοντος, της βιοποικιλότητας, των δασών, των δασικών οικοσυστημάτων, του «πράσινου» μετασχηματισμού, πώς θα διασφαλίσουμε καθαρή ενέργεια για τους Έλληνες πολίτες, για όλους τους Έλληνες πολίτες σε προσιτές τιμές, τότε δεν θα είχατε αναγκαστεί να καταφύγετε στην ύστατη πολιτική πράξη απελπισίας, που είναι η κατάθεση αυτή της πρότασης δυσπιστίας για μια δήθεν υποτιθέμενη εκτροπή.

Η σύγκριση του πώς κυβερνήσατε ή μάλλον του πώς ταλαιπωρήσατε αυτή τη χώρα τα πέντε χρόνια που βρεθήκατε στη διακυβέρνηση αυτού του τόπου σε σχέση με το πώς ο Κυριάκος Μητσοτάκης και η Νέα Δημοκρατία σήμερα δημιουργούν συνθήκες ανάπτυξης για όλους, ακόμα και κάτω από πολύ δύσκολες συνθήκες, είναι συντριπτική υπέρ της σημερινής Κυβέρνησης.

Γιατί συμβαίνει αυτό; Γιατί μετατρέψαμε και μετατρέπουμε τις κρίσεις σε ευκαιρίες τόσο στο ενεργειακό όσο και στο περιβαλλοντικό τοπίο, όταν εσείς μετατρέπατε τις ευκαιρίες σε κρίσεις σε βάρος της κοινωνίας.

Γιατί εμείς διαχειριζόμαστε, προσπαθούμε και διαχειριζόμαστε αποτελεσματικά τη μεγαλύτερη ενεργειακή κρίση των τελευταίων δεκαετιών, όταν εσείς παραδώσατε τη μεγαλύτερη ενεργειακή εταιρεία της χώρας, τη ΔΕΗ, στα πρόθυρα της χρεοκοπίας, ανήμπορη να στηρίξει πολίτες και οικονομία με 2,5 δισεκατομμύρια ευρώ συσσωρευμένες ζημιές το 2018 και το 2019.

Γιατί, για παράδειγμα, πείσαμε την Ευρώπη, τραβήξαμε την Ευρώπη από το χέρι μετά από προσπάθεια πολλών μηνών να έρθει στη θέση του Κυριάκου Μητσοτάκη για την επιβολή ενός πλαφόν, ενός οριζόντιου πλαφόν, στις τιμές του φυσικού αερίου σε επίπεδο Ευρώπης, ενώ εσείς απλώς τότε όταν κυβερνούσατε -και το γνωρίζετε πολύ καλά, κύριε συνάδελφε, που κάθεστε στα πρώτα έδρανα- παραλαμβάνατε τις εντολές από τους δανειστές μοιραίοι και άβουλοι αντάμα. Γι’ αυτό εμείς καταφέραμε αυτό που δεν καταφέρατε εσείς, να φέρουμε την Ευρώπη στη θέση της Ελλάδας.

**ΝΙΚΟΛΑΟΣ ΗΓΟΥΜΕΝΙΔΗΣ:** Καταφέρατε να χρεοκοπήσετε τη χώρα πρώτα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και σήμερα, κυρίες και κύριοι συνάδελφοι, η τιμή του φυσικού αερίου έχει μειωθεί στα 54 ευρώ ανά θερμική μεγαβατώρα, τη χαμηλότερη τιμή των τελευταίων δώδεκα-δεκατριών μηνών και αυτή η μεγάλη αποκλιμάκωση ξεκίνησε αμέσως μετά την υιοθέτηση του οριζόντιου πλαφόν, του μηχανισμού αυτού από την Ευρώπη, βεβαίως και από άλλες δράσεις, όπως από τις καλύτερες καιρικές συνθήκες, από την εξοικονόμηση ενέργειας κ.α. Όμως, τότε δόθηκε το σύνθημα και το σήμα στις αγορές ότι δεν θα ανεχθεί η Ευρώπη άλλη αισχροκέρδεια και κερδοσκοπία στις διεθνείς αγορές ενέργειας.

Για αυτό, κυρίες και κύριοι συνάδελφοι, θα πρέπει να συγκριθούμε, γιατί βάζουμε στόχους και τους πετυχαίνουμε, ενώ εσείς δεν είχατε στόχους.

Βάλαμε στόχο να βοηθήσουμε τα νοικοκυριά απέναντι σε μια πολύ μεγάλη ενεργειακή κρίση, τη μεγαλύτερη των τελευταίων δεκαετιών, που εκτίναξε τις τιμές ενέργειας. Τι κάναμε; Δεν κάναμε τίποτα; Δεν έχουν δει οι πολίτες στήριξη; Φυσικά και δεν μπορεί να πανηγυρίζει κανείς. Φυσικά και δεν λέμε ότι έχουμε λύσει απόλυτα το πρόβλημα. Όμως, κάθε φορά που ο Έλληνας καταναλωτής, το νοικοκυριό ή ο επαγγελματίας παίρνει τον λογαριασμό του ρεύματος, βλέπει ποια είναι η βοήθεια από την πολιτεία. Μέχρι τώρα 8 δισεκατομμύρια ευρώ διαθέσαμε. Το 70% έχει έρθει από τη φορολόγηση των υπερκερδών των εταιρειών ηλεκτροπαραγωγής και από τα έσοδα των δημοπρασιών των αερίων του θερμοκηπίου μόλις 30%. Μόλις 2,5 δισεκατομμύρια ευρώ έχουν προέλθει από τον κρατικό προϋπολογισμό, σύμφωνα με το BRUEGEL, όχι με δικά μας στοιχεία.

Θα τα καταθέσω για να τα διαβάσετε για άλλη μια φορά.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ελλάδα ήταν η πρώτη χώρα στην Ευρώπη σε ό,τι αφορά τις δαπάνες και την οικονομική στήριξη στα νοικοκυριά και τις επιχειρήσεις απέναντι στην ενεργειακή κρίση σε ό,τι αφορά το ποσοστό του ΑΕΠ.

Έχω εδώ και θα σας καταθέσω τους πίνακες από το HEPI από τον Σεπτέμβριο μέχρι τον Δεκέμβριο του 2022 μήνα-μήνα. Η Ελλάδα στα κυμαινόμενα τιμολόγια, δηλαδή στους λογαριασμούς ρεύματος των νοικοκυριών, είναι στις δύο-τρεις φθηνότερες ευρωπαϊκές χώρες. Και πώς το πετύχαμε αυτό; Με δράσεις, με μηχανισμούς, με ένα μηχανισμό φορολόγησης υπερκερδών, τον οποίο υιοθέτησε η Ευρώπη. Δεν ακολουθούμε προτάσεις, εμείς δημιουργούμε προτάσεις, εμείς δημιουργούμε τις λύσεις και τις ακολουθεί η Ευρώπη.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τι έχετε κάνει για την «πράσινη» ενέργεια και πώς αυτή βοήθησε να γλιτώσουμε και χρήματα απέναντι στις εκρηκτικές τιμές και αυξήσεις του φυσικού αερίου;

Θα συγκριθούμε γιατί προσπάθησα να βρω ένα, έστω ένα τομέα που, πραγματικά, θα μπορούσαμε να έχουμε μια σύγκριση, η οποία, τέλος πάντων, να μην είναι τόσο δραματικά υπέρ της σημερινής Κυβέρνησης. Δυσκολεύτηκα. Δεν βρήκα ούτε μία.

Όσον αφορά τις συνδέσεις ανανεώσιμων πηγών ενέργειας, την τετραετία 2015 - 2018 συνδέθηκαν συνολικά 977MW ανανεώσιμων πηγών ενέργειας. Το 2019, 2020 μέχρι το 2022 συνδέθηκαν 4.700MW, πέντε φορές παραπάνω από όσα είχαν συνδεθεί στη δική σας τετραετία. Μόνο το 2022 συνδέθηκαν σχεδόν 2.000MW. Δηλαδή, σε ένα μόλις έτος διακυβέρνησης Κυριάκου Μητσοτάκη κατασκευάσθηκαν και συνδέθηκαν στην Ελλάδα δύο φορές περισσότερες ΑΠΕ απ’ ότι ολόκληρη την τετραετία τη δική σας. Και τι σημαίνει αυτό; Ενάμισι δισεκατομμύριο ευρώ γλιτώσαμε από εισαγωγές φυσικού αερίου επειδή αντικαταστήσαμε την παραγωγή ηλεκτρικής ενέργειας από φυσικό αέριο με την παραγωγή ηλεκτρικής ενέργειας από τον ήλιο και τον άνεμο που είναι εθνικά καύσιμα, εγχώρια καύσιμα. Αυτά τα κάναμε εμείς. Αν είχατε παραμείνει εσείς, δηλαδή, στη διακυβέρνηση αυτού του τόπου με τον δικό σας ρυθμό εγκατάστασης ΑΠΕ, θα είχαν πληρώσει οι Έλληνες πάνω από 1,5 δισεκατομμύριο ευρώ για την εισαγωγή φυσικού αερίου την εποχή της κρίσης.

Στην τελική κατανάλωση ενέργειας, στην κατανάλωση ηλεκτρικής ενέργειας –ακούστε- το 2015 που παραλάβατε οι ανανεώσιμες πηγές ενέργειας συμμετείχαν στο ηλεκτρικό μείγμα της χώρας κατά 30%. Όταν παραδώσατε, συμμετείχαν κατά 29%. Έπεσε η συμμετοχή τους και το 2022 διπλασιάστηκε, σχεδόν αυξήθηκε κατά 50% και έφτασε στο 46% η συμμετοχή των ΑΠΕ στην κατανάλωση ηλεκτρικής ενέργειας στη χώρα. Και για αυτό ήρθε η EW, μια διεθνής εταιρεία συμβούλων και είπε ότι η χώρα μας είναι η δεύτερη χώρα στον κόσμο το 2022 σε προσέλκυση επενδύσεων ανανεώσιμων πηγών. Είναι σημαντικές αυτές για τα νοικοκυριά; Είναι πολύ σημαντικές. Είναι σημαντικές για τις επιχειρήσεις; Είναι πάρα πολύ. Γιατί; Γιατί μειώνουν το κόστος ενέργειας. Πώς θα μειωθεί το κόστος ενέργειας αν κρατικοποιήσουμε τη δημόσια επιχείρηση ηλεκτρισμού, τη ΔΕΗ; Έτσι θα μειώσετε τον λογαριασμό του ρεύματος. Αν δεν αλλάξετε το ηλεκτρικό, τον κλάδο της ηλεκτρικής ενέργειας, αν δεν αλλάξετε το ηλεκτρικό μείγμα της χώρας ώστε να γίνει πιο φτηνό και να μην εξαρτόμαστε από το φυσικό αέριο ή από τον βρώμικο λιγνίτη, ο οποίος είναι πολύ ακριβός γιατί έχουμε και τον φόρο άνθρακα, πώς θα μειωθεί η τιμή της ηλεκτρικής ενέργειας; Με τα λόγια;

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πώς θα βάλουμε ακόμα περισσότερες, πώς θα αυξήσουμε τη διείσδυση των ανανεώσιμων πηγών ενέργειας; Ποιες είναι οι επενδύσεις που πρέπει να γίνουν στα δίκτυα; Τι επενδύσεις κάνατε εσείς; Πεντακόσια εκατομμύρια ευρώ το 2017 - 2019 και 1,2 δισεκατομμύριο, αύξηση 140% στην υψηλή τάση του ΑΔΜΗΕ, αύξηση 50% στον ΔΕΔΔΗΕ στη μέση τάση.

Αυτές είναι οι επενδύσεις που έγιναν και αυξήθηκαν. Για αυτό έχει έρθει η ανάπτυξη. Η ανάπτυξη δεν ήρθε επειδή κάποιος έρχεται και λέει «θέλω ανάπτυξη» Δεν ήρθε, επειδή ήρθε ο κ. Τσίπρας τότε και είπε ότι θα έρθει ανάπτυξη με ένα νόμο και ένα άρθρο. Η ανάπτυξη έρχεται μέσα από δουλειά, μέσα από αύξηση των επενδύσεων.

**ΣΩΚΡΑΤΗΣ ΦΑΜΕΛΛΟΣ:** Την ανάπτυξη των υπερκερδών εννοείτε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όταν, λοιπόν, εσείς, που δήθεν ενδιαφέρεστε για τα νοικοκυριά, το 2015 - 2018 αξιοποιήσατε, μόλις, διαθέσατε μόλις 770 εκατομμύρια ευρώ για επιδοτήσεις στο πρόγραμμα «ΕΞΟΙΚΟΝΟΜΩ» και εμείς διαθέσαμε 2 δισεκατομμύρια, δυόμισι φορές παραπάνω.

**ΣΩΚΡΑΤΗΣ ΦΑΜΕΛΛΟΣ:** Ποιο «ΕΞΟΙΚΟΝΟΜΩ»; Αφού είναι σταματημένο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εκατόν τριάντα χιλιάδες νοικοκυριά κατάφεραν να ενταχθούν για να αναβαθμίσουν ενεργειακά το σπίτι τους και να πληρώσουν χαμηλότερο κόστος ενέργειας πάνω από 70%. Αυτά κάνουμε εμείς.

**ΣΩΚΡΑΤΗΣ ΦΑΜΕΛΛΟΣ:** Αφού είναι παγωμένο. Από το 2021 είναι το«ΕΞΟΙΚΟΝΟΜΩ» παγωμένο.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ κάντε ησυχία.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Φάμελλε,έχετε την κακή συνήθεια να ενοχλείστε από αυτά τα οποία ακούτε και να γίνεστε άτακτος. Όμως, εγώ θα έλεγα να ηρεμήσετε και να ακούσετε αυτά που έχω να σας πω και όταν θα δοθεί η ευκαιρία σε εσάς, να απαντήσετε. Όμως, εγώ τα καταθέτω και επειδή καταθέτω και τα γραπτά μένουν, εγώ θέλω να καταθέσετε εσείς τη δική σας απόδοση όταν κυβερνούσατε, που ήσασταν και Αναπληρωτής Υπουργός Περιβάλλοντος και Ενέργειας. Τι κάνατε εσείς;

**ΣΩΚΡΑΤΗΣ ΦΑΜΕΛΛΟΣ:** Ντροπή σας να μιλάτε για ένα «ΕΞΟΙΚΟΝΟΜΩ» παγωμένο.

**ΣΩΚΡΑΤΗΣ ΦΑΜΕΛΛΟΣ:** Έχω και αναδασώσεις εδώ πέρα τι κάνατε εσείς και τι κάναμε εμείς. Θα σας τα πω όλα. Αφήστε τώρα τις ντροπές. Ξέρουμε τις ντροπές τις δικές σας.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε. Σας παρακαλώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τι κάνατε για να βοηθήσετε τα νοικοκυριά; Κάνατε κανένα νέο πρόγραμμα; Σκεφτήκατε ότι τα νοικοκυριά έχουν αγοράσει κλιματιστικά, τα οποία είναι ενεργοβόρα, έχουν κλιματιστικά είκοσι ετών-τριάντα ετών;

Τους βοηθήσατε ποτέ να τα αντικαταστήσουν, να έχουν καλύτερη θέρμανση, καλύτερη ψύξη, καλύτερο κλιματισμό και χαμηλότερη κατανάλωση; Δεν κάνατε τίποτα. Εμείς κάναμε το πρόγραμμα «ΑΛΛΑΖΩ ΣΥΣΚΕΥΗ». Τριακόσιες εβδομήντα χιλιάδες νοικοκυριά, σχεδόν ένα στα δέκα νοικοκυριά στη χώρα άλλαξαν και αλλάζουν τα κλιματιστικά τους και έχουν χαμηλότερη κατανάλωση και χαμηλότερο κόστος θέρμανσης και χαμηλότερο κόστος κλιματισμού, γιατί πρέπει να ξέρετε, κύριε συνάδελφε, που δεν γνωρίζατε μάλλον, ότι το κλιματιστικό χρησιμοποιείται και για τη θέρμανση.

Όταν κυβερνούσατε τέσσερα πέντε χρόνια, τότε έβαζαν πετρέλαιο οι πολυκατοικίες; Δεν γνωρίζατε ότι λόγω της οικονομικής κρίσης, που εσείς είχατε συνεχίσει να τροφοδοτείτε με την πολιτική σας έχουν σταματήσει να βάζουν οι πολυκατοικίες πετρέλαιο και να χρησιμοποιούν κλιματιστικά σε μεγάλο τμήμα της ελληνικής επικράτειας; Και μου λέτε ότι το χειμώνα βάζουμε τα κλιματιστικά; Δεν ξέρετε τι λέτε;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μέχρι τώρα τριακόσιες ογδόντα χιλιάδες νοικοκυριά έχουν ενταχθεί.

Τι κάνατε για τους καθαρισμούς των δασών; Αυξήσαμε κατά τεσσεράμισι φορές τις επενδύσεις. Έχουμε δώσει μέχρι τώρα 83 εκατομμύρια ευρώ σε λιγότερο από τέσσερα χρόνια, εσείς 15 εκατομμύρια ευρώ μόνο, 1/4 δηλαδή από αυτά που δώσαμε εμείς, όταν κυβερνούσατε.

Ως προς τα στρέμματα, εξήντα πέντε χιλιάδες στρέμματα εμείς καθαρίσαμε στα δάση, εσείς δεκαεπτά χιλιάδες, τρεις φορές λιγότερα. Συντήρηση δασικού οδικού δικτύου. Πώς θα μπούνε μέσα τα πυροσβεστικά οχήματα για να μπορέσουν να κατασβέσουν τις πυρκαγιές; Εμείς δεκαεπτά χιλιάδες διακόσια χιλιόμετρα, εσείς επτά χιλιάδες και κάτι.

Τι κάνατε ως Αναπληρωτής Υπουργός Περιβάλλοντος, αρμόδιος για τη διαχείριση των απορριμμάτων; Τρεις μονάδες διαχείρισης απορριμμάτων παραλάβαμε. Έξι μονάδες λειτουργούν σήμερα. Δεκαπέντε μονάδες είναι υπό κατασκευή σήμερα, πέντε ήταν το 2019. Πόσες ήταν υπό δημοπράτηση το 2019; Πόσες μας κληρονομήσατε υπό δημοπράτηση; Μηδέν! Πόσες έχουν δημοπρατηθεί τώρα; Τριάντα.

Προσπάθησα να βρω ένα δείκτη που να είμαστε κοντά. Για να δούμε. Μήπως στην απορρόφηση του ΕΣΠΑ είχατε κάνει κάτι παραπάνω. Προσπαθούσε ο κ. Τσακαλώτος να φέρει ανάπτυξη. Πώς να φέρει ανάπτυξη, όταν το Υπουργείο σας τότε, 2015 - 2018, είχε απορροφήσει 331 εκατομμύρια ευρώ και εμείς σε τρία χρόνια έχουμε απορροφήσει 1.147.000.000, 166% αύξηση;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σκρέκα, ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ολοκληρώνω, κύριε Πρόεδρε. Μισό λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κλείστε εδώ την ομιλία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μισό λεπτό και τελείωσα.

Η Ελλάδα, κυρίες και κύριοι συνάδελφοι, είναι ένα κράτος δικαίου και η Ελλάδα είναι σταθερά ενσωματωμένη, χάρη στη δική μας παράταξη, στην παράταξη της Νέας Δημοκρατίας, στους ευρωπαϊκούς θεσμούς και ταυτισμένη στην υπεράσπιση των ευρωπαϊκών αξιών.

Σας υπενθυμίζω ότι εμείς ποτέ δεν μπήκαμε στο δίλημμα ούτε για το ένα ούτε για το άλλο, όπως κάνατε εσείς. Γι’ αυτό και για κάθε ζήτημα που προκύπτει κατασκευασμένο -και καταλαβαίνετε τι λέω- ή άλλο, η δικαιοσύνη είναι αρμόδια.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, σας παρακαλώ πολύ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, τελειώνω, μισό λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, αλλά έχετε πάρει το 50% επιπλέον του χρόνου από αυτόν που δικαιούστε. Και οι Υπουργοί θα πρέπει να συμμορφώνονται στον χρόνο που έχουν.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μισό λεπτό παρακαλώ, για να ολοκληρώσω.

Η δικαιοσύνη είναι αρμόδια να ξεκαθαρίσει το όποιο θέμα και να μην έχετε καμμία απολύτως αμφιβολία γι’ αυτό. Στην Ελλάδα οι θεσμοί λειτουργούν, κυρίες και κύριοι συνάδελφοι. Και είναι αλήθεια ότι είναι ολέθρια και επικίνδυνη ακροβασία η αμφισβήτηση αυτών των θεσμών.

Αυτός είναι ο θεσμός που έχει την ευθύνη να φωτίζει και να διασφαλίζει τη νομιμότητα και οφείλουμε όλοι μας να τον διευκολύνουμε και να υπερασπιζόμαστε το έργο του, γιατί είναι μέγιστη υποκρισία από τη μια να λέτε ότι υπάρχουν δικαστές εις τας Αθήνας και από την άλλη να τους κατηγορείτε ανάλογα με το τι εξυπηρετεί και τι όχι τους μικροκομματικούς σας σχεδιασμούς.

Για όλα τα παραπάνω η Κυβέρνηση αύριο, κυρίες και κύριοι συνάδελφοι, θα λάβει την εμπιστοσύνη της Βουλής και σε λίγο καιρό εδώ θα είμαστε που θα λάβει και την εμπιστοσύνη του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον επόμενο κύκλο, τον ένατο κύκλο...

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Τσακαλώτο;

**ΕΥΚΛΕΙΔΗΣ ΤΣΑΚΑΛΩΤΟΣ:** Γιατί μίλησε για 60% παραπάνω του χρόνου του, να απαντήσω στον κύριο Υπουργό…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ τώρα.

Κύριε Τσακαλώτο, να συνεννοηθούμε για κάτι. Γνωρίζετε πολύ καλά ως Κοινοβουλευτικός Εκπρόσωπος ότι έχετε τη δυνατότητα τριών παρεμβάσεων. Τις εξαντλήσατε, άρα δεν δικαιούστε επιπλέον να μιλήσετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Δώστε μου ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Δεν ετέθη ζήτημα προσωπικό. Από εκεί και πέρα το τι είπε ο Υπουργός, τι στοιχεία ανακοίνωσε στην ομιλία του αυτό είναι δικός του λογαριασμός. Εάν διαφωνείτε, είναι άλλο θέμα. Και άλλος συνάδελφος μπορεί να διαφωνεί.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν μπορεί οι Υπουργοί να μιλάνε…

**ΠΡΟΕΔΡΕΥΩΝ (Γεώργιος Λαμπρούλης):** Όμως δεν θα επιτρέψω όσο είμαι στο Προεδρείο να γίνεται αυτό το «μπαλάκι» και αυτή η απαράδεκτη κατάσταση που υπήρξε το προηγούμενο χρονικό διάστημα της σημερινής συνεδρίασης…

**ΕΥΚΛΕΙΔΗΣ ΤΣΑΚΑΛΩΤΟΣ:** Ποιο μπαλάκι; Τον αφήσατε να μιλήσει δεκαέξι λεπτά!

**ΠΡΟΕΔΡΕΥΩΝ (Γεώργιος Λαμπρούλης):** …με αποτέλεσμα αυτή τη στιγμή να είμαστε στο νούμερο 87 και να είναι άλλοι εκατό Βουλευτές να μιλήσουν.

**ΕΥΚΛΕΙΔΗΣ ΤΣΑΚΑΛΩΤΟΣ:** Γιατί δεν τον σταματήσατε στα δέκα λεπτά;

**ΠΡΟΕΔΡΕΥΩΝ (Γεώργιος Λαμπρούλης):** Σε ό,τι με αφορά στη διάρκεια της ώρας που θα είμαι στο Προεδρείο, θα εφαρμόζω ακριβώς αυτό που αποφασίσαμε στην έναρξη της πρότασης μομφής, χθες δηλαδή. Ομόφωνα αποφασίσαμε κάποια πράγματα. Τα γνωρίζετε. Παρακαλώ πολύ, καθίστε.

Τον λόγο έχει ο κ. Ακτύπης και συνεχίζουμε με τον κ. Ηγουμενίδη, τον κ. Υψηλάντη, τον κ. Κωνσταντόπουλο και τον κ. Μαραβέγια, την επόμενη πεντάδα δηλαδή του ενάτου κύκλου.

Κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχάς πριν ξεκινήσω την ομιλία μου, θα ήθελα να εκφράσω τη συμπαράστασή μου και τη σκέψη μου στο νησί μου, στους συμπατριώτες μου που χτες το βράδυ νομίζω ότι πέρασαν μια δύσκολη νύχτα λόγω των πλημμυρικών φαινομένων αλλά και σε όλη τη δυτική Ελλάδα που είχαμε τεράστια προβλήματα και ελπίζουμε ότι η Κυβέρνηση θα σταθεί και εδώ κοντά στους πολίτες, για να αποκατασταθούν οι ζημιές οι οποίες έχουν γίνει σε νοικοκυριά, επιχειρήσεις, αλλά και δρόμους.

Σήμερα είμαστε εδώ για να συζητήσουμε μια πρόταση δυσπιστίας από τον ΣΥΡΙΖΑ για την Κυβέρνηση της Νέας Δημοκρατίας. Το είπαν πολλές φορές σήμερα και άλλοι συνάδελφοι, θα το πω και εγώ, πράγματι ήταν ένα δώρο. Γιατί θα έπρεπε να περιμένετε, αγαπητοί συνάδελφοι, ότι ερχόμενοι εδώ θα έπρεπε να ακούσετε ακριβώς τι είχε κάνει αυτή η Κυβέρνηση στα τέσσερα χρόνια τα οποία κυβερνάει σε σύγκριση με το τι κάνατε εσείς τα προηγούμενα χρόνια. Επομένως, ήταν ένα δώρο για να μπορέσουμε να συγκριθούμε σε όλα, στην οικονομία, στην εξωτερική πολιτική, στο κράτος δικαίου και οτιδήποτε άλλο.

Επίσης είχαμε και την ευκαιρία να δούμε, μετά από πολύ καιρό που αναζητούσαμε τον κ. Τσίπρα εξαφανισμένο, να έρθει στη Βουλή για να μας πει επιτέλους τι ακριβώς είναι αυτά τα οποία ακούγονται στο ειδικό δικαστήριο για μαύρες σακούλες, πού πήγαιναν τα χρήματα, τι ποσοστά μοιράζονταν για τα κανάλια στο όνομα της ελευθεροτυπίας και της διαφάνειας.

Μήπως να εμφανιστεί και να μας πει κάποιος ποιος είναι ο Α2, που μαζί με τον κ. Καλογρίτσα κάνουν το 51% του «ΣΥΡΙΖΑ Channel»; Δεν σας κρύβω ότι το είχα μάθει το Α2 στο στρατό. Δεν ήξερα ότι υπάρχει και ως προαπαιτούμενο για την ελευθεροτυπία.

Όταν ξεκίνησε το θέμα των υποκλοπών, ρωτήθηκε ο κ. Τσίπρας αν επί των ημερών του παρακολουθούσε υπουργούς και δικά του στελέχη. Σε ομιλία του στη Βουλή μας είπε όχι, για να βγουν μετά από λίγες ημέρες συνομιλίες της ΕΥΠ με παρακολουθήσεις Σαγιά, Πιτσιόρλα, Κοτζιά και Καμμένου.

Επειδή πολλές φορές έχει ακουστεί και εμπλέκεται το όνομα του κ. Πιτσιόρλα για το θέμα της αγοραπωλησίας στη Ζάκυνθο, μια θερμή παράκληση, μήπως εμφανιστεί και μας εξηγήσει τι ακριβώς είχε γίνει με εκείνη την αγοραπωλησία. Γιατί ερωτώμεθα εμείς, της Νέας Δημοκρατίας τι έχει γίνει, αλλά την διαχειρίστηκε αυτή την υπόθεση. Αν είναι δυνατόν, να παρουσιαστεί και να μας πει τι ακριβώς έχει γίνει. Θα ήταν, πράγματι, ευχής έργον.

Λαλίστατος χθες ο κ. Τσίπρας αποκάλεσε τον Πρωθυπουργό εγκέφαλο εγκληματικού δικτύου. Ποιος; Αυτός που έστησε σόου με δέκα κάλπες στη Βουλή εξευτελίζοντας δέκα αθώους όπως αποδείχτηκε για τη «NOVARTIS», έχοντας μάρτυρες κουκουλοφόρους, μεταξύ των οποίων και ο Μάξιμος Σαράφης, αυτόν που ο κ. Τσίπρας αποκαλούσε «ήρωα». Ποιον; Αυτόν που συνελήφθη για απάτη, αυτόν που έκλεβε το υστέρημα μικρών ανθρώπων και κερδοσκοπούσε.

Ο κ. Τσίπρας μιλούσε για ευθύνες σκανδάλων και άλλα, όταν την ίδια στιγμή δικάζονται από το ειδικό δικαστήριο για κατάχρηση εξουσίας δύο πρώην κορυφαία στελέχη του, την ίδια στιγμή που το φως της αλήθειας βλέπουν μαρτυρίες για σακούλες που πηγαινοέρχονταν στο κόμμα σας. Και ρωτάμε πού είναι τα λεφτά. Θα απαντήσετε τουλάχιστον σε αυτό;

Βγαίνοντας ο κ. Τσίπρας από τον κ. Ράμμο, μας είπε ότι υπάρχουν και δικαστές. Κατά τον κ. Τσίπρα καλοί δικαστές είναι αυτοί των οποίων οι αποφάσεις σας βολεύουν. Δικαιοσύνη αλά καρτ δηλαδή. Αν δεν σας βολεύουν οι αποφάσεις, πρόβλημα έχει η δικαιοσύνη και όχι εσείς.

Για να επιβεβαιώσω αυτό το οποίο λέω, να σας φέρω ένα παράδειγμα, από τα δεκάδες που υπάρχουν. Τρεις μέρες μπορούμε να συζητάμε για τις επικριτικές δηλώσεις σας σε αποφάσεις της δικαιοσύνης που δεν σας άρεσαν.

Σας θυμίζω, λοιπόν, την περίπτωση τον Ιούλιο του 2017 της Συριάννας. Απορριπτική η απόφαση για την αποφυλάκιση και η αντίδρασή σας ήταν ότι η δικαιοσύνη δημιουργεί την υπόνοια ότι κρίνει και σταθμίζει με κριτήρια πέραν της νομικής κρίσης.

Τι έγινε τελικά; Ο Υπουργός Δικαιοσύνης προαναγγέλλει με δήλωσή του τη διαφορετική σύνθεση του δικαστηρίου κατά την επαναληπτική εκδίκαση, πράγμα που έγινε. Τόσο ανεξάρτητη θέλετε τη δικαιοσύνη εκεί στο κόμμα σας.

Πάμε τώρα να θυμηθούμε πού βρισκόμασταν ως χώρα την περίοδο της διακυβέρνησης ΣΥΡΙΖΑ. Έτσι, για να θυμηθούμε ξανά. Την περίοδο 2015 – 2018, η Ελλάδα είχε το χαμηλότερο μέσο ρυθμό ανάπτυξης ανάμεσα στις είκοσι επτά χώρες της Ευρωπαϊκής Ένωσης. Μεταξύ 2015 και 2018, η Ελλάδα ήταν η χώρα της Ευρωπαϊκής Ένωσης που παρουσίασε τη μικρότερη αύξηση του κατά κεφαλή πραγματικού διαθέσιμου εισοδήματος νοικοκυριών. Την περίοδο 2015 - 2018 η οικονομική ψαλίδα μεταξύ Ελλάδας και ευρωπαϊκού μέσου όρου άνοιξε. Το ποσοστό ανεργίας στη χώρα παρέμεινε μακράν το μεγαλύτερο ανάμεσα στις χώρες της Ευρωπαϊκής Ένωσης. Το ίδιο ισχύει και για το ποσοστό των μακροχρόνια ανέργων, όπως επίσης και για τους δείκτες κοινωνικών ανισοτήτων και όλα αυτά παρά την άσκηση μιας συνειδητής οικονομικής πολιτικής από την κυβέρνηση ΣΥΡΙΖΑ που στόχευε πρωτίστως στην αναδιανομή εισοδήματος εις βάρος της μεσαίας τάξης. Με απλά λόγια και χωρίς περιστροφές, ο ΣΥΡΙΖΑ έκανε μια επιλογή. Να το πούμε και να μην κοροϊδευόμαστε. Εξόντωσε τη μεσαία τάξη. Και αυτό έχει να κάνει και με εκείνο το περιβόητο μαξιλάρι των 37 δισεκατομμυρίων ευρώ που μας το λέτε και μας το ξαναλέτε, που απομυζήσατε, πραγματικά, τη μεσαία τάξη.

Ακόμα το δημόσιο χρέος της χώρας ως ποσοστό του ΑΕΠ αυξήθηκε την περίοδο διακυβέρνησης ΣΥΡΙΖΑ. Το ιδιωτικό χρέος, δηλαδή, το άθροισμα του χρέους των νοικοκυριών και των επιχειρήσεων προς το δημόσιο, τους ασφαλιστικούς φορείς και τις τράπεζες αυξήθηκε σημαντικά. Στο τέλος του 2018 υπολογιζόταν στην περιοχή των 230 δισεκατομμυρίων ευρώ.

Αντίθετα με τις μαύρες ημέρες του ΣΥΡΙΖΑ κατά τη διάρκεια της παρούσας Κυβέρνησης και παρά τις μεγάλες προκλήσεις που δημιουργήθηκαν και δημιουργούν οι διαδοχικές εξωγενείς κρίσεις, η ελληνική οικονομία βρίσκεται σε τροχιά ισχυρής ανάκαμψης, αύξησης της απασχόλησης, βελτίωσης των δημόσιων οικονομικών και βελτίωσης των χρηματοοικονομικών συνθηκών.

Ταυτόχρονα, η μεγάλη πρόοδος της χώρας από το 2019 και ύστερα πιστοποιήθηκε με την απόφαση ορόσημο της Ευρωπαϊκής Επιτροπής που ανακοινώθηκε στη συνεδρίαση του Eurogroup του Ιουνίου 2022, σύμφωνα με την οποία τερματίστηκε το πλαίσιο ενισχυμένης εποπτείας στο οποίο η χώρα βρισκόταν από τον Ιούνιο του 2018. Η εξέλιξη αυτή αποτελεί μια ιστορική -όπως αναγνωρίστηκε από δηλώσεις κορυφαίων Ευρωπαίων αξιωματούχων- στιγμή για τη χώρα μας.

Η πρόοδος της Ελλάδας έχει επίσης αναγνωριστεί από τις αγορές, όπως αυτό αποτυπώνεται σε έντεκα πολλαπλές αναβαθμίσεις από κορυφαίους οίκους αξιολόγησης τα τελευταία τρία χρόνια, τέσσερις εκ των οποίων έλαβαν χώρα μετά την έναρξη του πολέμου στην Ουκρανία.

Κυρίες και κύριοι συνάδελφοι, κλείνω με το εξής. Σήμερα ο ΣΥΡΙΖΑ βρίσκεται σε πανικό. Έχει να αντιμετωπίσει μια εκλογική αναμέτρηση με μια Κυβέρνηση η οποία έχει να επιδείξει ένα τεράστιο όγκο θετικού έργου για την χώρα, μια Κυβέρνηση η οποία έβαλε τη χώρα σε τροχιά ανάπτυξης, μια Κυβέρνηση η οποία άσκησε ουσιαστική κοινωνική πολιτική, βελτιώνοντας αληθινά την καθημερινότητα των Ελλήνων πολιτών, μια Κυβέρνηση η οποία κινήθηκε πάντα εντός των δημοσιονομικών περιθωρίων της χώρας μας, προκειμένου να μην αντιμετωπίσουμε ποτέ ξανά τα δεινά του παρελθόντος. Βρισκόσαστε σε πανικό και θα σας πω γιατί. Έχετε χάσει τρεις φορές, θα χάσετε σίγουρα άλλες δύο, σύνολο πέντε. Δεν χρειάζεται να σας πω τι θα γίνει την επόμενη μέρα. Όσο για εμάς κανένα πρόβλημα. Αύριο το βράδυ θα δείτε πόσο μαζί είμαστε και θα δείτε και στις εκλογές ποια θα είναι η μεγάλη μας νίκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Νικόλαος Ηγουμενίδης από τον ΣΥΡΙΖΑ.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το θέμα που μας ταλανίζει το τελευταίο εξάμηνο στην αντιμετώπισή του, είχε διαφορετικές θέσεις από την πλευρά της Κυβέρνησης.

Στην αρχή δεν υπήρχε πρόβλημα. Μετά δεν υπήρχε πρόβλημα, βέβαια, αλλά ρε παιδί μου ας μην επιτρέπετε στην ΑΔΑΕ να εξηγεί στους παρακολουθούμενους μετά τη λήξη της παρακολούθησης τους το αν παρακολουθούνταν ή όχι. Μετά η υποβάθμιση του θέματος. Ούτε λίγο ούτε πολύ ο Πρόεδρος του ΠΑΣΟΚ πήρε την απάντηση «Έλα Νίκο μην κάνεις έτσι. Πέρνα από το γραφείο μου στο Μαξίμου να σε ενημερώσουμε». Και η υποβάθμιση αυτή, κυρίες και κύριοι συνάδελφοι, πήγε χέρι-χέρι με τη συγκάλυψη και συσκότιση του θέματος.

Στο ερώτημα «Παρακολουθείται αυτός;», ο κ. Μητσοτάκης από το Βήμα έλεγε «Είναι δυνατόν να παρακολουθώ;». Ηθικά λάθος αποφάσεις, νομικά όμως σωστές. Η υποβάθμιση και η συσκότιση είναι ακόμα και στη διαδικασία που ακολουθούμε σήμερα στη συζήτηση. Ωστόσο σήμερα που η αλήθεια βγήκε στο φως -θα ξανάρθω σε αυτό παρακάτω- σήμερα που δεν έχουμε δημοσιογραφικές πληροφορίες αλλά γεγονότα. γίνεται μια προσπάθεια να στραφεί αλλού η προσοχή. Για προβληματική διαδρομή πληροφοριών μίλησε ο κ. Βορίδης. Ο κ. Γεωργαντάς για παράνομο κανάλι πληροφόρησης. Ο κ. Γεωργιάδης μίλησε για τον κ. Ράμμο, λέγοντας ότι ούτε λίγο ούτε πολύ ότι είναι μέλος του ΣΥΡΙΖΑ και μάλιστα με πολιτικές φιλοδοξίες. Ο κ. Σκρέκας πριν από λίγο μίλησε για κατασκευασμένο θέμα. Μίλαγε δεκαέξι λεπτά και το μόνο που είπε ήταν «κατασκευασμένο θέμα, ξέρετε τι εννοώ». Στα δεκαέξι λεπτά δεν είχε να πει τίποτα άλλο.

Κυρίες και κύριοι συνάδελφοι, παραφράζοντας μια παλιά κινέζικη παροιμία, σχολιάζοντας αυτή την παρουσία της Νέας Δημοκρατίας σε αυτή την τελευταία συζήτηση, θα έλεγα ότι όταν το δάχτυλο έδειχνε το έγκλημα, ο ένοχος, επαναλαμβάνω ο ένοχος, προσπαθούσε να στρέψει αλλού την προσοχή.

Τώρα που δεν ρωτάμε πια αν παρακολουθείται αυτός ή ο άλλος αλλά γιατί παρακολουθείται, ο ένοχος προσπαθεί να στρέψει την προσοχή σε θέματα δευτερεύουσας, τριτεύουσας και εν πάση περιπτώσει ήσσονος σημασίας.

Το γεγονός είναι ένα. Η ΕΥΠ, η υπηρεσία που πήρε στο γραφείο του, στην ευθύνη του, στον έλεγχό του ο κ. Μητσοτάκης παρακολουθούσε την ηγεσία του στρατεύματος, παρακολουθούσε έναν Υπουργό του. Είναι αυτό ή όχι βαθιά προσβολή στη δημοκρατία; Είναι αυτό το γεγονός ή όχι βαθιά προσβολή στο κράτος δικαίου; Είναι αυτό ή όχι βαθιά προσβολή στην κοινωνία που αγωνίζεται καθημερινά να τα φέρει βόλτα; Η απάντηση μας και στις τρεις ερωτήσεις είναι ένα βροντερό «ναι». Ποια είναι η απάντησή σας, κύριοι της Νέας Δημοκρατίας;

Ένα θέμα που προέκυψε από τη συζήτηση, ήταν αν γνώριζε ή όχι ο κ. Μητσοτάκης. Κρίνοντας την πορεία της Κυβέρνησης και του κ. Μητσοτάκη του πρώτου νόμου που έφερε εδώ για το επιτελικό κράτος αμέσως μετά τις εκλογές του 2019, την όλη οργάνωση του ασφυκτικού ελέγχου από το Μέγαρο Μαξίμου, έχω κάθε δικαίωμα να θεωρώ τον κ. Μητσοτάκη αρχινονό του κράτους, του παρακράτους που ο ίδιος έστησε.

Στο ερώτημα, λοιπόν, αν γνώριζε, κατ’ αρχάς τοποθετούμαι ναι, γνώριζε.

Ωστόσο, υπάρχει και η άλλη εκδοχή που μας την είπαν όλοι οι Βουλευτές της Νέας Δημοκρατίας. Ο κ. Μητσοτάκης δεν γνωρίζει. Το ισχυρίστηκε ακόμα και ο τραγικός κ. Χατζηδάκης στην εμφάνισή του, για την οποία το μόνο που θα του αφιερώσω είναι τον στίχο του ποιητή «ο εξευτελισμός σου να γίνει τέλειος». Ας τον αφήσουμε.

Να δεχτώ, λοιπόν, κύριοι συνάδελφοι, παρά το ότι πιστεύω το αντίθετο, ότι ο κ. Μητσοτάκης δεν γνώριζε τίποτα. Πολύ ωραία. Πρώτη ερώτηση: Μετά από τόσες καταγγελίες εδώ και ένα εξάμηνο, δεν γνώριζε, ρώτησε και τι απαντήσεις πήρε; Πάμε παρακάτω. Αφού ο κ. Μητσοτάκης που είχε στην ευθύνη και τον έλεγχο του την ΕΥΠ δεν γνώριζε, σημαίνει ότι υπάρχει ένα παράκεντρο που λειτουργεί μέσα στην ΕΥΠ. Θα το ξηλώσουμε;

Όσοι Βουλευτές της Νέας Δημοκρατίας μέχρι τώρα μίλησαν, δεν απάντησαν και απ’ ότι φαίνεται το βοήθημα που σας μοιράστηκε για να σας διευκολύνει στις τοποθετήσεις σας στο σημερινό θέμα δεν το απαντάει. Τέλος πάντων, για δείτε το. Δείτε το αν μιλάει για παρακράτος μέσα στην ΕΥΠ που πρέπει να ξηλωθεί ή εν πάση περιπτώσει τι θέση παίρνει γι’ αυτό αφού δεν το ήξερε ο κ. Μητσοτάκης; Άρα ήταν παραμηχανισμός στην ΕΥΠ.

Θα κάνω και άλλη ερώτηση. Σας ερωτώ, κύριοι της Νέας Δημοκρατίας, το εξής: Ποιος Πρωθυπουργός είναι πιο επικίνδυνος για τον τόπο; Ο Πρωθυπουργός που παίρνει την ΕΥΠ στο γραφείο του αλλά δεν έχει την ικανότητα να αντιλαμβάνεται στο σύνολό της τη δραστηριότητά της ή ο Πρωθυπουργός που παίρνει στο γραφείο του την ΕΥΠ, οργανώνει τη δραστηριότητά της και τη συσκότιση αυτής της δραστηριότητας; Ποια εκδοχή προτιμάτε; Αύριο που θα έρθουν εδώ οι πολιτικοί Αρχηγοί θα χειροκροτήσετε όρθιοι όλοι σας τον κ. Μητσοτάκη ως Πρωθυπουργό ανεπάρκειας ή ως Πρωθυπουργό «αρχινονό»; Ποιο από τα δύο θέλετε;

Έχω κι άλλη ερώτηση, κύριοι της Νέας Δημοκρατίας. Θεωρείτε την Ευρωπαϊκή Ένωση πρότυπο πολιτικής και όχι μόνο συμπεριφοράς, πρότυπο πολιτικού πολιτισμού. Σας ερωτώ, λοιπόν, σε ποια χώρα της Ευρώπης θα μπορούσε να σταθεί όχι μια μέρα, όχι μία ώρα αλλά μία στιγμή μια κυβέρνηση στην οποία θα καταλογίζονταν αυτά που καταλογίζονται στη δική σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα κάνατε όλα τόσο καλά –ολοκληρώνω, κύριε Πρόεδρε- που ακόμα και η επίσκεψη της Υπουργού Υγείας μαζί με τον κ. Μητσοτάκη στην Κρήτη στο νοσοκομείο όπου δούλευα πριν γίνω Βουλευτής, χρειάστηκε δύο κλούβες των ΜΑΤ προπομπό.

Ο στόχος της Νέας Δημοκρατίας και του κ. Μητσοτάκη είναι σαφής. Τον είπε με τον πιο σαφή τρόπο ο κ. Βορίδης. Είναι να μην ξαναβρεθεί η Αριστερά στην κυβέρνηση, να εδραιώσει την εξουσία του μαζί με την οικονομική ολιγαρχία που τον στηρίζει, να χαλιναγωγήσει τις επιλογές του ελληνικού λαού.

Αυτά, κύριοι, είναι συστατικά στοιχεία της πολιτικής της Δεξιάς. Είναι εγγεγραμμένα στο DNA της δεξιάς παράταξης. Φτάσατε στο σημείο, πραγματικά, να χρησιμοποιείτε ευαίσθητα προσωπικά δεδομένα για τη χειραγώγηση του λαού μας. Στον αντίποδα, αυτό το θέμα που αφορά τη δημοκρατία είναι συστατικό στοιχείο της Αριστεράς. Είναι συστατικό στοιχείο εγγεγραμμένο στο DNA της παράταξής μας. Είναι ένα θέμα που δεν συμψηφίζεται, δεν αγνοείται, δεν παραγνωρίζεται. Γι’ αυτό είναι στην πρώτη γραμμή τα θέματα της δημοκρατίας. Το λέει και το όνομά μας «Δημοκρατική Παράταξη».

Έχουμε ευθύνη –και κλείνω με αυτό, κύριε Πρόεδρε, κι ευχαριστώ για την ανοχή σας- να αντισταθούμε σε όλη αυτή την επιχείρηση συλλογικού εθισμού της κοινωνίας σε τοξικές πολιτικές συμπεριφορές.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Επόμενος ομιλητής είναι ο κ. Βασίλειος - Νικόλαος Υψηλάντης από τη Νέα Δημοκρατία.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Τα μεγάλα ερωτήματα, κυρία Υπουργέ και κύριοι Υπουργοί, αγαπητές και αγαπητοί Βουλευτές, συνάδελφοι στο Κοινοβούλιο, που βάζει σήμερα η ελληνική κοινωνία δεν είναι αυτές καθαυτές οι ενέργειες του κ. Τσίπρα ζητώντας την παραίτηση του Πρωθυπουργού και μαζί με την Κοινοβουλευτική του Ομάδα υποβάλλοντας πρόταση δυσπιστίας κατά της Κυβέρνησης. Άλλωστε, αυτά νομοτελειακά καταρρίπτονται όχι μόνον με τη δύναμη της πλειοψηφίας αλλά, κυρίως, με τη δυναμική που διαθέτει και την παραγωγή έργου η Κυβέρνηση.

Είναι, όμως, αληθές ότι έκθαμβη παρακολουθεί η κοινωνία μας λίγο διάστημα πριν τις εθνικές εκλογές τη διολίσθηση του ΣΥΡΙΖΑ θεσμικά και πολιτικά. Ο ΣΥΡΙΖΑ, αντί να προβάλλει ένα πειστικό αντίλογο, αντί να επιδιώκει να αποσυνδεθεί από το θλιβερό κακό του παρελθόν, αντί να εισφέρει μια ουσιαστική εναλλακτική πρόταση, επενδύει στη στείρα, αστήρικτη και παντελώς αβάσιμη σκανδαλολογία, στην παραγωγή λάσπης, παίζοντας και χρησιμοποιώντας θεσμούς, όταν ως κυβέρνηση οι ΣΥΡΙΖΑ - ΑΝΕΛ επιχείρησαν συστηματικά και οργανωμένα να καταστήσουν τη δικαιοσύνη ελεγχόμενο εργαλείο των πολιτικών τους επιδιώξεων.

Αποκορύφωμα αυτής της εργαλειοποίησης αποτέλεσε η σκευωρία της «NOVARTIS», η οποία αποτελεί μια πρωτοφανή επιχείρηση σπίλωσης πολιτικών αντιπάλων που κατέρρευσε με τον πλέον ηχηρό τρόπο. Και για να μην ξεχνιόμαστε, το έκανε χρησιμοποιώντας γι’ αυτό κουκουλοφόρους μάρτυρες προερχόμενους από τον υπόκοσμο, χρησιμοποιώντας φρασεολογία ακραία και μισαλλόδοξη για να υποστηρίξει τα σενάριά της για το θέμα των υποκλοπών που συνειδητά επιδιώξατε να καλλιεργείτε ως κυβέρνηση, δίχως να δώσετε μέχρι τώρα απάντηση στις παρακολουθήσεις του ΣΥΡΙΖΑ, υποβαθμίζοντας κατά την περίοδο της διακυβέρνησής σας τη θεσμική θωράκιση κατά των παρακολουθήσεων και αποδυναμώνοντας την επικοινωνιακή τους απαξία. Το ανάγετε σήμερα ως μείζον θέμα και ως δήθεν εκτροπή και στίγμα για την παράταξή μας, εργαλειοποιείτε ακόμα και την Εθνική Αρχή Διαφάνειας που έργο της είναι, πράγματι, πρωτίστως να διαθέτει τα απαιτούμενα εχέγγυα ανεξαρτησίας και αξιοπιστίας.

Και σήμερα θα μιλήσουμε στον ελληνικό λαό με ειλικρίνεια για την ανεξαρτησία αυτή που ο ΣΥΡΙΖΑ ποτέ δεν υπηρέτησε, για την περίεργη στάση προσώπων. Είναι για μας βαθύτατα και αληθινά περίεργο ότι το μέλος της επιτροπής της ανεξάρτητης αρχής, η κ. Αικατερίνη Παπανικολάου, ως μέλος ακριβώς της ΑΔΑΕ πρωτοστατεί σε τηλεοπτικά παράθυρα για την υπόθεση των υποκλοπών.

Η συμπεριφορά της αυτή, αλλά και η διαδρομή της, βάζει κάθε σκεπτόμενο άνθρωπο σε λογικό προβληματισμό για τη στάση της. Αναφέρθηκε ήδη -και το επαναλαμβάνω- ότι τη διετία 2002 - 2004 διορίζεται νομική σύμβουλος του τότε διοικητή της ΕΥΠ κ. Αποστολίδη. Το 2003 διορίζεται ειδική συνεργάτης στον Συνήγορο του Πολίτη. Τον Νοέμβριο του 2005 επί πρωθυπουργίας Τσίπρα αποσπάται στο γραφείο του Υπουργού Πολιτισμού Αριστείδη Μπαλτά και λίγους μήνες αργότερα διορίζεται αντιπρόεδρος του Ελληνικού Φεστιβάλ. Τον Οκτώβριο του 2016 ορίζεται τακτικό μέλος της ολομέλειας της ΑΔΑΕ με θέση πλήρους και αποκλειστικής απασχόλησης και τη διετία 2020 - 2022 η ίδια εμφανίζεται να διδάσκει στο Πανεπιστήμιο Πειραιά, κάτι που σύμφωνα με δημοσιεύματα είναι παράτυπο. Το συγκεκριμένο έργο τής το αναθέτει στο πανεπιστήμιο ο καθηγητής Στέφανος Γκρίτζαλης που επίσης είναι τακτικό μέλος στην ολομέλεια της ΑΔΑΕ. Ο κ. Γκρίτζαλης είχε διατελέσει ειδικός γραμματέας στο Υπουργείο Διοικητικής Μεταρρύθμισης από το 2009 έως το 2012, με Υπουργό τότε τον σημερινό Βουλευτή και υπερασπιστή ακραίο της γραμμής ΣΥΡΙΖΑ, τον κ. Ραγκούση. Στις 3 Αυγούστου του 2022 ο κ. Γκρίτζαλης και η κ. Παπανικολάου συμμετείχαν στην τετραμελή επιτροπή για την παρακολούθηση του Νίκου Ανδρουλάκη.

Όσον αφορά τον Πρόεδρο της ΑΔΑΕ κ. Ράμμο, με απόφαση του Μιχάλη Καλογήρου, δηλαδή του σημερινού διευθυντή του πολιτικού γραφείου του Αλέξη Τσίπρα και ενός από τους πιο έμπιστους συνεργάτες του μέχρι σήμερα, ένα μήνα πριν τις εκλογές του 2019 ορίζεται.

Όλα αυτά, κύριοι συνάδελφοι, τι δείχνουν; Δείχνουν δεσμούς αναμφισβήτητους με το σύστημα ΣΥΡΙΖΑ.

Υπάρχει και κάτι ακόμα που χρήζει απαντήσεων. Όταν επισκέφθηκε την ΑΔΑΕ ο κ. Τσίπρας, είδε μόνο τον κ. Ράμμο; Είδε την ολομέλεια της αρχής; Μήπως είδε τον κ. Ράμμο και την κ. Παπανικολάου που απ’ ό,τι διαβάζουμε έχει και την αρμοδιότητα να τηρεί το μητρώο των εισαγγελικών διατάξεων εκ μέρους της ΑΔΑΕ.

Όμως, επειδή η υποκρισία του ΣΥΡΙΖΑ για τις υποκλοπές περισσεύει, ο κ. Τσίπρας ακόμα δεν έχει απαντήσει στα δημοσιεύματα εφημερίδας από το 2020 για την εβδομήντα σελίδων έρευνα της ΕΥΠ με βαρύτατες καταγγελίες για μια παρακρατική δράση ενός κυκλώματος που δρούσε σε σημαντικές υπηρεσίες της Ελληνικής Αστυνομίας την περίοδο ΣΥΡΙΖΑ - ΑΝΕΛ, με κεντρικό πρόσωπο τον κ. Καμμένο. Η έρευνα που είχε γίνει υπό τη διοίκηση του κ. Ρουμπάτη στην ΕΥΠ, σύμφωνα με τα δημοσιεύματα, ήταν σε γνώση του κ. Τσίπρα και περιελάμβανε τηλεφωνικές παρακολουθήσεις, βιντεοσκοπήσεις, συναλλαγές. Ο κ. Τσίπρας, γνώριζε για τη δράση του παρακράτους από την ενημέρωσή του τότε από τον αρχηγό της ΕΥΠ.

Όμως, δεν μας εκπλήσσει τίποτα, καθώς έφτασε στο ακραίο σημείο δυστυχώς να υποθάλπει και την αναγκαία ενότητα στα εθνικά θέματα καταψηφίζοντας ακόμα και τις αμυντικές δαπάνες της χώρας. Υποστηρίξατε το ανυπόστατο άρθρο για τη μικρή Μαρία από το «SPIEGEL», ένα άρθρο που όχι μόνο προσπάθησε να δυσφημίσει τη χώρα μας διεθνώς -αποτυχημένα βέβαια- αλλά επιχειρούσε να ταράξει τις ήδη τεταμένες σχέσεις μας με την Τουρκία στο συγκεκριμένο ζήτημα, χωρίς να ζητήσετε και μία συγγνώμη μέχρι σήμερα.

Ήσασταν απόντες στις μεγάλες ανάγκες της κοινωνίας μας, το ’20 απέναντι στις τουρκικές πιέσεις στον Έβρο, το ’21 ακόμη ηχούν οι αντιεμβολιαστικές κορώνες προβεβλημένων στελεχών σας, τα οποία ουδέποτε μέχρι σήμερα καταδικάσατε και στην αισχρή επίθεση του Πούτιν στην Ουκρανία βρεθήκατε απέναντι στην υπεύθυνη στάση της ελληνικής Κυβέρνησης που ήταν συμβατή και με το Διεθνές Δίκαιο, αλλά και όλος ο δυτικός κόσμος υπερασπιζόταν. Επιδιώκετε να μας στιγματίσετε, να στιγματίσετε τους Βουλευτές και τη μεγάλη παράταξή μας.

Σήμερα, όμως, δεν θα σας περάσει. Οι εποχές δεν είναι ίδιες, όπως τότε, κύριοι του ΣΥΡΙΖΑ, όταν με τη Χρυσή Αυγή σύμμαχο και με εργαλείο την εκλογή του Προέδρου της Δημοκρατίας καταφέρατε να ανατρέψετε την κυβέρνηση Σαμαρά - Βενιζέλου.

Σήμερα το μόνο που καταφέρνετε είναι η ανάδειξη της πολιτικής σας ένδειας, της ανυπαρξίας του ορθού πολιτικού λόγου, αλλά και η ταχύτητα τοξικότητας που προβάλλετε στην επιδίωξη των στόχων σας. Δεν υπολογίζετε, όμως, σωστά. Η ταχύτητα αυτή σας οδηγεί να είστε και πάλι μια ανυπόληπτη Αντιπολίτευση απέναντι στα πνευματικά και άξια σωστών χειρισμών προβλήματα της χώρας και των Ελλήνων πολιτών. Είστε η χειρότερη Αντιπολίτευση των τελευταίων δεκαετιών. Είστε ανυπόληπτοι και ο ελληνικός λαός, ευτυχώς, θα σας κατατάξει εκεί που σας αρμόζει στο χρονοντούλαπο της ιστορίας.

Είναι ο πρόλογος της ήττας σας, κυρίες και κύριοι του ΣΥΡΙΖΑ, τον οποίο στηρίζω, καταψηφίζοντας την πρόταση δυσπιστίας και δίνοντας ψήφο εμπιστοσύνης στον Κυριάκο Μητσοτάκη και την Κυβέρνησή του, την Κυβέρνηση της ελπίδας, της προοπτικής και της ανύψωσης της χώρας και του Ελληνισμού.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν προχωρήσουμε στον επόμενο ομιλητή, επιτρέψτε μου, να θέσω δύο ζητήματα.

Πρώτον, θερμή παράκληση στους συναδέλφους που είναι στον ένατο κύκλο, αυτόν δηλαδή που είναι σε εξέλιξη, να προτάξουν την κ. Αδάμου, η οποία είναι τελευταία ομιλήτρια σε αυτόν τον κύκλο, διότι είναι μητέρα και πρέπει να προλάβει το αεροπλάνο και τις ανάγκες του μωρού.

Δεύτερον, η σημερινή συνεδρίαση θα ολοκληρωθεί στο νούμερο εκατόν τριάντα τρία με τον κ. Μπιάγκη Δημήτρη, όπως υπολογίσαμε τους χρόνους της συνεδρίασης.

Ορίστε, κυρία Αδάμου, έχετε τον λόγο.

**ΚΩΝΣΤΑΝΤΙΝΑ ΑΔΑΜΟΥ:** Ειλικρινά ευχαριστώ πολύ, κύριε Πρόεδρε.

Κυρίες και κύριοι συνάδελφοι Βουλευτές, έχουμε τη συζήτηση για την πρόταση δυσπιστίας κατά της Κυβέρνησης, μιας Κυβέρνησης η οποία αφού πρώτα προέβη στην οικονομική αφαίμαξη των πολιτών στη συνέχεια επιχειρεί με τσιρότα να κλείσει τις πληγές που προκάλεσε.

Σε μια χώρα, λοιπόν, όπου οι μικρομεσαίες επιχειρήσεις αιμορραγούν και τα νοικοκυριά ασφυκτιούν και οι νέοι δεν δύνανται να φύγουν από το σπίτι το πατρικό τους, από το σπίτι των γονιών τους για να μείνουν μόνοι τους με συνέπεια να μην μπορούν να κάνουν δική τους οικογένεια και έτσι να γιγαντώνεται το ζήτημα της υπογεννητικότητας στη χώρα μας, σε αυτή τη χώρα η οποία κατατάσσεται στην προτελευταία θέση σε όλη την Ευρωπαϊκή Ένωση λόγω της πολύ χαμηλής αγοραστικής δύναμης των πολιτών της έρχεται ο κ. Μητσοτάκης ως Πρωθυπουργός και καταπατά θεμελιώδεις δημοκρατικές αρχές, θέτοντας την Εθνική Υπηρεσία Πληροφοριών υπό τον πλήρη έλεγχό του για να μπορεί να παρακολουθεί ανά πάσα στιγμή ανενόχλητος οποιονδήποτε πολίτη μπορεί να τον θεωρήσει ως απειλή του για την εξουσία του.

Με ευθύνη, λοιπόν, του ίδιου του Πρωθυπουργού η χώρα μας αντιμετωπίζεται από το διεθνή Τύπο ως μία χώρα που δεν συμβαδίζει με τα υπόλοιπα κράτη της Ευρώπης ως προς τη λειτουργία της δημοκρατίας. Και προφανώς όλα αυτά τα μέσα μαζικής ενημέρωσης δεν είναι πράκτορες σκοτεινών δυνάμεων που προσπαθούν να πλήξουν την Κυβέρνηση Μητσοτάκη.

Η αλήθεια είναι πως αν δεν ήταν ο κ. Ανδρουλάκης και το Ευρωκοινοβούλιο οι Ελληνίδες και οι Έλληνες δεν θα μαθαίναμε ποτέ τα όσα ο στενός κύκλος του κ. Μητσοτάκη διέπραττε εις βάρος στοιχειωδών και θεμελιωδών δικαιωμάτων οποιουδήποτε ελεύθερου πολίτη αυτής της χώρας. Και ποια ήταν η αντίδραση της Κυβέρνησης και του ίδιου του κ. Μητσοτάκη σε αυτή την αποκάλυψη; Θεσμική παρακμή και συγκάλυψη του σκανδάλου πάση θυσία.

Επί μήνες, λοιπόν, η Κυβέρνηση ψεύδεται ασύστολα εμπαίζοντας τόσο τους πολίτες όσο και τους θεσμούς και παρακωλύοντας τις ανεξάρτητες αρχές, κάνοντας τα πάντα για να εμποδίσει τη διαλεύκανση της υπόθεσης. Και κάθε φορά που αποκαλύπτεται ακόμη ένα στοιχείο της αλήθειας ο Πρωθυπουργός αναγκάζεται εν τέλει να το παραδεχτεί.

Αρχικά έλεγε πως η ΕΥΠ δεν παρακολουθούσε τον κ. Ανδρουλάκη. Τελικά ναι, η ΕΥΠ παρακολουθούσε τον κ. Ανδρουλάκη. Έπειτα έλεγε πως για μήνες δεν κυκλοφορεί το «Predator» στην Ελλάδα, αλλά τελικά ναι, το «Predator» κυκλοφορεί στην Ελλάδα. Στη συνέχεια έλεγαν όλοι οι κύριοι της Κυβέρνησης ότι ουδεμία σχέση έχει η Κυβέρνηση με το «Predator», αλλά εν τέλει όχι απλώς έχει σχέση, αλλά το εξάγει κιόλας στη Μαδαγασκάρη. Προφάσεις εν αμαρτίαις.

Σε οποιαδήποτε άλλη σοβαρή δημοκρατική χώρα ο Πρωθυπουργός θα είχε οδηγηθεί ήδη σε παραίτηση. Οι πολίτες, όμως, δυστυχώς έχουν πολύ πιο σοβαρά προβλήματα στην καθημερινότητά τους από το να ασχολούνται με μία Κυβέρνηση που τους κοροϊδεύει κατάμουτρα. Και λέω δυστυχώς, διότι το ζήτημα της δημοκρατίας είναι μεγίστης σημασίας σε ένα ευνομούμενο κράτος. Δυστυχώς, όμως, η ακρίβεια μαστίζει τα νοικοκυριά και τις επιχειρήσεις, πλήττοντας όλους τους πολίτες και ιδιαιτέρως θα τολμήσω να πω τις γυναίκες, οι οποίες επωμίζονται ένα δυσβάστακτο και ετεροβαρές φορτίο, αφού ως γνωστόν κάθε κρίση οξύνει τις ήδη υπάρχουσες ανισότητες.

Η Κυβέρνηση της Νέας Δημοκρατίας δεν έκανε τίποτα ουσιαστικό για να προστατέψει τους πολίτες από αυτό το κύμα ακρίβειας, αφήνοντάς τους στο έλεος ανατιμήσεων. Έλαβε υπερκέρδη δισεκατομμυρίων από το αυξημένο ΦΠΑ, ο οποίος είναι αναλογικός φόρος και αυξάνεται μαζί με τις τιμές.

Με άλλα λόγια η Κυβέρνηση είχε ξεκάθαρο άμεσο όφελος από τις ανατιμήσεις και αντί στη συνέχεια να δώσει πραγματική βοήθεια στους πολίτες, τους οποίους είχε αφήσει απροστάτευτους, άρχισε να μοιράζει κουπόνια. Μάλιστα περίμενε και περιμένει οι πολίτες να νιώθουν ευγνώμονες για αυτό, για τα ελάχιστα που τους δίνει πίσω, ενώ παράλληλα οι ανατιμήσεις συνεχίζονται και οι τιμές αυξάνονται όλο και περισσότερο. Τα νοικοκυριά και οι μικρομεσαίες επιχειρήσεις αδυνατούν να πληρώσουν το ρεύμα, δεν έχουν θέρμανση. Τόσοι και τόσοι συμπολίτες μας έχουν οδηγηθεί στην εξαθλίωση λόγω της απαξίωσης, της αδιαφορίας και της ανικανότητας της Νέας Δημοκρατίας.

Με προεκλογικά πυροτεχνήματα δεν ασκείτε σοβαρή πολιτική για τους πολίτες. Για παράδειγμα το προεκλογικό Dentist Pass, που είναι και επίκαιρο, δεν αποτελεί πολιτική ενίσχυσης της δημόσιας υγείας. Η υγεία όλων των πολιτών αποτελεί αγαθό υψίστης σημασίας και αξίας, γι’ αυτό και απαιτείται σοβαρός και μακροπρόθεσμος σχεδιασμός ενίσχυσης των δημόσιων δομών υγείας, των δημόσιων νοσοκομείων και κέντρων υγείας σε όλη την Ελλάδα και κυρίως στην περιφέρεια. Και μάλιστα χρειάζεται πολύ ενίσχυση των παιδιατρικών κλινών, την έλλειψη των οποίων η βόρεια Ελλάδα πλήρωσε και συνεχίζει να πληρώνει πολύ ακριβά. Κύριοι της Κυβέρνησης, δεν βλέπω να νοιάζεστε. Δεν σας ενδιαφέρει καθόλου το τι περνάνε οι γονείς και τα παιδιά τους στη Θεσσαλονίκη και σε όλη τη βόρεια Ελλάδα.

Από τον Ιούλιο του 2019 η Κυβέρνηση της Νέας Δημοκρατίας αποδομεί συστηματικά και αναίσχυντα τη δημόσια υγεία, τη δημόσια παιδεία και την ίδια τη δημοκρατία. Δεν λαμβάνει κανένα ουσιαστικό μέτρο για την αντιμετώπιση των κρίσεων που περνά η Ελλάδα και επωμίζονται οι πολίτες.

Η Νέα Δημοκρατία ως Κυβέρνηση αντί για σωστές πολιτικές επιδίδεται σε επικοινωνιακά τρικ εντυπωσιασμού, άνευ ουσίας, και σε τακτικές εξαπάτησης των πολιτών προκειμένου να τους αποπροσανατολίσει από την ευθύνη που τη διέπει για την οικτρή κατάσταση που επικρατεί στην καθημερινότητά τους. Η Κυβέρνηση της Νέας Δημοκρατίας δείχνει ξεκάθαρα, με κάθε ευκαιρία, ότι προτεραιότητά της είναι η εξυπηρέτηση των μεγάλων συμφερόντων, τα οποία είναι εις βάρος της ευημερίας των πολιτών.

Οι Έλληνες πολίτες, όμως, έχουν αντιληφθεί το παιχνίδι που παίζεται πίσω από τις πλάτες τους και επιθυμούν μια κυβέρνηση με σοσιαλδημοκρατικό κορμό, με ξεκάθαρες, ρεαλιστικές και κοστολογημένες προτάσεις για την ελάφρυνση όλων των πολιτών από το βάρος αυτό που βιώνουν, της ανέχειας, για να μπορέσουν λοιπόν οι Έλληνες και οι Ελληνίδες να ζήσουν με αξιοπρέπεια, όπως έχει δικαίωμα να ζει ο κάθε άνθρωπος.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Αδάμου.

Τον λόγο έχει τώρα ο κ. Δημήτριος Κωνσταντόπουλος, μετά θα ακολουθήσει ο κ. Μαραβέγιας, η κ. Αχτσιόγλου και έπειτα ο Υπουργός Άμυνας κ. Παναγιωτόπουλος.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η σημερινή συζήτηση γίνεται στη σκιά μιας σειράς αντιθεσμικών λειτουργιών της Κυβέρνησης της Νέας Δημοκρατίας, που δεν απέχουν πολύ από όσα ζήσαμε από την προηγούμενη κυβέρνηση ΣΥΡΙΖΑ - ΑΝΕΛ.

Και για να μην ξεχνιόμαστε, να θυμίσω τις πρακτικές της κυβέρνησης ΣΥΡΙΖΑ - ΑΝΕΛ με το δημοψήφισμα με την υπόθεση των τηλεοπτικών αδειών και τον περίφημο έλεγχο των αρμών της εξουσίας. Άρα αγαπητοί συνάδελφοι, η υπερφορολόγηση των θεσμών είναι ο συνδετικός κρίκος μεταξύ της Νέας Δημοκρατίας και του ΣΥΡΙΖΑ.

Είπε ο Υπουργός κ. Γεραπετρίτης χθες «ένοχος ένοχο ου ποιεί», δηλαδή «κύλησε ο τέντζερης και βρήκε το καπάκι», όπως λένε στο χωριό μου. Δηλαδή το «Predator», Ανδρουλάκης, Κουκάκης και λοιποί από τη μια, Σαγιάς, Πιτσιόρλας, Βαρουφάκης από την άλλη. Βγάλτε, λοιπόν, τα συμπεράσματά σας.

Ωστόσο, η διαπίστωση, αγαπητοί συνάδελφοι, μία: το κράτος δικαίου που συγκροτήθηκε στη χώρα μας με αγώνες και πρωτοβουλίες του ΠΑΣΟΚ στα δύσκολα χρόνια σήμερα πραγματικά έχει φανερά υποχωρήσει. Κι όσο κι αν προσπαθεί η Κυβέρνηση αυτή να παρουσιαστείτε, κύριοι Υπουργοί, φιλελεύθεροι τι βλέπουμε; Ότι είναι πραγματικά μια Κυβέρνηση αυταρχική, μια Κυβέρνηση συντηρητική.

Οι αποδείξεις; Πολλές, όπως οι παράνομες παρακολουθήσεις, όπως η φίμωση των ανεξάρτητων αρχών, όπως η παρεμπόδιση στο έργο της Επιτροπής Θεσμών και Διαφάνειας.

Κύριοι της Κυβέρνησης, σας ερωτώ: Όταν δεν σας διέπει ως Κυβέρνηση ο πρέπων σεβασμός στα δικαιώματα και τις ελευθερίες που έχουμε κατακτήσει ως κοινωνία, πώς μπορούμε, λοιπόν, σήμερα να μιλάμε για ένα κράτος δικαίου; Όταν παγιδεύεται ο Πρόεδρος του ΠΑΣΟΚ Νίκος Ανδρουλάκης και μάλιστα με το πιο εξελιγμένο λογισμικό, το «Predator», και οι λίστες με ανθρώπους που παρακολουθούνταν να διαδέχονται η μια την άλλη, τι απαντάτε; Τίποτα.

Επίσης τι βλέπουμε; Βλέπουμε μια υποχώρηση στο κράτος δικαίου, μια ασάφεια, μια γκρίζα κατάσταση, μια εργαλειοποίηση στις υποκλοπές. Ήδη πέρασαν έξι μήνες από τη μηνυτήρια αναφορά του Νίκου Ανδρουλάκη για την παράνομη παρακολούθησή του, την παρακολούθηση του κινητού του και ακόμα δεν έχουμε μάθει, αγαπητοί συνάδελφοι, πώς, ποιος και γιατί έδωσε την εντολή να παρακολουθείται ο πρόεδρος του τρίτου κόμματος.

Και αντ’ αυτού, τι είδαμε; Είδαμε έναν υπερβολικό, θα έλεγα, συγκεντρωτισμό και διαχείριση από την Κυβέρνηση Μητσοτάκη με καμμία διαλεύκανση και μάλιστα αντιθέτως συσκότιση και μια εξεταστική επιτροπή καθαρά διαχείρισης και συγκάλυψης. Καλούσε τον Πρόεδρό μας να ενημερωθεί για την παρακολούθησή του, πώς; Προφορικώς. Πώς; Στο αυτί.

Και όταν ο πρόεδρος της ΑΔΑΕ ζήτησε να ενημερώσει την Επιτροπή Θεσμών και Διαφάνειας, τι απαντήσατε διά του Προέδρου της Βουλής; Ότι κανείς δεν προσέρχεται αυτόκλητος. Τα συμπεράσματα, αγαπητοί συνάδελφοι, δικά σας.

Ωστόσο, ακούγοντας τον κ. Γιαννούλη, τον συνάδελφο, να μιλάει για Καραμανλή κ.λπ., θυμήθηκα την ομερτά με τη φαρμακευτική δαπάνη. Αλλά ήταν και μια άλλη ομερτά μεταξύ ΣΥΡΙΖΑ και ΑΝΕΛ. Ποια; Η ομερτά με την εταιρεία «KRIKEL», μια εταιρεία με 5.000 μετοχικό κεφάλαιο να έχει απευθείας ανάθεση από την κυβέρνηση τότε του ΣΥΡΙΖΑ 1,4 εκατομμύριο ευρώ και να έρχεται η Κυβέρνηση της Νέας Δημοκρατίας να την επιβραβεύει και να της δίνει απευθείας ανάθεση άλλα 10 εκατομμύρια.

Άρα τελικά βγάλτε τα συμπεράσματά σας και ας βγάλουμε και την τσίμπλα από το μάτι. Διότι τελικά το «όλα στο φως» αποδεικνύεται μια ουτοπία.

Αγαπητοί συνάδελφοι, για μας, για το ΠΑΣΟΚ, ο πολιτικός θόρυβος δεν ήταν ποτέ επιλογή μας. Δεν ήταν πολιτική μας πράξη. Πάντα λειτουργούσαμε θεσμικά, ως οφείλαμε. Γι’ αυτό απευθυνθήκαμε από την πρώτη στιγμή στη δικαιοσύνη και όπως είδατε αυτό έκανε πράξη ο Πρόεδρός μας Νίκος Ανδρουλάκης. Επιδιώξαμε να λάμψει η αλήθεια χωρίς γκρίζα δημοσιεύματα. Είπαμε «όχι» στην πολιτική τοξικότητα.

Εσείς, κύριοι της Κυβέρνησης, στοχοποιήσατε ανθρώπους που αγωνίζονται για ανεξάρτητες αρχές και μάλιστα και τα δικαιώματα του πολίτη. Μάλιστα η επιχείρηση απαξίωσης εναντίον του προέδρου της ΑΔΑΕ κ. Ράμμου αναδεικνύει την έλλειψη σεβασμού στις ανεξάρτητες αρχές.

Μην ξεχνάτε ότι η ΑΔΑΕ διενήργησε τους ελέγχους ως υποχρέωσή της από το Σύνταγμα βάσει του ν.5002/22, που εσείς ως Κυβέρνηση φέρατε. Με βάση, λοιπόν, τον νόμο αυτό ο πρόεδρος της ΑΔΑΕ εν προκειμένω υποχρεούται να ενημερώνει τους Αρχηγούς, τον Πρόεδρο της Βουλής και φυσικά τον Υπουργό Δικαιοσύνης. Άρα ως προς τι η αντίδρασή σας; Σας ρωτώ.

Εκτός και αν για την Κυβέρνηση το αφήγημα είναι «όποιος δεν είναι μαζί μας είναι απέναντί μας». Κύριοι Υπουργοί, αν μη τι άλλο, χρειάζεται σεβασμός σε αυτούς που υπηρετούν το δημόσιο συμφέρον, τους θεσμούς για δημοκρατία. Όταν την ίδια ώρα είναι στο συρτάρι υποθέσεις Πάτση και Χειμάρα, που βαίνουν εναντίον της ηθικής και της πολιτικής και στο δημόσιο συμφέρον. Αυτά ας μη μας διαφεύγουν.

Αγαπητοί συνάδελφοι, σε λίγους μήνες πάμε σε εκλογές και το δίλημμα θα είναι: Με τους ικανούς για όλα στον βωμό της εξουσίας ακόμη και σε βάρος του δημοσίου συμφέροντος ή με αυτούς που μάχονται για την αξιοπιστία, τη δημοκρατία και τις ελευθερίες; Με τον αυταρχισμό και τον συγκεντρωτισμό ή με αυτούς που πραγματικά πιστεύουν στην αξιοκρατία και την αξιοπιστία;

Εμείς στο ΠΑΣΟΚ, το ΠΑΣΟΚ των ελευθεριών, της επέκτασης του κράτους δικαίου, των ανεξάρτητων αρχών, των μεγάλων μεταρρυθμίσεων, για περισσότερη δημοκρατία, για εκσυγχρονισμό της χώρας και της κοινωνίας, θα αντισταθούμε σε αυτή την οπισθοχώρηση.

Σήμερα, αγαπητοί συνάδελφοι, θα έπρεπε να συζητάμε εδώ, να συζητάμε για μεγάλες τομές στα μεγάλα προβλήματα που αντιμετωπίζει η κοινωνία, για την ανάπτυξη, την κανονικότητα, τη σταθερότητα της χώρας, να σχεδιάζουμε την ανάπτυξη με όραμα και βιωσιμότητα μέσα από το νέο Ταμείο Ανάκαμψης, να εκσυγχρονίσουμε τις υποδομές σε μια παραγωγική βάση, να δημιουργήσουμε νέες θέσεις εργασίας, να δώσουμε ελπίδα στη νέα γενιά για να μείνουν οι νέοι στην Ελλάδα, να γίνει το brain drain brain gain και να γυρίσουν τα φωτεινά αυτά μυαλά, οι νέοι άνθρωποι που έφυγαν στο εξωτερικό, ξανά στη χώρα τους.

Σήμερα είμαστε εγκλωβισμένοι στην τοξικότητα, αγαπητοί συνάδελφοι, διεκδικώντας ωστόσο δικαιώματα και ελευθερίες που έχουμε πραγματικά κατακτήσει εδώ και χρόνια. Άρα, αγαπητοί συνάδελφοι, όταν η προστασία του απορρήτου των επικοινωνιών είναι θεμέλιο της δημοκρατίας, δεν μπορεί ταυτόχρονα, κύριοι Υπουργοί, να είναι και ζητούμενο. Διότι τότε παραπέμπει σε τι; Σε έλλειμμα της δημοκρατίας.

Αγαπητοί συνάδελφοι, εμείς καταψηφίζουμε την Κυβέρνηση με την πρόταση μομφής, χωρίς αυτό να σημαίνει ότι μπορούμε να αποδεχτούμε τις ξαφνικές ευαισθησίες του ΣΥΡΙΖΑ για τους θεσμούς που ως κυβέρνηση, όπως ενθυμείστε, δεν σεβάστηκε.

Γι’ αυτό και καλούμε τον ελληνικό λαό, τους Έλληνες πολίτες, στις προσεχείς εκλογές να ψηφίσουν ξανά ΠΑΣΟΚ, το ΠΑΣΟΚ αυτών των μεγάλων έργων, το ΠΑΣΟΚ με τη θεσμικότητά του, το ΠΑΣΟΚ πραγματικά με τις αρχές και την ιστορία του, το οποίο μπορεί να εγγυηθεί με σχέδιο και όραμα το αύριο για τους πολίτες και την πατρίδα.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Κωνσταντίνος Μαραβέγιας από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το αντικείμενο αυτής της τριήμερης συζήτησης είναι ξεκάθαρο. Ο ΣΥΡΙΖΑ κατέθεσε πρόταση δυσπιστίας κατά της Κυβέρνησης, η οποία έχει ουσιαστικά ήδη απορριφθεί από τη Βουλή. Αυτό βέβαια δεν σημαίνει ότι στερείται συμβολισμού η πολιτική στόχευσης. Κι αυτό γιατί ο ΣΥΡΙΖΑ δεν λέει απλώς ότι πρέπει να φύγει η Κυβέρνηση του Κυριάκου Μητσοτάκη. Αυτοπροτείνεται στον ελληνικό λαό σαν την αξιόπιστη εναλλακτική που θέλει να κυβερνήσει αύριο τη χώρα, για την ακρίβεια να ξανακυβερνήσει, καθώς ο κ. Τσίπρας ήταν για τεσσεράμισι χρόνια Πρωθυπουργός.

Επομένως, είναι αναγκαίο, κύριοι συνάδελφοι, να δούμε τι ακριβώς έκανε ο κ. Τσίπρας αυτά τα τεσσεράμισι χρόνια και να συγκρίνουμε τα έργα και τις ημέρες του με τα τριάμισι χρόνια πρωθυπουργίας του Κυριάκου Μητσοτάκη, του ανθρώπου κατά του οποίου στρέφει ο ΣΥΡΙΖΑ τη σημερινή πρόταση μομφής. Εκείνο, λοιπόν, που ζητά από τον λαό να αντικαταστήσει ο κ. Τσίπρας. Άρα το δίλημμα που τίθεται είναι εξαιρετικά σαφές: ποιον Πρωθυπουργό θέλουμε και αξίζουμε οι Έλληνες, Τσίπρα ή Μητσοτάκη, ποιος είναι ικανότερος να ηγηθεί της χώρας σε μια εποχή διεθνών κρίσεων και περιφερειακών απειλών, ποιος μπορεί να εγγυηθεί με αξιοπιστία την οικονομική πρόοδο και την κοινωνική ανάπτυξη της πατρίδας μας, ποιος από τους δύο στο φινάλε διαθέτει τις γνώσεις, τη συγκρότηση και τη σοβαρότητα για να πετύχει.

Τις απαντήσεις σε αυτά τα ερωτήματα τις δίνουν όσα συνέβησαν τα τελευταία οκτώ χρόνια και θα προσπαθήσω να τα συμπυκνώσω αυτά τα γεγονότα, κάνοντας ορισμένες αντιστοιχίσεις μεταξύ των δύο περιόδων διακυβέρνησης, με πράγματα που όλοι θυμόμαστε γιατί όχι μόνο είναι σημαντικά, αλλά και οι μνήμες πολλών εξ αυτών παραμένουν ακόμα εξαιρετικά νωπές.

Τι να πρωτοθυμηθεί κανείς, όμως; Την πρώτη περίοδο του ΣΥΡΙΖΑ όταν η χώρα έχασε πάνω από 100 δισεκατομμύρια ευρώ από τη σκληρή διαπραγμάτευση του κ. Τσίπρα που οδήγησε στο κλείσιμο των τραπεζών, την κατάρρευση των χρηματιστηριακών αξιών και την απώλεια διεθνούς στήριξης της οικονομίας μας;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Δεν καταγράφεται τίποτα. Ηρεμήστε.

Κοιτάξτε, όσος χρόνος χάνεται με αυτού του τύπου τις αντιπαραθέσεις στοιχίζει στους επόμενους συναδέλφους και ομιλητές. Παρακαλώ πολύ, μη διακόπτετε.

Ελάτε, κύριε Μαραβέγια, συνεχίστε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Καφενείο η Βουλή θέλετε να είναι. Αυτό θέλετε. Η Βουλή να είναι καφενείο. Δεν είναι καφενείο, δεν είναι αμφιθέατρο.

Σε αυτά τα 100 δισεκατομμύρια, λοιπόν, που έχασε ο ΣΥΡΙΖΑ το 2015 η Νέα Δημοκρατία έχει να αντιπαραθέσει τα 100 δισεκατομμύρια…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Μα τώρα είναι συμπεριφορά αυτή; Αφήστε τον κ. Μαραβέγια να ολοκληρώσει την ομιλία του.

**ΧΡΗΣΤΟΣ ΓΙΑΝΝΟΥΛΗΣ:** Είναι χυδαίο…

**ΠΡΟΕΔΡΕΥΩΝ (Γεώργιος Λαμπρούλης):** Θα πείτε κι άλλα;

**ΧΡΗΣΤΟΣ ΓΙΑΝΝΟΥΛΗΣ:** Μας είπε τους Βουλευτές πιθήκους.

**ΠΡΟΕΔΡΕΥΩΝ (Γεώργιος Λαμπρούλης):** Περάστε έξω. Σας ανακαλώ στην τάξη. Πρώτη προειδοποίηση. Προσέξτε.

**ΧΡΗΣΤΟΣ ΓΙΑΝΝΟΥΛΗΣ:** Σε εμένα το λέτε;

**ΠΡΟΕΔΡΕΥΩΝ (Γεώργιος Λαμπρούλης):** Ναι σε εσάς και μη δείχνετε με το δάχτυλο.

**ΧΡΗΣΤΟΣ ΓΙΑΝΝΟΥΛΗΣ:** Ωραία δημοκρατία.

**ΠΡΟΕΔΡΕΥΩΝ (Γεώργιος Λαμπρούλης):**  Σας παρακαλώ τώρα, κύριε Γιαννούλη. Δεν θα κάνουμε σόου. Αφήστε τα σόου. Και υπάρχουν διαδικασίες γι’ αυτό που διαμαρτύρεστε. Αξιοποιήστε τις δυνατότητες που δίνει ο Κανονισμός της Βουλής. Το τι θα κάνετε είναι δικός σας λογαριασμός. Κάντε το. Τώρα έχουμε μια διαδικασία. Διακόπτετε αυτή τη συνεδρίαση για να λέτε αυτά που θέλετε εσείς. Λοιπόν, δεν θα σας γίνει το χατίρι.

Ηρεμήστε, χαλαρώστε τη φωνή σας και αφήστε τους συναδέλφους να τοποθετηθούν. Λοιπόν, σας παρακαλώ.

Συνεχίστε, κύριε Μαραβέγια.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Πολιτικό μου παράσημο είναι αυτή η επίθεση που κάνετε.

Σε αυτά τα 100 δισεκατομμύρια, λοιπόν, που έχασε ο ΣΥΡΙΖΑ το 2015, η Νέα Δημοκρατία έχει να αντιπαραθέσει τα 100 δισεκατομμύρια ευρώ -ξαναλέω- τα οποία κέρδισε για τη χώρα ο Πρωθυπουργός Κυριάκος Μητσοτάκης, πραγματικά διαπραγματευόμενος στην Ευρωπαϊκή Ένωση και εξασφαλίζοντας τεράστια κοινοτικά κονδύλια μέχρι το 2027 για την ανάκαμψη, την ανάπτυξη και την ανθεκτικότητα της Ελλάδας.

Μένοντας στην οικονομία οφείλουμε, επίσης, να θυμηθούμε τι έγινε με τους φόρους. Ο μεν ΣΥΡΙΖΑ μάζεψε μέσα σε τεσσεράμισι χρόνια 37 δισεκατομμύρια ευρώ, όχι από τη φορολογία αλλά από την υπερφορολόγηση. Η δε Νέα Δημοκρατία αντιθέτως μέσα σε τριάμισι χρόνια έφερε μειώσεις δισεκατομμυρίων ευρώ σε πλήθος φόρων με πρώτο τον ΕΝΦΙΑ, τον οποίο κατεβάσαμε κατά 35%. Είναι εδώ πολύ σημαντικό να θυμηθούμε πως όλα αυτά έγιναν μέσα σε ένα εξαιρετικά ασταθές διεθνές περιβάλλον που επηρέασε και τη χώρα μας, με την παγκόσμια ενεργειακή κρίση, τον πόλεμο στην Ουκρανία, την πανδημία του κορωνοϊού και δυστυχώς, αντιμετωπίζοντας παράλληλα και μια διαρκώς εντεινόμενη τουρκική επιθετικότητα.

Όλα αυτά, απαίτησαν τεράστιες δημοσιονομικές παρεμβάσεις εκ μέρους της Κυβέρνησης της Νέας Δημοκρατίας που διοχέτευσε μέσα σε λιγότερο από τρία χρόνια 50 δισεκατομμύρια ευρώ σε επιχειρήσεις και νοικοκυριά, για να στηρίξουμε εισοδήματα, να καλύψουμε λειτουργικά κόστη και να αναπληρώσουμε απώλειες της αγοράς. Πρόκειται για ένα πρωτοφανές για τη χώρα μας πρόγραμμα κρατικών ενισχύσεων από τα ελάχιστα τέτοιου μεγέθους στην Ευρωπαϊκή Ένωση.

Επίσης, με διαδοχικές παρεμβάσεις στο ασφαλιστικό, αυξήσαμε τις συντάξεις και προσθέσαμε τριακόσιες χιλιάδες νέες θέσεις εργασίας. Ο ΣΥΡΙΖΑ ως κυβέρνηση αντίστοιχα, κατάφερε να μειώσει οριζόντια κύριες και επικουρικές συντάξεις με τον νόμο Κατρούγκαλου, να εξαφανίσει το ΕΚΑΣ και να κρατήσει την ανεργία σε πολύ υψηλά διψήφια ποσοστά. Στα εθνικά θέματα τώρα και στην εξωτερική πολιτική, η αντίθεση μεταξύ Νέας Δημοκρατίας και ΣΥΡΙΖΑ, δεν θα μπορούσε να είναι πιο έντονη.

Επί Κυριάκου Μητσοτάκη, έχουμε τον γρήγορο επαναεξοπλισμό της χώρας και την αναβάθμιση των στρατηγικών μας σχέσεων με τις Ηνωμένες Πολιτείες και τη Γαλλία, πράγμα που καταδικάζει η Αξιωματική Αντιπολίτευση. Μάλλον προτιμά τη δική του ιδιόρρυθμη εκδοχή, ο κ. Τσίπρας, εξωτερικών και αμυντικών σχέσεων με τον αλήστου μνήμης Υπουργό Εθνικής Άμυνας των ΣΥΡΙΖΑ - ΑΝΕΛ, να κάνει φιέστες για τους σαλαμινομάχους, στρώνοντας την παραλία του νησιού με τελάρα και κόκκινα χαλιά, προκειμένου να υποδεχθεί εκπροσώπους της Κούβας και άλλων δημοκρατικών δυνάμεων.

Ήταν η ίδια κυβέρνηση που υπέγραφε τη Συμφωνία των Πρεσπών αλλά αρνιόταν την επέκταση των χωρικών μας υδάτων ακόμα και στο Ιόνιο. Ήταν η εποχή του δόγματος Τσίπρα ότι στη θάλασσα δεν υπάρχουν σύνορα.

(Θόρυβος από την πτέρυγα του ΣΥΡΙΖΑ)

Αυτό ήταν κάτι που επέτρεψε σε εκατομμύρια παράνομους μετανάστες να έρθουν στη χώρα μας και να λιάζονται, σύμφωνα με την αλησμόνητη κ. Χριστοδουλοπούλου. Σε αυτές τις γραφικές και επικίνδυνες πολιτικές, η Κυβέρνηση της Νέας Δημοκρατίας αντιπαρέταξε σοβαρότητα και τη σθεναρή υπεράσπιση, όχι μόνο του Διεθνούς Δικαίου αλλά και των συνόρων μας, που για τη Νέα Δημοκρατία υπάρχουν παντού και βέβαια βρίσκονται και στη θάλασσα

Σε θέματα προστασίας του πολίτη έχουμε επίσης, χαώδεις διαφορές με τον ΣΥΡΙΖΑ. Από τη μία η κυβέρνηση Τσίπρα άδειαζε τις φυλακές με τον νόμο Παρασκευόπουλου βάζοντας σε κίνδυνο ανυποψίαστους πολίτες και από την άλλη η Νέα Δημοκρατία, μείωσε την εγκληματικότητα σε επίπεδα πρωτόγνωρα για τη χώρα μας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαραβέγια, ολοκληρώστε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Παράλληλα, αντιμετωπίσαμε, ριζικά και με ειλικρίνεια χρόνια προβλήματα, όπως οι δασικές πυρκαγιές, ελαχιστοποιώντας τις ζημιές για πρώτη φορά μετά από δεκαετίες, χωρίς να επικαλούμαστε στραβές στη βάρδια μας, όπως η κ. Δούρου και βεβαίως χωρίς τη διοργάνωση μακάβριων θεατρικών παραστάσεων όπως αυτή που σκηνοθέτησε ο κ. Τσίπρας το 2018 πάνω στο Μάτι και τα αποκαΐδια, όταν δήθεν η πυρκαγιά είναι υπό έλεγχο, σύμφωνα με την ακραία κυνική δήλωση του τότε Πρωθυπουργού μπροστά στις κάμερες.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαραβέγια, ολοκληρώστε.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κύριε Πρόεδρε, κυρίες και κύριοι συνάδελφοι, οι λόγοι που στηρίζουμε την Κυβέρνηση του Κυριάκου Μητσοτάκη και καταψηφίζουμε την πρόταση μομφής του ΣΥΡΙΖΑ δεν αφορούν μόνο το παρελθόν και το παρόν, έχουν να κάνουν κυρίως με το μέλλον της πατρίδας και της κοινωνίας…

**ΠΡΟΕΔΡΕΥΩΝ (Γεώργιος Λαμπρούλης):** Καλώς, καλώς.

(Θόρυβος από την πτέρυγα του ΣΥΡΙΖΑ)

Παρακαλώ κάντε ησυχία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:**...και αυτό αποδεδειγμένα μπορεί να το υπηρετήσει μόνο η αυτοδύναμη Κυβέρνηση της Νέας Δημοκρατίας εν μέσω αλλεπάλληλων διεθνών κρίσεων και εν μέσω μιας Αντιπολίτευσης που συνεχίζει να κάνει τη Βουλή καφενείο.

**ΠΡΟΕΔΡΕΥΩΝ (Γεώργιος Λαμπρούλης):** Κλείστε, κύριε Μαραβέγια.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Τα αποτελέσματα αυτής της μεγάλης μεταρρύθμισης είναι ορατά και ο ελληνικός λαός θα συνεχίζει να στηρίζει τον Κυριάκο Μητσοτάκη για Πρωθυπουργό και για σήμερα και γι’ αύριο και για την αυτοδύναμη Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει η κ. Έφη Αχτσιόγλου από τον ΣΥΡΙΖΑ.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Δεν θα ασχοληθώ με τα ατελείωτα ψεύδη του προηγούμενου ομιλητή, ο οποίος εξάλλου έχει εκτεθεί δημόσια και για την τακτική του και τις προσωπικές του επιλογές να κερδοσκοπεί, ενώ έχει το αξίωμα και τον έχει τιμήσει ο ελληνικός λαός ως εκπρόσωπο στο Εθνικό Κοινοβούλιο.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** (Δεν ακούστηκε).

**ΕΦΗ ΑΧΤΣΙΟΓΛΟΥ:** Θα ασχοληθώ, όμως, με την τοποθέτηση του κ. Βορίδη. Θα ήθελα να κάνω κάποια σχόλια σε σχέση με αυτή την τοποθέτηση. Είπε ο κ. Βορίδης ότι όλες οι επισυνδέσεις που γίνονται, οι παρακολουθήσεις που γίνονται, από την Εθνική Υπηρεσία Πληροφοριών κατά τη διάρκεια της διακυβέρνησης του κ. Μητσοτάκη είναι νόμιμες. Είπε ότι η νομιμότητα είναι εγγυητής του κράτους δικαίου, άρα εντελώς αβάσιμα ο ΣΥΡΙΖΑ κάνει αυτή την πρόταση μομφής και εντελώς αβάσιμα μιλάει για προσβολή του κράτους δικαίου.

Προσέξτε. Νόμιμες για τον κ. Βορίδη οι παρακολουθήσεις του Αρχηγού ΓΕΕΘΑ, του Αρχηγού του Γενικού Επιτελείου Στρατού, της στρατιωτικής ηγεσίας της χώρας και του κ. Χατζηδάκη. Είναι νόμιμες. Δικαίως, λοιπόν, κατά τον ίδιο θεωρήθηκε επικίνδυνη για την εθνική ασφάλεια η στρατιωτική ηγεσία της χώρας.

Όπως, όμως, γνωρίζει ή θα όφειλε να γνωρίζει, νομιμότητα δεν σημαίνει απλώς τήρηση μιας διαδικασίας. Νομιμότητα σημαίνει και ουσιαστικό έρεισμα. Η τήρηση μιας διαδικασίας χωρίς κανένα ουσιαστικό έρεισμα δεν είναι νομιμότητα, είναι αντιθέτως παράβαση καθήκοντος. Η τήρηση της νομιμότητας και άρα και το καθήκον και της ΕΥΠ και το καθήκον και της αρμόδιας εισαγγελέως δεν είναι να προωθούν και να εγκρίνουν ατεκμηρίωτα αιτήματα, αλλά να ελέγχουν την αλήθεια και τη βασιμότητά τους.

Μας είπε, λοιπόν, εδώ ο κ. Βορίδης ότι εδώ και δύο χρόνια κατά τη διάρκεια της διακυβέρνησης του κ. Μητσοτάκη οι Αρχηγοί των Ενόπλων Δυνάμεων και ο Υπουργός κ. Χατζηδάκης δικαίως θεωρούνταν ύποπτοι για την εθνική ασφάλεια, ότι ανανανεωνόταν αυτή η παρακολούθησή τους -γιατί, όπως ξέρετε, πρέπει να ανανεώνεται ανά δύο μήνες, εφόσον προκύπτουν στοιχεία ότι τα πρόσωπα συνεχίζουν να θεωρούνται ύποπτοι για την εθνική ασφάλεια- και όλο αυτό ήταν νόμιμο και βάσιμο. Και αυτό δεν δημιουργεί κανένα πρόβλημα για το κράτος δικαίου.

Αυτά που λέει ο Υπουργός Εσωτερικών εκθέτουν ακόμη περισσότερο την Κυβέρνηση. Και επειδή την εκθέτουν και το έχει καταλάβει εδώ και λίγο καιρό το Μέγαρο Μαξίμου, άλλαξε γι’ αυτόν τον λόγο τους τελευταίους δύο μήνες την αφήγηση και άρχισε να μιλάει περί ρυπαρών δικτύων. Ακριβώς επειδή κατάλαβε ότι αν μείνει στη γραμμή της νομιμότητας εκτίθεται περισσότερο, άρχισε να μιλάει περί ρυπαρών δικτύων.

Τι έκανε, λοιπόν, ο κ. Βορίδης με την ομιλία του εδώ; Ακύρωσε αυτό το αφήγημα περί ρυπαρών δικτύων που λειτουργούν στην ΕΥΠ και υποτίθεται ότι έχουν οργανώσει και έχουν εκτελέσει τις παρακολουθήσεις.

Δεύτερον. Είπε ότι, όπως και σε πολλές άλλες ευρωπαϊκές χώρες, έτσι και στην Ελλάδα υπάρχει πολιτική τοποθέτηση του επικεφαλής, ο οποίος είναι και υπόλογος, υποδεικνύοντας φαντάζομαι τον κ. Κοντολέων ή τον κ. Δημητριάδη. Τι ξέχασε; Τον προϊστάμενο, τον κ. Μητσοτάκη, τον άνθρωπο ο οποίος έχει την αρμοδιότητα με βάση τη δικιά του επιλογή, διότι ο ίδιος το νομοθέτησε αυτό, την αρμοδιότητα αυτής της υπηρεσίας.

Και τι δεν είπε επίσης; Ότι η αρμοδιότητα αυτή είναι ανεκχώρητη. Δεν μπορεί δηλαδή ο κ. Μητσοτάκης να διανοηθεί -φαντάζομαι-, αν έχει στοιχειώδη νομική συμβουλή δίπλα του, να πει ότι εγώ εκχώρησα αυτή την αρμοδιότητα σε κάποιον άλλον, άρα δεν είμαι εγώ υπεύθυνος. Είναι ανεκχώρητη η αρμοδιότητά του.

Τρίτον. Μας είπε εδώ ο κ. Βορίδης: «Τι το καινούργιο φέρατε και κάνατε πρόταση μομφής; Αυτά που λέγατε λέτε και τώρα. Τι ήταν αυτό το οποίο σας έκανε να κάνετε την πρόταση μομφής; Δεν υπάρχει κάτι καινούργιο ή κάποιο πρόσθετο στοιχείο».

Η απόδειξη από την Αρχή Διασφάλισης του Απορρήτου των Επικοινωνιών, η απόδειξη από την εκ του Συντάγματος αρμόδια αρχή ότι αυτές οι παρακολουθήσεις συνέβησαν δεν είναι για τον κ. Βορίδη ένα πρόσθετο στοιχείο. Μιλάμε για τον κ. Βορίδη, που πριν από λίγο καιρό σε κανάλι εθνικής εμβέλειας έλεγε ότι εφόσον υπάρξει στοιχείο που να αποδεικνύει την κατηγορία, που τότε έλεγε ότι είναι ψέματα που εξαπολύουμε, αυτό δεν ίδρυε απλώς πολιτικές, αλλά κακουργηματικές ευθύνες για τον κ. Μητσοτάκη. Αυτό το στοιχείο τώρα πλέον γι’ αυτόν δεν είναι ούτε καινούργιο ούτε σημαντικό.

Διαστρέβλωσε δε τη θέση της Αρχής της Διασφάλισης του Απορρήτου των Επικοινωνιών λέγοντας ότι η ΑΔΑΕ τάχα μίλησε για νόμιμες επισυνδέσεις. Προσοχή! Η ΑΔΑΕ δεν έκανε καμμία κρίση επί της νομιμότητας. Η ΑΔΑΕ επιβεβαίωσε τις παρακολουθήσεις και ενημέρωσε και τους πολιτικούς αρχηγούς και ενημέρωσε και τον Πρόεδρο της Βουλής.

Τέταρτον. Και πού κατέληξε; Ότι ο Πρωθυπουργός δεν έχει καμμία ευθύνη, διότι δεν γνώριζε. Μας είπε, λοιπόν, ο κ. Βορίδης εδώ ότι επί δύο χρόνια κατά τη διάρκεια της διακυβέρνησης του κ. Μητσοτάκη παρακολουθούνταν η στρατιωτική ηγεσία της χώρας, επειδή βασίμως θεωρείτο ότι μπορεί να αποτελεί κίνδυνο για την εθνική ασφάλεια της χώρας και ο κ. Μητσοτάκης αυτό δεν το γνώριζε.

Επέλεξε δηλαδή μεταξύ των δύο υπερασπιστικών γραμμών αυτή που βγάζει τον Πρωθυπουργό επικίνδυνα ανίκανο. Διότι δύο υπερασπιστικές γραμμές μπορούν να υπάρξουν, δύο είναι οι δόκιμες. Και οι δύο οδηγούν στην παραίτηση. Η μία γραμμή είναι ότι ο άνθρωπος δεν γνώριζε αυτούς οι οποίοι παρακολουθούσαν τους ανθρώπους που υποτίθεται ότι είναι αρμόδιοι για την εθνική ασφάλεια της χώρας και, άρα είναι επικίνδυνα ανίκανος να εγγυηθεί την εθνική ασφάλεια. Και η άλλη γραμμή είναι ότι, όχι απλά το γνώριζε, αλλά το γνώριζε και το συντόνιζε. Όποια και από τις δύο γραμμές υπεράσπισης και αν διαλέξει κανείς, ο κ. Μητσοτάκης θα έπρεπε να έχει ήδη παραιτηθεί.

Και κλείνω λέγοντας το εξής. Το σκάνδαλο των υποκλοπών δεν αφορά μία θεωρητική συζήτηση για την ερμηνεία του Συντάγματος ή του κράτους δικαίου. Δεν αφορά καν μια μάχη μεταξύ του ΣΥΡΙΖΑ, της Νέας Δημοκρατίας ή και του ΠΑΣΟΚ. Δεν υπάρχει κερδισμένος και χαμένος εδώ. Εδώ είμαστε όλοι χαμένοι από αυτή την υπόθεση, και οι πολιτικοί και οι πολίτες. Διότι αυτή η υπόθεση διαρρηγνύει τη βασική παράμετρο με την οποία συζητούμε, παίρνουμε μια θέση, την πίστη ότι κάποιος, ένα πολιτικό πρόσωπο, ένας Υπουργός, ένας Βουλευτής κάνει κάτι, λέει κάτι, διαλέγει κάτι, πράττει κάτι, επειδή το θέλει, επειδή το πιστεύει, επειδή το θεωρεί σωστό, και όχι επειδή εκβιάζεται.

Στο εξής τα κίνητρα όλων είναι υπό αμφισβήτηση, ακόμη και το Υπουργικό Συμβούλιο. Φανταστείτε ένα Υπουργικό Συμβούλιο που οι Υπουργοί θα μιλούν ή θα παίρνουν μια θέση γιατί φοβούνται ότι ο προϊστάμενός τους γνωρίζει τις ιδιωτικές του συνομιλίες. Φανταστείτε έναν πολιτικό ο οποίος θα κάνει μια πράξη, θα παίρνει μία θέση, όχι γιατί το θέλει. Θα κάνει μια πολιτική συνεργασία ή δεν θα την κάνει, όχι επειδή το θέλει ή επειδή τη θεωρεί σωστή ή επειδή την πιστεύει, αλλά επειδή εκβιάζεται. Αυτό έχει φτιάξει ο κ. Μητσοτάκης, αυτή τη συνθήκη έχει διαμορφώσει. Αυτή είναι η ανεπανόρθωτη ζημιά που έχει κάνει στη δημοκρατία και σε αυτή τη διολίσθηση καλούμαστε τώρα να βάλουμε φραγμό.

Και όσοι συκοφαντούν και βρίζουν -και το έκαναν πολλοί εδώ- νομίζω ότι έχουν επίγνωση ότι ένα τέτοιο καθεστώς δεν μπορεί να σταθεί για πολύ στα πόδια του. Ο φόβος τώρα έχει αλλάξει πλευρά.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο θα πάρει τώρα ο κ. Παναγιωτόπουλος, ο Υπουργός Άμυνας, και θα ακολουθήσουν ο κ. Κοτρωνιάς, ο κ. Γκιόκας, ο κ. Κρητικός και η κ. Καφαντάρη, με την οποία ολοκληρώνεται ο ένατος κύκλος των ομιλητών. Μετά τους τέσσερις Βουλευτές θα δώσουμε τον λόγο στον Υπουργό Οικονομικών κ. Σταϊκούρα.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κυρίες και κύριοι συνάδελφοι, η πρόταση δυσπιστίας της Αξιωματικής Αντιπολίτευσης αποτελεί μια ύστατη προσπάθεια να αποσταθεροποιηθεί η Κυβέρνηση, χωρίς βέβαια να υπολογίζεται αυτή την ώρα το κόστος της αποσταθεροποίησης της χώρας. Κάποιοι εδώ παίζουν τα ρέστα τους. Η σύγκριση κυβερνητικών πεπραγμένων και έργου δεν ωφελεί την Αξιωματική Αντιπολίτευση τώρα, στον αμιγώς προεκλογικό χρόνο. Πρέπει η αντιπαράθεση να πάει αλλού. Πρέπει να πάει στη λάσπη, στην απόλυτη δηλητηρίαση του δημόσιου βίου και της πολιτικής αντιπαράθεσης.

Γιατί, κυρίες και κύριοι συνάδελφοι, ο κ. Μητσοτάκης και η Κυβέρνηση, παρά τις πρωτοφανείς σε δυσκολία συνθήκες που αντιμετώπισαν και αντιμετωπίζουν, αντέχει. Αντέχει, γιατί στην ουσία έχει πετύχει. Εκεί που οι προηγούμενοι έριξαν το καράβι στα βράχια πλέοντας σε ήρεμες θάλασσες, αυτή η Κυβέρνηση και αυτός ο Πρωθυπουργός, σε συνθήκες τέλειας καταιγίδας, υγειονομικής, γεωπολιτικής, ενεργειακής, κλιματικής, οικονομικής και άλλα, κρατάει το τιμόνι σταθερά.

Και μας λέτε ότι όλα αυτά πρέπει να γίνουν στο όνομα της δικαιοσύνης. «Fiat Justitia, et pereat mundus»: Ας γίνει η δικαιοσύνη, κι ας χαθεί ο κόσμος όλος. Στο όνομα, λοιπόν, της δικαιοσύνης διυλίζετε το Μαξίμου και καταπίνετε τον Μάξιμο -ξέρετε ποιον Μάξιμο, έτσι; Αυτόν τον μάρτυρα - κλειδί, αυτό το «θεμέλιο της αξιοπιστίας» που σήμερα διώκεται για σύσταση εγκληματικής οργάνωσης, απάτη, πλαστογραφία, ξέπλυμα μαύρου χρήματος, τον μισό Ποινικό Κώδικα.

Δυστυχώς, σε όλο αυτό υπάρχουν και βοήθειες. Βοηθάει, λοιπόν, εδώ με τον τρόπο του ένας όχι και τόσο διακριτικός πρόεδρος ανεξάρτητης αρχής, ενώ την ίδια ώρα μια άλλη ανεξάρτητη αρχή, αυτή της Προστασίας Προσωπικών Δεδομένων, σιωπά, είναι υπερβολικά διακριτική. Βοηθούν και κάνα - δύο εκδότες. Ένας από αυτούς, εκτός από τη μανία του να ρίξει την Κυβέρνηση Μητσοτάκη, διαθέτει και ιδιαίτερες προσβάσεις στην πραμάτεια πρακτόρων και πρακτορίσκων, σε λίστες και ονόματα παρακολουθήσεων. Πρόκειται για υλικό μιας υπηρεσίας που, παρά την προσπάθεια της Κυβέρνησης να εξορθολογήσει τον τρόπο λειτουργίας της λαμβάνοντας κάποια στιγμή τις απαραίτητες θεσμικές πρόνοιες, εντούτοις μόνο υπηρεσία που χειρίζεται ευαίσθητα θέματα που άπτονται της εθνικής ασφάλειας δεν θυμίζει.

Πριν από δύο εβδομάδες στο πλαίσιο αυτού του συστήματος, του «Παίζουμε τα ρέστα μας και ό,τι βγει.», επιχειρήθηκε η πρόκληση κρίσης στο Υπουργείο Εθνικής Άμυνας μέσω συγκεκριμένου δημοσιεύματος με πρόσβαση στο υλικό που περιέγραψα προ ολίγου. Ο στόχος ήταν να εξωθηθεί κάποιος σε παραίτηση: Ο αρχηγός ΓΕΕΘΑ ή ο θιγμένος -υποτίθεται- Υπουργός, επειδή κάποιος κάποτε έγραψε ότι κάποιος είπε κάποτε κάτι υποτιμητικό, απαξιωτικό γι’ αυτόν. Στόχος, όμως, κατέστησαν τελικά οι Ένοπλες Δυνάμεις της χώρας.

Και σας ρωτώ, κυρίες και κύριοι συνάδελφοι: Έχετε κάποιοι από εσάς την εντύπωση ότι μετά από τρία χρόνια δουλειάς και συνεργασίας, μετά από τρία χρόνια που περάσαμε από τη φωτιά κυριολεκτικά, δεν γνωρίζει ο αρχηγός ΓΕΕΘΑ ποιος είναι ο Υπουργός και ο Υπουργός ποιος είναι ο αρχηγός ΓΕΕΘΑ; Έχετε την εντύπωση ότι οποιαδήποτε σχέση μας καθορίζεται από κάτι που έγραψε κάποιος κάποτε ότι είπε κάποιος άλλος και αυτό είναι όλο; Δεν το γνωρίζετε; Αυτή την εντύπωση έχετε; Δεν καταλαβαίνετε ότι εδώ ο καθένας μας καλείται να λειτουργήσει στο ύψος του θεσμικού του ρόλου, σύμφωνα με τον θεσμικό μας ρόλο, και οι δύο από κοινού μαζί και μαζί με τη λοιπή πολιτική και στρατιωτική ηγεσία για το κοινό καθήκον, που δεν είναι άλλο από την ισχυροποίηση των Ενόπλων Δυνάμεων και άρα μια πιο ισχυρή Ελλάδα;

Τα βάλαμε, λοιπόν, κάτω, εξηγηθήκαμε, συμφωνήσαμε και συνεχίζουμε. Συνεχίζουμε προσηλωμένοι στο έργο μας. Όσο όλον αυτό τον καιρό δηλώνω ότι στηρίζω τη στρατιωτική ηγεσία, άλλο τόσο και η στρατιωτική ηγεσία δηλώνει ότι στηρίζει εμένα στο έργο μου. Και μαζί προχωρούμε και αμφότεροι απολαμβάνουμε -ναι!- της εμπιστοσύνης του Πρωθυπουργού, γιατί την εμπιστοσύνη αυτή, κυρίες και κύριοι συνάδελφοι, δεν μας την απένειμε κάποιος χαριστικά, την κερδίσαμε.

Την κερδίσαμε τρία χρόνια μέσα από τη φωτιά κυριολεκτικά, αντιμετωπίζοντας πρωτοφανείς κρίσεις στον Έβρο και στο Αιγαίο, εκπονώντας πρωτοφανές έργο σε πρωτοφανή ταχύτητα, με πρωτοφανή αποτελεσματικότητα και κάτω από τον εξονυχιστικό έλεγχο βέβαια -έτσι επιβάλλεται- της Αξιωματικής Αντιπολίτευσης. Ξεκοκκαλίσατε όλες τις συμβάσεις και καλά κάνατε. Δεν βρήκατε τίποτα. Και έρχεστε τώρα να ελπίζετε -ή ελπίζατε, μάλλον- ότι, πού θα πάει, κάποιος θα παραιτηθεί μετά από όλα αυτά.

Δεν συνέβη όμως αυτό, γιατί υπάρχει και η μεγάλη εικόνα, υπάρχει το μεγάλο καθήκον, η μεγάλη αποστολή η χώρα να κρατηθεί όρθια. Και σε αυτό το καθήκον, σας παρακαλώ, αφήστε τις Ένοπλες Δυνάμεις έξω από την πολιτική αντιπαράθεση. Αφήστε έξω τις Ένοπλες Δυνάμεις!

**ΘΕΑΝΩ ΦΩΤΙΟΥ:** Εμείς;

**ΙΩΑΝΝΗΣ ΜΠΟΥΡΝΟΥΣ:** Εσείς!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Γιατί; Πείτε μας!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ας μιλήσουμε, λοιπόν, γι’ αυτό το έργο. Ας επαναλάβω κάποια στοιχεία αυτού του έργου.

Συμφωνίες αμυντικής συνεργασίας στρατηγικού χαρακτήρα:

Η MDCA με την ΥΠΑ. Είναι οι δύο αναμορφώσεις που επέτειναν το αίσθημα ασφαλείας, ιδίως σε ακριτικά μέρη, όπως η Αλεξανδρούπολη. Αυτή η κοινωνία του συμφέροντος, όπου, εάν θιγεί το συμφέρον του ενός, θίγεται αυτόματα και το συμφέρον του άλλου με ό,τι αυτό συνεπάγεται για την ενίσχυση της ασφάλειας της χώρας.

Η συμφωνία στρατηγικού χαρακτήρα με τη Γαλλία. Δεν τις στηρίξατε αυτές τις συμφωνίες. Δεν σας έπεισαν ότι ενισχύουν τη χώρα και το στρατηγικό γεωπολιτικό της αποτύπωμα.

Οι συμφωνίες παρόμοιου αμυντικού χαρακτήρα με το Ισραήλ, με την Αίγυπτο, με τα Ηνωμένα Αραβικά Εμιράτα, με τη Σαουδική Αραβία, ενώ αυτή τη στιγμή προσηλωμένοι στον στόχο μας διαπραγματευόμαστε παρόμοιου τύπου συμφωνίες με τη Μεγάλη Βρετανία και τη Γερμανία.

Τα εκατόν εβδομήντα δύο εξοπλιστικά προγράμματα. Τα σταχυολογώ με χρονική σειρά -όσο μπόρεσα να τα βάλω σε χρονική σειρά:

Η αύξηση των διαθεσιμοτήτων των καθηλωμένων μέχρι πρότινος Μιράζ 2005. Πάνω από δέκα είναι ήδη διαθέσιμα**,** πτήσιμα και λειτουργικά στη διάθεση της Πολεμικής Αεροπορίας.

Η ολοκλήρωση και η ψήφιση των ρυθμίσεων για το πρόγραμμα «Viper». Το αποφασίσετε εσείς, όμως το υλοποιούμε εμείς. Ήδη πριν από μέρες παραδόθηκε το πέμπτο, εντός ημερών έρχεται και το έκτο και από εδώ και πέρα κάθε μήνα μέσα στο 2023 θα προστίθενται περισσότερα στις διαθεσιμότητες της Πολεμικής Αεροπορίας.

Η Τουρκία κατ’ αντιστοιχία προσπαθεί ακόμα να μπει σε κάποιο πρόγραμμα αναβάθμισης του δικού της στόλου F-16 στην εκδοχή «Viper». Εδώ και τρία χρόνια και ένα ακόμα που υλοποιείται, ενώ εμείς έχουμε ήδη μπει, η Τουρκία με αισιόδοξες προβλέψεις και εάν όλα πάνε καλά -που δεν είναι ο δρόμος χωρίς εμπόδια, όπως ξέρετε πολύ καλά- θα κάνει κάποια χρόνια για να μπει.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

Ο στόλος των μεταγωγικών αεροσκαφών C-27. Μετά την ψήφιση της εν συνεχεία υποστήριξης, ώστε να υπάρχουν ανταλλακτικά, αυξάνονται οι διαθεσιμότητες και αυτών των αεροσκαφών.

Το εκπαιδευτικό κέντρο της Καλαμάτας. Μετά από χρόνια ήρθε κάποιος για να λύσει τον γόρδιο δεσμό του μέλλοντος της εκπαίδευσης των ικάρων μας. Εάν δεν γινόταν αυτό, σήμερα που μιλάμε οι ίκαροι της Πολεμικής Αεροπορίας δεν θα διέθεταν εκπαιδευτικό τζετ στην εκπαίδευσή τους. Αυτοί που θα απολαύσουν σήμερα τα Ραφάλ και αύριο τα F-35, δεν θα διέθεταν εκπαιδευτικό τζετ στο εκπαιδευτικό κέντρο, γιατί αυτά που είχαμε και είναι παρωχημένης τεχνολογίας θα είχαν φτάσει στο τέλος του βίου τους. Το λύσαμε και αυτό.

Σε δύο μήνες από τώρα παραδίδεται στην Πολεμική Αεροπορία το πρώτο από τα δέκα εκπαιδευτικά τζετ Μ-346 από την ιταλική εταιρεία. Εσείς σπεύσατε τότε να μιλήσετε για σκάνδαλο. Το σκάνδαλο είναι αυτό που σας περιέγραφα, ότι οι ίκαροι που είναι μία από τις καλύτερες Πολεμικές Αεροπορίες στον κόσμο, θα έμεναν σήμερα χωρίς εκπαιδευτικό τζετ, επειδή κανένας δεν τόλμησε να λύσει αυτό τον γόρδιο δεσμό. Το κάναμε.

Η πρόσθεση των Ραφάλ. Εντός ημερών καταφθάνουν άλλα δύο στην Τανάγρα. Γίνονται δώδεκα στο σύνολο και έπεται η δεύτερη εξάδα μέσα στο 2023.

Σε δύο-τρεις μήνες αναμένεται η απάντηση των Ηνωμένων Πολιτειών της Αμερικής στη LOR για τα F-35. Έτσι, θα γίνει πραγματικότητα και αυτή η πρόσθεση του αεροσκάφους πέμπτης γενιάς, του μέλλοντος, εάν θέλετε, για την Πολεμική Αεροπορία.

Η αγορά των μη επανδρωμένων. Η πρόσφατη συνέργεια με το Υπουργείο Οικονομικών για τη χρηματοδότηση της ΕΑΒ και τεσσάρων ακαδημαϊκών ιδρυμάτων της χώρας στη σχεδίαση και παραγωγή του ελληνικού μη επανδρωμένου οχήματος.

Η δρομολόγηση μετά από μια δύσκολη διαπραγμάτευση με πολλά λεπτά σημεία της σύμβασης για την πρόσκτηση των κατευθυνόμενων βλημάτων Spike-NLOS. Είναι τρεις συμβάσεις: Μία για το Πολεμικό Ναυτικό, μία για τον Στρατό Ξηράς -τα ελικόπτερα, δηλαδή, την Αεροπορία Στρατού- και μία για την Πολεμική Αεροπορία. Βρίσκονται στην τελική τους ευθεία.

Τα τεθωρακισμένα οχήματα αναγνώρισης Μ1117. Αναμένονται φέτος άλλα τετρακόσια.

Η ολοκλήρωση του προγράμματος των δύο ΤΠΚ κλάσης Vosper. Ναυπηγήθηκαν στα ναυπηγεία της Ελευσίνας και παραδόθηκαν στο Πολεμικό Ναυτικό. Είναι ένα πρόγραμμα που ξεκίνησε το 2001 και επιτέλους ολοκληρώθηκε.

Τα τέσσερα ταχέα σκάφη ειδικών αποστολών που ενσωματώθηκαν στο Πολεμικό Ναυτικό. Τα ανθυποβρυχιακά ελικόπτερα Ρομέο. Εντός έτους θα έχουμε τα πρώτα. Οι τρεις φρεγάτες Μπελαρά. Ήδη η πρώτη ναυπηγείται στη Γαλλία μπροστά από το χρονοδιάγραμμα. Η επικείμενη απόφαση που αναμένεται για τις τρεις κορβέτες. Ο εκσυγχρονισμός μέσης ζωής των τεσσάρων φρεγατών ΜΕΚΟ που αποφασίστηκε και δρομολογείται. Η πρόσθεση τορπιλών βαρέως τύπου για τα σύγχρονα υποβρύχια. Διέθεταν μέχρι πρότινος τορπίλες τεχνολογίας της δεκαετίας του 1980. Λύθηκε κι αυτό. Η νέα διαμόρφωση δομής δυνάμεων. Η νέα Διοίκηση του Ειδικού Πολέμου. Η συμφωνία με τη Γερμανία στο πλαίσιο της ανταλλαγής ώστε να παραχωρήσουμε παρωχημένα και μη υποστηρίξιμα από ανταλλακτικά τεθωρακισμένα οχήματα BMP σε αντάλλαγμα με πιο καινούργια, πιο σύγχρονα γερμανικά τύπου Μάρντερ. Ακόμα τέσσερα Μάρντερ έρχονται εντός των ημερών και άλλα δύο μέχρι μέσα του άλλου μήνα έτσι ώστε να συμπληρωθεί η πρώτη εικοσάδα. Ενδεχομένως αυτό να είναι προπομπός μιας αμυντικής συμφωνίας με τους Γερμανούς. Θα δούμε. Η δουλειά, όμως, συνεχίζεται, χωρίς περίσπαση. Έχουμε, λοιπόν, τρία χρόνια παραγωγής έργου, με ταχύτητα και διαφάνεια. Όσον αφορά στο προσωπικό. Αύξηση εισακτέων στις παραγωγικές σχολές. Πρόσκληση δεκαπέντε χιλιάδων επαγγελματιών οπλιτών σε βάθος πενταετίας ώστε να μειωθεί και ο μέσος όρος ηλικίας σε κρίσιμες ειδικότητες, ειδικά στις Ειδικές Δυνάμεις. Κατάργηση φορολόγησης επιδομάτων στελεχών σε ειδικές κατηγορίες. Θέσπιση επιδόματος ειδικών αποστολών. Για παράδειγμα τα πληρώματα του Πολεμικού Ναυτικού που βρίσκονται σε αποστολή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ ένα - δύο λεπτά, το πολύ, κύριε Πρόεδρε.

Γίνεται αγώνας δρόμου ώστε να εισαχθεί στο νομοσχέδιο που θα έρθει για ψήφιση την επόμενη εβδομάδα στη Βουλή. Στο νομοσχέδιο αυτό για τη μέριμνα για το προσωπικό περιλαμβάνονται είκοσι και πλέον ευεργετικές διατάξεις και οικονομικού αποτυπώματος για τα εν ενεργεία στελέχη, τους αποστράτους, τα μετοχικά ταμεία. Η αναδιοργάνωση και η επικαιροποίηση του θεσμικού πλαισίου της Εθνοφυλακής είναι επίσης από τις σημαντικές πρόνοιες αυτού του νομοσχεδίου. Και βέβαια στο βάθος είναι το νέο μισθολόγιο για τα στελέχη των Ενόπλων Δυνάμεων. Την πρόταση επεξεργάζονται αυτή τη στιγμή τα γενικά επιτελεία, τη συντονίζει το ΓΕΕΘΑ και σύντομα θα τεθεί προς συζήτηση μαζί με το Υπουργείο Οικονομικών καθότι υπάρχει ευρύ οικονομικό αποτύπωμα όπως καταλαβαίνετε. Άρα υπάρχει πολύ έργο, κυρίες και κύριοι συνάδελφοι.

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ίσως να ενοχλεί κάποιους. Σίγουρα ενοχλεί τους Τούρκους, τους γείτονες. Δεν θα έπρεπε, όμως, να ενοχλεί κανέναν στην Ελλάδα. Σίγουρα, όμως, αδικεί κιόλας βασικούς συντελεστές που δούλεψαν με επιτυχία αντιμετωπίζοντας εκ παραλλήλου και κρίσεις σοβαρές, πρωτοφανείς κι έφεραν αποτέλεσμα, αλλά σήμερα βάλλονται και καθίσταται μέρος ενός πολιτικού παιγνίου που ξεφεύγει από κάθε όριο. Γιατί, αναρωτιέμαι. Γιατί εργάζονται τρία χρόνια απερίσπαστοι προκειμένου να ισχυροποιηθεί η Ελλάδα; Αυτό κάνουν. Το έργο, όμως, υπάρχει. Και ξέρετε έχει ένα επίμονο, παράδοξο, αδιαμφισβήτητο χαρακτηριστικό το έργο και το αποτέλεσμα. Μιλάει από μόνο του και αποστομώνει όποιον το αμφισβητεί.

Επομένως, και γι’ αυτό αυτή σας η προσπάθεια να απαξιώσετε αυτό το έργο θα πέσει στο κενό. Και στις εκλογές που θα έρθουν θα μετρηθούμε για όσα κάνατε ή δεν κάνατε και για όσα κάναμε εμείς. Σε αυτά θα μετρηθούμε και γι’ αυτά θα αποφασίσει ο ελληνικός λαός. Κι αυτό που θα αποφασίσει σίγουρα θα είναι υπέρ αυτών που αγωνίζονται και μπορούν να το αποδείξουν για μία ισχυρή Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Θα παρακαλέσω τους Υπουργούς επειδή δεν είναι μία διαδικασία στην οποία έχετε ένα δικό σας νομοσχέδιο να τηρείτε τον χρόνο για να μην αφήσουμε ομιλητές απ’ έξω. Σας παρακαλώ πάρα πολύ. Όταν είναι δικό σας το νομοσχέδιο ξέρετε πολύ καλά ότι είμαι ελαστικός, ειδικά για σας, κύριε Σταϊκούρα.

Συνεχίζουμε στον κατάλογο με τέσσερις Βουλευτές μέχρι να πάμε στον κ. Σταϊκούρα. Καλείται στο Βήμα ο κ. Γεώργιος Κοτρωνιάς από τη Νέα Δημοκρατία και να ετοιμάζεται ο κ. Γκιόκας από το Κομμουνιστικό Κόμμα Ελλάδος.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, με όση πολιτική εμπειρία και κρίση μπορεί να διαθέτω, δεν μπορώ να κατανοήσω τη στρατηγική του κόμματος της Αξιωματικής Αντιπολίτευσης τέσσερις μήνες πριν τις εκλογές. Ειλικρινά, θεωρώ ότι μόνο ένας απελπισμένος από πολιτικά επιχειρήματα θα εναπόθετε τις ελπίδες του και θα ποντάριζε τη δημοσκοπική του ανάκαμψη στα θέματα των παρακολουθήσεων.

Και τούτο για δύο λόγους: Πρώτον γιατί μετά και την υπόθεση του Κατάρ-gate αποδείχθηκε περίτρανα ότι και στις σοβαρές και ευνομούμενες ευρωπαϊκές χώρες η επισύνδεση από τις εθνικές τους υπηρεσίες ασφαλείας χρησιμοποιείται νόμιμα για την παρακολούθηση προσώπων που μπορεί να επιβλέπουν την ασφάλεια και το δημόσιο συμφέρον.

Ο δεύτερος λόγος είναι ότι ούτε στην επιστολή Ράμμου, αλλά ούτε και κανείς άλλος ισχυρίστηκε ότι οι επισυνδέσεις στις οποίες αναφέρεται η Αντιπολίτευση δεν ήταν νόμιμες. Η κριτική επικεντρώνεται στο αν έπρεπε να γίνουν στα συγκεκριμένα πρόσωπα και προσωποποιούν το θέμα στον Πρωθυπουργό για να δημιουργήσουν την εντύπωση της δήθεν έλλειψης εμπιστοσύνης και συνεργασίας της Κυβέρνησης και του Πρωθυπουργού με τους συνεργάτες του. Ενώ ακριβώς το ίδιο θα μπορούσε να ισχυριστεί ο οποιοσδήποτε για την περίοδο διακυβέρνησης ΣΥΡΙΖΑ και τον κ. Τσίπρα με τις εβδομήντα πέντε χιλιάδες αποδεδειγμένες παρακολουθήσεις, πολλές εκ των οποίων πρωτοκλασάτων συνεργατών του.

Άλλωστε, η κοινή γνώμη, όποιον κι αν ρωτήσετε, γνωρίζει ότι γίνονταν, γίνονται και θα γίνονται παρακολουθήσεις νόμιμες και με σκοπό πάντα την προστασία του δημόσιου συμφέροντος και της εθνικής ασφάλειας. Μήπως δεν γίνονταν παρακολουθήσεις επί ΣΥΡΙΖΑ; Παρακολουθήσεις γίνονταν και μάλιστα οι επισυνδέσεις επί ΣΥΡΙΖΑ αυξήθηκαν κατακόρυφα φτάνοντας τις εβδομήντα πέντε χιλιάδες. Και γεννάται εύλογα το ερώτημα σε οποιονδήποτε: Ο κ. Τσίπρας ήταν πίσω από την παρακολούθηση του κ. Κοτζιά, του κ. Καμμένου ή του κ. Πιτσιόρλα.

Ασφαλώς, κυρίες και κύριοι συνάδελφοι, σε κανέναν δεν αρέσει να μαθαίνει ότι παρακολουθείται γιατί νιώθει ότι χάνει κάποιο βαθμό της ελευθερίας του. Όμως, αν συμφωνήσουμε ότι η πατρίδα, η εθνική ασφάλεια και το δημόσιο συμφέρον είναι πάνω απ’ όλους μας, τότε κατανοούμε και το γιατί η κοινή γνώμη σιωπηρά αποδέχεται ή αν θέλετε ανέχεται τις παρακολουθήσεις και το θέμα που προσπαθεί να αναδείξει ο ΣΥΡΙΖΑ πολύ λίγο την αγγίζει. Γιατί οι πολίτες ξέρετε τι λένε; Ποιος θα μπορούσε να βλάψει την πατρίδα; Ο μανάβης της γειτονιάς ή το υψηλόβαθμο στέλεχος που έχει κάποιας μορφής εξουσία και μπορεί να επηρεάσει καταστάσεις;

Ο κόσμος, όμως, βλέπει και κάτι άλλο. Ξέρετε τι βλέπει και τι θέλει; Βλέπει μια Εθνική Υπηρεσία Πληροφοριών που ενώ πρέπει να εκφράζει και να είναι ό,τι πιο ασφαλές, στεγανό και απόρρητο πρέπει να έχει η χώρα, να λειτουργεί χωρίς στόχο, χωρίς προσήλωση στην εθνική αποστολή της, σαν σουρωτήρι, δημιουργώντας αίσθημα ανασφάλειας για την αποτελεσματικότητά της στον μέσο Έλληνα. Και ξέρετε τι θέλει ο κόσμος; Θέλει μια υπηρεσία έξω από τη γραφειοκρατική αγκύλωση, προσηλωμένη στην εθνική αποστολή της, μακριά από κουτσομπολιά, φιέστες και πολιτικοποίηση του προσωπικού, μια υπηρεσία μοντέρνα και αποτελεσματική στην προστασία από τους απατεώνες και τους κάθε λογής επίορκους, μια υπηρεσία με σοβαρότητα και αποτελεσματικότητα.

Όταν, λοιπόν, κυρίες και κύριοι, καταρρέει το σκεπτικό, καταρρέει ο ίδιος ο πυρήνας της πρότασης δυσπιστίας, τότε νομίζω ότι δικαιολογούμαι να λέω στο ξεκίνημα της ομιλίας μου ότι δεν καταλαβαίνω τη στρατηγική της. Γιατί αφού κατέρρευσε ο πυρήνας της, τι της απομένει; Της απομένει μία εφ’ όλης της ύλης συζήτηση, στην οποία θα βάλουμε κάτω τα πεπραγμένα της κυβέρνησης ΣΥΡΙΖΑ και της Κυβέρνησης της Νέας Δημοκρατίας. Και τι θα καταφέρει τελικά ο ΣΥΡΙΖΑ; Πρώτον, θα δει να επιβεβαιώνεται ακόμη μια φορά η συνοχή της Κοινοβουλευτικής Ομάδας της Νέας Δημοκρατίας. Δεύτερον, θα δει να ξεδιπλώνονται ένα-ένα τα επιτεύγματα της Κυβέρνησης της Νέας Δημοκρατίας. Και τρίτον, θα δει ότι οι πολίτες, δυστυχώς γι’ αυτόν, θα θυμηθούν όλα τα δεινά και τους αποτυχημένους χειρισμούς που έγιναν κατά τη διακυβέρνηση ΣΥΡΙΖΑ - ΑΝΕΛ.

Και πράγματι, για να δούμε πολύ σύντομα τι έκανε η σημερινή Κυβέρνηση και τι ο ΣΥΡΙΖΑ και να δούμε αν δικαιολογείται τελικά σήμερα μια πρόταση δυσπιστίας προς την Κυβέρνηση της Νέας Δημοκρατίας. Η διακυβέρνηση ΣΥΡΙΖΑ - ΑΝΕΛ δεν αντέχει στη σύγκριση. Τι να πρωτοαναφέρω; Το στήσιμο του διαγωνισμού για τις τηλεοπτικές άδειες που κρίθηκε τον Οκτώβριο του 2016 αντισυνταγματικός; Να αναφέρω τον εμπαιγμό του ελληνικού λαού με το δημοψήφισμα που έβγαλε «όχι» και έγινε «ναι»; Άσε που βλέπουμε τις τελευταίες ημέρες να καταθέτουν και να μιλούν μάρτυρες για σακούλες διακίνησης μαύρου χρήματος για τις οποίες δεν απαντάει και κανένας. Ας δούμε λίγο στην οικονομία αν υπάρχει σύγκριση.

Το 2015 - 2018 η Ελλάδα είχε το χαμηλότερο μέσο ρυθμό ανάπτυξης από τις είκοσι επτά χώρες της Ευρωπαϊκής Ένωσης, που ήταν μόλις 0,7%. Το 2021, παρά την πανδημία και τον πόλεμο στην Ουκρανία, η Ελλάδα πέτυχε ρυθμό ανάπτυξης 8,4%, υπερδιπλάσιο αυτού της Ευρωζώνης. Το ίδιο και το 2022 με 7,8%.

Η Ελλάδα του ΣΥΡΙΖΑ με τα καμώματα και τα αντιφατικά μηνύματα που εξέπεμπε, δεν ήταν καθόλου ελκυστική για επενδύσεις. Σήμερα με μια Κυβέρνηση που υποστηρίζει το επιχειρείν, σε πρόσφατη έκθεση του   
«ECONOMIST» ανέβηκε δεκαέξι θέσεις στον πίνακα βελτίωσης επιχειρηματικού περιβάλλοντος. Εταιρείες παγκοσμίου φήμης, όπως η «MICROSOFT», η «AMAZON», η «CISCO», η «VOLKSWAGEN», η «JP MORGAN», επενδύουν πλέον στην Ελλάδα.

Εκεί που η σύγκριση είναι υπερβολικά δυσάρεστη για την Αξιωματική Αντιπολίτευση είναι στους φόρους και τις συντάξεις. Ο ΣΥΡΙΖΑ και τις συντάξεις μείωσε και τους φόρους αύξησε, σε αντίθεση με τη Νέα Δημοκρατία, που και μειώσεις φόρων έκανε και αυξήσεις συντάξεων. Η Νέα Δημοκρατία προχώρησε σε μειώσεις περισσότερων από πενήντα φόρους και ασφαλιστικών εισφορών, μείωσε τον ΕΝΦΙΑ κατά 35%, τον εισαγωγικό φορολογικό συντελεστή από το 22% στο 9%, καταργεί την εισφορά αλληλεγγύης για όλους, μείωσε την προκαταβολή φόρου από το 100% στο 55%, μείωσε κατά 50% τον φορολογικό συντελεστή στις νεοφυείς επιχειρήσεις, αυξάνει τις συντάξεις και τον κατώτατο μισθό. Είναι δίπλα στην κοινωνία σε κάθε φάση της δύσκολης περιόδου που διανύουμε.

Θα τελειώσω με τα εθνικά θέματα στα οποία δεν υπάρχει καν σύγκριση. Ένας ΣΥΡΙΖΑ αναξιόπιστος, αντιφατικός, χωρίς εθνική στρατηγική και μια Νέα Δημοκρατία που κάνει συμμαχίες, που εξοπλίζει και αναβαθμίζει τις Ένοπλες Δυνάμεις και αναδεικνύεται σε έναν αξιόπιστο εταίρο και σύμμαχο, εγγυητή της σταθερότητας στη νοτιοανατολική Ευρώπη. Μια Νέα Δημοκρατία που συνάπτει δύο σημαντικές συμφωνίες με Γαλλία και ΗΠΑ, μια Κυβέρνηση που είναι παρούσα σε κάθε σημείο όπου παίρνονται αποφάσεις, με γνώμη και προτάσεις που είναι σεβαστές.

Κυρίες και κύριοι, η Ελλάδα δεν γυρίζει πίσω, δεν γυρίζει πίσω στις ανεκπλήρωτες υποσχέσεις, στις κλειστές τράπεζες, στις πολιτικές αντιφάσεις και την πολιτική αναξιοπιστία. Η Ελλάδα χρειάζεται σταθερή κυβέρνηση και αξιόπιστο πρωθυπουργό, που να οδηγήσει τη χώρα μπροστά. Όλοι γνωρίζουν ότι η Ελλάδα με Πρωθυπουργό τον Κυριάκο Μητσοτάκη το επόμενο διάστημα θα κάνει άλματα προόδου προς όφελος πάνω απ’ όλα του λαού της, τον οποίο όλοι μας κληθήκαμε να υπηρετήσουμε και του οποίου το μέλλον και την προοπτική εγγυάται μόνον η Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για τον χρόνο. Να είστε καλά.

Και καλείται στο Βήμα ο κ. Ιωάννης Γκιόκας από το Κομμουνιστικό Κόμμα Ελλάδας και να ετοιμάζεται ο κ. Κρητικός από τη Νέα Δημοκρατία.

**ΙΩΑΝΝΗΣ ΓΚΙΟΚΑΣ:** Ορισμένες ομιλίες είναι κατά τη γνώμη μας πολύ αποκαλυπτικές. Για παράδειγμα, ήταν πολύ αποκαλυπτική σήμερα, πριν λίγη ώρα, η παρέμβαση του κ. Βορίδη, που ουσιαστικά παραδέχτηκε ότι έγιναν οι παρακολουθήσεις, απλά δεν υπάρχει πρόβλημα -αυτό είπε-, γιατί αυτές οι παρακολουθήσεις ήταν νόμιμες, όπως λέει και η επιστολή Ράμμου, οπότε ούτε γάτα ούτε ζημιά.

Άρα, λοιπόν, το να ανακυκλώνεται μία συζήτηση για το αν έγιναν ή δεν έγιναν οι παρακολουθήσεις είναι τελείως αδιέξοδο. Απαντήθηκε το ζήτημα αυτό. Το ζήτημα αυτό απαντήθηκε. Έχουμε πάει στην επόμενη πίστα πλέον. Και η επόμενη πίστα είναι να μάθουμε ποιος ήταν ο λόγος εθνικής ασφάλειας που παρακολουθούνταν όλοι αυτοί. Αυτό είναι το ερώτημα.

Επίσης, αποδεικνύεται πόσο κρίσιμο είναι αυτό που λέει το ΚΚΕ, ότι πρέπει να μπει στο επίκεντρο της προσοχής αυτό το θεσμικό πλαίσιο το οποίο επιτρέπει την εκτίναξη των άρσεων απόρρητου με μία γεωμετρική πρόοδο: ’17, ’18, ’19, ’20, ’21, ’22, εκτίναξη των νόμιμων επισυνδέσεων.

Επίσης, αποκαλυπτικές ήταν και ορισμένες ομιλίες των Βουλευτών του ΣΥΡΙΖΑ, ιδιαίτερα των εισηγητών του εχθές και του Κοινοβουλευτικού Εκπροσώπου, του κ. Τσακαλώτου και χτες και σήμερα. Τι ακούσαμε; Ότι η Νέα Δημοκρατία μεταλλάχθηκε, ότι με τον κ. Μητσοτάκη μεταλλάχθηκε, ότι η ιστορική αυτή παράταξη πήρε το στραβό το δρόμο, ότι απεμπόλησε τις αξίες του αστικού κόσμου και της φιλελεύθερης ευρωπαϊκής δημοκρατίας. Και το συμπέρασμα που βγαίνει είναι ότι μέχρι τώρα είχαμε συνηθίσει το ΣΥΡΙΖΑ να παλεύει για τη χαμένη τιμή της σοσιαλδημοκρατίας. Τώρα αντιλαμβανόμαστε ότι παλεύει και για τη χαμένη τιμή της Νέας Δημοκρατίας.

Όχι, κύριοι του ΣΥΡΙΖΑ, η Κυβέρνηση της Νέας Δημοκρατίας και ο Πρωθυπουργός τα έκαναν όλα αυτά τα δυσώδη που έκαναν, για τα οποία πλέον υπάρχουν πολύ σοβαρά στοιχεία, όχι ως παραφωνία από την υπόλοιπη ιστορική τους διαδρομή, αλλά γιατί αυτό απορρέει ακριβώς από το χαρακτήρα τους ως ένα κόμμα αστικό και ως υπηρέτες αυτού του κράτους, του κράτους της δικτατορίας του κεφαλαίου. Και όσο πιο αντιδραστικό γίνεται αυτό το κράτος, τόσο πιο αντιδραστικά θα γίνονται όλα τα κόμματα που το υπηρετούν, και η Νέα Δημοκρατία και ο ΣΥΡΙΖΑ και το ΠΑΣΟΚ - ΚΙΝΑΛ.

Κατανοούμε την ανάγκη που υπάρχει να ασκηθεί μιας μορφής πίεση -ας το πούμε έτσι- στους Βουλευτές της Νέας Δημοκρατίας, αν και ιστορικά καμμία κυβέρνηση δεν έχει πέσει ποτέ από πρόταση δυσπιστίας. Αλλά εδώ έχετε φτάσει στο σημείο να δίνετε συγχωροχάρτι στη Νέα Δημοκρατία. Έχετε φτάσει στο σημείο να λέτε ότι το πρόβλημα των παρακολουθήσεων αφορά μόνο στην Ουγγαρία του Όρμπαν, την Αμερική του Τραμπ και την Ελλάδα του Μητσοτάκη. Λες και όλο το υπόλοιπο είναι ένας κόσμος που είναι ηθικά αγγελικά πλασμένος, που δεν γίνονται παρακολουθήσεις, που οι κρατικές μυστικές υπηρεσίες λειτουργούν δημοκρατικά και με διαφάνεια. Αυτός είναι ο αστικός κόσμος και οι αξίες του, ο κόσμος του αυταρχισμού, ο κόσμος της διαφθοράς, ο κόσμος της βαρβαρότητας. Και δεν έγινε έτσι τώρα. Είναι έτσι εδώ και εκατόν πενήντα χρόνια.

Και όταν λέτε ότι έρχεται Νέα Δημοκρατία και απεμπολεί τις αξίες του αστικού κόσμου, ένα πράγμα και μόνο αποδεικνύετε, ότι και εσείς είσαστε αναπόσπαστο κομμάτι αυτού του κόσμου. Συγχωροχάρτι, λοιπόν, δίνετε στη Νέα Δημοκρατία, συγχωροχάρτι δίνετε στο σάπιο κράτος, συγχωροχάρτι δίνετε στην Ευρωπαϊκή Ένωση και στο θεσμικό πλαίσιο που έχει κυριολεκτικά τσακίσει τις ελευθερίες των λαών της Ευρώπης, όπως αποδεικνύει και αυτό το πρόσφατο άθλιο, κυνικό και αποκρουστικό ψήφισμα του Ευρωκοινοβουλίου, όπου και εκεί το υπογράψατε όλοι μαζί, Νέα Δημοκρατία, ΣΥΡΙΖΑ, ΠΑΣΟΚ - ΚΙΝΑΛ. Και τι λέει αυτό το ψήφισμα; Ότι τα λόμπι είναι συστατικό στοιχείο της ευρωπαϊκής δημοκρατίας. Να τη χαίρεστε, λοιπόν, αυτή την ευρωπαϊκή δημοκρατία!

Αν κάτι αποδεικνύουν τα παραπάνω, είναι ότι υπάρχει κατά τη γνώμη μας κάτι πολύ πιο επικίνδυνο από τα σκάνδαλα που αποκαλύπτονται κάθε τόσο. Και όσα αποκαλύπτονται, γιατί δεν αποκαλύπτονται και όλα, μάλλον ένα πολύ μικρό τους μέρους. Είναι το πώς επιδιώκετε να διεξάγεται η συζήτηση και αντιπαράθεση γύρω από τα σκάνδαλα. Αν δούμε τις εκλογικές αναμετρήσεις τουλάχιστον των τελευταίων τριάντα ετών, δεν υπάρχει ούτε μία φορά που να μην επιχειρήθηκε να κυριαρχήσουν προεκλογικά και μάλιστα με μία τελείως αποπροσανατολιστική αντιπαράθεση τα ζητήματα σκανδάλων διαφθοράς και διαπλοκής. Υποτιμάμε ως ΚΚΕ αυτά ζητήματα; Κάθε άλλο. Θεωρούμε ότι τα σκάνδαλα αποτελούν μια πολύ απτή απόδειξη της σήψης αυτού του συστήματος, που δεν του αρκεί η νόμιμη και η θεσμοθετημένη ληστεία σε βάρος του λαού, αλλά χρησιμοποιεί κάθε μέσο για τη χειραγώγηση, για τον εκβιασμό για την εξαγορά.

Προφανώς, και σε όλα αυτά τα σκάνδαλα υπάρχει και το ξεκαθάρισμα λογαριασμών -πολιτικών, οικονομικών, επιχειρηματικών, γεωπολιτικών- για το ποιος θα έχει το πάνω χέρι. Όμως, ένα είναι δεδομένο, ότι αυτό το πάνω χέρι όποιος και αν το έχει, θα το στρέψει σε βάρος του λαού.

Επειδή, λοιπόν, το ΚΚΕ από αυτή τη σκοπιά προσεγγίζει τα σκάνδαλα και επειδή αντιπαλεύει αυτές τις περίφημες αξίες του αστικού σας κόσμου, γι’ αυτό το λόγο είναι σε θέση να φωτίσει τις πραγματικές αιτίες και γι’ αυτόν τον λόγο δεν έχει και επιλεκτικές ευαισθησίες για τα σκάνδαλα, όπως έχετε όλοι οι υπόλοιποι και όπως το δείξατε πανηγυρικά στην περίπτωση των καταγγελιών των υποκλοπών σε βάρος του ΚΚΕ. Εσάς σας απασχολούν τα σκάνδαλα τόσο όσο, μέχρι του σημείου εκείνου που να υπηρετούν τις εκλογικές σας σκοπιμότητες.

Και δείτε την υποκρισία σας. Τσακώνεστε και πριν τη Νέα Δημοκρατία με το ΠΑΣΟΚ και τώρα με τον ΣΥΡΙΖΑ για την ανεξαρτησία της δικαιοσύνης και των ανεξάρτητων αρχών. Πριν τέσσερα χρόνια, όταν ήταν σε εξέλιξη η διαδικασία της συνταγματικής αναθεώρησης, το ΚΚΕ μεταξύ όλων των υπολοίπων προτάσεων που κατέθεσε, όπως για παράδειγμα για να καταργηθεί η συνταγματικά κατοχυρωμένη φορολογική ασυλία των εφοπλιστών -αυτό κι αν είναι νόμιμο σκάνδαλο των σκανδάλων-, κατέθεσε και την εξής πρόταση: να μη διορίζεται η ηγεσία των ανωτάτων δικαστηρίων από την εκάστοτε κυβέρνηση.

Και αυτό δεν ήταν μία πρόταση μόνο του ΚΚΕ, τα ίδια τα μέλη των δικαστικών ενώσεων πρότειναν κάτι τέτοιο. Τί είπατε όλοι οι υπόλοιποι της ανεξαρτησίας της δικαιοσύνης; Το απορρίψατε. Την απορρίψατε αυτή την πρόταση, που δεν θα άλλαζε δα και τον χαρακτήρα της δικαιοσύνης, γιατί μία δικαιοσύνη που στηρίζεται σε αντιλαϊκούς νόμους, ανεξάρτητα από πρόσωπα, αντιλαϊκές αποφάσεις θα παίρνει. Τι κάνατε για τις ανεξάρτητες αρχές στο Σύνταγμα. Μειώσατε τα 4/5 που προβλεπόταν από τη Διάσκεψη των Προέδρων για να ορίζονται τα μέλη των ανεξάρτητων αρχών όλοι σας και το κάνατε 3/5. Τι σημαίνει αυτό; Ακόμη πιο εύκολο για την εκάστοτε κυβέρνηση να διορίζει τους δικούς της ανθρώπους στις ανεξάρτητες αρχές και έχετε το θράσος μετά να μιλάτε για ανεξαρτησία της δικαιοσύνης, των θεσμών κ.ο.κ.. Κανένα θεσμικό αντίβαρο δεν μπορεί να μπει σε αυτή την εξουσία του κεφαλαίου.

Η δική μας, λοιπόν, μομφή είναι διαρκής και δεδομένη, η πραγματική μομφή του λαού θα κριθεί έξω από εδώ με τον αγώνα του και την ψήφο του, στοχεύοντας στον πραγματικό αντίπαλο, αυτό το σάπιο σύστημα και το κράτος που χωράει τα πάντα, τους κοριούς, τα φακελώματα, τα λόμπι, ένα πράγμα μόνο δεν χωράει, τις εργατικές λαϊκές ανάγκες. Και γι’ αυτή τη μομφή χρειάζεται ένα πιο δυνατό ΚΚΕ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γκιόκα.

Καλείται στο Βήμα ο κ. Νεοκλής Κρητικός από τη Νέα Δημοκρατία και να ετοιμάζεται η κ. Χαρούλα Καφαντάρη από τον ΣΥΡΙΖΑ - Προοδευτική Συμμαχία.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα πρώτα-πρώτα από το Βήμα της Βουλής να μεταφέρω την αγωνία των συμπολιτών μου, ειδικά στους Δήμους Ευρώτα, Ανατολικής Μάνης και Μονεμβασίας, οι οποίοι δοκιμάζονται από τα πλημμυρικά φαινόμενα του ποταμού Ευρώτα και από τη γενικευμένη κακοκαιρία που υπάρχει σήμερα.

Αν και οι προσπάθειες που έγιναν ήταν μεγάλες για τον καθαρισμό και τη διευθέτηση της κοίτης σε πολλά σημεία, η ποσότητα του νερού που έπεσε είναι τέτοια που ο ποταμός έχει υπερχειλίσει και θα δούμε πώς θα εξελιχθεί το φαινόμενα τις επόμενες ώρες.

Από την Αθήνα, λοιπόν, θα ήθελα να τοποθετηθώ και να ζητήσω με τον πιο επίσημο τρόπο την ταχύτερη προώθηση του μεγάλου έργου του φράγματος Κελεφίνας, ενός παραπόταμου του Ευρώτα, ο οποίος ρίχνει σημαντική ποσότητα στο κυρίως ποτάμι, όπως επίσης επιτέλους να ανοίξουμε τον τεράστιο φάκελο των σοβαρών αντιπλημμυρικών έργων στη Λακωνία. Να γίνει, δηλαδή, μία ολοκληρωμένη διαχείριση για τα αρδευτικά και αντιπλημμυρικά μας έργα. Είναι ζητήματα ζωής και διαβίωσης για τους συμπολίτες μου.

Τώρα, με αφορμή την πρόταση δυσπιστίας διαπιστώνουμε για μία ακόμη φορά ότι το χάος μεταξύ μας είναι αμέτρητο. Από το 2019 και μετά καταφέραμε να διαλύσουμε τον ζόφο που είχε απλωθεί πάνω από την Ελλάδα κατά τη διάρκεια της διακυβέρνησης του ΣΥΡΙΖΑ, τον ζόφο της αναξιοπρέπειας, της εξαθλίωσης, της μεσαίας τάξης των νοικοκυραίων, των ανθρώπων της εργατιάς, των επιχειρηματιών, των ελεύθερων επαγγελματιών.

Διαλύσαμε τις ουρές της αναξιοπρέπειας, τις ουρές στα ΑΤΜ, που εκεί τιμωρητικά περίμεναν ως επί το πλείστον οι συνταξιούχοι και ηλικιωμένοι. Τις ουρές τις διαλύσαμε και μαζί τους διαλύσαμε και όλα σας τα αφηγήματα. Φοβίσατε τους Έλληνες πολίτες ότι η Νέα Δημοκρατία και ο Κυριάκος Μητσοτάκης θα σαρώσει τον δημόσιο τομέα, ότι θα απολύσει τους δημοσίους υπαλλήλους, ότι θα φέρει την καταστροφή. Τόσο τοξική ως κυβέρνηση όσο και ως Αξιωματική Αντιπολίτευση. Ποτέ δεν είχατε τη σοφία να είστε στη σωστή πλευρά της ιστορίας. Στις μεγάλες καμπές, στα μεγάλα διλλήματα παρατάξατε πάντα τα ιδεολογικά σας κωλύματα, τις ιδεολογικές σας αγκυλώσεις και επιλέξατε να υπηρετήσετε καιροσκοπικά τα συμφέροντά σας. Αυτό κάνατε με την περήφανη καταστροφική διαπραγμάτευση, η οποία βύθισε την Ελλάδα σε ακόμη πέντε χρόνια αχρείαστων μνημονίων και υποχρεώσεων.

Αυτό κάνατε με την αλλαγή του Ποινικού Κώδικα λίγο πριν τις εκλογές του 2019 όπου τη δωροδοκία την κάνατε από κακούργημα πλημμέλημα. Αυτό κάνατε με την αλλαγή του πλαισίου της Εθνικής Υπηρεσίας Πληροφορικών και τη διαδικασία των επισυνδέσεων.

Εσείς δεν είστε που καταργήσατε την υποχρέωση υπογραφής από δεύτερο εισαγγελέα; Αυτό κάνατε ανερυθρίαστα, χωρίς ίχνος ντροπής τον Αύγουστο, ανήμερα της Παναγίας, διασπείροντας στην ελληνική κοινωνία το ψέμα για τον θάνατο ενός μικρού κοριτσιού. Γίνατε όργανα των πιο ζοφερών αντεθνικών μεθοδεύσεων από τις τουρκικές μυστικές υπηρεσίες. Γίνατε κομιστές του ψεύδους και της ανεντιμότητας. Αυτό κάνατε με την εναντίωσή σας στις μεγάλες αμυντικές συμφωνίες με τη Γαλλία και τις Ηνωμένες Πολιτείες της Αμερικής, συμφωνίες οι οποίες θωρακίζουν την εθνική μας κυριαρχία, που θεμελιώνουν το αμυντικό δόγμα της πατρίδας εμμένοντας σε αντεθνικές ρητορίες περί κακών συμφωνιών και παράδοσης της εθνικής κυριαρχίας σε ξένες δυνάμεις.

Με ποιον είστε τελικά; Με την Ελλάδα ή με αυτούς που μας απειλούν; Αυτό κάνατε, αυτό κάνετε και αυτό θα συνεχίσετε να κάνετε ως Αντιπολίτευση.

Δεν δεχόμαστε να μας κουνάει το δάχτυλο και να μας μιλάει για αξιοπρέπεια, το κόμμα του οποίου είναι στο Ειδικό Δικαστήριο δύο κορυφαία κομματικά και κυβερνητικά του στελέχη με βαρύτατες κατηγορίες, το κόμμα του οποίου ελέγχεται για τις μαύρες σακούλες, το κόμμα που χρέωσε με 86 αχρείαστα δισεκατομμύρια τον ελληνικό λαό, για να υπηρετήσει τα ιδεολογικά του κωλύματα.

Η αξιοπρέπεια του ΣΥΡΙΖΑ, κυρίες και κύριοι, χάθηκε στις ουρές των ΑΤΜ το 2015, στην περήφανη διαπραγμάτευση, στα μεγάλα συλλαλητήριά του 2018 και του 2019 για τη Μακεδονία, στις άδειες του Κουφοντίνα, στην αλλαγή του Ποινικού Κώδικα, στη διάλυση του Εθνικού Συστήματος Υγείας. Δεν δεχόμαστε μαθήματα από το κόμμα της μαύρης σακούλας, από το κόμμα που σπίλωσε δέκα πολιτικά πρόσωπα και προσπάθησε να σύρει στον βούρκο, αλλά δεν κατάφερε τελικά να τους λερώσει. Δεν δεχόμαστε άλλη διαστρέβλωση της αλήθειας. Δεν δεχόμαστε άλλη τοξικότητα στο δημόσιο διάλογο.

Η πρόταση δυσπιστίας του ΣΥΡΙΖΑ, που όπως ακούστηκε εξελίσσεται περισσότερο ως κακοπιστία απέναντι στον ελληνικό λαό, μας έδωσε την ευκαιρία να θυμίσουμε στον ελληνικό λαό τι έζησε επί των ημερών σας. Η κρίση των συμπολιτών μας σε λίγους μήνες θα δώσει εκ νέου την ευκαιρία να ολοκληρώσουμε όλα όσα έχουμε ξεκινήσει να δρομολογούμε και στις εθνικές και στις περιφερειακές μας ενότητες με τις κεντρικές πολιτικές μας.

Από τους Λάκωνες σήμερα ζητώ να μας εμπιστευθούν ξανά. Προχωράμε, κυρίες και κύριοι, ενωμένοι στο δρόμο για τις εκλογές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ και ευχαριστούμε και για τον χρόνο.

Καλείται τώρα στο Βήμα η κ. Καφαντάρη από τον ΣΥΡΙΖΑ - Προοδευτική Συμμαχία και στη συνέχεια θα δώσω τον λόγο στον Υπουργό Οικονομικών.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Να απαντήσω τώρα σε Βουλευτές της Νέας Δημοκρατίας, που ακούστηκαν σήμερα και στον προλαλήσαντα συνάδελφο, περί αξιοπρέπειας που έχει η Νέα Δημοκρατία και δεν είχε ο ΣΥΡΙΖΑ, νομίζω ότι είναι περιττό και αυτοί οι οποίοι μας ακούν, καταλαβαίνουν, όταν πάνε να κάνουν συγκρίσεις με μία κυβέρνηση, που σε σκληρές μνημονιακές συνθήκες, παρέλαβε μία χώρα χρεοκοπημένη, η κυβέρνηση του ΣΥΡΙΖΑ, την έβγαλε από τα μνημόνια που οι άλλες πολιτικές δυνάμεις -εκείνης της εποχής μεγάλα κόμματα- τη βάλανε και άφησε, βέβαια, και ένα αποθεματικό 37 δισεκατομμυρίων. Νομίζω ότι δεν είναι συγκρίσιμες αυτές οι δύο κυβερνήσεις.

Όμως, πριν ξεκινήσω την τοποθέτησή μου, κύριε Πρόεδρε, θα ήθελα να δηλώσω το εξής: Να δηλώσω τη βαθιά ένσταση που έχω για τον τρόπο και τη διαδικασία που γίνεται η συζήτηση αυτή σήμερα στη Βουλή. Μία συζήτηση κορυφαία, γιατί πρόκειται για πρόταση μομφής που κάνει η Αξιωματική Αντιπολίτευση προς την Κυβέρνηση, για ένα μείζον ζήτημα δημοκρατίας.

Είναι ένα μείζον ζήτημα, το οποίο απασχολεί τον κόσμο, γιατί, πέρα από τη σκληρή καθημερινότητά του, ακόμα και δημοσκοπικά αποτυπώνεται η μεγάλη ανησυχία του κόσμου σε συντριπτική πλειοψηφία για όλα αυτά τα οποία αποκαλύπτονται το τελευταίο χρονικό διάστημα στη χώρα μας.

Στρίμωξε η Κυβέρνηση, η Πλειοψηφία τη διαδικασία στη Βουλή σε μικρό χρόνο. Δυστυχώς, πολλοί συνάδελφοί μου και συναδέλφισσες δεν θα μπορέσουν να τοποθετηθούν, τη στιγμή που η διαδικασία θα κλείσει στις 3:00΄ και αυτό, νομίζω, δεν είναι τιμή για το Κοινοβούλιο για ένα τέτοιο μείζον θέμα, που απαιτείται -και ο λαός το απαιτεί- να πέσει άπλετο φως.

Πιστεύω ότι φοβάστε την αλήθεια. Φοβάστε να ακουστούν αλήθειες και αυτό φαίνεται και από τις τοποθετήσεις των Βουλευτών της συγκυβέρνησης που μιλάνε για άλλα ζητήματα, ενώ για το συγκεκριμένο σοβαρό ζήτημα δεν έχουν και πολλά να πουν, πολύ περισσότερο η Κυβέρνηση να δώσει απαντήσεις.

Το δεύτερο που θέλω να πω είναι ότι πέρυσι σαν σήμερα, τέτοιες μέρες, ζήσαμε μία πρωτοφανή αποδιοργάνωση του κρατικού μηχανισμού από μία μεγάλη χιονόπτωση, εάν το θυμάστε, που παρέλυσε ο κρατικός μηχανισμός. Είχαμε χιόνια στο κέντρο της Αθήνας, δεν λειτουργούσαν κεντρικές αρτηρίες και άνθρωποι εγκλωβίστηκαν στην Αττική Οδό. Βέβαια, τότε είπαν ότι διατηρήσαμε το κράτος λειτουργικό. Σήμερα, ακριβώς αυτές τις μέρες, αντίστοιχα βλέπουμε ότι και πάλι ο μηχανισμός δεν λειτούργησε στο βαθμό που απαιτείτο και είχαμε μεγάλα προβλήματα. Είχαμε εγκλωβισμένους, είδαμε μεγάλες οδικές αρτηρίες στην Αθήνα να πλημμυρίζουν, είδαμε τους φοιτητές στο Πολυτεχνείο, επειδή δεν υπήρχε ηλεκτρικό, να γράφουν με το φως των κινητών τους, είδαμε τον ΗΣΑΠ να είναι εκτός λειτουργίας το μεσημέρι, ο σταθμός του ηλεκτρικού, δεν ξέρω, πόσες ώρες λόγω προβλημάτων.

Πάλι, βέβαια, θα έρθετε να πείτε ότι το κράτος λειτουργεί κ.λπ.. Όμως, αυτό το οποίο βλέπουμε είναι ότι ο κρατικός μηχανισμός και οι υπηρεσίες της νυν Κυβέρνησης μάλλον δεν ενδιαφέρονται για αυτά τα καθημερινά ζητήματα του πολίτη, για την πραγματική καθημερινότητά του. Αντίθετα, όμως, αυτή η Κυβέρνηση ενδιαφέρεται για άλλα πράγματα. Ενδιαφέρεται για την εφαρμογή μιας σκληρής νεοφιλελεύθερης πολιτικής, που τη βιώνει ο ελληνικός λαός. Ενδιαφέρεται για τα λεφτά, για τις δουλειές, για τις απευθείας αναθέσεις που έχουν αγγίξει, θα έλεγα, ακόμα και τα 8 δισεκατομμύρια και μάλιστα, για να εφαρμοστούν αυτές οι συγκεκριμένες πολιτικές, βλέπουμε και κάποια ζητήματα δημοκρατίας πολύ σοβαρά, ενώ πλήττονται σημαντικά δημοκρατικά δικαιώματα. Δηλαδή, είναι δυνατόν αυτή τη στιγμή να μη μιλήσουμε για το σκάνδαλο των παρακολουθήσεων και τις επισυνδέσεις -καινούργιους όρους μαθαίνουμε πλέον-, που έχουν έρθει στο φως της δημοσιότητας και εμφανίζονται να παρακολουθούνται κορυφαίοι πολιτειακοί παράγοντες, Υπουργοί, δημοσιογράφοι, ακόμα και ο αρχηγός των Ενόπλων Δυνάμεων, ο αρχηγός ΓΕΕΘΑ κ.λπ.; Για όλα αυτά τα ζητήματα ο ελληνικός λαός πραγματικά ζητάει απαντήσεις, γιατί οι Ένοπλες Δυνάμεις της χώρας είναι εκείνες οι οποίες εξασφαλίζουν την ασφάλεια και την εδαφική ακεραιότητα της χώρας μας και δημιουργούνται πολλά ερωτηματικά, εάν πραγματικά ο επικεφαλής παρακολουθείται από το σύστημα Μαξίμου.

Εδώ και έξι μήνες, ένα φάντασμα πλανάται πάνω από την πατρίδα μας, το φάντασμα των παρακολουθήσεων, ας το πω έτσι. Η χώρα μας -και αυτό θέλω να το τονίσω ιδιαίτερα- διασύρεται διεθνώς. Η Ελλάδα, η χώρα της δημοκρατίας, εγκαλείται από ευρωπαϊκές επιτροπές και από την PEGA, εν προκειμένω, για τα ζητήματα των υποκλοπών και της δημοκρατίας και καλούνται ο κ. Ράμμος και ο κ. Μενουδάκος να πάνε να δώσουν στοιχεία σχετικά με αυτό.

Από την άλλη μεριά, το άλλο πολύ σοβαρό ζήτημα είναι ότι το Ευρωπαϊκό Ελεγκτικό Συνέδριο αρχίζει έλεγχο αξιολόγησης αποτελεσματικότητας, σχετικά με την προστασία οικονομικών συμφερόντων της Ευρωπαϊκής Ένωσης από παραβιάσεις κράτους δικαίου στα κράτη-μέλη και αναφέρει έξι χώρες. Μεταξύ αυτών των έξι χωρών, η μία είναι η Ελλάδα. Καταλαβαίνουμε πόσο σοβαρά ζητήματα για την εικόνα της χώρας μας είναι αυτά.

Αντίθετα, ο Αλέξης Τσίπρας, ο Πρόεδρος του ΣΥΡΙΖΑ - Προοδευτική Συμμαχία και Αρχηγός της Αξιωματικής Αντιπολίτευσης, με συναίσθηση πολιτικής ευθύνης ενήργησε και ενεργεί άκρως θεσμικά με τις παρεμβάσεις και παρουσίες που έκανε στην ΑΔΑΕ αλλά και με τα σχετικά αιτήματα. Η συνάντηση -και πάλι θεσμική- με την Πρόεδρο της Δημοκρατίας και η κατάθεση της πρότασης μομφής δείχνουν ένα στόχο: Θέλουμε και παλεύουμε και θα το πετύχουμε να πέσει φως σε αυτή τη δυσώδη υπόθεση των υποκλοπών, η οποία ταλανίζει τη χώρα μας.

Όμως, ο κ. Μητσοτάκης και η Κυβέρνησή του, άκρως αντιθεσμικά λειτουργώντας, προσπαθούν όλο αυτό τον καιρό να κουκουλώσουν το μείζον αυτό ζήτημα. Εμείς μέσα από τη διαδικασία εδώ στη Βουλή προσπαθούμε πραγματικά να πέσει φως, όσο είναι δυνατόν, σε αυτή την υπόθεση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, σας παρακαλώ, κύριε Πρόεδρε.

Ένα ερώτημα, όμως, πλανάται πάνω από την πατρίδα: Πού είναι ο κύριος Πρωθυπουργός; Είναι ένα ερώτημα του κόσμου. Επτά φορές κατέθεσε επίκαιρη ερώτηση ο Αλέξης Τσίπρας για ζητήματα συγκεκριμένα που αφορούν στις παρακολουθήσεις και ο κ. Μητσοτάκης δεν προσήλθε. Και όταν ήταν εδώ στη Βουλή και ρωτήθηκε από τον Αλέξη Τσίπρα «Παρακολουθείται ο Αρχηγός ΓΕΕΘΑ; Παρακολουθείται ο τάδε υπουργός;» δεν απάντησε, αλλά ως φυγάς σηκώθηκε και έφυγε.

Πραγματικά, αυτά είναι σοβαρά θέματα και η συζήτηση που γίνεται σήμερα και οι τοποθετήσεις από τους Βουλευτές της συγκυβέρνησης είναι, θα έλεγα, άλλα λόγια να αγαπιόμαστε. Όχι, δεν υποτιμώ και άλλα ζητήματα που υπάρχουν, αλλά στο προκείμενο, που είναι και το θέμα της συζήτησης για την πρόταση μομφής, πουθενά δεν ακούμε απαντήσεις. Προσπαθούν να πετάξουν -επιτρέψτε μου την έκφραση- τη μπάλα στην εξέδρα, ενώ συγχρόνως όποιος διαφωνεί με το καθεστώς Μητσοτάκη και την Κυβέρνηση είναι συριζαίος. Έτσι, λοιπόν, έρχομαι και εγώ και λέω, εάν αυτοί που διαφωνούν, που και δημοσκοπικά εμφανίζονται σε μεγάλο ποσοστό, είναι συριζαίοι, τότε τι νόημα έχουν οι δημοσκοπήσεις που δίνουν διαφορά στη Νέα Δημοκρατία πάνω από τον ΣΥΡΙΖΑ; Αυτό είναι ένα ερώτημα, λοιπόν. Όσο και να προσπαθούν όμως η Κυβέρνηση και η κυβερνητική παράταξη να αλλάξουν το θέμα, να μην απαντούν, ένα είναι γεγονός, ότι θα λάμψει η αλήθεια. Και η αλήθεια θα λάμψει, γιατί το οφείλουμε στη δημοκρατία, το οφείλουμε στον ελληνικό λαό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Κλείστε, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κλείνω, κύριε Πρόεδρε.

Ο κόσμος σήμερα θέλει να μάθει και περιμένει απαντήσεις. Ρωτάμε, λοιπόν: Παρακολουθείται ο κ. Χατζηδάκης; Παρακολουθείται ο Αρχηγός ΓΕΕΘΑ; Παρακολουθούνται άλλα πολιτικά πρόσωπα, Υπουργοί, δημοσιογράφοι κ.λπ.; Αυτή την απάντηση θέλουμε. Έχετε το θάρρος πραγματικά να την δώσετε, κύριοι της Κυβέρνησης;

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εγώ σας ευχαριστώ.

Επειδή άκουσαν την κ. Καφαντάρη οι συνάδελφοι και ρωτάνε μέχρι πού θα πάμε σήμερα, σας λέω ότι τελευταίος ομιλητής θα είναι ο κ. Μπιάγκης από το ΠΑΣΟΚ - Κίνημα Αλλαγής. Αυτός θα ρίξει την αυλαία των ομιλητών. Είναι το νούμερο εκατόν τριάντα τρία.

**ΔΗΜΗΤΡΙΟΣ ΜΠΙΑΓΚΗΣ:** Να πάμε τώρα, κύριε Πρόεδρε, στο εκατόν τριάντα τρία!

**ΠΡΟΕΔΡΕΥΩΝ (Απόστολος Αβδελάς):** Οπλιστείτε με υπομονή.

Καλείται στο Βήμα ο Υπουργός Οικονομικών κ. Χρήστος Σταϊκούρας για δέκα λεπτά και μου υποσχέθηκε ότι θα είναι συνεπής.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε από χθες την πρόταση δυσπιστίας της Αξιωματικής Αντιπολίτευσης, του ΣΥΡΙΖΑ, που έχει επιλέξει να κινείται παρελκυστικά και αποπροσανατολιστικά, επειδή στερείται προτάσεων για το μέλλον και τρέμει για το παρελθόν του. Ωστόσο, η πρόταση δυσπιστίας είναι καλοδεχούμενη. Μας δίνει την ευκαιρία στον δρόμο προς τις κάλπες να μετρηθούμε και να συγκριθούμε. Προσέξτε, όχι να συγκρουστούμε μέσα στο νέφος τοξικότητας και πολωμένου πολιτικού κλίματος που έχει επιλέξει η Αξιωματική Αντιπολίτευση, αλλά να αντιπαρατεθούμε στη βάση επιχειρημάτων και να συγκρίνουμε πολιτικές, πεπραγμένα και αποτελέσματα των περιόδων διακυβέρνησης ΣΥΡΙΖΑ και Νέας Δημοκρατίας. Με όλο το σεβασμό στην ετυμηγορία των πολιτών αυτά τα κριτήρια, με το κλείσιμο της πρώτης θητείας αυτής της Κυβέρνησης, συνιστούν το διαβατήριο για τη δεύτερη.

Κυρίες και κύριοι συνάδελφοι, τα τελευταία τέσσερα χρόνια στο Υπουργείο Οικονομικών με σεμνότητα, υπευθυνότητα και διαφάνεια έγιναν πολλά. Στοχεύσαμε και πετύχαμε την παραγωγική ανασυγκρότηση της πατρίδας, την αναπτυξιακή και συμπεριληπτική πορεία της οικονομίας, την ολόπλευρη ισχυροποίηση της χώρας, την αποτελεσματική στήριξη της κοινωνίας. Τα πετύχαμε όλα αυτά συλλογικά με ευθύνη απέναντι στο σήμερα και το αύριο, στις θυσίες των πολιτών, αλλά και τις προοπτικές της νέας γενιάς. Γι’ αυτό και σε αυτή τη δύσκολη διεθνή συγκυρία η ελληνική οικονομία προβάλλει σθεναρές αντιστάσεις, επιδεικνύει μεγάλες αντοχές, διαθέτει ισχυρή δυναμική, διακρίνεται από θετικές προοπτικές.

Αυτά αποτυπώνονται σε όλους σχεδόν τους βασικούς δείκτες της οικονομίας, στην ισχυρή και βιώσιμη ανάπτυξη, στις επενδύσεις και στις εξαγωγές που ενισχύονται σημαντικά, στην ανεργία που συρρικνώνεται, στις οικονομικές ανισότητες που μειώνονται, στα μη εξυπηρετούμενα δάνεια των πιστωτικών ιδρυμάτων που διαμορφώνονται πλέον σε μονοψήφιο ποσοστό του συνόλου των δανείων, στις καταθέσεις νοικοκυριών και επιχειρήσεων που έχουν αυξηθεί εντυπωσιακά την τελευταία τριετία, στα δημόσια οικονομικά που σταθεροποιήθηκαν και βρίσκονται σε τροχιά περαιτέρω βελτίωσης. Και τέλος, αποτυπώνεται στο ενισχυμένο κύρος και την αυξημένη αξιοπιστία της χώρας.

Όλα αυτά αντανακλώνται στην πρόωρη αποπληρωμή των δανείων του Διεθνούς Νομισματικού Ταμείου, στην έξοδο της χώρας από το καθεστώς ενισχυμένης εποπτείας, η μόνη ευρωπαϊκή χώρα που μπήκε σε καθεστώς ενισχυμένης εποπτείας το 2018 και στις έντεκα αναβαθμίσεις της ελληνικής οικονομίας την τελευταία τετραετία, που εκτιμούμε ότι θα συνεχιστούν επιτυγχάνοντας εφέτος την ανάκτηση της επενδυτικής βαθμίδας.

Κυρίες και κύριοι συνάδελφοι, ας δούμε σε δέκα συνοπτικά σημεία τη σύγκριση με την περίοδο της διακυβέρνησης ΣΥΡΙΖΑ.

Πρώτον, διαθέσιμο εισόδημα των πολιτών: Σε επίπεδο εννιαμήνου 2022 η άνοδος του διαθέσιμου εισοδήματος είναι 10 δισεκατομμύρια ευρώ σε σχέση με το 2019. Το πραγματικό διαθέσιμο εισόδημα ήταν 72,1 το 2015 με μονάδα βάσης στο 100 και σήμερα είναι 79,3.

Δεύτερον, ανάπτυξη. Την περίοδο ΣΥΡΙΖΑ μέσος όρος στην Ευρωζώνη ήταν 2,08, μέσος όρος στην Ελλάδα 0,53, δηλαδή το 1/4 του μέσου ευρωπαϊκού όρου. Την περίοδο της Νέας Δημοκρατίας ο μέσος όρος στην Ευρωζώνη είναι 1% και μέσος όρος στην Ελλάδα 1,73%, δηλαδή σχεδόν διπλάσιος. Και η καλύτερη εγχώρια απόδοση διαρκώς διευρύνεται. Τρίτον, άμεσες ξένες επενδύσεις. Στα τεσσεράμισι χρόνια ΣΥΡΙΖΑ 12,1 δισεκατομμύρια ευρώ, στα τριάμισι χρόνια Νέας Δημοκρατίας 16,5 δισεκατομμύρια ευρώ, ποσό που σίγουρα θα αυξηθεί αφού ακόμα δεν έχουμε στοιχεία για όλο το 2022.

Τέταρτον, ανεργία. Μειώθηκε πράγματι επί ΣΥΡΙΖΑ κατά επτά ποσοστιαίες μονάδες. Μειώθηκε επιπλέον κατά οκτώ ποσοστιαίες μονάδες επί Νέας Δημοκρατίας παρά τις εξωγενείς κρίσεις.

Πέμπτον, κόκκινα δάνεια. Ο ΣΥΡΙΖΑ τα παρέλαβε στο 43,5% του συνόλου και τα παρέδωσε στο ίδιο ποσοστό. Σήμερα είναι 9,7%.

Έκτον, καταθέσεις. Επί ΣΥΡΙΖΑ αυτές μειώθηκαν κατά 11 δισεκατομμύρια ευρώ. Επί Νέας Δημοκρατίας αυτές έχουν αυξηθεί κατά 48 δισεκατομμύρια ευρώ.

Έβδομον, αναβαθμίσεις-υποβαθμίσεις της ελληνικής οικονομίας επί ΣΥΡΙΖΑ. Η χώρα που υποβαθμίστηκε δέκα φορές, στη συνέχεια αναβαθμίστηκε δεκαοκτώ φορές. Επί Νέας Δημοκρατίας η Ελλάδα μόνο αναβαθμίζεται έντεκα φορές μέχρι σήμερα.

Όγδοο, spreads, αυτά τα οποία συζητούσαμε πριν μία δεκαετία, δηλαδή η διαφορά της απόδοσης μεταξύ του ελληνικού και του γερμανικού ομολόγου, ας πούμε, στη δεκαετία. Επί ΣΥΡΙΖΑ το μέσο spread ήταν στις εξακόσιες δώδεκα μονάδες βάσης. Επί Νέας Δημοκρατίας -γιατί κάποιοι αμφισβητούσαν την πρόσφατη έκδοση που ήταν εξαιρετικά επιτυχημένη- είναι 174,6 μονάδες βάσης, τρεις φορές χαμηλότερα.

Ένατο, κύκλος εργασιών επιχειρήσεων. Στο εννιάμηνο του 2022 είναι 336 δισεκατομμύρια ευρώ. Το 2018 ήταν 30 δισεκατομμύρια ευρώ λιγότερο.

Δέκατο, κενό ΦΠΑ, δηλαδή φοροδιαφυγή. Το 2018 ήταν στο 25,6, το 2020 στο 19,7. Είχαμε σημαντική, δηλαδή, βελτίωση της φορολογικής συμμόρφωσης που προέρχεται κυρίως από τις μειώσεις φόρων και ασφαλιστικών εισφορών, ιδιαίτερα στη μεσαία τάξη που υπερφορολόγησε η προηγούμενη κυβέρνηση αλλά και από τη σημαντική ενίσχυση των ηλεκτρονικών συναλλαγών.

Κυρίες και κύριοι συνάδελφοι, συνεπώς η σύγκριση σε δέκα βασικά μεγέθη της οικονομίας είναι καταλυτική, γι’ αυτό και η Αξιωματική Αντιπολίτευση αποφεύγει συστηματικά τη συζήτηση επί αυτών.

Θέλω, όμως, και πάλι να τοποθετηθώ συγκριτικά στη βάση αποτελεσμάτων και σε θέματα διαφάνειας, λογοδοσίας, διακυβέρνησης και καταπολέμησης διαφθοράς που άπτονται των αρμοδιοτήτων του Υπουργείου Οικονομικών. Είναι θέματα που αποτελούν ουσιαστικά τον κορμό της πρότασης δυσπιστίας της Αξιωματικής Αντιπολίτευσης.

Τα αποτελέσματα μιλούν και πάλι από μόνα τους. Το Υπουργείο Οικονομικών τα τελευταία τέσσερα χρόνια υλοποίησε δράσεις και προωθεί ενέργειες με στόχο την τόνωση της διαφάνειας. Και σημειώνω:

Πρώτον, ενσωματώθηκε στην ελληνική έννομη τάξη η ενωσιακή νομοθεσία για την καταπολέμηση της νομιμοποίησης εσόδων από εγκληματικές δραστηριότητες.

Δεύτερον, ενσωματώθηκε οδηγία για τη διευκόλυνση της χρήσης πληροφοριών για την πρόληψη, την ανίχνευση, τη διερεύνηση ή τη δίωξη σοβαρών ποινικών αδικημάτων.

Τρίτον, έγιναν οι αναγκαίες παρεμβάσεις ενίσχυσης του ελέγχου λειτουργίας του κεντρικού μητρώου πραγματικών δικαιούχων.

Τέταρτον, δημοσιεύθηκε εθνικός κατάλογος όσων ασκούν ή άσκησαν σημαντικό δημόσιο λειτούργημα στην Ελλάδα.

Πέμπτον, κατατέθηκε για πρώτη φορά το 2021 στην Επιτροπή Θεσμών και Διαφάνειας στη Βουλή έκθεση πεπραγμένων της επιτροπής στρατηγικής στα θέματα του ξεπλύματος χρήματος.

Έκτον, διαμορφώθηκε και υλοποιείται με τη συμμετοχή του Υπουργείου Οικονομικών το Εθνικό Στρατηγικό Σχέδιο Καταπολέμησης της Διαφθοράς της Εθνικής Αρχής Διαφάνειας.

Έβδομον, υπό τον συντονισμό του Υπουργείου Οικονομικών και με τη συνεργασία όλων των συναρμόδιων φορέων, βρίσκεται σε εξέλιξη η επικαιροποίηση της έκθεσης εκτίμησης κινδύνου για θέματα ξεπλύματος χρήματος βάσει του σχετικού μεθοδολογικού εργαλείου της Παγκόσμιας Τράπεζας.

Και τέλος, όγδοον, συμμετέχουμε ενεργά στις ομάδες εργασίας του Ευρωπαϊκού Συμβουλίου, της Ευρωπαϊκής Επιτροπής και της «FATF», ώστε να είμαστε σε θέση ως χώρα να ανταποκρινόμαστε γρήγορα και αποτελεσματικά στις νέες προκλήσεις.

Αυτές οι πρωτοβουλίες σηματοδοτούν μια νέα εποχή για την καταπολέμηση της διαφθοράς. Η αποτελεσματικότητά τους αναγνωρίζεται από τα ευρωπαϊκά όργανα. Έχω σχετική επιστολή της αρμόδιου Επιτρόπου προς τον Έλληνα Υπουργό Οικονομικών που αναγνωρίζει ακριβώς αυτά τα αποτελέσματα.

Και επειδή η κυρία συνάδελφος που μόλις κατήλθε του Βήματος μίλησε για κράτος δικαίου, θέλω να καταθέσω στα Πρακτικά τους βασικότερους δείκτες διακυβέρνησης, που χρησιμοποιούνται διεθνώς από επενδυτικούς οίκους και ακαδημαϊκούς, μεταξύ άλλων και από την Παγκόσμια Τράπεζα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συγκεκριμένα, σε σχέση με το 2018 η Ελλάδα παρουσίασε βελτίωση σχεδόν σε όλους τους δείκτες. Θα τους επαναλάβω: ελευθερία έκφρασης και λογοδοσία, αποτελεσματικότητα διακυβέρνησης, ποιότητα κανονιστικού πλαισίου, κράτος δικαίου, έλεγχος διαφθοράς. Μάλιστα -και δείτε το στα Πρακτικά- η βελτίωση φαίνεται να είναι μεγαλύτερη στους δείκτες που μετρούν την επίδοση της Ελλάδος στο κράτος δικαίου. Αυτές είναι οι συγκριτικές μελέτες που χρησιμοποιούν όλοι σε όλο τον κόσμο.

Κυρίες και κύριοι συνάδελφοι, κλείνοντας όλα αυτά τα επιτεύγματα, πολύ σημαντικά και καθόλου αυτονόητα, έχουν αντίκτυπο στη ζωή και το βιοτικό επίπεδο των πολιτών, αλλά και στην ικανότητα της χώρας να ανταποκρίνεται αποτελεσματικά στις μεγάλες απαιτήσεις της περιόδου. Είναι επιτεύγματα συλλογικά, επιτεύγματα της κοινωνίας και της πολιτείας. Τα καταφέραμε! Τα καταφέραμε πολύ καλύτερα από πολλές άλλες ισχυρότερες οικονομίες και αυτό αναγνωρίζεται από το σύνολο της παγκόσμιας πολιτικής, οικονομικής και επενδυτικής κοινότητας. Το κυριότερο, όμως, είναι ότι αυτό αναγνωρίζεται από τους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Βέβαια, δεν παραγνωρίζουμε ότι η κατάσταση παραμένει δύσκολη και ρευστή. Συναισθανόμαστε τις αγωνίες των συμπατριωτών μας και προσπαθούμε να ανταποκριθούμε στο κοινωνικό χρέος μας. Οι πολίτες διαθέτουν γνώση, κρίση και μνήμη. Θα απορρίψουν, εκτιμώ, την αντιπαραγωγική τοξικότητα, την πολιτική ανευθυνότητα, την επικίνδυνη και τυχοδιωκτική πλειοδοσία παροχών που εκπέμπει και εκφράζει ο ΣΥΡΙΖΑ. Ο ΣΥΡΙΖΑ, που παραμένει εγκλωβισμένος σε έναν κόσμο ψευδαισθήσεων που δεν θέλει και δεν μπορεί να διαβάσει τα μηνύματα των καιρών και τα δεδομένα που αυτοί δημιουργούν, ειδικά σε περιόδους υψηλής αβεβαιότητας.

**ΘΕΑΝΩ ΦΩΤΙΟΥ:** Κύριε Πρόεδρε, τον χρόνο!

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, τελειώνει. Δύο λεπτά έχει, όπως η κ. Καφαντάρη, για την οποία δεν μιλήσατε. Σας παρακαλώ!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αντιθέτως, εκτιμώ ότι οι πολίτες θα επιλέξουν την κυβέρνηση, που διασφαλίζει την αναπτυξιακή πορεία της χώρας, που προσελκύει επενδύσεις, μειώνει φόρους, δημιουργεί θέσεις απασχόλησης, στηρίζει το διαθέσιμο εισόδημα των νοικοκυριών, αναβαθμίζει το κύρος και τη θέση της χώρας στην παγκόσμια σκηνή, θωρακίζει την άμυνα της χώρας, χτίζει ισχυρές διεθνείς συμμαχίες, αναβαθμίζει το γεωπολιτικό αποτύπωμα της πατρίδας. Θα επιλέξουν την Κυβέρνηση της Νέας Δημοκρατίας με Πρωθυπουργό των Κυριάκο Μητσοτάκη και για την επόμενη τετραετία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρία Φωτίου, είστε άδικη. Η κ. Καφαντάρη μίλησε δυόμισι λεπτά παραπάνω, όπως και κύριος Υπουργός. Και στην κ. Καφαντάρη δεν φωνάξατε. Δεν είναι δίκαιο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κανείς δεν διαμαρτυρήθηκε για την κ. Καφαντάρη.

**ΣΩΚΡΑΤΗΣ ΦΑΜΕΛΛΟΣ:** Εμείς για τις υποκλοπές διαμαρτυρόμαστε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Φάμελλε!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Για τον χρόνο μιλήσατε, για τον χρόνο διαμαρτυρηθήκατε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριοι συνάδελφοι! Εγώ έχω το δικαίωμα να κάνω παρατήρηση. Πάει τώρα, τελείωσε!

Καλείται στο Βήμα ο κ. Χρήστος Δερμεντζόπουλος από τη Νέα Δημοκρατία.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, πέρυσι τέτοιο καιρό είχε κατατεθεί ανάλογη πρόταση δυσπιστίας με το πρόσχημα της ελλιπούς διαχείρισης των μεγάλων κρίσεων που ήταν σε εξέλιξη. Το αποτέλεσμα, φαντάζομαι, το θυμόμαστε όλοι. Σήμερα είμαστε πάλι θεατές στο δεύτερο μέρος αυτής της παράστασης. Δυστυχώς, για άλλη μια φορά ένα κοινοβουλευτικό εργαλείο, όπως είναι η πρόταση δυσπιστίας, χρήσιμο για τη διενέργεια ενός γόνιμου διαλόγου, αυτοεργαλειοποιείται και στοχεύει στην εξυπηρέτηση κομματικών ισορροπιών και επιδιώξεων. Και αυτός ο χρόνος αξιοποιείται σε έναν διαγωνισμό ύβρεων και εκφράσεων πεζοδρομίου.

Αν κάποιος από εμάς κάνει μία απλή έρευνα και ρωτήσει τους πολίτες για ποιον λόγο γίνεται η σημερινή πρόταση δυσπιστίας, ποια πιστεύετε ότι θα είναι η απάντηση; Για το κράτος δικαίου που έχει σε αγωνία την Αξιωματική Αντιπολίτευση ή επειδή σχεδόν τέσσερα χρόνια η Αντιπολίτευση και ειδικά ο ΣΥΡΙΖΑ είναι σε αδιέξοδο και δεν κατάφερε να έχει μια πραγματική εναλλακτική πρόταση; Όπως και να έχει, καλοδεχούμενη, όπως είπε και ο Πρωθυπουργός, η πρόταση, καλοδεχούμενη ως μία εξαιρετική ευκαιρία να αναδείξουμε, αλλά και να κάνουμε μια αναλυτική σύγκριση της διακυβέρνησης της Νέας Δημοκρατίας με τη δική σας.

Ένα, λοιπόν, από τα βασικά προβλήματα που έχετε επί πολλά έτη είναι ότι επαναλαμβάνετε την ίδια κακή τακτική, μία τακτική που μπορεί να σας έφερε στην κυβέρνηση το 2015, επενδύοντας στη μιζέρια, την καταστροφολογία και την αγανάκτηση, μία τακτική που έπαιξε με τις τύχες των ανθρώπων, με δημοψηφίσματα του «ναι» και του «όχι», με ακραία πολιτικά τοξικά βέλη και με έναν ανεκδιήγητο λαϊκισμό, αλλά πρέπει επιτέλους να καταλάβετε πως από τότε άλλαξαν πολλά. Η ίδια η κοινωνία μας άλλαξε. Έπαθε και έμαθε. Είδε ότι παίξατε με τις τύχες τους και με τους θεσμούς της χώρας μας κυριαρχώντας σε έναν δρόμο απαξίωσης των πάντων. Και αντί να αναλογιστείτε τις ευθύνες σας και να ξεκολλήσετε από το χθες, επιμένετε. Επιμένετε σε βήματα που θέτουν σε κίνδυνο τη χώρα. Εμείς στη Νέα Δημοκρατία δεν θα το επιτρέψουμε αυτό. Και δεν θα το επιτρέψουμε, γιατί πολύ απλά έχουμε άλλη φιλοσοφία. Σκεφτόμαστε διαφορετικά το κράτος, την κοινωνία και τους πολίτες. Δεν φοβόμαστε, όπως δεν φοβηθήκαμε ποτέ, να βάλουμε θεμέλια με το όποιο πολιτικό κόστος. Σπάσαμε το κατεστημένο και συνεχίζουμε για τη νέα Ελλάδα, πιο δυνατή και ισχυρή που δεν φοβάται και στέκεται δίπλα στον πολίτη.

Παραδεχθήκαμε ότι έγιναν λάθη, αλλά χωρίς αλαζονεία και χωρίς έπαρση. Και αυτή είναι η διαφορά μας. Αυτό είναι το βαθύ ρήγμα ανάμεσα σε μια υπεύθυνη Κυβέρνηση και μια Αντιπολίτευση που είναι προσκολλημένη στο χθες, ένα ανεύθυνο μέτωπο χωρίς εναλλακτική πρόταση στη δύσκολη πραγματικότητα του 21ου αιώνα.

Κυρίες και κύριοι, σε αυτά τα σχεδόν τέσσερα χρόνια πορείας μιας διακυβέρνησης υπάρχουν σημαντικές επιτυχίες, επιτυχίες σε διαχρονικές αδυναμίες. Ο αγώνας μας με σεβασμό στον πολίτη και με αφοσίωση στα ζητήματα που τον απασχολούν θα είναι η κοινή μας πυξίδα και για την επόμενη τετραετία. Η παράταξή μας στηρίζεται σε αρχές και αξίες, βγαίνει πάντα δυνατή και νικήτρια μέσα από τέτοιες διαδικασίες, αλλά το κυριότερο είναι ότι δικαιώνεται. Δικαιώνεται από τις επιλογές τις οποίες κάνει. Και είναι επιλογή μας να συνεχίζουμε να μεταρρυθμίζουμε το κράτος, να διαχειριζόμαστε τις όποιες κρίσεις, να ανταποκρίνονται στις ανάγκες των πολιτών και κυρίως να μην ακολουθούμε το όποιο τοξικό κλίμα καλλιεργούν οι πολιτικοί μας αντίπαλοι. Η σημερινή, λοιπόν, πρόταση δυσπιστίας είναι το ύστατο όπλο που διαθέτει η Αντιπολίτευση πριν κρυφτεί πάλι στο μανδύα της ανικανότητας και της ένδειας προτάσεων και επιχειρημάτων.

Τέσσερα χρόνια, λοιπόν, έχουν γίνει πολλά σε πολλούς τομείς. Πρώτο μέλημά μας ήταν και θα είναι ο πολίτης. Και τον πολίτη, ειδικά αυτή την περίοδο, τον απασχολεί η ακρίβεια. Η ακρίβεια απασχολεί εύλογα την ελληνική κοινωνία, καθώς βρισκόμαστε μπροστά στη μεγαλύτερη έκρηξη πληθωρισμού όχι μόνο στη χώρα μας, αλλά και στην παγκόσμια οικονομία.

Ας δούμε, λοιπόν, τι κάναμε εμείς γι’ αυτό. Απαντήσαμε με μια σειρά από στοχευμένα μέτρα που στήριξαν το διαθέσιμο εισόδημα, απενεργοποιήσαμε την πληθωριστική βόμβα με παρεμβάσεις στην αυξανόμενη τιμή του ηλεκτρικού ρεύματος και των καυσίμων, με πρωτοβουλίες στον ενεργειακό τομέα, με στήριξη στο οικογενειακό εισόδημα και με πάταξη των φαινομένων αισχροκέρδειας.

Παράλληλα, είχαμε δεσμευθεί ότι θα μειώσουμε πολλούς από τους υπάρχοντες φόρους, κάτι που κάναμε και πολύ περισσότερο μάλιστα από αυτό που είχαμε δεσμευθεί. Και σε αυτά, όμως, εσείς ήσασταν απέναντι. Ήσασταν απέναντι σε σημαντικές μεταρρυθμίσεις. Και επειδή ακριβώς εμείς στηρίξαμε την κοινωνία σε δύσκολες στιγμές γι’ αυτή, όταν οι πολίτες αγωνιούσαν, εσείς καταληφθήκατε από μένος κατά των επιλογών μας και δημιουργήσατε κλίμα τοξικότητας απέναντι σε μια εθνική ανάγκη.

Είμαστε, λοιπόν, περήφανοι που κρατήσαμε όρθια την κοινωνία, ζωντανές τις επιχειρήσεις μας, προστατευμένες και αυξανόμενες τις θέσεις εργασίας. Και λυπάμαι πραγματικά που δεν γίνεστε συμμέτοχοι στην ανοικοδόμηση του κράτους. Είχατε τέσσερα χρόνια να ανασυνταχθείτε, να αναδιοργανωθεί, αλλά μάλλον δεν είναι αρκετά. Αφεθήκατε στα χέρια κάποιων μαρτύρων με κουκούλες, συρθήκατε πίσω από στημένες ένορκες καταθέσεις και πολύ πρόσφατα υιοθετήσετε και την προπαγάνδα με την εργαλειοποίηση του μεταναστευτικού με δήθεν νεκρά παιδιά στον Έβρο.

**ΙΩΑΝΝΗΣ ΜΠΟΥΡΝΟΥΣ:** Για την ΕΥΠ πες μας!

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Σε αυτή, λοιπόν, την παρακμή που θέλετε να παρασύρετε την κοινωνία δεν θα σας ακολουθήσουμε και σίγουρα θα αντισταθούμε.

**ΣΩΚΡΑΤΗΣ ΦΑΜΕΛΛΟΣ:** Θα συνεχίσετε να παρακολουθείτε κι άλλους;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, σας παρακαλώ!

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Και όταν, λοιπόν, κάποιοι θα κραυγάζουν και θα αναφέρονται σε παρακράτος, εμείς θα απαντάμε με περισσότερο ψηφιακό κράτος…

**ΠΡΟΕΔΡΕΥΩΝ (Απόστολος Αβδελάς):** Γιατί σήμερα όλοι εκεί είστε στα κόκκινα; Σας παρακαλώ!

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Όταν, λοιπόν, κάποιοι θα κραυγάζουν και θα αναφέρονται σε παρακράτος, εμείς θα απαντάμε με περισσότερο ψηφιακό κράτος, εμείς θα απαντάμε με περισσότερο κοινωνικό κράτος, με προσλήψεις στην υγεία και λύσεις σε διαφορετικές παροχές.

**ΣΩΚΡΑΤΗΣ ΦΑΜΕΛΛΟΣ:** Θα παρακολουθήσετε κι άλλους Υπουργούς; Κι άλλους αξιωματικούς;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Φάμελλε! Αφήστε τον κύριο συνάδελφο να ολοκληρώσει!

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Όταν εσείς αναφέρεστε σε καθεστώς, εμείς θα απαντάμε με ανοικτά ασφαλή πανεπιστήμια, με προσλήψεις εκπαιδευτικών και με περισσότερη προστασία στη φύλαξη των συνόρων.

**ΙΩΑΝΝΗΣ ΜΠΟΥΡΝΟΥΣ:** Πες κάτι για το θέμα μας!

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Όταν εσείς θα αναφέρεστε σε παρακμή, εμείς θα απαντούμε με ταχύτερη απονομή και αύξηση των συντάξεων, με αύξηση του μισθού των Ελλήνων έχοντας το κράτος συμπαραστάτη στην πορεία της ζωής τους.

**ΣΩΚΡΑΤΗΣ ΦΑΜΕΛΛΟΣ:** Θα τους παρακολουθείτε όλους;

**ΙΩΑΝΝΗΣ ΜΠΟΥΡΝΟΥΣ:** Για την παρακολούθηση του Φλώρου πες μας.

**ΠΡΟΕΔΡΕΥΩΝ (Απόστολος Αβδελάς):** Κύριε Μπουρνούς, σας παρακαλώ πολύ!

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Κλείνοντας -κάντε λίγη υπομονή και ψυχραιμία- όταν ο κ. Τσίπρας και εσείς αναφέρεστε σε αμετάκλητα ενόχους, εμείς αύριο και οι πολίτες στις εκλογές θα σας απαντήσουμε πως είστε αμετάκλητα αδίστακτοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κάνετε διακοπές σε έναν συνάδελφο που ποτέ δεν δίνει δικαίωμα. Δεν παρεμβαίνει, μιλάει και φεύγει. Τι πάθατε σήμερα;

**ΣΩΚΡΑΤΗΣ ΦΑΜΕΛΛΟΣ:** Να μιλάει επί του θέματος, κύριε Πρόεδρε!

**ΙΩΑΝΝΗΣ ΜΠΟΥΡΝΟΥΣ:** Δεν μίλησε επί του θέματος, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Εδώ είμαι! Κανένας δεν μίλησε. Τι να κάνουμε τώρα; Ο κόσμος θα κρίνει. Δεν θα φωνάζουμε εδώ μέσα!

**ΣΩΚΡΑΤΗΣ ΦΑΜΕΛΛΟΣ:** Ευχαριστούμε για τη συμβουλή, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Καλείται τώρα στο Βήμα ο συνάδελφος κ. Αλέξανδρος - Χρήστος Αυλωνίτης από τον ΣΥΡΙΖΑ - Προοδευτική Συμμαχία, ο οποίος θα μιλήσει για το θέμα, για να μείνετε ευχαριστημένοι.

Ορίστε, κύριε Αυλωνίτη, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Είμαστε τελικά μια πολύ ωραία ατμόσφαιρα! Εγώ παρατηρώ -και με συγχωρείτε- ένα είδος αυτισμού, δηλαδή συζητάμε ένα σοβαρότατο θέμα και μιλάνε οι Βουλευτές της Νέας Δημοκρατίας για οτιδήποτε άλλο εκτός από αυτό. Εντυπωσιακό!

Από χθες που ξεκίνησε αυτή η συζήτηση η Βουλή ως εικόνα, αλλά και ως παράδειγμα πολιτικού πολιτισμού δεν είναι και ό,τι καλύτερο. Η διαπίστωσή μου οφείλεται στη λασπολογία, στις αντιδράσεις, στη συμπεριφορά ορισμένων -όχι όλων- Βουλευτών της Νέας Δημοκρατίας. Να θυμίσω τον κ. Μαρκόπουλο, τον κ. Γεωργιάδη, το καινούργιο «πολιτικό φιντάνι», τον κ. Μαραβέγια, εξέχουσα πολιτική προσωπικότητα! Είναι εικόνα αυτή που προσφέρουμε ως παράδειγμα σε αυτούς που μας παρακολουθούν;

Σε αυτή τη συζήτηση, κυρίες και κύριοι συνάδελφοι, μετράμε το μπόι μας ως πολιτικοί και ως φυσικά πρόσωπα. Είμαστε μέλη της Εθνικής Αντιπροσωπείας και όχι απλά φερέφωνα του κόμματός μας. Ο φόβος στην έκφραση του δημόσιου λόγου, αλλά και στην ψήφο σας δεν είναι καλός σύμβουλος. Εγώ αυτό διαπίστωσα. Μακάρι να κάνω λάθος.

Όμως, συνάδελφοι της Νέας Δημοκρατίας, δεν μπορεί να μην βλέπετε τόσο καιρό όλα τα αντιθεσμικά και αντικοινοβουλευτικά μέσα που χρησιμοποίησε η Κυβέρνηση για να συσκοτίσει το όλο πρόβλημα που συζητάμε σήμερα. Δεν τα βλέπετε εσείς; Δεν βλέπετε τι έγινε στην Επιτροπή Θεσμών και Διαφάνειας; Άπλετο φως, έλεγε ο κ. Μητσοτάκης, απόρρητο μέσα στην Επιτροπή Θεσμών. Τελικά είναι απόρρητο; Είναι απόρρητο να μάθουμε ότι παρακολουθούνταν οι Αρχηγοί των Ενόπλων Δυνάμεων; Αν είναι απόρρητο, τότε θα πρέπει αύριο το πρωί ο επικεφαλής της ΕΥΠ, ο κ. Μητσοτάκης, ο νέος διοικητής της να κάνουν μήνυση στους προηγούμενους, αλλά κυρίως να κάνουν μήνυση στον κ. Ράμμο. Θα κάνετε; Να μας το πείτε σήμερα.

Να σας πω για τον διεθνή διασυρμό της χώρας με την επίσκεψη της ευρωπαϊκής επιτροπής PEGA και τις οδηγίες που εξέδωσε;

Η κ. Καφαντάρη σάς είπε κάτι σημαντικό: Το Ελεγκτικό Συνέδριο μάς έχει στη λίστα. Εάν περικόψει από τα ευρωπαϊκά προγράμματα συνεπεία ποινής που θα επιβάλει στην Ελλάδα, είστε υπεύθυνοι και όχι μόνο διοικητικά υπεύθυνοι, αλλά και πολιτικά και έχω την εντύπωση ότι θα βλάψετε οικονομικά το δημόσιο συμφέρον. Και ξέρετε οι νομικοί τι ακριβώς σημαίνει αυτό.

Μέχρι και τη θεσμική εμφάνιση του κ. Ράμμου προχθές που ενεχείρισε επιστολή σε όλους τους Αρχηγούς των κομμάτων σύμφωνα με τον νόμο που ψηφίσατε την κατηγορήσατε. Ο κοινοβουλευτισμός, όμως, είναι εκείνος ο οποίος δίνει απάντηση, τον οποίο σήμερα λοιδορείτε ως ενέργεια από πλευράς του ΣΥΡΙΖΑ. Και έτσι ξαφνικά ο τρόμος που σας έχει κυριεύσει, γιατί δεν μπορείτε άλλο να κρύβετε την αλήθεια, σας οδήγησε να αποκαλείτε τον διακεκριμένο μέχρι πρότινος για εσάς δικαστικό κ. Ράμμο υποχείριο του ΣΥΡΙΖΑ. Οποία ύβρις! Αυτή είναι η κεντρική γραμμή του Μαξίμου από χθες: Τσακίστε τον Ράμμο, βγάλτε τον ψεύτη και διαπλεκόμενο.

Σας ρωτάω τώρα εκτός κειμένου: Τι έκανε ο κ. Ράμμος; Αν έκανε κάτι παράνομο, επανέρχομαι σε αυτό που είπα προηγουμένως: υποβάλετε μήνυση. Θα του υποβάλετε μήνυση ότι έπληξε το απόρρητο; Τόσοι Βουλευτές σήμερα δικοί σας αναφέρθηκαν σε ονόματα τα οποία δήθεν παρακολουθούσε ο κ. Τσίπρας: Πιτσιόρλας, ο κ. Κοτζιάς, ο κ. Καμμένος. Αυτοί οι Βουλευτές σας που ανέφεραν ονόματα που παρακολουθούνταν, παραβίασαν το απόρρητο; Θα κάνετε και σε αυτούς μήνυση;

Θέλω να σας πω ότι έχετε πέσει σε ένα vertigo, σε έναν απίστευτο παραλογισμό. Όποτε σας βολεύει, υπερασπίζεστε τις ανεξάρτητες αρχές και όποτε δε σας βολεύει, συκοφαντείτε, κλονίζοντας τη δημοκρατία και διαταράσσοντας τους θεσμούς. Έχουμε ιστορικό χρέος να μην επιτρέψουμε να συνεχιστεί άλλο αυτό. Αν ήσασταν κατηγορούμενοι σε ένα δικαστήριο και επιλέγατε μια υπεράσπιση σαν αυτή που ακολουθείτε για την υπόθεση των υποκλοπών, σας λέω ως δικηγόρος ότι είχατε χαμένη τη δίκη. Δεν απαντήσατε στο επίδικο, στο κατηγορητήριο που σας ανέφερε εδώ χτες ο Αλέξης Τσίπρας.

Στη ρήση του Λυσία, λοιπόν, που ανέφερε πομπωδώς ο κ. Γεραπετρίτης θα απαντήσω με τη ρήση του λαού μας: Άλλα λόγια να αγαπιόμαστε: Γνωρίζει καλά ο κ. Γεραπετρίτης ότι το κόμμα μας κατηγορεί την Κυβέρνησή σας και τον Πρωθυπουργό ότι υποκλέπτουν τις συνομιλίες τουλάχιστον δέκα προσώπων, δημοσιογράφων, Αρχηγού κόμματος, Υπουργού, Αρχηγών του στρατεύματος. Και για όλα αυτά ο κ. Τσίπρας κρατά στα χέρια του στοιχεία που προκύπτουν από την απάντηση της Αρχής Διασφάλισης του Απορρήτου των Επικοινωνιών, που σας θυμίζω ότι είναι ανεξάρτητη αρχή που την προβλέπει απευθείας το Σύνταγμα.

Και επειδή παρακολούθησα τη λυσσαλέα προσπάθεια συσκότισης της αλήθειας, σας ρωτώ ευθέως:

Πρώτον, τα στοιχεία που εδόθησαν από την ΑΔΑΕ στους Αρχηγούς των κομμάτων και τον Πρόεδρο της Βουλής είναι κατά περιεχόμενο αληθινά; Ναι ή όχι; Τρία γράμματα φτιάχνουν τη λέξη «ναι» και τη λέξη «όχι». Ή πάλι θα μας πείτε να περιμένουμε τη δικαιοσύνη και τη διερεύνησή της; Θα στραφείτε δικαστικά εναντίον της ΑΔΑΕ και της διοικητικής πράξης όπως είπε ο κ. Καιρίδης;

Δεύτερον, ο κ. Ράμμος ψευδώς αναφέρει ότι η ΕΥΠ με υπογραφή της εισαγγελέως κ. Βλάχου παρακολουθούσε όλους τους παραπάνω; Ναι ή όχι; Απαντήστε. Ναι ή όχι; Αν ναι, αν πιστεύετε ότι ο κ. Ράμμος είναι υποχείριο του ΣΥΡΙΖΑ, σας το είπα και προηγουμένως: υποβάλετε μήνυση.

Επιπλέον πείτε μας αν οι ενέργειες της ΑΔΑΕ για εξακρίβωση των υποκλοπών ήταν με εντολή Ράμμου ή όλης της διοίκησης. Αν ήταν όλης της διοίκησης, δεν ήταν μόνο ο κ. Ράμμος υποχείριο του ΣΥΡΙΖΑ είναι και όλη η διοίκηση, είναι όλη η δομή της υπηρεσίας αυτής. Και σε αυτούς θα υποβάλετε μήνυση; Και αυτούς μέμφεσθε ότι είναι υποχείρια του ΣΥΡΙΖΑ; Πείτε μας εν πάση περιπτώσει τι συμβαίνει με όλη αυτή την υπόθεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι πολλές οι ερωτήσεις. Ο χρόνος περνάει. Δεν μπορώ όμως να μην πω δύο πράγματα και επιτρέψτε και σε μένα, κύριε Πρόεδρε.

Οι πρώην Πρωθυπουργοί τι έχουν πει; Γατί δεν είναι εδώ απόψε; Πλήττεται ο πυρήνας του Συντάγματος, το άρθρο 19. Γιατί δεν έρχονται να πουν μια κουβέντα και τα λένε μόνο σε ιδιωτικές, θα έλεγα, συγκεντρώσεις οι λαλίστατοι, ο κ. Τζαβάρας, η κ. Κεφαλογιάννη, ο κ. Κακλαμάνης; Η κ. Κεφαλογιάννη έχει γραφτεί στον κατάλογο των ομιλητών. Γιατί δεν ήρθε; Εκτός και αν είχε κάποιο πρόβλημα, οπότε ζητάω συγγνώμη.

Θα τελειώσω, έτσι για να σας υπενθυμίσω κάτι σημαντικό που κατά την άποψή μου θα πρέπει να ειπωθεί, με το εξής: Ο κ. Καμπάς ήταν στρατηγός και είναι εν αποστρατεία. Ανέφερε σε συνέντευξή του στον τύπο ότι εν καιρώ πολέμου εάν παρακολουθείται ο Αρχηγός των Ενόπλων Δυνάμεων από κάποιον, τότε αυτός ο κάποιος έχει εγκληματήσει και το έγκλημα το ονομάτισε ως εσχάτη προδοσία. Ερώτηση από έναν νομικό: Στην προκειμένη περίπτωση η παρακολούθηση με αυτόν τον τρόπο του Αρχηγού των Ενόπλων Δυνάμεων και άλλων, υποπίπτει στο αδίκημα του 292Α του Ποινικού Κώδικα που στην παράγραφο 5 ορίζει για το αδίκημα αυτό ως ποινή την ποινή της κάθειρξης. Το ξέρετε ότι το άρθρο αυτό παραπέμπει στο άρθρο 134 του Ποινικού Κώδικα που μιλάει για την εσχάτη προδοσία; Και τα λέω αυτά με πλήρη επίγνωση της φράσης που χρησιμοποίησα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, δεν έχετε άλλο χρόνο. Σας παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αν θέλουμε να βλέπουμε τον εαυτό μας στον καθρέφτη και να κοιτάμε στα μάτια τα παιδιά μας, αυτός ο Πρωθυπουργός έπρεπε να είχε ήδη φύγει. Έχετε σοβαρούς ανθρώπους στο κόμμα σας που μπορούν να επιτελέσουν το καθήκον του Υπουργού και του Πρωθυπουργού. Είστε και είμαστε Βουλευτές του λαού. Είστε Βουλευτές του λαού και όχι του κ. Μητσοτάκη.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Καλείται στο Βήμα ο κ. Χριστόδουλος Στεφανάδης από τη Νέα Δημοκρατία και να ετοιμάζεται ο κ. Πουλάς από το ΠΑΣΟΚ - Κίνημα Αλλαγής. Μετά θα δώσω τον λόγο στον Υπουργό κ. Σκέρτσο και μετά στον Αντιπρόεδρο, τον κ. Κωνσταντινόπουλο.

Κύριε Στεφανάδη, έχετε τον λόγο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρίες και κύριοι Υπουργοί, η Αντιπολίτευση κατέθεσε πρόταση δυσπιστίας. Ουσιαστικά -ας μην γελιόμαστε- πρόκειται για πρόταση μομφής.

Αναρωτώμεθα γιατί κατηγορείται η Κυβέρνηση, κυρίες και κύριοι συνάδελφοι; Για το εξαιρετικό έργο που επιτέλεσε κατά τη διάρκεια της πανδημίας;

Είναι κοινώς αποδεκτό ότι η Κυβέρνηση χειρίστηκε με μεγάλη επιτυχία μια πρωτοφανή κρίση. Το Εθνικό Σύστημα Υγείας κρατήθηκε, δημιουργήθηκαν νέες μονάδες εντατικής θεραπείας, κατάφερε από τις πρώτες χώρες να εφαρμόσει ένα πρόγραμμα εμβολιασμού, το οποίο ψηφιακά δημιουργήθηκε και περατώθηκε, προς όφελος των πολιτών. Θυμίζω ότι η Ελλάδα ήταν από τις πρώτες χώρες που εφάρμοσε το ευρωπαϊκό πιστοποιητικό εμβολιασμού έναντι του COVID.

Και βέβαια, κατάφερε μέσα σε όλο αυτό τον κυκεώνα να κρατήσει και την οικονομία όρθια, ενώ άλλες χώρες, ανεπτυγμένες χώρες, γονάτισαν μπροστά σε αυτή τη λαίλαπα. Η δική μας όχι.

Μήπως κατηγορείται για το εξαιρετικό έργο που επιτέλεσε στο μεταναστευτικό; Είναι ένα από τα σημαντικότερα ζητήματα, κυρίες και κύριοι συνάδελφοι, που διογκώθηκε επί προηγούμενης κυβέρνησης, αλλά αντιμετωπίζεται πλέον απόλυτα αποτελεσματικά. Το ζουν καθημερινά οι πολίτες των ακριτικών νησιών που σήκωσαν το μεγαλύτερο βάρος στη μεταναστευτική κρίση πριν από τρία και τέσσερα χρόνια. Στη Σάμο, παραδείγματος χάριν, η παρούσα Κυβέρνηση παρέλαβε πάνω από δέκα χιλιάδες πρόσφυγες, μετανάστες. Σήμερα με τους χειρισμούς του Υπουργείου -το ανέφερε αναλυτικά ο Υπουργός το πρωί- περίπου χίλιοι τετρακόσιοι φιλοξενούνται πλέον σε ανθρώπινες συνθήκες και το κυριότερο, ο τοπικός πληθυσμός απέκτησε ξανά τον ζωτικό του χώρο.

Πλέον, με την επιτυχή διαχείριση των μεταναστευτικών ροών και με σεβασμό πάντα -τονίζω- στην ανθρώπινη ζωή, παρά τα αντίθετα λεγόμενα και με τη δημιουργία νέων δομών σε όλη τη χώρα, το μεταναστευτικό πρόβλημα είναι σε απόλυτο έλεγχο. Αποτέλεσμα αυτής της πολιτικής είναι η μείωση των μεταναστευτικών ροών στα νησιά του ανατολικού Αιγαίου. Σήμερα 10% του προσφυγικού φορτίου είναι στα νησιά αυτά σε σχέση με την προηγούμενη τετραετία.

Μήπως κατακρίνεται η Κυβέρνηση για τη φύλαξη των συνόρων της πατρίδας, όχι μόνο των φυσικών αλλά και των συνόρων της καρδιάς μας; Οι σκηνές από την ύπουλη, στοχευμένη προσπάθεια των γειτόνων μας να προωθήσουν παράνομους μετανάστες στην ελληνική επικράτεια είναι ακόμα ζωντανές, με τις όποιες παρενέργειες, συκοφαντίες κ.λπ. -να μην τα αναφέρω- προς τη χώρα μας. Αυτή η εισβολή, κύριες και κύριοι, αποκρούστηκε επιτυχώς και πάντα, επαναλαμβάνω, χωρίς να έχουμε ανθρώπινα θύματα.

Μήπως κατηγορείται για την ολιγωρία στην αμυντική θωράκιση της χώρας; Πρόσφατα -προχθές- ο Πρωθυπουργός στη μονάδα της Αεροπορίας παρέλαβε το πέμπτο αναβαθμισμένο αεροσκάφος F-16 Viper και η άμυνα της Ελλάδος ενισχύεται σε όλα τα επίπεδα και με τα Ραφάλ και με τις φρεγάτες και με τον εξοπλισμό του στρατού ξηράς. Και βέβαια, η ελληνική Πολεμική Αεροπορία, που αποτελεί την αιχμή του δόρατος στην άμυνα της χώρας, ενισχύεται εντυπωσιακά.

Μήπως κατηγορείται η Κυβέρνηση για τον ψηφιακό μετασχηματισμό; Το πρωί ο αρμόδιος Υπουργός παρέθεσε συγκλονιστικά στοιχεία, που αφορούν την εξέλιξη στον τομέα αυτό. Μέσα σε χρόνο ρεκόρ ψηφιοποιήθηκαν πολλές δημόσιες υπηρεσίες και μειώθηκε η αναμονή και η χρονοτριβή των διαδικασιών. Φυσικά, αυτή η προσπάθεια συνεχίζεται και σταθερά η Ελλάδα αποκτά πιο σύγχρονο προφίλ, πιο σύγχρονη εικόνα και πιο λειτουργική. Αντικειμενικά στον τομέα αυτό υπήρξε μια τεράστια επανάσταση και ένα λάκτισμα, θα έλεγα, στον εκσυγχρονισμό της χώρας και με δύναμη εισέρχεται η χώρα στον 21ο αιώνα με αξιώσεις σε αυτόν τον τομέα.

Μήπως κατακρίνεται για το κοινωνικό της έργο; Ενδεικτικά, εν μέσω παγκόσμιας οικονομικής κρίσης, θεσμοθετήθηκε αύξηση του κατώτατου μισθού, στοχευμένες κοινωνικές παροχές στον τουρισμό, στα καύσιμα, στα τρόφιμα, στην επιδότηση της ενέργειας, στο μεταφορικό ισοδύναμο της νησιωτικής Ελλάδας.

Κατηγορείται μήπως για αστοχίες που προκάλεσαν δυσπιστία στις διεθνείς αγορές του χρήματος; Συνεχείς αναβαθμίσεις της ελληνικής οικονομίας, εισροή επενδυτών σε όλους τους κλάδους, λειτουργία της ναυπηγικής βιομηχανίας, μιας βιομηχανίας που θα έπρεπε να είναι προνομιακή για μια χώρα όπως είναι η Ελλάδα, ήταν από απαξιωμένη για δεκαετίες και σήμερα λειτουργεί δυναμικά και επεκτείνεται.

Ή μήπως αποδοκιμάζεται για την εξωτερική πολιτική; Ο αρμόδιος Υπουργός το πρωί παρέθεσε στοιχεία για την τεράστια προσπάθεια εξωστρέφειας της χώρας προς όλες τις ηπείρους και σε όλες τις χώρες. Η διεθνής θέση της χώρας, η αποδοχή της ως αξιόπιστου συνομιλητή και εταίρου αντικειμενικά δεν επιδέχεται αμφισβήτηση.

Αποδίδετε μομφή, τελικά, στην Κυβέρνηση για τη λειτουργία των θεσμών, κυρίες και κύριοι συνάδελφοι. Η Κυβέρνηση από την αρχή που προέκυψε το θέμα των τηλεφωνικών υποκλοπών και παρακολουθήσεων το αντιμετώπισε άμεσα με χειρισμούς που αποδεικνύουν το αντίθετο. Αλλαγές υπευθύνων προσώπων, παραπομπή στη δικαιοσύνη και τελικά, προσήλωση στην απόλυτη διαφάνεια.

Η δικαιοσύνη ως το τέλος, την όποια ομνύει η Αντιπολίτευση θα δώσει απαντήσεις για το τι πραγματικά συνέβη και ο ελληνικός λαός θα κρίνει και τους χειρισμούς της Κυβέρνησης αλλά και της Αντιπολίτευσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Γιατί παραγνωρίζεται η προσήλωση της παρούσης Κυβέρνησης στους δημοκρατικούς θεσμούς και τις συνταγματικές επιταγές; Η εξάντληση της τετραετούς θητείας που επιτάσσει το Σύνταγμα και όχι η κερδοσκοπική, κατά περίπτωση, προκήρυξη εκλογών σε περιόδους δημοσκοπικής υπεροχής. Η καθιέρωση ενός αναλογικού εκλογικού συστήματος και όχι η επάνοδος, που θα ήταν κάτι εύκολο, σε εκλογικό σύστημα πριμοδότησης, με το οποίο εξελέγη και η προηγούμενη κυβέρνηση, πολλές φορές άδικης, που όμως θα ευνοούσε την Κυβέρνηση. Δεν έγινε.

Όλα αυτά αποδεικνύουν την απόλυτη προσήλωση στο Σύνταγμα και στην ουσία της δημοκρατίας.

Κυρίες και κύριοι Βουλευτές, κατά την άποψή μου, η πρόταση δυσπιστίας δεν εδράζεται σε πραγματικά δεδομένα. Στοχεύει πάντα, κατά την άποψή μου, σε δημιουργία πολιτικών εντυπώσεων και εξυπηρετεί πολιτικούς σχεδιασμούς.

Είναι, επομένως, καταδικασμένη να καταψηφιστεί. Το «Κατηγορώ» του Εμίλ Ζολά που γράφτηκε το 1898, βασισμένο σε πραγματικά γεγονότα. Το σημερινό «κατηγορώ» της Αντιπολίτευσης όχι μόνο δεν στηρίζεται σε πραγματικά στοιχεία, αλλά προσπαθεί να απαξιώσει το πολύ σημαντικό έργο που έχει επιτελέσει η παρούσα Κυβέρνηση, μία κυβέρνηση και ένας Πρωθυπουργός που συνομιλεί και με την ιστορία αλλά κυρίως με το μέλλον της χώρας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Ανδρέας Πουλάς από το ΠΑΣΟΚ - Κίνημα Αλλαγής. Να ετοιμάζεται ο κ. Σκέρτσος, ο Υπουργός Επικρατείας.

**ΑΝΔΡΕΑΣ ΠΟΥΛΑΣ:** Ευχαριστώ, πολύ κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο λόγος για τον οποίον κατατέθηκε η πρόταση δυσπιστίας κατά της Κυβέρνησης αποτελεί ένα σοβαρό ζήτημα δημοκρατίας, η διερεύνηση του οποίου ξεκίνησε με την καταγγελία του Προέδρου του ΠΑΣΟΚ, του κ. Νίκου Ανδρουλάκη, δυστυχώς αποδεικνύεται ότι οι υποκλοπές ή αλλιώς επισυνδέσεις, νόμιμες ή μη, όπως είναι η σύγχρονη ορολογία, είναι κάτι οικείο στο κόμμα σας.

Δεν αντιτίθεται στο πολιτικό σας DNA η παρακολούθηση φίλων και αντιπάλων. Αν αυτό δεν είναι μείζον πολιτικό ζήτημα για εσάς, είναι για τους δημοκρατικούς πολίτες της χώρας μας, που θα σας αποδώσουν και τις σχετικές ευθύνες στις επερχόμενες εθνικές εκλογές.

Κατά την παρούσα διαδικασία, όμως, θα πρέπει να δώσετε πειστικές εξηγήσεις και να σταματήσετε τα μισόλογα και τις δικαιολογίες. Κάθε νέος ισχυρισμός σας αναιρεί τον προηγούμενο και οι πολίτες έχουν χάσει την μπάλα.

Τελικά, ποιος ήταν ο λόγος των συνδέσεων; Ποιος λόγος εθνικής ασφάλειας επιτάσσει τις τηλεφωνικές παρακολουθήσεις ακόμα και Υπουργών; Όσο δεν δίνονται απαντήσεις, η παραφιλολογία, η συνωμοσιολογία, η σπέκουλα βρίθουν και δηλητηριάζουν την ελληνική κοινωνία και φυσικά, την πολιτική ζωή του τόπου, φέρνοντάς μας πολλές δεκαετίες πίσω.

Το ζήτημα των παρακολουθήσεων που δημιούργησε αχρείαστα και αδικαιολόγητα η Κυβέρνησή σας για λόγους άδηλους και με τρόπο που την εκθέτει τόσο στο εσωτερικό, όσο και στο εξωτερικό είναι η κορυφή του παγόβουνου της διακυβέρνησής σας. Είναι βέβαιο ότι δεν είναι στο φόρτε σας τα ζητήματα δημοκρατίας με τις παρακολουθήσεις και τις υποκλοπές, με την υποβάθμιση των θεσμών και των ανεξάρτητων αρχών, με τις κατά παρέκκλιση προμήθειες και τις λίστες Πέτσα, με τις χρηματοδοτήσεις των μέσων μαζικής ενημέρωσης.

Αν κλείνουμε τα μάτια στην ελληνική κοινωνία είναι διάχυτη η αίσθηση ότι η χώρα υποβαθμίστηκε θεσμικά κατά την τετραετία της διακυβέρνησής σας. Αν μη τι άλλο, δεν πράξατε τίποτα για να ενισχύσετε θεσμικά εκείνους τους φορείς που φυλάττουν Θερμοπύλες. Αντιθέτως, οι ανεξάρτητες αρχές έχουν υποβαθμιστεί σε διακοσμητικά στοιχεία χωρίς τη δυνατότητα θεσμικής παρέμβασης. Η Εθνική Υπηρεσία Πληροφοριών φάνηκε ότι διολισθαίνει σε παρακρατικό μηχανισμό, αντί να διαφυλάσσει την εθνική ακεραιότητα της χώρας και να την προστατεύει από τους εξωτερικούς κινδύνους που καραδοκούν. Εάν αυτή η θεσμική διολίσθηση της ΕΥΠ είναι πραγματικότητα, τότε αυτό συνιστά εθνική κατάντια με μοναδική υπεύθυνη την Κυβέρνησή σας, διότι την ώρα που οι απειλές εξ ανατολών είναι ασύμμετρες, μόνιμες και έχουν καταστεί πάγια εθνική στρατηγική των γειτόνων με σκοπό την αλλαγή του status quo στο Αιγαίο και τη μετατόπιση των συνόρων, είναι πολυτέλεια να χρησιμοποιούνται παράνομα λογισμικά για υποκλοπές κομματικών στελεχών, αξιωματικών του Ελληνικού Στρατού και πολιτικών αντιπάλων. Είναι προφανές ότι στην περίπτωση αυτή τόσο η ΕΥΠ έχει χάσει τον στόχο της, όσο και η Κυβέρνησή σας τη δημοκρατική νομιμοποίηση.

Φυσικά το ζήτημα των επισυνδέσεων δεν είναι ένα ζήτημα με το οποίο μπορεί κανείς να παίζει και να χρησιμοποιεί τους κοινοβουλευτικούς θεσμούς, όπως είναι η πρόταση μομφής, για κομματικά οφέλη. Με άλλα λόγια, οι υπερβολές με θύμα τους θεσμούς, τη διαφάνεια, τη δημοκρατία και την αξιοπιστία μας ως χώρα δεν πετυχαίνουν τίποτα λιγότερο από την πολιτική αποσταθεροποίηση. Εν τέλει, οι αντιπολιτευτικές κορώνες μεταξύ της Κυβέρνησης και της αντιπολίτευσης και η ακραία κοινοβουλευτική πόλωση ποιον ωφελεί; Μήπως, πέραν όσων έχουν βάλει στο μάτι την εδαφική ακεραιότητα της χώρας, η κατάσταση αυτή βολεύει και όσα ακραία στοιχεία εποφθαλμιούν τις θέσεις στο ελληνικό Κοινοβούλιο στις επερχόμενες εκλογές; Διότι πράγματι υπάρχει δυσαρέσκεια στους πολίτες, και ειδικά στους νέους, και μεγάλη απογοήτευση τόσο για την Κυβέρνηση, όσο και για την Αξιωματική Αντιπολίτευση.

Οι πολίτες βιώνουν την αποδυνάμωση των θεσμών και την εκούσια παράλειψη της θεσμικής τους θωράκισης με ικανά στελέχη, με αρμοδιότητες και με νομοθετική ανεξαρτησία. Διότι το έγκλημα μπορεί να συντελεστεί και διά παραλείψεως.

Οι πολίτες που δοκιμάζονται καθημερινά στον δημόσιο βίο στρέφουν το βλέμμα από εκείνες τις πολιτικές παρατάξεις που επιδιώκουν να φέρουν τα πάντα στα μέτρα τους ώστε να παρατείνουν την πολιτική τους ηγεμονία εις βάρος της αλήθειας, της δημοκρατίας και της διαφάνειας.

Δυστυχώς, από τη συζήτηση επί της πρότασης μομφής στο Κοινοβούλιο δεν γινόμαστε σοφότεροι για τα κίνητρα και τις διαθέσεις των πολιτικά υπεύθυνων των επισυνδέσεων. Όμως, βγαίνουμε άπαντες πιο προβληματισμένοι για το ποιο είναι το νόημα της συζήτησης με τόσο σκότος, με τόσα αναπάντητα ερωτηματικά και με αλληλοκατηγορίες για τη χρησιμοποίηση των θεσμών κατά βούληση και κατά το δοκούν.

Μέσα λοιπόν σε αυτή την ακραία κατάσταση απογοήτευσης, το ΠΑΣΟΚ αναδεικνύεται στη δύναμη εκείνη, που έχει μόνο βαθιά προσηλωμένη κατεύθυνση στη δημοκρατία και στη διαφάνεια, αλλά και στον θαυμασμό των θεσμών και στη θωράκισή τους.

Ο πρόεδρος του ΠΑΣΟΚ έφερε στο προσκήνιο το σκάνδαλο των υποκλοπών με την καταγγελία του στον θεσμικά υπεύθυνο εισαγγελέα του Αρείου Πάγου. Κινήθηκε θεσμικά και προσεκτικά, χωρίς κορώνες που αποπροσανατολίζουν από την ουσία με σκοπό τα πρόσκαιρα κομματικά οφέλη.

Ως κόμμα πιέσαμε με κάθε τρόπο για τη διεύρυνση της υπόθεσης και λειτουργήσαμε με σοβαρότητα, υπευθυνότητα και σεβασμό στη δικαιοσύνη και τις αρχές και θέτουμε, με τις επιλογές μας, πάνω απ’ όλα το δημόσιο συμφέρον, τη χώρα και τον ελληνικό λαό. Η διαφορά μας είναι εμφανής.

Τελειώνοντας, κύριε Πρόεδρε, και κυρίες και κύριοι συνάδελφοι, θέλω να πω το εξής. Το ΠΑΣΟΚ δεν πρόκειται να δώσει ούτε καν ψήφο ανοχής σε μια Κυβέρνηση, που υποτίμησε τη νοημοσύνη του ελληνικού λαού, υποβάθμισε το βιοτικό του επίπεδο μέσα στα τέσσερα χρόνια σε όφελος της ολιγαρχίας και των οικονομικών συμφερόντων.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πουλά.

Καλείται στο Βήμα ο Υπουργός Επικρατείας, κ. Άκης Σκέρτσος.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Αξιότιμες κυρίες, αξιότιμοι κύριοι Βουλευτές, κοντεύουμε πλέον, όπως είχαμε δεσμευθεί, να ολοκληρώσουμε την τετραετή κυβερνητική μας θητεία, να παραδώσουμε στην κρίση του ελληνικού λαού μια Ελλάδα που, παρά τις ιστορικά πρωτοφανείς παγκόσμιες κρίσεις που αντιμετωπίσαμε, βρίσκεται σήμερα σε καλύτερο σημείο από αυτό που την παραλάβαμε το 2019, με περισσότερες και καλύτερες δουλειές, υψηλότερο κατώτερο και μέσο μισθό για τους εργαζόμενους, υψηλότερες συντάξεις για τους συνταξιούχους, υψηλότερη ανάπτυξη και επενδύσεις, λιγότερους φόρους και εισφορές, αλλά περισσότερα δημόσια έσοδα και κοινωνικές παροχές σε όσους έχουν ανάγκη, χαμηλότερο χρέος, δημόσιο και ιδιωτικό, περισσότερες εξαγωγές ελληνικών προϊόντων, που ταξιδεύουν σε όλο τον κόσμο και διαφημίζουν την πατρίδα μας, ένα κράτος πολύ πιο ψηφιακό, ένα δημόσιο σχολείο και πανεπιστήμιο που πλέον αξιολογούνται, πιο ανοιχτά, πιο εξωστρεφή, πιο σύγχρονα και ποιοτικά, εξάλειψη των εκκρεμών συντάξεων και ταχύτερη έκδοσή τους πλέον σε δύο μόλις μήνες, ειδικά σχέδια δράσης για την ισότητα και τα άτομα με αναπηρία, τη βία, την κακοποίηση γυναικών και ανηλίκων, την ψυχική υγεία, τους ΛΟΑΤΚΙ συμπολίτες μας, δωρεάν προσωπικό γιατρό για όλους τους πολίτες, προληπτικές εξετάσεις για όσους πάσχουν από χρόνιες παθήσεις και μια ψηφιακή εμβολιαστική εκστρατεία, που μας έκανε περήφανους σε όλο τον κόσμο, ένα καινοτόμο πρόγραμμα προσιτής στέγης για τους νέους μας, σύνορα που φυλάσσονται καλύτερα, διεθνείς συμμαχίες και συμφωνίες που μας θωρακίζουν απέναντι στις αναθεωρητικές ορέξεις των γειτόνων μας, ένα εξοπλιστικό πρόγραμμα, πενταπλάσιας αξίας από αυτό της περιόδου 2015-2019, ακριτικές και νησιωτικές περιοχές που απαλλάχθηκαν από το άγος των δυσβάσταχτων μεταναστευτικών ροών και τις απάνθρωπες συνθήκες που επικρατούσαν εκεί, λιγότερες, αλλά καλύτερες και πιο σύγχρονες μονάδες φιλοξενίας μεταναστών και προσφύγων μαζί με ένα σύγχρονο πλαίσιο ασύλου, σημαντική αύξηση των ανανεώσιμων πηγών ενέργειας στο εθνικό ενεργειακό μίγμα, προστασία των ελληνικών βουνών, του περιβαλλοντικού μας πλούτου στη στεριά και στη θάλασσα, το μεγαλύτερο πακέτο δημοσίων επενδύσεων στην Ευρωπαϊκή Ένωση αναλογικά με το ΑΕΠ μας, 80 δισεκατομμύρια ευρώ, για να αλλάξουμε την Ελλάδα.

Η λίστα των κυβερνητικών πολιτικών που βελτιώνουν καθημερινά τη ζωή των πολιτών και κάνουν λίγο καλύτερη, βήμα-βήμα, τη χώρα μας είναι μεγάλη με μετρήσιμα αποτελέσματα και στοιχεία που δεν αμφισβητούνται και σίγουρα δεν εξαντλείται σε όσα ανέφερα.

Δεν καυχιόμαστε για όλα αυτά. Αυτή είναι η αποστολή, αυτή είναι η υποχρέωση κάθε κυβέρνησης και της πολιτικής, να πηγαίνουμε όλοι μαζί πιο μπροστά, πιο ψηλά την πατρίδα μας και την κοινωνία, χωρίς να αφήνουμε κανέναν πίσω, να προσφέρουμε σιγουριά και ασφάλεια, ειδικά σε περιόδους κρίσεων.

Ούτε υποστηρίζουμε πως δεν κάναμε λάθη ή δεν υπήρξαν καθυστερήσεις σε αυτά τα τριάμισι ιστορικά πυκνά χρόνια. Για μια τέτοια ομολογημένη κυβερνητική αστοχία, άλλωστε, για την οποία έχει υπάρξει ανάληψη πολιτικής ευθύνης, παραιτήσεις των υπευθύνων, νέο νομοθετικό πλαίσιο που θεραπεύει πράγματα και αστοχίες, που υπήρχαν και δεν θεραπεύσατε ούτε εσείς στην Αντιπολίτευση, βρισκόμαστε σήμερα αυτό το τριήμερο στη Βουλή.

Όμως, αυτό είναι -αν θέλετε- κι εκείνο που διαφοροποιεί αυτή την Κυβέρνηση από προηγούμενες, αλλά και από την Αντιπολίτευση. Δεν κρυβόμαστε από τα λάθη μας, τα παραδεχόμαστε, δημόσια, ζητάμε συγγνώμη γι’ αυτά, αποδίδουμε ευθύνες εκεί που πρέπει και στον χρόνο που πρέπει, μαθαίνουμε και γινόμαστε καλύτεροι μέσα από αυτά.

Μακάρι το ίδιο να ίσχυε και για εσάς στην Αντιπολίτευση. Δεν έχετε παραδεχθεί ποτέ ούτε ένα λάθος. Ευτυχώς, τουλάχιστον, οι πολίτες τα έχουν δει.

Η διαφορά μας είναι ότι εμείς θέλουμε και αγωνιζόμαστε καθημερινά να φτιάξουμε μια Ελλάδα για την οποία θα είμαστε όλοι περήφανοι, μια Ελλάδα που δεν θα μας πληγώνει κάθε φορά που πηγαίνουμε στο εξωτερικό και αναρωτιόμαστε: «Γιατί αυτό δεν μπορεί να γίνει και στη χώρα μου»;

Να φτιάξουμε μια Ελλάδα με αυτοπεποίθηση, αυτοδύναμη, πρωταγωνίστρια στην ευρύτερη περιοχή, που θα μπορέσει να επαναπατρίσει τη γενιά του brain-drain και θα κρατάει στον τόπο τους, σε κάθε γωνιά της, τα νέα παιδιά, διότι θα βλέπουν, θα πιστεύουν και θα αισθάνονται ότι «ναι, η πατρίδα μου με νοιάζεται», «ναι, μπορώ να μείνω να δημιουργήσω, να έχω μέλλον και να ευημερώ στον τόπο μου».

Αυτό είναι το όραμά μας για την Ελλάδα. Αυτό το όραμα υπηρετεί το κυβερνητικό σχέδιο, που υλοποιούμε με προσήλωση από το 2019 έως σήμερα. Βρισκόμαστε εκεί που θα θέλαμε; Σε καμμία περίπτωση. Το σχέδιό μας βρίσκεται ακόμη στα μισά. Μας έχει πάει βήματα μπροστά, όμως πρέπει να κάνουμε άλματα.

Υπάρχουν πολλά ακόμα που πρέπει να αλλάξουν προς το καλύτερο στη χώρα μας. Ένα πραγματικά σύγχρονο δημόσιο σύστημα υγείας, μια δικαιοσύνη ταχύτερη και πιο ψηφιακή, που δεν ταλαιπωρεί τους διαδίκους με ατέρμονες αναβολές, λιγότερη γραφειοκρατία και απλούστερη νομοθεσία, φορολογική δικαιοσύνη ώστε να πληρώνουμε όλοι τους φόρους που αναλογούν στο πραγματικό μας εισόδημα, λιγότερες ανισότητες, με ένα νέο κοινωνικό κράτος που νοιάζεται, υποστηρίζει και ενδυναμώνει τους πραγματικά ευάλωτους, ίσες ευκαιρίες και δικαιώματα για όλους ανεξαιρέτως τους πολίτες χωρίς καμμία διάκριση λόγω φύλου, χρώματος ή σεξουαλικής προτίμησης, νέες υποδομές, νέο μέτρο, νέα μέσα μαζικής μεταφοράς, αεροδρόμια, λιμάνια, οδικές και ψηφιακές διασυνδέσεις που θα βγάλουν οριστικά από την απομόνωση περιοχές της περιφέρειας, αλλά και των πόλεων μας. Αυτά και πολλά ακόμα μένουν να γίνουν. Η Ελλάδα πρέπει να κάνει άλματα προς τα εμπρός και όχι προς τα πίσω.

Γι’ αυτό και στην πρόταση δυσπιστίας της Αξιωματικής Αντιπολίτευσης για το ζήτημα των παρακολουθήσεων βλέπω ένα πολιτικό αδιέξοδο, αλλά και δύο κίνητρα του ΣΥΡΙΖΑ που ισχύουν ταυτόχρονα και συμπληρωματικά. Το πολιτικό αδιέξοδο προκύπτει από όσα σας περιέγραψα παραπάνω. Είναι τόσα πολλά τα πεδία της πολιτικής στα οποία υπάρχει πραγματική πρόοδος, απτή πρόοδος, που αγγίζει κάθε Έλληνα και κάθε Ελληνίδα, που η αντιπολίτευση στερείται ζωτικού πολιτικού χώρου και γι’ αυτό καταβάλλει μια μανιώδη προσπάθεια μέσα στην απουσία εναλλακτικής πρότασης για το μέλλον να εκμεταλλευτεί με κάθε θεμιτό και κυρίως αθέμιτο μέσο μια ομολογημένη, επαναλαμβάνω, κυβερνητική αστοχία που πρώτοι διαγνώσαμε και θεραπεύσαμε.

Μετά την αποτυχία των παραστάσεων «πανδημία Μητσοτάκη», «ενεργειακή κρίση Μητσοτάκη», «πληθωρισμός Μητσοτάκη», τώρα επιχειρείτε να αναδείξετε με μονοθεματικό τρόπο ως αποκλειστικό πρόβλημα της χώρας τις παρακολουθήσεις. Πίσω από αυτό τον αδιέξοδο κρύβονται και δύο κίνητρα. Το πρώτο κίνητρο είναι να ξαναγράψει o ΣΥΡΙΖΑ την ιστορία του, να διαγράψει δηλαδή το παρελθόν της θεσμικής εκτροπής, που υπηρέτησε επί τεσσεράμισι χρόνια και η οποία κόντεψε να μας βγάλει εκτός Ευρώπης. Σας στοιχειώνει αυτό το κακό παρελθόν και θα συνεχίσει να σας στοιχειώνει όσο δεν απολογείστε και να δείχνετε ειλικρινή και έμπρακτη μεταμέλεια γι’ αυτό. Όσο ο ΣΥΡΙΖΑ δεν αλλάζει την ηγετική ομάδα, αλλά και τα μυαλά που οδήγησαν τη χώρα στη θλιβερή, αλλά και τόσο διδακτική παρένθεση του 2015-2019, δεν θα μπορεί να αποτελεί αξιόπιστη πρόταση εξουσίας, αλλά ούτε και αξιόπιστη αντιπολιτευτική φωνή.

Αυτό μας πάει στο δεύτερο κίνητρο πίσω από την πρόταση δυσπιστίας. Κάνετε διαχείριση μιας επερχόμενης και αναπόφευκτης ήττας με αυτή την πρόταση. Είναι δικαίωμά σας και κρίνεστε γι’ αυτό. «Η ιστορία διδάσκει, αλλά δυστυχώς δεν έχει μαθητές», όπως έχει πει ο Γκράμσι, σίγουρα όχι στον ΣΥΡΙΖΑ θα προσέθετα εγώ. Διότι έρχεστε και εμφανίζεστε ως τιμητές για πράξεις και παραλείψεις που δήθεν βλάπτουν το κράτος δικαίου και τους θεσμούς, ενώ ταυτόχρονα, με τον τρόπο που χειρίζεστε αυτή την τόσο σοβαρή για τη δημοκρατία και την εθνική ασφάλεια υπόθεση, κάθε άλλο παρά θεσμικά δείχνει ότι συμπεριφέρεστε.

Υπονομεύετε την εθνική ασφάλεια της χώρας σε μια εξαιρετικά κρίσιμη συγκυρία. Εκμεταλλεύεστε το γεγονός ότι εμείς σεβόμαστε το Σύνταγμα, σεβόμαστε τη δικαιοσύνη, σεβόμαστε το απόρρητο που θέλουμε και πρέπει να χαρακτηρίζει τη λειτουργία της ΕΥΠ και θέλετε μια ΕΥΠ σουρωτήρι και μια Ελλάδα ξέφραγο αμπέλι. Αυτό είναι πραγματικά ασυγχώρητο. Και ταυτόχρονα παρανομείτε και αμφισβητείτε ευθέως…

**ΣΩΚΡΑΤΗΣ ΦΑΜΕΛΛΟΣ:** Δηλαδή, τώρα είναι καλά οργανωμένη η ΕΥΠ.

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Τολμάτε και μιλάτε;

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Αμφισβητείτε ευθέως τον ρόλο…

**ΣΩΚΡΑΤΗΣ ΦΑΜΕΛΛΟΣ:** Θα πρέπει να ντρέπεστε, όχι να μιλάτε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Μην κάνετε τον δικαστή. Μην κουνάτε το δάχτυλο…

**ΣΩΚΡΑΤΗΣ ΦΑΜΕΛΛΟΣ:** Ο ελληνικός λαός είναι ο δικαστής.

**ΠΡΟΕΔΡΕΥΩΝ (Απόστολος Αβδελάς):** Κύριε Σκέρτσο, μην απαντάτε. Συνεχίστε την ομιλία σας.

**ΣΩΚΡΑΤΗΣ ΦΑΜΕΛΛΟΣ:** Είναι ντροπή η κατάντια της ΕΥΠ εξαιτίας του κ. Μητσοτάκη!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Αμφισβητείτε ευθέως τον ρόλο της δικαιοσύνης όπως αποκλειστικά ορίζεται από το Σύνταγμα να διαλευκάνει αυτή και μόνη αυτή την υπόθεση, όχι εσείς.

**ΣΩΚΡΑΤΗΣ ΦΑΜΕΛΛΟΣ:** Πότε, κύριε Σκέρτσο;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Το ταχύτερο δυνατό.

**ΣΩΚΡΑΤΗΣ ΦΑΜΕΛΛΟΣ:** Περιμένουμε, κύριε Σκέτρσο. Κανένα οκτάμηνο, πόσο θα περιμένουμε;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Με σεβασμό στο απόρρητο, που διέπει συνταγματικά τον δημοκρατικό έλεγχο της ΕΥΠ, τον οποίο δεν σέβεστε εσείς. Δεν διστάζετε να διασύρετε τη χώρα στο εξωτερικό.

**ΣΩΚΡΑΤΗΣ ΦΑΜΕΛΛΟΣ:** Η ΕΥΠ που παρακολουθεί τους Υπουργούς σας; Εσάς σας παρακολουθεί η ΕΥΠ, κύριε Σκέρτσο;

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, γιατί το κάνετε αυτό;

**ΣΩΚΡΑΤΗΣ ΦΑΜΕΛΛΟΣ:** Γιατί τον κ. Χατζηδάκη τον παρακολουθεί. Τον κ. Φλώρο τον παρακολουθεί. Εσάς σας παρακολουθεί;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Φάμελλε!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θα πρέπει να ρωτήσετε τα «ρυπαρά δίκτυα» που σας τροφοδοτούν, κύριε Φάμελλε. Αυτό έχω να πω.

Δεν διστάζετε να διασύρετε τη χώρα στο εξωτερικό, όπως έχει δείξει η υπόθεση της δήθεν νεκρής μικρής Μαρίας. Δεν διστάζετε να εργαλειοποιείτε μια ανεξάρτητη αρχή με τον έλεγχο που τελικά πετύχατε στους αρμούς της, τοποθετώντας πολιτικά πρόσωπα τα οποία ήταν συνεργάτες υπουργών σας. Δεν διστάζετε να αμφισβητείτε το αξιόμαχο των Ενόπλων Δυνάμεων κι αυτό να γίνεται πρωτοσέλιδο στον τουρκικό Τύπο. Δεν ορρωδείτε προ ουδενός και μετατρέπετε το μίσος σας για την Κυβέρνηση και τον Πρωθυπουργό της χώρας σε απειλή για την πατρίδα. Γι’ αυτό είστε και θα παραμείνετε ακατάλληλοι να κυβερνήσετε όσο διακατέχεστε από τέτοιες αντιλήψεις.

Στις δημοκρατίες, στο κράτος δικαίου που ξέχασε να περιφρουρήσει ο ΣΥΡΙΖΑ όταν ήταν στην κυβέρνηση και περί του οποίου κόπτεται τώρα στην αντιπολίτευση, οφείλουν όλοι, μηδενός εξαιρουμένου, να σέβονται το Σύνταγμα και τους νόμους. Κανείς δεν ίσταται από πάνω από τους νόμους ούτε δικαιούται να τους ερμηνεύει κατά το δοκούν, από την Πρόεδρο της Δημοκρατίας μέχρι τον πιο απλό πολίτη και από τους εκπροσώπους των τριών εξουσιών μέχρι τις ανεξάρτητες αρχές. Γιατί ανεξάρτητη αρχή δεν σημαίνει ανεξέλεγκτη αρχή. Την αποκλειστική δε αρμοδιότητα να κρίνουν τη συνταγματικότητα των νόμων, να μην το ξεχνάμε αυτό, την έχουν τα δικαστήρια και όχι οι ανεξάρτητες αρχές. Αυτό θα έπρεπε να το ξέρουν πρώτοι απ’ όλους οι συνταγματολόγοι μας.

Πασχίζει ο ΣΥΡΙΖΑ να εμφανίσει την Κυβέρνηση σαν αυταρχική. Οι θαυμαστές του Μαδούρο και του «διαβολικού», δικά σας στα λόγια, Τραμπ κατηγορούν σαν ορμπανιστή τον Κυριάκο Μητσοτάκη που ζήτησε την αποπομπή του κόμματος Ορμπάν από το Ευρωπαϊκό Λαϊκό Κόμμα. Κατηγορεί ο ΣΥΡΙΖΑ τον Πρωθυπουργό ότι είναι νεοφιλελεύθερος παρά τα περισσότερα από 50 δισεκατομμύρια ευρώ κρατική στήριξη στους ευάλωτους κατά τη διάρκεια των μεγάλων κρίσεων της τελευταίας διετίας.

Εσχάτως, ο ΣΥΡΙΖΑ διατύπωσε την άποψη ότι επί των ημερών της Κυβέρνησής μας η Ελλάδα έχασε τον ευρωπαϊσμό της. Τα λένε αυτοί που θέλησαν να μας βγάλουν από την Ευρωπαϊκή Ένωση. Κι αν είναι αστεία αυτή η κατηγορία της Αξιωματικής Αντιπολίτευσης, είναι λυπηρό να την νομιμοποιούν δανείζοντας το κύρος τους μερικοί επιλήσμονες των όσων υπέστησαν επί των ημερών της προηγούμενης κυβέρνησης, της «πρώτης φοράς αριστερά».

Ο μεγαλύτερος εχθρός των λαϊκιστών, όμως, είναι η πραγματικότητα και ο μεγαλύτερος κριτής είναι η κάλπη. Και οι απαντήσεις θα σας δοθούν στην μεν πρόταση δυσπιστίας αύριο από μια κοινοβουλευτική ομάδα που είναι ενωμένη σαν γροθιά, αλλά και σε λίγους μήνες από τον ελληνικό λαό στις κάλπες που θα ψηφίσει να πάμε όλοι μαζί μπροστά με τις πολιτικές δυνάμεις που θέλουν και μπορούν και όχι πίσω με εκείνους που παραμένουν ένας πολιτικός και ιστορικός αναχρονισμός.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σκέρτσο.

Καλείται στο Βήμα ο κ. Οδυσσέας Κωνσταντινόπουλος από το ΠΑΣΟΚ - Κίνημα Αλλαγής και να ετοιμάζεται ο κ. Δημοσχάκης.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, είμαστε σήμερα εδώ να συζητήσουμε την πρόταση δυσπιστίας της Αξιωματικής Αντιπολίτευσης για το θέμα των υποκλοπών προς την Κυβέρνηση.

Θα μου επιτρέψετε, επειδή όλοι μιλάτε -το ακούω και από τα δύο κόμματα- για τον πολιτικό πολιτισμό που πρέπει να είναι εδώ, άκουσα κι έναν συνάδελφο νωρίτερα από τον ΣΥΡΙΖΑ και νομίζω ότι συμφωνώ μαζί του, ότι πρέπει να αναμετρηθούμε με το μπόι μας, με τον τρόπο συμπεριφοράς μας, με όλα αυτά που συμβαίνουν σήμερα εδώ. Κι αναρωτιέμαι: Οι γκάνγκστερ και η συμμορία από ποιους Βουλευτές ειπώθηκαν; Από τους Βουλευτές του ΠΑΣΟΚ; Δυστυχώς, αυτές οι βαριές λέξεις και άλλες πολλές ειπώθηκαν από Βουλευτές του ΣΥΡΙΖΑ και της Νέας Δημοκρατίας. Ο ένας είπε ότι είστε συμμορία και ο άλλος είπε ότι είστε γκάνγκστερ.

Κυρίες και κύριοι συνάδελφοι, το θέμα των υποκλοπών, των ανεξάρτητων αρχών της διαφάνειας, αλλά και του τρόπου που διαχειριζόσαστε τα πρόσωπα και τις πολιτικές, είναι απόλυτα υποκριτικό. Θέλω να σας θυμίσω όταν υπήρχε η υπόθεση της «NOVARTIS», τότε ο Ευάγγελος Βενιζέλος είχε μιλήσει για τους μάρτυρες, για τους κουκουλοφόρους και είχε δηλώσει για τον ρόλο που έπαιξαν.

Τότε η Κυβέρνηση από εδώ ήταν πάρα πολύ χαρούμενη με τον Βαγγέλη Βενιζέλο και έλεγε πόσο δυνατός συνταγματολόγος είναι. Σήμερα που ο Βαγγέλης Βενιζέλος μιλάει για τις υποκλοπές και για το παρακράτος που έχει στηθεί από τη Νέα Δημοκρατία, η Νέα Δημοκρατία τον έχρισε ΣΥΡΙΖΑ! Είναι χαρακτηριστικό το πώς τα δύο κόμματα προσπαθούν -και δυστυχώς, αποκαλύπτονται- τα ίδια πρόσωπα να τα χρησιμοποιούν με διαφορετικό τρόπο.

Κυρίες και κύριοι συνάδελφοι και κύριοι της Κυβέρνησης, το θέμα των υποκλοπών θα μπορούσε να είχε λυθεί σήμερα, αν το θέλατε. Θα μπορούσαμε να είχαμε καλέσει τον κ. Ράμμο στην Επιτροπή Θεσμών και Διαφάνειας, να είχε έρθει να απαντήσει στις ερωτήσεις και να πει όλα αυτά που ήθελε.

Και αναρωτιέμαι, κύριε Σκέρτσο, που κι εσείς είπατε στον κ. Ανδρουλάκη να πάει να ενημερωθεί: Είπατε το ίδιο στον κ. Χατζηδάκη; Δεν το είπατε στον κ. Χατζηδάκη να πάει να ενημερωθεί στο αυτί από την ΕΥΠ.

Άρα, κύριοι, προσπαθείτε να δημιουργήσετε ένα τοξικό κλίμα που το κατανοούν οι πολίτες. Και γιατί θέλετε να το δημιουργήσετε αυτό; Το ΠΑΣΟΚ είναι μαθημένο από μάρτυρες κουκουλοφόρους, τους οποίους κάποια εποχή χρησιμοποιήσατε μαζί. Θυμάστε τον Μαμανέα; Ο Μαμανέας στο βρώμικο 1989 κατά τη διάρκεια του Ειδικού Δικαστηρίου είχε δηλώσει ότι μετέφερε τα pampers στον Παπανδρέου. Τότε οι κατηγορίες ήταν από το Συνασπισμό και από τη Νέα Δημοκρατία, για να διαλύσουν και τότε το ΠΑΣΟΚ. Συνελήφθη το 1991 και καταδικάστηκε για δέκα χρόνια. Ξέρετε τι δήλωσε ο κ. Μαμανέας τότε με επιστολή του στην «ΕΛΕΥΘΕΡΟΤΥΠΙΑ»; Ότι όσα είπε στο Ειδικό Δικαστήριο ήταν ψέμα, που του είχαν υποδείξει δύο Βουλευτές της Νέας Δημοκρατίας, ο κ. Κατσαρός και ο κ. Άγγελος Μπρατάκος, και μάλιστα, ο στρατηγός Γρυλάκης του είχε δώσει 50 εκατομμύρια.

Κοιτάξτε, αυτό που προσπάθησαν να κάνουν τότε ο ΣΥΡΙΖΑ και η Νέα Δημοκρατία, το βλέπουμε και σήμερα. Προσπάθησαν κάποιες άλλες δυνάμεις να το κάνουν. Γιατί, όμως, το κάνουν αυτό; Γιατί, κύριε Σκέρτσο, δεν υπάρχει δωρεάν γιατρός. Ακριβώς το αντίθετο υπάρχει. Δεν θέλετε να μιλήσουμε για τα συγκεκριμένα ζητήματα της επόμενης μέρας. Το ζήτημα της επόμενης μέρας είναι η δημόσια δωρεάν υγεία, η κατάργηση δηλαδή του άρθρου 10 που ψηφίσατε, και να εντάξουμε στα βαρέα και ανθυγιεινά, αυτό που δεν έκανε ούτε ο ΣΥΡΙΖΑ ούτε η Νέα Δημοκρατία. Το ζήτημα είναι να μιλήσουμε για τον νόμο Κατρούγκαλου και την προσωπική διαφορά που είχατε πει ότι θα καταργήσετε και τώρα κατάλαβε ο κ. Τσίπρας ότι είναι αδικία. Να μιλήσουμε για το πλαφόν στη λιανική τιμή και τα μεγάλα υπερκέρδη τα οποία δίνουν τη δυνατότητα στους φίλους σας να κερδοσκοπούν και εσείς τσακώνεστε για το ποιος έκανε το κακούργημα πλημμέλημα μετά τις ευρωεκλογές επί ΣΥΡΙΖΑ. Να μιλήσουμε για την κοινωνική κατοικία και για τα νέα ζευγάρια και τους νέους φοιτητές, που δεν μπορούν να αντιμετωπίσουν τα μεγάλα προβλήματα που έχουν με τη διαμονή τους. Να μιλήσουμε για τους πλειστηριασμούς και την προστασία της πρώτης κατοικίας, για τους Πάτσηδες που χρησιμοποιούν τους νόμους του ΣΥΡΙΖΑ και παίρνουν με 4 εκατομμύρια δάνεια 106 εκατομμυρίων. Για όλα αυτά δεν θέλετε να μιλήσετε.

Ο κ. Τσίπρας είναι καλός σας πελάτης. Δεν το λέμε πια εμείς. Το λέει σήμερα ένα site το οποίο είναι υπέρ του Τσίπρα, το e-tetRadio.gr. Αντί, λέει, να μιλάμε για τα έξι ονόματα τα οποία παρακολουθούσε ο κ. Mητσοτάκης και η Κυβέρνησή του, σήμερα, λέει, έπεσαν στη λούμπα του κ. Mητσοτάκη και του κ. Γεραπετρίτη και μιλάμε για τον Καλογρίτσα, μιλάμε για τις σακούλες και για τα μηνύματα.

Εμείς, κύριοι της Κυβέρνησης, δεν θα επιτρέψουμε να γίνουμε ποτέ πελάτες της Νέας Δημοκρατίας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Αντιπρόεδρε.

Καλείται στο Βήμα ο κ. Αναστάσιος Δημοσχάκης από τη Νέα Δημοκρατία και να ετοιμάζεται η κ. Θεανώ Φωτίου από τον ΣΥΡΙΖΑ - Προοδευτική Συμμαχία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η υπό συζήτηση πρόταση δυσπιστίας κατά της Κυβέρνησης που κατέθεσε η Αξιωματική Αντιπολίτευση συνιστά μία σπασμωδική ενέργεια ανευθυνότητας και πανικού. Ταυτόχρονα, στερεί από τον τόπο και από τους πολίτες την ψήφιση δύο νόμων βασικών των δύο Υπουργείων, Δικαιοσύνης και Υγείας. Εν όψει των επερχόμενων εθνικών εκλογών προβαίνει σε μία πράξη άστοχη, αχρείαστη, κρότου-λάμψης και εντυπωσιασμού καθιστώντας τη χώρα ευάλωτη.

Το κόμμα της Νέας Δημοκρατίας, όπως λέει ο πρόεδρός μας, δεν επιλέγει το δρόμο της σύγκρουσης αλλά της σύγκρισης. Η τριήμερη συζήτηση αποτελεί καλή ευκαιρία, για να επιβεβαιωθεί η συνοχή της Κοινοβουλευτικής Ομάδας της Νέας Δημοκρατίας για μία ακόμη φορά, αλλά ταυτόχρονα και να συγκρίνουμε τα πεπραγμένα των τετραετιών, μετατρέποντας την πρόταση δυσπιστίας σε απόδειξη της απιστίας του λαού προς τον ΣΥΡΙΖΑ.

Κύριοι της Αξιωματικής Αντιπολίτευσης, εγκαλείτε μία κυβέρνηση η οποία από την πρώτη μέρα της ανάληψης της διακυβέρνησης της χώρας έδωσε σαφές στίγμα όχι μόνο σε επίπεδο προθέσεων αλλά με συγκεκριμένο και μετρήσιμο κυβερνητικό έργο. Όμως, το οικονομικό και κοινωνικό πρόβλημα, που είναι και πανευρωπαϊκό, αντιμετωπίζεται με ολύμπια ψυχραιμία και επιστημονική μεθοδικότητα, όπως είναι αυτό του πληθωρισμού, της ακρίβειας και της αισχροκέρδειας σε ταραχώδη περίοδο μεγάλων κρίσεων και πολλαπλών προκλήσεων. Όμως, η ελληνική οικονομία παρουσιάζει ανθεκτικότητα και υψηλές αντοχές ως απόρροια της συνετής δημοσιονομικής πολιτικής της κυβέρνησης καθώς και των καινοτόμων, αποτελεσματικών μεταρρυθμίσεων, εφαρμόζοντας χρήσιμα εργαλεία στήριξης της κοινωνίας, όπως είναι το καλάθι του νοικοκυριού, το Market Pass και οι κρατικές επιδοτήσεις στις τιμές του ηλεκτρικού ρεύματος και όχι μόνον.

Ο ΣΥΡΙΖΑ κάνει λόγο για ακρίβεια Μητσοτάκη και κουνάει το δάχτυλο στην κυβέρνηση, όταν επί μία τετραετία και πλέον εφαρμόστηκε καταστροφική αντιαναπτυξιακή πολιτική σε χρονική περίοδο δε η οποία από άποψη διεθνούς οικονομικής συγκυρίας ήταν ανεκτή και καλή.

Παρ’ όλα αυτά, καταφέρατε να καθηλώσετε τη χώρα στη θέση του ουραγού της Ευρωπαϊκής Ένωσης, χωρίς προοπτική βελτίωσης της παραγωγικής ικανότητας της οικονομίας και κατά συνέπεια του βιοτικού επιπέδου, προικίζοντας την κοινωνία με είκοσι εννέα επιπλέον φόρους. Αντιθέτως, η Κυβέρνηση της Νέας Δημοκρατίας έχει προχωρήσει σε περισσότερες από πενήντα μειώσεις φόρων και ασφαλιστικών εισφορών.

Μένοντας πιστοί στις δεσμεύσεις μας, λοιπόν, θωρακίζουμε την ελληνική οικονομία, η οποία βρίσκεται σε τροχιά ισχυρής ανάκαμψης, αύξησης της απασχόλησης, βελτίωσης των δημόσιων οικονομικών και των χρηματοοικονομικών συνθηκών, με τους ρυθμούς ανάπτυξης να είναι διπλάσιοι και ενδεχομένως, για το 2023 και τριπλάσιοι του μέσου ευρωπαϊκού όρου.

Η κυβερνητική περίοδος ΣΥΡΙΖΑ αποτέλεσε οδυνηρή εμπειρία για τους συνταξιούχους, καθώς προέβη σε δεκαεπτά αλλεπάλληλες περικοπές συντάξεων με τον καταστροφικό νόμο Κατρούγκαλου και άλλες αρνητικές παρεμβάσεις. Αντιθέτως, η σημερινή Κυβέρνηση μετά από δώδεκα χρόνια προβαίνει στην αύξηση συντάξεων με τους συνταξιούχους να βλέπουν αύξηση ύψους 7,75%.

Η Αξιωματική Αντιπολίτευση εξυπηρετώντας μικροκομματικές σκοπιμότητες, δεν διστάζει να διασύρει διεθνώς τη χώρα, αναπαράγοντας ανακριβείς ειδήσεις, όταν έχει αποδειχθεί περίτρανα ότι η υπόθεση των τριάντα οκτώ μεταναστών στην πατρίδα μου ήταν μία πλεκτάνη. Έπεσε θύμα όπως, δυστυχώς, λέγεται, όλων αυτών των ψυχολογικών επιχειρήσεων και σχεδίων που εφαρμόζει η γειτονική Τουρκία. Απαξιώνεται το έργο που επιτελούν με φιλοτιμία και φιλοπατρία, αλλά και αποτελεσματικότητα, τα στελέχη των Σωμάτων Ασφαλείας και των Ενόπλων Δυνάμεων με την τοπική κοινωνία, προασπίζοντας τα σύνορα της χώρας, σώζοντας -όποτε αυτό απαιτηθεί- όπως επιτάσσει το Διεθνές Δίκαιο, τις ζωές ανθρώπων που εργαλειοποιεί η Τουρκία. Μια Τουρκία, της οποίας ο ηγέτης της αποθρασύνθηκε, καθώς καλόμαθε στην πολιτική των ανοικτών συνόρων, όπως εκπαιδεύτηκε από τον Οκτώβρη του 2009 μέχρι τα μέσα του 2011 και τον Φεβρουάριο του 2015 μέχρι τον Μάρτιο του 2020, θεωρώντας ότι η χώρα μας είναι ξέφραγο αμπέλι. Πλέον, όμως, τα σύνορά μας θωρακίζονται με υλικοτεχνικά μέσα και στελεχιακό δυναμικό και όχι με δήθεν παράτυπους κατά της διεθνούς νομιμότητας φράκτες, όπως ισχυρίζεστε.

Κλείνω με το εξής: Ο όρος φράκτης είναι λαθεμένος. Μειωτικός και προσβλητικός, κυρίες και κύριοι συνάδελφοι, σε μία ανοιχτή και διαμπερή τοπική κοινωνία, όπως είναι ο Έβρος -τέσσερα σημεία εισόδου-εξόδου σε ένα νομό, δεν είναι κλειστή κοινωνία, είναι ανοιχτή και διαμπερής- ο οποίος μάλιστα αποτελεί την καλή ανάμνηση της μεγαλύτερης αυτοκρατορίας στην ανθρωπότητα. Βρίσκεται στο σταυροδρόμι βορά και νότου, ανατολής και δύσης, εκεί που η περιοχή από τόπο εκτέλεσης στρατιωτικής θητείας και εκτέλεσης δυσμενούς μετάθεσης, εξελίσσεται σε επίκεντρο αμυντικών διπλωματικών, μεταφορικών, επενδυτικών και ενεργειακών εξελίξεων με υπογραφή της Κυβέρνησης. Όμως, ο εύστοχος δόκιμος όρος, που είναι διεθνώς παραδεκτός, είναι αποτρεπτικό τεχνικό εμπόριο και όχι φράκτης ή τοίχος. Είναι αστυνομικό τεχνικό μέτρο, σταθερό ή μεταφερόμενο για προστασία συγκεκριμένου χώρου, το οποίο στην προκειμένη περίπτωση συμβάλλει στην προστασία και στη θωράκιση των χερσαίων συνόρων και αποτρέπει τις συγκρούσεις σώμα με σώμα.

Κυρίες και κύριοι, η πρόταση μομφής αποτελεί μία ευκαιρία να μιλήσουμε για το έργο της Κυβέρνησης της Νέας Δημοκρατίας και του Κυριάκου Μητσοτάκη. Ο ΣΥΡΙΖΑ επιδιώκει αυτή την κατάσταση, γιατί δεν έχει προτάσεις για το μέλλον της χώρας και γιατί ταυτόχρονα δεν μπορεί να μιλήσει για το παρελθόν. Θα ξαναπάρουμε αύριο ψήφο εμπιστοσύνης και μέχρι να προκηρυχθούν οι εκλογές που θα γίνουν στην ώρα τους θα συνεχίσουμε με αίσθημα ευθύνης το έργο αυτό που μας ανέθεσε ο λαός, κόντρα στα αδιέξοδα και τους αρνητισμούς με τις γνωστές εμμονές, με ειλικρίνεια και υπευθυνότητα απέναντι στους Έλληνες πολίτες.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Δημοσχάκη.

Καλείται στο Βήμα η κ. Θεανώ Φωτίου από τον ΣΥΡΙΖΑ - Προοδευτική Συμμαχία και να ετοιμάζεται η κ. Τσαμπίκα - Μίκα Ιατρίδη από τη Νέα Δημοκρατία. Μετά θα πάμε στον κ. Συντυχάκη και στην κ. Μενδώνη.

**ΘΕΑΝΩ ΦΩΤΙΟΥ:** Παρακολουθούμε δύο μέρες τώρα τον πλήρη ευτελισμό μιας κορυφαίας κοινοβουλευτικής διαδικασίας, της πρότασης δυσπιστίας για την υπόθεση των υποκλοπών. Υπουργοί και Βουλευτές έχουν πάρει εντολή να μην πουν λέξη για τις υποκλοπές. Μιλούν, ως η πρόταση να είχε μετατραπεί σε πρόταση εμπιστοσύνης. Αυτό και μόνο είναι η απόδειξη της ενοχής σας. Έχει ξαναγίνει ποτέ αυτό στη Βουλή, κύριοι Βουλευτές και κύριοι Υπουργοί; Έχει ξαναγίνει;

Οι ιστορικοί του μέλλοντος θα έχουν ως απόδειξη της σκοτεινής περιόδου διακυβέρνησής σας τα πρακτικά αυτών των ημερών. Πού σας κατάντησε ο κ. Μητσοτάκης! Οι Βουλευτές να επαναλαμβάνουν άθλια ψέματα για την κυβέρνηση του ΣΥΡΙΖΑ και οι Υπουργοί να επαναλαμβάνουν άθλια ψέματα για τη φοβερή Κυβέρνηση Μητσοτάκη και τα επιτεύγματά της. Όμως, όλη η κοινωνία θέτει αμείλικτα ερωτήματα και απαιτεί απαντήσεις.

Πρώτον, για λόγους εθνικής ασφάλειας παρακολουθούσε η ΕΥΠ τον κ. Φλώρο και τον κ. Χατζηδάκη; Τον κ. Φλώρο επί δύο χρόνια, ενώ γίνονταν οι παραγγελίες για τα εξοπλιστικά και τον κ. Χατζηδάκη επί ένα χρόνο, όταν έκανε τις διαπραγματεύσεις για να πουλήσει τη ΔΕΗ και τη ΔΕΔΗΕ; Κινδύνευε από αυτούς η εθνική ασφάλεια; Η εντολή παρακολούθησης του κ. Φλώρου έγινε για το καλό του στρατεύματος ή για να πλήξει την αξιοπιστία του σε μία περίοδο εξαιρετικά δύσκολη με τη γείτονα χώρα;

Δεύτερον, ποιος έδωσε εντολή για τις παρακολουθήσεις; Τις έκανε αυτοβούλως η κ. Βλάχου; Η ανέλεγκτη κ. Βλάχου μπορεί να δημιουργεί και τέτοιες ανήκεστες βλάβες στο στράτευμα και ο κ. Μητσοτάκης να εξακολουθεί να την κρατά στη θέση της, όπου εκείνος βέβαια τη διόρισε; Επί δύο χρόνια, κάθε δύο μήνες η κ. Βλάχου ανανέωνε αυτοβούλως την εντολή παρακολούθησης του κ. Φλώρου, αλλά παραμένει ακλόνητη στη θέση της;

Τρίτον, ήταν νόμιμο και πολιτικά ορθό όλο αυτό που έκανε η κ. Βλάχου και ποια η σχέση της με το ρυπαρό δίκτυο μέσα στην ΕΥΠ που ο κ. Μητσοτάκης ανακάλυψε ότι έκανε τις παρακολουθήσεις; Δηλαδή, δρούσε ανεξάρτητα από τον ανώτατο προϊστάμενό της και τον υπονόμευε ή σε πλήρη συνεννόηση με αυτόν, εξ ού και παραμένει στη θέση της;

Η Κυβέρνηση μεθόδευσε να συζητηθεί στη Βουλή το σκάνδαλο των υποκλοπών σε τριάντα τέσσερις ώρες με fast track διαδικασίες, για να κρύψει τον Μητσοτάκη, να τον εμφανίσει αύριο, για να επαναλάβει αύριο αυτά που είπε τον Αύγουστο για τον Ανδρουλάκη. Δηλαδή, να ξανακούσει όλη η Ελλάδα και όλη η Ευρώπη ότι δεν γνώριζε τον Αύγουστο την παρακολούθηση του Ανδρουλάκη. Τώρα θα ξανακούσουμε ότι δεν γνώριζε έξι παρακολουθήσεις.

Με αυτό, όμως, έχει ευτελιστεί ήδη ο Πρωθυπουργός εδώ και έξι μήνες. Γιατί αρχικά μας είπε ότι αυτά ήταν ψέματα που κατασκεύαζαν σκοτεινοί κύκλοι, Ρώσοι, Αφγανοί, Κινέζοι κ.λπ.. Πριν δύο μήνες στη Βουλή δεν απάντησε στον Αλέξη Τσίπρα εάν παρακολουθούσε η ΕΥΠ τον κ. Φλώρο και τον κ. Χατζηδάκη, γιατί βέβαια ήξερε. Αποχώρησε τρέχοντας και κήρυξε περαιωμένη τη διαδικασία, καταργώντας τον κ. Τασούλα.

Και τελευταία, όταν πλέον κατάλαβε ότι ήρθαν οι αποδείξεις, μίλησε για ρυπαρό δίκτυο μέσα στην ΕΥΠ. Αθώα περιστερά ο κ. Μητσοτάκης! Μονίμως δεν γνωρίζει τίποτα. Το είπε και η Έφη Αχτσιόγλου: Είτε λοιπόν είναι ανίκανος είτε είναι αυτός ο «αρχικοριός». Διαλέγετε και παίρνετε! Μόνο που από την πρώτη στιγμή φρόντισε να πάρει την ΕΥΠ υπό τον έλεγχό του. Άλλαξε το νόμο, για να βάλει τον σεκιουριτά έμπιστό του επικεφαλής και μετά του φόρτωσε την παρακολούθηση Ανδρουλάκη και τον απέλυσε, όπως και τον ανιψιό του.

Σήμερα σε ποιον φορτώνει τις έξι παρακολουθήσεις που αποκαλύφθηκαν; Τότε απέλυσε αυτούς, σήμερα ποιους απολύει για τις έξι παρακολουθήσεις; Τον πιστεύει κανείς; Όποτε μπήκε αυτή η ερώτηση στις δημοσκοπήσεις, το 65% με 70% των πολιτών απαντούσε ότι ο κ. Μητσοτάκης γνώριζε. Γι’ αυτό, λοιπόν, μετά εξαφάνισαν την ερώτηση από τις δημοσκοπήσεις, ώστε να μπορούν να λένε ότι το θέμα δεν ενδιαφέρει τον ελληνικό λαό.

Ο ελληνικός λαός, όμως, θα παρακολουθήσει και αύριο τον εξευτελισμό του κ. Μητσοτάκη, πεπεισμένος απολύτως ότι αυτός είναι ο αρχηγός του ρυπαρού δικτύου των παρακολουθήσεων. Επί έξι μήνες ο κ. Μητσοτάκης ευτελίζει τους Βουλευτές και τους Υπουργούς του, κυρίως όμως τη Βουλή, στην οποία απαγόρευσε, δια στόματος του κ. Τασούλα, να μάθει οτιδήποτε για το σκάνδαλο των υποκλοπών. Οσάκις ενημερώθηκε η Βουλή, έγινε μόνο με τα δύο πέμπτα των ψήφων της Αντιπολίτευσης, ποτέ άλλοτε!

Επίσης, προσπάθησε να κρατήσει τη Βουλή στο σκοτάδι, διά της αντισυνταγματικής γνωμάτευσης Ντογιάκου, απαγορεύοντας στην ΑΔΑΕ να επιτελέσει το ρόλο της ως ανεξάρτητης αρχής, απειλώντας όσους δώσουν στοιχεία με δεκαετή φυλάκιση, όπως είχε προαναγγείλει η κ. Μπακογιάννη. Επιχείρησε, λοιπόν, ανεπιτυχώς να επιβάλει μαφιόζικη ομερτά. Και όταν όλα αυτά κατέρρευσαν, συκοφάντησε τον πρόεδρο της ΑΔΑΕ ως όργανο του ΣΥΡΙΖΑ. Πού αλλού θα φτάσετε; Πράγματι, τα είδαμε όλα και τα ζήσαμε όλα! Σήμερα και αύριο θα ζήσουμε την τελευταία πράξη του απόλυτου αυτοεξευτελισμού ενός Πρωθυπουργού, που επέλεξε τη συνταγματική εκτροπή από τη δημοκρατία. Παρασύρει μαζί του τους Βουλευτές και τους Υπουργούς του, οι οποίοι επί δύο μέρες τώρα έχουν κρύψει βαθιά στην άμμο το κεφάλι ως στρουθοκάμηλοι, μιλώντας ως να επρόκειτο, όχι για πρόταση δυσπιστίας, αλλά για ψήφο εμπιστοσύνης στην Κυβέρνηση.

Κύριοι της Συμπολίτευσης, να μην έχετε καμμία αμφιβολία, η δημοκρατία θα νικήσει την εκτροπή. Ο ΣΥΡΙΖΑ με το πρόγραμμά του θα βγάλει το λαό από την αγωνία της επιβίωσης, την καθημερινή ανασφάλεια, τον φόβο μήπως χάσει το σπίτι του, τον φόβο μήπως πάθει χωρίς δωρεάν υγεία και παιδεία. Τελειώνετε, σύντομα τελειώνετε!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα η κ. Τσαμπίκα Ιατρίδη από τη Νέα Δημοκρατία και να ετοιμάζεται ο κ. Συντυχάκης από το Κομμουνιστικό Κόμμα Ελλάδας.

**ΤΣΑΜΠΙΚΑ ΙΑΤΡΙΔΗ:** Κυρίες και κύριοι συνάδελφοι, ως Δωδεκανήσια Βουλευτής, ως μητέρα που ζει και μεγαλώνει τα παιδιά της στα ακριτικά νησιά του Αιγαίου, επιτρέψτε μου να ξεκινήσω σε λίγο διαφορετικό κλίμα την ομιλία μου.

Σε πέντε ημέρες συμπληρώνονται είκοσι επτά χρόνια από την κρίση των Ιμίων, είκοσι επτά χρόνια από τη στιγμή που τα στελέχη του Πολεμικού μας Ναυτικού, Χριστόδουλος Καραθανάσης, Παναγιώτης Βλαχάκος και Έκτορας Γιαλοψός, έπεσαν για το καθήκον. Έπεσαν πιστοί και στον αρχαίο όρκο των Αθηναίων οπλιτών «την πατρίδα δε ουκ ελάσσω παραδώσω» και μπήκαν στο πάνθεον των ηρώων της ιστορίας μας.

Σε μια εποχή σήμερα που ο αναθεωρητισμός της Τουρκίας και οι διαρκείς απειλές της εναντίον της πατρίδας μας έχουν ξεπεράσει κάθε όριο, το χρέος μας απέναντι στη θυσία όσων έδωσαν τη ζωή τους για την Ελλάδα είναι ακριβώς αυτό, να κάνουμε την Ελλάδα μας ισχυρή, να κάνουμε την Ελλάδα μας αυτοδύναμη. Και πιστεύω ότι η Κυβέρνηση της Νέας Δημοκρατίας, πιστή στις δεσμεύσεις που ανέλαβε απέναντι στους Έλληνες πολίτες, τους νησιώτες, έχει κάνει ό,τι είναι δυνατόν για να δημιουργήσει αυτή την ισχυρή Ελλάδα.

Με την σωστά σχεδιασμένη εξωτερική και αμυντική μας πολιτική, η Κυβέρνηση της Νέας Δημοκρατίας έχει καταφέρει, πρώτον, να είναι σε θέση να προστατεύσει τα σύνορά της και την κυριαρχία της, σε αντίθεση με τον ΣΥΡΙΖΑ που διαλαλούσε ότι δεν υπάρχουν θαλάσσια σύνορα. Δεύτερον, έχει καταφέρει τον έλεγχο των παράνομων μεταναστευτικών ροών και τη συνακόλουθη ανακούφιση των ακριτικών νησιών μας με το απαράμιλλο σθένος των στελεχών του Λιμενικού Σώματος και των λοιπών Σωμάτων Ασφαλείας, που διέσωσαν χιλιάδες ανθρώπους από τις θάλασσές μας, ενώ την ίδια στιγμή ο ΣΥΡΙΖΑ υιοθετούσε προβοκατόρικες ενέργειες και fake news, για να διαβάλλει τη χώρα μας στο εξωτερικό. Η υπόθεση της ανύπαρκτης μικρής Μαρίας, όσο και αν δυσανασχετείτε τόση ώρα που το ακούτε, θα σας στοιχειώνει για καιρό. Τρίτον, με την ενίσχυση των συνόρων μας στον Έβρο απέτρεψε αθρόα εισροή χιλιάδων μεταναστών, πολλοί εκ των οποίων δεν είναι σαφές ή μάλλον είναι για το τι σκοπούς εξυπηρετούν. Τέταρτον, μετά από χρόνια οι Ένοπλες Δυνάμεις μας και τα άξια στελέχη μας εξοπλίζονται όπως πρέπει και όπως χρειάζεται τόσο στον αέρα, όσο και στη θάλασσα και τη στεριά. Πέμπτον, έχει καταφέρει την ανανέωση αμυντικών συμφωνιών με χώρες που παραδοσιακά ήταν συμμαχικές ακόμα και πριν από την ίδρυση του ελληνικού κράτους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κυρίες και κύριοι συνάδελφοι, μια χώρα για να είναι ισχυρή, για να είναι αυτοδύναμη, πρέπει να έχει και την αντίστοιχη οικονομία. Και παρά τις πρωτοφανείς καταστάσεις που ζήσαμε και ζούμε, με την πανδημία, την κρίση στην ενέργεια, την ακρίβεια, τον πόλεμο στην Ουκρανία, η Κυβέρνηση έχει καταφέρει, όχι μόνο να κρατήσει την οικονομία όρθια, αλλά να έχει και μια από τις καλύτερες οικονομικές επιδόσεις εντός της Ευρωπαϊκής Ένωσης. Και όλα αυτά με σταθερή και συνεχή μείωση των φόρων, με την πρώτη αύξηση των συντάξεων μετά από πολλά χρόνια, με θετικούς ρυθμούς ανάπτυξης και επενδύσεων. Επενδύσεις που έχουν στραμμένο το βλέμμα στο μέλλον, με σεβασμό στο περιβάλλον και τη βιώσιμη ανάπτυξη, όπως συμβαίνει για παράδειγμα στην Αστυπάλαια, τη Χάλκη και την Τήλο.

Ισχυρή Ελλάδα σημαίνει ακόμα ότι περιορίζονται οι επιπτώσεις της εδαφικής ασυνέχειας, κάτι πολύ σημαντικό για τα νησιά μας. Σημαίνει αναβάθμιση των ακτοπλοϊκών μας γραμμών τόσο σε συχνότητα όσο και σε ποιότητα, με αύξηση των πιστώσεων για τις γραμμές δημόσιας υπηρεσίας, με δρομολόγηση σύγχρονων πλοίων. Ναι, προφανώς και έχουν προκύψει ζητήματα με την ακρίβεια των ακτοπλοϊκών και αεροπορικών εισιτηρίων, αλλά θα δουλέψουμε και θα δώσουμε λύσεις και σε αυτό.

Ισχυρή Ελλάδα σημαίνει και ενίσχυση των ακριτικών νησιωτικών επιχειρήσεων, για να μένουν οι νέοι στον τόπο μας. Γι’ αυτό και στον αναπτυξιακό νόμο περιλήφθηκε αύξηση των ποσοστών ενίσχυσης για τις νησιωτικές περιφέρειες και ιδιαίτερα για την Περιφέρεια Νοτίου Αιγαίου.

Κυρίες και κύριοι συνάδελφοι, σεβόμενη την πίεση του χρόνου, δεν θα επεκταθώ και στις άλλες πρωτοβουλίες, που έχουμε λάβει ως Κυβέρνηση. Λίγα λόγια μόνο θα πω και για την απέλπιδα προσπάθεια του ΣΥΡΙΖΑ να αλλάξει την ατζέντα και να προωθήσει το θέμα των επισυνδέσεων. Είναι ξεκάθαρο ότι ο ΣΥΡΙΖΑ για ακόμη μια φορά προσπαθεί να εργαλειοποιήσει τις ανεξάρτητες αρχές. Το ζήτημα, όμως, είναι ξεκάθαρο. Η Κυβέρνηση από την αρχή αναγνώρισε το πρόβλημα και ανέλαβε την πολιτική ευθύνη. Προχώρησε στην αλλαγή του θεσμικού πλαισίου κάνοντάς το πιο αυστηρό. Ζήτησε από τη δικαιοσύνη, τη μόνη αρμόδια, την πλήρη διαλεύκανση της υπόθεσης. Και ενώ η δικαστική διερεύνηση συνεχίζεται, ο κ. Τσίπρας, μεταξύ άλλων, χρησιμοποίησε την ΑΔΑΕ καταθέτοντας ένα αμφιλεγόμενο και εν πολλοίς παράνομο αίτημα στην ΑΔΑΕ, που αποτέλεσε και την αφετηρία της σημερινή συζήτησης της πρότασης δυσπιστίας.

Κυρίες και κύριοι συνάδελφοι, ο ΣΥΡΙΖΑ μιλάει για φως και σκοτάδι. Όμως, στο φως μπορούν να σταθούν αυτοί, που μιλούν με ειλικρίνεια απέναντι στον ελληνικό λαό. Στο φως στέκονται αυτοί που τιμούν και σέβονται τους θεσμούς και τη δικαιοσύνη σταθερά και όχι όπως τους συμφέρει. Στο φως στέκονται αυτοί που έχουν όραμα για μια σύγχρονη Ελλάδα και δεν σχεδιάζουν στη βάση του λόγου «με ένα νόμο και ένα άρθρο». Γι’ αυτό, κυρίες και κύριοι συνάδελφοι, στην πρόταση δυσπιστίας του ΣΥΡΙΖΑ απαντάμε με πίστη στις δυνατότητες της Ελλάδας. Απαντάμε με πίστη για όσα καταφέραμε σε μια εξαιρετικά δύσκολη περίοδο. Απαντάμε με πίστη στους ίδιους πολίτες που ζουν, βλέπουν, κρίνουν και συγκρίνουν. Απαντάμε με πίστη για ένα καλύτερο μέλλον, για μια Ελλάδα ισχυρή, για μια Ελλάδα αυτοδύναμη. Απαντάμε με πίστη στην Κυβέρνηση της Νέας Δημοκρατίας και στον Πρωθυπουργό μας Κυριάκο Μητσοτάκη. Απαντάμε με πίστη και σιγουριά ότι στη νέα τετραετία θα συνεχίσουμε τις τομές, θα πάμε ακόμα καλύτερα και θα δημιουργήσουμε την Ελλάδα που μας αξίζει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί ο κ. Συντυχάκης και αμέσως μετά η κ. Μενδώνη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Η πρόταση δυσπιστίας του ΣΥΡΙΖΑ προς την Κυβέρνηση της Νέας Δημοκρατίας δίνει την βολική ευκαιρία και στους δύο να επιδοθούν σε ένα κακόγουστο σόου, για να κρύψουν ότι όλοι μαζί συμφωνούν και εφαρμόζουν διαρκή μνημόνια και κόφτες, αντιλαϊκά μέτρα, ευρωπαϊκά εξάμηνα, για την ενίσχυση της ανταγωνιστικότητας και των κερδών των επιχειρηματικών ομίλων.

Η μομφή του ΚΚΕ προς την Κυβέρνηση της Νέας Δημοκρατίας είναι δεδομένη, διαρκής και δεν εξαιρεί ούτε τον ΣΥΡΙΖΑ ούτε το ΠΑΣΟΚ, που υπηρετούν την ίδια αντιλαϊκή πολιτική, ακόμη και στο επίμαχο ζήτημα των υποκλοπών.

Το Κομμουνιστικό Κόμμα Ελλάδας καταψηφίζει την πολιτική που θυσιάζει τη ζωή, την υγεία, την παιδεία, το εισόδημα, τα εργασιακά και κοινωνικά δικαιώματα, για να διασφαλίσει τα κέρδη των λίγων, τις επιλογές του σημερινού σάπιου κράτους και συστήματος.

Το ζητούμενο, λοιπόν, για τον λαό είναι η οργή που συσσωρεύεται, να γίνει η δύναμη σύγκρουσης και ανατροπής. Αυτή είναι η διέξοδος για τον λαό και όχι η αναζήτηση επίδοξων σωτήρων, που θα συνεχίσουν το ίδιο αντιλαϊκό έργο, από εκεί που το άφησε ο προηγούμενος, όπως συνέβη τόσες φορές κατά το παρελθόν.

Κανείς σας δεν θα γλιτώσει από την πραγματική μομφή του λαού, που είναι η μόνη που φοβάστε, όπως σήμερα το πρωί με το παγκρήτιο συλλαλητήριο υγειονομικών, εκπαιδευτικών και εργαζομένων του Υπουργείου Πολιτισμού ενάντια στην εμπορευματοποίηση της υγείας, της παιδείας και της πολιτιστικής μας κληρονομιάς, ενάντια στην τρομοκρατία, τις απειλές και την παρουσία των ΜΑΤ μέσα στο Πανεπιστημιακό Γενικό Νοσοκομείο Ηρακλείου.

Όπου και όταν ο λαός σηκώνει ανάστημα, το σύστημα θορυβείται, αυτό το οποίο εσείς υπηρετείτε, γι’ αυτό και έχετε διαμορφώσει αυτό το πολύπλοκαμο θεσμικό πλαίσιο παρακολουθήσεων, για τον λαό-εχθρό.

Το Κομμουνιστικό Κόμμα Ελλάδας προειδοποιούσε χρόνια τώρα για τους κινδύνους στα ατομικά δικαιώματα και τις ελευθερίες του λαού, από το σκοτεινό θεσμικό πλαίσιο, τη νομοθεσία της Ευρωπαϊκής Ένωσης, παρά τον καταιγισμό συκοφαντίας και λάσπης.

Οι σημερινές εξελίξεις αποδεικνύουν τη διαχρονική ορθότητα της πολιτικής του ΚΚΕ, στο ποιος τελικά ήταν για μια ακόμη φορά στη σωστή πλευρά της ιστορίας. Από την πρώτη στιγμή απαίτησε να χυθεί άπλετο φως, για όλες ανεξαιρέτως τις υποθέσεις. Όλα στο φως, τίποτα στο σκοτάδι. Νέα Δημοκρατία, ΣΥΡΙΖΑ, ΠΑΣΟΚ αγρόν ηγόραζαν. Κουβέντα για την ταμπακιέρα, αυτόν τον «βούρκο» του θεσμικού πλαισίου με το οποίο παρακολουθούνται οι πάντες.

Όλοι σας έχετε ψηφίσει αυτό το άθλιο πλαίσιο, το εκσυγχρονίζεται και το επεκτείνεται κάθε φορά. Κανείς δεν είναι αθώος του αίματος. Και τώρα τσακωνόμαστε για το ποιος από τους δύο έχει περισσότερες παρακολουθήσεις στο ενεργητικό του.

Είναι πραγματικά να κρατάς τη μύτη σου από τη «μπόχα» που αναδύεται με υποκλοπές, ειδικά δικαστήρια, βαλίτσες με λεφτά, σκάνδαλα, κοριούς, παραδικαστικά κυκλώματα, Πάτσηδες και Καϊλήδες. Αυτοί είστε! Νύχι-κρέας τα κόμματά σας και η Κυβέρνησή σας με τη διαφθορά, με τη διεφθαρμένη Ευρωπαϊκή Ένωση, τη συνομοταξία των ληστών, με τους επιχειρηματικούς ομίλους και τα λόμπι, τα οποία χωρίς ντροπή τα αποκαλείτε «συστατικό στοιχείο της ευρωπαϊκής δημοκρατίας».

Έχουν περάσει πάνω από έξι χρόνια από τις πρώτες συνακροάσεις στο τηλεφωνικό κέντρο της έδρας της Κεντρικής Επιτροπής του Κομμουνιστικού Κόμματος Ελλάδας κι εσείς κάνετε σαν να μην έχει συμβεί απολύτως τίποτα. Είχαμε κατά συρροή υποκλοπές το 2016, το 2017, το 2019, το 2020, το 2022 και καταγγελίες του ΚΚΕ στην ΑΔΑΕ, στην κρατική ασφάλεια και στην εισαγγελία, με παράθεση ατράνταχτων επίσημων στοιχείων, που διαπιστώνουν παρακολουθήσεις από δεκατρείς διαφορετικές χώρες με χρήση υψηλής τεχνολογίας, ακόμα και από σταθερό τηλέφωνο το Ηνωμένο Βασίλειο που είναι σχετικά πιο εύκολο με τη σημερινή ψηφιακή τεχνολογία, για την οποία μας έχετε ζαλίσει στην κυριολεξία, να εντοπίσει κάποιος τι είναι.

Ποτέ δεν δόθηκαν ουσιαστικές και πειστικές απαντήσεις. Απαξίωση, αδιαφορία, συνεχής επίκληση απορρήτου, «Δεν είδα. Δεν άκουσα. Δεν ξέρω», ενώ ο πρώην διοικητής της ΕΥΠ παραδέχτηκε στην εξεταστική την οποία και κλείσατε άρον-άρον ότι το θέμα των υποκλοπών στο ΚΚΕ είναι κάτι πολύ μεγάλο που εκφεύγει των ελληνικών συνόρων. Κι όμως, ούτε καν ευαισθησία δεν δείξατε για να συνεχιστούν οι έρευνες.

Ο κατά τα άλλα λαλίστατος κ. Ράμμος, που έχει κινήσει γη και ουρανό για όλες τις άλλες υποθέσεις -και καλά κάνει, έχουμε συμφωνήσει άλλωστε ως Κομμουνιστικό Κόμμα Ελλάδας-, δεν έπραξε το ίδιο για το ΚΚΕ. Αντίθετα και όλως περιέργως μας έλεγε ότι δεν έβγαζε άκρη με την έρευνα που έκανε, φτάνοντας στο απύθμενο θράσος να δικαιολογήσει τα αδικαιολόγητα, ότι το ΚΚΕ δεν θέλει, τάχα μου, τη διαλεύκανση της υπόθεσης. Τέτοιες αστείες και ύποπτες δικαιολογίες!

Και τι υιοθετεί παρακαλώ; Την εκδοχή Κασιδιάρη, ότι οι συνακροάσεις στην έδρα της Κεντρικής Επιτροπής είναι μια φάρσα κάποιων νεαρών. Ενώ την ίδια στιγμή μόλις προχθές στη μονοθεματική συνεδρίαση της Επιτροπής Θεσμών και Διαφάνειας αποκλειστικά για την υπόθεση ΚΚΕ, ο εισαγγελέας κ. Νούλης ευθέως είπε ότι υπήρξε παγίδευση του τηλεφωνικού κέντρου του ΚΚΕ με τεχνητά εφικτό τρόπο.

Οι μάσκες, λοιπόν, έχουν πέσει. Νέα Δημοκρατία και ΣΥΡΙΖΑ είναι σε πλήρη συμπαιγνία για την υπόθεση του ΚΚΕ. Η μεν Νέα Δημοκρατία όταν μιλάει για την υπόθεση του ΚΚΕ περιορίζεται στα χρόνια διακυβέρνησης του ΣΥΡΙΖΑ, 2016-2017. Ο δε ΣΥΡΙΖΑ στα χρόνια διακυβέρνησης της Νέας Δημοκρατίας. Έλα μου όμως, που οι παρακολουθήσεις του ΚΚΕ γίνονταν και επί ΣΥΡΙΖΑ και συνεχίστηκαν και συνεχίζονται και επί Νέας Δημοκρατίας.

Κι εδώ ο Αρχηγός σας, κύριοι του ΣΥΡΙΖΑ, όχι μόνο ποτέ και πουθενά δεν αναφέρθηκε στην ανάγκη διαλεύκανση της υπόθεσης του ΚΚΕ -ούτε και σε αυτή την συζήτηση κατά την εναρκτήρια διαδικασία-, αλλά στελέχη του όπως ο κ. Κατρούγκαλος, ο επαναστάτης κ. Πολάκης και οι λοιποί στην Επιτροπή Θεσμών κα Διαφάνειας έδιναν κάλυψη στον κ. Ράμμο συνηγορώντας στο ότι δεν υπήρχαν αδιάσειστα στοιχεία γι’ αυτό δεν έγινε έρευνα.

Ο ΣΥΡΙΖΑ, όμως, εκτός των άλλων φρόντισε να παραγράψει το αδίκημα της παραβίασης του απορρήτου των επικοινωνιών τροποποιώντας τον Ποινικό Κώδικα και από ποινικό αδίκημα, το μετέτρεψε σε πλημμέλημα την 1η Ιουλίου 2019, λίγες μέρες πριν τις εκλογές της 7ης Ιουλίου 2019. Ντροπή σας! Παραγράψατε, αγαπητοί αριστεροί το αδίκημα του απορρήτου για να συγκαλύψετε ποιοι και γιατί παρακολουθούσαν το ΚΚΕ. Αυτοί είστε! Υπηρέτες του συστήματος!

Να γιατί αποχωρήσατε προχθές από την Επιτροπή Θεσμών και Διαφάνειας που είχε ως μοναδικό θέμα τις συνακροάσεις και παρακολουθήσεις του ΚΚΕ, για να μην πάρετε θέση, γιατί έχετε τη φωλιά σας λερωμένη. Την κάνατε, κοινώς, με ελαφρά πηδηματάκια με πρόσχημα το σωστό αίτημα το οποίο στήριξε το ΚΚΕ, την πρόσκληση, δηλαδή, στην επιτροπή του νυν προέδρου της ΑΔΑΕ, αλλά με προφανή στόχο να υποβαθμίσετε τη συζήτηση για τις υποκλοπές στην έδρα του ΚΚΕ, που ο ίδιος ο ΣΥΡΙΖΑ προσχηματικά είχε συνυπογράψει.

Ας το κρίνει, λοιπόν, ο λαός και ιδίως ο αγνός ριζοσπαστικός κόσμος που πίστεψε και πιστεύει στον ΣΥΡΙΖΑ. Επαληθεύεται περίτρανα ότι στην υπόθεση σε βάρος του ΚΚΕ υπάρχει μεθοδευμένο και κραυγαλέο θάψιμο της αλήθειας και από τους μεν και από τους δε.

Ο καβγάς μεταξύ σας και με την πρόταση μομφής του ΣΥΡΙΖΑ, είναι ακριβώς για να αποφύγετε να μιλήσετε για την ταμπακιέρα, για να συγκαλύψετε το επικίνδυνο θεσμικό πλαίσιο με το οποίο παρακολουθούνται οι πάντες, με το οποίο κανείς δεν εξαιρείται από τις παρακολουθήσεις, κανένας από την τσιμπίδα των μυστικών υπηρεσιών, όπως κυνικά χωρίς δισταγμό επιβεβαιώνουν οι διοικητές της ΕΥΠ ή οι εισαγγελείς και πάροχοι, επιβεβαιώνοντας τον «βούρκο» του αυτού τερατώδους θεσμικού πλαισίου που καθιστά τον κάθε έναν στόχο των υποκλοπών με την επίκληση λόγων εθνικής ασφάλειας.

Και όλα αυτά τη στιγμή που εσείς έχετε μετατρέψει τη χώρα σε ξέφραγο αμπέλι γεμάτο αμερικανικές βάσεις, με ανεξέλεγκτη τη δράση διαφόρων κρατικών μηχανισμών και πρακτορείων μυστικών υπηρεσιών, τη στιγμή που τα όποια λογισμικά για τα οποία αναρωτιέστε, κυκλοφορούν ελεύθερα στην Ευρωπαϊκή Ένωση με βάση τον κανονισμό της Ευρωπαϊκής Ένωσης τον οποίο έχετε ψηφίσει. Είναι ίδιο το αστικό κράτος και επί Νέας Δημοκρατίας και επί ΣΥΡΙΖΑ και επί ΠΑΣΟΚ.

Ο λαός που κρατάει τη μύτη του από την μπόχα δεν πρέπει να συμβιβαστεί με αυτή την άθλια κανονικότητα, αλλά να πιάσει το νήμα που οδηγεί στην πραγματική διέξοδο. Η σαπίλα αυτών των κομμάτων να αποτελέσει κριτήριο ψήφου για να ενισχύσει το ΚΚΕ, το μόνο κόμμα που παλεύει απέναντι στο σάπιο εκμεταλλευτικό σύστημα που δεν έχει δεσμεύσεις και δεσμούς με το διαφθορείο της Ευρωπαϊκής Ένωσης και του κεφαλαίου.

Μόνο ο λαός, λοιπόν, μπορεί να σώσει τον λαό με μία προϋπόθεση: να υπάρχει ισχυρό Κομμουνιστικό Κόμμα Ελλάδας στη Βουλή και στον λαό, να «κοκκινίσουν» τα Έδρανα της Βουλής, να δυναμώσουν οι αγώνες του λαού, για να χάσουν τον ύπνο τους τα κόμματα της αστικής εξουσίας που έχουν κάνει τον βίο αβίωτο στον λαό μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα η Υπουργός Πολιτισμού και Αθλητισμού κ. Μενδώνη και αμέσως μετά η κ. Αλεξοπούλου από τη Νέα Δημοκρατία.

Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, ο ΣΥΡΙΖΑ - Προοδευτική Συμμαχία αποφάσισε χθες να επανεμφανιστεί στον δημόσιο λόγο χρησιμοποιώντας για μία ακόμη φορά την υπόθεση των συνδέσεων στην οποία έχει εναποθέσει όλες του τις ελπίδες από τον Αύγουστο του 2022 όχι μόνο για να ασκήσει αντιπολίτευση στον Πρωθυπουργό προσωπικά και συλλογικά στην Κυβέρνηση, αλλά όπως φαίνεται για να στηρίξει τον προγραμματικό του λόγο στις επερχόμενες εκλογές. Και αυτό γιατί δεν έχει να πει απολύτως τίποτα για το μέλλον της χώρας και των πολιτών της.

Ο ΣΥΡΙΖΑ εργαλειοποιεί την Ανεξάρτητη Αρχή Διασφάλισης Απορρήτου των Επικοινωνιών. Ο ΣΥΡΙΖΑ ξέρει την εργαλειοποίηση. Την περίοδο της διακυβέρνησής του εργαλειοποίησε την πολιτιστική κληρονομιά, μείζον συγκριτικό πλεονέκτημα της χώρας μας, για να εμποδίσει τις επενδύσεις, για να σταματήσει δημόσια κοινωφελή έργα, αδιαφορώντας για τις θέσεις εργασίας που δημιουργούνταν φρενάροντας την ανάπτυξη του τόπου και της κοινωνίας. Ο ΣΥΡΙΖΑ αποδεικνύει για μια ακόμη φορά ότι μένει πιστός στις πρακτικές του 2012, του 2013, του 2014 και επιμένει η δημόσια παρουσία του και ο δημόσιος λόγος του να είναι τοξικός και άκρως υβριστικός.

Η Αξιωματική Αντιπολίτευση ξεχνά ότι μεσολάβησαν πέντε περίπου χρόνια δικής της διακυβέρνησης, διακυβέρνησης ΣΥΡΙΖΑ, ότι δοκιμάστηκαν και απέτυχαν, ότι κυβέρνησαν και κρίθηκαν. Εμείς το θυμόμαστε. Το γεγονός ότι έχουμε μάθει ως Κυβέρνηση να λειτουργούμε θεσμικά, να παράγουμε πολιτικό έργο, να επιδιώκουμε την ουσιαστική πολιτική σύγκριση επί τη βάσει πεπραγμένων στο πλαίσιο των αξιών που πρεσβεύει το Σύνταγμα και η νομοθεσία μας, δεν σημαίνει ότι οι πολίτες δεν έχουμε μνήμη. Ο οποιοσδήποτε πολίτης συγκρίνει τα πεπραγμένα της περιόδου 2015-2019 με τους σαράντα δύο μήνες διακυβέρνησης της χώρας από τον Κυριάκο Μητσοτάκη μπορεί πολύ εύκολα να αντιληφθεί ποιος έχει σχέδιο για τη χώρα, ποιος ασκεί υπεύθυνη πολιτική, ποιος δίνει λύσεις και διεξόδους σε δύσκολες και πρωτόγνωρες καταστάσεις. Ο Πρωθυπουργός στη χθεσινή ομιλία του στο Ηράκλειο ήταν σαφής: Ο ΣΥΡΙΖΑ επιλέγει τη σύγκρουση, την ίδια στιγμή που η Κυβέρνηση ζητά τη σύγκριση.

Ας έρθουμε λίγο στα καθ’ ημάς. Στις προγραμματικές δηλώσεις παρουσίασα στους βασικούς στόχους τους βασικούς πυλώνες ανάπτυξης δημόσιων πολιτικών για τον πολιτισμό για μια κοινωνία βιώσιμη και ισχυρή, για την προσέλκυση εγχώριων και ξένων επενδύσεων και για τη δημιουργία οικονομικής ανάπτυξης και θέσεων εργασίας. Και είχα δεσμευτεί για τη σύνδεση του πολιτισμού με την οικονομική ανάπτυξη και την εξωστρέφεια για την ενίσχυση της συνεργασίας του δημόσιου με τον ιδιωτικό τομέα και για τη συμβολή του τομέα του πολιτισμού στη συνολική ανάταξη της χώρας. Και αυτό κάνουμε. Οι δράσεις και τα έργα μας παράγουν απτά και μετρήσιμα αποτελέσματα στην ποιότητα ζωής των πολιτών, στην πολιτιστική επιχειρηματικότητα, στην περιφερειακή και εθνική οικονομική ανάπτυξη. Επιδίωξή μας είναι η ανάδειξη της αναπτυξιακής διάστασης του πολιτισμού και η ενίσχυση της υπεραξίας του σε διεθνές επίπεδο. Η πρόκληση για μας ήταν και παραμένει η μεταστροφή της πολιτιστικής διαχείρισης από την κληροδοτηθείσα στατική προσέγγιση των χρόνων διακυβέρνησης του ΣΥΡΙΖΑ στην αναπτυξιακή και δυναμική προσέγγιση.

Θα μπορούσα να αναφέρω έναν εκτενή κατάλογο έργων που λίμναζαν την πενταετία 2015-2019, έργα τα οποία έπρεπε να έχουν τελειώσει και δεν τελείωσαν ποτέ. Το Υπουργείο Πολιτισμού την ίδια περίοδο, 2015-2019, τελούσε υπό καθεστώς αγρανάπαυσης. Μαζί με τα ανενεργά και τα τελματωμένα εργοτάξια λίμναζαν αναξιοποίητοι ενωσιακοί πόροι εξαιτίας της αδιαφορίας ή της ανικανότητας ενδεχομένως του πολιτικού προσωπικού. Ειδικά την τελευταία περίοδο της διακυβέρνησης ΣΥΡΙΖΑ όχι μόνο δεν προχώρησε τίποτα, αλλά μεθοδεύθηκε η διακοπή κρίσιμων έργων και η δίωξη όσων επεδίωκαν να τα σώσουν από αίσθηση καθήκοντος.

Σήμερα το Υπουργείο Πολιτισμού και Αθλητισμού υλοποιεί το μεγαλύτερο πρόγραμμα έργων υποδομών επιπροσθέτως των συμβατικών έργων ρουτίνας. Μέσω των έργων και δράσεων που υλοποιεί συμβάλλει καθοριστικά στην ανταγωνιστικότητα του τουριστικού προϊόντος. Ενισχύει τον πολιτιστικό τουρισμό, που αποδεδειγμένα καλύπτει το 40% των εσόδων του τουρισμού, δεδομένου ότι οι επενδύσεις στον πολιτισμό οδηγούν σε υψηλότερου επιπέδου και εισοδήματος επισκέπτες.

Το Υπουργείο Πολιτισμού σήμερα υλοποιεί περισσότερα από οκτακόσια έργα αξιοποιώντας το σύνολο των διαθέσιμων πόρων από το ΕΣΠΑ, από το Ταμείο Ανάκαμψης, τους εθνικούς πόρους, ιδιωτικούς πόρους συνολικού προϋπολογισμού άνω του 1 δισεκατομμυρίου ευρώ. Σήμερα στα έργα και τα υποέργα που εκτελούν οι υπηρεσίες του Υπουργείου ασχολούνται περισσότεροι από τεσσερισήμισι χιλιάδες εργαζόμενοι, επιστήμονες, τεχνικοί, υποστηρικτικό και εργατικό προσωπικό, κατανεμημένοι σε όλη την επικράτεια.

**ΣΩΚΡΑΤΗΣ ΦΑΜΕΛΛΟΣ:** Και οι απόφοιτοι δευτεροβάθμιας εκπαίδευσης, οι απόφοιτοι ωδείων…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Εάν ληφθούν υπ’ όψιν και τα έργα που εκτελούνται…

**ΣΩΚΡΑΤΗΣ ΦΑΜΕΛΛΟΣ:** Να μας πείτε για τους απόφοιτους ΔΕ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κάντε λίγη υπομονή, κύριε Φάμελλε, κάντε λίγη υπομονή, θα ακούσετε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είμαστε αργά, ηρεμία, κύριοι συνάδελφοι! Είναι 24.00΄, έχουν κοιμηθεί οι περισσότεροι.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Φάμελλε, κάντε λίγη υπομονή. Θα δείτε, κύριε Φάμελλε. Δεν κατάλαβα τι κάνατε εσείς για την καλλιτεχνική εκπαίδευση.

**ΣΩΚΡΑΤΗΣ ΦΑΜΕΛΛΟΣ:** Εσείς του κάνατε ΔΕ. Δεν χρειάζεται κάτι άλλο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Εάν ληφθούν υπ’ όψιν και τα έργα που εκτελούνται με αναδόχους, αντιλαμβάνεται κανείς εύκολα ότι το Υπουργείο Πολιτισμού είναι ένας μεγάλος εργοδότης, αλλά και αυτή η παράμετρος φαίνεται ότι δεν απασχόλησε ποτέ το Υπουργείο Πολιτισμού επί ΣΥΡΙΖΑ.

Για κάθε περιφέρεια της χώρας έχουμε συγκροτήσει την πολιτιστική χάρτα ανάπτυξης και ευημερίας με έργα και δράσεις που υλοποιούνται και έχουμε σχεδιάσει με συγκεκριμένα χρονοδιαγράμματα συγκεκριμένους προϋπολογισμούς και διασφαλισμένες πόρους.

Μας εγκαλεί η Αξιωματική Αντιπολίτευση ότι δεν μας ενδιαφέρει η σύγχρονη δημιουργία, οι εργαζόμενοι και οι απασχολούμενοι στους οικείους κλάδους. Να ξεκινήσω από το ότι ο Κυριάκος Μητσοτάκης ίδρυσε την Γενική Γραμματεία Σύγχρονου Πολιτισμού και τη θέση Υφυπουργού στην Κυβέρνησή του με αντίστοιχη αρμοδιότητα. Θα αναφέρω μόνο δύο αριθμούς και περιορίζομαι σε αυτό, καθώς οι αριθμοί που είναι αδιάψευστα στοιχεία προκαλούν ενίοτε εκνευρισμό σε κάποιους. Την πενταετία 2015-2019 οι επιχορηγήσεις προς ιδιωτικούς φορείς σύγχρονου πολιτισμού ανήλθαν στο συνολικό ποσόν των 9.749.628 ευρώ, ενώ την τριετία 2020-2022 το ποσόν για τις ίδιες επιχορηγήσεις ανήλθε στο ποσό των 25.883.526. Δεν διπλασιάστηκε απλώς, κάτι περισσότερο, πολύ περισσότερο.

Την περίοδο της πανδημίας που ανέδειξε τις παθογένειες δεκαετιών, τις οποίες ο ΣΥΡΙΖΑ δεν άγγιξε και για την οποία βέβαια ο ΣΥΡΙΖΑ μας κατηγορεί συστηματικά ότι δεν στηρίξαμε τους εργαζόμενους, το Υπουργείο Πολιτισμού σε συνεργασία με τα συναρμόδια Υπουργεία Οικονομικών και Εργασίας φρόντισε ώστε οι εργαζόμενοι του πολιτισμού να ενταχθούν στα οριζόντια μέτρα της Κυβέρνησης. Η υιοθέτηση ολοκληρωμένου σχεδίου για την αντιμετώπιση των συνεπειών της πανδημίας ανέδειξε την ικανότητα του Υπουργείου Πολιτισμού να βρίσκει λύσεις. Συνέπεια αυτού ήταν η στήριξη των εργαζομένων με περισσότερα από 500 εκατομμύρια ευρώ, το μεγαλύτερο ποσόν που έχει διατεθεί ποτέ και διαχρονικά για τη στήριξη του συγκεκριμένου χώρου.

Προχωρήσαμε σε μείωση του ΦΠΑ σε 6% για τα e-books και τα audiobooks, μειώσαμε σε 13% τον ΦΠΑ για έργα τέχνης, μειώσαμε αντίστοιχα τον ΦΠΑ στα εισιτήρια κινηματογράφου και δημιουργήσαμε για πρώτη φορά μετά από δέκα χρόνια πρόγραμμα επιδότησης μετάφρασης ελληνικών βιβλίων, το Greeklit.

Με το έργο «Εργασιακή και ασφαλιστική μεταρρύθμιση στον πολιτιστικό και δημιουργικό τομέα», που υλοποιείται με πόρους από το Ταμείο Ανάκαμψης ύψους 30 εκατομμυρίων ευρώ, τίθενται οι βάσεις για μια ουσιαστική μεταρρύθμιση, την οποία ο πολιτιστικός κλάδος και οι εργαζόμενοί του είχαν ανάγκη εδώ και πολλά χρόνια, πολύ πριν η πανδημία αναδείξει τις υφιστάμενες παθογένειες. Έτσι επιτυγχάνουμε τη θωράκιση και την ανάπτυξη του κλάδου και των εργαζομένων του, την απλούστευση και τον εκσυγχρονισμό του εργασιακού και ασφαλιστικού πλαισίου, καθώς και την εξάλειψη των κινδύνων εξαρτήσεων και ανισοτήτων που προκαλεί η ανασφάλιστη ή υποασφαλιζόμενη εργασία.

Σύμφωνα με τα στοιχεία της EUROSTAT -ούτε αυτό σας αρέσει να το ακούτε- ανάμεσα στο 2019 και στο 2021 η απασχόληση των εργαζομένων στον πολιτιστικό τομέα στην Ελλάδα αυξήθηκε περίπου κατά 11%. Είναι η μεγαλύτερη αύξηση σε ευρωπαϊκό επίπεδο. Αυτό είτε σας αρέσει είτε δεν σας αρέσει κάτι λέει για τις πολιτικές μας.

Κλείνοντας, θα ήθελα να υπογραμμίσω ότι ευτυχώς «εις τας Αθήνας» υπάρχει αυτός ο Πρωθυπουργός και αυτή η Κυβέρνηση που έχουν να επιδείξουν έργο με μετρήσιμα αποτελέσματα, με θετικό αποτύπωμα σε όλες τις ασκούμενες δημόσιες πολιτικές ανά την επικράτεια και όχι μόνο «εις τας Αθήνας», αλλά κυρίως, έχουν σαφή και συγκροτημένο προγραμματικό πολιτικό λόγο για την ισχυρή και αυτόνομη Ελλάδα. Αυτό οι πολίτες το γνωρίζουν πολύ καλά και γι’ αυτό θα ψηφίσουν σταθερότητα και ανάπτυξη.

Κυρίες και κύριοι Βουλευτές, ακριβώς για όλους αυτούς τους λόγους σάς καλώ να καταψηφίσετε την υποβαλλόμενη από τον ΣΥΡΙΖΑ πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την κ. Αλεξοπούλου και ακολουθεί ο κ. Θραψανιώτης.

Κυρία Αλεξοπούλου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, πριν ξεκινήσω την ομιλία μου θα ήθελα να πω ότι η σκέψη μου είναι με τους συμπολίτες μας στη Δυτική Αχαΐα, που αυτές τις μέρες ταλαιπωρούνται αρκετά από τα δύσκολα καιρικά φαινόμενα σε αρκετά χωριά του νομού μας.

Κύριε Πρόεδρε, σήμερα θα είμαι ιδιαιτέρως σύντομη σε αυτήν την τοποθέτησή μου, γιατί πραγματικά πιστεύω ότι το θέμα είναι πολύ απλό. Τελικά θέλουμε Εθνική Υπηρεσία Πληροφοριών ή δεν θέλουμε;

Αν δεν θέλουμε, αν δηλαδή επιθυμούμε οι ξένοι πράκτορες και τα οργανωμένα συμφέροντα να αλωνίζουν ανεξέλεγκτα και να ανακαλύπτουν «μικρές Μαρίες», τότε πράγματι οι υπηρεσίες του κ. Ράμμου είναι πολύτιμες. Απόρρητοι φάκελοι που έχουν ήδη διαρρεύσει σε μέσα ενημέρωσης θα εγχειρίζονται κατ’ επιλογή στον αρεστό κομματικό Αρχηγό και αυτός με τη σειρά του θα αναφέρει το περιεχόμενο τους στο Βήμα της Βουλής προς μεγάλη χαρά και ικανοποίηση του τουρκικού πρακτορείου ειδήσεων.

Αν θέλουμε ΕΥΠ, πρέπει να παραδεχθούμε ότι οι νόμιμες επισυνδέσεις, δηλαδή, αυτές που γίνονται με τις θεσμικές εγγυήσεις που εμείς εδώ πρόσφατα ενισχύσαμε, είναι ένα απαραίτητο εργαλείο στα χέρια της. Σε αυτή την περίπτωση η καταστρατήγηση κάθε έννοιας απορρήτου που είναι σύμφυτη με τη δράση όλων των υπηρεσιών πληροφοριών και η διανομή στοιχείων δίκην φέιγ βολάν σε εκδοτικούς οίκους και σε κόμματα της Αντιπολίτευσης είναι καταστροφική.

Ο κ. Τσίπρας όσο κυβέρνησε χρησιμοποίησε κατά κόρον τις υπηρεσίες της ΕΥΠ. Τώρα τελευταία έχει αλλάξει γνώμη και για να μας πείσει ανακάλυψε ότι «υπάρχουν δικαστές εις τας Αθήνας». Είναι μια από τις σπάνιες φορές που έχει απόλυτο δίκιο. Πράγματι υπάρχουν δικαστές και δύο μάλιστα από αυτούς, δύο ανώτεροι εισαγγελικοί λειτουργοί, υπηρετούν στην ΕΥΠ και αποφασίζουν για κάθε επισύνδεση. Αν εμπιστευόμαστε την κρίση τους, κάθε άλλη ανάλυση περί του ποιος παρακολουθείται και γιατί είναι προφανώς περιττή.

Ο Αρχηγός της Αξιωματικής Αντιπολίτευσης χαρακτήρισε οργουελική δυστοπία τη νόμιμη λειτουργία της ΕΥΠ. Αν πράγματι, λοιπόν, πιστεύει αυτά που λέει, έχω άσχημα νέα για τον κ. Τσίπρα. Δυστυχώς, η δημοκρατική εκτροπή που επικαλείται, έχει προσλάβει πλέον διεθνείς διαστάσεις. Οι επίορκοι Βέλγοι δικαστές επέτρεψαν την παρακολούθηση Ευρωβουλευτών και με τις φασιστικές τους ακούστε- μεθόδους ανακάλυψαν ότι χρηματίζονται! Κρίμα! Αν το Βέλγιο είχε τη δημοκρατία που οραματίζεται ο ΣΥΡΙΖΑ οι διάφοροι Παντσέρι, Τζόρτζι και λοιποί σοσιαλιστές θα μπορούσαν ακόμα να συνεχίσουν ανενόχλητοι τις δουλίτσες τους και τα 600 χιλιάρικα μαζί με το μπιμπερό θα είχαν αναχωρήσει προς άγνωστη κατεύθυνση.

Είμαι όμως βέβαιη ότι ο κ. Τσίπρας δεν θα ανησυχήσει για τα τεκταινόμενα στο Βέλγιο και σε όλα τα άλλα κράτη του δυτικού κόσμου. Και αυτό διότι δεν είναι δυνατόν να πιστεύει αυτά που λέει στο πλαίσιο της απέλπιδας προσπάθειάς του να αρθρώσει αντιπολιτευτικό λόγο. Ο βίος και η πολιτεία του το έχουν αυτό αποδείξει. Για τα νόμιμα ας ρωτήσει τον κ. Ρουμπάτη, τον επικεφαλής της ΕΥΠ επί των ημερών του. Για τα παράνομα ας ρωτήσει τον προσφιλή του κ. Ράμμο για τον συνάδελφό του δικαστή που είδε να δημοσιεύονται στην «ΑΥΓΗ» υποκλαπέντα προσωπικά του μηνύματα τις παραμονές της έκδοσης της απόφασης του Σ.τ.Ε. για τις τηλεοπτικές άδειες.

Κυρίες και κύριοι συνάδελφοι, θα θεωρούσα άστοχη την περαιτέρω ενασχόληση με ένα ζήτημα που δεν ενδιαφέρει ουσιαστικά τον ελληνικό λαό, όπως έχει αποδειχθεί και από αλλεπάλληλες σχετικές δημοσκοπήσεις. Άλλα είναι αυτά που απασχολούν τους Έλληνες πολίτες. Ποιος μπορεί να διασφαλίσει τα σύνορά μας; Αυτοί που πιστεύουν ότι η περίφραξή τους παραβιάζει τη διεθνή νομιμότητα; Ποιος εγγυάται σοβαρά και κοστολογημένα την άνοδο του βιοτικού επιπέδου; Αυτοί που επί τεσσερισήμισι χρόνια δήμευαν τον κόπο μας αυξάνοντας και φόρους και ασφαλιστικές εισφορές; Ποιος μπορεί να εκσυγχρονίσει το κράτος και να μας οδηγήσει σε ένα καλύτερο αύριο; Οι εχθροί της αριστείας και αυτοί που διακηρύσσουν ότι η καριέρα είναι χολέρα;

Ας αφήσουμε, λοιπόν, τη λασπομαχία στον ΣΥΡΙΖΑ και ας εκμεταλλευτούμε την ευκαιρία που μας χάρισε για σύγκριση και όχι για σύγκρουση, όπως πολύ ορθά είπε ο Πρωθυπουργός. Ας αφήσουμε τους λευκούς απόρρητους φακέλους σε αυτούς που τους διακινούν για να εξυπηρετήσουν πολιτικές σκοπιμότητες ενάντια στα συμφέροντα της πατρίδας μας. Εμείς δεν σκανδαλολογούμε γιατί έχουμε πραγματικά εμπιστοσύνη στην ελληνική δικαιοσύνη και είμαστε σίγουροι ότι σύντομα θα δώσει λύσεις και θα μας λύσει όλες μας τις απορίες. Έτσι σύντομα θα μάθουμε ποιοι έγιναν Βουλευτές με τα λεφτά του κ. Καλογρίτσα, ποιοι έστηναν διαγωνισμούς και ποιοι παρενέβαιναν τελικά στο έργο της δικαιοσύνης. Μέχρι τότε θα συνεχίσουμε να δουλεύουμε σκληρά με σοβαρότητα προκειμένου να διασφαλίσουμε ένα καλύτερο αύριο για όλους μας, για τα παιδιά μας, για το μέλλον μας, χωρίς εχθροπάθειες, μεγαλοστομίες και περιττές εντάσεις. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς σας ευχαριστούμε και για τον χρόνο. Ελπίζω να ακολουθήσει και ο κ. Θραψανιώτης.

Κύριε Θραψανιώτη, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Είναι απορίας άξιον ότι οι Βουλευτές της Πλειοψηφίας παρελαύνουν από αυτό εδώ το Βήμα διαβάζοντας όλοι το ίδιο «σκονάκι». Καμμία αναφορά στις παρακολουθήσεις γεγονός που σημαίνει ότι αποδέχονται την ευθύνη του κ. Μητσοτάκη.

Πριν προχωρήσω όμως θέλω να κάνω ένα σχόλιο.

Κυρία Υπουργέ του Πολιτισμού, γνωρίζετε ότι καθυστερεί η έναρξη του Μουσείου Αγίου Νικολάου; Για ποιον λόγο; Γιατί πλημμύρισε νερά.

Εχθές κατέβηκαν στην Κρήτη ο Υπουργός Υποδομών και ο κ. Μητσοτάκης για να εγκαινιάσουν το τμήμα Άγιος Νικόλαος - Νεάπολη του Βόρειου Οδικού Άξονα Κρήτης. Κουβαλούσαν όλη νύχτα οι μπουλντόζες, έστησαν το σκηνικό για να κάνουν την παρουσίαση και σήμερα το μεσημέρι τα ξήλωσαν και έφυγαν.

Με αυτό τον τρόπο θα κάνετε τα έργα; Με αυτόν τον τρόπο θα ξεκινήσετε τον Βόρειο Οδικό Άξονα; Το μόνο που καταφέρατε είναι να βαδίσετε στα χνάρια ακριβώς του ΣΥΡΙΖΑ - Προοδευτική Συμμαχία, στον δρόμο που χάραξε, στη μελέτη που χάραξε, στο ίδιο ακριβώς σχέδιο.

Το μόνο που καταφέρατε για το τμήμα Άγιος Νικόλαος - Νεάπολη, δεκατέσσερα χιλιόμετρα δρόμου, με βελτίωση όχι νέα χάραξη, είναι να διπλασιάσετε το κόστος από τα 90 εκατομμύρια στα 180 εκατομμύρια. Αυτή είναι η επιτυχία σας. Χρήματα τα οποία θα πληρώσει ελληνικός λαός.

Καταθέσαμε πρόταση δυσπιστίας, κυρίες και κύριοι Βουλευτές, για να αναδειχθούν με τον πιο κατηγορηματικό τρόπο οι ευθύνες του Πρωθυπουργού στην παραβίαση του Συντάγματος και την κατάλυση του πολιτεύματος. Ευθύνες τεράστιες έχουν και τα μέλη της Κυβέρνησής σας, τα οποία κυβερνούν σαν να μην συμβαίνει τίποτα ή ακόμα, με τον πιο εξοργιστικό τρόπο, προσπαθούν να φιμώσουν δικαστικούς λειτουργούς και να μεθοδεύσουν τη μετατροπή σκανδάλων σε δήθεν σκευωρίες.

Στοχοποιείτε όσους έχουν αντίθετη άποψη με εσάς. Βάλατε στο στόχαστρο είκοσι έγκριτους συνταγματολόγους και τον νομικό κόσμο της χώρας για να υπερασπιστείτε το ατόπημα του Εισαγγελέα του Αρείου Πάγου κ. Ντογιάκου. Στοχοποιείτε τον Πρόεδρο της ΑΔΑΕ κ. Ράμμο, γιατί δήθεν δεν ενημέρωσε τον Πρωθυπουργό. Ο ίδιος, όμως, ο κ. Ράμμος σε δήλωσή του επισημαίνει: «Ο κύριος Πρωθυπουργός ουδέποτε ζήτησε να με συναντήσει και τούτο έγινε, προφανώς, γιατί είχα τακτική επικοινωνία για θέματα αρμοδιότητας της ΑΔΑΕ όλα αυτά τα χρόνια που είμαι Πρόεδρος της Αρχής με τον αρμόδιο Υπουργό, τον κ. Γεραπετρίτη. Είχα, επίσης, δύο συναντήσεις με δική μου πρωτοβουλία και με τον Υπουργό της Δικαιοσύνης». Αλήθεια, τι έλεγαν στις συναντήσεις του ο κ. Γεραπετρίτης με τον κ. Ράμμο; Συζητούσαν για θέματα της αρμοδιότητάς τους ή μήπως έκλωθαν, όπως χαρακτηριστικά είπε ο Βουλευτής κ. Τζαβάρας;

Ευθύνες, όμως, τελικά υπάρχουν και στους κυβερνητικούς Βουλευτές, σε όσους από εσάς στηρίζετε και ευθυγραμμίζεστε με τις πολιτικές του Μεγάρου Μαξίμου. Ευτυχώς όχι όλοι.

Σας ζητάμε σήμερα να ψηφίσετε την πρόταση μομφής, γιατί δεν αρμόζει σε δημοκρατικό και ευνομούμενο κράτος αυτή η εικόνα. Μαζί με τις υποκλοπές, το μεγαλύτερο σκάνδαλο της Μεταπολίτευσης είναι η εξωφρενική προσπάθεια συγκάλυψής τους μαζί με τόσες άλλες δυσώδεις υποθέσεις, όπου αντί διαφάνειας έχουμε σωρεία πολιτικών διώξεων κάθε φορά που ελέγχονται γνωστά πολιτικά πρόσωπα και θίγονται μεγάλα συμφέροντα. Γιατί σε κανέναν πολίτη δεν αρέσει να τον παρακολουθούν και το Σύνταγμα με το άρθρο 19 προστατεύει απολύτως απαραβίαστες τις τηλεπικοινωνίες.

Για εμάς το στοίχημα στις επόμενες εκλογές είναι η επιστροφή της δικαιοσύνης. Δικαιοσύνη παντού. Γιατί, από το 2019 είναι ανυπολόγιστη η ζημιά στο κράτος δικαίου και τα περισσότερα προβλήματα που αντιμετωπίζουμε πηγάζουν από την πραγματική αυτή κατάσταση.

Σήμερα κάνουμε την αρχή, για να τελειώνουμε μια και καλή με τον αυταρχισμό. Έναν αυταρχισμό που ξεκίνησε αμέσως μετά την ανάληψη της Κυβέρνησης από τον κ. Μητσοτάκη, όταν η πρώτη κίνηση του Πρωθυπουργού ως Πρωθυπουργός ήταν να πάρει υπό την εποπτεία του την ΕΥΠ και στη συνέχεια να διορίσει τον ανιψιό του ως εποπτεύοντα και τον εκλεκτό του κ. Κοντολέων παράνομα ως διοικητή της ενώ δεν διέθετε τα τυπικά προσόντα. Από το διορισμό εκείνο άρχισε να ξετυλίγεται ένα κουβάρι σκανδάλων και θεσμικών εκτροπών που υπονομεύει έως σήμερα την πολιτική ζωή του τόπου.

Να υπενθυμίσω, επιγραμματικά: Αποκαλύψεις για τις παρακολουθήσεις δημοσιογράφων, όπως του κ. Κουκάκη που έκανε ρεπορτάζ ψάχνοντας για τραπεζικές συναλλαγές και σκάνδαλα, του κ. Μαλιχούδη για το προσφυγικό. Να θυμίσω την παρακολούθηση Αρχηγού κόμματος, του κ. Ανδρουλάκη και μόλις πρόσφατα του Αρχηγού των Ενόπλων Δυνάμεων και των στρατιωτικών. Ποιοι λόγοι εθνικής ασφάλειας δικαιολογούσαν -αναρωτιέται κανείς- την παρακολούθησή τους;

Φροντίσατε και νομοθετήσατε τέτοιες διαδικασίες, ώστε να μην μπορεί κάποιος που παρακολουθείται να ενημερωθεί. Για να μάθει κάποιος ότι παρακολουθείται, πρέπει να τον ενημερώσει η ΑΔΑΕ με τη σύμφωνη γνώμη της ΕΥΠ και μόνο όταν κριθεί από την ΕΥΠ ότι η γνωστοποίηση δεν επηρεάζει τον σκοπό της παρακολούθησης. Με λίγα λόγια, τρέχα γύρευε. Προστατεύονται εκείνοι που θα έπρεπε να ελέγχονται και μάλιστα, είναι στην ισχυρή θέση να αποφασίζουν για κάτι που μπορεί να τους φέρει σε δύσκολη θέση.

Αλήθεια, τι φοβάστε; Σταματήσατε άρον-άρον την εξεταστική επιτροπή για το σκάνδαλο των υποκλοπών και αρνηθήκατε όλα τα αιτήματα για κλήση μαρτύρων. Κρυφτήκατε πίσω από το απόρρητο των επικοινωνιών και επικαλείστε την άγνοια για όσα διαδραματίστηκαν.

Ο κ. Μητσοτάκης, απέπεμψε τους στενούς του συνεργάτες. Αν αυτό δεν είναι ομολογία ενοχής, τότε τι είναι; Ως προϊστάμενός τους θα έπρεπε να πάρει την πολιτική ευθύνη που έθεσε την ΕΥΠ υπό τον έλεγχό του, που τους διάλεξε για να παραιτηθούν, καθώς, όπως είπε ο ίδιος και παλαιότερα, αδυνατεί να καταλάβει ότι υπάρχει πολιτική ευθύνη χωρίς παραίτηση.

Καταληκτικά, θέλω να πω πως όσο και να προσπαθείτε να αποπροσανατολίσετε τον κόσμο με στημένες υποθέσεις και ατεκμηρίωτες κατηγορίες, ο κόσμος ζητά αλλαγή. Όπως είπε και ο Πρόεδρός μας, ήρθε η ώρα να φύγετε για να ανασάνει ο τόπος. Δεν μπορείτε να αντιμετωπίζετε την οργή της κοινωνίας με μισές συγγνώμες και προπαγάνδα της συμφοράς. Δεν μπορεί ο κόσμος να αντιμετωπίζει τα νοσοκομεία χωρίς γιατρούς και χωρίς φάρμακα. Δεν μπορεί ο κόσμος να πηγαίνει στα σουπερμάρκετ και να μην μπορεί να προμηθευτεί είδη πρώτης ανάγκης.

Εκεί έχετε καταντήσει τον κόσμο και δυστυχώς, περιγράφετε μια εικονική πραγματικότητα. Δεν θα αποφύγετε την κρίση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Μακρή από τη Νέα Δημοκρατία έχει τον λόγο και μετά ο κ. Αβραμάκης.

**ΕΛΕΝΗ ΜΑΚΡΗ - ΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ορκίστηκα μόλις πριν δύο εβδομάδες Βουλευτής, στην ολοκλήρωση σχεδόν της κοινοβουλευτικής θητείας. Για δεύτερη φορά Βουλευτής μέσα στην Αίθουσα του ελληνικού Κοινοβουλίου βλέπω με αρκετό σκεπτικισμό τη συντελούμενη αντιπαράθεση. Αντιλαμβάνομαι τον σκοπό της Αντιπολίτευσης, αλλά εκτιμώ ότι την Κυβέρνηση θα ωφελήσει.

Σε κάθε περίπτωση, σας ακούω με πολλή προσοχή, κυρίες και κύριοι συνάδελφοι του ΣΥΡΙΖΑ. Παρατήρηση: Στις τοποθετήσεις σας αποφεύγεται να αναφερθείτε σε μία συγκεκριμένη χρονική περίοδο ως μη υπάρχουσα. Την περίοδο της διακυβέρνησής σας. Ο Δημόκριτος είχε πει «Λήθη ιδίων κακών, θρασύτητα γεννά», που σημαίνει ότι όποιος ξεχνά τα δικά του σφάλματα, αποθρασύνεται.

Να σας θυμίσω, λοιπόν, και επειδή οδεύουμε σιγά-σιγά και σε εκλογές να θυμίσουμε κυρίως στους πολίτες, ότι έχετε κυβερνήσει αυτή τη χώρα και έχουν καταγραφεί τα πεπραγμένα σας. Η εμπειρία των πολιτών ήταν αρκετά επώδυνη. Δεν θα αναφερθώ σε όλα όσα πράξατε -άλλωστε ο χρόνος είναι περιορισμένος-, αλλά θα σας μεταφέρω κάποια από αυτά που γνωρίζουν και οι πολίτες της εκλογικής μου περιφέρειας, της Φθιώτιδας, που τα βίωσαν, όπως τα βίωσε και ολόκληρη η ελληνική κοινωνία.

Ήταν η κυβέρνηση ΣΥΡΙΖΑ που αύξησε τους συντελεστές του φόρου εισοδήματος για φυσικά και νομικά πρόσωπα, που αύξησε τις ασφαλιστικές εισφορές.

Ήταν η κυβέρνηση ΣΥΡΙΖΑ που επέβαλε μειώσεις στα εφάπαξ πάνω από 25%, που επέβαλε το πάγωμα των συντάξεων μέχρι και το 2022, που επέβαλε τη μείωση της κατώτατης σύνταξης.

Ήταν η κυβέρνηση ΣΥΡΙΖΑ που επέβαλε τις περικοπές σε συνταξιούχους, περικοπές σε συντάξεις χηρείας, περικοπές σε συντάξεις αναπηρίας.

Ήταν η κυβέρνηση ΣΥΡΙΖΑ που αύξησε στο 100% την προκαταβολή φόρου για τις μικρομεσαίες επιχειρήσεις, που αύξησε το ΦΠΑ στο 24% για προϊόντα και υπηρεσίες ευρείας κατανάλωσης, που η πολιτική της επιλογή ήταν η υπερφορολόγηση και οι περικοπές.

Αντίθετα, η Κυβέρνηση της Νέας Δημοκρατίας επέλεξε έναν διαφορετικό δρόμο, της ανακούφισης των πολιτών, αυτόν της στήριξης της επιχειρηματικότητας, με περιορισμό της φορολογίας, αποκατάσταση των αδικιών στο μέτρο του εφικτού και της οικονομικής σταθερότητας.

Τα τελευταία τριάμισι χρόνια καταγράφηκαν μειώσεις φόρων και ασφαλιστικών εισφορών, μείωση του εισαγωγικού φορολογικού συντελεστή στα φυσικά πρόσωπα από 22% στο 9%, μείωση των ασφαλιστικών εισφορών κατά τέσσερις ποσοστιαίες μονάδες, για τη γεωργία -που ενδιαφέρει αρκετά την περιοχή μου- χαμηλός φορολογικός συντελεστής για όλα τα αγροτικά σχήματα στο 10%, μείωση του ΦΠΑ στα λιπάσματα και τις ζωοτροφές από το 13% στο 6%. Επίσης, μείωση του ΕΝΦΙΑ κατά 35%, κατάργηση της εισφοράς αλληλεγγύης για όλους και κατάργηση μιας σειράς ακόμα φόρων που ανακουφίζει κάθε κλάδο της οικονομίας.

Επέλεξα την οικονομία για να σας δείξω τις αντιθέσεις και τις διαφορές στις δικές σας και στις δικές μας πολιτικές. Παρόμοιες αντιθέσεις υπάρχουν σε όλους τους τομείς που οι συνάδελφοι ανέλυσαν και θα αναλύσουν μέχρι αύριο που θα ολοκληρωθεί αυτή η συζήτηση. Προσωπικά δεν αμφισβητώ τις διαθέσεις σας. Η διαφωνία μας είναι καθαρά ιδεολογική. Είναι στην κατεύθυνση που πρέπει να έχει η οικονομία, η επιχειρηματικότητα, στο πώς λειτουργεί το κράτος, στο πώς πιστεύουμε ότι γεννιούνται ευκαιρίες και πώς βελτιώνεται η καθημερινότητα των πολιτών της χώρας.

Κυρίες και κύριοι της Αντιπολίτευσης, έχετε την προσδοκία μιας θετικής έκβασης για εσάς από αυτή τη διαδικασία. Θα απογοητευτείτε. Από το τριήμερο αυτό θα ωφεληθεί η Κυβέρνηση, αφού της δίνεται η ευκαιρία να αναδειχθεί το έργο της και να δοθούν οι όποιες απαντήσεις χρειάζονται για το ζήτημα που θέσατε. Ο Πρωθυπουργός και οι αρμόδιοι Υπουργοί θα σας απαντήσουν αναλόγως. Προφανώς δεν περιμένω να συμφωνήσετε μαζί μου. Θα ήταν ουτοπικό. Για εμάς έχει αξία, μέσα από αυτή τη διαδικασία, να σχηματίσουν άποψη οι πολίτες, να βγάλουν συμπεράσματα, να επιλέξουν ποιους και ποιες θέλουν να τους εκπροσωπούν και για τα επόμενα χρόνια.

Κλείνοντας θα πω τούτο, η αποτίμηση του κυβερνητικού έργου κρίνεται από μετρήσιμα στοιχεία και αυτά τα στοιχεία δείχνουν ότι το έργο της είναι θετικό. Κατόπιν αυτών, καταψηφίζω την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε και ευχαριστούμε και για την τήρηση του χρόνου.

Τον λόγο έχει τώρα ο κ. Αβραμάκης.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι λίγος ο χρόνος που δίνεται σε κάθε ομιλητή για να μπορέσει να τοποθετηθεί σε ένα τόσο σοβαρό ζήτημα που άπτεται της ουσίας της δημοκρατίας. Θα προσπαθήσω, όσο μπορώ πιο σύντομα, να τοποθετηθώ ελπίζοντας ότι θα γίνουν αντιληπτά τα πεπραγμένα του Πρωθυπουργού, ο οποίος θεωρεί τον εαυτό του τελικά υπεράνω του πολιτεύματος, υπεράνω του Συντάγματος, υπεράνω του συνόλου της χώρας και των θεσμών της.

Δυστυχώς, όλοι οι Βουλευτές της Νέας Δημοκρατίας έρχονται με ένα non paper του Μαξίμου και αναπαράγουν τα ίδια επιχειρήματα. Θα ξεκινήσω απαντώντας στις φαιδρές καταγγελίες της Νέας Δημοκρατίας σε βάρος του ΣΥΡΙΖΑ σε μια προσπάθεια συμψηφισμών που τελικά δημιουργεί αποστροφή της κοινής γνώμης στην πολιτική.

Πολύ επιγραμματικά θα πω τα εξής. Ο Μάξιμος, που επικαλείται η Νέα Δημοκρατία, ήταν εμπλεκόμενος στη «NOVARTIS». Δηλαδή ήταν άνθρωπος άμεσα εμπλεκόμενος με τον Φρουζή και τους εμπλεκόμενους στο σκάνδαλο Υπουργούς με αδιευκρίνιστα ποσά. Το κατηγορητήριο σε βάρος του κ. Παπαγγελόπουλου και της κ. Τουλουπάκη καταρρέει. Το κατηγορητήριο σε βάρος του κ. Παππά στηρίζεται σε SMS που αποδείχθηκαν παραποιημένα ή πλαστά. Άλλωστε, ο ίδιος ο κ. Παππάς κατέθεσε μηνυτήρια αναφορά. Τα όσα ισχυρίζεται η γραμματέας του κ. Καλογρίτσα είναι όλα θεωρίες δικές της. Προσπαθείτε να πείσετε ότι ο κ. Καλογρίτσας, ο οποίος έψαχνε για δανεικά για να συμμετάσχει στον διαγωνισμό, είχε τη δυνατότητα να χρηματοδοτεί με μαύρες σακούλες τον ΣΥΡΙΖΑ. Το ότι δεν υπήρχε άδεια και αποβλήθηκε από τον διαγωνισμό, δεν σας απασχολεί, γιατί δεν εξυπηρετεί το αφήγημά σας. Το μόνο που είναι αδιαμφισβήτητο είναι ότι ο κ. Καλογρίτσας είχε πυκνά ραντεβού όλη εκείνη την περίοδο με τον κ. Θεοδωρικάκο που τότε ήταν ταυτόχρονα συνεταίρος του Καλογρίτσα και βασικός σύμβουλος του κ. Μητσοτάκη.

Κατηγορείτε τον ΣΥΡΙΖΑ ότι ήθελε να κάνει «ΣΥΡΙΖΑ-channel», ενώ εσείς έχετε μετατρέψει τη χώρα σε Βόρειο Κορέα στο κομμάτι της ενημέρωσης. Αφήστε, λοιπόν, την κατάφωρη παραβίαση της κοινής λογικής και κοιτάξτε να περισώσετε την αξιοπρέπειά σας, την προσωπική διαδρομή του κάθε Βουλευτή σας, την ιστορία σας και τις παρακαταθήκες του κόμματός σας.

Απαντήστε λοιπόν: Ποιος κυβερνούσε αυτή τη χώρα, ο εκλεγμένος Πρωθυπουργός ή ο διορισμένος ανιψιός του ο οποίος δεν είχε καμμία νομιμοποίηση ούτε από το κόμμα της Νέας Δημοκρατίας, ούτε βέβαια από τον ελληνικό λαό. Ποιος είχε τελικά τον έλεγχο της εθνικής ασφάλειας της χώρας και της Υπηρεσίας Πληροφοριών; Ο Πρωθυπουργός; Ο ανιψιός του εν αγνοία του Πρωθυπουργού; Ο μη έχων τα κατάλληλα προσόντα και τοποθετημένος από τον Πρωθυπουργό με εκ των υστέρων αλλαγή του νόμου Διοικητής της ΕΥΠ κ. Κοντολέων; Ή η εισαγγελέας κ. Βλάχου που θεωρεί εαυτόν υπεράνω του Συντάγματος και υπεράνω των θεσμών και του κράτους;

Αν ο κ. Μητσοτάκης γνώριζε, είναι επικίνδυνος για τη χώρα. Αν πάλι δεν γνώριζε, είναι ανίκανος και ανεπαρκής. Σε οποιαδήποτε περίπτωση ή εκδοχή και αν πάρετε, οφείλει να παραιτηθεί. Θεωρώ αυτονόητο ότι όσοι πραγματικά ευθύνονται και αποδεδειγμένα γνώριζαν το τι συνέβαινε, θα πρέπει να παραπεμφθούν στη δικαιοσύνη.

Συνεχίζω. Ποιοι ήταν οι λόγοι της εθνικής άμυνας που επέβαλαν την παρακολούθηση επί δύο συνεχόμενα έτη της στρατιωτικής ηγεσίας της χώρας με αποκορύφωμα, βέβαια, την παρακολούθηση του Αρχηγού των Ενόπλων Δυνάμεων; Ποια είναι τα στοιχεία που βρέθηκαν και επέβαλαν τη συνέχιση αυτής της παρακολούθησης; Πώς δέχεστε την παρακολούθηση της ηγεσίας των Ενόπλων Δυνάμεων της χώρας επί δύο χρόνια και παράλληλα αποδέχεστε τη διατήρηση αυτών των προσώπων στην ηγεσία του Ελληνικού Στρατού, ενώ υπάρχουν σκιές για την ακεραιότητά τους;

Αντίστοιχα, σε ό,τι αφορά τους Υπουργούς, υπήρχαν ενδείξεις χρηματισμού Υπουργών ή απόπειρες χρηματισμού, για να παραμένουν αυτοί οι άνθρωποι σε κυβερνητικές θέσεις; Ή μήπως η παρακολούθηση ήταν προληπτική; Βρέθηκε κάτι ή όχι; Ισχύουν τα όσα διέρρευσαν για τηλεφώνημα από το Μαξίμου που υποχρέωσε Υπουργό ή συνεργάτη του να γυρίσει πίσω, ενώ ήταν καθ’ οδόν, για να εισπράξει μίζα ή όχι; Διότι αποδεικνύεται ότι πολλά από αυτά που είδαν το φως της δημοσιότητας ήταν αληθή και όχι μυθεύματα, όπως αρχικά ισχυριζόταν το Μαξίμου.

Η παρακολούθηση του νέου Αρχηγού του ΠΑΣΟΚ – Κινήματος Αλλαγής κ. Ανδρουλάκη σε ποια βάση εθνικής σημασίας έγινε και ποια είναι τα στοιχεία που προέκυψαν; Θα συμμετέχει το τρίτο σε δύναμη πολιτικό κόμμα στις εκλογές της χώρας, ενώ είναι ύποπτος ο Αρχηγός του για την εθνική ασφάλεια;

Αφήνετε να εννοηθεί ότι οι Βουλευτές του ΣΥΡΙΖΑ, που παρακολουθήθηκαν, είναι ύποπτοι για την εθνική ασφάλεια, όπως πιθανότατα και άλλοι Βουλευτές, ακόμη και της Νέας Δημοκρατίας, άσχετα αν έχουν αποκαλυφθεί ή όχι τα ονόματά τους.

Ο Κύρτσος σε τι απειλούσε την εθνική ασφάλεια της χώρας; Οι δημοσιογράφοι Κουκάκης και Τέλλογλου, αλλά και οι υπόλοιποι που είχαν αποκαλυφθεί σε δημοσιεύματα και επαληθεύτηκαν, όπως ο κ. Παπαχελάς, είναι ύποπτοι σε αδικήματα σε βάρος της εθνικής ασφάλειας της χώρας;

Τελικά, η εθνική μας ασφάλεια ταυτίζεται με το πρόσωπο του Πρωθυπουργού και τις ανασφάλειές του; Είναι λόγος εθνικής ασφάλειας να μαθαίνει ο Πρωθυπουργός με υποκλοπές τις κινήσεις των πολιτικών του αντιπάλων, δημοσιογράφων, πιθανών εσωκομματικών του αντιπάλων, αλλά και Υπουργών του;

Ποια είναι η διορθωτική κίνηση που έκανε όταν ανακάλυψε, έστω και με καθυστέρηση μηνών, το σκάνδαλο; Να απομακρύνει, ως Ιφιγένεια, τον ανιψιό του και διοικητή της ΕΥΠ και να περάσει νομοθετική ρύθμιση για καταστροφή των στοιχείων; Να επικαλείται το απόρρητο, για να μην ενημερωθεί η Βουλή; Να μην επιτρέπει την εξέταση μαρτύρων, ακόμα και ιδιωτών, από τη Βουλή; Να φιμώνει την αρμόδια ανεξάρτητη αρχή και να επιβάλλει τον νόμο της σιωπής στη Βουλή;

Είστε υπερήφανοι γι’ αυτόν και τον στηρίζετε; Είναι δυνατόν να επιτρέπετε να υπάρχουν αυτές οι σκιές πάνω από τις Ένοπλες Δυνάμεις της χώρας; Είναι δυνατόν να βάζετε πάνω από την πατρίδα την κομματική νομιμοφροσύνη που σας επιβάλλει ο κύριος αυτουργός αυτού του σκανδάλου; Είναι δυνατόν να αποδεχτείτε αυτή την πρωτοφανή εκτροπή και να προστατεύσετε έναν ανασφαλή και προφανώς ακατάλληλο Πρωθυπουργό;

Πώς δέχεστε να στιγματιστεί το ιστορικό κόμμα της Νέας Δημοκρατίας και ο καθένας από εσάς προσωπικά για την καθεστωτική και αντιδημοκρατική νοοτροπία ενός και μόνο ανθρώπου; Τι θα πείτε στους δημοκρατικούς πολίτες που εκπροσωπείτε στη Βουλή;

Τι θα μας πείτε για το νέο σκάνδαλο που αποκαλύφθηκε; Τα φληναφήματα του εμπλεκόμενου Υπουργού Ψηφιακής Διακυβέρνησης κ. Πιερρακάκη; Πώς, αλήθεια, πληρώνεται αυτή η εταιρεία που διαφημίζει την επαγγελματική της σχέση με τη Νέα Δημοκρατία, δεδομένου ότι τόσο το κόμμα όσο και ο ίδιος ο Πρωθυπουργός δεν μπορούν να πληρώσουν τα χρέη τους, αλλά βρίσκουν χρήματα για να καρπωθούν πανάκριβες υπηρεσίες από ξένες εταιρείες άλλων χωρών;

Υπάρχουν κρυφοί χορηγοί, όπως η εταιρεία που εμπλέκεται με το παράνομο λογισμικό του «Predator» και έκοβε τιμολόγια πληρωμής για δημοσκοπική εταιρεία του Μαξίμου;

Πώς ανέχεστε τελικά έναν Πρωθυπουργό που φέρεται να έχει στοιχεία ακόμη και της προσωπικής ζωής των πολιτικών της παράταξής του, της Αντιπολίτευσης, της στατικής ηγεσίας, των δημοσιογράφων και των επιχειρηματιών, τα οποία απέκτησε με τη βοήθεια ξένων εταιρειών και παράνομων λογισμικών, τα οποία μπορεί να χρησιμοποιήσει ανά πάσα στιγμή για την επίτευξη των ατομικών του σκοπών; Πώς ανέχεστε έναν Πρωθυπουργό ο οποίος χρηματοδοτεί με άγνωστο τρόπο και πόρους τη διαμόρφωση του εκλογικού προφίλ αγνώστου αριθμού πολιτών, προκειμένου να κρατήσει ο ίδιος πολιτικά;

Κλείνω με ένα ερώτημα μια προειδοποίηση. Υπάρχουν σήμερα πολιτικά πρόσωπα, δημοσιογράφοι, Υπουργοί και στελέχη των Ενόπλων Δυνάμεων που τελούν υπό παρακολούθηση ή όχι; Ποιος μπορεί να διαβεβαιώσει τον ελληνικό λαό και τη Βουλή ότι αυτή η εκτροπή σταμάτησε, έστω και με καθυστέρηση μηνών; Προφανώς, αυτό δεν μπορεί να το διαβεβαιώσει ο Πρωθυπουργός που διατηρεί υπό την εποπτεία του την ΕΥΠ και έχει συλληφθεί πολλές φορές να ψεύδεται για το σημερινό σκάνδαλο υποκλοπών.

Προειδοποιούμε κάθε αρμόδιο. Μη διανοηθείτε να στείλετε «Leopard» στην Ουκρανία τώρα που κάμφθηκαν οι αντιστάσεις της Γερμανίας. Τα «Leopard» είναι κομβικά για την εθνική μας άμυνα και μην τολμήσετε να μεθόδευσε οποιαδήποτε τέτοιου τύπου αποδυνάμωση της χώρας.

Αν υπάρχει τσίπα, αν υπάρχει ψήγμα αξιοπιστίας και αξιοπρέπειας θα πρέπει οι Βουλευτές, τα στελέχη και ιδιαίτερα οι πρώην πρόεδροι και Πρωθυπουργοί της χώρας, κ. Καραμανλής και κ. Σαμαράς να αντιδράσουν και να στηρίξουν όχι την πρόταση δυσπιστίας του ΣΥΡΙΖΑ, αλλά την ίδια τη δημοκρατία και τους θεσμούς.

Θα μείνετε στην ιστορία ως η Κυβέρνηση των υποκλοπών, της αισχροκέρδειας και της ακρίβειας, της διασπάθισης του δημόσιου χρήματος, των πλειστηριασμών της πρώτης κατοικίας, των κουπονιών σίτισης και της φτωχοποίησης του ελληνικού λαού. Εκπροσωπείτε την πλουτοκρατία και την ολιγαρχία. Εκπροσωπούμε τα μικρομεσαία στρώματα και τον λαό. Αποδεχόμαστε την πρόκληση της σύγκρισης, κύριε Μητσοτάκη, γιατί εσείς εκφράζετε το χθες και το παλιό, ενώ εμείς εκφράζουμε το αύριο και την ελπίδα.

Το δίλημμα των επόμενων εκλογών είναι ξεκάθαρο. Δημοκρατία ή εκτροπή; Δημοκρατία ή ολιγαρχία; Δημοκρατία ή οικογενειοκρατία και κλεπτοκρατία; Σε αυτό το δίλημμα ο λαός θα απαντήσει ξεκάθαρα. Δημοκρατία, πολιτική αλλαγή, προοδευτική διακυβέρνηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Τζηκαλάγιας από τη Νέα Δημοκρατία έχει τον λόγο και αμέσως μετά η κ. Κεφαλίδου.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, συζητούμε αυτές τις τρεις μέρες την πρόταση δυσπιστίας που αποφάσισε να υποβάλει ο Πρόεδρος και η Αξιωματική Αντιπολίτευση, όπως έχει δικαίωμα από τον Κανονισμό της Βουλής, να προβεί δηλαδή σε μια πολιτική πράξη για την οποία προκάλεσε την Αντιπολίτευση, το ζήτησα αν θέλετε πολλές φορές ο Πρωθυπουργός της χώρας από το φθινόπωρο, όταν πρώτη φορά ακούσαμε για επισυνδέσεις, για παρακολουθήσεις, με αυτό που έγινε στο Ευρωπαϊκό Κοινοβούλιο και το θέμα του Προέδρου του ΠΑΣΟΚ.

Αυτές τις μέρες παρακολούθησα και άκουσα ότι οι συνάδελφοι ιδιαίτερα της Αξιωματικής Αντιπολίτευσης θέτουν το ζήτημα ότι η Κυβέρνηση και η Κοινοβουλευτική Ομάδα της Νέας Δημοκρατίας προβαίνουν σε σύγκριση του έργου το οποίο πραγματοποιούμε αυτά τα τέσσερα χρόνια συγκριτικά με αυτό που κάνατε εσείς τα προηγούμενα τεσσεράμισι. Κι επειδή η σύγκριση είναι πασιφανής και φαίνεται ποιος κάνει ουσιαστικό κυβερνητικό έργο και δεν το επιθυμείτε, λέτε ότι δεν μιλάμε για την ταμπακιέρα, για το ζήτημα που θέσατε και για το οποίο ζητήσατε να συζητείται σήμερα το θέμα της δυσπιστίας για τις παρακολουθήσεις και ΑΔΑΕ.

Θα εκφράσω τις απόψεις μου όπως κάνω πάντοτε. Να ξεκαθαρίσουμε μερικές έννοιες από τη μεριά τουλάχιστον που το βλέπω εγώ και νομίζω και η πλειοψηφία των Βουλευτών της Νέας Δημοκρατίας. Απολαμβάνουμε μετά το 1974 την καλύτερη δημοκρατία που είχαμε ποτέ στη χώρα. Υπάρχουν τα συνταγματικά κατοχυρωμένα δημοκρατικά και ατομικά δικαιώματα. Υπάρχουν αρχές διασφάλισης αυτών των δικαιωμάτων όπως είναι η ΑΔΑΕ, η Αρχή Διασφάλισης Απορρήτου των Επικοινωνιών.

Λέμε γενικώς ότι ουδείς είναι υπεράνω του νόμου και φυσικά και δεν είναι κανένας υπεράνω του νόμου. Αυτό σημαίνει ότι δεν υπάρχει και κάποιος σε όποια θέση και να βρίσκεται που δεν θα ελέγχεται εάν πληρούνται οι προϋποθέσεις του νόμου.

Φυσικά και μια χώρα και ιδιαίτερα μια χώρα σαν την Ελλάδα που βρίσκεται σε μια ευαίσθητη περιοχή, έχει και κάποιες αρχές, κάποιες ειδικές ευαίσθητες υπηρεσίες, όπως είναι η Εθνική Υπηρεσία Πληροφοριών η οποία έχει σαν σκοπό τη διασφάλιση των συμφερόντων της ασφάλειας της χώρας. Προκειμένου να το διασφαλίσει αυτό μπορεί κάποιες φορές να αίρεται το απόρρητο των επικοινωνιών. Εκεί είναι το ευαίσθητο σημείο που κρινόμαστε όλοι αν οι αποφάσεις που παίρνουμε, ο τρόπος που πολιτευόμαστε διακατέχονται από σοβαρότητα και υπευθυνότητα για να μην διακυβεύονται υψηλά εθνικά συμφέροντα. Πολλές φορές αυτές οι ευαίσθητες αρχές πρέπει να άρουν το απόρρητο των επικοινωνιών. Υπάρχουν διαδικασίες γι’ αυτό. Φυσικά, αυτές οι αρχές πρέπει να στελεχώνονται από άξια στελέχη, δοκιμασμένα, τα οποία πάντοτε κρίνονται και γι’ αυτή την κρίση πρέπει να υπάρχουν αμφίδρομες διασφαλίσεις και η διασταυρώσεις προκειμένου αυτές οι επισυνδέσεις να είναι νόμιμες.

Όταν προέκυψε το γεγονός του φθινοπώρου μέχρι τότε, προκειμένου να διασφαλίζεται αυτό υπήρχε ένας εισαγγελικός λειτουργός ο οποίος επέτρεπε να γίνεται άρση του απορρήτου των επικοινωνιών. Μόλις συνέβη το γεγονός το φθινόπωρο αμέσως η Κυβέρνηση, κεραυνοβόλα, πρώτον, έστειλε το θέμα στη δικαιοσύνη σε ανώτατο δικαστικό λειτουργό. Αμέσως θεσμοθετήσαμε, νομοθετήσαμε και κάναμε τα πρόσωπα που θα δίνουν την εντολή από έναν εισαγγελικό λειτουργό σε δύο κι όταν πρόκειται για πολιτικά πρόσωπα να προστίθεται τρίτο πρόσωπο και αυτό να είναι ο Πρόεδρος της Βουλής.

Μήπως τα χρόνια που κυβερνούσατε δεν γίνονταν; Πάντοτε γίνονταν κάποιες άρσεις του απορρήτου των επικοινωνιών για λόγους εθνικού συμφέροντος. Ήδη αποδείχθηκε αυτό τον καιρό ότι και επί διακυβέρνησης του ΣΥΡΙΖΑ, βλέπε Πιτσιόρλας και τόσα άλλα να μην αναφέρομαι λεπτομερώς, γινόταν. Η Νέα Δημοκρατία, επειδή είναι υπεύθυνη παράταξη, δεν τα σήκωνε αυτά τα θέματα για να μην δημιουργεί ζητήματα στην εθνική πολιτική της χώρας.

Εμείς, κυρίες και κύριοι συνάδελφοι, θέλουμε σύγκριση στο πεδίο της πολιτικής και όχι στο πεδίο της λάσπης. Εσείς αποδεικνύετε για μια άλλη φορά ότι προβαίνετε σε τοξική, σε ευπαθή αντιπολίτευση. Όπως είπε ο Πρωθυπουργός χθες από την Κρήτη, θέλουμε σύγκριση μαζί σας σε όλα τα επίπεδα και όχι σύγκρουση.

Να κάνουμε μερικές συγκρίσεις. Τι να πρωτοπούμε, ότι εσείς ταλαιπωρήσατε δέκα ανθρώπους κρεμώντας τους στα μανταλάκια -και αναφέρομαι στη «NOVARTIS»- και αποδείχθηκε ότι ούτε ενδείξεις δεν υπήρχαν γι’ αυτό που κάνατε, ότι ήταν απαράδεκτο και στο τέλος όλοι αθωώθηκαν γιατί δεν υπήρχαν ενδείξεις και μπήκε η υπόθεση στο αρχείο; Όταν από τη δική σας κυβέρνηση σήμερα που μιλάμε δύο πρώην Υπουργοί έχουν παραπεμφθεί στο Ειδικό Δικαστήριο επειδή υπήρχαν είτε αποδείξεις είτε ισχυρές ενδείξεις.

Όλα αυτά τα χρόνια όταν κυβερνούσατε προβαίνατε σε φορολογικές επιδρομές σε αντιφρονούντες. Στήσατε διαγωνισμούς για τις τηλεοπτικές άδειες. Τώρα πρόσφατα ακούμε ότι μεταφέρονται χρήματα μαύρα σε σακούλες και δεν δίνετε καμμία απάντηση. Τριάντα οκτώ μετανάστες στον Έβρο. Υποκλαπέντα μηνύματα του Αντιπροέδρου του Αρείου Πάγου. Όταν ήσασταν κυβέρνηση αποψιλώσατε τις αρμοδιότητες της Εθνικής Επιτροπής Τηλεπικοινωνιών. Αυξάνατε τα όρια ηλικίας του ΑΣΕΠ για να φύγουν νωρίτερα απ’ όσο θα γινόταν τα μέλη του ΑΣΕΠ, να τους αντικαταστήσετε. Προβήκατε σε ανελέητο κυνηγητό των ανεξάρτητων αρχών. Μια βδομάδα πριν τις εκλογές του Ιουλίου του 2019 μετατρέψαμε το αδίκημα των υποκλοπών από κακούργημα σε πλημμέλημα. Δεν σημαίνει κάτι αυτό;

Κυρίες και κύριοι συνάδελφοι της Αντιπολίτευσης, η παράταξή σας έχει κάνει μια καλοστημένη παράσταση κι έτσι πάει να δημιουργήσει σοβαρό ρήγμα στο πολίτευμα μας. Ο επικεφαλής της ΑΔΑΕ προκαλεί βαρύ θεσμικό και πολιτικό ατόπημα.

Εμείς αγωνιζόμαστε για τη διασφάλιση των δημοκρατικών θεσμών. Θέλουμε την προστασία του Συντάγματος. Το βαλς, όμως, θέλει δύο. Με έναν μόνο δεν γίνεται. Και σίγουρα ο δεύτερος πρέπει να είναι τουλάχιστον το κόμμα της Αξιωματικής Αντιπολίτευσης. Όταν δεν ακολουθείτε εσείς προκαλείτε ρωγμές στο πολίτευμα.

Αυτό το βλέπουν οι Έλληνες πολίτες. Σε λίγους μήνες, σε δύο-τρεις μήνες όλοι θα κριθούμε. Και να είστε βέβαιοι για αυτόν τον λόγο, για την προστασία των θεσμών και της δημοκρατίας και για ένα σωρό άλλους λόγους, που είναι το κυβερνητικό έργο που κάναμε αυτά τα χρόνια, ότι θα δώσει την απάντηση και θα μας εξασφαλίσει μια νέα τετραετία, γιατί αυτό είναι προς το συμφέρον του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η κ. Κεφαλίδου από το ΠΑΣΟΚ και μετά ο κ. Μπαραλιάκος και μετά η κ. Γκαρά. Νομίζω ότι πρέπει να είμαστε εντός του χρόνου. Είμαστε ήδη αργά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αλάνθαστος είναι μόνο όποιος δεν κάνει τίποτα. Όταν ασκείς πολιτική ακόμη και με τις ευγενές προθέσεις, είναι απολύτως βέβαιο ότι θα κάνεις και λάθη. Αλλά δεν βρισκόμαστε εκεί σήμερα. Η πρόταση δυσπιστίας του ΣΥΡΙΖΑ θα μπορούσε να ήταν μια ευκαιρία, για να συζητήσουμε διεξοδικά τα ατοπήματα των κυβερνητικών χειρισμών στην υπόθεση των υποκλοπών με στόχο να δούμε τις αστοχίες και τα κενά του συστήματος και να θωρακίσουμε τους θεσμούς της δημοκρατίας. Ο ΣΥΡΙΖΑ, όχι χωρίς λόγο αλλά ούτε και χωρίς πάτημα που του προσέφερε η κυβερνητική αλαζονεία, άδραξε την τελευταία ευκαιρία να επιδείξει την ύπαρξή του σε μία προσπάθεια να ενισχύσει την πολλαπλώς τρωθείσα εικόνα του εν όψει των προσεχών εκλογών. Και επειδή κανείς δεν μπορεί να ξεφύγει από τον εαυτό του, ο ΣΥΡΙΖΑ έκανε αυτό που ξέρει καλά, επενδύει για άλλη μια φορά στην πόλωση και την τοξικότητα μεταβάλλοντας μια κορυφαία κοινοβουλευτική διαδικασία σε περιβάλλον γηπεδικής σύρραξης. Βέβαια, ο χορός θέλει δύο και η Κυβέρνηση έσπευσε να γίνει ο απαραίτητος παρτενέρ.

Μπορούσε να κάνει αλλιώς η Κυβέρνηση; Φυσικά, και μπορούσε. Μπορούσε εξαρχής μετά το βιαστικό «συγγνώμη, λάθος» του Πρωθυπουργού για τη νόμιμη επισύνδεση του Προέδρου μας Νίκου Ανδρουλάκη και την άρον-άρον αποπομπή δύο-τριών στελεχών, αντί να κλείσει στα γρήγορα μια υπόθεση που μυρίζει παρακράτος, να κάνει αυτό που εξήγγειλε, ενδελεχή έλεγχο, να επιτρέψει στα αρμόδια θεσμικά όργανα να κάνουν τη δουλειά τους. Αντί για πασπάλισμα με σκόνη συσκότισης και προσχηματικούς χειρισμούς, να επιτρέψει να πέσει φως σε μια υπόθεση που προσβάλλει κάθε πολίτη, λερώνει το σύνολο του πολιτικού κόσμου και θέτει εν αμφιβόλω το κράτος δικαίου. Αντ’ αυτού επέτρεψε στο ΣΥΡΙΖΑ, τον αυτόκλητο σωτήρα της πλατείας των αγανακτισμένων, που συγκυβέρνησε αγκαζέ με τη χυδαία ακροδεξιά, που οδήγησε τη χώρα ένα βήμα πριν την καταστροφή, ενώ ταυτόχρονα εξαπέλυε μια πρωτοφανή επίθεση στους θεσμούς, να κουνά σήμερα το δάχτυλο και να έχει και δίκιο.

Το 2019 η Κυβέρνηση ανέλαβε τις τύχες μιας όντως πολυτραυματισμένης χώρας υποσχόμενη κράτος δικαίου, διαφάνεια και ισχυροποίηση των θεσμών. Κατάφερε, πράγματι, να αντιμετωπίσει εξωγενείς κρίσεις και κυρίως να αποκαταστήσει την εικόνα ανυποληψίας της χώρας που είχε φτιάξει με τις πολιτικές της για πρώτη φορά Αριστερά. Καλά όλα αυτά, αλλά είναι η σύγκριση με το ΣΥΡΙΖΑ που τα κάνει να φαίνονται πιο εντυπωσιακά από ό,τι όντως είναι.

Κυρίες και κύριοι συνάδελφοι, η σύγκριση πεπραγμένων Κυβέρνησης και Αξιωματικής Αντιπολίτευσης αποτελεί το μέτρο της πολιτικής αδυναμίας Νέας Δημοκρατίας και ΣΥΡΙΖΑ να δώσουν πραγματικές απαντήσεις σε έναν βόρβορο αποκαλύψεων, που μυρίζει σήψη και τελικά απομακρύνει το εκλογικό σώμα. Έτσι, επιλέξατε να πορευτείτε μέχρι τις εκλογές και αυτή η επιλογή αφορά και τους δυο σας: ο ένας μονομάχος κλείνοντας προχείρως δύσοσμες υπαρκτές τρύπες των δημοκρατικών θεσμών μας και ο άλλος προσθέτοντας λάσπη και σκουπίδια με την ελπίδα μιας νέας αναταραχής-ωραίας κατάστασης από αυτές που τραυμάτισαν τη χώρα και μάτωσαν τους πολίτες, για να έχει ένα raison d’ être και ο κ. Τσίπρας.

Kαι για να απαντήσω και στους συναδέλφους της Συμπολίτευσης, στόχος, αγαπητοί συνάδελφοι, κάθε δημόσιας αρχής, κάθε δημόσιας υπηρεσίας, κάθε λειτουργού και κάθε πολίτη αυτής της χώρας, της ΑΔΑΕ συμπεριλαμβανομένης. υπήρξε πάντα η προάσπιση της δημοκρατίας μας.

Κυρίες και κύριοι συνάδελφοι, δεν κρύβεται η προσπάθεια της ίδιας της Κυβέρνησης να μη γίνει πραγματική συζήτηση για την ουσία της πρότασης δυσπιστίας που κατέθεσε για τους δικούς του ευτελείς λόγους ο ΣΥΡΙΖΑ. Έχει γίνει εξαρχής φανερό ότι η Κυβέρνηση προτιμά να εξαντληθεί η συζήτηση σε συμψηφισμούς εκατέρωθεν παρανομιών, περιφρόνηση θεσμών και αρχών και τελικά περιφρόνηση του ελληνικού λαού, τον οποίον υποτίθεται ότι υπηρετούμε όλοι εμείς εδώ.

Η πρόταση δυσπιστίας αφορά τις διαπιστωμένες παρακολουθήσεις πλήθους δημόσιων λειτουργών, πολιτικών, στρατιωτικών, δημοσιογράφων και συνακόλουθα απροσδιόριστου αριθμού πολιτών, δηλαδή όλων των επαφών των παρακολουθούμενων. Αφορά, επίσης, και την πεισματική άρνηση της Κυβέρνησης να ακουστούν οι διαπιστώσεις που έκανε η ΑΔΑΕ, το αρμόδιο δηλαδή θεσμικό όργανο, και παρέδωσε σε όλους τους πολιτικούς Αρχηγούς.

Σε ένα σύγχρονο κράτος δικαίου όλα αυτά συνιστούν ένα πρόβλημα που μας αφορά όλους και όλοι μαζί πρέπει να το λύσουμε. Αντ’ αυτού, Κυβέρνηση και Αξιωματική Αντιπολίτευση επιλέξατε να ευτελίσετε τη συζήτηση σε μία κόντρα χωρίς ουσία και χωρίς αποτέλεσμα. Θερμά συγχαρητήρια και στους δυο σας!

Κυρίες και κύριοι συνάδελφοι, η συνταγματική προστασία του απορρήτου των επικοινωνιών είναι προϋπόθεση δημοκρατίας. Οι όποιοι προβλεπόμενοι περιορισμοί του δεν μπορούν σε καμμία περίπτωση να φτάνουν στην αποψίλωσή του. Αυτό, όμως, που διαδραματίζεται μπροστά στα μάτια μας είναι ένας στυγνός ευτελισμός, που όσο δεν αποφασίζουμε να τον σταματήσουμε, η πορεία της χώρας προς τις εκλογές θα γίνεται όλο και πιο τοξική. Η Κυβέρνηση δεν πρόκειται να απαλλαγεί των βαρύτατων ευθυνών της για τη μετατροπή της Εθνικής Υπηρεσίας Πληροφοριών σε εθνική υπηρεσία παρακολουθήσεων, ακόμη και μετά την ολοκλήρωση της διαδικασίας με την προδιαγεγραμμένη παροχή ψήφου εμπιστοσύνης. Το Κοινοβούλιο δεν είναι κολυμβήθρα του Σιλωάμ. Ο ελληνικός λαός μας βλέπει και τον λογαριασμό θα τον στείλει σε όποιον πρέπει είτε με απλή είτε με ενισχυμένη αναλογική.

Ο πρόεδρος της ΑΔΑΕ έχει από το Σύνταγμα, τον Κανονισμό της Βουλής και τον νόμο υποχρέωση, όχι δικαίωμα, να ενημερώνει τη Βουλή, τους Αρχηγούς των κοινοβουλευτικών κομμάτων, τον Υπουργό Δικαιοσύνης για θέματα άρσης απορρήτου επικοινωνιών, είτε αυτό βολεύει την όποια κυβέρνηση είτε όχι. Άρθρο 8, παράγραφος 6 του ν.5002/2002.

Έκανε πολύ σωστά ο Πρόεδρος της Βουλής που ζήτησε τη γνωμοδότηση του Επιστημονικού Συμβουλίου. Η ενημέρωση, όμως, που παρέχει η ΑΔΑΕ επί της ουσίας είναι αναπόσπαστο τμήμα της συστηματικής εγγύησης και της προστασίας του απορρήτου από την ΑΔΑΕ, την οποία εγγυάται και το Σύνταγμα. Εάν κάπου υπάρχουν διαδικαστικά θέματα, εδώ είμαστε να τα διευθετήσουμε. Είναι αδιανόητο, όμως, να κατηγορείται μια ανεξάρτητη αρχή για την ενημέρωση της Βουλής, όταν αυτό προβλέπεται ρητά στον νόμο.

Κυρίες και κύριοι συνάδελφοι, όταν η Αντιπολίτευση σύσσωμη και με ισχυρότατα επιχειρήματα εγκαλεί την Κυβέρνηση, δεν είναι έντιμο ούτε καν έξυπνο -θα σας έλεγα- να σφυρίζετε αδιάφορα ή ακόμη χειρότερα να επιστρατεύετε τους δικούς σας ανεμιστήρες λάσπης επί δικαίων και αδίκων.

Όσο και αν είναι προφανής η στόχευση του ΣΥΡΙΖΑ καταθέτοντας αυτή την πρόταση δυσπιστίας, δηλαδή η ψηφοθηρία και η συσπείρωση του ακροατηρίου της, η Κυβέρνηση παραμένει ανεπανόρθωτα εκτεθειμένη απέναντι πρώτα απ’ όλα στον εαυτό της –γιατί δικό της είναι το πρόβλημα- αλλά και σε κάθε πολίτη προσωπικά.

Τα συγκριτικά πλεονεκτήματα, τα αναπτυξιακά επιτεύγματα και οι επενδυτικές βαθμίδες ποτέ δεν μπορούν να αντισταθμίσουν το δημοκρατικό έλλειμμα, τη δοκιμασία των θεσμών και το κράτος δικαίου, ειδικά όταν προέρχονται από ένα κόμμα που τα έκανε σημαία, για να εκλεγεί.

Αυτά για να μην ξεχνιόμαστε, όταν θα τα βρούμε μπροστά μας προσεχώς.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με τον κ. Μπαραλιάκο, την κ. Γκαρά, τον κ. Βασιλειάδη, τον κ. Στολτίδη, τον κ. Διγαλάκη και τον κ. Χαρίτου.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, ο Αρχηγός της Αξιωματικής Αντιπολίτευσης και οι Βουλευτές του κατέθεσαν πρόταση μομφής ενάντια στην Κυβέρνηση του Κυριάκου Μητσοτάκη, μια κίνηση που εξαρχής γνωρίζουν ότι δεν θα οδηγήσει πουθενά, καθώς ο Πρωθυπουργός χαίρει της εμπιστοσύνης της πλειοψηφίας της Βουλής των Ελλήνων.

Μια κίνηση, που αφ’ ενός δηλώνει το τέλμα στο οποίο έχει περιέλθει ο ΣΥΡΙΖΑ και αφ’ ετέρου θυμίζει εποχές που έψαχνε τρόπο να προκαλέσει ένταση και αστάθεια και να ελέγξει έτσι τους αρμούς της εξουσίας, όπως το 2015 που με τη συμπόρευσή σας με τη Χρυσή Αυγή, κυρίες και κύριοι συνάδελφοι του ΣΥΡΙΖΑ, μη ψηφίζοντας τον κ. Σταύρο Δήμα για Πρόεδρο της Δημοκρατίας, ρίξατε την κυβέρνηση του Αντώνη Σαμαρά και βάλατε τη χώρα σε νέες περιπέτειες.

Αν επιθυμείτε και τώρα να κάνετε κάτι ανάλογο, ευτυχώς, για την πατρίδα μας δεν θα το καταφέρετε, μιας και θα πέσετε επάνω στο συμπαγές τείχος που αποτελεί η Κοινοβουλευτική Ομάδα της Νέας Δημοκρατίας και την απάντηση θα την πάρετε αύριο το βράδυ.

Κυρίες και κύριοι, ο Πρωθυπουργός Κυριάκος Μητσοτάκης κράτησε στάση ευθύνης, βάζοντας πρώτα τη σταθερότητα και το καλό της πατρίδας απέναντι σε οποιοδήποτε πολιτικό συμφέρον καθ’ όλη τη διάρκεια της κυβερνητικής μας θητείας. Για άλλη μία φορά μετά την υπόθεση της μικρής Μαρίας, που δεν ζητήσατε μια συγνώμη ακόμη και διασύρατε με ψεύδη τη χώρα μας διεθνώς, μετά τις πρόσφατες τοποθετήσεις στελεχών του ΣΥΡΙΖΑ ενάντια στον φράχτη του Έβρου, που πραγματικά κρατά τα σύνορά μας απόρθητα και γνωρίζετε όλοι τί συνέβη πριν μερικά χρόνια με τα γεγονότα στον Έβρο και έχοντας καταψηφίσει εξοπλιστικό πρόγραμμα της Ελλάδας, έρχεστε σήμερα να υπονομεύσετε την ασφάλεια της πατρίδας μας και θεσμικά.

Το λέμε και το επαναλαμβάνουμε ότι είμαστε δύο διαφορετικοί κόσμοι και αυτό είναι ξεκάθαρο πλέον σε όλους τους Έλληνες και σε όλες τις Ελληνίδες. Εσείς, πολιτεύεστε με τοξικότητα διχασμού και λάσπη και εμείς με επιχειρήματα, έργα και αποτελέσματα. Παρ’ όλα αυτά, σας ευχαριστούμε για την εξαρχής αδιέξοδη κίνησή σας, η οποία αποτελεί μία ευκαιρία και ένα πραγματικό δώρο στην αρχή μιας εκλογικής χρονιάς γι’ ακόμη μία φορά να αναμετρηθούμε, να δούμε δίπλα-δίπλα την τετραετία του ΣΥΡΙΖΑ και την τετραετία της Νέας Δημοκρατίας του Μητσοτάκη σε κάθε επίπεδο.

Λόγω της επαγγελματικής μου ενασχόλησης, αλλά και ως άνθρωπος της κοινωνίας που γνωρίζω και συνομιλώ με τους συμπολίτες μου και βλέπω την αγωνία τους για το μέλλον των παιδιών μας, θα σταθώ περισσότερο στο κομμάτι της ελληνικής οικονομίας.

Πάμε, λοιπόν, να δούμε τον ΣΥΡΙΖΑ το 2015-2018 που με το σύνολο της ευρωπαϊκής οικονομίας να διανύει μία περίοδο ισχυρής ανάκαμψης μετά την παγκόσμια χρηματοπιστωτική κρίση 2007-2009 και την ευρωπαϊκή κρίση του δημοσίου χρέους 2009-2012, θα περίμενε κανείς η Ελλάδα να ακολουθήσει, αλλά δυστυχώς, η Ελλάδα εκείνη την εποχή είχε πάθει ΣΥΡΙΖΑ.

Σημείωσε κατά την περίοδο 2015 - 2018 τον χαμηλότερο μέσο ρυθμό ανάπτυξης ανάμεσα στις είκοσι επτά χώρες της Ευρωπαϊκής Ένωσης. Η Ελλάδα βρισκόταν μόλις στο 0,7% με την Ευρωπαϊκή Ένωση και την ΟΝΕ να βρίσκονται σε τριπλάσια μεγέθη με 2,3% και 2,1% αντίστοιχα. Την ίδια περίοδο η Ελλάδα είναι η χώρα της Ευρωπαϊκής Ένωσης που παρουσίασε την μικρότερη αύξηση του κατά κεφαλήν διαθέσιμου εισοδήματος των νοικοκυριών. Το μέσο ποσοστό ανεργίας στη χώρα παρέμεινε μακράν το μεγαλύτερο ανάμεσα στις χώρες της Ευρωπαϊκής Ένωσης με το ίδιο να συμβαίνει και για τους μακροχρόνια άνεργους.

Έπος, κυρίες και κύριοι του ΣΥΡΙΖΑ, και αυτά είναι λίγα σε σχέση με το μέγεθος της αποτυχίας σας. Δεν έπιασαν καν το ζήτημα το φορολογικής αφαίμαξης των Ελλήνων με αύξηση σε συνολικά είκοσι εννιά φόρων και τις δεκαεφτά μειώσεις συντάξεων με τον νόμο Κατρούγκαλου, αλλά ο χρόνος δεν μου επιτρέπει να προχωρήσω σε περαιτέρω αναλύσεις για το πώς οδηγήσατε τη χώρα και το βιοτικό επίπεδο στον πάτο.

Πάμε στο σήμερα, που μετά από αλλεπάλληλες κρίσεις κλείσαμε το 2022, με το βρετανικό περιοδικό «ECONOMIST» να ανακηρύσσει την Ελλάδα οικονομική νικήτρια για το 2022, βάσει των δεικτών ΑΕΠ εύρους πληθωρισμού απόδοσης της χρηματιστηριακής αγοράς και του δημοσίου χρέους μέσα σε μία πολύ δύσκολη συγκυρία.

Και μιας που αναφέρθηκα στη χρηματιστηριακή αγορά και στην πορεία του ελληνικού χρηματιστηρίου, αξίζει να αναφέρουμε ότι σήμερα μετά από οκτώ ακριβώς χρόνια της έλευσης του ΣΥΡΙΖΑ, το χρηματιστήριο κατάφερε να ανακτήσει το χαμένο έδαφος και να ξεπεράσει το φράγμα των χιλίων μονάδων.

Για το 2022 πετύχαμε τριπλό ρεκόρ επενδύσεων εξαγωγών και τουριστικών εισπράξεων και μια εξαιρετικά ισχυρή ανάπτυξη πάνω από τις προσδοκίες και τις προβλέψεις.

Το 2023 μας βρίσκει αισιόδοξους για τη συνέχιση της δυναμικής ανάπτυξης της χώρα μας -έχοντας στη διάθεσή μας και τους πόρους του Ταμείου Ανάκαμψης και των Προγραμμάτων Συνοχής- και για τη συνέχιση της βελτίωσης των όρων ζωής των Ελλήνων πολιτών.

Η αύξηση της απασχόλησης συνεχίζεται σταθερά, ο κατώτατος μισθός αυξάνεται επανειλημμένα. Φέραμε για πρώτη φορά μετά από δώδεκα χρόνια αύξηση στις συντάξεις. Στη χώρα μας παρατηρείται από την έναρξη της πανδημίας αύξηση των καταθέσεων, η οποία είναι η δεύτερη υψηλότερη μετά τις ΗΠΑ μεταξύ των κρατών-μελών του ΟΟΣΑ και η δημοσιονομική στήριξη προς τους πολίτες συνεχίζεται, όπως συμβαίνει καθ’ όλη τη διάρκεια της κυβερνητικής θητείας, αλλά πάντοτε εντός του πλαισίου που μας επιτρέπουν οι δημοσιονομικές υπηρεσίες.

Σε αντίθεση, φυσικά, με τη φορολογική επιδρομή του ΣΥΡΙΖΑ, που εξαφάνισε τη μεσαία τάξη, η Κυβέρνηση του Κυριάκου Μητσοτάκη έχει καταθέσει τέσσερις συνεχόμενους προϋπολογισμούς, οι οποίοι εμπεριείχαν μόνο μειώσεις φόρων και καμμία αύξηση.

Συνεχίζουμε στον ίδιο δρόμο δίπλα στους επαγγελματίες, στους συνταξιούχους, στους νέους, στους γονείς, δίπλα στους αγρότες τους κτηνοτρόφους, τους αλιείς, δίπλα σε κάθε πολίτη να αγωνιζόμαστε για την Ελλάδα.

Αυτή η πρόταση μομφής είναι το κύκνειο άσμα του ΣΥΡΙΖΑ και ένα μοιραίο λάθος που ευτυχώς για την πατρίδα μας δεν μπορεί να οδηγήσει στην αστάθεια που προσδοκάτε. Τα ψέματα τελείωσαν το 2019 και το 2023 θα βρείτε απέναντί σας στην κάλπη τους Έλληνες ενωμένους στο πλευρό του Πρωθυπουργού Κυριάκου Μητσοτάκη και της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Γκαρά έχει τον λόγο.

**ΑΝΑΣΤΑΣΙΑ ΓΚΑΡΑ:** Εδώ και αρκετό καιρό βιώνουμε φαινόμενα εκτροπής της δημοκρατίας και ασφυξίας της ελληνικής κοινωνίας, με πρακτικές μη αποδεκτές σε σύγχρονη ευρωπαϊκή χώρα. Και μπροστά σε αυτά τα φαινόμενα, κυρίες και κύριοι συνάδελφοι, οι Βουλευτές αλλά και οι πολίτες καλούμαστε να ορθώσουμε το ανάστημά μας και να προστατεύσουμε τη λειτουργία του δημοκρατικού πολιτεύματος, να υπερασπιστούμε την πατρίδα μας, να υπερασπιστούμε την κοινωνία.

Σήμερα, που η δημοκρατία στη χώρα μας κακοποιείται από την Κυβέρνηση Μητσοτάκη, αποδεδειγμένα πλέον και από την ΑΔΑΕ και από τις ανεξάρτητες αρχές, σήμερα που η Νέα Δημοκρατία βιάζει το κράτος δικαίου και τα κοινωνικά δικαιώματα, σήμερα που η χώρα βυθίζεται στον ζόφο και την παρακμή, το αίτημα είναι ένα, να παραιτηθεί ο Πρωθυπουργός υποκλοπέας, ο Πρωθυπουργός κοριός. Να φύγει άμεσα η Κυβέρνηση της ακρίβειας, της διαπλοκής και των υποκλοπών.

Αναρωτιέμαι, κύριοι συνάδελφοι: Μπορούμε να έχουμε Κυβέρνηση και Υπουργούς που θα παίρνουν αποφάσεις, που θα υπογραφούν, που θα εισηγούνται για την καθημερινότητά μας, για τη ζωή μας, ενώ είναι εκβιαζόμενοι; Μπορούμε να συνεχίσουμε έτσι;

Η Βουλή των Ελλήνων θα πρέπει αυτές τις μέρες άμεσα να τοποθετηθεί και όλοι και όλες εμείς να ψηφίσουμε. Είμαστε με τη δημοκρατία ή με την εκτροπή;

Κυρίες και κύριοι της Νέας Δημοκρατίας, υποσχεθήκατε στον λαό καλές δουλειές, ασφάλεια και σταθερότητα. Τελικά, καταδικάσατε την κοινωνία στη φτώχεια και την εξαθλίωση. Φαντάζομαι, κυκλοφορείτε στα χωριά και στις πόλεις σας και ακούτε τα προβλήματα που έχουν οι συμπολίτες μας. Για την πολιτική σας επιβίωση έχετε καταστρέψει την οικονομία, την εργασία, την αξιοκρατία, τους θεσμούς. Υπηρετείτε το δόγμα «το κράτος είμαι εγώ». Έχετε καταστεί συνώνυμο του αυταρχισμού, των εκβιασμών, των σκανδάλων, του καθεστωτισμού και της λεηλασίας του δημόσιου πλούτου. Παραβιάζετε συνειδητά κάθε κανόνα, κάθε δικαίωμα των πολιτών.

Από την πρώτη μέρα, στήσατε μεθοδικά ένα παρακρατικό δίκτυο παρακολουθήσεων με απόλυτο συντονιστή και υπεύθυνο τον κ. Μητσοτάκη. Με όρους μαφίας παρακολουθούσατε πολιτικούς, δημοσιογράφους, στρατιωτικούς, Υπουργούς σας. Οι ενδείξεις πλέον που είχαμε έχουν γίνει αποδείξεις και ούτε ένας, ούτε μία από εσάς το έχει διαψεύσει. Άλλα λόγια να αγαπιόμαστε εδώ μέσα λέμε!

Αντίθετα, επιτίθεστε χυδαία σε δικαστικούς λειτουργούς που υπηρέτησαν τις επιταγές του Συντάγματος. Αλήθεια, αυτές τις μέρες δεν σέβεστε τη δικαιοσύνη ή τη σέβεστε μόνο όταν σας βολεύει; Ψωμοτύρι το έχετε το ερώτημα, αλλά τι να λέμε; Εδώ σε λίγο θα μας πείτε ότι το σκάνδαλο των υποκλοπών είναι σκευωρία ή θα ξαναπείτε ότι ο κ. Μητσοτάκης δεν ήξερε, δεν γνώριζε, άρα αποδέχεστε ότι είναι ένας ανίκανος Πρωθυπουργός.

Και ρωτάμε, κύριοι: Ποιοι είναι, αλήθεια, οι λόγοι εθνικής ασφάλειας για τους οποίους παρακολουθήσατε για δύο ολόκληρα χρόνια τους Αρχηγούς του Στρατού, τους ταγούς της εθνικής μας ασφάλειας; Είναι ο Αρχηγός ΓΕΕΘΑ επικίνδυνος για την εθνική ασφάλεια; Ήταν ο κ. Λαλούσης, ο Αρχηγός ΓΕΣ, που έχει υπηρετήσει στην πιο ακριτική Μεραρχία, στον Έβρο; Οι Εβρίτες γνωρίζουμε αρκετά καλά και το ήθος και τη στάση του. Ήταν ο κ. Λαλούσης ύποπτος για κατασκοπεία και τον παρακολουθούσατε; Ήταν επικίνδυνοι αυτοί οι άνθρωποι για την εθνική ασφάλεια; Θα δώσετε απαντήσεις; Καταλαβαίνετε πόσο επικίνδυνοι είστε με αυτές τις πρακτικές; Κατανοείτε τις πληγές που ανοίγετε στη χώρα, στην ασφάλεια και τη δημοκρατία;

Πόσο ασφαλείς, άραγε, και ήρεμοι μπορούν να νιώθουν οι ακρίτες, οι κάτοικοι του Έβρου, που έχουν τα σπίτια, τη ζωή τους, την εργασία τους στα σύνορα, όταν εσείς θεωρείτε ως επικίνδυνους για την εθνική ασφάλεια τους Αρχηγούς του στρατεύματος; Θα μας απαντήσει ο κ. Μητσοτάκης, που αποδεικνύεται ότι είναι ο ενορχηστρωτής, εν τέλει, δικτύου υποκλοπών και εργαλειοποίησε την έννοια της εθνικής ασφάλειας; Δεν πρέπει οι πολίτες να γνωρίζουν και να πάρουν απαντήσεις; Διότι, δεν πρέπει να ξεχνάμε ότι ο κ. Μητσοτάκης ήταν αυτός που την πρώτη μέρα διακυβέρνησής του πήρε την ΕΥΠ υπό την εποπτεία του, άλλαξε τον νόμο για να προσλάβει διοικητή τον δικό του άνθρωπο, που δεν πληρούσε καν τα τυπικά προσόντα και έχρισε τον ανιψιό του υπεύθυνο συντονιστή.

Κυρίες και κύριοι, η ελληνική κοινωνία ασφυκτιά. Τα νοικοκυριά δεν τα βγάζουν πέρα. Επιχειρήσεις και υπηρεσίες κλείνουν η μία μετά την άλλη. Η ακρίβεια και η ανεργία σαρώνουν. Οι μισθοί πέφτουν συνεχώς. Οι αγρότες εγκαταλείπουν τη γη. Οι νέοι επιστήμονες εγκαταλείπουν τη χώρα, αλλά τα καρτέλ με υπογραφή του κ. Μητσοτάκη θησαυρίζουν. Η Νέα Δημοκρατία με τους Πάτσηδες, τους Στάσσηδες, τους Χειμάρες λεηλατεί τα σπίτια, τα νοικοκυριά, τις επιχειρήσεις των Ελλήνων και η Κυβέρνηση της Νέας Δημοκρατίας παρακολουθεί τα στελέχη της που κλείνουν όλως τυχαίως ή διαχειρίζονται εμπορικές συμφωνίες.

Μπροστά σε αυτόν τον ζόφο, κυρίες και κύριοι, ο ΣΥΡΙΖΑ, αξιοποιώντας όλα τα θεσμικά μέσα, έπραξε το αυτονόητο, πατριωτικό, δημοκρατικό του καθήκον. Κατέθεσε πρόταση δυσπιστίας απέναντι στην πιο επικίνδυνη και καταστροφική Κυβέρνηση, μία Κυβέρνηση της εκτροπής, της ακρίβειας, των υποκλοπών, της μίζας και των 8 και πάνω δισεκατομμυρίων απευθείας αναθέσεων.

Δυστυχώς για τον τόπο μας, οι Βουλευτές της Νέας Δημοκρατίας απέδειξαν πως δεν έχουν το ανάστημα να αντιταχθούν σε αντιθεσμικές διαδικασίες. Σιωπούν σε όλη αυτή την κατάσταση και η εγκληματική σιωπή τους είναι ομολογία συνενοχής. Το βάρος υπεράσπισης της δημοκρατίας και της κοινωνίας πέφτει για ακόμη μία φορά στην Αριστερά, για ακόμη μια φορά στις δημοκρατικές δυνάμεις, στους προοδευτικούς πολίτες. Ο ΣΥΡΙΖΑ θα αγωνιστεί, θα παλέψει, ώστε να μην προχωρήσει αυτό το έγκλημα σε βάρος της χώρας, σε βάρος των θεσμών, σε βάρος του κράτους δικαίου, σε βάρος των πολιτών. Γιατί είναι ζήτημα δημοκρατίας, είναι ζήτημα δικαιοσύνης, είναι ζήτημα αξιοπρέπειας.

Ο κ. Μητσοτάκης, όσο κι αν το βάζει στα πόδια από τη Βουλή -απ’ αυτή την πόρτα έφυγε-, όσο και αν κρύβεται, θα λογοδοτήσει στον ελληνικό λαό και στις επερχόμενες εκλογές ο λαός θα σας καταδικάσει για τις πρακτικές σας και θα πάρει τη ζωή στα χέρια του.

Όσο εσείς ορέγεστε σκοτάδια, εμείς θα παλεύουμε για το φως. Όσο εσείς σχεδιάζετε εκτροπές, εμείς θα παλεύουμε για δημοκρατία και δικαιοσύνη παντού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε και για τον χρόνο.

Τώρα είναι να μιλήσουν ο κ. Βασιλειάδης, ο κ. Στολτίδης, ο κ. Διγαλάκης και ο κ. Χαρίτου.

Κύριε Βασιλειάδη, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Είθισται ο κατήγορος να φέρνει τις απαραίτητες αποδείξεις για τις κατηγορίες του. Εδώ συμβαίνει το εξής παράδοξο, όμως, ο κατήγορος προσπαθεί εδώ και καιρό να αποσπάσει ως μοναδικό αποδεικτικό μέσο την ομολογία, αφού το μόνο που μέχρι στιγμής έχει στα χέρια του είναι ανυπόστατα δημοσιεύματα.

Είναι αρκετά άχαρο και πιθανώς ανούσιο να βρισκόμαστε σήμερα εδώ σε μία, κατά τα άλλα, κορυφαία κοινοβουλευτική διαδικασία, μήπως και καταφέρει ο ΣΥΡΙΖΑ να αποσπάσει μία «ομολογία» -εντός εισαγωγικών η λέξη- από την Κυβέρνηση για το αφήγημα της δημοκρατικής εκτροπής που προσπαθεί εδώ και καιρό να στήσει και δεν μπορεί. Το αφήγημα αυτό, όμως, είναι τελείως έωλο. Ο λόγος είναι ότι ουδέποτε η Νέα Δημοκρατία κρύφτηκε καθ’ όλη αυτή την περίοδο. Αντίθετα, βγήκε μπροστά. Η Κυβέρνηση από την πρώτη στιγμή, με δική της πρωτοβουλία, ανέδειξε τα μελανά σημεία αυτής της υπόθεσης. Ψηφίσαμε νέο νομικό πλαίσιο για τη λειτουργία της υπηρεσίας και εξαρχής λέμε ό,τι στοιχεία υπάρχουν να πάνε στη δικαιοσύνη. Δυστυχώς, όμως, η Αξιωματική Αντιπολίτευση επιμένει να επενδύει σε μία ενδεχόμενη αποτυχία της Κυβέρνησης, παρά να ασχοληθεί με τα σημαντικά ζητήματα προτείνοντας λύσεις. Ας είναι, όμως.

Όπως και πέρυσι τέτοιες μέρες, μας ξαναδίνεται η ευκαιρία να κάνουμε μια ανασκόπηση των πεπραγμένων μας και να δείξουμε τι σημαίνει πολιτική ουσίας.

Ακούσαμε, λοιπόν, χθες τον Πρόεδρο της Αξιωματικής Αντιπολίτευσης να κατηγορεί την Κυβέρνηση και τον Πρωθυπουργό προσωπικά για παράτυπες παρακολουθήσεις από την ΕΥΠ, αλλά και για χρήση παράνομου λογισμικού. Μάλιστα, μας έταξε πως θα παρουσίαζε στοιχεία. Ποια ήταν τα στοιχεία αυτά; Το απόλυτο τίποτα. Αποκάλυψε μόνο ονόματα ατόμων, για τα οποία η ΕΥΠ είχε προβεί σε νόμιμες επισυνδέσεις.

Εμφανίστηκε ο κ. Τσίπρας ως υπερασπιστής της δημοκρατίας, της δικαιοσύνης και του ευρωπαϊκού πολιτισμού. Δεν μάθαμε τίποτα καινούργιο χθες. Απλώς, δυο μέρες τώρα υπονομεύετε, κυρίες και κύριοι συνάδελφοι του ΣΥΡΙΖΑ, τη λειτουργία της μυστικής -το τονίζω, της μυστικής- υπηρεσίας της χώρας. Όμως, ας μη γελιόμαστε, δεν σας απασχολεί η δημοκρατία εσάς που το 2015 κάνατε το δημοψήφισμα-παρωδία, μόνο και μόνο για να μην λάβετε υπ’ όψιν το αποτέλεσμα και να φέρετε ένα τρίτο, αχρείαστο μνημόνιο.

Δεν σας απασχολεί η ευρωπαϊκή πορεία της χώρας, την οποία θέσατε στον υπέρτατο κίνδυνο που αντιμετώπισε ποτέ. Δεν σας απασχολεί η δικαιοσύνη. Αν σας απασχολούσε θα μιλούσαμε σήμερα για τις αποκαλύψεις από το Ειδικό Δικαστήριο. Δεν σας απασχολεί καν η ασφάλεια της χώρας την οποία υπονομεύετε στοχοποιώντας την Εθνική Υπηρεσία Πληροφοριών που συνέβαλλε τόσο αποτελεσματικά στην αντιμετώπιση της υβριδικής απειλής στον Έβρο. Ένα πράγμα σας απασχολεί να δημιουργήσετε τεχνητή αποτυχία της Νέας Δημοκρατίας και του Κυριάκου Μητσοτάκη, επειδή δεν υπάρχει κανένα άλλο δυνητικό επιχείρημα πάνω στο οποίο να στηρίξετε την επιστροφή σας στην εξουσία, επειδή δεν έχετε πολιτική πρόταση για τη διακυβέρνηση της χώρας.

Και πάμε τώρα στην ουσία της συζήτησης για την πρόταση δυσπιστίας, την εμπιστοσύνη στην Κυβέρνηση. Σήμερα εδώ τίθεται και το δίλημμα των ερχόμενων εκλογών, το οποίο είναι σαφές: Ξανά διακυβέρνηση της Νέας Δημοκρατίας ή ξανά διακυβέρνηση του ΣΥΡΙΖΑ. Είναι απολύτως ξεκάθαρο. Τα ίδια πρόσωπα ηγούνται και στις δύο παρατάξεις. Τα ίδια στελέχη τις απαρτίζουν.

Από τη μία, λοιπόν, έχουμε την παράταξη των capital controls, των στημένων διαγωνισμών για τις τηλεοπτικές άδειες, της αλλαγής του Ποινικού Κώδικα παραμονές των εκλογών, της Συμφωνίας των Πρεσπών, των ανοιχτών συνόρων, των σκευωριών, της ανεργίας, των φόρων, της ποσοτικής διαφοράς. Από την άλλη έχουμε την Κυβέρνηση της επιτυχημένης διαχείρισης κρίσεων, με κορυφαία την πανδημία, της ανάπτυξης και των επενδύσεων, της πράσινης και της ψηφιακής μετάβασης, της επέκτασης των χωρικών υδάτων και της αποτροπής της τουρκικής προκλητικότητας.

Η διαφορά μας είναι ότι η Νέα Δημοκρατία κλήθηκε να αντιμετωπίσει πρωτόγνωρες για την ανθρωπότητα κρίσεις, ενώ εσείς δημιουργήσατε κρίσεις και προσπαθείτε ακόμα και τώρα να δημιουργήσετε μια κρίση για την Κυβέρνηση με στόχο τον αποπροσανατολισμό της κοινωνίας από τα σοβαρά προβλήματα που την ταλαιπωρούν.

Πριν λίγες ημέρες η Αλμωπία, η Σκύδρα και άλλες περιοχές της Πέλλας δοκιμάστηκαν από ακραία καιρικά φαινόμενα και ακόμα μετρούν τις πληγές τους. Εμείς ήμασταν εκεί. Εγώ ήμουν εκεί. Και θα συνεχίσουμε να είμαστε μέχρι να καταγραφούν πλήρως οι ζημιές και να αποζημιωθούν οι πληγέντες.

Ο ελληνικός λαός τις βλέπει αυτές τις διαφορές και παρά τα τυχόν λάθη και τις αναγνωρισμένες αστοχίες, εμπιστεύεται τη Νέα Δημοκρατία για να συνεχίσει το μεταρρυθμιστικό της έργο. Αυτό βλέπετε, λοιπόν, και είστε σε πανικό. Αυτό βλέπουμε και εμείς στην εκλογική μου περιφέρεια, την Πέλλα, όπου, μετά από χρόνια παραμέλησης, δρομολογούνται μεγάλα έργα υποδομών, ώστε να μπουν οι βάσεις της τοπικής ανάπτυξης. Αυτό βλέπουν οι επιχειρηματίες, οι εργαζόμενοι, οι αγρότες, οι νέες και οι νέοι που καλούνται να δημιουργήσουν σε μία τόσο κακή διεθνή συγκυρία.

Η Νέα Δημοκρατία έχει την εμπιστοσύνη της Πέλλας για να πετύχει τους νέους στόχους της νέας τετραετίας. Και η Κυβέρνηση του Κυριάκου Μητσοτάκη έχει τη δική μου εμπιστοσύνη. Γι’ αυτό, κύριε Πρόεδρε, θα καταψηφίσω την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Στολτίδης έχει τον λόγο και μετά ο κ. Διγαλάκης.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Τώρα εδώ ταιριάζει το: Βρε, καλώς τα παιδιά, που ανησυχήσατε από το γεγονός ότι οι δημοσκοπήσεις δείχνουν το 30% του λαού μας να ξεφεύγει από τα δίχτυα της εξαπάτησης και να σας απορρίπτει και τους δύο. Και αυτό διότι σας αναγνωρίζει ως αιτία για το τσάκισμα της ζωής του. Αυτό θέλετε να αποφύγετε και σηκώνετε τη σκόνη των σκανδάλων που είστε βουτηγμένοι, για να επιλέξει έναν από τους γιους σας με βάση το ποιος είναι -όπως φωνάζει, δηλαδή, το πράγμα- λιγότερο μπλεγμένος σε σκάνδαλα, λιγότερο διεφθαρμένος. Αυτό είναι πραγματική προσφορά στην πείρα του λαού μας, όχι μόνο για το 30%, αλλά για όλους.

Το χοντρό γέλιο είναι ότι ζητάτε την εμπιστοσύνη του λαού εσείς που δεν εμπιστεύεστε ούτε τον εαυτό σας και παρακολουθήστε μεταξύ σας. Πώς, όμως, θα μπορούσε να είναι αλλιώς, όταν είστε κόμματα που το μόνο που σας δένει ως μονάδες είναι το επιχειρηματικό κέρδος; Αυτή είναι η κατάρα σας, από την οποία δεν μπορείτε να απαλλαγείτε, διότι ως μονάδες υπηρετείτε συγκρουόμενα συμφέροντα επιχειρηματικά, ακόμη και μέσα στα ίδια σας τα κόμματα. Άρα είστε ευάλωτοι και στις πιέσεις τους και στις προσφορές τους. Ο μόνος που μπορεί να σας απαλλάξει από αυτήν την κατάρα, ο «γιατρός» που θα σας θεραπεύσει, είναι η εργατική τάξη.

Αυτή τη διαχωριστική γραμμή μεταξύ σας επιλέξατε να φουντώσετε, διότι σε αυτά που καίνε τον λαό μας δεν έχετε καμμία διαχωριστική γραμμή. Μαζί ΠΑΣΟΚ, ΣΥΡΙΖΑ και Νέα Δημοκρατία ψηφίσατε το πλαίσιο παρακολουθήσεων της Ευρωπαϊκής Ένωσης για την καταστολή της ριζοσπαστικής σκέψης και δράσης. Ξέρετε, αυτής που θέλει δωρεάν υγεία, δωρεάν παιδεία, εργασιακά δικαιώματα. Έτσι λέει αυτό που ψηφίσατε και εσείς του ΣΥΡΙΖΑ. Αυτούς υπογράψατε και οι τρεις σας ως κίνδυνο για τη δημόσια ασφάλεια.

Μην ανησυχείτε βέβαια, δεν θα σας παρακολουθήσουν εσάς για κάτι τέτοιο. Γι’ αυτό παρακολουθούν το Κομμουνιστικό Κόμμα, το εργατικό, το λαϊκό κίνημα με τη συμφωνία όλων σας. Και δεν είναι μόνο η ΕΥΠ, αλλά και οι ενδιαφερόμενες ανά τον πλανήτη μυστικές υπηρεσίες.

Σας αξίζει ένα μεγάλο μπράβο και στη Νέα Δημοκρατία και στο ΣΥΡΙΖΑ, που όχι μόνο τους αφήνετε να σουλατσάρουν στην Ελλάδα, αλλά μπαίνετε και μπροστά για να μην αποκαλυφθούν. Το έπαθλο, όμως, δεν θα το πάρετε μόνο από τις μυστικές υπηρεσίες, αλλά και από τον ίδιο τον λαό, διότι μαζί Νέα Δημοκρατία, ΣΥΡΙΖΑ και ΠΑΣΟΚ γεμίσατε τη ζωή των λαϊκών στρωμάτων μνημόνια σφαγής των συντάξεων και των μισθών, λεηλασίας του τεράστιου λαϊκού πλούτου, καταστροφής του περιβάλλοντος.

Μαζί σαν μια γροθιά γεμίσατε τη χώρα μας δολοφονικούς νατοϊκούς εξοπλισμούς. Και πριν λίγες μέρες μαζί με τις υπογραφές και των τριών σας στην Ευρωπαϊκή Ένωση εντάξατε τη χώρα στον καταμερισμό της πυρηνικής περικύκλωσης της Ρωσίας, κάτω από το νατοϊκό δόγμα του πρώτου πυρηνικού πλήγματος. Δηλαδή, χωρίς να ρωτήσετε τον λαό μας, τον κάνατε διακηρυγμένο μάλιστα στόχο πυρηνικών όπλων.

Μαζί και οι τρεις σας φέρατε τα «κοράκια» των καρτέλ του χρηματιστηρίου της ενέργειας να ξεκοκκαλίσουν τα δεκάδες δισεκατομμύρια του Ταμείου Ανάκαμψης που είναι χρήματα από το φοροτσάκισμα του λαού μας, να ξεκοκκαλίσουν το μεγαλύτερο μέρος του προϋπολογισμού και το εισόδημα των νοικοκυριών.

Μαζί Νέα Δημοκρατία και ΣΥΡΙΖΑ ανοίξατε την πόρτα σε τραπεζικά «κοράκια» να πλειστηριάσουν τα σπίτια αυτών που έχετε τσακίσει. Και σε όλα τα υπόλοιπα «κοράκια» δώσατε τη δυνατότητα να γδάρουν ό,τι μένει από το εισόδημα του λαού πάνω σε κάθε του ανάγκη, είτε στη διατροφή είτε με τους μεγαλέμποροι στην υγεία είτε σε όποια άλλη.

Μαζί Νέα Δημοκρατία, ΠΑΣΟΚ και ΣΥΡΙΖΑ απορρίψατε όλες τις τροπολογίες του Κομμουνιστικού Κόμματος Ελλάδας για ελάφρυνση των λαϊκών στρωμάτων από τα άγρια φορολογικά βάρη στα καύσιμα, την ενέργεια, την απαγόρευση πλειστηριασμών πρώτης κατοικίας. Νέα Δημοκρατία, ΣΥΡΙΖΑ και ΠΑΣΟΚ όχι μόνο μαζί φοροαπαλλάξατε τους επιχειρηματικούς ομίλους στο ελάχιστο, αλλά κρύβετε το τεράστιο ποσό των ληξιπρόθεσμων οφειλών μόνο του 0,2% των πιο ισχυρών από αυτούς που ανέρχεται στα 87 δισεκατομμύρια.

Εσείς και οι τρεις σας πουλάτε προεκλογικές διακηρύξεις-προσβολή στη νοημοσύνη του λαού μας ύψους 3 με 4 δισεκατομμυρίων ευρώ, γιατί δεν υπάρχει –λέτε- δημοσιονομικός χώρος, από το 87 δισεκατομμύρια που θα ήταν εκατοντάδες αν και οι τρεις δεν απορρίπτατε την πρόταση του Κομμουνιστικού Κόμματος στη συνταγματική αναθεώρηση για ονομαστικοποίηση των μετοχών και απαγόρευση κίνησης κεφαλαίων σε offshore. Και γιατί αυτό; Διότι έτσι βγαίνει το πραγματικό μέγεθος του πλούτου που οδηγήσατε και οι τρεις σας στις τσέπες μιας χούφτας παρασίτων και που υπολογίζεται με απλά μαθηματικά σε πολλά τρισεκατομμύρια. Και ο «κορσές» που βάλατε είναι τα 3 με 4 δισεκατομμύρια.

Και ήρθατε μόλις προχθές οι ίδιοι -ΠΑΣΟΚ, ΣΥΡΙΖΑ, Νέα Δημοκρατία- μαζί με την Ελληνική Λύση να ψηφίσετε υπέρ των λόμπι, δηλαδή υπέρ της δυνατότητας του λαδώματος των Ευρωβουλευτών από μεγάλους επιχειρηματικούς ομίλους για να τους βάζουν σε καλύτερη θέση μάσας των εκατοντάδων δισεκατομμυρίων ευρώ που μαζεύει η Ευρωπαϊκή Ένωση από τις τσέπες των λαών. Προοδευτικό!

Άρα, για να πάμε τώρα στη σούμα, πότε θα είναι πιο δυνατός ο λαός, με περισσότερους Πάτσηδες ή με περισσότερους Κατσώτηδες που εμποδίζουν πλειστηριασμούς και εξώσεις; Με τον κατώτατο μισθό της Νέας Δημοκρατίας και του ΣΥΡΙΖΑ που αφορά ένα κιλό φέτα ή με τη συλλογική σύμβαση εργασίας των οικοδόμων που φτάνει από 38 έως 50% αυξήσεις; Με το «Θα λογαριαστούμε μετά» του ΣΥΡΙΖΑ ή με τους αγώνες των κομμουνιστών μαζί με τους υγειονομικούς που ανάγκασαν την Κυβέρνηση να σταματήσει το σχέδιο διάλυσης του ΕΣΥ και να αναγκαστεί να δώσει εκατοντάδες ΜΕΘ, που ανάγκασαν για μέτρα ασφάλειας στα εργοστάσια και σώθηκαν έτσι χιλιάδες ζωές;

Με την υποχρηματοδότηση του ΣΥΡΙΖΑ και της Νέας Δημοκρατίας στην αντιπυρική προστασία ή με τους κομμουνιστές να δίνουν τη μάχη της κατάσβεσης στο πλευρό του λαού και τη μάχη μετά για την αποκατάσταση των ζημιών; Με το ξεπούλημα του δημόσιου πλούτου και τη διάλυση των εργασιακών δικαιωμάτων του ΣΥΡΙΖΑ και της Νέας Δημοκρατίας ή με τους κομμουνιστές στη μάχη και στο πλευρό των εργαζομένων να βάζουν φρένο, όπως στη «ΛΑΡΚΟ»; Με αυτούς που ζεσταίνουν το αυγό του ναζιστικού φασιστικού φιδιού με κρυφές συναντήσεις με χουντικούς, όπως προχθές ο ΣΥΡΙΖΑ και με κοινά ψηφοδέλτια, όπως ΣΥΡΙΖΑ, Νέα Δημοκρατία και ΠΑΣΟΚ με χρυσαυγίτες, όπως το Εργατικό Κέντρο Πύργου ή με τους κομμουνιστές που τους στέλνουν πίσω στα λαγούμια τους όποτε σηκώσουν κεφάλι; Με τα πάρτι της ΔΑΠ στα πανεπιστήμια και τους μηχανισμούς εξαγοράς των φοιτητών και των καθηγητών ή με την ΚΝΕ δυνατή και την Αστυνομία έξω από τα πανεπιστήμια; Με την ψήφο σταθερή εκεί που τη στέλνεις, όπως στο Κομμουνιστικό Κόμμα Ελλάδας ή σε αυτούς που την κλέβουν και την επιστρέφουν εκεί που αρνήθηκες να τη δώσεις, είτε με συγκυβερνήσεις όποτε χρειαστεί είτε με τη μέθοδο του ΜέΡΑ25;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ας δώσει ο λαός την απάντηση, γιατί για να ληστέψεις τον λαό δεν χρειάζεσαι τη συμμετοχή του. Για να σταματήσεις, όμως, τη ληστεία του χρειάζεσαι τη συμμετοχή του. Όταν, λοιπόν, ο λαός μας αποφασίσει να σταματήσει τη ληστεία του και να ξεμπερδέψει και με τους ληστές του, δεν θα μείνει κανείς με την απορία για το αν το ΚΚΕ θέλει να κυβερνήσει ή όχι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Τον λόγο έχει τώρα ο κ. Βασίλειος Διγαλάκης και αμέσως μετά ο κ. Δημήτριος Χαρίτου.

Ορίστε, κύριε Διγαλάκη, έχετε τον λόγο.

**ΒΑΣΙΛΕΙΟΣ ΔΙΓΑΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η δεύτερη φορά που ο κ. Τσίπρας επιχειρεί να αποδράσει από τα αδιέξοδα του ιδίου και του ΣΥΡΙΖΑ καταθέτοντας μία πρόταση δυσπιστίας απέναντι σε μια Κυβέρνηση που οδηγεί τη χώρα με συνέπεια στην πρόοδο και τη σταθερότητα.

Όπως και στην προηγούμενη πρόταση μομφής, πριν από ακριβώς έναν χρόνο, το κίνητρο είναι ξεκάθαρο και ιδιοτελές. Ο κ. Τσίπρας έχει μπει στην τελική ευθεία μιας ακόμα εκλογικής ήττας που αποτελεί για εκείνον μια αναπόφευκτη πραγματικότητα, την οποία θα πρέπει να αντιμετωπίσει και θα πρέπει να απολογηθεί γι’ αυτή στο εσωτερικό του ακροατήριο. Και όπως είναι γνωστό, η σχέση του με την πραγματικότητα είναι καταστροφική.

Τούτη τη φορά η επιχειρηματολογία και η κριτική του ΣΥΡΙΖΑ δεν αφορά τη διαχείριση της πανδημίας και της οικονομίας, όπως ήταν η προηγούμενη πρόταση δυσπιστίας. Τι να πουν, άλλωστε, για την οικονομία εκείνοι που επί των ημερών τους υποθηκεύθηκαν ακόμα και αρχαιολογικοί χώροι, επιβλήθηκε αδιάκριτα η πιο βαριά φορολογία και κατακρημνίστηκε η υπόληψη και η αξιοπιστία της Ελλάδας στα επίπεδα χωρών τρίτου κόσμου; Πώς να συγκρίνουν το δικό τους οικονομικό τέλμα με την ανάπτυξη, τις αυξήσεις σε μισθούς και συντάξεις, τη μείωση της ανεργίας και με την επενδυτική ορμή σε κάθε τομέα της οικονομικής ζωής;

Μόλις χθες ο Πρωθυπουργός παρουσίασε το αναπτυξιακό σχέδιο για την Κρήτη, της οποίας έχω την τιμή να είμαι Βουλευτής. Παρουσίασε πέντε άξονες ανάπτυξης, προϋπολογισμό πάνω από 7,5 δισεκατομμύρια σε υποδομές, αγροτική παραγωγή, περιβάλλον, πολιτισμό, έρευνα και παιδεία που μεταμορφώνουν το νησί και βάζουν τα θεμέλια για ένα λαμπρό μέλλον για τους ανθρώπους της. Πέντε άξονες ανάπτυξης με ωριμότητα, χρονοδιαγράμματα, χρηματοδότηση και εγκατεστημένα εργοτάξια και όχι αόριστα σχέδια επί χάρτου, όπως αυτά που παραδώσατε για τον Βόρειο Οδικό Άξονα, όχι απλά λόγια και υποσχέσεις. Είναι η πρώτη φορά που η Κρήτη βρίσκεται στο επίκεντρο μιας τέτοιας αναπτυξιακής επένδυσης που θα της επιτρέψει να επιστρέψει στο πολλαπλάσιο τα οφέλη στην εθνική οικονομία σε τουρισμό, σε έρευνα, πρωτογενή παραγωγή και μεταποίηση, όπως άλλωστε γίνεται σε κάθε περιφέρεια της χώρας.

Μήπως θα μπορούσαν να μιλήσουν για άμυνα και εξωτερική πολιτική; Όμως, τι να πουν εκείνοι που θα έπαιρναν τα ρίσκα τους για την εθνική μας ανεξαρτησία αντιμετωπίζοντας τη φύλαξη των συνόρων όχι ως καθήκον, αλλά ως ανεπιθύμητο βαρίδι, εκείνοι που δε δίστασαν ακόμα και τώρα, τη στιγμή που οι προκλήσεις και οι απειλές είναι καθημερινές, να προπαγανδίσουν, να εργαλειοποιήσουν ψεύδη, να συκοφαντήσουν όχι την Κυβέρνηση -αυτό θα ήταν σε έναν βαθμό αναμενόμενο και κατανοητό-, αλλά την ίδια την πατρίδα;

Στα τριάμισι αυτά χρόνια η εξωτερική πολιτική μας άλλαξε επίπεδο. Ενισχύσαμε τις συμμαχίες, κινηθήκαμε μεθοδικά και επίμονα. Οι εξ ανατολών απειλές είναι κενές ουσίας, γιατί πολύ απλά οι Ένοπλες Δυνάμεις άλλαξαν επίπεδο αυτά τα τριάμισι χρόνια.

Κυρίες και κύριοι συνάδελφοι της Αξιωματικής Αντιπολίτευσης, αντιμετωπίσαμε με απόλυτη επιτυχία την υβριδική επίθεση που δεχτήκαμε τους πρώτους μήνες της διακυβέρνησης, προστατεύσαμε τα σύνορά μας, αυτά που εσείς αναρωτιέστε αν υπάρχουν και μειώσαμε στο ελάχιστο τις παράνομες μεταναστευτικές ροές και το λαθρεμπόριο ανθρώπων. Διακρίναμε το αληθές κύρια από το ψέμα, το αληθές που είναι εθνικό από το ψεύδος των ΜΚΟ, των δήθεν αλληλέγγυων και των ιδεοληπτικών που τόσο φιλόξενα υποδέχεστε στο κόμμα σας.

Τι να πουν εκείνοι που μοίραζαν εν κρυπτώ άδειες λειτουργίας τηλεοπτικών σταθμών σε «εκλεκτούς» και «φίλους»; Αλήθεια, τι έχει να πει ο κ. Τσίπρας για τον κ. Παππά και τον κ. Παπαγγελόπουλο; Τι έχει να πει για τις μαρτυρίες στα δικαστήρια, για τις βαλίτσες και τους φακέλους με τα χρήματα που κατέληξαν στο κόμμα σας;

Αυτή τη φορά, λοιπόν, η πρόταση δυσπιστίας αφορά τους θεσμούς. Ας μιλήσουμε λοιπόν και ας δούμε πώς εσείς μεταχειριστήκατε τους θεσμούς. Λίγο πριν τις εκλογές του 2015, δηλώνατε ότι όλες οι ανεξάρτητες και ρυθμιστικές αρχές της χώρας θα ενοποιηθούν σε ένα σώμα υπό τον έλεγχό σας. Στη διάρκεια της συγκυβέρνησης με τον κ. Καμμένο προσπαθήσατε πλείστες φορές να τις αδρανοποιήσετε, να τις ελέγξετε, να διορίσετε «φίλους» και «ημετέρους» σας. Θυμίζω την αφαίρεση της δικαιοδοσίας, την αδειοδότηση τηλεοπτικών σταθμών από το Εθνικό Συμβούλιο Ραδιοτηλεόρασης και της μεταφοράς της αρμοδιότητας στον κ. Παππά. Θυμίζω την αποψίλωση αρμοδιοτήτων της Εθνικής Αρχής Τηλεπικοινωνιών. Θυμίζω τη διαρκή στοχοποίηση της Τράπεζας της Ελλάδας και την απόπειρα ελέγχου της Γενικής Γραμματείας Δημοσίων Εσόδων. Θυμίζω τη μεταμεσονύχτια επιδρομή που οργανώσατε το 2015, όταν χωρίς να τηρηθεί επετηρίδα αναθέσατε την προεδρία του Αρείου Πάγου στην κ. Θάνου. Θυμίζω τις δηλώσεις σας για τους αρμούς της εξουσίας. Θυμίζω τις απόπειρες κατασυκοφάντησης για την υπόθεση της «NOVARTIS». Θυμίζω τους κοινούς απατεώνες που παρουσιάσατε σαν ψευδομάρτυρες.

Κυρίες και κύριοι συνάδελφοι, στη διάρκεια αυτής της τετραετίας όπου η Κυβέρνηση διαπίστωσε λάθη και παραλείψεις, δεν δίστασε να αναλάβει την ευθύνη και να προχωρήσει σε θεσμικές αλλαγές, ώστε να διασφαλίσει ότι αυτά δεν θα επαναληφθούν. Το ίδιο έπραξε και στην περίπτωση των τηλεφωνικών επισυνδέσεων. Σε όλες τις περιπτώσεις σέβεται τους θεσμούς, το Σύνταγμα, τους νόμους, τις ανεξάρτητες αρχές πάντοτε και όχι α λα καρτ. Και στην υπόθεση των τηλεφωνικών επισυνδέσεων δεν υπάρχει κανένα στοιχείο που να οδηγεί στο συμπέρασμα ότι η Κυβέρνηση δεν έπραξε το ίδιο.

Κυρίες και κύριοι συνάδελφοι, η υποδοχή του Πρωθυπουργού χθες στην Κρήτη ήταν πανηγυρική και ενθουσιώδης, απόδειξη ότι η Ελλάδα θέλει να προχωρήσει μπροστά στον δρόμο της ανάπτυξης, της προκοπής, της δημιουργίας και της ευημερίας των πολιτών. Για τους λόγους αυτούς καταψηφίζω την πρόταση δυσπιστίας, στηρίζω την Κυβέρνηση του Κυριάκου Μητσοτάκη στον δρόμο για μια δεύτερη τετραετία για μια Ελλάδα ισχυρή, για μια Ελλάδα πρωταγωνίστρια, για μια Ελλάδα που μας κάνει περήφανους με τα επιτεύγματά της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Χαρίτου και αμέσως μετά η κ. Μπίζιου.

Ορίστε, κύριε Χαρίτου, έχετε τον λόγο.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τα αποτελέσματα της έρευνας μιας ανεξάρτητης αρχής, της ΑΔΑΕ, που από το Σύνταγμα είναι υποχρεωμένη να διασφαλίζει το απόρρητο της επικοινωνίας των πολιτών σας έκανε να χάσετε το έδαφος κάτω από τα πόδια σας, για να μην πω, βλέποντας συνεχώς εδώ στα έδρανα μια πλειάδα Υπουργών, ότι μάλλον έχετε χάσει και τον ύπνο σας

Κυρίες και κύριοι, έξι μήνες τώρα, με τη δυσοσμία του σκανδάλου των υποκλοπών να δηλητηριάζει την πολιτική ζωή, κάνατε ό,τι ήταν δυνατόν με την πλειοψηφία που διαθέτετε στη Bουλή, επιστρατεύοντας όλα τα μέσα, για να ενταφιάσετε το σκάνδαλο. Υπονομεύσατε κάθε πρωτοβουλία της Αντιπολίτευσης να υπάρξει φως και να λάμψει η αλήθεια. Με την επίκληση του απορρήτου, τις απειλές με ποινές κάθειρξης δέκα ετών σε όποιον μιλήσει είτε στη Βουλή είτε στην εξεταστική επιτροπή κρατήσατε ερμητικά κλειστά τα στόματα, δείγμα πραγματικής ομερτά. Ακόμη και η νομοθετική ρύθμιση που ψηφίσατε στη Βουλή ήταν για να νομιμοποιήσετε εκ των υστέρων τις πράξεις συγκάλυψης του σκανδάλου των υποκλοπών. Έναν μόνο στόχο είχατε: να μείνει στο απυρόβλητο ο κ. Μητσοτάκης, που υποχρεώθηκε εκ των πραγμάτων να παραδεχθεί την παρακολούθηση πολιτικού Αρχηγού ως μία κακή στιγμή.

Και τώρα, κύριοι, που η ανεξάρτητη αρχή μετά από έλεγχο που έκανε στους παρόχους κινητής τηλεφωνίας, όπως ήταν υποχρεωμένη να κάνει, έφερε στο φως τα στοιχεία που συγκέντρωσε, τις αποδείξεις που μιλούν με αριθμούς τηλεφώνων και ονόματα για τις παρακολουθήσεις της ΕΥΠ όχι μόνο ενός, αλλά δέκα μέχρι σήμερα προσώπων, Υπουργών, Βουλευτών, δημοσιογράφων, της ηγεσίας του στρατεύματος, τώρα ο ίδιος ο κ. Μητσοτάκης, που επέλεξε εξαρχής να έχει υπό τον απόλυτο έλεγχό του την ΕΥΠ, αναλαμβάνει πλήρως και εξολοκλήρου την αποκλειστική ευθύνη των παρακολουθήσεων και της δημοκρατικής εκτροπής. Σήμερα πια ο βασιλιάς είναι γυμνός.

Φοβόσασταν, κύριοι, μια τέτοια εξέλιξη, αλλά δεν περιμένατε να βρείτε απέναντί σας έντιμους δικαστές. Άλλωστε είχατε δείξει πόσο αδίστακτοι είστε όταν οδηγήσατε στο Ειδικό Δικαστήριο την εισαγγελέα Διαφθοράς, την κ. Τουλουπάκη, γιατί έκανε έντιμα τη δουλειά της. Τώρα που βλέπετε ότι δεν περνούν οι φοβέρες και οι απειλές σας, ότι έχει υψωθεί απέναντί σας τείχος δημοκρατικής εγρήγορσης και υπεράσπισης του κράτους δικαίου, τώρα που αντιλαμβάνεστε ότι με την πρόταση μομφής που κατατέθηκε έχετε απέναντί σας σύσσωμη την Αντιπολίτευση, όχι απλώς χάσατε την ψυχραιμία σας, αλλά λυσσομανάτε με χυδαίες επιθέσεις σε βάρος των δικαστικών λειτουργών που έκαναν το καθήκον τους.

Για ένα μόνο πράγμα αποφεύγετε να μιλήσετε όπως ο διάολος το λιβάνι: δεν απαντάτε για τα στοιχεία, τις απτές αποδείξεις που τόσο καιρό ζητούσατε και τώρα με το πόρισμα της ανεξάρτητης αρχής έρχονται να ρίξουν άπλετο φως και αποκαλύπτουν τη δράση μιας παρακρατικής οργάνωσης με ενορχηστρωτή τον κ. Μητσοτάκη.

Σας εγκαλούμε, λοιπόν, γιατί παραβιάζετε το κράτος δικαίου με τον πιο βάναυσο τρόπο, που δεν συνάδει με ευρωπαϊκή χώρα. Η παραβίαση των προσωπικών δεδομένων, η υπονόμευση της δημοκρατίας πηγαίνουν χέρι-χέρι με τις πολιτικές σας, που φτωχοποιούν την πλειοψηφία της κοινωνίας, τη μεσαία τάξη και θρυμματίζουν τα όνειρα της νέας γενιάς. Το παρακράτος των υποκλοπών που στήσατε, πηγαίνει γάντι με το παρακράτος αδιαφανών και απευθείας αναθέσεων 10 δισεκατομμυρίων σε κολλητούς και «ημετέρους». Είναι απόλυτα προσαρμοσμένο να υπηρετεί την αισχροκέρδεια μιας οικονομικής ελίτ, την εκποίηση της δημόσιας περιουσίας και της λαϊκής πρώτης κατοικίας.

Σας εγκαλούμε γιατί σε συνθήκες γεωπολιτικής αστάθειας και απειλών που δέχεται η χώρα μας εκθέτετε την εθνική ασφάλεια της πατρίδας μας, όταν εμπλέκετε την ηγεσία των Ενόπλων Δυνάμεων στα ρυπαρά παίγνια των υποκλοπών και των εκβιασμών τύπου μαφίας.

Κυρίες και κύριοι, με τις αποδείξεις του πορίσματος που ήρθαν στο φως, έχει υποχρέωση ο κ. Μητσοτάκης να δώσει απαντήσεις σε όλους τους Έλληνες και τις Ελληνίδες. Ποιος είναι ο λόγος εθνικής ασφάλειας για τον οποίον παρακολουθείτο για σχεδόν δύο χρόνια η ηγεσία του στρατεύματος; Ήταν επικίνδυνη για την εθνική ασφάλεια; Ήταν ύποπτη για κάτι που εμείς ή ο ελληνικός λαός δεν γνωρίζουμε; Πρέπει να μας το πει αύριο ο κ. Μητσοτάκης. Αν υπάρχει κάτι, γιατί τους άφησε να μείνουν στη θέση τους; Άκουσα με πολλή προσοχή τον ναύαρχο Αποστολάκη να δηλώνει μεταξύ άλλων ότι αν υπήρχε ανάλογη συμπεριφορά απέναντί του από την πολιτική ηγεσία θα είχε παραιτηθεί και δεν σας κρύβω ότι προβληματίστηκα σοβαρά.

Κυρίες και κύριοι, με τις αποδείξεις που ήρθαν στο φως θα πρέπει να υπάρξουν απαντήσεις. Για ποιον λόγο εθνικής ασφάλειας για εννέα μήνες παρακολουθείτο ο τότε Υπουργός Ενέργειας, ο κ. Χατζηδάκης; Αν δεν απαντηθεί, δικαιούμαστε να θεωρούμε ότι υπάρχουν σκιές στη διαχείριση των πολλών δισεκατομμυρίων ευρώ στον χώρο της ενέργειας, την ώρα που η κοινωνία και η επιχειρηματικότητα συνθλίβονται μέσα στην ενεργειακή κρίση.

Κυρίες και κύριοι, σε τέτοιες κρίσιμες στιγμές για τη δημοκρατία και την ασφάλεια της χώρας δεν θα καταγραφούν αρνητικά στις σελίδες της ιστορίας μόνο οι πρωταγωνιστές και ενορχηστρωτές, αλλά και όσοι με την ψήφο τους συγκαλύψουν αυτήν τη δημοκρατική εκτροπή, την υπονόμευση της δημοκρατίας και του κράτους δικαίου.

Αν δεν το κάνετε εσείς, κύριοι της Πλειοψηφίας, θα το κάνει σε πολύ λίγους μήνες με την ετυμηγορία του ο ελληνικός λαός. Να είστε βέβαιοι ότι η τιμωρία του θα είναι επώδυνη για εσάς, ευεργετική για την πλειοψηφία της κοινωνίας και ελπιδοφόρα για τον τόπο. Θα ανοίξει μια νέα σελίδα ασφάλειας, σταθερότητας, δημοκρατίας και δικαιοσύνης παντού.

Υπερψηφίζω, κύριε Πρόεδρε, την πρόταση δυσπιστίας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αναμενόμενο.

Τον λόγο τώρα έχει η κ. Μπίζιου και ακολουθούν: ο κ. Αθανασίου, ο κ. Μπιάγκης, ο κ. Χρυσομάλλης και ο κ. Ξανθός.

Κυρία Μπίζιου, έχετε τον λόγο.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε ήδη στο μέσον μιας τριήμερης συζήτησης της πλέον καλοδεχούμενης πρότασης μομφής των τελευταίων ετών. Δυστυχώς για εσάς καθόλου δεν μας ενόχλησε η κίνησή σας αυτή. Καλοδεχούμενη τη χαρακτήρισε ο Πρωθυπουργός και δεν θα μπορούσε κανείς να εκφράσει με καλύτερο τρόπο το συναίσθημα ολόκληρης της Κοινοβουλευτικής Ομάδας της Νέας Δημοκρατίας απέναντι σε αυτή την πρόταση δυσπιστίας προς την πλέον πετυχημένη Κυβέρνηση της τελευταίας τουλάχιστον δεκαετίας.

Είναι καλοδεχούμενη γιατί είναι μια ευκαιρία ακόμη να συγκρίνουμε τα έργα μας και τα έργα σας, τα καταστροφικά έργα σας δηλαδή.

Μας δίνετε μια πρώτης τάξεως ευκαιρία να συγκριθούμε και να μετρηθούμε με επιχειρήματα, με αλήθειες, με αποδείξεις, με αποτελέσματα μετρήσιμα, όχι με ψέματα, όχι με συκοφαντίες, όχι με λάσπη. Εμείς, όπως τόσο εύστοχα σας απάντησε ο Πρωθυπουργός μας, ο Κυριάκος Μητσοτάκης επιλέγουμε τη σύγκριση και όχι τη σύγκρουση. Τη σύγκρουση επιλέγουν αυτοί που επιθυμούν να θολώσουν τα νερά, που σηκώνουν σκόνη γιατί νομίζουν ότι μπορούν μέσα σε αυτήν να κρύψουν την πολιτική τους γύμνια.

Μας δίνετε την ευκαιρία να υπενθυμίσουμε στον ελληνικό λαό, αν και είμαι βέβαιη ότι δεν χρειάζεται ο Έλληνας πολίτης υπενθύμιση, διότι οι μνήμες από τη διακυβέρνησή σας είναι ακόμη και πολύ νωπές και πολύ επώδυνες, αλλά αφού μας το ζητήσετε είμαστε υποχρεωμένοι να το κάνουμε.

Από το καλοκαίρι του 2019 μέχρι σήμερα σε τριάμισι μόλις χρόνια διακυβέρνησης η χώρα έκανε τεράστια βήματα σε όλα τα πεδία. Η Κυβέρνηση αυτή έβαλε την Ελλάδα στον χάρτη των διεθνών αγορών και της παγκόσμιας οικονομίας με τις ξένες επενδύσεις να καταρρίπτουν στη χώρα μας κάθε παγκόσμιο ρεκόρ.

Η εξωτερική μας πολιτική είναι σήμερα πολυδιάστατη και δραστήρια πολλαπλασιάζοντας το διεθνές κύρος της χώρας και δεν αφήσαμε αναπάντητη καμμία πρόκληση.

Η Κυβέρνηση αυτή ενίσχυσε την εθνική μας άμυνα θωρακίζοντας την με σύγχρονα οπλικά συστήματα που εγγυώνται την εθνική μας κυριαρχία.

Η Κυβέρνηση αυτή έβαλε τη χώρα στον 21ο αιώνα με την ψηφιοποίηση του κράτους και των συναλλαγών του πολίτη με τις δημόσιες υπηρεσίες.

Προστατεύσαμε το εισόδημα των Ελλήνων εν μέσω πρωτοφανών παγκόσμιων κρίσεων.

Ας θυμηθούμε, όμως, και μερικές από τις λαμπρές σας στιγμές. Τι να πρωτοθυμηθεί κανείς; Ότι εξοντώσατε τα μικρά και μεσαία εισοδήματα με υπερφορολόγηση και με ασφαλιστικές εισφορές που έμοιαζαν περισσότερο με κεφαλικό φόρο; Ότι κλείσατε τις τράπεζες και επιβάλλατε τα capital control; Ποιος δεν θυμάται ηλικιωμένους συμπολίτες μας να λιποθυμούν στις ουρές για 50 ευρώ;

Όσο αντιπερισπασμό και αν δημιουργήσετε, ο κόσμος θυμάται με ποιους συνεργαστήκατε για να σύρετε τη χώρα σε πρόωρες εκλογές τον Ιανουάριο του 2015. Όπως, επίσης, θυμάται ότι στα τεσσεράμισι χρόνια της διακυβέρνησής σας δεν υπήρχαν αίθουσες για να δικαστεί η Χρυσή Αυγή. Έπρεπε να έρθει η Νέα Δημοκρατία για να βρεθεί αίθουσα.

Σταματάω την αναδρομή στο παρελθόν και έρχομαι στο σήμερα. Ποια είναι, λοιπόν, η σημερινή εικόνα αυτών που μέμφονται την Κυβέρνηση του Κυριάκου Μητσοτάκη και της Νέας Δημοκρατίας; Ειδικά Δικαστήρια, Καλογρίτσες και βαλίτσες, κουκουλοφόροι μάρτυρες που τελικά αποδεικνύονται εγκληματίες του κοινού Ποινικού Δικαίου, κατασυκοφάντες της Ελλάδας με ιστορίες για νεκρά παιδιά στον Έβρο.

Εν όψει των εκλογών και της διαφαινόμενης ήττας του, ο ΣΥΡΙΖΑ προσπαθεί να σηκώσει σκόνη, να αποπροσανατολίσει και να μην δώσει απάντηση σε όλα αυτά τα κρίσιμα ερωτήματα για τα σκάνδαλα που τον βαραίνουν, για τη σκευωρία της «NOVARTIS», για το πώς δύο Υπουργοί της κυβέρνησής του είναι σήμερα υπόδικοι.

Τι απάντηση μπορείτε να δώσετε, άραγε, για την προσπάθειά σας να ελέγξετε το μιντιακό τοπίο μέσα από διαγωνισμούς μαϊμούδες; Ίσως μας τη δώσουν τα μηνύματα που αντάλλασσαν ο κ. Καλογρίτσας με τον κ. Παππά. Τι απαντάτε σε όλα αυτά ή μήπως την έχετε ήδη δώσει την απάντηση σε ανύποπτο χρόνο; Προφανώς, αυτή είναι η ενδεδειγμένη μεθοδολογία γι’ αυτόν που θέλει να ελέγξει τους αρμούς της εξουσίας.

Η σύγκριση των πεπραγμένων σας και των πεπραγμένων μας σας αφήνει συντριπτικά ηττημένους. Και έτσι εξηγείται γιατί επιλέγετε την τακτική της λάσπης, της σκανδαλολογίας και της τοξικότητας. Διότι, είστε γυμνοί. Διότι, δεν έχετε τίποτε να δώσετε στους πολίτες, καμμία πρόταση και καμμία εναλλακτική, ενώ εμείς έχουμε και σχέδιο και όραμα και αυτό σας φοβίζει. Και γι’ αυτό γελάτε. Οι πολίτες θέλουν ανάπτυξη, θέλουν δουλειές, θέλουν ασφαλή χώρα, θέλουν στιβαρό τιμόνι στη διαχείριση των κρίσεων. Γνωρίζετε ότι μπροστά στην κάλπη ο πολίτης θα τα αξιολογήσει όλα και θα σας βρει ανεπαρκείς.

Έθεσε ένα ερώτημα ο κ. Τσίπρας: Με τη δημοκρατία ή με την εκτροπή; Μετά την ανασκόπηση των πεπραγμένων σας και των πεπραγμένων μας δεν υπάρχει καμμία αμφιβολία για το ποιος εκπροσωπεί τη δημοκρατία σε αυτή τη χώρα και ποιος την εκτροπή, ποιος είναι αυτός που θέλει να ελέγξει τους αρμούς της εξουσίας και ποιος είναι αυτός που θωρακίζει τη δημοκρατία, σέβεται τους θεσμούς και αναβαθμίζει τις ανεξάρτητες αρχές.

Σε λίγους μήνες την απάντηση στο ερώτημα του κ. Τσίπρα θα τη δώσει η ελληνικός λαός. Προς το παρόν σας τη δίνει σύσσωμη η Κοινοβουλευτική Ομάδα της Νέας Δημοκρατίας καταψηφίζοντας την πρότασή σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε και πρώτα απ’ όλα για τον χρόνο.

Τον λόγο έχει ο κ. Αθανασίου και ελπίζω να είναι και ο κ. Αθανασίου εντός του χρόνου. Βοηθάει πάρα πολύ.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι της Νέας Δημοκρατίας, απευθύνομαι σε εσάς. Μένουμε Ευρώπη, αλλά δεν είμαστε Ευρώπη. Ο Πρωθυπουργός των υποκλοπών δεν είναι Ευρώπη. Ο εισαγγελέας που υπονομεύει τις ανεξάρτητες αρχές δεν είναι Ευρώπη. Η δικαιοσύνη που παραγραφεί εγκλήματα δεν είναι Ευρώπη. Καταστρέψατε την ευρωπαϊκή Ελλάδα και επαναφέρατε τη χώρα στη γνωστή υπανάπτυκτη παλαιοβαλκανική της κατάσταση. Είναι να θαυμάζει κανείς τα Βαλκάνια για τον λαϊκό πολιτισμό τους και για τα τοπία τους, αλλά σε καμμία περίπτωση για τον πολιτικό πολιτισμό τους.

Οι ανεξάρτητες αρχές ήταν και είναι η σημαία του πολιτικού φιλελευθερισμού -ακούστε το αυτό- και της δυτικής Κοινοβουλευτικής Δημοκρατίας. Για ποιον λόγο, εφαρμόζοντας πολιτική ανιψιών και κουμπάρων θέλετε να τις βαλκανοποιήσετε;

Από ένα σημείωμα του Ευάγγελου Βενιζέλου πληροφορήθηκα ότι από την εισαγωγή του θεσμού των ανεξάρτητων αρχών στο Σύνταγμα με την Αναθεώρηση του 2001 έως σήμερα, οι εισαγγελικές αρχές τις αντιμετώπισαν με δυσπιστία ή και ανοιχτή εχθρότητα. Αυτή είναι η συνεισφορά των εισαγγελέων, ενός σώματος, υποτίθεται, μορφωμένων ανθρώπων στον πολιτικό μας πολιτισμό; Ντρέπεσαι μπροστά σε αυτή την κατάσταση.

Ακόμα χειρότερα, ο κ. Ντογιάκος απειλεί με άσκηση ποινικής δίωξης εναντίον, μεταξύ άλλων, μελών της ΕΣΗΕΑ ακόμα και για κατασκοπεία. Για να φτάσεις στην ουσία του θέματος πρέπει να το θέσεις απλά. Απειλεί με κάθειρξη όσους επιχειρήσουν να εφαρμόσουν το Σύνταγμα. Τι χειρότερο υπάρχει;

Υπάρχει αντισυνταγματική δικαιοσύνη, κύριοι της Νέας Δημοκρατίας, κύριε Ντογιάκο; Βεβαίως, υπάρχει σε πολλές περιπτώσεις. Μία από αυτές είναι η δική σας. Τι να πεις όταν ο ανώτατος εισαγγελέας της χώρας δεν εννοεί το Σύνταγμα της πατρίδας του; Για να μην πω ότι ο ανώτατος εισαγγελέας αυτής της χώρας παραβιάζει το Σύνταγμα της πατρίδας του; Τι χειρότερο; Τον τελευταίο καιρό ο ελληνικός λαός ή καλύτερα, όπως το έλεγε ο αείμνηστος δάσκαλός μου Νικόλαος Πανταζόπουλος, η κοινή περί δικαίου συνείδηση παρακολούθησε ένα μαχαίρωμα. Το περιγράφω.

Η Εισαγγελία του Αρείου Πάγου αντί να σπεύσει η ίδια για έρευνα στους παρόχους τηλεφωνίας, φέρεται να εμποδίζει την έρευνα της συνταγματικά αρμόδιας ανεξάρτητης αρχής, να εμποδίζει την έρευνα της ΑΔΑΕ. Ιδού, λοιπόν, κάποιος που μαχαιρώνει την ελληνική δικαιοσύνη μπροστά στα μάτια του ελληνικού λαού. Ιδού η παλιά βαλκανική Ελλάδα που νικά την ευρωπαϊκή Ελλάδα. Ιδού η απόδειξη ότι μένουμε Ευρώπη, αλλά δεν είμαστε Ευρώπη.

Αν ήμασταν Ευρώπη, θα ζητούσαμε να εφαρμοσθεί η σύσταση του Ευρωκοινοβουλίου -να την περιμένετε τη σύσταση του Ευρωκοινοβουλίου μέσω PEGA, να την περιμένετε εσείς στην Κυβέρνηση-, η σύσταση να διασφαλίσει την ανεξαρτησία της ΑΔΑΕ, να καταργήσει αμέσως όλες τις άδειες εξαγωγής του «Predator», να αποσύρει επειγόντως την αισχρή τροπολογία Πικραμμένου, διπλά αισχρή, επειδή ο άνθρωπος υπήρξε και ανώτατος δικαστικός και να εφαρμόσει πάραυτα -ακούστε τι λέει η Ευρώπη- την οδηγία για την προστασία των μαρτύρων δημοσίου συμφέροντος.

Αν ήμασταν Ευρώπη, θα ανακαλύπταμε εμείς τα σκάνδαλα. Όμως, όλα τα μεγάλα σκάνδαλα στην Ελλάδα δεν τα βρήκε η ελληνική δικαιοσύνη, αλλά οι αμερικανικές ή οι γερμανικές αρχές ή το Ευρωκοινοβούλιο.

Αν ήμασταν Ευρώπη, η κ. Ντόρα Μπακογιάννη, ο κ. Κώστας Μπακογιάννης, ο Δήμαρχος, και η κ. Αλεξία Μπακογιάννη, παιδιά του συνεργάτη μου, του αείμνηστου συνεργάτη μου Παύλου Μπακογιάννη, δεν θα έστελναν τα κινητά τους σε εξειδικευμένο κέντρο στο Λονδίνο για να εξετάσουν αν παρακολουθούνται. Και ναι, παρακολουθούνταν με το «Predator», όπως αναφέρει η εφημερίδα «ΕΣΤΙΑ».

Αν ήμασταν Ευρώπη, θα είχαμε κάνει πράξη όσα έχει πρόσφατα αναφέρει ο Νίκος Αλιβιζάτος σε συνέντευξή του. Τι λέει; «Η ζημιά που έχει πάθει η Κυβέρνηση είναι μεγάλη και οφείλεται σε κακούς χειρισμούς. Αναγκάστηκαν, βεβαίως, σε παραίτηση οι κύριοι Δημητριάδης και Κοντολέων. Ο Πρωθυπουργός, μάλιστα, είπε ότι επρόκειτο για συστημική αδυναμία, για ένα πλαίσιο παρακολουθήσεων το οποίο ξέφυγε από τον αναρχικό του σκοπό. Είδατε εσείς να διώκονται ποινικά αυτοί οι κύριοι;» ρωτά ο κ. Αλιβιζάτος. Το είδατε; Αν το βλέπατε, θα ήμασταν Ευρώπη.

Όμως, μπορεί να υποχρεωθούμε να γίνουμε Ευρώπη. Η PEGA καλεί επειγόντως σε ακρόαση τους Χρήστος; Ράμμο και Κώστα Μενουδάκος. Μια άλλη επιτροπή, η LIBE, έρχεται τον Μάρτιο στην Αθήνα για τέσσερις μέρες. Η επιτροπή αυτή έχει αρμοδιότητα τις πολιτικές ελευθερίες, τη δικαιοσύνη και τις εσωτερικές υποθέσεις. Συστάθηκε μετά τη δολοφονία δύο δημοσιογράφων, της Δάφνης Γκαλής στη Μάλτα και του Γιάν Κούτσιακ στη Σλοβακία. Οι δημοσιογράφοι αυτοί ερευνούσαν υποθέσεις διαφθοράς, στις οποίες εμπλέκονταν υψηλόβαθμα κυβερνητικά στελέχη.

Ε, λοιπόν τέτοια θέματα θα ερευνήσουν και στην Αθήνα. Μα είναι δυνατόν, θα έλεγε ο κ. Ντογιάκος και κάποιοι από την Κυβέρνηση, η επιτροπή LIBE να κρίνει την ελληνική δικαιοσύνη; Όχι μόνον η επιτροπή LIBE, κύριοι, αλλά και η γερμανική εφημερίδα «ΤΑΖ», η οποία μιλάει για έλλειμμα δικαιοσύνης στην Ελλάδα και για τον κ. Ντογιάκο προσωπικά ότι αναζητεί την πηγή της πληροφόρησης και όχι τη διαλεύκανση του εγκλήματος. Όχι μόνο η LIBE αλλά και η Ευρωβουλευτής των πρασίνων Σάσκια Μπρικμόντ, η οποία αναφέρει πως έχουμε σοβαρές ανησυχίες για το κράτος δικαίου στην Ελλάδα και προσθέτει ότι η γνωμοδότηση για την ΑΔΑΕ είναι κάτι το ανήκουστο. Όχι μόνο η κ. Μπρικμόντ αλλά και η Επίτροπος Ανθρωπίνων Δικαιωμάτων του Συμβουλίου της Ευρώπης, η οποία μιλάει για εκστρατείες δυσφήμισης.

Αυτά τα περί εκστρατειών δυσφήμισης δεν είναι αόριστα. Η εισηγήτρια της επιτροπής PEGA, Σόφι Ιντβέλτ, έχει μιλήσει στον ελληνικό Τύπο, στο «ΒΗΜΑ» και για άλλες εταιρείες όπως η «BLACK CUBE» που παρέχουν τεχνογνωσία και υπηρεσίες -προσέξτε- για τη σπίλωση δημόσιων προσώπων και έφερε ως παραδείγματα την πρώην εισαγγελέα κατά της διαφθοράς στη Ρουμανία και ορισμένες μη κυβερνητικές οργανώσεις στην Ουγγαρία. Θα μισθώσετε και τις υπηρεσίες της «BLACK CUBE»; Δεν νομίζω. Είστε οι ίδιοι μια «BLACK CUBE».

Και μια παρατήρηση, κύριε Πρόεδρε, και αποχωρώ από το Βήμα, για τις σακούλες του ευκατάστατου ή άφραγκου -αποφασίστε- κ. Καλογρίτσα, τις σακούλες προς τον ΣΥΡΙΖΑ. Την απάντηση σάς έδωσε ο κ. Χαράλαμπος Βουρλιώτης πρόεδρος της αρχής που διερευνά τις υποθέσεις ξεπλύματος μαύρου χρήματος όταν κάποιοι από εσάς πήγαν και τον προέτρεψαν να κάνει έρευνα εις βάρος του ΣΥΡΙΖΑ. Σας είπε: «Εγώ δεν παίζω πολιτικά παιχνίδια». Όμως, τούτο τι αποδεικνύει; Αποδεικνύει πόσο αδίστακτοι είστε.

Θα καταθέσω στα Πρακτικά δημοσίευμα που είναι και βιντεοσκοπημένο από δήλωση του κ. Μηταράκη στις 16 Αυγούστου. Δείτε τι αναφέρει για να μην κατηγορείτε τον ΣΥΡΙΖΑ. Μιλάει για ένα νεκρό κοριτσάκι έξι ετών ο κ. Μηταράκης, όχι εγώ.

(Στο σημείο αυτό ο Βουλευτής κ. Αθανάσιος Αθανασίου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Μπιάγκης από το ΠΑΣΟΚ.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η πολιτική καθημερινότητα ξεδιπλώνει διαρκώς και αναζωπυρώνει συνεχώς δεδομένα και στοιχεία που τραυματίζουν τη δημοκρατία μας και τους θεσμούς. Είναι γεγονός ότι η πολιτική πραγματικότητα ξεπερνά πια κάθε ανθρώπινη φαντασία. Οι εξελίξεις μάς ξεπερνούν.

Είναι λοιπόν απορίας άξιο, με τα όσα προκύπτουν καθημερινά στην πολιτική μας πραγματικότητα, πώς η Κυβέρνηση συνεχίζει να αρνείται πεισματικά και συστηματικά να δώσει σαφείς και ξεκάθαρες απαντήσεις για μια υπόθεση η οποία τραυματίζει και πληγώνει βαθύτατα την ίδια τη δημοκρατία και τους θεσμούς, καταπατώντας τα ανθρώπινα δικαιώματα και τις ατομικές ελευθερίες.

Κύριοι Υπουργοί, κυρίες και κύριοι συνάδελφοι, με αφορμή τη συνομολογημένη παρακολούθηση του Προέδρου του ΠΑΣΟΚ κ. Νίκου Ανδρουλάκη, άνοιξε ο ασκός του Αιόλου και μαζί με αυτόν αποκαλύπτεται μια οργανωμένη και παράνομη λειτουργία της ΕΥΠ, προκειμένου να εξυπηρετήσει στην καλύτερη περίπτωση -επαναλαμβάνω, κύριοι της Κυβέρνησης- στην καλύτερη περίπτωση κομματικά και παραταξιακά οφέλη.

Κύριοι της Κυβέρνησης, κύριοι Υπουργοί, με τη δημοκρατία δεν μπορούμε και δεν δικαιούμαστε να παίζουμε. Από την πρώτη κιόλας μέρα που αποκαλύφθηκε το σκάνδαλο των υποκλοπών, παρά τις όποιες διαβεβαιώσεις σας αρχικά, η μόνη αντίδραση της Κυβέρνησης ήταν μια προσπάθεια συγκάλυψης και κουκουλώματος. Από τις πρώτες κιόλας συνεδριάσεις της εξεταστικής επιτροπής επιχειρήσατε και τελικά επιβάλλατε τη θέλησή σας, λόγω του αριθμού, να δώσετε ένα γρήγορο τέλος και να ολοκληρωθούν οι διεργασίες της επιτροπής το συντομότερο δυνατό, μιας επιτροπής η οποία προοριζόταν να δώσει περισσότερο φως στην υπόθεση και κατέληξε τελικά να δώσει περισσότερο σκοτάδι. Ήταν η πλειοψηφία των μελών της εξεταστικής επιτροπής η οποία προέρχονταν από το Κυβερνών κόμμα της Νέας Δημοκρατίας και η οποία αρνήθηκε πεισματικά οποιαδήποτε διερεύνηση της υπόθεσης, οδηγώντας σε αδιέξοδο τη διαδικασία και δίνοντας κατευθυνόμενη ενημέρωση με επιλεκτικές και επιτηδευμένες διαρροές προς την κοινωνία αξιολογώντας πάντα τι συνέφερε πολιτικά την παράταξη. Έτσι, χωρίς δεύτερη σκέψη, μεθόδευσε και απέκλεισε σημαντικούς μάρτυρες, μένοντας αποκλειστικά και μόνο σε αυτούς που η ίδια είχε προτείνει, ξεπερνώντας ακόμα και την ίδια την ανάγκη που προέκυψε να κληθούν μάρτυρες νέοι ως απότοκο των καταθέσεων των μαρτύρων που αυτή είχε καλέσει, εμποδίζοντας έτσι με κάθε τρόπο τη διερεύνηση της υπόθεσης, με αποτέλεσμα το έργο της εξεταστικής επιτροπής να είναι ανώφελο και ανούσιο με αναπάντητα τα ερωτήματα για τα οποία συστάθηκε. Έτσι, δεν μάθαμε ποτέ τους λόγους για τους οποίους παρακολουθούνταν το κινητό του Προέδρου του ΠΑΣΟΚ - Κινήματος Αλλαγής κ. Νίκου Ανδρουλάκη, όπως εμείς δε δεν μάθαμε ποτέ -διά της ορθής οδού- ούτε καν τους φυσικούς, πολλώ δε μάλλον τους ηθικούς, αυτουργούς αυτής της παράνομης πράξης.

Κύριε Πρόεδρε, κυρίες και κύριοι Βουλευτές, αυτό που γνωρίζουμε και που κανείς δεν μπορεί να το αμφισβητήσει είναι πως από την πρώτη μέρα διακυβέρνησης της Νέας Δημοκρατίας έγιναν συντονισμένες αλλαγές προκειμένου να διαμορφωθεί μια άλλη πραγματικότητα στη λειτουργία της Εθνικής Υπηρεσίας Πληροφοριών, με χαρακτηριστικά πλήρους αδιαφάνειας και καχυποψίας κατά πάντων. Συνέπεια όλων των ανωτέρω προκύπτει αβίαστα η αναγκαιότητα εφαρμογής νέων διαφανών πολιτικών στον τρόπο λειτουργίας της Εθνικής Υπηρεσίας Πληροφοριών και της ενίσχυσης των θεσμικών οργάνων του Κοινοβουλίου και των ανεξάρτητων αρχών.

Κυρίες και κύριοι συνάδελφοι, καλούμαστε ως πολιτεία, έστω και την τελευταία στιγμή, να δώσουμε απαντήσεις στην κοινωνία μας ως προς τη θωράκιση της ατομικής ελευθερίας των πολιτών, ενάντια σε κάθε είδους παράνομες παρακολουθήσεις και κακόβουλα λογισμικά που επιχειρούν να στερήσουν το υπέρτατο αγαθό της ιδιωτικότητας.

Αλήθεια, ποια είναι τελικά η απάντηση της επίσημης πολιτείας, κύριοι Υπουργοί, στα προβλήματα που δημιουργούνται με την εξέλιξη της τεχνολογίας από συμφέροντα που με ιδιοτέλεια κινούνται εις βάρος των συνταγματικά κατοχυρωμένων δικαιωμάτων των πολιτών; Ποιες είναι οι ουσιαστικές κινήσεις της πολιτείας στην κατεύθυνση της προστασίας της ιδιωτικότητας των πολιτών και της απειλής που πρεσβεύουν αυτά τα λογισμικά;

Όταν η ίδια η πολιτεία αδυνατεί να περιφρουρήσει το δικαίωμα ενός Ευρωβουλευτή, ενός Αρχηγού κόμματος, πώς έχουμε την αξίωση να πιστέψει ο κάθε πολίτης αυτής της χώρας ότι μπορούμε, ως πολιτεία, να διασφαλίσουμε και να περιφρουρήσουμε τα δικά του ευάλωτα δικαιώματα;

Η διασφάλιση και η προάσπιση των ατομικών δικαιωμάτων και της εύρυθμης και ομαλής λειτουργίας του δημοκρατικού πολιτεύματος και όλα όσα αυτό συνεπάγεται, με σαφή διαχωρισμό της ιδιωτικής και δημόσιας σφαίρας, αποτελεί ύψιστο καθήκον, πλέον, για όλους μας.

Το διακύβευμα είναι μεγάλο, κύριοι της Κυβέρνησης και απαιτείται η συσπείρωση και η συνεργασία όλων των πολιτικών δυνάμεων στην κατεύθυνση αυτή από εχθές, θα έλεγα.

Είναι, επίσης, κομβικό και καθόλα αξιακό το ζήτημα της ενίσχυσης των ανεξάρτητων αρχών και των θεσμικών οργάνων της πολιτείας, ώστε να μπορούν να περιφρουρούν τα δικαιώματα των πολιτών, αλλά και να διαδραματίσουν καθοριστικά το ρόλο που τους αναγνωρίζει το Σύνταγμα, στην εύρυθμη λειτουργία του δημοκρατικού πολιτεύματος.

Κύριε Πρόεδρε, κυρίες και κύριοι συνάδελφοι, οφείλαμε από την πρώτη στιγμή να αξιολογήσουμε τα γεγονότα με τις παράνομες παρακολουθήσεις και αναλαμβάνοντας πλήρως την πολιτική ευθύνη να δημιουργούσαμε εκείνες τις διάφανες και υγιείς συνθήκες θωρακίζοντας τη δημοκρατία και τους θεσμούς μας και να βάζαμε ένα οριστικό τέλος σε τέτοια σκοτεινά φαινόμενα, που αμαυρώνουν το πολίτευμά μας και τους θεσμούς, τη στιγμή, μάλιστα, που τα νέα δεδομένα της εποχής δημιουργούν σύγχυση μεταξύ ιδιωτικής και δημόσιας ζωής.

Ήταν και είναι ακόμα και τώρα μια ευκαιρία, κυρίες και κύριοι της Κυβέρνησης, να αλλάξουμε το ρου της ιστορίας και να διαμορφώσουμε μια πολιτεία με περισσότερη δημοκρατία σε όλο τον δημόσιο βίο.

Κύριε Πρόεδρε, κυρίες και κύριοι συνάδελφοι, τα ευρήματα, η βούληση και η πολιτική της Κυβέρνησης, όλο αυτό το διάστημα, συναινούν και οδηγούν σε ένα μόνο πολιτικό δρόμο, την υπερψήφιση της πρότασης δυσπιστίας και τη σαφή καταψήφιση της πολιτικής της Κυβέρνησης και του οργανωμένου αυτού σχεδίου των αναιτιολόγητων παρακολουθήσεων και των ανεξήγητων ελέγχων που μοναδικό σκοπό και στόχο έχουν την παραμονή στην εξουσία. Γιατί ούτε η ασφάλεια της χώρας διακυβεύονταν από το κινητό του κ. Ανδρουλάκη, όπως αποδείχτηκε περίτρανα, κύριοι της Κυβέρνησης, ούτε το μέλλον της πατρίδας.

Είστε πολιτικά υπόλογοι και ηθικά ένοχοι για όλα αυτά που βιώνουμε. Και γι’ αυτό έχετε πανικοβληθεί και κάνετε σπασμωδικές κινήσεις, αλλάζοντας συνεχώς δικαιολογίες, βλέποντας πως χάνετε, τελικά, καθημερινά την εμπιστοσύνη της κοινωνίας και ένα κομμάτι περισσότερο.

Αδυνατούμε, λοιπόν, να σας εμπιστευτούμε και βεβαίως υπερψηφίζουμε την πρόταση δυσπιστίας της Αξιωματικής Αντιπολίτευσης.

Ευχαριστώ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Τον λόγο τώρα έχει ο κ. Χρυσομάλλης, μετά ο κ. Ξανθός, μετά ο κ. Φωτήλας, ο κ. Παπαναστάσης, ο κ. Αμανατίδης.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Σχεδόν ξημερώματα Παρασκευής φτάνουμε και εδώ στο Κοινοβούλιο συζητάμε μια πρόταση δυσπιστίας από την πλευρά του ΣΥΡΙΖΑ. Και αναρωτιόμουν προς τι αυτή η πρόταση δυσπιστίας για το θέμα των παρακολουθήσεων; Έχουμε κάνει εξεταστική επιτροπή, έχουμε κάνει Επιτροπή Θεσμών και Διαφάνειας, έχουν έρθει πάνω από δύο - τρία νομοθετήματα για την ενίσχυση και βάζοντας δικλίδες ασφαλείας για τη λειτουργία της Εθνικής Υπηρεσίας Πληροφοριών.

Άρα προς τι η πρόταση δυσπιστίας; Λέει ο ΣΥΡΙΖΑ γιατί έχει έτσι ιδιαίτερες δημοκρατικές ευαισθησίες. Μάλιστα. Όμως, αυτές τις δημοκρατικές ευαισθησίες, κύριοι της Αριστεράς, δεν είδα να τις είχατε, να μιλούσατε για κράτος δικαίου όταν παρακολουθούσατε τον κ. Καμμένο, τον κ. Πιτσιόρλα ή τότε που είχαμε σαράντα χιλιάδες επισυνδέσεις επί ΣΥΡΙΖΑ. Δεν είδα αυτές τις δημοκρατικές ευαισθησίες, το κράτος δικαίου να το θυμόσασταν όταν στο Μαξίμου μέσα με τον κ. Παπαγγελόπουλο, τον κ. Παππά και τον κ. Μιωνή κάνατε νταραβέρια για διευθέτηση δικαστικών υποθέσεων ή όταν ο κ. Μιωνή με τον κ. Παππά συζητούσαν άλλο το μαγαζί του Παπαγγελόπουλου, άλλο το κεντρικό μαγαζί. Τότε δεν είχατε δημοκρατικές ευαισθησίες και κράτος δικαίου;

Δεν είχατε δημοκρατικές ευαισθησίες όταν ο κ. Παππάς προσπαθούσε να φτιάξει το «ΣΥΡΙΖΑ Channel» με τον κύριο Α2; Ποιος είναι αυτός ο κύριος Α2; Δεν είχατε δημοκρατικές ευαισθησίες όταν όπως λέει ο κ. Καλογρίτσας σας έδινε βαλίτσες και δεν έχετε τολμήσει ούτε ένας από εσάς να του κάνετε μία μήνυση. Αλήθεια, τώρα που το θυμήθηκα, ο κ. Πετσίτης, αυτός ο φίλος του κ. Παππά που έχει χαθεί; Γιατί δεν τον ακούμε τελευταία.

Δεν είχατε δημοκρατικές ευαισθησίες όταν με δήθεν κουκουλοφόρους προστατευόμενους μάρτυρες στήνατε τη σκευωρία «NOVARTIS» για να κρεμάσετε στα μανταλάκια και να συκοφαντήσετε δύο πρώην Πρωθυπουργούς και οκτώ πρώην Υπουργούς; Με τι προστατευόμενους μάρτυρες; Μ’ αυτούς του κοινού Ποινικού Δικαίου που σήμερα είναι στη «μπουζού» για σύσταση εγκληματικής συμμορίας και για απάτες τραπεζικές. Και φυσικά θα έρθει η ώρα που θα μιλήσουν. Θα έρθει η ώρα. Αυτά είναι που φοβάστε και σας έχει πιάσει πανικός και κάνατε την πρόταση δυσπιστίας.

Δεν είχατε δημοκρατικές ευαισθησίες όταν επί ΣΥΡΙΖΑ αφήνατε εδώ παραέξω να κυκλοφορεί ο Κουφοντίνας, ο δολοφόνος - τρομοκράτης, ελεύθερος και να κόβει βόλτες στο Σύνταγμα και στην Πανεπιστημίου;

Δεν είχατε δημοκρατικές ευαισθησίες όταν άλλαξε τον Ποινικό Κώδικα και ανεξέλεγκτα έχουν βγει εκτός φυλακών άπειροι εγκληματίες;

Σήμερα σας έπιασαν δήθεν οι δημοκρατικές ευαισθησίες σε ένα θέμα που ήδη έχει εξαντληθεί κι έχει πάρει τον δρόμο της δικαιοσύνης, της ανεξάρτητης δικαιοσύνης που εσείς πότε πιστεύετε, πότε υπάρχουν δικαστές, πότε οι δικαστές είναι διεφθαρμένοι. Δεν έχουν μια καθαρή θέση.

Δεν είχατε δημοκρατικές ευαισθησίες ή μάλλον να μιλήσουμε και για εθνικές ευαισθησίες, όταν υποσχόσασταν στον Ερντογάν ότι θα του δώσετε πίσω τους οκτώ αξιωματικούς που είχαν ζητήσει άσυλο, ενώ είναι θέμα δικαιοσύνης; Τότε δεν υπήρχε κράτος δικαίου; Το είχατε ξεχάσει και ο κ. Τσίπρας υποσχόταν αυτά στον Ερντογάν;

Δεν έχετε εθνικές ευαισθησίες όταν φωνάζετε να γκρεμιστεί ο φράχτης στον Έβρο -και το λέτε ακόμα, πολλά στελέχη σας- που εμείς αντιμετωπίσαμε έτσι την υβριδική απειλή; Δεν έχετε δημοκρατικές ευαισθησίες και εθνικές να ζητήσετε μια συγγνώμη γι’ αυτή την προβοκάτσια που και οι ξένες εφημερίδες ζήτησαν συγγνώμη και την αναίρεσαν για τη δήθεν νεκρή Μαρία;

Δημοκρατικές ευαισθησίες και εθνικές δεν έχετε όταν ήρθατε εδώ και δεν ψηφίσατε τις αμυντικές συμφωνίες ή όταν έχετε αντιρρήσεις στους εξοπλισμούς και λέτε θα επαναδιαπραγματευτούν και είναι άκυρη η σύμβαση με τη Γαλλία;

Πλέον είναι γνωστό ότι κάνει ο ΣΥΡΙΖΑ. Ο ΣΥΡΙΖΑ κάνει αυτό που λέει η ρήση του Λένιν: Ότι «δεν υπάρχει ηθική στην πολιτική, υπάρχει μόνο σκοπιμότητα». Και φυσικά δεν μπορώ να μην σας αναγνωρίσω ότι στις σκοπιμότητες είστε δεξιοτέχνες. Γι’ αυτό για χάρη αυτής της σκοπιμότητας ο Αρχηγός σας ο κ. Τσίπρας προσπαθεί πάλι να εργαλειοποιήσει το Σύνταγμα, τη Δημοκρατία, τους θεσμούς και ό,τι άλλο βρεθεί στο δρόμο.

Και για να σας ρωτήσω ευθέως, οι δικαστικές εξελίξεις για την υπόθεση των παρακολουθήσεων που έχει αναλάβει η δικαιοσύνη, σας αφήνουν παγερά αδιάφορους; Γιατί δεν περιμένετε να δούμε τι θα βγάλουμε; Δεν σας βολεύει ότι η εισαγγελέας στις ΕΥΠ, αυτή που κατηγορείτε ελέγχεται από τον φυσικό της επόπτη που είναι ανεξάρτητη δικαιοσύνη, για το νόμιμο ή όχι των διατάξεων που έχει εκδώσει; Εσείς θέλετε κάτι τώρα άμεσα γιατί; Για χάριν σκοπιμοτήτων προφανώς. Όχι.

Και μια και αναφέρθηκα στην εισαγγελέα της ΕΥΠ και με αφορμή τα όσα τουλάχιστον αστεία έχει πει ο κ. Τσίπρας, να σας θυμίσω κάτι. Όταν βγάζατε, οι κύριοι του ΣΥΡΙΖΑ, από την αλυσίδα ελέγχου της ΕΥΠ τον δεύτερο εισαγγελέα τον Μάρτιο του 2018, γράφατε στη σελίδα δεκαοκτώ της αιτιολογικής έκθεσης ότι τον βγάζετε γιατί: «Με απόφαση του Ανωτάτου Δικαστικού Συμβουλίου διαθέτουν επαρκή υπηρεσιακή υπηρεσία οι εισαγγελείς που αποσπώνται στη ΕΥΠ. Λόγω δε της μόνιμης εγκατάστασής τους στους χώρους των πιο πάνω υπηρεσιών έχουν εύκολη και άμεση πρόσβαση στα στοιχεία και τις πληροφορίες που απαιτούνται για την ορθή εκτίμηση των σχετικών αιτημάτων άρσης του απορρήτου. Άλλωστε, με την έκδοση και την παραμονή των σχετικών εισαγγελικών διατάξεων στους χώρους του καλά φυλασσόμενων κρατικών αυτών υπηρεσιών επιταχύνεται η αποφυγή περαιτέρω διακίνηση σχετικής αλληλογραφίας σε άλλες υπηρεσίες». Δικά σας λόγια τότε, όταν οι παρακολουθήσεις Πιτσιόρλα, Καμμένου, Κοτζιά, δικαστικών και άλλων ήταν δίκαιες επί ημερών σας και έγιναν πράξη.

Και μάλιστα, για να σας θυμίσω τη διάταξη ενώ υπάρχει, την καταθέτω πάλι στα Πρακτικά για να θυμηθείτε όποιος θέλει.

(Στο σημείο αυτό ο Βουλευτής κ. Μιλτιάδης (Μίλτος) Χρυσομάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι αμέσως μετά τι κάνατε; Στην αλλαγή του Ποινικού Κώδικα μετατρέψατε τις παρακολουθήσεις σε πλημμέλημα, ακριβώς για να μην έχετε κανένα πρόβλημα.

Κυρίες και κύριοι της Αριστεράς και του ΣΥΡΙΖΑ, οι συμπολίτες μας ακριβώς σας έχουν καταλάβει. Ξέρουν το παιχνίδι που παίζετε. Ξέρουν ακριβώς να κρίνουν και να συγκρίνουν τα πεπραγμένα μας τρεισήμισι χρόνια τώρα. Πραγματικά, όμως, πίστευα ότι τουλάχιστον για ζητήματα που είναι ευαίσθητα -γιατί οι μυστικές μας υπηρεσίες είναι το μόνο όπλο μας στον αγώνα για τη διαχείριση των προκλήσεων που μας επιφυλάσσει η Τουρκία στον Έβρο και το Αιγαίο- θα ήσασταν πιο σοβαροί, θα επιδεικνύατε περισσότερη εθνική υπευθυνότητα.

Σταματήστε να αναζητάτε τρόπους εθνικά επιζήμιους για να πετύχετε μια πρόσκαιρη βελτίωση στα δημοσκοπικά σας ποσοστά. Δεν πρόκειται να έρθει. Ο λαός ξέρει. Συνέκρινε. Μην ξεχνάτε ότι σαν σήμερα ορκιστήκατε κυβέρνηση το 2015. Ούτε εσείς δεν το αναφέρετε, μην το θυμηθεί κανένας. Ο λαός, όμως, δεν το έχει ξεχάσει και γι’ αυτό λέει ποτέ ξανά Αριστερά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ξανθός έχει τον λόγο, μετά ο κ. Φωτήλας, ο κ. Παπαναστάσης και ο κ. Αμανατίδης.

**ΑΝΔΡΕΑΣ ΞΑΝΘΟΣ:** Αγαπητοί συνάδελφοι, είναι περασμένη η ώρα, αλλά οφείλουμε να δώσουμε ορισμένες απαντήσεις. Να πούμε, δηλαδή, ότι προφανώς καταθέτουμε μια πρόταση μομφής απέναντι σε μία Κυβέρνηση η οποία όχι μόνο έχει βάλει τη σφραγίδα στην αισχροκέρδεια, στην ακρίβεια, στην υγειονομική τραγωδία, στη διάλυση του συστήματος υγείας, στην ολιγοπωλιακή αναδιάρθρωση της αγοράς και στην εκτεταμένη υποστήριξη συγκεκριμένων επιχειρηματικών συμφερόντων αυτά τα χρόνια.

Κάνουμε πρόταση μομφής σε μια Κυβέρνηση που όχι μόνο άφησε απροστάτευτη την κοινωνία και ιδιαίτερα τους πιο αδύναμους και πιο ευάλωτους απέναντι στη μείωση των εισοδημάτων, απέναντι στην αναξιοπρέπεια, απέναντι στην τεράστια υποχώρηση της αγοραστικής τους δύναμης, αλλά τώρα πια και με τη βούλα της αρμόδιας ανεξάρτητης αρχής ενέχεται για ένα σκάνδαλο, για μια δυσώδη υπόθεση ενός εκτεταμένου συστήματος παρακολουθήσεων υψηλά ιστάμενων προσώπων του κοινωνικού, επιχειρηματικού, δημοσιογραφικού και πολιτικού βίου της χώρας.

Αυτό, αγαπητοί συνάδελφοι, δεν μπορείτε να το προσπερνάτε με αυτή την ενοχική επιχειρηματολογία που σας ακούμε τώρα δύο μέρες να μας παρουσιάζετε εδώ. Όσο, λοιπόν, δεν απαντιέται το κρίσιμο ερώτημα για ποιο λόγο εθνικής ασφάλειας ή εμπλοκής σε εγκληματική οργάνωση παρακολουθούνταν ο Αρχηγός ΓΕΕΘΑ, Υπουργοί, Αρχηγοί κομμάτων, Ευρωβουλευτές και δημοσιογράφοι στη χώρα, όσο προσπαθείτε με αυτόν το χυδαίο τρόπο να επιτεθείτε σε ανεξάρτητες αρχές μιλώντας για delivery boy του ΣΥΡΙΖΑ -αυτή ήταν η φράση του ανεκδιήγητου κ. Μαρκόπουλου για τον κ. Ράμμο-, όσο λοιπόν συμπεριφέρεστε με αυτόν τον τρόπο, τόσο ενισχύετε την πεποίθηση όχι μόνο της Αντιπολίτευσης, όχι μόνο ευρύτερα του δημοκρατικού κόσμου της χώρας αλλά και της Ευρώπης, στην οποία μας έχετε εκθέσει ανεπανόρθωτα, ότι έχετε στήσει με ενορχηστρωτή τον Πρωθυπουργό ένα σκληρό, αδίστακτο σύστημα ελέγχου της εξουσίας που είχε τον εύηχο τίτλο «επιτελικό κράτος» και το οποίο ουσιαστικά δουλεύει για λογαριασμό του Μαξίμου και της αυλής του. Αυτό είναι το κρίσιμο θέμα και αυτό είναι θέμα δημοκρατίας.

Και μας λέτε, λοιπόν, ότι το θέμα το ερευνά η δικαιοσύνη, άρα περιττεύει κάθε συζήτηση και κάθε κριτική. Ποια δικαιοσύνη, συνάδελφοι; Αυτή που απειλεί και εκβιάζει ο Ντογιάκος; Αυτή που απειλείται και εκβιάζεται καθημερινά από εσάς; Σε μια χώρα που έχει δομικό πρόβλημα διαφθοράς έχετε στείλει την Εισαγγελέα Διαφθοράς στο Ειδικό Δικαστήριο με γελοίες κατηγορίες που έχουν καταπέσει και στη Βουλή και έχουν καταπέσει και στο Ειδικό Δικαστήριο. Γιατί πήγα και κατέθεσα μάρτυρας. Με αυτή τη γελοιότητα που σας έδωσε στο πιάτο ο Λοβέρδος, στήσατε μια ιστορία που δεν έχει φυσικά καμμία σχέση με τη «NOVARTIS» αλλά με το υποτιθέμενο έγκλημα της μη ανατιμολόγησης των φαρμάκων του πρώτου εξαμήνου του 2015. Γι’ αυτή τη δικαιοσύνη μας λέτε ότι θα διαλευκάνει αυτό το σκάνδαλο των υποκλοπών και των παράνομων παρακολουθήσεων; Σοβαρά μιλάτε;

Και βεβαίως, υπάρχει και η τελευταία γραμμή άμυνας: «Ένοχος ένοχον ου ποιεί». «Κοίτα ποιος μιλάει. Ο ΣΥΡΙΖΑ; Αυτός που…;». Και αραδιάζετε όλη αυτή την ιστορία την απίστευτη, που σας έχουν δώσει στα χαρτάκια και τα διαβάζετε εδώ πέρα πανομοιότυπα. Την απάντηση σε αυτό την έχει δώσει ο Μανώλης Αναγνωστάκης στο ποίημά του, «Φοβάμαι» σαράντα χρόνια πριν. Έλεγε, λοιπόν, ο Μανώλης Αναγνωστάκης: «Φοβάμαι τους ανθρώπους που με καταλερωμένη τη φωλιά τους πασχίζουν να βρουν λεκέδες στη δική σου». Αυτή είναι η απάντηση. Για να συνεννοούμαστε σε αυτή τη χώρα που έχει συγκεκριμένο πολιτικό ονοματεπώνυμο και η διαφθορά και η διαπλοκή με συμφέροντα και η φαυλότητα.

Και αυτό το φαύλο σύστημα εξουσίας είναι το οποίο υπερασπίζεστε με νύχια και με δόντια, αλλά με λιγότερες δυνάμεις και με ρωγμές στο μέτωπο, στο μπλοκ υποστήριξης. Διότι ακόμα και αυτό το μπλοκ, το οποίο το είδαμε να συγκροτεί το αντιΣΥΡΙΖΑ μέτωπο την προηγούμενη περίοδο, πλέον έχει διαφοροποιήσεις. Σας έχουν μείνει οι ακροδεξιοί θύλακες. Αυτοί έχουν αναλάβει εδώ πέρα το ρόλο του εκτελεστικού βραχίονα αυτές τις μέρες, αυτοί που χάιδευαν τα υπολείμματα του βασιλοχουντισμού πριν από λίγες μέρες στη χώρα. Αυτοί είναι τα πρώτα πιστόλια της Νέας Δημοκρατίας, της δημοκρατικής αυτής παράταξης, που -υποτίθεται- σέβεται το Σύνταγμα και τους νόμους και βεβαίως τα υπολείμματα του ακραίου κέντρου που έχουν λαμβάνειν από τη συνεργασία τους και τη συναλλαγή τους με αυτό το φαύλο σύστημα.

Η ζημιά στη δημοκρατία, στην αξιοπιστία της χώρας, στο ηθικό των ανθρώπων είναι τεράστια. Η ζημιά και υπονόμευση στην αξιοπιστία της πολιτικής, των δημοκρατικών θεσμών είναι τεράστια και θα χρειαστεί τεράστια προσπάθεια από ένα ευρύτερο μέτωπο, για να επουλωθούν αυτές οι πληγές.

Απέναντι, λοιπόν, σε αυτό το φαύλο σύστημα απευθύνουμε τη μομφή. Και το δίλημμα το έχουμε πει από την πρώτη μέρα. Είναι πολύ σαφές και πολύ σκληρό και αφορά τους πάντες σε αυτή τη χώρα, ιδιαίτερα όσους αυτοτοποθετούνται στο δημοκρατικό και προοδευτικό χώρο: Δημοκρατία ή εκτροπή; Συνταγματική νομιμότητα ή παραμηχανισμοί και καταρράκωση των θεσμών της δημοκρατίας; Δικαιοσύνη παντού ή απόρρητη και εκβιαζόμενη δημοκρατία; Την πρώτη απάντηση μπορεί να την εγγυηθεί μια νέα προοδευτική διακυβέρνηση με κορμό τον ΣΥΡΙΖΑ, που θα επουλώσει τις πληγές αυτής της χυδαίας και αντιδημοκρατικής εκτροπής.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Φωτήλας και μετά ο κ. Παπαναστάσης, ο κ. Αμανατίδης, ο κ. Μωραΐτης, ο κ. Λιάκος, η κ. Τελιγιορίδου, ο κ. Μελάς, η κ. Νοτοπούλου και τελειώνουμε με τον κ. Μανωλάκο.

Ορίστε, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η πρόταση δυσπιστίας που συζητάμε αυτό το τριήμερο στο Κοινοβούλιο είναι η τελευταία πράξη μιας προαναγγελθείσας εκλογικής ήττας. Πρόκειται για μια ήττα που ο κ. Τσίπρας και η παρέα του γνωρίζουν καλά ότι έρχεται. Γι’ αυτό και η πρόταση. Παίζουν τα ρέστα τους ποντάροντας σε αυτό που ξέρουν να κάνουν καλύτερα: πόλωση, διχασμός, λάσπη. Σε αυτή τη λάσπη εμείς θα μιλήσουμε με τα έργα μας.

Παραβιάσεις απορρήτου τηλεπικοινωνιών. Από την πρώτη στιγμή που έγινε γνωστό το θέμα, ζητήσαμε πλήρη διαφάνεια. Ο ίδιος ο Πρωθυπουργός ανέλαβε την πολιτική ευθύνη. Ο Γενικός Γραμματέας του Πρωθυπουργού πήγε στο σπίτι του. Ο Διοικητής της ΕΥΠ πήγε στο σπίτι του. Πραγματοποιήθηκαν τρεις συνεδριάσεις της Επιτροπής Θεσμών και Διαφάνειας, καθώς επίσης προχωρήσαμε στη σύσταση μιας εξεταστικής επιτροπής η οποία εξέδωσε και το σχετικό πόρισμα της. Δεν μείναμε, όμως, εκεί. Προχωρήσαμε παραπέρα αυστηροποιώντας το ρυθμιστικό πλαίσιο των επισυνδέσεων αλλά και της ίδιας της ΕΥΠ με μόνο γνώμονα το συμφέρον των Ελλήνων πολιτών και της ελληνικής κοινωνίας.

Απέναντι στην τοξικότητα και το διχαστικό σας λόγο απαντήσαμε και συνεχίζουμε να απαντάμε με έργα και συγκεκριμένες προτάσεις. Με το σχετικό νόμο αναμόρφωσης της ΕΥΠ, ο διοικητής της ΕΥΠ πρέπει πλέον να είναι μόνο διπλωμάτης και ανώτατος αξιωματικός, ενώ πλέον για τη νόμιμη άρση απορρήτου απορείτε επιβάλλεται και απαιτείται και η έγκριση και από δεύτερο εισαγγελέα, κάτι που εσείς καταργήσατε το 2018 και εμείς το επαναφέραμε.

Όταν δε η επισύνδεση αφορά πολιτικό πρόσωπο, πλέον απαιτείται η σύμφωνη γνώμη του Προέδρου της Βουλής. Και συνεχίζω: Ενισχύσαμε το ρυθμιστικό πλαίσιο της Εθνικής Αρχής Διαφάνειας, την επιλογή διοικήσεων σε φορείς μέσω του ΑΣΕΠ. Ρυθμίσαμε το lobbying, καθώς επίσης και τον τρόπο επιλογής των ανώτατων δικαστών. Αναβαθμίσαμε την ποινή για τη χρήση κακόβουλων λογισμικών. Ενισχύσαμε τη διαφάνεια μέσα στην ΕΥΠ και φυσικά την κάναμε πιο εξωστρεφή.

Όσα ανέφερα παραπάνω, είναι κάποια από αυτά που κάναμε εμείς για τη διασφάλιση της διαδικασίας της άρσης του απορρήτου των τηλεπικοινωνιών. Είναι αρκετά; Μπορεί. Μπορούμε να κάνουμε περισσότερα; Ενδεχομένως. Το πραγματικό ζήτημα, όμως, είναι ότι η παρούσα Κυβέρνηση πράγματι προσπαθεί να αλλάξει κάτι προς το καλύτερο, διότι η συζήτηση, κυρίες και κύριοι συνάδελφοι, πάντα περιστρέφεται γύρω από το τι κάνει κανείς.

Εσείς, κυρίες και κύριοι της Αξιωματικής Αντιπολίτευσης, τι ακριβώς κάνατε γι’ αυτά τα ζητήματα για τα οποία σήμερα τόσο πολύ κόπτεσθε όταν ήσασταν κυβέρνηση; Με άλλα λόγια, με τι έχει να συγκρίνει ο ελληνικός λαός σήμερα. Άλλωστε και επί των ημερών σας γίνονταν επισυνδέσεις και παρακολουθήσεις. Εσείς παρακολουθήσατε Υπουργούς σας και μάλιστα με την ευλογία του Προέδρου σας.

Να σας πω εγώ περιληπτικά τι κάνατε. Αλλάξατε τον Ποινικό Κώδικα και το αδίκημα της δωροδοκίας το κάνατε από κακούργημα πλημμέλημα. Το ίδιο ακριβώς κάνατε και στο θέμα της παραβίασης του απορρήτου των τηλεπικοινωνιών και μάλιστα, λίγες ημέρες πριν τις εκλογές.

Για τους εισαγγελείς τα είπαμε νωρίτερα, μην τα ξαναλέμε. Όμως, ειλικρινά, κυρίες και κύριοι συνάδελφοι, για ποιον λόγο γίνεται αυτό εδώ σήμερα; Τι ακριβώς συζητάμε; Εάν ρωτήσουμε τον κόσμο έξω για ποιον λόγο οι Βουλευτές του ελληνικού Κοινοβουλίου κάθονται νυχθημερόν επί τρεις ημέρες και συζητάνε, ξέρετε τι απάντηση θα πάρουμε; Η απάντηση είναι μία, ότι συζητάνε για οτιδήποτε, αρκεί να μην έχει σχέση με όσα κατέθεσε η γραμματέας του επιχειρηματία Χρήστου Καλογρίτσα, Ευθαλία Διαμαντή. Και λέω το όνομά της, γιατί έχει η γυναίκα. Το λέει και το όνομα και το πρόσωπο και τη διεύθυνση. Δεν κρύβεται πίσω από καμμία κουκούλα.

Κατέθεσε στο ειδικό δικαστήριο για την υπόθεση των τηλεοπτικών αδειών του 2016. Τί κατέθεσε, λοιπόν, η κ. Ευθαλία Διαμαντή; Ότι έφευγαν φάκελοι με τσάντες και τσάντες με χρήματα από το γραφείο του κ. Καλογρίτσα, τα οποία ήταν χρήματα για βοήθεια προς το κόμμα του ΣΥΡΙΖΑ. Και τι άλλο βγήκε ακόμα από την υπόθεση; Ότι από τον κ. Καλογρίτσα ζητήθηκε να βοηθήσει το πρότζεκτ του ΣΥΡΙΖΑ για την ίδρυση ενός τηλεοπτικού καναλιού, το «ΣΥΡΙΖΑ Channel» με μέγα καναλάρχη τον κ. Παππά.

Αυτά λέει στην κατάθεσή της η κ. Διαμαντή, όπως και τα SMS του κ. Καλογρίτσα, διακόσια περί τον αριθμό, τόμο ολόκληρο λέει ο κ. Λοβέρδος. Για όλα αυτά, όμως, ο κ. Τσίπρας δεν μιλάει καθόλου. Δεν βρήκε μία λέξη. Δεν έχει αναλάβει καμμία ευθύνη, έστω και την ευθύνη ότι δεν γνώριζε.

Κυρίες και κύριοι συνάδελφοι, από αυτό εδώ το Βήμα ο κ. Τσίπρας καταφέρθηκε με βαριές εκφράσεις κατά του Πρωθυπουργού. Τον κατονόμασε ως αρχηγό εγκληματικής οργάνωσης. Ποιος; Ο κ. Τσίπρας που κατασκεύασε το μεγαλύτερο πολιτικό σκάνδαλο του αιώνα, αυτό της «NOVARTIS», βασισμένο σε καταθέσεις κουκουλοφόρων μαρτύρων που σήμερα κάποιοι εξ αυτών κατηγορούνται για κακουργήματα.

Προσπαθήσατε να σπιλώσετε, να δολοφονήσετε πολιτικά δέκα πολιτικά πρόσωπα μεταξύ των οποίων δύο Πρωθυπουργούς.

Κυρίες και κύριοι συνάδελφοι της Αξιωματικής Αντιπολίτευσης, για μία ακόμη φορά ποντάρατε στη σύγκρουση και προσπαθήσατε να δημιουργήσετε εντυπώσεις. Συνεχίζετε να μένετε κολλημένοι σε ένα συγκρουσιακό παρόν, γιατί κακά τα ψέματα ούτε σχέδιο για ένα ασφαλές μέλλον της χώρας έχετε, ούτε μπορείτε να δώσετε απαντήσεις για τα λάθη του παρελθόντος που διαπράξατε και που τόσο στοίχισαν στη χώρα.

Να αναφέρω ότι και τη μάχη της οικονομίας τη χάσατε. Η χώρα πλέον μπορεί να χαράσσει μόνη της το μέλλον της, εκτός ευρωπαϊκής εποπτείας. Καταφέραμε και έχουμε ανάπτυξη της οικονομίας κοντά στο 6% για το 2022, διπλάσια του μέσου όρου της Ευρωζώνης. Δημιουργήσαμε διακόσιες πενήντα χιλιάδες καινούργιες δουλειές με τη χαμηλότερη ανεργία εδώ και δώδεκα χρόνια. Οι εξαγωγές μας σε προϊόντα και υπηρεσίες ξεπερνούν τα 70 δισεκατομμύρια και έχουμε αυξήσει τον δημόσιο πλούτο σε σχέση με το 2019 κατά 33 δισεκατομμύρια ευρώ.

Πίσω από αυτούς τους αριθμούς κρύβεται μία ζωντανή πραγματικότητα. Καλύτερα εισοδήματα, περισσότερες θέσεις εργασίας, νέες ευκαιρίες, ακόμη περισσότερες επενδύσεις.

Κλείνοντας, καταλαβαίνω ότι όλη αυτή η προσπάθειά σας εξυπηρετεί το εσωκομματικό σας ακροατήριο. Πράγματι, το καταλαβαίνω. Όμως, η παρούσα Κυβέρνηση δεν έχει χρόνο να παίξει αυτό το παιγνίδι, καθώς μόνιμο μέλημά της είναι να υπηρετήσει το εθνικό ακροατήριο, τους Έλληνες πολίτες και είναι αυτοί οι ίδιοι που σε λίγους μήνες θα δώσουν ψήφο εμπιστοσύνης στην Κυβέρνηση της Νέας Δημοκρατίας και του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς σας ευχαριστούμε.

Ο κ. Παπαναστάσης έχει τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Η κατάθεση πρότασης δυσπιστίας εκ μέρους του ΣΥΡΙΖΑ προς την Κυβέρνηση της Νέας Δημοκρατίας, είναι μια ακόμη άσφαιρη ανταλλαγή πυρών στην αντιπαράθεση ανάμεσα στα αστικά κόμματα, με αφορμή την υπόθεση των παρακολουθήσεων. Ξεκίνησαν εδώ και μήνες και συνεχίζονται, χωρίς βέβαια να ακουμπούν την ουσία της υπόθεσης που είναι το σκοτεινό θεσμικό πλαίσιο της λειτουργίας της ΕΥΠ. Αυτό ακριβώς το πλαίσιο δεν έτυχε. Είναι κοινό έργο της Νέας Δημοκρατίας, του ΠΑΣΟΚ και του ΣΥΡΙΖΑ. Το έχουν συνδιαμορφώσει, το έχουν ψηφίσει και εδώ και στην Ευρωβουλή.

Ως Κυβέρνηση ο καθένας τους, σύμφωνα με τα στατιστικά στοιχεία της ΑΔΑΕ, έχει να επιδείξει αύξηση του αριθμού των νόμιμων επισυνδέσεων την εποχή της διακυβέρνησής του ο καθένας. Όλοι, δηλαδή, έχουν βάλει το δάχτυλο στο μέλι των παρακολουθήσεων. Αυτός είναι κι ο λόγος για τον οποίον και τα τρία κόμματα σήμερα δεν βγάζουν τσιμουδιά για το ζήτημα του θεσμικού πλαισίου και των ευθυνών τους για τη διαμόρφωσή του. Αποφεύγουν σαν το διάβολο το λιβάνι να αναφερθούν στις παρακολουθήσεις του τηλεφωνικού κέντρου του ΚΚΕ από το 2016. Οι δημοκρατικές τους ευαισθησίες είναι φανερό ότι είναι αλά καρτ.

Νέα Δημοκρατία, ΣΥΡΙΖΑ και ΠΑΣΟΚ βρίσκονται σε ένα διαρκές γαϊτανάκι εναλλαγής ρόλων. Κάποιος από αυτούς κυβερνάει, κάποιος προσποιείται ότι διαφωνεί και καταθέτει προτάσεις δυσπιστίας. Αυτό έγινε και χθες. Όμως, δεν μπορούν πλέον να κρυφτούν. Δεν μπορούν να εξαπατούν με τις πρακτικές τους παραπέρα τον λαό και τους εργαζόμενους. Πίσω από τον ντόρο που σηκώνουν κάθε φορά αυτές οι δήθεν προτάσεις δυσπιστίας, βρίσκεται η στρατηγική τους σύμπλευση, η ταύτιση όλων τους με την πιο βαθιά ταξική απάνθρωπη πολιτική. Μια πολιτική με διαρκή μνημόνια, αντιλαϊκά μέτρα που στηρίζουν την καπιταλιστική ανάπτυξη, την ανταγωνιστικότητα και την κερδοφορία των επιχειρηματικών ομίλων που τσακίζει τις λαϊκές ανάγκες.

Το μότο της πλειοψηφίας των ομιλητών του ΣΥΡΙΖΑ ήταν ότι αυτή είναι η χειρότερη -εννοούν η Κυβέρνηση της Νέας Δημοκρατίας- είναι η πιο επικίνδυνη Κυβέρνηση που γνώρισε ο τόπος. Είναι η Κυβέρνηση που πρέπει τώρα να φύγει. Κι αν το ερώτημα είναι: Ποιος να φύγει και ποιος να μείνει; Η απάντηση βρίσκεται στο να φύγει η Νέα Δημοκρατία; Ναι, μα ο ΣΥΡΙΖΑ εδώ έχει υπερψηφίσει το 50% των κυβερνητικών νομοσχεδίων της Νέας Δημοκρατίας και το ΚΙΝΑΛ το 75%.

Ο ΣΥΡΙΖΑ δεν ήταν που ως κυβέρνηση έταζε κατάργηση των μνημονίων και τελικά φόρτωσε ένα ακόμη μνημόνιο στην πλάτη του λαού; Η απάντηση, βέβαια, είναι ότι αυτός ήταν, αλλά ας το δούμε κι ανάποδα. Τι έκανε η Νέα Δημοκρατία το 2019, όταν ανέλαβε τη διακυβέρνηση σε σχέση με το νομοθετημένο αντιλαϊκό βάρβαρο έργο που παρέλαβε από τον ΣΥΡΙΖΑ; Τίποτε απολύτως. Με μόνη εξαίρεση τον εκλογικό νόμο. Δεν υπάρχει κανένας νόμος του ΣΥΡΙΖΑ που να κατάργησε η Νέα Δημοκρατία. Τόσες μεγάλες διαφορές έχει η πολιτική τους.

Το ΚΚΕ στην Κυβέρνηση της Νέας Δημοκρατίας κάνει μομφές κάθε μέρα. Μομφές στην πολιτική της, στο αντιδραστικό κράτος, στο σάπιο σύστημα που υπηρετεί μαζί με τα άλλα κόμματα. Τις καταθέτει μέσα στους χώρους δουλειάς, στις γειτονιές, στα σχολεία, στις σχολές, στα νομοσχέδια που έρχονται στη Βουλή. Δεν περιμένει τη σημερινή συζήτηση εδώ και την πρόταση του ΣΥΡΙΖΑ και το ξέρει πολύ καλά ο λαός.

Μομφή στην αντιλαϊκή πολιτική είναι ο αγώνας του ΚΚΕ στη «ΛΑΡΚΟ», στη Μαλαματίνα, στη διεκδίκηση συλλογικών συμβάσεων και αυξήσεων στους μισθούς. Μομφή είναι ο αγώνας για την καταδίκη της εμπορευματοποίησης της υγείας που έχουν κάνει σημαία τους όλες οι μέχρι σήμερα κυβερνήσεις.

Μομφή καταθέτει το Κομμουνιστικό Κόμμα Ελλάδας στην πολιτική που εξαχρειώνει τα νοσοκομεία, όπως το νοσοκομείο του Μεσολογγίου, για παράδειγμα. Χθες περιπολικά με χειροπέδες μετέφεραν γιατρούς από τα σπίτια τους να κάνουν εφημερία στο νοσοκομείο. Σ’ αυτό καταθέτουμε μομφή.

Εμείς καταθέτουμε μομφή και στον ΣΥΡΙΖΑ για τη συνολική στάση του. Ψάχνουμε να βρούμε ένα ζήτημα, ένα κρίσιμο μέτωπο -όχι από τα επιμέρους για τα οποία δήθεν τσακώνεστε, αλλά από τα μεγάλα και σημαντικά, απ’ αυτά που καθορίζουν τη ζωή, την καθημερινότητα και το μέλλον του λαού μας- που επί της ουσίας να διαφωνούν η Νέα Δημοκρατία, ο ΣΥΡΙΖΑ και το ΠΑΣΟΚ - ΚΙΝΑΛ. Δεν βρίσκουμε ούτε ένα.

Από πού να αρχίσουμε; Ας διαλέξουμε το χειρότερο και το πιο επικίνδυνο όλων, την ταύτισή τους, όλων των αστικών κομμάτων, κυρίως στην εμπλοκή της Ελλάδας στα επικίνδυνα αμερικανο - νατοϊκά σχέδια. Είναι μαζί στους κατ’ εντολήν του ΝΑΤΟ εξοπλισμούς, που τους ακριβοπληρώνει ο ελληνικός λαός, για να δυναμώνει η νοτιοανατολική πτέρυγα του ΝΑΤΟ. Παρέα τους έχετε ψηφίσει στη Βουλή. Είναι, με την εφαρμογή των συμφωνιών με τις ΗΠΑ, τη Γαλλία και άλλους επικίνδυνους παίκτες, μαζί στην πολιτική της εμπλοκής της Ελλάδας στα ευρω-ατλαντικά σχέδια και στους ανταγωνισμούς που μετατρέπουν ολόκληρη τη χώρα σε ένα πολεμικό ορμητήριο.

Είναι, τέλος, μαζί στην άθλια πολιτική ενίσχυσης με οπλικά συστήματα, πυρομαχικά και προσωπικό της κρεατομηχανής ανθρώπων στον ιμπεριαλιστικό πόλεμο στην Ουκρανία. Αιώνιο στίγμα θα παραμείνει η εικόνα όλων σας, Νέα Δημοκρατία, ΣΥΡΙΖΑ και ΠΑΣΟΚ, Ελληνική Λύση και ΜέΡΑ25, να χειροκροτούν όλοι μαζί στις 7 Απρίλη 2022 μέσα στη Βουλή την αντιδραστική κυβέρνηση της Ουκρανίας και τους ναζί εγκληματίες του Τάγματος Αζόφ.

Η μομφή του ΣΥΡΙΖΑ είναι μια έωλη πολιτική πράξη. Η πραγματική μομφή θα είναι η μομφή του λαού, αυτή που θα κριθεί με τον αγώνα και με την ψήφο του, για να πάρει την υπόθεση στα χέρια του και να γίνει ο ίδιος ο λαός το αντίπαλο δέος στη σήψη και την αντιλαϊκή πολιτική, με ένα Κομμουνιστικό Κόμμα Ελλάδας πιο δυνατό, για να είναι και ο λαός μας πιο δυνατός.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μιλήσει τώρα ο κ. Αμανατίδης και ακολουθούν ο κ. Μωραΐτης και ο κ. Λιάκος.

Κύριε Αμανατίδη, έχετε τον λόγο.

**ΓΕΩΡΓΙΟΣ ΑΜΑΝΑΤΙΔΗΣ:** Αγαπητέ κύριε Πρόεδρε, αξιότιμοι κύριοι Υπουργοί, αγαπητοί συνάδελφοι και όσοι μας ακούτε από μακριά και μας βλέπετε, Έλληνες πολίτες, απολογιστικά και με βάση τα αποτελέσματα, το ασφαλές συμπέρασμα που προκύπτει κάθε φορά που ο ΣΥΡΙΖΑ θέτει διλήμματα, καταθέτει επίκαιρες ερωτήσεις ή υποβάλει πρόταση δυσπιστίας, είναι το ότι δεν βρίσκονται σε αρμονία με όσα απασχολούν την κοινωνία. Επί της ουσίας, ο ΣΥΡΙΖΑ υποτιμά τους Έλληνες πολίτες, καθώς συνήθως προβαίνει στην ενέργεια αυτή είτε για να εκτονώσει δικά του εσωτερικά προβλήματα, είτε από αμηχανία, είτε για να αποπροσανατολίσει τους πολίτες από τις αλλαγές και τις επιτυχίες της Κυβέρνησης, τις οποίες αδυνατεί να δεχθεί ή να ακολουθήσει, είτε για να δείξει ότι αποτελεί πόλο αντιπολίτευσης. Κυρίως χρησιμοποιεί αντίστοιχες ενέργειες σαν ένα βήμα παροχολογίας, θυμίζοντας παλαιότερες περιόδους, όπου όχι μόνο δεν υλοποιήθηκαν, αλλά εφαρμόστηκαν αντίθετες πολιτικές.

Όμως, οι πολίτες άκουσαν, έπαθαν και έμαθαν. Ας μην υποτιμούμε την ιστορική τους μνήμη και ας τους δώσουμε την πρέπουσα προσοχή μέσα από την αντιστοίχιση λόγων και έργων.

Οι πολίτες δεν πρέπει να χειραγωγούνται. Αντίθετα, θα πρέπει να παίρνουν αξία, για να κάνουμε πιο ελκυστική την πολιτική και να τους καταστήσουμε ισότιμους συνομιλητές. Είναι, όμως, αυτό εφικτό; Ναι, όταν τους λέμε την αλήθεια, όταν τους θέτουμε ουσιαστικά διλήμματα που τους αφορούν και σε καμμία περίπτωση, όταν τους χρησιμοποιούμε για λόγους αναντίστοιχους με τα συμφέροντά τους.

Επιτρέψτε μου στο σημείο αυτό να έχω μια απορία για την αιτία της πρότασης δυσπιστίας. Δεν αξιολογείτε τις συνέπειες των ενεργειών σας; Κοιτάζοντας προς τη μεριά του ΣΥΡΙΖΑ, ερωτώ, δεν έχετε καν το ένστικτο της αυτοπροστασίας; Δεν προβληματίζεστε και δεν σας απασχολεί το αναμενόμενο αποτέλεσμα επί της πρότασης δυσπιστίας ή σας ικανοποιεί απλώς η διαδικασία;

Η αφορμή της πρότασης δυσπιστίας νομίζετε ότι αποτελεί την αχίλλειο πτέρνα, αλλά ξεχνάτε ως συνήθως τις δικές ενέργειες επί του θέματος, που καταστήσατε τις υποκλοπές ευκολότερες με τη μείωση των αποφασιστικών εγκριτικών μονοπρόσωπων οργάνων στην ΕΥΠ. Οι δύο εισαγγελείς έγιναν ένας. Γιατί έγινε αυτό; Ασφαλώς για να είναι πιο εύκολη και συνεχής η παρακολούθηση των προσώπων. Εμείς, όμως, επαναφέραμε τον δεύτερο εισαγγελέα.

Όμως, ενώ οι μυστικές υπηρεσίες έχουν το ρόλο τους, που θα πρέπει όλοι να τον αποδεχόμαστε, το ερώτημα είναι, πώς μαθαίνονται και βγαίνουν στο προσκήνιο ονόματα και υποθέσεις; Δεν αντιλαμβάνεσθε ότι τους πολίτες απασχολούν και γι’ αυτούς έχουν προτεραιότητα άλλα σημαντικά ζητήματα και η συνέχιση της συζήτησης για το θέμα αυτό αντιμετωπίζεται πλέον ως παιχνίδι εντυπώσεων; Δεν κοιτάζεστε στον καθρέφτη όταν μιλάτε για τρόπο νομοθέτησης, όταν εσείς οι ίδιοι παρατείνατε την κοινοβουλευτική περίοδο, για να κάνετε τις αλλαγές που θέλατε και που βόλευαν για κάποιο λόγο που εσείς γνωρίζατε στον Ποινικό Κώδικα;

Γιατί δεν στηρίζετε τα αυτονόητα, αλλά προσπαθείτε να πλειοδοτείτε στην παροχολογία κάθε φορά που ανακοινώνονται από την Κυβέρνηση θετικά μέτρα που προωθούν τα συμφέροντα της χώρας και των πολιτών; Γιατί μας κάνετε πότε - πότε μαθήματα δημοκρατικής λειτουργίας, όταν όλοι γνωρίζουν ότι κατά τη συζήτηση των νομοσχεδίων στις επιτροπές αλλά και στην Ολομέλεια έχουμε ανοιχτά τα αυτιά και αφομοιώνουμε κάθε παραγωγική παρέμβαση; Αδυνατείτε να παρακολουθήσετε, πόσω μάλλον να αφομοιώσετε, τις αλλαγές που προωθούμε προς όφελος των πολιτών. Αδυνατείτε να αποδεχθείτε την ανάγκη αντιστοίχισης λόγων και πράξεων. Δεν μπορείτε να πείτε την έκφραση «το είπαμε, το κάναμε», γιατί συνήθως ό,τι κάνατε το χρεώνατε σε άλλους.

Δεν μπορείτε να αντέξετε τη σύγκριση των δύο τετραετιών ΣΥΡΙΖΑ και Νέας Δημοκρατίας, Τσίπρα και Μητσοτάκη. Με τη στρατηγική σας ενισχύεται κάθε φορά ακόμη περισσότερο η συνοχή της Κοινοβουλευτικής Ομάδας της Νέας Δημοκρατίας και θυμίζετε στους πολίτες το τι θα πρέπει να αποφύγουν. Προσπαθείτε να εφαρμόσετε αυτό που λέγεται, ότι η καλύτερη άμυνα είναι η επίθεση. Όμως, σας επιστρέφεται η τοξικότητα που εκπέμπετε και διαχέετε στην κοινωνία.

Προσπαθείτε να μετατοπίσετε το ενδιαφέρον των πολιτών απ’ αυτά που ακούγονται και επιβεβαιώνονται για τον ΣΥΡΙΖΑ σχετικά με τον έλεγχο των ΜΜΕ και ειδικότερα με τα μέσα που χρησιμοποιήθηκαν προς τον σκοπό αυτό και πρόσφατα βρίσκονται στο προσκήνιο. Χρησιμοποιείτε κορώνες στη φρασεολογία σας, γιατί πιστεύετε λανθασμένα ότι έχετε μπροστά σας το ακροατήριο του 2015 που δεχόταν και αφομοίωνε αυτά που του σερβίρατε.

Δεν διστάσατε και πρόθυμα γίνατε τμήμα της πλεκτάνης με τους τριάντα οκτώ μετανάστες στον Έβρο. Όταν έγιναν γνωστά τα πραγματικά γεγονότα και όχι αυτά που υιοθετήσατε, σταθήκατε αμήχανοι αλλά όχι μετανοούντες.

Δεν δίνετε αξία στην πραγματική, ουσιαστική πολιτική αντιπαράθεση αλλά στην περιπτωσιολογία, που την ανάγετε σε δήθεν ζήτημα πολιτικής. Όμως, οι πολίτες, οι επιχειρηματίες γνωρίζουν, αφού ήδη αξιοποιούν, πρώτον, τη συνεχή στήριξή τους από την Κυβέρνηση καθ’ όλη τη διάρκεια της πανδημίας και τις κρίσεις τιμών στην ενέργεια, τη στήριξή τους για τις απώλειες που είχαν από την κρίση του πολέμου στην Ουκρανία, τη στήριξη της απασχόλησης και της ανάπτυξης με μείωση φόρων, ΕΝΦΙΑ, εργοδοτικών και ασφαλιστικών εισφορών, σε αντίθεση με όσα επέφερε η Κυβέρνησή σας. Αξιολογούν, επίσης, την ενίσχυση της επιχειρηματικότητας στη χώρα αλλά και της ελκυστικότητάς της σε διεθνές επίπεδο μέσα από προσαρμογές που έγιναν και είχαν ως συνέπεια τη σημαντική μείωση της ανεργίας.

Αγαπητοί συνάδελφοι, οι πολίτες θα προτιμούσαν να ακούν και να μας βλέπουν να συζητάμε για τα μελλοντικά και για τα μεγάλα, να συνθέτουμε δυνάμεις, να θυμόμαστε όσα μας ενώνουν και δίνουν υπεραξίες στη χώρα μας, να χτίζουμε από κοινού με πρωτοβουλία της Κυβέρνησης, να διαφωνούμε παραγωγικά και να συνθέτουμε προς όφελός τους, αλλά και προς όφελος της χώρας.

Είναι οι ίδιοι οι πολίτες που επιζητούν συνέπεια, σταθερότητα και συνέχεια. Το βλέπουν στις πολιτικές της Κυβέρνησης σχεδόν τέσσερα χρόνια και επιθυμούν να συνεχιστεί. Βλέπουν, ακόμη, έναν πολιτικό Αρχηγό να στέκεται ισότιμα ανάμεσα στους ηγέτες των μεγαλύτερων ευρωπαϊκών χωρών, καθιστώντας τη χώρα μας πρωταγωνιστή και όχι ουραγό των πολιτικών εξελίξεων.

Η υιοθέτηση των προτάσεών του για το Ευρωπαϊκό Ψηφιακό Πιστοποιητικό για τον COVID-19, το πλαφόν στις τιμές του φυσικού αερίου και η λειτουργία του ευρωπαϊκού μηχανισμού ανάκτησης των κερδών από τις εταιρείες ενέργειας είναι παραδείγματα, που αποτυπώνουν τα παραπάνω και αποτελούν ήδη πολιτικές της Ευρωπαϊκής Ένωσης.

Από τη διεθνή παρουσία του κ. Τσίπρα θυμόμαστε ένα αχρείαστο τρίτο μνημόνιο, που εξόντωσε τη μεσαία τάξη και εκτόξευσε το δημόσιο χρέος, που βρίσκεται σε εντυπωσιακή πτωτική πορεία μειωμένο κατά πενήντα περίπου ποσοστιαίες μονάδες σε σχέση με το 2019, αποτελώντας τη μεγαλύτερη μείωση χρέους στην Ευρώπη.

Μαζί και με άλλες παρεμβάσεις, που επέφεραν θετικά αποτελέσματα, ενισχύεται η εμπιστοσύνη στο πρόσωπο του Πρωθυπουργού και της Κυβέρνησής του ως των μόνων που μπορούν να φέρουν σε πέρας το αίτημα του δημοκρατικού και προοδευτικού εκσυγχρονισμού της χώρας και της κοινωνίας.

Τελικά, προτάσεις δυσπιστίας, όπως η συζητούμενη, είναι ξένες στους πολίτες, γιατί δεν βρίσκουν σε αυτές περιεχόμενο και αιτία. Αντίθετα, λειτουργούν πολλαπλασιαστικά στην εμπιστοσύνη που θα πρέπει να έχουν στην Κυβέρνηση της Νέας Δημοκρατίας και στον Πρωθυπουργό Κυριάκο Μητσοτάκη.

Καταψηφίζω, λοιπόν, την πρόταση δυσπιστίας και σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Στη συνέχεια, έχει τον λόγο ο κ. Μωραϊτης και αμέσως μετά ο κ. Λιάκος.

Ευχαριστώ, κύριε Πρόεδρε.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κυρίες και κύριοι συνάδελφοι, μετά από σχεδόν μισό αιώνα η δημοκρατία μας βρίσκεται και πάλι στο απόσπασμα από ένα αυταρχικό, αδίστακτο καθεστώς, από το επιτελικό παρακράτος Μητσοτάκη. Κανείς Πρωθυπουργός και καμμία Κυβέρνηση από τη Μεταπολίτευση και μετά δεν επιχείρησε ποτέ μια τέτοια ξεδιάντροπη εκτροπή ενάντια στο Σύνταγμα και τη δημοκρατία, θέτοντας σε κίνδυνο ακόμη και την εθνική ασφάλεια της χώρας, όλα αυτά που ελληνικός λαός έχει κατακτήσει με αγώνες και θυσίες, δίνοντας κυριολεκτικά το αίμα του. Δεν ήταν εύκολη υπόθεση αυτή για τη χώρα μας.

Κανείς Πρωθυπουργός δεν τόλμησε ποτέ από το 1974 και μετά να μετατρέψει τη ΕΥΠ σε προσωπικό παραμάγαζο ή οικογενειακή υπόθεση, όπως έκανε ο κ. Μητσοτάκης. Δεν τόλμησε ποτέ κανένας να αλλάξει νόμο για να διορίσει διοικητή της ΕΥΠ έναν άνθρωπο ο οποίος δεν είχε ούτε τα ελάχιστα τυπικά προσόντα τα οποία χρειαζόταν. Κανείς Πρωθυπουργός δεν τόλμησε ποτέ -πλην πατρός Μητσοτάκη για να μην ξεχνιόμαστε- να παρακολουθεί πολιτικό Αρχηγό ακόμα και Υπουργούς της Κυβέρνησής του. Αλλά αυτό το παρακράτος παρακολουθούσε πολιτικούς, δημοσιογράφους και απ’ ό,τι φαίνεται και από ό,τι θα δούμε μπροστά μας, ποιος ξέρει τι άλλο!

Κανείς δεν τόλμησε ποτέ να θέσει υπό παρακολούθηση την στρατιωτική ηγεσία της χώρας. Και εδώ μπαίνει ένα ερώτημα προς την Κυβέρνηση: Ως επικίνδυνους για την εθνική ασφάλεια;

Κανείς δεν τόλμησε ποτέ κοινοβουλευτικά πραξικοπήματα, με τροπολογίες και νόμους συγκάλυψης και συσκότισης, ξηλώνοντας όλο το προϋπάρχον πλαίσιο διαφάνειας και λογοδοσίας. Γι’ αυτό ο κ. Μητσοτάκης θα μείνει στην ιστορία ως Πρωθυπουργός ενός αδίστακτου επιτελικού παρακράτους. Ο οποίος -για να μην ξεχνιόμαστε- παρουσιάστηκε και ήρθε ως φιλελεύθερος μεταρρυθμιστής που «Έμενε Ευρώπη» και κατέληξε σήμερα εκτός ευρωπαϊκού κεκτημένου.

Διότι, αγαπητοί συνάδελφοι της Νέας Δημοκρατίας, δεν μένετε πια Ευρώπη. Ή μάλλον μένετε στην Ευρώπη αναμένεται στην Ευρώπη του Ορμπάν και μόνο εκεί. Γιατί με τις αξίες της δημοκρατίας και τις αρχές του κράτους δικαίου, της διαφάνειας και της λογοδοσίας, της ισονομίας και της ισοπολιτείας, πλέον δεν έχετε καμμία σχέση. Εξάλλου σε οποιαδήποτε άλλη χώρα συνέβαιναν αυτά τα οποία συμβαίνουν στη χώρα μας, ο Πρωθυπουργός θα είχε παραιτηθεί από τον Αύγουστο.

Μπορεί εδώ να έχετε φιμώσει τα μέσα ενημέρωσης και να κυβερνάτε με φόβο, μπορεί εδώ να τα σκεπάζει όλα μια μιντιακή ομερτά η οποία βυθίζει μέσα στο σκοτάδι την ενημέρωση, μπορεί εδώ με τον κ. Ντογιάκο άγρυπνο φρουρό σας να κοιμόμαστε ήσυχοι τα βράδια, αλλά, ξέρετε, εκεί έξω στην Ευρώπη η ζημιά που έχετε κάνει στη χώρα είναι πάρα πολύ μεγάλη. Κατατάσσουν ήδη τον κ. Μητσοτάκη ανάμεσα στους πιο αυταρχικός ηγέτες ο οποίος βλάπτει σοβαρά τη δημοκρατία, τη διαφάνεια και την ελευθερία του Τύπου. Και εκεί είναι που θα σας κατατάξει σε δύο, το αργότερο τρεις μήνες από σήμερα ο ελληνικός λαός στις επερχόμενες εκλογές.

Κυρίες και κύριοι συνάδελφοι, αποκαλύφθηκε ξεκάθαρα ότι το επιτελικό κράτος, παρά το μεταρρυθμιστικό και επικοινωνιακό μανδύα, δεν ήταν τίποτα περισσότερο από μία κλειστή ομάδα πέριξ του Πρωθυπουργού, μια ελίτ που λειτουργούσε αποκλειστικά και μόνο για την εξασφάλιση των δικών του πολιτικών και οικονομικών συμφερόντων. Διότι τα παραμύθια περί εθνικής ασφάλειας δεν τα πιστεύει κανείς πια, ούτε για τους πολιτικούς, ούτε βέβαια για την ηγεσία των Ενόπλων Δυνάμεων. Είναι προφανές ότι οι παράνομες παρακολουθήσεις είχαν ένα και μοναδικό στόχο τον ασφυκτικό έλεγχο της οικονομικής και επιχειρηματικής ζωής της χώρας με μεθόδους κλειδαρότρυπας, με «Predator», υποκλοπές προσωπικών δεδομένων, με έλεγχο της ιδιωτικής ζωής των πολιτών και εκβιασμούς.

Γίνατε μια μαφία με θεσμικό κέλυφος που ήθελε να ελέγχει μέχρι και το τελευταίο deal το οποίο γινόταν στη χώρα. Ένα ρυπαρό δίκτυο παραστατικών συμφερόντων και αισχροκέρδειας. Ένα εκτροφείο γαλάζιων ακρίδων που έπεσε με τα μούτρα στο δημόσιο κορβανά και στην περιουσία του ελληνικού λαού. Το μόνο που σας ενδιέφερε και γι’ αυτό παρακολουθούσατε τους πάντες και τα πάντα, ήταν μην χαθεί καμμία βαλίτσα στον δρόμο, η οποία δεν θα υπηρετήσει το επιτελικό παρακράτος.

Όμως βρέθηκαν στον δρόμο σας κάποιοι μαχητικοί δημοσιογράφοι και ένας έντιμος και πραγματικά άριστος λειτουργός της δημοκρατίας -όχι σαν εσάς τους δήθεν- και σας χάλασαν τα σχέδια και βέβαια οι πολύ εύστοχες θεσμικές κινήσεις του Αλέξη Τσίπρα που σας φέρνουν σήμερα εδώ απολογούμενους και με την πλάτη στον τοίχο.

Αν το σκάνδαλο των παρακολουθήσεων ήταν η αρχή του τέλους του κ. Μητσοτάκη, η προσπάθεια συγκάλυψης και κουκουλώματος, το σκάνδαλο δηλαδή μέσα στο σκάνδαλο, θα γίνει το οριστικό πολιτικό τέλος του ίδιου, ο οποίος θα μείνει στην ιστορία ως Νίξον των Βαλκανίων, Όρμπαν της Μεσογείου και Τραμπ της Ευρώπης.

Πριν λίγο καιρό από αυτό το Βήμα ο Κυριάκος Μητσοτάκης μας κουνούσε το δάχτυλο λέγοντας ότι είναι ντροπή να πιστεύουμε το «DOCUMENTO» και τα άλλα δημοσιεύματα και να τον ρωτάμε αν η ΕΥΠ παρακολουθούσε τον Αρχηγό ΓΕΕΘΑ και τον Υπουργό κ. Χατζηδάκη. Και ενώ όπως αποδείχθηκε έλεγε ψέματα μέσα στη Βουλή χωρίς τσίπα και χωρίς ντροπή, έρχεστε δύο μέρες τώρα να κατηγορείτε τον ΣΥΡΙΖΑ για τοξικότητα. Εσείς που μετατρέψετε το Κοινοβούλιο και το Βήμα της Βουλής σε τηλεαρένα ρίχνοντας λάσπη στον ανεμιστήρα προς πάσα κατεύθυνση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η απερχόμενη Κυβέρνηση Μητσοτάκη αφήνει πίσω της ανοιχτές πληγές στο σώμα της ελληνικής δημοκρατίας, τις οποίες μόνο μια προοδευτική κυβέρνηση μπορεί να αποκαταστήσει. Δικό μας χρέος ως προοδευτική παράταξη είναι ένας νέος ανένδοτος αγώνας για την υπεράσπιση της δημοκρατίας, της ισότητας, της ισονομίας, της ισοπολιτείας και των ανθρωπίνων δικαιωμάτων, όπως κάναμε πάντα απέναντι στην επάρατη Δεξιά που κάθε φορά με χουντοβασιλικές προσεγγίσεις και παρακρατικές μεθόδους και μεθοδεύσεις κατέλυε το Σύνταγμα και έθετε σε κίνδυνο τα εθνικά συμφέροντα της χώρας. Ο ανένδοτος αυτός αγώνας θα ολοκληρωθεί με τη μεγάλη δημοκρατική νίκη που θα στείλει στα αζήτητα της ιστορίας τη χειρότερη και πιο επικίνδυνη κυβέρνηση της Μεταπολίτευσης.

Το φως της δημοκρατίας θα νικήσει και πάλι το βαθύ σκοτάδι του παρακράτους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Λιάκο, μετά η κ. Τελιγιορίδου και μετά ο κ. Μανωλάκος.

Ορίστε, κύριε Λιάκο, έχετε τον λόγο.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ πάρα πολύ, κύριε Πρόεδρε.

Αγαπητοί Υπουργοί, αγαπητοί συνάδελφοι, βρισκόμαστε για ακόμα μία φορά να συζητάμε πρόταση δυσπιστίας που κατέθεσε ο ΣΥΡΙΖΑ προς την Κυβέρνηση της Νέας Δημοκρατίας, την τρίτη κατά σειρά. Είμαι πλέον πεπεισμένος ότι ελλείψει οποιασδήποτε μορφής εναλλακτικής πρότασης και σοβαρού αντιπολιτευτικού λόγου, επιλέγει πάντα τη δημιουργία εντυπώσεων. Δεν θέλω να μακρηγορήσω, καθώς οι αξιότιμοι συνάδελφοί μου από την Κοινοβουλευτική Ομάδα της Νέας Δημοκρατίας έχουν καλύψει τα περισσότερα ζητήματα, ενώ ούτως ή άλλως είναι περασμένη και η ώρα.

Θα σταθώ, όμως, σε ένα πολύ σημαντικό, κατά τη γνώμη μου, ζήτημα. Ο ΣΥΡΙΖΑ ως κόμμα βρίσκεται σε σοβαρό πολιτικό και υπαρξιακό ζήτημα. Ο τρόπος που ο Κυριάκος Μητσοτάκης έχει επιλέξει να κυβερνά έχει αφαιρέσει από την Αξιωματική Αντιπολίτευση, αλλά και από τον ίδιο τον Αλέξη Τσίπρα, κάθε πολιτικό αφήγημα. Και εξηγούμαι. Αυτά τα τέσσερα χρόνια με όλες τις απρόσμενες κρίσεις που αντιμετωπίζει όχι μόνο η χώρα μας, αλλά ολόκληρη η υφήλιος, αυτή η Κυβέρνηση αποδεικνύει ότι διαθέτει ένα σημαντικό χαρακτηριστικό, έχει κοινωνικά αντανακλαστικά. Δεν υπήρξε ούτε μία φορά που μία κοινωνική ανάγκη να έμεινε αναπάντητη.

Μια Κυβέρνηση ανάλγητης Δεξιάς, όπως σας αρέσει να μας λέτε κάθε φορά όλη η Αξιωματική Αντιπολίτευση, αποδείχθηκε στην πράξη πιο κοντά στον κάθε πολίτη από ό,τι όλοι οι θιασώτες της αριστεροσύνης γενικά. Είναι μια Κυβέρνηση που εφαρμόζει έναν σύγχρονο τρόπο διοίκησης, που βασίζεται στο τρίπτυχο αναγνώριση αστοχίας, απόδοση ευθυνών, διόρθωση του πλαισίου που οδήγησε στην αστοχία και δεν έχει διστάσει λεπτό να αναλάβει τις ευθύνες της και να διορθώσει τυχόν αστοχίες της σε αντίθεση με εσάς που κάθε φορά που κληθήκατε εκ των περιστάσεων να αναλάβετε τις ευθύνες σας, είτε τις μετακυλήσατε στους πολίτες με το περιβόητο πρόσχημα της νωπής λαϊκής εντολής και το επικίνδυνο διχαστικό δημοψήφισμα είτε τις αποφύγατε λέγοντας ότι είχατε αυταπάτες. Και δυστυχώς για εσάς δεν έχουμε μόνο κοινωνικά αντανακλαστικά, έχουμε και δημοκρατικά.

Για το θέμα το οποίο συζητάμε σήμερα κατατέθηκε άμεσα πράξη νομοθετικού περιεχομένου βάσει της οποίας καθιερώνεται εποπτεία της ΕΥΠ από δύο εισαγγελείς και για πρώτη φορά ακρόαση του διοικητή από την Επιτροπή Θεσμών και Διαφάνειας. Τι κάνατε, όμως, εσείς πέντε χρόνια για το συγκεκριμένο θέμα; Αφαιρέσατε μία ασφαλιστική δικλίδα και αφήσατε μόνο έναν εισαγγελέα.

Κύριοι του ΣΥΡΙΖΑ, λυπάμαι, αλλά σας έχει ξεπεράσει και η εποχή και η πραγματικότητα. Η εποχή διότι οι κρίσεις πλέον αποτελούν κανονικότητα και δεν μπορείτε να ψαρεύετε υποστηρικτές σε θολά νερά. Η πραγματικότητα διότι αδυνατείτε να αντιληφθείτε ότι με τη σημερινή συζήτηση που εσείς προκαλέσατε η σύγκριση μεταξύ των δύο κυβερνήσεων θα είναι αναπόφευκτη και κατά σας. Άλλωστε, αυτό φαίνεται, καθώς πού υποστηρίζεται σήμερα η οργή που είχε δημιουργηθεί στην Κοινοβουλευτική Ομάδα του ΣΥΡΙΖΑ για το ότι καταλύθηκε η δημοκρατία και το κράτος δικαίου; Λείπουν όλοι! Θα πέσει η Κυβέρνηση και δεν θα το μάθει κανείς.

Ο άνθρωπος που μένει και είναι εδώ πρέπει να έχει απαντήσεις γρήγορες και άμεσες. Καταθέσατε μια πρόταση μομφής για να πάρετε απαντήσεις για τους λόγους εθνικής ασφάλειας που οδήγησαν στις νόμιμες επισυνδέσεις, όταν, πρώτον, ακριβώς για λόγους εθνικής ασφάλειας αυτοί δεν μπορούν να αποκαλυφθούν και δεύτερον, δεν πιστεύετε, για να είμαστε και ειλικρινείς, στην περαιτέρω θωράκιση της εθνικής ασφάλειας.

Καλό θα ήταν, λοιπόν, να μας απαντήσετε σε μερικά ερωτήματα. Απαντήστε μας για τον Μάξιμο Σαράφη που συνελήφθη για σύσταση εγκληματικής οργάνωσης που διέπραττε τραπεζικές απάτες. Είναι ο ίδιος άνθρωπος στου οποίου τις καταθέσεις βασιστήκατε και στήσατε μια άνευ προηγουμένου σκευωρία με στόχο δύο πρώην Πρωθυπουργούς, επτά Υπουργούς και έναν κεντρικό τραπεζίτη, εκθέτοντας με αυτόν τον τρόπο τη χώρα διεθνώς. Απαντήστε μας για τις ένορκες καταθέσεις για σακούλες με χρήματα που πήγαιναν στα ταμεία του ΣΥΡΙΖΑ. Αναφέρατε και πριν κάποιες βαλίτσες. Σας κάνω σύσταση να μην τα αναφέρετε αυτά, γιατί οι περίοδοι που διανύουμε είναι πολύ δύσκολες.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Γι’ αυτό τους παρακολουθούσατε!

**ΕΥΑΓΓΕΛΟΣ ΛΙΑΚΟΣ:** Απαντήστε μας και για τον περίφημο Α2 και τις κυπριακές offshore. Απαντήστε μας για τις αθλιότητες για τη δήθεν νεκρή Μαρία. Δεν απαντάτε, όμως, σε τίποτα από όλα αυτά, ενώ θα έπρεπε γιατί περιμένουμε απαντήσεις, κύριοι της Αντιπολίτευσης. Και απαντήσεις δεν περιμένουμε μόνο εμείς εδώ, αλλά ολόκληρος ο ελληνικός λαός. Τις δικές μας τις έχουμε δώσει και θα κριθούμε σύντομα για το αν είναι ικανοποιητικές ή όχι. Φροντίστε, λοιπόν, να δώσετε κι εσείς τις δικές της απαντήσεις, ώστε οι Έλληνες πολίτες να αποφασίσουν ποιος είναι αυτός που προστατεύει επιτέλους και αποτελεσματικότερα το κράτος δικαίου. Και μια συμβουλή παρά το νεαρό της ηλικίας μου: Κάντε το σύντομα, γιατί μετά θα μας λέτε πάλι ότι είχατε αυταπάτες.

Κλείνοντας, στηρίζω απερίφραστα την Κυβέρνηση του Κυριάκου Μητσοτάκη και ως εκ τούτου καταψηφίζω την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα η κ. Τελιογιορίδου και μετά ο κ. Μανωλάκος.

Ορίστε, κυρία Τελιογιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Κύριοι Υπουργοί, αγαπητοί συνάδελφοι της Νέας Δημοκρατίας, η αντίφαση που υποκρύπτεται στις τοποθετήσεις σας αποδεικνύει την προσπάθεια να δικαιολογήσετε τα αδικαιολόγητα με μόνο στόχο να προστατεύσετε το καθεστώς της Κυβέρνησης του κ. Μητσοτάκη. Και εξηγώ τι εννοώ. Σημείο πρώτο: Μας είπατε πως δύο μέρες μετά το θέμα που προέκυψε με την παρακολούθηση του κ. Ανδρουλάκη, ο Πρωθυπουργός με δημόσια δήλωσή του απέδωσε την πολιτική ευθύνη και απέπεμψε τον Διευθυντή του Γραφείου του, τον κ. Δημητριάδη και τον Διοικητή της ΕΥΠ κ. Κοντολέοντα.

Συμπέρασμα: Ο Πρωθυπουργός παραδέχθηκε πως γίνονται υποκλοπές και απέδωσε την ευθύνη στους δύο στενούς του συνεργάτες.

Ερώτημα: Η αποπομπή τους από δίπλα του τελειώνει το θέμα; Οι δύο κατά τον ίδιο τον Πρωθυπουργό υπεύθυνοι θα παραπεμφθούν στη δικαιοσύνη; Ο Πρωθυπουργός θα επιτρέψει τη διερεύνηση της δράσης τους; Θα τιμωρηθούν, αν μη τι άλλο, γιατί προσέβαλαν το ηθικό κύρος του κ. Μητσοτάκη που ξαφνιάστηκε από τις δράσεις τους;

Απάντηση: Προφανώς όχι. Γιατί; Διότι προφανώς δεν ενεργούσαν αυτοβούλως, αλλά εν γνώσει του.

Σημείο δεύτερο: Λέτε ότι ο Πρωθυπουργός ο ίδιος μίλησε. Είπε ξεκάθαρα πως δεν γνώριζε για τα ζητήματα αυτά. Είπατε ότι ήταν πάρα πολύ σαφής, διαυγής και με ξεκάθαρη θέση. Και το ισχυρίζεστε αυτό, παρ’ όλο που η ευθύνη της ΕΥΠ ήταν στον ίδιο και μάλιστα με δική του απόφαση.

Συμπέρασμα: Λέτε πως ο Πρωθυπουργός είναι ανίκανος να ελέγξει την ΕΥΠ της οποίας επιδίωξε να έχει και έχει την ευθύνη.

Ερώτημα: Θα δώσετε ψήφο εμπιστοσύνης σε μια Κυβέρνηση που έχει την ευθύνη της χώρας όταν ο ίδιος ο Πρωθυπουργός δεν μπορεί να ελέγξει ούτε την ΕΥΠ, της οποίας έχει την ευθύνη; Μπορεί να ελέγξει το σύνολο των πτυχών του κυβερνητικού έργου;

Σημείο τρίτο: Λέτε πως όλα έγιναν νόμιμα και αμέσως μετά λέτε ότι όλα αυτά έγιναν από αυτονομημένο ρυπαρό δίκτυο.

Συμπέρασμα: Η κυβερνητική τοξικότητα μολύνει το σώμα της δημοκρατίας. Είναι παραλογισμός και παράνοια από τη μια να ακολουθήθηκε η νομιμότητα των υποκλοπών και ταυτόχρονα να λέτε πως αυτό έγινε από ρυπαρά δίκτυα.

Ερώτημα: Τόσο πολύ υποτιμάτε τη νοημοσύνη των συνομιλητών σας και του ελληνικού λαού;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η χώρα εδώ και τριάμισι χρόνια έχει μπλέξει σε ένα επιτελικό παιχνίδι υποκλοπών και παρακολουθήσεων πολιτικών προσώπων, στρατιωτικών, δημοσιογράφων και δυστυχώς τα τελευταία τριάμισι χρόνια μάς οδηγείτε σε σκοτεινές παρακρατικές μεθόδους που πλήττουν το κύρος της δημοκρατίας.

Θα μας απαντήσετε ποτέ για ποιον λόγο παρακολουθούσατε τον Υπουργό σας, για ποιον λόγο παρακολουθούσατε τον Αρχηγό του τρίτου κοινοβουλευτικού κόμματος, για ποιο λόγο παρακολουθούσατε τους στρατιωτικούς επιτελείς, για ποιο λόγο παρακολουθούσατε δημοσιογράφους της ερευνητικής δημοσιογραφίας; Ισχυρίζεστε ακόμη, όπως λέγατε, πως υπάρχουν εθνικοί λόγοι; Έχετε υποχρέωση να μας απαντήσετε. Αν ο κ. Χατζηδάκης, αν οι στρατιωτικοί επιτελείς και αν ο κ. Ανδρουλάκης είναι επικίνδυνοι για την εθνική ασφάλεια, οφείλετε να το πείτε στον ελληνικό λαό.

Ταυτόχρονα, αξιοποιήσατε τις σχέσεις της χώρας μας με άλλες χώρες με προηγμένη τεχνολογία και καταφέρατε να διαθέσετε το κακόβουλο λογισμικό και να μετατρέψετε τη χώρα και σε κέντρο εμπορίας του. Και την ίδια ώρα συνεχίζετε συνεργασία από το 2018 με την εταιρεία «MAJORITAS» της Ρουμανίας που αναλαμβάνει τη χειραγώγηση του εκλογικού σώματος μέσα από την επεξεργασία προσωπικών δεδομένων για στοχευμένες διαδικτυακές καμπάνιες και εκλογικά οφέλη.

Ταυτόχρονα, επιχειρήσατε να απαγορεύσετε και να εκβιάσετε την ανεξάρτητη αρχή να ασκήσει το έργο που το Σύνταγμα επιτάσσει.

Και έχετε σήμερα το πολιτικό θράσος να λέτε ότι αυτή η πρόταση δυσπιστίας σάς κάνει χαρούμενους γιατί θα έχετε την ευκαιρία της σύγκρισης με τον ΣΥΡΙΖΑ και με τον Αλέξη Τσίπρα.

Ας συγκριθούμε. Τι θα συγκρίνετε; Τα άδεια ταμεία που αφήσατε το 2015 με τα 37 δισεκατομμύρια που αφήσαμε το 2019;

Θα συγκρίνετε την ευθύνη σας για την είσοδο της χώρας στα μνημόνια με τη δική μας προσπάθεια για την έξοδο από αυτά;

Θα συγκρίνετε την κοινωνική μας πολιτική με το ότι οδηγήσατε το 30% του ελληνικού πληθυσμού σε φτώχεια και κοινωνικό αποκλεισμό;

Θα συγκρίνετε την προσπάθειά μας να προστατέψουμε τους δανειολήπτες με την εξαγορά των κόκκινων δανείων στο ένα δέκατο πέμπτο της τιμής τους από εξωχώριες τύπου Πάτση;

Θα συγκρίνετε τα δυόμισι εκατομμύρια ανασφάλιστους που επί ΣΥΡΙΖΑ είχαν ιατρική και φαρμακευτική περίθαλψη με το γεγονός ότι σήμερα φάρμακα δεν βρίσκουν ούτε οι ασφαλισμένοι;

Τι θα συγκρίνετε; Θα συγκρίνετε τον κ. Αλέξη Τσίπρα με τον κ. Κυριάκο Μητσοτάκη; Θα συγκρίνετε τον Αλέξη Τσίπρα με τον συνυπεύθυνο για την οικονομική κρίση από πριν από το 2015; Θα τον συγκρίνετε με τον ανέμελο της πανδημίας, με τον δεδομένο των γεωπολιτικών εξελίξεων, με τον «δε βαριέσαι» για την αισχροκέρδεια, με τον «δεν πληρώνω τα χρέη του κόμματός μου», με τον οπαδό της κοινωνικής ανισότητας, με τον ανήξερο των υποκλοπών;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΟΛΥΜΠΙΑ ΤΕΛΙΓΙΟΡΙΔΟΥ:** Τελειώνω, κύριε Πρόεδρε, και ευχαριστώ για την ανοχή σας.

Τη σύγκριση δεν θα την κάνετε εσείς με λογύδρια τύπου ποιητή Φανφάρα. Την σύγκριση την κάνει ήδη στη συνείδησή του ο ελληνικός λαός. Γι’ αυτό ψηφίζουμε την πρόταση δυσπιστίας και θα μου επιτρέψετε να πω ότι εγώ το κάνω και για έναν επιπλέον λόγο, γιατί η πολιτική σας εδώ και τριάμισι χρόνια έχει καταστρέψει την εκλογική μου περιφέρεια, την Καστοριά, με δημογραφική συρρίκνωση, με οικονομικό μαρασμό, με πείνα, φτώχεια και ανέχεια. Ψηφίζω την πρόταση δυσπιστίας γιατί καταψηφίζω την πολιτική σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ**: Κυρίες και κύριοι συνάδελφοι, δεν σταματά να μας εκπλήσσει η αθλιότητα των μεθόδων που χρησιμοποιεί η Κυβέρνηση της Νέας Δημοκρατίας. Έντρομοι και πανικόβλητοι μπροστά στην αποκάλυψη της αλήθειας δεν διστάζετε να ευτελίσετε και τούτη την κορυφαία κοινοβουλευτική διαδικασία. Ορίσατε μία fast track διαδικασία για την πρόταση δυσπιστίας με ομιλίες έως τα ξημερώματα, στερήσατε το δικαίωμα από Βουλευτές να τοποθετηθούν, προκειμένου να μην μάθουν οι πολίτες για τη δημοκρατική εκτροπή που βιώνουμε με απόλυτη ευθύνη σας.

Και φυσικά τόσες ώρες ούτε κουβέντα απάντησης δεν δώσατε για τις παρακολουθήσεις από τη ΕΥΠ. Τι κάνατε; Λάσπη στον ανεμιστήρα. Προσπαθήσετε να κάνετε μία στρατηγική συμψηφισμού, να παραπλανήσετε τον ελληνικό λαό. Μία απάντηση δεν δώσατε.

Κυρίες και κύριοι συνάδελφοι, στη Θεσσαλονίκη η δική μου γενιά μεγάλωσε με τις ιστορίες των αγώνων των παππούδων και των γονιών μας για τη δημοκρατία, ιστορίες που μας καθόρισαν, που τις κουβαλάμε στη συλλογική μας μνήμη. Μεγαλώσαμε με ιστορίες των ανθρώπων που έζησαν τις εφιαλτικές εποχές του παρακράτους, της δολοφονίας του Γιώργη Τσαρουχά, της δολοφονίας του Γρηγόρη Λαμπράκη. Διαμορφωθήκαμε μέσα από τις ιστορίες για τις διώξεις προοδευτικών και αριστερών ανθρώπων, μέσα από τις ιστορίες για τους βασανισμούς τους στην ασφάλεια και στο Επταπύργιο. Εμπεδώσαμε μέσα από τις γκρίζες σελίδες της σύγχρονης πολιτικής ιστορίας πώς για τη δημοκρατία πρέπει να παλεύουμε μέρα με τη μέρα όλοι οι δημοκρατικοί πολίτες, πως είναι υπόθεση κάθε πολίτη.

Η γενιά μας, ωστόσο, δεν περίμενε πως σήμερα, όπου αν είχε τοποθετήσει κανείς πολιτικά -αριστερά, δεξιά, στο κέντρο- ότι σε μία σύγχρονη ευρωπαϊκή δημοκρατία θα βρισκόταν ένας πρωθυπουργός τόσο αδίστακτος, που θα μας έκανε να βιώσουμε τον 21ο αιώνα την επιχείρηση ανασυγκρότησης του μαύρου παρελθόντος των παρακολουθήσεων, του καθημερινού φόβου της κατάλυσης του κράτους δικαίου.

Δεν περιμέναμε ότι το παρακράτος, για το οποίο μας διηγούνταν οι παλαιότεροι, θα έπαιρνε ξανά μορφή από την κατάχρηση της εξουσίας, τη χειραγώγηση του κράτους, της ΕΥΠ, την εργαλοποίηση της Αστυνομίας και του στρατού υπό το καθεστώς Μητσοτάκη, με τον ίδιο τον Κυριάκο Μητσοτάκη εγκέφαλο και εντολέα του παρακράτους.

Πλέον μην γελιέστε, δεν μπορείτε να κρυφτείτε πίσω από δικαιολογίες, από μύθους του Αισώπου, από «δεν γνωρίζω, δεν απαντώ». Πλέον υπάρχουν αποδείξεις ατράνταχτές από την έρευνα της ΑΔΑΕ, αποδείξεις ακλόνητες.

Αποκαλύφθηκε, λοιπόν, ότι παρακολουθούσατε. Παρακολουθούσατε δημοσιογράφους, τους πολιτικούς σας αντιπάλους, Βουλευτές και Ευρωβουλευτές, πολιτικούς Αρχηγούς, την ηγεσία των Ενόπλων Δυνάμεων, επιχειρηματίες και δεν έχετε την ελάχιστη αξιοπρέπεια να παραιτηθείτε.

Αυτές τις μέρες βλέπουμε το ξεκίνημα του παρακράτους που έστησε το καθεστώς Μητσοτάκη. Η «ΕΥΠ Μητσοτάκη» παρακολουθούσε την ηγεσία των Ενόπλων Δυνάμεων δύο χρόνια. Προσέξτε, κύριοι συνάδελφοι της Νέας Δημοκρατίας. Προσέξτε, γιατί σκοντάψατε πάνω στις περικεφαλαίες της υποκρισίας και της πατριδοκαπηλίας σας. Είστε εσείς που κάνατε την εθνική μας ασφάλεια προϊόν υποκλοπών και εκβιασμών.

Και όταν άρχισαν τυχαία οι αποκαλύψεις, τότε άρχισε και μια προσπάθεια συγκάλυψης κακοστημένη, γιατί στην προσπάθειά σας να συγκαλύψετε τις κακουργηματικές παρακολουθήσεις και τις ανακολουθίες των ισχυρισμών σας, μιας και αλλάζατε αφήγημα μέρα με τη μέρα ανάλογα με τις αποκαλύψεις, δεν διστάσατε να χρησιμοποιήσετε κάθε μέσο: Εκβιασμοί, κοινοβουλευτικά πραξικοπήματα, απειλές, παρεμπόδιση των ανεξάρτητων αρχών, λάσπη στον ανεμιστήρα προς κάθε κατεύθυνση έως και υπονόμευση της διαδικασίας της πρότασης δυσπιστίας, για να παραπλανήσετε τον ελληνικό λαό.

Όμως, όλοι οι πολίτες έχουν καταλάβει. Έχουν καταλάβει ότι ο Κυριάκος Μητσοτάκης κατάντησε την ΕΥΠ από Εθνική Υπηρεσία Πληροφοριών σε εταιρεία υποκλοπών των πολιτών, με μόνο στόχο τη διατήρηση του ίδιου στη θέση του Πρωθυπουργού και φυσικά, να συνεχίζετε ακάθεκτοι το πλιάτσικο στην περιουσία του ελληνικού λαού.

Γυρίσατε τη χώρα δεκαετίες πίσω. Τη βάλατε στη δίνη παρακρατικών μεθόδων και μηχανισμών και τελικά, ο Κυριάκος Μητσοτάκης γίνεται παράγοντας αποσταθεροποίησης για να σταθεροποιήσει το καθεστώς του.

Αναρωτιέμαι, κυρίες και κύριοι συνάδελφοι της Νέας Δημοκρατίας: Έχετε συνειδητοποιήσει πόσο νοσηρή είναι αυτή η κατάσταση; Πώς τοποθετείστε απέναντι στην πραγματικότητα; Έχετε πια ίχνος συναίσθηση της κατάστασης, ίχνος πολιτικής αξιοπρέπειας; Είστε εντάξει με τη συνείδησή σας; Θα συνεχίσετε να ανέχεστε την καταπάτηση στοιχειωδών δικαιωμάτων; Θα συνεχίσετε να ανέχεστε την εκτροπή; Θα συνεχίσετε να απαξιώνεται το Σύνταγμα και το Κοινοβούλιο και τις συνταγματικά κατοχυρωμένες ανεξάρτητες αρχές; Θα συνεχίσετε να ανέχεστε την αποσταθεροποίηση; Θα συνεχίσετε να ανέχεστε τον ευτελισμό των θεσμών και της κοινοβουλευτικής διαδικασίας; Και πραγματικά, θα συνεχίσετε να ανέχεστε την ίδια την παρακολούθησή σας;

Καταθέσαμε πρόταση δυσπιστίας, για να υπερασπιστούμε τη δημοκρατία από τις εκτροπές και τις παρακρατικές μεθόδους. Σας δίνεται, συνάδελφοι της Νέας Δημοκρατίας, μία ευκαιρία να τοποθετείται. Να τοποθετηθεί απέναντι στον ελληνικό λαό, να τοποθετείται απέναντι στην ιστορία. Είστε με τη δημοκρατία ή με την εκτροπή; Γιατί σε κάθε άλλο ευρωπαϊκό δημοκρατικό κόμμα, σε οποιαδήποτε χώρα, όποιος ευρωπαίος πολιτικός είχε βρεθεί σε τέτοιες πράξεις είτε ο ίδιος είτε οι επιλογές του, την ίδια στιγμή των αποκαλύψεων θα είχε παραιτηθεί, αναλαμβάνοντας τις ευθύνες του. Και αν δεν το είχε κάνει ο ίδιος, θα το είχε κάνει το κόμμα του, η παράταξή του.

Στην περίπτωση της Νέας Δημοκρατίας, του Κυριάκου Μητσοτάκη, όμως, όχι μόνο ο Πρωθυπουργός δεν παραιτείται, όχι μόνο δεν το παραιτείται εσείς, αλλά ζητάτε και εξηγήσεις από την Αντιπολίτευση. Σε λίγο θα μας πείτε ότι φταίμε εμείς που ο Κυριάκος Μητσοτάκης παρακολουθούσε τη μισή Ελλάδα. Και προφανώς, όσα έχουν αποκαλυφθεί, αγαπητοί συνάδελφοι, δεν είναι παρά η κορυφή του παγόβουνου. Δεν μπορεί να πιστέψει κανείς ότι ένα καθεστώς που παρακολουθούσε από την ηγεσία των Ενόπλων Δυνάμεων μέχρι δημοσιογράφους και την Κυβέρνηση θα σταματήσει εκεί.

Σήμερα αποκαλύπτεται ακόμα μία πτυχή αυτής της εκτροπής. Δεν φτάνει, λοιπόν, που ο κ. Μητσοτάκης υπέκλεπτε παράνομα τα τηλέφωνα της μισής Ελλάδας. Χθες αποκαλύφθηκε πως έχετε δώσει πρόσβαση στα προσωπικά δεδομένα των πολιτών ήδη από το 2019, προκειμένου να χειραγωγήσετε το εκλογικό σώμα και να κερδίσετε τις εκλογές.

Τι επιφυλάξατε μετά τη νίκη στις εκλογές τον ελληνικό λαό; Υποκλοπές, παρακολουθήσεις, διεύρυνση ανισοτήτων, φτώχεια. Κατάντησαν έναν λαό να περιμένει τα καλάθια της ντροπής και τα κουπόνια της «ακρίβειας Μητσοτάκη». Πήρατε από τα νοικοκυριά και τις επιχειρήσεις 6 δισεκατομμύρια και τα χαρίσετε στα καρτέλ ενέργειας. Πήρατε 8,5 δισεκατομμύρια απευθείας αναθέσεις και κλειστούς διαγωνισμούς στους φίλους, κολλητούς και τους κουμπάρους. Είστε το κόμμα των golden boys, των Πάτσηδων, των Στάσηδων και πάει λέγοντας.

Κυρίες και κύριοι συνάδελφοι, δεν θα σας αφήσουμε. Δεν θα σας αφήσουμε να πληγώσετε άλλο τη δημοκρατία. Δεν θα σας αφήσουμε να σύρετε τη χώρα στο πιο βαθύ σκοτάδι του τρόμου και του παρακράτους. Είμαστε εμείς που επιμένουμε. Το φως θα νικήσει. Το φως πάντα νικά το σκοτάδι. Και η νίκη του ΣΥΡΙΖΑ στις επόμενες εκλογές, θα είναι νίκη του ελληνικού λαού. Θα είναι νίκη κάθε δημοκρατικού πολίτη. Θα είναι νίκη της ελπίδας του λαού και της δημοκρατίας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνουμε τώρα με τον κ. Νικόλαο Μανωλάκο.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Είναι σχεδόν 4.00΄, ξημερώματα Παρασκευής. Είμαι ο τελευταίος ομιλητής και θα είμαι, θεωρώ, σύντομος.

Κύριοι Υπουργοί, κυρίες και κύριοι Βουλευτές, παρακολουθώ τον διάλογο των συναδέλφων Βουλευτών επί της προτάσεως μομφής που κατέθεσε ο ΣΥΡΙΖΑ κατά της Κυβέρνησής μας και ειλικρινά θλίβομαι. Διότι, πρώτον με πρόσχημα την υπεράσπιση της δημοκρατίας, της διαφάνειας και της δικαιοσύνης, πλήττονται υπηρεσίες εθνικής σημασίας, όπως η Εθνική Υπηρεσία Πληροφοριών αλλά και θεσμοί όπως ο Αρχηγός ΓΕΕΘΑ και ο Αρχηγός ΓΕΣ.

Προσέξτε, ο ΣΥΡΙΖΑ επικαλείται για την κατάθεση της πρότασης μομφής την υπεράσπιση της δικαιοσύνης, της δημοκρατίας και της διαφάνειας, όταν δύο πρωτοκλασάτοι Υπουργοί του οδηγούνται σε Ειδικά Δικαστήρια, διάλογοι μέσω μηνυμάτων διαμοιράζουν ποσοστά στα υπό δημιουργία τηλεοπτικά κανάλια την εποχή της διακυβέρνησής τους, σακούλες με χρήματα φέρεται να αλλάζουν χέρια και βαλίτσες με μαύρα χρήματα αναζητούσαν ασφαλή τρόπο μεταφοράς και προστατευόμενοι κουκουλοφόροι μάρτυρες, στις καταθέσεις των οποίων είχε στηριχθεί η σκευωρία της «NOVARTIS», συλλαμβάνονται για απάτη.

Βέβαια, δεν θα αναφέρω σε ποια δημοκρατία κάνεις δημοψήφισμα για να ρωτήσεις ναι ή όχι στην αποδοχή των όρων των δανειστών και την ετυμηγορία του λαού την αλλάζεις χωρίς καμμία ντροπή. Την ίδια ώρα, όμως, ούτε που ρωτάς τον λαό με τον ίδιο τρόπο -δημοψήφισμα, δηλαδή- για το αν θέλει τη Συμφωνία των Πρεσπών, με την οποία ο ΣΥΡΙΖΑ χάρισε όνομα, γλώσσα και ιθαγένεια στους βόρειους γείτονες των Σκοπίων.

Δεύτερον, με όπλο τον άκρατο λαϊκισμό επιχειρείται η εκμετάλλευση παθογενειών που έχουν αναπτυχθεί στον κρατικό μηχανισμό με ευθύνη σχεδόν όλου του πολιτικού συστήματος επί σειρά δεκαετιών. Τι θέλω να πω με αυτό; Όσοι γνωρίζουν τον τρόπο διοίκησης και λειτουργίας της ΕΥΠ όλα αυτά τα χρόνια, καταλαβαίνουν πόσο εύκολα δυστυχώς μπορούν να δημιουργηθούν παράκεντρα και πώς μπορούν υποβοηθούμενη ποικιλοτρόπως να αυτονομηθούν και να χρησιμοποιηθούν για λόγους διαφορετικούς των νόμιμων και για συμφέροντα πολιτικών παραγόντων, κομμάτων ή ακόμα και ξένων υπηρεσιών.

Τρίτον, από Βήματος Βουλής ακούστηκαν λόγια και φράσεις που δεν αποτελούν επιχειρήματα, ούτε παρουσίαση ιδεών και απόψεων, αλλά ύβρεων και χαρακτηρισμών ποινικά κολάσιμων. Δηλαδή, τι να απαντήσουμε όταν Βουλευτής του ΣΥΡΙΖΑ μας κατηγορεί ότι είμαστε πραξικοπηματίες και κατάσκοποι; Ίσως ο αείμνηστος καθηγητής Λεμπέσης στο μνημειώδες έργο του «Η τεράστια κοινωνική σημασία των βλακών στον σύγχρονο βίο» διαθέτει την απάντηση.

Κυρίες και κύριοι Βουλευτές, ουδείς εχέφρων νους μπορεί να επιχειρηματολογήσει εναντίον της αναγκαιότητας λειτουργίας της ΕΥΠ. Επίσης, είναι κοινά αποδεκτό ότι ουδείς είναι υπεράνω του νόμου. Συνεπώς αναρωτιέμαι από τη στιγμή που οι παρακολουθήσεις, όποιες και όσες έγιναν, είχαν ακολουθήσει τη νόμιμη οδό, γιατί ενοχλείστε; Η σύλληψη της Καϊλή «με τη γίδα στην πλάτη», που λέει ο λαός μας, δεν σας δίνει απάντηση; Ακόμα, στο πρόσφατο παρελθόν, δεν θυμάστε τι πολιτικές θέσεις κατείχαν δωροδοκούμενοι, κατηγορούμενοι και καταδικασμένοι πολιτικοί; Θα πρέπει να τα θυμίσουμε; Μήπως να πούμε από ποιον πολιτικό χώρο ήταν όλοι αυτοί και σε ποιο κόμμα έχουν βρει καταφύγιο την τρέχουσα περίοδο; Επιτέλους, όλα έχουν κάποιο όριο.

Και για να μην ξεχνιόμαστε, δεν ισχυρίζομαι ότι δεν έχουν γίνει λάθη και από την Κυβέρνησή μας στο θέμα των υποκλοπών. Όμως, και την πολιτική ευθύνη αναλάβαμε και στελέχη μας παραιτήθηκαν και καινούργιο νομικό πλαίσιο φέραμε. Διότι από τα λάθη μας πρέπει να μαθαίνουμε.

Τελειώνοντας θέλω να κάνω μια τελευταία επισήμανση. Ο ΣΥΡΙΖΑ, για άλλη μια φορά, επενδύει στο μίσος και στον διχασμό, αδυνατεί να αντιληφθεί ότι ο λαός τον έχει ήδη κατατάξει στο χρονοντούλαπο της ιστορίας και εκεί θα τον αφήσει και στις επόμενες εκλογές, διότι παραμένει, χωρίς καμμία εξέλιξη, στα όρια του πολιτικού ακτιβισμού, λαϊκιστής, κοινωνικά αδιάφορος και πολιτικά αμετανόητος.

Κυρίες και κύριοι συνάδελφοι, στηρίζω την Κυβέρνηση και το ίδιο καλώ και εσάς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 3.53΄ λύεται η συνεδρίαση για σήμερα Παρασκευή 27 Ιανουαρίου και ώρα 9.00΄ με αντικείμενο εργασιών του Σώματος: συνέχιση της συζήτησης και ψηφοφορία επί της προτάσεως δυσπιστίας κατά της Κυβέρνησης που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με το άρθρο 84 του Συντάγματος και το άρθρο 142 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**