(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ξ΄

Τετάρτη, 25 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Γ. Βαρουφάκη, σελ.   
2. Ανακοινώνεται ότι τη συνεδρίαση παρακολουθούν μαθητές από το Εργαστήρι Ειδικής Επαγγελματικής Εκπαίδευσης και Κατάρτισης του Πειραιά, το Γενικό Λύκειο Χιλιομοδίου Κορίνθου, το 10ο Πειραματικό Δημοτικό Σχολείο Καλαμάτας, το 4ο Γυμνάσιο Κουτσουρά Λασιθίου, το 4ο Δημοτικό Σχολείο Μυτιλήνης και από το 1ο Επαγγελματικό Λύκειο Ναυπάκτου, σελ.   
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού, σελ.   
4. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης ασυλίας των συναδέλφων Βουλευτών κ.κ. Νικολάου Μανωλάκου και Ανδρέα Πάτση, σελ.   
5. Ηλεκτρονική ονομαστική ψηφοφορία επί των αιτήσεων άρσης ασυλίας, σελ.   
6. Επιστολικές ψήφοι επί της ονομαστικής ψηφοφορίας, σελ.   
7. Ανακοινώνεται ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και 87 Βουλευτές της Κοινοβουλευτικής του Ομάδας, υπέβαλαν πρόταση δυσπιστίας κατά της Κυβέρνησης, σύμφωνα με τα άρθρα 84 του Συντάγματος και 142 του Κανονισμού της Βουλής, σελ.   
8. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:   
 i. Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας ««Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις αρμοδιότητας του Υπουργείου Υγείας», σελ.   
 ii. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης με τίτλο «Διεθνής Εμπορική Διαιτησία-Ρυθμίσεις για τη λειτουργία του Ελεγκτικού Συνεδρίου και λοιπές επείγουσες διατάξεις του Υπουργείου Δικαιοσύνης», σελ.   
2. Κατάθεση σχεδίου νόμου:

Οι Υπουργοί Ανάπτυξης και Επενδύσεων, Οικονομικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός στον Πρωθυπουργό κατέθεσαν στις 25.1.2023 σχέδιο νόμου: «Ενσωμάτωση της Οδηγίας (ΕΕ) 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης», σελ.   
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις αρμοδιότητας του Υπουργείου Υγείας», σελ.   
   
ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί της κατάθεσης της πρότασης δυσπιστίας:  
 ΓΕΡΑΠΕΤΡΙΤΗΣ Γ. , σελ.   
 ΤΑΣΟΥΛΑΣ Κ. , σελ.   
  
Β. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΠΟΛΑΚΗΣ Π. , σελ.   
 ΣΑΚΟΡΑΦΑ Σ. , σελ.   
 ΤΑΣΟΥΛΑΣ Κ. , σελ.   
  
Γ. Επί του σχεδίου νόμου του Υπουργείου Υγείας:  
 ΑΒΡΑΜΑΚΗΣ Ε. , σελ.   
 ΑΔΑΜΟΠΟΥΛΟΥ Α. , σελ.   
 ΑΘΑΝΑΣΙΟΥ Μ. , σελ.   
 ΑΛΕΞΟΠΟΥΛΟΥ Α. , σελ.   
 ΑΠΑΤΖΙΔΗ Μ. , σελ.   
 ΒΕΛΟΠΟΥΛΟΣ Κ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΡΗΓΟΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΘΡΑΨΑΝΙΩΤΗΣ Ε. , σελ.   
 ΙΑΤΡΙΔΗ Τ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΟΥΠΗΣ Α. , σελ.   
 ΜΑΡΑΒΕΓΙΑΣ Κ. , σελ.   
 ΠΟΥΛΑΣ Α. , σελ.   
 ΣΚΟΝΔΡΑ Α. , σελ.   
 ΣΚΟΥΡΛΕΤΗΣ Π. , σελ.   
 ΣΤΥΛΙΟΣ Γ. , σελ.   
 ΤΣΙΠΡΑΣ Α. , σελ.   
 ΦΡΑΓΓΙΔΗΣ Γ. , σελ.   
 ΧΡΗΣΤΙΔΟΥ Ρ. , σελ.   
  
Δ. ΠΑΡΕΜΒΑΣΕΙΣ:  
 ΜΠΟΥΤΣΙΚΑΚΗΣ Χ. , σελ.   
 ΡΑΓΚΟΥΣΗΣ Ι. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ Ξ΄

Τετάρτη 25 Ιανουαρίου 2023 (πρωί)

Αθήνα, σήμερα στις 25 Ιανουαρίου 2023, ημέρα Τετάρτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Βασίλειο Βασιλειάδη, Βουλευτή Νομού Πέλλης, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η ανάγνωση των αναφορών.

Πριν εισέλθουμε στην ημερήσια διάταξη της νομοθετικής εργασίας, έχω την τιμή να ανακοινώσω στο Σώμα τα εξής:

1. Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: ««Κύρωση α) της από 22-11-2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6-9-2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22-11-2022 Τροποποίησης της από 6-9-2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις αρμοδιότητας του Υπουργείου Υγείας».

Οι Υπουργοί Ανάπτυξης και Επενδύσεων, Οικονομικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων και Εσωτερικών, καθώς και ο Υφυπουργός στον Πρωθυπουργό κατέθεσαν στις 25-1-2023 σχέδιο νόμου: «Ενσωμάτωση της Οδηγίας (ΕΕ) 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης».

Παραπέμπεται στην αρμόδια Διαρκή Επιτροπή.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις αρμοδιότητας του Υπουργείου Υγείας».

Η Διάσκεψη των Προέδρων αποφάσισε στη συνεδρίασή της στις 19 Ιανουαρίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Νομίζω δεν υπάρχει αντίρρηση επ’ αυτού, το Σώμα συνεφώνησε.

Καλείται στο Βήμα η εισηγήτρια της Νέας Δημοκρατίας κ. Ασημίνα Σκόνδρα, Βουλευτής Καρδίτσας της Νέας Δημοκρατίας.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Να είστε καλά, Πρόεδρε, ευχαριστώ.

Κύριε Υπουργέ, κυρίες και κύριοι συνάδελφοι, συζητάμε σήμερα και καλούμαστε να ψηφίσουμε το σχέδιο νόμου του Υπουργείου Υγείας που αφορά στην «Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και άλλες διατάξεις αρμοδιότητας του Υπουργείου Υγείας».

Η συμβολή του Ιδρύματος Νιάρχος έχει ήδη αφήσει ισχυρό αποτύπωμα στην ελληνική κοινωνία. Η πληθώρα δωρεών, επιχορηγήσεων και υποτροφιών που παρέχει κάθε χρόνο βοηθούν ευαίσθητες ομάδες συμπολιτών μας στους τομείς της υγείας, της εκπαίδευσης, της ασφάλειας και της τέχνης.

Σε αυτό το σημείο οφείλουμε εκ μέρους του ελληνικού Κοινοβουλίου να εκφράσουμε την ευγνωμοσύνη μας προς το «Κοινωφελές Ίδρυμα Σταύρος Νιάρχος» και τα μέλη του διοικητικού συμβουλίου του που στο πλαίσιο των δράσεών τους στηρίζουν έμπρακτα τις δομές υγείας της χώρας και ως εκ τούτου αναβαθμίζονται σημαντικά οι παρεχόμενες υπηρεσίες υγείας προς τις Ελληνίδες και τους Έλληνες.

Ως προς το σχέδιο νόμου, αυτό αποτελείται από τρία μέρη που χωρίζονται σε δύο θεματικές με όλες τις διατάξεις του να αφορούν αρμοδιότητες του Υπουργείου Υγείας.

Το πρώτο μέρος περιέχει ένα μοναδικό άρθρο, το οποίο επικυρώνει την από 22 Νοεμβρίου 2022 υπογραφείσα Επιμέρους Σύμβαση Δωρεάς - Έργο XI μεταξύ του ιδρύματος «Κοινωφελές Ίδρυμα Σταύρος Νιάρχος» και του ελληνικού δημοσίου. Η σύμβαση αφορά στο σχεδιασμό και την υλοποίηση ενός πενταετούς επιστημονικού προγράμματος για την ενίσχυση του τομέα ψυχικής υγείας παιδιών και εφήβων στην Ελλάδα.

Επίσης, περιλαμβάνει τον σκοπό του προγράμματος και ρυθμίζει τους γενικούς όρους και τις προϋποθέσεις για την υλοποίησή του, η οποία βασίζεται σε πολυπαραγοντικό μοντέλο τεσσάρων αξόνων: Πρώτον, σύσταση και δραστηριοποίηση πανελληνίου δικτύου αναφοράς για την ψυχική υγεία παιδιών και εφήβων με κατά τόπους κέντρα αναφοράς σε Αλεξανδρούπολη, Ιωάννινα, Θεσσαλονίκη, Αθήνα, Κρήτη και Πελοπόννησο. Δεύτερον, εκπαίδευση και κατάρτιση των επαγγελματιών ψυχικής υγείας παιδιών και εφήβων. Τρίτον, ανάπτυξη εργαλείων ηλεκτρονικής μορφής και ψηφιακών μέσων τηλεψυχιατρικής τόσο για κλινικούς όσο και για ερευνητικούς σκοπούς. Τέταρτον, ανάπτυξη μεθοδολογίας και εργαλείων για τη συμμετοχή εφήβων σε συμβουλευτικές ομάδες του προγράμματος. Το έργο θα υλοποιηθεί με αποκλειστική χρηματοδότηση από το ίδρυμα, θα έχει διάρκεια πέντε έτη και η συνολική δαπάνη ολοκλήρωσής του υπολογίζεται στα 15 εκατομμύρια ευρώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Σκόνδρα, ένα λεπτό, να σας διακόψω γιατί περιμένουν τα παιδιά στα θεωρεία και πρέπει να φύγουν.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι μαθητές και μαθήτριες και έξι συνοδοί τους από το Εργαστήρι Ειδικής Επαγγελματικής Εκπαίδευσης και Κατάρτισης του Πειραιά.

Παιδιά, καλώς ήρθατε στη Βουλή.

(Χειροκροτήματα απ’ όλες τις πτέρυγες της Βουλής)

Ευχαριστώ, κυρία Σκόνδρα, συνεχίστε.

**ΑΣΗΜΙΝΑ ΣΚΟΝΔΡΑ:** Το δεύτερο μέρος αποτελείται ομοίως από ένα μοναδικό άρθρο, κατά το οποίο τροποποιείται η ανωτέρω σύμβαση ως προς τον αριθμό των μελών του διοικητικού συμβουλίου και προβλέπει τρία επιπλέον μέλη, τα οποία θα ορίζονται αποκλειστικά από το ίδρυμα. Σκοπός της προσθήκης αυτής είναι να επιτευχθεί καλύτερος συντονισμός και έλεγχος των επιμέρους συμβάσεων δωρεών που βρίσκονται σε ισχύ και χρηματοδοτούν έργα.

Αξίζει να σημειωθεί ότι η πρωτοβουλία αυτή, όπως ρητά αναφέρεται στη σύμβαση, βασίζεται σε μια διευρυμένη σύμπραξη δημοσίου και ιδιωτικού τομέα στην Ελλάδα και σε διεθνείς συνεργασίες με ερευνητικά κέντρα με πολύ συγκεκριμένους στόχους. Προωθεί δηλαδή τη διεύρυνση της πρόσβασης στην υγειονομική περίθαλψη και την ενίσχυση της ποιότητας των παρεχόμενων υπηρεσιών ψυχικής υγείας. Σε καμμία περίπτωση, δεν υποκαθιστά, δεν καταργεί και δεν υποβαθμίζει τις υπάρχουσες δομές. Αντιθέτως, λειτουργεί υποστηρικτικά προς τους επαγγελματίες υγείας που εξειδικεύονται στην υποστήριξη των παιδιών και των εφήβων αλλά και του πληθυσμού εν γένει.

Όπως είναι γνωστό, η Κυβέρνηση του Κυριάκου Μητσοτάκη έχει θέσει σε υψηλή προτεραιότητα την ψυχική υγεία εισάγοντας το 2021 ένα ειδικό χαρτοφυλάκιο για την ψυχική υγεία στο Υπουργείο Υγείας. Η πολύχρονη οικονομική κρίση και η πανδημία ανέδειξαν τις ανάγκες της κοινωνίας στον τομέα αυτό και η πολιτική της Νέας Δημοκρατίας αγκάλιασε και στηρίζει τους ασθενείς παρέχοντας αναβαθμισμένες υπηρεσίες στις αντίστοιχες κλινικές και δομές ψυχικής υγείας της χώρας.

Το τρίτο μέρος περιέχει δώδεκα άρθρα που αφορούν νέες διατάξεις του Υπουργείου Υγείας, μια καταργούμενη διάταξη και την έναρξη ισχύος του παρόντος εν συνόλω.

Το σχέδιο νόμου αφορά τη δημόσια υγεία και οι ρυθμίσεις που εισάγονται είναι κομβικής σημασίας για την εύρυθμη λειτουργία των δομών και των διαδικασιών των δομών υγείας όλων των βαθμίδων.

Κυρίες και κύριοι συνάδελφοι, στο σημείο αυτό αξίζει να αναφερθώ ιδιαίτερα στο νέο πρόγραμμα δωρεάν προληπτικής οδοντιατρικής φροντίδας παιδιών που εισάγεται στο παρόν και θα εφαρμοστεί στο πλαίσιο του έργου «Υλοποίηση Εθνικού Προγράμματος Πρόληψης της Δημόσιας Υγείας «Σπύρος Δοξιάδης»» που χρηματοδοτείται από το Ταμείο Ανάκαμψης και Ανθεκτικότητας «Ελλάδα 2.0». Το Dentist Pass, όπως ονομάστηκε, εφαρμόζεται για πρώτη φορά δωρεάν, θα ωφελήσει εξακόσιες εξήντα χιλιάδες παιδιά και θα ανακουφίσει σημαντικά τους γονείς από το κόστος επίσκεψης στον οδοντίατρο.

Τονίζω ότι αφορά όλα τα παιδιά και διευκρινίζω, όπως συζητήσαμε και με τον Υπουργό και τα παιδιά ΑΜΕΑ από έξι έως δώδεκα ετών. Περιλαμβάνει επίσκεψη στο οδοντιατρείο, όπου θα γίνεται έλεγχος της στοματικής υγιεινής του παιδιού, φθορίωση δοντιών, καθαρισμός, ενημέρωση και οδηγίες στοματικής υγιεινής.

Ομολογουμένως, είναι μια σημαντική προσθήκη στον σχεδιασμό του Υπουργείου Υγείας που θα καλύψει την ανάγκη της επιμελούς φροντίδας της στοματικής υγείας των παιδιών.

Η παροχή της συγκεκριμένης υπηρεσίας προβλέπεται να γίνει μέσω ψηφιακής χρεωστικής κάρτας που θα εκδίδεται για κάθε δικαιούχο και θα παρέχει στους γονείς ιδιαίτερη ευελιξία. Είναι άλλωστε γνωστή η ευαισθησία που επιδεικνύεται από την Κυβέρνηση Μητσοτάκη στην πρόληψη, αλλά και στους τομείς της πρωτοβάθμιας περίθαλψης και φροντίδας.

Στην Επιτροπή Κοινωνικών Υποθέσεων τα τελευταία τριάμισι χρόνια έχουμε επεξεργαστεί πολλά νομοσχέδια που εισάγουν δωρεάν προληπτικές εξετάσεις για όλες τις ηλικιακές ομάδες. Τα αποτελέσματα είναι ήδη ορατά, όπως για παράδειγμα οι τεσσερισήμισι χιλιάδες και πλέον έγκαιρες διαγνώσεις που προέκυψαν από το Εθνικό Πρόγραμμα για την Πρόληψη Καρκίνου του Μαστού «Φώφη Γεννηματά» που καλύπτει δωρεάν ψηφιακή μαστογραφία στις Ελληνίδες.

Το νομοσχέδιο συμπεριλαμβάνει επίσης άρθρα που αφορούν δομικές διαδικασίες των φορέων και των δομών υγείας, όπως κάλυψη δαπανών, πληρωμές προμηθευτών, λειτουργικά κόστη, φαρμακευτικές δαπάνες, αλλά και ανάγκες για προσωπικό και υπηρεσίες προς το σύστημα υγείας. Η ψήφισή του σήμερα θα προσδώσει μεγάλα περιθώρια βελτίωσης και εξέλιξης στον κάθε οργανισμό ξεχωριστά, αλλά και σε όλο το σύστημα υγείας συνολικά, ώστε να είναι σε θέση να αντιμετωπίζει πάγιες αλλά και έκτακτες ανάγκες του έγκαιρα και αποτελεσματικά.

Ρυθμίζει ζητήματα, όπως κάλυψη έκτακτων δαπανών, εξόφληση υποχρεώσεων των νοσοκομείων, των ΥΠΕ και των κέντρων υγείας, καθώς και τη διαδικασία υπολογισμού και υλοποίησης της νοσοκομειακής φαρμακευτικής δαπάνης.

Μια ακόμα σημαντική ρύθμιση που εισάγεται με το παρόν σχέδιο νόμου είναι η αναγνώριση της διετούς συνεχούς προϋπηρεσίας του ιατρικού προσωπικού στις μονάδες εντατικής θεραπείας του «Ερρίκος Ντυνάν». Μέχρι σήμερα δεν υπήρχε πρόβλεψη απόκτησης τίτλου εξειδίκευσης στην εν λόγω ειδικότητα για γιατρούς που υπηρέτησαν εκεί κατά τη χρονική περίοδο που το νοσοκομείο ήταν νομικό πρόσωπο ιδιωτικού δικαίου μη κερδοσκοπικού χαρακτήρα και τελούσε υπό την εποπτεία του Υπουργείου Υγείας. Τώρα υπάρχει πρόβλεψη να καλυφθεί το κενό αυτό, αποδίδοντας την απαιτούμενη προϋπηρεσία για τη διεξαγωγή των γραπτών εξετάσεων ειδικότητας. Η ρύθμιση αυτή δικαιώνει τους γιατρούς που υπηρετώντας στο «Ερρίκος Ντυνάν» απέκτησαν τη σχετική προϋπηρεσία και ταυτόχρονα, ενισχύει συνολικά το ΕΣΥ με εντατικολόγους, τη στιγμή που οι ΜΕΘ έχουν υπερδιπλασιαστεί και οι ανάγκες για αυτή την ειδικότητα επίσης.

Ακόμη, εντάσσεται στο πεδίο εφαρμογής της παραγράφου 8 του άρθρου 29 του ν.4495/2017 -Κεφάλαιο Α167- και έτσι επιταχύνεται η διαδικασία έκδοσης άδειας εργασιών μικρής κλίμακας για εργασίες ανακαίνισης, ενεργειακής και λειτουργικής αναβάθμισης κτηρίων, μονάδων υγείας μέσω του Ταμείου Ανθεκτικότητας και Ανάκαμψης.

Ταυτόχρονα, θα προβλέπεται πλέον εκ νόμου η τήρηση των αυστηρών χρονοδιαγραμμάτων των έργων, ώστε να δοθούν τα κτήρια αυτά στην υπηρεσία των πολιτών στους προβλεπόμενους χρόνους.

Οι παρατάσεις που εισάγονται στο παρόν αφορούν τη λειτουργία των τοπικών ομάδων υγείας και ορισμένες συμβάσεις προμηθευτών με το Υπουργείο Υγείας. Η λειτουργία των ΤΟΜΥ παρατείνεται για τρία επιπλέον έτη έως και το τέλος του 2024, για τρία επιπλέον χρόνια δηλαδή από την αρχική πρόβλεψη.

Επίσης, παρατείνεται η σύμβαση για τις υπηρεσίες αρχειοθέτησης και διαχείρισης αρχείου του Εθνικού Οργανισμού Παροχής Υπηρεσιών Υγείας για την τήρηση και σε έντυπη μορφή των υποβολών των παροχών.

Επιπλέον, στο παρόν ρυθμίζονται ζητήματα σχετικά με τη φύλαξη και μεταφορά των εμβολίων, με σκοπό την απρόσκοπτη συνέχιση του εμβολιαστικού προγράμματος και την πλήρη απεμπλοκή του Υπουργείου Κλιματικής Κρίσης και Πολιτικής Προστασίας από τη διαδικασία αποθήκευσης, φύλαξης και μεταφοράς των εμβολίων στα εμβολιαστικά κέντρα. Πλέον ως αποκλειστικά αρμόδιος φορέας διαχείρισής τους ορίζεται το Υπουργείο Υγείας.

Κυρίες και κύριοι συνάδελφοι, είναι φανερό ότι στο σύνολό τους τα άρθρα του νομοσχεδίου αφορούν βελτιωτικές ρυθμίσεις και παρατάσεις με σκοπό τη διευκόλυνση των επαγγελματιών υγείας και του ΕΣΥ στο σύνολό του για να αντεπεξέλθει στις αυξημένες ανάγκες της περιόδου που διανύουμε, να αναβαθμιστεί και να εκσυγχρονιστεί. Η πανδημία δεν έχει ολοκληρωτικά παρέλθει και η ταυτόχρονη εμφάνιση της εποχικής γρίπης λειτουργεί και σωρευτικά. Γι’ αυτό είναι πολύ σημαντικό να βρισκόμαστε σε συνεχή επαγρύπνηση και ετοιμότητα.

Ο Υπουργός Υγείας κ. Πλεύρης φέρνει προς ψήφιση το παρόν νομοσχέδιο το οποίο περιλαμβάνει και την άρση απαγόρευσης της κινητικότητας στο ΕΣΥ. Έτσι θα ενισχυθεί το ανθρώπινο δυναμικό των νοσοκομείων. Επιπλέον, η ρύθμιση θα δώσει τη δυνατότητα κινητικότητας νοσηλευτικού και παραϊατρικού προσωπικού που υπηρετεί σε λοιπούς φορείς εποπτείας του Υπουργείου Υγείας αποκλειστικά και μόνο προς την ενίσχυση των μονάδων υγείας, ώστε να παρέχει βοήθεια σε γιατρούς, νοσηλευτικό προσωπικό και ασθενείς και να αποκτήσει πολύτιμη εμπειρία και κατάρτιση.

Τέλος, αποσαφηνίζεται το νομικό πλαίσιο που διέπει την οργάνωση και τη λειτουργία του Ινστιτούτου Φαρμακευτικής Έρευνας και Τεχνολογίας, του γνωστού ΙΦΕΤ, το οποίο λειτουργεί ως νομικό πρόσωπο ιδιωτικού δικαίου από το 1999. Με το παρόν επικαιροποιείται ο σκοπός και το πλαίσιο δραστηριοποίησής του στο ραγδαία αυξανόμενο ανταγωνιστικό περιβάλλον εμπορίας, εισαγωγής και εξαγωγής φαρμάκων. Οι προτεινόμενες ρυθμίσεις αποσκοπούν στην αποτελεσματική εκπλήρωση του σκοπού του Ινστιτούτου, ώστε να καταστεί βιώσιμο, ισότιμο και ανταγωνιστικό. Δεδομένου ότι το ΙΦΕΤ δεν λαμβάνει κρατική χρηματοδότηση και προκειμένου να ασκεί την εμπορική δραστηριότητά του, πρέπει να είναι κερδοφόρο.

Το ΙΦΕΤ είναι ανώνυμη εταιρεία που δύναται να ασκεί εμπορική και βιομηχανική δραστηριότητα κερδοσκοπικού χαρακτήρα στον χώρο της παραγωγής φαρμάκου, των εισαγωγών και των εξαγωγών τους, αλλά και να παρέχει υπηρεσίες, αρμοδιότητες του Εθνικού Οργανισμού σε τρίτους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το νομοσχέδιο εισάγει πλαίσιο αυστηρότερο του προηγουμένου που ενισχύει τις εισαγωγές και περιορίζει –ένα λεπτό ακόμα, κύριε Πρόεδρε- και περιορίζει σημαντικά τη δυνατότητα εξαγωγών, ώστε να διασφαλιστεί η επάρκεια φαρμάκων στη χώρα και ταυτόχρονα το ινστιτούτο να είναι βιώσιμο και ανταγωνιστικό, χωρίς –επαναλαμβάνω- να επιβαρύνει το δημόσιο.

Το ΙΦΕΤ ΜΑΕ δύναται από εδώ και στο εξής να εξάγει φαρμακευτικό υλικό, μόνο εάν και εφ’ όσον αυτό δεν μπορεί να διατεθεί στην εγχώρια αγορά.

Επιπρόσθετα, ο ΕΟΦ θα παρακολουθεί τις εισαγωγές, ενώ οι εξαγωγές θα γίνονται με την έγκρισή του. Η διάταξη λύνει επίσης το ζήτημα της έκτακτης ανάγκης για ένα σκεύασμα και απαλλάσσει το Υπουργείο από τη χρονοβόρα διαγωνιστική διαδικασία δημοσίων συμβάσεων.

Κυρίες και κύριοι συνάδελφοι, ολοκληρώνοντας την εισήγηση του σημερινού νομοθετήματος, θα ήθελα να ευχαριστήσω για ακόμα μια φορά το Κοινωφελές Ίδρυμα «Σταύρος Νιάρχος» για τις δωρεές που πραγματοποιεί και για τη σημαντική συμβολή του στις ανάγκες της κοινωνίας και του ΕΣΥ. Η ευαισθησία και η ενσυναίσθηση που επιδεικνύουν τέτοιες πράξεις είναι ικανές να δημιουργήσουν ισχυρούς δεσμούς συνεργασίας μεταξύ δημοσίου και ιδιωτών. Είναι σημαντικό να γνωρίζουμε όλοι τους ευεργέτες αυτού του τόπου και να αναγνωρίζουμε την προσφορά τους στο ελληνικό κράτος και στην ελληνική κοινωνία. Είναι σαφώς λανθασμένη η στάση της Αντιπολίτευσης που συχνά δαιμονοποιεί την πάσης φύσεως ιδιωτική πρωτοβουλία. Η εμπειρία που αποκτήθηκε την περίοδο της πανδημίας κατέδειξε πως οι συνεργασίες δημοσίου και ιδιωτικού τομέα, όταν γίνονται με σχεδιασμό, στρατηγική, μελέτη και σύνεση μόνο θετικά αποτελέσματα μπορούν να επιφέρουν.

Και να συγχαρώ επίσης τον Υπουργό κ. Πλεύρη και όλους τους συνεργάτες του για την αποτελεσματική, τη συνεχή δουλειά που κάνουν στο Υπουργείο του.

Τέλος, θα ήθελα να καλέσω όλους τους συναδέλφους και τις συναδέλφισσες της Αντιπολίτευσης και όλα τα κόμματα, παρά τις ιδεολογικές διαφορές μας, να στηρίξουν το παρόν νομοσχέδιο, τα αντικείμενα του οποίου ωφελούν σημαντικά τους συμπολίτες μας. Παράλληλα θωρακίζουν περαιτέρω τη δημόσια υγεία και προσφέρουν αναβάθμιση στις παρεχόμενες υπηρεσίες.

Σε αυτά τα ζητήματα οι πολίτες, αγαπητοί συνάδελφοι, είναι αυστηροί και απαιτούν από όλους εμάς σύμπνοια και χρήσιμα αποτελέσματα.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Στο Βήμα καλείται τώρα ο συνάδελφος από τον ΣΥΡΙΖΑ κ. Εμμανουήλ Θραψανιώτης.

Ορίστε, κύριε συνάδελφε, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Συζητούμε σήμερα την κύρωση σύμβασης μεταξύ του Κοινωφελούς Ιδρύματος «Σταύρος Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα υγείας και άλλες διατάξεις αρμοδιότητας του Υπουργείου Υγείας.

Ωστόσο σε μια περίοδο που η υγειονομική κρίση επανέρχεται δριμύτερη, που το ΕΣΥ είναι διαλυμένο και το ιατρικό προσωπικό εξουθενωμένο και σε απόγνωση, φέρνετε ένα νομοσχέδιο καθαρά προεκλογικού χαρακτήρα. Είναι χαρακτηριστική η επίσκεψη που έγινε χθες στην Ιεράπετρα της Αναπληρώτριας Υπουργού κ. Γκάγκα, στο νοσοκομείο της Ιεράπετρας, και η υποδοχή που της επιφυλάχθηκε από όλους τους κατοίκους της πόλης, κάτι για το οποίο δεν μπόρεσε ούτε να αρθρώσει λέξη ούτε να πει κάτι, γιατί δεν είχε να πει. Το ΕΣΥ καταρρέει στον Νομό Λασιθίου και στον Άγιο Νικόλαο προγραμματίζονται να παραιτηθούν τέσσερις ακόμα γιατροί.

Η παρούσα σύμβαση αποτελεί μέρος της δωρεάς που συνομολογήθηκε μεταξύ του Πρωθυπουργού Αλέξη Τσίπρα και του Προέδρου του Κοινωφελούς Ιδρύματος «Σταύρος Νιάρχος» κ. Ανδρέα Δρακοπούλου και κυρώθηκε στις 6 Σεπτεμβρίου 2018 από την ελληνική Βουλή. Ήταν μία δωρεά με αρχικό ποσό 250 εκατομμυρίων δολαρίων, για να αυξηθεί στη συνέχεια στα 450 εκατομμύρια ευρώ μετά από διαβούλευση με την τότε ηγεσία του Υπουργείου Υγείας, τον Ανδρέα Ξανθό και τον Παύλο Πολάκη, με τον Πρόεδρο του Κοινωφελούς Ιδρύματος «Σταύρος Νιάρχος» που κατανοώντας τις αυξημένες ανάγκες του ΕΣΥ λόγω χρεωκοπίας στην οποία οδηγήσατε τη χώρα, αποφάσισαν την αύξηση της δωρεάς.

Είναι μία σημαντική δωρεά, μέρος της οποίας καλούμαστε να κυρώσουμε σήμερα με δύο κύριους κατευθυντήριους άξονες, αυτούς της ψυχικής υγείας και της προληπτικής οδοντιατρικής φροντίδας. Η ενίσχυση και η στήριξη των υπηρεσιών ψυχικής υγείας είναι αναγκαία και γίνεται επιτακτική ιδιαίτερα μετά από τρία χρόνια πανδημίας. Όμως, παράλληλα με τη διεύρυνση των ανισοτήτων αποτελούν τις κυρίαρχες αιτίες αύξησης των κρουσμάτων. Σε 25% υπολογίζεται σε παγκόσμιο επίπεδο η αύξηση ψυχικών διαταραχών, με τον κίνδυνο να παραμένει σε υψηλά επίπεδα και ιδιαίτερα όσον αφορά σε νέους και σε παιδιά. Το φαινόμενο αύξησης της ενδοσχολικής και εξωσχολικής βίας δεν πρέπει να περνούν απαρατήρητα.

Όπως περιγράφεται και στο άρθρο 1, αντικείμενο της παρούσας επιμέρους σύμβασης αποτελεί ο σχεδιασμός και η υλοποίηση ενός πενταετούς επιστημονικού προγράμματος για την ενίσχυση του τομέα ψυχικής υγείας παιδιών και εφήβων στην Ελλάδα και τη διασφάλιση ποιότητας της παρεχόμενης φροντίδας στις δημόσιες δομές ψυχικής υγείας. Αν και καθυστερημένα, η παρούσα κύρωση με το ίδρυμα «ΣΤΑΥΡΟΣ ΝΙΑΡΧΟΣ» θέτει το πλαίσιο για την απαραίτητη συνέργεια του Υπουργείου Υγείας, το οποίο θα πρέπει να είναι ο εγγυητής, ώστε να διασφαλιστεί η συνέχιση του προγράμματος και η χρηματοδότησή του μετά από τη λήξη της πιλοτικής λειτουργίας.

Το καθολικό δικαίωμα των πολιτών στην ψυχική υγεία είναι υποχρέωση της πολιτείας και το διασφαλίζει χωρίς οποιαδήποτε διάκριση. Η ψυχική και σωματική υγεία είναι συνδεδεμένες τόσο μεταξύ τους, όσο και με το κοινωνικό και φυσικό περιβάλλον.

Θα μου επιτρέψετε να επισημάνω ότι ιδιαίτερη μέριμνα και προσοχή απαιτείται για την ψυχική υγεία των μαθητών των ειδικών σχολείων. Μία από τις πιο σοβαρές αναπηρίες που εμφανίζονται το τελευταίο διάστημα στα σχολεία ειδικής αγωγής και εκπαίδευσης, τόσο στην προσχολική αγωγή –ειδικά νηπιαγωγεία- όσο και στα ειδικά δημοτικά σχολεία και στα σχολεία δευτεροβάθμιας εκπαίδευσης, είναι διάφορες ψυχικές διαταραχές που παρουσιάζουν οι μαθητές αυτών των σχολείων, με σημαντικότερες τις συναισθηματικές διαταραχές, τις ψυχώσεις και τις αγχώδεις διαταραχές.

Στην περίοδο διακυβέρνησης του ΣΥΡΙΖΑ 2015-2019 υπήρξε σχεδιασμός υλοποίησης και δρομολόγησης δράσεων που είχαν ως σκοπό, ακριβώς, την επανεκκίνηση της ψυχιατρικής μεταρρύθμισης στην κατεύθυνση της οργάνωσης της κοινωνικής μορφής παροχής υπηρεσιών ψυχικής υγείας. Αυτό πραγματοποιήθηκε με διασφάλιση της ομαλής χρηματοδότησης των εποπτευόμενων από το Υπουργείο ΑΜΚΕ μετά από τη λήξη του προηγούμενου ΕΣΠΑ, καλύπτοντας τη μεγάλη πλειοψηφία όσων είχαν ανάγκη και της στήριξης των δημόσιων δομών ψυχικής υγείας με ιατρικό και νοσηλευτικό προσωπικό. Ξεκίνησε η αποϊδρυματοποίηση, με το κλείσιμο του Ειδικού Ψυχιατρικού Νοσοκομείου της Τρίπολης, ενώ τέθηκαν σε λειτουργία τέσσερις ψυχιατρικές κλινικές στα νοσοκομεία «Ιπποκράτειο» Θεσσαλονίκης, Γιαννιτσά, Κόρινθο και Άργος και το ειδικό τμήμα νευρογένους ανορεξίας στο «Σισμανόγλειο».

Στηρίξαμε οικονομικά τους ΚΟΙΣΠΕΠ, ενώ υπήρξε δέσμευση 35 εκατομμυρίων ευρώ από το ΕΣΠΑ για τη δημιουργία είκοσι δύο νέων δομών και την ενίσχυση τριάντα υφιστάμενων.

Σε αντίθεση με όλα τα παραπάνω που έγιναν σε συνθήκες μνημονίων και λιτότητας, χωρίς σημαντικά χρηματοδοτικά εργαλεία, όπως το Ταμείο Ανάκαμψης, παραδείγματος χάριν, το Υπουργείο Υγείας πρέπει να διασφαλίσει την καλύτερη δυνατή παροχή υπηρεσιών για τη βελτίωση της ψυχικής υγείας στην εκπαίδευση με μόνιμο προσωπικό και τις απαραίτητες ειδικότητες ψυχοκοινωνικών λειτουργών, νοσηλευτή, γιατρό, λογοθεραπευτή, εργοθεραπευτή, κ.λπ..

Ο προϋπολογισμός στο σχέδιο νόμου είναι 15 εκατομμύρια ευρώ και αφορά σε διάφορες δράσεις, όπως η σύσταση και δραστηριοποίηση σε ένα πανελλήνιο δίκτυο αναφοράς για την ψυχική υγεία παιδιών και εφήβων, σε συμβουλευτικές ομάδες κ.λπ.. Προφανώς και είναι σε θετική κατεύθυνση.

Όμως, με δεδομένο ότι η χρηματοδότηση είναι από το Ταμείο Ανάκαμψης και Ανθεκτικότητας με συγκεκριμένη ημερομηνία λήξης το 2025, πώς προβλέπεται να καλυφθεί η ολοκλήρωση του πιλοτικού προγράμματος έως το 2027; Δεύτερον, με τη λήξη του πενταετούς προγράμματος θα συνεχιστεί το πρόγραμμα και από ποιους πόρους;

Σε αυτό το πλαίσιο, το πρόγραμμά μας, το πρόγραμμα του ΣΥΡΙΖΑ - Προοδευτική Συμμαχία, περιλαμβάνει μεταξύ άλλων νέες ψυχιατρικές και παιδοψυχιατρικές κλινικές στα γενικά νοσοκομεία, επτά νέες κλινικές για ενήλικες –μεταξύ αυτών και στο Λασίθι- και τέσσερις κλινικές παιδιών και εφήβων σε Αττική και Πελοπόννησο, μονάδες έγκαιρης παρέμβασης στην ψύχωση, ομάδες παρέμβασης στην κρίση και νέες δομές ψυχικής υγείας για την υποστήριξη των προσφύγων, μεταναστών και άλλων ευάλωτων κοινωνικών και πολιτιστικών ομάδων και προσφύγων στην Κεντρική Μακεδονία, ενίσχυση και θεσμική και υλικοτεχνική κατάρτιση στην παροχή ψυχιατρικής φροντίδας εξ αποστάσεως και φυσικά στελέχωση με το απαραίτητο προσωπικό και εξοπλισμό.

Ως κυβέρνηση όμως, αυτά τα τρία χρόνια δεν έχετε να επιδείξετε τίποτα, κάποια ουσιαστική ενίσχυση των δημόσιων δομών με επιπλέον ανθρώπινο δυναμικό και πόρους ούτε έχετε προβλέψει την αξιοποίηση ευρωπαϊκών κονδυλίων από το ΕΣΠΑ και το Ταμείο Ανάκαμψης για την ανάπτυξη νέων υπηρεσιών νομικών προσώπων δημοσίου δικαίου. Χαρακτηριστικό παράδειγμα είναι η Ψυχιατρική Κλινική Λασιθίου στον Άγιο Νικόλαο που ενώ είχε ξεκινήσει η μετατροπή της πτέρυγας της νότιας πλευράς του πρώτου ορόφου, πρώην μαιευτικής κλινικής του παλαιού κτηρίου του Γενικού Νοσοκομείου Αγίου Νικολάου, σε ψυχιατρική κλινική με εμβαδόν χώρου πεντακοσίων, περίπου, τετραγωνικών μέτρων, ο προεκτιμώμενος προϋπολογισμός για τη μελέτη αφορά 220.803 ευρώ και δεν έχει ενταχθεί σε κάποιο πρόγραμμα χρηματοδότησης.

Το καθολικό δικαίωμα στην ψυχική υγεία είναι υποχρέωση της πολιτείας να το διασφαλίζει χωρίς οποιαδήποτε διάκριση. Η ψυχική και η σωματική υγεία είναι συνδεδεμένες τόσο μεταξύ τους όσο και με το κοινωνικό και φυσικό περιβάλλον.

Σε ό,τι αφορά στο δεύτερο σκέλος του άρθρου 3 του νομοσχεδίου, για την προληπτική οδοντιατρική φροντίδα, να επισημάνω ότι στον εθνικό προγραμματισμό για την υγεία η πρόληψη και η αγωγή υγείας κατέχουν πρωτεύουσα θέση. Στον χώρο της οδοντιατρικής είναι κραυγαλέα η έλλειψη προστασίας του παιδιού με προληπτικές οδοντιατρικές διαδικασίες, τη στιγμή που σε άλλες χώρες τα επιτεύγματα είναι εντυπωσιακά.

Σημείωνε τον Οκτώβριο του 1986 ο αείμνηστος καθηγητής Οδοντιατρικής Φώτης Μήτσης, με θέμα στοματική υγεία και πρόληψη: «Με δεδομένο ότι το στόμα αποτελεί πεδίο εκδήλωσης πάρα πολλών νοσημάτων, έχει υπολογιστεί ότι υπερβαίνουν τις χίλιες αυτές που εμφανίζονται στο στόμα. Εξάλλου, με τις εκδηλώσεις στοματικών νόσων να αποτελούν συχνά πρόδρομα στάδια γενικότερων ψυχοσωματικών νόσων, η πρόληψη αποκτά ακόμη μεγαλύτερη σημασία».

Από το 1986 μέχρι το 2017 δεν πάρθηκε καμμία πρωτοβουλία για την καθολική παροχή υπηρεσιών πρωτοβάθμιας προληπτικής οδοντιατρικής φροντίδας στον ανήλικο πληθυσμό. Με αφορμή τον νόμο 4486/2017 δόθηκε η δυνατότητα ανάληψης πρωτοβουλιών σε συνεργασία με το τότε διοικητικό συμβούλιο της Ελληνικής Οδοντιατρικής Ομοσπονδίας να επιλυθούν και να προωθηθούν θέματα που βάλτωναν.

Με το άρθρο 100 του παραπάνω νόμου θεσμοθετήθηκε η συνεχής επαγγελματική επιμόρφωση των οδοντιάτρων, δημιουργήθηκε τμήμα Οδοντιατρικής Υγείας και Οδοντιατρικής Περίθαλψης στον οργανισμό του Υπουργείου (ΦΕΚ148/9-10-2017). Με υπουργική απόφαση στις 27-12-2018 καθορίστηκαν οι όροι και οι προϋποθέσεις για επιλογή συντονιστών οδοντιάτρων στις υγειονομικές περιφέρειες.

Στο πλαίσιο προκήρυξης τετρακοσίων πενήντα ιατρών συμπεριλήφθηκαν σαράντα πέντε θέσεις οδοντιάτρων για τη στελέχωση μονάδων δημόσιας υγείας, με την ολοκλήρωση υποβολής των αιτήσεων να γίνεται στις 30-1-2019.

Τέθηκε σε διαβούλευση σχέδιο για τον εκσυγχρονισμό του κώδικα οδοντιάτρων σε αντικατάσταση του 1026/1980. Η διαβούλευση ολοκληρώθηκε τον Αύγουστο του 2018, συγκεντρώνοντας εντεκάμισι χιλιάδες σχόλια και παρατηρήσεις, αλλά έχει μείνει στάσιμο από τότε. Με τον νόμο 4600/2019 προβλέφθηκε η στελέχωση κινητών μονάδων υγείας και με οδοντιάτρους.

Τέλος, το 2018 έγινε η διαβούλευση με την Ελληνική Οδοντιατρική Ομοσπονδία για τη διαδικασία υλοποίησης για πρώτη φορά, πράγματι και όχι τώρα πέντε χρόνια μετά, όπως τόνισε ο Πρόεδρος της ομοσπονδίας στην ακρόαση των φορέων, της παροχής υπηρεσιών πρωτοβάθμιας οδοντιατρικής φροντίδας στα παιδιά σχολικής ηλικίας έξι έως δώδεκα ετών.

Με τον νόμο 4603/2019 θεσμοθετείται η δυνατότητα του ΕΟΠΥΥ να παρέχει προληπτική ή και θεραπευτική οδοντιατρική φροντίδα στον ανήλικο πληθυσμό, άρθρο 68/14-3-2019.

Η τελική πρόταση που έγινε τελικά αποδεκτή από την πλειοψηφία του Δ.Σ. της Ελληνικής Οδοντιατρικής Ομοσπονδίας αφορούσε σε επτακόσιες ογδόντα τρεις χιλιάδες τριακόσια ενενήντα τέσσερα παιδιά με το ποσό να ανέρχεται στα 40 εκατομμύρια ευρώ, 55 ευρώ για κάθε παιδί, για να ζητηθεί τελικά η αναβολή μετά από αίτημα των Οδοντιατρικών Συλλόγων Αττικής και Θεσσαλονίκης με καθαρά κομματικά κριτήρια, για ευνόητους λόγους.

Τέλος, με πρωτοβουλία ΣΥΡΙΖΑ - Προοδευτική Συμμαχία καθιερώθηκε ειδική συνεδρίαση της Επιτροπής Κοινωνικών Υποθέσεων για την Παγκόσμια Ημέρα Στοματικής Υγείας.

Σήμερα τα παιδιά που προβλέπεται να ενταχθούν στο πρόγραμμα ανέρχονται σε επτακόσιες χιλιάδες, με 40 ευρώ ανά παιδί, και θα καταβάλλονται στους δικαιούχους με το Dentist Pass. Το Dentist Pass αποτελεί προσβολή και για την οδοντιατρική οικογένεια, αλλά και τους ίδιους τους γονείς των παιδιών.

Το μεγάλο ερώτημα είναι: Θα ισχύσει, όμως, σε μόνιμη βάση η πρωτοβουλία αυτή ή αποτελεί απλά προεκλογική υπόσχεση και εξαγορά ψήφων; Και αν ναι, γιατί δεν χρησιμοποιείται από τον ΕΟΠΥΥ όπως είχε θεσμοθετηθεί;

Η πρόληψη και στην οδοντιατρική θα πρέπει να γίνεται τακτικά, σε ετήσια βάση στις προαναφερθείσες ηλικίες για να υπάρχει συνέχεια και πραγματικά αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Με το άρθρο 5 παρατείνεται η χρηματοδότηση των ΤΟΜΥ για δύο ακόμα χρόνια. Μετά τι θα γίνει, όμως; Ως Κυβέρνηση είχατε δεσμευτεί ότι μετά από τη λήξη της χρηματοδότησης από το ΕΣΠΑ οι τοπικές μονάδες υγείας θα εντάσσονταν στο ΕΣΥ για ενίσχυση της πρωτοβάθμιας φροντίδας υγείας.

Προβληματισμός υπάρχει για το άρθρο 8 που αφορά στην κινητικότητα του νοσηλευτικού προσωπικού, ενώ μέχρι σήμερα απαγορευόταν. Για ποιον λόγο; Φέρνετε το άρθρο 14 που αφορά στον ΙΦΕΤ, τη θυγατρική του ΕΟΦ. Ο προβληματισμός που υπήρχε σε σχέση με τον ΙΦΕΤ αντί να αμβλυνθεί με τις τοποθετήσεις στην ακρόαση των φορέων, αυξήθηκε και ο προβληματισμός και η ανησυχία.

Αντί για εξυγίανση, λοιπόν και θεσμική θωράκιση του ΙΦΕΤ, για να παρέμβει δραστικά στην κρίση της φαρμακευτικής αγοράς και της πρωτοφανούς έλλειψης φαρμάκων ζωτικής σημασίας, η Κυβέρνηση και ο Υπουργός Υγείας μετατρέπουν τον ΙΦΕΤ σε μία αμιγώς εμπορική επιχείρηση κερδοσκοπικού χαρακτήρα που θα λειτουργεί με όρους αδιαφάνειας και θα έχει ενεργό ρόλο στο κύκλωμα παράλληλων εξαγωγών φαρμάκων.

Είναι προφανές ότι δεν έχουμε να κάνουμε μόνο με τη νεοφιλελεύθερη ιδεοληψία περί αυτορρύθμισης της αγοράς χωρίς ισχυρή κρατική παρέμβαση, αλλά και με ανοικτή διαπλοκή με επιχειρηματικά συμφέροντα που κερδοσκοπούν σε βάρος της δημόσιας υγείας.

Η αποδιοργάνωση και η σταδιακή ιδιωτικοποίηση των κρατικών φορέων στον χώρο του φαρμάκου ΕΟΦ-ΙΦΕΤ και κυρίως, η ασυδοσία στην αγορά έχουν την υπογραφή Μητσοτάκη.

Γι’ αυτό, εκτός από το ότι ψηφίζουμε τη δωρεά του Ιδρύματος «Σταύρος Νιάρχος» που αφορά στην ψυχική υγεία και στην οδοντιατρική πρωτοβάθμια περίθαλψη, καταψηφίζουμε το νομοσχέδιο για τους παραπάνω λόγους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Χιλιομοδίου Κορίνθου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να κλείσει το σύστημα ηλεκτρονικής εγγραφής.

Καλείται στο Βήμα ο συνάδελφος από το ΠΑΣΟΚ - Κίνημα Αλλαγής κ. Γεώργιος Φραγγίδης.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εδώ και πολύ καιρό ζούμε, δυστυχώς, μία κατάσταση που δεν τιμά το πολιτικό σύστημα της πατρίδας μας εξαιτίας της συμπεριφοράς από την Κυβέρνηση σε σχέση με το θέμα των υποκλοπών.

Χθες γίναμε γνώστες από την ενημέρωση του επικεφαλής της ΑΔΑΕ, του κ. Χρήστου Ράμμου, για το όλο θέμα, ενημέρωση που έγινε στους Αρχηγούς των κομμάτων και στον Υπουργό Δικαιοσύνης, απ’ όσο τουλάχιστον ξέρω.

Δυστυχώς, η κοινοβουλευτική Πλειοψηφία της Κυβέρνησης απέτρεψε κάθε δυνατότητα πληροφόρησης της Βουλής για το θέμα των υποκλοπών και το τι έχει γίνει. Έτσι τεκμηριώνεται αυτό που εδώ και πολύ καιρό φαινόταν από τον τρόπο αντιμετώπισης από την Κυβέρνηση στο θέμα των υποκλοπών, δηλαδή η θεσμική παρακμή, με την ουσιαστική συγκάλυψη του σκανδάλου.

Δυστυχώς, τα δημοκρατικά δικαιώματα που απέκτησε μετά από πολλούς αγώνες και κατοχύρωσαν τη δημοκρατία στη χώρα μας, από τους αγώνες, λοιπόν, των πολιτών, γίνονται βορά της κάθε είδους επιδίωξης για συγκάλυψη από πλευράς της Κυβέρνησης του κ. Μητσοτάκη. Είναι επιτακτική τώρα, περισσότερο από κάθε άλλη φορά, η ανάγκη να πέσει άπλετο φως στο θέμα των υποκλοπών και ο κ. Μητσοτάκης έχει το χρέος αλλά και την ευθύνη να συμβάλει άμεσα προς αυτή την κατεύθυνση και όχι να κρύβεται πίσω από την άδικη και απαράδεκτη χρήση του απορρήτου. Νομίζω ότι τις επόμενες ημέρες θα γίνουμε γνώστες πολλών περισσότερων πραγμάτων σε σχέση με το όλο θέμα.

Επανερχόμενος στο παρόν νομοσχέδιο, το ενδιαφέρον εστιάζεται στην υλοποίηση δύο προγραμμάτων που αφορούν στην ψυχική υγεία των παιδιών και των εφήβων και την προληπτική οδοντιατρική φροντίδα των παιδιών έξι έως δώδεκα χρονών. Οι διατάξεις αυτές, αν και θετικές, αποτελούν ελάχιστες παρεμβάσεις σε δύο ευρύτερους τομείς, της ψυχικής υγείας και της στοματικής και οδοντιατρικής φροντίδας, που από μόνα τους θα μπορούσαν να αποτελέσουν αντικείμενα ξεχωριστών νομοσχεδίων.

Ειδικότερα, μέσω της δωρεάς του Ιδρύματος «Σταύρος Νιάρχος» προβλέπεται σχεδιασμός και υλοποίηση ενός πενταετούς πιλοτικού προγράμματος, με χρηματοδότηση 15 εκατομμυρίων ευρώ από το ίδρυμα, για την ενίσχυση του τομέα ψυχικής υγείας παιδιών και εφήβων στην Ελλάδα και τη διασφάλιση της ποιότητας φροντίδας στις δημόσιες δομές ψυχικής υγείας.

Το Ίδρυμα «Σταύρος Νιάρχος», μέσω μιας σειράς συμβάσεων-δωρεών, με την ονομασία «Πρωτοβουλία για την υγεία», συνεισφέρει σημαντικά στην αναβάθμιση του τομέα της υγείας. Εν προκειμένω, επικεντρώνεται στην ψυχική υγεία, που στη χώρα μας αποτελούσε ανέκαθεν τον φτωχό συγγενή στην υγεία και υποφέρει από χρόνια υποχρηματοδότηση.

Στην πανδημία, εξάλλου, το δημόσιο σύστημα υγείας επικεντρώθηκε στην αντιμετώπιση μίας μόνο νόσου, της COVID-19, αφήνοντας στο έλεος όλες τις άλλες ασθένειες και πολύ περισσότερο τις ψυχικές. Ταυτόχρονα, αποτέλεσε και γενεσιουργό αιτία και επιβαρυντικό παράγοντα για ψυχικές ασθένειες και προβληματικές συμπεριφορές, ενώ έχει πολύ βαρύ αποτύπωμα στον ψυχισμό των παιδιών και των εφήβων. Επιπλέον, αποκάλυψε τις τραγικές ελλείψεις στην υγεία σε προσωπικό, υποδομές και υπηρεσίες.

Η ψυχική υγεία δεν πρέπει να θεωρείται πολυτέλεια. Είναι ανάγκη και μάλιστα, καθοριστική. Χρειάζεται η μέριμνα της πολιτείας για την κάλυψη των αυξανόμενων αναγκών των πολιτών και ιδιαίτερα για την προστασία των παιδιών και των εφήβων ως ευάλωτων ομάδων, με έγκαιρες παρεμβάσεις που θα προλαμβάνουν μελλοντικές προβληματικές καταστάσεις. Υπό αυτό το πρίσμα η δωρεά του Ιδρύματος «Σταύρος Νιάρχος» είναι ιδιαίτερα θετική και έρχεται να συνεισφέρει σε έναν τομέα πλήρως παραμελημένο.

Υπάρχουν, βέβαια, κάποια σημεία που δεν είναι αρκετά σαφή σε σχέση με το συγκεκριμένο πρόγραμμα, όπως το χρονοδιάγραμμα υλοποίησής του. Επίσης, θα θέλαμε να γνωρίζουμε ποιο είναι το έρεισμα του όλου εγχειρήματος. Έχει προηγηθεί κάποια μελέτη για το θέμα της ψυχικής υγείας παιδιών και εφήβων στη χώρα μας; Πάνω σε τι θα πατήσει αυτή η δωρεά, σε ποια χαρτογράφηση δηλαδή, των αναγκών; Έχει υπάρξει συνεργασία με το Υπουργείο Παιδείας, εφόσον εμπλέκονται και οι σχολικές δομές, όπως γίνονται στην αντιμετώπισή τους στις χώρες της Σκανδιναβίας παραδείγματος χάριν; Λαμβάνεται υπ’ όψιν η γνώμη, η γνώση και η εμπειρία-ικανότητα των ειδικών επιστημόνων και των πανεπιστημιακών καθηγητών, που διαθέτουμε στη χώρα, κατά τον σχεδιασμό και την υλοποίηση του προγράμματος; Το κυριότερο: Πώς θα εξασφαλιστεί η καλή λειτουργία και η συνέχεια του προγράμματος με μία δημόσια υγεία υπό κατάρρευση και με τεράστιες ελλείψεις σε επαγγελματίες ψυχικής υγείας στις δημόσιες δομές;

Το άρθρο 3 θίγει ένα άλλο κεφαλαιώδες ζήτημα για τη δημόσια υγεία, αυτό της στοματικής φροντίδας και της οδοντιατρικής φροντίδας υγείας, που όπως και στην περίπτωση της ψυχικής υγείας στην Ελλάδα αντιμετωπίζεται δυστυχώς, ως πολυτέλεια. Δεν υφίσταται καμμία ολοκληρωμένη πολιτική για την ενίσχυσή της, παρά μόνο αποσπασματικές πρωτοβουλίες.

Στο πλαίσιο του προγράμματος πρόληψης της δημόσιας υγείας «ΣΠΥΡΟΣ ΔΟΞΙΑΔΗΣ» του Ταμείου Ανάκαμψης και Ανθεκτικότητας προσφέρεται δωρεάν προληπτική οδοντιατρική φροντίδα σε παιδιά από έξι μέχρι δώδεκα ετών. Στο νομοσχέδιο αναφέρεται ως Dentist Pass και αποτελεί ένα ακόμη επίδομα προεκλογικού χαρακτήρα, όπως είναι το Market ή Food Pass, το Fuel Pass κ.λπ..

Είμαστε αντίθετοι με την ονομασία αυτή, που εξισώνει ένα πρόγραμμα για την υγεία με ένα pass. Είμαστε, όμως, θετικοί στη ρύθμιση για τον μοναδικό λόγο ότι αποτελεί το ελάχιστο βήμα απέναντι στο τίποτα, που υπάρχει μέχρι τώρα στο θέμα της μέριμνας για τη στοματική υγεία των παιδιών αλλά και του πληθυσμού γενικότερα. Ωστόσο, θεωρούμε ατελέσφορη, αδιέξοδη και κατακριτέα την πολιτική των επιδομάτων της Κυβέρνησης απέναντι σε σημαντικά ζητήματα της υγείας και όχι μόνο.

Περιμένουμε έναν σοβαρό, μακροπρόθεσμο σχεδιασμό για τη στοματική υγεία ολόκληρου του πληθυσμού και δεν ενθουσιαζόμαστε με ένα προεκλογικό πυροτέχνημα. Θεωρούμε αναγκαία τη διάθεση μέρους του προϋπολογισμού του ΕΟΠΥΥ για την κάλυψη των οδοντιατρικών αναγκών των πολιτών. Εξάλλου είναι χρόνιο αίτημα των οδοντιάτρων η διάθεση του 5% χωρίς περικοπές τύπου rebate και clawback.

Εδώ και μία τετραετία αγνοείτε τα αιτήματα των οδοντιάτρων και έρχεστε, κύριε Υπουργέ, στο παρά πέντε των εκλογών να συνδιαλλαγείτε με τους φορείς τους και τελικά, να δώσετε το ελάχιστο που μπορείτε μέσω της χρηματοδότησης του Ταμείου Ανάκαμψης.

Κάτι άλλο που θα ήθελα να επισημάνω είναι ότι το περιεχόμενο της παροχής, οι όροι υλοποίησης, το ύψος της αποζημίωσης ανά ιατρική πράξη κ.λπ. μόνο προφορικά έχουν ειπωθεί ή έχουν γραφτεί στον Τύπο και όλα παραπέμπονται σε υπουργική απόφαση. Γίνεται λόγος για μία ελάχιστη περιπτωσιολογία, όπως είναι ο έλεγχος στοματικής υγιεινής, η φθορίωση, ο καθαρισμός και οι οδηγίες για διατήρηση καλής στοματικής υγιεινής. Μάλιστα, αυτά προσφέρονται με τη μορφή ενός επιδόματος περιορισμένης διάρκειας. Καλοδεχούμενα, αλλά αποτελούν σταγόνα στον ωκεανό σε σχέση με τις ανάγκες. Και φυσικά, τα ευρήματα του προληπτικού οδοντιατρικού ελέγχου στα παιδιά θα κληθούν να τα αντιμετωπίσουν οι γονείς τους ιδιωτικά.

Η στοματική, λοιπόν, υγεία των πολιτών παραμένει απαξιωμένη και ουσιαστικά ακάλυπτη από το δημόσιο σύστημα, καθώς οι ελλείψεις σε οδοντιάτρους είναι τεράστιες. Παρ’ όλο που το εθνικό σύστημα υγείας προέβλεπε και είχε οδοντιάτρους στα κέντρα υγείας και σε πολλά νοσοκομεία, σήμερα, δυστυχώς, είναι άδειες οι περισσότερες από αυτές τις οργανικές θέσεις.

Παρά τη στοχοθεσία του Παγκόσμιου Οργανισμού Υγείας για καθολική κάλυψη της στοματικής υγείας, τα επόμενα έτη στην Ελλάδα σύμφωνα με έκθεση του ΟΟΣΑ τον Δεκέμβριο του 2021 η δημόσια οδοντιατρική δαπάνη αγγίζει το μηδέν και οι ακάλυπτες ανάγκες οδοντιατρικής φροντίδας είναι υπερδιπλάσιες του μέσου όρου της Ευρωπαϊκής Ένωσης, 9,5% στην Ευρωπαϊκή Ένωση έναντι 4% στην Ελλάδα.

Τα πράγματα είναι χειρότερα όταν αναφερόμαστε σε χαμηλά εισοδηματικά στρώματα. Παράλληλα, είμαστε μία χώρα με κακούς δείκτες στοματικής υγείας, απουσία κουλτούρας πρόληψης και οδοντιατρικής διαπαιδαγώγησης από τις μικρές ηλικίες.

Ως κόμμα έχουμε διατυπώσει την ανάγκη εκπόνησης εθνικής στρατηγικής για τη στοματική υγεία, με κύριο στόχο την καθολική πρόσβαση στην οδοντιατρική φροντίδα. Ενδεικτικά αναφέρω ότι στην Κύπρο παρέχεται στους πολίτες, ανεξαρτήτως ηλικίας, σε σταθερή ετήσια βάση ένα ελάχιστο πακέτο οδοντιατρικής περίθαλψης. Ας πάρουμε αυτό το παράδειγμα, τουλάχιστον.

Σε κάθε περίπτωση, κρίνουμε απαραίτητη την καθιέρωση ενός προγράμματος προληπτικού ελέγχου σε σταθερή βάση, με διευρυμένη περιπτωσιολογία και στοιχειώδη οδοντιατρική περίθαλψη για όλον τον πληθυσμό. Σημασία έχει η Κυβέρνηση να εργαστεί για την επόμενη ημέρα, ώστε μετά από τη λήξη των ενωσιακών πόρων ή των δωρεών να υπάρχει συνέχεια στα όποια θετικά βήματα γίνονται στην υγεία.

Βέβαια, το δημόσιο σύστημα υγείας χαρακτηρίζεται από τραγικές ελλείψεις προσωπικού, παραιτήσεις και συνταξιοδοτήσεις χωρίς κάλυψη των κενών, ανεπαρκείς προσλήψεις, ανεπαρκείς υποδομές, οριακή λειτουργία των νοσοκομείων, προβλήματα στις εφημερίες, στις διακομιδές, στις μονάδες εντατικής θεραπείας. Αυτή η πραγματικότητα στην ουσία δυσχεραίνει κάθε άσκηση οποιασδήποτε σοβαρής πολιτικής, είτε για την ψυχική είτε για τη στοματική υγεία.

Τέλος, σε σχέση με το άρθρο 14, όπως τόνισα και στις επιτροπές, το ΙΦΕΤ έχει έναν κοινωνικό ρόλο, να λειτουργεί προς όφελος του κοινωνικού συνόλου, καθώς εισαγάγει και φάρμακα μοναδικά και αναντικατάστατα, κατόπιν βέβαια, εντολής του ΕΟΦ. Αυτόν τον κοινωνικό ρόλο οφείλει να τον διατηρήσει.

Σε σχέση με την προσθήκη της φράσης «κερδοσκοπικού χαρακτήρα» δίπλα στη φράση «άσκηση εμπορικής και βιομηχανικής δραστηριότητας» που προστίθεται στους σκοπούς του ΙΦΕΤ, θεωρούμε ότι είναι αχρείαστη και ακατανόητη, εφόσον ούτως ή άλλως πρόκειται για μία ανώνυμη εταιρεία.

Με αφορμή το άρθρο αυτό θα ήθελα να σχολιάσω την προβληματική κατάσταση στον τομέα του φαρμάκου, που το ΠΑΣΟΚ έχει επισημάνει εδώ και χρόνια. Ήδη από τις αρχές του 2018 η αείμνηστη Πρόεδρός μας Φώφη Γεννηματά είχε καταθέσει πρόταση για τη σύσταση διακομματικής επιτροπής με στόχο τη διαμόρφωση εθνικής στρατηγικής για το φάρμακο, η οποία έγινε ομόφωνα δεκτή από τα κόμματα.

Συμφωνήθηκε η επιτροπή να συσταθεί από το Κοινοβούλιο και να έχει την αναγκαία θεσμική θωράκιση, έτσι ώστε να μπορεί να καταλήγει σε πορίσματα που θα εφαρμόζονται αρμοδίως, με στόχο αφ’ ενός την πρόσβαση των ασθενών στο κατάλληλο φάρμακο για την οικονομική τους ανακούφιση και αφ’ ετέρου τη στήριξη και την ανάπτυξη της έρευνας και της καινοτομίας στην εγχώρια παραγωγή φαρμάκων.

Τι έργο έχει να επιδείξει η Κυβέρνηση της Νέας Δημοκρατίας από την εκλογή της μέχρι σήμερα στον τομέα του φαρμάκου; Μόνο τροπολογίες και υπουργικές αποφάσεις χωρίς διάλογο και συναίνεση.

Η διαχείριση των ελλείψεων στα φάρμακα για τις οποίες φώναζαν οι φαρμακοποιοί ήδη από τον Οκτώβριο ήταν ανεπαρκής. Για τις ελλείψεις δεν ευθύνονται μόνο τα προβλήματα στην παραγωγή σε διεθνές επίπεδο. Σημαντικό μερίδιο ευθύνης έχουν οι παράλληλες εξαγωγές και ο ανεπαρκής σχεδιασμός του Υπουργείου Υγείας. Παρά τις έγκαιρες προειδοποιήσεις η αντίδραση του Υπουργείου ήταν καθυστερημένη τόσο σε επίπεδο ελέγχου των φαρμακαποθηκών και φαρμακευτικών εταιρειών όσο και στο επίπεδο ενημέρωσης από πλευράς του ΕΟΦ.

Ο δρομολογούμενος εξορθολογισμός των τιμών στα φθηνά φάρμακα δεν πρέπει να επιβαρύνει τους ευάλωτους συμπολίτες μας. Αντίθετα, θεωρούμε σωστό να υπάρξει μείωση της συμμετοχής στη φαρμακευτική δαπάνη για τους χαμηλόμισθους και χαμηλοσυνταξιούχους, όπως αναφέρεται εξάλλου και στο πρόγραμμα του ΠΑΣΟΚ - Κινήματος Αλλαγής για την υγεία.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδας, ο συνάδελφος κ. Γιώργος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Μπορεί στο νομοσχέδιο να υπάρχουν άρθρα διαφορετικού περιεχομένου, να αναφέρονται σε διάφορα ζητήματα, όμως, έχουν έναν κοινό παρονομαστή. Ποιος είναι αυτός; Η υλοποίηση της αντιλαϊκής πολιτικής -και στον χώρο της υγείας, του φαρμάκου- της Κυβέρνησης της Νέας Δημοκρατίας, σε συνέχεια των πολιτικών των προηγούμενων κυβερνήσεων, που αντιμετωπίζουν την υγεία και κατ’ επέκταση το φάρμακο ως εμπόρευμα και τις δημόσιες υπηρεσίες υγείας ως κόστος, το οποίο συνεχώς μειώνεται, προκειμένου να μην επιβαρύνεται ο κρατικός προϋπολογισμός του αστικού κράτους.

Ταυτόχρονα, ενισχύουν την εμπορευματοποίηση των δημόσιων δομών και την επιχειρηματική λειτουργία και αναγκάζουν τους εργαζόμενους και τα λαϊκά στρώματα να βάζουν βαθιά το χέρι στην τσέπη για υπηρεσίες που θα έπρεπε να τους παρέχονται δωρεάν.

Έτσι, λοιπόν, σε ό,τι αφορά την κύρωση της επιμέρους σύμβασης με το Ίδρυμα «Σταύρος Νιάρχος», εδώ, όπως είπαμε και στις επιτροπές, δεν έχουμε τη διάθεση χρηματοδότησης για την ανάπτυξη ενδεχομένως κάποιων δημόσιων δομών, την ενίσχυσή τους, τη στελέχωσή τους κ.λπ.. Όλα αυτά εμείς θεωρούμε ότι θα πρέπει να είναι αποκλειστικά ευθύνη του κράτους, δηλαδή η δημιουργία και στελέχωση με μόνιμο προσωπικό, με τον επαρκή ιατρό-τεχνολογικό εξοπλισμό και άλλο των δημόσιων μονάδων υγείας, ώστε να παρέχονται στον λαό καθολικά και δωρεάν και συγχρόνως οι όποιες τυχόν δωρεές να αξιοποιούνται επικουρικά.

Αλλά εδώ έχουμε την ευθεία παρέμβαση, με τη σύμφωνη γνώμη της Κυβέρνησης, τον έλεγχο του περιεχομένου και των κριτηρίων της ψυχικής υγείας παιδιών και εφήβων, γεγονός που δεν μας βρίσκει σύμφωνους. Και στην πράξη έχουμε την ανάθεση σε ένα ιδιωτικό φορέα, όπως είπε και η Υπουργός χθες στην επιτροπή ένα ΣΔΙΤ, εκτός δημόσιου συστήματος υγείας, που έρχεται να αναμορφώσει τον προσανατολισμό, το περιεχόμενο και τις προτεραιότητες σχετικά με την ψυχική υγεία παιδιών και εφήβων, όπως και την αντίστοιχη εκπαίδευση του προσωπικού των δημόσιων μονάδων υγείας.

Και εδώ, κατά τη γνώμη μας, μπαίνει ένα επίσης βασικό ζήτημα που το καταθέσαμε και στη συζήτηση στις επιτροπές. Το υφιστάμενο επιστημονικό δυναμικό των πανεπιστημίων και των δημόσιων νοσοκομείων δεν είναι επαρκές προκειμένου να παρακολουθεί τις εξελίξεις και να επικαιροποιεί το περιεχόμενο των παρεμβάσεων στον τομέα αυτό της ψυχικής υγείας; Δεν έχει την ικανότητα, για παράδειγμα, να ασχοληθεί με την εκπαίδευση των υγειονομικών που δραστηριοποιούνται στον κλάδο της ψυχικής υγείας, και όχι μόνο;

Επίσης το ζήτημα που βάλαμε και βάζουμε είναι ότι σε αυτή τη συμφωνία δεν υπάρχει καμμία αναφορά σε ζητήματα ανάπτυξης και στελέχωσης των δημόσιων μονάδων ψυχικής υγείας, αφού είναι γνωστή η τραγική κατάσταση που επικρατεί εξαιτίας των πολιτικών που προωθούνται από όλες τις κυβερνήσεις, με αποτέλεσμα τη συνεχή επιδείνωση των όρων και των προϋποθέσεων και στον τομέα της ψυχικής υγείας, της πρόληψης, θεραπείας και αποκατάστασης του λαού μας.

Διότι με τις πολιτικές που ασκήθηκαν από όλες τις κυβερνήσεις στο πλαίσιο της λεγόμενης «ψυχιατρικής μεταρρύθμισης», με το αντιδραστικό νομοθετικό πλαίσιο οδηγηθήκαμε σε μια πανσπερμία δομών ψυχικής υγείας -δημόσιες, ιδιωτικές, ΜΚΟ και πάει λέγοντας- με αποτέλεσμα τον κατακερματισμό, την αποσπασματικότητα και την υποβάθμιση των παρεχόμενων υπηρεσιών.

Συγχρόνως με την υλοποίηση της πολιτικής της υποχρηματοδότησης, της υποστελέχωσης και της έλλειψης δημόσιων μονάδων ψυχικής υγείας δεν μπορούν να αντιμετωπιστούν ριζικά υπαρκτά ζητήματα, όπως ο έλεγχος, η επιδημιολογική καταγραφή, η εξαγωγή συμπερασμάτων, η συνέχεια στην ιατρική παρακολούθηση και θεραπεία.

Διότι όλα αυτά δεν μπορούν να διασφαλιστούν από τη στιγμή που οι δομές της ψυχικής υγείας δεν αποτελούν στοιχεία ενός ενιαίου κρατικού συστήματος υγείας-πρόνοιας, πανελλαδικά ανεπτυγμένου, σε όλα τα επίπεδα και ιδιαίτερα αυτού του επιπέδου υγείας, της πρωτοβάθμιας φροντίδας υγείας. Διότι, για παράδειγμα, η πρόληψη και η προαγωγή της ψυχικής υγείας που θα αναπτυχθεί, αν δεν διαθέτει το κράτος κεντρικό σχεδιασμό θεμελιωμένο στην επιστημονική και επιδημιολογική καταγραφή, την οργάνωση αντίστοιχων υπηρεσιών, την ανάπτυξή τους, αντίστοιχα της ψυχικής υγείας, σε όλα τα επίπεδα του συστήματος υγείας πρωτοβάθμιο, δευτεροβάθμιο και τριτοβάθμιο, με την αναγκαία χρηματοδότηση και στελέχωση, δεν μπορεί να διασφαλιστεί.

Διότι, ουσιαστικά, και υψηλού επιπέδου παροχή υγειονομικών υπηρεσιών μπορεί να πραγματοποιηθεί, μόνο στο πλαίσιο ενός συστήματος υγείας αποκλειστικά κρατικού, δωρεάν και ενιαίου, στο οποίο δεν έχει θέση η επιχειρηματική δραστηριότητα. Ακριβώς ένα τέτοιο σύστημα υγείας είναι οι σύγχρονες λαϊκές ανάγκες και για υπηρεσίες ψυχικής υγείας σύγχρονες και υψηλού επιπέδου, μπορούν να ικανοποιηθούν με τη δημιουργία ενός ολοκληρωμένου δικτύου δημόσιων δωρεάν υπηρεσιών, που να ανταποκρίνεται στις πραγματικές ανάγκες, όχι μόνο των ασθενών αλλά και των οικογενειών τους και κατ’ επέκταση όλου του λαού.

Σε αυτή την κατεύθυνση το ΚΚΕ προτείνει, καταθέτει τις προτάσεις του για τα ζητήματα της ψυχικής υγείας, δίνοντας βασική προτεραιότητα στην πρόληψη σε όλα τα επίπεδα πρωτογενή, δευτερογενή, τριτογενή σε όλους τους τομείς της ανθρώπινης δραστηριότητας, από το σχολείο, το πανεπιστήμιο, τους εργασιακούς χώρους, την οικογένεια, το στρατό κ.λπ.. Κεντρικό ρόλο στην πρόταση του κόμματός μας διαδραματίζει ποιο; Το κέντρο ψυχικής υγείας. Τμήμα του ενιαίου λειτουργικά κέντρου υγείας, το οποίο θα επιτελεί τη φροντίδα της κοινότητας και το οποίο θα διασυνδέεται με τους χώρους ευθύνης του και σε κάθε επίπεδο, όπως τα σχολεία, ξενώνες, προστατευόμενα διαμερίσματα, οικοτροφεία, τη δημόσια ψυχιατρική κλινική του νοσοκομείου.

Ιδιαίτερη σημασία δίνουμε στην παιδική και εφηβική ηλικία με ανάπτυξη ειδικής υπηρεσίας, τομέα του ενιαίου κέντρου υγείας από το οποίο θα εκπορεύονται τα προγράμματα πρόληψης και θα εκπονεί προγράμματα αγωγής υγείας, με ομάδα επιστημόνων που εργάζονται στους χώρους όπως σχολεία, σχολές, πανεπιστήμια, στρατιωτικές μονάδες και παρακολουθεί την ψυχοδιανοητική ανάπτυξη των παιδιών, των εφήβων και των νέων, παρέχει ψυχολογική υποστήριξη, εντοπίζει και παρεμβαίνει έγκαιρα.

Το Κέντρο Ψυχικής Υγείας συνεργάζεται και συνδέεται με το Κέντρο Γυναίκας και Παιδιού, όπου η ειδική επιστημονική ομάδα έχει την ευθύνη των οικογενειών με γονείς ασθενείς ή και παιδί με ψυχικά προβλήματα. Αντίστοιχα και ανάλογα με τις κατηγορίες, τον βαθμό νόσησης και τη σοβαρότητα της νόσου, απαιτείται να υπάρχει μόνιμη ιατρική νοσηλευτική φροντίδα, με τη λειτουργία ειδικά ψυχιατρικών νοσοκομείων, όπου θα διαθέτουν εξειδικευμένα τμήματα ανάλογα, βέβαια, με τη φύση της νόσου, οξέα περιστατικά, ψυχογηριατρικά και τα λοιπά.

Ιδιαίτερη βαρύτητα δίνουμε στο ζήτημα της αποκατάστασης και κοινωνικής επανένταξης, με ολοκληρωμένα προγράμματα εκπαίδευσης και εργασίας, μέσα από ένα δημόσιο δίκτυο προστατευόμενων παραγωγικών εργαστηρίων, με εγγυημένα πλήρη εργασιακά και ασφαλιστικά δικαιώματα όλων των εργαζομένων σε αυτά, ψυχικά πασχόντων και μη. Αντίστοιχα όλες οι δομές εξωνοσοκομειακής φροντίδας και περίθαλψης από τους ξενώνες, τα οικοτροφεία, τα προστατευόμενα διαμερίσματα και λοιπά, εντάσσονται στο ενιαίο κρατικό δωρεάν σύστημα υγείας.

Συγχρόνως, υπάρχει μέριμνα για τη συνεχή μετεκπαίδευση και επιμόρφωση όλων των εργαζομένων στον τομέα της υγείας και ειδικότερα αν θέλετε στον τομέα της ψυχικής υγείας, μέσα από το ενιαίο δημόσιο εκπαιδευτικό σύστημα και το σύστημα υγείας με στόχο τη συστηματική επιστημονική ενημέρωση.

Εδώ, για παράδειγμα, ακόμη και σε αυτή την πρόταση που φέρνετε με τη σύμβαση, με το «Νιάρχος», που γίνεται με τη δημιουργία των έξι κέντρων αναφοράς, δείτε γίνεται εκεί όπου υπάρχουν παιδοψυχιατρικές κλινικές. Στη Λάρισα, Πανεπιστημιακό Νοσοκομείο, ολόκληρη περιφέρεια δεν έχει παιδοψυχιατρική κλινική και παιδοψυχίατρους. Έχει έναν σε επίπεδο εξωτερικού ιατρείου. Αυτή είναι η κατάσταση που υπάρχει σήμερα.

Τώρα αναφορικά με την πρόβλεψη του νομοσχεδίου για τη χρηματοδότηση των οδοντιατρικών εργασιών σε παιδιά έξι έως δώδεκα ετών και τη δημιουργία μηχανισμού του προγράμματος, εδώ τι γίνεται; Αποτυπώνεται η πολιτική των ελαχιστότατων παροχών στον τομέα της οδοντιατρικής περίθαλψης και των πληρωμών σχεδόν εξ ολοκλήρου για τις αναγκαίες δαπάνες. Πρόκειται για ένα πακέτο που θα καλύπτει στοιχειώδεις οδοντιατρικές πράξεις και με το οποίο η Κυβέρνηση πετάει από πάνω της κάθε ευθύνη για δημόσια και δωρεάν οδοντιατρική πρόνοια με μέριμνα του κράτους, αφού στην πράξη αυτή απλά δεν υπάρχει.

Ταυτόχρονα, στέλνει συγκροτημένα πελατεία στους ιδιώτες, αφού εάν διαπιστωθεί κάποια πάθηση στα παιδιά, οι γονείς τους θα αναγκαστούν να πληρώσουν ξανά από την τσέπη τους, αφού ο ΕΟΠΥΥ δεν καλύπτει την οδοντιατρική περίθαλψη, ενώ οι δημόσιες μονάδες υγείας, κέντρα υγείας, νοσοκομεία έχουν τεράστιες ελλείψεις σε οδοντιάτρους. Αυτό έχει ως αποτέλεσμα η οδοντιατρική περίθαλψη του λαού, να καλύπτεται κατά 90% από ιδιώτες και οι εργαζόμενοι είτε να πληρώνουν αδρά είτε να περικόπτουν την αναγκαία οδοντιατρική τους φροντίδα.

Κι έρχεται τώρα η Κυβέρνηση και απέναντι σε αυτή την εξοργιστική κατάσταση που αναπαράγεται και χειροτερεύει από την πολιτική όλων των κυβερνήσεων έως τώρα, τροφοδοτεί την ιδιωτική επιχειρηματική δράση και στην οδοντιατρική περίθαλψη. Και μάλιστα διαφημίζει αυτές τις μίνιμουμ ελάχιστες και στοχευμένες παροχές, που κοστίζουν λιγότερο στο κράτος ή και καθόλου, ενώ συγχρόνως στρώνει το έδαφος και για τις επόμενες κυβερνήσεις. Μάλιστα μόνο ως πρόκληση μπορεί να εκληφθεί το λεγόμενο Dentist Pass, ανάμεσα στα τόσα pass και συγχρόνως φθηνός αντιπερισπασμός απέναντι στην τραγωδία με την οποία έρχονται αντιμέτωποι γονείς και παιδιά, ειδικά την περίοδο αυτή με την έξαρση των ιώσεων.

Τώρα, σε ό,τι αφορά τη ρύθμιση του άρθρου 14...

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, κύριε Λαμπρούλη, να σας διακόψω τριάντα δευτερόλεπτα για να φύγουν τα παιδιά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, τριάντα πέντε μαθητές και μαθήτριες και δυο εκπαιδευτικοί συνοδοί τους από το 4ο Γενικό Λύκειο Κερατσινίου και είκοσι τέσσερις μαθητές και μαθήτριες και δύο συνοδοί τους από τα Εκπαιδευτήρια Αυγουλέα - Λιναρδάτου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε συνάδελφε, συνεχίστε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αναφορικά με τη ρύθμιση του άρθρου 14 σχετικά με τον ΙΦΕΤ. Εδώ προτείνεται η μετατροπή και τυπικά του ΙΦΕΤ σε μία ανώνυμη εταιρεία που ασκεί εμπορική, βιομηχανική δραστηριότητα στο πλαίσιο των αγορών. Μάλιστα αυτό αιτιολογήθηκε από τον κύριο Υπουργό στην επιτροπή, ότι πέρα από τα ζητήματα που είχαν προκύψει και που κατ’ αυτόν μέσω αυτής της ρύθμισης θα δρομολογηθούν κάποιες λύσεις, το κυριότερο, βέβαια, αφορά τη μείωση των παράλληλων εξαγωγών. Όμως, κατά τη γνώμη μας το πρόβλημα δεν αφορά την έλλειψη μέτρων ή τον σχεδιασμό, την πρόβλεψη, την ικανότητα της Κυβέρνησης των εκάστοτε, αν θέλετε, κυβερνήσεων, όπως κατηγορούν εξάλλου την Κυβέρνηση και ακούστηκε και στις επιτροπές είτε από τον ΣΥΡΙΖΑ και τα άλλα κόμματα προσπαθώντας τι να κάνουν συνειδητά; Να αποπροσανατολίσουν από την προφανή και βασική αιτία του προβλήματος γύρω από το φάρμακο και τις παράλληλες εξαγωγές και τις ελλείψεις.

Γιατί τα προβλήματα των ελλείψεων σε φάρμακα που παρουσιάζονται -είτε τώρα το τελευταίο διάστημα αλλά και τα προηγούμενα χρόνια, όπως και το δυσβάσταχτο κόστος για την αγορά τους από το λαό και τους ασθενείς- είναι αποτέλεσμα ακριβώς του ότι αυτά αποτελούν εμπορεύματα και μέσο κερδοφορίας, πλουτισμού και ταυτόχρονα αντικείμενο οξείας αντιπαράθεσης μεταξύ των πολυεθνικών και των ιμπεριαλιστικών ενώσεων, στο πλαίσιο διεκδίκησης μεγαλύτερου μέρους της αγοράς.

Έτσι ο επίσημος και νόμιμος θεσμός των παράλληλων εξαγωγών, αποτελεί έναν επιπλέον μηχανισμό κερδοφορίας, αξιοποιώντας, βέβαια, τη διαφορετική τιμή των φαρμάκων ανάμεσα στα κράτη με επίπτωση, όμως, στον λαό μας, στους λαούς από τις ελλείψεις που δημιουργούνται.

Όσο τα φάρμακα και τα εμβόλια θα αποτελούν χρυσοφόρο εμπόρευμα της καπιταλιστικής βιομηχανίας, η έρευνα, η παραγωγή τους, η διακίνησή τους, μόνιμα κερδισμένοι θα είναι οι φαρμακοβιομήχανοι και μόνιμα χαμένοι θα είναι οι λαοί και οι ανάγκες τους, είτε ψάχνοντας φάρμακα που δεν βρίσκουν είτε για αυτά που υπάρχουν να χρειάζεται να βάζουν βαθιά το χέρι στην τσέπη. Και ακριβώς τα μέτρα όλων των κυβερνήσεων που έχουν κορώνα στο κεφάλι τους την ανάπτυξη με ατμομηχανή τους επιχειρηματικούς ομίλους αντίστοιχα του κλάδου της φαρμακοβιομηχανίας, ήταν συνέχεια των μέτρων των προηγούμενων κυβερνήσεων και πάντως σε βάρος, όμως, των λαϊκών αναγκών.

Έτσι οι όποιες ελάχιστες και επιμέρους διαφοροποιήσεις μεταξύ των άλλων κομμάτων, έχουν να κάνουν με την πιο αποτελεσματική εφαρμογή της ίδιας, όμως, αντιλαϊκής πολιτικής, αλλά και την κατά περίπτωση ιδιαίτερη σύνδεσή τους με τμήματα του κεφαλαίου στην φαρμακοβιομηχανία όπως αυτά των πολυεθνικών και αυτών που εδρεύουν στην Ελλάδα.

Αποτέλεσμα είναι το φάρμακο να έχει γίνει φαρμάκι για τον λαό και βάλσαμο για τους φαρμακοβιομήχανους και τους φαρμακέμπορους.

Να, λοιπόν, γιατί το ΚΚΕ τονίζει την ανάγκη οι εργαζόμενοι να αντιστοιχίσουν τις διεκδικήσεις τους με τις σύγχρονες ανάγκες τους, να δυναμώσει η λαϊκή συσπείρωση και πάλι που θα διαμορφώνει τους κοινωνικούς και πολιτικούς όρους για έναν άλλο δρόμο ανάπτυξης της παραγωγής και της οικονομίας με εργατική λαϊκή εξουσία, που θα έχει στο επίκεντρο την ικανοποίηση των διευρυνόμενων λαϊκών αναγκών στη φαρμακευτική περίθαλψη, με την όσο είναι δυνατόν αυτοτέλεια στην παραγωγή όλων όσων απαιτούνται σε φάρμακα και εμβόλια. Γι’ αυτό απαιτείται η ανάπτυξη κρατικού φορέα έρευνας, παραγωγής, εισαγωγής και δωρεάν διάθεσης φαρμάκων και εμβολίων από τις κρατικές μονάδες υγείας, τα νοσοκομεία, τα κέντρα υγείας, το δίκτυο των κρατικών φαρμακείων και κατάργηση κάθε επιχειρηματικής δράσης στον χώρο του φαρμάκου.

Αυτή είναι η ρεαλιστική διέξοδος για τη φαρμακευτική περίθαλψη του λαού, γιατί ακριβώς υπηρετεί τις ανάγκες του και αυτό που μπορεί να δώσει δύναμη στο λαό, στη διαμόρφωση των εξελίξεων, με κριτήριο τις ανάγκες του, είναι η ενίσχυση του ΚΚΕ παντού, από τις εκλογές μέχρι το λαϊκό κίνημα.

Και σε αυτή την κατεύθυνση το ΚΚΕ παλεύει για πλήρη και διά παντός κατάργηση όλων των παράλληλων εξαγωγών, καμμία αύξηση των τιμών των φαρμάκων, εξασφάλιση από το κράτος της δωρεάν πλήρους σύγχρονης και απρόσκοπτης φαρμακευτικής περίθαλψης σε όλους, κατάργηση του 1 ευρώ ανά συνταγή, κατάργηση του ΦΠΑ στα φάρμακα, κατάργηση της ασφαλιστικής τιμής, όλα τα φάρμακα να αποζημιώνονται στη βάση της λιανικής τιμής, κατάργηση κάθε πληρωμής και συμμετοχής όλων των ασθενών στην φαρμακευτική δαπάνη. Επίσης, κατάργηση των μη συνταγογραφούμενων και των ΓΕΔΙΦΑ, αυτά που πωλούνται ελεύθερα και εκτός φαρμακείων και όλα τα φάρμακα να συνταγογραφούνται δωρεάν και να αποζημιώνονται 100% με κρατική χρηματοδότηση και όμως, φορολογία του μεγάλου κεφαλαίου.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, ολοκληρώστε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω, κύριε Πρόεδρε.

Συνεπώς, υπάρχουν κάποια άρθρα στα οποία εκφράσαμε τις αντιρρήσεις μας. Φυσικά υπάρχουν και κάποια άρθρα στο νομοσχέδιο που τοποθετούμαστε θετικά. Θα τα πούμε και στην πορεία κι αν χρειαστεί και στη δευτερολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχω μια ανακοίνωση προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Καλείται στο Βήμα η συνάδελφος κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε συνάδελφοι, θα ξεκινήσω με μια καταγγελία που αφορά στις απολύσεις εξακοσίων συμβασιούχων υγειονομικών βάσει των στοιχείων της ΠΟΕΔΗΝ. Αυτοί δεν δικαιώθηκαν αφού δεν βρίσκονται πλέον στο ΕΣΥ λόγω μη ανανέωσης των συμβάσεών τους. Όμως, παραδόξως ανανεώθηκαν συμβάσεις, κυρίως, ΟΑΕΔ συμβασιούχων, αν και σε αναστολή πολύ πιο πριν και από την απόφαση 2332/2022 του Σ.τ.Ε. ανεμβολίαστων συναδέλφων τους. Τι έγινε σε αυτές τις περιπτώσεις και οι κατά τόπους διοικητές έπραξαν κατά βούληση; Και πώς απαντάτε, κύριε Υπουργέ, σε αυτό το γεγονός που συνιστά αδικία;

Καταθέτω στα πρακτικά την ανοιχτή επιστολή-αίτημα των απολυμένων συμβασιούχων προς την ΠΟΕΔΗΝ.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επί ημερών της Κυβέρνησης της Νέας Δημοκρατίας παρατηρείται σαφής και περαιτέρω υποβάθμιση του Εθνικού Συστήματος Υγείας και των δομών του με φαινόμενα εγκατάλειψης και απαξίωσης τους. Και πρώτον, τόσο τα νοσοκομεία των πόλεων όσο και τα νοσοκομεία της περιφέρειας είναι παρατημένα από την Κυβέρνηση. Χωρίς προσωπικό και αξιοπρεπείς υποδομές τα νοσηλευτικά ιδρύματα της χώρας αργοσβήνουν. Σε αυτό το περιβάλλον ο μεγάλος χαμένος είναι ο ασθενής, ο φορολογούμενος ασθενής ο οποίος δεν θα βρει γιατρό να τον εξετάσει. Και αν, τελικά, καταφέρει να βρει, πιθανότατα δεν θα λάβει τις αξιοπρεπείς υπηρεσίες υγείας όχι φυσικά με ευθύνη του γιατρού.

Χαρακτηριστική περίπτωση είναι η απελπιστική κατάσταση στο «Σισμανόγλειο», όπως καταγγέλλει η ΕΙΝΑΠ με τους ασθενείς να παραμένουν για μέρες στα επείγοντα καθώς δεν υπάρχουν διαθέσιμες κλίνες. Όπως αναφέρουν οι γιατροί, μετά τη λήξη των τελευταίων εφημεριών στις 9 και 13 Ιανουαρίου περίπου τριάντα ασθενείς παρέμειναν στο ΤΕΠ γιατί δεν υπήρχε διαθέσιμη κλίνη. Σε αυτή την κατάσταση παρέμειναν για αρκετές ώρες ακόμα και για μέρες μετά μέχρι να βρεθεί νοσηλευτική κλίνη σε οποιοδήποτε τμήμα. Αυτό το απαράδεκτο φαινόμενο παρουσιάζεται συχνά, ολοένα και πιο συχνά, λόγω της τραγικής υποστελέχωσης των δύο παθολογικών τμημάτων στα οποία από την αρχή του 2023, λόγω συνταξιοδοτήσεων, έχουν απομείνει με μόλις τρεις ειδικευμένους γιατρούς το καθένα.

Παρόμοια είναι η κατάσταση με τα δύο χειρουργικά τμήματα στα οποία υπηρετούν τρεις ειδικευμένοι στο ένα και τέσσερις στο άλλο. Προσέξτε, ένας με παράταση συνταξιοδότησης. Οι ελλείψεις αγγίζουν πια τέτοιο βαθμό που προ ημερών στο Ογκολογικό Νοσοκομείο Πειραιά «ΜΕΤΑΞΑ», το φαρμακείο έμεινε κλειστό λόγω νόσησης του ενός και μοναδικού φαρμακοποιού. Οι άλλοι τέσσερις έφυγαν με συνταξιοδότηση και οι θέσεις τους έκτοτε παρέμειναν κενές. Αποτέλεσμα ήταν να ταλαιπωρηθούν εκατόν είκοσι ογκολογικοί ασθενείς. Προτίθεστε να τοποθετήσετε άμεσα φαρμακοποιούς στις κενές θέσεις, κύριε Υπουργέ; Καταθέσαμε μάλιστα και σχετικό ερώτημα.

Ο εφιάλτης των ράντζων που εσείς, κύριε Πρόεδρε, ως Υπουργός Υγείας είχατε αντιμετωπίσει τόσο αποτελεσματικά έχει επιστρέψει στα νοσοκομεία του Εθνικού Συστήματος Υγείας, καθώς σε κάθε εφημερία αναπτύσσονται δεκάδες ειδικά τον χειμώνα με την έξαρση της γρίπης και των άλλων ιώσεων.

Ειδικότερα, το «Αττικό» Νοσοκομείο και ο «Ευαγγελισμός» μετά από κάθε εφημερία αναπτύσσουν τα περισσότερα ράντζα από κάθε άλλο νοσοκομείο της χώρας. Τα ράντζα τους ξεπερνούν τα εκατό, ενώ σήμερα το «Αττικό» μετά από εφημερία έχει αναπτύξει εκατόν είκοσι ράντζα. Η τραγική εικόνα έχει συγκεκριμένες αιτίες. Στην χώρα μας λειτουργούν τριάντα πέντε χιλιάδες κλίνες στα δημόσια νοσοκομεία, δηλαδή 3,5 κλίνες ανά εκατό χιλιάδες κατοίκους. Ωστόσο, στις χώρες της Ευρωπαϊκής Ένωσης λειτουργούν 5,3 κλίνες ανά εκατό χιλιάδες κατοίκους.

Το 2013 λόγω μνημονιακών δεσμεύσεων έκλεισαν δέκα νοσοκομεία, τα οποία δέχονταν εισαγωγές από τα μεγάλα νοσοκομεία των ράντζων. Για παράδειγμα το Νοσοκομείο Δυτικής Αττικής Πρώην Λοιμωδών, όπου υπηρέτησα και το γνωρίζω πολύ καλά, εφημέρευε μαζί με το «Αττικό» και βοηθούσε. Έκλεισε το 2013 και το θυμηθήκατε ξανά για λίγο στην πανδημία. Το ανοίξατε για νοσηλεία περιστατικών κορωνοϊού, χωρίς ωστόσο τον απαραίτητο εξοπλισμό και προσωπικό. Έπειτα το κλείσατε εκ νέου.

Η έλλειψη πρωτοβάθμιας περίθαλψης φορτώνει τα νοσοκομεία με εκατοντάδες περιστατικά στα επείγοντα. Τα μεγάλα νοσοκομεία της Αττικής και της Θεσσαλονίκης δέχονται πάνω από χίλιους ασθενείς στα επείγοντα σε κάθε εφημερία και γίνονται περί τις διακόσιες εισαγωγές. Οι μισοί ασθενείς από όσους προσέρχονται στα επείγοντα δεν θα χρειάζονταν να τα επισκεφτούν αν ίσχυε το αυτονόητο, δηλαδή αν υπήρχε πρωτοβάθμια περίθαλψη. Εδώ αποδεικνύεται και η αποτυχία του φιλόδοξου σχεδίου του ανύπαρκτου προσωπικού γιατρού που ο Υπουργός Υγείας διαφημίζει ως επιτυχημένο.

Οι ασθενείς που προσέρχονται μόνοι τους ή συνοδεία συγγενών γνωρίζουν τις ελλείψεις σε πολλές ειδικότητες γιατρών και μηχανημάτων στα μικρότερα εφημερεύοντα νοσοκομεία, και προτιμούν να αντιμετωπιστούν στα μεγάλα. Ωστόσο, τα μεγάλα νοσοκομεία κάνουν εξειδικευμένες θεραπείες και εξετάσεις που απαιτούν εισαγωγή σε ημέρες μη εφημερίας. Έτσι δεν περισσεύουν πολλά κενά κρεβάτια για την εφημερία.

Τα δημόσια νοσοκομεία χρειάζονται περισσότερο προσωπικό. Φυσικά από την κριτική μας δεν θα μπορούσε να παραληφθούν οι πρόσφατες ανακοινώσεις του CDC, όσον αφορά τα επικαιροποιημένα εμβόλια της «PFIZER», τα οποία ενοχοποιούνται για προκλήσεις μικρών επεισοδίων στους άνω των εξήντα πέντε ετών. Φυσικά αυτή τη διαπίστωση την αφήνετε αναπάντητη για να περάσει στα ψιλά.

Εν τω μεταξύ η χώρα μας μαστίζεται τελευταία από αιφνίδιους θανάτους που έχουν θορυβήσει τους ήδη εμβολιασμένους. Ωστόσο, ο ΕΟΔΥ δεν έχει προχωρήσει στην διεξαγωγή κάποιας επίσημης σχετικής μελέτης ή στην απόδοση διευκρινίσεων στο ευρύ κοινό. Εσείς δε, ευθυγραμμισμένοι με την «PFIZER» και τον ΕΜΑ εμμένετε στην ίδια ακραία υγειονομική πολιτική, όπου το εμβόλιο έχει την πρωτοκαθεδρία και κρατάτε τα αντιϊκά φάρμακα για λίγους. Έτσι ορίζει ο όρκος του Ιπποκράτη; Την ακραία αντιδημοκρατική πολιτική που εφαρμόσατε στην πανδημία καθόρισαν η υποχρεωτικότητα του εμβολιασμού στους υγειονομικούς και στους άνω των εξήντα, αλλά και η ψήφιση του νόμου περί διασποράς ψευδών ειδήσεων που απαγόρευσε να εκφράζει κανείς την παραμικρή αμφιβολία και να έχει αντιρρήσεις για τον εμβολιασμό.

Σχετικά με το παρόν νομοσχέδιο και ξεκινώντας από το πρώτο μέρος, κυρίως, της δωρεάς «ΣΤΑΥΡΟΣ ΝΙΑΡΧΟΣ» παρατηρούμε πως αναντίρρητα η επένδυση στην ψυχική υγεία ως εκ τούτου είναι και αναγκαία και επείγουσα. Μέσω της επένδυσης στην προαγωγή της, μπορούμε να μειώσουμε τον ψυχικό πόνο και να αναβαθμίσουμε τη δημόσια υγεία.

Απαιτούνται αλλαγές σε όλα τα επίπεδα με στόχο την αύξηση της ενημέρωσης και τα θέματα ψυχικής υγείας, την εξασφάλιση της πρόσβασης όλων σε σχετικές υπηρεσίες, την καταπολέμηση του στίγματος και τη διαχείριση της κοινωνικοοικονομικής πραγματικότητας που διαμορφώνουν την ψυχική υγεία του εκάστοτε ατόμου.

Σε ό,τι αφορά στις ψυχικές διαταραχές, η επίδραση της πανδημίας παρουσιάζεται να έχει σοκαριστικά αποτελέσματα. Τα επιδημιολογικά δεδομένα από τον ΠΟΥ δείχνουν μια δραματική αύξηση στις ψυχικές διαταραχές παγκοσμίως της τάξεως του 28% για την κατάθλιψη και 26% για τις αγχώδεις διαταραχές. Τα έλεγε ο Πρόεδρός μας αλλά τότε δεν ακούγατε.

Οι χώρες που χτυπήθηκαν περισσότερο εμφανίζουν και τις μεγαλύτερες αυξήσεις, ενώ φαίνεται ότι υπάρχει παγκοσμίως μεγαλύτερη επιβάρυνση στις γυναίκες και τα παιδιά.

Στην αντιμετώπιση των πορισμάτων θα πρέπει να συντείνει η έρευνα και η εν γένει δραστηριότητα που προβλέπεται στο παρόν και δη στην αντιμετώπιση της αύξησης της εφηβικής παραβατικότητας, της εγκληματικότητας, της σύστασης συμμοριών, της περιθωριοποίησης.

Φροντίστε το ΕΣΥ. Η αποψίλωση που έχει επιβάλει η Κυβέρνηση σε προσωπικό στο Εθνικό Σύστημα Υγείας είναι ένα μεγάλο «αγκάθι» που δυσχεραίνει την επίτευξη του ουσιαστικού στόχου, που αφορά στη θωράκιση της ψυχικής υγείας. Και θα πρέπει σε αυτό η Κυβέρνηση να αναλάβει τις ευθύνες της και να αναλογιστεί το τι ακριβώς πρέπει να κάνει για να το αντιμετωπίσει με αποτελεσματικότητα. Στηρίξτε επιτέλους έμπρακτα το ΕΣΥ και όχι με ημίμετρα. Διογκώνεται έτσι ακόμα περισσότερο το πρόβλημα και οι πολίτες θα υποστούν ακόμα περισσότερο τις φοβερές συνέπειες των επιλογών σας.

Το πραγματικό ερώτημα αφορά συνεπώς κατά πόσο το νέο κυβερνητικό σχέδιο αρκεί για να αλλάξει την ιδρυματική κουλτούρα η οποία διέπει το σύστημα ψυχικής υγείας, για να άρει το κοινωνικό στίγμα και να φροντίσει για την επιστροφή των ψυχικά ασθενών στην κοινωνική ζωή και την εργασία.

Το στοίχημα δεν είναι να ανοίγουν μονάδες ψυχικής υγείας αλλά να λειτουργούν ενσωματωμένες στην κοινότητα και απαλλαγμένες από την ιδρυματική λογική. Η ψυχική υγεία δεν είναι πολυτέλεια αλλά πυλώνας ανάπτυξης μιας υγιούς και ευημερούσας κοινωνίας και προϋπόθεση για την εξασφάλιση της σωματικής υγείας.

Πάμε τώρα στο Μέρος Γ΄ άρθρο 3 «Υλοποίηση προγραμμάτων για μεταρρύθμιση πρωτοβάθμιας υγειονομικής περίθαλψης». Η μορφή του προβλεπόμενου επιδόματος στο άρθρο αυτό είναι περιορισμένης διάρκειας, περίπου ενός έτους. Αυτό είναι πολύ λίγο αν αναλογιστούμε το χρόνιο πρόβλημα και την υποχρηματοδότηση της ιατρικής φροντίδας από τον ΕΟΠΥΥ για κάλυψη των οδοντιατρικών αναγκών. Τα κενά στα κέντρα υγείας στη θέση των οδοντιάτρων είναι εδώ και πολλά χρόνια πολύ μεγάλα. Η ειδικότητα των οδοντιάτρων δεν απαντάται στις δημόσιες δομές υγείας.

Η στοματική υγεία, λοιπόν, δεν πρέπει να αντιμετωπιστεί ως πολυτέλεια, αλλά ως ένα ουσιαστικό πρόβλημα που υπάρχει και αφορά όλη τη δημόσια υγεία. Η κακή στοματική υγεία είναι βέβαιο ότι έχει και δυσμενείς επιπτώσεις και στη συνολική υγεία του ατόμου.

Με το άρθρο 6 «Ρυθμίσεις για τις δαπάνες των νοσοκομείων του Εθνικού Συστήματος Υγείας» η Κυβέρνηση συνεχίζει να νομιμοποιεί δαπάνες νοσοκομείων και πολλών άλλων εποπτευόμενων φορέων του Υπουργείου Υγείας χωρίς διαφάνεια και χωρίς λογοδοσία. Δεν ενημερώνει για τις δαπάνες που κάνει για την υγεία από την αρχή της πανδημίας μέχρι και σήμερα, αν και το έχουμε ζητήσει επανειλημμένα. Δεν υπάρχει λογοδοσία και απολογισμός για τις προμήθειες στην υγεία. Υπάρχει αδιαφάνεια στις δημόσιες προμήθειες και δίνεται αφορμή για φαινόμενα ασυδοσίας και κακοδιαχείρισης.

Πάω τώρα στο άρθρο 11 «Δυνατότητα παράτασης συμβάσεων υπηρεσιών αρχειοθέτησης και διαχείρισης αρχείου Εθνικού Οργανισμού Παροχής Υπηρεσιών Υγείας». Γεννάται το εύλογο ερώτημα: Είναι δυνατόν να πληρώνουν το κράτος, και άρα οι Έλληνες πολίτες, για τέτοιου είδους υπηρεσίες; Είναι δυνατόν να μην έχουν ακόμα αναπτυχθεί εν έτη 2023 οι κατάλληλες υποδομές για ηλεκτρονικές υποβολές; Ως πότε θα συνεχιστεί αυτή η άκρατη γραφειοκρατία και ταλαιπωρία των πολιτών και των επιχειρήσεων της χώρας, που μάλιστα πληρώνουν χρήματα για ανάθεση υπηρεσιών αρχειοθέτησης και διαχείρισης αρχείου του ΕΟΠΥΥ;

Όσον αφορά το άρθρο 12 «Δημόσιες συμβάσεις για τη διάθεση εμβολίων κατά του κορωνοϊού», το ποσό κρίνεται υπερβολικό, ειδικά τώρα που οι εμβολιασμοί έχουν μειωθεί σε μεγάλο βαθμό, ενώ γεννάται και η απορία γιατί να ανατίθενται εν γένει συγκεκριμένες υπηρεσίες σε ιδιώτες. Από ποιον και πώς ελέγχονται και με τι είδους κυρώσεις απειλούνται; Δυστυχώς, παρατηρούμε για πολλοστή φορά ότι η λήξασα πανδημία χρησιμοποιείται ακόμα ως «όχημα» για κάθε είδους ανάθεση υπηρεσιών σε ιδιώτες και άρα για τη διασπάθιση δημοσίου χρήματος.

Στο σημείο αυτό θα επανέλθω στο εξαιρετικά σημαντικό ζήτημα το οποίο ανέδειξε το ίδιο το Ομοσπονδιακό Κέντρο Ελέγχου και Πρόληψης Ασθενειών των Ηνωμένων Πολιτειών CDC, που έκρουσε τον κώδωνα του κινδύνου για πιθανή σύνδεση του εμβολίου της «PFIZER» κατά του COVID σε ηλικίες άνω των εξήντα πέντε ετών με περιστατικά θρομβώσεων και ισχαιμικών εγκεφαλικών επεισοδίων. Θα καταθέσω και στα Πρακτικά σχετικό δημοσίευμα.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην Ελληνική Λύση εξαρχής τοποθετηθήκαμε υπέρ της ελεύθερης επιστημονικής έρευνας και του πνεύματος, με ελεύθερη έκφραση εμπεριστατωμένων επιστημονικών απόψεων και πνεύματος ελευθερίας στον επιστημονικό διάλογο.

Σε αυτά τα ζητήματα δεν συγχωρούνται και δεν ταιριάζουν σε καμμία περίπτωση ούτε η βιασύνη, ούτε τυχόν επιπολαιότητες, ούτε απόκρυψη επιστημονικών στατιστικών στοιχείων. Μα το κυριότερο, δεν χωρεί σε καμμία περίπτωση η αυταρχική και ανελεύθερη πολιτική την οποία εφάρμοσε συστηματικά η Κυβέρνηση της Νέας Δημοκρατίας την τελευταία τριετία ενάντια σε όσους όρθωσαν αντίθετη άποψη, οι οποίοι χαρακτηρίστηκαν ως αντίθετοι με την επιστήμη και το επιστημονικό πνεύμα και στιγματίστηκαν ως δήθεν επικίνδυνοι για τη δημόσια τάξη και τη δημόσια υγεία.

Ως Ελληνική Λύση είμαστε υπέρ του επιστημονικού διαλόγου και ως εκ τούτου, είμεθα επιφυλακτικοί προς τα εμβόλια τα οποία τέθηκαν στην αγορά, διότι δεν υπήρχε ακόμα ακριβής γνώση για τον συγκεκριμένο ιό.

Κύριε Υπουργέ, έχουν ακουστεί ακρίτως, τόσο από το στόμα σας όσο και από άλλα στελέχη της παράταξής σας, προς τους ευλόγως προβληματισμένους οι οποίοι εξέφραζαν ανοιχτά τους επιστημονικούς τους προβληματισμούς, θέσεις και χαρακτηρισμοί υπερβολικοί και άδικοι περί καταπάτησης του όρκου του Ιπποκράτη, περί δήθεν μη σεβασμού της επιστήμης.

Δεν διστάσατε δε να στιγματίσετε και να απομονώσετε έγκριτους επιστήμονες οι οποίοι εξέφρασαν εύλογους, αυτονόητους επιστημονικούς προβληματισμούς, ασύμβατους με οποιοδήποτε είδος αυταρχισμού το οποίο απέβαλε ελαφρά τη καρδία η Κυβέρνησή σας.

Όταν μιλούμε για επιστήμη, κύριε Υπουργέ, και επικαλούμαστε τον επιστημονικό διάλογο και την έρευνα, δεν μπορούμε παράλληλα να επιβάλλουμε παράλογους υποχρεωτικούς εμβολιασμούς ούτε να παραθεωρούμε πως η επιστήμη εμπερικλείει διάλογο, έρευνα και ακριβή γνώση, για την κατάκτηση της οποίας απαιτείται ανταλλαγή επιστημονικών απόψεων, αλλά και χρόνος για συλλογή και επιστημονική επεξεργασία των διαθέσιμων στοιχείων, τα οποία μεταβάλλονταν εν προκειμένω ραγδαία.

Επειδή ο απαιτούμενος χρόνος για παρατήρηση δεν δόθηκε, εμείς, η Ελληνική Λύση εναντιωθήκαμε στις υποχρεωτικότητες κάθε είδους, τις οποίες πολύ εύκολα επιβάλλατε με πικρό κόστος στους διαφωνούντες και γι’ αυτό προτρέπαμε την ελεύθερη επιλογή του καθενός σε σχέση με τα συγκεκριμένα εμβόλια. Κατά συνέπεια, δεν συμφωνούμε με το πνεύμα του άρθρου 12 «Δημόσιες συμβάσεις για διάθεση εμβολίου κατά του κορωνοϊού».

Τώρα ξεκινάει ο κατάλληλος χρόνος να αξιολογηθούν τα δεδομένα, διότι μέχρι τώρα δεν ήταν δυνατόν να έχουμε δεδομένα έρευνας. Και η αξιολόγησή τους ήδη από την αρχή οδηγεί σε ενδεχόμενη αυξημένη πιθανότητα εμφάνισης ισχαιμικών επεισοδίων στον άνω των εξήντα πέντε ετών πληθυσμό από το εμβόλιο της «PFIZER».

Ήδη, αυτά τα δεδομένα θα πρέπει να σας προβληματίσουν βαθιά, αλλά και να ορίσουν την επόμενη μέρα της πολιτικής σας έναντι της επιστήμης και των εκφραστών του πνεύματος αυτής.

Στο άρθρο 14 δεν γίνεται ρητή πρόβλεψη για το πώς θα αντιμετωπίζεται στην πράξη η έλλειψη βασικών φαρμάκων από την αγορά, αλλά και το πώς θα επιτυγχάνεται η διασφάλιση επαρκούς αποθέματος φαρμάκων που είναι απαραίτητα για τη δημόσια υγεία. Πώς ο ΕΟΦ θα συνεργάζεται με τον ΙΦΕΤ. Ποιες διασφαλίσεις θα προβλέπονται σε σχέση με την επάρκεια των απαιτούμενων σκευασμάτων.

Θεωρούμε ότι το υπάρχον πλαίσιο δεν είναι αρκετό για να καλύψει τα φλέγοντα αυτά ζητήματα, τα οποία είναι αυτά που αφορούν και ενδιαφέρουν τους πολίτες. Κάτω από αυτό το πρίσμα η διάταξη κρίνεται ακατάλληλη και ανεπαρκής.

Κύριε Πρόεδρε, κύριοι συνάδελφοι, το σημερινό υπό ψήφιση νομοσχέδιο, παρά τον φιλόδοξο τίτλο του, περιέχει ωστόσο όλα τα χαρακτηριστικά της πολιτικής της Κυβέρνησης: Ημίμετρα, αποσπασματικότητα, παρατάσεις, ασάφειες, κατά παρέκκλιση εφαρμογή των κειμένων διατάξεων όσον αφορά στο ζήτημα δημοσίων συμβάσεων, απευθείας αναθέσεις, μετακινήσεις προσωπικού, συνέχιση της υποστελέχωσης και της αφαίμαξης του δημόσιου τομέα υγείας, υποβάθμιση της δημόσιας υγείας και των αντίστοιχων παρεχόμενων υπηρεσιών και ώθηση του πολίτη προς τον ιδιωτικό τομέα.

Το νομοσχέδιο αυτό εκφράζει την κυβερνητική νοοτροπία της νεοφιλελεύθερης πολιτικής, η οποία οδηγεί γενικώς το ΕΣΥ σε εγκατάλειψη και τελικώς κατάρρευση υπό το ψυχρό βλέμμα της Κυβέρνησης, η οποία βλέπει τον σκοπό της, δηλαδή την εξαθλίωση του ΕΣΥ και την τελική του ιδιωτικοποίηση, να επιτυγχάνεται. Προλάβετε όσο είναι καιρός και δεν είναι πολύς ακόμα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Καλείται η συνάδελφος Μαρία Απατζίδη από το ΜέΡΑ25 στο Βήμα.

**ΜΑΡΙΑ ΑΠΑΤΖΙΔΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση φέρνει για άλλη μια φορά ένα νομοσχέδιο το οποίο δεν έχει καμμία μακροπρόθεσμη πολιτική στον χώρο της υγείας, εν προκειμένω στον τομέα της ψυχιατρικής και οδοντιατρικής υγείας. Είναι στη λογική του «βλέποντας και κάνοντας». Δηλαδή, με πόρους από το Ίδρυμα «Σταύρος Νιάρχος» και το Ταμείο Ανάκαμψης.

Στο σημείο, όμως, που έχει φτάσει η ιδιωτικοποίηση του ΕΣΥ είναι ένοχη η συνεχής τακτική της Κυβέρνησης να καθιστά τους ιδιώτες - ευεργέτες κύριο άξονα της πολιτικής της. Στην ουσία, για άλλη μια φορά βλέπουμε ότι πρόκειται για μια έμμεση πλην σαφή ιδιωτικοποίηση του ΕΣΥ, την οποία μας φέρνετε με εύσχημο, αλλά κατηγορηματικό τρόπο.

Μαζί με την άρση της αποκλειστικότητας των ιατρών του ΕΣΥ, τα απογευματινά χειρουργεία -που από εδώ και πέρα οι ασθενείς θα πληρώνουν από την τσέπη τους- και όλα τα άλλα μέτρα, δίνετε ένα μήνυμα ότι δεν υπάρχει πλέον δημόσια υγεία.

Συγκεκριμένα, η κύρωση της συγκεκριμένης σύμβασης που συζητάμε σήμερα, έχει ως θεμελιώδεις συνιστώσες την ψυχιατρική φροντίδα και την οδοντιατρική υγεία. Και τα δύο βεβαίως είναι αναγκαία, αλλά το ζήτημα είναι με ποιους όρους ικανοποιούνται οι ιατρικές αυτές ανάγκες.

Κατά τη διάρκεια της πανδημίας η έξαρση των ψυχολογικών ασθενειών μάς συνόδευσε ως αποτέλεσμα της καραντίνας. Αυτό συνέβη κυρίως στους νεαρούς και στις νεαρές, καθώς σε πολλές περιπτώσεις είχαμε απώλεια της παιδικής ηλικίας. Πολλοί μαθητές και μαθήτριες αναγκάζονταν να περνούν ατελείωτες ώρες μπροστά στις οθόνες των υπολογιστών τους συμμετέχοντας σε διαδικτυακές πλατφόρμες. Αυτό είχε μακροπρόθεσμες συνέπειες ως προς την ψυχική τους υγεία, καθώς τα δημόσια νοσοκομεία ήταν μονοθεματικά και ασχολούνταν μόνο με τον κορωνοϊό. Η ψυχική υγεία ήταν μια δεύτερη πανδημία που συνόδευσε την πανδημία του κορωνοϊού που σε πολλές περιπτώσεις, όμως, αποκλήθηκε σκιώδης πανδημία.

Σήμερα, λοιπόν, είναι όντως σημαντική μια αναβάθμιση της ψυχιατρικής φροντίδας και την αναγνωρίζουμε.

Στο άρθρο 1 έρχεται με μεγάλη καθυστέρηση ένα πενταετές σχέδιο σχετικά με την ψυχιατρική φροντίδα σε νεαρές ηλικίες σε σχέση με τις υπηρεσίες που παρέχονται στις δημόσιες δομές. Οι άξονές του είναι οι εξής:

Η ενίσχυση του τομέα ψυχικής υγείας παιδιών και εφήβων στην Ελλάδα. Η διασφάλιση της ποιότητας παρεχόμενης φροντίδας στις δημόσιες δομές ψυχικής υγείας. πρόκειται, δηλαδή, για τη δημιουργία έξι κέντρων αναφοράς σε έξι πόλεις της Ελλάδας, τα οποία θα λαμβάνουν πόρους από το Ίδρυμα «Σταύρος Νιάρχος» για τα στελέχη, ενώ θα υπάρχει συνεργασία με Ινστιτούτο που έχει τη βάση του στη Νέα Υόρκη.

Όταν μιλάμε για κέντρα αναφοράς, εννοείται ότι θα έχουν συμβολή και στην έρευνα, αλλά και στο κλινικό και διδακτικό έργο με παραχώρηση στον προσανατολισμό των σχεδιασμών αυτών για την ψυχική μέριμνα των νέων με όσα ορίζει η λογική των βέλτιστων πρακτικών που διέπει τη φιλοσοφία που έχει εισαχθεί, δηλαδή τον ιδεολογικό μονόδρομο που έχει επιβάλει ο νεοφιλελευθερισμός του μνημονιακού τόξου στην υγεία και σε όλα τα κοινωνικά ζητήματα που μας αφορούν. Και αυτό, γιατί η φιλανθρωπία των ιδιωτών έχει το τίμημά της. Πρόκειται για μια συμφωνία που στην πραγματικότητα δεν φροντίζει καθόλου την ανάπτυξη του δημόσιου χαρακτήρα των μονάδων ψυχικής υγείας με δικά του στελέχη.

Χρειάζεται να θυμίσουμε για άλλη μια φορά την τραγική υποστελέχωση του ΕΣΥ, η οποία κατά τη διάρκεια της πανδημίας του κορωνοϊού όχι μόνο δεν αμβλύνθηκε, αλλά εντάθηκε, γιατί η Κυβέρνηση εν τέλει εργαλειοποίησε την πανδημία για να απαξιώσει ακόμη παραπάνω το Εθνικό Σύστημα Υγείας και να το σύρει στην ιδιωτικοποίηση. Αυτό συμβαίνει αυτή τη στιγμή και με τους ψυχιάτρους.

Η δωρεά δεν είναι στην κατεύθυνση για να βελτιωθούν οι δημόσιες υποδομές. Είναι μια επιθετική επέμβαση στα κριτήρια, στη λογική και τη φιλοσοφία της ψυχιατρικής φροντίδας, συμπεριλαμβανομένης και της εκπαίδευσης. Αυτό προκαλεί ένα ζήτημα υποτίμησης του υπάρχοντος δυναμικού στο δημόσιο, το οποίο όμως έχει τη δυνατότητα να βρίσκεται στην πρωτοπορία της έρευνας και της μεθοδολογίας. Έχουμε, δηλαδή, μετάλλαξη του περιεχομένου και της κατεύθυνσης των προγραμμάτων.

Βεβαίως, δεν μπορούμε παρά να καλωσορίσουμε πρωτοβουλίες για την ψυχική υγεία, ειδικά όταν μετά την πανδημία του κορωνοϊού είχαμε τη σκιώδη πανδημία της κατάρρευσης της ψυχικής υγείας λόγω της καραντίνας. Πλέον, όμως, ένα ιδιωτικό Ίδρυμα, το «Σταύρος Νιάρχος», καθορίζει απολύτως το περιεχόμενο με τρόπο ανεξέλεγκτο από το δημόσιο.

Ο δεύτερος άξονας της κύρωσης είναι η εμπέδωση μιας φιλοσοφίας πρόληψης ως προς την οδοντιατρική υγεία με έμφαση στις νεαρές ηλικίες των παιδιών έξι έως δώδεκα ετών, όπως βλέπουμε στο άρθρο 3. Ο προβληματισμός που δημιουργείται εδώ πέρα είναι ότι έχουμε μια λογική να δίνονται εφάπαξ κονδύλια, ενώ δεν φαίνεται να υπάρχει ένας μακροπρόθεσμος σχεδιασμός που να είναι σταδιακός, πολύπλευρος και πολυεπίπεδος για την ενημέρωση όσον αφορά τη στοματική υγεία.

Η λογική, δηλαδή, πάλι των pass που έχετε καθιερώσει παντού, είναι μια λογική της ελάχιστης δυνατής κρατικής μέριμνας. Food Pass, Fuell Pass και τώρα Dentist Pass. Όλα αυτά σημαίνουν την άρνηση του κράτους να προσφέρει συνολική, μακροπρόθεσμη πολιτική. Δίνετε, δηλαδή, ένα εφάπαξ 40 ευρώ και θεωρείτε ότι ξεμπερδέψατε, κύριε Υπουργέ; Όλα αυτά, βέβαια, σε μια μακρά προεκλογική περίοδο, ενώ δεν προκηρύσσονται εκλογές, για να κοροϊδέψετε ποιους ακριβώς; Τις οικογένειες των παιδιών; Τους γιατρούς; Να δείξετε γενικά ότι, τάχα μου, κάτι κάνετε; Pass σημαίνει εφάπαξ και μετά τα παιδιά εγκαταλείπονται στην τύχη τους.

Αυτό, όμως, δεν είναι η μόνιμη εμπέδωση μιας φιλοσοφίας πρόληψης στη στοματική υγιεινή. Στην ουσία τα pass είναι ένα μέσο για να αποσείσει από πάνω της η Κυβέρνηση κάθε ευθύνη για δημόσια, δωρεάν οδοντιατρική μέριμνα. Η Κυβέρνηση, δηλαδή, με αυτόν τον τρόπο θα στέλνει έτοιμη πελατεία σε συγκεκριμένα επιχειρηματικά συμφέροντα.

Επίσης, στην οδοντιατρική φροντίδα είναι πάρα πολύ έντονη η υποστελέχωση. Οι οικογένειες στρέφονται στους ιδιώτες για τις ανάγκες των παιδιών τους και των ίδιων. Το Dentist Pass είναι ένας φθηνιάρικος εφάπαξ αποπροσανατολισμός από έναν μακρόπνοο σχεδιασμό. Στην πραγματικότητα δεν αλλάζει τίποτα. Οι οικογένειες πλήρωναν τους ιδιώτες και αυτούς θα πληρώνουν και τώρα, με διαφορά ένα εφάπαξ Dentist Pass για τις ανάγκες προεκλογικών επικοινωνιακών σχεδιασμών. Πρόκειται για την πολιτική του ελάχιστου κοινού παρονομαστή για τη δημόσια μέριμνα, για την αποθέωση της επιδοματικής πολιτικής -και μάλιστα προεκλογικής-, την πολιτική του λιγότερου δυνατού.

Βεβαίως, όπως είπαμε για την ψυχιατρική υγεία ότι έχει επιδεινωθεί από την πανδημία, η οδοντιατρική υγεία έχει χειροτερεύσει λόγω της φτωχοποίησης του ελληνικού λαού κατά την τελευταία δεκαετία των μνημονίων. Αυτό έχει ως συνέπεια πολλοί συμπολίτες μας αυτή τη στιγμή να αναγκάζονται να τρώνε φαγητά χαμηλότερης διατροφικής αξίας που είναι πιο φθηνά και μπορεί να έχουν και περισσότερη ζάχαρη και ούτω καθεξής. Πολλοί συμπολίτες μας δεν έχουν καν τα απαραίτητα χρήματα για να πηγαίνουν συχνά στον οδοντίατρο, με αποτέλεσμα ένας μακρόπνοος σχεδιασμός να είναι σήμερα περισσότερο σημαντικός από ποτέ.

Ξέρουμε ότι η στοματική υγεία είναι η βάση της υγιεινής. Τα διάφορα pass είναι απλώς προεκλογικά ή αλλιώς, επικοινωνιακά τερτίπια. Το πρόβλημα στην Ελλάδα είναι ότι το μοντέλο της οδοντιατρικής περίθαλψης χαρακτηρίζεται από την έντονη παρουσία του ιδιωτικού τομέα με μικρή ή καθόλου κρατική συμμετοχή. Η απουσία κεντρικού σχεδιασμού και πολιτικής για τη στοματική υγεία και τα προβλήματα των δημόσιων οδοντιατρικών υπηρεσιών οδηγούν πολλούς γονείς σε αδιέξοδο.

Ως ΜέΡΑ25 θεωρούμε ότι χρειάζεται η συγκρότηση ενός διαρκούς εθνικού επιστημονικού συμβουλίου στοματικής υγείας στο Υπουργείο Υγείας, δηλαδή, μια διεύθυνση στοματικής υγείας στην κεντρική υπηρεσία του Υπουργείου Υγείας με τη συμμετοχή οδοντιάτρων του ΕΣΥ. Η διεύθυνση αυτή θα έχει ως αντικείμενο την οργάνωση και τον συντονισμό επιχειρησιακών σχεδίων, τη στελέχωση των διευθύνσεων στον τομέα πρωτοβάθμιας φροντίδας υγείας στις ΥΠΕ με συντονιστές τους οδοντιάτρους που θα έχουν ως αντικείμενο την εφαρμογή των εθνικών σχεδιασμών και την εποπτεία των δράσεων για την πρωτοβάθμια οδοντιατρική φροντίδα και τη διασφάλιση των βασικών επιπέδων στήριξης, με τον καθορισμό κοινών κανόνων σε ολόκληρη την εθνική επικράτεια.

Ως προς το άρθρο 14, μας προβληματίζει το ότι και εκεί υπονομεύεται ο δημόσιος χαρακτήρας του ΙΦΕΤ και επιχειρείται εδώ συγκάλυψη ως προς τις κατηγορίες και κερδοσκοπίες, οι οποίες νομίζω ότι υπάρχουν. Το ΙΦΕΤ είναι πλέον μια ανώνυμη εταιρεία στο πλαίσιο μιας αγοραίας νεοφιλελεύθερης λογικής που δεν έχει καμμία σχέση με το δημόσιο συμφέρον. Το φάρμακο, δηλαδή, είναι πλέον ένα προϊόν σαν όλα τα άλλα, ένα εμπόρευμα, παρ’ όλο που η υγεία είναι το κατ’ εξοχήν ανελαστικό αγαθό.

Το ΙΦΕΤ μπορεί να είχε και πριν χαρακτήρα ανώνυμης εταιρείας, αλλά πλέον λειτουργεί με όρους κερδοσκοπίας, αφού πρωτοστατεί στις εξαγωγές φαρμάκων που βρίσκονται στον πυρήνα του προβλήματος έλλειψης που αντιμετωπίζουμε αυτή τη στιγμή και αυτός ο ρόλος εμπεδώνεται πλέον στον λαό με την εν λόγω διάταξη. Πρόκειται για μια εκ των υστέρων δικαίωση των ατασθαλιών του παρελθόντος.

Το νομοσχέδιο έχει έρθει μάλιστα με fast track διαδικασίες -τις οποίες συνηθίζετε ούτως ή άλλως- και περνούν έτσι τόσο γρήγορα σημαντικές διατάξεις που αλλάζουν άρδην το σκηνικό. Όλα αυτά συμβαίνουν ενώ οι πολίτες διαπιστώνουν καθημερινά την έλλειψη όλο και περισσότερων βασικών φαρμάκων και η Κυβέρνηση προσπαθεί για άλλη μια φορά να μας πείσει πως πρόκειται για ακόμα ένα διεθνές, πανευρωπαϊκό πρόβλημα. Η Κυβέρνηση, όμως, δεν εξηγεί τι κάνει η ίδια για να αντιμετωπίσει αυτή την κατάσταση. Η αλήθεια είναι ότι η Κυβέρνηση πολλαπλασιάζει το πρόβλημα, όπως κάνει σε κάθε πρόβλημα.

Ως ΜέΡΑ25 θεωρούμε ότι πρέπει να υπάρξει εθνική βιομηχανία φαρμάκου με κεντρικό σχεδιασμό, έξω από τους κανόνες της προσφοράς και της ζήτησης της αγοράς, για να ικανοποιούνται επιτέλους οι ανάγκες του πληθυσμού, όπως ακριβώς στην Εθνική Αμυντική Βιομηχανία. Χρειάζεται, επίσης: Δυνατότητα άμεσης κινητοποίησης προς κάλυψη απρόβλεπτων έκτακτων αναγκών, αυστηροποίηση της νομοθεσίας με στόχο την κάλυψη κατά προτεραιότητα των αναγκών του πληθυσμού με βάση τα στοιχεία της ηλεκτρονικής διακυβέρνησης κοινωνικής ασφάλισης, απλούστευση των διαδικασιών εισαγωγής καινοτόμων φαρμάκων και υποχρέωση της αύξησης του στοκ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΧΑΡΑΛΑΜΠΟΣ ΑΘΑΝΑΣΙΟΥ**)

Το πρόβλημα δεν είναι οι γιατροί που συνταγογραφούν και, δήθεν, οι γονείς που στοκάρουν, αλλά η Κυβέρνηση που στην πραγματικότητα αρνείται να βάλει χέρι στους ολιγάρχες που κερδοσκοπούν ακόμα και στον χώρο του φαρμάκου.

Το άρθρο 14 είναι πλέον σε εξαιρετικά δυσμενή κατεύθυνση, αλλά είναι σημαντικές και οι ελλείψεις ως προς την πολιτική για τη στοματική υγεία και την ψυχιατρική φροντίδα. Το χειρότερο είναι η κατεύθυνση που έχει πάρει η ιδιωτικοποίηση στο Εθνικό Σύστημα Υγείας. Ως ΜέΡΑ25 θεωρούμε ότι το να έχει το κράτος ανάγκη τις δωρεές του ιδιωτικού τομέα δεν είναι με κανέναν τρόπο προς τη σωστή κατεύθυνση, εν προκειμένω τις συγκεκριμένες δωρεές του Ιδρύματος «Σταύρος Νιάρχος», οι οποίες εν τέλει έχουν κόστος, καθώς με παρόμοιες δωρεές όπως αυτές του ιδρύματος μεταλλάσσεται σταδιακά ο δημόσιος χαρακτήρας του Εθνικού Συστήματος Υγείας.

Κυρίες και κύριοι συνάδελφοι, κυρίες και κύριοι της Κυβέρνησης, η κατάσταση νομίζω ότι έχει φτάσει στο απροχώρητο. Για εμάς στο ΜέΡΑ25 η δωρεάν δημόσια υγεία είναι αναφαίρετο δικαίωμα και δεν μπορούμε να επιτρέψουμε να γίνονται άλλα παιχνίδια πάνω σε αυτή. Δεν μπορεί να αντιμετωπίζεται ούτε ως πεδίο κερδοφορίας ούτε ως πεδίο άσκησης αυταρχισμού της Κυβέρνησης. Η πανδημία δεν αντιμετωπίζεται με κερδοσκοπία, ανάθεση όλων των αρμοδιοτήτων στους ιδιώτες και στην ατομική ευθύνη που τόσο πολύ θέλετε να λέτε.

Είμαστε σαφείς στο τι ζητάμε ως ΜέΡΑ25 και πρέπει και οφείλουμε να το ξαναπούμε: Αποκατάσταση της διαφάνειας, της επιστημονικής μεθόδου και της δημοκρατικής λογοδοσίας. Να ενισχυθεί πραγματικά το Εθνικό Σύστημα Υγείας με προσλήψεις μόνιμου προσωπικού, επαρκή εξοπλισμό και κατάλληλες υποδομές. Η άρνηση -τάχα μου δήθεν- της Κυβέρνησης να κάνει τα αυτονόητα δεν εξηγείται επειδή είναι ανεπαρκής. Αντίθετα, μπορούμε να πούμε. Εξηγείται, όμως, από τη σπουδή της να εξυπηρετήσει τα ιδιωτικά συμφέροντα, όπως κάνει σε κάθε νομοσχέδιο, και συνάδει με τη λογική της να επαφίεται όλο και περισσότερο στην καλοσύνη κάποιων ιδιωτών, την οποία ως νοοτροπία κάποια στιγμή ως χώρα θα την πληρώσουμε πάρα πολύ ακριβά. Γι’ αυτόν το λόγο εμείς ως ΜέΡΑ25 θα καταψηφίσουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Απατζίδη.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μία μαθήτριες και μαθητές και πέντε συνοδοί εκπαιδευτικοί από το 10ο Πειραματικό Δημοτικό Σχολείο Καλαμάτας.

Η Βουλή σάς καλωσορίζει και σας εύχεται καλή χρονιά.

(Χειροκροτήματα από όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των συναδέλφων Βουλευτών κυρίων Νικολάου Μανωλάκου και Ανδρέα Πάτση.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 18ης Ιανουαρίου του τρέχοντος έτους, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας του κ. Νικολάου Μανωλάκου.

Από την ίδια επιτροπή, δηλαδή τη Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεσή της 19ης Ιανουαρίου του τρέχοντος έτους, σύμφωνα με την οποία τα μέλη της επιτροπής πρότειναν ομόφωνα την άρση ασυλίας του κ. Πάτση.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίδεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζεται ότι, σύμφωνα με απόφαση της Διάσκεψης των Προέδρων της 7ης Μαρτίου του 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Σας υπενθυμίζω επίσης ότι η ψήφος σας αφορά στο αίτημα του εισαγγελέα. Δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί μπορεί να ψηφίσει «παρών». Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η πρώτη, λοιπόν, υπόθεση αφορά τον συνάδελφο κ. Μανωλάκο. Μας έχει απασχολήσει η υπόθεση αυτή δύο φορές σε συνεδριάσεις μας, όπου η Επιτροπή Κοινοβουλευτικής Δεοντολογίας ομόφωνα είχε πει να μην αρθεί η ασυλία του συναδέλφου κ. Μανωλάκου. Αφορά μία μήνυση που υπέβαλε κάποια συνάδελφός του υποψήφια στην εκλογική του περιφέρεια και η υπόθεση αυτή ξαναέρχεται, όπως σας έχει διανεμηθεί, με τις κατηγορίες της ηθικής αυτουργίας σε έκδοση ψευδούς βεβαίωσης -έχει κριθεί αυτό το θέμα-, παράβαση καθήκοντος και συκοφαντική δυσφήμιση.

Υπάρχει κάποιος συνάδελφος που θέλει να μιλήσει; Ο κ. Μανωλάκος; Όχι. Η ψηφοφορία θα γίνει συνολικά στο τέλος, όπως κάνουμε πάντοτε όταν υπάρχουν δύο αιτήσεις.

Η δεύτερη υπόθεση αφορά στον συνάδελφο κ. Πάτση, Και εδώ η επιτροπή μας αποφάσισε ομόφωνα την άρση ασυλίας του. Τα αδικήματα, όπως είναι γνωστά και σας έχουν διανεμηθεί, είναι η υποβολή ανακριβούς δήλωσης περιουσιακής κατάστασης κατ’ εξακολούθηση και η συμμετοχή σε εταιρεία με έδρα την αλλοδαπή. Είναι ο ειδικός νόμος 3213/2003.

**ΠΑΥΛΟΣ ΠΟΛΑΚΗΣ:** Πείτε τα κανονικά να ακουστούν. Μην τα περνάτε έτσι.

**ΠΡΟΕΔΡΕΥΩΝ (Χαράλαμπος Αθανασίου):** Αφήστε, κύριε Πολάκη, σταματήστε. Είπα ποια είναι τα αδικήματα.

**ΠΑΥΛΟΣ ΠΟΛΑΚΗΣ:** Τα μασήσατε, δεν τα είπατε κανονικά.

**ΠΡΟΕΔΡΕΥΩΝ (Χαράλαμπος Αθανασίου):** Δεν θα πείτε εσείς πώς θα γίνει η διαδικασία. Η διαδικασία θα γίνει όπως γίνεται κάθε φορά. Είπα ποια είναι τα αδικήματα και ανέφερα και τον νόμο.

(Θόρυβος στην Αίθουσα)

Υπάρχει κάποιος συνάδελφος που θέλει τον λόγο; Δεν ζητά κανείς τον λόγο.

Η απόφαση της επιτροπής είναι ομόφωνη, κύριε συνάδελφε.

(Θόρυβος στην Αίθουσα)

Μη φωνάζετε και παρακαλώ μη μιλάτε μεταξύ σας. Σας παρακαλώ. Σας παρακαλώ.

(Θόρυβος στην Αίθουσα)

Η ψηφοφορία περιλαμβάνει δύο υποθέσεις, όπως προανέφερα. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

(Θόρυβος στην Αίθουσα)

Μην κάνετε διάλογο. Μη διαπληκτίζεστε.

Για οποιαδήποτε απορία απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ να ανοίξει το σύστημα της ηλεκτρονικής ψηφοφορίας και οι Βουλευτές να ψηφίσουν επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θέλω να ενημερώσω στο σημείο αυτό ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α΄ του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 84α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, στο σημείο αυτό θα ήθελα να ανακοινώσω ότι ο Πρόεδρος της Κοινοβουλευτικής Ομάδας του ΜέΡΑ25 ζητεί άδεια ολιγοήμερης απουσίας στο εξωτερικό από 24-1-2023 έως 3-2-2023. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςη Βουλή ενέκρινε τη ζητηθείσα άδεια.

Παρακαλούνται οι κυρίες και κύριοι συνάδελφοι που είναι στο εντευκτήριο, στο κυλικείο ή σε επιτροπές να έλθουν να ψηφίσουν, διότι σε δέκα λεπτά θα κλείσει το σύστημα.

Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Επανερχόμαστε στη συζήτηση του σχεδίου νόμου του Υπουργείου Υγείας.

Τον λόγο θα πάρει τώρα ευθύς αμέσως ο Πρόεδρος της Κοινοβουλευτικής Ομάδας της Ελληνικής Λύσης, κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα ξεκινώντας -και όσο έχουν, βέβαια, την καλή διάθεση οι συνάδελφοι, κύριε Πρόεδρε, όχι να σιωπήσουν, να χαμηλώσουν τους τόνους τουλάχιστον- να μιλήσουμε σήμερα για το ελληνικό πολιτικό σύστημα. Αισθάνομαι ιδιαίτερη θλίψη για όλα όσα διαδραματίζονται. Αισθάνομαι πραγματικά μία δυσφορία και θα έπρεπε καθένας εδώ ξεχωριστά ανεξαρτήτου κομματικής τοποθετήσεως αλλά και πολιτικής τοποθετήσεως να αισθάνεται την ίδια δυσφορία.

Κύριε Τζανακόπουλε, όταν έρθει ο πρόεδρός σας, θα κάνω και εγώ το ίδιο. Μιλάω!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ησυχία!

Έχετε δίκιο, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Λέω, λοιπόν, ότι αισθάνομαι ιδιαίτερη θλίψη για όλα όσα λαμβάνουν χώρα στην Ελλάδα. Από χθες το απόγευμα γίνατε και γίναμε μάρτυρες μίας τραγωδίας του πολιτικού συστήματος με διακίνηση ονομάτων σε ένα απόρρητο έγγραφο που έλαβα και εγώ. Μου τηλεφώνησαν δημοσιογράφοι οι οποίοι ποτέ δεν μου πήραν συνέντευξη, τέσσερα χρόνια ολόκληρα δεν με κάλεσαν ποτέ στο κινητό μου, εκλιπαρώντας με να δώσω ονόματα από την επιστολή που είχα από τον κ. Ράμμο.

Θεωρούσα επιβεβλημένο και λειτουργώντας θεσμικά πάντοτε να μη μιλήσω, αλλά αυτό που έγινε χθες, πραγματικά, είναι η ντροπή του πολιτικού βίου του τόπου, να διαρρέονται τα ονόματα, όταν παραλάβαμε έξι άνθρωποι και ένας ο Υπουργός Δικαιοσύνης επτά μια επιστολή από μία ανεξάρτητη αρχή και κανένας να μη διαφυλάττει το κύρος και της δημοκρατίας και της δικαιοσύνης και της ανεξάρτητης αρχής και να αρχίζουν να διαρρέουν ονόματα από εδώ και από εκεί, «είναι ο ένας, είναι ο άλλος, είναι ο βήτα, είναι ο άλφα».

Δυστυχώς, σε αυτό το κράτος τα τελευταία χρόνια δεν καλλιεργήθηκε κουλτούρα εθνικής ασφάλειας και σοβαρότητος. Όταν, λοιπόν, Αρχηγοί κομμάτων από χθες που παραλαμβάνουν μια επιστολή διαρρέουν σε δημοσιογράφους τα ονόματα, τότε και οι ίδιοι είναι συμμέτοχοι του οποιουδήποτε εγκλήματος γίνεται εκείνη τη στιγμή, γιατί μιλάμε για την ασφάλεια της χώρας.

Και νιώθω θλίψη -και το τονίζω και το υπογραμμίζω προς κάθε κατεύθυνση- όπως νιώθω θλίψη και για το περίεργο παιχνίδι, που λαμβάνει χώρα μεταξύ των δύο μεγάλων κομμάτων στην παρούσα χρονική στιγμή.

Εγώ αντιλαμβάνομαι ότι χρειάζεται πόλωση στα δύο κόμματα για να συσπειρώσουν κόσμο γύρω τους. Αντιλαμβάνομαι ότι χρειάζεται παραπάνω φωνή ή κραυγή για να μπορέσουν τα δύο κόμματα αυτά -ΣΥΡΙΖΑ και Νέα Δημοκρατία- να περισώσουν ό,τι μπορούν να περισώσουν. Δεν μπορώ να αντιληφθώ, όμως, το να ακούω μεταξύ Υπουργών χθες σε τηλεοπτικό κανάλι τα εξής: Υπουργός ΣΥΡΙΖΑ, «δεν ντρέπεσαι λίγο, που θα πεις ότι τα έπαιρνα, αλήτη;», Υπουργός Νέας Δημοκρατίας, «αλήτης είσαι εσύ! Εσείς τολμάτε να μιλάτε για λεφτά, όταν έχετε φεσώσει όλη τη χώρα! Θα σου κάνω μήνυση από το πρωί!». Αυτά έγιναν σε τηλεοπτικό δίαυλο.

Δε θα εξετάσω ποιος έχει δίκιο ή άδικο, δε με ενδιαφέρει καν, αλλά αν αυτή η φρασεολογία, η ορολογία απεικονίζει και καθρεφτίζει το ελληνικό πολιτικό προσωπικό, τότε το 55% της αποχής των προηγούμενων εκλογών μπορεί να γίνει 105%, διασταλτικά το λέω.

Δεν πείθετε! Δεν το καταλαβαίνετε; Δεν πείθετε και δεν φταίμε σε τίποτα εμείς οι υπόλοιποι να μην πείθουμε τον Έλληνα ότι αξίζει να κυβερνηθεί από κάποιον σοβαρό σε αυτή τη χώρα!

(Χειροκροτήματα από την πτέρυγα της Ελληνικής Λύσης)

Πραγματικά δεν πείθετε! Με όρους χουλιγκανισμού δεν μπορείς να κάνεις διάλογο. Εμένα μου έτυχε το 2008 κάτι παρόμοιο και σηκώθηκα και έφυγα. Δεν μπορεί να σου μιλάει ο άλλος ή να απαντάς στον άλλον με έναν τρόπο ο οποίος, τουλάχιστον, δεν δείχνει πολιτικό ήθος. Μαύρες σακούλες και μαύρα χρήματα που σέρνονται από δω και από κει και να το λέει Υπουργός σε Υπουργό του αντίπαλου κόμματος. Αντιλαμβάνομαι τη διάθεση συσπείρωσης και πόλωσης που έχετε, το καταλαβαίνω πολιτικά, αλλά αντιπαρατεθείτε με επιχειρήματα. Επιτέλους! Κινδυνεύει η Ελλάδα από μια Τουρκία που απειλεί καθημερινά, κινδυνεύει ο Έλληνας να μην έχει να φάει ή να πληρώσει το ρεύμα του και εσείς ασχολείστε με την πόλωση. Πραγματικά δεν θέλετε να δώσετε λύση στην Ελλάδα.

Τα πράγματα γίνονται πολύ πιο σοβαρά από ό,τι νομίζουν κάποιοι. Άκουσα στον «ΣΚΑΪ» να λένε ότι γίνονταν υποκλοπές στον Χατζηδάκη -το είπε ευθέως πρωί-πρωί δημοσιογράφος και ρωτώ από πού το έμαθε- και στον Αρχηγό των Ενόπλων Δυνάμεων κ. Φλώρο για λόγους εθνικής ασφαλείας και για εμπλοκή με χρήματα. Δηλαδή, το κανάλι αφήνει σκιές για προδοσία και χρηματισμό ανώτατων αξιωματικών.

Αυτό είναι πολιτικό σύστημα, να αφήνει δηλαδή ο ένας για τον άλλον υπόνοιες για χρηματισμούς και προδοσίες; Είναι σοβαρή κατάσταση αυτή για να περηφανεύεστε; Εγώ λυπάμαι για σας. Θλίβομαι.

Πείτε μου εσείς, κύριοι της Νέας Δημοκρατίας, σε ποια σοβαρή χώρα του κόσμου δίνει εξουσιοδότηση ο Πρωθυπουργός να υπογράφει με εντολή Πρωθυπουργού έγγραφα, πράξεις και αποφάσεις που αφορούν την ΕΥΠ, ο γενικός γραμματέας, ένας πολίτης όπως ο κ. Δημητριάδης! Δεν έχω τίποτα με τον άνθρωπο, αλλά απ’ ό,τι φαίνεται σ’ αυτόν θα τα δώσουν όλα και θα τα φορτώσουν.

Υπάρχει έγγραφο -δεν το έχω μαζί μου, θα το καταθέσω στα Πρακτικά άλλη μέρα ή μετά από λίγη ώρα- με το οποίο ο Πρωθυπουργός δίνει σε κάποιον εγγράφως με ΦΕΚ την εξουσιοδότηση να υπογράφει με εντολή Πρωθυπουργού. Και βγαίνει ο Καμπουράκης το πρωί στο «OPEN» και να λέει «Άλλος κυβερνούσε τότε, όχι ο Μητσοτάκης».

Αδιανόητα πράγματα! Αντιλαμβάνεστε τι έγκλημα κάνατε; Αντιλαμβάνεστε ότι με την ΕΥΠ κάνατε μαντάρα την κατάσταση και η Εθνική Υπηρεσία Πληροφοριών έχει γίνει -θα το πω ευθέως- ξέφραγο αμπέλι, με έναν σεκιουριτά που βάλατε εκεί πάνω γιατί απλά θέλατε να ελέγχετε τον ΣΥΡΙΖΑ, το ΠΑΣΟΚ, το ΜέΡΑ25, την Ελληνική Λύση και δεν ξέρω ποιον άλλο και από τις υποκλοπές επιλέγετε τηλέφωνα; Έχετε καταλάβει τι κάνατε;

Εγώ θα δώσω μια συμβουλή σε όλους. Μπορεί να είμαι μικρότερος από όλους εδώ μέσα, αλλά θα τη δώσω. Τρία πράγματα πρέπει να θυμάται κανείς όταν είναι στην εξουσία, δηλαδή ότι κυβερνάει ανθρώπους, ότι πρέπει να διαχειρίζεται την εξουσία σύμφωνα με τον νόμο και, το κυριότερο, ότι δεν θα κυβερνά αιώνια!

(Χειροκροτήματα από την πτέρυγα της Ελληνικής Λύσης)

Αυτό να θυμάστε, κύριοι των δύο μεγάλων -κατ’ ευφημισμόν- κομμάτων, γιατί είστε μικροί για τα μεγάλα και μεγάλοι για τα μικρά. Υπάρχει πλήρης αναντιστοιχία -και λυπάμαι που το λέω, είναι η πλήρης δικαίωση της Ελληνικής Λύσης- σ’ αυτό που έγινε εσχάτως με τον κ. Ράμμο. Και γιατί λέω «πλήρης δικαίωση»; Το έχω πει άπειρες φορές. Δεν χρειάζονται ανεξάρτητες αρχές. Το Σύνταγμα λέει για πέντε. Γιατί πρέπει να έχω τριάντα έξι; Εξηγήστε μου τον λόγο. Θα τον εξηγήσουμε στον ελληνικό λαό για ακόμη μια φορά, για να καταλάβει πώς του κλέβουν τα χρήματα.

Πρώτον, υποκαθιστούν την κυβέρνηση, δηλαδή το κράτος. Πού το είδατε να ψηφίζει ο ελληνικός λαός μία κυβέρνηση, για να κυβερνήσει την Ελλάδα, κύριε Υπουργέ και ταυτοχρόνως να υπάρχει μια ανεξάρτητη αρχή που θα υποκαθιστά την κυβέρνηση που δεν έχει ψηφιστεί; Πείτε μου πόσο λογικό είναι αυτό.

Δεύτερον, υπάρχουν τρεις χιλιάδες εργαζόμενοι στις ανεξάρτητες αρχές. Το δε χειρότερο, μέσα σ’ αυτές τις αρχές είναι πολλοί δικαστικοί οι οποίοι παίρνουν και μισθό, παίρνουν σύνταξη και παίρνουν και ένα παραπάνω επταχίλιαρο τώρα. Ήδη πολλοί συνταξιούχοι παίρνουν συνταξούλα, παίρνουν και τον μισθό από την ανεξάρτητη αρχή. Υπάρχουν μισθοί τεσσάρων και επτά χιλιάδων ευρώ σε ανεξάρτητες αρχές. Το κόστος είναι περίπου 800 εκατομμύρια, όπως μου είπε ο Υπουργός, για όλες τις ανεξάρτητες αρχές μαζί. Είναι 800 εκατομμύρια ετησίως! Και είναι εργαλεία και των κυβερνήσεων πολλές φορές, όπως έγινε με το ΕΣΡ, που ήταν εργαλείο της Νέας Δημοκρατίας εναντίον των αντιπάλων της, όποιοι κι αν είναι αυτοί, ΣΥΡΙΖΑ, κ.λπ.. Γιατί λέω «εργαλείο»; Το λέω διότι η εκπροσώπηση στα μεγάλα κανάλια μέχρι πριν τρία χρόνια -και τώρα τέσσερα χρόνια- είναι δεδομένη. Η Νέα Δημοκρατία έχει 80% και 90% σε μερικά κανάλια και οι υπόλοιποι μοιράζονται το 10%.

Ποια είναι η άποψή μας; Αν δεν μπορείτε να κυβερνήσετε, σηκωθείτε φύγετε!

(Χειροκροτήματα από την πτέρυγα της Ελληνικής Λύσης)

Κατάργηση τώρα όλων των ανεξάρτητων αρχών και επιστροφή των χρημάτων στους Έλληνες πολίτες!

Και επειδή τώρα ξαφνικά στη Νέα Δημοκρατία δεν αρέσει ο Ράμμος, να υπενθυμίσω ότι πριν από λίγο καιρό, όχι πολύ αλλά μερικά χρόνια, είχε γίνει μια παραίτηση από το Σ.τ.Ε. του κ. Ράμμου επί ΣΥΡΙΖΑ, αν δεν κάνω λάθος. Και τότε είχε βγει μια ανακοίνωση εκ μέρους της Νέας Δημοκρατίας, η οποία εξαπέλυε επίθεση στον ΣΥΡΙΖΑ για το αδέκαστον του κ. Ράμμου. Τι έγινε ξαφνικά και ο Ράμμος έγινε «κόκκινο πανί»; Τι δεν άρεσε στη Νέα Δημοκρατία;

Θα σας πω εγώ τι δεν μου άρεσε από τον ΣΥΡΙΖΑ. Δεν μου άρεσαν οι διαρροές ότι μπορεί να τον βάλουν στο επικρατείας! Είναι αδιανόητα πράγματα αυτά! Είναι αδιανόητο να έχουμε μια ανεξάρτητη αρχή και έναν Ράμμο να ηγείται και να διαρρέεται είτε από εδώ, είτε από εκεί ότι αυτός μπορεί να μπει στο ψηφοδέλτιο επικρατείας του ΣΥΡΙΖΑ. Πείτε μου πόσο σοβαρά είναι αυτά! Και μη μου πείτε ότι οι διαρροές και όσα γράφουν οι δημοσιογράφοι τα γράφουν από μόνοι τους. Αυτά δεν γίνονται από μόνα τους. Κάποιοι τα δίνουν και ξέρουμε καλά ποιοι τα δίνουν.

Ας σοβαρευτούμε λίγο γιατί τα πράγματα είναι πολύ πιο σημαντικά απ’ ό,τι τουλάχιστον θέλουν κάποιοι να τα δείχνουν. Ας κάνουμε μία ιεράρχηση των σημαντικών προβλημάτων του τόπου. Να κάνουμε μία ιεράρχηση ποιο είναι το σημαντικό, ποιο είναι το ασήμαντο, ποιο είναι το μείζον, ποιο είναι το έλασσον, τι αξίζει στον Έλληνα, τι δεν αξίζει. Ας του μιλήσουμε του Έλληνα στην ψυχή και στην καρδιά. Ενδιαφέρει τους πολίτες, νομίζετε εσείς, ο κ. Ράμμος και οι υποκλοπές; Ενδιαφέρει τον Έλληνα, τον κ. Γιώργο από το Κερατσίνι ή από το Περιστέρι, που δεν έχει να πληρώσει το ρεύμα του, ο Ράμμος και οι υποκλοπές σας; Είναι πολιτικό θέμα, αλλά δεν ενδιαφέρει τον απλό πολίτη που δεν έχει να πληρώσει το φαγητό του, τον άστεγο που είναι στον δρόμο.

Θα το πω ευθέως. Δεν γίνεται τυχαία αυτή η αντιπαράθεση. Γίνεται για πόλωση, για συσπείρωση της κομματικής σας πελατείας.

Η κομματική σας πελατεία, λοιπόν, χάρισμα σε εσάς! Εμείς απευθυνόμαστε σε όλους τους Έλληνες και τους λέμε «Μην τους ακούτε. Σας λένε ψέματα συνεχώς». Διαμαρτύρονται, μαλώνουν, διαπληκτίζονται για τα μικρά και όχι για τα μεγάλα.

(Χειροκροτήματα από την πτέρυγα της Ελληνικής Λύσης)

Θα σας πω και κάτι που κανένας δεν το είπε. Πριν τον κ. Τσίπρα, από τον κ. Ράμμο ζήτησα εγώ να μου πει αν παρακολουθούν το τηλέφωνό μου. Εμένα δεν μου απάντησε ουδείς! Γιατί είναι επιλεκτική η ενημέρωση; Αυτό είναι ένα πρώτο ερώτημα.

Το δεύτερο ερώτημα απευθύνεται σε εσάς τους νεοδημοκράτες. Σας λέμε εδώ και πάρα πολύ καιρό ότι το 2016 γίνονταν παρακολουθήσεις στο Κομμουνιστικό Κόμμα Ελλάδας. Γιατί δεν συμφωνήσατε να κάνουμε και τότε μια εξεταστική επιτροπή να δούμε τι συνέβαινε; Γιατί αρνηθήκατε; Γιατί δεν κάνατε κάτι; Σας είπα, είστε μικροί για τα μεγάλα και μεγάλοι για τα μικρά.

Θα σας πω το εξής. Σε τι διαφωνείτε; Βλέπω τον Άδωνι να μαλώνει με τον φίλο μας κ. Κώστα Ζαχαριάδη στον «ΑΝΤ1» και να λέει ο ένας τα δικά του, ο άλλος τα δικά του, τον κ. Τζανακόπουλο με τον κ. Κουμουτσάκο, τον οποιονδήποτε Υπουργό του ΣΥΡΙΖΑ με τη Νέα Δημοκρατία να μαλώνουν για τη Μαρία στον Έβρο, μία απάτη που στήθηκε εις βάρος των εθνικών μας συμφερόντων. Μαλώνουν γι’ αυτό οι νεοδημοκράτες και λένε οι συριζαίοι ότι θέλουν ανοιχτά σύνορα.

Λέτε ότι τα έκλεισε η Νέα Δημοκρατία τα σύνορα και δεν μπαίνει κανένας και ότι μπαίνουν μόνο κάτι οικόσιτες κότες. Και ξαφνικά έγιναν οι υπερασπιστές και οι προστάτες των συνόρων της χώρας. Αυτά είναι πραγματικά τραγικά. Είστε τόσο ίδιοι και ψάχνω να βρω πού διαφωνείτε και θα σας πω εγώ πόση υποκρισία έχετε και η Νέα Δημοκρατία και ο ΣΥΡΙΖΑ.

Και ερωτώ τους Βουλευτές της Νέας Δημοκρατίας και του ΣΥΡΙΖΑ: Συμφωνείτε στις Πρέσπες; Συμφωνείτε. Συμφωνήσατε στους παρόχους ενέργειας; Συμφωνήσατε. Συμφωνήσατε στις ανεμογεννήτριες; Συμφωνήσατε. Συμφωνήσατε στο Χρηματιστήριο Ενέργειας; Συμφωνήσατε. Συμφωνήσατε στην κατάργηση των λιγνιτών; Συμφωνήσατε. Πάρα πολύ ωραία. Συμφωνήσατε στα funds και τους πλειστηριασμούς; Συμφωνήσατε. Συμφωνήσατε στην εξυπηρέτηση των ολιγαρχών; Συμφωνήσατε. Συμφωνήσατε στα ακριβά φάρμακα μαζί; Συμφωνήσατε. Συμφωνήσατε στις περικοπές των συντάξεων με το νόμο Κατρούγκαλου και συνέχεια της Νέας Δημοκρατίας; Συμφωνήσατε.

(Χειροκροτήματα από την πτέρυγα της Ελληνικής Λύσης)

Συμφωνείτε στις ΜΚΟ; Συμφωνείτε. Συμφωνήσατε να στήσετε το ΑΣΕΠ για τις εκατό χιλιάδες προσλήψεις που έρχονται τώρα; Συμφωνήσατε. Συμφωνήσατε για τη Χάγη; Συμφωνήσατε. Συμφωνήσατε για τη μειωμένη επήρεια στον 28ο μεσημβρινό και ανατολικά; Συμφωνήσατε. Ε, σε τι στο καλό διαφωνείτε και πού διαφωνείτε επιτέλους; Πείτε μου πραγματικά. Στη Μαρία, την ψευδή είδηση, και στο δήθεν θέμα των υποκλοπών που θέλετε να βγει η αλήθεια και όλα στο φως, αλλά ζείτε και οι ίδιοι στο σκοτάδι μέσα του πολιτικού σας βίου;

Είμαι εκνευρισμένος γιατί δεν μπορώ να ακούω τον κόσμο έξω να λέει: «Κοιμάστε όρθιοι εκεί μέσα, εμείς περνάμε δύσκολα και εσείς ασχολείστε με τις υποκλοπές». Και το λέω έτσι απλά. Δεν θα πω τα οικονομικά στοιχεία. Και πραγματικά αν θέλατε διαφάνεια. Και θα πω και κάτι. Κρύβεστε πίσω από το δάχτυλό σας. Κανείς από όσους κυβέρνησαν δεν θέλει διαφάνεια. Γιατί αν υπήρχε διαφάνεια, δεν θα υπήρχαν ούτε οι μίζες ούτε οι ολιγάρχες ούτε οι πάροχοι ενέργειας ούτε το ακριβό ρεύμα ούτε οι πλειστηριασμοί και όλα αυτά που εσείς νομοθετήσατε και ο ελληνικός λαός πληρώνει. Λυπάμαι που το λέω, αλλά έτσι είναι, με πόνο ψυχής.

Και τι κατάφερε η Νέα Δημοκρατία; Θα σας πω εγώ. 10 δισεκατομμύρια αύξηση χρέους στην εφορία, 9 δισεκατομμύρια στα ασφαλιστικά ταμεία, 13 δισεκατομμύρια στα νέα κόκκινα δάνεια. Δανειστήκαμε 3,5 δισεκατομμύρια τώρα τελευταία από τα 7 που θα πρέπει να δανειστούμε όλο τον χρόνο. Αυτή είναι η επιτυχία της Νέας Δημοκρατίας. Δεν θα πω για το έλλειμμα που αυξήθηκε.

Θα πω όμως το εξής για να καταλάβετε την υποκρισία σας και αναρωτιέμαι αν ο ελληνικός λαός έχει καταλάβει πως τον κοροϊδεύουν τόσο πολύ.

Σήμερα ο ΣΥΡΙΖΑ, επειδή αύριο υπάρχει μια δίκη στον Άρειο Πάγο που εμείς την κινήσαμε ως Ελληνική Λύση για τους πλειστηριασμούς, βγαίνει στα τρολ του και λέει να πάμε όλοι αύριο το πρωί στον Άρειο Πάγο, γίνεται η εκδίκαση του Πτωχευτικού Κώδικα. Και αναρωτιέμαι, αυτοί που το λένε δεν ξέρουν ότι ο ΣΥΡΙΖΑ νομοθέτησε υπέρ των κυρίων των funds, ναι ή όχι; Δηλαδή νομοθετώ εγώ υπέρ των funds και εναντίον των πολιτών και μετά όταν γίνομαι αντιπολίτευση, κάνω αντιπολίτευση σε αυτό που νομοθέτησα. Πώς να σας πιστέψουν, κύριοι; Πώς να σας πιστέψουν;

Και κάνει και προτάσεις ο ΣΥΡΙΖΑ και λέει τα δικά του. Συμφωνώ με τις προτάσεις οι οποίες βέβαια δεν είναι σωστές, γιατί εμείς κάναμε καλύτερες προτάσεις και θα σας πω ποιες είναι αυτές.

Σήμερα ο κ. Τσίπρας υπόσχεται αύξηση συντάξεων. Ποιος; Αυτός που μείωσε κατά 50% τις επικουρικές, κατήργησε το ΕΚΑΣ, κούρεψε το εφάπαξ, αύξησε τις εισφορές υπέρ υγείας, ρήμαξε τους συνταξιούχους στρατιωτικούς και αστυνομικούς, μείωσε το ύψος των κατώτατων συντάξεων, με το νόμο Κατρούγκαλου. Ζητάει λοιπόν και λέει τώρα πρέπει να πάρουν αύξηση συνταξιούχοι. Πραγματικά απορώ πώς τους πιστεύουν και πώς πιστεύουν και τη Νέα Δημοκρατία και τον ΣΥΡΙΖΑ, αφού τα ίδια κάνουν ακριβώς.

Η πρόταση η δική μας λοιπόν είναι η εξής, για να τελειώνει το παραμύθι. Διαγραφή όλων των τόκων σε όλους όσοι θα πληρώνουν κανονικά οποιαδήποτε ρύθμιση μέχρι εκατόν τριάντα, τουλάχιστον, δόσεις. Αφορά τέσσερα εκατομμύρια Έλληνες που χρωστούν εφορία και τους κατάσχουν τους μισθούς. Δεν είναι δυνατόν να κάνετε διαγραφές σε φιλαράκια σας ολιγάρχες, στον Μαΐλλη, στο «ΠΡΩΤΟ ΘΕΜΑ» 90% κούρεμα των δανείων και να μην κάνετε κούρεμα δανείων σε όλους τους Έλληνες πολίτες! Τώρα κούρεμα δανείων! Δεν υπάρχει άλλη λύση, σας το έχω πει εδώ και χρόνια.

(Χειροκροτήματα από την πτέρυγα της Ελληνικής Λύσης)

Αλλά οι φίλοι σας είναι πάνω από το εθνικό συμφέρον και το συμφέρον της κοινωνίας. Κοιτάτε μόνο τους φίλους σας τους πλούσιους, τους παρόχους ενέργειας, τα διυλιστήρια, αυτούς που έχουν funds, τις εταιρίες servicer και όλος αυτούς που δρουν παρασιτικά.

Ο Πρωθυπουργός λοιπόν, για να καταλάβετε πού βρίσκεται ο Πρωθυπουργός, ο οποίος είναι κάπου στην Κρήτη -δεν ξέρω, έτσι μου είπανε- ζητάει ψήφο του ελληνικού λαού για να αποκλιμακώσει τις τιμές την επόμενη τετραετία. Αφού άφησε να αλωνίζει η αισχροκέρδεια και να του κλέβουν του Έλληνα το βιός από την τσέπη, τώρα λέει «Θέλω άλλη μια τετραετία για να χτυπήσω την αισχροκέρδεια», λες και δεν φταίει αυτός για την αισχροκέρδεια ούτε ο Υπουργός του και οι Υπουργοί του.

Λέει το εξής και θα το πω ευθέως. Τους έλεγα, πάρα πολύ καιρό, για τον ΦΠΑ, θα δώσω μερικά παραδείγματα για να μάθει ο ελληνικός λαός πώς τον κλέβουν κανονικά. Κλέβει η Κυβέρνηση, κλέβει η Νέα Δημοκρατία τον Έλληνα. Το λέω ωμά, όχι ως κόμμα, αλλά με τις κακές πολιτικές της.

Προϊόν ελαιόλαδο τέσσερα λίτρα, 28 ευρώ κοστίζει, με ΦΠΑ 13%, από το υψηλότερο φόρο έχει η Ελλάδα, πηγαίνει 3,64 ο ΦΠΑ. Τυρί γκούντα Ολλανδίας 4,99 ευρώ, 13% ο ΦΠΑ, 0,65 ευρώ ο φόρος. Οδοντόκρεμα 2,28 ευρώ, 24% ΦΠΑ, 0,55 ευρώ ο φόρος. Λευκό κρασί 2,55 ευρώ το φθηνό, 24% ο φόρος, 61 λεπτά παραπάνω.

Όλα αυτά μαζί λοιπόν, ο ΦΠΑ είναι η κλοπή που κάνετε εσείς. Αλλά όπως παραδέχτηκε ο Άδωνις Γεωργιάδης, δεν μπορούμε να μειώσουμε τον ειδικό φόρο στο πετρέλαιο, δεν μπορούμε να μειώσουμε τον ειδικό φόρο στα καταναλωτικά αγαθά. Ξέρετε γιατί; Θα το πω στον ελληνικό λαό. Γιατί είμαστε ανίκανοι είπε, δεν μπορούμε, θα χάσουμε έσοδα. Γιατί αυτό είναι ανικανότητα, κύριοι συνάδελφοι. Αν δεν μπορείς να παράγεις πλούτο για μια χώρα, τότε είσαι ανίκανος να παράγεις για τον Έλληνα πλούτο για τον βγάλεις από τη φτώχεια. Αυτή είναι η πραγματικότητα. Ποτέ δεν παρήγατε πλούτο ως κυβέρνηση. Μια ζωή παρήγατε χρέη και δυστυχώς φόρους.

(Χειροκροτήματα από την πτέρυγα της Ελληνικής Λύσης)

Ακούστε τώρα. ΦΠΑ στο ψάρι του Έλληνα. Η σαρδέλα κάνει 5 ευρώ το κιλό, το λαβράκι 10 ευρώ το κιλό, το χταπόδι 11 ευρώ το κιλό, οι σαργοί, τα μελανούρια και οι κέφαλοι 11 ευρώ το κιλό. Ποιος θα φάει ψάρια, ρε παιδιά; Ποιος θα φάει ψάρια με τέτοια ακρίβεια; Πού θα πάει να ψωνίσει ο άλλος για να μπορέσει να ταΐσει τα παιδιά του; Είμαστε με τα καλά μας;

Και ακούστε τώρα το άλλο του Υπουργού. Προχθές ακούω τον κ. Γεωργιάδη να λέει σε ένα κανάλι ότι δεν κάνουν μικρότερες συσκευασίες ή δεν κάνουν ίδιες συσκευασίες για να κλέψουν από την ποσότητα. Το είπε. Σήμερα το διόρθωσε. Σήμερα ξέρετε τι είπε; Είπε ότι είναι νόμιμο. Δηλαδή σε μια συσκευασία ενός κιλού πίσω γράφει 900 γραμμάρια, 800 γραμμάρια, για να είναι η τιμή ίδια με την προηγούμενη του ενός κιλού. Και λέει ότι αυτό είναι νόμιμο. Ενημερώνεται ο πολίτης με κάτι γραμματάκια που δεν τα βλέπει κανένας βέβαια.

Λοιπόν ακούστε τι κάνουν για να καταλάβετε πόσο ανήθικοι είναι όλοι τους. Παξιμάδια από ένα κιλό στα οκτακόσια γραμμάρια, από 3,5 ευρώ η τιμή, 4,5 ευρώ. Αυτό είναι από σουπερμάρκετ, κύριοι συνάδελφοι, που δεν πηγαίνετε πολλοί από εσάς, δεν σας νοιάζει, δεν ενδιαφέρεστε για τον πόνο του Έλληνα, για το αν μπορεί το παιδί του να φάει το ψωμί ή το τυρί του.

Λαχανικά κατεψυγμένα από ένα κιλό, εννιακόσια γραμμάρια. Το ένα κιλό έκανε 2,99 ευρώ και τα εννιακόσια γραμμάρια 3,33 ευρώ. Ούτε ίδια δεν είναι, είναι πιο ακριβά. Πατατάκια από διακόσια πενήντα γραμμάρια, διακόσια γραμμάρια, 1 ευρώ έκαναν τα διακόσια πενήντα γραμμάρια, τα διακόσια γραμμάρια κάνουν 1,5 ευρώ. Ψωμί τοστ από τριακόσια πενήντα γραμμάρια σε τριακόσια είκοσι έξι γραμμάρια, 1,16 ευρώ η προηγούμενη τιμή, 1,20 ευρώ πήγε. Έτσι κλέβετε τον κόσμο, κύριοι.

Πάμε στον κύριο Υπουργό Υγείας εδώ, τον κ. Θάνο.

Κύριε Υπουργέ μου, έχω μια λίστα που μου έστειλαν από την Ένωση Φαρμακοποιών κ.λπ. και μου λένε να κάνω μια σύγκριση τιμών του 2019 και του 2022.

Depon 0,75 ευρώ πριν, 2 ευρώ τώρα, σε τρία χρόνια.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πότε ανέβηκε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Νόμος του ΣΥΡΙΖΑ. Ξέρω! Να, με επιβεβαίωσε. Αυτοί εφαρμόζουν, εκείνοι νομοθετούν. Αυτή είναι η αλήθεια. Είστε ίδιοι, κύριε Υπουργέ, έχετε δίκιο. Νόμος του ΣΥΡΙΖΑ, τον εφαρμόζετε. Τις Πρέσπες τις εφαρμόζετε εσείς. Αυτή είναι η αλήθεια. Είναι ίδιοι, το παραδέχτηκε και ο Υπουργός. Δεν θα το πω εγώ.

Συνεχίζω. Panadol extra 2,25 ευρώ, 3,55 ευρώ. Δεν φταίει η Νέα Δημοκρατία, νόμος του ΣΥΡΙΖΑ. Αφού το ίδιο πράγμα είστε. Είναι ένα νόμισμα που από μια μεριά είναι ο ΣΥΡΙΖΑ και από την άλλη η Νέα Δημοκρατία. Έχει δίκιο ο Υπουργός. Comtrex 3,01 ευρώ, 4,39 ευρώ. Depon maximum 1,63 ευρώ, 3,00 ευρώ. Μιλάμε για τρομακτικές αυξήσεις.

Κύριε Υπουργέ -γιατί θέλω να κλείνω κιόλας- θέλω πραγματικά να μου πείτε τι συμβαίνει με τις «ξαφνικίτιδες». Θέλω επιτέλους να δώσετε εντολή να γίνει μια μελέτη. Δεν μπορεί να κάνει το υπουργείο υγείας της Μ. Βρετανίας μελέτες. Στη Γερμανία σήμερα δόθηκε εντολή από το υπουργείο υγείας, στη Γαλλία το ίδιο, στις Ηνωμένες Πολιτείες το ίδιο. Γιατί δεν κάνετε μια μελέτη να δούμε τι στο καλό συμβαίνει και πεθαίνουν οι άνθρωποι, δεκαέξι χρονών κοριτσάκια, δεκαπέντε χρονών παιδάκια, δωδεκάχρονα; Τι συμβαίνει; Κάτι δεν γίνεται καλά. Μπορεί να μην φταίει αυτό, κάτι άλλο φταίει. Να δούμε τι φταίει!

Δεν είστε υποχρεωμένος, κύριε Υπουργέ; Δεν είστε υποχρεωμένος; Είστε, κύριε Υπουργέ! Δώστε εντολή να γίνει μια μελέτη. Τι στο καλό συμβαίνει και έχουμε 400% και 500% αύξηση; Κάτι δεν πάει καλά. Κάτι φταίει. Τις πταίει; Δεν λέω ότι φταίτε εσείς. Εσείς φταίτε για άλλα πράγματα, θα τα πω, για τις ΜΕΘ και όλα αυτά, αλλά αφήστε το, δεν είναι της παρούσης. Κάντε έλεγχο επιτέλους. Ψάξτε να δείτε τι συμβαίνει.

Εμείς απευθυνόμαστε σε όλους τους Έλληνες. Η κατάσταση είναι επείγουσα. Τα διλήμματα είναι μεγάλα και τεράστια. Ή θα συμβιβαστούμε σε μία χώρα όπου οι ολιγάρχες ευημερούν, ενώ οι Έλληνες μετά βίας θα επιβιώνουν και θα πεινούν, ή θα συγκρουστούμε μαζί με την Ελληνική Λύση απέναντι σε όλο το σύστημα, όπου όλοι θα έχουν ίδιες ευκαιρίες, οι πλουσιότεροι θα συνεισφέρουν περισσότερο και οι φτωχότεροι λιγότερο και όλοι θα παίζουν με ίδιους κανόνες και με τη δικαιοσύνη.

(Χειροκροτήματα από την πτέρυγα της Ελληνικής Λύσης)

Απλά πράγματα είναι και αν πραγματικά θέλουν κάποιοι να πάει μπροστά ο τόπος, πρέπει να ακούσουν τη φωνή της λογικής, τη φωνή την ώριμη που υπάρχει στο ελληνικό Κοινοβούλιο. Χωρίς κραυγές, χωρίς αλαλαγμούς, με προτάσεις, γιατί εμείς είμαστε η μοναδική λύση για την επιβίωση της Ελλάδος την οικονομική, κοινωνική, πολιτική.

(Χειροκροτήματα από την πτέρυγα της Ελληνικής Λύσης)

Κι εδώ θα απαντήσω στον Έλληνα Πρωθυπουργό. Πήγε στον Κορυδαλλό και είπε «Θα τα κάνω εγώ την άλλη τετραετία». Προεκλογικά είχε δεσμευτεί στον Κορυδαλλό ότι θα κάνει τις φυλακές. Δεν τις έκανε ποτέ. Τώρα λέει «την άλλη τετραετία». Εμείς λέμε το εξής όμως: Δεν χρειάζονται φυλακές, χρειάζονται φύλακες απέναντι στους κλέφτες, εγκληματίες, ολιγάρχες πλουτοκράτες, που πίνουν το αίμα του ελληνικού λαού. Δυστυχώς δεν το κάνατε αυτό.

«Δώστε μου μια τετραετία για να σας δώσω αυξήσεις στους μισθούς, καλύτερες δουλειές», είπε σε νεολαίους ο Πρωθυπουργός. «Να φέρω και τα μάρμαρα του Παρθενώνα αν χρειαστεί, να κάνω και τις φυλακές του Κορυδαλλού αν χρειαστεί, να αλλάξω και τη Συμφωνία των Πρεσπών αν χρειαστεί, να καταργήσω και τα funds αν χρειαστεί». Θα, θα, θα. Διότι την πρώτη τετραετία δεν πρόλαβε, δεν πρόκαμε.

Ε λοιπόν, δεν θα υπάρχει δεύτερη τετραετία. Διότι έρχεται η Ελληνική Λύση, η πραγματική λύση, και ζητάμε εντολή από τον ελληνικό λαό.

(Χειροκροτήματα από την πτέρυγα της Ελληνικής Λύσης)

Και ποια είναι η διαφορά μας, κύριοι της Νέας Δημοκρατίας και του ΣΥΡΙΖΑ; Εσείς μιλάτε για κυβερνητική αυτοδυναμία, κι εμείς μιλάμε για ελληνική, πατριωτική, εθνική αυτοδυναμία, για μια Ελλάδα αυτεξούσια και αυτοδύναμη.

(Χειροκροτήματα από την πτέρυγα της Ελληνικής Λύσης)

Ζούμε στην εποχή της χειραγώγησης. Είναι τόσο βρόμικα τα μέσα μαζικής ενημέρωσης, πραγματικά. Δηλαδή εμείς -και το βλέπω και στα υπόλοιπα κόμματα- δεν εκπροσωπούμαστε, τουλάχιστον με το ποσοστό που έχουμε λάβει στις εκλογές. Ξέρετε, δεν κάνουμε παράπονα, αλλά θέλω να πω ότι τα μέσα ενημέρωσης εξαπατούν τόσο πολύ τον κόσμο, που είναι ικανά να πέσει η Κυβέρνηση και να μην το πουν και στις ειδήσεις. Είναι τόσο ικανοί, στον «ΣΚΑΪ», στο «MEGA», να έχει πέσει η Κυβέρνηση ένα εικοσιτετράωρο και να μην το λένε οι ειδήσεις τους. Έτσι κυβερνάτε, με ψέματα, με μισές ειδήσεις, με fake news. Ζούμε, λοιπόν, στην εποχή του Μεσαίωνα.

Κύριε Υπουργέ Υγείας, θέλω τη λίστα με τα διακόσια τριάντα ονόματα των παιδεραστών να βγει στη δημοσιότητα. Και γιατί σιωπάτε όλοι σας, δεν καταλαβαίνω. Είχαμε στην υπόθεση Μίχου διακόσια και πλέον ονόματα παιδεραστών, παιδοβιαστών, αυτών που έπαιρναν και μιλούσαν μαζί με το κοριτσάκι. Γιατί από τότε έπεσε ομερτά; Δεν καταλαβαίνω. Γιατί δεν μιλάει ο ΣΥΡΙΖΑ; Γιατί δεν μιλάει κανένας εδώ μέσα; Αν ήταν το παιδί σας δεν θα μιλούσατε; Αν αφορούσε το εγγόνι σας δεν θα μιλούσατε; Γιατί δεν μιλάει κανείς; Να ξέρουμε ποιοι είναι οι εγκληματίες αυτοί.

Κάποτε ήσασταν εσείς υπέρ του χημικού ευνουχισμού, κύριε Υπουργέ. Μαζί τα λέγαμε. Και τώρα δεν τολμάτε ως Κυβέρνηση να ανακοινώσετε τα ονόματά τους! Και δεν ντρεπόμαστε λίγο!

Α, και κάτι άλλο, εκεί το βαπόρι από την Ισπανία τι έγινε; Κανείς δεν μιλάει εδώ μέσα; Τεσσερισήμισι τόνοι κοκαΐνης, παιδιά! Μην πειράξετε τους εφοπλιστές; Στεναχωριέστε όλα τα κόμματα; Μην ενοχλήσουμε τους φίλους μας τους εφοπλιστές; Ποιος είναι από πίσω; Τεσσερισήμισι τόνοι κοκαΐνης. Ποιος είναι από πίσω;

Κι ένα τελευταίο ερώτημα. Κύριοι της Νέας Δημοκρατίας, εκείνοι οι οκτώ Τούρκοι που είχαν ζητήσει άσυλο πού είναι; Ούτε ο ΣΥΡΙΖΑ μιλάει, ούτε το ΠΑΣΟΚ μιλάει, κανένας δεν μιλάει εδώ μέσα. Είχαμε οκτώ Τούρκους που είχαν ζητήσει άσυλο πριν μερικά χρόνια. Πού έχουν πάει αυτοί, κύριε Υπουργέ, ξέρει κανένας; Ούτε εσείς ξέρετε. Δεν ξέρει κανείς. Θα ρωτήσω τον Ερντογάν καλύτερα να μου τα πει αυτός. Μόνο έτσι θα μάθουμε πού πήγαν.

Πραγματικά, κλείνοντας, θα χρησιμοποιήσω τα λόγια του Όσκαρ Ουάιλντ, και το κάνω γιατί τον επικαλείται πολλές φορές ο Πρωθυπουργός, όχι για κανέναν άλλο λόγο. «Μόνο ένα κτήνος μπορεί να συνιστά στους φτωχούς να κάνουν οικονομία. Το να συνιστάς στους φτωχούς να κάνουν οικονομία είναι και εξωφρενικό και υβριστικό. Είναι σαν να συμβουλεύεις κάποιον που πεινάει να τρώει λιγότερο.».

Κι εμείς σας λέμε το εξής: Εσείς όλοι κάνατε τον Έλληνα φτωχό. Εμείς θα το κάνουμε πλούσιο και αξιοπρεπή!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Πρόεδρε.

Θα δώσω τον λόγο στον κ. Στύλιο, Υφυπουργό Αγροτικής Ανάπτυξης, για δύο λεπτά για να υποστηρίξει το άρθρο 4 της τροπολογίας 1563.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Το συγκεκριμένο άρθρο της τροπολογίας αναφέρεται στο Μπενάκειο Φυτοπαθολογικό Ινστιτούτο και πιο συγκεκριμένα επιφέρει αλλαγές στην αποτύπωση της δαπάνης του προγράμματος των επισκοπήσεων. Το Υπουργείο μας κάθε χρόνο συνάπτει μια σύμβαση με το Μπενάκειο Φυτοπαθολογικό Ινστιτούτο και το χρηματοδοτούμε για να εκτελέσει το πρόγραμμα των επισκοπήσεων κατά ορισμένων επιβλαβών οργανισμών.

Έτσι, λοιπόν, αυτό γίνεται και για το έτος 2023. Με απλά λόγια, αντί να εμφανίζεται ως έσοδο από λοιπές επιχειρηματικές δραστηριότητες, θα εμφανίζεται ως έσοδο από επιχορηγήσεις από τακτικό προϋπολογισμό για επενδύσεις. Το δίνουμε εμείς στον προϋπολογισμό του Μπενάκειου από το Πρόγραμμα Δημοσίων Επενδύσεων του Υπουργείου.

Με αυτόν τον τρόπο εξασφαλίζεται η απρόσκοπτη λειτουργία του προγράμματος από το εξειδικευμένο προσωπικό που το υλοποιεί όλα αυτά τα χρόνια, ενώ ταυτόχρονα δεν τίθεται υπό διακύβευση η συμμετοχή του Μπενακείου σε ευρωπαϊκά ερευνητικά προγράμματα.

Να σημειώσω ότι και πέρυσι είχε ψηφιστεί αντίστοιχη διάταξη για το οικονομικό έτος 2022 με το άρθρο 150 του ν.4876/2021.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Θα εισέλθουμε τώρα στον κατάλογο των ομιλητών και εννοείται ότι οι Κοινοβουλευτικοί Εκπρόσωποι μπορεί να παίρνουν τον λόγο ανά δύο ομιλητές. Επίσης, θα έρθει να μιλήσει και ο Αρχηγός της Αξιωματικής Αντιπολίτευσης κ. Τσίπρας και θα πάρει τον λόγο όταν έρθει.

Κύριε Θεοχάρη, έχετε τον λόγο ως Κοινοβουλευτικός Εκπρόσωπος της Νέας Δημοκρατίας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, παρακαλώ να σταματήσει το Amber Alert. Ο κ. Τσίπρας βρέθηκε, μετά από μέρες απουσίας, σε σχετικά καλή κατάσταση, και μίλησε για σκάνδαλα. Μόνο που από τη σύγχυσή του δεν μίλησε για τα σκάνδαλα για τα οποία κατηγορείται το κόμμα του. Δεν ζήτησε συγγνώμη για τα fake news για τη Μαρία, με τα οποία διασύρατε τη χώρα. Ίσως πάσχει από επιλεκτική αμνησία και καλύτερα να συνεχιστούν οι προληπτικές εξετάσεις.

Κυρίες και κύριοι συνάδελφοι, σήμερα θα έπρεπε να μιλάμε για τη σημαντική πρωτοβουλία του Υπουργείου Υγείας και του Υπουργού Θάνου Πλεύρη για την υγεία των δοντιών των παιδιών μας. Τον επόμενο μήνα συμπληρώνει η κόρη μου το έκτο έτος της και θα είναι δικαιούχος, και τον ευχαριστώ προσωπικά εκ μέρους της οικογένειάς μου. Διότι αυτό ήταν κάτι που έλειπε, η προληπτική εξέταση των παιδιών μας.

Το Dentist Pass λοιπόν, είναι μια πολύ σημαντική πρωτοβουλία, που δεν τυγχάνει της αναγνώρισης που θα έπρεπε να τύχει. Διότι αντί γι’ αυτό θα ακούσουμε και σήμερα -όπως μας έχει προαναγγείλει και διαρρέει στα κανάλια ο Αρχηγός της Αξιωματικής Αντιπολίτευσης- ένα κρεσέντο καταστροφολογίας. Κατάρρευση της υγείας μας, μας διαφήμισε τα δύο τελευταία χρόνια. Κατάρρευση της οικονομίας, μας διαφημίζει τώρα. Και επειδή αυτά δεν φτάνουν, έχουν προσθέσει και την κατάρρευση της δημοκρατίας.

Μην έχετε καμμία αμφιβολία. Ούτε κατάρρευση υγειονομική δεν ζήσαμε. Το αντίθετο. Αντέξαμε καλύτερα από πολλούς. Ούτε κατάρρευση οικονομική δεν ζούμε. Το αντίθετο. Παλεύουμε την ακρίβεια και η οικονομία κάνει ρεκόρ ανάπτυξης και μείωσης της ανεργίας. Ούτε κατάρρευση της δημοκρατίας έχουμε. Θα έρθω σε αυτό πιο αναλυτικά.

Όποιος κυκλοφορεί στον δρόμο και μιλάει με πολίτες, το ξέρει. Δεν έχουν αυτή την εικόνα οι Ελληνίδες και οι Έλληνες. Όποιος διαβάζει δημοσκοπήσεις, το καταλαβαίνει. Δεν συμμερίζονται την απαισιοδοξία του ΣΥΡΙΖΑ οι Έλληνες πολίτες. Δεν μιλάω για τα ποσοτικά στοιχεία, τη διαφορά της Νέας Δημοκρατίας με τον ΣΥΡΙΖΑ, ποιος είναι πρώτο κόμμα και όλα αυτά. Μιλάω για τα ποιοτικά, για το ποιος είναι πιο κατάλληλος να αντιμετωπίσει τα επιμέρους θέματα, την υγεία, την παιδεία, την οικονομία, ακόμη και τους θεσμούς και τη δημοκρατία. Οι πολίτες εμπιστεύονται περισσότερο τη Νέα Δημοκρατία και τον Κυριάκο Μητσοτάκη. Δεν είστε καλύτεροι πουθενά.

Σε μια νηφάλια συζήτηση, θα έπρεπε να εξηγήσουμε για ποιο λόγο συνεχίζετε την ρητορική αυτή, την ρητορική που είναι αποκομμένη από την πραγματικότητα και περιγράφετε με άλλη εικόνα την εικόνα της χώρας από αυτή που αντιλαμβάνονται οι πολίτες.

Η απάντηση είναι πολύ απλή. Η χρυσή εποχή του ΣΥΡΙΖΑ ήταν το 2014. Τότε που η χώρα ήταν απολύτως διχασμένη, ταλαιπωρημένη από πολλαπλά μέτρα πολλαπλών μνημονίων. Τα παιδιά μας έφευγαν στο εξωτερικό και η κοινωνία ήταν εν πολλοίς ριζοσπαστικοποιημένη.

Ένας άλλος κόσμος ήταν επιθυμητός κι εσείς προσθέσατε και εφικτός. Τότε οι πολίτες σας πίστεψαν και εκφράσατε αυτή την ελπίδα και την προδώσατε. Μας είπατε πως είχατε αυταπάτες και ο κόσμος σας έδωσε μια δεύτερη ευκαιρία, αλλά την προδώσατε και αυτή, τη δεύτερη φορά στην καθημερινότητα. Αντί να κυβερνάτε καταπατούσατε το Σύνταγμα φτιάχνοντας με παράνομους τρόπους κανάλια. Αντί να λύνετε προβλήματα, μαζεύατε τα χρήματα σε σακούλες για να ελέγξετε τους αρμούς εξουσίας.

Έρχομαι, λοιπόν, να απαντήσω σε αυτό το ερώτημα, γιατί περιγράφετε έτσι τη σημερινή κατάσταση; Μα γιατί ελπίζετε να σπείρετε λίγο από το κλίμα του 2014 που σας έφερε στην εξουσία; Γιατί σαν πολιτικοί σταρ του βωβού κινηματογράφου αναπολείτε τις ταινίες που πρωταγωνιστούσατε και που ο ομιλών κινηματογράφος σας πήρε για πάντα. Ελπίζετε να γυρίσουμε στο 2014, μήπως και επιστρέψετε στην εξουσία. Όσο, όμως, εσείς κοιτάτε το 2014, η χώρα πέρασε στο 2023 και ατενίζει το 2030. Το ατενίζει με αισιοδοξία, με μικρή ανασφάλεια και αγωνία, αλλά κυρίως με ελπίδα. Γιατί από την αντιμετώπιση των κρίσεων από αυτή την Κυβέρνηση, βγήκαμε πιο δυνατοί. Γιατί η πολιτική εμπιστοσύνη αποκαταστάθηκε. Υλοποιήσαμε τις δεσμεύσεις μας για την ισχυρή χώρα, τους λιγότερους φόρους, το ψηφιακό κράτος τη σύγχρονη παιδεία, την προστασία του περιβάλλοντος και τόσες άλλες. Γιατί τα παιδιά μας αρχίζουν κι επιστρέφουν, γιατί η ανεργία πέφτει ραγδαία και μπορούμε να επικεντρωθούμε επιτέλους στα εισοδήματα. Γιατί οι επενδύσεις, ο τουρισμός και τελικά η ανάπτυξη κάνουν ευρωπαϊκά ρεκόρ. Γιατί η χώρα είναι ισχυρή πολλαπλά και εμπνέει εμπιστοσύνη και σεβασμό. Γιατί, γιατί, γιατί είναι πάρα πολλά.

Δεν παραδίδουμε στην κρίση του ελληνικού λαού την ίδια χώρα που παραλάβαμε. Είμαστε περήφανοι που ξανά δώσαμε την περηφάνια στις Ελληνίδες και στους Έλληνες. Όλα αυτά δεν έχουν καμμία σημασία, γιατί ο Τύπος είναι φιμωμένος, γιατί υπάρχουν σκάνδαλα, γιατί όλοι παρακολουθούνται.

Ας έρθω, λοιπόν, και σε αυτό. Είναι ο Τύπος φιμωμένος; Μια ματιά στα πρωτοσέλιδα να ρίξει κανείς, βλέπει πως η κριτική δεν απουσιάζει. Έγκριτες παραδοσιακές εφημερίδες του χώρου μας, έχουν καθημερινά επικριτικά άρθρα για επιμέρους πολιτικές ή κυβερνητικές επιλογές. Ο κόσμος μιλάει ελεύθερα χωρίς να φοβάται και σε κάθε περίπτωση μαθήματα για την ελευθερία του Τύπου, από αυτούς που έστηναν κανάλια με βοσκοτόπια, δεν δέχεται η παράταξη που αποκατέστησε τη δημοκρατία. Υπάρχουν σκάνδαλα;

Δυστυχώς για εσάς, τα σκάνδαλα έχουν ένα μαγικό τρόπο να ξεπερνάνε τις κομματικές μάντρεςκαι η προσπάθειά σας να περιορίσετε το πρόβλημα στη Νέα Δημοκρατία σκοντάφτει στην Καϊλή, στην Ελευθεριάδου, στις καταθέσεις της γραμματέως του Καλογρίτσα, στις καταθέσεις του ίδιου του Καλογρίτσα, με δυο σημαντικές διαφορές. Ενώ στις περισσότερες περιπτώσεις αφορούν, όσα περιγράφονται, μεμονωμένα πρόσωπα, στη δική σας οι καταθέσεις για τις σακούλες αφορούν το ίδιο το κόμμα σας. Αν όσα περιγράφει στην κατάθεσή της η γραμματέας είναι αλήθεια, τότε η σήψη έχει φτάσει στο μεδούλι του ΣΥΡΙΖΑ.

Και δεύτερον, ενώ όλα τα άλλα κόμματα παίρνουμε μέτρα και αποδίδουμε ευθύνες όπου πρέπει, εσείς το βουλώνετε, όταν οι αποκαλύψεις σας αφορούν. Έφυγαν οι άνθρωποι, πριν λίγο ψηφίσαμε άρση ασυλίας δικού μας Βουλευτή. Όλοι παρακολουθούνται; Τι καινούργιο μάθαμε σήμερα; Τίποτε καινούργιο. Πως υπήρξαν παρακολουθήσεις μάλιστα. Και μάλιστα με εισαγγελική εντολή από ό,τι φαίνεται στα δημοσιεύματα, άρα νόμιμες, πράγματι. Πολιτικά, λοιπόν, η ευθύνη αποδόθηκε με τη συγγνώμη του Πρωθυπουργού και τις παραιτήσεις. Δεν το αναγνωρίζετε. Θεσμικά ο έλεγχος αποκαταστάθηκε με γενναίες θεσμικές παρεμβάσεις. Δεν τις στηρίξατε και τώρα δεν αφήνετε τη δικαιοσύνη να ολοκληρώσει το έργο της, πολιτικοποιώντας κάθε βήμα της διαδικασίας.

Το πολιτικό σας θέατρο δεν θα σας βγάλει πουθενά. Και σε κάθε περίπτωση δεν δεχόμαστε μαθήματα από αυτούς που, όπως αποδείχτηκε, παρακολουθούσαν τους πάντες από το ΚΚΕ μέχρι τον κ. Πιτσιόρλα. Η πολιτική σύνδεση Ράμμου και ΣΥΡΙΖΑ δεν πείθει κανέναν. Ό,τι έχει ο κ. Ράμμος να το καταθέσει στη δικαιοσύνη, την μόνη αρμόδια για απόδοση ευθυνών, όπως έχουμε ήδη πει.

Συνεπώς δεν δεχόμαστε μαθήματα ηθικής από την παράταξη που μετέτρεψε το ηθικό πλεονέκτημα σε ηθικό μειονέκτημα. Δεν δεχόμαστε μαθήματα δημοκρατίας από την παράταξη που θέλει να ελέγξει τους αρμούς της εξουσίας. Δεν δεχόμαστε μαθήματα περί θεσμών από την παράταξη που θέλει παράλληλη δικαιοσύνη, παράλληλο τραπεζικό σύστημα, παράλληλες ανεξάρτητες αρχές και ούτω καθ’ εξής. Γιατί η Νέα Δημοκρατία είναι η παράταξη που αποκατέστησε τη δημοκρατία στον τόπο που νομιμοποίησε το ΚΚΕ, που έβαλε τη χώρα στην ΕΟΚ για να στεριώσει η Μεταπολίτευση και είναι η παράταξη που αλλάζει τη χώρα, βάζοντας την Ελλάδα στον εικοστό πρώτο αιώνα τη στιγμή που νοσταλγείτε και ευαγγελίζεστε την επιστροφή στον εικοστό αιώνα.

Σήμερα, λοιπόν, σχεδόν προαναγγείλατε πως θα καταθέσετε πρόταση μομφής. Μένει να το δούμε. Ένα πράγμα αυτό μπορεί να σημαίνει, πως δεν έχετε κάτι άλλο να πείτε, να δώσετε στον εθνικό συκοφάντη για να αποκαλύψει. Έφτασε το τέλος αυτών όλων των περιβόητων αποκαλύψεων. Καλώς να κάνετε λοιπόν την πρόταση μομφής, την περιμένουμε με ανοιχτές αγκάλες, γιατί θα είναι μια τέλεια ευκαιρία να μιλήσουμε για όσα κάνατε φέρνοντας τη χώρα στο χείλος της εξόδου από την Ευρώπη, για όσα κάναμε για να ορθοποδήσει η χώρα και όσα θα κάνουμε για τα παιδιά μας και εμάς, χτίζοντας τη χώρα του αύριο.

Και κυρίες και κύριοι συνάδελφοι, κλείνω. Να είστε σίγουροι, σε πείσμα των προσπαθειών της Αντιπολίτευσης εμείς θα πάμε στις εκλογές με θετική ατζέντα των επιτευγμάτων μας, των σχεδίων μας, του οράματός μας, οράματός μας για μια σύγχρονη εξωστρεφή Ευρωπαϊκή χώρα και μια ανεκτική συμπεριληπτική και αλληλέγγυα κοινωνία.

Και το εκλογικό δίλημμα είναι πια πολύ ξεκάθαρο: εμπρός ή πίσω, μέλλον ή παρελθόν.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Θεοχάρη.

Εισερχόμαστε τώρα στον κατάλογο των ομιλητών με πρώτο ομιλητή τον κ. Αθανάσιο Λιούπη από την Νέα Δημοκρατία. Αμέσως μετά θα πάρει τον λόγο η κ. Ραλλία Χρηστίδου από τον ΣΥΡΙΖΑ και στη συνέχεια τον λόγο ζήτησε η Κοινοβουλευτική Εκπρόσωπος του Κινήματος Αλλαγής, κ. Κωνσταντίνα Γιαννακοπούλου, πάντοτε βέβαια με την προϋπόθεση ότι δεν θα έρθει Αρχηγός κόμματος.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, το Ίδρυμα «Σταύρος Νιάρχος» και πάλι ενισχύει τη δημόσια δωρεάν υγεία και μάλιστα σε έναν τομέα που συχνά παραβλέπουμε και συχνά ξεχνάμε, στα προβλήματα ψυχικής υγείας των παιδιών και των εφήβων.

Είναι πολλές οι δυσκολίες που αντιμετωπίζουν, ειδικά οι έφηβοι, σε επίπεδο ψυχικής υγείας τα τελευταία χρόνια. Έχουν αυξηθεί τα περιστατικά εξαρτήσεων κάθε είδους, αλκοόλ, ναρκωτικά, διαδίκτυο. Μάλιστα, φαίνεται ότι το πρόβλημα έχει διογκωθεί κατά τη διάρκεια της καραντίνας της πανδημίας του κορωνοϊού.

Σύμφωνα με πρόσφατη έρευνα της Ιατρικής Σχολής Αθηνών, το φαινόμενο της διαδικτυακής εξάρτησης έχει φτάσει το 62,7% στον εφηβικό πληθυσμό έναντι 40% που ήταν πριν την πανδημία. Μάλιστα, το 20% έχει φτάσει στο σημείο παραίτησης από κάθε καθημερινή δραστηριότητα, ενώ πολλά παιδιά οδηγούνται στην κατάθλιψη και σε αυτοτραυματισμούς.

Το πρόβλημα βέβαια είναι γενικό και δεν αφορά μόνο τη χώρα μας. Σύμφωνα με έκθεση της Ευρωπαϊκής Επιτροπής, το ποσοστό των ανηλίκων που αντιμετωπίζουν προβλήματα ψυχολογικά ξεπερνά το 25% έναντι 10% έως 20%, που ήταν πριν την πανδημία. Επομένως, είναι απαραίτητο να δράσουμε άμεσα για την προστασία της ψυχικής υγείας και ισορροπίας των παιδιών μας.

Με τη νέα προσφορά του Ιδρύματος «Σταύρος Νιάρχος» μπορούμε να οργανώσουμε κατάλληλες δράσεις. Με τη νέα σύμβαση δωρεάς θα υλοποιηθεί ένα πενταετές πρόγραμμα για την ενίσχυση της ψυχικής υγείας παιδιών και εφήβων. Η αρχή γίνεται με τη δημιουργία ενός πανελλήνιου δικτύου αναφοράς για την ψυχική υγεία ανηλίκων με κέντρα στην Αλεξανδρούπολη, τα Ιωάννινα, τη Θεσσαλονίκη, την Αθήνα, την Κρήτη, την Πελοπόννησο.

Βλέπω, όμως, κύριε Υπουργέ, ότι απουσιάζει η Θεσσαλία.

Επειδή τα προβλήματα που αντιμετωπίζουν οι έφηβοι και τα παιδιά αλλάζουν και οι κίνδυνοι μεταλλάσσονται, είναι ιδιαίτερης σημασίας η διαρκής επιμόρφωση των ειδικών. Έτσι, από τα πιο σημαντικά που προβλέπονται στη νέα σύμβαση είναι η διοχέτευση πόρων στην κατάρτιση των ειδικών σε συνεργασία με το Ινστιτούτο Ψυχικής Υγείας της Νέας Υόρκης.

Από τις άλλες διατάξεις μια πραγματική τομή είναι το πρόγραμμα δωρεάν οδοντιατρικής φροντίδας για εξακόσιες εξήντα χιλιάδες παιδιά έξι έως δώδεκα ετών. Είναι μια νέα για τα ελληνικά δεδομένα απαραίτητη προσπάθεια που έχει ενταχθεί στο πρόγραμμα πρόληψης «Σπύρος Δοξιάδης» με τη χρηματοδότηση του Ταμείου Ανάκαμψης.

Με δεδομένο ότι οι οδοντιατρικές εργασίες δεν καλύπτονται από τα ασφαλιστικά ταμεία, η συγκεκριμένη πρωτοβουλία του Υπουργείου Υγείας είναι μια πολύτιμη οικονομική βοήθεια προς τις οικογένειες. Με τη χρήση ψηφιακής χρεωστικής κάρτας θα μπορούν οι δικαιούχοι να έχουν δωρεάν οδοντιατρική εξέταση στα παιδιά τους, που περιλαμβάνει μεταξύ άλλων και καθαρισμούς και φθορίωση.

Η Κυβέρνηση και το Υπουργείο Υγείας έχουν δώσει ιδιαίτερη βαρύτητα στην πρόληψη και αυτό συνεχίζεται και με αυτή τη δράση. Ήδη, το πρόγραμμα «Φώφη Γεννηματά» δίνει αποτελέσματα. Κινητοποίησε περίπου εκατό χιλιάδες γυναίκες να εξεταστούν προληπτικά με μαστογραφίες. Από αυτές περίπου τεσσερισήμισι χιλιάδες έχουν κάποια πρώιμα ευρήματα, που αντιμετωπίστηκαν και αφαιρέθηκαν σε πρώιμο στάδιο. Και αυτή είναι η μεγάλη επιτυχία του προγράμματος.

Από τις λοιπές διατάξεις του νομοσχεδίου θεωρώ σημαντική την αλλαγή που γίνεται στην κινητικότητα στα δημόσια νοσοκομεία. Το προσωπικό του Υπουργείου Υγείας μπορεί να μετακινηθεί στα νοσοκομεία στηρίζοντας τις ανάγκες τους και καλύπτοντας τις ελλείψεις τους.

Στους γιατρούς του ΕΣΥ που μετακινούνται δίνονται έως 1.800 ευρώ επιπλέον των αποδοχών τους. Μπορούν και επικουρικοί γιατροί να μετακινούνται. Στο νοσηλευτικό δίνονται 1.200 ευρώ επιπλέον του μισθού. Οι ειδικευμένοι, όταν είναι αποσπασμένοι για δύο χρόνια μέσα στην τελευταία πενταετία, μπορούν να μετατίθενται, αν το επιθυμούν.

Εδώ, κύριε Υπουργέ, θα προτιμούσαμε, όπως είχε γίνει μια φορά στο παρελθόν, να είναι εννιάμηνο, όταν πρόκειται από το κέντρο προς την περιφέρεια. Και είκοσι τέσσερις μήνες όταν πρόκειται για το αντίθετο.

Και φυσικά, οι προσωπικοί γιατροί δεν υπόκεινται σε clawback και rebate. Πολύ σημαντικό κι αυτό.

Tέλος, για το ζήτημα του ΙΦΕΤ, νομίζω ότι οι διευκρινίσεις σας ήταν κάτι περισσότερο από κατατοπιστικές. Ο ΙΦΕΤ λειτουργεί εδώ και δεκαετίες ως ανώνυμη εταιρεία, με μοναδικό μέτοχο τον ΕΟΦ. Αυτό δεν αλλάζει και επιβεβαιώνεται απλώς και αποτυπώνεται και τυπικά ότι είναι μια μονοπρόσωπη ανώνυμη εταιρεία, όπως είναι ήδη. Και επίσης είναι σημαντικό ότι καταγράφεται με σαφήνεια ότι ο ΙΦΕΤ μπορεί να κάνει εξαγωγές φαρμάκων όταν δεν είναι δυνατή η διάθεσή τους στην εγχώρια αγορά.

Το πρόβλημα με τις ελλείψεις κάποιων φαρμάκων αυτή την περίοδο είναι υπαρκτό και είναι πανευρωπαϊκό. Η αλήθεια είναι ότι χάρη στην άμεση παρέμβαση του Υπουργείου Υγείας και τον περιορισμό των εξαγωγών η κατάσταση έχει ομαλοποιηθεί σε μεγάλο βαθμό. Είναι ένα θέμα, όμως, που χρειάζεται συνεχή παρακολούθηση, γιατί αφορά όλους τους πολίτες και πολλές φορές αφορά σε χρόνιους ασθενείς που λαμβάνουν συγκεκριμένη φαρμακευτική αγωγή.

Μετά από αυτά, θεωρώ αυτονόητο ότι το σημερινό νομοσχέδιο θα πρέπει να στηριχθεί από όλες τις πολιτικές παρατάξεις. Σε συνεργασία με το Ίδρυμα «Σταύρος Νιάρχος» δίνουμε έμφαση στα προβλήματα ψυχικής υγείας, έναν τομέα που και ο ίδιος ο Πρωθυπουργός ανέδειξε από την αρχή της διακυβέρνησης και με τη θέσπιση θέσεως Υφυπουργού αρμόδιου για θέματα ψυχικής υγείας. Και με μια σειρά από δράσεις, όπως νέες κλίνες στα ψυχιατρικά νοσοκομεία, αλλά και τις παιδοψυχιατρικές κλινικές.

Συνολικά, το σημερινό νομοσχέδιο ενισχύει τη δωρεάν δημόσια υγεία. Αυτό είναι προς όφελος όλων των πολιτών και όλων των ασθενών. Γι’ αυτό ευελπιστώ και θεωρώ λογικό να υπερψηφιστεί από το σύνολο των Βουλευτών ως ένδειξη μιας συναίνεσης και συμφωνίας σε θέματα δημόσιας υγείας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Λιούπη. Όπως πάντα, ήσασταν περιεκτικός, τηρήσατε τον χρόνο.

Θα διακόψουμε για ένα λεπτό τη συζήτηση του νομοσχεδίου για να σας ανακοινώσω το αποτέλεσμα της ηλεκτρονικής ονομαστικής ψηφοφορίας επί των αιτήσεων άρσης ασυλίας των συναδέλφων.

Για την υπόθεση του κ. Νικόλαου Μανωλάκου ψήφισαν συνολικά 274 Βουλευτές.

Υπέρ της άρσεως ασυλίας, δηλαδή «ΝΑΙ», ψήφισαν 2 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 272 Βουλευτές.

«ΠΑΡΩΝ» ψήφισε ουδείς.

Συνεπώς η αίτηση της εισαγγελικής αρχής απορρίπτεται κατά πλειοψηφία.

Για την υπόθεση του κ. Ανδρέα Πάτση εψήφισαν συνολικά 274 Βουλευτές.

Υπέρ της άρσεως ασυλίας, δηλαδή «ΝΑΙ», ψήφισαν και οι 274 Βουλευτές.

Κατά της άρσεως ασυλίας, δηλαδή «ΟΧΙ», ουδείς ψήφισε.

«ΠΑΡΩΝ» ψήφισε ουδείς.

Συνεπώς η αίτηση της εισαγγελικής αρχής έγινε δεκτή ομοφώνως.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

(ΑΛΛΑΓΗ ΣΕΛΙΔΑΣ)

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τις φερόμενες ως τελεσθείσες αξιόποινες πράξεις της συκοφαντικής δυσφήμισης και της ηθικής αυτουργίας σε ψευδή βεβαίωση κατ’ εξακολούθηση και της παράβασης καθήκοντος (αρ. 98 παρ.1, 242 παρ.1, 259 και 363 – 362 Π.Κ.) (ΣΥΝΟΛΙΚΑ ΨΗΦΟΙ: NAI:2, OXI:272, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΚΡΗ-ΘΕΟΔΩΡΟΥ ΕΛΕΝΗ | Νέα Δημοκρατία | ΦΘΙΩΤΙΔΟΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | Κίνημα Αλλαγής | ΑΧΑΪΑΣ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| **Πράξη: Για τις φερόμενες ως τελεσθείσες αξιόποινες πράξεις της ανακριβούς και ελλιπούς δήλωσης περιουσιακής κατάστασης κατ’ εξακολούθηση και της συμμετοχής σε εταιρεία με έδρα στην αλλοδαπή κατ’ εξακολούθηση (ΣΥΝΟΛΙΚΑ ΨΗΦΟΙ: NAI:274, OXI:0, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΝΑΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΝΑΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΝΑΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΝΑΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΝΑΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΝΑΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΝΑΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΝΑΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΝΑΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΝΑΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΝΑΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΚΡΗ-ΘΕΟΔΩΡΟΥ ΕΛΕΝΗ | Νέα Δημοκρατία | ΦΘΙΩΤΙΔΟΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΑΔΗΜΑ ΦΩΤΕΙΝΗ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΝΑΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΝΑΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΝΑΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ | Κίνημα Αλλαγής | ΑΧΑΪΑΣ | ΝΑΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΝΑΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΝΑΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΝΑΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΝΑΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΝΑΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΝΑΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΝΑΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΝΑΙ |
|  |  |  |  |

|  |  |  |  |
| --- | --- | --- | --- |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΜΑΝΩΛΑΚΟΣ ΝΙΚΟΛΑΟΣ | Για τις φερόμενες ως τελεσθείσες αξιόποινες πράξεις της συκοφαντικής δυσφήμισης και της ηθικής αυτουργίας σε ψευδή βεβαίωση κατ’ εξακολούθηση και της παράβασης καθήκοντος (αρ. 98 παρ.1, 242 παρ.1, 259 και 363 – 362 Π.Κ.) | ΝΑΙ | 2 |
| OXI | 272 |
| ΠΡΝ | 0 |
| ΣΥΝ | 274 |
| ΠΑΤΣΗΣ ΑΝΔΡΕΑΣ | Για τις φερόμενες ως τελεσθείσες αξιόποινες πράξεις της ανακριβούς και ελλιπούς δήλωσης περιουσιακής κατάστασης κατ’ εξακολούθηση και της συμμετοχής σε εταιρεία με έδρα στην αλλοδαπή κατ’ εξακολούθηση | ΝΑΙ | 274 |
| OXI | 0 |
| ΠΡΝ | 0 |
| ΣΥΝ | 274 |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου**): Κυρίες και κύριοι συνάδελφοι συνεχίζουμε τώρα τη συζήτηση του νομοσχεδίου με ομιλήτρια την κ. Ραλλία Χρηστίδου από τον ΣΥΡΙΖΑ.

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση διεξάγεται σήμερα υπό το βάρος επικείμενων σοβαρών αποκαλύψεων που θα ακουστούν στο Κοινοβούλιο, ώστε να φωτιστεί επιτέλους το διπλό κυβερνητικό σκάνδαλο, το σκάνδαλο των υποκλοπών και το σκάνδαλο της συγκάλυψης.

Παρά τις προσπάθειες της Συμπολίτευσης, η αλήθεια θα αποκαλυφθεί. Κανένας πια δεν δικαιούται να ισχυριστεί ότι δεν ήξερε και καθένας και η καθεμία εντός αυτής της Αίθουσας θα πρέπει να αναλάβει τις ευθύνες του, πρωτίστως απέναντι στη διαφύλαξη του δημοκρατικού πολιτεύματος.

Στο μεταξύ, συζητάμε ένα νομοσχέδιο για άλλη μια φορά κατώτερο των περιστάσεων και αντίθετο με τις ανάγκες της κοινωνίας. Ενώ το Εθνικό Σύστημα Υγείας καθημερινά ξηλώνεται και καταρρέει, ενώ το προσωπικό στις δημόσιες δομές υγείας έχει εξουθενωθεί και παραιτείται μαζικά, η Κυβέρνηση μας φέρνει μια σειρά από άρθρα επικοινωνιακής για ακόμα μια φορά διαχείρισης εν όψει εκλογών, αδιαφορώντας για πραγματικά μεγάλα ζητήματα.

Την Κυριακή στο Αττικό Νοσοκομείο στη γενική εφημερία έγιναν χίλιες διακόσιες προσελεύσεις ασθενών και διακόσιες είκοσι εισαγωγές, εκ των οποίων οι εκατόν εννέα ήταν σε ράντζα.

Τις προηγούμενες ημέρες υπήρξε καταγγελία από το Νοσοκομείο «Αγία Σοφία», σύμφωνα με την οποία η διοίκηση με εντολή του Υπουργείου στέλνει επίσημα σε ιδιωτικές κλινικές παιδιά που βρίσκονται σε λίστα αναμονής για χειρουργείο.

Το μεγαλύτερο ογκολογικό νοσοκομείο της χώρας, το «Μεταξά», έχει μείνει χωρίς φαρμακείο. Η ΜΕΘ Παίδων του Ιπποκράτειου Νοσοκομείου Θεσσαλονίκης καλείται να αντιμετωπίσει σοβαρά περιστατικά από όλη τη βόρεια Ελλάδα, αλλά και τη Λάρισα με μόλις οκτώ κλίνες. Στον «Ευαγγελισμό» μπαίνουν εργολάβοι. Στον Βόλο έχουμε νεκρό δεκάχρονο παιδί που έφυγε από οξεία μυοκαρδίτιδα που του προκάλεσε πυρετός της γρίπης Α που είχε.

Στον Βόλο δεν υπάρχει μονάδα εντατικής θεραπείας. Στα Γρεβενά είναι νεκρός ένας εξάχρονος που υπέστη ανακοπή. Διασωληνώθηκε και επειδή δεν υπήρχε εντατική, είπαν να μεταφερθεί στη Θεσσαλονίκη που ούτε εκεί υπήρχε. Τον έβαλαν σε ασθενοφόρο για την Πάτρα και αυτό χάλασε και περίμεναν να έρθει άλλο, ώσπου πλέον ήταν αργά. Συνολικά παντού αναβάλλονται χειρουργεία και οι κλινικές δεν μπορούν να λειτουργήσουν. Εκατοντάδες ασθενείς βρίσκονται για μήνες σε λίστες αναμονής. Άλλοι ασθενείς εισάγονται στο Τμήμα Επειγόντων Περιστατικών και παραμένουν στο φορείο ένα με δύο εικοσιτετράωρα.

Στα βουλευτικά γραφεία «σας» –εσάς που είσαστε η Κυβερνητική πλειοψηφία- απελπισμένος κόσμος τηλεφωνά απεγνωσμένα, ζητώντας βοήθεια να βρεθεί ένα κρεβάτι, γιατί αδυνατούν να πληρώσουν σε ιδιωτικές κλινικές -εκεί που τους σπρώχνει, δηλαδή, η πολιτική της Νέας Δημοκρατίας. Την ίδια στιγμή υπάρχει τεράστια έλλειψη φαρμάκων. Η κατάσταση είναι τραγική.

Οι ευθύνες σας είναι τεράστιες και, αντί να πάρετε μέτρα, έρχεστε και εξαγγέλλετε το Dentist Pass. Αυτή είναι η προτεραιότητα για το Υπουργείο Υγείας; Αυτή; Εσείς που ως αντιπολίτευση κατηγορούσατε, λοιδορούσατε τα επιδόματα του ΣΥΡΙΖΑ ως λαϊκισμό και ως «ψίχουλα», τώρα φέρνετε ένα επιδοματάκι -συγγνώμη, ένα Voucher, όπως το βαφτίζετε- για οδοντιατρικές εξετάσεις. Με δεδομένο το μεγάλο έλλειμμα στην οδοντιατρική φροντίδα η παρέμβαση αυτή είναι σίγουρα θετική, αλλά δεν μας εξηγείτε, αφού υπήρχε ήδη αντίστοιχο πρόγραμμα συνολικού προϋπολογισμού 40 εκατομμυρίων ήδη από το 2019 με τον ν.4603, γιατί δεν το υλοποιήσατε; Ο λόγος είναι απλός: Το είχε θεσμοθετήσει ο ΣΥΡΙΖΑ.

Έτσι, έρχεστε μετά από τριάμισι χρόνια αδράνειας και φέρνετε μια προεκλογική παροχή μικρότερου ύψους, 31 εκατομμύρια, με χρηματοδότηση από το Ταμείο Ανάκαμψης, που είναι μια έκτακτη παροχή χωρίς μόνιμο χαρακτήρα.

Το πιο προκλητικό στοιχείο του νομοσχεδίου, όμως, είναι το άρθρο 14. Το άρθρο 14 μιλάει για το Ινστιτούτο Φαρμακευτικής Έρευνας και Τεχνολογίας. Η Κυβέρνηση θεσμοθετεί την ανατροπή του δημόσιου χαρακτήρα του ΙΦΕΤ και από κρατική φαρμακαποθήκη τη μετατρέπει σε μία αμιγώς εμπορική επιχείρηση κερδοσκοπικού χαρακτήρα που θα λειτουργεί με όρους αδιαφάνειας και θα έχει ενεργό ρόλο στο κύκλωμα των εξαγωγών των φαρμάκων. Και αυτό συμβαίνει ενώ ο κόσμος τρέχει από το ένα φαρμακείο στο άλλο αναζητώντας φάρμακα που βρίσκονται σε έλλειψη και ταυτόχρονα, η Κυβέρνηση παρέχει εκ των υστέρων κάλυψη στις παρανομίες και τα κερδοσκοπικά παιχνίδια της σημερινής διοίκησης του ΙΦΕΤ για τις μεθοδεύσεις της οποίας υπάρχουν ενοχοποιητικά πορίσματα ελέγχου που εδώ και πάρα πολύ καιρό έχουν διαβιβαστεί στη δικαιοσύνη από τον ΣΥΡΙΖΑ - Προοδευτική Συμμαχία.

Κυρίες και κύριοι συνάδελφοι, η αλήθεια είναι ότι δεν περιμένουμε από τη Νέα Δημοκρατία του Κυριάκου Μητσοτάκη να φροντίσει για τη δημόσια υγεία, για τα νοσοκομεία, για τη φαρμακευτική αγορά. Δεν μπορεί κανένας να περιμένει κάτι τέτοιο από ένα κόμμα που ο Αρχηγός του, ο κ. Μητσοτάκης, από Βήματος Βουλής δήλωνε προκλητικά, με απύθμενο θράσος ότι δεν υπάρχουν ενδείξεις για ασθενείς που βρίσκονται διασωληνωμένοι εκτός ΜΕΘ ότι έχουν μεγαλύτερη θνησιμότητα σε σχέση με τους ασθενείς που βρίσκονται μέσα στις ΜΕΘ. Και δήλωνε ότι δεν είχε και κάποια πληροφόρηση, δεν είχε τη μελέτη Τσιόδρα, η οποία ήταν στο συρτάρι του Πρωθυπουργού, καταρρίπτοντας όλα τα προηγούμενα ρεκόρ σε αλαζονεία και σε ψεύδος.

Δεν μπορεί κανένας να περιμένει κάτι από μία Κυβέρνηση, τη μοναδική στην Ευρωπαϊκή Ένωση, που νομοθέτησε ότι ακόμη και όσοι έχουν ιδιωτική ασφάλιση -ακόμα και αυτοί!- εάν αρρωστήσουν από κορωνοϊό, οι ιδιωτικές κλινικές δεν τους δέχονται, αλλά τους στέλνουν στο εφημερεύον νοσοκομείο.

Δεν μπορεί κανένας να περιμένει κάτι από μία Κυβέρνηση η οποία έχει αποτύχει εντελώς στο ζήτημα της πανδημίας, παρά τα όσα λένε τα δημοσιογραφικά σας «παπαγαλάκια». Σύμφωνα με τα τελευταία στοιχεία του Ευρωπαϊκού Κέντρου Ελέγχου Πρόληψης Νοσημάτων, ακόμα και τώρα η Ελλάδα έρχεται πρώτη σε κρούσματα COVID-19 και δεύτερη σε θανάτους μεταξύ των ευρωπαϊκών χωρών -ακόμα και τώρα!

Δεν μπορεί κανείς να περιμένει κάτι από μια Κυβέρνηση η οποία στον προϋπολογισμό για το 2023 προβλέπει μείωση 149 εκατομμυρίων της κρατικής επιχορήγησης προς τον ΕΟΠΥΥ. Δεν μπορεί κανένας να περιμένει κάτι από μια Κυβέρνηση η οποία στο προηγούμενο νομοσχέδιο είπε ωμά στους εξουθενωμένους γιατρούς του Εθνικού Συστήματος Υγείας να αναζητήσουν συμπληρωματικά εισοδήματα από την τσέπη των ασθενών, ασκώντας και ιδιωτικό έργο εκτός νοσοκομείου.

Δεν μπορεί κανένας να περιμένει οτιδήποτε από την Κυβέρνηση Μητσοτάκη, εκτός κι εάν, βέβαια, εμπορεύεται συστήματα υποκλοπών, εκτός και εάν ανήκει στους «γαλάζιους ημέτερους», εκτός κι εάν προσδοκά κάποια απευθείας ανάθεση ή κάποια διευθυντική παχυλά αμειβόμενη θέση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Δεν μπορεί κανένας να περιμένει οτιδήποτε από την Κυβέρνηση Μητσοτάκη, γιατί έχουμε δει πλέον, όπως και όλος ο κόσμος, τα έργα και τις ημέρες σας. Και όλοι πια καταλαβαίνουν ότι οι μέρες της Κυβέρνησης πρέπει να τελειώσουν πραγματικά το συντομότερο. Και θα τελειώσουν σε λίγη ώρα στη σημερινή ομιλία του Αλέξη Τσίπρα στη Βουλή. Στον ναό της δημοκρατίας θα είναι η αρχή του τέλους σας. Η φλόγα στον πυρσό του εμβλήματός σας, η δήθεν φιλελεύθερη φλόγα, έχει πλέον σβήσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Χρηστίδου.

Μέχρι να ετοιμαστεί το Βήμα σάς γνωρίζω, κυρίες και κύριοι συνάδελφοι, ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης με τίτλο: «Διεθνής Εμπορική Διαιτησία - Ρυθμίσεις για τη λειτουργία του Ελεγκτικού Συνεδρίου και λοιπές επείγουσες διατάξεις του Υπουργείου Δικαιοσύνης».

Τον λόγο έχει τώρα η Κοινοβουλευτική Εκπρόσωπος του Κινήματος Αλλαγής κ. Κωνσταντίνα (Νάντια) Γιαννοπούλου και αμέσως μετά ο κ. Ανδρέας Πουλάς από το Κίνημα Αλλαγής.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν από σχεδόν έξι μήνες ο Πρόεδρός μας, ο Νίκος Ανδρουλάκης, ξεκίνησε έναν δύσκολο αγώνα που, παρά τις κραυγές, παρά τις ανοίκειες, τις προσωπικές επιθέσεις που δέχτηκε, ήταν απολύτως θεσμικός.

Να θυμίσω απλά τα βήματα τα οποία έκανε, τα οποία κάναμε ως ΠΑΣΟΚ: Προσέφυγε στη δικαιοσύνη. Περιμένουμε ακόμα, έξι μήνες μετά, ποια είναι τα αποτελέσματα της έρευνας. Προσέφυγε στις ανεξάρτητες αρχές. Προσέφυγε στο Ευρωπαϊκό Δικαστήριο Ανθρωπίνων Δικαιωμάτων. Μοναδικός μας στόχος ήταν ένας: Να αποκαλυφθεί η αλήθεια, να αποκατασταθεί το κύρος των θεσμών που κακοποίησε βάναυσα η Κυβέρνηση της Νέας Δημοκρατίας.

Δυστυχώς, όμως, τίποτε από αυτά δεν μπόρεσε να γίνει κατορθωτό, παρά τις συζητήσεις που έγιναν στη Βουλή, παρά τη σύσταση της εξεταστικής επιτροπής στην οποία είδαμε μια πρωτοφανή επίδειξη σιωπής, υποβάθμισής της, άρνησης να παραβρεθούν μάρτυρες, με ευθύνη αποκλειστικά και μόνο της Πλειοψηφίας, άρνησης να ειπωθεί οτιδήποτε με την επίκληση του δήθεν απορρήτου. Σιωπητήριο, αυτό ήταν αυτό το οποίο συνέβη σε αυτή την εξεταστική επιτροπή, μια επιτροπή της Βουλής που έπεσε στον τοίχο της σιωπής και βεβαίως, μιας απολύτως ορατής προσπάθειας να αποκρυφθεί η αλήθεια.

Χθες ο Πρόεδρός μας, όπως και οι υπόλοιποι πολιτικοί Αρχηγοί, έγινε αποδέκτης μιας επιστολής από τον επικεφαλής της ΑΔΑΕ, τον κ. Χρήστο Ράμμο, με την οποία τον ενημέρωνε για το ποια είναι τα αποτελέσματα της έρευνας της ανεξάρτητης αρχής, μιας και η κοινοβουλευτική Πλειοψηφία της Νέας Δημοκρατίας απαγορεύει έως σήμερα τη νόμιμη ενημέρωση της Βουλής και κατ’ επέκταση ολόκληρου του ελληνικού λαού.

Να σας θυμίσω δε, κυρίες και κύριοι συνάδελφοι, ότι είναι οι ίδιοι Βουλευτές που πριν από λίγους μήνες προέτρεπαν τον Πρόεδρό μας, τον Νίκο Ανδρουλάκη, να πάει σε μία παράνομη διαδικασία ενημέρωσης «στο αυτί» και σήμερα, επικαλούμενοι δήθεν γραφειοκρατικά ζητήματα, εμποδίζουν τον ελληνικό λαό να μάθει με νόμιμο τρόπο την αλήθεια. Τα «καλά και συμφέροντα», δηλαδή, αυτά κάνει η Κυβέρνησή σας. Κάνει μία το ένα και μία το άλλο, απλά με μόνο και μόνο έναν στόχο: Να μην δοθούν απαντήσεις στα καίρια ερωτήματα.

Και με αυτόν τον τρόπο ξέρετε τι γίνεται; Ξέρετε τι καταφέρνετε; Να ολοκληρώνεται και να τεκμηριώνεται μια εικόνα θεσμικής παρακμής, η οποία κορυφώθηκε με τη συγκάλυψη του σκανδάλου από την εξεταστική επιτροπή - παρωδία και με τη συνεχιζόμενη επιχείρηση αντισυνταγματικής φίμωσης των ανεξάρτητων αρχών.

Και αναρωτιέμαι, κυρίες και κύριοι συνάδελφοι ειδικά της Πλειοψηφίας. Αν όλα αυτά δεν συνιστούν διολίσθηση στον αυταρχισμό, τότε τι άλλο θα μπορούσε να είναι; Αν όλα αυτά δεν εκθέτουν τη χώρα διαρκώς, τότε τι πραγματικά θα μπορούσε να την εκθέσει; Αυτή η συστηματική προσπάθεια αποσιώπησης της αλήθειας, η ένταξη του θέματος σε ένα κλίμα τοξικότητας, σε μια πραγματικά κρίσιμη περίοδο για τη χώρα και για την κοινωνία κάνει ζημιά. Κάνει ζημιά στην ίδια μας τη χώρα. Απογοητεύει τους Έλληνες πολίτες. Δημιουργεί πραγματική αμφισβήτηση του πολιτικού, του κομματικού συστήματος.

Οι υποκλοπές επί πρωθυπουργίας και με ευθύνη του Κυριάκου Μητσοτάκη, η αποκάλυψη παρακολούθησης του ΚΚΕ από το 2016, η αντιπαράθεση όπως γίνεται με αναπάντητες καταγγελίες για σακούλες με μαύρο χρήμα σε κόμματα, η συνεχιζόμενη επιμονή για την ανύπαρκτη, όπως φάνηκε, «νεκρή Μαρία» με τη συμμετοχή ελληνικών ΜΚΟ και πολιτικών στελεχών που εξέθεσαν τη χώρα πανευρωπαϊκά, όλα αυτά δημιουργούν ένα κυριολεκτικά αφόρητο κλίμα, το οποίο τροφοδοτεί μια βαθύτερη αμφισβήτηση του πολιτικού συστήματος. Τι έχει να πει ένας νέος άνθρωπος -το έχουμε σκεφτεί;- με όλη αυτή την δυσωδία, όλο αυτό το δυσώδες κλίμα, όλη αυτή την τοξικότητα, όταν βλέπει ειδήσεις, όταν διαβάζει τα πρωτοσέλιδα; Δεν πλήττεται η δημοκρατία; Δεν πλήττονται οι θεσμοί;

Άρα, λοιπόν, εμείς, το ΠΑΣΟΚ λέει ότι δεν θα κάτσει να παρακολουθεί ένα παιχνίδι πόλωσης και τοξικότητας. Θα παρέμβει αποφασιστικά, θεσμικά, όπως σταθερά κάνουμε ως δύναμη βαθιά δημοκρατική και υπεύθυνη. Και ζητάμε να πέσει φως για όλα και για όλους.

Και όσον αφορά την επιστολή του κ. Ράμμου, η απαίτησή μας είναι μία και είναι αυτονόητη, κυρίες και κύριοι συνάδελφοι. Ο Πρωθυπουργός έχει δύο ξεκάθαρες υποχρεώσεις. Η πρώτη είναι να απαντήσει επιτέλους στα αμείλικτα ερωτήματα τα οποία ανακύπτουν για το κράτος δικαίου και για την εθνική μας ασφάλεια. Και η δεύτερη -και επιμένουμε και είναι η πρόταση του Νίκου Ανδρουλάκη ήδη από εχθές- είναι να προκαλέσει άμεσα την ενημέρωση της Επιτροπής Θεσμών και Διαφάνειας της Βουλής για τα ευρήματα της έρευνας της ΑΔΑΕ. Πρέπει να μάθουμε όλη την αλήθεια. Πρέπει να φύγει επιτέλους αυτό το παιχνίδι της σιωπής, της συγκάλυψης και των θεσμικών σκιών.

Τώρα, μπαίνοντας στο εν λόγω νομοσχέδιο του Υπουργείου Υγείας, για το οποίο καλούμαστε να τοποθετηθούμε και προβλέπεται η κύρωση της σύμβασης δωρεάς μεταξύ του Ιδρύματος «Σταύρος Νιάρχος» και του ελληνικού δημοσίου για την ενίσχυση και την αναβάθμιση των υποδομών στον τομέα της υγείας, καθώς και άλλες διατάξεις του ως άνω Υπουργείου, κατ’ αρχάς, επιτρέψτε μου και εγώ να συγχαρώ με τη σειρά μου το Ίδρυμα «Σταύρος Νιάρχος», το οποίο σταθερά και αδιάλειπτα είναι δίπλα στην ελληνική κοινωνία και αποδεικνύει, νομίζω, εμπράκτως την αγάπη του και τη στήριξή του για τον τόπο αυτό εδώ και για τους κατοίκους του, για τους πολίτες του.

Εν προκειμένω, αυτή η δωρεά επικεντρώνεται στην ψυχική υγεία, έναν τομέα ο οποίος, αν θέλουμε να είμαστε ειλικρινείς, είναι απολύτως παραμελημένος και παρεξηγημένος στη χώρα μας, με τεράστιες ελλείψεις σε υποδομές, σε υπηρεσίες, σε χρηματοδότηση. Τα ζητήματα της ψυχικής υγείας είναι θέματα που πρέπει να είναι πρώτιστης προτεραιότητας ειδικά στο Υπουργείο σας, κύριε Υπουργέ, γιατί είναι τεράστιες οι συνέπειες οι οποίες υπάρχουν στην ψυχική υγεία των πολιτών και ιδιαίτερα των νέων παιδιών μετά την καραντίνα. Κατάθλιψη, αυτοτραυματισμοί, πίεση, ακόμα μεγαλύτερη έξαρση της βίας. Είναι πράγματα τα οποία τα βλέπουμε καθημερινά. Στοιχίζουν ειδικά στα νέα παιδιά.

Ευτυχώς, λοιπόν, που υπάρχει μέσα σε αυτό το πλαίσιο, ναι, και ένα ίδρυμα για να καλύψει τις τρανταχτότατες αδυναμίες του κράτους, για να φτιάξει τα απαραίτητα έργα, για να φτιάξει τις απαραίτητες υποδομές που θα έπρεπε ήδη να έχουν γίνει. Και με μια ευγενική, αν μη τι άλλο, προσφορά, η οποία υποστηρίζει με τον καλύτερο δυνατό τρόπο τη δημόσια υγεία, συμβάλλει στη δημιουργία υποδομών που βελτιώνουν τις παρεχόμενες υπηρεσίες υγείας στους Έλληνες πολίτες.

Και εδώ πέρα, κύριε Υπουργέ, σε αντίθεση με την ανιδιοτελή και με την αχρωμάτιστη πραγματικά προσφορά αγάπης του ιδρύματος, βλέπουμε μια Κυβέρνηση η οποία προσπαθεί να εκμεταλλευτεί, άκουσον - άκουσον, προεκλογικά όλο αυτό το γεγονός, δημιουργώντας θετικές εντυπώσεις και ωραιοποιώντας έναν πραγματικά απαξιωμένο και παραμελημένο δημόσιο τομέα υγείας ειδικά όσον αφορά την ψυχική υγεία.

Και θέλετε να μιλήσουμε και με στοιχεία; Γιατί αν ήσασταν πραγματικά ευαίσθητοι, αν είχατε πραγματικά ευαισθησία για την ψυχική υγεία, αναρωτιέμαι: Για ποιον λόγο ακόμα δεν λειτουργεί η Ψυχιατρική Κλινική Εφήβων «Ιωάννης Αγγελικούσης» στο Νοσοκομείο Νίκαιας Δυτικής Αττικής στην Αγία Βαρβάρα, η οποία έχει εγκαινιαστεί ήδη από τον Ιούνιο του 2022; Έχουμε μια ολόκληρη ολοκαίνουργια ψυχιατρική κλινική εφήβων, η οποία μπορεί πραγματικά να φιλοξενήσει δεκαπέντε κλίνες, να έχει δέκα εξωτερικά ιατρεία, να μπορέσει να προσφέρει υπηρεσίες σε έφηβους και σε νέα παιδιά και εσείς, που δήθεν κόπτεστε για τη δημόσια υγεία, το έχετε κλειδωμένο. Δεν λειτουργεί. Πάνω από έναν χρόνο, περίπου έναν χρόνο και ακόμα δεν λειτουργεί.

Τι θα κάνετε γι’ αυτό, κύριε Πλεύρη; Ζητούμε απαντήσεις. Τι θα κάνετε; Σας έχουμε κάνει επανειλημμένες ερωτήσεις. Αυτό είναι το ενδιαφέρον σας για την ψυχική υγεία; Γιατί δεν στελεχώνεται; Γιατί δεν το στελεχώνετε και το αφήνετε έτσι; Γιατί συνεχίζει το «Δρομοκαΐτειο» και το «Δαφνί» να παραμένουν και υποστελεχωμένα και υποχρηματοδοτούμενα; Γι’ αυτά τι έχετε να παρουσιάσετε; Όχι απλά στο ελληνικό Κοινοβούλιο, στους Έλληνες πολίτες, στους κατοίκους της δυτικής Αθήνας και όλου του Λεκανοπεδίου. Γιατί η προσφορά όλων αυτών των νοσοκομείων απευθύνεται σε όλο το Λεκανοπέδιο. Μηδέν εις το πηλίκον.

Και μέσα σε όλα αυτά, ένα ακόμα επίδομα από τα πολλά τα οποία δίνει η Κυβέρνηση, ιδιαίτερα προεκλογικά, το Dentist Pass. Βεβαίως, μια κίνηση ταιριαστή με τη γενικότερη επιδοματική σας πολιτική. Εμείς το έχουμε πει και θα το ξαναπούμε. Τα επιδόματα δεν αποτελούν λύση, παρά μόνο ένα εφήμερο παυσίπονο. Ήταν χρόνιο αίτημα των οδοντιάτρων αλλά και της κοινωνίας η σταθερή χρηματοδότηση της ιατρικής φροντίδας από τον προϋπολογισμό του ΕΟΠΥΥ για την κάλυψη των οδοντιατρικών αναγκών του πληθυσμού. Και τι κάνετε; Τέσσερα σχεδόν χρόνια τίποτα.

Δεν κάνετε τίποτα με τη δημόσια οδοντιατρική δαπάνη στην Ελλάδα η οποία είναι ελάχιστη. Η στοματική υγιεινή θεωρείται στη χώρα μας ως ένα είδος πολυτελείας για τους λίγους μόνο και δυστυχώς είμαστε από τις χώρες που έχουμε τους χειρότερους δείκτες στοματικής υγιεινής στην Ευρώπη. Αυτή είναι η πραγματικότητα. Και φέρνετε τροπολογίες επί τροπολογιών και στο παρόν νομοσχέδιο, όμως τα προβλήματα παραμένουν.

Το μείζον πρόβλημα που δεν θα σταματήσουμε να σας το λέμε έχει να κάνει με τις ελλείψεις στα φάρμακα. Ήμουν από τους πρώτους που σας έκανα επίκαιρη ερώτηση στις 21 Νοεμβρίου του 2022. Ήρθατε, είπατε κάποιες παρεμβάσεις και δεν έχει υπάρξει επί της ουσίας κανένα σοβαρό αποτέλεσμα. Αναρωτιέμαι, λοιπόν.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κάνετε λάθος.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κάνω λάθος; Για βγείτε, λοιπόν, και πείτε μας, για βγείτε και μιλήστε με τους φαρμακοποιούς, για μιλήστε με τους γονείς που ψάχνουν φάρμακα για τα παιδιά τους, για μιλήστε με τους ανθρώπους οι οποίοι ψάχνουν τα φάρμακά τους και δεν μπορούν να τα βρουν. Ξανά επίπλαστη εικονική πραγματικότητα δημιουργείτε, όπως οι βόλτες σας στα επείγοντα, όπου διαπιστώνετε ότι όλα πάνε καλά, όταν όλοι γνωρίζουμε ποια είναι η κατάσταση στα ΤΕΠ αυτής της χώρας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Καταλάβετε ποια είναι η πραγματικότητα. Ακούστε το τι σας λένε οι φορείς, τι σας λένε οι πολίτες, τι σας λένε τα κόμματα της Αντιπολίτευσης και, επιτέλους, κάντε πραγματικά πράγματα όχι για λόγους επικοινωνιακούς και προεκλογικούς, όπως τώρα φαίνεται να κόπτεσθε, αλλά για το καλό και το συμφέρον των Ελλήνων πολιτών.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Γιαννακοπούλου.

Τώρα θα πάρει τον λόγο ο κ. Ανδρέας Πουλάς από το Κίνημα Αλλαγής, αμέσως μετά η κ. Αικατερίνη Αλεξοπούλου από την Ελληνική Λύση, στη συνέχεια η κ. Τσαμπίκα Ιατρίδου από τη Νέα Δημοκρατία και μετά ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τέσσερις εκπαιδευτικοί συνοδοί τους από το 4ο Γυμνάσιο Κουτσουρά Λασιθίου.

Η Βουλή σάς καλωσορίζει και σάς εύχεται καλή χρονιά.

(Χειροκροτήματα από όλες τις πτέρυγες της Βουλής)

Κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν υπάρχει καμμία αμφιβολία ότι η υγεία είναι η αχίλλειος πτέρνα της Κυβέρνησης. Η πανδημία καθυστέρησε την υλοποίηση των σχεδίων της, καθώς το ΕΣΥ, αλλά και οι εναπομείναντες εργαζόμενοι βοήθησαν, στήριξαν την ελληνική κοινωνία. Εντούτοις, η αρχική σας στόχευση δεν άλλαξε, διότι η παράταξή σας δεν πιστεύει στο Εθνικό Σύστημα Υγείας. Έτσι ακόμα και σήμερα, στο παραπέντε της προκήρυξης των εθνικών εκλογών, νομοθετείτε με τρόπο που υπονομεύει στην πράξη τη δημόσια υγεία.

Η κατάσταση που επικρατεί στο Εθνικό Σύστημα Υγείας είναι αποκαλυπτική. Αυτή τη στιγμή με τις ιώσεις σε έξαρση, με τον φόβο ακόμα μεγαλύτερης διασποράς μεταδοτικών μεταλλάξεων του COVID-19, ο κόσμος συρρέει στα νοσοκομεία φρακάροντας τα επείγοντα και τα ΤΕΠ λόγω υπολειτουργίας δομών πρωτοβάθμιας φροντίδας υγείας.

Στα τρία νοσοκομεία της Αττικής, στο «Γεννηματά», στο «Λαϊκό» και στο «Αττικό», τα ράντζα έχουν φρακάρει τους διαδρόμους και το Υπουργείο Υγείας -τι κάνει;- συνάπτει συμφωνία με δύο μεγάλες ιδιωτικές κλινικές για να αντιμετωπίσει το πρόβλημα. Τα περιφερειακά νοσοκομεία βρίσκονται στο έλεος του Θεού χωρίς επαρκή αριθμό γιατρών, χωρίς εξοπλισμό, χωρίς κλίνες ΜΕΘ και ειδικά χωρίς παιδιατρικές κλίνες ΜΕΘ, με αποτέλεσμα, παρά τις υπεράνθρωπες προσπάθειες που καταβάλλουν οι γιατροί, το νοσηλευτικό προσωπικό, να χάνονται ανθρώπινες ζωές και, μάλιστα, σε ηλικίες που είναι νεαρές.

Τα δημόσια νοσοκομεία πάσχουν από συγκεκριμένες ειδικότητες με αποτέλεσμα να δυσλειτουργούν κλινικές. Θα πω ένα παράδειγμα από τον τόπο μου. Στη γυναικολογική κλινική του Άργους όταν δεν εφημερεύει ο ένας και μοναδικός παιδίατρος, οι γυναίκες που θέλουν να γεννήσουν γεννούν με δική τους ευθύνη.

Επίσης, στη διαχείριση της πανδημίας, η χώρα κατέχει την πρώτη θέση σε αύξηση κρουσμάτων του κορωνοϊού νοσηλίων ασθενών άνω των εξήντα πέντε ετών και πρώτη σε νοσηλείες σε ΜΕΘ και θανάτους ηλικιωμένων.

Σύμφωνα με τη νέα επιδημιολογική έκθεση του Ευρωπαϊκού Κέντρου Ελέγχου Λοιμώξεων, τα στοιχεία είναι απογοητευτικά για την εξάπλωση του ιού στη χώρα μας με την καταγραφή σχεδόν τριπλάσιων κρουσμάτων από τον ευρωπαϊκό μέσο όρο.

Και ενώ όλες οι μετρήσεις αποδεικνύουν την απογοήτευση των πολιτών από τις επιδόσεις σας στην υγεία, εσείς φέρνετε τώρα προς ψήφιση ένα νομοσχέδιο που μοιάζει να ψηφίζεται εν τάχει ως προεκλογική υπόσχεση, καθώς εκ των πραγμάτων δεν θα μπορέσετε να προχωρήσετε στην υλοποίησή του πριν τις επικείμενες εθνικές εκλογές.

Επί της ουσίας, πρόκειται για την υλοποίηση του έργου της πρωτοβουλίας του Ιδρύματος «Σταύρος Νιάρχος» που ονομάζεται «Πρωτοβουλία για την Υγεία» και αφορά την ψυχική υγεία των παιδιών, των εφήβων και των ευάλωτων κοινωνικών ομάδων. Η ψυχική υγεία είναι ο αδύναμος κρίκος της υγείας, καθώς ακόμα και σήμερα συνδέεται με ταμπού και με κοινωνικές προκαταλήψεις, αλλά και με την αδιαφορία της πολιτείας που διαθέτει ελάχιστους πόρους για το ευαίσθητο αυτό θέμα.

Πρέπει να είμαστε σαφείς ότι η συγκεκριμένη δωρεά είναι καλοδεχούμενη, αλλά συνιστά στάλα στον ωκεανό των πραγματικών αναγκών, καθώς μέχρι σήμερα η πολιτεία έχει αποτύχει να εκπονήσει, να χρηματοδοτήσει έναν μακρόπνοο, έναν μόνιμο μηχανισμό που θα στηρίξει τους νέους μας στον τομέα αυτό.

Το ερώτημα δε πώς διασφαλίζεται η συνέχιση του προγράμματος αυτού πέρα της πενταετούς πιλοτικής εφαρμογής παραμένει αναπάντητο και δείχνει τον προσχηματικό, τον αποσπασματικό τρόπο που διαχειρίζεται η Κυβέρνηση την τόσο συγκεκριμένη δωρεά όσο και την ψυχική υγεία των νέων.

Περαιτέρω, το παρόν νομοσχέδιο θεσπίζει το περίφημο Dentist Pass ως συνέχεια των διαφόρων επιδομάτων που κατά καιρούς έχετε θεσπίσει. Είναι γεγονός ότι στη χώρα μας το σύνολο της οδοντιατρικής φροντίδας επιβαρύνει αποκλειστικά τον οικογενειακό προϋπολογισμό και την τσέπη του κάθε πολίτη. Αντί, όμως, της εκπόνησης μιας στρατηγικής που να ακουμπάει όλη τη χώρα για τη στοματική υγιεινή, για την οδοντιατρική φροντίδα, ενταγμένη στις δομές πρωτοβάθμιας φροντίδας υγείας, η οποία να καλύπτει ενιαία, καθολικά, ανεξαίρετα όλους τους πολίτες, εσείς για άλλη μια φορά κάνετε μισή πρόχειρη νομοθέτηση. Θεσπίζετε ένα επίδομα μέχρι την ηλικία των δώδεκα ετών -και γιατί να μην πάει μέχρι τα δεκαοκτώ; ερώτημα- και περιορισμένης διάρκειας ενός έτους, που ούτε οι αναγκαίες οι υποτυπώδεις οι οδοντιατρικές δεν μπορούν να καλυφθούν. Η συγκεκριμένη πρόβλεψη, μάλιστα, μοιάζει κυριολεκτικά με ανέκδοτο, καθώς η Κυβέρνηση επί τέσσερα χρόνια δεν έχει κάνει κάτι για την οδοντιατρική φροντίδα των ανθρώπων, παρ’ ότι γνωρίζετε πολύ καλά και τα κενά στους οδοντιάτρους και οι οδοντιατρικές ενώσεις σας έχουν δώσει τις ελλείψεις και θα μπορούσατε να είχατε προγραμματίσει μια προσπάθεια για την οδοντιατρική κάλυψη του πληθυσμού.

Πέρα, όμως, από τα προεκλογικά πυροτεχνήματα που δεν πείθουν, η Κυβέρνηση έρχεται να κλείσει και άλλα γραμμάτια εν όψει εκλογών που δημιουργούν σοβαρά ερωτήματα σκοπιμότητας και νομιμότητας. Έρχεται, λοιπόν, να ξεκαθαρίσει τον κερδοσκοπικό χαρακτήρα του ΙΦΕΤ, χωρίς να δίνει πειστικά επιχειρήματα για την εισαγωγή αυτού του όρου, δεδομένου ότι ήδη αυτός συνιστά ανώνυμη εταιρεία.

Είναι γνωστό ότι ο ΙΦΕΤ αποτελεί αναπόσπαστο βραχίονα του Εθνικού Μηχανισμού Διασφάλισης Φαρμάκων, ιδίως καινοτόμων, μοναδικών και αναντικατάστατων. Ο λόγος για τον οποίον επιλέγει η Κυβέρνηση την ξεκάθαρη εισαγωγή στον νομικό του χαρακτηρισμό ως «κερδοσκοπικού χαρακτήρα εμπορική επιχείρηση» δημιουργεί σοβαρά ερωτηματικά. Μήπως σχετίζεται με τη διαχείριση της μάστιγας των παράλληλων εξαγωγών που έχει προκαλέσει αδικαιολόγητες ελλείψεις φαρμάκων στην ελληνική αγορά; Μήπως σχετίζεται με τις κατά παρέκκλιση προμήθειες λόγω του κορωνοϊού, στις οποίες προέβαινε ο ΥΦΕΤ κατά κόρον στη διάρκεια της πανδημίας; Μήπως αφορά την κυβερνητική ανοχή στη συνολικότερη αρρυθμία που επικρατεί στον τομέα του φαρμάκου; Τα ερωτήματα είναι πολλά και καίνε.

Κύριε Υπουργέ, η δημόσια υγεία είναι ένας τομέας πολύ ευαίσθητος για την ελληνική κοινωνία. Με προεκλογικές υποσχέσεις δεν πρόκειται να ξεγελάσετε τους πολίτες, στους οποίους έχετε μετατοπίσει το συντριπτικό βάρος της ιατροφαρμακευτικής τους περίθαλψης. Μετά από τέσσερα χρόνια διακυβέρνησης η κατάσταση στη δημόσια υγεία είναι χειρότερη από αυτή που παραλάβατε και όσα Pass και να υποσχεθείτε, είστε ταυτισμένοι με την εγκατάλειψη του ΕΣΥ, με την υποβάθμιση των δομών του, με την υποτίμηση των ανθρώπων του, με την εμπορευματοποίησή του και με τη μονιμοποίηση των κοινωνικών ανισοτήτων στον χώρο της υγείας.

Μπορεί, λοιπόν, το ΠΑΣΟΚ να ψηφίζει αυτό το νομοσχέδιο, δεν σας δίνει, όμως, συγχωροχάρτι για τις πράξεις και τις παραλείψεις σας.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Πουλά.

Τον λόγο έχει η κ. Αλεξοπούλου Αικατερίνη από την Ελληνική Λύση.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, θα έλεγα ότι αποτελεί παράδοξο όσο και ειρωνεία το γεγονός ότι ενώ εδώ και τέσσερα σχεδόν χρόνια η δημόσια υγεία έχει σχεδόν απαξιωθεί σε αυτή τη χώρα, τώρα ακριβώς και με φόντο τις εκλογές που έρχονται σας έπιασε ο πόνος για την υγεία, όταν ζήσαμε όλα όσα ζήσαμε, ειδικά από την εποχή της πανδημίας και μετά, με τις αναστολές εργασίας στους υγειονομικούς και τις ελλείψεις σε ΜΕΘ, αλλά και με το ελλιπές προσωπικό στα νοσοκομεία μας, με τα τόσα και τόσα προβλήματα σε τεχνικό εξοπλισμό, σε εγκαταστάσεις. Έχοντας λοιπόν όλη αυτή τη συσσωρευμένη εμπειρία, είναι πραγματικά ειρωνεία να τρέχετε τελευταία στιγμή για να δείξετε πως κάτι θα προλάβετε να κάνετε.

Και για του λόγου το αληθές: Ποια η ωφελιμότητα του περίφημου Dentist Pass, όταν αυτό προβλέπει τη δωρεάν προληπτική οδοντιατρική φροντίδα μόνο για παιδιά από έξι έως δώδεκα ετών; Γιατί αλήθεια, κυρίες και κύριοι, δεν συμπεριλάβατε και τα υπόλοιπα ανήλικα παιδιά μέχρι τα δεκαοκτώ χρόνια της ηλικίας τους; Είναι ή δεν είναι κάτι τέτοιο μία απολύτως ελλιπής ρύθμιση, καθαρά προεκλογικού χαρακτήρα, πόσο μάλλον που τίποτα δεν μας εγγυάται ότι θα λειτουργήσει σε σταθερή βάση;

Εκείνο που χρειαζόταν, συνεπώς, είναι κάτι που η Κυβέρνησή σας αρνείται στον τομέα υγείας: να μην είναι κανένα θετικό μέτρο ορισμένης μόνο διάρκειας, να μην ισχύει μόνο κατά περίπτωση, να μην φαίνεται δηλαδή ότι γίνεται μόνο για τις εντυπώσεις. Μόνο έτσι θα γινόσασταν αξιόπιστοι, κυρίες και κύριοι.

Και για να μιλήσω και λίγο ευρύτερα, ενώ σε διεθνές επίπεδο, στην Ευρώπη, οι στόχοι των σοβαρών κυβερνήσεων είναι να υπάρχει στο άμεσο μέλλον καθολική κάλυψη των υπηρεσιών στοματικής υγείας, εδώ στην Ελλάδα τι ακριβώς έχετε πετύχει τέσσερα χρόνια Κυβέρνησης Νέας Δημοκρατίας; Για να μην προσμετρήσω και τα πολλά που είχαν προηγηθεί και οι δαπάνες για τις οδοντιατρικές εξετάσεις και θεραπείες συνεχίζουν να αγγίζουν το δείκτη μηδέν.

Καμμία σύγκλιση λοιπόν με την Ευρώπη ούτε στα θέματα στοματικής υγείας ούτε πουθενά αλλού, σε ό,τι αφορά τη δημόσια υγεία. Αντίθετα, πλήρης απόκλιση είναι αυτό που χαρακτηρίζει την πολιτική σας.

Θα ήθελα ακόμα να αναφερθώ εν τάχει στο άρθρο 14 του νομοσχεδίου περί του Ινστιτούτου Φαρμακευτικής Έρευνας και Τεχνολογίας -πολύ σημαντικό ζήτημα- το οποίο έρχεται να μας υπενθυμίσει ποια είναι η κατάσταση του φαρμάκου στην πατρίδα μας, έχοντας μάλιστα την ατυχία να βιώνουμε ακόμα τη συγκυρία με τις θρυλούμενες ελλείψεις φαρμάκων στην αγορά. Πού είναι άραγε η εθνική στρατηγική για το φάρμακο, την οποία είχατε κι αυτή προαναγγείλει; Ξέρετε, κοντεύουν τέσσερα χρόνια από τις προηγούμενες εκλογές και η υπόσχεση είναι ακόμα εκεί, στα χαρτιά. Θα την ανασύρετε μήπως για χρήση και στις εκλογές που έρχονται; Για να δούμε.

Όμως, εδώ μιλάμε για ένα μείζον και πολύ σοβαρό πρόβλημα που αγγίζει εκατοντάδες χιλιάδες, αν όχι και εκατομμύρια, συνανθρώπους μας κι αυτό επειδή η πρόσβαση των ασθενών στο φάρμακο -και μάλιστα στο κατάλληλο φάρμακο, το τονίζω αυτό- όχι μόνο δεν βελτιώθηκε, σε σχέση με το 2019, αλλά συνέβη το αντίστροφο. Επιδεινώθηκε με όλα όσα κάτι τέτοιο μπορεί να σημαίνει πάνω από όλα για την υγεία και τη σωματική ακεραιότητα των συνανθρώπων μας, αλλά και για την τσέπη τους που συνεχώς επιβαρύνεται.

Όπως βλέπετε, δεν αναφέρθηκα καν στις άλλες υποσχέσεις σας, στο ότι θα αναπτύξετε την έρευνα και την καινοτομία, την εγχώρια ελληνική παραγωγή φαρμάκου. Και δεν θα αναφερθώ γιατί, αν το κάνω, θα ηχεί σαν ένα σύντομο ανέκδοτο. Άλλωστε, σε τι στηρίξατε την εγχώρια παραγωγή; Στον πρωτογενή τομέα της αγροτικής μας ανάπτυξης; Στην αμυντική μας βιομηχανία; Ή στο θέμα του εναλλακτικού τουρισμού, του πολιτιστικού και θρησκευτικού τουρισμού, για τον οποίο πολλές φορές έκανε λόγο η Ελληνική Λύση ακόμη και στο πρόγραμμά της;

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ**. ΣΟΦΙΑ ΣΑΚΟΡΑΦΑ)**

Κλείνοντας σας καλώ να ακούσετε επιτέλους σοβαρά τις προτάσεις μας για τα μεγάλα θέματα που ταλανίζουν τη δημόσια υγεία μας, να ακούσετε τις θέσεις της Ελληνικής Λύσης και του Κυριάκου Βελόπουλου, θέσεις που όσες φορές έτυχε να ακουστούν, έδωσαν λύσεις σε προβλήματα που χρόνιζαν.

Σκύψτε λοιπόν στα πραγματικά προβλήματα που αντιμετωπίζει η δημόσια υγεία μας και κάντε πράξη αυτό το οποίο επίσης δεσμευτήκατε: διάλογο, δημόσιο διάλογο, για να βρούμε επιτέλους μόνιμες, οριστικές και εφικτές λύσεις στα χρόνια νοσήματα του Εθνικού Συστήματος Υγείας.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα εκ μέρους της Νέας Δημοκρατίας έχει η κ. Ιατρίδη.

**ΤΣΑΜΠΙΚΑ ΙΑΤΡΙΔΗ:** Κυρίες και κύριοι συνάδελφοι, το νομοσχέδιο που συζητάμε σήμερα ακολουθεί μια σειρά νομοσχεδίων και συνολικών παρεμβάσεων για την υγεία σε συνθήκες οι οποίες τα τελευταία χρόνια ήταν πρωτοφανείς και εξαιρετικά δύσκολες.

Η Κυβέρνηση της Νέας Δημοκρατίας κλήθηκε να αντιμετωπίσει, την ίδια στιγμή, τα χρόνια ζητήματα του Εθνικού Συστήματος Υγείας και την εκδήλωση της πανδημίας, η οποία πίεσε στο μέγιστο βαθμό τους γιατρούς, τους νοσηλευτές και το προσωπικό των νοσοκομείων μας και των λοιπών δομών υγείας. Ωστόσο, παρά τις δυσκολίες, παρά τις εξαιρετικές καταστάσεις που όλες και όλοι ζήσαμε, το ΕΣΥ στάθηκε όρθιο χάρη στην αυταπάρνηση των γιατρών και του λοιπού προσωπικού των νοσοκομείων μας, όπως όρθια στάθηκε και η οικονομία μας και η κοινωνία μας με τις παρεμβάσεις αυτής της Κυβέρνησης.

Κυρίες και κύριοι συνάδελφοι, με το παρόν νομοσχέδιο κυρώνεται και τροποποιείται η σύμβαση μεταξύ του Ιδρύματος «Κοινωφελές Ίδρυμα Σταύρος Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα της υγείας στην Ελλάδα, η οποία ονομάζεται «Πρωτοβουλία για την Υγεία». Πρόκειται για ένα πενταετές επιστημονικό πρόγραμμα, με σκοπό την ενίσχυση του τομέα ψυχικής υγείας παιδιών και εφήβων στην Ελλάδα. Πιστεύω ότι είναι μια σημαντική δωρεά, που θα βοηθήσει στην αντιμετώπιση των αυξημένων αναγκών.

Θυμίζω εδώ ότι η διαπίστωση των αναγκών οδήγησε και την ίδια την Κυβέρνηση, με απόφαση του Πρωθυπουργού Κυριάκου Μητσοτάκη, να αναβαθμίσει το ζήτημα της ψυχικής υγείας σε επίπεδο Υφυπουργείου. Στο πλαίσιο αυτό, η Κυβέρνηση –πέρα από τη θεσμική αναβάθμιση- προχώρησε και σε συγκεκριμένες πράξεις, όπως με τη λειτουργία του πανελληνίου δικτύου αναφοράς ψυχικής υγείας για την εκπαίδευση και κατάρτιση των επαγγελματιών υγείας, τη δυνατότητα αύξησης των εργαλείων τηλεψυχιατρικής για τη συμμετοχή των εφήβων σε ομάδες και τη δημιουργία νέων δομών ψυχικής υγείας.

Συνεπώς, η Κυβέρνηση έχει προχωρήσει σε σημαντικές παρεμβάσεις, οι οποίες περιλαμβάνουν και την ακριτική νησιωτική Ελλάδα. Είναι ήδη πραγματικότητα η διενέργεια εξήντα έξι διαγωνισμών και η έκδοση των αντίστοιχων πρώτων πενήντα τεσσάρων αδειών λειτουργίας για κέντρα ημέρας και υποστήριξης της ψυχικής υγείας σε όλη την Ελλάδα με πόρους από το Ταμείο Ανάκαμψης.

Μεταξύ αυτών, θα ήθελα και από το Βήμα της Βουλής να χαιρετίσω τη χρηματοδότηση με 1,5 εκατομμύριο ευρώ για τη δημιουργία μονάδων ψυχικής υγείας και οικοτροφείο στη Ρόδο, με δεδομένο ότι είχα καταθέσει αντίστοιχες προτάσεις στην Υφυπουργό Υγείας κ. Ζωή Ράπτη στις συναντήσεις εργασίας που είχα μαζί της, όταν ανέλαβε ως Υφυπουργός Υγείας.

Γι’ αυτό σας ευχαριστώ θερμά, κυρία Υφυπουργέ, γιατί άμεσα ανταποκριθήκατε στις προτάσεις που σας είχα καταθέσει.

Πράγματι, στα Δωδεκάνησα υπήρχε ανάγκη δημιουργίας μονάδας ψυχικής υγείας για την υποστήριξη σε άτομα νεαρής ηλικίας, τα οποία βιώνουν τα πρώτα ψυχωτικά συμπτώματα καθώς και της δημιουργίας οικοτροφείου για πάσχοντες από άνοια τελικού σταδίου.

Με αυτόν τον τρόπο, η Κυβέρνησή μας και ο Υπουργός μας κ. Πλεύρης ενίσχυσαν τις δομές ψυχικής υγείας στα Δωδεκάνησα και αναμφίβολα, διευκολύνονται οι οικογένειες των συνανθρώπων μας που χρειάζονται εξειδικευμένη βοήθεια.

Συνεπώς, επειδή τα ζητήματα της ψυχικής υγείας χρειάζονται κάθε δυνατή υποστήριξη, χαιρετίζω και τη δωρεά του Ιδρύματος «Σταύρος Νιάρχος». Σε πολλές περιπτώσεις η συνεργασία δημόσιου και ιδιωτικού τομέα με τον αντίστοιχο επιστημονικό σχεδιασμό μπορεί να εξασφαλίσει περαιτέρω την ποιότητα της παρεχόμενης φροντίδας στις δημόσιες δομές ψυχικής υγείας, αξιοποιώντας μεταξύ άλλων και τα ευρήματα των επιστημονικών ερευνών.

Κυρίες και κύριοι συνάδελφοι, το νομοσχέδιο προβλέπει ακόμα και σημαντικές ρυθμίσεις που αφορούν τον τομέα υγείας γενικά.

Έτσι, με το άρθρο 3 προβλέπεται το Dentist Pass για την προληπτική οδοντιατρική φροντίδα των παιδιών από έξι έως δώδεκα ετών και για την οικονομική ελάφρυνση του οικογενειακού προϋπολογισμού.

Με το άρθρο 4 δίνεται η δυνατότητα ταχύτερης έκδοσης αδειών οικοδομικών εργασιών, προκειμένου να υλοποιηθούν γρηγορότερα οι διαγωνισμοί που αφορούν κτήρια δημοσίων δομών πρωτοβάθμιας φροντίδας υγείας.

Με το άρθρο 5 σχετικά με τις τοπικές ομάδες υγείας παρατείνεται ένα ολόκληρο πρόγραμμα πρωτοβάθμιας φροντίδας υγείας, το οποίο χρηματοδοτείται από την Ευρωπαϊκή Ένωση. Η παράταση αυτή προβλέπει την ομαλή ένταξη των ΤΟΜΥ στο σύστημα πρωτοβάθμιας φροντίδας και περίθαλψης. Για ακόμα μία φορά αποδεικνύεται στην πράξη η προσήλωση της Κυβέρνησής μας να αξιοποιεί στο έπακρο τους πόρους της Ευρωπαϊκής Ένωσης και να υιοθετεί κάθε άλλη πρακτική που απορρέει από τα κοινοτικά προγράμματα του Ευρωπαϊκού Κοινοτικού Ταμείου.

Στα άρθρα 6 και 7 περιλαμβάνονται ρυθμίσεις που αφορούν δομικές διαδικασίες των φορέων και των δομών υγείας, όπως κάλυψη δαπανών, πληρωμές προμηθευτών, λειτουργικά κόστη, φαρμακευτικές δαπάνες, αλλά και ανάγκες για προσωπικό και υπηρεσίες προς το σύστημα υγείας. Με τις ρυθμίσεις αυτές αναμένονται μεγαλύτερα περιθώρια ευελιξίας στον κάθε ο

ργανισμό ξεχωριστά, αλλά και σε όλο το σύστημα υγείας συνολικά, ώστε να είναι σε θέση να αντιμετωπίζει πάγιες και έκτακτες ανάγκες έγκαιρα και αποτελεσματικά.

Το άρθρο 8 αφορά την κινητικότητα του προσωπικού προς τα νοσοκομεία. Αίρεται η πλήρης απαγόρευση που ίσχυε μέχρι τώρα και δίνει τη δυνατότητα στο νοσηλευτικό και παραϊατρικό προσωπικό φορέων του Υπουργείου Υγείας να μετακινηθεί στις νοσοκομειακές μονάδες. Είναι πάρα πολύ σημαντικό το άρθρο αυτό.

Και θα ήθελα εδώ, κύριε Υπουργέ, να προτείνω στην κινητικότητα να συμπεριληφθεί και το διοικητικό προσωπικό των εποπτευόμενων από το Υπουργείο Υγείας φορέων. Στα ακριτικά νησιωτικά νοσοκομεία παρατηρούνται και ορισμένες ελλείψεις και σε διοικητικό προσωπικό. Συνεπώς, πιστεύω ότι μπορούμε να μελετήσουμε, κύριε Υπουργέ και να ανοίξουμε την κινητικότητα και για όσες και όσους επιθυμούν να έρθουν στα νησιά μας και να υπηρετήσουν στα ακριτικά νοσοκομεία μας.

Περαιτέρω το νομοσχέδιο περιέχει σημαντικές ρυθμίσεις, όπως την αναγνώριση της διετούς συνεχούς προϋπηρεσίας του ιατρικού προσωπικού στη ΜΕΘ του «Ερρίκος Ντυνάν» και τη δυνατότητα να επεκταθεί ο χρόνος απόσπασης του προσωπικού του Οργανισμού Διασφάλισης Ποιότητας στην Υγεία από ένα στα τρία έτη με δυνατότητα ανανέωσης για τρία επιπλέον έτη.

Ακόμη, στο παρόν κυρώνονται οι διατάξεις που αφορούν θέματα Covid, όπως η φύλαξη και η μεταφορά των εμβολίων και η μεταφορά των αρμοδιοτήτων αυτών από το Υπουργείο Κλιματικής Κρίσης και Πολιτικής Προστασίας προς το Υπουργείο Υγείας.

Τέλος, στο ζήτημα των φαρμάκων, όπως ξεκαθάρισε και ο Υπουργός, ο κ. Πλεύρης, η διάταξη που εισάγεται για το Ινστιτούτο Φαρμακευτικής Έρευνας και Τεχνολογίας αποτελεί ουσιαστικά ένα πλαίσιο που ενισχύει τις εισαγωγές. Δεν αλλάζει τίποτα ως προς τις εισαγωγές, αντίθετα περιορίζει τη δυνατότητα εξαγωγών, ώστε να διασφαλιστεί η επάρκεια φαρμάκων στη χώρα και ταυτόχρονα, το ινστιτούτο να είναι βιώσιμο και ανταγωνιστικό, χωρίς να επιβαρύνει το δημόσιο.

Κυρίες και κύριοι συνάδελφοι, η υγεία είναι το σημαντικότερο αγαθό. Στη νέα τετραετία έχουμε να αντιμετωπίσουμε και άλλες προκλήσεις. Πρέπει να δώσουμε περαιτέρω κίνητρα, γενναία κίνητρα σε γιατρούς και νοσηλευτές, ώστε να έρθουν και να στελεχώσουν τα νοσοκομεία και τις δομές των Δωδεκανήσων και των άλλων νησιών.

Για παράδειγμα, παρά τις συνεχείς προκηρύξεις από το Υπουργείο, η Κάλυμνος χρειάζεται ενίσχυση με δύο καρδιολόγους. Το ΕΚΑΒ, επίσης χρειάζεται ενίσχυση ειδικά στη νότια Ρόδο. Το Νοσοκομείο της Ρόδου χρειάζεται ενίσχυση με γιατρούς έξι ειδικοτήτων, ενώ αντίστοιχη είναι και η κατάσταση στις δομές υγείας στην Κω, τη Λέρο και στα άλλα νησιά. Άρα, ναι, πρέπει να δούμε τα κίνητρα, διότι προσπάθειες και προκηρύξεις έχουν γίνει. Το συζητάμε με την ηγεσία του Υπουργείου και είναι μία πρόκληση την οποία και θα αντιμετωπίσουμε.

Κυρίες και κύριοι συνάδελφοι, το παρόν νομοσχέδιο κινείται σαφέστατα προς τη σωστή κατεύθυνση. Συνδυάζει τη συνεργασία δημόσιου και ιδιωτικού τομέα στο κρίσιμο ζήτημα της ψυχικής υγείας και με τις λοιπές ρυθμίσεις που προβλέπονται συμβάλλει και στη δημιουργία καλύτερου και αποδοτικότερου συστήματος υγείας. Γι’ αυτό και το στηρίζουμε ανεπιφύλακτα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε, που μόλις μου δώσατε τον λόγο.

Ευχαριστώ, όπως πάντα, τον κύριο που, ενώ δεν όφειλε να πάρει αυτό το υγειονομικό ρίσκο, καθάρισε το Βήμα, για να μην το πάρω εγώ το ρίσκο.

Κυρίες και κύριοι Βουλευτές, από σήμερα με το σχέδιο νόμου της Κυβέρνησης του «Κυριάκου Μητσοτάκη Α.Ε.» και του κ. Πλεύρη, εκτός πια από τη σημερινή ημέρα, εκτός από τον πολιτισμό και τις τέχνες, εκτός από τη γενική υγεία του πληθυσμού, από σήμερα και με τη βούλα του κράτους μας και για την ψυχική υγεία μας, να είναι καλά οι εφοπλιστές και τα ιδρύματα! Ο γνωστός στίχος της ραπ μουσικής που βρίσκει λαμπρή εφαρμογή στις μνημονιακές κυβερνήσεις γενικώς, αλλά και ειδικότερα στη μνημονιακή ζέση που επιδεικνύει η παρούσα Κυβέρνηση, που είναι ταυτοχρόνως -έχει το μοναδικό αυτό παγκόσμιο προνόμιο- και ανώνυμη εταιρεία, ενώ κυβερνά μία πατρίδα.

Κύριε Υπουργέ, λοιπόν, ξέρετε, εμείς δεν έχουμε πρόβλημα με τη φιλανθρωπία. Καλά κάνει και υπάρχει, όποιου του περισσεύουν χρήματα είναι καλό να συνδράμει αυτούς που πεινούν. Το πρόβλημα είναι ότι συστηματικά όλες οι πρόνοιες που ορίζονται από το Σύνταγμα της πατρίδας μας για αυτό τον έρημο, τον έρμο τον ελληνικό λαό, όλες οι προστασίες που πρέπει εμείς οι πολιτικοί -και εμείς δεν κυβερνάμε, εσείς κυβερνάτε- πρέπει εσείς, λοιπόν, οι πολιτικοί που κυβερνάτε να του παρέχετε, σιγά σιγά, με χαμηλά πηδηματάκια, όπως θα έλεγε κανείς χαριτολογώντας, μεταβαίνουν με τον έναν ή τον άλλο τρόπο στον ιδιωτικό τομέα.

Θα μου πείτε «καλά, η ελεημοσύνη…», συγγνώμη για τη βαριά έκφραση, αλλά περί αυτού πρόκειται, αντικαθιστά ένας «πλουσιόπουλος» το κράτος μας ως ελεήμων. Είναι και ανήθικο αυτό, κανείς δεν έχει δικαίωμα να ελεεί κάποιον άλλον, γιατί αν αρχίσουμε με τις ελεημοσύνες, οφείλουμε να σκεφτούμε πώς βρέθηκε κάποιος στη θέση να χρειάζεται έλεος, ποιοι τον έφεραν σε αυτή τη θέση. Δεν έπεσε από τον ουρανό, δεν γεννήθηκαν φτωχοί. Και γενικώς θα έπρεπε και όσοι γεννήθηκαν φτωχοί να μπορούν να αλλάξουν τάξη, να μπορούν να παλέψουν για αυτό. Δεν μπορούν πια.

Επομένως, κύριε Υπουργέ που εκπροσωπείτε την Κυβέρνηση, το πρόβλημά μας δεν είναι ότι το Ίδρυμα «Σταύρος Νιάρχος» βοηθάει μια κυβέρνηση. Το πρόβλημά μας είναι ότι έχει αρχίσει να συνηθίζει ο ελληνικός λαός τα τέσσερα χρόνια που κυβερνάτε, αλλά και πριν στα μνημονιακά χρόνια, γιατί προηγήθηκαν τέτοιες συμφωνίες του κράτους με διάφορα ιδρύματα, αυτές τις πρόνοιες να τις λαμβάνει από ιδιώτες που προς το παρόν του τις προσφέρουν ως ελεημοσύνη, σύντομα –οσονούπω, κύριε Υπουργέ- θα φτιαχτούν εταιρείες που θα εισπράττουν το αντίτιμο για αυτές τις υπηρεσίες που στην αρχή είναι ελεημοσύνη, ντύνονται δηλαδή με την προβιά της ελεημοσύνης. Πρόκειται να γίνουν πολύ ακριβές υπηρεσίες στο μέλλον.

Ακούστε με λίγα λόγια τι συμβαίνει με το σχέδιο νόμου σας, κύριε Υπουργέ. Η Κυβέρνησή σας, με τη συνδρομή, βέβαια, του Ιδρύματος «Σταύρος Νιάρχος», έχει συνάψει ένα μνημόνιο, ελληνικέ λαέ, συνεργασίας με μία μη κυβερνητική οργάνωση της Νέας Υόρκης, η οποία έχει ιδρυθεί και λειτουργεί υπό την εποπτεία του ψυχίατρου Χάρολντ Κόπλεβιτς, αγνώστων λοιπών στοιχείων και δεν το λέω τυχαία αυτό, θα μιλήσω πιο κάτω. Συντονιστής, κύριε Υπουργέ, του ερευνητικού προγράμματος ξέρετε ποιος θα είναι; Θα έχει κάποια σχέση με εμάς; Όχι, θα είναι μία μη κυβερνητική οργάνωση της Ελλάδας, η οποία, κύριε Υπουργέ, παρ’ ότι θα είναι της Ελλάδας αυτή η μη κυβερνητική οργάνωση -αγνώστων λοιπών στοιχείων επίσης μέχρι τώρα- θα ελέγχεται, όμως, οικονομικά και διοικητικά από πού; Ξέρετε; Από το Ίδρυμα «Σταύρος Νιάρχος», ελληνικέ λαέ και θα έχει ως κύριο ακαδημαϊκό της βραχίονα-συνεργάτη μία πανεπιστημιακή κλινική μας της βορείου Ελλάδος, της Θεσσαλονίκης.

Στο δίκτυο των συνεργατών θα εμπλακούν, κύριε Υπουργέ, συγκεκριμένες περιοχές, αλλά με γεωγραφική διασπορά, ενώ με σαφήνεια υπονοείται στο σχέδιο νόμου σας ότι είναι καλοδεχούμενοι σε αυτό το δίκτυο όσα φυσικά πρόσωπα ή φορείς επιθυμούν να ενταχθούν σε αυτό. Από το κείμενο διαφαίνεται ότι δεν θα εμπλακούν, κύριε Υπουργέ, μόνον κλινικές ιατρικών σχολών ή του ΕΣΥ, αλλά και κάθε άλλος φορέας, όπως μη κυβερνητικές οργανώσεις, που επιχειρεί στην Ελλάδα.

Με άλλα λόγια, τι επιβεβαιώνεται, κύριε Υπουργέ; Επιβεβαιώνεται η εντύπωση ότι η Κυβέρνησή σας είχε εξαρχής την πρόθεση να δημιουργήσει ένα ιδιότυπο -επιτρέψτε μου την έκφραση- υβρίδιο ανάμεσα στο πανεπιστήμιο, στο ΕΣΥ και στον ιδιωτικό τομέα. Με ποια σαφή τάση; Με σαφή τάση να μετατρέψει τμήματα του Εθνικού Συστήματος Υγείας μας ή της σύμπραξης του ΕΣΥ με τον ιδιωτικό τομέα σε ΜΚΟ, ή να δημιουργήσει εκ του μηδενός ΜΚΟ για διάφορους σκοπούς.

Θυμίζω ότι το ζήτημα έχει τεθεί και σε σχετική επίκαιρη ερώτηση του συντρόφου και συνοδοιπόρου μου, του Γιώργου Λογιάδη για τις υπηρεσίες ψυχικής υγείας στην ανατολική Κρήτη στις 30-9-2020.

Τα σημαντικά ζητήματα που τίθενται, κύριε Υπουργέ –και περιμένουμε απαντήσεις για αυτά που θα θίξω- είναι τα εξής: Πρώτον, με ποια ακριβώς κριτήρια και ποιοι επέλεξαν, πολίτες που μας ακούτε, τη συγκεκριμένη μη κυβερνητική οργάνωση της Νέας Υόρκης, από ποιον χρηματοδοτείται η συγκεκριμένη κυβερνητική οργάνωση και από ποιο πανεπιστήμιο των Ηνωμένων Πολιτειών έχει λάβει έγκριση το κύριο ερευνητικό πρωτόκολλο;

Δηλαδή, ελληνικέ λαέ, για να τα λέμε τα πράγματα με το όνομά τους, από ποια επιτροπή ηθικής και δεοντολογίας; Πολύ φοβόμαστε, από καμμία. Καμμία ηθική, καμμία δεοντολογία. Περί αρπαχτής πρόκειται. Θα το δούμε ετεροχρονισμένα σε μάκρος χρόνου.

Δεύτερον, κύριε Υπουργέ, ποιος ή ποια φυσικά πρόσωπα στην Ελλάδα υπέγραψαν ή πρόκειται να υπογράψουν εκ μέρους μας το συμφωνητικό ανάμεσα στη ΜΚΟ της Νέας Υόρκης και την ελληνική πλευρά;

Περιμένουμε απαντήσεις, κύριε Υπουργέ. Δεν τα λέω για αστείο.

Σημείωση πρώτη: Οι δικηγόροι των φορέων των Ηνωμένων Πολιτειών είναι, όπως ξέρετε, ιδιαιτέρως σχολαστικοί και επιμένουν, ελληνικέ λαέ, σε λεπτομέρειες έτσι ώστε η πλευρά τους να είναι απολύτως εξασφαλισμένη νομικά.

Δεύτερον, όλες οι συμφωνίες βασίζονται, κύριε Υπουργέ, στο δίκαιο και στη νομοθεσία της πολιτείας, βεβαίως, της Νέας Υόρκης και, βεβαίως-βεβαίως, όχι της Ελλάδας. Γιατί; Διότι είμαστε αποικία, κύριε Υπουργέ. Διότι είμαστε υποτελείς. Διότι ποτέ δεν είμαστε ίσοι προς ίσους με αυτόν τον μεγάλο εταίρο μας.

Τρίτον, απαιτούν την εξασφάλιση της έγκρισης του ερευνητικού πρωτοκόλλου από την επιτροπή ηθικής και δεοντολογίας ελληνικού πανεπιστημίου ή ανεξάρτητης επιτροπής ηθικής και δεοντολογίας ή νοσοκομείου.

Σημαντική σημείωση, κύριε Υπουργέ: Η φόρμα της συμφωνίας είναι πολύ συγκεκριμένη για το κράτος της Νέας Υόρκης και ισχύει σε κάθε περίπτωση. Ξέρετε τι σημαίνει αυτό; Αυτό σημαίνει, κύριε Υπουργέ, ότι τα πνευματικά δικαιώματα των συμπερασμάτων της έρευνάς τους ανήκουν ολοκληρωτικά στο σύνολό τους και δίνουν την «option», την επιλογή, να αγοράσει η πλευρά μας –η ελληνική πλευρά- όσα δεδομένα από αυτά επιθυμεί.

Το «know how», δηλαδή, που θα προκύψει στο τέλος όλης αυτής της έρευνας, θα τους ανήκει, Υπουργέ, αποκλειστικά και θα το αξιοποιήσουν επιστημονικά και οικονομικά, όπως η ΜΚΟ της Νέας Υόρκης το επιθυμεί αποκλειστικά.

Ποιος θα λάβει οικονομικά οφέλη από αυτή τη συμφωνία, ελληνικέ λαέ και σε συνάρτηση με το «know how» που θα προκύψει μετά από την πενταετία;

Τι θα έκανε, κύριε Υπουργέ, μία έντιμη κυβέρνηση; Για εμάς στο ΜέΡΑ25 ακούστε τι θα έκανε, να το κάνετε την επόμενη φορά, αν θέλετε. Θα το έφερνε το θέμα στη Βουλή και θα ανέλυε με κάθε λεπτομέρεια και ενδελέχεια τη συμφωνία και τη λογική που μας υποδεικνύει ότι θα πρότεινε τη δημιουργία ενός φορέα που θα εξασφάλιζε στο ελληνικό δημόσιο την προοπτική ενός επιστημονικού και οικονομικού κεφαλαίου.

Τρίτον, κυρίες και κύριοι Βουλευτές, κυρία Πρόεδρε, αλλά κυρίως πολίτες που μας ακούτε, σε κάθε έρευνα θα πρέπει να υπάρχει έντυπο πληροφόρησης και έντυπο βεβαίως συγκατάθεσης. Από το νομοσχέδιό σας, όμως, φαίνεται ότι κατά τόπους στην Ελλάδα θα εγκρίνεται μια τέτοια παροχή συναίνεσης. Στην πραγματικότητα, όμως, αυτή η παροχή συναίνεσης που θα εγκρίνεται κατά τόπους στην Ελλάδα με βάση το νομοσχέδιό σας, τελικά θα πρέπει να αποτυπώνει ό,τι ορίζεται στη συγκεκριμένη παροχή συναίνεσης του ακαδημαϊκού βραχίονα της ΜΚΟ στη Νέα Υόρκη.

Αυτοί θα αποφασίζουν την παροχή συναίνεσης και εμείς θα την αντιγράφουμε, ελληνικέ λαέ. Το λέω καθαρά για να το καταλάβουν οι πάντες.

Αυτό που προβληματίζει ιδιαιτέρως και εμείς το αναδεικνύουμε είναι ότι υπάρχει άμεση συσχέτιση –ακούστε το, έχει σημασία, κυρίες και κύριοι Βουλευτές- με την προστασία των προσωπικών δεδομένων και του ιατρικού απορρήτου.

Το έντυπο πληροφόρησης και το έντυπο συγκατάθεσης έχει άμεση συσχέτιση με αυτά τα δύο, κύριε Υπουργέ και το ξέρετε. Αυτό, όμως, έχει σημαντικότατες προεκτάσεις. Η έρευνα που περιγράφεται στο νομοσχέδιο αφορά σε παιδιά και εφήβους. Μεγάλος αριθμός από αυτά τα παιδιά, όπως ξέρετε κύριε Υπουργέ, έχει νοητική υστέρηση ή δεν θα έχει εν πάση περιπτώσει για διάφορους λόγους δικαστικό συμπαραστάτη. Εάν δε, προσθέσουμε τα παιδιά που φιλοξενούνται στην «Κιβωτό του Κόσμου» και στο «Χαμόγελο του Παιδιού», ο αριθμός εκτοξεύεται κυριολεκτικά.

Ποιος θα υπογράψει σε αυτές τις περιπτώσεις, κύριε Υπουργέ; Περιμένουμε απαντήσεις. Ποιος θα υπογράψει; Στην πραγματικότητα, φοβόμαστε –είμαστε σίγουροι- ότι η πρόθεση της Κυβέρνησης Κυριάκος Μητσοτάκης είναι «ουδείς», δηλαδή κανένας να μην υπογράψει. Εμείς το τονίζουμε ιδιαίτερα αυτό.

Στο νομοσχέδιό σας υπάρχει αναφορά για ηλεκτρονικό φάκελο ασθενούς. Συμπεραίνουμε έτσι –ευλόγως, νομίζουμε- ότι όλα ανεξαιρέτως τα δεδομένα, προσωπικά και ιατρικά, κύριε Υπουργέ, θα πηγαίνουν μέσω συστήματος πληροφορικής στη ΜΚΟ της Νέας Υόρκης δίχως κανένα «concept form», Αυτό σημαίνει, δηλαδή, χωρίς καμμία συναίνεση. Αυτό σημαίνει ότι με πλήρη παραβίαση –διότι είμαστε υπεύθυνοι όλοι οι Βουλευτές σε αυτήν την Αίθουσα- του ιατρικού απορρήτου και του ηλεκτρονικού φακέλου βεβαίως του ασθενούς και των προσωπικών δεδομένων, κάποιοι κάπου στη Νέα Υόρκη –δεν ξέρουμε καν ποιοι- στη Νέα Υόρκη στο Ίδρυμα «Σταύρος Νιάρχος» και δεν ξέρουμε πού αλλού στον κόσμο, θα έχουν data για έρευνα, τα οποία δυνητικά θα μπορούν να τα πουλήσουν σε οποιονδήποτε οποτεδήποτε και να προκύψουν χρηματικές απολαβές από αυτά.

Στα ΑΕΙ της χώρας και στους καθηγητές που θα συμμετάσχουν θα δώσουν επιχορηγήσεις, ελληνικέ λαέ, μέσω ΕΣΠΑ μέσω της εκάστοτε περιφέρειας, μικρά χρηματικά ποσά σε σχέση με αυτά που θα κατασπαράξει η ΜΚΟ στη Νέα Υόρκη.

Το Ίδρυμα «Σταύρος Νιάρχος» και τα φυσικά πρόσωπα που συμμετέχουν σε όλο το πρότζεκτ θα μπορούν για απροσδιόριστο χρονικό διάστημα να κερδίζουν, κύριε Υπουργέ.

Πρέπει λοιπόν να αναδεικνύουμε τον σημαντικότατο θεσμικό ρόλο της Βουλής, για να παρεμποδιστεί –κάνουμε έκκληση σε όλες τις πλευρές της Βουλής- μια τέτοια συμφωνία ή αν γίνει –διότι δεν είναι απολύτως αρνητική η συμφωνία- να εξασφαλιστεί με κάθε τρόπο η διαφάνεια των διαδικασιών και το δημόσιο συμφέρον της χώρας μας, επιστημονικό και οικονομικό, κύριε Υπουργέ.

Τέταρτον, επιπλέον στόχος της Κυβέρνησής σας είναι μέσω αυτού του σχεδίου νόμου να αποδομηθεί περαιτέρω το Εθνικό Σύστημα Υγείας. Επί της ουσίας, το σχέδιο νόμου τους έχει στόχο να εγκρίνει ερευνητικό πρόγραμμα μέσω του οποίου κάποια φυσικά πρόσωπα θα επωφεληθούν σε χρηματικό επίπεδο, ενώ επιστημονικά δεν θα υπάρξει απολύτως κανένα όφελος.

Θα μου επιτρέψετε μια μικρή υπέρβαση του χρόνου. Δεν έχω τελειώσει ακόμα. Θα χρειαστώ δύο, τρία λεπτά να μιλήσω λίγο γι’ αυτό το αίσχος που έγινε προχθές στο Υπουργείο Παιδείας.

Εδέησε ο πολυχρονεμένος μας βεζίρης, η κ. Κεραμέως, να μας δεχθεί μετά από σαράντα ημέρες που την παρακαλάμε για το προσοντολόγιο. Θα μου πείτε, του κ. Βορίδη είναι, του κεντρώου αυτού πολιτικού που είναι στις τάξεις σας. Ωστόσο, αυτή είναι η αρμόδια για να απευθυνθούμε εμείς. Εδέησε να μας δει ο κ. Συρίγος γιατί ο πολυχρονεμένος βεζίρης δεν είχε χρόνο και άφησε τον χαλίφη στη θέση του βεζίρη, που θέλει να γίνει χαλίφης στη θέση του χαλίφη.

Ο κ. Συρίγος μας είδε, λοιπόν, κυρίες και κύριοι Βουλευτές, πολίτες, ηθοποιοί, καλλιτέχνες κάθε είδους που μας ακούτε, και μας είπε «άλλα λόγια να αγαπιόμαστε». Τα επιχειρήματα, τα κατάπτυστα κατά την πολιτική μας γνώμη επιχειρήματα, του κ. Γιατρομανωλάκη ήταν «Τι σας κόφτει εσάς το προσοντολόγιο, αφού προσλαμβάνετε με οντισιόν;». Είναι ψέματα. Δεν παίζει ρόλο, παρά μόνο στις κρατικές σκηνές. Όμως, προσλαμβανόμαστε σε όλο τον ευρύτερο δημόσιο τομέα. Εκτός από τις κρατικές σκηνές, προσλαμβανόμαστε στις περιφέρειες, συνεργαζόμαστε με δήμους, αλλά κυρίως με όλο τον ευρύτερο τομέα. Και παίζει ρόλο το προσοντολόγιο στην πρόσληψή μας, στην αμοιβή μας, στη συνταξιοδότησή μας. Παίζει παντού ρόλο.

Να σας πω και κάτι τελευταίο. Μας είπε ο κ. Συρίγος ξανά τα ίδια επιχειρήματα, ότι δηλαδή δεν παίζει ρόλο, με τα επιχειρήματα Γιατρομανωλάκη. Αντιστρέφουμε, λοιπόν, το ερώτημα προς τη Νέα Δημοκρατία. Γιατί δεν το αποσύρετε το κατάπτυστο προεδρικό διάταγμα 85; Και σας ρωτάμε κάτι που είναι πάρα πολύ απλό. Είστε πεπεισμένοι γι’ αυτό που ισχυρίζεστε, ότι δηλαδή δεν παίζει ρόλο το προσοντολόγιο στη δική μας πορεία, την οικονομική και την καλλιτεχνική; Αν είστε, γιατί αρνείστε, άραγε, τόσο πεισματικά να εξαιρέσετε τις ειδικότητές μας; Πείτε μας ένα επιχείρημα. Βρείτε ένα και πείτε το. Μιλάμε, βέβαια, για ένα επιχείρημα που να είναι λογικό, που να λέει «Αρνούμαστε για άλλο λόγο».

Εμείς είμαστε βέβαιοι. Ξέρουν οι καλλιτέχνες, γι’ αυτό μαζεύονται δεκάδες χιλιάδες και από εκεί που ήμασταν ογδόντα και πενήντα, γιατί ήμασταν λίγο εστέτ, τώρα που πήραμε φωτιά γιατί μας καταστρέφετε συνολικά τον πολιτισμό στη χώρα, μαζευόμαστε δέκα και είκοσι χιλιάδες. Και δεν θα ξεμπερδέψετε με αυτό.

Φευ για σας, για μας πολύ καλά, χθες όλοι οι διδάσκοντες καθηγητές στη σχολή του Εθνικού Θεάτρου –τους οποίους δεν τους διόρισα εγώ, ω του θαύματος, αλλά η Νέα Δημοκρατία τους έχει διορίσει τους περισσότερους από δαύτους- με μια ανακοίνωση του αγαπητού φίλου και συναδέλφου και συμπαίκτη μου πολλές φορές στο θέατρο κ. Χατζόπουλου δήλωσαν, κύριε Υπουργέ που εκπροσωπείτε την Κυβέρνηση, ότι θα παραιτηθούν σύσσωμοι. Ξέρετε τι σημαίνει αυτό; Δεν θα αποφοιτήσουν οι μαθητές της σχολής του Εθνικού μας Θεάτρου. Και ξέρετε κάτι Τίποτα δεν έχει να πάθει από το αισχρό προεδρικό σας διάταγμα το Εθνικό Θέατρο και η σχολή του. Όλοι οι άλλοι έχουν να πάθουν.

Αλλά οι άνθρωποι αυτοί, υπό την κορυφή του κ. Χατζόπουλου, του αγωνιστή αυτού του θεάτρου που αγωνίζεται ο άνθρωπος σαράντα χρόνια στο θέατρο -τον ξέρω από μικρό παιδί- και όλων των ανθρώπων, γιατί δεν είναι κανένας τυχαίος από τους διδάσκοντες, λένε ευθέως ότι αν συνεχίσετε αυτήν την εκτροπή και αυτή τη χυδαιότητα θα παραιτηθούν και τότε θα ξεφτιλιστείτε για άλλη μια φορά διεθνώς, γιατί δεν θα δώσετε απολυτήριο στους τριτοετείς και δεν θα αποφοιτήσουν από κανένα έτος οι φοιτητές της σχολής του Εθνικού.

Λέτε, ελληνικέ λαέ, κυρίες και κύριοι Βουλευτές, να τρελάθηκαν, να έπαθαν εγκεφαλικό επεισόδιο όλοι οι διδάσκοντες της σχολής του Εθνικού Θεάτρου; Εγώ ξέρετε τι λέω εκ μέρους του ΜέΡΑ25; Ότι το αυτονόητο δίκαιο δεν μπορούν να το προσπεράσουν και να κάνουν την πάπια, κύριε Υπουργέ, αυτό λέω.

Λέω λοιπόν ότι υπάρχει μια ευκαιρία να αποσυρθεί. Αν δεν αποσυρθεί, όπως πολύ φοβόμαστε ότι θα επιμείνει ο Κυριάκος Μητσοτάκης σε αυτό, να ξέρετε, δεν θα υπάρξει παράσταση, όπως γίνεται ήδη εδώ και έναν μήνα, που πριν ξεκινήσει να μην βγουν οι ηθοποιοί και ο σκηνοθέτης για να σας καταγγείλουν το κατάπτυστο προεδρικό σας διάταγμα, δεν θα υπάρξει παράσταση χορού, όχι μόνο θεάτρου, δεν θα υπάρξει με λίγα λόγια καλλιτεχνική δραστηριότητα σε αυτόν τον τόπο που πριν τη γευθεί το κοινό της να μην ξέρει ότι αυτοί που θα κληθεί να ψηφίσει σε λίγους μήνες σταματάνε την τέχνη. Θα φροντίσουμε να σας κάνουμε μεγάλη ζημιά στις ψήφους που θα πάρετε.

Και ξέρετε γιατί σας το λέω αυτό; Γιατί δεν παίρνετε από πολιτικά επιχειρήματα, μόνο ψηφοθηρικά σκαμπάζετε. Με συγχωρείτε για την έκφραση, είναι αδόκιμη αλλά τη μετέρχομαι, δεν μπορώ να κάνω αλλιώς. Μόνο εκεί.

Κοιτάξτε, μας έχετε γραμμένους στα παλιά σας τα παπούτσια γιατί είμαστε όλοι και όλοι εκατόν πενήντα χιλιάδες. Υποτιμάται συστηματικά την αγάπη που μας έχει ο ελληνικός λαός. Σας έχω ξαναπεί, θα είχατε κάνει τρομοκρατία την τέχνη, αν σας έπαιρνε. Αλλά ξέρετε, για τους πολίτες εκεί έξω είναι όπως το νερό και το ψωμί, δεν ζουν χωρίς αυτήν.

Έτσι, τι κάνετε; Συστήνετε ιδρύματα τύπου «Σταύρος Νιάρχος» και πώς λέγεται ο άλλος μεγάλος παρασιτικός ολιγάρχης, τα οποία πλασάρουν και πουλάνε τη δήθεν τέχνη στη θέση της τέχνης. Δεν τρώνε κουτόχορτο οι πολίτες, έχουν μάθει με Καλδάρα, με Τσιτσάνη έχουν γίνει άνθρωποι και ξέρουν τι είναι η τέχνη από την ψευτοτέχνη.

Να ξέρετε ότι αυτό το μικρό ατόπημά σας που απευθύνεται σε εκατόν πενήντα χιλιάδες – οι μαθητές όλοι είναι μερικές χιλιάδες που τους γράφετε στα παλαιότερα των παπουτσιών σας- θα ρίξει την Κυβέρνησή σας. Μπορεί να μην τη ρίξει η πρόταση μομφής που θα καταθέσει σε λίγο ο κ. Τσίπρας, θα σας τη ρίξουν οι καλλιτέχνες για την απάνθρωπη και απολίτιστη συμπεριφορά σας.

Ευχαριστώ πάρα πολύ για την υπέρβαση και που με ανεχθήκατε όλοι σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει ο κ. Αβραμάκης.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, συζητάμε σήμερα νομοσχέδιο του Υπουργείου Υγείας που είναι προφανές ότι ο κυβερνητικός σχεδιασμός το εντάσσει στη στρατηγική προεκλογικής εξαπάτησης της κοινής γνώμης.

Θα ξεκινήσω με το περιβόητο Dentist Pass που διαφημίζει ανελλιπώς η Κυβέρνηση τις τελευταίες ημέρες ως μεγάλη κοινωνική παρέμβαση. Δεν υπάρχει καμμία αμφιβολία ότι πρέπει να ενισχυθεί η ελληνική οικογένεια και να έχουν τα παιδιά τον κατάλληλο προληπτικό οδοντιατρικό έλεγχο. Το ενδιαφέρον όμως της Κυβέρνησης της Νέας Δημοκρατίας και σε αυτόν τον τομέα είναι προσχηματικό, κάλπικο και καθαρά προεκλογικό.

Αυτό αποδεικνύεται εύκολα, καθώς υπάρχει ήδη νόμος της κυβέρνησης του ΣΥΡΙΖΑ του 2019 που προέβλεπε τη χορήγηση voucher στα παιδιά για επίσκεψη σε οδοντίατρο όχι απλώς για προληπτικό έλεγχο, αλλά ακόμη και για σφράγισμα, εφόσον χρειαζόταν. Ο νόμος προέβλεπε τη διάθεση 40 εκατομμυρίων τον χρόνο από τον ΕΟΠΥΥ για την οδοντιατρική φροντίδα των παιδιών κάθε χρόνο.

Μέχρι σήμερα η Κυβέρνηση της Νέας Δημοκρατίας δεν έχει εφαρμόσει αυτόν τον νόμο, τον ν.4603/2019, και έρχεται να διαθέσει σήμερα 10 εκατομμύρια λιγότερα και αυτά, όχι κάθε χρόνο αλλά για μία φορά. Εάν αυτό δεν είναι προεκλογική εξαπάτηση, τότε τι είναι;

Σε ό,τι αφορά την ψυχική υγεία των πολιτών, που έχει επιδεινωθεί τρομακτικά, σύμφωνα με τα στοιχεία που βλέπουν το φως της δημοσιότητας μετά την πανδημία και τις διαδοχικές κρίσεις, η Κυβέρνηση όχι απλά δεν έχει αναλάβει καμμιά ουσιαστική πρωτοβουλία, αλλά υπερηφανεύεται πρακτικά για την πρωτοβουλία του Ιδρύματος «Σταύρος Νιάρχος».

Το πρόγραμμα που προτείνει το ίδρυμα είναι βεβαίως θετικό, όμως δεν εντάσσεται σε έναν ευρύτερο σχεδιασμό για την αντιμετώπιση των προβλημάτων ψυχικής υγείας που πολλαπλασιάζονται. Ως μόνο έργο, επομένως, της Κυβέρνησης τα τέσσερα αυτά χρόνια στον τομέα της ψυχικής υγείας θα πλασαριστεί μια ιδιωτική πρωτοβουλία, καλοδεχούμενη μεν, άσχετη δε με την Κυβέρνηση και τις πολιτικές που εφαρμόζει.

Το αποκορύφωμα όμως της κυβερνητικής πλάνης σε αυτό το νομοσχέδιο είναι η πρόβλεψη για τον ΙΦΕΤ, δηλαδή του δημόσιου οργανισμού που είναι επιφορτισμένος με την εξασφάλιση των αναγκαίων φαρμάκων για τους ασθενείς, είτε αυτά αφορούν σπάνιες ασθένειες είτε φαρμάκων που βρίσκονται σε έλλειψη. Οι ελλείψεις αυτών των φαρμάκων τους τελευταίους μήνες όμως δεν οφείλονται στο ότι ο ΙΦΕΤ είναι δημόσιος οργανισμός, όπως ισχυρίζεται σήμερα η Κυβέρνηση.

Το πρόβλημα δεν είναι ότι ο ΙΦΕΤ ακολουθεί τις διαδικασίες των δημοσίων συμβάσεων που εφευρίσκει ως πρόβλημα η ηγεσία του Υπουργείου Υγείας και κατά συνέπεια η Κυβέρνηση. Το πρόβλημα είναι η ίδια η Κυβέρνηση που δεν κάνει τίποτα για να εξασφαλίσει τα αναγκαία φάρμακα για τους ασθενείς και ανακαλύπτει ευθύνες στον δημόσιο χαρακτήρα που ως διά μαγείας θα εξαφανιστούν, εφόσον αποκτήσει χαρακτήρα ιδιωτικής ανώνυμης εταιρείας που χωρίς διαφάνεια και, πρακτικά, χωρίς λογοδοσία θα μπορεί να διαχειριστεί κονδύλια.

Πρακτικά η Κυβέρνηση της Νέας Δημοκρατίας ακόμη και τώρα, λίγο πριν τις εκλογές, προσπαθεί να προσφέρει ευκαιρίες στα κομματικά της στελέχη που είναι βέβαιο ότι θα δραστηριοποιηθούν άμεσα για να συνάψουν συμβάσεις με τον ΙΦΕΤ με εταιρείες συμφερόντων τους ακόμη και νεοσύστατες.

Η Κυβέρνηση της Νέας Δημοκρατίας το μόνο ενδιαφέρον που επιδεικνύει για τη δημόσια υγεία και την κατάσταση στα νοσοκομεία είναι η συστηματική ιδιωτικοποίηση τής πλέον σημαντικής κατάκτησης του ελληνικού λαού στη Μεταπολίτευση.

Σε όλον τον κόσμο, πλην της Ελλάδας, οι κυβερνήσεις αναζητούν τις βέλτιστες πρακτικές ανάπτυξης του δημόσιου συστήματος υγείας ώστε να είναι σε θέση να ανταποκριθεί σε συνθήκες ακόμα και πανδημίας. Η ελληνική Κυβέρνηση όμως πρωτοτυπεί εκχωρώντας το όλο και περισσότερο στους ιδιώτες υγείας. Έσχατο παράδειγμα είναι η προαναγγελία μεταφοράς ασθενών από τα εφημερεύοντα νοσοκομεία της Αττικής σε ιδιωτικές κλινικές μετά το πέρας των εφημεριών.

Πρόκειται για την πλέον κυνική ομολογία της Κυβέρνησης ότι δεν έχει κανέναν σκοπό να ενισχύσει τα νοσοκομεία κατάλληλα ώστε να προλαμβάνουν ανθρώπινες συνθήκες νοσηλείας όλοι οι ασθενείς.

Αξίζει να θυμηθούμε ότι η Κυβέρνηση έχει διπλασιάσει την αποζημίωση των ιδιωτικών κλινικών εν μέσω πανδημίας και διατηρεί σε αδικαιολόγητο ύψος τα νοσήλια που καταβάλλονται σε ιδιωτικές κλινικές και τώρα εφευρίσκει μια ακόμη αφορμή για να χρηματοδοτήσει ιδιώτες αντί το δημόσιο σύστημα υγείας.

Αντίστοιχα, βέβαια, θα αποζημιωθούν οι ιδιώτες που έχουν αναλάβει τη μεταφορά ασθενών, ενώ δεν είναι αδόκιμο να υποθέσουμε ότι το νέο αυτό καθεστώς που θέλει να φέρει η πολιτική ηγεσία του Υπουργείου Υγείας θα επιτρέψει και την ανάπτυξη νέων πελατειακών σχέσεων στη διαδικασία της επιλογής των ασθενών που θα διακομίζονται στα ιδιωτικά θεραπευτήρια.

Το μεγαλύτερο, όμως, έγκλημα της Κυβέρνησης σε ό,τι αφορά τη δημόσια υγεία συντελείται στα περιφερειακά νοσοκομεία, όπως αυτό των Σερρών. Προσωπικά μεγάλωσα σε ένα χωριό του Νομού Σερρών, στην περιφέρεια, τη Δήμητρα, και θυμάμαι πολύ καλά ότι εκείνα τα παιδικά μου χρόνια ερχόταν περιστασιακά στα χωριά μας ένας γιατρός από το κέντρο υγείας που συνήθως έκανε το αγροτικό του, για να εξετάσει ασθενείς και να γράφει φάρμακα. Οι επισκέψεις αυτών των ιατρών πολλές φορές έσωσαν ζωές στην επαρχία.

Η Κυβέρνηση, όμως, μετατρέπει σταδιακά το Νοσοκομείο Σερρών σε ένα περιφερειακό ιατρείο ή ένα κέντρο υγείας, αν θέλετε. Όλο και περισσότερες ειδικότητες καλύπτονται περιστασιακά με αποσπασμένους ιατρούς, με τελευταίο παράδειγμα την ειδικότητα του ουρολόγου που θα καλύπτεται μόνο για δέκα ημέρες σε επίπεδο εφημερίας. Τις υπόλοιπες ημέρες θα εφημερεύουν παθολόγοι και γυναικολόγοι, οι οποίοι θα χρειαστεί να εξετάσουν ανθρώπους που έχουν ουρολογικό πρόβλημα.

Αναισθησιολόγοι, καρδιολόγοι ακόμη αναζητούνται, όπως γενικά η οποιαδήποτε κάλυψη αναγκών σε γιατρούς στο Νοσοκομείου Σερρών και σε όλα τα περιφερειακά νοσοκομεία. Μιλάμε για τη δεύτερη σε μέγεθος περιφερειακή ενότητα της κεντρικής Μακεδονίας, για την οποία αδιαφορείτε πλήρως.

Η μόνη θετική εξέλιξη για τον νομό μας είναι ότι κατόπιν εισαγγελικής παρέμβασης και αφού είχαν προηγηθεί δεκάδες παρεμβάσεις δικές μου αλλά και άλλων πολιτικών προσώπων, αλλά κυρίως των τοπικών φορέων, επεκτείνεται προσωρινά το ωράριο λειτουργίας του σταθμού του ΕΚΑΒ στη Ροδόπολη και πάλι όμως με την απόσπαση δύο οδηγών του ΕΚΑΒ, ένα φθηνό προεκλογικό τρικ με ημερομηνία λήξης.

Η κατάσταση στο Νοσοκομείο Σερρών οδηγεί όλο και περισσότερους να αναγκάζονται να μετακινηθούν προς τη Θεσσαλονίκη. Οι ευθύνες γι’ αυτή την κατάσταση ανήκουν εξ ολοκλήρου στην Κυβέρνηση της Νέας Δημοκρατίας και τις πολιτικές απαξίωσης και διάλυσης των περιφερειακών νοσοκομείων που εφαρμόζει συστηματικά, αδιαφορώντας για τις ανάγκες της κοινωνίας.

Με τις πολιτικές απαξίωσης της ελληνικής περιφέρειας και δη του ακριτικού Νομού Σερρών, δεν αποτελεί έκπληξη η ερήμωση μιας περιοχής με τεράστιες παραγωγικές δυνατότητες. Μέσα σε μια δεκαετία ο Νομός Σερρών έχει χάσει το ένα έβδομο του πληθυσμού του και κάθε χρόνο χάνει περισσότερους. Η δήθεν πατριωτική παράταξη της Νέας Δημοκρατίας ενδιαφέρεται μόνο για το πώς θα ευνοηθούν ακόμα περισσότερο τα μεγάλα οικονομικά συμφέροντα, εν προκειμένω των ιδιωτών στον χώρο υγείας, αποκτώντας ακόμη περισσότερους εν δυνάμει πελάτες για την ανάπτυξη ιδιωτικών νοσοκομείων, όπως στη Θεσσαλονίκη. Η ερήμωση των περιοχών των χωριών και των πόλεών μας στα σύνορα είναι η μεγάλη πληγή της πατρίδας μας.

Η Κυβέρνηση της Νέας Δημοκρατίας τα τελευταία τέσσερα χρόνια, αλλά και παλαιότερα, είχε την ευθύνη και δεν έκανε απολύτως τίποτα για να αναστρέψει αυτή την κατάσταση. Αντίθετα, οι πολιτικές της σημερινής Κυβέρνησης επιταχύνουν την πληθυσμιακή αφαίμαξη περιοχών, όπως ο Νομός Σερρών.

Κλείνοντας θα πω ότι οι κάτοικοι στην περιφέρεια των Σερρών, και όχι μόνο, χρειάζονται ασφάλεια, χρειάζονται να γνωρίζουν ότι αν κάτι θα συμβεί, το νοσοκομείο θα μπορεί να καλύψει τις ανάγκες τους με το κατάλληλο προσωπικό όλες τις ημέρες του μήνα. Και αυτό πρέπει να ενισχυθεί με τις αντίστοιχες ειδικότητες. Αν λείπει αυτή η ασφάλεια, θα την αναζητήσουν σε άλλες περιοχές σε όμορους νομούς.

Αυτά είναι τα αποτέλεσμα των δικών σας πολιτικών, κύριε Πλεύρη, που δεν χάνετε την ευκαιρία να διαφημίζετε τον πατριωτισμό σας. Εμείς ως κυβέρνηση έχουμε δεσμευτεί ότι θα δώσουμε προτεραιότητα στην αντιμετώπιση των προβλημάτων του ελληνικού λαού και κυρίως των ανθρώπων της περιφέρειας.

Ο πολιτικός χρόνος σας τελειώνει. Στις εκλογές, που έρχονται λίαν συντόμως, ο λαός θα τιμωρήσει την αλαζονεία, το ύφος και το ήθος της διακυβέρνησής σας. Θα σας τιμωρήσει για την κατάλυση του κράτους δικαίου, για τον ευτελισμό των θεσμών, για την υπονόμευση της δημοκρατίας, για την ακρίβεια και την αισχροκέρδεια στην αγορά, για τους πλειστηριασμούς πρώτης κατοικίας, για το πελατειακό και κομματικό κράτος που χτίζετε τα τελευταία τέσσερα χρόνια. Θα σας τιμωρήσει για τη διασπάθιση του δημόσιου χρήματος μέσω των golden boys και των «γαλάζιων ακρίδων» που έχουν κάνει επέλαση στο δημόσιο χρήμα.

Θα φύγετε. Αυτό είναι δεδομένο. Διαλέξτε τον τρόπο, αν θα το κάνετε με μια στοιχειώδη αξιοπρέπεια ή αν θα φύγετε «νύχτα».

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Κυρίες και κύριοι συνάδελφοι, θα παρακαλέσω να κάνετε λίγη ησυχία στην Αίθουσα.

Τον λόγο τώρα εκ μέρους του ΣΥΡΙΖΑ έχει η κ. Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θεωρώ ότι στο υπό συζήτηση νομοσχέδιο θα πρέπει να γίνει ξεκάθαρη μια ουσιώδης και ποιοτική διαφοροποίηση, όπως αυτή προκύπτει από την ιστορική ανάγνωση για τη λεγόμενη «συνέχεια του κράτους».

Και το λέω αυτό, διότι δεν είναι η πρώτη φορά που συνάπτεται μια σύμβαση δωρεάς με το Ίδρυμα «Σταύρος Νιάρχος». Και το 2019 επί κυβέρνησης ΣΥΡΙΖΑ είχε υπογραφεί και συναφθεί μια αντίστοιχη σύμβαση με το Ίδρυμα για την συμβολή του Ιδρύματος στην αναβάθμιση των δημόσιων υπηρεσιών υγείας, ειδικότερα στα κρίσιμα ζητήματα της ψυχικής υγείας, όμως, υπάρχει μία ουσιώδης, τεράστια διαφορά μεταξύ των δύο προσεγγίσεων.

Στην περίπτωσή σας, κύριε Πλεύρη, η δωρεά αυτή δεν δρα συμπληρωματικά ή επικουρικά, όπως θα έπρεπε, σε σχέση με τη λειτουργία του Εθνικού Συστήματος Υγείας. Απεναντίας, είναι μια δωρεά η οποία εντάσσεται σε μια γενικότερη φιλοσοφία την οποία προωθείτε σε σχέση με τις συμπράξεις δημοσίου και ιδιωτικού τομέα, που σκοπό έχει να καλύψει το τεράστιο κρατικό έλλειμμα το οποίο εσείς έχετε δημιουργήσει στο Εθνικό Σύστημα Υγείας και να υποκαταστήσει την συνταγματικά κατοχυρωμένη υποχρέωση της πολιτείας στην υγειονομική μέριμνα, με σκοπό τη διασφάλιση του συμφέροντος των πολιτών της πατρίδας μας.

Άρα, λοιπόν, κυρίες και κύριοι συνάδελφοι, θα πρέπει να γίνει ξεκάθαρο και δεν χωρεί αμφιβολία αλλά και συζήτηση το γεγονός ότι στα σχεδόν τέσσερα χρόνια διακυβέρνησης της Νέας Δημοκρατίας ο κ. Μητσοτάκης έχει αποδομήσει τον δωρεάν και δημόσιο χαρακτήρα του Εθνικού Συστήματος Υγείας, έχει εφαρμόσει κάποιες πολιτικές οι οποίες οδηγούν σταδιακά και μεθοδικά στην εξαθλίωση της υπολειτουργίας των νοσοκομείων, στην αφαίρεση πόρων, στην εγκατάλειψη των δομών, στην ελαστικοποίηση των εργασιακών σχέσεων ιατρικού, νοσηλευτικού και γενικότερα υγειονομικού προσωπικού, στην άλωση των νοσοκομείων από το μεγάλο ιδιωτικό κεφάλαιο, στις ελλείψεις φαρμάκων και στην τελική κατάρρευση του Εθνικού Συστήματος Υγείας.

Γι’ αυτό και τελευταία, και όχι μόνο, όλο αυτό το διάστημα εν μέσω κορωνοϊού, βγαίνουν διάφορα δημοσιεύματα από γιατρούς, ανθρώπους πολύτιμης προσφοράς στην πρώτη γραμμή, οι οποίοι εκθέτουν τραγικές καταστάσεις που βιώνουν μέσα στα νοσοκομεία, εκθέτουν ιστορίες φρίκης για την τραγική κατάσταση που βιώνουν στα νοσοκομεία. Άνθρωποι παραιτούνται από τα δημόσια θεραπευτήρια, διότι δεν μπορούν να αντεπεξέλθουν με τις τεράστιες ελλείψεις που υπάρχουν. Και, γενικότερα, μεταφέρουν τη χειρότερη εκ των έσω των εντυπώσεων.

Κύριε Πλεύρη, όμως, φαίνεται ότι στο Υπουργείο σας δεν «ιδρώνει το αυτί» κανενός. Έτσι, λοιπόν, και εν προκειμένω, αντί για έναν οριζόντιο, καθολικό και μακροπρόθεσμο σχεδιασμό, εσείς τι κάνετε; Όπως προκύπτει από τα άρθρα 1 και 2 του νομοσχεδίου, επιλέγετε για άλλη μια φορά την πρόσκαιρη και προσωρινή επίλυση των σοβαρότατων ζητημάτων της ψυχικής υγείας και της οδοντιατρικής περίθαλψης των νέων.

Είναι δε απορίας άξιο όλες αυτές οι παροχές που κάνετε και δίνετε κατά πόσο θα είναι διαθέσιμες από ίδιους πόρους, όπως ευαγγελίζεστε στο άρθρο 2, τη στιγμή που, όπως προείπα, η Κυβέρνηση αυτή έχει αποδομήσει τη δημόσια υγεία, έχει αδειάσει τα δημόσια ταμεία και συνεχίζει να διασπαθίζει το δημόσιο χρήμα.

Θα περάσουμε τώρα στο δεύτερο μέρος του νομοσχεδίου, στο περιβόητο άρθρο 14 για το Ινστιτούτο Φαρμακευτικής Έρευνας και Τεχνολογίας, το ΙΦΕΤ. Τι είναι το ΙΦΕΤ; Είναι η κρατική φαρμακαποθήκη. Και τι κάνετε τώρα εσείς;

Ανατρέπετε τον χαρακτήρα του και τον κοινωνικό του ρόλο ως εγγυητή της πρόσβασης των ασθενών της χώρας στα φάρμακα και το μετατρέπετε σε μία κερδοσκοπική εταιρεία. Το απαγκιστρώνετε και από τον έλεγχο του Εθνικού Οργανισμού Φαρμάκων και παρέχετε στο διοικητικό συμβούλιο μία ανεξέλεγκτη κυριολεκτικά δυνατότητα να μπορεί -λέει- κατά το δοκούν να προβαίνει σε παραγγελίες φαρμάκων, χωρίς να αξιολογεί και χωρίς να συμμερίζεται την εύρυθμη λειτουργία της ευρωπαϊκής αγοράς. Και όλα αυτά τη στιγμή που η σημερινή του διοίκηση βρίσκεται με την «πλάτη στον τοίχο» υπό το βάρος σοβαρότατων βεβαρημένων πορισμάτων ελέγχου που έχει διενεργηθεί. Και ενώ όλα αυτά τα πορίσματα αποτελούν σημαντικότατες καταγγελίες.

Στην ακρόαση των φορέων βγήκε ο πρόεδρος του Συλλόγου Εργαζομένων ΙΦΕΤ και εξέπεμψε σήμα SOS για το ίδρυμα. Μας είπε χαρακτηριστικά ότι έπρεπε να μάθει από τα μέσα μαζικής ενημέρωσης για το συγκεκριμένο άρθρο, διότι δεν είχε μπει ούτε καν στη δημόσια διαβούλευση. Εξέφρασε γενικότερα ο άνθρωπος την αγωνία του για το ίδρυμα, αλλά και την αδράνεια του Υπουργείου σας, κύριε Υπουργέ, απέναντι σε αυτές τις καταγγελίες και στα σοβαρότατα προβλήματα που αντιμετωπίζει ο φορέας.

Κύριε Υπουργέ, δεν ξέρω αν με ακούτε. Μιλάω για το ΙΦΕΤ και το διοικητικό του συμβούλιο. Όλα αυτά μας εγείρουν σοβαρότατες και βαθύτατους ανησυχητικούς προβληματισμούς για το κατά πόσο η νομοθετική σας πρωτοβουλία αυτή δεν είναι απλώς μία στρεβλή πολιτική επιλογή, αλλά υποκρύπτει μια σκοπιμότητα και πρόθεση συγκάλυψης ασυλίας και εκ των υστέρων νομιμοποίησης των παράνομων αδιαφανών και καταχρηστικών χειρισμών της διοίκησης, πολλώ δε μάλλον υπό το βάρος όλων αυτών των καταγγελιών. Τι έχετε να απαντήσετε επ’ αυτού;

Τέλος, θα θέλαμε να μας ξεκαθαρίσετε τι είναι αυτό το περιβόητο κονδύλι 31 εκατομμυρίων ευρώ για την οδοντιατρική περίθαλψη. Είναι ένα κονδύλι το οποίο υπάγεται στους πόρους του Ταμείου Ανάκαμψης, όπως μας είπε η εισηγήτριά σας, ή εκταμιεύεται από τους πόρους του Ιδρύματος «Σταύρος Νιάρχος»; Και τι διάρκεια θα έχει αυτό το κονδύλι; Μη μας πείτε ότι θα έχει μεγάλη διάρκεια, όταν για τη χρηματοδότηση προβλέπεται ένα και μοναδικό εφάπαξ κονδύλι, ούτε και το Dentist Pass, που λέτε, για την οδοντιατρική περίθαλψη των παιδιών των 40 - 50 ευρώ περίπου.

Βγείτε, λοιπόν, στον κόσμο -μην τον κοροϊδεύετε- και πείτε ξεκάθαρα ότι δεν έχει ούτε μακροπρόθεσμη ούτε κοστολογημένη βιωσιμότητα αυτό το μέτρο, ότι πετάτε ένα προεκλογικό «ξεροκόμματο» αυτή τη στιγμή και ότι για την επαύριο δεν παρέχετε εγγυήσεις πλην μίας, της ιδιωτικοποίησης του Εθνικού Συστήματος Υγείας και του αποκλεισμού της συντριπτικής πλειονότητας των Ελληνίδων και των Ελλήνων από επαρκείς και αξιοπρεπείς παροχές υγείας.

Τελειώνω, κυρία Πρόεδρε, παρακαλώ για την ανοχή σας.

Ειρήσθω εν παρόδω, λοιπόν, για την ιδιωτικοποίηση, θέλω να καταγγείλω καταθέτοντας στα Πρακτικά ένα ψήφισμα που έχουν υπογράψει για το Νοσοκομείο της Ιεράπετρας φορείς, περίπου σαράντα επτά σύλλογοι. Τα λέω σε συνέχεια των όσων κατήγγειλε και ο εισηγητής μας κ. Θραψανιώτης. Είναι ένα νοσοκομείο το οποίο είναι ζήτημα χρόνου να κλείσει, βρίσκεται σε τραγική κατάσταση.

Απαιτούν, λοιπόν, οι υπογράφοντες να γίνουν διορισμοί, να προκηρυχθούν έντεκα θέσεις γιατρών, να είναι ένα αυτοδιοίκητο δευτεροβάθμιο νοσοκομείο, πλήρως στελεχωμένο. Διότι το να εξαρτάται από τον Άγιο Νικόλαο είναι καταστροφικό, δεδομένης της απόστασης μεταξύ των δύο πόλεων και του απαράδεκτου, ακατάλληλου οδικού δικτύου. Να αναθεωρηθούν όλες οι δηλώσεις περί υγειονομικών χαρτών και, εν πάση περιπτώσει, να αποτελεί ένα πλήρως αυτόνομο, στελεχωμένο και εξοπλισμένο νοσοκομείο νοτιοανατολικής Κρήτης.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σταματήστε, λοιπόν, να παίζετε με την υγεία των ανθρώπων και, επιτέλους, διασώστε, εξοπλίστε τα νοσοκομεία. Είναι σαν να τους λέτε: «Όχι, δεν έχεις πρόσβαση στα νοσοκομεία, γιατί δεν έχεις την απαραίτητη οικονομική δυνατότητα, άρα πρέπει να πεθάνεις.».

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα πάλι εκ μέρους του ΣΥΡΙΖΑ έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σε λίγο θα πάρει τον λόγο ο Αρχηγός της Αξιωματικής Αντιπολίτευσης και θα πράξει αυτό το οποίο επιβάλλεται για όσους υπερασπίζονται τη δημοκρατία, το κράτος δικαίου και το Σύνταγμα. Είναι όλα αυτά, δηλαδή, κύριοι συνάδελφοι της Πλειοψηφίας, κύριοι συνάδελφοι που στηρίζετε την παρούσα Κυβέρνηση, που έχετε καταπατήσει βάναυσα όχι μόνο από τον τελευταίο Αύγουστο που οι συγκεκριμένες αναφορές στα θέματα των παρακολουθήσεων είδαν το φως της δημοσιότητας, αλλά απ’ ό,τι φαίνεται από τα σχετικά με αυτά πορίσματα που έχουν γραφτεί στα μέσα μαζικής ενημέρωσης μέχρι τώρα, γίνεται εδώ και πάρα πολύ μεγάλο διάστημα.

Είναι βαναυσότητα να παρακολουθείς πρώτα απ’ όλα τους στενούς συνεργάτες σου, τους Υπουργούς. Είναι βαναυσότητα και υπονόμευση των ίδιων των Ενόπλων Δυνάμεων το να παρακολουθείς τον Αρχηγό των Ενόπλων Δυνάμεων. Και ποιοι το κάνουν; Αυτοί που μας βομβαρδίζουν ότι είναι οι μεγάλοι υπερασπιστές των συνόρων. Έχουμε τέσσερις μέρες που ακούμε μυθεύματα γύρω από τα θέματα του Έβρου και την ίδια στιγμή, εσείς παρακολουθείτε αυτούς που είναι επιφορτισμένοι με την προστασία της χώρας.

Για όλα αυτά έχετε κληθεί να δώσετε απαντήσεις. Δεν το έχετε κάνει. Αντίθετα, όλο το τελευταίο διάστημα βρισκόμαστε αντιμέτωποι, απέναντι σε μια προσπάθεια, σε μια επιχείρηση πολλαπλών εκτροπών. Εκτροπή πρώτη: οι αντισυνταγματικές παρακολουθήσεις. Εκτροπή δεύτερη: η προσπάθεια ακύρωσης του ρόλου των ανεξάρτητων αρχών. Η προσπάθεια κρίσιμοι μάρτυρες να μείνουν εκτός της διαδικασίας από τις λειτουργίες της εξεταστικής επιτροπής. Η κατά την προτροπή σας δημοσιοποίηση μιας γνωμάτευσης εκ μέρους του κ. Ντογιάκου που απειλεί δικαστές και ακυρώνει τον συνταγματικά κατοχυρωμένο ρόλο των ανεξάρτητων αρχών.

Αυτά όλα γίνονται από μία παράταξη η οποία μίλησε στο όνομα της δημοκρατίας, στο όνομα της ανανέωσης των θεσμών και που ήρθε να φέρει -υποτίθεται- έναν νέο άνεμο στη λειτουργία της δημοκρατίας μας. Ο στρουθοκαμηλισμός, όμως, κύριε Υπουργέ και κύριοι Υπουργοί,…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ο κ. Πολάκης να μας πει για τον συνταγματικό ρόλο των αρχών.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, μην ταράζεστε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Απαντήσεις θέλουμε, όχι αστειάκια, όχι προπαγάνδα. Απαντήσεις στα αμείλικτα ερωτήματα. Γιατί τα κάνετε όλα αυτά;

Και η σημερινή στάση του Πρωθυπουργού, να απουσιάζει από την Αίθουσα, δείχνει αλαζονεία, απαξίωση των δημοκρατικών διαδικασιών, αλλά δείχνει και φόβο. Δείχνει και φόβο να αντιμετωπίσει την πραγματικότητα. Κι όσο κι αν προσπαθείτε να αποφύγετε τα ερωτήματα, θα αναγκαστείτε στο τέλος να πιείτε το ποτήρι μέχρι τέλους.

**ΔΙΟΝΥΣΙΟΣ ΧΑΤΖΗΔΑΚΗΣ:** Πήγε μια φρεγάτα να τον φέρει και να είναι εδώ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ωραία τα αστεία, αλλά είναι σοβαρή η υπόθεση της υπονόμευσης της δημοκρατίας και δεν χωρούν τέτοιου είδους αστεϊσμοί, κύριοι συνάδελφοι.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Αυτά να τα δείτε εσείς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δείχνει, όμως, και κάτι άλλο αυτή η πρακτική.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Όλα στην ώρα τους.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ. Μιλάει ο συνάδελφος από το Βήμα. Παρακαλώ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δείχνει ότι οι παρακολουθήσεις ήταν τελικά ένα αναπόσπαστο στοιχείο, μια βασική πλευρά του καθεστώτος Μητσοτάκη, διότι, πραγματικά, για να περάσεις τις δικές σου επιλογές, τις δικές σου αντικοινωνικές πολιτικές, θέλεις να έχεις όμηρους τους βασικούς σου συνεργάτες. Τον κ. Χατζηδάκη, ο οποίος χειριζόταν μεγάλα οικονομικά deal. Τον Αρχηγό του Στρατού, ο οποίος εμπλέκεται με τα εξοπλιστικά προγράμματα. Γι’ αυτό θέλετε, λοιπόν, να τους παρακολουθείτε, καταπατώντας και το Σύνταγμα και προωθώντας με αυτόν τον τρόπο τις δικές σας αδιαφανείς επιλογές -και όταν λέω τις δικές σας, εννοώ το περιβάλλον του κυρίου Πρωθυπουργού κυρίως.

Για όλα αυτά, λοιπόν, θα πρέπει να απαντήσετε. Και σήμερα πραγματικά έχετε γίνει συνώνυμο μιας Κυβέρνησης η οποία αποτελεί ένα απόστημα για τη δημοκρατία. Ένα απόστημα, το οποίο πρέπει να καθαρίσει και αυτός θα είναι ένας από τους βασικούς λόγους που θα «πέσετε» και θα φύγετε.

Όμως, κύριε Υπουργέ της Υγείας, εγώ θέλω να αναφερθώ και σε άλλους λόγους για τους οποίους πρέπει να φύγει αυτή η Κυβέρνηση. Στα νοσοκομεία έχετε κάνει τα μαύρα σας τα χάλια. Η κατάσταση είναι τραγική. Δεν βγάλατε κανένα συμπέρασμα από τις χιλιάδες των νεκρών που την περίοδο της πανδημίας κατέστησαν τη χώρα πρωταθλήτρια σε σχέση με τις απώλειες θανάτων ανά εκατομμύριο. Σήμερα για να μπορέσεις να κάνεις ένα χειρουργείο που χαρακτηρίζεται κατεπείγον, πρέπει ή να έχεις πολιτικό μέσο ή να έχεις καλό ιδιωτικό ασφαλιστήριο, για να πας στον ιδιωτικό τομέα. Η έλλειψη προσωπικού, τα μεγάλα κενά που υπάρχουν στους οργανισμούς και η εξόντωση των εργαζομένων είναι μια πραγματικότητα την οποία αγνοείτε.

Και μπροστά σε όλα αυτά και χωρίς να έχετε βγάλει τα συμπεράσματα από την παγκόσμια υγειονομική κρίση, πριν τις γιορτές μάς φέρατε ένα νομοσχέδιο το οποίο διαλύει έτι περαιτέρω την κατάσταση στα νοσοκομεία. Εάν, λοιπόν, προσθέσουμε και την υποχρηματοδότηση, θα δούμε ότι τα πράγματα οδηγούνται από το κακό στο χειρότερο.

Σας έχω κάνει τρεις ερωτήσεις για συγκεκριμένα νοσοκομεία της Αττικής και δεν έχετε απαντήσει για κανένα. Θα αναφερθώ σε αυτά, γιατί είναι χαρακτηριστικά παραδείγματα μιας συνολικής εικόνας.

Πρώτα απ’ όλα για το «Ογκολογικό» της Κηφισιάς και το αναφέρω, διότι στη συγκεκριμένη υγειονομική μονάδα, πέρα από τις συνήθεις ελλείψεις που υπάρχουν -και εμφανίζονται σε όλα πια τα νοσοκομεία σήμερα- έχουμε συγκεκριμένες καταγγελίες σε σχέση με την έλλειψη προσωπικού. Για παράδειγμα, στην πνευμονολογική κλινική με σαράντα ασθενείς, που οι περισσότεροι από αυτούς είναι διασωληνωμένοι, ξέρετε πως στη βάρδια υπάρχει μόνο μία νοσηλεύτρια και εάν υπάρχει δεύτερη είναι ειδικευόμενη; Αυτή είναι μια πραγματικότητα που τη βλέπουμε και στο ένα και στο άλλο και στο διπλανό νοσοκομείο.

Στο συγκεκριμένο νοσοκομείο υπάρχουν άνθρωποι οι οποίοι σχολάνε στις επτά το πρωί και στις δέκα καλούνται να πιάσουν ξανά βάρδια. Εάν πιάσουν βάρδια από τις τρεις το μεσημέρι μέχρι τις έντεκα το βράδυ, είναι τυχεροί. Δεν υπάρχει η έννοια της προσωπικής ζωής, δεν υπάρχει η έννοια των ρεπό. Υπάρχει η υποαμειβόμενη εργασία, υπάρχει άγρια εκμετάλλευση και γιατροί που είναι έμπειροι και ώριμοι φεύγουν ολοταχώς είτε για το εξωτερικό είτε για τον ιδιωτικό τομέα.

Το σχέδιό σας φαίνεται ότι πετυχαίνει, δηλαδή να συγκροτήσετε μια πελατεία για τους ιδιώτες. Το ίδιο κάνετε στην παιδεία, το ίδιο κάνετε στον χώρο που αφορά την υγεία. Πρόκειται για την εξυπηρέτηση συγκεκριμένων συμφερόντων, διότι για εσάς το δημόσιο αγαθό της υγείας, το δημόσιο αγαθό της ηλεκτρικής ενέργειας, το δημόσιο αγαθό της εκπαίδευσης δεν είναι τίποτε άλλο από ένα εμπορεύσιμο προϊόν.

Τα ίδια συμβαίνουν και στο «Παίδων» της Πεντέλης, αυτό που επιχειρήσατε να συρρικνώσετε, γιατί έχει την ατυχία να βρίσκεται σε μια περιοχή που υπάρχουν πολλά ανταγωνιστικά ιδιωτικά παιδιατρικά κέντρα και το έσωσαν οι κινητοποιήσεις των εργαζομένων. Και έχουμε περίεργες εκεί πέρα συνυπάρξεις κλειστών δομών φιλοξενίας παιδιών που, απ’ ό,τι φαίνεται, δεν είναι συμβατές με τη λειτουργία του νοσοκομείου.

Δεν μου απαντήσατε για το ατύχημα που έγινε στο Παίδων «Αγλαΐα Κυριακού» με την εργάτρια που έχασε το χέρι της. Αυτοί οι άνθρωποι ζουν σε καθεστώς ομηρίας μέσα από ανανεούμενες συμβάσεις κι ενώ υπάρχουν ανάγκες, αρνείστε να τους προσλάβετε. Εσείς, που υποτίθεται στηρίζετε το δημόσιο σύστημα υγείας και μας ανακοινώνετε εδώ πέρα αριθμούς, οι οποίοι είναι έξω από την πραγματικότητα, για χιλιάδες νέες προσλήψεις, προτιμάτε τους εργαζόμενους αυτούς να είναι υπό ένα καθεστώς άγριας εκμετάλλευσης. Και δεν κοιτάτε πώς θα στηρίξετε αυτό που πραγματικά έχει ανάγκη η ελληνική κοινωνία, τα δημόσια νοσοκομεία.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ολοκληρώνω, κύριε Πρόεδρε.

Για όλους αυτούς τους λόγους, θα σας παρακαλούσα, κύριε Υπουργέ, τουλάχιστον στην τελευταία ερώτηση, που αναφέρει συγκεκριμένα στοιχεία για την κατάσταση των νοσοκομείων, να δεήσετε να μου απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάντα απαντάω. Σε όλα έχω απαντήσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τρεις ερωτήσεις σας ανέφερα. Η τελευταία είναι πρόσφατη, οι άλλες είναι από τον Αύγουστο.

Αλλιώς μπορεί τελικά να κάνετε αυτό που έκανε η κ. Γκάγκα σήμερα, απ’ ό,τι έμαθα, στο ΠΑΓΝΗ, που εμφανίστηκε και υπήρξε μία θερμή υποδοχή!

Για όλους αυτούς τους λόγους, κύριοι συνάδελφοι, και όχι μόνο ότι καταπατάτε βάναυσα το κράτος δικαίου, τη δημοκρατία και το Σύνταγμα, αλλά επειδή είστε απέναντι στην κοινωνία, τις μεγάλες ανάγκες, θα ηττηθείτε στις επόμενες εκλογές. Να είστε σίγουροι. Αυτή είναι η πραγματικότητα. Αυτό είναι που έρχεται. Αυτή είναι η βοή της κοινωνίας και από αυτή δεν μπορείτε να ξεφύγετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους της Νέας Δημοκρατίας έχει ο κ. Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Κύριοι Υπουργοί, κυρίες και κύριοι συνάδελφοι, όσο πλησιάζουμε προς τις εκλογές τόσο θα πληθαίνουν και οι επαναστάτες χωρίς αιτία!

(Χειροκροτήματα - γέλωτες από την πτέρυγα του ΣΥΡΙΖΑ)

Και δεν θα αρκούμαστε μόνο σε πολιτικούς «…» που ουρλιάζουν και νομίζουν ότι έτσι θα τους φοβηθούμε.

(Θόρυβος - διαμαρτυρίες από την πτέρυγα του ΣΥΡΙΖΑ)

Τόσο θα αυξάνονται οι πολιτικές διαφοροποιήσεις από την Αντιπολίτευση…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** …ακόμα και σε πράγματα προφανή.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Χαρακτηριστικό παράδειγμα…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Να κρατήσετε από τον χρόνο μου.

**ΠΡΟΕΔΡΕΥΟΥΣΑ (Σοφία Σακοράφα):** Θα κρατήσω τον χρόνο σας.

Παρακαλώ πολύ από Βήματος Βουλής,…

(Θόρυβος - διαμαρτυρίες από την πτέρυγα του ΣΥΡΙΖΑ)

Κύριοι συνάδελφοι, σας παρακαλώ πολύ.

Κύριε συνάδελφε, από Βήματος Βουλής συναδέλφους δεν τους χαρακτηρίζουμε με τον τρόπο που χαρακτηρίσατε προηγουμένως. Παρακαλώ πολύ να το ανακαλέσετε και να σβηστεί από τα Πρακτικά. Σας παρακαλώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Δεν αναφέρθηκα σε κανέναν προσωπικά, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Όταν κάποιος επιλέγει να ουρλιάζει από το Βήμα της Βουλής…

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να σβηστεί από τα Πρακτικά ο χαρακτηρισμός του συναδέλφου.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** …το κάνει για να κερδίζει εντυπώσεις.

Στη Βουλή μιλάμε με επιχειρήματα. Με επιχειρήματα και την αλήθεια μιλάμε.

(Θόρυβος στην Αίθουσα)

Χαρακτηριστικό παράδειγμα, λοιπόν, είναι αυτό το νομοσχέδιο.

Να μάθετε να σέβεστε τους συναδέλφους που βρίσκονται στο Βήμα της Βουλής.

(Θόρυβος στην Αίθουσα)

Χαρακτηριστικό παράδειγμα, λοιπόν, είναι το παρόν νομοσχέδιο, που, αν και περιέχει μόνο αυτονόητα και χρήσιμα πράγματα για τη δημόσια υγεία, παρ’ όλα αυτά δεν στηρίζεται ομόθυμα από τα υπόλοιπα κόμματα της Βουλής.

Και βέβαια, η στείρα άρνηση της Αντιπολίτευσης και η κατηγορία κάθε θετικού μέτρου της Νέας Δημοκρατίας θα κριθούν σύντομα από τους πολίτες, γιατί η κοινωνία επιζητά λύσεις στα προβλήματά της και θέλει να κάνει βήματα μπροστά. Γι’ αυτό θα στηρίξει μόνο εκείνους που δίνουν απαντήσεις και όχι όσους αναλώνονται σε αδιέξοδη κριτική και σε επικοινωνιακά σόου. Με άλλα λόγια, η κάλπη θα αναδείξει τις ρεαλιστικές προτάσεις και το συγκεκριμένο σχέδιο του Κυριάκου Μητσοτάκη για το μέλλον, όχι τα βίντεο «how to do», τις γενικολογίες και τα λόγια του αέρα.

Χαρακτηριστικό πρόσφατο παράδειγμα είναι η ανερμάτιστη καταγγελία του ΣΥΡΙΖΑ για την προσπάθεια του Υπουργείου Υγείας να αποφορτίσει τα δημόσια νοσοκομεία. Όλοι γνωρίζουμε ότι ιδιαίτερα αυτή την περίοδο το Εθνικό Σύστημα Υγείας έχει υπερφορτωθεί από μια συρροή ιογενών περιστατικών, που οφείλονται όχι μόνο στον κορωνοϊό και στη γρίπη, αλλά και σε πλήθος άλλων ιώσεων, που περνούν πλέον εύκολα από τα παιδιά στους ενήλικους.

Αυτή η κατάσταση έχει ως αποτέλεσμα την απότομη αύξηση των νοσηλειών και την επιβάρυνση συγκεκριμένων νοσοκομείων της Αττικής, η οποία μπορεί να αντιμετωπιστεί μόνο και σε συνεργασία με τον ιδιωτικό τομέα και έτσι να αποφύγουμε, ειδικά εν μέσω περιόδου έξαρσης των ιώσεων, το φαινόμενο των ράντζων σε κομβικά νοσοκομεία, όπως, το «Λαϊκό», το Νοσοκομείο «Γεννηματάς» ή το «Αττικό».

Και όμως στην Αξιωματική Αντιπολίτευση δεν θέλουν καν να ακούσουν για αυτή τη λύση. Καταδικάζουν προκαταβολικά κάθε συνεργασία δημοσίου και ιδιωτικού τομέα της υγείας, πάνω στην οποία έχει ήδη αποκτηθεί μεγάλη εμπειρία από την περίοδο του κορωνοϊού και η οποία επισημαίνω ότι δεν πρόκειται να στοιχίσει στον πολίτη ούτε ένα ευρώ στους νοσηλευόμενους που θα μεταφερθούν.

Όλα αυτά, όμως, πρέπει να τα ακούν οι πολίτες εν όψει εκλογών, για να μάθουν ποιο κόμμα εργάζεται για την πραγματική εξυπηρέτηση των ασθενών και ποιο θέλει να συσσωρεύονται οι νοσηλευόμενοι στους διαδρόμους των δημοσίων νοσοκομείων.

Κυρία Πρόεδρε, η Κυβέρνηση συνεχίζει την προσπάθεια αναβάθμισης της δημόσιας υγείας, αξιοποιώντας όλους τους διαθέσιμους πόρους. Έτσι και στην περίπτωση της συζητούμενης δωρεάς του Ιδρύματος «Σταύρος Νιάρχος», προτείνεται η υλοποίηση ενός πενταετούς προγράμματος για την ενίσχυση του τομέα ψυχικής υγείας παιδιών και εφήβων και τη διασφάλιση της ποιότητας της παρεχόμενης φροντίδας στις δημόσιες δομές ψυχικής υγείας. Στόχος είναι η δημιουργία και εν συνεχεία η υποστήριξη ενός δικτύου επαγγελματιών ψυχικής υγείας και ψυχοκοινωνικής στήριξης νέων ανθρώπων μέσα από την εισαγωγή βέλτιστων πρακτικών. Ειδικά για τα παιδιά θεσμοθετείται η συνεργασία ελληνικών δομών με το διεθνούς φήμης «Child Mind Institute» της Νέας Υόρκης.

Παράλληλα, εισάγονται εκπαιδευτικά προγράμματα και εργαλεία αξιολόγησης και διεξαγωγής ερευνητικών πρωτοβουλιών για την παιδική ψυχική υγεία με τη δημιουργία ενός δικτύου κέντρων αναφοράς σε μεγάλα αστικά κέντρα.

Επίσης, χρηματοδοτείται η ανάπτυξη εργαλείων ηλεκτρονικής υγείας και ψηφιακών μέσων τηλεψυχιατρικής, τόσο για κλινικούς όσο και για ερευνητικούς σκοπούς, συμπεριλαμβανομένης της δημιουργίας ηλεκτρονικών φακέλων ασθενών. Πρόκειται, επομένως, για ένα φιλόδοξο πρόγραμμα, προϋπολογισμού 15 εκατομμυρίων ευρώ, διάρκειας πέντε ετών, το οποίο αναμένεται να φτάσει μέχρι και τη σχολική κοινότητα, μέσα από τη λειτουργία τοπικών συμβουλευτικών ομάδων για την προαγωγή της ψυχικής υγείας εφήβων και παιδιών.

Κύριε Υπουργέ, αυτό το νομοσχέδιο περιλαμβάνει και ένα ακόμα πολύ σημαντικό μέτρο δημόσιας υγείας που αφορά τους μικρούς μαθητές, ένα πρόγραμμα το οποίο είχα και εγώ προσωπικά εισηγηθεί με κοινοβουλευτική μου ερώτηση στο Υπουργείο σας το 2021. Μπορεί η ερώτηση να μην απαντήθηκε, αλλά σημασία έχει ότι το πρόβλημα λύθηκε. Και μιλώ για τη δωρεάν οδοντιατρική φροντίδα μαθητών έξι έως δώδεκα ετών, που αφορά τον έλεγχο της στοματικής υγιεινής των παιδιών, τη φθορίωση δοντιών, τον καθαρισμό και την ενημέρωση στοματικής υγιεινής τόσο στα παιδιά όσο και στους γονείς τους.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Το Dentist Pass, όπως λέγεται, εντάσσεται στο Εθνικό Πρόγραμμα Πρόληψης Δημόσιας Υγείας «Σπύρος Δοξιάδης» και θα χρηματοδοτηθεί με 32 εκατομμύρια ευρώ από το Ταμείο Ανάκαμψης. Πρόκειται για μια εξαιρετική πρωτοβουλία της Κυβέρνησης, προς όφελος εξακοσίων εξήντα χιλιάδων μικρών μαθητών, η οποία ελπίζω ότι θα αποτελέσει το πρώτο πιλοτικό στάδιο, που θα ακολουθηθεί από την καθολική εφαρμογή του μέτρου και τη δωρεάν οδοντιατρική κάλυψη όλων των παιδιών έξι έως δώδεκα ετών. Αυτό, άλλωστε, ήταν τελικά και το ζητούμενο της δικής μου ερώτησης το 2021 και ελπίζω ότι η πολιτική ηγεσία του Υπουργείου Υγείας θα το εξετάσει στην αμέσως επόμενη φάση εφαρμογής του προγράμματος.

Κλείνω, κύριε Πρόεδρε, με δυο λόγια για την τροπολογία του κ. Πλεύρη, που αφορά τους συναδέλφους γιατρούς και νοσηλευτές. Πρώτα απ’ όλα είναι πολύ θετικό το ότι εξαιρούνται οι προσωπικοί γιατροί από την εφαρμογή του clawback και του rebate. Αυτονόητα αποτελεί ένα πρόσθετο οικονομικό κίνητρο, όπως είναι και η πρόσθετη αποζημίωση του προσωπικού του Εθνικού Συστήματος Υγείας που μετακινείται σε άλλες μονάδες υγείας προς κάλυψη έκτακτων υπηρεσιακών αναγκών. Πρόκειται για περίπου 1.800 ευρώ τον μήνα επιπλέον για τους γιατρούς και 1.200 ευρώ επιπλέον για τους νοσηλευτές και το υπόλοιπο προσωπικό του ΕΣΥ. Τα χρήματα αυτά έρχονται να προστεθούν στην πρόσφατη αύξηση κατά 10% των μισθών των γιατρών κλάδου ΕΣΥ και στις σχεδιαζόμενες αλλαγές του ενιαίου μισθολογίου του δημοσίου από την Κυβέρνηση, από τις οποίες αναμφίβολα θα ωφεληθούν και όλοι οι υγειονομικοί.

Είναι επομένως σημαντικό εδώ να θυμηθούμε, όπως λέει και ο Πρωθυπουργός, ποιος κάνει κοινωνική πολιτική στην πράξη και όχι στα λόγια, γιατί οι πολίτες σύντομα θα κληθούν να αξιολογήσουν ποιος πολιτικός Αρχηγός κάνει αυτά που λέει, όπως ο Κυριάκος Μητσοτάκης, και ποιος κάνει ό,τι θέλει, χωρίς να δεσμεύεται από τίποτα και για τίποτα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κύριο συνάδελφο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθητές και μαθήτριες και τέσσερις εκπαιδευτικοί συνοδοί τους από το 4ο Δημοτικό Σχολείο Μυτιλήνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε τη συζήτηση επί του νομοσχεδίου, καλώντας στο Βήμα τον Αρχηγό της Αξιωματικής Αντιπολίτευσης και Πρόεδρο της Κοινοβουλευτικής Ομάδας του ΣΥΡΙΖΑ κ. Αλέξη Τσίπρα για τη δική του παρέμβαση.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Κυρίες και κύριοι Βουλευτές, για την πατρίδα, την κοινωνία, τα πολιτικά κόμματα, τους πολίτες έρχεται κάποια στιγμή μια κρίσιμη ώρα, που καλούνται να πάρουν μια κρίσιμη απόφαση, μια σαφή θέση, να αναλάβουν τις ευθύνες τους και να αρθούν στο ύψος των περιστάσεων.

Πιστεύω ότι σε μια τέτοια στιγμή βρισκόμαστε σήμερα. Η χώρα μας κλυδωνίζεται μέσα στα ταραγμένα νερά της γεωστρατηγικής αστάθειας, την κοινωνία την πολιορκεί η ανασφάλεια για το σήμερα και το αύριο, η αγωνία για το αύριο. Και δυστυχώς οι τύχες της κοινωνίας, της δημοκρατίας, της πατρίδας σε μια τέτοια στιγμή βρίσκονται στα χέρια μιας Κυβέρνησης όχι μόνο ανίκανης, προσκολλημένης σε ιδιοτέλειες και συμφέροντα, αλλά και βαθιά αντιδημοκρατικής και ενός Πρωθυπουργού που γράφει το χρονικό μιας προαναγγελθείσας αποστασίας από τους κανόνες της δημοκρατίας, από την ηθική της δημοκρατίας, από τις γραμμές και τις συντεταγμένες του κράτους δικαίου, που αποτελεί το θεμέλιο της δημοκρατίας.

(Χειροκροτήματα από την πτέρυγα του ΣΥΡΙΖΑ)

Κανείς και καμμία μπροστά σε παρόμοια φαινόμενα, που απειλούν την εύρυθμη πολιτειακή λειτουργία, δεν δικαιούται να κλείνει τα μάτια, γιατί αυτό που συμβαίνει δεν αφορά μονάχα κάποιους έγκριτους συνταγματολόγους ή κάποιους ιδιαίτερα ευαίσθητους για τα δημοκρατικά δικαιώματα, όπως θέλουν να τα εμφανίζουν διάφοροι προπαγανδιστές της Κυβέρνησης. Αυτό που συμβαίνει αφορά τη ζωή των ανθρώπων, αφορά το κλίμα και τους κανόνες μέσα στους οποίους η κοινωνία δρα και προοδεύει, αξιοποιώντας δικαιώματα και κατακτήσεις που έχουν έρθει με αγώνες.

Αυτό που συμβαίνει μας αφορά όλους. Η ελληνική κοινωνία ζει εδώ και έξι μήνες στη δίνη των αποκαλύψεων για έναν ασύλληπτο αριθμό υποκλοπών, στη δίνη της πιο εκτεταμένης και βαθιάς εκτροπής από τους κανόνες δικαίου που είδε η χώρα από τη Μεταπολίτευση και μετά.

Η ελληνική κοινωνία ζει εδώ και έξι μήνες στη δίνη ενός πρωτοφανούς σκανδάλου. Δημοσιογράφοι, Ευρωβουλευτές, ο Πρόεδρος του ΠΑΣΟΚ - ΚΙΝΑΛ, του τρίτου κόμματος σε δύναμη στο Κοινοβούλιο, Υπουργοί, επιχειρηματίες, στελέχη των Ενόπλων μας Δυνάμεων έχουν ταπεινωθεί σε στόχους και έγιναν βορά ενός παράνομου, πράγματι ρυπαρού, δικτύου, ενός εγκληματικού δικτύου, που είχε όμως έδρα του το ίδιο το Μέγαρο Μαξίμου και είχε ως συντονιστή τον ίδιο τον Πρωθυπουργό της χώρας, τον ίδιο τον Πρωθυπουργό, που οργάνωσε αυτό το δίκτυο των παρακολουθήσεων, προκειμένου να έχει στο χέρι όχι μόνο χρήσιμες πληροφορίες για τους πολιτικούς του αντιπάλους, τους πολιτικούς του φίλους, τους οικονομικούς παράγοντες του τόπου, τη στρατιωτική ηγεσία, αλλά να έχει στο χέρι τους ίδιους. Ήθελε τους ίδιους να έχει στο χέρι, να τους έχει στο χέρι, να τους εκβιάζει, να γνωρίζει τις σκέψεις τους, τις επιδιώξεις τους, τις αδυναμίες τους.

Το δίκτυο αυτό το οργάνωσε, κυρίες και κύριοι συνάδελφοι, όχι τώρα, αλλά από την πρώτη στιγμή που ανέλαβε τη διακυβέρνηση του τόπου και το οργάνωσε με πολύ σοβαρό σχεδιασμό.

(Χειροκροτήματα από την πτέρυγα του ΣΥΡΙΖΑ)

Πήρε από την πρώτη μέρα την Εθνική Υπηρεσία Πληροφοριών στο γραφείο του. Τοποθέτησε από την πρώτη μέρα έναν δικό του άνθρωπο ως Διοικητή της ΕΥΠ, παρ’ όλο που δεν πληρούσε τα κριτήρια που οι νόμοι θέσπισαν. Δεν κόλλησε σε αυτό. Άλλαξε τον νόμο. Φρόντισε να τοποθετηθεί αρμόδια της Εθνικής Υπηρεσίας Πληροφοριών Εισαγγελέας, η κ. Βλάχου, και έχρισε βοηθό εκπληρώσεως τον ανιψιό του για τον συντονισμό αυτού του δικτύου.

Αξιοποίησε τις σχέσεις της χώρας μας με άλλες χώρες με προηγμένη τεχνολογία και κατάφερε να διαθέσει σε αυτό το ρυπαρό και εγκληματικό του δίκτυο προηγμένα τεχνολογικά συστήματα, που ξεπερνούν κάθε φαντασία. Διότι δεν υποκλέπτουν μονάχα τις τηλεφωνικές επικοινωνίες, τις τηλεφωνικές συνδιαλέξεις, αλλά μπορούν να υποκλέψουν και κάθε στιγμή, είκοσι τέσσερις ώρες το εικοσιτετράωρο, αρκεί να είναι δίπλα σου το κινητό σου τηλέφωνο και υποκλέπτει αυτά που συζητάς, τις προσωπικές σου στιγμές, ανοίγει τις κάμερες και παίρνει φωτογραφίες, παίρνει βίντεο.

Εν πλήρει γνώση του έστησε μια οργουελιανή δυστοπία, με δεκάδες θύματα, εκατοντάδες θύματα, που έλαβαν το παγιδευμένο μήνυμα με το κακόβουλο λογισμικό.

Μεταξύ αυτών, πολλοί Υπουργοί ,το ξέρετε ότι το λάβατε. Μεταξύ αυτών, ο Πρόεδρος του ΠΑΣΟΚ. Μεταξύ αυτών ο πρώην Υπουργός και τομεάρχης σήμερα για τη δημόσια ασφάλεια, ο κ. Σπίρτζης, η Γραμματέας της Κοινοβουλευτικής Ομάδας του ΣΥΡΙΖΑ, οικονομικοί παράγοντες, δημοσιογράφοι. Και για όσους δεν άνοιγαν το κακόβουλο μήνυμα και δεν μολύνονταν, υπήρχε ο άλλος ο δρόμος, ο παραδοσιακός, ο νομότυπος, με τις υπογραφές και την ευγενική συνδρομή μιας εισαγγελέως, που, από ό,τι φαίνεται από τις καταθέσεις της ίδιας στην Επιτροπή Θεσμών, με πλήρη επίγνωση ότι διαπράττει κατάχρηση εξουσίας, έσπευδε να υπογράφει διαδοχικές και επαναλαμβανόμενες διατάξεις για την παρακολούθηση όποιων τής ζητούνταν και για όσο τής ζητούνταν.

Ο κ. Μητσοτάκης, ως εγκέφαλος και αρχηγός αυτού του εγκληματικού δικτύου, προέβη στις πράξεις αυτές, διότι, πέραν όλων των άλλων, διακατέχεται και από μια βαθύτατη οίηση και αλαζονεία. Μεγάλωσε ως πρίγκιπας και τώρα νόμιζε ότι έγινε βασιλιάς και πίστεψε ότι θα είναι ισόβιος, ότι κανείς ποτέ δεν θα τον ελέγξει.

Όταν ο δημοσιογράφος Κουκάκης τυχαία ανακάλυψε ότι παρακολουθείται, ο κ. Μητσοτάκης όχι μόνο δεν κλονίστηκε, αλλά έσπευσε να νομοθετήσει, ώστε η ανεξάρτητη αρχή να μην έχει δικαίωμα να τον ενημερώσει μετά το πέρας της παρακολούθησής του. Και όταν ο Πρόεδρος του ΠΑΣΟΚ, ο κ. Ανδρουλάκης, ανακάλυψε ότι στο κινητό του έγιναν απόπειρες επιμόλυνσης με το κακόβουλο λογισμικό, έστελνε στην Επιτροπή Θεσμών τον κ. Κοντολέοντα να λέει ψέματα, ότι ουδέποτε η Εθνική Υπηρεσία Πληροφοριών παρακολουθούσε το κινητό του τηλέφωνο.

Και όσον αφορά στον Πρόεδρο της ΑΔΑΕ, τον κ. Ράμμο, εκείνη τη στιγμή κάποιοι τον συμβούλευαν να μην απαντήσει στην υπόθεση Ανδρουλάκη και ότι η υπόθεση Ανδρουλάκη αφορά ένα κακόβουλο λογισμικό και εκείνοι ασχολούνταν μονάχα με τις νομότυπες επισυνδέσεις και μόνο χάρη στη δική του επιμονή υπήρξε έλεγχος, παρά τις συστάσεις που του έγιναν, στους παρόχους, στον πάροχο κινητής τηλεφωνίας, για το κινητό τηλέφωνο Ανδρουλάκη. Και μόνο τότε, κατόπιν αυτού του ελέγχου, η επίσημη, νομότυπη παρακολούθηση Ανδρουλάκη ανακαλύφθηκε -τυχαία, προφανώς- και άνοιξε ο ασκός του Αιόλου.

Ακόμη και τότε, όμως, τι έκανε ο αρχηγός αυτού του εγκληματικού δικτύου; Έριξε την ευθύνη στον βοηθό εκπληρώσεως, τον ανιψιό του, και ξεκίνησε την επιχείρηση συγκάλυψης. Και το βασικό σκάνδαλο διασταυρώθηκε με ένα ίσως ακόμα μεγαλύτερο σκάνδαλο, που αποδεικνύει όχι μόνο την ενοχή της Κυβέρνησης και του κ. Μητσοτάκη προσωπικά, αλλά και την παγερή και χωρίς κανέναν ενδοιασμό εκτροπή από τη δημοκρατική τάξη. Αποδεικνύει τη νοοτροπία συμμορίας, που έχει ως κανόνα δράσης της τη σιωπή, το φίμωτρο, την ομερτά.

Στην αρχή μιλήσατε για προϊόντα μυθοπλασίας. Μιλήσατε για μύθους του Αισώπου. Καταγγείλατε και θέσατε υπό διωγμό την ερευνητική δημοσιογραφία. Επιστρατεύσατε τη σπίλωση και τη δολοφονία χαρακτήρων. Ύστερα, κάτω από το βάρος των πρώτων αποκαλύψεων, υποχρεωθήκατε να παραδεχτείτε υποκλοπές, με χαρακτηριστική αυτή του κ. Ανδρουλάκη, την οποία όμως υποβαθμίσατε σε παρατυπία ή, ακόμα χειρότερα, σε νόμιμη σύνδεση, που δεν έπρεπε όμως να έχει συμβεί. Πώς το είχε πει ο κ. Μητσοτάκης στο διάγγελμά του; Είναι λάθος, αλλά είναι νόμιμο και, αν το ήξερα, δεν θα το επέτρεπα. Είναι νόμιμες, αλλά υποχρεώθηκαν σε παραίτηση οι πιο έμπιστοι άνθρωποι του κ. Μητσοτάκη! Και αφού ήταν νόμιμες, γιατί δεν θα τις επέτρεπε;

Και στο τέλος, ο ίδιος ο Πρωθυπουργός έριξε όλο το βάρος της εξουσίας που του εμπιστεύθηκε ο ελληνικός λαός, προκειμένου να κάνει τι; Να συσκοτίσει το σκάνδαλο και το δράμα των υποκλοπών συνοδεύτηκε από την κωμωδία της εξεταστικής, από τα μικρά και μεγάλα πραξικοπήματα, με πρόσχημα το απόρρητο -να παίζει, δηλαδή, σκοτάδι στο όνομα του απορρήτου-, από την ιταμότητα της Εισαγγελέως της ΕΥΠ κ. Βλάχου, που δήλωσε ότι μπορεί να υπογράφει ανέλεγκτα, κατά την κρίση της, την παρακολούθηση ακόμα και της Προέδρου της Δημοκρατίας, από τη ντροπιαστική γνωμοδότηση του Εισαγγελέως του Αρείου Πάγου, που ουσιαστικά επιχείρησε να απαγορεύσει στην ανεξάρτητη αρχή να ασκήσει το έργο που το Σύνταγμα της επιτάσσει, έως τον οχετό της προπαγάνδας, που είχε ως στόχο να επιβάλει την εκτροπή ως κανονικότητα. Και φυσικά, με διαρκή αυτή την ντροπιαστική για τον ίδιο συμπεριφορά του κ. Μητσοτάκη, κάθε φορά που έπρεπε δημόσια να τοποθετηθεί για το ζήτημα των υποκλοπών.

Επί έξι μήνες όπου σταθεί και όπου βρεθεί λέει ψέματα, συνειδητά ψέματα, ότι δήθεν δεν γνώριζε, ότι δήθεν δεν έγιναν ποτέ παρακολουθήσεις.

(Χειροκροτήματα από την πτέρυγα του ΣΥΡΙΖΑ)

Στις τελευταίες μάλιστα τηλεοπτικές του συνεντεύξεις, στις συζητήσεις στη Βουλή, στις δημόσιες δηλώσεις του διαρκώς προσπαθεί να κάνει τον ανήξερο και λέει ψέματα. Ψέματα είπε και στην τελευταία συνεδρίαση εδώ στη Βουλή. Θα θυμάστε, δεν έχει περάσει πολύς καιρός. Ήταν στις 8 Δεκεμβρίου. Μας έλεγε από αυτό εδώ το Βήμα, όταν κάποια στιγμή αναγκάστηκε να απαντήσει: «Μα πώς είναι δυνατόν να παρακολουθείτο ο κ. Φλώρος, ο Αρχηγός του Γενικού Επιτελείου Εθνικής Άμυνας, πώς είναι δυνατόν εγώ να παρακολουθώ τον κ. Χατζηδάκη, που τον γνωρίζω τόσα χρόνια και είμαστε φίλοι;».

Όμως, σε ένα ερώτημα δεν απάντησε και ετράπη σε φυγή, αλλάζοντας τους ρόλους. Δανείστηκε τον ρόλο του Προέδρου της Βουλής. Έληξε τη συνεδρίαση πριν την ώρα της για να μην απαντήσει -θα θυμάστε- και το έβαλε στα πόδια!

(Χειροκροτήματα από την πτέρυγα του ΣΥΡΙΖΑ)

Προτίμησε να ταπεινωθεί μέσα στο Κοινοβούλιο, αντί να απαντήσει! Θυμάστε ποιο ήταν το ερώτημα το οποίο τού έθεσα; Με επιμονή τού έθεσα το ερώτημα: «Κύριε Πρωθυπουργέ, αν αποδειχθεί ότι τελικά η Εθνική Υπηρεσία Πληροφοριών παρακολουθούσε τον Υπουργό κ. Χατζηδάκη, τον Αρχηγό ΓΕΕΘΑ κ. Φλώρο, παρά τα όσα μάς λέτε, εσείς τότε θα παραιτηθείτε;». Αυτό το ερώτημα έθεσα στον κ. Μητσοτάκη. Και αντί να μου απαντήσει ευθέως ότι δεν υπάρχουν παρακολουθήσεις του Αρχηγού ΓΕΕΘΑ και Υπουργού της Κυβέρνησης και «ναι, θα παραιτηθώ, αν αποκαλυφθεί κάτι τέτοιο», επέλεξε να ταπεινωθεί βάζοντάς το στα πόδια, αντί να δώσει μια ξεκάθαρη απάντηση.

(Χειροκροτήματα από την πτέρυγα του ΣΥΡΙΖΑ)

Γιατί; Γιατί το επέλεξε αυτό; Γιατί ο ίδιος ως εγκέφαλος του παρακράτους φυσικά και γνώριζε ποιους άκουγε. Γνώριζε ότι υπάρχουν οι αποδείξεις για τις παρακολουθήσεις. Και φοβόταν ότι, παρά τις άοκνες προσπάθειές του να επιβάλει τη συγκάλυψη και τη σιωπή, την τρομοκρατία διά του απορρήτου, διά των εκβιασμών, γνώριζε ότι κάποια στιγμή μπορούσαν αυτά να βγουν στο φως. Και δεν ήθελε βεβαίως να δεσμευθεί ότι θα παραιτηθεί. Γιατί κάθε εικοσιτετράωρο, κάθε μέρα, κάθε εβδομάδα είναι για αυτόν κέρδος η παραμονή του στην καρέκλα της εξουσίας. Και έφτασε στα άκρα, προκειμένου να το πετύχει αυτό, με τα απόρρητα και τις απειλές, με τη φίμωση.

Έφτασε στο σημείο να βάλλει ακόμη και κατά μιας ανεξάρτητης αρχής. Επιχείρησε να χειραγωγήσει τη δικαιοσύνη και να τη στρέψει εναντίον της ανεξάρτητης αρχής. Γιατί είναι ένοχος και γιατί είναι ο ίδιος ο εγκέφαλος και ο εντολέας αυτού του παρακράτους.

(Χειροκροτήματα από την πτέρυγα του ΣΥΡΙΖΑ)

Και για έναν ακόμα λόγο το έκανε. Γιατί ακόμη και όταν άρχισε να ξηλώνεται το πουλόβερ τον περασμένο Αύγουστο, τυφλωμένος από τη δύναμη της εξουσίας, την υπεροχή του στα μέσα ενημέρωσης -εννοώ την υπεροχή των μέσων που στηρίζουν την Κυβέρνηση-, πίστεψε ότι έχει τη δύναμη να συγκαλύψει τα πάντα, να πάει κόντρα στο κράτος δικαίου, κόντρα στους νόμους, κόντρα στο Σύνταγμα. Δεν υπολόγισε ότι η Ελλάδα παραμένει κράτος δικαίου και κυρίως δεν υπολόγισε ένα πράγμα, ότι υπάρχουν ακόμα δημόσιοι λειτουργοί που βάζουν το καθήκον και τη συνείδησή τους πάνω από τους εκβιασμούς, πάνω από τις απειλές, πάνω από τη δολοφονία χαρακτήρων.

(Χειροκροτήματα από την πτέρυγα του ΣΥΡΙΖΑ)

Δεν υπολόγισε αυτό που είπα χθες φεύγοντας από την ανεξάρτητη αρχή, μια ρήση όχι δική μου προφανώς, αλλά του Ελευθέριου Βενιζέλου. Υπάρχουν δικαστές όχι μόνο στις Βρυξέλλες και στο Βέλγιο, αλλά υπάρχουν δικαστές και στην Αθήνα.

(Χειροκροτήματα από την πτέρυγα του ΣΥΡΙΖΑ)

Υπάρχουν άνθρωποι ευσυνείδητοι και έτυχε ο κ. Μητσοτάκης να πέσει πάνω σε έναν από αυτούς, σε έναν ανώτατο δικαστικό, με βιογραφικό εντιμότητας και αμεροληψίας, που έπραξε το καθήκον του.

Και πώς αντιμετωπίζετε -και είναι ντροπή σας- αυτόν τον άνθρωπο, κύριε Γεραπετρίτη; Με χυδαιότητα, με ύβρεις, με επιθέσεις, με μπούλινγκ! Είναι ντροπή, ακόμα μεγαλύτερη ντροπή αυτό που κάνετε απέναντι σε έναν ανώτατο δικαστικό που κάνει το καθήκον του, αυτό που ορίζει το Σύνταγμα. Πάνω από όλα υπάρχει αυτό το Σύνταγμα, για το οποίο δόθηκαν αγώνες σε αυτόν τον τόπο, κατακτήθηκε με αίμα και θα το υπερασπιστούμε μέχρι τέλους.

(Χειροκροτήματα από την πτέρυγα του ΣΥΡΙΖΑ)

Χάρις, λοιπόν, στο γεγονός ότι η χώρα μας παραμένει κράτος δικαίου, ότι ακόμα λειτουργούν οι θεσμοί, ότι υπάρχουν άνθρωποι και λειτουργοί δημόσιοι που επιτελούν το καθήκον τους, σήμερα στη Βουλή δεν θα μιλήσουμε για άλλη μια φορά για αυτό το δυσάρεστο θέμα στη βάση κάποιων αποκαλύψεων ή στη βάση της ερευνητικής δημοσιογραφίας. Σήμερα θα μιλήσουμε στη βάση αποδείξεων, που μπορεί αυτές οι αποδείξεις να αποτελούν ένα μικρό μόνο δείγμα από το σύνολο των περιπτώσεων που το παρακράτος του Μαξίμου έθεσε σε επισύνδεση, αλλά αποτελεί μια αδιαμφισβήτητη διαπίστωση πια, αποδείξεις αδιάψευστες των νομότυπων επισυνδέσεων από τα αρχεία των παρόχων κινητής τηλεφωνίας, των παρόχων που υποχρεούνται να κρατάνε αυτά τα αρχεία, αποδείξεις που προέκυψαν από τις έρευνες της αρμόδιας κατά το Σύνταγμα Αρχής για τη Διασφάλιση του Απορρήτου των Επικοινωνιών, της κατά το Σύνταγμα αρμόδιας αρχής να διενεργεί ελέγχους στους παρόχους.

Όσοι, λοιπόν, αναρωτήθηκαν τι περιείχε ο φάκελος που κρατούσα όταν έβγαινα χθες από τα γραφεία της ΑΔΑΕ μετά τη συνάντησή μου με τον Πρόεδρό της, τον κ. Ράμμο, ήρθε η ώρα να τους λύσω την απορία. Ο φάκελος αυτός περιείχε τα αποτελέσματα της έρευνας της Αρχής Διασφάλισης Απορρήτου Επικοινωνιών μετά από αίτημα που εγώ κατέθεσα στην αρχή στις 7 Δεκεμβρίου, όταν και επισκέφθηκα την αρχή αμέσως μετά την επίσκεψή μου στον εισαγγελέα του Αρείου Πάγου.

Και εμπλούτισα το αίτημά μου αυτό, κατόπιν γραπτού αιτήματος της αρχής, με μεταγενέστερο αίτημά μου στις 28 Δεκεμβρίου. Ο φάκελος, λοιπόν, αυτός περιέχει τα παράνομα έργα του σκοτεινού παρακράτους που έστησε ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ)

Ο φάκελος αυτός περιέχει το ξεγύμνωμα του παρακράτους από την πιο αρμόδια αρχή του κράτους. Περιέχει το σκοτάδι που έχουμε υποχρέωση όλες οι δυνάμεις της δημοκρατίας να διαλύσουμε.

Στις 28 Δεκεμβρίου, λοιπόν, και ενώ ήταν γνωστό ότι στα αρχεία των παρόχων η ανεξάρτητη αρχή είχε ήδη βρει ευρήματα επισυνδέσεων νομότυπων της ΕΥΠ, πέραν αυτών του κ. Ανδρουλάκη και του κ. Κουκάκη και για τα τηλέφωνα του Ευρωβουλευτή κ. Κύρτσου και του δημοσιογράφου κ. Τέλλογλου και, ενώ τα γνώριζα αυτά, ζήτησα επισήμως γραπτώς να διεξαχθεί έλεγχος από την αρχή, ώστε να διαλευκάνει, εάν ετέθη πράγματι σε επισύνδεση από την Εθνική Υπηρεσία Πληροφοριών, με διάταξη υπογεγραμμένη από την αρμόδια εισαγγελέα της Εθνικής Υπηρεσίας Πληροφοριών, ο Υπουργός Εργασίας κ. Χατζηδάκης -για τον οποίο ο κ. Πρωθυπουργός από αυτό εδώ το Βήμα μάς έλεγε: «Πώς είναι δυνατόν;»-, ο Αρχηγός του Γενικού Επιτελείου Εθνικής Άμυνας κ. Φλώρος -εξίσου μας έλεγε «πώς είναι δυνατόν και ντροπή μας που το θέτουμε ως ερώτημα»-, ο Αρχηγός του Γενικού Επιτελείου Στρατού, ο κ. Λαλούσης, ο πρώην Σύμβουλος Εθνικής Ασφάλειας, ο κ. Λιακόπουλος, ο πρώην και ο νυν επικεφαλής της Γενικής Διεύθυνσης Εξοπλισμών κ. Λάγιος και ο κ. Αλεξόπουλος.

Και η απάντηση που έλαβα σε αυτόν τον κλειστό φάκελο, επίσημα, ήταν «έξι στα έξι». Για όλους ευρέθησαν επισυνδέσεις της ΕΥΠ του κ. Μητσοτάκη. Και έτσι έχουμε φτάσει στον αριθμό δέκα επισήμως.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ! Όχι σχόλια.

Συνεχίστε, κύριε Πρόεδρε.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Έλεγα, λοιπόν, ότι φτάσαμε αισίως τον αριθμό δέκα των ανθρώπων εκείνων, των υψηλά ιστάμενων, είτε δημοσιογράφων είτε πολιτικών αρχηγών είτε ευρωβουλευτών είτε υπουργών είτε αξιωματικών των Ενόπλων Δυνάμεων, την ηγεσία των Ενόπλων Δυνάμεων, που επισήμως πλέον -επισήμως- από την αρμόδια αρχή του κράτους, που έχει κατά το Σύνταγμα την αρμοδιότητα να ελέγχει, υπάρχουν ευρήματα παρακολούθησής τους από την ΕΥΠ του κ. Μητσοτάκη.

Κι έρχομαι να πω και κάποια στοιχεία πιο συγκεκριμένα, γιατί έχω υποχρέωση να τα πω, γιατί έχει υποχρέωση ο ελληνικός λαός να γνωρίζει την αλήθεια, γιατί υποχρέωσή μας είναι η αλήθεια και μόνο η αλήθεια απέναντι στο σκοτάδι της συσκότισης και της συγκάλυψης που επιχειρήθηκε με εκβιασμούς.

(Χειροκροτήματα από την πτέρυγα του ΣΥΡΙΖΑ)

Για τον Υπουργό του τον κ. Χατζηδάκη, τον στόχο της ΕΥΠ C5046 και κατά κόσμον Κωστή Χατζηδάκη, τα ευρήματα αφορούν διατάξεις που εκδόθηκαν από τον Νοέμβριο του 2020 έως τον Μάη του 2021. Δηλαδή τον κ. Χατζηδάκη τον παρακολουθούσε η ΕΥΠ του κ. Μητσοτάκη επί οκτώ συνεχόμενους μήνες, με διατάξεις που η αρμόδια εισαγγελέας της ΕΥΠ υπέγραφε ανά δύο μήνες -ως γνωστόν είναι δίμηνες- που σημαίνει ότι η κ. Βλάχου υπέγραψε τουλάχιστον τέσσερις διατάξεις παρακολούθησης του τότε Υπουργού Ενέργειας και σήμερα Εργασίας. Για τους δε στρατιωτικούς οι διατάξεις ξεκινούν από τον Ιούλιο του 2020 έως τον Μάιο του 2022 η τελευταία διάταξη.

Με δυο λόγια η «ΕΥΠ Μητσοτάκη» άκουγε τους αρχηγούς του στρατεύματος, τους συμβούλους ασφαλείας και τους επικεφαλής της Γενικής Διεύθυνσης Εξοπλισμών για περίπου δύο χρόνια, που σημαίνει ότι η αρμόδια εισαγγελέας έχει υπογράψει δεκάδες διατάξεις για την παρακολούθηση αξιωματικών των Ενόπλων Δυνάμεων, ακόμη και των δύο αρχηγών, δεκάδες διατάξεις.

Το κρίσιμο ερώτημα είναι: Ποιος ο λόγος εθνικής ασφάλειας για να παρακολουθούνται οι ταγοί της εθνικής μας ασφάλειας; Ποιος ο λόγος εθνικής ασφάλειας για να παρακολουθείται ο Χατζηδάκης, ο Υπουργός Ενέργειας;

(Χειροκροτήματα από την πτέρυγα του ΣΥΡΙΖΑ)

Το ερώτημα, που έφυγε τρέχοντας ο Πρωθυπουργός για να μην απαντήσει, είναι: Ήταν οι αρχηγοί του στρατεύματος, που παρακολουθούσε επί δύο χρόνια, επικίνδυνοι για την εθνική ασφάλεια; Ήταν ύποπτοι για κατασκοπεία; Αν ήταν ύποπτοι, γιατί έμειναν στη θέση τους; Ποιος ο λόγος λοιπόν;

Η κ. Βλάχου, που στην Επιτροπή Θεσμών μάς είπε ότι έχει κι αυτή -όπως και ο κ. Μητσοτάκης νόμιζε ότι είχε, ε;- ανέλεγκτη κρίση και ότι θα τους παρακολουθούσε όλους αν ήθελε, η κ. Βλάχου που έχει υπογράψει δεκάδες διατάξεις με την επίκληση της εθνικής ασφάλειας, άραγε είναι κι αυτή μέλος, μέρος αυτού του ρυπαρού δικτύου, που διαρκώς μας «τσαμπουνάει» ο κ. Μητσοτάκης, με υπογραφή κ. Οικονόμου; Δεν τα λέει ο κ. Οικονόμου, εντάξει, ο κ. Μητσοτάκης τα λέει. Ήταν και η κ. Βλάχου μέλος αυτού του ρυπαρού δικτύου;

Και αν ναι, γιατί βρίσκεται ακόμα στη θέση της; Γιατί μια επικίνδυνη για τη δημοκρατία εισαγγελέας, που κάνει κατ’ εξακολούθηση κατάχρηση εξουσίας, βρίσκεται ακόμα στην κρίσιμη αυτή θέση με επιμονή Μητσοτάκη και ενώ επισήμως έχω ζητήσει την απομάκρυνσή της από τον Νοέμβριο, όταν έθεσα τις τέσσερις προϋποθέσεις για να οδηγηθεί η χώρα με ομαλότητα, εν ειρήνη, στις επόμενες εκλογές; Γιατί μένει στη θέση της με επιμονή Μητσοτάκη;

(Χειροκροτήματα από την πτέρυγα του ΣΥΡΙΖΑ)

Προφανώς, γιατί πράγματι είναι μέλος του ρυπαρού και εγκληματικού δικτύου και την προστατεύει ο επικεφαλής, ο αρχηγός του εγκληματικού δικτύου, ο ίδιος ο Πρωθυπουργός της χώρας. Γι’ αυτό μένει στη θέση της η κ. Βλάχου!

(Χειροκροτήματα από την πτέρυγα του ΣΥΡΙΖΑ)

Κυρίες και κύριοι της Συμπολίτευσης, για όλα αυτά μόνο μία λέξη υπάρχει. Και μη με κοιτάτε με απορία. Μόνο μία λέξη υπάρχει: ζόφος και παρακμή. Ζόφος και παρακμή!

(Χειροκροτήματα από την πτέρυγα του ΣΥΡΙΖΑ)

Και είναι δυο φορές ζόφος, όταν διαπράττονται εγκλήματα κατά της δημοκρατίας με πρόσχημα την εθνική μας ασφάλεια. Αν εσείς όλα αυτά μπορείτε να τα καταπιείτε, καλώς να τα καταπιείτε, είτε γιατί κάποιοι από εσάς εκβιάζονται, καθώς τα στοιχεία που έχει μαζέψει από τις παρακολουθήσεις που σας αφορούσαν σίγουρα κάπου βρίσκονται, βρίσκονται στα χέρια του αρχηγού αυτού του ρυπαρού δικτύου είτε γιατί κάποιοι άλλοι από εσάς, που δεν εκβιάζονται, σκέφτονται την επανεκλογή τους είτε γιατί κάποιοι άλλοι θέλετε να αφήσετε μόνο τον κ. Μητσοτάκη να πιει το ποτήρι του εξευτελισμού χωρίς να του δώσετε άλλοθι.

Δικαίωμά σας, αλλά είναι δικό σας πρόβλημα αν όλα αυτά, για διάφορους λόγους, θεμιτούς ή μη, μπορείτε ή θέλετε να τα καταπιείτε. Σας συμπονώ και σας κατανοώ, αλλά εμείς αυτή την εκτροπή δεν δικαιούμεθα να την καταπιούμε!

(Χειροκροτήματα από την πτέρυγα του ΣΥΡΙΖΑ)

Γι’ αυτό και είπα εισαγωγικά ότι ορισμένες φορές βρίσκεται κανείς ενώπιον κρίσιμων αποφάσεων, ενώπιον της ιστορίας. Διότι οι αποφάσεις μπροστά σε τέτοια γεγονότα έχουν κατά τη γνώμη μου ιστορική αξία. Μπορεί αυτή η εκτροπή να περάσει χωρίς καμμία απόδοση ευθυνών; Σε ένα κράτος δικαίου, σε μια δημοκρατία με το βάρος των ιστορικών πληγών που έχει υποστεί στο παρελθόν η δική μας δημοκρατία, μπορεί; Και αν αυτό συμβεί, τι θα σημαίνει για την επόμενη μέρα;

Εμείς είμαστε σήμερα εδώ, αύριο θα είναι κάποιοι άλλοι στη θέση μας, κάποιοι άλλοι θα είναι στα έδρανα αυτά, στα κυβερνητικά έδρανα, στα έδρανα της Αντιπολίτευσης. Ποιο θα είναι το μήνυμα, αν αυτή η δημοκρατική εκτροπή περάσει χωρίς εξηγήσεις, χωρίς απόδοση ευθυνών; Ποιο θα είναι το μήνυμα; Ότι η όποια κυβέρνηση μπορεί να κάνει ό,τι της γουστάρει, αρκεί να έχει την εξουσία, αρκεί να μπορεί να συγκαλύψει, αρκεί να μπορεί να εκβιάσει χωρίς κόκκινες γραμμές, χωρίς πλαίσιο δημοκρατικό. Ποιο θα είναι το μήνυμα;

(Χειροκροτήματα από την πτέρυγα του ΣΥΡΙΖΑ)

Έχουμε, λοιπόν, ιστορική ευθύνη να αντισταθούμε σε αυτή την επιχείρηση συλλογικού μιθριδατισμού της ελληνικής κοινωνίας και γνωρίζω πολύ καλά ότι αυτό δεν αφορά μία μονάχα παράταξη ή δεν είναι, δεν συνιστά μια ιδεολογική μάχη. Αυτό αφορά τη δημοκρατία, αυτό αφορά το Σύνταγμα, αυτό αφορά τους κανόνες του πολιτικού παιχνιδιού. Δεν αφορά μόνο τον ΣΥΡΙΖΑ και τη δημοκρατική παράταξη. Αφορά κάθε δημοκράτη πολίτη είτε αριστερό είτε δεξιό είτε κεντρώο.

Και θέλω να είμαι δίκαιος, υπήρξαν τέτοιες φωνές όλους αυτούς τους έξι μήνες, από όλο το φάσμα της πολιτικής ζωής, ακόμη και από την ίδια τη Συμπολίτευση.

Δύο πρώην Πρωθυπουργοί καταδίκασαν με τον δικό τους τρόπο, αλλά σαφώς, τις παραβιάσεις του κράτους δικαίου και ζήτησαν εν ονόματι της δημοκρατίας να χυθεί άπλετο φως. Τις προάλλες όλος ο δημοκρατικός νομικός κόσμος, ο Δικηγορικός Σύλλογος Αθηνών, είκοσι έγκριτοι συνταγματολόγοι καταδίκασαν τη γνωμοδότηση Ντογιάκου, προτάσσοντας την ανάγκη να προστατεύσει η δημοκρατία τον εαυτό της και τους θεσμούς.

Υπήρξαν και θα υπάρξουν αυτές οι φωνές, αλλά δεν αρκούν απλά κάποιες φωνές. Σε κρίσιμες στιγμές για τη δημοκρατία ο καθένας και η καθεμία οφείλουμε να αναλαμβάνουμε τις ευθύνες που μας αναλογούν και να στεκόμαστε με δημοκρατική ευθύνη απέναντι στην όποια εκτροπή, αλλά και κυρίως απέναντι στις συνέπειες της εκτροπής, γιατί είναι ήδη ορατές οι πληγές στο σώμα της δημοκρατίας και της πατρίδας.

Όταν η παραβίαση του κράτους δικαίου, στην πιο απεχθή μάλιστα εκδοχή -την παραβίαση των προσωπικών δεδομένων- συνοδεύει την οικονομική και κοινωνική κρίση, όταν η υπονόμευση δικαιωμάτων του πολίτη, του εργαζόμενου, του ανθρώπου συνοδεύει τη φτώχεια, την ανασφάλεια, την αγωνία της κοινωνικής πλειοψηφίας, όταν η δημοκρατία διασύρεται και η εκτελεστική εξουσία συμπεριφέρεται ως ο ιδιοκτήτης των δημόσιων ταμείων της χώρας, όταν η εκτροπή εκτροχιάζει την εμπιστοσύνη στο πολιτικό σύστημα και μεταφέρει ένα κλίμα σήψης και απαξίας στο κοινωνικό σώμα, όταν το παρακράτος συνοδεύει την αισχροκέρδεια και την εκποίηση των πάντων, κυρίως όταν ακόμα και οι Ένοπλες Δυνάμεις της πατρίδας εμπλέκονται στα ρυπαρά παίγνια των υποκλοπών και των εκβιασμών τύπου μαφίας, τότε δεν αρκεί απλώς να διαπιστώνουμε ότι η δημοκρατία, η σταθερότητα, η κοινωνική συνοχή, η θέση της χώρας στη διεθνή σκηνή, ακόμα και η εθνική μας ασφάλεια έχουν γίνει παιχνίδι στα χέρια μιας αδίστακτης Κυβέρνησης και ενός αδίστακτου Πρωθυπουργού. Τότε οφείλουμε, έχουμε ιστορική υποχρέωση να δράσουμε και σε ό,τι μας αφορά δεν έχουμε κάτι άλλο να κάνουμε. Έχουμε μονάχα το Σύνταγμα και τα εργαλεία που η ίδια η δημοκρατία μάς προσφέρει. Αυτό έχουμε και θα εξαντλήσουμε κάθε δυνατότητα που η δημοκρατία μάς προσφέρει.

Ο Πρωθυπουργός και η Κυβέρνηση στην υπόθεση αυτής της εκτροπής είναι ένοχοι, αμετάκλητα ένοχοι.

(Χειροκροτήματα από την πτέρυγα του ΣΥΡΙΖΑ)

Δεν έχουν μονάχα πολιτικές, αλλά και βαρύτατες προσωπικές και νομικές ευθύνες. Η παραμονή στη διακυβέρνηση της χώρας όσων έκαναν ακόμα και την εθνική μας ασφάλεια πεδίο υποκλοπών και εκβιασμών -θα το πω πάρα πολύ απλά- είναι επικίνδυνη για τη δημοκρατία, είναι επικίνδυνη για την ασφάλεια της χώρας, είναι επικίνδυνη για τα δικαιώματα.

(Χειροκροτήματα από την πτέρυγα του ΣΥΡΙΖΑ)

Η παρακρατική λειτουργία, η διαφθορά και η πρωτοφανής νοοτροπία αυθαίρετης και ιδιοτελούς άσκησης της εξουσίας αποτελεί, απ’ ό,τι φαίνεται, στρατηγική επιλογή αυτής της Κυβέρνησης. Η Κυβέρνηση αυτή, όμως, έχει απωλέσει κατά τη δική μας εκτίμηση -σύντομα θα φανεί- την εμπιστοσύνη των πολιτών.

Σε κάθε, όμως, περίπτωση μετά από όλα όσα έχουν συμβεί και μετά από όλα όσα έχουν αποκαλυφθεί με αποδείξεις πια, επειδή η Ελλάδα θέλουμε να είναι μια ευνομούμενη πολιτεία, θέλουμε να είναι ένα ευρωπαϊκό κράτος δικαίου, η Κυβέρνηση αυτή δεν μπορεί να μείνει ούτε στιγμή στη θέση της. Ο Πρωθυπουργός αυτός δεν μπορεί να παραμείνει ούτε μια μέρα στη θέση του.

(Χειροκροτήματα από την πτέρυγα του ΣΥΡΙΖΑ)

Για τους λόγους αυτούς, κυρίες και κύριοι Βουλευτές, αξιότιμε κύριε Πρόεδρε, υποβάλλουμε πρόταση δυσπιστίας κατά της Κυβέρνησης Μητσοτάκη ως ένα πρώτο βήμα της πορείας μας προς τον λαό για την υπεράσπιση της δημοκρατίας, για την υπεράσπιση της διαφάνειας, για την υπεράσπιση της δικαιοσύνης. Σύντομα η Βουλή επί τριήμερο θα συζητήσει, ο κ. Μητσοτάκης θα αναγκαστεί να έρθει εδώ, ακόμα και αν θέλει να το βάζει διαρκώς στα πόδια, θα αναγκαστεί να δώσει εξηγήσεις, θα αναγκαστεί να λογοδοτήσει, θα αναγκαστεί να απαντήσει και η Βουλή θα αναγκαστεί να αποφασίσει: Με τη δημοκρατία ή με την εκτροπή;

Όποια κι αν είναι η απάντηση, είμαι βέβαιος ότι σύντομα την οριστική και την ορθή απάντηση στο ερώτημα θα τη δώσει ο ελληνικός λαός που θα πάρει στα χέρια του την υπόθεση της δημοκρατίας, την υπόθεση της δικαιοσύνης, που θα πάρει στα χέρια του την ίδια τη ζωή του.

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Θα δώσουμε λίγο χρόνο για την υποβολή της πρότασης. Όπως ελέχθη, τα εργαλεία για την άσκηση κοινοβουλευτικού ελέγχου περιλαμβάνουν και την πρόταση δυσπιστίας. Είναι το άρθρο 142 του Κανονισμού της Βουλής που εξειδικεύει συνταγματική πρόβλεψη. Βάσει αυτού του άρθρου του Κανονισμού μας, όπως έγινε μόλις πριν από ένα λεπτό από τον κύριο Τσίπρα, τον Αρχηγό της Αξιωματικής Αντιπολίτευσης, η πρόταση δυσπιστίας υποβάλλεται σε συνεδρίαση της Ολομέλειας και επιδίδεται στον Πρόεδρο της Βουλής. Την έχω στα χέρια μου.

«Αθήνα, 25 Ιανουαρίου 2023. Προς τον κύριο Πρόεδρο της Βουλής των Ελλήνων. Πρόταση δυσπιστίας κατά της Κυβέρνησης (Άρθρο 84 παράγραφος 2 του Συντάγματος και 142 του Κανονισμού της Βουλής».

Βάσει του Κανονισμού, την πρόταση πρέπει να υπογράφουν τουλάχιστον πενήντα Βουλευτές. Απ’ ό,τι βλέπω, κύριε Πρόεδρε, είναι όλη η Κοινοβουλευτική Ομάδα του ΣΥΡΙΖΑ, συνεπώς πληρείται το παραδεκτόν της υποβολής της προτάσεως δυσπιστίας.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 246 – 259)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Εδώ έχουμε δύο επιλογές που εξαρτώνται από την τοποθέτηση της Κυβέρνησης: Ή θα αρχίσουμε σε δύο μέρες ή θα αρχίσουμε σχεδόν αμέσως.

Η Κυβέρνηση, που εκπροσωπείται από τον Υπουργό Επικρατείας κ. Γεραπετρίτη, παρακαλώ να τοποθετηθεί επί της μόλις υποβληθείσης προτάσεως δυσπιστίας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αξιότιμε κύριε Πρόεδρε της Βουλής των Ελλήνων, θα μου επιτρέψετε να απαντήσω στην κατάθεση της πρότασης δυσπιστίας με μια αναφορά στην αρχαία ελληνική γραμματεία.

(Θόρυβος από την πτέρυγα του ΣΥΡΙΖΑ)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Eίδατε πόσοι αρχαιομαθείς; Ακούστε, ακούστε, είναι ενδιαφέρον.

(Θόρυβος από την πτέρυγα του ΣΥΡΙΖΑ)

Παρακαλώ! Δεν έγινε καμμία διακοπή. Θα έχουμε και μετάφραση, μην ανησυχείτε!

(Θόρυβος από την πτέρυγα του ΣΥΡΙΖΑ)

Παρακαλώ! Μια χαρά τα πηγαίναμε μέχρι τώρα.

(Χειροκροτήματα από την πτέρυγα της Νέας Δημοκρατίας)

Συνεχίστε, κύριε Γεραπετρίτη.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** «Οὐ πολλοῦ δέω χάριν ἔχειν, ὦ βουλή, τῷ κατηγόρῳ, ὅτι μοι παρεσκεύασε τὸν ἀγῶνα τουτονί, πρότερον γὰρ οὐκ ἔχων πρόφασιν ἐφ’ ἧς τοῦ βίου λόγον δοίην, νυνὶ διὰ τοῦτον εἴληφα».

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία! Είναι ενδιαφέρον.

**ΙΩΑΝΝΗΣ ΡΑΓΚΟΥΣΗΣ:** Σοβαρό δεν είναι, σοβαρότητα δεν έχει!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ξέρετε κάτι; Μίλησε επί σχεδόν μία ώρα ο Αρχηγός της Αξιωματικής Αντιπολίτευσης.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία!

Συνεχίστε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κατά τα συνήθη, μίλησε για σαράντα πέντε λεπτά ο Αρχηγός της Αξιωματικής Αντιπολίτευσης χωρίς ούτε μία έστω διακοπή. Με το που ξεκίνησα ένα λεπτό, κύριε Πρόεδρε, έχω ήδη διακοπεί πέντε φορές. Ήθελα, λοιπόν, να σας πω ότι πρόκειται για την εισαγωγή στον Λόγο του Λυσία υπέρ του Αδυνάτου.

(Θόρυβος από την πτέρυγα του ΣΥΡΙΖΑ)

Αυτό είναι ευχής έργο να το γνωρίζετε και δεν είχα καμμία αμφιβολία. Απλώς ως εκ περισσού να το αποδώσω και στη νέα ελληνική: «Είναι μεγάλη η ευκαιρία που μου δίνετε και σας ευγνωμονούμε, γιατί θα έχουμε την ευκαιρία να αντιπαρατεθούμε στις υποθέσεις τις οποίες έχουμε».

(Χειροκροτήματα από την πτέρυγα της Νέας Δημοκρατίας)

Και σας το λέω αυτό, αξιότιμε κύριε Πρόεδρε, με ειλικρίνεια και μετά λόγου γνώσεως, αφ’ ενός διότι θα έχουμε την ευκαιρία στην παρούσα Βουλή, στον ναό της δημοκρατίας να αντιπαρατεθούμε το επόμενο τριήμερο σε επίπεδο δημοσίων πολιτικών και να δούμε πράγματι εάν η παρούσα Κυβέρνηση έχει επιτελέσει όλα αυτά τα δεινά για τα οποία την μέμφεστε ή εάν στην πραγματικότητα η παρούσα Κυβέρνηση έχει επιτελέσει κατά τι καλύτερο αυτό για το οποίο έλαβε την εντολή από τον ελληνικό λαό. Ευτυχώς είναι νωπές οι δύο διακυβερνήσεις, κύριε Πρόεδρε και η αντιπαράθεση θα είναι πολύ προφανής.

Αφ’ ετέρου, δε, θα έχουμε την ευκαιρία να ακούσουμε και εσάς, κύριε Πρόεδρε, διότι το τελευταίο διάστημα σας είχαμε λίγο χάσει. Είχαμε μια μερική αφωνία, κύριε Πρόεδρε και δεν ήταν από ίωση καταλαβαίνω.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Σας παρακαλώ! Ο Πρόεδρός σας χαμογελάει. Εσείς θυμώνετε; Υπάρχει και άλλη στάση στη ζωή εκτός από τον θυμό. Δεν είναι μόνο ο θυμός ως συμπεριφορά. Μηδέν άγαν, για να μπω και εγώ σε αυτή τη λογική.

Κύριε Υπουργέ, συνεχίστε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ο Αρχηγός της Αξιωματικής Αντιπολίτευσης έβγαλε σήμερα το πόρισμά του και το έβγαλε καταθέτοντας την αίτηση για την πρόταση δυσπιστίας. Είπε: «Είσαστε αμετάκλητα ένοχοι». Άρα, ούτε καν οριστικά ούτε καν τελεσίδικα. Ούτε ο Άρειος Πάγος να ήσασταν, κύριε Πρόεδρε. Μπράβο που μας βγάλατε αμετάκλητα ενόχους.

Ξέρετε κάτι όμως; Υπάρχει και κάτι άλλο που πρόσεξα. Είναι από τις λίγες φορές που χρησιμοποιήσατε στον λόγο σας πολλές φορές τεχνικούς, νομικούς όρους, όπως το «αμετάκλητα ένοχος». Αυτό μου δίνει την ευκαιρία, κύριε Πρόεδρε, να σας μεταφέρω στην πολιτική ένα νομικό ρητό: «Ένοχος ένοχον ου ποιεί».

(Χειροκροτήματα από την πτέρυγα της Νέας Δημοκρατίας)

Αυτό, λοιπόν, σημαίνει το εξής απλό: Εκείνος ο οποίος έχει ανοικτά δύο ειδικά δικαστήρια για χειραγώγηση θεσμών, εκείνος ο οποίος έχει σήμερα αποκαλυφθεί ότι χρησιμοποιούσε φερέφωνα στα οποία έβαζε κουκούλες…

**ΣΩΚΡΑΤΗΣ ΒΑΡΔΑΚΗΣ:** Έχει δικαίωμα τοποθέτησης;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Παρακαλώ. Υπάρχει τοποθέτηση και θα πει. Δεν είναι «ναι» ή «όχι». Είναι ή «τώρα» ή «σε δύο μέρες».

(Θόρυβος από την πτέρυγα του ΣΥΡΙΖΑ)

Τοποθετείται η Κυβέρνηση επί προτάσεως δυσπιστίας. Ετέθη κορυφαίο θέμα.

Κύριε Υπουργέ, ολοκληρώστε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εάν ξεκινάμε έτσι, κύριε Πρόεδρε, δεν γνωρίζω πώς θα καταλήξουμε.

Εκείνος ο οποίος έχει δύο ανοικτά δικαστήρια για χειραγώγηση με δικαστικά βουλεύματα -να τα θυμίσουμε αυτά-, εκείνος ο οποίος σήμερα αποκαλύπτεται ότι είχε χρήση και γνώση εκείνων οι οποίοι ήταν εγκληματική οργάνωση και τους φόρεσε κουκούλες, λέγοντάς τους «Μάξιμους» -κι αυτό έχει τη σημειολογία του- και εκείνος ο οποίος σήμερα ακούγεται ότι είχε μια διασύνδεση με βαλίτσες και μαύρο χρήμα, αυτός δεν μπορεί να δημιουργήσει άλλον ένοχο, με κάθε σεβασμό!

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, με κάθε σεβασμό, η ελληνική Κυβέρνηση δεδομένου του γεγονότος ότι έχει ο Πρωθυπουργός διεθνή υποχρέωση, η οποία είναι γνωστή, γιατί είναι διεθνής παραστάτης της χώρας και βρίσκεται τακτικά -όπως γνωρίζετε- στο εξωτερικό, ζητεί την άμεση ενέργεια της συνεδρίασης, έτσι ώστε η πρόταση δυσπιστίας να συζητηθεί ήδη αμέσως και να ολοκληρωθεί την Παρασκευή.

Και σε ένα πράγμα -για να μη λέτε ότι είμαι δύσπιστος και διχαστικός-, κύριε Πρόεδρε, θα συμφωνήσουμε. Υπάρχουν πράγματι κάποιες κρίσιμες στιγμές. Και αυτή την κρίσιμη στιγμή δεν θα την αποφύγετε, θέλοντας και μη, γιατί θα είναι οι επόμενες εκλογές που έρχονται και θα έρθουν όπως θα τις υποστείτε.

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Πρόεδρε, θα ήθελα τον λόγο για ένα λεπτό, για μια φράση.

**ΠΡΟΕΔΡΟΣ (Κωνσταντίνος Τασούλας):** Όχι, μην το κάνουμε συζήτηση.

Κύριε Πρόεδρε, μη με φέρνετε σε δύσκολη θέση. Έληξε το θέμα.

Η Κυβέρνηση απεδέχθη τη θεσμική πρόκληση της προτάσεως δυσπιστίας. Ζητάει να μη γίνει η συζήτηση σε δύο μέρες. Ζητάει να γίνει αμέσως. Διεπιστώθη ότι υπογράφεται –επαναλαμβάνω- η πρόταση από τουλάχιστον πενήντα Βουλευτές, δηλαδή τουλάχιστον το ένα έκτον -πολύ περισσότερους- από όλη την Κοινοβουλευτική Ομάδα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και τρεις εκπαιδευτικοί συνοδοί τους από το Γυμνάσιο Πάτμου και είκοσι μία μαθήτριες και μαθητές και τρεις εκπαιδευτικοί συνοδοί τους από το 1ο Επαγγελματικό Λύκειο Ναυπάκτου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, στο σημείο αυτό και ώρα 15.55΄ λύεται η συνεδρίαση για σήμερα, ημέρα Τετάρτη 25 Ιανουαρίου 2023 και ώρα 18.00΄ με αντικείμενο εργασιών του Σώματος κοινοβουλευτικό έλεγχο, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**