(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΗ΄

Παρασκευή 20 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Αθήνας, το 4ο Δημοτικό Σχολείο Ιλίου και από το 5ο Δημοτικό Σχολείο Κηφισιάς, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Δευτέρας 23 Ιανουαρίου 2023, σελ.   
2. Συζήτηση επικαίρων ερωτήσεων:   
 α) Προς τον Υπουργό Υγείας, με θέμα: «Τραγικές οι ελλείψεις των φαρμάκων στην αγορά», σελ.   
 β) Προς τον Υπουργό Εσωτερικών:   
 i. με θέμα: «Να αποκατασταθεί άμεσα η πρωτοφανής κυβερνητική αδικία εις βάρος των πολιτών του Δήμου Κερατσινίου-Δραπετσώνας σε σχέση με άλλους δήμους στη χρηματοδότηση του Προγράμματος «Αντώνης Τρίτσης»», σελ.   
 ii. με θέμα: «Να παραμείνει ως χώρος αθλητισμού το Δημοτικό Πάρκο Σοφούλη (Ακτή Ντοβίλ) στο Δήμο Καλαμαριάς», σελ.   
 iii. με θέμα «9ο Δημοτικό Σχολείο Αιγάλεω: έωλες υποσχέσεις σε μαθητές, γονείς και εκπαιδευτικούς», σελ.   
 iv. με θέμα: «Σεισμόπληκτα σχολεία από το 2019 στο Αιγάλεω», σελ.   
 v. με θέμα: «Εφαρμογή του νόμου για θανόντες από φυσική καταστροφή, πλημμύρα ή πυρκαγιά», σελ.   
 γ) Προς τον Υπουργό Εργασίας και Κοινωνικών Υποθέσεων, με θέμα: «Σχετικά με τον θάνατο εργάτριας στην καθαριότητα στον Δήμο Ξυλοκάστρου - Ευρωστίνης και τις συνθήκες εργασίας στους δήμους», σελ.   
 δ) Προς την Υπουργό Πολιτισμού και Αθλητισμού με θέμα: «Για το μέλλον των εγκαταστάσεων του Εθνικού Αθλητικού Κέντρου Νεότητας Αγίου Κοσμά», σελ.   
 ε) Προς τον Υπουργό Υποδομών και Μεταφορών, με θέμα: «Να προχωρήσει» -να προχωρήσει, λέει ο κ. Κεγκέρογλου, επιτέλους, προσθέτω εγώ- «η ανέγερση του Νέου Δικαστικού Μεγάρου Ηρακλείου», σελ.

ΠΡΟΕΔΡΕΥΟΝΤΕΣ

ΒΙΤΣΑΣ Δ., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΤΣΑΣ Δ. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί των επικαίρων ερωτήσεων:  
 ΑΜΥΡΑΣ Γ. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΒΟΡΙΔΗΣ Μ. , σελ.   
 ΓΚΙΟΚΑΣ Ι. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΤΣΩΤΗΣ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΡΑΓΚΟΥΣΗΣ Ι. , σελ.   
 ΤΣΑΚΛΟΓΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΗ΄

Παρασκευή 20 Ιανουαρίου 2023

Αθήνα, σήμερα στις 20 Ιανουαρίου 2023, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-1-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΖ΄ συνεδριάσεώς του, της Πέμπτης 19 Ιανουαρίου 2023, σε ό,τι αφορά την ψήφιση στο σύνολο του σχεδίου νόμου: «Θεσμικό πλαίσιο για τη διερεύνηση αεροπορικών και σιδηροδρομικών ατυχημάτων και την ασφάλεια των μεταφορών».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επίκαιρων ερωτήσεων, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 23 Ιανουαρίου 2023, το οποίο έχει ως εξής:

«Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 309/12-1-2023 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Προστασίας του Πολίτη, με θέμα: «Προγραμματισμός της ΕΛ.ΑΣ. για την αποκατάσταση της τάξης στην πλατεία Πέτρουλα στον Κολωνό».

2. Η με αριθμό 306/10-1-2023 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου (Αλέκου) Τριανταφυλλίδη προς τον Υπουργό Υγείας, με θέμα: «Οι ευθύνες για το θάνατο του εξάχρονου Θωμά από τα Γρεβενά».

3. Η με αριθμό 307/10-1-2023 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Περιβάλλοντος και Ενέργειας, με θέμα: «Ποια η θέση της Κυβέρνησης για τη διαμορφωθείσα κατάσταση με τη διαχείριση σκουπιδιών στην Περιφέρεια Στερεάς Ελλάδας;».

4. Η με αριθμό 319/16-1-2023 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδος κ. Νικολάου Καραθανασόπουλου προς την Υπουργό Παιδείας και Θρησκευμάτων, με θέμα: «Να καλυφθούν οι ανάγκες όλων των φοιτητών του Πανεπιστήμιου Πελοποννήσου στη σίτιση».

5. Η με αριθμό 308/11-1-2023 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Έντονη δυσαρέσκεια για τη μη ενίσχυση των αγροτών-καλλιεργητών μήλων της Κοινότητας Αχλαδοχωρίου των Σερρών».

6. Η με αριθμό 332/16-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά τη Γ΄ φάση προσλήψεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 339/16-1-2023 επίκαιρη ερώτηση του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς την Υπουργό Πολιτισμού και Αθλητισμού, με θέμα: «Αξιοποίηση του Τύμβου του Σοφοκλή στη Βαρυμπόμπη Αττικής».

2. Η με αριθμό 312/13-1-2023 επίκαιρη ερώτηση του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσα προς τον Υπουργό Υγείας, με θέμα: «Θα κάνετε κάτι επιτέλους για να στηρίξετε το Ειδικό Αντικαρκινικό Νοσοκομείο Πειραιά ΜΕΤΑΞΑ;».

3. Η με αριθμό 310/13-1-2023 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Εφαρμογή της Έκθεσης Διακομματικής Επιτροπής για τον Στρατηγικό Αναπτυξιακό Σχεδιασμό Ανατολικής Μακεδονίας - Θράκης (ΑΜ-Θ) - Απευθείας χρηματική ενίσχυση (επιδότηση) από την Ευρωπαϊκή Ένωση (Ε.Ε.) για ορεινές και μειονεκτικές περιοχές».

4. Η με αριθμό 321/16-1-2023 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Οικονομικών, με θέμα: «Για το ζήτημα της θέρμανσης στη δυτική Μακεδονία».

5. Η με αριθμό 316/16-1-2023 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Υγείας, με θέμα: «Τραγική αδιαφορία της κυβέρνησης της ΝΔ τα τελευταία τριάμισι χρόνια για το ζήτημα του ΕΚΑΒ στην πυρόπληκτη βόρεια Εύβοια».

6. Η με αριθμό 311/13-1-2023 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Οικονομικών, με θέμα: «Σε απόγνωση οι αγρότες καπνοπαραγωγοί της Ροδόπης από τον συμψηφισμό ενισχύσεων με την επιστρεπτέα προκαταβολή».

7. Η με αριθμό 327/16-1-2023 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υποδομών και Μεταφορών, με θέμα: «Να μη διακοπεί η κυκλοφορία των οχημάτων στον δρόμο Αγ. Νικόλας - Λευκάδα και να εξασφαλιστεί η ασφαλή μετακίνησή τους».

8. Η με αριθμό 320/16-1-2023 επίκαιρη ερώτηση της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς τον Υπουργό Υγείας, με θέμα: «Μεθόδευση για την κάλυψη θέσης συντονιστή της χειρουργικής κλινικής του «Αγίου Ανδρέα»».

9. Η με αριθμό 315/16-1-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς την Υπουργό Πολιτισμού και Αθλητισμού, με θέμα: «Ενημέρωση για την πορεία των διαπραγματεύσεων για την επιστροφή των γλυπτών του Παρθενώνα».

10. Η με αριθμό 328/16-1-2023 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, με θέμα: «Να καλυφθούν πλήρως οι ανάγκες στο Κρατικό Θεραπευτήριο - Γενικό Νοσοκομείο - Κέντρο Υγείας Λέρου».

11. Η με αριθμό 333/16-1-2023 επίκαιρη ερώτηση της Βουλευτού Β2΄Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς την Υπουργό Παιδείας και Θρησκευμάτων, με θέμα: «Ανάγκη άμεσης λύσης του στεγαστικού προβλήματος του 9ου Δημοτικού Αιγάλεω».

12. Η με αριθμό 322/16-1-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: « Άμεσα μέτρα απέναντι στην κατακόρυφη αύξηση του κόστους διέλευσης από τη Γέφυρα «Χαρίλαος Τρικούπης»».

13. Η με αριθμό 331/16-1-2023 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Να προσληφθεί άμεσα μόνιμος αναισθησιολόγος και χειρουργός στο Νοσοκομείο της Λήμνου».

14. Η με αριθμό 334/16-1-2023 επίκαιρη ερώτηση του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Η παραίτηση της Διευθύντριας της Παθολογικής Κλινικής Ελένης Ιωαννίδου και η έλλειψη κυβερνητικού σχεδίου έκτακτης ανάγκης για την επιβίωση του Νοσοκομείου Ρεθύμνου και του ΕΣΥ».

15. Η με αριθμό 326/16-1-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να κατασκευαστεί σήραγγα στο τμήμα Άγνος - Ξηροκαμάρα, αντί της καταστροφής του φυσικού περιβάλλοντος και των αρχαιοτήτων».

16. Η με αριθμό 336/16-1-2023 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υγείας, με θέμα: «Απαραίτητη η απομάκρυνση της διοίκησης του Πανεπιστημιακού Γενικού Νοσοκομείου Ηρακλείου (ΠΑΓΝΗ) μετά το κρεσέντο τοξικότητας και αυταρχισμού».

17. Η με αριθμό 338/16-1-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Άμεση αντιμετώπιση των προβλημάτων στέγασης που υπάρχουν στις σχολικές μονάδες του Δήμου Μινώα Πεδιάδας που επλήγη από τον σεισμό της 27ης Σεπτεμβρίου 2021».

18. Η με αριθμό 337/16-1-2023 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 262/11-10-2022 ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα: «Βραβείο αναλγησίας και υποκρισίας διεκδικεί η Κυβέρνηση Μητσοτάκη με τη στάση της προς τους μυδοκαλλιεργητές του Θερμαϊκού».

2. Η με αριθμό 524/26-10-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Πάγωμα δόσεων και τόκων δανείων και ρυθμίσεων στο δημόσιο και τον Εθνικό Φορέα Κοινωνικής Ασφάλισης (ΕΦΚΑ)».

3. Η με αριθμό 614/31-10-2022 ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης, με θέμα: «Γνωστή και κοινώς αποδεκτή η συστηματική παραβίαση του απόρρητου των τηλεπικοινωνιών - Διαρκής η ατιμωρησία για τους παραβάτες!».

4. Η με αριθμό 1193/1-12-2022 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας, με θέμα: «Ποια είναι η πορεία υλοποίησης του αναθεωρημένου εθνικού σχεδίου δράσης για την κυκλική οικονομία 2021-2025;».

5. Η με αριθμό 1174/1-12-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Άμεσα μέτρα ανακούφισης στις οικογένειες των θανόντων από τις πρόσφατες έντονες πλημμύρες που έπληξαν την Κρήτη».»

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα κατωτέρω:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 20 Ιανουαρίου 2023 ότι οι επίκαιρες ερωτήσεις που θα συζητηθούν είναι οι εξής: Η υπ’ αριθμόν 330/16-1-2023 επίκαιρη ερώτηση, η οποία θα απαντηθεί από τον Υπουργό Υγείας κ. Αθανάσιο Πλεύρη. Η υπ’ αριθμόν 1118/28-11-2022 ερώτηση θα απαντηθεί από τον Υπουργό Εσωτερικών κ. Μαυρουδή Βορίδη. Οι υπ’ αριθμ. 314/16-1-2023, 318/16-1-2023, 335/16-1-2023 επίκαιρες ερωτήσεις και η με αριθμό 960/52/21-11-2022 ερώτηση και αίτηση κατάθεσης εγγράφων θα απαντηθούν από τον Αναπληρωτή Υπουργό Εσωτερικών κ. Στυλιανό Πέτσα. Η υπ’ αριθμ. 317/16-1-2023 επίκαιρη ερώτηση θα απαντηθεί από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου. Η με αριθμό 313/16-1-2023 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά. Η με αριθμό 329/16-1-2023 επίκαιρη ερώτηση θα απαντηθεί από τον Υφυπουργό Πολιτισμού και Αθλητισμού κ. Ελευθέριο Αυγενάκη. Και, τέλος, η με αριθμό 40/7-10-2022 αναφορά θα απαντηθεί από τον Υφυπουργό Υποδομών και Μεταφορών κ. Γεώργιο Καραγιάννη.

Έχουμε, λοιπόν, στο σύνολο δέκα επίκαιρες ερωτήσεις στη σημερινή συνεδρίαση και ξεκινούμε με την τέταρτη με αριθμό 330/16-1-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - ΗλίαΑρσένη προς τον Υπουργό Υγείας, με θέμα: «Τραγικές οι ελλείψεις των φαρμάκων στην αγορά».

Θα απαντήσει ο Υπουργός Υγείας κ. Αθανάσιος Πλεύρης.

Ορίστε, κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχουμε διακόσια τριάντα δύο φάρμακα σε έλλειψη ή καθόλου στα φαρμακεία και είναι κεντρικά φάρμακα, παιδιατρικά, εισπνεόμενα, φάρμακα, τα οποία είναι πρώτης ανάγκης για τους γονείς και για τους ενήλικους κι εσείς δεν παίρνετε μέτρα στην πράξη. Δεν κάνετε ελέγχους στις φαρμακαποθήκες στην πράξη. Και στην ουσία προχωράτε και στην ιδιωτικοποίηση του ΙΦΕΤ, προκειμένου να ευνοήσετε ακόμα πιο πολύ τις φαρμακαποθήκες.

Έχετε μια πολιτική, όχι για να λύσετε τα προβλήματα των γονιών, όχι να λύσετε το πρόβλημα των ασθενών, αλλά για να ευνοήσετε περαιτέρω τις φαρμακαποθήκες.

Πάμε να δούμε ένα-ένα τα μέτρα σας: «Συνέχιση ελέγχων των φαρμακαποθηκών». Κανένα νέο μέτρο, απλά συνεχίζετε. «Συνέχιση ελέγχου στις φαρμακευτικές εταιρείες». Κανένα νέο μέτρο, εκτός αν δεν κάνατε ελέγχους τόσον καιρό. «Αύξηση των παραγγελιών από το ΙΦΕΤ». Πάρα πολύ αργά, όπως ξέρετε. «Ενημέρωση από τον ΕΟΦ για τα φάρμακα που λείπουν από την αγορά». Υπάρχει ήδη στην πράξη όλο αυτό. Σχετικά με τη λίστα του ΕΟΦ, ακούστε. Ανακοινώσατε μια λίστα φαρμάκων από τον ΕΟΦ, που είναι ο ορισμός της προχειρότητας, αν δεν υπάρχει σκοπιμότητα. Δεν καλύπτει το σύνολο των δραστικών ουσιών, κύριε Υπουργέ, των σκευασμάτων που είναι σε έλλειψη. Υπάρχουν περιπτώσεις που προτείνονται εναλλακτικά σκευάσματα που είναι κι αυτά σε έλλειψη. Και, κύριε Πρόεδρε -εσείς το ξέρετε πολύ καλά και ως γιατρός- υπάρχουν περιπτώσεις που προτείνονται σκευάσματα όπου και τα εναλλακτικά και τα προτεινόμενα δεν υπάρχουν στην αγορά εδώ και πενταετίες.

Προτείνετε την «επέκταση της συνταγογράφησης γενοσήμων φαρμάκων». Γίνεται ήδη. «Εξορθολογισμός των τιμών στα φάρμακα». Δεν λύνει κάτι άμεσα επί του παρόντος αυτό που προτείνετε. Δεν είναι η άμεση λύση. Η λύση, βέβαια, είναι στις φαρμακαποθήκες, που δεν θέλετε να αγγίξετε. «Ύπαρξη συνεχούς συνεργασίας με τους φαρμακοποιούς». Δεν είναι καν μέτρο αυτό, δηλαδή το να βάλετε τους γιατρούς να συνεργάζονται με τους φαρμακοποιούς. «Αύξηση της ηλεκτρονικής συνταγογράφησης». Είναι πραγματικά αμελητέο το όφελος. Η πλειοψηφία των συνταγών είναι υποχρεωτικά ηλεκτρονικά. «Ενημέρωση γιατρών για τις ελλείψεις φαρμάκων ώστε να προσαρμόζουν τις θεραπείες», αυτό το πράγμα γίνεται ήδη.

Κοιτάξτε -και ολοκληρώνω με αυτό, κύριε Πρόεδρε- έχουμε τρεις περιπτώσεις εδώ ελέγχων σε φαρμακαποθήκες, που -άκουσον άκουσον!- τους ελέγχουν μια ημερομηνία και το μέτρο εφαρμόζεται μετά από τέσσερις μέρες.

Πρώτη περίπτωση: Στις 4-3-2022 ο έλεγχος και η απόφαση για να σταματήσει στην ουσία η λειτουργία αυτών των φαρμακαποθηκών. Και πότε την εφαρμόζουν; Στις 8 Μαρτίου, μετά από τέσσερις μέρες. Άλλη περίπτωση: Στις 6-9-2022 και εφαρμογή στις 10-9-2022. Τέσσερις μέρες, πάλι, μετά. Να έχουν, δηλαδή, τον χρόνο να ολοκληρώσουν αυτό που κάνουν, κύριε Υπουργέ, έτσι δεν είναι; Να κάνουν τις εξαγωγές που θέλουν να κάνουν και μετά να σταματήσουν, για να αρχίσουν να στοκάρουν. Τρίτη περίπτωση: Στις 22-11-2022 και εφαρμογή στις 25-11-2022. Πάλι να έχουν τον χρόνο να ολοκληρώσουν την παρανομία για την οποία τούς πιάσατε. Έτσι δεν είναι;

Και βέβαια προχωράτε στην ιδιωτικοποίηση του ΙΦΕΤ, ώστε να μην υπάρχει δημόσια φαρμακαποθήκη, αλλά να ευνοήσετε αυτό που κάνετε, να ευνοήσετε τις ιδιωτικές φαρμακαποθήκες σε βάρος των φαρμάκων στα φαρμακεία και των ασθενών που τα χρειάζονται.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε. Κύριε συνάδελφε, πραγματικά έχετε μία ικανότητα να λέτε μια σειρά από ανακρίβειες, στις οποίες θα σας απαντήσω συνολικά.

Πρώτα απ’ όλα λέτε «ιδιωτικοποίηση του ΙΦΕΤ». Ποιος είναι ο μέτοχος του ΙΦΕΤ; Ο ΕΟΦ. Ο ΕΟΦ είναι ο μέτοχος του ΙΦΕΤ. Ιδιωτικοποίηση είναι όταν κάτι φεύγει από το δημόσιο και πάει στον ιδιωτικό τομέα. Αλλάζει με το άρθρο που ήρθε η μετοχική σύνθεση του ΕΟΦ ή του ΙΦΕΤ και γίνεται ιδιωτικός; Ο ΕΟΦ παραμένει ο μέτοχος του ΙΦΕΤ. Και ο ΙΦΕΤ από το 1999 λειτουργεί ως ανώνυμη εταιρεία, αν δεν το γνωρίζετε. Πηγαίνετε να διαβάσετε το άρθρο. Από το 1999 λειτουργεί ως ανώνυμη εταιρεία και τέσσερα χρόνια, από το 2016 έως το 2020, παρουσιάζει κερδοφορία και κέρδη και αναφέρεται στους κερδοσκοπικούς σκοπούς.

Πάμε τώρα σε αυτά τα οποία είπατε. Το συγκεκριμένο είναι ένα παγκόσμιο θέμα, που έχει να κάνει με έλλειψη πρώτων υλών. Επειδή είστε ένας άνθρωπος που ασχολείστε με το διαδίκτυο, μπείτε να δείτε τι γίνεται αυτή τη στιγμή στη Γερμανία, στη Γαλλία, στην Αγγλία, στην Αμερική, σε χώρες που έχουν πολύ πιο ακριβό φάρμακο από εμάς. Ξέρετε τι γίνεται; Υπάρχει πλαφόν σε κάποιες από αυτές τις χώρες. Δεν μπορούν να πουλήσουν παρακεταμόλη από το ίντερνετ και δίνουν άδεια στους γιατρούς να φτιάχνουν μέσα στο φαρμακείο τα φάρμακα.

Έχουμε τέτοια κατάσταση εμείς εδώ στην Ελλάδα; Όχι. Γιατί δεν την έχουμε; Για δύο λόγους. Γιατί έχουν ληφθεί μέτρα από το καλοκαίρι και έχουμε την τύχη να έχουμε μια ισχυρή φαρμακοβιομηχανία. Μέσα σε αυτά που λέτε, δεν λέτε τίποτα για τα δύο μέτρα που πήραμε το καλοκαίρι και το ΜέΡΑ25 δεν τα ψήφισε. Ξέρετε ποια ήταν αυτά τα δύο μέτρα; Ότι βάλαμε πλαφόν στο clawback στα φάρμακα που είναι έως 5 ευρώ -είναι τα φάρμακα αυτά που λέτε τώρα, οι αντιβιώσεις, η παρακεταμόλη που απουσιάζει-, προκειμένου να μην πληρώνουν clawback, άρα να παραμένουν στην ελληνική αγορά και κάναμε κλειστούς προϋπολογισμούς για να πληρώνουνε κυρίως οι πολυεθνικές με τα ακριβά φάρμακα πολύ μεγαλύτερο clawback απ’ ό,τι οι άλλες εταιρείες, οι οποίες έχουν τα φθηνά φάρμακα.

Συνεπώς από το καλοκαίρι πήραμε μέτρα, γιατί γνωρίζαμε την κατάσταση που θα υπάρχει με την έλλειψη πρώτων υλών στην Ασία, στην Κίνα. Σε επιστολή που έστειλα στην Ευρωπαία Επίτροπο μου απαντάει και προκύπτει ότι είκοσι πέντε στις είκοσι επτά χώρες αντιμετωπίζουν πρόβλημα φαρμάκων.

Αυτά σάς τα λέω διότι κάνετε μια σύγχυση. Άλλη η κρίση που έχουμε και σχετίζεται με τα φάρμακα που σχετίζονται με τις ιώσεις, που έχουμε έξαρση ιώσεων και απουσία πρώτων υλών. Βέβαια κι εδώ η κατάσταση στη χώρα μας είναι πολύ καλύτερη, γιατί υπάρχουν μια σειρά από γενόσημα, για τα οποία ενημερώνουμε τους πολίτες. Βέβαια, υπάρχουν και κάποια φάρμακα που είναι απευθείας εισαγωγών, όπως είναι τα εισπνεόμενα, που εκεί είναι πιο δύσκολο να ομαλοποιηθεί η κατάσταση.

Να σας ενημερώσω ότι όταν κάνατε την ερώτησή σας ήταν όταν έδωσα τη συνέντευξη Τύπου κι έχουν περάσει δέκα ημέρες από τότε και η κατάσταση στην αγορά είναι πολύ καλύτερη στις μέρες τις οποίες είπαμε. Δεν είναι η κατάσταση όταν κάνατε την ερώτηση. Πηγαίνετε τώρα στα φαρμακεία, να δούμε τι φάρμακα λείπουν. Κι αυτό γιατί, ακριβώς, και σε συνεννόηση με την ελληνική φαρμακοβιομηχανία υπάρχει μια πολύ μεγάλη αύξηση παραγωγής στα γενόσημα. Μπορεί, δηλαδή, κάποιος να μη βρίσκει το επώνυμο φάρμακο, αλλά βρίσκει το γενόσημο. Και παράλληλα ο ΙΦΕΤ έχει προβεί σε μια σειρά από εισαγωγές που αντιστοίχως τροφοδοτεί την αγορά. Η χώρα μας είναι σε πολύ καλύτερη κατάσταση.

Πάμε τώρα να δούμε τι έχει γίνει με τις παράλληλες εξαγωγές για τις οποίες λέτε. Ήδη βάλαμε απαγόρευση και από τον Μάρτιο και από τον Νοέμβριο. Τον Νοέμβριο βάλαμε ευρεία απαγόρευση. Είναι η πρώτη φορά που η απαγόρευση είναι επ’ αόριστον. Προσέξτε. Δεν είναι με συγκεκριμένο χρονικό πλαίσιο. Είναι απαγορεύσεις επ’ αόριστον. Έχουν γίνει έλεγχοι και έχουν κλείσει φαρμακαποθήκες.

Πείτε μου πότε άλλοτε έκλεισε φαρμακαποθήκη -γιατί έρευνα θα έχετε κάνει- και μπήκε αναστολή λειτουργίας σε ελέγχους που έγιναν. Και όχι μόνο αυτό, αλλά αυτή τη στιγμή έχουν ελεγχθεί και ελέγχονται εννέα βιομηχανίες, πολυεθνικές, για το αν έχουν τα αποθέματα που πρέπει να έχουν για να τροφοδοτήσουν την ελληνική αγορά. Και, αν δεν τα έχουν, αν αυτό δικαιολογείται λόγω της κρίσης που μπορεί να υπάρχει στην παραγωγή. Αλλά, σε κάθε περίπτωση, η χώρα θα πρέπει να πάρει αναλογικά τα σκευάσματα.

Η διαφορά μας, λοιπόν, κύριε Αρσένη, είναι ότι η συγκεκριμένη Κυβέρνηση πήρε μέτρα από το καλοκαίρι, όταν εσείς δεν γνωρίζατε καθόλου ότι υπάρχει πρόβλημα. Πήραμε μέτρα. Ξέραμε ότι υπάρχει το πρόβλημα της μεγάλης αύξησης που θα υπήρχε, λόγω της απουσίας πρώτων υλών και λόγω του ότι έχουν μεταφερθεί τα εργοστάσια στην Ασία, την Κίνα και την Ινδία και επομένως σε αυτό το κομμάτι δεν έχουμε την παραγωγή πρώτων υλών.

Δικαιωνόμαστε πλήρως για την πολιτική που ακολουθήσαμε, όταν εσείς, η Αριστερά κατηγορούσε για τη στήριξη της εγχώριας φαρμακοβιομηχανίας. Διότι αυτή τη στιγμή στην Ευρώπη η κουβέντα γυρίζει στο ότι πρέπει να υπάρχει ευρωπαϊκή φαρμακοβιομηχανία και ότι δεν πρέπει να υπάρξει πλήρης μεταφορά των εργοστασίων.

Για να κρατήσουμε αυτά τα εργοστάσιά μας εδώ, έπρεπε να κάνουμε συγκεκριμένες πολιτικές, όπως ήταν το επενδυτικό clawback, που λέτε ότι δίνουμε λεφτά στους φαρμακοβιομήχανους. Όμως, με αυτόν τον τρόπο έχουμε αυτή τη στιγμή σαράντα δύο μονάδες στη χώρα και παράγεται φάρμακο. Και όλη αυτή η πολιτική δικαιώνεται, γιατί έπρεπε να στηριχθεί η εγχώρια φαρμακοβιομηχανία.

Και οι ελλείψεις φαρμάκων είναι ελλείψεις φαρμάκων και σε παγκόσμιο επίπεδο. Είναι ελλείψεις φαρμάκων που σχετίζονται και με παράλληλες εξαγωγές. Αυτές, όμως, ήδη στο 92% έχουν ομαλοποιηθεί.

Ξέρετε πού δεν έχουν ομαλοποιηθεί; Εκεί όπου δεν υπάρχουν φάρμακα, το οποίο είναι παγκόσμιο πρόβλημα. Στο άλλο κομμάτι -με τις απαγορεύσεις- έχουν ομαλοποιηθεί, όπως και στο κομμάτι των λοιμώξεων, με τα μέτρα που πήραμε και τα οποία υποτιμάτε. Γιατί, όπως λέτε, η ηλεκτρονική συνταγογράφηση δεν είναι σε όλα τα φάρμακα. Συνταγογράφηση είναι.

Ξέρετε ποια είναι η διαφορά της έγγραφης με την ηλεκτρονική; Ότι την ηλεκτρονική την παρακολουθείς, ενώ με την έγγραφη πολλές φορές δίνεται το φάρμακο και μετά βρίσκεται ένας γιατρός να το γράψει. Άρα η ηλεκτρονική παρακολούθηση είναι η πλήρης παρακολούθηση του φαρμάκου. Και ήδη το έχουμε κάνει στις αντιβιώσεις πριν από την έλλειψη και το κάνουμε σε όλα τα φάρμακα που είναι σε έλλειψη. Και θα επεκταθεί και σε όλα τα φάρμακα.

Στη δευτερολογία μου θα αναφερθώ συγκεκριμένα, για να δούμε και τι λέει η Επίτροπος και πώς τα μέτρα τα οποία εσείς έρχεστε εδώ και λέτε ότι δεν είναι επαρκή εξετάζουν να τα εισάγουν άλλες χώρες, οι οποίες έχουν πολύ μεγαλύτερο πρόβλημα και παρακολουθούν την Ελλάδα, που πρώτη έχει πάρει μέτρα, για το τι είναι αυτά τα μέτρα, για να μπορούν να τα βάλουν και αυτές στο δικό τους πλαίσιο.

Κύριε Αρσένη -κλείνω και συγγνώμη που μακρηγόρησα στην πρωτολογία μου-, δείτε τη διαφορά από τότε που κάνατε την ερώτηση με τώρα που απαντάται η ερώτηση. Πώς κρίνετε ότι υπάρχει αυτή η διαφορά στην αγορά; Προφανώς κάποια μέτρα έχουν ήδη αποδώσει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μίλησα με φαρμακοποιούς, με φαρμακεία στη δυτική Αθήνα και σε άλλες περιοχές της Αθήνας. Αυτοί μού είπαν ότι η κατάσταση συνεχίζει να είναι εκτός πλαισίου. Αυτοί μού είπαν -οφείλετε να το γνωρίζετε- ότι ο κόσμος τρέχει στα νοσοκομεία, επειδή φοβάται ότι δεν θα βρει φάρμακο να θεραπευτεί στο σπίτι του. Αυτοί μού είπαν πως έχει διαλυθεί το σύστημα. Αυτοί μού είπαν πόσο αναποτελεσματικά είναι τα μέτρα σας. Δεν είμαι φαρμακοποιός. Των ειδικών τη γνώμη πήρα, των ανθρώπων που είναι στα φαρμακεία για να εξυπηρετήσουν τον κόσμο.

Λέτε για τον ΙΦΕΤ ότι ιδιωτικός ήταν, τι τρέχει; Δεν είναι έτσι. Μετατρέπετε τον ΙΦΕΤ σε μια αμιγώς εμπορική επιχείρηση με κερδοσκοπικό χαρακτήρα. Και τον μετατρέπετε τώρα. Όπως διαλύετε την υγεία εν μέσω COVID, διαλύετε τον ΙΦΕΤ, τον κάνετε ξένο προς το δημόσιο συμφέρον τώρα, με αυτή την κρίση. Η κρίση για εσάς είναι πάντα ευκαιρία. Και δεν χάνετε ευκαιρία.

Θέλω, όμως, να σας να επαναφέρω στους ελέγχους, γιατί το αποφύγατε.

Πρώτον. Ισχύει ή δεν ισχύει ότι η απόφαση προσωρινής -γενικής- απαγόρευσης παράλληλων εξαγωγών από φαρμακαποθήκη λήφθηκε στις 4-3-2022 με εφαρμογή στις 8-3-2022; Δηλαδή, τους δώσατε και τέσσερις μέρες να προχωρήσουν τις εξαγωγές. Έτσι δεν είναι; Γιατί όταν πιάνεις κάποιον και του λες «σταμάτα τις εξαγωγές, γιατί είναι παράνομο αυτό που γίνεται», το σταματάς τώρα. Δεν του λες «πάρε και τέσσερις μέρες, ολοκλήρωσε αυτά που θες να κάνεις και μετά τα συζητάμε».

Δεύτερον. Τροποποίηση απόφασης προσωρινής απαγόρευσης παράλληλων εξαγωγών στις 6-9-2022 και εφαρμογή στις 10-9-2022. Πάλι σε τέσσερις μέρες, για να έχουν το περιθώριο να εξάγουν ό,τι θέλουν και μετά τους σταματάμε.

Τρίτον. Απόφαση στις 22-11-2022 και εφαρμογή στις 25-11-2022. Πάλι «πάρτε περιθώριο τεσσάρων ημερών, κάντε ό,τι θέλετε, διαλύστε τη διάθεση φαρμάκων στην Ελλάδα και μετά σταματήστε, γιατί πρέπει να τηρήσουμε τα προσχήματα».

Μας λέτε ότι θα μας πείτε τώρα στη δευτερολογία σας, γιατί δεν είχατε χρόνο να τα πείτε στα επτά λεπτά της πρωτολογίας σας, το πώς θα σας αντιγράψουν στα μέτρα που πήρατε οι ευρωπαϊκές χώρες.

Ελπίζω πραγματικά να κάνουν κάτι παραπάνω από το τίποτα, γιατί είναι τίποτα αυτό που έχετε κάνει, κύριε Υπουργέ. Είναι ένα τίποτα, την ίδια στιγμή που ιδιωτικοποιείτε τον ΙΦΕΤ και αφήνετε τα «παραθυράκια» των παράλληλων εξαγωγών στις απαγορεύσεις σας, προκειμένου να ολοκληρώσετε το παράνομο έργο της διάλυσης της φαρμακαγοράς στην Ελλάδα. Αυτό που ζει ο πολίτης δεν είναι η ωραιοποιημένη εικόνα που παρουσιάζετε.

Είμαι κι εγώ γονιός και είχα και εγώ ιώσεις στο σπίτι. Επειδή είναι προβλεπόμενες οι ιώσεις αυτή την περίοδο, κύριε Υπουργέ, δεν μπορείτε να μας λέτε ότι δεν ξέρατε ότι θα γίνει αυτό το «μπαμ». Δεν βρήκαμε κανένα από τα βασικά φάρμακα στις περισσότερες περιπτώσεις και κανένα φάρμακο σε κάποιες.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

Θα παρακαλέσω για την τήρηση του χρόνου.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα έχει πολύ ενδιαφέρον να δούμε τον ΙΦΕΤ. Στον ΙΦΕΤ αυτό που έρχεται τώρα περιορίζει τις παράλληλες εξαγωγές. Διότι ενώ μέχρι τώρα ο ΙΦΕΤ είχε δυνατότητα εισαγωγών και εξαγωγών, στο άρθρο το οποίο λέτε αναφέρεται ρητώς ότι εξαγωγές θα μπορεί να κάνει μόνο στην περίπτωση που το φάρμακο δεν μπορεί να διατεθεί στην ελληνική αγορά. Και θα δω ποιος θα καταψηφίσει το συγκεκριμένο άρθρο, για να δούμε ποιος ενδιαφέρεται ή δεν ενδιαφέρεται για τις παράλληλες εξαγωγές.

Παράλληλα, κύριε Αρσένη, εμείς, η συγκεκριμένη Κυβέρνηση, και μάλιστα το τελευταίο έτος που βρίσκομαι στο Υπουργείο Υγείας, κάναμε διαπραγματεύσεις με τις πολυεθνικές φαρμακοβιομηχανίες και στα εννιακόσια είκοσι εκατομμύρια κλειστούς προϋπολογισμούς πήραμε εκπτώσεις 450 εκατομμύρια.

Και πολλές φορές βλέπω το άγχος κάποιων Βουλευτών εδώ, που έρχονται και συνδέουν τυχόν πίεση στα φάρμακα ως προς τις τιμές τους για το κομμάτι της επάρκειας. Καταλαβαίνω ότι ενοχλούνται οι πολυεθνικές όταν δίνουν πάνω από 50% εκπτώσεις. Εμείς, λοιπόν, θα συνεχίσουμε να τις πιέζουμε.

Έρχομαι τώρα σε αυτό το οποίο λέτε. Οι εξαγωγές φαρμάκου επί της αρχής δεν είναι παράνομες ούτε μπορούμε να τις περιορίσουμε επ’ αόριστον συνολικά όλες. Είναι το Ενωσιακό Δίκαιο. Όταν μπαίνει μια απαγόρευση -που το λέτε τόσο εμφατικά για τις τρεις και τις τέσσερις μέρες-, προφανώς αναφέρομαι σε νόμιμες απαγορεύσεις. Γιατί λέτε ότι είναι παράνομες. Δεν είναι θέμα παρανομίας. Νόμιμες είναι.

Πότε μπορεί το κράτος να παρεμβαίνει; Όταν θεωρεί ότι ένα φάρμακο βρίσκεται σε έλλειψη. Για μια απόφαση που παίρνεται σήμερα προφανώς υπάρχει περιθώριο δύο-τριών ημερών. Διότι ενδεχομένως αυτές τις δυο-τρεις μέρες -αν ξέρετε στοιχειωδώς πώς λειτουργούν οι συναλλακτικές σχέσεις- μπορεί να έχουν κοπεί τιμολόγια, να έχουν γίνει πληρωμές, να έχουν φύγει. Και αφορά μόνο αυτές τις περιπτώσεις. Δεν λέτε, όμως, ότι εμείς έχουμε τη μεγαλύτερη απαγόρευση που έχει ποτέ σε φάρμακα και με επ’ αόριστο διάρκεια.

Αναφέρεστε στο άλλο. Για να δούμε τι λένε τα συνδικαλιστικά όργανα. Πείτε μου ποιο συνδικαλιστικό όργανο όλης της αλυσίδας, φαρμακοβιομηχανίας, φαρμακείων, φαρμακαποθηκών, δεν συμφώνησε ότι αυτά τα επιπλέον μέτρα τα οποία πάρθηκαν είναι στη σωστή κατεύθυνση.

Και ποιοι ενοχλούνται; Ενοχλείται κάποιος, που πια θα είναι μόνο ως ποινή να κλείνουν οι φαρμακαποθήκες; Ενοχλείται κάποιος, που θα είναι ηλεκτρονική η συνταγογράφηση; Μήπως κάποιοι προτιμούν την έγγραφη, για να γίνονται συνεννοήσεις; Ενοχλούνται κάποιοι, εάν ερχόμαστε και λέμε ότι ελέγχονται οι φαρμακοβιομηχανίες για να έχουν την επάρκεια που πρέπει; Ενοχλούνται κάποιοι, εάν ερχόμαστε και λέμε ότι θα κάνει έκτακτες εισαγωγές ο ΙΦΕΤ; Ενοχλούνται κάποιοι, εάν ερχόμαστε και λέμε ότι θα συνεχίσουμε τις διαπραγματεύσεις και θα ζητάμε τις εκπτώσεις τιμών; Ενοχλούνται κάποιοι, με τα δύο άρθρα που δεν ψήφισε ούτε ο ΣΥΡΙΖΑ ούτε εσείς, το ότι βάλαμε πλαφόν clawback στα φθηνά φάρμακα, για να πληρώνουν οι πολυεθνικές παραπάνω ή ότι βάλαμε κλειστούς προϋπολογισμούς, ώστε οι πολυεθνικές εταιρείες με τα ακριβά φάρμακα να πληρώνουν περισσότερο από ό,τι τα φθηνά; Πείτε μου κάποια στιγμή -δεν έχω ακούσει ένα επιχείρημα- αυτό το άρθρο που έσπασε τους προϋπολογισμούς να πληρώνουν περισσότερα οι πολυεθνικές εταιρείες στο clawback και λιγότερα οι εταιρείες που βρίσκονται εδώ πέρα και έχουν τα φάρμακα, τα οποία λέτε ότι είναι σε έλλειψη, γιατί δεν το ψηφίσατε το καλοκαίρι;

Καταλάβατε, κύριε Αρσένη, ποια είναι η διαφορά μας; Ότι εμείς από το καλοκαίρι τα ξέραμε όλα αυτά και παίρναμε μέτρα.

Κλείνω, κύριε Πρόεδρε, με το εξής. Είπατε και στα νοσοκομεία. Το γεγονός ότι στα νοσοκομεία στα φαρμακεία του ΕΟΠΠΥ δεν έχουμε έλλειψη, ξέρετε πού οφείλεται; Στο ότι ακριβώς είχαμε φροντίσει να έχουμε τις παραγγελίες που χρειάζονται και την επάρκεια. Και ενώ άλλες χώρες αυτή τη στιγμή συζητάνε -και όταν λέω άλλες χώρες, εννοώ η Γερμανία- ότι έχουμε πρόβλημα στα παιδιατρικά μας νοσοκομεία ως προς την επάρκεια φαρμάκων, εσείς ο ίδιος λέτε ότι θέλουν να πηγαίνουν στα νοσοκομεία για να βρουν φάρμακα. Ποιος έχει φροντίσει για να είναι τα φάρμακα στα νοσοκομεία; Αυτή η Κυβέρνηση.

Με τα μέτρα διασφαλίσαμε νωρίς την πλήρη επάρκεια φαρμάκων στους φορείς που ελέγχουμε, νοσοκομεία και φαρμακεία του ΕΟΠΠΥ. Στα ιδιωτικά φαρμακεία οι ελλείψεις σχετίζονται πρωτίστως με επώνυμα φάρμακα, που δίνουμε την κατεύθυνση του γενοσήμου και όπου υπάρχουν –που υπάρχουν και αυτές- περιπτώσεις φαρμάκων, που με την μεγάλη παγκόσμια ζήτηση και αντίστοιχη έλλειψη δεν έχουμε εδώ εργοστάσια να τα παράγουν, εκεί χρησιμοποιούμε τον ΙΦΕΤ. Και αυτό το οποίο κάνουμε τώρα στον ΙΦΕΤ είναι να του διευρύνουμε τη δυνατότητα εισαγωγών, γιατί όταν λείπουν φάρμακα ψάχνεις παντού να τα βρεις και αν πηγαίνεις να τα βρεις με διαδικασίες του ν.4412/2016 θα σε έχουν προλάβει οι ΙΦΕΤ των άλλων χωρών. Αντιθέτως, όσον αφορά στις εξαγωγές τού περιορίζουμε τη δυνατότητα των εξαγωγών συγκριτικά με αυτήν που είχε τώρα.

Η στόχευσή μας, λοιπόν, είναι η στήριξη, η επάρκεια φαρμάκων στην ελληνική αγορά και η διαφορά από τότε που κάνατε την ερώτηση μέχρι σήμερα δείχνει όχι ότι έχει λυθεί το πρόβλημα –αυτό θέλει χρόνο, αφού είναι παγκόσμιο πρόβλημα- αλλά ότι σιγά-σιγά ομαλοποιείται.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τέσσερις ερωτήσεις αρμοδιότητας Υπουργείου Εσωτερικών, στις οποίες θα απαντήσει ο κ. Στυλιανός Πέτσας.

Θα ξεκινήσουμε με την πρώτη, τη με αριθμό 335/16-1-2023 επίκαιρη ερώτηση πρώτου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούση προς τον Υπουργό Εσωτερικών, με θέμα: «Να αποκατασταθεί άμεσα η πρωτοφανής κυβερνητική αδικία εις βάρος των πολιτών του Δήμου Κερατσινίου - Δραπετσώνας σε σχέση με άλλους δήμους στη χρηματοδότηση του προγράμματος «ΑΝΤΩΝΗΣ ΤΡΙΤΣΗΣ»».

Ο κ. Ραγκούσης έχει τον λόγο για να πρωτολογήσει.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Σε μία πρόσφατη τοποθέτησή μου από το Βήμα της Βουλής, κύριε Πέτσα, είχα πει όσον αφορά την περιβόητη για τα μέσα μαζικής ενημέρωσης λίστα Πέτσα και βλέποντας πώς εξελίχθηκαν τα πράγματα μετά την αποχώρησή σας από την τότε αρμοδιότητα, ότι μάλλον όλοι εμείς σας αδικούμε. Γιατί αποδεικνύεται ότι η λίστα Πέτσα δεν ήταν προσωπική σας υπόθεση, ήταν μία κυβερνητική πολιτική να διαχειριστεί τα χρήματα του ελληνικού λαού χωρίς κριτήρια, χωρίς διαφάνεια και χωρίς κανόνες.

Αυτό τώρα γιατί το λέω; Γιατί εδώ έχουμε μία, τηρουμένων των αναλογιών, αντίστοιχη περίπτωση. Δηλαδή, έχουμε τον Δήμο Κερατσινίου -Δραπετσώνας, ο οποίος δικαιούται με βάση όλους τους κανόνες και όλες τις ρυθμίσεις που ισχύουν αυτή τη στιγμή, να έχει πάρει την έγκριση για να προχωρήσει στην υλοποίηση σημαντικότατων έργων για τους πολίτες –όχι για τον δήμαρχο, όχι για τη δημοτική αρχή- και ενώ έχουμε μία σειρά από δήμους της χώρας, για τους οποίους έχει εγκριθεί το 100% των αιτήσεων που είχαν υποβάλει, εδώ στη συγκεκριμένη περίπτωση έχουμε μία παντελώς άδικη και αδικαιολόγητη καθυστέρηση. Μέχρι στιγμής έχει εγκριθεί μόλις το 40% των έργων που έχει υποβάλει η δημοτική αρχή για να ενταχθεί στο πρόγραμμα «ΑΝΤΩΝΗΣ ΤΡΙΤΣΗΣ» και αυτό βεβαίως έχει ως συνέπεια ότι έργα, όπως ο παιδικός σταθμός, όπως ο πολυχώρος πολιτισμού και αθλητισμού που είναι, επαναλαμβάνω, έργα τα οποία θα ωφελήσουν τους πολίτες, ανεξαρτήτως κομματικής ταυτότητας και προτίμησης, δεν μπορούν αυτή τη στιγμή να εξελιχθούν, να δρομολογηθούν και να ξεκινήσουν.

Κύριε Πέτσα, όπως ξέρετε, δεν υπάρχει καμμία δικαιολογία γι’ αυτή την καθυστέρηση. Ελπίζω πραγματικά από την απάντησή σας να καταλάβω ότι λειτουργείτε με κριτήρια, λειτουργείτε με κανόνες. Καταλαβαίνετε και εσείς ότι εδώ δεν είναι ένα θέμα κομματικής αντιπαράθεσης της Νέας Δημοκρατίας με τον ΣΥΡΙΖΑ - Προοδευτική Συμμαχία, εδώ είναι ένα θέμα πραγματικά αντικειμενικής λειτουργίας του κράτους απέναντι σε έναν φορέα του δημοσίου βίου, όπως είναι ο Δήμος Δραπετσώνας - Κερατσινίου με τελικό ωφελούμενο τον πολίτη. Και ελπίζω πραγματικά από την απάντησή σας να υπάρχει ανακοίνωση να προχωρήσει η έγκριση αυτών των έργων, που επαναλαμβάνω δεν είναι χάρη προς τον δήμο, είναι κάτι το οποίο αδίκως δεν έχει μέχρι τώρα πάρει ο δήμος και οφείλετε ως Κυβέρνηση να το αποδώσετε, αποδίδοντας δικαιοσύνη.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ο κ. Πέτσας έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Δεν περίμενα πραγματικά ότι ο κ. Ραγκούσης θα έκανε τέτοιο άλμα λογικής και οφείλω να το απαντήσω. Η καμπάνια «Μένουμε ασφαλείς, μένουμε σπίτι» ήταν απολύτως νόμιμη και σωτήρια. Οι Έλληνες πολίτες μας άκουσαν τον Μάρτιο του 2020, όπως δεν αμφισβητείται από κανέναν, ακολούθησαν τις υγειονομικές συμβουλές οι οποίες δόθηκαν και πραγματικά σώθηκαν πάρα πολλές ανθρώπινες ζωές. Και αυτό, δυστυχώς, σας ενοχλεί και γι’ αυτό συνεχώς προσπαθείτε να δαιμονοποιήσετε αυτό το θέμα. Οι απαντήσεις έχουν δοθεί όλες σε πάρα πολλά μέσα κοινοβουλευτικού ελέγχου, σε δεκαοκτώ από αυτά έχω απαντήσει εγώ ο ίδιος, καθώς και στην εξεταστική επιτροπή, το πόρισμα της οποίας το ξέρετε. Επομένως, γιατί το επαναφέρετε συνεχώς; Επαναλαμβάνω ότι είναι ένα θέμα νόμιμο και σωτήριο και ακριβώς επειδή πραγματικά σώθηκαν ζωές και εσάς επειδή θέλατε να ανεβείτε δημοσκοπικά πατώντας κυριολεκτικά επί πτωμάτων, σας ενοχλεί. Η αλήθεια, όμως, έχει καταγραφεί. Συμμετείχαν πάνω από χίλια διακόσια μέσα σε αυτή την καμπάνια σε όλη την Ελλάδα.

Πάω τώρα στο θέμα μας. Φυσικά και υπάρχουν κριτήρια για το πρόγραμμα «ΑΝΤΩΝΗΣ ΤΡΙΤΣΗΣ». Το πρόγραμμα «ΑΝΤΩΝΗΣ ΤΡΙΤΣΗΣ» έχει να κάνει σε σχέση με την υποβολή προτάσεων συνδέσμων δήμων και των περιφερειών, αξιολογούνται από επιτροπή αξιολόγησης και φτάνει μετά από την εισήγηση από την επιτροπή αξιολόγησης στον Υπουργό, εν προκειμένω αυτή τη στιγμή σε εμένα, για την ένταξη των έργων στο πρόγραμμα.

Όσον αφορά συνολικά το πρόγραμμα, ξέρετε ότι είχε ξεκινήσει ως «ΦΙΛΟΔΗΜΟΣ Ι», ένα πρόγραμμα το οποίο είχε ξεκινήσει η δική σας κυβέρνηση. Ο κ. Χαρίτσης εν προκειμένω είχε κάνει εντάξεις έργων περίπου ενός δισεκατομμυρίου ευρώ και η δική μας η κυβέρνηση με τον Τάκη Θεοδωρικάκο και τον Θοδωρή Λιβάνιο στην αρχή αύξησε το πρόγραμμα, το ενσωμάτωσε ως νέο πρόγραμμα «ΑΝΤΩΝΗΣ ΤΡΙΤΣΗΣ», έφθασε στα 2,5 δισεκατομμύρια ευρώ και πραγματικά είμαι περήφανος που εμείς καταφέραμε από το 2021 και μετά να φθάσουμε το πρόγραμμα στα 3,5 δισεκατομμύρια ευρώ. Άρα μιλάμε πραγματικά για ένα μεγάλο χρηματοδοτικό εργαλείο, που φέρνει αναπτυξιακά έργα πνοής σε κάθε γωνιά της πατρίδας μας.

Εν προκειμένω στον συγκεκριμένο δήμο από τα 18 εκατομμύρια ευρώ, που είναι το πλαφόν του δήμου, έχουν ενταχθεί έργα συνολικά περίπου 9 εκατομμυρίων ευρώ. Δηλαδή, περίπου στο 50% του χρηματοδοτικού του φακέλου.

Εμείς έχουμε προγραμματίσει σύμφωνα με την εισήγηση που βλέπω να υπάρχει για την επόμενη επιτροπή αξιολόγησης -θα γίνει μάλλον την άλλη εβδομάδα- ένταξη ενός μεγάλου έργου του Δήμου Κερατσινίου, που είναι της αστικής αναζωογόνησης. Είναι περίπου 9,5 δισεκατομμύρια ευρώ και με αυτό το έργο θα καλυφθούν και θέματα σαν αυτά που θίξατε στην πρωτολογία σας.

Επομένως, όπως προχωρούμε όλο αυτό το χρονικό διάστημα επαναλαμβάνω ότι περίπου 2,5 δισεκατομμύρια ευρώ έχουν ενταχθεί τον τελευταίο ενάμιση χρόνο με πάρα πολύ γρήγορους ρυθμούς. Έτσι θα προχωρήσουμε και σε αυτή την ένταξη και στο επόμενο χρονικό διάστημα, ώστε ο συγκριμένος Δήμος Κερατσινίου - Δραπετσώνας, τον οποίο αναφέρατε, να φθάσει και αυτός στο όριο του πλαφόν, το οποίο προβλέπεται γι’ αυτόν. Επομένως πράγματι προχωρούμε συνεχώς στην αξιοποίηση αυτού του χρηματοδοτικού εργαλείου προς όφελος των τοπικών κοινωνιών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Ο κ. Ραγκούσης έχει τον λόγο για να δευτερολογήσει.

**ΙΩΑΝΝΗΣ ΡΑΓΚΟΥΣΗΣ:** Νομίζω, κύριε Πέτσα, ότι η απάντησή σας θα ικανοποιήσει τους πολίτες του Κερατσινίου και της Δραπετσώνας. Εγώ δεν θα σταθώ σε μία μίζερη αντιμετώπιση της ανακοίνωσης που κάνατε ότι θα ενταχθεί αυτό το μεγάλο έργο των 9,5 εκατομμυρίων ευρώ που αφορά αυτόν τον πολυχώρο. Δεν θα πω ότι θα μπορούσε και θα έπρεπε να έχει γίνει νωρίτερα. Ποτέ δεν είναι αργά. Έτσι και αλλιώς και εσείς είπατε ότι έχουν δαπανηθεί ήδη πάρα πολλά, εκατοντάδες εκατομμύρια. Έχετε φτάσει –είπατε- τον προϋπολογισμό απορροφητικότητας, αν κατάλαβα καλά, ή εγγραφής έργων στα 2,5 δισεκατομμύρια.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Στα 2,5 δισεκατομμύρια τον τελευταίο χρόνο, στα 3,5 δισεκατομμύρια συνολικά.

**ΙΩΑΝΝΗΣ ΡΑΓΚΟΥΣΗΣ:** Άρα αυτό θέλετε τώρα, να φθάσουμε στο σημείο ο Δήμος Κερατσινίου - Δραπετσώνας να μην πάρει αυτή την έγκριση.

Άρα θεωρώ θετική την απάντησή σας και ελπίζω την επόμενη βδομάδα να επιβεβαιωθούν ή μάλλον, όχι ελπίζω, αλλά πιστεύω ότι θα επιβεβαιωθούν αυτά τα οποία ανακοινώσατε προηγουμένως. Καλό θα ήταν να μην αναγκαστούμε να κάνουμε επίκαιρη ερώτηση για ένα θέμα, το οποίο θα έπρεπε βεβαίως να έχει λυθεί πολύ νωρίτερα, αλλά αυτό –επαναλαμβάνω- είναι το δευτερεύον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ραγκούση.

Συνεχίζουμε με την πρώτη με αριθμό 318/16-1-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, με θέμα: «Να παραμείνει ως χώρος αθλητισμού το Δημοτικό Πάρκο Σοφούλη (Ακτή Ντοβίλ) στον Δήμο Καλαμαριάς».

Κύριε Δελή, έχετε τον λόγο για την πρωτολογία.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, στον Δήμο της Καλαμαριάς υπάρχει το Δημοτικό Πάρκο της οδού Σοφούλη, στην Ακτή Ντοβίλ, ακριβώς μπροστά στη θάλασσα, έτσι όπως ανεβαίνει κανείς και προχωρά να πάει προς το Κυβερνείο και μετά προς την Κρήνη. Πρόκειται για μία έκταση δέκα στρεμμάτων, αρκετά μεγάλη, δεν είναι καθόλου μικρή, ιδιοκτησίας μεν της Εθνικής Τράπεζας, η οποία, όμως, χαρακτηρίστηκε από τον Δήμο της Καλαμαριάς και χρησιμοποιείται εδώ και πολλά-πολλά χρόνια, περίπου είκοσι πέντε, ως κοινόχρηστος χώρος πρασίνου και αναψυχής με την ονομασία, όπως είπα, Δημοτικό Πάρκο Σοφούλη.

Αυτό το πάρκο, λοιπόν, κινδυνεύει να χαθεί, κύριε Υπουργέ, καθώς σχεδιάζεται άμεσα να οικοδομηθεί.

Όπως είπαμε και πριν, αυτή η έκταση των δέκα στρεμμάτων και πλέον είχε χαρακτηριστεί από το δημοτικό συμβούλιο του Δήμου Καλαμαριάς και είχε αποτυπωθεί η απόφασή του στο γενικό πολεοδομικό σχέδιο της πόλης, ήδη από το 1999, ως χώρος αθλητισμού και πρασίνου και στη συνέχεια, το 2014, ως χώρος αθλητισμού. Το πρόβλημα είναι ότι παρά το ότι οι διοικήσεις διαδέχονταν η μία την άλλη στον συγκεκριμένο Δήμο της Καλαμαριάς και παρά το ότι υπήρχε αυτή η πολεοδομική δέσμευση, καμμία διοίκηση του δήμου -με μεγάλη ευθύνη βεβαίως και της πολιτείας εδώ- δεν προχώρησε την αναγκαία διαδικασία για την απαλλοτρίωση αυτού του χώρου, έτσι ώστε πραγματικά να φύγει αυτός ο βρόγχος της ιδιοκτησίας της Εθνικής Τράπεζας και να δεσμευτεί, να παραμείνει και να περιέλθει σε δημόσια χρήση για τον λαό της Καλαμαριάς και της Θεσσαλονίκης.

Αυτή η μη απαλλοτρίωση του συγκεκριμένου χώρου, της συγκεκριμένης έκτασης, είχε ως αποτέλεσμα η Εθνική Τράπεζα να στραφεί διεκδικητικά και να καταθέσει προσφυγή στο Συμβούλιο της Επικρατείας, του οποίου δυστυχώς η απόφαση ήταν να αποδεσμεύσει αυτό το ακίνητο από τον χαρακτηρισμό που είχε ως χώρος αναψυχής και πρασίνου από το γενικό πολεοδομικό σχέδιο του δήμου και να το παραχωρήσει στην Εθνική Τράπεζα, για να το αξιοποιήσει κατά το δοκούν.

Όλα δείχνουν ότι επιδιώκει η συγκεκριμένη τράπεζα, η Εθνική Τράπεζα, να το αξιοποιήσει, προκειμένου να ανεγερθούν πολυκατοικίες. Φυσικά, αν γίνει κάτι τέτοιο, καταλαβαίνετε ότι ένας πολύ-πολύ σημαντικός χώρος, όχι μόνο για αυτή τη συγκεκριμένη γειτονιά αλλά ευρύτερα, θα έλεγα, για τον λαό της Θεσσαλονίκης, θα χαθεί, ένας ακόμα δημόσιος χώρος. Με δεδομένη την ασφυξία που υπάρχει στα μεγάλα αστικά κέντρα, και στη Θεσσαλονίκη και στην Αθήνα βεβαίως, νομίζουμε ότι αυτό είναι απαράδεκτο.

Σας ρωτάμε, λοιπόν, τι προτίθεται να κάνει η δική σας Κυβέρνηση, έτσι ώστε ο συγκεκριμένος χώρος να παραμείνει ως χώρος πρασίνου, αναψυχής, ως δημοτικό πάρκο και να μην οικοδομηθεί;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ και τον κ. Δελή για την ερώτησή του.

Πράγματι, το Δημοτικό Πάρκο Σοφούλη στον Δήμο Καλαμαριάς είναι ένας πνεύμονας πρασίνου και αναψυχής πολύ σημαντικός για την άθληση των νέων αλλά και για την περιβαλλοντική ευαισθητοποίηση των επισκεπτών του. Άρα σε αυτό το θέμα θα μας βρείτε πολύ απολύτως σύμφωνους.

Για να γνωρίζουμε τα πραγματικά περιστατικά της υπόθεσης, όπως έχουν ήδη αναφερθεί και από τον ερωτώντα Βουλευτή, θα καταθέσω στη συνέχεια στα Πρακτικά σχετικό έγγραφο του δήμου, που έχει μια ιστορική αναδρομή για όλο το ζήτημα αυτό. Αναφέρω, όμως, ότι ο συγκεκριμένος χώρος ανήκει στην Εθνική Τράπεζα της Ελλάδας. Εκτείνεται μεταξύ της οδού Θεμιστοκλή Σοφούλη και μεταξύ της θαλάσσης. Από το 1999 με απόφαση του Υπουργού Περιβάλλοντος και Χωροταξίας στον χώρο, στον οποίο εμπίπτει το εν λόγω ακίνητο, έχουν καθορισθεί χρήσεις γης, αθλητισμού και χώρος πρασίνου προς την πλευρά της θάλασσας. Όμοιος χαρακτηρισμός υπήρξε και με την αναθεώρηση του Γενικού Πολεοδομικού Σχεδίου του Δήμου Καλαμαριάς από το Υπουργείο Περιβάλλοντος και Κλιματικής Αλλαγής το 2014.

Ωστόσο η απόφαση αυτή αναφορικά με τον χαρακτηρισμό του οικοπέδου ως χώρου αθλητισμού ακυρώθηκε με την υπ’ αριθμόν 1103/2021 απόφαση του Συμβουλίου της Επικρατείας. Παρέμεινε, δηλαδή, ο χαρακτηρισμός ως χώρος πρασίνου. Η υπ’ αριθμόν 902/2022 απόφαση του Διοικητικού Πρωτοδικείου Θεσσαλονίκης ακύρωσε τη ρυμοτομική δέσμευση του οικοπέδου που είχε γίνει από το 1999 και αναπέμφθηκε η υπόθεση στον Δήμο Καλαμαριάς, προκειμένου να προβούν στην οφειλόμενη ενέργεια, δηλαδή στην άρση δέσμευσης του οικοπέδου.

Άρα καταλαβαίνουμε ότι έχουμε μια ιδιωτική διαφορά που πρέπει να επιλύσει ο δήμος μετά την απόφαση των σχετικών δικαστηρίων.

Εμείς, ως Υπουργείο Εσωτερικών, είμαστε στη διάθεση του δήμου να συζητήσουμε και να εξετάσουμε κάθε ενδεχόμενο οικονομικής συνεισφοράς μας μέσω των χρηματοδοτικών εργαλείων που διαθέτουμε, όταν υπάρξει αυτό το αίτημα από τον δήμο. Μέχρι στιγμής δεν υπάρχει τέτοιο αίτημα και δεν έχει υποβληθεί.

Το θέμα εμπίπτει σαφώς και στις αρμοδιότητες άλλων Υπουργείων, όπως το Υπουργείο Οικονομικών και το Υπουργείο Περιβάλλοντος και Ενέργειας, αλλά είμαστε έτοιμοι να συνδράμουμε για την αντιμετώπιση του ζητήματος, γιατί όπως είπα κύριε Δελή, συμφωνώ απόλυτα με τους χαρακτηρισμούς σας.

Επιφυλάσσομαι για το μέλλον, για οποιαδήποτε παρέμβαση δεν θα έχει ανυπέρβλητα συνταγματικά προβλήματα, αλλά είμαστε πρόθυμοι να συμβάλλουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ, κύριε Υπουργέ.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Από την απάντησή σας, κύριε Υπουργέ, κρατώ το θετικό ότι είναι έτοιμο το Υπουργείο, εάν υποβληθεί ένα σχετικό αίτημα από τον Δήμο της Καλαμαριάς, από τη δημοτική αρχή, να βοηθήσετε όπως μπορείτε, προκειμένου να μην χαθεί αυτή η έκταση.

Δεν θα συμφωνήσω, όμως, ότι πρόκειται για μία ιδιωτική υπόθεση ανάμεσα στον Δήμο της Καλαμαριάς και σε μια εταιρεία, όπως είναι η Εθνική Τράπεζα. Νομίζουμε ότι από την στιγμή που αφορά ζήτημα δημοσίου συμφέροντος, ζήτημα ελεύθερων χώρων, ένα ζήτημα ενός πάρκου αρκετά μεγάλου και πολύ σημαντικού για όλη την περιοχή, δεν πρόκειται απλά για μια ιδιωτική διαφορά.

Θέλω να ξαναέρθω λιγάκι στο κρίσιμο ζήτημα και στο κρίσιμο σημείο αυτής της υπόθεσης. Το κρίσιμο σημείο είναι εκείνο ακριβώς στο οποίο παρατείνεται δυστυχώς η μη απαλλοτρίωση. Παρατείνεται για χρόνια με ευθύνη όλων των δημοτικών αρχών αλλά και της πολιτείας, η οποία οφείλει να χρηματοδοτήσει αυτές τις απαλλοτριώσεις και πάνω εκεί έρχεται η Εθνική Τράπεζα, πάνω εκεί πατάει, προσβάλλει και διεκδικεί και τελικά καταφέρνει να αποκτήσει τη συγκεκριμένη έκταση.

Νομίζουμε ότι αυτό το πινγκ-πονγκ των πολιτικών ευθυνών ανάμεσα σε δήμους και σε κυβερνήσεις κάθε φορά -όχι μόνο στη δική σας- είναι βολικό μεν για τους κυβερνώντες είτε σε κεντρικό είτε σε τοπικό επίπεδο, αλλά, όπως είδατε, παράγει πολύ αρνητικά αποτελέσματα για τους κατοίκους της περιοχής, για τον λαό της περιοχής στην οποία αναφέρονται.

Τώρα, μια και θίγουμε το ζήτημα αυτό, ξέρετε ότι στην Καλαμαριά, η οποία είναι μια εξαιρετικά όμορφη περιοχή, υπάρχει ένα ζήτημα γενικότερα με τους ελεύθερους χώρους όλου του παραλιακού μετώπου της Θεσσαλονίκης, του Θερμαϊκού και ειδικότερα με αυτό το παραλιακό μέτωπο της Καλαμαριάς. Επιχειρείται τα τελευταία χρόνια, γίνεται μια πολύ συστηματική προσπάθεια –θα την γνωρίζετε ασφαλώς- αυτό το παραλιακό μέτωπο ιδιαίτερα της Καλαμαριάς να ιδιωτικοποιηθεί, να εμπορευματοποιηθεί, να επιχειρηματοποιηθεί -ας μου επιτραπεί η έκφραση- όλο αυτό το μέτωπο. Αυτό τεκμηριώνεται και από τις εξελίξεις γύρω από τη μαρίνα της Αρετσούς, καθώς επιχειρήθηκε να γίνει διαγωνισμός από το ΤΑΙΠΕΔ για την ιδιωτικοποίησή της. Αποχαρακτηρίστηκε το Νοσοκομείο «Παναγία», το οποίο δεν υφίσταται πλέον ως νοσοκομείο δυστυχώς, ως κεντρική λειτουργία της πόλης. Εγκαταλείπεται, δυστυχώς, μια πολύ-πολύ σημαντική έκταση, το Στρατόπεδο Κόδρα, με σχέδια ιδιωτικοποίησης. Έχουμε τώρα και το συγκεκριμένο ζήτημα. Τα αναφέρω αυτά ως κρίκους μιας αλυσίδας ενός ενιαίου ζητήματος, κατά την άποψή μας, που αφορά τους ελεύθερους χώρους για τον λαό της Καλαμαριάς και όχι μόνο, αλλά για τον λαό όλης της Θεσσαλονίκης.

Σε ό,τι μας αφορά, καλούμε και τις κυβερνήσεις και αγωνιζόμαστε γι’ αυτό, καλούμε και τον λαό να κάνει το ίδιο -και το κάνει σε μεγάλο βαθμό ο λαός της Καλαμαριάς- και διεκδικούμε αυτοί οι χώροι να παραμείνουν δημόσιοι, να παραμείνουν ελεύθεροι, να αξιοποιηθούν. Γιατί το δίλημμα δεν είναι να δοθούν στους ιδιώτες για να αξιοποιηθούν ή να παραμείνουν έτσι όπως είναι, το ζήτημα είναι να αξιοποιηθούν με χρήματα του κράτους, να απαλλοτριωθούν εκείνοι που πρέπει να απαλλοτριωθούν, όπως ο συγκεκριμένος, και βεβαίως να αξιοποιηθούν με κρατική μέριμνα και δαπάνη και να αποδοθούν στον λαό για όλες του τις ανάγκες, για τις ανάγκες της αναψυχής, του αθλητισμού, του ελεύθερου χρόνου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Καταλαβαίνω από τη δευτερολογία του κ. Δελή ότι είναι ένα θέμα προσέγγισης σε ορισμένα ζητήματα και ιδεολογικό. Εγώ θα ήθελα να είμαι σαφής. Εμείς πιστεύουμε στην ανάπτυξη σε κάθε γωνιά της πατρίδας μας, αλλά ξέρετε από όλες μας τις τοποθετήσεις, κύριε Βουλευτά, ότι η ανάπτυξη πρέπει να είναι βιώσιμη.

Επομένως, για να είναι για τις επόμενες γενιές, για να έχει εκείνα τα χαρακτηριστικά που θέλουμε, πρέπει να λαμβάνει υπ’ όψιν όλες αυτές τις πτυχές τέτοιων ζητημάτων που έχουν να κάνουν με ελεύθερο χώρο πρόσβασης φυσικά για τους δημότες και τους επισκέπτες, τα θέματα που έχουν να κάνουν με την αισθητική και λειτουργική εναρμόνιση με όλο τον χώρο σε μια περιοχή ιδιαίτερου κάλλους όπως είναι η Καλαμαριά και εν προκειμένω το συγκεκριμένο ακίνητο που είναι σε έναν από τους πιο εμπορικούς δρόμους της περιοχής. Επομένως, όλα αυτά πρέπει να λαμβάνονται υπ’ όψιν.

Φυσικά αυτό μας φτάνει στο θέμα του τιμήματος για την απαλλοτρίωση. Καταλαβαίνω αυτό που λέτε. Δεν μπορεί να είναι αέναη μια συζήτηση απαλλοτρίωσης. Πρέπει να καταλήγει, σύμφωνα με το Σύνταγμα και τους νόμους, σε συγκεκριμένα χρονικά όρια. Δεν μπορεί να είναι επί δεκαετίες και να σέρνεται. Όμως εγώ θα ήθελα να πω, για να κρατήσετε υπ’ όψιν σας το θετικό στοιχείο της πρώτης μου τοποθέτησης, ότι εμείς ως Υπουργείο Εσωτερικών σε θέματα που έχουμε αποφασίσει ότι είναι πολύ σημαντικά για να προχωρήσουμε στην απαλλοτρίωση βρίσκουμε τους πόρους.

Χαρακτηριστικότερο παράδειγμα που αυτήν τη στιγμή έχω πρόχειρο να σας πω είναι πάλι στην περίπτωση της Θεσσαλονίκης. Για τον Δήμο Θεσσαλονίκης προχωρήσαμε μόλις την άνοιξη για καταβολή 12 εκατομμυρίων ευρώ για τις απαλλοτριώσεις, προκειμένου να γίνει ο υπέργειος σταθμούς μετεπιβίβασης για το μετρό της Θεσσαλονίκης στα όρια της εισόδου της πόλης στον Δήμο Πυλαίας, Χορτιάτη και Θέρμης, με αποτέλεσμα να έχουμε έναν πραγματικά λειτουργικό σταθμό μετεπιβίβασης. Βρήκαμε τους πόρους σε συνεννόηση με το Υπουργείο Οικονομικών και το αρμόδιο Υπουργείο Υποδομών και Μεταφορών και προχωρήσαμε σε αυτό.

Άρα με αυτό το παράδειγμα θέλω να σας πω ότι είμαστε στη διάθεση του Δήμου της Καλαμαριάς να βρούμε λύσεις και να αξιοποιήσουμε, μαζί με τα άλλα συναρμόδια Υπουργεία, χρηματοδοτικά εργαλεία για να δώσουμε αυτήν την πτυχή της βιώσιμης ανάπτυξης που όλοι θέλουμε για την πατρίδα μας.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον Υπουργό.

Συνεχίζουμε με τη δεύτερη με αριθμό 314/16-1-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών με θέμα «9ο Δημοτικό Σχολείο Αιγάλεω: έωλες υποσχέσεις σε μαθητές, γονείς και εκπαιδευτικούς».

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Είναι μια ερώτηση που ήταν αναπάντητη γραπτή και έγινε επίκαιρη λόγω των εξελίξεων. Οι εξελίξεις, για να γνωρίζουν οι πολίτες, ήταν σαρωτικές.

Ένα σχολείο βρέθηκε από την επιστροφή από τις γιορτές, από την πρώτη μέρα που άνοιξαν τα σχολεία, κλειστό. Είχαν πάει και είχαν κάνει έξωση οι διώκτες ιδιοκτήτες, έξωση στα παιδιά της Α΄ δημοτικού, που αυτή ήταν η πρώτη εμπειρία τους στο σχολείο, στα παιδιά της Β΄ και της Γ΄ με τα μαθήματα που είχαν χάσει από τα lockdown και την τηλεκπαίδευση, στα παιδιά μιας διαλυμένης μαθητικής κοινότητας που προσπαθεί να ανασυγκροτηθεί.

Ένα σχολείο το οποίο είναι το μοναδικό στην περιοχή. Το πιο κοντινό σχολείο είναι πάρα πολλά οικοδομικά τετράγωνα μακριά. Για πολλούς γονείς αυτό σημαίνει δύο και τρία χιλιόμετρα, κύριε Πρόεδρε και κύριε Υπουργέ. Σκεφτείτε παππούδες, γιαγιάδες να περπατάνε δύο και τρία χιλιόμετρα, γιατί όταν δουλεύουν οι γονείς -και όλοι προσπαθούν να βρουν εργασία στην εποχή μας- αυτοί πηγαίνουν για να πάρουν αυτά τα παιδιά.

Ένα σχολείο, το 14ο στο οποίο θέλουν να συστεγάσουν τους μαθητές του 9ου, που χτίστηκε κατά παρέκκλιση. Δηλαδή δεν χωρούσε το οικόπεδο και κατά παρέκκλιση, επειδή δεν υπήρχε άλλο, το έχτισαν εκεί πέρα το σχολείο και τώρα θέλουν να βάλουν και άλλο ένα σχολείο πάνω σε αυτό το κατά παρέκκλιση σχολείο, χωρίς αίθουσες, χωρίς τίποτα.

Και βέβαια σε μια αυλή που, κύριε Πρόεδρε, είναι ίσα-ίσα όσο ένα μικρό γήπεδο μπάσκετ και εκεί πέρα θα είναι στοιβαγμένα διακόσια παιδιά. Ούτε ενάμισι τετραγωνικό που προβλέπει ο νόμος δεν θα υπάρχει, πόσω μάλλον να τρέξουν, να παίξουν.

Αυτήν τη στιγμή το αίτημα είναι παλλαϊκό. Είχε μαζευτεί όλο το Αιγάλεω πριν από λίγες μέρες στην κεντρική πλατεία του Αιγάλεω και ζήτησε να προχωρήσουμε πλέον σε αυτό που μπορεί να γίνει, που είναι η επίταξη, η οποία έχει ξαναγίνει στο παρελθόν και για σχολικά κτήρια. Είναι το γνωστό θέμα με το 1ο Αθηνών, στην Πλάκα, το οποίο επίσης είχε αντίστοιχα προβλήματα και βγήκε τότε και προεδρικό διάταγμα. Υπάρχει νομική λύση. Την καταθέσαμε ως ΜέΡΑ25 πριν από δύο μέρες σαν τροπολογία. Πριν από λίγο είχαμε συνάντηση με τον Υπουργό και κατατέθηκε και από τον νομικό του δήμου αντίστοιχη τροπολογία για το πώς μπορεί να λυθεί.

Κύριε Υπουργέ, θα ήθελα τη δημόσια δέσμευσή σας εδώ πέρα στην Αίθουσα της Ολομέλειας ότι θα προχωρήσει αυτή η επίταξη, γιατί δεν υπάρχει άλλη λύση. Τα παιδιά και του 9ου και του 14ου μετά από απόφαση των γονιών τους απέχουν από το μάθημα εδώ και δύο εβδομάδες πλέον. Έχουν κηρύξει αποχή πολλές ημέρες όλα τα σχολεία του Αιγάλεω, γιατί η κατάσταση, όπως θα συζητήσουμε και στην επόμενη επίκαιρη με τα σεισμόπληκτα, είναι γενικευμένο πρόβλημα και αφορά πλέον των χιλίων μαθητών από τους οκτώ χιλιάδες μαθητές στο Αιγάλεω. Δεν θέλουμε να χαθεί αυτό το σχολείο, γιατί δεν υπάρχει άλλο σχολείο στη γειτονιά. Δεν μας περισσεύει κανένα σχολείο, γιατί δεν μας περισσεύει κανένα παιδί για να το πακτώσουμε σε ακατάλληλα κτήρια που χτίστηκαν κατά παρέκκλιση.

Θα ήθελα τη δέσμευσή σας ότι θα προχωρήσει αυτή η πρωτοβουλία για την επίταξη. Υπάρχει νομική οδός, υπάρχει προηγούμενο και πραγματικά είναι απολύτως απαραίτητο. Πέρα από οποιοδήποτε κόμμα, πέρα από οποιαδήποτε πλευρά της ιδεολογίας που έχει κανένας, μιλάμε για παιδιά τα οποία τους στερούμε την παιδικότητα τους. Δεν έχουμε αυτό το δικαίωμα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Πράγματι είναι ένα θέμα ευαίσθητο. Το έχετε αναδείξει, κύριε Αρσένη, και άλλες φορές με ερωτήσεις σας, όπως και άλλοι Βουλευτές της περιοχής της δυτικής Αθήνας. Είναι ένα ζήτημα που απασχολεί έντονα τις τελευταίες ημέρες λόγω των εξελίξεων μετά την 9η Ιανουαρίου. Θα ήθελα να μπω στην ουσία του θέματος για την πληρότητα της απάντησής μου και θα καταλήξω σε αυτό που ρωτήσατε, κύριε Αρσένη.

Κατ’ αρχάς, η ανέγερση των σχολικών κτηρίων, η επισκευή, η συντήρηση και όλα αυτά που σχετίζονται με τη βελτίωση των συνθηκών στις σχολικές μας μονάδες εμπίπτει στις αρμοδιότητες των δήμων με βάση το άρθρο 75 του ν.3463/2006 και το άρθρο 94 του ν.3852/2010. Επομένως η αρμοδιότητα ως Υπουργείο είναι επικουρική και έχει να κάνει με την ενίσχυση των δήμων για την κάλυψη λειτουργικών και επενδυτικών υποχρεώσεων που σχετίζονται με τις σχολικές μας αίθουσες. Είναι αυτοτελής θεσμός η τοπική αυτοδιοίκηση και επομένως εμείς έχουμε την ευθύνη του ρυθμιστικού πλαισίου. Η διοικητική και οικονομική αυτοτέλεια των οργανισμών τοπικής αυτοδιοίκησης είναι συνταγματικά κατοχυρωμένες και δεν είναι δυνατόν αυτό να το αγνοούμε στις παρεμβάσεις μας.

Θα καταθέσω στα Πρακτικά το έγγραφο του δήμου που μας εξιστορεί τις βασικές πτυχές αυτού του θέματος. Για την πληρότητα της απάντησής μου, έχω να σημειώσω δύο χαρακτηριστικά στοιχεία. Βάσει της υπ’ αριθμ. 343/2023 απόφασης του Μονομελούς Πρωτοδικείου Αθηνών, ο Δήμος Αιγάλεω υποχρεώθηκε να αποδώσει τη χρήση του ακινήτου στους ιδιοκτήτες του. Λόγω εξώδικων δηλώσεων των ιδιοκτητών κατόπιν επανεκτέλεσης της απόφασης του Μονομελούς Πρωτοδικείου Αθηνών που προανέφερα, οι ιδιοκτήτες προχώρησαν στη σφράγιση των κλειδαριών του σχολείου. Με απόφαση του δημάρχου αποφασίστηκε η συστέγαση του 9ου Δημοτικού Σχολείου στον χώρο του 14ου Δημοτικού Σχολείου μέχρι την υλοποίηση της αναγκαστικής απαλλοτρίωσης του ακινήτου, διαδικασία η οποία συνεχίζεται σύμφωνα με την υπ’ αριθμ. 111/2022 απόφαση του δημοτικού συμβουλίου. Άρα αυτό είναι το ιστορικό πλαίσιο, μέσα στο οποίο όμως δεν έχουν επιλυθεί τα προβλήματα τα οποία είναι άμεσα και έχουν να κάνουν με το γεγονός ότι, όπως πολύ σωστά είπατε, οι μαθητές αυτήν τη στιγμή δεν είναι στις σχολικές αίθουσες και δεν παρακολουθούν τα μαθήματά τους.

Στο πλαίσιο αυτό, χωρίς καμμία μικροπολιτική διάθεση, χωρίς καμμία αντιπαράθεση, γιατί δεν νομίζω ότι είναι θέμα πολιτικής αντιπαράθεσης, και επειδή όλοι ή ίσως για όλους μας η ζυγαριά πάντα γέρνει υπέρ του δημοσίου συμφέροντος και των μαθητών, αυτό που έχω να σας πω σήμερα, όσον αφορά σε εμένα, είναι ότι θα εισηγηθώ σχετική νομοθετική παρέμβαση προκειμένου να λυθεί το θέμα, πάντα βέβαια στα όρια τα συνταγματικά. Θα παρακολουθήσουμε το θέμα στενά μαζί με τον δήμο, προκειμένου να πληρούνται οι συνθήκες καταλληλότητας των σχολείων μας για την ασφάλεια των παιδιών μας.

Άρα, η δέσμευση την οποία ζητάτε όσον αφορά στο Υπουργείο Εσωτερικών είναι ότι σήμερα θα προχωρήσουμε στη σχετική εισήγηση. Είναι θέμα συλλογικό βέβαια, όπως αντιλαμβάνεστε, της Κυβέρνησης και της Γενικής Γραμματείας της Κυβέρνησης, αλλά φαντάζομαι ότι θα έχουμε μία γρήγορη διευθέτηση του ζητήματος γιατί πρέπει να σταματήσει αυτό το καθεστώς που βιώνουμε τις τελευταίες δέκα ημέρες.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Είναι πολύ σημαντικό αυτό που μας λέτε, κύριε Υπουργέ, και δικαιώνει σε μεγάλο βαθμό τον αγώνα αυτών των ανθρώπων. Θα θέλαμε να μας πείτε το χρονοδιάγραμμα, δηλαδή ποια είναι η εκτίμησή σας, επειδή αυτή τη στιγμή τα παιδιά είναι εκτός σχολείου. Πότε θα επιστρέψουν στο σχολείο τους; Πότε θα ολοκληρωθεί αυτή η νομική διαδικασία για να προχωρήσει η επίταξη;

Και επίσης, επειδή εποπτεύετε τον δήμο -υπάρχει το αυτοδιοίκητο, αλλά είναι στις αρμοδιότητές σας η αυτοδιοίκηση- θέλουμε να μας πείτε αν θα προχωρήσει άμεσα ο δήμος στις επισκευές. Σας ρωτώ για έναν πολύ απλό λόγο. Χρησιμοποίησαν αυτό το διάστημα, με την απόφαση του δημάρχου για αναστολή της λειτουργίας του 9ου τις πρώτες ημέρες μετά από τις γιορτές των Χριστουγέννων, οι ιδιοκτήτες για να μπουν παράνομα –καλέσαμε και την Αστυνομία στη συγκεκριμένη περίπτωση- να βγάλουν πορτοπαράθυρα, ενώ ήταν μέσα στο σχολείο τα θρανία, τα πράγματα των παιδιών, οι ιατρικοί φάκελοι των παιδιών –καταλαβαίνετε, προσωπικά δεδομένα- οι σφραγίδες για τα δημόσια έγγραφα.

Καταλαβαίνετε ότι υπάρχουν εδώ πάρα πολύ σημαντικές ευθύνες και απαγορεύεται να προχωρήσει οποιαδήποτε εργασία αν δεν έχει γίνει παραλαβή όλων αυτών των υλικών, η οποία έγινε πολλές ημέρες μετά από τις εργασίες. Εδώ πέρα έχουμε ένα σχολείο το οποίο πρέπει άμεσα να επιταχθεί, αλλά πρέπει να δεσμευτεί και ο δήμος να κάνει τις απαραίτητες εργασίες. Γι’ αυτό θα ήθελα να μας απαντήσετε ποιο είναι το χρονοδιάγραμμα για την επίταξη, αυτό είναι που «καίει» τους γονείς, γιατί αυτή τη στιγμή τα παιδιά δεν πάνε σχολείο, δεν είναι στην εκπαιδευτική διαδικασία και ποιο είναι το χρονοδιάγραμμα για την άμεση -ελπίζουμε και ζητάμε και απαιτούμε- αποκατάσταση του κτηρίου, να μπουν δηλαδή, τα πορτοπαράθυρα που -για να μην μπορούν να ξαναμπούν τα παιδιά- οι ιδιώτες βγάλανε άρον-άρον, για να μην υπάρχει γυρισμός.

Εδώ σε αυτή την Αίθουσα αλλάζουν τα πράγματα, θα υπάρχει γυρισμός, αλλά να υπάρχει άμεσα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ, κύριε Αρσένη.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Θα είμαι πολύ σύντομος, κύριε Πρόεδρε.

Το χρονοδιάγραμμα είναι άμεσα. Δεν μπορούμε, εφόσον δεν γίνονται μαθήματα αυτές τις ημέρες, να περιμένουμε. Όπως σας είπα και πριν, εγώ θα εισηγηθώ σήμερα, μετά από τη συνεννόηση που είχαμε και το πρωί για τη σχετική νομοθετική πρωτοβουλία, στο πρώτο νομοσχέδιο που θα είναι στη Βουλή, εφόσον συμφωνήσουμε -γιατί σας είπα ότι η Κυβέρνηση λειτουργεί συλλογικά- θα έχετε τη σχετική διάταξη.

Όσον αφορά στις εργασίες καταλληλότητας, ξέρετε και εσείς ότι δεν μπορεί να προβεί ο δήμος σε κάποιες εργασίες για την ενίσχυση ή την άρση κάποιων δυσλειτουργιών, αν δεν έχει την κυριότητα του χώρου. Δεν μπορεί σε ιδιωτικό χώρο να παρέμβει. Πιστεύω ότι -και γι’ αυτό είπα στην πρωτολογία ότι θα είμαστε σε συνεννόηση με τον δήμο- αυτά να γίνουν άμεσα.

Αυτό που πρέπει να κάνουμε είναι να λειτουργήσουμε γρήγορα. Και, φυσικά, οποιοδήποτε έκτακτο μέτρο πρέπει να έχει ένα εύλογο χρονικό διάστημα. Δεν μπορεί να είναι εις το διηνεκές.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Πριν περάσουμε στην επόμενη επίκαιρη ερώτηση, επιτρέψτε μου μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι μαθήτριες και μαθητές και δύο συνοδοί εκπαιδευτικοί από το 7ο Γυμνάσιο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Προχωρούμε στη δεύτερη με αριθμό 960/52/21-11-2022 ερώτηση και αίτηση κατάθεσης εγγράφων του κύκλου των αναφορών – ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Σεισμόπληκτα σχολεία από το 2019 στο Αιγάλεω».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:**  Ευχαριστώ πολύ, κύριε Πρόεδρε.

Είναι μία ερώτηση και αίτηση κατάθεσης εγγράφου, κύριε Πρόεδρε, που έμεινε αναπάντητη και γι’ αυτό μετατράπηκε σε επίκαιρη. Είναι αναπάντητη από την 21η Νοέμβρη του 2022.

Εδώ, κύριε Υπουργέ, στη συνέχεια από την προηγούμενη ερώτηση, με το 9ο και το 14ο σχολείο, έχουμε δέκα σχολεία, τα οποία έχουν πληγεί από τον σεισμό της 17ης Ιουλίου του 2019. Τέσσερις σχολικές χρονιές μετά -σχεδόν τέσσερα χρόνια πλέον- αυτά τα παιδιά είναι πακτωμένα σε σχολεία που δεν τους χωράνε, χωρίς εργαστήρια, που χρειάζονται να μετακινούνται από σχολείο σε σχολείο εν μέσω των σχολικών τους μαθημάτων, τις ημέρες δηλαδή που είναι στο σχολείο, για να αλλάξουν απλά μάθημα, να μετακινούνται σε άλλο σχολικό κτήριο μερικές φορές και οι εργασίες δεν προχωράνε.

Σας έχουμε κάνει τα αναλυτικά ερωτήματα και θα τα διαβάσω ένα-ένα. Είναι πολλά, κύριε Πρόεδρε, γιατί είναι ερώτηση και ΑΚΕ, οπότε θα χρειαστώ λίγο χρόνο, απλά για να τη διαβάσω.

Είναι δέκα σχολικά κτήρια, το 7ο, το 11ο, το 17ο, το Ειδικό Δημοτικό Σχολείο, το Ειδικό Νηπιαγωγείο, άλλα δύο νηπιαγωγεία, το Εσπερινό Γυμνάσιο - Λύκειο και το 1ο Γυμνάσιο που έχουν υποστεί ζημιές. Ειδικά για το 17ο, συστεγάζονται σε αυτό το 15ο και το 26ο νηπιαγωγείο για τέταρτη σχολική χρονιά.

Κοιτάξτε τι γίνεται εδώ πέρα. Υπήρχε αρκετά μεγάλη ολιγωρία από τον δήμο και καθυστέρηση στις διαδικασίες. Όμως, αυτή τη στιγμή ο δήμος λέει -και πιθανώς αυτό είναι το μόνο που έχει δίκιο- ότι είναι οι παρατάσεις λόγω της ακρίβειας που δίδονται στους εργολάβους, που θα καθυστερούν τις εργασίες.

Εδώ πέρα, κύριε Υπουργέ, θα ήθελα να συζητήσουμε ανοικτά και να τοποθετηθείτε γιατί μιλάμε για χίλια παιδιά. Χρειάζεται σε αυτές τις παρατάσεις να εξαιρεθούν οι εργολαβίες στα σεισμόπληκτα κτήρια. Για να καταλάβετε ότι περνάμε τέταρτη σχολική χρονιά, ο δήμαρχος ήδη ανακοίνωσε ότι τον Σεπτέμβρη μπορεί να δοθεί και άλλη παράταση, γιατί μπορεί να νομοθετήσετε κι άλλη τετράμηνη παράταση. Αυτό σημαίνει για τα σχολεία ότι θα υπάρχει παιδί που πήγε στην Α΄ δημοτικού και θα ξαναπάει στο σχολείο του όταν αποφοιτήσει, αν αποφοιτήσει, στη Στ΄ δημοτικού. Δηλαδή, έλειψε από την Α΄ δημοτικού και ίσως το σχολείο το δει στην αποφοίτηση. Καταλαβαίνετε ότι έχουμε χάσει μία γενιά από αυτά τα σχολεία, ενώ είχαμε lock down, ήταν κλειστά τα σχολεία και είχαμε κάθε ευκαιρία για να τα φτιάξουμε.

Οπότε, θέλω να εξετάσετε άλλους τρόπους, αν θέλετε να καλυφθεί το θέμα της ακρίβειας στα υλικά. Οι εργολαβίες στα σεισμόπληκτα σχολεία δεν μπορούν να πάρουν άλλη παράταση. Είναι τέσσερα χρόνια, κύριε Υπουργέ. Πόσο θα μείνουν αυτά τα παιδιά εκτός;

Διαβάζω πολύ γρήγορα τα ερωτήματα. Έχει εξασφαλιστεί επαρκής χρηματοδότηση προς τις αρμόδιες υπηρεσίες με εξειδικευμένο επιστημονικό προσωπικό, ώστε να ενισχυθεί αποφασιστικά ο προσεισμικός έλεγχος στα σχολεία του δήμου; Συνεχίζουν να λειτουργούν σχολεία χωρίς προσεισμικό έλεγχο. Σε αυτόν το δήμο χάθηκαν σχεδόν τα μισά.

Έχουν γίνει για φέτος οι απαραίτητοι έλεγχοι -στατική επάρκεια, έξοδοι διαφυγής, πυρασφάλεια, επάρκεια σε προαύλια, σε χώρους συγκέντρωσης, παράθυρα, αθλητικές εγκαταστάσεις, κάγκελα, κ.λπ.- σε όλα τα σχολεία του δήμου, αλλά και οι παρεμβάσεις που θα κριθούν απαραίτητες σύμφωνα με τον αντισεισμικό κανονισμό του 2003; Ποια είναι τα αποτελέσματα των ελέγχων της τεχνικής υπηρεσίας του δήμου ως σήμερα;

Ποιο είναι το χρονοδιάγραμμα για το σεισμόπληκτο 11ο Δημοτικό Σχολείο και το 11ο Νηπιαγωγείο Αιγάλεω, για τα οποία καθυστερεί άνω των τριών χρόνων η υπογραφή της σύμβασης ανάθεσης εκπόνησης μελέτης, της μελέτης, όχι της εργολαβίας;

Ποιο είναι το χρονοδιάγραμμα εργασιών για την οριστική αποκατάσταση του 17ου όπου -και πάλι το έχω επισκεφθεί- έχουν σταματήσει οι εργασίες ή υλοποιούνται με ελάχιστο προσωπικό με αποτέλεσμα να μην υλοποιούνται στην πράξη;

Πότε θα αρχίσουν οι εργασίες αποκατάστασης στο κτηριακό συγκρότημα του 7ου Δημοτικού; Είναι τεράστιο πρόβλημα και αυτό, κύριε Υπουργέ.

Σε ποιο στάδιο βρίσκονται οι διαδικασίες για την αποκατάσταση του 1ου Γυμνασίου, για το οποίο υπάρχει έγκριση για το πρόγραμμα «ΑΝΤΩΝΗΣ ΤΡΙΤΣΗΣ» από τον Γενάρη του 2022; Γιατί καθυστερεί η εκπόνηση του έργου και ποιο είναι το χρονοδιάγραμμα; Έχουν τεθεί προ μελέτης από τον δήμο;

Με ποιον τρόπο έχουν κατανεμηθεί έως σήμερα τα χρήματα από το πρόγραμμα «ΦΙΛΟΔΗΜΟΣ ΙΙ» σχετικά με την παιδεία στον δήμο και συγκεκριμένα για τα σεισμόπληκτα κτήρια;

Πόσα χρήματα έχει, σε ποια από τα προαναφερόμενα σεισμόπληκτα κτήρια έχουν δαπανηθεί, από την ετήσια επιχορήγηση του Υπουργείου Εσωτερικών;

Επίσης, αιτούμαστε και τρία έγγραφα: Τη σύμβαση ανάθεσης εκπόνησης μελέτης για το 11ο Δημοτικό Σχολείο Αιγάλεω και το 11ο Νηπιαγωγείο Αιγάλεω. Την παράταση της σύμβασης που έληξε 3 Νοέμβρη 2022 για το έργο αποκατάστασης των σεισμοπλήκτων σχολείων, για το 7ο και 17ο. και τέλος, τα δελτία ελέγχων ασφαλείας που έγιναν στα σχολεία του Δήμου Αιγάλεω από τις αρμόδιες τεχνικές υπηρεσίες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Θα ήθελα για μία ακόμα φορά να είναι σαφές ότι το Σύνταγμά μας έχει σαφείς διατάξεις σχετικά με την αυτοτέλεια των Οργανισμών Τοπικής Αυτοδιοίκησης. Εν προκειμένω, τα θέματα της σχολικής στέγης ανήκουν στην αρμοδιότητα των δήμων. Δεν μπορούμε να ζητούμε ενίσχυση της αυτοδιοίκησης όσον αφορά στις αρμοδιότητές τους και όταν αυτές οι αρμοδιότητες είναι στους δήμους να προσπαθούμε να βρούμε τρόπους να πούμε ότι ευθύνεται η κεντρική διοίκηση, ενδεχομένως αν υπάρχει κάποιο ζήτημα ολιγωρίας ή δυσλειτουργίας.

Εμείς τι κάνουμε; Επικουρικά συνδράμουμε την αυτοδιοίκηση στα θέματα τα οποία εμπίπτουν στην αρμοδιότητά τους. Εν προκειμένω, προσπαθούμε να ενισχύσουμε με πόρους ώστε να μπορέσει να αντιμετωπίσει το ζήτημα της σχολικής στέγης κάθε δήμος της πατρίδας μας και συγκεκριμένα ο Δήμος Αιγάλεω που ρωτάτε.

Όσον αφορά στα ζητήματα που έχουν να κάνουν με τους πόρους που έχουμε διαθέσει στον Δήμο Αιγάλεω, για να αντιμετωπίσει όλα τα ζητήματα που προκύπτουν για τη σχολική στέγη, συμπεριλαμβανομένων αυτών που προέκυψαν από τον σεισμό του 2019, έχω να σας πω ότι Δήμος Αιγάλεω που χορηγήθηκε με το ποσό των 519.360 ευρώ για την κάλυψη δαπανών εκτέλεσης έργων και επενδυτικών δραστηριοτήτων μέσω των κεντρικών αυτοτελών πόρων του έτους 2022.

Δεύτερον, ειδικά για την επισκευή και συντήρηση σχολικών κτηρίων έχει κατανεμηθεί στον δήμο για το έτος 2022 ποσό 183.700 ευρώ και ανάλογο ποσό προβλέπεται για το τρέχον έτος.

Τρίτον, από το πρόγραμμα ενίσχυσης «ΦΙΛΟΔΗΜΟΣ ΙΙ» ο δήμος έχει χρηματοδοτηθεί με ποσό ύψους ενός 1.168.100 ευρώ σε σχετικές με την παιδεία προσκλήσεις του προγράμματος αυτού.

Τέταρτον, στο πλαίσιο του αναπτυξιακού προγράμματος «ΑΝΤΩΝΗΣ ΤΡΙΤΣΗΣ» έχει ενταχθεί το έργο με τίτλο κατεδάφιση παλαιού και ανέγερσης νέου διδακτηρίου 1ου Γυμνασίου Αιγάλεω, Εσπερινού Γυμνασίου και Λυκείου, που έχει πληγεί από τον σεισμό της 19ης Ιουλίου 2019. Κατ’ επέκταση του πρώην 8ου Γυμνασίου και ανακαίνιση όψεων, προϋπολογισμού 6.504.960 ευρώ.

Επομένως, σοβαροί χρηματοδοτικοί πόροι μέσω των χρηματοδοτικών εργαλείων του Υπουργείου Εσωτερικών έχουν κατευθυνθεί προς τον Δήμο Αιγάλεω για τη σχολική στέγη και αν ζητηθεί περαιτέρω ενίσχυση, φυσικά εδώ είμαστε να συνδράμουμε για την καλύτερη δυνατή σχολική στέγη των παιδιών μας.

Θα καταθέσω στα Πρακτικά έγγραφο του δήμου σε σχέση με όλες αυτές τις ενέργειες που έχουμε προβεί και για τις οποίες ρωτάτε στην ερώτησή σας, κύριε Αρσένη. Θα ήθελα, όμως, να σταχυολογήσω τα πιο σημαντικά.

Η σύμβαση για το έργο της αποκατάστασης του 7ου Δημοτικού Σχολείου, του συγκροτήματος Ειδικού Δημοτικού Σχολείου, του 17ου Δημοτικού Σχολείου και του 15ου και 28ου Νηπιαγωγείου με τίτλο «Αρχιτεκτονικές και στατικές παρεμβάσεις σε κτήρια των σχολείων συνολικού προϋπολογισμού 1,5 εκατομμυρίου ευρώ» υπεγράφη στις 3 Νοεμβρίου 2021 με συμβατικό χρόνο εκτέλεσης του έργου δώδεκα ημερολογιακών μηνών. Εν συνεχεία, δόθηκε εξάμηνη επιμήκυνση στο έργο και τώρα εξετάζεται από τις τεχνικές υπηρεσίες του δήμου μια επιπλέον παράταση για τέσσερις ημερολογιακούς μήνες.

Η μελέτη με τίτλο «Εκπόνηση μελετών, απαιτούμενες εγκρίσεις και έκδοση οικοδομικής άδειας για το 11ο Δημοτικό Σχολείο Αιγάλεω και το 11ο Νηπιαγωγείο Αιγάλεω συνολικού προϋπολογισμού 280.000 ευρώ» ανατέθηκε στις 7 Οκτωβρίου 2022 και θα ολοκληρωθεί μέσα σε επτά μήνες.

Όσον αφορά το 1ο Γυμνάσιο και Εσπερινό Γυμνάσιο και Λύκειο, το έργο της κατεδάφισης και της ανέγερσης νέων διδακτηρίων έχει ενταχθεί στο πρόγραμμα «ΑΝΤΩΝΗΣ ΤΡΙΤΣΗΣ» με προϋπολογισμό 6,5 εκατομμύρια ευρώ. Στις 21 Δεκεμβρίου εγκρίθηκε το τελικό κτηριολογικό πρόγραμμα των σχολείων από το Υπουργείο Παιδείας και Θρησκευμάτων και ο δήμος βρίσκεται τώρα στη διαδικασία δημοπράτησης του έργου. Τις λεπτομέρειες θα τις δείτε και στο σχετικό έγγραφο του δήμου, το οποίο καταθέτω στα Πρακτικά*.*

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν έχει γίνει σαφές αν θα καταθέσετε, πέρα από τα έγγραφα του δήμου, τις συμβάσεις ανάθεσης, εκπόνησης μελέτης για το 11ο Δημοτικό Σχολείο Αιγάλεω και το 11ο Νηπιαγωγείο, την παράταση της σύμβασης για την αποκατάσταση των σεισμόπληκτων 7ου και 17ου Δημοτικού, τα δελτία ελέγχου ασφαλείας που έγιναν στα σχολεία του Αιγάλεω από τις αρμόδιες τεχνικές υπηρεσίες.

Παρακαλώ, κύριε Πρόεδρε, με τη δικαιοδοσία σας να ζητήσετε από τον Υπουργό αυτή την κατάθεση, γιατί είναι συμβατική υποχρέωσή του όταν έρχεται για απάντηση ερώτησης και ΑΚΕ, η οποία μετατρέπεται σε επίκαιρη επειδή έμεινε αναπάντητη.

Επίσης, δεν απαντήσατε καθόλου τι γίνεται με τον προσεισμικό έλεγχο στα σχολεία του δήμου, αν έχουν γίνει οι απαραίτητοι έλεγχοι για τη στατική επάρκεια όλες -εκτός αν είναι στο κείμενο του δήμου, δεν μου αναφέρατε ότι περιλαμβάνει τέτοια στοιχεία-, για όλους τους ελέγχους καταλληλότητας στην ουσία και προσεισμικό έλεγχο που είναι εντελώς απαραίτητος σε έναν δήμο που έχει πληγεί τόσο έντονα από ένα σεισμό, ο οποίος ήταν κάποιος έκτασης αλλά δεν είναι και ο μεγαλύτερος που έχει δει η Αθήνα ούτε καν η δυτική Αθήνα. Ποια είναι τα αποτελέσματα, λοιπόν, των τεχνικών ελέγχων;

Νομίζω στα υπόλοιπα έχει απαντηθεί. Θα δούμε και την απάντηση του δήμου και θα επανέλθουμε, αλλά ζητάμε αυτά τα τρία έγγραφα συν το κομμάτι των ελέγχων, τι έχει γίνει και ποια ήταν τα αποτελέσματά τους, γιατί είναι σημαντικό για την ασφάλεια των παιδιών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Πολύ σύντομα να σας πω ότι τα έγγραφα που ζητούνται θα κατατεθούν μόλις μας κοινοποιηθούν από τον δήμο. Επιφυλάσσομαι, λοιπόν, να καταθέσω τις συμβάσεις όταν μας κοινοποιηθούν από τον δήμο.

Όσον αφορά τα θέματα που έχουν να κάνουν με την καταλληλότητα των κτηρίων, για τα θέματα αυτά έχει, όπως σας είπα πριν, χρηματοδοτηθεί ο δήμος με πόρους για να κάνει τις απαραίτητες ενέργειές του. Δεν είμαι ενήμερος για κάποιο θέμα το οποίο έχει να κάνει με μη καταλληλότητα κτηρίου, πλην της συζήτησης που κάναμε πριν για το άλλο σχολείο, το οποίο έχει ειδικές συνθήκες.

Άρα, δεν έχω να προσθέσω κάτι παραπάνω σε αυτό παρά μόνον να επιφυλαχθώ για την κατάθεση των συμβάσεων που ζήτησε ο κ. Αρσένης.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Πέτσα.

Συνεχίζουμε με τη με αριθμό 1118/28-11-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εσωτερικών, με θέμα: «Εφαρμογή του νόμου για θανόντες από φυσική καταστροφή, πλημμύρα ή πυρκαγιά».

Στην ερώτηση αυτή θα απαντήσει ο Υπουργός Εσωτερικών κ. Μαυρουδής (Μάκης) Βορίδης.

Κύριε Κεγκέρολου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Όπως γνωρίζετε, κύριε Υπουργέ, στις 15 του Οκτώβρη υπήρξε μια καταστροφική πλημμύρα στην περιοχή του Ηρακλείου και συγκεκριμένα με επίκεντρο την περιοχή της Αγίας Πελαγίας, όπου δυστυχώς έχασαν τη ζωή τους δύο συνάνθρωποί μας, ο Κώστας και η Ευγενία.

Η ερώτηση έχει ως αντικείμενο να παροτρύνει το Υπουργείο να επισπεύσει τη διαδικασία που αφορά την εφαρμογή του νόμου για την αποκατάσταση μέλους της οικογένειας στον δημόσιο τομέα, όπως αυτός ο νόμος τροποποιήθηκε και βελτιώθηκε το 2021, γιατί οι οικογένειες αυτές είναι σε πολύ δύσκολη οικονομική και κοινωνική κατάσταση.

Ταυτόχρονα, βέβαια, ενημερωτικά σας λέω ότι το Υπουργείο Εργασίας και Παιδείας μου απάντησαν για τη διαδικασία στήριξης των παιδιών, όπως προβλέπεται από τον νόμο.

Με αφορμή και την ερώτηση αυτή θα ήθελα, αν μπορείτε, να μας πείτε για την περίπτωση της περιοχής που επλήγη από τον σεισμό και την ένταξη στο θεσμικό πλαίσιο της αποκατάστασης της οικογένειας του Ιάκωβου που έχασε τη ζωή του στην εκκλησία του Προφήτη Ηλία στις 27 Σεπτεμβρίου του 2021.

Περιμένουμε τις απαντήσεις σας, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, έχετε τον λόγο για την πρωτολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Απλώς θέλω να διευκρινίσω το εξής: Καταλαβαίνω το ζήτημα που θέτετε. Προφανώς αυτά τα γεγονότα είναι εξαιρετικά λυπηρά, κυρίως, για τις οικογένειες που χάνουν τους δικούς τους ανθρώπους.

Να διευκρινίσω, όμως, κύριε συνάδελφε, ότι δεν έχουμε γενικό θεσμικό πλαίσιο που εφαρμόζουμε. Τι θέλω να σας πω; Πράγματι σε ορισμένες περιπτώσεις στο παρελθόν υπήρξαν ρυθμίσεις, οι οποίες έλαβαν τέτοιου είδους πρόνοιες. Για παράδειγμα, τέτοιες ρυθμίσεις υπήρξαν για τους πληγέντες από καταστροφικές πυρκαγιές το 2007, το 2016, το 2018, το 2021. Υπήρξαν και ρυθμίσεις και για τον σεισμό της 7-9-1999, αλλά είναι ειδικές ρυθμίσεις.

Επομένως εδώ, για να είμαστε συνεννοημένοι, δεν υπάρχει δυνατότητα ενεργοποίησης ενός θεσμικού πλαισίου στο οποίο μου υποβάλλει κάποιος μια αίτηση και εγώ αποδέχομαι την αίτηση. Εδώ πρέπει να υπάρξει ειδική νομοθετική ρύθμιση, να αποφασίσει το Κοινοβούλιο ότι θέλει να συμπεριλάβει τα συγκεκριμένα θέματα.

Τώρα ως προς αυτό, για να μην αποφύγω την ερώτησή σας, η οποία φαντάζομαι θα τροποποιηθεί μετά ταύτα και θα είναι όχι να εφαρμόσουμε το νομοθετικό πλαίσιο αλλά να διαμορφώσουμε νομοθετικό πλαίσιο, το κριτήριο θεωρώ το οποίο πρέπει να πρυτανεύει είναι ότι θα πρέπει να υπάρχει μια εκτεταμένη καταστροφή και όχι κάθε καταστροφή. Άρα, σας λέω ότι ως προς αυτό είμαι επιφυλακτικός. Παρά ταύτα καταλαβαίνω την ευαισθησία σας. Αφήνω ένα μικρό παράθυρο να σκεφτώ και τις τρεις περιπτώσεις –για το Αρκαλοχώρι έχουμε ξαναμιλήσει- να δούμε πώς μπορούμε να το αντιμετωπίσουμε.

Όμως, αντιλαμβάνεστε ότι εδώ ελλοχεύει ένας κίνδυνος: Σε κάθε τέτοιου είδους απώλεια ζωής, επαναλαμβάνω που μπορεί να μη συνδέεται με ευρύτερα μεγαλύτερα καταστροφικά φαινόμενα, να πρέπει να κάνουμε τέτοιου είδους ρυθμίσεις. Εγώ είμαι, κατ’ αρχάς, επιφυλακτικός ως προς αυτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η απάντησή σας έχει και θετικά και αρνητικά στοιχεία. Στην ουσία είναι αντιφατική.

Γιατί είναι αντιφατική, κύριε Υπουργέ; Γιατί μόνος σας μας ενημερώσατε ότι έχουν υπάρξει ρυθμίσεις για ανάλογες περιπτώσεις. Η πιο πρόσφατη αφορά τις πυρκαγιές νομίζω του 2021 αλλά και τα προηγούμενα χρόνια. Υπάρχει ένα θεσμικό πλαίσιο το οποίο ξεκινά από το ειδικό, αλλά στην ουσία προσδιορίζει τη διαδικασία που θα μπορούσε να εφαρμοστεί σε ανάλογη περίπτωση.

Επομένως, δεν είναι το ζήτημα του να τεθεί σε εφαρμογή και για αυτές τις περιπτώσεις ότι εφαρμόστηκε τις προηγούμενες, αλλά της πολιτικής βούλησης και το πρόβλημα είναι η επιφυλακτικότητα που εκφράσατε.

Θα ήθελα, λοιπόν, να πω δυο λόγια για να άρω την επιφυλακτικότητά σας. Οι σεισμοί στην Αθήνα το 1999 προκάλεσαν ζημιές σε έξι χιλιάδες περίπου κτήρια. Υποβλήθηκαν έξι χιλιάδες περίπου φάκελοι στους δώδεκα τομείς που λειτουργούσαν τότε και υπήρξε η διαδικασία αποκατάστασης.

Οι φάκελοι οι οποίοι αναμένεται να υποβληθούν στη σεισμόπληκτη περιοχή –ξεκινώ από αυτό- του Ηρακλείου από τον πρόσφατο σεισμό είναι περίπου εννιά χιλιάδες. Ήδη έχουν υποβληθεί χίλιοι διακόσιοι –είναι αργή η διαδικασία- άρα το μέγεθος της καταστροφής είναι απολύτως ανάλογο, εάν πάρουμε το κριτήριο του πόσα κτήρια επλήγησαν.

Βεβαίως, η απώλεια ενός ανθρώπου για κάθε οικογένεια είναι το μείζον και αυτό δεν αλλάζει είτε προκλήθηκε ευρύτερη ζημιά από τον σεισμό είτε στενότερη.

Το ίδιο ισχύει και για τις πλημμύρες της 15ης Οκτωβρίου με ανάλογες που είχαν συμβεί στο παρελθόν.

Και, βεβαίως, και στο Ηράκλειο είχαμε πριν κάμποσα χρόνια ολόκληρη οικογένεια που είχε χάσει πολλά μέλη.

Σας ζητώ, λοιπόν, να δείτε από το ειδικό που έχει εφαρμοστεί και να εξετάσετε το θεσμικό πλαίσιο, πώς μπορεί να προσαρμοστεί για τις περιπτώσεις.

Και, βεβαίως, εμείς από την πλευρά μας έχουμε καταθέσει μια τροπολογία αλλά θα μπορούσαμε να στηρίξουμε οποιαδήποτε δική σας νομοθετική πρωτοβουλία είχε ως αντικείμενο την αποκατάσταση αυτών των τριών ανθρώπων.

Κατανοώ από την τοποθέτησή σας -και έχει βάση- αυτό που υποστηρίξατε έμμεσα, ότι δεν πρέπει να δημιουργήσουμε ένα γενικό θεσμικό πλαίσιο για κάθε περίπτωση, γιατί είναι σαν να θεωρούμε ότι είναι κάτι φυσικό αυτό το οποίο συνέβη, παρ’ ότι σε μεγάλες καταστροφές, δυστυχώς, συμβαίνουν τέτοια γεγονότα, ότι είναι -ας πούμε- σαν αντιμετώπιση ενός φαινομένου.

Επομένως, ζητούμε την ενεργοποίηση ή τη θεσμοθέτηση αντίστοιχων διατάξεων με αυτές που έχουν ισχύσει στο παρελθόν και για τις περιπτώσεις των θανόντων από την πλημμύρα της 15ης Οκτωβρίου του Κώστα και της Ευγενίας αλλά και για την περίπτωση του Ιάκωβου, που σας ξαναλέω ότι ουσιαστικά ήταν δημόσιο το κτήριο μέσα στο οποίο ο άνθρωπος έχασε τη ζωή του και δεν ήταν το σπίτι του.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κοιτάξτε, το ερώτημα που τίθεται το θέσατε, αλλά κατά τη γνώμη μου θέλει περαιτέρω και επεξεργασία και σκέψη. Εδώ έχουμε ειδικές και συγκεκριμένες περιπτώσεις και περιστατικά στα οποία ο νομοθέτης στο παρελθόν επέλεξε αυτή τη λύση, δηλαδή όταν υπήρξε απώλεια ζωής από φυσικές καταστροφές και σε ορισμένες περιπτώσεις -θυμάμαι μία- και εκτεταμένες σωματικές βλάβες -αυτή είναι η περίπτωση στο Μάτι- τότε υπήρξαν τέτοιες αντίστοιχες περιπτώσεις.

Τώρα, το ερώτημα, όμως, είναι το εξής: Αυτό θα το κάνουμε κατά περίπτωση ή θα εφαρμόσουμε -εν πάση περιπτώσει- κάποιο γενικό πλαίσιο; Χρειαζόμαστε ένα τέτοιο γενικό πλαίσιο; Θεωρούμε ότι η κατάλληλη προνοιακή και αποκαταστατική λύση είναι ο διορισμός του μέλους της οικογενείας στο δημόσιο σε αυτές τις περιπτώσεις;

Αυτό, λοιπόν, ανοίγει μια ευρύτερη συζήτηση γιατί κοιτάξτε, εάν μεν το κριτήριο το οποίο μέχρι τώρα χρησιμοποιούσε ο νομοθέτης είναι η έκταση των καταστροφών ή ακόμα και ο αριθμός της απωλείας ζωών, ώστε με αυτόν τον τρόπο, με την παρέμβασή του –φαντάζομαι- να απαμβλύνει και ένα αίσθημα αδικίας και κοινωνικής αναντιστοίχισης στα προνοιακά μέτρα ή ακόμα ίσως και να υπάρχει εδώ μια έμμεση ομολογία αβελτηρίας για την αντιμετώπιση των φυσικών καταστροφών σε αυτές τις περιπτώσεις, το ερώτημα είναι κατά πόσον αυτό θα το κάνουμε ανά περίπτωση ή κάποια στιγμή θα διαμορφώσουμε ένα γενικό πλαίσιο. Βλέπουμε ότι αυτό πρέπει να γίνει γενικά ή ότι δεν πρέπει να γίνει γενικά;

Σας καταθέτω τώρα τον προβληματισμό μου και σας λέω ότι θα το σκεφτώ και θα πάρω και μία θέση για να μη μένουν έτσι τα θέματα. Όμως, νομίζω ή ότι πρέπει να φτιάξουμε ένα γενικό πλαίσιο και αυτό να είναι ένας κανόνας και να έχει μέσα και εσωτερικούς κανόνες, να το συνδέσουμε με την έκταση των φυσικών καταστροφών, με τον αριθμό της απωλείας ζωών, με την ενδεχόμενη ανάληψη άλλου τύπου ευθυνών από πλευράς λειτουργίας του κρατικού μηχανισμού, ή αλλιώς η κατά περίπτωση προσέγγιση πάντως ενέχει και στοιχεία αδικίας. Διότι τότε μπορεί να σηκώσει κάποιος το χέρι του και να πει «με συγχωρείτε, το κάνατε σε αυτή την περίπτωση που είχαμε, παραδείγματος χάριν, την απώλεια μίας ανθρώπινης ζωής. Γιατί δεν το κάνετε και στην άλλη περίπτωση που έχουμε ένα αντίστοιχο φαινόμενο;». Θεωρώ, δηλαδή, ότι εδώ εάν αυτό είναι να το γενικεύουμε και μάλιστα να πηγαίνουμε κάθε φορά από τα ειδικά στην επόμενη ειδική ρύθμιση και στη μεθεπόμενη ειδική ρύθμιση και στην επόμενη ειδική ρύθμιση, είναι πολύ καλύτερο να κάτσουμε να σκεφτούμε μία γενική ρύθμιση, αν θεωρούμε ότι πρέπει να γίνεται αυτό, ή αν δεν θεωρούμε ότι πρέπει να γίνεται αυτό, τότε να μην το κάνουμε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό θα διακόψουμε τη συνεδρίαση για λίγα λεπτά και θα επανέλθουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι Βουλευτές, συνεχίζεται η συνεδρίαση κοινοβουλευτικού ελέγχου.

Προχωρούμε στη δεύτερη με αριθμό 317/16-1-2023 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Σχετικά με τον θάνατο εργάτριας στην καθαριότητα στον Δήμο Ξυλοκάστρου - Ευρωστίνης και τις συνθήκες εργασίας στους δήμους».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Το τραγικό εργατικό δυστύχημα ανασφάλιστης εργαζόμενης στην καθαριότητα και μητέρας πέντε παιδιών στον Δήμο Ξυλοκάστρου - Ευρωστίνης φέρνει στο προσκήνιο, κύριε Υπουργέ, την εγκληματική πρακτική να δουλεύουν εργαζόμενοι χωρίς σύμβαση και ανασφάλιστοι και μάλιστα σε κρατικό φορέα, κάτι για το οποίο πρέπει να αποδοθούν ευθύνες. Όμως, όπως φαίνεται μέχρι τώρα, αυτές δεν αποδίδονται.

Συγκεκριμένα, η εργαζόμενη σκοτώθηκε τις πρωινές ώρες της 8ης Γενάρη του 2023 από οδηγό διερχόμενου οχήματος την ώρα που έκανε αποκομιδή των σκουπιδιών. Η εργαζόμενη δεν είχε καμμία εργασιακή σχέση με τον δήμο. Ήταν αδήλωτη και ανασφάλιστη. Την επόμενη μέρα του θανάτου της, στις 9-1-2023, οι υπηρεσίες του δήμου με εντολή της δημοτικής αρχής έκαναν αναγγελία πρόσληψης της θανούσης εργαζόμενης για το διάστημα από 5-1-2023 έως 9-1-2023, δηλαδή για τέσσερις μέρες.

Η δημοτική αρχή για να προσδώσει νομιμοφάνεια στην αισχρή και αντεργατική πρακτική της ανάρτησε στη «ΔΙΑΥΓΕΙΑ» λίγες ώρες αργότερα, αφού είχε σκοτωθεί η γυναίκα, απόφαση του δημοτικού συμβουλίου που προκηρύσσει τέσσερις θέσεις για προσλήψεις λίγων ημερών και αμέσως μετά, ανάρτησε απόφαση πραγματοποίησης αυτών των προσλήψεων. Με αυτές τις ενέργειες η δημοτική αρχή παραδέχεται ουσιαστικά ότι άλλοι τρεις εργαζόμενοι, πέρα από τη θανούσα, δούλευαν χωρίς να έχουν καμμία εργασιακή σχέση με τον δήμο.

Με ευθύνη διαχρονικά των κυβερνήσεων και των δημοτικών αρχών οι συνθήκες εργασίας των εργαζομένων στους δήμους είναι τραγική, κύριε Υπουργέ. Υπάρχουν οχήματα παλιά και επικίνδυνα χωρίς φώτα και με σκισμένα ελαστικά. Τα μέσα ατομικής προστασίας που δίνονται είναι ελλιπή και δίνονται με το σταγονόμετρο. Δεν υπάρχουν τεχνικοί ασφάλειας στους περισσότερους περιφερειακούς δήμους, με αποτέλεσμα να μη γίνεται καμμία εκπαίδευση στο προσωπικό. Την ίδια στιγμή, το Σώμα Επιθεώρησης συνεχίζει να είναι άφαντο. Δεν υπάρχει πουθενά, παρά τις καταγγελίες των εργαζομένων. Η κατάσταση αυτή δεν μπορεί να συνεχιστεί.

Την τελευταία δεκαετία, οι εργαζόμενοι στους δήμους μετρούν δεκάδες νεκρούς και εκατοντάδες σακατεμένους εργάτες. Σε αυτούς δεν συμπεριλαμβάνονται αυτοί που νόσησαν από διάφορες επαγγελματικές ασθένειες, όπως νεοπλασίες, μυοσκελετικά προβλήματα και άλλα. Δεν μπορεί, κύριε Υπουργέ -κάτι που ούτε εσείς βέβαια δέχεστε- να φεύγει ένας πατέρας και μία μάνα για να πάει να μαζέψει τα σκουπίδια και να μην ξέρει αν θα γυρίσει πίσω στα παιδιά του.

Εμείς, λοιπόν, σας ρωτάμε να μας πείτε τι μέτρα θα λάβετε ως Κυβέρνηση, ώστε να στελεχωθεί επαρκώς το Σώμα Επιθεωρητών Εργασίας και να προχωρήσει σε μαζικούς ολοκληρωμένους ελέγχους στους δήμους, ιδιαίτερα σε αυτούς τους τομείς που έχουμε τα μεγάλα προβλήματα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κατσώτη.

Ορίστε, κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ κύριε Κατσώτη, έχω πει ξανά από αυτό το Βήμα -και πραγματικά στεναχωριέμαι που το επαναλαμβάνω- πως δεν χωράει καμμία αμφιβολία ότι ο θάνατος ενός εργαζόμενου και μάλιστα εν ώρα εργασίας είναι ένα πραγματικά τραγικό συμβάν πρωτίστως για την οικογένεια του θανόντος ή της θανούσης, αλλά και δευτερευόντως για όλους μας. Επομένως επιτρέψτε μου πριν ξεκινήσω την απάντησή μου να εκφράσω τα θερμά μου συλλυπητήρια στην οικογένεια και τους οικείους της άτυχης γυναίκας.

Αναφορικά με τις συνθήκες του συγκεκριμένου δυστυχήματος, όπως αναφέρατε κι εσείς προηγουμένως, σύμφωνα με τον έλεγχο που διενεργήθηκε από τους αρμόδιους επιθεωρητές του ΣΕΠΕ, προέκυψε ότι στις 8-1-2023 και ώρα 6.40΄ κατά τη διάρκεια εργασιών αποκομιδής απορριμμάτων στο τετρακοσιοστό τρίτο χιλιόμετρο της παλαιάς εθνικής οδού Κορίνθου - Πατρών η συγκεκριμένη γυναίκα που εργαζόταν ως συνοδός απορριμματοφόρου τραυματίστηκε θανάσιμα από διερχόμενο αυτοκίνητο, όταν αυτό προσέκρουσε στην πίσω πλευρά του οχήματος όπου στέκονταν η εργαζόμενη στο ειδικό σκαλοπάτι της υπερκατασκευής.

Κατά τον έλεγχο των επιθεωρητών, καταρτίστηκαν δύο διακριτά δελτία. Το πρώτο αφορούσε τη νομιμότητα της απασχόλησης της θανούσης τη συγκεκριμένη ημέρα του συμβάντος, καθώς πράγματι δεν είχε αναρτηθεί στο πληροφοριακό σύστημα «ΕΡΓΑΝΗ» η σχετική αναγγελία πρόσληψης. Σε αυτό το ζήτημα θα επανέλθω, γιατί φυσικά έχετε δίκιο, όταν λέτε ότι είναι πολύ σοβαρό.

Το δεύτερο δελτίο ελέγχου αφορούσε την τήρηση των μέτρων ασφαλείας και υγείας που λαμβάνει ο δήμος για τις αντίστοιχες εργασίες αποκομιδής απορριμμάτων και ειδικότερα τα μέτρα που είχαν ληφθεί στο απορριμματοφόρο που ενεπλάκη στο συμβάν.

Αναφορικά με το αν ήταν ή όχι ανασφάλιστη η συγκεκριμένη εργαζόμενη κατά την ημέρα του ατυχήματος, καθώς επίσης και οι άλλοι δύο συνάδελφοί της που επέβαιναν επίσης στο απορριμματοφόρο, ο ένας ως οδηγός και ο άλλος ως συνοδός απορριμματοφόρου, ο Δήμος Ξυλοκάστρου - Ευρωστίνης ως εργοδότης προσκόμισε στο ΣΕΠΕ αποφάσεις του δημάρχου που είχαν εκδοθεί στις 2 και στις 4 Ιανουαρίου, στις οποίες οριζόταν η ανάγκη πρόσληψης υπαλλήλων στην καθαριότητα για λίγες μέρες, προκειμένου να καλυφθούν έκτακτες ανάγκες, λόγω της αναμονής αυξημένου αριθμού επισκεπτών κατά το τριήμερο των Θεοφανίων.

Προσκομίστηκαν, επίσης, από τον δήμο εκπρόθεσμες αναγγελίες πρόσληψης που ανέβηκαν στο πληροφοριακό σύστημα «ΕΡΓΑΝΗ» στις 9 Ιανουαρίου, μία μέρα, δηλαδή, μετά το δυστύχημα. Όπως πιθανότατα γνωρίζετε, οι δήμοι έχουν δικαίωμα να απασχολούν εργατικό και τεχνικό προσωπικό μέχρι και πέντε ημερομίσθια κατ’ άτομο τον μήνα με έκτακτες προσλήψεις, εφόσον η σχετική δαπάνη προβλέπεται στους προϋπολογισμούς τους. Αυτό, βέβαια, σε καμμία περίπτωση δεν σημαίνει πως μπορούν να απασχολούν αυτά τα άτομα ανασφάλιστα.

Δεν έχω τον ρόλο του δικαστή. Επιπλέον οι Οργανισμοί Τοπικής Αυτοδιοίκησης δεν ανήκουν στην αρμοδιότητα του Υπουργείου Εργασίας. Συνεπώς θα μου επιτρέψετε να μην επεκταθώ περαιτέρω στις ευθύνες του δήμου. Άλλωστε, ο αρμόδιος Υπουργός κ. Βορίδης που ήταν προηγουμένως στην Αίθουσα, σύμφωνα με ανακοίνωση που εξέδωσε η ΠΟΠ - ΟΤΑ σε συνάντηση που είχαν οι εργαζόμενοι μαζί του, τους δήλωσε ότι έχει ήδη δοθεί εντολή στην Αποκεντρωμένη Διοίκηση να καλέσει τη δημοτική αρχή για να δώσει εξηγήσεις σχετικά με την ανασφάλιστη εργασία και τα μέτρα προστασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα ήθελα λίγο χρόνο ακόμα.

Πάντως, η αρμόδια υπηρεσία, δηλαδή το ΣΕΠΕ, επέβαλε το προβλεπόμενο πρόστιμο για ανασφάλιστη εργασία, δηλαδή 10.500 ευρώ για τη θανούσα, καθώς η πρόσληψή της δεν είχε αναγγελθεί εμπρόθεσμα. Επιπλέον, οι επιθεωρητές του Τμήματος Εργασιακών Σχέσεων Κορινθίας έχουν ήδη εκκινήσει τη διαδικασία επιβολής του ίδιου χρηματικού προστίμου, δηλαδή των 10.500 ευρώ, και για τους άλλους δύο εργαζόμενους που επέβαιναν στο απορριμματοφόρο και ήταν επίσης ανασφάλιστοι.

Σε σχέση με τη στήριξη της οικογένειας της άτυχης εργαζόμενης, θα ήθελα να αναφέρω πως η νομοθετική μέριμνα σε αυτές τις περιπτώσεις είναι αυξημένη. Σύμφωνα με την παράγραφο 2 του άρθρου 31 του ν.4387, σε περίπτωση θανάτου ασφαλισμένου που οφείλεται σε εργατικό ατύχημα, τα μέλη της οικογένειας του θανόντος δικαιούνται σύνταξη ανεξαρτήτως του χρόνου ασφάλισης του ασφαλισμένου. Δεν θα μπω στις λεπτομέρειες των προϋποθέσεων χορήγησης. Όμως, αυτό που θα ήθελα να αναφέρω είναι πως το ποσό της σύνταξης που επιμερίζεται μεταξύ των προσώπων που δικαιούνται σύνταξη λόγω θανάτου δεν μπορεί να υπολείπεται του ποσού που αντιστοιχεί στο διπλάσιο της εθνικής σύνταξης για είκοσι έτη ασφάλισης. Με τις πρόσφατες, δηλαδή, αυξήσεις το κατώτατο όριο, ανέρχεται πλέον στα 828 ευρώ.

Σε σχέση τώρα με τα μέτρα προστασίας των συγκεκριμένων εργαζομένων, προσκομίστηκαν στο ΣΕΠΕ από τον δήμο ενυπόγραφες λίστες παραλαβής μέσων ατομικής προστασίας της θανούσης, η άδεια κυκλοφορίας, το εν ισχύ δελτίο ΚΤΕΟ και το ασφαλιστήριο συμβόλαιο για το απορριμματοφόρο, καθώς και το δίπλωμα οδήγησης του οδηγού του οχήματος που ήταν το ενδεδειγμένο.

Επιπλέον, διαπιστώθηκε ότι ο Δήμος Ξυλοκάστρου - Ευρωστίνης παρέχει στους εργαζόμενους υπηρεσίες τεχνικού ασφαλείας και ιατρού εργασίας σε συμμόρφωση με προηγούμενες μηνυτήριες αναφορές του ΣΕΠΕ. Άρα το ΣΕΠΕ δεν έλειπε από εκεί. Συνεπώς δεν προκύπτει καμμία ολιγωρία ή ακόμα χειρότερα συγκάλυψη των ευθυνών των δήμων από τους αρμόδιους ελεγκτικούς μηχανισμούς.

Το γεγονός ότι οι δήμοι έχουν το δικαίωμα να κάνουν αυτού του είδους τις προσλήψεις για να καλύπτουν τις έκτακτες ανάγκες τους δεν σημαίνει σε καμμία περίπτωση ότι τους παρέχεται η δυνατότητα να απασχολούν ανασφάλιστο προσωπικό.

Στη δευτερολογία μου θα επανέλθω σε σχέση με τη στελέχωση της ανεξάρτητης πλέον αρχής, της Επιθεώρησης Εργασίας, καθώς και σε σχέση με τους ελέγχους που έχει πραγματοποιήσει το ΣΕΠΕ στον συγκεκριμένο δήμο.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Ορίστε, κύριε Κατσώτη, έχετε τον λόγο για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, το θέμα είναι να μη φτάνουμε στο ατύχημα ή στο δυστύχημα. Άρα, λοιπόν, η πρόληψη είναι αυτή που προέχει και πάνω σε αυτό πρέπει να απολογηθείτε. Αυτό, λοιπόν, σας λέμε και μέσα από την ερώτησή μας, γιατί η έλλειψη μέτρων προστασίας, η ραγδαία άνοδος των ευρύτερων μορφών εργασίας, η αύξηση των ορίων ηλικίας συνταξιοδότησης και οι ανύπαρκτοι αρμόδιοι ελεγκτικοί μηχανισμοί είναι αυτοί οι παράγοντες που βρίσκονται πίσω από τα χιλιάδες εργατικά ατυχήματα και τις επαγγελματικές ασθένειες. Και όλα αυτά προέρχονται από την πολιτική σας, και τη δική σας, αλλά και των προηγούμενων. Είναι μία στρατηγική που εφαρμόζετε για να μειώσετε το κόστος εργασίας των ίδιων των εργοδοτών, γιατί η πρόληψη κοστίζει.

Αυτό είναι το ζήτημα και γι’ αυτό εσείς δεν ελέγχετε την υλοποίηση αυτών των μέτρων πρόληψης για την υγεία και την ασφάλεια των εργαζομένων κατά την εργασία.

Η προστασία και η πρόληψη του επαγγελματικού κινδύνου υποτάσσεται στους νόμους για τη διασφάλιση του μέγιστου ποσοστού κέρδους, του ανταγωνισμού των μονοπωλίων και της ζούγκλας της αγοράς. Βέβαια στη συγκεκριμένη περίπτωση έχουμε τον δήμο, αλλά και οι δήμοι έχουν γίνει επιχειρήσεις πια και δεν έχουν καμμία σχέση με αυτό που ήταν πριν λίγα χρόνια. Το κίνητρο της παραγωγής επιτυγχάνεται με την αύξηση του βαθμού εκμετάλλευσης.

Τι λέτε; Υπάρχουν έκτακτες ανάγκες των δήμων και έχουν το δικαίωμα να προσλάβουν έκτακτο προσωπικό για κάποιες μέρες. Γιατί να έχουν το δικαίωμα πρόσληψης έκτακτου προσωπικού για κάποιες μέρες; Θα πρέπει να στελεχωθεί πλήρως ο κάθε τομέας των δήμων για να μπορεί να γίνεται με ασφάλεια η αποκομιδή των σκουπιδιών, για παράδειγμα, και όχι να έχουμε ανθρώπους ανεκπαίδευτους που θα τους παίρνουμε για τρεις, τέσσερις ημέρες και να έχουμε αυτά τα αποτελέσματα που είδαμε. Βλέπετε ότι αυτό το «έκτακτη ανάγκη» και «μπορώ να παίρνω για τρεις, τέσσερις μέρες κάποιον χωρίς τα μέτρα, χωρίς την εκπαίδευση, χωρίς την εμπειρία» είναι τραγικό, είναι εγκληματικό. Άρα πρέπει εσείς οι ίδιοι ως Κυβέρνηση να το αλλάξετε αυτό. Δεν μπορεί να συνεχίζεται.

Το πλαίσιο, λοιπόν, ελέγχου της αποκλειστικής εργοδοτικής ευθύνης για την τήρηση των μέτρων υγιεινής και ασφάλειας είναι καθορισμένο και έτσι έχουμε ελάχιστους επιθεωρητές υγείας και ασφάλειας. Αυτό είναι το κύριο. Δεν φτάνουν να ελέγξουν τις επιχειρήσεις. Είναι ζήτημα αν ενδέχεται να ελεγχθεί μία επιχείρηση στα τόσα χρόνια, πόσω μάλλον στους δήμους.

Έχουμε τριακόσιους πενήντα δύο δήμους σε όλη τη χώρα, κύριε Υπουργέ, και δεν μπορεί να είναι ανεξέλεγκτοι, τη στιγμή που οι εργασιακές σχέσεις έχουν ανατραπεί, τη στιγμή που οι εργαζόμενοι δουλεύουν κάτω από άθλιες συνθήκες, τη στιγμή που η εντατικοποίηση της δουλειάς είναι αυτή που κυριαρχεί. Χρειάζεται η ένταση των ελέγχων στους χώρους δουλειάς για να προστατευτούν οι εργαζόμενοι, να μη φτάνουμε στο σημείο σήμερα να δίνουμε συλλυπητήρια στην οικογένεια, να μη χρειάζεται κάτι τέτοιο.

Έχει δικαίωμα ο εργαζόμενος να δουλεύει με ασφάλεια, με υγεία και αυτό πρέπει να διασφαλίζεται από μία οργανωμένη κοινωνία. Δυστυχώς, όμως, όταν το κέρδος είναι μπροστά, το έγκλημα είναι βέβαιο. Έχουμε δύο χιλιάδες διακοσίους νεκρούς εργάτες -ούτε σε πόλεμο να είμαστε!- μέσα στα τελευταία χρόνια. Αυτό το έγκλημα δυστυχώς το συγκαλύπτετε ή το συνεχίζετε με το να μην παίρνετε μέτρα πρόληψης. Κανένας εργάτης δεν θα πρέπει να φτάνει στο σημείο να μη γυρνά πίσω στο σπίτι του.

Αν, λοιπόν, αυτό το αποδέχεστε, θα πρέπει να πάρετε μέτρα. Αφήστε το δημοσιονομικό κόστος στην άκρη. Δεν έχει κόστος η ζωή του ανθρώπου, του εργάτη και της εργάτριας. Είναι υπεράνω όλων. Όμως, εσείς μπροστά στο δημοσιονομικό κόστος δεν παίρνετε τα μέτρα, δεν προσλαμβάνετε τους επιθεωρητές που είναι αναγκαίοι για να κάνετε τους ελέγχους, να επιβάλλετε όλα τα μέτρα υγείας και ασφάλειας στους χώρους εργασίας και έχουμε αυτά τα αποτελέσματα.

Κατόπιν εορτής, μετά το ατύχημα, κύριε Υπουργέ, βεβαίως θα πάει ο επιθεωρητής να κάνει τον έλεγχο, να επιβάλει και τα 10.500 που είπατε κ.λπ.. Δεν θέλουμε, όμως, να φτάνει εκεί, κύριε Υπουργέ, δεν θέλουμε να είναι κατόπιν του εγκλήματος αυτός ο έλεγχος. Θέλουμε να είναι προληπτικός. Και εδώ πρέπει να απολογηθείτε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Κατσώτη, θα συμφωνήσω κατ’ αρχάς με ένα πράγμα που είπατε: Η πρόληψη είναι πάντα καλύτερη από τη θεραπεία. Δεν υπάρχει καμμία αμφιβολία γι’ αυτό. Φυσικά, όμως, δεν πρόκειται να συμφωνήσω με το τελευταίο που μου είπατε, ότι πρέπει να απολογηθώ. Ξεκάθαρα απάντησα στην πρωτολογία μου και με λεπτομερειακά στοιχεία ότι τα προβλεπόμενα μέτρα πρόληψης είχαν ληφθεί όλα, ανεξαιρέτως. Αν υπάρχει ασυνείδητος οδηγός, ο οποίος δεν τηρεί τους κανόνες οδικής κυκλοφορίας και προκαλεί αυτό το δυστύχημα αυτό είναι τελείως διαφορετικό ζήτημα. Δεν έχει σχέση με τα μέτρα πρόληψης το συγκεκριμένο ατύχημα.

Το δεύτερο το οποίο αναφέρατε, περί περισσότερων προσλήψεων και ούτω καθεξής, πάντα αυτός ήταν -και πρέπει να είναι- ο κανόνας: Πρόσκαιρες ανάγκες - πρόσκαιρες προσλήψεις, μόνιμες ανάγκες - μόνιμες προσλήψεις. Στη συγκεκριμένη περίπτωση ήταν ανάγκες ενός τριημέρου. Είχαν τα προσόντα οι εργαζόμενοι; Εμμέσως σας το απάντησα και αυτό προηγουμένως. Από αυτά που προβλέπονταν, τα είχαν.

Να έρθω τώρα στο γενικότερο ζήτημα. Ας μη γενικεύουμε και ας μην ξεχνάμε -το ΚΚΕ διαφωνεί σε αυτό- ότι οι συνθήκες εργασίας στη χώρα διαχρονικά, αντίθετα απ’ ό,τι είπατε προηγουμένως, βελτιώνονται και με τα συντελούμενα άλματα στην τεχνολογία οι προκλήσεις που θα βρούμε μπροστά μας τα επόμενα χρόνια είναι μεγάλες και πρέπει να είμαστε ευέλικτοι. Για να μην παρεξηγηθώ, να διευκρινίσω ότι ευελιξία σε καμμία περίπτωση δεν σημαίνει ασυδοσία. Το αντίθετο. Ο στόχος της ευελιξίας πρέπει να συμβαδίζει με την εργασιακή ασφάλεια, κάτι που το έχουν πετύχει, με ευεργετικές συνέπειες, αρκετές ευρωπαϊκές χώρες και σε αυτόν τον δρόμο βαδίζουμε και εμείς. Το κλειδί για να επιτευχθεί αυτός ο στόχος είναι η ενδυνάμωση και η διαφύλαξη της ακεραιότητας των ελεγκτικών μηχανισμών και αυτό νομίζω πως μέρα με τη μέρα επιτυγχάνεται όλο και περισσότερο στην περίπτωση της Επιθεώρησης Εργασίας.

Επιστρέφω, επειδή αναφερθήκατε και εσείς σε αυτό, στο εργατικό ατύχημα για το οποίο συζητάμε. Στον συγκεκριμένο δήμο από το 2017 και μετά έχουν γίνει εννέα έλεγχοι και έχουν επιβληθεί τρεις ποινικές κυρώσεις. Συνεπώς, δεν ισχύει αυτό που ακούστηκε νωρίτερα ότι το ΣΕΠΕ είναι εξαφανισμένο από τους δήμους ή από τον συγκεκριμένο δήμο. Θα θέλαμε οι έλεγχοι αυτοί να είναι περισσότεροι; Ακόμη και στην περίπτωση θετικής απάντησης, αντιλαμβάνεστε ότι είναι ανέφικτο σε κάθε χώρο εργασίας να υπάρχει και ένας επιθεωρητής εργασίας.

Ο λόγος πάντως για τον οποίο μετατρέψαμε την Επιθεώρηση Εργασίας σε ανεξάρτητη αρχή είναι ακριβώς γιατί θέλουμε να τη φέρουμε όσο το δυνατόν πιο κοντά στους εργαζόμενους. Με δημιουργία νέων οργανωτικών δομών στοχεύουμε στην ταχύτερη και αποτελεσματική ανταπόκριση της υπηρεσίας στα αιτήματα και τις ανάγκες των εργαζομένων. Ο επιχειρησιακός εκσυγχρονισμός των υπηρεσιακών μονάδων και η αξιοποίηση του ανθρώπινου δυναμικού θεωρούμε ότι θα αλλάξουν σημαντικά τις δυνατότητες επιθεώρησης. Κύριο μέλημα της αρχής είναι η διασφάλιση της αδιάλειπτης, έγκαιρης και αποτελεσματικής παρουσίας της σε όλη τη γεωγραφική επικράτεια της χώρας, για την προστασία των συμφερόντων των εργαζομένων.

Όσον αφορά την ενίσχυση του προσωπικού της Επιθεώρησης Εργασίας στην περιοχή που συνέβη το δυστύχημα, στο τμήμα Επιθεώρησης Εργασιακών Σχέσεων Κορινθίας προβλέπονται έξι οργανικές θέσεις εκ των οποίων τρεις επιθεωρητών και τρεις γραμματειακής υποστήριξης. Σήμερα στο τμήμα υπηρετεί ένας επιθεωρητής και τρεις υπάλληλοι γραμματειακής υποστήριξης και έχουν δοθεί προς κάλυψη μέσω των διαδικασιών προσλήψεων του ΑΣΕΠ δύο θέσεις μόνιμου προσωπικού για τον ετήσιο προγραμματισμό προσλήψεων του 2022 και του 2023 αντίστοιχα. Στο τμήμα Επιθεώρησης Ασφάλειας και Υγείας στην Εργασία προβλέπονται πέντε οργανικές θέσεις, εκ των οποίων τέσσερις επιθεωρητών ασφάλειας και υγείας στην εργασία και μία υπαλλήλου γραμματειακής υποστήριξης. Σήμερα στο τμήμα υπηρετούν δύο επιθεωρητές ασφάλειας και υγείας στην εργασία και ένας υπάλληλος γραμματειακής υποστήριξης. Να επισημάνω όμως ότι το ελεγκτικό έργο των τμημάτων Επιθεώρησης Εργασίας όλης της χώρας ενισχύεται και με την αποστολή κλιμακίου ειδικών επιθεωρητών εργασίας μετά από εντολή του διοικητή της αρχής.

Συνεπώς, ναι, η αναδιοργάνωση πάντα δημιουργεί μια διοικητική αναστάτωση, αλλά όπως έχουμε πρόσφατα διαπιστώσει στον ΕΦΚΑ, αλλά και σε πολλούς άλλους οργανισμούς, μόλις οι νέες διαδικασίες εφαρμοστούν και γίνουν κατανοητές από το προσωπικό, τα πράγματα παίρνουν τον δρόμο τους και οι αλλαγές έρχονται πολύ πιο εύκολα από ό,τι διαφαινόταν αρχικά.

Κύριε Κατσώτη, προφανώς δεν θα ισχυριστώ ότι όλα είναι καλώς καμωμένα και ειδικά όταν μιλάμε με αφορμή την απώλεια της ζωής μιας γυναίκας εν ώρα εργασίας. Όμως αυτό που υποστηρίζω είναι ότι η προσπάθεια, που καταβάλλεται από την Κυβέρνηση για την προστασία των εργαζομένων είναι οργανωμένη, συνεχής και αδιάλειπτη.

Δυστυχώς δεν μπορούμε να εξαλείψουμε παντελώς τα εργατικά ατυχήματα, όσους κανόνες να βάλουμε και όσο εποπτικό προσωπικό και να προσλάβουμε. Αυτό που οφείλουμε στους πολίτες είναι να δουλεύουμε συστηματικά και με σχέδιο προκειμένου να τα μειώσουμε όσο το δυνατόν περισσότερο. Αυτός είναι ο στόχος μας, σε αυτή την κατεύθυνση εργαζόμαστε άοκνα και είμαι βέβαιος ότι τελικά θα τα καταφέρουμε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη με αριθμό 329/16-1-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς την Υπουργό Πολιτισμού και Αθλητισμού με θέμα: «Για το μέλλον των εγκαταστάσεων του Εθνικού Αθλητικού Κέντρου Νεότητας Αγίου Κοσμά». Θα απαντήσει ο Υφυπουργός Πολιτισμού και Αθλητισμού, ο κ. Ελευθέριος Αυγενάκης.

Κύριε Γκιόκα, έχετε τον λόγο για την πρωτολογία σας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά στο πολύ σοβαρό και επίκαιρο ζήτημα των αθλητικών εγκαταστάσεων του Αγίου Κοσμά. Είναι απόλυτα επίκαιρο και θα εξηγήσω και στη συνέχεια τους λόγους.

Εκεί, τα σωματεία και οι αθλούμενοι οδηγούνται σε έξωση εν όψει της επικείμενης επένδυσης της «LAMDA DEVELOPMENT» στο Ελληνικό. Είναι δεκάδες αθλητικά σωματεία και χιλιάδες αθλούμενοι, γιατί δεν είναι μόνο οι αθλητές που κάνουν πρωταθλητισμό, αλλά είναι και χιλιάδες άλλοι άνθρωποι όλων των ηλικιών. Είναι δρομείς, είναι τα σχολεία της περιοχής, νέοι άνθρωποι που εκδιώκονται από τις εγκαταστάσεις του Αγίου Κοσμά, είτε κανονικά, με κανονικές επιστολές εξώσεων, είτε εκδιώκονται διά της πλαγίου, αφού και όσοι μένουν εκεί ή για όσο μένουν εκεί θα πρέπει να συμβιβαστούν με ένα καθεστώς πλήρως εγκαταλελειμμένων και ξεχαρβαλωμένων εγκαταστάσεων που σε αρκετές περιπτώσεις συνιστούν και απειλή για την ασφάλεια των αθλητών και όσων κάνουν χρήση.

Δεν είναι η πρώτη φορά, που οι βουλευτές του ΚΚΕ φέρνουν το συγκεκριμένο ζήτημα στη Βουλή στο πλαίσιο του κοινοβουλευτικού ελέγχου, επισημαίνοντας αυτούς τους κινδύνους, προειδοποιώντας για αυτούς τους κινδύνους.

Τι μας είχε απαντήσει τότε η Κυβέρνηση και ο κ. Αυγενάκης; Μας είχε απαντήσει το εξής επί λέξει: «Το Ελληνικό δεν θα επηρεάσει τον Άγιο Κοσμά και κανένα άθλημα ή αθλητής δεν πρόκειται να μετακινηθεί από τον Άγιο Κοσμά, αν πρώτα δεν έχει διασφαλιστεί η νέα αθλητική του έδρα, είτε με όσες δημιουργηθούν στο Ελληνικό είτε με την περαιτέρω αξιοποίηση των ολυμπιακών εγκαταστάσεων».

Μετά από αυτή τη διαβεβαίωση της Κυβέρνησης, τι είχαμε; Επιστολές εξώσεων -θα κατατεθούν και στα Πρακτικά της Βουλής- των σωματείων προς τον Ελληνικό Ναυτικό Όμιλο Αιγυπτιωτών, προς τον Κωπηλατικό Όμιλο Ελλάδος. Μιλάμε για σωματεία με ιστορία, με προσφορά, με διακρίσεις.

Σήμερα, μάλιστα -γι’ αυτό είπα ότι είναι πολύ επίκαιρο- στις 20-1-2023, πρέπει να εγκαταλείψουν τον χώρο. Επειδή ο χώρος ανήκει στη «LAMDA DEVELOPMENT», πρέπει να φύγουν από τον συγκεκριμένο χώρο, για να αναλάβει ο επενδυτής. Σήμερα γίνεται αυτό, την ώρα που μιλάμε.

Κατά συνέπεια, οι διαβεβαιώσεις της Κυβέρνησης και του κυρίου Υπουργού ήταν ψεύτικες. Δεν έγινε τίποτα από όλα αυτά που υποσχέθηκε. Για αυτόν τον λόγο, εμείς ρωτάμε: Τι μέτρα θα πάρει η Κυβέρνηση για την εξασφάλιση της απρόσκοπτης λειτουργίας όλων των συλλόγων, για τη συνέχιση της αθλητικής δραστηριότητας στον Άγιο Κοσμά, ώστε όλοι οι αθλητές, τα σωματεία, οι ασκούμενοι να συνεχίσουν αυτή τη δραστηριότητα; Τι μέτρα θα πάρει για τη συντήρηση των εγκαταστάσεων, για να μην υπάρχουν κίνδυνοι για την ασφάλεια των αθλουμένων; Και φυσικά, τι μέτρα θα πάρει για την ενημέρωση των εργαζομένων, την ενημέρωση των σωματείων και των ομοσπονδιών για το τι μέλλει γενέσθαι με την αθλητική δραστηριότητά τους;

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Γκιόκα.

Κύριε Υπουργέ, έχετε τον λόγο για την πρωτολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Γκιόκα, κυρίες και κύριοι συνάδελφοι, σας ευχαριστώ πολύ για την ερώτηση. Βέβαια, έχουμε συζητήσει αρκετές φορές σε αυτή εδώ την Αίθουσα το θέμα του Εθνικού Αθλητικού Κέντρου Νεότητας Αγίου Κοσμά, αλλά μου δίνετε την ευκαιρία να ενημερώσω το Σώμα για άλλη μία φορά για τις τελευταίες εξελίξεις και πολύ καλά κάνατε και διαβάσατε απόσπασμα προηγούμενης απάντησής μου. Διότι είμαστε σε όλα απολύτως τυπικοί, θεσμικοί και συνεπείς και θα σας απαντήσω αμέσως μετά.

Πρώτα από όλα, να σας πω ότι είμαστε υπερήφανοι για την αξιοποίηση που γίνεται συνολικά των ολυμπιακών μας εγκαταστάσεων, γιατί αξιοποιούμε τις ολυμπιακές εγκαταστάσεις και τις αποδίδουμε πίσω στην αθλητική οικογένεια της χώρας μας, αλλά και στην κοινωνία, γιατί καταφέραμε να κινητοποιήσουμε όλα τα χρηματοδοτικά εργαλεία τα οποία είχαμε ή δημιουργήσαμε και τέθηκαν στη διάθεση της αθλητικής οικογένειας. Καταφέραμε να συνεργαστούμε χωρίς προκαταλήψεις, ώστε να έχει οφέλη ο αθλητισμός και από τον ιδιωτικό τομέα.

Αναφέρω ενδεικτικά ότι μόνο στο ΟΑΚΑ έχουν κινητοποιηθεί συνολικά πόροι οι οποίοι αγγίζουν τα 100 εκατομμύρια ευρώ. Πιο συγκεκριμένα, 54 εκατομμύρια ευρώ από το Ταμείο Ανάκαμψης, σημαντικοί πόροι από την Περιφέρεια Αττικής, 7 εκατομμύρια από κοινοπραξία ιδιωτικών εταιρειών που ανακατασκευάζουν το κέντρο αντισφαίρισης και για το ΟΑΚΑ από τη «LAMDA DEVELOPMENT» αντισταθμιστικά από τον Άγιο Κοσμά 15 εκατομμύρια σε έργα τα οποία έχουμε ανακοινώσει, για εγκαταστάσεις του ΟΑΚΑ, για εγκαταστάσεις του ΕΑΚΝ του Αγίου Κοσμά, για το Ολυμπιακό Χωριό και φυσικά, για το «Σπίτι του Κλειστού Στίβου» και το «Κλειστό του Βόλεϊ» στην Παιανία, το οποίο ήταν παραμελημένο από τους Ολυμπιακούς Αγώνες και μετά.

Πιο συγκεκριμένα, στις 13 Δεκεμβρίου του 2022, ο Πρωθυπουργός Κυριάκος Μητσοτάκης παρουσίασε τις προτεραιότητες στα ζητήματα των αθλητικών υποδομών της χώρας μας, καθώς και την πορεία του έργου αξιοποίησης των ολυμπιακών εγκαταστάσεων σε όλα τα επίπεδα. Όσον αφορά στον Άγιο Κοσμά, επαναλαμβάνω δημόσια για πολλοστή φορά ότι δεν καταργείται. Θα συνεχίσει να λειτουργεί. Η σύμβαση συνεργασίας που υπογράψαμε το Υφυπουργείο Αθλητισμού, η «LAMDA DEVELOPMENT», ο Άγιος Κοσμάς, το ΟΑΚΑ και το Ολυμπιακό Χωριό είναι αποτέλεσμα ομαδικής δουλειάς και πολύμηνης συνεργασίας.

Ενδεικτικά αναφέρω και παρακαλώ, κρατήστε τις ημερομηνίες και τα γεγονότα: Στις 4 Οκτωβρίου του 2022, είχαμε συνάντηση με τη διοίκηση και το Σωματείο Εργαζομένων του ΕΑΚΝ Αγίου Κοσμά και τον συντονιστή των αθλητικών εγκαταστάσεων Αττικής. Αφού τους διαβεβαίωσα ότι δεν καταργείται ο Άγιος Κοσμάς, συζητήσαμε για τη μεταβατική πορεία και μια σειρά από διαδικαστικά θέματα, όπως μετεγκαταστάσεις και προσωρινή φιλοξενία αθλητών και σωματείων.

Μάλιστα, το σωματείο εργαζομένων εξέδωσε δελτίο Τύπου στις 10 Οκτωβρίου, όπου δήλωνε την ικανοποίησή του. Εξέφραζε, μάλιστα, τη στήριξή του στις προσπάθειές μας για την αναβάθμιση συνολικά των αθλητικών εγκαταστάσεων και τη δημιουργία νέων.

Στις 25 Νοεμβρίου του 2022 ακολούθησε δεύτερη συνάντηση με τη διοίκηση και το Σωματείο Εργαζομένων του Αγίου Κοσμά, τον γενικό διευθυντή του ΟΑΚΑ και τον πρόεδρο του Ολυμπιακού Χωριού, όπου συζητήσαμε ξανά για την πορεία της σύμβασης συνεργασίας με τη «LAMDA DEVELOPMENT» και το αποτέλεσμα των διαπραγματεύσεων που βρισκόταν σε εξέλιξη. Την ίδια περίοδο είχαμε συναντήσεις με τις διοικήσεις των ομοσπονδιών των οποίων στεγάζονται αθλητές στις εγκαταστάσεις του Αγίου Κοσμά και συζητήσαμε για θέματα μετεγκατάστασης αθλητικών υποδομών, την απρόσκοπτη προετοιμασία των αθλητών και την αποτελεσματική λειτουργία όλων των ομοσπονδιών και των σωματείων τους.

Στις 25 Νοεμβρίου του 2022, κάναμε μια διευρυμένη συνάντηση-συζήτηση, πριν την υπογραφή της σύμβασης με τη «LAMDA DEVELOPMENT», όπου συμμετείχαν όλα τα διοικητικά συμβούλια, όλα τα μέλη -τακτικά και αναπληρωματικά- των Διοικητικών Συμβουλίων του Αγίου Κοσμά, του ΟΑΚΑ, του Ολυμπιακού Χωριού, καθώς και όλοι οι εκπρόσωποι των Διοικητικών Συμβουλίων των εργαζομένων ΕΑΚΝ Αγίου Κοσμά και ΟΑΚΑ.

Στη σύσκεψη αυτή εγκρίθηκε ομόφωνα -το τονίζω, ομόφωνα- από όλους το περιεχόμενο της σύμβασης.

Καμμία αναστάτωση, κύριε Γκιόκα, κανένας προβληματισμός, καμμία έκπληξη, κανένας αιφνιδιασμός και καμμία συνέπεια. Όλοι οι εμπλεκόμενοι γνώριζαν και γνωρίζουν και μάλιστα, όχι μόνο είχαν ενημερωθεί, αλλά είχαν συμφωνήσει ομόφωνα πριν από την υπογραφή της σύμβασης.

Στις 28 Νοεμβρίου του 2022 υπογράψαμε τη σύμβαση συνεργασίας. Μάλιστα, στη σύμβαση προβλέψαμε τη συγκρότηση επιτροπής με εκπροσώπους από τη «LAMDA DEVELOPMENT», την πρόεδρο του Αγίου Κοσμά, τον πρόεδρο του Ολυμπιακού Χωριού, τον γενικό συντονιστή του ΟΑΚΑ και εκπροσώπους ολυμπιονίκες και μέλη της διοικήσεως του Αγίου Κοσμά, με αντικείμενο την παρακολούθηση των έργων και την εξέλιξη όλης της διαδικασίας μετεγκατάστασης.

Η επιτροπή αυτή συνεδριάζει σε τακτά διαστήματα. Ήδη έχει συνεδριάσει δύο φορές και παρακολουθεί επακριβώς την πορεία των εργασιών και κυρίως, την τήρηση των χρονοδιαγραμμάτων τα οποία έχουμε δημοσιοποιήσει. Επίσης, δημιουργήσαμε επιτροπή με εκπροσώπους από τις διοικήσεις του Αγίου Κοσμά και του ΟΑΚΑ και εκπροσώπους των αθλητών, προκειμένου να κάνουν αυτοψία και να εγκρίνουν τα διαμερίσματα που θα φιλοξενηθούν οι αθλητές οι οποίοι μέχρι σήμερα στεγάζονταν στα παλιά και σε μεγάλο βαθμό φθαρμένα κτίσματα του Αγίου Κοσμά, κατά τη μεταβατική περίοδο πάντοτε, μέχρι την ολοκλήρωση των ξενώνων στο ΟΑΚΑ που ετοιμάζουμε.

Στη δευτερολογία μου θα σας απαντήσω και για την πορεία των έργων, που φαντάζομαι ότι ενδιαφέρουν και όσους μας παρακολουθούν. Είμαστε απολύτως συνεπείς και κυρίως, είμαστε υπερήφανοι, διότι καθημερινά είμαστε πάνω και από τον Άγιο Κοσμά και από τις υπόλοιπες εγκαταστάσεις μας. Αντιμετωπίζουμε μικρά, μεγάλα, αλλά και σημαντικά ζητήματα και τηρούμε με απόλυτη ευλάβεια το χρονοδιάγραμμα το οποίο παρουσιάσαμε στην κεντρική εκδήλωση, μαζί με τον Πρωθυπουργό της χώρας μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κύριε Γκιόκα, έχετε τον λόγο για τη δευτερολογία σας.

**ΙΩΑΝΝΗΣ ΓΚΙΟΚΑΣ:** Κύριε Πρόεδρε, η απάντηση του Υφυπουργού ήταν «άλλα λόγια να αγαπιόμαστε». Είτε ρωτήσαμε με συγκεκριμένα στοιχεία ορισμένα ζητήματα και θέσαμε είτε δεν ρωτήσαμε ήταν ένα και το αυτό.

Αυτό που μας παρουσιάστηκε ήταν στην ουσία ένα κυβερνητικό επιτελείο, που φτιάχτηκε με ορισμένους διοικητές αθλητικών εγκαταστάσεων και δεν δόθηκε καμμία απάντηση στις καταγγελίες των ίδιων των σωματείων που εξωθούνται έξω από τον Άγιο Κοσμά. Τίποτα δεν απαντήθηκε, τίποτα απ’ όλα όσα θέσαμε. Γιατί; Διότι δεν έχει διασφαλιστεί τίποτε. Δεν έχει διασφαλιστεί τίποτε!

Και εδώ παρουσιάσαμε συγκεκριμένα στοιχεία, που σας διαψεύδουν πανηγυρικά. Σας παρουσιάσαμε δηλώσεις -δικές σας δηλώσεις- και έγγραφες διαβεβαιώσεις ότι δεν θα φύγουν σωματεία από τον Άγιο Κοσμά, πρώτον, εάν δεν δημιουργηθεί αντίστοιχος χώρος στο Ελληνικό ή αν δεν διασφαλιστεί πού θα πάνε. Αυτό τηρήθηκε; Τηρήθηκε αυτό; Τηρείται; Δεν τηρείται!

Δεν το λέμε εμείς, δεν το λέει το ΚΚΕ! Το λένε τα σωματεία, στα οποία αποστέλλονται εντολές έξωσης. Το λέει ο Ελληνικός Ναυτικός Όμιλος Αιγυπτιωτών, που δέχεται επιστολή σύμφωνα με την οποία: «Σας καλούμε να πάψετε να κάνετε χρήση του ως άνω χώρου και να παραδώσετε αυτόν κενό και ελεύθερο το αργότερο έως τις 20-1-2023». Σήμερα, δηλαδή!

Έχετε απάντηση γι’ αυτό, κύριε Αυγενάκη; Σας έχουν καταγγείλει. Πού θα πάνε αυτοί οι άνθρωποι; Πού θα πάνε αυτοί οι άνθρωποι; Πού θα πάει ο Κωπηλατικός Όμιλος Ελλάδας; Είναι σωματεία και ομοσπονδίες με ιστορία, με αθλούμενους και με διακρίσεις. Έχετε απάντηση; Δώσατε απάντηση σήμερα; Καμμία! Τίποτα! Έχετε απάντηση πού θα πάνε τα Σωματεία του μπάσκετ της περιοχής -δεκάδες σωματεία- που φιλοξενούνται στον Άγιο Κοσμά; Όχι!

Τι κάνατε και εσείς και ο επενδυτής; Τους δώσατε ορισμένα ψίχουλα -ορισμένα ψίχουλα-! και τους πετάξατε έξω, για να εξαγοράσετε τη σιωπηρή αποχώρησή τους, χωρίς να διασφαλίσετε πού θα πάνε!

Δεν έχετε διασφαλίσει ακόμη και για τους αθλητές υψηλών επιδόσεων. Γιατί όσοι κάνουν χρήση των του Αγίου Κοσμά δεν είναι όλοι αθλητές υψηλών επιδόσεων. Μπορεί να είμαι και εγώ, μπορεί να είναι και κάποιος άλλος, που πηγαίνει στον Άγιο Κοσμά για να τρέξει στον τάπητα που υπάρχει. Πού θα πάνε αυτοί οι άνθρωποι; Θα βγούνε στην παραλιακή, στο πεζοδρόμιο να τρέξουν;

Λοιπόν, ούτε για τους αθλητές υψηλών επιδόσεων έχετε διασφαλίσει. Και ξέρετε γιατί; Γιατί υπάρχουν αθλήματα, όπως για παράδειγμα, τα αθλήματα ρίψεων, τα οποία χρειάζονται αγωνιστικούς χώρους με συγκεκριμένες προδιαγραφές, που δεν υπάρχουν αυτή τη στιγμή. Υπάρχουν αθλήματα, όπως για παράδειγμα, η ρυθμική, που χρειάζονται γυμναστήρια με συγκεκριμένες προδιαγραφές που επίσης δεν υπάρχουν.

Άρα, δεν έχετε διασφαλίσει τίποτα! Αυτό που κάνετε είναι «αποφασίζομεν και διατάσσομεν» συνολικά, όπως κάνατε και σε άλλα ζητήματα που αφορούν στην ευθύνη σας, όπως για παράδειγμα, με αυτή την ανεκδιήγητη, τη φωτογραφική απόφαση για τον Πομάσκι, για να τον καταργήσετε από εκπρόσωπο του Συλλόγου Προπονητών. Αυτή είναι η λογική σας, «Αποφασίζομεν και διατάσσομεν», όπως επίσης αυτή είναι και η αντίληψή σας για τον αθλητισμό. Αυτή είναι η αντίληψή σας για τον αθλητισμό! Αθλητισμός ως σόου, αθλητισμός ως τουριστική ατραξιόν και όχι μαζικός, λαϊκός αθλητισμός και παραγωγή αθλητισμού.

Όλα αυτά θυσιάζονται στον βωμό της επένδυσης στο Ελληνικό, που φυσικά φέρει την υπογραφή και της δικής σας Κυβέρνησης και του ΣΥΡΙΖΑ και του ΠΑΣΟΚ-ΚΙΝΑΛ. Όλων σας! Και όλοι πρέπει να τιμωρηθείτε γι’ αυτό το έγκλημα σε βάρος του λαού και της νεολαίας της περιοχής που, όσο περνάει ο καιρός, θα αποδεικνύεται πόσο ξένος είναι με τις ανάγκες του λαού της περιοχής.

(Στο σημείο αυτό ο Βουλευτής κ. Ιωάννης Γκιόκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του Κομμουνιστικού Κόμματος Ελλάδας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κατ’ αρχάς, νομίζω ότι τα έχετε μπερδέψει, αγαπητέ συνάδελφε. Τα έχετε μπερδέψει για τους εξής λόγους:

Πρώτα απ’ όλα, για το θέμα των Αιγυπτιωτών είστε ανενημέρωτος. Μόλις χθες -σας παρακαλώ πολύ να ανατρέξετε στα social media του ομίλου- θα δείτε ότι οι ίδιοι ανακοίνωσαν τη συνεννόηση η οποία εξελίχθηκε και είναι άριστη και είναι χαρούμενοι για αυτή την εξέλιξη με τον Δήμο Ελληνικού και φυσικά, με τη συνεργασία του Υπουργείου και της «ΕΛΛΗΝΙΚΟ Α.Ε.». Άρα, σε αυτό το θέμα δεν υπάρχει ζήτημα, είστε ανενημέρωτος.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Σε ό,τι αφορά τους ρίπτες, πάλι είστε ανενημέρωτος, διότι όντως χρειάζονται προδιαγραφές και κυρίως για θέματα ασφάλειας χρειάζονται συγκεκριμένες διαρρυθμίσεις του χώρου των ριπτών και ήδη, αυτή την ώρα που συζητάμε, έχουμε διαμορφώσει και αντίστοιχο χώρο και στο Ολυμπιακό Χωριό, το οποίο παρεμπιπτόντως ήταν παρατημένο, ξεχασμένο στον ΟΑΕΔ. Πλέον έχει περιέλθει στη δική μας κυριότητα και έχουμε εγκαταστάσεις.

Την ίδια ώρα, όμως -επειδή σας βλέπω ότι γελάτε και βιάζεστε…

**ΙΩΑΝΝΗΣ ΓΚΙΟΚΑΣ:** Δεν γελάμε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**

Την ίδια ώρα, όμως, έχουμε χρονοδιάγραμμα βάσει του οποίου θα καλύψουμε το αμέσως επόμενο διάστημα τις ανάγκες σε πλήρες επίπεδο. Δημιουργούμε τρεις χώρους ριπτών, όχι έναν που είχαμε μέχρι σήμερα. Αλλά θα τα δούμε ένα-ένα.

Σε ό,τι αφορά τα σωματεία, τα αναγνωρισμένα, τα νόμιμα εγγεγραμμένα στο μητρώο έχουν καταγραφεί όλα και έχει προβλεφθεί και λαμβάνουν αποζημίωση, για να μετακομίσουν. Είναι αδιανόητο να συζητάμε για εργοτάξιο και την ίδια στιγμή να υπάρχει μέσα παρουσία σωματείων. Δεν γίνεται.

Και μια λεπτομέρεια ακόμα. Ο Άγιος Κοσμάς κατασκευάστηκε για τη φιλοξενία των αθλητών επιπέδου, των κορυφαίων αθλητών. Το ότι κάποια στιγμή χαλάρωσαν τα πράγματα και μαζί με τους αθλητές υπάρχουν και οι αθλούμενοι, οι ψυχαγωγούμενοι, οι πολίτες της ευρύτερης περιοχής, αυτό δεν είναι σωστό. Είναι αθλητική εγκατάσταση. Δεν είναι σωστό, επαναλαμβάνω, δεν είναι σωστό, δεν είναι μέσα στις προδιαγραφές και δεν πρέπει να συμβαίνει. Άρα, λοιπόν, ως Υπουργείο Αθλητισμού επιτρέψτε μου να απαντώ και να ασχολούμαι με τα θέματα της αθλητικής οικογένειας που είναι χαρά μας να μεγαλώνει και όλοι οι αθλούμενοι ή οι ψυχαγωγούμενοι κάποια στιγμή να ενταχθούν στα σωματεία και να ασχοληθούν και εκείνοι επισήμως. Εμείς, όμως, αυτή την ώρα μιλάμε για τον επίσημο αθλητισμό και τα αθλητικά σωματεία.

Σε ό,τι αφορά το προσωπικό και επειδή είπατε ότι κάνατε μερικές συναντήσεις με κυβερνητικούς, οι διοικήσεις και το προσωπικό των εγκαταστάσεων κάθε άλλο παρά φιλοκυβερνητικές είναι. Απλώς έχουμε μια ειλικρινή και έντιμη σχέση μαζί τους και ήδη από το 2020 έχουμε μεριμνήσει διασφαλίζοντάς τους πλήρως με το άρθρο 23 του ν.4726. Να σας θυμίσω ότι οι σύλλογοι των εργαζομένων Αγίου Κοσμά και της Γενικής Γραμματείας Αθλητισμού του ΟΑΚΑ, του ΣΕΦ και του Καυταντζογλείου, όλοι είχαν εκφράσει -και εδώ στη Βουλή- την ικανοποίησή τους, γιατί βλέπουν μια ηγεσία που κινείται σε σωστή κατεύθυνση και τους ακούει -όπως είχαν πει χαρακτηριστικά.

Τώρα, στο πλαίσιο της σύμβασης συνεργασίας που ανέφερα πριν, προχωρήσαμε μια σειρά από έργα με μοναδικό στόχο την αναβάθμιση των αθλητικών εγκαταστάσεων και την απρόσκοπτη συνέχιση της αθλητικής δραστηριότητας. Η σύμβαση τηρείται με ευλάβεια και επιβεβαιώνει το πραγματικό ενδιαφέρον όλων για την ανάπτυξη του αθλητισμού. Τα ανακοίνωσε ο Πρωθυπουργός στις 13 Δεκεμβρίου, ενημέρωσα ο ίδιος με ανάρτησή μου την εξέλιξη όλων των πεδίων που ανακοίνωσε ο Πρωθυπουργός στις 10 Ιανουαρίου και ενημερώνω κι εδώ το Σώμα σήμερα για τα αποτελέσματα των έργων αυτών.

Πρώτα απ’ όλα να σας πω ότι είμαι στην ευχάριστη θέση, κύριε Πρόεδρε, να σας ανακοινώσω ότι σήμερα, κύριε Γκιόκα, παραδίδεται ο χώρος του προπονητηρίου της Εθνικής Ομάδας Άρσης Βαρών και βοηθητικών χώρων στο ΟΑΚΑ μετά από πλήρη ανακαίνιση, με όλο τον εξοπλισμό και με όλες τις εγγυήσεις, με χρήματα της «LAMDA DEVELOPMENT». Η μετεγκατάσταση της Άρσης Βαρών από τον Άγιο Κοσμά πραγματοποιείται απρόσκοπτα.

Ήδη τον Δεκέμβριο εγκαινιάσαμε παρουσία του Πρωθυπουργού το Ολυμπιακό Κέντρο Υγρού Στίβου που είναι ένα από τα μεγαλύτερα στην Ευρώπη –φαντάζομαι ότι δεν το αμφισβητείτε. Μιας και το συζητάμε, πρόκειται για έντεκα σύγχρονες ολυμπιακές πισίνες, μια ειδικά για τα άτομα με αναπηρία και είναι έργα ύψους 7 εκατομμυρίων ευρώ, χρήματα της «LAMDA DEVELOPMENT».

Προχωρούμε στην ανακατασκευή των πέντε κτηρίων-ξενώνων που είχαν εγκαταλειφθεί στο ΟΑΚΑ και μέσα σ’ αυτά φιλοξενούνται διάφοροι χρήστες, αλλά όχι αθλητές –προσέξτε, όχι αθλητές! Εμείς επαναφέρουμε τη χρήση των ξενώνων ως ξενώνες για τους αθλητές. Φαντάζομαι ότι δεν με ψέγετε για αυτή μας την πρωτοβουλία. Πρέπει να μας επαινείτε και ελπίζουμε να έχετε το θάρρος να το κάνετε, να πείτε «Μπράβο, τουλάχιστον αυτό καλώς το κάνατε.» και τότε μπορεί και να αγαπηθούμε, όπως είπατε και στο ξεκίνημα.

Πάμε τώρα στα έργα αναβάθμισης του Εθνικού Κέντρου Νεότητας του Αγίου Κοσμά. Επεκτείνεται το Εθνικό Κλειστό Κολυμβητήριο Πειραιά Πέτρος Καπαγέρωφ, όπου και αυτό ανήκει στον Άγιο Κοσμά και το Εθνικό Κέντρο Ιστιοπλοΐας Πειραιά στο Μικρολίμανο. Είναι σημαντικά έργα, παρεμβάσεις που γίνονται με χρηματοδότηση από τη «LAMDA DEVELOPMEN» και η οποία περιγράφεται μέσα στη σύμβαση.

Την προηγούμενη εβδομάδα ολοκληρώθηκε η προσωρινή μετεγκατάσταση του διοικητηρίου του Αγίου Κοσμά και υπογράφηκε το πρωτόκολλο παράδοσης-παραλαβής. Έως τον Ιούνιο του 2023, δηλαδή, σε λίγους μήνες θα έχουν ολοκληρωθεί τα έργα αναβάθμισης και παράδοσης του αθλητικού υλικού στο Καπαγέρωφ και το Μικρολίμανο -κρατάτε στις ημερομηνίες ή πάρτε τις από τα Πρακτικά, για να ξέρετε πόσο συνεπείς είμαστε.

Έχουμε, επίσης, έργα αναβάθμισης στο Αθλητικό Προπονητικό Κέντρο του Ολυμπιακού Χωριού το οποίο στο ξεκίνημα ήταν ξεχασμένο στον ΟΑΕΔ. Εμείς το ανακαλύψαμε, έχει περάσει στην κυριότητα του Υπουργείου Αθλητισμού και δουλεύουμε συστηματικά. Εκεί, πάλι με χρήματα της «LAMDA DEVELOPMENT», προχωράει η διαδικασία επιλογής αναδόχου και η υπογραφή σχετικής σύμβασης -θέμα ημερών- για ένα επιπλέον κλειστό προπονητήριο τύπου θόλου. Εκεί θα μεταφερθούν οι Εθνικές Ομάδες Πάλης, Τζούντο και Πυγμαχίας. Πριν κατασκευαστούν αυτές οι εγκαταστάσεις που λέμε στο Ολυμπιακό Χωριό δεν πρόκειται σε καμμία περίπτωση να μείνουν στον δρόμο ούτε να απομακρυνθούν από τις εγκαταστάσεις του Αγίου Κοσμά. Είναι δέσμευση και τηρείται με απόλυτη ευλάβεια.

Επίσης, η «LAMDA DEVELOPMENT» δέσμευσε τα ακίνητα που θα χρησιμοποιηθούν για την προσωρινή φιλοξενία των ενενήντα τεσσάρων αθλητών του ΕΑΚΝ Αγίου Κοσμά έως ότου κατασκευαστούν οι νέοι ξενώνες στο Ελληνικό και έως ότου ανακατασκευαστούν οι υπάρχοντες του ΟΑΚΑ. Οι δαπάνες της προσωρινής φιλοξενίας ανέρχονται στο ποσό των 3,5 εκατομμυρίων ευρώ κατ’ αποκλειστική ευθύνη της «LAMDA DEVELOPMENT». Συμπεριλαμβάνονται όλα μέσα στην σύμβαση την οποία έχουμε υπογράψει. Οι συμβάσεις μίσθωσής τους υπογράφονται τις επόμενες ημέρες και η μετεγκατάσταση θα έχει ολοκληρωθεί έως το τέλος του μήνα. Κανένας να μη μείνει στον δρόμο –εννοείται- εάν πριν απ’ όλα η επιτροπή από τους αθλητές δεν έχει εγκρίνει και δεν έχει υπογραφεί σύμβαση έτσι ώστε να γίνει μετεγκατάσταση ασφαλής, σωστή και εγγυημένη. Τα πάντα σε τάξη και κυρίως με διαφάνεια.

Να θυμίσω, επίσης, ότι καταβλήθηκαν από τη «LAMDA DEVELOPMENT» -γιατί εμείς το ζητήσαμε και συμπεριλαμβάνεται στη σύμβαση- χορηγίες ύψους 63.272 ευρώ σε δώδεκα σωματεία…

**ΙΩΑΝΝΗΣ ΓΚΙΟΚΑΣ:** Σαν εκπρόσωπος της «LAMDA DEVELOPMENT» μιλάτε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Με ρωτάτε και σας απαντώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, παρακαλώ ολοκληρώστε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Βεβαίως.

Καταβλήθηκαν όμως κατόπιν δικής μας απαίτησης -και υπάρχει μέσα στη σύμβαση- 63.272 ευρώ σε δώδεκα νόμιμα ενεργά σωματεία ποδοσφαίρου και μπάσκετ που έκαναν χρήση των εγκαταστάσεων του Αγίου Κοσμά προκειμένου να μισθώσουν χώρους προπόνησης αλλού κατά τη μεταβατική περίοδο μέχρι την ολοκλήρωση των εγκαταστάσεων. Δεν γίνεται να είναι εργοτάξιο και την ίδια στιγμή να προπονούνται τα σωματεία αυτά. Δεν τα πετάξαμε. Εξασφαλίσαμε να τους δοθούν χρήματα για να κάνουν χρήση εγκαταστάσεων κάπου κοντά, έτσι ώστε να μεταφερθούν όταν έχουμε πλήρεις, ολοκληρωμένες, σύγχρονες, ασφαλείς, νέες εγκαταστάσεις. Επίσης, μέσα στο Πάρκο του Ελληνικού θα κατασκευαστούν και νέοι ξενώνες οι οποίοι θα συνεχίσουν να φιλοξενούν αθλητές με ειδική τιμολογιακή πολιτική που έχουμε, επίσης, συμπεριλάβει μέσα στη σύμβαση που έχουμε υπογράψει.

Παράλληλα, οι αθλητικές εγκαταστάσεις του Πάρκου Ελληνικού περιλαμβάνουν επιπλέον γήπεδα ποδοσφαίρου, ένα κλειστό γήπεδο μπάσκετ και τρία ανοιχτά πλέον, ανοιχτή επιπλέον κολυμβητική δεξαμενή, εγκαταστάσεις ανοικτού στίβου και ρίπτες και φυσικά, γήπεδα αντισφαίρισης.

Κυρίες και κύριοι, κλείνω με αυτό και ευχαριστώ πολύ, κύριε Πρόεδρε, για την ανοχή σας. Είμαι άνθρωπος του αποτελέσματος και όχι της θεωρίας. Εγώ αριστερός δεν είμαι. Θεωρίες δεν ξέρω να λέω. Εγώ ξέρω να βάζω μπροστά ένα πρόγραμμα, να απαιτώ, να διεκδικώ, να συμφωνώ να το υπογράφω και να απαιτώ και εγώ και ο συνομιλητής μου που έχει υπογράψει αυτή τη σύμβαση να την τηρήσει στο ακέραιο. Αυτό κάνουμε, γι’ αυτό είμαστε και περήφανοι για τη δουλειά που έχει γίνει μέχρι σήμερα. Και όσοι με γνωρίζουν ξέρουν πολύ καλά ότι δεν αφήνομαι στην τύχη, δεν αφήνομαι σε ό,τι έρθει. Διεκδικούμε αυτό που πραγματικά μας αξίζει για την αθλητική οικογένεια -επαναλαμβάνω- γιατί αυτή είναι η προτεραιότητά μας και αυτό έχουμε κατά νου. Σε καμμία περίπτωση δεν επιθυμούμε -και ούτε θα το πράξουμε- σε προ-ολυμπιακή χρονιά να δημιουργήσουμε αναστάτωση σε αθλητές επιπέδου και φυσικά και ούτε στα σωματεία τα οποία έκαναν χρήση των εγκαταστάσεών μας και εκ των πραγμάτων είναι μια μεταβατική περίοδο. Σεβόμαστε, αλλά είμαστε δίπλα τους και τους στηρίζουμε.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ, ευχαριστούμε κύριε Γκιόκα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και τρεις συνοδοί εκπαιδευτικοί από το 4ο Δημοτικό Σχολείο Ιλίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συγχρόνως, κυρίες και κύριοι συνάδελφοι, τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και δύο συνοδοί εκπαιδευτικοί από το 7ο Γυμνάσιο Αθήνας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η τρίτη με αριθμό 313/16-1-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Χωρίς προστασία από την ηχορύπανση οι κάτοικοι της δυτικής Αθήνας παρά τις δεσμεύσεις του Υπουργείου».

Στην ερώτηση θα απαντήσει ο Υφυπουργός κ. Γεώργιος Αμυράς.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Θα ήθελα να καλωσορίσω και εγώ με τη σειρά μου τα παιδιά. Χθες ήμασταν στην κινητοποίηση για τα καλλιτεχνικά επαγγέλματα με το Μουσικό Ιλίου. Σήμερα κερδίσαμε την επίταξη -εδώ απαντώντας ο Υπουργός σε επίκαιρη ερώτησή μου- του 9ου Δημοτικού Σχολείου στο Αιγάλεω που πετούσαν τα παιδιά έξω οι ιδιώτες ιδιοκτήτες. Παλέψαμε για τα σεισμόπληκτα.

Τώρα πάμε για ένα άλλο θέμα της δυτικής Αθήνας, κύριε Πρόεδρε και κύριε Υπουργέ, την ηχορύπανση στον Δήμο Αγίων Αναργύρων - Καματερού και σε άλλες περιοχές της δυτικής Αθήνας.

Κύριε Υπουργέ, την ίδια στιγμή που δίνεται από την Περιφέρεια 1,5 εκατομμύριο για την κατασκευή ηχοπετασμάτων στον παράδρομο εθνικής οδού Αθηνών-Λαμίας στα όρια του Δήμου Μεταμόρφωσης –κύριε Πρόεδρε, είναι περιοχή που υπάρχουν μόνο βιομηχανίες- στη δυτική Αθήνα, στο Καματερό και στην περιοχή των Αγίων Αναργύρων, στην εθνική οδό Αθηνών - Λαμίας από τη Δυρραχίου μέχρι τις Τρεις Γέφυρες δεν υπάρχουν ηχοπετάσματα. Και εκεί είναι κατοικία, κύριε Υπουργέ. Είναι κυρίως ζώνη κατοικίας.

Και όλα αυτά όταν η ηχορύπανση -με βάση την Ευρωπαϊκή Επιτροπή- είναι η δεύτερη αιτία νοσηρότητας. Δηλαδή, μετά την ατμοσφαιρική ρύπανση –που, επίσης, είναι τεράστια στη δυτική Αθήνα- σύμφωνα με τον Παγκόσμιο Οργανισμό Υγείας η παρατεταμένη έκθεση στον θόρυβο συμβάλλει σε καρδιοαγγειακές παθήσεις, μειωμένη γνωστική απόδοση στα παιδιά, άγχος, διαταραχή ύπνου με εμβοές.

Είναι η δεύτερη αιτία μετά την ρύπανση. Και αυτή η περιοχή ενώ ζει δίπλα στην εθνική οδό, ζει δίπλα στον ΧΥΤΑ Φυλής που θα έπρεπε να είχε κλείσει ο ΧΥΤΑ Φυλής, με τα απορριμματοφόρα να περνάνε μέρα, βράδυ και να έχει μεγάλη επιβάρυνση -όπως συζητήσαμε την προηγούμενη φορά- δεν έχουν ακόμη προστασία από τον θόρυβο. Έχει αποκλειστεί αυτή η γειτονιά της δυτικής Αθήνας ακόμη και από τις μελέτες για θόρυβο που έγιναν για δεκαεπτά περιοχές της Αθήνας, αλλά όχι γι’ αυτή που είναι η πιο έντονα βαλλόμενη από την ηχορύπανση.

Σας κάλεσα, γιατί πριν από ενάμιση χρόνο είχατε δεσμευτεί, κύριε Υπουργέ, ότι θα αντιμετωπίσετε το θέμα της ηχορύπανσης στη δυτική Αθήνα και δη σε αυτή την περιοχή, δίπλα στην εθνική οδό. Είχατε δεσμευτεί πολύ έντονα, διαβάζω τα λόγια σας: «Εγώ, σας διαβεβαιώνω, ότι εμείς -δηλαδή το Υπουργείο Περιβάλλοντος- ξεκινούμε άμεσα και θα συνεννοηθούμε με την Περιφέρεια Αττικής, όπως επίσης και με τον Δήμο Αγίων Αναργύρων - Καματερού, ώστε να γίνουν οι ακριβείς μετρήσεις που χρειάζονται στα σημεία που και εσείς αναφέρετε πως είναι σημεία επιβάρυνσης ηχορύπανσης για τους κατοίκους και ενδεχομένως και σε άλλα.».

Λέτε μάλιστα παρακάτω, «θα εντοπίσουμε νωρίτερα από την εκπόνηση του στρατηγικού χάρτη θορύβου τα σημεία που χρειάζεται να μπουν ηχοπετάσματα. Συμφωνούμε απόλυτα με αυτό που λέτε και θα το κάνουμε», λέτε.

Μιλήσατε για ειδικές κυκλοφοριακές ρυθμίσεις, για άμεσες ρυθμίσεις, μείωση ορίων ταχύτητας, απαγόρευση διέλευσης φορτηγών, διαχείριση μεταφορικών συρμών, μονοδρομήσεις, κατασκευή ειδικών αντιθορυβικών οδοστρωμάτων κ.λπ.. Και όλα αυτά δεν έχουν γίνει ενάμιση χρόνο μετά, κύριε Υπουργέ. Θέλουμε, λοιπόν, να μας πείτε για ποιον λόγο δεν έχουν γίνει και τι θα κάνετε άμεσα γι’ αυτούς τους ανθρώπους που ζουν δίπλα από εκεί που περνάνε χιλιάδες, εκατομμύρια οχήματα, φορτηγά, κάθε μέρα. Πώς αυτοί οι άνθρωποι θα μπορέσουν επιτέλους να έχουν έναν ασφαλή ύπνο, ασφαλή για την υγεία τους, για τα παιδιά τους και πώς θα προστατευτεί η ποιότητα ζωής στη δυτική Αθήνα, η οποία βάλλεται από τον ΧΥΤΑ Φυλής, από τη μεταφερόμενη ρύπανση από το Θριάσιο και από την ακραία φτώχεια και τη φτωχοποίηση αυτών των χρόνων και του παρελθόντος.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Αμυρά, έχετε τον λόγο για τέσσερα λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε Αρσένη, βεβαίως να ξεκινήσω κι εγώ από μια θεμελιώδη παραδοχή, ότι εν έτει 2023 αποτελεί δικαίωμα κάθε ανθρώπου να ζει σε ένα ήσυχο, ένα ήρεμο περιβάλλον και αντιστοίχως είναι υποχρέωση της πολιτείας να διασφαλίζει τέτοιες συνθήκες διαβίωσης στους πολίτες της.

Και βεβαίως, όπως σωστά αναφέρετε κι εσείς στην ερώτησή σας, η μείωση του ποσοστού κατά 30% των ατόμων που βρίσκονται εκτεθειμένοι σε τέτοιου είδους πηγές ρύπανσης, όπως είναι δηλαδή ο θόρυβος, είναι στόχος του σχεδίου δράσης της Ευρωπαϊκής Ένωσης για μηδενική ρύπανση σε αέρα -όπως είπα πριν- νερό και έδαφος.

Πάμε τώρα να δούμε τι είχα πει πριν από ενάμιση χρόνο σε προηγούμενη επίκαιρη ερώτησή σας. Σας είχα πει, λοιπόν, επί λέξει: «Ο διαγωνισμός έχει μία καθυστέρηση νομικής φύσης, δεδομένου ότι υπήρξε ένσταση, προδικαστική προσφυγή και η ημερομηνία κατάθεσης των προσφορών έχει παραταθεί έως τις 19 Νοεμβρίου του 2021». Πάμε να δούμε, λοιπόν, πού βρισκόμαστε σήμερα. Αναφέρομαι, βεβαίως, στον πρώτο διαγωνισμό, για το υποέργο 7 ο οποίος ματαιώθηκε γιατί δεν είχε υποβληθεί προσφορά και αποφασίστηκε η επανάληψη της διαδικασίας σύναψης δημόσιας σύμβασης. Για ποιο πράγμα; Για το συντονισμό της εκπόνησης των στρατηγικών χαρτών θορύβου και σχεδίων δράσης. Αυτή είναι η βάση πάνω στην οποία θα πατήσουμε. Δηλαδή, να εκπονηθούν αυτά τα σχέδια, οι στατικοί χάρτες θορύβου, να ξέρουμε πού βρίσκεται η κάθε πηγή θορύβου και με ποιον τρόπο θα την αντιμετωπίσουμε.

Όπως σας είχα πει τότε, είχε πρόβλημα δικαστικό τόσο ο πρώτος όσο και ο δεύτερος διαγωνισμός για το υποέργο 7. Τι είναι αυτό; Ο συντονισμός εκείνων που θα εκπονήσουν τους στρατηγικούς χάρτες θορύβου και τα σχέδια δράσης. Αυτό, λοιπόν, το υποέργο είχε πρόβλημα δικαστικό. Είχαμε καθυστέρηση, δεδομένου ότι υπήρχαν πρόσφυγες από συμμετέχοντες στο διαγωνισμό και το έργο σταμάτησε. Επομένως, δεν μπορούσαμε εμείς, φυσικά, να δημοπρατήσουμε τα υπόλοιπα υποέργα για να ξεκινήσουν οι στρατηγικοί χάρτες θορύβου.

Τώρα, όμως, σήμερα, είμαι στην καλή θέση να σας ανακοινώσω ότι αυτές οι δικαστικές καθυστερήσεις που, ειρήσθω εν παρόδω, είχαν ξεκινήσει από το Δεκέμβριο του 2020 μέχρι τώρα τον Νοέμβριο, πριν από δύο μήνες, πλέον, ξεπεράστηκαν και είμαστε σε θέση να προχωρήσουμε στη συμβασιοποίηση. Ο προβλεπόμενος χρόνος υλοποίησης του έργου ανέρχεται σε είκοσι επτά μήνες και η καταληκτική ημερομηνία για την υποβολή προσφορών γι’ αυτόν τον διαγωνισμό -και αναφέρομαι και στα υπόλοιπα υποέργα 1 έως 6, δηλαδή να γίνει η δουλειά με τους χάρτες- είναι η 30η Ιανουαρίου 2023.

Πάμε να δούμε, όμως, και τα υπόλοιπα. Τι γίνεται μέχρι να ξεμπλοκάρει δικαστικά όλη αυτή η διαδικασία, για να εκπονηθούν οι στρατηγικοί χάρτες θορύβου και τα αντίστοιχα σχέδια διαχείρισης και αντιμετώπισης; Θα σας πω, λοιπόν, τι κάναμε.

Μέσα στο 2022 η αρμόδια Διεύθυνση Κλιματικής Αλλαγής και Ποιότητας της Ατμόσφαιρας του Υπουργείου Περιβάλλοντος ενέκρινε τις ειδικές ακουστικές μελέτες υπολογισμού και εφαρμογής αντιθορυβικών πετασμάτων για τους εξής δήμους: Δήμο Ιλίου -μεγάλη έμφαση δώσαμε στο 21ο Δημοτικό Σχολείο που βρίσκεται εκεί- Δήμο Νέας Φιλαδέλφειας και Νέας Χαλκηδόνας για ηχοπετάσματα στις περιοχές Κανάρη έως την οδό Βρυούλων, από την οδό Σελεύκειας έως την οδό Τρωάδος και από την οδό Τρωάδος έως το Σχολικό Συγκρότημα ΕΠΑΛ.

Και εδώ να επισημάνω ότι δεν είναι μόνο ένας φορέας που εμπλέκεται στην αντιμετώπιση αυτού του προβλήματος, αλλά υπάρχουν και άλλοι με προεξάρχουσα τη θέση της περιφέρειας. Γι’ αυτό, λοιπόν, η Περιφέρεια Αττικής με τη Διεύθυνση Διαχείρισης Μητροπολιτικών Υποδομών, που έχει την αρμοδιότητα για τη συντήρηση του οδοστρώματος, για να βάζει τα ηχοπετάσματα, για τα λειτουργικά στοιχεία του δρόμου κ.λπ. -και εκεί είναι, βεβαίως, και η Λεωφόρος Κηφισού- προέβη στη δημοπράτηση έργου στις 10 Ιουνίου του 2022 για κατασκευή ηχοπετασμάτων της εθνικής οδού, προϋπολογισμού 1,2 εκατομμυρίου ευρώ.

Τι θα κάνει εκεί η περιφέρεια; Θα τοποθετήσει ηχοπετάσματα και σε υφιστάμενες βάσεις όπου τα ηχοπετάσματα προϋπήρχαν, αλλά είχαν καταστραφεί και σε καινούργιες θέσεις στον παράδρομο της εθνικής οδού Αθηνών - Λαμίας στα όρια του Δήμου Μεταμόρφωσης, αλλά και άλλων συνεχόμενων δήμων.

Τα τεύχη δημοπράτησης συντάχθηκαν σύμφωνα με εγκεκριμένη ακουστική μελέτη που συνέταξε το δικό μας τμήμα του Υπουργείου, δηλαδή, υπάρχει συνεργασία Υπουργείου με περιφέρεια.

Επιπλέον, κάναμε και κάτι ακόμα. Μαζέψαμε όλα τα αιτήματα των πολιτών που μας είπαν ότι εδώ έχει πολύ θόρυβο, δεν μπορούμε να κοιμηθούμε το βράδυ, δεν μπορούμε να δουλέψουμε, εδώ έχει σχολεία, εδώ έχει κέντρα φροντίδας ηλικιωμένων και αφού στείλαμε ανθρώπους για να δούμε κατά πόσο τεκμηριώνονται αυτές οι καταγγελίες με μετρήσεις, κάναμε μία προμελέτη -όχι μία, περισσότερες σχετικές προμελέτες- βγάλαμε έναν προϋπολογισμό 4 εκατομμυρίων ευρώ και ζητήσαμε να συμβάλει και η Περιφέρεια Αττικής στη δαπάνη του έργου, για να δώσουμε απαντήσεις στην πράξη, με ηχοπετάσματα, σε όλα αυτά που οι πολίτες μας ανέφεραν ως πρόβλημα.

Τέλος, τη Λεωφόρο Κηφισού -με αυτό τελειώνω την πρωτολογία μου, κύριε Πρόεδρε, και συγγνώμη που λίγο ξέφυγα- την έστρωσε η περιφέρεια σε μήκος δεκαπέντε χιλιομέτρων, εκατό πενήντα χιλιάδες τετραγωνικά μέτρα, με ασφαλτικά υλικά που μειώνουν τον θόρυβο. Και θα κάνει και άλλες πενήντα χιλιάδες τετραγωνικά μέτρα στο τέλος του έτους. Και σε αυτά τα σημεία, λοιπόν, έχει δραματικά μειωθεί το θόρυβος.

Στη δευτερολογία μου θα σας πω περισσότερα στοιχεία και για τη δυτική Αθήνα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κι εγώ σας ευχαριστώ, κύριε Αμυρά.

Κύριε Αρσένη, έχετε τον λόγο για τρία λεπτά. Έδωσα σε όλους χρόνο, για να προλάβει να έρθει ο κ. Καραγιάννης. Ο κ. Καραγιάννης ήρθε.

Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε, αλλά δεν θα χρειαστώ πολύ χρόνο.

Κύριε Υπουργέ, μας ανακοινώσατε πάλι το έργο για τη Μεταμόρφωση. Καλά κάνατε και το κάνατε αυτό το έργο. Είναι σημαντικό οπουδήποτε υπάρχει τρόπος να μειώνεται. Αλλά, μιλάμε για μια περιοχή που κυρίως έχει βιοτεχνίες και βιομηχανίες.

Σας είχα καλέσει εδώ πέρα και είχαμε συζητήσει πριν από ενάμιση χρόνο για τους Άγιους Αναργύρους και το Καματερό στις Τρεις Γέφυρες μέχρι τη Δυρραχίου και είχατε δεσμευτεί. Αυτό πώς ξέφυγε από τις υπηρεσίες σας; Πώς και ενάμιση χρόνο μετά οι υπηρεσίες σας στο πρόγραμμα αυτό των 4 εκατομμυρίων που ανακοινώσατε...

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μα, είναι μέσα πολλά απ’ αυτά που λέτε…

**ΚΡΙΤΩΝ - ΗΛΙΑΣ ΑΡΣΕΝΗΣ:** Να μας τα πείτε, όμως. Είναι χρήσιμο να τα λέτε και στην πρωτολογία, για να μπορώ να σας απαντήσω. Γιατί ξέρετε ότι στη δευτερολογία θα είναι ένας μονόλογος που δεν μπορώ να απαντήσω.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** …(Δεν ακούστηκε).

**ΠΡΟΕΔΡΕΥΩΝ (Δημήτριος Βίτσας):** Μα, τώρα ήδη κάνει τη δευτερολογία του. Σας λέει ότι ο τελευταίος που μιλάτε είστε εσείς και μετά τελείωσε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κάποιος πρέπει να μιλάει τελευταίος…

**ΠΡΟΕΔΡΕΥΩΝ (Δημήτριος Βίτσας):** Ναι, σωστό.

**ΚΡΙΤΩΝ-ΗΛΙΑΣ ΑΡΣΕΝΗΣ:** Δεν έχω πρόβλημα. Όμως, χρήσιμα στοιχεία που θέλετε πραγματικά με μια διαφάνεια να συζητηθούν -το γνωρίζετε, είστε έμπειρος κοινοβουλευτικός- να τα λέτε στην πρωτολογία, για να μπορείτε να ακούσετε και γόνιμες αντιπαραθέσεις, οι οποίες θα σας βοηθήσουν και στο δικό σας έργο.

Οπότε, ακούστε τι απάντησε η περιφέρεια σε αίτημα πολίτη, του κ. Λιόντου Γεράσιμου, στις 11-1- 2023, τώρα, που έθεσε το θέμα της έλλειψης ηχοπετασμάτων στην εθνική οδό Αθηνών - Λαμίας από τη Δυρραχίου μέχρι το τέλος των Τριών Γεφυρών. Και η απάντηση ήταν: «Είναι δεδομένο ότι υπηρεσία μας δεν διαθέτει μέχρι σήμερα εγκαταστάσεις αυτόματων σταθμών μετρήσεων οδικού κυκλοφοριακού θορύβου. Δεν είναι δυνατόν να αποδέχεται, δίχως την απαιτούμενη τεκμηρίωση μέσω συλλογής σχετικών δεδομένων…» -φαντάζομαι περίμεναν από τον πολίτη να τα συλλέξει- «…κάθε σχετικό αίτημα από πολίτη».

Ακούτε τι λέει την περιφέρεια; Αποθαρρύνει τους πολίτες να κάνουν καν καταγγελίες για θόρυβο. Λέει ότι «δεν έχουμε τα μέσα, μην απευθύνεστε σε εμάς, δεν θα σας απαντήσουμε». Και δεν του απαντά.

Εσείς είχατε κάνει μία ρητή δέσμευση, κύριε Υπουργέ. Είχατε πει ενάμιση χρόνο πριν, στις 29-7-2021, ενάμιση χρόνο πριν, ότι «θα εντοπίσουμε νωρίτερα από την εκπόνηση του στρατηγικού χάρτη θορύβου τα σημεία που χρειάζονται ενίσχυση έναντι του θορύβου, για να μπουν ηχοπετάσματα». Τι έγινε ενάμιση χρόνο μετά; Τι έγινε στις Τρεις Γέφυρες, στην εθνική οδό, στους Αγίους Αναργύρους; τι έγινε; Τίποτα.

Και για να είμαστε ειλικρινείς, χρειαζόμαστε ειδική μελέτη θορύβου για να βάλουμε ηχοπετάσματα σε εθνική οδό που δίπλα έχει κατοικίες; Πρέπει σε αυτή την Αίθουσα να υπάρχει κοινή λογική. Δεν είναι δυνατόν να λέει κάποιος ότι δεν φαντάζεται ή δεν τεκμηριώνεται η ανάγκη ηχοπετασμάτων πάνω σε εθνική οδό που στα δέκα μέτρα έχει πολυκατοικία.

Προφανές είναι ότι τα χρειαζόμαστε. Προφανής είναι η ολιγωρία. Πόσο μάλλον όταν είχατε δεσμευτεί πριν από ενάμιση χρόνο και ενάμιση χρόνο μετά ερχόμαστε να μας περιγράψετε μελέτες κ.λπ., χωρίς να έχει γίνει ένα έργο. Και περιμένω να δω τι θα μου πείτε όσον αφορά τους Αγίους Αναργύρους. Μακάρι! Ελπίζω να μας εκπλήξετε. Αλλά, ενάμιση χρόνο μετά δεν βλέπουμε καμμία επίσημη ανακοίνωση που να οδηγεί σε αυτό το συμπέρασμα.

**ΠΡΟΕΔΡΕΥΩΝ (Δημήτριος Βίτσας):** Ο κύριος Υπουργός έχει τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, κύριε Αρσένη, μου περιγράψατε κάποια θέματα λειτουργίας της περιφέρειας και επικοινωνίας πολίτη με την περιφέρεια. Όπως καταλαβαίνετε, εγώ δεν μπορώ να παρέμβω στην επικοινωνία των πολιτών με την περιφέρεια, σε σχέση με τις απαντήσεις που δίνει η περιφέρεια. Στην περιφέρεια θα θέσετε τα ερωτήματά σας. Δεν μπορώ να απαντώ εξ ονόματος της περιφέρειας.

Ωστόσο, σας είπα ότι εμείς όλα τα αιτήματα των πολιτών -ένα προς ένα- που υπεβλήθησαν σε εμάς, τα εξετάσαμε. Στείλαμε ανθρώπους με τα μηχανάκια που μετράνε τους ήχους και τα ντεσιμπέλ και σε συνεννόηση με την περιφέρεια, κάναμε τις πράξεις που έπρεπε. Κάτι ηχοπετάσματα εκεί που έπρεπε, σας διάβασα και πριν τόσες περιοχές και δεν ήταν μόνο πέριξ της εθνικής οδού, αλλά και μέσα στον αστικό ιστό. Σας μίλησα για τα κέντρα φροντίδας ηλικιωμένων, για σχολεία. Σας είπα για το δημοτικό.

Όπου, λοιπόν, εμείς είχαμε τέτοιου είδους ερεθίσματα από τους πολίτες, τα ικανοποιήσαμε όλα, αφού βεβαίως πρώτα τεκμηριώσαμε την ορθότητα της κατάστασης, δηλαδή των επιπέδων του ήχου του θορύβου.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μα, η επίκαιρη…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ένα λεπτάκι.

Το βασικό ποιο είναι; Ότι έπρεπε να τρέξουν οι διαγωνισμοί, για να μπορέσουμε να δώσουμε σε αυτούς που θα κέρδιζαν τους διαγωνισμούς την ευθύνη της ανάθεσης του έργου της υλοποίησης των στρατηγικών χαρτών θορύβου. Αυτό είναι το βασικό. Εκεί θα τα δεις όλα.

Σας είπα επίσης και για την εθνική οδό που μου είπατε, ότι έχει δημοπρατήσει η περιφέρεια το έργο κατασκευής ηχοπετασμάτων εθνικής οδού προϋπολογισμού 1,2 εκατομμυρίου ευρώ, για να μπουν ηχοπετάσματα, όπως σας είπα, και σε περιοχές που υπήρχαν αλλά είχαν καταστραφεί, αλλά και σε νέες θέσεις. Όλα αυτά τα στοιχεία θα μας τα δώσει και θα σας τα δώσει η περιφέρεια. Εμάς, μας ενδιέφερε πάνω απ’ όλα να ξεκινήσει το έργο. Υπήρχαν οι δικαστικές προσφυγές. Κράτησαν από τον Νοέμβριο του 2020 μέχρι πριν από δύο μήνες, σχεδόν δύο χρόνια. Δεν μπορούσαμε να προχωρήσουμε κανένα άλλο έργο εάν δεν λυνόταν το ζήτημα δικαστικά, εάν δεν είχαμε την τελεσίδικη δικαστική απόφαση. Τώρα που την είχαμε, προχωρήσαμε άμεσα. Σας είπα ότι μέχρι τέλος Γενάρη βγαίνουν οι διαγωνισμοί και συμβασιοποιούνται άμεσα αυτά τα έργα. Είναι σημαντικότατο αυτό.

Να προσθέσω και κάτι ακόμα. Ελλάδα, δεν είναι μόνο η Αθήνα, είναι και άλλες πόλεις της χώρας που αντιμετωπίζουν προβλήματα. Βλέπω, ας πούμε, τον αγαπητό συνάδελφο κ. Κεγκέρογλου από το Ηράκλειο, όπου και εκεί βεβαίως έχουμε το υποέργο εκπόνησης στρατηγικού χάρτη θορύβου και σχεδίου δράσης του πολεοδομικού συγκροτήματος Ηρακλείου Κρήτης. Τώρα που επιτέλους ξεμπλόκαρε το θέμα από τη δικαστική οδό, αμέσως τρέχουμε να καλύψουμε το χαμένο έδαφος για το οποίο δεν ευθυνόμασταν εμείς. Τι να κάνουμε, έτσι είναι διαρρυθμισμένη η ελληνική δημοκρατία και η ελληνική πολιτεία και καλά κάνει, έχει βάλει πάρα πολλά φίλτρα ελέγχου. Όποιος θέλει πηγαίνει στο δικαστήριο, μπορεί να σταματήσει τη διαδικασία. Το δικαστήριο αποφάσισε και τώρα είμαστε ελεύθεροι να προχωρήσουμε και όχι μόνο στο Ηράκλειο Κρήτης, αλλά και στη Λάρισα και στον Βόλο και στην Πάτρα και στα Ιωάννινα και στη Θεσσαλονίκη.

Όσον αφορά την Αθήνα, στην κεντρική, στη βόρεια, στην ανατολική, στη δυτική και στη νότια, δηλαδή στο σύνολο του συγκροτήματος των Αθηνών, καθώς και στον Πειραιά. Ειδικά για τη δυτική Αθήνα, αυτό το υποέργο έχει μια δαπάνη 616.000 ευρώ, συν ΦΠΑ άλλα 150.000 ευρώ.

Για να καταλήξω, κύριε Αρσένη και κύριε Πρόεδρε, ανάλογα με το τι στοιχεία θα μας δώσουν αυτοί οι στρατηγικοί χάρτες θορύβου, ανάλογα θα πράξουμε και εμείς σε σχέση με τα έργα που πρέπει να γίνουν σε συνεργασία με την τοπική αυτοδιοίκηση, με την περιφέρεια και με τους πολίτες, όπου σας είπα ότι εμείς δεν αφήσαμε κανέναν πολίτη αναπάντητο. Κάναμε αυτό που έπρεπε να κάνουμε, δεδομένου ότι αντιλαμβανόμαστε -και είναι υψηλή προτεραιότητα του Υπουργείου Περιβάλλοντος- ότι ο θόρυβος είναι μία μορφή ρύπανσης που επιφέρει πολλά προβλήματα και στη λειτουργικότητα και στην ψυχική υγεία των ανθρώπων.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

τρίτη με αριθμό 40/7-10-2022 αναφορά του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να προχωρήσει η ανέγερση του νέου Δικαστικού Μεγάρου Ηρακλείου», να προχωρήσει, λέει ο κ. Κεγκέρογλου, επιτέλους, προσθέτω εγώ. Στην αναφορά θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Κεγκέρογλου, έχετε τον λόγο, για να αναπτύξετε την αναφορά σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ,κύριε Πρόεδρε.

Κύριε Υπουργέ, είναι, νομίζω, σε όλους γνωστό ότι είναι αδήριτη ανάγκη να προχωρήσει επιτέλους η ανέγερση του νέου Δικαστικού Μεγάρου Ηρακλείου για την απρόσκοπτη απονομή της δικαιοσύνης, αφού σήμερα έχουμε έλλειψη αιθουσών σε κτήρια που δεν είναι κατάλληλα για τη λειτουργία των δικαστηρίων. Χρειάζονται ανακαίνιση ακόμη και τα περιορισμένης δυνατότητας κτήρια και βέβαια υπάρχουν πολλά ενοικιαζόμενα που είναι για άλλη χρήση. Δεν υπάρχει αμφιβολία από κανέναν ότι έχουμε καθυστερήσει πάρα πολλά χρόνια.

Θέλω να πω ότι δυστυχώς η επιλογή του να γίνει με ΣΔΙΤ –και δεν το λέω ακριβώς για τη διαδικασία του ΣΔΙΤ, αλλά για τις αποφάσεις που τη συνόδευσαν από την προηγούμενη κυβέρνηση κιόλας- η ανέγερση του Δικαστικού Μεγάρου Ηρακλείου συνδέθηκε με την κατασκευή και άλλων δικαστικών μεγάρων. Η προηγούμενη κυβέρνηση το συνέδεσε με την Πέλλα και έτσι το θέμα αυτό είχε και μια αντίστοιχη πορείαλόγω και της απόστασης, ενώ η σημερινή Κυβέρνηση το συνέδεσε με τα Χανιά. Το έκαναν προφανώς οι κυβερνήσεις, λόγω του ότι το Δικαστικό Μέγαρο Ηρακλείου είναι βιώσιμο και ανταγωνιστικό και μικρότερα κτήρια ή μικρότερης δυναμικότητας πιθανόν να είναι αυτά τα οποία θα πρέπει να πάνε μαζί, για να υπάρχει βιωσιμότητα.

Σε κάθε περίπτωση, όμως, έχουμε μια τεράστια καθυστέρηση και επί της δική σας Κυβέρνησης, λόγω του ότι στα Χανιά δεν ήταν ώριμη η διαδικασία, για να πάνε «πακέτο» το Δικαστικό Μέγαρο Ηρακλείου και το Δικαστικό Μέγαρο Χανίων. Δεν υπήρχε ολοκληρωμένη παραχώρηση οικοπέδου.

Εν πάση περιπτώσει, εμείς, με παρεμβάσεις μας, ζητήσαμε την απεμπλοκή της κατασκευής του ενός δικαστικού μεγάρου από το άλλο. Με επιστολή τώρα τελευταία του Δικηγορικού Συλλόγου του Δήμου Ηρακλείου και βεβαίως του αρμόδιου Αντιπεριφερειάρχη, του κ. Συριγωνάκη, καταθέσαμε αναφορά, την οποία συζητάμε σήμερα, με την οποία ζητάμε ακριβώς αυτή την απεμπλοκή.

Προσωπικά, σε ερώτηση που είχαμε συζητήσει μαζί, είχα ζητήσει την εναλλακτική, εφόσον δεν γίνει απεμπλοκή, να υπάρξουν δύο υποέργα, προκειμένου να δοθεί η δυνατότητα να ξεκινήσει το έργο του Ηρακλείου μέχρι να ωριμάσει και το έργο των Χανίων. Η δεύτερη εναλλακτική ήταν να διαχωριστούν. Θέλουμε να μας δώσετε την τελική σας απάντηση, γιατί πιστεύω, παρακολουθώντας τη διαδικασία, ότι σήμερα έχουν ωριμάσει τα πράγματα και είστε έτοιμος να μας δώσετε απαντήσεις. Ο κόσμος περιμένει αυτές τις απαντήσεις και για την πολύχρονη καθυστέρηση αλλά και για την ανεξήγητη δυσπραγία που παρατηρήθηκε και στην εμπλοκή με την Πέλλα και στην εμπλοκή με τα Χανιά.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Καραγιάννη, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Κεγκέρογλου, αντιλαμβάνομαι το πραγματικό σας ενδιαφέρον και την αγωνία σας για ένα πολύ μεγάλο, ένα πολύ ουσιαστικό έργο, που η αλήθεια είναι ότι ταλαιπωρεί την πόλη του Ηρακλείου σε ό,τι αφορά την απονομή της δικαιοσύνης για πάρα πολλά χρόνια. Ένα θέμα, που -πιστέψτε με- και για το δικό μας Υπουργείο αποτέλεσε ένα από τα πρωταρχικά θέματα στην ατζέντα μας, σε συνεργασία πάντα με το αρμόδιο Υπουργείο Δικαιοσύνης, που θέτει και τις προτεραιότητες και τις ανάγκες των υποδομών της δικαιοσύνης, που εμείς καλούμαστε να υλοποιήσουμε.

Και ασφαλώς γνωρίζω ότι συνολικά οι Βουλευτές του Ηρακλείου και της Συμπολίτευσης και της Αντιπολίτευσης, όπως και εσείς, έχουν επανειλημμένα διατυπώσει επίκαιρες ερωτήσεις για το ίδιο θέμα, για το χρονοδιάγραμμα ενεργειών μας για τη δημοπράτηση του cluster των δικαστικών μεγάρων της Κρήτης. Θα έλεγα και θα ήθελα να τονίσω σε αυτό το σημείο ότι είναι ουσιαστικά το μεγαλύτερο κτηριακό πρόγραμμα που θα υλοποιηθεί στην Κρήτη τα επόμενα χρόνια. Είναι ένα πολύ μεγάλο έργο και ένα έργο πάρα πολύ σημαντικό.

Και ξέρετε ότι πριν από περίπου ενάμιση μήνα βρισκόμουν στην Κρήτη σε μια προγραμματισμένη επίσκεψη σε ό,τι αφορά τη συνάντηση με τον περιφερειάρχη για τα θέματα του ΒΟΑΚ και παρ’ όλα αυτά βρέθηκα και στα Χανιά, όπου και εκεί έκανα μια σύσκεψη στην αντιπεριφέρεια για να δω και τι ακριβώς γίνεται για να συζητήσουμε αυτό το πολύ σοβαρό θέμα.

Και δεν σας κρύβω, γιατί δεν θα μπορούσαμε να το κρύψουμε άλλωστε, ότι οι καθυστερήσεις που έχουν υπάρξει χωρίς δική μας ευθύνη, αλλά αντιμετωπίζοντάς τες συνολικά ως ελληνική πολιτεία, να είστε σίγουρος ότι δεν μας ικανοποιούν. Αυτό που έχουμε κάνει και αυτό που συνεχίζουμε να κάνουμε στην Κρήτη είναι να αναβαθμίζουμε ολιστικά και συνολικά τις περιοχές που παρεμβαίνουμε και όχι αποσπασματικά και με σπασμωδικές κινήσεις.

Σχολιάσατε τη λύση της προηγούμενης Κυβέρνησης. Νομίζω ότι δεν έχει ιδιαίτερη σημασία να αναφερθούμε σε αυτό, γιατί το να συνδέεις ένα δικαστικό μέγαρο στην Έδεσσα με ένα δικαστικό μέγαρο στο Ηράκλειο αντιλαμβάνονται και οι μη ειδικοί στα ΣΔΙΤ ότι είναι κάτι πολύ δυσλειτουργικό, δεν μπορεί να τρέξει, θα έχει πάρα πολλά ζητήματα τουλάχιστον κατά την περίοδο συντήρησης και λειτουργίας.

Εμείς τι κάναμε; Ήρθαμε σε μια στενή συνεργασία με το Υπουργείο Δικαιοσύνης, με το επισπεύδον Υπουργείο, ώστε να αναβαθμίσουμε συνολικά τις υποδομές δικαιοσύνης στην Κρήτη. Συμπεριλάβαμε, λοιπόν, και το Δικαστικό Μέγαρο Ηρακλείου και το Δικαστικό Μέγαρο Χανίων και την ανακατασκευή του Δικαστικού Μεγάρου Ρεθύμνου. Και είμαι σίγουρος ότι κανένας Κρητικός δεν θα μπορούσε να έχει κάποια διαφορετική άποψη, γιατί αυτό ήταν και το σωστό. Θα έπρεπε συνολικά να αναβαθμίσουμε τις υποδομές δικαιοσύνης στην Κρήτη και παράλληλα με το τεράστιο πρόγραμμα υποδομών που έχουμε και για το αεροδρόμιο του Καστελίου και για τον ΒΟΑΚ και όλα τα υπόλοιπα αντιπλημμυρικά και έργα υποδομής που κατασκευάζουμε, θα ήταν μια συνολική παρέμβαση που τη χρειαζόταν.

Όμως, η αλήθεια είναι ότι διαπιστώσαμε πολλά προβλήματα, προβλήματα που, όπως ανέφερα και πριν, δεν είχαν σχέση ούτε με το Υπουργείο Δικαιοσύνης ούτε με το Υπουργείο Υποδομών. Είχαν σχέση ουσιαστικά με το θέμα του οικοπέδου στα Χανιά. Και θέλω να σας διαβεβαιώσω ότι στην τελευταία συνάντηση που πραγματοποιήσαμε στην Αντιπεριφέρεια Χανίων αποφασίσαμε όλοι μαζί ότι το έργο θα πρέπει να προχωρήσει με έναν διαφορετικό τρόπο. Προκρίθηκε, λοιπόν, η λύση της δημοπράτησης των δύο Δικαστικών Μεγάρων Ηρακλείου και Ρεθύμνου σε πρώτο χρόνο και μετά την ωρίμανση και την ανεύρεση του κατάλληλου οικοπέδου σε ό,τι αφορά το νέο Δικαστικό Μέγαρο Χανίων. Με αυτόν τον σχεδιασμό θα προχωρήσουμε το επόμενο διάστημα. Για τις τεχνικές λεπτομέρειες θα επανέλθω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, ακριβώς σε αυτή την κατεύθυνση είχαμε τοποθετηθεί, όχι βεβαίως για να μη γίνει και το Δικαστικό Μέγαρο Χανίων, αλλά να μην εμπλέκει την ώριμη διαδικασία του Δικαστικού Μεγάρου Ηρακλείου το όποιο πρόβλημα υπάρχει με το οικόπεδο στα Χανιά. Σήμερα πραγματικά, με την απόφαση αυτή την οποία μας ανακοινώνετε, δίνετε μια οριστική λύση για τη διαδικασία που είναι και οριστική λύση για την κατασκευή του Δικαστικού Μεγάρου Ηρακλείου μαζί με την ανακαίνιση των δικαστηρίων στο Ρέθυμνο.

Επομένως, σε αυτό το θέμα δεν έχω να προσθέσω κάτι, παρά την ικανοποίηση από την πλευρά μου και πιστεύω και από τους φορείς του Ηρακλείου και τους πολίτες του Ηρακλείου και της ανατολικής Κρήτης, γιατί αφορά και το Εφετείο Ανατολικής Κρήτης αυτό το δικαστικό μέγαρο. Θα ήθελα να ζητήσω να μην υπάρχουν καθυστερήσεις στην περαιτέρω διαδικασία της δημοπράτησης και βεβαίως των χρονοδιαγραμμάτων, που αν μη τι άλλο με τη διαδικασία του ΣΔΙΤ θα πρέπει να είναι πάρα πολύ συμπιεσμένα και μπορούν να είναι πάρα πολύ συμπιεσμένα.

Ταυτόχρονα, όμως, θέλω να σας αναφέρω, αφού επιλέξαμε αυτή τη διαδικασία πολύ ορθά, μαζί με την ανέγερση του Δικαστικού Μεγάρου Χανίων να δείτε το ζήτημα που τέθηκε και πρέπει να σας έχει τεθεί από τον κ. Τσιάρα όταν έγιναν τα εγκαίνια πριν τα Χριστούγεννα του Διοικητικού Πρωτοδικείου Ηρακλείου το οποίο πλέον θα λειτουργεί σε ενοικιαζόμενο χώρο, αλλά με πολύ καλές συνθήκες.

Ο κ. Τσιάρας δέχθηκε την Πρόεδρο του Δικηγορικού Συλλόγου Λασιθίου, η οποία εξέθεσε το πρόβλημα των δικαστηρίων στη Νεάπολη. Είναι πραγματικά σε πάρα πολύ κακή κατάσταση. Χρειάζονται συντήρηση, ανακαίνιση, επισκευή. Και είναι ευκαιρία, ωριμάζοντας τις μελέτες που χρειάζονται, μαζί με το Δικαστικό Μέγαρο Χανίων, να το προχωρήσετε.

Επομένως, δεν έχω να προσθέσω τίποτα άλλο, παρά μόνο ότι θα παρακολουθούμε την εξέλιξη για να συμβάλλουμε και εμείς από την πλευρά μας στην όσο το δυνατόν συντομότερη προώθηση των διαδικασιών και του έργου αυτού που αποτελεί διαχρονικά ένα αίτημα του Ηρακλείου και της ανατολικής Κρήτης.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Έχω μια ανακοίνωση πριν δώσω τον λόγο στον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι μία μαθήτριες και μαθητές και δύο συνοδοί εκπαιδευτικοί από το 5ο Δημοτικό Σχολείο Κηφισιάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Κεγκέρογλου, γνωρίζετε ότι για μας η Κρήτη είναι προτεραιότητά μας. Γνωρίζετε ότι πιστεύουμε και γι’ αυτό θα προχωρήσουμε με πολύ γοργούς ρυθμούς τη συνολική αναβάθμιση των υποδομών σε όλες τις πόλεις της Κρήτης. Τα Χανιά δεν θα τα αφήσουμε έτσι. Θα είναι προτεραιότητά μας το επόμενο διάστημα να βρούμε το οικόπεδο σε συνεργασία με την περιφέρεια και σε συνεργασία με τους τοπικούς φορείς, ώστε να λυθεί και αυτό το πρόβλημα. Και για το Λασίθι θα είμαστε δίπλα στο Υπουργείο Δικαιοσύνης, ώστε όταν χρειαστεί -είτε η δομή του Υπουργείου Υποδομών και Μεταφορών είτε η αρμόδια εταιρεία του Υπουργείου μας, η ΚΤΥΠ- να παρέχουμε τις υπηρεσίες μας και να προχωρήσουμε στην αναβάθμιση συνολικά των υποδομών της Κρήτης.

Και ξέρετε, στο Υπουργείο το δικό μας έχουμε μια ιδιαίτερη, θα έλεγα, αδυναμία στο να τηρούμε τα χρονοδιαγράμματα και όπου υπάρχουν προβλήματα, έχουμε το πολιτικό θάρρος να ερχόμαστε και να λέμε ότι «εδώ υπήρξε πρόβλημα γι’ αυτόν και αυτόν τον λόγο». Μακριά από εμάς οι πολιτικές αλαζονείας, μακριά από εμάς συμπεριφορές που δεν συνάδουν με το ήθος της παράταξής μας.

Έχουμε πορευτεί όλο αυτό το διάστημα στο Υπουργείο και έχουμε καταφέρει, θα έλεγα, μετά από μια δεκαετία υποεπένδυσης στον χώρο των υποδομών, να πραγματοποιούμε ένα πολύ μεγάλο πακέτο έργων υποδομής στην Κρήτη. Σε λίγες ημέρες μαζί με τον Πρωθυπουργό θα πάμε να δούμε την έναρξη των εργασιών στον ΒΟΑΚ. Θα πάμε να δούμε πώς τρέχει το Καστέλι, που έχει ξεπεράσει ήδη το 20% και μάλιστα με τις κατάλληλες ενέργειες του Υπουργείου μας, θα μεγαλώσουμε το αεροδρόμιο στο Ηράκλειο κατά 32%, ώστε ουσιαστικά να το μετατρέψουμε σε έναν κόμβο μεταφορών.

Θα ήθελα, λοιπόν, σε αυτό το σημείο να σας πω και ποιες θα είναι οι ενέργειες μας για το επόμενο διάστημα, ώστε να ενημερώσετε τους πολίτες του Ηρακλείου για το τι ακριβώς θα κάνουμε σε ό,τι αφορά το Δικαστικό Μέγαρο Ηρακλείου, μια υπόθεση που πραγματικά ταλαιπωρεί το Ηράκλειο για πάνω από μια δεκαετία, θα έλεγα. Διάβαζα το πρώτο χαρτί που ήταν από τις αρχές του 2000.

Μέχρι τα τέλη του μήνα θα έχουμε συνεννοηθεί με την αρμόδια Γενική Γραμματεία ΣΔΙΤ να προχωρήσουμε στην τροποποίηση. Αφού προχωρήσουμε, λοιπόν, στην τροποποίηση της πρότασης που έχει κατατεθεί και έχει εγκριθεί και αυτή θα συμπεριλαμβάνει πλέον μόνο το Δικαστικό Μέγαρο Ηρακλείου και την ανακατασκευή του Δικαστικού Μεγάρου Ρεθύμνου, θα προχωρήσουμε εντός του πρώτου τριμήνου του 2023 στη δημοπράτηση του έργου.

Και ξέρετε, στο Υπουργείο μας ό,τι λέμε εμείς το τηρούμε, κύριε Κεγκέρογλου. Και ξέρετε ότι έχουμε κάνει πάρα πολλά πράγματα και για το Ηράκλειο και για την Κρήτη.

Και να είστε σίγουροι ότι το θέμα των δικαστικών μεγάρων θα ολοκληρωθεί πάρα πολύ σύντομα.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 11.45΄ λύεται η συνεδρίαση για τη Δευτέρα 23 Ιανουαρίου 2023 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**