(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΕ΄

Τρίτη 10 Δεκεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Γ. Κατρούγκαλου και Α. Μάνη - Παπαδημητρίου, σελ.   
2. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Λιβαδειάς, το Γ' Αρσάκειο Δημοτικό Σχολείο Ψυχικού, το 2ο Δημοτικό Σχολείο Χαϊδαρίου, το Δημοτικό Σχολείο Βουλιαγμένης, το «INTERNATIONAL SCHOOL OF ATHENS», το Γυμνάσιο Μώλου Φθιώτιδας και το 3ο Γυμνάσιο Αμαρουσίου, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κατεπείγουσες ρυθμίσεις αρμοδιότητας των Υπουργείων Υγείας, Εσωτερικών, Εργασίας και Κοινωνικών Υποθέσεων και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΡΗΓΟΡΙΑΔΗΣ Κ. , σελ.  
ΚΑΚΛΑΜΑΝΗΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΖΑΜΑΝΗΣ Β. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΜΙΧΑΗΛΙΔΗΣ Α. , σελ.  
ΜΠΟΥΡΑΣ Α. , σελ.  
ΞΑΝΘΟΣ Α. , σελ.  
ΤΖΑΝΑΚΟΠΟΥΛΟΣ Δ. , σελ.  
ΦΩΤΗΛΑΣ Ι. , σελ.  
  
Β. Επί προσωπικού θέματος:  
ΓΡΗΓΟΡΙΑΔΗΣ Κ. , σελ.  
ΤΖΑΝΑΚΟΠΟΥΛΟΣ Δ. , σελ.  
  
Γ. Επί του σχεδίου νόμου του Υπουργείου Υγείας:  
ΑΘΑΝΑΣΙΟΥ Μ. , σελ.  
ΑΡΑΜΠΑΤΖΗ Φ. , σελ.  
ΒΕΛΟΠΟΥΛΟΣ Κ. , σελ.  
ΒΕΣΥΡΟΠΟΥΛΟΣ Α. , σελ.  
ΒΟΡΙΔΗΣ Μ. , σελ.  
ΓΕΩΡΓΑΝΤΑΣ Γ. , σελ.  
ΓΡΗΓΟΡΙΑΔΗΣ Κ. , σελ.  
ΔΗΜΑΣ Χ. , σελ.  
ΔΙΓΑΛΑΚΗΣ Β. , σελ.  
ΚΑΜΙΝΗΣ Γ. , σελ.  
ΚΑΠΠΑΤΟΣ Π. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΕΛΛΑΣ Χ. , σελ.  
ΚΟΝΤΟΖΑΜΑΝΗΣ Β. , σελ.  
ΛΑΜΠΡΟΥΛΗΣ Γ. , σελ.  
ΛΙΑΚΟΥΛΗ Ε. , σελ.  
ΛΟΓΙΑΔΗΣ Γ. , σελ.  
ΜΑΜΟΥΛΑΚΗΣ Χ. , σελ.  
ΜΙΧΑΗΛΙΔΗΣ Α. , σελ.  
ΜΟΥΛΚΙΩΤΗΣ Γ. , σελ.  
ΜΠΑΚΑΔΗΜΑ Φ. , σελ.  
ΜΠΟΥΜΠΑΣ Κ. , σελ.  
ΟΙΚΟΝΟΜΟΥ Ε. , σελ.  
ΠΑΠΠΑΣ Ι. , σελ.  
ΠΟΥΛΑΣ Α. , σελ.  
ΡΑΠΤΗ Ζ. , σελ.  
ΣΠΙΡΤΖΗΣ Χ. , σελ.  
ΣΥΝΤΥΧΑΚΗΣ Ε. , σελ.  
ΤΖΑΝΑΚΟΠΟΥΛΟΣ Δ. , σελ.  
ΤΣΙΠΡΑΣ Γ. , σελ.  
ΦΡΑΓΚΟΓΙΑΝΝΗΣ Κ. , σελ.  
ΦΩΤΗΛΑΣ Ι. , σελ.  
ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΕ΄

Τρίτη 10 Δεκεμβρίου 2019

Αθήνα, σήμερα 10 Δεκεμβρίου, ημέρα Τρίτη και ώρα 10.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κατεπείγουσες ρυθμίσεις αρμοδιότητας των Υπουργείων Υγείας, Εσωτερικών, Εργασίας και Κοινωνικών Υποθέσεων και άλλες διατάξεις».

Το παραπάνω νομοσχέδιο, μετά την απόφαση την οποία έλαβαν οι Διαρκείς Επιτροπές Κοινωνικών Υποθέσεων και Δημόσιας Διοίκησης, Δημόσιας Τάξης και Δικαιοσύνης, ύστερα από πρόταση του αρμόδιου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Θα ήθελα να σας υπενθυμίσω ότι, σύμφωνα με τον Κανονισμό της Βουλής, η συζήτηση και η ψήφιση των κατεπειγόντων νομοσχεδίων ολοκληρώνεται σε μία συνεδρίαση διαρκείας κατ’ ανώτατο όριο δέκα ωρών.

Κατά τη διαδικασία του κατεπείγοντος στη συζήτηση μετέχουν οι εισηγητές και οι ειδικοί αγορητές, ο αρμόδιος Υπουργός, ο Πρωθυπουργός και οι Προέδροι των Κοινοβουλευτικών Ομάδων, καθώς και ένας εκπρόσωπός τους. Η ομιλία τους περιορίζεται στο 1/2 του χρόνου που προβλέπεται από τα άρθρα 97 και 103.

Προτείνω κατά την κοινοβουλευτική πρακτική η συζήτηση επί της αρχής και επί των άρθρων να είναι ενιαία.

Επίσης, προτείνω να διευρυνθεί ο κατάλογος των ομιλητών και να οριστούν ως τρεις ομιλητές από κάθε Κοινοβουλευτική Ομάδα.

Ως προς τον χρόνο της ομιλίας προτείνω οι εισηγητές και οι ειδικοί αγορητές να έχουν χρόνο ομιλίας οκτώ λεπτά, ο αρμόδιος Υπουργός δέκα λεπτά, οι τυχόν λοιποί Υπουργοί και Υφυπουργοί πέντε λεπτά, ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας, καθώς και ο Πρόεδρος της Κοινοβουλευτικής Ομάδας του ΣΥΡΙΖΑ, δέκα λεπτά, οι Πρόεδροι των υπολοίπων Κοινοβουλευτικών Ομάδων οκτώ λεπτά, οι Κοινοβουλευτικοί Εκπρόσωποι δέκα λεπτά, οι ορισθέντες από τα κόμματα πέντε λεπτά.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το Σώμα συνεφώνησε.

Κυρίες και κύριοι συνάδελφοι, ο Βουλευτής κ. Γεώργιος Κατρούγκαλος ζητεί άδεια ολιγοήμερης απουσίας του στο εξωτερικό για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Επίσης, η Βουλευτής κ. Άννα Μάνη - Παπαδημητρίου ζητεί άδεια ολιγοήμερης απουσίας της στο εξωτερικό για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Ο κ. Φωτήλας έχει τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το νομοσχέδιο που συζητάμε σήμερα η Κυβέρνηση της Νέας Δημοκρατίας επιτυγχάνει δύο κυρίως πράγματα.

Θεσμοθετεί, κατ’ αρχάς, διατάξεις που δεν θα αφήσουν κρίσιμους τομείς της λειτουργίας του κράτους να μείνουν χωρίς συνέχεια, γιατί σε αντίθετη περίπτωση οι συνέπειες για τους πολίτες θα ήταν ολέθριες, όπως, για παράδειγμα, η μη λειτουργία των νοσοκομείων με το ιατρικό προσωπικό ή η μη παράταση στην προστασία της πρώτης κατοικίας και τις ληξιπρόθεσμες οφειλές των πολιτών. Και αυτό το γεγονός εξηγεί, άλλωστε, και το υπερεπείγον της διαδικασίας που ακολουθείται σήμερα.

Το δεύτερο που επιτυγχάνει η Κυβέρνηση είναι να συνεχίσει το κυβερνητικό της έργο προς όφελος των πολιτών με τομές στη λειτουργία της διοίκησης και αναγκαίες μεταρρυθμίσεις ή βελτιώσεις προηγούμενων νόμων.

Εκεί εντάσσονται οι προτεινόμενες αλλαγές που προβλέπονται στη διαδικασία των συμβουλίων κρίσης στα νοσοκομεία στο άρθρο 4 με ηλεκτρονική κατάθεση φακέλων και με ανώτατο όριο, όμως, στους πέντε φορείς μία μόνο υγειονομικής περιφέρειας και όχι απεριόριστα, όπως γινόταν έως τώρα.

Όμως, και οι αλλαγές στη λειτουργία της Υπηρεσίας Πολιτικής Αεροπορίας, ώστε να γίνει πιο αποδοτική η λειτουργία της, που προτείνει το Υπουργείο Μεταφορών και Υποδομών στα άρθρα 30 και 31, οι ενστάσεις που ακούστηκαν στην επιτροπή από τα κόμματα της Αντιπολίτευσης αφορούσαν κυρίως στο υπερεπείγον της διαδικασίας.

Αναρωτιέμαι, όμως, δεν είναι η προστασία της πρώτης κατοικίας πραγματική αιτία επείγουσας νομοθέτησης; Δεν είναι η παράταση στη ρύθμιση οφειλών προς τα ασφαλιστικά ταμεία ή η νέα ευκαιρία που δίνεται σε αυτούς που έχασαν τη ρύθμιση των εκατόν είκοσι δόσεων ανάγκη επείγουσας διαδικασίας; Θα αφήσουμε τα νησιά μας χωρίς ιατρικό, παραϊατρικό προσωπικό και συνοριοφύλακες, τη στιγμή που όλοι γνωρίζετε τη διαμορφωμένη κατάσταση με ευθύνη κυρίως της γείτονος χώρας και του κ. Ερντογάν;

Άρα οι ρυθμίσεις που εισάγονται είναι στη μεγάλη τους πλειοψηφία αναγκαίες για τη συνέχιση της λειτουργίας του κράτους. Άλλωστε, πολλοί Βουλευτές της Αντιπολίτευσης αναγνώρισαν, παρά την κριτική τους, ότι οι περισσότερες από τις προτεινόμενες διατάξεις έχουν χαρακτήρα επείγοντος.

Και ας είμαστε ειλικρινείς. Ο εναλλακτικός δρόμος, αφού συμφωνούμε ότι οι διατάξεις αυτές είναι επείγουσες, θα ήταν να μη φέρουμε ένα νομοσχέδιο και να φέρουμε τροπολογίες που θα τις συζητούσαμε το τελευταίο τέταρτο σε ένα άσχετο νομοσχέδιο χωρίς να δώσουμε τη δυνατότητα σε καμμία πτέρυγα της Βουλής να πάρει τον λόγο και να μιλήσει.

Εμείς δεν θέλαμε να το κάνουμε αυτό. Στη Νέα Δημοκρατία αποφασίσαμε να ακολουθήσουμε αυτή την κοινοβουλευτική διαδικασία, ώστε ναι μεν υπερεπείγον, ναι μεν κάτι το οποίο δεν δίνει όλο το πλαίσιο το οποίο θα θέλαμε, αλλά δίνει τη δυνατότητα σε όλες τις πτέρυγες της Βουλής να ακουστούν.

Επί της ουσίας το νομοσχέδιο περιλαμβάνει επείγουσες διατάξεις από δεκαπέντε Υπουργεία. Τέσσερις είναι οι άξονες που κινείται το νομοσχέδιο.

Ο πρώτος είναι η προστασία των Ελλήνων πολιτών από τις συνέπειες της κρίσης. Εκεί εντάσσονται οι ρυθμίσεις για την πρώτη κατοικία του Υπουργείου Οικονομικών στο άρθρο 53, στους οποίους δίνεται μια τελευταία παράταση από πλειστηριασμούς έως και το τέλος του Απριλίου. Είναι γνωστό ότι έχουν γίνει ευνοϊκές ρυθμίσεις από την Κυβέρνηση με συγκεκριμένες διατάξεις και καλούμε τους δανειολήπτες να κάνουν έστω και τώρα τη ρύθμιση, καθώς θα βοηθηθούν και αυτοί αλλά και η οικονομία της χώρας από τη ρύθμιση των κόκκινων δανείων.

Στην προστασία των πολιτών από την κρίση εντάσσεται η ρύθμιση που γίνεται από το Υπουργείο Εργασίας σε βεβαιωμένες οφειλές προς τους φορείς κοινωνικής ασφάλισης κατά πέντε μήνες, δηλαδή έως τις 31-5-2020 με το άρθρο 39, αλλά και η δυνατότητα που δίνεται με το ίδιο άρθρο στους οφειλέτες που είχαν ενταχθεί σε προηγούμενη ρύθμιση του 4611/2019 και την απώλεσαν, αφού πλέον θα μπορούν υπό προϋποθέσεις να επανενταχθούν στη ρύθμιση οφειλών προς τον ΕΦΚΑ.

Παρατείνεται, με το άρθρο 41, έως τις 31 Δεκεμβρίου του 2020 η προθεσμία, εντός της οποίας εκκαθαρίζονται και πληρώνονται από τον ΕΦΚΑ όλες οι ληξιπρόθεσμες υποχρεώσεις του κλάδου υγείας των φορέων κοινωνικής ασφάλισης που εντάχθηκαν στον ΕΟΠΥΥ, όπως τα φαρμακεία, προς τα φαρμακεία και λοιπούς συμβεβλημένους ιδιώτες παρόχους υπηρεσιών υγείας.

Προστατεύουμε, τέλος, με το άρθρο 10 τις οφειλές των παρόχων υγείας λόγω του clawback, που τους είχε οδηγήσει πραγματικά σε απόγνωση τα προηγούμενα χρόνια, με δυνατότητα αποπληρωμής έως εκατόν είκοσι δόσεις.

Ο δεύτερος άξονας που κινείται το νομοσχέδιο είναι στο θέμα της αντιμετώπισης των συνεπειών του προσφυγικού-μεταναστευτικού. Το πρώτο που κάνουμε εδώ είναι να προστατεύσουμε τα σύνορά μας. Είναι γνωστή η πολιτική της Κυβέρνησης για το προσφυγικό-μεταναστευτικό, που έχουμε εξαγγείλει εδώ και μήνες, και δεν θέλω να την επαναλάβω. Αναγκαία συμπλήρωση αυτής της πολιτικής είναι, λοιπόν, η πρόσληψη συνοριοφυλάκων και αυτό κάνουμε με τη διάταξη του άρθρου 17 και τη σύσταση στην ΕΛ.ΑΣ. οκτακοσίων θέσεων συνοριοφυλάκων ορισμένου χρόνου, με χρήματα που θα διατεθούν από το Ευρωπαϊκό Ταμείο Εσωτερικής Ασφάλειας.

Δεν μπορώ να μη σχολιάσω δύο από τα σημεία των τοποθετήσεων της Αντιπολίτευσης. Το πρώτο σημείο προέρχεται από τον εισηγητή της Αξιωματικής Αντιπολίτευσης, ο οποίος είπε για τους συνοριοφύλακες ότι καλό είναι να τους πάρουμε, «αλλά το καταλαβαίνω -λέει- στο χερσαίο έδαφος, δεν καταλαβαίνω στη θάλασσα σε τι μπορούν να βοηθήσουν». Είναι λογικό που δεν μπορείτε, κύριε συνάδελφε, να το καταλάβετε, διότι πρώτα πρέπει να καταλάβετε ότι υπάρχουν θαλάσσια σύνορα! Αν καταλάβετε ότι υπάρχουν θαλάσσια σύνορα, μετά ίσως μπορέσετε να καταλάβετε γιατί χρειάζονται συνοριοφύλακες και για τη θάλασσα.

Το δεύτερο σημείο προέρχεται από τον εισηγητή του ΚΚΕ, ο οποίος είπε: «γιατί να κάνουμε στα προαναχωρησιακά κέντρα συμβάσεις ορισμένου χρόνου και να μην κάνουμε μόνιμες προσλήψεις;». Αυτό πλέον είναι, τι να πω. Δηλαδή, αν και στα προαναχωρησιακά κέντρα, τα οποία -υποτίθεται- ελπίζουμε ότι δεν θα είναι μόνιμα, κάνουμε μόνιμες προσλήψεις, τι να πω, το αφήνω να το κρίνει ο καθένας. Μόνιμες προσλήψεις στα προαναχωρησιακά κέντρα!

Δίνουμε οικονομικά κίνητρα, με τα άρθρα 8 και 9, στους γιατρούς και σε όλους τους επαγγελματίες υγείας, που απασχολούνται ή πρόκειται να απασχοληθούν σε κέντρα υποδοχής και ταυτοποίησης προσφύγων.

Ο τρίτος άξονας που κινείται το νομοσχέδιο είναι η συνέχιση της λειτουργίας κρίσιμων τομέων του κράτους, όπως είπα στην αρχή του νομοσχεδίου. Κυρίες και κύριοι συνάδελφοι, είναι γνωστά τα κενά σε ανθρώπινο δυναμικό που υπάρχουν σε πολλούς τομείς, όπως στην υγεία, στην παιδεία και στους Οργανισμούς Τοπικής Αυτοδιοίκησης. Έχουμε συγκεκριμένο σχέδιο και ήδη ο Υπουργός Εσωτερικών έχει εξαγγείλει συγκεκριμένο χρονοδιάγραμμα προσλήψεων σε αυτούς τους κρίσιμους τομείς, προκειμένου να διασφαλιστεί το δημόσιο συμφέρον, δηλαδή η απρόσκοπτη λειτουργία, για παράδειγμα, των νοσοκομείων και των λοιπών φορέων υγείας. Στα πλαίσια αυτά, είναι αναγκαίες οι ολιγόμηνες ή ετήσιες παρατάσεις που προβλέπονται σε φορείς του Υπουργείου Υγείας για σίτιση, εστίαση και φύλαξη, ώστε να δοθεί ο χρόνος να ετοιμαστούν οι νέες συμβάσεις που θα υπογραφούν.

Η ίδια αρχή της προστασίας του δημοσίου συμφέροντος, μέσω της απρόσκοπτης λειτουργίας του κράτους, ακολουθείται και στις διατάξεις που προβλέπουν παράταση θητείας στους πυροσβέστες πενταετούς υπηρεσίας, στους εποχικούς πυροσβέστες αλλά και στη δυνατότητα απόσπασης προσωπικού στην τόσο σημαντική, όπως αποδείχτηκε, Γενική Γραμματεία Πολιτικής Προστασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε ένα λεπτό ανοχή μονάχα. Να πούμε, γιατί μας αφορά όλους, ότι δεν θα ξεπεράσουμε σε καμμία περίπτωση το ένα λεπτό επιπλέον.

**ΙΑΣΟΝΑΣ ΦΩΤΗΛΑΣ:** Ο τέταρτος και τελευταίος άξονας του νομοσχεδίου είναι η υλοποίηση συγκεκριμένων μεταρρυθμίσεων, που θα αποβούν προς όφελος των πολιτών. Εκεί εντάσσονται οι ρυθμίσεις, όπως για παράδειγμα η ενίσχυση του Σώματος Επιθεώρησης Εργασίας με οχήματα και οικονομικά κίνητρα, ώστε να μπορέσει να επιτελέσει πιο εύκολα τον ελεγκτικό του ρόλο στις επιχειρήσεις, προς όφελος των εργαζομένων. Θυμάμαι εδώ τις καταγγελίες της Αξιωματικής Αντιπολίτευσης και προσωπικά του κ. Τσίπρα για τη δήθεν αποδυνάμωση του ΣΕΠΕ. Και τι πραγματικά έχουμε με αυτό το νομοσχέδιο; Περαιτέρω ενδυνάμωσή του και των εργαζομένων της υπηρεσίας στην εργασία τους.

Μεταρρυθμίσεις γίνονται και από το Υπουργείο Εσωτερικών, ώστε να μπορέσει η κινητικότητα να μη λειτουργήσει εις βάρος των νησιών και των ορεινών μας περιοχών αλλά και από το Υπουργείο Μεταφορών και Υποδομών. Μίλησα πιο πάνω για τις αλλαγές στη λειτουργία της Υπηρεσίας Πολιτικής Αεροπορίας, στα άρθρα 30 και 31, αλλά υπάρχουν επίσης οι διατάξεις που βοηθούν, ώστε να υλοποιηθεί τάχιστα το νέο αεροδρόμιο στο Ηράκλειο της Κρήτης, στο άρθρο 29, αλλά και στο άρθρο 33, ώστε να προχωρήσει γρήγορα ο διαγωνισμός για την προμήθεια αστικών λεωφορείων στην Αθήνα και στη Θεσσαλονίκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, το καταλαβαίνω, αλλά είστε στο άρθρο 33 και μέχρι τα 60 δεν προλαβαίνουμε.

**ΙΑΣΟΝΑΣ ΦΩΤΗΛΑΣ:** Όχι, τελειώνω, κύριε Πρόεδρε.

Θυμίζω ότι είναι διαγωνισμός της προηγούμενης κυβέρνησης, που είχε ακυρωθεί από την Αρχή Εκδίκασης Προδικαστικών Προσφυγών. Δεν χρειάζεται, νομίζω, να προσθέσω περισσότερα στο πόσο ωφέλιμη θα είναι για τους πολίτες της Αθήνας και Θεσσαλονίκης η ενίσχυση του στόλου των αστικών λεωφορείων.

Τέλος, και επειδή το επισπεύδον Υπουργείο είναι το Υγείας, επιτρέψτε μου να ολοκληρώσω τις παρεμβάσεις που γίνονται με μία σημαντική αλλαγή που εισάγει ο αρμόδιος Υπουργός. Είναι η διάταξη του άρθρου 14, που επιτρέπει ποσά που έχουν εγγραφεί στους εγκεκριμένους ετήσιους προϋπολογισμούς των νοσοκομείων του ΕΣΥ για εφοδιασμό τους με υλικά και υπηρεσίες και υπερβαίνουν το ύψος των αναγκαίων για τον σκοπό αυτό πιστώσεων, να μπορούν πλέον, με απόφαση του διοικητή της αρμόδιας ΥΠΕ, να μεταφέρονται κατά το υπερβάλλον ποσό σε άλλα νοσοκομεία, εντός της ίδιας Υγειονομικής Περιφέρειας, που το έχουν ανάγκη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ξεπεράσατε τα δέκα λεπτά. Δυστυχώς δεν μπορεί να συνεχιστεί έτσι η διαδικασία.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, οι εισηγητές είμαστε και τρεις ομιλητές, δώστε μία ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, έχετε φτάσει τα δέκα λεπτά.

Παρακαλώ, κύριε Φωτήλα, ολοκληρώστε.

**ΙΑΣΟΝΑΣ ΦΩΤΗΛΑΣ:** Κυρίες και κύριοι συνάδελφοι, από τα παραπάνω γίνεται φανερό ότι η Κυβέρνηση της Νέας Δημοκρατίας υλοποιεί το έργο της, παρά τις δυσκολίες και τις ασφυκτικές ημερομηνίες που έχει να αντιμετωπίσει. Υπερασπιζόμαστε την πατρίδα μας, προστατεύουμε τους πολίτες που έχουν πραγματικά ανάγκη. Δίνουμε κίνητρα για εργασία και παραγωγή και προχωρούμε τις απαραίτητες αλλαγές στη λειτουργία του κράτους.

Υπερψηφίζουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, τουλάχιστον για τους εισηγητές να υπάρχει ανοχή. Δεν μπορεί να πάει έτσι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Λαμπρούλη, ξέρετε όμως ότι αν αυτό συνεχιστεί -εγώ να σας δώσω και έντεκα, και δώδεκα, και δεκατρία λεπτά- στο τέλος όλοι θα έχετε την αντίστροφη αντίδραση και θα λέτε «πότε θα τελειώσουμε;». Ήδη τώρα φωνάζετε για τον χρόνο, μετά θα φωνάζετε γιατί θα αργούμε.

Τον λόγο έχει ο κ. Μιχαηλίδης από τον ΣΥΡΙΖΑ.

**ΑΝΔΡΕΑΣ ΜΙΧΑΗΛΙΔΗΣ:** Κύριε Πρόεδρε, να το ξεκαθαρίσουμε αυτό, ο χρόνος είναι ελάχιστος. Τουλάχιστον για τους ομιλητές παρακαλώ να το επανεξετάσετε και δεν θα θέσουμε κανένα τέτοιο ζήτημα που λέτε εκ προοιμίου ότι ενδεχομένως να θέσουμε.

Για το νομοσχέδιο, το οποίο εισάγει σήμερα η Κυβέρνηση, κατ’ αρχάς θέλω να επισημάνω ότι πράγματι υπάρχουν διατάξεις οι οποίες θα δικαιολογούσαν το κατεπείγον. Το είπαμε και στην επιτροπή. Όμως υπάρχουν και οι διατάξεις οι οποίες κανέναν κατεπείγοντα χαρακτήρα δεν έχουν. Επομένως είναι, προφανώς, προβληματικό το γεγονός ότι το εισάγετε με τη διαδικασία αυτή, η οποία συμπυκνώνει και όλη τη δυνατότητα επεξεργασίας και στις επιτροπές και στην Ολομέλεια.

Περνάω στα ζητήματα τα οποία θα πρέπει οπωσδήποτε να αναδείξουμε. Είναι πρώτα-πρώτα η επαναφορά της αρμοδιότητας -για μας έχει μια εμβληματική σημασία το σημείο αυτό, αρνητικά εμβληματική σημασία- της ευθύνης για τη διοργάνωση της ιατρικής εκπαίδευσης, των συνεδρίων και όλων των εκδηλώσεων των συναφών, από το Κεντρικό Συμβούλιο Υγείας στον ΕΟΦ. Πέραν του γεγονότος ότι ήταν μια πρακτική, η οποία για χρόνια είχε αποδειχθεί ότι δημιουργούσε ζητήματα και καλλιεργούσε ένα κλίμα φαυλότητας σε όλο αυτό το κύκλωμα της λεγόμενης «ιατρικής εκπαίδευσης», για μας όμως έχει ιδιαίτερη σημασία το γεγονός ότι αποδυναμώνει από μια αρμοδιότητα, την οποία εμείς είχαμε εφοδιάσει με ένα πλήρες πλαίσιο υποστήριξης αυτής της δυνατότητας εκ μέρους του Κεντρικού Συμβουλίου Υγείας, αναδεικνύει μια γενικότερη πολιτική απαξίωσης του ΚΕΣΥ και νομή του Εθνικού Συμβουλίου Υγείας και παρακαλούμε πάρα πολύ να ξεκαθαρίσετε το τι προτίθεστε να κάνετε, τι σχεδιάζετε με αυτόν τον φορέα. Έχουμε την αίσθηση ότι αυτή η τακτική της αποδυνάμωσης από αρμοδιότητες έχει ευθέως βάλει κατά της ίδιας της υπόστασης και της πορείας του οργανισμού.

Σχετικά με τις προσλήψεις των ιατρών στα ΠΡΟΚΕΚΑ, νομίζω ότι δημιουργεί ένα προβληματικό πλαίσιο. Για μας έχουν αναδειχθεί και στην επιτροπή ζητήματα, τα οποία κατά τη γνώμη μας είναι ελλειμματικά, όσον αφορά την πρωτοβουλία αυτή που παίρνετε.

Και, βεβαίως, θα πρέπει να σημειώσουμε επίσης ότι τα συμβούλια κρίσης των ιατρών, έτσι όπως τα συγκροτείτε, και η κατάργηση της δυνατότητας να υπάρχουν και να κρίνονται οι γιατροί σε ζευγάρια υγειονομικών υπηρεσιών -1η, 2η, 3η, 4η- αποστερεί από συναδέλφους να έχουν στην ίδια γεωγραφική περιφέρεια τη δυνατότητα να επιλέξουν ανάμεσα σε περισσότερα νοσοκομεία. Είναι μία προβληματική διάταξη, την οποία νομίζω ότι οφείλετε να τη δείτε.

Όσον αφορά για τα υπόλοιπα εκτός της ευθύνης του Υπουργείου Υγείας άρθρα, θα πρέπει να σημειώσουμε τα εξής. Κατ’ αρχάς για τους συνοριοφύλακες -τα είπαμε και στην επιτροπή- παρά τις -υποτίθεται- διαβεβαιώσεις του αρμόδιου Υπουργού χθες ότι οι συνοριοφύλακες αυτοί οι οποίοι θα προσληφθούν έχουν συγκεκριμένο έργο και θα ασχοληθούν αποκλειστικά με τα καθήκοντα αυτά, δεν μας διευκρίνισε ακριβώς ποιος είναι ο ρόλος και τι ακριβώς θα κάνουν αυτοί οι άνθρωποι. Φύλαξη των συνόρων, ναι, αλλά τι εννοείτε; Δηλαδή τι; Θα πλαισιώσουν δομές του Λιμενικού Σώματος; Πρόκειται για ένα τελείως θολό τοπίο, στο οποίο προχωρείτε προσλήψεις.

Επισημάναμε, επίσης, το ζήτημα της εξαίρεσης των υπαλλήλων των δασικών υπηρεσιών από την απόσπαση υπαλλήλων που προβλέπεται στη Γενική Γραμματεία Πολιτικής Προστασίας. Νομίζουμε ότι θα αποδυναμώσει την υπηρεσία αυτή.

Επίσης, για το «Enterprise Greece», την κατάργηση του διαγωνισμού 4Κ του 2019, θα ήθελα να επισημάνω ότι πρόκειται για μια επίσης προβληματική διάταξη.

Για το Υπουργείο Εμπορικής Ναυτιλίας θέλω να σημειώσω εδώ ότι για το θέμα αυτό της ασφαλούς μεταφοράς των καυσίμων έχουμε σοβαρές ενστάσεις. Νομίζουμε ότι ελαστικοποιείται το πλαίσιο το νομοθετικό και φαίνεται ότι από τα πρόσφατα τραγικά γεγονότα του Σαρωνικού δεν διδάχθηκε τίποτα η Κυβέρνηση και προχωρά σε μία ελαστικοποίηση και «ασαφοποίηση» του συστήματος ασφαλείας και μεταφοράς κυρίως των βαρέων καυσίμων.

Στο Εργασίας θα επισημάνουμε τη δραστική μείωση των θέσεων για τις συμβάσεις του προσωπικού για έναν διαγωνισμό που ήδη είχε δρομολογηθεί μέσω ΑΣΕΠ και μειώνονται οι θέσεις από τριακόσιες ενενήντα τρεις σε τριακόσιες δεκαεπτά. Είναι ενδεικτικές νομίζω οι προθέσεις της Κυβέρνησης πάνω στο συγκεκριμένο αντικείμενο.

Για την κινητικότητα βλέπουμε προβλήματα στο ότι οι αμοιβαίες μετατάξεις κυρίως δεν διευκολύνονται, μιας και το ποσοστό, όσον αφορά τον φορέα προέλευσης, ανέρχεται από το 50% στο 65%. Σε κάποιες περιπτώσεις, στην πράξη αυτό θα αποδειχθεί και απαγορευτικό για τη συγκεκριμένη πρωτοβουλία.

Επίσης, για το Μάτι ένα σχόλιο. Παρατείνετε τις εργασίες. Κατηγορούσατε την προηγούμενη διακυβέρνηση ότι αδρανεί στο κομμάτι αυτό και δεν κάνει τα δέοντα και τώρα προσπαθείτε με παρατάσεις και νέες συνθέσεις στα νομικά πρόσωπα να υπερκαλύψετε αυτή την υστέρηση.

Όσον αφορά στο πλαίσιο προστασίας πρώτης κατοικίας, βεβαίως, είναι θετική η παράταση για τις εκατόν είκοσι δόσεις, αλλά μας απασχολεί πολύ σοβαρά -και το θέσαμε και χθες στην επιτροπή- μετά την παράταση αυτή τι έρχεται.

Ακόμη, ένα μεγάλο ζήτημα για το οποίο νομίζω ότι θα πρέπει να πάρει σαφή θέση η Κυβέρνηση είναι η παραχώρηση του εργοστασίου της «ΧΡΩΠΕΙ» από τον Εθνικό Οργανισμό Φαρμάκων στο Υπουργείο Οικονομικών που αυτή καθαυτή η μεταβίβαση δεν θα δημιουργούσε νομίζω σοβαρά ζητήματα. Όμως, εκεί υπάρχει ένα «παραθυράκι», το οποίο το επισημαίνουμε και το αναδεικνύουμε ως πολύ σοβαρό πολιτικό ζήτημα, η δυνατότητα, δηλαδή, το συγκεκριμένο αντικείμενο να δίνεται σε νομικά πρόσωπα και ιδιωτικού δικαίου με ή χωρίς αντάλλαγμα. Έχω την αίσθηση ότι κάποιοι «κλείνουν πονηρά το μάτι» στην Κυβέρνηση για το συγκεκριμένο αντικείμενο.

Τέλος, για το περιβάλλον θα ήθελα να επισημάνω ότι μία αναφορά που γίνεται σε επιθεωρητές περιβάλλοντος νομίζω ότι θέλει οπωσδήποτε νομοτεχνική ρύθμιση. Γενικά επιθεωρητές περιβάλλοντος δεν υπάρχουν. Υπάρχουν συγκεκριμένες κατηγορίες επιθεωρητών του Υπουργείου Περιβάλλοντος και Ενέργειας.

Γενικά το νομοσχέδιο αυτό θεωρώ ότι περιέχει διατάξεις οι οποίες είναι εξαιρετικά προβληματικές. Η δέσμευσή μας στην επιτροπή ήταν ότι θα επιφυλαχθούμε στην Ολομέλεια. Αναμένουμε και τις τοποθετήσεις των αρμοδίων Υπουργών εδώ στην Ολομέλεια, αλλά κατ’ αρχάς θεωρούμε ότι δημιουργεί πολύ σοβαρά ζητήματα, τα οποία στον περιορισμένο χρόνο που έχουμε ως εισηγητές προσπάθησα να αναδείξω.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Μιχαηλίδη για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις εκπαιδευτικοί συνοδοί τους από το 4ο Δημοτικό Σχολείο Λιβαδειάς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Πουλάς από το Κίνημα Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, και αυτό το νομοσχέδιο του Υπουργείου Υγείας ήρθε αιφνιδιαστικά προς συζήτηση με διαδικασίες εξπρές υπό τον χαρακτηρισμό του κατεπείγοντος. Πρόκειται για ένα πολυνομοσχέδιο-«σκούπα» που σε κανένα άρθρο του δεν ενέχει τον χαρακτήρα του επείγοντος και της ρύθμισης έκτακτης ανάγκης.

Για άλλη μια φορά η Κυβέρνησή σας χρησιμοποιεί καταχρηστικά το συγκεκριμένο κοινοβουλευτικό εργαλείο υποβαθμίζοντας τον πολιτικό διάλογο, είτε από ανασφάλεια, γιατί δεν ξέρει να διαλέγεται, είτε από αλαζονεία, γιατί επαναπαύεται στις δημοσκοπικές της δάφνες, ή ακόμη γιατί το επικοινωνιακό σας επιτελείο σας σάς έχει πείσει ότι με τον τρόπο αυτό δήθεν δείχνετε στους πολίτες μία στιβαρή κυβερνησιμότητα.

Δυστυχώς, το μόνο που καταφέρνετε είναι να αποδυναμώνετε τον δημοκρατικό διάλογο και να δημιουργείτε κακό προηγούμενο που σίγουρα θα το βρείτε μπροστά σας στο μέλλον. Πέραν της κατάχρησης των κοινοβουλευτικών θεσμών και της υποβάθμισης του Κοινοβουλίου, η επί τροχάδην συζήτηση των εξήντα έξι άρθρων του νομοσχεδίου σας δεν μπορεί να κρύψει την πραγματικότητα, δηλαδή ότι το περίφημο σχέδιό σας για την επαναφορά της χώρας στην κανονικότητα δεν υπάρχει.

Μέχρι σήμερα δεν έχετε ξεδιπλώσει το πρόγραμμά σας σε κανέναν τομέα της κυβερνητικής πολιτικής. Από τις πολλές υποσχέσεις για ανάπτυξη και μεταρρυθμίσεις έχετε περιοριστεί σε μία πεζή, χωρίς φαντασία, διαχείριση των πολλών προβλημάτων που άφησε άλυτα η κυβέρνηση του ΣΥΡΙΖΑ. Κινείστε στο πνεύμα των πρόχειρων, αποσπασματικών και βιαστικών διευθετήσεων, χωρίς κυβερνητικό σχεδιασμό.

Πίσω από αυτές υποκρύπτεται η δημιουργία από την πίσω πόρτα ενός «στρατού ημετέρων», τακτοποιήσεις, επαναφορά συνταξιούχων στην ενεργό δράση, παράταση συμβάσεων κατά παράβαση του νόμου Πεπονή και προσλήψεις κατ’ εξαίρεση του ΑΣΕΠ και γενικώς εγκαθίσταται μία κατάσταση που έρχεται ολοταχώς από το παρελθόν. Τελικά, λεφτά υπάρχουν;

Το ευτύχημα για την Κυβέρνηση είναι ότι η Αντιπολίτευση, λόγω του πρόσφατου κυβερνητικού παρελθόντος της, το οποίο αποδοκιμάστηκε από τους πολίτες στις εκλογές, δεν έχει το ανάστημα να εκφράσει ικανοποιητικό και δυναμικό αντιπολιτευτικό λόγο. Η προσπάθειά σας να ψηφιστεί με τις λιγότερες δυνατές αντιδράσεις ένα διεκπεραιωτικό νομοσχέδιο με πλήθος τακτοποιήσεων δεν μπορεί να κρύψει ότι η μοναδική πυξίδα σας είναι το «βλέπουμε και κάνουμε.

Για παράδειγμα, κάνετε πρόχειρες διευθετήσεις στην πρωτοβάθμια φροντίδα υγείας, χωρίς σχεδιασμό, παρ’ ότι είναι ο αδύναμος κρίκος του τομέα υγείας, κυρίως λόγω της υποχρηματοδότησης που έχει επιλεγεί από τα χρόνια του μνημονίου, δεν έχετε ακόμα ξεδιπλώσει το σχέδιό σας για το πώς θα το οργανώσετε. Αντίθετα, με τη σκληρή πολιτική, που εφαρμόζετε σήμερα, ακολουθείτε ακριβώς τις επιλογές του ΣΥΡΙΖΑ με μικρές διορθώσεις.

Ούτε κουβέντα για την ολοκλήρωση του υποστηρικτικού συστήματος της πρωτοβάθμιας φροντίδας υγείας στα πρότυπα χωρών που ήδη το εφαρμόζουν επιτυχημένα!

Προβλέπετε, επίσης, τη μισθολογική εύνοια των εργαζομένων στα κέντρα φροντίδας προσφύγων και μεταναστών και στα κέντρα υποδοχής και τεκμηρίωσης, ενώ δεν κάνετε τίποτα για την οργάνωση, τον συντονισμό και τον έλεγχο μιας άναρχης και επικίνδυνης κατάστασης που επικρατεί στις συγκεκριμένες δομές.

Κλείνετε τα μάτια στην ανεπαρκή παροχή ιατρικών υπηρεσιών στους πρόσφυγες-μετανάστες με ελλιπή μέσα, στην επιβάρυνση των τοπικών νοσοκομείων, στην υποβάθμιση της ποιότητας των υπηρεσιών για τον ντόπιο πληθυσμό, στην έλλειψη οργάνωσης, ελέγχου, καταγραφής των ιατροκοινωνικών υπηρεσιών σε αυτές τις δομές και στην άλωση από τις αγνώστου σκοπιμότητας ΜΚΟ.

Νομίζετε δε ότι με μισθολογικές ευεργεσίες θα εξαγοράσετε τη σιωπή και την υπομονή των εργαζομένων τους, που υποφέρουν από αυτή τη διαχρονική κυβερνητική αδιαφορία και αμηχανία;

Με τον ίδιο τρόπο αντιμετωπίζετε και το σοβαρό ζήτημα των ιατρικών συνεδρίων. Ετησίως ένας δυσανάλογα μεγάλος αριθμός ιατρικών εταιρειών διεκδικεί για συνέδρια, που δεν αξιολογούνται, κονδύλια που διανέμονται άνισα και αδιαφανώς από φαρμακευτικές εταιρείες για την πραγματοποίηση των συνεδρίων. Με αυτόν τον τρόπο υποκαθιστούμε τη συνεχιζόμενη ιατρική εκπαίδευση που πρέπει να παρέχεται διαρκώς σε όλους τους γιατρούς.

Όπως επανειλημμένα σας έχουμε πει, το μεγάλο πρόβλημα της δημόσιας υγείας είναι η υποχρηματοδότηση και εσείς φαίνεται να τη συνεχίζετε. Προσπαθείτε με τεχνάσματα, παίρνοντας τα πλεονάσματα των νοσοκομείων και μεταφέροντάς τα σε εκείνα που παρουσιάζουν οικονομικά και λογιστικά κενά, δηλαδή αντί να επιβραβεύετε και να αναβαθμίζετε τα νοσοκομεία που παρουσιάζουν χρηστή διοίκηση, εσείς τα τιμωρείτε για να μπαλώσετε προσωρινά κενά χρηματοδότησης των δημόσιων νοσοκομείων.

Προς τι, λοιπόν, η αξιολόγηση των διοικητών; Σε όλο αυτό το νομοθέτημά σας υπάρχουν διάσπαρτες διατάξεις που εμμέσως καταστρατηγούν το ενιαίο μισθολόγιο με διάφορα προσχήματα.

Αντί, λοιπόν, να δημιουργήσετε δημόσιους υπαλλήλους δύο ταχυτήτων, γιατί δεν επανεξετάζετε τον νόμο για το ενιαίο μισθολόγιο, ώστε με τρόπο δίκαιο και ανάλογο να επαναφέρετε για όλους τους δημόσιους υπάλληλους ένα μέρος της απώλειας των εσόδων τους κατά τα χρόνια των μνημονίων;

Προς το παρόν θεσπίζετε διαρκώς εξαιρέσεις για αρεστούς και δικούς σας. Σε αυτό το πλαίσιο της εξυπηρέτησης κάνετε μικρορυθμίσεις και στην κινητικότητα. Από τη μία, κάνετε την ένταξη στον θεσμό πιο δύσκολη, αυξάνοντας το ποσοστό κάλυψης των θέσεων του κλάδου στον φορέα προέλευσης από το 50% στο 65% και από την άλλη θεσπίζετε νέες εξαιρέσεις.

Ούτε, όμως και τους Οργανισμούς Τοπικής Αυτοδιοίκησης αφήνετε παραπονεμένους, συνεχίζοντας μία σειρά μπαλωμάτων στον έτσι και αλλιώς προχειρογραμμένο «ΚΛΕΙΣΘΕΝΗ». Θεσπίζοντας δε την κατηγορία των άμισθων αντιδημάρχων, δημιουργείτε ένα θεσμικό δόλωμα για τεχνητές συναινέσεις, εξαγορά ψήφων και την εξόντωση των αντιπολιτευόμενων σχηματισμών στην αυτοδιοίκηση.

Παράλληλα, κλείνετε και το μάτι στους άμισθους αντιδημάρχους για αθέμιτη και καταχρηστική εκμετάλλευση του αξιώματός τους.

Τέλος, η παράταση της προστασίας της πρώτης κατοικίας μέχρι την 30η Ιουλίου παρέχει μόνο μια προσωρινή λύση στο πρόβλημα της υπερχρέωσης φυσικών και νομικών προσώπων. Το ισχύον καθεστώς προστασίας της πρώτης κατοικίας -έμπνευση ΣΥΡΙΖΑ- είναι μέχρι σήμερα μια σκέτη αποτυχία, με μόλις εξακόσιες ενενήντα αιτήσεις προς διαβίβαση στις τράπεζες, μόλις είκοσι έξι δεκτές προτάσεις ρύθμισης και μόνο δεκατρείς πολίτες να έχουν εγκριθεί για κρατική επιχορήγηση.

Είναι φανερό ότι η υποχώρηση του ΣΥΡΙΖΑ στις τράπεζες ήταν ένα μεγάλο κοινωνικό σφάλμα που δεν πρέπει και εσείς να συνεχίσετε. Η ελληνική κοινωνία έχει ανάγκη από ένα νομοθέτημα της τόλμης και της εμβέλειας του ν.3869/2010. Κάθε άλλη εκ μέρους σας επιλογή, συμπεριλαμβανομένης και της διατήρησης του αποτυχημένου νόμου του ΣΥΡΙΖΑ, θα είναι μια πολιτική και ηθική ήττα.

Τελειώνοντας, κυρίες και κύριοι συνάδελφοι, σήμερα το ελληνικό Κοινοβούλιο στερήθηκε μιας ουσιαστικής και εποικοδομητικής συζήτησης επί των διατάξεων του νομοσχεδίου-«σκούπα» που φέρνετε προς ψήφιση υπό συνθήκες κοινοβουλευτικής ασφυξίας.

Για τους λόγους που σας ανέφερα παραπάνω, το Κίνημα Αλλαγής καταψηφίζει επί της αρχής το παρόν νομοσχέδιο.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Πουλά για τον χρόνο. Όλα γίνονται τελικά για τον χρόνο.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, το νομοσχέδιο όντως είναι χαρακτηρισμένο ως κατεπείγον. Και πέρα από τη μορφή του κατεπείγοντος, με μια σειρά από διαφορετικά μεταξύ τους άρθρα -ενδεχομένως κατά ομάδες Υπουργείων- έχει και ένα άλλο στόχο, κατά τη γνώμη μας, το να περιορίσει τη δυνατότητα των κομμάτων, των Βουλευτών να τοποθετηθούν επαρκώς και με τον αντίστοιχο χρόνο που θα έπρεπε να έχουν στο συγκεκριμένο νομοσχέδιο.

Το παρόν νομοσχέδιο ναι μεν μπορεί να έχει κατεπείγουσες ρυθμίσεις, όπως διατείνεται η Κυβέρνηση, στο πλαίσιο, όμως, ποιας πολιτικής; Μιας βαθύτατης αντιλαϊκής πολιτικής που ασκείται τα τελευταία χρόνια διαδοχικά από όλες τις κυβερνήσεις, Νέα Δημοκρατία, ΠΑΣΟΚ, ΣΥΡΙΖΑ, ξανά Νέα Δημοκρατία και που είναι η ίδια αυτή πολιτική, η οποία δημιουργεί και γεννά τις κατεπείγουσες ρυθμίσεις και κυρίως, όμως, συνεχίζει να τσακίζει τη ζωή και τα δικαιώματα των εργαζομένων των λαϊκών στρωμάτων.

Ακριβώς σε αυτή την πολιτική οφείλεται η σημερινή απαράδεκτη, επικίνδυνη κατάσταση με τις υποβαθμισμένες και πανάκριβες, για παράδειγμα, υπηρεσίες υγείας, με την κατάσταση να έχει φτάσει στο απροχώρητο για τον λαό και τους εργαζόμενους στα δημόσια νοσοκομεία να βρίσκονται πέραν των ορίων τους.

Διότι οι τεράστιες ελλείψεις σε προσωπικό στα δημόσια νοσοκομεία δεν πρόκειται να αντιμετωπιστούν με τον εκσυγχρονισμό των συμβουλίων της κρίσης, για παράδειγμα, του άρθρου 3 και της δίκαιης κρίσης, που αφορούν στην ουσία ελάχιστες προσλήψεις και παράλληλα «τη δίκαιη» -σε εισαγωγικά- απόρριψη ενός αριθμού υποψήφιων γιατρών που πρέπει να ενταχθούν στα δημόσια νοσοκομεία. Διότι κανείς δεν περισσεύει και όλοι είναι ικανοί, από τη στιγμή που έχουν επιτυχώς αποφοιτήσει και έχουν αποκτήσει την ειδικότητα, έχουν ειδικευθεί.

Αλήθεια, οι χιλιάδες κενές θέσεις στα νοσοκομεία –επτά χιλιάδες συν δύο χιλιάδες, οι οποίες θα προστεθούν το επόμενο διάστημα λόγω συνταξιοδότησης- θα καλυφθούν;

Έτσι, λοιπόν, αντί να μονιμοποιηθούν, για παράδειγμα, όλοι οι εργαζόμενοι στους τομείς σίτισης, φύλαξης, καθαριότητας, εστίασης, αντί να καταργηθούν οι ελαστικές και προσωρινές σχέσεις εργασίας, δίνετε παράταση για έξι μήνες στις υπάρχουσες συμβάσεις, γεγονός που λαμβάνουμε υπ’ όψιν σε ό,τι αφορά τη συνέχιση της δουλειάς των ίδιων των εργαζομένων, όμως, αυτό δεν είναι σίγουρο, αφού θα εξαρτηθεί από την υποβολή αίτησης των φορέων προς το ΑΣΕΠ. Οι νέες δε συμβάσεις ορισμένου χρόνου δεν σημαίνει ότι εξασφαλίζουν τους υπάρχοντες εργαζόμενους.

Ή, για παράδειγμα, με το άρθρο 5 μήπως λύνονται τα κατεπείγοντα ζητήματα στελέχωσης της πρωτοβάθμιας φροντίδας υγείας, όπου η κατάσταση είναι τραγική και οι υπηρεσίες ανύπαρκτες;

Τι κάνει τώρα η Κυβέρνηση; Εισάγει το κριτήριο της παραγωγικότητας και της σύνδεσής της με την αποζημίωση των γιατρών και κυρίως αυτών στις τοπικές μονάδες υγείας, προετοιμάζοντας το έδαφος για γενίκευση του μέτρου στις δημόσιες μονάδες υγείας.

Όμως, εκτός των ανωτέρω, με βάση τον ανώτατο αριθμό πληθυσμού που καθορίζεται από τον νόμο, όπως για παράδειγμα ανά παιδίατρο χίλια πεντακόσια παιδιά, είναι βέβαιο ότι αυτό αντιστοιχεί πρακτικά σε ένα ελάχιστο μέρος παροχών υπηρεσιών πρωτοβάθμιας φροντίδας υγείας και ιδιαίτερα αυτές που αφορούν τον τομέα της πρόληψης, που είναι και η βασική αποστολή της πρωτοβάθμιας φροντίδας υγείας.

Στο άρθρο 8 που αφορά τις προσλήψεις στον ΕΟΔΥ, ενώ θα πρέπει ένας τέτοιος οργανισμός να είναι επαρκώς στελεχωμένος με μόνιμο προσωπικό για να αντιμετωπίζει τις τρέχουσες και τις έκτακτες ανάγκες, στη ρύθμιση που προτείνετε οι έκτακτες ανάγκες ξεχωρίζονται και προβλέπεται η πρόσληψη με ορισμένου χρόνου συμβάσεις υγειονομικών, οι οποίοι θα αποζημιώνονται από τον προϋπολογισμό του ΕΟΔΥ και όχι από πρόσθετη κρατική χρηματοδότηση.

Και αυτή, ακριβώς, η πολιτική αφαιρεί από τον ΕΟΔΥ μεγάλο μέρος της αποτελεσματικότητας και δυνατότητες που πρέπει να έχει, όταν το προσωπικό που θα εργάζεται προσωρινά θα έχει πρόβλημα στην εκπαίδευση, στην προετοιμασία του, αλλά και μετά το έκτακτο γεγονός η όποια πείρα αποκτιέται δεν θα έχει συνέχεια και για τον οργανισμό αλλά και για τους ίδιους τους υγειονομικούς.

Η ίδια κατάσταση υπάρχει και με την παράταση του χρόνου εργασίας των εργαζομένων ορισμένου χρόνου στα προαναχωρησιακά κέντρα κράτησης αλλοδαπών.

Και εμείς, κύριε Φωτήλα -δεν είναι εδώ στην Αίθουσα- βεβαίως, τα διεκδικούμε όλα, παροχή υπηρεσιών στους μετανάστες, στους πρόσφυγες, προσλήψεις μόνιμου προσωπικού όλων των ειδικοτήτων για τις ανάγκες που χρειάζεται να καλυφθούν, αλλά δεν μιλάμε για ύπαρξη προαναχωρησιακών κέντρων, μιλάμε για ύπαρξη ανοιχτών κέντρων. Και καλούμε τον κ. Φωτήλα να διαβάσει και τις θέσεις του ΚΚΕ και να μην τις διαστρεβλώνει.

Εμείς λέμε να συνεχίσουν οι εργαζόμενοι, έστω για τρεις μήνες που δίνεται η παράταση, προκειμένου να μην επιδεινωθεί περαιτέρω η ήδη απαράδεκτη κατάσταση που υπάρχει στην υγειονομική περίθαλψη προσφύγων και μεταναστών. Σε καμμία περίπτωση, όμως, δεν γίνεται λόγος για ενίσχυση των δημόσιων μονάδων και της πρωτοβάθμιας φροντίδας υγείας, ώστε να ανταποκρίνονται στις αυξημένες ανάγκες τόσο του ντόπιου πληθυσμού όλο τον χρόνο όσο και των θεμάτων που προκύπτουν με την έλευση προσφύγων και μεταναστών.

Για παράδειγμα, θα εφοδιαστούν οι πρόσφυγες με κάρτα υγείας χωρίς κανένα περιορισμό; Ή θα καλυφθούν οι ανάγκες των παιδιών σε εμβολιασμούς σε παιδοψυχιατρικές υπηρεσίες με ψυχολόγους και άλλα;

Και, βέβαια, μόνο ως πρόκληση μπορεί να εκληφθεί η ρύθμιση του άρθρου 48, που δίνει το δικαίωμα στις οικογένειες παιδιών με σωματική, ψυχική και πνευματική αναπηρία να φροντίζουν με δική τους ευθύνη, επιλογή ή χρηματοδότηση βοηθό συνοδού του παιδιού. Έτσι, αντί το κράτος να εξασφαλίζει τις ανάγκες αυτών των παιδιών, να προσλαμβάνει προσωπικό γι’ αυτό το δικαίωμα των οικογενειών, πετάει το μπαλάκι στις οικογένειες που επιφορτίζονται μία επιπλέον δαπάνη. Και αυτό το δικαίωμα, όμως, θα μπορούν να το ασκήσουν αυτοί που έχουν υψηλό εισόδημα, ενώ η πλειοψηφία των υπολοίπων οικογενειών έτσι κι αλλιώς ούτε αυτή την ανάγκη θα μπορούν να ικανοποιήσουν, αφού απλά δεν έχουν να πληρώσουν.

Σε ό,τι αφορά τις ρυθμίσεις του Υπουργείου Προστασίας του Πολίτη, γίνεται ένα ακόμη βήμα περαιτέρω στρατιωτικοποίησης της πολιτικής προστασίας με μεγαλύτερη εμπλοκή ένστολων από τις Ένοπλες Δυνάμεις και τα Σώματα Ασφαλείας. Επιχειρείται η αξιοποίηση αποστράτων προσκείμενων στη Νέα Δημοκρατία που νιώθουν αδικημένοι, όσον αφορά την εξέλιξή τους, αγνοώντας προκλητικά χιλιάδες νέους επιστήμονες αλλά και βαθμοφόρους όλων των σωμάτων με προσόντα, όπως μεταπτυχιακές και διδακτορικές σπουδές, προκειμένου να ικανοποιήσει έναν αριθμό σκληροπυρηνικών ένστολων οπαδών της, δοκιμασμένων φυσικά στην εφαρμογή των αντιλαϊκών πολιτικών.

Και με την ευκαιρία θέλουμε να καταδικάσουμε την καταστολή, την ωμή προκλητική βία και τρομοκρατία που ασκείται όλη αυτή την περίοδο. Η Κυβέρνηση επιδιώκει να τρομοκρατήσει, να εκφοβίσει τον λαό, ώστε να περάσει η αντιλαϊκή της πολιτική ιδιαίτερα στη νεολαία, ώστε να αποδέχεται τα πάντα χωρίς ίχνος αντίστασης και διεκδίκησης.

Επαναλαμβάνουμε για μία ακόμα φορά και από αυτό το Βήμα, να μην τολμήσει η Κυβέρνηση να φέρει ρύθμιση περιορισμού και απαγόρευσης των διαδηλώσεων.

Σε ό,τι αφορά τη ρύθμιση του άρθρου 17 για τις προσλήψεις συνοριοφυλάκων, θα ήθελα να πω ότι εδώ δεν έχει σκοπό την καλύτερη διαχείριση του προσφυγικού στα νησιά, για παράδειγμα, που όντως αντιμετωπίζουν τεράστιο βάρος αλλά αποκλειστικά την κατασταλτική αντιμετώπιση του ζητήματος και όχι την εφαρμογή του ανθρωπιστικού δικαίου. Θα είναι οι ανθρωποφύλακες των κέντρων κλειστού τύπου, των φυλακών, δηλαδή, που δημιουργεί η Κυβέρνηση, και όχι ο μηχανισμός που απαιτείται για δομές που θα παρέχουν τη δυνατότητα ταυτοποίησης και επιτάχυνσης όλων των διαδικασιών.

Όσον αφορά στα άρθρα 20 και 21 που αναφέρονται στο Υπουργείο Εξωτερικών, φαίνεται ξεκάθαρα η υποκρισία της Κυβέρνησης για το περίφημο «brain drain», αφού παρατείνει τον χρόνο απασχόλησης και πέραν της τριακονταπενταετίας και καταργεί εξήντα δύο θέσεις εργασίας ΠΕ και ΤΕ που έχουν προκηρυχθεί από το ΑΣΕΠ για την «Ελληνική Εταιρεία Επενδύσεων και Εξωτερικού Εμπορίου Α.Ε.» με την αιτιολογία ότι αυτή άλλαξε χαρακτήρα.

(Στο σημείο αυτό κτυπάει το κουδούνι λήξεως του χρόνου ομιλίας του ΣΤ΄ Αντιπροέδρου της Βουλής)

Όσον αφορά στο άρθρο 23 που αφορά τις ταυτότητες, στην πραγματικότητα πρόκειται για ένα νέο ιδιαίτερα σοβαρά και επικίνδυνο βήμα στη συστηματοποίηση και γενίκευση του φακελώματος των πολιτών, με στόχο τον έλεγχο και τη χειραγώγηση της ζωής, της εργασίας τους, ενώ παράλληλα με αυτόν τον τρόπο κρατικές, και όχι μόνο, υπηρεσίες εγχώριες και ευρωενωσιακές θα μπορούν να συγκεντρώνουν, να αποθηκεύουν, να μεταβιβάζουν και να αξιοποιούν πληροφορίες για τις μετακινήσεις, συναλλαγές και κάθε είδους κίνηση του καθενός μας.

Όσον φορά στο άρθρο 35, συμφωνούμε να υπάρχει παράταση των συμβάσεων μέχρι τις 30-6-2020, να εξασφαλιστεί δηλαδή το αδιάλειπτο της λειτουργίας των κέντρων κοινωνικής πρόνοιας. Θέση μας; Η μονιμοποίηση των υπαρχόντων εργαζομένων και να γίνουν όσες προσλήψεις είναι αναγκαίες για την αποτελεσματική λειτουργία αυτών των κέντρων.

Όσον αφορά στο άρθρο 36, προβλέπεται παράταση για το νέο οργανόγραμμα του ΟΑΕΔ κατά τρεις επιπλέον μήνες για να ολοκληρωθεί η αναμόρφωσή του και η αναθεώρησή του, μια αναθεώρηση και αναμόρφωση που είναι διαχρονική και είναι επιλογή των εργοδοτών. Αυτό υλοποιείται από τις κυβερνήσεις, για να ικανοποιηθούν οι ανάγκες τους για ευέλικτο και φθηνό εργατικό δυναμικό αλλάζοντας τον σκοπό της ίδρυσης του ΟΑΕΔ. Έτσι, λοιπόν, από τους χιλιάδες ανέργους επιδοτείται μόνο το 10% με ένα πενιχρό επίδομα μικρής διάρκειας και από την άλλη δίνεται ένας πακτωλός δισεκατομμυρίων στους εργοδότες με το επιχείρημα της δημιουργίας νέων θέσεων που στην πράξη ανακυκλώνουν την ανεργία.

Στο άρθρο 39, προβλέπεται παράταση μέχρι 31 Μαΐου 2020 της προθεσμίας ρύθμισης οφειλών επιβεβαιώνοντας την αδυναμία ένταξης σημαντικού μέρους αυτοαπασχολούμενων στη ρύθμιση των δόσεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε περάσει τα δέκα λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το Κομμουνιστικό Κόμμα έχει καταθέσει πρόταση, η οποία καλύπτει τη μεγάλη πλειοψηφία των λαϊκών στρωμάτων από τα χρέη που δημιουργήθηκαν εξαιτίας των πολιτικών που ασκήθηκαν διαχρονικά.

Με το άρθρο 41, συνεχίζεται η καθυστέρηση πληρωμής από τον ΕΟΠΥΥ και δίνεται η παράταση για την εκκαθάριση προς φαρμακεία, γιατρούς και ασφαλισμένους. Όσον αφορά τους ασφαλισμένους, εμείς θεωρούμε φυσικά απαράδεκτη την καθυστέρηση καταβολής των δαπανών και ζητάμε να εξοφληθούν κατά προτεραιότητα.

Έρχομαι τώρα στα άρθρα -και θα τελειώσω, κύριε Πρόεδρε, αλλά είναι πολλά τα άρθρα- που αφορούν το Υπουργείο Εσωτερικών. Τίθενται περιορισμοί στη δυνατότητα μετάταξης των υπαλλήλων σε άλλον φορέα, αφού αυξάνεται στο 65% από 50% το ποσοστό κάλυψης θέσεων του κλάδου του φορέα προέλευσης των υπαλλήλων των δήμων και μάλιστα απαιτείται η σύμφωνη γνώμη του δημάρχου. Πρόκειται για ρύθμιση που υποδηλώνει ότι δεν πρόκειται να προχωρήσουν σε κάλυψη κενών οργανικών θέσεων με προσλήψεις μόνιμου προσωπικού. Συγχρόνως, δίνεται η δυνατότητα να μπορεί ένας φορέας να μπλοκάρει την αποχώρηση ενός υπαλλήλου του, αφού εάν δεν θέλει να τον αφήσει να φύγει, δεν θα βεβαιώνει και την πλήρωση των σχετικών προϋποθέσεων.

Επίσης, εντάσσει τις μετατάξεις σε ανώτερη κατηγορία στο σύστημα της κινητικότητας βάζοντας περιορισμούς στην εξέλιξη των υπαλλήλων στον φορέα που υπηρετούν και επαναφέρεται η απαράδεκτη διάταξη του ν.4440/2016 επί κυβέρνησης ΣΥΡΙΖΑ που είχε καταργηθεί και παράλληλα διατηρούνται οι απαράδεκτες προϋποθέσεις του άρθρου 74 του ν.4590/2019 για τις μετατάξεις των υπαλλήλων αορίστου χρόνου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, πρέπει να ολοκληρώσετε, σας παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με το άρθρο 54, δίνεται γη και ύδωρ στα επιχειρηματικά συμφέροντα με την παροχή διευκολύνσεων στη βάση των εκκρεμών υποθέσεων για παραχωρήσεις του δικαιώματος χρήσης αιγιαλού, παραλίας και τα λοιπά.

Με το άρθρο 55 που αφορά τις προσλήψεις στην ΕΑΒ αντί για μόνιμες προσλήψεις αναγκαίου προσωπικού, έχουμε εφαρμογή του μοντέλου της ΔΕΗ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει στα δώδεκα λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, κύριε Πρόεδρε, θα τελειώσω σε ένα λεπτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άρα πάμε στα δεκατρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με τη διάταξη του άρθρου 57, αποχαρακτηρίζεται το οικόπεδο της πρώην «ΧΡΩΠΕΙ» και μέσω του ΕΟΦ παραχωρείται στο Υπουργείο Ανάπτυξης για τη δημιουργία πάρκου καινοτομίας και επιχειρηματικότητας. Το ζήτημα εδώ είναι πως ναι μεν το συγκεκριμένο οικόπεδο δεν είναι πρόσφορο για ανέγερση δικαστηρίων στον Πειραιά, αλλά η μεταστέγασή τους παραμένει αναγκαία από το ακατάλληλο και επικίνδυνο σημερινό κτήριο. Όμως, η αξιοποίησή του θα μπορούσε να λειτουργήσει προς όφελός του χώρου, δηλαδή του οικοπέδου, προς όφελος των κατοίκων της περιοχής ως χώρος πρασίνου, πολιτισμού και αναψυχής.

Τέλος, κύριε Πρόεδρε, και από αυτό το Βήμα με αφορμή την αυριανή στάση εργασίας των νοσοκομειακών γιατρών και την κινητοποίησή τους στην Αίγλη του Ζαππείου, εδώ δίπλα δηλαδή…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω σε ένα λεπτό, κύριε Πρόεδρε. Σας παρακαλώ πολύ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε φτάσει στα δεκατρία λεπτά! Σας παρακαλώ!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Σας παρακαλώ, κύριε Πρόεδρε. Δεν κατάλαβα. Γιατί αυτή η πίεση στους εισηγητές και τους ειδικούς αγορητές;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, έχετε φτάσει στα δεκατρία λεπτά, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Έλεος, δηλαδή!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εντάξει, κύριε Πρόεδρε. Αφήστε τον ομιλητή να συνεχίσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η διαδικασία δεν αποφασίστηκε από εμένα. Σας παρακαλώ, κύριε Τζανακόπουλε. Αποφασίστηκε από την πλειοψηφία. Αφήστε τα αυτά!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, θα είχα τελειώσει. Προφανώς δεν θέλετε να ακουστεί αυτό που μόλις ξεκίνησα να λέω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Εμείς, λοιπόν, από αυτό το Βήμα και με αφορμή την αυριανή στάση εργασίας των νοσοκομειακών γιατρών και την κινητοποίησή τους στην Αίγλη του Ζαππείου για τη φιέστα του Πανελλήνιου Ιατρικού Συλλόγου για τις συμπράξεις δημόσιου και ιδιωτικού τομέα θέλουμε να εκφράσουμε τη στήριξή μας, καλώντας τους εργαζόμενους να εκφράσουν την αλληλεγγύη τους και από κοινού με τους νοσοκομειακούς γιατρούς να εκφράσουν την αντίθεσή τους αφ’ ενός στην πολιτική που επεκτείνει την εμπορευματοποίηση και ιδιωτικοποίηση της υγείας μέσα από τις δημόσιες δομές, διεκδικώντας παράλληλα το καθολικό δικαίωμα για υψηλού επιπέδου σύγχρονων και απολύτως δωρεάν υπηρεσιών υγείας με κατάργηση κάθε επιχειρηματικής δράσης στην υγεία και το φάρμακο, για μαζικές προσλήψεις μόνιμων γιατρών, νοσηλευτών και λοιπού προσωπικού όλων των κατηγοριών και με ουσιαστικές αυξήσεις στους μισθούς και ανθρώπινα ωράρια.

Καταγγέλλουμε την ηγεσία του Πανελλήνιου Ιατρικού Συλλόγου που σαν λαγός προσφέρει πολύτιμες υπηρεσίες όχι μόνο στην Κυβέρνηση, ώστε να προχωρήσει με πιο γρήγορος ρυθμούς τις συμπράξεις δημόσιου-ιδιωτικού τομέα, αλλά παράλληλα λειτουργεί ως dealer για λογαριασμό των μεγάλων επιχειρηματικών συμφερόντων, ντύνοντας με επιστημονικό μανδύα τις αντιδραστικές αλλαγές και εξωραΐζοντας τις ΣΔΙΤ, υποτάσσοντας την επιστημονική άσκηση της ιατρικής στην υπηρεσία του κέρδους, των περικοπών για την υγεία του λαού.

Αδιάψευστος μάρτυρας για το εφιαλτικό τοπίο που θα επικρατήσει είναι το περιβόητο εθνικό σύστημα της Βρετανίας. Πρόκειται για προτάσεις πέρα για πέρα αντίθετες με τα συμφέροντα της συντριπτικής πλειοψηφίας των νοσοκομειακών γιατρών και του λαού.

Σε ό,τι αφορά την ψήφιση επί της αρχής, επειδή είχαμε πει στην επιτροπή ότι επιφυλασσόμαστε, ψηφίζουμε «παρών».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, ο κ. Λαμπρούλης έφτασε στα δεκαπέντε λεπτά και δεκαπέντε δευτερόλεπτα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είναι η κανονικότητα των δεκαπέντε λεπτών που δικαιούμαστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει αποφασιστεί μια διαδικασία κατά πλειοψηφία, όπως γνωρίζετε, στη διάσκεψη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Διεκδικούμε την κανονικότητα, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλοι οι συνάδελφοι θέλουν να μιλήσουν σε έναν χρόνο. Για παράδειγμα, ο εισηγητής του ΣΥΡΙΖΑ κ. Μιχαηλίδης μίλησε οκτώμισι λεπτά. Ο εισηγητής του Κινήματος Αλλαγής μίλησε επτά λεπτά και σαράντα δευτερόλεπτα.

Τον λόγο τώρα έχει η κ. Αθανασίου και παρακαλώ να είναι εντός του χρόνου.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, ο Κανονισμός επί της διαδικασίας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν επιτρέπω.

**ΙΑΣΟΝΑΣ ΦΩΤΗΛΑΣ:** Δεν επιτρέπετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά, κύριε Φωτήλα.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Κύριε Πρόεδρε, κυρίες και κύριοι συνάδελφοι, καλούμαστε για ακόμα μία φορά με τη διαδικασία του κατεπείγοντος να συμμετάσχουμε σε μία συνεδρίαση, στην οποία η κυβερνητική πλειοψηφία ψηφίζει εκ προοιμίου «ναι», χωρίς να λαμβάνει υπ’ όψιν τις αιτιάσεις της Αντιπολίτευσης.

Πρώτα, όμως, ας ενημερώσουμε τον ελληνικό λαό για το τι έχουμε μπροστά μας. Μπροστά μας έχουμε μία συρραφή τροπολογιών, ένα αριστούργημα ελληνικής νομοθετικής πρακτικής! Εύγε, κύριοι της Κυβέρνησης! Και μάλιστα έχουμε μπροστά μας όχι απλώς κάποιες τροπολογίες προηγουμένων νομοθετημάτων αλλά και τροπολογίες για νομοθετήματα που ακόμα η μελάνη τους δεν έχει στεγνώσει, όπως αυτό του ΕΟΔΥ.

Ας δούμε, όμως, κύριε Πρόεδρε, τα πεπραγμένα προς ψήφιση των κυρίων Υπουργών.

Στις προτάσεις του σχεδίου νόμου του Υπουργείου Υγείας τίθενται μία σειρά από θέματα προς ρύθμιση που αφορούν τόσο την ένταξη ιατρών επιστημόνων και οδοντιάτρων στο ΕΣΥ, όσο και θέματα που αφορούν την αποζημίωση των οικογενειακών γιατρών, τον ΕΟΔΥ και άλλα.

Το άρθρο 5, προσδιορίζει μηνιαία αποζημίωση των οικογενειακών γιατρών. Και όπως ομολογείτε στην αιτιολογική έκθεση -λόγω της δυσλειτουργίας στους θεσμούς σήμερα και για να μη φύγουν και αυτοί που εντάχθηκαν- τους δίνετε μισθό. Δεν γίνεται, όμως, έτσι, κύριε Υπουργέ της Υγείας.

Στο άρθρο 6, παρατείνετε την ισχύ των συμβάσεων των απασχολουμένων στα κέντρα κράτησης αλλοδαπών. Πάλι αυξάνουμε κρατικές δαπάνες για ανάγκες αλλοδαπών που, αν και προαναχωρούν, κανείς δεν φεύγει και ο χορός των ΜΚΟ καλά κρατεί.

Και ερχόμαστε στο άρθρο 8 και στον νεοσύστατο ΕΟΔΥ, το νομοσχέδιο του οποίου δεν πέρασαν ούτε δύο μήνες που το ψηφίσατε, κύριοι συνάδελφοι της Κυβέρνησης. Και τι κάνατε εδώ μεταξύ των άλλων; Διευκρινίζετε τα επαγγέλματα που εντάσσονται στο πλαίσιο των έκτακτων προσλήψεων του ΕΟΔΥ για λόγους ερμηνευτικούς, όπως λέτε, αφού στην αρχική του μορφή ο νόμος αναφερόταν στα επαγγέλματα του ιατρικού τομέα και των λοιπών επαγγελματιών υγείας και στο παρόν νομοσχέδιο είπατε να τα ονοματίσετε επακριβώς, έτσι ώστε να μην υπάρχουν παρερμηνείες ή για να καταχωριστούν εξαρχής εντάσσοντας έτσι μέσα και άλλα επαγγέλματα που δεν ανήκουν στον ιατρικό αλλά σε συναφείς τομείς. Και στο τέλος λέτε: «..και σε όποιου προσωπικού άλλου κλάδου». Προβλέπεται, δηλαδή, πρόνοια για ψυχολόγους και κοινωνικούς λειτουργούς σε δομές, ενώ δεν υπάρχουν στα σχολεία μας. Λέτε ότι το πράττετε για λόγους μισθολογικής ισορροπίας και κατόπιν σχετικών οδηγιών ουσιαστικά. Κύριοι του Υπουργείου Υγείας, για ποιον χτυπά χαρμόσυνα η καμπάνα;

Αναφέρεστε σε επαγγέλματα, όπως «συντονιστής πεδίου». Τι επάγγελμα είναι αυτό, κύριε Πρόεδρε; Και ας πούμε ότι καταλαβαίνω με τι ασχολείται. Επαγγελματική ομάδα, όμως, ώστε να μπει σε σχέδιο νόμου -πόσω μάλλον σε νόμο- δεν είναι. Και τι είναι; Ένα παραθυράκι για διοικητικές προσλήψεις φυσικά.

Αυτό, όμως, που, πράγματι, μου προξενεί πολύ μεγάλη εντύπωση, είναι η αναφορά σας στους «διαπολιτισμικούς μεσολαβητές διερμηνέων». Ήξερα για μεταφραστές, ήξερα για διερμηνείς. Τον όρο «διαπολιτισμικούς μεσολαβητές διερμηνέων» δεν τον κατανοώ. Αυτά τα «δια-», κύριε Υπουργέ, χρησιμοποιούνται ευρέως τελευταία.

Στην παράγραφο 4 του ίδιου άρθρου 5, γίνεται λόγος για την ακύρωση πρόσληψης στον ΕΟΔΥ- απόλυση προσωπικού στον ΕΟΔΥ- μετά από απόφαση του ΑΣΕΠ και κατόπιν κάποιας ενστάσεως κατά του πίνακα κατάταξης και αναφέρεται ότι «ο απολυθείς θα λαμβάνει τις δεδουλευμένες αποδοχές του μέχρι την ημερομηνία απόλυσής του». Εάν, δηλαδή, η ένσταση γίνεται για κάποιο θέμα που αφορά τον ίδιο τον εργαζόμενο θα τον πληρώσουμε, ενώ με υπαιτιότητά του παραπλάνησε, ας πούμε, τις αρχές και τον φορέα για να προσληφθεί;

Στο άρθρο 7, λαμβάνεται μέριμνα για την πληρωμή των εφημεριών του απασχολουμένων του ιατρικού προσωπικού στο Γενικό Νοσοκομείο Θήρας καθ’ υπέρβαση του ανώτατου ορίου εφημεριών. Πράττετε ορθά. Δεν είναι όμως μόνο οι ιατροί της Θήρας που δικαιούνται να λάβουν τις εφημερίες τους για τις αυξημένες ανάγκες για υπηρεσίες λόγω τουρισμού τους καλοκαιρινούς μήνες. Το ιατρικό προσωπικό ανά την Ελλάδα, λόγω των τεράστιων ελλείψεων, υπερβάλλει εαυτόν στην παροχή υπηρεσιών, προκειμένου να καλύψει τις αυξημένες ανάγκες.

Λήμνος: Με σταθερό πληθυσμό δεκαεπτά χιλιάδων κατοίκων έχει έναν αναισθησιολόγο, έναν χειρουργό, μία παθολόγο, κανέναν ογκολόγο και δεν πληρώνονται τριάντα ημέρες οι εφημερίες τους. Και επ’ αφορμή, τι γίνεται με την επαναφορά των γιατρών του ΕΣΥ στα πριν τη μείωση του 2012 επίπεδα και με βάση αυτές η εφαρμογή του νέου μισθολογίου, όπως αποφάσισε το Συμβούλιο της Επικρατείας;

Υπερασπίζεστε καθετί εξωπραγματικό και δίνετε πακτωλό χρημάτων για τις δομές των λαθροεισβολέων, όπως φαίνεται στο άρθρο 9, σχεδόν διπλάσιες των γιατρών του ΕΣΥ, και τους στυλοβάτες της δημόσιας υγείας, τους γιατρούς μας τους αγνοείτε.

Το άρθρο 12, αφορά τη στελέχωση θέσεων από συνταξιούχους. Μήπως είναι «φωτογραφικό»; Μήπως επιχειρείτε με αυτή τη διάταξη να τοποθετηθούν συνταξιούχοι «ημέτεροι», επειδή το υπάρχον θεσμικό πλαίσιο δεν τους καλύπτει λόγω συνταξιοδότησης; Δεν υπάρχουν εν ενεργεία και διαθέσιμοι επιστήμονες με αμέτρητα προσόντα και ικανότητες για να προσφέρουν σε αυτές τις θέσεις;

Άρθρο 14. Διαβάζουμε ότι στα νοσοκομεία στα οποία θα υπάρχει πλεόνασμα πέραν των αναγκαίων για τη λειτουργία τους χρημάτων, θα μπορεί να μεταφέρεται με απόφαση του διοικητή ΥΠΕ ή του Υπουργού Υγείας σε άλλα νοσοκομεία που χρειάζονται ενίσχυση. Γιατί; Έτσι επιβραβεύει το Υπουργείο τις συγκεκριμένες διοικήσεις και τους συγκεκριμένους λειτουργούς για την εξοικονόμηση πόρων; Δεν θα έπρεπε τα ίδια τα νοσοκομεία ως αυτοδιοίκητα να μπορούν να κατευθύνουν τα ποσά αυτά φερ’ ειπείν στη βελτίωση εγκαταστάσεων, στην επιμόρφωση των ίδιων των λειτουργών, ακόμα -γιατί όχι;- στην επιβράβευση με μπόνους του προσωπικού; Θα πρέπει το νοικοκύρεμα και το πλεόνασμα στα νοσοκομεία να λειτουργεί ως παράδειγμα και για τα υπόλοιπα ιδρύματα, αξιολογώντας συνάμα εμπράκτως την συνεισφορά αυτών που συνέβαλαν στα θετικά αυτά αποτελέσματα.

Στο άρθρο 15, ο Υπουργός Προστασίας του Πολίτη εισάγει τη δυνατότητα να μπορούν να μεταταχθούν στη Γενική Γραμματεία Πολιτικής Προστασίας, μεταξύ των άλλων, και ένστολο προσωπικό ειδικά από το Λιμενικό Σώμα και τις Ένοπλες Δυνάμεις.

Κάποτε, κύριοι συνάδελφοι, επιχειρήθηκε η αποστρατιωτικοποίηση της Εθνικής Υπηρεσίας Πληροφοριών. Σήμερα οι ανάγκες -ελπίζω για το καλό του έθνους μας- προκρίνουν το αντίστροφο.

Στο άρθρο 17 διαβάζουμε από την αιτιολογική έκθεση ότι το προσφυγικό – μεταναστευτικό είναι ένα σύνθετο, μείζον και δυσεπίλυτο ζήτημα, στο οποίο καλείται να δώσει λύσεις το αρμόδιο Υπουργείο μέσω και της ενίσχυσης των τάξεών του με οκτακόσιους νέους συνοριοφύλακες για τον αποτελεσματικότερο έλεγχο των εξωτερικών συνόρων της χώρας μας, κατά την αιτιολογική έκθεση, κύριε Υπουργέ Προστασίας του Πολίτη.

Γνωρίζετε κάτι για τα εσωτερικά σύνορα στη χώρα μας ή μήπως κάτι σχετικό με την ελεύθερη κυκλοφορία των Ελλήνων ανά την επικράτεια; Και αφού αυτοί οι νέοι συνοριοφύλακες θα προασπίζουν τα σύνορα, τι μας ανακοινώνετε, κύριοι της Κυβέρνησης; Ότι θα απωθείτε τους λαθροεισβολείς πίσω από εκεί που έρχονται; Γιατί αν είναι έτσι, να σας χειροκροτήσουμε όρθιοι, που επιτέλους εναρμονιστήκατε με την κοινή λογική προστασίας της πατρίδας μας που τόσο καιρό εμείς, ως Ελληνική Λύση πρεσβεύουμε. Αν όμως δεν θα απωθούνται οι λαθροεισβολείς, τότε μάλλον οι νέοι αυτοί συνοριοφύλακες που και αυτοί θα φέρουν το εθνόσημο δεν θα είναι φύλακες των συνόρων αλλά ρεσεψιονίστ. Για να ξέρουμε τι λέμε.

Για το άρθρο 34, δεν κάνουμε καν λόγο. Διαφωνούμε εξαρχής λόγω θέσης και ανεξάρτητα από πρόσωπο.

Στο άρθρο 41, προβλέπεται ρύθμιση για νέα καθυστέρηση στην εκκαθάριση και πληρωμή από τον ΕΦΚΑ των ληξιπρόθεσμων υποχρεώσεων στα φαρμακεία, σε γιατρούς, σε διαγνωστικά κέντρα. Σίγουρα όμως αυτή η παρατεταμένη καθυστέρηση, επειδή το «ταμείο είναι μείον» θα προκαλέσει νέα προβλήματα στους επαγγελματίες και εν τέλει νέα ταλαιπωρία στους πολίτες και στους ασθενείς.

Το άρθρο 48, αφορά την εγγραφή σε δημοτικούς βρεφονηπιακούς, παιδικούς και βρεφικούς σταθμούς των παιδιών που πάσχουν από σωματικές, πνευματικές και ψυχικές παθήσεις ή αναπηρίες, αλλά και τη δυνατότητα παροχής υποστήριξης του παιδιού και από ειδικό βοηθό που διαθέτει η οικογένεια. Ορθά προβλέπεται αυτή η ρύθμιση, αλλά κατά τη γνώμη μου είναι πρόχειρη και ανεπαρκής και στην εφαρμογή της θα δημιουργήσει περισσότερα προβλήματα.

Γεννώνται τα εξής ερωτήματα: Ποιοι συνοδοί θα επιτρέπονται ανά τάξη; Ποιος θα είναι ο μέγιστος αριθμός παιδιών και συνοδών ανά τάξη σε αυτές τις περιπτώσεις; Και φυσικά η οικογένεια θα επιβαρύνεται με τα έξοδα του βοηθού συνοδού, γεγονός πολύ λυπηρό και δυσβάσταχτο ούτως ή άλλως.

Θα έπρεπε με πρωτοβουλία του κράτους να δημιουργηθούν για τα παιδιά σε αδυναμία κατάλληλα κέντρα, ειδικά σχολεία, ειδικές δομές, για να στελεχωθούν όλα με προσωπικό εξειδικευμένο, το οποίο ήδη υπάρχει με πλείστες περγαμηνές και να παραχθεί ουσιαστικό έργο, αντί να επιβαρυνθούν για ακόμη μια φορά οι οικογένειές τους που ήδη αιμορραγούν ψυχικά και οικονομικά.

Άρθρο 23, ηλεκτρονικές ταυτότητες. Είμαστε αντίθετοι στο φακέλωμα των πολιτών.

Κύριε Πρόεδρε και κύριοι συνάδελφοι, το εν λόγω νομοσχέδιο-«σκούπα» ρυθμίζει καθώς φαίνεται τα εναπομείναντα τροποποιημένα θέματα του έτους, αν και ποτέ δεν ξέρεις τι άλλο θα έρθει για να τροποποιηθεί μέχρι το τέλος του έτους. Εμφανίζεται ως κατεπείγον με αφορμή τα κέντρα προσφύγων και λαθροεισβολέων, αλλά εισάγεται και ό,τι άλλο περισσεύει. Ρυθμίζονται, η αλήθεια είναι, προς τη σωστή κατεύθυνση ορισμένα θέματα όσον αφορά τον ιατρικό κλάδο, ενώ κάποια άλλα ούτε βρίσκονται στη σωστή κατεύθυνση ούτε καν στο σωστό πλαίσιο αντιμετώπισης.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φωτήλα, θέλατε τον λόγο επί της διαδικασίας;

**ΙΑΣΟΝΑΣ ΦΩΤΗΛΑΣ:** Αυτό που θέλω να πω είναι ότι σύμφωνα με τον Κανονισμό της Βουλής, σε περίπτωση κατεπείγοντος νομοσχεδίου στην αρχή της συνεδρίασης ο Πρόεδρος προτείνει και το Σώμα αποδέχεται τον χρόνο ομιλίας. Εσείς προτείνατε και κανένας μας δεν αποδέχθηκε αυτό που προτείνατε. Θα μπορούσατε, λοιπόν, μάλλον εσείς να αναθεωρήσετε τον χρόνο που είπατε και όχι ολόκληρο το Σώμα της Βουλής.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φωτήλα, δεν είπαμε μόνο για τον χρόνο. Επιπλέον βάλαμε τρεις ομιλητές από κάθε κόμμα και το αποφάσισε το Σώμα σήμερα πριν λίγο, εσείς αποφασίσατε τους επιπλέον τρεις ομιλητές. Είναι μια διαδικασία που τη γνωρίζουν όλοι. Μάλιστα σχεδόν όλα τα κόμματα έχουν φέρει κατεπείγοντα νομοσχέδια.

Έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεννιά μαθητές και μαθήτριες και τρεις συνοδοί εκπαιδευτικοί από το Γ΄ Αρσάκειο Δημοτικό Σχολείο Ψυχικού.

Επίσηςέχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι επτά μαθητές και μαθήτριες και τέσσερις συνοδοί εκπαιδευτικοί από το 2ο Δημοτικό Σχολείο Χαϊδαρίου.

Σας καλωσορίζουμε όλους!

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Φωτεινή Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε σήμερα εδώ για να συζητήσουμε ένα νομοσχέδιο που εισάγει το Υπουργείο Υγείας με τον χαρακτηρισμό του κατεπείγοντος, χωρίς να έχει γίνει μια σε βάθος συζήτηση και –το κυριότερο- χωρίς να έχει τεθεί προηγουμένως σε διαβούλευση. Δυστυχώς για ακόμη μια φορά, η Κυβέρνηση καταστρατηγεί τις αρχές της καλής νομοθέτησης, που πολύ συχνά επικαλείται, και φέρνει ένα πολυνομοσχέδιο-«σκούπα» το οποίο περιλαμβάνει άρθρα που συγκεράζουν αρμοδιότητες από δεκαπέντε διαφορετικά Υπουργεία.

Με την πρώτη ανάγνωση, ειλικρινά, απορούμε γιατί εισάγεται τόσο βιαστικά ως κατεπείγον, δεδομένου ότι δεν εμπεριέχει παρά λίγες διατάξεις που θα δικαιολογούσαν μία τέτοια πρακτική. Μάλιστα, με μια πρώτη ματιά, μπορούμε να πούμε πως περιλαμβάνει αναγκαίες διατάξεις, οι οποίες είχαν ήδη προαναγγελθεί, όπως για παράδειγμα οι παρατάσεις για την προστασία της πρώτης κατοικίας και ένταξης των οφειλών προς τα ασφαλιστικά ταμεία στις εκατόν είκοσι δόσεις, αλλά και πολλές άλλες θολής ή «φωτογραφικής» στόχευσης.

Περνώντας τώρα σε μια σύντομη ανασκόπηση των άρθρων, ας ξεκινήσουμε από εκείνα, που αποτελούν αρμοδιότητα του Υπουργείου Οικονομικών.

Σύμφωνα με το άρθρο 53, δίνεται παράταση ως 30 Απριλίου του 2020, για να μπορέσει να αξιοποιήσει ένας ενδιαφερόμενος το πλαίσιο προστασίας της πρώτης κατοικίας, μια θετική μεν κίνηση, αν και με πολύ σύντομη διάρκεια, που, δυστυχώς, μοιάζει επικοινωνιακή. Γιατί δεν θα μπορούσε να παραταθεί για έναν χρόνο ή και περισσότερο;

Με τις διατάξεις του επόμενου άρθρου παρέχεται η δυνατότητα ρύθμισης εκκρεμών περιπτώσεων έργων σε αιγιαλό και παραλία, δημόσιων αλλά και ιδιωτικών, βάσει του ν.2971/2001, τα οποία κρίνονται αναγκαία, λόγω διάβρωσης ή προσχώσεων κι είχαν μείνει εκτός της προηγούμενης ρύθμισης με τον ν.4607/2019. Θα θέλαμε να δούμε να διασφαλίζεται και να δημιουργείται ένα τέτοιο πλαίσιο, αυστηρό και απαραίτητο, ώστε να ενταχθούν μόνο τα άκρως απαραίτητα έργα, που δεν θα επιβαρύνουν ούτε θα μολύνουν τον αιγιαλό, τις παραλίες μας και τους πυθμένες των θαλασσών μας.

Με το επόμενο άρθρο σκιαγραφείται η διαδικασία προσλήψεων με συμβάσεις ορισμένου χρόνου στην ΕΑΒ, με έλεγχο νομιμότητας της προκήρυξης και εκ των υστέρων κύρωση οριστικών πινάκων πρόσληψης από τον ΑΣΕΠ.

Το Υπουργείο Εσωτερικών, τώρα, επιδιώκει να εμπλουτίσει τον νέο κύκλο κινητικότητας υπαλλήλων, με διατάξεις που είχαν ήδη αναρτηθεί για διαβούλευση και με τις αιτήσεις, που έχουν ήδη ανοίξει, για υπαλλήλους, που επιθυμούν να μεταταχθούν ή να αποσπαστούν και με καταληκτική ημερομηνία τη 17η Δεκεμβρίου.

Οι αλλαγές που ενσωματώνει το Υπουργείο Εσωτερικών στο παρόν νομοσχέδιο είναι δύο. Πρώτον, αυξάνεται το πλαφόν καλυμμένων θέσεων, που πρέπει να έχει ένας φορέας, ώστε να αφεθεί ελεύθερος ένας υπάλληλός του να μετακινηθεί σε άλλη υπηρεσία. Έτσι, προφυλάσσονται μεν οι φορείς από περαιτέρω υποστελέχωση σε ενδεχόμενο «κύμα φυγής» αλλά περιορίζεται ο αριθμός των υπαλλήλων, που θα έχουν δικαίωμα μετακίνησης.

Δεύτερον, δίνεται η δυνατότητα σε πολλούς επιτυχόντες του 3Κ/2018 διαγωνισμού του ΑΣΕΠ να μπουν στις ανταποδοτικές υπηρεσίες των δήμων, κυρίως στην καθαριότητα και με αμοιβαίες μετατάξεις.

Οι υπόλοιπες διατάξεις του Υπουργείου Εσωτερικών αφορούν την τοπική αυτοδιοίκηση. Θεσπίζεται η επιχορήγηση των ΟΤΑ με έως και 40 εκατομμύρια ευρώ, τα οποία θα χρησιμοποιηθούν, για να εξοφληθούν υποχρεώσεις, που έχουν προκύψει από τελεσίδικες δικαστικές αποφάσεις, ενώ ταυτόχρονα, μετά από απόφαση της οικονομικής τους επιτροπής οι ΟΤΑ θα μπορούν να ανοίξουν λογαριασμό σε τραπεζικά ιδρύματα. Επίσης, παρατείνεται μέχρι τέλος Ιουνίου 2020 η προθεσμία, εντός της οποίας, δημοτικοί παιδικοί και βρεφονηπιακοί σταθμοί πρέπει να συμμορφωθούν πλήρως στις απαιτήσεις του νέου κανονισμού λειτουργίας.

Πάμε τώρα στα άρθρα που αφορούν το Υπουργείο Υγείας. Με το παρόν ρυθμίζεται η υπαγωγή των ιδιωτών παρόχων υγείας στο καθεστώς των εκατόν είκοσι δόσεων για τις οφειλές τους προς τον ΕΟΠΥΥ, λόγω των υποχρεωτικών εκπτώσεων –rebate- και επιστροφών, clawback.

Επιπλέον, επανέρχεται στον ΕΟΦ η αρμοδιότητα οργάνωσης ιατρικών συνεδρίων αντί του ΚΕΣΥ.

Τώρα, σύμφωνα με τα οριζόμενα του παρόντος, που αφορούν θέματα αρμοδιότητας του Υπουργείου Εργασίας, δίνεται μία νέα παράταση ως 31 Μαΐου του 2020 για ένταξη στη ρύθμιση των εκατόν είκοσι δόσεων των οφειλών σε ασφαλιστικά ταμεία, ενώ ταυτόχρονα θεσπίζεται μια ελεγκτική αποζημίωση για τους ελεγκτές του ΣΕΠΕ, κυμαινόμενη από 30 ως 300 ευρώ μηνιαίως, χωρίς να περιλαμβάνεται στις τακτικές τους αποδοχές και χωρίς να υφίσταται καμμία ασφαλιστική κράτηση.

Επίσης, έχουμε μια παράταση για έναν χρόνο της εκκαθάρισης και πληρωμής των ληξιπρόθεσμων υποχρεώσεων του κλάδου υγείας των φορέων κοινωνικής ασφάλισης από τον ΕΦΚΑ, ενώ ταυτόχρονα, παρατείνεται η διάρκεια των συμβάσεων των εργαζόμενων στα κέντρα κοινωνικής πρόνοιας, έως ότου οι θέσεις πληρωθούν με επιτυχόντες διαγωνισμού μέσω ΑΣΕΠ.

Βασική διάταξη του Υπουργείου Υγείας αποτελεί αυτή του αποχαρακτηρισμού του οικοπέδου, που είχε οριστεί ως χώρος ανέγερσης του δικαστικού μεγάρου Πειραιά, το οποίο τώρα περνάει από τον ΕΟΦ στο ελληνικό δημόσιο για σαράντα εννέα χρόνια, με σκοπό τη δημιουργία κέντρου καινοτομίας, πρότυπου πάρκου έρευνας και τεχνολογίας.

Ως Βουλευτής Β΄ Πειραιά δεν μπορώ να μην αναρωτηθώ και να μην ζητήσω απάντηση σε δυο ερωτήματα, αναφορικά με αυτή την αλλαγή. Το πρώτο είναι πού θα χτιστεί τελικά το δικαστικό μέγαρο Πειραιά. Όλοι ξέρουμε ότι η κατάστασή του είναι εξαιρετικά άσχημη. Και δεύτερον, τι σκοπό έχει αυτή η μεταφορά. Αν επρόκειτο να αλλάξει χρήση, γιατί δεν κάνουμε κάτι διαφορετικό; Γιατί δεν δίνουμε τον χώρο στους κατοίκους, που θα μπορούσαν να το χρησιμοποιήσουν ως χώρο αναψυχής, ως πάρκο δικό τους;

Επέλεξα να κλείσω αναφερόμενη στα άρθρα που αφορούν το Υπουργείο Προστασία του Πολίτη.

Κατ’ αρχάς, με το άρθρο 16 έχουμε τη θέσπιση επιδόματος θέσης ευθύνης «στον διοικητή και στους περιφερειακούς συντονιστές πολιτικής προστασίας», το οποίο μας προκαλεί απορία, καθώς μοιάζει να αποτελεί μια αρκετά φωτογραφική διάταξη, μιας και σύμφωνα με τα όσα έχουν αναφερθεί στο νομοσχέδιο, «Το επίδομα (…) καταβάλλεται, ακόμη και στην περίπτωση που στις ως άνω θέσεις διορίζεται συνταξιούχος του δημοσίου». Δεν μπορούμε να μην θυμηθούμε πως διοικητής πολιτικής προστασίας έχει ήδη οριστεί απόστρατος αντιστράτηγος και πρώην αρχηγός της Πυροσβεστικής.

Επιπλέον, με το άρθρο 15 δίνεται η δυνατότητα στη Γενική Γραμματεία Πολιτικής Προστασίας να αποσπώνται τακτικοί υπάλληλοι ή και ένστολο προσωπικό από τους φορείς γενικής κυβέρνησης, αλλά και από το Λιμενικό και τις Ένοπλες Δυνάμεις, ενώ δεν δίνεται η ίδια δυνατότητα σε υπαλλήλους υπηρεσιών, που θα μπορούσαν να βοηθήσουν σημαντικά την πολιτική προστασία.

Για τα προβλεπόμενα στο άρθρο 17, ειλικρινά, θα μπορούσα να μιλάω για πολλές ώρες, όμως θα προσπαθήσω να είμαι όσο το δυνατόν πιο σύντομη. Με δικαιολογία την ανάγκη για αντιμετώπιση των προσφυγικών ροών, προκηρύσσεται η πρόσληψη οκτακοσίων συνοριοφυλάκων ορισμένου χρόνου, που θα αποτελούν μια νέα κατηγορία εντός του Σώματος της Ελληνικής Αστυνομίας και οι οποίοι θα μπορούν να χρησιμοποιηθούν για την φύλαξη των συνόρων, αλλά και να τοποθετηθούν σε προαναχωρησιακά κέντρα, χωρίς όμως να υπάρχει καμμία αναφορά στο νομοσχέδιο για τη μοριοδότηση της πρόσληψης, για την εκπαίδευση που θα λαμβάνουν και το είδος των υπηρεσιών, που τελικά θα κληθούν να εκπληρώσουν.

Για παράδειγμα, μιας και θα τοποθετηθούν σε ΠΡΟΚΕΚΑ, πώς διασφαλίζεται ότι δεν θα ανήκουν αυτοί οι συνοριοφύλακες στο προσωπικό της ΕΛΑΣ, που σύμφωνα με το πριν από λίγο καιρό ψηφισθέν νομοσχέδιο του ασύλου, δεν θα μπορούν να διενεργούν τις συνεντεύξεις ασύλου;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό θα χρειαστώ ακόμη, κύριε Πρόεδρε.

Αν δούμε τα κριτήρια πρόσληψης για συνοριοφύλακες, όπως αυτά περιγράφονται στην ιστοσελίδα της Ελληνικής Αστυνομίας, οι συνοριοφύλακες πρέπει να είναι Έλληνες πολίτες, που δεν θα υπερβαίνουν το εικοστό όγδοο έτος της ηλικίας τους, με μερικά από τα κριτήρια πρόσληψης να είναι ο γενικός βαθμός απολυτηρίου λυκείου, η γνώση ξένης γλώσσας και η εκπλήρωση στρατιωτικών υποχρεώσεων.

Δεν θα έπρεπε, για τη συγκεκριμένη και τόσο νευραλγική και ιδιαίτερη κατηγορία, να θεσπιστούν επιπλέον κριτήρια; Δεν θα έπρεπε, να υπάρχει η πλήρης περιγραφή των καθηκόντων αυτής της νέας κατηγορίας στο νομοσχέδιο, που συζητάμε ή μοναδικός στόχος της Κυβέρνησης είναι η εδραίωση της αστυνομοκρατίας και στο προσφυγικό;

Κυρίες και κύριοι συνάδελφοι, τα άρθρα του πολυνομοσχεδίου είναι πολλά και διαφορετικών Υπουργείων. Ως εκ τούτου, θα έπρεπε να είχαμε όλοι τον χρόνο να τα επεξεργαστούμε καλύτερα.

Ως ΜέΡΑ25 θα καταψηφίσουμε επί της αρχής, ακριβώς γιατί είναι ένα συνονθύλευμα διατάξεων, που επιλύουν προσωρινά τα περισσότερα προβλήματα, στηρίζοντας όμως τα άρθρα που περιλαμβάνουν θετικές διατάξεις.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε την κ. Μπακαδήμα από το ΜέΡΑ25 για τον χρόνο.

Το λόγο έχει ζητήσει η Υφυπουργός Αγροτικής Ανάπτυξης και Τροφίμων για το άρθρο 52, αν δεν κάνω λάθος. Παρακαλώ.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να υποστηρίξω το άρθρο 52 του νομοσχεδίου που συζητάμε: «Ρυθμίσεις θεμάτων αλιείας».

Σύμφωνα με τα πρόσθετα μέτρα ελέγχου -αναφέρομαι στην παράγραφο 1- που υιοθέτησε η χώρα μας για την αλιεία ειδών ολοθουρίων, θα έπρεπε σύμφωνα με το π.δ.48/2018, τα συγκεκριμένα σκάφη να έχουν εγκατεστημένες δύο συσκευές, τη συσκευή VMS για τη δορυφορική παρακολούθηση του εντοπισμού της περιοχής, αλλά και της περιόδου που αλιεύουν, και την συσκευή ERS που είναι το ηλεκτρονικό ημερολόγιο αλιείας για υποβολή των στοιχείων της παραγωγής που αλιεύουν.

Επειδή το κόστος αγοράς και τοποθέτησης των εν λόγω συσκευών είναι υψηλό, προβλέφθηκε η κάλυψη-χρηματοδότηση της εν λόγω εγκατάστασης από το Επιχειρησιακό Πρόγραμμα Αλιείας και Θάλασσας και συγκεκριμένα, το Μέτρο 6.6.1..

Ωστόσο, η προηγούμενη κυβέρνηση ουδέποτε μερίμνησε για την προκήρυξη του παραπάνω μέτρου, με αποτέλεσμα οι αλιείς να μην προμηθευτούν αυτές τις συσκευές, ενώ υπάρχουν διατιθέμενες πιστώσεις-κονδύλια και αναγκάστηκε να δώσει παράταση εφαρμογής του νόμου που εντωμεταξύ ψήφισε γι’ αυτή την υποχρέωση ενός έτους, με το άρθρο 78 του ν.4582/2018. Παρά ταύτα και στο διάστημα αυτής της παράτασης που έδωσε η προηγούμενη κυβέρνηση, δεν μερίμνησε και πάλι για την προκήρυξη του εν λόγω μέτρου, με αποτέλεσμα οι αλιείς να μην μπορούν, για ακόμη μία φορά, να ανταποκριθούν.

Για τους παραπάνω λόγους, η Κυβέρνησή μας αναγκάζεται να δώσει παράταση ενός ακόμη έτους, δηλαδή μέχρι 22 Μαΐου του 2020 που λήγει η αλιευτική περίοδος, δεσμευόμενη να προκηρύξει το εν λόγω Μέτρο 6.6.1., προκειμένου να ενισχύσει οικονομικά τους αλιείς, να τους καταστήσει σύννομους και επιπλέον, να αξιοποιηθούν οι πιστώσεις του ΕΠΑΛΘ 2014-2020 και να υπάρξουν οι σχετικές απορροφήσεις, που είναι πολύτιμες. Μετά τις 22 Μαΐου, λοιπόν, άδεια για αλίευση θα χορηγείται στα εν λόγω σκάφη, μόνο σε περίπτωση που έχουν εγκατεστημένες στις εν λόγω συσκευές.

Σε ό,τι αφορά την επιβάρυνση του προϋπολογισμού, η διάταξη είναι δημοσιονομικά ουδέτερη, μη προκαλούσα καμμία δαπάνη. Αμέσως, τονίζω, θα βγει η προκήρυξη του εν λόγω μέτρου.

Πάω στην παράγραφο 2. Ο ν.4597/2019 που ψηφίστηκε τον Φεβρουάριο του 2019, σε εφαρμογή του κανονισμού ελέγχου και του action plan που συμφωνήθηκε για την τήρησή του, προέβλεπε ότι η ανανέωση των αδειών των αλιευτικών σκαφών του άρθρου 5 του βασιλικού διατάγματος του 1966, θα γίνεται μόνο εφόσον έχουν υποβάλει όλα τα ημερολόγια αλιείας από 1-1-2018 ως 30-9-2019.

Παρ’ ότι το action plan, στο οποίο αναφέρθηκα, αναφερόταν κυρίως και μόνο στα σκάφη με μήκος κάτω από δέκα μέτρα, που αριθμούν δεκατρείς χιλιάδες, η προηγούμενη κυβέρνηση επέκτεινε τις ρυθμίσεις και για άλλες δύο κατηγορίες σκαφών, για τα σκάφη από δέκα έως δώδεκα μέτρα, τριακόσια σκάφη στο σύνολό τους και για τα σκάφη πάνω από δώδεκα μέτρα, εξακόσια σκάφη, χωρίς όμως να διασφαλίζει τις δυνατότητες ελέγχου τήρησης των υποχρεώσεων, που έθετε ο νόμος που ψήφισε.

Νομοθέτησαν δηλαδή κάτι, που ήξεραν ότι στην πράξη δεν μπορεί να εφαρμοστεί μέχρι 31-12-2019, γιατί για τη διασφάλιση του ελέγχου θα έπρεπε να επισπευστεί, κυρίες και κύριοι συνάδελφοι, το Πρόγραμμα της Κοινωνίας της Πληροφορίας ύψους 7,5 εκατομμυρίων ευρώ, που ανάμεσα στα άλλα, θα έλεγχε ηλεκτρονικά τους αλιείς των σκαφών και για πάνω από δώδεκα μέτρα και για δέκα έως δώδεκα μέτρα, σε εύλογο χρονικό διάστημα.

Αξίζει να αναφερθεί ότι ο νόμος για την υποχρέωση ψηφίστηκε τον Φεβρουάριο του 2019 και η αναγκαία προγραμματική συμφωνία με την Κοινωνία της Πληροφορίας υπεγράφη μία εβδομάδα πριν από τις εκλογές. Με δεδομένη, λοιπόν, αυτή τη χρονική υστέρηση και την αντικειμενική αδυναμία ελέγχου, χαρακτηριστικά αναφέρω τα στοιχεία του Αυγούστου, μόνο δεκαπέντε ημερών για τα διακόσια πενήντα σκάφη της μηχανότρατας ήταν οκτώμισι χιλιάδες σελίδες excel.

Εμείς δεν κάνουμε καμμία έκπτωση στο κομμάτι του ελέγχου του action plan, αλλά συγχρόνως δεν θέλουμε να αδικήσουμε και κανέναν αλιέα, γιατί σε κάποιον που έχει τηρήσει τις υποχρεώσεις του, δεν μπορούμε εμείς να του στερήσουμε την ανανέωση της άδειάς του, άρα, το δικαίωμα της εργασίας, επειδή υπάρχει αντικειμενική αδυναμία ελέγχου, που προκλήθηκε από την προηγούμενη ηγεσία. Δίνουμε επομένως παράταση μέχρι 10-4-2020 οριζόντια, για όλα τα σκάφη, για τις άδειες που έπρεπε να ολοκληρωθούν μέχρι 31-12-2019.

Σε ό,τι αφορά στα σκάφη κάτω των δέκα μέτρων, η παράταση αυτή ισχύει, εφόσον έχουν δηλώσει μηνιαία δελτία παραγωγής μέχρι 15 Μαρτίου του 2019. Σε ό,τι αφορά τους αλιείς με σκάφη πάνω από δέκα μέτρα, δίνουμε αναστολή δύο χρόνων, ως 30-9-2021, στην τήρηση των υποχρεώσεων υποβολής στοιχείων παραγωγής, προκειμένου να έχουμε το εργαλείο ελέγχου, δηλαδή τις εφαρμογές της Κοινωνίας της Πληροφορίας, μια εφαρμογή που δημιουργεί το πλεονέκτημα του αυτοματοποιημένου, του συνεχούς, του ηλεκτρονικού ελέγχου. Και αυτή η διάταξη είναι δημοσιονομικώς ουδέτερη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο εκπαιδευτικοί συνοδοί τους από το Δημοτικό Σχολείο Βουλιαγμένης.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Χρήστος Κέλλας από τη Νέα Δημοκρατία, για πέντε λεπτά.

**ΧΡΗΣΤΟΣ ΚΕΛΛΑΣ:** Κυρίες και κύριοι συνάδελφοι, κύριε Υπουργέ, με το παρόν σχέδιο νόμου η Κυβέρνησή μας διευθετεί μία σειρά από ιδιαίτερα ζητήματα κατεπείγοντος χαρακτήρα, με ισχυρό κοινωνικό πρόσημο. Και ξεκινάω από τα θέματα υγείας.

Αντιμετωπίζεται κατ’ αρχήν ένα θέμα, που σέρνεται από το παρελθόν. Με το πρώτο άρθρο του νομοσχεδίου δίνεται παράταση των διαδικασιών αξιολόγησης και κατάταξης γιατρών και οδοντιάτρων σε θέσεις κλάδου γιατρών οδοντιάτρων του ΕΣΥ μέχρι 31-1-2020, προκειμένου να μην αποχωρήσουν από τις θέσεις τους και το σύστημα υγείας.

Παράλληλα, οι διαδικασίες αξιολόγησης και επιλογής των γιατρών βελτιώνονται και επιταχύνονται. Αφενός στα συμβούλια κρίσης και επιλογής γιατρών του ΕΣΥ ορίζεται η συμμετοχή γιατρών μόνον της ίδιας ειδικότητας και αφετέρου, προάγεται ο εξορθολογισμός της υποβολής υποψηφιοτήτων των κρίσεων και των τοποθετήσεων.

Ιδιαίτερα σημαντική είναι επίσης η διασφάλιση διαδικασιών πρόσληψης με ηλεκτρονικά μέσα, μέσω ηλεκτρονικής πλατφόρμας, όπως και η ρύθμιση για τη μηνιαία αποζημίωση των οικογενειακών γιατρών και την αντιμετώπιση του προβλήματος της μη ολοκληρωμένης ανάπτυξης του δικτύου τόσο στα αστικά κέντρα όσο και στην περιφέρεια.

Συν τοις άλλοις, προωθείται η ρύθμιση οφειλών των παρόχων υγείας από rebate και clawback. Συγκεκριμένα, δίδεται σε γιατρούς, διαγνωστικά κέντρα, κλινικές κ.λπ. το δικαίωμα ένταξής τους σε ρύθμιση αποπληρωμής εκατόν είκοσι δόσεων του ποσού της αυτόματης επιστροφής –clawback- του έτους 2019.

Παρεμπιπτόντως, κύριε Υπουργέ -δεν βλέπω τον κ. Κοντοζαμάνη- με το θέμα του clawback για εργαστήρια, κλινικές, κέντρα αποκατάστασης, επιτέλους, κάτι πρέπει να κάνουμε, διότι όπως πηγαίνει η κατάσταση, θα κλείσουν.

Ακόμα, το Υπουργείο Υγείας παίρνει μέτρα για την παράταση των συμβάσεων καθαριότητας, εστίασης και σίτισης για την Κεντρική Υπηρεσία του Υπουργείου Υγείας και τους εποπτευόμενους φορείς έως 30-6-2020. Παρατείνεται, επίσης, έως και 1-3-2020 η απασχόληση του ήδη υπηρετούντος προσωπικού στα προαναχωρισιακά κέντρα κράτησης αλλοδαπών –ΠΡΟΚΕΚΑ- των οποίων οι συμβάσεις λήγουν 31 Δεκεμβρίου 2019.

Στο πλαίσιο της μεταναστευτικής πολιτικής και της φύλαξης των συνόρων μας, η οποία έχει εντατικοποιηθεί και αυστηροποιηθεί από την ημέρα που αναλάβαμε τη διακυβέρνηση της χώρας, προχωράμε στην πρόσληψη οκτακοσίων συνοριοφυλάκων. Το προσωπικό αυτό προσλαμβάνεται στην Ελληνική Αστυνομία, της οποίας το έργο θα είναι να ενισχύσει ιδίως τα νησιά του Ανατολικού Αιγαίου, που είναι άμεσα αντιμέτωπα με τη μεταναστευτική κρίση, αλλά και απέναντι από τις ακτές της Τουρκίας.

Ταυτόχρονα, παρατείνεται η θητεία των πυροσβεστών πενταετούς υποχρέωσης έως 31 Δεκεμβρίου 2020, προκειμένου ο μηχανισμός πυροπροστασίας της χώρας να λειτουργεί καθ’ όλη τη διάρκεια του έτους, ενώ δίνεται η δυνατότητα πρόσληψης εποχικών πυροσβεστών κατά τη διάρκεια της αντιπυρικής περιόδου.

Συγκεκριμένα, οι πυροσβέστες εποχικής απασχόλησης, που συμπεριλαμβάνονται στους πίνακες επιτυχόντων, όπως έχουν διαμορφωθεί από το 2003 έως και σήμερα, προσλαμβάνονται εκ νέου για το έτος 2020, με δυνατότητα πρόσληψης περαιτέρω για τα έτη 2021, 2022 και 2023. Το ίδιο βέβαια, προβλέπεται και για τους πυροσβέστες εποχικής απασχόλησης, που προσλήφθηκαν για πρώτη φορά το 2019, με δυνατότητα εκ νέου πρόσληψης για το 2021, 2022 και 2023.

Περαιτέρω, ισχυρό κοινωνικό πρόσημο έχουν οι διατάξεις των Υπουργείων Οικονομικών και Εργασίας.

Κατ’ αρχάς, παρατείνεται το πλαίσιο προστασίας της πρώτης κατοικίας έως 30 Απριλίου 2020. Έως τότε, το οικονομικό επιτελείο της Κυβέρνησης θα έχει ολοκληρώσει την επεξεργασία ενός ολιστικού νομοθετήματος για τη ρύθμιση οφειλών φυσικών και νομικών προσώπων, προκειμένου να δώσει τη δυνατότητα σε περισσότερους δανειολήπτες να εγγυηθούν την ένταξή τους στο προστατευτικό αυτό πλαίσιο και να λάβουν ρύθμιση του δανείου για τον σκοπό της προστασίας της κύριας κατοικίας τους.

Συγχρόνως, προβλέπεται η τροποποίηση της ημερομηνίας έκδοσης προκήρυξης ΑΣΕΠ για την κάλυψη οργανικών θέσεων σε φορείς κοινωνικής πρόνοιας, καθώς και η δυνατότητα ανανέωσης των συμβάσεων του επικουρικού προσωπικού μέχρι 30 Ιουνίου 2020, προκειμένου να μην υπάρξουν δυσλειτουργίες σε αυτές τις κοινωνικές δομές.

Επιπλέον, παρατείνεται η καταληκτική ημερομηνία υποβολής αίτησης για την οριστική υπαγωγή στη ρύθμιση οφειλών προς τον Ενιαίο Φορέα Κοινωνικής Ασφάλισης σε εκατόν είκοσι δόσεις έως 31 Μαΐου 2020, καθώς και η εκκαθάριση και πληρωμή των ληξιπρόθεσμων υποχρεώσεων του κλάδου υγείας των φορέων του ΕΦΚΑ, που εντάχθηκαν στον ΕΟΠΥΥ ως 31 Δεκεμβρίου 2020.

Επιπλέον των προαναφερθέντων, το παρόν σχέδιο νόμου περιλαμβάνει και πλήθος άλλων διατάξεων, που ενισχύουν το έργο των αρμόδιων Υπουργείων και της Κυβέρνησης συνολικά με γνώμονα τη φροντίδα, την προστασία και την ασφάλεια των πολιτών, γι’ αυτό και το υπερψηφίζουμε.

Αναλόγως αναμένουμε τις πολύ σημαντικές νομοθετικές πρωτοβουλίες, που έρχονται από αύριο έως και την Παρασκευή στην Ολομέλεια, σε σχέση με την ψήφο των ομογενών του εξωτερικού, την αντιμετώπιση των κόκκινων δανείων και την Εθνική Άμυνα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Κέλλα, και για την τήρηση του χρόνου.

Υπάρχει μία αμοιβαία αλλαγή. Ο κ. Μπούμπας από την Ελληνική Λύση θα μιλήσει στη θέση του κ. Σπίρτζη και αντίστοιχα ο κ. Σπίρτζης θα μιλήσει στη θέση του κ. Μπούμπα αργότερα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για μία ακόμη φορά έρχεται ένα νομοσχέδιο, το οποίο είναι εξπρές και δεν έχουμε τη δυνατότητα να το μελετήσουμε εκ βαθέων, για να επισημάνουμε κάποια τρωτά σημεία.

Μετά από το Επιτελικό Κράτος, κύριοι της Νέας Δημοκρατίας, με τρωτά σημεία σε ό,τι αφορά την τοπική αυτοδιοίκηση, όπως με την Επιτροπή Ποιότητας Ζωής, το ασυμβίβαστο το οποίο καταργήθηκε στον Α΄ βαθμό, ενώ αντίθετα διατηρείται στον Β΄ βαθμό, τον διαμεσολαβητή που πραγματικά χτυπήσατε τη νομική επιστήμη και διαμεσολαβητής μπορεί να είναι οποιασδήποτε ειδικότητας, καταστρατηγώντας παράλληλα και τη Συνθήκη της Κωνσταντινούπολης του 2011, έρχεται μία προχειρότητα ακόμη. Βιαζόμαστε, με πολλά άρθρα, να γίνουν κάποιες διορθώσεις και κάποια «κόψε-ράψε».

Βλέπω μεγάλη σπουδή στο να δοθούν επιδόματα σε εργαζόμενους, που είναι στα περιβόητα hot spot των λαθροεισβολέων και των λαθρομεταναστών, διότι είναι παράνομα στη χώρα μας, ενώ τουναντίον, κάποια άλλα επιδόματα καταργούνται.

Δράττομαι της ευκαιρίας να πω ότι ο Υφυπουργός κ. Στεφανής, επειδή έχω υπηρετήσει στις Ειδικές Δυνάμεις και στους αλεξιπτωτιστές και γνωρίζω τι γίνεται με το λεγόμενο επίδομα επικινδυνότητας, το έχει ενσωματώσει στον μισθό με αποτέλεσμα να χάνονται από τις Ειδικές Δυνάμεις μηνιαίως 300 έως 400 ευρώ.

Να, λοιπόν, που βρίσκονται τα 14 εκατομμύρια, από τον κ. Στεφανή για τους λαθροεισβολείς. Αυτό το λέω για τη μεγάλη σπουδή που υπάρχει στο να δοθούν επιδόματα σε νοσηλευτικό και σε εργαζόμενους μέσα στα hot spot. Όμως, τα επιδόματα των ειδικών δυνάμεων -το επίδομα επικινδυνότητας- ενσωματώθηκε στους μισθούς, με αποτέλεσμα να έχουν και ασφαλιστικές απώλειες, αλλά και να χάνουν χρήματα μηνιαίως από 300 έως 400 ευρώ.

Σχετικά με τις εφημερίες: Τι να πουν τα νοσοκομεία; Ξέρετε πόσοι γιατροί σε πολλά νοσοκομεία έχουν να πληρωθούν εφημερίες αρκετών μηνών; Εντάξει με κάποια νοσοκομεία όπως στη Θήρα. Υπάρχουν όμως προβλήματα στη Ρόδο, υπάρχουν προβλήματα σε πολλά νοσοκομεία όπως στην Περιφερειακή Ενότητα Σερρών, στο Νοσοκομείο Σερρών, που δεν ανανεώνονται συμβάσεις γιατρών και μένει ακέφαλο σε πάρα πολλές ειδικότητες, όπως ο ογκολόγος, του οποίου θα τελειώσει η σύμβασή σε λίγα εικοσιτετράωρα και από ότι φαίνεται δεν θα ανανεωθεί αμέσως, ώστε να μπορούν να εξυπηρετούνται οι τέσσερις χιλιάδες περίπου καρκινοπαθείς.

Πάμε λίγο στα πλεονάσματα των νοσοκομείων. Τα νοσοκομεία που θα έχουν -λέει- πλεονάσματα, σύμφωνα με το άρθρο 14 θα μεταφέρονται σε κάποια νοσοκομεία, τα οποία θα έχουν αρνητικό πρόσημο. Γιατί δηλαδή μία λελογισμένη διαχειριστική πολιτική, μια νοικοκυροσύνη, μια λελογισμένη διοίκηση θα πρέπει να μεταφέρει σε ένα άλλο νοσοκομείο, που έχει έλλειμμα;

Κυρίες και κύριοι συνάδελφοι, ξέρετε εσείς κανένα νοσοκομείο, που να μην έχει προβλήματα, να μην έχει ελλείψεις σε ό,τι αφορά το ιατροφαρμακευτικό υλικό; Βλέπετε που σκούριαζαν κάποια αναλώσιμα διότι υπήρχαν οι προμήθειες και αγοράζαμε κάποια αναλώσιμα για τα νοσοκομεία πενήντα φορές πάνω από την τιμή τους από ό,τι στην Κύπρο. Για να μην τα θυμηθούμε και αυτά.

Πάμε λίγο στους συνοριοφύλακες. Δεν μας ξεκαθαρίζει η Κυβέρνηση τον χρόνο πρόσληψης. Δηλαδή θα ανανεώνεται σε ετήσια βάση; Είναι προσλήψεις μέσω ΟΑΕΔ, δωδεκάμηνο, για να μην αποκτούν δικαιώματα έστω και για μία ημέρα εργασίας παραπάνω; Σε ποια σημεία γεωγραφικά θα είναι οι συνοριοφύλακες; Θα φυλάνε περάσματα; Θα είναι σε μονοπάτια; Θα είναι σε κάποιες μυστικές διόδους των λαθροεισβολέων, κυρίως σε Έβρο, Ροδόπη, Ξάνθη και σε κάποιες άλλες περιοχές; Δεν υπάρχουν διευκρινίσεις.

Να πάμε και στους πυροσβέστες, διότι κάθε χρόνο βλέπετε τι γίνεται. Μην πάω σε παλιές εποχές, όπου από τα εκατόν δέκα χιλιάδες στρέμματα δάσους, που χάθηκαν στο λεκανοπέδιο της Αττικής, μόνο τα έντεκα χιλιάδες κρίθηκαν αναδασωτέα.

Τι γίνεται με τους πυροσβέστες, κυρίες και κύριοι; Συνεχίζεται αυτή η κωλυσιεργία κι αυτός ο λανθασμένος τρόπος πρόσληψης. Θα προσλαμβάνονται Ιούλιο και θα τελειώνει η σύμβασή τους ανήμερα των Χριστουγέννων, αντί να προσλαμβάνονται τον Μάιο, ώστε να μπορούν να ολοκληρώσουν τη θητεία τους, λόγω της κλιματικής αλλαγής και της αύξησης της θερμοκρασίας στα τέλη Οκτωβρίου, που είναι και λογικό; Δεν το ξεκαθαρίσατε αυτό.

Είναι πάρα πολλά τα άρθρα και ο χρόνος τρέχει.

Σχετικά με πρατήριο καυσίμων συγκεκριμένης εταιρείας: Τι κάνετε, κύριοι, με το αφορολόγητο κόκκινο πετρέλαιο, το οποίο ακμάζει στο λαθρεμπόριο καυσίμων; Πήρατε κάποια μέτρα; Εντάξει με τα πρατήρια καυσίμων. Ανανεώνονται κάποιες συμβάσεις. Πρέπει να γίνεται έλεγχος και στις υπόγειες δεξαμενές.

Πάμε λίγο και στο θέμα της Επιτροπής «Ελλάδα 2021». Λέτε για φοροαπαλλαγή. Εμείς είμαστε κάθετα αντίθετοι με τη συγκεκριμένη επιτροπή. Πώς θα διαχειριστεί, τι πολιτιστικές εκδηλώσεις θα κάνει; Γιατί, ξέρετε, γιορτάζουμε και τα διακόσια χρόνια ενός κράτους, το οποίο αιμορραγεί σήμερα, με όλα αυτά που συμβαίνουν στη γειτονιά μας. Πρέπει να δούμε ποια θα είναι επικεφαλής. Η κ. Αγγελοπούλου, η οποία ευθύνεται για όλη την κατάντια από τους Ολυμπιακούς Αγώνες του 2004, που χρεωθήκαμε;

Κλείνω, κύριε Πρόεδρε, με το άρθρο 57 για την πρώτη κατοικία.

Πείτε ξεκάθαρα στον ελληνικό λαό αν θα προστατέψετε το κεραμίδι και τον κάματο των Ελλήνων πολιτών. Είναι αδιανόητο σήμερα, κάποιος που βρίσκει πρόσκαιρα μια εποχική δουλειά, να φεύγει από τη ρύθμιση και να καλείται να ξεκινήσει εκ νέου διαδικασίες νομικής φύσεως, με πολλαπλά έξοδα, για να μπει ξανά στη ρύθμιση. Πρέπει να το λαμβάνετε αυτό υπ’ όψιν, αν θέλετε να ασκήσετε μια κοινωνική πολιτική για τους ανθρώπους, προκειμένου να προστατέψουν την πρώτη τους κατοικία.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Μπούμπα και για την τήρηση του χρόνου.

Τον λόγο έχει η κ. Λιακούλη από το Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, κυρίες και κύριοι Βουλευτές, κάθε θαύμα κρατάει, δυστυχώς, τρεις μέρες. Τόσο κράτησε και το θαύμα της καλής νομοθέτησης, από πλευράς Κυβέρνησης της Νέας Δημοκρατίας από την έναρξη της συζήτησης -να θυμηθώ- του νομοσχεδίου για την απόδοση ψήφου στους απόδημους την προηγούμενη Τετάρτη. Ήταν ένα νομοσχέδιο, το οποίο μπορεί να είναι άβουλο και περιορισμένων δυνατοτήτων, διέπεται ωστόσο, σε μεγάλο βαθμό, από τις αρχές του ν.4048/2012 για τις αρχές, τις διαδικασίες και τα μέσα καλής νομοθέτησης. Μετά από αυτό, το χάος!

Δεν ξεχνάμε, βεβαίως, σε καμμία περίπτωση, ότι το συζητούμενο πολυνομοσχέδιο, όχι μόνο αντιστρατεύεται σ’ αυτήν την αρχή, αλλά έρχεται σαν ένα πολυνομοσχέδιο-κουρελού, περιλαμβάνοντας σκόρπιες διατάξεις λειτουργικού και μισθολογικού χαρακτήρα δεκατεσσάρων -παρακαλώ- Υπουργείων, σε σύνολο δεκαεπτά, με τη διαβόητη διαδικασία του κατεπείγοντος. Κάποια χρησιμότητα ή και επιχείρημα πολιτικό θα μπορούσε να έχει η περίοδος των μνημονίων, λόγω έκτακτων οικονομικών συνθηκών. Τώρα, όμως, εκτός από κακή νομοθέτηση, εκτός από αναχρονισμό, τι άλλο μπορεί να σημαίνει;

Αυτή είναι, αλήθεια, η κανονικότητα, για την οποία εσείς τόσο συχνά μας μιλάτε; Δεν μπορείτε να δώσετε ως Κυβέρνηση καμμία πειστική εξήγηση. Αντιφάσκετε με τους ίδιους τους εαυτούς σας.

Βεβαίως, αυτό το φαινόμενο, το οποίο βλέπουμε συχνά στη νομοθέτησή σας, ειδικά τους τελευταίους μήνες, σημαίνει ότι πήρατε απλώς τη σκυτάλη και προχωράτε στον δρόμο της προηγούμενης κυβέρνησης.

Θέλω να κάνω ορισμένες παρατηρήσεις, που θεωρώ σημαντικές. Ένα καίριο ζήτημα των αποσπασματικών διατάξεων, που εισάγονται, σε σχέση με το προσφυγικό-μεταναστευτικό είναι αυτό που αφορά άμεσα τον νομό μου, τον νομό της Λάρισας. Είναι ένα νομός της ενδοχώρας, για τον οποίον, δυστυχώς, δεν υπήρχε καμμία διαβούλευση για το πόσους θα πάρουμε, πώς θα τους πάρουμε, πού θα τους βάλουμε. Δέχεται αυτή τη στιγμή το μεγαλύτερο φορτίο, ένα μεγάλο μέρος των προσφυγικών πληθυσμών, που μετακινούνται και έρχονται από τα νησιά μας.

Το σχέδιο νόμου περιέχει τέσσερις διατάξεις, οι οποίες αφορούν τη διαχείριση του προσφυγικού. Κουβέντα δεν γίνεται, όμως, συνολικά για τον τρόπο, με τον οποίο θα αντιμετωπίσει το πρόβλημα ολιστικά, στην πραγματική του διάσταση. Δεν υπάρχει σχέδιο, δεν υπάρχει ολοκληρωμένη πρόταση διαχείρισης του ζητήματος. Εξακολουθούμε, δηλαδή, την πάγια λογική μας να αντιμετωπίζουμε με ό,τι μας προκύψει τα ζητήματα της ημέρας. «Day by day» είναι το σύστημα το οποίο εφαρμόζετε.

Ο χειμώνας τώρα ξεκινάει με σαράντα χιλιάδες ανθρώπους στα νησιά πρώτης γραμμής του Ανατολικού Αιγαίου. Ο μόνιμος φόβος να επικρέμεται πάντα πώς οι Μόριες θα επεκταθούν και στην ενδοχώρα, αν και υποτίθεται ότι θα τις καταργήσετε. Δηλαδή, πρόσω ολοταχώς προς τα πίσω, προς το 2016.

Είναι άβολη η αλήθεια. Πρέπει να την αντιμετωπίσετε, όμως, ενεργά, ολοκληρωμένα και οραματικά. Για το τελευταίο, πραγματικά δεν θέλετε να ακούσετε ούτε τους εαυτούς σας τι θέλετε να πείτε για το αν υπάρχει όραμα σε εσάς.

Έρχομαι, κυρίες και κύριοι συνάδελφοι, στις διατάξεις του Υπουργείου Εσωτερικών, στα άρθρα 42 έως 51, που είναι ο τομέας μου, ο τομέας της αυτοδιοίκησης.

Φέρνετε με κατεπείγοντα χαρακτήρα ζητήματα, τα οποία είναι χρονίζοντα στην τοπική αυτοδιοίκηση. Αλήθεια, η αιτιολογική σας έκθεση έχει διαβαστεί από Υπουργό; Το λέω με απόλυτη ειλικρίνεια, διότι συνιστά μνημείο ασάφειας και συσκότισης. Εγώ θα το κρατήσω αυτό στα αυτοδιοικητικά μου πρακτικά, ώστε να το έχω και να το θυμάμαι.

Τι τροποποιείτε και τι συμπληρώνετε; Ξέρετε τι κάνετε; Αναφέρεστε σε διατάξεις όπου υπήρξε καραμπινάτη καταστρατήγηση της διαδικασίας της δημόσιας διαβούλευσης. Εμφανίζετε διατάξεις και άρθρα από το πουθενά.

Έρχεστε, για παράδειγμα, στο άρθρο 45, που προβλέπει την επιχορήγηση των δήμων και συμπληρώνετε ξανά με ένα κονδύλι. Έχετε ήδη δώσει χρήματα -πριν από ένα μήνα, περίπου- δίνετε ξανά τώρα 40.000.000 ευρώ από χρήματα, που ήδη -τυπικά- ανήκαν στην αυτοδιοίκηση και δεν έχετε πουθενά καταγράψει τις ανάγκες. Δηλαδή, ραντεβού στα τυφλά! Δηλαδή, τι κάνετε; Δίνεται μία επιχορήγηση ακόμα, μήπως και φτάσει ή μήπως και δεν περισσέψει.

Έχετε στοιχεία συγκεκριμένα για το ύψος της κάθε κατηγορίας των υποχρεώσεων πριν νομοθετήσετε; Δηλαδή, είναι σοβαρή δουλειά αυτή που γίνεται στο Κοινοβούλιο και στις υπηρεσίες; Μιλάτε και λέτε και χαρτογραφείτε και τα βάζετε αυτά στις αιτιολογικές εκθέσεις;

Στην παράγραφο 3, να αναφέρω ότι επεκτείνετε την ποσόστωση τριών πέμπτων των δημάρχων περιφερειαρχών σε επιπλέον επιτροπές και όργανα. Γίνεται έτσι με τεχνητές πλειοψηφίες να διοικήσει η αυτοδιοίκηση; Τι νομίζετε ότι είναι η αυτοδιοίκηση; Η αυτοδιοίκηση είναι οραματικό πεδίο πολιτικής. Δεν μπορείς έτσι, κατ’ εντολή, να το κάνεις. Δεν μπορείς με το ζόρι να δημιουργήσεις δεδομένα και θέσφατα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Θέλω να επισημάνω ακόμη μια φορά ότι είναι η τέταρτη φορά που η Κυβέρνησή σας τροποποιεί το άρθρο 59. Το έχει τροποποιήσει ήδη με τους ν.4623, ν.4625, ν.4635/2019. Έλεος! Πραγματικά, θα επιζήσει στο τέλος η αυτοδιοίκηση μαζί με αυτήν την πολυνομία που έχετε εισάγει, χωρίς να της δίνετε καμμία λύση, αλλά και κανέναν οραματικό στόχο;

Τέλος, ένα σχόλιο θέλω να κάνω για το άρρωστο αυτό σύστημα που το κάνετε ακόμα πιο άρρωστο ή, στην καλύτερη των περιπτώσεων, του δίνετε μόνο ασπιρίνες. Φέρνετε τον θεσμό των άμισθων αντιδημάρχων. Αυτή είναι μάλλον η αστερόσκονη, την οποία ρίχνετε πάνω σε κάτι που είναι πάρα πολύ, δυστυχώς, άσχημο να συμβαίνει στον χώρο της αυτοδιοίκησης. Και έρχεστε αυτό ακριβώς να το κάνετε πολιτικό εργαλείο συναλλαγής.

Κάποια στιγμή και η περίοδος των γιορτών περνάει και η αστερόσκονη φεύγει. Μετά είναι το μεγάλο ερώτημα τι μένει. Θα το δείτε, αλήθεια; Καλύτερα το ερώτημα είναι: Μπορείτε να το δείτε;

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε σήμερα να τοποθετηθούμε σε ένα νομοσχέδιο που είναι συρραφή διατάξεων διάσπαρτων Υπουργείων.

Αντιπαρέρχομαι τον πειρασμό να αναρωτηθώ για τη σχέση που έχει ο τρόπος που νομοθετείτε με τις αρχές της ορθής νομοθέτησης σε ευρωπαϊκό επίπεδο ή τις εξαγγελίες της Κυβέρνησης κατά την ψήφιση του παρόντος νομοσχεδίου για το επιτελικό κράτος.

Αντιπαρέρχομαι, επίσης, τον πειρασμό να ρωτήσω τον εισηγητή του νομοσχεδίου εκ μέρους της Συμπολίτευσης να μας απαντήσει τη συνάφεια που έχουν οι διατάξεις για την αστυνομική ταυτότητα, τον ΕΟΠΥΥ, τις παραλίες, την Υπηρεσία Πολιτικής Αεροπορίας.

Θα προσπαθήσω, λοιπόν, να εστιάσω την τοποθέτησή μου στα άρθρα αρμοδιότητας του Υπουργείου Οικονομικών, ουσιαστικά δηλαδή στα άρθρα 53, 54 και 55.

Υπό την οπτική της αρμοδιότητας του Υπουργείου Οικονομικών, σε τούτη την Αίθουσα σήμερα, έχουμε αποκλειστικά ένα και μόνο ζήτημα να συζητήσουμε και αυτό δεν είναι άλλο από το τι θα γίνει με την πρώτη κατοικία, κύριοι της Συμπολίτευσης.

Υποτίθεται ότι σήμερα ψηφίζουμε την παράταση του καθεστώτος προστασίας της πρώτης κατοικίας μέχρι τα μέσα του ερχόμενου χρόνου. Προφανώς και επί της αρχής συμφωνούμε στην παράταση. Προφανώς, όμως, όπως και όλοι σε τούτη την Αίθουσα, αντιλαμβανόμαστε ότι ο ελέφαντας μέσα στο δωμάτιο είναι το σχέδιο «ΗΡΑΚΛΗΣ» και οι επιλογές της παρούσας Κυβέρνησης αναφορικά με τη διαχείριση των κόκκινων δανείων.

Τι ξέρουμε, λοιπόν, μέχρι τώρα; Ξέρουμε ότι η Κυβέρνηση πανηγυρίζει για την έγκριση που έλαβε το σχέδιο από τους ευρωπαϊκούς θεσμούς. Ξέρουμε ότι ο κ. Σταϊκούρας ανακοίνωσε στα μέσα του Νοέμβρη ότι σε δύο εβδομάδες θα εισαχθεί στη Βουλή ο εφαρμοστικός νόμος του σχεδίου «ΗΡΑΚΛΗΣ». Ξέρουμε ότι ο κεντρικός τραπεζίτης θεωρεί το σχέδιο θετικό, αλλά ανεπαρκές, καθώς αναμένεται να καλύψει το 40% του παρόντος χαρτοφυλακίου μη εξυπηρετούμενων δανείων και για το υπόλοιπο απαιτείται ενοποίηση των κανόνων φερεγγυότητας. Δηλαδή, διαψεύστε με αν δεν είναι έτσι, αυτό σημαίνει σκλήρυνση της στάσης των πιστωτικών ιδρυμάτων απέναντι στους δανειολήπτες που αντιμετωπίζουν πραγματικά δυσκολίες αποπληρωμής.

Κύριοι, επίσης, πρέπει να πούμε ότι ξέρουμε ότι όλη η φορολογική ελάφρυνση στην ακίνητη περιουσία, που περάσατε από τη Βουλή την προηγούμενη εβδομάδα, δεν αποσκοπούσε σε τίποτα άλλο, κατά δήλωση του κ. Σταϊκούρα, παρά μόνο στην ενίσχυση των τραπεζών μέσω της αύξησης της αξίας των εγγυήσεων που έχουν στα χέρια τους.

Ξέρουμε ότι ο βασικός πυρήνας αυτού του νομοσχεδίου είναι η τιτλοποίηση των μη εξυπηρετούμενων δανείων των συστημικών τραπεζών με την εγγύηση, φυσικά, του ελληνικού δημοσίου αναμφίβολα, ώστε να είναι συμφέρουσα η συναλλαγή για τις τράπεζες και ελκυστική για τους ιδιώτες επενδυτές.

Ξέρουμε ότι διαμεσολάβηση ανάμεσα στις τράπεζες και τους ιδιώτες επενδυτές θα κάνει ένας «μεμονωμένης διαχείρισης φορέας τιτλοποίησης», δηλαδή μια bad bank, και το ερώτημα, προφανώς, είναι ποιο μέρος του χαρτοφυλακίου των τραπεζών θα αφορά και ποια θα είναι η πραγματική πολιτική του φορέα αυτού.

Ξέρουμε, τέλος, ότι το βασικό ερώτημα με ποιον τρόπο θα εγγυηθεί το ελληνικό δημόσιο τα δάνεια αυτά παραμένει.

Το μαξιλάρι ασφαλείας, που δημιούργησε η προηγούμενη κυβέρνηση, δεν αποτελούσε ιδιοτροπία του οικονομικού της επιτελείου. Αποτελούσε, επί της ουσίας, εγγύηση της πιστοληπτικής ικανότητας του ελληνικού δημοσίου και άρα ήταν αναγκαία η προϋπόθεση της βελτίωση των δημόσιων οικονομικών, για την οποία σήμερα πανηγυρίζετε. Τα spread των ελληνικών ομολόγων και το επιτόκιο δανεισμού δεν μειώνεται εξαιτίας «των υποσυνείδητων μηνυμάτων που εκπέμπουν τα χαρακτηριστικά του προσώπου του κ. Μητσοτάκη», αλλά εξαιτίας του cash buffer, που δημιούργησε η προηγούμενη κυβέρνηση.

Ίσως η παρούσα συνεδρίαση είναι λοιπόν μια κατάλληλη αφορμή να τοποθετηθεί η Κυβέρνηση γύρω από το ζήτημα αυτό. Ίσως η παρούσα συνεδρίαση να είναι μια πραγματικά κατάλληλη αφορμή να τοποθετηθούν, πέραν του αρμοδίου Υπουργού, του κ. Σταϊκούρα, ο οποίος απουσιάζει από την Αίθουσα, αναφορικά με τα θέματα των μικρομεσαίων επιχειρήσεων σε αυτό το σχέδιο. Γιατί από τις μέχρι τώρα τουλάχιστον ανακοινώσεις, η εγγύηση του ελληνικού δημοσίου τίθεται εν ισχύ μόνο υπό την προϋπόθεση της πώλησης τμήματος του χαρτοφυλακίου των ελληνικών τραπεζών, με χαμηλότερες εξασφαλίσεις στην αγορά. Μιλάτε διαρκώς για το πόσο θα διευκολυνθεί ο ιδιωτικός τομέας από το σχέδιό σας, αλλά όλοι ξέρουμε ότι ο διάβολος κρύβεται στις λεπτομέρειες. Αν προϋπόθεση για την ενεργοποίηση του εν λόγω σχεδίου είναι η έκθεση όλης της ελληνικής μικρομεσαίας επιχειρηματικότητας στις πιέσεις των εταιρειών διαχείρισης κόκκινων δανείων, χωρίς κανένα κανόνα, τότε σίγουρα θα μας βρείτε απέναντί σας.

Κυρίες και κύριοι συνάδελφοι, το σχέδιο της απελθούσας κυβέρνησης για τη διαχείριση του πραγματικού οικονομικού αλλά και κοινωνικού προβλήματος των κόκκινων δανείων ήταν πολυδιάστατο. Μέρος μόνο της λύσης που προωθούσαμε αφορούσε τη διευκόλυνση των τραπεζικών ιδρυμάτων. Στις προτεραιότητές μας ήταν πάντοτε και η προστασία της πρώτης κατοικίας για τα υπερχρεωμένα νοικοκυριά, που υπέστησαν τις συνέπειες της οικονομικής κρίσης, αλλά και η διαμεσολάβηση ανάμεσα στις ελληνικές τράπεζες και τις ελληνικές μικρομεσαίες επιχειρήσεις και εταιρείες, ώστε να κατασκευάσουμε εκείνα τα εργαλεία για να καμφθεί η ανικανότητα ή η απροθυμία των τραπεζών να προβούν σε εκτεταμένες ρυθμίσεις δανείων, με τρόπο φυσικά ευνοϊκό και για τα δύο μέρη.

Για τους παραπάνω λόγους, το σχέδιό μας περιελάμβανε την αναθεώρηση του νόμου Κατσέλη, τον εξωδικαστικό μηχανισμό ρύθμισης οφειλών, τον εκσυγχρονισμό του Πτωχευτικού Κώδικα, τον νόμο για την προστασία της πρώτης κατοικίας και πολλά άλλα. Επίσης, περιελάμβανε από την πρώτη μέρα και την προοπτική δημιουργίας μιας bad bank που, ύστερα από διαδοχικές αρνήσεις εκ μέρους των δανειστών, οδήγησε σε μια κοινή κατανόηση αναφορικά με την αναγκαιότητα δημιουργίας ενός asset protection scheme, που είναι, άλλωστε, και ο πυρήνας του σχεδίου για το οποίο συζητάμε σήμερα.

Αυτό που έκανε την εξίσωση πολύ πιο δύσκολη για την προηγούμενη κυβέρνηση ήταν η απροθυμία της να ενδώσει στις αφόρητες πιέσεις για την κατάργηση της προστασίας της πρώτης κατοικίας. Μπορεί η σημερινή διάταξη να επεκτείνει το καθεστώς προστασίας, αλλά δυστυχώς το enhanced surveillance report του Νοεμβρίου μάς ενημερώνει για τη συμφωνία της Κυβέρνησης και της Ευρωπαϊκής Επιτροπής για την πλήρη κατάργηση της πρώτης κατοικίας. Τι από τα δύο ισχύει λοιπόν; Νομίζω ότι ο ελληνικός λαός ζητάει διακαώς μια απάντηση.

Τέλος, επιτρέψτε μου, κλείνοντας, να αναφερθώ και σε ένα, εκ πρώτης όψεως, δευτερεύον ζήτημα, που όμως έχει αρχίσει να είναι εξαιρετικά ανησυχητικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει στα επτά λεπτά. Παρακαλώ ολοκληρώστε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ναι, κύριε Πρόεδρε.

Με το άρθρο 55, η Κυβέρνηση παρακάμπτει, για τέταρτη φορά μέσα σε πέντε μήνες διακυβέρνησης, τις διαδικασίες και τις προβλέψεις του ΑΣΕΠ. Δίνει πλήρη εξουσιοδότηση στο Διοικητικό Συμβούλιο της ΕΑΒ να ορίσει τους όρους και τα κριτήρια, να προκηρύξει και να τρέξει τους διαγωνισμούς προσλήψεων στην Εθνική Αμυντική Βιομηχανία, ενώ κρατάει για τον ΑΣΕΠ μόνο την τελική επικύρωση των αποτελεσμάτων του διαγωνισμού κι αυτό μάλιστα μέσα σε ασφυκτικά χρονικά περιθώρια. Είναι προφανές ότι η διάταξη θα αποτελέσει πεδίο ρουσφετολογικών προσλήψεων «ημετέρων» και γι’ αυτό ζητάμε άμεσα την απόσυρσή της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παναγής Καππάτος από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η Κυβέρνηση από την αρχή της θητείας της έχει προχωρήσει σε πλήθος νομοθετικών παρεμβάσεων, όπως είχε υποσχεθεί προεκλογικά. Αξίζει να τονίσουμε το γεγονός πως από την πρώτη στιγμή έχουν προσδιοριστεί από τον Πρωθυπουργό οι στόχοι για τα σχέδια νόμου που πρέπει να έχουν εισαχθεί στη Βουλή μέχρι το τέλος του χρόνου. Παρ’ όλα αυτά, λόγω των προβλημάτων που παρέλαβε η Κυβέρνηση και των εκτάκτων αναγκών που έχουν ανακύψει σε μια σειρά από ζητήματα, μια σειρά ρυθμίσεις σε κρίσιμους τομείς στη λειτουργία του κράτους κρίνεται αναγκαία.

Στο πεδίο της υγείας οι σχετικές με αυτό διατάξεις είναι οι κρισιμότερες παρεμβάσεις για τις οποίες νομοθετούμε σήμερα. Αφορούν ζητήματα που άπτονται της κοινωνικής πολιτικής και επηρεάζουν τους Έλληνες πολίτες όσο καμμία άλλη όψη της δημόσιας παρέμβασης. Νομοθετούμε σήμερα, γιατί θέλουμε το κράτος να είναι ιδιαίτερα αποτελεσματικό στον ευαίσθητο τομέα της υγείας. Επιδιώκουμε η πρόσληψη ιατρικού, νοσηλευτικού και εργαστηριακού προσωπικού να γίνεται ταχύτερα και απολύτως αξιοκρατικά. Προχωράμε σε συγκεκριμένες παρεμβάσεις, που μειώνουν τη γραφειοκρατία και διατηρούν παράλληλα τη διαδικασία της πρόσληψης μέσω του ΑΣΕΠ ακέραιη, και κυρίως αναμένουμε οι δομές υγείας του νομού μας, όπως το Γενικό Νοσοκομείο Κεφαλληνίας και το Μαντζαβινάτειο Νοσοκομείο, να εξυπηρετούν τις ανάγκες των πολιτών. Στο πλαίσιο αυτό, η δημιουργία της ηλεκτρονικής πλατφόρμας υποβολής υποψηφιοτήτων μειώνει τον χρόνο πρόσληψης από τους δεκαοκτώ σε πέντε μόλις μήνες και ενισχύει τη λειτουργία του δημόσιου τομέα υγειονομικής περίθαλψης.

Ας περάσουμε τώρα στις παρεμβάσεις που αφορούν το Υπουργείο Εξωτερικών, οι οποίες και έχουν ιδιαίτερο ενδιαφέρον. Αναφέρομαι στα άρθρα 20 και 21 του σχεδίου νόμου, που συνδέονται με την ενίσχυση, αντίστοιχα, της Ειδικής Νομικής Υπηρεσίας και της εξωστρέφειας στον τομέα των διεθνών οικονομικών σχέσεων. Όσον αφορά την Ειδική Νομική Υπηρεσία, εκείνη συμπεριλαμβάνει ως αρμοδιότητες τη γνωμοδότηση και εκπροσώπηση του Υπουργείου επί δικαστικών και νομικών υποθέσεων στο εξωτερικό, τη διαχείριση νομικών θεμάτων ευρωπαϊκού και διεθνούς δικαίου, διακρατικές διαφορές με διάδικο μέρος την Ελλάδα, καθώς και ζητήματα που απορρέουν από διεθνείς συνθήκες, συμβάσεις και συμφωνίες. Με την παράταση της παραμονής επί μία διετία των στελεχών της υπηρεσίας απαντούμε σε ένα κατεπείγον ζήτημα του Υπουργείου Εξωτερικών, που σχετίζεται αφ’ ενός με το γεγονός πως η τελευταία πρόσληψη στελεχών της Ειδικής Νομικής Υπηρεσίας πραγματοποιήθηκε το 2006, την ώρα που οι συνταξιοδοτήσεις δεν έπαψαν, και αφ’ ετέρου με την αναγκαιότητα διατήρησης μιας τεκμηριωμένης εξωτερικής πολιτικής σε μια περίοδο με εκκρεμή γεωπολιτικά ζητήματα.

Αναφορικά με το δεύτερο πεδίο παρέμβασης και την εξωστρέφεια στις διεθνείς οικονομικές σχέσεις, έχουμε επανειλημμένα επισημάνει την προτεραιότητα του προγράμματός μας στο εν λόγω πεδίο. Η προσέλκυση άμεσων επενδύσεων, η προώθηση των ελληνικών εξαγωγών και η αναβάθμιση της διεθνούς οικονομικής θέσης της χώρας μας αποτελούν κεντρικές κατευθύνσεις, από τις οποίες δεν έχουμε την πολυτέλεια να αποκλίνουμε.

Με τα προτεινόμενα άρθρα, που αφορούν θέματα αρμοδιότητας του Υπουργείου Προστασίας του Πολίτη, αντιμετωπίζονται σημαντικά ζητήματα, ιδίως στον κρίσιμο τομέα της πολιτικής προστασίας, του οποίου ο ρόλος είναι πλέον κομβικός για τη σχέση κράτους και πολιτών. Με το άρθρο 15 γίνεται δυνατή η απόσπαση προσωπικού από το Λιμενικό Σώμα και τις Ένοπλες Δυνάμεις στη Γενική Γραμματεία Πολιτικής Προστασίας, ώστε να αντιμετωπιστούν ανάγκες σε συγκεκριμένους τομείς. Λόγω των αυξημένων αρμοδιοτήτων στην πρόληψη και αντιμετώπιση φυσικών καταστροφών και τη σύνθετη φύση των προβλημάτων, εξειδικευμένο προσωπικό από άλλους φορείς μπορεί να προσφέρει πολύτιμη τεχνογνωσία.

Στη λογική του άρθρου 15 κινείται και το άρθρο 16, με το οποίο δίνονται μισθολογικά κίνητρα σε διοικητές και περιφερειακούς συντονιστές πολιτικής προστασίας, ώστε να παραμένουν στην υπηρεσία για μεγαλύτερο διάστημα. Η επιχειρησιακή εμπειρία και η τεχνογνωσία που έχουν αποκτήσει στην πορεία του χρόνου αυτά τα άτομα, μπορούν να αποβούν καθοριστικοί παράγοντες για την αποτελεσματικότητα των υπηρεσιών πολιτικής προστασίας. Αντίστοιχα, με τα άρθρα 18 και 19, γίνεται προσπάθεια να αξιοποιηθεί η επιχειρησιακή εμπειρία εποχικών πυροσβεστών, με την παράταση ισχύος των πινάκων επιτυχόντων και επιλαχόντων έως το τέλος του 2020, ενώ προβλέπεται και η δυνατότητα εκ νέου πρόσληψης εποχικών πυροσβεστών για τα έτη 2021, 2022 και 2023. Και αυτές οι ρυθμίσεις θα βοηθήσουν στην ομαλή λειτουργία του Πυροσβεστικού Σώματος και του μηχανισμού πολιτικής προστασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, παρακαλώ.

Μια ακόμα σημαντική ρύθμιση αφορά διάταξη αρμοδιότητας του Υπουργείου Οικονομικών. Με τροποποίηση του άρθρου 72 του ν.4605/2019 παρατείνεται ως τις 30 Απριλίου του 2020 το υφιστάμενο καθεστώς για την προστασία της πρώτης κατοικίας, το οποίο θα έληγε στο τέλος Δεκεμβρίου. Ήδη η απλοποίηση της διαδικασίας έχει βοηθήσει περισσότερους συμπολίτες μας να ρυθμίσουν τις οφειλές τους και η παράταση του πλαισίου προστασίας πρώτης κατοικίας θα δώσει την ευκαιρία σε ακόμη περισσότερους να ενταχθούν στον μηχανισμό.

Κυρίες και κύριοι συνάδελφοι, οι διατάξεις στις οποίες αναφέρθηκα δείχνουν την αποφασιστικότητα της Κυβέρνησης να διορθώσει τις λειτουργίες του δημόσιου τομέα και να αντιμετωπίσει επείγουσες ανάγκες του κράτους. Δυστυχώς, σε επιμέρους ζητήματα καλούμαστε να θεραπεύσουμε τις συνέπειες άστοχων επιλογών της προηγούμενης κυβέρνησης και θεωρώ μεγάλη την αναγκαιότητα υπερψήφισης του σημερινού σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε.

Τον λόγο έχει τώρα ο κ. Κλέων Γρηγοριάδης, Κοινοβουλευτικός Εκπρόσωπος του ΜέΡΑ25, για δέκα λεπτά.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι Υπουργοί, ειδικά κύριε Υπουργέ Προστασίας του Πολίτη, παραδίνομαι!

(Χειροκροτήματα από την πτέρυγα του ΣΥΡΙΖΑ)

Παραδίνομαι, παραδίνομαι, παραδίνομαι, παραδίνομαι, παραδίνομαι, παραδίνομαι!

Κυρίες και κύριοι συνάδελφοι, έστω ότι ήμουν αντιεξουσιαστής. Έστω ότι ήμουν ταραχοποιός. Έστω ακόμα ότι είχα προβεί εντελώς αχρείαστα και σε κάποιες έκνομες, παράνομες πράξεις. Ειλικρινά σας ρωτάω όλους: Πόσο περισσότερο πιστεύετε ότι θα έπρεπε να παραδοθώ, ώστε να σταματήσουν επιτέλους να με χτυπάνε οι άντρες των ΜΑΤ, οι άντρες δηλαδή των Μονάδων Αποκατάστασης της Τάξης;

Ξέρετε πόσο χρειάστηκε αυτός ο άνθρωπος που είδα την Παρασκευή το βράδυ στο Πολυτεχνείο, στην πλατεία των Εξαρχείων, να παραδίδεται κατ’ εξακολούθηση σε αυτούς που τον συνελάμβαναν; Ξέρετε πόσο χρειάστηκε σε αυτό το βίντεο που προβλήθηκε –και έχει κάνει τον γύρο του κόσμου, ήδη έχει γίνει viral- από το zougla.gr; Σχεδόν χρειάστηκε να παραδίδεται μισό με ένα λεπτό ακόμα!

Ήταν, από την αρχή αυτής της βιντεοσκόπησης, εμφανώς άοπλος και παραδομένος. Τα πρώτα δευτερόλεπτα βλέπουμε να τον χτυπάει αφού τον έχει καθηλώσει ο άνδρας των ΜΑΤ, ο οποίος τον συλλαμβάνει. Σχεδόν αμέσως εισέρχεται στο πλάνο ένας δεύτερος ένστολος και αυτός άνδρας των ΜΑΤ και παρ’ όλο που τον βρίσκει ήδη καθηλωμένο στο έδαφος, εμφανώς άοπλο και χτυπημένο από συνάδελφό του, αρχίζει να τον κλωτσάει στην κοιλιά, στα γεννητικά όργανα και στο στήθος, ενώ παράλληλα ο πρώτος συνεχίζει πάντα να τον χτυπάει παντού με το γκλοπ. Τελικά τον σηκώνουν, ενώ αυτός μονολογεί «παραδίνομαι, παραδίνομαι, ήρεμα, παραδίνομαι» και αρχίζουν να τον οδηγούν μαζί και οι δύο προς την κλούβα.

Στη διαδρομή όμως, για κακή του τύχη, συναντούν έναν δεύτερο συλληφθέντα, τον οποίο άλλοι άνδρες των ΜΑΤ έχουν ήδη κατά το ήμισυ ξεγυμνώσει στη διάρκεια της σύλληψής του και τον οδηγούν και αυτόν προς την κλούβα. Ο ένας από τους δύο συνοδούς του πρώτου συλληφθέντος τότε, εντελώς αναίτια, ξεστρατίζει, πέφτει με δύναμη πάνω στον δεύτερο συλληφθέντα, προτάσσοντας και χρησιμοποιώντας σαν πολιορκητικό κριό το σώμα και το κεφάλι του πρώτου, ο οποίος παρ’ όλα αυτά συνεχίζει να επαναλαμβάνει μονότονα «παραδίνομαι, ήρεμα, ήρεμα, παραδίνομαι».

Το βίντεο, για την ψυχική ηρεμία όλων μας, ευτυχώς, κάπου εκεί σταματά. Ελπίζω να έφτασαν επιτέλους κάποτε στην κλούβα, αλλά δεν θέλω ούτε να φαντάζομαι τι είδους άλλη απάνθρωπη συμπεριφορά θα περίμενε τους δύο συλληφθέντες εκεί μέσα.

Κυρίες και κύριοι Βουλευτές της Συμπολίτευσης, σας ρωτάω ευθέως: Είναι, κατά τη γνώμη σας, σε καμμία περίπτωση δημοκρατία όλη αυτή η αγριότητα; Αν αυτή είναι η δημοκρατία που ονειρεύεται η καινούργια μας Κυβέρνηση, να την χαίρεστε! Εμείς –σας ενημερώνουμε- θα συνεχίσουμε να διεκδικούμε κάποια άλλη, κάποια πραγματική δημοκρατία!

Κυρίες και κύριοι Βουλευτές, τρεις σκέψεις για το σχέδιο νόμου που σήμερα καλούμαστε να ψηφίσουμε.

Σκέψη πρώτη. Παγιώνεται σιγά σιγά μια βαθιά αντικοινοβουλευτική πρακτική, την οποία γνωρίζουμε χρόνια τώρα, καθώς εγκαινιάστηκε με τα μνημόνια και όχι απλά θα ζει και θα βασιλεύει όσο συνεχίζονται αυτά, αλλά κάποια στιγμή πολύ φοβάμαι ότι θα εκλαμβάνεται από όλους μας εδώ μέσα ως μια κανονικότητα. Αυτό δεν πρέπει να επιτρέψουμε να συμβεί, γιατί αυτό θα αποτελεί αναμφισβήτητη υποχώρηση της δημοκρατίας μας –η δημοκρατία είναι κατάκτηση όλων μας- και βεβαίως, παράλληλα, θα αποτελεί και μια διαρκή και αδιάσειστη απόδειξη αλλά και υπενθύμιση της σταδιακής απώλειας της εθνικής μας κυριαρχίας.

Ελάχιστα άρθρα σε αυτό το νομοσχέδιο –υπάρχουν, αλλά είναι λίγα- δικαιολογούν τη διαδικασία του κατεπείγοντος, μια διαδικασία που αφαιρεί από τους πολίτες και τους φορείς εκπροσώπησής τους το δικαίωμα της συμμετοχής στη διαβούλευση και από εμάς τους Βουλευτές τη δυνατότητα ενδελεχούς και ουσιαστικής μελέτης, αλλά και όπου αυτό χρειάζεται αποκρυπτογράφησης των υπό ψήφιση διατάξεων. Η αφαίρεση αυτών των δικαιωμάτων συνιστά σαφώς υποχώρηση της δημοκρατίας μας.

Σκέψη δεύτερη. Αυτό το πολυνομοσχέδιο-σκούπα, κατά το κοινώς λεγόμενο, είναι αντιφατικό και επίσης στο άμεσο μέλλον κινδυνεύει να αποδειχθεί και εξαιρετικά απατηλό. Αντιφατικό είναι γιατί, από τη μία, περιλαμβάνει πραγματικά αναγκαίες διατάξεις και χρήσιμες, όπως είναι οι παρατάσεις για την προστασία της πρώτης κατοικίας ή για την ένταξη σε εκατόν είκοσι δόσεις οφειλών –για τις οποίες δεν έχουν καμμία αντίρρηση, προς τα ασφαλιστικά ταμεία εννοώ- και από την άλλη μεριά, περιλαμβάνει επίσης πολλές διατάξεις θολής ή, επιτρέψτε μου, ακόμα σε ορισμένες περιπτώσεις και φωτογραφικής στόχευσης.

Ένα τέτοιο παράδειγμα είναι το άρθρο 16, το οποίο ορίζει ότι το επίδομα για τη θέση του Εθνικού Διοικητή Πολιτικής Προστασίας και τους περιφερειακούς συντονιστές πολιτικής προστασίας θα καταβάλλεται ακόμη και στην περίπτωση που στις παραπάνω θέσεις διορίζονται συνταξιούχοι του δημοσίου. Καθώς στη θέση του Εθνικού Διοικητή Πολιτικής Προστασίας έχει ήδη οριστεί ο εξηντάχρονος απόστρατος Αντιστράτηγος και πρώην Αρχηγός της Πυροσβεστικής κ. Βασίλης Παπαγεωργίου, ο οποίος είναι βεβαίως συνταξιούχος του δημοσίου, η συγκεκριμένη διάταξη θα μπορούσε να χαρακτηριστεί και ως φωτογραφική.

Σκέψη τρίτη. «Με ένα όνειρο τρελό, όνειρο απατηλό». Υπάρχουν στο παρόν νομοσχέδιο διατάξεις, όπως αυτή που αφορά στην ταχύτερη κρίση και τοποθέτηση γιατρών ή αυτή που αφορά στη μηνιαία αποζημίωση οικογενειακών γιατρών, οι οποίες είναι και αναγκαίες και απαραίτητες και μπορώ να πω ήδη και καθυστερημένες. Μόνο που αυτές οι διατάξεις, που είναι καλές, έχουν ένα μικρό πρόβλημα. Απαιτούν, αγαπητοί συνάδελφοι της Νέας Δημοκρατίας, χρήματα, προσλήψεις και φυσικά ψηφιοποίηση, τη στιγμή που όλοι εδώ μέσα ξέρουμε πως αυτή η Κυβέρνηση, ούσα δέσμια της λιτότητας και των πρωτογενών πλεονασμάτων, αποκλείει τις προσλήψεις, δυσκολεύεται ιδιαίτερα να εξασφαλίσει ή να γεννήσει κονδύλια.

Πρόκειται, λοιπόν, πιθανότατα για απατηλές ρυθμίσεις, αφού η Κυβέρνηση εκδηλώνει μόνο πρόθεση, η οποία μάλιστα βασίζεται στην προϋπόθεση ότι εν τω μεταξύ η οικονομία μας, κόντρα σε όλα τα δεδομένα της παγκόσμιας οικονομολογικής επιστήμης, πρόκειται με αυτά τα τερατώδη πρωτογενή πλεονάσματα ταχέως να ανακάμψει.

Συνεπώς, κατά τη γνώμη μας, η Κυβέρνηση νομοθετεί διατάξεις που γνωρίζει ή θα έπρεπε να γνωρίζει ότι δεν θα πραγματοποιηθούν.

Επίσης απατηλό, κατά κάποιον τρόπο, είναι να προσλαμβάνονται οκτακόσιοι ακόμη συνοριοφύλακες, οι οποίοι τελικά πολύ φοβόμαστε ότι δεν θα είναι παρά δεσμοφύλακες. Οι συνοριοφύλακες, όπως το λέει και η λέξη, προορίζονται για να φυλάνε συνοριακές διελεύσεις και όχι ανθρώπους σε απομονωμένα ακριτικά στρατόπεδα συγκέντρωσης και απομονωμένα νησιά.

Συνοψίζοντας, θα μπορούσαμε να χαρακτηρίσουμε το προς ψήφιση σχέδιο νόμου ως προς τη διαδικασία ψήφισής του αντικανονικό, ως προς το πρόσημο βαθιά αντιφατικό και ως προς τη δυνατότητα πραγματοποίησης των θετικών πλευρών του ευχολογικό, αν όχι απατηλό.

Κυρίες και κύριοι Βουλευτές, ας το πάρουμε επιτέλους κάποια στιγμή απόφαση πως για να μπορέσουμε να νομοθετήσουμε οτιδήποτε σημαντικό στους κατεπείγοντες τομείς της παιδείας, της υγείας, της εργασίας, του περιβάλλοντος, της οικονομίας, της εθνικής άμυνας, της ενέργειας, του πολιτισμού, της δικαιοσύνης και κυρίως της ανάπτυξης θα πρέπει προηγουμένως να δραπετεύσουμε από αυτή την τραγική κωμωδία του παραλόγου, η οποία ονομάζεται μνημόνιο και για το οποίο οι δύο τελευταίες κυβερνήσεις της χώρας μάς διαβεβαιώνουν ότι τελείωσε και όμως όλοι οι πολίτες αυτής της χώρας νιώθουν πως μόλις τώρα αρχίζει.

Σας ευχαριστώ πολύ που με ακούσατε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Γρηγοριάδη και για την τήρηση του χρόνου.

Τον λόγο έχει ο κ. Καμίνης από το Κίνημα Αλλαγής για πέντε λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Στις προγραμματικές δηλώσεις της Κυβέρνησης, αλλά και προεκλογικά, είχαμε ακούσει πάρα πολλά για την ορθή νομοθέτηση, η οποία πλέον θα επικρατούσε στα κοινοβουλευτικά μας ήθη.

Και βλέπουμε ότι «πριν αλέκτορα φωνήσαι τρις…», επανειλημμένα η Κυβέρνηση έρχεται και παραβιάζει κατάφωρα αυτή την υπόσχεση.

Σήμερα έχουμε εδώ ένα νομοσχέδιο, το οποίο πια δεν είναι ένα νομοσχέδιο-σκούπα, όπως τα αποκαλούμε. Θα τολμούσα να πω ότι είναι ένα νομοσχέδιο-σούπα. Υπάρχουν τα πάντα, διατάξεις από την παράνομη αλιεία, φάρμακα, πρώτη κατοικία, πανεπιστημιακά ινστιτούτα, συνοριοφύλακες, εποχικοί πυροσβέστες και όλα αυτά. Υπογράφουν δεκαοχτώ Υπουργοί. Από τα εξήντα επτά άρθρα τα πενήντα δύο αφορούν θέματα αμοιβών, στελέχωσης, προσλήψεων και τα λοιπά.

Πέντε μήνες είστε Κυβέρνηση! Δεν είχατε χρόνο να τα κάνετε όλα αυτά και έρχεστε τώρα και μας λέτε ότι είναι όχι απλώς επείγοντα, κατεπείγοντα; Αυτό δεν έχει καμμία σχέση με ορθή νομοθέτηση, όπως, επίσης, δεν έχουν σχέση και κάποια άλλα που έπονται.

Κοιτάξτε τη στελέχωση της Γενικής Γραμματείας της Πολιτικής Προστασίας. Πρώτα από όλα, είχαμε ακούσει ότι μέχρι το τέλος του φθινοπώρου θα είχαμε το νομοσχέδιο για την πολιτική προστασία, αυτό ακόμη το αναμένουμε.

Προς το παρόν αυτά που έχουμε δει είναι να δημιουργούνται θέσεις, να προβλέπονται τώρα αμοιβές και αποζημιώσεις. Όμως ένα συνολικό σχέδιο, ενώ έχει μπει για τα καλά ο χειμώνας, δεν έχουμε δει. Και τι βλέπουμε; Κατά παρέκκλιση από κάθε διάταξη αποσπάσεις.

Θα κάτσω να μετρήσω στα νομοσχέδια που έχουν έρθει μέχρι τώρα στη Βουλή πόσες κατά παρέκκλιση διατάξεις στα θέματα της υπηρεσιακής κατάστασης του προσωπικού της δημόσιας διοίκησης έχετε φέρει. Και εκεί να κάτσουμε να δούμε όχι πια μόνο για την ορθή νομοθέτηση -γιατί προφανώς αυτές οι διατάξεις έρχονται συνολικά και υποσκάπτουν και κανονικές διαδικασίες που προβλέπει ο κώδικας περί δημοσίων υπαλλήλων- αλλά και για το ξεχαρβάλωμα της δημόσιας διοίκησης.

Από τη μία πλευρά, βλέπουμε σήμερα να έρχεστε και να μας λέτε ότι αυτοί οι συνοριοφύλακες δεν θα μπορούν να μετακινηθούν και από την άλλη πλευρά, βλέπουμε στο άρθρο 15 ότι αυτοί που είναι κατ’ εξοχήν επιφορτισμένοι να φυλάνε τα σύνορα -δηλαδή το Λιμενικό Σώμα- μπορούν κατά παρέκκλιση κάθε διάταξης, χωρίς κανένα όριο, χωρίς καμμία ποσόστωση, χωρίς κανέναν περιορισμό να αποσπώνται στη Γενική Γραμματεία Πολιτικής Προστασίας.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Θα ήθελα, κύριε Υπουργέ, όταν μιλήσετε, να μας απαντήσετε, επίσης, σε μία φήμη, η οποία αυτήν τη στιγμή κυκλοφορεί ευρύτατα, ότι αυτές οι οκτακόσιες θέσεις συνοριοφυλάκων θα σημάνουν αυτομάτως περιορισμό ή κατάργηση οργανικών θέσεων στο αστυνομικά τμήματα των αντίστοιχων περιφερειών. Αυτό είναι κάτι που πρέπει να το ακούσουμε.

Θα επιμείνω και πάλι στα θέματα ορθής νομοθέτησης και ορθής εφαρμογής γενικότερα της νομοθεσίας στη δημόσια διοίκηση. Έχω ασχοληθεί τόσο πολύ με τη δημόσια διοίκηση από πάρα πολλές θέσεις, ούτως ώστε πάντοτε επιμένω σε αυτά τα ζητήματα, γιατί πιστεύω -και το πιστεύω ακράδαντα- ότι το θέμα της χώρας, το μεγάλο της πρόβλημα είναι το κράτος, το κράτος και ο τρόπος που στελεχώνεται η δημόσια διοίκηση και εξελίσσονται οι δημόσιοι υπάλληλοι.

Θα ήθελα να πω ότι πάλι αν κοιτάξουμε τις διατάξεις για τους εποχικούς πυροσβέστες, θα δούμε να παρατείνεται για άλλη μία φορά το καθεστώς αυτών των συμβάσεων. Αυτό κάποτε πρέπει να σταματήσει. Πρέπει να έχουμε μία Πυροσβεστική Υπηρεσία, η οποία, όπως κάθε άλλη κανονική δημόσια υπηρεσία, θα πρέπει να στελεχώνεται από μόνιμο προσωπικό, με ό,τι αυτό συνεπάγεται σε εμπειρία, σε αξιοκρατία και σε τεχνογνωσία και όχι να έχουμε ανθρώπους οι οποίοι είναι όμηροι διαρκώς κάθε κυβέρνησης, οι οποίοι ακριβώς λόγω της εκκρεμότητας που επικρατεί στο εργασιακό τους καθεστώς προφανώς και δεν μπορούν να ανταποκριθούν όπως πρέπει σε ένα βάθος χρόνου στην εκπαίδευση που απαιτείται, για να εκπληρώσουν με τον καλύτερο τρόπο τα καθήκοντά τους, να κάνουν δηλαδή τη δουλειά τους.

Σας ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Θα προχωρήσουμε ως εξής: Θα πάρει τον λόγο ο κ. Γεωργαντάς για πέντε λεπτά, μετά θα πάρει τον λόγο ο κ. Σπίρτζης και ύστερα ο κ. Γιάννης Παππάς. Αν θέλει κάποιος άλλος Υπουργός να μιλήσει, να ενημερώσει το Προεδρείο.

Ορίστε, κύριε Γεωργαντά, έχετε τον λόγο και από τη θέση σας ή όπως θέλετε.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κύριοι συνάδελφοι, δύο άρθρα από το συγκεκριμένο νομοσχέδιο αναφέρονται στις αρμοδιότητες του Υπουργείου Ψηφιακής Διακυβέρνησης, τα άρθρα 22 και 23 και οφείλω να ενημερώσω το Σώμα για τη σκοπιμότητα των συγκεκριμένων προβλέψεων.

Στο άρθρο 22 ενισχύουμε περισσότερο τη Διεύθυνση Κυβερνοασφάλειας της χώρας. Νομίζω ότι έγινε κατανοητό από τον προηγούμενο νόμο με τον οποίο συστήθηκε η συγκεκριμένη διεύθυνση ότι πλέον λόγοι εθνικής ασφάλειας, οι παράγοντες που παρακολουθούμε όλοι πώς εξελίσσονται παγκόσμια στα φαινόμενα των κυβερνοεπιθέσεων καθιστούν επιτακτική ανάγκη τη στελέχωση της συγκεκριμένης υπηρεσίας, η οποία δυστυχώς αυτήν τη στιγμή έχει μόνο τρία άτομα προσωπικό, με τους δημοσίους εκείνους υπαλλήλους από συγκεκριμένες υπηρεσίες οι οποίες έχουν την τεχνογνωσία και την επιστημονική κατάρτιση για να μπορέσουν να αντεπεξέλθουν στα αυξημένα καθήκοντα ευθύνης που απαιτούνται για τη διεκπεραίωση του σκοπού αυτής της υπηρεσίας.

Περιγράφουμε, λοιπόν, τη διαδικασία επιλογής του προϊσταμένου της Διεύθυνσης Κυβερνοασφάλειας, ο οποίος θα είναι μόνιμο πολιτικό προσωπικό του δημοσίου τομέα από συγκεκριμένες υπηρεσίες. Η επιλογή των ενδιαφερομένων θα γίνει μετά από πρόταση δύο γενικών γραμματέων και ενός υπηρεσιακού γραμματέα και την τελική απόφαση την έχει ο Υπουργός Ψηφιακής Διακυβέρνησης.

Έγινε μία συζήτηση για το ειδικό επίδομα ευθύνης που προβλέπουμε, που δύναται να δοθεί -υπάρχει μια τέτοια πρόβλεψη, μια δυνατότητα στον Υπουργό- στο προσωπικό της συγκεκριμένης διεύθυνσης. Νομίζω ότι είναι απολύτως κατανοητή αυτή η ανάγκη, καθώς μιλάμε για προσωπικό που πρέπει να βρίσκεται σε εικοσιτετράωρη ετοιμότητα. Και νομίζω ότι γίνεται αντιληπτό ότι αυτή η θέση ευθύνης του μικρού αριθμού των εργαζομένων που τελικώς θα απασχοληθούν στη συγκεκριμένη υπηρεσία, δεν πρέπει να αποτελεί εμπόδιο στην απόφασή μας να δώσουμε τα κίνητρα εκείνα που χρειάζονται για την αρτιότερη στελέχωση της συγκεκριμένης υπηρεσίας.

Στο επόμενο άρθρο υπάρχει συγκεκριμένη πρόβλεψη για τον νέο τύπο ταυτοτήτων. Η Ελλάδα, όπως πολύ καλά γνωρίζουμε όλοι μας από τα ταξίδια μας στο εξωτερικό, είναι από τις τελευταίες χώρες στην Ευρώπη που χρησιμοποιεί ως ταυτότητα ουσιαστικά ένα πλαστικοποιημένο χαρτί.

Τίθενται θέματα ασφάλειας, τίθενται ζητήματα τα οποία κατά κύριο λόγο θέτουν σε κίνδυνο τον ίδιο τον κάτοχο του δελτίου ταυτότητας και με βάση ευρωπαϊκό κανονισμό ερχόμαστε να συμπεριλάβουμε στα απαιτούμενα στοιχεία που θα έχει ο νέος τύπος ταυτότητας αυτά τα οποία είναι αναγκαία για να μπορέσουμε να δημιουργήσουμε όσο το δυνατόν καλύτερες συνθήκες ασφάλειας και για να μην μπορέσει αυτή η συγκεκριμένη ταυτότητα να χρησιμοποιηθεί από οποιονδήποτε άλλο με δόλιο τρόπο. Αυτές οι δύο είναι οι παρεμβάσεις οι οποίες γίνονται και έχουν πραγματικά επείγοντα χαρακτήρα.

Καταλήγοντας από την τοποθέτησή μου αυτή και σε σχέση με ό,τι αναφέρθηκε προηγούμενα από συναδέλφους, έχω να πω απλά ότι μέσα στις προσπάθειες που κάνει η Κυβέρνηση για να αντιμετωπίσει το μεταναστευτικό με κάθε τρόπο, που πράγματι αποτελεί ένα πολύ μεγάλο ζήτημα αυτή τη στιγμή για τη χώρα, συμπεριλαμβάνεται και η πρόσληψη των οκτακοσίων συνοριοφυλάκων, όπως προβλέπεται και περιγράφεται με αντικειμενικό τρόπο. Αυτή η πρόσληψη θα γίνει μέσω του άρθρου 17.

Αντί, λοιπόν, να κάνουμε μόνο κριτική προς την Κυβέρνηση, η οποία βεβαίως είναι καλοδεχούμενη όταν γίνεται καλοπροαίρετα και με στόχο την επιτάχυνση των όποιων διαδικασιών στον συγκεκριμένο τομέα, θα είχε μεγάλο ενδιαφέρον να δούμε σήμερα ποιοι θα ψηφίσουν το άρθρο αυτό για τη στελέχωση των υπηρεσιών εκείνων οι οποίες καλούνται να προασπίσουν τα σύνορά μας, να φυλάξουν τα σύνορα μας.

Ευχαριστώ πάρα πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Χρήστος Σπίρτζης από τον ΣΥΡΙΖΑ.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κληθήκαμε σήμερα να συζητήσουμε ένα νομοσχέδιο το οποίο εισάγεται με τη διαδικασία του κατεπείγοντος και θα περίμενε κανείς, όπως ειπώθηκε και στη Διάσκεψη των Προέδρων, ότι θα έχουμε διατάξεις επείγουσες, διατάξεις μείζονος σημασίας για τη διακυβέρνηση της χώρας. Δυστυχώς, μέσα στους λίγους μήνες που κυβερνάει η Νέα Δημοκρατία έχουμε να διαπιστώσουμε μερικά πράγματα επ’ ευκαιρία και αυτού του σχεδίου νόμου.

Πρώτον, οι λέξεις «διαφάνεια», «αξιοκρατία», «ίσες ευκαιρίες» που επικαλούσασταν προεκλογικά έχουν πάει υπερατλαντικό ταξίδι. Δεύτερον, το δόγμα είναι το επιτελικό κομματικό κράτος -κάτι που επιβεβαιώνεται σήμερα- και ο τρόπος είναι το τρίπτυχο «επικοινωνία, επικοινωνία, επικοινωνία». Δεν γίνεται καμμία ουσιαστική παρέμβαση ή δράση από την Κυβέρνηση παρά μόνο η οικοδόμηση του γνωστού κομματικού κράτους της δεξιάς.

Φέρνετε, λοιπόν, ένα νομοσχέδιο το οποίο αλλάζει για έκτη ή έβδομη φορά τον νόμο του επιτελικού κράτους, αλλάζει για έκτη ή έβδομη φορά την προσπάθειά σας να ακυρώσετε την απλή αναλογική στην τοπική αυτοδιοίκηση, δημιουργώντας ένα απόλυτο χάος και στα υπουργεία και στην τοπική αυτοδιοίκηση.

Και για να τεκμηριώσω αυτό που σας είπα λίγο πριν, δηλαδή ότι το τρίπτυχο που σας διαπερνά είναι το «επικοινωνία, επικοινωνία, επικοινωνία», πιάνομαι από εκείνη την επικοινωνιακή καταιγίδα των πρώτων ημερών για το οικόπεδο στο Μάτι, λες και ήταν ένας άθλος να αδειάσει το οικόπεδο στο Μάτι και σήμερα μας φέρνετε παράταση. Όμως, σήμερα έχει γεμίσει ένα άλλο οικόπεδο, αυτό του Οίκου του Ναύτου στην περιοχή χωρίς άδεια, με τον Δήμο Μαραθώνα να λέει ότι το υπέδειξε το Υπουργείο Υποδομών και το Υπουργείο Υποδομών να λέει ότι φταίει η εταιρεία «ΜΑΤΙ ΞΑΝΑ», αυτή στην οποία μετέχουν οι πολίτες στο διοικητικό συμβούλιο.

Και όταν τα λέγαμε τότε, που ήταν και οι πρώτες μέρες της διακυβέρνησής σας, δεν σηκώνατε μύγα στο σπαθί σας. Σήμερα να δούμε με την εταιρεία «ΜΑΤΙ ΞΑΝΑ» πότε θα αδειάσει το παράνομο οικόπεδο στον Οίκο του Ναύτου που δεν έχει δώσει άδεια για να χρησιμοποιείται. Όμως, αν ήταν μόνο αυτό, θα έλεγα «εντάξει, γίνονται αυτά». Ωστόσο, υπάρχει μια σειρά από άλλα θέματα.

Μας είπατε στο σχέδιο της τοπικής αυτοδιοίκησης ότι κόπτεστε για την κυβερνησιμότητα των δήμων. Πώς την καλύπτετε; Με το να βάζετε αντιδημάρχους χωρίς κανένα σχέδιο, χωρίς καμμία μελέτη και χωρίς να υπάρχει καμμία θεσμική πρόβλεψη ή αναγκαιότητα, για να συνεχίζουν και οι δήμαρχοι τη δική σας πολιτική με το πλαίσιο που έχετε φτιάξει, μια πολιτική απονομής ρόλων, χωρίς να έχετε λάβει υπ’ όψιν το κόστος για τους συμβούλους - συνεργάτες και όλα τα υπόλοιπα που συνεπάγεται μια τέτοια ρύθμιση; Και προφανώς δεν νοιάζει η κυβερνησιμότητα των δήμων, αλλά το πώς θα στήσετε συγκεκριμένους κομματικούς μηχανισμούς και πώς θα απαξιώσετε και την τοπική αυτοδιοίκηση περαιτέρω.

Και βέβαια, πάμε στο μεγάλο θέμα της δημόσιας διοίκησης. Αν θυμάμαι καλά, όποτε η Κυβέρνηση του ΣΥΡΙΖΑ είχε προγραμματίσει προσλήψεις μέσω ΑΣΕΠ ή όποτε είχαμε κάποια, οποιαδήποτε, αν θέλετε, ανακοίνωση στη «ΔΙΑΥΓΕΙΑ» ακόμα και για μετακλητούς, είχαμε σωρεία δημοσιευμάτων για διορισμούς δήθεν κομματικούς.

Ερχόμαστε, λοιπόν, στο σήμερα. Με το νομοσχέδιο, που είναι και επείγον, καταργείτε την προκήρυξη του ΑΣΕΠ για την «ENTERPRISE GREECE» και προβλέπετε ειδικές διατάξεις. Καταστρατηγείτε κάθε έννοια συνέχειας της διοίκησης, τη βασική αρχή της δικαιολογημένης εμπιστοσύνης του διοικούμενου, καθώς αυθαίρετα πετάτε στον κάλαθο των αχρήστων αιτήσεις πλήθους συμπολιτών μας και μπαίνετε στη λογική του παζαριού, αν θέλετε, και της πελατειακής λογικής. Προβλέπετε προσλήψεις προσωπικού στην ΕΑΒ κατά παρέκκλιση κάθε νόμιμης διαδικασίας. Οι υποψήφιοι θα έχουν, λέει, τη δυνατότητα υποβολής ενστάσεων μόνο για λόγους νομιμότητας. Συστήνετε οκτακόσιες θέσεις συνοριοφυλάκων. Καταλαβαίνουμε την αναγκαιότητα, αλλά δεν χρειάζεται να μας το θέτει ο κύριος Υφυπουργός διλημματικά. Θα πρέπει να καταλάβει και η Κυβέρνηση την αναγκαιότητα αυτές οι προσλήψεις και οι διαδικασίες να γίνονται μέσω ΑΣΕΠ και με διαφάνεια. Προβλέπεται προεδρικό διάταγμα. Δεν μας φτάνει η εγγύηση του να λέει ο Υπουργός μόνο ότι θα είναι διαφανείς.

Τα ίδια και με τους εποχικούς πυροσβέστες, αλλά και με την κινητικότητα που την ξηλώνετε τελείως. Το 50% το κάνετε 65%, για να μην μπορεί να γίνει μία κινητικότητα, προκειμένου να δείτε με τον νόμο που έρχεται σε διαβούλευση και με τον οποίο αλλάζετε τις επιτροπές και πώς επιλεκτικά θα κάνετε τις κρίσεις ακόμη και για την κινητικότητα.

Κύριε Πρόεδρε, σας ευχαριστώ για την ανοχή σας. Θα ολοκληρώσω εδώ αν και έχω να πω πολλά ακόμα. Θεωρώ ότι είναι ένα νομοσχέδιο που δεν τιμά τη Νέα Δημοκρατία, την Κυβέρνηση και αυτά που έχει εξαγγείλει. Πιστεύω ότι αν φέρναμε εμείς σήμερα αυτό το νομοσχέδιο, θα γινόταν πραγματικά επανάσταση από τους Βουλευτές που ήταν στην προηγούμενη κοινοβουλευτική περίοδο και ασκούσαν την κακοπροαίρετη, κατά τη γνώμη μου, κριτική τους προς εμάς.

Ολοκληρώνω δίνοντας συγχαρητήρια στην επιτυχημένη πολιτική της Νέας Δημοκρατίας σε σχέση με τις διαχειριστικές αρχές. Πρόκειται γι’ αυτή που είχε θεσπίσει ο κ. Χατζηδάκης και είχε μαζέψει όλες τις διαχειριστικές αρχές του Υπουργείου Οικονομίας, που δέσμευσε τη χώρα, που έφερε γραφειοκρατία και κωλυσιεργία στην υλοποίηση των έργων, και που σήμερα η ίδια η Νέα Δημοκρατία την ξηλώνει κάτω από το τραπέζι και μάλιστα σιγά σιγά για να μην την πάρουμε χαμπάρι, κάνοντας τη διαχειριστική αρχή ψηφιακής πολιτικής τη μία μέρα, του Εσωτερικών τη δεύτερη και να δούμε πού θα τελειώσει αυτό το πράγμα.

Είναι ο ορισμός της προχειρότητας, του ρουσφετιού, και ο ορισμός της πολιτικής που περιλαμβάνει μόνο το τρίπτυχο «επικοινωνία, επικοινωνία, επικοινωνία». Όμως, η επικοινωνία μετά από πέντε μήνες δεν φτάνει. Πρέπει να κυβερνήσετε κιόλας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και δύο εκπαιδευτικοί συνοδοί τους από το «International School Of Athens».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Ιωάννης Παππάς. Μετά θα λάβει τον λόγο ο Υφυπουργός κ. Οικονόμου. Στη συνέχεια, θα συνεχίσουμε με δύο συναδέλφους, τους κυρίους Γεώργιο Τσίπρα και Γεώργιο Μουλκιώτη. Μετά, θα ρωτήσω τον κ. Κοντοζαμάνη αν θέλει να μιλήσει ή αν θα μιλήσει στο τέλος.

Ορίστε, κύριε Παππά, έχετε τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, θα μου επιτρέψετε πριν ξεκινήσω την παρέμβασή μου για το νομοσχέδιο να κάνω μία μικρή προσωπική αναφορά.

Είναι μεγάλη τιμή η ευθύνη και το δέος που αισθάνομαι ως Βουλευτής να απευθύνομαι από το Βήμα της Βουλής στα μέλη της Εθνικής μας Αντιπροσωπείας και στους Έλληνες πολίτες που μας παρακολουθούν. Αυτή τη στιγμή την οφείλω στους πολίτες οι οποίοι με τίμησαν και με εμπιστεύθηκαν με την ψήφο τους για να τους εκπροσωπώ στο ελληνικό Κοινοβούλιο.

Όπως γνωρίζετε, εκλέχθηκα Βουλευτής στην εκλογική περιφέρεια των Δωδεκανήσων, στην εσχατιά της Ελλάδος, εκεί που η ελληνική σημαία κυματίζει περήφανη σε απόσταση λίγων μιλίων από την Τουρκία.

Είναι η Ρόδος, η Κάρπαθος, η Κάσος, η Μεγίστη και η Ρω, τα νησιά που τον τελευταίο καιρό εσφαλμένα και αυθαίρετα εντάσσονται στους χάρτες της Τουρκίας. Είναι τα σύνορα της Ελλάδος, είναι τα σύνορα της Ευρωπαϊκής Ένωσης, είναι τα σύνορα της ψυχής μας.

Τους πολίτες, λοιπόν, των Δωδεκανήσων θέλω να ευχαριστήσω από αυτό εδώ το Βήμα. Θέλω να τους ευχαριστήσω για την εμπιστοσύνη και να τους βεβαιώσω ότι η Νέα Δημοκρατία, η μεγάλη πατριωτική φιλελεύθερη παράταξη της χώρας εγγυάται την πρόοδο και την ανάπτυξη του τόπου μας. Εγγυάται τη διασφάλιση των κυριαρχικών μας δικαιωμάτων και των εθνικών μας συμφερόντων. Από την εθνική γραμμή και τα δίκαια αυτού εδώ του τόπου δεν υποχωρούμε χιλιοστό.

Κυρίες και κύριοι συνάδελφοι, ακούω με προβληματισμό την κριτική της Αντιπολίτευσης για τον χαρακτήρα του κατεπείγοντος. Πολύς λόγος έγινε και στις αρμόδιες Κοινοβουλευτικές Επιτροπές, καταιγισμός δημοσιευμάτων στον αντιπολιτευόμενο Τύπο, ξέρετε τον παλιό φιλοκυβερνητικό Τύπο που για τα δικά σας κατεπείγοντα νομοσχέδια έκανε τόσα χρόνια γαργάρες.

Η μορφή του κατεπείγοντος σήμερα, λοιπόν, έχει λόγο και αιτία. Δεν είναι επειδή μας αρέσει. Προσπαθούμε να δώσουμε οριστικές λύσεις σε χρόνια προβλήματα που ταλανίζουν την ελληνική οικονομία και την ελληνική κοινωνία. Το δίλημμα ήταν σαφές και απλό: Θα το λύσουμε άμεσα και δραστικά ή θα ματαιοπονούμε;

Δεν είναι άμεσης προτεραιότητας, κυρίες και κύριοι συνάδελφοι, η παράταση της προστασίας της πρώτης κατοικίας μέχρι τις 30 Απριλίου του 2020, η οποία, όπως όλοι γνωρίζουμε, λήγει στις 31 Δεκεμβρίου του 2019 και θεσπίζεται με το άρθρο 54; Διαφωνείτε με αυτό; Μήπως έχετε σκοπό να το καταψηφίσετε;

Να σας θυμίσω σε αυτό το σημείο, επειδή έχετε πολύ κοντή μνήμη και το έχετε αποδείξει άλλωστε πολλές φορές, ότι τον Μάρτιο του 2019 η Νέα Δημοκρατία είχε ψηφίσει τροπολογία για την προστασία της πρώτης κατοικίας. Εσείς σήμερα δεν θα ψηφίσετε την πρότασή μας και την παράτασή της;

Δεν είναι άμεσης προτεραιότητας οι οκτακόσιοι συνοριοφύλακες που θα προσληφθούν στην ΕΛΑΣ για την προστασία των νησιών μας, για την προστασία των νησιών του Ανατολικού Αιγαίου; Διαφωνείτε και γι’ αυτό; Δεν βλέπετε την αναγκαιότητα και το επείγον; Μήπως θα το καταψηφίσετε; Αν είναι λόγω ιδεολογικής διαμάχης στο εσωτερικό του ΣΥΡΙΖΑ να δώσουμε ένα ελαφρυντικό. Δεν θα είναι άλλωστε η πρώτη φορά που βάζετε τα ιδεολογήματά σας πάνω από το συμφέρον της χώρας. Δυστυχώς για εσάς και ευτυχώς για όλους τους Έλληνες πολίτες οι ευαίσθητες περιοχές της χώρας πρέπει να φυλάσσονται και αυτό πιστέψτε με το διασφαλίζουμε εμείς.

Δεν είναι, αγαπητοί κυρίες και κύριοι συνάδελφοι, άμεσης προτεραιότητας η παράταση που δίνεται στα προγράμματα όσων εργάζονται στα προαναχωρησιακά κέντρα; Διαφωνείτε και με αυτό; Θα το καταψηφίσετε;

Επίσης, με τα άρθρα 18 και 19 παρατείνεται μέχρι 31 Δεκεμβρίου του 2020 η ισχύς του πίνακα για τους εποχικούς πυροσβέστες πενταετούς υποχρέωσης και παρέχεται η δυνατότητα εκ νέου πρόσληψης έως το 2023. Σας θυμίζω -για να μην ξεχνάμε- ότι οι πυροσβέστες είναι αυτοί που κάθε καλοκαίρι δίνουν άνιση μάχη με τις φλόγες και τις φωτιές σε δύσβατα μέρη και υπό αντίξοες συνθήκες. Και με αυτό διαφωνείτε, κυρίες και κύριοι της Αντιπολίτευσης;

Μήπως δεν είναι σημαντική η παράταση στις συμβάσεις εργασίας των εργαζομένων ορισμένου χρόνου στους τομείς της εστίασης, της σίτισης, της καθαριότητας και της φύλαξης των νοσοκομείων; Ή μήπως δεν είναι για εσάς σημαντικός ο εξορθολογισμός της διαδικασίας κρίσης στην επιλογή γιατρών από τα συμβούλια κρίσης, ώστε να μην αδειάζουν τα νοσοκομεία από γιατρούς σε όλη την Ελλάδα, αλλά ιδιαίτερα στην περιφέρεια; Θα το καταψηφίσετε και αυτό;

Να το πείτε αυτό στους πολίτες που ζουν στην περιφέρεια και ιδιαίτερα στα δικά μου τα νησιά, στα Δωδεκάνησα, όπου κλείνουν οι κλινικές γιατί υπάρχουν γιατροί εξαιτίας των τόσων λαθών και κακών χειρισμών που κάνατε στο παρελθόν; Δεν είναι σημαντική η πρόβλεψη για τη χορήγηση επιδόματος ανθυγιεινής και επικίνδυνης εργασίας στους γιατρούς που εργάζονται στα προαναχωρησιακά κέντρα; Διαφωνείτε και με αυτό; Θα το καταψηφίσετε; Η ευαισθησία σας δεν φτάνει μέχρι τους γιατρούς να υποθέσω; Να τους το πείτε ξεκάθαρα, λοιπόν, και να μην κρύβεστε πίσω από την κλασική σας ρητορική.

Μήπως διαφωνείτε για την ευνοϊκή ρύθμιση που προβλέπεται στο νομοσχέδιο σχετικά με την άτοκη ρύθμιση αποπληρωμής σε εκατόν είκοσι δόσεις του ποσού της αυτόματης επιστροφής -claw back- για τους παρόχους υγείας;

Ή μήπως διαφωνείτε με τη ρύθμιση που προβλέπει την πάγια αντιμισθία για τις αμοιβές των οικογενειακών γιατρών για την περίοδο 1η Αυγούστου 2019 έως 1η Αυγούστου 2020;

Τέλος, δεν είναι σημαντική η παράταση που δίνεται για πέντε μήνες μέχρι τις 31 Μαΐου του 2020 για την οριστική υπαγωγή στη ρύθμιση των εκατόν είκοσι δόσεων προς τον ΕΦΚΑ; Αν διαφωνείτε πείτε ξεκάθαρα στους ελεύθερους επαγγελματίες ότι διαφωνείτε και δεν θέλετε να το ψηφίσετε.

Να σας θυμίσω δε ότι τον Μάρτιο που είχε έρθει η ρύθμιση, η Νέα Δημοκρατία την είχε ψηφίσει τότε και ο κ. Πετρόπουλος μας είχε κατηγορήσει ότι παρ’ όλο που την ψηφίσαμε, δεν την θέλαμε. Εσείς τι θα κάνετε τώρα; Ιδού η Ρόδος, κυρίες και κύριοι!

Ειλικρινά δεν μπορώ να εξηγήσω με λογικά επιχειρήματα τις ενστάσεις σας. Μπορώ να καταλάβω μέχρι στιγμής γιατί είστε αντίθετοι με το άσυλο, γιατί είστε αντίθετοι με το φιλοεπενδυτικό περιβάλλον, ακόμα και την αντίθεσή σας με τις φοροελαφρύνσεις της μεσαίας τάξης, που εσείς οι ίδιοι παραδεχτήκατε και παραδέχεστε ότι υπερφορολογήσατε. Είναι στις ιδεοληψίες σας. Το αντιλαμβάνομαι.

Αυτό που σίγουρα καταλαβαίνω και να είστε βέβαιοι ότι το καταλαβαίνουν όλοι οι Έλληνες πολίτες είναι ότι δεν νιώθετε βολικά στα έδρανα της Αντιπολίτευσης. Ξεβολευτήκατε, κυρίες και κύριοι συνάδελφοι, του ΣΥΡΙΖΑ, από τις καρέκλες της εξουσίας. Δεν νιώθετε καθόλου βολικά που η Κυβέρνηση του Κυριάκου Μητσοτάκη είπε λίγα προεκλογικά και κάνει πάρα πολλά μετεκλογικά. Η ελληνική οικονομία επανέρχεται στην κανονικότητα, μια λέξη ξενική, που γι’ αυτό και δεν τη χρησιμοποίησα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, πρέπει να κλείσετε.

**ΙΩΑΝΝΗΣ ΠΑΠΠΑΣ:** Ένα λεπτό, κύριε Πρόεδρε. Τελειώνω.

Για εμάς κανονικότητα είναι να στηρίξουμε όλους τους Έλληνες πολίτες. Το κάναμε με τη μείωση του ΕΝΦΙΑ, το κάναμε με τη μείωση φορολογικών συντελεστών, το κάναμε με τη βελτίωση των εκατόν είκοσι δόσεων, το κάναμε με την πλήρη άρση των capital controls. Αν έχετε ξεχάσει τι είναι τα capital controls, μπορείτε με τον κ. Βαρουφάκη να τα πείτε στο εντευκτήριο, γιατί είναι αποτέλεσμα δικής σας πολιτικής, για να μην ξεχνιόμαστε. Να σας ενημερώσω ότι εμείς θα συνεχίσουμε να το κάνουμε αταλάντευτα, γιατί οι πολιτικές που εφαρμόζουμε είναι το πρόγραμμα με το οποίο ο ελληνικός λαός μάς έδωσε ισχυρή εντολή για τη διακυβέρνηση του τόπου.

Σας καλώ, λοιπόν, να σκεφτείτε λογικά. Σας καλώ να ψηφίσετε το νομοσχέδιο. Βάλτε στην άκρη τη μικροκομματική σας λογική και βάλτε μπροστά το συμφέρον των συμπολιτών μας, τα συμφέροντα των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Όπως ξέρετε είναι λίγο βροχερή η Αθήνα και υπάρχει κυκλοφοριακή συμφόρηση. Δεν θα καλέσω μετά τον κ. Οικονόμου, αλλά δεν θα τους διαγράψω τον κ. Γεώργιο Τσίπρα και τον κ. Γεώργιο Μουλκιώτη. Θα έρθουν, οπότε θα τους κρατήσω για το τέλος. Μετά τον κ. Οικονόμου, θα πάρει τον λόγο ο κ. Συντυχάκης και ο κ. Λογιάδης από το ΜέΡΑ25 και θα συνεχίσουμε με τους Κοινοβουλευτικούς Εκπροσώπους. Θα μου πείτε εσείς αν θέλετε αντίστροφα ή αν θέλετε με την κοινοβουλευτική σειρά. Όταν έρθει η ώρα θα συνεννοηθούμε.

Κύριε Οικονόμου, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κυρίες και κύριοι Βουλευτές, θα είμαι πολύ σύντομος. Θα ήθελα απλώς να επισημάνω ότι η ανάγκη να αναβαθμιστεί η Γενική Γραμματεία Πολιτικής Προστασίας είναι προφανής και από όλες τις πτέρυγες της Βουλής κατά διάφορα χρονικά διαστήματα έχει συνομολογηθεί.

Κατά συνέπεια σήμερα με τις ρυθμίσεις που φέρνουμε για τη Γενική Γραμματεία Πολιτικής Προστασίας προσβλέπουμε σε μία ουσιαστική αναβάθμιση για τον εμπλουτισμό της με στελέχη που διαθέτουν την αναγκαία εμπειρία, με τη δυνατότητα να αποσπώνται τόσο από τη γενική κυβέρνηση, αλλά ιδιαίτερα από το Λιμενικό Σώμα και τις Ένοπλες Δυνάμεις. Δεν χρειάζεται νομίζω ιδιαίτερη επεξήγηση ως προς τη σημασία που έχει να στελεχωθούν κρίσιμες θέσεις για τη Γενική Γραμματεία Πολιτικής Προστασίας τουλάχιστον από τα στελέχη του Λιμενικού Σώματος και των Ενόπλων Δυνάμεων, δεδομένου ότι καλείται να επιτελέσει ένα δύσκολο έργο, με δεδομένες και τις επιπτώσεις που έχει η κλιματική αλλαγή και βιώνουμε όλοι το τελευταίο διάστημα.

Σε ό,τι αφορά τους εποχικούς πυροσβέστες και τους πυροσβέστες πενταετούς υποχρέωσης κατά καιρούς οι ίδιες θέσεις έχουν εκφραστεί από όλες τις πτέρυγες της Βουλής, έχει γίνει αποδεκτή η συνεισφορά τους στη δασοπυρόσβεση όλα αυτά τα χρόνια και επί της ουσίας δεν νομίζω ότι υπάρχει από καμμία πτέρυγα της Βουλής αντίρρηση ως προς την επέκταση της δυνατότητας πρόσληψής τους μέχρι το 2023, όπως προβλέπουμε, και να ρυθμιστούν τα θέματα για τους εποχικούς πυροσβέστες.

Θα ήθελα ιδιαίτερα όμως να αναφερθώ -γιατί έγινε πολύς λόγος- στο θέμα της πρόσληψης των οκτακοσίων συνοριοφυλάκων με ειδικό χρόνο απασχόλησης. Η αναγκαιότητα ειδικά για τα νησιά, με δεδομένες τις εκρηκτικές διαστάσεις που έχει λάβει το θέμα της παράνομης εισόδου στην χώρα μας, είναι προφανής. Σήμερα από το εσωτερικό της χώρας αποσπώνται αστυφύλακες στα νησιά, σε βάρος του κρατικού προϋπολογισμού, μειώνεται η δυνατότητα παροχής υπηρεσιών ασφαλείας στην ενδοχώρα και ως εκ τούτου η ανάγκη περαιτέρω ενίσχυσης και λήψης κατάλληλων μέτρων στα νησιά είναι προφανής.

Μάλιστα με τη συγκεκριμένη ρύθμιση εξασφαλίζουμε πόρους από το Ταμείο Ασφάλειας της Ευρωπαϊκής Ένωσης και ως εκ τούτου δεν επιβαρύνεται κι ο εθνικός προϋπολογισμός, τα δε κριτήρια πρόσληψης είναι αυστηρώς αντικειμενικά, είναι τα ίδια που ισχύουν και για τους συνοριοφύλακες και δεν υπάρχει απολύτως καμμία υποψία για πελατειακή σχέση ή για κομματικές προσλήψεις. Η δε «σκιά» που αναφέρθηκε, περί μείωσης των οργανικών θέσεων των υπηρεσιών της Αστυνομίας που βρίσκονται στα νησιά, δεν έχει καμμία σχέση με την πραγματικότητα. Δεν επιβαρύνονται και δεν μειώνεται καμμία οργανική θέση των αστυνομικών υπηρεσιών που αναπτύσσονται στα νησιά.

Είναι μια ουσιαστική προσπάθεια σε έναν ευρύτερο σχεδιασμό που η Κυβέρνηση υλοποιεί, τόσο για την αύξηση των μέτρων ασφαλείας στα νησιά όσο και για τη διασφάλιση του Έβρου. Πολύ σύντομα ο επιχειρησιακός αυτός σχεδιασμός θα αποδώσει, πιστεύουμε, καρπούς.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον συνάδελφο κ. Συντυχάκη.

Ορίστε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Με το παρόν πολυνομοσχέδιο η Κυβέρνηση επιχειρεί να περάσει με κατεπείγουσες διαδικασίες αντεργατικά, αντιλαϊκά μέτρα, και διεξοδικά αναφέρθηκε ο ειδικός μας αγορητής.

Μια από αυτές τις διατάξεις αφορά την τροποποίηση του άρθρου 40 του ν.2065/1992, με βάση την οποία τα εισπραττόμενα ποσά του τέλους από αναχωρούντες επιβάτες, του λεγόμενου ΤΕΑΑ, του Κρατικού Αερολιμένα Ηρακλείου «Νίκος Καζαντζάκης» και στην συνέχεια του νέου Διεθνούς Αερολιμένα Ηρακλείου Κρήτης θα πάνε απευθείας στην κοινοπραξία «TERNA-GMR Airport Limited». Πρόκειται για μια τελευταία πράξη θανάτου μετά την ψήφιση τον Μάιο του 2019 από όλα τα κόμματα, πλην του Κομμουνιστικού Κόμματος Ελλάδας, με κυβέρνηση ΣΥΡΙΖΑ, της ληστρικής για τα λαϊκά συμφέροντα σύμβασης με βάση την οποία το ελληνικό δημόσιο παραχωρεί στους πιο πάνω ιδιωτικούς κολοσσούς το αποκλειστικό δικαίωμα μελέτης, κατασκευής, χρηματοδότησης, λειτουργίας, συντήρησης και εκμετάλλευσης του νέου Διεθνούς Αερολιμένα Ηρακλείου Κρήτης, ενός έργου με κόστος κατασκευής πάνω από 500 εκατομμύρια ευρώ.

Με βάση τη σύμβαση παραχώρησης και τη σημερινή τροποποίηση του άρθρου 40 του ν.2065/1992, όλα τα έσοδα του τέλους η Κυβέρνηση της Νέας Δημοκρατίας χέρι-χέρι με ΣΥΡΙΖΑ και Κίνημα Αλλαγής, τα δίνουν «προίκα» στους ιδιώτες από τον «κουμπαρά» του ΤΕΑΑ, πάνω από 180 εκατομμύρια ευρώ, όταν η κοινοπραξία μπαίνει μόνο με 5 εκατομμύρια ευρώ μετοχικό κεφάλαιο και σε έξι χρόνια θα έχει κάνει απόσβεση με ετήσια κέρδη πάνω από 80 εκατομμύρια ευρώ. Πρόκειται για ένα οικονομικό και πολιτικό σκάνδαλο πρώτου μεγέθους, αποτελεί την κορωνίδα της ταξικής και άδικης ανάπτυξης για τα λαϊκά στρώματα, τον παράδεισο για τους επιχειρηματικούς ομίλους. Πρόκειται για χρήματα του εργαζόμενου λαού, για ένα έργο που θα εξασφαλίζει τεράστια και σίγουρα κέρδη στην κοινοπραξία, μέσα από την παχυλή κρατική χρηματοδότηση, τον δανεισμό που θα έρθει στην πορεία, που θα πληρώνει ο φορολογούμενος λαός, και την τζάμπα εργασία εκατοντάδων εργαζομένων που θα κληθούν να εργαστούν ως σύγχρονοι σκλάβοι με το «τυράκι» της εντοπιότητας των προσλήψεων, με τις διαλυμένες εργασιακές σχέσεις, που έχουν εξασφαλίσει τόσο η προηγούμενη όσο και η τωρινή Κυβέρνηση της Νέας Δημοκρατίας.

Αυτές οι κυβερνήσεις, λοιπόν, δίνουν απλόχερα και με τόση ευκολία τα χρήματα, ενώ θα έπρεπε να κατευθυνθούν στην αναβάθμιση των κρατικών αεροδρομίων όταν μέχρι σήμερα όλες αυτές οι κυβερνήσεις τα παρακρατούσαν και δεν διοχέτευσαν ούτε σεντ όλα αυτά τα χρόνια. Όλα λοιπόν για το κεφάλαιο!

Τα ίδια κάνετε με όλα ανεξαιρέτως τα αεροδρόμια. Παρατείνατε την παραχώρηση του Διεθνούς Αερολιμένα Αθήνας «Ελευθέριος Βενιζέλος» για άλλα είκοσι χρόνια στα μονοπώλια, που έχουν βγάλει τα άντερά τους από τα έσοδα της λειτουργίας του. Άλλα αεροδρόμια βρίσκονται σε παρακμή λόγω της υποχρηματοδότησης, δεν έχουν ούτε βασικά μέσα λειτουργίας όπως ανεμοδούρια, χαρτικά και άλλα μέσα λειτουργίας. Άλλα τα έχετε απαξιώσει, όπως παραδείγματος χάριν το αεροδρόμιο Σητείας, για να τα δώσετε στην πορεία στους ιδιώτες και αυτά.

Αφού εντάξατε τα αεροδρόμια της χώρας στο ΤΑΙΠΕΔ στην πορεία τα παραδώσατε στους μονοπωλιακούς ομίλους, περιουσία του λαού μας που χτίστηκαν και λειτούργησαν με τον ιδρώτα του. Κι όχι μόνο αυτό, αλλά μετά κόπων και βασάνων κι αφού είχε αιτηθεί δυο και τρεις φορές το ΚΚΕ στη Βουλή για την παραχώρηση εγγράφων για τις συμβάσεις που έχει υπογράψει η κυβέρνηση ΣΥΡΙΖΑ με την «FRAPORT» για το Πυροσβεστικό Σώμα και την Ελληνική Αστυνομία, μόλις πριν λίγο χρονικό διάστημα μάς απάντησε το Υπουργείο Προστασίας του Πολίτη το οποίο, όπως λέει, λειτουργεί με απόλυτη διαφάνεια, ότι δεν θα μας τα προσκομίσει διότι δεσμεύονται από την υποχρέωση εχεμύθειας. Απάντηση προκλητική, καταρρίπτοντας στην πράξη τις διακηρύξεις των κυβερνήσεων της Νέας Δημοκρατίας και του ΣΥΡΙΖΑ περί διαφάνειας. Καμμία υποχρέωση εχεμύθειας δεν μπορεί να αφαιρεί το δικαίωμα του λαού να έχει πλήρη γνώση των συμφωνιών που υπογράφουν οι δικές σας αντιλαϊκές κυβερνήσεις και υποθηκεύουν για χρόνια την περιουσία του σε μονοπωλιακούς ομίλους.

Ο λαός λοιπόν χρεώνεται τα πάντα: και το κόστος κατασκευής και τη λειτουργία και τη συντήρηση των αεροδρομίων, για να βγάζει αμύθητα κέρδη η κοινοπραξία, το μεγάλο κεφάλαιο. Ελληνικό δημόσιο, Πυροσβεστική, Αστυνομία, προσωπικό της Υπηρεσίας Πολιτικής Αεροπορίας στην υπηρεσία του κεφαλαίου! Αυτή είναι η περιβόητη ανάπτυξη, η ανάπτυξη για τους λίγους, τους επιχειρηματικούς ομίλους, που φέρνει φτώχεια για τον λαό! Χέρι-χέρι όλοι μαζί υπερασπίζεστε μια επένδυση ληστρική σε βάρος της συντριπτικής πλειοψηφία του λαού και ιδιαίτερα της περιοχής του Ηρακλείου, που αλλάζει τις χρήσεις γης, εκτοπίζει βίαια τους αγροτοκτηνοτρόφους, καταστρέφει και υποβαθμίζει την ποιότητα των παραγόμενων προϊόντων και με σοβαρές συνέπειες στην υγεία και την ασφάλεια των κατοίκων, στην πολιτιστική κληρονομιά του τόπου.

Για το ΚΚΕ είναι ευθύνη αποκλειστικά του κράτους η κατασκευή, η λειτουργία, η συντήρηση των αεροδρομίων, των λιμανιών, των μεταφορών γενικά, όπως και η ενέργεια, η διαχείριση των απορριμμάτων, η παιδεία, η υγεία. Είναι ευθύνη του κράτους η διασφάλιση των πτήσεων, η προστασία της ανθρώπινης ζωής ανεξαρτήτως υλικού κόστους, η διασφάλιση φθηνών εισιτηρίων για την λαϊκή οικογένεια και την πλήρη κάλυψη των συγκοινωνιακών αναγκών των απομακρυσμένων νησιών και περιοχών. Αυτά όμως μπορεί να τα διασφαλίσει μόνο μια λαϊκή εργατική εξουσία, που θα έχει ως κριτήριο την ικανοποίηση των σύγχρονων λαϊκών αναγκών στο πλαίσιο ενός λαϊκού, κρατικού, καθετοποιημένου εθνικού φορέα αερομεταφορών, στον οποίον θα ανήκει το σύνολο των αερομεταφορικών λειτουργιών: η επίγεια εξυπηρέτηση, οι υπηρεσίες τροφοδοσίας, η τεχνική βάση και το πτητικό έργο, η αποκλειστικότητα των εσωτερικών γραμμών και οι υποδομές τους ως λαϊκή περιουσία.

Για όλους τους παραπάνω λόγους, λοιπόν, εμείς ως ΚΚΕ καταγγέλλουμε τη διάταξη αυτή που παραχωρεί πακτωλό εκατομμυρίων στην κοινοπραξία, στην κατασκευή αεροδρομίου στο Καστέλι του Ηρακλείου, την καταψηφίζουμε και καλούμε τον λαό να βγάλει τα συμπεράσματά του.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ήρθε ο κ. Γιώργος Τσίπρας, οπότε, κύριε Λογιάδη, θα περιμένετε, θα προηγηθεί.

Ορίστε, κύριε Τσίπρα, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, στο κατεπείγον αυτό νομοσχέδιο πολλές από τις διατάξεις ακολουθούν το πνεύμα των προηγούμενων νομοθετημάτων της Κυβέρνησης, δηλαδή απορρύθμιση, αφαίρεση ρυθμιστικών πλαισίων και απόδοση της ευθύνης για μια σειρά ζητημάτων σε Υπουργούς, σε διοικητικά συμβούλια κ.λπ., κατάργηση του ΑΣΕΠ στην πράξη και golden boys.

Θα ξεκινήσω με αυτά πριν πάω στο κυρίως θέμα που, κατά τη γνώμη μου, αφορά στο θέμα της πρώτης κατοικίας. Το «Enterprise Greece» με το προεδρικό διάταγμα της 8ης Ιουλίου το αποδώσετε στο ΥΠΕΞ και εκτός από τα προβλήματα που δημιουργήθηκαν απ’ αυτό, που ένας εποπτευόμενος φορέας εποπτεύει τις υπηρεσίες διεθνών οικονομικών σχέσεων της χώρας και του ΥΠΕΞ, έρχεστε τώρα και καταργείτε μια διαδικασία ΑΣΕΠ.

Να θυμίσω ότι έχει απελευθερωθεί ήδη το καθεστώς σε ό,τι αφορά το μισθολόγιο και άρα, όχι μόνο ο διευθύνων σύμβουλος ή ο πρόεδρος ή ίσως ο διευθυντής επενδύσεων, αλλά όλοι οι υπόλοιποι βγαίνουν εκτός των περιορισμών του ενιαίου μισθολογίου, το οποίο σημαίνει δυνατότητα για δεκάδες golden boys. Και τώρα καταργείτε και τον ΑΣΕΠ. Τον ΑΣΕΠ γιατί τον καταργείτε; Ακόμη και αν υποθέσουμε ότι πρέπει να λάβουν άλλους μισθούς, ο δρομολογημένος ΑΣΕΠ για εξήντα τρεις υπαλλήλους γιατί καταργείται;

Δεύτερον, πληροφοριακό σύστημα κρατικών ενισχύσεων σε ό,τι αφορά τα έργα ΣΔΙΤ. Καταφέραμε τα προηγούμενα χρόνια και ξεφύγαμε από την παθογένεια του παρελθόντος όχι μόνο στα έργα ΣΔΙΤ, αλλά την παθογένεια να δίνει ο εκάστοτε Υπουργός του εκάστοτε Υπουργείου εκεί που ήθελε και να προσανατολίζει ορισμένες επιδοτήσεις ή κονδύλια προερχόμενα από την Ευρωπαϊκή Ένωση εκεί που θέλει κι εκεί που δεν θέλει να μην δίνει.

Με βάση τη νέα αυτή διάταξη, σε ό,τι αφορά τα έργα ΣΔΙΤ, κατ’ εξαίρεση δύναται με ειδική απόφαση του Γενικού Γραμματέα να μη διενεργούνται οι διαδικασίες μέχρι να ολοκληρωθεί η υλοποίησή τους από το πληροφοριακό σύστημα και με απόφαση του ιδίου να διαπιστώνεται η λειτουργικότητά τους. Γιατί; Ποια ανάγκη μας κάνει να πρέπει να περάσουμε έργα πέρα από το υπάρχον θεσμικό πλαίσιο;

Τρίτον, τον νόμο των δημόσιων συμβάσεων μπορείτε να τον παρακάμπτετε σε ό,τι αφορά τις προμήθειες οχημάτων και συντηρήσεις οικογενειακών μέσων σε μια σειρά περιπτώσεων. Ποια ανάγκη το κάνει αυτό, όταν δεν υπάρχει ο χαρακτήρας του επείγοντος;

Τέταρτον, όσον αφορά την ΕΑΒ, σε μια βιομηχανία με εξαιρετικές δυνατότητες καταργείτε και εκεί τον ΑΣΕΠ. Θα μπορούν να γίνουν προσλήψεις εκτός ΑΣΕΠ και με απελευθερωμένο το μισθολόγιο, κι έτσι και από τους χαμηλούς μισθούς να μπορείτε να προσλαμβάνετε όποιον θέλετε και στα πιο υψηλά κλιμάκια να έχουμε πάλι το φαινόμενο των golden boys. Τέσσερις διατάξεις στο ίδιο νομοσχέδιο.

Και τελευταίο, σε ό,τι αφορά τον αιγιαλό που με τη δική μας νομοθετική διάταξη του ν.4607/2019 βάλαμε ορισμένους κανόνες για να προστατέψουμε ακριβώς τον αιγιαλό, έρχεστε και εμβόλιμα φέρνετε διάταξη, με βάση την οποία όσοι φάκελοι είχαν κατατεθεί πριν από τον δικό μας νόμο θα μπορούν να πηγαίνουν πλέον με τον παλαιότερο νόμο. Για ποιον λόγο; Από την άποψη της προστασίας του περιβάλλοντος;

Κι έρχομαι στο θέμα της πρώτης κατοικίας. Είναι προφανώς αποδεκτό το γεγονός ότι δίνεται μία παράταση, αλλά το ερώτημα είναι για ποιον λόγο δίνεται η παράταση και με ποιον σκοπό. Θα συνεχίσει να προστατεύεται η πρώτη κατοικία; Θα συνεχίσει να υπάρχει ο νόμος Κατσέλη - Σταθάκη; Θα υπάρξει κάποιος άλλος νόμος προστασίας της πρώτης κατοικίας ή όχι;

Δεύτερον, από τις προηγούμενες ήδη ρυθμίσεις υπάρχουν εκκρεμότητες, για παράδειγμα αυτοί που είχαν μπει παλαιότερα με τον νόμο Κατσέλη σε ρύθμιση και είναι σήμερα σε αδυναμία πληρωμών λόγω ανεργίας ή επειδή έκλεισε κάποια επιχείρηση, θα μπορέσουν να προστατευτούν από το υπάρχον πλαίσιο;

Από τις δηλώσεις που έχουν γίνει και απ’ αυτά που γνωρίζουμε, θα γίνει το ακριβώς αντίθετο. Πάτε σε έναν νέο πτωχευτικό κώδικα για fast track πτωχεύσεις και πλειστηριασμούς. Είναι μόλις χθεσινή η συνέντευξη του συμβούλου του κ. Μητσοτάκη, του κ. Πατέλη στο Bloomberg, με βάση την οποία το υπόλοιπο 50% των κόκκινων δανείων που δεν θα καλύψει ο «ΗΡΑΚΛΗΣ» θα λυθεί, λέει, με τον νέο πτωχευτικό κώδικα. Τι ακριβώς σημαίνει αυτό, για όσους έχουν κατοικίες, όσους έχουν μικρές επιχειρήσεις και πάει λέγοντας;

Κι έρχομαι και στα πιο σοβαρά, γιατί αυτό σχετίζεται με το σχέδιο «ΗΡΑΚΛΗΣ». Θα μπει χέρι στο «μαξιλάρι» από το σχέδιο «ΗΡΑΚΛΗΣ»; Τα 12 δισεκατομμύρια θα αντιστοιχηθούν σε collateral από το «μαξιλάρι»; Πρώτη ερώτηση.

Δεύτερη ερώτηση, σε ό,τι αφορά τις καταπτώσεις εγγυήσεων. Έχει συμφωνηθεί με ευρωπαϊκές αρχές ένα ποσό της τάξης των -από δημοσιεύματα το γνωρίζουμε- 2,1 δισεκατομμυρίων καταπτώσεις εγγυήσεων. Έχουν γίνει οι απαραίτητοι έλεγχοι σε ό,τι αφορά τις καταπτώσεις εγγυήσεων ή υπάρχει μια σειρά δανείων που δόθηκαν με τρόπο που δεν οφείλει το δημόσιο να εγγυηθεί; Θα πληρώσει ο ελληνικός λαός τα 2,1 δισεκατομμύρια γιατί οι τράπεζες δεν έκαναν σωστά τη δουλειά τους;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο ο κ. Γεώργιος Λογιάδης, Βουλευτής από το ΜέΡΑ25. Όποτε θυμάμαι λέω και το κόμμα για να μπορούν να καταλαβαίνουν όσοι ακούν, αλλά δεν μπορούν να δουν.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Ναι, από το ΜέΡΑ25, το Μέτωπο Ευρωπαϊκής Ρεαλιστικής Ανυπακοής.

Κυρίες και κύριοι συνάδελφοι, κύριοι Υπουργοί, καλούμαστε για άλλη μία φορά να συζητήσουμε με τη διαδικασία του κατεπείγοντος ένα ακόμα σχέδιο νόμου. Ξεκινώ λοιπόν δηλώνοντας πως φτάνει πια με αυτή την παγιωμένη διαδικασία της fast track νομοθέτησης, που ουσιαστικά ευτελίζει όλους μας στο Κοινοβούλιό μας.

Επί του νομοσχεδίου τώρα, οι συνάδελφοί του ΜέΡΑ25 έχουν αναφερθεί αναλυτικά στις διατάξεις του. Προσωπικά θα καταπιαστώ με το ζήτημα του αεροδρομίου Ηρακλείου, ως Βουλευτής Ηρακλείου, αλλά και ως Έλλην.

Αναφέρομαι στο άρθρο 29. Το άρθρο 29 πατάει στην από 21-2-2019 σύμβαση παραχώρησης για τη μελέτη, κατασκευή, χρηματοδότηση, λειτουργία, συντήρηση και εκμετάλλευση του νέου διεθνούς αερολιμένα Ηρακλείου Κρήτης και τη μελέτη, κατασκευή και χρηματοδότηση των οδικών του συνδέσεων, συμπεριλαμβανομένης και αυτής, που σχετίζεται με θέματα είσπραξης τελών, εκσυγχρονισμού και ανάπτυξης αεροδρομίων.

Πρόκειται για παραχώρηση της εκμετάλλευσης του αεροδρομίου, από την προηγούμενη κυβέρνηση, σε ιδιώτες για τριάντα δύο χρόνια. Ουσιαστικά χαρίζει μέρος των τελών, που καταβάλλουν οι επιβάτες στον ιδιώτη και μάλιστα, αναδρομικά από 21-2-2019, χωρίς να διευκρινίζει ούτε το ύψος ούτε την αναλογία. Η ευθεία αυτή χρηματοδότηση των ιδιωτών κατασκευαστών αποτελεί πρόκληση για τους Ηρακλειώτες και όλους τους Έλληνες πολίτες.

Το καινούργιο αυτό αεροδρόμιο στο Καστέλλι θα επιβαρύνει το κόστος εισιτηρίων και για τις πτήσεις εσωτερικού και για τις πτήσεις από το εξωτερικό. Είμαι τουριστικός επιχειρηματίας και γνωρίζω τα μεγάλα προβλήματα, που θα προκύψουν απ’ αυτό. Όλα τα αεροδρόμια κανονικά και τα λιμάνια της χώρας είναι απαράδεκτο να γίνονται αντικείμενο εκμετάλλευσης από κερδοσκόπους ιδιώτες, διότι κατά τη γνώμη μας αποτελούν εθνική περιουσία.

Θα ήθελα να τονίσω στο σημείο αυτό ότι η τοπική κοινωνία στο Καστέλλι Ηρακλείου είναι αντίθετη με το έργο και έχει προβεί σε πολλές διαδικασίες ακύρωσης του έργου. Το Μέτωπο Ευρωπαϊκής Ρεαλιστικής Ανυπακοής 25 είναι αντίθετο σε αυτό το έργο και σε όλα τα φαραωνικά έργα, που το έργο αυτό συνεπάγεται, και είμαστε αρωγοί στην τοπική κοινωνία.

Είναι φαραωνικά τα έργα διότι ουσιαστικά πέρα από τους δρόμους, θα πρέπει να γίνουν και αγωγοί τροφοδότησης με καύσιμα του νέου αεροδρομίου που δεν έχουν προβλεφθεί. Πώς θα μεταφέρονται τα καύσιμα για πολλά χιλιόμετρα στο καινούργιο αεροδρόμιο, αν γίνει, όταν γίνει; Τα μέσα συγκοινωνίας σταθερής τροχιάς, όπως τρένο ή τραμ ή μέτρο, που έχουμε δώσει στο «Ελευθέριος Βενιζέλος» δεν έχουν προβλεφθεί στο Ηράκλειο και αυτό είναι ένα επίσης μεγάλο πρόβλημα.

Αυτά είναι θέματα τα οποία δεν έχουν πλήρως διαλευκανθεί και τα οποία αποτελούν ανασταλτικό παράγοντα και για την τοπική κοινωνία, πιστεύω, και για την Ελλάδα και για τον τουρισμό μας.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Θα πάρει τον λόγο τώρα ο Υφυπουργός κ. Φραγκογιάννης, για πέντε λεπτά.

Κύριε Κοντοζαμάνη, έχετε έτοιμες τις νομοτεχνικές;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σε πέντε λεπτά.

**ΠΡΟΕΔΡΕΥΩΝ (Νικήτας Κακλαμάνης):** Μετά τον κ. Φραγκογιάννη, λοιπόν. Και μετά δεν θα πάμε συνέχεια σε Υπουργούς. Θα ξεκινήσουμε με τους Κοινοβουλευτικούς Εκπροσώπους και θα μιλά ένας Κοινοβουλευτικός κι ένας Υπουργός ή Υφυπουργός. Και δεν διαγράφω, γιατί μου είπαν ότι είναι καθ’ οδόν, τον κ. Μουλκιώτη από το Κίνημα Αλλαγής.

Έχετε τον λόγο, κύριε Φραγκογιάννη.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κυρίες και κύριοι, δύο σχολιασμούς θα ήθελα να κάνω, επί του άρθρου 20 και επί του άρθρου 21.

Στο άρθρο 20 αναφερόμαστε στην Ειδική Νομική Υπηρεσία του Υπουργείου Εξωτερικών, που σκοπό έχει τη νομική υποστήριξη της δράσης του Υπουργείου στο πλαίσιο των αρμοδιοτήτων του σε ζητήματα Ευρωπαϊκού και Διεθνούς Δικαίου.

Η ΕΝΥ, όπως είναι γνωστή, γνωμοδοτεί και εκπροσωπεί το Υπουργείο επί δικαστικών και νομικών υποθέσεων στο εξωτερικό, επιλαμβάνεται νομικών θεμάτων Ευρωπαϊκού και Διεθνούς Δικαίου, διακρατικών διαφορών με διάδικο μέρος την Ελλάδα και ζητημάτων, που απορρέουν από διεθνείς συνθήκες, συμβάσεις και συμφωνίες.

Έχοντας υπ’ όψιν ότι η Ειδική Νομική Υπηρεσία του Υπουργείου Εξωτερικών επιτελεί εξαιρετικά σπουδαίο ρόλο -ιδιαιτέρως στην τρέχουσα πολιτική συγκυρία με εκκρεμή ζητήματα σε ευρωπαϊκό και διεθνές επίπεδο με Τουρκία, Αλβανία, Λιβύη, Αίγυπτο και άλλες χώρες- γίνεται αντιληπτό ότι οι υπηρεσιακές ανάγκες του προσωπικού της είναι αυξημένες.

Θυμίζω ότι οι οργανικές θέσεις είναι εξήντα εννέα, οι κενές θέσεις σαράντα έξι, οι είκοσι τρεις εκ των οποίων είναι δύο επίτιμοι νομικοί σύμβουλοι και τέσσερις διοικητικοί υπάλληλοι. Επομένως, υπάρχουν μόνον δεκαεπτά στελέχη της υπηρεσίας προς υποστήριξη των αυξημένων υπηρεσιακών αναγκών.

Αν συνυπολογιστεί και το γεγονός ότι οιαδήποτε εισαγωγή-πρόσληψη νέων υπαλλήλων στην ΕΝΥ δεν έχει πραγματοποιηθεί μετά το έτος 2006, ενώ οι συνταξιοδοτήσεις δεν έπαυσαν, καθίσταται σαφής και επιβεβλημένη η ανάγκη νομοθετικής ρύθμισης της παροχής στον Υπουργό δυνατότητας να παρατείνει την παραμονή στην υπηρεσία επί μία επιπλέον διετία υπαλλήλων της ΕΝΥ οι οποίοι:

Πρώτον, έχουν συμπληρώσει τριάντα πέντε χρόνια στην υπηρεσία. Δεύτερον, έχουν συμπληρώσει το εξηκοστό πέμπτο έτος της ηλικίας τους. Τρίτον, δεν έχουν συμπληρώσει το εξηκοστό έβδομο έτος της ηλικίας τους.

Βεβαίως, η διαφοροποίηση που επιφέρει η προτεινόμενη ρύθμιση συνίσταται στη λήψη απόφασης από τον Υπουργό ασκώντας τη διακριτική ευχέρεια, που του παρέχει η διάταξη και συνεκτιμωμένων των ειδικών υπηρεσιακών αναγκών, να προβαίνει στην παράταση της υπηρεσίας έως το εξηκοστό έβδομο έτος της ηλικίας στα στελέχη της ΕΝΥ, αν αυτά έχουν συμπληρώσει σωρευτικά και το εξηκοστό πέμπτο έτος της ηλικίας και το τριακοστό πέμπτο έτος υπηρεσίας.

Σε ό,τι αφορά στο άρθρο 21 προτεραιότητα του κυβερνητικού προγράμματος αποτελεί η ενίσχυση της εξωστρέφειας της χώρας με μεταρρυθμίσεις στον τομέα των διεθνών οικονομικών σχέσεων. Η εξωστρεφής οικονομική ανάπτυξη της χώρας, όπως έχουμε πει και στο παρελθόν, στον κρίσιμο τομέα της εξωτερικής πολιτικής έχει ενισχυθεί με τον μετασχηματισμό της εταιρείας «Ελληνική Εταιρεία Επενδύσεων και Εξωτερικού Εμπορίου Α.Ε.», γνωστή και ως «ENTERPRISE GREECE», σε μία σύγχρονη και δυναμική εταιρική δομή, όπως αυτή έχει αποτυπωθεί στις διατάξεις του άρθρου 84 του ν.4635/2019, «Επενδύω στην Ελλάδα και άλλες διατάξεις».

Το νέο πλαίσιο λειτουργίας του παρέχει δομικά και λειτουργικά θεσμικά εχέγγυα και κατάλληλα εργαλεία ώστε να είναι σε θέση η «ENTERPRISE GREECE» να υποστηρίζει με τον καλύτερο τρόπο τις ελληνικές και ξένες επιχειρήσεις, να αναβαθμίζει τη διεθνή οικονομική θέση της χώρας και να προάγει τη βιώσιμη ανάπτυξη, σύμφωνα με τις καλές πρακτικές και τα διεθνή πρότυπα.

Η «Ελληνική Εταιρεία Επενδύσεων και Εξωτερικού Εμπορίου Α.Ε.», η «ENTERPRISE GREECE», αποτελεί ιδιαίτερη περίπτωση φορέα που λειτουργεί χάριν του δημοσίου συμφέροντος, που εξαιτίας της φύσης της απολύτως εξωστρεφής αποστολής του, δραστηριοποιείται κατά κύριο λόγο στο εξωτερικό και συμβάλλει ενεργά στην αναβάθμιση του επενδυτικού κλίματος τόσο στις διεθνείς αγορές, όσο και στην πραγματική ελληνική οικονομία.

Με στόχο τη διασφάλιση της αποτελεσματικής και απρόσκοπτης λειτουργίας της «ENTERPRISE GREECE» η θέσπιση ειδικών προβλέψεων, η άρση περιορισμών, που δεν ανταποκρίνονται στις επιχειρησιακές και λειτουργικές απαιτήσεις της και η απόδοση της απαιτούμενης ευελιξίας οδήγησαν στην αποδέσμευσή της ως νομικού προσώπου από τις γενικές διατάξεις του δημόσιου και ευρύτερου δημόσιου τομέα, τηρουμένων πάντα των ισχυουσών διατάξεων της ενωσιακής νομοθεσίας.

Στην παρούσα συγκυρία η παροχή δυνατότητας άμεσης σύνδεσης με τον ιδιωτικό τομέα για την άντληση στελεχών, που διαθέτουν τις απαιτούμενες ικανότητες και την απαραίτητη τεχνογνωσία κρίνεται σκόπιμη η κατάργηση κάθε άλλης εκκρεμούσης διαγωνιστικής διαδικασίας για τη στελέχωση της «ENTERPRISE GREECE».

Με την προτεινόμενη διάταξη του άρθρου 21, του εν θέματι σχεδίου νόμου, προτείνεται η κατάργηση της προκήρυξης για την πρόσληψη με σειρά προτεραιότητας εξήντα δύο θέσεων προσωπικού με σχέση εργασίας ιδιωτικού δικαίου αορίστου χρόνου πανεπιστημιακής και τεχνολογικής εκπαίδευσης στην «Ελληνική Εταιρεία Επενδύσεων και Εξωτερικού Εμπορίου Α.Ε.».

Λαμβανομένου υπ’ όψιν ότι δεν έχουν αναρτηθεί οι προσωρινοί πίνακες προσληπτέων, η κατάργηση της εκκρεμούσης υπ’ αριθμόν 4Κ/2019 προκήρυξης του ΑΣΕΠ κρίνεται απαραίτητη για τη διασφάλιση των συμφερόντων του ελληνικού δημοσίου, καθώς αυτή δεν ανταποκρίνεται πλέον σε ενεστώσες και ενεργείς υπηρεσιακές ανάγκες της «Ελληνικής Εταιρείας Επενδύσεων και Εξωτερικού Εμπορίου Α.Ε.», δηλαδή της «ENTERPRISE GREECE».

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, Επιτελικό Κράτος, ΟΤΑ, «ΜΑΤΙ ΞΑΝΑ», διαμεσολάβηση, ρύθμιση οφειλών, νόμος Χρυσοχοΐδη. Αυτά τα νομοθετήσαμε πριν από δεκαπέντε μέρες και ξαναέρχονται. Εν πάση περιπτώσει, επειδή ξεχνάτε γρήγορα και επειδή πλέον ζούμε στην εποχή της τεχνολογίας και ό,τι λέμε και ό,τι γράφουμε μένει, θέλω να σας πω τι έχετε πει εσείς, κύριοι της Νέας Δημοκρατίας, για τα κατεπείγοντα του ΣΥΡΙΖΑ όταν διοικούσε τη χώρα μέχρι πριν από σύντομο χρονικό διάστημα. Δεν θα φάω τον χρόνο μου με αυτά. Δύο παραδείγματα θα δώσω.

Το πρώτο παράδειγμα αφορά τον κ. Βαρβιτσιώτη. Θυμάμαι τώρα για το νομοσχέδιο για το μεταναστευτικό, που είχε φέρει πριν από περίπου έναν χρόνο ο ΣΥΡΙΖΑ, είχε πει ο κ. Βαρβιτσιώτης, ακούστε έχει πλάκα: «Ο χαρακτηρισμός του κατεπείγοντος αποτελεί ομολογία της ύψιστης ανικανότητας». Έτσι είχε πει ο κ. Βαρβιτσιώτης. Δεν ξέρω αν αυτό αντανακλά και σε εσάς της Νέας Δημοκρατίας.

Κύριε Βορίδη, δεν αντανακλά; Όχι μάλλον. Αντανακλά και σε εσάς.

Είδαμε λοιπόν και τη δική σας ικανότητα στο μεταναστευτικό. Θα τα πούμε μετά. Θα μας απαντήσει ο κ. Βορίδης αν πρέπει να αγχώνομαι ή όχι. Θα τα πούμε σε λιγάκι.

Φυσικά θα σταθώ και στον πολύ ενεργό στα social media Πρωθυπουργό, Κυριάκο Μητσοτάκη, ο οποίος τουίταρε στις 30 Ιουνίου 2016, πάλι με αφορμή κατεπείγον νομοσχέδιο: «Φέρατε κατεπείγον νομοσχέδιο για την «COSCO» για να ικανοποιήσετε την κομματική σας πελατεία. Ξεπερνάτε κάθε όριο αναξιοπιστίας». Έτσι είχε πει ο κ. Μητσοτάκης.

Το καταθέτω στα Πρακτικά. Ευχαριστώ πολύ.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να καταλαβαίνουμε λίγο τι γίνεται.

Είναι ντροπή, πραγματικά, να ενοχλούνται και οι Βουλευτές του ΣΥΡΙΖΑ για τα κατεπείγοντα νομοσχέδια. Είναι πραγματικά ντροπή γιατί αυτοί έχουν την πατέντα από τα μεταμεσονύχτια κατεπείγοντα νομοσχέδια.

Η δική μας αγορήτρια είπε αναλυτικά τις θέσεις μας. Εγώ θέλω να σταθώ σε δύο-τρία σημεία πριν πάω σε άλλα θέματα επικαιρότητας.

Το Εθνικό Σύστημα Υγείας μας αργοσβήνει και εμείς -το Υπουργείο Υγείας- αυτό που σκαρφιστήκαμε να κάνουμε, κυρίες και κύριοι Βουλευτές και Ελληνίδες και Έλληνες, είναι να δώσουμε μηνιαίες αποδοχές και επιδόματα στους γιατρούς, που εργάζονται στα κέντρα υποδοχής και φιλοξενίας των λαθρομεταναστών, να βάλουμε ψυχολόγους και κοινωνικούς λειτουργούς, να δώσουμε διπλάσιες αποδοχές σε αυτούς, που εργάζονται στα κέντρα από ότι σε αυτούς που εργάζονται στο Εθνικό Σύστημα Υγείας. Αυτό είναι το κοινωνικό πρόσωπο. Αντί να δίνουμε χρήματα λοιπόν για να βελτιώσουμε το χάλι των νοσοκομείων μας, εσείς φροντίζετε να δίνετε χρήματα σε όσους εξυπηρετούν τους λαθρομετανάστες.

Ξέρετε τι συμβαίνει, κύριοι Υπουργοί και κυρίες και κύριοι Βουλευτές, στη Θεσσαλονίκη όταν οκτώ μέρες κάθε μήνα υπάρχει ένα και μόνο νοσοκομείο που εφημερεύει; Υπάρχει αναμονή οκτώ ωρών -και μιλάμε με νούμερα- στα επείγοντα. Δεν το λέω εγώ. Το λένε οι ίδιοι οι γιατροί. Για ένα ραντεβού για οφθαλμολογικό έλεγχο χρειάζονται έξι μήνες για να κλειστεί το ραντεβού και αν πρόκειται για επέμβαση άλλους έξι μήνες αναμονής.

Καταθέτω στα Πρακτικά τις δηλώσεις του κ. Κετικίδη, του Προέδρου της ΠΟΕΔΗΝ στη Θεσσαλονίκη. Ευχαριστώ πολύ.

(Στο σημείο αυτό ο Βουλευτής κ. Κωνσταντίνος Χητάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά είναι τα κατεπείγοντα λοιπόν για να σώσουμε το Εθνικό Σύστημα Υγείας και όχι τα ρουσφετολογικά κατεπείγοντα τα οποία φέρνετε στο ελληνικό Κοινοβούλιο.

Πάμε και στο Υπουργείο Προστασίας του Πολίτη. Πόσον καιρό φωνάζουμε ότι πρέπει να θωρακίσουμε τα σύνορά μας, να τα θωρακίσουμε πραγματικά όμως, και όχι με δηλώσεις τύπου: «στον Έβρο δεν περνάει κουνούπι». Αυτά λένε οι Βουλευτές της Νέας Δημοκρατίας στις διάφορες τηλεοπτικές εκπομπές όπου φιλοξενούνται.

Τι ακριβώς μπορούν να κάνουν αυτοί οι οκτακόσιοι περίπου συνοριοφύλακες ορισμένου χρόνου, με ποια κριτήρια επιλέγονται, ποια εκπαίδευση έχουν και ποιες ακριβώς εντολές έχουν λάβει, θα το δούμε στην πορεία.

Πάντως στον Έβρο σήμερα ύψωσαν την τουρκική σημαία σε ελληνική νησίδα. Μάλιστα, το σημείο αυτό είναι η περιοχή Πραγγί Διδυμοτείχου. Κάνει εντύπωση πώς το κατάφεραν αυτό γιατί είναι ένα hot πέρασμα. Από εκεί περνάνε οι λαθρομετανάστες και υπάρχει συνεχής έλεγχος στο σημείο αυτό τόσο από τον στρατό, όσο από την αστυνομία. Είναι πέρασμα λαθρομεταναστών το Πραγγί Διδυμοτείχου.

Σας δείχνω το χαρτί με την τουρκική σημαία.

Για να δούμε αν θα αλλάξει η κατάσταση όταν θα μπουν οι συνοριοφύλακες.

Πάμε στους λαθρομετανάστες: Ο εφιάλτης συνεχίζεται. Σας διαβάζω τη δήλωση Δημάρχου Σουφλίου. Εμείς μιλάμε με γεγονότα. Δεν αερολογούμε. Λέει, λοιπόν, ο δήμαρχος, δεν το λέει ο μπακάλης της γειτονιάς: «Τι άλλο περιμένουν οι αρμόδιοι; Αν αδυνατούν, να μας το πουν. Διαφορετικά ο δήμος θα οργανώσει τους πολίτες του και θα προστατεύσει τη ζωή και την περιουσία. Η κατάσταση έχει φτάσει στο απροχώρητο. Δεχόμαστε πλέον μία εισβολή. Καθημερινά γίνονται φθορές σε περιουσίες».

Πάμε τώρα και στο θέμα της Αστυνομίας, τη βία και τις συλλήψεις.

Ο κ. Γρηγοριάδης μας προέτρεψε πριν να τον συλλάβει η Αστυνομία.

Κύριε Γρηγοριάδη, η Αστυνομία δεν συλλαμβάνει κανέναν νομοταγή πολίτη. Τους ταραξίες και τους παράνομους συλλαμβάνει. Δεν υπάρχει λόγος να σας συλλάβει. Είστε νομοταγής πολίτης και έρχεστε με το μηχανάκι σας στη Βουλή.

**ΠΡΟΕΔΡΕΥΩΝ (Νικήτας Κακλαμάνης):** Στο Σώμα να απευθύνεστε και όχι ονομαστικά.

**ΚΩΝΣΤΑΝΤΙΝΟΣ ΧΗΤΑΣ:** Μάλιστα.

Κύριοι Βουλευτές, όσοι είναι νομοταγείς δεν κινδυνεύουν από την Αστυνομία. Όσοι είναι μπαχαλάκηδες και πάνε και κατεβάζουν βιτρίνες και καίνε αυτοκίνητα, αυτούς πρέπει η Αστυνομία να τους συλλάβει.

Βέβαια, η Νέα Δημοκρατία αντιγράφοντας –και είναι καλό αυτό- το πρόγραμμά μας, προχωρά σε συλλήψεις. Νόμος και τάξη, απλά λίγο τα έχετε μπερδέψει, γιατί από τη μία συλλαμβάνετε, από την άλλη «ελεύθεροι», λέει, «οι έντεκα συλληφθέντες για τα επεισόδια της Παρασκευής». Την επόμενη ώρα αφέθηκαν ελεύθεροι γιατί λέει, «δεν είμασταν εμείς, δεν μπορείτε να το αποδείξετε εσείς ότι εμείς είχαμε καμμία σχέση με τις καταστροφές». Οπότε συνεχίζουν οι μπαχαλάκηδες να σπάνε ανενόχλητοι. Η μόνη λύση βέβαια -θα μου πείτε είναι και τα προσωπικά δεδομένα- είναι να βάλετε μία κάμερα στα κράνη των αστυνομικών να καταγράφουν εκείνη την ώρα την αντισύλληψη, να πω εγώ αν ο μπαχαλάκιας έχει τώρα σχέση με τη σύλληψη ή δεν έχει.

Και φυσικά, έπιασε ο πόνος τώρα τον ΣΥΡΙΖΑ -το έχω πει πάρα πολλές φορές- για την αυστηρή Αστυνομία. Υποκρισία και εξυπηρέτηση κομματικής πελατείας, εγώ έτσι το λέω. Και δεν ξέρω, υπάρχει βεβαίως, καλή και κακή βία; Για να καταλάβω, δηλαδή, είναι καλή η βία των φοιτητών που κατεβάζουν, που τραμπουκίζουν στα πανεπιστήμια; Αυτή είναι καλή βία; Δηλαδή η βία του «Ρουβίκωνα» είναι καλή; Ή η βία στο όνομα της «17 Νοέμβρη» είναι καλή και οι άλλες οι βίες δεν είναι καλές; Υπάρχει καλή και κακή βία; Η βία είναι βία, την καταδικάζουμε από όπου και αν προέρχεται και οι ταραξίες πρέπει να συλλαμβάνονται.

Κόψτε, λοιπόν, κύριοι του ΣΥΡΙΖΑ, την πλύση εγκεφάλου στα ανήλικα μπαχαλάκια, γιατί εκεί ψάχνετε για ψήφους. Και δεν θα ξεχάσουμε ποτέ από σας, πότε, τις Πρέσπες και την καταστολή τη δική σας απέναντι σε άοπλους πολίτες, όχι σε κουκουλοφόρους και μολοτοφόρους, απέναντι σε άοπλους, νομοταγείς Έλληνες πολίτες.

Πάμε τώρα σε ένα άλλο θέμα: Ελλάδα ξανά, κύριε Υπουργέ. Ακούστε λίγο τώρα. Τρεις χιλιάδες ευρώ δίνει η Κυβέρνηση για επαναπατρισμό επιστημόνων του brain drain. Είναι φοβερό έτσι; Είναι η υπέρτατη ντροπή! Αφού τους διώξαμε, αφού τους διώξατε γιατί χρεοκοπήσατε τη χώρα, κυνηγήσατε την επιχειρηματικότητα, κλείσαμε όλες τις επιχειρήσεις μας, τώρα θέλετε να τους φέρετε πίσω μοιράζοντας καθρεφτάκια σε ιθαγενείς! Πάρτε τρία χιλιάρικα, για να γυρίσετε πίσω. Χαμηλώστε τη φορολογία, φέρτε επενδύσεις να ανοίξουν θέσεις εργασίας, δημιουργήστε ένα ασφαλές πλαίσιο για start up επιχειρήσεις και να δείτε πώς θα επιστρέψουν τα ελληνόπουλα μας πίσω από μόνα τους, όχι με τρία χιλιάρικα.

Χθες από την Πέλλα -και αυτό είναι συναφές- την πρωτεύουσα της αρχαίας Μακεδονίας μας, την Πέλλα, βγήκε μία θετική είδηση. Αυτή η είδηση δείχνει το πόσο λάθος βαδίζουμε. Ένα οκτάχρονο παιδί, ένα οκτάχρονο ελληνόπουλο, ένας οκτάχρονος μαθητής, πραγματικά μία μαθηματική διάνοια -και αυτό μας κάνει υπερήφανους- η οικογένειά του λέει θα φύγει για τη Γερμανία, γιατί εκεί υπάρχει ειδικό σχολείο για διάνοιες. Το παιδί αυτό δεν μπορεί να μείνει εδώ. Εμείς βέβαια, όπως είπα και πριν, μοιράζουμε καθρεφτάκια και δίνουμε τρία χιλιάρικα σε κάποιον να έρθει πίσω για να δουλέψει εδώ για ένα χρόνο και τις διάνοιες δεν μπορούμε να τις κρατήσουμε την Ελλάδα, πρέπει να φύγουν για τη Γερμανία.

Και κλείνω. Τρία τζαμιά επίσημα, δίνουμε το δικαίωμα τρία τζαμιά σε Κω και Ρόδο, με πρόσχημα την τέλεση των θρησκευτικών καθηκόντων των λαθροεισβολέων. Τρία τζαμιά σε Κω και Ρόδο στην Ελλάδα, την ώρα που ο Ερντογάν κλιμακώνει την πολιτική των προκλήσεων. Δηλαδή, τι θα γίνει; Θα ανοίγουμε συνεχώς τζαμιά για να εξυπηρετήσουμε τους λαθρομετανάστες; Η Νέα Δημοκρατία προχωρά ξεκάθαρα σε μία ισλαμοποίηση της χώρας. Πόσο χαμηλά ακόμα θα πέσει η Κυβέρνηση της Νέας Δημοκρατίας; Ανοίγουμε τρία τζαμιά, αυτή τη στιγμή, σε Κω και Ρόδο. Η Άγκυρα μιλάει για τουρκική μειονότητα, το έχετε καταλάβει; Μιλάει επίσημα για τουρκική μειονότητα στα νησιά, αυτά τα οποία σας ανέφερα. Και ανοίγουμε εμείς, σήμερα, επίσημα τρία τζαμιά. Τι να σας πω; Συγχαρητήρια.

Εγώ πάντως, κύριε Βορίδη -γιατί ξέρω ότι θα πάρετε τον λόγο μετά και μου είχατε απευθύνει τον λόγο την προηγούμενη φορά- αγχώνομαι γι’ αυτά, αγχώνομαι πολύ για το λαθρομεταναστευτικό, όσο και αν εσείς με προτρέπετε να είμαι ήσυχος. Δεν είμαι καθόλου ήσυχος, δυστυχώς!

(Χειροκροτήματα από την πτέρυγα της Ελληνικής Λύσης)

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα να λάβω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Γιατί ζητάτε τον λόγο;

**ΚΛΕΩΝ ΓΡΗΓΟΡΙΑΔΗΣ:** Γιατί τα λόγια μου παρερμηνεύθηκαν, κύριε Πρόεδρε. Τριάντα δευτερόλεπτα θα μιλήσω.

**ΠΡΟΕΔΡΕΥΩΝ (Νικήτας Κακλαμάνης):** Τον «ανακάλεσα» εγώ εις την τάξη και είπα να «απευθύνεται».

**ΚΛΕΩΝ ΓΡΗΓΟΡΙΑΔΗΣ:** Όχι, εγώ λέω ότι ειπώθηκαν λόγια, που δεν είπα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο για ένα λεπτό, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Ενημερώνω τον φίλο κ. Χήτα ότι προφανώς κατάλαβε λάθος.

Ασφαλώς, όλοι εδώ φαντάζομαι συμφωνούμε ότι καθένας που προβαίνει σε παράνομες πράξεις, οφείλει η Αστυνομία και οι Αρχές να τον συλλαμβάνουν. Εγώ μίλησα μόνο για μετά τη σύλληψη και αφού ο άνθρωπος είχε καταληφθεί από τους αστυνομικούς και ήταν άοπλος. Είδαμε με τα μάτια μας, όλοι, σε αυτό το βίντεο του «Zougla.gr» να βασανίζεται επί τουλάχιστον τριάντα δευτερόλεπτα από δύο αστυνομικούς, με γκλοπ και μπότες και κλωτσιές και αυτό είπα είναι τελείως άλλο από αυτό, που μου αποδόθηκε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει δόθηκαν διευκρινίσεις.

Πριν προχωρήσω, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, εβδομήντα ένας μαθητές και μαθήτριες και πέντε συνοδοί εκπαιδευτικοί τους από το Γυμνάσιο Μώλου Φθιώτιδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα, θα δώσω τον λόγο στον κ. Κοντοζαμάνη για νομοτεχνικές βελτιώσεις, τις οποίες δεν θα αναλύσετε, κύριε Κοντοζαμάνη, θα τις αναφέρετε, θα τις καταθέσετε για να μοιραστούν στους εισηγητές και τους Κοινοβουλευτικούς Εκπροσώπους.

Ορίστε, έχετε τον λόγο. Δεν βάζω χρόνο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Καταθέτω νομοτεχνικές βελτιώσεις στο σχέδιο νόμου του Υπουργού Υγείας. Για οικονομία του χρόνου, τις δίνω στα Πρακτικά, προκειμένου να διανεμηθούν και να λάβει γνώση το Σώμα, διότι είναι αρκετές.

Σας ευχαριστώ πολύ.

(Στο σημείο αυτό o Υφυπουργός Υγείας κ. Βασίλειος Κοντοζαμάνης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 145-147)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Και εμείς σας ευχαριστούμε πολύ. Συντομότατος.

Τώρα, πριν πάρει τον λόγο ο Κοινοβουλευτικός Εκπρόσωπος του Κουμμουνιστικού Κόμματος Ελλάδας έχει τον λόγο ο κ. Βεσυρόπουλος.

Ορίστε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο, που εισάγεται προς συζήτηση και ψήφιση αντιμετωπίζει επείγοντα ζητήματα και δίνει λύσεις σε στρεβλώσεις, που δημιουργήθηκαν κατά το παρελθόν, αποκαθιστώντας σε πολλές περιπτώσεις την ισονομία.

Το Υπουργείο Οικονομικών στο πολυνομοσχέδιο, το οποίο συζητάμε σήμερα, κατέθεσε τρία άρθρα επί ζητημάτων της αρμοδιότητας του. Συγκεκριμένα, πρόκειται για τα άρθρα 53, 54 και 55, στα οποία θα αναφερθώ, εξηγώντας τη φιλοσοφία, αλλά και τη στόχευση τους.

Όπως γνωρίζετε, αυτή η Κυβέρνηση, κλήθηκε να αντιμετωπίσει ένα δυσεπίλυτο και πιεστικό πρόβλημα και συγκεκριμένα, το ζήτημα προστασίας της πρώτης κατοικίας. Προχωρήσαμε σε νομοθετική παρέμβαση με βελτιωτικές ρυθμίσεις, που τέθηκαν σε ισχύ από τις 18 Οκτωβρίου 2019. Μέσα σε αυτές τις βελτιωτικές παρεμβάσεις εντάσσεται και η κατάργηση ορισμένων δικαιολογητικών, προκειμένου να γίνει περισσότερο ευέλικτη η διαδικασία και να δοθεί η δυνατότητα σε περισσότερους πολίτες να ενταχθούν στο πλαίσιο και στη ρύθμιση για την προστασία της πρώτης κατοικίας.

Με το άρθρο 53 του πολυνομοσχεδίου δίνεται τετράμηνη παράταση στο υφιστάμενο πλαίσιο προστασίας της πρώτης κατοικίας μέχρι τις 30 Απριλίου του 2020. Η στόχευση είναι διπλή:

Πρώτον, θέλουμε να δώσουμε τη δυνατότητα σε όσο το δυνατόν περισσότερους πολίτες να υποβάλλουν τη σχετική αίτηση στην ηλεκτρονική πλατφόρμα.

Και δεύτερον, θέλουμε να δώσουμε τη δυνατότητα σε όσους έχουν ήδη εισέλθει στην πλατφόρμα, αλλά δεν έχουν υποβάλει την αίτησή τους να έχουν το χρόνο να το κάνουν.

Πολλοί είναι αυτοί, που προσπαθούν να μηδενίσουν την προσπάθεια που κάνουμε και να απαξιώσουν τη ρύθμιση για τη προστασία της πρώτης κατοικίας. Ξεχνούν όμως, ότι αν δεν υπήρχε αυτή η ρύθμιση, αυτή τη στιγμή η προστασία της πρώτης κατοικίας, θα βρισκόταν στο απόλυτο κενό, αφού με νόμο που είχε ψηφίσει η Κυβέρνηση του ΣΥΡΙΖΑ, το πλαίσιο προστασίας πρώτης κατοικίας θα έπαυε να ισχύει στις 31 Δεκεμβρίου 2019.

Η δική μας προσπάθεια επικεντρώνεται στο να επιταχυνθούν οι σχετικές διαδικασίες, να γίνουν πιο ευέλικτες, να υπάρχει ο απαραίτητος χρόνος για να υποβληθούν όσο το δυνατόν περισσότερες αιτήσεις για την προστασία της πρώτης κατοικίας. Γι’ αυτό και προχωρούμε στην τετράμηνη παράταση για την υποβολή των αιτήσεων για την προστασία της πρώτης κατοικίας, αλλά και για τη ρύθμιση των δανείων. Θα πρέπει εδώ να επισημανθεί, ότι με βάση αυτό το πλαίσιο, η ρύθμιση των δανείων με υποθήκη την πρώτη κατοικία περιλαμβάνει:

Πρώτον, διαγραφή οφειλής στο ποσό που υπερβαίνει το 120% της εμπορικής αξίας του σπιτιού.

Δεύτερον, χρονικό όριο αποπληρωμής του δανείου έως είκοσι πέντε χρόνια.

Τρίτον, χαμηλό επιτόκιο της τάξης του 2%.

Και, τέταρτον, κρατική ενίσχυση της τάξης του 20% έως 50% για τις μηνιαίες δόσεις.

Το άρθρο 54 έρχεται για να επιλύσει το ζήτημα των εκκρεμών υποθέσεων, που αφορούν την εφαρμογή των άρθρων 12 και 14 του ν.2971/2001 «περί αιγιαλού και παραλίας», πριν την τροποποίηση τους από τις διατάξεις του ν.4607/2019, που είχε καταθέσει και ψηφίσει η προηγούμενη κυβέρνηση.

Υπενθυμίζω ότι πριν ψηφιστεί ο συγκεκριμένος νόμος από την προηγούμενη κυβέρνηση είχαν κατατεθεί στις αρμόδιες κτηματικές υπηρεσίες σχετικές αιτήσεις, με πλήρεις φακέλους και τα απαραίτητα στοιχεία και δικαιολογητικά για την παραχώρηση του δικαιώματος χρήσης αιγιαλού, παραλίας, συνεχόμενου ή παρακείμενου θαλάσσιου χώρου ή του πυθμένα για την εκτέλεση έργων.

Η στρέβλωση έγκειται στο ότι οι συγκεκριμένες περιπτώσεις δεν συμπεριλήφθηκαν στις μεταβατικές διατάξεις του άρθρου 42 του ν.4607/2019. Το αποτέλεσμα ήταν να διακοπεί η διαδικασία έγκρισης των αποφάσεων παραχώρησης, παρά το γεγονός ότι είχαν κατατεθεί όχι μόνο οι αιτήσεις, αλλά και πλήρεις φάκελοι.

Η αρχή του κράτους δικαίου επιβάλλει αυτές οι εκκρεμείς αιτήσεις να εξετάζονται κατά τις διατάξεις, που ίσχυαν κατά τον χρόνο υποβολής τους και την αποκατάσταση της άνισης αντιμετώπισης αυτών των πολιτών.

Επιπλέον, η προτεινόμενη ρύθμιση συντείνει στην ενίσχυση της αξιοπιστίας του κράτους και στη δημιουργία σχέσης εμπιστοσύνης με τον πολίτη.

Συγκεκριμένα, προβλέπεται η διεκπεραίωση των εν λόγω αιτήσεων, με βάση το θεσμικό και νομικό καθεστώς, κάτω από το οποίο υποβλήθηκαν οι σχετικές αιτήσεις προς το ελληνικό δημόσιο.

Τέλος, το άρθρο 55 προβλέπει τη διαδικασία πρόσληψης προσωπικού ορισμένου χρόνου στην Ελληνική Αμυντική Βιομηχανία, με εκ των προτέρων έλεγχο νομιμότητας της προκήρυξης εκ μέρους του ΑΣΕΠ και εκ των υστέρων έλεγχο, με κύρωση των οριστικών πινάκων πάλι από το ΑΣΕΠ.

Είναι δεδομένο ότι τηρείται η διαφάνεια, αλλά ταυτόχρονα ενισχύεται και η Ελληνική Αμυντική Βιομηχανία με εξειδικευμένο, τεχνικά και επιστημονικά προσωπικό. Ένα προσωπικό που είναι απαραίτητο για την ανάπτυξη της εταιρείας, αλλά και για την υλοποίηση του προγράμματος εκσυγχρονισμού και αναβάθμισης των F16, εκ των οποίων οι περισσότερες εργασίες θα πραγματοποιηθούν στη χώρα μας από την Ελληνική Αμυντική Βιομηχανία, εξασφαλίζοντας όχι μόνο τη βιωσιμότητά της, αλλά και νέες θέσεις εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ δύο λεπτά ακόμη, κύριε Πρόεδρε, και τελειώνω.

Μάλιστα, η έγκριση της σχετικής συμφωνίας για την υλοποίηση του προγράμματος περιλαμβάνεται σε νομοσχέδιο που κατέθεσε το Υπουργείο Εθνικής Άμυνας και θα ψηφιστεί εντός της εβδομάδας από τη Βουλή.

Κλείνω την ομιλία μου με μια τοποθέτηση που αφορά στο άρθρο 34 του νομοσχεδίου. Με τη διάταξη του άρθρου 34 θεσπίζονται ρυθμίσεις για τη λειτουργία της επιτροπής «Ελλάδα 2021». Δεδομένου ότι η επιτροπή «Ελλάδα 2021» υπηρετεί υπέρτερο δημόσιο συμφέρον και δεν χρηματοδοτείται από δημόσιους πόρους ούτε επιβαρύνει τον δημόσιο προϋπολογισμό, αλλά βασίζεται αποκλειστικά σε χορηγίες και δωρεές φυσικών και νομικών προσώπων, είναι απολύτως απαραίτητο να περιβληθεί με όλες εκείνες τις απαλλαγές, οι οποίες θα δώσουν κίνητρα σε χορηγούς και δωρητές, ώστε να προσφέρουν τους αναγκαίους πόρους για την ολοκλήρωση του εθνικού αυτού έργου. Εξάλλου, η επιτροπή «Ελλάδα 2021» αποβλέπει όχι μόνο σε χρηματικές χορηγίες και δωρεές, αλλά και σε προσφορές σε είδος, οι οποίες πρέπει, επίσης, να τύχουν των απαραίτητων απαλλαγών, προκειμένου να καταστεί δυνατή η εξυπηρέτηση του σκοπού της.

Κατά συνέπεια, με την προτεινόμενη ρύθμιση προβλέπονται οι αναγκαίες διευκολύνσεις για την υλοποίηση του έργου της επιτροπής που έχουν, άλλωστε, μερικά η ολικά παραχωρηθεί και σε άλλους σημαντικούς κοινωφελείς οργανισμούς. Πρόκειται για διευκολύνσεις που δεν καταλαμβάνουν και τους αντισυμβαλλόμενους της επιτροπής και πάντως θεσπίζονται υπό την επιφύλαξη τήρησης της ισχύουσας ενωσιακής νομοθεσίας.

Κυρίες και κύριοι συνάδελφοι, εύχομαι αυτά τα άρθρα που περιλαμβάνονται στο πολυνομοσχέδιο και αποτελούν αρμοδιότητα του Υπουργείου Οικονομικών να αποτελέσουν πεδίο συναίνεσης και όχι στείρας άρνησης. Σε κάθε περίπτωση, οι νομοθετικές πρωτοβουλίες που παίρνει η Κυβέρνηση αντιμετωπίζουν υπαρκτά προβλήματα και αυτό δύσκολα μπορεί να το αμφισβητήσει κάποιος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Συζητάμε ένα νομοσχέδιο με ρυθμίσεις διαφορετικών Υπουργείων που όλες, όμως, εντάσσονται στη στρατηγική της καπιταλιστικής ανάπτυξης, στη διαχείριση των άμεσων αναγκών λειτουργίας του αστικού κράτους.

Για παράδειγμα, οι ρυθμίσεις του Υπουργείου Υγείας έρχονται να διαχειριστούν μια κατάσταση εκρηκτική, ώστε να μην καταρρεύσει το σύστημα. Είναι ρυθμίσεις που ευνοούν την παραπέρα εμπορευματοποίηση της υγείας, την προώθηση των συμπράξεων δημοσίου και ιδιωτικού τομέα, ρυθμίσεις που δεν απαντούν στις ανάγκες για την άμεση στήριξη δημόσιας υγείας με την αναγκαία χρηματοδότηση, την πρόσληψη του αναγκαίου ιατρικού και νοσηλευτικού προσωπικού, την απρόσκοπτη δωρεάν και δημόσια πρόσβαση σε αναβαθμισμένες υπηρεσίες υγείας όλου του λαού.

Η σιωπή στην έκκλησή μας άμεσα να καταργηθεί η απάνθρωπη απόφαση της Κυβέρνησης που καταργεί τον ΑΜΚΑ από πρόσφυγες και μετανάστες, και τους αποκλείει από την πρόσβαση στην ιατροφαρμακευτική περίθαλψη, είναι απαράδεκτη.

Προβλέπεται στο ίδιο άρθρο η παράταση των συμβάσεων των εργαζομένων στο πρόγραμμα με τίτλο: «Ανάπτυξη των παρεχόμενων υπηρεσιών στα Προαναχωρησιακά Κέντρα Κράτησης Αλλοδαπών (ιατροφαρμακευτική περίθαλψη, ψυχολογική υποστήριξη, κοινωνική υποστήριξη και υπηρεσίες διερμηνείας)».

Κύριε Φωτήλα, το ΚΚΕ διαφωνεί πλήρως με τα στρατόπεδα συγκέντρωσης που δημιουργείτε, με τις φυλακές που ετοιμάζετε, με τις Αμυγδαλέζες παλιότερα και τις Μόριες πρόσφατα. Αυτό που διεκδικεί είναι ανοικτά κέντρα φιλοξενίας με εξασφάλιση ανθρώπινων συνθηκών διαβίωσης και πρόσληψη προσωπικού για την έγκαιρη απόδοση των νομιμοποιητικών χαρτιών, ώστε να πάνε στον προορισμό τους.

**ΙΑΣΟΝΑΣ ΦΩΤΗΛΑΣ:** Μα, είπατε μόνιμες.

**ΧΡΗΣΤΟΣ ΚΑΤΣΩΤΗΣ:** Η κατάσταση είναι εκρηκτική.

**ΙΑΣΟΝΑΣ ΦΩΤΗΛΑΣ:** Επειδή μου απευθυνθήκατε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ.

**ΧΡΗΣΤΟΣ ΚΑΤΣΩΤΗΣ:** Ναι, είπαμε μόνιμη, το προσωπικό να είναι μόνιμο.

Κύριε Πρόεδρε, με συγχωρείτε, αλλά μας προκαλεί.

**ΠΡΟΕΔΡΕΥΩΝ (Νικήτας Κακλαμάνης):** Εσάς προστατεύω.

**ΧΡΗΣΤΟΣ ΚΑΤΣΩΤΗΣ:** Όλα τα Υπουργεία, όπως βλέπετε, ή ανανεώνουν συμβάσεις, κάνουν παράταση για να καλύψουν ανάγκες ή προσλαμβάνουν με συμβάσεις πάλι ορισμένου χρόνου. Είναι αυτό που λέει ο κ. Βρούτσης, ο Υπουργός Εργασίας: «Εμείς…» - λέει- «…είμαστε υπέρ της πλήρους απασχόλησης και αυτή θέλουμε να αυξήσουμε».

Όμως, εδώ τι κάνετε; Προσλαμβάνετε νέους συμβασιούχους ορισμένου χρόνου σε όλα τα Υπουργεία. Αυτό είναι που κάνετε.

**ΙΑΣΟΝΑΣ ΦΩΤΗΛΑΣ:** Μιλάτε για τα κέντρα που δεν θα είναι μόνιμοι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φωτήλα, δεν θα υπάρξει τρίτη φορά.

**ΧΡΗΣΤΟΣ ΚΑΤΣΩΤΗΣ:** Θέλουμε, λοιπόν, να σας πούμε ότι η κατάσταση είναι εκρηκτική και δεν μπορεί να δείχνει ένα απάνθρωπο πρόσωπο στερώντας την υγεία από όλους αυτούς τους πρόσφυγες.

Γι’ αυτό και σας καλούμε τώρα, το Υπουργείο Υγείας να πάρει μέτρα, έτσι ώστε να καταργήσει αυτήν την απόφαση.

Οι ρυθμίσεις του Υπουργείου Μεταφορών είναι και αυτές σ’ αυτήν την κατεύθυνση.

Για το Καστέλι αναφέρθηκε και ο Βουλευτής Ηρακλείου, ο σύντροφος Συντυχάκης. Αφορούν, λοιπόν, οι ρυθμίσεις στην Υπηρεσία Πολιτικής Αεροπορίας. Τι επιδιώκει; Να εξασφαλίσει τη στήριξη ή την ανοχή των εργαζομένων στην πλήρη ιδιωτικοποίηση των υπολοίπων αεροδρομίων που έχουν απομείνει και της αεροναυτιλίας. Αναθέτει τις συμβάσεις προμήθειας και συντήρησης του τροχαίου υλικού σε επιχειρηματικούς ομίλους και είναι σε μια κατεύθυνση ιδιωτικοποίησης.

Αυτή είναι και η πολιτική των ρυθμίσεων του Υπουργείου Μεταφορών, όπως, βέβαια, και του Υπουργείου Ναυτιλίας. Δεν περίμενε κάποιος να στεναχωρήσετε τους εφοπλιστές. Έχετε όλοι σας υπηρετήσει τις ανάγκες τους με πλήθος προνομίων. Τι έρχεστε να κάνετε τώρα; Καταργείτε το όριο ηλικίας των τριάντα ετών που προβλέπονταν για τα πλοία που μεταφέρουν πετρελαιοειδή και είχε τεθεί μετά το ναυάγιο του δεξαμενόπλοιου «Αγία Ζώνη», που είχε ρυπάνει τον Σαρωνικό με μαζούτ.

Επίσης, έρχεται μετά από δεκατέσσερα χρόνια, από το 2005 που έπρεπε να είχε αντιμετωπιστεί, το θέμα της χρήσης καυσίμων χαμηλής περιεκτικότητας σε θείο. Έρχεστε τώρα να το λύσετε. Τώρα το επέτρεψαν οι εφοπλιστές. Τώρα το φέρνετε. Οι ευθύνες όλων των κυβερνήσεων για τις επιπτώσεις στην υγεία των ναυτεργατών, αλλά και του περιβάλλοντος, είναι μεγάλες.

Να πούμε για τις ρυθμίσεις του Υπουργείου Εργασίας. Τι υπηρετούν αυτές; Υπηρετούν -στο σύνολό τους- την εξασφάλιση φτηνής εργατικής δύναμης, αναθεωρώντας και αναμορφώνοντας, όπως λέει, τον ΟΑΕΔ, ώστε να συμβάλλει στην ικανοποίηση των επιχειρηματικών ομίλων για εύρεση ευέλικτου και φθηνού εργατικού δυναμικού. Στο όνομα της δημιουργίας νέων θέσεων εργασίας μεταφέρεται ο προϋπολογισμός του ΟΑΕΔ -καθώς και των οργανισμών που έχουν ενσωματωθεί σ’ αυτόν, όπως είναι ο Οργανισμός Εργατικής Κατοικίας και Εργατικής Εστίας-, στους επιχειρηματικούς ομίλους.

Σήμερα, ακούμε ως πρώτη είδηση, το πρόγραμμα του ΟΑΕΔ για επιχορήγηση με το 70% των 3.000 ευρώ που θα δίνετε, λέει, για την απασχόληση πεντακοσίων νέων επιστημόνων που θα επιστρέψουν στην Ελλάδα από το εξωτερικό.

Είναι πολύ υποκριτικό και αυτό το σημερινό, να το πω έτσι, «επικοινωνιακό τρικ» της Κυβέρνησης. Εδώ, από αυτό το νομοσχέδιο, καταργείτε εξήντα δύο θέσεις πανεπιστημιακής εκπαίδευσης, ΠΕ και ΤΕ, που ήδη έχει προκηρυχθεί ο διαγωνισμός, είναι στο ΑΣΕΠ, και εσείς τις καταργείτε, γιατί ουσιαστικά δίνετε το έργο σε επιχειρηματικούς ομίλους.

Το ίδιο βέβαια κάνετε και με τους πεντέμισι χιλιάδες επιστήμονες, που είναι στις δομές πρόνοιας. Είναι σε πρόγραμμα το οποίο λήγει και τελειώνει η σύμβασή τους, κι ούτε έχετε τίποτα γι’ αυτό, τι θα κάνετε. Κατά τα άλλα, επικοινωνιακά λέτε «Εμείς εδώ προσπαθούμε να φέρουμε πίσω τους επιστήμονες», άσχετα βέβαια με το τι θα γίνει με τους επιστήμονες που είναι εδώ, που λειτουργούν μ’ αυτούς τους όρους που λειτουργούν βέβαια, που δουλεύουν μ’ αυτούς τους όρους που δουλεύουν όλοι οι υπόλοιποι.

Ποιος θα εξασφαλίσει ότι αυτοί οι πεντακόσιοι, που έστω θα γυρίσουν, θα παραμείνουν μετά τη λήξη του προγράμματος και τις δεσμεύσεις των εργοδοτών; Μήπως το νομοθετικό πλαίσιο για τις εργασιακές σχέσεις, όπου οι ελαστικές μορφές είναι αυτές, που -αν θέλετε- διευρύνονται, και με αυτό το σχέδιο νόμου, όπως είπα και προηγουμένως; Μήπως με τις συλλογικές συμβάσεις, που ουσιαστικά τις καταργήσατε με τον προηγούμενο νόμο, τον «Επενδύω στην Ελλάδα», τον λεγόμενο «αναπτυξιακό νόμο»; Μήπως το νέο ασφαλιστικό, που ετοιμάζετε, για την ολοκληρωτική ανατροπή του κοινωνικού χαρακτήρα της ασφάλισης; Πώς λοιπόν θα μείνουν οι εργαζόμενοι ή πώς θα δουλεύουν οι νέοι και οι νέες, με αυτούς τους όρους, που -αν θέλετε- διαμορφώνετε, όρους φτηνής εργατικής δύναμης;

Προβάλλετε την ευαισθησία σας προς τους οφειλέτες και παρατείνετε την προθεσμία ένταξης στη ρύθμιση δόσεων των οφειλών και επανένταξης για όσους έχασαν αυτό το δικαίωμα, παρά τη ρητή σας δέσμευση ότι άλλη παράταση δεν θα υπάρξει, αυτό λέγατε προηγούμενα. Αυτή η κατάσταση όμως τι δείχνει; Δείχνει πού έχετε οδηγήσει χιλιάδες μικρομεσαίους, που καταστράφηκαν με τη φοροληστεία που επιβάλλετε και το φορολογικό σύστημα, βέβαια, το φορολογικό νομοσχέδιο, που πέρασε προχθές και είπαμε πολλά γύρω από αυτό.

Το ίδιο κάνει και το άρθρο 53. Τι κάνει αυτό; Διευκολύνει την παράταση, αλλά δεν αντιμετωπίζει την προστασία της πρώτης κατοικίας. Οι πλειστηριασμοί, που κάθε μέρα πληθαίνουν, αρπάζουν το βιος των ανθρώπων, που η πολιτική σας τους οδήγησε στη χρεοκοπία. Αποδεικνύεται και με τους πλειστηριασμούς, η αδίστακτη πολιτική σας, όπως και των προηγουμένων, που καθιστά βορρά στα χέρια των ξένων funds, των τραπεζών, όλους αυτούς που χρωστούν σήμερα. Το ΚΚΕ έχει καταθέσει πολλές φορές πρόταση νόμου για την ανακούφιση των λαϊκών στρωμάτων, με διαγραφή των χρεών, με απόλυτη προστασία της πρώτης κατοικίας, την οποία όλοι σας απορρίψατε.

Το Υπουργείο Εργασίας προβλέπει την παράταση των συμβάσεων των εργαζομένων στα κέντρα κοινωνικής πρόνοιας. Δεν θα διαφωνήσουμε γι’ αυτό. Όμως, θέλουμε εδώ να σημειώσουμε ότι με τον ν. 4578/2018 δόθηκε παράταση ενός χρόνου σ’ αυτούς τους εργαζόμενους, που δεν αναγνωρίζεται ως προϋπηρεσία για τη μοριοδότηση. Είναι ένα θέμα, για το οποίο μας πήραν τηλέφωνο απ’ όλη την Ελλάδα, που νομίζω ότι το Υπουργείο Εργασίας θα πρέπει να το αντιμετωπίσει και να δικαιώσει αυτό το αίτημα των εργαζομένων.

Το Υπουργείο Εσωτερικών είναι στην ίδια κατεύθυνση, με περιορισμούς στη δυνατότητα μετάταξης υπαλλήλων, αφού αυξάνει σε 65%, από το 50% που ίσχυε, το ποσοστό κάλυψης του κλάδου του φορέα προέλευσης των υπαλλήλων.

Με το άρθρο 48, απαλλάσσεται το κράτος από την υποχρέωση εξασφάλισης των αναγκών των παιδιών με σωματική, ψυχική και πνευματική αναπηρία, όπως αναφέρθηκε βέβαια από τον εισηγητή μας. Νομίζουμε ότι εδώ μεταφέρει τις δαπάνες στους ίδιους τους γονείς, απαλλάσσοντας το κράτος.

Με το άρθρο 54 διευκολύνει εκκρεμείς υποθέσεις, όπως λέει στο σχέδιο νόμου, για την παραχώρηση του δικαιώματος χρήσης αιγιαλού, παραλίας, για να προχωρήσουν τα πάντα όλα δηλαδή, στους επιχειρηματικούς ομίλους. Αυτά που –αν θέλετε- δεν πέρασαν το προηγούμενο διάστημα, τώρα τα δίνετε όλα.

Όλα αυτά έρχονται να δέσουν με τις ρυθμίσεις του Υπουργείου Προστασίας του Πολίτη, συνδυασμένες βέβαια με την καταστολή, που αυτές τις μέρες ξεπέρασε κάθε όριο.

Θέλουμε, λοιπόν, και από αυτό το Βήμα –και εχθές το κάναμε- να καταδικάσουμε την καταστολή, την ωμή, την προκλητική βία και τρομοκρατία που ασκείται αυτήν την περίοδο. Τι επιδιώκει η Κυβέρνηση; Να σπείρει τον φόβο, την τρομοκρατία, να μη σηκώνεται καμμιά φωνή αντίστασης, να μην οργανώνεται κανένας αγώνας, για να περάσει η αντιλαϊκή πολιτική παντού. Θέλουν να τρομοκρατήσουν ιδιαίτερα τους νέους και τις νέες για να μάθουν να αποδέχονται τα πάντα, χωρίς ίχνος φωνής αντίστασης και διεκδίκησης. Νομοταγείς και υποτελείς, όπως τους θέλετε. Το εργατικό κίνημα ήρθε πολλές φορές αντιμέτωπο, στην ιστορία του, με την οργανωμένη βία του αστικού κράτους, που εκδηλώθηκε με καταστολή, με φυλακίσεις, με εξορίες, ακόμα και με αποσπάσματα.

Λέμε ξανά -το είπε και ο εισηγητής μας- επειδή συζητιέται παντού και είναι έντονος, διακαής πόθος των επιχειρηματικών ομίλων, η απαγόρευση των συγκεντρώσεων, των διαδηλώσεων, λέμε λοιπόν ότι είστε βαθιά νυχτωμένοι αν νομίζετε ότι αυτό μπορείτε να το καταφέρετε. Το εργατικό, λαϊκό κίνημα θα απαντήσει μαχητικά και δυναμικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσώτη, ρίξτε και μια ματιά στον χρόνο.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Όσον αφορά στις υπόλοιπες ρυθμίσεις του Υπουργείου Προστασίας του Πολίτη, είναι μακριά από την ανάγκη οργάνωσης μιας τέτοιας πολιτικής προστασίας, που πραγματικά θα προστατεύει τον εργαζόμενο και τον ελληνικό λαό από τις φυσικές καταστροφές, από τις πλημμύρες, τις φωτιές. Γιατί τα πάντα είναι κόστος-όφελος. Εδώ, αυτή είναι η λογική που διαπερνά, το κόστος και το όφελος. Τι είναι αυτό που κοστίζει; Άρα λοιπόν δεν θα το κάνουμε. Μας ωφελεί να δώσουμε ένα ποσό; Θα το κάνουμε. Δεν μας ωφελεί; Δεν θα το κάνουμε. Αυτή λοιπόν η λογική είναι καταστροφική, είναι πέρα και έξω από τις ανάγκες που υπάρχουν σήμερα, για μια πολιτική προστασία τέτοια, που θα παρέχει πραγματική ασφάλεια στους ίδιους τους εργαζομένους και τον λαό.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα ως εξής, θα πάρει τον λόγο ο κ. Βορίδης, μετά ο κ. Τζανακόπουλος και μετά η Κοινοβουλευτική Εκπρόσωπος της Νέας Δημοκρατίας, κ. Ράπτη.

Κύριε Βορίδη, έχετε τον λόγο για πέντε λεπτά. Μπορείτε και από τη θέση σας να μιλήσετε.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Παίρνω τον λόγο, όχι για να υποστηρίξω άρθρο, το οποίο υπάρχει στο νομοσχέδιο, γιατί αυτό το έκανε το πρωί η αρμόδια Υφυπουργός για θέματα αλιείας, αλλά για να υποστηρίξω μια τροπολογία, την οποία καταθέσαμε τώρα και έχει λάβει τον αριθμό 120/11 και η οποία αφορά στο θέμα των διεπαγγελματικών οργανώσεων.

Υπάρχει μια σύντομη ιστορία σχετικά με τη ρύθμιση των διεπαγγελματικών οργανώσεων. Για όσους δεν είναι μυημένοι στο τι είναι οι διεπαγγελματικές οργανώσεις, οι διεπαγγελματικές οργανώσεις είναι θεσμός που προβλέπεται από τον ευρωπαϊκό κανονισμό 1308/2013. Είναι ένας θεσμός, στον οποίο συναντώνται παραγωγοί, μεταποιητές και έμποροι, οι οποίοι όμως συνδέονται από ένα συγκεκριμένο προϊόν. Το σημείο αυτό συνάντησης, στην πραγματικότητα, δίνει την εξής δυνατότητα, να συζητήσουν όλοι οι εμπλεκόμενοι παραγωγικοί φορείς για την προώθηση και την ανάπτυξη του προϊόντος. Εκεί μπορεί να υπάρχουν -και υπάρχουν πράγματι- αντιτιθέμενα συμφέροντα εντός των διεπαγγελματικών οργανώσεων, καθώς προφανώς τα συμφέροντα των παραγωγών που πωλούν το προϊόν και τα συμφέροντα των μεταποιητών και των εμπόρων που το αγοράζουν δεν είναι ενιαία. Αλλά υπάρχει, ένα ευρύτερο συμφέρον, το οποίο είναι η προώθηση του συγκεκριμένου προϊόντος, η μεγέθυνση της αγοράς και η αύξηση της ζήτησης.

Άρα, λοιπόν, είναι βασικός μηχανισμός που προβλέπεται μέσα από τον κανονισμό. Προβλεπόταν και προ του κανονισμού του 2013 και εξ ου και είχε εκδοθεί μία υπουργική απόφαση του 2000, που ρύθμιζε στο εσωτερικό δίκαιο διάφορα ζητήματα. Όπως ξέρετε, βεβαίως, κυρίες και κύριοι συνάδελφοι, οι κανονισμοί έχουν απευθείας εφαρμογή και δεν χρειάζονται διαδικασία ενσωμάτωσης στο εσωτερικό μας δίκαιο. Ωστόσο, διάφορες λεπτομέρειες για την εφαρμογή τους είχαν ρυθμιστεί με μια υπουργική απόφαση του 2000. Από το 2000 και εντεύθεν, παρ’ ότι άλλαξε ο κανονισμός το 2013, δεν είχε υπάρξει ρύθμιση του ζητήματος μέχρι μια υπουργική απόφαση που εξεδόθη λίγες μέρες προ των εκλογών. Κατά τη γνώμη μου αυτό ήταν, ας το πω, ένα πολιτικό σφάλμα, γιατί λίγες μέρες προ των εκλογών δεν κάνεις ουσιαστικές ρυθμίσεις, ειδικά όταν έχουν ήδη υπάρξει και λειτουργούν διεπαγγελματικές οργανώσεις. Ρυθμίσεις οι οποίες οδηγούν στην κατάργηση αυτών των διεπαγγελματικών οργανώσεων, που ήταν ήδη λειτουργούσες.

Τι ήταν η ρύθμιση την οποία έκανε η προηγούμενη κυβέρνηση; Η ρύθμιση που έκανε η προηγούμενη κυβέρνηση, στην πραγματικότητα –έχει μία σειρά αιτημάτων- ήταν η εξής:

Το έκανε, πρώτον, με υπουργική απόφαση. Αυτό, κατά τη γνώμη μου, δεν είναι νομικά ορθό γιατί δεν υπήρχε η νομοθετική εξουσιοδότηση. Μη σας βάλω σε μια νομική συζήτηση από πού ήταν η σκέψη ότι καλώς μπορεί να εκδοθεί υπουργική απόφαση. Δεν έχει μεγάλη σημασία αυτό. Η άποψη η δική μου ήταν ότι θα έπρεπε να νομοθετηθεί και πράγματι για τις λεπτομέρειες εφαρμογής, που πάντοτε υπάρχουν, να ζητηθεί ειδική νομοθετική εξουσιοδότηση από τη Βουλή, όπως και κάνουμε τώρα.

Ποια είναι η ουσία του ζητήματος; Η ουσία του ζητήματος είναι η εξής: Με ποιο ποσοστό εκπροσώπησης της παραγωγής μπορεί κάποιος να θεωρήσει ότι συγκροτείται και αναγνωρίζεται μία διεπαγγελματική οργάνωση. Η επιλογή την οποία είχε κάνει η προηγούμενη κυβέρνηση –αυτό είναι ένα ζήτημα, το οποίο ο κανονισμός το αφήνει ανοικτό για νομοθέτηση στα κράτη-μέλη- ήταν να θέσει το 30% παραγωγών αφ’ ενός και 30% των μεταποιητών και εμπόρων αφ’ ετέρου, προκειμένου να δέχεται ότι υπάρχει επαρκής –ας το πω έτσι- αντιπροσωπευτικότητα για να την αναγνωρίσει ως εθνική διεπαγγελματική.

Αυτό το 30% του συνόλου της παραγωγής θα οδηγούσε κατ’ αποτέλεσμα στο κλείσιμο ήδη λειτουργουσών διεπαγγελματικών. Προέβλεπε δε τότε η υπουργική απόφαση και ένα, κατά την άποψή μου, σχετικά βραχύ χρονικό διάστημα, προκειμένου να επιτευχθεί αυτή η αυξημένη συμμετοχή. Το διάστημα ήταν των έξι μηνών. Αυτό, λοιπόν, θα οδηγούσε στο κλείσιμο.

Εμείς επειδή πιστεύουμε σ’ αυτόν τον μηχανισμό των διεπαγγελματικών οργανώσεων, θεωρούμε ότι είναι εξαιρετικά σημαντικός για την προώθηση των προϊόντων, δεν θέλουμε να έχουμε τέτοιου είδους δυσμενή αποτελέσματα.

Η βασική επιλογή που κάνει αυτή η νομοθετική πρωτοβουλία είναι ότι αυτό το 30% το κατεβάζει στο 15% και δίνει μία προθεσμία πέντε ετών, προκειμένου αυτό το 15% να φτάσει στο 30%, αλλά μέσα σε πέντε χρόνια, να διεκδικήσουν δηλαδή οι διεπαγγελματικές οργανώσεις αύξηση της αντιπροσωπευτικότητάς τους.

Ρυθμίζονται και μία σειρά άλλων νομικών ζητημάτων, όπως υπήρχε μία αοριστία για το ποιες διατάξεις του Αστικού Κώδικα εφαρμόζονται. Αυτό λύνεται τώρα. Επίσης, ρυθμίζεται και μια σειρά άλλων θεμάτων, τα οποία έχουν να κάνουν με τη χρηματοδότηση αυτών των διεπαγγελματικών οργανώσεων και τους πόρους τους.

Νομίζω ότι μ’ αυτόν τον τρόπο μας δίνεται η δυνατότητα να προχωρήσουμε, πρώτον, σε μία εκτελεστική –εάν το εγκρίνει η Βουλή φυσικά- υπουργική απόφαση μέχρι το τέλος της εβδομάδος και δηλώνω ξεκάθαρα στο Σώμα την πρόθεσή μου. Η πρόθεσή μου είναι να αναγνωρίσω τη διεπαγγελματική της φέτας γιατί είναι πολύ κρίσιμο. Είναι ένα αίτημα το οποίο χρονίζει εδώ και τρία χρόνια, εξ ου και θέλω να τελειώσω με την αναγνώριση αυτής της διεπαγγελματικής. Είναι πολύ σημαντικό για την υπεράσπιση, την υποστήριξη και την προώθηση του προϊόντος μας.

Ευχαριστώ πολύ, κύριε πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Η συνάδελφος κ. Μαρία Αθανασίου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, είκοσι μαθήτριες και μαθητές και δύο εκπαιδευτικοί συνοδοί τους από το 3ο Γυμνάσιο Αμαρουσίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Από τη Γραμματεία της Κοινοβουλευτικής Ομάδας του Κινήματος Αλλαγής γίνεται αλλαγή του κ. Λοβέρδου με τον κ. Κεγκέρογλου στη θέση του Κοινοβουλευτικού Εκπροσώπου.

Όμως, επειδή εγώ έχω ήδη εκφωνήσει τον κ. Τζανακόπουλο, θα πάρει τον λόγο ο κ. Τζανακόπουλος, θα ακολουθήσει ο κ. Κεγκέρογλου και θα κλείσει η κ. Ράπτη.

**ΑΝΔΡΕΑΣ ΜΙΧΑΗΛΙΔΗΣ:** Κύριε Πρόεδρε, μπορούμε να δούμε την τροπολογία, να διανεμηθεί, για να τοποθετηθούμε;

**ΠΡΟΕΔΡΕΥΩΝ (Νικήτας Κακλαμάνης):** Νομίζω, αφού ολοκληρωθεί η διαδικασία, επειδή ήρθε τελευταία στιγμή και θα θέλετε να τοποθετηθείτε, θα έχετε οι εισηγητές τρία λεπτά καθώς και οι Κοινοβουλευτικοί Εκπρόσωποι έξτρα χρόνο.

Ορίστε, κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, νομίζω ότι είναι προφανές πως μετά τα όσα έχουν μεσολαβήσει τον τελευταίο τουλάχιστον μήνα, είμαι υποχρεωμένος να αναφερθώ από το Βήμα αυτό, στο όργιο, πραγματικό όργιο, καταστολής και αυθαιρεσίας από τη μεριά της Ελληνικής Αστυνομίας, όχι μόνο στα γεγονότα της 17ης Νοεμβρίου, όχι μόνο στα όσα μεσολάβησαν από τότε, αλλά και σε όσα είδαν το φως της δημοσιότητας το τελευταίο Σαββατοκύριακο. Και μάλιστα οι εικόνες αυτές, αλλά και οι καταγγελίες οι οποίες έχουν γίνει επωνύμως και ανωνύμως προκαλούν όχι απλώς ανησυχία, αλλά πραγματική αγανάκτηση.

Όπως επίσης προκαλούν αγανάκτηση και οι δηλώσεις που έχουν γίνει από συνδικαλιστές της Ελληνικής Αστυνομίας ότι με την παρούσα Κυβέρνηση «τους έχουν λυθεί τα χέρια». Αυτή ακριβώς ήταν η φράση, η οποία χρησιμοποιήθηκε. Και περιμένω από κάποιον Βουλευτή της Συμπολίτευσης, κατά τα άλλα πολιτικά φιλελεύθερο, να μου εξηγήσει ως προς τι τους έχουν λυθεί τα χέρια. Ως προς τα όσα ανατριχιαστικά, στην κυριολεξία, είδαμε να περνάνε μπροστά από τα μάτια μας στο διαδίκτυο, αλλά και στον δρόμο τις τελευταίες τέσσερις πέντε μέρες; Τους έχουν λυθεί τα χέρια να ξεγυμνώνουν ανθρώπους; Τους έχουν λυθεί τα χέρια να χτυπούν βάναυσα διαδηλωτές ή ακόμα και περαστικούς, χωρίς κανέναν απολύτως λόγο;

Αυτός είναι ο πολιτικός φιλελευθερισμός και το εκσυγχρονισμένο αστικό κράτος, το οποίο επαγγέλθηκε ο κ. Μητσοτάκης πριν από τις εκλογές;

Πρέπει, λοιπόν, ο ίδιος ο κ. Χρυσοχοΐδης, αλλά κι εσείς που είστε εδώ σήμερα, οι Υπουργοί της Κυβέρνησης, να μας απαντήσετε τι ακριβώς σημαίνει ότι «έχουν λυθεί τα χέρια της Αστυνομίας». Και πρέπει να το κάνει ο κ. Χρυσοχοΐδης. Αντί με θράσος, πραγματικό θράσος, προκλητικό θράσος να επιχειρεί να καλύψει και να συγκαλύψει το αίσχος, την αθλιότητα και πάνω από όλα την παρανομία των οργάνων της τάξης, τα οποία αυτό το οποίο οφείλουν να κάνουν, πρώτα και πάνω από όλους, είναι να τηρούν ευλαβικά τον νόμο και να σέβονται ευλαβικά τα ανθρώπινα δικαιώματα.

Και σας καλώ να σκεφτείτε, κυρίες και κύριοι Βουλευτές, αλλά και κυρίες και κύριοι Υπουργοί, αν αυτά συμβαίνουν δημόσια, στον δρόμο, μπροστά στα μάτια περαστικών, μπροστά στους τηλεοπτικούς και τους φωτογραφικούς φακούς, τι μπορεί να συμβαίνει πίσω από τις κλειστές πόρτες των κρατητηρίων και των αστυνομικών τμημάτων;

Γνωρίζετε, κύριοι Υπουργοί, τις καταγγελίες ότι το Σαββατοκύριακο ακούγονταν ουρλιαχτά μέσα από το Αστυνομικό Τμήμα των Εξαρχείων; Το γνωρίζετε; Είστε περήφανοι γι’ αυτό; Αυτός είναι ο πολιτικός φιλελευθερισμός;

Στην Ελλάδα, λοιπόν, του 2019 έχουμε πλέον καταγγελίες και εικόνες εξευτελιστικής μεταχείρισης και –θα το πω καθαρά και ευθαρσώς και βγείτε να το υπερασπιστείτε- βασανιστηρίων. Αυτά που είδαν τα μάτια μας, αυτά τα οποία δημοσιεύτηκαν στο διαδίκτυο τις προηγούμενες μέρες, είναι -με τη στενή έννοια του όρου- βασανιστήρια.

Και αν έχετε το θάρρος, κύριε Βορίδη, επειδή έχετε προβεί και σε συγκεκριμένες δηλώσεις περί της αναγκαστικότητας του δικαίου και ότι το δίκαιο είναι βία, ότι το δίκαιο είναι νόμιμη βία και τα βασανιστήρια, θέλω να απαντήσετε, αν εμπίπτουν σ’ αυτή την αναγκαστική και νόμιμη βία, την οποία με τόση χαρά επικαλείστε.

Είναι προφανές ότι η Κυβέρνηση τα κάνει όλα αυτά για να επανακτήσει την πρόσβασή της σε ακροδεξιά ακροατήρια, στα ακροατήρια που συμπαθεί ο κ. Βορίδης…

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε συνεχώς ονομαστικές αναφορές.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …και επιλέγει με τον τρόπο αυτό να τορπιλίσει το πολιτικό κλίμα και να δημιουργήσει ένα τοξικό πολιτικό περιβάλλον.

Και είναι προφανές ότι μέσα σ’ αυτό το τοξικό πολιτικό περιβάλλον δεν μπορούν να υπάρξουν οι όροι για στοιχειώδη πολιτική συνεννόηση σε μία περίοδο που αυτή είναι αναγκαία, με δεδομένη την όξυνση που επιλέγει η τουρκική πλευρά. Μάλιστα, τορπιλίζετε το πολιτικό κλίμα, ειδικά σε μία περίοδο που είναι αναγκαίο να υπάρξουν όροι στοιχειώδους συνεννόησης για την αντιμετώπιση του πραγματικού προβλήματος της κλιμάκωσης, την οποία επιχειρεί αυτή τη στιγμή η Άγκυρα. Αντί λοιπόν να κάνετε αυτό, τορπιλίζετε το πολιτικό κλίμα και γι’ αυτό το λόγο είστε δύο φορές υπεύθυνοι!

Όμως, κοιτάξτε να δείτε, δεν γίνεται η Κυβέρνηση να παρουσιάζει διαρκώς δύο πρόσωπα, να εμφανίζεται ο κ. Δένδιας -που συνεδριάζει σήμερα και το Συμβούλιο Εξωτερικής Πολιτικής- να ζητά εθνική συνεννόηση, να ζητά συναίνεση, να ζητά κοινό βηματισμό στην αντιμετώπιση ενός πραγματικού προβλήματος και από την άλλη μεριά, ο κ. Χρυσοχοΐδης να παριστάνει τον μετεμφυλιακό χωροφύλακα.

Είναι, λοιπόν, πλέον ευθύνη του ίδιου του κ. Μητσοτάκη, αλλά και του συνόλου της Κυβέρνησης να συνέλθει, να κατανοήσει την κρισιμότητα των στιγμών, να επανέλθει στον αυτονόητο δρόμο του σεβασμού των νόμων, του Συντάγματος και να καταδικάσει τα βασανιστήρια.

Εγώ περιμένω από τους Υπουργούς που βρίσκονται αυτήν τη στιγμή μέσα στην Αίθουσα, πριν από κάθε άλλη απάντηση, να καταδικάσουν τα βασανιστήρια που συνέβησαν και για τα οποία είναι υπεύθυνα συγκεκριμένα όργανα της τάξης και μετά να κάνουμε όση πολιτική, θεωρητική και ιδεολογική συζήτηση θέλετε για τον τρόπο με τον οποίο οφείλει να οργανωθεί η αντεγκληματική πολιτική της Ελληνικής Αστυνομίας και του ελληνικού κράτους, τους όρους της αυστηρότητας, το πεδίο της επιείκειας. Να κάνουμε όση ιδεολογική συζήτηση θέλετε. Όμως, πριν από αυτό θα πρέπει να δεσμευτείτε ότι θα κάνετε ό,τι περνάει από το χέρι σας, όχι μόνο για να καταδικάσετε πολιτικά τα βασανιστήρια, αλλά για να βρεθούν και οι υπεύθυνοι, οι άνθρωποι εκείνοι οι οποίοι τέλεσαν αυτές τις παράνομες πράξεις.

Δεν είμαι, όμως, καθόλου αισιόδοξος ότι κάτι τέτοιο είναι στην πρόθεση και στη διάθεση της Νέας Δημοκρατίας. Είναι προφανές ότι το κάνει από πολιτική επιλογή και εξήγησα τους λόγους αυτής της πολιτικής επιλογής. Σχετίζεται με το αδιέξοδό της στο προσφυγικό, σχετίζεται με το γεγονός ότι έχει αρχίσει να διαρρηγνύεται η σχέση με ειδικά ακροδεξιά ακροατήρια, σχέση που είχε οικοδομηθεί πριν από τις εκλογές. Και επιλέγετε τον εύκολο για σας, αλλά κατάπτυστο δρόμο της ακραίας καταστολής, για να μπορέσετε να επαναπροσδιορίσετε αυτή την πολιτική σχέση.

Και αυτό επιβεβαιώνεται από το γεγονός ότι μετά τα όσα ανατριχιαστικά περιέγραψε ο κ. Γρηγοριάδης στην ομιλία του για τα όσα συνέβησαν τις προηγούμενες ημέρες, ο κύριος «Υφυπουργός Προστασίας του Πολίτη» -εντός εισαγωγικών πλέον- δεν ένιωσε καν την ανάγκη να πει μία κουβέντα ως απάντηση. Πήρε τον λόγο, μίλησε πέντε λεπτά για τις τροπολογίες του, αλλά δεν ένιωσε την ανάγκη, δεν είχε τη στοιχειώδη ευθιξία να πει «όχι, αυτά δεν συνέβησαν», ή «όχι, συνέβησαν και θα κάνουμε ό,τι περνάει από το χέρι μας για να μπορέσουμε να αποδώσουμε ευθύνες και να δημιουργήσουμε όρους καλύτερης λειτουργίας της Ελληνικής Αστυνομίας, σεβασμού των νόμων, του Συντάγματος και των ανθρωπίνων δικαιωμάτων». Τίποτα απολύτως! Πέρασε και δεν ακούμπησε!

Άρα, έχω τη δυνατότητα να ισχυριστώ ότι πρόκειται για σαφή πολιτική επιλογή και εντολή και όχι για απλή αυτονόμηση των Σωμάτων Ασφαλείας.

Όσον αφορά στο νομοσχέδιο τώρα, δεν πρόκειται καθόλου να διαδικασιολογήσω. Θα μπορούσα ενδεχομένως να πω πολλά για την επιλογή της νομοθέτησης διά του κατεπείγοντος. Θα μπορούσα, όμως και να κατανοήσω την ανάγκη -και την κατανοώ- για μια σειρά από ρυθμίσεις τεχνικού χαρακτήρα οι οποίες πάντοτε συσσωρεύονται προς το τέλος της χρονιάς, όχι μόνο στην Ελλάδα, αυτό συμβαίνει σ’ όλα τα κοινοβουλευτικά κράτη. Επομένως, μην ελεεινολογούμε διαρκώς την ελληνική κοινοβουλευτική δημοκρατία. Είναι μια διαδικασία τεχνικού χαρακτήρα, όπου υπάρχουν παρατάσεις προθεσμιών, όπου υπάρχουν συγκεκριμένες ρυθμίσεις για τη δημόσια διοίκηση, την οποία κατανοώ.

Όμως, η Νέα Δημοκρατία δεν κάνει απλώς αυτό, διότι μέσα σ’ αυτές τις τεχνικού χαρακτήρα ρυθμίσεις, σ’ αυτές τις διοικητικού χαρακτήρα διευθετήσεις, στην πραγματικότητα και υπό τον μανδύα αυτών των ρυθμίσεων φέρνει εδώ ένα νομοσχέδιο που υποκρύπτει μια σειρά ρουσφετολογικών διευθετήσεων και ντιλαρισμάτων.

Διότι σας το έχουμε πει από την πρώτη στιγμή ότι η πολιτική και στρατηγική σας επιλογή είναι να ελέγξετε ασφυκτικά το κράτος και τους θεσμούς του και όλη αυτή τη στρατηγική την περιγράφετε με τον ευφημισμό «επιτελικό κράτος», που στην πραγματικότητα είναι το κράτος της πιο σκληρής Δεξιάς.

Πολύ σύντομα για την υγεία: Πέραν του γεγονότος ότι ο κ. Κικίλιας δεν μας έχει ξεκαθαρίσει ποιο είναι το πολιτικό του σχέδιο σε σχέση με την υγεία και αν σκοπεύει να πάρει πρωτοβουλίες ώστε να διατηρηθεί η καθολική πρόσβαση στην υγεία ακόμα και των ανασφάλιστων, η οποία ναι μεν λέγατε ότι διατηρείται, αλλά από ό,τι είδαμε τις προηγούμενες μέρες, το «Λαϊκό» Νοσοκομείο αναγκάστηκε να υιοθετήσει έναν καρκινοπαθή πρόσφυγα, ο οποίος προφανώς για να είχε ανάγκη υιοθεσίας από το «Λαϊκό» Νοσοκομείο σημαίνει ότι δεν είχε πρόσβαση στη δημόσια υγεία.

Άρα, λοιπόν, εδώ τίθεται ένα κεντρικό ερώτημα και επιβεβαιώνεται η πολιτική μας κριτική ότι στην πραγματικότητα κατεδαφίζεται η ελεύθερη και καθολική πρόσβαση που είχε θεμελιωθεί ως δικαίωμα κατά την περίοδο της διακυβέρνησης του ΣΥΡΙΖΑ.

Ως προς αυτά, λοιπόν, ο κ. Κικίλιας δεν μας έχει δώσει σαφείς απαντήσεις.

Εν πάση περιπτώσει τώρα, να πάμε στα συγκεκριμένα. Δύο σχόλια μόνο.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Και μ’ αυτό ολοκληρώνετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όσον αφορά στον ΕΟΦ, το ΚΕΣΥ και τα επιστημονικά συνέδρια υγείας, τι κάνετε; Περνάτε την αρμοδιότητα για την έγκριση των επιστημονικών συνεδρίων από το ΚΕΣΥ στον ΕΟΦ. Και στην πραγματικότητα, έχοντας καταργήσει την εγκύκλιο η οποία όριζε τους όρους και τις προϋποθέσεις για να ορίζονται τα επιστημονικά συνέδρια τα οποία αναγνωρίζονται από τη μεριά του ελληνικού κράτους, φτιάχνετε το νέο νομικό πλαίσιο που είναι μία επιστροφή στο παρελθόν και δίνετε τη δυνατότητα να οδηγείται η υγεία σε καταστάσεις και πρακτικές τις οποίες είχαμε βιώσει στο παρελθόν με διευρυμένους όρους διαφθοράς στα μεσαία και κατώτερα στρώματα.

Δηλαδή, επί της ουσίας δημιουργείτε και ορίζετε το πλαίσιο για να μπορούν να υπάρχουν ειδικές σχέσεις μεταξύ των εταιρειών που διοργανώνουν τα επιστημονικά συνέδρια και των γιατρών. Και ξέρετε πόσο πολύ έχει ταλαιπωρηθεί η δημόσια υγεία από αυτού του είδους τις σχέσεις, τις οποίες από ό,τι φαίνεται δεν θέλετε να καταπολεμήσετε και από αυτού του τύπου τις πρακτικές οι οποίες είναι χαρακτηριστικές, για παράδειγμα, του σκανδάλου «NOVARTIS». Κάτι θα σας λέει αυτό.

Να δούμε τι άλλα πισωγυρίσματα θα κάνετε, λοιπόν.

Πάμε στο δεύτερο για την υγεία. Από τον ΕΟΦ περνάει στην αρμοδιότητα του Υπουργείου Ανάπτυξης –παραχωρείται- το κτήριο του ΧΡΩΠΕΙ. Και μάλιστα, ξέρετε τι λέει η συγκεκριμένη διάταξη; Ότι αυτό το κτήριο μπορεί να παραχωρείται σε ιδιώτη, σε φυσικό πρόσωπο άνευ ανταλλάγματος. Αυτό στην κυριολεξία δεν το έχουμε ξαναδεί ποτέ, δημόσια περιουσία, δηλαδή ένα κτήριο που ανήκει στον ΕΟΦ, περνάει στο Υπουργείο Ανάπτυξης και λέει η συγκεκριμένη διάταξη ότι αυτό το κτήριο μπορεί να παραχωρείται σε ιδιώτη χωρίς κανένα αντάλλαγμα.

Πού τα έχετε δει αυτά γραμμένα; Πού τα έχετε ξαναδεί αυτά γραμμένα; Θα μας απαντήσει κάποιος τι deal κρύβεται πίσω από αυτή τη διάταξη και ποιος είναι αυτός ο ιδιώτης στον οποίο σκοπεύετε να παραχωρήσετε δημόσια περιουσία άνευ ανταλλάγματος; Αυτά τα πράγματα υπερβαίνουν κάθε όριο, όχι απλά καλής νομοθέτησης, στοιχειώδους νομιμότητας!

Να κλείσω, κύριε Πρόεδρε.

Για τις τράπεζες τα είπε ο κ. Τσίπρας. Προφανώς, είναι θετική η παράταση. Ωστόσο, ακόμα περιμένουμε να μας φέρετε το πλαίσιο το οποίο θέλετε να νομοθετήσετε σε σχέση με την προστασία της πρώτης κατοικίας, εκτός και αν ισχύει αυτό το οποίο υπογράψατε και αποδεχθήκατε στο report των Θεσμών πριν από λίγες ημέρες, ότι δηλαδή σκοπεύετε να απελευθερώσετε πλήρως την προστασία της πρώτης κατοικίας, να απελευθερώσετε πλήρως τους πλειστηριασμούς, να μην προστατεύεται πλέον κανένας, γιατί κατά τη γνώμη σας έχουμε περάσει στην κανονικότητα. Μάλλον αυτό είναι το σχέδιό σας και δεν υπάρχει περίπτωση να δούμε νομοσχέδιο προστασίας της πρώτης κατοικίας.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Τζανακόπουλε. Δεν υπάρχει άλλος χρόνος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τώρα θα μπορούσα να πω και για τον αιγιαλό, να σας ρωτήσω τι deal κρύβεται πίσω από το γεγονός ότι καταργείτε τις ρυθμίσεις, οι οποίες είχαν περάσει λίγους μήνες πριν σε σχέση με τον αιγιαλό και τα κτίσματα στον αιγιαλό και μας λέτε ότι όσοι έχουν καταθέσει άδειες θα μπορούν να αξιολογηθούν στη βάση του προηγούμενου νομικού πλαισίου. Αυτά είναι, επίσης, πράγματα τα οποία είναι πρωτοφανή για σοβαρό, οργανωμένο κράτος.

Θα μπορούσα να σας ρωτήσω για τις οκτακόσιες θέσεις συνοριοφυλάκων…

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν θα μπορούσα να σας δώσω άλλο χρόνο, όμως, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το ξέρω, κύριε Πρόεδρε, και ζητώ συγγνώμη.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, λοιπόν.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κλείνω, λοιπόν, λέγοντας το εξής. Πίσω από τις τεχνικές ρυθμίσεις του νομοσχεδίου κρύβεται μια σωρεία διατάξεων ρουσφετολογικών, διευθετήσεων και «ντιλαρισμάτων» για τα οποία θα πρέπει να δώσετε λογαριασμό σ’ αυτήν εδώ την Αίθουσα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Μετά την τρίλεπτη εύλογη απάντηση του κ. Βορίδη, γιατί είχε την τιμητική του, θα ήθελα να ξεκαθαρίσω κάτι. Όσον αφορά τους πολιτικούς Αρχηγούς όλων των κομμάτων μπορεί να λέει ο Κανονισμός ότι δεν στέκονται στη σειρά, όπως οι Βουλευτές, αλλά αυτό δεν σημαίνει ότι παγώνει η Αίθουσα τη στιγμή που μπαίνουν μέσα και ζητούν τον λόγο. Το Προεδρείο αποφασίζει πότε θα τους δώσει τον λόγο, εκτός σειράς βέβαια.

Επειδή, λοιπόν, ο κ. Βελόπουλος ήρθε και ζήτησε τον λόγο, θα ήθελα να σας ενημερώσω ότι έχω πάρει τη συναίνεση της κ. Ράπτη, δεδομένου ότι την είχα εκφωνήσει.

Κύριε Κεγκέρογλου, παρακαλώ να έχω και τη δική σας συναίνεση να προηγηθεί ο κ. Βελόπουλος και μετά να μιλήσετε εσείς;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχει επείγουσα δουλειά;

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν θα κάνω ανάκριση για ποιον λόγο ζήτησε να παρέμβει. Δεν είναι δουλειά μου να τον ρωτήσω για ποιον λόγο.

Επομένως μετά το τρίλεπτο του κ. Βορίδη, ο κ. Βελόπουλος θα έρθει στο Βήμα.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Τζανακόπουλε, η Αστυνομία ελέγχεται για τη νόμιμη δράση της σε τρία επίπεδα: δικαστικό, εσωτερικών υποθέσεων και Συνηγόρου του Πολίτη. Προφανώς δεν έχετε διαβάσει τις ανακοινώσεις της Αστυνομίας και του Υπουργείου. Γιατί για ό,τι αποδίδεται ως υπερβολική βία, ως μη νόμιμη ενέργεια έχουν διαταχθεί και στα τρία επίπεδα έρευνες.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μετά από πέντε μέρες.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Δεν τα έχετε διαβάσει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μετά από πέντε μέρες!

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ακούστε τώρα και μη με διακόπτετε.

**ΠΡΟΕΔΡΕΥΩΝ (Νικήτας Κακλαμάνης):** Δεν σας έδωσα τον λόγο για να κάνετε κουβέντα. Πείτε την άποψή σας.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Ελπίζω ότι δεν εγκαλείτε εμένα, κύριε Πρόεδρε, για τη διακοπή.

**ΠΡΟΕΔΡΕΥΩΝ (Νικήτας Κακλαμάνης):** Μην απαντάτε στις προκλήσεις, κύριε Βορίδη.

Συνεχίστε, σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Άρα, λοιπόν, επίσης προφανώς δεν έχετε διαβάσει την ανακοίνωση της Ελληνικής Αστυνομίας για το θέμα των ουρλιαχτών. Λέει ότι υπήρξε ψυχιατρικό περιστατικό και ότι σε κάθε περίπτωση στο Α.Τ. Εξαρχείων δεν υπήρχαν προσαχθέντες από τα επεισόδια.

Τώρα εσείς σπεύσατε να υιοθετήσετε μία συγκεκριμένη άποψη. Για να σας πω την αλήθεια, εγώ -επειδή και οι δύο έχουμε νομική παιδεία- έμαθα να μην τοποθετούμαι προτού δω ολοκληρωμένο έναν φάκελο. Διότι αν τοποθετούμαι και λέω εγώ από τη θέση αυτή ποιος είναι αθώος και ποιος είναι ένοχος, τότε στην πραγματικότητα φανερώνω την πολιτική μου θέση. Η πολιτική θέση της Κυβέρνησης είναι απλή. Κάθε έκνομη ενέργεια θα ελέγχεται. Όμως, εσείς παίρνετε μία άλλη θέση, ότι ήδη κρίνατε τις υποθέσεις και τις καταδικάσατε κιόλας. Αυτό είναι πολιτική και ιδεολογική τοποθέτηση. Είναι δικαίωμά σας να ξέρουμε κάθε φορά με ποιους συμπαρατάσσεστε a priori, από την αρχή, χωρίς να εξετάσετε τις υποθέσεις.

Όμως, θα σας πω τι βρίσκω πιο εντυπωσιακό. Αυτά λίγο ως πολύ με δεδομένες τις απόψεις σας και τη συμπαράταξή σας με συγκεκριμένα ακραία ακροατήρια είναι γνωστά, είναι γνωστή η άποψή σας και δεν μας εκπλήσσει. Τα περιμένουμε.

Ωστόσο, παραγνωρίζετε τη λαϊκή εντολή που έχει λάβει η Κυβέρνηση να σταματήσει την ανομία και το χάος, παραγνωρίζετε την επιτυχία της Αστυνομίας, για την οποία επαπειλούσαν πολλά στελέχη σας για τον χαμό που θα γίνει στις διαδηλώσεις, παραγνωρίζετε ότι προστατεύθηκε το δικαίωμα στη συγκέντρωση, στη διαμαρτυρία, στη διαδήλωση και ότι προστατεύθηκαν από επιτυχημένα αστυνομικά μέτρα οι ίδιοι οι διαδηλωτές να ασκήσουν τα δικαιώματα αυτά, και έρχεστε και λέτε το εξής συγκλονιστικό. Κυρίες και κύριοι συνάδελφοι, νομίζω ότι αυτό είναι μοναδικό. Δεν μπορούμε να έχουμε πεδίο πολιτικής συνεννόησης για κάποιο ζήτημα; Για τα ελληνοτουρκικά! Γιατί δεν μπορούμε να έχουμε πεδίο πολιτικής συνεννόησης, κυρίες και κύριοι συνάδελφοι; Διότι ο κ. Τζανακόπουλος υιοθετεί κατηγορίες κατά της Ελληνικής Αστυνομίας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κύριε Τζανακόπουλε, να έρθω εγώ στη δική σας θέση και να δεχτώ ότι η Ελληνική Αστυνομία έκανε κακά τη δουλειά της και ότι πρέπει κάποιοι αστυνομικοί να ελεγχθούν και να τιμωρηθούν. Ας πάρω, λοιπόν, κατευθείαν τη δική σας θέση. Δεν την υιοθετώ, αλλά ας πάω σ’ αυτό που εσείς έχετε δεχτεί ως θέσφατο. Ερώτημα: Άρα, αυτό μας εμποδίζει να συνεννοηθούμε στα ελληνοτουρκικά; Μα, είστε σοβαροί στον ΣΥΡΙΖΑ; Τι είναι αυτά τα οποία λέτε;

(Χειροκροτήματα από την πτέρυγα της Νέας Δημοκρατίας)

Είναι δυνατόν να υπάρχει κόμμα του Κοινοβουλίου που να λέει ότι επειδή υπήρξαν αυτά τα περιστατικά -εγώ σας λέω έκνομα περιστατικά, τα οποία πάντως ελέγχονται, αν υπήρχαν και στον βαθμό που υπήρχαν και που ελέγχονται, γιατί κανείς δεν γύρισε να πει συγχαρητήρια- δεν θα προσέλθει προκειμένου να οικοδομηθεί συναίνεση απέναντι στις τουρκικές προκλήσεις και απειλές; Και αυτό είναι θέση η οποία φανερώνει τις προτεραιότητές σας. Ήσασταν για μία ακόμη φορά, κύριε Τζανακόπουλε, αποκαλυπτικός για το τι είναι ο ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα για οκτώ λεπτά ο Πρόεδρος της Ελληνικής Λύσης κ. Βελόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν υπάρχει περίπτωση, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ακούστε, κύριε Τζανακόπουλε. Εκφράσατε την πολιτική σας θέση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θέλω τον λόγο επί προσωπικού, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει προσωπικό, κύριε Τζανακόπουλε. Έχω κι εγώ αυτιά. Ο Πρόεδρος κρίνει κατά τον Κανονισμό.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα με αφήσετε να εξηγήσω, κύριε Πρόεδρε. Δεν πρόκειται να μείνουν αναπάντητες οι συκοφαντίες του κ. Βορίδη. Είναι διαστρέβλωση των απόψεών μας.

**ΠΡΟΕΔΡΕΥΩΝ (Αθανάσιος Μπούρας):** Δεν είστε εσείς αυτός που διευθύνετε, κύριε Τζανακόπουλε. Εγώ διευθύνω και έχω δώσει τον λόγο στον Πρόεδρο της Ελληνικής Λύσης.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, είναι απαράδεκτο αυτό που κάνετε. Είστε απαράδεκτος!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Τζανακόπουλε, αυτά στα σοβιέτ, όχι εδώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, αφήστε με λίγο, σας παρακαλώ.

Κύριε Τζανακόπουλε, εκφράσατε τις πολιτικές σας θέσεις. Οι πολιτικές θέσεις δεν αποτελούν προσωπικό θέμα.

Ορίστε, κύριε Βελόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, είναι τρομερό αυτό που κάνετε. Είστε απαράδεκτος!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Τζανακόπουλε, εάν εμείς το κάναμε αυτό στον Πρόεδρό σας, θα μας λέγατε «φασίστες». Αυτό που κάνετε είναι φασισμός.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, αυτό που κάνετε είναι απαράδεκτο.

**ΠΡΟΕΔΡΕΥΩΝ (Αθανάσιος Μπούρας):** Κύριε Τζανακόπουλε, καθίστε. Δεν έχετε τον λόγο. Εσείς θα πείτε ότι είναι απαράδεκτο και θα μας κρίνει το Κοινοβούλιο στην ολότητά του. Μας κρίνει η Ολομέλεια.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είναι τρομερό αυτό που κάνετε! Είναι απαράδεκτο!

**ΠΡΟΕΔΡΕΥΩΝ (Αθανάσιος Μπούρας):** Δεν έχετε τον λόγο, κύριε Τζανακόπουλε.

Ορίστε, κύριε Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν δεν σταματήσει το παραλήρημα ο κ. Τζανακόπουλος, πώς θα μιλήσω;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Για να σου πω! Για κοίταξε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μου έχεις «φάει» πέντε λεπτά. Εμένα θα μου μιλάς καλύτερα, κύριε! Δεν σας γνωρίζω, δεν σας απαντώ. Δεν σας ξέρω, δεν σας απαντώ. Είστε ένας απλός Βουλευτής συνάδελφός μου, δεν μου επιτρέπεται να μιλήσω. Αν δεν το καταλαβαίνετε, αυτό λέγεται «αυταρχισμός».

Προσωπικές αντιπαραθέσεις και σόου θα κάνετε εδώ μέσα; Μία ο κ. Βορίδης, μία εσείς. Εντάξει! Ήρθατε εδώ και μας είπατε για βασανιστήρια. Σιγά μην έχουμε και σπασίματα κοκάλων, μην έχουμε και φάλαγγες, μην έχουμε και Γκεστάπο και SS! Τι είναι αυτά τα πράγματα; Μιλάτε στο ελληνικό Κοινοβούλιο, εσείς του ΣΥΡΙΖΑ, οι οποίοι στις Πρέσπες σκοτώσατε στο ξύλο τους Έλληνες! Τους πετάξατε τα αίματα απ’ έξω, τους πετάξατε τα μυαλά απ’ έξω, ρίχνατε δακρυγόνα σε πεντάχρονα παιδάκια και έχετε το θράσος τώρα και μιλάτε. Αυτό είναι θράσος!

Και επειδή το κάνετε συνέχεια -και το λέω ειλικρινά- κάποια στιγμή αυτό πρέπει να σταματήσει. Αυτό λέγεται «αγηρτεία πολιτική», λέγεται «υποκρισία». Στις Πρέσπες δεν έδειραν τα ΜΑΤ τον κόσμο; Δεν άνοιξαν κεφάλια; Δεν ξεβράκωσαν κόσμο; Στη Θεσσαλονίκη όταν ήρθε ο κ. Τσίπρας δεν έριξαν δακρυγόνα σε πεντάχρονα παιδάκια; Αυτό δεν ήταν βία; Όμως, βέβαια, έρχεστε εδώ να κάνετε το σόου, κύριε Τζανακόπουλε, και μετά φεύγετε, γιατί πολύ απλά δεν θέλετε να πάρετε απάντηση.

Εκείνη η αστυνομική βία του ΣΥΡΙΖΑ, λοιπόν, ήταν καλή βία. Τα δακρυγόνα ήταν ωραία δακρυγόνα, ήταν ατμός. Δεν ήταν για τα πεντάχρονα παιδάκια. Ας σοβαρευτούμε λίγο εδώ μέσα. Φτάνει η πολιτική σπέκουλα με τους μπαχαλάκηδες και όλους αυτούς τους περίεργους, τους άπλυτους. Διότι περί άπλυτων ιδεολογικά πρόκειται.

Τι είναι η αστυνομική βία, για να καταλάβω κι εγώ; Ποιος νομοταγής πολίτης από εδώ μέσα φοβάται τον αστυνομικό; Ποιος νόμιμος πολίτης θα φοβόταν έναν αστυνομικό; Πείτε μου επιτέλους, εσείς του ΣΥΡΙΖΑ, που έχετε τέτοια εμμονή με την Αστυνομία! Όμως, όταν η Αστυνομία δέρνει αυτούς με τους οποίους διαφωνείτε, είναι καλή η Αστυνομία. Όταν η Αστυνομία δέρνει τους δικούς σας, αυτούς με τους οποίους συμφωνείτε, είναι κακή η Αστυνομία. Αποφασίστε τι Αστυνομία θέλετε! Η Αστυνομία δεν είναι Ελληνικός Ανθοκομικός Σύλλογος. Δυστυχώς, αυτός που παρεκτρέπεται, αυτός που κάνει ζημιές, που καίει αυτοκίνητα, που καίει περιουσίες, θα υποστεί και τη βάσανο της αστυνομικής βίας. Τι να κάνουμε τώρα; Δεν υπάρχει άλλος τρόπος. Έτσι γίνεται και στη Γαλλία και στη Γερμανία, για να μην σας πω τι γίνεται σε άλλες χώρες με τις πλαστικές σφαίρες ή με τα ηλεκτροσόκ.

Σοβαρευτείτε επιτέλους στον ΣΥΡΙΖΑ. Ήσασταν κυβέρνηση πέντε χρόνια και δέρνατε τον κόσμο σε εργατικές πορείες, δέρνατε τον κόσμο στις Πρέσπες και έρχεστε σήμερα και κάνετε σόου για να σας παίξουν τα κανάλια το βράδυ. Δεν ντρέπεστε λίγο; Δημοσιογράφος είμαι, ξέρω από κανάλια. Ήρθατε να κάνετε τώρα μια ιδεολογική σπέκουλα με τον κ. Βορίδη, για να παίξει το βράδυ ότι ο Τζανακόπουλος μάλωσε με τον Βορίδη για ιδεολογικούς λόγους. Ντροπή! Παραμυθάκια! Κοροϊδεύουμε τον κόσμο!

Πάμε στην ουσία. Ειλικρινά αυτό δεν το καταλαβαίνω, κύριε Βορίδη. Τέτοιο φόβο, ρε παιδί μου, με την Αριστερά, δεν τον καταλαβαίνω. Κύριε Βορίδη, θέλω να με ακούτε. Δεν κατάλαβα, κύριε Βορίδη, γιατί απολογείστε; Γιατί απολογηθήκατε στον κ. Τζανακόπουλο; Τέτοια αριστεροφοβία που διακατέχει το ελληνικό Κοινοβούλιο δεν την καταλαβαίνω. Ό,τι κάνει η Αριστερά, είναι καλό δηλαδή; Όταν δέρνουν οι αριστεροί αστυνομικοί επί αριστερής κυβέρνησης είναι καλοί, όταν δέρνουν οι άλλες κυβερνήσεις είναι κακές; Ειλικρινά δεν το καταλαβαίνω. Ήρθα να μιλήσω για άλλα πράγματα, αλλά αυτά που είδα με έβγαλαν από τα ρούχα μου.

Κατ’ αρχάς ο κ. Τζανακόπουλος δεν σέβεται το Κοινοβούλιο. Ανεβαίνει στο Βήμα Πρόεδρος κόμματος και δεν τον σέβεται ούτε αυτόν. Αν το κάναμε εμείς στον δικό του Πρόεδρο, θα μας έλεγαν φασίστες και ακροδεξιούς και αυταρχικούς. Και όχι μόνο αυτό, αλλά δεν κάθισε να μας ακούσει κιόλας. Αυτός είναι ο ΣΥΡΙΖΑ: διαρκείς μονόλογοι, να λένε μόνο το δικό τους, μονοθεματικά, μόνο και μόνο να κάνουν σπέκουλα και να μαζεύουν ψηφοφόρους. Εντάξει, πήρατε και το μισό ΠΑΣΟΚ. Εχθές το πήρατε το μισό ΠΑΣΟΚ. Ζήτω το ΠΑΣΟΚ! ΠΑΣΟΚΟΣΥΡΙΖΑ γίνατε όλοι! Αυτά είναι απίστευτα πράγματα. Έγινε μετάλλαξη οβιδιακή ενός τάχα αριστερού κόμματος, που δέρνει τον κόσμο όταν τον βολεύει, ενός αριστερού κόμματος που μαζεύει όλο το ΠΑΣΟΚ, που το έβριζαν πριν και έλεγαν ότι το ΠΑΣΟΚ μας πτώχευσε, ότι έκανε μίζες, κομπίνες κ.λπ.. Τι υποκρισία! Τι κόμμα και αυτό, ρε παιδί μου! Δεν μπορώ να καταλάβω.

Πάμε τώρα, λοιπόν, σε αυτούς που προστατεύετε. Εγώ, κύριοι, δεν έχω τίποτα με τα παιδάκια αυτά. Έχει όμως γεμίσει η Αθήνα με αφίσες μεγάλες, τεράστιες. Είναι αυτές εδώ σε μικρογραφία. Αν πάτε στο κέντρο της Αθήνας θα τις δείτε. Είναι η Αutonomia Antifa, αυτοί που έκαναν το επεισόδια. Ξέρετε τι λένε; Θα σας διαβάσω εγώ: «Αναρωτιέστε τι προκαλεί την τουρκική προκλητικότητα». Ξέρετε τι την προκαλεί; Ακούστε τι λένε οι Αntifa που προστατεύει ο κ. Τζανακόπουλος: «Τα σχέδια του ελληνικού κράτους για επέκταση της ΑΟΖ». Την καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα αφίσα η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτούς προστατεύετε, που ούτε οι πράκτορες της ΜΙΤ δεν θα το έκαναν αυτό το πράγμα. Αυτοί κάνουν τα επεισόδια ή οι περισσότεροι εξ αυτών. Και αν θέλουν να μαθαίνουν οι συριζαίοι ποιοι είναι αυτοί, ας ψάξουν λίγο παραπάνω. Και το λέω για να καταλάβετε. Δηλαδή ποιους προστατεύετε; Ποιοι είναι αυτοί που προστατεύει ο ΣΥΡΙΖΑ; Αυτοί που από το 2008 και μετά έκαιγαν την Αθήνα. Αυτοί έκαψαν την Αθήνα όχι μία, πολλές φορές, την περιουσία του ιδιώτη, του επιχειρηματία. Και τι δουλειά κάνει η Αστυνομία; Να μοιράζει λουλουδάκια, τριαντάφυλλα και γαρδένιες; Στις Πρέσπες βέβαια -να το πω άλλη μία φορά- οι αστυνομικοί του ΣΥΡΙΖΑ, της τότε κυβερνήσεως, μοίραζαν τριαντάφυλλα, συνήθως κόκκινα, αλλά καμμιά φορά ήταν και ροζ γιατί έπεφτε το αίμα στο τριαντάφυλλο από το κλομπ. Ας σοβαρευτούμε λίγο, παιδιά, γιατί τα πράγματα είναι πιο σοβαρά απ’ ό,τι φαίνεται. Μην κάνετε πολιτικές σπέκουλες εδώ μέσα όταν η Ελλάδα κινδυνεύει. Η πατρίδα κινδυνεύει και εμείς ασχολούμαστε με τον καθέναν ο οποίος θέλει να κάνει στο κομματικό του ακροατήριο καλύτερη εντύπωση, ότι τα είπε καλύτερα από τον άλλο Υπουργό, που είναι το μεγάλο σόου. Ε, δεν θα γίνει έτσι.

Κύριε Υπουργέ, νομοσχέδιο – «μπλέντερ» είναι αυτό. Και δεν μπορώ να καταλάβω. Απίστευτα πράγματα. Διαβάζω μέσα ένα σωρό πράγματα. Τα μπερδέψατε όλα μαζί. Νομοθετήσατε πριν από δύο μήνες, τα ξαναφέρατε εδώ διαφορετικά. Δεν μπορώ να καταλάβω τι κυβέρνηση είστε. Προεκλογικά κλέψατε την ψήφο του ελληνικού λαού, λέγοντας ότι έχετε πρόγραμμα. Με αυτά που κάνετε, όμως, αποδεικνύεται ότι πρόγραμμα δεν έχετε. Αυτά είναι τσαπατσούλικα πράγματα και δεν διακρίνω επίσης πρόσωπα τα οποία θα μπορούσαν να δώσουν μια προοπτική στη χώρα.

Θα δώσω ένα παράδειγμα για να καταλάβετε. Χθες στον «ΣΚΑΪ» -το κανάλι σας, το αγαπημένο κανάλι της Νέας Δημοκρατίας εδώ και χρόνια- έλεγαν ότι επιτέλους η Κυβέρνηση δίνει, για να γυρίσουν πίσω από τα εξακόσιες χιλιάδες ελληνόπουλα οι χίλιοι, 3 χιλιάδες ευρώ για έναν χρόνο, επιδοτούμενο πρόγραμμα κατά τα δύο τρίτα.

Είστε με τα καλά σας, κύριε Υπουργέ; Θα γυρίσει ο άλλος από την Αγγλία, τη Γαλλία για ένα χρόνο επιδοτούμενου προγράμματος; Ποιον κοροϊδεύετε; Για να παίξει ο «ΣΚΑΪ» πέντε, δέκα λεπτά τον Φιλιππίδη -δεν ξέρω πως τον λένε-, τους δικούς σας δημοσιογράφους να λένε «τι ωραία που τα κάνει η Κυβέρνηση», «είναι κάτι», «είναι ελπίδα»; Ποια ελπίδα; Ποιος επιχειρηματίας θα προσλάβει κάποιον με τρία χιλιάρικα για έναν χρόνο επιδοτούμενο πρόγραμμα, όταν τον επόμενο χρόνο θα είναι υποχρεωμένος να τον πληρώνει 30 χιλιάρικα τον μήνα; Οι επιχειρήσεις δεν έχουν λεφτά, κύριε Βορίδη. Τι πυροτεχνήματα είναι αυτά; Έτσι νομίζετε ότι κοροϊδεύετε τον κόσμο; Έτσι θα συνεχίσετε να τον κοροϊδεύετε για πολύ; Δεν θα τον κοροϊδέψετε τον κόσμο για πολύ. Δεν θα τον κοροϊδέψετε ειλικρινά.

Όσο για το νομοσχέδιο υγείας, θα μπορούσατε να το ονομάσετε και διαφορετικά: «Νομοσχέδιο Υγείας, Λαθρομεταναστών και άλλες διατάξεις». Πολλοί λαθρομετανάστες, κύριε Βορίδη. Εσείς που έχετε μια άλλη αντίληψη για τους λαθρομετανάστες -κατά το παρελθόν συμφωνούσαμε, τώρα βέβαια διαφωνούμε- αν διαβάσετε μέσα τι λέει. Προσωπικό θα τους πάρουμε, υπηρέτες θα τους πάρουμε, κόσμο θα πάρουμε, θα τους φιλοξενούμε. Έχει διάφορα πράγματα. Αν δεν το ξέρετε, διαβάστε το, κύριε Βορίδη. Ένα σωρό διατάξεις έχει. Τις έχω μπροστά μου. Να σας τις δώσω; Άρθρο 6, άρθρο 8, λαθρομετανάστες, άρθρο 9, έχει μέσα για δομές, έχει πράγμα, κύριε Βορίδη, αποδοχές, μισθούς, άρθρο 17, άρθρο 26. Όλα αυτά είναι για τους λαθρομετανάστες. Εσείς, κύριε Βορίδη μου, κάνατε αντιπαράθεση κοινοβουλευτική εδώ με τον κ. Τζανακόπουλο για τους λαθρομετανάστες.

Εν πάση περιπτώσει, πάμε στην ουσία. Εγώ δεν θέλω να απολογούμαι σε κανέναν εδώ μέσα, αλλά πρέπει να πω κάτι στον κ. Ιλχάν τον οποίο συμπαθώ ως πρόσωπο. Με το που μίλησα προχθές, πιάστηκε από κάπου και είπε κάτι που εγώ δεν είπα. Εγώ ανέφερα κάτι συγκεκριμένο. Δεν ήξερα ότι στη Θράκη μας, όπου ζει η μουσουλμανική μειονότητά μας, τα αδέλφια μας, γίνονται κλειτοριδεκτομές. Δεν ήξερα ότι στη Θράκη μας πετούν από τις ταράτσες τους ομοφυλόφιλους. Εγώ αυτό είπα. Μίλησα για το ακραίο Ισλάμ. Από πού και ως πού μπήκαν τα λόγια αυτά στο στόμα μου και άρχισαν να λένε διάφορα για εμάς εδώ μέσα. Και ειδικά στη Θράκη που έχω και συγγενείς.

Να είμαστε, λοιπόν, πολύ προσεκτικοί όταν αναφερόμαστε σε πρόσωπα. Μίλησα για ομοφυλοφίλους που το ακραίο Ισλάμ πετά από τις ταράτσες και κλειτοριδεκτομές που κάνουν ακραίοι τζιχαντιστές. Τώρα πώς ταυτίστηκε αυτό που είπα εγώ με τη Θράκη δεν το κατάλαβα. Ίσως ο κ. Ιλχάν ήθελε να δείξει ότι κάνει αγώνα για τους μουσουλμάνους της Θράκης. Οι μουσουλμάνοι της Θράκης είναι Έλληνες. Ουδείς το αμφισβητεί. Είναι δικοί μας άνθρωποι. Είναι αδέλφια μας. Τελεία και παύλα.

(Χειροκροτήματα από την πτέρυγα της Ελληνικής Λύσης)

Θα ήθελα όμως να ακούσω από τον κ. Ιλχάν και τον κάθε Ιλχάν εδώ μέσα για τον ρόλο του προξενείου που τρομοκρατεί τους μουσουλμάνους στην περιοχή, για τους ψευδομουφτήδες που αλωνίζουν για τους οποίους δεν λέει κανείς τίποτα εδώ μέσα, για όλα αυτά που συμβαίνουν εκεί πέρα.

Ας πούμε και για τη σαρία. Είμαστε η μοναδική ευρωπαϊκή χώρα που έχουμε σαρία. Ο μουφτής κάνει και τον δικαστή. Θέλω, δηλαδή, να πω ότι δεν μπορεί επιλεκτικά να θυμόμαστε ορισμένα πράγματα και δεν θα επιτρέψω σε κανέναν να βάζει λόγια στο στόμα μας και κυρίως να διαστρέφει αυτά που λέμε. Είμαστε Έλληνες, τίποτα παραπάνω, ούτε ακροδεξιοί, ούτε ακροαριστεροί. Είμαστε Έλληνες που αγαπάμε την πατρίδα και θέλω όλοι να αγαπάμε την πατρίδα όσο μπορούμε περισσότερο. Αυτή είναι η άποψή μας και δεν την αλλάζουμε.

Τώρα, όμως, πρέπει να πω κάτι που μου προκαλεί κατάπληξη. Αν το έλεγα εγώ σε άλλη μορφή αυτό, όλο το Κοινοβούλιο θα με είχε καθαρίσει, κύριε Βορίδη. Σας διαβάζω δήλωση πολιτικού Αρχηγού: «Κοιτάτε, φίλοι μου, πιστεύουμε ότι πρέπει να καταργήσουμε εντελώς τα σύνορα. Ναι, γιατί είμαστε όλοι Αφρικανοί. Η ανθρωπότητα εξαπλώθηκε από την Αφρική και είμαστε όλοι νόθα –το λέει αλλιώς αυτός- παιδιά εξ ορισμού ανθρωπολογικά μιλώντας». Είμαστε μπάσταρδοι, εν πάση περιπτώσει, που καταγόμαστε από την Αφρική. Αρχηγός πολιτικού κόμματος το είπε αυτό. Ο κ. Βαρουφάκης. Δεν ξέρω αν νιώθει έτσι –υπάρχει και βίντεο- ο κ. Βαρουφάκης, αλλά εγώ προσωπικά δεν νιώθω ότι είμαι Αφρικανός. Μπορώ να νιώθω ότι είμαι κάτι άλλο, εξωγήινος. Αφρικανός δεν είμαι όμως, κύριε Γρηγοριάδη. Αν αυτά τα λέει ο Πρόεδρός σας, ειλικρινά δεν μπορώ να καταλάβω. Ανθρωπολόγος δεν είναι, ως οικονομολόγος τα έκανε να μην πω τι, τα ρήμαξε όλα στην Ελλάδα επί έξι μήνες, χάσαμε 100 δισεκατομμύρια με την υπουργία του. Ούτε για ανθρωπολόγος κάνει ούτε για ιστορικός κάνει. Επειδή είμαι ιστορικός, αυτές είναι αίολες θεωρήσεις, τις οποίες χρησιμοποιούν κατά το δοκούν κάποιοι. Δεν μπορεί να λέγεται ότι είμαστε μπάσταρδοι εμείς οι Έλληνες. Κανένας λαός δεν είναι μπάσταρδος, κανένα έθνος δεν είναι μπάσταρδο έθνος. Τελεία και παύλα. Αυτά, λοιπόν, τα τσιτάτα ας κοπούν λίγο για να σοβαρευτούμε. Αν το έλεγε αυτό εδώ μέσα κάποιος άλλος Αρχηγός κόμματος, αν το έλεγα εγώ, θα γινόταν χαμός. Το είπε ο Βαρουφάκης, το είπε κάποιος άλλος, κανείς δεν μιλάει.

Και κλείνοντας, κύριε Πρόεδρε, θέλω ειλικρινά, κύριε Βορίδη και κύριοι της Νέας Δημοκρατίας, αν μπορείτε, να σταματήσετε, όσο μπορείτε, να μιλάτε. Σταματήστε να μιλάτε για τα ελληνοτουρκικά. Όταν μιλάτε, κάνετε συνεχώς εγκλήματα και φραστικά και λεκτικά.

Θα σας δώσω δύο, τρία παραδείγματα και θα κλείσω εδώ. Την ώρα που κλιμακώνει ο Ερντογάν, έρχεται η Κυβέρνηση, η κ. Κεραμέως και μου ανοίγει τρία τζαμιά, στην Κω και στη Ρόδο. Δεν μπορούσε να το καθυστερήσει; Καθυστερήστε το. Δεν λέω να μην τα ανοίξετε γιατί είστε και ισλαμολάγνοι, είστε πολυπολιτισμικοί, θέλετε να μπολιαστείτε, το είπε ο Αρχηγός σας. Δεν κατάλαβα τον λόγο της σπουδής να ανοίξουμε τα τζαμιά στη Ρόδο και στην Κω. Θα μου πείτε υπάρχουν εκεί εκατόν, εκατόν πενήντα άνθρωποι που μένουν εκεί. Έχετε δίκιο. Είναι μουσουλμάνοι. Το αντιλαμβάνομαι. Θα υπάρχουν, όμως, μουσουλμάνοι και σε άλλες πενήντα περιοχές σε όλη την Ελλάδα, όπου θα κάνετε τα hot spots. Και εκεί τζαμιά θα κάνετε; Άλλα πενήντα τζαμιά θα κάνετε; Τουλάχιστον καθυστερήστε το. Κάνετε λάθη τραγικά. Ο Ερντογάν ζητά και στην Αθήνα και στη Θεσσαλονίκη. Θα τα ανοίξετε και αυτά; Ρωτώ εσάς. Τι κάνετε; Την ώρα που έχουμε ένταση με την Τουρκία του δίνετε βούτυρο στο ψωμί για να μπορεί να κλιμακώσει περαιτέρω.

Επίσης, βγαίνει ο Πρωθυπουργός της χώρας και λέει το εξής αμίμητο: Θα κάνουμε ό,τι περνάει από το χέρι μας για να μην ισχύσει αυτή η συμφωνία. Ποια συμφωνία είναι αυτή; Της Λιβύης με την Τουρκία. Αν κάνει ό,τι έκανε και με τις Πρέσπες είμαστε χαμένοι από χέρι.

(Χειροκροτήματα από την πτέρυγα της Ελληνικής Λύσης)

Όχι δεν θα έχουμε ΑΟΖ, ούτε Αθήνα θα υπάρχει σε λίγο καιρό. Κοροϊδεύετε τον κόσμο. Για τις Πρέσπες δεν κάνατε τίποτα, γι’ αυτό θα κάνετε κάτι. Ούτε αυτό μπορείτε να το κάνετε. Όταν κατέθεσα ερώτηση στον Πρωθυπουργό της χώρας για την ΑΟΖ, ξέρετε ποια ήταν η απάντηση του Μητσοτάκη πριν από μερικούς μήνες; Θέλω προσωπικά εγώ την ειρήνη και τη σταθερότητα. Εγώ του έλεγα για ΑΟΖ και εκείνος μου έλεγε: «Γεια σου, Γιάννη, κερνάω καφέ». Την καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα απάντηση η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η Νέα Δημοκρατία που κοροϊδεύει τον κόσμο. Αντί να καθορίσουμε εμείς ΑΟΖ από τον Σεπτέμβριο και να τρέχουν οι Τούρκοι πίσω από την εξέλιξη, αφήσατε αυτούς να καθορίσουν ΑΟΖ και τρέχουμε πίσω από την εξέλιξη εμείς.

Όταν λέγαμε τον Σεπτέμβριο «φωνάξτε τον Χαφτάρ εδώ να κάνουμε συμφωνία κυρίων» κοιμόσασταν πάλι όρθιοι. Κάνατε ότι δεν ακούτε. Και συμφωνείτε με την φιλοτουρκική κυβέρνηση της Λιβύης, έχετε διπλωματικές σχέσεις. Αυτά είναι εγκληματικά λάθη.

Και επιτέλους, στα κανάλια τα γελοία «παπαγαλάκια», οι «χρήσιμοι ηλίθιοι» να σταματήσουν να λένε ψέματα. Λένε ένα σοβαρό ψέμα, κύριε Βορίδη, και το χρησιμοποιούν πολλοί Βουλευτές εδώ μέσα. Λένε: η Τουρκία έχει τη μεγαλύτερη ακτογραμμή. Αυτό είναι εθνικό έγκλημα να λέγεται, κύριε Βορίδη, γιατί είναι μεγάλο ψέμα. Δεν έχει τη μεγαλύτερη ακτογραμμή η Τουρκία, αυτή την έχει η Ελλάδα. Τι έχει η Τουρκία ξέρετε; Για ψάξτε το λίγο παραπάνω. Ηπειρωτική γραμμή έχει. Άλλο ηπειρωτική γραμμή, άλλο ακτογραμμή. Στο Διεθνές Δίκαιο της Θάλασσας έχει διαφορά αυτή η έννοια. Όταν, λοιπόν, κάθεται και λέει αυτό ο δημοσιογράφος ή ο οποιοσδήποτε Βουλευτής σας ή Υπουργός σας, ότι και η Τουρκία δικαιούται, στυλ Κατρούγκαλου, Κοτζιά, «καζάν-καζάν», να μην είμαστε μοναχοφάηδες -βγήκε ο Ντόκος και το είπε κι αυτό, «Όχι λεονταρισμούς» λέει ο Ντόκος, ο σύμβουλος του Πρωθυπουργού σας, και «όχι να κάνουμε εμείς τις προκλητικές κινήσεις»- εδώ λοιπόν βλέπουμε μια συμφωνία κυρίων ΣΥΡΙΖΑ - Νέας Δημοκρατίας περί κατευνασμού, η οποία δεν μας βρίσκει απολύτως σύμφωνους. Γιατί, σας επαναλαμβάνω, αν αύριο το πρωί απαντηθεί πραγματικά από όλο το Κοινοβούλιο ότι η «κόκκινη γραμμή» μας είναι η Κρήτη -να το πούμε όμως, ότι η «κόκκινη γραμμή» μας είναι η Κρήτη, το Καστελόριζο-, δεν θα τολμήσει ο Τούρκος να κάνει το επόμενο βήμα. Είναι πολύ δύσκολο γι’ αυτούς, πιστέψτε με.

Και κλείνοντας να πω το εξής. Όταν μου βγαίνει ο Υπουργός κ. Δένδιας και απαντάει στις προκλήσεις για Καστελόριζο και για Κρήτη στον κ. Ερντογάν ως εξής, «δεν έχετε επιχειρήματα και εκτίθεστε», τι να πω τώρα! Αυτό είναι απάντηση Υπουργού Εξωτερικών, ότι δεν έχετε επιχειρήματα εσείς οι Τούρκοι κι εκτίθεσθε! Τους ενδιαφέρει αν θα εκτεθεί ο Ερντογάν; Αυτό πιστεύετε εσείς; Τους νοιάζει καθόλου; Καθόλου δεν τους νοιάζει, κύριε Υπουργέ.

Και βέβαια συμβουλεύω τον κ. Ντόκο να μιλάει λιγότερο. Το «όχι σε λεονταρισμούς» όχι σε εμάς! Να το πει στους απέναντι, στους Τούρκους. Κι είναι σύμβουλος του Πρωθυπουργού ο κύριος αυτός και μιλούσε για συνεκμετάλλευση στο Αιγαίο ο κ. Ντόκος εσχάτως, και τον έχετε εκεί! Τουλάχιστον ο ΣΥΡΙΖΑ να πω ότι προς τιμήν τους τηρούν μια στάση σοβαρή μέχρι σήμερα στα ελληνοτουρκικά, κύριε Βορίδη. Δεν κλιμακώνουν, μιλούν σοβαρά. Εσείς μιλάτε ασόβαρα. Μιλάτε για ενιαία εξωτερική πολιτική, δεν συγκαλείτε Αρχηγούς κομμάτων, δεν μιλάτε μαζί τους, και έχετε τον Ντόκο, τον σύμβουλο του Μητσοτάκη, να σου λέει κάτι πολύ απλό, «όχι λεονταρισμούς»! Όταν σου γαβγίζει ο άλλος και σου δαγκώνει το πόδι, κύριε Βορίδη, του κλωτσάς το κεφάλι. Αν δεν του κλωτσήσεις το κεφάλι θα σου πάρει και τον λαιμό και θα σε πνίξει κι εσένα μαζί. Και φοβούμαι ότι με τα λάθη που κάνετε θα πνίξετε και την Ελλάδα, κύριε Βορίδη. Όχι εσείς προσωπικά. Εσείς έχετε και κάποιες απόψεις με τις οποίες θα μπορούσα να συμφωνήσω, αλλά μου τα έχετε αλλάξει τελευταία. Δεν έχει σημασία. Θα φανεί στην πορεία ο καθένας τι κάνει, τι δεν κάνει, πού έχει δίκιο και πού έχει άδικο.

Το δυστύχημα είναι ότι κυβερνάτε ως Νέα Δημοκρατία πολυπολιτισμικά -αυτό είναι το δυστύχημα!- και φοβικά, ελληνοφοβικά. Αποκτήστε ελληνική εξωτερική πολιτική και θα είμαστε μαζί σας κι εμείς πραγματικά, αν πούμε τα μεγάλα «όχι». Γιατί με τα μεγάλα «όχι» γίναμε γνωστοί εμείς οι Έλληνες, όχι με τα «ναι», κύριε Βορίδη!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Γιατί συνεχίζετε να αυθαιρετείτε, κύριε Πρόεδρε; Έχω το δικαίωμα να κάνω μια διευκρίνιση. Έχουν γίνει προσωπικά σχόλια.

**ΠΡΟΕΔΡΕΥΩΝ (Αθανάσιος Μπούρας):** Θα με αναγκάσετε να πω ότι δεν έχετε εμπειρία Βουλής.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Έχω πάρα πολλή.

**ΠΡΟΕΔΡΕΥΩΝ (Αθανάσιος Μπούρας):** Μόνο υπουργική.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, γιατί αυθαιρετείτε; Να τοποθετηθεί η Κυβέρνηση.

**ΠΡΟΕΔΡΕΥΩΝ (Αθανάσιος Μπούρας):** Δεν προβλέπεται. Οι πολιτικές τοποθετήσεις δεν αποτελούν προσωπικά θέματα. Αυτό το κρίνει το Προεδρείο.

Ο κ. Μουλκιώτης από το Κίνημα Αλλαγής έχει τον λόγο για πέντε λεπτά.

(Θόρυβος-διαμαρτυρίες από την πτέρυγα του ΣΥΡΙΖΑ)

**ΑΝΔΡΕΑΣ ΞΑΝΘΟΣ:** Κοινοβουλευτικός Εκπρόσωπος είναι. Δικαιούται να λάβει τον λόγο.

**ΠΡΟΕΔΡΕΥΩΝ (Αθανάσιος Μπούρας):** Δεν μπορεί να πάρει τον λόγο. Για ποιον λόγο να τον πάρει;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ακούστε τι σας λέω. Αυθαιρετείτε…

**ΠΡΟΕΔΡΕΥΩΝ (Αθανάσιος Μπούρας):** Δεν αυθαιρετώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Φοβάται ο κ. Βορίδης να ακούσει τη διευκρίνιση που θέλω να κάνω; Φοβάστε εσείς, κύριε Πρόεδρε, να ακούσετε τη διευκρίνιση;

**ΠΡΟΕΔΡΕΥΩΝ (Αθανάσιος Μπούρας):** Εγώ προσωπικά δεν φοβάμαι τίποτα, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυθαιρετείτε ως Προεδρείο, φοβάστε τη διευκρίνιση, το ξανακάνετε, και δεν μου δίνετε τον λόγο για να εξηγήσω το προσωπικό.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει θέμα προσωπικό. Αυτό έχω δικαίωμα εγώ, να προασπίζω…

Κύριε Μουλκιώτη, ελάτε στο Βήμα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αυθαιρετείτε αυταρχικά ως Προεδρείο. Είστε αυταρχικό Προεδρείο.

**ΠΡΟΕΔΡΕΥΩΝ (Αθανάσιος Μπούρας):** Κύριε Τζανακόπουλε, τα λόγια αυτά μην τα απευθύνετε σε εμένα. Διαβάστε πρώτα τον Κανονισμό, ότι ο Πρόεδρος κρίνει αν υπάρχει προσωπικό θέμα και τότε δίνει τον λόγο για να εξηγηθεί. Δεν υπάρχει προσωπικό θέμα!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αν μου δίνατε τον λόγο να εξηγήσω…

**ΠΡΟΕΔΡΕΥΩΝ (Αθανάσιος Μπούρας):** Είμαι έμπειρος στην Αίθουσα αυτή. Άκουσα και τον κ. Βορίδη. Πολιτικές θέσεις όταν εκφράζονται -ακούσατε τον Πρόεδρο κ. Βελόπουλο, είπε διάφορες θέσεις- δεν σημαίνει ότι είναι προσωπικό θέμα.

Κύριε Μουλκιώτη, ελάτε. Εγώ είμαι Πρόεδρος, δεν είναι ο κ. Τζανακόπουλος.

(Θόρυβος-διαμαρτυρίες από την πτέρυγα του ΣΥΡΙΖΑ)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είναι απαράδεκτη η στάση σας. Θα είχε λήξει το ζήτημα αν μου δίνατε τον λόγο. Έλεος! Ντροπή, ντροπή σας προσωπικά!

**ΠΡΟΕΔΡΕΥΩΝ (Αθανάσιος Μπούρας):** Ποιο είναι το «έλεος!», κύριε Τζανακόπουλε;

Ποιο είναι το θέμα σας;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θα μου δώσετε τον λόγο για να σας εξηγήσω;

**ΠΡΟΕΔΡΕΥΩΝ (Αθανάσιος Μπούρας):** Προσωπικό είναι;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Βεβαίως προσωπικό.

**ΠΡΟΕΔΡΕΥΩΝ (Αθανάσιος Μπούρας):** Καθίστε, κύριε Μουλκιώτη.

Ορίστε, έχετε τον λόγο μόνο για ένα λεπτό, κύριε Τζανακόπουλε, για να πείτε σε τι έγκειται το προσωπικό θέμα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το Προεδρείο με άθλιο και αυταρχικό τρόπο -και καταγγέλλω προσωπικά τον ίδιο τον Πρόεδρο για τη στάση του αυτή- μού στερεί τον λόγο για να εξηγήσω ότι ο κ. Βορίδης εσκεμμένα και συκοφαντικά διαστρέβλωσε αυτό το οποίο είπα. Και θα έπρεπε να γνωρίζετε εσείς, κύριε Πρόεδρε, ότι όταν γίνεται αναφορά σε άποψη αυτό συγκροτεί προσωπικό, διότι η άποψη έχει διαστρεβλωθεί και πρέπει να εξηγηθεί η διαστρέβλωση. Έπρεπε ως Προεδρεύων να το γνωρίζετε αυτό, αλλά, απ’ ό,τι φαίνεται, έχετε αποφασίσει ως Προεδρείο να στερείτε τον λόγο από τους Κοινοβουλευτικούς Εκπροσώπους, για να μην λαμβάνουν οι Υπουργοί τις απαντήσεις οι οποίες αρμόζουν.

Είπα λοιπόν ότι η Νέα Δημοκρατία δεν μπορεί την ίδια στιγμή που τορπιλίζει το εσωτερικό πολιτικό κλίμα να ζητά συναίνεση. Τη συναίνεση φυσικά στα ελληνοτουρκικά και σε όλα τα εθνικά θέματα την επιδιώκουμε και το έχουμε αποδείξει. Από εκεί και πέρα όμως, η στάση Ιανού της Κυβέρνησης, που από τη μία μεριά διχάζει στο εσωτερικό και από την άλλη μεριά με συγκεκριμένους Υπουργούς όπως τον κ. Δένδια, ο οποίος ορθώς επιλέγει να είναι συμβιβαστικός, συναινετικός και με βούληση πολιτικής συνεννόησης, δεν μπορεί να συνεχίσει. Δεν μπορεί να συνεχίσει να υλοποιεί η Κυβέρνηση αυτή τη διπλή στρατηγική, η οποία μάλιστα προσωποποιείται και σε συγκεκριμένους Υπουργούς.

**ΠΡΟΕΔΡΕΥΩΝ (Αθανάσιος Μπούρας):** Ωραία. Ολοκληρώσατε. Πέρασε το ένα λεπτό. Δεν υπάρχει κανένα προσωπικό θέμα…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όχι, δεν έχω ολοκληρώσει.

**ΠΡΟΕΔΡΕΥΩΝ (Αθανάσιος Μπούρας):** Πολιτικά τοποθετείστε και πάλι, όπως πολιτικά τοποθετήθηκε και ο κ. Βορίδης.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Συγκεκριμένοι, λοιπόν, Υπουργοί τορπιλίζουν συστηματικά και εσκεμμένα και ακριβώς ως προς αυτό υφίσταται πολιτική αντίφαση στο εσωτερικό της Νέας Δημοκρατίας.

**ΠΡΟΕΔΡΕΥΩΝ (Αθανάσιος Μπούρας):** Κύριε Τζανακόπουλε, τελειώσατε.

Ελάτε, κύριε Μουλκιώτη, αλλιώς θα καλέσω τον επόμενο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Επιμένετε στον αυταρχισμό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Εγώ δεν υπήρξα ποτέ αυταρχικός κι έπρεπε να το σέβεστε αυτό. Αποσύρετε τη λέξη, αν θέλετε να είστε συνεπής με τον εαυτό σας και όλη η Κοινοβουλευτική Ομάδα. Υπήρξα πάντα συγκαταβατικός, πάντα διαλογικός, αλλά έχω και την κρίση να διακρίνω τι είναι προσωπικό και τι δεν είναι. Οι πολιτικές θέσεις που διαφοροποιούνται από πολιτική ομάδα σε πολιτική ομάδα δεν είναι προσωπικά θέματα. Παρ’ όλα αυτά…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ερμηνεία άποψης ήταν, κύριε Πρόεδρε. Δεν μου κάνατε χάρη.

**ΠΡΟΕΔΡΕΥΩΝ (Αθανάσιος Μπούρας):**...εγώ σας έδωσα τη δυνατότητα να ισχυριστείτε το προσωπικό, αλλά δεν βρήκατε πάλι…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Να σέβεστε τη θεσμική σας θέση!

**ΠΡΟΕΔΡΕΥΩΝ (Αθανάσιος Μπούρας):** Τη σέβομαι πάρα πολύ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Καθόλου, απ’ ό,τι φαίνεται.

**ΠΡΟΕΔΡΕΥΩΝ (Αθανάσιος Μπούρας):** Κύριε Μουλκιώτη, ξεκινήστε την ομιλία σας.

**ΓΕΩΡΓΙΟΣ ΜΟΥΛΚΙΩΤΗΣ:** Κύριε Πρόεδρε, κυρίες και κύριοι συνάδελφοι, συζητείται σήμερα ένα νομοσχέδιο με πλείστες όσες διατάξεις και αναφέρεται ως κατεπείγουσες ρυθμίσεις αρμοδιότητας τριών Υπουργείων, ονομαστικά, δηλαδή Υγείας, Εσωτερικών, Εργασίας και Κοινωνικών Υποθέσεων και καταλήγει στον τίτλο του «και άλλες διατάξεις». Και πίσω από τις «άλλες διατάξεις» υποκρύπτονται άλλοι δεκαπέντε Υπουργοί, δεκαπέντε Υπουργεία, που σημαίνει ότι υπάρχουν τροποποιήσεις και διατάξεις άλλων δεκαπέντε Υπουργείων. Αυτή θα ήταν η πληρότητα του τίτλου και δεν είναι σωστό με τέτοιον τρόπο, σολοικιστικό, με τέτοια μεθόδευση να υποκρύπτετε το τι πάτε να περάσετε με αυτές τις διατάξεις.

Κύριε Πρόεδρε, η νομοθεσία είναι το λειτουργικό σύστημα μιας χώρας και όπως λέει και η θεωρία, η ποιότητα των κανόνων δικαίου προσδιορίζει σε μεγάλο βαθμό και την εύρυθμη λειτουργία ενός κράτους αλλά και την εμπιστοσύνη των πολιτών στο κράτος.

Το 2018 μάλιστα το ΚΕΦίΜ είχε αναγνωρίσει ότι κανένας από τους εβδομήντα επτά νόμους, σαράντα έναν νόμους και τριάντα έξι κυρώσεις που ψηφίστηκαν το 2018 δεν πληροί τις προϋποθέσεις της καλής νομοθέτησης που ορίζει ο ισχύων νόμος 4622/2019. Τον Δεκέμβρη του 2018, κατά τη συζήτηση νομοσχεδίου της μεταναστευτικής πολιτικής, η Νέα Δημοκρατία απειλούσε ότι θα αποχωρήσει από την Ολομέλεια της Βουλής, διαμαρτυρόμενη, σε υψηλούς μάλιστα τόνους, για την κατάθεση άσχετων και εκπρόθεσμων τροπολογιών.

Αν και την ανάγκη σεβασμού των κανόνων της καλής νομοθέτησης φάνηκε να γνωρίζει η Κυβέρνηση κι έφερε νόμο για το επιτελικό κράτος, δυστυχώς είναι η πρώτη η οποία το παραβιάζει. Και όχι απλώς το παραβιάζει, αλλά τίναξε την καλή νομοθέτηση στον «αέρα».

Κύριε Πρόεδρε, δείτε πώς νομοθετεί αυτή η Κυβέρνηση και πώς έφερνε τις τροποποιήσεις στη Βουλή και πώς έχει φτάσει το ελληνικό Κοινοβούλιο να υιοθετεί τέτοιες μεθοδεύσεις, απαράδεκτες κατά μείζον. Τροποποιείται ο ν.4622/2019 που είχε ψηφιστεί στις 7 Αυγούστου. Καταθέτω στα Πρακτικά την πρώτη σελίδα του ΦΕΚ που αναφέρεται το σχετικό.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τροποποιείτε τον ν.4623/2019, που ψηφίστηκε 9 Αυγούστου 2019. Επίσης, για τα Πρακτικά το ΦΕΚ.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τροποποιείτε τον ν.4626/2019 της 16ης Σεπτεμβρίου 2019. Καταθέτω το σχετικό στα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τροποποιείτε τον ν.4633/2019 που ψηφίστηκε 16 Οκτωβρίου 2019. Το καταθέτω για τα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τροποποιείτε τον ν.4635 «Επενδύω στην Ελλάδα» που δημοσιεύτηκε 30 Οκτωβρίου του 2019.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τροποποιείτε τον ν.4640/2019 που ψηφίστηκε και δημοσιεύθηκε 30 Νοεμβρίου του 2019, πριν από λίγες ημέρες. Ορίστε, για τα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν αυτό είναι καλή νομοθέτηση, πείτε μου τι άλλο είναι καλή νομοθέτηση.

Εν πάση περιπτώσει, να μην βάζει το ελληνικό Κοινοβούλιο η Κυβέρνηση της Νέας Δημοκρατίας να υιοθετεί τέτοιες μεθοδεύσεις. Είναι απαράδεκτες μεθοδεύσεις και το καλύτερο που ήταν να κάνουν ήταν να αποσυρθούν.

Δεν είναι μεθοδεύσεις αυτές, κύριοι Υπουργοί. Και η Κυβέρνηση της Νέας Δημοκρατίας είναι υποχρεωμένη να λογοδοτήσει γιατί νομοθετεί και γιατί υιοθετεί τέτοιον τρόπο αντιμετώπισης διατάξεων στο ελληνικό Κοινοβούλιο.

Σε σχέση με συγκεκριμένες διατάξεις θα αναφερθώ, κύριοι Υπουργοί, και ειδικότερα, για την τροποποίηση του άρθρου 53, για τη προστασία της πρώτης κατοικίας.

Αλήθεια, έχετε διαβάσει τι νομοθετούμε τώρα, τι πάμε να κάνουμε με την πρώτη κατοικία; Πράγματι, λήγει ο νόμος κι έρχεται μια τροποποίηση και την πάει μέχρι τον Απρίλιο του 2020. Τι σημαίνει αυτό; Από τη Γραμματεία Διαχείρισης Ιδιωτικού Χρέους σας προσκομίζω στατιστικά στοιχεία τα οποία καταθέτω στα Πρακτικά. Από 1-7-2019 ως 29-11-2019 έχουν κατατεθεί τριάντα τέσσερις χιλιάδες τριακόσιοι ενενήντα επτά αιτήσεις χρηστών, έχουν υποβληθεί και έχουν πάει στις τράπεζες επτακόσιες ενενήντα επτά αιτήσεις, έχουν δοθεί εκατόν εβδομήντα επτά προτάσεις ρύθμισης από τις τράπεζες και έχουν γίνει δεκτές τριάντα έξι προτάσεις. Αυτό είναι χθεσινό και το καταθέτω στα Πρακτικά.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι ερωτώ: Με τριάντα έξι προτάσεις που έχουν γίνει δεκτές από την τράπεζα, προστατεύουμε την πρώτη κατοικία με μια τροποποίηση που θα έρθει μετά από τέσσερις μήνες η παράταση που θα δοθεί; Δεν προστατεύεται έτσι η πρώτη κατοικία. Η πρώτη κατοικία προστατεύεται μόνο με τον ν.3869 που πρέπει να επανέλθει. Δεν προστατεύεται έτσι η πρώτη κατοικία και μην κοροϊδεύουμε τον κόσμο!

Οι τράπεζες δεν υιοθετούν τις μεθοδεύσεις. Η πλατφόρμα που βγήκε από 1-3-2019 δυστυχώς άνοιξε τον μήνα Ιούλιο. Με αυτές τις καταστάσεις που προκύπτουν δεν μπορούμε να πούμε ότι προστατεύουμε.

Δεύτερον, αναφέρεστε στην διαδικασία παράτασης δόσεων για τα ασφαλιστικά ταμεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Και αυτοί που βγήκαν και δεν μπόρεσαν να ικανοποιήσουν τις υποχρεώσεις τους μπορούν άραγε τώρα, με την προϋπόθεση που θέτει ο νόμος, να ενταχθούν στις δόσεις, με την προϋπόθεση να εξυπηρετήσουν τα τρέχοντα δάνεια, τις τρέχουσες υποχρεώσεις και όποιες άλλες υποχρεώσεις υπήρχαν; Αφού αυτοί οι άνθρωποι δεν μπορούσαν ούτε τη μία δόση να πληρώσουν, θα μπορέσουν τώρα να πληρώσουν όλες αυτές τις δόσεις; Άρα και η συγκεκριμένη ρύθμιση είναι αλυσιτελής και ρίχνει στάχτη στα μάτια. Δεν έχει κανένα αποτέλεσμα. Δεν προβλέπει απολύτως τίποτα.

Και καταλήγω στο άρθρο 30 παράγραφος 10. Υπάρχει κανένα επείγον ζήτημα που τροποποιείτε την ισχύουσα διάταξη η οποία εκτός από το Ταμείο Ελεγκτών Εναέριας Κυκλοφορίας είχε δικαιούχο και το Ταμείο Υπαλλήλων της Πολιτικής Αεροπορίας; Γιατί γίνεται αυτό; Μήπως επειδή αυτές τις μέρες είχε εκλογές ο συγκεκριμένος κλάδος;

Και τέλος, στο άρθρο 31 οι στόχοι είναι όλως εξωπραγματικοί. Μιλήσατε με τους εργαζόμενους στον κρίσιμο τομέα ασφάλειας πτήσεων και ελέγχου εναέριας κυκλοφορίας; Μάλλον όχι. Γιατί διαφορετικά δεν μπορούσε να έρθει αυτή η διάταξη και να ψηφιστεί.

Κυρίες και κύριοι συνάδελφοι, δυστυχώς αυτό το νομοσχέδιο δεν είναι ένα νομοσχέδιο με τροποποιήσεις και βελτιώσεις, είναι νομοσχέδιο για να κλείσουν διάφορα μάτια και να εξυπηρετηθούν διάφορες καταστάσεις.

Και βεβαίως επανέρχεται με τη θέσπιση ειδικών επιδομάτων θέσης ευθύνης στους μετακλητούς γενικούς διευθυντές ασφάλειας, στη γενική διεύθυνση και σε διάφορους άλλους συντονιστές πολιτικής προστασίας, όπως επίσης και στους υπαλλήλους που έχουν σχέση με την Επιθεώρηση Εργασίας και την Επιθεώρηση Περιβάλλοντος. Με τα χρήματα τα οποία δίνονται ως αποζημίωση γίνεται μια επιλεκτική μεθόδευση από την πίσω πόρτα για την επάνοδο των γνωστών πελατειακών σχέσεων της παλαιάς κοπής Δεξιάς.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, είπα στον Υπουργό Αγροτικής Ανάπτυξης και Τροφίμων να παραμείνει, διότι όπως με πληροφορεί η γραμματεία, ο εισηγητής του ΣΥΡΙΖΑ, ο κ. Μιχαηλίδης, γύρεψε να δει την τροπολογία που κατέθεσε και αν θέλει, μπορεί να πάρει τον λόγο για δύο λεπτά. Έτσι τουλάχιστον με ενημέρωσε η γραμματεία.

**ΑΝΔΡΕΑΣ ΜΙΧΑΗΛΙΔΗΣ:** Ποια τροπολογία εννοείτε, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Του κ. Βορίδη.

**ΑΝΔΡΕΑΣ ΜΙΧΑΗΛΙΔΗΣ:** Ζήτησα να διανεμηθεί να τη δούμε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Α, δεν θέλετε;

**ΑΝΔΡΕΑΣ ΜΙΧΑΗΛΙΔΗΣ:** Την είδαμε και θα τοποθετηθούμε στην ψηφοφορία.

**ΠΡΟΕΔΡΕΥΩΝ (Αθανάσιος Μπούρας):** Διά της ψήφου, ωραία. Εγώ νόμιζα ότι θα πάρετε τον λόγο. Εντάξει.

**ΦΩΤΕΙΝΗ ΜΠΑΚΑΔΗΜΑ:** Κύριε Πρόεδρε, θα έχουν οι εισηγητές και οι ειδικοί αγορητές τον λόγο;

**ΠΡΟΕΔΡΕΥΩΝ (Αθανάσιος Μπούρας):** Όχι, δεν προβλέπεται σε αυτή τη διαδικασία δευτερολογίες εισηγητών ούτε και κοινοβουλευτικών εκπροσώπων.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ένα δύο λεπτά για την τροπολογία.

**ΠΡΟΕΔΡΕΥΩΝ (Αθανάσιος Μπούρας):** Για την τροπολογία, ναι. Αυτό είπα. Οι εισηγητές μπορούν να πάρουν τον λόγο για δύο λεπτά. Γι’ αυτό απευθύνθηκα στον κ. Μιχαηλίδη και όποιον άλλον θέλει να πάρει τον λόγο για δύο λεπτά και να κάνουμε αυτή τη διαδικασία.

Ποιος θέλει τον λόγο εκ των εισηγητών; Ο κ. Μιχαηλίδης;

**ΑΝΔΡΕΑΣ ΜΙΧΑΗΛΙΔΗΣ:** Κύριε Πρόεδρε, σας είπα ότι για την τροπολογία θα τοποθετηθούμε δια της ψήφου. Δεν ζήτησα τον λόγο επί της τροπολογίας. Ζήτησα να διανεμηθεί να την έχουμε να τη δούμε. Αυτό είπα.

**ΠΡΟΕΔΡΕΥΩΝ (Αθανάσιος Μπούρας):** Να ολοκληρώσουμε με τους Κοινοβουλευτικούς Εκπροσώπους και μετά θα το δούμε.

Τον λόγο έχει ο κ. Κεγκέρογλου, Κοινοβουλευτικός Εκπρόσωπος του Κινήματος Αλλαγής, για δέκα λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, έχουμε επισημάνει πολλές φορές στους πέντε αυτούς μήνες διακυβέρνησής της Νέας Δημοκρατίας ότι όχι μόνο δεν ήταν πανέτοιμη όπως έλεγε, αλλά δεν μπορεί να ρυθμίσει ακόμη την κοινοβουλευτική διαδικασία με τον τρόπο που ορίζει το Σύνταγμα και ο Κανονισμός της Βουλής, πέντε μήνες μετά.

Διότι όχι μόνο δεν είναι πανέτοιμη, αλλά ούτε καν έτοιμη για να δημιουργήσει τις προϋποθέσεις να λυθούν προβλήματα και ζητήματα μέσα στο πλαίσιο μιας άλλης πολιτικής που χρειάζεται η χώρα. Και μιλάμε για άλλη πολιτική την οποία ζήτησαν οι πολίτες στις 7 Ιουλίου, για την οποία είχαμε μιλήσει κι εμείς προεκλογικά με τα δικά μας πολιτικά χαρακτηριστικά και βέβαια, η Νέα Δημοκρατία κατηγορώντας τον ΣΥΡΙΖΑ.

Όμως δυστυχώς σε πολλά βασικά καίρια ζητήματα ακολουθεί την πεπατημένη και παγιοποιεί την πολιτική που ακολουθούσε ο ΣΥΡΙΖΑ. Τι να πρωτοπεί κανείς για τα υψηλά πλεονάσματα ή για το υπερταμείο υπό ξένη διοίκηση και διαχείριση με την παραχώρηση της δημόσιας περιουσίας; Τι να πει κανείς για το μεταναστευτικό ή για τα εθνικά ζητήματα και τον τρόπο με τον οποίο αντιμετωπίζεται η ανάγκη για εθνική συνεννόηση και διαμόρφωση εθνικής γραμμής;

Δεν είναι δυνατόν να αρνείται, όπως έκανε και ο κ. Τσίπρας το προηγούμενο διάστημα, τη σύγκληση του Συμβουλίου Πολιτικών Αρχηγών, προκειμένου να διαμορφωθεί και να ενισχυθεί η εθνική γραμμή, η εθνική στρατηγική που χρειάζεται για να αντιμετωπιστεί αποφασιστικά η προκλητικότητα της Τουρκίας.

Δεν μπορούμε να προχωρήσουμε με ερασιτεχνικούς σχεδιασμούς και αυτό βεβαίως το λέμε και την ώρα που γίνεται ή θα γίνει η συζήτηση στα ευρωπαϊκά όργανα χωρίς να έχει διαμορφωθεί αυτή η κοινή γραμμή, χωρίς να έχουν υπάρξει οι απαραίτητες συζητήσεις σε επίπεδο πολιτικών Αρχηγών, ξαναλέω, για τις κόκκινες γραμμές και την κατεύθυνση την οποία πρέπει να ακολουθήσουμε.

Θα μου πείτε βεβαίως ότι το Συμβούλιο Πολιτικών Αρχηγών, όπως λέτε και στα κανάλια, δεν είναι για να συγκαλείται όποτε το ζητήσει ένα κόμμα ή οποτεδήποτε. Το Συμβούλιο Πολιτικών Αρχηγών πρέπει να συγκαλείται όταν υπάρχουν μείζονα ζητήματα εθνικής σημασίας.

Αυτή η ανάγκη υπήρχε και επί ΣΥΡΙΖΑ. Και το γνωρίζετε πάρα πολύ καλά γιατί είχατε συμφωνήσει μαζί μας τότε που ζητούσαμε Συμβούλιο Πολιτικών Αρχηγών και για τη συμφωνία των Πρεσπών και για άλλα ζητήματα, που ακόμα δεν έχουμε μάθει, όπως το περιεχόμενο της συνομιλίας Τσίπρα-Ερντογάν. Επί δύο ώρες συζητούσαν και δεν ξέρουμε ακόμα τι έχουν συζητήσει και τι έχουν συμφωνήσει. Τώρα, όμως, ήρθατε στην Κυβέρνηση και αλλάζετε αυτά που λέγατε πριν για τα μείζονα αυτά ζητήματα. Αυτό είναι μία ανακολουθία η οποία όμως δεν είναι εις βάρος μόνο πολιτικά της Κυβέρνησης. Μπορεί να αποβεί εις βάρος της χώρας και αναλαμβάνετε ολόκληρη την ευθύνη.

Είναι επομένως σημαντικό θέμα για εμάς το ότι δεν προχωράτε σε αλλαγή πολιτικής, αλλά σε μία ίσως διαφορετική διαχείριση, αλλά στην ίδια λογική και στην ίδια την πεπατημένη που είχε δημιουργήσει ο ΣΥΡΙΖΑ.

Μήπως άλλαξαν τα πράγματα όμως στη κοινοβουλευτική διαδικασία; Κάθε άλλο. Είχαμε βιώσει το προηγούμενο διάστημα τις πολλαπλές τροπολογίες της τελευταίας στιγμής, τα νομοσχέδια να έρχονται στη Βουλή ως επείγοντα και κατεπείγοντα και υπήρχε η δικαιολογία ότι υπάρχουν επείγοντα θέματα, η εφαρμογή συμφωνιών με τους θεσμούς και όλα τα υπόλοιπα.

Αυτό έχει σιγά-σιγά εξασθενήσει. Και σήμερα χωρίς να έχουμε αυτή την πίεση για την ψήφιση ρυθμίσεων ή διατάξεων που έχουν να κάνουν με συμφωνίες με τους εταίρους, ακολουθείται η ίδια και χειρότερη διαδικασία. Μάλιστα, η Κυβέρνηση της Νέας Δημοκρατίας εφηύρε και έναν άλλο τρόπο νομοθέτησης. Πέρα από τα πολυνομοσχέδια, τώρα φέρνει τα «πολυτροπολόγια».

Έφερε λοιπόν ένα νομοσχέδιο που είναι μία πολυτροπολογία διαφόρων Υπουργείων και μία μεγάλη καινοτομία -που την έκανε ο κ. Βορίδης σήμερα- τροπολογία στις τροπολογίες. Στο νομοσχέδιο λοιπόν των τροπολογιών λέει ο κ. Βορίδης ότι δεν το πήρε χαμπάρι ότι άλλαξε ο τρόπος νομοθέτησης και φέρνει μια εκπρόθεσμη τροπολογία την τελευταία στιγμή για να την εντάξει σε άλλες τροπολογίες. Χαίρε! Προς δόξαν της καλής νομοθέτησης.

Είναι η καλή νομοθέτηση την οποία μας δίδασκε ο κ. Γεραπετρίτης εδώ τις πρώτες μέρες με τις προγραμματικές δηλώσεις και είναι όλα αυτά τα οποία βιώνουμε. Μπορώ να βεβαιότητα να πω ότι τέτοιος κακός τρόπος νομοθέτησης δεν υπήρχε ούτε στην καρδιά της κρίσης, ούτε όταν ήμασταν κάτω από την πίεση μνημονίων και συμφωνιών. Είναι επομένως μία πολύ κακή εξέλιξη της Κυβέρνησης της Νέας Δημοκρατίας αυτό.

Η παράταξη της αξιοκρατίας και της αριστείας -που είχε προφανώς δίκιο όταν έκανε κριτική στον ΣΥΡΙΖΑ για συγκεκριμένα παραδείγματα αναξιοκρατίας ή εν πάση περιπτώσει της άλλης λογικής, της κληρώσεως- έρχεται στην κυβέρνηση. Για να δούμε με την αξιοκρατία της Νέας Δημοκρατίας και την αριστεία τι συμβαίνει; Και προς δόξαν βέβαια και του επιτελικού κράτους, το σχετικό νομοσχέδιο που ψηφίστηκε με πολλές τυμπανοκρουσίες. Φέρνει τροπολογίες των τροπολογιών.

Ο Γιώργος Μουλκιώτης σας κατέθεσε μικρό αριθμό μόνο των τροποποιήσεων στα ίδια τα δικά σας νομοσχέδια και οι τροποποιήσεις είναι χειρότερες από τις αρχικές διατάξεις. Έρχεστε δηλαδή μέσα σε πέντε μήνες να χειροτερέψετε τα ίδια τα οποία μας ψηφίζετε εδώ στη Βουλή.

Να πάμε στο συγκεκριμένο. Φέρνετε, λοιπόν, με το άρθρο 22 νομίζω, την τροποποίηση για τα προσόντα του προϊστάμενου σε μια συγκεκριμένη θέση. Ενώ προέβλεπε η αρχική διάταξη μεταπτυχιακό, έρχεστε σήμερα και λέτε ότι δεν χρειάζεται μεταπτυχιακό. Αυτός που βρήκατε δεν έχει μεταπτυχιακό; Ή φυλάτε τα ρούχα σας για να μην σας ξαναβρεί κάποιος Διαματάρης.

Ή ακολουθείτε τη γραμμή με το διοικητή της ΚΥΠ για τον οποίον είπατε ότι δεν χρειάζονται προσόντα, αρκεί να είναι εθνικόφρων και κολλητός βεβαίως της Κυβέρνησης ή μάλλον της οικογένειας. Ή ακολουθείτε την τακτική ότι πλέον και οι επιστημονικοί συνεργάτες των Υπουργείων, οι ειδικοί σύμβουλοι, πέρα από αυτούς που απαιτείται εμπειρία και προβλέπεται ότι μπορεί να είναι και ΔΕ, η Κυβέρνηση της αξιοκρατίας της αριστείας είπε ότι μπορούν να είναι και ΥΕ.

Μόνο που έχετε κάνει ένα λάθος, κύριε Βορίδη, κύριε Διγαλάκη και κύριοι της Κυβέρνησης. Η δική μας παιδεία δεν έφτασε στο να βγάλει άξιους για να μπορούν να αποτελούν συμβούλους και θα είναι μόνο από εμπειρία.

Έχουμε όλες αυτές τις τροποποιήσεις οι οποίες έρχονται για να διαψεύσουν όλα όσα έλεγε προεκλογικά η Νέα Δημοκρατία. Είναι όλα τα θέματα αυτού του «πολυτροπολογίου».

Προστασία πρώτης κατοικίας. Είπε ο Γιώργος Μουλκιώτης προηγουμένως δύο νούμερα, πολλά είπε άλλα δύο σας αναφέρω, τριάντα τέσσερις χιλιάδες αιτήσεις, τριάντα έξι ρυθμίσεις. Πόσο είναι αυτό; Ένα τοις χιλίοις; Και ενώ είχαμε καταγγείλει πραγματικά αυτή τη δήθεν ηλεκτρονική πλατφόρμα που θα έφερνε ρυθμίσεις και προστασία στην πρώτη κατοικία, ότι καταργούσε το πραγματικά προστατευτικό πλαίσιο του ν.3869 του ΠΑΣΟΚ και έφερνε μία ασπιρίνη μόνο για μερικούς μήνες, έρχεται η Νέα Δημοκρατία και το υιοθετεί -ενώ το είχε καταγγείλει- και λέει ότι θα το έχουμε ακόμα τέσσερις μήνες, για κοροϊδία.

Μάλιστα, σήμερα κατατίθεται το νομοσχέδιο Ηρακλής που αφορά τα κόκκινα δάνεια και φέρατε στο «πολυτροπολόγιο» την παράταση για τέσσερις μήνες. Και η παράταση για τέσσερις μήνες βέβαια, στα χειρότερα που φέρνετε, καλή είναι. Τη φέρνετε όμως μόνο και μόνο για να πείτε μεθαύριο στους ανθρώπους: «Μην φοβάστε από τον Ηρακλή αυτό που φέρνουμε γιατί έχουμε την προστασία για τέσσερις μήνες».

Η διαδικασία που αφορά νέους πυροσβέστες, ανανέωση συμβάσεων και συνοριοφύλακες. Βεβαίως πρέπει να ανανεωθούν οι συμβάσεις των πυροσβεστών που υπηρετούν δεκαπέντε χρόνια, αλλά φέρνετε μετά μια διάταξη για τις προσλήψεις των νέων και δεν φέρνετε καμμία πρόοδο σε αυτό που έχουμε ζητήσει πολλές φορές: Κριτήρια, αξιοκρατία, διαφάνεια και υπό τον ΑΣΕΠ. Αυτό γιατί συνεχίζεται; Είναι τόσο κατεπείγον;

Πολιτική προστασία: Βαφτίσατε τους ημέτερους περιφερειακούς διευθυντές, αυτούς που θα ορίσετε το επόμενο διάστημα, με συν 450 ευρώ. Ναι, να πάρουν επίδομα όσοι θα έχουν αυξημένη εργασία, αλλά με ποια διαδικασία επιλέγονται; Ποιος είναι ο τρόπος που σήμερα εσείς υιοθετείτε ή φέρνετε ως καλύτερο από τον προηγούμενο; Το ίδιο δεν γνωρίζαμε τους προηγούμενους υπεύθυνους, ούτε των κέντρων μετανάστευσης, ούτε των άλλων δομών που στήθηκαν χωρίς κανονισμούς και χωρίς θεσμικό πλαίσιο και συνεχίζεται να κάνετε κι εσείς το ίδιο.

Έχουμε δομές για τους μετανάστες και τους πρόσφυγες που λειτουργούν χωρίς κανονισμό, χωρίς υπευθυνότητα σε ένα χάος. Και αντί να κανονικοποιήσετε τις υπευθυνότητες, το τι δουλειά κάνει ο καθένας, τον τρόπο συνεννόησης και συνεργασίας με το ΚΕΕΛΠΝΟ ή τις άλλες δομές που έχουν την ευθύνη για την υποστήριξή τους, ασχολείστε μόνο με το να βάλετε δικούς σας στη θέση των δικών των. Αυτό δεν είναι αλλαγή πολιτικής. Είναι μόνο πελατειακή διαχείριση ενός μεγάλου προβλήματος που χρειάζεται μία διαφορετική θεώρηση.

Στην αυτοδιοίκηση: Άμισθοι αντιδήμαρχοι. Είναι καινούργιο αυτό. Το φέρνετε βέβαια ως μέσο συναλλαγής με τις άλλες πολιτικές παρατάξεις. Εάν ήταν από την παράταξη του δημάρχου, θα λέγαμε: «Εντάξει έχει κάποιους πλούσιους ανθρώπους που θέλουν να προσφέρουν και δεν θέλουν μηνιάτικο». Διότι εμένα θα πρέπει να μου απαντήσετε κιόλας, γιατί με αυτή τη θεσμοθέτηση ή πρέπει να είναι πλούσιος ο αντιδήμαρχος ή πρέπει να κλέβει. Τι από τα δύο εννοείτε; Ή πρέπει να είναι πλούσιος ή πρέπει να κλέβει, αλλιώς δεν έχει άλλη εξήγηση. Και δεν φέρνετε διάταξη που να λέει ότι οι συνταξιούχοι δεν έχουν επιπτώσεις κ.λπ..

Έχουμε, λοιπόν, άνοιγμα κερκόπορτας, δημιουργία θερμοκοιτίδας διαφθοράς και διαπλοκής με όλα αυτά που τα φέρνετε ως αθώες διατάξεις.

Έχετε ήδη υιοθετήσει το σύστημα που υπήρχε μία φορά επί κοινοτήτων, τη χρηματοδότηση κοινοτήτων κατόπιν ενεργειών μου. Αυτό ισχύει στο Υπουργείο Εσωτερικών εδώ και καιρό. Φέρνετε ρύθμιση για το Μάτι, ενώ έχετε φέρει με πράξη νομοθετικού περιεχομένου, ενώ έχετε φέρει με τροπολογίες -και καλά κάνετε αφού δεν το λύσατε, να φέρετε- αλλά, ξεχάσατε πάλι να φέρετε και για την Κινέτα και για τη Μάνδρα. Είναι μόνιμο σας πρόβλημα η μονομερής ή η μερική τοποθέτηση σε ορισμένα θέματα.

Για τους νέους επιστήμονες. Κοιτάξτε, σας είπαμε στο φορολογικό, υπάρχει μία πρόταση δικιά μας που λέει ότι όλος ο ιδιωτικός τομέας μπορεί να απασχολήσει οποιασδήποτε κατηγορίας προσωπικό και ιδιαίτερα αποφοίτους τριτοβάθμιας εκπαίδευσης με συγκεκριμένα κίνητρα: Να μειώνεται η φορολογία των επιχειρήσεων που θα απασχολούν ανέργους ανθρώπους και για όσο διάστημα μπορεί η Κυβέρνηση, μπορεί η πολιτεία. Εντάξει η ενίσχυση, αλλά, όταν δεν μπορεί, θα πρέπει όλο αυτό να γίνεται μέσω του κινήτρου της μείωσης της φορολογίας. Για κάθε 1.000 ευρώ αμοιβή απαλλαγή από φόρους 1.500, τι πιο απλή πρόταση, χωρίς να χρειάζεται να έχεις λεφτά στον προϋπολογισμό; Δεν την υιοθετείτε. Αντί αυτού υπήρχε ένα πρόγραμμα του ΟΑΕΔ για πέντε χιλιάδες ανθρώπους που δούλευαν, επιστήμονες τριτοβάθμιας εκπαίδευσης, σε ΙΚΑ, ΕΦΚΑ, ΟΑΕΔ κ.λπ. και λέτε: «Σταματώ το πρόγραμμα και θα κάνω για πεντακόσιους». Απλά τι κάνω; Αμοιβή, λέει, τρεις χιλιάδες σε αυτούς, που θα έρθουν απέξω. Γι’ αυτούς που δουλεύουν μέσα θα συνεχίσουν με 1 χιλιάρικο ή 1200 ευρώ. Το φέρνει για πυροτεχνήματα και για επικοινωνιακούς λόγους. Είναι μόνο για επικοινωνιακούς λόγους, για να πει ότι ασχολείται με τους ανθρώπους να έρθουν πίσω.

Μία βασική πρόταση υπάρχει και σας την εξέθεσα, συν οποιαδήποτε πρωτοβουλία νέου ανθρώπου για δημιουργία νέας επιχείρησης να απαλλάσσεται για τρία χρόνια από φόρο και ασφαλιστικές εισφορές και για τα δύο επόμενα, να πληρώνει το 50% μόνο. Μόνο με αυτές τις προτάσεις μπορούν να φέρουν πίσω τους ανθρώπους, με αξιοπρεπείς αμοιβές και στον ιδιωτικό τομέα και στο δημόσιο και στην αυτοδιοίκηση.

Κοινωνικό μέρισμα. Τα άτομα με αναπηρία μέχρι 24 ετών που είναι μέλη οικογενειών, έγινε σάλος, κ.λπ., ανακοινώθηκε ότι θα διορθωθεί. Τα μοναχικά ΑΜΕΑ που δεν έχουν καθόλου γονείς; Τα μοναχικά ΑΜΕΑ που δεν έχουν καθόλου γονείς, δεν είναι δικαιούχοι κοινωνικού μερίσματος. Όπως, επίσης και τα παιδιά των τριτέκνων δεν είναι. Είναι μόνο τα παιδιά των πολυτέκνων. Αν είναι τρία παιδιά δηλαδή, έχει διαφορά από το να είναι τέσσερα. Μεγάλη διαφορά! Και βέβαια, οι αντίστοιχες ρυθμίσεις.

Υπουργείο Υποδομών και ολοκληρώνω. Στο άρθρο 33 μιλάει για το διαγωνισμό προμήθειας τροχαίου υλικού και λεωφορείων. Η προηγούμενη κυβέρνηση, για τους δικούς της λόγους, έψαχνε τρόπους για να δει πώς θα κάνει τους διαγωνισμούς, για να τους κάνει έτσι όπως ήθελε και δεν προμηθεύτηκε λεωφορεία. Είναι πεπαλαιωμένος ο στόλος, χρειάζεται; Ναι. Και έρχεστε εσείς και λέτε: «Α, βρήκαμε τον τρόπο, που δεν είχε βρει ο ΣΥΡΙΖΑ, θα τις κάνει το Υπουργείο. Και μαζί με τους διαγωνισμούς για τα αυτοκίνητα, για το τροχαίο υλικό, θα κάναμε και διαγωνισμούς για την ανάθεση στους ιδιώτες» -που ήθελε ο Σπίρτζης, το θυμάστε;- «της συντήρησης».

Όχι, κύριοι, η διάταξη αυτή από μας δεν θα ψηφιστεί, γιατί επιβεβαιώνει την πολιτική του ΣΥΡΙΖΑ για να ιδιωτικοποιήσει τη συντήρηση στα λεωφορεία. Αν δεν αφαιρέσετε τη φράση «και για συντήρηση» και είναι μόνο «η προμήθεια, διαγωνισμός» από μας δεν θα ψηφιστεί.

Ελεγκτές Εναέριας Κυκλοφορίας. Προσέξτε, βάζετε κάποιους στόχους για να είναι δικαιούχοι. Είναι πολύ αυστηροί οι στόχοι αυτοί. Και σε αυτό, επειδή θέλουμε να υπάρχει το ελεγκτικό επίδομα με κάποιους στόχους και αξιοκρατία, αλλά όταν βάζετε στόχους ανέφικτους δεν θα μπορέσει να υλοποιηθεί, θα ψηφίσουμε «παρών».

Όμως, στο άρθρο 30 κόβετε τη δυνατότητα χρηματοδότησης του Ταμείου των Υπαλλήλων της Πολιτικής Αεροπορίας, που σήμερα προβλέπεται από τους πόρους του EURO CONTROL, εξ ημίσεως να στηρίζεται και το Ταμείο Ελεγκτών και το Ταμείο των Υπαλλήλων της Πολιτικής Αεροπορίας και διαγράφετε το ένα ταμείο. Γιατί;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε.

Επειδή περισσεύουν έσοδα από τον συγκεκριμένο πόρο με τον τρόπο που περιγράφετε, περίπου 2,5 μονάδες. Εντάξετε -σας παρακαλούμε, για άλλη μία φορά- και για το Ταμείο Υπαλλήλων της Πολιτικής Αεροπορίας προκειμένου να υπάρχει η δικιά μας τουλάχιστον, ανοχή.

Και τελειώνω με μια ρύθμιση. Το άρθρο 40 αφορά την αντιμετώπιση της αδήλωτης εργασίας και τους ελέγχους στην εργασία. Χθες ζητήσαμε μία τροποποίηση της διάταξης, όπως είχε διατυπωθεί. Η διάταξη αυτή ήρθε σήμερα και δηλώνουμε ότι ψηφίζουμε το άρθρο 40. Συμφωνούμε με την τροποποίηση που έγινε. Όλοι οι ελεγκτές δικαιούνται πλέον αυτής της αμοιβής, γιατί δεν ήταν δίκαιο φυσικά να την παίρνουν οι μισοί ελεγκτές.

Ολοκληρώνω την τοποθέτησή μου λέγοντας ότι η Κυβέρνηση πρέπει σήμερα, οφείλει κλείνοντας το 2019, να δεσμευτεί ότι δεν θα ξαναφέρει με αυτόν τον τρόπο νομοσχέδιο. Έφερε την τροπολογία ο κ. Βορίδης. Η τροπολογία περιέχει πάρα πολύ σοβαρά θέματα που αφορούν στις διεπαγγελματικές οργανώσεις. Αυτό που επικαλέστηκε με τη φέτα θα μπορούσε τροποποιώντας την προηγούμενη κοινή υπουργική απόφαση του Αραχωβίτη, να διορθώσει τα πράγματα και να προχωρήσει στην αναγνώριση της διεπαγγελματικής οργάνωσης. Δυστυχώς, δεν το έκανε. Αλλά, βρήκε ευκαιρία και αυτός. Σου λέει: «Αφού έτσι γίνεται», μαθεύτηκε στην πιάτσα των Υπουργείων ότι έτσι γίνεται πλέον και έφερε και αυτός την τροπολογία του. Και βέβαια θα έχει αύριο, αλλά χωρίς, κύριε Βορίδη, να προηγηθεί μία διαβούλευση; Μειώνετε πάρα πολύ την εκπροσώπηση από 50% σε 15%, για ποιο λόγο; Για ποιο λόγο το κάνετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Από 30% σε 15%.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Από 30% σε 15%; Στο μισό δηλαδή, κατά 50%. Λάθος μου το γράψανε εδώ, κατά 50%, λοιπόν. Μου γράψανε, λοιπόν από 50% σε 15% και είναι αυτό βεβαίως, στο 1/3, αλλά 50% για ποιο λόγο;

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, ολοκληρώστε παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θέλω να πω ότι το νομοθετικό έργο θα πρέπει να είναι αποτέλεσμα και της διαβούλευσης με την κοινωνία, δεν είναι αυτό ένα εφεύρημα που κάποια μέρα ήρθε κάποιος να πει: «Ρε παιδιά πρέπει να διαβουλεύεστε με την κοινωνία». Είναι προϋπόθεση, για να είναι οι νόμοι όχι μόνο αποτέλεσμα των κοινωνικών και των οικονομικών αναγκών της χώρας, αλλά πραγματικά, για να αγκαλιάζονται από όλη την κοινωνία. Το καλύτερο νομοθέτημα όταν έρθει με μία τροπολογία, δεν έχει τις προϋποθέσεις για να υλοποιηθεί και να φέρει τα αποτελέσματα που θέλουμε.

**ΠΡΟΕΔΡΕΥΩΝ (Αθανάσιος Μπούρας):** Εντάξει το είπατε. Ολοκληρώστε παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεσμευτείτε, λοιπόν, ότι «ντροπολόγιο» δεν θα ξαναφέρετε.

Και εσείς, κύριε Πρόεδρε, -το θυμήθηκα τώρα που κάνω την παρέμβαση- να μην ξαναδεχθείτε τέτοια πράγματα.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Να δώσω τον λόγο στον κ. Κοντοζαμάνη, τον Υφυπουργό, να καταθέσει νομοτεχνικές βελτιώσεις.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Καταθέτω νομοτεχνικές βελτιώσεις στο σχέδιο νόμου του Υπουργού Υγείας. Σας ευχαριστώ πολύ.

(Στο σημείο αυτό o Υφυπουργός Υγείας κ. Βασίλειος Κοντοζαμάνης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ.230)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Ωραία, να κατατεθούν και να διανεμηθούν.

Τώρα, θα δώσω τον λόγο στον κ. Λαμπρούλη.

**ΑΝΔΡΕΑΣ ΜΙΧΑΗΛΙΔΗΣ:** Έχουν τον λόγο οι Κοινοβουλευτικοί Εκπρόσωποι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Μιχαηλίδη, για την τροπολογία, επειδή έχω πει στον κ. Βορίδη να παραμείνει. Θέλετε να πείτε κάτι;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα συμπεριληφθεί όλο αυτό είπατε, αν δεν κάνω λάθος, στη δευτερολογία των δύο Βουλευτών.

**ΑΝΔΡΕΑΣ ΜΙΧΑΗΛΙΔΗΣ:** Για τρίτη φορά, κύριε Πρόεδρε, λέω ότι θα τοποθετηθούμε διά της ψήφου. Δεν χρειαζόμαστε ξεχωριστή τοποθέτηση.

**ΠΡΟΕΔΡΕΥΩΝ (Αθανάσιος Μπούρας):** Ωραία, ο κ. Λαμπρούλης θέλει να τοποθετηθεί.

Έχετε το λόγο, για δύο λεπτά, κύριε Αντιπρόεδρε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Η τροπολογία του Υπουργείου Αγροτικής Ανάπτυξης και Τροφίμων με γενικό αριθμό 120 και ειδικό 11 για τις διεπαγγελματικές ενώσεις, αφορά μηχανισμούς που προβλέπει η Κοινή Αγροτική Πολιτική, εξυπηρετούν την ενσωμάτωση των μικρομεσαίων αγροτών στα προτάγματα των βιομηχάνων και είναι απάτη ότι συμμετέχουν και εκπρόσωποι των αγροτών. Ουσιαστικά, μπαίνουν οι λύκοι, μονοπώλια δηλαδή του εμπορίου και της μεταποίησης, να φυλάνε τα πρόβατα, δηλαδή τους αγροτοπαραγωγούς. Και τα παραδείγματα σε αυτή την κατεύθυνση είναι πάρα πολλά. Δείτε: Διεπαγγελματικη βάμβακος μέσω της οποίας η Κυβέρνηση θα έλυνε το πρόβλημα των τιμών στο βαμβάκι. Τι συμβαίνει; Οι εκκοκιστές κάνουν ό,τι θέλουν ρουφώντας στην ουσία το αίμα των μικρών και μεσαίων βαμβακοπαραγωγών ή αντίστοιχα άλλων, μέσω των διεπαγγελματικών ενώσεων.

Αντίστοιχα θα σας πω και κάτι άλλο. Μέσω των διεπαγγελματικών ενώσεων οι μεγαλοβιομήχανοι στην ουσία λύνουν τις διαφορές τους με χαρακτηριστική την κόντρα που ξέσπασε πριν λίγο καιρό ανάμεσα στους γαλακτοβιομήχανους για τη διεπαγγελματική της φέτας, την ίδια ώρα που η τιμή στο αιγοπρόβειο γάλα εξακολουθεί να βρίσκεται στα χαμηλότερα επίπεδα των τελευταίων είκοσι ετών, παρά τη μικρή άνοδο που είχε φέτος, ενώ οι εξαγωγές φέτας και αντίστοιχα τα κέρδη των μεγαλοβιομηχάνων έχουν εκτοξευθεί.

Τέλος, στη συγκεκριμένη τροπολογία είναι απαράδεκτη και η πρόβλεψη για δυνατότητα είσπραξης με ευθύνη του κράτους τελών από μη μέλη των διεπαγγελματικών, δηλαδή ουσιαστικά από τη λαϊκή κατανάλωση, για τη χρηματοδότησή τους φυσικά. Έτσι ο λαός θα χρηματοδοτεί έναν μηχανισμό που λειτουργεί για λογαριασμό των βιομηχάνων και των μεγαλοεμπόρων.

Γι’ αυτό εμείς καταψηφίζουμε, κύριε Πρόεδρε, την τροπολογία αυτή.

**ΠΡΟΕΔΡΕΥΩΝ (Αθανάσιος Μπούρας):** Για την τροπολογία εκ των ειδικών αγορητών θέλει κάποιος άλλος τον λόγο.

**ΦΩΤΕΙΝΗ ΜΠΑΚΑΔΗΜΑ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η ειδική αγορήτρια του ΜέΡΑ25, η κ. Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Θα μιλήσω για την τροπολογία και θα είμαι και αρκετά σύντομη.

Προσπαθεί ο Υπουργός Αγροτικής Ανάπτυξης να θέσει το πλαίσιο σύστασης των διεπαγγελματικών, τη μορφή τους στη διαδικασία αναγνώρισης και τη χρηματοδότησή τους.

Σύμφωνα με το πρώτο άρθρο, προβλέπεται η αναγνώριση μιας διεπαγγελματικής σε εθνικό επίπεδο ανά προϊόν, αλλά μοιραία από αυτή την πρόβλεψη προκύπτουν αρκετά ερωτήματα: Για παράδειγμα, γιατί μόνο μία, τι σύνθεση θα έχει αυτή, θα συνενώνει τις πιθανές περιφερειακές που θα δημιουργηθούν;

Πιο κάτω, στο άρθρο 3, προτείνεται πως για να αναγνωριστεί μια τέτοια οργάνωση θα πρέπει, κατά τον χρόνο κατάθεσης της αίτησης αναγνώρισης, να αποδεικνύεται πως εκπροσωπεί το 15% της συνολικής παραγωγής και το 15% της μεταποίησης ή και της εμπορίας, μειώνοντας στο μισό το έως τώρα προβλεπόμενο ποσοστό.

Όταν, όμως, στη χώρα μας υπάρχει θέμα αντιπροσωπευτικότητας στις διεπαγγελματικές οργανώσεις, καθώς δεν εκπροσωπούνται πάντα παραγωγοί, μεταποιητές και έμποροι, με χαρακτηριστικό παράδειγμα τη Διεπαγγελματική Οργάνωση Αμπέλου και Οίνου όπου εκπροσωπούνται μόνο οινοποιοί και όχι αμπελουργοί και έμποροι, δεν θα έπρεπε μια τροπολογία, από τη στιγμή που έρχεται, να δημιουργεί ένα τέτοιο πλαίσιο διασφάλισης παρουσίας όλων των μερών, δημιουργίας και επεξεργασίας ενός προϊόντος;

Άλλες οργανώσεις έχουν εξίσου σοβαρά προβλήματα, όπως αυτή της επιτραπέζιας ελιάς, αλλά και του ελαιόλαδου, που αναγκάστηκε να επωμισθεί όλα τα οικονομικά προβλήματα που αντιμετώπισε η ΠΑΣΕΓΕΣ.

Θεωρούμε ότι θα πρέπει να οριοθετηθεί το νομοθετικό πλαίσιο που θα προσδιορίζει τον ρόλο, τη λειτουργία και τη δράση των διεπαγγελματικών οργανώσεων, ώστε να μπορέσουν, επιτέλους, να αποτελέσουν ένα αποτελεσματικό εργαλείο σχεδιασμού και υλοποίησης μιας πολιτικής αγροτικής ανάπτυξης.

Αυτό που περιμένουμε να δούμε είναι ένα πλήρες νομοθετικό πλαίσιο και όχι μια τροπολογία που θα δίνει μια λευκή επιταγή στον Υπουργό Ανάπτυξης, ώστε να μπορεί με δική του απόφαση να καθορίσει τη διαδικασία, τα δικαιολογητικά αναγνώρισης και όλα τα υπόλοιπα θέματα εφαρμογής και λειτουργίας. Επίσης, κρίνω απαράδεκτη και τη θεσμοθέτηση καταβολής εισφορών.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Θέλει κανείς άλλος εκ των ειδικών αγορητών τον λόγο; ¨Όχι.

Κύριε Υφυπουργέ της Παιδείας και Θρησκευμάτων, έχετε τον λόγο για δύο λεπτά.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, δύο διατάξεις του Υπουργείου Παιδείας θα εξηγήσω και θα καταλάβετε, πρώτον, και τον χαρακτήρα του επείγοντος, αλλά και δεύτερον ότι έρχονται να αντιμετωπίσουν πράγματα που μας κληροδότησε η προηγούμενη πολιτική ηγεσία.

Στο άρθρο 27 η πρώτη διάταξη αφορά τα ερευνητικά πανεπιστημιακά ινστιτούτα. Είναι ερευνητικά ινστιτούτα που λειτουργούν στα πλαίσια των πανεπιστημίων σε εξειδικευμένους τομείς. Ο ν.4445/21, λοιπόν, προέβλεπε αξιολόγηση για αυτά τα ινστιτούτα, πράγμα το οποίο είναι καλό, και προέβλεπε, επίσης, ότι θα σταματούσε η λειτουργία τους έχοντας ολοκληρώσει την αξιολόγηση στο τέλος του τρέχοντος έτους.

Όμως, προβλεπόταν και μια υπουργική απόφαση η οποία θα καθόριζε τη διαδικασία, τα κριτήρια αξιολόγησης και η οποία υπουργική απόφαση δεν εκδόθηκε ποτέ από την προηγούμενη πολιτική ηγεσία, με αποτέλεσμα εκ των πραγμάτων να μην μπορεί να ολοκληρωθεί η διαδικασία αξιολόγησης.

Αυτό που προβλέπει, λοιπόν, αυτή η διάταξη είναι ότι δίνεται παράταση στη λειτουργία των ινστιτούτων αυτών για ένα έτος, καθώς στα ινστιτούτα αυτά εργάζονται πολλοί νέοι ερευνητές, αφότου εκδοθεί η υπουργική απόφαση που θα προβλέπει τη διαδικασία αξιολόγησης, προκειμένου να ολοκληρωθεί αυτή η αξιολόγηση. Προφανώς χορηγείται παράταση και στις θητείες των διοικήσεων των ινστιτούτων.

Το δεύτερο άρθρο, το άρθρο 28, δίνει τη δυνατότητα επαναπρόσληψης και επανασύναψης των συμβάσεων του προσωπικού που απασχολείται στο Ελληνικό Ανοιχτό Πανεπιστήμιο και ο λόγος είναι ότι δεν έχει ολοκληρωθεί η διαδικασία πρόσληψης προσωπικού μέσω του ΑΣΕΠ. Δίνεται, λοιπόν, παράταση μέχρι το τέλος του 2020 –όχι αργότερα-, προκειμένου να προλάβει να ολοκληρωθεί η διαδικασία του ΑΣΕΠ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο έχει ο κ. Βορίδης, επειδή έγιναν κάποιες τοποθετήσεις πάνω στην τροπολογία του, για να διευκρινίσει.

**ΜΑΥΡΟΥΔΗΣ ΒΟΡΙΔΗΣ (Υπουργός Αγροτικής Ανάπτυξης και Τροφίμων):** Από την πλευρά του Κομμουνιστικού Κόμματος η αντίρρηση είναι δομικού χαρακτήρα. Είναι γνωστή η αντίρρηση και, άρα, δεν νομίζω ότι έχει νόημα να επεκταθώ ιδιαιτέρως σε αυτό. Είναι μια –ας το πω- αντίρρηση βάσης.

Κατά τα λοιπά, να διευκρινίσω μόνο δύο πράγματα, για τα οποία δεν πρέπει να υπάρξει παρεξήγηση. Δεν υπάρχει διεπαγγελματική οργάνωση, στην οποία δεν συμμετέχουν και παραγωγοί και μεταποιητές και έμποροι. Δηλαδή, από τη μια πλευρά έχουμε το κόμματι της παραγωγής και, από την άλλη πλευρά, έχουμε το κομμάτι της μεταποίησης και της εμπορίας. Αν δεν έχουμε και τα δύο αυτά, τότε δεν έχουμε διεπαγγελματική.

Δεύτερον, όσον αφορά τη μείωση του ποσοστού, σας εξήγησα από πριν ποια είναι η λογική της. Η λογική της είναι ότι εμείς πιστεύουμε στις διεπαγγελματικές, θέλουμε να γίνουν. Δεν είναι ότι μας δεν μας ενδιαφέρει η αντιπροσωπευτικότητά τους, αλλά ανάμεσα στην επιλογή του να μην έχουμε καθόλου και στο να έχουμε με μικρότερη αντιπροσωπευτικότητα και να τις παρακινήσουμε μέσα στην πενταετία να αυξήσουν την αντιπροσωπευτικότητά τους, η επιλογή μας είναι ότι θέλουμε να έχουμε και διεπαγγελματικές οργανώσεις. Τις πιστεύουμε.

Πιστεύουμε ότι είναι σημαντικό εργαλείο χάραξης και στρατηγικής και, επίσης, για να μην υπάρχει παρεξήγηση, όχι μόνο δεν είναι, αλλά απαγορεύεται να είναι σημείο συζήτησης των τιμών. Απαγορεύεται να είναι, διότι εκεί πηγαίνουμε στις εναρμονισμένες πρακτικές, όπως, επίσης, δεν σημαίνει ότι η συνύπαρξή με μια διεπαγγελματική καταργεί τους εσωτερικούς ανταγωνισμούς, ακόμα και στην ίδια πλευρά να βρίσκεται κάποιος.

Το γεγονός ότι θα κάτσουν οι βιομήχανοι στη διεπαγγελματική ή θα κάτσουν οι μεταποιητές δεν σημαίνει ότι δεν έχουν εσωτερικούς ανταγωνισμούς μεταξύ τους. Βεβαίως και έχουν. Σημαίνει, όμως, ότι μπορούν να συζητήσουν, όπως είπα, για το προϊόν τους και να χαράξουν συνολική στρατηγική για το προϊόν.

Το τρίτο ζήτημα που θέτει, το θέμα της υποχρεωτικότητας εισφορών, είναι απόλυτα συνδεδεμένο και θα το δείτε, αν διαβάσετε λίγο -όχι ότι κατηγορώ κανέναν σ’ αυτό, γιατί η κατεπείγουσα διαδικασία πράγματι ίσως δεν έδωσε τη δυνατότητα ενδελεχούς επεξεργασίας των διατάξεων από την πλευρά του Σώματος- ότι η υποχρεωτικότητα των εισφορών σε τρίτους μη μέλη αφορά μόνο Ενωσιακό Δίκαιο, δηλαδή διατάξεις του κανονισμού με βάση τον οποίον κάτω από ορισμένες προϋποθέσεις, όταν δηλαδή ανάλογα με το είδος του προϊόντος -οπωροκηπευτικά έχουν άλλη πλειοψηφία, γάλα έχει άλλη πλειοψηφία- εκεί έχουμε πλειοψηφία της τάξης του 60% η και του 80% συμμετοχής παραγωγών και εμπόρων και μόνο τότε αποκτά δεσμευτικότητα προς τρίτους η όποια απόφαση.

Άρα, δεν μπορεί να υπάρξει με το 15% δεσμευτικότητα προς μη μέλη παρά μόνο με αυτά τα πολύ αυξημένα ποσοστά και μόνο σε αυτές τις περιπτώσεις.

Αυτά ήθελα να πω μόνο διευκρινιστικά για να μην υπάρχουν παρανοήσεις.

Ευχαριστώ πολύ για τις κριτικές παρατηρήσεις.

**ΠΡΟΕΔΡΕΥΩΝ (Αθανάσιος Μπούρας):** Να δώσω τον λόγο στον κ. Δήμα, Υφυπουργό Ανάπτυξης και Επενδύσεων, για τις δικές του διατάξεις στο νομοσχέδιο.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Θα ήθελα να μιλήσω για το άρθρο 57. Το υποστήριξα και χθες στην επιτροπή.

Ουσιαστικά με το άρθρο 57 καταφέρνουμε και βάζουμε την Ελλάδα δυνατά στον χάρτη της καινοτομίας και ειδικά της καινοτομίας σε παγκόσμιο επίπεδο. Είναι η δημιουργία μιας πολιτείας καινοτομίας, ένας φυσικός χώρος δηλαδή, στην οποία φιλοδοξούμε να υπάρχουν μέσα μεγάλες εταιρείες, νεοφυείς επιχειρήσεις, start-uppers, ερευνητές και πανεπιστήμια με σκοπό να δημιουργούνται φυσικές συνέργειες και να προωθείται η έρευνα και γη καινοτομία.

Αυτό είναι ένα πολύ σημαντικό εγχείρημα από την πλευρά της ελληνικής Κυβέρνησης, το οποίο φιλοδοξούμε να έχει και σημαντική επιτυχία. Ο τρόπος με τον οποίον το προχωράμε είναι μέσω Σύμπραξης Δημόσιου - Ιδιωτικού Τομέα, δηλαδή η ελληνική Κυβέρνηση, το ελληνικό κράτος παραχωρεί την έκταση, τη γη στον Δήμο Πειραιώς και θα προχωρήσουμε σε διαγωνισμό στους πρώτους μήνες του 2020 ώστε να βρεθεί ανάδοχος, ο οποίος θα κάνει και την ανάπτυξη του συγκεκριμένου έργου.

Θεωρούμε ότι είναι μία πολύ σημαντική πρωτοβουλία, ειδικά όταν έχουμε πολλούς ανθρώπους που ασχολούνται με την καινοτομία και την έρευνα και βρίσκονται στο εξωτερικό. Είναι ένα σημαντικό πρώτο βήμα, ώστε σιγά-σιγά να αρχίσουμε να επαναπροσελκύουμε τους επιστήμονες μας που προσθέτουν αξία στο εξωτερικό.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):**  Κι εμείς ευχαριστούμε.

Θα κλείσουμε τη διαδικασία με την Κοινοβουλευτική Εκπρόσωπο της Νέας Δημοκρατίας την κ. Ράπτη.

**ΖΩΗ ΡΑΠΤΗ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, σε σχέση με τη ρήση που επικαλέστηκε ο Κοινοβουλευτικός Εκπρόσωπος του ΣΥΡΙΖΑ δεν ξέρω ποιος είπε ότι «έχουν λυθεί τα χέρια» ποιανού, για ποιον λόγο το είπε και σε τι αφορά και ως νομικός δεν μου αρέσει να σχολιάζω εικασίες. Όμως, σε ό,τι αφορά τα τεκταινόμενα με τους συλληφθέντες, παραπέμπω κι εδώ ως νομικός στα όσα ακούστηκαν «μηδενί δίκην δικάσης πριν αμφοίν μύθον ακούσης».

Εκείνο όμως που θέλω να κάνω ως σχόλιο, με αφορμή τα όσα ειπώθηκαν για «τη λύση των χεριών» της Αστυνομίας, είναι ότι τα χέρια λύθηκαν όχι προφανώς για να παρανομήσει αυτή, αλλά για να εφαρμόσει τον νόμο. Και ποιον νόμο; Τον νόμο που η Κυβέρνηση έφερε για να αποδοθούν τα πανεπιστήμια στους φοιτητές τους, για να σταματήσει η κατασκευή και χρήση μολότοφ μέσα και έξω από αυτά, τον νόμο που έφερε η Κυβέρνηση για να διακοπεί η καταστροφή της δημόσιας περιουσίας και οι καταλήψεις, τον νόμο που έφερε για την τιμωρία εξέγερσης των πολιτών μέσω διαδικτύου, που φέρνει ουσιαστικά το οργανωμένο έγκλημα εναντίον εκείνων των μεμονωμένων φρουρών έξω από τα αστυνομικά τμήματα, τα οποία καίγονται σε κάθε επιδρομή των αναρχικών.

Εμείς αυστηροποιήσαμε το πλαίσιο για όλες αυτές τις ποινές και αποδώσαμε τα πανεπιστήμια στους φοιτητές και τα κατειλημμένα κτήρια στους ιδιοκτήτες τους. Είναι προφανές ότι αυτή η νομιμότητα, αυτή η κανονικότητα σας ενοχλεί. Αλλιώς, τέσσερα χρόνια που κυβερνούσατε, θα είχατε νομοθετήσει κάτι για την εφαρμογή της.

Εσείς όχι μόνο δεν νομοθετήσατε, αλλά μειώσατε όσο μπορούσατε τις ποινές, εξαλείψατε το αξιόποινο για σειρά αξιόποινων πράξεων, όπως ήταν η κατασκευή και η χρήση μολότοφ και βεβαίως καταψηφίσατε τις συγκεκριμένες διατάξεις που φέραμε με την τροποποίηση του Ποινικού Κώδικα στη Βουλή, αφήνοντας τους συμπολίτες μας στο έλεος των συμμοριών.

Όμως, οι πολίτες στις 7 Ιουλίου έδωσαν την απάντηση και την εντολή σε εμάς, για να μπορέσουμε να φτιάξουμε αργά αλλά σταθερά και δημοκρατικά και πάλι ένα κανονικό, ένα ευνομούμενο κράτος και αυτό υλοποιούμε με καθημερινή αφοσίωση.

Κυρίες και κύριοι συνάδελφοι, με το παρόν πολυνομοσχέδιο –για να έρθω στις διατάξεις του εισηγμένου νομοσχεδίου- έγινε ξεκάθαρο κατά τη συζήτηση ενώπιόν μας ότι υλοποιούμε συγκεκριμένες, αναγκαίες και επείγουσες παρεμβάσεις σε επιμέρους ζητήματα, τα οποία όμως σήμερα απαιτούν τη ρύθμιση και την ουσιαστική αντιμετώπισή τους. Γιατί; Διότι το ισχύον νομοθετικό πλαίσιο και το περιορισμένο του χρόνου που διαθέτουμε δεν επιλύουν αυτά τα εκκρεμή, σοβαρά προβλήματα που υπάρχουν.

Όλοι, είναι η αλήθεια, θα θέλαμε τον χρόνο να συζητήσουμε πολύ περισσότερο και χωρίς βεβαίως τη διαδικασία του κατεπείγοντος, αλλά δυστυχώς δεν έχουμε αυτή την πολυτέλεια. Άλλωστε και η Αξιωματική Αντιπολίτευση, τόσο στην επιτροπή όσο και ενώπιόν μας, έκανε δεκτό ότι αναμφισβήτητα υπάρχουν πολλοί κατεπείγοντες λόγοι που εισάγονται οι συγκεκριμένες ρυθμίσεις και συζητούμε το παρόν νομοσχέδιο –άρα, ούτε ρουσφετολογικό ούτε άκυρο.

Εγώ θα ήθελα να σταθώ σε συγκεκριμένα ζητήματα του νομοσχεδίου και κυρίως στις θετικές συνέπειες των προωθούμενων νομοθετικών ρυθμίσεων.

Σε ό,τι αφορά την υγεία των πολιτών, με τις διατάξεις πράγματι αντιμετωπίζουμε αυτά τα επείγοντα ζητήματα που ανέκυψαν με τη μη έγκαιρη συγκρότηση των συμβουλίων αξιολόγησης γιατρών και οδοντιάτρων του ΕΣΥ. Έτσι, η πρόβλεψη για παράταση του χρόνου διεκπεραίωσης και κατάταξης μέχρι 31-1-2020 μπαίνει για να μην αποχωρήσουν από τις θέσεις τους, από τις θέσεις του ΕΣΥ οι γιατροί αυτοί. Δεν είναι λοιπόν κατεπείγουσα αυτή η ανάγκη ρύθμισης της περίπτωσης αυτής;

Έπειτα, με τον εκσυγχρονισμό της κρίσης για την επιλογή των γιατρών του ΕΣΥ και με την καθιέρωση ηλεκτρονικού τρόπου υποβολής των υποψηφιοτήτων, αυτή η σχετική διαδικασία θα ολοκληρώνεται ταχύτερα, με μεγαλύτερη διαφάνεια και έτσι τα νοσοκομεία θα λύνουν αμεσότερα τις ανάγκες τους σε ιατρικό προσωπικό. Είναι προφανής ο θετικός αντίκτυπος για την εξυπηρέτηση του πολίτη και την προστασία της υγείας του και είναι και αυτό πάντοτε ένα επίκαιρο και επείγον θέμα.

Για το ζήτημα της πρόσθετης περιόδου αμοιβής με πάγια αντιμισθία όλων των οικογενειακών γιατρών, αυτό είναι ένα ζήτημα το οποίο επανειλημμένα έχουμε συζητήσει και κατά τη διάρκεια της προηγούμενης κυβέρνησης και πριν, αν θέλουμε δηλαδή να ενισχύσουμε αποφασιστικά το σύστημα της πρωτοβάθμιας περίθαλψης στη χώρα και γνωρίζουμε όλοι ότι πρέπει να το κάνουμε κάτι το οποίον είναι, επίσης, κατεπείγον.

Εξάλλου, για τα ζητήματα των προαναχωρησιακών κέντρων, ακριβώς για να μην αφήσουμε τα προαναχωρησιακά κέντρα χωρίς γιατρούς, νοσηλευτές και λοιπούς ψυχολόγους και νοσηλευτικό προσωπικό, θέτουμε παράταση μέχρι 31-3-2020 με τις προϋποθέσεις τις περιοριστικές της διάταξης αυτής. Γιατί μέχρι τότε αναμένεται να έχει ολοκληρωθεί η στελέχωσή τους μέσω της νέας διαδικασίας προκήρυξης επιλογής του προσωπικού.

Έρχομαι στα ζητήματα της προστασίας του πολίτη. Με βάση αυτές τις σχετικές διατάξεις ρυθμίζονται επείγοντα ζητήματα για την εθνική μας ασφάλειας. Στα πλαίσια της πολιτικής του προσφυγικού, η Κυβέρνηση είχε εξαγγείλει με τη ρύθμιση του άρθρου 17 τη σύσταση μιας νέας κατηγορίας του ένστολου προσωπικού, που είναι οι περίφημοι συνοριακοί φύλακες. Πρόκειται για φύλακες ορισμένου χρόνου, με ετήσια θητεία, για την αντιμετώπιση των αυξημένων μεταναστευτικών ροών της χώρας μας. Αυτή η πρόσληψη δρομολογείται άμεσα και γίνεται χωρίς να απαιτείται η προκήρυξη μόνιμων προσλήψεων στην Ελληνική Αστυνομία, για να προστατεύσουμε ταχύτερα τα σύνορά μας στο ανατολικό Αιγαίο, όπως έχουμε δεσμευθεί. Ακόμα, λοιπόν, ένα ζήτημα κατεπείγον.

Στο πλαίσιο της προστασίας του πολίτη, δίνουμε τη δυνατότητα -όπως ειπώθηκε- να επαναπροσλάβουμε πυροσβέστες εποχικής απασχόλησης με σχέση εργασίας ιδιωτικού δικαίου και αυτό το κάνουμε γιατί είναι πολύτιμη η εξειδίκευση που διαθέτουν για την απρόσκοπτη λειτουργία του μηχανισμού προστασίας της χώρας. Είναι γνωστό αυτό το καθεστώς για όποιον λέει ότι δεν το ξέρει, δεν το γνωρίζει. Είναι γνωστό ότι το καθεστώς αυτών των συμβάσεων παρατείνεται, για τελευταία φορά όμως σήμερα και για μια τελευταία πενταετία, καθώς βεβαίως είναι προφανές ότι πρέπει να υπάρξει -και θα υπάρξει- ένα σύστημα που θα επιτρέπει την είσοδο νέων εργαζομένων μέσω μιας ανοικτής διαγωνιστικής διαδικασίας και σε αυτή την υπηρεσία.

Σε ό,τι αφορά την εργασία και την κοινωνική ασφάλιση των πολιτών, δίνουμε τις αναγκαίες λύσεις σε επείγοντα ζητήματα που απασχολούν χιλιάδες ασφαλισμένοι. Ένα από αυτά τα ζητήματα είναι η παράταση - ανάσα που δίνουμε μέχρι 31-5-2020 στους ελεύθερους επαγγελματίες, τους δικηγόρους, μηχανικούς και γιατρούς, σε όσους δηλαδή είχαν υποβάλει εμπρόθεσμα αίτηση στην ηλεκτρονική πλατφόρμα του ΕΦΚΑ για τον προσδιορισμό της οφειλής τους, ώστε να μην χάσουν το δικαίωμα υπαγωγής στη ρύθμιση του σχετικού νόμου –γιατί να μην το χάσουν;- λόγω τυχόν καθυστέρησης της διαδικασίας προσδιορισμού των οφειλών από τις αρμόδιες υπηρεσίες. Αν δεν είναι αυτή μια κατεπείγουσα ρύθμιση, δεν ξέρω κι εγώ ποια είναι!

Ενισχύουμε τη δράση του Σώματος Επιθεώρησης Εργασίας, με στόχο την καλύτερη προστασία των εργαζομένων και την αποτελεσματική εφαρμογή της εργατικής νομοθεσίας. Έτσι διασφαλίζουμε τη διατήρηση του στόλου αυτοκινήτων από το ΣΕΠΕ ώστε να εκπληρώνουν καθημερινά και απρόσκοπτα τον ρόλο του ελέγχου των σχέσεων εργασίας. Γιατί εμείς μιλάμε μόνο με έργα και στηρίζουμε τους εργαζόμενους στην πράξη.

Ολοκληρώνοντας θα μιλήσω για την προστασία της πρώτης κατοικίας. Εκεί, λοιπόν, πράγματι παρατείνουμε, όπως είχαμε εξαγγείλει και προεκλογικά, τη διάρκεια ισχύος του πλαισίου προστασίας της πρώτης κατοικίας μέχρι 30 Απριλίου του 2020, ούτως ώστε να ολοκληρωθεί η επεξεργασία ενός συνεκτικού νομοθετήματος, το οποίο ετοιμάζουμε, για τη ρύθμιση οφειλών φυσικών και νομικών προσώπων. Έτσι, δίνουμε τη δυνατότητα σε περισσότερους δανειολήπτες να αιτηθούν την ένταξή τους σε ένα προστατευτικό πλαίσιο, αυτό της πρώτης κατοικίας, και να λάβουν τη ρύθμιση του δανείου τους προς τον σκοπό της προστασίας της κύριας κατοικίας.

Τέλος, με τις διατάξεις του νομοσχεδίου που αφορούν το Υπουργείο Δικαιοσύνης, δίνουμε μια αναγκαία λύση σε ένα σοβαρό ζήτημα που για εμάς το νομικούς ανέκυψε με την εφαρμογή του ν.4640/2019 για τη διαμεσολάβηση.

Έτσι, δίνεται η δυνατότητα κατάθεσης του ενημερωτικού εγγράφου του εντολέα για τη δυνατότητα διαμεσολαβητικής διευθέτησης κατά την κατάθεση της αγωγής ή το αργότερο ως τη συζήτησή της επί ποινή απαραδέκτου της συζήτησης και όχι της αγωγής, όπως είχε νομοθετηθεί.

Μάλιστα, αυτή η ρύθμιση είχε και έχει αναδρομική ισχύ και αφορά και τις αγωγές που κατατέθηκαν από την έναρξη ισχύος του ν.4640/2019, ένα αναγκαίο ζήτημα που έπρεπε να διευθετηθεί εν όψει της συζήτησης πλειάδας αγωγών πριν την ψήφιση του νόμου για τη διαμεσολάβηση.

Κυρίες και κύριοι συνάδελφοι, πιστεύω πως καταδείχθηκε η ανάγκη άμεσης επίλυσης των σχετικών προβλημάτων, ιδίως στους τομείς της υγείας, της κοινωνικής ασφάλισης, της δημόσιας τάξης, της προστασίας της πρώτης κατοικίας και της πολιτικής προστασίας.

Προφανώς οι επείγουσες ανάγκες της κοινωνίας προηγούνται πάντοτε της όποιας νομοτεχνικής κανονικότητας, που φυσικά κανείς δεν διαφωνεί ότι πρέπει να υπάρχει.

Αποστολή της πολιτικής, όμως και των πολιτικών είναι να δίνουμε άμεσες και ουσιαστικές λύσεις στα προβλήματα των πολιτών και αυτό το κάνουμε ξεκάθαρο με το παρόν πολυνομοσχέδιο. Γι’ αυτό και το στηρίζουμε, έχοντας επίγνωση των ευθυνών μας προς την ελληνική κοινωνία που μας εμπιστεύτηκε τη διακυβέρνηση της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υγείας: «Κατεπείγουσες ρυθμίσεις αρμοδιότητας των Υπουργείων Υγείας, Εσωτερικών, Εργασίας και Κοινωνικών Υποθέσεων και άλλες διατάξεις».

Προχωρούμε στην ψήφιση επί της αρχής, των άρθρων, της τροπολογίας και του συνόλου του νομοσχεδίου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, εξήντα έξι άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλίσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση.

Βεβαιωθείτε ότι έχετε ψηφίσει όλα τα άρθρα, την τροπολογία, το ακροτελεύτιο άρθρο και το σύνολο.

Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κατεπείγουσες ρυθμίσεις αρμοδιότητας των Υπουργείων Υγείας, Εσωτερικών, Εργασίας και Κοινωνικών Υποθέσεων και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 7 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 31 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 40 όπως τροπ. ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 51 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 53 (νέο άρθρο 59) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 54 (νέο άρθρο 60) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 55 (νέο άρθρο 61) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 56 (νέο άρθρο 62) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 57 (νέο άρθρο 63) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 58 (νέο άρθρο 64) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 59 (νέο άρθρο 65) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 60 (νέο άρθρο 66) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 61 (νέο άρθρο 67) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 62 (νέο άρθρο 68) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 63 (νέο άρθρο 69) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 64 (νέο άρθρο 70) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 65 (νέο άρθρο 71) όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 66 (νέο άρθρο 72) ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 120/11 (εντάσσεται ως άρθρα 53-58) ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |

ΑΛΛΑΓΗΣ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του του Υπουργείου Υγείας: «Κατεπείγουσες ρυθμίσεις αρμοδιότητας των Υπουργείων Υγείας, Εσωτερικών, Εργασίας και Κοινωνικών Υποθέσεων και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ.266α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η εξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 15.38΄ λύεται η συνεδρίαση για αύριο, ημέρα Τετάρτη 11 Δεκεμβρίου 2019 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Διευκόλυνση άσκησης εκλογικού δικαιώματος εκλογέων που βρίσκονται εκτός ελληνικής επικράτειας και τροποποίηση εκλογικής διαδικασίας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**