(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΑ΄

Τετάρτη, 21 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Γ. Βαρεμένου και Α. Αδαμοπούλου, σελ.   
2. Ανακοινώνεται ότι τη συνεδρίαση παρακολουθούν μαθητές από το 17ο Δημοτικό Σχολείο Αγίου Δημητρίου Αθήνας, το Γυμνάσιο Κουτσοποδίου Αργολίδας, το 2ο Γενικό Λύκειο Αλιβερίου Ευβοίας, το 6ο Δημοτικό Σχολείο Βόλου, σελ.   
3. Ανακοινώνεται επιστολή της κ. Φωτεινής Μπακαδήμα, προς τον Πρόεδρο της Βουλής κ. Κωνσταντίνο Τασούλα, με την οποία ενημερώνει ότι προσχωρεί στην Κοινοβουλευτική Ομάδα του ΣΥΡΙΖΑ - Προοδευτική Συμμαχία και ο ΣΥΡΙΖΑ - Προοδευτική Συμμαχία ενημερώνει ότι η κ. Φωτεινή Μπακαδήμα προσχωρεί και εντάσσεται στην Κοινοβουλευτική Ομάδα του ΣΥΡΙΖΑ - Προοδευτική Συμμαχία, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Ολοκληρωμένο Σύστημα Παροχής Ανακουφιστικής Φροντίδας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις», σελ.   
2. Αίτηση διεξαγωγής ονομαστικής ψηφοφορίας επί του άρθρου 88 του σχεδίου νόμου από Βουλευτές της Κοινοβουλευτικής Ομάδας του ΣΥΡΙΖΑ, σελ.   
3. Επιστολικές ψήφοι επί της ονομαστικής ψηφοφορίας, σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΠΛΕΥΡΗΣ Α. , σελ.   
 ΣΑΚΟΡΑΦΑ Σ. , σελ.   
 ΣΥΝΤΥΧΑΚΗΣ Ε. , σελ.   
  
Β. Επί του σχεδίου νόμου του Υπουργείου Υγείας:  
 ΑΘΑΝΑΣΙΟΥ Μ. , σελ.   
 ΑΛΕΞΙΑΔΗΣ Τ. , σελ.   
 ΑΛΕΞΟΠΟΥΛΟΥ Α. , σελ.   
 ΑΠΑΤΖΙΔΗ Μ. , σελ.   
 ΑΠΟΣΤΟΛΟΥ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΛΑΧΟΣ Γ. , σελ.   
 ΒΡΟΥΤΣΗΣ Ι. , σελ.   
 ΒΡΥΖΙΔΟΥ Π. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΚΟΚΑΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΑΒΑΚΗΣ Α. , σελ.   
 ΔΗΜΟΣΧΑΚΗΣ Α. , σελ.   
 ΘΡΑΨΑΝΙΩΤΗΣ Ε. , σελ.   
 ΚΑΒΒΑΔΑΣ Α. , σελ.   
 ΚΑΝΕΛΛΗ Γ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΦΑΛΑ Μ. , σελ.   
 ΚΟΥΡΟΥΜΠΛΗΣ Π. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΗΡΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΤΑΣ Π. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΑΡΚΟΥ Κ. , σελ.   
 ΜΕΪΚΟΠΟΥΛΟΣ Α. , σελ.   
 ΜΙΧΑΗΛΙΔΟΥ Δ. , σελ.   
 ΞΑΝΘΟΣ Α. , σελ.   
 ΟΙΚΟΝΟΜΟΥ Β. , σελ.   
 ΠΑΠΑΔΟΠΟΥΛΟΣ Α. , σελ.   
 ΠΑΠΑΔΟΠΟΥΛΟΣ Μ. , σελ.   
 ΠΑΠΠΑΣ Ι. , σελ.   
 ΠΑΠΠΑΣ Ν. , σελ.   
 ΠΛΕΥΡΗΣ Α. , σελ.   
 ΠΟΛΑΚΗΣ Π. , σελ.   
 ΠΟΥΛΑΣ Α. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΝΔΡΑ Α. , σελ.   
 ΣΚΟΥΡΛΕΤΗΣ Π. , σελ.   
 ΣΚΡΕΚΑΣ Κ. , σελ.   
 ΣΠΑΝΑΚΗΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΡΑΓΓΙΔΗΣ Γ. , σελ.   
 ΧΑΡΔΑΛΙΑΣ Ν. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.   
  
Γ. ΠΑΡΕΜΒΑΣΕΙΣ:  
 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΑ΄

Τετάρτη 21 Δεκεμβρίου 2022

Αθήνα, σήμερα στις 21 Δεκεμβρίου 2022, ημέρα Τετάρτη και ώρα 10.19΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρουαυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-12-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ν΄ συνεδριάσεώς του, της Τρίτης 20 Δεκεμβρίου 2022, σε ό,τι αφορά την ψήφιση στο σύνολο του σχεδίου νόμου: «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Ολοκληρωμένο Σύστημα Παροχής Ανακουφιστικής Φροντίδας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις».

Η Διάσκεψη των Προέδρων αποφάσισε στη συνεδρίασή της στις 16 Δεκεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Έχω ενημερωθεί ότι για κάποιες τροπολογίες άλλων Υπουργείων θα έρθουν καθ’ οδόν, όσο θα προχωρά δηλαδή η συζήτηση, οι αρμόδιοι Υπουργοί.

Επί της βασικής αυτής εισήγησης υπάρχει αντίρρηση; Όχι. Το Σώμα συνεφώνησε ομοφώνως.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, παρακαλώ τον λόγο επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ.

Βεβαίως, ξέρουμε ότι είναι πάγια τακτική όλων των κυβερνήσεων στην τελευταία συνεδρίαση της Βουλής κάθε χρόνο να έρχεται μία πλημμυρίδα τροπολογιών. Θα θέλαμε να ρωτήσουμε τόσο την Κυβέρνηση όσο και το Προεδρείο, εάν θα έρθουν και άλλες τροπολογίες. Θα έρθουν υπουργικές τροπολογίες και πότε;

Δεύτερον, το ΚΚΕ ζητάει να τοποθετηθεί η Κυβέρνηση αλλά και το Προεδρείο της Βουλής, εάν θα κάνει δεκτές ή εάν θα βάλει σε ψηφοφορία τις τροπολογίες του ΚΚΕ. Και βεβαίως, ζητάμε να τοποθετηθούν και τα άλλα κόμματα, είτε διαμέσου των εισηγητών είτε των Κοινοβουλευτικών Εκπροσώπων, για τις συγκεκριμένες τροπολογίες.

Το ΚΚΕ, για παράδειγμα, στέκεται θετικά στην τροπολογία του ΣΥΡΙΖΑ για την έκτακτη οικονομική ενίσχυση στο προσωπικό του ΕΣΥ, στους εκπαιδευτικούς, αλλά και στο προσωπικό καθαριότητας των ΟΤΑ, παρά το γεγονός ότι θεωρούμε ότι με έκτακτα επιδόματα δεν αντιμετωπίζονται τα προβλήματα, αλλά θα πρέπει να υπάρξουν γενναίες αυξήσεις στους μισθούς και στις συντάξεις, επαναφορά του δέκατου τρίτου και δέκατου τέταρτου μισθού και σύνταξης…

**ΠΡΟΕΔΡΕΥΩΝ (Νικήτας Κακλαμάνης):** Τώρα δεν είναι επί της διαδικασίας αυτό που κάνετε…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, γιατί δεν είναι επί της διαδικασίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συνοψίζοντας, λοιπόν, κύριε Πρόεδρε, θέλουμε από την Κυβέρνηση και από το Προεδρείο της Βουλής να μάθουμε, εάν θα επιτρέψει να μπουν σε ψηφοφορία οι τροπολογίες του ΚΚΕ και να τοποθετηθούν και οι εκπρόσωποι των άλλων κομμάτων στις τροπολογίες του ΚΚΕ.

**ΠΡΟΕΔΡΕΥΩΝ (Νικήτας Κακλαμάνης):** Το Προεδρείο, όπως ξέρετε, δεν έχει θέση σε αυτά τα οποία λέτε. Είστε παλαιός κοινοβουλευτικός. Σε ό,τι αφορά στις βουλευτικές τροπολογίες, πάγια αρχή, βάσει του Κανονισμού, είναι ότι όσες δέχεται ο Υπουργός μπαίνουν σε ψηφοφορία και όσες δεν δέχεται ο Υπουργός ο Κανονισμός δεν επιτρέπει να μπουν σε ψηφοφορία. Είναι απλά, παλιά πράγματα, που απορώ γιατί μου τα ρωτήσετε, αγαπητέ μου συνάδελφε.

Ο Υπουργός θα σας απαντήσει για το ποιες βουλευτικές τροπολογίες, ενδεχομένως, δέχεται ή δεν δέχεται. Όσες δέχεται θα μπουν στην ψηφοφορία. Για νέες τροπολογίες το Προεδρείο, κύριε Καραθανασόπουλε, δεν έχει καμμία ενημέρωση μέχρι αυτή τη στιγμή που μιλάμε.

Παρακαλώ να ανοίξει το σύστημα ηλεκτρονικής εγγραφής των ομιλητών.

Κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Η τελευταία συνεδρίαση της χρονιάς είναι πάντα περίεργη -έτσι είθισται, όπως πολύ ωραία είπε και ο αγαπητός συνάδελφος του ΚΚΕ- διότι, συνήθως, γίνεται συνοπτικώς η διεκπεραίωση εκκρεμοτήτων διαφόρων Υπουργείων. Το έχουμε δει επανειλημμένως όσοι είμαστε αρκετά χρόνια στη Βουλή.

Παρά ταύτα θα ήθελα να πω τα εξής. Η Κυβέρνηση μού έκανε την τιμή να εισηγηθώ, κύριε Υπουργέ, ένα νομοσχέδιο το οποίο θα έλεγα ότι είναι σπουδαίο. Θα ήταν μία πολύ καλή ευκαιρία να δούμε τα προβλήματα που έχουμε δημιουργήσει και έχουμε αφήσει να διαιωνίζονται σ’ αυτή τη χώρα με καθαρό μάτι και να δούμε αν η Κυβέρνηση και η πολιτεία, με την ευρύτερη έννοια, έρχονται και καλύπτουν μέρος αυτών των προβλημάτων.

Σήμερα, λοιπόν, αυτό το νομοσχέδιο έρχεται να καλύψει ένα τεράστιο κενό στον χώρο της υγείας. Αυτό δείχνει και την ευαισθησία την οποία έχει ο κύριος Υπουργός, ο οποίος κατάλαβε το μέγεθος του προβλήματος -είναι ένας από τους πολύ καλούς Υπουργούς Υγείας- και πραγματικά έχοντας γνώση του χώρου, αντελήφθη το κομμάτι που αφορά σε χιλιάδες συμπολίτες μας οι οποίοι πάσχουν βαρέως και απειλείται η ζωή τους από την ασθένεια με την οποία βρίσκονται σε μάχη πλέον, αφορά και σε χιλιάδες συμπατριώτες μας που είναι το οικογενειακό και φιλικό περιβάλλον αυτών των ανθρώπων, οι οποίοι ήταν παρατημένοι από την πολιτεία όλα τα προηγούμενα χρόνια. Είναι οι άνθρωποι οι οποίοι κάνουμε την προσευχή μας να μη βρεθούμε στη θέση τους, αλλά όσο δεν είμαστε στη θέση τους στρέφουμε το βλέμμα μας και την προσοχή μας από αυτούς.

Σήμερα, αφού έχει ολοκληρωθεί ο κύκλος της συζήτησης στην Επιτροπή Κοινωνικών Υποθέσεων όπου συζητήσαμε αναλυτικά τις προβλέψεις του νομοσχεδίου που φέρατε, κύριε Υπουργέ, έχοντας ακούσει με προσοχή τους φορείς και μετά από έναν καλό -θα έλεγα- διάλογο μέσω της διαβούλευσης και γενικότερα της συζήτησης με τους φορείς οι οποίοι ασχολούνται με αυτά τα τεράστια προβλήματα και ζητήματα που απασχολούν την ελληνική κοινωνία καταλήξαμε σ’ αυτό το πόνημα, σ’ αυτή τη νομοθετική ρύθμιση, ιστορική θα έλεγα και πολύ σημαντική για το Υπουργείο Υγείας.

Έτσι θα ήθελα –αλλά, τέλος πάντων, δεν έχει σημασία το τι θέλω εγώ- να επικεντρώσουμε όλη τη συζήτηση και τα φώτα πάνω σε αυτό το νομοσχέδιο και να μην κάνουμε μία συζήτηση η οποία μπορεί να ιντριγκάρει τον εγκέφαλό μας και το αντιπολιτευτικό μας αντανακλαστικό και όλη αυτή τη διάθεση να κλείσουμε την κοινοβουλευτική χρονιά πετώντας πέντε κορώνες, αλλά να ρίξουμε τους τόνους και να δείξουμε διάθεση προσφοράς και συνεισφοράς σε αυτό το οποίο γίνεται σήμερα εδώ. Δηλαδή, στο να θεσμοθετήσουμε και να νομοθετήσουμε την ανακουφιστική φροντίδα στη χώρα, που είναι ένα τεράστιο έλλειμμα -όπως είπα προηγουμένως- και το οποίο είναι αποσπασματικά αντιμετωπίσιμο από την πολιτεία. Υπάρχουν ελάχιστες δομές στη χώρα μας, δύο-τρεις νομίζω, ενώ τα νοσοκομεία δεν αντιμετώπιζαν το πρόβλημα, όπως περιγράφεται στη θεσμική τους συγκρότηση στο νομοσχέδιο, κύριε Υπουργέ.

Διάβαζα χθες στο διαδίκτυο –και θα το ξαναπώ- ένα κείμενο-καταγγελία, το οποίο ουσιαστικά νομίζω ότι ήταν κατάθεση ψυχής, μιας γιατρού η οποία περιγράφει πώς είναι η ζωή αυτών των ανθρώπων όταν φτάνουν με απόγνωση στα νοσοκομεία, όταν η διάρκεια αυτής της ασθένειας που τους δοκιμάζει τους εξουθενώνει, εξουθενώνει και τις οικογένειές τους οι οποίες πολλές φορές τους παρατούν, ενώ τα νοσοκομεία δεν παίζουν πλέον τον ρόλο τους ως νοσηλευτικές μονάδες θεραπείας και φροντίδας, αλλά ως πάρκινγκ, δηλαδή χώροι που απλά παρατάμε αυτούς τους ανθρώπους για να μην τους φορτωνόμαστε είτε γιατί δεν έχουμε το ψυχικό σθένος είτε γιατί δεν έχουμε τις γνώσεις είτε γιατί δεν έχουμε την οικονομική δυνατότητα να τους φροντίσουμε και δυστυχώς, είναι παρατημένοι. Και επειδή, βρίσκονται σ’ ένα νοσηλευτικό ίδρυμα θεωρούμε πως είναι σύστημα υγείας και αντιμετώπιση των βαρύτατων αυτών προβλημάτων.

Μιλάμε για κάποιους ελάχιστους. Όλες οι μελέτες λένε ότι είναι περί των εκατόν τριάντα πέντε χιλιάδων ασθενών σε τέτοια κατάσταση. Το 1/3 αυτών είναι καρκινοπαθείς. Τα 2/3 είναι άνθρωποι με χρόνιες ασθένειες. Χιλιάδες συμπολίτες μας, λοιπόν, περιμένουν στωικά όλα τα χρόνια, αυτοί και οι συγγενείς τους, οι οικογένειές τους, την τοποθέτηση της πολιτείας έτσι ώστε να συγκροτήσει, πλέον θεσμικά, το πλαίσιο για να αντιμετωπίζονται αυτές οι περιπτώσεις.

Αυτό το οποίο εμείς λέμε, λοιπόν, είναι ότι ήρθε η ώρα να γίνει αυτό. Ήρθε η ώρα η πολιτεία να αντιμετωπίσει και να παίξει τον ρόλο της δημιουργώντας το νομικό, νομοθετικό και θεσμικό πλαίσιο το οποίο προβλέπει τις δομές οι οποίες θα αντιμετωπίσουν αυτό το πρόβλημα και τον τρόπο με τον οποίο θα αντιμετωπιστεί αυτό το πρόβλημα. Για πρώτη φορά συζητάμε για διεπιστημονική αντιμετώπιση αυτών των ασθενών. Δηλαδή, όχι πλέον μια μονομερή προσέγγιση του ζητήματος, αλλά διεπιστημονική από τον ιατρό, τον νοσηλευτή, τον φυσικοθεραπευτή -χαίρομαι που μπήκε τελικά σε όλη τη διάταξη του νομοσχεδίου και ο ρόλος του φυσικοθεραπευτή- τον κοινωνικό λειτουργό και τον ψυχολόγο. Είναι όλα αυτά τα στοιχεία τα οποία κατατέθηκαν από τους φορείς και τους ανθρώπους οι οποίοι έχουν ασχοληθεί επιμελώς με τα θέματα αυτά.

Σε αυτό το σχέδιο, όταν θα είναι πλέον σε πλήρη εξέλιξη, θα είναι γύρω στις τριακόσιες οι δομές με τις διεπιστημονικές ομάδες και η καθεμία θα αντιμετωπίζει πενήντα ασθενείς.

Φιλοδοξούμε, λοιπόν, να είμαστε σε πλήρη εξέλιξη αυτού του σχεδίου με δεκαπέντε χιλιάδες ασθενείς την ημέρα, οι οποίοι θα μπορούν να αντιμετωπίζονται είτε στις δομές των εξωτερικών ιατρείων στα νοσοκομεία είτε στα κέντρα ημερήσιας ανακουφιστικής φροντίδας των ασθενών είτε στους ξενώνες ανακουφιστικής φροντίδας είτε στις μονάδες κατ’ οίκον. Έτσι θα είναι το περίγραμμα αυτής της μεταρρύθμισης. Θα υπάρχει η δυνατότητα ως εξωτερικός ασθενής να επισκέπτεσαι το νοσοκομείο, να είσαι στους ξενώνες ανακουφιστικής φροντίδας, οι οποίοι θα είναι από οκτώ ως είκοσι πέντε κλίνες. Και η μεγάλη αξία και σημασία είναι της κατ’ οίκον φροντίδας.

Εμπλεκόμενος σε αυτή την ιστορία, κύριε Υπουργέ -όχι μόνο επειδή καταφέραμε η ομάδα που είχε προετοιμάσει το πρόγραμμα υγείας της Νέας Δημοκρατίας, να το θέσει το ζήτημα αυτό βλέποντας από τότε, το 2019, το μεγάλο έλλειμμα που είχε ο χώρος της υγείας-, νομίζω ότι είναι σημαντικό πως το πρόγραμμα υγείας της Νέας Δημοκρατίας είχε ως βασική του θέση τη λειτουργία τέτοιων μονάδων και την ίδρυση της ανακουφιστικής φροντίδας στη χώρα μας. Αυτές, λοιπόν, οι μονάδες και αυτό το θεσμικό πλαίσιο από τη στιγμή που εμείς το είχαμε εντοπίσει και σήμερα έρχεται να γίνει νόμος του κράτους, είναι πολύ σημαντικό να είναι μέσα σε διατάξεις, οι οποίες θα λύσουν άμεσα τις εκκρεμότητες.

Λέω, λοιπόν, ότι οι λίγες δομές που υπάρχουν είναι δύο, τρεις. Η μία από αυτές είναι και μέσα στην καρδιά της Αττικής, στα Σπάτα και είναι δημιουργημένη από την Εκκλησία, μιλάω για τη δομή της «Γαλιλαίας», που μας έδωσε και την αφορμή και την αφετηρία να δούμε από κοντά πώς μπορεί να λειτουργήσει μία τέτοια δομή με τρόπο άριστο, υποδειγματικό, με οικονομική αυτοτέλεια. Το κράτος δεν έχει πληρώσει ούτε 1 ευρώ για τη δημιουργία και τη λειτουργία αυτής της δομής. Όλα αυτά τα οποία ξοδεύει και επενδύει αυτή η δομή είναι από φιλανθρωπίες και από χορηγίες ιδιωτών και ανθρώπων οι οποίοι έχουν την ευαισθησία αυτή, αλλά πραγματικά δεν μπορεί να μένει το πράγμα εκεί.

Αυτή, λοιπόν, η δομή είναι ένα λαμπρό παράδειγμα και ο Μητροπολίτης Μεσογαίας και Λαυρεωτικής Νικόλαος και το επιτελείο του, επίσης υπήρχε εκπρόσωπος, η καθηγήτρια η κ. Τσεκμέζογλου, η οποία μας μίλησε. Υπάρχουν και άλλες δομές ανακουφιστικής αγωγής, η μονάδα «Τζένη Καρέζη» και άλλες, οι οποίες έχουν λειτουργήσει στο πλαίσιο των δικών τους καθηκόντων, μας έχουν δώσει δείγματα γραφής και μας δείχνουν τον δρόμο και τον τρόπο να προχωρήσει αυτή η μεταρρύθμιση.

Εμείς αυτό που περιμένουμε, κύριε Υπουργέ, είναι να προχωρήσετε με άμεσα, γρήγορα και αποτελεσματικά βήματα αυτή τη μεταρρύθμιση. Όχι πολλές υπουργικές αποφάσεις, όχι πολλά προεδρικά διατάγματα, όχι πολλή γραφειοκρατία, όχι πολλή συζήτηση των επιτελών, ταχύτατες διαδικασίες. Εκεί θα κριθείτε. Το μεγάλο βήμα το κάνατε βέβαια, φέρνοντας εδώ το νομοσχέδιο, αλλά από εδώ και πέρα εκεί θα κριθείτε, κάνοντας άμεσες κινήσεις, έτσι ώστε αυτές οι μονάδες, που ήδη λειτουργούν, να πάρουν σάρκα και οστά και να μπορούν να έχουν την νομοθετική άνεση να κάνουν τις ενέργειες τους και οι καινούργιες μονάδες που θα δημιουργηθούν να μπουν και αυτές άμεσα σε λειτουργία και να προσφέρουν το έργο τους.

Και αυτό το οποίο πρέπει να πούμε είναι ότι αυτή η μεταρρύθμιση και οι δομές θα είναι στο πλαίσιο του Εθνικού Συστήματος Υγείας. Άρα, λοιπόν, ο δημόσιος χαρακτήρας εκ των πραγμάτων είναι διασφαλισμένος. Απλά, θα δώσουμε τη δυνατότητα σε όποιον νομίζει ότι μπορεί να προσφέρει τον οβολό του για ιερό σκοπό, για σημαντικό σκοπό, ανθρωπιστικό σκοπό να το κάνει και βέβαια, μέσα στο αυστηρό πλαίσιο που προβλέπει το νόμος να λειτουργήσει και να δημιουργήσει αυτές τις δομές.

Για μένα ήταν πολύ μεγάλη τιμή να κάνω αυτή την εισήγηση. Σας ευχαριστώ για άλλη μία φορά για τη δυνατότητα που μου δώσατε. Είναι για μένα μία πολύ σημαντική ευκαιρία να συμφωνήσουμε όλες οι πτέρυγες πάνω σ’ αυτή την πρόταση. Ο καθένας ας πει τον λόγο του και την επιμέρους πρότασή του, αλλά ως αντίληψη, ως σύλληψη και ως προσπάθεια νομίζω ότι είναι μία μεγάλη ευκαιρία, κλείνοντας τη χρονιά και πηγαίνοντας για τις άγιες ημέρες των Χριστουγέννων και αλλάζοντας τον παλαιό χρόνο με έναν πιο ελπιδοφόρο, καινούργιο να αφήσουμε ένα θετικό αποτύπωμα σε αυτή την Αίθουσα, να στείλουμε ένα μήνυμα ομοψυχίας και ενότητας πάνω στα βασικά και στα στοιχειώδη αυτής της χώρας ότι δεν θα αφήνουμε και δεν μπορούμε να αφήσουμε κανένα συμπολίτη μας, κανέναν άνθρωπο πίσω και να τον βλέπουμε με σκληρότητα και αδιαφορία, αλλά πρέπει να τον βλέπουμε και να τον φροντίζουμε με αγάπη, με φροντίδα τέτοια που να αναλογεί και να είναι αντίστοιχη μιας ευνομούμενης πολιτείας δυτικής χώρας, δημοκρατίας, μιας πολιτείας και μιας κοινωνίας η οποία δεν πρέπει να αφήνει κανέναν πίσω της.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αλέξανδρος Μεϊκόπουλος από τον ΣΥΡΙΖΑ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε και να σας προϊδεάσω ότι θα χρειαστώ μία μικρή ανοχή στον χρόνο, καθώς εκτός από τις τροπολογίες οι λοιπές, τουλάχιστον, διατάξεις του εν λόγω νομοσχεδίου συνιστούν ακόμα ένα νομοσχέδιο επί της ουσίας.

Εισαγωγικά θα μου επιτρέψετε να κάνω ένα πρώτο γενικό σχόλιο. Νομίζω ότι η Νέα Δημοκρατία έχει διαμορφώσει μία ιδιότυπη κοινοβουλευτική παράδοση να ακολουθεί πλέον έναν ολισθηρό και σχεδόν έκνομο τρόπο νομοθέτησης. Από τα ενενήντα πέντε άρθρα του νομοσχεδίου μόνο τα πρώτα δεκαπέντε αφορούν στην ανακουφιστική φροντίδα που είναι -και υποτίθεται σύμφωνα με τον τίτλο πάντα- η κορωνίδα του νομοσχεδίου. Τα υπόλοιπα ογδόντα άρθρα, τα 2/3 δηλαδή του νομοσχεδίου, είναι λοιπές διατάξεις του Υπουργείου Υγείας και άλλων Υπουργείων. Από αυτά τα είκοσι ένα δεν τέθηκαν καν σε δημόσια διαβούλευση. Τα εκτός διαβούλευσης άρθρα αφορούν σε σημαντικές περιβαλλοντικές και πολεοδομικές διατάξεις και ζητήματα του ΕΛΓΑ. Όλα αυτά εισάγονται προς ψήφιση χωρίς δημόσιο διάλογο, εν κρυπτώ και με αδιαφάνεια. Για την Κυβέρνηση, λοιπόν, που διεκδικεί τριάμισι χρόνια τον τίτλο των αρίστων στην καλή νομοθέτηση, τουλάχιστον, παίρνετε συστηματικά κάτω από τη βάση.

Τώρα έρχομαι στο επίδικο, που είναι η ανακουφιστική φροντίδα. Κατά τη γνώμη μας οι βασικοί άξονες που προσπαθούν να διαμορφώσουν το πεδίο που θέλετε να ρυθμίσετε είναι δύο. Ο πρώτος αφορά στην ουσία, στο αν, δηλαδή και κατά πόσο ένα νομοθέτημα ανταποκρίνεται στις πραγματικές ανάγκες του κοινωνικού πεδίου που θέλει να ρυθμίσει. Ο δεύτερος άξονας αφορά, φυσικά, στην εφαρμοστικότητα, στην ικανότητα δηλαδή, του νομοθετήματος να έχει άμεσα και έμπρακτα, μετρήσιμα δηλαδή, αποτελέσματα.

Ποια είναι, λοιπόν, η κοινωνική πραγματικότητα στην Ελλάδα, στο πεδίο της ανακουφιστική φροντίδας; Είναι εκατόν τριάντα χιλιάδες ασθενείς που έχουν άμεση ανάγκη σε εξειδικευμένες ποιοτικές παροχές. Από την άλλη πλευρά μόλις τρεις δομές παρέχουν ολοκληρωμένα τέτοιες υπηρεσίες και οι τρεις βασίζονται στην ιδιωτική πρωτοβουλία. Στη λειτουργία, λοιπόν, των δομών αυτών προστίθενται τα πενήντα επτά ιατρεία πόνου που λειτουργούν διάσπαρτα στα δημόσια νοσοκομεία και στηρίζονται στην εθελοντική προσφορά του ιατρικού και παραϊατρικού προσωπικού. Η πραγματικότητα, λοιπόν, υπερτονίζει την ανυπαρξία οργανωμένης παροχής ποιοτικών υπηρεσιών ανακουφιστικής φροντίδας από το δημόσιο σύστημα υγείας.

Σε αυτό, λοιπόν, το κενό που υπάρχει στη δημόσια υγεία της χώρας το παρόν νομοσχέδιο δεν φαίνεται να απαντά πειστικά. Δεν είναι ότι στο νομοσχέδιο δεν προβλέπεται η λειτουργία της ανακουφιστικής φροντίδας στο δημόσιο, αλλά ότι δεν εξασφαλίζεται επί της ουσίας. Δεν εξασφαλίζεται, μάλιστα, ως προτεραιότητα και ως δημόσια παροχή. Είναι πολλά και βασικά τα σημεία που παραλείπετε να ρυθμίσετε για να είναι πρακτικά εφαρμόσιμη η ένταξη των δομών ανακουφιστικής φροντίδας στο δημόσιο σύστημα.

Πρώτο και κύριο. Για να λειτουργήσουν οι δομές ως ανεξάρτητα τμήματα θα πρέπει να ενταχθούν στους οργανισμούς των νοσοκομείων.

Δεύτερο. Σύμφωνα με τη μελέτη σκοπιμότητας για την ανακουφιστική φροντίδα που συντάχθηκε επί κυβέρνησης ΣΥΡΙΖΑ, για τη λειτουργία των δομών θα χρειαστούν πεντακόσιες νέες κλίνες. Για την παροχή της φροντίδας κατ’ οίκον θα πρέπει να στελεχωθούν περί τις τριακόσιες διεπιστημονικές ομάδες, που θα πραγματοποιούν επισκέψεις. Ταυτόχρονα, οι δομές θα πρέπει να διαθέτουν τον κατάλληλο υλικοτεχνικό εξοπλισμό και αναλώσιμα υλικά.

Καμμία αναφορά δεν γίνεται στο νομοσχέδιο για την ανάγκη αναμόρφωσης των κανονισμών ώστε να γίνει η ένταξη των νέων κλινών. Καμμία αναφορά δεν γίνεται για τη σύσταση, τη διοικητική αυτοτέλεια και τον τρόπο λειτουργίας των δομών. Καμμία πρόβλεψη για τις αναγκαίες προσλήψεις που θα πρέπει να γίνουν για τη στελέχωση των νέων τμημάτων. Καμμία πρόβλεψη, φυσικά, για τις απαραίτητες δαπάνες.

Επομένως, μία νομοθέτηση που δεν ρυθμίζει, έστω και στοιχειωδώς, βασικά προαπαιτούμενα για την ένταξη της ανακουφιστικής φροντίδας στο δημόσιο σύστημα καθίσταται ουσιαστικά, αλλά και πρακτικά κενή περιεχομένου.

Στο σημείο αυτό έχουμε τον μεγάλο κίνδυνο που δημιουργεί η κακή σας νομοθέτηση στο πεδίο αυτή τη φορά, τον κίνδυνο δηλαδή, να διαμορφωθεί η ανακουφιστική φροντίδα στη χώρα ως προϊόν πολυτελείας. Ο κίνδυνος αυτός γίνεται εντονότερος από το γεγονός ότι στο νομοσχέδιο φροντίσατε να ανοίξετε κατά πολύ την «ψαλίδα» των ιδιωτικών φορέων που μπορούν να παρέχουν τέτοιες υπηρεσίες. Προβλέπεται ότι υπηρεσίες ανακουφιστικής φροντίδας μπορεί να παρέχει κάθε νομικό πρόσωπο κερδοσκοπικού ή μη χαρακτήρα, χωρίς καν ο καταστατικός σκοπός του να αναφέρει τις υπηρεσίες ανακουφιστικής φροντίδας. Είναι αρκετή η αναφορά «υπηρεσίες υγείας».

Ταυτόχρονα, δεν κάνετε καμμία αναφορά για τον τρόπο αξιοποίησης των ήδη λειτουργούντων στα δημόσια νοσοκομεία ιατρείων πόνου. Τα εν λόγω τμήματα έχουν μεγάλη εμπειρία στη διαχείριση ασθενών που χρήζουν ανακουφιστικής φροντίδας και θα μπορούσαν να ενταχθούν άμεσα στο ΕΣΥ και να αξιοποιηθούν ως δομές ανακουφιστικής φροντίδας. Θα είχαμε μία διεύρυνση στο επίπεδο παροχής της εξειδικευμένης αυτής φροντίδας.

Δικαιολογημένα η εντύπωση, τελικά, που μένει είναι ότι στοχεύετε στη διαμόρφωση ενός κλειστού ιδιωτικού συστήματος στην ανακουφιστική φροντίδα. Αυτό, φυσικά, μακράν απέχει από την υποχρέωση της πολιτείας για ισότιμη δωρεάν πρόσβαση σε υπηρεσίες ανακουφιστικής φροντίδας για όλους.

Την ίδια ώρα δεν διασαφηνίζετε ούτε τους αρμόδιους φορείς για την πιστοποίηση και εκπαίδευση του προσωπικού που εμπλέκεται στον ιδιαίτερα ευαίσθητο αυτόν τομέα της ιατρικής. Με τον τρόπο αυτό αφήνετε ένα μεγάλο «παράθυρο» ανοιχτό στις ιδιωτικές εταιρείες που δραστηριοποιούνται στον τομέα να αδειοδοτηθούν ως φορείς εκπαιδευτικών προγραμμάτων για την ανακουφιστική φροντίδα. Η εκπαίδευση του προσωπικού, η διαμόρφωση πρωτοκόλλων είναι πρώτιστα προτεραιότητα των ιατρικών σχολών της χώρας.

Σε σχέση με το θέμα των παρατάσεων των συμβάσεων προσωπικού το οποίο υπηρετεί με διάφορες σχέσεις εργασίας στο σύστημα υγείας, θεωρούμε κατ’ αρχάς ότι πρέπει να είναι αυτοδίκαιη η παράταση των συμβάσεών τους μέχρι το τέλος του 2023, καθώς, αφ’ ενός, και το 2023 θα είναι μία χρονιά υγειονομικής κρίσης. Μπορεί να μην έχουμε πανδημική έξαρση στα επίπεδα που ζήσαμε στο παρελθόν, όμως, υπάρχει ήδη πολύ μεγάλη πίεση στα επείγοντα των νοσοκομείων λόγω έξαρσης αναπνευστικών και εποχικών λοιμώξεων. Αφ’ ετέρου, φυσικά, δεν έχουμε την πολυτέλεια απώλειας ανθρώπινου δυναμικού.

Σε αυτή τη λογική πρέπει να κινηθεί και η άμεση επίλυση της εκκρεμότητας με τους συμβασιούχους του ΟΑΕΔ, που είναι τέσσερις χιλιάδες. Αναμένουμε στη συνέχεια της συνεδρίασής μας την επιβεβαίωση του αρμόδιου Υπουργού της χθεσινής δέσμευσης του κ. Πλεύρη για άμεση έκδοση υπουργικής απόφασης παράτασης της σύμβασής τους.

Το κρίσιμο, όμως, ζήτημα κυρίες και κύριοι συνάδελφοι, παραμένει η μόνιμη προοπτική για το ανθρώπινο δυναμικό στο σύστημα υγείας. Μέχρι το τέλος του 2023 αναμένεται να έχουν αποχωρήσει έντεκα χιλιάδες οκτακόσια άτομα από το ΕΣΥ. Άρα, το προσωπικό που φυλλοροεί είναι το μείζον πρόβλημα των δημόσιων δομών.

Επένδυση, όμως, στο ανθρώπινο δυναμικό του ΕΣΥ σημαίνει πάρα πολύ συγκεκριμένα πράγματα: Πρώτον, μηχανισμός αυτόματης και μόνιμης αναπλήρωσης των κενών λόγω συνταξιοδότησης. Δεύτερον, διασφάλιση της μόνιμης εργασιακής προοπτικής των συμβασιούχων και του επικουρικού προσωπικού. Τρίτον, η άμεση επιστροφή των εργαζομένων που βρίσκονται σε αναστολή. Τέταρτον, να υπάρξει άμεσα ένα σχέδιο δεκαπέντε χιλιάδων μόνιμων προσλήψεων σε βάθος τριετίας, με στόχευση την ενίσχυση κρίσιμων τομέων του ΕΣΥ. Και πέμπτον, να υπάρξει επιτέλους μία σοβαρή αναβάθμιση της εκπαίδευσης, των εργασιακών συνθηκών και των μισθολογικών αποδοχών του υγειονομικού επιστήμονα και του λοιπού προσωπικού.

Αν όλα αυτά δεν γίνουν στοχευμένα και συνδυαστικά, η κρίση στελέχωσης του ΕΣΥ θα εντείνεται, το brain drain θα συνεχίζεται, η βιωσιμότητα ολόκληρου του συστήματος θα βρίσκεται διαρκώς υπό απειλή, υπό το καθεστώς της κατάρρευσης. Αυτή είναι η πραγματικότητα.

Έρχομαι τώρα στις λοιπές διατάξεις του νομοσχεδίου. Και θα ήθελα κατά προτεραιότητα να σταθώ στο άρθρο 77, που αφορά στην κύρωση των συμπληρωματικών εργασιών που αφορούν στον νέο διεθνή αερολιμένα του Ηρακλείου Κρήτης. Πρόκειται για ένα έργο, φυσικά, με ισχυρό αναπτυξιακό αποτύπωμα για την Κρήτη, αλλά και για την εθνική οικονομία.

Και για να είμαστε εξηγημένοι, αυτό το έργο δεν σας το χαρίζουμε. Εμείς το δημοπρατήσαμε, εμείς ολοκληρώσαμε τον διαγωνισμό, εμείς υπογράψαμε τη σύμβαση παραχώρησης, εμείς κάναμε βαθιές τομές στον τρόπο που γίνονται οι συμπράξεις δημόσιου και ιδιωτικού τομέα.

(Χειροκροτήματα από την πτέρυγα του ΣΥΡΙΖΑ)

Τι κάνατε εσείς, κύριε Υπουργέ, τριάμισι χρόνια; Τι έκανε η Κυβέρνηση της Νέας Δημοκρατίας γι’ αυτό το έργο πνοής για την Κρήτη; Στις 21-2-2019 υπεγράφη η σύμβαση παραχώρησης και κυρώθηκε από τη Βουλή. Πότε ο κ. Καραμανλής υπέγραψε την έναρξη της σύμβασης παραχώρησης; Στις 8 Φεβρουαρίου του 2020. Γιατί καθυστέρησε οκτώ μήνες η έναρξη της παραχώρησης, ενώ παραλάβατε κυρωμένη τη συμφωνία και έτοιμα τα πάντα;

Για πρώτη φορά προβλέφθηκε στη σύμβαση να υπάρχουν τα έργα σύνδεσης, δηλαδή η οδική σύνδεση με τον βόρειο οδικό άξονα της Κρήτης και με τον νότιο.

Μετά από πόσους μήνες σκοπεύετε να λύσετε τα θέματα που έχουν προκύψει με την αρχαιολογία; Πότε θα διαβουλευτείτε με τους τοπικούς θεσμικούς φορείς για τα ζητήματα που έχουν προκύψει με τα αρχαιολογικά ευρήματα;

Στην αρχική σύμβαση συμφωνήθηκε με τον παραχωρησιούχο ότι η συμβολή του δημοσίου, ύψους 180 εκατομμυρίων ευρώ, θα μετατίθεντο χρονικά και θα καταβάλλονταν κατά τη λήξη του δωδέκατου μήνα από την ημερομηνία έναρξης της παραχώρησης.

Το πληρώσατε αυτό το ποσό, κύριε Υπουργέ, και πώς χρησιμοποιήσατε τον ευνοϊκό όρο των δώδεκα μηνών που είχαμε προβλέψει; Τι έγινε με το τοπικό χωρικό σχέδιο που εμείς είχαμε χρηματοδοτήσει για να μην υπάρχει άναρχη δόμηση; Έχει υλοποιηθεί;

Έχει προβλεφθεί από την αρχική σύμβαση δέσμευση δέκα στρεμμάτων για δημιουργία εκθεσιακού χώρου για την αποκλειστική προβολή τοπικών προϊόντων και εταιρειών. Φέρνετε που φέρνετε την κύρωση για τα συνοδά έργα, γιατί δεν βάζετε και αυτό μέσα; Δεν σας ενδιαφέρει η τοπική επιχειρηματικότητα;

Δεν έχετε υλοποιήσει εδώ και τριάμισι χρόνια ούτε μία συμβατική υποχρέωση του δημοσίου για τα συστήματα αεροναυτιλίας. Ούτε, φυσικά, τοποθετήσατε τον δήμαρχο που φιλοξενεί το αεροδρόμιο ως εκπρόσωπο της τοπικής κοινωνίας στο ΔΣ του αεροδρομίου, όπως είχε δεσμευτεί η προηγούμενη ηγεσία του Υπουργείου Υποδομών.

Μία από τις μεγαλύτερες καινοτομίες –έρχομαι στην ουσία του διαγωνισμού- που υλοποίησε η κυβέρνηση του ΣΥΡΙΖΑ, με αιχμή το Υπουργείο Υποδομών, ήταν ο τρόπος επιλογής με ανοιχτή διαδικασία και διεθνή διαγωνισμό του ανεξάρτητου μηχανικού, ώστε να μην υπάρχει ούτε μία υπόνοια μεροληψίας ούτε υπέρ του παραχωρησιούχου ούτε υπέρ του δημοσίου.

Εδώ, λοιπόν, έχετε στα χέρια σας κάποιες εκθέσεις του ανεξάρτητου μηχανικού. Γιατί δεν τις δίνετε; Τι έχετε να κρύψετε; Γιατί δημιουργείτε γκρίζες ζώνες στις ανοιχτές δημόσιες διεργασίες του Κοινοβουλίου χωρίς κανέναν λόγο;

Εγώ, πραγματικά, στη θέση σας θα ντρεπόμουν, κύριε Υπουργέ. Τελειώσαμε τον διαγωνισμό μετά από δεκαοκτώ χρόνια κοροϊδίας των Κρητικών και εσείς το μόνο που καταφέρατε, μετά από τριάμισι χρόνια και ενώ τα είχατε βρει όλα έτοιμα, ήταν να βάλετε μία μαρμάρινη πλάκα και να βγάλετε μία φωτογραφία κρατώντας ένα μυστρί.

Ορίστε, εδώ η απόδειξη. Αυτό έχει γίνει τριάμισι χρόνια στον διεθνή αερολιμένα της Κρήτης. Μία μαρμάρινη πλάκα, δηλαδή μια «ταφόπλακα» της καθυστέρησης και του παλαιοκομματισμού. Την καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελικά, πραγματικά, κυρίες και κύριοι συνάδελφοι της Νέας Δημοκρατίας, είστε πιστοί στην παράδοση που έχει χαράξει η Νέα Δημοκρατία, η παράταξη με τα μυστριά και τις υπογραφές σε έργα που δεν τα τελειώνετε ποτέ. Δεν πειράζει. Εσείς το καθυστερήσατε τριάμισι χρόνια. Εμείς θα το φτιάξουμε, εμείς θα το εγκαινιάσουμε και εμείς θα το λειτουργήσουμε.

Έρχομαι τώρα στις διατάξεις που αφορούν στο Υπουργείο Περιβάλλοντος και να τονίσω πάλι ότι αυτές ήταν εκτός διαβούλευσης. Εδώ, στην καλύτερη περίπτωση, έχουμε διατάξεις που απλά διορθώνουν προηγούμενα «άριστα» νομοθετήματά σας.

Ένα τέτοιο χαρακτηριστικό παράδειγμα είναι η κατάργηση των παρεκκλίσεων στην εκτός σχεδίου δόμηση. Η ρύθμιση θα οδηγήσει, τελικά, στην αναδρομική νομιμοποίηση ελλιπών αιτήσεων δόμησης ή, ακόμα χειρότερα, στο να παραμείνουν αυθαίρετοι και μη ολοκληρωμένοι ολόκληροι οικοδομικοί σκελετοί. Στη χειρότερη περίπτωση, όμως, έχουμε δείγματα «φωτογραφικής» και ρουσφετολογικής νομοθέτησης, χωρίς κανένα, πραγματικά, νομιμοφανές πρόσχημα.

Μια τέτοια αυθεντική, γνήσια, ατόφια διάταξη είναι η ρύθμιση για εξαίρεση από ενεργειακούς ελέγχους μόνο για μεγάλες τουριστικές επιχειρήσεις. Η ρύθμιση, σαφώς δεν έχει καμμία αιτιολογική βάση και δεν συνάδει με τις δήθεν εξαγγελίες σας για πράσινη κυβέρνηση. Ταυτόχρονα, εξαιρείτε από την ευνοϊκή ρύθμιση τις υπόλοιπες δικαιούμενες επιχειρήσεις, σύμφωνα με το ν.4843/2021. Δεν φέρνετε καμμία πειστική αιτιολογία για τη διακριτική και άδικη μεταχείριση των επιχειρήσεων αυτών.

Άδικο είναι και το γεγονός ότι για δεύτερη συνεχόμενη χρονιά τα έσοδα του πράσινου τέλους που θέσπισε ο κ. Χατζηδάκης θα κατευθυνθούν στον ειδικό λογαριασμό ανανεώσιμων πηγών ενέργειας. Απ’ ότι φαίνεται ο λογαριασμός είναι και πάλι στα πρόθυρα να καταστεί ελλειμματικός. Την ίδια ώρα, το πράσινο τέλος δεν αποτελεί κίνητρο για στροφή σε άλλες μορφές μετακίνησης ούτε και χρησιμοποιείται για τέτοιες δράσεις. Συντηρείτε, λοιπόν, ένα τέλος μόνο και μόνο για να πληρώνουν οι πολίτες τα σπασμένα των ταμείων. Αυτή είναι η πραγματικότητα.

Άνιση είναι η μεταχείριση που επιφυλάσσει η Κυβέρνηση και για ιδιοκτήτες με οικόπεδα εκτός σχεδίου. Καταργείτε την εκτός σχεδίου δόμηση, μόνο, όμως, για τις ιδιοκτησίες που είναι μικρότερες των τεσσάρων στρεμμάτων και μόνο για τους ιδιοκτήτες εκείνους που δεν πρόλαβαν ή δεν είχαν τη δυνατότητα να καταθέσουν αίτηση για έκδοση οικοδομικής άδειας. Με πολύ απλά λόγια, όσοι δεν προλάβουν να λάβουν προέγκριση οικοδομικής άδειας, χάνουν τη δυνατότητα να οικοδομήσουν στην ιδιοκτησία τους. Κατά συνέπεια, υφίσταται μείωση της αξίας η περιουσία τους. Καταθέσαμε και τροπολογία στο νομοσχέδιο, ακριβώς, γι’ αυτό το θέμα.

Ο ΣΥΡΙΖΑ - Προοδευτική Συμμαχία έχει εδώ και καιρό προτείνει να συνδεθεί η κατάργηση των παρεκκλίσεων στην εκτός σχεδίου δόμηση με την ολοκλήρωση του πολεοδομικού σχεδιασμού πρώτου επιπέδου, ώστε να υπάρχουν ξεκάθαροι κανόνες και όροι, αλλά και ισότιμη μεταχείριση για όλους.

Όσον αφορά, τώρα, στις διατάξεις του Υπουργείου Αγροτικής Ανάπτυξης έχουμε ξανά τον ορισμό της κακής νομοθέτησης. Με το άρθρο 89 τροποποιείται το άρθρο 209 του ν.4820/2021 που με τη σειρά του έχει τροποποιηθεί ξανά με το άρθρο 57 του ν.4955/2022. Και στις δύο περιπτώσεις είχαμε εκφράσει τη διαφωνία μας. Ο λόγος είναι ότι συνεχίζετε να επιλέγετε την ad hoc νομοθέτηση για τις αποζημιώσεις σε αγροτικές καλλιέργειες λόγω παγετού. Αντ’ αυτού, σύσσωμος ο αγροτικός κόσμος ζητά αλλαγή του κανονισμού του ΕΛΓΑ ώστε να προβλέπει ενιαίο κανόνα χορήγησης προκαταβολών.

Σε κάθε περίπτωση, τα πορίσματα για τις αποζημιώσεις στις καλλιέργειες παραμένουν ολοκληρωμένα από το 2021, αλλά ακόμη απλήρωτα. Όλο αυτό το διάστημα, με τα ακραία καιρικά φαινόμενα να πλήττουν σταθερά αγροτικές περιοχές, εσείς αρκείστε σε προκαταβολές αποζημιώσεων. Προφανώς, εύχεστε να σας καλύψουν με φόντο τις εκλογές.

Αργά χθες το βράδυ κατατέθηκε και η τροπολογία του Market Pass και της φορολόγησης των διυλιστηρίων. Τελικά, η περιβόητη φορολόγηση των υπερκερδών των διυλιστηρίων με τον κατώτατο συντελεστή γίνεται 33%, παρά την κατεύθυνση που δίνεται από την Ευρώπη για φορολόγηση, τουλάχιστον, 33%. Πάλι, λοιπόν, χατιράκι στις εταιρείες, όπως ακριβώς πράξατε και με τη φορολόγηση των υπερκερδών των παρόχων ηλεκτρικής ενέργειας.

Άρα, ποιο είναι το σχήμα, ποια είναι η αρχιτεκτονική της πολιτικής που εφαρμόζετε; Βελούδινη φορολόγηση στα ολιγοπώλια, ανατροφοδότηση της αισχροκέρδειας, δεδομένες, πλέον, οι ανατιμήσεις. Αυτή, ακριβώς, είναι η συνταγή. 2,4 δισεκατομμύρια ευρώ είναι τα καθαρά κέρδη από τα δύο διυλιστήρια. 2,4 δισεκατομμύρια ευρώ! Και οι πολίτες φορολογούνται με 65% για τα καύσιμα.

Μιλήστε μας τώρα εσείς για την αποδοτικότητα του μέτρου του Market Pass. Ένα πορτοκάλι που θα χρειαστεί να πάρει μια οικογένεια σήμερα, προκειμένου να αντιμετωπίσει και την έξαρση των εποχικών λοιμώξεων, στον παραγωγό η τιμή που δίνετε είναι 0,18 ευρώ και 1 ευρώ είναι η τιμή στο ράφι. 555% είναι η ψαλίδα. Μιλήστε μας τώρα εσείς για την αποδοτικότητα του Market Pass. Ήδη μαθαίνουμε από εργαζόμενους που δουλεύουν σε μεγάλες αλυσίδες σούπερ μάρκετ ότι οι διευθύνσεις με την ανακοίνωση του Market Pass προσανατολίζονται σε αύξηση των τιμών των βασικών προϊόντων. Μιλήστε μας τώρα εσείς για την αποδοτικότητα του Market Pass.

Εγώ αντιλαμβάνομαι ότι με δεδομένη τη σκληρή συγκυρία και μισό ευρώ να μπει στην τσέπη του καταναλωτή είναι καλό, αλλά δεν μπορεί, κυρίες και κύριοι της Νέας Δημοκρατίας, να είναι αυτή η εικόνα της Ελλάδας, μίας σύγχρονης αστικής δημοκρατίας, το 2022. Είναι αδιανόητο να υπάρχει κουπόνι σίτισης και να αντιμετωπίζεται με αυτόν τον τρόπο η αισχροκέρδεια και η ακρίβεια! Αυτή είναι η πραγματικότητα.

Συμπερασματικά, κύριε Υπουργέ κι επανερχόμενος στον βασικό πυρήνα του νομοσχεδίου, η πανδημία έφερε στο προσκήνιο νέες ανάγκες και νέες προκλήσεις για την επόμενη ημέρα, για το ΕΣΥ και για τη δημόσια υγεία. Για να αντιμετωπιστούν αυτές χρειάζεται γενναία επένδυση στη δημόσια περίθαλψη και στο ανθρώπινο δυναμικό της. Η αξία των ισχυρών δημόσιων συστημάτων υγείας και των δημόσιων υπηρεσιών υγείας είναι και το μεγάλο δίδαγμα της πρόσφατης υγειονομικής κρίσης.

Υπάρχει μία διεθνώς αναδυόμενη οικονομία της φροντίδας, που στηρίζεται σε σύγχρονες δημόσιες υπηρεσίες σε επίπεδο κοινότητας, με προτεραιότητα την παιδική φροντίδα, τη γηριατρική φροντίδα, την κατ’ οίκον φροντίδα, τη μέριμνα για την αναπηρία. Δυστυχώς, η απόπειρα της Κυβέρνησης να ρυθμίσει το πεδίο της παρηγορικής φροντίδας βρίσκεται στο κενό και αυτοϋπονομεύεται, αφού αφ’ ενός το νομοσχέδιο λειτουργεί περισσότερο ως θεσμικό προκάλυμμα για εισαγωγή δεκάδων άλλων άσχετων διατάξεων και αφ’ ετέρου το Υπουργείο ναρκοθετεί εκ των προτέρων τη νομοθετική του ρύθμιση αφού εισάγει ένα θεσμικό περίγραμμα χωρίς δέσμευση για απαιτούμενες δαπάνες, χωρίς δέσμευση για προσλήψεις απαραίτητου προσωπικού.

Σε σχέση, λοιπόν, με την τελική μας στάση αναφορικά με το εν λόγω νομοσχέδιο, να ενημερώσουμε ότι ψηφίζουμε «κατά» επί της αρχής γιατί διαφωνούμε με τη συνολική πολιτική που ασκεί η Κυβέρνηση στο κομμάτι της δημόσιας υγείας. Προφανώς, όμως, σε ορισμένες διατάξεις που θέτουν τις γενικές αρχές στο κομμάτι της ανακουφιστικής φροντίδας και είναι ένα πρώτο βήμα για τη διαμόρφωση ενός συγκεκριμένου πεδίου τα επόμενα χρόνια, θα είμαστε θετικοί. Θετικοί, επίσης, θα είμαστε και σε ορισμένες διατάξεις οι οποίες αφορούν στις παρατάσεις λήξεων συμβάσεων εργαζομένων του Εθνικού Συστήματος Υγείας.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα οκτώ μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Καβάλας και είκοσι μαθήτριες και μαθητές και δύο συνοδοί εκπαιδευτικοί από το 17ο Δημοτικό Σχολείο Αγίου Δημητρίου Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο ειδικός αγορητής του ΠΑΣΟΚ - Κινήματος Αλλαγής, ο κ. Γεώργιος Φραγγίδης και στο σημείο αυτό παρακαλώ να κλείσει το σύστημα ηλεκτρονικής εγγραφής.

Ορίστε, κύριε Φραγγίδη, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, στη χώρα μας, μέχρι τώρα, υπάρχει ένα μεγάλο έλλειμμα όσον αφορά στην παροχή υπηρεσιών ανακουφιστικής φροντίδας, γι’ αυτό είμαστε κατ’ αρχήν θετικοί στο συγκεκριμένο νομοσχέδιο που επιχειρεί να θεσπίσει ένα πλαίσιο για τη λειτουργία της.

Η διαμόρφωση ενός ολοκληρωμένου συστήματος για την παροχή τέτοιου είδους υπηρεσιών και σε πρωτοβάθμιο και σε δευτεροβάθμιο και σε τριτοβάθμιο επίπεδο, αποτελεί μία σημαντική προτεραιότητα για τη δημόσια υγεία.

Η παρούσα νομοθετική ρύθμιση έρχεται, μάλιστα, με μεγάλη καθυστέρηση στη Βουλή, γεγονός που εμείς το είχαμε επισημάνει, αφού έχουμε καταθέσει δύο φορές σχετικές ερωτήσεις, μία τον Σεπτέμβριο του ‘22 και μία το Νοέμβριο του ’22. Η βελτίωση της ποιότητας της ζωής βρεφών, εφήβων και ενηλίκων που αντιμετωπίζουν απειλητικές για τη ζωή τους ασθένειες, καθώς και των οικογενειών τους μέσω της πρόληψης και ανακούφισης του αισθήματος του υποφέρειν, απαιτεί μία ολιστική προσέγγιση.

Αυτή η προσέγγιση προϋποθέτει έγκυρη διάγνωση, σωστή αξιολόγηση και θεραπεία του πόνου και άλλων σωματικών, ψυχοκοινωνικών και πνευματικών προβλημάτων. Οι υπηρεσίες ανακουφιστικής φροντίδας παρέχονται από την πρώτη στιγμή της διάγνωσης της νόσου μέχρι την κατάληξη του ασθενούς, εφόσον η πορεία της νόσου δεν είναι καλή. Αφορούν, βέβαια, όχι μόνο τους ίδιους τους ασθενείς, αλλά και τις οικογένειές τους και τα οικεία τους πρόσωπα, καθ’ όλη τη διάρκεια της ασθένειας, αλλά και την περίοδο του πένθους.

Περίπου 37% των αναγκών για ανακουφιστική φροντίδα στην Ελλάδα αφορά καρκινοπαθείς και το υπόλοιπο 63% καρδιαγγειακά νοσήματα, ΧΑΠ, φυματίωση, HIV, διαβήτη και άλλες σοβαρές ασθένειες.

Στην Ελλάδα βρισκόμαστε αρκετά πίσω στον τομέα αυτό, αφού υφίστανται μόνο ελάχιστα προγράμματα για την εξειδικευμένη ανακουφιστική φροντίδα και κάποιες δομές όπως η μονάδα ανακουφιστικής αγωγής «Τζένη Καρέζη» στο «ΑΡΕΤΑΙΕΙΟ» και τρεις μη κυβερνητικές οργανώσεις «Γαλιλαία», «Μέριμνα» και «Νοσηλεία». Κάποιες άλλες δομές, όπως οι ογκολογικές κλινικές και ιατρεία πόνου παρέχουν αποσπασματικές υπηρεσίες ανακουφιστικής φροντίδας.

Ταυτόχρονα, οι ανάγκες στη χώρα μας είναι μεγάλες και έχουν ενταθεί μετά από την έλευση της πανδημίας. Σύμφωνα δε με πρόσφατη έρευνα της EUROSTAT στην Ελλάδα ένα ποσοστό της τάξεως του 24,3% αναφέρει ότι πάσχει από κάποια χρόνια πάθηση ή έχει ένα πρόβλημα υγείας που κρατάει για καιρό.

Η χώρα μας, ως πρωταθλήτρια στη γήρανση του πληθυσμού στην Ευρωπαϊκή Ένωση, είναι σαφές ότι θα έχει διαρκή αύξηση των χρονίως πασχόντων και συνεπώς, αυξανόμενες ανάγκες για ανακουφιστική φροντίδα. Υπολογίζεται ότι περίπου δεκαπέντε χιλιάδες ασθενείς την ημέρα χρειάζονται ανακουφιστική φροντίδα. Περισσότεροι από το 95% εξ αυτών θα μπορούσαν να λάβουν, βέβαια, τη φροντίδα στο σπίτι τους και μόνο ένα μικρό ποσοστό της τάξεως του 3,5% χρειαζόταν να νοσηλευτεί.

Με βάση αυτά τα δεδομένα χρειάζονται πεντακόσιες κλίνες για νοσηλεία ασθενών, ενώ εμείς διαθέτουμε μόνο εννιά και για τις ανάγκες της κατ’ οίκον φροντίδας θα πρέπει να συσταθούν περίπου τριακόσιες μονάδες, με την καθεμία να εξυπηρετεί πενήντα ασθενείς.

Η πικρή αλήθεια είναι ότι στη χώρα μας, μέχρι τώρα, πρόσβαση στις υπηρεσίες ανακουφιστικής φροντίδας έχουν όσοι διαθέτουν την οικονομική άνεση, είτε πρόκειται για υπηρεσίες κατ’ οίκον είτε σε κλινικές είτε σε κέντρα αποκατάστασης.

Αν και το συγκεκριμένο νομοσχέδιο θεσμοθετεί το πλαίσιο, δεν φαίνεται να διασφαλίζει την ισόρροπη ανάπτυξη των δημόσιων και ιδιωτικών δομών ανακουφιστικής φροντίδας ασθενών, κάτι που για εμάς αποτελεί προτεραιότητα, όπως προτεραιότητα αποτελεί και η δωρεάν παροχή υπηρεσιών στους ασθενείς, με την κάλυψή τους από τον ΕΟΠΥΥ.

Διαφορετικά, όφελος από τη συγκεκριμένη νομοθέτηση θα έχει μόνο ο ιδιωτικός τομέας. Χωρίς επαρκή στελέχωση του ΕΣΥ η ανακουφιστική φροντίδα είναι μάλλον μία ωραία έκθεση ιδεών, που δεν θα εφαρμοστεί ποτέ, τουλάχιστον, από τον δημόσιο τομέα.

Η μέχρι τώρα πολιτική της Κυβέρνησης, με κύριο χαρακτηριστικό την απαξίωση του δημόσιου συστήματος υγείας, έρχεται σε πλήρη αντίθεση με όσα επιδιώκει το νομοσχέδιο και συνεπώς, το πιθανότερο είναι να αποτελέσουν ένα ωραίο προεκλογικό αφήγημα.

Οι δομές ανακουφιστικής φροντίδας ασθενών είναι δομές που στελεχώνονται από διεπιστημονική ομάδα, πράγμα που σημαίνει προσλήψεις, κάτι που εσείς, κυρία Υπουργέ, δεν πραγματοποιήσατε ούτε την περίοδο με τις μεγάλες ανάγκες της πανδημίας.

Η σκληρή πραγματικότητα στην υγεία είναι ότι έχουμε ένα κουρασμένο, υποχρηματοδοτημένο, με τραγικές ελλείψεις σε προσωπικό, εξοπλισμό και υποδομές σύστημα. Οι παραιτήσεις και οι συνταξιοδοτήσεις δεν αναπληρώνονται. Το brain drain καλά κρατεί. Το σύστημα υγείας αδυνατεί να καλύψει στοιχειώδεις υποχρεώσεις του. Το προσωπικό των δημοσίων δομών του Εθνικού Συστήματος Υγείας έχει μειωθεί. Ο προϋπολογισμός δαπανών για λοιπές παροχές υγείας του ΕΟΠΥΥ διαρκώς μειώνεται.

Είναι δυνατόν να υλοποιηθούν οι δομές ανακουφιστικής φροντίδας ασθενών με τέτοια δεδομένα; Εδώ δεν έχουμε αναισθησιολόγους να κάνουμε χειρουργεία και άλλες ειδικότητες για να μπορέσουν οι κλινικές να εκτελέσουν τις βασικές τους λειτουργίες κι εμείς μιλάμε για τη δημιουργία δομών ανακουφιστικής φροντίδας υγείας. Μιλάμε για ανακουφιστική φροντίδα. Μήπως να λάβετε υπ’ όψιν σας ότι η υποστελέχωση έχει οδηγήσει τους εργαζόμενους σε πραγματική επαγγελματική εξουθένωση και πρέπει, σαφέστατα, να ασχοληθείτε βαθύτερα, προνοώντας για τη δική τους ανακούφιση και ψυχική ενδυνάμωση;

Έχετε αντιληφθεί φαντάζομαι, και διά της εμπειρίας αλλά και από τα αποτελέσματα της μελέτης Λύτρα, τις τεράστιες ανισότητες μεταξύ των υγειονομικών δομών του κέντρου και της περιφέρειας. Πώς θα δημιουργήσετε αξιόλογες και επαρκείς δομές ανακουφιστικής φροντίδας ασθενών στην περιφέρεια, αν το σύστημα εκεί υπολειτουργεί; Πώς θα καλύψετε τους ασθενείς που μένουν σε απομακρυσμένες περιοχές;

Η Κυβέρνηση πριν από λίγες ημέρες, νομοθέτησε την ιδιώτευση των γιατρών του ΕΣΥ και την κατάργηση της πλήρους και αποκλειστικής απασχόλησης. Αυτό το νομοσχέδιο αποτελεί την κορωνίδα της πολιτικής σας και είναι αποκαλυπτικό της στρατηγικής και της στοχοθεσίας σας στην υγεία.

Θα ήθελα να επισημάνω, σε σχέση με τις αυτόνομες δομές που θα δημιουργηθούν για την ανακουφιστική φροντίδα, ότι είναι σημαντικό να συνεργάζονται με τις υφιστάμενες δομές, ου διαθέτουν τεχνογνωσία σε πεδία ανακουφιστικής φροντίδας, όπως είναι τα ιατρεία πόνου των νοσοκομείων και οι ογκολογική κλινικές και επίσης, να αξιοποιηθεί το ειδικευμένο προσωπικό που διαθέτουμε.

Είναι σημαντικό να διευκρινιστεί ότι κύρια χαρακτηριστικά των δομών ανακουφιστικής φροντίδας ασθενών είναι η διεπιστημονικότητα και η παροχή εξειδικευμένης ανακουφιστικής φροντίδας. Θα είναι χρήσιμο, λοιπόν, να αξιοποιηθούν κατάλληλα τα δεδομένα της μελέτης σκοπιμότητας που εκπόνησε η προηγούμενη εθνική επιτροπή για την ανακουφιστική φροντίδα και το εθνικό σχέδιο δράσης που κατάρτισε.

Επίσης, θα πρέπει να ισχύσουν μεταβατικές διατάξεις, ώστε να μπορέσουν να συνεχίσουν τη λειτουργία τους οι ήδη λειτουργούσες δομές. Χαίρομαι που με το άρθρο 61 ικανοποιείτε το αίτημά μας, που καταθέσαμε σε σχετική τροπολογία στο νομοσχέδιο, για τη δευτεροβάθμια περίθαλψη που ψηφίστηκε πριν από λίγες ημέρες, για τη συμπερίληψη των μαιών, μαιευτών, επισκεπτών και επισκεπτριών υγείας στη ρύθμιση για τη δυνατότητα διορισμού σε οποιοδήποτε νοσοκομείο ή κέντρο υγείας του Εθνικού Συστήματος Υγείας επαγγελματιών υγείας που είναι άτομα με αναπηρία ή χρόνιες παθήσεις. Είναι θετικό που προσθέσατε και άλλες ειδικότητες.

Επίσης, θα πρέπει να δείτε τα θέματα των οδοντιάτρων, τη στελέχωση των θέσεων στο ΕΣΥ και την αναβάθμιση του ιατροτεχνολογικού εξοπλισμού τους.

Σε σχέση με τις ρυθμίσεις για την πανδημία, είναι η πολλοστή φορά που τις συζητάμε, εξακολουθείτε την ίδια ατελέσφορη πολιτική. Αντιμετωπίζετε μεγάλα προβλήματα με πρόχειρες λύσεις, μετακινήσεις, ανακύκλωση υφιστάμενου προσωπικού, παρατάσεις συμβάσεων ΙΔΟΧ, που καλύπτουν εδώ και χρόνια πάγιες και διαρκείς ανάγκες. Φυσικά, κάθε παράταση σε σύμβαση εργασίας είναι καλή, αλλά δεν αποτελεί την ενδεδειγμένη λύση. Για τους επικουρικούς, τουλάχιστον, θα έπρεπε να ανανεώσετε τη σύμβασή τους για έναν χρόνο.

Εξακολουθείτε τις κατά παρέκκλιση διαδικασίες και απευθείας αναθέσεις για προμήθειες, όπως η παράταση της δυνατότητας ανάθεσης υπηρεσιών από τον ΕΟΔΥ για την εξέταση δειγμάτων σε ιδιωτικούς παρόχους. Μετά από τρία χρόνια πανδημίας προσπαθείτε να μας πείσετε για τις έκτακτες συνθήκες που σας αναγκάζουν να νομοθετείτε τις κατά παρέκκλιση διαδικασίες.

Μέχρι τώρα κανένας απολογισμός και καμμία λογοδοσία. Η εν λόγω τακτική ενισχύει, βεβαίως, την αδιαφάνεια. Δεν εννοείτε να καταλάβετε το δίδαγμα της πανδημίας που υποδεικνύει την ισχυροποίηση του δημόσιου συστήματος υγείας, ώστε να υπάρχει και ετοιμότητα απέναντι σε κάθε υγειονομική απειλή.

Σε σχέση με το άρθρο 77 για τον αερολιμένα Ηρακλείου δεν υπάρχει καταγραφή των εργασιών μέσα στη σύμβαση. Θα θέλαμε να μας προσκομίσετε την τεχνική έκθεση του ανεξάρτητου μηχανικού και την έγκριση της ΥΠΑ.

Τώρα, ερχόμενοι στο Food Pass, το προεκλογικό επίδομα που εξήγγειλε προχθές ο κ. Μητσοτάκης, προφανώς και δεν αντισταθμίζει τη διπλή αφαίμαξη των εισοδημάτων της μεγάλης πλειοψηφίας των πολιτών, λόγω του υψηλού πληθωρισμού και των αυξημένων εσόδων από φόρους κατανάλωσης.

Βέβαια, θα πρέπει να πούμε πως, όπως προκύπτει από την απόφαση του Συμβουλίου, η Ευρωπαϊκή Επιτροπή αποφάσισε από τον Οκτώβρη να φορολογήσει τα υπερκέρδη των διυλιστηρίων. Περίμενε, λοιπόν, να το κάνει όσο γίνεται πιο κοντά στην προεκλογική περίοδο ο κ. Μητσοτάκης. Υπάρχει υπερπληθωρισμός κερδών, διπλάσια ή τριπλάσια από το 2019, για τα οποία η Κυβέρνηση ούτε λέει ούτε έχει πάρει καμμία μέριμνα για έλεγχο της αγοράς.

Να πούμε πως, όπως προκύπτει από την απόφαση του Συμβουλίου, η Ευρωπαϊκή Επιτροπή αποφάσισε από τον Οκτώβρη να φορολογήσει τα υπερκέρδη των διυλιστηρίων. Περίμενε, λοιπόν, να το κάνει όσο πιο κοντά γίνεται στην προεκλογική περίοδο ο κ. Μητσοτάκης.

Υπάρχει υπερπληθωρισμός κερδών. Είναι διπλάσια ή τριπλάσια από το 2019 και η Κυβέρνηση δεν έχει πάρει καμμία μέριμνα για έλεγχο της αγοράς. Οι τιμές στα είδη διατροφής βρίσκονται στο υψηλότερο σημείο των τελευταίων δεκατριών ετών και ξεπερνούν κατά πολύ τον γενικό πληθωρισμό. Σύμφωνα με την ΕΛΣΤΑΤ, σε ετήσια βάση, οι τιμές στα τρόφιμα αυξήθηκαν κατά 15%, με ορισμένα είδη μάλιστα, όπως γαλακτοκομικά και έλαια να φτάνουν έως το 25,3%. Γι’ αυτόν τον λόγο αποτελεί εμπαιγμό το «10% πληθωρισμός, 10% επιστροφή», που είπε ο κύριος Πρωθυπουργός, ειδικά για την προεκλογική περίοδο. Το Food Pass, απορροφώντας ένα μικρό μόνο μέρος του πληθωρισμού, λειτουργεί σαν ασπιρίνη και καταδεικνύει την αποτυχία του πολυδιαφημισμένου, πλην όμως τρύπιου «καλαθιού του νοικοκυριού». Καλούμε τον κ. Μητσοτάκη να υιοθετήσει άμεσα τις ρεαλιστικές προτάσεις του ΠΑΣΟΚ - Κινήματος Αλλαγής για την αντιμετώπιση του πληθωρισμού που κατατρώει το λαϊκό εισόδημα.

Με το εισοδηματικό όριο δε, των 24 χιλιάδων ευρώ μένουν έξω εκατοντάδες χιλιάδες συνταξιούχοι και μεταξύ αυτών η κατηγορία με 1.000 ευρώ σύνταξη κύρια και επικουρική, δηλαδή με ετήσιο εισόδημα 24.000 ευρώ. Αυτή η κατηγορία δεν παίρνει ούτε την ενίσχυση των 250 ευρώ. Επίσης, αυτή η κατηγορία δεν έχει όφελος από την κατάργηση της εισφοράς αλληλεγγύης, καθώς η κλίμακα ξεκινάει από τα 12 χιλιάδες ευρώ. Αυτή η κατηγορία στην πλειονότητά της δεν θα πάρει την αύξηση του 7,75%, επειδή έχει προσωπική διαφορά.

Πρόσθετα, υπάρχουν χιλιάδες πολίτες, μισθωτοί του δημοσίου και συνταξιούχοι, οι οποίοι δεν συμπεριλαμβάνονται σε καμμία πρόνοια της Κυβέρνησης και υφίστανται τις απώλειες του εισοδήματός τους από τον πληθωρισμό και τους αυξανόμενους φόρους κατανάλωσης.

Ο κύριος Πρωθυπουργός προπαγανδίζει τον πίνακα του «ECONOMIST» που αναδεικνύει την Ελλάδα πρωταθλήτρια στην ανάπτυξη. Αποκρύπτει, όμως, συστηματικά τον πίνακα των ανισοτήτων και τον πίνακα των μισθών και της αγοραστικής δύναμης των Ελλήνων, που κατατάσσονται προτελευταίοι. Ειδικά, όσοι δε έχουν πρόσβαση στο TAXIS με αυτό το νομοσχέδιο έπρεπε να πληρώνουν ένα ποσό για να μπορέσουν να κάνουν τις αιτήσεις. Είναι σωστό που εντάσσετε το ΚΕΠ στη διαδικασία χορήγησης επιδόματος.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής του Κομμουνιστικού Κόμματος Ελλάδας, ο συνάδελφος κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Σύμφωνα και με την τοποθέτησή μας και στις επιτροπές που προηγήθηκαν της σημερινής συζήτησης στην Ολομέλεια του συγκεκριμένου νομοσχεδίου, θεωρούμε, φυσικά, ότι οι υπηρεσίες ανακουφιστικής φροντίδας είναι αναγκαίες. Αφορούν εξειδικευμένες υπηρεσίες, οι οποίες, όμως, πρέπει να αποτελούν στοιχείο της ενιαίας διαδικασίας θεραπείας και αποκατάστασης, όπου, φυσικά, αυτό επιστημονικά είναι δυνατόν, που σημαίνει ότι απαιτούνται πλήρως αναπτυγμένες δομές, πλήρως στελεχωμένες, με εξοπλισμό, προκειμένου να αντιμετωπίζουν με όλα τα διαθέσιμα μέσα και τις επιστημονικές γνώσεις τις πολλές διαφορετικές περιπτώσεις ασθενών και τις ανάγκες που προκύπτουν από τις παθήσεις τους.

Συγχρόνως, πρέπει να παρέχονται από τις δομές που αποτελούν συστατικό στοιχείο του δημόσιου συστήματος υγείας και ιδιαίτερα στο πρωτοβάθμιο επίπεδο και με ουσιαστική, φυσικά, αλληλοσύνδεση όλων των επιπέδων του συστήματος υγείας, προκειμένου με ενιαίο τρόπο να αντιμετωπίζονται, τόσο η ανακουφιστική φροντίδα, όσο και οι άλλες ανάγκες υγείας αυτών των ασθενών. Παράλληλα, χρειάζεται η καταγραφή, η πρόβλεψη για τις μεσοπρόθεσμες ανάγκες και στη βάση αυτή σχεδιασμός για την ανάπτυξη των αναγκαίων δομών.

Έτσι, λοιπόν, απαιτούνται:

Πρώτον, κρατικός κεντρικός σχεδιασμός, από το Υπουργείο και την κυβέρνηση, με επαρκή κρατική χρηματοδότηση για την ανάπτυξη πλήρως στελεχωμένων δημόσιων δομών, όπου οι ασθενείς θα μπορούν να έχουν απολύτως δωρεάν όλες τις αναγκαίες υπηρεσίες υγείας από τη διεπιστημονική ομάδα, ανάλογα, βέβαια, με τα προβλήματα που έχουν.

Δεύτερον, ανάπτυξη των δημόσιων μονάδων πρωτοβάθμιας φροντίδας υγείας, που θα έχουν βασική αποστολή τον έλεγχο όλων των καταγεγραμμένων ασθενών και συγχρόνως τον εντοπισμό άλλων περιστατικών, την αντιμετώπισή τους, σε συνεργασία, φυσικά, με τις μονάδες της δευτεροβάθμιας περίθαλψης, όπου και όταν χρειάζεται.

Τρίτον, προσλήψεις του αναγκαίου υγειονομικού προσωπικού όλων των αναγκαίων ειδικοτήτων πλήρους και αποκλειστικής απασχόλησης, προκειμένου να αντιμετωπιστούν, τόσο οι γενικές, όσο και οι πρόσθετες ανάγκες αυτών των ασθενών, όπως, για παράδειγμα, η εξασφάλιση των αναγκαίων υπηρεσιών αποκατάστασης -φυσικοθεραπείες κ.λπ.- που θα πρέπει να είναι απολύτως δωρεάν, χωρίς πλαφόν και περικοπές.

Πέμπτον, σχεδιασμός από τους αρμόδιους κρατικούς φορείς της εκπαίδευσης των υγειονομικών, αλλά και όσων φυσικά εμπλέκονται στην αντιμετώπιση των ασθενών και των οικογενειών τους.

Έρχεται, λοιπόν, η Κυβέρνηση και πατώντας πάνω σε ένα υπαρκτό πρόβλημα και οξυμένο, θα λέγαμε, σε μεγάλο βαθμό για χιλιάδες ασθενείς και μέσω των συγκεκριμένων ρυθμίσεων του νομοσχεδίου, που, φυσικά, αντιστοιχούν στη βασική πολιτική κατεύθυνση που υλοποιεί, αντί το κράτος να σχεδιάζει και να αναπτύσσει τις αναγκαίες δομές και υπηρεσίες ανακουφιστικής φροντίδας, περιορίζει την ευθύνη στη δημιουργία ενός πλαισίου λειτουργίας. Είναι αυτό που ακούσαμε και εισηγητικά και περιγράφεται και μέσα στο νομοσχέδιο, με κριτήριο βασικό το να μην επιβαρυνθεί στο ελάχιστο ο κρατικός προϋπολογισμός.

Έτσι, για παράδειγμα, πρώτον, αναθέτει την παροχή ανακουφιστικής φροντίδας στην παντός είδους πρωτοβουλία του ιδιωτικού τομέα: κοινωφελή ιδρύματα, νομικά πρόσωπα δημοσίου και ιδιωτικού δικαίου κερδοσκοπικού ή μη χαρακτήρα και ενώσεις προσώπων μη κερδοσκοπικού, αντίστοιχα, χαρακτήρα, μία πανσπερμία δομών. Αυτό σημαίνει ότι το κράτος, η κυβέρνηση, το νομοσχέδιο δεν διασφαλίζει την επίλυση των προβλημάτων γύρω από την υπαρκτή λαϊκή ανάγκη για ανακουφιστική φροντίδα. Η ικανοποίησή της εξαρτάται από το εάν εκτιμήσουν οι παραπάνω φορείς ότι τους συμφέρει οικονομικά να αναπτύξουν τέτοιες δομές και υπηρεσίες. Και αυτές, όμως, που θα αναπτύξουν, θα αντιμετωπίζουν ένα μικρό, φυσικά, μέρος των αναγκών, πάλι με κριτήριο το κέρδος ή με βάση τις περιορισμένες δυνατότητες που εκ των πραγμάτων έχουν ορισμένες ενώσεις προσώπων που ασχολούνται με το θέμα. Αντίστοιχα, υπάρχει η πρόβλεψη για αξιοποίηση εθελοντών. Έτσι η στελέχωση τέτοιων υπηρεσιών, έτσι όπως δρομολογούνται μέσα από το νομοσχέδιο -τουλάχιστον για ένα μέρος τους-, θα εξαρτάται από τη διάθεση κάποιων επιστημόνων.

Δεύτερον, αντί, λοιπόν, το κράτος, συγχρόνως, να χρηματοδοτήσει απευθείας αυτές τις δομές -όχι αυτές που προτείνει, αλλά δομές μέσα από το σύστημα υγείας όπως προτείνουμε- παραπέμπει τη χρηματοδότησή τους στα ασφαλιστικά ταμεία, δηλαδή έμμεσα στους εργαζόμενους, μέσα από τα νοσήλια, τα τροφεία, ανά επισκέψεις και πάει λέγοντας. Μάλιστα, αναφέρεται η δυνατότητα σύναψης σύμβασης των ασφαλιστικών ταμείων σύμφωνα με τους κανόνες των παροχών τους, που σημαίνει ότι ακόμα και έτσι ούτε διασφαλίζεται η κάλυψη των αναγκών, αλλά συγχρόνως ανοίγει ο δρόμος των επιπλέον πληρωμών ή αν θέλετε συνπληρωμών από τους ασφαλισμένους για να έχουν κάποιες υπηρεσίες.

Τρίτον, γίνεται αναφορά στο νομοσχέδιο για ανάπτυξη τέτοιων υπηρεσιών από το δημόσιο σύστημα. Εδώ, τώρα μιλάμε για σκέτη υποκρισία. Φυσικά είναι ανυπόστατο το επιχείρημα αυτό που μπαίνει μέσα στο νομοσχέδιο.

Αλήθεια, πώς θα αναπτυχθούν οι δομές αυτές στο δημόσιο σύστημα υγείας; Με ποιο προσωπικό; Από τα αποψιλωμένα νοσοκομεία και από τα αποδεκατισμένα και ανύπαρκτα κέντρα υγείας, δηλαδή την ανύπαρκτη πρωτοβάθμια φροντίδα υγείας;

Ε, στην καλύτερη περίπτωση, να υπάρξουν ορισμένες από τις προβλεπόμενες ελάχιστες ομάδες επιστημόνων, σε επιχειρηματική πάντα βάση και εκτός των δομών του δημόσιου συστήματος υγείας, με προγραμματικές συμβάσεις. Συνεπώς, ακόμα και ο τίτλος ολοκληρωμένου συστήματος παροχής ανακουφιστικής φροντίδας που φέρει το νομοσχέδιο, είναι ένα ωραίο περιτύλιγμα, ακριβώς, για να κρυφτεί ο αντιλαϊκός χαρακτήρας του περιεχομένου και της συγκεκριμένης σημερινής ρύθμισης.

Σε ό,τι αφορά στα υπόλοιπα άρθρα αρμοδιότητας του Υπουργείου Υγείας, που αφορούν σε χρονικές παρατάσεις προηγούμενων ρυθμίσεων, με αυτά τα πρόσθετα μέτρα, ουσιαστικά, δεν προστίθεται προσωπικό στις δημόσιες μονάδες υγείας, αλλά ξαναπροσλαμβάνονται οι επικουρικοί, των οποίων λήγει η σύμβασή τους, άλλοι υγειονομικοί με τετράμηνες συμβάσεις που ξαναπροσλαμβάνονται μέσω της ανανέωσης της σύμβασης, προσλαμβάνονται συνταξιούχοι γιατροί, ενώ εφαρμόζεται το σύστημα των μετακινήσεων των εργαζομένων όλων των κλάδων και ειδικοτήτων, από τις υποστελεχωμένες μονάδες που εργάζονται σε άλλες, που είναι ακόμα περισσότερο υποστελεχωμένες. Πάει, δηλαδή, να καλύψει μία τρύπα ανοίγοντας άλλες, αλλού. Αυτό αποδεικνύει ότι διαχρονικά, αλλά και κατά τη διάρκεια της τρίχρονης πανδημίας, οι δημόσιες δομές, η στελέχωσή τους, ο εξοπλισμός τους παραμένουν πολύ πίσω από τις λαϊκές ανάγκες που συσσωρεύονται -τρέχουν, να το πούμε έτσι- επεκτείνονται. Αποτελεί, λοιπόν, απόδειξη των επικίνδυνων ορίων για τη λαϊκή υγεία που προαπαιτεί η καπιταλιστική οικονομία και ανάπτυξη και αυτή είναι η αιτία στην οποία ταυτίζονται όλα τα αστικά κόμματα, είτε ως Συμπολίτευση είτε ως Αντιπολίτευση, όπου η λαϊκή υγεία, η υγεία του λαού, περιορίζεται στα βασικά πακέτα, οι όροι δουλειάς των υγειονομικών επιδεινώνονται, ενώ, ταυτόχρονα, ενισχύεται η ιδιωτική επιχειρηματική δράση.

Αντίστοιχα, ενισχύεται η επιχειρηματική λειτουργία των δημόσιων μονάδων υγείας και διαχρονικά αλλά και με βάση και το τελευταίο νομοσχέδιο-έκτρωμα για τη δευτεροβάθμια υγεία, για τα νοσοκομεία και παράλληλα, επιτάχυνση και ενίσχυση της εμπορευματοποίησης των εργασιών των δημόσιων μονάδων υγείας.

Επομένως, και αυτό τα άρθρα του νομοσχεδίου δεν απαντούν στις ανάγκες της λαϊκής υγείας αλλά σχετίζονται με αντιλαϊκές ανατροπές, με ευκαιρία την πανδημία. Και, φυσικά, πρόκειται για ανατροπές που αποτελούν συνέχεια των προηγούμενων ανατροπών, της προηγούμενης κυβέρνησης, όπου και αυτή είναι πάτησε στις ανατροπές των προ-προηγούμενων κυβερνήσεων και πάει λέγοντας.

Συνεπώς, και με αυτά τα ζητήματα της υγείας που καταπιάνεται το νομοσχέδιο -η πλειοψηφία των άρθρων αφορούν την υγεία- οι εξελίξεις στον τομέα της υγείας επιβεβαιώνουν, κατά τη γνώμη μας, ότι δύο δρόμους ανάπτυξης έχει μπροστά του ο λαός: Τον δρόμο που θα έχει ως κριτήριο την ικανοποίηση των κοινωνικών αναγκών ή τον σημερινό που αντιμετωπίζει την υγεία ως εμπόρευμα. Και, ακριβώς, από την έκβαση αυτής της αντιπαράθεσης, θα κριθεί και η κατάκτηση του συστήματος υγείας που θα υπηρετεί αυτές, ακριβώς, τις κοινωνικές ανάγκες, τις ανάγκες του λαού μας.

Η Κυβέρνηση, τώρα, από τη στιγμή που διαμορφώνει την πολιτική της στην υγεία με κριτήριο το κόστος των μέτρων, προκειμένου να μη θιγεί η ανταγωνιστικότητα και η κερδοφορία των επιχειρηματικών ομίλων, οι εργαζόμενοι και τα λαϊκά στρώματα δεν μπορούν να περιμένουν τίποτα θετικό.

Το ΚΚΕ τονίζει την ανάγκη οι εργαζόμενοι να αντιστοιχίσουν τις διεκδικήσεις τους με τις σύγχρονες ανάγκες τους, να δυναμώσει η λαϊκή συσπείρωση και πάλη που θα διαμορφώνει τους κοινωνικούς και πολιτικούς όρους για έναν άλλο δρόμο ανάπτυξης της παραγωγής και της οικονομίας, με εργατική λαϊκή εξουσία που στο επίκεντρο θα είναι ακριβώς η ικανοποίηση των συνεχώς διευρυμένων λαϊκών αναγκών στην πρόληψη, θεραπεία και αποκατάσταση της υγείας. Φυσικά, με την όσο το δυνατόν αυτοτέλεια στην παραγωγή όλων όσων απαιτούνται σε ιατρικά μηχανήματα, φάρμακα, εμβόλια, υγειονομικό υλικό κ.λπ., αξιοποιώντας, δηλαδή, τη δυνατότητα όλων των αναγκαίων για την εξασφάλισή τους και για να αξιοποιούνται αυτά προς όφελος του λαού. Όλες οι δυνατότητες αλλά και άλλες που μπορούν να αναπτυχθούν: Της επιστήμης, της τεχνολογίας και του εξειδικευμένου υγειονομικού προσωπικού. Αυτές είναι οι μοναδικές προϋποθέσεις όπου μπορεί η υγεία να αποτελέσει ένα κατοχυρωμένο και διασφαλισμένο από το λαϊκό κράτος καθολικό και λαϊκό δικαίωμα. Γι’ αυτό, απαιτείται ενιαίο, σύγχρονο, αποκλειστικά κρατικό και δωρεάν σύστημα υγείας, πανελλαδικά ανεπτυγμένο, με κεντρικό σχεδιασμό, πλήρως και επαρκώς χρηματοδοτούμενο από τον κρατικό προϋπολογισμό, με κατάργηση κάθε επιχειρηματικής δραστηριότητας.

Παράλληλα, απαιτείται ανάπτυξη κρατικού φορέα έρευνας, παραγωγής, εισαγωγής και δωρεάν διάθεσης φαρμάκων και εμβολίων από τις κρατικές μονάδες υγείας, τα νοσοκομεία, τα κέντρα υγείας, το δίκτυο των κρατικών φαρμακείων και, φυσικά, κατάργηση κάθε επιχειρηματικής δράσης στο χώρο του φαρμάκου.

Υπάρχουν και μερικά άρθρα στο νομοσχέδιο -έχουμε τοποθετηθεί στις επιτροπές- γύρω από το περιβάλλον. Πρέπει να ακούσουμε και τους Υπουργούς που δεν μας έκαναν την τιμή να έρθουν στις επιτροπές, να τοποθετηθούν και για αυτά τα άρθρα, εννοώ των υπολοίπων υπουργείων, έχουν χρόνο.

Με αφορμή την τροπολογία που αφορά το Market Pass, δηλαδή, τα κουπόνια φαγητού τα οποία έρχονται σε συνέχεια με τα περίφημα καλάθια, τί προσπαθεί να κάνει η Κυβέρνηση; Προσπαθεί να αντιμετωπίσει την ασφυκτική πίεση της ακρίβειας και, συγχρόνως, να διασκεδάσει την αγανάκτηση και τη δυσαρέσκεια του λαού. Πρόκειται για μία από τα ίδια. Καμμία ουσιαστική ανακούφιση για τον λαό που έχει μειώσει ως και 50% τις αγορές από τα σούπερ-μάρκετ, ενώ κατά 67% έχει μειώσει τις αγορές βασικών ειδών. Την ίδια ώρα οι μεγάλες αλυσίδες αυξάνουν και αυγαταίνουν τα κέρδη τους, πουλώντας πανάκριβα τα προϊόντα τους, ακόμα και με την κατεύθυνση της μείωσης της κατανάλωσης. Και, ακριβώς, αυτός είναι ο στόχος και των μέτρων αυτών που η Κυβέρνηση υπερθεματίζει και ότι θα απαλύνει, θα βελτιώσει τη ζωή του λαού μας, η θωράκιση της κερδοφορίας αυτών των επιχειρηματικών ομίλων, στην κατεύθυνση -φυσικά- να μη μειωθεί η κατανάλωση, ενώ ακόμα και το κόστος αυτών των έως τώρα μέτρων ποιος θα τα φορτωθεί; Θα τα φορτωθεί ο λαός από την άλλη του την τσέπη, αφού η αφαίμαξη του είναι αυτή που χρηματοδοτεί τα υπέρογκα κέρδη, ακόμα και των διυλιστηρίων.

Έτσι, λοιπόν, τα μέτρα δεν θίγουν στο ελάχιστο τους μηχανισμούς και τις αιτίες της ακρίβειας και την ίδια ώρα η Κυβέρνηση απορρίπτει προκλητικά και στο όνομα των δημοσιονομικών στόχων το δίκαιο αίτημα για κατάργηση του ΦΠΑ στα είδη πλατιάς κατανάλωσης, γενναία μείωση στις τιμές τους και πλαφόν και επειδή τα μέτρα που διεκδικούν συνδικάτα και φορείς για κατάργηση του ΦΠΑ των ειδικών φόρων στα καύσιμα, για επαναφορά του δέκατου τρίτου και δέκατου τέταρτου μισθού και των συντάξεων, αντίστοιχα, για αυξήσεις στους μισθούς και στις συντάξεις, μπορούν να δώσουν ανάσα στον λαό και να τον ανακουφίσουν, ακριβώς αυτά τα μέτρα επαναφέρει το Κομμουνιστικό Κόμμα Ελλάδας με τις δύο τροπολογίες που επανακαταθέτει σήμερα.

Ζητούμε από την Κυβέρνηση και φυσικά και από τα άλλα κόμματα να τοποθετηθούν και συγχρόνως να γίνουν δεκτές και να ενταχθούν, όπως είπε ο Κοινοβουλευτικός μας Εκπρόσωπος στην αρχή της συνεδρίασης σε ψηφοφορία. Επαναλαμβάνω, λοιπόν, ότι οι τροπολογίες αφορούν την κατάργηση του ΦΠΑ στα τρόφιμα, στα είδη λαϊκής κατανάλωσης, στα καύσιμα και την ενέργεια και επαναφορά και καταβολή του δέκατου τρίτου και δέκατου τέταρτου μισθού και σύνταξη στους εργαζόμενους και τους συνταξιούχους.

Αναμένουμε, λοιπόν, και από τα άλλα κόμματα, αλλά και από την Κυβέρνηση να τοποθετηθούν και επ’ αυτών.

Σε ό,τι αφορά το νομοσχέδιο, επί της αρχής το καταψηφίζουμε, κύριε Πρόεδρε. Φυσικά, υπάρχουν ρυθμίσεις που τοποθετούμαστε θετικά και μόνο στην προοπτική ότι ένας αρκετά μεγάλος αριθμός εργαζομένων, σε ό,τι αφορά το κομμάτι των υγειονομικών και των παρατάσεων που προβλέπονται στις ρυθμίσεις του νομοσχεδίου, θα έχει εργασία για κάποιο διάστημα και αντίστοιχα, τμήματα σε κλινικές νοσοκομείων των δημόσιων μονάδων υγείας θα μπορούν να λειτουργήσουν με τα τεράστια προβλήματα που έχουν και αφ’ ετέρου, -το σπουδαιότερο- οι ασθενείς θα έχουν κάποιο προσωπικό που θα μπορεί να ανταποκρίνεται στις οξυμμένες ανάγκες των προβλημάτων της υγείας τους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η συνάδελφος από την Ελληνική Λύση, η κ. Μαρία Αθανασίου.

Ορίστε, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, η εμπορευματοποίηση των υπηρεσιών υγείας και η μείωση των υποχρεώσεων του κράτους της συνταγματικής επιβεβλημένης υποχρέωσης του για την προστασία της δημόσιας υγείας συνοψίζουν το πρόγραμμα της Νέας Δημοκρατίας, το οποίο συνεχίζει ακάθεκτη να εφαρμόζει. Καταργεί τις υποχρεώσεις του κράτους ως προς τη χρηματοδότηση, την οργάνωση και την ανάπτυξη των υπηρεσιών υγείας, τον εκσυγχρονισμό των υποδομών και του ιατροτεχνολογικού εξοπλισμού ακόμα και στον ευαίσθητο τομέα της παρηγορητικής φροντίδας, και μάλιστα όπως τη ζητούν οι ίδιοι οι πάσχοντες, δηλαδή, δωρεάν.

Σε όλα τα ευνομούμενα κράτη της Ευρώπης η παροχή υπηρεσιών παρηγορητικής φροντίδας είναι ενταγμένη στο δημόσιο σύστημα υγείας και επισημαίνει ότι οι ασθενείς που χρήζουν παρηγορητικής φροντίδας δεν είναι ασθενείς δεύτερης κατηγορίας και δεν αποτελεί πολυτέλεια το δικαίωμά τους να λαμβάνουν υπηρεσίες παρηγορητικής φροντίδας εντός του δημόσιου συστήματος υγείας. Το νομοσχέδιο αναφέρεται σε ένα κλειστό σύστημα παροχής παρηγορητικής φροντίδας που απέχει πολύ από αυτό που θα έπρεπε να είναι, ένα σύστημα, δηλαδή, βασισμένο σε δημόσιες δομές που θα λειτουργεί συνδυαστικά με τις λοιπές υφιστάμενες δομές του Εθνικού Συστήματος Υγείας. Αυτό είναι, δυστυχώς, το όραμά σας για το σύστημα υγείας;

Δυστυχώς απουσιάζει η αναφορά στα δημόσια ιατρεία παρηγορητικής ειδικής φροντίδας που μέχρι σήμερα παρέχουν υπηρεσίες θεραπείες πόνου και παρηγορητικής φροντίδας σε χιλιάδες ασθενείς σε όλη την επικράτεια. Μετά τους δύο νόμους για την πρωτοβάθμια φροντίδα υγείας και τη δευτεροβάθμια περίθαλψη, το Υπουργείο Υγείας έρχεται να διαλύσει όποιο δημόσιο χαρακτήρα έχει απομείνει στο ΕΣΥ με το νομοσχέδιο για την ανακουφιστική φροντίδα. Δεν μπορεί η παροχή παρηγορητικής φροντίδας σε όλη την Ευρώπη να εντάσσεται στο δημόσιο σύστημα υγείας, αλλά στην Ελλάδα να βασίζεται σε ιδιωτικούς φορείς.

Με το υπό ψήφιση νομοσχέδιο δίνετε τη δυνατότητα σε νομικά πρόσωπα κερδοσκοπικού χαρακτήρα να δραστηριοποιούνται στον πλέον ευαίσθητο τομέα. Αρκεί η πρόβλεψη στο καταστατικό τους για παροχή υπηρεσιών φροντίδας υγείας, ενώ θα έπρεπε να προβλέπεται η παροχή υπηρεσιών παρηγορητικής της ιατρικής όπως ορίζει ο κώδικας ιατρικής δεοντολογίας ή ανακουφιστικής φροντίδας.

Από όλες τις διατάξεις του νομοσχεδίου καθίσταται σαφές ότι συγκεκριμένες ιδιωτικές δομές προφανώς φίλα προσκείμενές σας, θα καταστούν παραδόξως φορείς πιστοποίησης και εκπαίδευσης σε έναν ιδιαιτέρα ευαίσθητο τομέα ιατρικής, παρ’ όλο που αποτελεί κανονικά αντικείμενο εκπαίδευσης που παρέχεται από τις ιατρικές μας σχολές και θα διαμορφώνουν την πολιτική και τα πρωτόκολλα παρ’ όλο που αυτό αποτελεί υποχρέωση του κράτους.

Με το πλεονέκτημα που έχουν οι ιδιωτικές δομές τις υποδομές οι δημόσιες δομές θα διαλυθούν σύντομα. Αντί το κράτος να χρηματοδοτήσει απευθείας, παραπέμπει τη χρηματοδότηση των δομών αυτών στα ασφαλιστικά ταμεία, δηλαδή, έμμεσα στους εργαζόμενους μέσα από τα νοσήλια, τα τροφεία, χρεώσεις ανά επίσκεψη κ.λπ..

Πείτε μας πού θα αναπτυχθούν αυτές οι δομές, σε ποιες εγκαταστάσεις, με ποιο προσωπικό; Από τα υποστελεχωμένα και αποψιλωμένα δημόσια νοσοκομεία ή από τη σχεδόν ανύπαρκτη πρωτοβάθμια φροντίδα υγείας για την οποία σκαρφίζεστε διάφορα για να πείσετε για την υποτιθέμενη επιτυχία της;

Στο άρθρο 3, ο ορισμός πρέπει να περιλαμβάνει υποστήριξη και συνδρομή των οικείων προσώπων και της οικογένειας του ασθενή κατά τη διάρκεια αλλά και μετά, ενώ στην παράγραφο 3 η ελάχιστη σύνθεση της διεπιστημονικής ομάδας θα πρέπει οπωσδήποτε να περιλαμβάνει φυσίατρο αλλά και φυσιοθεραπευτή καθώς είναι η ειδικότητα που αποζητούν περισσότερο οι ασθενείς οι οποίοι χρειάζονται ανακουφιστική φροντίδα.

Στα άρθρα 4 και 5, περιγράφονται οι βασικές αρχές της ανακουφιστικής φροντίδας, η στρατηγική αλλά και οι επιχειρησιακοί οι στόχοι οι οποίοι όμως δεν συμβαδίζουν με τη μέχρι τώρα πολιτική της Κυβέρνησης με συστηματική υποχρηματοδότηση και απαξίωση των δημόσιων δομών υγείας. Όλα αυτά την ίδια ώρα, λοιπόν, που στον προϋπολογισμό του 2023 προβλέπεται περικοπή των δαπανών για τις δημόσιες δομές κατά 1,5%.

Στο άρθρο 9, που αφορά στην εθνική επιτροπή δεν υφίσταται ο λόγος συμμετοχής εκπροσώπου του Υπουργείου Παιδείας. Ταυτόχρονα θα πρέπει οι συμμετέχοντες να έχουν μεγαλύτερη εμπειρία από τρία έως πέντε έτη τουλάχιστον και όχι μόνο δύο. Ο ένας από τους τρεις επιστήμονες εγνωσμένου κύρους θα πρέπει να είναι ψυχίατρος και ο δεύτερος ογκολόγος, γιατί ένα πολύ μεγάλο ποσοστό των αναζητούντων παρηγορητικής συνδρομής είναι ασθενείς οι οποίοι χρειάζονται αυτές τις ειδικότητες.

Από το άρθρο 14, λείπει ειδική αναφορά στην παιδιατρική ανακουφιστική φροντίδα, δηλαδή στο ότι οι επιστήμονες υγείας που στελεχώνουν τις δομές της παιδιατρικής ανακουφιστικής φροντίδας θα πρέπει να έχουν εμπειρία στη φροντίδα παιδιών με απειλητική για τη ζωή ασθένεια ή και γνώσεις στον τομέα της ανακουφιστικής ή και παιδιατρικής ανακουφιστικής φροντίδας.

Με το άρθρο 16, παρατείνεται με το παρόν η εφαρμογή μιας απαράδεκτης υποχρέωσης την οποία έχει εισάγει η Κυβέρνηση προκειμένου να επιτρέπεται στους εργαζόμενους να προσέρχονται στην υπηρεσία που εργάζονται. Το γεγονός ότι η Κυβέρνηση παρατείνει ρυθμίσεις σχετικά με τον εμβολιασμό κατά του κορωνοϊού και μάλιστα τόσο παρωχημένης και αποδεδειγμένα εσφαλμένης λογικής μας ανησυχεί για τη συνέχεια αυτής της κατάστασης αλλά και για την έλλειψη σοβαρότητας με την οποία νομοθετεί η Κυβέρνηση. Βλέπουμε να συνεχίζεται το έργο περί εθνικής εκστρατείας εμβολιασμού.

Τι άλλο αναδεικνύεται στο άρθρο 25; Η πλήρης παραίτηση του κράτους και της Κυβέρνησης από τα σχεδιασμένα μέτρα πρόληψης και παράλληλα την ανάθεση, ουσιαστικά, όποιων μέτρων στην ατομική ευθύνη και στο διχασμό των πολιτών κατά την πάγια τακτική εξάλλου που διακατείχε την Κυβέρνηση στην πολιτική κατά της πανδημίας την οποία υιοθέτησε σε όλη τη διάρκεια της πανδημίας. Μια πολιτική η οποία αποδείχθηκε εσφαλμένη, διότι αντί να συσπειρώνει τους πολίτες εναντίον ενός κοινού επικίνδυνου εχθρού, αντιθέτως τους δίχασε και έστρεψε τον έναν εναντίον του άλλου.

Έχετε εκτεθεί, κυρία Υπουργέ, γιατί ενώ τροφοδοτήσατε αυτόν τον κοινωνικό διχασμό και φτάσατε στο σημείο να αμφισβητήσετε τους επιστήμονες, το Σ.τ.Ε. με την απόφασή του αποκατέστησε την αδικία και με μεγάλη ανακούφιση θα επανέλθουν στο ΕΣΥ υγειονομικοί που αυταρχικά θέσατε σε αδικαιολόγητη αναστολή λόγω μη εμβολιασμού τους.

Άρθρο 17. Η Κυβέρνησή σας διαφημίζει όλο αυτό το διάστημα ότι τελείωσε η πανδημία του κορωνοϊού, ενώ αντιθέτως την ίδια στιγμή νομοθετεί συνεχώς παράταση των συμβάσεων προς ενίσχυση του ΕΣΥ εν όψει μιας πανδημίας που τελείωσε. Γιατί όλο αυτό το διάστημα από την άνοιξη του τρέχοντος έτους υφίσταται παντελής έλλειψη προστατευτικών μέτρων και τώρα η Κυβέρνηση ξαφνικά έρχεται πάλι να νομοθετήσει ενισχυτικά του ΕΣΥ μέτρα; Χριστούγεννα έρχονται μοιράζουν πάλι δώρα σε φίλους.

Άρθρο 21, προσλήψεις επικουρικού προσωπικού. Η Κυβέρνηση συνεχίζει, δηλαδή, την τακτική αυτή. Οι προσλήψεις, λοιπόν, επικουρικού προσωπικού τετράμηνες προσλήψεις, μετακινήσεις παντός είδους προσωπικού από μονάδα σε μονάδα, η λεγόμενη κινητικότητα, υποχρεωτικές υπερωρίες, προκειμένου να καλυφθούν οι τεράστιες ελλείψεις σε προσωπικό. Τούτα αποτελούν μέτρα τα οποία αφ’ ενός θέτουν σε κίνδυνο την ποιότητα παροχής υπηρεσιών διότι ωθούν στα όρια της φυσικής εξάντλησης το υπάρχον προσωπικό και συνυπολογίζοντας και τη σωρευμένη κόπωση των προηγούμενων ετών του ιατροφαρμακευτικού προσωπικού, δημιουργείται μια εκρηκτική κατάσταση η οποία από στιγμή σε στιγμή μπορεί να σκάσει και να αποφέρει οδυνηρά αποτελέσματα για την ίδια τη ζωή και την ασφάλεια των ασθενών.

Άρθρο 23. Πρόκειται περί παγίδευσης εκ μέρους της Κυβέρνησης η οποία, όπως προαναφέραμε, άλλοτε επικαλείται πως η πανδημία τελείωσε, άλλοτε πως βιώνουν έκτακτες υγειονομικές συνθήκες, προκειμένου να εξυπηρετήσει φίλους με τη σύναψη νέων συμβάσεων κατά παρέκκλιση ως συνήθως των κείμενων διατάξεων ή την παράταση ισχύος των μέτρων τα οποία ωστόσο οδηγούν σε επιβάρυνση τον προϋπολογισμό. Ωστόσο τίθενται προς ψήφιση για την ενίσχυση του κομματικού ακροατηρίου.

Άρθρο 24, παράταση ισχύος των συμβάσεων και καθορισμός μηνιαίας αποζημίωσης παιδιάτρων ως οικογενειακών γιατρών. Στόχος της ρύθμισης είναι η κατά το δυνατόν εξυπηρέτηση των ιατρικών αναγκών των ανηλίκων έως δεκαέξι ετών τοπικά χωρίς μεγάλες μετακινήσεις. Θα πρέπει όλες οι περιοχές της περιφέρειας να εξυπηρετούνται επαρκώς και αξιοπρεπώς.

Άρθρο 25. Άλλη μια διάταξη η οποία ανήκει στην ομάδα διατάξεων που αφορούν, επί παραδείγματι, στο ανώτατο όριο των γιατρών οι οποίοι μπορούν να παρέχουν ιατρικές υπηρεσίες κατ’ εφαρμογή του παρόντος στον τρόπο απόδειξης των υπηρεσιών που παρέχουν κατ’ οίκον και εξ αποστάσεως, στη διαδικασία υποβολής ελέγχου και αποζημίωσης των εν λόγω δαπανών καθώς και σε αναγκαία λεπτομέρεια και οι οποίες καθορίζονται με κοινή απόφαση των Υπουργών Οικονομικών και Υγείας, που εκδίδεται ύστερα από γνώμη του διοικητικού συμβουλίου του ΕΟΠΥΥ.

Θεωρούμε ότι προς διασφάλιση της διαφάνειας και προς εξασφάλιση επαρκούς ελέγχου για τη ρύθμιση τέτοιων ζωτικών ζητημάτων, απαιτείται συλλογική απόφαση μέσω της κοινοβουλευτικής οδού και όχι απόφασης μόνο ενός ή απλώς ολίγων. Τέτοιες πρακτικές οποίες είναι και προσφιλείς στην Κυβέρνηση δεν μπορούν παρά μας βρίσκουν αντίθετους.

Κύριοι της Κυβέρνησης, αν ενδιαφερόσασταν, πραγματικά, για την κατάσταση στα νοσοκομεία, θα φροντίζατε να υπηρετούν στο ΕΣΥ συνολικά οι εργαζόμενοι που βρίσκονται σε αναστολή. Θα είχατε προσλάβει ήδη μόνιμο προσωπικό για τα νοσοκομεία, τα κέντρα υγείας και τις ΤΟΜΥ, ώστε να μην υπάρχουν πλέον κενά που να εξαντλούν το προσωπικό και να καθιστούν απάνθρωπες τις συνθήκες εργασίας. Θα φροντίζατε για την ορθολογική κατανομή των συμβασιούχων. Θα ενισχύατε τους διασώστες και τα ασθενοφόρα του ΕΚΑΒ αντί να αναθέτετε το έργο τους σε ιδιώτες.

Επιμένετε σε τρίμηνες παρατάσεις προσωπικού, σε απευθείας αναθέσεις, τις περισσότερες φορές κατά παρέκκλιση των οικείων διατάξεων περί δημοσίων συμβάσεων, διατάξεις τις οποίες προφανώς θεωρείτε είτε ανεπαρκείς είτε ακατάλληλες για την εξυπηρέτηση των ιδιωτικών συμφερόντων σας, ακολουθώντας αδιαφανείς και κρυφές διαδικασίες και διαπραγματεύσεις με ιδιώτες, ψηφίζοντας διατάξεις οι οποίες δεν προσφέρουν τίποτα περισσότερο παρά προσωρινές και πρόχειρες λύσεις, απαξιώνοντας με αυτόν τον τρόπο συνεχώς το Εθνικό Σύστημα Υγείας. Έτσι, το κατευθύνετε σε μια σταδιακή ή ίσως έμμεση σε πρώτη φάση ιδιωτικοποίηση, αναθέτοντας την παροχή προμηθειών και υπηρεσιών σε ιδιώτες, αδιαφανώς και χωρίς καμμία λογοδοσία.

Άρθρο 30. Παράταση ισχύος της ρύθμισης για την υπερωριακή απασχόληση προσωπικού του Εθνικού Οργανισμού Δημόσιας Υγείας. Η υπερωριακή απασχόληση του προσωπικού εγκρίνεται μόνο με απόφαση του αρμοδίου οργάνου, του ΕΟΔΥ, με θέματα όπως ο αριθμός των υπαλλήλων, το χρονικό διάστημα και οι ώρες υπερωριακής απασχόλησής τους. Διατάξεις τέτοιου τύπου σύμφωνα με τις οποίες ένας και μόνο αποφασίζει για την τύχη περισσοτέρων για τέτοια ζωτικά ζητήματα, δεν μπορούν παρά να μας βρίσκουν αντίθετους.

Άρθρο 32. Πρόκειται προφανώς για δουλειές της Κυβέρνησης με ιδιώτες και κατασπατάληση δημοσίου χρήματος ελέω μιας ανύπαρκτης πανδημίας την οποία επικαλείται η Κυβέρνηση κατά το δοκούν, μάλιστα δίχως να έχει ληφθεί κανένα προστατευτικό μέτρο το προηγούμενο χρονικό διάστημα. Καταγγέλλουμε τις πρακτικές της απευθείας ανάθεσης υπηρεσιών που κανονικά παρέχει το ΕΣΥ σε ιδιώτες και καταψηφίζουμε.

Άρθρο 33. Συμβάσεις γιατρών του Εθνικού Οργανισμού Δημόσιας Υγείας για κάλυψη των αναγκών των δομών. Είμαστε ιδεολογικά αντίθετοι με την ύπαρξη δομών φιλοξενίας προσφύγων και μεταναστών ανεξέλεγκτα και για τον λόγο αυτό δεν μπορούμε να υπερψηφίσουν διατάξεις που συνδέονται με τη λειτουργία τους.

Άρθρο 35. Υποχρεώνετε τους πολίτες να πληρώσουν άσκοπα την άσκηση του δικαιώματός τους να μην εμβολιαστούν, μάλιστα χωρίς καμμία επιστημονική τεκμηρίωση της ωφέλειας του τεστ. Υπάρχουν άνθρωποι που οι ίδιοι οι γιατροί τούς συμβουλεύουν να μην εμβολιαστούν λόγω συνδυασμού ασθενειών αλλά η περίπτωσή τους δεν προβλέπεται στις εξαιρέσεις. Υπάρχουν άνθρωποι που έχουν νοσήσει πολλές φορές, είτε είναι εμβολιασμένοι είτε όχι. Η πρόληψη επαφίεται στην ατομική ευθύνη και ενημέρωση και όχι στην τιμωρία. Πρέπει να καταργηθούν άμεσα τα υποχρεωτικά ράπιντ τεστ για όλους τους εργαζόμενους σε ιδιωτικό και δημόσιο τομέα.

Άρθρο 46. Παράταση ισχύος της δυνατότητας διάθεσης ειδικού εξοπλισμού ΜΕΘ και ΜΑΦ και έκτακτης ανάπτυξης κλινικών ΜΕΘ και ΜΑΦ. Ενώ τα περισσότερα κράτη της Ευρώπης και οι Ηνωμένες Πολιτείες Αμερικής έχουν ήδη κηρύξει τη λήξη της πανδημίας, η Κυβέρνηση συνεχίζει τους υποχρεωτικούς εμβολιασμούς, τα ράπιντ τεστ και τη διάθεση ΜΕΘ και ΜΑΦ μόνο για τους εκλεκτούς.

Άρθρο 49. Παράταση ισχύος της διαδικασίας αποδοχής δωρεών. Διατάξεις οι οποίες καθορίζονται με αποφάσεις Υπουργών για τόσο σημαντικά ζητήματα, είτε με δωρεές από τρίτους, φυσικά ή νομικά πρόσωπα, ακόμα και ΜΚΟ δεν μπορούν παρά να μας βρίσκουν αντίθετους.

Κύριοι συνάδελφοι, δεν βλέπουμε κανέναν λόγο παρέκκλισης από τις κείμενες διατάξεις περί δημοσίων συμβάσεων ούτε για την απευθείας ανάθεση με φωτογραφικό τρόπο σε ιδιώτες, παρά μόνο την εξυπηρέτηση ιδιωτικών συμφερόντων και την εκπλήρωση υποσχέσεων προς φίλους επιχειρηματίες με αδιαφάνεια και προτίμηση σε πρόσωπα.

Δυστυχώς, η Κυβέρνηση προτιμά να παρατείνει την ισχύ διατάξεων, πράξεων νομοθετικού περιεχομένου, οι οποίες είχαν έκτακτο και προσωρινό χαρακτήρα και ισχύ και ήταν προορισμένες να ισχύσουν μόνο για όσο διαρκούσε η πανδημία και οι συνθήκες ήταν όντος απρόβλεπτες. Αλλά τώρα ποιος ο λόγος διατήρησης διατάξεων προσωρινού χαρακτήρα και προφανώς ακατάλληλων και ανεπαρκών να καλύψουν ανάγκες ομαλών περιόδων όπως αυτή που διανύουμε;

Η εξήγηση είναι απλή: Η Κυβέρνηση δεν ενδιαφέρεται να καλύψει μονίμως και επαρκώς καμμία ανάγκη της δημόσιας υγείας. Δεν ενδιαφέρεται να δημιουργήσει κανένα ασφαλές και στέρεο νομοθετικό πλαίσιο για τη λειτουργία του κλάδου δημόσιας υγείας. Ή μάλλον ενδιαφέρεται αλλά ενδιαφέρεται να μη δημιουργήσει στέρεο έδαφος, διότι η πολιτική της δεν είναι παρά η εξυπηρέτηση ιδιωτικών συμφερόντων και η πολιτική εξυπηρέτηση ιδιωτών. Απαιτεί ευέλικτο νομοθετικό πλαίσιο στο οποίο να κυριαρχούν οι ποικιλίες παρεκκλίσεων από κανόνες περί δημοσίων συμβάσεων, οι απευθείας αναθέσεις και η αντικατάσταση των συλλογικών αποφάσεων από μονομερείς υπουργικές αποφάσεις κατά το συμφέρον της περίστασης.

Προφανώς και η Κυβέρνηση μας εμπαίζει παρατείνοντας διατάξεις ατελείς, οι οποίες ψηφίστηκαν σε περίοδο μιας πανδημίας, η οποία άλλοτε υπάρχει και άλλοτε και δεν υπάρχει, σύμφωνα με τα λεγόμενα της Κυβέρνησης και τους σχεδιασμούς της. Ή μάλλον, ας το διατυπώσουμε καλύτερα, μιας και κάναμε λόγο για σχεδιασμό, ακριβώς η έλλειψη σχεδιασμού δράσης από την πλευρά της Κυβέρνησης είναι αυτό το οποίο την οδηγεί να επαναπαυθεί σε παράταση και χρήση ήδη ισχυουσών διατάξεων, άσχετα αν αυτές ψηφίστηκαν κάτω από τελείως διαφορετικές συνθήκες με σκοπό να καλύψουν τις τότε ανάγκες οι οποίες ωστόσο είναι πολύ διαφορετικές από τις σημερινές. Και αυτό ακριβώς είναι που μας εξοργίζει, το ότι η Κυβέρνηση αρνείται να δείξει και να αντιμετωπίσει τα πραγματικά προβλήματα του Εθνικού Συστήματος Υγείας, αλλά αντιθέτως ενώ τα γνωρίζει πολύ καλά εντούτοις τα διαιωνίζει. Αφήνει εν γνώσει της το ΕΣΥ να καταρρέει αργά και μεθοδικά, ενώ την ίδια στιγμή μεριμνά και τυρβάζει περί πολλά, ιδίως και πρώτιστα για την εξυπηρέτηση φίλων της ιδιωτών.

Είναι κρίμα, κύριε Πρόεδρε, κύριοι συνάδελφοι, η Κυβέρνηση να ασχολείται με οποιοδήποτε άλλο ζήτημα εκτός από τα φλέγοντα ζητήματα, όχι απαραίτητα άσχετα με το ΕΣΥ, αλλά άκαιρα. Το ενδιαφέρον της Κυβέρνησης για την δημόσια υγεία θα πρέπει να ξεκινά από την ενίσχυση και την ανασυγκρότηση του ΕΣΥ και ύστερα να ακολουθούν τα υπόλοιπα, με σχεδιασμό, προοπτική, διαφάνεια και αποτελεσματικότητα. Αυτό περιμένει ο πολίτης από την πολιτεία. Μόνο έτσι θα υπάρχει ελπίδα για τη διάσωση του ΕΣΥ.

Όσον αφορά, κύριε Πρόεδρε, τις τροπολογίες που φέρνουν τα κόμματα όπως ο ΣΥΡΙΖΑ κι αυτά για παροχές στον Έλληνα πολίτη, δεν μπορεί παρά να μας βρίσκουν σύμφωνους.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Και ολοκληρώνουμε τις εισηγήσεις με τη συνάδελφο κ. Μαρία Απατζίδη από το ΜέΡΑ25.

Μετά είναι οι κατ’ επιλογήν συνάδελφοι, οι πέντε, ο κ. Μαραβέγιας, ο κ. Μαμουλάκης, ο κ. Κεγκέρογλου, η κ. Κανέλλη και η κ. Ασημακοπούλου. Το λέω για να έρθουν στην Αίθουσα όσοι δεν είναι, κάποιοι είναι.

Ορίστε, κυρία Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατατίθεται ένα νομοσχέδιο για άλλη μια φορά, ένα τεράστιο νομοσχέδιο, ένα νομοσχέδιο-σκούπα όπως το ονομάζουμε, με ενενήντα τρία άρθρα, με διατάξεις όμως που είναι διαφόρων Υπουργείων. Είναι άλλο ένα νομοσχέδιο που μπήκε προς συζήτηση στις επιτροπές με διαδικασίες εξπρές από την κατάθεσή του. Αποτελείται από οκτώ μέρη με το 1/4 των άρθρων να αφορούν διατάξεις άλλων Υπουργείων εκτός του Υγείας.

Η Κυβέρνηση για άλλη μια φορά, αφού μας έχει συνηθίσει, πριν κλείσει η Βουλή, καταθέτει ένα νομοσχέδιο-σκούπα με πλήθος διατάξεων που είναι άσχετες εντελώς μεταξύ τους. Εξευτελίζεται έτσι για άλλη μια φορά η κοινοβουλευτική διαδικασία. Από το σύνολο των ενενήντα τριών άρθρων του νομοσχεδίου τα εβδομήντα επτά αφορούν διατάξεις του Υπουργείου Υγείας. Από αυτά όμως τα εβδομήντα επτά άρθρα πάνω από τα μισά, δηλαδή τα σαράντα δύο, αφορούν σε παρατάσεις διατάξεων προηγούμενων νομοσχέδιων για την αντιμετώπιση του κορωνοϊού. Είναι, τουλάχιστον, γελοίο πάνω από το μισό ενός νομοσχεδίου του Υπουργείου Υγείας να αφορά σε διατάξεις για την προστασία από τον κορωνοϊό, από τη στιγμή που για την Κυβέρνηση -έτσι ξέρουμε και έτσι μας έχετε ενημερώσει- η πανδημία έχει νικηθεί τουλάχιστον έξι φορές. Δεν είναι σε ισχύ κανένα μέτρο προστασίας σε κανένα επίπεδο κοινωνικής ζωής. Όλα λειτουργούν σαν η κανονικότητα να έχει επανέλθει πλήρως.

Σε ό,τι αφορά όμως στην ουσία των άρθρων, ισχύει ό,τι και στις πάρα πολλές προηγούμενες φορές που η παράταση της ισχύος τους ήρθε για να ψηφιστεί στη Βουλή. Αποτελούν μέτρα ανεπαρκή. Εκ του αποτελέσματος κρίνεται ότι σε καμμία περίπτωση δεν είναι σε θέση να αντιμετωπίσουν το πρόβλημα το οποίο κλήθηκαν να λύσουν. Θα περίμενε κανείς πως με τα τραγικά αποτελέσματα των τελευταίων ετών, η Κυβέρνηση θα έχει πάρει το μάθημά της. Δεν θα επέμενε άλλο σε ανεπαρκείς λύσεις και πολιτικές. Προφανώς όμως οι διατάξεις αυτές αποτελούν το φύλλο συκής της Κυβέρνησης για την αδιαφορία της ως προς τα ουσιαστικά μέτρα που θα έπρεπε να ληφθούν, όχι μόνο για την αντιμετώπιση των εκτάκτων συνθηκών της πανδημίας, αλλά και γενικότερα.

Τα μέτρα αυτά αφορούν στην ουσιαστική ενίσχυση του ΕΣΥ, τόσο σε έμψυχο δυναμικό όσο και με την απαραίτητη υλικοτεχνική υποδομή, ώστε να είναι σε θέση να επιτελέσει το έργο του. Έργο του ΕΣΥ είναι βασικά η παροχή ποιοτικών υπηρεσιών υγείας δωρεάν για όλον τον πληθυσμό.

Αντ’ αυτού, η Κυβέρνηση προωθεί τη συνεχή υποβάθμιση του ΕΣΥ, την παράδοση της υγείας στους ιδιώτες, τη μετατροπή της από δικαίωμα σε προνόμιο για λίγους, με αποκορύφωμα τα τελευταίο εκτρωματικό νομοσχέδιο, στο οποίο αντιτάχθηκε ολόκληρη η κοινότητα των υγειονομικών, ανεξαρτήτως πολιτικής προέλευσης.

Το Μέρος Β΄ και τα άρθρα 3 έως 15, αφορούν στην παροχή ανακουφιστικής φροντίδας. Σύμφωνα με το νομοσχέδιο, ως ανακουφιστική φροντίδα ορίζεται η ολοκληρωμένη προσέγγιση και η παροχή υπηρεσιών για την κάλυψη των αναγκών των ασθενών που αντιμετωπίζουν προβλήματα, τα οποία σχετίζονται με απειλητικές για τη ζωή τους ασθένειες ή με χρόνιες εξελικτικές ασθένειες.

Η ανακουφιστική φροντίδα παρέχεται σε πρωτοβάθμιο, δευτεροβάθμιο και τριτοβάθμιο επίπεδο φροντίδας υγείας, ανάλογα με τις ανάγκες των ασθενών στους οποίους απευθύνεται. Διακρίνεται σε γενική και εξειδικευμένη ανακουφιστική φροντίδα.

Ήδη από το άρθρο 3 και τους ορισμούς, διαφαίνονται τα πρώτα προβλήματα στις διατάξεις, καθώς, όπως χαρακτηριστικά αναφέρεται, ως εξειδικευμένη ανακουφιστική φροντίδα ορίζεται η ανακουφιστική φροντίδα που παρέχεται από διεπιστημονική ομάδα, η οποία αποτελείται από γιατρό, νοσηλευτή, κοινωνικό λειτουργό, ψυχολόγο, εργοθεραπευτή, φυσιοθεραπευτή, διαιτολόγο, λογοθεραπευτή, φαρμακοποιό και άλλους θεραπευτές που διαθέτουν πιστοποιημένες γνώσεις στην ανακουφιστική φροντίδα. Η ελάχιστη σύνθεση της διεπιστημονικής ομάδας είναι γιατρός, νοσηλευτής, κοινωνικός λειτουργός, ψυχολόγος.

Το έργο της διεπιστημονικής ομάδας μπορεί να υποστηρίζεται από ειδικά εκπαιδευμένους εθελοντές. Όμως, σε ένα πλήρως διαλυμένο ΕΣΥ είναι υποκριτικό να γίνεται λόγος, τάχα μου, δήθεν, για διεπιστημονικές ομάδες με πλήθος ειδικοτήτων που θα στελεχώσουν τις υπηρεσίες αυτές. Για πείτε μας, λοιπόν, πώς αυτές θα στελεχωθούν και θα λειτουργήσουν κιόλας, πέρα από το επικοινωνιακό σας πεδίο, όταν δεν γίνεται καμμία πρόσληψη στο Εθνικό Σύστημα Υγείας; Αυτό είναι ένα ερώτημα, που η Κυβέρνηση οφείλει να απαντήσει άμεσα, εάν θέλει να την πάρει κανείς στα σοβαρά.

Αναλύοντας όμως τις διατάξεις του νομοσχεδίου, αντιλαμβάνεται κανείς πως και αυτό αποτελεί στην ουσία ακόμη ένα ευχολόγιο, αντί για ένα ολοκληρωμένο σχέδιο δράσης, καθώς, όπως ρητά αναφέρεται, το Εθνικό Σχέδιο Δράσης για την Ανάπτυξη της Ανακουφιστικής Φροντίδας θα εκπονηθεί στο πλαίσιο του Εθνικού Σχεδίου Δράσης για τη Δημόσια Υγεία του άρθρου 3 του ν.4675/2020 από το Κεντρικό Συμβούλιο Υγείας, μετά από πρόταση της Εθνικής Επιτροπής για την Ανάπτυξη της Ανακουφιστική Φροντίδας. Εγκρίνεται, τέλος, από τον Υπουργό Υγείας.

Το άρθρο 6, που αφορά τις δομές της ανακουφιστικής φροντίδας είναι πάρα πολύ αποκαλυπτικό. Οι δομές μπορεί να είναι, λέει, και ιδιωτικές. Δεδομένου πως μπορούν να λειτουργούν σε όλα τα επίπεδα του συστήματος υγείας, είναι σαφές πως στόχευση της Κυβέρνησης δεν είναι η ανακούφιση των χρονίως πασχόντων ασθενών. Σκοπός σας είναι να δώσετε ακόμη ένα «δωράκι» στους μεγαλοκλινικάρχες.

Στο νομοσχέδιο αναφέρεται το εξής: «Δύνανται να οργανώνουν και να λειτουργούν οι διοικήσεις υγειονομικών περιφερειών, τα νοσοκομεία του Εθνικού Συστήματος Υγείας και οι ιδιωτικές κλινικές, καθώς και τα κοινωφελή ιδρύματα, τα νομικά πρόσωπα δημοσίου ή ιδιωτικού δικαίου κερδοσκοπικού ή μη χαρακτήρα, οι ενώσεις προσώπων μη κερδοσκοπικού χαρακτήρα, εφόσον στο καταστατικό του σκοπού τους περιλαμβάνεται η παροχή υπηρεσιών φροντίδας υγείας».

Όταν με τις εφαρμοζόμενες από την Κυβέρνηση πολιτικές το πρώην ΕΣΥ δεν μπορεί να επιτελέσει ούτε τις πλέον βασικές του λειτουργίες, η οποιαδήποτε νέα υπηρεσία προφανώς και θα καλυφθεί μόνο για άλλη μια φορά από τον ιδιωτικό τομέα.

Με το άρθρο 58, του νομοσχεδίου προβλέπεται η αυτοδίκαιη και αναδρομική ανάκληση των διοικητικών προστίμων, μαζί με τους αναλογούντες τόκους εκπρόθεσμης καταβολής, που επιβλήθηκαν στα φυσικά πρόσωπα που έχουν γεννηθεί έως και τις 16 Ιανουαρίου του 1961 λόγω του μη εμβολιασμού τους, υπό την προϋπόθεση είτε να εμβολιάστηκαν με δεύτερη δόση εμβολίου είτε με μια δόση μονοδοσικού εμβολίου, σύμφωνα με τις προβλεπόμενες διαδικασίες έως το τέλος του χρόνου είτε να εξαιρέθηκαν από την εφαρμογή του υποχρεωτικού μέτρου του εμβολιασμού κατά του κορωνοϊού COVID-19 από τις αρμόδιες επιτροπές, πάλι έως το τέλος του χρόνου.

Με το άρθρο 59, του νομοσχεδίου προβλέπεται ότι το εμβόλιο κατά της γρίπης αποζημιώνεται εξ ολοκλήρου από τον Εθνικό Οργανισμό Παροχής Υπηρεσιών Υγείας και τα άλλα ασφαλιστικά ταμεία χωρίς την ανάγκη προσκόμιση ιατρικής συνταγής.

Τα υπόλοιπα άρθρα αφορούν διατάξεις για την ενίσχυση της ανάπτυξης και την προστασία του περιβάλλοντος.

Με το άρθρο 77, κυρώνεται η από τις 9-12-2022 συμφωνία εκτέλεσης συμπληρωματικών έργων για το νέο αεροδρόμιο Ηρακλείου Κρήτης. Πρόκειται για άλλο ένα «δωράκι» 100 και πλέον εκατομμυρίων ευρώ για το αεροδρόμιο Ηρακλείου. Την κατασκευή για άλλη μια φορά θα την αναλάβει ο εθνικός μας εργολάβος, «ΓΕΚ-ΤΕΡΝΑ». Σύμφωνα όμως με την αιτιολογική έκθεση, μετεβλήθησαν δεδομένα τα οποία επηρεάζουν το σχεδιασμό ενός διεθνούς αεροδρομίου. Διαπιστώθηκε από τον ανεξάρτητο μηχανικό του έργου και τη καθ’ ύλην αρμόδια Υπηρεσία Πολιτικής Αεροπορίας η ανάγκη μεταβολής σχεδιαστικών παραδοχών του αεροδρομίου, προκειμένου αυτό να ανταποκρίνεται στις σύγχρονες ανάγκες που επιτάσσει η θέση του ως του δεύτερου μεγαλύτερου αεροδρομίου της χώρας και, κυρίως, ως πύλης εισόδου τουριστικής κίνησης στην Ελλάδα.

Οι εν λόγω αναγκαίες παρεμβάσεις για τη δημιουργία ενός μεγαλύτερου και πλέον σύγχρονου αεροδρομίου βαίνουν πέραν των υποχρεώσεων που έχει αναλάβει η παραχωρησιούχος εταιρεία εκ της συμβάσεως παραχώρησης και της προσφοράς της σε σχέση με το έργο παραχώρησης. Ουσιαστικά μας λέει η Κυβέρνηση ότι η σύμβαση παραχώρησης και ο σχεδιασμός δεν ανταποκρίνονταν στις σύγχρονες ανάγκες ενός διεθνούς αερολιμένα. Αυτό μας λέτε.

Το άρθρο 78, τροποποιεί νόμο που ψηφίστηκε την 21η Σεπτεμβρίου και αφορά στη διακυβέρνηση των ανωνύμων εταιρειών του ελληνικού δημοσίου, όπου διαπιστώθηκαν αντίθετες ρυθμίσεις με το καταστατικό της ανώνυμης εταιρείας «Εθνικό Μητρώο Νεοφυών Επιχειρήσεων Α.Ε.», το άρθρο 72 του ν. 4914/2022. Η προχειρότητα σε όλο της το μεγαλείο! Η Κυβέρνηση νομοθετεί στο πόδι μέσα στην πρεμούρα να εξυπηρετήσει τα συμφέροντα της ολιγαρχίας. Φέρνετε διατάξεις που αλληλοαναιρούνται από μόνες τους και αλληλοσυγκρούονται.

Με το άρθρο 79 του νομοσχεδίου, χορηγείται νέα παράταση στην προθεσμία ολοκλήρωσης επενδυτικών σχεδίων εννέα μηνών για τα επενδυτικά σχέδια του ν.3299/2004 και ενός έτους για τα επενδυτικά σχέδια του ν.3908/2011, εφόσον πληρούνται οι προϋποθέσεις που θέτει ο ν.4399/2016. Η παράταση αυτή, σύμφωνα με την αιτιολογική έκθεση, κρίνεται απαραίτητη για την ολοκλήρωση των εν λόγω επενδυτικών σχεδίων, για να ληφθεί υπ’ όψιν η συμβολή τους στην οικονομική ανάπτυξη της χώρας.

Το άρθρο 84, μεταφέρει τα έσοδα από την επιβολή του «πράσινου τέλους» στο σύνολό τους στον ειδικό λογαριασμό ΑΠΕ και ΣΗΘΥΑ, διασυνδεδεμένου συστήματος και δικτύου του άρθρου 143 του ν.4001/2011. Διαχειριστής του είναι ο «ΔΑΠΕΕΠ Α.Ε.». Συγκεκριμένα, ποσό ύψους 100.505.000 ευρώ των εσόδων από την επιβολή του «πράσινου τέλους» αποδίδεται στον ειδικό λογαριασμό ΑΠΕ και ΣΗΘΥΑ.

Στα άρθρο 85, εξαιρούνται από τον ενεργειακό έλεγχο επιχειρήσεις που δεν είναι μικρές και μεσαίες επιχειρήσεις. Δηλαδή, οι μεγάλες τουριστικές επιχειρήσεις με την εξαιρετική αιτιολογία πως επλήγησαν σοβαρά από τα περιοριστικά μέτρα της πανδημίας, αυτές δεν κατάφεραν να προβούν εγκαίρως σε ενεργειακούς ελέγχους στο κτήριό τους. Οι μικρές και οι μεσαίες επιχειρήσεις το κατάφεραν, ενώ οι μεγάλες όχι. Πραγματικά, τι να πούμε γι’ αυτό το πράγμα, για τη μεροληψία υπέρ των μεγάλων επιχειρήσεων;

Ως προς το άρθρο 86, θα ήθελα να πω ότι πρόκειται για ένα σκανδαλώδες άρθρο που παρατείνει για ακόμα μία φορά διατάξεις που επιτρέπουν τη νομιμοποίηση των αυθαιρέτων και το σβήσιμο προστίμων ακόμα και σε εθνικούς δρυμούς. Παραδείγματος χάριν, διαβάζουμε στην παράγραφο 4: «Οι κείμενες στο Δέλτα του Έβρου αυθαίρετες κατασκευές υπάγονται στις διατάξεις του παρόντος νόμου κατά παρέκκλιση των περιπτώσεων της παραγράφου 2 του άρθρου 89, μετά την αποτύπωσή τους σε προβολικό σύστημα ΕΣΓΑ 87 και την καταγραφή της χρήσης τους από το οικείο δασαρχείο, εφόσον είναι σύμφωνες με το ειδικότερο περιεχόμενο και τους όρους του προεδρικού διατάγματος για την προστασία της περιοχής». Είναι χαρακτηριστικό το απόσπασμα αυτό για τον σκανδαλώδη χαρακτήρα της διάταξης.

Το άρθρο 92, παρατείνει ως το τέλος του ’23 την εξαίρεση της Ελληνικής Αεροπορικής Βιομηχανίας από την υποχρέωση προσκόμισης του αποδεικτικού φορολογικής και ασφαλιστικής ενημερότητας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Ως ρύθμιση είναι απαραίτητη για να μην κλείσει η εταιρεία. Πρόκειται όμως για ένα αδιέξοδο στο οποίο έχει επέλθει η εταιρεία με ευθύνη όμως της σημερινής Κυβέρνησης που τη σπρώχνει προς το ξεπούλημα και τη διάλυση προς όφελος των ιδιωτών που τη θέλουν.

Συμπερασματικά, όπως είδαμε, το σύνολο του νομοσχεδίου πρόκειται για σχέδιο νόμου που δεν παρέχει μόνιμες λύσεις στον πολύπαθο χώρο της υγείας ως προς την αντιμετώπιση του κορωνοϊού και όλες τις υπόλοιπες ρυθμίσεις.

Τι θα ήταν όμως μακροπρόθεσμες λύσεις για μας; Σκοπός μας οφείλει να είναι η μεγαλύτερη αποτελεσματικότητα στον έλεγχο της πανδημίας, η εξειδίκευση και η αποφυγή οριζόντιων μέτρων, η ελαχιστοποίηση του ανθρώπινου και του οικονομικού κόστους, ένα δείγμα προσκόλλησης σε ιδεοληψίες η άρνηση να στηριχθεί, για εσάς, να οργανωθεί και να στελεχωθεί το ΕΣΥ. Χρειαζόμαστε μέτρα που θα παραμείνουν στη διάθεση των πολιτών και μετά την πανδημία. Παραδείγματος χάριν χρειάζεται περιοδικός μαζικός διαγνωστικός έλεγχος με rapid test και μετά μοριακά τεστ στα θετικά δείγματα. Ο έλεγχος χρειάζεται ανά τακτά χρονικά διαστήματα με ίδρυση κέντρων διάγνωσης τα οποία θα δύνανται να μετατρέπονται σε εμβολιαστικά κέντρα. Είναι απαραίτητη, επίσης, η διαρκής κυλιόμενη επιδημιολογική καταγραφή ανά νομό για την έγκαιρη ανίχνευση εξάρσεων και έγκαιρη λήψη πρόσθετων μέτρων με διαφάνεια των δεδομένων και διαρκή πολιτική διαβούλευση. Είναι επίσης απαραίτητη η εντατική φαρμακολογική και λοιπή αντιμετώπιση των νοσηρό καταστάσεων που είναι παράγοντες κινδύνου στην COVID-19.

Ως προς τη δευτερογενή πρόληψη, δηλαδή τι μπορεί να γίνει με τη νόσηση από την COVID-19, σε επίπεδο ΕΟΔΥ, δήμων, περιφέρειας, νομών, πρωτοβάθμιας περίθαλψης, ομάδων εθελοντών χρειάζεται διαφορική διάγνωση μεταξύ COVID-19 και άλλων λοιμώξεων και, κυρίως, ενίσχυση του προσωπικού του ΕΣΥ με αύξηση του προσωπικού που ζητάμε εδώ και πάρα πολύ καιρό, καθώς και των κλινών, άμεση προμήθεια και παροχή νέων φαρμάκων και απρόσκοπτη παροχή υλικών νοσηλείας και μέσων προστασίας.

Κυρίες και κύριοι συνάδελφοι, δεν μπορείτε άλλο να διαλύετε το ΕΣΥ εν μέσω μιας πανδημίας που δεν έχει λήξει ακόμα. Έπρεπε να είχατε αξιοποιήσει την ανάγκη αυτών των μέτρων για την πανδημία, για να αναβαθμίσετε στην πραγματικότητα το Εθνικό Σύστημα Υγείας όχι για να το απαξιώσετε, να το διαλύσετε και να το σύρετε, τελικά, στην ιδιωτικοποίηση, όπως κάνατε.

Για όλους αυτούς τους λόγους, το ΜέΡΑ25 καταψηφίζει το νομοσχέδιο.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε, κυρία Απατζίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις εκπαιδευτικοί συνοδοί τους από το Γυμνάσιο Κουτσοποδίου Αργολίδας.

Η Βουλή σας καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, ο συνάδελφος Γεώργιος Βαρεμένος Βουλευτής Αιτωλοακαρνανίας του ΣΥΡΙΖΑ ζητεί άδεια για μετάβαση στο εξωτερικό για προσωπικούς λόγους από 22/12 του τρέχοντος έτους έως 26/12 του τρέχοντος έτους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς, η Βουλή ενέκρινε τη ζητηθείσα άδεια.

Εισερχόμεθα στον κατάλογο των ομιλητών. Πρώτος ομιλητής θα είναι ο κ. Κωνσταντίνος Μαραβέγιας από τη Νέα Δημοκρατία και αμέσως μετά ο κ. Χαράλαμπος Μαμουλάκης από τον ΣΥΡΙΖΑ.

Εννοείται ότι οι Κοινοβουλευτικοί Εκπρόσωποι, όπως πάντα, μπορούν ανά τρεις ομιλητές να ζητούν τον λόγο για να παρεμβαίνουν.

Κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ξεκινάω, λόγω επικαιρότητας, κατευθείαν με το άρθρο 59 του νομοσχεδίου και τον εμβολιασμό κατά της γρίπης του ενήλικου πληθυσμού χωρίς ιατρική συνταγή, για την τρέχουσα εμβολιαστική περίοδο.

Όπως όλοι γνωρίζουμε, η πίεση από τις ιώσεις στη δημόσια υγεία είναι μεγάλη ιδιαίτερα αυτό το χρονικό διάστημα που διανύουμε, και φυσικά η λήψη ενός τέτοιου προστατευτικού μέτρου είναι απολύτως επιβεβλημένη. Διαβάζοντας, βέβαια, χθες τη σχετική εγκύκλιο του Υπουργείου Υγείας εύχομαι να μην υπάρξουν παρερμηνείες σε σχέση με τις οδηγίες, όπως αυτές διατυπώθηκαν από τους εμπειρογνώμονες, διότι δεν μιλάμε ακριβώς για τον γενικό πληθυσμό αλλά για ένα υποσύνολο του γενικού πληθυσμού που είναι οι συμπολίτες υψηλού κινδύνου και όσοι συμπολίτες έρχονται σε επαφή με αυτά τα άτομα. Είναι επίσης αναμφίβολα θετικό, ότι έστω για αυτές τις ευαίσθητες ομάδες του πληθυσμού το εμβόλιο φυσικά θα γίνεται δωρεάν.

Όμως, ο περιορισμός που σας ανέφερα προκαλεί και μια άλλη δυσκολία. Ουσιαστικά, αναθέτει στους φαρμακοποιούς οι οποίοι σωστά συμπεριλαμβάνονται σε όσους χορηγούν το εμβόλιο αυτό, και κατά κάποιο τρόπο ιατρικά καθήκοντα, καθώς αυτοί καλούνται να βεβαιώσουν ότι κάποιος που θέλει να το κάνει έχει για παράδειγμα κάποιο ιδιαίτερο νόσημα που τον κατατάσσει στις ομάδες υψηλού κινδύνου, όπως για παράδειγμα ένα νευρολογικό νόσημα.

Είμαι, όμως, βέβαιος ότι μένοντας πιστοί στο γράμμα αλλά και στο πνεύμα του άρθρου 59, το Υπουργείο ενδεχομένως να χρειαστεί να ξαναδεί όλες αυτές τις λεπτομέρειες με την απαιτούμενη προσοχή και υπευθυνότητα που διακρίνει το σύνολο της ηγεσίας.

Κυρίες και κύριοι συνάδελφοι, στον πυρήνα του παρόντος νομοσχεδίου βρίσκεται η δημιουργία ενός ολοκληρωμένου συστήματος παροχής ανακουφιστικής φροντίδας, για το οποίο -επί της αρχής τουλάχιστον- δεν θα έπρεπε να υπάρχει καμμία απολύτως διαφωνία. Ακούσαμε πολλά, όμως, μπλεγμένα και διφορούμενα πράγματα από την Αντιπολίτευση τα οποία φυσικά οφείλετε να ξεκαθαρίσετε, ιδιαιτέρως τα κόμματα που καταψηφίζουν το νομοσχέδιο.

Κανονικά σήμερα δεν θα έπρεπε να γίνεται συζήτηση γι’ αυτό που είναι προφανές σε καρκινοπαθείς και σε χρονίως πάσχοντες, ότι η ανακουφιστική φροντίδα συνιστά για μια πολιτισμένη κοινωνία μια αδήριτη αναγκαιότητα. Κι αυτό γιατί η βελτίωση της ποιότητας ζωής των ασθενών όφειλε να είναι εδώ και χρόνια πρώτη προτεραιότητα για το σύνολο του πολιτικού κόσμου της χώρας. Τελείωσαν οι λόγοι οι οποίοι δεν είχαν σε τίποτα να κάνουν με τις ανάγκες του τομέα υγείας και οι οποίοι δεν επέτρεψαν νωρίτερα την υλοποίηση ενός τόσο φιλόδοξου σχεδίου.

Το γεγονός ότι σήμερα ξεκινά με τη Νέα Δημοκρατία, δεν σημαίνει ότι αυτό περιορίζεται πολιτικά σε ένα συγκεκριμένο χώρο αλλά αντιθέτως αφορά όλον τον ελληνικό λαό επιβεβαιώνοντας την κοινωνική ευαισθησία της Κυβέρνησης της Νέας Δημοκρατίας.

Πηγαίνοντας τώρα λίγο πιο πέρα από τα προφανή, θα μπορούσαμε να συζητήσουμε πολιτικά όχι βέβαια την αναγκαιότητα της ανακουφιστικής φροντίδας, αλλά τον τρόπο λειτουργίας του νέου συστήματος. Για παράδειγμα υπάρχουν κάποια θέματα που το Υπουργείο Υγείας μπορεί να ξαναδεί με βάση όσα προτάθηκαν από τους φορείς.

Αναφέρω ενδεικτικά το υπόμνημα της Ελληνικής Εταιρείας Θεραπείας Πόνου, που περιέχει πληθώρα επιστημονικών, νομικών και ιατρικών στοιχείων, που πρέπει κατά τη γνώμη μου να ληφθούν υπ’ όψιν. Ειδικότερα, η πρόταση για συμπερίληψη των ιατρείων πόνου στις δομές ανακουφιστικής φροντίδας είναι νομίζω τόσο αυτονόητη που ενδεχομένως θα έπρεπε να είχε προταθεί από την αρχή στο νομοσχέδιο. Άλλωστε, αυτά τα πενήντα επτά ιατρεία πόνου που υπάρχουν σε δημόσια νοσοκομεία, λειτουργούν εδώ και χρόνια περιθάλποντας χιλιάδες ασθενείς.

Επομένως, προσφέρουν ακριβώς υπηρεσίες ανακουφιστικής φροντίδας τις οποίες επιχειρεί να οργανώσει σήμερα το Υπουργείο Υγείας με το παρόν νομοσχέδιο. Κι όταν λέω δημόσια φυσικά εννοώ όχι μόνο τα νοσοκομεία του Εθνικού Συστήματος Υγείας αλλά και μονάδες σε πανεπιστημιακές κλινικές όπως αυτή του Τμήματος Ιατρικής του Πανεπιστημίου Θεσσαλίας, το έργο της οποίας γνωρίζω και με τις δύο ιδιότητες, και ως γιατρός και ως Θεσσαλός.

Δημόσιες δομές, όπως η μονάδα θεραπείας χρόνιου πόνου στη Λάρισα και στο Νοσοκομείο του Βόλου θα πρέπει να ενισχυθούν για να μπορέσουν να απευθυνθούν σε περισσότερους ασθενείς, καλύπτοντας τις μεγάλες ανάγκες ανακουφιστικής φροντίδας σε όλη τη Θεσσαλία.

Γι’ αυτό, κυρία Υπουργέ, ελπίζω ότι θα ξαναδεί η ηγεσία του Υπουργείου το συγκεκριμένο θέμα δίνοντας ενδεχομένως και απαραίτητες διευκρινίσεις σε σχέση με αυτές τις υφιστάμενες δομές.

Κύριε Πρόεδρε, κλείνοντας θα ήθελα να ξαναθέσω ένα θέμα που και χθες απασχόλησε τον Υπουργό, κ. Πλεύρη, ο οποίος έκανε μάλιστα και τις σχετικές ανακοινώσεις.

Αναφέρομαι στο πρόβλημα της διαχρονικής συσσώρευσης χρεών των μικρών παρόχων υπηρεσιών υγείας στον ΕΟΠΥΥ λόγω clawback. Είναι πολύ σημαντική η εξαγγελία του κυρίου Υπουργού, ότι ο προϋπολογισμός του ΕΟΠΥΥ για τις διαγνωστικές εξετάσεις του 2022, ενισχύεται με επιπλέον 15 εκατομμύρια ευρώ, κάτι που σημαίνει ότι το συγκεκριμένο κονδύλι αυξήθηκε συνολικά μέσα στο τρέχον έτος κατά 75 εκατομμύρια ευρώ. Αυτή η αύξηση θα αποσυμπιέσει, εν μέρει τουλάχιστον, τα οικονομικά των μικρών εργαστηρίων και των ιδιωτών γιατρών που εξαρτώνται άμεσα από τον ΕΟΠΥΥ. Είναι, όμως, επίσης αναγκαίο, προκειμένου να αντιμετωπιστεί μακροπρόθεσμα αυτό το πρόβλημα, ο ίδιος ο ΕΟΠΥΥ να ξεκινήσει έναν ουσιαστικό διάλογο με τους παρόχους για να βρεθούν βιώσιμες λύσεις σε ότι αφορά το clawback για το άμεσο μέλλον.

Σε σχέση τέλος με τη δυνατότητα ρύθμισης των οφειλών φαρμακευτικών εταιρειών προς τον ΕΟΠΥΥ από clawback και rebate για τα έτη 2021, 2022 σε συνέχεια προγενέστερης όμοιας ρύθμισης πρόκειται αναμφίβολα για θετική παρέμβαση εκ μέρους του κ. Πλεύρη.

Παράλληλα, όμως, θα πρέπει να ξαναδούμε συνολικά τη διευθέτηση του προβλήματος των συσσωρευμένων χρεών ιδιωτών παρόχων στον ΕΟΠΥΥ, καθώς αυτά δεν αφορούν μόνο φαρμακευτικές εταιρείες αλλά και μικρά διαγνωστικά κέντρα, μικρά μικροβιολογικά εργαστήρια και πολυϊατρεία. Επομένως, τουλάχιστον, σε αυτό το κομμάτι των ρυθμίσεων στόχος της Νέας Δημοκρατίας παραμένει η διευκόλυνση αποπληρωμής όλων των χρεών που αφορούν τον ΕΟΠΥΥ, με τρόπο βιώσιμο για κάθε οφειλέτη, έτσι ώστε να στηρίξουμε και τη λειτουργία των μικρότερων παρόχων και ιδιαίτερα εκείνων των παρόχων, εκείνων των συναδέλφων γιατρών που δραστηριοποιούνται σε αυτό το τόσο ευαίσθητο νευραλγικό κομμάτι, στο ιατρείο, στο μικρό ιατρείο της γειτονιάς που ενδεχομένως έχει περάσει μέσα από τη βάσανο της επιστροφής των χρημάτων προς τον ΕΟΠΥΥ.

Κλείνω, κύριε Υπουργέ, αναφέροντάς σας μια αναγκαιότητα. Μιλούσα σήμερα το πρωί με το Διευθυντή της Δεύτερης Παθολογικής Κλινικής του Γενικού Νοσοκομείου του Βόλου -σίγουρα θα προσυπογράψει ο συνάδελφος, ο κ. Μεϊκόπουλος- και με ενημέρωσε ότι επτά συνάδελφοι παθολόγοι μένουν στο Νοσοκομείο του Βόλου από 1/1 για τις δύο Ππθολογικές κλινικές του νοσοκομείου για να καλύψουν το σύνολο των εφημεριών. Θεωρώ ότι πρέπει να ληφθούν άμεσα μέτρα. Είμαι σίγουρος ότι γνωρίζοντας το πρόβλημα, θα δράσετε όσο το δυνατόν πιο γρήγορα, για να έχουμε περισσότερους συναδέλφους γιατρούς που θα καλύψουν τουλάχιστον τις εφημερίες ενός από τα πιο μάχιμα νοσοκομεία της Ελλάδας.

Καλές γιορτές σε όλους! Να είστε όλοι καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε.

Ο κ. Χαράλαμπος Μαμουλάκης από τον ΣΥΡΙΖΑ έχει τον λόγο και αμέσως μετά ο κ. Βασίλειος Κεγκέρογλου από το Κίνημα Αλλαγής.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να αναφερθώ σήμερα αποκλειστικά και μόνο στο άρθρο 77 και στην απολύτως εκτός θέματος σε σχέση με τα υπόλοιπα άρθρα του νομοσχεδίου -ετερόκλητη, θα έλεγα- πρόβλεψη τροποποίησης της σύμβασης για την κατασκευή και την ανέγερση του Διεθνούς Αερολιμένα Ηρακλείου Κρήτης στο Καστέλι. Πρόκειται για ένα αεροδρόμιο του οποίου ο οδικός χάρτης των ενεργειών μέχρι τη σύμβαση, δηλαδή, η προκήρυξη, η διαγωνιστική διαδικασία αλλά και η ολοκλήρωση της συμβάσεως φέρει ανεξίτηλη τη σφραγίδα της προηγούμενης κυβέρνησης του ΣΥΡΙΖΑ.

Είναι ένα έργο το οποίο, πράγματι, αποτελεί ένα ώριμο τέκνο της ανάπτυξης τόσο της τουριστικής κίνησης στο νησί αλλά, κυρίως, κατά την άποψή μας και ένα αντίπαλο δέος, σε ένα στρατηγικό σημείο, ένα νέο HUB, που θα ανταγωνίζεται το γνωστό HUB στην Κωνσταντινούπολη, δηλαδή, ουσιαστικά μια γεωστρατηγική προσέγγιση στην Νοτιοανατολική Μεσόγειο μέσω του εθνικού δικτύου και του διεθνούς δικτύου των αερομεταφορών.

Επί της ουσίας, λοιπόν, η σημερινή τροποποίηση σύμφωνα πάντοτε με την αιτιολογική έκθεση του νόμου -και εστιάζω σε αυτό, διότι, δυστυχώς, δεν έχουμε τη γνωμάτευση του ανεξάρτητου μηχανικού, έχουμε αποκλειστικά και μόνο μια αιτιολογική έκθεση που μνημονεύει τη γνωμάτευση του μηχανικού και θα αναλύσω περαιτέρω για ποιον λόγο είναι ένα δομικό έλλειμμα αυτό στη σημερινή νομοθετική μας διαδικασία- αναφερόταν σε αλλαγές, κυρίως, στο επίπεδο σχεδιασμού λόγω του νέου πλαισίου που υποχρεώνει χώρους και υποδομές μεγάλης επισκεψιμότητας να αναδιαρθρωθούν χωροταξικά εις τρόπον ώστε να ικανοποιούν τις υγειονομικές νόρμες και συνθήκες στη μετά COVID εποχή, δηλαδή να έχουμε μικρότερη σώρευση και μικρότερη συγκέντρωση πληθυσμού. Αυτό είναι κατανοητό. Εκεί εδράζεται η επιχειρηματολογία του ανεξάρτητου μηχανικού για την επέκταση του αεροδρομίου. Άρα, πρέπει να συνυπολογιστούν νέα έργα υποδομών μεταφοράς την επαύριον της πανδημίας.

Συγκεκριμένα οι αλλαγές αφορούν την αλλαγή του κτηρίου του αεροσταθμού με τρόπο τέτοιο, ώστε να αποφεύγονται οι υπέρμετρες συγκεντρώσεις και, βέβαια, η ομογενοποίηση για τους Σένγκεν και εκτός Σένγκεν επιβάτες.

Σύμφωνα πάλι με την τροποποίηση της σύμβασης αρχικά υπήρξε μια απαίτηση της τάξεως των 122 εκατομμυρίων ευρώ. Φαίνεται ότι εν πάση περιπτώσει αποδέχθηκε το ελληνικό δημόσιο το ύψος του ποσού των 105 εκατομμυρίων ευρώ και φυσικά μία επιπρόσθετη χρονοκαθυστέρηση, μία επιπρόσθετη παράταση είκοσι τεσσάρων μηνών πέραν της συμβατικής προθεσμίας που όριζε η αρχική σύμβαση, η υπογραφείσα το 2019.

Έτσι, λοιπόν, έχουμε ένα πολύ υψηλό ποσό που, πράγματι, δεν υπερβαίνει το 50% για να καθίσταται εκτός ορίων η συμπληρωματική σύμβαση, αλλά ένα πολύ υψηλό ποσό. Και ερχόμαστε στο εξής, έχω τέσσερα σημεία παρατηρήσεων να καταθέσω.

Πρώτον, η Εθνική :Αντιπροσωπεία δεν έχει κανένα δεδομένο για να αξιολογήσει την έγκριση αυτού του ποσού. Και πιο συγκεκριμένα δεν γνωρίζουμε, ακριβώς, πέραν από πληροφορίες, ποιο είναι το φυσικό αντικείμενο για το συγκεκριμένο για να γνωρίζουμε το κόστος. Ξέρουμε ότι έχουμε μία αύξηση της τάξεως των είκοσι χιλιάδων τετραγωνικών μέτρων επιπρόσθετης δόμησης ενδεχομένως κάλυψης και ύψους, αλλά σίγουρα είκοσι χιλιάδες μέτρα παραπάνω δόμηση και έχουμε 105 εκατομμύρια ευρώ, κύριοι συνάδελφοι. Δηλαδή, καλούμεθα να εγκρίνουμε δαπάνες και κόστος της τάξεως των 5.000 ευρώ το τετραγωνικό, όταν γνωρίζουμε βάσει των κανόνων της επιστήμης και της τέχνης και τις σύγχρονες και αποτυπωμένες τιμές μονάδος για τις εργασίες ότι ένα κόστος ανέγερσης για ένα τέτοιο αεροδρόμιο ανέρχεται στα 700 με 800 ευρώ.

Τι έχουμε, λοιπόν, εδώ; Έχουμε οκτώ φορές πάνω το εκτιμηθέν αρχικά κόστος. Όταν, λοιπόν, δεν γνωρίζουμε τι άλλο -γιατί ενδεχομένως μπορεί να εμπεριέχονται και κάποιες άλλες εργασίες, δεν το γνωρίζουμε όμως- είναι αδιανόητο κατ’ εμέ σε νομοθετικό επίπεδο να καλούμαστε εδώ να ψηφίσουμε μια δαπάνη ιδιαίτερα υψηλή χωρίς να έχουμε το ευαγγέλιο. Ποιο είναι το ευαγγέλιο; Είναι η ίδια η τεχνική έκθεση που θα προδιαγράφει το φυσικό αντικείμενο, τις εργασίες μία προς μία και φυσικά θα μπορέσουμε εύκολα μετά να συγκρίνουμε και να κρίνουμε. Αυτή είναι η πρώτη παρατήρηση όσον αφορά το value for money, το κόστος, γιατί είναι κόστος το οποίο θα προέλθει, είτε από δανεισμό μέσω της Ευρωπαϊκής Τράπεζας Επενδύσεων, της γνωστής EIB ή είτε μέσω των εθνικών πόρων. Επίσης, είναι κάτι αδιευκρίνιστο θα το θέσω περαιτέρω.

Δεύτερο ζήτημα είναι η δίχρονη παράταση και η αναγκαιότητα αυτής. Είναι κοινός τόπος, κύριοι συνάδελφοι, στην κοινωνία του Ηρακλείου ότι το έργο έχει καθυστερήσει. Οι λόγοι της καθυστέρησης ενδεχομένως να είναι πολλοί και ετερόκλητοι αλλά είναι δεδομένο ότι υπάρχει καθυστέρηση. Σε αυτή, λοιπόν, την υφιστάμενη ήδη αβελτηρία όσον αφορά την ανέγερση των εργασιών έρχεται να προστεθεί μια δίχρονη παράταση πάνω σ’ αυτό το πλαίσιο.

Άρα, το βασικό ερώτημα είναι τι επιπλέον εργασίες είναι αυτές οι οποίες συνιστούν παράταση δύο ετών; Διότι δεν μπορεί να πιστέψει κανείς ότι ένας αεροσταθμός, το terminal, τα κτήρια της Αστυνομίας, της Πυροσβεστικής, τα λοιπά κτήρια υποδομών που διέπουν το οικοσύστημα αυτό του Διεθνούς Αερολιμένα Καστελλίου δεν μπορεί να απαιτούν δύο χρόνια παράταση. Είναι εκτός τεχνικής λογικής.

Τρίτον, ο ανεξάρτητος μηχανικός και η έκθεση του. Εδώ έχουμε το εξής, με αλλεπάλληλες κοινοβουλευτικές σας παρεμβάσεις έχουμε θέσει επί τάπητος το κομβικό ζήτημα της αλλαγής του σεισμικού status quo στην περιοχή. Από το Σεπτέμβρη του 2021, κύριοι συνάδελφοι, εδώ και δεκαπέντε μήνες έχουμε καθημερινά σεισμικές ενέργειες και, δυστυχώς, σε πολύ χαμηλό επιφανειακό βάθος στην περιοχή του Αρκαλοχωρίου, του Καστελλίου, στην ευρύτερη περιοχή. Έχουμε, λοιπόν, μια δομική αλλαγή του status quo.

Επισημάναμε, λοιπόν, όπως οφείλουμε ως Αξιωματική Αντιπολίτευση, να ενσωματωθούν αυτές οι αλλαγές που έχουν υπάρξει, ώστε η αντισεισμική μελέτη των κτηρίων να προβλέπει –δυστυχώς, οφείλει να προβλέπει- και τις επικείμενες σεισμικές ενέργειες που ενδεχομένως να προκύψουν περαιτέρω. Δηλαδή, να γίνει ένα κτήριο ασφαλές, θωρακισμένο αντισεισμικά. Αυτό δεν το βλέπουμε. Η αύξηση, δηλαδή, των εργασιών αυτών που καλούμαστε να ψηφίσουμε δεν εμπεριέχει την αλλαγή της στατικής μελέτης του έργου.

Όσον αφορά το ζήτημα που, κατά την άποψή μας, είναι πολύ σημαντικό και το θέτω στο τέλος, είναι η «χρυσή» ευκαιρία, κύριοι συνάδελφοι. Εδώ απ’ αυτό το Βήμα είχα ζητήσει από τον κ. Καραγιάννη, τον αρμόδιο Υφυπουργό Μεταφορών, να δει θετικά την προοπτική ενός μέσου σταθερής τροχιάς το οποίο θα συνδέσει το Ηράκλειο και ενδεχομένως και όλη την Κρήτη σε δεύτερο βαθμό με το αεροδρόμιο Καστελίου.

Γιατί το λέμε αυτό; Διότι είναι αδιανόητο εν έτει 2022 να κατασκευάζεται ένας διεθνής αερολιμένας τέτοιου βεληνεκούς και ισχύος και να μην προβλέπεται ένα μέσο σταθερής τροχιάς που θα καλύπτει τις ανάγκες όλων των πολιτών. Και μάλιστα την ώρα που το ίδιο το Ταμείο Ανθεκτικότητας και Ανάκαμψης, το γνωστό RRF, επιδοτεί, παροτρύνει τα κράτη - μέλη να δημιουργούν αυτές τις «πράσινες» υποδομές. Γιατί ένα μέσο σταθερής τροχιάς έχει πολύ χαμηλό αποτύπωμα άνθρακα, άρα είναι πάρα πολύ φιλικό και περιβαλλοντικά, αλλά και κοινωνικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μας λοιδόρησε ο κ. Καραγιάννης. Αρνήθηκε εκ προοιμίου. Εμείς δεν αλλάζουμε τη σύμβαση, είπε. Και τώρα έρχεται σήμερα να αλλάξει εκ βάθρων τη σύμβαση αυτή και, δυστυχώς, δεν βλέπουμε -γιατί δεν έχουμε την τεχνική έκθεση- τι έχει συμβεί, αν έχει ενσωματωθεί ή όχι, έστω μια μελέτη σκοπιμότητας. Πολύ φοβούμαστε ότι δεν θα υπάρχει ούτε καν αυτή.

Και αυτό νομίζω ότι είναι ένα κομβικό ζήτημα που απασχολεί και, αν μη τι άλλο, είναι μια «χρυσή» ευκαιρία, έστω και την τελευταία στιγμή, έστω και στο «και πέντε» να υπάρξει αυτή η πρόβλεψη.

Και, βέβαια, δεν μπορώ να κλείσω, παρά λέγοντας το εξής. Είμαστε περαστικοί από τους θεσμούς, από τη ζωή, από τα πάντα. Αυτό που είναι ανεπίτρεπτο είναι να διέπεται κάποιος πολιτικός και δη Υπουργός από αλαζονεία.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Πρόεδρε.

Και το λέω αυτό, διότι από αυτό εδώ το Βήμα πέντε φορές τα τελευταία δυόμισι χρόνια έχουμε ζητήσει να έρθει στην Εθνική Αντιπροσωπεία η σύμβαση της Ευρωπαϊκής Τράπεζας Επενδύσεων με την Ελληνική Δημοκρατία ύψους 180 εκατομμυρίων ευρώ και αρνείται ο κ. Καραμανλής πεισματικά να τη φέρει. Γιατί άραγε;

Με αυτό το ερώτημα θέλω να κλείσω και να ευχηθώ καλές γιορτές σε όλους.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Είναι γιορτές. Όλοι θέλουν να φύγουν γρήγορα. Παρακαλώ να τηρούμε τον χρόνο -προς όλους το λέω αυτό- γιατί αλλιώς θα πάμε πάλι μεσάνυχτα, όπως εχθές.

Τον λόγο έχει ο κ. Βασίλειος Κεγκέρογλου από το Κίνημα Αλλαγής. Ο κ. Κεγκέρογλου δεν βιάζεται να φύγει στην Κρήτη, αλλά ούτως ή άλλως είναι σύντομος πάντα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, όπως επισημάνθηκε προηγουμένως, επειδή είναι το άρθρο 77 του νομοσχεδίου, σας παρακαλώ ζητήστε από το Υποδομών να στείλει την έκθεση του ανεξάρτητου μηχανικού για το άρθρο 77, καθώς και την απόφαση της ΥΠΑ που εγκρίνει την έκθεση του ανεξάρτητου μηχανικού, για να είναι πλήρες το υλικό που χρειαζόμαστε για να ψηφίσουμε.

Ευχαριστώ πάρα πολύ.

Κυρίες και κύριοι συνάδελφοι, με το νομοσχέδιο έρχεται και το άρθρο 77, που αφορά την κύρωση συμπληρωματικής σύμβασης για το νέο Διεθνές Αεροδρόμιο στο Καστέλι. Και πρέπει να ξεκινήσω από τη διαπίστωση ότι η ελληνική περιφέρεια και ιδιαίτερα οι αγροτικές περιοχές, όπως γνωρίζετε πολύ καλά όλοι, βιώνουν τα δύσκολα, τόσο από τις αλλεπάλληλες κρίσεις όσο και από το συνεχιζόμενο μαράζωμα της υπαίθρου.

Στο πλαίσιο αυτό, κάθε πρωτοβουλία που αναβαθμίζει την ελληνική περιφέρεια, κάθε μεγάλο έργο που προωθεί την ανάπτυξη είναι ιδιαίτερα σημαντικό για μας. Πολύ περισσότερο, όταν αφορά το νέο Διεθνές Αεροδρόμιο Καστελίου στον Δήμο Μινώα – Πεδιάδας, που βιώνει και τις ολέθριες επιπτώσεις του σεισμού του Σεπτεμβρίου του 2021.

Το μεγάλο αυτό έργο ήταν πρωτοβουλία του ΠΑΣΟΚ από το 2000. Θα είναι το δεύτερο σε κίνηση κατ’ εξοχήν τουριστικό αεροδρόμιο της χώρας, που θα προσφέρει ευκαιρίες για την περιοχή και ολόκληρη την Κρήτη, αρκεί να υπάρξει σχέδιο αξιοποίησής του, όπως θα αναλύσω παρακάτω.

Χρειάστηκαν, βέβαια, από το 2000 πολλά χρόνια για να προχωρήσουν σχέδια και μελέτες. Μετά την αναβολή του 2012 λόγω οικονομικής κρίσης, χρειάστηκαν έντεκα ακόμη αναβολές από την επόμενη κυβέρνηση του ΣΥΡΙΖΑ, για να υπάρξει, τελικά, αποτέλεσμα και η σύμβαση παραχώρησης ήρθε στη Βουλή λίγο πριν τις εκλογές του 2019.

Το έργο ξεκίνησε με πολλές ελλείψεις σε μελέτες και έργα αλλά η Κυβέρνηση της Νέας δημοκρατίας μετά τα πανηγυρικά εγκαίνια απουσίαζε και είναι η πρώτη φορά που ασχολείται, ουσιαστικά, με το μεγάλο αυτό έργο.

Διαχρονικά έχουν υπάρξει από όλες τις κυβερνήσεις εξαγγελίες και διαψεύσεις, δεσμεύσεις και αθετήσεις τόσο για τα απαραίτητα τοπικά αναπτυξιακά έργα όσο και για τα αντισταθμιστικά προς την τοπική κοινωνία.

Ταυτόχρονα, έχουν υπάρξει διεθνείς εξελίξεις και ανάγκη προσαρμογής των προδιαγραφών του έργου σε αυτές, όπως χώρος εξυπηρέτησης επιβατών στο κτήριο του αεροσταθμού αλλά και χώρος αεροσκαφών, οχημάτων και άλλοι χώροι υποστήριξης του αεροδρομίου αλλά και τοπικά έργα όμως εντός του αεροδρομίου, ούτως ώστε, πραγματικά, το δεύτερο σε κίνηση τουριστικό αεροδρόμιο της χώρας να ανταποκριθεί στις νέες συνθήκες.

Ο επανασχεδιασμός του αεροδρομίου ήταν επιβεβλημένος και μάλιστα έχει καθυστερήσει υπερβολικά και αυτό επιβάλλει ουσιαστικά την αλλαγή των χρονοδιαγραμμάτων. Η κύρια αιτία είναι ότι η Κυβέρνηση δεν ασχολήθηκε όλο αυτό το διάστημα με την προώθηση των έργων του αεροδρομίου.

Στη συζητούμενη συμπληρωματική σύμβαση περιλαμβάνονται ορισμένες αναγκαίες συμπληρωματικές εργασίες, αλλά, δυστυχώς, δεν περιλαμβάνεται καμμία από τις δεσμεύσεις και τα αντισταθμιστικά οφέλη που έχουν αθετηθεί ως τώρα αλλά ούτε και τα αναγκαία έργα για το αεροδρόμιο και την ευρύτερη περιοχή.

Πρώτον, δεν περιλαμβάνονται οι μελέτες και τα αναγκαία αντιπλημμυρικά έργα της ευρύτερης λεκάνης της περιοχής, ενώ έχει γίνει η προκαταρκτική μελέτη από την ΤΕΡΝΑ για τις αναγκαίες μελέτες και έργα, που έχει παραδοθεί στο Υπουργείο, το οποίο δεν έχει προχωρήσει.

Δεύτερον, δεν περιλαμβάνεται η επέκταση του διαδρόμου από τρία διακόσια σε τρία οκτακόσια, όπως γράφτηκε στον Τύπο. Παραμένει, βεβαίως, ως δυνατότητα από την αρχική σύμβαση, όμως, που θεωρούμε εμείς ανάγκη να επιτευχθεί λόγω του κρίσιμου ρόλου του αεροδρομίου.

Τρίτον, δεν περιλαμβάνεται για τον δρόμο αεροδρόμιο - Χερσόνησος η αναγκαία σήραγγα, όπως έχει προτείνει το Περιφερειακό Συμβούλιο Κρήτης και το Τεχνικό Επιμελητήριο Ελλάδας Ανατολικής Κρήτης, για να αποφευχθεί η περιβαλλοντική καταστροφή που θα γίνει με τη νέα χάραξη και τα έργα που προβλέπονται επί του ποταμού και εις βάρος του ιδιαίτερου φυσικού κάλλους της περιοχής.

Τέταρτον, δεν περιλαμβάνεται η αναβάθμιση και η βελτίωση της οδικής ασφάλειας των άλλων συνδετήριων δρόμων του αεροδρομίου με Ηράκλειο, νότο και Μεσαρά.

Πέμπτον, δεν περιλαμβάνονται οι αναγκαίες παρεμβάσεις για την προστασία του υδροφόρου ορίζοντα και τη διασφάλιση της ύδρευσης του αεροδρομίου και της περιοχής.

Και επιπλέον, κύριε Υπουργέ των Υποδομών, πότε θα γίνει ο διαγωνισμός των συστημάτων αεροναυτιλίας που έπρεπε να έχει γίνει τον πρώτο χρόνο από την έναρξη των εργασιών;

Επίσης, κύριε Υπουργέ, έχετε προχωρήσει στην εξέταση της πρότασης για τη σύνδεση του αεροδρομίου με μέσο σταθερής τροχιάς; Πότε θα γίνει αυτό;

Κυρίες και κύριοι συνάδελφοι, η συμπληρωματική σύμβαση που συζητούμε είναι αναγκαία για να συνεχιστεί το έργο του Διεθνούς Αεροδρομίου που είναι απαραίτητο για τον τουρισμό των επόμενων δεκαετιών και γι’ αυτό δεν είμαστε αντίθετοι. Αλλά, σε καμμία περίπτωση αυτό δεν αρκεί.

Η περιοχή του Δήμου Μινώα - Πεδιάδας χρειάζεται ένα οραματικό αναπτυξιακό σχέδιο, προκειμένου να αξιοποιήσει τα θετικά του αεροδρομίου και να αντιμετωπίσει τα αρνητικά και, βέβαια, τις καταστροφικές επιπτώσεις του σεισμού και τις τάσεις εγκατάλειψης της περιοχής.

Το όραμα είναι η οικονομική και κοινωνική ανασυγκρότηση της περιοχής και η δημιουργία μιας σύγχρονης συμπολιτείας που θα είναι ξανά τόπος αξιοβίωτος και προορισμός. Η Κυβέρνηση, δυστυχώς, μέχρι σήμερα δεν έχει εκπονήσει το αναγκαίο επιχειρησιακό σχέδιο αλλά επιπλέον αδρανεί ακόμη και σε αιτήματα απλά όπως της απάλειψης γραφειοκρατικών διαδικασιών.

Εμείς δεσμευόμαστε ότι μαζί με την τοπική κοινωνία θα συνεχίσουμε τόσο τις διεκδικήσεις όσο και τις προτάσεις και τις πρωτοβουλίες για να ανασυγκροτηθεί η περιοχή και να μπει σε τροχιά βιώσιμης ολόπλευρης και ισόρροπης ανάπτυξης που θα αφορά όλη την ευρύτερη περιοχή, το κάθε χωριό, τον κάθε δημότη και τους επισκέπτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριες και κύριοι συνάδελφοι, κλείνω, αναφερόμενος με μια κουβέντα στο άρθρο 88 για το δικαίωμα δόμησης των οικοπέδων κάτω από τέσσερα στρέμματα σε εκτός σχεδίου περιοχές. Η ρύθμιση δεν δίνει ουσιαστική λύση και αφορά μόνο όσους έχουν ήδη καταθέσει μέχρι 9 Δεκεμβρίου το αίτημα. Η ορθή λύση θα ήταν να παραταθεί το δικαίωμα κατάθεσης της αίτησης.

Σε κάθε περίπτωση, όμως, εμείς καταθέσαμε τροπολογία και καλούμε να την κάνετε δεκτή, ιδιαίτερα για τις περιοχές που έχουν ιδιαίτερο ιδιοκτησιακό καθεστώς, όπως Ιόνιο, Κρήτη, Κυκλάδες, Σάμο, Λέσβο και Μάνη, που, πραγματικά, δεν υπάρχουν τίτλοι ιδιοκτησίας και ήταν απαραίτητο να κατατεθούν μέχρι 9 Δεκεμβρίου. Επειδή χρειάζεται χρόνος για τη δικαστική αναγνώριση, ζητούμε από το Υπουργείο Περιβάλλοντος να κάνει δεκτή την τροπολογία μας και να μπορούν να καταθέσουν τα πιστοποιητικά ιδιοκτησίας πριν την έκδοση της οικοδομικής άδειας ή της προέγκρισης. Να δοθεί, δηλαδή, ουσιαστικά, ισότιμα το δικαίωμα σε όλους τους ιδιοκτήτες, ανεξάρτητα από το σε ποια περιοχή είναι, αφού το ίδιο το Σύνταγμα αναγνωρίζει την ιδιαιτερότητα του ιδιοκτησιακού καθεστώτος σε αυτές τις περιοχές.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστούμε πολύ, κύριε συνάδελφε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ως προς το νομοσχέδιο, κύριε Πρόεδρε, η ανακουφιστική φροντίδα, που αποτελεί μείζον θέμα και άμεση προτεραιότητα για την υγεία, την είχαμε θέσει μέσω κοινοβουλευτικού ελέγχου πολλές φορές από το ΠΑΣΟΚ - Κίνημα Αλλαγής και να θυμίσω ότι είχε νομοθετηθεί στο πλαίσιο του κατ’ οίκον φροντίδα με τον ν.4199/2014 αλλά ποτέ δεν εκδόθηκαν οι κοινές υπουργικές αποφάσεις που προβλέπονταν. Είναι, λοιπόν, παραπάνω από αναγκαία και θα πρέπει το Υπουργείο να προσέξει στα θέματα στελέχωσης των δημόσιων δομών και πιστοποίησης και ελέγχου των μη κυβερνητικών οργανώσεων νομικών προσώπων ιδιωτικού δικαίου που θα ασχοληθούν με το θέμα, προκειμένου να έχουμε τα θετικά αποτελέσματα που όλοι αναμένουν.

Ψηφίζουμε, επομένως, θετικά κατ’ αρχάς.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Η κ. Λιάνα Κανέλλη από το Κομμουνιστικό Κόμμα Ελλάδας έχει τον λόγο.

Ορίστε, κυρία Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ανθρώπινη εξουσία στη βαναυσότερή της μορφή ασκείται ανάμεσα σε δύο «π», στην «πείνα» και στον «πόνο».

Αν αναζητήσετε την έννοια του πόνου ως όπλου εναντίον των ανθρώπων και σαν κομμάτι της εξουσίας, θα το βρείτε στην απεχθή έννοια των βασανιστηρίων. Είναι απίστευτο πώς το ανθρώπινο μυαλό και η -και το εννοώ ακριβώς όπως θα ακουστεί- φασιστοναζιστική κακοήθεια της άσκησης εξουσίας πάνω στον άλλον άνθρωπο σαν υπέρτατη μορφή εκμετάλλευσης, είναι η πρόκληση πόνου.

Είναι απίστευτο πόσοι τρόποι έχουν βρεθεί. Πόσες αποχρώσεις -νομιμοποιημένων και μη- βασανιστηρίων και μεθόδων. Πόσες αναλύσεις και πόσες μενγκελικές προσεγγίσεις της έννοιας του πόνου έχουν χρησιμοποιηθεί στην πράξη, μελετηθεί και εφαρμοστεί. Όπως, επίσης, πόσες λέξεις εφευρέθηκαν για να αντιμετωπιστεί η πείνα -το άλλο «π»- με βάση την ακρίβεια, τον πληθωρισμό, την ανάπτυξη, τις μεθόδους της επιδοματοποιημένης ανακούφισης σαν «hansaplast» στον πόνο του στομαχιού και του τραπεζιού του οικογενειακού.

Σήμερα, λοιπόν, έρχεται η Κυβέρνηση με ένα νομοσχέδιο να θεσμοθετήσει -λέει- για πρώτη φορά το πλαίσιο λειτουργίας, αντιμετώπισης, του πόνου, με μεθόδους, με έννοιες και με προσεγγίσεις όχι βαθιά αντιεπιστημονικές, βαθύτατα πολιτικά εκμεταλλευτικές.

Ο πόνος ευτελίζει τον άνθρωπο, κάμπτει τις περισσότερες φορές την ελεύθερή του βούληση, τον υποδουλώνει από τα πράγματα, τον κάνει έρμαιο. Το ξέρουμε όλοι μας. Δεν υπάρχει άνθρωπος πάνω σε αυτή τη γη που δεν έχει πονέσει και εκείνη την ώρα να επικαλείται, από τη μάνα του την πεθαμένη μέχρι τον θεό για να μπορέσει να ξεφύγει. Ποτέ δεν φώναξε καμμιά κυβέρνηση κανένας στον πόνο του.

Έρχεται τώρα η Κυβέρνηση, λοιπόν, να διατείνεται ότι θα αντιμετωπίσει τον πόνο; Ο πόνος μπορεί να είναι σύμπτωμα ιατρικό άλλων ασθενειών. Μπορεί να είναι αποτέλεσμα επεμβάσεων, μπορεί να είναι από κακή τύχη -που λέει ο λαός- μέχρι κι εγώ δεν ξέρω τι άλλο. Εγώ δεν είμαι επιστήμονας, δεν είμαι γιατρός. Ο συνάδελφός μου και σύντροφός μου, ο Λαμπρούλης τα είπε όλα αυτά εξαιρετικά αναλυτικά και επιστημονικά.

Εγώ μόνο πολιτικά μπορώ να μιλήσω για ένα πλαίσιο που φτιάχνετε και αφήνει τους ασθενείς τελικού σταδίου, τους καρκινοπαθείς -που είναι η πιο ευάλωτη μορφή- στον απόλυτο πόνο, που θα επιθυμούσαν να έχουν πριν κλείσουν τα μάτια τους έστω και μία μέρα στη ζωή τους -όπως και όλοι μας εδώ μέσα- χωρίς πόνο, να τη ζήσουν σαν άνθρωποι. Όπως, επίσης, άνθρωποι που έχουν χρόνιους πόνους από άλλες ασθένειες, που δεν είναι ογκολογικές.

Και αντί να έχουμε μία προσέγγιση που σημαίνει ότι το τελευταίο πράγμα που μπορεί να μπει σε εμπόριο, το τελευταίο πράγμα που μπορεί να πέσει σε χέρια ιδιώτη, το τελευταίο πράγμα που μπορεί να πέσει στα χέρια σκιτζή ή φαρμακοβιομήχανου ή οποιουδήποτε, να είναι ο πόνος. Έπρεπε να είναι το τελευταίο πράγμα. Να μη διανοείται άνθρωπος να εμπορευματοποιήσει τον πόνο, να τον αφήσει σε ένα περιθώριο και σε ένα πλαίσιο που μπορεί κάποιος να βγάλει κέρδος. Το κέρδος αυτό μπορεί να προέρχεται από τα ασφαλιστικά ταμεία κι έτσι να μοιάζει ότι είναι δωρεάν, αλλά δεν είναι δωρεάν, διότι δεν είναι δωρεάν όλο το πλέγμα γύρω από τον πόνο: Οι επιστήμονες, οι ειδικοί τα ευρύτερα, οι αναισθησιολόγοι, η κατάλληλη εκπαίδευση, τα φάρμακα, ο χώρος, η απόσταση, ο τρόπος, το κατ’ οίκον, το συνεχές, το παρακολουθηματικό μετά τον οξύ πόνο μιας εγχείρησης.

Ξέρετε σε πόσες περιπτώσεις ο πόνος τυραννάει τους ανθρώπους έξω από τα νοσοκομεία; Και εκεί δεν μπορεί η επιστήμη να μην μπορεί να πλησιάσει και να προσφέρει παρηγοριά και ανακούφιση. Δεν είναι τυχαίο ότι διεθνώς χρησιμοποιούνται και οι δύο όροι, ακριβώς, γιατί η παρηγορητική εμπεριέχει την έννοια, πέραν της ανακούφισης της σωματικής και της αντιμετώπισης του συνόλου των πραγμάτων που συνεπάγεται το να μην έχεις μια μέρα χωρίς πόνο στη ζωή σου και να είσαι ταυτόχρονα υποχρεωμένος να ζεις, να αναπνέεις, να δουλεύεις και να ζεις μέσα στην κοινωνία δίπλα στους ανθρώπους σου σαν ένας άνθρωπος ο οποίος, ειλικρινά, είναι παραδομένος στον πόνο και άρα παύει, αυτομάτως σχεδόν, να είναι ελεύθερος και γίνεται απολύτως εξαρτώμενος από αυτή την αδυναμία.

Ποιο πλαίσιο βάλατε; Για να βάλετε πλαίσιο, θα έπρεπε μονάδες -αυτά τα λεγόμενα ιατρεία πόνου, έτσι απλά- να υπάρχουν πέραν των νοσοκομείων, με ενιαίο τρόπο και ενιαία μέθοδο, με κατάλληλα εκπαιδευμένους ανθρώπους, με τη χρησιμοποίηση της πείρας, ενδεχομένως, επιστημόνων που ήδη το κάνουν αυτό.

Στην Ελλάδα θυμίζω ότι η μοναδική ειδικότητα που αναγνωρίζει ως ικανή ο νομός μας για τον πόνο, είναι οι αναισθησιολόγοι, ενώ θα μπορούσαν να είναι και άλλες ειδικότητες κάτω από άλλες συνθήκες καθώς προχωρά η επιστήμη σε πάρα πολλά πράγματα.

Αυτή τη στιγμή λείπουν οι αναισθησιολόγοι από παντού, από τα παιδιατρικά νοσοκομεία και από άλλα νοσοκομεία. Πώς θα μπορέσει, λοιπόν, να αποτελέσει ο πόνος επιστημονικό κίνητρο, κοινωνική ουσιαστική αλληλεγγύη;

Μόνο αν είναι δωρεάν, επιστημονικά τεκμηριωμένο και θεμελιωμένο με τρόπο που να μη χρειάζεται ο άνθρωπος που υποφέρει σοβαρά -το υποφέρειν σοβαρώς- και καθημερινά να καταφύγει οπουδήποτε αλλού και να χρειαστεί να ξοδέψει έστω και ένα λεπτό, όχι χρήμα, έστω και ένα λεπτό.

Έχουμε δει ότι όταν αρχίζουν και αναμιγνύονται ιδιώτες, ενώσεις προσώπων, ΜΚΟ, οργανισμοί, όταν έχει καταργηθεί η πρωτοβάθμια φροντίδα και όταν δεν υπάρχουν χρήματα, προσωπικό, μέσα, φάρμακα και επιστημονική γνώση για να παρέχεται η αντιμετώπιση στον πόνο σαν να είναι πραγματική κοινωνική ασθένεια που κοστίζει σε ήθος, σε ανάσα, ζωή και χρήμα, τότε δεν πρόκειται να γίνει τίποτα. Το πλαίσιο θα μείνει ένα ευχολόγιο, το οποίο θα μοιράζει χρήματα σε αυτούς που είναι σε θέση να πουλήσουν θεραπεία στον πόνο, προσωρινή ή μόνιμη.

Βάλατε το πλαίσιο και το βάλατε λειψό, το αφήσατε στην καλή καρδιά των ιδιωτών ή των εθελοντών επιστημόνων. Τα κέντρα που υπάρχουν στα νοσοκομεία δεν είναι οργανωμένα. Εδώ δεν είναι άλλα κέντρα οργανωμένα, ακόμα και χειρουργεία δεν είναι οργανωμένα, ακόμα και παιδιά περιμένουν στο Παίδων, και ερχόμαστε εδώ να πούμε ότι βάλαμε ένα πλαίσιο ως επιτελάρχες για να αντιμετωπιστεί το μοναδικό σύμπτωμα και ταυτόχρονα αρρώστια, που είναι ο πόνος, που υποδηλώνει τον άνθρωπο και τον κάνει υποχείριο στα χέρια του πρώτου τυχόντα που θα του προσφέρει από παραμύθι μέχρι παραμυθία.

Το Κομμουνιστικό Κόμμα είναι υπέρ της παραμυθίας, δηλαδή της πραγματικής ανακουφιστικής και παρηγορικής προσφοράς στον πονώντα άνθρωπο. Αν αυτό δεν το καταλάβετε, τότε για μια ακόμη φορά θα έχετε προσφέρει μια καινούργια αγορά που ανοίγει, αυτή επισημοποιημένα του πόνου, όπως παλιά ήταν τα βασανιστήρια για την εξουσία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κανέλλη.

Τον λόγο θα πάρει η κ. Σοφία - Χάιδω Ασημακοπούλου από την Ελληνική Λύση ευθύς αμέσως, για να τελειώσει ο πρώτος κύκλος των έξι ομιλητών. Έπειτα θα μιλήσει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης, θα μιλήσει για να κλείσει ο κύκλος ο κ. Αθανάσιος Λιούπης από τη Νέα Δημοκρατία και αμέσως μετά ο κ. Σκουρλέτης Πάνος.

Κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ανακουφιστική φροντίδα προσφέρει μια σημαντική συνεισφορά στην ανακούφιση του βάρους των συγγενών φροντιστών σε ασθενείς με σοβαρό και χρόνιο νόσημα. Τονίσαμε και κατά τη συνεδρίαση της επιτροπής ότι ο ρόλος της οικογένειας δεν έχει τη θέση που θα έπρεπε να έχει λόγω της σημαντικότητάς της στο παρόν νομοσχέδιο. Η οικογένεια αποτελεί πρωταρχικό κύτταρο και οργανικό μέλος της ελληνικής κοινωνίας και, κακά τα ψέματα, όταν αρρωσταίνει ένας στην οικογένεια, όλη η οικογένεια επηρεάζεται και στέκεται στο πλευρό του.

Η ανακουφιστική φροντίδα θα πρέπει να θεωρεί την οικογένεια βασικό μέλος της ομάδας παροχής υπηρεσιών και αποτελεί πολύτιμο συνεργάτη για την κάλυψη των συναισθηματικών και σωματικών αναγκών του ασθενούς. Τα μέλη της οικογένειας συχνά δρουν ως φυσικοί φροντιστές, συμπληρώνοντας τις λειτουργίες και το έργο των επαγγελματιών υγείας και παρέχοντας σημαντική υποστήριξη στον ασθενή. Επίσης προσφέρουν ενθάρρυνση, επιβεβαίωση, ακρόαση, προστασία αλλά και μια απλή συντροφιά, με έναν εντελώς διαφορετικό τρόπο από εκείνο των επαγγελματιών ή των γνωστών τους, γιατί οι δεσμοί με το πρόσωπο που νοσεί είναι διαφορετικής ποιότητας.

Σύμφωνα, λοιπόν, με αυτό ο ρόλος τους είναι πολύ σημαντικός, ανεξάρτητα από τον χώρο νοσηλείας του ασθενούς. Η οικογενειακή φροντίδα δεν επιδέχεται χρονικούς και τοπικούς περιορισμούς. Τα καθήκοντα που οι οικογενειακοί φροντιστές αναλαμβάνουν τις περισσότερες φορές είναι πολύπλευρα, πολλαπλά και επώδυνα. Συχνά αποδεικνύεται ότι η κατάσταση του ασθενούς σταθεροποιείται, όταν παρέχεται και στον οικογενειακό φροντιστή η απαραίτητη υποστηρικτική φροντίδα και η ανάλογη βοήθεια.

Ο Παγκόσμιος Οργανισμός Υγείας καθιστά σαφές ότι οι ασθενείς και οι οικογένειές τους πρέπει να θεωρούνται ως μια μονάδα φροντίδας. Η συνολική φροντίδα του ασθενούς δεν θα είναι το ίδιο πετυχημένη, εάν η διεπιστημονική ομάδα στήριξης δεν είναι το ίδιο εστιασμένη στις ανάγκες των συγγενών, όπως στις ανάγκες και των ασθενών.

Αναφορικά με τον προσωπικό γιατρό στο άρθρο 60, αναξιοποίητο μένει σημαντικό ποσοστό των διαθέσιμων ραντεβού, παρ’ ότι μεγάλο μέρος των δικαιούχων έσπευσαν να εγγραφούν στο σύστημα, εν μέρει και υπό την πίεση των επερχόμενων ποινών. Την ίδια στιγμή παραμένει το κενό στη συμμετοχή των γιατρών στον θεσμό ο οποίος αντιστοιχεί σε χίλιους έως χίλιους τριακόσιους γιατρούς, με το πρόβλημα να εντοπίζεται στην Αττική και σε άλλα μητροπολιτικά κέντρα, με αποτέλεσμα οι πολίτες που δεν πρόλαβαν να μην έχουν τη δυνατότητα εγγραφής, μιας και οι λίστες γέμισαν.

Με βάση όσα υποστηρίζουν Βρετανοί επιστήμονες προβλέπεται πως μέχρι το 2060 κάθε χρόνο περίπου σαράντα οκτώ εκατομμύρια άνθρωποι θα πεθαίνουν παγκοσμίως από σοβαρή πάθηση, το 47% όλων των θανάτων διεθνώς, και θα χρειάζονται ανακουφιστική φροντίδα για να μην υποφέρουν. Η πλειονότητα, 83%, των ανθρώπων αυτών θα βρίσκονται σε χώρες χαμηλού και μεσαίου εισοδήματος.

Δυστυχώς οι ειδικοί εκτιμούν ότι στο τελευταίο στάδιο της ζωής οι πόνοι και οι ταλαιπωρίες λόγω διαφόρων σοβαρών ασθενειών θα αυξηθούν σε όλες τις ηπείρους, με τη μεγαλύτερη αύξηση, 155%, να αναμένεται στις φτωχές χώρες, ενώ στις πλούσιες χώρες η αύξηση προβλέπεται μικρότερη, 57%.

Η ηλικιακή ομάδα άνω των εβομήντα ετών είναι αυτή στην οποία παρουσιάζεται η μεγαλύτερη αύξηση. Η βασική αιτία για τον ολοένα αυξανόμενο αριθμό των ασθενών με ανάγκη ανακουφιστικής παρηγορητικής φροντίδας θα είναι η αύξηση στους θανάτους από καρκίνο, 109%, μεταξύ 2016 και 2060, και στα περιστατικά άνοιας αύξηση 264% μέσα στην επόμενη σαρακονταετία.

Αξίζει να αναφερθούμε και στη σχετική επιστολή του Πανελληνίου Συλλόγου Φυσικοθεραπευτών. Σύμφωνα με εκείνους η πρόσβαση στην ανακουφιστική φροντίδα δεν θα πρέπει να περιορίζεται σε μια κλειστή ομάδα ασθενών. Θα πρέπει να είναι ανοιχτή σε κάθε ασθενή που υποφέρει από σοβαρά ή απειλητικά για τη ζωή του προβλήματα υγείας.

Επίσης είναι σημαντικό η ανακουφιστική φροντίδα να είναι προσβάσιμη στην κοινότητα και στα σπίτια των ασθενών, καθώς οι περισσότεροι πόνοι μπορούν να ανακουφιστούν με φτηνό, ασφαλές και αποτελεσματικό συνδυασμό φαρμάκων και φυσικοθεραπείας.

Προχθές είδαμε ένα δημοσίευμα, που βεβαίως θα καταθέσουμε στα Πρακτικά, ενδεικτικό της κατάστασης που επικρατεί στα δημόσια νοσοκομεία. Εικόνες ντροπής στο νοσοκομείο «Αττικόν» με ασθενείς σε φορεία παρκαρισμένα στους διαδρόμους. Σύμφωνα με σχετικές μαρτυρίες παρκάρουν ασθενείς που έχουν ορούς ή οξυγόνο στους διαδρόμους του νοσοκομείου, καθώς τα δωμάτια είναι γεμάτα. Συνοδοί των ασθενών φωνάζουν για να βρεθεί μια λύση άμεσα. Τρέχουν για να εξυπηρετήσουν τα περιστατικά και η κατάσταση μοιάζει με τρέλα. Κάνουν λόγο για τριτοκοσμικές εικόνες, με τους ασθενείς να μην έχουν την ποιοτική εξυπηρέτηση και νοσηλεία.

Όπως αντιλαμβάνεστε, το να παραμένουν οι ασθενείς στους διαδρόμους είναι, εκτός από εξευτελιστικό, και επικίνδυνο για την υγεία τους λόγω μικροβίων και ιών που μπορεί να κυκλοφορούν, δεδομένου ότι δεν θα βρίσκονται σε πολύ πιο προστατευμένο περιβάλλον.

Αυτά τα νοσοκομεία, λοιπόν, έρχεστε να τα επιφορτίσετε με επιπλέον έργο, τη στιγμή που με δυσκολία ανταποκρίνονται στα βασικά, λόγω υποστελέχωσης και ελλείψεων παντού, αφού λέτε ότι οι δομές ανακουφιστικής φροντίδας ασθενών δύνανται να οργανώσουν και να λειτουργούν και τα νοσοκομεία του Εθνικού Συστήματος Υγείας.

Διαφωνήσαμε και διαφωνούμε σχετικά με τη συγκρότηση και θητεία της εθνικής επιτροπής για την ανάπτυξη της ανακουφιστικής φροντίδας, η οποία συγκροτείται με απόφαση του Υπουργού Υγείας. Με απόφαση του Υπουργού Υγείας θα επιλέγονται, λοιπόν, ο πρόεδρός της και ο γραμματέας της, καθώς και τα μέλη που τους αναπληρώνουν σε περίπτωση απουσίας ή κωλύματος. Όταν η διαφάνεια πάει περίπατο, εμάς θα μας βρίσκετε πάντα απέναντι.

Ένα πολύ σοβαρό ζήτημα το οποίο με κάθε ευκαιρία οφείλουμε να αναφέρουμε είναι εκείνο που αφορά στους νέους Έλληνες και Ελληνίδες, περίπου εξακόσιες πενήντα χιλιάδες, που κατά τη διάρκεια των μνημονίων έφυγαν στο εξωτερικό. Δώστε τους κίνητρα, ευκαιρίες και τη δυνατότητα να επιστρέψουν πίσω στη χώρα μας, στη χώρα της καρδιάς τους.

Εμείς στην Ελληνική Λύση πιστεύουμε ότι η ανάπτυξη μιας κουλτούρας που θα βάζει ως προτεραιότητα τη φροντίδα και την ικανοποίηση του ασθενούς, με όρους, όμως, διαφάνειας και αξιοκρατίας, με μόνιμες προσλήψεις και κάλυψη των κενών θα πρέπει να αποτελεί απόλυτη προτεραιότητα.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Ασημακοπούλου.

Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φαντάζομαι ότι σε όλους σας έχει έρθει στο κινητό σας ή στο μέιλ σας ένα πάρα πολύ ωραίο μήνυμα. Διαβάζω το μήνυμα: «Υπουργείον Εμπορίου, Διεύθυνσις Διανομών, Ατομικόν Επισιτιστικόν Δελτίον Ιανουαρίου - Απριλίου 1953.» Επισημαίνω ότι είναι η χρονιά που γεννήθηκα, μάλιστα Ιανουάριο. Συνεχίζω: «Επώνυμο Κωστοπούλου, όνομα Πιπίτσα, αριθμός μητρώου 106, Παντοπώλης: Ξινογαλάς.»

Αυτό εβδομήντα χρόνια πριν. Νομίζω ότι η προεκλογική Ελλάδα γυρίζει σήμερα εβδομήντα χρόνια πίσω με τη μεθοδολογία -δεν μιλάω για την πρόθεση- που διάλεξε η Κυβέρνηση να υλοποιήσει το περιβόητο Market Pass.

Όλες οι κυβερνήσεις έκαναν και κάνουν προεκλογικές παροχές. Δυστυχώς, όμως, εσείς της Νέας Δημοκρατίας για άλλη μια φορά γίνεστε πρωταθλητές και πρωτοπόροι. Πουθενά στην Ευρώπη και στον πολιτισμένο κόσμο δεν διανοήθηκαν να θεσπίσουν ένα μέτρο τέτοιας μορφής, που να δίνει ένα ελάχιστο «μπαξίσι» στον καταναλωτή και να ανοίγει έναν πόλεμο στην κοινωνία, καθιστώντας ευάλωτο τον καταναλωτή απέναντι σε μια αγορά στην οποία η σύγκρουση συμφερόντων και η κοινωνική ρήξη παίρνει πια άγρια μορφή.

Το παράδειγμα του επιχειρηματία, που προχθές είπε ότι «είναι ευπρόσδεκτο το 10% που θα πάρει ο καταναλωτής, για να μπορέσω και εγώ να αυξήσω τις τιμές μου προκειμένου να γλιτώσω ένα μέρος από τις ζημιές που είχα την προηγούμενη περίοδο» είναι πολύ χαρακτηριστικό της νοοτροπίας και της φυσικής ή μη φυσικής αντίδρασης των επιχειρηματιών απέναντι στον καταναλωτή, που έρχεται να νιώσει ότι ξαφνικά η αγοραστική του δύναμη κάπως μεγάλωσε για να μπορεί να αντιμετωπίσει την τεράστια ακρίβεια.

Έρχεται, λοιπόν, μια κοινωνική ρήξη με αυτή τη διαδικασία. Ταυτόχρονα έρχεστε πολιτικά σε μας και μας κάνετε πολιτική επίθεση λέγοντας: Αν διαφωνείτε γιατί το ψηφίζετε; Αυτή είναι μόνιμη επωδός σε όποιο μέτρο έχετε πάρει μέχρι τώρα, καθώς εμείς για να γλιτώσει ή να πάρει ή να κερδίσει ο επιχειρηματίας, ο πολίτης, το νοικοκυριό ένα ευρώ έστω, στα θετικά μέτρα με την έννοια αυτή του ενός ευρώ και πάνω εμείς ψηφίζουμε θετικά. Θεωρείτε ότι αυτό δεν ταιριάζει με την κριτική που σας κάνουμε για τον τρόπο που ασκείται την πολιτική σας; Νομίζω ότι είναι πάρα πολύ συγκεκριμένο αυτό που λέω, γιατί δεν δικαιώνει η δική μας στάση την πολιτική σας επειδή το ψηφίζουμε. Θα πρέπει αυτό να είναι απολύτως σαφές. Καταθέτω στα Πρακτικά αυτό το ιστορικό ντοκουμέντο στο οποίο αναφέρθηκα.

(Στο σημείο αυτό ο Βουλευτής κ. Κωνσταντίνος Σκανδαλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, έχουμε τονίσει με έμφαση εδώ και καιρό ότι ο πληθωρισμός, η ακρίβεια, η βίαιη πτώση του βιοτικού επιπέδου των εργαζομένων, των αδύναμων στρωμάτων και της μικρομεσαίας τάξης δεν οφείλεται αποκλειστικά στις όντως δυσμενέστατες διεθνείς συνθήκες, αλλά είναι σε έναν σημαντικό βαθμό πληθωρισμός κερδών και απληστίας, πληθωρισμός κυβερνητικής αδράνειας, γιατί, κακά τα ψέματα, κύριοι συνάδελφοι, στην Ελλάδα δεν λειτουργεί ο ανταγωνισμός, λειτουργούν οι αγορές των «κολλητών», από όπου βγαίνουν τα εύκολα και πολλά λεφτά, με τη βοήθεια και τη σθεναρή άρνηση της Κυβέρνησης να ενεργοποιήσει με ουσιαστικό και αποδοτικό τρόπο τους θεσμούς, τους μηχανισμούς ρύθμισης και ελέγχου της αγοράς, των τιμών και του περιθωρίου κέρδους.

Αν κύριοι της Κυβέρνησης, θέλατε πραγματικά, να βάλετε κάποιο φρένο στα υπερκέρδη απληστίας, θα δρούσατε με σχέδιο, ευθύνη, σοβαρότητα και επαγγελματισμό και δεν θα αποδυναμώνατε την Επιτροπή Ανταγωνισμού. Θα αποκτούσε η επιτροπή από τους αρμόδιους φορείς μια πραγματική εικόνα των οικονομικών στοιχείων κάθε επίμαχου κλάδου και θα καλούσε όλους τους εμπλεκόμενους και όχι μόνο τις αλυσίδες λιανικής, αλλά και τους εισαγωγείς.

Το προεκλογικό επίδομα που εξήγγειλε ο Πρωθυπουργός προφανώς και δεν αντισταθμίζει τη διπλή αφαίμαξη των εισοδημάτων της μεγάλης πλειοψηφίας των πολιτών λόγω του υψηλού πληθωρισμού και των αυξημένων εσόδων από φόρους κατανάλωσης, γιατί είναι σαφές ότι οι τιμές στα είδη διατροφής βρίσκονται στο υψηλότερο σημείο των τελευταίων δεκατριών χρόνων και ξεπερνούν κατά πολύ τον γενικό πληθωρισμό. Όπως γνωρίζετε, σύμφωνα με την ΕΛΣΤΑΤ, σε ετήσια βάση οι τιμές των τροφίμων αυξήθηκαν κατά 15% με ορισμένα είδη μάλιστα όπως γαλακτοκομικά και έλαια να φτάνουν έως και 25,3%. Γι’ αυτόν τον λόγο αποτελεί εμπαιγμό το «10% πληθωρισμός, 10% επιστροφή» που είπε ο Πρωθυπουργός ειδικά για την προεκλογική περίοδο. Το Market Pass απορροφώντας ένα μικρό μόνο μέρος του πληθωρισμού λειτουργεί σαν ασπιρίνη και καταδεικνύει την αποτυχία του πολυδιαφημισμένου, πλην, όμως, τρύπιου «καλαθιού του νοικοκυριού».

Τρεις επιμέρους παρατηρήσεις θα κάνω και θα κλείσω.

Όπως προκύπτει από την απόφαση του συμβουλίου, η Ευρωπαϊκή Επιτροπή αποφάσισε τον Οκτώβριο να φορολογήσει τα υπερκέρδη των διυλιστηρίων. Η Κυβέρνηση περίμενε να το κάνει όσο πιο κοντά γίνεται στην προεκλογική περίοδο, να το βάλει μέσα στον καταιγισμό των παρατάσεων και των επιμέρους τροπολογιών που φέρνει προκειμένου να τελειώσει τη χρονιά εξαντλώντας όλη την προεκλογική δυνατότητα που έχει για μια παροχολογία, που τις περισσότερες φορές είναι στο επίπεδο του φαντασιακού. Υπάρχει υπερπληθωρισμός κερδών, που είναι διπλάσια ή τριπλάσια από το 2019 για τα οποία η Κυβέρνηση ούτε λέει ούτε έχει λάβει καμμία μέριμνα για τον έλεγχο της αγοράς και υπάρχουν εκατοντάδες χιλιάδες πολίτες μισθωτοί του δημοσίου και συνταξιούχοι οι οποίοι δεν συμπεριλαμβάνονται σε καμμία πρόνοια της Κυβέρνησης και υφίστανται τις απώλειες του εισοδήματός τους από τον πληθωρισμό και τους αυξημένους φόρους κατανάλωσης. Θεωρούμε εν πάση περιπτώσει θετικό το ότι προστίθενται τα κέρδη στη διαδικασία χορήγησης του επιδόματος.

Θα έπρεπε ο κ. Μητσοτάκης, αντί να εμφανίζεται σαν φαρμακοποιός, που πολλαπλασιάζει τους πέντε άρτους και τους δύο ιχθύες για να καλύψει τις ανάγκες μιας ολόκληρης κοινωνίας, να υιοθετήσει άμεσα κάποιες από τις ρεαλιστικές μας προτάσεις για την αντιμετώπιση του πληθωρισμού, που κατατρώει το λαϊκό εισόδημα. Θα μπορούσε, για παράδειγμα, να θεσπίσει μεγαλύτερο συντελεστή φόρου στα υπερκέρδη. Δεδομένου ότι υπερκέρδη θεωρούνται πάνω από το 20% του μέσου όρου, θα μπορούσαν να φορολογηθούν όλα και όχι μόνο το 33%. Θα μπορούσε να επιλέξει μια πιο συστημική λύση, να υπάρξει συμφωνία με τα διυλιστήρια να πληρώσουν ένα μεγαλύτερο ποσοστό των υπερκερδών τους -ενδεικτικά λέω το 50%- και το υπόλοιπο να μην διανεμηθεί σε κέρδη, αλλά αντιθέτως να χρηματοδοτήσει επενδύσεις εγκεκριμένες από το κράτος σχετικά με την ενεργειακή επάρκεια, την ασφάλεια και, γιατί όχι, και μεσοπρόθεσμα την ενεργειακή αυτάρκεια της χώρας.

Όπως και να έχει την ώρα που η ενεργειακή και η κλιματική κρίση δημιουργούν ένα εκρηκτικό μείγμα για την επιβίωση ακόμα και του ίδιου του ανθρώπινου πολιτισμού, μακροπρόθεσμα δεν είναι η εποχή που τα υπερκέρδη θα επιστρέψουν ως μερίσματα στους μετόχους των διυλιστηρίων. Γι’ αυτό είναι πλέον επίκαιρη η κριτική μας για τη μείωση των συντελεστών φορολογίας μερισμάτων στο 5% από το 10% και στο 10% από το 15%, που είχε ο κ. Τσίπρας. Ίσως ήρθε η ώρα για πάγια φορολόγηση με αυξημένους συντελεστές των μερισμάτων που προέρχονται από υπερκέρδη και όχι μόνον τα κέρδη των ίδιων των επιχειρήσεων. Ο Πρόεδρος του ΠΑΣΟΚ ζήτησε ήδη την αύξηση των μερισμάτων εκ νέου στο 10%.

Κυρίες και κύριοι συνάδελφοι, νομίζω ότι με αυτή την πολιτική τελικά τα προβλήματα δεν λύνονται, αλλά αναπαράγονται, οξύνονται και ασφαλώς είναι πολύ μικρή αυτή η πολιτική για να μπορεί να ανατρέψει τη μόνη πραγματικότητα που βιώνει σήμερα ο τόπος: οι μεν φτωχοί να γίνονται περισσότεροι, οι πλούσιοι να γίνονται λιγότεροι και εν τέλει μια κοινωνία να στενάζει κάτω από τον βραχνά μιας ζωής με βιοτικά προβλήματα στα οποία δεν μπορεί να αντεπεξέλθει.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Σκανδαλίδη.

Τον λόγο τώρα έχει ο κ. Λιούπης από τη Νέα Δημοκρατία και αμέσως μετά ο κ. Σκουρλέτης.

Κύριε Λιούπη, έχετε τον λόγο.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το νομοσχέδιο του Υπουργείου Υγείας που συζητάμε, είναι μια τομή στα δικά μας τα ελληνικά ιατρικά δεδομένα. Δεν αλλάζει κάτι που ήδη υπήρχε. Δημιουργείται για πρώτη φορά το πλαίσιο για τη λειτουργία των μονάδων ανακουφιστικής φροντίδας. Ίσως ο όρος «ανακουφιστική φροντίδα» να είναι άγνωστος στους πολλούς που μας ακούν. Είναι, όμως, πολύ γνώριμος σε όσους είτε οι ίδιοι είτε μέλη της οικογένειάς τους πάσχουν από ασθένειες απειλητικές για τη ζωή τους, την ποιότητα της ζωής τους ή είναι χρόνια εξελικτικές. Αυτοί οι ασθενείς χρειάζονται εξειδικευμένες υπηρεσίες υγείας από ομάδες ιατρών και άλλων επιστημόνων. Το ζήτημα αφορά τόσο ενήλικες όσο και παιδιά και πολλές φορές ακόμη και νεογνά και πολύ μικρά παιδιά με χρόνιες παθήσεις.

Σύμφωνα με τον Παγκόσμιο Οργανισμό Υγείας μόνο ένας στους δέκα που χρειάζονται αυτή τη φροντίδα, την έχει. Όμως, η ανακουφιστική φροντίδα δεν είναι πολυτέλεια και επίσης, δεν είναι πρόσφατη ανακάλυψη. Είναι κατάκτηση των χωρών του δυτικού κόσμου εδώ και πολλά χρόνια. Μάλιστα, υπάρχουν κράτη, όπως η Πορτογαλία που έχουν ήδη θεσμοθετήσει την πρόσβαση σε υπηρεσίες ανακουφιστικής φροντίδας. Στη χώρα μας μέχρι σήμερα δεν υπάρχει ούτε συγκεκριμένο νομοθετικό πλαίσιο ούτε μέριμνα της πολιτείας για τους ασθενείς με χρόνια νοσήματα και πολλές φορές χρόνιους και ανυπόφορους πόνους. Κι όμως, υπολογίζεται ότι περίπου εκατόν τριάντα πέντε χιλιάδες συμπολίτες μας πάσχουν είτε από χρόνιες παθήσεις είτε από κακοήθεις νεοπλασίες και χρήζουν τέτοιας φροντίδας.

Το σημερινό νομοσχέδιο έγινε δεκτό σχεδόν από όλους τους φορείς που συμμετείχαν στο στάδιο των επιτροπών, γιατί παρά τις οποιεσδήποτε παρατηρήσεις και προτάσεις που έχει καθένας να καταθέσει, όλοι παραδέχονται ότι είναι το πρώτο μεγάλο βήμα που γίνεται από πλευράς Κυβερνήσεως για την ανακουφιστική φροντίδα στην Ελλάδα. Μέχρι σήμερα, οι προσπάθειες που γίνονται, είναι μεμονωμένες. Ακούσαμε για τη Μονάδα Ανακουφιστικής Αγωγής «ΤΖΕΝΗ ΚΑΡΕΖΗ» ή για τη «ΓΑΛΙΛΑΙΑ» από τη Μητρόπολη Μεσογαίας και Λαυρεωτικής.

Όπως αναφέρεται και στο κείμενο του νομοσχεδίου, πρώτος στόχος είναι η δημιουργία εθνικού σχεδίου δράσης, ώστε να αντιμετωπίζονται με αξιοπρέπεια όλοι οι ασθενείς και να λάβουμε μέτρα για την πρόληψη, την αξιολόγηση και ανακούφιση των σωματικών, ψυχοκοινωνικών και πνευματικών αναγκών τους. Στο επίκεντρο βάζουμε τον ασθενή και μάλιστα τον άνθρωπο ασθενή ως ολότητα. Ασχολούμαστε σε όλα τα επίπεδα με τα προβλήματα που αντιμετωπίζουν αυτοί οι ασθενείς και οι οικογένειές τους. Γι’ αυτό και η πολύπλευρη υποστήριξη των ασθενών θα γίνεται από διεπιστημονική ομάδα, από ειδικούς γιατρούς, ψυχολόγους, εργοθεραπευτές, φυσικοθεραπευτές, διαιτολόγους, φαρμακοποιούς. Η αρχή γίνεται με την εκπόνηση του εθνικού σχεδίου δράσης από το ΚΕΣΥ, ώστε να έχουμε τις βασικές κατευθυντήριες γραμμές, τους στόχους και τις δράσεις που πρέπει να αναπτυχθούν σε ορίζοντα πενταετίας.

Δημιουργούνται δομές ανακουφιστικής φροντίδας ασθενών δημόσιες και ιδιωτικές, που διακρίνονται σε μονάδες κατ’ οίκον φροντίδας που είναι πολύ σημαντικές για αρρώστους, οι οποίοι δεν μπορούν να μετακινηθούν ή δεν χρήζουν γενικότερης νοσηλείας. Μια πολύ χρήσιμη υπηρεσία, με δεδομένο, μάλιστα, ότι η συντριπτική πλειονότητα -το 95% των ασθενών- υπολογίζεται ότι θα μπορούσαν να έχουν κατ’ οίκον ανακουφιστική φροντίδα.

Κέντρα ημερήσιας ανακουφιστικής φροντίδας στα πλαίσια της πρωτοβάθμιας φροντίδας υγείας, ξενώνες φροντίδας και Μονάδες Ανακουφιστικής Φροντίδας ασθενών εντός νοσοκομείων και κλινικών. Βεβαίως, όλα αυτά προϋποθέτουν ότι γνωρίζουμε ακριβώς πόσοι και ποιοι ασθενείς χρήζουν ανακουφιστικής φροντίδας. Γι’ αυτό συστήνεται και το εθνικό μητρώο, όπου καταγράφονται οι ασθενείς από τους ίδιους τους θεράποντες γιατρούς τους.

Το σημαντικότερο απ’ όλα, όμως, είναι ότι για πρώτη φορά μια Κυβέρνηση αναγνωρίζει το πόσο σπουδαίες και αναγκαίες είναι οι υπηρεσίες ανακουφιστικής φροντίδας και μάλιστα, γι’ αυτό προβλέπεται αποζημίωση για νοσήλια και τροφεία από τον ΕΟΠΥΥ, όπως και ότι μπορεί να συνάπτει συμβάσεις με δομές ανακουφιστικής φροντίδας, ώστε όλες οι υπηρεσίες που παρέχονται να είναι δωρεάν στους ασφαλισμένους.

Το βασικό ζητούμενο για τους ασθενείς και τις οικογένειές τους είναι το πολύ μεγάλο κόστος που συχνά συνεπάγεται μια ιδιωτική δομή ανακουφιστικής φροντίδας. Τώρα αυτό αλλάζει και όλοι οι πολίτες μπορούν να γνωρίζουν ότι το κράτος στέκεται δίπλα τους, παρέχοντάς τους δωρεάν υπηρεσίες, όποτε τις χρειαστούν.

Οι υπόλοιπες ρυθμίσεις του νομοσχεδίου έχουν να κάνουν, κυρίως, με παρατάσεις, όπως αυτών με τα τρίμηνα των υγειονομικών που κάλυπταν ανάγκες από τους υγειονομικούς που ήταν σε αναστολή. Πλέον παρατείνεται για έξι μήνες μέχρι τον Ιούνιο και μάλιστα, ως επικουρικοί, για να μπορούν να γίνουν και νέες παρατάσεις. Και φυσικά, είναι μια έμπρακτη στήριξη σε αυτούς τους εργαζόμενους που στήριξαν τη δημόσια υγεία στην πιο δύσκολη στιγμή της εν μέσω πανδημίας. Επιπλέον, προκειμένου να έχουμε απρόσκοπτη λειτουργία του συστήματος υγείας παρατείνονται συμβάσεις των επικουρικών μέχρι το τέλος του 2023.

Κλείνοντας, θα ήθελα να αναφερθώ σε μια πρωτοβουλία που έχει ξεκινήσει εδώ και χρόνια και αφορά το νοσοκομείο του Βόλου.

Χάρη στην πρόθεση γενναιόδωρης δωρεάς του εκλιπόντα ευεργέτη μας, Χαράλαμπου Τσιμά και τώρα της οικογένειάς του, ύψους 1.300.000 ευρώ, με στόχο τη δημιουργία Μονάδας Ανακουφιστικής Φροντίδας στο Νοσοκομείο του Βόλου. Μάλιστα, υπάρχει κι ο κατάλληλος χώρος στην παλιά πτέρυγα του νοσοκομείου, που περιλαμβάνει ιδιαίτερα μεγάλους χώρους, περίπου χιλίων τετραγωνικών μέτρων. Η δημιουργία της μονάδας θα προσφέρει σημαντική βοήθεια και ανακούφιση τόσο σε ασθενείς της Μαγνησίας, αλλά και όλης της Θεσσαλίας γενικότερα.

Πριν από λίγες ημέρες, στις επιτροπές, ο κύριος Υπουργός ανταποκρίθηκε θετικά σε αυτό το αίτημά μας και μάλιστα, με μεγάλη χαρά τον ακούσαμε να λέει ότι θα εντάξει στο σχεδιασμό τη μονάδα αυτή στον Βόλο και ότι θα ενταχθεί στο Ταμείο Ανάκαμψης. Φυσικά, μετά και τη σχετική τροποποίηση, κύριε Υπουργέ, του Οργανισμού του νοσοκομείου, ώστε να μπορούν να προκηρυχθούν θέσεις, γιατί με τις ελλείψεις που έχουμε, δύσκολα θα λειτουργήσει εκ των ενόντων.

Πρόκειται για μια αναμφίβολα πολύ θετική εξέλιξη, που αναβαθμίζει τις προσφερόμενες υπηρεσίες στη Μαγνησία και, μάλιστα, με προσφορά του ίδιου του ευεργέτη έχει ανακαινιστεί και χώρος του νοσοκομείου, ο οποίος χρησιμοποιείται σαν ξενώνας οκτώ κλινών.

Όλη αυτή η προσπάθεια που αποτυπώνεται στις σημερινές ρυθμίσεις, γίνεται πραγματικότητα χάρη στην εντατική προσπάθεια του Υπουργού κ. Πλεύρη, χωρίς όμως να παραβλέψουμε και τις πολύχρονες εισηγήσεις και προτάσεις του εισηγητή μας, του κ. Οικονόμου.

Μετά από όλα αυτά που ειπώθηκαν σήμερα, είμαι βέβαιος ότι το σημερινό νομοσχέδιο θα το στηρίξουν όλες οι πλευρές του Κοινοβουλίου σε θέματα θωράκισης της δημόσιας υγείας. Δεν υπάρχουν, νομίζω, διαφορετικές πλευρές, είμαστε όλοι με την πλευρά του ασθενή, του πάσχοντα και της οικογένειάς του και αυτό πρέπει να είναι το μήνυμα της σημερινής προσπάθειας.

Σας ευχαριστώ πολύ, καλά Χριστούγεννα σε όλους!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Λιούπη και για την τήρηση του χρόνου.

Πριν δώσω τον λόγο στον κ. Σκουρλέτη, ζήτησε τον λόγο ο Υφυπουργός Άμυνας για δύο λεπτά, για να υποστηρίξει μία διάταξη του κυρίως νομοσχεδίου, όχι τροπολογίας και συγκεκριμένα του άρθρου 93.

Ορίστε κύριε Χαρδαλιά, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, κυρίες και κύριοι Βουλευτές, το σχέδιο νόμου του Υπουργείου Υγείας με τίτλο: «Ολοκληρωμένο Σύστημα Παροχής Ανακουφιστικής Φροντίδας, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και λοιπές διατάξεις», περιλαμβάνει μια διάταξη, το άρθρο 93, αρμοδιότητας του Υπουργείου Εθνικής Άμυνας, που αφορά στην παράταση της εποπτείας του Οικοδομικού Συνεταιρισμού Μονίμων Αξιωματικών Ελληνικού Στρατού από το Υπουργείο Εθνικής Άμυνας, για ένα έτος ακόμη, ήτοι έως τις 31 Δεκεμβρίου 2023.

Η νομοθετική αντιμετώπιση του ζητήματος κρίνεται απολύτως απαραίτητη, προκειμένου στο διάστημα αυτό να επιλυθούν ζητήματα διαχειριστικής και οικονομικής φύσης και να αποδοθούν οι οικισμοί Μαλεσίνας και Καρύστου στους οικείους δήμους, προ της υπαγωγής συνεταιρισμών εκ νέου στο Υπουργείο Οικονομικών. Στην παρούσα χρονική στιγμή, δεν δύναται να οριστεί συγκεκριμένο χρονοδιάγραμμα για την εκκαθάριση και την παράδοση των συγκεκριμένων οικιστικών προγραμμάτων, αφ’ ενός διότι οι ίδιοι οι δήμοι επιθυμούν την παραλαβή των οικισμών άνευ εκκρεμοτήτων, αφ’ ετέρου διότι η τακτοποίηση πλήθους αυτών εκτιμάται ιδιαίτερα χρονοβόρα και μη εξαρτώμενη από ενέργειες του ίδιου του συνεταιρισμού.

Αναφορικά με το πρόγραμμα της Μαλεσίνας, έχει ολοκληρωθεί η αντιπαραβολή των στοιχείων όλων των ακινήτων, προκειμένου να αντιμετωπιστούν και να εντοπιστούν ελλείψεις και διαφορές.

Από τον έλεγχο διαπιστώθηκαν διαφορές στα δηλωθέντα τετραγωνικά μέτρα σε μεγάλο αριθμό οικοπέδων. Επιπλέον, συνεχίζεται η διαδικασία υποβολής αντιρρήσεων έναντι δασικών χαρτών για αγροτεμάχια εκτός σχεδίου και σύνταξη νέων τοπογραφικών διορθώσεων και αναζητήσεων στο Υποθηκοφυλακείο για όλες τις εκτάσεις. Για κάποιες από αυτές είναι αναγκαία η κατάθεση αγωγών.

Τελειώνοντας, σε σχέση με το πρόγραμμα της Καρύστου, τα προς επίλυση προβλήματα είναι σαφώς μικρότερα και διαφορετικής φύσης από τον οικισμό της Μαλεσίνας. Συγκεκριμένα, εκκρεμεί ακόμα η υπογραφή αρχικών συμβολαίων στην πλειοψηφία των διανεμηθέντων οικοπέδων. Επιπλέον, σε μεγάλο αριθμό οικοπέδων υφίστανται καταπατήσεις, με αποτέλεσμα να καθίστανται μη άρτια και μη οικοδομήσιμα. Ο αριθμός των οικοπέδων αυτών ήταν αρχικά τριακόσια δεκαέξι θυμίζω στο Σώμα, ωστόσο μετά από τις τακτοποιήσεις που έγιναν κατά το προηγούμενο έτος απομένουν πλέον εκατόν πενήντα τρία.

Λαμβάνοντας υπ’ όψιν τις ιδιαιτερότητες που διέπουν τη φύση και τη λειτουργία των ΣΜΑΕΣ και την ολοκλήρωση του σκοπού του, το χρονικό διάστημα για την ολοκλήρωση της τακτοποίησης του συνόλου των εκκρεμοτήτων αυτών, δεν μπορεί να προσδιοριστεί με ευκολία, αλλά εκτιμάται ότι δεν μπορεί να είναι μικρότερο του έτους.

Εκτιμούμε ότι δεδομένου των ανωτέρω το χρονικό διάστημα της παράτασης εποπτείας θα είναι αρκετό. Για τον λόγο αυτό ζητώ από το Σώμα την υπερψήφιση αυτής της διεκπεραιωτικής καθαρά φύσης διάταξης.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ. Μη φύγετε, κύριε Υφυπουργέ.

Υπάρχει κάποιος εκ των εισηγητών ή Κοινοβουλευτικών Εκπροσώπων που να θέλει κάποια διευκρίνιση για τη διάταξη, όπως την υποστήριξε ο κύριος Υφυπουργός; Κανείς.

Ευχαριστώ κύριε Υπουργέ.

Θα δώσω τον λόγο τόσο στον κ. Σκουρλέτη, Κοινοβουλευτικό Εκπρόσωπο του ΣΥΡΙΖΑ και αμέσως μετά για δύο λεπτά στον κύριο Υφυπουργό Μεταφορών και Συγκοινωνιών τον κ. Παπαδόπουλο για να υποστηρίξει την τροπολογία 1541/20.12.

Ορίστε, κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε. Άκουσα την παραίνεση του κ. Οικονόμου προς το Σώμα να αναφερθούμε στο περιεχόμενο του νομοσχεδίου. Ωστόσο το πλήθος των τροπολογιών και κυρίως η επιλογή να έρθει η τροπολογία για το Market Pass αντιλαμβάνεστε ότι επισκιάζει σε πάρα πολύ μεγάλο βαθμό τη συζήτηση.

Κυρίες και κύριοι συνάδελφοι από τη μεριά της Πλειοψηφίας, διεθνής κρίση υπάρχει. Αισχροκέρδεια, όμως, στην Ελλάδα υπάρχει λόγω των επιλογών σας, επιλογών που συνειδητά ακολουθείτε πάνω από ενάμιση χρόνο τώρα. Έρχεστε, λοιπόν, μέσα σε ένα περιβάλλον το οποίο χαρακτηρίζεται πρώτα απ’ όλα από το γεγονός ότι η Ελλάδα έχει την πιο ακριβή βενζίνη στην Ευρώπη, ότι είμαστε η πρώτη στη χονδρική τιμή ηλεκτρικού ρεύματος όλο το 2022. Σημειωτέον, μια είδηση πριν από λίγο, ανακοινώθηκαν οι τιμές ηλεκτρικής ενέργειας τον Ιανουάριο και είναι κατά 25% μεγαλύτερες.

Η Ελλάδα έχει τη μεγαλύτερη απόκλιση ανάμεσα στις τιμές στο χωράφι και στο ράφι, 300% πάνω! Αν αυτό δεν είναι αποτέλεσμα αισχροκέρδειας, τι είναι; Γιατί συμβαίνει μόνο εδώ. Δεν αντιμετωπίζουν τους ίδιους εξωγενείς παράγοντες οι άλλες ευρωπαϊκές οικονομίες; Η αγοραστική δύναμη των πολιτών στην Ελλάδα είναι δεύτερη από το τέλος, μόλις που περνάμε τη Βουλγαρία σταθερά. Και την ίδια ώρα οι τράπεζες εμφανίζουν 2,35 δισεκατομμύρια κέρδη, τα διυλιστήρια και οι εταιρείες πετρελαιοειδών γύρω στα 3 δισεκατομμύρια. Για δε τις τράπεζες φροντίζετε να ψηφίζεται ο αναβαλλόμενος φόρος, δηλαδή, ανέγγιχτα τα κέρδη. Το ίδιο κάνετε και στις μεγάλες αλυσίδες σουπερμάρκετ. Είναι στο απυρόβλητο αυτές. Τα κέρδη των παραγωγών της ενέργειας είναι στα 2 δισεκατομμύρια μέχρι τον προηγούμενο Ιούλιο. Είχατε πει ότι θα τα φορολογήσετε, τα μειώσατε. Χαρίσατε 1,8 δισ. από αυτά τα έσοδα, τα αφήσατε και ακολουθείτε μία πολιτική για να συντηρείτε την αισχροκέρδεια. Και αυτό το ονομάζετε ανάκτηση κεφαλαίων. Η Ελλάδα την ίδια στιγμή είναι τέταρτη στην παιδική φτώχεια και από το 2019 συνεχώς διευρύνονται οι ανισότητες.

Για να έρθουμε, λοιπόν, τώρα συγκεκριμένα στην τροπολογία την οποία καταθέτετε μέσα σε αυτό το περιβάλλον με αυτούς τους δείκτες, με αυτό το τσουνάμι της ανεργίας. Λέτε λοιπόν για 10% από τον Φεβρουάριο. Μόνο και μόνο η αναγγελία ότι θα γίνει από τον Φεβρουάριο σημαίνει ότι θα προεξοφληθεί από την αγορά και τους λέτε πάρτε τα μέτρα σας έτσι ώστε τον Φεβρουάριο να έχετε προεξοφλήσει αυτή την έκπτωση. Όμως, αυτό το 10% το οποίο πανηγυρικά κήρυξε προχθές ο Πρωθυπουργός πρέπει να δούμε πόσο αντιστοιχεί με τις πραγματικές αυξήσεις στον πληθωρισμό για παράδειγμα στο ψωμί και στα δημητριακά, ο οποίος είναι στο 18,7%, στο κρέας στο 16,7%, στα γαλακτοκομικά 25,5%. Αυτές είναι οι αυξήσεις. Αυτός είναι ο πληθωρισμός στα συγκεκριμένα προϊόντα.

Απέναντι σε αυτά, λοιπόν, εσείς επιλέγετε να φέρετε μια τροπολογία που ουσιαστικά συνιστά κοροϊδία, εμπαιγμό και ταπείνωση του κόσμου που έχει δυσκολίες, ταπείνωση όσων δεν μπορούν μετά τις δύο πρώτες εβδομάδες να συντηρήσουν τις οικογένειές τους. Αυτή είναι η ευαισθησία σας. Αυτή, λοιπόν, η πρόταση δεν συνιστά σε καμμία περίπτωση μια δομική παρέμβαση στην αγορά. Και την ίδια ακριβώς λογική ακολουθήσατε και στην αγορά της ηλεκτρικής ενέργειας. Και εκεί αφήσατε ανέγγιχτους τους μηχανισμούς.

Και επιλέγετε να κάνετε παρεμβάσεις οι οποίες χρηματοδοτούνται από τον ΦΠΑ, έχοντας εξασφαλίσει λόγω της ακρίβειας υπερέσοδα όλο το 2022 που θα συνεχιστούν στον ίδιο βαθμό και το 2023 αυξημένα μάλιστα κατά 800 εκατομμύρια όπως λέει ο προϋπολογισμός. Παίρνετε τα λεφτά από το Ταμείο Ενεργειακής Μετάβασης, από τους λογαριασμούς σε πολύ μεγάλο βαθμό των πολιτών που έχουν προπληρωθεί, για να τα χαρίσετε στους παρόχους ηλεκτρικής ενέργειας. Καμμία παρέμβαση στην αγορά! Αυτός είναι ο ορισμός της ιδεοληψίας, της νεοφιλελεύθερης ιδεοληψίας και της ταξικής προσέγγισης των ζητημάτων. Το ίδιο ακριβώς συμβαίνει τώρα και στα τρόφιμα.

Δεν θέλετε να παρέμβετε στον μηχανισμό. Και σας έχουμε καταθέσει συγκεκριμένη τροπολογία. Μειώστε τον ΦΠΑ -έχετε αυτή τη δυνατότητα- σε προϊόντα ευρείας κατανάλωσης με συγκεκριμένο κόστος υποπολλαπλάσιο των όσων έχετε δώσει για να στηρίξετε την αισχροκέρδεια στην ενέργεια. Δεν το κάνετε διότι είναι το τοτέμ η αγορά! Σας προτείνουμε: Μειώστε τον ειδικό φόρο κατανάλωσης στα καύσιμα. Το αρνείστε.

Διότι αυτές οι κινήσεις δεν είναι μόνο ότι επιβαρύνουν τους πολίτες, τους πνίγουν ουσιαστικά, αλλά ανατροφοδοτούν τον πληθωρισμό. Αλλά αυτό σας βολεύει. Ξέρετε γιατί σας βολεύει; Διότι μειώνει το ποσοστό του χρέους απέναντι προς το πληθωρισμένο το ΑΕΠ. Και επειδή θεωρείτε ότι υπάρχει πιθανότητα να πάρετε αναβάθμιση της επενδυτικής κατηγορίας της χώρας τον Μάρτιο, θέλετε να εμφανίζετε εικονικά ότι έχετε ένα μειωμένο ποσοστό πληθωρισμού. Ούτε γάτα ούτε ζημιά! Σας έχει εξασφαλίσει βέβαια και ο ΣΥΡΙΖΑ έναν ανοιχτό δεκαετή διάδρομο σε σχέση με την αποπληρωμή των υποχρεώσεων αναφορικά με το χρέος, οπότε βολεύεστε. Αυτή ουσιαστικά είναι η στρατηγική, στρατηγική αντικοινωνική, στρατηγική ταξικής μεροληψίας, στρατηγική που πάει να ξεγελάσει τον κόσμο σε σχέση με τις προοπτικές της ελληνικής οικονομίας.

Εμφανίστηκε ο Πρωθυπουργός προχθές να πει ότι κοιτάξτε να δείτε αυτά τα 650 εκατομμύρια περίπου θα τα πάρω από τα διυλιστήρια. Για να δούμε, λοιπόν, τι λέει τώρα και αυτή η τροπολογία. Πρώτα απ’ όλα αγνοεί ο Πρωθυπουργός ή εν πάση περιπτώσει δεν ήταν ενημερωμένος ότι ο ευρωπαϊκός κανονισμός του απαγορεύει να φορολογήσει τα κέρδη και το προϊόν της φορολόγησης να το αξιοποιήσει σε άλλους τομείς παρά μόνο για παρεμβάσεις στο χώρο της ενέργειας. Θα μου πείτε μικρή σημασία έχει. Ας μπουν στα κρατικά ταμεία, θα τα πάρουμε από αλλού. Ποιος το εξετάζει αυτό;

Όμως, τι έχει μεγαλύτερη σημασία. Η Ευρώπη σας λέει ότι τουλάχιστον η φορολόγηση αυτή πρέπει να είναι με έναν συντελεστή 33%. Εσείς επιλέγετε τον κατώτατο. Κάνετε το λιγότερο δυνατό και όχι βέβαια το 90% που είχατε πει και αναπαράχθηκε από τα μέσα μαζικής ενημέρωσης και όσοι τσίμπησαν, τσίμπησαν. Πάμε και παρακάτω, λοιπόν. Και σας λέει η Ευρώπη ότι αυτό πρέπει να το κάνετε μέχρι τέλος του χρόνου και για το 2022 και για το 2023. Το 2023 το εξαιρείτε. Και το κυριότερο απ’ όλα -άκουσον, άκουσον!- όσοι ξέρουν στοιχειώδη λογιστική και οικονομικά πρέπει να του σηκώνεται η τρίχα, ο φόρος αυτός που αντιστοιχεί στα συγκεκριμένα κέρδη και στον συγκεκριμένο συντελεστή θα θεωρηθεί ως έξοδο το οποίο θα απαλλάσσεται από τα κέρδη της επόμενης χρονιάς. Κοροϊδεύετε τον κόσμο. «Μασκαρά Greco Μασκαρά» αυτό σας ταιριάζει. Αυτό σας ταιριάζει!

(Χειροκροτήματα από την πτέρυγα του ΣΥΡΙΖΑ)

Είναι ,λοιπόν, μια ολόκληρη προσπάθεια επικοινωνιακή να κοροϊδέψετε, να ταπεινώσετε, να διαιωνίσετε την αισχροκέρδεια τα υπερκέρδη συγκεκριμένων επιχειρηματικών ομίλων.

Και ερχόμαστε τώρα και στο νομοσχέδιο. Λίγα πράγματα κανονικά έχει να πει κανείς μετά την υπερψήφιση πριν από λίγες ημέρες του νομοσχεδίου που φέρατε εδώ για το ΕΣΥ, το οποίο καταργεί την αποκλειστική και πλήρη απασχόληση. Ουσιαστικά ανοίγετε συνεχώς μαύρες τρύπες και οδηγείτε τον κόσμο ολοταχώς στις ιδιωτικές δομές. Μόνο που εκεί θα έχει πρόσβαση όποιος αντέχει οικονομικά, όποιος βαστάει η τσέπη του. Αυτά δεν έχουν καμμία σχέση με την αντίληψη ότι η υγεία είναι ένα δημόσιο αγαθό στο οποίο πρέπει όλες και όλοι να έχουν πρόσβαση. Σας είναι ξένη αυτή η λογική.

Ερχόσαστε, λοιπόν, με μια γνωστή λογική παρατάσεων επί παρατάσεων. Το δημόσιο σύστημα υγείας συρρικνώνεται και είναι σε μια διαρκή παράταση, ενώ πάνω από 50% ή σχεδόν το 50% των οργανικών θέσεων στα νοσοκομεία είναι κενά. Και δίνετε μάλιστα και τη δυνατότητα στους διοικητές, σε ένα μέρος του προσωπικού, όχι ιατρικό, να αποφασίζουν εκείνοι αν θα δώσουν και με ποια κριτήρια παρατάσεις στις συμβάσεις εργασίας, στους ανθρώπους οι οποίοι δουλεύουν, είναι πιο χαμηλόμισθοι, οι οποίοι πρέπει να σκιάζονται. Ερχόσαστε, λοιπόν, με ωραίες εκθέσεις ιδεών. Δεν ξέρω πόσο έχετε τη δυνατότητα -δεν την έχετε τη δυνατότητα και τη βούληση- να τις υποστηρίξετε στο πλαίσιο ενός δημόσιου συστήματος υγείας, ενώ όλα δουλεύουν για το πώς θα ενισχυθεί ο ιδιωτικός τομέας.

Θα σας πω, κύριε Υπουργέ, την προσωπική μου εμπειρία από ένα νοσοκομείο εδώ στην Αττική, το «Αγία Όλγα», το οποίο έχω επισκεφτεί τρεις φορές και σας έχω κάνει και μια ερώτηση τελευταία και δεν μου έχετε απαντήσει. Εκεί, λοιπόν, υπάρχει μια κλινική ύπνου. Τριακόσιες χιλιάδες είναι εγγεγραμμένοι, έχουν περάσει εκεί την τελευταία εικοσαετία. Την έχετε κλείσει εδώ και δύο χρόνια με αιτιολογικό πρόσχημα τον COVID. Απελευθερώθηκαν κρεβάτια αυτή τη στιγμή, αλλά δεν ξανάνοιξε η κλινική. Όταν είχα πάει και μίλησα στον διοικητή, φώναξε το προσωπικό για να τους κατευνάσει και λέει «θα δούμε τι θα κάνουμε». Σας έκανα ερώτηση, δεν μου έχετε απαντήσει και ο διοικητής δεν κάνει τίποτα. Το αναφέρω σαν ένα μικρό παράδειγμα πώς τέτοιου είδους παρεχόμενες υπηρεσίες σαν τη συγκεκριμένη είναι λουκουμάκι για τον ιδιωτικό τομέα. Τι δουλειά έχει τώρα κλινική ύπνου σε ένα δημόσιο νοσοκομείο! Αυτά πρέπει να περάσουν αλλού. Είναι ένα χαρακτηριστικό παράδειγμα.

Θα συμμορφωθείτε με την απόφαση του Σ.τ.Ε. για την επιστροφή των υγειονομικών; Έχετε γίνει πια η Κυβέρνηση η οποία αγνοεί το Σ.τ.Ε.. Αγνοείτε το Σ.τ.Ε. στην αυτοδιοίκηση. Αγνοείτε το Σ.τ.Ε. σε σχέση με τους υγειονομικούς. Αγνοείτε το Σ.τ.Ε. σε σχέση με τις αποφάσεις που είχε πάρει για την «ΕΛΛΗΝΙΚΟΣ ΧΡΥΣΟΣ» και είχαν βγάλει τη σύμβαση η οποία ήταν ενάντια στις αποφάσεις του Ανωτάτου Συμβουλίου.

Εσείς βγήκατε ως υπέρμαχοι της λειτουργίας των θεσμών και έχετε στήσει το μεγαλύτερο σκάνδαλο παρακρατικής παρακολούθησης και μηχανισμών. Βγήκατε ως δύναμη ενάντια στον λαϊκισμό και υλοποιείτε μια πολιτική Μαυρογιαλούρου με αυτά που κάνετε αυτή τη στιγμή. Βγήκατε ως μια δύναμη με ένα συμβόλαιο αλήθειας που λέγατε ότι έχετε υπογράψει με τον λαό και μας έχετε φλομώσει στα ψέματα. Αυτά, όμως, γίνονται κατανοητά.

Βγήκατε ως ένα κόμμα που υπόσχεται νόμο και τάξη και το μόνο που κάνατε ήταν ένα ιδρύσετε την Πανεπιστημιακή Αστυνομία, η οποία καταργήθηκε στην πράξη, την ίδια στιγμή που το άγριο έγκλημα, όπως είδαμε προχθές, αλωνίζει στις πλατείες. Και βγαίνουν ορισμένοι υποκριτικά και λένε «ναι, αλλά είχατε διαμαρτυρηθεί τότε που ξυλοκοπούσαν στη Νέα Σμύρνη τα νέα παιδιά αδιακρίτως». Θα μας πείτε και αυτό τώρα, ότι έχουμε εμείς ευθύνη. Μέχρι εκεί θα φτάσει η προπαγάνδα σας, η μαύρη προπαγάνδα σας.

Κυρίες και κύριοι, αυτά συνειδητοποιούνται από τον κόσμο και νομίζω ότι έχει αρχίσει η αντίστροφη μέτρηση. Είναι θετικό ότι σε αυτή την Αίθουσα δυνάμεις της αριστερής και Αξιωματικής Αντιπολίτευσης καταθέτουν συγκεκριμένες προτάσεις που αυτές μπορεί να αποτελέσουν αντικείμενο διαλόγου. Αυτή την πολιτική βούληση πρέπει να την κρατήσουμε. Αφορά και το ΚΙΝΑΛ και το ΜέΡΑ25 και το ΚΚΕ, διότι ένας ανοιχτός διάλογος μπροστά στην ελληνική κοινωνία, που θα συμβάλει στην αναζήτηση και στην εξεύρεση σταθερών, κατανοητών προγραμματικών συγκλίσεων, μπορεί να δημιουργήσει μια νέα δυναμική, έτσι ώστε στις επόμενες εκλογές να αποτυπωθεί μια νέα πολιτική πλειοψηφία, στηριζόμενη σε μια πλατιά κοινωνική πλειοψηφία εντός της κοινωνίας, η οποία θα εκφραστεί μέσα από μια νέα αριστερή προοδευτική κυβέρνηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Σκουρλέτη.

Τώρα, όπως είπα, θα υποστηρίξει την τροπολογία 1541/20-12-2022 ο κ. Μιχαήλ Παπαδόπουλος, δύο άρθρα της τροπολογίας.

Αμέσως μετά τον λόγο θα πάρει η κ. Ραλλία Χρηστίδου και μετά την κ. Χρηστίδου θα πάρει τον λόγο ο Υφυπουργός κ. Γεώργιος Καραγιάννης για να υποστηρίξει και αυτός για δύο λεπτά και συνεχίζουμε.

Κύριε Παπαδόπουλε, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Πριν από δέκα - δεκαπέντε χρόνια, αν άκουγε κανείς το ντελίριο της ομιλίας του αξιότιμου κ. Σκουρλέτη, θα επροκαλείτο να απαντήσει. Δεν θα το κάνω, όμως, τώρα. Θα μπορούσα να απαντάω για μία ώρα τουλάχιστον, βλέποντας να κουνάει το χέρι και να λέει για ψεύτες, για το τι κάναμε, το τι δεν κάναμε, για το τι αγνοεί ο Πρωθυπουργός ή όχι.

Και ξέρετε, αγαπητέ συνάδελφε, γιατί δεν θα το κάνω; Για έναν πάρα πολύ απλό λόγο, διότι πλέον έχουμε ζυγιστεί όλοι -και εσείς και εμείς- και ο ελληνικός λαός καταλαβαίνει απόλυτα ότι όλα αυτά που λέτε είναι στη σφαίρα της φαντασίας σας, γιατί δεν μπορείτε. Δεν τα κάνατε, δεν προλάβατε υποτίθεται, αλλά δεν μπορείτε να τα κάνετε και πράξη. Έτσι, λοιπόν, θα επικεντρωθώ μόνο στην τροπολογία που είμαι υποχρεωμένος να πω, την 1541/240/20-1-.2022, και θα μιλήσω, κύριε Πρόεδρε, για τα άρθρα 3 έως και 8.

Το άρθρο 3 είναι ένα άρθρο το οποίο μιλάει για την καταβολή των τελών εκσυγχρονισμού και ανάπτυξης των αερολιμένων του διαστήματος Φεβρουαρίου έως τον Μάιο του ’20 χωρίς επιβολή πρόσθετων φόρων. Μιλάει για το διάστημα από 1-2-2020 έως 30-5-2020. Είχε ανασταλεί τότε η καταβολή στην Υπηρεσία Πολιτικής Αεροπορίας των τελών εκσυγχρονισμού και ανάπτυξης των αερολιμένων και των τελών χρήσης, των παραβόλων, σε άτομα με αναπηρία και μειωμένη κινητικότητα ένεκα της έκτακτης και επείγουσας ανάγκης που υπήρχε. Στο πλαίσιο, λοιπόν, αυτών των ειδικών ρυθμίσεων για τις αεροπορικές εταιρείες -αντιμετώπιση των αρνητικών συνεπειών της πανδημίας- δεν ορίζετο ρητά ημερομηνία λήξης της αναστολής. Με τη συγκεκριμένη διάταξη δίνεται η δυνατότητα καταβολής από τους κατά νόμο υπόχρεους των τελών Φεβρουαρίου και Μαΐου του ’20 μέχρι τις 31 Δεκεμβρίου του ’22.

Το άρθρο 4 μιλάει για την παράταση προσωρινής ανάθεσης του συγκοινωνιακού έργου στον ΟΑΣΘ. Προβλέπεται εκ νέου μια παράταση λειτουργίας του ΟΑΣΘ μέχρι τις 31-12- 2023, η οποία έχει προβλεφθεί να λήξει στις 31-12-2022. Άρα δίνουμε την παράταση αυτή. Είναι αναγκαία έτσι κι αλλιώς, διότι πρέπει και μπορεί να ολοκληρωθεί ομαλά η εκκαθάριση του οργανισμού και παράλληλα να υπάρξει ένας αναγκαίος χρόνος ολοκλήρωσης του σχεδιασμού του χάρτη λειτουργίας των μέσων μαζικής μεταφοράς στη Θεσσαλονίκη. Είναι αναγκαιότητα η αδιάλειπτη παροχή του συγκοινωνιακού έργου του ΟΑΣΘ στην πόλη. Σύντομα θα λειτουργήσει και το μετρό, το κανονικό μετρό, όχι αυτό που βλέπαμε πριν από μερικά χρόνια, οπότε θα γίνει μια αναπροσαρμογή όλου του σχεδιασμού του συγκοινωνιακού έργου, άρα δίνουμε αυτή την παράταση για να μπορέσει να προβλεφθεί.

Το άρθρο 5 είναι μέτρα υποστήριξης χερσαίων επιβατικών μεταφορών. Είναι γνωστό σε όλους το έργο το οποίο κάνουν τα ΚΤΕΛ, και τα Α.Ε. και τα αστικά ΚΤΕΛ, καθώς και μεμονωμένοι μεταφορείς και επιχειρήσεις, τα λεωφορεία των οποίων εξυπηρετούν τις άγονες γραμμές των νησιών, κύριε Πρόεδρε, όπως τη δική σας, τη Λέσβο. Αυτό γίνεται και έτσι μας δίνεται η δυνατότητα -ενώ θα έπρεπε, αν θέλετε τη γνώμη μου, να δώσουμε παραπάνω, αλλά δεν υπάρχει δυνατότητα οικονομική- να δώσουμε 19.280.000 ευρώ στα αστικά και υπεραστικά ΚΤΕΛ, προσπαθώντας να ενισχύσουμε το έργο τους. Σημειωτέον θα θυμίσω σε όλους σας, κυρίες και κύριοι συνάδελφοι, ότι δεν έχει γίνει καμμία αύξηση στο εισιτήριο των λεωφορείων αυτών και ταυτόχρονα εξυπηρετεί ένα μεγάλο έργο το οποίο γίνεται, μάλιστα με μια τιμή του πετρελαίου κίνησης η οποία έχει εκτιναχθεί.

Το επόμενο άρθρο είναι το άρθρο 6, που είναι παράταση της αναστολής πληρωμών, συμψηφισμού διαδικασιών είσπραξης χρεών του Οργανισμού Σιδηροδρόμων Ελλάδος, του ΟΣΕ, έναντι του δημοσίου που προέρχονται από καταπτώσεις εγγυήσεων και δανείων.

Σχετικά με τον ΟΣΕ, θα ήθελα να σημειώσω δύο πράγματα. Ο ΟΣΕ από το 1995 μέχρι το 2009 για την κάλυψη και αντιμετώπιση λειτουργικών ή επενδυτικών αναγκών του κατά περίπτωση, αντί άλλης επιχορήγησης από το κράτος, προέβαινε σε δανεισμό και λάμβανε δάνεια με τη σύμφωνη γνώμη και την εγγύηση του ελληνικού δημοσίου. Άρα στην ουσία η εξυπηρέτηση αυτή είναι αποπληρωμή των δανείων και γινόταν πάντα από το ίδιο ελληνικό δημόσιο. Τα δε ποσά που κατέβαλε το δημόσιο ως εγγυητής για την αποπληρωμή αυτών των δανείων εγγράφονται στα βιβλία της αρμόδιας ΔΟΥ και εμφανίζονται ως χρέος του ΟΣΕ προς το δημόσιο.

Δεδομένου, λοιπόν, ότι το ελληνικό δημόσιο αποτελεί το μοναδικό μέτοχο του ΟΣΕ και κατέχει το σύνολο, το 100%, των μετοχών του ΟΣΕ, με τη διάταξη του άρθρου 10 του ν.2671/1998 προβλέφθηκε η μετοχοποίηση των παραπάνω χρεών του ΟΣΕ. Πράγματι, τα χρέη του ΟΣΕ προς το ελληνικό δημόσιο προήλθαν από την παραπάνω αιτία μέχρι το έτος 2003, που μετοχοποιήθηκαν με ισόποση αύξηση του εταιρικού κεφαλαίου. Γι’ αυτό, λοιπόν, προχωρούμε στην τροπολογία αυτή, για να επιλυθεί και αυτή η εκκρεμότητα που υπάρχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Το άρθρο 7 μιλάει για την κρατική χρηματοδότηση διαχειριστή υποδομής και τροποποιούνται…

**ΠΡΟΕΔΡΕΥΩΝ (Χαράλαμπος Αθανασίου):** Συντομεύετε, παρακαλώ, κύριε Υπουργέ.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Τελειώνω σε ένα λεπτό. Πρέπει να εξηγήσω στους συναδέλφους ακριβώς τι γίνεται, να μην τα πω απλώς περιγραφικά.

Σε συνέχεια όσων είπα προηγουμένως για τον ΟΣΕ, με αυτή την προτεινόμενη διάταξη επιδιώκουμε να εξασφαλιστεί η οικονομική βιωσιμότητα της απρόσκοπτης λειτουργίας του ΟΣΕ μέσω της άμεσης καταβολής των σχετικών μηνιαίων κρατικών χρηματοδοτήσεων σε αυτόν, με τη θέσπιση του ακατάσχετου τραπεζικού λογαριασμού στα χέρια του δημοσίου ή τρίτων, μέσω της απαγόρευσης συμψηφισμού των χρηματοδοτήσεων αυτών για οφειλές του ΟΣΕ προς το δημόσιο, τα ασφαλιστικά ταμεία κ.λπ..

Η τελευταία διάταξη αφορά την έγκριση μελέτης σκοπιμότητας για τη σύσταση εθνικού φορέα για την ηλεκτροκίνηση. Είναι μια εξουσιοδοτική διάταξη. Η θέσπιση αυτής της εξουσιοδοτικής διάταξης αποτελεί απαραίτητη προϋπόθεση για την υλοποίηση των μεταρρυθμίσεων των επενδύσεων στον τομέα της ηλεκτροκίνησης, οι οποίες περιλαμβάνονται στο Εθνικό Σχέδιο Ανάκαμψης και Ανθεκτικότητας 2.0.

Ειδικότερα, η συγκεκριμένη διάταξη θα επιτρέψει την επίτευξη Ορόσημου 48 στον Άξονα 1.3 για μετάβαση σε ένα πράσινο και βιώσιμο σύστημα μεταφορών, σχετικά με την έγκριση της μελέτης σκοπιμότητας για τη σύσταση εθνικού φορέα ηλεκτροκίνησης.

Είμαι στη διάθεση των συναδέλφων, εάν χρειάζεται να διευκρινίσω κάτι.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, σας ευχαριστώ.

Θα πάρει τώρα τον λόγο η κ. Ραλλία Χρηστίδου και στη συνέχεια είναι η κ. Σκόνδρα. Έγινε, όμως, μία αλλαγή κατόπιν συνεννοήσεως. Μετά την κ. Χρηστίδου και πριν την κ. Σκόνδρα, όπως ανέφερα, ο κ. Καραγιάννης θα μιλήσει για δύο διατάξεις.

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που εξαντλεί τις καλές σας προθέσεις κυρίως στον τίτλο του, καθώς τα κυβερνητικά σχέδια για την ανακουφιστική φροντίδα των χρονίως πασχόντων εξαντλούνται στα δεκαπέντε πρώτα άρθρα και στη συνέχεια υπάρχει ένα συνονθύλευμα πολλών και σημαντικών διατάξεων, που, όμως, δεν μπορούν να θεωρηθούν τόσο επείγουσες, ώστε να έρχονται όλες μαζί διεκπεραιωτικά, χωρίς την αναγκαία συζήτηση και διαβούλευση. Επί των ημερών σας, βέβαια, η επιλογή τέτοιας νομοθέτησης αποτελεί τον κανόνα και δυστυχώς όχι την εξαίρεση.

Η ανακουφιστική παρηγορητική φροντίδα συνιστά στοιχείο πολιτισμού, σεβασμού, στοιχείο ανθρωπιάς απέναντι στον συνάνθρωπο που υποφέρει, που συνήθως μετά από μια μακροχρόνια περιπέτεια υγείας με δύσκολη εξέλιξη είναι εξαντλημένος, όχι μόνο οργανικά, αλλά και οικονομικά.

Οι άνθρωποι αυτοί, ιδιαίτερα τα παιδιά, δεν χρειάζονται μόνο την ανακούφιση του πόνου τους, αλλά χρειάζονται αυτή η ανακούφιση να μην επιβαρύνει τους ίδιους και την οικογένειά τους οικονομικά, καθώς στην πλειοψηφία των περιπτώσεων έχουν ήδη διανύσει μια εξαντλητική διαδρομή και έχουν μπει και σε έξοδα.

Ωστόσο, η στάση σας απέναντι στην ανακουφιστική παρηγορητική φροντίδα ασθενών δεν διαφέρει απ’ αυτή που κρατάτε σε όλα τα άλλα ζητήματα που αφορούν τη δημόσια υγεία. Πότε ενισχύσατε τον δημόσιο και δωρεάν χαρακτήρα της υγείας, για να το κάνετε τώρα; Ποτέ! Αυτή είναι η απάντηση. Αντιθέτως, τον αντιστρατεύεστε και τον σαμποτάρετε με κάθε ευκαιρία.

Αυτή τη στιγμή που μιλάμε, το Εθνικό Σύστημα Υγείας παραπαίει, με τα δημόσια νοσοκομεία να έχουν κενές τις μισές οργανικές τους θέσεις στο προσωπικό. Στον προϋπολογισμό του 2023 οι δαπάνες του ΕΟΠΥΥ και οι λοιπές παροχές ασθενείας μειώνονται κατά 107 εκατομμύρια ευρώ. Σε ένα σύστημα που βγαίνει ταλαιπωρημένο και με ελλείψεις από την τεράστια δοκιμασία του COVID εφαρμόζετε μειώσεις, αντί να το ενισχύετε. Πώς, λοιπόν, με τι πόρους θα μπορέσουν οι δομές ανακουφιστικής φροντίδας να συμβληθούν με τον ΕΟΠΥΥ, προκειμένου να καλυφθούν οι δαπάνες τους και να μην επιβαρύνουν τον ασθενή;

Όμως, υπάρχει και το άρθρο 6 που προβλέπει την ίδρυση και λειτουργία δομών φροντίδας πέρα από το δημόσιο και σε ιδιωτικές κλινικές και κάθε νομικό πρόσωπο δημοσίου ή ιδιωτικού δικαίου κερδοσκοπικού ή μη χαρακτήρα. Αυτό σημαίνει ότι ανοίγει ο δρόμος και εδώ για τη λειτουργία δομών δύο ταχυτήτων, για έχοντες και μη έχοντες, ακόμα και την αποκλειστική λειτουργία των δομών όπου ο ασθενής θα πληρώνει, τουλάχιστον για όσα έχει χρήματα, και μετά θα παραπέμπεται στο στερημένο από πόρους δημόσιο ή στη σκληρή του μοίρα.

Ενώ το Εθνικό Σύστημα Υγείας δεν χρειάζεται ενίσχυση, γιατί δήθεν ο COVID έχει ξεπεραστεί, και ενώ ο Υπουργός εξαγγέλλει κλείσιμο νοσοκομείων που δεν πληρούν τα κριτήρια παραγωγικότητας -γιατί άραγε δεν πληρούνται αυτά τα κριτήρια παραγωγικότητας, πώς φτάσαμε σε αυτό το σημείο, να μην πληρούνται τα κριτήρια παραγωγικότητας;- οι ρυθμίσεις ζητημάτων δημόσιων συμβάσεων με πρόσχημα τον COVID παίρνουν παράταση στο άρθρο 48. Για την προμήθεια υγειονομικού υλικού, φαρμάκων, μέσων προστασίας, διενέργειας εξετάσεων, εξοπλισμού, νοσηλείας κ.λπ., προβλέπονται απευθείας αναθέσεις, κατά παρέκκλιση για άλλη μια φορά της νομοθεσίας για τις δημόσιες συμβάσεις.

Έρχομαι σε ένα άλλο ζήτημα, που δείχνει πόσο πολύ ποντάρετε στην εντύπωση αναφορικά με τις σχέσεις σας με τους πολίτες και όχι στην ουσία. Με το «καλάθι του νοικοκυριού» και την παταγώδη τους «επιτυχία», μετά απ’ αυτά, μπήκε στην προεκλογική μάχη των εντυπώσεων το Market Pass. Αλήθεια, πιστεύετε ότι η κάλυψη του 10% των δαπανών για την αγορά τροφίμων πρόκειται να βοηθήσει στην αντιμετώπιση των αυξημένων τιμών; Αλήθεια, το πιστεύετε αυτό; Είναι δυνατόν να το πιστεύετε αυτό;

Η βοήθεια που παρέχεται με το μέτρο αυτό στους πολίτες είναι τόσο ασήμαντη, τόσο ελάχιστη, ώστε να θεωρείται το λιγότερο κοροϊδία, ιδίως όταν ακούνε παράλληλα τα ποσά που απασχολούν αυτές τις μέρες το δημόσιο λόγο και τους πιάνει ζάλη.

Αναλογικά με τις αυξήσεις, η ενίσχυση των πολιτών είναι ελάχιστη, όσο ελάχιστη είναι και η φορολόγηση των υπερκερδών των διυλιστηρίων. Στην Ευρωπαϊκή Ένωση τα κέρδη των εταιρειών διύλισης και πώλησης πετρελαίου είναι περίπου στο 70%. Στη χώρα μας έχει κινηθεί στο μισό! Ξαναλέω, είναι στο μισό, τη στιγμή που τα κέρδη τους, κλείνοντας τη χρονιά, θα φτάσουν τα 3 δισεκατομμύρια Στο εννεάμηνο είναι στα 2,4 δισεκατομμύρια, θα φθάσουν, όμως, στο κλείσιμο της χρονιάς στα 3 δισεκατομμύρια.

Τα ίδια κάνατε και στην ενέργεια. Προτείνουμε, λοιπόν, να κάνετε δεκτή την τροπολογία του ΣΥΡΙΖΑ - Προοδευτική Συμμαχία για τις έκτακτες μειώσεις στο ΦΠΑ τροφίμων και ειδικού φόρου κατανάλωσης ενεργειακών προϊόντων για τουλάχιστον ένα έτος, με δυνατότητα παράτασης. Να γίνει 6% στα βασικά είδη διατροφής για να υπάρξει ουσιαστική μείωση στο ράφι, να υπάρξει μείωση των συντελεστών ειδικού φόρου κατανάλωσης στα καύσιμα, διότι αυτή θα είναι μία πραγματική παρέμβαση, μία παρέμβαση ουσίας. Διότι η πάλαι ποτέ αγαπημένη σας μεσαία τάξη αντιμετωπίζει πλέον πρόβλημα διαβίωσης. Σχεδόν ένας στους δύο ενοικιαστές δυσκολεύεται να πληρώσει το νοίκι του. Πολλοί συμπολίτες μας κάνουν περικοπές μέχρι και σε βασικότατα αγαθά. Σε αυτούς τους ανθρώπους, που είναι εργαζόμενοι και είναι παραγωγικοί, το χαρτζιλίκι του Food Pass ή Market Pass, ενώ γύρω τους σφυρίζουν τα δισεκατομμύρια, φαίνεται σαν προσβολή. Και είναι προσβολή.

Για τα 70 λεπτά του ευρώ την ημέρα, για τα 22 ευρώ το μήνα, για αυτό το ποσό, σηκωθήκατε προχθές όλοι οι Βουλευτές της Νέας Δημοκρατίας όρθιοι και χειροκροτούσατε τον Πρόεδρό σας. Χειροκροτούσατε, δηλαδή, τον εξευτελισμό και την περιφρόνηση του ελληνικού λαού, ενώ επί ΣΥΡΙΖΑ, εν μέσω οικονομικού στραγγαλισμού και καθεστώτος εκβιασμών από την τρόικα εσωτερικού και εξωτερικού, ο κ. Μητσοτάκης και οι Υπουργοί, που είναι και τώρα Υπουργοί, το χλεύαζαν, χλεύαζαν τις πραγματικές κοινωνικές παροχές.

Ο κ. Οικονόμου, σημερινός Υπουργός που τότε ήταν σύμβουλος του Προέδρου σας, έλεγε ότι η χώρα δεν μπορεί να ζει με επιδόματα και με ελεημοσύνη, ότι δεν μπορείς να περιμένεις από έναν πολιτικάντη όταν πλησιάζουν οι εκλογές να σου δώσει 1 ευρώ, ενώ σου έχει πάρει ήδη από την τσέπη 10. Αυτά λέγατε. Και τότε τα επιδόματα ήταν κοινωνικά αναποτελεσματικά και πολιτικά ανήθικα, έτσι λέγατε. Όσοι τα έπαιρναν ήταν τεμπέληδες, μας έλεγε η προσφάτως συλληφθείσα πρώην Ευρωβουλεύτρια του ΠΑΣΟΚ - Κινήματος Αλλαγής, η οποία έχαιρε εκτίμηση και από εσάς στη Νέα Δημοκρατία. Τώρα είναι καλά τα επιδόματα; Αποτελούν επιλέξιμη δράση;

Σε αυτούς, λοιπόν, τους ανθρώπους, κυρίες και κύριοι της Νέας Δημοκρατίας, απευθυνόμαστε και βλέπουν και εκείνοι πως ό,τι έχετε προσπαθήσει να βαφτίσετε μέχρι σήμερα κοινωνική πολιτική δεν είναι τίποτε άλλο από την ενίσχυση ανισοτήτων, από την αναδιανομή του πλούτου υπέρ των λίγων και των εκλεκτών της Κυβέρνησης Μητσοτάκη.

Είμαστε, λοιπόν, απέναντι σε αυτές τις επιλογές, απέναντι στον εξευτελισμό και στην περιφρόνηση του ελληνικού λαού και δεν αργεί εκείνη η μέρα που ο ελληνικός λαός θα επιλέξει να ψηφίσει για την εντιμότητα και την αξιοπρέπειά του, αντί να ψωνίζει από τα διάφορα προεκλογικά και ψηφοθηρικά σας καλάθια.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε συνάδελφε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Θα ήθελα μια πολύ μικρή διευκρίνιση από το Υπουργείο Υποδομών και Μεταφορών σε σχέση με την τροπολογία που κατατέθηκε. Δεν είναι ο κ. Παπαδόπουλος εδώ, αλλά φαντάζομαι ότι ο κ. Καραγιάννης μπορεί να απαντήσει.

Θα θέλαμε να γνωρίζουμε ποιο είναι το διάστημα που απαλλάσσονται οι αεροπορικές εταιρείες από τα τέλη και γιατί γίνεται αυτό λόγω κορωνοϊού. Είναι μια απλή ερώτηση και θέλουμε μια διευκρίνιση σε σχέση με αυτό.

**ΠΡΟΕΔΡΕΥΩΝ (Χαράλαμπος Αθανασίου):** Αν ξέρει ο κ. Καραγιάννης, αλλιώς θα δούμε πώς θα κάνουμε με τον κ. Παπαδόπουλο. Όμως, το θέμα αυτό θα το δούμε μετά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τέσσερις συνοδοί εκπαιδευτικοί από το 2ο Γενικό Λύκειο Αλιβερίου Ευβοίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η κ. Μαρία Κεφάλα. Έγινε μια αλλαγή, γι’ αυτό έγινε ένα μικρό μπέρδεμα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ήρθε στη Βουλή σήμερα η ρύθμιση που προβλέπει την κάλυψη από την πολιτεία του 10% των εξόδων σχεδόν κάθε ελληνικού νοικοκυριού για τις αγορές πρώτης ανάγκης. Είναι ένα σημαντικό μέτρο που αφορά περίπου οκτώμισι εκατομμύρια συμπολίτες μας, ευάλωτες ομάδες και μεσαία τάξη. Πρόκειται για ένα ακόμη ανάχωμα από την Κυβέρνηση στο αναμφίβολα μεγάλο πρόβλημα της εισαγόμενης ακρίβειας. Στόχος μας, επιλογή μας, πράξη μας είναι να στηρίξουμε τα νοικοκυριά, να στηρίξουμε την κοινωνία για όσο διαρκεί αυτή η εξωγενής κρίση.

Ελπίζω πραγματικά να συνειδητοποιήσει και η Αντιπολίτευση τις δυσκολίες που βιώνουν τα ελληνικά νοικοκυριά με την ακρίβεια και να υπερψηφίσουν έστω αυτό το μέτρο το οποίο επιστρέφει στην κοινωνία υπερκέρδη των διυλιστηρίων.

Η πολιτεία, η Κυβέρνηση, από την αρχή των κρίσεων, όλες εξωγενείς επαναλαμβάνω, αλλά όχι και λίγες, στέκεται δίπλα σε κάθε ελληνική επιχείρηση, σε κάθε ελληνικό νοικοκυριό, σε κάθε Έλληνα πολίτη.

Mε σημαντικότατες επιδοτήσεις στο ρεύμα, με επιδοτήσεις στα καύσιμα, με διευρυμένο το επίδομα θέρμανσης, με το «καλάθι του νοικοκυριού» θα σταθούμε, όπως αυτά τα τριάμισι χρόνια έχουμε αποδείξει, στο πλευρό της κοινωνίας και μαζί με τους πολίτες θα ξεπεράσουμε τις δυσκολίες. Και είναι όλα αυτά ένα μόνο μέρος της κοινωνικής μας πολιτικής, της κοινωνικής πολιτικής που υλοποιείται από την Κυβέρνηση Μητσοτάκη.

Μόλις χθες βράδυ εδώ ψηφίσαμε το νομοσχέδιο για τη στεγαστική πολιτική, μια ακόμη κυβερνητική πρωτοβουλία, που αντιμετωπίζει ένα αναμφίβολα υπαρκτό πρόβλημα, αυτό της στέγης. Δυστυχώς, όμως, και σ’ αυτό η αντιπολίτευση ήταν απέναντι. Οι ιδεολογικές της αγκυλώσεις δεν επέτρεψαν να στηρίξουν μια δράση που απαντά στις ανάγκες της κοινωνίας, ίσως γιατί είναι μακριά από τις ανάγκες της κοινωνίας.

Θα συνεχίσω με το πρόγραμμα για την πρόληψη και αντιμετώπιση των καρδιαγγειακών κινδύνων. Πρόκειται για πολύ σημαντική πρωτοβουλία. Προληπτικές καρδιολογικές εξετάσεις σε άτομα ηλικίας τριάντα με εβδομήντα ετών σε συνέχεια του προγράμματος προσυμπτωματικού ελέγχου «ΔΟΞΙΑΔΗΣ». Στόχος της δράσης η καταγραφή των επιβαρυντικών παραμέτρων για μείωση της νοσηρότητας και θνητότητας από καρδιαγγειακά νοσήματα τα οποία δυστυχώς εμφανίζονται σε όλο και μικρότερες ηλικίες.

Η Κυβέρνησή μας από την αρχή έδωσε μεγάλη βαρύτητα στην πρόληψη και τώρα δίνουμε στους πολίτες την πληροφόρηση, τη γνώση αλλά και τα εργαλεία για να βελτιώσουν την υγεία τους, όπως πρόσφατα κάναμε και με το πρόγραμμα «ΦΩΦΗ ΓΕΝΝΗΜΑΤΑ» για τον καρκίνο του μαστού, που ήδη υλοποιείται και που περισσότερες από δυόμισι χιλιάδες γυναίκες έχουν ήδη εντοπίσει έγκαιρα ευρήματα και έχουν θεραπευτεί.

Προγράμματα, λοιπόν, στήριξης για όλους, για ασφαλισμένους και ανασφάλιστους, χωρίς καμία οικονομική επιβάρυνση. Για πρώτη φορά το Κράτος υπενθυμίζει στον πολίτη να προσέξει την υγεία του και να κάνει προληπτικές εξετάσεις για καρκίνο του τραχήλου της μήτρας, για καρκίνο του παχέος εντέρου, για καρκίνο του μαστού και τώρα και για τα καρδιαγγειακά νοσήματα που θα ξεκινήσουν σύντομα.

Κλείνω, κύριε Πρόεδρε, με την ανακουφιστική φροντίδα, που έρχεται να καλύψει ένα νομοθετικό κενό που απευθύνεται σε εκατόν τριάντα πέντε χιλιάδες ασθενείς, 37% με κακοήθειες και 63% με χρόνιες παθήσεις, και τις οικογένειές τους. Πρόκειται για ένα κομμάτι που μέχρι τώρα αντιμετωπιζόταν αποσπασματικά. Το 95% των ασθενών θα μπορούν να λάβουν ανακουφιστική φροντίδα κατ’ οίκον και το 3,5% μόνο έχει ανάγκη νοσηλείας σε δομές.

Το νομοσχέδιο αυτό προβλέπει την αυτονομία και την αξιοπρέπεια των χρονίως πασχόντων. Διασφαλίζει την ποιότητα ζωής αυτών των ασθενών, αλλά και την υποστήριξη της οικογένειάς τους από διεπιστημονική ομάδα σε ειδικές δομές: Σε επίπεδο πρωτοβάθμιας φροντίδας ασθενών οι μονάδες παροχής υπηρεσίας κατ’ οίκον και τα ειδικά εξωτερικά ιατρεία και σε επίπεδο δευτεροβάθμιας οι ξενώνες ανακουφιστικής φροντίδας και οι μονάδες ανακουφιστικής φροντίδας ασθενών στο πλαίσιο λειτουργίας των νοσοκομείων.

Κυρίες και κύριοι της αντιπολίτευσης, αφήστε στην άκρη τις ιδεοληψίες σας και στηρίξτε τουλάχιστον κοινωνικά μέτρα, τα οποία αφορούν σχεδόν το σύνολο της κοινωνίας, αντιμετωπίζουν τις δυσκολίες των συμπολιτών μας και δίνουν λύσεις σε χρόνια προβλήματα. Δεν φτάνει που δεν τα λύσατε τόσα χρόνια, στηρίξτε τα τουλάχιστον τώρα αφού δεν προκάματε.

Κυρίες και κύριοι συνάδελφοι, οι πολίτες βλέπουν, κρίνουν και συγκρίνουν. Και γι’ αυτό το 2023, το οποίο έρχεται και στο οποίο ολοκληρώνεται η πρώτη θητεία του Κυριάκου Μητσοτάκη, θα επιλέξουν σοβαρότητα, σταθερότητα και αξιοπιστία, δηλαδή Κυριάκο Μητσοτάκη ξανά.

Καλά Χριστούγεννα σε όλους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Κεφάλα.

Τον λόγο έχει τώρα ο Υφυπουργός Υποδομών κ. Καραγιάννης για να υποστηρίξει το άρθρο 77 του νομοσχεδίου.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, εκ μέρους του Υπουργείου Υποδομών και Μεταφορών, εισηγούμαι το άρθρο 77, που αφορά τη συμφωνία ουσιαστικά εκτέλεσης συμπληρωματικών εργασιών, σύμφωνα με το άρθρο 18.6 της σύμβασης παραχώρησης έργου του νέου διεθνούς αερολιμένα Ηρακλείου Κρήτης στο Καστέλι.

Η συμφωνία αυτή ουσιαστικά αποτελεί το αποτέλεσμα των διαδικασιών που μεσολάβησαν στο χρονικό διάστημα από τη σύνταξη των προδιαγραφών του έργου, από το 2016-2017 μέχρι την ημερομηνία έναρξης της παραχώρησης η οποία έγινε το 2020. Πρόκειται για ένα διάστημα κατά το οποίο τόσο ο ανεξάρτητος μηχανικός, όσο και η Υπηρεσία της Πολιτικής Αεροπορίας συμφώνησαν σε όλες τις τροποποιήσεις που έπρεπε να γίνουν ως προς τον αρχικό σχεδιασμό.

Είναι προφανές, κυρίες και κύριοι, ότι για την Κυβέρνηση δεν έχει υπάρξει ποτέ αυτό το δίλλημα για το τι είδους αεροδρόμιο θέλουμε στην Κρήτη. Είναι μια στρατηγική απόφαση, είναι μια πολιτική απόφαση που λάβαμε και είναι μια απόφαση να μετατρέψουμε το Καστέλι σε ένα μεγάλο διαμετακομιστικό HAB και έτσι να υιοθετήσουμε κάθε αναγκαία αλλαγή προκειμένου αυτό να επιτευχθεί.

Είναι άλλωστε θα έλεγα -και θα πρέπει να συμφωνήσουμε όλοι σε αυτό- καιρός, ώστε οι διαδικασίες και οι αγκυλώσεις του ελληνικού δημοσίου, που κρατούν πολλές φορές για χρόνια πίσω, να μην βιώνουν εν τέλει εις βάρος του σχεδιασμού, της λειτουργικότητας, της χρησιμότητας και των χρημάτων πάνω και πρώτα απ’ όλα που πληρώνει ο Έλληνας φορολογούμενος.

Το τροποποιημένο, λοιπόν, βασικό σχέδιο ανάπτυξης του αεροδρομίου που προέκυψε κατόπιν διαβουλεύσεων και κατόπιν της σύμφωνης γνώμης και των συστάσεων του ανεξάρτητου μηχανικού, τις υιοθέτησε η Υπηρεσία Πολιτικής Αεροπορίας και πλέον στην Κρήτη θα έχουμε ένα μεγαλύτερο, πιο σύγχρονο και πιο βιώσιμο αεροδρόμιο, προκειμένου αυτό να ανταποκρίνεται στις ανάγκες που επιτάσσει η θέση και η σημασία του ως το δεύτερο μεγαλύτερο αεροδρόμιο της χώρας και ως κύρια πύλη εισόδου τουριστικής κίνησης στη χώρα μας.

Σε αυτό το σημείο, θα μου επιτρέψετε, για να γίνει από όλους μας πιο αντιληπτό, να καταθέσω ακόμη κάποια στοιχεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα ήθελα να μου δώσετε λίγο χρόνο ακόμα, γιατί νομίζω ότι είναι πάρα πολύ σημαντικό.

Το αεροδρόμιο του Καστελλίου που κατασκευάζεται αυτή τη στιγμή, κυρίες και κύριοι, είναι το μοναδικό νέο αεροδρόμιο που κατασκευάζεται σε όλη τη νοτιοανατολική Ευρώπη και στη Μεσόγειο. Όπως αντιλαμβάνεστε η στρατηγική του θέση θα του δώσει τα επόμενα χρόνια μια τεράστια υπεραξία. Φτάνει να σας καταθέσω ότι απέχει τέσσερις ώρες από την Ντόχα, τέσσερις ώρες από τη Μαδρίτη, τέσσερις ώρες από τη Μόσχα και τέσσερις ώρες από το Λονδίνο. Αντιλαμβάνεστε, λοιπόν, για την Κρήτη πως ένα αεροδρόμιο προορισμού, ένα αεροδρόμιο charters, πλέον θα μετατραπεί σε ένα μεγάλο διαμετακομιστικό κέντρο και θα δώσει άλλες προοπτικές, όχι μόνο στην Κρήτη, σε όλη τη χώρα.

Θέλω να σας καταθέσω, επίσης, ότι το 2019 στο αεροδρόμιο του Καστελλίου είχαμε επτά χιλιάδες επισκέπτες. Το 2022 φαίνεται ότι έχουμε περάσει τα οκτώ εκατομμύρια. Η προοπτική που υπάρχει για το 2030 είναι τα δέκα εκατομμύρια και σύμφωνα με το μοντέλο που μας έχουν καταθέσει, φαίνεται ότι σε βάθος είκοσι πέντε ετών το αεροδρόμιο του Καστελλίου θα μπορεί να φιλοξενεί δεκατέσσερα εκατομμύρια επισκέπτες.

Αντιλαμβάνεστε, λοιπόν, γιατί έπρεπε να προχωρήσουμε σε αυτή την τροποποίηση του σχεδιασμού. Και τι κάναμε; Από τα εξήντα οκτώ χιλιαδες τετραγωνικά που ήταν ο σχεδιασμός του αεροδρομίου, γιατί αντιλαμβανόμαστε ότι ήταν σε μια άλλη εποχή, πλέον έχουμε προχωρήσει σε μια αύξηση 32%. Φτάσαμε, περίπου, στα ενενήντα ένα χιλιάδες τετραγωνικά μέτρα και εκεί προχωρήσαμε και σε στρατηγικές μεταβολές. Συνενώσαμε τον χώρο Σένγκεν και μη Σένγκεν με μια νέα πρόσβαση, με μια νέα γέφυρα ουσιαστικά, αναθεωρήσαμε το χρόνο διεκπεραίωσης που απαιτείται για να έρθει επιβάτης, λαμβάνοντας υπ’ όψιν και την πανδημία του COVID, γιατί μπορεί στο μέλλον να πρέπει να αντιμετωπίσουμε και άλλα τέτοια ζητούμενα και ουσιαστικά αναβαθμίσαμε την εξυπηρέτηση των επιβατών, κάνοντας έναν μεγαλύτερο αεροσταθμό. Δεν σταματήσαμε, όμως, μόνο εκεί.

Θέλω να σας καταθέσω ότι το βασικό σχέδιο του διαγωνισμού δεν προέβλεπε -για να αντιληφθείτε γιατί ήταν αναγκαίες όλες αυτές οι αλλαγές- χώρους υγιεινής στις πύλες αναχώρησης. Προέβλεπε αστυνομικό σταθμό μόλις ογδόντα εννέα τετραγωνικών μέτρων, ενώ αυτή τη στιγμή αυξήσαμε το χώρο περίπου στα πεντακόσια τετραγωνικά. Δώσαμε τη δυνατότητα να μπορούν να σταθμεύουν πολύ περισσότερα αεροπλάνα από τις πέντε πήγαμε σε δεκαέξι θέσεις και δημιουργήσαμε και τέσσερις καινούργιες για αεροπλάνα Airbus Α321neo. Τέλος, εντάξαμε μέσα και αντιπλημμυρικά έργα, τα οποία τα έχει ανάγκη απόλυτα η περιοχή.

Να απαντήσω, κύριε Πρόεδρε, και σε κάποια ερωτήματα που έκαναν κάποιοι Βουλευτές. Πρώτον, η χρηματοδοτική συμβολή του ελληνικού δημοσίου, σύμφωνα με τη σύμβαση παραχώρησης που υπογράφηκε επί των ημερών του ΣΥΡΙΖΑ, ήταν εντός εξαμήνου να κατατεθεί. Από την πλευρά της ελληνικής πολιτείας ζητήσαμε να κατατεθεί εντός δωδεκαμήνου και έχει πάρει ο παραχωρησιούχος τα 180 εκατομμύρια που όφειλε η ελληνική πολιτεία.

Είδα από κάποιον Βουλευτή ότι κατατέθηκε ό,τι αφορά το ρυμοτομικό. Αυτό είναι μια υποχρέωση που έχει αναλάβει η ελληνική πολιτεία. Την πραγματοποιεί το Υπουργείο Περιβάλλοντος και προχωρά.

Τώρα σε ότι αφορά τον ανεξάρτητο μηχανικό στα δικά σας τεύχη -και θετικά το αντιμετωπίζουμε πραγματικά, ήταν μια πάρα πολύ καλή πρωτοβουλία του Υπουργείου Υποδομών και Μεταφορών εκείνης της εποχής- φαινόταν ότι θα έπρεπε ο παραχωρησιούχος να κάνει διαγωνισμό για ανεξάρτητο μηχανικό. Έγινε, ανεξάρτητος μηχανικός είναι η «HILL» και σύμφωνα με τη συμφερότερη τιμή έγινε ο διαγωνισμός, οπότε προχώρησε επί των ημερών σας.

Τώρα κάποιος Βουλευτής του ΣΥΡΙΖΑ ανέφερε για την εμπορική ζώνη σύμφωνα με τοπικά προϊόντα, αυτό προβλέπεται στη σύμβαση παραχώρησης. Σε αυτή τη ζωή είναι μια υποχρέωση που θα πληρώσει το ελληνικό δημόσιο, είναι κάτι πάρα πολύ σημαντικό και αυτό θα πρέπει να το προχωρήσουμε και θα πρέπει να συμφωνήσουμε όλοι.

Μία τελευταία παρατήρηση θα μου επιτρέψετε να κάνω, γιατί κάτι άκουσα και η πραγματικότητα είναι ότι υπάρχει μια σπέκουλα σε ότι αφορά τα χαρακτηριστικά του αεροδρομίου, σε ότι αφορά τον συντελεστή επαναφοράς. Όντως μετά τον σεισμό στο Ηράκλειο αυξήσαμε τον συντελεστή επαναφοράς και βάλαμε ως σημείο αναφοράς, ειδικά για το αεροδρόμιο του Καστελλίου τα οκτακόσια χρόνια, ήταν στα τετρακόσια με τη σύμβαση παραχώρησης, δηλαδή να μπορεί να προλαμβάνει σεισμούς και να αντέχει ένα σεισμό στα οκτακόσια χρόνια. Όπως αντιλαμβάνεστε κάναμε ό,τι χρειάζεται, ώστε η Κρήτη τα επόμενα χρόνια να έχει ένα σύγχρονο αεροδρόμιο.

Σας καλώ, κυρίες και κύριοι Βουλευτές, να ψηφίσετε το άρθρο 77, γιατί πραγματικά οι προοπτικές της Κρήτης με αυτό το αεροδρόμιο που θα πραγματοποιηθεί θα είναι πάρα πολύ μεγάλες.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Μην φύγετε, κύριε Υπουργέ, γιατί θα σας τεθούν κάποιες διευκρινιστικές ερωτήσεις.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Θα ήθελα να ρωτήσω κάποια πράγματα τον κύριο Υπουργό. Κατ’ αρχάς το δημόσιο έχει δεσμευθεί έως σήμερα να καταβάλει 180 εκατομμύρια για το έργο, επίσης, περί τα 100 εκατομμύρια για απαλλοτριώσεις, αν είναι σωστή η πληροφόρηση μας. Είναι σωστά αυτά τα 100 εκατομμύρια για τις απαλλοτριώσεις; Αυτή είναι η πρώτη ερώτηση.

Δεύτερον, με το σημερινό νομοσχέδιο προστίθενται στη σύμβαση 105 εκατομμύρια ευρώ, ένα τεράστιο ποσό και έτσι αυξάνεται το συνολικό κόστος για το κράτος στα 385 εκατομμύρια, αν ισχύει αυτό που είπα προηγουμένως για τις απαλλοτριώσεις. Η απορία μας η δεύτερη είναι γιατί θα πρέπει να δοθούν ακόμη 105 εκατομμύρια, αφού στο άρθρο 6 της σύμβασης του ΣΥΡΙΖΑ του ν.4612/2019 ο κατασκευαστής είχε δηλώσει πως γνώριζε όλες τις λεπτομέρειες και τους κινδύνους; Τι άλλαξε, λοιπόν, από τότε;

Εκτός αυτού, γιατί αλλάζει τον σχεδιασμό ο ανεξάρτητος μηχανικός; Θεωρεί δηλαδή η Κυβέρνηση πως ολόκληρος ο σχεδιασμός του δημοσίου είναι για τα σκουπίδια; Οι ανεξάρτητοι ιδιώτες θα κυβερνούν πλέον την Ελλάδα;

Από την άλλη πλευρά πόσο ανεξάρτητος μπορεί να είναι ένας μηχανικός που με βάση την αρχική σύμβαση, είναι η εταιρεία «HILL INTERNATIONAL» με έδρα το φορολογικό παράδεισο της Ολλανδίας και η «Hill Engineering Llc», δηλαδή δύο θυγατρικές της ίδιας εταιρείας; Πόσο μάλλον όταν την προσλαμβάνουν και την πληρώνουν οι παραχωρησιούχοι σύμφωνα με την παράγραφο 17 της αρχικής σύμβασης; Πώς είναι δυνατόν να κατατίθεται χωρίς καν συζήτηση στην αρμόδια επιτροπή μια τέτοια τεράστια σύμβαση, αφού κανείς θα πρέπει προφανώς να γνωρίζει και να διαβάζει την προηγούμενη;

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, θα απαντήσετε συνολικά στο τέλος όλων των ερωτήσεων, διότι για οικονομία χρόνου μπορεί να έχουμε επικαλύψεις.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ, κύριε Πρόεδρε, που μου δίνετε ξανά το λόγο.

Πραγματικά δεν μπορεί να συνεχιστεί αυτό. Ήρθε πριν ο κ. Παπαδόπουλος, κατέθεσε εκατό ειδικές τροπολογίες, σηκώθηκε και έφυγε. Χρειαζόμαστε ορισμένες διευκρινίσεις.

Ο κ. Καραγιάννης δεν απάντησε στη βασική ερώτηση, ποιο είναι το χρονικό διάστημα, που απαλλάσσονται οι αεροπορικές εταιρείες από τα τέλη και γιατί γίνεται αυτό λόγω κορωνοϊού;

Δεύτερον, αν κατάλαβα καλά, η επίσημη απάντηση του Υπουργείου Υποδομών και Μεταφορών για τα τριάμισι χρόνια καθυστέρησης της υλοποίησης του νέου αεροδρομίου στο Καστέλλι της Κρήτης ήταν ότι έπρεπε να γίνει τροποποίηση της αρχικής σύμβασης, γιατί δεν είχαν προβλεφθεί χώροι υγειονομικοί στους χώρους στάθμευσης. Μάλιστα, το καταγράφουμε αυτό.

Κύριε Καραγιάννη, σε σχέση με την συμβολή του ελληνικού δημοσίου τα 180 εκατομμύρια ευρώ, δεν ευσταθεί αυτό που ισχυριστήκατε, γιατί βάσει της συμφωνίας, που είχε γίνει υπήρξε πρόβλεψη για χρονική μεταβολή της συμμετοχής του δημοσίου, θα καταβάλλουν δηλαδή τα 180 εκατομμύρια ευρώ τον δωδέκατο μήνα, τον τελευταίο δηλαδή μήνα από την έναρξη της σύμβασης παραχώρησης. Αυτή είναι η πραγματικότητα. Ισχυριστήκατε ότι τα καταβάλλατε τα χρήματα αυτά.

Πάμε τώρα παρακάτω. Συμφωνούμε σε σχέση με τον ανεξάρτητο μελετητή, ήταν όντως μια μεγάλη καινοτομία. Ποιος ο λόγος που μέχρι και σήμερα δεν καταθέτετε στο Κοινοβούλιο την τεχνική έκθεση του ανεξάρτητου μελετητή, αλλά και την έγκριση από την Υπηρεσία Πολιτικής Αεροπορίας; Τι έχετε να κρύψετε; Μην αφήνετε αυτή την γκρίζα ζώνη να δημιουργείται μέσα στο Κοινοβούλιο. Καταθέστε την τεχνική έκθεση. Απλά είναι τα πράγματα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

Τον λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ:** Είχα την εντύπωση ότι ο κύριος Υπουργός θα είχε ενημερωθεί σε σχέση με τα ερωτήματα που κάναμε στην εισήγησή μας, αλλά δυστυχώς δεν τα πήρατε υπ’ όψιν.

Βασικά, το πρώτο που πρέπει να πούμε είναι ότι, εκτός αυτά που αναφέρατε εσείς, κύριε Υπουργέ, ως προς τις κατασκευές του αεροδρομίου και για το πόσο αυξάνονται τα τετραγωνικά μέτρα κ.λπ., θα έπρεπε μέσα στο άρθρο 77 να γινόταν καταγραφή των εργασιών. Μέσα στη σύμβαση, δηλαδή, τι ακριβώς περιλαμβάνει.

Το δεύτερο είναι αυτό που είπε και ο κ. Μεϊκόπουλος προηγουμένως. Εγώ στην εισήγησή μου σας ζήτησα να καταθέσετε την τεχνική έκθεση του ανεξάρτητου μηχανικού και την έγκριση της ΥΠΑ. Δεν το κάνατε όμως μέχρι τώρα, παρ’ όλο που υπάρχουν αλλαγές και ως προς το κόστος της κατασκευής του αεροδρομίου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Θα απαντήσω στα ερωτήματά σας, κύριε Μεϊκόπουλε, γιατί βλέπω ότι έχετε μια αγωνία πραγματικά για το αν κατασκευάζεται το αεροδρόμιο. Τις επόμενες μέρες θα πάμε να το δούμε και θα δείτε πού κατασκευάζεται και πόσο τις εκατό έχουμε φτάσει αυτή τη στιγμή.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Μια μαρμάρινη πλάκα υπάρχει μέχρι στιγμής.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Αυτά είναι εύκολο να αποδειχθούν, ξέρετε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Πείτε εσείς τα δύσκολα.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Το πιο εύκολο πράγμα είναι να το δείτε. Θέλετε να κανονίσουμε μια επίσκεψη την επόμενη εβδομάδα, για να δείτε πού έχουμε φτάσει το έργο; Βρίσκεται ήδη στο 20%. Γίνεται μια μεγάλη αλλαγή στην Κρήτη. Αυτό θα πρέπει να το αντιληφθείτε, ότι γίνεται μια πολύ μεγάλη αλλαγή στην Κρήτη. Ξεκίνησε ο ΒΟΑΚ να κατασκευάζεται. Υπάρχει ένα ολοκληρωμένο σχέδιο για την Κρήτη. Δεν ξέρω αν σας ενοχλεί. Εγώ στη θέση σας θα ήμουν ευχαριστημένος πάντως, αν ξεκινούσαν τόσα πολλά έργα.

**ΠΑΥΛΟΣ ΠΟΛΑΚΗΣ:** Προκαλείς! Αφού προκαλείς, κάτσε να με ακούσεις.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Εδώ θα είμαι και θα ακούσω όποιον θέλετε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, σας παρακαλώ. Θα απαντήσει ο Υπουργός τώρα.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Επιτρέψτε μου να απαντήσω στα ερωτήματά σας, για να ξέρει και το Σώμα τι ακριβώς γίνεται, τι ακριβώς υπάρχει.

Ζητήσατε τα έγγραφα. Εδώ είναι όλα και θα τα καταθέσουμε στο Σώμα. Δεν τα φέραμε για να τα δούμε εμείς, τα φέραμε για να τα καταθέσουμε, για να τα δείτε εσείς. Εδώ είναι και η συμφωνία που υπάρχει ανάμεσα στον Υπουργό και τον παραχωρησιούχο. Εδώ είναι η εισήγηση της υπηρεσίας. Εδώ είναι εισήγηση του ανεξάρτητου μηχανικού. Εδώ είναι η εισήγηση της Υπηρεσίας Πολιτικής Αεροπορίας. Και εδώ είναι όλα τα χαρτιά που χρειάζεται, να τα δείτε, να τα μελετήσετε και είμαστε ανοιχτοί σε οποιονδήποτε κοινοβουλευτικό έλεγχο να έρθουμε να σας απαντήσουμε.

Σας εξήγησα, όμως, το τι ακριβώς γίνεται. Σας εξήγησα πόσο σημαντικό είναι αυτό το έργο και γιατί προχωρούμε σε αυτή την παρέμβαση. Και προχωρούμε έχοντας τη σύμφωνη γνώμη όλων. Δεν υπήρχε περίπτωση να μεγαλώσουμε κατά 32% το αεροδρόμιο, χωρίς να έχουμε σύμφωνη γνώμη του ανεξάρτητου μηχανικού, της Υπηρεσίας Πολιτικής Αεροπορίας και όλων των εμπλεκομένων.

Εδώ είναι. Σας τα καταθέτω λοιπόν στα Πρακτικά, για να τα γνωρίζετε και είμαστε στη διάθεσή σας να απαντήσουμε.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το αεροδρόμιο του Καστελίου προχωράει. Την Κρήτη θα τη μετατρέψουμε σε έναν μεγάλο διαμετακομιστικό κόμβο για όλη την περιοχή της νοτιοανατολικής Μεσογείου και αυτό θα ήθελα όλα τα κόμματα να το ψηφίσουν, γιατί είναι μια πολύ μεγάλη αλλαγή.

Από εκεί και πέρα, και αντιπλημμυρικά έργα εντάσσουμε -θα το δείτε μέσα στα χαρτιά που σας έχουν καταθέσει- και αλλάζουμε όλο τον σχεδιασμό του αεροδρομίου, γιατί αυτό αξίζει στην Κρήτη.

**ΠΡΟΕΔΡΕΥΩΝ (Χαράλαμπος Αθανασίου):** Τονλόγο έχει τώρα η κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το κεφάλαιο υγεία δοκιμάστηκε τα τελευταία χρόνια σκληρά λόγω της πανδημίας και των αυξημένων αναγκών που αυτή προκάλεσε. Αποδείχθηκε πως η υγειονομική θωράκιση της κοινωνίας μας στηρίχθηκε κυρίως στο ΕΣΥ, τις δομές και την αποδοτικότητά του. Το ΕΣΥ, λοιπόν, πέρασε διά «πυρός και σιδήρου», αλλά ανταποκρίθηκε.

Η Κυβέρνηση του Κυριάκου Μητσοτάκη, με αποκλειστικό γνώμονα την προστασία των πολιτών, κατόρθωσε τα ακατόρθωτα και εξασφάλισε στις Ελληνίδες και τους Έλληνες επαρκή υγειονομική κάλυψη και φροντίδα όλο αυτό το διάστημα των τριών τελευταίων ετών, όχι μόνο ως προς τον κορωνοϊό, αλλά και συνολικά για κάθε είδους πάθηση.

Σήμερα νομοθετούμε για την ανακουφιστική φροντίδα, νομοθετούμε δηλαδή για συμπολίτες μας που πάσχουν σοβαρά. Σκοπός του παρόντος είναι να εξασφαλίσει τη βελτίωση της ποιότητας ζωής των ασθενών που πάσχουν από κάποια απειλητική για τη ζωή τους ασθένεια ή από κάποια χρόνια εξελικτική ασθένεια.

Οριοθετώντας το θεσμικό πλαίσιο θα δημιουργηθούν οι βάσεις για ένα ολοκληρωμένο σύστημα παροχής ανακουφιστικής φροντίδας, το οποίο, συνδυαστικά με τις υφιστάμενες δομές του ΕΣΥ, θα εστιάσει και θα εξυπηρετεί τις εξειδικευμένες ανάγκες των ασθενών και των οικογενειών τους. Δηλαδή, προχωράμε σε ένα συνολικό πλαίσιο, ώστε να ρυθμίσουμε την εξωνοσοκομειακή περίθαλψη και την περίθαλψη στην ανακουφιστική φροντίδα και τον χρόνιο πόνο.

Μέλημά μας είναι να καλυφθεί το κενό του συστήματος υγείας ανάμεσα στη νοσηλεία, την αποκατάσταση, την κατ’ οίκον νοσηλεία, αλλά και η σφαιρική στήριξη του πάσχοντα και των δικών του ανθρώπων.

Νομοθετείται η συνύπαρξη και η σύμπραξη πολλών ειδικοτήτων ιατρών, αλλά και νοσηλευτών, φυσικοθεραπευτών, κοινωνικών λειτουργών και ψυχολόγων. Συστήνονται δηλαδή επιστημονικές ομάδες που θα μεριμνούν για κάθε ανάγκη του πολίτη που πάσχει και έχει αυξημένες ανάγκες φροντίδας. Την ίδια στιγμή, ο πολίτης αυτός δεν θα καταλαμβάνει θέση ασθενούς σε νοσοκομείο, στο οποίο μέχρι τώρα παρέμενε κατ’ ανάγκη.

Οι δομές που θα χρησιμοποιηθούν στην εφαρμογή του σχεδίου είναι οι ανεξάρτητες δομές που θα διαμορφωθούν, οι ξενώνες, τα ειδικά εξωτερικά ιατρεία στα νοσοκομεία, τα κέντρα ημερήσιας ανακουφιστικής φροντίδας ασθενών και οι μονάδες κατ’ οίκον.

Κυρίες και κύριοι συνάδελφοι, σκεφτείτε πόσο σημαντικό και ουσιώδες είναι το σημερινό νομοθέτημα, που θα ωφελήσει περίπου εκατό τριάντα πέντε χιλιάδες ασθενείς και τις οικογένειές τους. Μεγάλο ποσοστό αυτών πάσχει από κακοήθειες και περίπου τα 2/3 από χρόνιες παθήσεις. Και φυσικά, ανάμεσά τους υπάρχουν και παιδιά.

Στόχος μας είναι να εξασφαλιστεί για τα άτομα αυτά η παροχή υψηλού επιπέδου υπηρεσιών φροντίδας και περίθαλψης, η αυτονομία και η αξιοπρεπής τους διαβίωση, η οικονομική τους ελάφρυνση, η αξιοποίηση της τεχνολογίας και της τηλεϊατρικής και κάθε περίπτωση ξεχωριστά. Και φυσικά, όλη αυτή η διαδικασία να απελευθερώσει τα νοσοκομεία, δημιουργώντας έτσι χώρο για περισσότερους συμπολίτες μας που έχουν ανάγκη νοσηλείας.

Αγαπητοί συνάδελφοι, σε κανέναν πολίτη κράτους δικαίου δεν αρμόζει να ταλαιπωρείται και να στερείται φροντίδας και ιατρικής κάλυψης απλά και μόνο επειδή δεν έχει την οικονομική δυνατότητα να πληρώσει για την περίθαλψη του ή επειδή ζει μόνος ή ζει σε ένα απομακρυσμένο χωριό. Φιλοδοξούμε αυτό το τόσο σημαντικό και με βαρύ κοινωνικό πρόσημο νομοσχέδιο να συμβάλλει αποτελεσματικά στην ανακούφιση χιλιάδων συμπολιτών μας.

Το νομοσχέδιο επίσης προβλέπει τις δωρεάν προληπτικές εξετάσεις, ένα εξίσου σημαντικό θέμα, ένα μεγάλο κεφάλαιο, που από εδώ και στο εξής θα έχουν τη δυνατότητα να απολαμβάνουν οι Ελληνίδες και οι Έλληνες.

Το Εθνικό Σχέδιο Υγείας υλοποιείται σταθερά και με επιτυχία και αξίζουν συγχαρητήρια στον Θάνο Πλεύρη και σε όλη την ηγεσία του Υπουργείου Υγείας για τις πρωτοβουλίες και την αποφασιστικότητα. Είναι η πρώτη φορά που υπάρχει από κυβέρνηση σχέδιο, πολιτική βούληση και κάθετη απόφαση για ενδυνάμωση του ΕΣΥ, όπως άλλωστε αποδεικνύεται και από τα στοιχεία του προϋπολογισμού των τελευταίων ετών.

Τα νούμερα μιλάνε μόνα τους, οπότε είναι περιττά όλα όσα λέτε στην αντιπολίτευση. Κρατήστε μόνο ότι στον προϋπολογισμό του 2019 προβλεπόταν για την υγεία από την κυβέρνηση του ΣΥΡΙΖΑ - ΑΝΕΛ 3,8 δισεκατομμύρια ευρώ, ενώ για το 2023 από τη Νέα Δημοκρατία προβλέπονται 5,2 δισεκατομμύρια.

Ο Υπουργός νομοθετεί σήμερα αλλάζοντας ριζικά και θετικά την αντιμετώπιση του ασθενή και μάλιστα του χρονίως πάσχοντα. Επίσης, ανανεώνει τις συμβάσεις του έκτακτου υγειονομικού προσωπικού στο ΕΣΥ, ρυθμίζει το θέμα των ανεμβολίαστων υγειονομικών και ανακαλεί τα πρόστιμα εμβολιασμού που είχαν επιβληθεί στους ανυποψίαστους συμπολίτες μας άνω των εξήντα.

Κυρίες και κύριοι συνάδελφοι της Αντιπολίτευσης, δεν υπάρχουν ασθενείς λιγότερο ή περισσότερο σημαντικοί. Τα ίδια κριτήρια ισχύουν για όλους και η αξία αυτή βρίσκεται στον πυρήνα της πολιτικής μας και είναι διάχυτη σε κάθε νομοσχέδιο που προωθούμε, αντιθέτως με εσάς, που ακόμα και σε αυτό το νομοσχέδιο εμμένετε να λαϊκίζετε και να διατυμπανίζετε ότι δεν κάνουμε τίποτα για την υγεία, ότι δήθεν δεν νοιαζόμαστε για τον άρρωστο πολίτη και ότι αφήνουμε αθωράκιστο το ΕΣΥ.

Γιατί αντιμετωπίζετε με τόση εμπάθεια, τις τομές που τολμάμε ώστε να εκσυγχρονίσουμε το κράτος μας και να στηρίξουμε τους πολίτες; Γιατί βάλλεστε κατά πάντων;

Αλήθεια, σήμερα, θα καλωσορίσατε την πρωτοβουλία του Πρωθυπουργού για την κάρτα αγορών ή σας αποσυντονίζει το γεγονός ότι φορολογεί εκτάκτως τους πλουτοκράτες -όπως λέτε- των διυλιστηρίων και ενισχύει με τα έσοδα αυτά τους πιο αδύναμους και τη μεσαία τάξη; Κι όσο για κάποιους που μιλάνε για ψίχουλα, η απάντηση είναι μία. Η Κυβέρνηση με το 10% ενίσχυσης επί των αγορών, μηδενίζει επί της ουσίας το 10% αύξησης του πληθωρισμού.

Τελικά, αυτή την εβδομάδα πώς σας βολεύει να μας χαρακτηρίζετε; Ανάλγητους νεοφιλελεύθερους ή επιτηδευμένους κοινωνιστές; Γιατί αλλάζετε άποψη, κατά το πώς νομίζετε ότι σας συμφέρει. Πάντως, το εκκρεμές αποδεικνύεται πιο σταθερό από τις πολιτικές σας θέσεις.

Κυρίες και κύριοι συνάδελφοι, κατά τον Ηράκλειτο είναι η αιώνια φωτιά που μεταβάλλει τον κόσμο. Είναι η αλλαγή και η πρόοδος που βελτιώνει το μέλλον μας. Κι εμείς έτσι πορευόμαστε.

Κρατήστε τους αναχρονισμούς και τις κονσερβοποιημένες σας αντιλήψεις για τα μικρά αριστερά σας πηγαδάκια και αφήστε μας να προχωρήσουμε το έργο που οι πολίτες μάς εμπιστεύτηκαν να φέρουμε εις πέρας. Και θα μας εμπιστευθούν και εκ νέου. Γιατί ό,τι υποσχεθήκαμε το κάναμε και θα συνεχίσουμε μέχρι κάθε πολίτης αυτής της χώρας να αισθάνεται ασφαλής και να μην στερείται τίποτα από τα βασικά αγαθά.

Σας ευχαριστώ κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κυρίες και κύριοι συνάδελφοι, η συνάδελφος Βουλευτής Α΄ Αθηνών του ΣΥΡΙΖΑ κ. Αγγελική Αδαμοπούλου ζητάει να της χορηγηθεί ολιγοήμερη άδεια απουσίας στο εξωτερικό από 23 Δεκεμβρίου έως 27 Δεκεμβρίου του τρέχοντος έτους.

Η Βουλή εγκρίνει;

**ΟΛΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Ο επόμενος ομιλητής είναι ο κ. Παύλος Πολάκης από τον ΣΥΡΙΖΑ. Μετά θα μιλήσει ο κ. Δημήτρης Μαρκόπουλος, αμέσως μετά θα μιλήσει ο κ. Βεσυρόπουλος ο Υφυπουργός Οικονομικών για να υποστηρίξει δύο άρθρα της τροπολογίας 1541 και αμέσως μετά θα μιλήσει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.

Κύριε Πολάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Αναγκαστικά. Αυτό το νομοσχέδιο τώρα έχει στην επικεφαλίδα την ανακουφιστική φροντίδα, έχει δέκα άρθρα γι’ αυτό και μετά είναι επί παντός επιστητού. Θα προσπαθήσω να μιλήσω για όσα περισσότερα μπορώ.

Ξεκινάω από το τελευταίο, για την κ. Σκόνδρα δηλαδή, διότι ο καθένας ανεβαίνει εδώ επάνω και λέει «το 10% που έδωσε στα ψώνια ο Μητσοτάκης είναι μια τεράστια πρωτοτυπία, μια τεράστια κοινωνικού χαρακτήρα παρέμβαση». Είναι ο κ. Μητσοτάκης που έλεγε ότι δεν θέλει μια κοινωνία με επιδόματα κ.λπ.. Και έχουμε τρελαθεί στα pass.

Εγώ θα μιλήσω πολύ συγκεκριμένα. Πριν ξεκινήσει η κρίση στην Ουκρανία και αρκετό καιρό πριν από αυτό, πόσο ήταν το κέρδος των διυλιστηρίων -των δυο μας διυλιστηρίων, να τα πούμε τα ονόματά τους, «MOTOR OIL» του Βαρδινογιάννη, ΕΛΠΕ του Λάτση, να τα λέμε τα ονόματα, δεν φοβόμαστε- ανά βαρέλι διυλιζόμενου πετρελαίου; Πόσο ήταν; Το ένα βαρέλι είναι εκατόν ογδόντα λίτρα. Όταν διυλίζεται αυτό για να γίνει ντίζελ, να γίνει η αμόλυβδη, να γίνει σούπερ αμόλυβδη κ.λπ., το διυλιστήριο πόσα κέρδισε πριν από ένα, ενάμιση χρόνο και πριν τον πόλεμο; Επτά με εννέα δολάρια το βαρέλι. Αυτό ήταν. Πόσο κερδίζει σήμερα; Κι έχει ξεκινήσει αυτό αρκετό καιρό και πριν τον πόλεμο της Ουκρανίας. Σήμερα κερδίζει τριάντα τέσσερα με τριάντα έξι δολάρια το βαρέλι. Άλλαξε η τεχνική της διύλισης; Συνέβη καμμία νέα επιστημονική ανακάλυψη για το πώς διυλίζεται το πετρέλαιο; Γιατί ακρίβυνε;

Σε αυτό το πράγμα έχετε κρατήσει φανάρι ως Κυβέρνηση, ως Νέα Δημοκρατία, ως Μητσοτάκης, προσωπικά. Από εκεί είναι τα υπερκέρδη και βγαίνει η «MOTOR OIL» και λέει τόσα κέρδισα. Έχετε καταλάβει τι έχετε επιτρέψει; Έχετε καταλάβει τώρα, που έχει κατέβει η τιμή του βαρελιού στα 80, 75 δολάρια το βαρέλι, γιατί δεν έχει πάει η τιμή στην αντλία, στο 1,40, στο 1,45; Τόσο έπρεπε να είναι. Τόσο είχε η τιμή της αμόλυβδης στην Αγγλία όταν το βαρέλι το 2021 είχε 80 δολάρια. Τώρα γιατί έχει 1, 68 στα φτηνά της Αθήνας και 1,80,1,85, 1,90 στην επαρχία; Πέρα από το ότι δεν μειώνετε τον ειδικό φόρο κατανάλωσης και μένετε εκεί κολλημένοι για να εισπράττουμε από εκεί, να τους τα ξαναγυρίσουμε μετά, να επιδοτούμε την αισχροκέρδεια είτε των ενεργειακών παρόχων είτε των παρόχων καυσίμων και να λέμε ότι εμείς δίνουμε pass. Γιατί κρατάτε στα 34 με 36 δολάρια το βαρέλι το κέρδος του διυλιστηρίου; Από κει είναι το κέρδος.

Κι έρχεστε εδώ και μας δουλεύετε. Ο Μητσοτάκης, το μίσθαρνο όργανο της ολιγαρχίας αυτής της χώρας, ο εκπρόσωπος της διαπλοκής, που αυτή τον έσπρωξε στη θέση του Αρχηγού της Νέας Δημοκρατίας, φορολόγησε τα διυλιστήρια. Δουλευόμαστε κύριοι συνάδελφοι; Γιατί επιτρέπετε να έχει το διυλιστήριο ανά βαρέλι κέρδος 34 με 36 δολάρια, όταν είχε 7 με 9; Να απαντήσει κάποιος.

Δεύτερον, κύριε Καραγιάννη: «Δεν κάνετε». Κάναμε και συνεχίζετε. Και μάλιστα και στο ένα δεν κάνατε τίποτα. Γιατί άμα θέλετε εγώ να σας πάρω να πάμε παρέα, να πάμε από το Καστέλι μέχρι τη Σητεία κι αν δεν μου βρείτε ένα λάκκο που άνοιξε με τσαπετιά για το ΒΟΑΚ…

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Μαζί.

**ΠΑΥΛΟΣ ΠΟΛΑΚΗΣ:** Μαζί θα πάμε. Έχετε πάει;

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Πριν είκοσι μέρες.

**ΠΑΥΛΟΣ ΠΟΛΑΚΗΣ:** Εμένα δουλεύετε;

Εγώ είμαι Κρητικός, ξέρετε, έτσι; Εσείς δεν είστε.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μην κάνετε διάλογο.

**ΠΑΥΛΟΣ ΠΟΛΑΚΗΣ:** Λοιπόν, σας το δίνω υπογεγραμμένο…

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κι εγώ.

**ΠΑΥΛΟΣ ΠΟΛΑΚΗΣ:** Από τη Σητεία μέχρι το Καστέλι δεν έχει παιχτεί μισή σκαλιδέ επί των ημερών σας. Και όχι μόνο αυτό, αλλά και το εξής: Λέγατε ότι ήταν «σχεδιασμός στο γόνατο του ΣΥΡΙΖΑ και του Σπίρτζη», το τρία κομμάτια το έργο, το ένα με σύμβαση παραχώρησης -το μεγάλο- το άλλο με ΣΔΙΤ, το τρίτο δημόσιο έργο. «Δεν γίνονται αυτά! Τι γονατογραφήματα!» Αυτά έλεγε ο Καραμανλής εδώ -ο μικρός- και μετά να βγαίνουν οι διάφοροι να λένε «Θα το χρηματοδοτήσουμε όλο από το πρόγραμμα δημοσίων επενδύσεων, θα τα βάλουμε εμείς τα λεφτά» κάτι τέτοια έλεγε η Μπακογιάννη. Μετά έβγαινε ο Βολουδάκης και έλεγε «θα πάρουμε την επιστροφή των anfas των manfas» και δεν ξέρω και εγώ τι. Μετά «θα το κάνουμε έτσι κι έτσι...»

Και εν τέλει, μετά από τρία χρόνια τι έγινε; Ακριβώς -μα ακριβώς- ο σχεδιασμός του Σπίρτζη με διόδια. Γιατί τρία χρόνια σκεφτόσασταν με ποιον θα ντιλάρετε τα διόδια.

Για να πάμε στο αεροδρόμιο, αυτά που μας καταθέσατε εδώ λες και μας κάνετε τη χάρη, κύριε Καραγιάννη, να τα είχατε φέρει πριν. Να τα είχατε φέρει πριν γιατί, όπως καταλαβαίνετε, δεν μπορούμε να διαβάσουμε τώρα ποια είναι η γνώμη του ανεξάρτητου μελετητή για τις επεκτάσεις που θέλετε να κάνετε στο αεροδρόμιο. Πότε θα το δούμε τώρα δηλαδή; Από τώρα σε μισή ώρα. Και όλοι έχουν συμφωνήσει και δεν τα ήξερε άνθρωπος τι είχατε συμφωνήσει. Και αν είχατε κάνει διαβούλευση, πού είναι αυτή η διαβούλευση και δεν την έχουμε δει εμείς;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ευτυχώς που πέρασε ο Σπίρτζης, ο Τσίπρας και ο ΣΥΡΙΖΑ από αυτή τη χώρα, αλλιώς ακόμα την πρώτη σύμβαση παραχώρησης του αεροδρομίου Καστελίου θα φτιάχνατε και το ξέρετε πολύ καλά.

Και για να τελειώνουμε με την ανακουφιστική φροντίδα, κύριε Πλεύρη, κύριε βαρκάρη του Αχέροντα, διότι εγώ δεν ξεχνώ. Δεν ξεχνώ, όχι. Επειδή έχεις κατεβάσει τον διακόπτη στα ΜΜΕ, εγώ δεν ξεχνώ. Και η κοινωνία δεν ξεχνά. Ότι ανέλαβες Υπουργός και είχαμε δεκατρείς χιλιάδες επτακόσιους σαράντα τρεις νεκρούς και σήμερα, όταν όλοι οι άλλοι τα μειώνανε, έχουμε τριάντα τέσσερις χιλιάδες εξακόσιους. Εσύ φταις γι’ αυτό, εσύ φταις γι’ αυτά που δεν κάνατε, με τις ΜΕΘ, με τα φάρμακα και με όλα τα υπόλοιπα.

Και τώρα μας λέτε για ανακουφιστική φροντίδα, δυο, τρεις μήνες πριν τις εκλογές που θα παίξετε πενιά. Αφού σας δώσαμε. Δεν σου το έδωσαν οι υπηρεσίες σου; Πλήρες σχέδιο από την κ. Βαθάκου, την καθηγήτρια, μαζί και με το Ίδρυμα «Νιάρχος», με πέντε στρατηγικούς άξονες, με προϋπολογισμό 55 εκατομμύρια ευρώ συνολικά για τρία, τέσσερα χρόνια, για το πώς θα αναπτυχθεί η ανακουφιστική φροντίδα στην Ελλάδα.

Τι κάνατε γι’ αυτό; Το πετάξατε στον κάλαθο των αχρήστων. Και φαίνεται. Αυτό το είχατε από το 2019 στα χέρια σας. Εγώ το επέβλεπα και το ξέρω πολύ καλά, όπως και πολλά. Το είχατε στα χέρια σας αυτό και δεν παίξατε πενιά τριάμισι χρόνια και τώρα φέρατε νομοσχέδιο ανακουφιστικής φροντίδας τρεις μήνες πριν τις εκλογές, που δεν θα παιχτεί πενιά. Μην ανησυχείτε. Θα το κάνουμε εμείς. Η μείωση των δαπανών που κάνατε με τον ΕΟΠΥΥ ούτε το ιδιωτικό κομμάτι μπορεί να στηρίξει.

Και μια τελευταία κουβέντα κι ευχαριστώ για την ανοχή: Γιατί στη διάταξη, που έχει σήμερα την κατάργηση των προστίμων, δεν ξαναγυρνάς τους ανθρώπους; Το έχεις πάρει προσωπικά; Το έχεις πάρει προσωπικά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** (…δεν ακούστηκε)

**ΠΑΥΛΟΣ ΠΟΛΑΚΗΣ:** Τους υγειονομικούς σε αναστολή. Γιατί δεν τους ξαναγυρνάς σήμερα, χτες, από 1η Δεκεμβρίου; Έχεις καταλάβει τι είναι να είσαι ενάμιση χρόνο χωρίς μισθό και άνεργος; Το έχεις νιώσει ποτέ στη ζωή σου;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πολάκη.

**ΠΑΥΛΟΣ ΠΟΛΑΚΗΣ:** Το έχεις νιώσει ποτέ; Μπορείς να καταλάβεις πώς είναι αυτοί οι άνθρωποι και πως νιώθουν ακόμα όταν βγήκε και η απόφαση του Σ.τ.Ε. και θα μπορούσες να τους είχες πάρει από 1η Δεκέμβρη και το πας εκδικητικά, ρατσιστικά βρε παιδί μου, ναζιστικά, το πας 1η του μήνα.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Πολάκη.

Μπορείτε να κάνετε και επίκαιρη ερώτηση. Παρακαλώ, έχετε πάει στα εννιά λεπτά.

**ΠΑΥΛΟΣ ΠΟΛΑΚΗΣ:** Γιατί το κάνεις αυτό; Θα σε φτύνουν και οι μύγες αύριο μεθαύριο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Το λόγο έχει ο κ. Μαρκόπουλος, Βουλευτής της Νέας Δημοκρατίας.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Είδαμε τον κ. Πολάκη οικονομολόγο, πολιτικό μηχανικό, αναλυτή, υπερασπιστή των αντιεμβολιαστών, ως συνήθως. Αλλά ελάχιστη σημασία έχουν τώρα τα όσα έχει πει ο κ. Πολάκης.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Τον κύριο Μητσοτάκη -απλά να σας θυμίσω- κανένα συμφέρον δεν τον έβαλε στην εξουσία. Ο ελληνικός λαός με την ψήφο του τον έβαλε. Εκτός κι αν αμφισβητείτε και τις δημοκρατικές διαδικασίες ή εάν θέλετε να μας πείτε ότι ετοιμάζετε κάτι για το μέλλον, για τις επόμενες εκλογές, κάποια τραμπικά ίσως φαινόμενα και στην Ελλάδα, αμφισβήτησης του επόμενου καταλυτικού του αποτελέσματος, το οποίο θα είναι αυτοδυναμία για τη Νέα Δημοκρατία.

Κοιτάξτε να δείτε, το συγκεκριμένο νομοσχέδιο είναι ένα νομοσχέδιο - ανάσα. Είναι πολυεπίπεδο και φέρνει ανακούφιση. Τα είπαν οι προλαλήσαντες. Θέλω να δώσω συγχαρητήρια στην ηγεσία του Υπουργείου Υγείας που, για ακόμη μία φορά, πηγαίνει με μια κεντρική φιλοσοφία υπεράσπισης, δημιουργίας δομών, σε κατ’ οίκον μονάδες, σε ξενώνες, σε νοσοκομεία. Ουσιαστικά φέρνει αυτό που λέμε: Είναι ένα ανακουφιστικό νομοσχέδιο.

Όμως θα μιλήσω, κυρίως, για την ανακούφιση την οποία φέρνει η ενίσχυση από την συγκεκριμένη κρίση που ζούμε, των ελληνικών εισοδημάτων. Και τώρα τι θα γίνουμε χωρίς βαρβάρους; Αυτοί οι άνθρωποι ήταν μια κάποια λύση. Αυτό μας θυμίζετε: Τον βάρβαρο της ακρίβειας εσείς τον θέλατε να διαιωνίζεται. Να μην υπάρχουν μέτρα για να υπάρχετε. Να καταστροφολογείτε και να λέτε κάτι.

Και τώρα, αγαπητοί συνάδελφοι, τι γίνεται που απογυμνώνεστε; Τι γίνεται που και λεφτά θα πάρουν οι συμπολίτες μας και τα διυλιστήρια θα φορολογηθούν; Άκουσα εδώ την ανάλυση για τα μπάζα του κ. Πολάκη γύρω από τα διυλιστήρια. Φέρτε τροπολογία άμα θέλετε να αυξήσουμε το ποσό για τα διυλιστήρια. Αλλά δεν κάνετε τίποτα τέτοιο. Σας κοιτάζουμε εδώ αμήχανους, ανήμπορους, αδιάβαστους.

Και σε λίγο το χεράκι σας θα το σηκώσετε και θα πείτε «Ναι» στην τροπολογία, γιατί ξέρετε ότι αυτή η τροπολογία είναι ανακουφιστική. Γιατί ξέρετε ότι δεν είναι προεκλογικό πυροτέχνημα. Σας περιμένουμε να σηκώσετε το χεράκι σας, να πείτε «ναι» για κάτι το οποίο φέρνει η Κυβέρνηση Μητσοτάκη και δεν το φέρνετε εσείς.

Επενδύσατε για μία ακόμη φορά στην καταστροφή, αλλά σας έρχεται αναστροφή. Η Κυβέρνηση αναστρέφει την πορεία ενός διεθνούς φαινομένου.

Άκουσα τον κ. Τσίπρα στη συζήτηση για τον προϋπολογισμό το Σάββατο. Μίλησε περίπου εβδομήντα λεπτά, πάνω από μία ώρα. Μία φορά, μία φορά, μία, δεν έκανε καμμία επισήμανση, δεν ψέλλισε τις λέξεις «πόλεμος στην Ουκρανία». Και ξέρετε γιατί; Διότι με μια κακώς εννοούμενη επαρχιώτικη αντίληψη ερμηνεύετε ένα διεθνές φαινόμενο με τα δικά σας κοντά, μικροπολιτικά μέτρα και σταθμά. Είναι διεθνές φαινόμενο η ακρίβεια; Ναι ή όχι; Το έχετε αποφασίσει; Κάντε ένα συνέδριο να μας διευκολύνετε εκεί στον ΣΥΡΙΖΑ. Πάρτε μια απόφαση.

Φωνάζατε, λέει, «ακρίβεια Μητσοτάκη». Ξέρετε τι έλεγαν οι τραμπιστές στις Ηνωμένες Πολιτείες; Ακρίβεια Μπάιντεν. Ξέρετε τι λένε οι ακροδεξιοί στη Γαλλία; Ακρίβεια Μακρόν. Αυτοί είσαστε, η ουρά των λαϊκιστών, των ακροδεξιών ή κάθε είδους λαϊκιστών. Αυτή η ουρά είσαστε.

Τώρα, λοιπόν, που φέρνουμε απορρόφηση του πληθωρισμού, τι θα κάνετε; Σας το ξανάπα: Το χεράκι σας και «ναι», το χεράκι σας και «ναι». Θα τα ψηφίσετε, θέλετε, δεν θέλετε.

Για πέστε μας τώρα που το «καλάθι του νοικοκυριού» παρουσιάζεται φθηνότερο. Το ΙΕΛΚΑ χθες παρουσίασε ότι η Γαλλία είναι 15% ακριβότερη από την Ελλάδα, η Ιταλία και το Ηνωμένο Βασίλειο 8%.

Με τη νέα μας πολιτική 3,2 εκατομμύρια Ελλήνων θα πάρουν 620 εκατομμύρια ευρώ. Θα πάρει μια τετραμελής οικογένεια περίπου έναν ετήσιο μισθό, και μας κουνάτε το δάχτυλο; Δηλαδή εσείς η Αριστερά του χαβιαρού και της σαμπάνιας χλευάζετε;

Τα ίδια δεν κάνατε για το «καλάθι του νοικοκυριού» του Άδωνι Γεωργιάδη; Σε πενήντα προϊόντα, λέει, μόνο σταθεροποιείται η τιμή, στα υπόλοιπα όμως θα δείτε τι έχει να γίνει, θα υπάρξουν ανατιμήσεις. Λάθος κι εκεί. Πρόχειροι, αδιάβαστοι, απροετοίμαστοι. Διότι το καλάθι αυτό έχει επεκτείνει τη δραστηριότητά του και την παρουσία του. Το 80% των προϊόντων αυτή τη στιγμή είτε έχουν παγώσει είτε έχουν μειώσει τις τιμές τους. Κι εκεί λάθος είσαστε.

Λέγατε για το ρεύμα στα νοικοκυριά. Κι εκεί παρέμβαση.

Λέγατε για τον COVID ότι δεν υπάρχουν ενισχύσεις. 52 δισεκατομμύρια ευρώ.

Σε όλα λάθος, σε όλα πέσατε έξω. Είστε ακοστολόγητοι και καταστροφολογικοί. Πολιτικά και οραματικά μικροί. Είστε λαϊκοί στα λόγια, είμαστε σαν κυβέρνηση λαϊκοί στα έργα. Κι αυτή είναι η μεγάλη μας διαφορά. Σας πονάει. Σας τσούζει. Αλλά αυτή είναι η μεγάλη μας διαφορά. Μπλα, μπλα, μπλα, αυτό είναι ο Αρχηγός σας!

Αντίθετα, υπάρχει ένας Κυριάκος Μητσοτάκης, που έρχεται και φέρνει μέτρα. Χθες ξεκίνησε η πίστωση έκτακτης ενίσχυσης σε 2,4 εκατομμύρια ευάλωτους πολίτες.

Να μην πιπιλάτε λοιπόν την καραμέλα ότι όλα αυτά είναι προεκλογικά. Προεκλογική ήταν η μείωση του ΕΝΦΙΑ το 2020, τρία χρόνια πριν τις εκλογές, όταν εσείς τον είχατε αυξήσει; Προεκλογική είναι η αύξηση των συντάξεων μετά από δώδεκα χρόνια, όταν εσείς το μόνο που είχατε κάνει προεκλογικά ήταν να δώσετε κάποια λίγα χρήματα για να πείτε δήθεν ότι δίνετε 13η σύνταξη; Προεκλογική ήταν η μείωση πενήντα δύο φόρων, όταν εσείς, οι φιλολαϊκοί -τρομάρα σας!- αυξήσατε τους φόρους είκοσι εννέα φορές; Αντιλαϊκά και προεκλογικά, τρομάρα σας;

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Πρόεδρε, δεν μπορεί να λέει «τρομάρα σας» στους Βουλευτές του Κοινουβουλίου! Παρακαλώ να κάνετε τη δουλειά σας! Να το ανακαλέσει, ο «καπετάν τρομάρας»!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριοι συνάδελφοι! Θα το ανακαλέσει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τρομάρα σας, τρομάρα σας! Δεν ανακαλώ τίποτα! Προεκλογική ήταν η αύξηση του κατώτατου μισθού; Προεκλογικό ήταν το Fuel Pass, το οποίο έχει γίνει τόσους μήνες; «Πετσοταϊσμένος» ήταν ο «ECONOMIST», που παρουσίασε πριν από λίγες ημέρες το οικονομικό θαύμα της Ελλάδας και ότι είναι η πρωταθλήτρια οικονομικά χώρα στις πιο αναπτυγμένες τριάντα τέσσερις πλούσιες χώρες; Σοβαρευτείτε!

Αγαπητοί συνάδελφοι, η χώρα έχει στιβαρή Κυβέρνηση, που βοηθά τον πολίτη. Αντιπολίτευση σοβαρή δυστυχώς δεν έχει. Η Κυβέρνηση αυτή εγγυάται ένα καλύτερο μέλλον στον μέσο Έλληνα, με αύξηση εισοδήματος. Ο ΣΥΡΙΖΑ -και προσέξτε το αυτό- το μόνο που εγγυάται διά της καταστροφολογίας του είναι νέες μειώσεις μισθών, νέες μειώσεις συντάξεων και νέες περιπέτειες με αύξηση φορολογίας.

Τι μπορούμε να περιμένουμε από ένα κόμμα που λέει ότι όλα είναι διαλυμένα και κατεστραμμένα; Όταν λέτε εσείς ότι όλα είναι κατεστραμμένα, τι περιμένουμε; Φόρους, μειώσεις και χτύπημα στα εισοδήματα. Ο ΣΥΡΙΖΑ λοιπόν αυτό ετοιμάζει, νέα επιδρομή. Οι κύριοι Τσίπρας και Τσακαλώτος ακονίζουν κάθε μέρα με τον μηδενιστικό και καταστροφολογικό τους λόγο τα μαχαίρια για νέες μειώσεις, για νέες περικοπές. Ο ελληνικός λαός να προσέξει πάρα, πάρα, πάρα πολύ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μαρκόπουλε.

Καλησπέρα σας κι από μένα. Χρόνια πολλά στον Θεμιστοκλή και στην Ιουλία.

Τώρα θα δώσω τον λόγο στον Υφυπουργό Οικονομικών κ. Απόστολο Βεσυρόπουλο για τις τροπολογίες 1540 και 1541, με ειδικό αριθμό 239 και 240 αντίστοιχα.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο προκειμένου να αναφερθώ στις δύο τροπολογίες που κατατέθηκαν από το Υπουργείο Οικονομικών. Αρχικά θα αναφερθώ στην τροπολογία με γενικό αριθμό 1540 και ειδικό αριθμό 239, που κατατέθηκε από το Υπουργείο Οικονομικών, και συγκεκριμένα στα άρθρα 1 και 2, δύο άρθρα με ιδιαίτερη βαρύτητα και σπουδαιότητα.

Η τροπολογία αυτή αποτελεί την καλύτερη απόδειξη των συντονισμένων προσπαθειών της Κυβέρνησης του Κυριάκου Μητσοτάκη για την ολοκληρωμένη και αποτελεσματική προσέγγιση επίλυσης επειγόντων προβλημάτων της ελληνικής οικονομίας και κοινωνίας.

Κι αυτό το πετυχαίνουμε, γιατί δίνουμε τις μάχες σε όλα τα επίπεδα: στο επίπεδο της Ευρωπαϊκής Ένωσης, όταν διαμορφώνονται και αποφασίζονται οι πολιτικές για την αντιμετώπιση της ενεργειακής κρίσης. Στο επίπεδο της χώρας μας, γιατί σχεδιάζουμε και αποφασίζουμε πολιτικές αντιμετώπισης της αύξησης του πληθωρισμού για να μετριαστούν οι επιπτώσεις της εξωγενούς κρίσης για τα χαμηλά και μεσαία στρώματα της ελληνικής κοινωνίας.

Συγκεκριμένα, με το πρώτο άρθρο θεσπίζονται οι αναγκαίες ρυθμίσεις για την εφαρμογή της συνεισφοράς αλληλεγγύης επί των υπερκερδών των εταιρειών που δραστηριοποιούνται στους οικονομικούς τομείς της εξόρυξης λιθάνθρακα και λιγνίτη, της άντλησης αργού πετρελαίου και φυσικού αερίου, της παραγωγής προϊόντων οπτανθρακοποίησης και της διύλισης πετρελαίου.

Η συνεισφορά αλληλεγγύης επιβάλλεται σε εταιρείες, νομικά πρόσωπα και νομικές οντότητες με εταιρική οργάνωση, καθώς και σε μόνιμες εγκαταστάσεις επιχειρήσεων αλλοδαπής, οι οποίοι είναι φορολογικοί κάτοικοι Ελλάδας και των οποίων τα ακαθάριστα έσοδα για το φορολογικό έτος 2022 προέρχονται, κατά 75% τουλάχιστον από οικονομικές δραστηριότητες στους τομείς, που προανέφερα.

Η συνεισφορά αλληλεγγύης στοχεύει στην αξιοποίηση στην εσωτερική αγορά των πλεοναζόντων κερδών, που προέκυψαν για τις εταιρείες του ενεργειακού κλάδου. Η εν λόγω συνεισφορά θα επιβληθεί επί των πλεοναζόντων κερδών, που προέκυψαν κατά το φορολογικό έτος 2022 με συντελεστή 33%. Διευκρινίζω ότι ως πλεονάζοντα θεωρούνται τα κέρδη των οποίων η αύξηση κατά το φορολογικό έτος 2022 υπερβαίνει το 20% σε σχέση με τον μέσο όρο των φορολογητέων αποτελεσμάτων κατά τα τέσσερα προηγούμενα φορολογικά έτη, δηλαδή από το 2018 έως και το 2021.

Με την επιβολή της συνεισφοράς αλληλεγγύης διασφαλίζεται ότι οι εταιρείες του ενεργειακού κλάδου, που αποκόμισαν υπερκέρδη κατά την περίοδο της ενεργειακής κρίσης, θα συνεισφέρουν αναλογικά στην αντιμετώπιση των παράπλευρων επιπτώσεων που έχει για τους πολίτες η εκτίναξη των τιμών της ενέργειας. Κάτι παρόμοιο δηλαδή με αυτό που έγινε με τη φορολόγηση των υπερκερδών των παραγωγών ηλεκτρικής ενέργειας. Εδώ θα ήθελα να υπενθυμίσω ότι η Ελλάδα ήταν από τις πρώτες χώρες που επέβαλε εισφορά στα υπερκέρδη των εταιρειών αυτών. Και επισημαίνω το αυτονόητο, ότι τα έσοδα αυτά επιστρέφουν στην κοινωνία με τη μορφή μέτρων στήριξης για νοικοκυριά και επιχειρήσεις.

Με το δεύτερο άρθρο της τροπολογίας θεσμοθετείται μια ιδιαίτερα σημαντική πρωτοβουλία της Κυβέρνησης, που ανακοίνωσε ο ίδιος ο Πρωθυπουργός Κυριάκος Μητσοτάκης, κατά τη συζήτηση για την κύρωση του κρατικού προϋπολογισμού του 2023, και αφορά στη στήριξη πολιτών και νοικοκυριών που επηρεάζονται από τη σημαντική αύξηση του δείκτη τιμών καταναλωτή.

Με τη συγκεκριμένη ρύθμιση χορηγείται, για τους μήνες από τον Φεβρουάριο έως και τον Ιούλιο του 2023, στα νοικοκυριά η ενίσχυση ύψους 10% επί του μηνιαίου ποσού για αγορές προϊόντων διατροφής, το οποίο διαμορφώνεται ανάλογα με τα μέλη του νοικοκυριού, από 220 ευρώ για τα μονομελή νοικοκυριά, προσαυξανόμενο κατά 100 ευρώ για κάθε επιπλέον μέλος του νοικοκυριού, και έως 1.000 ευρώ αγορών. Η ενίσχυση συνδέεται με διευρυμένα εισοδηματικά και περιουσιακά κριτήρια, με ωφελούμενους το 85% των πολιτών .

Η διαδικασία χορήγησης της ενίσχυσης είναι απλή. Τα ποσά θα πιστωθούν με επιλογή του δικαιούχου είτε μηνιαία σε ψηφιακή χρεωστική κάρτα είτε ανά τρίμηνο σε τραπεζικό λογαριασμό, όπως συνέβη και με το Εφόσον επιλεγεί ο τραπεζικός λογαριασμός, το ύψος της ενίσχυσης θα ανέλθει στο 80% των δικαιούμενων ποσών. Εννοείται ότι η συγκεκριμένη ενίσχυση είναι ακατάσχετη, δεν δεσμεύεται και δεν συμψηφίζεται, δεν υπόκειται σε κρατήσεις, τέλη ή εισφορές και δεν θα λαμβάνεται στα εισοδηματικά όρια για τη χορήγηση κοινωνικών ή προνοιακών επιδομάτων.

Κατά τον τρόπο αυτόν, με όσα ρυθμίζονται στα άρθρα που μόλις ανέλυσα, το ελληνικό δημόσιο θα έχει έσοδα τα οποία θα κατευθύνει στη χορήγηση οικονομικής ενίσχυσης σε νοικοκυριά με χαμηλά και μεσαία εισοδήματα, που πληρούν τα προσδιοριζόμενα εισοδηματικά και περιουσιακά κριτήρια, με σκοπό την κάλυψη μέρους του αυξημένου κόστους αγορών ειδών διατροφής για τους μήνες Φεβρουάριο του 2023 έως και τον Ιούλιο του 2023, λόγω της σημαντικής αύξησης του δείκτη τιμών καταναλωτή.

Πρόκειται για τη θέσπιση ενός ακόμη σημαντικού μέτρου με το οποίο η Κυβέρνηση του Κυριάκου Μητσοτάκη αποδεικνύει έμπρακτα ότι στέκεται στο πλευρό των πολιτών, διασφαλίζοντας ότι κάθε διαθέσιμος κρατικός πόρος, όπως τα έσοδα από τα υπερκέρδη των εταιρειών που προανέφερα, διατίθενται για τη στήριξη και την ευημερία των πολιτών.

Κυρίες και κύριοι συνάδελφοι, ολοκληρώνω την τοποθέτησή μου με τα άρθρα 1 και 2 της τροπολογίας με γενικό αριθμό 1541 και με ειδικό αριθμό 240, που κατατέθηκε από το Υπουργείο Οικονομικών και το Υπουργείο Υποδομών και Μεταφορών.

Με το πρώτο άρθρο της τροπολογίας προβλέπεται ότι οι συμβάσεις του προσωπικού, που την 31η Δεκεμβρίου 2022 απασχολείται για τις ανάγκες καθαριότητας των κτηρίων της κεντρικής υπηρεσίας και περιφερειακών υπηρεσιών του Υπουργείου Οικονομικών και της ΑΑΔΕ, παρατείνεται μέχρι και την 28η Φεβρουαρίου 2023.

Με το δεύτερο άρθρο της τροπολογίας ρυθμίζεται το ζήτημα προσδιορισμού του χρονικού διαστήματος εντός του οποίου η εταιρεία «Διεθνής Αερολιμένας Αθηνών» υποχρεούται να προσκομίσει τα προβλεπόμενα δικαιολογητικά για την καταβολή της δεύτερης δόσης, για το δεύτερο εξάμηνο του 2020, της οικονομικής ενίσχυσης που έχει ήδη εγκριθεί λόγω πανδημίας για το 2020. Συγκεκριμένα, προβλέπεται ένα εύλογο χρονικό διάστημα, εντός του οποίου η ενδιαφερόμενη εταιρεία θα προσκομίσει τα απαραίτητα δικαιολογητικά, από τη στιγμή που θα λάβει σχετική ειδοποίηση από την αρμόδια υπηρεσία του Υπουργείου Οικονομικών.

Κυρίες και κύριοι συνάδελφοι, τόσο τα άρθρα στα οποία αναφέρθηκα, όσο και το σύνολο των άρθρων του νομοσχεδίου έχουν ξεκάθαρη κοινωνική στόχευση και πληρούν όλες τις προϋποθέσεις για να τύχουν ευρείας διακομματικής στήριξης. Είναι δεδομένη η πολιτική και ηθική μας δέσμευση ότι η Κυβέρνησή μας θα συνεχίσει να εξαντλεί όλα τα δημοσιονομικά περιθώρια, αλλά και τα διαθέσιμα μέσα για να στηρίξει νοικοκυριά και πολίτες, για να διασφαλίσει την κοινωνική συνοχή και τη σταθερότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Πριν φύγει ο κ. Βεσυρόπουλος, μπορείτε να υποβάλετε ερωτήσεις.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Βεσυρόπουλε, θα ήθελα να σας ρωτήσω το εξής γύρω από την τροπολογία που παρουσιάσατε: Γιατί επιλέχθηκε ο συντελεστής 33% για την έκτακτη εισφορά στις εταιρείες εξόρυξης και επεξεργασίας ορυκτών καυσίμων και όχι ένας μεγαλύτερος, καθ’ ότι αυτός ήταν ο ελάχιστος τον οποίο προέβλεπε ο ευρωπαϊκός κανονισμός; Για ποιο λόγο; Θεωρήσατε δηλαδή ότι δεν είναι αναγκαίο στην παρούσα φάση;

Δεύτερον, η εισφορά αυτή θα λογίζεται ως δαπάνη για το επόμενο έτος και άρα θα αφαιρείται από την τελική φορολογία της επόμενης χρονιάς;

Τρίτον, γιατί δεν επεκτείνετε αυτό το μέτρο και για το 2023 και τρέχετε να το περιορίσετε το 2022; Κάνατε την πρόβλεψη ότι δεν θα υπάρχουν υπερκέρδη και θα εξομαλυνθεί η αγορά καυσίμων; Ή θα το κάνετε, όπως εν τη ρύμη του λόγου σας είπατε, όπως στην αγορά ηλεκτρικής ενέργειας, διότι απ’ ό,τι είδαμε από τα πράγματα πια δεν φορολογήσατε παρά ελάχιστα και με καθυστέρηση και ουσιαστικά στηρίξατε από άλλους δημόσιους χώρους και από άλλα ταμεία την αισχροκέρδεια.

Τέλος, ισχύει ότι με το λεγόμενο «καλάθι του νοικοκυριού» εκτινάχθηκε η τιμή των προϊόντων που έβγαιναν μετά την περίοδο που ήταν μέσα σε αυτό το καθεστώς; Ισχύει ότι οι ποσότητες στα συγκεκριμένα προϊόντα ήταν πολύ μικρότερες από αυτές που ήταν πριν ενταχθούν στον μηχανισμό; Το 10% στην τροπολογία που αναπτύξατε σε σχέση με την τελευταία αυτή έκπτωση, υπερκαλύπτει το 18,7% αύξηση στο ψωμί, το 14,7% στο κρέας και το 25,3% στα γαλακτοκομικά; Μήπως τελικά υπολείπεται σε πάρα πολύ μεγάλο βαθμό, πέραν του ότι θα έχει προεξοφληθεί ως τον Φεβρουάριο που θα μπει σε εφαρμογή;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σκουρλέτη.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, ξέρω ότι ενοχλείστε. Δεν περιμένατε να φορολογήσουμε τα υπερκέρδη αυτών των εταιρειών.

Διαβάζω, κύριε Πρόεδρε, από τα Πρακτικά της Βουλής την τοποθέτηση του Αρχηγού της Αξιωματικής Αντιπολίτευσης προχθές, το Σάββατο, πριν από τρεις ημέρες: «Έρχεστε τώρα και λέτε ότι τα υπερκέρδη των διυλιστηρίων θα τα φορολογήσετε με 33%. Τι είπε η Ευρωπαϊκή Επιτροπή; Φορολογήστε γιατί δεν τους ανήκουν. Είπε τουλάχιστον 33% και πάνω και εσείς επιλέξατε προφανώς το κατώτερο. Η πρόβλεψή μου -το λέει ο κ. Τσίπρας προχθές, το Σάββατο- είναι ότι τίποτε δεν θα φορολογήσετε μέχρι τις εκλογές. Όλο θα κοσκινίζετε, γιατί δεν θέλετε να ζυμώσετε και γιατί τα υπερκέρδη των ισχυρών αντανακλούν τη φτωχοποίηση των πολλών. Είναι η ίδια η στρατηγική σας.»

Και αμέσως μετά, τα επόμενα λεπτά, παίρνει το λόγο ο κύριος Πρωθυπουργός και μιλάει γι’ αυτό το μέτρο, που ερχόμαστε και νομοθετούμε σήμερα. Φορολογούμε τα υπερκέρδη των συγκεκριμένων εταιρειών που προανέφερα με 33%, όπως προβλέπεται, όπως φορολογήσαμε και τις εταιρείες παραγωγής ενέργειας, και ταυτόχρονα με το δεύτερο άρθρο της τροπολογίας με αυτό το ποσό ερχόμαστε και ενισχύουμε τα νοικοκυριά. Αυτό κάνουμε, κύριε συνάδελφε.

Όσον αφορά το αν είναι εκπιπτόμενη δαπάνη, βάσει του Κώδικα Φορολογίας Εισοδήματος προβλέπεται ότι το ίδιο ποσό δεν μπορεί να φορολογηθεί δύο φορές. Αυτό θα έπρεπε να το ξέρετε. Αποτελεί συνήθη διατύπωση στο πλαίσιο του εν λόγω κώδικα ότι σε ένα ποσό δεν δύναται να υπάρχει διπλή φορολόγηση.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αιφνιδιαστήκατε, αλλά…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Άρα θα εκπίπτει. Καλά το είπατε. Το επιβεβαιώσατε. Και μετά τις εκλογές θα γίνει έτσι και αλλιώς η πράξη φορολόγησης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Μετά τις εκλογές τι;

**ΠΡΟΕΔΡΕΥΩΝ (Απόστολος Αβδελάς):** Μπορώ να μιλήσω;

Σας παρακαλώ! Δεν έδωσα σε κανέναν τον λόγο. Καθίστε και εσείς, κύριε Βεσυρόπουλε, και εσείς, κύριε Σκουρλέτη. Δεν γράφεται τίποτα. Άδικα τα λέτε, κύριε Υφυπουργέ. Καθίστε. Απαντήσατε. Τελειώσαμε. Δεν χρειάζεται.

Κυρίες και κύριοι συνάδελφοι, η κ. Φωτεινή Μπακαδήμα, Βουλευτής Β΄ Πειραιώς Ανεξάρτητη Βουλευτής, σύμφωνα με το άρθρο 16 παράγραφος 5 του Κανονισμού της Βουλής των Ελλήνων μάς ενημερώνει ότι προσχωρεί στην Κοινοβουλευτική Ομάδα του ΣΥΡΙΖΑ - Προοδευτική Συμμαχία και ο ΣΥΡΙΖΑ - Προοδευτική Συμμαχία μάς ενημερώνει ότι σύμφωνα με το άρθρο 16 παράγραφος 5 του Κανονισμού της Βουλής η ανεξάρτητη Βουλευτής Β΄ Πειραιά κ. Φωτεινή Μπακαδήμα προσχωρεί και εντάσσεται στην Κοινοβουλευτική Ομάδα του ΣΥΡΙΖΑ - Προοδευτική Συμμαχία.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό καταχωρίζονται στα Πρακτικά οι προαναφερθείσες επιστολές οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 193,194)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):**Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση όπου ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι δύο μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Αλιβερίου Ευβοίας (δεύτερο τμήμα).

Η Βουλή σάς καλωσορίζει και σας εύχεται καλή πρόοδο και καλά Χριστούγεννα.

(Χειροκροτήματα από όλες τις πτέρυγες της Βουλής)

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας, ο κ. Ιωάννης Βρούτσης, και να ετοιμάζεται ο κ. Δημοσχάκης από τη Νέα Δημοκρατία.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Από το έδρανο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Βεβαίως! Γιατί όχι;

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, συζητάμε σήμερα το τελευταίο νομοσχέδιο της χρονιάς. Σωστά, κύριε Σκουρλέτη. Και επιτρέψτε μου να σας πω, καθώς είναι το τελευταίο νομοσχέδιο, να ευχηθώ προς όλες και όλους χρόνια πολλά, καλά Χριστούγεννα, το 2023 να μας βρει ως χώρα πιο δυνατή, να είναι καλοτάξιδο για την πατρίδα μας, για τους Έλληνες και να είμαστε παραγωγικοί, χρήσιμοι και ωφέλιμοι ως Κοινοβούλιο.

Παρά τη φαινομενική ένταση η οποία διαμορφώνεται στις τοποθετήσεις ένθεν και ένθεν, κύριε Πρόεδρε και κυρίως από την Αντιπολίτευση, αυτό το τελευταίο νομοσχέδιο, τουλάχιστον φαίνεται ότι έχει μια γενικότερη σύγκλιση, μία σύγκλιση η οποία τελικά θα οδηγήσει σε μια συναινετική αποδοχή στο σύνολο του νομοσχεδίου και αυτό είναι θετικό. Γιατί είναι ένα νομοσχέδιο το οποίο στον πυρήνα του έχει αυτό το οποίο όλοι γνωρίζουμε ότι είναι το υπέρτατο αγαθό. Είναι η υγεία. Ακόμη και οι δύο τροπολογίες για τις οποίες υπάρχει διαφοροποίηση -καλοδεχούμενη, και αυτό είναι στοιχείο της δημοκρατίας- οι διαφοροποιήσεις που άκουσα, έχουν να κάνουν περισσότερο με το τυπικό ζήτημα και όχι με την ουσία. Γιατί όσον αφορά την κάρτα αγορών δεν διαφωνεί κανείς επί της αρχής. Υπάρχει διαφωνία στο ύψος της φορολογίας, ποια χρονιά θα φορολογηθεί. Αυτό είναι μια τυπική ένσταση στην οποία μπορεί να τοποθετείται ο ΣΥΡΙΖΑ με αυτήν την πλευρά, καλοδεχούμενη η διαφοροποίησή του, αλλά το περιεχόμενο που είναι η στήριξη των αδύναμων νοικοκυριών γίνεται από όλους αποδεκτή. Άρα, η πολιτική μας που αφορά τη στήριξη μέσα από αυτή την τροπολογία, αγκαλιάζεται και στηρίζεται από όλους και είναι στα θετικά του Κοινοβουλίου.

Το δεύτερο έχει να κάνει με το αεροδρόμιο του Καστελίου. Μια ακόμα τροπολογία η οποία είναι πολύ σημαντική όχι μόνο για την Κρήτη, αλλά συνολικά για την πατρίδα μας και είναι συνολικά για την πατρίδα μας, γιατί ξέρουμε όλοι ότι αυτό το αεροδρόμιο και η κατασκευή του θα συμβάλει συνολικά στην ενδυνάμωση της χώρας μας τουριστικά και οικονομικά. Είναι ένα αεροδρόμιο το οποίο είχε ανάγκη η Κρήτη, ανεξάρτητα αν η πλευρά του ΣΥΡΙΖΑ -γιατί θέλω να συζητάμε σε αυτό το επίπεδο- λέει ότι εκείνη το ξεκίνησε. Γνωρίζετε ότι κοινοβουλευτικά τα πράγματα προχωράνε και συνεχίζονται διοικητικά. Εμείς, σήμερα διά μέσου της Κυβέρνησης, το Υπουργείο Υποδομών, έρχεται και επιταχύνει τις διαδικασίες, τροποποιεί και βελτιώνει αυτό το αεροδρόμιο. Και είναι θετικό ότι και αυτό ακόμα έχει την αποδοχή ευρύτερα του Κοινοβουλίου. Άρα, και οι δύο κρίσιμες τροπολογίες στο τελευταίο νομοσχέδιο γίνονται αποδεκτές.

Ας έλθουμε τώρα στο επίμαχο νομοσχέδιο, ένα νομοσχέδιο στο οποίο το Υπουργείο Υγείας, η Κυβέρνηση, έρχεται και προσπαθεί να εκσυγχρονίσει, να δημιουργήσει, να ενδυναμώσει έναν κρίσιμο θεσμό. Για να μπούμε, όμως, στην ουσία του νομοσχεδίου, ας απαντήσουμε πρώτα σε κάποια ερωτήματα.

Ερώτημα πρώτο: Υπάρχει ανάγκη σήμερα να υπάρχει παρέμβαση, όπως το ονομάζουμε, για ανακουφιστική φροντίδα σε εκείνη την κατηγορία των συμπολιτών μας, οι οποίοι πάσχουν για πολλά-πολλά χρόνια; Είναι αυτοί οι άνθρωποι, κύριε Πρόεδρε -γνωρίζουμε όλοι, όλοι έχουμε κάποιον γνωστό- που πράγματι υποφέρουν λόγω μιας ειδικής ασθένειας και πράγματι υπάρχει ένα κενό όσον αφορά το θέμα της υγείας και της αντιμετώπισης αυτής της κατηγορίας των ανθρώπων. Βεβαίως και υπάρχει.

Ερώτημα δεύτερο: Υπάρχει σήμερα πληρότητα από πλευράς της ελληνικής πολιτείας από το Υπουργείο Υγείας χρόνια τώρα διά μέσου όλων των κυβερνήσεων; Ενώ όλοι θα θέλαν να το στήσουν αυτό το θεσμικό πλαίσιο. Απάντηση: Ναι, υπάρχει. Ό,τι υπάρχει σήμερα είναι κατακερματισμένο αφ’ ενός, δημιουργείται ευκαιριακά και είναι και αποσπασματικό. Άρα, η ανάγκη πλέον για να δούμε αυτό το συγκεκριμένο θεσμικό πλαίσιο και τη διαμόρφωσή του, είναι αδήριτη.

Ερώτημα τρίτο: Υπάρχει στην Ευρώπη; Βεβαίως και υπάρχει. Ρώτησα τον Υπουργό Υγείας με τα στοιχεία τα οποία διαθέτει και μου είπε ότι είναι διαμορφωμένο τέτοιο πλαίσιο σε ολόκληρη την Ευρωπαϊκή Ένωση και η χώρα μας έχει μείνει πίσω.

Ερώτημα τέταρτο: Αφορά πολύ κόσμο; Εκατόν τριάντα πέντε χιλιάδες συμπολίτες μας οι οποίοι σήμερα υποφέρουν, επιβαρύνουν τις οικογένειές τους, το 1/3 αφορά κακοήθειες και τα άλλα 2/3 αφορούν μόνιμα πάσχοντες με βαριές ασθένειες και επιβαρύνονται και οι οικογένειές τους αλλά και οι άνθρωποι που δεν μπορούν να βρουν ανακουφιστική φροντίδα.

Άρα, τί ερχόμαστε σήμερα και κάνουμε; Σε αυτό το τελευταίο νομοσχέδιο, κυρίες και κύριοι συνάδελφοι, το Υπουργείο Υγείας, ο Υπουργός κ. Πλεύρης, έρχεται και παρεμβαίνει σε ένα κρίσιμο ζήτημα, το οποίο έπρεπε να το είχαμε αντιμετωπίσει πολλά χρόνια πριν και εδώ θα συμφωνήσουμε όλοι. Ένα κρίσιμο ζήτημα το οποίο αφορά τους συμπολίτες μας και στο οποίο υπήρχε πραγματικά κενό. Έρχεται η πολιτεία με έναν οργανωμένο τρόπο, ανοίγει μια ομπρέλα, διαμορφώνει το πλαίσιο, χτίζει πυλώνες πάνω στους οποίους θα οικοδομήσουμε αυτήν την ανακουφιστική φροντίδα που διαμορφώνεται μέσα από αυτήν την νομοθετική πρωτοβουλία.

Διαβάζω μερικά στοιχεία, τα οποία είναι κρίσιμα για τη συζήτησή μας και για τους πολίτες που παρακολουθούν αυτή τη δημόσια συζήτηση και είναι στοιχεία τα οποία λένε τα εξής: Στη χώρα μας υπολογίζεται ότι περίπου εκατόν τριάντα πέντε χιλιάδες ασθενείς και οι οικογένειές τους χρειάζονται υπηρεσίες ανακουφιστικής φροντίδας ετήσια. Ένα ποσοστό 37% των αναγκών για ανακουφιστική φροντίδα στην Ελλάδα αφορά κακοήθεις νεοπλασίες και το υπόλοιπο 63% χρόνιες ασθένειες. Είναι στοιχεία τα οποία υπάρχουν χρόνια τώρα.

Το 95% από αυτούς τους ασθενείς θα μπορούσαν να λαμβάνουν ανακουφιστική φροντίδα κατ’ οίκον. Περίπου το 3,5% των ασθενών έχουν ανάγκη νοσηλείας σε δομές και επιπλέον υπηρεσίες ανακουφιστικής φροντίδας χρειάζονται και τα παιδιά, τόσο εξαιτίας προβλημάτων κατά τη νεανική ηλικία όσο και των συγγενών ή χρόνιων σοβαρών παθήσεων.

Με βάση τα πιο πάνω στοιχεία, για την ουσιαστική αντιμετώπιση των αναγκών των ανωτέρω ασθενειών θα απαιτηθούν ουσιαστικά πεντακόσιες κλίνες σε εξειδικευμένες δομές, ενώ το κύριο βάρος θα πρέπει να αποδοθεί στην ικανοποίηση των αναγκών τους διά της παροχής κατ’ οίκον φροντίδας με τη συγκρότηση τριακοσίων διεπιστημονικών ομάδων ανακουφιστικής φροντίδας για την εξυπηρέτηση από κάθε μία από αυτές πενήντα ασθενών ημερησίως, τουτέστιν ένα σύνολο δεκαπέντε χιλιάδων ασθενών ημερησίως.

Αυτό είναι το πρόβλημα. Και ερχόμαστε σήμερα ως πολιτεία διά μέσου της Κυβέρνησης, το Υπουργείο Υγείας, να αντιμετωπίσουμε αυτό το πρόβλημα όπου συμφωνούμε όλοι σε αυτήν την Αίθουσα ότι υπάρχει. Δεν νομίζω ότι είπε κανένας από τους ομιλητές εκ μέρους της Αντιπολίτευσης, Μείζονος, Ελάσσονος ή από άλλα κόμματα ότι δεν υπάρχει το πρόβλημα.

Εγώ, κύριε Υπουργέ, απευθυνόμενος σε εσάς, θέλω να πω συγχαρητήρια που παίρνετε αυτήν την πρωτοβουλία αυτήν την κρίσιμη χρονική στιγμή, την ώρα που κλείνει και η Βουλή και κλείνουμε και ένα έτος κοινοβουλευτικής δράσης και νομοθετικών πρωτοβουλιών, ένα νομοσχέδιο το οποίο σίγουρα, εγώ θα συμφωνήσω με την Αντιπολίτευση, δεν αντιμετωπίζει το πρόβλημα 100%, αλλά βάζει τους πυλώνες για να ξεκινήσουμε να το αντιμετωπίζουμε. Σίγουρα, όσοι σήμερα απ’ αυτούς τους εκατόν τριάντα πέντε χιλιάδες συμπολίτες μας, μας ακούν και καταλαβαίνουν τι πάμε να κάνουμε και τι να επιχειρήσουμε, θα χαίρονται ιδιαίτερα, καθώς και οι οικογένειές τους μαζί. Γι’ αυτό, λοιπόν, νομίζω ότι αυτό το νομοσχέδιο με το κλείσιμο αυτής της κοινοβουλευτικής περιόδου, είναι πραγματικά ένα νομοσχέδιο το οποίο φέρνει όλες τις πλευρές της Βουλής να συμφωνήσουν, να το ψηφίσουν και αυτό είναι στα θετικά της κοινοβουλευτικής πρακτικής και διαδικασίας.

Πριν κλείσω και παραδώσω το μικρόφωνο, θα ήθελα να κάνω και μια ειδική αναφορά προς τον Υπουργό ως Βουλευτής Κυκλάδων, γνωρίζοντας τα θέματα της υγείας όπου διαχρονικά υπάρχει μια προσπάθεια, γιατί η νησιωτική Ελλάδα έχει τη γνωστή ιδιαιτερότητα της εδαφικής ασυνέχειας και όλες οι κυβερνήσεις -πρέπει να το παραδεχθώ, θυμάμαι κυβέρνηση Καραμανλή, κυβέρνηση Παπανδρέου, συγκυβέρνηση Σαμαρά, κυβέρνηση ΣΥΡΙΖΑ- προσπαθούσαν με νομοθετικές πρωτοβουλίες να καλύπτουν συνεχώς το έλλειμμα γιατρών στα νησιά μας, με διάφορα κίνητρα τα οποία δίνονται. Δυστυχώς, η πραγματικότητα λέει ότι όσα κίνητρα και να δίνονται, πάντα δημιουργούνται νέα προβλήματα. Τώρα, έχουμε το νέο πρόβλημα της κατοικίας στα νησιά τα οποία είναι μεγάλης τουριστικής εντάσεως.

Είναι προβλήματα τα οποία δημιουργούνται με το πέρασμα του καιρού, αλλά για τη Σαντορίνη, κύριε Υπουργέ, θέλω να σας πω τη δική μου θέση που είναι διαχρονικά διατυπωμένη και είναι η εξής: Θα πρέπει το Νοσοκομείο της Σαντορίνης το οποίο πραγματικά είναι ένα εμβληματικό νοσοκομείο σε ένα νησί το οποίο είναι η τουριστική αιχμή της πατρίδας μας -το εμβληματικό νησί της Σαντορίνης και το οποίο ωφελεί πραγματικά τους Σαντορινιούς- να έλθει στη δευτεροβάθμια υγεία. Να ενταχθεί αρμονικά μέσα στο Εθνικό Σύστημα Υγείας.

Ο ρόλος για τον οποίο δημιουργήθηκε η ονομαζόμενη ΑΕΜΥ που υπήρξε πραγματικά μια αιτιολογική βάση στη βάση ότι θα έπρεπε να φτιάξουμε ένα νοσοκομείο το οποίο έπρεπε να κινηθεί με μεγάλη ταχύτητα, για να λειτουργήσει πολύ γρήγορα και να προσφέρει πολύ γρήγορες υπηρεσίες, νομίζω ότι πλέον εκλείπει.

Εκτιμώ, πιστεύω και εύχομαι να ξαναδείτε το θέμα του Νοσοκομείου της Σαντορίνης, γιατί η ένταξή του μέσα στο Εθνικό Σύστημα Υγείας νομίζω ότι θα επιφέρει πολύ περισσότερα θετικά και για το νοσοκομείο και για τους γιατρούς και για τους νοσοκόμους και για τη Σαντορίνη!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Βρούτση.

Τον λόγο έχει ο Υπουργός Περιβάλλοντος και Ενέργειας, κ. Κωνσταντίνος Σκρέκας, για ένα λεπτό για την τροπολογία 1540/239.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Έχει ενσωματωθεί στο νομοσχέδιο με τα άρθρα 80 έως και 88. Το άρθρο 80 λοιπόν, αναφέρεται στη δυνατότητα που δίνουμε να συγκεκριμενοποιηθούν τα αναγκαία δικαιολογητικά για την έγκριση ρυμοτομικού σχεδίου εφαρμογής στο Μάτι. Αυτή τη στιγμή τι συμβαίνει εκεί; Έχει ολοκληρωθεί το πολεοδομικό, έχουν οριστεί ποια είναι τα οικοδομικά τετράγωνα. Θα πρέπει τώρα όλοι οι ιδιοκτήτες της γης να έρθουν, επειδή δεν είχε ολοκληρωθεί το Κτηματολόγιο, και να δηλώσουν τη γη που κατέχουν. Και για αυτό χρειάζεται να συλλέξουν μια σειρά από δικαιολογητικά.

Αντί να το κάνει λοιπόν ο ιδιοκτήτης του ακινήτου μόνος του πηγαίνοντας σε μία-μία όλες τις υπηρεσίες, δίνουμε τη δυνατότητα ό,τι έχει συγκεντρώσει το Κτηματολόγιο να αναρτηθεί, να δημοσιευθεί, να κοινοποιηθεί δηλαδή και έτσι να μπορέσει να δει τι λείπει, ώστε ο ιδιώτης να μπορέσει να συλλέξει την πληροφορία που λείπει και να την καταθέσει και να μην ταλαιπωρείται.

Το άρθρο 81 επίσης είναι τεχνικής φύσεως. Προσδιορίζουμε με ακρίβεια ποια είναι τα αρμόδια όργανα για τη θεώρηση των μελετών. Επίσης αναφέρεται στο Μάτι.

Στο άρθρο 82 δίνουμε τη δυνατότητα και κατανέμουμε, αποκεντρώνουμε ουσιαστικά αρμοδιότητες που σήμερα έχει η κεντρική διοίκηση σε κατά τόπους δασικές υπηρεσίες και δίνεται η δυνατότητα στις κατά τόπους δασικές υπηρεσίες να αναθέτουν την εκτέλεση συγκεκριμένων έργων, όπως είναι έργα δασικής οδοποιίας, προστασίας και αποκατάστασης δασών και άλλων, ώστε τελικά να γίνει μια κατανομή, να υπάρχει μια πολύ πιο γρήγορη ανάθεση μελετών ή έργων στην περιφέρεια. Όλα αυτά αυτή τη στιγμή είναι συγκεντρωμένα στο κέντρο. Υπάρχει μεγάλη καθυστέρηση.

Αποκεντρώνουμε και δίνουμε τη δυνατότητα, λοιπόν, στις αποκεντρωμένες πια δασικές υπηρεσίες να μπορούν κι αυτές ως αναθέτουσες αρχές να προχωρούν σε αναθέσεις τέτοιων έργων και έτσι να πολλαπλασιάσουμε πολύ την αποτελεσματικότητα και την υλοποίηση των έργων.

Τώρα το άρθρο 83 αφορά τη μέθοδο υπολογισμού της μέσης τιμής φυσικού αερίου με την οποία αποζημιώνονται οι μονάδες συμπαραγωγής που μπορεί να είναι για παράδειγμα ένα αγροτικό θερμοκήπιο, το οποίο έχει δίπλα μία μονάδα συμπαραγωγής που χρησιμοποιεί φυσικό αέριο για την παραγωγή ηλεκτρικής ενέργειας η οποία ταυτόχρονα παράγει και θερμότητα την οποία αξιοποιεί το θερμοκήπιο ή μια βιομηχανική μονάδα. Εδώ υπάρχει μία αμοιβή βάσει της τιμής του φυσικού αερίου.

Πώς υπολογίζεται μέχρι σήμερα η τιμή του φυσικού αερίου; Μέσα από μία διαδικασία που η κεντρική διοίκηση συλλέγει πληροφορίες από την αγορά ετεροχρονισμένα μετά από δυο, τρεις μήνες, ποσότητες και άξιες από τους προμηθευτές που παρέχουν το φυσικό αέριο. Βγάζει έτσι μία μέση τιμή. Αυτό το πράγμα με την χρονοκαθυστέρηση που έχει, δημιουργεί τεράστιο πρόβλημα, γιατί έχουμε τεράστιες μεταβολές στις τιμές του φυσικού αερίου πια. Οπότε το να διαπιστωθεί η τιμή δύο και τρεις μήνες ετεροχρονισμένα ώστε να αμειφθούν αυτές οι μονάδες συμπαραγωγής, προκαλεί τεράστια οικονομικά προβλήματα. Και ερχόμαστε και λέμε ότι η τιμή του φυσικού αερίου είναι όπως προσδιορίζεται στα διεθνή χρηματιστήρια και συγκεκριμένα στο χρηματιστήριο της Ολλανδίας, το TTF. Λαμβάνουμε λοιπόν από τον δείκτη TTF τη διαφορά και με αυτό τον τρόπο θα μπορούν να αμείβονται.

Να θυμίσω κιόλας ότι προχθές πετύχαμε μια –θεωρώ- μεγάλη, μια τεράστια επιτυχία σε επίπεδο Ευρώπης, αφού καταφέραμε σε συνεργασία με πολλές άλλες ευρωπαϊκές χώρες επιτέλους να βάλουμε ένα πλαφόν στην τιμή του φυσικού αερίου στο χρηματιστήριο TTF. Και με αυτό τον τρόπο σε μελλοντικό χρόνο να μπορέσουμε να μειώσουμε τις τιμές φυσικού αερίου.

Από εκεί και πέρα το άρθρο 84 αφορά μια δυνατότητα που δίνουμε. Μεταφέρουμε τα έσοδα από το πράσινο τέλος, το οποίο έχει επιβληθεί στο πετρέλαιο κίνησης, στον ΕΛΑΠΕ στον ειδικό λογαριασμό που καλύπτει την αμοιβή δηλαδή των ανανεώσιμων πηγών ενέργειας. Και ουσιαστικά εμμέσως τελικά έχουμε και περισσότερο δημοσιονομικό χώρο για να μεταφέρουμε χρήματα στο Ταμείο Ενεργειακής Μετάβασης και να επιστρέψουμε πίσω αυτά τα χρήματα στους λογαριασμούς του ρεύματος, όπως κάνουμε κάθε μήνα.

Επίσης στο άρθρο 85 δίνουμε τη δυνατότητα σε μεγάλες τουριστικές επιχειρήσεις με μία παράταση τεσσάρων, πέντε μηνών να ξεκινήσουν και να ολοκληρώσουν τους περιβαλλοντικούς ελέγχους που πρέπει να εκπονήσουν από 1η Απριλίου του 2023.

Το άρθρο 86 επίσης περιλαμβάνει παρατάσεις ουσιαστικά σε πολεοδομικές υποχρεώσεις που έχουμε λόγω της κατάστασης και λόγω όλου του προηγούμενου διαστήματος που είχαμε και το πρόβλημα του κορωνοϊού. Δίνουμε λοιπόν παρατάσεις για να μπορέσουν να ολοκληρώσουν τις εργασίες.

Στο άρθρο 87 έχουμε μια τεχνική επίσης διάταξη που επεκτείνει το πλαφόν που έχουμε βάλει στις αμοιβές των εταιρειών ηλεκτροπαραγωγής. Επεκτείνουμε αυτό το πλαφόν μέσα στην ενδοημερήσια αγορά και σε μια αγορά η οποία μέχρι τώρα δεν είχε περιοριστεί με πλαφόν. Δηλαδή επεκτείνουμε ουσιαστικά το πλαφόν που έχουμε βάλει για την αποζημίωση των μονάδων ηλεκτροπαραγωγής και των εταιρειών ηλεκτροπαραγωγής, ώστε να έχουμε περισσότερα έσοδα και να τα επιστρέφουμε στους πολίτες μέσα από τους λογαριασμούς ρεύματος.

Επίσης το άρθρο 88 είναι μία μεταβατική διάταξη. Όπως ξέρετε, καταργείται η κατά παρέκκλιση δόμηση σε εκτός σχεδίου περιοχές όπως έχουμε πει. Εκείνο το οποίο όμως κάνουμε είναι να δίνουμε τη δυνατότητα στις ΥΔΟΜ -επειδή οι ΥΔΟΜ μπορεί να μην είχαν προλάβει- να απαντήσουν σε όσους μέχρι τις 9 Δεκεμβρίου είχαν καταθέσει αίτηση για να πάρουν όρους δόμησης ή είχαν καταθέσει αίτηση για πολεοδομική άδεια. Εφόσον, λοιπόν, μέχρι τις 9 έχει παρέλθει επί της ουσίας η ημερομηνία, όσοι έχουν καταθέσει -επαναλαμβάνω- αίτηση για όρους δόμησης ή για άδεια ανέγερσης, για πολεοδομική άδεια, δίνουμε τη δυνατότητα στις ΥΔΟΜ να προχωρήσουν στις εγκρίσεις το επόμενο χρονικό διάστημα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλά Χριστούγεννα.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, τον λόγο για την τροπολογία.

**ΠΡΟΕΔΡΕΥΩΝ (Απόστολος Αβδελάς):** Για την τροπολογία να μιλήσει ο Κοινοβουλευτικός Εκπρόσωπος. Πρέπει και εγώ να τηρήσω τον Κανονισμό.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κοιτάξτε, κλείνει η διαδικασία. Δεν είναι ότι δεν έχουμε χρόνο, ούτε πιεζόμαστε.

**ΠΡΟΕΔΡΕΥΩΝ (Απόστολος Αβδελάς):** Δεν είπα για χρόνο. Εγώ είπα ότι σύμφωνα με τον Κανονισμό εσείς έχετε δικαίωμα να μιλήσετε.

**ΙΩΑΝΝΗΣ ΒΡΟΥΤΣΗΣ:** Έχετε δίκιο. Ο Κανονισμός λέει αυτό που περιγράφετε. Αλλά από τη στιγμή που και ο Υπουργός δέχεται δύο συνάδελφοι να ρωτήσουν κάτι εξειδικευμένο, δεν νομίζω ότι μπορεί να μπλοκάρει τη διαδικασία.

**ΠΡΟΕΔΡΕΥΩΝ (Απόστολος Αβδελάς):** Και οι δύο συνάδελφοί μου είναι πολύ συμπαθείς, αλλά τι να κάνουμε τώρα; Ο Κανονισμός λέει άλλα.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Παρακαλώ να σας ακούσω.

**ΓΕΩΡΓΙΟΣ ΒΛΑΧΟΣ:** Κύριε Πρόεδρε, έχετε δίκιο. Αλλά το νομοσχέδιο αυτό είναι διαμορφωμένο κατά τέτοιο τρόπο που φέρει πολλά θέματα και η διαδικασία πρέπει να είναι λίγο πιο χαλαρή. Είναι το λεγόμενο ερανικό που περιλαμβάνει τα πάντα. Άρα πρέπει να μιλούμε για τα πάντα. Δεν είναι ένα νομοσχέδιο όπως συνήθως γίνεται.

Κύριε Υπουργέ, διευκρινίσατε στο άρθρο 88 τώρα -δεν φαινόταν καλά εδώ πέρα γιατί επαναλάβατε την διατύπωση του νόμου- ποιους αφορά. Τώρα εσείς λέτε ότι αφορά αυτούς που πρόλαβαν να κάνουν αίτηση και κατέθεσαν χαρτιά μέχρι τις 9 Δεκεμβρίου. Αυτοί έχουν δικαίωμα να ζητήσουν να συμπληρώσουν τον φάκελο…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Είναι για αυτούς οι οποίοι έχουν υποβάλει αίτηση για έκδοση προέγκρισης οικοδομικής άδειας, εφόσον βεβαίως αυτή έχει την πληρότητα ως προς τα υποβαλλόμενα δικαιολογητικά και τις μελέτες όπως καθορίζεται από τον νόμο. Άρα αν είναι σωστός ο φάκελος, θα απαντήσει η υπηρεσία μέχρι τον 9ο του 2023. Αν ο φάκελος είναι ελλιπής δεν έχει κανένα δικαίωμα.

**ΓΕΩΡΓΙΟΣ ΒΛΑΧΟΣ:** Άρα η διευκόλυνση γίνεται για την υπηρεσία. Δεν γίνεται για τους πολίτες.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ναι σωστά, γίνεται για την υπηρεσία.

**ΓΕΩΡΓΙΟΣ ΒΛΑΧΟΣ:** Εν πάση περιπτώσει, μήπως πρέπει να σκεφτούμε και αυτόν τον κόσμο που βρέθηκε παγιδευμένος μέσα σε αυτά τα δύο χρόνια που δεν έβρισκε μηχανικό να πάει να καταθέσει φάκελο, που οι υπηρεσίες δεν απαντούσαν και που πρέπει, εν πάση περιπτώσει, να τους δώσουμε μια ανάσα;

**ΚΩΝΣΤΑΝΤΙΝΟΣ ΜΑΡΚΟΥ:** Μπράβο, σωστό είναι αυτό!

**ΓΕΩΡΓΙΟΣ ΒΛΑΧΟΣ:** Η πρόταση η δική μας είναι το εννεάμηνο που δίνετε να είναι εννεάμηνο ουσίας, να μπορεί ο καθένας να υποβάλλει φάκελο. Γιατί απαξιώνουμε τις περιουσίες του κόσμου; Τι μας φταίνε δηλαδή; Τι κερδίζουμε δεν καταλαβαίνω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν απαξιώνουμε καμμία περιουσία, κύριε συνάδελφε.

**ΓΕΩΡΓΙΟΣ ΒΛΑΧΟΣ:** Τι κάνουμε τώρα;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μιλάμε για εκτός σχεδίου δόμηση…

**ΓΕΩΡΓΙΟΣ ΒΛΑΧΟΣ:** Και μετά;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Για παρεκκλίσεις.

**ΓΕΩΡΓΙΟΣ ΒΛΑΧΟΣ:** Πρώτη φορά το ακούμε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Για να ολοκληρώσουμε, γιατί το πρόβλημα δεν το έχετε μόνο εσείς, το έχουν όλοι οι Βουλευτές…

**ΓΕΩΡΓΙΟΣ ΒΛΑΧΟΣ:** Μα για όλους μιλώ. Αν θέλετε, σε εμάς στην Αττική, υπάρχει μόνο στη βόρεια Αττική. Οι υπόλοιποι, επειδή υπάρχουν ΖΟΕ, δεν έχουν πρόβλημα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Διάλογος δεν γίνεται έτσι όμως.

**ΓΕΩΡΓΙΟΣ ΒΛΑΧΟΣ:** Ναι, δεν γίνεται. Αφήστε με να τα πω κι εγώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ολοκληρώστε.

**ΓΕΩΡΓΙΟΣ ΒΛΑΧΟΣ:** Σε εμάς στην Αττική υπάρχει μόνο στη βόρεια Αττική. Στις άλλες περιοχές υπάρχουν ΖΟΕ και είναι ρυθμισμένο. Τότε που ψηφιζόταν ο νόμος, το Υπουργείο δεσμεύτηκε, η τότε ηγεσία, ότι στα δύο χρόνια θα έχει φέρει τα τοπικά πολεοδομικά. Τα τοπικά πολεοδομικά δεν ήρθαν. Η πολιτεία, λοιπόν, δεν οφείλει καμμία συγγνώμη στους πολίτες, προχωράει και λέει «η απαγόρευση απαγόρευση!».

Σήμερα ξέρετε τι κάνουμε με αυτό; Απαγορεύουμε τη δόμηση χωρίς να φέρνουμε κάτι άλλο. Αυτό δεν έχει ξαναγίνει. Φέρτε τα τοπικά πολεοδομικά. Γιατί εννιά μήνες να μην είναι εννιά μήνες ουσίας; Και γιατί να μη συνδεθεί, λέω εγώ και το λέω εδώ και δύο χρόνια, με τα τοπικά πολεοδομικά; Αυτή είναι η ουσία, αυτή είναι η παρέμβαση. Γιατί επιμένετε σε αυτό; Εγώ δεν μπορώ να το καταλάβω γιατί επιμένετε.

**ΠΡΟΕΔΡΕΥΩΝ (Απόστολος Αβδελάς):** Κύριε Βλάχο, ευχαριστούμε πολύ.

Ο κ. Μαντάς έχει τον λόγο, για να απαντήσει ο Υπουργός.

**ΠΕΡΙΚΛΗΣ ΜΑΝΤΑΣ:** Κύριε Υπουργέ, κοιτάξτε, δεν μπορεί μια ασυνέπεια του κράτους να την πληρώνουν οι πολίτες. Όλοι θέλουμε να μπει ένας κανόνας στην εκτός σχεδίου δόμησης, να συμφωνήσουμε όλοι σε αυτό.

Όταν έχετε σε εξέλιξη την υλοποίηση των τοπικών πολεοδομικών σχεδίων σε όλη τη χώρα και έχετε εξασφαλίσει και τους πόρους από το Ταμείο Ανάκαμψης για να τα υλοποιήσετε και αυτά καθυστερούν για άλλους λόγους, είτε γραφειοκρατικούς, είτε το ΤΕΕ, είτε οτιδήποτε, για ποιον λόγο δεν δίνουμε τη δυνατότητα στους πολίτες για την κατά παρέκκλιση δόμηση, μέχρι την ολοκλήρωση των τοπικών πολεοδομικών σχεδίων να μπορεί να ισχύει το ισχύον πλαίσιο; Όταν δεν είμαστε εμείς συνεπείς, λοιπόν, στο να έχουμε υλοποιήσει γρήγορα τους όρους και το νομοθετικό πλαίσιο, στερούμε τη δυνατότητα από τους πολίτες και απαξιώνουμε τις περιουσίες τους; Έχουμε σοβαρό πρόβλημα. Δύο χρόνια COVID, ένα χρόνο ενεργειακής κρίσης και μέσα σε αυτό το δύσκολο οικονομικό πλαίσιο λέγαμε στους πολίτες «πηγαίνετε μέχρι τις 9 Δεκέμβρη να υποβάλετε τις οικοδομικές άδειες για να χτίσετε, αλλιώς θα χάσετε τα οικόπεδά σας». Αυτό υλοποιούμε τώρα.

Σας παρακαλούμε, έστω και την τελευταία στιγμή, φέρτε μια λύση η οποία θα είναι ευνοϊκή και για τους πολίτες και για τις υπηρεσίες βεβαίως σε ένα πλαίσιο μέχρι την ολοκλήρωση των τοπικών πολεοδομικών σχεδίων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μαντά.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ο κύριος Υπουργός εσκεμμένα ανέφερε τη μία πλευρά της παρέμβασης στο άρθρο 88, η οποία αφορά την κατά παρέκκλιση δόμηση. Βεβαίως, έτσι όπως έρχεται, αφορά ένα δικαίωμα και βεβαίως πρέπει να αντιμετωπιστεί, αλλά κάποια στιγμή πρέπει να τελειώνουν οι παρεκκλίσεις.

Το πρόβλημα όμως που υπάρχει είναι με την άλλη παρέμβαση στον 4685/2020, όπου χρησιμοποιώντας ως πρόσχημα το προηγούμενο, εισάγει τις οικιστικές πυκνώσεις, κάτι το οποίο έχει απορριφθεί επανειλημμένως από το Συμβούλιο της Επικρατείας και οπωσδήποτε στην ομιλία μου θα μπω σε λεπτομέρειες.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Βεβαίως. Είστε ο μόνος που είστε μέσα στον Κανονισμό! Σε εσάς θα αρνηθώ;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γι’ αυτό το λέω, κύριε Πρόεδρε.

Κύριε Υπουργέ, γνωρίζετε ότι εκ μέρους του ΣΥΡΙΖΑ - Προοδευτική Συμμαχία έχει κατατεθεί επ’ αυτού μια τροπολογία και θα ήθελα, μια και έχετε τον λόγο, να μας πείτε αν την κάνετε αποδεκτή. Διότι θεωρώ ότι αυτός ο διάλογος ενδεχομένως να είχε παραληφθεί, εν πάση περιπτώσει, να είχαν ικανοποιηθεί διάφορα ζητήματα, διότι το βασικό είναι ότι η δόμηση πρέπει να είναι άρρηκτα συνδεδεμένη με τον πολεοδομικό σχεδιασμό.

Άρα, λοιπόν, υπήρχε μια τέτοια περίοδος. Δεν ξέρω τι κάνατε. Ας μας πείτε και εσείς ως κυβερνητική αρχή τι έγινε όλο το προηγούμενο διάστημα και πώς αυτήν τη στιγμή σκοπεύουμε να αντιμετωπίσουμε το ζήτημα. Άρα πείτε μας και επί της συγκεκριμένης τροπολογίας τι γίνεται.

**ΠΡΟΕΔΡΕΥΩΝ (Απόστολος Αβδελάς):** Ωραία.

Ορίστε, κύριε Υπουργέ, όσο πιο σύντομα μπορείτε, σας παρακαλώ, γιατί έχουμε καθυστερήσει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πολύ σύντομα.

Θέλω να ενημερώσω και να θυμίσω στους αξιότιμους Βουλευτές ότι η κατά παρέκκλιση δόμηση, κύριοι συνάδελφοι, καταργήθηκε με τον ν.4759/2020. Άρα, έχετε ψηφίσει αυτόν τον νόμο το 2020, όπου καταργείται η κατά παρέκκλιση δόμηση σε εκτός σχεδίου περιοχές.

**ΓΕΩΡΓΙΟΣ ΒΛΑΧΟΣ:** Είχατε δεσμευθεί σε δύο χρόνια να φέρετε τοπικά πολεοδομικά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Για ποιον λόγο έγινε αυτό; Έγινε επειδή θέλουμε να απαξιώσουμε τη γη των ανθρώπων, που πολλοί από εσάς και από εμάς και συγγενείς μας μπορεί να έχουν; Όχι βέβαια. Γιατί, αντίθετα, θέλουμε να τακτοποιήσουμε και να αναβαθμίσουμε τελικά την αξία της γης που έχουν οι Έλληνες πολίτες. Πώς θα το κάνουμε αυτό; Αν τακτοποιήσουμε τον χώρο, αν τελικά δεν χτίζει, δεν φτιάχνει ό,τι θέλει όποιος θέλει όπου θέλει χωρίς να δίνει λογαριασμό σε κανέναν. Και τι ερχόμαστε και κάνουμε; Έχουμε προχωρήσει…

**ΓΕΩΡΓΙΟΣ ΒΛΑΧΟΣ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Βλάχο, σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ακούστε, σας παρακαλώ. Δεν θέλετε να ακούσετε;

Από το 2020 μέχρι το 2022 -μπαίνουμε στο 2023- δώσαμε τη δυνατότητα δύο χρόνια να καταθέσουν είτε ένα αίτημα για προέγκριση άδειας είτε μία απλή αίτηση. Μια απλή αίτηση -που την είχαμε και τους τελευταίους μήνες και το είχαμε πει- για όρους δόμησης, τίποτε άλλο. Και μάλιστα δώσαμε τη δυνατότητα με ένα απλό τοπογραφικό, με μία απλή υποβολή να λάβει ο ενδιαφερόμενος όρους δόμησης και να έχει μετά όλο το χρονικό διάστημα μπροστά του να το αξιοποιήσει. Δεν είναι ότι ερχόμαστε τώρα και καταργούμε την κατά παρέκκλιση δόμηση σε εκτός σχεδίου περιοχές.

Έχουμε δώσει τη δυνατότητα, επαναλαμβάνω, όποιοι έχουν στην ιδιοκτησία τους τέτοια ακίνητα που μπορούν να χτίσουν με ένα στρέμμα μόνο εκτός σχεδίου, με επτακόσια πενήντα μέτρα, με δύο στρέμματα, ενώ η εκτός σχεδίου προβλέπει στην εν λόγω περιοχή για παράδειγμα τέσσερα ή και παραπάνω σε άλλες περιοχές, δώσαμε τη δυνατότητα με μια απλή αίτηση, να λάβει τους όρους δόμησης –αυτή τη δυνατότητα δίνουμε τώρα- και μετά, δηλαδή, μέχρι του χρόνου τον ένατο μήνα, τον Σεπτέμβριο δηλαδή, να μπορεί να αξιοποιήσει την περιουσία του.

Λέτε εσείς ότι αυτό δεν είναι καλό; Είναι καλό.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Από εκεί και πέρα, για να το ολοκληρώσω, έχουμε προχωρήσει, αφού δώσαμε τη δυνατότητα σε όλους να το κάνουν αυτό με ένα απλό αίτημα και ελάχιστο κόστος, αν υπάρχει και κόστος. Γι’ αυτό λέω ότι κάνουν μία αίτηση και περιμένουν η αίτηση να απαντηθεί από την υπηρεσία. Γι’ αυτό δώσαμε τη δυνατότητα, αυτό το χρονικό διάστημα, την ευελιξία στην υπηρεσία να απαντήσει ετεροχρονισμένα, μετά την παρέλευση της ημερομηνίας που ήταν η 9η Δεκεμβρίου του 2022. Πάμε ένατο του 2023.

Τώρα, τακτοποιούμε την Ελλάδα. Έχουμε προχωρήσει. Εκπονούνται τα τοπικά πολεοδομικά σχέδια, οπότε πια τακτοποιείται ο χώρος.

Σας ευχαριστώ πάρα πολύ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχει τελειώσει ένα;

**ΠΡΟΕΔΡΕΥΩΝ (Απόστολος Αβδελάς):** Για την τροπολογία αν την κάνετε δεκτή, κύριε Υπουργέ;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν είμαι εγώ ο Υπουργός που κάνει δεκτές τις τροπολογίες, είναι άλλος ο Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Συνεννοηθείτε και πείτε μας.

**ΠΡΟΕΔΡΕΥΩΝ (Απόστολος Αβδελάς):** Ωραία.

Τον λόγο έχει ο κ. Αναστάσιος Δημοσχάκης από τη Νέα Δημοκρατία και να ετοιμάζεται η κ. Βρυζίδου από τη Νέα Δημοκρατία. Θα βάλω άλλους δύο και στη συνέχεια θα δώσω τον λόγο σε Κοινοβουλευτικό Εκπρόσωπο.

Ορίστε, κύριε Δημοσχάκη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η παρούσα νομοθετική πρωτοβουλία διέπεται από πνεύμα κοινωνικής ευαισθησίας και κοινωνικής δικαιοσύνης, γιατί έρχεται να καλύψει θεσμικά και νομοθετικά ένα χρόνιο κενό της χώρας μας στον τομέα της υγείας που αφορά τον τομέα της ανακουφιστικής φροντίδας. Δυστυχώς, αποτελούμε τη μόνη ευρωπαϊκή χώρα που δεν υπάρχει μέριμνα για την φροντίδα, με την οποία αυτήν τη στιγμή ασχολείται με το παρόν σχέδιο νόμου.

Με μία σειρά σημαντικών διατάξεων τίθεται το πλαίσιο, βάσει του οποίου θα καταρτιστεί και ένα εθνικό σχέδιο δράσης της ανακουφιστικής φροντίδας, προβλέποντας συνάμα τη σύσταση Εθνικού Μητρώου Ασθενών Ανακουφιστικής Φροντίδας Υγείας, προκειμένου να καλυφθούν οι ανάγκες των εκατόν τριάντα πέντε χιλιάδων περίπου ασθενών με τις οικογένειές τους, παρέχοντας σε αυτούς τις αναγκαίες ποιοτικές υπηρεσίες ανακουφιστικής φροντίδας ετησίως, συνδυαστικά με τις υφιστάμενες δομές του ΕΣΥ και την πρόβλεψη δημιουργίας νέων δομών ανακουφιστικής φροντίδας ως αυτόνομων μονάδων υγείας, με σκοπό την ολοκληρωμένη και εξειδικευμένη παροχή αυτής της φροντίδας από διεπιστημονική ομάδα, ενταγμένες είτε σε νοσοκομεία είτε ως υπηρεσίες ανεξάρτητων οργανισμών, διασφαλίζοντας κατ’ αυτόν τον τρόπο την αυτονομία και την αξιοπρέπεια των χρονίως πασχόντων, αλλά και τη βελτίωση του κόστους νοσηλείας τους, ανταποκρινόμενες ταυτόχρονα στις ανάγκες των ίδιων των ασθενών αλλά και των οικογενειών τους.

Κύριε Υπουργέ, η Κυβέρνηση αγκάλιασε με φροντίδα τις δομές υγείας του Νομού Έβρου μέσα στην εξαιρετικά δυσμενή συνθήκη της πανδημίας. Η αυτοτέλεια του Νοσοκομείου Διδυμοτείχου και ο χαρακτηρισμός του σε «άγονου τύπου Α» συνετέλεσαν στην ουσιαστική αυτονομία και στην αναβάθμισή του.

Ωστόσο, το σχετικό προεδρικό διάταγμα, που προβλέπει κίνητρα σε γιατρούς και υγειονομικούς όλων των κατηγοριών που υπηρετούν σε νοσοκομεία με το χαρακτηρισμό «άγονα τύπου Α», έχει ολοκληρώσει τον κύκλο του και κρίνεται σκόπιμο όπως επικαιροποιηθεί, ώστε να βελτιωθούν οι παρεχόμενες διευκολύνσεις σε όλο το στελεχιακό δυναμικό των εν λόγω νοσοκομείων, παρακινώντας έτσι και ευαισθητοποιώντας μεγαλύτερο αριθμό ιατρικού προσωπικού και λοιπού υγειονομικού προσωπικού, προκειμένου να εγκατασταθεί και να εργαστεί σε αυτά τα νοσοκομεία, όπως είναι, για παράδειγμα, το Νοσοκομείο Διδυμοτείχου.

Με αυτή τη διαδικασία είμαστε αισιόδοξοι ότι θα γίνει περαιτέρω διεύρυνση και αύξηση του αριθμού των ειδικοτήτων από δεκαπέντε σε τριάντα, διπλασιάζοντας τα κρεβάτια για τους νεφροπαθείς από δέκα σε δεκαπέντε. Το δε σύνολο των κρεβατιών του νοσοκομείου θα πρέπει να φτάσουν στα εκατόν ογδόντα από εκατόν είκοσι που είναι σήμερα.

Πρόκειται για ένα συλλογικό αίτημα τόσο του υγειονομικού προσωπικού όσο και των παραγόντων του νοσοκομείου, όπως σας έχω ενημερώσει κατ’ επανάληψη και μάλιστα ιδιαίτερα της τοπικής κοινωνίας, η οποία πραγματικά πιστεύει ότι μπορεί να εξασφαλίσει τον αυτοσεβασμό της και την αυτοπροστασία της μέσα από τον εκσυγχρονισμό του νοσοκομείου μας.

Άλλωστε, το νοσοκομείο αυτό βρίσκεται σε αλληλένδετη σχέση με την τοπική νοσηλευτική, γιατί πρόκειται για δύο ιδρύματα τα οποία είναι ταυτισμένα και συνυφασμένα, αποτελώντας ένα σπουδαίο εκπαιδευτικό πεδίο για τους σπουδαστές, αλλά και ένα ισχυρό οχυρό για την ακριτική περιοχή. Μαζί δε με τα Κέντρα Υγείας Δικαίων, Ορεστιάδας, Σουφλίου και με το Στρατιωτικό Νοσοκομείο, το γνωστό ΚΙΧΝΕ της 16ης Μηχανοκίνητης Μεραρχίας Πεζικού, εξυπηρετούν τους κατοίκους και τα στελέχη του στρατεύματος στον κεντρικό και βόρειο Έβρο.

Επίσης, στελεχιακής αναβάθμισης χρήζουν και τα περιφερειακά ιατρεία στην περιοχή του νομού, εξυπηρετώντας τους κατοίκους των χωριών και οικισμών, πολλοί εκ των οποίων είναι κυρίως μεγάλης ηλικίας, οι οποίοι λόγω χιλιομετρικής απόστασης, διότι είναι ένας νόμος, κυρίες και κύριοι συνάδελφοι, απέραντος και ο μεγαλύτερος στη χώρα, δεν μπορούν να μεταβούν στα κέντρα υγείας και στα νοσοκομεία του νομού.

Χαρακτηριστικά πρέπει να πούμε ότι τα περιφερειακά ιατρεία που βρίσκονται στις δημοτικές κοινότητες των πέντε δήμων του νομού εξυπηρετούν περίπου διακόσια δεκαπέντε πανέβρια χωριά και τα οποία στελεχώνονται κυρίως από γενικούς και αγροτικούς ιατρούς, οι οποίοι προσφέρουν χρήσιμες υγειονομικές υπηρεσίες στον τοπικό πληθυσμό, κυρίως εκεί όπου υπάρχει μεγάλη απόσταση τόσο από το Νοσοκομείο Διδυμοτείχου που καλύπτει τον βόρειο Έβρο όσο και αντίστοιχα από το Πανεπιστημιακό Νοσοκομείο της Αλεξανδρούπολης που καλύπτει, με εδαφική αρμοδιότητα, το νότιο Έβρο.

Κύριε Υπουργέ, εκφράζω την ικανοποίησή μου που το Υπουργείο Υγείας υπό την ηγεσία σας προτίθεται να αξιοποιήσει πόρους του Ταμείου Ανάκαμψης με σκοπό την ενίσχυση και την ανακαίνιση των δομών υγείας. Είναι σημαντικό προς την κατεύθυνση αυτή να ληφθούν υπ’ όψιν τα ιδιαίτερα πληθυσμιακά, γεωγραφικά και γεωλογικά χαρακτηριστικά της περιοχής που διέπουν κυρίως τις νησιωτικές και ακριτικές περιοχές, όπως αυτές που λειτουργούν στον Νομό Έβρου. Φυσικά απαιτείται στοργή, αλλά πάνω απ’ όλα πολιτική απόφαση.

Το Πανεπιστημιακό Γενικό Νοσοκομείο Αλεξανδρούπολης, το οποίο παρέχει υψηλό επίπεδο ιατρικής περίθαλψης και το οποίο βρίσκεται στην πρώτη γραμμή άμυνας έναντι του κορωνοϊού καθώς αποτελεί νοσοκομείο αναφοράς σε όλη την Ανατολική Μακεδονία και Θράκη, χρήζει κτηριακής αναβάθμισης και ενίσχυσης των υφιστάμενων κλινικών σε ό,τι αφορά το στελεχιακό δυναμικό κάθε κατηγορίας και μορφής με έμφαση αυτό της πρώτης γραμμής, όπως και όλες οι κλινικές και κυρίως η χειρουργική και η παιδιατρική. Καθώς ο χρόνος και οι ευθύνες είναι αυξημένες, έχουν αφήσει εμφανή σημάδια φθοράς στις υπάρχουσες δομές και στον τεχνικό εξοπλισμό. Είναι αναγκαίες, συνεπώς. Και κρίνεται απαραίτητη η περαιτέρω στελεχιακή ενίσχυση και του ΕΚΑΒ καθώς, όπως υπογράμμισα και προηγουμένως, είναι ένας νομός απέραντος με πάρα πολύ μεγάλες αποστάσεις.

Κυρίες και κύριοι, το μεταρρυθμιστικό σχέδιο της σημερινής Κυβέρνησης που υλοποιείται, συνεχίζεται με συνέπεια και σταθερότητα. Αναπτύσσοντας καίριες πρωτοβουλίες, αντιμετωπίζονται με υπευθυνότητα χρόνιες παθογένειες του παρελθόντος, όπως το έλλειμμα οργανωμένου νομοθετικού πλαισίου για την ανακουφιστική φροντίδα ασθενών. Για τον λόγο αυτό υπερψηφίζω το σχέδιο νόμου.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Δημοσχάκη.

Τον λόγο έχει η κ. Βρυζίδου από τη Νέα Δημοκρατία και να ετοιμάζεται ο κ. Αποστόλου από τον ΣΥΡΙΖΑ - Προοδευτική Συμμαχία.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν σχέδιο νόμου έρχεται να καλύψει ένα κενό που αφορά σε πολλούς συμπολίτες μας οι οποίοι πάσχουν από χρόνιες παθήσεις ή βρίσκονται στην πορεία θεραπευτικών διαδικασιών από νεοπλασίες.

Βέβαια, αφού τελειώσουν οι φαρμακευτικές τους εργασίες, χρειάζονται και μια περαιτέρω φροντίδα. Σύμφωνα με μελέτες ο αριθμός αυτός δεν είναι καθόλου μικρός. Υπολογίζεται ετησίως σε εκατόν τριάντα πέντε χιλιάδες. Από αυτούς τους ανθρώπους το 38% περίπου πάσχουν από νεοπλασίες, ενώ το 63% από χρόνιες παθήσεις. Πρόκειται για παθήσεις οι οποίες έχουν περίεργη εξέλιξη. Κάποιες φορές επιβαρύνεται η κατάσταση της υγείας τους, υπάρχει ακόμη και ο κίνδυνος να χάσουν τη ζωή τους. Πολλές φορές περνάνε μέρες με ισχυρούς πόνους και βέβαια χρειάζονται βοήθεια, καθοδήγηση και ψυχολογική υποστήριξη, καθώς απαιτείται και καθοδήγηση των συγγενών, οι οποίοι επίσης περνάνε μια δύσκολη πορεία. Πολλές φορές δεν ξέρουν ποιοι είναι αυτοί οι υποστηρικτικοί μηχανισμοί και με ποια μεθοδολογία θα πρέπει να βοηθήσουν τους δικούς τους ανθρώπους για να γίνουν καλύτερα.

Οι άνθρωποι αυτοί συνήθως χρειάζονται τη βοήθεια κατ’ οίκον. Εκτός από πολύ ειδικές περιπτώσεις, οι οποίες υπολογίζονται στο 5%, όπου χρειάζονται να πάνε σε ειδικούς χώρους, όχι όμως στα νοσοκομεία γιατί εκεί η θεραπεία έχει εξαντληθεί. Χρειάζεται κάτι διαφορετικό, όπως είναι τα κέντρα ημερήσιας φροντίδας όπου μπορούν να βοηθηθούν σε επιμέρους τομείς, να διευκολύνουν και να βελτιώσουν τη ζωή τους, όπως, επίσης, και στους ξενώνες, όπου μπορούν να μείνουν με τους συγγενείς τους για περισσότερο διάστημα και πάλι να ακολουθήσουν ψυχολογική και φαρμακευτική αγωγή η οποία όμως είναι πέρα από αυτές που συνήθως γίνεται μέσα στα νοσοκομεία.

Το μεγαλύτερο μέρος της φροντίδας γίνεται στο σπίτι, αλλά στο σπίτι με εξειδικευμένο προσωπικό. Προσανατολιζόμαστε στην προετοιμασία τριακοσίων ομάδων επιστημόνων, γιατρών, νοσηλευτών ψυχολόγων, κοινωνικών λειτουργών ενδεχομένως και φυσιοθεραπευτών στην κάθε ομάδα που θα βρίσκονται δίπλα στους ασθενείς. Αυτές οι τριακόσιες ομάδες θα πηγαίνουν ημερησίως στα σπίτια, εκεί που τους έχουν ανάγκη. Εάν μπορέσει η κάθε ομάδα να εξετάζει πενήντα άτομα την ημέρα, τότε θα έχουμε την προσφορά και τη συνεργασία σε δεκαπέντε χιλιάδες συμπολίτες μας.

Είναι κάτι πολύ σημαντικό. Είναι κάτι που ήταν κενό. Υπάρχουν προβλέψεις για τα άτομα με αναπηρία. Υπάρχει καλή οργάνωση στα νοσοκομεία για κάθε πάθηση, για τα χειρουργεία, για τις φαρμακευτικές αγωγές. Γι’ αυτούς, όμως, τους συνανθρώπους μας δεν υπήρχε αυτή η πρόβλεψη και ήταν ανάγκη να γίνει, γιατί πρέπει να σεβόμαστε τον άνθρωπο κυρίως στις δύσκολες στιγμές του. Και εκτός από σεβασμός στον άνθρωπο είναι και μία υποχρέωσή μας απέναντι σε όλους μας που κάποια στιγμή της ζωής μας περνάμε τέτοιες καταστάσεις ή κάποιοι βρίσκονται πολύ συχνά σε αυτήν την δύσκολη κατάσταση.

Επίσης, το νομοσχέδιο κάνει κάτι εξαιρετικό, δίνει παρατάσεις στους υπάρχοντες γιατρούς και νοσηλευτές και στο προσωπικό, το οποίο λόγω του ότι είχαν μείνει κενά από τους ανεμβολίαστους κάλυψαν τις θέσεις αυτές και στην πρώτη γραμμή, ίσως από τις δυσκολότερες υγειονομικές στιγμές, παρείχαν τις υπηρεσίες τους δίπλα στον πολίτη και δίπλα στο κράτος. Σε αυτούς, λοιπόν, τους ανθρώπους, μετά την επιστροφή των ανθρώπων που ήταν ανεμβολίαστοι, πιθανότατα θα μπορούσε να σταματήσει η συνεργασία τους, όμως και αυξάνονται οι θέσεις και η εξυπηρέτηση στα νοσοκομεία, αλλά είναι και μια τιμή και μια αναγνώριση στη δουλειά τους και στην προσφορά τους.

Τέλος, θέλω να αναφερθώ στο πάρα πολύ σημαντικό μέτρο για τη διευκόλυνση των νοικοκυριών, το 10% της κάλυψης του πληθωρισμού με την κάρτα για τα προϊόντα διατροφής. Έχω ακούσει από συναδέλφους ότι αυτή η προσφορά είναι μικρή. Και μόνο, όμως, που γίνεται κριτική για το μέγεθος της προσφοράς σημαίνει ότι τουλάχιστον την αποδέχονται σαν ένα θετικό βήμα που γίνεται και βέβαια θα βοηθήσει τα νοικοκυριά. Σίγουρα τα 30 ευρώ και τα 40 ευρώ για κάποιον που παίρνει 1.200 ευρώ τον μήνα δεν είναι σημαντικό ποσό, αλλά έτσι κι αλλιώς αυτοί δεν είναι δικαιούχοι, δικαιούχος είναι ο χαμηλοσυνταξιούχος, ο άνθρωπος που έχει χαμηλό μισθό. Και αυτή η βοήθεια είναι σημαντική, μαζί με το καλάθι του νοικοκυριού, μαζί με το αντιστάθμισμα της ρήτρας αναπροσαρμογής, μαζί με το επίδομα της θέρμανσης.

Με χαρά ακούσαμε ότι χθες και η Ευρωπαϊκή Επιτροπή συμφώνησε στο πλαφόν του φυσικού αερίου και που πιθανότατα από τον Φεβρουάριο να έχουμε έκπτωση και σε αυτόν τον τομέα. Όλα μαζί είναι μια βοήθεια και κυρίως είναι ένα μήνυμα ότι αυτή η Κυβέρνηση αντιλαμβάνεται τις δυσκολίες που προέκυψαν από τις παγκόσμιες κρίσεις, είναι δίπλα στον πολίτη και συμβάλλει ανάλογα με τις οικονομικές δυνατότητες της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κυρία Βρυζίδου.Καλά Χριστούγεννα!

Τον λόγο έχει ο κ. Ευάγγελος Αποστόλου από το ΣΥΡΙΖΑ - Προοδευτική Συμμαχία και να ετοιμάζεται ο κ. Θραψανιώτης από το ΣΥΡΙΖΑ - Προοδευτική Συμμαχία και στη συνέχεια ο Κοινοβουλευτικός Εκπρόσωπος της Ελληνικής Λύσης, ο κ. Βιλιάρδος.

Ορίστε, κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, για τις ρυθμίσεις που φέρνετε στον χώρο της υγείας αναφέρθηκε διεξοδικά ο εισηγητής μας. Εγώ θα σας καταθέσω μόνο την χθεσινή ανακοίνωση - καταγγελία των εργαζομένων του Γενικού Νοσοκομείου Χαλκίδας, σύμφωνα με την οποία όλη η πρωινή βάρδια το βρήκε χωρίς ακτινολόγο με αποτέλεσμα να μην γίνονται αξονικές τομογραφίες και υπέρηχοι. Οι δε ακτινογραφίες γίνονταν από τεχνολόγους χωρίς να γνωματεύονται από κάποιον υπεύθυνο ακτινολόγο. Νομίζω ότι τα λέει όλα και δεν θα σταθώ άλλο στο συγκεκριμένο θέμα.

(Στο σημείο αυτό ο Βουλευτής, κ. Ευάγγελος Αποστόλου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να σταθώ με την παρέμβασή μου σε αυτές τις ρυθμίσεις που αφορούν στο περιβάλλον, ιδιαίτερα στο άρθρο 88 -θα τα πούμε πιο κάτω-, αλλά και σε θέματα που απασχολούν τους συμπολίτες μας, όπως είναι η ακρίβεια και το μεγάλο πρόβλημα των υποκλοπών.

Στην ομιλία του ο Πρωθυπουργός στον προϋπολογισμό επιχείρησε να χρησιμοποιήσει τη λειτουργία της δικαιοσύνης στην υπόθεση Καϊλή ως παράδειγμα για τις παρακολουθήσεις πολιτών στη χώρα μας. Πρόκειται για ένα αστείο επιχείρημα, όταν από τον Αύγουστο που αποκαλύφθηκε η υπόθεση Ανδρουλάκη μέχρι σήμερα κρυβόταν πίσω από τις λέξεις «εθνική ασφάλεια». Τώρα βέβαια που δεν μπορεί να κρυφτεί, ο κ. Μητσοτάκης προσπαθεί να ξεφύγει με απλουστεύσεις του τύπου «δεν μπορώ να ασχολούμαι κάθε μέρα με ένα θέμα που αφορά στη λειτουργία της δικαιοσύνης».

Κυρίες και κύριοι συνάδελφοι, το ζήτημα είναι ότι στην Ευρώπη ο θεσμός της δικαιοσύνης λειτουργεί. Στη χώρα μας πρέπει να αγωνιστούμε για να την αποκαταστήσουμε παντού. Εμείς θα συνεχίσουμε τον αγώνα για να λάμψει η αλήθεια για τις υποκλοπές.

Για την ακρίβεια, θα πω δυο λόγια τόσο για το «καλάθι του νοικοκυριού» όσο και για το Market Pass που εξήγγειλε ο Πρωθυπουργός. Έχω τονίσει πολλές φορές ότι αρκετά από τα εκτός τροφίμων προϊόντα που μπήκαν στο καλάθι με μειωμένη τιμή είχαν προηγούμενα εντός του 2022 ανατιμηθεί τουλάχιστον δύο φορές. Αυτό, όμως, που ιδιαίτερα αφορά στα τρόφιμα είναι ότι οι μειώσεις μεταφέρονται στο σύνολό τους στον πρωτογενή τομέα, που οδηγείται στην καταστροφή, γιατί δεν μπορεί να αντέξει, όχι μόνο το ολοένα αυξανόμενο υψηλό κόστος παραγωγής, αλλά και την κερδοσκοπία που επικρατεί στις εισροές του.

Η αποτυχία του «καλαθιού του νοικοκυριού» αποδεικνύεται και συμπληρώνεται με την προεκλογική εξαγγελία των κουπονιών σίτισης Market Pass από τον κ. Μητσοτάκη, που ήρθε στην εξουσία με ακραίο πόλεμο στην επιδοματική πολιτική. Μην τα ξεχνάτε αυτά.

Σταματήστε πια, κύριοι της Κυβέρνησης, την επικοινωνιακή διαχείριση της ακρίβειας, με τα σόου και τις φιέστες του Υπουργού Ανάπτυξης. Η εξαγγελία που έγινε από τον Πρωθυπουργό συνδέεται με δύο μεγάλα ψέματα. Το πρώτο ότι αφορά κάθε νοικοκυριό και το δεύτερο ότι καλύπτει τις πληθωρικές αυξήσεις στα τρόφιμα, επιβεβαιώνοντας έτσι ότι πίσω από τα ψέματα η Κυβέρνηση κάνει τον μεσάζοντα στα κέρδη των λίγων και τη γέφυρα στη ροή του χρήματος από τις εισροές του.

Και έρχομαι, αγαπητοί συνάδελφοι, στα περιβαλλοντικά, ιδιαίτερα στο άρθρο 88. Προχωράτε στην τρίτη συνεχόμενη τροποποίηση του ν.4495 του 2017 για την αντιμετώπιση των αυθαιρέτων, χωρίς να έχετε αξιολογήσει τι έχει γίνει με τη μέχρι τώρα εφαρμογή του.

Παρεμβαίνετε σήμερα, ειδικά στον ν.4685 του 2020 για τον εκσυγχρονισμό της περιβαλλοντικής νομοθεσίας, σε μια προσπάθεια να επαναφέρετε τις οικιστικές πυκνώσεις ως λύση για τα δασικά αυθαίρετα, παράλληλα με την παράταση των γνωστών παρεκκλίσεων των οικοπέδων κάτω των τεσσάρων στρεμμάτων. Η ρύθμιση των παρεκκλίσεων αποτελεί μετά από τόσες παρατάσεις και δικαίωμα, που πρέπει να γίνει δεκτό. Εμείς έχουμε καταθέσει και τη σχετική τροπολογία. Κάποια στιγμή, όμως, και αυτό το θέμα της παρέκκλισης πρέπει να κλείσει.

Η περίπτωση, όμως, της προσέγγισης των δασικών αυθαιρέτων με τις οικιστικές πυκνώσεις αποτελεί προκλητικό σκάνδαλο, που το Συμβούλιο Επικρατείας -γιατί τα ξεχνάτε;- με δύο αποφάσεις του, η πρώτη του πέμπτου τμήματος, 1942 του 2017, και η δεύτερη της ολομέλειας, 685 του 2019, έκριναν αντισυνταγματική. Η Κυβέρνηση, όχι μόνο δεν συμμορφώνεται με τις συγκεκριμένες αποφάσεις, αλλά επανέρχεται, βάζοντας ως στόχο να εξαιρεθούν οι οικιστικές πυκνώσεις από τις διατάξεις της νομοθεσίας.

Γιατί έφυγε, αλήθεια, ο κ. Σκρέκας χωρίς να απαντήσει στην επί δύο–τρεις φορές επιμονή μου να ασχοληθεί και με αυτή την περίπτωση; Γιατί παρακάμπτετε όλη τη νομολογία του Σ.τ.Ε., που είναι αρνητική σε τέτοιου είδους αλλαγές χρήσης;

Και ξέρετε τι επιχειρείται με τον ν.4685/2020, με την αντιμετώπιση αυτών των αυθαιρέτων; Δικαιούνται να υποβάλουν –ακούστε το- αίτημα σήμερα ένα εκατομμύριο κάτοχοι αυθαιρέτων –τόσοι είναι- αφού πρώτα συνταχθεί μελέτη ανά περιφέρεια, με βάση την οποία θα εκδοθεί και προεδρικό διάταγμα, το οποίο θα περιγράφει την απόφαση υπαγωγής του κάθε ακινήτου στη συγκεκριμένη ρύθμιση.

Ξέρετε, αγαπητοί συνάδελφοι, τι σημαίνει αυτό στην πράξη; Ότι ο κάθε ενδιαφερόμενος, που έχει κατοικία και μονοκατοικία σε δάσος ή δασική έκταση μπορεί να υποβάλει αίτημα για ένταξη στη ρύθμιση τακτοποίησης του αυθαίρετου κτίσματος στο δάσος για τριάντα χρόνια. Όμως οι διαδικασίες αυτές από την υποβολή του αιτήματος μέχρι την έκδοση του σχετικού προεδρικού διατάγματος υπολογίζεται να κρατήσουν πάνω από μια πενταετία. Οπότε αυτό που μένει, στην ουσία, είναι μόνο η αναστολή των διοικητικών πράξεων. Κι αυτό απαντά στο γιατί υπάρχει απροθυμία στην προσέλευση των ενδιαφερομένων.

Ακούστε το, κύριε Υπουργέ, κύριοι συνάδελφοι: Έχετε δημιουργήσει μια ανασφάλεια δικαίου, που οδηγεί τους πολίτες, ακόμη και τους αυθαιρετούντες, να σας γυρίζουν την πλάτη. Όλοι βλέπουν την προεκλογική ομηρία που τους οδηγείτε και δεν θα ανταποκριθούν στην πρόσκλησή σας.

Είναι χαρακτηριστικό ότι από το ένα εκατομμύριο που υπολόγιζε το Υπουργείο Περιβάλλοντος τις δηλώσεις αυθαιρέτων, ξέρετε πόσες έχουν υποβληθεί από τις 5 Οκτωβρίου μέχρι σήμερα; Περί τις τριακόσιες πενήντα.

Η τύχη της πρότασής σας είναι εκ των προτέρων προδιαγεγραμμένη, δεν θα υλοποιηθεί. Το πρόβλημα όμως των δασικών αυθαιρέτων πρέπει να αντιμετωπιστεί και υπάρχει τρόπος. Απαιτεί μια προσέγγιση που μπορούσε να γίνει μόνο στο στάδιο της ανάρτησης, δηλαδή πριν την κύρωση των δασικών χαρτών. Αποτελεί μια προσέγγιση που μπορούσε να γίνει μόνο -και πάλι το επαναλαμβάνω- στο στάδιο της ανάρτησης. Δεν πείθετε, κύριε Υπουργέ, για τους πολίτες και ιδιαίτερα δεν πείθετε το Σ.τ.Ε. με όλες τις παρεμβάσεις που κάνετε στους δασικούς χάρτες, με αποτέλεσμα να οδηγείτε σε ομηρία έναν κόσμο, ο οποίος μπορούσε μέσα από τις κανονικές διαδικασίες μιας πολεοδόμησης σωστής, ενός πολεοδομικού σχεδιασμού, να αντιμετωπίσει το συγκεκριμένο πρόβλημα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και καλά Χριστούγεννα, κύριε Αποστόλου.

Καλείται στο Βήμα ο κ. Εμμανουήλ Θραψανιώτης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Βιλιάρδος.

Κύριε Θραψανιώτη, έχετε τον λόγο.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Θα μου επιτρέψετε, νομίζω, να κάνω μια αναφορά στο θέμα της Κρήτης, και στον Βόρειο Οδικό Άξονα και στο Αεροδρόμιο του Ηρακλείου. Δεν θα χρησιμοποιήσω τη λέξη «θράσος», θα πω όμως ότι αποτελεί προσβολή για τον κρητικό λαό να εργαλειοποιείται αυτό το έργο, όταν οι κυβερνήσεις, η Κυβέρνηση της Νέας Δημοκρατίας για πενήντα χρόνια στην Κρήτη κατασκεύασε πενήντα χιλιόμετρα Βόρειου Οδικού Άξονα. Έχω πει κατ’ επανάληψη ότι με σκαπέτι να τον κάναμε, θα είχαμε κάνει πολύ περισσότερα.

Αποτελεί λοιπόν πολύ μεγάλη προσβολή η αναφορά και στο Αεροδρόμιο του Ηρακλείου και στον Βόρειο Οδικό Άξονα, όταν ο ΣΥΡΙΖΑ - Προοδευτική Συμμαχία δύο χρόνια ασχολήθηκε με τα δύο μεγάλα αυτά, πράγματι, έργα και κατάφερε να τα δρομολογήσει, το μεν Αεροδρόμιο του Ηρακλείου να υπογράψει τη σύμβαση και να κυρωθεί από τη Βουλή, για δε τον Βόρειο Οδικό άξονα η Νέα Δημοκρατία, παρ’ όλες τις προσπάθειες, ακολουθεί τον ίδιο δρόμο που χάραξε ο ΣΥΡΙΖΑ με ένα επιπλέον κατόρθωμα, να βάλει διόδια σε όλο τον Βόρειο Οδικό Άξονα.

Επίσης κατάφερε το ατόπημα, θα το πω, για το τμήμα του Βόρειου Οδικού Άξονα Νεάπολη - Άγιος Νικόλαος κατάφερε να διπλασιάσει το κόστος. Διότι περί κατορθώματος πρόκειται, όταν από 90 εκατομμύρια αρχικό κόστος με εξασφαλισμένη χρηματοδότηση ανέβηκε στα 180 εκατομμύρια. Και το δεύτερο χειρότερο είναι ότι οι αποζημιώσεις των παρόδιων ιδιοκτητών γίνονται σε ευτελιστικές τιμές. Αυτά είναι τα κατορθώματα όντως.

Το δεύτερο που θέλω να επισημάνω -και το λέω με λύπη μου- είναι η εργαλειοποίηση που γίνεται, η αναφορά που γίνεται στο θέμα του καρκίνου του μαστού. Από αυτό εδώ το Βήμα, σε αυτή εδώ την Αίθουσα, η μακαρίτισσα Γεννηματά είχε δηλώσει ότι αυτό ήταν ένα έργο το οποίο δρομολογήθηκε από τον ΣΥΡΙΖΑ. Από εκεί και πέρα, είναι τα συμπεράσματα σε όσους μας ακούν.

Το προς ψήφιση σχέδιο νόμου αποτελεί ένα σημαντικό βήμα στην προσπάθεια να διασφαλιστεί το δικαίωμα για πρόσβαση στις υπηρεσίες ανακουφιστικής φροντίδας όλων όσοι με τον έναν ή τον άλλο τρόπο έχουν ανάγκη, από παιδιά μέχρι και ενήλικες, που αντιμετωπίζουν νοσήματα από τα οποία κινδυνεύει η ζωή τους. Η πρόσβαση σε υπηρεσίες ανακουφιστικής φροντίδας από τη στιγμή της διάγνωσης αποτελεί προτεραιότητα για βελτίωση της ποιότητας ζωής. Δημιουργεί, όμως, ταυτόχρονα και ελπίδα τη στιγμή που η ταχύτατα εξελισσόμενη επιστήμη και τεχνολογία μπορεί να δώσει μεγαλύτερη δυνατότητα για βελτίωση, ακόμα και για θεραπεία. Εξάλλου, η ελπίδα είναι η τελευταία που μας εγκαταλείπει.

Μια τέτοια προσπάθεια απαιτεί εκτός από νομοθετική ρύθμιση και την πρακτική εφαρμογή των μέτρων, τα οποία πρέπει να δίνουν τη δυνατότητα ελεύθερης και ισότιμης πρόσβασης σε όσους έχουν ανάγκη, κάτι όμως που δεν φαίνεται εφικτό με βάση την ασκούμενη πολιτική της Κυβέρνησης.

Στα άρθρα 4 και 5 περιγράφονται οι βασικές αρχές της ανακουφιστικής φροντίδας, αλλά και οι στρατηγικοί και επιχειρησιακοί στόχοι, οι οποίοι όμως δεν συμβαδίζουν με τη μέχρι τώρα πολιτική της Κυβέρνησης. Γίνεται φανερό με τη συστηματική υποχρηματοδότηση και απαξίωση των δημόσιων δομών υγείας, όταν στον προϋπολογισμό του 2023 προβλέπεται περικοπή των δαπανών για τις δημόσιες δομές κατά 1,5%. Έτσι, η ανάπτυξη κατάλληλων δομών, η στελέχωσή τους με κατάλληλο ανθρώπινο δυναμικό, η ανθρωποκεντρική προσέγγιση, η αξιοποίηση σύγχρονων μεθόδων κ.λπ. αποτελούν κίνητρα για ιδιωτικές δομές και όχι για την ανάπτυξη δημόσιων δομών υποστήριξης.

Όμως και η δυνατότητα των δομών ανακουφιστικής φροντίδας να συμβάλλονται με τον ΕΟΠΥΥ εξασθενεί από τη στιγμή που στον προϋπολογισμό του 2023 οι δαπάνες του ΕΟΠΥΥ για λοιπές παροχές ασθένειας μειώνονται κατά 107 εκατομμύρια ευρώ.

Στην ακρόαση των φορέων προτάθηκε να υπάρξει εναρμόνιση και συνεργασία με τα κέντρα πόνου, φυσικής ιατρικής και αποκατάστασης. Τα κέντρα αποκατάστασης μπορούν να συνεργάζονται με δομές εξειδικευμένης ανακουφιστικής φροντίδας, ειδικά όταν απαιτούνται παρεμβατικές τεχνικές διαχείρισης πόνου.

Με την ευκαιρία, κύριε Υπουργέ, θα ήθελα να σας ρωτήσω το εξής: Τι γίνεται με το Κέντρο Φυσικής Ιατρικής και Αποκατάστασης στη Νεάπολη στον Νομό Λασιθίου, η μοναδική δομή στην Κρήτη, αναγκαία όχι μόνο για την Κρήτη, αλλά και την ευρύτερη περιοχή, ιδίως τη νησιωτική. Ξεκίνησε από την κυβέρνηση ΣΥΡΙΖΑ - Προοδευτική Συμμαχία το 2016 και το 2018 είχαν ολοκληρωθεί οι διαδικασίες για δημοπράτηση των μελετών. Τριάμισι χρόνια μετά, χάνεται στη διαδρομή και στο πήγαινε-έλα μεταξύ Υπουργείων και υπηρεσιών του Νομού Λασιθίου. Εύχομαι η τύχη του να μην είναι όπως αυτή που μεθοδεύεται για τις δημόσιες δομές του νομού.

Κατά την τοποθέτησή σας στην έναρξη των εργασιών του Πανελληνίου Συνεδρίου για τα οικονομικά και τις πολιτικές της υγείας το 2022, κυνικά δηλώσατε ότι δεν μπορεί η Κρήτη να έχει οκτώ νοσοκομεία από τα οποία τα τέσσερα να βρίσκονται στο Λασίθι, εξαγγέλλοντας από το βήμα του Συνεδρίου ότι το σχέδιο θα ξεκινήσει το 2023, από την 7η Υγειονομική Περιφέρεια της Κρήτης.

Εξαγγείλατε, επίσης, μείωση του προϋπολογισμού του ΕΟΠΥΥ κατά 53 εκατομμύρια, με κίνδυνο και παρενέργειες τόσο για τις δομές όσο και το προσωπικό. Δεν θα το επιτρέψουμε. Ο αγώνας για δημόσια, δωρεάν και αξιοπρεπή υγεία για όλους επιβάλλει τη γρήγορη ανατροπή της Κυβέρνησης της Νέας Δημοκρατίας, ώστε να σταματήσει το γρηγορότερο η διάλυση των νοσοκομείων του νομού μας.

Και θα μου επιτρέψετε να καταθέσω στα Πρακτικά την κοινή ανακοίνωση για τους σχεδιασμούς της Κυβέρνησης για νέες συγχωνεύσεις Νοσοκομείων του Νομού Λασιθίου, την κοινή ανακοίνωση των εργαζομένων των τεσσάρων νοσοκομείων του Νομού Λασιθίου, όπου αναφέρει ότι μετά από τριάμισι χρόνια διακυβέρνησης της χώρας και λίγο πριν τις εκλογές, η Κυβέρνηση της Νέας Δημοκρατίας χρησιμοποιεί ξανά την περίπτωση των νοσοκομείων του Νομού Λασιθίου και τον «αόρατο» χάρτη υγείας σε μια έξαρση λαϊκισμού, για να προσπαθήσει να παραπλανήσει την κοινωνία ότι παράγει έργο στον χώρο της δημόσιας υγείας.

Πριν κλείσω, να ευχηθώ χρόνια πολλά για τις γιορτές!

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Εμμανουήλ Θραψανιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου.

Πριν δώσω τον λόγο στον κ. Βιλιάρδο, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και δύο εκπαιδευτικοί συνοδοί τους από το 6ο Δημοτικό Σχολείο Βόλου.

Η Βουλή σάς καλωσορίζει. Σας εύχεται καλή πρόοδο και καλές γιορτές στις οικογένειές σας και σε σας!

(Χειροκροτήματα από όλες τις πτέρυγες της Βουλής)

Τώρα είναι η σειρά του κ. Βασίλη Βιλιάρδου, Κοινοβουλευτικού Εκπροσώπου της Ελληνικής Λύσης και στη συνέχεια, να ετοιμάζεται ο κ. Κωνσταντόπουλος από το ΠΑΣΟΚ - Κίνημα Αλλαγής.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, το μέρος του νομοσχεδίου που αφορά στον χώρο της υγείας και τις συνεχείς παρατάσεις των μέτρων της πανδημίας, που δεν λέει να τελειώσει για εσάς, αναλύθηκε διεξοδικά από την εισηγήτριά μας, οπότε εμείς θα αναφερθούμε επιγραμματικά σε ορισμένα άλλα μέρη του.

Δεν μπορούμε, όμως, να μην επισημάνουμε πως η οικονομική διαχείριση της πανδημίας ήταν καταστροφική εκ μέρους της Κυβέρνησης, αφού σπατάλησε περί τα 43 δισεκατομμύρια με δανεικά για τα αχρείαστα lockdowns, σε αντίθεση με άλλες χώρες, όπως η Σουηδία και η Ελβετία. Εκτός αυτού, βύθισε την οικονομία μας σε μια θηριώδη ύφεση, της τάξης του 9%, με αποτέλεσμα να εκτοξευθούν στα ύψη τα δίδυμα ελλείμματα και τα δίδυμα χρέη μας, τα οποία θα πληρώσουμε πανάκριβα εμείς, τα παιδιά μας και τα παιδιά των παιδιών τους.

Η νοσηλευτική δε διαχείριση της πανδημίας ήταν εξίσου καταστροφική, με σχεδόν διπλούς θανάτους από τη Σουηδία και τριπλούς από την Ελβετία, χωρίς να υπολογίσουμε καν την υπερβάλλουσα θνησιμότητα.

Συνεχίζοντας, η Κυβέρνηση συμπεριέλαβε στο σημερινό νομοσχέδιο του Υπουργείου Υγείας μια συμπληρωματική σύμβαση του Υπουργείου Υποδομών, με σημαντικότατο κόστος για το δημόσιο, η οποία αφορά στο νέο αεροδρόμιο στο Καστέλλι της Κρήτης. Το ίδιο ακριβώς έκανε πέρυσι, όπου ξανά στο τελευταίο νομοσχέδιο του έτους, επίσης του Υπουργείο Υγείας, του ν.4876/2021, συμπεριέλαβε το άρθρο 82, τη σύμβαση του αυτοκινητοδρόμου Πάτρα-Πύργος, μετά τη διάλυση των εργολαβιών του ΣΥΡΙΖΑ και την παραχώρηση του έργου στην κοινοπραξία της Ολυμπίας Οδού, της ΤΕΡΝΑ και άλλων.

Εν προκειμένω, η πρόοδος του έργου ήταν μόλις 3,5% τον Σεπτέμβρη, όπως θα καταθέσουμε στα Πρακτικά, ενώ ο Υπουργός είχε πει πέρυσι πως διέλυσε τις προηγούμενες εργολαβίες, επειδή δεν είχαν κάνει απολύτως τίποτα. Είναι, αλήθεια, σήμερα ευχαριστημένος ο Υπουργός από το 3,5%; Είναι πρόοδος αυτή;

Επιστρέφοντας στο Καστέλλι, η πρώτη μας απορία είναι εάν έχει περάσει από το Ελεγκτικό Συνέδριο η συμπληρωματική σύμβαση, όπως η αρχική, ελπίζοντας να έχει συμβεί -δεν απάντησε ο Υπουργός- αφού, διαφορετικά, δεν έχει κανένα νόημα η συζήτησή μας.

Ελπίζουμε, επίσης, να μην ισχύει το ότι η Κυβέρνηση σχεδιάζει να παρακάμψει το Ελεγκτικό Συνέδριο και να προωθήσει τα έργα του Ταμείου Ανάκαμψης μέσω της ειδικής επιτροπής που έχει συσταθεί στο Υπουργείο Οικονομικών, θυμίζοντας πως για τις απαράδεκτες απευθείας αναθέσεις της, ύψους άνω των 8,5 δισεκατομμυρίων έχει ξεκινήσει έρευνα η Ευρωπαϊκή Ένωση. Δεν ερευνώνται, δηλαδή, μόνο η κ. Καϊλή του ΠΑΣΟΚ και η κ. Σπυράκη της Νέας Δημοκρατίας από την Ευρωπαϊκή Ένωση, αλλά επιπλέον ολόκληρη η Κυβέρνηση για διαδικασίες που δεν είναι σύμφωνες -για να είμαστε ευγενικοί- με τις καλές πρακτικές της Ευρώπης.

Όσον αφορά πάντως τον Υπουργό, εξελίσσεται σταδιακά σε έναν υπουργό συμπληρωματικών συμβάσεων, έχοντας υπογράψει συμπληρωματικές συμβάσεις για ολοκληρωμένα έργα, όπως για τη Σήραγγα του Όθρυος για το Κιάτο-Ροδοδάφνη και για την υπογειοποίηση στα Σεπόλια, που φαίνεται πως έχει κολλήσει, και ούτω καθεξής.

Περαιτέρω εμείς έχουμε υποβάλλει ερώτηση για το Αεροδρόμιο του Καστελλίου ήδη από τις αρχές του 2020. Δεν αποτελεί απλά ένα νέο έργο, αλλά τη μεταφορά και το ξεπούλημα του Αεροδρομίου του Ηρακλείου, το οποίο είναι το δεύτερο μεγαλύτερο της χώρας μας. Πρόκειται για μια ιδιωτικοποίηση δηλαδή από την πίσω πόρτα, όπου προβλέπουμε πως τελικά και αυτή θα κοστίσει πανάκριβα στους Έλληνες! Τότε είχαμε αναλύσει το θέμα, τόσο σε σχέση με το αν πρέπει να κατασκευαστεί νέο Αεροδρόμιο στο Καστέλλι -αντί να επεκταθεί δηλαδή και να εκσυγχρονιστεί το υφιστάμενο του Ηρακλείου με πολύ χαμηλότερο οικονομικό και περιβαλλοντικό κόστος- όσο και σε σχέση με την τιμή παραχώρησης, λέγοντας πως είναι εξαιρετικά χαμηλή και τεκμηριώνοντάς το βέβαια.

Παραβλέποντας τώρα τις αναφορές σχετικά με το ότι θα ξεκινούσε το έργο το 2018, όπως θα καταθέσουμε στα Πρακτικά -ως συνήθως ο ΣΥΡΙΖΑ υπογράφει και η Νέα Δημοκρατία εφαρμόζει, η ίδια όψη του νομίσματος- το δημόσιο είχε δεσμευτεί έως σήμερα να καταβάλει 180 εκατομμύρια ευρώ για το έργο. Επίσης, περί τα 55 εκατομμύρια ευρώ για απαλλοτριώσεις, όπως μας είπε σήμερα ο Υφυπουργός. Εν τούτοις, με το σημερινό νομοσχέδιο προστίθενται ακόμη 105 εκατομμύρια ευρώ, αυξάνοντας το συνολικό κόστος για το κράτος μας στα 340 εκατομμύρια ευρώ.

Εδώ ρωτήσαμε τον Υπουργό γιατί θα πρέπει να δοθούν ακόμη 105 εκατομμύρια ευρώ, αφού στο άρθρο 6 της σύμβασης του ΣΥΡΙΖΑ ο κατασκευαστής είχε δηλώσει πως γνώριζε όλες τις λεπτομέρειες και τους κινδύνους; Θα καταθέσουμε τα σχετικά έγγραφα και στα Πρακτικά, για να είμαστε ακριβείς. Τι άλλαξε, λοιπόν, δηλαδή από τότε χωρίς να πάρουμε καμμία απάντηση, εκτός από το κόστος των απαλλοτριώσεων, που σε αυτό παρέμεινε; Εκτός αυτού, ρωτήσαμε γιατί αλλάζει τον σχεδιασμό ο ανεξάρτητος μηχανικός. Ρωτήσαμε δηλαδή, εάν θεωρεί η Κυβέρνηση πως ολόκληρος ο σχεδιασμός του δημοσίου είναι για τα σκουπίδια, οπότε οι ανεξάρτητοι ιδιώτες θα κυβερνούν πλέον την Ελλάδα! Ούτε εδώ πήραμε απάντηση.

Ρωτήσαμε επιπλέον πόσο ανεξάρτητος μπορεί να είναι ένας μηχανικός που, με βάση την αρχική σύμβαση, είναι η εταιρεία «HILL INTERNATIONAL» με έδρα τον φορολογικό παράδεισο της Ολλανδίας και η HILL ENGINEERING», δύο θυγατρικές δηλαδή της ίδιας εταιρείας, πόσω μάλλον όταν την προσλαμβάνουν και την πληρώνουν οι παραχωρησιούχοι, σύμφωνα με την παράγραφο 17 της αρχικής σύμβασης; Οι ίδιοι προσλαμβάνουν την εταιρεία, η ίδια η εταιρεία τους αξιολογεί και οι ίδιοι την πληρώνουν. Πώς είναι δυνατόν να κατατίθεται, χωρίς καμμία συζήτηση στην αρμόδια επιτροπή, μια τέτοια τεράστια σύμβαση αφού κανείς θα πρέπει να γνωρίζει προφανώς και την προηγούμενη. Εδώ κατέθεσε ο Υπουργός ένα ολόκληρο ντοσιέ που δεν είχαμε και που προφανώς είναι αδύνατον να διαβάσουμε σήμερα. Δεν είναι ντροπή! Μνημόνια μάς φέρνει να υπογράψουμε;

Τέλος, ακόμη και αν υποθέσουμε πως η ίδια η σύμβαση δεν είναι σκανδαλώδης, ούτε τα επιπλέον 105 εκατομμύρια ευρώ, σίγουρα είναι εξαιρετικά σκανδαλώδης η διαδικασία που ακολουθείται. Χωρίς καμμία διάθεση υπερβολής, πραγματικά είναι εξοργιστικό αυτό που συμβαίνει. Είναι ντροπή για μια Κυβέρνηση, αυτού του είδους οι μεθοδεύσεις που φαίνεται πως έχει μάθει από τις διαδικασίες των μνημονίων, με τα οποία η τρόικα-εσωτερικού καταδίκασε τους Έλληνες στη σκλαβιά του χρέους και υπό διεθνή οικονομική επιτήρηση για πάρα πολλές δεκαετίες. Είναι επίσης ντροπή να δηλώνει ο Υφυπουργός πως έχει πραγματοποιηθεί το 20% των έργων σήμερα, αναφέροντας στη συνέχεια πως δεν έχει καν επισκεφτεί το Καστέλλι, ούτε καν το έχει δει. Σε κάθε περίπτωση θα υποβάλουμε γραπτές ερωτήσεις για το Καστέλλι, ελπίζοντας να απαντήσει τουλάχιστον σε αυτές τις γραπτές ερωτήσεις ο Υπουργός.

Συνεχίζοντας με το άρθρο 78, να πω ότι οι διαφορές είναι στην ουσία μικρές, αφού αντί να αποφασίζει ο Υπουργός Ανάπτυξης και «καλαθιών», όπως για τους διορισμούς στο Δ.Σ. και για τις αμοιβές, αποφασίζει η γενική συνέλευση. Εν προκειμένω, επειδή πρόκειται για μια εταιρεία που ανήκει στο δημόσιο, στη γενική συνέλευση συμμετέχουν ο Υπουργός Οικονομικών και ο εποπτεύων την εταιρεία Υπουργός μέχρι σήμερα και έως τώρα, ο Υπουργός Ανάπτυξης. Το Γενικό Λογιστήριο του Κράτους αναφέρει πως το γεγονός αυτό ίσως επιφέρει αλλαγές στο κόστος λειτουργίας, χωρίς κάτι ιδιαίτερο, απλά αναφέρει πως ίσως επιφέρει αλλαγές. Όπου εύλογα απορεί κανείς, αφού κάτι τέτοιο σημαίνει πως έχουν διαφορετική αντίληψη ο Υπουργός Ανάπτυξης από τον Υπουργό Οικονομικών.

Στο άρθρο 79 δίνονται παρατάσεις για νόμους του 2004, πριν από τα μνημόνια, πολύ πριν. Δεν είναι αλήθεια κωμικοτραγικό όσον αφορά όλες τις κυβερνήσεις έκτοτε; Το άρθρο 83 έχει σχέση με το καταστροφικό θέμα του Χρηματιστηρίου Ενέργειας, που θα πρέπει να καταργηθεί άμεσα, όπως έχουμε ζητήσει πάρα πολλές φορές. Βέβαια έχει εκ των πραγμάτων καταργηθεί, αφού η Ευρωπαϊκή Ένωση επέβαλε πλαφόν 180 ευρώ τη μεγαβατώρα. Αξίζει πάντως να επισημάνουμε την πολυπλοκότητα του τρόπου υπολογισμού που προτείνετε εδώ στο νομοσχέδιο. Ο σκοπός δηλαδή είναι να μην καταλαβαίνουν τελικά οι πολίτες τι ακριβώς συμβαίνει και να μπορεί να αισχροκερδεί άνετα το καρτέλ της ενέργειας. Εκτός αυτού, στηρίζεται σε δείκτες, όπως o δείκτης DTF, οι οποίοι μπορεί να χειραγωγούνται χωρίς να το αντιλαμβάνεται απολύτως κανένας, συμβαίνει πολύ συχνά.

Σε σχέση με το άρθρο 84, όπως διαπιστώσαμε από τον προϋπολογισμό, το Πράσινο Ταμείο σπαταλήθηκε για να χρηματοδοτηθούν τα επιδόματα του καρτέλ της ενέργειας, όχι των καταναλωτών. Με το παρόν, το σκάνδαλο συνεχίζεται, αφού μετατίθεται στον ειδικό λογαριασμό «ΑΠΕ & ΣΗΘΥΑ» για να συνεχίσει η χρηματοδότηση. Με το άρθρο 85 εξαιρούνται από ενεργειακούς ελέγχους και πρόστιμα οι τουριστικές επιχειρήσεις που, όπως γράφει, δεν είναι μικρές και μεσαίες. Εννοεί δηλαδή τις μεγάλες; Όπως για παράδειγμα την DUE; Μήπως πρόκειται για μια ακόμη εκδούλευση στη μονοκαλλιέργεια του τουρισμού; Με ποια λογική δίνονται τέτοια προνόμια;

Ειδικά όσον αφορά το άρθρο 88, η συγκεκριμένη ρύθμιση είναι το αποτέλεσμα του προβληματικού νόμου του κ. Χατζηδάκη, όπως όλα του κ. Χατζηδάκη, όπου ουσιαστικά καταργούσε το δικαίωμα οικοδόμησης σε εκτός σχεδίου οικόπεδα κάτω των δύο ή τεσσάρων στρεμμάτων. Εδώ η παράταση για την έκδοση οικοδομικής άδειας παρατείνεται, επειδή έχουν υπάρξει μεγάλες και εύλογες αντιδράσεις -όπως είδαμε ακόμη και σήμερα από τους Βουλευτές της Νέας Δημοκρατίας οι οποίοι είχαν απόλυτο δίκιο-, αντί ως την 9η Απριλίου, δηλαδή του 2023 και την 30η Σεπτεμβρίου του 2023 επίσης, οπότε παρατείνεται απλά για μετά τις εκλογές! Προφανώς η Κυβέρνηση θεωρεί ανόητους τους πολίτες, ότι δεν καταλαβαίνουν δηλαδή, πως πρόκειται για έναν ακόμη προεκλογικό λαϊκισμό με ημερομηνία λήξης.

Συνεχίζοντας, το τρίτο κεφάλαιο περιλαμβάνει μη ουσιώδεις ρυθμίσεις του Υπουργείου Αγροτικής Ανάπτυξης, το οποίο δεν στήριξε καθόλου τον πρωτογενή μας τομέα, αφού έδωσε μόλις 183 εκατομμύρια ευρώ, από τα 43 δισεκατομμύρια ευρώ της πανδημίας. Ακολούθησαν βέβαια κάποια πρόσθετα μέτρα για την ενέργεια, καθώς επίσης για τον ΦΠΑ ζωοτροφών και λιπασμάτων, μέτρα που αποτελούν όμως σταγόνα στον ωκεανό των προβλημάτων που αντιμετωπίζουν σήμερα οι αγρότες και οι κτηνοτρόφοι μας. Εμείς ως Ελληνική Λύση, γνωρίζοντας πολύ καλά τη σημασία του πρωτογενούς τομέα της οικονομίας μας, έχουμε υποβάλλει αναλυτικές προτάσεις στήριξής του. Πρόσφατα, στη συζήτηση του προϋπολογισμού, υποβάλαμε τις εξής προτάσεις:

Πρώτον μέτρα έκτακτων ενισχύσεων ύψους τουλάχιστον 1 δισεκατομμυρίου ευρώ ως εξής: ενισχύσεις κτηνοτροφικού τομέα με 500 εκατομμύρια ευρώ για να αντεπεξέλθουν στις αυξήσεις οι υπάρχουσες μονάδες, με βάση βέβαια τους υπολογισμούς μας. Περαιτέρω ενισχύσεις 100 εκατομμυρίων ευρώ για την αύξηση της κτηνοτροφίας, μέσω προγραμμάτων εγγυοδοσιών από το Ταμείο Ανάκαμψης και τις τράπεζες. Τέλος, ενισχύσεις 200 εκατομμυρίων ευρώ για λιπάσματα, όσο περίπου και η αύξηση της αξίας. Για το αγροτικό πετρέλαιο δε, πέραν της μείωσης του ειδικού φόρου κατανάλωσης, προτείναμε επιδότηση 200 εκατομμυρίων ευρώ.

Δεύτερον, άλλα μέτρα με μεσοπρόθεσμο ορίζοντα σχεδιασμού, και συγκεκριμένα τα παρακάτω: χαμηλό ΦΠΑ και απλούστευση των διαδικασιών για ακριτικές, ορεινές περιοχές και μικρά νησιά. Επίσης, διευθέτηση των δασικών χαρτών με πρόσβαση στα βοσκοτόπια.

Τρίτον, αποκλεισμό των φωτοβολταϊκών από γη υψηλής παραγωγικότητας -εκτός εάν είναι σε στέγες- και φυσικά από βοσκοτόπια.

Τέταρτον, επαναδραστηριοποίηση της Ελληνικής Βιομηχανίας Ζάχαρης και των άλλων βιομηχανιών μεταποίησης του πρωτογενούς τομέα αγροεφοδίων, όπως τα λιπάσματα. Στήριξη της κλωστοϋφαντουργίας και των τροφίμων.

Πέμπτον, προτείναμε επένδυση στην παραγωγή σπόρων, τράπεζες σπόρων δηλαδή και όχι οι προσχηματικές που υπάρχουν σήμερα.

Έκτον, συμβουλευτική συνδρομή σε αγρότες, έτσι ώστε να μη χαθούν οι ενισχύσεις στις ΚΑΠ, λόγω της σύνδεσής τους με πράσινα μέτρα.

Έβδομον, προώθηση της γεωργίας κλίματος.

Όγδοον, επιδοτήσεις για επενδύσεις σε θερμοκήπια -που δεν έχουμε καθόλου, έχουμε ελάχιστα- και διχτυοκήπια.

Ένατον, αυστηρούς ελέγχους στις ελληνοποιήσεις προϊόντων από τη Βουλγαρία και αλλού, καθώς επίσης κατάργηση με διάφορα μέσα που υπάρχουν των εισαγωγών από την Τουρκία.

Δέκατον, κεντρικό σχεδιασμό διευκόλυνσης της διάθεσης των προϊόντων του πρωτογενούς τομέα, ο οποίος θα ενημερώνεται όσον αφορά τις ποσότητες παραγωγής καθημερινά μέσω ειδικού λογισμικού.

Ενδέκατον, αύξηση της αγροτικής χρηματοδότησης με ενίσχυση ή εγγυοδοσία έως 1 δισεκατομμύριο ευρώ.

Δωδέκατον, χρηματοδότηση από το Ταμείο Ανάκαμψης για τη χρήση της νέας τεχνολογίας σε αυτοματισμούς και γεωργία ακριβείας. Εννοούμε το precision farmingσε συνεργασία, βέβαια, με τον επιστημονικό τομέα της χώρας μας.

Δέκατον τρίτον, χρηματοδότηση εισφορών για απασχολουμένους στον πρωτογενή τομέα, έτσι ώστε να μην εισάγουμε εργαζομένους. Είναι περιττό.

Τέλος, δημιουργία ενός κεντρικού οργάνου για τον πρωτογενή τομέα που να δίνει τις σωστές κατευθύνσεις στους αγρότες κατά το παράδειγμα του Ισραήλ.

Σχετικά με την παράταση για την Ελληνική Αμυντική Βιομηχανία του άρθρου 92, ασφαλώς συμφωνούμε. Εντούτοις, πρέπει να βρεθεί μία σταθερή λύση τόσο για την ΕΑΒ όσο και για την υπόλοιπη αμυντική μας βιομηχανία, έτσι ώστε να εκμεταλλευόμαστε τα εξοπλιστικά μας προγράμματα, να μην εξαρτάται η Ελλάδα από μεσάζοντες και προστάτες, να μην πληρώνουμε πανάκριβα τον οπλισμό, καθώς επίσης να σταματήσουν να φεύγουν στο εξωτερικό οι επιστήμονές μας, οι οποίοι δεν πρόκειται να παραμείνουν όσα καλάθια και αν τους προσφέρει ο Υπουργός.

Η συγκεκριμένη βιομηχανία, άλλωστε, δεν είναι μόνο σημαντική για την άμυνά μας, αλλά επίσης για την οικονομία μας, αφού προσφέρει πολλές υψηλά αμειβόμενες και αξιοπρεπείς θέσεις εργασίας, ενώ στηρίζει αρκετούς άλλους κλάδους.

Κλείνοντας, οφείλουμε να τονίσουμε ξανά πως μας έκανε μεγάλη εντύπωση η λαϊκίστικη προεκλογική δήλωση του Πρωθυπουργού, σύμφωνα με την οποία θα επιδοτήσει περί τα 8,5 εκατομμύρια Έλληνες με ένα market ή food pass -όπως θέλει το λέει κανείς- κόστους 650 εκατομμυρίων ευρώ για έξι μήνες -έως τις εκλογές δηλαδή- όσον αφορά τις αγορές τους από σουπερμάρκετ και λοιπά. Όπως ανέφερε, θα εισπράξει αυτά τα χρήματα από τα υπερκέρδη των δύο διυλιστηρίων, τα οποία θα υπερβούν τα 2,6 δισεκατομμύρια ευρώ το 2022, αφού το εννιάμηνο ήταν περί τα 2 δισεκατομμύρια ευρώ. Συγκεκριμένα, τα κέρδη τους το 2021 -ολόκληρο το 2021- ήταν 665,27 εκατομμύρια ευρώ, ενώ το εννιάμηνο του 2022 ήταν 2,673 δισεκατομμύρια ευρώ, οπότε τα υπερκέρδη τους, υπολογίζοντας μόνο το εννιάμηνο, 2 δισεκατομμύρια ευρώ.

Με απλά λόγια, λοιπόν, ανακοίνωσε ο Πρωθυπουργός ότι οι κ.κ. Βαρδινογιάννης και Λάτσης θα επιδοτήσουν 8,5 εκατομμύρια Έλληνες με ένα μικρό μόνο μέρος των ετησίων υπερκερδών τους, τα οποία, βέβαια, έχουν προφανώς αισχροκερδήσει από τους πολίτες, όπως σωστά τεκμηρίωσε -το άκουσα καλά- ο κ. Πολάκης προηγουμένως.

Σε κάθε περίπτωση, θεωρούμε πως είναι απίστευτα εξευτελιστική η παραπάνω ενέργεια του Πρωθυπουργού που θα ψηφιστεί με τροπολογία τόσο για τον ίδιο, αφού στην ουσία επιδιώκει μία νομότυπη εξαγορά ψήφων -πρόκειται για μία καθαρά εξαγορά ψήφων- όσο και για τους πολίτες, για τους Έλληνες που ασφαλώς δεν έχουν ανάγκη την ελεημοσύνη των ολιγαρχών της χώρας τους, αλλά ένα σωστό κράτος προνοίας, καθώς επίσης αξιοπρεπείς θέσεις και σωστά αμειβόμενες θέσεις εργασίας.

Ευχόμαστε καλά Χριστούγεννα σε όλους και ένα ευτυχισμένο 2023!

Σας ευχαριστούμε πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Βιλιάρδο.

Καλείται στο Βήμα ο κ. Δημήτριος Κωνσταντόπουλος από το ΠΑΣΟΚ - Κίνημα Αλλαγής και μετά, αν δεν έρθει ο κ. Παππάς, θα μιλήσει ο κ. Μαντάς.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοσχέδιο ορίζεται -θα έλεγα- έστω και καθυστερημένα ένα θεσμικό πλαίσιο για την ανακουφιστική φροντίδα και στη χώρα μας. Ήταν κάτι που το περιμέναμε αρκετό καιρό, μιας και είναι μια προσπάθεια που ξεκίνησε το 2018 και είχαμε εντοπίσει τις ελλιπείς και αποσπασματικές υπηρεσίες στο πεδίο αυτό. Εν κατακλείδι, ωστόσο, αναμέναμε -γρηγορότερα θα έλεγα- τη διαμόρφωση του θεσμικού αυτού πλαισίου.

Ρυθμίζονται, επίσης, κύριε Υπουργέ, ζητήματα για την αντιμετώπιση της πανδημίας και την προστασία της δημόσιας υγείας. Ωστόσο, το πλαίσιο για την ανακουφιστική φροντίδα είναι ιδιαίτερα σημαντικό -θα έλεγα- στη χώρα μας και αυτό ας κρατηθεί. Στην Ελλάδα το 37% των αναγκών για την ανακουφιστική φροντίδα αφορά τους καρκινοπαθείς και το υπόλοιπο 63% σε καρδιαγγειακά και άλλα χρόνια νοσήματα.

Σήμερα όλοι αυτοί οι ασθενείς στην πραγματικότητα οργανώνουν –θα έλεγα- μόνοι τους με ιδίους πόρους την πρόσβασή τους στις υπηρεσίες ή σε υπηρεσίες ανακουφιστικής φροντίδας. Μάλιστα, όσο δε αυξάνεται ο πληθυσμός προς τα άνω -πάνω από τα εξήντα πέντε- τόσο αυξάνονται και οι χρονίως πάσχοντες με ό,τι αυτό φυσικά συνεπάγεται.

Γι’ αυτό και θα έλεγα εδώ, αγαπητοί συνάδελφοι, ότι είναι ιδιαίτερα σημαντικό να αναπτυχθούν οι δομές ανακουφιστικής φροντίδας ασθενών μέσα στο δημόσιο σύστημα υγείας. Χρέος, λοιπόν, όλων μας είναι να διασφαλιστεί η δωρεάν πρόσβαση μέσω του ΕΟΠΥΥ σε όλους τους ασθενείς που έχουν ανάγκη τέτοιου είδους υπηρεσίας.

Τώρα, κύριε Υπουργέ, εδώ υπάρχει ένα διαρκές ερώτημα τα τελευταία χρόνια: Πώς τέτοιες μεταρρυθμίσεις θα υποστηριχθούν και μάλιστα σε ένα ΕΣΥ που καταρρέει; Πώς θα στελεχωθούν, με ποιον προϋπολογισμό, όταν ο προϋπολογισμός του ΕΟΠΥΥ βαίνει διαρκώς μειούμενος; Επίσης, ποιοι γιατροί θα μεταλαμπαδεύσουν την εμπειρία και την τεχνογνωσία, όταν οι περισσότεροι συνταξιοδοτούνται χωρίς να έχει διαμορφωθεί επίσης μια διάδοχη κατάσταση;

Αγαπητοί συνάδελφοι, είμαστε θετικοί στις διατάξεις για την ανακουφιστική φροντίδα. Όμως, είμαστε υποχρεωμένοι, ωστόσο, να επισημάνουμε ότι χρειάζονται προσθήκες και έχει επίσης αξία να αναφέρουμε ξανά ότι έγινε μια σοβαρή δουλειά με την εθνική επιτροπή που είχε συσταθεί την περίοδο 2018-2020.

Είναι επίσης γνωστό ότι διαμορφώθηκε ένα εθνικό σχέδιο δράσης, όπως επίσης και τα πρότυπα λειτουργίας των υπηρεσιών ανακουφιστικής φροντίδας. Αυτή η δουλειά, κύριε Υπουργέ, αγαπητοί συνάδελφοι, δεν μπορεί και δεν πρέπει να πάει χαμένη, αλλά να λειτουργήσει ως βάση για τον επόμενο σχεδιασμό.

Να σταθώ επίσης στις διατάξεις για την επιμόρφωση των επαγγελματιών υγείας και των λοιπών μελών της Διεπιστημονικής Ομάδας για την ανακουφιστική φροντίδα.

Εδώ, κύριε Υπουργέ, ανακύπτει ένα ερώτημα: Ποιος θα είναι αυτός ο φορέας επιμόρφωσης; Και εδώ θα θέλαμε και την απάντησή σας. Και επίσης, πώς θα γίνεται η επιλογή των γιατρών, των νοσηλευτών που θα στελεχώσουν τις δομές ανακουφιστικής φροντίδας; Χρειάζονται εδώ, κύριε Υπουργέ, σαφείς απαντήσεις.

Τώρα ως προς τις λοιπές διατάξεις του νομοσχεδίου δίνεται τρίμηνη παράταση των συμβάσεων εργασίας του επικουρικού προσωπικού σε προνοιακούς φορείς.

Έχουμε τονίσει, αγαπητοί συνάδελφοι, επανειλημμένως ως Κίνημα Αλλαγής - ΠΑΣΟΚ ότι η κάλυψη των αναγκών των Κέντρων Κοινωνικής Πρόνοιας δεν μπορεί να ορίζεται με τρίμηνα, διότι έτσι ούτε τα ίδια τα Κέντρα δεν μπορούν να λειτουργήσουν σωστά και φυσικά, θα έλεγα εδώ πέρα ότι δεν μπορούν να λειτουργήσουν και για τον σκοπό που ορίζεται.

Κύριε Υπουργέ, η οδός που ακολουθείτε πολύ φοβάμαι ότι θα οδηγήσει αναπόφευκτα σε υποστελέχωση των συγκεκριμένων δομών.

Δυστυχώς, αυτό είναι συνεπές προς τη νοοτροπία της Κυβέρνησης που υπηρετείτε να θέλετε να αποψιλώσετε κάθε τι δημόσιο, ανοίγοντας τον δρόμο σε ιδιωτικές εταιρείες.

Επίσης, είναι προκλητικό, κύριε Υπουργέ, να υπηρετείτε αυτόν τον συντηρητισμό ακόμα και σε καιρούς οικονομικής πίεσης, όταν τα πιο ευάλωτα κοινωνικά στρώματα χρειάζονται περισσότερη ενίσχυση. Μάλιστα, την ίδια λογική έχετε και στην παράταση των συμβάσεων του προσωπικού στον ΕΟΔΥ για υπηρεσίες φύλαξης, καθαριότητας και κάλυψης των αναγκών εστίασης και σίτισης. Εξακολουθείτε, λοιπόν, να κρατάτε τους ανθρώπους αυτούς σε ομηρία, ενώ γνωρίζετε ότι καλύπτουν πάγιες και διαρκείς ανάγκες του οργανισμού.

Θα αναφερθώ, επίσης, στις διατάξεις του Υπουργείου Πολιτισμού και Αθλητισμού. Με το άρθρο 94 δίνεται η παράταση έως 31-12-2023 για την επικαιροποίηση των δικαιολογητικών των προπονητών και καλώς. Επίσης, με το άρθρο 95 παρατείνεται για έναν χρόνο η προθεσμία εναρμόνισης των καταστατικών των αθλητικών σωματείων, ενώσεων και ομοσπονδιών με τον ν.2725/1999. Και εδώ καλώς, διότι βρισκόμαστε στην εκπνοή των προθεσμιών και είναι κρίσιμο για να μην έχουμε άδικους αποκλεισμούς.

Όπως έχω σημειώσει επανειλημμένα, τα αθλητικά σωματεία βρίσκονται αντιμέτωπα με πολλαπλάσια έξοδα και γραφειοκρατικές διαδικασίες, ενώ ταυτόχρονα τα έσοδά τους -και μάλιστα εν μέσω της πανδημίας- εκμηδενίστηκαν. Χρειάζονται, λοιπόν, όλα τα σωματεία τη στήριξη της πολιτείας.

Τέλος, όσον αφορά στο market pass, κάθε βοήθεια προς τους πολίτες -και ιδίως τους πιο ευάλωτους- είναι καλοδεχούμενη. Ωστόσο, κύριε Υπουργέ, ας μη γελιόμαστε, γιατί θα φτάσουμε στα όρια της επαιτείας. Μάλιστα, θα έλεγα εδώ ότι με τον πληθωρισμό σε ιστορικά υψηλά επίπεδα και τις αυξήσεις να ανέρχονται στο 15% και στα γαλακτοκομικά να ανέρχονται στο 25%, οι ανατιμήσεις δεν ισοφαρίζονται με το 10% του market pass και αυτό φυσικά ας κρατηθεί.

Ολοκληρώνοντας, αγαπητοί συνάδελφοι, το ΠΑΣΟΚ - Κίνημα Αλλαγής έχει καταθέσει προτάσεις για ένα αναγεννημένο ΕΣΥ και τούτο μέσα από μεταρρυθμίσεις που προστατεύουν τον δημόσιο χαρακτήρα του και το προετοιμάζουν για τις προκλήσεις των επόμενων γενεών.

Ας τονιστεί, λοιπόν, προς πάσα κατεύθυνση ότι ένα ισχυρό ΕΣΥ είναι απαίτηση της κοινωνίας και αυτό, κύριε Υπουργέ, ας κρατηθεί. Ιατροί και νοσηλευτές πρέπει να ενταχθούν στα βαρέα και ανθυγιεινά. Σήκωσαν το βάρος της πανδημίας και τους το οφείλουμε.

Δυστυχώς, κύριε Υπουργέ, η Κυβέρνησή σας έχει άλλη στρατηγική, να ενισχύσει, δηλαδή, τον ιδιωτικό τομέα. Πώς αλλιώς εξηγείται η πεισματική άρνησή σας να κατευθύνετε τμήμα των πόρων του Ταμείου Ανάκαμψης στη δημόσια υγεία, δηλαδή στήριξη διαμέσου του Ταμείου Ανάκαμψης και στον χώρο της δημόσιας υγείας; Αυτό έκανε η γειτονική Ιταλία που το 10% των πόρων της που λαμβάνει για επενδύσεις το διοχετεύει για τον εκσυγχρονισμό του συστήματος υγείας. Αντιθέτως, στην Ελλάδα την ίδια στιγμή η Κυβέρνηση αρκείται στο 4,8%, εκ του οποίου ένα σημαντικό κομμάτι θα πάει προς την ενεργειακή αναβάθμιση των κτηριακών εγκαταστάσεων. Είμαστε, λοιπόν, θετικοί στις διατάξεις του νομοσχεδίου που προωθούν την ανακουφιστική φροντίδα.

Ωστόσο, κύριε Υπουργέ, σας καλούμε να στηρίξετε πραγματικά, ως οφείλετε, το δημόσιο σύστημα υγείας μέσα από ολοκληρωμένα και μακρόπνοα σχέδια και σχεδιασμό από μέρους σας και να μην κλείνουμε το μάτι στον ιδιωτικό τομέα υγείας. Ως Κυβέρνηση οφείλετε ένα και μόνο: Στήριξη της δημόσιας υγείας. Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε τον κύριο συνάδελφο.

Καλείται στο Βήμα ο κ. Ιωάννης Παππάς από τη Νέα Δημοκρατία. Στη συνέχεια θα λάβει τον λόγο ο κ. Μαντάς από τη Νέα Δημοκρατία.

Ορίστε, κύριε Παππά, έχετε τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κύριοι και κυρίες συνάδελφοι, πριν ξεκινήσω, θα ήθελα να απευθυνθώ σε εσάς, κυρίες και κύριοι συνάδελφοι της Αξιωματικής Αντιπολίτευσης. Ελπίζω να έχετε τσεκάρει τα κουμπιά που έχετε μπροστά σας για την ψηφοφορία, μην κάνετε πάλι το λάθος και τρέχετε μετά να αλλάξετε την ψήφο σας, όπως έγινε με το επίδομα των 600 ευρώ με τους ενστόλους.

Αντιλαμβάνομαι την ανάγκη των περισσοτέρων να μιλήσουν για την ακρίβεια, τον πληθωρισμό και να εξαπολύσουν επίθεση στην Κυβέρνηση, όπως κάνατε μέχρι τώρα, για την ενίσχυση του 10% επί των αγορών των νοικοκυριών. Θα τα συζητήσουμε, όμως, κι αυτά. Μην ανησυχείτε, εδώ είμαστε.

Το νομοσχέδιο για το οποίο συζητάμε σήμερα είναι πολύ σημαντικό, περισσότερο σημαντικό απ’ όσο μπορεί να φαντάζεται κάποιος. Εξάλλου, έχουμε δει τα τελευταία χρόνια πολλές εκπομπές στις τηλεοράσεις, ιδιαίτερα τη Ρέα Βιτάλη που την έχουμε παρακολουθήσει να μιλάει τόσο πολύ για την ανακουφιστική φροντίδα.

Αυτό το νομοσχέδιο, λοιπόν, κάνει λόγο για ένα ολοκληρωμένο σύστημα παροχής ανακουφιστικής φροντίδας. Μπορεί κάποιος να αναρωτηθεί τι είναι αυτό. Η ανακουφιστική φροντίδα, λοιπόν, προλαμβάνει και ανακουφίζει τα συμπτώματα, σωματικά και ψυχικά, που προκαλεί μία νόσος απειλητική για τη ζωή ή μια χρόνια πάθηση. Παρέχει ολοκληρωμένη φροντίδα στους ασθενείς, αντιμετωπίζοντας όλες τις παραμέτρους που τους δημιουργούν δυσκολίες. Παρέχει, επίσης, τεράστια βοήθεια και υποστήριξη στους ασθενείς και στις οικογένειές τους.

Το νομοσχέδιο το οποίο συζητάμε σήμερα αποτελεί πρωτοβουλία τού Πρωθυπουργού Κυριάκου Μητσοτάκη και του αρμόδιου Υπουργού Υγείας κ. Θάνου Πλεύρη και μετά από σειρά εισηγήσεων και προτάσεων που κατατέθηκαν, καλύπτεται ένα μεγάλο κενό στο Εθνικό Σύστημα Υγείας και αντιμετωπίζεται ένα υπαρκτό πρόβλημα.

Προσέξτε: Μιλάμε για περίπου εκατόν τριάντα πέντε χιλιάδες ασθενείς με τις οικογένειές τους. Ένα ποσοστό 37% των αναγκών για ανακουφιστική φροντίδα στην Ελλάδα αφορά κακοήθειες, νεοπλασίες και το υπόλοιπο 63% χρόνιες ασθένειες. Μιλάμε για τους συνανθρώπους μας που χρειάζονται υποστήριξη.

Για τον σκοπό αυτόν συστήνεται για πρώτη φορά Εθνική Επιστημονική Επιτροπή Ανακούφισης και Φροντίδας και αντίστοιχο εθνικό σχέδιο δράσης. Επιπλέον, καταρτίζεται το εθνικό μητρώο ασθενών και διαμορφώνονται οι σχετικές δομές υγείας, ειδικά εξωτερικά ιατρεία, κέντρα ημερήσιας φροντίδας, ξενώνες, μονάδες κατ’ οίκον και δομές τηλεϊατρικής.

Όλα τα παραπάνω, λοιπόν, αποτελούν έμπρακτη απόδειξη ότι η Νέα Δημοκρατία και η Κυβέρνησή της έχει στον πυρήνα της την κοινωνία και τους πολίτες.

Για τον ίδιο λόγο, με το συγκεκριμένο νομοσχέδιο ανανεώνονται οι συμβάσεις του επικουρικού υγειονομικού προσωπικού, οι συμβάσεις ορισμένου χρόνου, αλλά και οι συμβάσεις όλων όσοι προσλήφθηκαν για να καλύψουν κενά, ανεξάρτητα από την επιστροφή των υπαλλήλων που ήταν σε αναστολή στα καθήκοντά τους.

Κυρίες και κύριοι συνάδελφοι, διάβασα με έκπληξη την αντίδραση του εκπροσώπου Τύπου του ΣΥΡΙΖΑ, του κ. Ηλιόπουλου, όταν ο Πρωθυπουργός ανακοίνωσε ότι από τον Φεβρουάριο ως τον Ιούλιο του 2023 θα δοθεί ενίσχυση ύψους 10% επί των αγορών για τα νοικοκυριά. «Πρόκειται για τους μεγαλύτερους απατεώνες όλων των εποχών», ανέφερε χαρακτηριστικά ο κ. Ηλιόπουλος. Προφανώς, ξέχασε ο κ. Ηλιόπουλος την υποτιθέμενη δέκατη τρίτη σύνταξη, που αντί να δοθεί στους δικαιούχους στο τέλος της χρονιάς, όπως είθισται, δόθηκε λίγο πριν από τις ευρωεκλογές. Αν με τόση ευκολία εκφράστηκε έτσι ο κ. Ηλιόπουλος, πώς θα εκφραζόταν το 2019, αν ήταν στην αντιπολίτευση;

Κάνετε λόγο για προεκλογικό επίδομα, για προσβλητική απόπειρα εξαγοράς, για περιφρόνηση της αξιοπρέπειας των πολιτών. Τελικά, μάλλον εσείς υποτιμάτε τους Έλληνες πολίτες, όταν τα λέτε αυτά, γιατί μάλλον μόνο εσείς σκέφτεστε έτσι.

Κυρίες και κύριοι συνάδελφοι, δικαιούχοι τού συγκεκριμένου μέτρου είναι τρία εκατομμύρια διακόσιες χιλιάδες νοικοκυριά και περίπου οκτώμισι εκατομμύρια Έλληνες πολίτες. Τα χρήματα που θα χρησιμοποιηθούν για το market pass δεν προέρχονται από τον τακτικό προϋπολογισμό. Προέρχονται -αυτό είχε ειπωθεί εδώ και από το ίδιο το στόμα του Πρωθυπουργού- από τα υπερκέρδη των διυλιστηρίων. Το market pass, λοιπόν, είναι μια παρέμβαση, η οποία επιχειρεί να ισοσταθμίσει την άνοδο του πληθωρισμού. Τόσο απλά. Τόσο δύσκολο είναι να γίνει κατανοητό; Είναι η πρώτη παρέμβαση τέτοιου τύπου που σημειώνεται στην Ευρωζώνη και σε όλη την Ευρώπη και εδώ τι ακούμε; Μηδενισμό και λαϊκισμό της Αντιπολίτευσης.

Το ίδιο βέβαια κάνατε και με το «καλάθι του νοικοκυριού». Να θυμίσω κάτι, γιατί μάλλον δεν διαβάζετε, δεν είστε καλοί μαθητές. Συνέχεια σας λέμε: «πάρτε χαρτί και μολύβι!». Δεν βλέπετε ούτε τους πίνακες ούτε ξέρετε να τους διαβάζετε. Δείτε τα στοιχεία της πορείας της εφαρμογής του «καλαθιού του νοικοκυριού» για την περίοδο 2 Νοεμβρίου - 13 Δεκεμβρίου. Το μέσο καλάθι σε όλα τα καταστήματα -εννοώ και στα ηλεκτρονικά και στα φυσικά- από τα 124,62 ευρώ μειώθηκε στα 109,8 ευρώ, μείωση που αντιστοιχεί σχεδόν σε 12,5%.

Το μέσο καλάθι στα φυσικά καταστήματα, σε αυτά, δηλαδή, που τα επισκεπτόμαστε, από τα 115, 60 ευρώ μειώθηκε στα 98,51 ευρώ -μείωση που ισοδυναμεί, σχεδόν, σε 15%. Και μην πει κάποιος κάτι πονηρό. Μιλάμε για το ίδιο καλάθι. Μην πείτε, δηλαδή, μα το καλάθι είναι πιο μικρό γιατί έχει λιγότερα πράγματα. Μιλάμε για τα ίδια προϊόντα στα ίδια καλάθια. Το λέω για να είμαστε κατανοητοί και να μη γίνονται κάποιες παρεξηγήσεις.

Την ίδια στάση του μηδενισμού και του λαϊκισμού τηρήσατε και κατά τη διάρκεια συζήτησης του προϋπολογισμού, όπου προβλέπονται μέτρα ύψους 8,3 δισεκατομμυρίων ευρώ για την αντιμετώπιση των συνεπειών της ενεργειακής κρίσης και δεν κάνατε τίποτε. Δεν είπατε κάτι. Δεν αντιπαραθέσατε μία άλλη πρόταση.

Μπορείτε, προφανώς, να επαναλάβετε κάποια επιχειρήματά σας σε όσους έλαβαν την έκτακτη οικονομική ενίσχυση ύψους 250 ευρώ. Μην ξεχνάτε όμως ότι αυτοί είναι χαμηλοσυνταξιούχοι, δικαιούχοι αναπηρικών επιδομάτων, δικαιούχοι του ελαχίστου εγγυημένου εισοδήματος και μακροχρόνια άνεργοι. Καλό όμως είναι να σταματήσετε και τα ψέματα και τα fake news. Γιατί έχετε μπερδέψει την πραγματικότητα με τα fake news και έχετε καταντήσει να είστε οι ίδιοι troll και σε αυτά τα fake news έχετε τεράστια αδυναμία. Έλεος! Γίνετε πραγματιστές, ελάτε κοντά στην ελληνική πραγματικότητα και στην καθημερινότητα.

Είπατε ότι η Κυβέρνηση δεν ενισχύει γενναία τα νοικοκυριά και τις επιχειρήσεις. Ακούστε όμως κάτι που δεν το ξέρετε, γιατί αν δεν το ξέρετε πρέπει να το διαβάσετε και αυτό. Σύμφωνα με την τελευταία έκθεση της Ευρωπαϊκής Επιτροπής τον προηγούμενο μήνα που έγινε η έκθεση -που βγήκε η ανακοίνωσή της- η Ελλάδα διαθέτει το 2,3% του ΑΕΠ για να ενισχύσει νοικοκυριά και επιχειρήσεις όταν ο μέσος ευρωπαϊκός όρος είναι 1,3%.

Λέτε ότι η Ελλάδα έχει τον υψηλότερο πληθωρισμό στην Ευρώπη. Όμως, με βάση τα στοιχεία του Νοεμβρίου -πάλι δεν ξέρετε να διαβάσετε καλά- η Ελλάδα έχει τον έκτο χαμηλότερο πληθωρισμό στην Ευρώπη.

Λέτε, επίσης, ότι η Κυβέρνηση αφήνει την αισχροκέρδεια σε εταιρείες ενέργειας. Όμως, πάλι σύμφωνα με έκθεση της Ευρωπαϊκής Επιτροπής η Ελλάδα λαμβάνει με τη φορολόγηση τα περισσότερα χρήματα σε σχέση με οποιαδήποτε άλλη χώρα στην Ευρώπη.

Αυτά, κυρίες και κύριοι συνάδελφοι της Αντιπολίτευσης είναι κοινωνική πολιτική. Όπως, κοινωνική πολιτική είναι να δίνεις λύσεις σε προβλήματα που χρονίζουν.

Αγαπητέ Υπουργέ, θα παρακαλούσα για μια νομοτεχνική βελτίωση στο άρθρο 17, στην παράταση ισχύος συμβάσεων εργασίας ορισμένου χρόνου γιατρών, για την αντιμετώπιση εκτάκτων αναγκών λόγω κορωνοϊού. Θα παρακαλούσα να συμπληρωθεί η παράγραφος 1 του άρθρου 17 του νόμου, με την προσθήκη: «και όσων ιατρών θα τοποθετηθούν εφεξής», ώστε να δοθεί η δυνατότητα και σε άλλους ιατρούς να κάνουν χρήση του άρθρου 46ου της από 20-3-2020 ΠΝΠ. Δηλαδή, η παράγραφος 1 του άρθρου 17 να διαμορφωθεί ως εξής: «η διάρκεια των συμβάσεων εργασίας ορισμένου χρόνου των ιατρών που έχουν τοποθετηθεί και αυτών που τοποθετούνται εφεξής, κατ’ εφαρμογή του άρθρου 46ου της από 20-3-2020 ΠΝΠ/Α/68 η οποία κυρώθηκε με το άρθρο 1 του ν.4683/2020, άρθρο 83 και της παραγράφου 1 του άρθρου 32ου της από 30-3-2020 ΠΝΠ/Α/75, η οποία κυρώθηκε με το άρθρο 1 του ν.4684/2020 Α/86, παρατείνεται από τη λήξη της έως 31-3-2023».

Επίσης, κύριε Υπουργέ, παρακαλώ θα ήθελα να δείτε με ιδιαίτερη προσοχή και την εκκρεμότητα για τους αθλητές οι οποίοι είχαν επιτύχει διακρίσεις βάσει νομοθεσίας του άρθρου 34 του ν.2725/1999. Είχαν ήδη αιτηθεί για την απόκτηση ειδικότητάς τους και με το τελευταίο μας νομοσχέδιο δεν τοποθετούνται στις λίστες. Εκτιμώ ότι δικαιούνται κάποιας ιδιαίτερης βελτίωσης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αυτά και τα δύο τα οποία λέτε τα επεξεργαζόμαστε σε επόμενο νομοσχέδιο.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Υπουργέ, για την άμεση απάντησή σας και την ανταπόκρισή σας.

Όσο και αν διαφωνείτε, λοιπόν, κύριοι της Αντιπολίτευσης, η Κυβέρνηση της Νέας Δημοκρατίας και του Κυριάκου Μητσοτάκη υλοποιεί μία πολιτική για τους πολλούς.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΙΩΑΝΝΗΣ ΠΑΠΠΑΣ:** Τελειώνω, κύριε Πρόεδρε.

Μια πολιτική δίκαιη και υπεύθυνη. Αυτό θα συνεχίσει να κάνει. Οι πολίτες το βλέπουν, το ζουν και το κρίνουν.

Κλείνοντας, θέλω να ευχηθώ σε όλους χρόνια πολλά, καλές γιορτές, καλά Χριστούγεννα και να υπενθυμίσω στους κυρίους της Αντιπολίτευσης: μην κάνετε πάλι σήμερα λάθος στα κουμπιά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε και εμείς.

Καλείται στο Βήμα ο κ. Περικλής Μαντάς από τη Νέα Δημοκρατία και μετά μου αρχίζουν τα δύσκολα, γιατί όλοι σε αυτό το χρονικό διάστημα θέλουν να μιλήσουν. Θα μιλήσει ο κ. Κωνσταντινόπουλος και μετά θα μιλήσει ο κ. Πουλάς. Θα ακολουθήσει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης, στη συνέχει θα μιλήσει ο Υπουργός και θα ακολουθήσει ο κ. Παπαδόπουλος. Ζητείται φιλότιμο και για τον κ. Συντυχάκη να του δώσει κάποιος τη θέση του για να μιλήσει. Εγώ ήδη τον πήγα πέντε θέσεις πιο πάνω. Δεν μπορώ να κάνω κάτι άλλο.

Ορίστε, κύριε Μαντά, έχετε τον λόγο.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο τεκμηριώνεται για άλλη μια φορά η κοινωνική ευαισθησία, η ανθρωπιά και η κοινωνική μέριμνα που διακατέχει τη σημερινή Κυβέρνηση, διότι είναι απολύτως αναγκαίο για κάθε προηγμένη χώρα του δυτικού κόσμου, να υπάρχει ένα ολοκληρωμένο σύστημα ανακουφιστικής φροντίδας. Ένα σύστημα μέσα από το οποίο να παρέχονται με δομημένο και οργανωμένο τρόπο οι υπηρεσίες για τον περιορισμό του ανθρώπινου πόνου και να υπάρχει ειδική μέριμνα σε όσους πάσχουν από σοβαρές, και σε πολλές περιπτώσεις, ανίατες ασθένειες, έτσι ώστε να μπορέσουν να υλοποιηθούν πλέον πολιτικές που ισχύουν και σε άλλα κράτη.

Ο ίδιος ο Παγκόσμιος Οργανισμός Υγείας έχει ορίσει την ανακουφιστική φροντίδα εδώ και είκοσι χρόνια, μιλώντας για μια ολιστική προσέγγιση η οποία στοχεύει στη βελτίωση της ποιότητας ζωής.

Όταν αναφερόμαστε στη ζωή, αναφερόμαστε τόσο σε αυτούς που αντιμετωπίζουν απειλητικές ασθένειες, όσο και στις οικογένειές τους, που πολλές φορές πάσχουν μαζί τους. Κάθε χρόνο εκατομμύρια άνθρωποι σε ολόκληρο τον κόσμο χρειάζονται ανακουφιστική φροντίδα, ενώ υπολογίζεται ότι περίπου το 6% αυτών είναι μικρά παιδιά. Και όπως ο αριθμός είναι αυτός πραγματικά τεράστιος, αντίστοιχα μεγάλη είναι και η ανάγκη, από την πλευρά της πολιτείας. Μια ανάγκη για θεσμοθέτηση ενός κατάλληλου πλαισίου, για τη δημιουργία και λειτουργία δομών και μονάδων ανακούφισης και φροντίδας. Γιατί μόνο έτσι, τελικά, θα μπορέσει η χώρα μας να γίνει μία από τις λίγες χώρες στον πλανήτη η οποία εφαρμόζει έγκυρα και αξιόπιστα τέτοιου είδους προγράμματα.

Στο επίκεντρο, λοιπόν, κάθε τέτοιας προσπάθειας πρέπει να βρίσκονται ορισμένοι κύριοι και βασικοί στόχοι. Στόχοι που έχουν να κάνουν με την αυτονομία και την αξιοπρέπεια των χρονίως πασχόντων. Στόχοι που διαμορφώνουν και καλλιεργούν τη σχέση συνεργασίας μεταξύ ασθενών, οικογενειών και επαγγελματιών υγείας. Στόχοι που μειώνουν την αχρείαστη έκθεση των ασθενών σε επιβαρυντικές νοσηλείες, σε γενικής φύσης νοσοκομειακές δομές. Στόχοι, επίσης, που μειώνουν και βελτιώνουν το κόστος νοσηλείας και τις οικονομικές του προεκτάσεις.

Παράλληλα, πρέπει να υπάρχουν και πρόνοιες, τόσο για τη σταθερή και αποτελεσματική εκπαίδευση του έμψυχου δυναμικού- το οποίο στελεχώνει τις δομές και τις υπηρεσίες των δομών αυτών- όσο και για την αξιοποίηση των δυνατοτήτων της τηλεϊατρικής και της εξ αποστάσεως υποστήριξης, των νέων τεχνολογιών για τους ασθενείς και τις οικογένειές τους.

Σε όλες αυτές, λοιπόν, τις προϋποθέσεις και απαιτήσεις το σημερινό νομοσχέδιο απαντά με επάρκεια, γιατί για πρώτη φορά στη χώρα μας τίθενται οι βάσεις για μια ολοκληρωμένη προσέγγιση για την ανακουφιστική φροντίδα και γι’ αυτό αξίζουν συγχαρητήρια τόσο στον Υπουργό όσο και στα στελέχη του Υπουργείου και στην Κυβέρνηση, γενικότερα, γι’ αυτή την πρωτοβουλία, σήμερα τελευταία μέρα, τελευταία συνεδρίαση του 2022 της Ολομέλειας.

Κατά τη διάρκεια της συζήτησης ειπώθηκαν διάφορα, κατατέθηκαν τροπολογίες για το ζήτημα με την κατά παρέκκλιση σχεδίου δόμησης -τα είπαμε με τον Υπουργό πριν λίγο- εκφράσαμε τις αντιρρήσεις μας.

Θέλω να πω δυο λόγια για το ζήτημα του food pass, το οποίο τόσο πολύ έχει ακουστεί τις τελευταίες ημέρες από την εξαγγελία του Πρωθυπουργού. Κυρίες και κύριοι συνάδελφοι, η Νέα Δημοκρατία είναι το μεγαλύτερο λαϊκό κόμμα στην Ευρώπη. Αυτό πρέπει να το κατανοήσουμε όλοι. Ως γνήσιο λαϊκό κόμμα, λοιπόν, εφαρμόζει πολιτικές οι οποίες έχουν ως στόχο την τοπική ανάπτυξη, την ανάπτυξη της πραγματικής οικονομίας, την απελευθέρωση των υγιών δυνάμεων της πατρίδας μας. Όλων αυτών των παραγωγικών ανθρώπων οι οποίοι θέλουν σε ένα πλαίσιο ήρεμο, με σταθερότητα, ευνοϊκό να επενδύσουν και βεβαίως, έχει και ως πολιτική κατεύθυνση σε περιόδους κρίσης να μπορεί να στέκεται δίπλα σε αυτούς που έχουν πραγματικά ανάγκη.

Και αυτό ακριβώς υλοποιεί αυτή η Κυβέρνηση. Όλες αυτές οι στηρίξεις τις οποίες έχουμε δώσει το τελευταίο διάστημα στους Έλληνες πολίτες, κυρίως σε αυτούς τους πιο ευάλωτους, σε αυτούς που επηρεάζονται από τις αλλεπάλληλες κρίσεις που βιώνει ολόκληρος ο πλανήτης, αλλά και η χώρα μας είναι αποτέλεσμα πραγματικά της δικής μας ιδεολογικής προσέγγισης, γιατί μέσα στην κοσμογονία των αλλαγών που έχουν συμβεί τα τελευταία τρία χρόνια, στις μεγάλες επιτυχίες αυτής της Κυβέρνησης και στα οικονομικά και στην πορεία των δεικτών ανάπτυξης, αλλά και σε όλα τα ζητήματα με τα οποία έχει καταπιαστεί δεν πρέπει κανένας να μείνει πίσω. Κανένας πολίτης δεν πρέπει να μείνει πίσω από αυτή την πορεία.

Έτσι, λοιπόν, και η στήριξη στα καύσιμα και η στήριξη με το Food Pass και η στήριξη στο ηλεκτρικό ρεύμα των σπιτιών για τους ανθρώπους που έχουν πραγματικά ανάγκη και είναι πιο ευάλωτοι είναι βασική αρχή και πολιτική μας για να τελειώνουμε μια και έξω με αυτή την κριτική.

Και ενώ συμβαίνουν όλα αυτά, έφτασε η Αντιπολίτευση να λέει ντροπή για το Food Pass, είτε γιατί θεωρούν λίγα τα λεφτά είτε γιατί με το Food Pass επί της ουσίας ένιωσαν ότι τους πήραμε τη μπουκιά από το στόμα, τους πήραμε δηλαδή το αφήγημα που είχαν όλο αυτό το διάστημα για τη στήριξη των χαμηλών τάξεων και αυτών που δοκιμάζονται.

Κλείνοντας, γιατί δεν θέλω να καταναλώσω όλο τον χρόνο και θέλω να βοηθήσω τη διαδικασία, θέλω, κύριε Υπουργέ, να αναφερθώ σε ένα πολύ σημαντικό θέμα που αφορά τον νομό μου, τον Νομό Μεσσηνίας.

Πρόσφατα επισκέφθηκε τον νομό η Αναπληρώτρια Υπουργός κ. Γκάγκα και έκανε μια επίσκεψη στο Νοσοκομείο Κυπαρισσίας. Η ίδια προτίμησε να μην προκαλέσει κάποια σύσκεψη με όλους τους τοπικούς Βουλευτές και τους τοπικούς φορείς στην περιφέρεια και στην αυτοδιοίκηση για να συζητήσουμε τα ζητήματα της περιοχής. Την επόμενη μέρα, λοιπόν, βγήκαν κάποιες ανακοινώσεις στη δημοσιότητα για το πόσο καλά είναι τα πράγματα στο Νοσοκομείο Κυπαρισσίας και ότι όλα πάνε καλά. Και όντως πάνε καλά τα πράγματα στο Νοσοκομείο Κυπαρισσίας και όντως έχουν γίνει πολλές ενέργειες. Και γιατροί έχουν έρθει και προσωπικό έχει πάει και ο εξοπλισμός έχει αναβαθμιστεί. Όμως, δεν συζητήθηκε τίποτα για τα ζητήματα που υπάρχουν γύρω από το Νοσοκομείο της Κυπαρισσίας. Για παράδειγμα, αρκετά χιλιόμετρα πιο μετά από την Κυπαρισσία είναι το Κέντρο Υγείας των Φιλιατρών, το οποίο εδώ και μήνες είναι με έναν γιατρό, ο οποίος είναι και οδοντίατρος. Δεν έχει έναν γενικό γιατρό. Επίσης, δεν συζητήθηκε τίποτα για άλλα κέντρα υγείας στον νομό τα οποία είναι λίγα χιλιόμετρα από το Νοσοκομείο της Καλαμάτας και έχουν δέκα και δεκαπέντε γενικούς ιατρούς, ενώ στα Φιλιατρά είναι ένας και αυτός οδοντίατρος. Δεν συζητήθηκαν τα ζητήματα του Κέντρου Υγείας της Κορώνης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ τονίζω, κύριε Υπουργέ -και θα ήθελα τη βοήθειά σας- ότι έχουμε ένα περιφερειακό ιατρείο στην Κορώνη το οποίο λειτουργεί μέχρι τις δύο η ώρα με έναν γιατρό και, δυστυχώς, εκεί δεν έχουμε μονάδα ούτε σταθμό του ΕΚΑΒ, με αποτέλεσμα να εξυπηρετείται από την Καλαμάτα. Ξέρετε πόσο χρόνο χρειάζεται να φύγει κάποιος να πάει από την Καλαμάτα στην Κορώνη; Όσο χρειάζεται για να πάει από την Καλαμάτα στην Κόρινθο, περίπου μία ώρα και ένα τέταρτο. Το αποτέλεσμα είναι να έχουμε, δυστυχώς, περιστατικά τα τελευταία χρόνια τα οποία να μην μπορούν να διακομιστούν γρήγορα και έγκαιρα στο νοσοκομείο και οι κάτοικοι να είναι δικαίως σε πανικό και στα κάγκελα, αφού εδώ και δύο χρόνια δεν έχουμε υλοποιήσει τη δέσμευσή μας για τη δημιουργία ενός σταθμού ΕΚΑΒ στην περιοχή για να καλύψουμε τη βασική ανάγκη που έχουν οι συγκεκριμένοι πολίτες. Μιλάμε για μια περιοχή της Ανατολικής Πυλίας όπου όλη τη χρονιά ζει πολύς κόσμος, ενώ το καλοκαίρι έχει πολλούς τουρίστες και εμείς ακόμα δεν έχουμε υλοποιήσει τη δημιουργία σταθμού ΕΚΑΒ.

Και επειδή, κύριε Υπουργέ, τις τελευταίες μέρες έχουν βγει στη δημοσιότητα διάφοροι οι οποίοι υπόσχονται διάφορα και με δεδομένο ότι εγώ χθες επισκέφθηκα τον Πρόεδρο του ΕΚΑΒ και συζητήσαμε το θέμα και μου είπε ότι έχει καταθέσει στο Υπουργείο ένα υπόμνημα με το οποίο ζητάει για εκείνη την περιοχή να τοποθετηθεί ένας τομέας, γιατί πραγματικά υπάρχει υγειονομική «τρύπα», θα ήθελα, σας παρακαλώ, με αφορμή τη σημερινή τελευταία ημέρα του έτους και με αφορμή ένα περιστατικό που είχαμε στην περιοχή εξαιτίας του οποίου οι κάτοικοι είναι ανάστατοι, να μας πείτε επίσημα ποιος είναι ο σχεδιασμός για τη δημιουργία σταθμού ΕΚΑΒ στην Κορώνη και αν υπάρχει ειλημμένη απόφαση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε πολύ, κύριε Μαντά και καλά Χριστούγεννα!

Κυρίες και κύριοι συνάδελφοι, βγήκε καινούργιο πρόγραμμα. Θα δώσω τώρα τον λόγο στον Αντιπρόεδρο κ. Οδυσσέα Κωνσταντινόπουλο -ο οποίος και θα με αντικαταστήσει- και μετά θα μιλήσει ο κ. Πουλάς από το ΠΑΣΟΚ - Κίνημα Αλλαγής, ο Κοινοβουλευτικός Εκπρόσωπος του ΜέΡΑ25 κ. Γρηγοριάδης και ο Υπουργός κ. Πλεύρης. Στη συνέχεια, θα μιλήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος και αμέσως μετά ο κ. Παπαδόπουλος και ο κ. Βλάχος. Δεν βγαίνει διαφορετικά. Έκανα τα πάντα!

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, έλεος!

**ΠΡΟΕΔΡΕΥΩΝ (Απόστολος Αβδελάς):** Είπα το πρόβλημα. Τι να κάνω; Δίπλα σου είναι. Κοινοβουλευτικός είναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, το πρόβλημά μας δεν είναι ο Κοινοβουλευτικός μας Εκπρόσωπος.

Επιτρέψτε μου, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, με συγχωρείτε που διακόπτω, αλλά υπάρχει ένα ζήτημα αναχώρησης με πτήση του συναδέλφου Συντυχάκη.

**ΠΡΟΕΔΡΕΥΩΝ (Απόστολος Αβδελάς):** Καμμία αντίρρηση. Τον έδωσα στον κ. Καραθανασόπουλο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, έγιναν κάποιες κουβέντες με συναδέλφους που προηγούνται του ιδίου, αλλά για τους δικούς τους λόγους δεν μπορούν, και τώρα βλέπουμε ότι έτσι όπως ανακοινώσατε το πρόγραμμα, ή θα χάσει την πτήση ο κ. Συντυχάκης ή δεν θα μιλήσει. Θερμή παράκληση και προς τους συναδέλφους και γενικά, αν υπάρχει δυνατότητα, να προηγηθεί ο κ. Συντυχάκης για να μιλήσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι, να μιλήσει, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και ο κ. Γρηγοριάδης έχει εκδήλωση. Οπότε, κύριε Συντυχάκη, θα σας βάλω μετά τον κ. Γρηγοριάδη,

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ναι, και θα μιλήσω εγώ μετά τον κ. Συντυχάκη, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ωραία, το λύσαμε. Σας ευχαριστώ πολύ για την κατανόηση.

Τον λόγο έχει τώρα ο κ. Οδυσσέας Κωνσταντινόπουλος από το ΠΑΣΟΚ - Κίνημα Αλλαγής και να ετοιμάζεται ο κ. Πουλάς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είμαστε σήμερα εδώ για να μιλήσουμε για την ανακουφιστική φροντίδα. Όπως είπε και ο εισηγητής μας, αλλά και εκπρόσωποι απ’ όλες τις πτέρυγες, είναι μια πρωτοβουλία η οποία έχει μόνο θετικά χαρακτηριστικά και την οποία χρειάζεται η χώρα μας. Όσοι γνωρίζουν και όσοι έχουν ζήσει στα νοσοκομεία ως γιατροί -και βλέπω αρκετούς συναδέλφους εδώ- κατανοούν πόσο χρειάζεται αυτή η νομοθετική πρωτοβουλία και άρα, βρίσκεται στη σωστή κατεύθυνση.

Όμως, σήμερα αν φεύγαμε από αυτό και ενώ θα μπορούσε να γίνει μια συζήτηση για τα θέματα της ανακουφιστικής θεραπείας, επιλέξατε να φέρετε την τροπολογία η οποία αφορά το γνωστό επίδομα σίτισης. Εσείς το λέτε Food Market, αλλά επειδή εσείς και ο κ. Γεωργιάδης μιλάτε πολύ καλά τα ελληνικά, είναι επίδομα σίτισης. Αυτή είναι η πραγματικότητα.

Ας μιλήσουμε, λοιπόν, λίγο για το επίδομα σίτισης. Αν σήμερα μπορούσα να μιλήσω, ο τίτλος που θα μπορούσα να βάλω -και αφορά την παράταξή μας- θα ήταν «η δύναμη της πολιτικής συνέπειας που μπορεί να κάνει μεγάλες αλλαγές». Και το λέω αυτό, κύριε Υπουργέ, γιατί πολλές φορές σε αυτή την Αίθουσα, αλλά και εκτός Αίθουσας με τα γνωστά συστημικά Mέσα Mαζικής Eνημέρωσης αναρωτιέμαι αν μπορεί να βγει μία φορά κάτι το οποίο να έχει αρχή, μέση και τέλος.

Παρακολούθησα σήμερα την αντιπαράθεση ΣΥΡΙΖΑ - Νέας Δημοκρατίας, η οποία έλεγε ότι είναι προεκλογικό επίδομα και κοροϊδεύει. Βεβαίως και σας το λέει σωστά και έχει και δίκιο ο ΣΥΡΙΖΑ που σας λέει ότι είναι προεκλογικό επίδομα.

Τι δεν είναι σωστό, κυρίες και κύριοι συνάδελφοι του ΣΥΡΙΖΑ; Σωστό είναι. Το ίδιο πράξατε και το 2019. Θέλω να σας δείξω ότι δεκαεννέα μέρες πριν τις εκλογές, τις ευρωεκλογές, ο κ. Τσίπρας ανακοίνωσε μισή σύνταξη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μονίμως, όχι εκτάκτως. Μονίμως.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Και πολλά άλλα, δεκαεννέα μέρες πριν από τις ευρωεκλογές.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μόνιμο μέτρο!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Παρακαλώ!

Βεβαίως έχει δίκιο ο ΣΥΡΙΖΑ. Ο ΣΥΡΙΖΑ γνωρίζει τι έκανε και σας αντιπολιτεύεται, γιατί κάνει τα ίδια με εσάς. Και έρχομαι τώρα σε εσάς. Μερικές φορές νιώθω αγανάκτηση, γιατί όλα αυτά που συμβαίνουν σε αυτή τη χώρα δεν μπορούν να μεταδοθούν. Κι έχω εδώ τον κ. Χατζηδάκη ο οποίος στις 15 Δεκεμβρίου του 2016, τότε δεν υπήρχαν Αριστεροί και φιλελεύθεροι με το χαβιάρι, και έλεγε ότι εμείς, λοιπόν, έχουμε πάρα πολύ σαφή θέση. Ακούστε τη σαφή θέση, γιατί όταν λέμε εμείς κάτι τέτοιο, γίνεται χαμός έξω στα Mέσα Mαζικής Eνημέρωσης από το πρωί μέχρι το βράδυ.

Ακούστε τη σαφή θέση της Νέας Δημοκρατίας τότε που είναι και φιλελεύθερη και λέει για τους Αριστερούς με το χαβιάρι: Εμείς, λοιπόν, έχουμε μία πάρα πολύ σαφή θέση. Λέμε «ναι» στο επίδομα για τους συνταξιούχους το 2016 και «όχι» στον λαϊκισμό και στον τυχοδιωκτισμό του ΣΥΡΙΖΑ. Γι’ αυτόν τον λόγο θα ψηφίσουμε «παρών».

Σ’ αυτή τη χώρα είμαστε. Είμαστε στη χώρα που καταγγέλλεται μόνιμα το ΠΑΣΟΚ όταν ψηφίζει «παρών» και αποθεώνεται η Νέα Δημοκρατία ή τα άλλα κόμματα από τα δικά τους μέσα μαζικής ενημέρωσης όταν λένε αυτοί αυτό. Αναρωτιέμαι τι μεσολαβεί στη μετάφραση των μέσων μαζικής ενημέρωσης, των διαμορφωτών της κοινής γνώμης, όλων αυτών που μιλούν στον κόσμο; Μήπως έχετε καμμιά ιδέα; Τι είναι αυτό που αλλάζει; Όταν ψηφίζει «παρών» το ΠΑΣΟΚ γίνεται χαμός, όταν ψηφίζετε «παρών» εσείς είναι κάτι λίγο «Το έστειλε ο Θεός». Πήρε την πλάκα του Μωυσή ο Κυριάκος Μητσοτάκης και την έφερε εδώ. Πώς γίνεται;

Κοιτάξτε, κύριοι συνάδελφοι, γι’ αυτό λέω ότι το ΠΑΣΟΚ έχει τη δύναμη της πολιτικής συνέπειας όπου έχει σταματήσει. Δεν ψηφίζει το βράδυ και το άλλο πρωί αλλάζει την απόφασή του. Από την προηγούμενη ηγεσία του, τη Φώφη Γεννηματά, φέρεται με κανόνες, με συνέπεια, με ιδεολογία. Ψήφισε «ναι», διαφωνώντας με όλη αυτή τη διαδικασία, σε όλα αυτά τα επιδόματα που κατηγορούσε τότε ο Μητσοτάκης και τώρα ο Τσίπρας. Και γιατί το λέγαμε αυτό; Είχαμε μια διαφορετική αντίληψη. Εμείς, για παράδειγμα, δεν θέλουμε να δίνουμε επιδόματα, γιατί υπάρχει ο μηχανισμός του ΕΚΑΣ, ο οποίος είναι ένας σταθερός, μόνιμος μηχανισμός για τον οποίο ο κ. Χατζηδάκης κατηγορούσε τον ΣΥΡΙΖΑ το 2016 που τον κατήργησε -θα το καταθέσω στα Πρακτικά- αλλά δεν τον έφτιαξε μετά ως Υπουργός Εργασίας.

Αυτά, κύριε Υπουργέ, κυρίες και κύριοι συνάδελφοι, είναι μία συνεπής πολιτική, με έναν διαφορετικό σοσιαλδημοκρατικό τρόπο ο οποίος δείχνει μια άλλη κατεύθυνση για το πώς μπορούμε να λειτουργήσουμε. Από τη μία έχουμε επιδόματα Φρειδερίκης ΣΥΡΙΖΑ - Νέα Δημοκρατία και από την άλλη υπάρχει ένας ενιαίος μηχανισμός για τους πιο αδύνατους, στους οποίους δίνεις τη συγκεκριμένη στιγμή τα χρήματα που χρειάζονται. Αυτή είναι η αλλαγή νοοτροπίας και λογικής που μπορεί να έχουν τα κόμματα και οι φορείς.

Όμως, το μόνο που έχουμε να πούμε κάθε φορά είναι τα συμβολικά ζητήματα, πώς, λέει, ο κ. Ανδρουλάκης έστειλε μήνυμα ότι θα συνεργαστεί είτε με τον έναν είτε με τον άλλον.

Να σας πω, κύριε Υπουργέ, εσείς που είστε και Υπουργός Υγείας; Νομίζω ότι το πρώτο μήνυμα με ποιον θα συνεργαστεί το έστειλε όταν χτύπησε το πόδι του. Μάθετε ποιο πόδι χτύπησε και νομίζω ότι αυτό θα είναι το μήνυμα που σας στέλνει. Αυτό που συμβαίνει τις τελευταίες μέρες να έχουμε τόσα σημαντικά ζητήματα και εσείς να λέτε ότι έφαγε με το αριστερό κουτάλι ο Ανδρουλάκης και άρα θα πάει με τον ΣΥΡΙΖΑ ή χτύπησε το αριστερό πόδι, άρα θα πάει με τον ΣΥΡΙΖΑ, την άλλη εβδομάδα έφαγε στη δεξιά πλευρά του πεζοδρομίου, έχει καταντήσει γραφικό.

Άρα, κύριε Υπουργέ, όπως σας είπαν και οι συνάδελφοί μας, τους Αριστερούς και τους φιλελεύθερους του χαβιαριού να πείτε στον Υπουργό σας να ρωτήσει τον κ. Χατζηδάκη που τον παρακολουθούσε. Είμαι σίγουρος ότι θα ξέρει πού τρώει χαβιάρι ο κύριος Υπουργός.

Και κλείνω, κύριοι συνάδελφοι -ευχαριστώ, κύριε Πρόεδρε, για την ανοχή- λέγοντας ότι το επόμενο χρονικό διάστημα, όσο κι αν προσπαθήσουν όλα τα συστήματα να πείσουν το ΠΑΣΟΚ με οποιονδήποτε τρόπο να δηλώσουμε ότι θα πρέπει να συνεργαστούμε χωρίς πρόγραμμα, χωρίς αρχές, χωρίς αξίες, χωρίς ιδέες, μόνο μοιράζοντας καρέκλες, να ξέρετε ότι αυτό από την παράταξή μας δεν θα γίνει ποτέ. Σε καμμία περίπτωση! Κατανοούμε τον δύσκολο αγώνα που δίνουμε και τις δύσκολες συνθήκες, γιατί είναι πολύ εύκολο να μας αποθεώνει από τα αριστερά κάποιος ή από τα δεξιά αν πούμε «Εντάξει, μη φοβάστε, εσείς θα γίνετε Πρωθυπουργός, με εσάς θα συνεργαστούμε». Έχουμε επιλέξει τον δύσκολο δρόμο το πρόγραμμά μας, τις ιδέες μας, τις αξίες μας να τις βάλουμε στον λαό, να τις τιμήσει ο λαός και με βάση αυτές θα πορευτούμε με απόλυτη ειλικρίνεια.

Καταθέτω για τα Πρακτικά τα προαναφερθέντα έγγραφα.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλά Χριστούγεννα.

Μέχρι να ετοιμαστεί το Βήμα θα δώσω τον λόγο στον Υφυπουργό Δικαιοσύνης κ. Γεώργιο Κώτσηρα για το άρθρο 96 του νομοσχεδίου.

Ορίστε, κύριε Κώτσηρα, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Θα ήθελα να ενημερώσω το Σώμα για το άρθρο 96 που αφορά σε επείγουσες ρυθμίσεις για τη λειτουργία των πολιτικών δικαστηρίων. Επί της ουσίας παρατείνεται για ένα εξάμηνο ακόμα, δηλαδή μέχρι τις 30 Ιουνίου του 2023, η δυνατότητα των πολιτικών δικαστηρίων να προβαίνουν σε καταμερισμό του πινακίου, να ζητούν οι δικηγόροι αναβολή την προηγούμενη της δικασίμου μέσω e-mail, να προηγούνται υποθέσεις που δεν θα καταθέσει μάρτυρας στο ακροατήριο.

Μ’ αυτόν τον τρόπο, στην ουσία συνεχίζεται μια εφαρμοσμένη καθημερινότητα σε σχέση με την προστασία από τον COVID-19 και διευκολύνονται οι διάδικοι, οι μάρτυρες από περιπτώσεις συγχρωτισμού, που πολλές φορές προκαλούν μία μη ευρυθμία σε αυτές περιπτώσεις. Οπότε, στην ουσία είναι μια παράταση του υφιστάμενου άρθρου μέχρι τις 30 Ιουνίου του 2023.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Απ’ ό,τι βλέπω δεν υπάρχουν ερωτήσεις για τον Υφυπουργό, οπότε μπορούμε να τον αποδεσμεύσουμε.

Καλείται τώρα στο Βήμα ο κ. Ανδρέας Πουλάς από το ΠΑΣΟΚ - Κίνημα Αλλαγής και να ετοιμάζεται ο κ. Γρηγοριάδης από το ΜέΡΑ25.

Ορίστε, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, εδώ και τρία χρόνια είμαστε στο ίδιο έργο θεατές. Τελευταία μέρα της νομοθετικής εργασίας της Βουλής πριν την εκπνοή τού έτους και φέρνετε για άλλη μια φορά ένα νομοσχέδιο με επισπεύδον Υπουργείο το Υπουργείο Υγείας που περιλαμβάνει ένα πλήθος ασύνδετων διατάξεων αρμοδιότητας και άλλων Υπουργείων.

Αναφορικά τώρα με την ανακουφιστική φροντίδα, δεν είναι δυνατόν το 2022 το κομμάτι αυτό της υγείας να μην έχει αναπτυχθεί επαρκώς εντός του ΕΣΥ. Θα έπρεπε να είχαν δημιουργηθεί δομές σε όλη τη χώρα που θα παρείχαν δωρεάν ανακουφιστική παρηγορητική φροντίδα στους ασθενείς, τους ενήλικες, τα παιδιά που την έχουν ανάγκη στο πλαίσιο ενός ολοκληρωμένου σχεδιασμού με τις απαιτούμενες ιατρικές ειδικότητες και την ψυχολογική υποστήριξη τόσο των ασθενών, όσο και των οικογενειών τους.

Αυτή τη στιγμή η αντιμετώπιση του πόνου και των άλλων συμπτωμάτων, είτε στα χρόνια νοσήματα, είτε στου τελικού σταδίου καρκίνους, γίνεται μόνο σε παθολογικές, ογκολογικές, χειρουργικές κλινικές, σε συνεργασία με τα Ιατρεία Πόνου όπου υπάρχουν και οι υπηρεσίες αυτές της εξειδικευμένης ανακουφιστικής φροντίδας που παρέχονται σε τρεις μοναδικές δομές, τη «Μέριμνα», τη «Γαλιλαία» και τη Μονάδα Ανακουφιστικής Αγωγής «Τζένη Καρέζη».

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Έρχεστε, λοιπόν, σήμερα και νομοθετείτε τη δυνατότητα δημιουργίας δομών, είτε δημόσιων είτε ιδιωτικών, χωρίς όμως να λαμβάνετε υπ’ όψιν τη λειτουργία των ανωτέρω δομών οι οποίες παρέχουν υπηρεσίες στους ασθενείς και είναι στελεχωμένες και με εξειδικευμένο προσωπικό. Θα αναρωτιόταν, λοιπόν, κάποιος για ποιον λόγο δεν θέσατε αυτές τις δομές στη βάση της προσπάθειάς σας για την ανάπτυξη της ανακουφιστικής φροντίδας στη χώρα. Μήπως είναι άλλη μία προσπάθεια της Κυβέρνησης να σπρώξει όλες αυτές τις υπηρεσίες μόνο στον ιδιωτικό τομέα;

Επίσης δεν διευκρινίζετε από πού θα χρηματοδοτηθούν αυτές οι δομές. Θα καλύπτει ο ΕΟΠΥΥ αυτές τις υπηρεσίες; Οι ασθενείς που χρειάζονται την ανακουφιστική παρηγορητική φροντίδα είτε στο νοσοκομείο είτε στο σπίτι τους είναι περίπου εκατόν τριάντα χιλιάδες.

Ακόμη, δεν μας λέτε για τους φορείς, γι’ αυτούς που θα εκπαιδεύσουν το απαραίτητο προσωπικό που χρειάζεται για να στελεχωθούν αυτές τις δομές. Ούτε γι’ αυτό μας δίνετε κάποια εξήγηση.

Κύριε Υπουργέ, δεν θέλουμε το νομοθέτημά σας να μένει μόνο στα χαρτιά. Και μην ξεχνάτε ότι όλοι κρινόμαστε στην πράξη, γιατί αν δεν υλοποιηθεί αυτό το νομοσχέδιο, δώρο άδωρον.

Αναφορικά τώρα με το υπόλοιπο νομοσχέδιο, συνεχίζετε τη γνωστή τακτική των παρατάσεων για την αντιμετώπιση της πανδημίας. Ενώ βλέπετε ότι το Εθνικό Σύστημα Υγείας νοσεί από έλλειψη ανθρώπινου δυναμικού και οικονομικών πόρων, κάθε φορά αντιμετωπίζετε τις ανάγκες με λύσεις βραχυπρόθεσμες και όχι με βάση ένα συνολικό σχεδιασμό. Εδώ και τρία χρόνια δεν έχετε κάνει ούτε μία καταγραφή των ελλείψεων που υπάρχουν στο Εθνικό Σύστημα Υγείας, δεν έχετε κάνει έναν απολογισμό για το τι παραλάβατε, για το τι κάνατε εσείς. Δεν έχετε δώσει καμμία πληροφόρηση.

Από την άλλη πλευρά, όμως, ακούμε το τελευταίο διάστημα για την αναμόρφωση του χάρτη υγείας, αλλά λέτε, λέει, ότι λόγω των εκλογών θα το μεταφέρετε για την επόμενη τετραετία, εάν εξακολουθείτε να βρίσκεστε στην κυβέρνηση. Φαίνεται ότι σας ενδιαφέρουν περισσότερο τα οικονομικά μεγέθη και όχι ο παράγοντας άνθρωπος. Αν δεν βάλετε τον άνθρωπο και την υγεία του σε προτεραιότητα, οποιοδήποτε μοντέλο και αν ακολουθήσετε, θα αποτύχει, δεδομένης της σημερινής κατάστασης.

Ο μόνος προφανής λόγος για τον οποίο αντιμετωπίζετε τόσο απαξιωτικά το χώρο της δημόσιας υγείας συνεχίζοντας την τακτική της αποδιοργάνωσης είναι ότι είσαστε, φύσει και θέσει, απέναντι στο ΕΣΥ και το αποδεικνύετε και το αποδείξατε και με το πρόσφατο νομοσχέδιο για τη δευτεροβάθμια φροντίδα υγείας. Γνωρίζετε πολύ καλά ότι τα δημόσια νοσοκομεία αυτή τη στιγμή λειτουργούν με 50% του προσωπικού τους. Υπάρχει 50% έλλειμμα στις οργανικές θέσεις και δεν έχετε καμμία πρόθεση για ουσιαστική ενίσχυση και κάλυψη αυτών των κενών. Πώς; Με μόνιμες προσλήψεις. Μας υπόσχεστε για τέσσερις χιλιάδες γιατρούς, για νοσηλευτές, για το επικουρικό προσωπικό. Δεν βλέπουμε. Δίνετε τη δυνατότητα στους διοικητές τώρα να παρατείνουν τις ενεργές συμβάσεις του επικουρικού προσωπικού των νοσοκομείων, που είναι κι αυτό προβληματικό, καθώς το σύνολο του επικουρικού προσωπικού θα γίνει έρμαιο στις διαθέσεις των διοικητών και μάλιστα σε προεκλογική περίοδο.

Ακόμη ο θεσμός του προσωπικού γιατρού που θεσπίσατε με τυμπανοκρουσίες αποδείχτηκε τόσο πρόχειρα σχεδιασμένος και ημιτελής. Ο αριθμός των γιατρών που συμμετέχουν δεν ικανοποιεί τις ανάγκες της χώρας. Έχετε προβεί σε τρεις φορές αλλαγή του ίδιου νομοθετήματος. Την πρώτη φορά εντάξατε τους γιατρούς από τα κέντρα υγείας, μετά βάλατε τους γιατρούς εργασίας, μετά βάλατε τους ιδιώτες και έρχεστε τώρα και βάζετε και γιατρούς του ΕΣΥ. Για να καλύψετε τι;

Από την άλλη μεριά, τι διαπιστώνουμε; Διαπιστώνουμε ότι οι ανασφάλιστοι δεν έχουν πού να πάνε να γράψουν τα φάρμακά τους, πού να πάνε να γράψουν μια εξέταση. Έχει μια οσφυαλγία, πρέπει να κάνει μια μαγνητική και δεν μπορεί να βρει κάπου να πάει να τη γράψει, με αποτέλεσμα να πέφτουν όλα στις πλάτες ανθρώπων που δεν έχουν καμμία σχέση με το χώρο της ιατρικής. Δηλαδή, το ρουσφέτι είναι σε αυτά τα απλά πράγματα, τα καθημερινά.

Επίσης, υπάρχει τεράστιο θέμα με την έλλειψη των φαρμάκων. Τι θα κάνετε; Είναι δυνατόν να υπάρχει άνθρωπος αυτή τη στιγμή να ψάχνει στα λιγοστά φαρμακεία που εφημερεύουν στην Αθήνα να βρει ένα αποσυμφορητικό μύτης ή ένα αντιπυρετικό και να μην το βρίσκει; Είναι δυνατόν να πηγαίνει από το ένα φαρμακείο στο άλλο, για να βρει ένα Depon; Πού είναι ο ΕΟΦ; Πού είναι οι έλεγχοι που πρέπει να κάνετε πάνω σε αυτό το θέμα, για να μπει μια τάξη, να σταματήσουν πλέον αυτές τις εξαγωγές; Δεν θα βάλετε κάποια στιγμή ένα φρένο που δρουν όλοι αυτοί ανεξέλεγκτα;

Τώρα, για να μην τρώω και το χρόνο, θα ήθελα να πω δυο κουβέντες και για το Market Pass. Όσα επικοινωνιακά τεχνάσματα κι αν χρησιμοποιήσετε και ωραιοποιημένους τίτλους στα μέτρα που λαμβάνετε, η αλήθεια είναι μία και τη βιώνουν καθημερινά οι πολίτες: Η ακρίβεια στα είδη πρώτης ανάγκης έχει εκτοξευτεί, η αγοραστική δύναμη των πολιτών έχει εξανεμιστεί και τα κουπόνια που μοιράζετε δεν φτάνουν να καλύψουν ούτε μία φρατζόλα ψωμί την ημέρα. Αυτή είναι η ουσία.

Κύριε Υπουργέ, η διαχείριση πανδημίας και γενικότερα η διαχείριση του τομέα της υγείας από την Κυβέρνησή σας απέτυχε. Οι επιλογές σας έχουν οδηγήσει το Εθνικό Σύστημα Υγείας σε απαξίωση και εγκατάλειψη. Είναι περιττό να επιχειρηματολογήσει κανείς για το ότι η ύπαρξη ενός ισχυρού, δυναμικού και αξιόπιστου δημόσιου συστήματος υγείας με επίκεντρο τον άνθρωπο πρέπει να αποτελεί προτεραιότητα σε κάθε σύγχρονη ευρωπαϊκή χώρα.

Ευχαριστώ πολύ. Καλές γιορτές σε όλους με υγεία πάνω απ’ όλα.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί ο κ. Γρηγοριάδης και αμέσως μετά ο κ. Συντυχάκης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μόλις μου δώσατε τον λόγο.

Ευχαριστώ ιδιαίτερα τον κύριο, που ενώ δεν όφειλε, καθώς δεν έχει υγειονομική σπουδή, να παίρνει τα ρίσκα του, μας καθαρίζει για τον κίνδυνο του κορωνοϊού εδώ.

Ο κ. Πλεύρης έφυγε και δεν τον κατηγορώ γι’ αυτό. Έχει το δικαίωμα σαν άνθρωπος και αυτός όλη μέρα να πρέπει να πάει κάπου, αλλά είχα να απευθύνω μερικά πράγματα. Αγαπητέ, κύριε Υπουργέ, που εκπροσωπείτε την Κυβέρνηση, είστε η πρώτη μνημονιακή Κυβέρνηση, που, λόγω της πανδημίας του COVID 19, της επέτρεψαν οι δανειστές, οι Βρυξέλλες δηλαδή, έκτακτες οικονομικές δαπάνες χωρίς μάλιστα κάποιο συγκεκριμένο όριο -ελληνικέ λαέ, που μας ακούς από εκεί έξω- σε αυτές τις δαπάνες, για τη δημόσια υγεία ειδικά και το εθνικό μας σύστημα υγείας. Αυτό δεν έγινε για την Ελλάδα κατ’ εξαίρεση, έγινε συνολικά σε όλες τις ευρωπαϊκές χώρες. Υπήρξε ένα μορατόριουμ εν όψει μιας πανδημίας που απειλούσε την παγκόσμια κοινότητα.

Γιατί άραγε, κύριε Υπουργέ, η Κυβέρνησή σας, η Κυβέρνηση «Κυριάκος Μητσοτάκης Α.Ε.» δεν άδραξε αμέσως την ευκαιρία να προσλάβει υγειονομικούς γιατρούς; Τριάντα με σαράντα χιλιάδες υγειονομικούς και γιατρούς έχει χάσει το σύστημα στα δεκατρία χρόνια των τριών κομμάτων των μνημονίων σας. Πώς και δεν αδράξατε την ευκαιρία; Πώς ο Κυριάκος Μητσοτάκης δεν είπε «πω, πω, η ευκαιρία της ζωής μου»; Πώς και οι δύο Υπουργοί Υγείας δεν είπαν «πω, πω, η ευκαιρία της ζωής μας να αφήσουμε ένα ιστορικό όνομα, γιατί φτιάξαμε το ΕΣΥ ξανά από την αρχή»;

Γιατί, λοιπόν, δεν προσλάβατε όχι τριάντα με σαράντα χιλιάδες που λείπουν, ελληνικέ λαέ, από το σύστημα -αυτά είναι ιστορίες θερινής νυκτός για το ελληνικό πολιτικό σύστημα-, αλλά δεκαπέντε, δέκα, δώδεκα χιλιάδες μόνιμους υγειονομικούς και γιατρούς, αφού για πρώτη φορά μετά από δεκατρία χρόνια σάς επετράπη; Και είχατε την ευκαιρία. Γιατί άραγε δεν το κάνατε;

Και μη μου απαντήσει κανείς από την Κυβέρνηση ή κανείς άλλος μνημονιακός καλοθελητής ότι δεν το κάνατε, γιατί δεν θέλατε να ρισκάρετε τον εκτροχιασμό της οικονομίας μας, γιατί θέλατε να είστε συνετοί και να μην παίζετε με τις αντοχές και τα όρια της. Γιατί θα σας ανταπαντήσω αυτονοήτως: Και τότε γιατί μοιράσατε την τελευταία διετία 40 δισεκατομμύρια ευρώ σε δώδεκα παρασιτικές ελληνικές οικογένειες; Ξέρετε ποιες: Του κ. Βαρδινογιάννη, του κ. Λάτση, του κ. Περιστέρη, του κ. Μυτιληναίου, του κ. Μαρινάκη. Τον ξεχνάω τελευταία και μερικοί υποπτεύονται ότι δεν θέλω να τον χτυπώ. Όχι, έχουμε την ίδια ζέση και για τον κ. Μαρινάκη και όλο αυτό το συναπάντημα.

Πώς και δώσατε 40 δισεκατομμύρια σε δύο χρόνια ή σε ενάμιση χρόνο χωρίς να ανησυχείτε καθόλου μην τυχόν και εκτροχιαστεί η ελληνική οικονομία, αλλά ανησυχείτε, αν προσλάβετε έναν γιατρό για δείγμα κι έναν υγειονομικό, ότι θα εκτροχιαστεί οπωσδήποτε από τα 700 ευρώ που θα παίρνει αυτός καθαρά αντί 1.000; Είναι απορίας άξιον.

Όχι. Δεν το κάνατε, κύριε Υπουργέ που εκπροσωπείτε την Κυβέρνηση -και μην το πάρετε προσωπικά-, απλώς γιατί δεν θέλατε. Δεν το κάνατε, γιατί δεν θέλατε. Γι’ αυτό δεν το κάνατε, γιατί έχετε δεσμευτεί στην παρασιτική ολιγαρχία -και έτσι εκλεγήκατε- να παραδώσετε ολόκληρη την υγεία στους ιδιοκτήτες των μεγάλων ελληνικών υγειονομικών ιδιωτικών μονάδων, ελληνικέ λαέ!

Και πλέον ειρήσθω εν παρόδω -μην το ξεχάσουμε, είναι σημαντικό- δεν είναι πια καν Έλληνες οι ιδιοκτήτες τους. Η «CVC» νέμεται τη ΔΕΗ σας. Εσείς τη χρηματοδοτήσατε, εσείς τη φτιάξατε, εσείς την κάνατε να είναι αυτό που είναι και μετά την χάρισαν οι μνημονιακοί κύριοι από εδώ σε μία αγγλοαμερικανική πολυεθνική, τη «CVC». Επομένως, λοιπόν, να το μάθουν οι Έλληνες που μας ακούν: Οι υγειονομικές μονάδες είναι που πρέπει να παραδοθούν, ιδιωτικές, μεγάλες, όλη η υγεία μας. Και δεν ανήκουν πια καν σε Έλληνες. Ανήκουν σε μια αγγλοαμερικανική πολυεθνική, τη «CVC», που ήδη νέμεται τη ΔΕΗ και έχει ανεβάσει 700% τιμολόγια της ΔΕΗ. Αυτή είναι που θα νέμεται την υγεία και αντιλαμβάνεσαι πόσο θα ανεβάσει τα τιμολόγια της υγείας.

Γελάω, αλλά είμαι πικραμένος. Γελάω πικρά. Μεταξύ γέλιου και κλάματος βρίσκομαι.

Έρχονται εκλογές, κύριε Υπουργέ, και θα πρέπει να απαντήσετε στον ελληνικό λαό, γιατί δεν το κάνετε, ενώ είχατε την ευκαιρία. Εμείς σας είπαμε, γιατί δεν το κάνατε. Αν τυχόν εσείς έχετε καμμιά πιο πειστική και αξιοπρεπή απάντηση, καλό είναι να μας την πείτε τώρα. Ο κ. Πλεύρης είπε ότι θα μιλήσει με τον κ. Συντυχάκη, που πρέπει να προλάβει το ταξίδι του. Καλό είναι να έχει την ευκαιρία να μας πει μια πιο πειστική απάντηση από αυτήν που δώσαμε εμείς. Διότι αλλιώς με ποιο πολιτικό θράσος θα ζητήσετε να σας ξαναψηφίσουν τη στιγμή που ολοκληρώσατε στην κυριολεξία τη διάλυση του Εθνικού Συστήματος Υγείας, ενώ βέβαια είχαν, ελληνικέ λαέ, τη μοναδική ευκαιρία στα δεκατρία τελευταία χρόνια να το κάνουν να ξανασταθεί στα πόδια του και να λειτουργεί για εσάς και για μας, για τον λαό τους;

Παρεμπιπτόντως -να μην ξεχάσω να το πω και αυτό- έτσι βεβαίως τα έσοδα της υγείας δεν θα πηγαίνουν καν σε παρασιτικούς Έλληνες ολιγάρχες, οι οποίοι με κάποιον τρόπο ένα μικρό κλάσμα αυτών θα τα ανακύκλωνε στην ελληνική κοινωνία. Η «CVC» θα τα πάει στα νησιά Φερόες και στα νησιά Κέιμαν, όπως κάνουν όλοι οι πολυεθνικοί παρασιτικοί αυτού του κόσμου. Όχι ότι οι Έλληνες παρασιτικοί δεν τα πάνε κι αυτοί εκεί. Όμως κάτι ρίχνουν και στην τοπική αγορά, κάποιου λιγδώνει και το αντεράκι του, κατά το κοινώς λεγόμενο.

Ας μιλήσουμε τώρα για το σχέδιο νόμου σας. Κοιτάξτε το οξύμωρο. Παραπάνω από τα μισά -από τα μισά, το ακούσατε καλά- από τα συνολικά εβδομήντα επτά άρθρα που αφορούν διατάξεις του Υπουργείου Υγείας τι είναι; Είναι παρατάσεις διατάξεων προηγούμενων σχεδίων για τι πράγμα, κύριε Υπουργέ; Για την αντιμετώπιση του κορωνοϊού. Παραπάνω από τα μισά, σαράντα δύο στα εβδομήντα επτά. Θα πρέπει όμως αυτή η Κυβέρνηση κάποια στιγμή επιτέλους να μας κάνει τη χάρη να αποφασίσει, γιατί είναι τουλάχιστον γελοίο πάνω από το μισό του σχεδίου νόμου, κύριε Υπουργέ, που φέρνετε σήμερα να αφορά διατάξεις για την προστασία μας από τον κορωνοϊό, τη νίκη επί του οποίου η Κυβέρνησή σας έχει ήδη εξαγγείλει από αυτό το Βήμα έξι τουλάχιστον φορές μέχρι τώρα, μπορεί και επτά και να μου διαφεύγει η έβδομη. Πάντως έξι τις έχω ακούσει με τα αυτιά μου. Αυτό που είναι το πιο σημαντικό, ακόμα πιο επικίνδυνο και δεν είναι γελοίο είναι το εξής. Φέρνουν σαράντα δύο άρθρα για να αντιμετωπίσουν τον κορωνοϊό -ελληνικέ λαέ, πολίτες που μας ακούτε από εκεί έξω, προσέξτε αυτή τη λεπτομέρεια- σήμερα θα ψηφίσουν σαράντα δύο άρθρα για την προστασία μας από τον κορωνοϊό και ταυτοχρόνως δεν υπάρχει κανένα απολύτως μέτρο προστασίας της κοινωνίας σε κανένα απολύτως επίπεδο της κοινωνικής ζωής. Δηλαδή όλοι ζουν, εργάζονται και κινούνται κανονικά σαν να μην υπάρχει κορωνοϊός.

Εσείς νομοθετείτε σαράντα δύο άρθρα σήμερα κατά του κορωνοϊού. Δεν καταλαβαίνετε πόσο γελοίο και οξύμωρο είναι όλα γύρω μας να λειτουργούν σαν η κανονικότητα να έχει επανέλθει τελείως και εσείς σήμερα να φέρνετε ένα σχέδιο νόμου που παραπάνω από το μισό να παρατείνει διατάξεις για την αντιμετώπιση αυτού που έχει φύγει τελείως; Κάτι δεν πάει καλά εδώ πέρα, κύριε Υπουργέ. Να το εξηγήσω απλά, για να το καταλάβουν όσοι δεν το κατάλαβαν ακόμα. Ή η κανονικότητα έχει επανέλθει πλήρως και όλα λειτουργούν φυσιολογικά επειδή, όπως έχετε δηλώσει ήδη έξι φορές, έχετε νικήσει πια τον κορωνοϊό και η πανδημία δεν υπάρχει στη χώρα. Ή υπάρχει, οπότε έχετε δηλώσει έξι φορές ψέματα ότι την νικήσατε και αναγκάζεστε σήμερα να φέρετε 42 άρθρα που πρέπει, όπως μας λέτε, να ψηφιστούν για να συνεχίσετε να την πολεμάτε. Διαλέξτε επιτέλους ψέμα, για όνομα του θεού, να μην τρελαθούμε. Γιατί να μας λέτε παράλληλα και τα δύο δεν γίνεται.

Η απάντηση, πολίτες που μας ακούτε από εκεί έξω, αγαπητέ κύριε Υπουργέ, είναι απλή. Ο κορωνοϊός βεβαίως ζει, βασιλεύει, σκοτώνει αδιακρίτως συμπολίτες μας κάθε μέρα και καμμία εγγύηση δεν υπάρχει ότι κατά τη διάρκεια του χειμώνα που μόλις αρχίζει -σήμερα άρχισε ο χειμώνας κλιματολογικά- δεν θα πάρει και πάλι τις γνωστές ανεξέλεγκτες διαστάσεις της τελευταίας τριετίας.

Ο μόνος λόγος, δε, που έχει η Κυβέρνηση της «Κυριάκος Μητσοτάκης Α.Ε». εξαγγέλλει κάθε τρεις και λίγο τη νίκη επί του κορωνοϊού, που δεν πεθαίνει με τίποτα, είναι η πρεμούρα της, ελληνικέ λαέ, να κλείσει το θέμα το οποίο θέμα όσο μένει ανοιχτό συντηρεί το παλλαϊκό, το δικό σου αίτημα, πολίτη, που μας ακούς από εκεί έξω, για ενίσχυση επιτέλους με μόνιμο υγειονομικό και ιατρικό προσωπικό του ΕΣΥ. Του λένε, με λίγα λόγια «έλα μωρέ τώρα, σε λίγο τελειώνει, όπου να’ ναι τελειώνει». Έτσι ο λαός δεν λέει: «μα, χάνουμε τόσους ανθρώπους κάθε μέρα». Προσπαθείτε να τον παραπλανήσετε.

Ανακεφαλαιώνοντας, είστε η πρώτη Κυβέρνηση που μπορούσε να προσλάβει ένα μεγάλο μέρος από τους υγειονομικούς και τους γιατρούς που χρειαζόμαστε, αλλά προκειμένου να παραδώσετε την υγεία στον ιδιωτικό τομέα όχι απλώς δεν τους προσλαμβάνετε, αλλά διαδίδετε κάθε έξι μήνες και ότι η πανδημία τελείωσε, ώστε να μη διαμαρτύρεται ο ελληνικός λαός, και μέσα σε αυτόν βέβαια κομμάτι του είναι και οι ψηφοφόροι σας, που δεν τους προσλαμβάνετε. Θα πρέπει να τους προσλάβετε.

Για την εξειδικευμένη ανακουφιστική φροντίδα σας, κύριε Υπουργέ, η διεπιστημονική ομάδα που προϋποθέτει το σχέδιο νόμου σας είναι πραγματικά στα όρια και αυτό του γελοίου. Είναι ανέκδοτο, κύριε Υπουργέ. Τι προϋποθέτει; Από τι αποτελείται κανονικά η διεπιστημονική ομάδα του σχεδίου νόμου σας; Ακούστε, να γελάσετε ή να κλάψετε, ό,τι προτιμάτε. Γιατρό, νοσηλευτή, κοινωνικό λειτουργό, ψυχολόγο, εργοθεραπευτή, φυσιοθεραπευτή, διαιτολόγο, λογοθεραπευτή, φαρμακοποιό και άλλους θεραπευτές που διαθέτουν πιστοποιημένες γνώσεις. Δεν φθάνουν αυτές οι οκτώ ειδικότητες. Μπράβο, είσαστε πολύ κιμπάρηδες! Αν κατά την εφαρμογή -λέω εγώ, το ΜέΡΑ25- φύγετε από το κανονικό που είπατε εσείς και πάτε στο ελάχιστο που λέει το νομοσχέδιό σας, τότε πρέπει τουλάχιστον να διαθέτει αυτή η διεπιστημονική ομάδα, κύριε Πρόεδρε, γιατρό, νοσηλευτή, κοινωνικό λειτουργό και ψυχολόγο. Πού θα τους βρείτε όλους αυτούς, κύριε Πλεύρη μου; Αγαπημένε μου Υπουργέ, πείτε μου πού θα τους βρείτε όλους αυτούς, όταν με βαρύτατη ευθύνη και της σημερινής Κυβέρνησης το κύριο, το νούμερο ένα πρόβλημα του Εθνικού Συστήματος Υγείας μας είναι η υποστελέχωσή του;

Κοροϊδεύετε την κοινωνία, κύριε Υπουργέ και μην το πάρετε προσωπικά. Ανώνυμη εταιρεία είναι, υπάλληλος είστε και εσείς στην «Κυριάκος Μητσοτάκης Α.Ε.». Μιλήστε με τον γενικό σας, πείτε του ότι δεν κοροϊδεύεται έτσι η κοινωνία με «χάντρες», δεν είναι ιθαγενείς οι συμπολίτες μας εκεί έξω. Με διεπιστημονικές ομάδες την κοροϊδεύετε, οι οποίες διαθέτουν οκτώ ειδικότητες, ενώ δεν προσλαμβάνετε κανέναν και καμμία επιστήμονα γι’ αυτές τις οκτώ ειδικότητες ή για τις τρεις αναγκαστικές. Πώς περιμένετε άραγε, αγαπητέ Υπουργέ μου, να στελεχωθούν και να λειτουργήσουν; Περιμένετε μήπως να πέσουν από τον ουρανό, να μας τους στείλει ο Πανάγαθος Θεός με κανένα αλεξίπτωτο επειδή τυγχάνει να είναι φιλέλληνας; Αν, λοιπόν, θέλετε να μη γελάει πικρά η κοινωνία μαζί σας, απαντήστε μας άμεσα, μόλις τελειώσω εγώ κι ο κ. Συντυχάκης, κύριε Υπουργέ, πού θα τους βρείτε.

Και για να μην παιδεύεται κανείς, να μη χάνουμε και χρόνο, θα σας πούμε εμείς, το ΜέΡΑ25, πού θα τους βρείτε, κύριε Υπουργέ. Ξέρετε πού θα τους βρείτε; Θα τους βρείτε στον ιδιωτικό τομέα, εκεί θα τους βρείτε. Όταν με τις εφαρμοζόμενες από την Κυβέρνησή σας πολιτικές το πρώην ΕΣΥ, Εθνικό Σύστημα Υγείας, για όσους δεν θυμούνται τι ήταν κάποτε αυτό, δεν μπορεί να κάνει χειρουργεία στο «Παίδων» και περιμένουν τέσσερις μήνες τα παιδιά, η οποιαδήποτε καινούργια υπηρεσία φορτώνεται σε ένα τέτοιο έρημο σύστημα προφανέστατα και θα καλυφθεί αποκλειστικά και μόνο από τον ιδιωτικό τομέα. Πώς προκύπτει αυτό το απλό συμπέρασμα; Μα, το δημόσιο δεν μπορεί καν να χειρουργήσει τα παιδιά μας πριν περάσουν τέσσερις μήνες από τη μέρα που δηλώνουν ότι έχουν ανάγκη το χειρουργείο. Έτσι προκύπτει αυτό το συμπέρασμα.

Στη «CVC», ελληνικέ λαέ, θα τους βρείτε, στην πολυεθνική που έχει εξαγοράσει τις περισσότερες μεγάλες δομές της υγείας της πατρίδας μας. Γιατί δεν σας αρκεί πια να κλέβουν τα χρήματα των Ελλήνων πολιτών οι μεγάλοι παρασιτικοί, οι εντολείς σας, έχετε δεσμευτεί σε αυτούς τους ξένους παρασιτικούς, από ό,τι φαίνεται, ότι όλα αυτά τα κλεμμένα χρήματα θα καταλήγουν πάση θυσία και οπωσδήποτε και στο εξωτερικό. Πού ακριβώς στο εξωτερικό; Στα νησιά Φερόες, στα νησιά Κέιμαν και σε διάφορους άλλους φορολογικούς παραδείσους τούτου του μάταιου και περαστικού κόσμου.

Προβλέπεται η αυτοδίκαιη αναδρομική ανάκληση των διοικητικών προστίμων που επιβλήθηκαν στα φυσικά πρόσωπα που έχουν γεννηθεί μέχρι το 1961 και συγκεκριμένα μέχρι τις 16-1-1961. Θυμάστε τι είναι αυτό; Να σας το θυμίσω εγώ. Είσαι πάνω από εξήντα χρονών και δεν εμβολιάζεσαι; Εκατό ευρώ πρόστιμο στο κεφάλι, ταξικό πρόστιμο στο κεφάλι! Γιατί είναι ταξικό; Γιατί ενώ 100 ευρώ τον μήνα για έναν πλούσιο συνάνθρωπό μας δεν είναι τίποτα, είναι χαρτζιλίκι που το δίνει έτσι για πλάκα και την ίδια στιγμή, για ένα φτωχό ζευγάρι χαμηλοσυνταξιούχων 100 ευρώ τον μήνα -πολίτες που μας ακούτε από εκεί έξω και ξέρετε, γιατί ανάμεσά σας είναι οι χαμηλοσυνταξιούχοι, τα ζευγάρια αυτά- μπορεί να είναι η διαφορά μεταξύ ζωής και αφανισμού τους. Θα μου πείτε: δεν πειράζει. Έστω και αργά το ταξικό πρόστιμο καταργείται και αυτοδίκαια και αναδρομικά. Αμ δε! Πάλι πρόκειται για προσπάθεια εξαπάτησης των πολιτών, καθώς επικοινωνείται από την Κυβέρνησή σας ψευδώς ως καθολική η άρση του προστίμου, ενώ για την ανάκληση απαιτείται ο εμβολιασμός. Πάλι δηλαδή προϋποθέσεις, τις οποίες δεν λέτε επικοινωνιακά. Το αφήνουμε και αυτό.

Έρχομαι στο άρθρο 77. Πολίτες που μας ακούτε από εκεί έξω, δεν φτάνουν τα δώρα σε όλους αυτούς. Τι είναι το άρθρο 77; Ακόμα ένα δωράκι αξίας, για την ακρίβεια, 100 και πλέον εκατομμυρίων ευρώ, για την κατασκευή του αεροδρομίου του Ηρακλείου από την «Κυριάκος Μητσοτάκης Α.Ε.», σε ποιον; Φανταστείτε. Στην «ΓΕΚ ΤΕΡΝΑ». Τι πρωτότυπο! Σε ποιον ανήκει η «ΓΕΚ ΤΕΡΝΑ»; Είναι όμιλος. Ανήκει στον κ. Περιστέρη, στον κ. Μαρινάκη και στην κ. Μαριάννα Λάτση και βεβαίως διευθύνων σύμβουλος ή αντιπρόεδρός του είναι ο γνωστός εθνικός μας πλέον πεθερός, αγνώστων λοιπών στοιχείων.

Επομένως, σύμφωνα με την αιτιολογική έκθεση γιατί τους δίνετε 100 και πλέον εκατομμύρια δωράκι; Γιατί -διαβάζω- «μετεβλήθησαν δεδομένα τα οποία επηρεάζουν τον σχεδιασμό ενός διεθνούς αεροδρομίου. Διαπιστώθηκε από τον ανεξάρτητο μηχανικό του έργου και την καθ’ ύλην αρμόδια Υπηρεσία Πολιτικής Αεροπορίας η ανάγκη μεταβολής σχεδιαστικών παραδοχών του αεροδρομίου κ.λπ.».

Με λίγα λόγια, για να πούμε ακριβώς τι συμβαίνει εδώ πέρα, τι μας λέτε;

Μας λένε, κυρίες και κύριοι Βουλευτές, πολύ απλά και περιεκτικά ότι η σύμβαση παραχώρησης και ο σχεδιασμός δεν ανταποκρίνονταν στις ανάγκες ενός σύγχρονου και διεθνούς αερολιμένα.

Τέλος, με το άρθρο 85 εξαιρούνται από τον ενεργειακό έλεγχο επιχειρήσεις που δεν είναι μικρές και μεσαίες. Κουίζ: Ποιες απομένουν; Οι μεγάλες, οι τεράστιες. Ακούστε σκεπτικό να φρίξετε όσοι δεν έχετε φρίξει ακόμα με την Κυβέρνησή σας.

Ακούστε. Γιατί οι μεγάλες επιχειρήσεις εξαιρούνται από ενεργειακό έλεγχο και δεν θα τον υποστούν; Γιατί; Ακούστε επιχείρημα, σε εισαγωγικά διαβάζω, δεν κοκκινίζει κανείς από την Κυβέρνησή σας: «Διότι επλήγησαν σοβαρά από τα περιοριστικά μέτρα της πανδημίας και έτσι δεν κατάφεραν να προβούν εγκαίρως σε ενεργειακούς ελέγχους κτηρίων».

Σοβαρά, κύριε Υπουργέ, που εκπροσωπείτε την Κυβέρνηση; Οι μεγάλες επλήγησαν και δεν μπόρεσαν και οι μικροί, οι μικροσκοπικοί, δεν επλήγησαν και μπόρεσαν; Δεν το πιστεύει κανείς! Είναι τόσο οξύμωρο που είναι ακραία αστείο!

Κύριε Πρόεδρε, θα μου επιτρέψετε ακόμη δύο λεπτά, για να κλείσω. Το 33% των υπερκερδών των διυλιστηρίων θα φορολογήσει η Κυβέρνησή μας, με στόχο, όπως είπε ο Πρωθυπουργός, να αντλήσει 650 εκατομμύρια ευρώ, για να χρηματοδοτήσει το Food Pass, το δελτίο σίτισης δηλαδή; Το ακούτε όλοι ανεξαιρέτως οι μνημονιακοί; Εκεί έχετε φτάσει τη χώρα μας, εκεί έχετε φτάσει τους πολίτες της, στα δελτία σίτισης! Κατοχικές καταστάσεις περνούν και εσείς λέτε «σφάξε με, πασά μου, να αγιάσω» στις Βρυξέλλες! Συνεχίστε να το λέτε.

Τα «ΕΛΠΕ. του κ. Λάτση, η «MOTOR OIL» του κ. Βαρδινογιάννη, δηλαδή οι δύο γιγαντιαίες ιδιωτικές ολιγαρχικές ανώνυμες εταιρείες διύλισης ορυκτών και καυσίμων της χώρας, που ελέγχουν το 60% και το 25% της αγοράς των διυλιστηρίων αντιστοίχως, καλούνται να καταβάλουν το ελάχιστο που προτείνει η Κομισιόν, το 33% δηλαδή, από τα λεγόμενα υπερκέρδη τους. Άλλες χώρες βάζουν το 45%.

Για να δούμε, όμως, τι είναι αυτά τα υπερκέρδη, που, αν φορολογηθούν με 33%, θα αποδώσουν 650 εκατομμύρια ευρώ; Όπως γράφει η τροπολογία που καταθέσατε -μεσάνυχτα, κατά την πάγια πρακτική σας- τα υπερκέρδη προκύπτουν κατόπιν στάθμισης των κερδών ή ζημιών των τελευταίων πέντε οικονομικών ετών με τα φετινά κέρδη. Τα συγκρίνουμε.

Συγκεκριμένα, αφαιρείτε από τα φετινά κέρδη από τα σταθμισμένα κέρδη των τελευταίων πέντε ετών και αυτό που προκύπτει φορολογείται με 33%. Λέτε ότι αυτό μας βγάζει 650 εκατομμύρια ευρώ. Ποιο ποσό με την απλή μέθοδο των τριών -έχω πάθος με αυτή- άραγε, αν το φορολογήσεις με 33%, αποδίδει 650 εκατομμύρια; Με την απλή μέθοδο των τριών, 1,95 δισεκατομμύριο. Υπολόγισαν 2 δισεκατομμύρια υπερκέρδη. Αυτά -προσοχή- είναι τα σταθμισμένα κέρδη των διυλιστηρίων της χώρας και όπου σταθμισμένα, βλέπετε «μαγειρεμένα». Διότι δεν βάλατε τη φόρμουλα στάθμισης, για να τα πάτε προς τα πάνω, να τα σταθμίσετε, αλλά προς τα κάτω, όπως πάντα, για να μπορούν τα λογιστήρια των δύο μεγαθηρίων μετά να «μαγειρέψουν» αυτά τα κέρδη με τις τροποποιητικές δηλώσεις τους και παρεμβάσεις.

Άρα 2 δισεκατομμύρια ευρώ είναι τουλάχιστον τα υπερκέρδη μίνιμουμ, όχι μάξιμουμ. Οι δε ολιγαρχικοί κολοσσοί επιδοτούνται ήδη ποικιλοτρόπως, έμμεσα ή άμεσα, από την επιδότηση στο ρεύμα, την επιδότηση δηλαδή της κερδοφορίας των ολιγαρχών του ηλεκτρικού ρεύματος, που -μαντέψτε, πολίτες, που μας ακούτε από εκεί έξω- τυγχάνει να είναι οι ίδιοι που έχουν τα διυλιστήρια.

Και τώρα εφαρμόζεται το ίδιο μοντέλο επιδότησης κερδών ενός άλλου καρτέλ, αυτό του σουπερμάρκετ. Τι κάνετε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα τελειώσω αμέσως, σε μισό λεπτό, κύριε Πρόεδρε.

Αφήνετε τα σουπερμάρκετ ασύδοτα και ανεξέλεγκτα να αυτοσυγκρατηθούν όσον αφορά στις τιμές και επιδοτείτε με 650 εκατομμύρια την κερδοφορία τους, με όχημα όλους εμάς, τους καταναλωτές και τη δήθεν χορήγηση οικονομικής ενίσχυσης από τον κρατικό προϋπολογισμό, με σκοπό την κάλυψη μέρους του αυξημένου κόστους των νοικοκυριών, δηλαδή λόγω της σημαντικής αύξησης του δείκτη τιμών καταναλωτή. Οι δε κοινές υπουργικές αποφάσεις, που απαιτούνται για τεχνικά οργανωτικά μέτρα της λειτουργικότητας, ουσιαστικά φωτογραφίζουν μόνο τα μεγάλα σουπερμάρκετ.

Αν θέλετε, πραγματικά, να βοηθήσετε την κοινωνία να ανασάνει και να τα βγάλει πέρα σε αυτές τις δύσκολες συνθήκες -τις απάνθρωπες, λέμε εμείς- σας καλούμε να θεσπίσετε σήμερα, εδώ και τώρα, έναν μόνιμο μηχανισμό για την αύξηση του κατώτατου μισθού και της σύνταξης, των βασικών κοινωνικών επιδομάτων και των χαμηλών συντάξεων, μέσα από μια αυτόματη τιμαριθμική αναπροσαρμογή όχι για όλους, αλλά για τους πάμφτωχους συμπολίτες μας και όχι να αφήνετε τους πολίτες πρώτα σε καθεστώς οικονομικής δυσπραγίας και έπειτα, ομηρίας, στηρίζοντάς τους δήθεν μετά με φιλοδωρήματα, που τελικά, ελληνικέ λαέ, θα καταλήξουν πάλι στην τσέπη των ίδιων ολιγαρχών. Ταυτόχρονα, σπάσιμο των καρτέλ. Όμως, τι λέω; Εσείς αυτούς υπηρετείτε.

Τέλος, ένα πολιτικό αμείλικτο ερώτημα απομένει: Τι θα πράξει ο ΣΥΡΙΖΑ της Αριστεράς και της Προόδου; Αν την καταψηφίσει, κατά τη γνώμη μας στο ΜέΡΑ25, θα έχει πράξει το καθήκον του απέναντι στον ελληνικό λαό. Αν, όμως, όπως λένε οι κακές διαδόσεις, την υπερψηφίσει, τότε για άλλη μια φορά θα έχει ζυγίσει το καθήκον του απέναντι στον ελληνικό λαό και από την άλλη μεριά της ζυγαριάς θα έχει κερδίσει η αποδοχή συγχαρητηρίων από τον κ. Λάτση. Δεν θα είναι η πρώτη φορά.

Ελπίζουμε να το αποφύγετε! Προλαβαίνετε!

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε μιλήσει και για την τριτολογία σας, κύριε Γρηγοριάδη!

**ΚΛΕΩΝ ΓΡΗΓΟΡΙΑΔΗΣ:** Δεν θα μιλήσω άλλο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει. Απλώς, σας το λέω.

Έγινε μια συνεννόηση και ο κ. Βλάχος θα μιλήσει αμέσως μετά τον κ. Συντυχάκη.

Κύριε Υπουργέ, καταλαβαίνω ότι θέλετε και εσείς να μιλήσετε, αλλά πρέπει να βρούμε μια σειρά με τους Βουλευτές. Αν θέλετε πριν να πείτε μια κουβέντα, αλλά ξέρετε τι γίνεται; Μετά αρχίζει η συζήτηση, γίνονται ερωτήσεις και πάλι χάνεται η ροή. Και μετά έρχονται συνάδελφοι Βουλευτές και δημιουργούνται προβλήματα και παράπονα.

Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Η Κυβέρνηση ανακοίνωσε ένα επιπλέον μέτρο-κοροϊδία, το Market Pass, κόστους όσο μια φρατζόλα ψωμί την ημέρα, το οποίο καταθέτει μάλιστα σήμερα με τη μορφή υπουργικής τροπολογίας και το παρουσιάζει ως μεγάλο επίτευγμα.

Τι είδους επίτευγμα, όμως, είναι αυτό, όταν οι επτά στους δέκα περιορίζουν τα ψώνια σε σχέση με τα περσινά Χριστούγεννα, έξι στους δέκα θα δαπανήσουν λιγότερα από 100 ευρώ στις φετινές γιορτές;

Στην πραγματικότητα, πρόκειται για προεκλογική επικοινωνιακή αθλιότητα, σε συνέχεια του «καλαθιού του νοικοκυριού», του «καλαθιού του Αι Βασίλη», του Full Pass,του voucher και των ψευτοεπιδομάτων.

Τσιμουδιά, όμως και σήμερα τόσο από την Κυβέρνηση όσο και από τον ΣΥΡΙΖΑ και από το ΠΑΣΟΚ, τα άλλα κόμματα. Ενώ χύνουν κροκοδείλια δάκρυα για την ακρίβεια του λαού μας, για τις τροπολογίες που καταθέτει συνέχεια το ΚΚΕ, όπως και σήμερα, για επαναφορά του δέκατου τρίτου και δέκατου τέταρτου μισθού και σύνταξης στους εργαζόμενους και τους συνταξιούχους, για την κατάργηση του ΦΠΑ στα τρόφιμα, στα είδη λαϊκής κατανάλωσης, τους ειδικούς φόρους κατανάλωσης στα καύσιμα, στο πετρέλαιο θέρμανσης, στο φυσικό αέριο για οικιακή χρήση, στο ηλεκτρικό ρεύμα, στην ύδρευση, στις τηλεπικοινωνίες κουβέντα!

Η παρούσα Κυβέρνηση και διαχρονικά όλες οι κυβερνήσεις εμφανίζονται ιδιαίτερα γαλαντόμες, όταν είναι να ικανοποιήσουν τις απαιτήσεις των επιχειρηματικών ομίλων.

Με το σημερινό νομοσχέδιο κυρώνεται και η συμφωνία ανάμεσα στο ελληνικό Δημόσιο και τον παραχωρησιούχο για την εκτέλεση συμπληρωματικών έργων αναφορικά με την αναβάθμιση του νέου Διεθνούς Αερολιμένα Ηρακλείου Κρήτης, του δεύτερου σε μέγεθος αεροδρομίου της χώρας, στο Καστέλλι Πεδιάδας, στο Ηράκλειο, στα πλαίσια της ισχύουσας σύμβασης παραχώρησης που κυρώθηκε με νόμο το 2019 επί ΣΥΡΙΖΑ.

Κατ’ αρχάς, πρόκειται για ένα ιδιωτικό αεροδρόμιο, γι’ αυτό και το ΚΚΕ τότε είχε καταψηφίσει αυτή τη ληστρική για τα λαϊκά συμφέροντα σύμβαση. Την είχαν, βέβαια, υπερψηφίσει όλοι τους, υπογράφοντας την τελευταία πράξη θανάτου, με βάση την οποία το ελληνικό δημόσιο παραχωρεί σε ιδιωτικό κολοσσό το αποκλειστικό δικαίωμα μελέτης, κατασκευής, χρηματοδότησης, λειτουργίας, συντήρησης και εκμετάλλευσης του νέου Διεθνούς Αερολιμένα, ένα έργο κόστους κατασκευής 522 εκατομμυρίων ευρώ, με την υποχρέωση του ελληνικού δημοσίου να καταβάλει στην εταιρεία παραχώρησης, ως χρηματοδοτική συμβολή, δηλαδή δώρο, το ποσό των 180 εκατομμυρίων ευρώ μέσω του Προγράμματος Δημοσίων Επενδύσεων.

Με τι μετοχικό κεφάλαιο μπήκε ο παραχωρησιούχος στο έργο, η «ΓΕΚ ΤΕΡΝΑ» δηλαδή; Με μόλις 5 εκατομμύρια ευρώ! Αυτά είναι τα νόμιμα σκάνδαλα! Η κλοπή σε νομιμοποιημένη μορφή, με τη βούλα της Νέας Δημοκρατίας, του ΣΥΡΙΖΑ, του ΠΑΣΟΚ! Τύφλα, λοιπόν, να έχουν οι «Πάτσηδες» και η Καϊλή!

Προκλητικά και χωρίς προσχήματα χαρακτηρίζατε όλη τότε τη σύμβαση - κόλαση για τον λαό που θα προκύψει με νέο αεροδρόμιο ως «επενδυτική όαση». Επιπλέον, το ελληνικό δημόσιο οφείλει να μεταβιβάσει το 65% των ετήσιων εσόδων από το τέλος εκσυγχρονισμού και ανάπτυξης αεροδρομίων, το γνωστό «σπατόσημο», απευθείας στην κοινοπραξία, που αγγίζουν ετησίως τα 70 εκατομμύρια ευρώ, εάν λάβουμε υπ’ όψιν μας ότι ετησίως η μετακίνηση του επιβατικού κοινού των τουριστών αγγίζει τα 4 εκατομμύρια ετησίως.

Δηλαδή πηγαίνουν προίκα στους ιδιώτες από τον κουμπαρά του κρατικού ταμείου, ενώ αυτά θα έπρεπε να πηγαίνουν απευθείας για τον εκσυγχρονισμό των αεροδρομίων. Με τη συμπληρωματική σύμβαση που καλείται η Βουλή να κυρώσει σήμερα, η Κυβέρνηση χαρίζει άλλα 104 εκατομμύρια ευρώ στην κοινοπραξία- μιλάμε για πακτωλό εκατομμυρίων- σε συνέχεια των όσων είχε χαρίσει η κυβέρνηση του ΣΥΡΙΖΑ. Δικαιολογημένα λοιπόν προκαλούνται σοβαρά ερωτηματικά για τους σκοπούς αυτής της επένδυσης. Δεν ενδιαφέρονται να δώσουν λύση σε εμφανείς παραλείψεις της μελέτης του έργου, όπως το ότι δεν έχουν προβλεφθεί σήραγγες και ανισόπεδοι κόμβοι από τη Χερσόνησο στο Αεροδρόμιο, για την απουσία διαβάσεων πεζών, καθώς και συνδετήριους άξονες βορρά και νότου -δηλαδή στοιχειώδη πράγματα που έπρεπε να έχει μέσα η μελέτη-, για τα κενά στις υδραυλικές μελέτες του έργου που εντείνουν τα πλημμυρικά φαινόμενα λόγω μπαζωμάτων και επιχωματώσεων στην ευρύτερη περιοχή.

Πολλά τα ερωτήματα για την ασφάλεια των κτηρίων, των αεροπλάνων, των επιβατών, έχοντας και έντονη τη σεισμική δραστηριότητα στην περιοχή του Αρκαλοχωρίου που γειτνιάζει με το αεροδρόμιο. Επιλεκτικά, όμως, η εταιρεία παραχώρησης ανακάλυψε μετά από τέσσερα χρόνια έναρξης των έργων ότι αρχίζει η μελέτη και «μπάζει», και εισηγήθηκε 122.631.074 ευρώ επιπλέον. Ο Υπουργός βέβαια ενέκρινε τα 104 εκατομμύρια ευρώ, για να μας δείξει πόσο φροντίζει για τα χρήματα του ελληνικού δημοσίου, καθώς βέβαια και τη παράταση της προθεσμίας αποπεράτωσης του έργου με επιπλέον είκοσι τέσσερις μήνες. Δηλαδή ακόμα δεν τελείωσε το έργο και το χαρακτηρίζουν ως μικρό αεροδρόμιο.

Η συμπληρωματική σύμβαση για την οποία γίνεται λόγος, δεν αφορά τα παραπάνω προβλήματα, αλλά αφορά το γιατί το έργο που κατασκευάζεται -άκουσον, άκουσον!- δεν πληροί τις προδιαγραφές ενός διεθνούς αεροδρομίου, παρ’ όλο που η μελέτη είχε ως βασικό κριτήριο αυτό, ότι δεν θα εξυπηρετήσει την τουριστική υποδομή της Κρήτης των 8 εκατομμυρίων επιβατών ετησίως, και πρέπει να γίνει η επέκταση του αεροσταθμού, των χώρων στάθμευσης αεροσκαφών. Όπως επίσης δεν είχαν προβλέψει ότι η ίδια η κοινοπραξία αναφέρει τη δημιουργία των δύο ανεξάρτητων τμημάτων κυκλοφορίας εντός του αεροσταθμού αναχωρούντων και αφικνούμενων επιβατών, Σένγκεν και εκτός Σένγκεν. Και όλα αυτά -προσέξτε!- τα εντόπισαν μετά από τέσσερα χρόνια. Είναι αστείο, είναι γελοίο, είναι εξωφρενικό! Είναι το γνωστό κόλπο, κυρίες και κύριοι, των συνεχόμενων τροποποιήσεων που γίνονται στα δημόσια έργα για να κερδίζουν οι εργολάβοι. Αυτή είναι η περιβόητη ανάπτυξη, ανάπτυξη για τους λίγους, παράδεισος για τους επιχειρηματικούς κολοσσούς και ακόμα μεγαλύτερη φτώχεια για τον λαό. Έργα μεγάλων διαστάσεων υπερκοστολογημένα που εξασφαλίζουν τεράστια κέρδη στην κοινοπραξία μέσα από την παχυλή κρατική χρηματοδότηση, με πανάκριβα ναύλα για τους επιβάτες.

Οι tour operator και οι μεγαλοξενοδόχοι δεν είναι διατεθειμένοι να τα επωμιστούν όλα αυτά, το υψηλό κόστος, να αυξήσουν το κόστος των πακέτων, ούτε την τιμή της διανυκτέρευσης. Θα μετακυλιστεί το κόστος στους μισθούς των ξενοδοχοϋπαλλήλων, των εργαζομένων συνολικά και στην ήδη απλησίαστο τιμή των αεροπορικών εισιτηρίων. Το ζήτημα δεν είναι απλά αν χρειάζονται τα μέσα σταθερής τροχιάς -που ακούστηκε εδώ μέσα- για τη μεταφορά των επιβατών από το Ηράκλειο, για παράδειγμα, στο αεροδρόμιο -για τα οποία το ΚΚΕ δεν έχει πρόβλημα να αξιοποιηθούν-, αλλά το γεγονός ότι πάλι θα πέσει στις πλάτες του λαού ακριβοπληρώνοντας άλλο ένα επιπλέον ιδιωτικό έργο, όπως το νέο ιδιωτικό Βόρειο Οδικό Άξονα, που θα κληθούν πάλι να πληρώσουν υπέρογκα χαράτσια, διόδια ως χρήστες για την κατασκευή, τη συντήρηση και τη λειτουργία του από και προς το αεροδρόμιο, με το πρόσχημα της ασφάλειας των πολιτών. Όλα αυτά όταν είναι γνωστό ότι εκατοντάδες νεκροί είναι το αποτέλεσμα της δικής τους αδιαφορίας εδώ και τριάντα και σαράντα χρόνια. Ο λαός λοιπόν χρεώνεται τα πάντα, και το κόστος και την κατασκευή και τη λειτουργία και τη συντήρηση των αεροδρομίων, των αυτοκινητοδρόμων και των σιδηροδρόμων, για να βγάζουν αμύθητα κέρδη οι κατασκευαστικοί όμιλοι.

Για όλους λοιπόν τους παραπάνω λόγους καταψηφίζουμε τη συμπληρωματική σύμβαση που παραχωρεί επιπλέον «ζεστό» κρατικό χρήμα στην κοινοπραξία του υπό κατασκευήν αεροδρομίου. Καλούμε το λαό να βγάλει τα συμπεράσματά του. Το ΚΚΕ εναντιώνεται συνολικά στην πολιτική της απελευθέρωσης των αερομεταφορών και συνολικότερα στην ιδιωτικοποίησή τους. Υποστηρίζει ότι η ανάπτυξη και ο σχεδιασμός για αεροδρόμια, λιμάνια, δρόμους, συνολικά για τις μεταφορές, και η πρόσβαση σε αυτές πρέπει να ικανοποιούν τις σύγχρονες λαϊκές ανάγκες, με φθηνά εισιτήρια για τη λαϊκή οικογένεια και με ασφάλεια. Πρέπει να καλύπτουν πλήρως τις συγκοινωνιακές ανάγκες απομακρυσμένων νησιών και περιοχών και να εντάσσονται σε μια κεντρικά σχεδιασμένη οικονομία, κίνητρο της οποίας είναι η ανάπτυξη της λαϊκής ευημερίας και όχι το καπιταλιστικό κέρδος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι επερχόμενες εκλογές -και κλείνω με αυτό, κύριε Πρόεδρε- είναι μια πρώτης τάξεως ευκαιρία ο λαός να τιμωρήσει εκείνα τα κόμματα που με τη θετική ψήφο τους παραχωρούν τον πλούτο και τον ιδρώτα του ελληνικού λαού στους επιχειρηματικούς ομίλους, και να στηρίξει το ΚΚΕ και στις δημοτικές εκλογές, στη λαϊκή συσπείρωση, διότι έχουν τη φωλιά τους λερωμένη όλες οι παρατάξεις των κομμάτων, των δικών σας, σε δήμους και σε περιφέρειες.

Ευχαριστώ πολύ, κύριε Πρόεδρε. Καλή χρονιά σε όλους!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα ήταν η σειρά του κ. Παπαδόπουλου να μιλήσει, αλλά έχει ζητήσει να προηγηθεί ο κ. Βλάχος, επειδή πρέπει να φύγει. Ευχαριστούμε τον κ. Παπαδόπουλο. Οπότε τώρα θα πάρει τον λόγο ο κ. Βλάχος. Θα ακολουθήσει ο κ. Παπαδόπουλος και αμέσως μετά θα μιλήσει ο κύριος Υπουργός.

Τον λόγο έχει τώρα ο κ. Γεώργιος Βλάχος από τη Νέα Δημοκρατία.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο που φέρνει το Υπουργείο Υγείας είναι πολύ σημαντικό διότι κάνει μια συνολική και ευνοϊκή διευθέτηση των θεμάτων που απασχολούν μια μεγάλη σημαντική μερίδα ασθενών, εκείνων δηλαδή που πάσχουν με χρόνιες και απειλητικές για τη ζωή ασθένειες. Βλέπετε, η ανακουφιστική φροντίδα, παρά την καθυστέρηση της θεσμοθέτησής της, αποκτά πλέον με πρωτοβουλία της Κυβέρνησης το κατάλληλο θεσμικό πλαίσιο, ώστε στο επόμενο διάστημα να παρέχεται οργανωμένα στους ασθενείς, αντιμετωπίζοντας όλες τις παραμέτρους που τους προκαλούν δυσκολίες στην καθημερινότητά τους. Στην εξίσωση αυτή δεν μένουν έξω οι οικογένειες των ασθενών που στέκονται καθημερινά στο πλάι τους και συχνά επιζητούν με αγωνία τέτοιου είδους υπηρεσίες. Ανεβαίνουν και εκείνες τον δικό τους γολγοθά, και ως εκ τούτου θα πρέπει να έχουν την αμέριστη στήριξη και συμπαράσταση από την πολιτεία.

Λαμβάνοντας υπ’ όψιν τούτο, ότι δηλαδή το νομοσχέδιο αυτό ανοίγει το κεφάλαιο της ανακουφιστικής φροντίδας στη χώρα μας, μπορώ να πω ότι συνιστά ομολογουμένως μια θετική εξέλιξη. Βέβαια κάθε τι, επιδέχεται βελτίωση. Και πιθανόν και αδυναμίες και παραλείψεις να προκύψουν στο μέλλον. Ωστόσο στη φάση αυτή πρέπει να επικεντρωθούμε στην ουσία. Και η ουσία είναι ότι το νομοσχέδιο συνιστά ένα πρώτο και ουσιαστικό βήμα στην κατεύθυνση της παροχής υπηρεσιών υγείας εξαιρετικής σημασίας, σε έναν μεγάλο αριθμό πασχόντων συνανθρώπων μας.

Οφείλω να επισημάνω και αν θέλετε να ευχαριστήσω από το Βήμα της Βουλής τον Μητροπολίτη Μεσογαίας και Λαυρεωτικής κ. Νικόλαο, διότι με πολλή προσπάθεια και συνέπεια ομολογουμένως λειτουργεί αδιάλειπτα το εκκλησιαστικό φιλανθρωπικό Ίδρυμα «Γαλιλαία» από το 2010 και το οποίο παρέχει οργανωμένα -και το τονίζω αυτό, οργανωμένα- πολύτιμες υπηρεσίες ανακουφιστικής φροντίδας σε ασθενείς ολόκληρης της Αττικής. Η λειτουργία του οφείλεται στις συνδρομές των πολιτών της περιοχής. Και αυτό το οποίο έχει γίνει μήνυμα σε όλους είναι «λίγα από πολλούς και όχι πολλά από λίγους». Και βεβαίως σε αυτό υπάρχει η μεγάλη συνεισφορά πάρα πολλών εθελοντών που προσφέρουν τις υπηρεσίες τους στην ανακούφιση των συμπολιτών μας και καλύπτει ανάγκες, όχι μόνο των ορίων της Μητρόπολης, αλλά όλης της Αττικής. Θα έλεγα ότι η μονάδα αυτή πρέπει να γίνει πρότυπο και για άλλους φορείς ιδιωτικούς, αλλά και κυρίως από την πολιτεία που έρχεται η στιγμή να αναλάβει, κύριε Υπουργέ, το μερίδιο ευθύνης της.

Κυρίες και κύριοι συνάδελφοι, η ανάγκη για την ανακουφιστική φροντίδα δεν είναι ζήτημα υλοποίησης στόχων ή αριθμών, αλλά είναι ένα ζήτημα ηθικής φύσεως, ένα ζήτημα αλληλεγγύης απέναντι σε αυτόν που έχει μπροστά του την απόλυτη πρόκληση, την απειλή της ζωής του. Χρέος της πολιτείας λοιπόν είναι να το αντιμετωπίσει κατ’ αυτόν τον τρόπο, παρέχοντας αμέριστη συμπαράσταση στον συμπολίτη μας και την οικογένειά του. Διότι στο κάτω κάτω της γραφής, κυρίες και κύριοι συνάδελφοι, το μεγάλο στοίχημα της πολιτείας είναι να διασφαλίσει στον ασθενή τη δυνατότητα να συμμετέχει χωρίς αποκλεισμούς στον κοινωνικό βίο της χώρας για το μεγαλύτερο δυνατό διάστημα της ζωής τους.

Το παρόν νομοσχέδιο προβλέπει την παροχή της ανακουφιστικής φροντίδας όχι κατά το τελικό στάδιο της ζωής ενός ασθενούς, αλλά θα ξεκινά να παρέχεται από τη στιγμή της διάγνωσης και να είναι διαθέσιμη σε όλες τις ηλικίες, να πλαισιώνει όλα τα δύσκολα στάδια της ασθένειας και να μπορεί να λάβει χώρα στο σπίτι ή σε ειδικά διαμορφωμένους ξενώνες και ιατρικούς χώρους. Αυτό θα επιτευχθεί μέσα από τη δημιουργία και την οργάνωση ενός αυτοτελούς συστήματος υγείας, καθώς και τη σύσταση για πρώτη φορά ενός Εθνικού Μητρώου Ασθενών Ανακουφιστικής Φροντίδας Υγείας, που συνδυαστικά με τις υφιστάμενες δομές του Εθνικού Συστήματος Υγείας θα εστιάζει και θα καλύπτει τις εξειδικευμένες ανάγκες των ασθενών και των οικογενειών τους.

Στο σημείο αυτό, κυρίες και κύριοι συνάδελφοι, αφού επεσήμανα την αναγκαιότητα να ψηφιστεί αυτό το νομοσχέδιο, πρέπει να πω, κύριε Υπουργέ, ότι αδικείται η συζήτηση για αυτό το νομοσχέδιο με όσα σήμερα σε αυτή την τελευταία συνεδρίαση της χρονιάς έχουν συμπεριληφθεί και γίνεται λιγότερη κουβέντα από αυτή που θα έπρεπε, αλλά αναγκαστικά θα πρέπει και εμείς να πάμε και σε κάποια άλλα θέματα.

Ακούστηκε νωρίτερα για το άρθρο 88, γι’ αυτή την κατάργηση των παρεκκλίσεων. Είπα και εκεί μιλώντας σε έναν διάλογο με τον Υπουργό -το είπα και σε επίκαιρη ερώτηση που είχα κάνει προ καιρού- ότι όταν καταργείς κάτι, πρέπει κάτι άλλο να φέρνεις. Η απαγόρευση δεν σημαίνει τίποτα από μόνη της. Αντίθετα, πολλές φορές αυτή η απόλυτη απαγόρευση ανοίγει τον δρόμο για την αυθαιρεσία. Θα έλεγα, λοιπόν, ότι αυτό που δεν έγινε όταν ψηφίστηκε αυτός ο νόμος, δηλαδή η σύνδεση της κατάργησης των παρεκκλίσεων και της δόμησης εκτός σχεδίου -με την οποία δεν μπορεί κανείς να διαφωνήσει, αλλά πρέπει να υπάρχει μια συνέπεια από την πλευρά της πολιτείας- αυτό που δεν έγινε τότε θα μπορούσε να γίνει σήμερα. Δηλαδή, αυτή η κατάργηση να συνδεθεί με τη στήριξη, με τη δημιουργία των τοπικών πολεοδομικών σχεδίων. Αυτό δεν έγινε. Σήμερα δίνεται μια παράταση για όσους πρόλαβαν ή για όσους επινόησαν ή για όσους είναι τυχεροί και πήγαν μέχρι τις 9 του Δεκεμβρίου και κατέθεσαν μια αίτηση και ένα τοπογραφικό. Αυτοί θα μπορέσουν το επόμενο διάστημα να προχωρήσουν την οικοδομική τους άδεια.

Επέμεινα και νωρίτερα και το λέω και σήμερα ότι τουλάχιστον αυτό το εννιάμηνο έπρεπε να δοθεί για όλους τους πολίτες, να έχουν τη δυνατότητα αυτή, δεν έγινε. Είναι θέμα που σε αυτό το εννιάμηνο που θα διαρκέσει θέλω να πιστεύω ότι μένει λίγο ανοιχτό και πρέπει να το ξαναδούμε, γιατί δεν πρέπει για αυτό που δεν έκανε η πολιτεία και που είπα νωρίτερα, δηλαδή μη φέρνοντας τα τοπικά πολεοδομικά σχέδια -άρα δεν ήταν συνεπής- να το πληρώνουν οι πολίτες, που αυτοί με τη σειρά τους έχοντας τις γνωστές δυσκολίες λόγω κορωνοϊού, λόγω οικονομικής κρίσης, δεν έβαλαν στις προτεραιότητές τους αυτά τα δύο χρόνια να πολεοδομήσουν. Αυτό πιστεύω ότι κάποια στιγμή με κάποιον τρόπο πρέπει να διορθωθεί.

Και έρχομαι -για να κλείσω, κύριε Πρόεδρε- σε μια τροπολογία που κατέθεσα. Όταν είναι ερανικό το νομοσχέδιο και καταθέτουν οι Υπουργοί λίγο πολύ εκκρεμότητες που πρέπει να ρυθμίσουν, αυτό κάνουν και οι Βουλευτές φέρνοντας θέματα που είναι σε εκκρεμότητα. Έφερα, λοιπόν, σε συνέχεια μιας επίκαιρης ερώτησης που πάλι έκανα τη ρύθμιση για την ένταξη του Προβάλινθου και της Αμπελούπολης, δύο οικισμών στην ευρύτερη περιοχή της πυρόπληκτης περιοχής της ανατολικής Αττικής, που έχουν ενταχθεί μεν στο Ειδικό Τοπικό Σχέδιο Ανασυγκρότησης του Ματιού, αλλά που δεν έχουν τις ίδιες δυνατότητες, γιατί δεν τους τις παρέχει ο νόμος. Εκεί υπάρχει μία μεγάλη αδικία. Ξέρω ότι σήμερα λείπει ο Υπουργός, δεν πετάω στα σύννεφα, ξέρω ότι δεν θα γίνει δεκτή, αλλά δηλώνω και εγώ την αποφασιστικότητά μου να επανέλθω σε αυτό το θέμα και το επόμενο διάστημα, μέχρι να γίνουν κατανοητά τα επιχειρήματα τα οποία λέμε, γιατί είναι καθαρά, γιατί είναι αντικειμενικά, γιατί είναι κοινωνικά, γιατί είναι δίκαια και πρέπει αυτό να γίνει κατανοητό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γεωργαντά, θέλετε τον λόγο για ένα λεπτό;

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Υπάρχουν τέσσερις παρεμβάσεις για τις οποίες θέλω να μιλήσω.

Η μία είναι στα άρθρα 89, 90 και 91 του νομοσχεδίου, όπου έχουμε διάταξη με την οποία αυξάνει η αποζημίωση των αξιολογητών από το Εθνικό Μητρώο Πιστοποιημένων Αξιολογητών, προκειμένου να αξιολογήσουν τα επενδυτικά σχέδια για έργα και δράσεις του Υπουργείου μας που χρηματοδοτούνται από το Ταμείο Ανάκαμψης και Ανθεκτικότητας, για να προχωρήσει γρήγορα η όλη διαδικασία.

Το άλλο είναι ότι παρατείνουμε για έναν χρόνο ακόμα τη λειτουργία κτηνοτροφικών εγκαταστάσεων που είναι άνευ άδειας λειτουργίας, έτσι όπως περιγράφεται στον νόμο.

Το τρίτο είναι επίσης ότι στους κατά κύριο επάγγελμα αγρότες που συνάπτουν δάνεια με χρηματοπιστωτικά ιδρύματα έως 25.000 ευρώ δίνεται η δυνατότητα, προκειμένου να αντιμετωπίσουν τις έκτακτες συνθήκες, να μην προσκομίζουν φορολογική ενημερότητα.

Και το τελευταίο είναι ότι επίσης υπάρχει μια ρύθμιση σχετικά με τον παγετό του 2021 τυπικής διάταξης, προκειμένου να ολοκληρωθεί όλη αυτή η διαδικασία της πληρωμής.

Ευχαριστώ πολύ, κύριε Πρόεδρε, δεν έχω τίποτα άλλο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Παπαδόπουλε, έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Έχω τη γνώμη ότι δεν υπάρχει ισχυρός αντίλογος στο συμπέρασμα ότι τα διάφορα καλάθια, τα φιλοδωρήματα δεν αντιμετωπίζουν ουσιαστικά τα ζητήματα της τεράστιας απόστασης, κύριε Γεωργαντά, ανάμεσα στις τιμές στο χωράφι και το ράφι. Δεν αντιμετωπίζουν την αχαλίνωτη ακρίβεια, την αισχροκέρδεια, τις εκρηκτικές ανατιμήσεις, τον σωστό τρόπο φορολόγησης των υπερκερδών. Δεν αντιμετωπίζουν την τεράστια διεύρυνση των ανισοτήτων και τη φτώχεια.

Και μας έκανε μια υπόμνηση ο κ. Βρούτσης ως Κοινοβουλευτικός Εκπρόσωπος της Νέας Δημοκρατίας ότι θα μπορούσαμε σήμερα πριν τις γιορτές να καταλήξουμε σε ορισμένες συναινέσεις πάνω σε ζητήματα που συζητάμε με αυτό το σχέδιο νόμου.

Να σας προτείνω να ψηφίσετε την τροπολογία-προσθήκη την οποία έχουμε κάνει, ώστε να υπάρξει μείωση στον φόρο προστιθέμενης αξίας στα τρόφιμα, στον ειδικό φόρο κατανάλωσης στα διάφορα πετρελαιοειδή, στα διάφορα προϊόντα των εταιρειών οι οποίες διακινούν τα καύσιμα;

Έχω τη γνώμη ότι αν συμφωνήσετε ότι υπάρχουν ορισμένα ζητήματα στα οποία μπορούν να υπάρξουν κάποιες συναινέσεις, ένα από αυτά θα μπορούσε να είναι, κύριε Πλεύρη και η συμφωνία σας ότι οι οικογένειες εκείνων των υγειονομικών που είναι ακόμη χωρίς εμβολιασμό θα μπορούσαν να αντιμετωπιστούν με μια δική σας απόφαση η οποία θα τους δίνει τη δυνατότητα να αξιοποιηθούν. Δεν το κάνετε, όμως. Δεν κάνετε ούτε εκείνο το οποίο θα μπορούσατε να κάνετε, όλους τους μαχητές του Εθνικού Συστήματος Υγείας που παραμένουν επικουρικοί, συμβασιούχοι, να τους εντάξετε στο Εθνικό Σύστημα Υγείας, καθώς τις ανάγκες, τα εκρηκτικά κενά που υπάρχουν τα βλέπετε, τα διαπιστώνετε.

Είναι προφανές ότι υπάρχει η αναγκαιότητα να έχουμε μια ανακουφιστική φροντίδα σε όλους εκείνους τους ασθενείς που έχουν πόνο, που έχουν κακοήθη νοσήματα, νοσήματα τα οποία χρειάζονται μια μακρόχρονη θεραπεία σε βαριά αγγειακά, εγκεφαλικά επεισόδια, σε απειλητικές για τη ζωή των ασθενών καταστάσεις. Όλα αυτά απαιτούν κάποιες ρυθμίσεις οι οποίες να μπορούν να υπηρετηθούν από τον τρόπο με τον οποίο νομοθετείτε.

Έχουμε, όμως, την εικόνα ότι τα δικαιώματα των ασθενών, η ποιότητα ζωής τους, αλλά και η πρόληψη, η πρωτοβάθμια φροντίδα υγείας, η αντιμετώπιση επειγόντων περιστατικών, η νοσηλεία στο σπίτι, καθήκοντα τα οποία οδηγούν στην αποκατάσταση ασθενών δεν περιλαμβάνονται στον τρόπο με τον οποίο εσείς είδατε τη νομοθέτησή σας το προηγούμενο χρονικό διάστημα και βέβαια, ούτε στον προϋπολογισμό του 2023. Λείπουν όλα εκείνα τα οποία θα μπορούσαν να οδηγήσουν στο να έχουμε μονάδες ανακουφιστικής φροντίδας υγείας με διεπιστημονική στελέχωση στον τρόπο με τον οποίο βάζετε τις διάφορες ρυθμίσεις στο νομοσχέδιο.

Υπάρχει μια διάταξη η οποία να επιτρέπει να ελπίζουμε ότι στις μονάδες αυτές θα υπάρχει γιατρός, νοσηλευτής, κοινωνικός λειτουργός, ψυχολόγος, ότι θα υπάρχουν όλες οι ειδικότητες εκείνες που προσπαθήσατε να μας πείτε ότι πρέπει να περιλαμβάνονται στις μονάδες ανακούφισης, να περιλαμβάνονται εκείνα τα οποία οφείλουμε να κάνουμε ώστε να έχουμε ξενώνες, ημερήσιες μονάδες φροντίδας εκείνων των ασθενών που χρειάζονται ανακουφιστική φροντίδα;

Θέλουμε, λοιπόν, να υποστηρίξουμε ότι όλο αυτό το χρονικό διάστημα που είναι μπροστά μας δεν δίνει τη δυνατότητα να μπορούμε να λέμε ότι η κυβερνητική πολιτική υγείας που είδαμε το προηγούμενο χρονικό διάστημα οδηγείται εκεί που θα θέλαμε για τους ασθενείς. Είδαμε την αντιμετώπισή τους στον τρόπο με τον οποίο νομοθετήσατε την κατάργηση ουσιαστικά του Εθνικού Συστήματος Υγείας, την πλήρη εμπορευματοποίηση του συστήματος, που αυξάνει τεράστια τις ιδιωτικές δαπάνες υγείας, με το να παραχωρείτε ουσιαστικά την αντιμετώπιση της ανακουφιστικής φροντίδας σε δομές φιλανθρωπίας, σε δομές ιδιωτικών κλινικών, στις ιδιωτικές ασφαλιστικές εταιρείες.

Όλα αυτά δεν δίνουν τη δυνατότητα να μπορούμε να πούμε ότι υπάρχει ένας σχεδιασμός ο οποίος οδηγεί εκεί που θα θέλαμε να οδηγηθούμε εμείς με τις παρεμβάσεις που κάναμε. Οι έξι προτάσεις, οι οποίες από εμάς ήταν προτεραιοποιημένες, αλλά και κοστολογημένες για το τι πρέπει να γίνει με τα καθήκοντα τα οποία βάζουμε σε προτεραιότητα, δείχνουν τον τρόπο με τον οποίο θα μπορούσαμε να οδηγηθούμε σε ένα ολοκληρωμένο, ποιοτικό, δωρεάν σύστημα υγείας.

Αυτά τα ζητήματα, λοιπόν, που δεν λύνονται από τις παρεμβάσεις της Νέας Δημοκρατίας, είναι ζητήματα κρίσιμα στο προεκλογικό διάστημα, στο οποίο αν χρειάζονται ορισμένες συγκλίσεις, είναι εκείνες στα θέματα τα οποία ενδιαφέρουν τη ζωή των ανθρώπων, ενδιαφέρουν τα δικαιώματά τους, ενδιαφέρουν όλα εκείνα που περιμένουν σε μια περίοδο στην οποία υπάρχει η δυνατότητα να τα εγγυηθούμε.

Θεωρώ, λοιπόν, καταλήγοντας, ότι αν θέλουμε σήμερα να κάνουμε κάποιες ευχές για στις γιορτές, είναι εκείνες που οδηγούν στο να κάνουμε όλοι το καθήκον μας απέναντι σε μια πορεία μετάβασης στο ολοκληρωμένο και ποιοτικό σύστημα υγείας, γιατί αυτά τα ζητήματα είναι εκείνα που οδηγούν, κύριε Γεωργιάδη, σε συγκλίσεις, αυτά είναι τα ζητήματα τα οποία περιμένει ο ελληνικός λαός για την ετυμηγορία του στις εκλογές, αυτά είναι τα ζητήματα που θα μας δώσουν τη δυνατότητα να έχουμε το πλεονέκτημα να είμαστε πρώτο κόμμα στις επόμενες εκλογές και να μπορούμε να κάνουμε συμμαχική προοδευτική κυβέρνηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Υπουργός κ. Γεωργιάδης. Μένουμε μόνο στην τροπολογία. Πέραν της τροπολογίας δεν θα αναφερθείτε σε οτιδήποτε άλλο.

Ορίστε, κύριε Υπουργέ, έχετε τον λόγο αυστηρά για την τροπολογία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχουμε καταθέσει μια τροπολογία. Μπαίνω σ’ αυτά που μας αφορούν και έχουν πολιτικό ενδιαφέρον. Το ένα είναι η διάταξη για τη «GOLDEN VISA». Τι αλλάζει σε σχέση με το παρελθόν; Τι είναι αυτό που εισηγούμαστε σήμερα στο Σώμα; Μέχρι σήμερα η πενταετής «GOLDEN VISA» δινόταν -άδεια διαμονής δηλαδή- σε κάθε επενδυτή ο οποίος έκανε μια επένδυση σε ακίνητο από 250.000 ευρώ.

Με τη ρύθμιση που τώρα εισηγούμαστε αλλάζουν τα εξής: Για το κέντρο της Αθήνας, για τα νότια προάστια της Αθήνας, για τα βόρεια προάστια της Αθήνας και για το κέντρο της Θεσσαλονίκης, καθώς και για κάποιες άλλες περιοχές υψηλής -ας το πούμε έτσι- οικονομικής δραστηριότητας όπως η Μύκονος και η Σαντορίνη, το όριο των 250.000 μεταβάλλεται στις 500.000 ευρώ για ένα ακίνητο. Το τονίζω αυτό.

Ποιος είναι ο λόγος που γίνεται αυτή η μεταβολή; Το πρόγραμμα της «GOLDEN VISA» έχει πάει αρκετά καλά όλα αυτά τα χρόνια, έχει φέρει στην ελληνική οικονομία από το 2014 που πρωτοψηφίστηκε επί Νότη Μηταράκη, Αναπληρωτού Υπουργού Ανάπτυξης τότε στην κυβέρνηση Σαμαρά, περίπου 3 δισεκατομμύρια ευρώ επενδύσεις. Όμως, με την πολύ μεγάλη αύξηση της οικοδομικής δραστηριότητας, του real estate και την ανάπτυξη της ελληνικής οικονομίας τα τελευταία χρόνια σε συνδυασμό με την άνοδο της «GOLDEN VISA», στο κέντρο της Αθήνας και στο κέντρο της Θεσσαλονίκης δημιουργείται πολύ μεγάλη αύξηση στην τιμή των ενοικίων. Σίγουρα σ’ αυτό έχει παίξει ρόλο και το Airbnb που συνδυάζεται μ’ όλα αυτά.

Για να μειώσουμε, λοιπόν, την πίεση στα ακίνητα και στα ενοίκιά τους σ’ αυτές τις περιοχές, ανεβάζουμε το όριο, ώστε να μην μπορούν να αγοράζουν μικρά διαμερίσματα σ’ αυτές τις περιοχές για να τα κάνουν Airbnb και να κρατάνε τη «GOLDEN VISA». Εάν θέλουν αυτοί οι επενδυτές να δώσουν 250.000 ευρώ, θα μπορούν να κατευθυνθούν σε λιγότερο οικονομικά ανεπτυγμένες περιοχές της Αττικής, παραδείγματος χάριν στη δυτική Αθήνα, όπου εκεί μπορούν να βρουν ακίνητα τέτοιας αξίας, τα οποία είναι σε πληθώρα, χρήζουν ανακαινίσεως και χρήζουν επενδυτών. Για το κέντρο των Αθηνών και τις περιοχές που σας είπα δεν υπάρχει τόσο μεγάλη ανάγκη.

Επειδή αυτή είναι μια ξαφνική και μεγάλη μεταβολή, δίνουμε περιθώριο μέχρι τις 30 Απριλίου σε όποιον έχει ήδη κλείσει συμφωνία να δώσει προκαταβολή και να πάρει το ακίνητό του στην παλαιά τιμή, δηλαδή στις 250.000 και τη «GOLDEN VISA», αρκεί να έχει δώσει προκαταβολή μέχρι 30 Απριλίου και να έχει ολοκληρώσει τη μεταβίβασή του μέχρι το τέλος του χρόνου. Άρα δίνουμε και ένα εύλογο χρονικό διάστημα προσαρμογής της αγοράς, ώστε να μη γίνει ζημιά στη «GOLDEN VISA». Έχουμε βάλει και τα τρία βήτα στις 500.000.

Επίσης, ξέχασα να αναφέρω ότι είναι σαράντα προάστια. Θα υπολογίσετε όχι μόνο τη νότια Αθήνα, αλλά και την περιοχή Βάρης - Βούλας - Βουλιαγμένης για τους ίδιους λόγους. Είναι μια περιοχή με ήδη πολύ αναπτυγμένη την αγορά των ακινήτων. Αυτή είναι η ρύθμιση για το «GOLDEN VISA». Μπορείτε να με ρωτήσετε γι’ αυτό ό,τι θέλετε.

Μια δεύτερη ρύθμιση που έχει πολιτικό ενδιαφέρον είναι το άρθρο 7 της σχετικής τροπολογίας, το οποίο τι λέει; «Στο πλαίσιο της παραγράφου 4 του άρθρου 170 του νόμου τάδε, η υπό εξυγίανση εταιρεία με την επωνυμία «Ναυπηγικές και Βιομηχανικές Επιχειρήσεις «ΕΛΕΥΣΙΝΑ Α.Ε.» απαλλάσσεται από την υποχρέωση της προσκόμισης φορολογικής και ασφαλιστικής ενημερότητας έναντι οποιασδήποτε αρχής και φορέα έως τις 31 Δεκεμβρίου του 2023».

Γιατί φέρνουμε αυτή τη ρύθμιση; Όπως ξέρετε, μαζί με τον ΣΥΡΙΖΑ ψηφίσαμε το σχέδιο εξυγίανσης των Ναυπηγείων Ελευσίνας. Ήδη το σχέδιο αυτό, αφού πέρασε και από την επιτροπή της Βουλής όπου ενημερώσαμε, έχει κατατεθεί στο αρμόδιο δικαστήριο και έχει πάρει δικάσιμο για τις 15 Φεβρουαρίου. Θα βγει η απόφαση σε τρεις - τέσσερις μήνες. Μέχρι να γίνει η μεταβίβαση θα χρειαστεί σίγουρα περίπου όλο το 2023.

Όμως, και εμείς το θέλαμε και οι εργάτες το θέλανε και τελικώς και η αγορά το ήθελε και το ναυπηγείο έχει ήδη ξεκινήσει να λειτουργεί. Ήδη το πρώτο πλοίο με σημαία του κ. Πέτρου Παππά έχει πάει στο ναυπηγείο και επισκευάζεται.

Μπορώ να ανακοινώσω στο Σώμα και κάτι που δεν έχω πει, κύριε Πρόεδρε. Αναμένεται τις επόμενες μέρες να πάνε και αρκετά περισσότερα πλοία προς επισκευή. Από το έως τώρα ενδιαφέρον προβλέπεται ότι μέσα στο μήνα Φεβρουάριο όλοι οι ντόκοι του Ναυπηγείου Ελευσίνας θα είναι γεμάτοι με πλοία ελληνικά προς επισκευή στο ναυπηγείο.

Ετέθη, λοιπόν, το ζήτημα: Πώς θα εργάζονται οι εργαζόμενοι και θα πληρώνονται κανονικά και θα πληρώνονται οι ασφαλιστικές τους εισφορές και θα γίνεται η οικονομική δραστηριότητα σωστά, εφόσον η εταιρεία αυτή είναι υπό εξυγίανση και λόγω των παλαιότερων χρεών δεν μπορεί να έχει τη σχετική ενημερότητα;

Γι’ αυτόν τον λόγο δίνουμε ενημερότητα με νόμο, ώστε να μπορεί το ναυπηγείο να λειτουργεί και οι εργαζόμενοι να πληρώνονται κανονικά στην ενδιάμεση περίοδο, έως ότου γίνει δεκτό από το δικαστήριο το σχέδιο εξυγίανσης και εφαρμοστεί και πάρει μετά την κανονική του ροή το χρέος και ρυθμιστεί κατά τον τρόπο που θα προβλέπει η δικαστική απόφαση. Αυτός είναι ο λόγος που έχει μπει αυτή η τροπολογία και είναι, όπως καταλαβαίνετε, εξαιρετικά υπέρ των εργατών.

Θα ήθελα να ενημερώσω το Σώμα ότι χθες είχα την εξαιρετική τύχη να επισκεφτώ τα Ναυπηγεία Ελευσίνας. Αυτό που θέλω να σας πω πιστεύω ότι θα είναι μια χαρά και για τον ΣΥΡΙΖΑ. Δεν θέλω να το πω μόνος μου, γιατί μαζί ψηφίσαμε το σχετικό σχέδιο εξυγίανσης. Άλλωστε έχω πει πολλές φορές ότι το σχετικό σχέδιο είχε ξεκινήσει από την περίοδο ΣΥΡΙΖΑ.

Ο επενδυτής κ. Πάνος Ξενοκώστας αποφάσισε -και αυτό είναι ένα πολύ ισχυρό δείγμα της πίστης του στην επιτυχία του σχεδίου- και πλήρωσε όλους τους εργάτες του Ναυπηγείου Ελευσίνας με 2.000 ευρώ έναντι των χρεών που έχει ο κάθε εργαζόμενος λαμβάνειν από το ναυπηγείο, σύμφωνα με το σχέδιο εξυγίανσης. Έδωσε, δηλαδή, η εταιρεία «ΟΝΕΧ» 1,2 εκατομμύριο ευρώ.

Αυτό έχει μεγάλη σημασία, κύριε Πρόεδρε, διότι δεν ήταν υποχρεωμένη από το σχέδιο να το κάνει. Οι υποχρεώσεις της εταιρείας «ΟΝΕΧ» ξεκινούν από την ώρα που θα εκδοθεί από το δικαστήριο η σχετική δικαστική απόφαση και όχι πριν. Και έχει και ένα ρίσκο αυτή η καταβολή των χρημάτων, καθόσον εάν για οποιονδήποτε λόγο το σχέδιο ναυαγήσει αυτά τα χρήματα έχουν χαθεί. Όμως, η εταιρεία ήθελε να δείξει την πίστη της στην επιτυχία του σχεδίου και πλήρωσε προκαταβολικά -ας το πούμε έτσι- τους εργαζόμενους εν όψει εορτών, 2.000 ευρώ τον καθένα και έτσι είναι και ο πρώτος μισθός από ιδιώτη που λαμβάνουν μετά από οκτώ χρόνια. Δηλαδή, τα χρήματα που έπαιρναν στο Ναυπηγεία Ελευσίνας ήταν όλα που το κράτος μέσω της γνωστής τριμερούς συμβάσεως με το Πολεμικό Ναυτικό.

Επίσης, μέσα στις τροπολογίες αυτές έχουμε βάλει και την παράταση κατά ένα ακόμη έτος του παγώματος στο όριο του 3% της αυξήσεως των επαγγελματικών μισθώσεων. Θέλω να εξηγήσω τι είναι αυτό, έχει κάποιο ενδιαφέρον για την αγορά και σηκώνει και έναν αντίλογο. Τα περισσότερα μισθωτήρια επαγγελματικής μίσθωσης στην Ελλάδα ήταν φτιαγμένα με βάση τον πληθωρισμό. Δηλαδή, είχαν ως σημείο ετήσιας αύξησης τον πληθωρισμό ή τον πληθωρισμό συν κάτι. Αυτό ήταν πολύ σύνηθες, καθώς ο πληθωρισμός θεωρείτο γενικά ότι θα είναι χαμηλός κάτω του 3%. Και έτσι πήγαινε η αγορά.

Πέρσι, όταν μετά την εισβολή του Προέδρου Πούτιν στην Ουκρανία ο πληθωρισμός εξερράγη και έφυγε ξαφνικά πολύ ψηλά, με πολύ μεγάλη ταχύτητα, για να προλάβουμε τις ζημιές που θα πάθαιναν οι μικρομεσαίες επιχειρήσεις εάν αυτό εφαρμοζόταν, βάλαμε όριο 3% και είχαμε πει ότι θα δούμε αν θα πρέπει να παραταθεί αναλόγως των εξελίξεων. Δυστυχώς, ο πόλεμος δεν έχει τελειώσει. Ο πληθωρισμός παραμένει υψηλός. Δεν ξέρω πού θα κλείσει σε ετήσια βάση, πάντως θα κλείσει σίγουρα κοντά στο 10%, δεν θα είναι εννοώ κοντά στο 5%, θα είναι κοντά 10%. Μπορεί να είναι 9,5%, μπορεί να είναι 9%, μπορεί να είναι 9,6%, πάντως θα είναι κάπου εκεί. Αυτό τι θα σήμαινε; Ότι εάν δεν βάλουμε και φέτος το όριο του 3% όλες οι επιχειρήσεις που έχουν τον όρο του πληθωρισμού στο μισθωτήριο συμβόλαιο θα πληρώσουν πολύ μεγάλη αύξηση ενοικίου.

Εμείς δεν θέλουμε οι επιχειρήσεις οι οποίες ήδη υφίστανται τις συνέπειες της πανδημίας, την αύξηση του ρεύματος, την αύξηση -γενικώς- των πρώτων υλών, την αύξηση του βασικού μισθού, που θα έρθει και καινούργια, να δεχθούν και την πίεση του ενοικίου όπου αυτό θα μπορούσε να δημιουργήσει σοβαρά προβλήματα στη λειτουργία τους και άρα πιθανή απώλεια θέσεων εργασίας. Άρα παρατείνουμε το όριο του 3% με τις εξαιρέσεις που είχαμε θεσμοθετήσει και πέρσι για ένα ακόμη έτος.

Λέω ότι αυτό σηκώνει αντίλογο, διότι αφήνει εκτεθειμένους στον πληθωρισμό τους ιδιοκτήτες. Εγώ δεν θέλω να πω ότι δεν με απασχολεί, η Κυβέρνηση είναι για όλους και για τους ενοικιαστές και για τους ιδιοκτήτες και άρα σίγουρα είναι μια αδικία αυτή που υφίστανται οι ιδιοκτήτες για δεύτερη συνεχόμενη χρονιά. Θεωρούμε, όμως, ότι το κοινό δημόσιο συμφέρον όλων μας είναι να μην διαταραχτεί ο οικονομικός κύκλος και να μη χαθούν θέσεις εργασίας. Αυτό είναι κάτι που και οι ιδιοκτήτες ακινήτων θα πρέπει να καταλάβουν ότι είναι σημαντικό. Σε αυτή την κρίσιμη στιγμή που βρισκόμαστε πρέπει να διατηρηθεί η οικονομία σε λειτουργία και γι’ αυτόν τον λόγο αναγκαζόμαστε να πάρουμε ένα μέτρο έκτακτο. Ελπίζω να μην χρειαστεί να το πάρουμε καμμία άλλη χρονιά και του χρόνου πια ο πληθωρισμός να έχει αποκλιμακωθεί και να μπορούμε να αφήσουμε την αγορά να λειτουργήσει χωρίς καμία τέτοιου τύπου κρατική παρέμβαση.

Αυτές είναι οι ρυθμίσεις που έχουν πολιτικό ενδιαφέρον. Οι υπόλοιπες είναι τυπικές ρυθμίσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Ορίστε, κύριε Υπουργέ, έχετε τον λόγο. Ήρθε η σειρά σας.

Θέλετε να προηγηθεί ο κ. Καραθανασόπουλος;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αν θέλει να μιλήσει ο κ. Καραθανασόπουλος…

Περιμένω ότι θα εξάρει το νομοσχέδιο, οπότε ας προηγηθεί!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βλέπω τίτλους: τα βρήκε η Νέα Δημοκρατία με το ΚΚΕ! Προς Θεού, αστειεύομαι.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε. Συζητάμε ένα συγκεκριμένο νομοσχέδιο το οποίο τιτλοφορείται: Ολοκληρωμένο Σύστημα Παροχής Ανακουφιστικής Φροντίδας και άλλες διατάξεις. Ο τίτλος αυτός, κύριε Υπουργέ, είναι προσχηματικός, γιατί αυτό το οποίο θέλετε να εφαρμόσετε νομοθετείται, δεν είναι ούτε ολοκληρωμένο, αλλά ούτε και σύστημα.

Υπάρχει ανάγκη για ένα τέτοιο σύστημα ολοκληρωμένο; Βεβαίως. Για την ανακουφιστική φροντίδα. Αλλά, χρειάζεται αυτό το σύστημα να είναι ενταγμένο σε μια ενιαία διαδικασία, μέσα σε καθετοποιημένες δομές, ενταγμένες σε ένα αναβαθμισμένο δημόσιο σύστημα υγείας και όχι ξεκρέμαστες. Απλώς εσείς αυτό το οποίο κάνετε είναι ότι εναποθέσατε τις όποιες ελπίδες για παροχή ανακουφιστικής φροντίδας σε διάφορους φορείς. Είτε είναι εθελοντικές οργανώσεις, είτε είναι ΜΚΟ, είτε σε ιδιώτες με κερδοσκοπικούς ή μη κερδοσκοπικούς φορείς.

Από αυτή την άποψη, βεβαίως, το ΚΚΕ -όπως πολύ σωστά τόνισε ο εισηγητής μας και ανέλυσε το νομοσχέδιο- είναι αντίθετο. Και στα υπόλοιπα θέματα τα οποία κάνετε, όπως οι παρατάσεις λόγω COVID όπου επί της ουσίας είναι μια παράταση στην εργασιακή εμπειρία την οποία κάνετε και αξιοποιείτε την πανδημία για να μονιμοποιηθούν οι αντεργατικές ανατροπές, αντί να προχωρήσετε στη μονιμοποίηση των εκτάκτων εργαζομένων υγειονομικών, νοσηλευτών και λοιπών, αντί να προχωρήσετε σε προσλήψεις μόνιμου προσωπικού στα νοσοκομεία και στην πρωτοβάθμια φροντίδα υγείας, αντί να διασφαλίσετε την άμεση επιστροφή όλων αυτών των οποίων έχετε βάλει σε αναστολή εργασίας.

Περνώντας τώρα σε ζητήματα τα οποία τέθηκαν κατά τη διάρκεια της συζήτησης, θα ήθελα να πω το εξής κύριε Πρόεδρε, κάνοντας μία δήλωση.

Ως Κοινοβουλευτική Ομάδα του ΚΚΕ δεν έχουμε εξουσιοδοτήσει κανέναν από άλλο κόμμα να μιλάει για λογαριασμό μας ή εκ μέρους μας, όπως σήμερα έκανε για παράδειγμα ο Κοινοβουλευτικός Εκπρόσωπος της Νέας Δημοκρατίας, κ. Βρούτσης. Τι είπε δηλαδή; Είπε ότι: Είμαι ευτυχισμένος γιατί όλα τα κόμματα συμφωνούν με τη φιλοσοφία της τροπολογίας για την «κάρτα τροφίμων» και ότι όποια διαφωνία τους ή επιφυλάξεις έχουν απλά και μόνο να κάνουν με ποσοτικά χαρακτηριστικά, πέντε επάνω, πέντε κάτω. Αυτά είπε ο κ. Βρούτσης. Δεν είναι όμως έτσι, κύριε Βρούτση. Εμείς δεν διαφωνούμε με τα ποσοτικά χαρακτηριστικά της τροπολογίας. Εμείς διαφωνούμε με την ουσία της τροπολογίας. Διαφωνούμε, μάλιστα, και με τα δύο συστατικά στοιχεία που έχει η συγκεκριμένη τροπολογία.

Διαφωνούμε αρχικά με την επιδοματική λογική, γιατί πρόκειται για μέτρα προσωρινού χαρακτήρα, για μέτρα τα οποία δεν καλύπτουν παρά ένα πολύ μικρό μέρος των πολύ σημαντικών απωλειών που έχουν υποστεί το τελευταίο διάστημα και λόγω της ακρίβειας τα λαϊκά στρώματα. Είναι, δηλαδή, ένα επισιτιστικό επίδομα προεκλογικού χαρακτήρα, σταγόνα στον ωκεανό των τεράστιων απωλειών που είχαν τα λαϊκά στρώματα. Ένα επισιτιστικό επίδομα το οποίο δεν αντιμετωπίζει τις αιτίες της ακρίβειας, αντίθετα μπορεί να αποδειχθεί ότι δεν εμποδίζει και την ανοδική της πορεία, το επόμενο διάστημα.

Εμείς ως ΚΚΕ προτείνουμε: Αυξήσεις στους μισθούς, οι οποίες θα καλύπτουν όχι μόνο τις απώλειες λόγω της ακρίβειας, αλλά και θα οδηγούν στην αύξηση του πραγματικού μισθού των εργαζομένων, στην αύξηση των πραγματικών συντάξεων των συνταξιούχων. Γι’ αυτό, άλλωστε, καταθέσαμε και τροπολογία -για παράδειγμα- για την επαναφορά του δέκατου τρίτου και δέκατου τέταρτου μισθού για όλους τους εργαζόμενους στον δημόσιο τομέα και την επαναφορά της δέκατης τρίτης και δέκατης τέταρτης σύνταξης για όλους τους συνταξιούχους. Και αυτό γιατί μέσα από αυτή την τροπολογία πραγματικά θα υπάρχει μια σημαντική ανακούφιση των εργαζομένων και των συνταξιούχων.

Μπορούμε να προεξοφλήσουμε -έχει κατατεθεί ξανά αυτή η τροπολογία- την αρνητική στάση της Κυβέρνησης. Επίσης, μπορούμε και να καταγράψουμε, ταυτόχρονα, και την αφωνία των άλλων κομμάτων, παρά το γεγονός ότι τους προκαλέσαμε στην αρχή της συνεδρίασης να τοποθετηθούν. Αφωνία η οποία μπορεί να μεταφραστεί και ως άρνησή τους.

Προτείνουμε, επίσης, την κατάργηση και όχι τη μείωση της φοροληστείας των λαϊκών στρωμάτων μέσω των έμμεσων φόρων για τα τρόφιμα και για τα άλλα είδη λαϊκής κατανάλωσης. Προτείνουμε την κατάργηση της έμμεσης φορολογίας, αλλά και των ειδικών φόρων κατανάλωσης για την ενέργεια και τα καύσιμα. Και σε αυτό έχουμε καταθέσει, επίσης, τροπολογία.

Δεύτερον, διαφωνούμε με τη λογική να φορολογηθούν απλά και μόνο τα υπερκέρδη. Δηλαδή, με το καπιταλιστικό κέρδος είναι όλα καλά καμωμένα; Δεν υπάρχει πρόβλημα; Τι, δηλαδή; Με αυτόν τον τρόπο πρέπει να νομιμοποιήσουμε στη λαϊκή συνείδηση ότι δεν φταίει το κέρδος των καπιταλιστών, αλλά φταίει απλά και μόνο η κάποια αισχροκέρδεια, που βεβαίως υπάρχει και αυτή;

Όμως, τι στάση κρατούν τα άλλα κόμματα για το κέρδος; Το θεωρούν ως θετικό και ότι πρέπει να υπάρχει στις επιχειρήσεις. Αλήθεια, από πού προέρχεται το κέρδος; Δεν προέρχεται από τον μόχθο του εργαζόμενου, από την κλεμμένη απλήρωτη εργασία του και από τη ληστεία σε βάρος του λαού; Αυτή είναι η πηγή του κέρδους. Δεν υπάρχει άλλη πηγή του καπιταλιστικού κέρδους. Κι εσείς, όλα τα άλλα κόμματα, δηλαδή, του αστικού πολιτικού συστήματος, αυτό ακριβώς θέλετε να συγκαλύψετε και να απαλλάξετε το κέρδος. Μάλιστα, θέλετε να συγκαλύψετε ότι αυτό ακριβώς αποτελεί και τον κατ’ εξοχήν υπεύθυνο των προβλημάτων που αντιμετωπίζει όχι μόνο η εργατική τάξη, αλλά και οι αυτοαπασχολούμενοι επαγγελματίες, οι βιοπαλαιστές αγροτοκτηνοτρόφοι, γιατί εξαιτίας του καπιταλιστικού κέρδους και τα λαϊκά στρώματα συνολικά βλέπουν καθημερινά να διευρύνεται η ψαλίδα όλο και περισσότερο ανάμεσα στις δυνατότητες, αλλά και στο επίπεδο ικανοποίησης των αναγκών.

Αυτό, άλλωστε, το καπιταλιστικό κέρδος αποτελεί και την αιτία όξυνσης των κοινωνικών ανισοτήτων. Γι’ αυτό και όλα τα υπόλοιπα κόμματα δεν λέτε κουβέντα για την αποκατάσταση των απωλειών. Μιλάτε απλά και μόνο για κάποια επιδόματα φιλανθρωπίας λιγότερο ή περισσότερο προσωρινού χαρακτήρα, τα οποία και διαιωνίζουν την ομηρία, αλλά και τη συμπίεση των λαϊκών απαιτήσεων στα επίπεδα απλά και μόνο διαχείρισης της φτώχειας.

Η Κυβέρνηση πανηγυρίζει και διά μέσου του Υπουργού Ενέργειας για την απόφαση του Συμβουλίου Υπουργών της Ενέργειας, το οποίο μετά από μακροχρόνιες διαπραγματεύσεις κατέληξε σε έναν συμβιβασμό αντιτιθέμενων συμφερόντων για την επιβολή ενός πολύ υψηλού πλαφόν στο φυσικό αέριο στο ύψος των 180 ευρώ τη MWh, όταν τον Δεκέμβρη η τιμή της MWh βρίσκονταν στα 120 ευρώ. Από αυτή την άποψη, φαίνεται λοιπόν το πόσο υψηλό είναι, το πόσο εξυπηρετεί τα συμφέροντα των επιχειρηματικών ομίλων και όχι των λαϊκών αναγκών, ενώ πριν από ενάμιση χρόνο η τιμή της MWh ήταν στα 40 ευρώ. Άνθρακες, λοιπόν, ο θησαυρός!

Όμως, όχι απλά άνθρακες ο θησαυρός, αλλά ταυτόχρονα αυτό το πλαφόν μπορεί να οδηγήσει σε έλλειψη φυσικού αερίου στην Ευρώπη, αλλά και σίγουρα η επιβολή αυτού του πλαφόν δεν πρόκειται να αντιμετωπίσει την ενεργειακή ακρίβεια, γιατί δεν θίγει τις αιτίες του προβλήματος που βρίσκονται στην πράσινη μετάβαση σε συνθήκες απελευθερωμένης αγοράς ενέργειας. Γι’ αυτό και οι προτάσεις του ΚΚΕ αμφισβητούν αυτή την πορεία. Βρισκόμαστε σε αντίθεση με αυτή. Και γι’ αυτό καταθέτουμε στόχους πάλης που συγκρούονται με τα συμφέροντα των αρπακτικών της πράσινης ενέργειας και με την πολιτική της Ευρωπαϊκής Ένωσης για την απελευθέρωση.

Πρόκειται για στόχους πάλης που ιδιαίτερα στις σημερινές συνθήκες είναι επίκαιροι από το γεγονός ότι ήδη ανακοινώθηκαν από τους παρόχους ηλεκτρικής ενέργειας αυξήσεις ύψους 29% για τον Γενάρη. Τέτοιοι στόχοι πάλης, για παράδειγμα, είναι η δραστική μείωση και το πλαφόν χωρίς αποζημίωση στις επιχειρήσεις στα τιμολόγια ηλεκτρικού ρεύματος, φυσικού αερίου και πετρελαίου θέρμανσης, κατάργηση των ειδικών φόρων και του ΦΠΑ στο πετρέλαιο, στη βενζίνη, στο φυσικό αέριο, στην ηλεκτρική ενέργεια και βεβαίως να σταματήσουν άμεσα οι διακοπές ρεύματος σε οικογένειες που αδυνατούν να πληρώσουν.

Έτσι λοιπόν, κύριε Πρόεδρε, οι προτάσεις του ΚΚΕ δεν συναντιούνται με αυτές των άλλων κομμάτων, όπως και η διέξοδος που προτείνει το ΚΚΕ βρίσκεται στην αντίπερα όχθη από αυτά που λένε τα άλλα κόμματα, τα κόμματα δηλαδή τα οποία αποτελούν και τους απολογητές του συστήματος. Τα άλλα κόμματα είναι με την Ευρωπαϊκή Ένωση, το ΝΑΤΟ και τις Ηνωμένες Πολιτείες, ενώ εμείς είμαστε απέναντι σε αυτούς τους εμπρηστές των εργασιακών δικαιωμάτων, των λαϊκών δικαιωμάτων και των αναγκών του λαού.

Και μια και μπαίνουμε σε προεκλογική περίοδο, επαναλαμβάνεται για ακόμη μία φορά αυτό που είχαμε δει και στο παρελθόν, τα διάφορα, δηλαδή, παζάρια και αλισβερίσια, οι μεταγραφές ανάμεσα στα κόμματα, κάτι που επιβεβαιώνει ότι μόνο η ψήφος στο ΚΚΕ παραμένει ψήφος στο ΚΚΕ. Ενώ στα άλλα κόμματα μπορεί να ρίχνεις στην κάλπη «άλφα» κόμμα και στην πορεία να σου βρεθεί «βήτα» κόμμα.

Και βεβαίως δεν προκαλεί εντύπωση σε εμάς το γεγονός ότι αυτά τα αλισβερίσια γίνονται γιατί πρόκειται για αλισβερίσια ανάμεσα σε κόμματα που αποτελούν συγκοινωνούντα δοχεία και αυτή η επικοινωνία των συγκοινωνούντων δοχείων διευκολύνει και τις μεταγραφές. Γι’ αυτόν ακριβώς τον λόγο και η μόνη λύση που δεν αλλάζει μετερίζι προς όφελος του λαού είναι η αποφασιστική ισχυροποίηση παντού του ΚΚΕ.

Ευχαριστώ πολύ, κύριε Πρόεδρε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, μπορώ να κάνω μία ερώτηση στον κ. Γεωργιάδη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είναι εδώ;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αν δεν ήταν εδώ, δεν θα ζητούσα να του κάνω ερώτηση. Τον είδα που περιμένει και…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε, αν είναι να κάνουμε πινγκ πονγκ…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι πινγκ πονγκ, κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Επειδή ξέρω πώς πάνε αυτά και τα δελτία δεν έχουν ξεκινήσει ακόμα, πρόκειται για μια ερώτηση που αφορά κάτι συγκεκριμένο;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Σκουρλέτη, έχετε τον λόγο. Όμως, να είστε σύντομος, γιατί περιμένουν οι συνάδελφοι για να μιλήσουν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ναι, κύριε Πρόεδρε. Άλλωστε απ’ ό,τι ξέρω, ο κ. Γεωργιάδης παίζει τένις. Δεν ξέρω αν παίζει πινγκ πονγκ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πείτε την ερώτηση, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Άκουσα την τροπολογία σε σχέσημε τη «GOLDEN VISA» και ότι θα ενεργοποιηθεί από τον επόμενο Απρίλιο ένα νέο αυξημένο όριο σε κάποιες ακριβές περιοχές που έχουν αυξημένη ζήτηση. Η δικαιολόγηση γύρω από αυτό το ζήτημα ήταν η αντανάκλαση του Airbnb και της αυξημένης ζήτησης στα ενοίκια.

Το ερώτημα που τίθεται, λοιπόν, εδώ είναι το εξής: Εάν τελικά θεωρούμε ότι με αυτό το μέτρο μπορούμε να λύσουμε το υπαρκτό πρόβλημα της αύξησης των ενοικίων που δημιουργεί ιδιαίτερα προβλήματα στα νέα ζευγάρια -υπήρχε και μια ανάλογη συζήτηση στο χθεσινό νομοσχέδιο- ή απλώς προαναγγέλλοντας ότι αυτό θα γίνει τον προσεχή Απρίλιο, δίνουμε ουσιαστικά ένα σήμα ότι τρέξτε να αγοράσετε ό,τι έχει απομείνει, η αγορά εμφανίζει φαινόμενα κορεσμού και πηγαίνετε με 250.000 και στο Αιγάλεω και στο Περιστέρι, όπου εκεί θα ανέβουν με τη σειρά τους τα ενοίκια δημιουργώντας αντίστοιχα προβλήματα;

Θέλω να πω, δηλαδή, ότι αν κάποιος θέλει να απαντήσει στο οξυμένο κοινωνικό πρόβλημα του «housing», χρειάζεται και διοικητικά μέτρα που έχουν κατατεθεί συγκεκριμένα από τη μεριά μας και συγκεκριμένες πολιτικές. Χρειάζεται η τράπεζα, για παράδειγμα, που θα αφορά τα ακίνητα που παραμένουν κλειστά, παλαιά, κίνητρα προς τους ιδιοκτήτες, χρειάζεται χαμηλά επιδοτούμενα ενοίκια. Αυτά δεν μπορούν να γίνουν με τέτοιου είδους πολιτικές που μάλλον αποσκοπούν σε άλλου είδους καταστάσεις.

Εν πάση περιπτώσει, έρχομαι και σε κάτι τελευταίο με το οποίο και ολοκληρώνω. Νομίζω ότι το θέμα της άδειας παραμονής είναι ένα πιο σύνθετο θέμα, διότι με αφορμή και την «GOLDEN VISA» έχουν υπάρξει κατά καιρούς διάφορες περιπτώσεις προσώπων που εμφανίζονται ως επενδυτές, αλλά κάνουν κι άλλου είδους δουλειές. Αυτό, όμως, είναι ένα άλλο θέμα το οποίο απλώς το αναφέρω, χωρίς να σας ζητώ να το σχολιάσετε. Όμως, η εμπειρία λέει ότι θα πρέπει να έχουμε ένα μεγαλύτερο δίκτυ ασφαλείας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ δεν ισχυρίστηκα ότι με αυτή τη ρύθμιση λύνουμε το πρόβλημα των ενοικίων και το στεγαστικό πρόβλημα. Είπα ότι μία από τις αιτίες αύξησης των ενοικίων στο κέντρο των Αθηνών και της Θεσσαλονίκης είναι και η «GOLDEN VISA», διότι αυτά τα ακίνητα του μεγέθους των 250.000 ευρώ ήταν ακριβώς αυτά που κατά κανόνα οι επενδυτές τα αγόραζαν, τα μετέτρεπαν σε Airbnb -που είναι μία προσοδοφόρος διαδικασία- και με αυτόν τον τρόπο αύξαναν πάρα πολύ τη ζήτηση των ακινήτων σε αυτές τις περιοχές και άρα και τα ενοίκια.

Άλλωστε, χθες η Βουλή ψήφισε ειδικό νόμο για τη βοήθεια των νέων ζευγαριών να αποκτήσουν σπίτι. Κατά τη γνώμη μου, κακώς δεν το ψηφίσατε. Άρα και η χθεσινή και η σημερινή ρύθμιση -και άλλες που θα έρθουν- είναι όλες μαζί μία πολύ εκτεταμένη πολιτική για ένα υπαρκτό πρόβλημα.

Εδώ, κύριε Πρόεδρε -το λέω σε σας που καταλαβαίνετε πολύ καλά πώς δουλεύει η οικονομία- έχουμε πέσει κάπως θύματα της επιτυχίας. Πριν από δέκα χρόνια στην κρίση τα ακίνητα έμεναν απούλητα, τα ενοίκια έπεφταν, οι μηχανικοί ήταν χωρίς δουλειά, οι εργολάβοι στα όρια της χρεοκοπίας. Σήμερα έχουμε το ανάποδο πρόβλημα. Το real estate πηγαίνει πάρα πολύ καλά, μηχανικό χωρίς δουλειά δεν βρίσκεις ούτε για δείγμα. Αυτό, όμως, έχει οδηγήσει σε αύξηση των ενοικίων. Άρα προσπαθούμε να δούμε τώρα πώς μπορούμε να αντιμετωπίσουμε τον αρνητικό αντίκτυπο της επιτυχίας.

Τώρα, ως προς το γιατί δίνεται το διάστημα έως 30 Απριλίου, κάθε ρύθμιση τέτοιου τύπου που επεμβαίνει στην αγορά πρέπει να έχει ένα μεταβατικό διάστημα, γιατί κάποιοι είχαν ήδη ξεκινήσει συζητήσεις αγοράς ακινήτων, κάποιες προκαταβολές είχαν ήδη δοθεί, άρα θα ήταν πάρα πολύ άσχημο και κακή εικόνα για τη χώρα μας να το κόψουμε απότομα. Άρα πρέπει να δώσουμε και ένα εύλογο χρονικό διάστημα στην αγορά για να προσαρμοστεί.

Άλλωστε, στην αγορά της «GOLDEN VISA», κύριε Πρόεδρε, δεν είμαστε μόνοι μας. Έχουμε και ανταγωνιστές άλλες ευρωπαϊκές χώρες, οι οποίες έχουν ανάλογα προγράμματα και αν εμείς κάνουμε κάποια λάθος ρύθμιση εδώ, θα έχουν τον τρόπο να τους τραβήξουν προς τα εκεί.

Τώρα, αφήσαμε τις περιοχές της δυτικής Αθήνας, της δυτικής Αττικής ή της ανατολικής Αττικής εκτός των 500.000 ευρώ και το αφήσαμε στις 250.000 ευρώ, γιατί είναι διαφορετικό να πηγαίνει τους πελάτες της η «GOLDEN VISA» όλους μαζεμένους στο Παγκράτι, στο Κουκάκι ή στο Κολωνάκι και άρα σε έναν μικρό χώρο να μαζεύεις μεγάλη πίεση ακινήτων και άλλο να είναι απλωμένη σε όλη την Αττική και μάλιστα σε περιοχές, όπως σας είπα, που έχουν απούλητα ακίνητα, που ψάχνουν δηλαδή για αγοραστές στα ακίνητα.

Θα φέρω ένα παράδειγμα. Εγώ έκανα μια μεγάλη συζήτηση με δημάρχους της δυτικής Αθήνας πριν αποφασίσω κατ’ αυτόν τον τρόπο και όλοι ήταν ενθουσιασμένοι στην ιδέα ότι στις δικές τους περιοχές όπου υπάρχουν πολλά ακίνητα απούλητα και όχι σε καλή κατάσταση, θα έβρισκαν οι δημότες τους πιθανούς αγοραστές και για να αξιοποιούν την περιουσία τους και για να ανακαινίσουν τα σχετικά ακίνητα. Άρα είναι και ένα μέτρο που στρέφει αυτό το χρήμα προς αυτές τις περιοχές.

Το δεύτερο κομμάτι που θέσατε, ασφαλώς είναι έτσι όπως το λέτε, αλλά δείτε πώς έχει τώρα η πραγματικότητα. Τον νόμο για την «GOLDEN VISA» τον ψήφισε η κυβέρνηση Σαμαρά - Βενιζέλου. Όταν τον ψηφίσαμε, τον καταψηφίσατε τότε ως Αντιπολίτευση. Όταν γίνατε κυβέρνηση, όχι μόνο δεν τον καταργήσατε, αλλά τον συνεχίσατε και τον ανανεώσατε, διότι είναι ένας καλός νόμος που έφερνε χρήματα στην αγορά. Ο νόμος, πλην των ορίων τώρα των χρηματικών που αλλάζουμε, είναι ο ίδιος νόμος που ίσχυε και επί ΣΥΡΙΖΑ. Άρα όποια εχέγγυα περί του προσώπου είχε η κυβέρνηση ΣΥΡΙΖΑ, τα ίδια εχέγγυα περί του προσώπου έχει και η Κυβέρνηση της Νέας Δημοκρατίας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Απλώς υπάρχει εμπειρία τόσα χρόνια τώρα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σημειώστε δε ότι η Κυβέρνηση της Νέας Δημοκρατίας το 2014 δεν πρόλαβε να το εφαρμόσει. Το ψήφισε, αλλά μετά έπεσε. Άρα, κατά βάση, η «GOLDEN VISA» δούλεψε κατά το μεγαλύτερο μέρος της επί της δικιάς σας Κυβερνήσεως.

Τώρα, υπάρχει τέτοιο ζήτημα; Προφανώς και είναι δουλειά των Υπηρεσιών να το ελέγξουν, γι’ αυτό πηγαίνει μέσω αποκεντρωμένων διοικήσεων, για να γίνεται και αυτός ο έλεγχος. Δεν ξέρω αν είναι σε όλες τις περιπτώσεις άψογος, αλλά επειδή εδώ μιλάμε για πενταετή βίζα, δεν είναι τόσο μεγάλο το θέμα. Ίσως να παρασύρεστε από πράγματα που έχουν γίνει σε άλλες χώρες, αλλά εκεί τα προγράμματα που έχουν κατηγορηθεί δεν είναι της «GOLDEN VISA». Είναι τα προγράμματα του διαβατηρίου, της ιθαγένειας, το οποίο επειδή έχει αιώνια διάσταση, δημιουργεί και πολύ μεγαλύτερη ζημιά, ενώ στην πενταετία, αν κάποιος είναι απατεώνας ή οτιδήποτε άλλο, θα τον πιάσεις σίγουρα και δεν θα ανανεωθεί η πενταετία του και τέρμα. Στο διαβατήριο που είναι για πάντα, εκεί πραγματικά πρέπει να κάνεις μια πολύ πιο ενδελεχή έρευνα.

Άρα νομίζω ότι σε γενικές γραμμές το συγκεκριμένο κομμάτι δεν έχετε σοβαρό λόγο να το καταψηφίσετε, διότι σε κάθε περίπτωση το ότι πάμε το 250.000 ευρώ σε 500.000 ευρώ μόνο υπέρ αυτού πρέπει να είστε. Δεν μπορεί να είστε ενάντιοι σ’ αυτό, ακόμα και αν το πάρετε από την πλευρά την αντίπαλη. Άρα δεν βλέπω κάποιο σοβαρό λόγο για να πει ο ΣΥΡΙΖΑ «Όχι». Ούτε επίσης καταλαβαίνω ότι θα μπορούσε κάποιος άλλος να πει «έως το 3%» στα ενοίκια, το οποίο νομίζω ότι πρέπει να έχει την καθολική στήριξη της Βουλής, επισημαίνοντας ότι υπάρχει μία αδικία στους ιδιοκτήτες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Περιμένει και ο κ. Πλεύρης.

Ορίστε, κύριε Πλεύρη, έχετε, επιτέλους, τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν έπρεπε να διακόψετε τον κ. Γεωργιάδη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελείωσε ο κ. Γεωργιάδης…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ήμουν ηρεμότατος και δεν μίλησα για κάτι άλλο, παρά μόνο για την τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, σήμερα οπωσδήποτε επειδή είναι το τελευταίο νομοσχέδιο της χρονιάς και προφανώς υπάρχουν και άλλες τροπολογίες, σε έναν βαθμό αδικείται η συζήτηση ενός σημαντικού νομοσχεδίου που έχει να κάνει με την ανακουφιστική φροντίδα. Είναι μια σειρά από νομοσχέδια με κοινωνικό αποτύπωμα που έχουν ψηφιστεί και θα ψηφιστούν από το Υπουργείο Υγείας. Ήδη, σήμερα, στο Υπουργικό Συμβούλιο εισηγηθήκαμε δύο σημαντικά σχέδια δράσης και νομοσχέδιο. Μαζί με την Αναπληρώτρια Υπουργό Υγείας εισηγηθήκαμε το νέο πλαίσιο για τις μεταμοσχεύσεις και με την Υφυπουργό Ζωή Ράπτη εισηγηθήκαμε τη διαδικασία του σχεδίου δράσης για την ψυχική υγεία.

Σε όλο αυτό το διάστημα έχει ψηφιστεί το νομοσχέδιο για την υποβοηθούμενη αναπαραγωγή, καθώς επίσης και μια σειρά από άλλες κοινωνικές δράσεις και στο κομμάτι της ψυχικής υγείας και σε άλλα θέματα που έχουν κοινωνικό πρόσημο για ειδικές και ευάλωτες ομάδες.

Μ’ αυτόν τον τρόπο ολοκληρώνουμε το έτος με ένα νομοσχέδιο που πραγματικά ήταν μια μεγάλη απουσία από την ελληνική πραγματικότητα. Στις επιτροπές κάναμε εκτεταμένη συζήτηση για τις ρυθμίσεις του νομοσχεδίου. Στην πραγματικότητα, αυτή τη στιγμή οτιδήποτε λειτουργεί στο πλαίσιο ανακουφιστικής φροντίδας λειτουργεί με έναν τρόπο που δεν υπάρχει ένα ολοκληρωμένο σχέδιο και ένα ολοκληρωμένο δίκτυο δομών και πολλές φορές στις συζητήσεις που κάναμε είχαμε δει το κενό.

Ξεκίνησε η διαδικασία, όπως ειπώθηκε και στις επιτροπές, με το σχέδιο που υπήρχε για την αποτύπωση της κατάστασης που έγινε επί κυβερνήσεως του ΣΥΡΙΖΑ με τον Υπουργό Ανδρέα Ξανθό, προκειμένου να φτάσουμε να δούμε πού είναι το πρόβλημα και ερχόμαστε τώρα εμείς και θεσμοθετούμε το πλαίσιο.

Και εδώ πέρα θα ήθελα να κάνω αναφορά στον εισηγητή μας Βασίλη Οικονόμου που ήταν από τους ανθρώπους που και ως υπεύθυνος για το πρόγραμμα της Νέας Δημοκρατίας είχε εντάξει την αναγκαιότητα αυτή στον προγραμματισμό και στο πρόγραμμά μας, αλλά και ως πρόεδρος της επιτροπής και ως Βουλευτής, πάντοτε έλεγε ότι έχουμε καθυστερήσει να φέρουμε τις συγκεκριμένες ρυθμίσεις που ήδη τύγχαναν επεξεργασίας όλο αυτό το διάστημα, αλλά λόγω της πανδημίας δεν μπορούσαμε να το έχουμε ολοκληρώσει.

Θεσμοθετείται, λοιπόν, στη χώρα μας με μια μεγάλη καθυστέρηση ένα οργανωμένο σύστημα παροχής υπηρεσιών ανακουφιστικής φροντίδας που αφορά γύρω στους εκατόν τριάντα πέντε χιλιάδες ανθρώπους. Άμα σκεφτούμε και τις οικογένειες, καταλαβαίνουμε ότι έχει ένα έντονο κοινωνικό αποτύπωμα. Καθορίζονται οι όροι και οι προϋποθέσεις για τις δομές του δημόσιου και ιδιωτικού τομέα που μπορεί να παρέχουν αυτές τις υπηρεσίες, οι οποίες θα είναι δωρεάν στις δημόσιες δομές, αλλά και στο πλαίσιο των συμβάσεων με τον ΕΟΠΥΥ. Δίνουμε αυτή τη δυνατότητα κατά το πρότυπο που υπάρχει και σε άλλες παρεχόμενες υπηρεσίες που συνδέονται με ευάλωτο πληθυσμό. Δεν θα υπάρχουν συμμετοχές και θα καλύπτεται συνολικά το νοσήλιο από τον ΕΟΠΥΥ.

Παράλληλα δημιουργούμε το Εθνικό Μητρώο Ασθενών και καθορίζουμε τη διεπιστημονική ομάδα. Εδώ πέρα έχουν ληφθεί υπ’ όψιν παρατηρήσεις που έγιναν και για τη συμμετοχή των φυσικοθεραπευτών. Όλες αυτές οι παρεμβάσεις, όπως είπαμε, εντάσσονται σε ένα ευρύτερο πλαίσιο προκειμένου να υπάρξει ένα ολοκληρωμένο πλαίσιο ιατρικής κάλυψης και ιατρικής φροντίδας, από όπου δεν μπορεί να απουσιάζει η ανακουφιστική ιατρική.

Ειπώθηκαν κάποιες ενστάσεις στην επιτροπή που αναπτύχθηκαν και εδώ πέρα στην Ολομέλεια, που είχαν να κάνουν πρώτα απ’ όλα με τον δημόσιο χαρακτήρα στα νομοσχέδια τα οποία έχουμε ψηφίσει και πώς μπαίνει η ανακουφιστική φροντίδα σε αυτό το πλαίσιο. Δεν θα μπούμε στην κεντρική διαφωνία ότι εμείς πιστεύουμε ότι και με το νομοσχέδιο της πρωτοβάθμιας φροντίδας υγείας και τον προσωπικό γιατρό και με το νομοσχέδιο της δευτεροβάθμιας φροντίδας υγείας και τη δυνατότητα που δίνουμε στους γιατρούς μας να έχουν ήπιο ιδιωτικό έργο ή να υπάρχουν συμβάσεις μερικής απασχόλησης, έχουμε εξηγήσει ότι αυτές είναι οι δυνατότητες που ενισχύουν τον δημόσιο χαρακτήρα του συστήματος. Δεν θα το λύσουμε τώρα. Το έχουμε συζητήσει εκτενώς.

Αν πάμε όμως στην ανακουφιστική φροντίδα, με συγχωρείτε, κύριοι συνάδελφοι, αλλά δεν έχετε κανένα επιχείρημα, γιατί με τις διατάξεις όπως έρχονται οποιαδήποτε κυβέρνηση βρίσκεται στην εξουσία έχει δυνατότητα να αξιοποιήσει αυτές τις ρυθμίσεις σε οποιοδήποτε πρόσημο θέλει να ακολουθήσει. Δεν νομίζω, δηλαδή, ότι θα υπήρχε μια κυβέρνηση που θα έλεγε ότι θέλει αυτό να γίνεται αποκλειστικά από το δημόσιο ή αποκλειστικά από τις ιδιωτικές δομές.

Όπως λειτουργεί όλο το πλαίσιο στην υγεία μας, θα είναι οι δημόσιες δομές. Και στις δημόσιες δομές υπάρχουν και πόροι που συνδέονται με όλο αυτό το πλαίσιο που έχουμε πει και στο κομμάτι του Ταμείου Ανάκαμψης, τα οργανογράμματα των νοσοκομείων που θα θέλουν να αναπτύξουν. Προφανώς θα υπάρχει και η επενδυτική πρωτοβουλία, η οποία θα δραστηριοποιείται με μια επιχειρηματική δραστηριότητα που πάλι θα αποζημιώνεται από τον ΕΟΠΥΥ. Η σημασία και το κορυφαίο είναι ότι πια αυτοί οι άνθρωποι, αυτοί οι συνάνθρωποί μας, όσοι έχουν την οικονομική δυνατότητα μπορεί να βρίσκονται με μια αρκετά καλή παρακολούθηση στην οικία τους και όσοι δεν έχουν τη δυνατότητα κατά βάση βρίσκονται σε νοσοκομειακές δομές, χωρίς να είναι δουλειά των νοσοκομειακών δομών να παρέχουν αυτές τις υπηρεσίες, γιατί είναι ένα πλαίσιο ανακουφιστικής φροντίδας. Αυτό, λοιπόν, δημιουργούσε όλο το κενό το οποίο θα καλυφθεί. Οι διατάξεις, λοιπόν, έρχονται σε ένα πλαίσιο που ο καθένας μπορεί να τις εφαρμόσει.

Δεύτερο στοιχείο. Έγινε μια κριτική πώς μπορούν να τρέξουν οι διαδικασίες. Έχουμε επιλέξει τις διαδικασίες που κατά την άποψή μας μπορεί να οδηγηθούν μέσα σε ένα πλαίσιο βάθους. Δεν λέμε ότι αύριο το πρωί ψηφίσαμε την ανακουφιστική φροντίδα και ξαφνικά ως διά μαγείας λειτουργεί. Σε μια πρώτη φάση υπάρχουν δομές, κάτι που το γνωρίζουμε. Αναφέρθηκε η «Γαλιλαία» του Μητροπολίτη Μεσογαίας, που έχει γίνει από την Εκκλησία της Ελλάδος και είναι μια πολύ σημαντική δομή η οποία υπάρχει. Υπάρχουν και άλλες δομές. Άρα σε μια πρώτη φάση αυτές οι δομές θα μπορούν να προσαρμοστούν. Παράλληλα, θα μπορούν να αναπτυχθούν. Ερχόμαστε να υλοποιηθεί το Εθνικό Σχέδιο Δράσης από την ίδια την επιτροπή που θα γίνει. Προφανώς, εμπλέκεται το ΚΕΣΥ, γιατί μόλις ολοκληρωθεί αυτή η διαδικασία, θα πρέπει να κοστολογήσει αυτές τις πράξεις και να μπουν σε διαδικασία διαπραγμάτευσης για την αποζημίωση.

Υπάρχει ένας χρόνος σημαντικός, αλλά είναι πιο σημαντικό στη συνέχεια των δράσεων που έγιναν ως τώρα να υπάρξει αυτό το σχέδιο. Θα υπάρχει νομοθετική ρύθμιση και άρα θα τρέξουμε όλες αυτές τις δυνατότητες, ώστε γρήγορα να μπορέσουμε να έχουμε ένα ολοκληρωμένο δίκτυο ανακουφιστική φροντίδας.

Και εδώ πέρα έρχεται σε ένα πλαίσιο, όπου ασχέτως από ποια πλευρά το βλέπει ο καθένας, στη βασική φιλοσοφία δεν υπάρχει διαφωνία. Όλοι λίγο-πολύ, με την προσέγγιση που μπορεί να έχουν, πιστεύουν ότι πρέπει να έχουμε πόρους στην πρόληψη, ενισχυμένη πρωτοβάθμια φροντίδα υγείας, δευτεροβάθμια φροντίδα υγείας, έναν Εθνικό Οργανισμό Παροχών Υπηρεσιών Υγείας που να καλύπτει όλες αυτές τις υπηρεσίες, να στοχεύουμε στην κατ’ οίκον νοσηλεία πέρα από τη νοσοκομειακή νοσηλεία, να έχουμε ανακουφιστική φροντίδα, να έχουμε μια φαρμακευτική πολιτική που να μπορούμε να παίρνουμε τα φάρμακα στις καλύτερες δυνατές τιμές και να υπάρχει πρόσβαση σε όλες τις θεραπείες. Άρα, εκεί πέρα, στη φιλοσοφία δεν υπάρχει διαφωνία, υπάρχει στην υλοποίηση.

Σε όλο αυτό, λοιπόν, το πλαίσιο έχουμε και μια σειρά από διατάξεις οι οποίες έχουν να κάνουν και με τις παρατάσεις στις οποίες θα σταθώ, αλλά και με τις πολύ σημαντικές δράσεις τις οποίες έχουμε αναλάβει. Πρώτα απ’ όλα, ανανεώνονται οι συμβάσεις του συνόλου του επικουρικού προσωπικού που μπήκε λόγω COVID μέχρι 31-12-2023. Και εδώ πέρα θα το λέω πάντοτε από την ελληνική αντιπροσωπεία ότι δεν υπάρχει άλλη διαδικασία αυτοί οι άνθρωποι να παραμείνουν μόνιμα στο Εθνικό Σύστημα Υγείας, παρά από τη διαδικασία που υλοποιούμε εμείς αυτή τη στιγμή ως Κυβέρνηση.

Ποια είναι η διαδικασία; Δεδομένου ότι υπάρχει συνταγματικό κώλυμα αυτομάτως οι συμβάσεις από ορισμένου χρόνου να γίνουν αορίστου χρόνου, η διαδικασία είναι μία: Ανανεώνονται οι συμβάσεις, βγαίνουν προκηρύξεις, υπάρχει αυξημένη μοριοδότηση, συνταγματικά ανεκτή γιατί συνδέεται με την εμπειρία που έχουν αποκτήσει και όχι με επιβράβευση -αυτό είναι το συνταγματικό επιχείρημα, για να μπορεί να σταθεί- και παράλληλα αυτοί οι άνθρωποι θα εκμεταλλεύονται τις προκηρύξεις, θα μετατρέπουν τις συμβάσεις τους από ορισμένου σε αορίστου χρόνου με αυτή τη διαδικασία. Πολιτικά μπορούμε να συζητάμε ό,τι θέλετε. Διαδικασία, όμως, αυτόματης αλλαγής των συμβάσεων δεν υπάρχει. Πολιτικά κάποιοι λένε να έχει αλλάξει το Σύνταγμα. Έτσι είναι το Σύνταγμα. Αυτή είναι η διαδικασία.

Δεύτερον, κρατάμε τις συμβάσεις ορισμένου χρόνου σε μια φιλοσοφία που έχουμε πει ότι εμείς θέλουμε να υπάρχει και η δυνατότητα των προκηρύξεων αυτών και των διαγωνισμών στο βαθμό που θα είναι οικονομικές για το δημόσιο. Δίνουμε τη δυνατότητα, λοιπόν, της εξάμηνης παράτασης.

Και το πολύ σημαντικό είναι το εξής, επειδή έγινε κουβέντα με το υγειονομικό προσωπικό, κι εδώ πέρα, ναι, αυτό συνδυάζεται με το ότι θέλουμε να επιβραβεύσουμε αυτούς τους ανθρώπους που ήρθαν στην πιο δύσκολη καμπή στο Εθνικό Σύστημα Υγείας, τα τρίμηνα που κάλυπταν τους ανεμβολίαστους υγειονομικούς, και δεν θα παρέμεναν στο Εθνικό Σύστημα Υγείας από 1ης Ιανουαρίου που επιστρέφουν οι ανεμβολίαστοι υγειονομικοί. Δίνουμε τη δυνατότητα και σε αυτούς να γίνουν επικουρικοί αρχικά με την ανανέωση ενός εξαμήνου και παράλληλα, θα ακολουθήσουν την πορεία που ακολουθεί και το άλλο προσωπικό το οποίο βρίσκεται στο Εθνικό Σύστημα Υγείας λόγω της πανδημίας.

Να σας ενημερώσω κιόλας, γιατί γίνεται μια κουβέντα. Δεν υπάρχει νομοθετική πράξη που έχουμε να κάνουμε για τους ανεμβολίαστους υγειονομικούς. Δεν ανανεώνεται το μέτρο. Άρα, επιστρέφουν την 1η Ιανουαρίου και μάλιστα σήμερα συνεδρίασε η επιτροπή των εμπειρογνωμόνων και μας έχει εισηγηθεί -προφανώς θα συζητηθεί στο κομμάτι πια του Υπουργείου αν θα γίνει αποδεκτή η εισήγηση της επιτροπής- ότι η επιστροφή θα πρέπει να γίνει με δύο rapid test, με μάσκα υψηλής προστασίας, να διασφαλίζεται ότι το τεστ θα γίνεται για να υπάρξει καταγραφή, να υπάρχει επιτήρηση της τήρησης των μέτρων από τη διοίκηση και προφανέστατα η μη τήρηση θα συνιστά και πειθαρχικό αδίκημα, και για τους γιατρούς και τους νοσηλευτές να μη βρίσκονται σε μονάδες εντατικής θεραπείας, σε ΜΕΝΝ και σε χώρους όπου υπάρχουν ανοσοκατασταλμένοι ασθενείς, δηλαδή όπως είναι τα ογκολογικά τμήματα. Αυτή είναι η εισήγηση της επιτροπής για την επιστροφή των ανεμβολίαστων υγειονομικών.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Σε σχέση με τις αμοιβές τους από τότε που βγήκε η απόφαση;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν υπάρχει θέμα αμοιβών. Γυρίζουν και αρχίζουν να πληρώνονται.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ναι, αλλά η απόφαση είχε βγει εδώ και καιρό. Δεν ήταν με δική τους επιλογή εκτός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το Σ.τ.Ε., αν θέλετε να το συζητήσουμε εκατό φορές, έκρινε συνταγματικό το μέτρο, αλλά δεν έκρινε την τελευταία παράτασή του. Από εκεί και πέρα, δεν έχει πάρει καμμία θέση σε κομμάτι που συνδέεται. Εμείς λέμε για τη διαδικασία επιστροφών. Αυτή είναι εισήγηση, αυτή η εισήγηση θα αξιολογηθεί.

Άρα επιστρέφουν. Δεν έχει να κάνει κάποια άλλη πράξη είτε το Κοινοβούλιο είτε η διοίκηση από τη στιγμή που δεν ανανεώνεται το μέτρο. Στην υπουργική απόφαση που θα υπάρξει για τα μέτρα, όπως βγαίνει η αντίστοιχη ΚΥΑ, με βάση αυτή την εισήγηση της επιτροπής προφανώς θα κινηθούμε σε ένα τέτοιο πλαίσιο επιστροφής τους.

Παράλληλα, στο παρόν νομοσχέδιο διαγράφεται το πρόστιμο σε όσους συμπολίτες μας άνω των εξήντα δεν εμβολιάστηκαν και μετά την επιβολή του προστίμου εμβολιάστηκαν. Πάλι έγινε μια κριτική γι’ αυτό το μέτρο, που πραγματικά είναι ένα σκληρό μέτρο. Πιστέψτε με, δεν υπάρχει κάποιος Υπουργός ή κάποια κυβέρνηση που θέλει να βάζει πρόστιμο στους πολίτες ή να μην τους επιτρέπει να μπαίνουν σε κλειστούς χώρους ή να μην τους επιτρέπει να εργάζονται. Είναι δύσκολα μέτρα. Έτσι, όμως, ο εμβολιασμός από το 55% πήγε στο 80% και γι’ αυτές τις κατηγορίες που έχει φτάσει στο 91 - 92%, κύριοι συνάδελφοι, μόλις μπήκε το πρόστιμο υπήρξαν διακόσιες πενήντα χιλιάδες συμπολίτες μας που εμβολιάστηκαν σε αυτές τις ηλικίες. Άρα το πρόστιμο ήταν αποτελεσματικό, αλλά επειδή ακριβώς δεν είμαστε δογματικοί, το σταματήσαμε, όταν δεν είχε το νόημά του να κερδίσεις κάτι περισσότερο στον εμβολιασμό και τώρα λέμε ότι στους ανθρώπους που εμβολιάστηκαν να επιστραφεί πίσω. Παράλληλα, δίνουμε τη δυνατότητα να υπάρχει και να αποζημιώνεται το αντιγριπικό εμβόλιο, ακόμα και αν γίνεται χωρίς ιατρική συνταγή.

Έρχομαι σε ένα άλλο πλαίσιο που εξίσου είναι σημαντικό, ότι αναγνωρίζοντας την πίεση που υπήρξε στον κωδικό των διαγνωστικών κέντρων και των κλινικοεργαστηριακών γιατρών, εντάσσουμε άλλα 15 εκατομμύρια ευρώ στον κωδικό για τις διαγνωστικές εξετάσεις. Θα πρέπει να ξέρετε, κυρίες και κύριοι συνάδελφοι, γιατί έχετε όλοι μου έχετε πει γι’ αυτό το πρόβλημα και του του clawback ειδικά σε αυτές τις κατηγορίες, ότι με τις παρεμβάσεις που έχουν γίνει για το 2022 είτε με ανακατανομή του προϋπολογισμού του ΕΟΠΥΥ είτε με απευθείας χρήματα που μπήκαν στον προϋπολογισμό από το Υπουργείο Οικονομικών έχουν δοθεί περίπου 75 εκατομμύρια παραπάνω χρήματα από ό,τι είχαν προϋπολογιστεί στην αρχή. Άρα σε μεγάλο βαθμό την επιπλέον αύξηση που υπήρξε σε αυτούς τους κωδικούς λόγω του ότι για το χρονικό διάστημα του 2022 υπήρξε μεταφορά πληθυσμού από δημόσιες δομές σε ιδιωτικές δομές σε μεγάλο βαθμό -αναφερόμαστε στις διαγνωστικές εξετάσεις- έχουμε καλυφθεί, για να πάμε στο clawback, όπως υπήρχε. Και αυτό ήταν ένα αίτημα που το συζητούσαμε. Το είχαμε συζητήσει και με τον Πανελλήνιο Ιατρικό Σύλλογο, με τον Ιατρικό Σύλλογο Αθηνών και τον πρόεδρό του κ. Πατούλη. Όλοι οι ιατρικοί σύλλογοι είχαν θέσει αυτό το θέμα, οπότε σε έναν βαθμό προσπαθούμε να ικανοποιήσουμε αυτή τη δυνατότητα να είναι πολύ πιο εξορθολογισμένο το clawback, ενώ παράλληλα θα υπάρχει μια σειρά από διαρθρωτικά μέτρα.

Το πολύ σημαντικό το οποίο γίνεται στην τροπολογία την οποία φέρνουμε είναι ότι φέρνουμε τη διαδικασία να υπάρξουν προληπτικές εξετάσεις για την καρδιά, για τις καρδιαγγειακές παθήσεις. Όπως έχουμε πει, από το πρόγραμμα «ΔΟΞΙΑΔΗΣ» στο Ταμείο Ανάκαμψης υπάρχουν πέντε υποπρογράμματα: πρόληψη για τον καρκίνο του μαστού, πρόληψη για τον καρκίνο του τραχήλου της μήτρας, καρδιαγγειακές παθήσεις, πρόληψη για τον καρκίνο του παχέος εντέρου και πρόληψη για την παιδική παχυσαρκία.

Το πλαίσιο στο οποίο θα λειτουργήσει αυτό το πρόγραμμα είναι ότι αφορά συμπολίτες μας τριάντα έως εβδομήντα ετών, άρα πολύ μεγάλο πληθυσμό. Θα υπάρξουν δωρεάν εξετάσεις, όπως θα τις κρίνουν οι αντίστοιχες επιτροπές και θα υπάρχει και δωρεάν επίσκεψη σε γιατρό. Η επίσκεψη θα καλύπτεται με 20 ευρώ, θα είναι δωρεάν επίσκεψη και η σημασία που έχει είναι ότι αυτή την επίσκεψη θα την πληρώνονται και οι προσωπικοί γιατροί. Άρα είναι επιπλέον χρήματα στον προσωπικό γιατρό, που αυτή η δραστηριότητα θα μπορούσε κάποιος να πει ότι είναι μέσα στις υπηρεσίες του προσωπικού γιατρού, άρα είναι ένα επιπλέον κίνητρο. Θα την πληρώνονται και οι προσωπικοί γιατροί του δημοσίου, όσοι δηλαδή είναι στα κέντρα υγείας και έχουν μπει. Άρα πέρα από τα χρήματα που παίρνουν για αυτές τις εξετάσεις, την επίσκεψη που θα τους γίνεται, θα έχουν κι επιπλέον αμοιβή. Και θα την πληρώνονται προφανώς και άλλοι ελεύθεροι επαγγελματίες γιατροί, που δεν είναι προσωπικοί γιατροί και θα επιλέξουν οι πολίτες να τους επισκεφτούν.

Και μέσα σε αυτό το πλαίσιο -επειδή έγινε κουβέντα- με βάση τη διάταξη που υπήρξε για το ήπιο ιδιωτικό έργο των ιατρών του ΕΣΥ, αντιστοίχως τους δίνεται και η δυνατότητα με αυτό το νομοσχέδιο να μπορούν να είναι και προσωπικοί γιατροί με υπουργική απόφαση που θα βγει, προφανώς με διαφορετικό πληθυσμό ευθύνης, γιατί ακριβώς ο χρόνος ο οποίος θα εργάζονται με ιδιωτικό έργο είναι λιγότερος από το ιδιωτικό έργο το οποίο κάνει ο ελεύθερος επαγγελματίας.

Μέσα, λοιπόν, σε όλο αυτό το πλαίσιο θα πρέπει να δούμε ότι αυτό το νομοσχέδιο έχει έναν κορμό διατάξεων που έπρεπε να παραταθούν. Έχετε δει -επειδή υπάρχει και μια κριτική- ότι συνεχώς περιορίζονται αυτές οι διατάξεις και ειδικά το Υπουργείο Υγείας προσπαθεί σε αυτές τις διατάξεις να υπάρχει μια ιδιαίτερη προσοχή. Και σας λέω, κύριοι συνάδελφοι, ότι ειδικά σε ό,τι έχει να κάνει με προσωπικό, λόγω των συνθηκών COVID δίνονται οι δυνατότητες πολλών ανανεώσεων, που είναι σημαντικές, όπως και άλλες δυνατότητες. Λόγου χάριν, δεν μπορούμε μέσα στον χειμώνα να πούμε ότι δεν θα πάρουμε κλίνες, εάν χρειαστούμε, από τον ιδιωτικό τομέα. Άρα όλες αυτές οι διατάξεις τουλάχιστον και για το πλαίσιο του χειμώνα θα πρέπει να είναι σε μια παράταση, γιατί ακριβώς η πανδημία έχει κάποια άλλα χαρακτηριστικά -το βλέπουμε με τα στοιχεία τα οποία υπάρχουν- αλλά αυτό δεν σημαίνει ότι δεν πρέπει να είμαστε προετοιμασμένοι.

Άρα οι παρατάσεις οι οποίες δίνονται είναι παρατάσεις απόλυτα λελογισμένες και αντίστοιχα έρχονται με ένα νομοσχέδιο το οποίο, όπως βλέπετε, προσπαθεί να αποτυπώσει ένα έντονο κοινωνικό πρόσωπο σε κατηγορία συνανθρώπων μας που το περίμεναν. Ήταν από αυτά που είχαμε ενοχληθεί πολλές φορές ότι έχουμε καθυστερήσει. Είναι, αντίστοιχα, ρυθμίσεις που οι περισσότερες -αν δείτε και στην τροπολογία- έχουν τον χαρακτήρα του έκτακτου, γιατί συνδέονται με χρήματα τα οποία πρέπει να δοθούν. Μέσα στην τροπολογία δίνουμε παράταση και στους δικαιούχους του ΕΚΑΣ, όπως έχετε δει, για να μην πληρώνουν τη διαφορά στα φάρμακα. Ερχόμαστε και λέμε στα φάρμακα που είναι ναρκωτικά να μην υπάρχει καθόλου συμμετοχή των ασθενών, αντιλαμβανόμενοι ακριβώς και τις ιδιαίτερες συνθήκες οι οποίες υπάρχουν.

Πριν κλείσω, κύριε Πρόεδρε, κυρίες και κύριοι συνάδελφοι, θα ήθελα οπωσδήποτε να αναφερθώ στην πολύ σημαντική πρωτοβουλία που έρχεται εδώ. Είμαι ο Υπουργός που το εισηγείται, παρ’ όλο που δεν είναι διάταξη του Υπουργείου μου και έχει να κάνει με την συνεισφορά την οποία έχουμε στο 10% των αγορών που γίνονται σε καταναλωτικά προϊόντα, για τους συνανθρώπους μας, με τις διαδικασίες που υπάρχουν. Προσέξτε, κύριοι συνάδελφοι. Εδώ ακούω μια κριτική την οποία πολλές φορές δεν μπορώ να την καταλάβω. Έρχονταν κάποιοι, λόγου χάριν, και λέγανε «μειώστε τον ΦΠΑ». Αυτό δεν ήταν μια από τις κριτικές, το «μειώστε τον ΦΠΑ»; Το ακούμε πάντοτε. Έστω, λοιπόν, ότι η μείωση του ΦΠΑ πάει από το 23% στο 13% ή από το 13% στο 6% ή ότι το 13% γίνεται μηδέν. Εμείς ερχόμαστε εδώ και λέμε συνεισφορά 10%. Έρχεστε, λοιπόν, και κάνετε μια κριτική στο 10% που αθροιστικά έχει άμεση σχέση με αυτό που λέτε. Δηλαδή όταν προσπαθείτε να υποτιμήσετε το μέτρο λέγοντας «τι κερδίζει τελικά κάποιος τον μήνα;» σας πληροφορώ ότι κερδίζει περισσότερα κάνοντας χρήση αυτού του μέτρου τον μήνα, σε σχέση με το να υπήρχε μια απλή μείωση του ΦΠΑ. Και αντιθέτως -επειδή άκουσα και την κριτική που έγινε- οι μειώσεις του ΦΠΑ πολλές φορές μπορούν πιο εύκολα να μετακυλιστούν, παρά η δυνατότητα που υπάρχει.

Άρα βλέπετε ότι παρεμβαίνουμε στοχευμένα σε αυτόν που έχει τη μεγαλύτερη ανάγκη. Και μιλάμε για μια κυβέρνηση η οποία μείωσε τον ΦΠΑ, τον παρέλαβε παραπάνω τον ΦΠΑ και τον μείωσε, μείωσε όλους τους φορολογικούς συντελεστές, μείωσε τον εισαγωγικό φορολογικό συντελεστή στο 9% από το 22%. Ειδικά ο εισαγωγικός φορολογικός συντελεστής απευθύνεται στα μικρά και μεσαία εισοδήματα. Η μείωση του ΦΠΑ απευθύνεται και στα μικρά και μεσαία εισοδήματα και έρχεται στοχευμένα να βοηθήσει αυτούς που έχουν μεγαλύτερη ανάγκη.

Το να υπάρχει, λοιπόν, μια κριτική ότι «πρέπει να κάνετε περισσότερα πράγματα» προφανώς Αντιπολίτευση είστε κι αυτή είναι μια κριτική θεμιτή, όχι όμως το να προσπαθεί κάποιος να υποτιμήσει αυτό το μέτρο.

Κύριοι συνάδελφοι, εδώ ήμασταν όταν ανακοινωνόταν το μέτρο. Μια παγωμάρα είδαμε από αυτή την πλευρά στην ανακοίνωση του μέτρου και χρειάστηκε να περάσουν μία και δύο μέρες για να αρχίσετε να κάνετε μια αντιπολίτευση για την αντιπολίτευση. Με συγχωρείτε, αλλά αυτό σας προσβάλλει.

Αυτό πρέπει ξεκάθαρα να στηριχτεί, καθώς δημιουργεί ένα πολύ σημαντικό προηγούμενο για να στηρίζονται ειδικά τα πιο ευάλωτα νοικοκυριά. Αν μπορούν να υπάρξουν διορθώσεις στην πορεία, να υπάρξουν. Όμως αυτό το προηγούμενο θα είναι ιδιαιτέρως σημαντικό. Όπως και το «καλάθι του νοικοκυριού», που πολλές φορές υποτιμάτε, να ξέρετε ότι μπορεί να δημιουργήσει ένα συνολικό προηγούμενο, ασχέτως έκτακτων συνθηκών, παρακολούθησης της αγοράς με έναν ελεύθερο τρόπο, που έτσι να κρατά τις τιμές πολύ καλύτερες.

Και δεχόμαστε και μια άλλη κριτική. Αυτή λοιπόν είναι η κριτική η αριστερή, ότι «δεν κάνετε τίποτα» ή ότι «κάνετε επιδοματική πολιτική». Μα, με συγχωρείτε, η στοχευμένη επιδοματική πολιτική σε συνθήκες κρίσης έχει απόλυτη λογική και κάτι που αφορά το 85% του πληθυσμού δεν είναι επιδοματική πολιτική. Το 85% μπορεί να κάνει χρήση αυτών των δυνατοτήτων.

Κλείνοντας λοιπόν, κύριοι συνάδελφοι, να γυρίσουμε σε αυτό για το οποίο είμαστε εδώ σήμερα. Αυτό το νομοσχέδιο τουλάχιστον στις διατάξεις που αφορούν την ανακουφιστική ιατρική θα πρέπει να στηριχτεί στο σύνολό του, από όλες τις πτέρυγες του Κοινοβουλίου. Θεωρούμε ότι το φέρνουμε με έναν απόλυτα σταθμισμένο τρόπο. Μπορεί ο καθένας με βάση τη φιλοσοφία του και την ιδεολογική του αντίληψη να στρέψει αυτές τις διατάξεις στην κατεύθυνση που επιθυμεί. Το πιο σημαντικό, όμως, είναι ότι φεύγοντας από εδώ θα γνωρίζουμε ότι επιτέλους στη χώρα μας σε θεσμικό τουλάχιστον επίπεδο έχουμε πλήρως κατοχυρωμένη την ανακουφιστική ιατρική και προφανώς έχουμε πάρα πολύ μεγάλη δουλειά να κάνουμε, ώστε το θεσμικό επίπεδο να το οδηγήσουμε και σε ένα πραγματικό επίπεδο, προς όφελος όλων αυτών των συμπολιτών μας που βρίσκονται σε μια ευάλωτη κατάσταση και γι’ αυτούς η ανακουφιστική φροντίδα είναι πραγματικά πάρα πολύ σημαντική.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα συνεχίζουμε με την κ. Αλεξοπούλου από την Ελληνική Λύση.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η αλήθεια είναι ότι στη χώρα μας χρειάζεται να δημιουργηθεί επιτέλους ένα ολοκληρωμένο σύστημα παροχής ανακουφιστικής φροντίδας και αυτό επειδή αφορά ένα σημαντικό τμήμα του πληθυσμού. Όπως μας είπε και ο Υπουργός κ. Πλεύρης, σχεδόν εκατόν τριάντα πέντε χιλιάδες συνάνθρωποί μας μαζί με τις οικογένειές τους υπολογίζεται ότι είναι οι ασθενείς που έχουν ανάγκη αυτών των υπηρεσιών σε ετήσια βάση. Συνεπώς είναι ένα όχι μόνο ιατρικό αλλά και βαθύτατα κοινωνικό θέμα.

Το όλο ζήτημα έχει μια ιδιαιτερότητα. Οι υπηρεσίες ανακουφιστικής φροντίδας λαμβάνουν χώρα κατά βάση στο σπίτι. Συνεπώς δεν είναι απαραίτητη, πλην ελαχίστων εξαιρέσεων, η νοσηλεία του ασθενούς.

Άρα το βάρος κάθε νομοσχεδίου θα πρέπει να πέφτει ακριβώς εκεί, στη συγκρότηση δηλαδή ομάδων αποτελούμενων από ειδικούς, οι οποίες να αναλαμβάνουν για παράδειγμα την εξυπηρέτηση πενήντα ασθενών.

Πρέπει, κυρίες και κύριοι, επειδή ακριβώς το θέμα έχει κάποια ιδιαιτερότητα, να εστιάσουμε στους συνανθρώπους μας που, πράγματι, έχουν την ανάγκη ανακουφιστικής φροντίδας. Ποιοι είναι αυτοί; Είναι, εν μέρει, οι καρκινοπαθείς, αλλά είναι κυρίως συμπολίτες μας με αναπηρίες. Είναι οι λεγόμενες ευάλωτες από απόψεως υγείας κοινωνικές ομάδες.

Πού είναι, λοιπόν, στο σχέδιο νόμου η ρητή αναφορά και πρόβλεψη στο αυτονόητο, δηλαδή στην τήρηση του συνόλου των προδιαγραφών προσβασιμότητος για τα άτομα με αναπηρία σε όλες ανεξαιρέτως τις δομές παροχής υπηρεσιών ανακουφιστικής φροντίδας; Δεν θα έπρεπε αυτό να είναι κατά βάση υποχρεωτικό, να είναι η προμετωπίδα του νομοσχεδίου, εφόσον τα ΑΜΕΑ είναι κατ’ εξοχήν νοσούντες, που χρειάζονται ανάλογες υπηρεσίες; Δεν θα έπρεπε να προβλέπει ο νόμος τα ελάχιστα, τα θεμελιώδη;

Η Ελληνική Λύση τα έχει πει πολλές φορές, έχουμε ξαναμιλήσει γι’ αυτά τα πράγματα εδώ μέσα. Θα σας αναφέρω εν συντομία ορισμένα. Τι είδους ανακουφιστική φροντίδα μπορεί να υπάρξει, εάν παράλληλα δεν προβλέπεται η ειδική γραφή Μπράιγ για τα άτομα με προβλήματα όρασης ή η ύπαρξη διερμηνέα της νοηματικής γλώσσας για τους έχοντες κώφωση και φυσικά, η προσβασιμότητα παντού για τους ανθρώπους με κινητικές αναπηρίες; Είναι ή δεν είναι ημιτελής η όποια μεταρρύθμιση, αν δεν προβλέπει κατηγορηματικά τα παραπάνω, τα οποία είναι βασικά;

Να το επεκτείνω αυτό λίγο και στους συνανθρώπους μας με αυτισμό ή με νοητικά προβλήματα. Το νομοσχέδιο ούτε εδώ κάνει ρητή αναφορά. Δεν υπάρχει η παραμικρή σχετική μέριμνα, δηλαδή μέριμνα που να εξασφαλίζει την εξειδικευμένη προσέγγιση και υποστήριξη, που τόσο χρειάζονται αυτοί οι άνθρωποι, προκειμένου να προσαρμοστούν στο όποιο πρόγραμμα θεραπείας ή αποκατάστασης.

Να μη μιλήσω εδώ για την εξόφθαλμη αντίφαση ανάμεσα στον τίτλο του σχεδίου νόμου «Ολοκληρωμένο Σύστημα…» και την αναφορά ήδη στο άρθρο 1, ότι αυτό, συνδυαστικά με τις λοιπές υφιστάμενες δομές του Εθνικού Συστήματος Υγείας, θα εστιάζει και θα εξυπηρετεί τις εξειδικευμένες ανάγκες των ασθενών αυτών και των οικογενειών τους.

Τελικά, είναι ολοκληρωμένο ή συνδυαστικό το νέο σύστημα και εάν είναι, όντως, ολοκληρωμένο -που, δυστυχώς, δεν είναι!- που είναι το επίσης αυτονόητο, δηλαδή η ρητή αναφορά στα δημόσια ιατρεία πόνου και παρηγορητικής φροντίδας, που ήδη παρέχουν τις σχετικές υπηρεσίες ανά την επικράτεια;

Παρουσιάσατε ένα πλαίσιο το οποίο όμως δεν έχει σαφή δομή. Δεν διαθέτει ακόμα συγκεκριμένο χρονοδιάγραμμα υλοποίησης. Άλλο σημαντικό κενό, ότι δεν αναφέρεται πουθενά στο σχέδιο νόμου η ύπαρξη των σχετικών ειδικοτήτων. Ποιες θα είναι αυτές; Σε ποιους φορείς θα ανήκουν; Πώς θα εκπαιδεύονται και πού θα αξιοποιούνται; Απλώς ρωτάμε.

Και να κάνω εδώ μνεία στους φυσιοθεραπευτές, των οποίων η θέση στο σύστημα είναι εκ προοιμίου κομβική. Ήδη έχουν επισημανθεί από τους φυσιοθεραπευτές μας κάποια κύρια ζητούμενα, όπως η ανάγκη νομοθέτησης της αναλογίας του επιστημονικού προσωπικού ανά κλίνη για τη φροντίδα σε εσωτερικές δομές και την έμφαση σε ενίσχυση των υπηρεσιών που παρέχονται στην οικία των ασθενών, όπως επίσης την απαραίτητη παρουσία ενός φυσιοθεραπευτή για κάθε δεκαπέντε κλίνες νοσηλείας και όπως, τέλος, τη διά βίου εκπαίδευση των φυσιοθεραπευτών σε θέματα ανακουφιστικής φροντίδας και την παράλληλη ενημέρωση των ευρέος κοινού για τη σημασία αυτού του τύπου φροντίδας.

Να μου επιτρέψετε, κυρίες και κύριοι συνάδελφοι, με αφορμή το άρθρο 11, που τιτλοφορείται «Επιμόρφωση στην παροχή υπηρεσιών ανακουφιστικής φροντίδας», να προσθέσω τα εξής: Ωραία και καλή οπωσδήποτε η επιμόρφωση, αλλά δεν θα μείνει ανολοκλήρωτη, εάν ταυτόχρονα, δεν δώσουμε κίνητρα στους νέους σπουδαστές να ακολουθήσουν αυτή την τόσο σημαντική ειδικότητα; Πώς θα γίνεται η επιμόρφωση; Με σεμινάρια ολίγων ημερών; Δεν είναι απείρως καλύτερο -βέλτιστο για το σύστημα, θα έλεγα- να υπάρχει ένα βαθύτερο σχέδιο ολοκληρωμένων σπουδών στις παροχές ανακουφιστικής φροντίδας; Γιατί να μη γίνει η Ελλάδα η χώρα που αναβαθμίζει μορφωτικά το εν λόγω θέμα, δίνοντας έμφαση στις σχετικές σπουδές και αναβαθμίζοντας το επίπεδο εκπαίδευσης;

Κυρίες και κύριοι συνάδελφοι, γίνεται αντιληπτό από όλα αυτά πως πολλά ακόμα πρέπει να γίνουν, όπως, για παράδειγμα, να φτάσουμε να θεωρούμε την πρόσβαση στην ανακουφιστική φροντίδα όχι κάτι που περιορίζεται σε μια κλειστή ομάδα και μόνο ασθενών, αλλά ως μια ανοιχτή πραγματικότητα για κάθε ασθενή που υποφέρει από σοβαρά προβλήματα υγείας. Η ανακουφιστική φροντίδα πρέπει να είναι ανά πάσα στιγμή προσβάσιμη για όλους, ειδικά για τους συμπολίτες μας με αναπηρία, που την έχουν απόλυτη ανάγκη και μόνο τότε θα μπορούμε, όντως, να μιλάμε για ολοκληρωμένο σύστημα παροχής ανακουφιστικής φροντίδας.

Σας ευχαριστώ πολύ.

Καλά Χριστούγεννα σε όλους και καλή Πρωτοχρονιά!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά.

Συνεχίζουμε τώρα με τον κ. Υψηλάντη από τη Νέα Δημοκρατία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, μπορώ να έχω για λίγο τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καταθέτω κάποιες νομοτεχνικές βελτιώσεις. Θα τις δείτε. Θα γίνουν αποδεκτές όλες οι υπουργικές τροπολογίες.

(Οι προαναφερθείσες νομοτεχνικές βελτιώσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 367-369)

ΑΛΛΑΓΗ ΣΕΛΙΔΑΣ

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα μας πείτε τη σειρά των ομιλητών;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς έχετε δώσει τη σειρά σας. Σειρά έχει ο κ. Καββαδάς, ο κ. Ξανθός.

Κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, οι σημαντικές διατάξεις που εμπεριέχονται στο υπό ψήφιση νομοσχέδιο για την καθημερινότητα δεν πρέπει σε καμμία περίπτωση να θέσουν σε δεύτερη μοίρα τον βασικό κορμό του νομοσχεδίου που πάμε να ψηφίσουμε και αφορά στις διατάξεις που εισάγει το Υπουργείο Υγείας σχετικά με το ολοκληρωμένο σύστημα παροχής ανακουφιστικής φροντίδας.

Άλλωστε, για πρώτη φορά στη χώρα μας ρυθμίζεται κατά τρόπο συστηματικό και οργανώνεται η παροχή αυτής της βοήθειας σε χρόνια πάσχοντες ασθενείς. Και μόνον οι αριθμοί, πέρα από την ανθρώπινη διάσταση του θέματος, καταδεικνύουν τη σοβαρότητα και το μέγεθος του εγχειρήματος. Μιλάμε για εκατόν τριάντα πέντε χιλιάδες ασθενείς, εκ των οποίων το 63% αφορά χρόνιες ασθένειες και το 37% κακοήθεις νεοπλασίες.

Στόχος του νομοσχεδίου είναι η διασφάλιση της αυτονομίας και της αξιοπρέπειας των ασθενών με την ανάπτυξη ειδικών δομών για τις θεραπείες και τη νοσηλεία τους, η βελτίωση του ανθρώπινου δυναμικού με κατάλληλη εκπαίδευση και η παροχή ολοκληρωμένης υποστήριξης των ανθρώπων που χρήζουν ανακουφιστικής φροντίδας, αλλά και των οικογενειών τους και των οικείων τους και, τέλος, η αξιοποίηση και χρήση σύγχρονων ηλεκτρονικών μεθόδων τηλεϊατρικής για τη συμβουλευτική υποστήριξη των ασθενών και των ανθρώπων που τους φροντίζουν.

Η λειτουργία της Εθνικής Επιστημονικής Επιτροπής και η κατάρτιση ενός Μητρώου Ασθενών Ανακουφιστικής Φροντίδας εμπεριέχονται σε αυτόν τον πολύ σημαντικό σχεδιασμό, με την πρόβλεψη δημιουργίας δομών που σκοπό έχουν την ολοκληρωμένη και εξειδικευμένη παροχή ανακουφιστικής φροντίδας από διεπιστημονική ομάδα, η οποία πρέπει να είναι, κύριε Υπουργέ, το δυνατόν περισσότερο διευρυμένη.

Αποσκοπούμε στη δημιουργία εξωτερικών ιατρείων ανακουφιστικής φροντίδας, αλλά και κέντρων ημερήσιας φροντίδας ασθενών, όπως επίσης και στη δημιουργία ξενώνων. Για το εγχείρημα αυτό, που αποτελεί άλλη μια σημαντική καινοτομία και πρωτοπορία στον χώρο της υγείας από την Κυβέρνηση του Κυριάκου Μητσοτάκη, πραγματικά αξίζει συγχαρητήρια η πολιτική ηγεσία του Υπουργείου Υγείας.

Εισάγονται, επίσης, με το νομοσχέδιο αυτό οι αναγκαίες παρατάσεις για όλο το φάσμα των εργαζομένων και απασχολούμενων σε όλα τα επίπεδα, λόγω του COVID. Ανακαλούνται αναδρομικά και αυτοδίκαια τα πρόστιμα εκείνα τα οποία είχαν επιβληθεί. Επίσης, οι αναλογούντες τόκοι εκπρόθεσμης καταβολής για όσους εμβολιάστηκαν με δεύτερη δόση εμβολίου ή με μια δόση μονοδοσικού εμβολίου εξαιρέθηκαν από την εφαρμογή του υποχρεωτικού αυτού μέτρου του εμβολιασμού από τις αρμόδιες επιτροπές.

Σημαντική για τα νησιά μας είναι και η πρόβλεψη του άρθρου 66, με την οποία βελτιώνεται η διάταξη για τη στελέχωση των κινητών ομάδων υγείας και δίνεται η δυνατότητα στελέχωσής τους εναλλακτικώς, από επαγγελματίες υγείας διαφορετικών ειδικοτήτων και κλάδων, με σκοπό τη βέλτιστη εξυπηρέτηση πληθυσμών στις δυσπρόσιτες περιοχές. Συνεπώς όσον αφορά τα θέματα αμιγώς που έχουν να κάνουν με το κομμάτι της υγείας, δεν υπάρχει καμμία αμφιβολία ότι γίνεται ένα τεράστιο αναδιοργανωτικό βήμα στον τομέα αυτό. Θα ήθελα όμως να ασχοληθώ και με τρία ζητήματα τα οποία ρυθμίζει το νομοσχέδιο αυτό.

Πρώτον, το άρθρο 77 αφορά την παράταση της προθεσμίας ολοκλήρωσης των επενδυτικών σχεδίων του ν.3299/2004 και του ν.3908/2011, που παρατείνεται εκ νέου για εννέα μήνες και ένα έτος αντιστοίχως, τηρουμένων των προϋποθέσεων βέβαια των παραγράφων 1, 2 και 3 του άρθρου 76 του ν.4399/2016. Για λόγους συνέπειας και καλής νομοθέτησης, απευθυνόμενος στον Υπουργό Ανάπτυξης -αν μας ακούει-, θα πρότεινα να προστεθεί μία παράγραφος, σύμφωνα με την οποία για τις περιπτώσεις των έργων του ν.3299/2004 -για τα οποία βρίσκει εφαρμογή μία παράγραφος του άρθρου 76, η παράγραφος 4 του ν.4359/2016- η παράταση αυτών των εννέα μηνών να προστεθεί στη δικαιούμενη παράταση για λόγους ανώτερης βίας.

Δεύτερον, η διάταξη του άρθρου 86 παράγραφος 7, με την οποία αναστέλλεται η υποχρέωση μετεγκατάστασης ή απομάκρυνσης πρατηρίων για τρία έτη που επιβλήθηκε για λόγους αλλαγής των προβλεπόμενων χρήσεων γης στις περιοχές, είναι ένα μέτρο που δίνει τη δυνατότητα πραγματικά στους ενδιαφερόμενους να προσαρμοστούν στις νέες συνθήκες.

Τρίτον, όσον αφορά την κατά παρέκκλιση δόμηση στα εκτός σχεδίου πόλης, θεσπίζεται στο άρθρο 88 μεταβατική διάταξη με την οποία: εάν μέχρι την έγκριση τοπικού πολεοδομικού σχεδίου, γενικού πολεοδομικού σχεδίου, και πάντως για χρονικό διάστημα που δεν υπερβαίνει τα δύο έτη από την έναρξη ισχύος του νόμου αυτού, έχει υποβληθεί αίτημα για έκδοση προέγκρισης οικοδομικής αδείας με τα δικαιολογητικά και τις μελέτες που προβλέπονται ή έχει υποβληθεί αίτημα με τα απαιτούμενα δικαιολογητικά για έκδοση έγγραφης βεβαίωσης της αρμόδιας υπηρεσίας δόμησης, σύμφωνα με τον νόμο -αν στην τελευταία περίπτωση αυτή η αίτηση για έκδοση οικοδομικής άδειας και προέγκρισης υποβληθεί μέχρι την 30η Σεπτεμβρίου 2023-, μπορούν να οικοδομούνται ακίνητα επτά κατηγοριών που περιγράφονται στον νόμο, μεταξύ των οποίων και όσα έχουν ελάχιστο εμβαδόν τεσσάρων χιλιάδων τετραγωνικών μέτρων, όταν επ' αυτών προβλέπεται να ανεγερθούν τουριστικές εγκαταστάσεις.

Κυρίες και κύριοι Βουλευτές, θα κλείσω με μια παρατήρηση γενικότερη που αφορά -και ειπώθηκαν πολλά- τόσο το μέτρο «Market Pass», το 10% αποζημίωσης στις αγορές τροφίμων των ευάλωτων οικονομικά συμπατριωτών μας, όσο και τη φορολόγηση των κερδών των διυλιστηρίων, που για εμάς καταδεικνύουν το αίσθημα δικαίου που εμπνέει τις επιλογές της Κυβέρνησης και της παράταξής μας.

Κυρίες και κύριοι συνάδελφοι του ΣΥΡΙΖΑ, εσείς ήσασταν εκείνοι που καταργήσατε τους μειωμένους συντελεστές ΦΠΑ στα νησιά. Δεν σας καταλαβαίνουμε. Τι προτείνετε τελικά σε αυτή την κοινωνία η οποία δοκιμάζεται τόσα χρόνια; Άλλα πράγματα κάνατε ως κυβέρνηση, αλλά έρχεστε σήμερα τη μια μέρα να λέτε με έναν τρόπο και με άλλον τρόπο την επόμενη. Δεν σας πιστεύει ο ελληνικός λαός και δεν είστε πειστικοί, διότι δεν είστε συνεπείς και δεν κάνετε αυτή την ώρα προτάσεις που να αφορούν πραγματικά την ανακούφιση των πολιτών και του ελληνικού λαού γενικότερα. Δεν το αντιλαμβάνεστε αυτό; Αλλά δεν είναι δικό μας θέμα. Διότι η κοινωνία θα έρθει και θα επιβραβεύσει πάλι στις προσεχείς εκλογές τη Νέα Δημοκρατία για τη συνέπειά της και για την ακρίβεια των επιλογών της, επιλογές οι οποίες έρχονται και ακολουθούνται στη συνέχεια και από άλλα ευρωπαϊκά κράτη.

Με τη δήλωση υπερψήφισης, κύριε Υπουργέ, του νομοσχεδίου, θέλω σε όλους τους συναδέλφους, όπως και σε όσους μας ακούνε, να ευχηθώ από καρδιάς καλά Χριστούγεννα, ευτυχισμένο το καινούργιο έτος με υγεία, ευτυχία και Νέα Δημοκρατία!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ασθένεια είναι κομμάτι της ζωής. Όλοι μας έχουμε βιώσει κάποια σοβαρή αρρώστια, είτε αφορούσε εμάς είτε κάποιον οικείο μας. Όλοι έχουμε έρθει αντιμέτωποι με την αγωνία για την ίδια την αποκατάσταση της υγείας, αλλά και για την κάλυψη των αναγκών του ασθενούς σε φάρμακα, ιατρική περίθαλψη και φροντίδα. Η υλική, αλλά και συναισθηματική πίεση είναι μεγάλη. Φανταστείτε τώρα πώς είναι να ζει κάποιος άνθρωπος και η οικογένειά του με την αγωνία μιας χρόνιας ή μιας θανατηφόρας ασθένειας. Η πίεση, ψυχική και οικονομική, μπορεί να διαλύσει τους ανθρώπους, αλλά και τον κοινωνικό ιστό που τους περιβάλλει. Ο ασθενής ενδέχεται από ένα σημείο και μετά να μη λαμβάνει την κατάλληλη περίθαλψη, ενώ η ζωή και του ασθενούς και της οικογένειάς του δεν έχει καμμία κανονικότητα.

Η Κυβέρνηση, για πρώτη φορά στην Ελλάδα, φέρνει ένα πολύ σημαντικό νομοσχέδιο για να αντιμετωπίσει την απουσία ενός ολοκληρωμένου συστήματος παροχής υπηρεσιών ανακουφιστικής φροντίδας. Αξίζουν συγχαρητήρια και στην ηγεσία του Υπουργείου Υγείας και τον Υπουργό κ. Πλεύρη για την πρωτοβουλία, αλλά και στον εισηγητή τον κ. Βασίλη Οικονόμου, ο οποίος προσπαθεί από όταν ήταν τομεάρχης υγείας της παράταξής μας για την υλοποίησή του.

Πρόκειται, λοιπόν, για υπηρεσίες που θα απαντούν στην αγωνία και τις ανάγκες και θα βελτιώνουν την ποιότητα ζωής εκατόν τριάντα πέντε χιλιάδων ασθενών ετησίως και, βεβαίως, των οικογενειών τους. Το 95% των ασθενών αυτών εκτιμάται ότι θα μπορούσαν να λαμβάνουν αυτή τη φροντίδα σπίτι τους, ενώ το 3,5% χρειάζεται νοσοκομειακού τύπου περίθαλψη. Έτσι το νομοσχέδιο προβλέπει την παροχή υπηρεσιών είτε κατ’ οίκον είτε σε ειδικές δομές και νοσοκομεία, τόσο στον δημόσιο όσο και στον ιδιωτικό τομέα. Υπηρεσίες επίσης μπορούν να παρέχονται σε ειδικά εξωτερικά ιατρεία ή σε κέντρα ημερήσιας ανακουφιστικής φροντίδας ασθενών, σε ξενώνες και σε κλινικές ανακουφιστικής φροντίδας ασθενών.

Ποιοι είναι οι στόχοι που επιτυγχάνονται μέσα από αυτή τη θεσμική παρέμβαση; Πρώτον, διασφαλίζεται η αυτονομία και η αξιοπρέπεια των χρονίως πασχόντων. Δεύτερον, αποφεύγεται η έκθεση χρονίως πασχόντων ασθενών σε συνθήκες που εγκυμονούν κινδύνους, όπως είναι η παρατεταμένη παραμονή σε νοσοκομειακές δομές. Και, τρίτον, βελτιώνεται το επίπεδο του κόστους νοσηλείας.

Ανάμεσα στις παρεμβάσεις που επιδιώκουμε να υλοποιηθούν, είναι: Η εκπόνηση ενός εθνικού σχεδίου για δημιουργία και οργάνωση συστήματος παροχής υπηρεσιών ανακουφιστικής φροντίδας. Ο καθορισμός των δομών που θα παρέχουν αυτές τις υπηρεσίες, καθώς και των ποιοτικών κριτηρίων λειτουργίας τους. Η συγκρότηση μιας διεπιστημονικής ομάδας επαγγελματιών υγείας για την παροχή εξειδικευμένης ανακουφιστικής φροντίδας, αλλά και η πρόβλεψη για προγράμματα επιμόρφωσης των επαγγελματιών υγείας που θα την παρέχουν. Η σύσταση εθνικού μητρώου ασθενών που χρειάζονται τέτοιες υπηρεσίες.

Παράλληλα, συστήνεται η Εθνική Επιτροπή για την Ανάπτυξη της Ανακουφιστικής Φροντίδας, ένα διεπιστημονικό συμβουλευτικό όργανο που θα παρέχει υποστήριξη και συνδρομή στο Κεντρικό Συμβούλιο Υγείας και στο Υπουργείο Υγείας με στόχο τον σχεδιασμό και την εφαρμογή μιας εθνικής πολιτικής για την ανάπτυξη της ανακουφιστικής φροντίδας.

Φιλοδοξία μας είναι να αναπτύξουμε έως πεντακόσιες κλίνες σε εξειδικευμένες δομές και τριακόσιες διεπιστημονικές ομάδες φροντίδας που θα παρέχουν υπηρεσίες σε πενήντα ασθενείς ημερησίως η καθεμία. Συνολικά, δηλαδή, θέλουμε να εξυπηρετούνται καθημερινά δεκαπέντε χιλιάδες ασθενείς σε ένα σύστημα κατάλληλα δομημένο, ώστε να προσφέρεται εξατομικευμένη φροντίδα.

Επιπλέον, θα παρέχουν υπηρεσίες υγειονομικοί και εθελοντές σε κέντρα ημερήσιας ανακουφιστικής φροντίδας που θα είναι ενταγμένα σε νοσοκομεία.

Επίσης, η μονάδα κατ’ οίκον ανακουφιστικής φροντίδας θα παρέχει υπηρεσίες σε ασθενείς στο σπίτι τους, αλλά και κάθε είδους υποστήριξη στις οικογένειές τους.

Θα έχουμε ακόμη ξενώνες δυναμικότητας από οκτώ έως είκοσι πέντε κλίνες που θα δίνουν τη δυνατότητα παραμονής σε ασθενείς από δύο έως τρεις εβδομάδες.

Τέλος, θα αξιοποιούνται και οι δυνατότητες που δίνει η τηλεϊατρική για την παροχή κατ’ οίκον υπηρεσιών ανακουφιστικής φροντίδας.

Και θέλω να πω, κύριε Υπουργέ, ότι στη Λευκάδα θα μπορούσαμε να ανακαινίσουμε και να αξιοποιήσουμε τις εγκαταστάσεις του παλιού νοσοκομείου, ώστε να φιλοξενήσουμε μια μονάδα ανακουφιστικής φροντίδας χρονίως πασχόντων που θα εξυπηρετεί, βεβαίως, όχι μόνο τη Λευκάδα αλλά και πολλές περιοχές εκτός νησιού.

Μόλις, λοιπόν, αυτή η πολύ σοβαρή πρωτοβουλία της Κυβέρνησης περάσει στη φάση της υλοποίησης, θα επιδιώξουμε να συζητήσουμε τη λειτουργία μιας τέτοιας μονάδας στο νησί μας.

Κυρίες και κύριοι συνάδελφοι, στο νομοσχέδιο περιέχονται και άλλες ρυθμίσεις που σχετίζονται με τη δημόσια υγεία, όπως η ανανέωση για έναν χρόνο, μέχρι δηλαδή 31 Δεκεμβρίου 2023, των συμβάσεων του επικουρικού προσωπικού ιατρών και νοσηλευτών, η ανανέωση μέχρι 30 Ιουνίου των συμβάσεων ορισμένου χρόνου για την παροχή υπηρεσιών σίτισης, φύλαξης και καθαριότητας στις μονάδες υγείας, η ανανέωση επίσης μέχρι 30 Ιουνίου 2023 των συμβάσεων όσων προσλήφθηκαν για να καλύψουν τα κενά που υπήρχαν στο δημόσιο σύστημα υγείας και ανεξάρτητα από την επιστροφή στα καθήκοντά τους των υπαλλήλων που ήταν σε αναστολή.

Τέλος, υπάρχουν πολλές ακόμα θετικές διατάξεις, όπως η δυνατότητα χορήγησης δωρεάν και χωρίς συνταγή του εμβολίου της γρίπης, η υπό προϋποθέσεις ανάκληση των προστίμων για τους ανεμβολίαστους άνω των εξήντα ετών και ρυθμίσεις για τον «προσωπικό γιατρό». Και, βεβαίως, υπάρχει και μία σημαντική ρύθμιση για τις άδειες κατά παρέκκλιση δόμησης σε μικρά εκτός σχεδίου οικόπεδα. Είναι μία ρύθμιση για την οποία αγωνιστήκαμε πολύ και που έδωσε μία ανάσα σε μικρούς ιδιοκτήτες, ώστε να κατοχυρώσουν την αξία της περιουσίας τους. Στη Λευκάδα, όπως και στα περισσότερα νησιά, οι κλήροι είναι μικροί, οπότε η ρύθμιση αφορά εκατοντάδες συμπολίτες μου.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Ωστόσο το πρόβλημα -τελειώνω, κύριε Πρόεδρε- δεν έχει λυθεί οριστικά. Γι’ αυτό και θα ήθελα να καλέσω το Υπουργείο να παραμείνει ανοικτό στο ενδεχόμενο περαιτέρω ρυθμίσεων, προκειμένου να προστατευτεί η αξία της μικρής ιδιοκτησίας.

Κλείνω με μια αναφορά στην τροπολογία του Υπουργείου Οικονομικών που υλοποιεί τη δέσμευση που διατυπώθηκε από τον ίδιο τον Πρωθυπουργό στη συζήτηση για τον Προϋπολογισμό. Σύμφωνα, λοιπόν, με την τροπολογία για το «Market Pass», από τον Φεβρουάριο και για έξι μήνες η πολιτεία θα καλύπτει το 10% των αγορών κάθε νοικοκυριού στα σουπερμάρκετ και τις επιχειρήσεις τροφίμων, καλύπτοντας τον πληθωρισμό.

Oσοι χλευάζουν ή απαξιώνουν το συγκεκριμένο μέτρο μπορούν να το καταψηφίσουν και να απολογηθούν στη συνέχεια στους πολίτες. Τα λόγια του αέρα είναι ο εύκολος δρόμος. O δύσκολος δρόμος είναι να εξαντλείς κάθε δημοσιονομικό περιθώριο για να στηρίξεις νοικοκυριά και επιχειρήσεις, όπως κάνει αυτή η Κυβέρνηση όχι μόνο τώρα, αλλά και την περίοδο της πανδημίας και για την αντιμετώπιση της ενεργειακής κρίσης με την επιδότηση στους λογαριασμούς. Αυτή η Κυβέρνηση συνδέει την κοινωνική ευαισθησία με πράξεις και συνεχίζει να στηρίζει την ελληνική κοινωνία και την οικονομία στον δρόμο της ανάπτυξης, της ευημερίας, στον δρόμο του αύριο.

Σας ευχαριστώ πολύ και εύχομαι χρόνια πολλά, καλές γιορτές και καλά Χριστούγεννα σε όλους με υγεία!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Ξανθός έχει τώρα τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ πολύ.

Κύριε Υπουργέ, αγαπητοί συνάδελφοι, προφανώς ο βασικός στόχος του νομοσχεδίου το οποίο συζητείται σήμερα στο τέλος της κοινοβουλευτικής διαδικασίας πριν από τη λήξη της χρονιάς είναι να κλείσει εκκρεμότητες και να διευθετήσει ζητήματα τα οποία θα πρέπει να έχουν διευθετηθεί μέχρι τις 31 Δεκεμβρίου. Γι’ αυτό και υπάρχει σωρεία άρθρων και τροπολογιών από πάρα πολλά Υπουργεία. Και, βεβαίως, επιλέχθηκε και ένα μεταρρυθμιστικό περιτύλιγμα, που είναι τα άρθρα για την ανακουφιστική φροντίδα.

Είπαμε και στις επιτροπές ότι επί της αναγκαιότητας ρύθμισης ενός τοπίου, στο οποίο υστερεί διαχρονικά το σύστημα υγείας, είμαστε απολύτως σύμφωνοι και άλλωστε, όπως παραδεχτήκατε και εσείς, είχαμε δρομολογήσει τη διαδικασία εκπόνησης μελέτης σκοπιμότητας για την ανάγκη αυτών των παρεμβάσεων.

Η κριτική που κάνουμε είναι ότι το πλαίσιο είναι μεν αναγκαία, αλλά όχι ικανή συνθήκη για να υπάρχει μια μετρήσιμη βελτίωση στη δωρεάν δημόσια φροντίδα των ανθρώπων στη χώρα μας που έχουν ανάγκη τέτοιων εξειδικευμένων υπηρεσιών. Είπατε ότι το πλαίσιο επιτρέπει και στο δημόσιο σύστημα υγείας να αναπτύξει αντίστοιχες δομές. Προφανώς.

Το θέμα είναι ότι η πραγματικότητα στο Εθνικό Σύστημα Υγείας, κύριε Υπουργέ και η στρατηγική την οποία έχετε ακολουθήσει, που οδηγεί σε συνεχή αποδιοργάνωση και σε διαλυτικά φαινόμενα, δεν επιτρέπει ούτε καν να σχεδιαστεί μια παρέμβαση που θα δώσει προοπτική να ενσωματωθούν στις δημόσιες δομές τέτοιες υπηρεσίες και τέτοιες λειτουργίες.

Και, βεβαίως, εάν λάβουμε υπ’ όψιν μας ότι και το budget του ΕΟΠΥΥ για τις λοιπές παροχές πλην φαρμάκου προς τους ασφαλισμένους είναι μειούμενο και φέτος, αυτό δίνει την αίσθηση ότι πραγματικά ούτε αυτό που λέτε, ότι «θα εγγυηθούμε τη δημόσια κάλυψη και ο ΕΟΠΥΥ θα διασφαλίσει τη δωρεάν φροντίδα», είναι στην πραγματικότητα εγγυημένο.

Νομίζω ότι αυτό που κάνετε είναι στην πραγματικότητα να αναθέτετε την ευθύνη της ανάπτυξης υπηρεσιών ανακουφιστικής φροντίδας στη χώρα στην καλή προαίρεση είτε φιλανθρωπικών ιδρυμάτων είτε δωρητών είτε μη κυβερνητικών οργανώσεων ή στο επενδυτικό ενδιαφέρον το οποίο θα δείξουν επιχειρηματίες υγείας. Άρα, εξαρχής, είναι ναρκοθετημένη η δημόσια παρέμβαση σε αυτόν τον χώρο και αυτή είναι η βασική μας κριτική.

Προφανώς θα ψηφίσουμε τις γενικές κατευθύνσεις οι οποίες υπάρχουν στα πρώτα άρθρα, αλλά νομίζω ότι υπάρχει μια ισχυρή πολιτική κριτική για τη συνολική κατάσταση και την προοπτική που υπάρχει στο σύστημα υγείας.

Κύριε Υπουργέ, το έχουμε πει σε όλους τους τόνους, είστε σε διατεταγμένη υπηρεσία αυτή την περίοδο με όλες τις ρυθμίσεις που φέρνετε και με το νομοσχέδιο για την ανατροπή στις εργασιακές σχέσεις στα νοσοκομεία και με τον προϋπολογισμό και με όλες τις παρεμβάσεις οι οποίες γίνονται αυτή την περίοδο, να συρρικνώνετε το δημόσιο σύστημα υγείας, να μην αντιμετωπίζετε -είναι πολιτική επιλογή- την τρομερή κρίση στελέχωσης, την τάση παραίτησης και φυγής ανθρώπινου δυναμικού, την τρομερή αδυναμία των δημόσιων δομών να καλύψουν στοιχειώδεις πια ανάγκες. Και αυτό το οποίο κάνετε είναι στην πραγματικότητα να διευκολύνετε και να δημιουργείτε ευνοϊκές προϋποθέσεις για να λειτουργήσει η ιδιωτική αγορά και κυρίως οι επιχειρηματίες υγείας και οι ιδιωτικές ασφαλιστικές εταιρείες.

Αυτό είναι το σχέδιό σας το πολιτικό. Είναι ένα ακραίο νεοφιλελεύθερο πολιτικό σχέδιο, το οποίο υπηρετείτε με συνέπεια, κόντρα στην παγκόσμια τάση, κόντρα στις οδηγίες του Παγκόσμιου Οργανισμού Υγείας, κόντρα στη διεθνή πρακτική ακόμα και των υπόλοιπων ευρωπαϊκών χωρών. Και, βεβαίως, επαναφέρετε «από το παράθυρο» ακόμα και τη μνημονιακή λογική της συρρίκνωσης και της κατάργησης δομών στο όνομα δήθεν του εξορθολογισμού.

Νομίζω ότι αυτό που χρειαζόμαστε είναι μια γενναία επένδυση και μια απλόχερη παρέμβαση που θα δώσει ένα σήμα ότι η πολιτεία ενδιαφέρεται, ότι νοιάζεται για το ανθρώπινο δυναμικό του συστήματος, βελτιώνει τις συνθήκες εργασίας του, βελτιώνει τις συνθήκες αμοιβής του.

Σας το είπαμε και με την τροπολογία που καταθέσαμε. Το εξακοσάρι που δόθηκε στους ένστολους θα έπρεπε να διευρυνθεί και στο υγειονομικό προσωπικό του συστήματος, στους ανθρώπους της πρώτης γραμμής που έχουν δώσει μια σκληρότατη μάχη τρία χρόνια τώρα και στους εκπαιδευτικούς και στο προσωπικό καθαριότητας των ΟΤΑ.

Χρειάζεται, λοιπόν, μια παρέμβαση προοπτικής η οποία θα αντιστρέψει αυτή την τάση αποδιοργάνωσης και απόγνωσης που είναι πλέον εδραιωμένη στο σύστημα υγείας. Όσοι έχουν μια στοιχειώδη επαφή με την πραγματικότητα του συστήματος το ξέρουν πάρα πολύ καλά, όσα ωραία λόγια και να λέτε εσείς.

Θα τελειώσω, κύριε Πρόεδρε, λέγοντας το εξής: Είστε μια Κυβέρνηση που έχει πει απίστευτα πράγματα. Έχει πει ο Πρωθυπουργός ότι τη χώρα την έβαλε στο μνημόνιο ο Τσίπρας και ότι η Νέα Δημοκρατία έβγαλε τη χώρα από τα μνημόνια και από την κρίση. Όταν έχετε πει τέτοια τερατώδη ψέματα ανερυθρίαστα, προφανώς δεν έχετε τον παραμικρό ενδοιασμό να έρχεστε εδώ και να μας λέτε ότι κάνετε πολιτικές αναδιανομής του πλούτου, ότι τα παίρνετε από την πλουτοκρατία και τα δίνετε στα νοικοκυριά, αυτό το πράγμα το οποίο μας λέτε τώρα με αυτή την παρέμβαση με το «Market Pass», το «Food Pass», δεν ξέρω πώς ακριβώς λέγεται αυτό το πράγμα.

Πραγματικά αυτό είναι εκτός λογικής. Είναι μια πενιχρή παρέμβαση, που όμως δεν αλλάζει το τοπίο διαμόρφωσης των υψηλών τιμών της αισχροκέρδειας και της ασυδοσίας στην αγορά. Αυτό είναι το «πυρηνικό» πρόβλημα και εκεί δεν θέλετε να παρέμβετε, επειδή ιδεοληπτικά πιστεύετε ότι η αγορά αυτορρυθμίζεται και ότι δεν πρέπει να υπάρχει κρατικός παρεμβατισμός.

Εμείς, λοιπόν, αυτή την έστω πενιχρή ρύθμιση θα τη στηρίξουμε, αλλά δεν συμφωνούμε με τη λογική της και με τη φιλοσοφία της. Αυτό που κάνετε είναι damage control. Προσπαθείτε να περιορίσετε τη φθορά της Κυβέρνησης. Έχουν σαφέστατα προεκλογικό χρώμα και άρωμα αυτές οι κινήσεις, όμως είναι πια σαφές στην κοινωνία ότι δεν έχει να περιμένει τίποτα από μια Κυβέρνηση η οποία νοιάζεται για τις τράπεζες και για τη βιωσιμότητα των τραπεζών και όχι για τη βιωσιμότητα και την ανθεκτικότητα της κοινωνίας και σαφώς περιφρονεί και την κοινωνία και το κράτος δικαίου και τη δημοκρατία.

Αυτό επωάζει συνθήκες πολιτικής αλλαγής. Είναι ζήτημα χρόνου να αποτυπωθεί και στους πολιτικούς συσχετισμούς. Νομίζω ότι πλέον όλες οι συνθήκες στη χώρα διαμορφώνουν τις προϋποθέσεις μιας εναλλακτικής προοδευτικής διακυβέρνησης, η οποία θα θέσει άλλες προτεραιότητες, θα ανακουφίσει την καθημερινότητα των ανθρώπων, θα στηρίξει τα δημόσια αγαθά και το δημόσιο συμφέρον.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, με την κλασική συνταγή της πρόχειρης νομοθέτησης σ’ ένα νομοσχέδιο του Υπουργείου Υγείας, η Νέα Δημοκρατία του κ. Μητσοτάκη έφερε αρκετές διατάξεις πολεοδομικές, περιβαλλοντικές και χθες το βράδυ τα μεσάνυχτα και διατάξεις χαριστικές για τα διυλιστήρια.

Οι διατάξεις των άρθρων 80 έως 88 του νομοσχεδίου είναι όλες διορθώσεις σε νομοθετήματα των «αρίστων» του επιτελικού κράτους. Κορυφαία είναι η παρέκκλιση στην τάχα κατάργηση των παρεκκλίσεων στην εκτός σχεδίου δόμηση. Δηλαδή, η Νέα Δημοκρατία φέρνει τώρα για νομοθέτηση την αναδρομική νομιμοποίηση ελλιπών αιτήσεων δόμησης για ένα διάστημα δέκα μηνών, ώστε να δομηθούν με παρεκκλίσεις ή να μείνουν αυθαίρετα ή να μείνουν «σκελετοί» οικοδομικοί γι’ αυτούς που έμαθαν από τις ειδήσεις την πρόθεση της Κυβέρνησης χωρίς να έχει νομοθετήσει. Απίστευτα πράγματα.

Αυτό που μεθοδεύετε, όμως, επί της ουσίας είναι η απώλεια της περιουσίας μικρών ιδιοκτητών υπέρ των μεγάλων συμφερόντων. Η απόλυτη υποκρισία της Νέας Δημοκρατίας είναι ότι σε άλλους λέει ότι καταργεί την εκτός σχεδίου δόμηση και σε άλλους λέει ότι δίνει παράταση στην εκτός σχεδίου δόμηση. Το λέω αυτό για να καταλάβετε πού βρίσκονται πολιτικά, αλλά και κοινωνικά πόσο κοροϊδεύουν την κοινωνία.

Η εξαγγελία της κατάργησης της εκτός σχεδίου δόμησης εδώ και δύο χρόνια εκβιάζει τους ιδιοκτήτες των μικρών εκτάσεων. «Βάζετε πλάτη» ακόμα μία φορά στα συμφέροντα που θα αρπάξουν κοψοχρονιά τις μικρές ιδιοκτησίες για να χτίσουν -τι ειρωνεία- με παρεκκλίσεις σε μεγάλα οικόπεδα, γιατί πρακτικά έχετε αφήσει μετέωρο τον πολεοδομικό σχεδιασμό. Εδώ και τριάμισι χρόνια δεν έχει συμβασιοποιηθεί ούτε ένα τοπικό πολεοδομικό σχέδιο -αν έχετε τον θεό σας-, ενώ ήταν δρομολογημένα από την κυβέρνηση του ΣΥΡΙΖΑ και με προϋπολογισμό, παρά τις εξαγγελίες των Υπουργών.

Η δική μας πρόταση είναι η κατάργηση των παρεκκλίσεων, αλλά με την ολοκλήρωση του πολεοδομικού σχεδιασμού, με τη θέσπιση ρυθμίσεων για όλους, με ξεκάθαρους κανόνες που να μην εξαρτώνται από το μέγεθος ιδιοκτησίας, αλλά από το φυσικό και δομημένο περιβάλλον. Αυτό υλοποιούσαμε την κυβερνητική περίοδο 2015 - 2019 και αυτό αναλαμβάνουμε ως πρωτοβουλία και βάζουμε με την τροπολογία.

Η τροπολογία που κατέθεσε ο ΣΥΡΙΖΑ λέει: Η ολοκλήρωση του πολεοδομικού σχεδιασμού πρώτου επιπέδου, δηλαδή στους δήμους, είναι η προϋπόθεση για να υπάρχει ρύθμιση σε όλες τις χρήσεις γης, να υπάρχει ρύθμιση για όλες τις ιδιοκτησίες ανεξαρτήτως μεγέθους, να υπάρχει ισότιμη και διάφανη ρύθμιση χωρίς εξαιρέσεις». Αυτό προστατεύει και την περιουσία και το περιβάλλον.

Από την άλλη, δεν μπορώ να μην πω ότι στο νομοσχέδιο, κύριε Πλεύρη, καταφέρατε -είστε εισηγητής Υπουργός- στο άρθρο 85 να έχετε ένα πολύ ωραίο ρουσφέτι. Εξαιρείτε από ενεργειακούς ελέγχους μόνο μεγάλες τουριστικές επιχειρήσεις και μάλιστα επιστρέφετε και πρόστιμα αναδρομικά μετά από δύο μήνες της περιόδου που έπρεπε να γίνει ο έλεγχος. Η ρύθμιση αυτή δεν έχει αιτιολογική βάση, δεν μπορεί να στηριχτεί πουθενά και είναι απολύτως άδικη γι’ αυτούς που έκαναν σωστά τη δουλειά τους και είναι υποκριτική σχετικά με όλα αυτά που λέτε για περιβαλλοντική πολιτική και «πράσινα άλογα». Κυριολεκτικά αυτό κάνετε.

Σε τέτοιες ρυθμίσεις εγώ προτείνω, κύριε Πλεύρη, την άλλη φορά να βάζετε και το όνομα του ρουσφετιού, να ξέρουμε τουλάχιστον ποιον εξυπηρετείτε.

Από την άλλη μεριά, έρχονται και άλλες αποσπασματικές ρυθμίσεις. Στο άρθρο 82 νομιμοποιούν εκ των υστέρων διοικητικές πράξεις για δασοτεχνικά έργα, γιατί πρακτικά μετέφεραν τις υπηρεσίες του Υπουργείου Περιβάλλοντος τις δασικές χωρίς κανέναν σχεδιασμό, ενώ δεν έχουν ακόμα πληρώσει τις υπερωρίες των δασικών υπαλλήλων. Επίσης, στο άρθρο 84 χρησιμοποιούν το «χαράτσι» Μητσοτάκη, το «πράσινο τέλος» στο πετρέλαιο που έβαλε ο κ. Χατζηδάκης για να καλύψει δικά του λάθη. Το χρησιμοποιούν για να καλύψουν το κόστος των επιδοτήσεων.

Δηλαδή, προσέξτε: Σε μια περίοδο ακρίβειας στα καύσιμα πληρώνουν οι πολίτες ένα «χαράτσι» που επέβαλε ο κ. Χατζηδάκης για να πληρώνονται οι επιδοτήσεις του κ. Σκρέκα. Το λέω για να καταλάβετε πού ζούμε.

Κάτι άλλο στο οποίο πρέπει να αναφερθώ είναι η περιβόητη τροπολογία για την έκτακτη εισφορά των διυλιστηρίων για τα υπερκέρδη που συνδέεται -και αυτό υποκριτικό και λανθασμένο νομοθετικά- με το επίδομα σίτισης. Από τα δύο άρθρα της τροπολογίας, το ένα είναι τα υπερκέρδη των διυλιστηρίων και το άλλο είναι το επίδομα σίτισης.

Πού φτάσαμε, αλήθεια! Επί Μητσοτάκη και επί Υπουργού Αναπτύξεως του κ. Γεωργιάδη που λέει ότι καλπάζει η ανάπτυξη, να φέρνει η Κυβέρνηση ρύθμιση για επίδομα σίτισης. Πρόκειται, όμως, για μια χαριστική ρύθμιση η οποία στοχεύει τα διυλιστήρια που παράγουν υπερκέρδη δισεκατομμυρίων να πέσουν στα μαλακά και να φορολογηθεί όσο γίνεται μικρότερο ποσό.

Προσέξτε, κύριοι συνάδελφοι: Η υποχρέωση για έκτακτη εισφορά προκύπτει από έναν κανονισμό, τον 2022/1854 που θα καταθέσουμε. Δηλαδή, η Κυβέρνηση ήταν υποχρεωμένη να φέρει έκτακτη εισφορά. Μέχρι πότε; Μέχρι το τέλος του χρόνου. Άρα τελευταία μέρα φέρνει κάτι που είναι υποχρεωτικό και το ήξερε γιατί το διαπραγματεύτηκε. Γιατί το φέρνει; Διότι αποκαλύφθηκαν τα υπερκέρδη. Ανακοίνωσαν τα διυλιστήρια υπερκέρδη στους απολογισμούς του εννιαμήνου που φτάνουν τα δύο δισεκατομμύρια. Τα υπερκέρδη εννιαμήνου φτάνουν τα δύο δισεκατομμύρια ευρώ και αναγκάστηκε να συρθεί -όπως κάναμε και για τα υπερκέρδη του ρεύματος από εμάς και από την κοινωνία- να έρθει εδώ για να τα φορολογήσει.

Τι κάνει, όμως; Πρώτον: Βάζει ως συντελεστή φορολόγησης το 33%, όχι το 90 που είχε πει για τα υπερκέρδη του ρεύματος ο κ. Μητσοτάκης τον Μάρτιο. 33%. Η Ευρωπαϊκή Ένωση λέει τουλάχιστον 33%. Σβήνουν το «τουλάχιστον» και πάνε στον χαμηλότερο συντελεστή.

Τι κάνουν πρακτικά; Κλέβουν από τους πολίτες και χαρίζουν στα διυλιστήρια. Θέλετε να σας πω πόσα; Με βάση, λοιπόν, τον υπολογισμό του ΣΥΡΙΖΑ και τις προβλέψεις του Κανονισμού της Ευρωπαϊκής Ένωσης, τα αποτελέσματα -συγκρινόμενα με την τετραετία του 2018- δίνουν υπολογισμό υπερκερδών 2,6 δισεκατομμύρια υπερκέρδη για το 2022. Αυτό σημαίνει ότι έπρεπε με το 90% να επιστραφούν στους καταναλωτές 2,35 δισεκατομμύρια ευρώ. Πόσα λέει η Κυβέρνηση ότι θα πάρει; Από ένα άλλο μέτρο όμως. Θα δώσει 650 εκατομμύρια. Άρα δώρο 1,7 δισεκατομμύριο ευρώ στο καρτέλ των διυλιστηρίων. Πρακτικά «ΕΛΛΗΝΙΚΑ ΠΕΤΡΕΛΑΙΑ» και «MOTOR OIL», γιατί αυτά είναι τα δύο διυλιστήρια που έχουν τα υπερκέρδη και το ρεκόρ κερδοφορίας. Όμως, η Κυβέρνηση δεν εισάγει τη ρύθμιση αυτή για το 2023, ενώ ο Κανονισμός λέει να μπει η εισφορά και για το 2023. Κλείνει το μάτι, πιθανόν να τους γλιτώσει από την εισφορά του 2023.

Προσέξτε. Στην τροπολογία, βέβαια, βάζει ότι η έκτακτη εισφορά μπορεί και να εκπίπτει από τη φορολόγηση, γιατί λέει ότι την αναγνωρίζει ως δαπάνη, ενώ η Ευρωπαϊκή Ένωση λέει ότι είναι φόρος. Άρα και φορολογικό ρουσφέτι στα διυλιστήρια.

Ταυτόχρονα, δεν λέει τίποτα για το άρθρο 17 του Κανονισμού που λέει ότι τα έσοδα -αυτά τα 2,35 δισεκατομμύρια που έπρεπε να μπουν στον προϋπολογισμό- έπρεπε να πάνε για ενεργειακή πολιτική, δηλαδή να ελαφρύνουν ενεργειακό κόστος. Όχι, δεν το κάνει αυτό. Λέει: θα πάνε στον προϋπολογισμό. Γιατί; Γιατί έκανε, δυστυχώς γι’ αυτούς, ο κ. Μητσοτάκης το λάθος να ανακοινώσει στον προϋπολογισμό ότι με τη μικρή φορολογία των υπερκερδών των διυλιστηρίων θα πληρώσει το επίδομα σίτισης. Δεν επιτρέπεται από τον Κανονισμό. Και γι’ αυτό στην τροπολογία είναι άλλη ρύθμιση για τα υπερκέρδη των διυλιστηρίων -έστω υποφορολογημένα- και άλλη -από τον προϋπολογισμό- το επίδομα σίτισης. Αποκαλύπτεται η προχειρότητα -για να μην πω τίποτα άλλο- του κ. Μητσοτάκη.

Η έκθεση δε του Γενικού Λογιστηρίου δεν υπολογίζει ούτε τα έσοδα από τη φορολόγηση ούτε το κόστος του επιδόματος σίτισης. Ας μας πείτε, τουλάχιστον, πόσα θα εισπράξετε από τα διυλιστήρια, για να ξέρουμε και εμείς.

Βέβαια, ξέρουμε ότι τα μαγειρεύετε και ξέρουμε ότι το καθυστερείτε, γιατί πολύ απλά, θα πέσετε, πριν εισπράξετε ούτε ένα ευρώ από τα διυλιστήρια. Αυτή είναι η αλήθεια. Διότι, το νωρίτερο που προβλέπεται είναι να έχετε τα αποτελέσματα τον Ιούνιο.

Υπάρχει και ένα άλλο ερώτημα και το λέμε, κύριε Πρόεδρε, για να κλείσω. Λέει η Κυβέρνηση στην τροπολογία ότι θα χρησιμοποιήσει ως υπολογισμό επιλεξιμότητας εάν ο τζίρος είναι το 75% της διύλισης εντός του Ομίλου. Επιφυλασσόμεθα, διότι και γι’ αυτό κύριε Πρόεδρε, μπορεί να βρουν τρόπο να εξαιρέσουν πλήρως τα διυλιστήρια από την έκτακτη εισφορά. Ειλικρινά, δεν θέλουμε να πιστέψουμε ότι ο κ. Σκρέκας πήγε και ήρθε τρεις φορές στις Βρυξέλλες για να διαπραγματευτεί πώς τα διυλιστήρια θα αποφύγουν την έκτακτη εισφορά. Διότι έχουμε και μια τέτοια ανησυχία.

Εμείς, λοιπόν, και το ξεκαθαρίζουμε. Προτείνουμε: φορολογία των άδικων υπερκερδών των διυλιστηρίων με συντελεστή 90% και για το 2022 και για το 2023. Τα υπερκέρδη της διύλισης, όπως ακριβώς τα υπολογίζει ο Κανονισμός της Ευρωπαϊκής Ένωσης πρέπει να είναι τουλάχιστον 2 δισεκατομμύρια το εννεάμηνο, με τους υπολογισμούς μας, και 2,6 δισεκατομμύρια τον χρόνο. Θέλουμε, λοιπόν, να επιστραφούν στους καταναλωτές 2,34 δισεκατομμύρια. Και γι’ αυτό δεσμεύεται ο ΣΥΡΙΖΑ. Και πρέπει να ισχύει το ίδιο και το 2023 για να δοθεί και ένα μήνυμα να μειωθεί από τώρα η αισχροκέρδεια. Δεν θα το κάνει η Κυβέρνηση.

Γι’ αυτόν τον λόγο εμείς διαχωρίζουμε τη θέση μας με την τροπολογία της Κυβέρνησης. Διαφωνούμε πλήρως με το άρθρο 1 της τροπολογίας και δεσμευόμαστε ότι αυτό θα ανατραπεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Από την άλλη μεριά, και κλείνω με αυτό, κύριε Πρόεδρε, θεωρώ ότι πρέπει να αποδεικνύουμε ότι η δικαιοσύνη προς την κοινωνία έχει συγκεκριμένο περιεχόμενο. Γι’ αυτόν τον λόγο, λοιπόν, προτείνουμε εμείς και ρωτάμε την Κυβέρνηση, εάν θα ψηφίσει την τροπολογία για τον φόρο προστιθέμενης αξίας και τον ειδικό φόρο κατανάλωσης. Διότι, αυτό δίνει τη δυνατότητα να μειωθεί ο συντελεστής στα είδη διατροφής, κάτι που τονώνει την αγορά και βελτιώνει την αγοραστική δύναμη, αλλά και να μειωθεί ο συντελεστής του ειδικού φόρου κατανάλωσης στα καύσιμα. Και σας σημειώνω ότι η μείωση του ειδικού φόρου κατανάλωσης έχει μικρότερο δημοσιονομικό αποτύπωμα από τα υπερκέρδη των διυλιστηρίων. Άρα μπορεί να καλυφθεί, ενώ και ταυτόχρονα περιορίζει το λαθρεμπόριο.

Σε κάθε περίπτωση εμείς μιλάμε για μείωση του φορολογικού βάρους, η Κυβέρνηση μιλάει για μείωση της φορολόγησης των κερδών. Εδώ διαφέρουμε. Εμείς είμαστε με την κοινωνία. Εσείς είστε με τους λίγους, με το καρτέλ και τα υπερκέρδη και αυτό είναι το βασικό πρόβλημα το οποίο θα οδηγήσει και στην πτώση της Κυβέρνησής σας.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Μάρκου. Αμέσως μετά θα μιλήσουν ο κ. Κωνσταντινίδης, ο κ. Δαβάκης, ο κ. Κρητικός.

**ΚΩΝΣΤΑΝΤΙΝΟΣ ΜΑΡΚΟΥ:** Κυρίες και κύριοι συνάδελφοι, κύριε Υπουργέ, θα ξεκινήσω με μια μικρή ενημέρωση που θα σας κάνω, ένεκα του γεγονότος ότι δεν είστε γιατρός και να σας πω το εξής. Το σημερινό νομοσχέδιο, που αφορά το συγκεκριμένο πεδίο στο οποίο αναφέρεστε και επαίρεστε γι’ αυτό, ουσιαστικά είναι ένας ξενιστής. Τι εννοούμε στην ιατρική ξενιστής; Ξενιστή λέμε έναν οργανισμό μεγαλύτερο ο οποίος χρησιμεύει για να απορροφά πολύ μικρότερους οργανισμούς και να τους μεταφέρει. Άρα, λοιπόν, το νομοσχέδιό σας είναι ένας ξενιστής, διότι είναι μια έκθεση ιδεών, καλογραμμένη ως έκθεση ιδεών, για να μεταφέρει τις τροπολογίες, τις οποίες έπρεπε τελευταία ημέρα να τις φέρετε.

Ξέρετε, κύριε Υπουργέ, εδώ στην Ελλάδα, η μεταπολεμική Ελλάδα είχε δύο επιδιώξεις: Δημόσια υγεία δωρεάν και δημόσια παιδεία δωρεάν και μαζί με τις συντάξεις ολοκληρώθηκε αυτή η μεταπολεμική κοινωνία. Τη δεκαετία του 1960 άρχισε η δωρεάν παιδεία. Τη δεκαετία του 1980 η δωρεάν υγεία.

Ειδικά στην υγεία η ελληνική πολιτεία υιοθέτησε το ευρωπαϊκό υπόδειγμα. Δηλαδή, ο πολίτης συνεισφέρει οικονομικά σε όλο τον εργασιακό βίο του και έχει για πάντα στη διάθεσή του δωρεάν όλες τις υπηρεσίες υγείας, στις υποδομές του συστήματος υγείας στο δημόσιο. Αντίθετα, οι Αμερικανοί πολίτες δεν καταβάλλουν εισφορές, αλλά όταν χρειαστούν υπηρεσίες υγείας πρέπει είτε να πληρώσουν είτε εάν αδυνατούν να υποκύψουν σε αυτές.

Και ύστερα ήρθε ο Κυριάκος Μητσοτάκης. Προηγήθηκε, βέβαια, ο Κωνσταντίνος Μητσοτάκης την τριετία 1990 - 1993 όπου έκανε την πρώτη προσπάθεια κατεδάφισης αυτού του συστήματος, αλλά ευτυχώς αποτέλεσε μια θλιβερή ολιγόχρονη παρένθεση.

Εσείς, με μια διαστροφική πολιτική θεωρία: το δημόσιο σύστημα υγείας δεν είναι μόνο κρατικό -λεκτικά, δηλαδή, γραμματολογικά, είναι αυτή η φράση και άποψη διεστραμμένη- μεθοδεύσατε την αποδυνάμωση του ΕΣΥ, που έχει αποστολή να προσφέρει υπηρεσίες και τις μεθοδεύσατε για να φέρετε τους ιδιώτες που έχουν στόχο να βγάζουν λεφτά.

Στην πανδημία είπατε ψέματα για τη συνεισφορά του ιδιωτικού τομέα στην αντιμετώπιση του κορωνοϊού. Δεν νοσήλευσαν ούτε ένα περιστατικό οι ιδιώτες, αλλά υπέστησαν τα πάνδεινα τα νοσοκομεία του ΕΣΥ, από τα μεγαλύτερα έως τα μικρότερα, και, βεβαίως, ενισχύσατε τους κλινικάρχες να γίνουν ανταγωνιστικοί απέναντι στα κρατικά νοσοκομεία. Και φτάσαμε στον μαύρο Δεκέμβρη του 2022 που καταλύσατε το Εθνικό Σύστημα Υγείας.

Σε πρόσφατο συνέδριο ήσασταν πραγματικά κυνικά σαφής. Ανακοινώσατε κλείσιμο νοσοκομείων και μαχαίρι στη χρηματοδότησή τους. Ανακοινώσατε το κλείσιμο νοσοκομείων κάνοντας λόγο για δήθεν δημιουργία ισχυρών δομών που θα παρέχουν υπηρεσίες και άλλων που θα αλλάξουν χαρακτήρα. Επί λέξει. Χωρίς να προσδιορίσετε ποιος θα είναι αυτός ο χαρακτήρας. Μάλιστα, ανακοινώσατε ότι το εφιαλτικό σενάριο θα αρχίσει από την Κρήτη. Ας τα ακούνε οι Κρητικοί. Αναφερόμενος στη χρηματοδότηση του ΕΣΥ, ανακοινώσατε «μαχαίρι», καθώς, όπως είπατε, γίνονται προσπάθειες να φύγει ο κρατικός προϋπολογισμός και τα νοσοκομεία να χρηματοδοτούνται από τα νοσήλια που καταβάλλει ο ΕΟΠΥΥ. Θα έρθουμε και σε αυτό.

Έρχομαι στο συγκεκριμένο νομοσχέδιο με τον όρο «ανακουφιστική φροντίδα». Ο σωστός όρος, κύριε Υπουργέ, είναι παρηγορική φροντίδα, δεν είναι ανακουφιστική και διεθνώς. Η παρηγορική φροντίδα, λοιπόν, είναι ευαίσθητος κλάδος και όλοι συμφωνούμε στις γενικές αρχές που έχουν κάποιο στόχο για τη βελτίωση της καθημερινότητας. Σας είπε και ο τέως Υπουργός, κ. Ξανθός, την προετοιμασία που είχαμε. Αλλά, εσείς χρειαστήκατε να κάψετε αυτόν τον τομέα -όπως είπα- σαν ξενιστή. Θέλει, όμως, σοβαρότητα για τις παρεμβάσεις του.

Δυστυχώς δεν καλύπτει το νομοσχέδιο τις προϋποθέσεις, καθώς το κεφάλαιο που αφορά την παρηγορική φροντίδα -γιατί δεν μιλάω για τις τροπολογίες- περιγράφει αρχές, στόχους, δράσεις που είναι σωστές θεωρητικά, εν εντούτοις δεν φαίνονται εφαρμόσιμες. Γιατί; Πρώτον: Στον προϋπολογισμό του 2023 προβλέπεται περικοπή των δαπανών για τις δημόσιες δομές κατά 1,5% και στην ίδια συλλογιστική γραμμή το άρθρο 100 θεσπίζει τη δυνατότητα των δομών παρηγορικής φροντίδας να συμβάλλονται με τον ΕΟΠΥΥ. Όμως, ο προϋπολογισμός και οι δαπάνες του ΕΟΠΥΥ για λοιπές παροχές ασθένειας μειώνονται κατά 107 εκατομμύρια ευρώ. Πώς θα γίνει, λοιπόν; Δεν μπορεί να γίνει αυτό.

Είπατε βεβαίως στην ομιλία σας με κάποια κρίση ειλικρίνειας «οποιαδήποτε κυβέρνηση θα το εφαρμόσει». Ναι, πραγματικά. Όμως, με άλλη λογική θα το εφαρμόσει η κυβέρνηση ΣΥΡΙΖΑ.

Όσον αφορά τώρα τους ανεμβολίαστους, ακούσατε τόσα πολλά. Νομίζω ότι ο Παύλος Πολάκης έθεσε πλέον θέμα ψυχογραφήματος γι’ αυτή την επιμονή σας. Και σε αυτό το επίπεδο έπρεπε να γίνει συζήτηση, για το γιατί αυτοί οι άνθρωποι ταλαιπωρήθηκαν μέχρι τώρα. Και αυτό που από Δευτέρα θα γίνει -αν δεν απατώμαι, είπατε Δευτέρα-, δεν θα έπρεπε να είχε γίνει πολύ καιρό πριν και να βρεθούν σε αυτή τη δύσκολη θέση.

Πριν κλείσω, θα έρθω σε δύο τελευταία θέματα που αφορούν την Αχαΐα και τα οποία καθρεφτίζουν το σύνολο της Ελλάδας.

Κύριε Υπουργέ, στις 10 Νοεμβρίου του 2022 περίπου είκοσι, είκοσι πέντε Βουλευτές του ΣΥΡΙΖΑ σας κάναμε ερώτηση με την οποία σας ρωτούσμε γιατί εδώ και επτά μήνες το Πανεπιστημιακό Γενικό Νοσοκομείο Πατρών δεν έχει διοικητικό συμβούλιο. Από αρχές Απριλίου το Πανεπιστημιακό Νοσοκομείο Πάτρας ήταν χωρίς διοικητικό συμβούλιο. Δεν καταδεχθήκατε να απαντήσετε. Απ’ ό,τι με πληροφόρησαν, διορίσατε διοικητικό συμβούλιο πριν μερικές μέρες. Οκτώ μήνες, όμως, ήταν χωρίς διοικητικό συμβούλιο, με αποτέλεσμα ο διοικητής να κάνει απευθείας αναθέσεις και σύμφωνα με τους υπολογισμούς μας, μόνο για το διάστημα 13-9 έως 13-10 είχε υπογράψει δαπάνες 15 εκατομμυρίων ευρώ, ενώ σύμφωνα με τις αποφάσεις, θα καλέσει το Δ.Σ. να τις εγκρίνει αναδρομικά. Κι αν δεν τις εγκρίνει, τι θα γίνει; Αυτό είναι το ένα.

Σας ρωτώ, λοιπόν, τώρα face to face, όπως λέμε, γιατί δεν καταδεχθήκατε να απαντήσετε, τα εξής: Πόσο νομιμοποιημένη θα είναι μια τέτοια σύνθεση Δ.Σ., η τωρινή, να εγκρίνει αποφάσεις που έχουν ήδη παράγει αποτέλεσμα; Ποιο είναι το συνολικό ποσό των απευθείας αναθέσεων από τον διοικητή από τον Απρίλιο του 2022; Δύναται το Δ.Σ. να απορρίψει εισήγηση, όταν είναι απόφαση του διοικητή; Πόσο νομιμοποιημένη είναι η εκ των υστέρων έγκριση αποφάσεων που έχουν ήδη παράγει αποτέλεσμα, όπως είπα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι να πω; Είναι θέμα πολιτικής επιλογής; Είναι θέμα ανικανότητας; Δεν μπορώ να δώσω απάντηση γιατί το είχατε αυτό. Και απ’ ό,τι έχω πληροφορηθεί, δεν έχετε Δ.Σ. και σε άλλα νοσοκομεία.

Κλείνω με το εξής. Με χθεσινή επιστολή προς τον Πρωθυπουργό -ίσως ήρθε και σε εσάς- το προσωπικό της Παθολογικής Κλινικής του «Αγίου Ανδρέα» της Πάτρας λέει τα εξής: «Δεν αντέχουμε άλλο. Για τις γιορτές δεν θα πάρει κανείς άδεια, μόνο δύο ρεπό ο καθένας από τα δεκάδες που μας χρωστάνε. Σημαίνουμε συναγερμό προς όλους τους αρμοδίους. Η μετατροπή της κλινικής μας σε ύποπτη για θετικά για λοιμώξεις νοσήματα χωρίς επιπλέον προσωπικό είναι η καταστροφή μας. Χρειαζόμαστε άμεση λύση. Σεβαστείτε την αξιοπρέπειά μας, την αξιοπρέπεια των ασθενών, την ποιότητα της φροντίδας και την ασφάλεια των ασθενών, την υγεία του νοσηλευτικού προσωπικού. Σε περίπτωση που δεν εισακουστούμε, θα κινηθούμε νομικά».

Και τελειώνω σε μισό λεπτό, κύριε Πρόεδρε, λέγοντας κάτι για την τροπολογία με γενικό αριθμό 9495 του Υπουργείου Αθλητισμού, την οποία και θα ψηφίσουμε. Στην τροπολογία αυτή, λοιπόν, δίνεται παράταση μέχρι τέλους του χρόνου, του 2023, για το μητρώο προπονητών. Ξέρετε, δεν είστε εξοικειωμένοι με το θέμα. Όσον αφορά τα μητρώα ομάδων προπονητών από τις αρχές του 2020 που τα έφερε ο κ. Αυγενάκης, λαλίστατος και θρασύτατος πολιτικά, του λέγαμε ότι δεν πρόκειται οι ομάδες και οι προπονητές να προλάβουν να μπουν στο μητρώο μέσα σε τρεις μήνες που ζητάτε. Πήγαν να τιναχτούν στον αέρα όλα τα πρωταθλήματα. Έχει φέρει, λοιπόν, επτά παρατάσεις μέχρι τώρα και τώρα φέρνει καινούργια παράταση μέχρι το 2023. Περίμενα όλη μέρα μήπως εμφανιστεί να υποστηρίξει την τροπολογία, αλλά δεν τον βλέπω να έρχεται.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Σας εύχομαι καλή χρονιά και καλές γιορτές και μια προοδευτική κυβέρνηση με κορμό τον ΣΥΡΙΖΑ. Να είστε όλοι καλά!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Πρόεδρε, μου επιτρέπετε για δύο λεπτά;

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ζήτησα τον λόγο, γιατί θα πρέπει να λέγονται αυτά που έχω αναφέρει, αλλά δεν θα πρέπει να διαστρεβλώνονται, κύριε Μάρκου. Πρώτον, στο συνέδριο στην Κρήτη αναφέρθηκα σε δύο επίπεδα. Το πρώτο ήταν η εφαρμογή των DRGs. Αυτό ήταν και είπαμε ότι θα ξεκινήσει από την Κρήτη. Και η εφαρμογή των DRGs είναι κατά βάση κάτι που όποιος ασχολείται με την υγεία, τα θέλει. Κι εσείς ως Πρόεδρος του ΚΕΣΥ δεν νομίζω να είστε εναντίον των DRGs. Και η Κρήτη είναι έτοιμη. Και προφανώς η εφαρμογή των DRGs δεν σημαίνει κανένα χαράτσι στον προϋπολογισμό. Μεταφέρονται οι πόροι του κρατικού προϋπολογισμού στον ΕΟΠΥΥ και ο ΕΟΠΥΥ πληρώνει με υποβολές.

Και για να μιλήσουμε σοβαρά τώρα, αυτή είναι η κανονική λειτουργία πληρωμών, γιατί μέσω των DRGs υπάρχει πλήρης αξιολόγηση των δομών. Άρα, όσον αφορά αυτό το κομμάτι, να βγει ο ΣΥΡΙΖΑ και να πει ότι είμαστε εναντίον των DRGs, δεν θέλουμε εφαρμογή DRGs, θέλουμε μοίρασμα προϋπολογισμού στα νοσοκομεία και δεν ξέρουμε τι γίνεται.

Αντιθέτως, τα DRGs μπορεί να φέρουν αύξηση του προϋπολογισμού, γιατί όποιο νοσοκομείο κάνει περισσότερες πράξεις, επειδή ακριβώς θα πληρώνεται με τη λογική διαδικασία ότι κάνει πράξεις, οι πράξεις αυτές πηγαίνουν στον ΕΟΠΥΥ, ο ΕΟΠΥΥ πληρώνει και δεν είναι χαράτσι.

**ΚΩΝΣΤΑΝΤΙΝΟΣ ΜΑΡΚΟΥ:** …(δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ακούστε, κύριε συνάδελφε, γιατί τώρα πρέπει να με ακούσετε.

Μιλήσατε για την ομιλία μου, στην οποία είπα πού θα πάνε. Και ο προϋπολογισμός που έχουμε αυτή τη στιγμή είναι 1 δισεκατομμύριο 400 εκατομμύρια παραπάνω από τον προϋπολογισμό του 2019. Ποιο χαράτσι; Δεν είδατε ότι ο προϋπολογισμός των νοσοκομείων είναι ο μεγαλύτερος προϋπολογισμός από το 2019 που παραδώσατε εσείς; Άρα, για να μη γίνονται συγχύσεις που είπαμε ότι η Κρήτη είναι έτοιμη, γιατί έχει DRGs, το πρώτο κομμάτι είναι η πληρωμή, κάτι που ζητάνε, γιατί τα νοσοκομεία ξέρουν ότι θα πάρουν και περισσότερα χρήματα, γιατί δεν παίρνουν χρήματα κατά περίπτωση, αλλά με βάση τις πράξεις που έκαναν.

Όσον αφορά το δεύτερο το οποίο ανέφερα -όπου κι εκεί έχετε διαστρεβλώσει αυτό που είπα- αναφέροντας και το παράδειγμα του Λασιθίου, δεν είπα ποτέ για κλείσιμο δομών. Όμως, προφανώς θα πρέπει η ανακατανομή των χειρουργικών ειδικοτήτων ή των ειδικοτήτων, όπως υπάρχουν, να γίνει κατά τρόπο που να ικανοποιούνται καλύτερα οι υγειονομικές ανάγκες. Και εκεί μπορεί να δώσεις μια στόχευση. Όμως, αυτό είναι δουλειά του χάρτη υγείας που γίνεται.

Άρα, επειδή είδα ότι υπήρξε μια σπέκουλα σε αυτό το κομμάτι, στον νέο χάρτη υγείας δεν τίθεται κανένα κλείσιμο δομής. Το να αναδιατάξεις, όμως, κλινικές, να δεις πού πρέπει να στοχεύσεις είναι δουλειά που πρέπει να κάνει ο νέος χάρτης υγείας. Δεν τίθεται θέμα μείωσης χρημάτων. Αντιθέτως, από τα χρήματα τα οποία δίνουμε, που είναι και περισσότερα, ερχόμαστε και λέμε ότι αυτά τα χρήματα μπορούν να δίνονται μέσω ΕΟΠΥΥ με πράξεις που γίνονται όταν είναι έτοιμα όλα τα νοσοκομεία. Δεν είπε, δηλαδή, κανείς ότι θα μειωθεί.

Τρίτον, επειδή ως γιατρός δέχομαι το μάθημα που μου κάνατε για τον ξενιστή, θα σας κάνω κι εγώ τώρα ένα μάθημα ως δικηγόρος. Όταν αναφερόμαστε στη δημόσια υγεία, δεν αναφερόμαστε στις υπηρεσίες του δημοσίου. Στον λόγο σας αναφερθήκατε πολλές φορές στη δημόσια υγεία εννοώντας το ΕΣΥ. Ξέρετε καλύτερα από εμένα ότι η δημόσια υγεία είναι ένα διαφορετικό πράγμα. Οπότε, όταν μιλάμε, πρέπει να χρησιμοποιούμε τις σωστές έννοιες, γιατί δημιουργούμε σύγχυση στον κόσμο. Η δημόσια υγεία είναι όλες οι δράσεις που έχουμε εδώ μέσα για την πρόληψη, για την κατεύθυνση και για τα προγράμματα τα οποία έχουμε και δεν έχουν σχέση βέβαια με τις δημόσιες υποδομές που είναι κάτι άλλο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΚΩΝΣΤΑΝΤΙΝΟΣ ΜΑΡΚΟΥ:** Κυρία Πρόεδρε, μου επιτρέπετε να πάρω τον λόγο για ένα λεπτό χωρίς να προκαλέσω αντιδράσεις;

**ΠΡΟΕΔΡΕΥΟΥΣΑ (Σοφία Σακοράφα):** Θέλετε να απαντήσετε στον Υπουργό, κύριε Μάρκου;

**ΚΩΝΣΤΑΝΤΙΝΟΣ ΜΑΡΚΟΥ:** Για ένα λεπτό, κυρία Πρόεδρε…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε συνάδελφε, εκεί κάθεται ο Κουτσούμπας.

**ΚΩΝΣΤΑΝΤΙΝΟΣ ΜΑΡΚΟΥ:** Καλά, ρε φίλε!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι, καλά, όχι καλά! Πήγαινε στο άλλο έδρανο. Συγγνώμη!

**ΚΩΝΣΤΑΝΤΙΝΟΣ ΜΑΡΚΟΥ:** Τι είναι αυτοί οι άνθρωποι;

**ΠΡΟΕΔΡΕΥΟΥΣΑ (Σοφία Σακοράφα):** Ελάτε, κύριε Μάρκου, δεν πειράζει. Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Πρώτον, τη λέξη «χαράτσι» εγώ δεν την είπα καθόλου στην ομιλία μου. Είπατε ότι έλεγα συνέχεια τη λέξη «χαράτσι». Δεν χρησιμοποίησα καμμία τέτοια έκφραση. Προφανώς είστε επηρεασμένος από κριτική που έχετε υποστεί και γι’ αυτό παρασυρθήκατε. Αυτό είναι το ένα που ήθελα να διευκρινίσω.

Δεύτερον, εγώ είπα ότι δεν ορίζετε τον χαρακτήρα αυτής της αναδιαμόρφωσης. Επιτρέψτε μου, κύριε Υπουργέ, να σας πω ότι με βάση την ονοματολογία που κάνετε ως Κυβέρνηση, δεν έχουμε καμμία εμπιστοσύνη στο αν θα βαφτίσετε το κρέας, ψάρι για να το φάτε τη Σαρακοστή.

Και έρχομαι και σε κάτι τελευταίο. Εκείνο που είπα ήταν σαφές. Τα έξοδα του ΕΟΔΥ, ο προϋπολογισμός για τις λοιπές άλλες δαπάνες, έχουν μειωθεί 107 εκατομμύρια. Εσείς λέτε τώρα ότι θα δίνουν τα νοσοκομεία περισσότερο και αυτό. Να τα δούμε αυτά. Αυτά που είπα ήταν σαφή και δεν υπάρχει τίποτα περισσότερο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα έχει ο κ. Κωνσταντινίδης εκ μέρους της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το συζητούμενο σχέδιο νόμου αναφέρεται στη συγκρότηση ενός ολοκληρωμένου συστήματος παροχής ανακουφιστικής φροντίδας. Τι είναι, όμως, η ανακουφιστική φροντίδα για όσους από τους τηλεθεατές μας ενδεχομένως δεν γνωρίζουν; Πρόκειται για το σύστημα των υπηρεσιών που στοχεύουν στην ανακούφιση από τα ψυχικά και σωματικά συμπτώματα μίας νόσου συνήθως απειλητικής για τη ζωή. Δεν υποκαθιστά, δεν αντικαθιστά τη θεραπεία, αλλά παρέχει συμπληρωματικά με αυτή μέσα για την αντιμετώπιση των συμπτωμάτων. Στοχεύει στη βελτίωση της ποιότητας της ζωής του ασθενή για την άμβλυνση των επιπτώσεων της ασθένειας. Με ποιον τρόπο το κάνει αυτό; Με την ανακούφιση από τον πόνο, με την ψυχολογική υποστήριξη, με τη συμμετοχή στην αντιμετώπιση λειτουργικών και πρακτικών ζητημάτων της καθημερινότητας.

Πρόκειται, κυρίες και κύριοι συνάδελφοι, για έναν τομέα του συστήματος υγείας που μέχρι σήμερα παρέμενε ουσιαστικά αρρύθμιστος, παρά το γεγονός ότι αφορά σε χιλιάδες συμπολίτες μας και μάλιστα σε χρονίως και βαρέως πάσχοντες. Έρχεται, έτσι, η σημερινή Κυβέρνηση να απαντήσει σε αυτή την ανάγκη με τρόπο ολιστικό, οργανωμένο και συστηματικό.

Προστίθεται, λοιπόν, και αυτή η δράση στο δίχτυ προστασίας που υφαίνει μέρα με τη μέρα η σημερινή Κυβέρνηση, προκειμένου να αναβαθμίσει, να διευρύνει και να αυξήσει και τις παρεχόμενες κοινωνικές υπηρεσίες προς τους πολίτες είτε μέσα από το σύστημα υγείας είτε μέσα από το σύστημα της κοινωνικής αλληλεγγύης.

Η συζητούμενη νομοθετική πρωτοβουλία αποτελεί –και νομίζω ότι το αναγνώρισαν όλοι αυτό- την πρώτη ολοκληρωμένη θεσμική παρέμβαση σε έναν τομέα που όλες οι πτέρυγες του Κοινοβουλίου ομολόγησαν την ανάγκη νομοθέτησης, ενώ μάλιστα δεν εξέφρασαν και ουσιώδεις ενστάσεις ή αντιρρήσεις για το περιεχόμενο των συγκεκριμένων διατάξεων. Γι’ αυτό ξενίζει η μη ψήφισή του έστω επί της αρχής από την Αξιωματική Αντιπολίτευση.

Ενδεικτική είναι η δικαιολογία γι’ αυτό που χρησιμοποίησε ο εισηγητής της Μειοψηφίας και νομίζω ότι την επανέλαβε και ο κ. Ξανθός, ο πρώην Αναπληρωτής Υπουργός Υγείας. Το καταψηφίζουμε, λέει, όχι γιατί διαφωνούμε με τις ρυθμίσεις, αλλά επειδή είμαστε αντίθετοι με τη γενικότερη πολιτική της Κυβέρνησης στον τομέα της υγείας. Λες και η σημερινή συζήτηση γίνεται για την εξέταση της συνολικής κυβερνητικής πολιτικής και όχι για τη συγκεκριμένη νομοθετική πρωτοβουλία που υπηρετεί το δικαίωμα των πολιτών για ποιοτικές υπηρεσίες και για αξιοπρεπείς συνθήκες αντιμετώπισης σοβαρών και επώδυνων παθήσεων.

Όμως, εκτός από το πρόγραμμα της ανακουφιστικής φροντίδας, το νομοσχέδιο παρατείνει για μία ακόμη φορά, σύμφωνα με τις ειδικότερες προβλέψεις για την κάθε κατηγορία, τα μέτρα για την αντιμετώπιση των υγειονομικών αναγκών λόγω του κορωνοϊού, αλλά κατ’ επέκταση και τις συμβάσεις πολλών απασχολουμένων στον τομέα, κυρίως του επικουρικού προσωπικού, χιλιάδων δηλαδή νέων ανθρώπων που παρέχουν υπηρεσίες σήμερα στο δημόσιο σύστημα υγείας. Είναι κάτι πολύ λογικό αφού δεν πρέπει να ξεχνάμε ότι η πανδημία είναι ακόμα παρούσα και βεβαίως δεν πρέπει να παραβλέπουμε ότι μετά την εγκατάλειψη της πολιτικής μηδενικών συμπτωμάτων από την Κίνα, οι θάνατοι και τα κρούσματα εκεί αυξάνονται δραματικά, όπως και οι ανησυχίες για τη μετανάστευση του φαινομένου.

Σε σχέση, λοιπόν, με τις ρυθμιζόμενες παρατάσεις, να σημειώσω μόνο το γεγονός, κύριε Υπουργέ, ότι υπάρχει μια αναντιστοιχία σε αυτές σε ό,τι αφορά στους απασχολούμενους στις προνοιακές δομές και πιστεύω ότι σύντομα –αν όχι σε αυτό το νομοσχέδιο, αλλά σε κάποιο επόμενο- θα πρέπει να πάμε και σε μία περαιτέρω παράταση και για τους εργαζόμενους στην πρόνοια, αφού και εκεί θα είναι αναγκαία η περαιτέρω συνδρομή τους.

Στο συζητούμενο νομοσχέδιο, λοιπόν, περιλαμβάνονται και άλλες ρυθμίσεις, όπως είναι ειδικότερες ρυθμίσεις για τον τομέα της υγείας που κρίνονται και αυτές επιβεβλημένες και κάποιες εκτός υγειονομικής ύλης, που όμως είναι αναγκαίες, σημαντικές και επείγουσες, γεγονός που δικαιολογεί τη συμπερίληψή τους στο συζητούμενο σχέδιο νόμου.

Κι ενώ, κυρίες και κύριοι συνάδελφοι, η Κυβέρνηση λίγους μήνες πριν από την εκπνοή της θητείας της, παραμένει 100% προσηλωμένη στην υλοποίηση των δεσμεύσεών της και στις ανάγκες των πολιτών, η Αξιωματική Αντιπολίτευση δυστυχώς εμμένει σε μία συγκρουσιακή λογική, στον κανόνα δηλαδή μιας αντιπαράθεσης, ακόμα και εκεί που δεν δικαιολογείται αυτή η στάση, όπως είναι το συζητούμενο σχέδιο νόμου.

Σε αυτό το πλαίσιο ακούσαμε από τον Κοινοβουλευτικό Εκπρόσωπο του ΣΥΡΙΖΑ να μας καταλογίζει ιδεοληψίες και ταξική πολιτική. Προσέξτε. Σε μία συζήτηση για την ανακουφιστική φροντίδα, σε μία συζήτηση που επεκτείνει την απασχόληση χιλιάδων ανθρώπων στον τομέα της υγείας και υποστηρίζει φυσικά και τις δομές υγείας, σε μία συζήτηση που η Κυβέρνηση εισάγει μία ρύθμιση με την οποία δίνονται 650 εκατομμύρια στους συμπολίτες μας, ο ΣΥΡΙΖΑ μας καταλογίζει ιδεοληψίες και ταξική πολιτική. Και πού δίνονται αυτά τα χρήματα; Σε όλους; Όχι. Δίνονται σε εκείνους που τα έχουν περισσότερο ανάγκη, στους πιο ευάλωτους συμπολίτες μας.

Όμως, τα ίδια έκανε η Κυβέρνηση και με άλλες σχετικές ρυθμίσεις, με όλες τις στηρίξεις ουσιαστικά που έχει εφαρμόσει, από τα προγράμματα «ΓΕΦΥΡΑ 1» και «ΓΕΦΥΡΑ 2», μέχρι τα επιδόματα θέρμανσης, τα επιδόματα πετρελαίου κίνησης και βενζίνης, την ώρα που –προσέξτε- η Αντιπολίτευση υπερασπίζεται τη μείωση του ειδικού φόρου κατανάλωσης και του ΦΠΑ, γεγονός που θα είχε οικονομική επίπτωση αδιακρίτως σε όλους τους πολίτες, δηλαδή και στους πλούσιους. Θα ήταν, λοιπόν, λιγότερα τα χρήματα που θα πήγαιναν στους πιο ευάλωτους, στους πιο αδύναμους οικονομικά, αν εφαρμόζαμε αυτή τη λογική.

Συνεπώς εμείς υπερασπιζόμαστε τις κοινωνικές μεταβιβάσεις κι εσείς τις φιλελεύθερες πολιτικές. Για του λόγου το αληθές, μόλις εχθές συζητούσαμε ένα ακόμα εμβληματικό νομοσχέδιο που ήρθε να ανταποκριθεί σε μια άλλη σύγχρονη κοινωνική ανάγκη, αυτής της στέγασης των νέων ανθρώπων, η οποία τροφοδοτεί ως πρόβλημα την κορυφαία απειλή για την κοινωνία που είναι το δημογραφικό. Κι όμως, το καταψηφίσατε προφασιζόμενοι ανυπόστατες αιτιάσεις, όπως καταψηφίσατε τα προηγούμενα χρόνια τα μέτρα ανακούφισης των επαγγελματιών στην περίοδο της πανδημίας. Καταψηφίσατε το Freedom Pass, την ενίσχυση για τη νεολαία, καταψηφίσατε τις πολιτικές για την ανακούφιση των συνταξιούχων από τις πολυετείς καθυστερήσεις στις απονομές των συντάξεων. Καταψηφίζετε τα μέτρα για την ανακούφιση του κόσμου από την ενεργειακή κρίση. Καταψηφίζετε –δεν είναι απολύτως σαφές βέβαια- το ανακουφιστικό πρόγραμμα που εισάγεται σήμερα προς ψήφιση.

Αλήθεια, θα καταψηφίσετε και το επίδομα των 650 εκατομμυρίων για την κοινωνία, δηλαδή τον φόρο που επιβάλλεται στα διυλιστήρια; Νομίζω ότι είναι αδιανόητο να κάνετε κάτι τέτοιο. Θα συρθείτε, από ό,τι κατάλαβα, εντελώς απρόθυμα στην υπερψήφισή του.

Ευχήθηκε ο προηγηθείς συνάδελφος του ΣΥΡΙΖΑ, προφανώς στον Άγιο Βασίλη, μία κυβέρνηση με τη νέα χρονιά προοδευτική με βάση τον ΣΥΡΙΖΑ.

Κυρίες και κύριοι συνάδελφοι, άγιος είναι, δεν είναι μάγος. Χρόνια πολλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κύριε συνάδελφε.

Τον λόγο τώρα έχει ο κ. Δαβάκης εκ μέρους της Νέας Δημοκρατίας.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, ενώ σήμερα χαράσσουμε ένα οργανωμένο πλαίσιο που οδηγεί σε ένα σύστημα παροχής της ανακουφιστικής φροντίδας και αφορά περίπου εκατόν τριάντα πέντε χιλιάδες συμπολίτες μας, Έλληνες πολίτες –νομίζω ότι δεν υπάρχει κανένας σε αυτή την Αίθουσα, αλλά φυσικά και εκτός της Αιθούσης, στον ελληνικό λαό, που να μην έχει ένα τέτοιο περιστατικό στην οικογένειά του- υπάρχουν οι καταστροφικές, θα έλεγα, Σειρήνες της Αριστεράς. Ο προσφάτως κατελθών Βουλευτής Αχαΐας, ο κ. Μάρκου, επικαλούμενος μάλιστα την ιατρική του ειδικότητα, αναφέρθηκε στο νομοσχέδιο και το χαρακτήρισε ως «ξενιστή», δηλαδή έναν οργανισμό ο οποίος περιέχει ένα μικρόβιο το οποίο συμβιώνει μαζί με άλλα και τα παρασύρει, εννοώντας βέβαια τις τροπολογίες.

Δηλαδή, όλη αυτή η κριτική που ακούγεται όλη αυτή την ημέρα κατά τη συζήτηση του νομοσχεδίου δείχνει τη φοβικότητα της Αριστεράς σε απλά ζητήματα που πιστεύω ότι περισσότερο θα την ενίσχυε, αν ήταν θετικά διακείμενη προς το συγκεκριμένο νομοσχέδιο παρά έχοντας αυτή τη στάση. Ανακουφιστική φροντίδα: πεδίον δόξης λαμπρόν για μεγάλου μεγέθους αντιπολίτευση κυρίως από την Αξιωματική Αντιπολίτευση, τον ΣΥΡΙΖΑ, αλλά και από άλλα κόμματα.

Πιστεύω ότι αυτή η νομοθετική πρωτοβουλία της Κυβερνήσεως είναι απαύγασμα μιας σειράς νομοσχεδίων που έχουν ένα σαφέστατο κοινωνικό αποτύπωμα, το οποίο μεταφράζεται είτε στο ζήτημα των μεταμοσχεύσεων -το οποίο προσφάτως ήρθε στη Βουλή- είτε στην υποβοηθούμενη αναπαραγωγή είτε σε όλα αυτά τα οποία συνθέτουν ένα πλέγμα το οποίο με συγκεκριμένες πολιτικές αυτή η πολιτική ηγεσία, αυτή η κυβέρνηση μέσα σε δυσχείμερους καιρούς λόγω πανδημίας και του περιβάλλοντος το οποίο συντίθεται εδώ και δύο-τρία χρόνια επέλεξε, εφάρμοσε, εχάραξε και έχουμε απτά αποτελέσματα.

Εγώ προσωπικά δεν είμαι γιατρός, αλλά πιστεύω ότι είμαι πιο αντικειμενικός όσον αφορά αυτό το οποίο συμβαίνει σήμερα στον χώρο της υγείας. Φυσικά, αν δεν υπήρχαν οι γιατροί, αν δεν υπήρχε το νοσηλευτικό και διοικητικό προσωπικό των νοσοκομείων μας και όλων των δομών υγείας, για το οποίο είμαστε και πρέπει να είμαστε υπερήφανοι, αντιλαμβάνεστε όλοι ότι όλη αυτή η λαίλαπα που εκάλυψε και την πατρίδα μας με τις χιλιάδες νεκρούς που είχαμε θα ήταν ακόμα χειρότερη. Παρ’ όλα αυτά, πιστεύω ως Έλληνας πολίτης και εκπροσωπώντας Έλληνες πολίτες ότι αντικειμενικά το τελικό συμπέρασμα όλων αυτών πρωτοβουλιών είναι κάτι πολύ θετικό. Δεν μπορώ να πιστέψω ότι σε μια χώρα της Ευρωπαϊκής Ένωσης του 2022 -πάμε για το 2023- εγείρουμε αντιπολιτευτικές κορώνες πάνω σε ζητήματα όπου έπρεπε όλοι να ομονοούμε, όλοι να έχουμε μια σαφή στάση.

Όσον αφορά αυτό που είπε ο κ. Μάρκος σχετικά με το κλείσιμο δομών υγείας, απάντησε ο κύριος Υπουργός προηγουμένως. Και μόνον τον αριθμό που ανέφερε, ότι ο προϋπολογισμός του Υπουργείου Υγείας είναι 1.400.000.000 περισσότερα από το 2019, όταν το παραλάβαμε, και μόνον αυτός ο καταλυτικός αριθμός καταδεικνύει τη σημαντική συνεισφορά της Κυβέρνησης του Κυριάκου Μητσοτάκη και της Νέας Δημοκρατίας και αυτής της Κοινοβουλευτικής Πμάδας που την στηρίζει σε δύσκολες στιγμές σταθερά, δείχνει ότι υπάρχει μια συγκεκριμένη πολιτική στόχευση και αυτή η πολιτική στόχευση είναι η θωράκιση της υγείας του ελληνικού λαού.

Πιστεύω επίσης -και σε αυτό θα ήθελα να σταθώ- ότι η όλη στάση και όλο το πλέγμα αυτού του νομοσχεδίου, το οποίο η Κυβέρνηση φέρνει, στοχεύει σε κάτι το οποίο θεωρώ ότι με τη δομή και με την όλη εφαρμογή του θα δημιουργήσει ένα ανακουφιστικό πλαίσιο σε εκατόν τριάντα πέντε χιλιάδες, αλλά μπορεί και σε περισσότερους Έλληνες πολίτες και ελληνικές οικογένειες, γιατί, όπως όλοι γνωρίζουμε, όχι ο ξενιστής αλλά ο φροντιστής του έχοντος προβλήματα -το 1/3 αυτών είπατε, κύριε Υπουργέ, ότι είναι καρκινοπαθείς και οι υπόλοιποι έχουν ανίατες ασθένειες- μέσα στο σπίτι υφίσταται και πάσχει τα πάνδεινα περισσότερο από αυτόν που έχει αυτό καθαυτό το πρόβλημα.

Θέλω να πιστεύω ότι σκεπτόμενη η Αριστερά και το ίδιον πολιτικό συμφέρον αλλά και γενικότερα τη δημιουργική της συμβολή στη νομοθετική διαδικασία θα πρέπει να το στηρίξει αυτό το νομοσχέδιο και μάλιστα θα έλεγα ότι θα μπορούσε με στοχευμένες σημειώσεις, παρατηρήσεις και προτάσεις να το κάνει και να το εμπλουτίσει ακόμη περισσότερο. Διότι ο κ. Ξανθός στην ομιλία του, πιο ήπιος από τον κ. Πολάκη ο οποίος είχε υπερβεί τα εσκαμμένα ως συνήθως, έδωσε κάποιες κατευθύνσεις. Παρ’ όλα αυτά, η φοβικότητα της Αριστεράς δημιουργεί προβλήματα, τα οποία περισσότερο εμποδίζουν την κοινοβουλευτική ομόνοια και τη συναίνεση. Και θα ήθελα σε αυτού του είδους τα θέματα, όπως είπα και προηγουμένως, να ομονοούσαμε.

Πριν τελειώσω, θα ήθελα επίσης να επισημάνω ότι υπάρχουν δύο θέματα που αφορούν το νομοσχέδιο.

Ένα από αυτά είναι η παράταση του προσωπικού που έχει προσληφθεί, κύριε Υπουργέ, με τρίμηνες συμβάσεις για την κάλυψη έκτακτων αναγκών που είχαν προκύψει λόγω της πανδημίας του κορωνοϊού. Πιστεύω ότι το γεγονός ότι παρατείνονται οι συμβάσεις μόνο του προσωπικού που αυτή τη στιγμή εργάζονται, είναι εν ενεργεία και εξαιρούνται όσες και όσοι είχαν συμβάσεις που έληξαν πριν λίγο χρόνο αντιβαίνει στη λογική αλλά και στη δικαιοσύνη της όσο το δυνατόν καλύτερης ενίσχυσης του συστήματος υγείας. Και πιστεύω, κύριε Υπουργέ, ότι είναι σημαντικό να γίνει μια τροποποίηση της συγκεκριμένης ρύθμισης και να προχωρήσουμε σε εκ νέου πρόσληψη με την ίδια χρονική διάρκεια και του προσωπικού με τρίμηνη διάρκεια σύμβασης. Εννοώ τις τρίμηνες συμβάσεις που είχαν λήξει μέσα στο περασμένο έτος.

Επίσης, θέλω να εκφράσω την ικανοποίησή μου για μία άλλη πρόβλεψη του Υφυπουργού Αθλητισμού, όπως αυτή διατυπώνεται στο άρθρο 95, για την επέκταση κατά ένα έτος της προθεσμίας που έχουν τα αθλητικά σωματεία να προχωρήσουν στην τροποποίηση του καταστατικού τους, ώστε να συμβαδίζουν με τις διατάξεις του ν.2725/1999. Η μεγαλύτερη πλειοψηφία των σωματείων, όπως ξέρουμε όλοι, είναι ερασιτεχνικά, πράγμα που σημαίνει ότι οι συμμετέχοντες, τα μέλη τους δεν έχουν κύρια απασχόληση αυτό. Χρειάζονται, δηλαδή, περισσότερο χρόνο, προκειμένου να προχωρήσουν στις αλλαγές που απαιτεί ο νόμος, το νομικό πλαίσιο. Ενδεικτικά θέλω να σας αναφέρω ότι εμείς στη Λακωνία έχουμε περίπου τριάντα ενεργά σωματεία, έχουν κάνει τροποποίηση τα είκοσι δύο και στα οκτώ εκκρεμεί ακόμη η τροποποίησή τους. Χαίρομαι, γιατί η πολιτική ηγεσία έδωσε αυτή την παράταση, ούτως ώστε να δημιουργηθεί αυτό το οποίο πρέπει, δηλαδή η αναθεώρηση του πλαισίου, η τροποποίηση του καταστατικού τους, προκειμένου να είναι συμβατά με τον νόμο.

Κυρίες και κύριοι συνάδελφοι, μαζί με τις ευχές μου για τα Χριστούγεννα και το νέο έτος, θέλω να ευχηθώ επίσης να υπάρξει μία συναίνεση, μια σύνεση και θα έλεγα και ένας πολιτικός πολιτισμός σε όλο το αντιπολιτευτικό πλαίσιο, σε όλο το αντιπολιτευτικό κέρας απέναντι σε ζητήματα τα οποία σε άλλες χώρες -έτσι θέλω να πιστεύω- θα είχαν λυθεί και θα υπήρχε ομόνοια. Γιατί, εν πάση περιπτώσει, όλοι, και οι συμπολιτευόμενοι και οι αντιπολιτευόμενοι ό,τι κάνουμε, το κάνουμε για το συμφέρον του ελληνικού λαού, για τον οποίο είμαστε εδώ και για τον οποίον υπάρχουμε ως πολιτικοί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Και τον λόγο έχει ο κ. Κρητικός εκ μέρους της Νέας Δημοκρατίας.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, να ευχηθώ από μέρους μου υγεία σε όλους και σε όλες τις Ελληνίδες και όλους τους Έλληνες. Η υγεία το τελευταίο διάστημα βρέθηκε στο επίκεντρο της κυβερνητικής μας πολιτικής και της κοινοβουλευτικής νομοθέτησης, όχι μόνο γιατί εμφανίστηκε η μολυσματική πανδημία, αλλά γιατί παραλάβαμε το σύστημα απορρυθμισμένο ως αποτέλεσμα, όπως ξέρετε, της οικονομικής κρίσης.

Το αν μπορούσε ή όχι η προηγούμενη κυβέρνηση να κάνει περισσότερα, για να ενισχύσει το δημόσιο σύστημα υγείας, δεν νομίζω ότι χρειάζεται να το κρίνουμε. Η κρίση αφορά την αντιπολιτευτική διαλεκτική, αλλά δεν αφορά την ουσία της προσπάθειας για την αναβάθμιση της δημόσιας υγείας. Γι’ αυτό και σπάνια αναφέρω αδυναμίες της προηγούμενης κυβέρνησης, γιατί επιλέγω να τονίζω τις θετικές πρωτοβουλίες που παίρνει η παρούσα Κυβέρνηση.

Το σημερινό, λοιπόν, νομοσχέδιο φέρει τον τίτλο «Ολοκληρωμένο σύστημα παροχής ανακουφιστική φροντίδας». Και γιατί έχει τη λέξη «ολοκληρωμένο»; Γιατί περιγράφει την αυτοτέλεια που προσπαθεί να δώσει η παρούσα ρύθμιση στο οργανωμένο σύστημα υγείας, το οποίο θα παρέχει υπηρεσίες ανακουφιστικής φροντίδας.

Παράλληλα, για την καλύτερη καταγραφή των ασθενών δημιουργείται το Εθνικό Μητρώο Ασθενών, για τη διασφάλιση της ποιότητας ζωής των ασθενών που πάσχουν από απειλητικές για τη ζωή ασθένειες μέσω της πρόληψης και της ανακούφισης του πόνου και άλλων σωματικών, ψυχοκοινωνικών και πνευματικών προβλημάτων.

Σκοπός λοιπόν του νομοσχεδίου είναι η δημιουργία ενός ολοκληρωμένου συστήματος παροχής ανακουφιστικής φροντίδας, το οποίο συνδυαστικά με τις λοιπές υφιστάμενες δομές του Εθνικού Συστήματος Υγείας θα εστιάζει και θα εξυπηρετεί τις εξειδικευμένες ανάγκες των ασθενών και των οικογενειών τους.

Αναλυτικότερα, περιλαμβάνει: Πρώτον, τη δημιουργία και οργάνωση συστήματος παροχής υπηρεσιών ανακουφιστικής φροντίδας.

Δεύτερον, τον καθορισμό των δομών παροχής ανακουφιστικής φροντίδας και των ελάχιστων ποιοτικών κριτηρίων λειτουργίας τους, με την οριοθέτηση του τρόπου και του ύψους της αποζημίωσής τους για τις υπηρεσίες που παρέχουν.

Τρίτον, την πρόβλεψη της συγκρότησης μιας διεπιστημονικής ομάδας επαγγελματιών υγείας για την παροχή εξειδικευμένης ανακουφιστικής φροντίδας, καθώς και της δυνατότητας επιμόρφωσης στο σύνολό τους των επαγγελματιών υγείας που παρέχουν υπηρεσίες ανακουφιστικής φροντίδας.

Τέταρτον, την πρόβλεψη της σύστασης Εθνικού Μητρώου Ασθενών Ανακουφιστικής Φροντίδας Υγείας.

Πέμπτον, τη σύσταση και την οριοθέτηση των αρμοδιοτήτων της εθνικής επιτροπής για την ανάπτυξη της ανακουφιστικής φροντίδας ως διεπιστημονικού συμβουλευτικού οργάνου, το οποίο θα συνδράμει το Κεντρικό Συμβούλιο Υγείας και το Υπουργείο Υγείας στη χάραξη της κεντρικής εθνικής πολιτικής για την ανάπτυξη της ανακουφιστικής φροντίδας.

Είναι, λοιπόν, μια νομοθετική προσπάθεια που ενισχύει τα επιχειρήματά μας ότι αυτή η Κυβέρνηση και σέβεται τον δημόσιο χαρακτήρα της υγείας και την ενισχύει με τη δημιουργία νέων δομών υπηρεσίας των ασθενών και με έργα αποδεικνύει ότι η υγεία βρίσκεται στο επίκεντρο των νομοθετικών πρωτοβουλιών της ακόμα και τώρα που οι επιπτώσεις της πανδημίας έχουν υφεθεί.

Παρ’ όλα αυτά και τη σημαντική υποχώρηση του πανδημικού κύματος, με τις συνοδές διατάξεις του νομοσχεδίου ανανεώνονται για έναν χρόνο οι συμβάσεις του επικουρικού υγειονομικού προσωπικού, ενώ ανανεώνονται και οι συμβάσεις ορισμένου χρόνου. Σε αυτή την προσπάθεια συντείνει και το ότι ανανεώνονται και οι συμβάσεις όλων όσων προσλήφθηκαν για να καλύψουν τα κενά, ανεξαρτήτως της επιστροφής στα καθήκοντά τους των υπαλλήλων που ήταν σε αναστολή.

Κλείνοντας, θέλω και πάλι να υπογραμμίσω ότι η Κυβέρνηση της Νέας Δημοκρατίας μέσα από πολύ δύσκολες διεθνείς συγκυρίες και εθνικές απειλές κατάφερε να βάλει την Ελλάδα σε σταθερή ρότα και να την οδηγήσει σε απάνεμο λιμάνι κοινωνικής ηρεμίας και συνοχής, ελπίδας για ίσες ευκαιρίες, ελπίδας για ανάπτυξη και ευημερία μέσα από τις νέες δουλειές που φέρνει η ανάπτυξη της οικονομίας.

Ό,τι φέρνει, λοιπόν, ανάπτυξη εμείς το συνεχίζουμε. Ό,τι απαιτεί διόρθωση εμείς το αλλάζουμε. Κυρίες και κύριοι, τίποτα δεν μένει στατικό. Προχωράμε με ταχύτητα μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κ. Κουρουμπλής εκ μέρους του ΣΥΡΙΖΑ, για επτά λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κυρίες και κύριοι συνάδελφοι, πληθωρισμός νομοθετικών πρωτοβουλιών, λιτότητα στο έπακρον έργου! Και θα ξεκινήσω με ένα εκρηκτικό πρόβλημα που βιώνει σήμερα η ελληνική κοινωνία, το ζήτημα της έλλειψης φαρμάκων.

Είχαμε κάνει έναν διάλογο, στο πλαίσιο μιας επίκαιρης ερώτησης, με τον κύριο Υπουργό πριν από έναν μήνα. Δεσμεύτηκε ότι θα περιοριστεί το φαινόμενο στον μεγαλύτερο δυνατό βαθμό -δεν ζητώ να εκμηδενιστεί- και η κατάσταση συνεχίζεται και χειροτερεύει. Και δεν είναι λόγια αυτά ενός αντιπολιτευόμενου, όπως θέλουν να λένε οι καλοί συνάδελφοι της Νέας Δημοκρατίας ανεβαίνοντας στο Βήμα. Είναι των φορέων, των ασθενών, είναι της κοινωνίας, είναι των συνδικαλιστικών φορέων των φαρμακοποιών, γιατί αποδεικνύεται ότι ενώ έχετε τη δυνατότητα, κύριε Υπουργέ -την έχετε τη δυνατότητα- δεν έχετε τη βούληση να συγκρουστείτε με τις λογικές που παράγουν αυτό το φαινόμενο.

Γιατί υπάρχει νομοθεσία, υπάρχει νομοθετικό πλαίσιο και οι κύριοι ιδιαίτερα των πολυεθνικών του φαρμάκου έχουν υποχρέωση να τηρούν τον νόμο. Δεν βρίσκονται σε χώρα της Αφρικής, βρίσκονται σε χώρα της Ευρωπαϊκής Ένωσης. Πού είναι η υποχρέωσή τους να τηρούν τρίμηνη αποθήκη φαρμάκων; Το τηρούν; Όχι. Τηρούν την υποχρέωση να εισάγουν ένα ποσοστό φαρμάκων κάθε χρόνο; Όχι. Και γιατί το κάνουν, κύριε Υπουργέ; Δεν θέλουν να πουλήσουν φάρμακα; Ξέρετε πάρα πολύ καλύτερα από μένα γιατί το κάνουν, αλλά δεν το λέτε. Γιατί είμαστε στο τέλος του χρόνου και λόγω του clawback δεν το κάνουν. Αλλά εκεί χρειάζεται εισαγγελική παρέμβαση, διότι κινδυνεύουν ζωές. Ιδιαίτερα ογκολογικά φάρμακα λείπουν.

Ακούω τους λαλίστατος συναδέλφους της Νέας Δημοκρατίας ανεβαίνοντας στο Βήμα να λένε για «κορώνες της Αριστεράς». Είναι οι ίδιοι συνάδελφοι που υποτίθεται ότι πιστεύουν και στον νεοφιλελευθερισμό, αλλά μάλλον νεοφιλελευθεροφανείς είστε παρά νεοφιλελεύθεροι ούτε καν νεοφιλελεύθεροι. Χειροκροτούσατε όρθιοι τον κ. Μητσοτάκη, ο οποίος κατέστησε τον ελληνικό λαό, στo πλαίσιo και της ανάπτυξης, την οποία μας είπατε ότι φέρατε τα τελευταία τέσσερα χρόνια, να είναι επιδοτούμενος στο 85%. Μπράβο, έχετε μεγάλες επιτυχίες!

Και να πω και κάτι για τα νοσοκομεία πριν έρθω στο νομοσχέδιο. Για «κορώνες της Αριστεράς» μιλάτε, αλλά είναι ντροπή ενώ οι περισσότεροι κατάγεστε από περιφέρειες να μιλάτε με αυτά τα λόγια, αγνοώντας πώς λειτουργούν τα νοσοκομεία στις περιοχές σας. Είναι ντροπή.

Δεν θα αναφερθώ σε αντιπολιτευόμενες εφημερίδες, κύριε Υπουργέ. Η «ΚΑΘΗΜΕΡΙΝΗ» πριν από έναν μήνα πρωτοσέλιδο είχε έρευνα που έλεγε ότι οκτώ χιλιάδες χειρουργεία περιμένουν στο ΚΑΤ, τρεις χιλιάδες στο «Αγία Σοφία», δύο χιλιάδες στο Κρατικό Πειραιώς, τρεις χιλιάδες στο Κρατικό Αθηνών. Και πού δεν περιμένουν; Δηλαδή τι βελτίωση ήρθε από τα νομοθετήματα που έχετε φέρει μέχρι τώρα στη δημόσια υγεία; Ελάτε, κύριε Υπουργέ, να σας συνοδεύσω εγώ να επισκεφθούμε τη λεγόμενη πρωτοβάθμια φροντίδα υγείας της δυτικής Αττικής, για να δούμε αν υπάρχει. Γιατί σας άκουσα να μας κάνετε και μαθήματα τι είναι δημόσια υγεία και τι είναι Εθνικό Σύστημα Υγείας. Μα, αυτή τη στιγμή ο κόσμος κατευθύνεται στο ΕΣΥ γιατί δεν υπάρχει πρωτοβάθμια φροντίδα υγείας. Δεν υπάρχει. Αυτή είναι η αλήθεια.

Μας λέτε τώρα εδώ ότι φέρνετε νομοθετικές πρωτοβουλίες για την ανακουφιστική φροντίδα. Βεβαίως και είναι ένας τομέας που πρέπει ως συντεταγμένη πολιτεία να τον αντιμετωπίσουμε και να τον προσεγγίσουμε και είναι στοιχείο πολιτισμού μιας χώρας και μιας κοινωνίας να υπερασπίζεται την αξιοπρέπεια όσων ανθρώπων για λόγους κυρίως υγείας δεν μπορούν να υπερασπιστούν και την αξιοπρέπειά τους και τα δικαιώματά τους. Σε αυτό εγώ να συμφωνήσω. Αλλά μας φέρατε ένα νομοσχέδιο, όπως όλα που έχετε φέρει. Βάλτε μέσα, κύριε Υπουργέ, συγκεκριμένους χρονικούς ορίζοντες, για να δούμε την υλοποίησή του. Διότι αν σας πω ότι πάνω από τρεις χιλιάδες διατάγματα και πάνω από πενήντα χιλιάδες αποφάσεις που προβλέπονται σε νόμους τα τελευταία δεκαπέντε χρόνια δεν έχουν υλοποιηθεί γιατί να πιστέψω εγώ τώρα -καλοπροαίρετα να το προσεγγίσω- ότι αυτό το νομοσχέδιο θα υλοποιηθεί;

Πρώτον, γιατί δεν δεσμεύεστε στην έκδοση των διοικητικών πράξεων και δεύτερον, δεν έχετε προβλέψει προϋπολογισμό για την υλοποίηση ενός τέτοιου προγράμματος, το οποίο πραγματικά υπάρχει ανάγκη ως πολιτεία και ως κοινωνία να το προσεγγίσουμε.

Διότι δεν είναι δυνατόν σε τέτοιες περιπτώσεις ανθρώπων που έχουν πραγματικά πολύ μεγάλη ανάγκη φροντίδας να μην τους δώσουμε τη δυνατότητα να ζήσουν σε ένα περιβάλλον αξιοπρεπές.

Πώς να το πιστέψουμε, κύριε Υπουργέ, όταν υπάρχουν ασθενείς στα νοσοκομεία -ακούσατε- που δεν θέλουν να φύγουν, γιατί τους έχετε κόψει το ρεύμα στο σπίτι τους; Για αυτή τη χώρα χειροκροτούσαν προχθές όρθιοι οι συνάδελφοι της Νέας Δημοκρατίας τον κύριο Πρωθυπουργό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μιλάμε, λοιπόν, για μια εξαιρετικά δύσκολη συγκυρία και θέλω να κλείσω, κυρία Πρόεδρε, λέγοντας ότι υπάρχει, πράγματι, η ανάγκη για την οποία συζητάμε σήμερα. Πρέπει να υπάρξουν συγκεκριμένα προγράμματα, υλοποιήσιμα, που θα δημιουργήσουν γρήγορα τους θεσμούς, θα στηρίξουν τέτοιου είδους ολοκληρώσεις πρωτοβουλιών όχι στα χαρτιά, αλλά στην πράξη, για να μπορέσουμε πραγματικά να δημιουργήσουμε τέτοιες μονάδες και τέτοιες δομές.

Εντάξει, όλοι είμαστε εδώ γνώστες της πραγματικότητας. Εκατόν τριάντα έξι χιλιάδες ανθρώπους δεν είναι εύκολο να τους αντιμετωπίσεις, αλλά τουλάχιστον να μπει ένα πρόγραμμα, κάθε χρόνο να υπάρχει μια πρόοδος δημιουργίας τέτοιων δομών και υποδομών που πραγματικά θα αρχίσουν να καλύπτουν αυτό το μεγάλο κενό που υπάρχει.

Κυρίως, εγώ θα σας έλεγα, κύριε Υπουργέ, να λάβετε υπ’ όψιν σας και την εξής δυνατότητα. Διότι εδώ θα έχουμε ένα φαινόμενο, από τη μια μεριά, ενδεχομένως κάποιων μονάδων ψηγματικά στο δημόσιο και κυρίως, την ιδιωτική κερδοσκοπική πρωτοβουλία. Ανάμεσα σε αυτούς τους δύο υπάρχουν και οι κοινωνικοί θεσμοί. Δεν μιλάω για τη φιλανθρωπία. Μιλάω για το μοντέλο των γονέων και κηδεμόνων, που προωθήσαμε τα τελευταία σαράντα χρόνια και που δημιούργησε εξαιρετικά υψηλού επιπέδου μονάδες στον χώρο της νοητικής υστέρησης.

Είναι ένα μοντέλο που πρέπει να το δούμε και πρέπει να το μεταγγίσουμε και σε θεσμούς που έχουν ανάγκη μια εντελώς διαφορετική λειτουργία, γιατί μιλάμε για ανθρώπους που δεν μπορούν να υπερασπιστούν τον εαυτό τους.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, σας παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μια κουβέντα πολύ γρήγορα.

Θα αναφερθώ μόνο στο κομμάτι του πρώτου σκέλους, στο οποίο αναφέρθηκε ο κ. Κουρουμπλής. Όλα τα μέτρα εφαρμόζονται.

Κύριε Κουρουμπλή, να σας ενημερώσω. Πρώτα από όλα, απαγορεύτηκαν παράλληλες εξαγωγές σε όλα τα ελλειπτικά φαρμακεία και γίνεται έλεγχος στις φαρμακαποθήκες. Ήδη σε πέντε, αρχικά, πολυεθνικές και σε άλλες τέσσερις που προστέθηκαν, τους έχουν ζητηθεί να φέρουν τα στοιχεία για τα τρίμηνα τα οποία λέτε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Δεν λείπουν φάρμακα;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εννιά πολυεθνικές. Μισό λεπτό!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Όχι. σας ρωτώ αν λείπουν φάρμακα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κουρουμπλή, αφήστε με να μιλήσω.

Φάρμακα, προφανώς, λοιπόν και πάντοτε έλειπαν φάρμακα και στην εποχή σας υπήρχαν απαγορεύσεις.

Αυτή τη στιγμή λείπουν και είναι πιο έντονο το φαινόμενο σε συγκεκριμένα φάρμακα. Τα ελλειπτικά τα αντιμετωπίζουμε, όπου υπάρχει τρομακτική ζήτηση λόγω της γρίπης. Το είπα εδώ πέρα, από το εθνικό Κοινοβούλιο. Υπάρχουν πολλές χώρες που ζητάνε. Και έχετε τελείως λάθος σε αυτό που λέτε, γιατί δεν έχουν σχέση τα περισσότερα με το clawback που λέτε ότι δεν κρατάνε, γιατί είναι μη συνταγογραφούμενα πολλά από αυτά. Οι αντιβιώσεις είναι.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Γιατί λείπουν;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον κύριο Υπουργό να μιλήσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κουρουμπλή, επειδή μιλάτε -και μιλάτε συχνά- για συμφέροντα, απευθύνεστε στον Υπουργό, που έρχεται στο τέλος του χρόνου και η Επιτροπή Διαπραγμάτευσης που αφορά τα πρωτότυπα φάρμακα και τα ΦΥΚ, πρωτίστως, δηλαδή φάρμακα μεγάλων πολυεθνικών εταιρειών, κλείνει 920 εκατομμύρια κλειστούς προϋπολογισμούς.

Μιλάμε για 450 εκατομμύρια εκπτώσεις, κύριε Κουρουμπλή. Ο ΣΥΡΙΖΑ να απαντήσει γιατί δεν έβγαλε δεύτερο δελτίο τιμών, που έπρεπε, το 2015, που αυτό ήταν δώρο στις πολυεθνικές και να μη μας κουνάει το δάχτυλο, που παίρνουμε τις μεγαλύτερες εκπτώσεις που έχουν παρθεί ποτέ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Είναι απαράδεκτο!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή, με συγχωρείτε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή, με συγχωρείτε πάρα πολύ! Δεν μπορείτε να σηκώνεστε και να παίρνετε τον λόγο, όποτε θέλετε εσείς. Σας παρακαλώ πάρα πολύ! Να ζητάτε τον λόγο από το Προεδρείο. Κάντε μου τη χάρη, κύριε Κουρουμπλή! Δεν έχετε ξεχωριστή μεταχείριση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κάντε μου τη χάρη! Σας παρακαλώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε Κουρουμπλή, μη δημιουργείτε εντυπώσεις εκεί που δεν υπάρχουν.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή! Τι συμπεριφορά είναι αυτή, κύριε Κουρουμπλή; Τι συμπεριφορά απαράδεκτη;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κυρία Πρόεδρε…

**ΠΡΟΕΔΡΕΥΟΥΣΑ (Σοφία Σακοράφα):** Δεν δέχομαι κουβέντα, κύριε Κουρουμπλή. Κάντε μου τη χάρη! Σας παρακαλώ! Δεν έχετε ξεχωριστή μεταχείριση από κανένα Βουλευτή. Θα ζητάτε τον λόγο από το Προεδρείο, κύριε Κουρουμπλή. Το καταλάβατε αυτό;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή, θα ζητάτε τον λόγο από το Προεδρείο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Κουρουμπλή, σας παρακαλώ, είμαστε στην Ολομέλεια.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ πολύ να διαγράψετε από τα Πρακτικά ό,τι έχει ειπωθεί από τον κ. Κουρουμπλή. Σας παρακαλώ πολύ.

Τον λόγο τώρα έχει η Υφυπουργός Εργασίας κ. Δόμνα Μιχαηλίδου.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε. Ευχαριστώ πολύ και για την τήρηση της τάξης τώρα στην Εθνική Αντιπροσωπεία.

Κυρίες και κύριοι Βουλευτές, θα ήθελα να παρουσιάσω σύντομα την τροπολογία του Υπουργείου Εργασίας και Κοινωνικών Υποθέσεων με την οποία δίνουμε επιτέλους λύση, ιδίως στο κτηριολογικό κομμάτι του Αναρρωτηρίου Πεντέλης, μιας ιστορικής δομής η οποία ανεγέρθηκε το 1937 για την προστασία βρεφών, νηπίων και παιδιών μέχρι πέντε ετών. Πρόκειται για μια μονάδα παιδικής προστασίας με ιστορική σημασία, στην οποία όμως κτηριολογικά χωρίς την τροπολογία αυτή δεν μπορούμε να επέμβουμε. Οπότε, για το βέλτιστο συμφέρον των παιδιών, για τις υπηρεσίες τις οποίες παρέχονται σε αυτά, για την ασφάλειά τους, αλλά και για την μετεξέλιξη του Αναρρωτηρίου Πεντέλης στο θέμα της αποϊδρυματοποίησης, ενός σκοπού τον οποίο έχουμε προτάξει χρόνια τώρα ως Υπουργείο, αλλά και ως Κυβέρνηση, χρειαζόμαστε την ψήφο σας στο κομμάτι αυτό.

Στο νομοσχέδιο αυτό επίσης επεκτείνουμε και τις συμβάσεις τις λεγόμενες COVID του προσωπικό στις προνοιακές δομές. Μιλάμε για ένα τρίτο παραπάνω προσωπικό σε όλες τις προνοιακές δομές σε όλη την χώρα, οι οποίες ακόμα χρειάζονται καθ’ ότι ο κίνδυνος της πανδημίας δεν έχει ακόμα φύγει, και θα έλεγα ότι δυστυχώς και τελευταία έχει φουντώσει. Οπότε επεκτείνουμε μέχρι την τελευταία εργάσιμη του Μαΐου, 31 Μαΐου, τις συμβάσεις COVID σε όλες τις προνοιακές δομές της χώρας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία Υπουργέ.

Κύριοι συνάδελφοι, έχετε κάποια ερώτηση; Ωραία!

Τον λόγο τώρα έχει ο κ. Ψυχογιός εκ μέρους του ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κυρία και κύριε Υπουργέ, οι στρατηγικοί και επιχειρησιακοί στόχοι που τίθενται με το υπό συζήτηση νομοσχέδιο για τον ιδιαίτερα ευαίσθητο και κρίσιμο κλάδο της ανακουφιστικής φροντίδας, δεν συμβαδίζουν με τη μέχρι τώρα πολιτική της Κυβέρνησης που επιμένει στην εμπορευματοποίηση, αλλά και στη συστηματική υποχρηματοδότηση και απαξίωση των δημόσιων δομών υγείας, όπως φάνηκε άλλωστε και στον προϋπολογισμό, με την περικοπή των δαπανών στις δημόσιες δομές κατά 1,5%, γεγονός απαράδεκτο, αδιανόητο, αλλά και ανήθικο για τους ανθρώπους της πρώτης γραμμής που έχουν δώσει αυτές τις μάχες όλο το προηγούμενο διάστημα, και μάλιστα τη στιγμή που συνεχίζεται με εντατικούς ρυθμούς η επιβάρυνση των νοσοκομείων με τις ιώσεις και τα λοιπά νοσήματα, αλλά και τον κορωνοϊό που είναι ακόμα εδώ.

Σε ένα άλλο επίπεδο θα μπορούσαμε, κύριε Υπουργέ, να συζητήσουμε και το κομμάτι των ΚΕΦΙΑΠ, των κέντρων, δηλαδή, φυσικής, ιατρικής και αποκατάστασης που και στον Νομό μου την Κορινθία απαιτούν άμεση στήριξη σε προσωπικό, σε μέσα και σε υποδομές και που δυστυχώς τα έχετε εγκαταλείψει.

Με τις παρεμβάσεις μας, λοιπόν και τις διεκδικήσεις των εργαζόμενων αποφασίσατε τελικά την παράταση των συμβάσεων εργασίας ορισμένου χρόνου του προσωπικού των δημοσίων δομών, αλλά και αυτών οι οποίοι υπηρετούν στις νευραλγικές υπηρεσίες, υπηρεσίες φύλαξης, σίτισης και καθαριότητας στα νοσοκομεία, που έδωσαν τον καλύτερό τους εαυτό, κάνουν εξαιρετική δουλειά όλο το προηγούμενο διάστημα, όλα τα προηγούμενα χρόνια και προσφέρουν συνολικά στις υπηρεσίες υγείας, αλλά και αυτών οι οποίοι προσλήφθηκαν για τις ανάγκες της πανδημίας.

Όμως, ταυτόχρονα, μεταφέρετε προσωπικό και μετακινείτε προσωπικό εσωτερικά από τα κέντρα υγείας, τις ΤΟΜΥ, αλλά και τα περιφερειακά ιατρεία στα νοσοκομεία, χωρίς να αναπληρώνετε αυτό το προσωπικό, διαλύοντας και απογυμνώνοντας την πρωτοβάθμια φροντίδα υγείας, αφήνοντας ολόκληρα χωριά χωρίς γιατρούς και στην ουσία τορπιλίζοντας ένα βασικό κοινωνικό δικαίωμα.

Τα δημόσια νοσοκομεία λειτουργούν σε συνθήκες ακραίας υποστελέχωσης, με το 50% των οργανικών θέσεών τους κενές και δεν βλέπουμε να υπάρχει καμμία απολύτως βούληση για να αναπληρωθούν αυτές οι θέσεις, να καλυφθούν τα κενά με μόνιμο προσωπικό.

Μάλιστα, η κυρία Υπουργός, η κ. Γκάγκα, πολύ πρόσφατα επισκεπτόμενη το Νοσοκομείο Κορίνθου είπε ούτε λίγο ούτε πολύ ότι όλα βαίνουν καλώς και υπάρχει πλήρης επάρκεια στη λειτουργία. Προφανώς, δεν πέρασε από το Τμήμα Επειγόντων Περιστατικών, από τα ΤΕΠ, όπου οι ίδιοι γιατροί καταγγέλλουν την ακραία υποστελέχωση, τις μεγάλες ανάγκες, την έξοδο γιατρών από την υπηρεσία τους λόγω της υπερεργασίας και την αναπλήρωση από γιατρούς των κέντρων υγείας και άλλων πρωτοβάθμιων δομών αυτών των θέσεων που είναι πολύ δύσκολες και εξειδικευμένες, οι οποίοι είτε δεν επιθυμούν είτε δεν μπορούν να ανταποκριθούν σε αυτά τα καθήκοντα, θέτοντας σε κίνδυνο πραγματικά τις ζωές των ίδιων των ασθενών, αλλά προφανώς και τη δική τους την υπηρεσία η οποία θέλουν να είναι στο μέγιστο επίπεδο.

Οι συμβάσεις τώρα του επικουρικού προσωπικού αυτών των τεσσάρων χιλιάδων, οι οποίοι βρίσκονται στις θέσεις ευθύνης δύνανται –λέτε- να ανανεωθούν και είναι στην κρίση των κατά τόπους διοικητών, κάτι το οποίο, όπως καταλαβαίνετε, αφήνει τεράστια περιθώρια διακριτικής και άνισης μεταχείρισης απέναντι σε ανθρώπους οι οποίοι επί τόσα χρόνια βρίσκονται σε θέσεις που είναι απολύτως απαραίτητες για το σύστημα υγείας.

Και βέβαια, με το άρθρο 56 δίνετε παράταση στους εργαζόμενους στο πρόγραμμα «PHILOS», που και εμείς έχουμε επανειλημμένως ζητήσει από εσάς και είναι κρίσιμο να γίνει.

Όμως, δεν αρκεί, διότι, κύριε Υπουργέ, ξέρετε πόσοι είναι οι υγειονομικοί, οι γιατροί συγκεκριμένα, οι οποίοι υπηρετούν πανελλαδικά στο πρόγραμμα «PHILOS»; Είναι είκοσι δύο και από αυτούς οι δεκαεπτά μόνο στις δομές φιλοξενίας προσφύγων. Δηλαδή ούτε ένας ανά δομή δεν αντιστοιχεί.

Θέλει, λοιπόν, ενίσχυση, θέλει στήριξη αυτό το πρόγραμμα με επιπλέον γιατρούς και προσωπικό, αλλά θέλει και αύξηση των μισθών τους, συνολικά αυτών που υπηρετούν σε πολύ δύσκολες συνθήκες και έχουν προσφέρει πολλά σε έκτακτες συνθήκες, σε δύσκολες συνθήκες και για τη δημόσια υγεία και για τους διαμένοντες εκεί και για τις τοπικές κοινωνίες, αλλά θα πρέπει και το επιμίσθιό τους να καταβάλλεται όχι εφάπαξ, όπως κάνετε ερμηνεία του νόμου πρόσφατα, αλλά ανά μήνα, όπως προβλεπόταν αρχικά.

Δεν προκαλεί, όμως, έκπληξη αυτό, κυρίες και κύριοι συνάδελφοι, όταν η Κυβέρνησή σας κάνει έξωση ευάλωτων οικογενειών προσφύγων από το πρόγραμμα «ESTIA», για να μπουν εκεί πράγματι αδύναμα στρώματα της ελληνικής νεολαίας, κάτι το οποίο δεν θα έπρεπε να λειτουργεί αντιπαραθετικά. Σας ζητήσαμε να υπάρχουν και τα δύο προγράμματα και οι άνθρωποι να μην πεταχτούν στον δρόμο με τις οικογένειές τους, οι πρόσφυγες, αλλά να μπουν και οι Ουκρανοί πρόσφυγες εκεί -που είναι στη μοίρα τους στην ουσία- και οι Έλληνες νέοι, οι οποίοι είναι οι πιο φτωχοί και παίρνουν κοινωνικό εισόδημα αλληλεγγύης, να μπορούν με την τεχνογνωσία των δήμων και του εξαιρετικού προσωπικού του «ESTIA» τα τελευταία χρόνια να στεγαστούν κανονικά.

Εσείς δεν κάνετε τίποτα από τα δύο και στην ουσία κάνετε έναν κοινωνικό αυτοματισμό, τους φτωχούς απέναντι στους λιγότερο φτωχούς.

Τέλος, όσον αφορά τα άρθρα 94 και 55 του Υπουργείου Αθλητισμού, η παράταση που δίνεται έστω και την τελευταία στιγμή μέχρι 31-12-2023 ήταν κάτι που είχαμε πολλάκις ζητήσει με παρεμβάσεις στη Βουλή με οποιοδήποτε μέσο είχαμε σε συνεννόηση με τα σωματεία. Θα διευκολύνει όλη την αθλητική κοινότητα, τους προπονητές, τα σωματεία, τις ενώσεις, τις ομοσπονδίες να τακτοποιήσουν και τα καταστατικά τους και τα δικαιολογητικά τους στη Γενική Γραμματεία Αθλητισμού.

Όμως, είναι άξιο απορίας πώς καταφέρατε –το καταφέρατε και αυτό, θέλει μεγάλη προσπάθεια- να φέρετε τόσο μεγάλη αναστάτωση, αναστολή πρωταθλημάτων, ταλαιπωρία, έξοδα σε όλους για ένα μητρώο που εμείς είχαμε φτιάξει και ήταν πολύ πιο απλό και να δημιουργηθούν και πελατειακά δίκτυα, για να εξασφαλίζουν σε κάποιους τα αυτονόητα, τη συμμετοχή τους σε ένα πρωτάθλημα. Αυτή είναι η τακτική σας και αυτό κάνετε και εδώ.

Η τροπολογία του ΣΥΡΙΖΑ για τον ειδικό φόρο κατανάλωσης στα καύσιμα είναι πάρα πολύ σημαντική, είναι αυτή η οποία απαντάει στην πραγματική ανάγκη του ελληνικού λαού, στον ευρωπαϊκό μέσο όρο, το ΦΠΑ στο 6%, που πραγματικά είναι ένα μέτρο που θα διευκολύνει και θα ανακουφίσει την κοινωνία και όχι αυτή η κοροϊδία του «καλαθιού του νοικοκυριού» που όποιον και να πάτε να ρωτήσετε έξω στην κοινωνία, θα σας πει ότι δεν έχει αποδώσει τίποτα. Όταν χάνεις το 40% και 50% της αγοραστικής σου δύναμης, τα 70 λεπτά που θα δώσετε τώρα με το Food Pass, το επίδομα σίτισης, που ντρέπεστε να το πείτε έτσι, δεν κάνει τίποτα απολύτως.

Ψηφίστε, λοιπόν, την τροπολογία μας που έχουν κάνει και πολλές ευρωπαϊκές χώρες.

Βλέπω, εκτός των άλλων, ότι βασίζεστε στις δημοσκοπήσεις. Δημοσκοπήσεις εδώ, δημοσκοπήσεις εκεί, συνεχείς δημοσκοπήσεις με μεγάλη διαφορά της Νέας Δημοκρατίας παγιωμένη. Αυτό, λοιπόν, το οποίο καλλιεργείται κυρίως από κεντρικά ΜΜΕ είναι κάτι το οποίο δεν έχει καμμία αντιστοιχία με την κατάσταση στην κοινωνία. Υπάρχει μια τεράστια οργή, μια τεράστια δυσκολία η οποία θα αποτυπωθεί σύντομα στις κάλπες και θα το δείτε.

Με αυτές τις σκέψεις εύχομαι, κυρίες και κύριοι συνάδελφοι, καλές γιορτές σε όλους με υγεία, δύναμη και αλληλεγγύη και κυρίως στον ελληνικό λαό που παλεύει για άλλη μια φορά να σταθεί όρθιος και καλή νέα χρονιά με την πολιτική αλλαγή και τη δικαιοσύνη παντού που έχει ανάγκη ο τόπος.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Σας ενημερώνω ότι υπάρχει αίτηση διεξαγωγής ονομαστικής ψηφοφορίας εκ μέρους του ΣΥΡΙΖΑ, επί του άρθρου 88, η οποία θα διανεμηθεί σε λίγο σε όλους σας και θα διεξαχθεί απόψε μετά το πέρας της συζήτησης του νομοσχεδίου.

**ΠΡΟΕΔΡΕΥΟΥΣΑ (Σοφία Σακοράφα):** Ο κ. Γκόκας από το Κίνημα Αλλαγής έχει τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η παροχή υπηρεσιών ανακουφιστικής φροντίδας σε ενήλικες και ανηλίκους, που αντιμετωπίζουν σοβαρές ασθένειες και προσπαθούν να βελτιώσουν την ποιότητα ζωής τους, αλλά και των οικογενειών τους, που είναι δίπλα τους σε αυτόν τον αγώνα, πρέπει να καλύψει ένα μεγάλο κενό που υπάρχει μέχρι σήμερα.

Το ερώτημα, κύριε Υπουργέ, είναι αν έχετε πραγματικά την πολιτική βούληση, ώστε αυτό που θα θεσμοθετηθεί για την ανακουφιστική φροντίδα να εφαρμοστεί, να λειτουργήσει. Για να προχωρήσει, για να έχει αποτελέσματα για όλους τους πολίτες, με ισότιμη πρόσβαση, πρέπει να ενταχθεί μέσα σε ένα ισχυρό δημόσιο σύστημα υγείας, που θα καλύπτει και την ελληνική περιφέρεια. Ο συνάδελφός μας εισηγητής κ. Φραγγίδης αναφέρθηκε αναλυτικότατα σε όλα τα ζητήματα.

Όμως, θα πρέπει η Κυβέρνηση να αναθεωρήσει τη λογική της μεθοδευμένης απαξίωσης του Εθνικού Συστήματος Υγείας και να αναβαθμίσει και να ενισχύσει τη λειτουργία του. Όπως φάνηκε στο πρόσφατο νομοσχέδιο για την υγεία, αντί να αντιληφθείτε την αξία και τη σημασία ενός δημόσιου συστήματος υγείας, όπως αναδείχθηκε με την εμπειρία της πανδημίας, επιλέγετε την αποδυνάμωση και της δημόσιας υγείας και της δωρεάν περίθαλψης. Προς το παρόν καλύπτετε κενά και αδυναμίες με παρατάσεις συμβάσεων. Δεν θα πούμε όχι, όμως θα πρέπει να δοθούν μόνιμες λύσεις, όπως και να συμπληρωθούν τα πολλά, μεγάλα και κρίσιμα κενά.

Γνωρίζω πολύ καλά το πρόβλημα, κύριε Υπουργέ. Χαρακτηριστικό παράδειγμα είναι το νοσοκομείο της Άρτας, χωρίς νέο οργανόγραμμα, με τριάντα κενές θέσεις οργανικές από το υπάρχον οργανόγραμμα στους γιατρούς, με πολλές επικείμενες συνταξιοδοτήσεις ιατρικού, νοσηλευτικού και λοιπού προσωπικού και χωρίς ιατροδικαστή.

Για τις άλλες διατάξεις σχετικά με την αντιμετώπιση της πανδημίας έχουν περάσει τρία χρόνια και δεν μπορεί πλέον οι διαδικασίες παράτασης προσωρινών μέτρων ή απευθείας αναθέσεων να εμφανίζονται ως έκτακτες και απρόβλεπτες. Δεν διασφαλίζεται έτσι ούτε η διαφάνεια ούτε το δημόσιο συμφέρον.

Θα προχωρήσω στο άρθρο 77, σχετικά με την κύρωση της συμφωνίας εκτέλεσης συμπληρωματικών εργασιών και τον νέο διεθνή αερολιμένα Ηρακλείου Κρήτης που κατασκευάζεται.

Κατ’ αρχάς είναι απαράδεκτο ότι μια τόσο σοβαρή σύμβαση έρχεται σαν ένα άρθρο σε ένα νομοσχέδιο του Υπουργείου Υγείας με πολλές άλλες διατάξεις, χωρίς καμμία συζήτηση στην αρμόδια επιτροπή, χωρίς τη δυνατότητα να ζητηθούν στοιχεία και να απαντηθούν ερωτήματα. Σήμερα, μετά και από δική μας παρέμβαση, καταθέσατε έγγραφα και στοιχεία που ζητήσαμε. Πώς μπορούν, όμως, να μελετηθούν ενώ η συζήτηση στην Ολομέλεια ολοκληρώνεται; Για ένα έργο, το οποίο ως πρόταση ωρίμασε επί ΠΑΣΟΚ, και έρχεται καθυστερημένα η συμβασιοποίηση ορισμένων συμπληρωματικών εργασιών, αλλά λείπουν πολλά.

Ο συνάδελφος κ. Βασίλης Κεγκέρογλου ήταν πολύ αναλυτικός στην τοποθέτησή του. Να αναφέρω μόνο ότι δεν έχει συμπεριληφθεί, δεν έχει υιοθετηθεί η πρόταση του περιφερειάρχη Κρήτης που έτυχε της ομόφωνης στήριξης του περιφερειακού συμβουλίου για αλλαγή χάραξης και κατασκευή σήραγγας 1,25 χιλιομέτρων στο οδικό τμήμα από αεροδρόμιο προς Χερσόνησο. Θέση που υποστήριξε και το Τεχνικό Επιμελητήριο Ανατολικής Κρήτης, το οποίο επιπλέον προτείνει και την κατάργηση ανισόπεδου κόμβου, που προβλέπεται πολύ κοντά στο ένα χιλιόμετρο από τον ανισόπεδο κόμβο Χερσονήσου.

Επίσης, δεν περιλαμβάνεται η αναβάθμιση και η βελτίωση όλων των οδικών αξόνων πρόσβασης στο αεροδρόμιο, όπως, επίσης, δεν υπάρχει πρόβλεψη για τη συνολική αντιπλημμυρική προστασία της ευρύτερης περιοχής. Προβλέπονται αντιπλημμυρικά έργα –τα ανέφερε ο Καραγιάννης το μεσημέρι- 500.000 ευρώ, περίπου, που αφορούν όμως μόνο στο αεροδρόμιο. Πότε θα προχωρήσουν όλα αυτά τα, επίσης, αναγκαία έργα; Οι συμπληρωματικές εργασίες που έρχονται προς κύρωση στη σύμβαση αυτή που έχει υπογραφεί, αφορούν, βασικά, το κτήριο του αεροσταθμού με 75 εκατομμύρια ευρώ, από τα 105 εκατομμύρια της συμπληρωματικής σύμβασης, και τους χώρους στάθμευσης αεροσκαφών, αλλά και το οδικό δίκτυο του αεροδρομίου. Δεν υπάρχει, βέβαια, επέκταση του αεροδιαδρόμου, όπως γράφτηκε στον Τύπο. Αυτό το σημαντικό έργο όχι μόνο για την Κρήτη, αλλά και για την εθνική οικονομία, πρέπει να ολοκληρωθεί χωρίς να μείνουν εκκρεμότητες.

Όσον αφορά τις τροπολογίες. Η τροπολογία του Market Pass: το Food Pass. Είναι το προεκλογικό επίδομα του κ. Μητσοτάκη. Πρόκειται για την ομολογία της αποτυχίας του πολυδιαφημισμένου καλαθιού του νοικοκυριού. Δεν καλύπτει μόνο τον συνολικό πληθωρισμό, αλλά ούτε τον πληθωρισμό στα τρόφιμα που είναι 15% έως και 25% σε κάποια είδη, όπως είναι τα γαλακτοκομικά, τα έλαια, κ.λπ.. Για να πάρει ένας συνταξιούχος ΟΓΑ 22 ευρώ πρέπει να ξοδέψει για τρόφιμα κάθε μήνα 220 ευρώ, από τα 330 ευρώ της σύνταξής του. Είναι αμφίβολο αν θα απορροφηθούν τα 650 εκατομμύρια που προβλέπεται, μέσα από τα υπερκέρδη των διυλιστηρίων, τα οποία όμως είναι πολύ περισσότερα και αντίστοιχα θα έπρεπε να είναι πολύ περισσότερα και τα χρήματα για το Food Pass. Η μόνη αποτελεσματική και αξιοπρεπής για τον πολίτη λύση –παρ’ ότι δεν θα αρνηθούμε οτιδήποτε πηγαίνει στους πολίτες, θα είμαστε θετικοί- θα ήταν η υιοθέτηση της πρότασής μας, όπως κατ’ επανάληψη την έχουμε παρουσιάσει, για την αντιμετώπιση της ακρίβειας και της ενεργειακής κρίσης.

Σχετικά με την τροπολογία του Υπουργείου Υποδομών και Μεταφορών. Ξανά τα ίδια. Πρέπει να ψηφίσουμε πολλά, εντελώς διαφορετικά άρθρα μεταξύ τους, ως ένα. Επιμένετε σε αυτόν τον απαράδεκτο τρόπο νομοθέτησης, εκβιάζοντας την ψήφο των Βουλευτών. Δεν μπορούμε να εκφράσουμε τη θέση μας για κάθε άρθρο ξεχωριστά. Παραδείγματος χάριν, συμφωνούμε στο άρθρο 5 για την έκτακτη ενίσχυση για τα αστικά και υπεραστικά ΚΤΕΛ, αντιλαμβανόμενοι τους λόγους που έχουν προκύψει με την πανδημία, τις άγονες γραμμές, την αύξηση της τιμής των καυσίμων. Θα ψηφίζαμε «ναι» σε ένα ξεχωριστό άρθρο. Όπως και στα άρθρα 6 και 7 για τον ΟΣΕ. Όμως για το άρθρο 2 έχουμε εκφράσει ήδη τη διαφωνία μας για τον τρόπο της οικονομικής ενίσχυσης στην εταιρεία «Διεθνής Αερολιμένας Αθηνών Α.Ε.» με τα 130 εκατομμύρια στον ν.4810/2021, χωρίς το ελληνικό δημόσιο να αποκτήσει αντίστοιχες μετοχές όπως συνέβη με το γερμανικό δημόσιο όταν ενίσχυσε τη «LUFTHANSA».

Και δεν ξεχνάμε ούτε τον σκανδαλώδη τρόπο παράτασης της σύμβασης για το «Ελευθέριος Βενιζέλος» ούτε ότι το ελληνικό δημόσιο θα έχανε 600 εκατομμύρια ευρώ, όταν από τη συμφωνία των 400 εκατομμυρίων ανέβηκε στο 1.000.000 με την παρέμβαση της Ευρωπαϊκής Επιτροπής, ενώ με σωστή διαπραγμάτευση θα μπορούσε να πάει και στο 1,5 εκατομμύριο ευρώ.

Όσον αφορά στο άρθρο 3, πόσο ακόμα θα συνεχιστεί η απαλλαγή από συνέπειες για όσους καθυστερούν για δύο χρόνια την καταβολή των τελών εκσυγχρονισμού και ανάπτυξης αερολιμένων;

Στο άρθρο 4 επιχειρείτε και πάλι εκτός της παράτασης της ανάθεσης του συγκοινωνιακού έργου στον ΟΑΣΘ, να νομιμοποιήσετε την παράταση των συμβάσεων με τα ΚΤΕΛ, όπου απ’ ό,τι έχουμε πληροφορηθεί, προβλέπονται οκτώ επιπλέον δρομολόγια.

Τέλος όσον αφορά το άρθρο 8, τι εξυπηρετούν οι τεχνικοί σύμβουλοι; Δεν υπάρχουν επιτροπές και τεχνικές υπηρεσίες; Γιατί πρέπει να αποφασίσουν οι Υπουργοί την έγκριση της μελέτης σκοπιμότητας για την ηλεκτροκίνηση και τη μετάβαση σε ένα πράσινο και βιώσιμο σύστημα μεταφορών του Ταμείου Ανάκαμψης, για τη σύσταση δηλαδή του εθνικού φορέα για την ηλεκτροκίνηση;

Με αυτά τα δεδομένα στη συγκεκριμένη τροπολογία του Υπουργείου Υποδομών και Μεταφορών ψηφίζουμε «παρών».

Κλείνω με το άρθρο 8 της τροπολογίας με γενικό αριθμό 1538 και ειδικό 237 του Υπουργείου Μετανάστευσης και Ασύλου. Είμαστε αντίθετοι, όπως είχαμε διαφορετική άποψη και στον ν.4982/2022, λόγω των προβλημάτων που αφορούσαν στους εγκατεστημένους επενδυτές σχετικά με τον κανονισμό λειτουργίας και τη διαχείριση των επιχειρηματικών πάρκων.

Ευχαριστώ πολύ και εύχομαι σε όλες τις συναδέλφισσες και σε όλους τους συναδέλφους χρόνια πολλά και καλά Χριστούγεννα με υγεία!

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κύριε συνάδελφε.

Τον λόγο έχει τώρα ο κ. Αλεξιάδης εκ μέρους του ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κυρία Πρόεδρε.

Πρώτα απ’ όλα, θέλω να πω ότι δεν πρέπει να στενοχωριούνται οι Βουλευτές της Νέας Δημοκρατίας, γενικά η Νέα Δημοκρατία, για την παρουσία τους σήμερα. Μια χαρά είναι, τρία άτομα βλέπω στη Βουλή! Ούτε ο εισηγητής είναι εδώ ούτε ο Κοινοβουλευτικός Εκπρόσωπος. Τρία άτομα από τη Νέα Δημοκρατία είναι στην Αίθουσα. Χθες τα πράγματα ήταν πολύ χειρότερα, ήταν ένα άτομο στην Αίθουσα. Είναι ένα καλό βήμα το ότι πήγατε στα τρία άτομα σήμερα. Βέβαια, δεν ξέρω αν αυτό σημαίνει δυσκολία στήριξης, μετά και τα επεισόδια που είδαμε στα υπουργικά έδρανα από Βουλευτές σας. Τι να κάνουμε, κύριοι Βουλευτές της Νέας Δημοκρατίας; Όσο πλησιάζουν οι εκλογές και καταλαβαίνουν κάποιοι είτε ότι δεν θα επανεκλεγούν είτε ότι θα είναι στην Αντιπολίτευση, τα πράγματα θα δυσκολεύουν για σας. Συνηθίστε το!

Σήμερα κανονικά έπρεπε να μιλήσω αναλυτικά για το νομοσχέδιο, για το θέμα της ενίσχυσης της δημόσιας υγείας, της ενίσχυσης των δημόσιων νοσοκομείων. Γι’ αυτά έπρεπε να μιλήσω, αλλά θα αναφερθώ αναγκαστικά στις τροπολογίες, διότι με δική σας πολιτική επιλογή, με δική σας ευθύνη, αντί να γίνει μια ουσιαστική συζήτηση γι’ αυτά τα θέματα, αντί να συνεισφέρουμε κι εμείς με προτάσεις και με απόψεις και αντί να αποδείξετε ότι έχετε δημοκρατική συναίσθηση και διάθεση για διάλογο, δυστυχώς με τον τρόπο που φέρνετε τη νομοθέτηση, δεν προχωρούμε σε αυτά.

Παρ’ όλα αυτά, εγώ θα πω ότι υπάρχει ανάγκη ενίσχυσης των δημόσιων νοσοκομείων και ότι η πρόσφατη περιπέτεια υγείας μού απέδειξε ότι αν δεν υπήρχαν δημόσια νοσοκομεία, όπως το «Γεννηματάς» και ο «Άγιος Σάββας», πιθανόν ούτε ζωή θα είχα ούτε την ποιότητα ζωής που έχω τώρα.

Θέλω, λοιπόν, να ευχαριστήσω -και θα τους ευχαριστώ για όσο καιρό μπορώ- τους γιατρούς, το νοσηλευτικό προσωπικό και όλους για τον αγώνα που έδωσαν και για τον αγώνα που δίνουν για να σώζουν ζωές και για να κρατούν ανθρώπους σε αξιοπρεπή επίπεδα ζωής.

Αναγκαστικά, όμως, τώρα πρέπει να έρθω στα θέματα του νομοσχεδίου, διότι εσείς επιλέξατε αντί για μια ουσιαστική συζήτηση είτε στη διαδικασία του προϋπολογισμού είτε προηγούμενα -το είπα και χθες στην ομιλία μου, το επαναλαμβάνω και σήμερα- να προβείτε στο θεσμικό ατόπημα ενώ ψηφίσαμε τον προϋπολογισμό, να φέρνετε μετά ένα σωρό διατάξεις δείχνοντας και τον πανικό σας, αλλά και τη θεσμική απρέπεια απέναντι στο Κοινοβούλιο.

Θέλω να ξεκινήσω, λοιπόν, με την τροπολογία που καταθέσαμε εμείς ως ΣΥΡΙΖΑ, που είναι μια ασπίδα στην υπερφορολόγηση της Νέας Δημοκρατίας απέναντι στην εκρηκτική, ειδικά για το 2022, αύξηση των έμμεσων φόρων. Είναι μια τροπολογία - ασπίδα στην υπερφορολόγηση που κάνετε εσείς, που κατηγορούσατε εμάς δήθεν για υπερφορολόγηση. Είναι μία τροπολογία-εργαλείο μείωσης του πληθωρισμού, διότι αποδεικνύει ότι το κράτος μπορεί και πρέπει να κάνει τέτοιες ενέργειες. Είναι μία τροπολογία που θα ανακουφίσει τους πολίτες.

Βεβαίως, υποθέτω, αν και δεν έχετε τοποθετηθεί ακόμα, ότι ο δογματισμός σας, η άρνηση διαλόγου, η έλλειψη δημοκρατικής ενσυναίσθησης και προσπάθειας να υιοθετήσετε προτάσεις, η απουσία προτάσεων από τη δική σας τη μεριά, η απουσία σύνδεσης με την κοινωνία, θα σας οδηγήσει στην καταψήφιση της τροπολογίας.

Εμείς, όμως, καταθέσαμε την τροπολογία για μείωση του ΦΠΑ στα τρόφιμα και του ειδικού φόρου κατανάλωσης στα καύσιμα για έναν χρόνο, με δυνατότητα παράτασης βεβαίως. Είναι μια τροπολογία που προβλέπει την εφαρμογή του υπερμειωμένου συντελεστή ΦΠΑ 6% στα είδη διατροφής από 1ης Ιανουαρίου 2023 έως 31 Δεκεμβρίου 2023 με δυνατότητα παράτασης, τη μείωση του ΦΠΑ στα τρόφιμα.

Και να σταματήσει αυτά που έλεγε ο Πρωθυπουργός εδώ για 10% πληθωρισμό. Ο πληθωρισμός ήταν 15% στα είδη διατροφής τον Νοέμβριο και οι αυξήσεις σε βασικές κατηγορίες τροφίμων βρίσκονται περίπου στο 20% και προς τα πάνω. Ας αφήσουμε δε τις διαφορές που υπάρχουν από το χωράφι στο ράφι του σουπερμάρκετ, όπου είναι τρομερά τα πράγματα.

Είναι μία τροπολογία, λοιπόν, για μείωση του ΦΠΑ που θα βοηθήσει τους πολίτες και για μείωση του ειδικού φόρου κατανάλωσης στα καύσιμα. Σταματήστε εκείνες τις περίφημες αρλούμπες, τις θεωρίες, που τις λένε και κάποιοι με πτυχία πανεπιστημίου, καθηγητές πανεπιστημίου, ότι θα ευνοηθούν όλοι έτσι και αυτοί που έχουν Καγιέν κ.λπ., σαν να μην έγινε αυτό στη σωστή μείωση στην αντλία του πετρελαίου.

Πάμε όμως και σε ένα άλλο σημείο, διότι καταλαβαίνω από αύριο τι θα παίζουν κανάλια ελεγχόμενα και πληρωμένες δημοσιογραφικές πένες, όσες έχουν επιλέξει όχι να δίνουν τον αγώνα της ενημέρωσης αλλά να υπηρετούν συγκεκριμένα συμφέροντα. Καταλαβαίνω τι θα λένε. Θα λένε: «Μα, πού θα βρεθούν τα χρήματα;». Εδώ θα βρεθούν τα χρήματα. Στην τροπολογία που ψηφίσατε προχθές, στην κατάπτυστη τροπολογία με την οποία, όπως είπα και χθες, εξυπηρετείτε διαπλεκόμενα συμφέροντα στον χώρο της ενημέρωσης. Εξυπηρετείτε συμφέροντα με πολλούς τρόπους, ακριβώς επειδή εν όψει των εκλογών θέλετε τη στήριξή τους. Εδώ, λοιπόν, θα βρεθούν τα χρήματα για να καλυφτούν αυτά και όχι στην εξυπηρέτηση της διαπλοκής και των συμφερόντων που σας στήριξαν και θα σας στηρίζουν για όσο διάστημα ακόμα πιθανολογούν ότι κάτι θα πάρουν από εσάς.

Σε ό,τι αφορά την περίφημη τροπολογία με αριθμό 1540, όπου θεσμοθετείτε το επίδομα ακρίβειας –άλλοι το λένε «επίδομα σίτισης», άλλοι το λένε με άλλους χαρακτηρισμούς, εγώ θα μείνω σε αυτό- μαζί με τα άλλα φέρνει ακόμα ένα νομοσχέδιο, αλλά δυστυχώς η ασέβειά σας στο Κοινοβούλιο είναι τέτοια που δεν επιτρέπεται να κάνουμε ουσιαστικό διάλογο.

Σε ό,τι αφορά, λοιπόν, την τροπολογία αυτή, με επιφύλαξη, διότι κατατέθηκε χθες το βράδυ στις 22.30΄ για τόσα πολλά και σοβαρά θέματα, θα πούμε συγκεκριμένα πράγματα, όπως ότι δεν είναι δική σας πρωτοβουλία, αλλά είναι εναρμόνιση με τον Κανονισμό 2022/1854, έναν Κανονισμό που ήταν γνωστός από τις 7 Οκτωβρίου 2022 που δημοσιεύτηκε και που καθυστερήσατε επίτηδες να το νομοθετήσετε για να μη γίνει διάλογος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μία μικρή ανοχή, κυρία Πρόεδρε, τελειώνω.

Και αντί να επιλέξετε μεγαλύτερο συντελεστή, επιλέξατε το 33% που είναι ο κατώτερος συντελεστής, ακριβώς γιατί πρέπει να εξυπηρετήσετε συγκεκριμένα συμφέροντα.

Σε ό,τι αφορά δε την εφαρμογή, θα δούμε πολλά τραγελαφικά. Δεν θα τα δούμε στις πρωινάδικες εκπομπές του Σαββατοκύριακου γιατί εκεί θα θαφτούν. Θα δούμε πολλά τραγελαφικά σε ό,τι αφορά την εύνοια που δείχνετε στις εταιρείες διότι η εισφορά αλληλεγγύης που είχε ο μισθωτός αστυνομικός το 2022 και θα καταργηθεί για το 2023 –και έπρεπε να το έχετε κάνει ήδη- τελείωσε, πήγε στο δημόσιο, ενώ ο φόρος που θα πληρώσουν αυτές οι εταιρείες, αυτήν την προσωρινή φορολόγηση, την επόμενη χρονιά θα μπει στα έξοδά τους για να μειώσει τα κέρδη και τη φορολογία.

Επίσης, υπάρχουν πάρα πολλά ζητήματα, όπως το να μην ενισχύετε τελικά τις πολύτεκνες οικογένειες φτάνοντας έναν συγκεκριμένο αριθμό παιδιών και τιμωρώντας τις πολύτεκνες οικογένειες, τιμωρώντας ένα ζευγάρι συνταξιούχων με συντάξεις που υπερβαίνουν τα 1.000 ευρώ μεικτά χωρίς κανένα άλλο κριτήριο, όταν υπάρχουν θέματα τεκμηρίων κ.λπ., τιμωρώντας αυτούς οι οποίοι έχουν στο σπίτι έναν συνταξιούχο υπερήλικα παππού, γιαγιά ή οτιδήποτε άλλο, τιμωρώντας τις μικρές και μεσαίες επιχειρήσεις, διότι θα μπορεί να πάει κάποιος στο σουπερμάρκετ και να ψωνίσει είδη διατροφής, ρούχα, έπιπλα, ηλεκτρικά είδη και να έχει την έκπτωση, χωρίς να μπορεί να το κάνει αυτό στις μικρομεσαίες επιχειρήσεις, δημιουργώντας προβλήματα σε ορεινά χωριά και απομακρυσμένες περιοχές. Αυτά όλα, όμως, θα αναδειχθούν το επόμενο χρονικό διάστημα.

Εμείς, όπως έχουμε πει, δεν υπάρχει περίπτωση να πέσουμε στην παγίδα αυτών στημένων καταστάσεων που δημιουργείτε. Με διάλογο, βεβαίως, θα στηρίξουμε οτιδήποτε θετικό αλλά όχι με εκβιασμούς.

Και κλείνω, κυρία Πρόεδρε, και ευχαριστώ για το χρόνο σας. Θέλω να πω ότι είναι ακόμη μια όμορφη μέρα σήμερα για τον ΣΥΡΙΖΑ, ακόμη μια μέρα που είμαστε πολύ ικανοποιημένοι και πολύ δυνατοί, με την ένταξη της Φωτεινής Μπακαδήμα στην Κοινοβουλευτική Ομάδα του ΣΥΡΙΖΑ. Γνωρίζω την κομματική της πορεία, διότι είμαστε και οι δύο Βουλευτές του Β΄ Πειραιά. Έχουμε συναντηθεί σε κοινωνικούς και άλλους αγώνες και κινητοποιήσεις. Γνωρίζω το δυναμισμό της, τη μαχητικότητα, την εμπειρία της. Φωτεινή, καλούς αγώνες!

Ευχαριστώ πολύ για το χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο θα δώσουμε τώρα στον κ. Παππά εκ μέρους του ΣΥΡΙΖΑ.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Θα τοποθετηθώ τώρα, καθώς κλείνει και η ημερολογιακή χρονιά, για τις τροπολογίες που αφορούν τα θέματα υποδομών.

Ξεκινάω από το νέο αεροδρόμιο της Κρήτης, με το οποίο η κυβέρνηση ασχολείται με τρεισήμισι έτη καθυστέρηση. Φαίνεται ότι δεν θέλει να ασχολείται με έργα που ξεκινήσαμε εμείς και κυρίως σε περιοχές στις οποίες η Νέα Δημοκρατία έρχεται δεύτερη μονίμως.

Και με την ευκαιρία της συζήτησης, θέλουμε να απευθύνουμε μερικά ερωτήματα: Γιατί καθυστέρησε για εννιά μήνες η έναρξη της παραχώρησης, ενώ η Κυβέρνηση παρέλαβε κυρωμένη συμφωνία; Γιατί καθυστέρησε έξι μήνες η συγκρότηση της εταιρίας παραχώρησης; Γιατί δεν έχει δοθεί καμμία απάντηση από το Υπουργείο Υποδομών στους φορείς της Κρήτης σε σχέση με το δρόμο σύνδεσης του αεροδρομίου με τον ΒΟΑΚ και την προστασία του περιβάλλοντος; Γιατί καθυστερούν οι αρχαιολογικές έρευνες; Γιατί δεν έχει γίνει ο διαγωνισμός συστημάτων αεροναυτιλίας; Η Κυβέρνηση στο συγκεκριμένο θέμα είναι εκτεθειμένη, καθώς καθυστερεί μία πραγματικά αναπτυξιακή προσπάθεια.

Εμείς, όμως, παρά τις ακατανόητες καθυστερήσεις σας, αναγνωρίζουμε την αναγκαιότητα της συμφωνίας και την υπερψηφίζουμε. Προφανώς από τον διαγωνισμό μέχρι την υπογραφή της σύμβασης έχουν μεταβληθεί τα δεδομένα και αυτό πρέπει να το λάβει κανείς υπ’ όψιν. Ο επανασχεδιασμός, λοιπόν, είναι αναγκαίος. Έχουμε εν τω μεταξύ αλλαγή κανονισμών, νέες ανάγκες για την αντιμετώπιση κρίσεων, τεχνολογικές εξελίξεις, εξελίξεις στον τομέα των αερομεταφορών, ένα σύνολο πραγμάτων τα οποία επιβάλλουν αλλαγές προς όφελος των επιβατών.

Ελπίζουμε πως όλες οι παρατηρήσεις από την αρμόδια Υπηρεσία της Πολιτικής Αεροπορίας αλλά και από τον ανεξάρτητο μηχανικό έχουν ληφθεί υπ’ όψιν και θα υλοποιηθούν, όπως φαίνεται από τη συζήτηση ότι δεσμεύεστε. Υπερψηφίζουμε λοιπόν τη συμφωνία, αλλά η πραγματικότητα και τα πεπραγμένα σας αποδεικνύουν πως μόνο εάν υπάρξει κυβερνητική αλλαγή θα προχωρήσουν πραγματικά και γρήγορα τα μεγάλα αναπτυξιακά έργα και θα βελτιωθούν οι υποδομές της χώρας.

Όσον αφορά στο αεροδρόμιο του Καστελίου εμείς το ξεκινήσαμε, εμείς θα το εγκαινιάσουμε.

Για τη σχετική τροπολογία του Υπουργείου Υποδομών επίσης, θα πω ότι εδώ πέρα έχουμε ένα αποτύπωμα επιτελικότητας και «καλής νομοθέτησης», στην ίδια τροπολογία ζητήματα τα οποία αφορούν το Υπουργείο Οικονομικών και ζητήματα του Υπουργείου Υποδομών! Έχουμε παράταση των ατομικών συμβάσεων για καθαριότητα σε Υπουργείο Οικονομικών και ΑΑΔΕ. Είμαστε υπέρ, διότι δεν θέλουμε ούτε οι εργαζόμενοι ούτε οι πολίτες να βιώνουν τριτοκοσμικές συνθήκες, όμως αυτού του τύπου οι παρατάσεις καταδεικνύουν ότι έχετε κάνει επιλογή μόνιμης αξιοποίησης των υπεργολαβιών, οι οποίες αυξάνουν το κόστος και για το δημόσιο και μειώνουν τις απολαβές των εργαζομένων.

Για τη διαδικασία ανάκτησης της υπερβάλλουσας κρατικής αρωγής στο αεροδρόμιο Αθηνών σε σχέση με την κρατική ενίσχυση που πήρε για την πανδημία, με βάση τα πραγματικά στοιχεία της περιόδου: αυτό θα έπρεπε να έχει προβλεφθεί ήδη, αλλά δεν το κάνατε λόγω ελλιπούς και κακής νομοθέτησης. Πρέπει να υπάρχει λογοδοσία εκ των υστέρων και έλεγχος στις κρατικές αρωγές σε κάθε περίπτωση.

Για την αντιμετώπιση του προβλήματος καταβολής του τέλους εκσυγχρονισμού και ανάπτυξης αερολιμένων για την περίοδο από τον Φεβρουάριο έως τον Μάιο του 2020, που υπήρξε η αναστολή καταβολής σε υπόχρεους λόγω της έναρξης της πανδημίας χωρίς όμως να απενεργοποιούνται τα πρόστιμα και οι προσαυξήσεις: είναι μία εκ των υστέρων ρύθμιση για να θεραπευτεί άλλη μια κακή νομοθέτηση κατά την έναρξη της πανδημίας.

Δίνεται παράταση για έναν χρόνο στη δυνατότητα παροχής έργου από τον ΟΑΣΘ στη Θεσσαλονίκη. Η πόλη είναι χωρίς μετρό και χωρίς αρχαία, με σαπάκια Λειψίας να κυκλοφορούν στους δρόμους, με ακριβά παλιά leasing λεωφορεία και τεράστια εκχώρηση έργου στα ΚΤΕΛ. Ούτε σεβασμός στους επιβάτες, ούτε νέα ρόδα τριάμισι χρόνια τώρα και βεβαίως καθόλου καινούργια λεωφορεία. Και έχουμε βεβαίως και άλλη έκτακτη ενίσχυση στα ΚΤΕΛ, 20 εκατομμύρια μόνο για τα ΚΤΕΛ των νησιών, δεύτερη φορά. Και όχι μόνο δίνετε αυτά τα χρήματα, αλλά εκχωρείτε και σε δύο εργοδοτικές οργανώσεις τη δυνατότητα να αποφασίζουν για τα κριτήρια τού πώς αυτά τα χρήματα θα διανεμηθούν.

Για το άρθρο 7 είμαστε θετικοί, αλλά σε κάθε περίπτωση έχουμε καθολική έλλειψη -και πρέπει να το υπογραμμίσουμε- επενδύσεων στις υποδομές, με έλλειψη συντήρησης δικτύου στον σιδηρόδρομο, απαράδεκτες καθυστερήσεις στην ολοκλήρωση έργων, μηδέν έργο στην τηλεδιοίκηση και την ηλεκτροκίνηση, παρόλο που παραλάβατε από εμάς μεγάλη πρόοδο και στην ηλεκτροκίνηση αλλά και μεγάλες τομές στην υποδομή του σιδηροδρόμου.

Και βεβαίως έχουμε την εξής κατάσταση, και εδώ διαβεβαιώ την Κυβέρνηση ότι δεν έχει κλείσει για εμάς αυτός ο φάκελος. Έχει πάει στο Υπουργείο Υποδομών υπογεγραμμένη σύμβαση στην οποία η πρώην «ΤΡΑΙΝΟΣΕ», νυν «HELLENIC TRAIN», υπόσχεται επενδύσεις 750 εκατομμύρια. Η σύμβαση την οποία έφερε το Υπουργείο Υποδομών στη Βουλή απαλλάσσει την «HELLENIC TRAIN» από το βάρος τού να κάνει 600 εκατομμύρια επενδύσεις. Δεν είναι κάτι το οποίο θα μείνει έτσι και θαυμάζω και την αισιοδοξία σας, διότι σας διαβεβαιώ ότι η επόμενη διακυβέρνηση θα τους βρει αυτούς τους φακέλους στα Υπουργεία, θα τους ανασύρει και θα κληθούν όλοι να δώσουν βεβαίως εξηγήσεις.

Τέλος, στο άρθρο 8 έχουμε τη σύσταση του φορέα ηλεκτροκίνησης με κοινή υπουργική απόφαση. Πρέπει βέβαια να αδράξω την ευκαιρία να μεταφέρω τα πολύ σοβαρά παράπονα του κόσμου του αυτοκινήτου και των εισαγωγέων και των εμπόρων και όλου του πλέγματος των ανθρώπων που ασχολούνται με το αυτοκίνητο, διότι είμαστε πάρα πολύ πίσω στην ανάπτυξη των υποδομών.

Τελειώνει το ημερολογιακό έτος, κυρίες και κύριοι Βουλευτές και το χαρακτηριστικό είναι η απόλυτη απομόνωση της Νέας Δημοκρατίας. Οι τελευταίες μέρες έχουν ένα χαρακτηριστικό: έχουμε σιωπή για τα προβλήματα, καλή ώρα για τους νεκρούς από COVID, εκατόν πενήντα είχαμε την τελευταία εβδομάδα -δεν ακούμε τίποτα, δεν ανακοινώνονται πουθενά- και απόλυτη σιωπή βεβαίως για τις παρακολουθήσεις. Ποιο είναι το νέο στοιχείο; Το νέο στοιχείο είναι ότι οι επιθέσεις οι κυβερνητικές εκεί που σιωπούν για τα προβλήματα εκτοξεύονται εναντίον της Αντιπολίτευσης.

Το νέο στοιχείο είναι ότι υπάρχουν επιθέσεις και εναντίον του ΚΙΝΑΛ-ΠΑΣΟΚ αυτές τις μέρες. Θα κριθεί η ηγεσία του από τις αντοχές της και από την ατζέντα την οποία θα επιλέξει να προκρίνει.

Η Ελλάδα χρειάζεται μια προοδευτική διακυβέρνηση, η οποία θα ασχοληθεί με το μείζον ζήτημα του ιδιωτικού χρέους, μία προοδευτική διακυβέρνηση που θα άρει το απόρρητο για το ζήτημα των παρακολουθήσεων, μία προοδευτική διακυβέρνηση, η οποία θα αντιμετωπίσει ριζικά το μείζον θέμα της ενεργειακής φτώχειας. Η απάντηση έρχεται στις κάλπες.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει τώρα ο κ. Λοβέρδος εκ μέρους Νέας Δημοκρατίας.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κυρία Πρόεδρε.

Καλησπέρα σας. Σήμερα 21 Δεκεμβρίου, είναι η μεγαλύτερη νύχτα της χρονιάς. Από αύριο μεγαλώνει η μέρα και είναι καιρός να διώξουμε το σκοτάδι από παντού, και από τις ψυχές μας μερικές φορές γιατί μας έχει καταλάβει πολλές φορές.

Είναι το τελευταίο νομοσχέδιο που ψηφίζεται στη Βουλή. Κλείνει η Βουλή για τις διακοπές των Χριστουγέννων και του νέου έτους. Μου άρεσε πολύ η αποστροφή που άκουσα προηγουμένως από τον συνάδελφο του ΣΥΡΙΖΑ, τον κ. Νίκο Παππά, ότι η Νέα Δημοκρατία είναι απομονωμένη, απομονωμένο κόμμα. Μπορεί να είναι μόνο κόμμα εδώ, στη Βουλή και όλη η Αντιπολίτευση να είναι εναντίον της, αλλά η Νέα Δημοκρατία είναι ισχυρή στην κοινή γνώμη και στον λαό. Αυτό αποδεικνύεται από όλες τις δημοσκοπήσεις που πραγματοποιούνται και αυτό αποδεικνύεται από το να βγεις στους δρόμους και να περπατήσεις και να δεις ότι παρά τις δοκιμασίες τεράστιες που περνάει η χώρα η Κυβέρνηση του Κυριάκου Μητσοτάκη και της Νέας Δημοκρατίας παραμένει ισχυρή στη συνείδηση των πολιτών αυτής της χώρας. Γιατί πραγματικά έχει κατορθώσει να κρατήσει την κοινωνία όρθια μέσα σε συνθήκες πρωτοφανούς δοκιμασίας τα τελευταία τρία χρόνια.

Σήμερα συζητάμε ένα νομοσχέδιο του Υπουργείου Υγείας το οποίο –εκεί θα πρέπει να συμφωνήσω και με συναδέλφους της Αντιπολίτευσης- έχει γεμίσει με διατάξεις που δεν έχουν καμμία σχέση με το αντικείμενο το οποίο συζητείται. Είναι ένα θέμα που επιτέλους πρέπει να σταματήσει. Επιτέλους δεν μπορούμε να έχουμε νομοσχέδια στα οποία με εμβόλιμες τροπολογίες από άλλα Υπουργεία να μην λειτουργεί η θεσμική τάξη, κάτι που εμείς ως Νέα Δημοκρατία είχαμε στο παρελθόν καταγγείλει. Εκεί έχουμε πρόβλημα και πρέπει να το λύσουμε. Δεν είναι δυνατόν να ολοκληρώνονται οι συνεδριάσεις της Βουλής μετά από δώδεκα ώρες συζήτηση και να έχουμε μιλήσει ελάχιστοι Βουλευτές και όλη η συζήτηση να έχει επικεντρωθεί στους Κοινοβουλευτικούς Εκπροσώπους, δηλαδή τους εκπροσώπους των αρχηγών των κομμάτων και στους Υπουργούς και να δίνεται τεράστια ανοχή -και σε αυτό φταίει και το Προεδρείο- στις ομιλίες όλων αυτών που παίρνουν τον λόγο κατά παράβαση του Κανονισμού και πέραν του χρονικού ορίου που προβλέπεται από τον Κανονισμό. Αυτά είναι σοβαρά θεσμικά προβλήματα. Πολλές φορές αναρωτιόμαστε γιατί η Αίθουσα της Βουλής είναι άδεια. Γιατί οι Βουλευτές λίγους μήνες πριν τις εκλογές προτιμούν να βρίσκονται στις περιφέρειές τους αντί να βρίσκονται εδώ στο Κοινοβούλιο, που η συζήτηση είναι πολλές φορές χωρίς περιεχόμενο.

Ανάμεσα στις τροπολογίες που έχουν κατατεθεί σε αυτό το νομοσχέδιο η πιο σημαντική, κατά τη γνώμη μου, και αυτή που έπρεπε να κατατεθεί, η μόνη που έπρεπε επειγόντως να κατατεθεί, είναι αυτή που υλοποιεί την εξαγγελία του Πρωθυπουργού την περασμένη εβδομάδα από αυτό εδώ το Βήμα της Βουλής για το Market Pass, για τη δυνατότητα ενίσχυσης των συμπολιτών μας που πρέπει να αντιμετωπίσουν μια έκτακτη, μια πρωτοφανή κατάσταση εξαιτίας της εισαγόμενης ακρίβειας. Είναι πράγματι το μόνο ρηξικέλευθο μέτρο το οποίο έχει προταθεί τον τελευταίο καιρό και το οποίο υλοποιείται σήμερα από την Κυβέρνηση της Νέας Δημοκρατίας.

Εγώ δεν σας κρύβω ότι είμαι φιλελεύθερος, όλοι το γνωρίζουν ότι είμαι φιλελεύθερος. Είμαι εναντίον των επιδοματικών πολιτικών. Είμαι υπέρ της λειτουργίας της αγοράς, που να επενδύει, να δημιουργεί θέσεις απασχόλησης και να δίνει τη δυνατότητα σε όλους και ιδίως στους νέους πολίτες αυτής της χώρας να βρίσκουν εργασία που να ανταποκρίνεται στις διαθέσεις τους, στις προθέσεις, στις ικανότητές τους και να τους εξασφαλίζει μια αξιοπρεπή διαβίωση. Γνωρίζω όμως ότι πολλές φορές αυτό δεν είναι εφικτό. Είναι αυτό που είπε ο Πρωθυπουργός προχθές. Εκεί που η αγορά αποτυγχάνει ή δεν μπορεί είμαστε υποχρεωμένοι εμείς ως κράτος να παρεμβαίνουμε για να δίνουμε λύσεις. Αυτό η φιλελεύθερη Κυβέρνηση της Νέας Δημοκρατίας το υλοποιεί.

Ξέρετε, η Νέα Δημοκρατία είναι μια μεγάλη φιλελεύθερη, αλλά ταυτόχρονα πατριωτική και λαϊκή παράταξη και δεν θα αφήσει την κοινωνία μόνη της στις πολύ δύσκολες δοκιμασίες που έχουμε περάσει τα τελευταία τρία χρόνια, πανδημία, lockdown, πόλεμος στην Ουκρανία, μια μεγάλη, τεράστια ενεργειακή κρίση που συνεχίζεται, εισαγόμενη ακρίβεια. Μπροστά σε αυτές τις πρωτοφανείς καταστάσεις η Κυβέρνηση της Νέας Δημοκρατίας κατόρθωσε όλο αυτό το διάστημα να διατηρήσει την κοινωνία μας όρθια, κάτι που δεν συνέβη ακόμη και σε άλλες ισχυρότερες φαινομενικά χώρες της Ευρώπης, χάρη στις στοχευμένες παρεμβάσεις που έκανε ο Πρωθυπουργός τόσο κατά τη διάρκεια των lockdown, όταν χρειάστηκε να στηρίξουμε την ιδιωτική οικονομία, τις μικρομεσαίες επιχειρήσεις, τα νοικοκυριά, που πλήττονταν από το lockdown, όπως και τώρα με την εισαγόμενη ακρίβεια.

Με μεθοδικές κινήσεις, όπως ήταν η ενίσχυση των λογαριασμών του ρεύματος, που ξέφυγαν κάποια στιγμή εξαιτίας της ενεργειακής κρίσης, όπως ήταν το Fuel Pass, όπως ήταν το καλάθι του νοικοκυριού, που μπορεί το χλευάζουν στην Αντιπολίτευση, αλλά έχει προσφέρει πολλά στο να κρατηθούν τα πιο ευάλωτα νοικοκυριά στα πόδια τους, έτσι και τώρα με το Market Pass που φέρνει προς ψήφιση στη Βουλή η Κυβέρνηση υλοποιείται η δέσμευση του Πρωθυπουργού ότι εμείς θα είμαστε πάντα δίπλα στον πολίτη και αυτό είναι το σημαντικό. Χάρη σε αυτό το Market Pass, το οποίο πάλι, και δεν καταλαβαίνω γιατί, το χλευάζουν στην Αντιπολίτευση οκτώμισι εκατομμύρια συμπολίτες μας θα μπορέσουν να πάρουν ένα μικρό επίδομα, που όμως θα μπορέσει να τους περιορίσει τη ζημιά που υπέστησαν κατά τη διάρκεια της εισαγόμενη ακρίβειας, που θα συνεχιστεί από ότι φαίνεται για κάποιο διάστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή εγώ σέβομαι τον Κανονισμό της Βουλής και σέβομαι τον χρόνο, εδώ θα σταματήσω και θα ζητήσω από όλους μας να είμαστε υπεύθυνοι.

Σας εύχομαι χρόνια πολλά, καλά Χριστούγεννα, να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Θα κλείσει τον κατάλογο των ομιλητών ο κ. Σπανάκης εκ μέρους της Νέας Δημοκρατίας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, αν βγούμε έξω από αυτή την Αίθουσα και πούμε ότι ζητήθηκε ονομαστική ψηφοφορία και μιλάμε στη Βουλή και δεν είναι ούτε ένας συνάδελφος της Αξιωματικής Αντιπολίτευσης, μπορεί πολύ εύκολα κανείς να καταλάβει τι σημαίνει υπευθυνότητα και πώς αυτοί οι άνθρωποι αύριο θέλουν να διοικήσουν αυτή τη χώρα.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, βρισκόμαστε λίγα εικοσιτετράωρα πριν τα Χριστούγεννα του 2022 και η Κυβέρνηση, η πολιτική ηγεσία, ο Υπουργός Υγείας ο Θάνος Πλεύρης είναι σε αυτή την Αίθουσα, προκειμένου να φέρει η Κυβέρνηση, να φέρουν οι παράγοντες του Υπουργείου Υγείας σημαντικές διατάξεις που αφορούν την φροντίδα γενικότερα.

Και μέσα σε αυτό το πλαίσιο έρχονται διατάξεις που αφορούν παρατάσεις λόγω των λήξεων που υπάρχουν σε διάφορες συμβάσεις και σε διάφορες άλλες διαδικασίες. Αυτό γίνεται γιατί είναι επιβεβλημένη η ανάγκη να προχωρήσουμε, να προσφέρουμε, προκειμένου να αντιμετωπίσουμε ό,τι έχει απομείνει από την υγειονομική κρίση.

Όμως η υγειονομική κρίση είχε και οικονομικές επιπτώσεις, όπως και η ενεργειακή κρίση έχει δημιουργήσει σοβαρά οικονομικά ζητήματα, όχι μόνο στην Ελλάδα αλλά σε ολόκληρη την Ευρώπη. Για αυτόν τον λόγο σήμερα έρχεται προς ψήφιση μια σειρά τροπολογιών, αλλά μία εξ αυτών είναι πολύ σημαντική, διότι μιλάει για μια έκτακτη οικονομική ενίσχυση που στην ουσία τι κάνει; Μηδενίζει τον πληθωρισμό για οκτώ εκατομμύρια συμπολίτες μας και παραπάνω, για αγορές που θα έχουν να κάνουν από τον Φεβρουάριο και για ένα εξάμηνο.

Και φυσικά είχαμε δεσμευτεί σε αυτή την Αίθουσα ότι θα συνεχίσουμε να φέρνουμε στο Κοινοβούλιό μας θετικά μέτρα όσο συνεχίζεται αυτή η ενεργειακή κρίση. Και αυτό το πράττουμε. Και κυρίες και κύριοι συνάδελφοι, είναι άδικο να προσπαθούν κάποιοι, είτε εντός είτε εκτός Κοινοβουλίου, να ρίχνουν λάδι στη φωτιά.

Μας κατηγορούσαν για το καλάθι της νοικοκυράς, καμμία όμως πρόταση από την πλευρά τους. Μας κατηγορούν ότι αυτή τη στιγμή εμείς δεν έχουμε αντιμετωπίσει την ακρίβεια και μιλάνε για ακρίβεια Μητσοτάκη.

Και ρωτάω, ακρίβεια Μητσοτάκη όταν ο πληθωρισμός στην Ελλάδα είναι σε χαμηλότερα επίπεδα από τον μέσο όρο της Ευρώπης; Ακρίβεια Μητσοτάκη όταν η χώρα μας έχει τα καλύτερα μέτρα αντιμετώπισης της οικονομικής κρίσης και του πληθωρισμού και στήριξης νοικοκυριών και επιχειρήσεων, συγκριτικά με άλλα κράτη και ως ποσοστό του ΑΕΠ, αλλά και ως συνολική δαπάνη; Ακρίβεια Μητσοτάκη, όταν αυτήν την στιγμή ο πληθωρισμός σε άλλα ευρωπαϊκά κράτη είναι σε πολύ υψηλότερα επίπεδα;

Κυρίες και κύριοι συνάδελφοι, πριν από λίγα εικοσιτετράωρα υιοθετήθηκε από τους Υπουργούς Ενέργειας της Ευρώπης μια πρόταση που από τις 9 Μαρτίου ο Έλληνας Πρωθυπουργός είχε θέσει, προκειμένου να υπάρχει ένα πλαφόν στις τιμές. Και μετά από επτά μήνες αργοπορία, η Ευρώπη έρχεται να προσαρμοστεί μέσα σε ένα πλαίσιο προτάσεων που πρώτα η Ελλάδα, μέσω του Έλληνα Πρωθυπουργού είχε υποβάλει προς το εξωτερικό. Που σημαίνει τι; Ότι σε αυτή την κρίση που δεν ζει μόνο η χώρα μας, αλλά ολόκληρη η Ευρώπη, η Ελλάδα είναι πρωταγωνίστρια, η Ελλάδα είναι μπροστά και πρέπει με ένα πνεύμα ενότητας να προχωρήσουμε για να λύσουμε προβλήματα.

Ναι, κυρίες και κύριοι συνάδελφοι, δεν αντιμετωπίζεται η ενεργειακή και οικονομική κρίση με ένα μόνο μέτρο. Ναι, όμως, αυτή η Κυβέρνηση δεν έχει φέρει μόνο ένα μέτρο. Και είναι άδικο και άτοπο το να προσπαθούμε να αμαυρώσουμε μια γενικότερη εικόνα και να μην έχουμε ουσιαστικές πολιτικές προτάσεις από την πλευρά σας, προκειμένου να συζητήσουμε.

Αυτή τη λογική δεν θα την υιοθετήσουμε και δεν θα την ακολουθήσουμε. Και φυσικά ο προϋπολογισμός που ψηφίσαμε πριν από λίγα εικοσιτετράωρα δείχνει ποια θα είναι και η πορεία της οικονομίας μας το 2023. Και ήταν ένας προϋπολογισμός με κοινωνική προστασία και ήταν ένας προϋπολογισμός που θα φέρει μια αμυντική θωράκιση στη χώρα μας. Και αυτό το οποίο πρέπει να κρατήσουμε, είναι ότι τα μέτρα, αυτά τα οποία έχουμε λάβει μέχρι σήμερα, όπως η χορήγηση της οικονομικής ενίσχυσης από τον κρατικό προϋπολογισμό, με σκοπό την κάλυψη μέρους του αυξημένου κόστους των νοικοκυριών, λόγω της σημαντικής αύξησης του δείκτη τιμών καταναλωτή, είναι σε αυτή την κατεύθυνση.

Και τέτοιου είδους διατάξεις δεν θα σταματήσουμε να φέρνουμε, προκειμένου να ελαφρύνουμε νοικοκυριά και επιχειρήσεις. Και κατηγορηθήκαμε ότι δεν ενισχύουμε μικρομεσαίες επιχειρήσεις. Και με τη διάταξη αυτή δίνουμε τη δυνατότητα σε όλους τους δικαιούχους, σε 3,1 εκατομμύρια νοικοκυριά να ενισχύσουν το μπακάλικο, το μανάβικο, το χασάπικο της γειτονιάς. Διότι αυτή η Κυβέρνηση εφαρμόζει μια πραγματική φιλολαϊκή πολιτική, που στόχο έχει να κρατήσει τη μηχανή της οικονομίας ανοιχτή.

Έτσι έπραξε και κατά τη διάρκεια της υγειονομικής κρίσης, έτσι πράττει και σήμερα και αυτό το οποίο πρέπει να κρατήσουμε είναι ότι το 2023 θα είναι το καλύτερο έτος της διακυβέρνησης του Κυριάκου Μητσοτάκη. Θα είναι ένα έτος που ενώ ολόκληρη η Ευρώπη θα μπει σε ύφεση, η χώρα μας θα έχει ανάπτυξη, όπως η χώρα μας έχει τη μεγαλύτερη μείωση του ποσοστού ανεργίας σε ολόκληρη την Ευρώπη. Και αυτά είναι τα αποτελέσματα μιας επιτυχημένης οικονομικής φορολογικής, κοινωνικής πολιτικής των τελευταίων ετών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Πριν προχωρήσουμε στις δευτερολογίες των εισηγητών, θα ήθελα να σας ανακοινώσω ότι η ονομαστική ψηφοφορία θα γίνει στις 10.00΄ το βράδυ, αφού προηγηθεί από τους εισηγητές η ψηφοφορία επί της αρχής και όλων των άρθρων.

Τον λόγο τώρα έχει για τέσσερα λεπτά η κ. Μαρία Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, θα θέλαμε να καταθέσουμε μια τροπολογία ως ΜέΡΑ25 για την οπλοκατοχή. Καλούμε τη Βουλή να την μελετήσει με σοβαρότητα και να πάρει υπεύθυνα θέση.

Τα τραγικά περιστατικά ανθρώπων του ένοπλου εγκλήματος και η παράνομη και παράνομη χρήση όπλων, έχουν αυξηθεί πραγματικά επικίνδυνα. Τον περασμένο Σεπτέμβριο καταθέσαμε ως ΜέΡΑ25 τροπολογία σχετικά με τη νομοθεσία οπλοχρησίας και οπλοκατοχής, η οποία δυστυχώς δεν έγινε δεκτή.

Ωστόσο χρειάζεται να επαναφέρουμε την εν λόγω πρόταση, αναγνωρίζοντας την ανάγκη για αυστηροποίηση του πλαισίου και αύξηση του ελέγχου ως σημαντικές παραμέτρους για την προστασία των ανθρώπων για το έγκλημα. Διότι, δυστυχώς, έχουμε νέα τραγικά περιστατικά. Το πρόσφατο φονικό μέσα στην καρδιά της Νέας Σμύρνης, σε μια κατάμεστη πολυσύχναστη καφετέρια, έφερε στην καρδιά της πόλης σκηνές από μαφιόζικες ταινίες, ενώ ακούγεται πως ο δεύτερος νεκρός είναι μια παράπλευρη απώλεια από το ξεκαθάρισμα λογαριασμών με το στοχευμένο θύμα.

Με το υπάρχον νομικό πλαίσιο οι άδειες οπλοφορίας δεν χορηγούνται σε όποιον δεν παρέχει εχέγγυα ασφαλούς φύλαξης και χρήσης των όπλων καθώς και ιδιαίτερα σε όσους πάσχουν ή νοσηλεύτηκαν για ψυχική διαταραχή ή σοβαρή διαταραχή προσωπικότητας.

Η κατάσταση της υγείας βεβαιώνεται με ιατρικό πιστοποιητικό. Δυστυχώς, όμως, το ισχύον νομικό πλαίσιο παρουσιάζει σοβαρά ελλείμματα. Η απουσία συγκεκριμένου πρωτοκόλλου για δημόσιους και ιδιώτες γιατρούς δημιουργεί δυσλειτουργίες στην πραγματικότητα στη διαδικασία.

Πολλοί γιατροί προτείνουν πρωτόκολλα, τα οποία περιλαμβάνουν τοξικολογικό έλεγχο με έκδοση σχετικού παραπεμπτικού, ενώ πολλοί ενδιαφερόμενοι προσπαθούν να αποφύγουν την διαδικασία. Επιτυγχάνουμε να εξασφαλίσουμε πλάγιους τρόπους στα σχετικά ιατρικά πιστοποιητικά. Οι πρακτικές δωροδοκίας ανοίγουν τον δρόμο για την εξασφάλιση του σχετικού παραπεμπτικού. Είναι πράγματι εκρηκτικός ο συνδυασμός μιας τέτοιας ευρείας βούλησης για δωροδοκία, καθώς και της απουσίας ενός ομοιόμορφου συγκεκριμένου ιατρικού πρωτοκόλλου σε μια διαδικασία με εξαιρετικά επικίνδυνα αποτελέσματα για την ζωή και τη δημόσια τάξη. Η πιθανότητα εξαγοράς ψυχιατρικής γνωμάτευσης για άδεια οπλοκατοχής και οπλοχρησίας αυξάνει σαφώς τον κίνδυνο πρόκλησης εγκλημάτων.

Αν σε αυτή τη συνθήκη αθροίσουμε και την μεγάλου εύρους παράνομη οπλοκατοχή στη χώρα μας –που ξέρουμε ότι υπάρχει- είναι ένας παραπάνω παράγοντας ρίσκου που εκτινάσσεται.

Είναι, λοιπόν, αναγκαίο να θεσπιστεί άμεσα συγκεκριμένο κοινό πρωτόκολλο για την εξέταση των ατόμων που καταθέτουν σχετικό αίτημα.

Οι χορηγούμενες γνωματεύσεις πρέπει να καταχωρίζονται στη βάση των ευαίσθητων προσωπικών δεδομένων, η οποία πρέπει να διασυνδέεται κατά τα οριζόμενα στο γενικό κανονισμό προστασίας δεδομένων με τη σχετική βάση δεδομένων της ΕΛΑΣ.

Θα ήθελα, επίσης, να σταθώ στην τροπολογία του Υπουργείου Οικονομικών, η οποία για εμάς είναι απαράδεκτη. Η τροπολογία περιέχει δύο άρθρα. Το πρώτο επιβάλλει έναν δήθεν φόρο στα διυλιστήρια, ενώ το δεύτερο περιλαμβάνει τον μηχανισμό του Food Pass. Στα ελληνικά το Food Pass λέγεται δελτίο τροφίμων. Πιο παλιά, όμως, θα το έλεγαν δελτίο σίτισης. Μπορεί να μην σας αρέσει αυτή η έκφραση, αυτή η ονομασία, γιατί θυμίζει αποτυχημένα κράτη ή εμπόλεμες περιόδους, κατοχές και τα σχετικά, τα οποία, όμως, νομίζουμε ότι ήταν παρελθόν και ανήκουν σε περασμένες εποχές. Γι’ αυτό μάλλον κάνετε χρήση του αγγλικού όρου που μπορεί και να φαίνεται πιο ωραίος και της μόδας.

Η αλήθεια είναι σκληρή και αμείλικτη. Η αλήθεια είναι ότι έχουμε φτάσει με ευθύνη της δικής σας Κυβέρνησης σε συνθήκες ακραίας φτωχοποίησης, ώστε ακόμα και η τροφή να δίνεται με δελτίο. Σε εποχή ειρήνης, χωρίς άλλες καταστροφές πέρα από την ίδια την Κυβέρνηση Μητσοτάκη, το άρθρο, λοιπόν, χρησιμοποιεί δεκαπέντε παραγράφους για να καθιερώσει το λεγόμενο Food Pass. Αλλά είναι πολύ χαρακτηριστική η τελευταία παράγραφος, η λεγόμενη εξουσιοδοτική.

Στην παράγραφο 15 διαβάζουμε: «Με κοινή απόφαση των Υπουργών Οικονομικών, Ανάπτυξης, Επενδύσεων και Ψηφιακής Διακυβέρνησης καθορίζεται ο χρόνος παραγωγικής λειτουργίας της ειδικής εφαρμογής της παραγράφου 5, τα τεχνικά και οργανωτικά μέτρα για τη λειτουργία της, οι απαραίτητες διαλειτουργικότητες, τα καταστήματα και οι λαϊκές αγορές, όπου χρησιμοποιείται ψηφιακή κάρτα και κάθε άλλη αναγκαία λεπτομέρεια για την εφαρμογή του παρόντος». Στεκόμαστε σε αυτήν ακριβώς την παράγραφο, επειδή υποκρύπτει την ουσία του μέτρου, την επιδότηση κερδοφορίας του καρτέλ των σουπερμάρκετ. Αυτή είναι ουσιαστικά η τροπολογία. Η Κυβέρνηση εφαρμόζει στα σουπερμάρκετ την ίδια χυδαία πολιτική που εφαρμόζει στην ηλεκτρική ενέργεια. Αφήνει ανεξέλεγκτες τις τιμές, επιδοτεί τα κέρδη των ολιγαρχών της ενέργειας μέσω της κατανάλωσης. Αυτό ακριβώς κάνει και με το καρτέλ των σουπερμάρκετ, αφήνει το καρτέλ ασύδοτο και ανεξέλεγκτο, όσον αφορά τις τιμές, ενώ επιδοτεί με 650 εκατομμύρια ευρώ την κερδοφορία τους με όχημα τους καταναλωτές και τη δήθεν -όπως είναι ο τίτλος του άρθρου της τροπολογίας- χορήγηση οικονομικής ενίσχυσης από τον κρατικό προϋπολογισμό.

Οι κοινές, όμως, υπουργικές αποφάσεις που απαιτούνται για τα τεχνικά και οργανωτικά μέτρα διαλειτουργικότητας ουσιαστικά φωτογραφίζουν τα μεγάλα σουπερμάρκετ, δηλαδή τα σουπερμάρκετ που διαθέτουν ήδη την υποδομή, τις υπεραγορές που έχουν οι ειδικές προσαρμοζόμενες συμφωνίες με τις τράπεζες για τα κόστη προμηθειών πάνω στις ψηφιακές συναλλαγές. Η ίδια διάταξη λειτουργεί περιοριστικά για τους μικρούς και έχετε, κύριοι της Κυβέρνησης, ακόμα το θράσος να μιλάτε για τις λαϊκές αγορές. Όλο σχεδόν το ποσό, για άλλη μια φορά, θα κατευθύνεται στα ταμεία των καρτέλ των σουπερμάρκετ.

Αυτό για εμάς είναι ένα μεγάλο αίσχος σε βάρος των συμπολιτών μας, σε βάρος των καταναλωτών, σε βάρος των μικρομεσαίων επιχειρήσεων και υπέρ για άλλη μια φορά των ολιγαρχών και των καρτέλ των σουπερμάρκετ. Και εννοείται ότι θα καταψηφίσουμε την τροπολογία.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει η κυρία Αθανασίου εκ μέρους της Ελληνικής Λύσης.

**ΜΑΡΙΑ ΑΘΑΝΑΣΙΟΥ:** Ευχαριστώ, κυρία Πρόεδρε.

Κύριε Υπουργέ, ως προς την υπ’ αριθμ. 1542 τροπολογία επισημαίνουμε ότι ενώ περιέχει ορισμένα θετικά στοιχεία, εντούτοις διαπιστώνουμε ότι πάλι ευνοούνται οι μετανάστες σε βάρος των Ελλήνων και ότι αποζημιώνετε την υλοποίηση του προγράμματος «ΔΟΞΙΑΔΗ», του ν.4675 του 2020, το οποίο στο άρθρο 4, παράγραφος 3 προβλέπει υποχρεωτικό εμβολιασμό, κάτι το οποίο μας βρίσκει αντίθετους. Ως εκ τούτου καταψηφίζουμε αυτήν την τροπολογία.

Το άρθρο 88 για τα εκτός σχεδίου πόλεως δόμηση κατά παρέκκλιση το φέρνετε προς ψήφιση. Ποιους εξυπηρετείτε με αυτήν την ασαφή και ύποπτη διάταξη;

Τέλος, θα μας επιτρέψετε να επισημάνουμε ότι προ ολίγων ημερών εκπρόσωποι της ειδικότητας των οδοντιάτρων συναντήθηκαν μαζί σας και εσείς τους υποσχεθήκατε ότι θα τους συμπεριλαμβάνετε στο σημερινό υπό ψήφιση νομοσχέδιο, αλλά εσείς τους αγνοήσατε. Επειδή η στοματική υγεία κατέχει εξέχοντα ρόλο στην εν γένει υγεία των πολιτών από τον νεότερο έως τον γηραιότερο, σας προτρέπουμε στο πλαίσιο της πρόληψης να δώσετε επιτέλους τη δέουσα σημασία στην επιστήμη της οδοντιατρικής. Ήδη η ΠΑΣΙΔΙΚ σας έχει καταθέσει πρόταση με διατάξεις αναγκαίες για την προαγωγή της στοματικής υγείας, με αίτημα τη σύσταση οδοντιατρικών τμημάτων σε όλα τα νοσοκομεία ΕΣΥ, έτσι ώστε να μπορούν να αναλάβουν οι ειδικευόμενοι οδοντίατροι την εκπαίδευση των βοηθών οδοντιάτρων, καθώς επίσης για την εξυπηρέτηση των πολιτών δωρεάν, ειδικά σε τέτοιους καιρούς, διότι ούτε Food Pass ούτε Market Pass δεν είναι αρκετά.

Η ΠΑΣΙΔΙΚ κρίνει αναγκαία την προτεινόμενη διάταξη, καθώς υπάρχει έλλειψη εξειδικευμένου νοσηλευτικού προσωπικού το οποίο να είναι σε θέση να προσφέρει εξειδικευμένη και αποτελεσματική βοήθεια σε δημόσιες οδοντιατρικές μονάδες, με σκοπό να μπορούν να παρέχονται αναβαθμισμένες, ασφαλείς και επιστημονικά ενδεδειγμένες οδοντιατρικές υπηρεσίες σε όλο το φάσμα της φροντίδας υγείας, πρωτοβάθμια, δευτεροβάθμια και τριτοβάθμια φροντίδα υγείας.

Επίσης, έχει παραληφθεί η ένταξη των οδοντιάτρων στην Εθνική Επιτροπή Στοματικής Υγείας, στο άρθρο 54 του ν.4931 του 2022, όπως επίσης και οφείλετε να τους αποδώσετε ισότιμη μεταχείριση σε σχέση με τη διαδικασία τοποθέτησης συντονιστών διευθυντών.

Επιπροσθέτως, προτείνεται η εισαγωγή της νοσηλευτικής ειδικότητας του βοηθού οδοντιατρείου, καθώς και η σύσταση οδοντιατρικών τμημάτων σε όλα τα νοσοκομεία του Εθνικού Συστήματος Υγείας και στα πανεπιστημιακά νοσοκομεία.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κύριε Υπουργέ, είναι καιρός να δημιουργηθεί παιδεία στοματικής υγείας στη γενική κοινωνική συλλογική συνείδηση και το ΕΣΥ θα πρέπει να ενισχυθεί από την πολιτεία στον τομέα αυτό. Η δωρεάν παροχή υπηρεσιών στοματικής υγείας είναι απαραίτητη προς ενίσχυση των ανωτέρω. Το Υπουργείο Υγείας θα πρέπει να τολμήσει και να προβλέψει την καλλιέργεια της παιδείας αυτής και να διευκολύνει τους ασφαλισμένους σε δωρεάν οδοντιατρική φροντίδα. Αυτό πάει να πει κοινωνικό κράτος.

Καλά Χριστούγεννα, με αγάπη και υγεία σε όλους. Η καινούργια χρονιά να μας βρει του χρόνου σοφότερους για το καλό όλων μας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής κ. Γιώργος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Για τις τροπολογίες εν τάχει θα πούμε βέβαια τι θα ψηφίσουμε, αλλά επαναλαμβάνεται το ίδιο σενάριο, το γνωστό. Είμαστε αναγκασμένοι σε κάποια άρθρα, όπως για παράδειγμα στην τροπολογία 1542 του Υπουργείου Υγείας, να αναφερθούμε συγκεκριμένα στο 4, 5 και 7 άρθρο, που αν ήταν ξεχωριστά, δηλαδή την απαλλαγή των πρώην δικαιούχων επιδόματος κοινωνικής αλληλεγγύης συνταξιούχων από τη συμμετοχή στη φαρμακευτική δαπάνη, αν ήταν χωριά εκτός της τροπολογίας σαν άρθρο αυτοτελές, θα το ψηφίζαμε. Όπως επίσης θα ψηφίζαμε και το άρθρο 5, την αποζημίωση των ναρκωτικών φαρμάκων του κρατικού μονοπωλίου που πωλούνται από τα ιδιωτικά φαρμακεία και ομοίως θα ψηφίζαμε, θα ήμασταν θετικοί, δηλαδή, στο άρθρο 7, στην παράταση ισχύος ρυθμίσεων ειδικών ζητημάτων δημοσίων συμβάσεων του ΕΟΠΥΥ.

Συνολικά στην τροπολογία, επειδή υπάρχουν και αντιρρήσεις σε κάποια άρθρα, θα πάμε συνολικά στο «παρών».

Αναφορικά με την τροπολογία 1541, θα καταψηφίζαμε αν ήταν χώρια τα άρθρα 2, για τη χορήγηση οικονομικής ενίσχυσης στην εταιρεία Διεθνής Αερολιμένας Αθηνών Α.Ε. και επίσης θα καταψηφίζαμε το άρθρο 3, την καταβολή των τελών εκσυγχρονισμού και ανάπτυξης των αερολιμένων. Συνολικά βέβαια στην συγκεκριμένη τροπολογία θα ψηφίσουμε «παρών».

Όσον αφορά την τροπολογία 1538, θα ψηφίζαμε το άρθρο 10 αν ήταν χώρια, που αφορά τις εγκαταστάσεις το αναρρωτηρίου Πεντέλης. Αυτό θα το ψηφίζαμε, θα ήμασταν «υπέρ», αν ήταν χώρια.

Στη βάση ότι διαφωνούμε με αρκετά από τα άρθρα της τροπολογίας, θα ψηφίσουμε «κατά». Τα λέμε αυτά για να καταγραφούν, για να μην έρχονται μετά εκ των υστέρων και μας κατηγορούν ότι δεν στηρίζουμε, για παράδειγμα, το ζήτημα αυτό με την Πεντέλη.

Και τέλος, κύριε Πρόεδρε, την τροπολογία με αριθμό 1540 του Υπουργείου Οικονομικών, στη βάση της τοποθέτησης και του Κοινοβουλευτικού μας Εκπροσώπου, αλλά και της πρωτοβουλίας στη σημερινή συνεδρίαση από τον υποφαινόμενο της συζήτησης του νομοσχεδίου, θα πάμε στο «παρών».

Τέλος, επειδή δεν ακούστηκε από τον Υπουργό και νομίζω θα πρέπει, για να καταγραφεί και στα Πρακτικά, δεν κάνει δεκτές τις τροπολογίες -τις βουλευτικές- και κυρίως -για εμάς τουλάχιστον- τις τροπολογίες του Κομμουνιστικού Κόμματος που καταθέσαμε για την κατάργηση του ειδικού φόρου κατανάλωσης και του ΦΠΑ και παράλληλα την επαναφορά του δέκατου τρίτου και δέκατου τέταρτου μισθού και αντίστοιχα της δέκατης τρίτης και δέκατης τέταρτης σύνταξης.

Σας ευχαριστώ.

**ΠΡΟΕΔΡΕΥΩΝ (Αθανάσιος** **Μπούρας):** Κι εμείς ευχαριστούμε τον κ. Γιώργο Λαμπρούλη.

Τον λόγο τώρα έχει ο ειδικός αγορητής του ΠΑΣΟΚ- Κινήματος Αλλαγής, κ. Γεώργιος Φραγγιδης.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ κύριε Πρόεδρε.

Μόνο για τις τροπολογίες θα μιλήσω. Εξάλλου τα άλλα θέματα τα συζητήσαμε και στις επιτροπές και σήμερα. Όσον αφορά στην τροπολογία θα αρχίσω λίγο ανάποδα.

Ως προς την τροπολογία 1542 του Υπουργείου Υγείας, εκτός από το άρθρο 6 για το οποίο έχουμε κάποιους ενδοιασμούς, σε όλα τα άλλα συμφωνούμε. Άρα αυτήν την τροπολογία θα την ψηφίσουμε.

Ως προς τη 1540 ξέρουμε και νομίζω έχει ειπωθεί από όλους και από τους ομιλητές της παράταξής μας ότι το επίδομα αυτό, το λεγόμενο Market Pass, είναι ένα επίδομα που το εξήγγειλε προεκλογικά ο κ. Μητσοτάκης. Προφανώς και δεν αντισταθμίζει τη διπλή αφαίμαξη των εισοδημάτων που έχουμε λόγω του αυξημένου πληθωρισμού και των αυξημένων εσόδων από φόρους κατανάλωσης κ.λπ.. Αλλά εμείς πιστεύουμε ότι έστω και ένα ευρώ, δύο ευρώ και τρία ευρώ μέσα στις δύσκολες στιγμές που περνάνε όλα τα νοικοκυριά, εφόσον μπορούν να δοθούν, καλό είναι που δίνονται. Βεβαίως δεν λύνει αυτό το πρόβλημα. Θα χρειαζόταν πιο ριζικές αποφάσεις για να μπορέσουν όλα τα νοικοκυριά και όλοι οι Έλληνες πολίτες να αισθάνονται πολύ καλύτερα, να μην δυσκολεύονται και να σκέφτονται αυτές τις άγιες μέρες να πάρουν ένα κιλό κρέας ή ορισμένα άλλα τρόφιμα. Θα ψηφίσουμε και την τροπολογία 1540. Όσον αφορά στην τροπολογία 1541 ο συνάδελφος Χρήστος Γκόγκας προηγουμένως έκανε πλήρη αιτιολόγηση και είπε ότι θα πάμε στο παρόν.

Σε σχέση με την τροπολογία 1538 θα ήθελα να επισημάνω ότι για άλλη μια φορά ακολουθείτε μια απαράδεκτη τακτική και συνδυάζετε θετικές και αρνητικές ρυθμίσεις μέσα στην ίδια τροπολογία, πολλές φορές άσχετες μεταξύ τους. Αναγκαζόμαστε ή να ψηφίσουμε ή να καταψηφίσουμε συνολικά αφού δεν μπορούμε κατ’ άρθρο. Στη συγκεκριμένη τροπολογία υπάρχουν ρυθμίσεις θετικές και απαραίτητες ως προς την υλοποίησή τους, όπως είναι οι προτάσεις προθεσμιών, ο καθορισμός ανώτατου ορίου προσαρμογής μισθώματος και η περιστολή φαινομένων αθέμιτης κερδοφορίας. Μαζί με αυτές έρχονται όμως και διατάξεις για την «GOLDEN VISA». Είναι μια τροπολογία, δηλαδή κομμένη και ραμμένη στον σχεδιασμό των εταιρειών real estate. Δεν περιμέναμε κάτι πολύ διαφορετικό αλλά δεν περιμέναμε και κάτι τόσο εξόφθαλμο.

Είπε ο κ. Σκέρτσος το πρωί πως ακολουθεί το παράδειγμα της Πορτογαλίας όταν ανακοίνωσε τα κυβερνητικά μέτρα για την προστασία της κατοικίας. Όμως η Πορτογαλία απαγόρευσε τις συναλλαγές για «GOLDEN VISA» στα αστικά της κέντρα, ενώ έχει αυστηρές προϋποθέσεις για τα Airbnb. Απολύτως καμμία σχέση δηλαδή με τις δικές μας πολιτικές. Μόνο στο κέντρο των Αθηνών και της Θεσσαλονίκης μπαίνουν οι περιορισμοί. Τι κάνετε, λοιπόν; Δίνετε χρόνο στις εταιρείες real estate για να βρουν και άλλα ακίνητα σε περιοχές που από το 2024 θα αλλάξει το κόστος της «GOLDEN VISA». Θα είναι εφιαλτική για τους Έλληνες πολίτες η αγορά ακινήτων και σε αυτές τις περιοχές τους επόμενους μήνες. Ελπίζουμε να μην δώσετε και άλλη παράταση, όπως συνήθως συνηθίζετε. Μετά θα έρθει η σειρά όσων περιοχών σήμερα εξαιρείτε από αυτή την αύξηση. Περιοχές λαϊκής κατοικίας με μετρό σε Πειραιά, στον δυτικό τομέα θα είναι τα επόμενα θύματα στο real estate. Γιατί εξαιρείτε τους δήμους Α΄ και Β΄ Πειραιά από τη νέα ρύθμιση; Γιατί εξαιρείτε μεγάλες πόλεις όπως είναι η Πάτρα, το Ηράκλειο ή τουριστικές όπως το Ναύπλιο, η Ρόδος, η Κέρκυρα και τα Χανιά; Θα γίνουν και τα δικά τους σπίτια βορά της κερδοσκοπίας. Αυτός είναι ο στόχος σας; Η αγορά ακινήτων πρέπει να ενισχυθεί αλλά όχι εις βάρος των Ελλήνων πολιτών. Χρειάζεται άλλος σχεδιασμός. Και σε αυτή την τροπολογία θα είμαστε στη θέση του «παρών».

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τον λόγο τώρα για τη δευτερολογία του έχει ο εισηγητής του ΣΥΡΙΖΑ- Προοδευτική Συμμαχία, κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Ισχυρίστηκε ο Υπουργός Υγείας κ. Πλεύρης καθ’ όλη τη διάρκεια της συζήτησης στις επιτροπές και στην Ολομέλεια ότι το νομοθετικό πλαίσιο που εισάγει, οι διατάξεις δηλαδή που αφορούν την ανακουφιστική φροντίδα, δεν βάζει περιορισμούς είτε υπέρ του δημοσίου είτε υπέρ του ιδιωτικού τομέα. Αυτό που συνεχίζει να μην αντιλαμβάνεται ο Υπουργός Υγείας, κ. Πλεύρης, είναι ότι το ζήτημα ουσίας είναι ότι δεν δείχνει ποια είναι η πολιτική προτεραιότητα. Κι αυτό κατά τη γνώμη μας είναι το σημαντικό. Προφανώς και υπάρχει αναγκαιότητα να θεσμοθετηθεί και να υλοποιηθεί -κυρίως να υλοποιηθεί- μια αναβαθμισμένη δημόσια και δωρεάν κάλυψη υπηρεσιών ανακουφιστικής φροντίδας στη χώρα.

Όμως από το πνεύμα και την ουσία του νομοσχεδίου απουσιάζει ένα πολύ πυρηνικό στοιχείο. Δεν υπάρχει πολιτικός σχεδιασμός ανάπτυξης νέων τέτοιων υπηρεσιών από το Εθνικό Σύστημα Υγείας. Όλα, λοιπόν, επαφίονται στην καλή πρόθεση ή στην καλή διάθεση δωρητών ή φιλανθρωπικών ιδρυμάτων είτε στο ενδιαφέρον που θα δείξουν ορισμένες ιδιωτικές μονάδες. Με αυτή, λοιπόν, τη συλλογιστική θεωρούμε ότι επί της ουσίας σχεδιάσατε διαμορφώσατε ένα θεσμικό άδειο πουκάμισο και άμεσο το οποίο όμως στερείται ουσίας. Δεν υπάρχει πρόβλεψη για δαπάνες, δεν υπάρχει καμμία πρόβλεψη για το προσωπικό, το ανθρώπινο δυναμικό που θα στελεχώσει τέτοιες δομές. Επομένως, επί της αρχής δεν μπορούμε να συμφωνήσουμε σε μια τέτοια συλλογιστική η οποία φυσικά εντάσσεται και σε μια γενικότερη στρατηγική της Κυβέρνησης που απαξιώνει εντελώς τη δημόσια υγεία.

Σε σχέση με την τροπολογία για το Market Pass το πρόβλημα δεν είναι να πείσετε την Κοινοβουλευτική Ομάδα του ΣΥΡΙΖΑ-Προοδευτική Συμμαχία για την κοινωνική σας ευαισθησία. Το μεγάλο πρόβλημα είναι ότι δεν πείθετε τον ίδιο τον κόσμο, κύριε Υπουργέ. Επί της ουσίας πρόκειται για ένα μέτρο που δεν αντιμετωπίζει ούτε στο ελάχιστο τις ακραίες ανατιμήσεις, ούτε την αισχροκέρδεια, ούτε την ακρίβεια. Επί της ουσίας αυτό που κάνει είναι να θεωρεί αυτές τις ανατιμήσεις, αυτή την ακραία ακρίβεια ως δεδομένες. Αυτό είναι το μεγάλο πρόβλημα. Και ακόμα μεγαλύτερος κίνδυνος, κύριε Πλεύρη, είναι να υπάρξουν και νέες ανατιμήσεις στα βασικά προϊόντα πρώτης ανάγκης ακριβώς λόγω παντελούς έλλειψης ελέγχων μέσα στην αγορά. Το πρόβλημα είναι ότι δεν θα κριθείτε αυτή τη στιγμή, σήμερα, από την Κοινοβουλευτική Ομάδα του ΣΥΡΙΖΑ. Θα κριθείτε από το περιεχόμενο της τροπολογίας που κατέθεσε ο ΣΥΡΙΖΑ που αποτελεί την ουσιαστική ρυθμιστική παρέμβαση στο πεδίο της αγοράς. Η μόνη ικανή συνθήκη για να υπάρξει άμεση αναχαίτιση της ακραίας ακρίβειας και των ακραίων ανατιμήσεων είναι να μειωθεί ο ΦΠΑ και ο ειδικός φόρος κατανάλωσης. Από αυτή την τροπολογία από το πνεύμα της τροπολογίας αυτής θα κριθείτε.

Έρχομαι τώρα και στο περιβόητο άρθρο 88 όπου παρακολουθήσαμε εμβρόντητοι εδώ οι Βουλευτές στην Αίθουσα της Ολομέλειας τον κ. Σκρέκα και την Κυβέρνηση γενικότερα να μην μπορεί να πείσει ούτε τους Βουλευτές της Συμπολίτευσης. Όλοι γίναμε μάρτυρες μιας πολιτικής τραγωδίας που στήθηκε πριν από μερικές ώρες όπου ο κ. Σκρέκας προσπαθούσε να πείσει για τις αγνές του προθέσεις και οι Βουλευτές κ. Βλάχος, κ. Μαντάς, ο κ. Παππάς δεν πείθονταν. Και δεν είχαν και άδικο οι άνθρωποι. Γιατί επί της ουσίας με την διάταξη αυτή, την ώρα που εδώ και τρεισήμισι χρόνια δεν έχει συμβασιοποιηθεί ούτε ένα τοπικό πολεοδομικό σχέδιο δεν έχει συμβασιοποιηθεί ούτε ένα ελάχιστο ειδικό πολεοδομικό σχέδιο, νομοθετείτε μία συνθήκη που εντείνει τη μη ισότιμη μεταχείριση των ιδιοκτητών στις εκτός σχεδίου περιοχές. Και για να καταλάβει ο κόσμος τι λέμε με απλά λόγια, όσοι δεν προλάβουν να λάβουν προέγκριση οικοδομικής άδειας χάνουν τη δυνατότητα να οικοδομήσουν την ιδιοκτησία τους. Κατά συνέπεια υφίσταται μείωση της αξίας της περιουσίας τους. Αυτή είναι η πραγματικότητα. Και σε αυτή την περίπτωση ο ΣΥΡΙΖΑ-Προοδευτική Συμμαχία έχει καταθέσει τροπολογία. Είναι η μόνη σωστή και ορθή λύση όπου επί της ουσίας η ολοκλήρωση του πολεοδομικού σχεδιασμού πρώτου επιπέδου θα πρέπει να είναι η βασική προϋπόθεση για οποιαδήποτε ρύθμιση χρήσεων γης. Έτσι θα υπάρξουν ξεκάθαροι κανόνες και όροι αλλά και ισότιμη μεταχείριση για όλους.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τον λόγο τώρα έχει ο εισηγητής της Νέας Δημοκρατίας ο κ. Βασίλης Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, το πρωί ξεκινώντας αυτή τη μαραθώνια συνεδρίαση, αν ενθυμείστε, ευχήθηκα να είναι αυτό το σπουδαίο νομοσχέδιο που έφερε η Κυβέρνηση τόπος και πεδίο συναίνεσης, συναντήσεως, θετικής ενέργειας και να κλείσουμε την κοινοβουλευτική χρονιά μέσα σε ένα τέτοιο ωραίο κλίμα για να πάμε και στα σπίτια μας και ο καθένας στα χωριά του.

Όμως, κύριε Υπουργέ, άνθραξ ο θησαυρός. Ξανά βλέπουμε το γνωστό αυτό απελπιστικό πρόσωπο της μιζέριας, της ατελέσφορη κριτικής. Για το αυτονόητο, για την ανακουφιστική φροντίδα δεν δίδεται θετική ψήφος. Εδώ θα τρελαθούμε δηλαδή. Σε τελική ανάλυση, σε αυτή τη χώρα σε ποιο πεδίο θα μπορούμε να συνεννοηθούμε και να βρούμε μια άκρη για να πούμε αν έχει λογική αυτή η διαδικασία της πολιτικής ή είναι μόνο συναντήσεις τρελών καταστάσεων.

Λέει και κάνει ένα άλμα στο μέλλον -και στο κενό θα έλεγα- προσπαθεί να προβλέψει, ειδικά ο ΣΥΡΙΖΑ, πώς θα εφαρμόσει η Κυβέρνηση αυτή τη μεταρρύθμιση, αν έχει κονδύλια, αν θα ρίξει το βάρος στον κρατικό τομέα ή στον ιδιωτικό, αν, αν, αν. Προσπαθεί από τη μύγα ξίγκι να βγάλει, όπως λέμε λαϊκώς, πράγμα το οποίο αποτυπώνει αυτή τη μίζερη νοοτροπία και αντίληψη την οποία τη βλέπουμε συνέχεια μπροστά μας.

Έλεγα όμως ότι σήμερα το θέμα είναι αυτονόητο. Δηλαδή, έρχεται η πολιτεία να δώσει αξιοπρέπεια στον πολίτη, στον άνθρωπο ο οποίος δοκιμάζεται μέσα από χρόνιες ασθένειες σε πολύ δύσκολες καταστάσεις για τη ζωή του. Οι οικογένειες και οι οικείοι αυτών των ανθρώπων βρίσκονται σε πολύ δύσκολη κατάσταση και θέση. Κι έρχεται σήμερα η πολιτεία θεσμοθετεί και λέει ότι πλέον θα φροντίσει και γι’ αυτόν τον άνθρωπο. Δεν θα τον έχει παρατεταμένο όπως ήταν τα προηγούμενα χρόνια.

Και να σας πω και κάτι, κύριε Πρόεδρε. Και αυτοί που λένε «όχι» και ψάχνουν και το μυρίζουν και κοιτούν τον γάιδαρο στα δόντια, όταν πέντε χρόνια πέρασαν από την κυβέρνηση δεν έκαναν τίποτα από αυτή την ιστορία. Μια επιτροπή τώρα μας τσαμπουνάγανε όλη τη μέρα και ένα πόρισμα επιτροπής η οποία εισηγείται να γίνουν αυτά που λέει τώρα εδώ η Κυβέρνηση. Και γιατί δεν τα κάνατε, ρε άνθρωποι; Πέντε χρόνια κυβέρνηση και σήμερα δηλαδή πάλι αυτή η μιζέρια και πάλι αυτή η κακοτροπία;

Και όχι μόνο αυτό. Θυμάστε τι είπα το πρωί. Τουλάχιστον ας μείνουμε επί αυτού του νομοσχεδίου να βγάλουμε ένα θετικό προς την κοινωνία μήνυμα. Έρχεται κουτοπόνηρα πάλι ο παίκτης -να θυμηθώ και τα μουντιαλικά που απολαύσαμε τέτοιο ωραίο θέαμα- και πάει στο 92΄ να βάλει γκολ. Κατεβάζει ονομαστική μήπως βγάλει κάτι, κάνα λαβράκι. Να κάνουμε μια πρόβλεψη, κύριε Πρόεδρε. Στο 92΄ το γκολ που πήγε να βάλει μάλλον θα είναι αυτογκόλ και θα γυρίσουν στην πατρίδα πίσω με το κεφάλι κατεβασμένο. Αυτογκόλ και στην εξέδρα.

Άρα εδώ τα πράγματα είναι απλά. Τα πράγματα είναι πολύ συγκεκριμένα. Εδώ υπάρχει διάλογος. Σε αυτή την παράταξη υπάρχει συζήτηση. Ακόμα κι όταν δεν υπάρχει συμφωνία στη διαδικασία κάποια θέματα θα τα συζητήσουμε, αλλά τα αποτελέσματα είναι πάντα μονότονα σε μια κατεύθυνση, ενότητας, συσπείρωσης και τα πράγματα προχωράνε έτσι όπως εμείς τα έχουμε σχεδιάσει, με τρόπο σοβαρό, αποτελεσματικό, θετικό.

Ακόμα και αυτό το Market Pass δείχνει αυτή τη διάθεση της υποστήριξης και της βοήθειας του αδυνάμου που πρώτη φορά το βλέπουμε τα τελευταία χρόνια να παίρνει σάρκα και οστά, να γίνεται πραγματικότητα. Αυτό μπορεί να πονάει κάποιους μπορεί να τους δυσαρεστεί. Δεν ξέρω, αυτές τις άγιες μέρες ας κάτσουν να σκεφτούν λίγο τα πράγματα, μήπως βάλουν μυαλό και δούμε και τίποτα καλύτερο, να γίνει πιο ενδιαφέρον το ματς, γιατί τώρα είναι μονότονο έτσι όπως πάει.

Καλές γιορτές εύχομαι.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, πριν σας δώσω τον λόγο θα μου επιτρέψετε να σας ευχαριστήσω ιδιαίτερα γιατί κάνατε πράξη με το άρθρο 65 ένα παλαιότερο αίτημά μου, που είχα καταθέσει τον Μάιο μήνα συγκεκριμένα σε νομοσχέδιο που περνάγατε, προκειμένου να καλυφθεί ένα σημαντικό για την περιοχή της δυτικής Αττικής ορεινό ιατρείο, το ιατρείο των Βιλίων. Με το άρθρο 65, πράγματι, υλοποιείτε τη δέσμευσή σας. Τότε μου είπατε: «Δεν μπορώ να κάνω δεκτή την τροπολογία, αλλά σε επόμενο νομοσχέδιο θα το υλοποιήσω». Και σήμερα το υλοποιείτε και σας μεταφέρω και τις ευχαριστίες των κατοίκων των Βιλίων, που ποιος δεν ξέρει ότι κάθε χειμώνα πνίγονται στο χιόνι, μαζί με την περιοχή της Κάζας, των Ερυθρών και της Οινόης. Και τώρα με αυτό το άρθρο 65 δίνετε ανάσα σε μια περιοχή που το καλοκαίρι γεμίζει από επισκέπτες Αθηναίους. Τώρα έχετε το λόγο μαζί με τις ευχαριστίες μου.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κυρίες και κύριοι συνάδελφοι, η αλήθεια είναι πως προσπαθούμε να νομοθετούμε κι όταν έρχονται είτε τροπολογίες είτε προτάσεις Βουλευτών να αξιολογούνται ακριβώς πώς μπορούν να γίνουν κι όσα κρίνουμε ότι είναι σωστά να νομοθετούνται. Γιατί δεν πρέπει να ξεχνούμε ότι εδώ μπορεί να είναι Κυβέρνηση, αλλά το νομοθετικό σώμα είναι η Βουλή.

Πραγματικά οφείλω να πω ότι από τον ΣΥΡΙΖΑ βλέπω μια τεράστια μικρότητα όπως την περιέγραψε και ο εισηγητής μας ο Βασίλης Οικονόμου. Ο Βασίλης Οικονόμου, το είπα και θέλω να το τονίσω κλείνοντας τη συζήτηση, σε μεγάλο βαθμό είναι ψυχή αυτού του νομοσχεδίου από την πρώτη στιγμή και ως τομεάρχης του προγράμματος υγείας και συντάκτης του προγράμματος της Νέας Δημοκρατίας το είχε εντάξει, αλλά και ως Πρόεδρος της επιτροπής και ως Βουλευτής μέχρι την τελευταία στιγμή είχε καίριες παρεμβάσεις.

Γιατί είναι μικρότητα του ΣΥΡΙΖΑ, κυρίες και κύριοι συνάδελφοι; Τι μας λέει ο ΣΥΡΙΖΑ; Έρχεται και μας λέει ότι καλές είναι οι διατάξεις, πρέπει να έρθει το θεσμικό πλαίσιο, στην πραγματικότητα η πρόταση που έγινε την υλοποιούμε, αλλά διαβάζουμε τις δεύτερες σκέψεις από άλλα νομοσχέδια και τελικά δεν θα την αναπτύξετε την ανακουφιστική φροντίδα όπως οι ίδιοι επιθυμούμε.

Ακούστε με. Με συγχωρείτε, κύριε εισηγητά του ΣΥΡΙΖΑ, αλλά αυτό πρέπει να το πω. Τι λέτε; Το είπατε κι εσείς το είπε και ο κ. Ξανθός. Έχετε δει σε νομοσχέδια να αναπτύσσονται πού θα αναπτυχθούν όλες οι δομές που υπάρχουν; Εμείς θεσμοθετούμε την ανακουφιστική και προφανώς τον σχεδιασμό που θα κάνουν τα νοσοκομεία θα αναπτύξουν.

Μου λέτε για προϋπολογισμό. Προϋπολογισμό σε κάτι που δεν ήταν νομοθετημένο το έχετε δει; Δεν υπήρχε δηλαδή ως διαδικασία, δεν είχε νομοθετηθεί και θα προέβλεπε ο προϋπολογισμός κονδύλια για κάτι που θα νομοθετηθεί μετά.

Μου λέτε για τον ΕΟΠΥΥ, που έχει και αυξημένες δαπάνες, αλλά προφανώς όταν θα κληθούν να γίνουν νέες συμβάσεις με τον ΕΟΠΥΥ θα υπάρξει και μεταφορά κονδυλίων για να γίνουν αυτές οι συμβάσεις. Πότε θα τα δεσμεύαμε, τώρα, όταν μιλάμε ότι πρέπει να γίνει σχέδιο δράσης, πρέπει να υπαχθούν οι δομές, πρέπει να βγει κονδύλιο;

Άρα στην πραγματικότητα πείτε το ευθέως. Δεν θέλετε να ψηφίσετε αυτό το νομοσχέδιο. Και σήμερα ο ΣΥΡΙΖΑ έρχεται και καταψηφίζει την ανακουφιστική φροντίδα. Αυτή είναι η πραγματικότητα. Να το πούμε ευθέως. Γιατί; Γιατί επειδή έχουμε φτάσει στο τελευταίο διάστημα πριν τις εκλογές δεν μπορεί ο ΣΥΡΙΖΑ να ψηφίσει κάτι το οποίο θεωρεί σωστό.

Η ανακουφιστική φροντίδα είναι ιδιαιτέρως σημαντική και πρέπει όλοι εδώ πέρα, αυτή ήταν η επιθυμία της Κυβέρνησης από την αρχή, τουλάχιστον αυτές τις διατάξεις να μπορούσαμε να τις ψηφίσουμε όλοι μαζί. Επιλέγετε εσείς να κλιμακώσετε μία αντιπολιτευτική ρητορεία σε ένα νομοσχέδιο που ξέρετε ότι ενώνει τους πάντες.

Και επειδή όλα κρίνονται τελικά με πράξεις και η πράξη είναι τα νομοσχέδια που φέρνουμε και το τι ψηφίζουμε και όχι με λόγια, με συγχωρείτε, αυτή τη στιγμή το Υπουργείο Υγείας και η Κυβέρνηση σε ένα πολύ ευαίσθητο θέμα που είναι το θέμα της ανακουφιστικής φροντίδας είμαστε περήφανοι που ερχόμαστε και το νομοθετούμε και σήμερα μπορούμε να πάμε σε αυτούς τους ευάλωτους συμπολίτες μας και να τους πούμε ότι φτιάχνουμε ένα τέτοιο πλαίσιο που πραγματικά από δω και πέρα δεν θα τους αγνοούμε. Γιατί μέχρι τώρα τους αγνοούσε η πολιτεία.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του Υπουργείου Υγείας: «Ολοκληρωμένο Σύστημα Παροχής Ανακουφιστικής Φροντίδας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Κυρίες και κύριοι συνάδελφοι, επί του άρθρου 88 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές της Κοινοβουλευτικής Ομάδας του ΣΥΡΙΖΑ. Δεν θα αναγνώσω τον κατάλογο των υπογραφόντων την αίτηση Βουλευτών, διότι λόγω των ειδικών συνθηκών θεωρούμε ότι υπάρχει ο απαιτούμενος από τον Κανονισμό αριθμός για την υποβολή τους.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεταιη συνεδρίαση.

Όπως προειπώθηκε υπάρχει αίτηση για ονομαστική ψηφοφορία εκ μέρους του ΣΥΡΙΖΑ επί του άρθρου 88 του νομοσχεδίου, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 501α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, στο σημείο αυτό θα διεξαχθεί ηλεκτρονική ονομαστική ψηφοφορία επί του άρθρου 88 του σχεδίου νόμου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

(Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 502α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί του άρθρου 88 του νομοσχεδίου εψήφισαν συνολικά 299 Βουλευτές.

Υπέρ του άρθρου 88, δηλαδή «ΝΑΙ», εψήφισαν 179 Βουλευτές.

Κατά του άρθρου 88, δηλαδή «ΟΧΙ», εψήφισαν 119 Βουλευτές.

«ΠΑΡΩΝ», εψήφισε ένας Βουλευτής.

Συνεπώς το άρθρο 88 του νομοσχεδίου έγινε δεκτό κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Άρθρο 88 (ΣΥΝΟΛΙΚΑ ΨΗΦΟΙ: NAI:179, OXI:119, ΠΡΝ:1)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΑΤΖΙΔΗ ΜΑΡΙΑ | ΜέΡΑ25 | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΝΑΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΝΑΙ |
| ΓΡΗΓΟΡΙΑΔΗΣ ΚΛΕΩΝ | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΝΑΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΝΑΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΝΑΙ |
| ΜΠΑΚΑΔΗΜΑ ΦΩΤΕΙΝΗ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΝΑΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΠΡΝ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΝΑΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | Κίνημα Αλλαγής | ΑΧΑΪΑΣ | ΝΑΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΝΑΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΚΟΡΑΦΑ ΣΟΦΙΑ | ΜέΡΑ25 | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΝΑΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΝΑΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:21/12/2022 |  |  |  |  |
|  |  |  |  |  |
| Ολοκληρωμένο Σύστημα Παροχής Ανακουφιστικής Φροντίδας-Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις |  |  |  |  |
|  |  |  |  |  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Άρθρο 88 | 179 | 119 | 1 | 299 |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ονομαστικής ηλεκτρονικής ψηφοφορίας, προχωρούμε στην ψήφιση επί της αρχής, των υπόλοιπων άρθρων, των τροπολογιών, του ακροτελεύτιου άρθρου και του συνόλου του νομοσχεδίου.

Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 518-535)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Υγείας: «Ολοκληρωμένο Σύστημα Παροχής Ανακουφιστικής Φροντίδας - Ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολο και έχει ως εξής:

(Να καταχωριστεί το κείμενο του νομοσχεδίου σελ. 536α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η εξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 23.34΄ λύεται η συνεδρίαση για την Τετάρτη 11 Ιανουαρίου 2023 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

Καλά Χριστούγεννα σε όλους, καλές γιορτές, με υγεία και αισιοδοξία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**