(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΖ΄

Παρασκευή, 16 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το Γενικό Λύκειο Κολινδρού Πιερίας, το 11ο Δημοτικό Σχολείο Αθηνών , το Γυμνάσιο Δερβενίου Κορινθίας, το 21ο Γυμνάσιο Πάτρας, το 4ο Γυμνάσιο Λειβαδιάς, το 2ο Δημοτικό Σχολείο Ακράτας, το 3ο Δημοτικό Σχολείο Βόλου, το Γυμνάσιο Λάππα Αχαΐας, το Γυμνάσιο Λεβιδίου Αρκαδίας, το 2ο Δημοτικό Σχολείο Γιαννιτσών και από το 8ο Γυμνάσιο Κοζάνης, σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συνέχιση της συζήτησης του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΣΑΚΟΡΑΦΑ Σ. , σελ.   
 ΣΚΟΥΡΛΕΤΗΣ Π. , σελ.   
  
Β. Επί προσωπικού θέματος:  
 ΘΕΟΔΩΡΙΚΑΚΟΣ Π. , σελ.   
 ΣΚΟΥΡΛΕΤΗΣ Π. , σελ.   
  
Γ. Επί του σχεδίου νόμου του Υπουργείου Οικονομικών:  
 ΑΒΡΑΜΑΚΗΣ Ε. , σελ.   
 ΑΓΑΘΟΠΟΥΛΟΥ Ε. , σελ.   
 ΑΘΑΝΑΣΙΟΥ Α. , σελ.   
 ΑΝΤΩΝΙΟΥ Α. , σελ.   
 ΑΥΓΕΡΗ Θ. , σελ.   
 ΒΟΛΟΥΔΑΚΗΣ Μ. , σελ.   
 ΒΟΡΙΔΗΣ Μ. , σελ.   
 ΒΡΟΥΤΣΗΣ Ι. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΙΟΚΑΣ Ι. , σελ.   
 ΔΕΝΔΙΑΣ Ν. , σελ.   
 ΔΙΓΑΛΑΚΗΣ Β. , σελ.   
 ΔΡΙΤΣΑΣ Θ. , σελ.   
 ΕΛΕΥΘΕΡΙΑΔΟΥ Σ. , σελ.   
 ΘΕΟΔΩΡΙΚΑΚΟΣ Π. , σελ.   
 ΘΕΟΧΑΡΗΣ Θ. , σελ.   
 ΙΑΤΡΙΔΗ Τ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗ Ά. , σελ.   
 ΚΑΡΑΜΑΝΛΗΣ Κ. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΙΚΙΛΙΑΣ Β. , σελ.   
 ΚΟΥΜΟΥΤΣΑΚΟΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΣ Ε. , σελ.   
 ΜΑΡΑΒΕΓΙΑΣ Κ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΝΔΩΝΗ Σ. , σελ.   
 ΜΠΑΚΟΓΙΑΝΝΗ Θ. , σελ.   
 ΜΠΑΛΑΦΑΣ Ι. , σελ.   
 ΜΠΑΡΚΑΣ Κ. , σελ.   
 ΜΠΙΖΙΟΥ Σ. , σελ.   
 ΜΠΛΟΥΧΟΣ Κ. , σελ.   
 ΜΠΟΥΓΑΣ Ι. , σελ.   
 ΜΠΟΥΤΣΙΚΑΚΗΣ Χ. , σελ.   
 ΜΥΛΩΝΑΚΗΣ Α. , σελ.   
 ΜΩΡΑ΄Ι΄ΤΗΣ Α. , σελ.   
 ΞΑΝΘΟΣ Α. , σελ.   
 ΟΙΚΟΝΟΜΟΥ Ι , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΝΑΣ Α. , σελ.   
 ΠΑΠΑΔΟΠΟΥΛΟΣ Α. , σελ.   
 ΠΑΠΑΚΩΣΤΑ - ΠΑΛΙΟΥΡΑ Α. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΙΜΟΠΟΥΛΟΣ Ε. , σελ.   
 ΣΚΕΡΤΣΟΣ Χ. , σελ.   
 ΣΚΟΥΡΛΕΤΗΣ Π. , σελ.   
 ΣΚΟΥΦΑ Ε. , σελ.   
 ΣΤΑΪΚΟΥΡΑΣ Χ. , σελ.   
 ΤΕΛΙΓΙΟΡΙΔΟΥ Ο. , σελ.   
 ΤΖΑΚΡΗ Θ. , σελ.   
 ΤΖΟΥΦΗ Μ. , σελ.   
 ΤΡΑΓΑΚΗΣ Ι. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΓΚΡΗΣ Ά. , σελ.   
 ΤΣΙΛΙΓΓΙΡΗΣ Σ. , σελ.   
 ΤΣΙΠΡΑΣ Γ. , σελ.   
 ΦΟΡΤΩΜΑΣ Φ. , σελ.   
 ΧΑΤΖΗΔΑΚΗΣ Κ. , σελ.   
 ΧΙΟΝΙΔΗΣ Σ. , σελ.   
 ΧΡΥΣΟΜΑΛΛΗΣ Μ. , σελ.   
 ΨΥΧΟΓΙΟΣ Γ. , σελ.   
  
Δ. ΠΑΡΕΜΒΑΣΕΙΣ:  
 ΑΜΑΝΑΤΙΔΗΣ Ι. , σελ.   
 ΒΕΣΥΡΟΠΟΥΛΟΣ Α. , σελ.   
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΖ΄

Παρασκευή 16 Δεκεμβρίου 2022

Αθήνα, σήμερα στις 16 Δεκεμβρίου 2022, ημέρα Παρασκευή και ώρα 10.01΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

Τον λόγο έχει ο κ. Ευάγγελος Λιάκος εκ μέρους της Νέας Δημοκρατίας.

**ΕΥΑΓΓΕΛΟΣ ΛΙΑΚΟΣ:** Κυρίες και κύριοι συνάδελφοι, αρχικά, καλημέρα!

Τις επιμέρους πτυχές και τα οικονομικά στοιχεία του προϋπολογισμού είχαμε την ευκαιρία να ακούσουμε και θα τα ακούσουμε στη συνέχεια αναλυτικά από τις τοποθετήσεις των Υπουργών αλλά και των εκλεκτών συναδέλφων.

Στην ομιλία μου, λοιπόν, επέλεξα να σταθώ κυρίως στη σημασία του ίδιου του προϋπολογισμού, ενός ιστορικού προϋπολογισμού, θα μου επιτρέψετε να πω. Έχει ακουστεί πολλές φορές, αλλά θα ήθελα να το αναφέρω και εγώ. Είναι ιστορικός, γιατί είναι ο πρώτος προϋπολογισμός των τελευταίων δώδεκα ετών που καταρτίζεται εκτός των στενών ορίων της ενισχυμένης εποπτείας.

Να σας θυμίσω, κύριοι συνάδελφοι του ΣΥΡΙΖΑ, ότι το 2018, από αυτή εδώ την Αίθουσα, πανηγυρίζατε για το γεγονός ότι φέρατε τον πρώτο προϋπολογισμό εκτός μνημονιακού προγράμματος. Παραλείψατε, όμως, να αναφέρετε ότι οι πολιτικές σας και το περίφημο «θα σκίσουμε τα μνημόνια» οδήγησαν τη χώρα σε καθεστώς ενισχυμένης εποπτείας.

Και άλλες χώρες, όμως, είχαν μνημόνια, κύριοι συνάδελφοι, και δεν πέρασαν από αυτό το καθεστώς. Η Ελλάδα είναι η μόνη χώρα η οποία από το 2018 βρισκόταν σε καθεστώς ενισχυμένης εποπτείας, η μοναδική εξαίρεση στην Ευρώπη.

Σε αντίθεση με τους λαϊκισμούς της προηγούμενης κυβέρνησης, που τόσο επιζήμιοι αποδείχτηκαν για τη χώρα, η σημερινή Κυβέρνηση του Κυριάκου Μητσοτάκη έχει καταφέρει να έχει έναν θετικό αντίκτυπο στην καθημερινότητα των πολιτών. Με τις μεταρρυθμιστικές πολιτικές που εφάρμοσε από το 2019 μέχρι και σήμερα και που θα συνεχίσει να εφαρμόζει και την επόμενη τετραετία, αν ο ελληνικός λαός επιλέξει -που πιστεύω ότι θα επιλέξει- να είμαστε και πάλι κυβέρνηση, έδωσε πάρα πολλές λύσεις και αναβάθμισε τη χώρα διεθνώς.

Οι μεταρρυθμίσεις αυτές είναι που επέτρεψαν στην ελληνική οικονομία να επιδείξει αξιοσημείωτη ανθεκτικότητα κατά τη διάρκεια των κρίσεων των τελευταίων τριών ετών και να αναπτυχθεί με διπλάσιο ρυθμό έναντι του ευρωπαϊκού μέσου όρου το 2022 και με τριπλάσιο το 2023.

Ας σταθούμε, όμως, λίγο στις κρίσεις, γιατί δυστυχώς η θητεία της Κυβέρνησης συνέπεσε με μια περίοδο διεθνών κρίσεων, από την κρίση του Έβρου το 2020, που σηματοδότησε την κλιμάκωση της ακραίας επιθετικότητας της Τουρκίας και που οδήγησε στην αύξηση των εξοπλιστικών δαπανών της χώρας μας, από την πανδημία του COVID, που, εκτός από υγειονομική κρίση, ήταν και ιδιαίτερα καταστροφική για την παγκόσμια οικονομία, μέχρι και την ενεργειακή κρίση, που αποτέλεσε απόρροια της επίθεσης της Ρωσίας στην Ουκρανία. Η τελευταία αυτή κρίση, πρωτοφανής για τα ιστορικά δεδομένα, είναι ένα μείγμα πληθωρισμού και προβλήματος στις αλυσίδες προσφοράς.

Για άλλη μια φορά, η Κυβέρνηση απέδειξε ότι κατανοεί το κύμα ακρίβειας που σαρώνει όλον τον κόσμο, ροκανίζει το διαθέσιμο εισόδημα και αυξάνει το κόστος των επιχειρήσεων. Για τον λόγο αυτό, η Κυβέρνηση έλαβε το 2022 τα περισσότερα δημοσιονομικά μέτρα για την αντιμετώπιση της ενεργειακής κρίσης και αυτό θα συνεχίσει να κάνει και το 2023. Δεν δίστασε, μάλιστα, να βγει μπροστά και να είναι μια από τις πρώτες χώρες των είκοσι επτά κρατών-μελών της Ευρωπαϊκής Ένωσης που έχουν επιβάλει εισφορά ή και παρακράτηση στα υπερβάλλοντα κέρδη των παραγωγών ηλεκτρικής ενέργειας και μάλιστα με τον μεγαλύτερο συντελεστή. Τα ποσά αυτά επιστρέφονται στους πολίτες με κοινωνικά δίκαιο τρόπο μέσω των μέτρων στήριξης.

Συνεχίζοντας αυτή την πολιτική, που στόχο έχει την απορρόφηση μεγάλου μέρους των ανατιμήσεων της ενέργειας για τα νοικοκυριά, στον προϋπολογισμό έχουν ενσωματωθεί μέτρα ύψους 4,2 δισεκατομμυρίων ευρώ, αλλά και αποθεματικό 1 δισεκατομμύριο ευρώ για νέες ενισχύσεις.

Παράλληλα, για τη στήριξη του πρωτογενούς τομέα προβλέπεται η ενίσχυση διακοσίων πενήντα χιλιάδων αγροτών, προκειμένου να ανταποκριθούν στο αυξημένο κόστος λιπασμάτων και πενήντα χιλιάδων κτηνοτρόφων, για τις αυξημένες τιμές στις ζωοτροφές, με παράλληλη μείωση του ΦΠΑ, ενώ έχει επιστραφεί στους αγρότες ο ειδικός φόρος κατανάλωσης πετρελαίου.

Κυρίες και κύριοι συνάδελφοι, αυτά τα τέσσερα χρόνια, με όλες τις απρόσμενες κρίσεις που αντιμετώπισε όχι μόνο η χώρα μας, αλλά ολόκληρος ο πλανήτης, αυτή η Κυβέρνηση απέδειξε, κατά τη γνώμη μου, κάτι πολύ σημαντικό, ότι έχει κοινωνικά αντανακλαστικά. Δεν υπήρξε ούτε μια κοινωνική ανάγκη που να έμεινε αναπάντητη. Μια Κυβέρνηση της «ανάλγητης Δεξιάς», όπως σας αρέσει να μας αποκαλείτε, αποδείχθηκε στην πράξη πιο κοντά στον κάθε πολίτη από ό,τι όλοι οι θιασώτες της «αριστεροσύνης» γενικά. Και όλα αυτά, με παράλληλη στήριξη των επενδύσεων. Διότι, για εμάς, δεν γίνεται να υπάρχει ανάπτυξη χωρίς να υπάρχουν παραγωγικές επενδύσεις.

Την τριετία 2020 - 2022, οι επενδύσεις αυξήθηκαν κατά 30% και είχαν θετική συνεισφορά στο ΑΕΠ της χώρας, τη στιγμή που η συνεισφορά στην υπόλοιπη Ευρώπη ήταν αρνητική. Μάλιστα, σύμφωνα με τις προβλέψεις της Ευρωπαϊκής Επιτροπής, η Ελλάδα θα είναι πρωταθλήτρια στον ρυθμό ανάπτυξης των επενδύσεων για την επόμενη τριετία. Αυτό αποδεικνύεται, άλλωστε, και από την εμπιστοσύνη που δείχνουν παγκόσμιοι επιχειρηματικοί κολοσσοί στο να επενδύσουν στη χώρα μας.

Η αναπτυξιακή πορεία της χώρας φαίνεται ότι θα αναπτυχθεί περαιτέρω το 2023 μέσω του Ταμείου Ανάκαμψης και Ανθεκτικότητας και του Προγράμματος Δημοσίων Επενδύσεων.

Δεν θα υποστηρίξω ποτέ ότι όλα έχουν γίνει σωστά. Προφανώς και έχουν γίνει λάθη μέσα σε όλη αυτή τη διαχείριση κρίσεων και την παράλληλη προσπάθεια ανάπτυξης. Πιστεύω όμως -και το αναγνωρίζουν αυτό όλοι οι πολίτες- ότι η επιτυχία αυτής της Κυβέρνησης είναι ο συγκερασμός της επιτυχίας και της ευημερίας των αριθμών με την ευημερία των πολιτών. Δεν έχει υπάρξει ούτε ένα οικονομικά δημοσιονομικό όφελος που να μην έχει μεταφραστεί σε μέτρο κοινωνικής πολιτικής.

Θέλω, όμως, συγκεκριμένα να σταθώ σε κάτι πολύ σπουδαίο που εμπεριέχεται σε αυτόν τον προϋπολογισμό και αφορά αποκλειστικά στη γενιά μου. Αυτός ο προϋπολογισμός έρχεται να δώσει λύση στο μείζον πρόβλημα του αυξημένου κόστους στέγασης για τους νέους, με στόχο να αρχίσει να υλοποιείται από το πρώτο τρίμηνο του 2023 το πρόγραμμα «ΕΞΟΙΚΟΝΟΜΩ - ΑΝΑΚΑΙΝΙΖΩ» και το πρόγραμμα «ΑΝΑΚΑΙΝΙΖΩ - ΕΝΟΙΚΙΑΖΩ», δύο προγράμματα που παρέχουν επιδοτήσεις για ανακαινίσεις και εξοικονόμηση ενέργειας κατοικιών, καθώς και χαμηλότοκου δανεισμού για πρώτη κατοικία από νέους και νέα ζευγάρια έως τριάντα εννιά ετών. Είναι ακόμη μία ευρεία κοινωνική ανάγκη η οποία απαντάται αποτελεσματικά, άμεσα και ρεαλιστικά.

Αγαπητοί συνάδελφοι, κλείνοντας, θέλω να αναφέρω για άλλη μία φορά τη σημασία που έχει δώσει η παρούσα Κυβέρνηση στην αύξηση του εθνικού πλούτου, ενός πλούτου που έχει κατ’ επέκταση μοιραστεί δίκαια, με έναν μηχανισμό ο οποίος έχει δημιουργηθεί, σε όλους τους πολίτες.

Να είστε καλά! Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε, που ήσασταν και συνεπέστατος στον χρόνο σας.

Τον λόγο τώρα εκ μέρους του ΣΥΡΙΖΑ έχει η κ. Θεοδώρα Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η Κυβέρνηση, η οποία έχει χάσει τον λογαριασμό, φέρνει προς ψήφιση έναν προϋπολογισμό κύκνειο άσμα. Μελετώντας το νομοσχέδιο του προϋπολογισμού, κατέληξα στο συμπέρασμα ότι οι «επικοινωνισμοί» του Μεγάρου Μαξίμου δεν είναι απλώς μια πολιτική τακτική συγκάλυψης απροκάλυπτων σκανδάλων, αλλά έχουν περάσει στο DNA της απερχόμενης Κυβέρνησης και κυριαρχούν στο σύνολο των νομοσχεδίων, τα περισσότερα εκ των οποίων έχουν δόλιο σκοπό και στοχεύουν στην αποσυναρμολόγηση της ελληνικής δημοκρατίας.

Από την πρώτη μέρα που ανέλαβε ο κ. Σταϊκούρας το Υπουργείο Οικονομικών ως εντολοδόχος του επιτελικού προϊσταμένου του, δεν ανέμενα κάτι περισσότερο από μια απλή διαχειριστική και διεκπεραιωτική υπουργική θητεία. Με αυτόν τον προϋπολογισμό, όμως, ο κ. Σταϊκούρας αδικεί ακόμη και αυτή τη στοιχειωδώς αξιοπρεπή παρουσία του στο Κοινοβούλιο. Πάμε, λοιπόν, να τα πάρουμε με τη σειρά. Για την οικονομία του χρόνου, θα απευθύνω τα ερωτήματά μου στον κ. Σταϊκούρα, ρωτώντας όμως επί της ουσίας τον κ. Μητσοτάκη.

Κύριε Σταϊκούρα, παραλάβατε μια χώρα με ρυθμισμένο χρέος και 37 δισεκατομμύρια ευρώ στο ταμείο. Παραλάβατε υπογεγραμμένες συμφωνίες που, πέρα από τους πόρους ελάφρυνσης που εισπράττετε τακτικά και φτάνουν τα 800 εκατομμύρια ευρώ τη δόση, εγγυήθηκαν εξαιτίας της κυβέρνησης ΣΥΡΙΖΑ την εισροή άνω των 67 δισεκατομμυρίων ευρώ από το Ταμείο Ανάκαμψης και από το ΕΣΠΑ της περιόδου 2022 - 2027. Συνολικά δηλαδή σε τριάμισι χρόνια, χωρίς καμμία δική σας συμμετοχή, κυβερνήσατε έχοντας ένα «μαξιλάρι» που υπερβαίνει τα 100 δισεκατομμύρια ευρώ. Και κατορθώσατε τα 37 δισεκατομμύρια ευρώ να τα διασπαθίσετε σε απευθείας αναθέσεις και εξυπηρέτηση του πελατειακού σας κράτους και τα 67 δισεκατομμύρια ευρώ να τα κατευθύνετε σε μια σειρά εντεταλμένων νομοσχεδίων στις τσέπες των ολιγαρχών που σας βοήθησαν ως κόμμα να καθίσετε στα πρωθυπουργικά έδρανα.

Έρχεστε, κύριε Σταϊκούρα, σε μια χώρα καθημαγμένη από τη φτώχεια και την ανέχεια που εσείς προκαλέσετε, σε μια χώρα που πλέον για πρώτη φορά από την είσοδό μας στην Ευρωζώνη βιώνει στασιμοπληθωρισμό σε τοξικό επίπεδο, πέριξ του 10% στα επίσημα στατιστικά στοιχεία. Οι πολίτες όμως ζουν με αυτά που έχουν και αυτά που έχουν δεν τους φτάνουν μέχρι τις 15 του μήνα. Και αν εφαρμοστεί ο προϋπολογισμός που εσείς φέρνετε σήμερα, δεν θα τους φτάνουν ούτε μέχρι τις 10 του μήνα.

Κύριε Σταϊκούρα, έχετε αντιληφθεί ως Υπουργός Οικονομικών ότι στην Ελλάδα το χρέος των πολιτών προς τα δημόσια ταμεία και προς τον ΕΦΚΑ έχει ξεπεράσει τα 100 δισεκατομμύρια ευρώ; Και εσείς καταργήσατε τη ρύθμιση των εκατόν είκοσι δόσεων που εμείς ψηφίσαμε και εφαρμόσαμε. Έχετε αντιληφθεί ότι έχετε εγγυηθεί με 19 δισεκατομμύρια ευρώ δημοσίου χρήματος τα κόκκινα δάνεια που διαχειρίζονται οι τράπεζες και τα funds, ακόμα και Βουλευτές σας, και ότι, αν καταπέσουν αυτές οι εγγυήσεις του σχεδίου «ΗΡΑΚΛΗΣ», αυτά θα εγγραφούν στο δημόσιο χρέος, για να ξανασώσετε τις τράπεζες και τις εταιρείες διαχείρισης των απαιτήσεων των τραπεζών με δημόσιο χρήμα, ώστε να δίνουν μηδενικά επιτόκια καταθέσεων και να εκτοξεύσουν τα επιτόκια δανεισμού των νοικοκυριών και των επιχειρήσεων; Διότι αυτός είναι ο στόχος σας, να κλείσουν όλα.

Βέβαια, ακούσαμε εχθές τη συγκινητική ιστορία του κ. Σταϊκούρα, ο οποίος ως ένας νέος «Ρομπέν των φτωχών» προέταξε τα γενναία και στιβαρά του μπράτσα ενώπιον των αθλίων τραπεζιτών -οι οποίοι παρεμπιπτόντως, στη συντριπτική τους πλειοψηφία, διορίζονται από τον ίδιο- και, από ό,τι ακούσαμε, τελικά νικήθηκε και έπεσε έντιμος, μαχόμενος στη μάχη για το δίκιο των πολλών! Και υποθέτω ότι μέχρι τις εκλογές ο κ. Σταϊκούρας θα δημοσιεύσει και μια νέα σειρά επεισοδίων με τους τραπεζίτες, που είμαι σίγουρη ότι εξαιτίας της σταθερής βούλησης όλης της Κυβέρνησης να τα βάζει με τα λαϊκά συμφέροντα θα καταφέρει άλλη μια περιφανή νίκη, παρόμοια με αυτή του ρεύματος, να «αρμέγει» δηλαδή τους Έλληνες φορολογούμενους, μέσω του προϋπολογισμού και μέσω των λογαριασμών τους, για να τα δίνει στους παραγωγούς ρεύματος!

Έχετε αντιληφθεί ότι η αύξηση του ΑΕΠ που εμφανίζεται στην αιτιολογική σας έκθεση οφείλεται αποκλειστικά και μόνο στην κατανάλωση και στην υπερφορολόγηση στον κλάδο της ενέργειας και των καυσίμων και ότι στην ουσία το ΑΕΠ της χώρας συρρικνώνεται; Πού είναι, κύριε Υπουργέ, τα έσοδα από την πρωτογενή παραγωγή και τον τουρισμό; Πού είναι τα έσοδα από τη μικρομεσαία μεταποιητική δραστηριότητα; Και πώς εκτυλίσσεται η προστιθέμενη αξία των προϊόντων που καταναλώνονται στην επικράτεια; Και τολμάτε να έρχεστε με αυτόν τον προϋπολογισμό και να μηδενίζετε κάθε κονδύλι που θα μπορούσε να βοηθήσει την αγροτική παραγωγή να σταθεί στα πόδια της, τον εμπορικό κόσμο να σταθεί στα πόδια του, την ίδια στιγμή που στερείτε από τις μικρομεσαίες επιχειρήσεις την πρόσβασή τους στα χρηματοδοτικά εργαλεία των τραπεζών και του Ταμείου Ανάκαμψης;

Ή μήπως δεν έχετε αντιληφθεί ότι μόνο το 6% των μικρομεσαίων επιχειρήσεων έχει θεωρητική και μόνο πρόσβαση στα μικροποσά του ΕΣΠΑ, που, ακόμη και αν τα χρησιμοποιήσουν, αρκούν μόνο για να ενισχύσουν τα ταμεία των ολιγοπωλίων που δημιουργήσατε; Δίνετε δηλαδή εγγυημένη πρόσβαση 20.000 ευρώ στους μικρομεσαίους και τις νεοφυείς επιχειρήσεις για να αποκτήσουν έναν υπολογιστή, ένα ρούτερ; Αστεία πράγματα!

Κύριε Σταϊκούρα, αυτός ο προϋπολογισμός δεν ξεφεύγει από τον κανόνα των δολίων νομοσχεδίων σας, γιατί οι εντολοδότες σας, αφού έλεγξαν την ενέργεια και τις τράπεζες, τώρα θέλουν να ελέγξουν το σύνολο της εμπορικής και της παραγωγικής δραστηριότητας. Ακόμη αφαιρέσατε τα κονδύλια των 750 εκατομμυρίων ευρώ, που εσείς είχατε ψηφίσει πέρσι και δεν εκταμιεύσατε, για τη δημιουργία μικρών φωτοβολταϊκών πάρκων αυτοκατανάλωσης για τους αγρότες. Ακόμη και αυτά τα 750 εκατομμύρια ευρώ τα καταργείτε και επίσημα από τον φετινό προϋπολογισμό.

Ακόμη και τα κονδύλια του προγράμματος «ΕΞΟΙΚΟΝΟΜΩ» τα μεταφέρατε σε έναν κωδικό ενός θεωρητικού σχεδίου απόκτησης κατοικίας για εκατό χιλιάδες δικαιούχους, με τις γνωστές διαδικασίες. Και σας προκαλώ να μου πείτε ποιος και από πού μπορεί να βρει, όταν είναι είκοσι πέντε ή τριάντα ή τριάντα πέντε χρονών, ένα σπίτι με 150.000 ευρώ σε αυτή τη χώρα και ειδικά στα μεγάλα αστικά κέντρα; Μετατρέψατε, δηλαδή, ένα πρόγραμμα που ενίσχυε τη μικροοικονομία κάθε περιοχής σε ένα «πρόγραμμα real estate», προφανώς γοητευμένος από τις τιμές και τη λογική απόκτησης ακινήτων της ελεγχόμενης από τη βελγική δικαιοσύνη κ. Καϊλή.

Κύριε Σταϊκούρα, αυτός ο παραλογισμός είναι το κύκνειο άσμα σας και η κλινική απόδειξη της αποτυχίας των νεοφιλελεύθερων πολιτικών στην Ευρώπη. Αρκεί να ρίξει κανείς μια ματιά στο ισοζύγιο τρεχουσών συναλλαγών και θα τρομάξει από το έλλειμμα των εξαγωγών και από τη σύνθεση των δαπανών στον τομέα της κατανάλωσης αγαθών και υπηρεσιών. Αρκεί να ρίξει κανείς μια ματιά στα κονδύλια που προβλέπονται για το κοινωνικό κράτος, για να συμπεράνει ότι σε μια περίοδο πρωτοφανούς υγειονομικής και κοινωνικής κρίσης τα μειώνετε, γιατί μόλις πριν από λίγες ημέρες σε αυτή την Αίθουσα ψηφίσατε την ιδιωτικοποίηση του ΕΣΥ και ήδη άρχισαν να κλείνουν κρίσιμες κλινικές και νοσοκομεία, όπως θα συμβεί στην Κρήτη και προσεχώς σε ολόκληρη τη χώρα.

Από πού θα δώσετε αυξήσεις στις συντάξεις, όταν και αυτά τα κονδύλια μειώνονται; Οι μόνες αυξήσεις που θα δουν οι συνταξιούχοι, όπως ομολόγησε ο ίδιος ο κ. Χατζηδάκης στην τηλεόραση, είναι αυτές που η κυβέρνηση ΣΥΡΙΖΑ ψήφισε το 2017 και δεν τις αναπροσαρμόσατε καν στο ύψος του πληθωρισμού, ενώ καθυστερήσατε και τριάμισι χρόνια να τις δώσετε. Επιλέξατε να τις δώσετε λίγο πριν από τις κάλπες, υποτιμώντας τη νοημοσύνη των συνταξιούχων.

Από πού προκύπτουν τα κονδύλια, κύριε Σταϊκούρα, από τα οποία θα προκύψουν αυξήσεις στους μισθούς του ιδιωτικού και του δημοσίου τομέα; Και αναφέρω τον δημόσιο τομέα, γιατί στον ιδιωτικό επικρατούν οι γνωστές συνθήκες γαλέρας. Είστε η πρώτη Κυβέρνηση της Μεταπολίτευσης που επιχειρεί απροκάλυπτα την ιδιωτικοποίηση κρίσιμων δημοσίων υπηρεσιών, έχοντας ξεκινήσει από τον ΕΦΚΑ πριν από λίγους μήνες. Και, αν δεν σας έκλεινε τον δρόμο το Σ.τ.Ε., θα προχωρούσατε και με την ΕΥΔΑΠ.

Κύριε Σταϊκούρα, δεν είστε ο Υπουργός στο νομοσχέδιο στο οποίο χρειάζεται να σχολιάσω την έκπτωση των δημοκρατικών θεσμών, λόγω του σκανδάλου των υποκλοπών, καθώς στη μακρά λίστα έχετε και εσείς τον δικό σας κωδικό. Θα ήταν άκομψο να σας χαρακτηρίσω θύτη, ενώ είστε θύμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι Βουλευτές, το κυβερνητικό πρόγραμμα σωτηρίας της κοινωνίας και των θεσμών που διατύπωσε δημόσια ο Αλέξης Τσίπρας, και που κοστίζει λιγότερο από όσο οι απευθείας αναθέσεις σας σε ένα έτος, είναι η δική μας πρώτη απάντηση σε αυτόν τον προϋπολογισμό. Ακολουθούν και άλλες απαντήσεις, όπως οι πραγματικές αυξήσεις στους μισθούς των υγειονομικών, οι πραγματικές αυξήσεις στους μισθούς του ιδιωτικού τομέα και η εισαγωγή της αυτόματης τιμαριθμικής αναπροσαρμογής σε όλους. Και αν με ρωτήσετε πού θα βρούμε τα λεφτά, θα σας απαντήσω ευθέως: εκεί που βρήκαμε και αυτά που σας παραδώσαμε και τα οποία εσείς πείσατε τον κόσμο ότι οφείλονται στην υπερφορολόγηση, ενώ στην πραγματικότητα οφείλονται στην κατάργηση της μίζας και στην πραγματική ανάπτυξη της οικονομίας.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

Είστε η «Κυβέρνηση Ηρώδης» των φορολογουμένων πολιτών. Γιατί τι άλλο, αν όχι φορολόγηση, είναι η παράλογη και ασύδοτη ακρίβεια στο ρεύμα, στα καύσιμα και στα προϊόντα που καταναλώνουν τα νοικοκυριά;

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε, σας παρακαλώ.

**ΘΕΟΔΩΡΑ ΤΖΑΚΡΗ:** Πρόκειται για τη μεγαλύτερη φορολογική καταδρομική επιχείρηση των τελευταίων δεκαετιών. Και αυτό δεν κρύβεται, γιατί ο κόσμος το ζει στο πετσί του. Είστε ο Υπουργός Οικονομικών μιας χώρας στην οποία τα καταστήματα δεν κάνουν σεφτέ. Διότι αυτή είναι η στόχευσή σας, να τα κλείσετε όλα και να καταστήσετε αγρότες και μικρομεσαίους παρίες της οικονομίας και δουλοπάροικους των ολιγαρχών φίλων σας.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ, πρέπει να κλείσετε.

**ΘΕΟΔΩΡΑ ΤΖΑΚΡΗ:** Κύριε Σταϊκούρα, μετά από δεκαεννέα χρόνια θητείας σε αυτή τη Βουλή, έχω να σας πω αυτό που σκέφτεται κάθε μη εντεταλμένος Βουλευτής σε αυτή την Αίθουσα: Σε αυτά που σχεδιάζετε και σε αυτά που θέλετε να κάνετε με αυτόν τον προϋπολογισμό ούτε συμμετέχουμε ούτε πρόκειται να τα νομιμοποιήσουμε με την ψήφο μας, γιατί εμείς συνένοχοι στο έγκλημα κατά του λαού και της εθνικής οικονομίας δεν θα γίνουμε. Θα ξηλώσουμε όλο το νομοθετικό υπόβαθρο λεηλασίας του εθνικού πλούτου και των περιουσιών των Ελλήνων που έχετε προγραμματίσει.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ, πρέπει να κλείσετε.

**ΘΕΟΔΩΡΑ ΤΖΑΚΡΗ:** Είστε εσείς ένα απλό όργανο, αλλά να πείτε στον κ. Μητσοτάκη, ότι φεύγοντας θα πάρει μόνο ευθύνες, τις οποίες η νέα ελληνική θεσμική δημοκρατία που θα εγκαταστήσουν οι δημοκρατικές δυνάμεις του τόπου την επομένη των εκλογών, με Πρωθυπουργό τον Αλέξη Τσίπρα, θα εντοπίσει και η απελευθερωμένη από τα δεσμά σας δικαιοσύνη θα αποδώσει στο ακέραιο. Τίποτα δεν θα μείνει αδιευκρίνιστο και κανείς δεν θα μείνει απροστάτευτος την επομένη μέρα των εκλογών.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, παρακαλώ.

**ΘΕΟΔΩΡΑ ΤΖΑΚΡΗ:** Καταψηφίζω εκφράζοντας το δημόσιο αίσθημα. Καταψηφίζω, γιατί πιστεύω ότι η Ελλάδα αξίζει καλύτερη κυβέρνηση και καλύτερο μέλλον. Καταψηφίζω, για να φύγει το άδικο και να επικρατήσει η δικαιοσύνη παντού.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ. Γιατί πρέπει να ξεκινήσουμε στραβά την ημέρα; Σας παρακαλώ πάρα πολύ, ο χρόνος σας είναι επτά λεπτά. Υπάρχει ανοχή πάντα, το ξέρετε. Έχετε ένα λεπτό παραπάνω πάντα, όμως αυτή η υπερβολή στερεί χρόνο από την ομιλία των συναδέλφων. Το έχω πει εκατό φορές. Υπάρχουν συνάδελφοι που θα μιλήσουν μόνο πέντε λεπτά, ίσως και λιγότερο. Δεν νομίζω ότι είναι δίκαιο αυτό και δεν νομίζω ότι πρέπει να το ανέχονται οι Βουλευτές. Με συγχωρείτε.

Τον λόγο τώρα έχει η κ. Καραμανλή εκ μέρους της Νέας Δημοκρατίας.

**ΑΝΝΑ ΚΑΡΑΜΑΝΛΗ:** Ευχαριστώ πολύ, κυρία Πρόεδρε.

Θα ήθελα να κάνω δύο επισημάνσεις:

Πράγματι, είναι η τελευταία συζήτηση προϋπολογισμού της Νέας Δημοκρατίας για αυτή την κοινοβουλευτική περίοδο. Θα τα λέμε και του χρόνου τον Δεκέμβριο, που θα είναι και πάλι κυβέρνηση η Νέα Δημοκρατία. Να δούμε τότε τι θα έχετε να πείτε.

Επίσης, κυρία Τζάκρη, αναφέρατε τέσσερις φορές τον κ. Σταϊκούρα. Εντάξει, είναι λογικό να μας δίνουν κάποιες σημειώσεις, να μας γράφουν κάπως τις ομιλίες και λοιπά. Μα δεν είδατε ότι δεν είναι εδώ ο κ. Σταϊκούρας και είναι εδώ ο κ. Βεσυρόπουλος; Τέσσερις φορές τον αναφέρατε!

Κυρίες και κύριοι συνάδελφοι, η συζήτηση του προϋπολογισμού αναδεικνύει τη διαφορά μεταξύ ΣΥΡΙΖΑ και Νέας Δημοκρατίας. Αναδεικνύει αφ’ ενός τη διαφορά ανάμεσα στο 2019 και το σήμερα και αφ’ ετέρου την αισιόδοξη προοπτική που διαγράφεται χάρη στην ακολουθούμενη πολιτική.

Είναι ένας ιστορικός, κομβικός προϋπολογισμός, γιατί συντάχθηκε σε συνθήκες διεθνών κρίσεων, αλλά είναι και ο πρώτος προϋπολογισμός τα τελευταία δώδεκα χρόνια που συζητείται εκτός μνημονιακού προγράμματος όπως και πλαισίου ενισχυμένης εποπτείας.

Είχαμε αυξήσεις φόρων και μειώσεις συντάξεων από τον ΣΥΡΙΖΑ, αλλά μειώσεις φόρων και αυξήσεις συντάξεων από την Κυβέρνηση της Νέας Δημοκρατίας.

Την περίοδο της διακυβέρνησης ΣΥΡΙΖΑ - ΑΝΕΛ εφαρμόστηκαν τα αντίθετα από αυτά που είχαν υποσχεθεί προεκλογικά. Υποσχεθήκατε υψηλή ανάπτυξη και πετύχατε στασιμότητα στην τετραετία. Υποσχεθήκατε κατώτατο μισθό στα 751 ευρώ και δημιουργήσατε τη γενιά των 300 ευρώ. Υποσχεθήκατε άσκηση κοινωνικής πολιτικής και κόψατε τις συντάξεις και το ΕΚΑΣ. Υποσχεθήκατε μείωση φορολογικών βαρών και τελικά επιβάλατε αυξήσεις φόρων και ασφαλιστικών εισφορών, κυρίως για τη μεσαία τάξη. Δεν θα ξεχάσουμε όσοι ήμασταν στη Βουλή, στην Αίθουσα Γερουσίας, τον τότε Υπουργό Οικονομικών να λέει με θράσος ότι ήταν συνειδητή επιλογή η υπερφορολόγηση της μεσαίας τάξης και των ελεύθερων επαγγελματιών.

Κυρίες και κύριοι συνάδελφοι του ΣΥΡΙΖΑ, τα χρόνια που κυβερνήσατε με την ακροδεξιά, τους ΑΝΕΛ, επιβάλατε συνολικά είκοσι εννέα φόρους. Θα πω κάποια πεπραγμένα σας. Μεταξύ άλλων, επιβάλατε:

Αύξηση των συντελεστών του φόρου εισοδήματος για φυσικά και νομικά πρόσωπα. Μείωση αφορολογήτου ορίου από τις 9.545 ευρώ στις 5.681 ευρώ και με τον κ. Τσακαλώτο να μην έχει παραιτηθεί ποτέ, παρ’ όλο που είχε πει ότι θα παραιτηθεί, εάν μειωθεί περαιτέρω το αφορολόγητο όριο.

Αύξηση του ΦΠΑ από το 23% στο 24% και μετάταξη προϊόντων και υπηρεσιών ευρείας κατανάλωσης από τον μειωμένο συντελεστή του 13% στο 24%. Κατάργηση του μειωμένου ΦΠΑ στα νησιά του Αιγαίου. Κατάργηση των φοροαπαλλαγών για ιατρικές δαπάνες και της έκπτωσης φόρου 1,5% για μισθωτή εργασία. Αύξηση προκαταβολής φόρου για τις μικρομεσαίες επιχειρήσεις από το 55% στο 100%. Επιβολή φόρου 10% στη συνδρομητική τηλεόραση και 5% στη σταθερή τηλεφωνία. Επιβολή φόρου στο κρασί. Επιβολή φόρου διαμονής σε ξενοδοχεία και ενοικιαζόμενα δωμάτια. Αύξηση ασφαλιστικών εισφορών για επικουρική σύνταξη. Αύξηση του ΕΝΦΙΑ στα οικόπεδα, καθώς και του συμπληρωματικού ΕΝΦΙΑ.

Εσείς, που θα καταργούσατε τον ΕΝΦΙΑ, αλλά μετά από έναν χρόνο ο κ. Τρύφων Αλεξιάδης είπε «περσινά ξινά σταφύλια». Εσείς, που θα σκίζατε τα μνημόνια. Εσείς, που λέγατε ότι θα χτυπούσατε τα νταούλια και θα χόρευαν οι αγορές και έγινε ακριβώς το αντίθετο, τα νταούλια τα χτυπούσαν οι αγορές και εσείς χορεύατε και τρέχατε πανικόβλητοι.

Επιβλήθηκαν τα capital control. Οι ηλικιωμένοι, και όχι μόνο, στοιβάζονταν σε ουρές για 60 ευρώ. Οι αυταπάτες του κ. Τσίπρα στοίχισαν στους Έλληνες 100 δισεκατομμύρια ευρώ. Η κινητή και η ακίνητη περιουσία του δημοσίου πέρασε στο Υπερταμείο για ενενήντα εννέα χρόνια. Και η ιστορία επαναλαμβάνεται, δεν βάλατε μυαλό. Τάζετε και πάλι τα πάντα στους πάντες, καταστροφολογείτε και διασύρετε τη χώρα διεθνώς. Προσπαθείτε να διχάσετε την ελληνική κοινωνία.

Απέναντι σε αυτή την πολιτική απελπισίας, εμείς απαντούμε με πράξεις. Πιστοί στις προεκλογικές μας δεσμεύσεις υλοποιούμε το πρόγραμμά μας και εν μέσω πρωτόγνωρων, αλλεπάλληλων κρίσεων στηρίζουμε νοικοκυριά και επιχειρήσεις. Για αυτό και θέλω να ευχαριστήσω και να πω θερμά συγχαρητήρια στο οικονομικό επιτελείο της Κυβέρνησης, στους Υπουργούς μας και στους γενικούς και ειδικούς γραμματείς για το εντυπωσιακό τους έργο.

Στην πανδημία κρατήσαμε όρθια την κοινωνία και την οικονομία. Το ίδιο κάνουμε και τώρα, μαζί με τα λάθη μας, με τις παραλείψεις μας και με την αποκατάσταση των αδικιών, με μπροστάρη τον Κυριάκο Μητσοτάκη.

Η Κυβέρνηση της Νέας Δημοκρατίας έχει προχωρήσει σε περισσότερες από πενήντα μειώσεις φόρων και ασφαλιστικών εισφορών. Μεταξύ άλλων:

Μείωση του ΕΝΦΙΑ κατά 35%. Μείωση του εισαγωγικού φορολογικού συντελεστή στα φυσικά πρόσωπα από 22% στο 9%. Μείωση του εταιρικού φορολογικού συντελεστή από 29% στο 22%. Κατάργηση της εισφοράς αλληλεγγύης για όλους. Μείωση του συντελεστή παρακράτησης φόρου για τα μερίσματα από 10% στο 5%. Μείωση της προκαταβολής φόρου για τα φυσικά πρόσωπα που ασκούν επιχειρηματική δραστηριότητα από το 100% στο 55% και για τα νομικά πρόσωπα από το 100% στο 80%.

Μείωση των ασφαλιστικών εισφορών κατά τέσσερις ποσοστιαίες μονάδες. Μείωση της ανεργίας. Χαμηλός φορολογικός συντελεστής για όλα τα αγροτικά σχήματα 10%. Παράταση μέχρι 30 Ιουνίου 2023 της ισχύος του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία. Μόνιμη μείωση του ΦΠΑ στα λιπάσματα και τις ζωοτροφές από το 13% στο 6%. Μείωση κατά 50% του φορολογικού συντελεστή για τις νεοφυείς επιχειρήσεις, για τα τρία πρώτα χρόνια λειτουργίας τους. Αναστολή του ΦΠΑ στις νέες οικοδομές

Και για τους συνταξιούχους -που τώρα ρίχνετε κροκοδείλια δάκρυα- να σας θυμίσω ότι επί κυβέρνησης ΣΥΡΙΖΑ προχωρήσατε με τον νόμο Κατρούγκαλου σε περικοπή κατά 35% των κύριων και κατά 45% των επικουρικών συντάξεων για όλους τους νέους συνταξιούχους, ενώ σε συνέχεια ψηφίσατε και την περικοπή των παλαιών συντάξεων, όπως και την κατάργηση του ΕΚΑΣ.

Με τη Νέα Δημοκρατία έχουμε: Κατάργηση από την 1η Ιανουάριου του 2023 της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων. Αυξήσεις έως 7,2% στις κύριες συντάξεις για τουλάχιστον διακόσιες είκοσι πέντε χιλιάδες συνταξιούχους, οι οποίοι είχαν πάνω από τριάντα χρόνια ασφάλισης. Ακύρωση των περικοπών για διακόσιες πενήντα χιλιάδες, που λάμβαναν άνω των 1.300 ευρώ σε κύρια και επικουρική ασφάλιση. Επιστροφή αναδρομικών 1,4 δισεκατομμύριο ευρώ σε πάνω από ένα εκατομμύριο διακόσιες χιλιάδες συνταξιούχους, τους οποίους είχατε στοχοποιήσει, κυρίες και κύριοι συνάδελφοι του ΣΥΡΙΖΑ. Και, φυσικά, λύση εκκρεμοτήτων για τις συντάξεις χηρείας και τις συντάξεις που λαμβάνουν τα ορφανά. Δραστική μείωση της περικοπής που είχε επιβληθεί στις συντάξεις όσων εξακολουθούν να εργάζονται. Αύξηση των συντάξεων από την 1η Ιανουαρίου κατά 7,75%.

Κυρίες και κύριοι συνάδελφοι, μετά την πανδημία η Ευρώπη βρίσκεται για άλλη μια φορά αντιμέτωπη με μια νέα κρίση, που απειλεί τις οικονομίες, τις επιχειρήσεις και τα νοικοκυριά. Το 2023 θα είναι μια χρονιά όπου οι εθνικές οικονομίες θα πρέπει να αντιμετωπίσουν πολλές προκλήσεις με επιτυχία, προκλήσεις που αφορούν στην υγειονομική και ενεργειακή κρίση, αλλά και στην πληθωρική πίεση σε επιχειρήσεις και νοικοκυριά.

Κανείς δεν είπε ότι η Κυβέρνηση μπορεί να λύσει όλα τα προβλήματα. Επίσης, καμμία κυβέρνηση σε καμμία χώρα της Ευρώπης δεν μπορεί να λύσει το πρόβλημα. Και βλέπουμε πόσο κατώτερη των περιστάσεων είναι η Ευρωπαϊκή Ένωση, η οποία ακόμη δεν μπορεί να πάρει μία απόφαση. Εμείς όμως θα στηρίξουμε -όπως το κάναμε- και θα συνεχίσουμε να στηρίζουμε επιχειρήσεις και νοικοκυριά, χωρίς να εκτροχιαστούν τα δημοσιονομικά μας και με σεβασμό στις θυσίες των πολιτών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κυρία Πρόεδρε.

Ενισχύσαμε τις Ένοπλες Δυνάμεις μας, ενισχύσαμε τους ένστολους. Εκείνους που έβαλαν πλάτη στα δύσκολα. Εκείνους που έχουν κερδίσει τον σεβασμό μας.

Αντιλαμβάνομαι τη δυσκολία που είχατε να στηρίξετε την τροπολογία. Είχαμε διαβάσει το twitt του κ. Σπίρτζη, του αρμόδιου τομεάρχη, ο οποίος είπε ότι τα 600 ευρώ λίγο πριν από τις εκλογές απεικονίζουν τον «μαυρογιαλουρισμό» Μητσοτάκη. Τον Μαυρογιαλούρο, αυτή την τροπολογία ψηφίσατε, και μετά, επειδή τα «ακούσατε» από τους διακόσιους εβδομήντα τόσο αριστερούς συντρόφους σας, κάνατε μία ακόμα πιρουέτα. Σας τα «έχωσε» και μια φιλικά προσκείμενη σε εσάς εφημερίδα και καταθέσατε ξαφνικά μία τροπολογία διεύρυνσης για άλλες κατηγορίες.

Ολοκληρώνω και σας ζητώ συγγνώμη, κυρία Πρόεδρε.

Η Κυβέρνηση Νέας της Δημοκρατίας έκανε πράξεις και έργα σε μία δύσκολη συγκυρία διεθνώς. Στέκεται δίπλα στον πολίτη, θεμελιώνει και ισχυροποιεί τη θέση μας στην Ευρώπη, αλλά και παγκόσμια καινοτομεί και πρωτοτυπεί. Για αυτό και υπερψηφίζω τον προϋπολογισμό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

Τον λόγο τώρα έχει η κ. Αντωνίου εκ μέρους του Κινήματος Αλλαγής.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, τις τελευταίες μέρες μονότονα επαναλαμβάνεται από Υπουργούς και Βουλευτές της Νέας Δημοκρατίας ότι ο προϋπολογισμός του 2023 είναι ο πρώτος προϋπολογισμός που καταρτίζεται εκτός του πλαισίου μνημονιακής επιτήρησης ή ενισχυμένης εποπτείας. Και πραγματικά ρωτάω όσους το αναφέρουν αυτό: Ποια είναι η διαφορά αυτού του προϋπολογισμού με τους προηγούμενους;

Η χώρα μας διανύει τη δέκατη τέταρτη χρονιά κατά την οποία διευρύνεται το χάσμα με το μέσο ευρωπαϊκό κατά κεφαλήν εισόδημα, παρά τα πολυδιαφημισμένα μέτρα στήριξης της οικονομίας. Η Ελλάδα παραμένει τόσο ακριβή, που σε ισοτιμία αγοραστικής δύναμης το κατά κεφαλήν εισόδημά της κατατάσσεται στην προτελευταία θέση ανάμεσα στα είκοσι επτά κράτη της Ευρωπαϊκής Ένωσης. Και αυτό μάλιστα επιδεινώνεται, αφού ο πληθωρισμός επιμένει και είναι σταθερά από τους υψηλότερους στην Ευρώπη. Αυτός, που πριν από λίγους μήνες μάς λέγατε ότι είναι παροδικός και από τους χαμηλότερους στην Ευρώπη.

Η φτώχεια και η άνιση κατανομή πλούτου άρχισαν και πάλι να αυξάνονται, σύμφωνα με τα τελευταία διαθέσιμα στοιχεία της ΕΛΣΤΑΤ.

Παραμένουμε πρωταθλητές στην ανεργία και ειδικά των νέων και των γυναικών. Ένας στους τρεις μισθούς στον ιδιωτικό τομέα είναι κάτω από τον κατώτατο μισθό, αφού αφορά σε ελαστική απασχόληση. Μία από τις δύο θέσεις εργασίας που δημιουργούνται είναι ελαστικής απασχόλησης.

Είμαστε η τελευταία χώρα σε επενδύσεις στη Ευρώπη, με την απόσταση που μας χωρίζει από τις υπόλοιπες χώρες να είναι τεράστια. Σύμφωνα με τη Eurobank, για να φτάσει το μερίδιο των επενδύσεων παγίων στο ΑΕΠ στον μέσο όρο της Ευρωζώνης, απαιτείται μέση ετήσια πραγματική αύξησή τους κατά σχεδόν 8% έως το 2031. Και εσείς πανηγυρίσατε που αυξήθηκε 1% - 2% σε σχέση με την περίοδο του ΣΥΡΙΖΑ.

Το έλλειμμα του εμπορικού ισοζυγίου, ακόμα και χωρίς τα καύσιμα, βρίσκεται σε πολύ υψηλά επίπεδα, που θυμίζουν όλο και περισσότερο τη διετία 2008-2009, του εκτροχιασμού από την κυβέρνηση της Νέας Δημοκρατίας.

Και όλα αυτά πάνω σε μια γεωπολιτική ωρολογιακή βόμβα, με επιταχυνόμενο χρονόμετρο, αφού το δημογραφικό πρόβλημα μικραίνει χρόνο με τον χρόνο την πατρίδα μας. Από το θετικό ισοζύγιο γεννήσεων - θανάτων του 2010, καταλήξαμε το 2021 σε πενήντα οκτώ χιλιάδες πεντακόσιους θανάτους περισσότερους από γεννήσεις. Χάσαμε ως έθνος σε μια χρονιά πληθυσμό περίπου ίσο με την πόλη της Καρδίτσας.

Πού είναι η έκθεση της επιτροπής Πισσαρίδη, που ανήγαγε το δημογραφικό σε βασική μεσοπρόθεσμη οικονομική πρόκληση; Σε ποιο συρτάρι είναι κρυμμένη η έκθεση για το δημογραφικό της διακομματικής επιτροπής που είχε συσταθεί πριν από πέντε χρόνια, με πρόταση της αείμνηστης Φώφης Γεννηματά;

Ας δούμε πώς απαντά ο προϋπολογισμός αυτής της Κυβέρνησης στα υπαρξιακά προβλήματα της ελληνικής κοινωνίας. Επιβάλλει πρόσθετους φόρους κατανάλωσης 5 δισεκατομμυρίων ευρώ. Κατευθύνει όλους τους πόρους του Ταμείου Ανάκαμψης σε πολύ μεγάλες επιχειρήσεις. Παίρνει προσωρινά μέτρα επιδοματικού χαρακτήρα.

Μην ξεχνάμε, όμως, ότι η ίδια η Κυβέρνηση με μόνιμο τρόπο μείωσε τη φορολογία της μεγάλης ακίνητης περιουσίας. Με μόνιμο τρόπο μείωσε τη φορολογία των γονικών παροχών έως 800.000 ευρώ. Με μόνιμο τρόπο μείωσε τη φορολογία των επιχειρήσεων και κατέστησε τη φορολογία των μερισμάτων τη δεύτερη χαμηλότερη στην Ευρώπη. Με μόνιμο τρόπο μείωσε τη φορολογία των μπόνους των golden boys στις επιχειρήσεις. Με μόνιμο τρόπο αφήνει ανεξέλεγκτη την ασύλληπτη κερδοσκοπία των μεγιστάνων της ενέργειας, των τραπεζών και του εμπορίου.

Άρα ο τελευταίος προϋπολογισμός της Κυβέρνησης Μητσοτάκη είναι ένας ακόμα προϋπολογισμός φτιαγμένος στο ίδιο μνημονιακό καλούπι που φτιάχτηκαν και οι προϋπολογισμοί της τελευταίας δωδεκαετίας. Εμπλουτισμένος βέβαια και με νέες, επώδυνες, νεοφιλελεύθερες πινελιές έμπνευσης Μητσοτάκη, που ούτε η τρόικα δεν θα ονειρευόταν.

Υπάρχει, όμως, πια ένας μεγάλος κίνδυνος για την κοινωνία αλλά και για την οικονομία από την κυβερνητική σας ανεπάρκεια. Είναι ο κίνδυνος της ολισθαίνουσας δημοκρατίας, μιας δημοκρατίας που το «Predator» και το παρακράτος έπληξαν σφόδρα. Η ζημιά που έχετε κάνει είναι τεράστια και πολύ φοβάμαι, κρατώντας την εμπειρία από το 2009, ότι είστε ικανοί να κάνετε τα πάντα για να μη χάσετε την εξουσία.

Γι’ αυτό ο λαός πρέπει να σας απομακρύνει το ταχύτερο δυνατόν από το «τιμόνι» της χώρας. Το ΠΑΣΟΚ - Κίνημα Αλλαγής δεν ασκεί μόνο τεκμηριωμένη κριτική. Είμαστε η μόνη δύναμη που προώθησε σοβαρά το κοινωνικό κράτος και εκσυγχρόνισε τους θεσμούς. Γι’ αυτό καταθέτουμε συγκεκριμένες προτάσεις.

Εκτός από το πρόγραμμα που παρουσίασε ο Πρόεδρός μας για ένα νέο κοινωνικό συμβόλαιο, που θα αλλάξει το παραγωγικό μοντέλο της χώρας και θα εξασφαλίσει αξιοπρέπεια στους πολίτες, προτείνουμε και μέτρα άμεσης ανακούφισης των πολιτών, με τροπολογίες που έχουμε καταθέσει, όπως την επαναφορά του ν.3869 του 2010 για την προστασία της πρώτης κατοικίας, την πρόταση για επανυπολογισμό των τόκων των δανειοληπτών σε ελβετικό φράγκο, τη ρύθμιση των οφειλών σε δημόσιο και ασφαλιστικά ταμεία σε εκατόν είκοσι δόσεις για τους ευάλωτους πολίτες, την αναστολή αύξησης των ασφαλιστικών εισφορών των ελεύθερων επαγγελματιών και αγροτών, την αύξηση του ακατάσχετου ορίου σε συντάξεις, μισθούς και τραπεζικούς λογαριασμούς. Και αυτό, γιατί αυτές είναι λύσεις που απαντάνε στα άμεσα προβλήματα των νοικοκυριών με θεσμικό τρόπο, για να υπάρξουν μόνιμες λύσεις, και όχι τα προεκλογικά επιδόματα του κ. Μητσοτάκη. Είναι μια επιλογή που καταδικάζατε επί ΣΥΡΙΖΑ και την υιοθετήσατε πλήρως, για να ενισχύσετε τις κατηγορίες πολιτών σύμφωνα με τις εκλογικές σας ανάγκες και όχι σύμφωνα με τις ανάγκες της κοινωνίας.

Οι πολίτες αντιλαμβάνονται τις προθέσεις σας και θα σας στείλουν τον «λογαριασμό» στις προσεχείς εκλογές.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο Υπουργός Προστασίας του Πολίτη κ. Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, καλή σας ημέρα.

Δύο παραμένουν οι προτεραιότητές μας στο Υπουργείο Προστασίας του Πολίτη για το 2023. Η πρώτη είναι η διασφάλιση των συνόρων της πατρίδας μας από την απειλή της παράνομης μετανάστευσης, τόσο στον Έβρο όσο και στο Αιγαίο. Και η δεύτερη, η ενίσχυση του αισθήματος ασφαλείας των πολιτών σε κάθε πόλη και σε κάθε γειτονιά της πατρίδας μας.

Όσον αφορά το πρώτο, με το σχέδιο «ΑΚΡΙΤΑΣ» η Ελληνική Αστυνομία έχει αποτρέψει το 2022 την είσοδο στην Ελλάδα διακοσίων πενήντα χιλιάδων παράνομων μεταναστών, ενώ έχει γίνει η σύλληψη περισσότερων από χίλιους διακόσιους διακινητές, εμπόρους της ανθρώπινης ελπίδας και εργαλειοποίησης δυστυχισμένων ανθρώπων.

Με το σχέδιο «ΑΚΡΙΤΑΣ» επεκτείνουμε τον φράχτη σε όλο το μήκος των συνόρων του Έβρου, αναβαθμίζουμε τα συστήματα ηλεκτρονικής επιτήρησης, ενώ μέχρι τα μέσα Φεβρουαρίου θα έχουν ενσωματωθεί πλήρως διακόσια πενήντα νέα στελέχη της Συνοριοφυλακής μας.

Ο φράχτης στον Έβρο δεν αποτελεί μόνο το ανάχωμα του Διεθνούς Δικαίου απέναντι στην τουρκική προκλητικότητα, αλλά αναδεικνύεται και σε ισχυρή έκφραση της εθνικής μας αποφασιστικότητας. Οι διαδικασίες επέκτασής του προχωρούν γρήγορα. Έχει ολοκληρωθεί η τεχνική μελέτη, σε συνεργασία με τις Ένοπλες Δυνάμεις, και τα πρώτα τριάντα πέντε χιλιόμετρα θα υλοποιηθούν με εθνικούς πόρους. Στόχος μας είναι η ανάθεση να έχει ολοκληρωθεί μέσα στον Φεβρουάριο και αμέσως μετά να ξεκινήσουν οι εργασίες.

Κυρίες και κύριοι συνάδελφοι, ενισχύουμε την παρουσία της Ελληνικής Αστυνομίας στις γειτονιές, τόσο στην Αττική όσο και σε ολόκληρη τη χώρα. Πολλοί νέοι αστυνομικοί που ολοκλήρωσαν την εκπαίδευσή τους το 2022 τοποθετήθηκαν εδώ, στο Λεκανοπέδιο, και ακόμα εξακόσιοι ειδικοί φρουροί μέσα στον Ιανουάριο θα ενισχύσουν τα αστυνομικά τμήματα της περιοχής της πρωτεύουσας και θα συνοδεύσουν την ισχυρή δύναμη τριών χιλιάδων τριακοσίων αστυνομικών οι οποίοι περιπολούν καθημερινά στους δρόμους της Αττικής, καθώς εδώ βρίσκεται το 70% της εγκληματικότητας.

Απελευθερώνουμε δυνάμεις για την Ελληνική Αστυνομία από γραφειοκρατικά πάρεργα, όπως έγινε φέτος με το γνήσιο της υπογραφής, όπως είναι η δρομολογούμενη απαλλαγή από τις μεταγωγές, καθώς θα προχωρήσει το πρόγραμμα με την πραγματοποίηση των τηλεδικών, η επίδοση των δικαστικών εγγράφων, τα οποία, όπως έχουμε νομοθετήσει, θα σταματήσουν να διακινούνται πολύ σύντομα από τους αστυνομικούς μας, απελευθερώνοντας περισσότερους από χίλιους πεντακόσιους, προκειμένου να τεθούν στην υπηρεσία της κατ’ εξοχήν υπηρεσίας που οφείλουν, δίπλα στους πολίτες, για την ασφάλειά τους.

Βάζουμε τέλος στα άβατα και στις «γκρίζες ζώνες» ανομίας. Απελευθερώθηκαν δεκάδες κτήρια από καταλήψεις στην Αττική, στη Θεσσαλονίκη, στη Λάρισα, στα Χανιά και συνεχίζουμε σε κάθε περιοχή της χώρας, για να αποδώσουμε τη δημόσια και την ιδιωτική περιουσία σε αυτούς που πραγματικά ανήκει, στην κοινωνία.

Μπήκε τέλος στο αίσχος της Φοιτητικής Εστίας Ζωγράφου, όπου εξαρθρώθηκαν τρεις εγκληματικές οργανώσεις, ενώ το καλοκαίρι που πέρασε η Ελληνική Αστυνομία διπλασίασε την παρουσία της, τόσο στους συνοριακούς σταθμούς, αεροδρόμια και λιμάνια, όσο και στους μεγάλους τουριστικούς προορισμούς, έχοντας το δικό της μερίδιο συμβολής στην τουριστική έκρηξη, στην εκπληκτική τουριστική ανάπτυξη που σημειώθηκε φέτος και επέφερε πολύ σημαντική συμβολή στην οικονομική ανάπτυξη και στα έσοδα του κράτους.

Ο νόμος για τις πορείες και τις διαδηλώσεις εφαρμόζεται κανονικά, διασφαλίζοντας πλήρως το δικαίωμα των πολιτών στη διαδήλωση, στη συνάθροιση, αλλά ταυτόχρονα και στην ομαλή κοινωνική και οικονομική ζωή.

Ενισχύουμε τις παρεμβάσεις μας σε σύγχρονους τομείς αντιμετώπισης της εγκληματικότητας, όπως είναι η ενδοοικογενειακή βία. Οι συγκεκριμένες υπηρεσίες μας έχουν αντιμετωπίσει συνολικά πάνω από τρεις χιλιάδες τέτοια περιστατικά. Αυτός είναι ο λόγος που η απόφασή μας είναι μέσα στο 2023 να διπλασιάσουμε τα γραφεία ενδοοικογενειακής βίας, να φτάσουν τα τριάντα πέντε σε ολόκληρη τη χώρα και να ιδρυθούν σε περιοχές που, με βάση τη στατιστική, έχουν πολύ περισσότερη ανάγκη οι υπηρεσίες μας από εξειδικευμένες υπηρεσίες, που θα συμβάλουν στην αντιμετώπιση αυτού του φαινομένου.

Ενώ η Διεύθυνση Δίωξης Ηλεκτρονικού Εγκλήματος σταθερά υλοποιεί δράσεις με ημερίδες ασφαλούς πλοήγησης, εκπαιδευτικές επισκέψεις, σποτάκια στην τηλεόραση και στο ραδιόφωνο, τη λειτουργία του ιστότοπου cyberkid.gov.gr και τη σχετική εφαρμογή, καθώς και με την παρουσία στα μέσα κοινωνικής δικτύωσης, με στόχο να ενημερωθούν όλοι οι πολίτες και ιδιαίτερα τα νέα παιδιά και οι έφηβοι, οι οποίοι ζουν σε μια ευαίσθητη ηλικία, για τους κινδύνους αλλά και τις δυνατότητες του διαδικτύου, προκειμένου να το χρησιμοποιούν με ασφάλεια. Μόνο φέτος έγιναν διακόσιες σαράντα εννιά τέτοιες ημερίδες και δράσεις και μόνο αυτή τη σχολική χρονιά πραγματοποιήθηκαν χίλιες εκατό τέτοιες διαλέξεις και εκπαιδευτικές δράσεις για την αντιμετώπιση του μπούλινγκ, του σχολικού εκφοβισμού, από αξιωματικούς οι οποίοι είχαν εκπαιδευτεί ειδικά για αυτόν τον σκοπό.

Κυρίες και κύριοι, στόχος ασφαλώς, για να μπορέσουμε να κάνουμε πράξη όλα τα ανωτέρω, είναι να ενισχυθεί η αποτελεσματικότητα, η ικανότητα της Ελληνικής Αστυνομίας, του Υπουργείου Προστασίας του Πολίτη και ασφαλώς η εμπιστοσύνη των πολιτών, η εμπιστοσύνη της κοινωνίας στους αστυνομικούς μας. Η δουλειά που γίνεται έχει αποτελέσματα, τα οποία επιτρέψτε μου να αναφέρω, καθώς σε αντίστοιχες συζητήσεις οι συνάδελφοι της Αξιωματικής Αντιπολίτευσης είχαν πει να περιμένουμε το τέλος του χρόνου. Το τέλος του χρόνου ήρθε. Στο ενδεκάμηνο, λοιπόν, του 2022, συγκρινόμενο με το αντίστοιχο διάστημα του 2019, υπάρχει μείωση στις κλοπές και στις διαρρήξεις σε ποσοστό 17% και μείωση στις ληστείες σε ποσοστό 35% στο σύνολο της επικράτειας -αυτά είναι επίσημα στοιχεία του Αρχηγείου της Ελληνικής Αστυνομίας-, ενώ φέτος το ποσοστό εξιχνίασης των βαρέων εγκλημάτων και των δολοφονιών έχει φτάσει στο 90%.

Για να πετύχουμε όλα αυτά, ενισχύουμε και στηρίζουμε τους αστυνομικούς μας, αντιμετωπίζουμε χρόνια προβλήματα που έχουν, κάναμε πράξη το νέο βαθμολόγιο, αυξήσαμε τη νυχτερινή απασχόληση, το όριο υπερωριακής αμοιβής σε εξήντα τέσσερις ώρες, στηρίξαμε το ΤΕΑΠΑΣΑ, το ταμείο των αστυνομικών, ώστε να χορηγεί βοηθήματα με κριτήρια στους αστυνομικούς μας που έχουν ανάγκη. Επιλύσαμε το ζήτημα των διημερεύσεων στις μεταγωγές κρατουμένων. Υποστηρίξαμε το έκτακτο επίδομα των 600 ευρώ, στοιχειώδης οφειλή του ελληνικού κράτους, της κοινωνίας και της πολιτείας απέναντι στους αστυνομικούς μας.

Καθιερώνουμε τη Σχολή Αξιωματικών της Ελληνικής Αστυνομίας ως ανώτατο εκπαιδευτικό ίδρυμα. Αναβαθμίζουμε την εκπαίδευση συνολικά των αστυνομικών. Πέρασε ολόκληρη η ομάδα ΔΙΑΣ μέσα στο 2022 από μετεκπαίδευση και έγιναν όλα όσα είχαμε δεσμευτεί μετά το γνωστό τραγικό περιστατικό πέρσι στο Πέραμα. Ενώ είμαστε δεσμευμένοι και συνεχίζουμε την προσπάθεια για να βρεθεί η βέλτιστη λύση για την αναγνώριση του επαγγέλματος του αστυνομικού ως επικίνδυνου.

Δυστυχώς, σε αυτή την πορεία η Αξιωματική Αντιπολίτευση είναι απέναντι και αυτό είναι εξαιρετικά λυπηρό. Τα όσα τραγελαφικά έγιναν από την πλευρά της Αξιωματικής Αντιπολίτευσης με το επίδομα των 600 ευρώ είναι αποκαλυπτικά. Ψηφίσατε «όχι», το κάνατε «ναι». Είπατε ότι μπερδέψατε τα κουτάκια -δεν είναι και πολύ δύσκολο να μην μπερδευτεί κανείς- και τώρα, απ’ ό,τι αντιλαμβάνομαι, τσακώνεστε. Υπάρχουν ιδεολογικές διαμάχες για το τι κάνατε και γιατί το κάνατε.

Ενώ είμαι εντυπωσιασμένος κι από την κουβέντα του κ. Τσίπρα ότι, αν κλέψεις 20 ευρώ βενζίνη, μπορείς να βρεθείς με μια σφαίρα στο κεφάλι, και στη συνέχεια ακούσαμε από στελέχη σας ποιες υπηρεσίες θα καταργήσετε, ενώ διατυπώθηκε κι η άποψη ότι υπάρχουν υπηρεσίες που οι αστυνομικοί δεν θα έπρεπε να δικαιούνται όχι επίδομα, αλλά ούτε καν μισθό. Αναρωτιέμαι σε ποιους αναφέρεστε. Στους άντρες της ΕΚΑΜ, που πήραν στην πλάτη τους τον χειμώνα παιδιά, μητέρες, εγκύους, ηλικιωμένους; Στους συνοριοφύλακες, στους άνδρες των ΜΑΤ, που κράτησαν τους παράνομους μετανάστες το 2020; Στους άνδρες της ΔΙΑΣ, οι οποίοι πήγαν στη γιαγιά που την είχαν κλέψει στο Χαλάνδρι από την τσέπη τους, από τα δικά τους χρήματα, 700 ευρώ, για να αναπληρώσουν το χαμένο ποσό που της είχαν πάρει; Ανθρώπους που μέρα και νύχτα ρισκάρουν τη ζωή τους για το καλό των πολιτών, για την ασφάλειά τους;

Ειλικρινά, είναι ακατάληπτο όλο αυτό. Θεωρώ ότι ο ΣΥΡΙΖΑ, με αφορμή το γνωστό τραγικό περιστατικό, σκόρπισε δηλητήριο σε βάρος της Αστυνομίας και της Κυβέρνησης συλλήβδην, έδειξε την έμφυτη «αλλεργία» του, τροφοδοτεί με μίσος και διχασμό την πολιτική ζωή, επιδιώκοντας το χάος, γιατί μόνο εκεί μπορεί να επιβιώσει πολιτικά.

Η ισοπέδωση, η καταστροφολογία είναι συνώνυμα της Αξιωματικής Αντιπολίτευσης, με μια διαφορά, κυρίες και κύριοι: το 2023 δεν είναι ούτε 2012 ούτε 2015. Η διαχωριστική γραμμή σήμερα, όσο και αν δεν θέλει κανείς να το παραδεχτεί, είναι ανάμεσα στον λαϊκισμό και τον διχασμό, που εκφράζει η Αξιωματική Αντιπολίτευση, και τη λογική, την ενότητα των Ελλήνων και τις αναγκαίες μεταρρυθμίσεις για μια ισχυρή Ελλάδα, που εκφράζει ως πλειοψηφικό ρεύμα η Νέα Δημοκρατία. Και πολύ σύντομα σε αυτή τη διαχωριστική γραμμή θα κληθούν να τοποθετηθούν και οι πολίτες και οι πολιτικές δυνάμεις. Εμείς θα συνεχίσουμε με αποφασιστικότητα και συνέπεια το έργο μας, διότι χωρίς ασφάλεια δεν υπάρχει ούτε ελευθερία ούτε δικαιοσύνη. Θα προσέθετα ότι χωρίς ασφάλεια δεν μπορεί να υπάρξει ούτε η ίδια η δημοκρατία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το Γενικό Λύκειο Κολινδρού Πιερίας.

Η Βουλή σάς καλωσορίζει, παιδιά!

(Χειροκροτήματα απ’ όλες τις πτέρυγες της Βουλής)

Τον λόγο τώρα για τέσσερα λεπτά έχει ο Κοινοβουλευτικός Εκπρόσωπος του ΣΥΡΙΖΑ.

Θέλετε όλον τον χρόνο, και τα τέσσερα λεπτά, κύριε συνάδελφε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μπορεί και λιγότερα. Θα φανεί στο μέτρημα.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κυρία Πρόεδρε.

Κύριε Υπουργέ, ασφαλώς γνωρίζετε ότι στον όροφο πάνω από το γραφείο σας είναι εγκατεστημένη η ΕΥΠ. Δεν ξέρω, μπορεί να κλειδώνετε και την πόρτα, γιατί φοβάστε μην κατέβει κανείς. Δεν ξέρω, όμως, πώς αισθάνεστε που γράφτηκε ότι ο προηγούμενος Αρχηγός της ΕΛ.ΑΣ. παρακολουθούνταν. Δεν ξέρω αν σας κάνει εντύπωση, αν το ψάξατε, αν ο ίδιος τον αφήσατε να πάει στη δικαιοσύνη για να μάθει ποιος είναι ο λόγος που αυτός παρακολουθούνταν, που ενδεχομένως ο Α/ΓΕΣ παρακολουθούνταν, που Υπουργοί αποδεδειγμένα παρακολουθούνται. Είναι τρομακτικά ζητήματα αυτά και δεν είπατε τίποτε γι’ αυτά, δεν αισθανθήκατε την ανάγκη να πείτε.

Επί των ημερών σας, κύριε Υπουργέ, κατορθώσατε να πετύχετε ένα ρεκόρ αρνητικό: Έχετε δύο θανάτους συμπολιτών μας Ρομά. Άκουσα πριν ότι μπήκε σε ειδική εκπαίδευση η ομάδα ΔΙΑΣ και ήθελα να ρωτήσω αν αυτή η εκπαίδευση έγινε και ήταν αποτελεσματική πριν από τη δολοφονία του δεκαεξάχρονου στη Θεσσαλονίκη, διότι καταλαβαίνετε ότι αποτύχατε σε αυτό εκ των πραγμάτων. Δεν ξέρω πόσες χιλιάδες, πόσες δεκάδες χιλιάδες είναι τα νέα παιδιά που έχετε προσαγάγει τα τελευταία χρόνια αδιακρίτως και χωρίς καμμία αιτία στη ΓΑΔΑ, σκορπώντας τον αυταρχισμό, την καταστολή. Ειλικρινά αυτό το νούμερο θα ήθελα να μας το πείτε.

Κύριε Υπουργέ, νομίζω ότι αυτό που περισσότερο σας νοιάζει είναι να διαπαιδαγωγείτε τους αστυνομικούς, τα στελέχη της Αστυνομίας, ώστε να βλέπουν εχθρικά τους Ρομά, τους διαδηλωτές, τους νέους ανθρώπους. Ενδεχομένως με αυτό εσείς προσωπικά να φτιάχνετε μια εκλογική πελατεία, να θέλετε να ανασυστήσετε το παλιό κράτος της Δεξιάς, αυτό που τουλάχιστον μετά το ’74 θεωρούσαμε ότι το έχουμε βάλει στην άκρη. Καταλαβαίνετε πόσο διχαστικό είναι αυτό, πόσο ολισθηρός είναι ο δρόμος της βίας και του αυταρχισμού.

Αντίθετα, σε άλλα ζητήματα, τα οποία αυτή τη στιγμή είναι φλέγοντα, όπως τα ζητήματα της ενδοοικογενειακής βίας, αυτό που μαθαίνουμε, πέρα από τις διακηρύξεις για επέκταση των αντίστοιχων τμημάτων, είναι ότι, όταν πηγαίνουν οι νέες γυναίκες να καταγγείλουν περιστατικά, βρίσκουν ανεκπαίδευτους αστυνομικούς που τους λένε «έλα, πήγαινε σπίτι σου τώρα». Και αυτό συμβαίνει ακόμη περισσότερο στην επαρχία, όπου στις κλειστές κοινωνίες αυτά τα πράγματα πάνε να θαφτούν. Είναι και αυτά μέσα στον ρόλο της Αστυνομίας, δεν είναι μόνο η βία, η καταστολή, ο αυταρχισμός.

Βεβαίως, ίσως, κύριε Υπουργέ, να ζητάω πολλά από μία Κυβέρνηση η οποία έχει στήσει, χωρίς να υπάρχει προηγούμενο μεταπολιτευτικά, ένα δίκτυο παρακρατικών διασυνδέσεων και παρακολουθήσεων.

Εσείς δε, κύριε Υπουργέ, και με τη βούλα του Συμβουλίου της Επικρατείας είστε ο Υπουργός της νοθείας των αποτελεσμάτων των προηγούμενων δημοτικών εκλογών. Δεν το λέω εγώ.

(Θόρυβος - διαμαρτυρίες από την πτέρυγα της Νέας Δημοκρατίας)

Δεν το λέω εγώ, το λέει η απόφαση του Συμβουλίου της Επικρατείας, που σας είπε ότι πριν καν εφαρμοστεί ένας νόμος τον αλλάξατε, στο όνομα δήθεν της κυβερνησιμότητας, και τώρα σας λέει ότι είναι έωλες μια σειρά αποφάσεων. Θα σας έλεγα, λοιπόν, να συμμορφωθείτε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θέλετε τον λόγο, κύριε Υπουργέ;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Καλά, δεν το φανταστήκατε;

Κυρία Πρόεδρε, ειδικά εσείς πιστεύω ότι ήσασταν βέβαιη ότι αυτό θα κάνω.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Σκουρλέτη, νομίζω ότι είστε μία εγγύηση για τον Αρχηγό σας, για να ξαναπάτε καλά στις επόμενες δημοτικές εκλογές, όσο πήγατε και την προηγούμενη φορά! Είναι βέβαιο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Υπουργέ! Εσείς όμως τι είστε για την παράταξή σας;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Εσείς τα είπατε τα δικά σας και τώρα, κύριε, οφείλετε να δείξετε τον στοιχειώδη σεβασμό και να ακούσετε και την απάντηση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Απλώς μία φιλοφρόνηση έκανα!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Η πραγματικότητα σε ό,τι αφορά τον συγκεκριμένο νόμο είναι ότι το Συμβούλιο της Επικρατείας είπε ότι ο νόμος είναι συνταγματικός, κύριε Σκουρλέτη. Λυπάμαι για εσάς, πρέπει να μάθετε λίγα γράμματα.

Η αντίρρηση του Συμβουλίου της Επικρατείας αφορά την πρώτη εφαρμογή του συγκεκριμένου νόμου. Επίσης, αποκρύπτετε ότι δεν ακυρώνονται οι πράξεις της αυτοδιοίκησης τα πρώτα τρία χρόνια. Είμαι περήφανος για τον νόμο που έφερα. Ήταν προγραμματική δέσμευση της Νέας Δημοκρατίας και το κάναμε με εντολή του ελληνικού λαού, για να διασώσουμε την αυτοδιοίκηση από την ιδεοληπτική εφαρμογή της απλής αναλογικής, που εσείς πήγατε να κάνετε. Αν επιτρέπαμε να μην έχουν πλειοψηφία οι δήμαρχοι στις επιτροπές αυτές, ούτε σκουπίδια δεν θα μάζευαν οι δήμαρχοι! Αυτό, όμως, δεν σας ενδιαφέρει προφανώς εσάς, κύριε Σκουρλέτη. Το ξέρουμε.

(Χειροκροτήματα από την πτέρυγα της Νέας Δημοκρατίας)

Σε ό,τι αφορά τώρα τα υπόλοιπα, τα περί παρακολουθήσεων, να πω ότι ο Πρωθυπουργός ανέλαβε ευθαρσώς την ευθύνη και προχώρησε σε αλλαγές προσώπων, αναγνωρίζοντας το πρόβλημα, και πήρε ριζοσπαστικές αποφάσεις που απαγορεύουν το παράνομο λογισμικό «Predator» και όποιο άλλο παράνομο λογισμικό στη χώρα.

Γιατί δεν τα ψηφίσατε, κύριοι; Γιατί αρνηθήκατε την ψήφο σας; Είναι υποκριτική η συμπεριφορά σας. Αν είχατε ενδιαφέρον για τις παρακολουθήσεις, έπρεπε να ρωτήσετε τον Αρχηγό σας, τον κ. Τσίπρα, γιατί παρακολουθούσε τον κ. Πιτσιόρλα, όταν ήταν Πρωθυπουργός της χώρας, κύριε, για να έχετε στοιχειώδη ειλικρίνεια και αξιοπιστία. Αυτή είναι η πραγματικότητα.

(Χειροκροτήματα από την πτέρυγα της Νέας Δημοκρατίας)

Αποδείξατε για άλλη μια φορά την προκλητική αλλεργία σας απέναντι στους Έλληνες αστυνομικούς.

Ακούστε με, καθαρές κουβέντες: Δεν πιστεύω ότι υπάρχει Έλληνας αστυνομικός που να ήθελε ή να θέλει να αφαιρέσει τη ζωή οποιουδήποτε ανθρώπου. Είμαι κατηγορηματικός σε αυτό. Τραγικές στιγμές μπορεί να υπάρξουν οπουδήποτε. Για το συγκεκριμένο περιστατικό, για την ευθύνη που υπάρχει στα συγκεκριμένα πρόσωπα, θα κρίνει η δικαιοσύνη.

Σεβαστείτε τη δικαιοσύνη. Μην παίζετε με τον πόνο αυτών των ανθρώπων. Μην παίζετε με τη θλίψη της κοινωνίας. Αφήστε την Ελληνική Αστυνομία να κάνει σωστά τη δουλειά της, όπως την κάνει στη συντριπτική πλειονότητα των περιπτώσεων και γι’ αυτό τιμάται με την εμπιστοσύνη των Ελλήνων πολιτών.

Και στο κάτω-κάτω να σας πω κάτι; Και οι αστυνομικοί, κύριοι, είναι εργαζόμενοι και κάνουν μια πολύ δύσκολη και σκληρή δουλειά, ίσως την πιο δύσκολη που μπορεί να υπάρξει, γιατί συναναστρέφονται με το σύνολο της κοινωνίας και οφείλουν να τηρούν και τη δημοκρατική νομιμότητα και να αντιμετωπίζουν αποτελεσματικά το έγκλημα που υπάρχει. Αντί, λοιπόν, να κρατήσετε μια υπεύθυνη στάση συνεχίζετε την καταστροφολογία και συλλήβδην τις επιθέσεις, νομίζοντας ότι κάτι θα πετύχετε. Να είστε σίγουροι ότι θα διαψευστείτε. Κυριακή κοντή γιορτή! Οι εκλογές έρχονται και θα είστε ξανά σε αυτή τη θέση.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρία Πρόεδρε, θα ήθελα τον λόγο επί προσωπικού. Υπήρξε ο χαρακτηρισμός «αγράμματος». Είναι εντελώς προσωπικό θέμα.

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο για ένα λεπτό μόνο, σας παρακαλώ, κύριε συνάδελφε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ο κύριος Υπουργός με αποκάλεσε αγράμματο.

Εγγράμματε, κύριε Υπουργέ, ξαναδιαβάστε την απόφαση του Σ.τ.Ε., που λέει ότι η αλλοίωση των συσχετισμών, όπως αποτυπώνονται στα δημοτικά συμβούλια, όπως εσείς το κάνατε σε σχέση με τη συγκρότηση των Οικονομικών Επιτροπών και των Επιτροπών Ποιότητας Ζωής, καθώς και η αντισυνταγματική μεταφορά αρμοδιοτήτων από τα δημοτικά συμβούλια σε αυτές τις επιτροπές, είναι αντισυνταγματική. Τελεία και παύλα.

Όσον αφορά -και ολοκληρώνω, κυρία Πρόεδρε- τα θέματα της αλλεργίας που δήθεν έχουμε στα στελέχη και στα μέλη της Ελληνικής Αστυνομίας, σας το αντιστρέφω: Εσείς έχετε αλλεργία στους υγειονομικούς, σε αυτούς που είναι στην καθαριότητα, στους καθηγητές; Αυτοί δεν έχουν ανάγκη από ενίσχυση; Αυτή την αλλεργία την έχετε και το δείξατε χθες, όταν τους ξυλοκοπάγατε έξω από τη Βουλή!

(Χειροκροτήματα από την πτέρυγα του ΣΥΡΙΖΑ)

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** …(Δεν ακούστηκε)

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, υπάρχει μια διαδικασία μέσα στη Βουλή. Πρέπει να ζητάτε τον λόγο, σας παρακαλώ πολύ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ωραία. Σας δίνω τον λόγο, λοιπόν, να μιλήσετε και θα κλείσουμε με αυτό, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ, κυρία Πρόεδρε.

Η αλλεργία σας είναι γενικότερη, γιατί κάνετε κάτι το οποίο είναι πάρα πολύ επικίνδυνο. Επιχειρείτε να διαρρήξετε τις σχέσεις ανάμεσα στο κράτος, την Κυβέρνηση, την Ελληνική Αστυνομία, η οποία είναι εδώ για να υπηρετεί το σύνολο του ελληνικού λαού -δεν υπηρετεί ένα κόμμα- και στη νέα γενιά με αυτά που είπατε, κύριε, προηγούμενα.

Αναρωτιέμαι το εξής: Θεωρείτε πολύ φυσιολογικό να γκρεμίζονται βιβλιοθήκες μέσα στα πανεπιστήμια;

Και όταν η αστυνομία πηγαίνει για να επιτρέψει την κατασκευή βιβλιοθήκης είναι η αντιδραστική αστυνομία, η οποία κάνει κακό στους νέους ανθρώπους; Θεωρείτε κακό…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μαζί με τα ΜΑΤ για μια Ελλάδα νέα μέσα στα πανεπιστήμια!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα ακούσετε, κύριε, θα ακούσετε και θα μάθετε να σέβεστε.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, αφήστε τον κύριο Υπουργό να απαντήσει.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δυστυχώς δεν είναι εδώ για να ακούσουν αυτά που λέτε.

(Θόρυβος στην Αίθουσα)

Αυτό θα το ακούσετε, κύριε. Θα το υποστείτε. Στη φοιτητική εστία πηγαίνουν τα Ελληνόπουλα που προέρχονται από τις πιο φτωχές οικογένειες και από την επαρχία και δεν αντέχουν οι οικογένειές του να πληρώνουν νοίκι…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Γιατί τους παίρνει ο Πάτσης τα σπίτια τους!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ακούστε, κύριε Σκουρλέτη!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτά τα παιδιά πάνε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Με τον νόμο που εσύ ψήφισες!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Σκουρλέτη, πρέπει να μάθετε να ακούτε. Όσο και αν φωνάξετε…

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, παρακαλώ πολύ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Την κοινωνική ευαισθησία…

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα τα ακούσετε τώρα.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ πολύ. Μιλάει ο κύριος Υπουργός. Μπορούμε να τον ακούσουμε; Δεν αφορά μόνο εσάς, αφορά όλους. Απαντάει ο κύριος Υπουργός και κλείνουμε με αυτό.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κυρία Πρόεδρε, σας ευχαριστώ, αλλά θα μου επιτρέψετε να πω ότι όποιος και σε αυτή την Αίθουσα έχει αδυναμία επιχειρημάτων απλώς φωνάζει και διακόπτει και δεν έχει την υπομονή να παρακολουθήσει τι λέει κάποιος που έχει διαφορετική γνώμη από αυτόν.

Μιλήσατε, κύριε, για τα παιδιά μας και θα επιμείνω. Αδειάσαμε επιτέλους το Υπουργείο Προστασίας του Πολίτη και η Ελληνική Αστυνομία τη Φοιτητική Εστία του Ζωγράφου από τρεις εγκληματικές οργανώσεις που…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τα αστυνομικά τμήματα έχετε αδειάσει!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Πάλι τα ίδια, κύριε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν σέβεστε τίποτα.

(Θόρυβος στην Αίθουσα)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κοροϊδεύετε τον κόσμο!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αυτή τη συμπεριφορά…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Σκουρλέτη, σηκωθήκατε, πήρατε τον λόγο, μιλήσατε, δεν ήταν επί προσωπικού, σας άφησα και τελειώσατε. Τώρα απαντάει ο κύριος Υπουργός. Παρακαλώ να συνεχιστεί η διαδικασία.

Ελάτε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν μπορεί, δεν έχει την υπομονή.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Σκουρλέτη, θα σας απαντήσω και για τα δύο.

Πήγε, λοιπόν, η Ελληνική Αστυνομία και απελευθέρωσε τη Φοιτητική Εστία του Ζωγράφου, η οποία πρέπει να είναι μια αξιοπρεπής εστία, για να υποδέχεται τα παιδιά που προέρχονται από οικογένειες που δεν έχουν την οικονομική άνεση να νοικιάσουν σπίτια και αυτά είναι παιδιά από αδύναμες οικογένειες και από οικογένειες της επαρχίας. Και αντί γι’ αυτό, είχε γίνει άντρο εγκληματικότητας.

Η Ελληνική Αστυνομία αυτά, κύριε, τα γνώριζε από τις αρχές του 2018 και όποιος έχει αντίρρηση επ’ αυτού ας έλθει στην Κατεχάκη να δει τα σχετικά ενημερωτικά σημειώματα. Ενοχληθήκατε που μπήκε η αστυνομία και κάποιοι είπαν ότι ξυπνήσαμε και νωρίς τα παιδιά, ενώ ήταν πολύ όμορφο τα παιδιά να ζουν με εγκληματίες ολόκληρη την ημέρα!

Όσο γι’ αυτή τη συμπεριφορά, κύριε, να την επιδείξετε…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τι λέτε; Τα ψέματα σε ποιον τα λέτε; Το Υπουργείο Παιδείας το ήξερε και δεν έκανε τίποτα.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Κύριε Σκουρλέτη, σας παρακαλώ! Μισό λεπτό, κύριοι συνάδελφοι. Σας παρακαλώ πολύ!

Κύριε Σκουρλέτη, μπορείτε να ζητήσετε τον λόγο. Μιλάει ο Υπουργός τώρα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ο Υπουργός καταχράται…

**ΠΡΟΕΔΡΕΥΟΥΣΑ (Σοφία Σακοράφα):** Μιλάει ο Υπουργός. Θα τελειώσει ο κύριος Υπουργός και μετά μπορείτε να πάρετε τον λόγο. Σας παρακαλώ! Έχει ζητήσει τον λόγο και ο κ. Καραθανασόπουλος. Γιατί δεν φωνάζει; Σας παρακαλώ πολύ!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Γιατί έχει ήθος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Και για να ολοκληρώσω την παρέμβασή μου, κύριε Σκουρλέτη, αυτούς τους ανέξοδους τραμπουκισμούς να τους κάνετε στην Κουμουνδούρου και να σας χαίρεται ο Αρχηγός σας!

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Σκουρλέτη, πριν από εσάς έχει ζητήσει τον λόγο ο κ. Καραθανασόπουλος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αμέσως μετά από τον κ. Καραθανασόπουλο.

**ΠΡΟΕΔΡΕΥΟΥΣΑ (Σοφία Σακοράφα):** Ακούστε με λίγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ναι, μετά.

**ΠΡΟΕΔΡΕΥΟΥΣΑ (Σοφία Σακοράφα):** Έχει ζητήσει ο κ. Καραθανασόπουλος τον λόγο, σας παρακαλώ!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ναι, μετά τον κ. Καραθανασόπουλο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Σκουρλέτη, δεν διευθύνετε εσείς την Αίθουσα. Έχει ζητήσει ο κ. Καραθανασόπουλος και θα πάρει ο κ. Καραθανασόπουλος τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βέβαια, συμφωνώ. Αμέσως μετά, λέω.

**ΠΡΟΕΔΡΕΥΟΥΣΑ (Σοφία Σακοράφα):** Ωραία, καθίστε λοιπόν κάτω, να πάρει ο κ. Καραθανασόπουλος τον λόγο, που θέλει να πει δυο λόγια.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όλη αυτή η συζήτηση η οποία αναπτύσσεται το τελευταίο διάστημα στην Αίθουσα δεν είναι τίποτε άλλο παρά η καλύτερη αφορμή για να νομιμοποιήσετε την Πανεπιστημιακή Αστυνομία, την οποία την ακύρωσαν και την κατάργησαν με τους αγώνες τους οι ίδιοι οι φοιτητές.

**ΦΙΛΙΠΠΟΣ ΦΟΡΤΩΜΑΣ:** Νόμιμη είναι, κύριε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Την κατάργησαν στην πράξη οι ίδιοι οι φοιτητές με τους αγώνες τους την Πανεπιστημιακή Αστυνομία, που χρειάζονταν τα ΜΑΤ για να προστατέψουν την Πανεπιστημιακή Αστυνομία. Ένα το κρατούμενο είναι αυτό.

Δεύτερον, έχετε τεράστια ευθύνη, και η σημερινή Κυβέρνηση και η προηγούμενη, για τη δράση κυκλωμάτων μέσα στα πανεπιστήμια και τις φοιτητικές εστίες. Ήταν γνωστό αυτό εδώ και πολλά χρόνια και μάλιστα καταγγελμένο από τους ίδιους τους φοιτητικούς συλλόγους. Δεν κάνατε απολύτως τίποτα. Αφήνατε τα κυκλώματα να δρουν και να λειτουργούν.

Και βεβαίως η καταδρομική επιδρομή στην εστία του Ζωγράφου δεν ήταν για τίποτε άλλο, αλλά για να τρομοκρατήσετε τους φοιτητές. Γιατί ξέρετε ποια δωμάτια είναι, μπορείτε να τα βρείτε τα δωμάτια τα οποία είχαν καταληφθεί από παράνομα κυκλώματα και όχι να χτυπάτε γενικά και να σπάτε τις πόρτες σε δωμάτια που έμεναν φοιτητές, μόνο και μόνο για τους τρομοκρατήσετε, με πάνοπλες αστυνομικές δυνάμεις.

Αυτά είναι καταγεγραμμένα και είναι γεγονότα, κύριε Υπουργέ, και ό,τι και να κάνετε, δεν μπορείτε να τα αλλάξετε.

Και τρίτο στοιχείο το οποίο πρέπει εδώ να μπει στη συζήτηση είναι ότι ο αυταρχισμός των κυβερνήσεων και του αστικού κράτους είναι άμεσα συνδεδεμένος με την αντιλαϊκή πολιτική. Και εσείς χρησιμοποιείτε τις δυνάμεις καταστολής και την κρατική βία απέναντι στο εργατικό λαϊκό κίνημα και τη νεολαία και οι προηγούμενες κυβερνήσεις.

Και η θέση του ΚΚΕ είναι σαφέστατη. Ο ρόλος της Αστυνομίας δεν είναι για να χτυπάει τους απεργούς, τους διαδηλωτές, όσους διαμαρτύρονται. Ο ρόλος της Αστυνομίας είναι να προστατεύει τη ζωή και όχι να πυροβολεί εν ψυχρώ δεκαεξάχρονα και δεκαπεντάχρονα παιδιά, οτιδήποτε και αν είναι αυτά, να χτυπάει το οργανωμένο έγκλημα και όχι να χτυπάει στον δρόμο τους διαδηλωτές.

Γι’ αυτόν ακριβώς τον λόγο και το ΚΚΕ είναι συνεπέστατο στο ότι πρέπει να καταργηθούν όλες αυτές οι ομάδες καταστολής, τα ΜΑΤ, η ΔΙΑΣ, η Πανεπιστημιακή Αστυνομία και όλες οι υπόλοιπες, και να αναπροσανατολιστεί η Αστυνομία στον σκοπό τον οποίο έχει, στην προστασία της ανθρώπινης ζωής απέναντι στο οργανωμένο έγκλημα, χωρίς βεβαίως να έχουμε αυταπάτες, γιατί σε ένα αστικό κράτος όλα αυτά είναι πολύ σχετικοποιημένα.

Γι’ αυτόν ακριβώς τον λόγο, κύριε Υπουργέ, και στο ΚΚΕ δεν πιάνει οτιδήποτε και αν πείτε για τη συνέπεια λόγων και έργων, που έχει επιδείξει όλες αυτές τις δεκαετίες, νόμιμης αλλά και παράνομης δραστηριότητάς του.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κυρία Πρόεδρε, μπορώ να μιλήσω;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, θα μιλήσετε στο τέλος, γιατί έχουν ζητήσει να μιλήσουν ο κ. Σκουρλέτης και ο κ. Θεοχάρης και θα κλείσετε εσείς με την τοποθέτησή σας.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Παίρνω τον λόγο όχι για να απευθυνθώ στον Υπουργό αυτή τη στιγμή, αλλά προς το Κοινοβούλιο. Ο όρος τραμπουκισμός εδώ, απέναντι στην ανταλλαγή επιχειρημάτων και με φωνές, όπως γίνεται πάρα πολλές φορές, είναι απαράδεκτος. Θυμίζει εποχές ΕΚΟΦ ή χρυσαυγίτικη κουλτούρα. Αυτή τον χαρακτηρίζει, ειλικρινά το λέω. Να ανακαλέσει ο Υπουργός! Να ανακαλέσει ο Υπουργός! Αν είναι στριμωγμένη η Νέα Δημοκρατία, να μη χάνει την ψυχραιμία της!

(Θόρυβος στην Αίθουσα)

**ΠΡΟΕΔΡΕΥΟΥΣΑ (Σοφία Σακοράφα):** Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, στον ζήλο τους για οποιαδήποτε αντιπολιτευτική κριτική, η Αντιπολίτευση, ιδιαίτερα η Αξιωματική Αντιπολίτευση, έχει πλήρως χρεοκοπήσει ιδεολογικά.

Η Αστυνομία αλλάζει μπροστά στα μάτια μας και εσείς δεν το βλέπετε. Όταν δημιουργούνται ειδικά τμήματα για την αντιμετώπιση της έμφυλης βίας, σημαίνει ότι η Αστυνομία είναι δίπλα στον πολίτη. Και, αντί να τα δείτε όλα αυτά, εσείς τι κάνετε; Εκφράζετε εδώ τις απόψεις του 3%. Αυτές είναι συνεχώς οι απόψεις σας, στην άμυνα, στην αστυνόμευση, στην οικονομία και παντού.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βγήκε καμμία δημοσκόπηση με 3%;

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Η δημοσκόπηση του ελληνικού λαού θα έρθει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εσείς δεν μπορείτε, κύριε Σκουρλέτη, να καταλάβετε. Δεν καταλαβαίνετε, κύριε Σκουρλέτη.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, αφήστε τον κ. Θεοχάρη να μιλήσει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Και αναρωτιέστε για ποιον λόγο -τι έχουν τα έρμα και ψοφάνε;- δεν μπορείτε μετά από τέσσερα χρόνια καταστροφής της χώρας να περάσετε μπροστά στις δημοσκοπήσεις. Έτσι μας λέτε και δεν μπορείτε να το καταλάβετε. Ε, λοιπόν, θα σας το πω. Όσο έχετε 25% του ελληνικού λαού στις δημοσκοπήσεις και οι απόψεις σας είναι για το 3%, αυτό το 25% θα πηγαίνει προς το 3%.

Και γι’ αυτό, κυρία Πρόεδρε, την επόμενη φορά σάς παρακαλώ -και εκφράζω όλη την Κοινοβουλευτική Ομάδα της Νέας Δημοκρατίας- να δίνετε άπλετο χρόνο στον κ. Σκουρλέτη, διότι, όσο πιο πολύ μιλάτε, τόσο πιο πολύ στο 3% θα καταλήξετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Προτεραιότητα για αυτή την Κυβέρνηση, για το Υπουργείο Προστασίας του Πολίτη και την Ελληνική Αστυνομία, χωρίς καμμία αμφιβολία, είναι η προστασία της ανθρώπινης ζωής, γιατί αυτή είναι η υπέρτατη αξία, και αυτό αφορά το σύνολο των ανθρώπων που ζουν στην πατρίδα μας, ανεξάρτητα από το φύλο, την ηλικία και κάθε κριτήριο που αφορά την κοινωνική, την πολιτική, την ιδεολογική τους ταυτότητα, το χρώμα ή οτιδήποτε άλλο. Αυτό είναι ένα το κρατούμενο, είναι ένα και δεδομένο. Αυτό είναι το αντικείμενο της εκπαίδευσης των αστυνομικών μας και αυτή είναι η συνολική προσπάθεια που καταβάλλεται. Είναι μια Αστυνομία προσανατολισμένη στη διαφύλαξη της δημοκρατικής νομιμότητας.

Αυτό δεν σημαίνει ότι δεν έχουν υπάρξει αρνητικά περιστατικά, τα οποία αντιμετωπίζονται και μέσα στο πλαίσιο των πειθαρχικών οργάνων της Αστυνομίας και ασφαλώς από τη δικαιοσύνη, όταν τα περιστατικά αυτά έχουν και τέτοιον ποινικό χαρακτήρα. Γι’ αυτό ζήτησα πριν να γίνουν σεβαστές οι αποφάσεις της δικαιοσύνης.

Σε ό,τι αφορά τα πανεπιστήμια, μέλημά μας δεν είναι τι κάνουν οι φοιτητές μέσα στα αμφιθέατρα, μέσα στις μορφωτικές διαδικασίες ή μέσα στις πολιτικές τους συζητήσεις ή στην αναζήτηση πολιτικής ταυτότητας ή στην πολιτική τους δράση, αξιότιμοι κύριοι. Το μέλημά μας είναι η ασφάλεια για όλους τους φοιτητές.

Αυτό που ονομάζετε εσείς «Πανεπιστημιακή Αστυνομία», οι ομάδες προστασίας των πανεπιστημιακών ιδρυμάτων περιπολούν στους ανοιχτούς χώρους των campus των πανεπιστημίων, σε συνεργασία με τις πρυτανικές αρχές στην Πανεπιστημιούπολη, στην Πολυτεχνειούπολη και στο Αριστοτέλειο Πανεπιστήμιο και θα συνεχίσουν να το κάνουν, με έναν και μόνο στόχο, την ασφάλεια των παιδιών μας. Και οτιδήποτε άλλο που αναφέρθηκε δεν έχει καμμία σχέση με την αλήθεια και την πραγματικότητα.

Σε ό,τι αφορά το νέο θλιβερό ξέσπασμα του κ. Σκουρλέτη, απαξιώ να το σχολιάσω.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκατέσσερις μαθητές και μαθήτριες και ένας συνοδός εκπαιδευτικός από το 11ο Δημοτικό Σχολείο Αθηνών.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο τώρα εκ μέρους της Νέας Δημοκρατίας έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, μέσα από τις διάφορες διαδοχικές αυτές κρίσεις η δική μας ελληνική οικονομία αποδείχθηκε ανθεκτική, κυρίως ελπιδοφόρα, με διάφορα ισχυρά θεμέλια, αλλά και πολύ θετικές προοπτικές. Έτσι, λοιπόν, ο δικός μας σημερινός προϋπολογισμός του 2023 είναι ο πρώτος προϋπολογισμός μετά από δώδεκα χρόνια, ο οποίος καταρτίζεται εκτός πλαισίου μνημονιακής επιτήρησης.

Κυρίες και κύριοι συνάδελφοι, η Κυβέρνηση της Νέας Δημοκρατίας, πιστή στις δικές της προεκλογικές δεσμεύσεις, προώθησε πλήθος μεταρρυθμίσεων, κυρίως με πράξεις, μικρές άλλοτε και άλλοτε μεγάλες. Διότι εμείς κοιτάμε στα μάτια τον λαό, ο οποίος μας εμπιστεύεται.

Έτσι, λοιπόν, με τη χρονιά αυτή έχουμε θέσει τις εξής προτεραιότητες:

Συνεχίζουμε τις όποιες φοροελαφρύνσεις για τα νοικοκυριά αλλά και τις επιχειρήσεις. Έχουμε ήδη προβεί στη μείωση πενήντα φόρων αλλά και άλλων εισφορών.

Επίσης διασφαλίζουμε την υφιστάμενη δημοσιονομική υπευθυνότητα. Στηρίζουμε και ενισχύουμε το εισόδημα των πολιτών. Εφαρμόζουμε κοινωνική πολιτική, στηρίζοντας τους πιο ευάλωτους συμπολίτες μας. Ενισχύουμε την άμυνα της χώρας και αξιοποιούμε επίσης τους φόρους από το Ταμείο Ανάκαμψης, εντάσσοντας έργα εκατομμυρίων, τα οποία βοηθούν και στη βιώσιμη ανάπτυξη της χώρας αλλά και στην ενίσχυση των επενδύσεων και των επιχειρήσεων.

Ένας από τους βασικούς στόχους της δικής μας Κυβέρνησης αλλά και του Πρωθυπουργού μας Κυριάκου Μητσοτάκη ήταν η όλη στήριξη της νησιωτικής χώρας, με την αναβάθμιση των υποδομών, με διάφορες νομοθετικές ρυθμίσεις αλλά και με την οικονομική υποστήριξη των περιοχών αυτών αλλά και των επιχειρήσεων και την ενίσχυση του τουρισμού.

Το καταφέραμε αυτό, εφαρμόζοντας μια ολοκληρωμένη θαλάσσια και νησιωτική πολιτική, δίνοντας σημασία έμπρακτα και στον νησιωτικό χώρο. Έτσι, λοιπόν, στηρίξαμε έμπρακτα όλες τις νησιωτικές περιοχές, δίνοντας το στίγμα ότι βρισκόμαστε στο δικό τους πλευρό, ώστε να υπάρχει ίση μέριμνα και φροντίδα, όπως συμβαίνει και με τους κατοίκους της ηπειρωτικής χώρας.

Έχουν γίνει πολλά σημαντικά βήματα προς τη βιώσιμη ανάπτυξη των νησιών, με την καθιέρωση διαφόρων χρηματοδοτικών εργαλείων, με την καθιέρωση προγραμμάτων μέσω των οποίων χρηματοδοτούνται διάφοροι νησιωτικοί δήμοι, με σκοπό φυσικά τη στήριξη και της επιχειρηματικότητας και την ανάπτυξη και αναβάθμιση των υποδομών.

Σίγουρα είναι πολλά αυτά τα οποία πρέπει ακόμη να γίνουν, γιατί οι ανάγκες αλλάζουν και στα δικά μας νησιά, αλλά και οι απαιτήσεις μεγαλώνουν, όπως η επαναφορά των μειωμένων συντελεστών ΦΠΑ, κάτι το οποίο εσείς, κυρίες και κύριοι συνάδελφοι του ΣΥΡΙΖΑ και των ΑΝΕΛ τότε, είχατε καταργήσει, καθώς και η επανεξέταση του όλου συστήματος των διακομιδών και των θεμάτων υγείας στις δικές μας νησιωτικές περιοχές.

Κυρίες και κύριοι συνάδελφοι, η μόνη πραγματική κοινωνική πολιτική είναι η όλη βιώσιμη ανάπτυξη, η οποία έρχεται μέσα από τις θέσεις εργασίας, μέσα από τον δικό μας νέο προϋπολογισμό. Και έχουμε ανάπτυξη μέσα από τον προϋπολογισμό αυτό του 2023. Γιατί; Διότι έχουμε καταφέρει να δημιουργήσουμε νέες επενδύσεις αλλά και νέες θέσεις εργασίας και αυτό είναι το πολύ σημαντικό, γιατί εμείς παράγουμε πλούτο.

Οι επενδύσεις αλλά και οι μεταρρυθμίσεις αυτές φέρνουν την ανάπτυξη, πετυχαίνουν εκεί που πολλές φορές, κυρίες και κύριοι συνάδελφοι, το κράτος έχει αποτύχει.

Καλοδεχούμενος λοιπόν για εσάς, κυρίες και κύριοι συνάδελφοι της Αντιπολίτευσης, ο πλούτος, αλλά μέχρι εκεί. Είστε έτοιμοι μόνο να τον καταναλώσετε, όχι και τόσο έτοιμοι όμως να τον δημιουργήσετε.

Εμείς, όμως, τον παράγουμε και αυτό αφορά την κοινωνία. Οι πολίτες έχουν πια κουραστεί από τις διάφορες πολιτικές που ακούσαμε πριν και οι οποίες υποδαυλίζουν τον θυμό, την αναρχία, την οργή, πολιτικές οι οποίες ψαρεύουν κυρίως στα θολά νερά και πολλές φορές φλερτάρουν, σε άλλα πολιτικά σημεία, και με τον εθνικισμό. Και όλο αυτό δεν οδηγεί πουθενά προφανώς και δεν αφορά και την κοινωνία.

Έτσι λοιπόν, για τον λόγο αυτό, εμείς μέσα από τον σημερινό προϋπολογισμό εστιάζουμε στα προβλήματα της κοινωνίας που απασχολούν πραγματικά τους πολίτες, ζητήματα τα οποία σχετίζονται και με τη φορολογία και με την υπερφορολόγηση, προφανώς και με την έλλειψη επενδύσεων, το πώς μπορούμε να δημιουργήσουμε νέες θέσεις εργασίας, το πώς μπορούμε να παράγουμε πλούτο και τελικά ζητήματα, τα οποία κυρίως σχετίζονται και με τη βελτίωση της όλης αποτελεσματικότητας και του δημοσίου τομέα.

Η ελληνική κοινωνία δίνει ακόμα δυστυχώς την ίδια κεντρική μάχη, και αυτό φαίνεται και θα φανεί και στις επόμενες εκλογές. Ποια είναι αυτή; Εκείνη ενάντια και στον λαϊκισμό και στον πολιτικό τυχοδιωκτισμό -ο οποίος είναι εμφανής στην Αντιπολίτευση, σχεδόν σύσσωμη- αλλά και στην ιδεολογική αυτή τρομοκρατία, η οποία ψαρεύει μεταξύ ημιπαραβατικότητας, αναρχίας και οτιδήποτε τυχοδιωκτικού υπάρχει, η οποία επιβλήθηκε και στη Μεταπολίτευση, ότι δήθεν ηθικό είναι ό,τι πιο κρατικοδίαιτο, ό,τι κρατικοκεντρικό του όλου δημοσίου, και το οποίο μεταφράζεται στην πράξη στην εύνοια των «ημετέρων» και όσων αποκτούν άμεσα και έμμεσα πρόσβαση στην εξουσία.

Έτσι, λοιπόν, τη χρονιά που έρχεται, το 2023, καλούμαστε να αντιμετωπίσουμε τις προκλήσεις, κρατώντας τις ισορροπίες μέσα σε ένα ασταθές κλίμα, που επικρατεί παγκόσμια. Η εικόνα του προϋπολογισμού του 2023 είναι εικόνα της ίδιας μας της Κυβέρνησης, με τις ίδιες αξίες, την ίδια συνέχεια, μιας κι είναι μια συνέχεια των υπόλοιπων προϋπολογισμών, των υπολοίπων τριών, την ίδια θέληση την οποία δείχνουμε, προφανώς και με την ίδια υπευθυνότητα και την ίδια λειτουργικότητα. Προφανώς προχωράμε μπροστά.

Αυτό είναι το πιο σημαντικό, γιατί τα διακυβεύματα είναι πολλά για την κοινωνία, κυρίες και κύριοι συνάδελφοι.

Εμείς εδώ, λοιπόν, μπορεί να συζητάμε και να υπάρχουν ατέρμονοι μονόλογοι, όμως έξω η κοινωνία υποφέρει και εμείς ερχόμαστε και με τον προϋπολογισμό αυτό του 2023 να ελαφρύνουμε την κοινωνία και προφανώς, οι πολίτες και η χώρα δεν έχουν χρόνο, αλλά και διάθεση για τον ιδεοληπτικό ρεβανσισμό δεύτερης φοράς, επικίνδυνων ερασιτεχνών, όπως φαίνεται και από την πολιτική ρητορική και κυρίως -θα έλεγα- κραυγών κενών περιεχομένου.

Έτσι, λοιπόν, κυρίες και κύριοι συνάδελφοι, κλείνοντας, ψηφίζουμε με ρεαλισμό και σύγχρονη ματιά τον προϋπολογισμό του 2023, ώστε να υλοποιήσουμε και να υλοποιηθούν φιλελεύθερες σύγχρονες τομές με τη ματιά μας στραμμένη πάντα και μόνο στην κοινωνία και στις ανάγκες της.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει εκ μέρους του ΣΥΡΙΖΑ ο κ. Αθανασίου.

**ΑΘΑΝΑΣΙΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Είναι φυσικό, ενώ άκουγα τον κ. Θεοδωρικάκο, να μου δημιουργηθούν ορισμένα ερωτήματα και με ερωτήματα θα ασχοληθώ χωρίς να παραβιάσω τον χρόνο. Τα ερωτήματα είναι επικίνδυνα από κάθε πλευρά. Μπορούν να κόψουν έναν γόρδιο δεσμό, αλλά μπορούν και να κόψουν εσένα τον ίδιο.

Είπε ο κ. Θεοδωρικάκος ότι έγινε μία επιχείρηση στου Ζωγράφου. Οι εστίες δεν έχουν άσυλο, οι εστίες ανήκουν στο Υπουργείο Παιδείας, δεν δικαιούνται ασύλου. Γιατί, αφού η Αστυνομία το ήξερε επί δύο ή τρία χρόνια, δεν έμπαινε νωρίτερα μέσα να προστατεύσει τα παιδιά; Και τι έγιναν τα εκατοντάδες χιλιάδες ευρώ, τα οποία παλιός νεολαίος της ΟΝΝΕΔ, ως προκαθήμενος του ΙΝΕΔΙΒΙΜ, τμήματος του Υπουργείου Παιδείας, έδινε σε εταιρείες security; Αυτό είναι ένα ερώτημα. Κάποιος πρέπει να το απαντήσει.

Επίσης, κάτι είπε ο κ. Θεοδωρικάκος περί παρακολουθήσεων. Ποιος το είπε; Ο Υπουργός, της Αστυνομίας της οποίας προΐσταται, έστειλε έξι άτομα, έξι αστυνομικούς στο κτήριο της ΕΥΠ στην Αγία Παρασκευή για την πρώτη εφαρμογή του «Predator». Αυτός ο άνθρωπος, λοιπόν, κάτι είπε περί Πρωθυπουργού και παρακολουθήσεων, έχοντας -γιατί πρέπει να τα ξέρει, αν δεν τα ξέρει δεν θα μπορούσε να είναι αρμόδιος Υπουργός- έξι ονόματα, έξι αστυνομικούς στο κτήριο της ΕΥΠ στην Αγία Παρασκευή για το «Predator». Δεν το διέψευσε.

Και το τελευταίο, γίνονται διάφορα στην Αστυνομία, κύριε Θεοδωρικάκο, πραγματικά γίνονται διάφορα. Κοιτάξτε, δεν χρειάζονται υπεράσπιση οι αστυνομικοί, είναι πράγματι παιδιά του λαού. Το είπε κάποιος, τον οποίο νομίζω θα θεωρήσετε κι εσείς εγγράμματο από τη δεκαετία του ’60, ο Πιερ Πάολο Παζολίνι. Τότε, με τις μεγάλες διαδηλώσεις είχε βγει και είχε πει «και οι αστυνομικοί είναι παιδιά του λαού». Καθυστερήσατε σαράντα, πενήντα χρόνια. Όμως, οι αστυνομικοί χρειάζονται εκπαίδευση. Κυρίως αυτά τα δυστυχήματα οφείλονται στην έλλειψη εκπαίδευσης και ανεκπαίδευτος είναι ένας αστυνομικός, παλιός μπορεί να είναι, αλλά αν δεν έχει εκπαιδευτεί τα τρία τελευταία χρόνια, είναι ανεκπαίδευτος. Εκτός από τις τέσσερις χιλιάδες πεντακόσιους ανεκπαίδευτους ειδικούς φρουρούς που προσλάβατε.

Ερωτήματα θέτω. Δεν περιμένω απαντήσεις, γιατί θα εξακολουθώ να τα θέτω και δημοσίως αυτά τα ερωτήματα. Δεν περιμένω εδώ σήμερα να πείτε ποιοι είναι αυτοί οι έξι αστυνομικοί που δοκίμασαν στο κτήριο της ΕΥΠ στην Αγία Παρασκευή το «Predator».

Ειδικότερα τώρα. Τι προϋπολογισμός είναι αυτός; Αντιμετωπίζει την ακρίβεια; Δεν προβλέπει, παρά πιστώσεις ενός δισεκατομμυρίου ευρώ ως αποθεματικό, κυρίως για την επιδότηση λογαριασμών ηλεκτρικού ρεύματος, χρήματα που θα καταβροχθίσουν τα καρτέλ.

Επαναλαμβάνω, τι είδους προϋπολογισμός είναι αυτός; Αντιμετωπίζει την ακρίβεια; Δυσάρεστα νέα έρχονται από την Deutsche Bank. Κάποιοι την υπολήπτονται. Η Deutsche Bank, λοιπόν, υποστηρίζει ότι η ελληνική οικονομία και την επόμενη χρονιά θα συνεχίσει να έχει υψηλό πληθωρισμό, ότι η ακρίβεια δεν θα τελειώσει. Ενισχύει τα χαμηλά και μεσαία εισοδήματα;

Είμαστε μια από τις μόλις τέσσερις χώρες της Ευρωπαϊκής Ένωσης που το ποσοστό πληθυσμού σε κίνδυνο φτώχειας αυξήθηκε κατά τη διετία 2019 – 2021. Το 28% του συνόλου των πολιτών βρίσκεται σε κίνδυνο φτώχειας, σύμφωνα με την EUROSTAT. Πώς πάνε οι επενδύσεις; Ο στόχος για αύξηση των πραγματικών επενδύσεων κατά 23,4% περιορίστηκε στο 10%. Και ως τώρα τι είδους επενδύσεις έχουμε; Μόνο οι κατασκευές μπετόν, το real estate και ο τουρισμός ωφελούν; Πού είναι η εγχώρια παραγόμενη αξία στη βιομηχανία, στη μεταποίηση, στην αγροδιατροφή;

Και το Ταμείο Ανάκαμψης; Μιλάμε για δισεκατομμύρια, αλλά οι πραγματικές πληρωμές για το 2022 δεν ξεπέρασαν τα 300 εκατομμύρια.

Πού βρίσκεται το κατά κεφαλήν ΑΕΠ; Είναι το δεύτερο χαμηλότερο στην Ευρωπαϊκή Ένωση. Στην αγοραστική δύναμη πώς έχουν τα πράγματα; Είμαστε πέμπτοι από το τέλος. Είναι πρόοδος. Κάποτε ήμασταν εικοστοί έκτοι από τους είκοσι επτά. Τώρα είμαστε πέμπτοι από το τέλος. Το τραγικότερο είναι ότι τα εισοδήματα έως 750 ευρώ τον μήνα, έχουν απωλέσει το 40% της αγοραστικής τους δύναμης.

Όλα αυτά σημαίνουν ότι άλλος είναι ο κόσμος των κυβερνητικών Βουλευτών και άλλος ο κόσμος των μικρομεσαίων εισοδημάτων. Αυτός είναι ο λόγος που η μετάδοση της κοινοβουλευτικής συζήτησης για τον προϋπολογισμό έχει αμελητέα τηλεθέαση.

Μπορείτε, βέβαια, κύριοι της Νέας Δημοκρατίας να προβάλλετε ένα από τα κορυφαία σας επιχειρήματα ότι «βαδίζουμε προς την απόκτηση επενδυτικής βαθμίδας και ελπίζουμε μάλιστα να την επιτύχουμε πριν από τις εκλογές». Συνέλθετε! Η επενδυτική βαθμίδα τρώγεται κάποτε, αντανακλά κάποτε θετικά στο εισόδημα του νοικοκυριού, αλλά τρώγεται μεσομακροπρόθεσμα. Και όπως είπε ένας εγγράματος οικονομολόγος, μακροπρόθεσμα θα είμαστε όλοι νεκροί.

Ο ΣΥΡΙΖΑ τάσσεται υπέρ της δημοσιονομικής σύνεσης και αυτή τη σύνεσή του την έχει περίτρανα αποδείξει. Όταν ανέλαβε την Κυβέρνηση το 2015 -τούτο αποτελεί ιστορία- παρέλαβε 21 δισεκατομμύρια υποχρεώσεις, με τα κρατικά ταμεία άδεια, χωρίς πρόσβαση στις αγορές. Παρέλαβε 21 δισεκατομμύρια υποχρεώσεις άμεσων πληρωμών και παρέδωσε 37 δισεκατομμύρια απόθεμα.

Και το ακροτελεύτιο ερώτημα που πάντοτε τίθεται. Ποια είναι η λύση; Η λύση βρίσκεται στην προκήρυξη των εκλογών. Το 54% του συνόλου των πολιτών λένε «ναι» στην κυβέρνηση συνεργασίας. Το 47% λέει «ναι» στην ικανότητα μιας κυβέρνησης συνεργασίας να εξασφαλίσει σταθερότητα. Στο ερώτημα, ποιο κόμμα θα σας ενοχλούσε να κερδίσει τις εθνικές εκλογές; Η απάντηση είναι θα μας ενοχλούσε η Νέα Δημοκρατία κατά 37% και ο ΣΥΡΙΖΑ κατά 36%. Αυτή είναι η πρώτη λύση. Υπάρχει κι άλλη που τσούζει ορισμένους, αλλά θα μπορούσε ενδεχομένως να σώσει την Νέα Δημοκρατία, να ακολουθήσετε το παράδειγμα των Βρετανών Τόρηδων, οι οποίοι μέσα σε έξι εβδομάδες άλλαξαν τρεις Πρωθυπουργούς από τον Μπόρις Τζόνσον πέρασαν στη Λιζ Τρας και από τη Λιζ Τρας στον Σούνακ. Έτσι νόμισαν και νομίζουν ότι σώζουν τη βρετανική οικονομία και το κόμμα στο οποίο ανήκουν.

Κατά τη γνώμη μου άλλη επιλογή δεν έχετε. Όσο πιο γρήγορα συνέλθετε, τόσο το καλύτερο για εσάς και για τη χώρα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο έχει τώρα εκ μέρους του Κομμουνιστικού Κόμματος Ελλάδας ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Κυρίες και κύριοι Βουλευτές, όταν ξέσπασε η κρίση της περιόδου 2000 - 2015, ως ΚΚΕ είχαμε πει ότι είναι τόσο μεγάλα τα αδιέξοδα του σημερινού συστήματος, που κανένα μοντέλο ή καμμία μορφή διαχείρισης δεν μπορεί να δώσει πραγματική λύση και ουσιαστικό διέξοδο.

Αυτό το λέγαμε τότε, σε αντίθεση με όλους τους υπόλοιπους, από όλα τα υπόλοιπα κόμματα, που ισχυρίζονταν τότε ότι το πρόβλημα ήταν οι ιδεοληψίες της τρόικα, ο αντιαναπτυξιακός και ο αντιεπενδυτικός χαρακτήρας των μνημονίων, η περιοριστική πολιτική και πάει λέγοντας, υποσχόμενοι εύκολες λύσεις, στο πλαίσιο του συστήματος και των δεσμεύσεων της Ευρωπαϊκής Ένωσης. Δεν αμφισβητούμε καθόλου ότι αυτές οι υποσχέσεις τότε για εύκολες λύσεις από τα πάνω επέδρασσαν και επηρέασαν και έναν σοκαρισμένο τότε λαό. Πρόκειται, βέβαια, για τα ίδια ακριβώς κόμματα που στη συνέχεια εφάρμοσαν αυτές ακριβώς τις πολιτικές, που υποτίθεται ότι πολεμούσαν. Αρχικά η Νέα Δημοκρατία και στη συνέχεια ο ΣΥΡΙΖΑ.

Το ΚΚΕ είχε πει και κάτι ακόμα. Ότι στη σημερινή φάση του καπιταλισμού, τα όποια εργαλεία και τα όπλα εκτόνωσης μπορεί να είχε σε προηγούμενες περιόδους, έχουν πάθει αφλογιστία και ότι μία επιλογή που είναι φάρμακο για μια πλευρά, για μια λειτουργία του συστήματος, την ίδια ακριβώς στιγμή γίνεται δηλητήριο για κάποια άλλη. Δεν υπάρχει πιο χαρακτηριστικό παράδειγμα αυτών των ημερών από το ζήτημα με τα κάτω-πάνω των επιτοκίων. Έπεσαν τα επιτόκια και ανέβηκε ο πληθωρισμός. Τώρα ανεβαίνουν ξανά τα επιτόκια, για να πέσει ο πληθωρισμός, εκτινάσσοντας την ίδια στιγμή το κόστος δανεισμού, ιδιαίτερα για τους δανειολήπτες των λαϊκών στρωμάτων.

Συνεπώς η περίοδος που διανύουμε, με τα χαρακτηριστικά που αυτή έχει, αποτελεί την πλήρη επιβεβαίωση αυτών των θέσεων του ΚΚΕ. Την κρίση τη διαδέχτηκε η ανάπτυξη και τα ρεκόρ επενδύσεων. Εμείς, τουλάχιστον, δεν κάνουμε αντιπαράθεση στο ύψος των επενδύσεων. Την περιοριστική δημοσιονομική πολιτική τη διαδέχτηκε η επεκτατική πολιτική, ειδικά την περίοδο της πανδημίας. Όμως, το αποτέλεσμα για τα λαϊκά στρώματα, για τη λαϊκή πλειοψηφία ήταν το ίδιο.

Μήπως καταργήθηκαν οι μνημονιακοί νόμοι, τα αντεργατικά μέτρα και χαράτσια που επιβλήθηκαν τότε; Όχι. Μήπως αυξήθηκαν οι δαπάνες του κρατικού προϋπολογισμού, που αφορούν κρίσιμες λαϊκές ανάγκες; Όχι. Μήπως άλλαξε η αναλογία στα έσοδα του κρατικού προϋπολογισμού, που εισπράττονται από τα λαϊκά στρώματα, σε σχέση με εκείνα που εισπράττονται από το κεφάλαιο; Όχι, επίσης. Το 95%, 5% παραμένει με όλους τους προϋπολογισμούς, με όλες τις κυβερνήσεις σε φάση κρίσης, σε φάση ανάπτυξης, 95% άντληση φορολογικών εσόδων από τα λαϊκά στρώματα, 5% μόνο από το μεγάλο κεφάλαιο.

Ακόμα και κάποιες μικρές αυξήσεις που δόθηκαν στον κατώτατο μισθό, αρχικά με την κυβέρνηση ΣΥΡΙΖΑ και στη συνέχεια με την Κυβέρνηση της Νέας Δημοκρατίας, όχι μόνο διατήρησαν το θεσμικό πλαίσιο καθορισμού του κατώτατου μισθού από την εκάστοτε κυβέρνηση και συμπίεσης του μέσου μισθού -γιατί πέρα από τον κατώτατο μισθό υπάρχει και ο μέσος μισθός-, αλλά ακόμα και αυτές οι αυξήσεις έχουν εξανεμιστεί σήμερα από το τσουνάμι της ακρίβειας που πραγματικά τσακίζει κόκαλα.

Όπως κάνατε όλοι σας την περίοδο 2010 - 2015, παρά τις όποιες διαφορές υπήρχαν, που ερμηνεύατε τότε την κρίση όλοι σας ως κάτι παράταιρο και ως κάτι ξένο προς τη φυσική λειτουργία της καπιταλιστικής οικονομίας, έτσι και τώρα, με τον ίδιο ακριβώς τρόπο, ερμηνεύετε την ακρίβεια ως κάτι εξωγενές, που οφείλεται είτε στον πόλεμο, όπως λέει η Κυβέρνηση της Νέας Δημοκρατίας «ακρίβεια Πούτιν», είτε οφείλεται σε κάποιες επιλογές μόνο της σημερινής Κυβέρνησης, όπως λέει ο ΣΥΡΙΖΑ, που παραβιάζουν μάλιστα την ευρωπαϊκή κανονικότητα, την ιερή ευρωπαϊκή κανονικότητα, την ευρωπαϊκή κανονικότητα των λόμπι, της μίζας και της σαπίλας, σαν το ψήφισμα που στηρίξατε όλοι σας χτες στο Ευρωκοινοβούλιο.

Και τι λέει αυτό το ψήφισμα, που ψήφισε Νέα Δημοκρατία, ΣΥΡΙΖΑ και ΠΑΣΟΚ - ΚΙΝΑΛ; Η ικανότητα των λόμπι να επηρεάζουν τις αποφάσεις του Ευρωκοινοβουλίου είναι στοιχείο της ευρωπαϊκής δημοκρατίας. Λουστείτε την, λοιπόν, την ευρωπαϊκή δημοκρατία.

Έχετε φτάσει στο σημείο να κάνετε κεντρικό ζήτημα της αντιπαράθεσής σας ποιο κομμάτι της ακρίβειας είναι εισαγόμενο και ποιο είναι εγχώριο και αν είμαστε λίγο πάνω ή λίγο κάτω από τον ευρωπαϊκό μέσο όρο. Δεν υπάρχει μεγαλύτερη μπαρούφα από αυτό το ζήτημα που προσπαθείτε να το επιβάλλετε και στον λαό.

Είναι δυνατόν να μιλάμε για εισαγόμενη ακρίβεια, όταν μια χώρα και μάλιστα, μια χώρα του μεγέθους της Ελλάδας, είναι πλήρως ενσωματωμένη στην ευρωπαϊκή αγορά, στους νομισματικού θεσμούς, στους διάφορους μηχανισμούς, όπως είναι τα χρηματιστήρια ενέργειας και εφαρμόζει απαρέγκλιτα μέχρι κεραίας τη στρατηγική που εκτινάσσει τις τιμές;

Δείτε, για παράδειγμα, το ζήτημα που υπάρχει αυτές τις μέρες με τις ελλείψεις στα φάρμακα, ακόμα και σε κρίσιμα φάρμακα. Τι είναι αυτό; Δεν έχει να κάνει με την ελευθερία κίνησης εμπορευμάτων που υπάρχει στην Ευρωπαϊκή Ένωση; Γιατί δεν ζητάτε, δεν προτείνετε -το ΚΚΕ το ζητάει- απαγόρευση των παράλληλων εξαγωγών, για να μπορεί να έχει ο κοσμάκης φάρμακα; Όχι, γιατί αυτά είναι τα ευρωπαϊκά ιδεώδη: ελευθερία κίνησης εμπορευμάτων, ελευθερία κίνησης κεφαλαίων. Μετά διαμαρτύρεστε για το αν η ακρίβεια είναι εισαγόμενη ή είναι εγχώρια.

Άρα, κύριοι της Κυβέρνησης, κόψτε αυτή την καραμέλα περί εισαγόμενης ακρίβειας και πολέμου. Εδώ ακόμα και η Μεγάλη Βρετανία, η οποία δεν εξαρτιόταν από το ρωσικό φυσικό αέριο και δεν είναι χώρα ούτε καν μέλος της Ευρωπαϊκής Ένωσης και της Ευρωζώνης, αντιμετωπίζει τα ίδια ακριβώς προβλήματα που οδηγούν κάθε τρεις και λίγο στην αλλαγή κυβερνήσεων, σε μια χώρα, μάλιστα, που είχε και μια παράδοση στην κυβερνητική σταθερότητα.

Βεβαίως, εμείς λέμε ότι οι λαοί και στη Βρετανία και αλλού πρέπει να αξιοποιήσουν αυτή την αποσταθεροποίηση, γιατί η σταθερότητα αυτού του συστήματος είναι η δική τους αστάθεια και η δική τους ανασφάλεια.

Ούτε, φυσικά, ο ΣΥΡΙΖΑ απορρίπτει το αφήγημα περί εισαγόμενης ακρίβειας, απλά διαφωνεί στο ποσοστό. Δεν το απορρίπτει όχι μόνο γιατί έχει συνδιαμορφώσει όλους τους μηχανισμούς που εκτινάσσουν την ακρίβεια -χρηματιστήρια ενέργειας, παραδείγματος χάριν-, αλλά γιατί ξέρει πάρα πολύ καλά ότι αύριο, μεθαύριο, αν είναι ο ίδιος κυβέρνηση, θα πρέπει να αξιοποιήσει το ίδιο αυτό επιχείρημα σε βάρος του λαού.

Νομίζω ότι και η συζήτηση για τον κρατικό προϋπολογισμό όλες αυτές τις μέρες ήταν απολύτως ενδεικτική. Εγώ προσωπικά δεν θυμάμαι προϋπολογισμό και μάλιστα, προεκλογικό προϋπολογισμό που τα όρια ανάμεσα στην κυβέρνηση και στην αξιωματική αντιπολίτευση για κεντρικές οικονομικές επιλογές ήταν τόσο δυσδιάκριτα και τόσο συγκεχυμένα. Είναι πολύ λογικό αυτό. Είναι πάρα πολύ λογικό.

Γιατί; Διαφωνείτε στο Ταμείο Ανάκαμψης; Διαφωνείτε στην πράσινη μετάβαση, που είναι ένας βασικός παράγοντας για την εκτίναξη της ακρίβειας; Διαφωνείτε, μήπως, στις νατοϊκές δεσμεύσεις, που αποσπούν πάνω από 2% του ΑΕΠ κάθε χρόνο για τους στρατιωτικούς εξοπλισμούς. Και πολλά άλλα. Φυσικά και δεν διαφωνείτε σε όλα αυτά. Επειδή ακριβώς δεν διαφωνείτε, γι’ αυτό τον λόγο είτε αντιπαρατίθεστε στα επιμέρους ή ακόμα και ψηφίζεται από κοινού νομοσχέδια κρίσιμα, από τους εξοπλισμούς μέχρι τα ναυπηγεία Ελευσίνας και τη μετατροπή τους σε ειδική οικονομική ζώνη.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΙΩΑΝΝΗΣ ΓΚΙΟΚΑΣ:** Τελειώνω, κυρία Πρόεδρε.

Η δική μας η κριτική και στην Κυβέρνηση και τον προϋπολογισμό δεν αφορά τα επιμέρους μόνο. Αφορά τα κύρια. Αφορά, δηλαδή, όλες εκείνες τις αιτίες που διαμορφώνουν το πολιτικό πρόβλημα της χώρας: Τον δρόμο ανάπτυξης υπέρ του κεφαλαίου και τις δεσμεύσεις της Ευρωπαϊκής Ένωσης, αυτού του ευρωπαϊκού καπιταλιστικού βούρκου, που τον βλέπουμε κάθε μέρα να φαίνεται ολοένα και περισσότερο.

Γι’ αυτό το ΚΚΕ έχει θέσεις και πρόγραμμα σύγκρουσης με τα κεντρικά και αποτελεί και εγγύηση και για τα επιμέρους. Γι’ αυτό και καλούμε τον λαό να μην προσδοκά λύσεις από κυβερνητικούς σωτήρες.

Το σύνθημα «ο λαός μόνο μπορεί να σώσει τον λαό» είναι εξαιρετικά επίκαιρο. Όπου δοκιμάστηκε οι εργαζόμενοι και ο λαός είχαν επιτυχίες και το ΚΚΕ είναι το μοναδικό κόμμα που σε αυτό το σύνθημα δίνει ζωντάνια, δίνει περιεχόμενο και κυρίως, δίνει προοπτική.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ.

Τον λόγο τώρα έχει εκ μέρους της Νέας Δημοκρατίας ο κ. Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κυρία και κύριοι Υπουργοί, κυρίες και κύριοι συνάδελφοι, η ενσυναίσθηση της ιστορικότητας της στιγμής ισοδυναμεί με την ενσυναίσθηση της ευθύνης της. Και ναι, ζούμε πραγματικά ιστορικές στιγμές για τη χώρα, το Κοινοβούλιο, την κοινωνία μας όχι μόνο γιατί ο προϋπολογισμός του 2023 είναι ο πρώτος προϋπολογισμός των τελευταίων δώδεκα ετών που καταρτίζεται σε πλαίσιο κεκτημένης ανεξαρτησίας και ελευθερίας, μακριά από κάθε μνημονιακή επιτήρηση ή ενισχυμένη εποπτεία, αλλά, κατά την ταπεινή μου γνώμη και γιατί είναι ένας προϋπολογισμός ο οποίος κατατίθεται σε ένα πρωτοφανές κλίμα αβεβαιότητας, ρευστότητας και απροβλεπτότητας. Παρ’ όλα αυτά, είναι ένας προϋπολογισμός προοπτικής και αισιοδοξίας, ένας προϋπολογισμός συνέπειας και υπευθυνότητας, ένας προϋπολογισμός αποτύπωσης της δυναμικής και ορθής διακυβέρνησης της χώρας.

Κυρίες και κύριοι συνάδελφοι, σε πείσμα των καιρών και παρά τις πρωτόγνωρες, αλλεπάλληλες και πολυεπίπεδες κρίσεις, οι Έλληνες πολίτες μπορούν να αισθάνονται ήσυχοι, γιατί το τιμόνι της Κυβέρνησης κρατά ο Κυριάκος Μητσοτάκης και η Νέα Δημοκρατία. Γιατί το λέω αυτό; Μα, γιατί πολύ απλά εγώ προσωπικά δεν γνωρίζω άλλη φορά στη νεότερη ιστορία του τόπου κατά την οποία μια ελληνική κυβέρνηση μπορεί να δείχνει ταυτόχρονα απαρέγκλιτη προσήλωση στους στόχους της, αλλά και τα αναγκαία αντανακλαστικά προσαρμογής απέναντι στις κατακλυσμιαίες αλλαγές που συμβαίνουν γύρω μας. Διότι η ελληνική Κυβέρνηση του Κυριάκου Μητσοτάκη έχει καταφέρει να μεγεθύνει τους δείκτες ανάπτυξης, αλλά ταυτόχρονα να απλώσει ένα τεράστιο δίχτυ προστασίας 5,2 δισεκατομμυρίων ευρώ για την κοινωνία. Πώς;

Απαριθμώ: Με ρυθμό οικονομικής μεγέθυνσης 5,6% για το 2022 και 1,8% για το 2023, με το ΑΕΠ υψηλότερο κατά 45 δισεκατομμύρια ευρώ ή κατά 25% από την τελευταία χρονιά διακυβέρνησης του ΣΥΡΙΖΑ, με συρρίκνωση της ανεργίας στο 12,7% έναντι 13,9%, που προβλεπόταν στο Πρόγραμμα Σταθερότητας και 14,2% στον προϋπολογισμό του 2022 -πέντε μονάδες, δηλαδή, κάτω από εκεί που το παραλάβαμε από εσάς, κυρίες και κύριοι συνάδελφοι του ΣΥΡΙΖΑ- με αύξηση των επενδύσεων και της θετικής συνεισφοράς στο ΑΕΠ, όταν η συνεισφορά στην υπόλοιπη Ευρώπη ήταν αρνητική, με αύξηση κοινωνικών παροχών κατά 1,6 δισεκατομμυρίων ευρώ εφέτος και κατά 456 εκατομμύρια ευρώ του χρόνου, με την αύξηση κοντά στο 8% στις αποδοχές δυόμισι εκατομμυρίων συνταξιούχων, για πρώτη φορά ύστερα από δώδεκα χρόνια, με την εφάπαξ ενίσχυση, ύψους 250 ευρώ σε δύο εκατομμύρια τριακόσιες χιλιάδες συμπατριώτες μας. Διότι η Κυβέρνηση του Κυριάκου Μητσοτάκη με δημοσιονομική δικαιοσύνη απαλλάσσει από υποχρεώσεις, ενώ ταυτόχρονα δίνει κίνητρα στους νέους.

Πώς; Απαριθμώ: Με την αύξηση του κατώτατου μισθού, την τρίτη μέσα σε ένα σύντομο χρονικό διάστημα, με τη μόνιμη κατάργηση της καταβολής της ειδικής εισφοράς αλληλεγγύης στους υπαλλήλους του δημοσίου, στους συνταξιούχους και στον ιδιωτικό τομέα από το 2023, με τη διατήρηση σε μόνιμη βάση της μείωσης κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα, με τη χορήγηση άτοκων ή χαμηλότοκων στεγαστικών δανείων σε νέους και ζευγάρια, με το επίδομα στέγασης των φοιτητών που σπουδάζουν μακριά από τον τόπο κατοικίας τους, με την αντιμετώπιση της υπογεννητικότητας, καθώς επεκτείνεται από το 2023 το επίδομα μητρότητας στον ιδιωτικό τομέα από τους έξι στους εννέα μήνες. Διότι η ελληνική Κυβέρνηση του Κυριάκου Μητσοτάκη ενισχύει την αμυντική θωράκιση της χώρας με δαπάνες ύψους 5,8 δισεκατομμυρίων ευρώ τη διετία 2022 - 2023.

Ελπίζω, κυρίες και κύριοι συνάδελφοι του ΣΥΡΙΖΑ, φέτος να υπερψηφίσετε τις αμυντικές δαπάνες.

Και αυτά είναι μόνο μερικά. Ευτυχώς, είναι πολλά, αλλά δυστυχώς, ο χρόνος πιέζει.

Κυρίες και κύριοι της Αντιπολίτευσης, οι αριθμοί μιλούν από μόνοι τους, αλλά δεν είναι μόνο οι αριθμοί. Είναι η συνολική αίσθηση που αποπνέει ο προϋπολογισμός που θα ψηφίσουμε υπερήφανα αύριο. Διότι οι λέξεις και οι έννοιες που τον χαρακτηρίζουν είναι άγνωστες σε εσάς, οι λέξεις τις οποίες ανέφερα στην αρχή της ομιλίας μου «υπευθυνότητα», «προσαρμοστικότητα», «συνέπεια» και «προοπτική». Δεν καταφέρατε ούτε σε μια στιγμή της διακυβέρνησής σας να εκφράσετε τις έννοιες που οι λέξεις αυτές πρεσβεύουν.

Αντίθετα, στο μυαλό των περισσοτέρων Ελλήνων η διακυβέρνηση ΣΥΡΙΖΑ - ΑΝΕΛ έχει ταυτιστεί με μια επικίνδυνη λαίλαπα ερασιτεχνικής οικονομικής διαχείρισης, με ένα οριζόντιο οικονομικό φορομπηχτικό μπούλινγκ στην ελληνική κοινωνία, με εσκεμμένη εξειδίκευση στη φτωχοποίηση της μεσαίας τάξης.

Δεν θα λυπηθώ, λοιπόν, καθόλου που με αυτόν τον προϋπολογισμό σάς στερούμε, κυρίες και κύριοι συνάδελφοι της Αντιπολίτευσης, ακόμη ένα αντιπολιτευτικό χαρτί εν όψει των εκλογών. Δυστυχώς για εσάς, όπως αποδεικνύεται και από τον προϋπολογισμό του 2023, η χώρα πηγαίνει εξαιρετικά, η Κυβέρνηση ανταποκρίνεται με επιτυχία στις προκλήσεις και οι πολίτες την επιβραβεύουν για αυτό. Ευτυχώς για την κοινωνία -προφανώς, δυστυχώς για εσάς- η Ελλάδα αλλάζει. Η Ελλάδα μεγαλώνει με όλες τις έννοιες: Οικονομική ισχύ, γεωγραφική έκταση, αμυντικές δυνατότητες, διεθνές κύρος και αξιοπιστία.

Παράλληλα, η κοινωνία θωρακίζεται και ενισχύεται με συνέπεια και συνέχεια, κάτι που αποδείξαμε σε όλες τις φάσεις κάθε επάλληλης κρίσης, που δεν προκαλέσαμε, αλλά που κληθήκαμε να αντιμετωπίσουμε, όπως της πανδημίας, της εισαγόμενης ακρίβειας, της ενεργειακής κρίσης, της ρωσικής εισβολής στην Ουκρανία.

Ο προϋπολογισμός αυτός, κυρίες και κύριοι συνάδελφοι, είναι, πάνω από όλα, ένας προϋπολογισμός ειλικρινούς διακυβέρνησης, ένας προϋπολογισμός που σέβεται τους πολίτες, αναγνωρίζει τις θυσίες τους, προνοεί για τους πιο αδύνατους, ενθαρρύνει τους νέους και βάζει τις βάσεις για να μπορέσει η χώρα να ανταποκριθεί στις διεθνείς προκλήσεις με τις δικές της δυνάμεις, δυνάμεις που οφείλονται στην καλή διαχείριση και όχι σε ματωμένα πλεονάσματα. Και αυτή ακριβώς την προοπτική σταθερότητας και ανάπτυξης είναι που θα επιβραβεύσει ο ελληνικός λαός, καθώς γνωρίζει ότι η πατρίδα μας δεν αντέχει νέες περιπέτειες.

Όταν έχεις απέναντί σου το διάφανο, δηλαδή την Κυβέρνηση της Νέας Δημοκρατίας, δεν διαλέγεις το γκρίζο, δηλαδή τον ΣΥΡΙΖΑ. Αυτό θα διατρανώσουν περίτρανα οι Έλληνες πολίτες στις προσεχείς εκλογές και θα δώσουν την αυτοδυναμία στη Νέα Δημοκρατία και τον σημερινό και αυριανό Πρωθυπουργό Κυριάκο Μητσοτάκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα δώσω τον λόγο στον Υπουργό Τουρισμού, τον κ. Κικίλια.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Κυρίες και κύριοι συνάδελφοι, το 2023 διαφαίνεται ως μια ακόμη χρονιά με διεθνή αβεβαιότητα και συνεχιζόμενες πολλαπλές κρίσεις. Η αξιοσημείωτη αντοχή και σταθερότητα στην κοινωνική συνοχή, όπως και η αναπτυξιακή τροχιά της ελληνικής οικονομίας, είναι το αποτέλεσμα μιας συνεπούς κυβερνητικής πολιτικής και μιας ευρύτατης κοινωνικής πλειοψηφίας.

Ο τομέας του τουρισμού, που στήριξε αποφασιστικά την ελληνική κοινωνία και οικονομία στα δέκα χρόνια της κρίσης, λύγισε αναγκαστικά λόγω της πανδημίας, αλλά επανήλθε δυναμικά το 2022, φτάνοντας τη χρονιά-ρεκόρ του 2019. Είναι ένας τομέας ο οποίος θα πρωταγωνιστήσει το 2023 και ο μόνος τομέας της οικονομίας που εμφανίζει τόσο ισόρροπη οριζόντια κατανομή του παραγόμενου πλούτου. Τι εννοώ;

Διά μέσου του τουρισμού, υποστηρίζεται ο πρωτογενής αγροδιατροφικός τομέας, καθώς το 88% των προμηθειών τροφίμων και ποτών των καταλυμάτων είναι ελληνικής παραγωγής. Τα χιλιάδες εμπορικά καταστήματα σε όλους τους τουριστικούς προορισμούς, όπως και ο κλάδος εστίασης -στη συντριπτική πλειοψηφία μικρές οικογενειακές επιχειρήσεις- το 2022 αύξησαν σε διψήφιο ποσοστό τον τζίρο τους, σε σχέση με το 2019. Αλλά, όπως καλά γνωρίζετε, και στον τομέα των μεγάλων έργων, των επενδύσεων, των έργων υποδομών, στον κλάδο των κατασκευών, τα τουριστικά πρότζεκτ είναι η πλειοψηφία. Να θυμίσω ότι τουλάχιστον σαράντα επαγγέλματα απασχολούνται στην κατασκευή.

Με άλλα λόγια, κυρίες και κύριοι, ο τουρισμός δεν είναι τομέας πολυτελείας για την ελληνική οικονομία, είναι ο ορισμός της λαϊκής οικονομίας, καθώς εκατοντάδες χιλιάδες εργαζόμενοι και μικροί επιχειρηματίες δραστηριοποιούνται σε αυτόν. Με ένα πολλαπλασιαστή που μπορεί να φτάσει το 2,6%, νομίζω ότι καταλαβαίνουν όλοι το μέγεθος της συνεισφοράς του τουριστικού προϊόντος στην οικονομία μας. Και εδώ για μία ακόμη φορά πρέπει να δώσω συγχαρητήρια σε όλους τους ανθρώπους του τουρισμού για το υψηλό επίπεδο υπηρεσιών που παρέχει ο κλάδος, από τα ξενοδοχεία μέχρι το μικρό ταβερνάκι πέντε μέτρα από τη θάλασσα ή σε έναν ορεινό προορισμό.

Θέλω, κυρίες και κύριοι συνάδελφοι, να προσθέσω στα παραπάνω ένα μη μετρήσιμο πολύ σημαντικό μέγεθος προσφοράς του τουρισμού στη χώρα, το τεράστιο θετικό αποτύπωμα του brand name και της φήμης της Ελλάδας στην υφήλιο. Μιλάμε για τριάντα εκατομμύρια ανθρώπους κάθε χρόνο, που στη συνέχεια γίνονται πολλαπλασιαστές της θετικής εμπειρίας τους από την επίσκεψή τους στη χώρα μας και μιλούν για εμάς.

Πρέπει όμως, εδώ πέρα να πω, δυστυχώς, ότι αυτές τις ημέρες ζούμε και το αντίστροφο, δηλαδή σκιές σκανδάλων στο Ευρωπαϊκό Κοινοβούλιο. Και δυστυχώς, αυτή η υπόθεση θίγει την πολιτική και τους πολιτικούς ως θεσμικούς πυλώνες της δημοκρατίας. Οι πολίτες, δυστυχώς, τους αποστρέφονται όλο και περισσότερο και οι νέοι άνθρωποι, για τους οποίους διεκδικούμε όλοι να μιλάμε πολλές φορές, αδιαφορούν και τους γυρίζουν την πλάτη, όπως και στην πολιτική. Άρα, κυρίες και κύριοι, είναι επιβεβλημένο να μην προδίδουμε την εμπιστοσύνη τους. Το χάσμα ανάμεσα στους πολιτικούς και στην κοινωνία μεγαλώνει και, αν δεν κάνουμε κάτι, κάποια στιγμή αυτό το χάσμα δεν θα γεφυρώνεται. Πρέπει να θυμηθούμε όλοι ότι χωρίς την εμπιστοσύνη και τη στήριξη των πολιτών, οι πολιτικοί δεν είμαστε τίποτε.

Κυρίες και κύριοι συνάδελφοι, απολογιστικά, το 2022 στον προϋπολογισμό είχαν υπολογιστεί για τον τουρισμό έσοδα 15 δισεκατομμυρίων ευρώ, στόχος ο οποίος ξεπεράστηκε κατά 2,5 δισεκατομμύρια ευρώ έως -θα το δούμε και μέχρι το τέλος- 3 δισεκατομμύρια ευρώ παραπάνω εσόδων. Και αυτό σημειώθηκε, ενώ ξέσπασε πόλεμος στην Ουκρανία, ενώ αντιμετωπίσαμε ενεργειακή κρίση και πληθωρισμό και με κλειστές τις δύο πολύ σημαντικές τουριστικές αγορές, τη ρωσική και την κινεζική λόγω της πανδημίας. Οι παραδοσιακές μας αγορές κατέδειξαν την ισχύ του ελληνικού τουριστικού-brand: το Ηνωμένο Βασίλειο 21,3% αύξηση, η Γερμανία 7,2% αύξηση, η Γαλλία 17,6% αύξηση στις εισπράξεις, σε σύγκριση με το 2019.

Οι κινήσεις-κλειδιά για αυτή την πολύ θετική σεζόν ήταν η επιτυχής προσπάθεια να ξεκινήσουμε νωρίτερα από κάθε άλλη χρονιά. Υπενθυμίζω ότι η πρώτη πτήση από την Αμερική ήρθε στην Ελλάδα στις 7 Μαρτίου. Και τονίζω ότι οι πτήσεις συνεχίζονται για πρώτη φορά ακόμα και μέχρι σήμερα, Δεκέμβριο, κάνοντας πράξη την επιμήκυνση. Επόμενη κίνηση-κλειδί ήταν η ενίσχυση της κρουαζιέρας με αύξηση του «home porting» και με πέντε χιλιάδες «calls» στα ελληνικά λιμάνια. Αυτό αποτελεί αριθμό ρεκόρ. Επίσης, στο πλαίσιο του βιώσιμου τουριστικού μοντέλου, αναδείξαμε νέους προορισμούς κρουαζιέρας. Ενισχύσαμε τη Θεσσαλονίκη, την Καβάλα, τον Βόλο. Μια τρίτη κίνηση-κλειδί ήταν η προβολή του τουριστικού μας «brand» με δωδεκάμηνη πλέον καμπάνια και έμφαση στον χειμερινό τουρισμό και το «city brake», καθώς και η ανάδειξη λιγότερο γνωστών προορισμών σε νησιά, αλλά και στην ηπειρωτική Ελλάδα. Αυτές οι πολιτικές θα συνεχιστούν το 2023, διότι αποδείχθηκαν στην πράξη αποτελεσματικές.

Όσον αφορά τον εσωτερικό τουρισμό, πρέπει να πω ότι δόθηκαν από τον Πρωθυπουργό και την ελληνική Κυβέρνηση πάνω από 100 εκατομμύρια ευρώ σε προγράμματα, όπως το πρόγραμμα «Τουρισμός για Όλους», το πρόγραμμα κοινωνικού τουρισμού «Samos Pass» και το πρόγραμμα «Evia Pass». Παράλληλα, προχωρούμε και σε δράσεις τέτοιες για ΑΜΕΑ. Πρόκειται για μια πολύ σημαντική συνεισφορά στο να στηριχτεί και να ενισχυθεί το εισόδημα Ελλήνων που δεν είχαν τη δυνατότητα αλλιώς να κάνουν διακοπές. Ενισχύσαμε, πιστεύω, τους ορεινούς μας προορισμούς με μέτρα στήριξης των ορεινών ξενοδοχείων και με τα voucher του προγράμματος «Τουρισμός για Όλους».

Κυρίες και κύριοι συνάδελφοι, το 2023 θα συνεχίσουμε αυτές τις πετυχημένες πολιτικές, αλλά θα χρησιμοποιήσουμε και όλα τα διαθέσιμα εργαλεία, όπως προγράμματα συνδιαφήμισης με αεροπορικές εταιρείες που πετύχαμε για το διάστημα Νοέμβριος του 2022 με Μάρτιο του 2023. Θα διαθέσουμε πόρους από το Ταμείο Ανάκαμψης για τα σύγχρονα εργαλεία προώθησης προορισμών και ανάδειξης των δυνατοτήτων των εθνικών μας προϊόντων, δηλαδή χιονοδρομικά κέντρα, ορειβατικό τουρισμό, ορεινά καταφύγια, μαρίνες, σύνδεση με τον αγροτοδιατροφικό τομέα.

Το νέο όχημα που θα λειτουργήσει με πιο συνεκτικό τρόπο, εκμεταλλευόμενο τα σύγχρονα μεθοδολογικά εργαλεία που υπάρχουν πλέον, είναι οι Οργανισμοί Διαχείρισης Προορισμών, που επίσης θα χρηματοδοτηθούν από Ταμείο Ανάκαμψης.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Το 2023 φιλοδοξούμε να είναι η χρονιά που θα εμπεδωθεί και θα γίνει κτήμα όλων ο βιώσιμος τουρισμός. Έχουμε σχεδιάσει και θα εφαρμόσουμε μια στρατηγική βιώσιμης ανάπτυξης στον τουρισμό με έμφαση στη διάχυση του προϊόντος σε όλες τις περιφέρειες της χώρας. Ταυτόχρονα είναι η χρονιά που από διαφημιστικές καμπάνιες και μέχρι την υλοποίηση σειράς υποδομών έργων, θα βελτιώσουμε τη φέρουσα ικανότητα επιβαρυμένων προορισμών, αλλά και θα αναδείξουμε την δυναμική άλλων, με έργα υποδομών που σχεδιάζει και υλοποιεί η Κυβέρνηση σε νησιωτικούς, αλλά και ηπειρωτικούς προορισμούς, όπως η διαχείριση των στερεών αποβλήτων, η διαχείριση των υδάτινων πόρων, της ηλεκτροκίνησης, των ανανεώσιμων πηγών ενέργειας, λιμανιών, μαρίνων, αγκυροβόλιων, αλλά και ορεινών μονοπατιών χιονοδρομικών κέντρων, οινοποιείων και άλλων. Αυτό το πρόσημο της βιώσιμης τουριστικής ανάπτυξης το τοποθετούμε μαζί με την ανάδειξη της άυλης πολιτιστικής μας κληρονομιάς. Η Ελλάδα είναι πλέον στους κορυφαίους πέντε προορισμούς παγκοσμίως, θα πρωταγωνιστήσει στην «μπλε οικονομία» και στην «πράσινη οικονομία», στη βιωσιμότητα και στη μετεξέλιξη του κλάδου.

Κλείνοντας, θα ήθελα να πω ότι, ειδικά για τον τουρισμό έναν κατ’ εξοχήν ανθρωποκεντρικό και διαδραστικό κλάδο, ο άνθρωπος είναι το σημαντικότερο κεφάλαιο. Ο Σοφοκλής έλεγε «ότι καμμία αξία δεν έχουν ούτε οι πύργοι ούτε τα καράβια, εάν δεν είναι επανδρωμένα».

Κύριοι συνάδελφοι, σας καλώ να υπερψηφίσουμε τον προϋπολογισμό του 2023. Είναι προφανές ότι ο Πρωθυπουργός και η Κυβέρνησή του χειρίστηκαν με πολύ επιτυχημένο τρόπο τις μεγαλύτερες κρίσεις για το ελληνικό κράτος και τη σύγχρονη ελληνική ιστορία. Είμαι πεπεισμένος ότι λίαν συντόμως θα δοθεί και η πολιτική απάντηση στα διακυβεύματα της κάλπης, και θα κληθούμε όλοι μαζί να προσπαθήσουμε ξανά και να ολοκληρώσουμε το έργο μας για μία ακόμα τετραετία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο εκπαιδευτικοί συνοδοί τους από το Γυμνάσιο Δερβενίου Κορινθίας (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα μιλήσουν τέσσερις συνάδελφοι, ο κ. Γεώργιος Τσίπρας, ο κ. Μανούσος - Κωνσταντίνος Βολουδάκης, η κ. Ελισσάβετ Σκουφά και ο κ. Ιωάννης Μπούγας. Και μετά θα πάρει τον λόγο ο Υπουργός Εσωτερικών κ. Μαυρουδής Βορίδης.

Τον λόγο εκ μέρους του ΣΥΡΙΖΑ έχει ο κ. Γεώργιος Τσίπρας.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Ξέχασε ο Υπουργός Τουρισμού να πει το πιο βασικό ότι το ορόσημο του 2019 δεν το έχετε φτάσει, ούτε σε αφίξεις ούτε σε έσοδα του κράτους. Προχωράω.

Η ελληνική οικονομία οδεύει για το 2023 σε στασιμοπληθωρισμό. Η Κυβέρνηση πανηγυρίζει μια φοβερή και τρομερή ανάπτυξη και οδεύουμε σε ένα μείγμα οικονομικής στασιμότητας και υψηλού πληθωρισμού. Ο κ. Λαζαρίδης προηγουμένως μίλησε για εξαιρετική κατάσταση της ελληνικής οικονομίας.

Εκτός από αυτά που λέτε στον ελληνικό λαό, καλό είναι να ενημερώσετε και όλες τις διεθνείς τράπεζες, τους Οίκους και την Κομισιόν. Αναφέρω: Deutsche Bank, «η ελληνική οικονομία το 2023 θα κινηθεί στο όριο της ύφεσης με ισχνή θετική μεταβολή του ΑΕΠ, με υψηλό πληθωρισμό». «MORGAN STANLEY», «άνοδος του ΑΕΠ κατά 1,1% το 2023». Η «JP MORGAN», «ανάπτυξη 1%, ενώ ο πληθωρισμός στο 6%». Η «UNICREDIT», «ΑΕΠ 0,7% και πληθωρισμός 6%». Και η Κομισιόν, «από τις προβλέψεις του φθινοπώρου, ΑΕΠ 1% και πληθωρισμός 6%».

Πώς γίνεται μια οικονομία που πηγαίνει τόσο καλά να οδεύει προς στάσιμο πληθωρισμό; Εάν η παρούσα Κυβέρνηση θα μείνει στην ιστορία για κάτι, είναι για δύο πράγματα: Το ένα ήταν το πόσο αδίστακτη ήταν με αποκορύφωμα το παρακράτος και τη δημοκρατική εκτροπή των παρακολουθήσεων και από την άλλη, για την εικονική πραγματικότητα που προβάλλει η ίδια, οι Βουλευτές της και τα φιλικά της κανάλια και μέσα ενημέρωσης.

Θυμηθείτε τη φασαρία που είχε γίνει στο πρώτο κύμα της πανδημίας και από το οποίο γλιτώσαμε, όχι γιατί κάναμε κάτι διαφορετικό από άλλες χώρες, αλλά γιατί απλώς δεν μας είχε φτάσει. Θυμηθείτε πώς επιδείκνυε η Κυβέρνηση τους χαμηλούς ρυθμούς θανάτων, για να αυτοθαυμάζεται. Σήμερα έχουμε καταλάβει την πρώτη θέση σε θανάτους με διαφορά ανάμεσα στις χώρες της Δυτικής Ευρώπης. Από σημερινά στοιχεία έχουμε τρεις χιλιάδες τριακόσιους σαράντα δύο θανάτους με δεύτερη την Ιταλία με τρεις χιλιάδες -την Ιταλία του Μπέργκαμο, την Ιταλία που κτύπησε χειρότερα από όλους το πρώτο κύμα.

Στήθηκε, λοιπόν, μια εικονική πραγματικότητα προπαγάνδας ότι τα καταφέρατε καλύτερα από όλους, ενώ τελικά τα πήγαμε χειρότερα από όλους. Η προπαγάνδα έμεινε, ποιος νοιάζεται για τους θανάτους; Το μόνο που ενδιαφέρει είναι η εσωτερική κατανάλωση. Το μόνο που ενδιαφέρει -και στην εικονική πραγματικότητα για την οικονομία που προπαγανδίζετε- δεν είναι το πού πραγματικά βρίσκεται και βρισκόμαστε, αλλά το πώς θα παραμείνετε στις καρέκλες και στο φαγοπότι για άλλα τέσσερα χρόνια.

Ανάπτυξη: Πανηγυρίζει η Κυβέρνηση για ανάπτυξη και λέγονται εδώ μέσα απίστευτα πράγματα. Ο ίδιος ο κ. Σταϊκούρας μίλησε για αύξηση του ΑΕΠ από 180 δισεκατομμύρια το 2019 σε 220 δισεκατομμύρια το 2022 που είναι το ονομαστικό ΑΕΠ –είναι και μηχανικός και έχει και μεταπτυχιακές σπουδές στα οικονομικά. Κρίμα για τις σπουδές που έκανε. Πόσο είναι η αύξηση του πραγματικού ΑΕΠ από το 2019 στο 2022; Είναι 6,16%. Πόσο είναι στις άλλες χώρες της Ευρωπαϊκής Ένωσης; Ιρλανδία 37%, Μάλτα 15%, Σλοβενία, Πολωνία, Κύπρος, Λιθουανία, Κροατία και Ουγγαρία 13%, Εσθονία, Ρουμανία και Βουλγαρία 11%. Δεν συνεχίζω. Η Ελλάδα είναι στη δέκατη έβδομη θέση στην Ευρωπαϊκή Ένωση με το 6%. Προς τι οι πανηγυρισμοί;

Θυμηθείτε το 4% ανάπτυξη του κ. Μητσοτάκη προεκλογικά. Ήταν 4% ετησίως. Τι έχουμε; Σε τέσσερα χρόνια έχουμε 6% και είναι για όλη την τετραετία. Θυμηθείτε το «Μητσοτάκης effect», όταν πρωτοαναλάβατε το 2019. Ποιο ήταν αυτό; Τρία συνεχόμενα τρίμηνα ύφεσης από το τέλος του 2019 έως τις αρχές του 2020, δηλαδή, πριν την πανδημία. Τρία συνεχόμενα χρόνια ύφεσης είχαμε να δούμε από το 2011. Τι λέγατε τότε; Ότι έχουμε «Μητσοτάκης effect» και η οικονομία πετάει.

Και μετά ήρθε η πανδημία που ήρθε ως μάννα εξ ουρανού για την Κυβέρνηση. Μπορούσε να φορτώνει όλα τα στραβά της οικονομίας στην πανδημία, έπαψε να ισχύει το Σύμφωνο Σταθερότητας, χρέωσε την οικονομία με ελλείμματα, αύξησε το χρέος, προχώρησε σε ένα πάρτι απευθείας αναθέσεων με πρόσχημα την πανδημία, σε ένα πάρτι πελατειακών προσλήψεων και άλλα πολλά.

Κομπάζει η Κυβέρνηση και τα 50 δισεκατομμύρια που μοίρασε -δεν είναι 50 δισεκατομμύρια ευρώ, αλλά δεν θα μείνω σε αυτό. Κομπάζει που έδωσε, λέει, τα περισσότερα από κάθε άλλη χώρα της Ευρωπαϊκής Ένωσης. Πρώτον, δεν είναι δικά της λεφτά, είναι ελλείμματα που επιβαρύνουν το χρέος. Και δεύτερον, αυτό ακριβώς είναι το πρόβλημα. Δαπανήθηκαν 50 δισεκατομμύρια σε δυόμισι χρόνια.

Εάν ισχύει, είναι 30% περίπου του ΑΕΠ και με τι αποτέλεσμα; Το αποτέλεσμα είναι 6% αύξηση του ΑΕΠ σε τέσσερα χρόνια. Είναι πολύ μικρότερη η αύξηση από άλλες χώρες που δαπάνησαν λιγότερα. Ακόμη και σε έναν άσχετο να έδιναν 50 δισεκατομμύρια για να τα μοιράσει στην οικονομία, θα είχε ως αποτύπωμα πολύ περισσότερη ανάπτυξη. Συνεπώς κάπως περίεργα μοιράστηκαν τα 50 δισεκατομμύρια, για να έχουν τόσο μικρό αναπτυξιακό αποτύπωμα.

Χρέος: Πανηγυρίζετε που μειώνετε το χρέος. Το δημόσιο χρέος ως απόλυτο μέγεθος δεν μειώθηκε, αλλά αυξήθηκε. Από την έκθεση του προϋπολογισμού, από το 2019 μέχρι το 2023 θα είχε αυξηθεί κατά 26 δισεκατομμύρια χωρίς να υπολογίζουμε τα επιπλέον 19 δισεκατομμύρια που πιθανώς να εγγραφούν στο χρέος, αναλόγως με τις αποφάσεις της Ευρωπαϊκής Ένωσης για τον «ΗΡΑΚΛΗ». Συνολικά είναι 45 δισεκατομμύρια αύξηση. Εμείς δεν προσθέσαμε ούτε ένα ευρώ παραπάνω χρέος, εάν υπολογίσετε και το μαξιλάρι. Το δημόσιο χρέος, λοιπόν, ως απόλυτο μέγεθος αυξάνεται, αλλά μειώνεται το χρέος ως ποσοστό του ΑΕΠ. Αυτό συμβαίνει γιατί απλώς έχουμε υψηλό πληθωρισμό και κυρίως, γιατί το ίδιο συμβαίνει σε ολόκληρο τον πλανήτη.

Προχθεσινό σημείωμα του Διεθνούς Νομισματικού Ταμείου μιλάει για τη μεγαλύτερη αποκλιμάκωση του παγκόσμιου δημόσιου χρέους ως προς το παγκόσμιο ΑΕΠ για πολλές δεκαετίες. Αυτό προκαλείται από το «ριμπάουντ» που έγινε μετά την πανδημία και κυρίως, από τον υψηλό πληθωρισμό. Ποιο είναι, όμως, το πιο σημαντικό που λέει το ΔΝΤ; Το ΔΝΤ, λοιπόν, λέει ότι έχοντας υπ’ όψιν ότι μειώνεται το ποσοστό του χρέους ως προς το ΑΕΠ, οι κυβερνήσεις πρέπει να λάβουμε μέτρα ενάντια στον πληθωρισμό. Τι σημαίνει αυτό; Σημαίνει ότι ακόμη και αν έχουμε ποσοστιαία μείωση του χρέους ως προς το ΑΕΠ -που είναι καλό- υπάρχουν πολύ μεγαλύτερες αρνητικές επιπτώσεις για την οικονομία. Ο πληθωρισμός είναι βόμβα για τις εθνικές, αλλά και την παγκόσμια οικονομία.

Κόκκινα δάνεια: Πανηγυρίζετε που έφυγαν από τις τράπεζες. Από τις τράπεζες έφυγαν, αλλά έμειναν στην οικονομία. Τον Μάρτη του 2019 τα κόκκινα δάνεια ήταν 17,5 δισεκατομμύρια. Τον Δεκέμβριο του 2014 παραδίδει η Νέα Δημοκρατία 97 δισεκατομμύρια, δηλαδή περίπου έξι φορές παραπάνω. Πόσα παρέδωσε ο ΣΥΡΙΖΑ το 2019; Παρέδωσε 92 δισεκατομμύρια, δηλαδή, πέντε λιγότερα. Πόσα έχουν φτάσει πάλι σήμερα; Τον Μάιο 103 δισεκατομμύρια και μάλλον έχουν φτάσει σήμερα στα 106 δισεκατομμύρια. Αύξηση, λοιπόν, των κόκκινων δανείων.

Και δεν είναι μόνο αυτό. Στην εφορία τα χρέη είναι 8 δισεκατομμύρια παραπάνω από το 2019. Στον ΕΦΚΑ τα χρέη είναι 8,3 δισεκατομμύρια παραπάνω το 2019. Από το 2019 έχουν αυξηθεί κατά ένα εκατομμύριο οι οφειλέτες στον ΕΦΚΑ. Πώς γίνεται σε μια οικονομία που ανθεί, κατά τα λεγόμενα όλων σας, να αυξάνονται τα κόκκινα δάνεια, να αυξάνονται τα χρέη στην εφορία και να αυξάνονται τα χρέη στα ασφαλιστικά ταμεία; Βρείτε κι άλλες τέτοιες διεθνείς περιπτώσεις, να μας πείτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διαθέσιμο εισόδημα: Ξεκίνησε ο κ. Σταϊκούρας τον Δεκέμβρη του 2021 -πέρυσι- να υποστηρίζει το παραμύθι ότι αυξάνεται το διαθέσιμο εισόδημα. Ο ίδιος το σταμάτησε πολύ γρήγορα με το νέο έτος, όταν κατάλαβε ότι δεν μπορεί να υποστηρίξει, το απέσυρε. Ευτυχώς, ήρθε ο κ. Σκυλακάκης χθες και μας διαβεβαίωσε ότι το πραγματικό διαθέσιμο εισόδημα είναι στο υψηλότερο σημείο που έχει βρεθεί την τελευταία δεκαπενταετία από το 2007. Αυτά λέγονται μέσα στο Κοινοβούλιο. Τουλάχιστον να ενημερώσετε τον κόσμο που «νομίζει» ότι έχει επιδεινωθεί δραματικά το εισόδημά του από το 2007, να μη στεναχωριέται. Έκανε και μια λογιστική αλχημεία ακόμα, γιατί αναφέρθηκε μέχρι το 2021. Για το 2022 που έχουμε την πιο δραματική μείωση του εισοδήματος, δεν είπε κουβέντα.

Περνάω στα πιο μακροπρόθεσμα και τελειώνω, κύριε Πρόεδρε. Με στοιχεία του 2021 στην Ελλάδα το κατά κεφαλήν ΑΕΠ σε μονάδες αγοραστικής δύναμης είναι στο 64% της Ευρωπαϊκής Ένωσης, ενώ το 2009 ήταν στο 95%. Είμαστε μόνο πιο πάνω από τη Βουλγαρία. Το ένα τρίτο του πληθυσμού είναι αντιμέτωπο με τον κίνδυνο της φτώχειας και είμαστε πιο πάνω μόνο από τη Ρουμανία και τη Βουλγαρία Στο ποσοστό της παιδικής φτώχειας είμαστε πάλι πιο πάνω μόνο από Ρουμανία και Βουλγαρία. Κάποτε λέγαμε να μη γίνουμε χώρα της ανατολικής Ευρώπης. Έχουμε ήδη γίνει, απλώς υπάρχουν δυο-τρεις ακόμη να ξεπεράσουμε.

Και συνεχίζω…

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσίπρα, πρέπει να κλείσετε.

**ΓΕΩΡΓΙΟΣ ΤΣΙΠΡΑΣ:** Έχουν μιλήσει πάρα πολύ προηγουμένως κάποιοι συνάδελφοι. Τελειώνω σε ένα λεπτό.

Ο λόγος χρέους προς ΑΕΠ παραμένει ο μεγαλύτερος όχι στην Ευρώπη, αλλά σε ολόκληρο τον κόσμο, πίσω από την Ιαπωνία. Το 2021 είχαμε την υψηλότερη αρνητική καθαρή διεθνή επενδυτική θέση ως ποσοστό του ΑΕΠ μέσα στην Ευρωπαϊκή Ένωση και σε σχέση με τις άλλες χώρες της Ευρωζώνης η Ελλάδα παρουσιάζει υψηλότερο δημοσιονομικό έλλειμμα, έλλειμμα ισοζυγίου τρεχουσών συναλλαγών, υψηλότερο δημόσιο χρέος, χαμηλή παραγωγικότητα, έλλειψη πραγματικών παραγωγικών επενδύσεων και χαμηλή τεχνολογικά παραγωγική βάση. Αυτά είναι συγκριτικά με τις άλλες χώρες της Ευρωπαϊκής Ένωσης.

Οι εξαγωγές αυξήθηκαν, αλλά έχουν αυξηθεί πολύ περισσότερο οι εισαγωγές και ειδικά, εάν αφαιρέσουμε τα καύσιμα. Τέλος εξαιρετικά σημαντικό είναι ότι δείκτης των προσφερόμενων θέσεων εργασίας από τις ελληνικές επιχειρήσεις είναι στις τελευταίες θέσεις της Ευρωπαϊκής Ένωσης και κυρίως, αναφέρεται σε απαίτηση για θέσεις χαμηλής ειδίκευσης.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσίπρα, δεν μπορώ να σας αφήσω να μιλήσετε άλλο.

**ΓΕΩΡΓΙΟΣ ΤΣΙΠΡΑΣ:** Δύο λέξεις, κύριε Πρόεδρε.

Ακόμη κι αν δεν είχατε καμμία ευθύνη για όλα αυτά -λέμε, ακόμη και αν δεν είχατε- το γεγονός ότι δεν το αναγνωρίζετε αυτό και δεν αποτυπώνετε την πραγματικότητα της ελληνικής οικονομίας, σημαίνει ότι είναι το τελευταίο που σας ενδιαφέρει και το μόνο που σας ενδιαφέρει και σας αφορά είναι η ανανέωση της θητείας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Υπενθυμίζω ότι οι Κοινοβουλευτικοί Εκπρόσωποι, πλην του κ. Γρηγοριάδη που έχει ήδη μιλήσει, πρέπει να μιλήσετε σήμερα.

Για αύριο το πρόγραμμα έχει: το πρωί τις ομιλίες όσων συναδέλφων θα έχουν απομείνει, τις δευτερολογίες των Κοινοβουλευτικών Εκπροσώπων και μετά θα αρχίσουν οι Αρχηγοί με ανάστροφη φορά. Επομένως, επειδή μέχρι στιγμής μόνο ο κ. Γρηγοριάδης έχει ολοκληρώσει την κανονική ομιλία των Κοινοβουλευτικών, οι Κοινοβουλευτικοί Εκπρόσωποι πρέπει να προγραμματίσετε τις ομιλίες σας σήμερα.

Τον λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα τον τέταρτο προϋπολογισμό της Κυβέρνησης της Νέας Δημοκρατίας, έναν προϋπολογισμό που έχει συνταχθεί μέσα σε πρωτόγνωρες συνθήκες αβεβαιότητας, οι οποίες έχουν οδηγήσει και σε αυτό που είναι η κύρια έγνοια του Έλληνα πολίτη, του ελληνικού νοικοκυριού σήμερα, που είναι ο πληθωρισμός, η ακρίβεια.

Βέβαια, πρόκειται για μια συνθήκη που έχει προέλθει απ’ έξω, από συνθήκες εξωτερικές, που δεν χρειάζεται να τις αναλύσω, και είναι σε όλους πια κατανοητές, έστω κι αν κάποιοι προσπαθούν να κάνουν μια σπέκουλα, για την οποία θα μιλήσω αργότερα.

Καθώς κλείνει ο κύκλος της τετραετίας, είναι ώρα για μια γενικότερη αξιολόγηση της οικονομικής πολιτικής που ακολουθήθηκε σε αυτή την τετραετία, η οποία αποτυπώνεται και στον υπό συζήτηση προϋπολογισμό.

Το βασικό ζητούμενο της κοινωνίας το 2019, η εντολή που έδωσε κατ’ αυτόν τον τρόπο στην Κυβέρνηση που εκλέχτηκε ως προς την οικονομία ήταν μείωση φόρων και εισφορών. Έγινε αυτό; Έγινε. Είναι βασικό χαρακτηριστικό της τετραετίας, παρά τις κρίσεις, οι οποίες δημιουργούσαν διαρκώς νέες ανάγκες σε δαπάνες.

Παρ’ όλα αυτά, ακούμε όλες τις μέρες της συζήτησης εδώ από την Αντιπολίτευση, ειδικά από τον ΣΥΡΙΖΑ, την επανάληψη μιας πλάνης που ακούω από την πρώτη φορά που εξελέγην Βουλευτής στις συζητήσεις των προϋπολογισμών: Τη σύγχυση μεταξύ φόρων και φορολογικών εσόδων. Τα έχει εξηγήσει το οικονομικό επιτελείο. Αλλά, καθώς επαναλαμβάνεται συνέχεια η συζήτηση στη Βουλή, είναι σκόπιμο για τον κόσμο που μας ακούει να πούμε με ένα παράδειγμα περί τίνος πρόκειται.

Λέει ο ΣΥΡΙΖΑ ότι έχετε στον προϋπολογισμό που καταθέσατε αυξημένα φορολογικά έσοδα, άρα αυξάνετε τους φόρους. Δεν είναι έτσι προφανώς. Οι φορολογικοί συντελεστές μειώνονται. Αν κάποιος έχει ίδιο εισόδημα φέτος και του χρόνου, θα πληρώσει λιγότερους φόρους. Αυτό σημαίνει αυτό. Αν βέβαια το εισόδημά του έχει αυξηθεί πολύ περισσότερο από τη μείωση των φόρων, τότε ναι θα πληρώσει περισσότερο. Το ίδιο συμβαίνει και με την ανάπτυξη και την αύξηση των φορολογικών εσόδων.

Αυτά τα παιδαριώδη περί των φόρων, κυρίες και κύριοι συνάδελφοι του ΣΥΡΙΖΑ, καλό θα ήταν να πάτε να τα συζητήσετε με κάποιον ελεύθερο επαγγελματία που πλήρωνε 100% προκαταβολή φόρου επί των ημερών σας και πληρώνει 55% σήμερα. Ή με κάποιον γονιό που έκανε γονική παροχή το σπίτι στο παιδί του. Ή με κάποιο νοικοκυριό στο οποίο πληρώνουν σήμερα ΕΝΦΙΑ κατά 35% χαμηλότερο. Και λέω λίγα μόνο από όσα έχουν γενικότερα συζητηθεί.

Και όλα αυτά, χωρίς να περικοπούν δαπάνες. Γιατί η θεωρία σας έλεγε ότι έρχονται οι ανάλγητοι νεοφιλελεύθεροι οι οποίοι κόβουν φόρους, άρα δεν υπάρχουν χρήματα στο κράτος κι έτσι, δεν μπορεί το κράτος να βοηθάει τους αδυνάτους. Κι έρχεται η πραγματικότητα και σας διαψεύδει. Γιατί γενικά οι προϋπολογισμοί όλων των μεγάλων τομέων δημόσιας πολιτικής, παιδεία, υγεία, κ.λπ., είναι αυξημένοι, αλλά και ειδικότερα στον τομέα της πρόνοιας υπάρχει αύξηση σε σχέση με τις μέρες σας.

Το άλλο ζητούμενο της κοινωνίας το 2019 ήταν η ανάκτηση της διεθνούς αξιοπιστίας της χώρας. Επετεύχθη αυτό; Επετεύχθη. Από τι αποδεικνύεται; Από την έξοδο κατ’ αρχάς από το καθεστώς ενισχυμένης εποπτείας το περασμένο καλοκαίρι και ακόμα από κάτι που υπήρχε σε όλη τη διάρκεια της τετραετίας, τις έντεκα διαδοχικές αναβαθμίσεις της πιστοληπτικής ικανότητας της χώρας από τους διεθνείς οίκους αξιολόγησης. Αυτά έρχονταν επειδή τηρούνταν οι δημοσιονομικοί στόχοι, παρά τις κρίσεις, παρά το πρόγραμμα της μείωσης των φόρων.

Αυτά, λοιπόν, είναι τα βασικά δεδομένα και αποτελέσματα της οικονομικής πολιτικής της τετραετίας. Σημαίνει αυτό ότι είναι όλα ρόδινα; Όχι. Η ελληνική οικονομία έχει ορισμένα δομικά προβλήματα που έρχονται από δεκαετίες πίσω και τα οποία δεν έχουν αντιμετωπιστεί ακόμη επαρκώς.

Το ισοζύγιο τρεχουσών συναλλαγών επιδεινώνεται, παρά την έκρηξη των εξαγωγών, παρά την καλή πορεία του τουρισμού. Και αυτό, γιατί η ανάκαμψη της ελληνικής οικονομίας μετά την πανδημία βασίζεται κυρίως στην ιδιωτική κατανάλωση. Αυτό τροφοδοτεί και τις εισαγωγές, οι οποίες έχουν εξακοντιστεί παραπάνω από τις εξαγωγές.

Αυτό είναι και μια εκδήλωση ενός άλλου βασικού προβλήματος, ότι υπάρχει στην Ελλάδα αναιμική ανάπτυξη της μεταποίησης ειδικότερα σε σχέση με αυτό που επικρατεί στην Ευρώπη.

Έχουμε βιομηχανία στην Ελλάδα -είναι λάθος να λέγεται ότι δεν έχουμε- και γι’ αυτό έχουμε την έκρηξη των εξαγωγών. Οι εξαγωγές είναι βιομηχανικά προϊόντα. Η πολύ μεγάλη αύξηση είναι στα βιομηχανικά προϊόντα. Όμως, έχουμε αναιμική ανάπτυξη στον κλάδο της μεταποίησης από δεκαετίες, ξαναλέω. Γιατί; Για μια σειρά από λόγους, βασικότερος των οποίων είναι το κόστος της ενέργειας.

Έγινε εδώ μια συζήτηση μεταξύ του Υπουργού και του τομεάρχη του ΣΥΡΙΖΑ, που επικεντρώθηκε στο θέμα των τιμών της χονδρεμπορικής αγοράς της ηλεκτρικής ενέργειας. Ξεστόμισε μία λάθος θεωρία -νομίζω ότι τα έχει γράψει κιόλας- ο ΣΥΡΙΖΑ ως προς το πόσο ακριβότερη είναι η Ελλάδα στη χονδρεμπορική αγορά από την Ευρώπη. Δεν είναι έτσι. Δεν είπε αυτά ο Υπουργός . Αλλά αυτό δεν σημαίνει ότι δεν υπάρχει πρόβλημα.

Ποιο είναι το πρόβλημα; Το πρόβλημα είναι ότι ναι μεν δεν είμαστε οι ακριβότεροι στην Ευρώπη, αλλά στην Ευρώπη δεν περνάει όλη η ηλεκτρική ενέργεια μέσα από το Χρηματιστήριο της Ηλεκτρικής Ενέργειας, όπως γίνεται στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό τι σημαίνει; Σημαίνει ότι υπάρχουν διμερείς συμφωνίες μεταξύ των μεγάλων παικτών, που καταλήγουν σε σταθερές και χαμηλότερες τιμές. Και μεγάλοι παίκτες δεν είναι μόνο οι μεγάλες βιομηχανίες, οι επιχειρηματικοί όμιλοι, όπως λέει το ΚΚΕ. Είναι και εταιρείες οι οποίες αγοράζουν ρεύμα για να το πουλήσουν στη λιανική.

Αυτό, λοιπόν, είναι θέμα που πρέπει να αντιμετωπιστεί. Όπως πρέπει να αντιμετωπιστεί το πρόβλημα της δυσκολίας των μικρομεσαίων επιχειρήσεων να έχουν πιστώσεις. Αυτό έχει να κάνει με τη δομή του τραπεζικού συστήματος. Αυτά που ακούμε σαν προσπάθειες είναι θετικά. Χρειάζεται όμως, κατά την άποψή μου, η Επιτροπή Ανταγωνισμού πλέον να ελέγξει τι συμβαίνει στις τράπεζες, γιατί λειτουργούν σε συνθήκες περιορισμένου ανταγωνισμού, απ’ ό,τι φαίνεται.

Επειδή ο χρόνος έχει ξεφύγει, για όλους αυτούς τους λόγους, υπερψηφίζω τον προϋπολογισμό. Επισημαίνω για μια ακόμη φορά ότι δυστυχώς δεν υπάρχει Αξιωματική Αντιπολίτευση στη χώρα. Και λέω «δυστυχώς», γιατί η καλύτερη Αντιπολίτευση θα έκανε και την Κυβέρνηση καλύτερη, θα αποφεύγονταν ενδεχομένως φαινόμενα χαλάρωσης, φαινόμενα έπαρσης, που οδηγούν σε λάθη.

Δυστυχώς, αυτοί είστε και γι’ αυτό ο ελληνικός λαός σας τοποθετεί εκεί που σας τοποθετεί.

Ευχαριστώ πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Η κ. Σκούφα Ελισσάβετ από τον ΣΥΡΙΖΑ έχει τον λόγο.

**ΕΛΙΣΣΑΒΕΤ ΣΚΟΥΦΑ:** Ευχαριστώ, κύριε Πρόεδρε.

Θα ξεκινήσω, αφού θα δώσω συγχαρητήρια στον προηγούμενο ομιλητή, μεταξύ άλλων, για το στοιχείο αλήθειας που κατέθεσε, ότι στην Ελλάδα το 100% της ηλεκτροπαραγωγής περνά από το Χρηματιστήριο Ενέργειας. Αυτό βέβαια που παρέλειψε να πει είναι ότι το συγκεκριμένο μέτρο είναι έργο του Υπουργού με τον αριθμό παρακολούθησης 5046C όταν ήταν φυσικά Υπουργός Ενέργειας και Περιβάλλοντος.

Κυρίες και κύριοι συνάδελφοι, συζητάμε τον προϋπολογισμό του 2023 στη δίνη μιας πρωτοφανούς θεσμικής και πολιτειακής κρίσης στη χώρα που γέννησε το αρτιότερο πολίτευμα το οποίο εμπνεύστηκε ποτέ η ανθρώπινη σκέψη. Και φυσικά αναφέρομαι στη Δημοκρατία, με «Δ» κεφαλαίο.

Η Κυβέρνηση του Κυριάκου Μητσοτάκη από την αρχή της διακυβέρνησης του τόπου αυτού, αλλά και ιδιαίτερα με τα τελευταία της νομοσχέδια περί λειτουργίας της ΕΥΠ προσπαθεί, αντίθετα, να κλείσει κάθε χαραμάδα δημοκρατικής λειτουργίας, η οποία τυχόν έχει μείνει όρθια στη χώρα, μη λογαριάζοντας θεσμούς και αρχές, στήνοντας ένα νοσηρό κλίμα δημόσιας σφαίρας στην πατρίδα μας, με αντισυνταγματικές και παρακρατικές μεθόδους, βυθίζοντας τη χώρα στον σκοταδισμό διά των συνεχόμενων παράνομων ηχογραφήσεων, παράτυπων ακροάσεων και παρακολουθήσεων όλων των προσώπων, δημοσίων και μη, αξιωματούχων, συνεργατών, Υπουργών, στρατιωτικών, πολιτικών αντιπάλων, σε εικοσιτετράωρη βάση, άρα δημιουργώντας δυνητικά ολόκληρες στρατιές εκβιαζόμενων πολιτικών και μη προσώπων, επιβάλλοντας την «ενός ανδρός αρχή», διασύροντας την πατρίδα μας ακόμη και στο εξωτερικό.

Θέλω όμως να αναφερθώ στο κυβερνητικό colpo grosso για την καταλήστευση του λαού, τα νοικοκυριά και τις επιχειρήσεις, το οποίο φυσικά αφορά την αφαίμαξη μέσω έμμεσης φορολογίας και κρυφών χρεώσεων στους λογαριασμούς ενέργειας και απόδοση αυτών των υπερκερδών στα καρτέλ και την οικονομική ολιγαρχία της ενέργειας, τουλάχιστον της ενέργειας.

Κυρίες και κύριοι συνάδελφοι της Νέας Δημοκρατίας, κύριοι Υπουργοί, δεν έχετε εξηγήσει στον ελληνικό λαό γιατί, πρώτον, έχουμε την πιο ακριβή βενζίνη σε ολόκληρη την Ευρώπη, δεύτερον, είμαστε πρώτοι στην Ευρώπη στην τιμή ηλεκτρικής ενέργειας προ φόρων και επιδοτήσεων στο πρώτο εξάμηνο του 2022. Δεν έχετε εξηγήσει, γιατί έχουμε το τρίτο υψηλότερο κόστος ενέργειας στην Ευρωπαϊκή Ένωση, μετά και τις επιδοτήσεις, σε όρους αγοραστικής δύναμης των πολιτών. Αρνείστε τα επίσημα και αναμφισβήτητα στοιχεία της ΡΑΕ και του ΑΔΜΗΕ που κάνουν λόγο πολύ συγκεκριμένα για υπερκέρδη, «ουρανοκατέβατα» τα λέμε εμείς. Δεν είναι «ουρανοκατέβατα», προέρχονται από την αφαίμαξη της μεγάλης κοινωνικής πλειοψηφίας στον τομέα της ενέργειας, 2,2 δισεκατομμύρια υπερκέρδη στους παραγωγούς και παρόχους ενέργειας. Κάνετε τα πάντα για να εμφανίσετε συρρικνωμένα αυτά τα υπερκέρδη. Μόλις 373,5 εκατομμύρια φόρος βεβαιώθηκε πριν λίγες μέρες. Στον προϋπολογισμό δεν εμφανίζεται τίποτα, δεν έχει εισπραχθεί ούτε ένα ευρώ μέχρι σήμερα. Υπερκέρδη 2,2 δισεκατομμύρια, λοιπόν, βάσει της ΡΑΕ και του ΑΔΜΗΕ, 415 εκατομμύρια για την Κυβέρνησή σας, 1,8 δισεκατομμύριο απώλειες για τον λαό, 1,8 δισεκατομμύριο απευθείας στις τσέπες των «κολλητών» ολιγαρχών.

Δεν έχετε εξηγήσει επίσης, γιατί μέσω της υψηλότερης τιμής σε όλη την Ευρωπαϊκή Ένωση όσον αφορά τη βενζίνη υπάρχουν ασύλληπτα υπερκέρδη και στον κλάδο των πετρελαίων, 1,79 δισεκατομμύριο υπερκέρδη μόνο για το πρώτο εξάμηνο του 2022.

Δεν έχετε εξηγήσει γιατί οι λογαριασμοί ρεύματος έρχονταν υπερδιογκωμένοι στις επιχειρήσεις και τα νοικοκυριά, πολλούς μήνες πριν ξεσπάσει ο πόλεμος στην Ουκρανία.

Δεν έχετε εξηγήσει γιατί για πάνω από έναν χρόνο δεν κάνατε απολύτως τίποτε για το ράλι τιμών στην ενέργεια και την αισχροκέρδεια που είχε στηθεί στο χρηματιστήριο ενέργειας, παιχνίδι στις πλάτες των νοικοκυριών και των μικρομεσαίων επιχειρήσεων που βογκούν και αδυνατούν να πληρώσουν.

Δεν έχετε εξηγήσει γιατί μετά και τον υποτιθέμενο μηχανισμό συγκράτησης των τιμών, που θεσπίσατε τον Ιούλιο, το πλαφόν που ορίσατε στην τιμή ενέργειας είναι πολύ πιο πάνω από το πραγματικό κόστος παραγωγής. Αποτέλεσμα: 1 δισεκατομμύριο ευρώ υπερκέρδη για τους λίγους «κολλητούς», «εκλεκτούς», μόνο για τους μήνες Σεπτέμβριο και Οκτώβριο.

Δεν έχετε εξηγήσει στον ελληνικό λαό από πού προέρχονται αυτά τα 8,1 δισεκατομμύρια επιδοτήσεων της αισχροκέρδειας.

Εμείς το λέμε -και δεν θα κουραζόμαστε να το λέμε- ότι προέρχονται κυρίως, αγαπητοί συνάδελφοι, από την έμμεση φορολογία: 6,7 δισεκατομμύρια είναι αυξημένα τα φορολογικά έσοδα το 2022. Τα έσοδα από ΦΠΑ είναι αυξημένα κατά 4,1 δισεκατομμύρια σε σχέση με πέρυσι, έχουμε 23,8% αύξηση της έμμεσης, άδικης φορολογίας από ΦΠΑ, ενώ για το 2023 προβλέπεται αύξηση επιπλέον 789 εκατομμύρια ευρώ μόνο από τον ΦΠΑ. Ούτε και προέρχονται από την ανάπτυξη. Ανάπτυξη 5,6% και εκτίμηση για κατανάλωση 7,2%. Αύξηση στα έσοδα από ΦΠΑ 23,8%, και κάνετε ότι δεν καταλαβαίνετε πως αυτά ακριβώς τα υπερκέρδη από ΦΠΑ οφείλονται στην αχαλίνωτη αισχροκέρδεια, στην αχαλίνωτη ακρίβεια.

Διότι, αγαπητέ συνάδελφε που μιλήσατε πριν από λίγο στο Βήμα, είναι άλλο πράγμα να κοστίζει ένα βασικό προϊόν 10 ευρώ και να έχει ΦΠΑ 24% κι άλλο με την ακρίβεια και τον πληθωρισμό να κοστίζει 15. Για υπολογίστε πάνω στο 15, πάνω στο 25, πάνω στο 45 το 25% του ΦΠΑ. Από εκεί προέρχονται τα υπερκέρδη, που τα δίνετε στην ολιγαρχία της ενέργειας και όπου αλλού.

Δεν έχετε εξηγήσει επίσης στον ελληνικό λαό για ποιον λόγο αποκλείονται οι μικρομεσαίες επιχειρήσεις από το Ταμείο Ανάκαμψης και Ανθεκτικότητας, για ποιον λόγο τα πρώτα αρκετά εκατοντάδες εκατομμύρια ευρώ πηγαίνουν σε δεκατρείς ολιγοπωλιακές επιχειρήσεις που νέμονται ακόμη και τα χρήματα του Ταμείου Ανάκαμψης και Ανθεκτικότητας.

Δεν μας εξηγείτε επίσης γιατί μέσα σε αυτές τις άθλιες συνθήκες διαβίωσης για την ευρύτατη κοινωνική πλειοψηφία είναι μειωμένος ο προϋπολογισμός για τις κοινωνικές ανάγκες και την κοινωνική πρόνοια, τα επιδόματα αναπήρων τέκνων, το ΚΕΑ κατά μισό δισεκατομμύριο ευρώ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Κυρία Σκούφα, πρέπει να κλείσετε.

**ΕΛΙΣΣΑΒΕΤ ΣΚΟΥΦΑ:** Δεν εξηγείτε, τέλος, για ποιον λόγο είναι μειωμένος για δεύτερη συνεχόμενη χρονιά ο προϋπολογισμός για τις ανάγκες του Υπουργείου Αγροτικής Ανάπτυξης. Μηδέν επιδοτήσεις για ζωοτροφές και λιπάσματα στην εποχή εκτίναξης του κόστους παραγωγής.

Εν κατακλείδι, κυρίες και κύριοι συνάδελφοι, στη χώρα όπου οι Υπουργοί γίνονται στόχοι παράνομων παρακολουθήσεων και παίρνουν μάλιστα και κωδικό -5046C ο κ. Χατζηδάκης, ο οποίος παρακολουθείται από το 2019-, στη χώρα που ακόμη και στελέχη των Ενόπλων Δυνάμεων μετατρέπονται σε στόχους παράνομων παρακολουθήσεων…

**ΠΡΟΕΔΡΕΥΩΝ (Νικήτας Κακλαμάνης):** Κυρία Σκούφα, δεν μπορώ να σας αφήσω άλλο. Κλείστε τώρα αμέσως.

**ΕΛΙΣΣΑΒΕΤ ΣΚΟΥΦΑ:**…μία είναι η λύση: να σηκωθείτε να φύγετε από την Κυβέρνηση. Όσο το γρηγορότερο τόσο το καλύτερο για τον λαό!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τελειώνουμε την τετράδα με τον κ. Ιωάννη Μπούγα.

**ΙΩΑΝΝΗΣ ΜΠΟΥΓΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, στο λυκόφως του 2022 κατά τη συζήτηση του προϋπολογισμού καλούμαστε να κάνουμε και τον απολογισμό της κυβερνητικής και κοινοβουλευτικής μας θητείας.

Είναι αλήθεια ότι η Κυβέρνηση αντιμετώπισε περισσότερες προκλήσεις από κάθε άλλη στη Μεταπολίτευση. Διαχειριστήκαμε μείζονα ζητήματα. Σε συνθήκες πρωτοφανείς που τις επέβαλλαν αλλεπάλληλες κρίσεις ιστορικού χαρακτήρα, η Κυβέρνηση του Κυριάκου Μητσοτάκη ανταποκρίθηκε με τρόπο υποδειγματικό στις δεσμεύσεις που είχε αναλάβει απέναντι στον ελληνικό λαό. Με υπερηφάνεια παραθέτουμε σήμερα μετρήσιμα αποτελέσματα και αδιαμφισβήτητα γεγονότα. Εφόσον συνεχιστεί η σημερινή μας πορεία, σε λίγα χρόνια κυριολεκτικά θα μιλάμε για μια άλλη χώρα.

Η μεταρρυθμιστική δυναμική της Κυβέρνησης συνεχίζεται αμείωτη, με πυκνό νομοθετικό έργο και έναν σχεδιασμό που εξικνείται μέχρι της τελευταίας μέρας της κυβερνητικής μας θητείας.

Στον χρόνο που έχω στη διάθεσή μου θα επικεντρωθώ σε ένα ζήτημα που προβληματίζει τις δυτικές κοινωνίες, αλλά για την πατρίδα μας, όπως εύστοχα έχει πει ο ίδιος ο Πρωθυπουργός, έχει χαρακτήρα εκρηκτικό. Αναφέρομαι στην ιδιαιτέρως ανησυχητική δημογραφική γήρανση του πληθυσμού μας, η οποία δυστυχώς επί δεκαετίες έχει υποτιμηθεί. Αν δεν αναστραφεί, θα υπονομεύσει τις προσπάθειες της κοινωνικής και οικονομικής ανάπτυξης του τόπου. Πέραν του κινδύνου της οικονομικής αστάθειας, απειλητική είναι η μείωση των οικονομικά ενεργών πολιτών, τόσο για το ασφαλιστικό μας σύστημα, όσο και για το Εθνικό Σύστημα Υγείας.

Κομβικό ρόλο στην αντιμετώπιση του ζητήματος διαδραματίζει η ενίσχυση της απασχόλησης. Σήμερα, μετά από όλα όσα συγκλόνισαν τον κόσμο, η ανεργία στην Ελλάδα έχει πέσει κατά πέντε, περίπου, ποσοστιαίες μονάδες. Αυτό οφείλεται, κυρίως, στην ανάκτηση της διεθνούς αξιοπιστίας μας. Οι πλέον σοβαρές και πρωτοπόρες διεθνώς επιχειρήσεις σε κάθε κλάδο της οικονομίας σπεύδουν να επενδύσουν στην Ελλάδα.

Στην κατεύθυνση αυτή κρίσιμες αναδεικνύονται και οι πρωτοβουλίες της Κυβέρνησης που αφορούν στη νέα στεγαστική μας στρατηγική. Με σχέδιο νόμου που σε λίγες μέρες θα συζητηθεί και θα ψηφιστεί από το ελληνικό Κοινοβούλιο δίνεται έμφαση στην εξασφάλιση προσιτής και ποιοτικής στέγης για τους νέους μας που θέλουν να δημιουργήσουν τη δική τους οικογένεια.

Θεσμοθετούμε χαμηλότοκα τραπεζικά δάνεια για συμπολίτες μας από είκοσι πέντε έως τριάντα εννέα ετών. Ιδιαιτέρως δε σημαντική και με έντονα συμβολικό χαρακτήρα είναι η ρύθμιση ότι για τρίτεκνους και πολύτεκνους το δάνειο θα είναι άτοκο. Άτοκο δε γίνεται το δάνειο για όσους κατά τη διάρκεια της αποπληρωμής του αποκτήσουν τρίτο παιδί.

Αξιοποιούμε αδρανή ακίνητα του δημοσίου τα οποία θα διατεθούν ως σύγχρονες κατοικίες με μικρό ρυθμισμένο μίσθωμα σε δυόμισι χιλιάδες νέους.

Προωθούμε την ενοικίαση από το κράτος κατοικιών, που στη συνέχεια θα φιλοξενούν ευάλωτους νέους ή νέα ζευγάρια για διάστημα τριών ετών.

Επιδοτούμε με έως 10 χιλιάδες ευρώ ιδιοκτήτες κενών ή κλειστών διαμερισμάτων, με στόχο να ανακαινιστούν και να διατεθούν με ευνοϊκό ενοίκιο σε νέους που αναζητούν κατοικία.

Στο πλαίσιο αυτό ενισχύουμε ιδιαίτερα τις οικογένειες με αυξημένες ανάγκες. Με πρόσφατο νόμο διασφαλίστηκε πληρέστερα η θέση εργασίας των γονέων με ευέλικτες ρυθμίσεις: εισήχθησαν προγράμματα φροντίδας και φύλαξης βρεφών, θεσπίστηκε επίδομα γέννησης παιδιού 2 χιλιάδων ευρώ, καθώς και εξειδικευμένες δράσεις εκπαίδευσης και κατάρτισης γυναικών στην έρευνα, την τεχνολογία και την επιχειρηματική δραστηριότητα. Υπό επεξεργασία είναι, επίσης, το εθνικό σχέδιο δράσης για τη δημογραφία και την οικογένεια με δεκαετή διάρκεια, που θα περιλαμβάνει κατά τρόπο συνεκτικό και ολοκληρωμένο οριζόντια και εξειδικευμένα μέτρα για τις πιο ευάλωτες περιοχές, σε συνεργασία με τα συναρμόδια Υπουργεία και τους φορείς.

Κυρίες και κύριοι συνάδελφοι, για μεγάλα τμήματα της ελληνικής περιφέρειας το δημογραφικό ανάγεται περίπου σε ζήτημα υπαρξιακό. Η επίλυσή του προϋποθέτει την ενθάρρυνση και παροχή γενναίων κινήτρων ανακοπής του κύματος φυγής από την ελληνική περιφέρεια, απομάκρυνσης στη συνέχεια του πληθυσμού από τα μεγάλα αστικά κέντρα και εγκατάστασής τους σε κάθε γωνιά της ελληνικής γης.

Αντιμετωπίζουμε το πρόβλημα με σοβαρότητα, με μακροπρόθεσμο σχεδιασμό έργων και δράσεων παντού, με επαρκή και στοχευμένη χρηματοδότηση με όλους τους διαθέσιμους εθνικούς και ευρωπαϊκούς πόρους και αναπτυξιακά προγράμματα για την κάθε περιφερειακή ενότητα.

Στην Περιφερειακή Ενότητα Φωκίδας παρατηρείται ένα από τα υψηλότερα ποσοστά γήρανσης στη χώρα. Με βάση πρόσφατη έρευνα, στον νομό διαβιούν έξι άτομα ηλικίας ογδόντα πέντε ετών και άνω ανά εκατό κατοίκους. Το ποσοστό υπεργηρίας είναι δηλαδή υψηλότερο ακόμη και από το αναμενόμενο μετά από τριάντα χρόνια στην Ελλάδα.

Για την ανάσχεση αυτής της κατάστασης εκπονήθηκε για τη Φωκίδα ένα πρόγραμμα που μπορεί πιλοτικά να λειτουργήσει και για άλλες παρόμοιες περιοχές έργων και δράσεων συνολικού προϋπολογισμού 600 εκατομμυρίων ευρώ σε βάθος πενταετίας. Το πρόγραμμα αυτό το ανακοίνωσε πριν έναν μήνα περίπου από την Άμφισσα ο ίδιος ο Πρωθυπουργός, στέλνοντας μήνυμα ότι για την Κυβέρνησή μας δεν υπάρχει ξεχασμένη Ελλάδα, δεν υπάρχουν ξεχασμένοι Έλληνες. Πρόκειται για σημαντικές παρεμβάσεις, που συνιστούν ιστορικές ευκαιρίες αναβάθμισης των υποδομών και των υπηρεσιών σε ολόκληρη την Κεντρική Στερεά, προσφέρουν άμεσες και έμμεσες θέσεις εργασίας, βελτιώνουν τις συνθήκες διαβίωσης των πολιτών και δημιουργούν -και αυτό είναι το σημαντικότερο- προοπτικές ανάπτυξης με την ένταξή τους σε έναν μακροπρόθεσμο στρατηγικό σχεδιασμό.

Κορυφαίο από τα έργα που ανακοινώθηκαν είναι το οδικό έργο Μπράλος - Άμφισσα, τμήμα του διαγώνιου οδικού άξονα Θερμοπύλες - Ιτέα - Αντίρριο, ένα ιδιαίτερα σημαντικό κομμάτι, από τα πιο ακριβά και δύσκολα τεχνικά έργα που εκτελούνται στη χώρα, προϋπολογισμού 285 εκατομμυρίων ευρώ. Πρόκειται για το πρώτο μεγάλο έργο στην περιοχή μετά από μισό αιώνα. Η σύμβαση με τον ανάδοχο υπογράφεται τις επόμενες μέρες.

Ιδιαιτέρως σημαντικό είναι και το έργο της κατασκευής του παραλίμνιου αγωγού της λίμνης του Μόρνου, που θα επιτρέψει την ασφαλή διάθεση των λυμάτων των οικισμών πέριξ της λίμνης αλλά και των φυλακών Μαλανδρίνου, συμβάλλοντας ταυτόχρονα στην ποιοτική αναβάθμιση του νερού της λίμνης του Μόρνου, που υδροδοτεί το Λεκανοπέδιο.

Για την ανάγκη κατασκευής αυτών των δύο έργων πεισματικά και ενίοτε μοναχικά επιχειρηματολογούσα από το 2004 που έχω την τιμή ως Βουλευτής Φωκίδας να παίρνω τον λόγο στη συζήτηση για τον προϋπολογισμό. Σήμερα δεν χρειάζεται να επιχειρηματολογήσω για την κατασκευή τους. Είμαι ιδιαίτερα χαρούμενος, επειδή εισέρχονται σε φάση υλοποίησης.

Το επόμενο στοίχημα είναι η ολοκλήρωση της κατασκευής τους, η συνέχισή τους που χρειάζεται αυτά να συνεχιστούν, και κυρίως η αξιοποίησή τους.

Περαιτέρω, προτεραιοποιείται η αποκατάσταση και ανάδειξη του παραδοσιακού ελαιώνα της Άμφισσας, που αποτελεί φυσική συνέχεια του αρχαιολογικού χώρου των Δελφών. Είδαμε την καταστροφή ως ευκαιρία αναβίωσης του τμήματος που καταστράφηκε από πυρκαγιά το προηγούμενο καλοκαίρι, ανάδειξης και αξιοποίησης του ελαιώνα ως σύνθετου πολιτιστικού και αγροτικού προϊόντος. Δημιουργούμε ειδικό φορέα διαχείρισης με συμμετοχή του δημόσιου τομέα, επιχειρήσεων, πανεπιστημίων και της αυτοδιοίκησης.

Κυρίες και κύριοι συνάδελφοι, η Κυβέρνηση υπήρξε συνεπής στις δεσμεύσεις της, τιμώντας την εμπιστοσύνη των πολιτών. Αξιοποιώντας το Βήμα αυτό θα ήθελα ως γραμματέας της Κοινοβουλευτικής Ομάδας της Νέας Δημοκρατίας να επισημάνω ότι οι Βουλευτές μας υπήρξαν και εξακολουθούν να είναι αρωγοί και συνδιαμορφωτές στο πολυσχιδές νομοθετικό έργο της Κυβέρνησης, στην επεξεργασία από το πρώτο στάδιο διαβούλευσης, τη συζήτηση και ψήφιση τριακοσίων ογδόντα τεσσάρων νομοθετημάτων που έχουν ψηφιστεί μέχρι σήμερα στην τρέχουσα κοινοβουλευτική περίοδο.

Για πρώτη φορά Βουλευτές κυβερνώντος κόμματος ψήφισαν νόμους που προβλέπουν μόνο θετικά μέτρα για τους πολίτες: μειώσεις φόρων και εισφορών, απαλλαγές από βάρη και όχι επιβαρύνσεις, ευκαιρίες και δυνατότητες ανάπτυξης.

Όπως διαπιστώσατε, στην ομιλία μου απέφυγα να μιλήσω για την Αξιωματική Αντιπολίτευση. Θα της αφιερώσω μόλις τρεις λέξεις: ασυνέπεια, τοξικότητα, ανικανότητα.

Με την πεποίθηση ότι έχουμε κατορθώσει πολλά, αλλά και την επίγνωση ότι υπάρχουν πολλά ακόμη που πρέπει να γίνουν, υπερψηφίζουμε τον προϋπολογισμό.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας τριάντα έξι μαθήτριες και μαθητές και τρεις συνοδοί εκπαιδευτικοί από το Γυμνάσιο Δερβενίου Κορινθίας (δεύτερο τμήμα).

Καλώς ήρθατε στη Βουλή.

(Χειροκροτήματα από όλες τις πτέρυγες της Βουλής)

Καλείται στο Βήμα ο Υπουργός Εσωτερικών κ. Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να ζητήσω την προσοχή σας στα θέματα του Υπουργείου Εσωτερικών -θα τελειώσω σχετικά γρήγορα με τα μεγέθη του προϋπολογισμού- γιατί το Υπουργείο Εσωτερικών είναι κατ’ εξοχήν το θεσμικό Υπουργείο και έχει ένα νόημα να δούμε και πώς πήγαν αυτά τα τριάμισι χρόνια, αλλά και να κάνουμε και συγκρίσεις, γιατί εδώ είναι πάρα πολύ ενδιαφέρουσες.

Σε σχέση με τα μεγέθη του προϋπολογισμού, η κατεύθυνση και κυρίως η εξέλιξη των μεγεθών του προϋπολογισμού σε ό,τι αφορά στο Υπουργείο Εσωτερικών νομίζω δίνει με αρκετή σαφήνεια τον τρόπο με τον οποίο κατευθύνθηκαν οι πολιτικές μας αυτό το διάστημα: 2.986.000.000 ευρώ το 2021, 3.238.000.000 ευρώ το 2022 και η πρόβλεψη του προϋπολογισμού 3.548.000.000 ευρώ για το 2023. Είναι σαφές ότι έχουμε μια αυξητική τάση των μεγεθών που δείχνει και την κατεύθυνση, τη σημασία και την προτεραιότητα που δίνει η Κυβέρνηση.

Τι είναι αυτά; Στην πραγματικότητα τα βασικά μεγέθη είναι μεταβιβάσεις στους ΟΤΑ. Εδώ το λέω αυτό γρήγορα για να τελειώσουμε με μια «μυθολογία» η οποία καλλιεργείται από την πλευρά της Αξιωματικής Αντιπολίτευσης ότι δήθεν δεν έχουμε ενισχύσει οικονομικά τους ΟΤΑ. Η αλήθεια είναι ότι αυτή η τριετία είναι μια τριετία σημαντικότατης οικονομικής ενίσχυσης της τοπικής αυτοδιοίκησης και οτιδήποτε άλλο δεν μπορεί να σταθεί.

Μιλώ συγκεκριμένα: 2.745 εκατομμύρια το 2021, 2.851 εκατομμύρια το 2022, 2.982 εκατομμύρια το 2023. Η αύξηση των ΚΑΠ το 2023 σε σχέση με το προηγούμενο στους ΟΤΑ Α΄ βαθμού ήταν 6,1% και 2,1% σε σχέση με τους ΟΤΑ Β΄ βαθμού, καμμία σχέση με την περίοδο της συρρίκνωσης που γνώρισαν επί ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

Αριθμοί, κύριε Χαρίτση. Η δυστυχία του να σε νικούν οι αριθμοί. Δεν μπορώ να κάνω γι’ αυτό πολλά. Δεν βελτιώνεται αυτό.

Θα πάω και στα υπόλοιπα όμως. Είναι πιο ωραία και θα σας αρέσουν ακόμη περισσότερο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μην κάνετε το λάθος να απαντάτε σε συνάδελφο. Απευθύνεστε στην Ολομέλεια.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μάλιστα, κύριε Πρόεδρε.

Σε σχέση δε με την αναπτυξιακή διάσταση του Υπουργείου Εσωτερικών, επίσης οι αριθμοί είναι εντυπωσιακοί. Μιλάμε για το πρόγραμμα δημοσίων επενδύσεων. Το πρόγραμμα δημοσίων επενδύσεων ήταν 172 εκατομμύρια το 2021, 310 εκατομμύρια το 2022, 333,128 εκατομμύρια το 2023. Και βέβαια εδώ περιλαμβάνονται σημαντικά ποσά του Ταμείου Ανάκαμψης ύψους 154 εκατομμυρίων.

Αυτά είναι τα οικονομικά μεγέθη που δείχνουν την πολιτική σημασία που αποδίδει η Κυβέρνησή μας στο Υπουργείο Εσωτερικών και την τοπική αυτοδιοίκηση. Περισσότερα για την τοπική αυτοδιοίκηση βεβαίως θα σας πει αναλυτικότερα ο κ. Πέτσας.

Έρχομαι όμως σε έναν μικρό απολογισμό και θα ήθελα εδώ να δούμε πρώτα το κανονιστικό πεδίο. Διότι το Υπουργείο Εσωτερικών είναι το κατ’ εξοχήν θεσμικό Υπουργείο. Κάνω μόνο τον κατάλογο των νομοθετικών πρωτοβουλιών αυτής της τριετίας.

Αναπτυξιακοί οργανισμοί, νέος εκλογικός νόμος για τη διευκόλυνση της άσκησης του εκλογικού δικαιώματος των κατοίκων εξωτερικού, νόμος για το ΑΣΕΠ, νόμος για τις οργανώσεις της Κοινωνίας των Πολιτών, νόμος για το λόμπινγκ, νόμος για τον εσωτερικό έλεγχο, νόμος για την ευρωπαϊκή πρωτοβουλία των πολιτών, καινούργιος νόμος για την αξιολόγηση, τη στοχοθεσία και το κοινό πλαίσιο αξιολόγησης, νόμος για την τηλεργασία, ένα ερανιστικό νομοσχέδιο, νόμος για τα ζώα συντροφιάς, νόμος για τη δημοτική αστυνομία. Αυτός είναι ο κανονιστικός απολογισμός.

Τώρα θα σας βάλω δίπλα τι έκανε ο ΣΥΡΙΖΑ. Εσείς είστε αριστεροί άνθρωποι, έρχεστε και στο αστικό κράτος, θέλετε να το αλλάξετε, να κάνετε βαθιές τομές. Λέω τώρα. Έτσι λένε.

Προσέξτε. Για δε την Αριστερά, ιδεολογικά υπάρχει πολύ μεγάλη συζήτηση για το κράτος, είναι κεντρικό ζήτημα το κράτος. Για εμάς, επειδή είμαστε άνθρωποι της ελευθερίας, δεν πιστεύουμε τόσο πολύ σε αυτό όσο πιστεύουμε στον ρυθμιστικό του χαρακτήρα, να είναι λιτό, να είναι αποτελεσματικό, αυτά λέμε εμείς. Για εσάς το κράτος είναι μεγάλο πράγμα.

Εμείς που έχουμε αυτήν την αντίληψη για το κράτος κάναμε αυτά για το κράτος. Εσείς τεσσεράμισι χρόνια στο κράτος κάνατε τα εξής: Ψηφίσατε την καταστροφική απλή αναλογική για τους ΟΤΑ –κατηργήθη ευτυχώς, το καταργήσαμε αυτό…

**ΑΛΕΞΗΣ ΧΑΡΙΤΣΗΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα σας πω και για το Σ.τ.Ε.. Ήμουν σίγουρος γι’ αυτό. Θα περάσουμε πολύ ωραία με το Σ.τ.Ε., θα σας πω.

(Γέλωτες από την πτέρυγα της Νέας Δημοκρατίας)

Το επόμενο που κάνατε είναι ότι ψηφίσατε έναν νόμο για την αξιολόγηση. Δεύτερος που κατηργήθη, προτού εφαρμοστεί, δεν τον εφαρμόσατε ποτέ. Και το τρίτο που κάνατε είναι ότι ψηφίσατε έναν νόμο για την κινητικότητα, τον εφαρμόσατε πλημμελώς, και μόλις ψηφίσατε τον νόμο ψηφίσατε στα τέσσερα χρόνια και εκατό παρεκκλίσεις από τον νόμο.

Τρία νομοθετήματα σε τεσσεράμισι χρόνια, δεν εφαρμόσατε κανένα από τα τρία οι αριστεροί επαναστάτες και εμείς έχουμε μέχρι στιγμής αλλάξει το σύνολο της δημόσιας διοίκησης. Αυτή είναι η συντριπτική σύγκριση ανάμεσα σε εμάς και σε εσάς.

(Χειροκροτήματα από την πτέρυγα της Νέας Δημοκρατίας)

Οι αριθμοί επίσης συντριπτικοί. Και μένουν ακόμα κάποια τα οποία θα φτάσουμε να ψηφίσουμε πριν διαλυθεί η Βουλή: ο νόμος για την πολυεπίπεδη διακυβέρνηση, ο κώδικας διοικητικής διαδικασίας που έχουμε ετοιμάσει με το Ψηφιακής Διακυβέρνησης και ένα ακόμη ερανιστικό νομοσχέδιο και αν πάει και λίγο παρακάτω, μπορεί να προφτάσουμε και τον καινούργιο δημοσιοϋπαλληλικό κώδικα.

Ταυτόχρονα εκδώσαμε το προεδρικό διάταγμα με το νέο προσοντολόγιο, το οποίο ήταν από το 2002 και βεβαίως, βρίσκεται στο Συμβούλιο της Επικρατείας για επεξεργασία το προεδρικό διάταγμα για την τηλεργασία.

Όχι μόνο αυτό. Αλλάξαμε τον τρόπο εισαγωγής στη Σχολή Δημόσιας Διοίκησης. Τον κάναμε πολύ πιο απαιτητικό, βάλαμε τη βάση του έξι. Έχουμε εφαρμόσει σε συνεργασία με τη «MICROSOFT» ένα πρόγραμμα εκπαίδευσης σε ψηφιακές δεξιότητες των δημοσίων υπαλλήλων. Εκπαιδεύουμε στο Εθνικό Κέντρο Δημόσιας Διοίκησης εσωτερικούς ελεγκτές και τους καινούργιους στον θεσμό των Συμβούλων Ακεραιότητας, έχουμε ενισχύσει τις διεθνείς μας συνεργασίες και στις 17 Δεκεμβρίου ξεκινά ο καινούργιος θεσμός των επιτελικών στελεχών.

Θα έρθω τώρα στο αγαπημένο σας, διότι σε τελευταία ανάλυση πρέπει κανείς να δει τη στρατηγική πίσω από αυτές τις ρυθμίσεις. Η στρατηγική πίσω από αυτές τις ρυθμίσεις είναι κυρίως μία: η ανατροπή του εξισωτισμού στη δημόσια διοίκηση, προκειμένου η δημόσια διοίκηση να γίνει αποτελεσματική και να μπορεί να παρέχει υπηρεσίες υψηλού επιπέδου στον πολίτη.

Τι είναι ο εξισωτισμός στη δημόσια διοίκηση; Δουλεύω λίγο, δουλεύω πολύ, θα πάρω τα ίδια χρήματα. Δουλεύω λίγο, δουλεύω πολύ, θα εξελιχθώ με τον ίδιο υπηρεσιακό τρόπο. Δουλεύω λίγο, δουλεύω πολύ, κανείς δεν θα μου το αναγνωρίσει. Αυτή είναι η καταθλιπτική επιρροή των ιδεών της Αριστεράς στη δημόσια διοίκηση που την καθήλωσε για χρόνια.

Και τι είναι αυτό το οποίο αλλάζει τώρα; Εισήχθη το μπόνους παραγωγικότητας, εισήχθη η αξιολόγηση με βάση τις δεξιότητες. Αυτό διαμορφώνει ένα καινούργιο τοπίο, ένα καινούργιο τοπίο λειτουργίας, ένα καινούργιο περιβάλλον.

Θέλω να σας πω και κάτι ακόμα για το οποίο είμαι υπερήφανος. Εσείς δεν είστε σε αυτή τη γραμμή, είμαστε και εδώ σε άλλο σημείο. Είμαι περήφανος, γιατί κοιτώντας την εξέλιξη του προσωπικού -μιλώ για τους αριθμούς-, τα καταφέραμε όλα αυτά, τηρώντας ευλαβικά τον κανόνα του ένα προς ένα και βάζοντας αυτοδέσμευση για πρώτη φορά μέσω του υπουργικού συμβουλίου σε μείωση του έκτακτου προσωπικού κατά 10% πέρυσι και ακόμα άλλο 10% θα κάνουμε φέτος. Τι σημαίνει αυτό;

Κάνουμε πολύ περισσότερα, τηρώντας τις δεσμεύσεις, με ανθρώπους οι οποίοι πλέον κινητοποιούνται, εργάζονται και είναι πολύ αποτελεσματικότεροι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Έχω δύο λεπτά, κύριε Πρόεδρε, για να ολοκληρώσω;

**ΠΡΟΕΔΡΕΥΩΝ (Νικήτας Κακλαμάνης):** Ναι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ.

Κοιτάζοντας δε την εξέλιξη, θα σας πω τι νοσταλγείτε και θα σας πω τι υλοποιούμε. Προσωπικό 31 Δεκεμβρίου 2009 στο δημόσιο τομέα, εννιακόσιες είκοσι μία χιλιάδες διακόσιοι τέσσερις. Μετά πτώχευσε η χώρα. Το 2022 εξακόσιες εξήντα δύο χιλιάδες πεντακόσιοι ογδόντα τρεις.

Αυτή η διαφορά, η συντριπτική διαφορά, υφίσταται, ενώ ταυτόχρονα αυτοί οι εργαζόμενοι κάνουν πολύ περισσότερα πράγματα.

Μισή κουβέντα για κάτι το οποίο αναδεικνύεται εντόνως τελευταία και θεωρείτε ότι είναι μεγάλο προνομιακό πεδίο για εσάς, τα ζητήματα της διαφοράς. Αγαπημένο σας θέμα. Θεωρείτε ότι κάτι μπορείτε να κερδίσετε από εκεί.

Πάμε να δούμε συγκεκριμένα. Νομοθετήσαμε το Εθνικό Σύστημα Ακεραιότητος. Νομοθετήσαμε τον Σύμβουλο Ακεραιότητος. Φτιάχτηκε η Εθνική Αρχή Διαφάνειας. Έχουν βγει κώδικες δεοντολογίας. Επομένως υπάρχουν συγκεκριμένες ενέργειες μέσα από τις οποίες συστηματικά δρούμε για να αντιμετωπίσουμε τα ζητήματα διαφθοράς. Κυρίως ο νόμος για τον εσωτερικό έλεγχο, κυρίως η εκπαίδευση των εσωτερικών ελεγκτών πιστοποιημένα, κυρίως η ενεργοποίηση του εσωτερικού ελέγχου στις μονάδες εσωτερικού ελέγχου.

Φέρνει κανένα αποτέλεσμα αυτό; Να σας πω. Πήρατε τη χώρα και η χώρα κατρακύλησε στα χέρια σας δέκα μονάδες στους διεθνείς δείκτες διαφθοράς, στα χέρια σας. Πήραμε τη χώρα, εκεί που βρισκόταν, και την έχουμε ανεβάσει δεκατρείς θέσεις πάνω στον δείκτη διαφθοράς.

Αλλά εσείς θεωρείτε ότι επειδή κάνετε αυτές τις ωραίες, γενικές συζητήσεις έτσι γίνεται η δουλειά. Η απάντηση είναι «όχι». Δεν γίνεται έτσι η δουλειά. Εδώ λοιπόν ένα ακόμα γράφημα, το οποίο θα καταθέσω. Εμπιστοσύνη στη δημόσια διοίκηση. Κοιτάξτε λίγο, είναι ο ΟΟΣΑ αυτός. Εδώ λοιπόν βλέπετε ότι στο 2014 η χώρα έχει ανέβει αρκετά. Και πού κατακρημνίζεται; Μαντέψτε. Το 2015. Και πού μένει γκρεμισμένη; Μέχρι το 2019. Και πού ξανανεβαίνει, περισσότερο κι από την προηγούμενη φορά; Στα χρόνια της δικής μας διακυβέρνησης οι πολίτες ανακτούν την εμπιστοσύνη στη δημόσια διοίκηση. Θα το καταθέσω στα Πρακτικά.

**ΠΡΟΕΔΡΕΥΩΝ (Νικήτας Κακλαμάνης):** Και σιγά-σιγά κλείστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τελειώνω, κύριε Πρόεδρε, δείχνοντας και αυτό το γράφημα. Διότι σε σχέση με την εμπιστοσύνη στη δημόσια διοίκηση το 2022 οι Έλληνες -μελέτη του ΟΟΣΑ- έχουν εμπιστοσύνη στη δημόσια διοίκηση περισσότερη απ’ ό,τι έχουν οι Βρετανοί στη δική τους, οι Ισπανοί στη δική τους, οι Ιταλοί στη δική τους και είμαστε 0,1 μονάδα κάτω από την εμπιστοσύνη που έχουν οι Αμερικανοί στη δική τους δημόσια διοίκηση.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνω, λέγοντας το εξής. Σε εμάς για ηθικά ζητήματα δεν θα κουνάτε το δάχτυλο, γιατί και υπάρχουν τα συγκεκριμένα δεδομένα, οι συγκεκριμένες ενέργειες, η συγκεκριμένη συστηματική και εργώδης προσπάθεια για να αντιμετωπίσουμε τα ζητήματα διαφθοράς, αλλά γιατί κυρίως ο Αρχηγός μας, ο Πρόεδρός μας, έχει μια διαφορετική στάση από εσάς για τα ζητήματα αυτά.

(Γέλωτες από την πτέρυγα του ΣΥΡΙΖΑ)

Χαίρομαι που τον επευφημείτε. Θα έπρεπε. Αλλά δεν ακολουθείτε, παρά τις επευφημίες, το παράδειγμά του. Γιατί; Διότι εάν το ακολουθούσατε αυτό το παράδειγμα, θα έπρεπε κάθε φορά που βλέπετε επιλήψιμη συμπεριφορά, που μπορεί να υπάρξει παντού, να ενεργείτε όπως αυτό, να αποπέμπετε αυτόν που έχει κάνει κάτι κακό.

Δεν είναι η περίπτωσή σας. Σας θυμίζω ότι έχετε δύο πρώην Υπουργούς σας κατηγορούμενους στο ειδικό δικαστήριο, για τους οποίους δεν έχετε πάρει την παραμικρή απόσταση. Άρα δεν έχετε κανένα ηθικό πλεονέκτημα.

(Χειροκροτήματα από την πτέρυγα της Νέας Δημοκρατίας)

Τελειώνω, κύριε Πρόεδρε, λέγοντας το εξής. Είναι η τελική μου φράση. Η διοικητική μεταρρύθμιση απαιτεί προφανώς βάθος χρόνου για να υλοποιηθεί. Το κράτος είναι μεγάλο καράβι, έχει σύνθετες και πολλές δράσεις προκειμένου να αλλάξει και κυρίως να ηττηθεί ο εξισωτισμός.

Γι’ αυτό, κυρίες και κύριοι συνάδελφοι, είναι απαραίτητα άλλα τέσσερα χρόνια στον Κυριάκο Μητσοτάκη, για να υλοποιήσουμε το έργο το οποίο έχουμε ξεκινήσει. Τέσσερα ακόμα χρόνια!

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Σκουρλέτη.

Θα κάνει χρήση ο κ. Σκουρλέτης του δικαιώματος που έχει ως κοινοβουλευτικός για μια σύντομη παρέμβαση, προφανώς προς τον κ. Βορίδη. Μετά θα πάμε ως εξής: Είναι η κ. Καφαντάρη, ο κ. Μαραβέγιας, η κ. Μπακογιάννη, εκτός αν ως πολύ ευγενής και ιππότης ο κ. Μαραβέγιας δώσει τη θέση του στην κ. Μπακογιάννη και θα ακολουθήσει ο ίδιος μετά.

Εγώ σας ζητώ, επειδή εγώ έχω ενημερωθεί και ξέρω γιατί δεν μπορεί να είναι αύριο να μιλήσει, να παρεμβάλλω τον επί σαράντα χρόνια συνάδελφό μας σε αυτό το Κοινοβούλιο κ. Τραγάκη, που νομίζω ότι του αξίζει να κάνουμε αυτήν την εξαίρεση για αυτόν τον συνάδελφο. Μετά ακολουθεί ο κ. Δένδιας και συνεχίζουμε με τον κατάλογο.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Βορίδη, μιλήσατε πριν για την εμπιστοσύνη των πολιτών προς τη δημόσια διοίκηση, η οποία έχει αυξηθεί στις μέρες διακυβέρνησής σας. Βεβαίως μια άλλη εμπιστοσύνη, σύμφωνα με αυτές τις δημοσκοπήσεις που εσείς επικαλείστε πολύ συχνά, των πολιτών απέναντι στον Πρωθυπουργό σε σχέση με το θέμα των παρακολουθήσεων δίνει αποτελέσματα που είναι να ντρέπεστε! Αυτή είναι η πραγματικότητα.

Επικαλεστήκατε το παράδειγμα της Μεγάλης Βρετανίας. Στη Μεγάλη Βρετανία έκανε πέντε κορωνοπάρτι ο άνθρωπος και έφυγε. Εσείς, πέρα από τις βόλτες που κάνατε την εποχή του κορωνοϊού, εδώ παρακολουθείτε τους πάντες. Και ποια είναι η στάση σας; Φυγή. Δεν αναφέρομαι σε εσάς, αναφέρομαι στον κύριο Πρωθυπουργό. Περιμένουμε ακόμη τις απαντήσεις και απαντήσεις δεν έρχονται.

Ωστόσο να μιλήσουμε λίγο για τα θέματα του Υπουργείου Εσωτερικών. Είπατε στα δεκαπέντε λεπτά ότι θα πείτε κάτι για αυτή την απόφαση του Συμβουλίου της Επικρατείας. Δεν το θυμηθήκατε. Φαντάζομαι ότι είχατε πάρα πολλά να πείτε.

Στον ηθικό αυτουργό, πριν τον κ. Θεοδωρικάκο, της νόθευσης της λαϊκής εντολής, τον ρώτησα και απάντηση δεν πήρα. Κατάλαβα ότι δεν έχει κατανοήσει ποια είναι η απόφαση. Εσείς όμως ως έγκριτος νομικός φαντάζομαι ότι αισθάνεστε την ανάγκη να πείτε τι θα κάνετε για να συμμορφωθείτε με τη σαφέστατη τελική απόφαση του Συμβουλίου της Επικρατείας, που λέει ότι ήταν αντισυνταγματικές οι παρεμβάσεις Θεοδωρικάκου. Αυτό δεν αλλάζει. Κάτι πρέπει να κάνετε.

Όπως ταυτόχρονα πρέπει κάτι να κάνετε σε σχέση και με τα θέματα που σας έχει υποδείξει το Ελεγκτικό Συνέδριο στη μείζονα ολομέλεια για τους αναπτυξιακούς οργανισμούς. Διότι εσείς εδώ πέρα τώρα έχετε ανοίξει την εξής κερκόπορτα: Θέλετε να κάνετε προσλήψεις στο όνομα των ΟΤΑ, όχι στους ΟΤΑ απευθείας, αλλά χωρίς τα κριτήρια του ΑΣΕΠ στους αναπτυξιακούς οργανισμούς. Κι αυτό πάλι είναι αντισυνταγματικό. Δεν μπορούμε να υποκαταστήσουμε τους ΟΤΑ από τους αναπτυξιακούς οργανισμούς.

Και επειδή είπατε και πολλά νούμερα, αναφερθήκατε σε πάρα πολλά νούμερα σε σχέση με την τοπική αυτοδιοίκηση. Είδα ότι η πρόβλεψη σε σχέση με το ενεργειακό κόστος που θα έχουν οι δήμοι για το 2023 είναι μηδέν, όταν στις αρχές Δεκεμβρίου η ΚΕΔΕ, η προσφιλής στον χώρο σας ΚΕΔΕ, είπε ότι καταρρέουν οι ΔΕΥΑ! Σκέφτεστε να προχωρήσετε στην καθιέρωση ενός ειδικού τιμολογίου, τουλάχιστον για την περίοδο αυτής της ενεργειακής κρίσης; Ή τελικά είναι άλλη μια ευκαιρία κάποιες ΔΕΥΑ να χρεοκοπήσουν και να τις ιδιωτικοποιήσετε;

Διότι εσείς το μόνο που έχετε στο μυαλό σας είναι να καθιερώσετε το μοντέλο του δήμου - ανώνυμης εταιρείας, που όλα τα δίνουμε outsourcing. Αν αυτή είναι στήριξη των δήμων, δεν έχει καμμία σχέση με την τοπική αυτοδιοίκηση. Έχει απόλυτη σχέση με τη δικιά σας νεοφιλελεύθερη άποψη για αυτά τα ζητήματα.

Βλέπω σπουδή όμως σε σχέση με τη δημοτική αστυνομία, τη δημοτική αστυνομία την οποία εξοπλίζετε προσπαθώντας να της δώσετε κι έναν άλλο χαρακτήρα, αυτόν που ταιριάζει στην αντίληψή σας σε σχέση με τα ζητήματα της καταστολής κ.λπ.. Αλλά εδώ δημιουργείται και μια άλλη ταχύτητα δημοσίων υπαλλήλων, οι οποίοι δεν θα ελέγχονται από τον δήμο. Σας το είπε η ΚΕΔΕ προχθές στο νομοσχέδιο σας είπε: «Αλλάξτε το». Την αγνοήσατε.

Και τελειώνω, ειλικρινώς, κύριε Πρόεδρε, για να σας θυμίσω ότι εσείς ήσασταν από τις δυνάμεις που κόψατε κατά 60% τους ΚΑΠ στην αυτοδιοίκηση. Αλλά μετά από οκτώ χρόνια, επί των ημερών του ΣΥΡΙΖΑ, άρχισε μια αργή, αλλά σταθερή αύξηση. Θυμίζω το πρόγραμμα «Αξία». Ρωτήστε τους δημάρχους τι σημαίνει πρόγραμμα «ΑΚΣΙΑ» σε σχέση με τις ληξιπρόθεσμες οφειλές, τις έκτακτες εισφορές τα προγράμματα «ΦΙΛΟΔΗΜΟΣ» Ι και ΙΙ. Αυτά είναι πάρα πολύ γνωστά και ήταν μια άνοιξη στον χώρο της αυτοδιοίκησης και όχι «άλλα λόγια ν’ αγαπιόμαστε», σαν κι αυτά που ακούσαμε αυτή τη στιγμή από εσάς.

Το τελευταίο είναι, γιατί αποκλείετε την τοπική αυτοδιοίκηση από το Ταμείο Ανάκαμψης; Γιατί δεν συμμετείχε η τοπική αυτοδιοίκηση…

**ΠΡΟΕΔΡΕΥΩΝ (Νικήτας Κακλαμάνης):** Όχι επερώτηση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έχετε δίκιο, κύριε Πρόεδρε. Σταματώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κύριε Βορίδη, έχετε τον λόγο για πέντε λεπτά να απαντήσετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κατ’ αρχάς, εγώ δεν επικαλέστηκα καμμία δημοσκόπηση. Επικαλέστηκα μια μελέτη του ΟΟΣΑ. Και φαντάζομαι ότι καταλαβαίνουμε τη διαφορά μεταξύ δημοσκόπησης και μελέτης του ΟΟΣΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Στην τηλεόραση να το κάνετε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τώρα δεν είμαι στην τηλεόραση. Σας κατέθεσα συγκεκριμένα χαρτιά. Θέλετε να πάμε στην τηλεόραση να συζητήσουμε για τις δημοσκοπήσεις; Πάμε στην τηλεόραση να συζητήσουμε για τις δημοσκοπήσεις. Όμως, εδώ τα πράγματα είναι συγκεκριμένα και μίλησα για την εμπιστοσύνη στη δημόσια διοίκηση.

Μου λέτε για την απόφαση του Σ.τ.Ε.. Η αλήθεια είναι, κύριε Σκουρλέτη, ότι η απόφαση του Σ.τ.Ε. έχει δημιουργήσει πολύ μεγάλη ανησυχία στους ΟΤΑ. Ξέρετε γιατί έχει δημιουργήσει ανησυχία; Έχετε σκεφτεί; Εκτός από το να εντοπίζετε την ανησυχία, ξέρετε γιατί έχει δημιουργήσει ανησυχία; Διότι ανησυχούν μήπως εφαρμοστεί το εκλογικό σας σύστημα. Γιατί ανησυχούν μήπως εφαρμοστούν αυτά που ορίζει ο δικός σας νόμος.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Βεβαίως. Λέω γιατί ανησυχούν οι δήμαρχοι. Και είναι ενδιαφέρον να ακούσουμε τη θέση σας, διότι έχει διακυμάνσεις, υφέσεις.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θα συμμορφωθείτε με την απόφαση;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάντοτε εμείς συμμορφωνόμαστε με τις αποφάσεις του Σ.τ.Ε..

Θα σας πρότεινα όμως, επειδή τα νομικά είναι ένα σύνθετο πράγμα, να μη σπεύδετε, λέω εγώ. Όμως ότι θα συμμορφωθούμε, σας λέω ότι θα συμμορφωθούμε απολύτως. Μη στεναχωριέστε καθόλου.

(Χειροκροτήματα από την πτέρυγα της Νέας Δημοκρατίας)

Ταυτόχρονα, όμως, να είμαστε συνεννοημένοι, θα διασφαλίσουμε την κυβερνησιμότητα των δήμων. Και τα δύο θα γίνουν.

Το μείζον, όμως, ποιο είναι; Είναι ότι το σύνολο των οργανισμών τοπικής αυτοδιοίκησης ανησυχεί και μας κάνει έντονες εκκλήσεις να βρούμε λύση για να μην εφαρμοστεί, αυτό που ψηφίσατε εσείς. Εσείς που με παρακινείτε τώρα.

**ΠΑΥΛΟΣ ΠΟΛΑΚΗΣ:** Είναι όλες οι αποφάσεις στον αέρα.

**ΠΡΟΕΔΡΕΥΩΝ (Νικήτας Κακλαμάνης):** Ηρεμία. Κύριε Υπουργέ, συνεχίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πολάκη, τα νομικά δεν ήταν ποτέ το δυνατό σας σημείο. Καμμία απόφαση δεν είναι στο αέρα, λόγω της αρχής της δικαιολογημένης εμπιστοσύνης που επικρατεί απολύτως στη διοίκηση.

Όμως τώρα διδασκαλία νομικών στον Πολάκη να μην κάνω, είναι και περιττό για μια σειρά από λόγους.

Άρα, λοιπόν, πάμε στα παρακάτω. Μου είπατε για τις προσλήψεις στους ΟΤΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θυμόσαστε που ήσασταν αντίθετος στον διαγωνισμό για την καθαριότητα;

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, τώρα τι θα κάνουμε; Θα φτάσουμε στο απόγευμα επειδή βρήκατε τον Βορίδη στη Βουλή; Σας άκουσε χωρίς να σας διακόψει. Ηρεμήστε. Δεν του κάνουμε λογοκρισία. Ό,τι θέλει θα απαντήσει.

Συνεχίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Προσλήψεις στους ΟΤΑ. Περιφερειακή αυτοδιοίκηση. Πόσους δώσατε στα τεσσερισήμισι χρόνια, εσείς που με εγκαλείται για τις προσλήψεις στους ΟΤΑ; Είναι μαγικός ο αριθμός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εννιάμισι χιλιάδες.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** ΟΤΑ Β΄ βαθμού είπα, περιφερειακή αυτοδιοίκηση. Πόσους δώσατε; Δώσατε είκοσι έναν. Πόσους δίνουμε εμείς στους ΟΤΑ Β΄ βαθμού; Χίλιους τετρακόσιους ογδόντα πέντε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εκτός μνημονίων και εντός μνημονίων.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τώρα αρχίζετε και την επίκληση του μνημονίου.

Πάμε να δούμε, γιατί κι αυτό δεν είναι ακριβές, όμως, διότι και αυτή η επίκληση είναι ψευδής. Γιατί είναι ψευδής; Διότι καλά θυμάστε, κύριε Σκουρλέτη, ότι στους ΟΤΑ Α΄ βαθμού δώσατε προσλήψεις. Έτσι δεν είναι; Σωστά; Σωστά.

Τι δώσατε; Δώσατε δέκα χιλιάδες διακόσιους σαράντα. Μάλιστα. Από αυτούς υποχρεωτικής εκπαίδευσης έξι χιλιάδες διακόσιους εννιά, ΔΕ δύο χιλιάδες οχτακόσιους σαράντα επτά.

Τι επιλέξατε, λοιπόν, να κάνετε; Θα σας πω τι κάναμε εμείς. Τι επιλέξατε να κάνετε; Να μην τους δώσετε μηχανικούς, να μην τους δώσετε οικονομολόγους, να μην τους δώσετε διοικητικούς, να μην τους δώσετε πληροφορικάριους για να κάνετε πολιτικό παιχνίδι με την 3Κ. Αυτό επιλέξατε να κάνετε. Και τι επιλέξαμε να κάνουμε εμείς;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πολιτικό παιχνίδι είναι το ΑΣΕΠ;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εμείς, λοιπόν, επιλέξαμε πρώτον, μια ισόρροπη κατανομή ανάμεσα στον Α΄ και Β΄ βαθμό -αυτή που σας είπα- και βέβαια να δώσουμε κατ’ εξοχήν δύο χιλιάδες επτακόσιους τριάντα δύο ΠΕ, εκ των οποίων το μεγαλύτερό τους κομμάτι ήταν μηχανικοί.

Γιατί, κύριε Σκουρλέτη, αυτή η διαφορά; Διότι εκφράζει τη διαφορά πολιτικής φιλοσοφίας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για τρεις χιλιάδες μηχανικούς είχε υπογράψει ο Χαρίτσης…

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε. Δεν ακούγεστε, κύριε Σκουρλέτη, δεν γράφονται αυτά που λέτε στα Πρακτικά. Αδίκως φωνάζετε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ποια είναι η διαφορά πολιτικής φιλοσοφίας; Ότι εσείς τους ΟΤΑ τους βλέπετε, προκειμένου μέσα από μόνιμες προσλήψεις να παρέχουν αυτήν την υπηρεσία καθαριότητας, ενώ εμείς τους ΟΤΑ τους βλέπουμε σαν αναπτυξιακά εργαλεία, προκειμένου να μπορέσουν να επιτελέσουν ένα ευρύτερο πολιτικό αναπτυξιακό έργο.

(Χειροκροτήματα από την πτέρυγα της Νέας Δημοκρατίας)

Αυτή λοιπόν είναι η πολιτική μας διαφορά που αποτυπώθηκε βέβαια και στις προσλήψεις.

Και επειδή μου είπατε και για τα ενεργειακά και κλείνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κλείνετε με αυτό, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Στα ενεργειακά -επιτρέψτε μου- έχουμε ήδη δώσει δύο πρόσθετες ΚΑΠ. Ήδη έχουμε δώσει δύο πρόσθετες ΚΑΠ και συνεχίζουμε να στηρίζουμε σε όλα τα επίπεδα. Και για τις ΔΕΥΑ θα βρεθεί η λύση, μια αρκετά σύνθετη νομική λύση, αλλά θα βρεθεί. Και σας λέω ότι κανένας ΟΤΑ δεν έχει μείνει σε όλη αυτή την περίοδο της κρίσης που είχε μέσα και τον κορωνοϊό που είχε και την ενεργειακή κρίση. Η τοπική αυτοδιοίκηση έχει ενισχυθεί και παίζει τον ρόλο της με τρόπο μοναδικό από αυτή την Κυβέρνηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία πενήντα τέσσερις μαθητές και μαθήτριες και τέσσερις εκπαιδευτικοί συνοδοί τους από το 21ο Γυμνάσιο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Χαρούλα Καφαντάρη. Μετά θα μιλήσει η κ. Μπακογιάννη, ο κ. Μαραβέγιας, ο κ. Τραγάκης, ο κ. Δένδιας. Κλείσαμε την πεντάδα.

Παρακαλώ, κυρία συνάδελφε, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Πράγματι, αλλιώς θα ήθελα να ξεκινήσω, αλλά μιας και συνεχίζω εδώ στο Βήμα μετά από τον Υπουργό, ήθελα δύο, τρία σημεία να πω σχετικά με την τοποθέτησή του.

Κύριε Βορίδη, φαίνεται ότι το φάντασμα της Αριστεράς πάντα σας κυνηγάει -να το πω έτσι- γιατί το αναφέρατε πολλές φορές στην ομιλία σας, μόνο που αυτή τη στιγμή έχετε απέναντί σας, σαν Κυβέρνηση Μητσοτάκη -δεν μιλώ ποτέ προσωπικά- τον δημοκρατικό προοδευτικό κόσμο της χώρας μας.

Με όλα αυτά τα οποία συμβαίνουν και εδώ κοινοβουλευτικά, το τελευταίο διάστημα φαίνεται και με τις διαδικασίες ψηφοφορίας πως η Αντιπολίτευση, η δημοκρατική προοδευτική Αντιπολίτευση είναι απέναντι σε ό,τι φέρνετε.

Το δεύτερο. Δύο σημεία. Αλλάξαμε τη δομή της δημόσιας διοίκησης. Πράγματι, σε αυτό κύριε Βορίδη συμφωνώ. Μόνο που η αλλαγή της δημόσιας διοίκησης είναι το να μπαίνουν ιδιώτες σε καίριες θέσεις στη δημόσια διοίκηση και σε διευθυντικές και σε οτιδήποτε άλλο.

Και όταν είπατε επί λέξη «υψηλού επιπέδου υπηρεσίες δημόσιας διοίκησης», θα σας ρωτήσω το εξής: Υψηλού επιπέδου δημόσιας διοίκησης υπηρεσίες είναι όταν η μία στις τρεις συντάξεις που βγαίνουν από τον ΕΦΚΑ είναι λάθος; Απαντήστε μου. Υψηλού επιπέδου υπηρεσίες; Είναι αυτή η νεοφιλελεύθερη ιδεοληψία σας για τον ιδιωτικό τομέα που αποτυπώνεται από παντού.

Είπατε και για τη διαφθορά κάποια πράγματα τώρα. Εντάξει, όσοι μας ακούν και όσοι σας άκουσαν καταλαβαίνουν, όχι προσωπικά, αλλά γενικότερα η κοινωνία η Ευρώπη τραντάζεται από όσα έχουν βγει, είτε με τα σκάνδαλα Πάτση είτε με την εξαγωγή διαφθοράς, το «Predator» στη Μαδαγασκάρη με υπογραφές από Υπουργεία Εξωτερικών, όπως εμφανίστηκε κ.λπ.. Άρα λοιπόν καλή είναι μια μεγαλύτερη σεμνότητα.

Και από την άλλη μεριά βέβαια, η απαρίθμηση του κυβερνητικού έργου και του Εσωτερικών αλλά και από προηγούμενο συνάδελφο της Νέας Δημοκρατίας που μιλούσε για τον νόμο, το τι κάνατε όλο αυτό το διάστημα, δείχνει πραγματικά ότι έχετε συνειδητοποιήσει ότι βρίσκεστε πλέον στην τελευταία περίοδο της κυβερνητικής σας θητείας ως Κυβέρνηση Μητσοτάκη.

Ακούμε σήμερα, λοιπόν, συζητάμε εδώ και δυο-τρεις μέρες τον τελευταίο προϋπολογισμό μιας ανάλγητης, αποτυχημένης Κυβέρνησης, της Κυβέρνησης Μητσοτάκη. Μιας Κυβέρνησης που επί τριάμισι χρόνια τώρα υλοποιεί το μνημόνιο Μητσοτάκη.

Διότι μνημόνιο Μητσοτάκη είναι η υποβάθμιση του δημόσιου τομέα, το ξεπούλημα της δημόσιας περιουσίας, ακόμα και φυσικών κοινωνικών πόρων, όπως είναι η ενέργεια και βέβαια, τώρα προσπαθείτε με διάφορους τρόπους, παρακάμπτοντας και το Σ.τ.Ε., να ξεπουλήσετε και το νερό.

Νομίζετε ότι με την ενέργεια ξεμπερδέψατε. Την ξεπουλήσατε. Ιδιωτικοποιήθηκε η ΔΕΗ επί Υπουργίας κ. Χατζηδάκη, ο οποίος έλεγε: Ο ελεύθερος ανταγωνισμός θα μειώσει τις τιμές. Και φτάσαμε σήμερα, που έχουμε φτάσει σε σχέση με τις τιμές του ηλεκτρικού, όταν ο κόσμος δεν μπορεί να πληρώσει λογαριασμούς, όταν ζει με έναντι, όχι μόνο για το ηλεκτρικό, αλλά φυσικά και για βασικά είδη διατροφής. Κάποιοι, βέβαια, θησαυρίζουν, πάροχοι, παραγωγοί και η Κυβέρνηση Μητσοτάκη δεν τους ακουμπάει. Τα ερωτηματικά και τα συμπεράσματα, νομίζω, τα καταλαβαίνει ο καθένας.

Μνημόνιο Μητσοτάκη σημαίνει υποβάθμιση της εργασίας και των εργασιακών δικαιωμάτων. Διάλυση συλλογικών συμβάσεων, υποβάθμιση ελεγκτικών μηχανισμών.

Μνημόνιο Μητσοτάκη σημαίνει κοροϊδία των συνταξιούχων. «Μην κάνετε προσφυγές. Θα πάρετε αναδρομικά». Τι έγινε;

Σημαίνει φόροι, φόροι, φόροι, καθώς είναι αποτυπωμένο στον προϋπολογισμό αυξημένα έσοδα από έμμεσους φόρους 6,7 δισεκατομμύρια ευρώ, με τα 4,1 δισεκατομμύρια ευρώ από ΦΠΑ.

Μνημόνιο Μητσοτάκη σημαίνει πρωτιά στη βενζίνη πανευρωπαϊκά. Το πρώτο εξάμηνο του 2022 πρώτοι στη χονδρεμπορική ηλεκτρικής ενέργειας, μείον 40% μείωση της αγοραστικής δύναμης για αποδοχές μέχρι 750 ευρώ, ασυλία στις τράπεζες και στους τραπεζίτες, μπόνους στους τραπεζίτες. Προχθές ψηφίστηκαν πάλι να συνεχιστούν τα μπόνους στην ιδιωτικοποιημένη από εσάς ΔΕΗ, η οποία αντί να στηρίξει το κομμάτι της ενέργειας για την κοινωνία -είναι ιδιωτική πλέον- ετοιμάζεται για επενδύσεις στη Ρουμανία.

Μνημόνιο Μητσοτάκη σημαίνει αδυναμία ή ηθελημένα μη επιβολή κανόνων στο τραπεζικό σύστημα και στους τραπεζίτες. Κονταροχτυπήθηκε ο κ. Σταϊκούρας αυτές τις μέρες με τις τράπεζες. Τι αποτέλεσμα είχε; Δεν μπορεί η Κυβέρνηση να επιβάλει μερικά πράγματα; Δεν μπορεί η Κυβέρνηση να νομοθετήσει; Μόνο ασυλίες τραπεζικών στελεχών μπορεί να κάνει αυτή η Κυβέρνηση, κάτι το οποίο έχει κάνει; Τι θα γίνει με αυτούς που χάνουν τα σπίτια τους; Τι θα γίνει με τους πλειστηριασμούς, σαράντα τέσσερις χιλιάδες μέχρι το τέλος του χρόνου; Τι θα γίνει με όλα αυτά; Σοβαρό ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και εδώ σημειώνω ότι στο Ταμείο Ανάκαμψης μόνο 1,3 εκατομμύριο ευρώ για τη στέγη, όταν χώρες της Ιβηρικής και Ισπανίας ξεπέρασαν και τα 2 δισεκατομμύρια ευρώ.

Λοιπόν Κυβέρνηση Μητσοτάκη, σημαίνει, όμως, και κάτι: Άριστα στην επικοινωνία και την προπαγάνδα των αρίστων, όπως θέλετε να λέγεστε. Την ίδια στιγμή προτελευταίοι στην Ευρωπαϊκή Ένωση στο κατά κεφαλήν ΑΕΠ. Κατά τα άλλα για εσάς στην Κυβέρνηση όλα πάνε καλά.

Όμως εσείς ακολουθείτε μια αντίστροφη πορεία στο παρελθόν αντί για το μέλλον. Και με το θέμα των παρακολουθήσεων και όλα αυτά, μας οδηγείτε στο παρελθόν, πενήντα χρόνια πίσω, να μην πω μετεμφυλιακό κράτος κ.λπ..

Μυρίζουμε, λέει, όμως ανάπτυξη. Ανάπτυξη έρχεται από παντού. Μόνο που, αγαπητοί της Νέας Δημοκρατίας, μυρίζουμε αιθαλομίχλη. Αρχίζουμε να μυρίζουμε αιθαλομίχλη, γιατί μας οδηγείτε, οδηγείτε την πλειοψηφία του λαού στην ενεργειακή φτώχεια που έζησε το 2012 με το 2015.

Πάντα, βέβαια, για την Κυβέρνηση Μητσοτάκη φταίνε οι άλλοι, η πανδημία, η ενεργειακή κρίση, ο πόλεμος. Όχι ότι δεν επιβάρυνε. Αυτό το λέμε. Αύξηση των τροφίμων, των τιμών κ.λπ..

Εσείς μέχρι και Υπουργείο ιδρύσατε, το Κλιματικής Κρίσης, για να καλύψετε την παταγώδη ανεπάρκειά σας να διαχειριστείτε φυσικές καταστροφές, οι οποίες οξύνονται και λόγω κλιματικής αλλαγής. Κάνατε Υπουργείο κέλυφος, κάλυμμα, το οποίο μέχρι στιγμής άλλο από επικοινωνία, διεθνή και εγχώρια, δημόσιες σχέσεις κ.λπ., δεν έχουμε δει τίποτα άλλο να γίνεται.

Μοιράζετε επιδόματα. Καλώς και τα 250 ευρώ. Και 1 ευρώ βοηθάει. Καλώς και το ψηφίσαμε για τους αστυνομικούς και τους λιμενικούς, αλλά αφήστε και τις άλλες ομάδες, που τους χειροκροτούσατε κάποτε, γιατρούς, δημοτικούς υπαλλήλους καθαριότητας, εκπαιδευτικούς. Μην ξεχνάτε και τους στρατιωτικούς. Για δε την Πυροσβεστική, αυτό που είπε προχθές ο αρμόδιος Υφυπουργός, θα ρωτήσω: Δεσμεύεστε να δώσετε τα οφειλόμενα σε υπερωρίες, σε νυχτερινά, σε ρεπό, που είναι εκατομμύρια, στους πυροσβέστες;

**ΠΡΟΕΔΡΕΥΩΝ (Νικήτας Κακλαμάνης):** Ελάτε, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ερώτημα: Τι μέτρα παίρνετε και πώς αποτυπώνεται από τον προϋπολογισμό που κατατέθηκε η πορεία υλοποίησης, ομογενοποίησης του Πυροσβεστικού Σώματος; Τι προβλέπεται γι’ αυτά;

Επειδή τελειώνει ο χρόνος μου…

**ΠΡΟΕΔΡΕΥΩΝ (Νικήτας Κακλαμάνης):** Έχει τελειώσει ο χρόνος σας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριοι της Κυβέρνησης, κύριοι της Νέας Δημοκρατίας, πράγματι μια δημοκρατική, προοδευτική κυβέρνηση έρχεται. Θα ανατρέψει την πολιτική σας. Θα ανατρέψει τα μνημόνια Μητσοτάκη. Και πράγματι, όπως έχει μάθει πάντα ο προοδευτικός, δημοκρατικός χώρος και η αριστερά, κύριε Βορίδη -που αναφέρεστε συνέχεια-, να αναλαμβάνει τα δύσκολα. Γιατί όπως 2015-2019 βγάλαμε τη χώρα από τα μνημόνια -εσείς μας βάλατε, Νέα Δημοκρατία και ΠΑΣΟΚ-, έτσι και τώρα ο δημοκρατικός, προοδευτικός κόσμος θα σώσει την πατρίδα και θα πάμε σε ένα φωτεινό μέλλον που μας αξίζει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρία Μπακογιάννη, θα μιλήσετε από το Βήμα;

**ΘΕΟΔΩΡΑ ΜΠΑΚΟΓΙΑΝΝΗ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Μέχρι να έρθει η κ. Μπακογιάννη, επειδή έτυχε και προήδρευα και το ακούω συνεχώς να το λένε οι συνάδελφοι του ΣΥΡΙΖΑ, για μεν τους άνδρες της Πυροσβεστικής ήταν σαφής ο Υφυπουργός. Έχουν διασφαλιστεί τα 8 εκατομμύρια ευρώ. Δεν χρειάζεται να έρθει τροπολογία στη Βουλή, γιατί θα δοθούν υπό τη μορφή εξόδων κινήσεως. Άρα μην το λέτε και το ξαναλέτε.

Αν δεν κάνω λάθος, και για τους στρατιωτικούς ο κ. Παναγιωτόπουλος είπε ότι έχουν διασφαλιστεί 25 εκατομμύρια ευρώ, προκειμένου να δοθούν με τον ίδιο τρόπο. Επειδή ακούω από χθες, ό,τι ώρα προεδρεύω, να λέγεται τι θα γίνει με τους στρατιωτικούς, τι θα γίνει με τους πυροσβέστες.

Κυρία Μπακογιάννη, ορίστε, έχετε τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετά από πολλά χρόνια στη Βουλή των Ελλήνων δεν είχα την αφέλεια να πιστεύω ότι θα κάνουμε μία συζήτηση του προϋπολογισμού, πόσο μάλλον στην αρχή της προεκλογικής περιόδου, με κάποια επιχειρήματα, για να μπορέσουμε τουλάχιστον να συμφωνήσουμε σε κάποια θέματα. Εν πάση περιπτώσει, ακούγονται σε αυτή την Αίθουσα πράγματα τα οποία αγγίζουν το όριο του παραλογισμού ή τόσο μεγάλης άγνοιας που είναι ανησυχητική.

Κυρίες και κύριοι συνάδελφοι, δεν υπάρχει ένας καινούργιος φόρος ο οποίος να έχει μπει επί Κυβερνήσεως Κυριάκου Μητσοτάκη. Ένας!

(Χειροκροτήματα από την πτέρυγα της Νέας Δημοκρατίας)

Δεν μπορεί να ακούγεται εδώ μέσα «φόροι, φόροι, φόροι». Δεν μπορεί. Δεν μπορεί αυτό το ψέμα να το λέτε και να το ξαναλέτε.

Και πού βασίζεται; Έχουμε, λέει, αυξημένα φορολογικά έσοδα. Ναι, βέβαια, έχουμε και είμαστε υπερήφανοι για αυτό. Γιατί; Διότι πατάξαμε τη φοροδιαφυγή πολύ περισσότερο από ό,τι μπορέσατε να το κάνετε εσείς και διότι η ανάπτυξη φέρνει περισσότερα φορολογικά έσοδα.

(Χειροκροτήματα από την πτέρυγα της Νέας Δημοκρατίας)

Αυτή είναι η απλή αλήθεια. Αυτό το μαθαίνει κανείς στην πρώτη τάξη του πανεπιστημίου. Στην πρώτη, δεν χρειάζεται να τελειώσει το πανεπιστήμιο για να το μάθει.

Άρα, κυρίες και κύριοι συνάδελφοι, να δούμε πού μπορούμε τουλάχιστον να συμφωνήσουμε. Στα μετρήσιμα αποτελέσματα.

Συμφωνούμε ότι έχουμε τον πρώτο προϋπολογισμό εκτός μνημονιακής επιτήρησης και ενισχυμένης εποπτείας; Φαντάζομαι, ναι.

Συμφωνούμε, ακούστηκε από κανέναν από εσάς, ότι αυτό είναι ένα επίτευγμα όλου του ελληνικού λαού και βασίζεται, πράγματι, στις θυσίες και είναι ένα μεγάλο κεκτημένο του λαού μας; Κανείς δεν το είπε.

Η Ελλάδα κατάφερε να αναβαθμιστεί έντεκα φορές στην αξιοπιστία της οικονομίας της, πλησιάζοντας πλέον μια ανάσα από την επενδυτική βαθμίδα. Όλα αυτά μέσα σε τρία ταραχώδη χρόνια, που φαντάζομαι ότι εκεί μπορούμε να συμφωνήσουμε. Έγινε πόλος σημαντικών επενδύσεων, στην ενέργεια, στις υποδομές, στον τουρισμό, στην τεχνολογία.

Μεταρρυθμίσουμε και εκσυγχρονίζουμε το ψηφιακό κράτος, την εργασία, την υγεία, το κοινωνικό κράτος, τα ανθρώπινα δικαιώματα, την παιδεία. Ο προϋπολογισμός που εσείς χαρακτηρίζετε θλιβερό και άδικο, για τους Έλληνες πολίτες, είναι ένα βήμα μπροστά, είναι μια ανάσα, έχει οικονομικό, αναπτυξιακό, κοινωνικό και μεταρρυθμιστικό πρόσημο.

Περιλαμβάνει έργα, κυρίες και κύριοι συνάδελφοι, 11,9 δισεκατομμυρίων ευρώ, ποσό που είναι το 5,3% του ΑΕΠ της χώρας. Είναι έργα που αναβαθμίζουν τις υποδομές, την αναπτυξιακή προοπτική, την οικονομική και κοινωνική λειτουργικότητα της χώρας.

Για εμάς στην Κρήτη, παραδείγματος χάριν, για πρώτη φορά ο ΒΟΑΚ θα γίνει πραγματικότητα, το μεγαλύτερο έργο που έχει δει ποτέ η Κρήτη. Μέσα σε μια τετραετία αυξήθηκαν οι μισθοί, αυξήθηκαν οι συντάξεις, μειώθηκε η ανεργία 11% και ο ρυθμός οικονομικής μεγέθυνσης το 2022 φθάνει το 5,6%.

Το δημόσιο χρέος μειώνεται. Επί των ημερών σας ήταν 186%. Σήμερα είναι 159% του ΑΕΠ. Είναι η μεγαλύτερη μείωση χρέους επί του ΑΕΠ σε ολόκληρο τον κόσμο. Μπορούμε να συμφωνήσουμε σε αυτά τα στοιχεία; Μπορείτε να αφήσετε τον «τραμπισμό» σας στην άκρη για ένα λεπτό και να συμφωνήσουμε ότι η Ελλάδα πήγε μπροστά τα τρία τελευταία χρόνια; «Όχι», θα μου πείτε. Το ζήτημα είναι ιδεολογικό, Αντιπολίτευση είστε. Καλά κάνετε.

Προσέξτε, όμως, κυρίες και κύριοι συνάδελφοι του ΣΥΡΙΖΑ, με το να καλλιεργείτε συνεχώς την εντύπωση ότι η Ελλάδα είναι μια κατεστραμμένη χώρα και άρα, εάν επρόκειτο ποτέ να πάρετε τη διακυβέρνηση, θα έχετε κληρονομήσει καμένη γη, το μόνο που ουσιαστικά λέτε στους Έλληνες είναι ότι, αν έρθετε εσείς, θα πάρετε μέτρα, θα βάλετε ξανά φόρους και θα βάλετε στους Έλληνες πάλι μια δύσκολη οικονομική κατάσταση.

(Χειροκροτήματα από την πτέρυγα της Νέας Δημοκρατίας)

Άρα προσέξτε πόσο καταστροφολογείτε κάθε φορά!

Κλείνοντας, επιτρέψτε μου να σταθώ στα θέματα εξωτερικής πολιτικής. Θα ανέβει μετά ο Υπουργός των Εξωτερικών και θα κάνει την ανάλυση εξωτερικής πολιτικής. Εμένα με ενδιαφέρει το πολιτικό κομμάτι αυτή τη στιγμή. Οι γεωπολιτικές ανακατατάξεις που γίνονται τον τελευταίο χρόνο είναι αναμφισβήτητα οι μεγαλύτερες που έχουν γίνει από τον Β΄ Παγκόσμιο Πόλεμο. Για πρώτη φορά, η Ευρώπη βρίσκεται ξανά σε πόλεμο, αντιμετωπίζει το φάσμα της υβριδικής επίθεσης, της ενεργειακής κρίσης από την ανατολική Μεσόγειο μέχρι την ανατολική Ευρώπη, από τη Λιβύη, τη Συρία μέχρι την Ουκρανία. Δεν υπάρχει κανένα θέμα σήμερα που να μην είναι ανοιχτό, να μη γίνονται είτε άμεσες πολεμικές συρράξεις και εμφύλιοι είτε συγκρούσεις μέσω τρίτων.

«Υπάρχουν δεκαετίες στις οποίες δεν συμβαίνει τίποτα και υπάρχουν εβδομάδες στις οποίες συμβαίνουν δεκαετίες», έλεγε ο Λένιν. Τέτοιες εβδομάδες βιώνουμε αυτή τη στιγμή. Η Ελλάδα βρίσκεται αντιμέτωπη με ένα τελείως διαφορετικό σκηνικό στην άσκηση της εξωτερικής της πολιτικής. Έχουμε απέναντι μια Τουρκία η οποία ποτέ στη διάρκεια των τελευταίων σαράντα ετών δεν είχε εκδηλώσει με τόσο έντονο τρόπο τον αναθεωρητισμό της.

Μέσα σε αυτό το περιβάλλον, εμείς καλούμαστε να προσδιορίσουμε τις εθνικές μας προτεραιότητες. Η πρώτη, στην οποία φαντάζομαι ότι όλοι είμαστε σύμφωνοι, είναι η υπεράσπιση της εθνικής κυριαρχίας και των κυριαρχικών μας δικαιωμάτων. Η δεύτερη, που, από ό,τι αντιλαμβάνομαι και από τον ΣΥΡΙΖΑ, είμαστε σύμφωνοι, είναι ότι με την Τουρκία πρέπει να βρεθεί ένας τρόπος, ένα σημείο επαφής να συμφωνήσουμε κατά πάσα πιθανότητα ότι διαφωνούμε και να συμφωνήσουμε το πλαίσιο μέσα στο οποίο θα μπορούσαμε να λύσουμε αυτές τις διαφορές, κατά πάσα πιθανότητα πηγαίνοντας στη Χάγη.

Πώς θα επιτευχθεί, όμως, αυτό, κυρίες και κύριοι συνάδελφοι; Και το ερώτημα είναι κρίσιμο, γιατί σε αυτόν τον τομέα εσείς έχετε καταγράψει συγκεκριμένες αρνήσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Και ερωτώ: Αυτές οι αρνήσεις εξακολουθούν να ισχύουν σήμερα; Εξακολουθείτε να πιστεύετε ότι καλά κάνατε και καταψηφίσατε το ελληνογαλλικό αμυντικό σύμφωνο, όταν ταχθήκατε κατά της ελληνοαμερικανικής αμυντικής συμφωνίας, όταν κρατήσατε αποστάσεις ακόμη και από τις συμφωνίες που οριοθετούν την ελληνική ΑΟΖ, όπως με την Αίγυπτο και ψηφίσατε «παρών»; Γιατί; Και αυτό είναι ένα κρίσιμο ερώτημα σήμερα, μετά τη χθεσινή απόφαση της Αιγύπτου, που οριοθετεί την ΑΟΖ, καλύπτει την Κρήτη και αμφισβητεί το τουρκολιβυκό σύμφωνο στην πράξη.

Συμφωνούμε αυτή τη στιγμή ότι το κρισιμότερο από όλα τα θέματα είναι, αφ’ ενός, η αμυντική θωράκιση της χώρας να είναι τέτοια που να μη μπορεί η Τουρκία να σκεφτεί ούτε στιγμή να προχωρήσει σε οποιαδήποτε επιθετική ενέργεια; Από την άλλη, συμφωνούμε ότι θα πρέπει όλοι μαζί να δώσουμε τη μάχη υπεράσπισης των ελληνικών επιχειρημάτων οπουδήποτε και αν βρισκόμαστε; Αντιλαμβάνεστε τι συμβαίνει κάθε φορά για τα εθνικά θέματα, όταν μια διαφωνία στο εσωτερικό καταλήγει πρωτοσέλιδο στον τουρκικό Τύπο; Αντιλαμβάνεστε ότι το 2023, αυτό δεν μπορεί να συνεχιστεί;

Εγώ σας καλώ, κυρίες και κύριοι της Αντιπολίτευσης, με το τέλος αυτού του χρόνου να σκεφτούμε καλά και να σκεφθούμε ότι μέσα στη δίνη της προεκλογικής περιόδου δεν μπορούμε να θέσουμε σε κίνδυνο τα εθνικά μας θέματα. Διότι σε τελική ανάλυση, για όλους μας πιστεύω σε αυτή την Αίθουσα, πάνω από όλα, είναι η πατρίδα και πάνω από τις διαφωνίες μας, που μπορεί να είναι πολλές. Μπορείτε να κάνετε όση κριτική θέλετε στην Κυβέρνηση, σε κάποια πράγματα μπορείτε να το κάνετε και δικαιολογημένα. Δεν υπάρχουν τέλειες κυβερνήσεις. Μπορείτε να προχωρήσετε όσο θέλετε.

Πρέπει, όμως, να αναγνωρίσετε ότι υπάρχουν κυβερνήσεις που είναι αποφασισμένες να κάνουν ό,τι είναι δυνατόν για να καταφέρουν να θωρακίσουν τη χώρα. Και αυτό συνεχίζει να κάνει και θα συνεχίσει να κάνει η Κυβέρνηση της Νέας Δημοκρατίας και ο Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

Αξιοπιστία, ασφάλεια, σταθερότητα: Αυτά πρεσβεύουμε. Αυτά έχει σήμερα ανάγκη η Ελλάδα.

Το 2023 θα είναι ένας δύσκολος ρόλος για τα θέματα της εξωτερικής μας πολιτικής, ένας χρόνος που θα χρειαστεί το ελληνικό Κοινοβούλιο, η Εθνική Αντιπροσωπεία να είναι μια γροθιά.

Ελπίζω, μπαίνοντας στο 2023, να το έχετε σκεφτεί καλά και να κάνετε μια προσπάθεια να το αποδείξετε και εσείς στην πράξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Βουλευτής της Νέας Δημοκρατίας κ. Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι συζητήσεις στις οποίες έχω συμμετάσχει τα τελευταία τριάμισι χρόνια στη Βουλή για θέματα οικονομίας είχαν πάντοτε ένα ιδιαίτερο χαρακτηριστικό, όπως και σήμερα, που έχουμε αντιπαραθέσεις τελείως ετεροβαρείς. Από τη μία, είναι η Κυβέρνηση της Νέας Δημοκρατίας, με προτάσεις συγκεκριμένες, τεκμηριωμένες και ρεαλιστικές, που απαντούν στο βασικό ζητούμενο, πώς θα αναπτυχθεί γρηγορότερα η Ελλάδα και από την άλλη, τα κόμματα της Αντιπολίτευσης χωρίς συγκεκριμένες ιδέες, χωρίς εποικοδομητικές προτάσεις, δίχως δυστυχώς κάτι καινούργιο.

Και υπενθυμίζω πως πέρα από καταγγελίες και πυροτεχνήματα, εκτός της Νέας Δημοκρατίας, δεν έχουμε ακούσει τόσα χρόνια ούτε μια τεκμηριωμένη αντιπρόταση ούτε ένα μέτρο ενίσχυσης της εγχώριας ανάπτυξης ή προσέλκυσης ξένων επενδύσεων.

Η απόλυτη αυτή ανυπαρξία του συνόλου της Αντιπολίτευσης δίνει ένα τεράστιο πολιτικό πλεονέκτημα στη Νέα Δημοκρατία, γιατί αφ’ ενός αποδεικνύει ότι η Νέα Δημοκρατία ανοίγει τον μοναδικό δρόμο ανάπτυξης για τη χώρα μας και αφ’ ετέρου επιβεβαιώνει πως ο Κυριάκος Μητσοτάκης είναι ο μόνος που μπορεί να μας οδηγήσει σε αυτό το καλύτερο αύριο με σταθερότητα και με ασφάλεια, δηλαδή με γνώση, σοβαρότητα και φυσικά, πολλή δουλειά.

Είναι ο μόνος πολιτικός Αρχηγός που αποδεδειγμένα δεσμεύεται από όσα λέει, και όχι μόνο τα εννοεί, αλλά τα κάνει και κάθε φορά πράξη. Εδώ εμφανίζεται και το τεράστιο χάσμα αξιοπιστίας που χωρίζει τη Νέα Δημοκρατία με τα υπόλοιπα κόμματα. Και δεν αναφέρομαι καν σε κόμματα διαμαρτυρίας, όπως το ΚΚΕ, το ΜέΡΑ25 ή την Ελληνική Λύση, τα οποία βρίσκονται εξ ορισμού εκτός συναγωνισμού και δεν νιώθουν την ανάγκη να καταθέτουν ρεαλιστικές προτάσεις. Μιλάω όμως και για το ΣΥΡΙΖΑ και για το ΠΑΣΟΚ που έχουν ασκήσει εξουσία και διαθέτουν εμπειρία διαχείρισης θεμάτων οικονομίας και ανάπτυξης.

Για τον ΣΥΡΙΖΑ ειδικά, που διαρκώς ζητάει εκλογές, αναρωτιέμαι αν θα έπρεπε ήδη να έχει καταθέσει κάποιο ρεαλιστικό οικονομικό πρόγραμμα. Και με τη λέξη «ρεαλιστικό» εννοώ ξεκάθαρα και ρωτώ από πού θα βρεθούν κάθε φορά τα λεφτά για τις προτάσεις τους. Διότι, κυρίες και κύριοι συνάδελφοι, αυτό είναι το θεμελιώδες ερώτημα το οποίο μας θέτουν οι πολίτες και καθορίζει όλα τα υπόλοιπα: «Πού θα βρεθούν τα λεφτά;».

Η υπεύθυνη Κυβέρνηση της Νέας Δημοκρατίας δεσμεύεται με τον παρόντα προϋπολογισμό ότι νέοι πόροι θα προκύψουν μόνο από την ανάπτυξη και όχι από νέα φορολογία. Αντιθέτως ο ΣΥΡΙΖΑ υπόσχεται επιδόματα και φιλοδωρήματα που θα προέλθουν αναγκαστικά από την υπερφορολόγηση των μικρομεσαίων και όσων χτυπήθηκαν από τις πρόσφατες διαδοχικές κρίσεις. Πρόκειται δηλαδή για μια παλιά, δοκιμασμένη συνταγή με την οποία έπληξε τη χώρα την περίοδο 2015-2019 και όλα τα μεσαία στρώματα, όταν ο ΣΥΡΙΖΑ με την ανεπανάληπτη φορολεηλασία του μάζεψε 37 δισεκατομμύρια ευρώ επιπλέον των αναμενόμενων φορολογικών εσόδων.

Εμείς λοιπόν ως Νέα Δημοκρατία λέμε καθαρά, όχι μόνο απορρίπτουμε κάθε σκέψη για αύξηση της φορολογίας, αλλά αντίθετα δίνουμε προτεραιότητα στην προσέλκυση ξένων επενδύσεων και τη μαζική χρηματοδότηση δημοσίων έργων με ευρωπαϊκούς πόρους, έργα και επενδύσεις που ήδη έχουν αναζωογονήσει την ελληνική οικονομία την τελευταία τριετία, φέρνοντας τη χώρα μας στην παγκόσμια πρωτοπορία των άμεσων ξένων επενδύσεων και στην κορυφή της ανάπτυξης, σε επίπεδο Ευρωπαϊκής Ένωσης.

Κύριε Πρόεδρε, ο στόχος της Νέας Δημοκρατίας είναι ένας: εφικτές πολιτικές για τη στήριξη των πολλών. Αυτό επιβεβαιώνει και ο προϋπολογισμός για το 2023, σε συνέχεια πλήθους μέτρων οικονομικής ενίσχυσης και κοινωνικής προστασίας που πήραμε το 2022. Ενδεικτικά μόνο θα σας αναφέρω: τα 10,7 δισεκατομμύρια ευρώ για την αντιμετώπιση της ενεργειακής κρίσης, τα 4,4 δισεκατομμύρια ευρώ για την αντιμετώπιση της υγειονομικής κρίσης, την επιπλέον μείωση του ΕΝΦΙΑ κατά 350 εκατομμύρια ευρώ, τη μόνιμη μείωση κατά τρεις ποσοστιαίες μονάδες των ασφαλιστικών εισφορών περίπου δύο εκατομμυρίων διακοσίων χιλιάδων εργαζομένων του ιδιωτικού τομέα, την ολοκληρωτική κατάργηση της ειδικής εισφοράς αλληλεγγύης στον ιδιωτικό τομέα, με επέκταση του μέτρου στο δημόσιο και στους συνταξιούχους. Ειδικά για τους τελευταίους να πω ότι έρχονται επιτέλους από την 1η Ιανουαρίου νέες αυξήσεις στις συντάξεις τους, ύψους 7,8%, σε συνέχεια των πρόσφατων αυξήσεων με τον νόμο Βρούτση και τα αναδρομικά. Αντιστρέφουμε έτσι την καταστροφή του νόμου Κατρούγκαλου, που είχε φέρει για πρώτη φορά στη χώρα μας τις επικουρικές συντάξεις των 10 ευρώ, κυρίες και κύριοι συνάδελφοι!

Παράλληλα η Κυβέρνηση: Ενισχύει τον κόσμο της εργασίας με τη νέα αύξηση του κατώτατου μισθού από τον Μάιο του 2023 κατά τουλάχιστον 7,5%. Αναμορφώνει το ειδικό μισθολόγιο των γιατρών του ΕΣΥ. Μειώνει την ανεργία σε ποσοστό κάτω από το 12% για πρώτη φορά μετά από δώδεκα χρόνια. Και συντάσσει ένα νέο ενιαίο μισθολόγιο για τους δημοσίους υπαλλήλους, προκειμένου οι άξιοι να αμείβονται και να δοθούν κίνητρα παραγωγικότητας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Όλα αυτά δεν σημαίνουν βέβαια πως δεν υπάρχουν μπροστά μας και μεγάλες προκλήσεις. Τον Νοέμβριο, παρά τη νέα επιβράδυνση του πληθωρισμού στη χώρα μας στο 8,5%, σε αντίθεση με το 10% της Ευρωζώνης, συνεχίζεται η πίεση στα χαμηλά και μεσαία εισοδήματα, εξαιτίας της δίδυμης διεθνούς οικονομικής κρίσης, που σε συνδυασμό με τα απόνερα της πανδημίας του κορωνοϊού, τον πόλεμο στην Ουκρανία και τις ανοδικές τάσεις στην παγκόσμια αγορά υδρογονανθράκων, έχουν προκαλέσει κυριολεκτική ασφυξία σε πολύ μεγαλύτερες οικονομίες από τη δική μας, όπως της Γερμανίας. Και όμως μέσα σε αυτές τις εξαιρετικά δυσμενείς διεθνείς συνθήκες που κλονίζουν χώρες, τα προηγούμενα χρόνια πρωταθλήτριες στην ανάπτυξη ήταν η ελληνική οικονομία μαζί με την επίσης ευδιάκριτη εξαίρεση του Βιετνάμ. Αυτό αποτελεί θετική έκπληξη παγκοσμίως, γιατί είμαστε η χώρα που, εν μέσω ενός ταραχώδους 2022, κατάφερε να έχει ανάπτυξη 5,6%, πέρα και πάνω από κάθε προσδοκία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριοι Υπουργοί, σε αυτόν τον δρόμο ανάπτυξης θα τρέξει η χώρα και το 2023, όπως δείχνει και ο προϋπολογισμός, παρά τις μεγάλες δαπάνες που προβλέπονται για τον επαναξοπλισμό των Ενόπλων Δυνάμεων, και αυτό όχι από καμμία φιλοπόλεμη διάθεση, αλλά εξαιτίας της εντεινόμενης τουρκικής απειλής κατά της Ελλάδος και των εθνικών μας συμφερόντων. Μέσα σε αυτό το θυελλώδες περιβάλλον επάλληλων παγκόσμιων κρίσεων και εξωτερικών απειλών, η Νέα Δημοκρατία οδηγεί με σταθερότητα τη χώρα σε πιο ασφαλή λιμάνια με νέες ισχυρές στρατηγικές συμμαχίες με τις Ηνωμένες Πολιτείες και τη Γαλλία, με την αναβάθμιση της διεθνούς μας αξιοπιστίας, απέχοντας μόλις πλέον ένα βήμα από την επάνοδο στην επενδυτική βαθμίδα, με την προσέλκυση άνω των 100 δισεκατομμυρίων ευρώ μόνο από ευρωπαϊκούς πόρους ως το 2027, με την υλοποίηση πλήθους δημόσιων έργων και ιδιωτικών επενδύσεων που οδήγησαν μέσα σε τρία χρόνια στην αύξηση της απασχόλησης και τη δημιουργία διακοσίων χιλιάδων νέων θέσεων εργασίας.

Η Κυβέρνηση του Κυριάκου Μητσοτάκη κατάφερε κάτι που φάνταζε ακατόρθωτο. Σε αυτή την πορεία θα συνεχίσει σταθερά η Νέα Δημοκρατία και μετά τις εκλογές, ολοκληρώνοντας την εκτέλεση το 2023 του προϋπολογισμού που προφανώς υπερψηφίζουμε, για να προσφέρει καινούργιες ευκαιρίες ανάπτυξης και ένα ασφαλές μέλλον για την πατρίδα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να έρθει στο Βήμα ο συνάδελφος κ. Ιωάννης Τραγάκης, θα κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και ένας εκπαιδευτικός συνοδός τους από το 4ο Γυμνάσιο Λιβαδειάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα θα πάρει τον λόγο ο κ. Ιωάννης Τραγάκης από τη Νέα Δημοκρατία. Και μετά θα μιλήσει ο Υπουργός Εξωτερικών κ. Νικόλαος - Γεώργιος Δένδιας.

Κύριε Τραγάκη, έχετε τον λόγο.

**ΙΩΑΝΝΗΣ ΤΡΑΓΑΚΗΣ:** Αγαπητοί συνάδελφοι, στην επί κοντά πενήντα χρόνια πολιτική μου σταδιοδρομία, έχω πάρει τον λόγο σε δεκάδες προϋπολογισμούς.

**ΙΩΑΝΝΗΣ ΑΜΑΝΑΤΙΔΗΣ:** Πώς γίνεται αυτό;

**ΙΩΑΝΝΗΣ ΤΡΑΓΑΚΗΣ:** Εύχομαι, ελπίζω, πιστεύω με τη βοήθεια του Θεού να μιλήσω και σε άλλους προϋπολογισμούς.

(Χειροκροτήματα από την πτέρυγα της Νέας Δημοκρατίας)

Επίσης έχω ακούσει προγραμματικές δηλώσεις από πολλούς πολιτικούς αρχηγούς. Κάθε φορά που μια νέα κυβέρνηση έρχεται, λέει: «Παρέλαβα καμένη γη». Πιστεύω ότι οι συγκυρίες είναι έτσι που μετά από δώδεκα χρόνια και βλέπουμε, που αν εμείς παραδώσουμε την εξουσία, για πρώτη φορά δεν θα ακουστεί αυτή η φράση. Είναι ένα πολύ σημαντικό θέμα. Είναι μια πολύ σημαντική παρατήρηση.

Αυτός ο προϋπολογισμός καταρτίστηκε υπό συνθήκες υψηλής αβεβαιότητας, εξαιτίας των γεωπολιτικών εξελίξεων σε παγκόσμιο επίπεδο.

**ΙΩΑΝΝΗΣ ΑΜΑΝΑΤΙΔΗΣ:**...(Δεν ακούστηκε)

**ΙΩΑΝΝΗΣ ΤΡΑΓΑΚΗΣ:** Επειδή άκουσα να λέτε «μετά από δώδεκα χρόνια», να σας πω ότι εσείς δεν θα είσαστε πάντως.

Αυτός ο προϋπολογισμός είχε να αντιμετωπίσει την οικονομική τροχοπέδη, λόγω του COVID-19, λόγω της ενεργειακής κρίσης, λόγω της εισβολής της Ρωσίας στην Ουκρανία, που δημιούργησε πρωτοφανή αβεβαιότητα στις προβλέψεις για την οικονομία και περιόρισε την ανάπτυξη και δημιούργησε ύφεση. Υπό αυτές τις συνθήκες πιστεύω ότι πρέπει οι πολιτικές διαφορές και οι αντιπαραθέσεις να περιοριστούν, γιατί σε λίγους μήνες θα έχουμε εκλογές. Πρέπει να προχωρήσουμε σε όσο το δυνατόν πιο ήρεμο εκλογικό κλίμα για το καλό του τόπου.

Ο προϋπολογισμός του 2023 καλείται να συγκεράσει προκλήσεις που αφορούν την ενεργειακή κρίση, την πληθωριστική πίεση στα νοικοκυριά και τις επιχειρήσεις, την υγειονομική κρίση που έχει οδηγήσει σε αυξημένες δαπάνες το σύστημα υγείας, αλλά και τις επιπλέον έναντι των παρελθόντων ετών δαπάνες για την αναγκαία αμυντική θωράκιση της χώρας. Την ίδια στιγμή καλείται να διατηρήσει τη δημοσιονομική ισορροπία και τους στόχους της βιώσιμης ανάπτυξης σε μια χρονιά διεθνούς επιβράδυνσης ή και ύφεσης και παράλληλα, να υποστηρίξει ένα ευρύ φάσμα μεταρρυθμίσεων για τη βελτίωση της ζωής και της ευημερίας όλων των πολιτών.

Όλες οι μακροοικονομικές προβλέψεις, τόσο σε εθνικό, όσο και σε παγκόσμιο επίπεδο για το 2023 είναι επισφαλείς. Σύμφωνα με τις εκτιμήσεις της Παγκόσμιας Τράπεζας και του Διεθνούς Νομισματικού Ταμείου η παγκόσμια οικονομία αναμένεται να παρουσιάσει τον τρίτο χαμηλότερο ρυθμό ανάπτυξης των τελευταίων είκοσι ετών με την Ευρώπη να πλήττεται εντονότερα. Το 1/3 των χωρών της παγκόσμιας οικονομίας εκτιμάται ότι θα εμφανίσει τουλάχιστον δύο διαδοχικά τρίμηνα συρρίκνωσης εφέτος για το επόμενο έτος.

Σε αυτό το περιβάλλον η ελληνική οικονομία προβάλλει με ισχυρή ανθεκτικότητα και ισχυρή δυναμική. Όλες οι εκθέσεις των επίσημων φορέων του εξωτερικού, αναγνωρίζουν την πρόοδο στην ελληνική οικονομία την τελευταία τριετία, κατά τη διάρκεια της οποίας η ελληνική οικονομία αναβαθμίστηκε έντεκα φορές, φτάνοντας πλέον μια θέση κάτω από την επενδυτική βαθμίδα. Σύμφωνα με τις προβλέψεις της Ευρωπαϊκής Επιτροπής, η Ελλάδα αναμένεται να αναπτυχθεί με διπλάσιο ρυθμό έναντι του ευρωπαϊκού μέσου όρου το 2022 και τριπλάσιο το 2023. Προβλέπεται ο ρυθμός οικονομικής μεγέθυνσης για το 2022 να είναι στο 5,6% και στο 1,8% για το 2023. Το ΑΕΠ αναμένεται να υπερβεί τα 224 δισεκατομμύρια ευρώ το 2023, δηλαδή, ο πλούτος θα είναι αυξημένος κατά 45 δισεκατομμύρια ευρώ σε σχέση με το 2018.

Οι επενδύσεις και ο τουρισμός μας κράτησαν και θα μας κρατήσουν και του χρόνου εκτός ύφεσης. Οι επενδύσεις την τριετία 2020-2021-2022 αυξήθηκαν περίπου κατά 30%. Εφέτος εκτιμάται ότι θα πετύχουμε ιστορικό υψηλό σε εξαγωγές και ξένες άμεσες επενδύσεις. Η Ευρωπαϊκή Επιτροπή εκτιμά ότι την επόμενη τριετία η Ελλάδα θα είναι πρωταθλήτρια στον ρυθμό αύξησης επενδύσεων στην Ευρώπη.

Η ανεργία σε σχέση με το 2019 έχει υποχωρήσει 5 ποσοστιαίες μονάδες σε μηνιαία βάση, προσεγγίζοντας πλέον σε ετήσια βάση το επίπεδο του 2010. Αυτή η οικονομική μεγέθυνση θα βοηθήσει τη χώρα να επανέλθει σε πρωτογενή πλεονάσματα της τάξεως του 0,7% χωρίς να μπει ούτε ένας νέος φόρος. Και όχι μόνο δεν θα μπει ούτε ένας νέος φόρος, αλλά η Κυβέρνηση θα συνεχίζει να στηρίζει τα νοικοκυριά, τις επιχειρήσεις αλλά και το κοινωνικό κράτος.

Αγαπητοί συνάδελφοι, όπως είπαμε, ο προϋπολογισμός του 2023 έχει έναν διττό στόχο: Αφ’ ενός τη συνέχιση και ενίσχυση των μέτρων στήριξης της κοινωνίας, ιδιαίτερα αυτών που έχουν περισσότερη ανάγκη και αφ’ ετέρου την επίτευξη δημοσιονομικής ισορροπίας και τη διατήρηση της αναπτυξιακής πορείας της χώρας.

Για την επίτευξη αυτού του στόχου προβλέπονται συγκεκριμένα μέτρα και σταχυολογώ τα σημαντικότερα: Πρώτον, μέτρα ύψους 8,3 δισεκατομμύρια ευρώ για την αντιμετώπιση του αυξημένου κόστους ηλεκτρικού ρεύματος και φυσικού αερίου. Δεύτερον, μέτρα ύψους 2,2 δισεκατομμυρίων ευρώ για την αντιμετώπιση της ενεργειακής κρίσης. Τρίτον, μέτρα ύψους 1,7 δισεκατομμυρίου ευρώ για τη δημιουργία θέσεων εργασίας και την αύξηση του εισοδήματος των εργαζομένων. Μέτρα ύψους 335 εκατομμυρίων ευρώ για τους δημοσίους υπαλλήλους. Επίσης, έχουμε μόνιμα μέτρα ύψους 1,2 δισεκατομμυρίου ευρώ για τους συνταξιούχους, ένα πλέγμα μέτρων για την ενίσχυση της κοινωνικής στέγης και της κατοικίας και μέτρα άσκησης κοινωνικής πολιτικής για τη στήριξη των πιο ευάλωτων συμπατριωτών μας.

Κυρίες και κύριοι συνάδελφοι, ο προϋπολογισμός του 2023 είναι ο πρώτος κρατικός προϋπολογισμός τα τελευταία δώδεκα έτη που καταρτίζεται εκτός του πλαισίου μνημονιακής επιτήρησης ή ενισχυμένης εποπτείας. Το γεγονός αυτό καταδεικνύει την εθνική ευθύνη που έχουμε απέναντι στις θυσίες των πολιτών, αλλά και απέναντι στη νέα γενιά, ώστε να διατηρηθεί η δημοσιονομική ισορροπία της χώρας ακόμα και σε περιόδους αντίξοων διεθνών συγκυριών, όπως αυτή που διανύουμε.

Ωστόσο, όμως, εκτός από τη δημοσιονομική σταθερότητα -όπως είπα και εξαρχής- χρειάζεται και πολιτική σταθερότητα. Ο Πρωθυπουργός Κυριάκος Μητσοτάκης και η Κυβέρνηση της Νέας Δημοκρατίας έχουν αποδείξει ότι μπορούν να την προσφέρουν, λειτουργώντας με σχέδιο, μεθοδικότητα και αποφασιστικότητα. Οι πολίτες αναγνωρίζουν ότι η Νέα Δημοκρατία υπό την ηγεσία του Κυριάκου Μητσοτάκη είναι η μόνη πολιτική δύναμη της χώρας σήμερα που μπορεί να εγγυηθεί την ασφάλεια, την ευημερία και την προοπτική των Ελλήνων. Και αυτή η εμπιστοσύνη θα επιβεβαιωθεί, βέβαια, στις κάλπες του 2023.

Σας ευχαριστώ για την ανοχή ως προς τον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο Υπουργός Εξωτερικών κ. Νικόλαος Δένδιας.

Λόγω της κρισιμότητας του χαρτοφυλακίου αφ’ ενός, και λόγω του ότι είμαστε γείτονες -δεν το γνωρίζετε, αλλά απέχουν το πολύ πενήντα μέτρα τα σπίτια μας- θα δείξω μια απαράδεκτη εύνοια στον χρόνο προς τον κ. Δένδια.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, να πω κι εγώ τους γείτονές μου;

**ΠΡΟΕΔΡΕΥΩΝ (Νικήτας Κακλαμάνης):** Δεν σας άκουσα. Μιλήστε από το μικρόφωνο.

**ΚΩΝΣΤΑΝΤΙΝΟΣ ΜΠΑΡΚΑΣ:** Να αναφέρω κι εγώ τους γείτονές μου για να έχω παραπάνω χρόνο;

**ΠΡΟΕΔΡΕΥΩΝ (Νικήτας Κακλαμάνης):** Εντάξει, μου δώσατε μια ιδέα. Αντί για δέκα λεπτά, θα βάλω δεκαπέντε λεπτά, γιατί νομίζω ότι όλοι ενδιαφέρεστε να τον ακούσουμε.

(Χειροκροτήματα από την πτέρυγα της Νέας Δημοκρατίας)

Εξάλλου είδατε ότι είμαι ειλικρινής. Πριν βάλω τον χρόνο, σας το είπα.

Κύριε Υπουργέ, έχετε τον λόγο για δεκαπέντε λεπτά.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, παρά την ευγένεια του Προέδρου, θα προσπαθήσω να είμαι όσο πιο συνεπής μπορώ στον χρόνο.

Ξέρουμε όλοι ότι η ρωσική εισβολή στην Ουκρανία ανέτρεψε τη διεθνή τάξη, όπως την αντιλαμβανόμασταν και, όπως λέμε απλά, άλλαξε ο κόσμος. Οφείλω να πω, όμως, ότι αυτές οι εξελίξεις επιβεβαίωσαν την επιλογή της Κυβέρνησης Μητσοτάκη να επαναπροσδιορίσουμε την εξωτερική μας πολιτική, δηλαδή, να ανταποκριθούμε στις σύγχρονες προκλήσεις με δράσεις μετρήσιμες και με αποτελέσματα και όχι με κοινότυπες διαπιστώσεις. Νομίζω ότι ξεπεράσαμε το σύνδρομο μιας Ελλάδας κομβικής, περίκλειστης και περιχαρακωμένης.

Επίσης, η Κυβέρνηση από την πρώτη μέρα επεδίωξε να ενισχύσει το κεκτημένο της εθνικής συνεννόησης και ιδιαίτερα στις μεγάλες επιλογές της εξωτερικής μας πολιτικής. Θα ήθελα να δηλώσω έντιμα μπροστά σας την περηφάνια που νιώθω για αυτό και επίσης, να ευχαριστήσω τα κόμματα για τη συμβολή τους.

Υλοποιήσαμε αυτά τα τριάμισι χρόνια μια συγκεκριμένη, συγκροτημένη εθνική στρατηγική που είναι εξωστρεφής, σύγχρονη και νεωτερική. Νομίζω ότι έχουν τεθεί οι βάσεις για μια διαρκή γεωπολιτική αναβάθμιση της χώρας μας. Το θεμέλιο είναι συμφωνημένο και είναι πάντοτε το Διεθνές Δίκαιο, ο σεβασμός στην κυριαρχία και την ακεραιότητα όλων των κρατών και η ανάδειξη της δυνατότητας της ειρηνικής επίλυσης των διαφορών μέσα στο πλαίσιο του Διεθνούς Δικαίου και του καταστατικού χάρτη των Ηνωμένων Εθνών.

Υπηρετήσαμε αυτή την πολιτική. Έχω πραγματοποιήσει διακόσιες είκοσι τρεις επισκέψεις, εκατοντάδες συναντήσεις, έχω επισκεφθεί εξήντα οκτώ χώρες, έχω συναντήσει άνω των εκατό ομολόγων μου και για δεκαπέντε Υπουργούς ήταν η πρώτη φορά που τους συνάντησε Έλληνας Υπουργός Εξωτερικών. Με κάποιες άλλες χώρες δεν είχαμε επαφή για δεκαετίες.

Αναπτύξαμε ένα πρωτοφανές πλέγμα σχέσεων και συνεργασιών. Υπογράψαμε ιστορικές συμφωνίες. Έχουμε υπογράψει περίπου τριακόσιες συμφωνίες. Δύο χρόνια πριν από την ψηφοφορία για την εκλογή μας στο Συμβούλιο Ασφαλείας του Οργανισμού Ηνωμένων Εθνών έχουμε συγκεντρώσει εκατόν έντεκα γραπτές δεσμεύσεις.

Επίσης, στο πλαίσιο της στρατηγικής συνεργασίας και της αμυντικής συνδρομής έχουμε υπογράψει συμφωνίες με τις Ηνωμένες Πολιτείες, με τη Γαλλία, με τα Ηνωμένα Αραβικά Εμιράτα, με τη Σαουδική Αραβία.

Έχουμε υπογράψει συμφωνίες για τον τουρισμό, την εκπαίδευση, τον πολιτισμό, τον αθλητισμό, την οικονομία, το εμπόριο.

Έχουμε υπογράψει συμφωνίες με την Ιταλία και την Αίγυπτο για την οριοθέτηση αποκλειστικών οικονομικών ζωνών. Νομίζω ότι μπορούμε όλοι να συμφωνήσουμε ότι το γεωπολιτικό αποτύπωμα της χώρας έχει σημαντικά διευρυνθεί.

Η Τουρκία ενοχλείται απ’ αυτό. Οφείλω να πω ότι δεν θα έπρεπε. Η Τουρκία θα έπρεπε να επιδιώξει να γίνει μέρος της νέας πραγματικότητας, κατ’ αρχάς με αποκλιμάκωση και τελικά, με διάλογο επί της διαφοράς μας, με μια συγκεκριμένη προφανή βάση το Διεθνές Δίκαιο και το Διεθνές Δίκαιο της Θάλασσας. Και κυρίως χωρίς απειλές πολέμου, χωρίς απειλές πυραύλων, χωρίς απειλές νυκτερινών αφίξεων. Γιατί η Τουρκία αντ’ αυτού κατασκευάζει εχθρούς από το Αιγαίο μέχρι την άλλη άκρη του Ατλαντικού και επιδιώκει μια διαρκή όξυνση, προσπαθώντας να αιτιολογήσει με απολύτως έωλα επιχειρήματα τον πρόδηλο ανορθολογισμό της και τον επεκτατισμό της. Παραβιάζει το δίκαιο κάθε μέρα.

Θα ήθελα να μείνει καταγεγραμμένο στα Πρακτικά το ιστορικό της διεύρυνσης των τουρκικών διεκδικήσεων έναντι της Ελλάδας από το 1974 μέχρι σήμερα. Θα μου επιτρέψετε, λοιπόν, να καταθέσω στα Πρακτικά τους χάρτες που δείχνουν ανά χρονική περίοδο τη διεύρυνση του τουρκικού αναθεωρητικού.

(Στο σημείο αυτό ο Υπουργός Εξωτερικών κ. Νικόλαος - Γεώργιος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, δεν πρόκειται να σταματήσουμε να απαντάμε σε αυτά, δεν πρόκειται να σταματήσουμε να απαντάμε σε κάθε επιστολή, σε κάθε σε βάρος μας ρητορική, σε κάθε ανυπόστατη συμφωνία, συντονισμένα, με τους εταίρους μας, με τους φίλους μας, με τους συμμάχους μας.

Και θα ήθελα να εκμεταλλευτώ την ευκαιρία και εδώ, στο ελληνικό Κοινοβούλιο, να εκφράσω τη μεγάλη ικανοποίηση της Ελλάδας για το πρόσφατο διάταγμα του Προέδρου Σίσι για την οριοθέτηση των θαλασσίων συνόρων Αιγύπτου - Λιβύης.

Νομίζω ότι δεν σας λέω κάτι καινούργιο αν σας πω ότι η στρατηγική σχέση που έχουμε αναπτύξει με την Αίγυπτο λειτουργεί εις όφελος της ασφάλειας και της σταθερότητας στην περιοχή. Και αυτό ισχύει για τις σχέσεις μας και με άλλες χώρες που είναι συμβαλλόμενα μέρη της Συνθήκης της Λωζάννης, της Συνθήκης των Παρισίων, της Συνθήκης του Μοντρέ.

Είναι χώρες που επιβεβαιώνουν το αυτονόητο, δηλαδή την κυριαρχία της Ελλάδας και την κυριαρχία της Ελλάδας στα νησιά της, που απορρίπτουν τις τουρκικές φαντασιώσεις, που θα συνεχίσουμε να αποδομούμε με επιχειρήματα βασισμένα στο Διεθνές Δίκαιο, ψύχραιμα και νηφάλια. Δεν θα διολισθήσουμε στο πεδίο του παραλογισμού και δεν θα διολισθήσουμε στο πεδίο της επιθετικότητας.

Πιστεύουμε ότι τα δόγματα του δέκατου ένατου αιώνα έχουν ανεπιστρεπτί παρέλθει και είμαστε βέβαιοι ότι ο τουρκικός λαός στη συντριπτική του πλειοψηφία θέλει ειρήνη, θέλει σταθερότητα και θέλει συνεργασία με την Ελλάδα, γιατί αυτά φέρνουν και ανάπτυξη και ευημερία.

Μια Τουρκία που θα σέβεται τον χάρτη και τα ψηφίσματα του Οργανισμού Ηνωμένων Εθνών και θα συνεργαστεί για την επίλυση των προβλημάτων στο πλαίσιο του Διεθνούς Δικαίου και του Διεθνούς Δικαίου της Θάλασσας είναι το ζητούμενο, αυτή την Τουρκία αναζητά η Ελλάδα. Όπως αναζητά και σχέσεις καλής γειτονίας και σταθερότητας με όλους στην ευρύτερη περιοχή μας.

Κυρίες και κύριοι συνάδελφοι, εφαρμόζουμε -σας το έχω ξαναπεί- μια στρατηγική έξι κύκλων.

Πρώτον, ενδυναμώνουμε τις σχέσεις μας με τους Ευρωπαίους εταίρους μας. Με χώρες όπως η Γαλλία έχουμε πλέον σχέσεις στρατηγικού χαρακτήρα.

Δεύτερον, έχουμε αναγάγει την ενίσχυση των σχέσεών μας με τις Ηνωμένες Πολιτείες σε βασική προτεραιότητα, με τη βοήθεια και της σημαντικής ελληνικής ομογένειας. Έχω υπογράψει δύο τροποποιήσεις της Συμφωνίας Αμυντικής Συνεργασίας. Βλέπετε τους «καρπούς», όσον αφορά τη στήριξη των θέσεών μας σε κεφαλαιώδη θέματα. Αλλά όχι μόνο από την εκτελεστική -σας παρακαλώ προσέξτε-, και από τη νομοθετική εξουσία στις Ηνωμένες Πολιτείες. Νομοθεσίες όπως η «East Med Act» και η «United States - Greece Defense Partnership Act» είναι δηλωτικές του επιπέδου των σχέσεων των χωρών μας.

Τρίτον, προωθούμε την εμπέδωση ασφάλειας και σταθερότητας στην ευρύτερη περιοχή της Μέσης Ανατολής, του Κόλπου, της βόρειας Αφρικής. Έχουμε αναπτύξει στενότατες σχέσεις με την Αίγυπτο, το Ισραήλ, τη Σαουδική Αραβία, το Μπαχρέιν, τα Ηνωμένα Αραβικά Εμιράτα. Είδαμε έγκαιρα, πριν ακόμα δημοσιευθούν οι Συμφωνίες του Αβραάμ, τη νέα αρχιτεκτονική ασφάλειας της περιοχής. Είδαμε την προσέγγιση των αραβικών χωρών με το Ισραήλ.

Τέταρτον, προωθούμε τη σταθερότητα και την ειρήνη στα Βαλκάνια, ειδικά στα δυτικά Βαλκάνια. Συμφωνούμε όλοι νομίζω στην Αίθουσα ή σχεδόν όλοι ότι μονόδρομος για την ειρήνη και τη σταθερότητα είναι η ένταξή τους στην ευρωπαϊκή οικογένεια. Την επόμενη εβδομάδα θα περιοδεύσω στα δυτικά Βαλκάνια.

Πέμπτον, αναπτύσσουμε σχέσεις με δυνάμεις που ασπάζονται τις ίδιες απόψεις, αξίες και σκέψεις με εμάς για το Διεθνές Δίκαιο και για το Διεθνές Δίκαιο της Θάλασσας: Ιαπωνία, Ινδία, Βιετνάμ, Ινδονησία, Αυστραλία, που μας ενώνει η ομογένεια.

Δεν λησμονήσαμε την ήπειρο με τη μεγαλύτερη οικονομική και πληθυσμιακή ανάπτυξη, την Αφρική. Έχω επισκεφθεί εννέα χώρες της Υποσαχάριας Αφρικής. Ανοίξαμε μια νέα πρεσβεία στη Σενεγάλη, την πρώτη στη γαλλόφωνη δυτική Αφρική.

Επίσης, επιδιώκουμε τη συμμετοχή μας στους περιφερειακούς οργανισμούς: Λουζοφωνία. ASEAN. SICA μόλις προχθές, δεν ήμασταν πριν.

Έκτον, ενισχύουμε την παρουσία μας στους διεθνείς οργανισμούς, σε όλα τα πολυμερή φόρα. Διατηρούμε σχέσεις με όλα τα μέλη του Συμβουλίου Ασφαλείας των Ηνωμένων Εθνών, πέρα από τις ΗΠΑ και τη Γαλλία. Διατηρούμε σχέσεις με το Ηνωμένο Βασίλειο. Οι σχέσεις μας με την Κίνα είναι γνωστές.

Και επίσης, διεξάγουμε για πρώτη φορά στην ιστορία μας τρεις προεκλογικές εκστρατείες: Πρώτον, για το Συμβούλιο Ασφαλείας των Ηνωμένων Εθνών την περίοδο 2025-2026. Δεύτερον, για το Συμβούλιο Ανθρωπίνων Δικαιωμάτων την περίοδο 2028 – 2030, όπου δεν έχουμε εκλεγεί ποτέ. Και τρίτον, για την Προεδρία της Γενικής Συνέλευσης των Ηνωμένων Εθνών το 2035, όπου επίσης δεν έχουμε εκλεγεί ποτέ.

Δεν ξεχνάμε το περιβάλλον, που είναι η μεγάλη παγκόσμια πρόκληση των καιρών μας. Στο πλαίσιο αυτό οργανώνουμε, μαζί με τις Ηνωμένες Πολιτείες, το «Our Ocean Conference» το 2024.

Κυρίες και κύριοι συνάδελφοι, η εξωτερική πολιτική δεν είναι αποκομμένη από τους Έλληνες πολίτες. Αφορά την καθεμία και τον καθένα από αυτούς, κατ’ αρχάς όσον αφορά το αίσθημα ασφάλειας, αλλά επίσης όσον αφορά την ενίσχυση του τουρισμού, την αύξηση των άμεσων ξένων επενδύσεων, όπου φθάσαμε στα 5,3 δισεκατομμύρια το 2020-2021. Στις εξαγωγές περάσαμε τα 40 δισεκατομμύρια.

Η ελληνική διπλωματία αντιλαμβάνεται την ανάγκη να συνεισφέρει στον οικονομικό τομέα, έχει πια μπει στον 21ο αιώνα. Αλλά, πρέπει και το Υπουργείο Εξωτερικών να μπει στον 21ο αιώνα. Και γι’ αυτό κάνουμε δομικές αλλαγές στην εξωτερική υπηρεσία. Εξορθολογίζουμε τις αρχές εξωτερικού. Κάνουμε πρωτοπόρα ψηφιακά έργα. Για να μην πολυλογώ, σε δύο χρόνια θα υπάρχει ένα τελείως διαφορετικό Υπουργείο.

Αυξάνουμε τους ανθρώπινους και οικονομικούς πόρους. Εκατόν πενήντα νέοι υπάλληλοι στο Υπουργείο και επίσης, αύξηση των δαπανών λειτουργίας στα 64 εκατομμύρια από 48 εκατομμύρια το 2020. Δηλαδή, μια αύξηση 33%.

Αυτά αποδεικνύουν και αναδεικνύουν και κάτι ακόμα, το οποίο το ξέρετε όλοι, μιας και μιλάμε για τον προϋπολογισμό, ότι επί Κυβέρνησης Μητσοτάκη η Ελλάδα έχει διπλάσιο ρυθμό ανάπτυξης από τον ευρωπαϊκό μέσο όρο, 5,6%.

Εκτός, όμως, από την οικονομική μεγέθυνση, υπάρχει μια μεγάλη πρόκληση. Η διατήρηση της κοινωνικής μας συνοχής και η στήριξη των οικονομικά αδύναμων. Διότι δεν αγνοούμε ότι υπάρχει πληθωρισμός.

Η Νέα Δημοκρατία στο γενετικό της υλικό είναι ένα λαϊκό κόμμα και ένα βαθύτατα ηθικό κόμμα.

Ξέρουμε όλοι σε αυτήν την Αίθουσα ότι η Νέα Δημοκρατία δεν υπήρξε η βασική πολιτική επιλογή των οικονομικών ελίτ αυτής της χώρας. Συγκρουστήκαμε πολλές φορές στην ιστορία της παράταξής μας και πρέπει να σας πω ειλικρινά ότι ηττηθήκαμε αρκετές φορές. Θυμηθείτε τον βασικό μέτοχο. Όμως είμαι πάρα πολύ υπερήφανος, ακόμα και για τις ήττες μας, γιατί οι ήττες αυτές είναι ηθική παρακαταθήκη για την παράταξή μας, είναι η ζώσα απόδειξη ότι στις μεγάλες συγκρούσεις η Νέα Δημοκρατία «την αγαθήν μερίδαν εξελέξατο».

Κυρίες και κύριοι συνάδελφοι, η εθνική στρατηγική των τελευταίων χρόνων έχει αναγάγει την Ελλάδα σε έναν υπολογίσιμο και αξιόπιστο παράγοντα, σε μια χώρα φιλόδοξη, με αυτοπεποίθηση, μια χώρα που αυτά τα τριάμισι χρόνια μεγάλωσε και μεταφορικά, αλλά και κυριολεκτικά. Είναι η πρώτη φορά μετά από το 1947 που διευρύναμε την εθνική μας επικράτεια.

Αυτές οι εθνικές επιτυχίες φέρουν τη σφραγίδα της πρώτης θητείας της Κυβέρνησης Μητσοτάκη και δημιουργούν εθνικά κεκτημένα που ανήκουν σε όλους. Το ελληνικό Κοινοβούλιο πρέπει να στηρίζει και να ενισχύει τα εθνικά κεκτημένα, μακριά από μικροκομματικούς υπολογισμούς, γιατί δεν παύω να θυμίζω ότι ελληνισμός διχάστηκε πάντα για θέματα εξωτερικής πολιτικής είτε κατά την Επανάσταση του ’21, είτε το 1915 με τον Εθνικό Διχασμό, είτε το 1920-1922, που έφερε τη μεγάλη καταστροφή, είτε το 1944, που έφερε τον Εμφύλιο. Πάντα το πληρώσαμε πολύ ακριβά.

Έχω, λοιπόν, την πεποίθηση ότι θα αποφύγουμε τις προκλήσεις του παρελθόντος και ότι θα επιδιώξουμε να έχουμε σύμπνοια στις μεγάλες εθνικές επιλογές. Και θα ήθελα να σας διαβεβαιώσω ότι η Κυβέρνηση της Νέας Δημοκρατίας και στη δεύτερη θητεία της μετά τις εκλογές θα συνεχίσει να προασπίζει με επιτυχία το εθνικό συμφέρον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, καθίστε λίγο. Η κ. Γιαννακοπούλου θα κάνει μια παρέμβαση δύο λεπτών, προφανώς για τον κ. Δένδια.

Ορίστε, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Κύριε Υπουργέ, θέλω να μιλήσω με την ισχύ που μπορεί να έχει η φωνή μιας πατριωτικής δύναμης, κάτι που το ΠΑΣΟΚ το έχει αποδείξει διαχρονικά, αλλά και κάτι που το έχει αποδείξει και πρόσφατα, τόσο με την υπερψήφιση της αμυντικής θωράκισης της χώρας, όσο και με την υπερψήφιση της ελληνογαλλικής και ελληνοαμερικανικής συμφωνίας.

Υπάρχει ένα θέμα πάρα πολύ σοβαρό, κύριε Υπουργέ, ένα θέμα που από το ΠΑΣΟΚ και τον ίδιο τον κ. Νίκο Ανδρουλάκη έχει αναδειχτεί στο Ευρωκοινοβούλιο πάρα πολλές φορές, ένα θέμα το οποίο έχουμε καλέσει την Κυβέρνηση, εσάς, τον κύριο Πρωθυπουργό να το αναδείξει, επίσης πολλές φορές, είτε σε Συνόδους Κορυφής είτε σε Συνόδους Υπουργών Εξωτερικών: η επιβολή εμπάργκο όπλων απέναντι σε χώρες - εταίρους μας, Ευρωπαίους εταίρους μας, όπως είναι η Γερμανία, όπως είναι η Ισπανία, απέναντι στην Τουρκία, απέναντι σε μια νατοϊκή χώρα η οποία διαρκώς καταπατά το Διεθνές Δίκαιο, η οποία αποτελεί έναν διεθνή ταραξία, η οποία απειλεί τα κυριαρχικά μας δικαιώματα, που ξέρουμε πολύ καλά ποια ήταν η αμφίσημη θέση της στον πόλεμο της Ουκρανίας, ποια είναι η θέση της και το εμπάργκο που κάνει αυτήν τη στιγμή απέναντι στη Φινλανδία και στη Νορβηγία.

Άρα το ερώτημα είναι τι κάνετε, κύριε Υπουργέ, γιατί δεν το θέτετε με μεγαλύτερη επίταση στα διεθνή και ευρωπαϊκά φόρουμ στα οποία βρίσκεστε.

Σας άκουσα με πάρα πολύ μεγάλη προσοχή. Είπατε -και συμφωνούμε απόλυτα σε αυτό, δεν νομίζω ότι υπάρχει συνάδελφος, ότι υπάρχει κόμμα το οποίο μπορεί να διαφωνήσει- ότι στα ζητήματα εξωτερικής πολιτικής είμαστε και οφείλουμε να είμαστε όλοι μαζί. Αυτό σημαίνει ότι ακούτε όμως, κύριε Υπουργέ, τις σοβαρές προτάσεις. Το ΠΑΣΟΚ τουλάχιστον πάντα με σοβαρές προτάσεις έρχεται στον δημόσιο διάλογο. Απορούμε, λοιπόν, και ζητούμε να μας πείτε τι κάνετε με αυτό και γιατί δεν το σηκώνετε πιο ψηλά.

**ΠΡΟΕΔΡΕΥΩΝ (Νικήτας Κακλαμάνης):** Είστε σαφής.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μυλωνάκη, έχετε τον λόγο για δύο λεπτά ως Κοινοβουλευτικός Εκπρόσωπος.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με προσοχή. Ξέρετε πολύ καλά ότι η Ελληνική Λύση, ο Κυριάκος ο Βελόπουλος και όλοι εμείς, τουλάχιστον στα εθνικά θέματα και στα θέματα άμυνας της χώρας, προσεγγίζουμε με πάρα πολύ σοβαρότητα τα πράγματα.

Θα ήθελα να κάνω μερικές ερωτήσεις. Είπατε ότι έχετε κάνει πάρα πολλά ταξίδια, πολλές συμφωνίες. Θα συμφωνήσουμε σε αυτό. Θα μείνω στο πρώτο που είπε η κ. Γιαννακοπούλου: Πώς είναι δυνατόν να ξεκινούν μία σειρά από συμφωνίες αμυντικές με την Τουρκία, να σπάνε το εμπάργκο όπλων και ανταλλακτικών στην Τουρκία η Σουηδία, η Πολωνία -πρόσφατα η Σουηδία, η Πολωνία πριν από τέσσερις μήνες-, η Γερμανία; Είμαστε σύμμαχοι, εταίροι στην Ευρωπαϊκή Ένωση και σύμμαχοι στο ΝΑΤΟ και βλέπουμε μια κατάσταση των φίλων εταίρων που αυτή τη στιγμή δίνουν άνεση στην Τουρκία με τα οπλικά συστήματα.

Δεύτερον, απελευθερώθηκε το εμπάργκο όπλων και κυρίως των F-16 από τις ΗΠΑ στην Τουρκία. Πανηγύριζαν στην Τουρκία, ο τουρκικός Τύπος. Και μη μου πείτε ότι ο κ. Μενέντεζ είναι αυτός ο οποίος μπορεί να μπλοκάρει τα πάντα. Συμφωνούμε ότι υπάρχουν δύο, τρεις φιλέλληνες οι οποίοι αντιδρούν, αλλά η κυβέρνηση Μπάιντεν και το υπουργείο εξωτερικών των ΗΠΑ έχει διαφορετικές απόψεις. Επ’ αυτού θέλουμε την άποψή σας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Τρίτον, τουρκολυβικό μνημόνιο. Θυμάστε από το 2019 τι συζητήσεις έχουν γίνει πάνω στον χειρισμό του τουρκολυβικού μνημονίου. Μόλις πριν λίγο καιρό, πριν από δύο μήνες, το Υπουργείο Εξωτερικών έστειλε αυτά τα οποία έπρεπε να κάνει από το τέλος του 2019 ή το 2020, με αποτέλεσμα η Τουρκία να έχει βγει προς τα έξω και αν δεν έμπαινε ο Σίσι να υπογράψει μονομερώς την οριοθέτηση των θαλασσίων ζωνών στα δυτικά της Αιγύπτου με τη Λιβύη, η Τουρκία θα είχε βγει τώρα και θα αλώνιζε πάλι.

Τέλος, γιατί δεν αντέδρασε το Υπουργείο Εξωτερικών για το Κέντρο Μακεδονικής Γλώσσας το οποίο πρόσφατα ένας πρωτοδίκης αποφάσισε ότι πρέπει να ιδρυθεί στη Φλώρινα; Μιλάμε για τη Συμφωνία των Πρεσπών. Το Υπουργείο Εξωτερικών συζητά συνεχώς με τον Ζάεφ και έπρεπε να πάει ο Πρόεδρος της Ελληνικής Λύσης, ο Κυριάκος ο Βελόπουλος στον Άρειο Πάγο να ζητήσει την ενεργοποίηση του Αρείου Πάγου, του κ. Ντογιάκου, για να άρει αυτό το θέμα του Κέντρου Μακεδονικής Γλώσσας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν δώσω τον λόγο στον Υπουργό για να απαντήσει, να κάνω μια ανακοίνωση προς το Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Λιβαδειάς (δεύτερο τμήμα).

Η Βουλή σάς καλωσορίζει. Σας εύχεται καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για να απαντήσετε.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εξωτερικών):** Κύριε Πρόεδρε, θα μου επιτρέψετε απλώς ένα σχόλιο. Δεν θα μπω στη λογική μιας εκτεταμένης απάντησης, η οποία θα άρμοζε για μερικά από τα θέματα τα οποία τέθηκαν από τους αγαπητούς κυρίους συναδέλφους σε κοινοβουλευτικό έλεγχο και άλλα στην κατ’ ιδίαν ενημέρωση των κομμάτων ή στις συζητήσεις μεταξύ μας στο Υπουργείο, που ούτως ή άλλως ξέρετε ότι είναι συχνές.

Δεν θα ήθελα, λοιπόν, παρά μόνο να κάνω ένα σχόλιο στο ζήτημα των F-16. Δεν είναι ακριβές αυτό το οποίο υπάρχει σε μερίδα του ηλεκτρονικού και του έντυπου Τύπου περί συμφωνίας των Ηνωμένων Πολιτειών για τον εκσυγχρονισμό των τουρκικών F-16. Αυτό το πράγμα δεν είναι ακριβές.

Από εκεί και πέρα, δεν είναι ορθό και δεν υπηρετεί το εθνικό συμφέρον με διατυπώσεις ο Έλληνας Υπουργός των Εξωτερικών να προκαθορίζει είτε τη στάση της κυβέρνησης της υπερδύναμης είτε τη στάση των νομοθετικών σωμάτων της υπερδύναμης. Θα ήταν λάθος, για μάς θα ήταν λάθος. Μπορεί για τη Νέα Δημοκρατία να ήταν εκλογικά επωφελέστατο, αλλά για τη χώρα θα ήταν λάθος.

Είμαι, όμως, πάντοτε, ειλικρινά, στη διάθεσή σας. Πέρα από τις τακτικές ενημερώσεις των κομμάτων, αμέσως στην αρχή του επομένου χρόνου θα κάνουμε τον επόμενο γύρο. Είμαι στη διάθεσή σας για οποιοδήποτε στοιχείο θα θέλατε και, επίσης, για οποιαδήποτε κριτική θα θέλατε. Διότι η Κυβέρνηση Μητσοτάκη δεν ισχυρίζεται ότι τα κάνει όλα τέλεια ή ότι έχει την απόλυτη αλήθεια ως μοναδικό κεκτημένο. Είμαστε στη διάθεσή σας, για να συζητήσουμε, να βελτιώσουμε, να διορθώσουμε.

Σας ευχαριστώ πολύ πάντως διότι πάντοτε -πάντοτε, το επαναλαμβάνω και οφείλω να το αναγνωρίσω και είναι κεκτημένο αυτό διότι δεν ήταν πάντα έτσι, είμαι πια αρκετά χρόνια σε αυτή την Αίθουσα- στα θέματα εξωτερικής πολιτικής η Εθνική Αντιπροσωπεία και τα κόμματα συμπεριφέρονται με την υπευθυνότητα που οι συνθήκες και οι δυσκολίες επιβάλλουν.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

**ΝΙΚΟΛΑΟΣ ΦΙΛΗΣ:** Η Συμφωνία των Πρεσπών, κύριε Υπουργέ;

**ΠΡΟΕΔΡΕΥΩΝ (Αθανάσιος Μπούρας):** Μη φωνάζετε, κύριε Φίλη. Ξέρω εγώ να κάνω τη δουλειά μου, δεν χρειάζεται να φωνάζετε.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία, η κ. Ειρήνη - Ελένη Αγαθοπούλου.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το αφήγημα της Νέας Δημοκρατίας για τη συζήτηση του προϋπολογισμού του 2023 και όλων των Βουλευτών και των Υπουργών της ξεκινά με τον ίδιο ακριβώς τρόπο: «Είμαστε η πιο άτυχη κυβέρνηση του κόσμου. Τι συμφορά μας βρήκε αυτά τα τριάμισι χρόνια, σεισμοί, λιμοί, καταποντισμοί, πανδημίες, πυρκαγιές, πόλεμοι! Κληθήκαμε να κυβερνήσουμε σε μια πολύ δύσκολη περίοδο που δεν έχει ξαναγίνει. Πόσο μεγάλες προκλήσεις και δυσκολίες! Βάσει αυτών, να είστε ευχαριστημένοι γι’ αυτά που πετύχαμε», λες και από το 2010 και μετά όλες οι παρατάξεις οι οποίες κυβέρνησαν έκαναν περίπατο, έπεφταν λεφτά από τον ουρανό κάθε φορά που έβρεχε, είχαμε μία κοινωνία σε ευμάρεια και όλα ήταν καλά και ανθηρά! Ειδικά επί κυβέρνησης ΣΥΡΙΖΑ, κυρίες και κύριοι, θυμάστε πόσο ρόδινα ήταν όλα! Θυμάστε τι χάος μάς άφησε η κυβέρνηση Σαμαρά: άδεια ταμεία, τη χώρα στο χείλος της εξόδου από την Ευρωπαϊκή Ένωση, την ανεργία στο 26,6% και το 1/3 του πληθυσμού σε κίνδυνο φτώχειας, σύμφωνα με στοιχεία της ΕΛΣΤΑΤ, όχι του ΣΥΡΙΖΑ.

Και, φυσικά, το πιο σημαντικό, μας αφήσατε μία χώρα που είχε απολέσει την εθνική της κυριαρχία. Είχαμε εντολείς πάνω από το κεφάλι μας, με δική σας ευθύνη και δεν μπορούσαμε να κάνουμε σχεδόν τίποτα χωρίς την έγκρισή τους.

Σε αντίθεση με όλα αυτά, το 2019 σάς παραδώσαμε μια χώρα με γεμάτα ταμεία, τα περιβόητα 37 δισεκατομμύρια, και -το βασικότερο- μία χώρα που είχε ανακτήσει την εθνική της κυριαρχία μέσα σε τεσσεράμισι χρόνια. Είχατε, λοιπόν, από τότε, από το 2019, και έχετε ακόμη και μέχρι σήμερα, την απόλυτη ευχέρεια να νομοθετείτε ό,τι ακριβώς εσείς επιλέγετε. Και σήμερα, σε περίοδο πολέμου, οικονομικής και ενεργειακής κρίσης, κυρίες και κύριοι συνάδελφοι, αυτό είναι τεράστιο πλεονέκτημα, που θα μπορούσατε να το είχατε αξιοποιήσει προς όφελος της κοινωνίας.

Εσείς, όμως, τι επιλέγετε; Να μοιράζετε χρήμα σε ένα 7% του κοινωνικού συνόλου, μεταξύ σας και σε μεγαλοεργολάβους φίλους σας και να αφήνετε στο έλεος το 93% του πληθυσμού. Σε μία περίοδο οικονομικής και ενεργειακής κρίσης, που, βεβαίως, δεν δημιουργήσατε εσείς, αλλά εσείς την επιτείνατε με τον τρόπο με τον οποίο τη διαχειρίζεστε, με τα χειρότερα αποτελέσματα σε όλη την Ευρώπη, συνεχίζετε να κρατάτε καθηλωμένο τον κατώτατο μισθό χωρίς να λαμβάνετε υπ’ όψιν τον πληθωρισμό, συνεχίζετε να αρνείστε τη μείωση του ΦΠΑ στα βασικά αγαθά, τη μείωση του ειδικού φόρου κατανάλωσης στην ενέργεια και την κατάργηση του ειδικού φόρου κατανάλωσης στο αγροτικό πετρέλαιο.

Όλα αυτά σε μία Ελλάδα που βρίσκεται στη δεύτερη χειρότερη θέση μεταξύ των χωρών της Ευρωπαϊκής Ένωσης αναφορικά με το ποσοστό ανεργίας και ανεργίας των νέων και κατέχει τη θλιβερή πρωτιά στην ανεργία των γυναικών, σε μία Ελλάδα που τα νοικοκυριά έχουν χάσει το 40% της αγοραστικής τους δύναμης, που έχουμε τις υψηλότερες τιμές ηλεκτρικής ενέργειας σε όλη την Ευρώπη και που το «καλάθι του νοικοκυριού» συνιστά απλά εμπαιγμό αφού σήμερα, κυρίες και κύριοι συνάδελφοι, έχουμε στην Ελλάδα τις ίδιες τιμές στο «καλάθι του νοικοκυριού» με τις τιμές της Γερμανίας, μόνο που η Γερμανία έχει τον διπλάσιο κατώτατο μισθό από την Ελλάδα.

Εδώ, βέβαια, σας ακούμε να μιλάτε όλοι για κοινωνική ευμάρεια, για ενίσχυση των μικρομεσαίων. Αν δεν κάνω λάθος, φόρους μπορεί, όπως είπε η κ. Μπακογιάννη, να μην αυξήσατε, αυξήσατε, όμως, τις ασφαλιστικές εισφορές των ελεύθερων επαγγελματιών από τα 180 στα 220 ευρώ την κατώτατη. Και βλέπει εδώ ο κόσμος να επιδοτούνται από το Ταμείο Ανάκαμψης φίλοι σας Βουλευτές της Νέας Δημοκρατίας, μέσω του αναπτυξιακού νόμου, ενώ οι ίδιοι οι μικρομεσαίοι καλούνται να πληρώσουν τις επιστρεπτέες προκαταβολές που έλαβαν την περίοδο της πανδημίας και βλέπουν τα κόστη λειτουργίας της επιχείρησής τους να εκτοξεύονται, με συνέπεια το λουκέτο και την εξώθηση πολύ κόσμου στην ανεργία. Και για όσους δεν κλείσουν έρχεται, όπως είπα, η αύξηση των ασφαλιστικών εισφορών, επιπλέον αύξηση από το 2023.

Για τους αγρότες τα ίδια. Γιατί δεν καταργείτε τον ειδικό φόρο κατανάλωσης για το αγροτικό πετρέλαιο; Μόνο έτσι θα βάλουμε φρένο στην κατακόρυφη αύξηση των λειτουργικών εξόδων παραγωγής και στην αύξηση των τιμών των ζωοτροφών που οδηγούν με μαθηματική ακρίβεια αγρότες και κτηνοτρόφους στην απόγνωση. Κάνετε σαν να μην το ακούτε, κάνετε σαν να μην έχει γίνει πουθενά αλλού, σαν να μην μπορείτε να το νομοθετήσετε.

Επίσης, για τον ειδικό φόρο κατανάλωσης το ξέρετε, κυρίες και κύριοι συνάδελφοι και το ξέρουμε όσοι είμαστε και από τη βόρεια Ελλάδα πάρα πολύ καλά, ότι η διαρροή εσόδων που προκαλείται από τη βόρεια Ελλάδα που οι κάτοικοί της φουλάρουν τα αμάξια τους -και όχι μόνο- στις γειτονικές μας χώρες είναι τεράστια. Γιατί το επιτρέπουμε αυτό και δεν λαμβάνουμε μέτρα; Άραγε έχετε προσμετρήσει ποτέ, σας ενδιαφέρει πόσο είναι το έλλειμμα από τα έσοδα αυτά; Αν μειώναμε τον ειδικό φόρο κατανάλωσης στα χαμηλότερα επίπεδα της Ευρωπαϊκής Ένωσης και ισοσκελίζαμε τις τιμές με τους βόρειους γείτονές μας, δεν θα είχαμε αυτή τη διαρροή εσόδων προς τις γείτονες χώρες.

Και γι’ αυτό, το ότι δεν νομοθετείτε για όλα αυτά, δεν ευθύνεται ούτε ο πόλεμος ούτε η πανδημία, αλλά η νεοφιλελεύθερη ιδεοληψία σας.

Θέλω κλείνοντας, κύριε Πρόεδρε, να σχολιάσω λίγο τα όσα είπε η Υφυπουργός Εργασίας, αρμόδια για θέματα ισότητας, οικογενειακής και δημογραφικής πολιτικής. Εξήρε την πολιτική της Νέας Δημοκρατίας -και συγκεκριμένα του Πρωθυπουργού κ. Κυριάκου Μητσοτάκη, βεβαίως- για την ισότητα των φύλων και είπε ότι κάνει σπουδαίο έργο. Για τον Ευρωπαϊκό Δείκτη Ισότητας, σύμφωνα με τον οποίο είμαστε στον πάτο της Ευρώπης, με στοιχεία του 2019 και του 2020 ,δεν είπε κουβέντα.

Μίλησε για την ανεργία των γυναικών, ότι η Κυβέρνηση της Νέας Δημοκρατίας τη μείωσε τέσσερις μονάδες από το 2019. Ξέχασε να πει, όμως, ότι έχουμε σήμερα θλιβερή πρωτιά στην ανεργία των γυναικών στην Ευρώπη και ότι ο ΣΥΡΙΖΑ στα τεσσεράμισι χρόνια που κυβέρνησε έριξε την ανεργία των γυναικών καθώς και τη συνολική ανεργία δέκα μονάδες, από το 30,6% στο 20,5%, σε πολύ πιο δύσκολες συνθήκες από τις σημερινές. Το σημερινό 4% που φέρνετε εδώ και μας κουνάτε φαντάζει απλά σαν μια φυσιολογική εξέλιξη των πραγμάτων.

Να μιλήσουμε για τις νέες γυναίκες; Οι νέες γυναίκες στην Ελλάδα σήμερα πλήττονται περισσότερο αφού το 1/3, το 31,6%, είναι άνεργες. Και γιατί είναι άνεργες, ξέρετε; Πρώτον, γιατί αυτή η στασιμότητα στην απασχόληση, η οποία οφείλεται στα αυξημένα κόστη των μικρομεσαίων επιχειρήσεων που κλείνουν ή απολύουν κόσμο γιατί δεν τα βγάζουν πέρα, επηρεάζει ιδιαίτερα αυτή την πληθυσμιακή ομάδα και δεύτερον, γιατί όσες έχουν οικογένεια δεν έχουν τη στήριξη που θα έπρεπε να τους παρέχει το κράτος με δωρεάν βρεφονηπιακούς και παιδικούς σταθμούς, για να τις απεγκλωβίσει από την αθέατη και απλήρωτη εργασία στο σπίτι και να τους επιτρέψει να εργαστούν.

Θα κλείσω κάνοντας και μια τελευταία αναφορά στα λεγόμενα της κ. Συρεγγέλα, η οποία αναφέρθηκε στο δημογραφικό. Τι εξήγγειλε, κυρίες και κύριοι, για την επίλυση του δημογραφικού; Ακούστε. Εξήγγειλε χρηματοδοτούμενες δράσεις από το ΕΣΠΑ για την ενημέρωση και την ευαισθητοποίηση των νέων για το δημογραφικό. Αλήθεια τώρα; Αυτό χρειάζονται οι νέοι; Ενημέρωση και ευαισθητοποίηση για το δημογραφικό ή οικονομική στήριξη για τη στέγαση, τη διαβίωση και την επαγγελματική τους αποκατάσταση;

Και φέρνετε έναν νόμο που θα ψηφιστεί την άλλη εβδομάδα για τη στεγαστική πολιτική για τους νέους, νόμο κοροϊδία. Αφορά λιγότερους από πέντε χιλιάδες νέους, δημιουργεί, παρ’ όλα αυτά, προσδοκίες σε πολλούς και προσπαθεί να εξαπατήσει τα νέα ευάλωτα νοικοκυριά, χωρίς να λύνει φυσικά το πρόβλημα.

Έχετε προβλέψει από το Ταμείο Ανάκαμψης το «αστρονομικό» ποσό του 1,3 εκατομμυρίου ευρώ για τη στεγαστική κρίση των νέων, την ίδια ώρα που η Πορτογαλία προβλέπει 2,7 δισεκατομμύρια ευρώ, προκαλώντας τη Νέα Δημοκρατία να υιοθετήσει την πρόταση του ΣΥΡΙΖΑ για τη στεγαστική πολιτική των νέων, για να βοηθηθούν μία ώρα αρχύτερα περισσότερα από εκατόν εβδομήντα πέντε χιλιάδες νέα ζευγάρια με διπλάσια επιδότηση από αυτή που ισχύει σήμερα και με αύξηση του εισοδηματικού ορίου λήψης επιδότησης.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε. Έχετε υπερβεί τον χρόνο.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Κλείνω, κύριε Πρόεδρε.

Το χρήμα το οποίο κατασπαταλήσατε -και θα μείνετε στην ιστορία γι’ αυτό- και μοιράσατε σε δικούς σας ανθρώπους και στερήσατε από την ελληνική κοινωνία πρέπει να επιστρέψει σε αυτή το συντομότερο δυνατό, να αναδιανεμηθεί, να κινηθεί η αγορά, να σχεδιαστούν και να υλοποιηθούν υποδομές και κρατικές δομές.

Και αυτό μπορεί να το κάνει μόνο μία προοδευτική κυβέρνηση με κορμό τον ΣΥΡΙΖΑ.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Αφού τακτοποιηθεί το Βήμα, τον λόγο έχει ο Βουλευτής του ΠΑΣΟΚ - Κίνημα Αλλαγής, ο κ. Πάνας Απόστολος.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το 2023 θα είναι ομολογουμένως ακόμα μία δύσκολη χρονιά για τους πολίτες και τις οικονομίες, καθώς οι υψηλές τιμές της ενέργειας, η γεωπολιτική αστάθεια, οι οικονομικές αβεβαιότητες και βεβαίως, η μείωση της αγοραστικής δύναμης των καταναλωτών αναμένεται να επιβραδύνουν την ανάπτυξη της εγχώριας οικονομίας, γεγονός μάλιστα, το οποίο επιβεβαιώνουν και οι φθινοπωρινές εκτιμήσεις της Κομισιόν για τις οικονομίες των είκοσι επτά για το 2023, που προβλέπουν αναιμική ανάπτυξη κατά μόλις 0,3%, ενώ παράλληλα ο πληθωρισμός αναμένεται να παραμείνει υψηλός, ακόμα και πάνω από 7%.

Σημαντική, βέβαια, παράμετρος της επιβράδυνσης της ανάπτυξης είναι και η μείωση της κατανάλωσης που είναι, φυσικά, αποτέλεσμα της δραστικής περιστολής του πραγματικού διαθέσιμου εισοδήματος των νοικοκυριών.

Σε αυτό, λοιπόν, το εξαιρετικά δυσμενές περιβάλλον, οι υψηλοί ρυθμοί ανάπτυξης της Ελλάδας κατά την προηγούμενη διετία αναμένεται να προσγειωθούν σε αρκετά πιο χαμηλά επίπεδα το 2023 και το 2024. Και αν, λοιπόν, η αποκλιμάκωση του χρέους είναι εμφανής λόγω αύξησης του ονομαστικού ΑΕΠ, η κατάσταση θα αρχίσει να γίνεται πιο σοβαρή για τα δημόσια οικονομικά όσο υψηλότερες επιδόσεις των ομολόγων θα διαμορφώνουν μία λιγότερη ευνοϊκή διαφορά ρυθμού ανάπτυξης επιτοκίου.

Σε συνδυασμό, μάλιστα, με την επιστροφή σε πρωτογενή πλεονάσματα, αναμένεται να μειωθεί δραστικά η δημοσιονομική ευελιξία και κατ’ επέκταση η δυνατότητα εφαρμογής πρόσθετων μεν, στοχευμένων μέτρων στήριξης δε, εάν το απαιτήσουν οι συνθήκες.

Τα μειωμένα, λοιπόν, δημοσιονομικά περιθώρια στην περίπτωση της Ελλάδας οφείλονται, βέβαια, κυρίες και κύριοι, και στην τεράστια δημοσιονομική επέκταση από την Κυβέρνηση των περίπου 50 δισεκατομμυρίων ευρώ κατά τα προηγούμενα έτη, η οποία, όμως, περιλαμβάνει μέτρα με χαμηλό βαθμό αποτελεσματικότητας.

Και όταν λέμε μέτρα με χαμηλό βαθμό αποτελεσματικότητας, θα μιλήσω κι εγώ για το «καλάθι του νοικοκυριού», που ήταν μία λύση η οποία προτιμήθηκε αντί της μείωσης του ΦΠΑ στα βασικά αγαθά για ένα χρονικό διάστημα, όπως εξ αρχής είχε ζητήσει η παράταξή μας.

Όλο αυτό έχει συνέπεια ο προϋπολογισμός του 2023 να προβλέπει αποθεματικό μόλις 1 δισεκατομμυρίου ευρώ για την κάλυψη ενεργειακών αναγκών, το οποίο κονδύλι πολύ πιθανό είναι να μη φτάσει, αν δεν αποκλιμακωθούν οι υψηλές τιμές ενέργειας.

Ο φετινός, λοιπόν, προϋπολογισμός δεν διεκδικεί καμμία απολύτως πρωτοτυπία, παρ’ ότι εμφανίζεται ως ιστορικός και μοναδικός, χωρίς εποπτεία και δεσμεύσεις. Κινείται ακριβώς στο ίδιο κλίμα, στην ίδια γραμμή με τους προηγούμενους τρεις, παραθέτει ένα νέο success story όπως οι προηγούμενοι, ενώ κινείται στη σφαίρα του επιθυμητού και έχει κακή σχέση με τα ουσιαστικά προβλήματα της ανάπτυξης και φυσικά, της κοινωνικής δικαιοσύνης.

Είναι άξιο απορίας, συνεπώς, το πού στηρίζει η Κυβέρνηση την αισιοδοξία της για την πορεία των φορολογικών εσόδων, όταν η πορεία των ληξιπρόθεσμων οφειλών παίρνει την ανιούσα, ενώ ταυτόχρονα οι ανάγκες στήριξης των εισοδημάτων θα παραμείνουν υψηλές, λόγω των επιπτώσεων του πληθωρισμού.

Επίσης, άξιο απορίας αποτελεί το γεγονός ότι η Κυβέρνηση προβάλλει ως μέγα επίτευγμα τον ρυθμό ανάπτυξης, την αύξηση του ΑΕΠ. Ως τομεάρχης ανάπτυξης και επενδύσεων του ΠΑΣΟΚ - Κινήματος Αλλαγής, έχω πάρα πολλές φορές επισημάνει τη μη ένταξη των περίπου εξακοσίων χιλιάδων επιχειρήσεων στον αναπτυξιακό νόμο, που αποτελούν τη ραχοκοκαλιά της οικονομίας, τις μεγάλες καθυστερήσεις στην έγκριση και υλοποίηση των προγραμμάτων ΕΣΠΑ, τα τεράστια ζητήματα με το ιδιωτικό χρέος, τα κόκκινα δάνεια και φυσικά, το αποτυχημένο επενδυτικό success story της Κυβέρνησης.

Έχω τονίσει, επίσης, τόσο την έλλειψη περιφερειακού σχεδιασμού όσο και την απουσία ένταξης σοβαρών μεγάλων παραγωγικών και αναπτυξιακών έργων από το Ταμείο Ανάκαμψης στην ελληνική περιφέρεια, γεγονός που αποτυπώνεται και στην εκλογική μου περιφέρεια, τη Χαλκιδική, όπου όλο το προηγούμενο χρονικό διάστημα πέρασε πλήθος Υπουργών της Κυβέρνησης μοιράζοντας χρήματα και υποσχέσεις και υλοποιήσεις έργων, τα οποία, απ’ ό,τι φαίνεται, θα μείνουν στα χαρτιά.

Είναι φανερό, λοιπόν, ότι δεν υπάρχει ειλικρινές κυβερνητικό ενδιαφέρον και αναπτυξιακός σχεδιασμός για τη Χαλκιδική, ενώ δεν προχωρούν σημαντικά έργα υποδομής, τα οποία έχω επισημάνει κατά καιρούς με κοινοβουλευτικές μου παρεμβάσεις.

Παράλληλα, οι παραγωγοί και οι κτηνοτρόφοι της Χαλκιδικής, όπως ασφαλώς και σε όλη τη χώρα, πλήττονται από τον υπερδιπλασιασμό στο κόστος παραγωγής, τα λιπάσματα, τα ρεύματα, τα καύσιμα και τις ζωοτροφές, χωρίς ενίσχυση ούτε ακόμα για την απώλεια του εισοδήματος, είτε λόγω της περσινής ακαρπίας από τον παγετό της άνοιξης του 2021 είτε από την κατάρρευση των τιμών.

Για του λόγου το αληθές, μόλις πριν από δύο ημέρες ανακοινώθηκαν οι εκτιμήσεις ζημιών των παραγωγών κερασιού από τον παγετό του 2021. Μέσα Δεκέμβρη, λοιπόν, να αποζημιωθούν για τη χαμένη παραγωγή τους, για τα χαμένα έξοδα του 2021, ενώ οι ελαιοπαραγωγοί βίωσαν τον απόλυτο εμπαιγμό από τον Υπουργό Αγροτικής Ανάπτυξης για το ζήτημα της ακαρπίας της ελιάς στη Χαλκιδική.

Κυρίες και κύριοι, ο τέταρτος προϋπολογισμός της Κυβέρνησης αποτυπώνει έναν ιδιαίτερο αρνητικό απολογισμό της θητείας της, κυρίως για τον κόσμο της παραγωγής, των μικρομεσαίων επιχειρήσεων, της εργασίας, τη στιγμή, μάλιστα, που τα νοικοκυριά, οι επαγγελματίες και οι παραγωγοί βρίσκονται σε αδιέξοδο και κανείς δεν απαντά στο αίτημα για δίκαιη κοινωνία, εργασία και αξιοπρέπεια για όλους.

Δεν υπάρχει καμμία ουσιαστική μέριμνα για την οικογένεια με το μικρομεσαίο εισόδημα, για τις οικονομικές συναλλαγές της που έχει με το δημόσιο, τις τράπεζες και την αγορά. Εξ αρχής ο συγκεκριμένος προϋπολογισμός δεν αξιοποιεί τον πληθωρισμό, λέγοντας ότι είναι παροδικός, όπως εσφαλμένα έκανε και στον περσινό κρατικό προϋπολογισμό.

Εμείς, ως ΠΑΣΟΚ, ως Κίνημα Αλλαγής, καταψηφίζουμε τον προϋπολογισμό αυτό, πλην των αμυντικών δαπανών και των δαπανών για την Προεδρία της Δημοκρατίας, απορρίπτοντας τη βαθιά συντηρητική φιλοσοφία της διακυβέρνησης αυτής και αντιπροτείνοντας μία άλλη, τελείως διαφορετική κατανομή των διαθέσιμων πόρων, με αναθεώρηση του ελληνικού σχεδίου για το Ταμείο Ανάκαμψης και Ανθεκτικότητας, με σαφή και κοστολογημένη κατανομή, που αφορά στον περιφερειακό σχεδιασμό, στην αναδιάρθρωση του κοινωνικού κράτους, με προτεραιότητα στην ενεργειακή ασφάλεια και στην αντιμετώπιση της κλιματικής αλλαγής.

Η χώρα μας χρειάζεται ένα αξιόπιστο κοινωνικό κράτος, που δεν θα είναι μόνο κράτος πρόνοιας, και θα λειτουργεί σαν μοχλός ανάπτυξης, που θα κάνει την οικονομία μας πιο ανθεκτική, πιο δυναμική, πιο συνεκτική και θα προστατεύονται πάνω απ’ όλα οι ευάλωτοι συμπολίτες μας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Βασίλειος Διγαλάκης.

**ΒΑΣΙΛΕΙΟΣ ΔΙΓΑΛΑΚΗΣ:** Σας ευχαριστώ, κύριε Πρόεδρε.

Θα μου επιτρέψετε, μισό λεπτό πριν ξεκινήσω την ομιλία μου, να κάνω ένα σχόλιο σχετικά με τον διάλογο που διαμείφθηκε λίγο νωρίτερα μεταξύ του Υπουργού Προστασίας του Πολίτη και του Κοινοβουλευτικού Εκπροσώπου του ΣΥΡΙΖΑ για το θέμα της φοιτητικής εστίας στου Ζωγράφου, στη φοιτητική εστία όπου είχαν εγκατασταθεί συμμορίες, όπου φοιτητές με χαμηλό εισόδημα δεν μπορούσαν να βρουν δωμάτια και κανείς μέχρι σήμερα δεν είχε τολμήσει αυτό το άβατο να το αντιμετωπίσει. Τα φαινόμενα παραβατικότητας, κυρίες και κύριοι συνάδελφοι, ήταν γνωστά στις προηγούμενες κυβερνήσεις.

Επιτρέψτε μου να καταθέσω μια προσωπική μαρτυρία από το 2017 ως πρύτανη του Πολυτεχνείου Κρήτης. Είχα κι εγώ να αντιμετωπίσω κάποια σημαντικά θέματα στο ίδρυμα μου, είχα καταθέσει όλες τις απαιτούμενες αναφορές και είχα καταλήξει στον Υπουργό του ΣΥΡΙΖΑ, αρμόδιο για θέματα προστασίας του πολίτη, ζητώντας τη συνδρομή της Ελληνικής Αστυνομίας. Όχι μόνο μου την αρνήθηκε, αλλά με προέτρεψε να βρω μόνος μου λύση. Αυτή ήταν η αντίληψή σας, κυρίες και κύριοι της Αξιωματικής Αντιπολίτευσης, για την αντιμετώπιση της παραβατικότητας στο πανεπιστήμιο.

Κυρίες και κύριοι συνάδελφοι, συζητάμε στη Βουλή αυτές τις ημέρες τον τέταρτο προϋπολογισμό της τρέχουσας κυβερνητικής θητείας και τελευταίο, πριν από τον επόμενο, που θα καταθέσει και πάλι η νέα κυβέρνηση του Κυριάκου Μητσοτάκη μετά από τις εκλογές οι οποίες θα γίνουν το 2023.

Είναι ένας προϋπολογισμός ευθύνης και ανάπτυξης με έντονο κοινωνικό πρόσημο, ένας προϋπολογισμός που έχει ως βασικούς άξονες και πρωταρχικές στοχεύσεις τη συνέχιση και ενίσχυση των μέτρων στήριξης της κοινωνίας, ιδιαίτερα αυτών που έχουν περισσότερη ανάγκη, ταυτόχρονα, όμως, την επίτευξη δημοσιονομικής ισορροπίας, διατήρηση της αναπτυξιακής πορείας της χώρας και την ενίσχυση της πατρίδας μας σε όλα τα μέτωπα, μεταξύ αυτών, φυσικά και ο κρίσιμος τομέας της εθνικής άμυνας.

Ο προϋπολογισμός του 2023 επιβεβαιώνει στην πράξη, όπως και οι προηγούμενοι, τη συνέπεια κυβερνητικών λόγων και έργων, την τήρηση δηλαδή, των δεσμεύσεων που είχε αναλάβει ο Πρωθυπουργός στις προγραμματικές δηλώσεις τον Ιούλιο του 2019.

Κι επειδή έχει χαρακτήρα απολογισμού θυμίζω σύντομα τις έξι βασικές δεσμεύσεις στις οποίες είχε αναφερθεί ο Κυριάκος Μητσοτάκης. Δέσμευση πρώτη, «Οι Έλληνες πληρώνουν λιγότερους φόρους και η οικονομία παίρνει μπροστά». Έγινε πράξη. Μειώθηκαν οι φόροι εισοδήματος στους πολίτες και στις επιχειρήσεις, ο ΕΝΦΙΑ, οι ασφαλιστικές εισφορές. Η χώρα μας από ουραγός στην ανάπτυξη στην Ευρώπη, είναι πρωταθλήτρια.

Δέσμευση δεύτερη, «Η κοινωνία αντιπαλεύει τις ανισότητες. Όλοι έχουν πρόσβαση στο νέο δημόσιο σύστημα υγείας». Έγινε πράξη. Οι δομές του ΕΣΥ απέκτησαν καινούργιες μονάδες, με νέο εξοπλισμό, ψηφιακές λειτουργίες. Υπερδιπλασιάστηκαν οι ΜΕΘ. Διορίστηκαν δεκαοκτώ χιλιάδες μόνιμοι και έκτακτοι γιατροί και υγειονομικοί.

Δέσμευση τρίτη, «Το πολιτικό σύστημα γίνεται πιο λειτουργικό. Το κράτος πολεμάει τη γραφειοκρατία με μεγάλο όπλο την τεχνολογία». Έγινε πράξη η ψηφιακή επανάσταση στη δημόσια διοίκηση με ένα δισεκατομμύριο ψηφιακές συναλλαγές το 2022 από μόλις οκτώ εκατομμύρια οκτακόσιες χιλιάδες το 2018.

Δέσμευση τέταρτη, «Η παιδεία ξαναγίνεται ο ανελκυστήρας για την πρόοδο κάθε νέου. Συνδέεται με την οικονομία και δεν παράγει πια άνεργους πτυχιούχους με πτυχία χωρίς αντίκρισμα». Έγινε πράξη. Είκοσι πέντε χιλιάδες μόνιμοι εκπαιδευτικοί μετά από δώδεκα χρόνια, νέα προγράμματα σπουδών, πρότυπα και πειραματικά σχολεία, κατάργηση ασύλου ανομίας, ξενόγλωσσα προγράμματα σπουδών, επαγγελματική εκπαίδευση.

Δέσμευση πέμπτη, «Η ασφάλεια επιστρέφει και πάλι στις γειτονιές». Δίνουμε μεγάλη βαρύτητα στην πολιτική προστασία. Έδωσα ένα παράδειγμα για την ασφάλεια προηγουμένως και όσον αφορά στην πολιτική προστασία ιδρύθηκε Υπουργείο Κλιματικής Κρίσης και Πολιτικής Προστασίας για την πρόληψη, τη συνεργασία και συντονισμό των φορέων.

Δέσμευση έκτη, «Η χώρα μας δεν ανήκει απλά στην Ευρώπη και στο ΝΑΤΟ, αλλά συμμετέχει ισότιμα στη διαμόρφωσή τους με βάση τις εθνικές μας προτεραιότητες». Και αυτό έγινε πράξη. Αναβαθμίστηκε η διεθνής εικόνα και παρουσία της χώρας, γίναμε πρωταγωνιστές σε πρωτοβουλίες όπως το Ταμείο Ανάκαμψης και η αντιμετώπιση της ενεργειακής κρίσης.

Κυρίες και κύριοι συνάδελφοι, η περσινή συζήτηση του προϋπολογισμού γινόταν στην κορύφωση της πρωτοφανούς κρίσης πανδημίας. Φέτος η συζήτηση γίνεται έχοντας έναν πόλεμο στην καρδιά της Ευρώπης, που προκάλεσε μία πρωτοφανή ενεργειακή κρίση και μία κρίση ανατιμήσεων. Αντιμετωπίσαμε επιτυχώς και αυτή την κρίση, εφαρμόζοντας έναν μηχανισμό ανάκτησης υπερεσόδων από τους ηλεκτροπαραγωγούς, ο οποίος χρηματοδοτεί τους λογαριασμούς ρεύματος των καταναλωτών. Υιοθετήθηκε από την Ευρωπαϊκή Ένωση και απέφερε μέχρι στιγμής περισσότερα από 2,5 δισεκατομμύρια ευρώ.

Το ενεργειακό είναι άλλος ένας τομέας που αναδεικνύει τις διαφορές μας, κυρίες και κύριοι της Αξιωματικής Αντιπολίτευσης. Σε αντίθεση με τη σχεδόν μηδενική αύξηση ανανεώσιμων πηγών ενέργειας την περίοδο της δικής σας διακυβέρνησης, εμείς προχωρήσαμε σε σημαντικές αυξήσεις ΑΠΕ. Και μόνο εντός του 2022 θα έχουν εγκατασταθεί επιπλέον 2 GW ανανεώσιμων πηγών ενέργειας. Έτσι η Ελλάδα, σήμερα, με 10 GW εγκατεστημένη ισχύ, είναι η όγδοη χώρα στον κόσμο όσον αφορά τη συμβολή των ΑΠΕ στο ενεργειακό της μίγμα. Θα τις τριπλασιάσουμε μέχρι το 2030 και διαθέτουμε παράλληλα και 10 δισεκατομμύρια ευρώ για αναβάθμιση δικτύων που θα τις υποστηρίξουν και επέκταση διασυνδέσεων στα ελληνικά νησιά.

Κυρίες και κύριοι συνάδελφοι, βασικοί άξονες της οικονομικής μας πολιτικής είναι η μείωση της φορολογίας, η αύξηση των επενδύσεων, παράγοντες που έχουν οδηγήσει και στη σημαντική αποκλιμάκωση της ανεργίας. Διπλασιάστηκαν οι επενδύσεις σε έργα συνολικού ύψους 12 δισεκατομμυρίων ευρώ, ποσοστό 5,3% του ΑΕΠ από μόλις 3,1%-3,7% που ήταν τα προηγούμενα χρόνια. Θα χρηματοδοτηθούν από το Πρόγραμμα Δημοσίων Επενδύσεων και το Ταμείο Ανάκαμψης.

Η διαφορά των αποτελεσμάτων της οικονομικής πολιτικής της Κυβέρνησης αυτής, με αυτά της προηγούμενης είναι χαώδης. Μπορούμε εύκολα να το διαπιστώσουμε συγκρίνοντας τον ρυθμό ανάπτυξης του ΑΕΠ της χώρας με αυτόν της Ευρωζώνης το διάστημα 2015-2022.

Την τετραετία 2015-2018 με κυβέρνηση ΣΥΡΙΖΑ και με ευνοϊκές συνθήκες στην Ευρώπη εμείς είχαμε χαμηλότερο ρυθμό ανάπτυξης από την Ευρωζώνη, 1,6% ετησίως κατά μέσο όρο.

Την τετραετία 2019-2022 με την Κυβέρνηση της Νέας Δημοκρατίας, σε ένα περιβάλλον διαδοχικών παγκόσμιων κρίσεων, η χώρα μας είχε υψηλότερο ρυθμό ανάπτυξης 0,7% κατά μέσο όρο από την Ευρωζώνη. Αν, μάλιστα, εξαιρέσουμε το 2020, που έκλεισε ο τουρισμός λόγω lockdown, η χώρα μας την τετραετία αυτή είχε ρυθμούς ανάπτυξης υψηλότερους κατά 1,9% από την Ευρωζώνη. Από εκεί που ήμασταν 1,6% πίσω, πήγαμε 1,9% μπροστά, δηλαδή σύνολο 3,5% του ΑΕΠ ετησίως στον ρυθμό ανάπτυξης, κυρίες και κύριοι συνάδελφοι, τις δύο περιόδους διακυβέρνησης.

Και επειδή το ποσοστό αυτό μπορεί να είναι αφηρημένο, ας το κάνουμε λίγο πιο χειροπιαστό. Το ΑΕΠ αναμένεται του χρόνου να υπερβεί τα 224 δισεκατομμύρια ευρώ, 25% υψηλότερα από την τελευταία χρονιά διακυβέρνησης του ΣΥΡΙΖΑ. Η διαφορά του 3,5% αντιστοιχεί σε περίπου 8 δισεκατομμύρια ευρώ ετησίως. Σε βάθος τετραετίας, η διαφορά αυτή ανέρχεται σε 32 δισεκατομμύρια ευρώ, μια διακυβέρνηση ΣΥΡΙΖΑ δηλαδή, θα σήμαινε απώλεια 32 δισεκατομμυρίων ευρώ στον εθνικό πλούτο αν δεν συνέβαινε ξανά μ;iα από τις γνωστές αυταπάτες του κ. Τσίπρα, όπως η περήφανη διαπραγμάτευση που θα μας φέσωνε 100 δισεκατομμύρια επιπλέον.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΒΑΣΙΛΕΙΟΣ ΔΙΓΑΛΑΚΗΣ:** Ολοκληρώνω, κύριε Πρόεδρε.

Κυρίες και κύριοι συνάδελφοι, η σημερινή Κυβέρνηση εδώ και τρεισήμισι χρόνια επιδεικνύει σταθερότητα, αξιοπιστία, συνέπεια, αποτελεσματικότητα. Αυτά τα τρεισήμισι χρόνια η Ελλάδα έχει καταφέρει να ανακτήσει το διεθνές της κύρος, καθώς αντιμετωπίζει με επιτυχία μια σειρά από πρωτοφανείς διεθνείς κρίσεις. Παράλληλα, δημιουργεί τις συνθήκες εκείνες για ανάπτυξη, προκοπή, δημιουργία και στήριξη των πιο αδύναμων συμπολιτών μας.

Σε αυτή την πορεία ευθύνης ο προϋπολογισμός του 2023 αποτελεί το εργαλείο για να συνεχίσουμε τον σταθερό βηματισμό μας προς τα μπροστά, για μ;iα Ελλάδα ισχυρή, μiα Ελλάδα πρωταγωνίστρια, μiα Ελλάδα που μπορεί, μiα Ελλάδα που τα καταφέρνει και μiα Ελλάδα που τελικά μας κάνει υπερήφανους για τα επιτεύγματά της.

Ψηφίζω τον προϋπολογισμό και καλώ κι εσάς να κάνετε το ίδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία, κ. Ολυμπία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα τον προϋπολογισμό της Κυβέρνησης της Νέας Δημοκρατίας με ένα αίσθημα χαρμολύπης. Χαράς, γιατί είναι ο τελευταίος προϋπολογισμός μίας Κυβέρνησης που είναι κατώτερη των περιστάσεων και λύπης γιατί προδιαγράφει για άλλη μία φορά με μελανά χρώματα την ανεπαρκή και ανάλγητη, κοινωνικά, πολιτική της Κυβέρνησης για το 2023.

Πρόκειται για έναν προϋπολογισμό αδικίας παντού, αδικίας που βιώνει η ελληνική κοινωνία από τον Ιούλιο του 2019. Αδικία για τους εργαζόμενους που πασχίζουν για το μεροκάματο σε συνθήκες εργασιακής οπισθοδρόμησης, με την κατάργηση του οκταώρου και τις απλήρωτες υπερωρίες. Αδικία για τις μικρομεσαίες επιχειρήσεις που δεν μπορούν να ανταποκριθούν στα λειτουργικά τους έξοδα και κινδυνεύουν με λουκέτα. Αδικία για τα νοικοκυριά που δεν μπορούν να πληρώσουν ούτε τα τιμολόγια του ρεύματος της ανεξέλεγκτης αισχροκέρδειας. Αδικία για τους νέους που αποκλείονται από το δικαίωμα στη μόρφωση. Αδικία για όσους χάνουν τη δουλειά τους. Για τους συμπολίτες μας που ανήκουν στα ευάλωτα κοινωνικά στρώματα. Για όσους περιθωριοποιούνται από τις δημόσιες δομές του Εθνικού Συστήματος Υγείας. Αδικία για τους συνταξιούχους που δεν παίρνουν την δέκατη τρίτη σύνταξη και τα αναδρομικά. Αδικία για την ελληνική περιφέρεια -όπως και η δική μου εκλογική περιφέρεια, η Καστοριά- που βιώνει μiα τεράστια οικονομική και κοινωνική κρίση, χωρίς καμμία ουσιαστική βοήθεια.

Το 80% του μισθού πηγαίνει σε ενοίκιο και τρόφιμα. Επτά στους δέκα πολίτες μειώνουν την αγορά βασικών αγαθών και αναζητούν προσφορές που πολλές φορές είναι μεγαλύτερες ακόμα και από «το καλάθι του εμπαιγμού».

Τα δύο στα τρία νοικοκυριά μειώνουν την κατανάλωση της ενέργειας. Το 28% του πληθυσμού μας βρίσκεται σε κίνδυνο φτώχειας. Ένα στα τέσσερα παιδιά ζει σε συνθήκες εξαθλίωσης.

Η ανεργία; Μόνο τον Οκτώβριο του 2022, με βάση τα στοιχεία της «ΕΡΓΑΝΗ» από προσλήψεις και απολύσεις χάθηκαν εκατόν δεκαέξι χιλιάδες θέσεις εργασίας. Η ανεργία των νέων, είναι η δεύτερη χειρότερη στην Ευρωπαϊκή Ένωση στο 28%, των γυναικών στο 15%.

Από τον Ιούνιο του 2019, τα χρέη προς την εφορία έχουν αυξηθεί 8,5 δισεκατομμύρια. Τα αντίστοιχα χρέη προς τα ασφαλιστικά ταμεία έχουν αυξηθεί 10,4 δισεκατομμύρια. Τα κόκκινα δάνεια έχουν αυξηθεί κατά 19 δισεκατομμύρια. Αδικία παντού.

Διότι την ίδια ώρα που η κοινωνία οδηγείται σε μαρασμό και οι πολίτες σε απόγνωση, έχουμε συνολική αύξηση του ιδιωτικού χρέους 38%, αλλά η αισχροκέρδεια καλπάζει. Η ασυδοσία των funds και των εισπρακτικών, με την ευλογία του πτωχευτικού νόμου της Κυβέρνησης και χωρίς καμμία προστασία, στρέφεται κατά της περιουσίας των αδύναμων συμπολιτών μας.

Τα κόκκινα δάνεια των πολιτών που έχει αλλάξει η οικονομική τους κατάσταση, αγοράζονται στο ένα δέκατο πέμπτο της αξίας τους, όπως με τις εξωχώριες εταιρείες του κ. Πάτση.

Οι απευθείας αναθέσεις πλησιάζουν τα 8 δισεκατομμύρια ευρώ και ο προϋπολογισμός προβλέπει αυξημένα φορολογικά έσοδα κατά 6,8 δισεκατομμύρια ευρώ, τα οποία προέρχονται κυρίως από έμμεσους φόρους ΦΠΑ και ειδικού φόρου κατανάλωσης.

Επιδοτήσεις, όμως, στην ακρίβεια από τον προϋπολογισμό για το ρεύμα και το φυσικό αέριο που ανακυκλώνουν την κρίση προς όφελος των παρόχων και φτάνουν τα 8,1 δισεκατομμύρια ευρώ, τα οποία προέρχονται από τους Έλληνες φορολογούμενους. Όμως, είναι αδικία και για τους ανθρώπους με τα ροζιασμένα χέρια. Διότι αν αυτή η κρίση αφορά συνολικά στην ελληνική κοινωνία, τα πράγματα είναι πολύ χειρότερα για τους αγρότες.

Κύριοι Υπουργοί, τόσες υποκλοπές έχουν γίνει. Υπουργοί σας, στελέχη σας ήταν υπό παρακολούθηση, το μισό Υπουργικό Συμβούλιο. Ούτε ένας από αυτούς δεν μίλησε ποτέ με κανέναν αγρότη για να ακούσετε, έστω μέσω των υποκλοπών, τις αγωνίες του και τα προβλήματά του; Ποτέ κανένας σας δεν καταδέχθηκε να μιλήσει με έναν άνθρωπο της υπαίθρου; Είναι προφανές πως όχι. Άλλοι είναι οι συνομιλητές σας.

Απέναντι σε αυτή την πολλαπλή κρίση που βιώνει η αγροτική παραγωγή με την πανδημία, την κλιματική αλλαγή και την έκρηξη της ακρίβειας, αρνείστε να κατανοήσετε την πραγματικότητα.

Προτείνει -λέει- χθες ο Υπουργός να πάμε σε ένα μοντέλο από την οικογενειακή γεωργική επιχείρηση στην αγροτική επιχείρηση, γενικά και αόριστα. Και υποκρύπτει αυτή η πρόταση τη διάθεσή σας και τη στρατηγική σας επιλογή να μη στηριχθούν οι μικρομεσαίες αγροτικές επιχειρήσεις, αλλά να πάμε στη βιομηχανοποίηση της γεωργικής παραγωγής, με ό,τι αυτό συνεπάγεται, τόσο για τους μικρούς και μεσαίους αγρότες όσο και για την παραγωγή ποιοτικών προϊόντων ασφάλειας και ταυτότητας.

Η Κυβέρνησή σας όχι μόνο δεν προτείνει την αντιστροφή αυτής της κατάστασης με συγκεκριμένα μέτρα, αλλά δεν ήταν ικανή να κάνει ούτε κανονικές πληρωμές από τον ΟΠΕΚΕΠΕ που μέσα σε τρία χρόνια έχει αλλάξει τέσσερις προέδρους, ούτε μία κανονική πληρωμή χωρίς προβλήματα. Το μόνο που πάει καλά στον ΟΠΕΚΕΠΕ είναι οι απευθείας αναθέσεις.

Τελειώνω, κύριε Πρόεδρε, λέγοντας ότι στον προϋπολογισμό δεν υπάρχει καμμία μέριμνα για το 2023 στην κατηγορία μεταβιβάσεις για την ακρίβεια στις ζωοτροφές, στα λιπάσματα και τα αγροεφόδια. Δεν υπάρχει καμμία πρόβλεψη για την μη καταβολή του ειδικού φόρου κατανάλωσης στο αγροτικό πετρέλαιο. Δεν υπάρχει καμμία πρόβλεψη για μείωση του ΦΠΑ στον κατώτατο συντελεστή 6% στα τρόφιμα. Δεν υπάρχει καμμία ουσιαστική ανακατεύθυνση των πόρων του Ταμείου Ανάκαμψης.

Προβλέπονται 117 εκατομμύρια ευρώ να διατεθούν από το Ταμείο Ανάκαμψης για επτακόσιες χιλιάδες αγροτικές επιχειρήσεις, όταν 440 εκατομμύρια ευρώ δίνονται σε δεκατρείς εταιρείες ημετέρων από το ίδιο ταμείο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Δεν υπάρχει κανένας σχεδιασμός ούτε για το σήμερα ούτε για το τώρα –ευχαριστώ, κύριε Πρόεδρε-, παρά τα μεγάλα λόγια, για τα δημόσια ΙΕΚ της αγροτικής εκπαίδευσης, όπου δεν λέγεται ότι και ο προϋπολογισμός τους και οι εκπαιδευτικοί τους και τα προσόντα τους έχουν υποβιβαστεί.

Καταψηφίζουμε τον προϋπολογισμό, γιατί ο τόπος χρειάζεται δικαιοσύνη παντού, γιατί ο τόπος χρειάζεται πολιτική αλλαγή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Ακράτας.

Η Βουλή σάς καλωσορίζει. Σας εύχεται καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Βουλευτής της Νέας Δημοκρατίας κ. Κωνσταντίνος Μπλούχος. Αμέσως μετά τον λόγο θα πάρει ο Υπουργός Υποδομών και Μεταφορών κ. Κωνσταντίνος Καραμανλής.

Ορίστε, κύριε Μπλούχο, έχετε τον λόγο.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κάθε προϋπολογισμός αποτελεί ένα οικονομικό νομοσχέδιο και ο ομιλών τυγχάνει μη ειδικός, αλλά απλός υπηρέτης του αναγκεμένου συμπολίτη μέσω του Εθνικού Συστήματος Υγείας.

Εντούτοις, σε κάθε τέτοιον παρατηρώ ότι στο ελληνικό Κοινοβούλιο συγκρούονται δύο κόσμοι, οι οποίοι δεν μπορούν να διαβάσουν ή να αποδώσουν την ίδια σημασία σε κάτι αντικειμενικό, μαθηματικό, στους αριθμούς, είτε κοιτάζοντας απόλυτα τα νούμερα είτε συγκριτικά. Η προϊούσα μελαγχολία εναλλάσσεται με την οργή.

Αφού δεν μπορούμε να συμφωνήσουμε στα αντικειμενικά και να προσθέσουμε ή να αφαιρέσουμε, να προτείνουμε ή να αντιπροτείνουμε επ’ αυτών, τότε, μήπως, είμαστε κατώτεροι των περιστάσεων; Μήπως, άδομεν των οικιών ημών εμπιπραμένων; Χρησιμοποιώ το πρώτο πληθυντικό πρόσωπο, όντας σφόδρα ενοχλημένος με σύμπασα την Αντιπολίτευση.

Παρατηρώ τη θρασύτητα αναμεμειγμένη με την προπέτεια λόγων και κοινοβουλευτικής στάσης, ενθυμούμενος την τραγωδία του 2015. Εφευρίσκει ένα πυροτέχνημα εναντίον του Πρωθυπουργού η «βαρουφάκειος» Αριστερά, το επαναλαμβάνουν άπαντες: «Μητσοτάκης Α.Ε.». Εισβάλλει παράνομα και σε συνθήκες παγκόσμιας κατακραυγής ένας στρατός σε κυρίαρχο κράτος, ζούμε τα απόνερα της ταραχής σε οικονομικό, εμπορικό, τουριστικό επίπεδο, πάλι φταίει η Κυβέρνηση.

Εντούτοις, η ζωή προχωρά και όσο και αν χτυπιούνται οι δυνάμεις της δημαγωγίας, το έχει συνήθειο ο Θεός καθημερινά τις ίδιες ώρες να ξημερώνει και να σκοτεινιάζει, είτε αρέσει στην Αντιπολίτευση είτε όχι. Η πολιτική ζωή περιλαμβάνει πράγματα και θάματα.

Αποπληρώσαμε το ΔΝΤ και ζούμε σε περιβάλλον μη εποπτείας, κανονική χώρα επιτέλους. Ξένοι Υπουργοί Οικονομικών δίνουν τα εύσημα για την οικονομία μας: «Πρέπει να διδαχθούμε από την Ελλάδα».

Ο τουρισμός το περασμένο καλοκαίρι εκτοξεύθηκε σε προπανδημικά ύψη και λίγο έλειψε να σπάσει νέο ρεκόρ.

Οι σχέσεις μας με Ηνωμένες Πολιτείες, Γαλλία, Ισραήλ, Αίγυπτο και πολλές άλλες χώρες είναι αναβαθμισμένες όσο ποτέ.

Πρωθυπουργός και Υπουργός Εξωτερικών επισκέπτονται πλειάδα χωρών, συμβάλλοντας στη δημιουργία μιας εικόνας της Ελλάδας πρωτοφανώς αναβαθμισμένης και υπολογίσιμης. Αποκατάσταση της εθνικής αξιοπρέπειας, λέγεται αυτό. Αποκατάσταση του ελλείμματος εθνικής αξιοπιστίας, λέγεται. Μιας εικόνας τόσο υπολογίσιμης, που ο λυσσασμένος μας γείτονας δεν σταματά να βρίσκεται σε μόνιμο παραληρηματικό οίστρο, επειδή χάνει το πεδίο επιρροής και κυριαρχίας του.

Επενδύσεις ελληνικών και ξένων κεφαλαίων μεταβάλλουν την οικονομική μας ζωή εκ του μη όντος εις το είναι. Από την απόλυτη φθορά στην επαναστατική δημιουργικότητα και παραγωγικότητα.

Οι μεταρρυθμίσεις καλπάζουν. Αντιστρέψαμε κάθε αντικειμενική δυσκολία, περνώντας στην ηλεκτρονική ζωή.

Άλλα σημειακά παραδείγματα, όπως ειπώθηκε από τον Υπουργό Εσωτερικών: Η εργώδης και συστηματική μας προσπάθεια να ηττηθεί ο εξισωτισμός. Η ανατροπή του εξισωτισμού στη δημόσια διοίκηση. Η στήριξη και η μεταρρυθμιστική πνοή που θα αναβαθμίσει το παρηκμασμένο μας Εθνικό Σύστημα Υγείας.

Και ναι, κατανοώ, αυτού του είδους οι μεταρρυθμίσεις προκαλούν το σύνδρομο χρόνιου άλγους, νευροπολιτικοπαθητικής αιτιολογίας, στην Αριστερά και ναι, είναι πολλαπλά τα κατάγματα στον αφαλατωμένο ιδεολογικά σκελετό της πολιτικής φθοράς.

Όμως -και μάλλον γι’ αυτό- ουδέποτε άλλη κυβέρνηση δεν είχε απέναντί της μια ενωμένη, δήθεν προοδευτική, αντιπολίτευση, η οποία να εργαλειοποιεί τη δυστυχία ως όπλο και μέθοδο πολέμου κατά της κυβέρνησης ως πρόκληση φθοράς. Αμυντική υπεραντιδραστικότητα.

Εκ πασών των πολιτικών η δήθεν εκσυγχρονιστική και ριζοσπαστική Αριστερά έχει την κλίση στο να νομίζει αυτήν μόνην αιτίαν παντός κύκλω τού γινομένου θορύβου περί προνοίας, υγείας και εργασιακών δικαιωμάτων των παντώς αδικημένων, όσο μέθυσος εκείνος, όπως θα έλεγε και ο Ροΐδης, όστις ουρών πλησίον βρύσεως έμεινεν εκεί όλην την νύκτα, νομίζων ότι εξ αυτού εκπορεύεται όλον το ύδωρ, το οποίον ήκουε να τρέχη.

Μέσα σε αυτό το πλαίσιο και η αριστερή οικονομική διανόηση, η οποία έπλασε μια δική της φαντασιακή πραγματικότητα, αρνούμενη με τρόπο αντιεπιστημονικό και δογματικό την πραγματικότητα, γεμάτη αυταπάτες και σε πλήρη αναντιστοιχία με την κοινωνική λογική. Η ψύχωση αυτή της αποκλειστικής της αλήθειας, της μεταλήθειας της, κατήντησε την Αριστερά μάταιη, άρρωστη και βαρετή.

Μάλιστα, αναφορικά με τους αριθμούς της οικονομίας, η Αντιπολίτευση κάνει αυτό που έπραξε και στους προηγούμενους προϋπολογισμούς, ένα παιδικό λάθος. Είναι το σφάλμα της σύνδεσης. Θεωρεί a priori ότι αυτό που συμβαίνει σε ένα νοικοκυριό, συμβαίνει και στο σύνολο της οικονομίας. Και εξηγώ:

Η δεδομένη κρίση πληθωρισμού προέκυψε από συγκεκριμένα αίτια και οι συνέπειές της είναι καθολικές. Οι οικονομικές προβλέψεις αναθεωρήθηκαν προς το χειρότερο σε όλη την Ευρώπη, στις κρατικές οικονομίες, όπως της Γερμανίας και της Γαλλίας. Αυτό που συμβαίνει σε ένα νοικοκυριό που πλήττεται από ένα πληθωριστικό κατά βάση πρόβλημα, δεν σημαίνει ότι ισχύει κατ’ ανάγκη στην οικονομία, τουλάχιστον σε αυτή τη μορφή.

Η οικονομία μιας χώρας, για να αντισταθεί σε τέτοιου είδους κρίσεις, οφείλει να έχει τα δημοσιονομικά περιθώρια, αλλά και την πρόβλεψη αυτών, μέσα σε ένα αυστηρό οικονομικό πλαίσιο αποπληρωμών, αλλά και στόχων.

Η προσεκτική και σωστή διαχείριση της οικονομίας μέσα σε ένα τέτοιο κλίμα -μην ξεχνάμε και τη σκληρή διετία της πανδημίας-, δίνει τη δυνατότητα σε αυτή την Κυβέρνηση να πετυχαίνει ένα μικρό θαύμα. Να είναι σε φάση ανάπτυξης σταθερά, να αναβαθμίζει την ελληνική οικονομία διεθνώς και να πετυχαίνει μέσα σε ένα τέτοιο στρυφνό κλίμα τη μείωση του χρέους, να αυξάνει τα φορολογικά έσοδα και να μπορεί να διατηρήσει ένα αξιοπρεπές επίπεδο στον Έλληνα, μέσα σε αυτές τις δυσμενείς συνθήκες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί, κυρίες και κύριοι, είναι θέμα διαχείρισης και οράματος. Ζήσαμε τη δικαιωματική περίοδο του ΣΥΡΙΖΑ, που έλεγε ότι παίρνω τα λεφτά από μiα καλοραμμένη τσέπη και τα βάζω στην άλλη τρύπια τσέπη, γιατί αυτό είναι το σωστό και το δίκαιο, ενδεχομένως. Και έτσι, όμως, μένω πάντα απένταρος.

Η σταθερότητα και η ανάπτυξη προκύπτουν από συγκεκριμένες συνθήκες που είναι ευθύνη της κάθε κυβέρνησης να θέσει και να πετύχει. Αυτή η Κυβέρνηση εργάζεται από την πρώτη ημέρα με ένα σχέδιο και αυτό το σχέδιο αποδίδει. Όλα τα στοιχεία μάς δικαιώνουν.

Το οικονομικό κλίμα είναι τόσο δυσμενές για κραταιές οικονομίες, οι οποίες δεν το προέβλεψαν σωστά, που τις κάνει να υποφέρουν και να παίρνουν σκληρά μέτρα και να αναζητούν νέους τρόπους, την ίδια στιγμή που αναγνωρίζουν, όμως, στη μικρή Ελλάδα την επιτυχία της να διατηρήσει την ανάπτυξη, αλλά και τη δημοσιονομική της επιτυχία να στηρίζει και να συνεχίζει τη στήριξή της στο ελληνικό νοικοκυριό, να στηρίζουμε τον άνεργο, προσφέροντας νέες θέσεις εργασίας, καλύπτοντας ασφαλιστικές εισφορές, στηρίζοντας τους επαγγελματίες τόσο στην πανδημική κρίση όσο και σήμερα...

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μπλούχο.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Την ανοχή σας, κύριε Πρόεδρε, για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπάρχει. Δεν υπάρχει ανοχή. Ήδη δόθηκε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Οι περισσότεροι μίλησαν πλέον των εννέα λεπτών.

**ΠΡΟΕΔΡΕΥΩΝ (Αθανάσιος Μπούρας):** Κλείστε. Βάλτε τελεία.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Δυστυχώς, όμως, δεν υπάρχει ένας νόμος για να εξαφανίσουμε την πραγματικότητα, κύριοι. Υπάρχει η αλήθεια και με αυτή εμείς λογαριαζόμαστε, η αλήθεια της αύξησης του κατώτατου μισθού, της στοχευμένης στήριξης στις ευάλωτες ομάδες των συμπολιτών μας, της πλήρους απορρόφησης των ευρωπαϊκών προγραμμάτων, της περαιτέρω στήριξης στα αναπτυξιακά έργα, της ετήσιας αύξησης του πραγματικού ΑΕΠ.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπλούχο, κλείστε.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Κυρίες και κύριοι συνάδελφοι, η οικονομία και η κοινωνία έχουν αλλάξει. Ό,τι οι πολιτικές δυνάμεις του χτες περιγράφουν απαισιόδοξα για τον παρόντα προϋπολογισμό τον καθιστούν προϋπολογισμό ευθύνης, προϋπολογισμό συνέπειας λόγων και έργων και κυρίως, προϋπολογισμό προοπτικής.

Ευχαριστώ για την ανοχή.

(Χειροκροτήματα από την πτέρυγα της Νέας Δημοκρατίας)

Τον λόγο τώρα έχει ο Υπουργός Υποδομών και Μεταφορών, ο κ. Κωνσταντίνος Καραμανλής.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, μπαίνουμε πλέον στην τελική ευθεία για τις εκλογές. Σε λίγες ημέρες, είτε μας αρέσει είτε όχι, ξεκινάει το εκλογικό έτος.

(Θόρυβος από την πτέρυγα του ΣΥΡΙΖΑ)

Μη βιάζεστε!

Αυτή, λοιπόν, η συζήτηση για τον προϋπολογισμό του 2023 νομίζω ότι αποτελεί μiα εξαιρετική ευκαιρία να κάνουμε μiα ανασκόπηση, μiα αναδρομή, να θυμηθούμε τι είπαμε και τι κάναμε, να υποστηρίξουμε δηλαδή, ενώπιον του Εθνικού Κοινοβουλίου κατά πόσο οι προεκλογικές μας δεσμεύσεις έγιναν ή δε έγιναν μετεκλογικές πράξεις, αλλά και να παρουσιάσουμε -αν θέλετε- το σχέδιο που έχει η παράταξή μας και η Κυβέρνησή μας για το μέλλον και το αύριο.

Κοιτάζοντας πίσω αυτά τα τριάμισι χρόνια, βλέπω ότι το δικό μου κόμμα, η Νέα Δημοκρατία, στα πιο κρίσιμα διακυβεύματα αυτής της περιόδου θα σας έλεγα ότι δικαίωσε τον ρόλο της. Η Νέα Δημοκρατία ήταν για άλλη μiα φορά η παράταξη που θα σας υποστηρίξω και θα σας αποδείξω ότι κράτησε όρθια τη χώρα στα δύσκολα. Η Κυβέρνηση Μητσοτάκη ήρθε αντιμέτωπη, άλλωστε, με αλλεπάλληλες εξωγενείς κρίσεις και μέσω αυτών των κρίσεων όχι μόνο κράτησε τη χώρα αυτή όρθια, αλλά θα σας έλεγα ότι έκανε και μεγάλα βήματα προόδου.

Κυρίες και κύριοι συνάδελφοι, θυμηθείτε πού ήταν η Ελλάδα το 2019 και ας δούμε τώρα πού βρισκόμαστε. Από μiα χώρα που την περίοδο 2015-2019 είχαμε αρχίσει να ξηλώνουμε την προσαρμογή στα ευρωπαϊκά δεδομένα, σήμερα, η χώρα μας θα σας έλεγα ότι είναι ένας πυλώνας σταθερότητας της ευρύτερης περιοχής.

Δεν λέμε ότι έγιναν όλα τέλεια. Δεν λέμε ότι δεν έγιναν λάθη. Όμως, ο κόσμος βλέπει και συγκρίνει τη δική σας διακυβέρνηση των τεσσεράμισι ετών με την Κυβέρνηση των τελευταίων τριάμισι ετών. Κοιτάζει πίσω και δεν βρίσκει ούτε μiα φορά που εσείς σήμερα, ως Αξιωματική Αντιπολίτευση, βάλατε πλάτη στα δύσκολα. Διότι είναι γνωστό, άλλωστε, ότι ασκείτε μια δομικού τύπου αντιπολίτευση, υστερικού τύπου αντιπολίτευση.

Ούτε μία φορά δεν βάλατε πλάτη στα δύσκολα ούτε στο μεταναστευτικό ούτε στην πανδημία ούτε και τώρα στην ενεργειακή κρίση. Θα σας πω και κάτι άλλο. Αναλογίζομαι τι θα έκανε η δική μας παράταξη, όπως έχει κάνει άλλωστε πολλές φορές όταν βρισκόταν στα έδρανα της αξιωματικής αντιπολίτευσης, ποτέ δεν ασκήσαμε τέτοιου είδους αντιπολίτευση. Διότι η Νέα Δημοκρατία, κυρίες και κύριοι, η παράταξη που έφερε τη δημοκρατία σε αυτή τη χώρα, έχει απαράβατες αρχές. Και αυτή η αρχή συνοψίζεται σε κάτι πάρα πολύ απλό, ότι το εθνικό μπαίνει πάνω από το κομματικό συμφέρον. Γι’ αυτό και είμαστε όλοι υπερήφανοι σήμερα για την παράταξή μας.

Στη μεγάλη εθνική προσπάθεια της Κυβέρνησής μας αυτά τα τριάμισι χρόνια, κεντρική θέση έχει το έργο που έχει επιτελεστεί στο Υπουργείο Υποδομών και Μεταφορών. Στον ετήσιο ρυθμό ανάπτυξης, ο οποίος σύμφωνα με τον προϋπολογισμό θα είναι 5,6%, ρυθμός που, όπως άλλωστε έχουν πει και πολλοί άλλοι ομιλητές, είναι διπλάσιος από τον ευρωπαϊκό μέσο όρο, όλα τα δεδομένα δείχνουν ότι ο κλάδος των κατασκευών έχει συνεισφέρει τα μέγιστα. Θα σας έλεγα, και αυτό δεν το λέει ο ομιλών, αλλά το λέει το ίδιο το ΙΟΒΕ, ότι πετύχαμε ένα άλμα ανάπτυξης του κατασκευαστικού τομέα στη χώρα μας. Όπως προκύπτει από τη μελέτη του ΙΟΒΕ, ο κλάδος των κατασκευών για πρώτη φορά από το 2009 και μετά, πρωταγωνιστεί στην ανάπτυξη της εθνικής οικονομίας. Και σύμφωνα με την ίδια έκθεση, η άμεση συνεισφορά των κατασκευαστών στο ΑΕΠ έως το 2022 θα ανέλθει γύρω στο 8%.

Στο Υπουργείο Υποδομών και Μεταφορών δουλεύουμε συστηματικά με σχέδιο και με όραμα και έχοντας θέσει τρεις στόχους: ενίσχυση του διεθνούς ρόλου της πατρίδας μας, δίκαιη ανάπτυξη και καλύτερη ποιότητα ζωής για όλους μας. Για να ενισχύσουμε αυτόν τον διεθνή ρόλο, εκπονήσαμε από το 2019 ένα ολοκληρωμένο σχέδιο έργων, ύψους 13 δισεκατομμυρίων ευρώ, που καθιστά την Ελλάδα πλέον κόμβο υποδομών και συνδυασμένων μεταφορών της ευρύτερης περιοχής. Από αυτά τα 13 δισεκατομμύρια ευρώ έχουμε ήδη συμβασιοποιήσει γύρω στα 5,2 δισεκατομμύρια ευρώ έργα και το επόμενο τρίμηνο θα συμβασιοποιηθούν έργα ύψους 1,5 δισεκατομμυρίου ευρώ.

Τι σημαίνουν, όμως, όλα αυτά τα έργα; Πέρα από το προφανές ότι βοηθάνε στην ανάπτυξη της εθνικής οικονομίας και ότι δίνουν θέσεις εργασίας, θα σας έλεγα ότι είναι από τις λίγες φορές που όλα αυτά τα έργα έγιναν με μiα κεντρική στόχευση. Δεν είναι μολυβιές στον χάρτη, είναι έργα που έχουν στόχο πραγματικά να δημιουργήσουν ώθηση σε αυτό που πάντα θέλαμε και ποτέ δεν κάναμε, στην περιφερειακή ανάπτυξη. Θα σας πω ένα νούμερο που δεν τιμά τη χώρα μας. Από το 1981 και μετά, σε έργα υποδομής έχουμε πάρει από τα ευρωπαϊκά ταμεία πάνω από 180 δισεκατομμύρια ευρώ. Και, όμως, πολλές φορές αυτά τα έργα δεν είχαν στόχευση και αυτά τα έργα στην ουσία δεν βοήθησαν την πραγματική ώθηση για τη χώρα μας.

Το ίδιο σημαίνει και το εθνικό σχέδιο που έχουμε για την οδική ασφάλεια, καθώς και την ενίσχυση της ηλεκτροκίνησης. Είναι και οι πολιτικές μας για τη στήριξη που οφείλουμε για τους συμπολίτες μας με αναπηρία. Είναι οι μεγάλες ψηφιακές διευκολύνσεις από το «Car Wallet», έως το «MyAuto», έως το προφανές που δεν είχε γίνει ποτέ, δηλαδή τον ενιαίο πομποδέκτη σε όλο το εθνικό δίκτυο. Ακόμα περισσότερο είναι η ενίσχυση των αστικών συγκοινωνιών, με την Αθήνα και τη Θεσσαλονίκη να είναι από τις ελάχιστες πόλεις στον κόσμο που αύξησαν τους στόλους των λεωφορείων μέσα στην πανδημία.

Σε όσο χρόνο έχω στη διάθεσή μου, εάν μπορώ, θα αναφερθώ λίγο πιο αναλυτικά στο έργο που υλοποιούμε.

Στον τομέα των υποδομών, λοιπόν, θέσαμε ένα ξεκάθαρο νομικό πλαίσιο. Κάναμε πράξη αυτό που, δυστυχώς, η προηγούμενη κυβέρνηση δεν μπορούσε. Αναθεωρήσαμε ένα προβληματικό θεσμικό πλαίσιο, το 4412, το οποίο στην ουσία βοήθησε όχι μόνο εμάς ως Κυβέρνηση, αλλά και τις περιφέρειες και τους δήμους, ώστε να ξεμπλοκάρουν πολλά έργα. Καθιερώσαμε τα ΣΔΙΤ, δηλαδή, τις συμπράξεις με τον ιδιωτικό τομέα και οικοδομήσαμε ένα πρωτόγνωρο πρόγραμμα έργων.

Ποτέ στο παρελθόν δεν έχουμε δει να γίνονται τόσα πολλά έργα όσα αυτά που έχουν εκκινήσει και αυτά που θα εκκινήσουν. Θα σας πω απλώς ότι τους σημερινούς ρυθμούς, δηλαδή, τη δημοπράτηση έργων 10 δισεκατομμυρίων ευρώ μέσα σε τρία χρόνια, δεν τους έφτασε η χώρα μας ούτε στην περίοδο των Ολυμπιακών Αγώνων.

Σε αυτό το πρόγραμμα έργων περιλαμβάνονται τρεις κατηγορίες.

Πρώτα είναι τα εμβληματικά έργα που είχαν μπλοκάρει και θα σας πω γρήγορα: Το Πάτρα-Πύργος, το Άκτιο-Αμβρακία, ο Ε65, το αεροδρόμιο στο Καστέλι, η γραμμή 4 του μετρό της Αθήνας, η επέκταση της γραμμής 3 προς Πειραιά που ολοκληρώθηκε και βέβαια, το μετρό της Θεσσαλονίκης. Όλα αυτά είναι έργα που είχαν ξεκινήσει, αλλά είχαν μπλοκαριστεί την περίοδο του «Πρώτη φορά Αριστερά».

Έχουμε, επίσης, μiα σειρά από έργα που τα βρήκαμε ως απλά σχέδια επί χάρτου και προχωρήσαμε με ταχύτητα στην ωρίμανση τους. Το πιο χαρακτηριστικό είναι ο ΒΟΑΚ που έχουμε ήδη εργοτάξια στο Νεάπολη-Άγιος Νικόλαος. Η επέκταση της λεωφόρου Κύμης, η παράκαμψη Χαλκίδας-Ψαχνών, το Δράμα-Αμφίπολη και τόσα άλλα. Και βέβαια, σχεδιάσαμε και βάλαμε εμπρός ένα εμβληματικό έργο για τη συμπρωτεύουσα, το Flyover της Θεσσαλονίκης, για το οποίο μάλιστα θα υπογράψουμε τη σύμβαση μαζί με τον Πρωθυπουργό αυτή τη Δευτέρα.

Έχουμε ακόμα υδροδοτικά, αρδευτικά, εγγειοβελτιωτικά, και αντιπλημμυρικά έργα. Για αυτά τα πράσινα έργα εκμεταλλευτήκαμε το RRF, το Ταμείο Ανάκαμψης που είναι ένα σχέδιο Μάρσαλ αυτή τη στιγμή για την ελληνική οικονομία. Και βέβαια, είναι και η μεγάλη επένδυση ύψους 4,5 δισεκατομμυρίων ευρώ που πραγματοποιούμε στον σιδηρόδρομο. Και αυτά τα έργα, επίσης, θα τα συμβασιοποιήσουμε μέσα στο 2023.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, εάν μπορώ να έχω την ανοχή σας για δύο λεπτά, θα πάμε πολύ γρήγορα και στον τομέα των μεταφορών.

Η αλήθεια είναι πως παραλάβαμε τις μεταφορές με πάρα πολλά προβλήματα και σε πλήρη απαξίωση. Θα σας μιλήσω και εδώ με νούμερα. Στην Αθήνα παραλάβαμε οκτακόσια πενήντα οχήματα. Σήμερα έχουμε χίλια τριακόσια δέκα οχήματα με συμπράξεις και συνεργασίες με τον ιδιωτικό τομέα, χωρίς, όμως, να θέσουμε σε κίνδυνο τον δημόσιο χαρακτήρα των αστικών συγκοινωνιών. Στην Αθήνα μόνο έχουμε αυξήσει τα λεωφορεία κατά 55%. Στη Θεσσαλονίκη παραλάβαμε διακόσια τριάντα πέντε λεωφορεία και σήμερα έχουμε τετρακόσια εξήντα, δηλαδή, μια αύξηση σχεδόν 100%.

Επίσης, αυξήσαμε με ανάταξη τους διαθέσιμους συρμούς του μετρό κατά 20% και μειώσαμε τις χρονοαποστάσεις. Πριν από λίγες ημέρες υπογράψαμε την ανάταξη δεκατεσσάρων συρμών της Γραμμής 1, όπου αυτοί οι συρμοί ήταν σε κυκλοφορία από το 1983. Σπάμε, λοιπόν, έναν φαύλο κύκλο υποεπενδύσης στις αστικές συγκοινωνίες. Ξεκινήσαμε τη Γραμμή 4 και, όπου και να πάτε στην Αθήνα πλέον, θα δείτε εργοτάξια. Ενισχύσαμε το τραμ με είκοσι πέντε νέους συρμούς. Επίσης, ολοκληρώνουμε τις διαδικασίες και τους επόμενους μήνες θα ξεκινήσουν να έρχονται και τα εξακόσια πενήντα νέα πράσινα λεωφορεία, τόσο στην Αθήνα, όσο και στη Θεσσαλονίκη.

Και το πιο σημαντικό από όλα είναι ότι δημιουργήσαμε στις αστικές συγκοινωνίες χίλιες τριακόσιες ογδόντα εννέα θέσεις εργασίας σε δημόσιους και ιδιωτικούς φορείς. Η δήθεν φιλελεύθερη Κυβέρνηση του Κυριάκου Μητσοτάκη έκανε κάτι που εσείς ποτέ δεν καταφέρατε στις αστικές συγκοινωνίες, έκλεισε τα ζητήματα των συλλογικών συμβάσεων εργασίας. Για πρώτη φορά εδώ και χρόνια έχουμε εργασιακή ειρήνη.

Το ίδιο συμβαίνει και στην ΥΠΑ και στην ΑΠΑ. Δείτε με ποιον υποδειγματικό τρόπο λειτούργησαν τα ελληνικά αεροδρόμια την περίοδο του καλοκαιριού, όταν στην Ευρώπη πραγματικά βλέπαμε σκηνές που δεν τιμούν την Ευρώπη. Εδώ, λοιπόν, καταφέραμε με τους ελεγκτές εναέριας κυκλοφορίας να βρούμε λύσεις και τελικά, να κυλήσει ήρεμα η τουριστική περίοδος.

Κύριε Πρόεδρε, η αλήθεια είναι ότι κάθε χρόνο σε αυτή την ομιλία μου για τον προϋπολογισμό, ποτέ δεν έχω καταφέρει να καλύψω όλο το εύρος της δράσης του Υπουργείου.

Αυτή είναι επιγραμματικά η σοβαρή δουλειά που έχει γίνει όλα αυτά τα τρεισήμισι χρόνια στο Υπουργείο Υποδομών και Μεταφορών. Αυτό είναι το έργο που παράγουμε στην Κυβέρνηση Μητσοτάκη και έτσι είμαστε αποφασισμένοι να συνεχίσουμε και το 2023 και τα επόμενα χρόνια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθητές και μαθήτριες και δύο εκπαιδευτικοί συνοδοί τους από το 3ο Δημοτικό Σχολείο Βόλου.

Η Βουλή σάς καλωσορίζει. Σας εύχεται καλή πρόοδο και καλά Χριστούγεννα!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει, ο Βουλευτής του ΣΥΡΙΖΑ - Προοδευτική Συμμαχία, ο κ. Γεώργιος Ψυχογιός.

Ορίστε κύριε Ψυχογιέ, έχετε το λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, θα ξεκινήσω από την ομιλία του αγαπητού κυρίου Υπουργού Υποδομών και Μεταφορών, του κ. Καραμανλή που άκουσα νωρίτερα.

Θα νόμιζε κάποιος ότι κάποιοι έχουν προσγειωθεί στη χώρα το 2019 και ότι δεν θυμούνται τι έγινε τα προηγούμενα χρόνια, όταν η αντιπολίτευση της Νέας Δημοκρατίας ήταν το «Γερούν, γερά» στις μάχες που έδινε ΣΥΡΙΖΑ στην Ευρώπη, όταν ο κ. Μητσοτάκης από τη στιγμή που ανέλαβε την προεδρία της Νέας Δημοκρατίας ζητούσε εκλογές, όταν γινόταν μικροπολιτική αγκαλιά με την Ακροδεξιά στη Συμφωνία των Πρεσπών που τώρα τηρείτε και τιμάτε ή όταν στο προσφυγικό που αναφέρατε, δηλητηριάζατε την κοινωνία όταν υπήρχε μiα τεράστια έκρηξη στα νησιά και έπρεπε να φέρουμε κόσμο στην ενδοχώρα για να αναπνεύσουν όλοι.

Δεν ξεχνάμε, λοιπόν, τι έγινε ούτε ξεχνάμε τις υποδομές στην Κορινθία τα τελευταία τέσσερα χρόνια της κυβέρνησης του ΣΥΡΙΖΑ με πολλά αντιπλημμυρικά, πολλά σιδηροδρομικά, οδικά έργα, ακόμα και αρδευτικά έργα, που ολοκληρώθηκαν με τη συμβολή του τότε Υπουργείου Υποδομών και βελτίωσαν πάρα πολύ την ποιότητα ζωής και την ασφάλεια των κατοίκων.

Να έρθω, όμως, στον προϋπολογισμό που όλα συνδέονται. Το κείμενο του προϋπολογισμού έχει τα πάντα μέσα και όλα συνδέονται. Κλείνει, λοιπόν, το 2022 με μια βαθιά κρίση δημοκρατίας που έρχεται να κάτσει επάνω στην πραγματική οικονομική κρίση που βιώνει η ελληνική κοινωνία, είτε το αποδέχεστε είτε όχι, με ένα σκάνδαλο παρακολουθήσεων, το οποίο δηλητηριάζει την πολιτική ζωή, προχωρά σε υποκλοπές πολιτικών αντιπάλων, Υπουργών, Αρχηγών Ενόπλων Δυνάμεων, δημοσιογράφων.

Και ο Πρωθυπουργός, ο οποίος -κατά τα άλλα είναι κατόπιν εντολής του όλα αυτά τα οποία γίνονται και θέλετε να διαφημίσετε- εδώ δεν έχει καμμία ευθύνη από τις τεράστιες ευθύνες που έχει ο ίδιος αναλάβει. Και η Κυβέρνηση δεν παραιτείται, όπως θα γινόταν σε κάθε άλλη ευρωπαϊκή δημοκρατική χώρα, σύγχρονη δημοκρατία. Για πολύ μικρότερα ζητήματα έχουν παραιτηθεί Υπουργοί και κυβερνήσεις σε ευρωπαϊκές χώρες.

Η πραγματική οικονομία είναι σε ένα οριακό επίπεδο και πιο πέρα από αυτό. Ακρίβεια στην ενέργεια, στα είδη πρώτης ανάγκης, διαλυμένη αγοραστική δύναμη των πολιτών, με νοικοκυριά που έχουν 750 ευρώ εισόδημα και μισθό να έχουν χάσει το 40% της αγοραστικής δύναμης. Καταλαβαίνετε τι σημαίνει αυτό; Είναι στα όρια της εξαθλίωσης. Το καλάθι του νοικοκυριού, που θα συγκρατούσε τις τιμές, στην ουσία απέτυχε παταγωδώς. Και αντί να κάνετε το ΦΠΑ στο 6% που λέμε εμείς και είναι οριζόντιο, έρχεστε και πριμοδοτείτε τα σουπερμάρκετ, τα οποία έχουν αυξημένα έσοδα παρά τη μειωμένη κατανάλωση, με δύο στους τρεις να μειώνουν τα τρόφιμα, με την Ελλάδα πρώτη στην τιμή της βενζίνης εδώ και τέσσερις εβδομάδες. Αυτοκίνητα, όμως, έχουν οι πλούσιοι, όχι οι φτωχοί. Τι άλλο θα ακούσουμε;

Στη χονδρική τιμή του ρεύματος είμαστε πρώτοι. Η Ισπανία και η Πορτογαλία, οι άλλες χώρες που βάλανε πλαφόν ή αυτά που λέει ο ΣΥΡΙΖΑ είναι εκτός πραγματικότητας, γίνονται όμως αλλού, αλλά όχι εδώ. Και δεν γίνονται, διότι είμαστε πρώτοι και στην προ φόρων και επιδοτήσεων τιμή της ηλεκτρικής ενέργειας όπου οι εταιρείες χρέωναν -και το ξέρουμε και το ξέρετε- ό,τι τιμές επέλεγαν και τις επιβάρυναν στους μικρομεσαίους επιχειρηματίες, στους φούρνους, στο λιανικό εμπόριο, στην εστίαση που τώρα είναι στο όριο να κλείσουν, αν δεν έχουν κλείσει στις γειτονιές που ξέρουμε και φαντάζομαι ξέρετε ή μπορεί και να μην ξέρετε.

Ακόμα και σε χώρες, οι οποίες εφάρμοσαν σκληρές πολιτικές το προηγούμενο διάστημα η κατάσταση στην Ελλάδα είναι σαφώς χειρότερη. Ακούμε μία αφήγηση για την ευημερία των αριθμών, κάτι το οποίο θυμίζει εφιαλτικά το 2012 - 2014, όταν ευημερούσαν οι αριθμοί και έξω σοβούσε η ανθρωπιστική κρίση. Ο εισηγητής σας είχε το θράσος να πει ότι τάχα υπήρχε ανθρωπιστική κρίση το 2014, όταν αναλάβαμε εμείς μiα χώρα χρεοκοπημένη, μiα κοινωνία γονατισμένη και μάλιστα μiα «οργουελιανή» πραγματικότητα, η οποία αλλιώς είναι και αλλιώς την παρουσιάζετε με μνημόνια, χωρίς μνημόνια στην ουσία, αφού ο ΣΥΡΙΖΑ την έβγαλε τη χώρα από αυτά.

Τα χρέη των πολιτών αυξάνονται δραματικά σε όλα τα επίπεδα στην εφορία, στα ταμεία, στα κόκκινα δάνεια του κ. Πάτση, στα καταστήματα που στην επαρχία κλείνουν το ένα μετά το άλλο, εργαζόμενοι στον δρόμο, οι τοπικές κοινωνίες χωρίς προστασία και με χρέη, τα οποία αντί να κάνετε εκατόν είκοσι δόσεις και να διαγράψετε μέρος των οφειλών των κρίσεων, αλλά και της πανδημίας, όπως έκανε ο ΣΥΡΙΖΑ το 2019 και ανάπνευσε η κοινωνία, στην ουσία εμπαίζετε τους πολίτες με διαγραφές του 0,58% των εισφορών της τελευταίας δεκαετίας, αλλά και με είκοσι τέσσερις δόσεις.

Η αύξηση των συντάξεων, που τόσο διαφημίζετε, ήταν νομοθετημένη από το 2017. Η δέκατη τρίτη σύνταξη καταργήθηκε από εσάς. Τα αναδρομικά τα δώσατε κουτσουρεμένα. Οι ανισότητες αυξάνονται, ενώ μειώθηκαν επί της εποχής μας και επί των ημερών μας με πολύ δύσκολες μάχες και όχι μέχρι εκεί που θέλαμε να φτάσουμε, όμως στάθηκε η κοινωνία όρθια με αναδιανομή πλούτου προς τα πάνω τεράστια. Τα 56 δισεκατομμύρια ευρώ, που λέτε, πήγαν ελάχιστα στους πολλούς και πάρα πολλά στους λίγους και ισχυρούς. Περικοπή επιδομάτων ακόμη και των πιο φτωχών του ΚΕΑ και του κοινωνικού οικιακού τιμολογίου λόγω αύξηση των αντικειμενικών αξιών. Ασφαλιστικές εισφορές αυξημένες για δικηγόρους, αγρότες, ελεύθερους επαγγελματίες και μικρομεσαίους όταν καθοριστικά είχαν μειωθεί επί ΣΥΡΙΖΑ. Και το ξέρουν όλοι και το παραδέχονται όλοι αυτό.

Το σύνθημά σας, όμως, προεκλογικά το 2019 ήταν η ασφάλεια, η κοινωνική ασφάλεια, το social security, που θα λέγατε και εσείς οι δήθεν άριστοι. Αυτό ήταν το σύνθημα, λοιπόν.

Το σύνθημα, όμως, αυτό δεν εκπληρώνεται με νοσοκομεία στα οποία αντί να μπαίνουν οι ανασφάλιστοι, όπως το 2016, πληρώνουν οι ασφαλισμένοι, με πλειστηριασμούς 50.000 ευρώ, με καμμία προστασία της πρώτης κατοικίας, με παιδικούς σταθμούς οι οποίοι έχουν χιλιάδες λιγότερα παιδιά και αυτά που πάνε δεν έχουν πληρωθεί τα vouchers, με σχολεία τα οποία καταρρέουν οι υποδομές τους, πανεπιστήμια όπου τα παιδιά πέφτουν από τις αίθουσες.

Και άκουσα νωρίτερα για την πολιτική στα πανεπιστήμια. Πού είναι η χρηματοδότηση για την έρευνα και τη φοιτητική μέριμνα; Μειωμένη είναι.

Αλλά και με εκπαιδευτικούς που πάνω από διακόσιοι δεν ανέλαβαν υπηρεσία, διότι δεν βρήκαν ενοίκιο να πληρώσουν, δεν μπορούσαν να καλύψουν τα έξοδα του ενοικίου στις περιοχές που διορίστηκαν. Με αγροτική παραγωγή, η οποία είναι στα όρια της επιβίωσης δίνουν όσο - όσο και πληρώνονται όποτε θέλουν τα μεγάλα σουπερμάρκετ και οι μεσάζοντες. Με αστυνομική βία και αυθαιρεσία και καταστολή, η οποία δεν είναι πλέον μεμονωμένο φαινόμενο, πάει να γίνει κανόνας χωρίς αυτό να σημαίνει ότι όλοι οι αστυνομικοί είναι το ίδιο. Υπάρχουν και σοβαροί δημοκρατικοί αστυνομικοί, όμως, γιατί δεν συνεχίζετε τον μηχανισμό τον οποίο εμείς εισαγάγαμε για την παρακολούθηση περιστατικών αυθαιρεσίας και τη στιγμή που εγκληματικότητα διογκώνεται; Μέρα μεσημέρι έχουμε μαφιόζικες επιθέσεις και οι αστυνομικοί στα αστυνομικά τμήματα είναι ακόμα λιγότεροι και στην περιοχή μου την Κορινθία.

Έλλειψη φαρμάκων στα φαρμακεία. Καμμία προστασία στα εργασιακά, έχουν ξηλωθεί εντελώς. Διακοπές ρεύματος. Αύξηση της παιδικής φτώχειας και ένας κινούμενος κοινωνικός αυτοματισμός που καλλιεργείται απέναντι στους πιο ευάλωτους και απέναντι σε αυτούς που είναι αόρατοι ακόμα και τους νέους που διεκδικούν.

Το ίδιο και στο προσφυγικό - μεταναστευτικό όπου κλείνετε προγράμματα που ήταν πάρα πολύ σημαντικά για τους πρόσφυγες, μετανάστες και τις τοπικές κοινωνίες, αλλά και τη χώρα.

Υιοθετείτε ένα δόγμα που τα κέντρα κράτησης έχουν πολλαπλασιάσει τους κρατούμενους όπως και στην Κορινθία και η φύλαξη των συνόρων –η οποία έτσι κι αλλιώς είναι δικαίωμα και υποχρέωση της χώρας- πρέπει να φτάνει μέχρι του σημείου που είναι το Διεθνές Δίκαιο και για την προστασία της ανθρώπινης ζωής και για το συμφέρον μας, ότι είναι όπλο το Διεθνές Δίκαιο απέναντι σε διεκδικήσεις άλλων και παραβιάσεις, αλλά και γιατί πρέπει να γίνει ανεξάρτητο παρατηρητήριο για τις καταγγελίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Αμέσως ολοκληρώνω, κύριε Πρόεδρε, μισό λεπτό.

Χορήγηση ιθαγένειας με κατάργηση των ταξικών κριτηρίων, τα οποία έχετε βάλει για χιλιάδες ανθρώπους που ζουν στη χώρα, τακτοποίηση των διαδικασιών για άδειες διαμονής και όλος αυτός προϋπολογισμός που μας φέρατε με τα εκατομμύρια ευρώ της συμφωνίας-πλαίσιο και των αναθέσεων κάνουν outsourcing όλες τις υπηρεσίες του Υπουργείου και καταργούν προγράμματα της κοινωφελούς εργασίας του «PHILOS» του «HELIOS» και πολλών άλλων.

Κλείνω αμέσως, κύριε Πρόεδρε, και λέω ότι για την πλειοψηφία της κοινωνίας γιγαντώνεται ένα αίσθημα αδικίας και αυτός θα είναι τελευταίος προϋπολογισμός της Κυβέρνησής σας, γιατί μετά την ύβρη –η οποία είναι η προσβολή των άλλων και των νόμων της πολιτείας- έρχεται η άτις, η νέμεσις και η τίσις, δηλαδή η πτώση και αυτό είναι για να αναπνεύσει η κοινωνία γιατί το μέλλον και οι σύγχρονες ανάγκες προέρχονται από την Αριστερά και τις προοδευτικές δυνάμεις και γιατί εμείς έχουμε το σχέδιο και είμαστε έτοιμοι να βελτιώσουμε την καθημερινότητα των πολιτών πρακτικά με ριζοσπαστικές και εφαρμόσιμες θέσεις.

Αυτό να το ξέρουν οι πολίτες γιατί δεν είναι όλοι ίδιοι. Δεν είναι όλοι ίδιοι. Δεν υπάρχει περίπτωση να μην οδηγήσουμε τη χώρα σε έναν εναλλακτικό δρόμο, γιατί αυτή η κοινωνία που έχει περάσει τόσα αξίζει πολύ καλύτερα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του Κομμουνιστικού Κόμματος Ελλάδας και Αντιπρόεδρος της Βουλής κ. Γεώργιος Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ένας ακόμα βαθύτατα αντιλαϊκός, ταξικός προϋπολογισμός, σε συνέχεια των προηγούμενων προϋπολογισμών όλων των κυβερνήσεων, που όντως -όπως έχει δηλώσει και ο κ. Σταϊκούρας- πέραν της συνέχειας επιδεικνύει και συνέπεια ως προς το σε ποιους, όμως, απευθύνεται και με ποιους τρόπους και στόχους.

Από τη μία, λοιπόν, απευθύνεται στο μεγάλο κεφάλαιο λέγοντάς του πως θα συνεχίσει να του εξασφαλίζει τον αναγκαίο δημοσιονομικό χώρο, δηλαδή ζεστό χρήμα, κίνητρα και άλλα, ώστε να υποστηριχθούν οι επενδύσεις και η κερδοφορία του και, από την άλλη, απευθύνεται εξίσου με συνέπεια στην πλειοψηφία του λαού, στα λαϊκά στρώματα, στους εργαζόμενους, στους ανέργους, στους βιοπαλαιστές αγρότες, στην πλειοψηφία των μικρών επιχειρήσεων και ειδικά στους αυτοαπασχολούμενους, αλλά και στους συνταξιούχους, στη νεολαία, που η θέση τους έχει επιδεινωθεί δραματικά εξαιτίας της πολύχρονης καπιταλιστικής οικονομικής κρίσης, της εγκληματικής πολιτικής διαχείρισης της πανδημίας και που τώρα βρίσκονται αντιμέτωποι με τα απανωτά κύματα ακρίβειας, το ρεύμα, τα καύσιμα, στα είδη λαϊκής κατανάλωσης, τα χρέη και τους πλειστηριασμούς και τι τους λέτε; Βάλτε πλάτη. Γίνετε συμμέτοχοι στη στήριξη της κερδοφορίας των μονοπωλιακών ομίλων και ίσως πάρετε και κανένα ψίχουλα από το μεγάλο φαγοπότι των επιχειρηματικών ομίλων.

Έτσι, λοιπόν, για μία ακόμα χρονιά τα λαϊκά στρώματα θα κληθούν να σηκώσουν πολύ μεγάλα βάρη, με περαιτέρω επιδείνωση της θέσης τους στο όνομα της δημοσιονομικής ισορροπίας και της επίτευξης πρωτογενών πλεονασμάτων, όπως και στο παρελθόν, προκειμένου να εξυπηρετηθούν οι επιδιώξεις της αστικής τάξης για την καπιταλιστική ανάπτυξη.

Να, λοιπόν, πώς εξηγείται, για παράδειγμα, το πάγωμα των δαπανών για την υγεία, την παιδεία, το πάγωμα των μισθών στο δημόσιο, η μείωση των δαπανών για οικογενειακά επιδόματα, τα επιδόματα ΑΜΕΑ, το επίδομα για το ελάχιστο εγγυημένο εισόδημα και ομοίως και η δημόσια ιατροφαρμακευτική περίθαλψη του λαού, που όχι μόνο δεν θα βελτιωθεί αλλά ως τάση θα συνεχίζει να επιδεινώνεται, ενώ οι εργασιακές σχέσεις, οι συνθήκες δουλείας, αμοιβές κ.λπ., για τους εργαζόμενους στις μονάδες υγείας επίσης θα βρίσκονται σε μεγαλύτερη διάσταση, σε σχέση με τις ανάγκες τους.

Και αυτό συμβαίνει, διότι διαχρονικά η ασκούμενη πολιτική όλων σας είχε και έχει ως στόχο την προσαρμογή του συστήματος υγείας στα κριτήρια της γενικότερης ανάπτυξης της καπιταλιστικής οικονομίας, που σημαίνει πως οι λαϊκές κοινωνικές ανάγκες στην υγεία-πρόνοια θεωρούνται κόστος για το κεφάλαιο και το αστικό κράτος που το υπηρετεί και πρέπει συνεχώς να συμπιέζεται, ενώ συγχρόνως να επιταχύνεται η εφαρμογή της πολιτικής εμπορευματοποίησης-ιδιωτικοποίησης της λειτουργίας των δήμων του δημόσιου συστήματος υγείας.

Ακριβώς αυτή την πολιτική όλες οι κυβερνήσεις προσπαθείτε να την παρουσιάζετε ως τη μόνη λύση μπροστά στα αδιέξοδα που αντιμετωπίζουν ασθενείς και υγειονομικοί και στην εφαρμογή ακριβώς αυτής της πολιτικής οφείλεται στην ουσία η μείωση δαπανών, αν συγκρίνουμε μαζί με τις αυξημένες ανάγκες των δημόσιων μονάδων υγείας –νοσοκομεία, πρωτοβάθμια φροντίδα υγείας- και το γεγονός ότι τα προηγούμενα έσοδα δεν ανταποκρίνονταν στις ανάγκες τους, ενώ συγχρόνως επιβεβαιώνεται πως η λειτουργία των δημόσιων δομών υγείας εξαρτάται πλέον κατά μεγάλο μέρος από την αυτοχρηματοδότησή τους, δηλαδή την πώληση των εργασιών τους είτε με απευθείας πληρωμές από τους ασθενείς πελάτες είτε μέσω των ασφαλιστικών ταμείων.

Συγχρόνως, καλά κρατεί η αποψίλωση των δημόσιων μονάδων σε προσωπικό όλων των κλάδων και ειδικοτήτων, γεγονός που αποτελεί τον κυριότερο παράγοντα εξώθησης και εξαναγκασμού των ασθενών να απευθύνονται στον ιδιωτικό τομέα ή στο ιδιωτικό έργο των δημόσιων δομών, με βάση εξάλλου και το νέο νόμο-έκτρωμα που ψηφίσατε πρόσφατα.

Έτσι, ενδεικτικά, οι απώλειες του προσωπικού λόγω αποχωρήσεων και συνταξιοδοτήσεων για την τριετία 2021 - 2022 και η πρόβλεψη του 2023 θα φτάσει μόνο να καλύπτει το 47% των αποχωρήσεων-συνταξιοδοτήσεων. Γι’ αυτό, λοιπόν, επαίρεται το Υπουργείο Υγείας, η Κυβέρνηση, ότι ενισχύει το ΕΣΥ, το σύστημα το δημόσιο σύστημα υγείας.

Δεύτερον, σε αυτή ακριβώς την πολιτική οφείλεται που το φάρμακο-εμπόρευμα έχει γίνει φαρμάκι για τα λαϊκά στρώματα, αφού την περίοδο 2012 - 2020 η συμμετοχή των ασθενών εκτοξεύθηκε κατά 53,6%, ενώ μόνο για το 2020 για αποζημιούμενα φάρμακα, για τα μη συνταγογραφούμενα φάρμακα, για τα φάρμακα της αρνητικής λίστας αλλά και για τα αποζημιούμενα που δεν συνταγογραφήθηκαν γιατί οι άρρωστοι ή δεν μπορούσαν να πάνε ή δεν μπορούσαν να πληρώσουν για να πάνε στο γιατρό, πλήρωσαν οι ασθενείς-ο λαός 1,5 δισεκατομμύριο ευρώ.

Μάλιστα, τώρα η αγορά –που όλοι σας ομνύετε- κάνει και πάλι το θαύμα της, εξαφανίζοντας τα φάρμακα που έχει ανάγκη ο λαός, προς χάριν αναζήτησης του μέγιστου κέρδους για τους φαρμακοβιομήχανους και τους φαρμακέμπορους, γεγονός που δεν οφείλεται σε κάποιες στρεβλώσεις αλλά στην κανονικότητα της καπιταλιστικής αγοράς και του κριτηρίου του μεγαλύτερου κέρδους.

Να, λοιπόν, πώς πληρώνει ο λαός το περιβόητο εξαγωγικό προφίλ της καπιταλιστικής οικονομίας που υπηρετείτε και μάλιστα στην ουσία έρχεστε και του βάζετε –από τους ομίλους παραγωγής και εμπορίας αλλά και εσείς- το εξής εκβιαστικό δίλημμα: Είτε θα γίνει πιο ακριβό το φάρμακο για το λαό είτε στο πλαίσιο της ελευθερίας της αγοράς θα τα αποσύρουμε, θα τα εξάγουμε, αφήνοντας όμως ξεκρέμαστους χιλιάδες ασθενείς και υγειονομικούς.

Και απέναντι σε αυτή την επικίνδυνη κατάσταση που διαμορφώνεται για τον λαό, απαιτείται εδώ και τώρα εξασφάλιση της επάρκειας με ευθύνη της Κυβέρνησης όλων των φαρμάκων. Δεν χωράει συζήτηση! Απαγόρευση διά παντός των παράλληλων εξαγωγών. Μέτρα ώστε κάθε φάρμακο που εισάγεται να πηγαίνει στον ασθενή που το έχει ανάγκη και φυσικά απολύτως δωρεάν. Ιδού η Ρόδος, λοιπόν.

Ακριβώς σε αυτή την πολιτική οφείλεται ότι η κρατική χρηματοδότηση στον ΕΟΠΥΥ έχει πλέον μηδενιστεί. Μόνο 100 εκατομμύρια έχουν μείνει για τους ανασφάλιστους που δεν φτάνουν ούτε για να εμβολιαστούν, αποτυπώνοντας τη διαχρονική και εξ ολοκλήρου μετατόπιση των αναγκών υγείας του λαού με τις πληρωμές των ασφαλιστικών εισφορών και στο όριο που αυτές του επιτρέπουν.

Και γι’ αυτόν ακριβώς τον λόγο γίνονται περικοπές στον κανονισμό παροχών του ΕΟΠΥΥ –φυσιοθεραπείες, αναλώσιμα, υγειονομικό υλικό και άλλα- επιβολή ποσοστού συμμετοχής 10% στις φυσικοθεραπείες για παράδειγμα, συμμετοχή στη φαρμακευτική δαπάνη από το 25% έως το 80% με τα γνωστά κόλπα του διαχωρισμού ασφαλιστικής από τη λιανική τιμή, το 1 ευρώ ανά συνταγή, τα μη συνταγογραφούμενα φάρμακα. Και την ίδια ώρα τα δωράκια προς τους φαρμακοβιομήχανους κατά 149 εκατομμύρια –που όλοι σας συνεχίσατε, Νέα Δημοκρατία, ΣΥΡΙΖΑ, με πρόσχημα την έρευνα, την ανάπτυξη, από την αφαίρεση του clawback δηλαδή- καλά κρατούν.

Αλήθεια, η χασούρα αυτή του ΕΟΠΥΥ από πού θα αντισταθμίζεται; Μα από τα έσοδα των ασφαλιστικών εισφορών, δηλαδή από τους εργαζόμενους, που σημαίνει ότι ήδη χρηματοδοτούν όχι μόνο τις δαπάνες υγεία, αλλά και τα κίνητρα στους φαρμακοβιομήχανους. Εδώ ταιριάζει η φράση «με ξένα κόλλυβα».

Όμως, την ίδια ώρα η κάλυψη της οδοντιατρικής φροντίδας βγάζει μάτι, αφού οι δαπάνες αφορούν, στην ουσία, εξ ολοκλήρου άμεσες πληρωμές, με το κράτος και τα ταμεία να έχουν αποσυρθεί δείχνοντας ότι η στοματική υγεία στον 21ο αιώνα θεωρείται πολυτέλεια και σχεδόν αποκλειστικά ατομική ευθύνη των λαϊκών οικογενειών, γεγονός που έχει οδηγήσει στην εγκατάλειψη των οδοντιατρικών εργασιών με τα όποια αρνητικά αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Τελειώνω, κύριε Πρόεδρε.

Μάλιστα, αντί το κράτος να χρηματοδοτήσει τη σημαντική προληπτική εξέταση του γενετικά κληρονομούμενου γυναικείου καρκίνου ώστε να διενεργείται και να παρέχεται δωρεάν, έρχεστε και εγκρίνετε τη συνταγογράφηση της εξέτασης στον ιδιωτικό τομέα και μάλιστα με συμμετοχή της ενδιαφερόμενης εν προκειμένω κατά 10,25%, άλλα 71 ευρώ από την τσέπη του λαού.

Στην ουσία, αυτό που αποτυπώνεται και στον κρατικό προϋπολογισμό του 2023 είναι όχι μόνο η συνέχιση αλλά και η περαιτέρω επιδείνωση των όρων περίθαλψης του λαού και όχι η βελτίωσή τους, αφού με την ίδια συνταγή, με το ίδιο πρωτόκολλο που διαμορφώσατε όλοι σας -Νέα Δημοκρατία, ΣΥΡΙΖΑ, ΠΑΣΟΚ- αυτό το άθλιο σύστημα υγείας, δεν μπορούν να δοθούν λύσεις προς όφελος των ασθενών και των υγειονομικών.

Λύση αποτελεί η ανάπτυξη ενός αποκλειστικά κρατικού συστήματος υγείας με κριτήριο την πλήρη και απολύτως δωρεάν πρόληψη, περίθαλψη, αποκατάσταση, που προϋποθέτει όμως μία σχεδιασμένη ανάπτυξη της οικονομίας που θα καθορίζεται και θα ελέγχεται από τη λαϊκή εργατική εξουσία. Σε αυτόν τον στόχο χρειάζεται να κατευθύνεται η ανάγκη οργάνωσης της λαϊκής πάλης και των υγειονομικών για μόνιμες προσλήψεις, για αυξήσεις στους μισθούς, για κατάργηση των πληρωμών στην ιατροφαρμακευτική περίθαλψη, για αύξηση της κρατικής χρηματοδότησης στην υγεία, για κατάργηση κάθε επιχειρηματικής δράσης.

Σε αυτή, λοιπόν, την κατεύθυνση το ΚΚΕ ήταν είναι και θα είναι δίπλα στον λαό, στους εργαζόμενους, ενώ η ενίσχυσή του είναι βασική προϋπόθεση για πιο αποτελεσματικούς αγώνες και περαιτέρω κατακτήσεις για τον λαό μας, που είναι καιρός να το πάρει αλλιώς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Δημήτριος Μαρκόπουλος.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αγαπητοί συνάδελφοι, άκουσα εχθές τις δηλώσεις του κ. Τζανακόπουλου που μίλησε προσβλητικά για τους συναδέλφους μου –και αυτό, φυσικά, δεν το δεχόμαστε και του το επιστρέφουμε- για προκάτ ομιλίες σε ό,τι αφορά τον προϋπολογισμό.

Καλύτερα προκάτ, γιατί εμείς έχουμε έργο να παρουσιάσουμε και οι αριθμοί είναι ξεροκέφαλοι όπως και τα γεγονότα, παρά πλακάτ διαμαρτυρίας από τους πωλητές μιζέριας, γιατί αυτό είστε. Αυτό έχετε καταντήσει, πωλητές μιζέριας, χωρίς ούτε μία πρόταση, χωρίς κανένα σχέδιο, χωρίς καμμία κατεύθυνση σε ό,τι αφορά την πορεία της ελληνικής οικονομίας.

Και για να εξηγούμαστε, για να κάνουμε καθαρές εξηγήσεις, από αυτό εδώ το Βήμα ο Πρωθυπουργός όχι μία, όχι δύο αλλά τρεις φορές έχει προκαλέσει τον Αρχηγό σας να καταθέσει, εάν θέλει, πρόταση μομφής για να διαπιστώσουμε -γνωρίζετε το θέμα των επισυνδέσεων- αν υπάρχει κυβερνητική ενότητα. Τον έχει προκαλέσει.

Μη γελιόμαστε, αγαπητοί συνάδελφοι! Ο ΣΥΡΙΖΑ, στοχευμένα από το 2012 –αυτός είναι ο μεγάλος του καημός- επιθυμεί και επιδιώκει τη διάσπαση της ενότητας της μεγάλης αστικής μεταρρυθμιστικής παράταξης, της Νέας Δημοκρατίας. Το προσπάθησε αποτυχημένα με το κόμμα το οποίο κατέληξε κομματίδιο του κ. Πάνου Καμμένου. Ο κ. Καμμένος τώρα έχει άλλα ενδιαφέροντα δεν βρίσκεται ανάμεσά μας. Το προσπάθησε με την υπόθεση της «NOVARTIS», εργαλειοποιώντας μια υπόθεση κατά δέκα πολιτικών του αντιπάλων. Και δεν ήταν μόνο από το δικό μας κόμμα ήταν και από άλλα κόμματα. Δεν το πέτυχε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ο δε κ. Παπαγγελόπουλος πού βρίσκεται σήμερα; Ερώτηση, κουίζ. Πού βρίσκεται; Θα σας απαντήσω. Βρίσκεται στο ειδικό δικαστήριο. Δεν θα σταθώ σε κάτι γραφικές φιγούρες πρώην νεοδημοκρατών που τον καημό τους αντί να τον πνίγουν κάπου αλλού, πηγαίνουν και τον πνίγουν σε διάφορες μυστικές συναντήσεις για να δούμε πώς θα προσπαθήσουν να βοηθήσουν εσάς να επανέλθετε στην εξουσία, γιατί τάχα κόπτονται για το μέλλον της ελληνικής Δεξιάς και της κεντροδεξιάς ούτε σε κάποιες εφημερίδες που ομνύουν στη Δεξιά και έχουν γίνει τα γιουσουφάκια του κ. Τσίπρα.

Τελευταία προσπάθεια, λοιπόν, είναι οι επισυνδέσεις. Καλούσε από δω από αυτό το Βήμα ο κ. Τσίπρας, πρόσωπα που δήθεν θίγονται από αυτό το θέμα, που δήθεν παρακολουθούνται να πάρουν θέση. Άφηνε υπονοούμενα μάλιστα και για την ενότητά μας.

Αύριο –μην ανησυχείτε, λίγη υπομονή- ο κ. Τσίπρας θα πάρει την απάντησή του. Θα δει ένα μέτωπο ενωμένο. Θα δει μία Νέα Δημοκρατία η οποία θα είναι γροθιά. Εκτός αν έχετε αποφασίσει, επειδή διάβασα τώρα πριν από λίγο κάποια δημοσιεύματα, ότι ενδέχεται να κατατεθεί κάποια πρόταση μομφής, να πάτε σε μια πρακτική-χαρακίρι. Να το πάτε, δηλαδή, ιαπωνικά. Δεν ξέρω.

Τη δεύτερη απάντηση ο κ. Τσίπρας θα την πάρει πολύ σύντομα. Λίγος καιρός έμεινε. Υπομονή. Θα την πάρει στις κάλπες. Και ξέρετε κάτι; Δεν θα είμαστε πλέον εμείς αυτοί που θα μιλάμε για τον κ. Τσίπρα. Εσείς θα του δείχνετε την έξοδο. Πόσες ήττες μπορείτε να αντέξετε με τον κ. Τσίπρα για Αρχηγό σας; Πόσες ήττες; Χάσατε στις αυτοδιοικητικές εκλογές. Χάσατε στις εθνικές εκλογές. Έχετε χάσει σε όλες τις συνδικαλιστικές εκλογές.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θυμάμαι με τη ΔΕΗ –για να γελάσουμε και λίγο, να ελαφρύνουμε το κλίμα- ότι μας μιλούσαν για την ανάγκη επανακρατικοποίησης της ΔΕΗ. Θα περίμενε, λοιπόν, κανείς ότι στις συνδικαλιστικές εκλογές της ΔΕΗ θα σάρωνε ο ΣΥΡΙΖΑ. Πρώτη δύναμη ήταν η ΔΑΠ! Ήταν μία ιστορική νίκη!

Να το ξεκαθαρίσουμε. Το διακύβευμα των επόμενων εκλογών είναι μεγάλο. Έχει να κάνει με τη μάχη της χώρας μας να κρατηθεί σε υγιή ανάπτυξη και προκοπή. Το διακύβευμα των επόμενων εκλογών είναι να μη χαθούν οι κόποι ετών. Η επιτυχία αυτής της Κυβέρνησης δεν είναι επιτυχία μόνο του Κυριάκου Μητσοτάκη και των Υπουργών του. Είναι επιτυχία των Ελλήνων. Το διακύβευμα είναι να συνεχίσουν να αυξάνονται οι συντάξεις, τις οποίες εσείς μειώσατε κι εμείς μετά από δώδεκα χρόνια ερχόμαστε να αυξήσουμε. Το διακύβευμα είναι, επίσης, να συνεχίσουν να αυξάνονται οι μισθοί. Εμείς αυξάνουμε τον κατώτατο μισθό. Εσείς δεν προλάβατε, δεν είχατε χρόνο. Αχ, αυτή η κακιά η Νέα Δημοκρατία που σας το πήρε μέσα από το στόμα!

Το θέμα είναι να συνεχίσουν να έρχονται διεθνείς μεγάλες επενδύσεις, όπως η «MICROSOFT». Τη φέρατε τη «MICROSOFT» εσείς; Α, όχι. Δεν προλάβατε να τη φέρετε κι αυτή. Τη «PFIZER» δεν την είδαμε στα χρόνια σας. Η «VOLKSWAGEN» πού είναι;

Βλέπω τον κ. Μπάρκα που χτυπάει το κεφάλι του. Το καταλαβαίνω. Είναι η αναμενόμενη αντίδραση.

Το θέμα είναι να μην αυξηθεί ο ΕΝΦΙΑ και ο ΦΠΑ στις λαϊκές περιοχές. Εσείς αυξήσατε τον ΦΠΑ στις λαϊκές περιοχές. Εμείς εδώ με μια συγκεκριμένη φορολογική προσπάθεια ήρθαμε και τον μειώσαμε. Το θέμα είναι να υπάρξουν και άλλες αυξήσεις των εξαγωγών μας, οι οποίες έφτασαν –ακούστε- στα 74 δισεκατομμύρια ευρώ!

Η χώρα με τον Κυριάκο Μητσοτάκη και την Κυβέρνησή του ανέκτησε δυνάμεις. Οι διεθνείς οίκοι μας αναβάθμισαν. Η ανεργία αποκλιμακώθηκε από το 17,5% στο 11%. Εσείς λέγατε όταν προέκυψε ο COVID–το θυμάμαι- ότι θα εκτιναχθεί η ανεργία και ότι μπορεί να δούμε ανεργία πάνω από το 25%. Πάρτε την απάντησή σας τώρα. Η ανεργία φτάνει κοντά στο 11%. Ο πληθωρισμός συγκρατήθηκε. Τι έλεγαν; Έλεγαν ότι θα είναι διψήφιος ο πληθωρισμός και ότι θα πάει στο 20%. Είναι μονοψήφιος ο πληθωρισμός και κάτω από τον μέσο ευρωπαϊκό όρο. Τα νοικοκυριά εμείς τα υπερασπιστήκαμε και θα το ξανακάνουμε το 2023 και στην ενέργεια και σε ό,τι αφορά την κρίση που υπάρχει στην ακρίβεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η ελληνική οικονομία δεν πρέπει να επιστρέψει σε καταστροφικά σοσιαλιστικά πειράματα. «No more Τσίπρας, No more Βαρουφάκης», για να το πω και στα αγγλικά, σ’ αυτά τα αγγλικά που μιλάει και ο Πρόεδρός σας. Δεν πρέπει να χαθούν τα ψηφιακά μας επιτεύγματα, οι τομές στη δημόσια διοίκηση ή το μεγάλο έργο που γίνεται στις υποδομές. Η οικονομία της χώρας δεν πρέπει να βουλιάξει στη λάσπη της σκανδαλολογίας. Δεν θα σας αφήσουμε να το κάνετε αυτό. Σύντομα θα πάρετε τη δημοκρατική απάντηση που σας αξίζει.

Για τον ελληνικής κοπής λαϊκισμό, για εκείνους που ονειρεύονται έναν δεύτερο γύρο, για όσους είναι έτοιμοι να πάρουν το ρίσκο –τη θυμόσαστε την έκφραση- για εκείνους που τη στιγμή που η Τουρκία απειλεί, επιλέγουν να θέτουν σε αμφισβήτηση τις προμήθειες των Ραφάλ, ένα έχουμε να πούμε. Ο κ. Τσίπρας στις επερχόμενες εκλογές θα κάνει τον τελευταίο του χορό. Οι επόμενες εκλογές για τον Αρχηγό σας θα είναι ένα ρέκβιεμ –και κρατήστε το αυτό που σας λέω- ένα πολιτικό ρέκβιεμ. Και αυτό γιατί ο κ. Τσίπρας αυτό που ξέρει είναι να παίζει τη χώρα μας στα ζάρια.

Οι Έλληνες, λοιπόν, πετύχαμε πολλά για να τα θυσιάσουμε. Η χώρα έμεινε όρθια στην περίοδο του COVID με 50 δισεκατομμύρια ευρώ, τα οποία έπεσαν για να στηριχθεί ο εργαζόμενος, ο μικρός επιχειρηματίας. Η Ελλάδα δεν άφησε την Τουρκία να εργαλειοποιήσει τους μετανάστες. Αν ήσασταν εσείς κυβέρνηση; Οι μετανάστες θα είχαν φτάσει, όχι στη Θεσσαλονίκη, στα Γρεβενά, στην Καστοριά.

Η Ελλάδα δεν θα επιτρέψει νέα capital controls. Θα συνεχίσει να μειώνει τους φόρους ,όπως το έκανε πενήντα δύο φορές, όταν εσείς, οι φιλολαϊκοί, τουςαυξήσατε είκοσι εννέα φορές και μιλάτε.

Η ΔΕΗ δε θα πτωχεύσει, γιατί όσοι ξέρουν ελάχιστα οικονομικά ξέρουν ότι πτωχευμένη ΔΕΗ ίσον πτωχευμένη οικονομία.

Αγαπητοί συνάδελφοι, κλείνω. Στις επόμενες κάλπες, το συριζαϊκό μήνυμα «ή θα μας τελειώσουνε ή θα μας τελειώσουν», ισχύει εις το ακέραιο, αλλά αντίστροφα. Ή θα τελειώσουμε πολιτικά τον Αλέξη Τσίπρα και θα τον βάλουμε μόνιμα στο χρονοντούλαπο της ιστορίας ή θα τελειώσετε ως κόμμα με τον λαϊκισμό και την καταστροφική σας μανία τους κόπους των Ελλήνων και την αναπτυξιακή πορεία της χώρας.

Γι’ αυτό, αύριο με την ψήφο μας δίνουμε την πρώτη απάντηση. Σε λίγους μήνες -υπομονή!- έρχεται και ο τελικός λογαριασμός για τα καταστροφικά δώδεκα χρόνια αρχηγίας του Αλέξη Τσίπρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις εκπαιδευτικοί συνοδοί τους από το Γυμνάσιο Λάππα Αχαΐας.

Η Βουλή σάς καλωσορίζει και σας εύχεται και καλή πρόοδο και καλά Χριστούγεννα!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Ελευθέριος Αβραμάκης.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα τον τελευταίο προϋπολογισμό αυτής της Κυβέρνησης, σε μια περίοδο πυκνών πολιτικών εξελίξεων, εντός και εκτός Ελλάδας.

Ο ελληνικός λαός σύντομα, εντός του 2023, θα απαλλάξει τα κυβερνητικά στελέχη από την επίπονη, σίγουρα, προσπάθεια να παρουσιάζουν μια άλλη πραγματικότητα, προκειμένου να καλύψουν επικοινωνιακά την ανικανότητα που επιδεικνύουν στην αντιμετώπιση οποιασδήποτε κρίσης ή οποιασδήποτε συγκυρίας.

Ο Πρωθυπουργός που εγκατέλειψε ατάκτως τη Βουλή, προκειμένου να μην απαντήσει σε κρίσιμα ερωτήματα για τα πεπραγμένα του, σε βάρος της ίδιας δημοκρατίας, επιδίδεται το τελευταίο διάστημα σε μια άκαρπη προσπάθεια αλλαγής της πολιτικής ατζέντας.

Δεν επιχειρεί καν να επανορθώσει για την πρωτοφανή θεσμική εκτροπή, που ο ίδιος, μέσω της ΕΥΠ και ιδιωτικών εταιρειών, δεν ζητάει συγγνώμη και το μόνο που τον ενδιαφέρει, είναι να αποποιηθεί το σύνολο των ευθυνών που τον βαρύνουν. Μέλημά του είναι αποκλειστικά η διαχείριση των εσωκομματικών προβλημάτων, που αντιμετωπίζει και η προσωπική του πολιτική επιβίωση. Κανένα ενδιαφέρον δεν έχει όπως δεν είχε άλλωστε τέσσερα χρόνια τώρα για την αντιμετώπιση των προβλημάτων της κοινωνίας που πολλαπλασιάζονται. Κανένα ενδιαφέρον δεν έχει για την πρωτοφανή συγκέντρωση πλούτου στα χέρια λίγων. Κανένα ενδιαφέρον δεν έχει για την ενίσχυση του κοινωνικού κράτους, προκειμένου να μπορέσει να σταθεί δίπλα σε μια κοινωνία που φτωχοποιείται ραγδαία. Θεωρεί ότι θα συνεχίσει να έχει την προκλητική προστασία μιας οικονομικής ολιγαρχίας, τα συμφέροντα της οποίας θα προωθεί μέχρι την τελευταία στιγμή και ότι θα μπορεί να ποδηγετεί για πάντα τη δικαιοσύνη, ώστε να μη γίνει ουσιαστική διερεύνηση των σκανδάλων της περιόδου διακυβέρνησής του.

Ο προϋπολογισμός του 2023, είναι για μια ακόμη φορά μια έκθεση ιδεών.

Έχει καταρτιστεί με γνώμονα τα αναγκαία, για την επικοινωνία, δελτία Τύπου και όχι τα πραγματικά προβλήματα που θα κληθεί να αντιμετωπίσει το κράτος σε αυτές τις συνθήκες. Καταβλήθηκε, πραγματικά, μεγάλη προσπάθεια για να εμφανιστεί αυτός ο προϋπολογισμός οριακά πλεονασματικός.

Παρά, όμως, τη δημιουργική λογιστική που διατρέχει το σύνολο του κειμένου, δεν μπορεί να αποκρύψει την πραγματική εικόνα και τα πρόσθετα βάρη που θα κληθούν να πληρώσουν οι πολίτες. Το πλεόνασμα στο οποίο καταλήγει αυτός προϋπολογισμός στηρίζεται στην περαιτέρω αύξηση των φορολογικών εσόδων. Αύξηση πέραν και της υπεραπόδοσης του 2022.

Το οικονομικό επιτελείο ισχυρίζεται, ψευδώς, ότι η υπεραπόδοση φορολογικών εσόδων του 2022 οφείλεται στην ανάπτυξη, τη στιγμή που είναι οφθαλμοφανές ότι οφείλεται στον ακραίο πληθωρισμό και τον πολλαπλασιασμό των εσόδων του κράτους από ΦΠΑ και τους ειδικούς φόρους κατανάλωσης.

Καμμία προσπάθεια και καμμία πρόθεση δεν έχει η Κυβέρνηση να περιορίσει την ακραία αυτή επιβάρυνση που πληρώνουν οι πολίτες και το 2023, αφού δεν προβλέπει στην ουσία καμμία ελάφρυνση των έμμεσων φόρων, αλλά αντίθετα προβλέπει αύξηση αυτών των εσόδων, επενδύοντας στην ουσία πρακτικά στη διατήρηση του υψηλού πληθωρισμού. Τα νοικοκυριά πληρώνουν ήδη σχεδόν 30% ακριβότερα τα βασικά τρόφιμα, τα απορρυπαντικά. Πληρώνουν την ακριβότερη βενζίνη στην Ευρώπη και την ίδια στιγμή το καρτέλ της ενέργειας εισπράττει απίστευτα ποσά, ανά κιλοβατώρα. Τα χρήματα με τα οποία η Κυβέρνηση επιδοτεί την αισχροκέρδεια στο ρεύμα, είναι δημόσιο χρήμα. Δηλαδή χρήμα του ελληνικού λαού που χαρίζεται. Όσο για τη δήθεν σκληρή διαπραγμάτευση με τις τράπεζες για να περιορίσουν την κερδοφορία τους από τη μεγάλη άνοδο των επιτοκίων, αποδεικνύεται μία ακόμη επικοινωνιακή απάτη της κυβέρνησης, αφού αφορά ελάχιστους δανειολήπτες.

Οι μικρές και μεσαίες επιχειρήσεις βρίσκονται αντιμέτωποι με μια εκρηκτική άνοδο του λειτουργικού κόστους, με ταυτόχρονη μείωση του τζίρου και της κερδοφορίας τους. Η μείωση του όγκου της κατανάλωσης που δεν αποτελεί αντικείμενο προβληματισμού για το οικονομικό επιτελείο της κυβέρνησης, φέρνει σε αδιέξοδο όλο και περισσότερους επαγγελματίες. Η κατανάλωση, όμως, θα μειωθεί και το 2023 τόσο η ιδιωτική όσο και η δημόσια. Οι μικρές και μεσαίες επιχειρήσεις θα παραμείνουν αποκλεισμένες από το Ταμείο Ανάκαμψης και χρηματοδοτικά προγράμματα, το λειτουργικό τους κόστος θα αυξηθεί όπως και το κόστος διαβίωσης συνολικά, και θα κληθούν να καταβάλλουν και σημαντικά αυξημένες ασφαλιστικές εισφορές.

Οι αγρότες και οι κτηνοτρόφοι θα δουν τις επιδοτήσεις ζωοτροφών και αγροτικών εφοδίων να εξαφανίζονται, ανεβάζοντας ακόμη περισσότερο το κόστος παραγωγής. Οι βιομηχανίες θα συνεχίσουν να πληρώνουν τιμολόγια ρεύματος ανατιμημένα ακόμη και κατά 300%, σε σχέση με ενάμιση χρόνο πριν και θα συνεχίσουν να προμηθεύονται διαρκώς ανατιμημένες πρώτες ύλες.

Η απάντηση της Κυβέρνησης σε αυτόν τον φαύλο κύκλο, με βάση τον προϋπολογισμό, είναι ο δραστικός περιορισμός των δαπανών για την αντιμετώπιση της ενεργειακής κρίσης που συμπαρασύρει το σύνολο της οικονομικής δραστηριότητας στη χώρα μας.

Ταυτόχρονα, σε αυτές τις συνθήκες θα προκαλέσει η ίδια Κυβέρνηση αυξήσεις στους λογαριασμούς ρεύματος, αυξάνοντας τις χρεώσεις για ΔΕΔΔΗΕ, ΑΔΜΗΕ και ΥΚΩ. Ακόμη και αυξήσεις στις συντάξεις που έχει αναγγείλει η Κυβέρνηση, δεν θα αφορούν το σύνολο των συνταξιούχων όπως έχει γίνει κατανοητό από όλους, αφού για την πλειοψηφία θα είναι μόνο λογιστική λόγω της προσωπικής διαφοράς.

Η κατάργηση εισφοράς αλληλεγγύης για δημόσιους υπαλλήλους και συνταξιούχους μεταφράζεται για την πλειοψηφία των πολιτών σε ελάχιστα ευρώ περισσότερα τον μήνα, τη στιγμή που καλούνται κάθε μήνα εδώ και περισσότερο από έναν χρόνο, να πληρώνουν όλο και ακριβότερα τα βασικά αγαθά και τα βασικά είδη για την επιβίωσή τους.

Ο πληθωρισμός και η ακρίβεια θα συνεχίσουν να μειώνουν την αγοραστική δύναμη των πολιτών. Πρακτικά ο προϋπολογισμός αυτός είναι ένας προϋπολογισμός λιτότητας για την κοινωνία, με υπαρκτό πλέον τον κίνδυνο να μετατραπεί σε οικονομική καταστροφή για όσους χρειαστεί να αντιμετωπίσουν κάποια υγειονομική ανάγκη.

Η Κυβέρνηση υπόσχεται πλεόνασμα, μειώνοντας ταυτόχρονα τα κονδύλια για τα προγράμματα απασχόλησης, τα οικογενειακά επιδόματα, το ελάχιστο εγγυημένο εισόδημα, την αντιμετώπιση της ενεργειακής κρίσης, την επιδότηση ζωοτροφών και αγροτικών εφοδίων, τη χρηματοδότηση του ΕΟΠΥΥ και του ΕΚΑΒ, τη χρηματοδότηση του ΟΓΑ. Οι κατηγορίες αυτές, όμως, που μειώνονται οι πόροι τους αφορούν το σύνολο τελικά, αυτό που ονομάζουμε κοινωνικό κράτος. Δηλαδή, σε υπηρεσίες και παροχές απολύτως αναγκαίες για μεγάλα τμήματα της κοινωνίας που φτωχοποιούνται ραγδαία, αφού οι επιπτώσεις του πληθωρισμού είναι πολλαπλάσιες για τις πλέον ευάλωτες κοινωνικές ομάδες.

Αντίθετα, παρατηρείται μια συστηματική αύξηση των δαπανών για τα προσωπικά γραφεία των Υπουργών των Υφυπουργών και των υπολοίπων στελεχών του επιτελικού κράτους. Ίσως γιατί βρισκόμαστε ήδη σε προεκλογική περίοδο και οι ανάγκες είναι αυξημένες για μετακλητούς και επικοινωνία του δήθεν έργου τους.

Τα γραφεία των Υπουργών θα αποκτήσουν ακόμη περισσότερους υπαλλήλους και μετακλητούς. Την ίδια στιγμή τα νοσοκομεία θα συνεχίσουν να έχουν περισσότερες αποχωρήσεις απ’ ότι προσλήψεις. Τα προβλήματα άλλωστε πιστεύει ότι θα κλείσει η Κυβέρνηση με το άνοιγμα στους ιδιώτες γιατρούς αλλά και τη μεταρρύθμιση που προανήγγειλε στον χώρο της υγείας ο Υπουργός Υγείας, δηλώνοντας ότι ο στόχος τους είναι να κλείσουν περιφερειακά νοσοκομεία και να μετατραπούν σε εξειδικευμένες μονάδες μέχρι να εκλείψει ο λόγος ύπαρξής τους.

Σε ό,τι αφορά το δημόσιο χρέος, αυτό εξακολουθεί και θα εξακολουθεί να αυξάνεται σε απόλυτους αριθμούς, ναρκοθετώντας πλήρως την πορεία της χώρας, και όταν θα επανέλθουν εννοείται οι δημοσιονομικοί κανόνες της Ευρώπης θα γίνει ακόμη πιο δύσκολο το περιβάλλον. Αντίστοιχα αυξάνεται και το ιδιωτικό χρέος στη χώρα μας, το οποίο μάλιστα θα υπόκειται στη δαμόκλειο σπάθη ενός πλήρους καταστροφικού Πτωχευτικού Κώδικα που αποτελεί και απειλεί με εξόντωση όλο και μεγαλύτερα τμήματα της κοινωνίας.

Είναι προφανές ότι αυτός προϋπολογισμός δεν στηρίζεται στην πραγματικότητα και θα αναθεωρηθεί.

Ο προϋπολογισμός δεν στηρίζεται στις βασικές στοχεύσεις της Κυβέρνησης, η οποία αποδεικνύει ότι οι πολιτικές της προτεραιότητες είναι η εξασφάλιση των συμφερόντων των λίγων. Άλλωστε στόχοι της οικονομικής πολιτικής του κ. Μητσοτάκη είναι η συγκέντρωση του πλήθους του πλούτου σε ελάχιστους και οικονομικά ισχυρούς. Ευτυχώς, όμως, για τον ελληνικό λαό το 2023 θα είναι μια χρονιά εκλογών. Στις εκλογές θα προκύψει η προοδευτική κυβέρνηση του ΣΥΡΙΖΑ - Προοδευτική Συμμαχία η οποία θα μπορέσει να αναθεωρήσει και τον προϋπολογισμό, αντιμετωπίζοντας την ακρίβεια, μειώνοντας τους έμμεσους φόρους, φορολογώντας τα υπερκέρδη και στηρίζοντας αποφασιστικά την κοινωνία και το κοινωνικό κράτος.

Αυτόν τον προϋπολογισμό θα τον καταψηφίσουμε, γιατί δεν ανταποκρίνεται στις ανάγκες της κοινωνίας. Θα το καταψηφίσουμε γιατί δεν εντοπίζει τις περιφερειακές ανισότητες, δεν αντιμετωπίζει την άδικη κατανομή πόρων μεταξύ κέντρου και περιφέρειας. Η χώρα έχει ανάγκη από πολιτική αλλαγή, έχει ανάγκη από δικαιοσύνη παντού, έχει ανάγκη από μια δημοκρατική και προοδευτική κυβέρνηση που θα προκύψει από τις κάλπες αμέσως μετά τις εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Αναπληρωτής Υπουργός Εσωτερικών, ο κ. Στυλιανός Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Αξιότιμες κυρίες και κύριοι Βουλευτές, συζητούμε σήμερα στην Ολομέλεια της Βουλής των Ελλήνων για τον κρατικό προϋπολογισμό του οικονομικού έτους 2023. Πρόκειται για τον τέταρτο κατά σειρά προϋπολογισμό της Κυβέρνησης του Κυριάκου Μητσοτάκη. Και αν ο Αδαμάντιος Κοραής χαρακτήριζε τον κρατικό προϋπολογισμό ως στοιχείο ελευθερίας του πολίτη, ο προϋπολογισμός του 2023 είναι ο πρώτος μετά την κρίση χρέους, δηλαδή μετά από μια οδύσσεια δώδεκα ολόκληρων χρόνων που καταρτίστηκε και συζητείται στη Βουλή των Ελλήνων ελεύθερα, εκτός μνημονιακών προγραμμάτων και εκτός πλαισίου ενισχυμένης εποπτείας, γεγονός που καθ’ αυτό συνιστά ανεξίτηλο δείγμα γραφής για την εμπιστοσύνη που έχει θεμελιώσει με το έργο της αυτή η Κυβέρνηση.

Αυτή η εμπιστοσύνη επιδεικνύεται στην πράξη καθώς από πολύτιμο άυλο κεφάλαιο για την οικονομία μετουσιώνεται σε έμπρακτη στήριξη για την κοινωνία, ώστε να μπορεί η Ελλάδα να προχωρά μπροστά σε ένα πιο φωτεινό αύριο, υπερνικώντας τις αλλεπάλληλες εξωγενείς κρίσεις.

Είχα επισημάνει πέρυσι από αυτό εδώ το Βήμα στη συζήτηση του κρατικού προϋπολογισμού για το 2022, ότι η χώρα μας στήριξε νοικοκυριά και επιχειρήσεις για την αντιμετώπιση της υγειονομικής κρίσης με το τρίτο μεγαλύτερο πακέτο μέτρων στήριξης ως ποσοστό του ΑΕΠ στην Ευρωζώνη και το τέταρτο παγκοσμίως, σύμφωνα με σχετική έκθεση του Ευρωπαϊκού Μηχανισμού Σταθερότητας. Το ίδιο κάναμε από την πρώτη στιγμή και για την αντιμετώπιση της ενεργειακής κρίσης που οξύνθηκε μετά τη ρωσική εισβολή στην Ουκρανία με τον πόλεμο, δυστυχώς, να διανύει τον δέκατο μήνα του.

Τη στιγμή που η παγκόσμια οικονομία αντιμετωπίζει το υψηλότερο πληθωριστικό κύμα των τελευταίων πενήντα ετών καταφέραμε να στηρίξουμε την ελληνική κοινωνία με συνολικό ποσό που σωρευτικά μαζί με τη στήριξη για την αντιμετώπιση της πανδημίας ξεπερνά τα 50 δισεκατομμύρια ευρώ. Μόνο όταν υπάρχει εμπιστοσύνη μπορούν να διατεθούν αυτά τα χρήματα για την αντιμετώπιση πολλαπλών, σοβαρών και έκτακτων καταστάσεων που ταλανίζουν ολόκληρο τον πλανήτη σχεδόν τρία χρόνια τώρα. Μόνο όταν υπάρχει εμπιστοσύνη μπορεί ένα κράτος να αναγεννάται και από ουραγός στη διάρκεια της δημοσιονομικής κρίσης της προηγούμενης δεκαετίας, να αναδεικνύεται σε πρωταγωνιστή σήμερα, με την οικονομία μας να αναπτύσσεται δυναμικά, επιτυγχάνοντας έναν από τους ταχύτερους ρυθμούς οικονομικής μεγέθυνσης στην Ευρώπη, καθώς το ΑΕΠ της Ελλάδας αναμένεται να υπερβεί σε τρέχουσες τιμές τα 224,1 δισεκατομμύρια ευρώ το 2023, αγγίζοντας δηλαδή τα επίπεδα του 2010 και μάλιστα 45 δισεκατομμύρια ευρώ πάνω από το 2018.

Μόνο όταν υπάρχει εμπιστοσύνη σπάνε συνεχώς τα ρεκόρ στις ξένες άμεσες επενδύσεις αγγίζοντας τα 6 δισεκατομμύρια ευρώ το 2022. Μόνο όταν υπάρχει εμπιστοσύνη οι εξαγωγές αγαθών και υπηρεσιών ξεπερνούν τα 77 δισεκατομμύρια ευρώ ή πάνω από το 40% του ΑΕΠ το 2022, διπλάσιο, δηλαδή, από το αντίστοιχο ποσοστό του 2010.

Ως επιστέγασμα αυτής της εμπιστοσύνης πριν από δέκα ημέρες οι εταίροι μας στην Ευρωζώνη αναγνώρισαν πανηγυρικά την επιτυχία της Ελλάδας, καθώς με απόλυτη ομοφωνία του Eurogroup αποφασίστηκε αφ’ ενός η εκταμίευση 725 εκατομμυρίων ευρώ από τα κέρδη των ευρωπαϊκών τραπεζών που κατέχουν ελληνικά ομόλογα, μια εκκρεμότητα που υπήρχε από την προηγούμενη κυβέρνηση και αφ’ ετέρου η κατάργηση σε μόνιμη βάση της αύξησης που προβλεπόταν στο επιτόκιο των δανείων από τον Ευρωπαϊκό Μηχανισμό Σταθερότητας.

Πρόκειται, όπως επισήμανε ο Πρωθυπουργός, για μια σημαντική στιγμή για την πατρίδα μας που πιστοποιεί την πρόοδο του τόπου και πάνω από όλα επιβραβεύει τους μεγάλους κόπους και τις ελπίδες κάθε Ελληνίδας και κάθε Έλληνα. Με αυτή την παρακαταθήκη ο προϋπολογισμός του 2023 μετουσιώνει σε αριθμούς τη συνέχεια, τη συνέπεια και τη σταθερότητα της ελληνικής οικονομίας στον τρόπο που γεφυρώνει τη βιώσιμη ανάπτυξη με την κοινωνική συνοχή.

Κυρίες και κύριοι Βουλευτές, ο τέταρτος διαδοχικός προϋπολογισμός αυτής της Κυβέρνησης, είναι και ο τελευταίος πριν από τις εκλογές του 2023 εθνικές και αυτοδιοικητικές. Επομένως, σε ό,τι αφορά το χαρτοφυλάκιο που μου έχει εμπιστευτεί ο Πρωθυπουργός αποτελεί μια καλή ευκαιρία για να κάνουμε έναν απολογισμό πεπραγμένων αλλά και για να σχεδιάσουμε τις επόμενες κινήσεις μας, έτσι ώστε να ενισχύσουμε ακόμη περισσότερο την αυτοδιοίκηση η οποία αποτελεί έναν πολύ σοβαρό πυλώνα για τη δημοκρατία μας, αλλά και για τη βελτίωση της καθημερινότητας των πολιτών.

Δεν θα ήταν υπερβολή να υποστηρίξει κανείς ότι πριν από τριάμισι χρόνια, όταν η Νέα Δημοκρατία και ο Κυριάκος Μητσοτάκης ανέλαβαν τη διακυβέρνηση της χώρας η συνολική εικόνα της αυτοδιοίκησης θύμιζε ακυβέρνητο καράβι. Η απλή αναλογική που είχε εφαρμόσει η προηγούμενη κυβέρνηση προκαλούσε τεράστιες δυσλειτουργίες στη λήψη αποφάσεων στις περιφέρειες και τους δήμους, ενώ η πολυετής κρίση σε συνδυασμό με την ανεπάρκεια της μέχρι τότε ακολουθούμενης οικονομικής πολιτικής -θυμίζω ενδεικτικά την απόφαση για δέσμευση των αποθεματικών των δήμων- είχε ως συνέπεια τη δραματική μείωση των διαθέσιμων πόρων.

Τα σοβαρά αυτά θεσμικά και οικονομικά προβλήματα καταφέραμε να τα αντιμετωπίσουμε με μια σειρά παρεμβάσεων, οι οποίες είχαν σαν αποτέλεσμα να ανακτήσει η αυτοδιοίκηση την αξιοπιστία και την ευρυθμία της και να μπορεί σήμερα να διαδραματίζει αποτελεσματικότερα τον κρίσιμο ρόλο της ως προς τη βελτίωση της ποιότητας της δημοκρατίας μας, αλλά και για την καλυτέρευση της ποιότητας ζωής των Ελληνίδων και των Ελλήνων.

Από τον Ιούλιο του 2019, εφαρμόζουμε απαρέγκλιτα ένα συγκροτημένο σχέδιο για τις περιφέρειες και τους δήμους που συνδυάζει τη βιώσιμη ανάπτυξη και την κοινωνική συνοχή, με στόχο τη διευθέτηση όλων των μικρών και μεγάλων προβλημάτων που αντιμετωπίζουν οι πολίτες στην καθημερινότητά τους. Το έργο μας για την αυτοδιοίκηση συνοψίζεται στο τρίπτυχο ανάπτυξη, ανθεκτικότητα, κυβερνησιμότητα.

Όσον αφορά την ανάπτυξη, αυτή τη στιγμή μόνο από το Υπουργείο Εσωτερικών χρηματοδοτούνται σε όλη την επικράτεια έργα περίπου 5 δισεκατομμυρίων ευρώ. Από αυτά το 1 δισεκατομμύριο ευρώ είναι από τα παλιά προγράμματα του Υπουργείου, το πρόγραμμα «ΦΙΛΟΔΗΜΟΣ ΙΙ» που αφορά μικρά μεν έργα τα οποία έχουν ωστόσο μεγάλη προστιθέμενη αξία για τους δήμους. Πρόκειται για έργα που έχουν να κάνουν από την αναβάθμιση των στάσεων λεωφορείων που δίνει μια αισθητική αλλά και μια λειτουργική απάντηση στα προβλήματα των δημοτών, μέχρι την πρόσβαση των ατόμων με αναπηρία στα σχολεία, την πυροπροστασία, τις αθλητικές εγκαταστάσεις, καθώς και την ευζωία των ζώων συντροφιάς με το πρόγραμμα «ΑΡΓΟΣ» ύψους 40 εκατομμυρίων ευρώ που υλοποιείται τον τελευταίο καιρό μετά την ψήφιση του νέου νόμου το 2021. Έχουν ήδη διατεθεί περίπου 17 εκατομμύρια ευρώ από το πρόγραμμα αυτό εντός του 2022, και τονίζω ότι εντός της επόμενης εβδομάδας θα εκδοθεί νέα πρόσκληση προς τους δήμους ύψους 5 εκατομμυρίων ευρώ για στειρώσεις και 3 εκατομμύρια ευρώ για εμβόλια, ποσά που δείχνουν έμπρακτα ότι μαζί με το νέο θεσμικό πλαίσιο που τέθηκε με τον ν.4830 του 2021 πέρυσι το φθινόπωρο, έρχονται και οι πόροι ώστε να βελτιώνουμε καθημερινά την εικόνα που υπάρχει σ’ αυτό το σημαντικό θέμα της καθημερινότητας όλων μας, που είναι και δείγμα του επιπέδου του πολιτισμού μας.

Το δεύτερο πρόγραμμα που είναι και ο μεγαλύτερος πυλώνας του χρηματοδοτικού πακέτου για την αυτοδιοίκηση είναι το πρόγραμμα «ΑΝΤΩΝΗΣ ΤΡΙΤΣΗΣ». Είναι ένα πρόγραμμα που ξεκίνησε ως «ΦΙΛΟΔΗΜΟΣ Ι» με πόρους λίγο πάνω από 1 δισεκατομμύριο ευρώ, στη συνέχεια με αυτή την Κυβέρνηση έφτασε τα 2,5 δισεκατομμύρια ευρώ, για να φτάσει σήμερα τα 3,5 δισεκατομμύρια ευρώ ενταγμένων έργων και μάλιστα με ικανοποιητικό επίπεδο απορρόφησης. Η επιτάχυνση φαίνεται στους αριθμούς: 3,5 δισεκατομμύρια ευρώ ενταγμένα έργα, 1,8 δισεκατομμύρια ευρώ δημοπρατημένα, 813 εκατομμύρια ευρώ συμβασιοποιημένα και 287 εκατομμύρια ευρώ έχουν ήδη εκταμιευθεί.

Παράλληλα το Υπουργείο Εσωτερικών αξιοποιώντας χρηματοδοτικούς πόρους από το Εθνικό Σχέδιο Ανάκαμψης και Ανθεκτικότητας «Ελλάδα 2.0» έθεσε σε εφαρμογή πρόγραμμα για την τοπική αυτοδιοίκηση που αφορά την οδοποιία με έμφαση στην οδική ασφάλεια, το οποίο ήταν αρχικά ύψους 335 εκατομμυρίων ευρώ και έφτασε στα 558 εκατομμύρια ευρώ. Ήδη μαζί με τον Αναπληρωτή Υπουργό Οικονομικών, τον κ. Σκυλακάκη, έχουμε υπογράψει την πρώτη κοινή υπουργική απόφαση για ένταξη έργων οδικής ασφάλειας συνολικού προϋπολογισμού 295 εκατομμυρίων ευρώ για έργα σε δώδεκα περιφέρειες.

Είναι η πρώτη φορά που μια κυβέρνηση στη χώρα μας, η σημερινή Κυβέρνηση του Κυριάκου Μητσοτάκη επιχειρεί με ένα εθνικό σχέδιο να αντιμετωπίσει ένα τόσο σοβαρό ζήτημα που αφορά τις ζωές των ανθρώπων στην άσφαλτο, το σύστημα υγείας και την ελληνική οικονομία. Επιπλέον των παραπάνω, στο Πρόγραμμα Δημοσίων Επενδύσεων του Υπουργείου Εσωτερικών εντάχθηκαν την τριετία Ιουλίου 2019 - Ιουλίου 2022 μεμονωμένα έργα σε δήμους και περιφέρεια άνω των 83 εκατομμυρίων ευρώ.

Ο δεύτερος πυλώνας, αφορά την ανθεκτικότητα των δήμων και των περιφερειών. Από τον Ιούλιο του 2019 μέχρι σήμερα η Κυβέρνηση φρόντισε να δώσει έκτακτες επιχορηγήσεις από τον προϋπολογισμό και το Πρόγραμμα Δημοσίων Επενδύσεων του Υπουργείου Εσωτερικών, οι οποίες ανέρχονται συνολικά σε περίπου 1,5 δισεκατομμύριο ευρώ επιπλέον των αυξημένων τακτικών χρηματοδοτήσεων.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Παράλληλα στηρίχθηκαν έγκαιρα και άμεσα όλοι οι δήμοι και οι Περιφέρειες της Ελλάδας με αυξημένες έκτακτες χρηματοδοτήσεις, με σκοπό να ενισχυθεί η ανθεκτικότητα της αυτοδιοίκησης απέναντι στην εισαγόμενη ενεργειακή κρίση, ώστε να αντεπεξέλθουν στο υπέρογκο ενεργειακό κόστος και να μπορέσουν να υπηρετήσουν τον κοινωνικό και αναπτυξιακό τους ρόλο αλλά και να εξασφαλίσουμε ήδη από την έναρξη της νέας σχολικής χρονιάς τη θέρμανση των παιδιών στα σχολεία μας. Στο εννεάμηνο του 2022, το Υπουργείο Εσωτερικών διέθεσε συνολικά 282 εκατομμύρια ευρώ στους δήμους και έπεται και νέα επιχορήγηση μετά από συμφωνία με το Υπουργείο Οικονομικών.

Σημειώνεται, επίσης, ότι στο σκέλος της τακτικής χρηματοδότησης μετά τη συρρίκνωση των κεντρικών αυτοτελών πόρων κατά τη διάρκεια της μεγάλης κρίσης της προηγούμενης δεκαετίας, το διάστημα 2020 – 2021, αυξήθηκε διαδοχικά με συμπληρωματικές χρηματοδοτήσεις το ποσό για τους ΚΑΠ αναστρέφοντας την πορεία συρρίκνωσης των τελευταίων ετών.

Όπως αποτυπώνεται στον προϋπολογισμό του 2023, από τον Ιανουάριο του νέου έτους για τη βελτίωση της ποιότητας ζωής στις τοπικές κοινωνίες οι ΚΑΠ αυξάνονται κατά 128 εκατομμύρια ευρώ ετησίως. Μάλιστα, καθώς η ελληνική οικονομία θα αναπτύσσεται τα επόμενα χρόνια με ταχύτερους ρυθμούς σε σχέση με τον ευρωπαϊκό μέσο όρο, η φυσική αύξηση των κεντρικών αυτοτελών πόρων, λόγω των αυξημένων φορολογικών εσόδων από την ισχυρότερη ανάπτυξη, θα δίνει αυτομάτως μεγαλύτερο μέρισμα και στους δήμους, όπως και σε ολόκληρη την κοινωνία.

Μάλιστα, εάν δούμε την πορεία των μεταβιβάσεων του τακτικού κρατικού προϋπολογισμού προς τους δήμους κατά την τελευταία εξαετία και λαμβάνοντας υπ’ όψιν το γεγονός ότι η αρμοδιότητα καταβολής των προνοιακών επιδομάτων έχει μεταφερθεί από το 2019 στον ΟΠΕΚΑ μαζί με τους αντίστοιχους πόρους, διαπιστώνουμε ότι την τελευταία τριετία, από το 2020 έως το 2022, οι μεταβιβάσεις προς τους δήμους έχουν αυξηθεί στην πραγματικότητα κατά 24% σε σχέση με την αμέσως προηγούμενη τριετία 2017 - 2019.

Ο τρίτος πυλώνας έχει να κάνει με την κυβερνησιμότητα των δήμων. Εδώ, πραγματικά, προχωρήσαμε σε μια σειρά θεσμικών παρεμβάσεων, με σκοπό να μπορέσουν οι δήμοι να κυβερνηθούν στοιχειωδώς, γιατί δεν θα μπορούσαν να έχουν υλοποιήσει τίποτα αν ήταν όμηροι συνεχώς των μειοψηφιών, οι οποίες δεν ήταν εκεί για να εκφράσουν τα συμφέροντα του τόπου αλλά για να βάλουν τρικλοποδιές στους εκλεγμένους δημάρχους και περιφερειάρχες ώστε να μην υλοποιήσουν το έργο τους. Και αυτό οφειλόταν στην πρωτοφανή a la cart απλή αναλογική που εφάρμοσε η προηγούμενη κυβέρνηση. Δόθηκε αρμοδιότητα στις οικονομικές επιτροπές και στις επιτροπές ποιότητας ζωής προκειμένου να αντιμετωπιστεί το πρόβλημα της αδράνειας που θα προκαλούσαν όλες αυτές οι ατέρμονες συζητήσεις. Κυρίως, όμως, ψηφίστηκε νέος εκλογικός νόμος για τους ΟΤΑ. Έτσι στις 8 Οκτωβρίου 2023 που θα γίνουν οι επόμενες εκλογές στην αυτοδιοίκηση, ο νόμος αυτός θα δίνει την δυνατότητα στον δήμαρχο και στον περιφερειάρχη που θα εκλεγεί να υλοποιήσει το πρόγραμμα που με την ψήφο τους επέλεξαν οι πολίτες.

Σε ό,τι αφορά την πολυεπίπεδη διακυβέρνηση, το νομοσχέδιο του Υπουργείου Εσωτερικών που κατατίθεται αυτές τις ημέρες αποσκοπεί στην καταγραφή, κατηγοριοποίηση, κατανομή και εποπτεία των αρμοδιοτήτων ανά επίπεδο διοίκησης ,εθνικό, περιφερειακό και τοπικό. Η εφαρμογή του μοντέλου της πολυεπίπεδης διακυβέρνησης είναι από τα μεγάλα στοιχήματα που καλούμαστε να κερδίσουμε κεντρική κυβέρνηση και αυτοδιοίκηση μαζί.

Κυρίες και κύριοι Βουλευτές, πιστεύω, πραγματικά, ότι μπορούμε όλοι να είμαστε πιο αισιόδοξοι για το μέλλον της αυτοδιοίκησης και ότι πέρα από τις ιδεολογικές και πολιτικές διαφορές, η αυτοδιοίκηση μπορεί να παίξει καθοριστικό ρόλο στην εδραίωση της αξιοπιστίας της πατρίδας μας.

Η Ελλάδα βρίσκεται σε καλό δρόμο και πρέπει να διαφυλάξουμε αυτή τη σταθερότητα, να αποφύγουμε τους επικίνδυνους πειραματισμούς, τις παλινωδίες και τα πισωγυρίσματα, που όλοι γνωρίζουμε πόσο κοστίζουν και πόσο μπορούν να βλάψουν τις προοπτικές της χώρας και τελικά τα συμφέροντα των ίδιων των πολιτών. Κάναμε πολλά βήματα προς το μέλλον και είμαι βέβαιος ότι η πορεία αυτή θα συνεχιστεί, διότι παραμένουμε απαρέγκλιτα προσηλωμένοι στη δέσμευσή μας να στηρίξουμε εμπράκτως με έργα και όχι με λόγια την αυτοδιοίκηση, υλοποιώντας πραγματικές μεταρρυθμίσεις που βελτιώνουν τη ζωή των Ελλήνων και πηγαίνουν τη χώρα μπροστά.

Η Κυβέρνηση του Κυριάκου Μητσοτάκη κάνει πράξη την ισχυρή αυτοδιοίκηση για μια καλύτερη Ελλάδα, για να μπορούν όλες οι Ελληνίδες και όλοι οι Έλληνες να προκόψουν στον τόπο τους σε κάθε γωνιά της πατρίδας μας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ολοκληρώνω, κύριε Πρόεδρε.

Να προκόψουν σε μια Ελλάδα με λιγότερες κοινωνικές ανισότητες και με περισσότερες ευκαιρίες για όλες και όλους και σίγουρα με πλούτο ευκαιριών για τις νεότερες γενιές ώστε να ζουν τα όνειρά τους.

Σας καλώ, λοιπόν, με αίσθημα ευθύνης να υπερψηφίσετε τον προϋπολογισμό του 2023 για ένα πιο φωτεινό μέλλον για την πατρίδα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε και εμείς, κύριε Υπουργέ.

Η κ. Στεργιανή - Στέλλα Μπίζιου από τη Νέα Δημοκρατία έχει τον λόγο.

Ορίστε, κυρία Μπίζιου, έχετε τον λόγο.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός που συζητάμε χαρακτηρίζεται από πρωτιές. Είναι ο πρώτος που καταρτίζεται εκτός της ενισχυμένης εποπτείας των θεσμών. Είναι ο πρώτος προϋπολογισμός, μετά από χρόνια, που σηματοδοτεί την ολοκλήρωση μιας τετραετούς διακυβέρνησης.

Το διεθνές περιβάλλον όχι μόνο τη χρονιά που μας πέρασε αλλά στο σύνολο των ετών της διακυβέρνησης της Νέας Δημοκρατίας χαρακτηρίστηκε από υψηλή αβεβαιότητα και αστάθεια. Βιώσαμε μια πρωτόγνωρη υγειονομική κρίση και πριν προλάβουμε να αποκαταστήσουμε τις ζημιές που αυτή προκάλεσε βρεθήκαμε αντιμέτωποι με τις αναπάντεχες γεωπολιτικές εξελίξεις, λόγω της εισβολής της Ρωσίας στην Ουκρανία. Γεωπολιτικές εξελίξεις που κλόνισαν την Ευρώπη και τον κόσμο και ήταν η αφετηρία μιας αλυσίδας κρίσεων, όπως η ενεργειακή και η πληθωριστική, που ήρθαν να προστεθούν στην υγειονομική και να επιβαρύνουν το οικονομικό και κοινωνικό γίγνεσθαι. Ταυτόχρονα, είχαμε ενεργά και τα μέτωπα του μεταναστευτικού αλλά και των εθνικών θεμάτων με τις καθημερινές τουρκικές προκλήσεις.

Μέσα σε αυτό το περιβάλλον η ελληνική οικονομία όχι μόνο αντιστέκεται αλλά καταγράφει εξαιρετικές επιτυχίες που δεν είναι τίποτα άλλο παρά το αποτέλεσμα των πολιτικών αυτής της Κυβέρνησης. Ο ρυθμός ανάπτυξης καταγράφεται στο 5,6 για το 2022. Αυτή είναι η δική μας συντηρητική εκτίμηση. Η Κομισιόν και ο ΟΟΣΑ προβλέπουν 6 και 6,7 αντίστοιχα. Η μεγέθυνση της οικονομίας συνεχίζεται και το 2023 με ρυθμό 1,8. Και όλα αυτά σε μια περίοδο που οι περισσότερες οικονομίες παρουσίασαν ύφεση.

Δεν ξεχνάμε και πρώτα απ’ όλα δεν ξεχνάνε οι συμπολίτες μας ότι με κυβέρνηση ΣΥΡΙΖΑ ο ρυθμός ανάπτυξης ήταν μηδενικός. Το ΑΕΠ αναμένεται να υπερβεί τα 224 δισεκατομμύρια ευρώ το 2023, υψηλότερο κατά 45 δισεκατομμύρια ευρώ ή κατά 25% από την τελευταία χρονιά διακυβέρνησης του ΣΥΡΙΖΑ.

Οι επιδόσεις αυτές επετεύχθησαν εν μέσω σαρωτικών κρίσεων. Και αυτά δεν τα λέμε μόνοι μας. Σφραγίδα στην πρόοδο της ελληνικής οικονομίας έβαλε πρόσφατα το Eurogroup με την απόφαση για ελάφρυνση του δημόσιου χρέους κατά έξι δισεκατομμύρια.

Η ελληνική οικονομία αναβαθμίστηκε την τελευταία τριετία έντεκα φορές και είναι πολύ κοντά στην ανάπτυξη της επενδυτικής της βαθμίδας. Το κύρος της ελληνικής οικονομίας επιβεβαιώνεται και από το ενδιαφέρον που δείχνουν στη χώρα μας μεγάλοι ξένοι επενδυτές: «MICROSOFT», «PFIZER», «DIGITAL REALTY», «CISCO», «AMAZON».

Η θετική εικόνα, λοιπόν, της οικονομίας μας δεν περνάει απαρατήρητη. Η συνέπεια είναι αυτό που χαρακτηρίζει τις πολιτικές και κατ’ επέκταση τους προϋπολογισμούς που έχει μέχρι σήμερα συντάξει και καταθέσει αυτή η Κυβέρνηση. Οι πολίτες έχουν πλέον εμπεδώσει πως η Νέα Δημοκρατία παραδίδει αυτό που υπόσχεται και η σύγκριση με τις υποσχέσεις του ΣΥΡΙΖΑ είναι αναπόφευκτη. Εξάλλου, οι μνήμες των υποσχέσεων αυτών είναι ακόμη νωπές. Υποσχέσεις για αύξηση του αφορολόγητου, για αύξηση του κατώτατου μισθού, για κατάργηση του ΕΝΦΙΑ, και μάλιστα με έναν νόμο και ένα άρθρο. Υποσχέσεις για αύξηση των συντάξεων και φυσικά για σκίσιμο των μνημονίων. Υποσχέσεις που στα τεσσεράμισι χρόνια διακυβέρνησης του ΣΥΡΙΖΑ δεν υλοποιήθηκαν ούτε στο ελάχιστο. Αυτό που έχουν να θυμούνται οι πολίτες είναι η κατάργηση του αφορολόγητου, η αύξηση των ασφαλιστικών εισφορών και η επιβολή είκοσι έξι νέων φόρων.

Η Κυβέρνησή μας, η Κυβέρνηση του Κυριάκου Μητσοτάκη, δεσμεύτηκε για μείωση φόρων φυσικών και νομικών προσώπων, για μείωση της ανεργίας, για αύξηση των επενδύσεων, για ψηφιακό μετασχηματισμό, για αύξηση του κατώτατου μισθού. Όλα αυτά πραγματοποιήθηκαν, όπως και πραγματοποιείται η δέσμευση για «πράσινη» ενέργεια. Θα σταματήσω εδώ γιατί εάν συνεχίσω με τη λίστα των εξαγγελιών μας που έγιναν πράξη, θα χρειαστώ πολύ περισσότερο απ’ τον χρόνο που μου επιτρέπεται να βρίσκομαι στο Βήμα.

Η ανάπτυξη ήταν και είναι προτεραιότητα των πολιτικών μας. Χωρίς την ανάπτυξη, χωρίς τα έσοδα της ανάπτυξης, δεν μπορεί να υπάρχει ούτε κοινωνική πολιτική ούτε ισότητα ούτε μέριμνα για τους ευπαθείς και ευάλωτους των συμπολιτών μας. Ανάπτυξη, εξωστρέφεια, επενδύσεις και μεταρρυθμίσεις είναι η αιχμή του δόρατος και αυτού του προϋπολογισμού που προβλέπει αύξηση των επενδύσεων κατά 16%. Παράλληλα 11,9 δισεκατομμύρια ευρώ προερχόμενα από εθνικούς και ενωσιακούς πόρους -και φυσικά από το ταμείο- θα διοχετευθούν στις επενδύσεις οι οποίες και την εθνική μας οικονομία θα ισχυροποιήσουν και νέες θέσεις εργασίας θα δημιουργήσουν, αλλά και τις προοπτικές της χώρας μας για ανάκτηση της επενδυτικής βαθμίδας θα βελτιστοποιήσουν.

Στον τομέα των επενδύσεων και εντός του πλαισίου «Ελλάδα 2.0» και του Ταμείου Ανάκαμψης και Ανθεκτικότητας έχουν ενταχθεί ήδη τετρακόσια σαράντα έργα με προϋπολογισμό που αγγίζει τα 13,7 δισεκατομμύρια ευρώ.

Την ανάπτυξη στη Νέα Δημοκρατία δεν την αντιμετωπίζουμε ως αυτοσκοπό αλλά πρωτίστως ως εργαλείο για την επίτευξη κοινωνικής δικαιοσύνης και κοινωνικής ευημερίας.

Η κοινωνική συνοχή είναι προτεραιότητα και οι κοινωνικές πολιτικές μας συνεχίζονται και το 2023. Στην κορυφή των χρηματοδοτούμενων πολιτικών βρίσκεται η κοινωνική προστασία. Προβλέπονται μέτρα ύψους 8,3 δισεκατομμυρίων ευρώ για την αντιμετώπιση του αυξημένου κόστους ηλεκτρικού ρεύματος και φυσικού αερίου για νοικοκυριά και επιχειρήσεις.

Είμαστε οι πρώτοι που εισηγηθήκαμε και φορολογήσαμε σε ποσοστό 90% τα υπερκέρδη των εταιρειών ενέργειας και επιδοτήσαμε με αυτά τα νοικοκυριά. Αυξήσαμε τον κατώτατο μισθό τρεις φορές μέσα σε σύντομο χρονικό διάστημα. Μονιμοποιήσαμε την μείωση των ασφαλιστικών εισφορών κατά τρεις ποσοστιαίες μονάδες. Καταργήσαμε μόνιμα την εισφορά αλληλεγγύης για 1,2 εκατομμύριο εργαζομένων στον ιδιωτικό τομέα. Αυξήσαμε τις συντάξεις.

Κατά τη διακυβέρνηση της Νέας Δημοκρατίας είμαστε πρώτοι στην Ευρώπη στην αναχαίτιση της ανεργίας. Η δε μείωσή της προβλέπεται να συνεχιστεί και το 2023 και να κυμανθεί στο 12,2%. Στα νέα ζευγάρια δίνουμε τη δυνατότητα αναβάθμισης της ποιότητας της ζωής τους με το στεγαστικό πρόγραμμα «Σπίτι μου» που προσφέρει χαμηλότοκα δάνεια και αποτελεί ανάχωμα στην ακρίβεια των ενοικίων.

Τέλος σε πλήρη αντίθεση με την ιδεολογία και την πρακτική του ΣΥΡΙΖΑ η Νέα Δημοκρατία ενισχύει την εθνική άμυνα με αυξημένες δαπάνες για αγορές οπλικών συστημάτων. Θέλουμε μια Ελλάδα ισχυρή σε όλα τα επίπεδα. Και αφού χτίσαμε μια οικονομία ανθεκτική, ικανή να αντεπεξέλθει στις δυσκολότερες κρίσεις και προκλήσεις, συνεχίζουμε και φέτος στο ίδιο μοντέλο των τελευταίων ετών, στο μοντέλο της εξωστρέφειας, της ανταγωνιστικότητας, της πράσινης μετάβασης, του ψηφιακού κράτους, του κράτους κοινωνικής δικαιοσύνης, με φορολογία φιλική που σέβεται τον μόχθο του εργαζόμενου, σε έναν προϋπολογισμό που ισορροπεί ανάμεσα στη δημοσιονομική σταθερότητα και τη βιώσιμη ανάπτυξη.

Κυρίες και κύριοι συνάδελφοι, ο προϋπολογισμός δεν είναι μια διαδικασία αυτόνομη και ανεξάρτητη από τις πολιτικές και την ιδεολογία της Κυβέρνησης. Οι δικές μας πολιτικές -και αυτό αποτυπώνεται κάθε χρόνο στον κρατικό προϋπολογισμό- χαρακτηρίζονται από ρεαλισμό και συνέπεια. Συνέπεια στη δέσμευση, στις υποσχέσεις και στην υλοποίηση ενός προϋπολογισμού. Είναι βασικός λίθος στην οικοδόμηση εμπιστοσύνης ανάμεσα στο κράτος και τον πολίτη. Αυτή την εμπιστοσύνη την έχει κερδίσει στο ακέραιο η Κυβέρνησή μας, ακριβώς γιατί τα τρία τελευταία χρόνια ο κρατικός προϋπολογισμός διακρίνεται για τη συνέπεια λόγων και έργων. Θα το ξαναπώ. Οι πολίτες αναγνωρίζουν στη Νέα Δημοκρατία ότι παραδίδει αυτό που υπόσχεται και θα συνεχίσει να το κάνει και την επόμενη τετραετία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία συνάδελφε.

Ο Κωνσταντίνος Μπάρκας από τον ΣΥΡΙΖΑ έχει τον λόγο και αμέσως μετά ο κ. Χρυσομάλλης Μιλτιάδης από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Θα ξεκινήσω με ένα νέο καινούργιο επεισόδιο στο σκάνδαλο των υποκλοπών που ήρθε στο φως της δημοσιότητας, το οποίο φαντάζομαι ότι είναι μια καινούργια αναθεώρηση του πώς λειτουργεί η Κυβέρνηση της Νέας Δημοκρατίας. Πριν από λίγο, λοιπόν, ευρωπαϊκό δημοσίευμα λέει ότι η ΑΔΑΕ κατάφερε να διαπιστώσει και επίσημα την παρακολούθηση του Ευρωβουλευτή Γιώργου Κύρτσου και του δημοσιογράφου Τάσου Τέλλογλου από την ΕΥΠ. Σύμφωνα, λοιπόν, με το δημοσίευμα αυτό η ανεξάρτητη αρχή αντιμετώπισε δυσκολίες κατά τη διενέργεια του ελέγχου. Συγκεκριμένα ο εισαγγελέας του Ανωτάτου Δικαστηρίου της Ελλάδος φέρεται να προσπάθησε να μπλοκάρει τον έλεγχο λέγοντας πως είναι παράνομος. Αυτό, λοιπόν, είναι ένα καινούργιο νέο, μια καινούργια αλήθεια για το πώς η Κυβέρνηση του Κυριάκου Μητσοτάκη λειτουργεί και χρησιμοποιεί το Σύνταγμα της χώρας αλλά και τις δομές της Κυβέρνησης για να ελέγχει πολιτικούς, φίλους ή και αντιπάλους.

Μπαίνοντας, λοιπόν, στο σχέδιο του προϋπολογισμού το οποίο συζητάμε τις μέρες αυτές, θέλω να επισημάνω δύο χαρακτηριστικά. Το πρώτο είναι ότι οι Βουλευτές της επαρχίας της Κοινοβουλευτικής Ομάδας της Νέας Δημοκρατίας σ’ αυτό εδώ το Βήμα έρχονται και κάνουν προεκλογική ομιλία λέγοντας τις παρεμβάσεις που έκανε η Κυβέρνηση της Νέας Δημοκρατίας κατά την περίοδο των τριάμισι ετών που βρίσκεται στη διακυβέρνηση της χώρας. Προφανώς ανοίγει η προεκλογική συζήτηση, ανοίγει ο προεκλογικός χρόνος και φαντάζομαι ότι για τον λόγο αυτό δεν γνωρίζετε τίποτα και από το τι λέει ο προϋπολογισμός που έχει κατατεθεί και τον οποίο θα ψηφίσετε αύριο, φαντάζομαι. Αλλά αυτό που κάνετε είναι να λέτε όλοι τα ίδια επιχειρήματα τα οποία, προφανώς, περιγράφονται σε κείμενο το οποίο μοιράστηκε στην Κοινοβουλευτική Ομάδα της Νέας Δημοκρατίας από το Μαξίμου. Έρχεστε όλοι εδώ και λέτε τα ίδια ακριβώς τα ίδια επιχειρήματα.

Γνωρίζετε όλοι σας ότι αυτά τα οποία λέτε και κάνετε έχουν τεράστια απόσταση από αυτά τα οποία βιώνει η πλειοψηφία του ελληνικού λαού. Και μιλάω για την πλειοψηφία του ελληνικού λαού, γιατί είναι γεγονός είναι μια αλήθεια ότι υπάρχει ένα μικρό ποσοστό Ελλήνων και Ελληνίδων οι οποίοι πίνουν νερό στο όνομα του Κυριάκου Μητσοτάκη. Είναι αυτό το 7% που έχει πλουτίσει με τις πολιτικές οι οποίες ασκούνται από τη Νέα Δημοκρατία. Οι μισές αλήθειες, κύριοι της Νέας Δημοκρατίας, είναι χειρότερες από το ψέμα. Λέτε «αυξήθηκαν οι εξαγωγές». Το λέτε όλοι αυτό. Δεν λέτε όμως ότι αυξήθηκαν πολύ περισσότερο οι εισαγωγές για τη χώρα μας. Λέτε «μειώθηκε η ανεργία». Δεν λέτε ότι παραλάβαμε την ανεργία από την κυβέρνηση της Νέας Δημοκρατίας του Σαμαρά στο 27%. Και τότε Νέα Δημοκρατία ήταν και τότε Σαμαράς ήταν. Μην ξεχνάτε αυτά. Μάλιστα στους νέους ήταν στο 52%. Στις γυναίκες δε στο 57%. Πού σας παραδώσαμε την ανεργία; Στο 17%. Και μάλιστα είχαμε καταργήσει έναν ρατσιστικό νόμο ο οποίος λεγόταν υποκατώτατος μισθός. Τι ήταν αυτός; Ήταν ότι οι νέοι έως 2είκοσι πέντε ετών έπαιρναν λιγότερα χρήματα σε σχέση και με το τότε κατώτατο όριο του κατώτατου μισθού.

Εμείς, λοιπόν, κύριοι της Νέας Δημοκρατίας, για να θυμάστε τα πεπραγμένα σας, νομοθετήσαμε την κατάργηση του υποκατώτατου μισθού, νομοθετήσαμε τον αιτιολογημένο λόγο απόλυσης. Να ξέρουν, δηλαδή, οι εργαζόμενοι για ποιον λόγο απολύονται από τον εργοδότη. Αυξήσαμε τον κατώτατο μισθό. Δώσαμε τη δέκατη τρίτη σύνταξη πράγματα που εσείς καταργήσατε, που η Κυβέρνηση του Κυριάκου Μητσοτάκη κατήργησε.

Λέτε «έχουμε ανάπτυξη, έχουμε αύξηση στις τραπεζικές καταθέσεις». Δεν λέτε όμως ότι η ανάπτυξη αυτή αναφέρεται σε λίγους, σε αυτούς τους οποίους προφανώς βοηθάτε αυτοί οι οποίοι πλουτίζουν από την ενεργειακή κρίση, από την κρίση στην υγεία κ.λπ.. Αφορά το 7% μόνο του ελληνικού πληθυσμού οι οποίοι απομυζούν το υπόλοιπο 93% των ανθρώπων οι οποίοι με δυσκολία τα βγάζουν πέρα. Είναι σαφές ότι για αυτούς ενδιαφέρεστε. Είναι σαφές ότι σε αυτούς δίνετε αναφορά. Είναι γεγονός ότι ενδιαφέρεστε να πλουτίζουν οι εταιρείες παραγωγής ενέργειας της χώρας. Είναι γεγονός ότι ο Κυριάκος Μητσοτάκης αυτούς υπερασπίζεται. Συνεχίστε, λοιπόν, να ενισχύετε τα κέρδη των πολυεθνικών. Συνεχίστε να ενισχύετε τα κέρδη των φαρμακοβιομηχάνων. Συνεχίστε να αυξάνετε τα κέρδη των εταιρειών παραγωγής ενέργειας. Εμείς τασσόμαστε με την πλειοψηφία του ελληνικού λαού. Υπερασπιζόμαστε την πλειοψηφία του ελληνικού λαού και τασσόμαστε ενάντια στην ασφυξία των πολιτών.

Εξάγετε υποκλοπές. Σε οποιαδήποτε ευρωπαϊκή δημοκρατία ο Κυριάκος Μητσοτάκης θα ήταν παρελθόν. Η Κυβέρνηση του Κυριάκου Μητσοτάκη θα ήταν παρελθόν. Εξάγετε διαφθορά. Η Ευρωβουλευτής η οποία ελέγχεται -δεν μιλάω για την δεύτερη, μιλάω για την πρώτη- είχε κάποια χαρακτηριστικά. Ήταν μέλος του εκσυγχρονιστικού ΠΑΣΟΚ του Σημίτη το οποίο πλέον είναι όλο ενταγμένο στη Νέα Δημοκρατία. Είναι Υπουργοί.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Εκεί κοιτάξτε. Μαζί σας είναι.

**ΚΩΝΣΤΑΝΤΙΝΟΣ ΜΠΑΡΚΑΣ:** Μη γελάτε, κύριε Χρυσομάλλη. Εδώ είναι. Είναι Υπουργοί.

Και ήταν συναγωνίστριά σας στο αντι-ΣΥΡΙΖΑ μέτωπο. Όλοι εσείς οι Βουλευτές της Νέας Δημοκρατίας ήσασταν μαζί της στο αντι-ΣΥΡΙΖΑ μέτωπο. Ήσασταν μαζί της στην ιστορία του Μακεδονικού.

Μακάρι, λοιπόν, μακάρι να έλειπαν 20 ευρώ από το πάκο των χαρτονομισμάτων που φέρεται η κυρία αυτή να έχει στην κατοχή της, και να μπορούσε να τα έχει ο Κώστας Φραγκούλης ο οποίος αν τα είχε, τώρα θα ζούσε.

Απέναντι στη δημοκρατική και κοινωνική κατάπτωση στην οποία μας έχει οδηγήσει ο Κυριάκος Μητσοτάκης, εμείς λέμε στον ελληνικό λαό ότι «ναι, υπάρχει άλλη πρόταση» και ναι, είμαστε κοντά σε αυτό που όλοι και όλες ψιθυρίζουν. Σύντομα θα σας ρίξει ο ελληνικός λαός, σύντομα θα φύγετε, σύντομα θα είστε παρελθόν.

Δικαιοσύνη παντού με ουσιαστική αντιμετώπιση της ακρίβειας. Πλαφόν στην τιμή και στο περιθώριο κέρδους των εταιρειών που υπερασπίζεστε, ανάκτηση του 51% της ΔΕΗ. Φορολόγηση των υπερκερδών των φίλων σας παρόχων ενέργειας. Μείωση του ειδικού φόρου κατανάλωσης στα καύσιμα. Μείωση του ΦΠΑ στα τρόφιμα στο 6%. Αύξηση του κατώτατου μισθού στα 800 ευρώ. Επαναφορά της δέκατης τρίτης σύνταξης, την οποία καταργήσατε και την οποία είχαμε νομοθετήσει τον Μάιο του 2019. Κατάργηση του τέλους επιτηδεύματος. Αύξηση του αφορολόγητου στις 12.000 ευρώ για μισθωτούς, συνταξιούχους, κατά κύριο επάγγελμα αγρότες, αυτοαπασχολούμενους, μπλοκάκια. Προστασία της πρώτης κατοικίας την οποία εσείς δίνετε στους φίλους σας τα funds, γιατί έχετε και ανθρώπους με τους οποίους υπήρχατε μαζί στην Κοινοβουλευτική Ομάδα, ξέρετε εσείς. Διαγραφή μέρους των χρεών.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρίες και κύριοι της Νέας Δημοκρατίας, είναι γεγονός ότι είναι ο τελευταίος προϋπολογισμός τον οποίον θα ψηφίσετε. Χαρείτε το, γιατί η αλλαγή είναι πολύ κοντά και θα γίνει γεγονός στις εκλογές οι οποίες σύντομα θα έρθουν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Μιλτιάδης Χρυσομμάλης έχει τώρα τον λόγο και αμέσως μετά, ο Υπουργός Υγείας, ο κ. Θάνος Πλεύρης.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, θα συμφωνήσω σε ένα πράγμα με τον κ. Μπάρκα που κατέβηκε τώρα από το Βήμα. Αλήθεια είναι ότι ήδη έχετε ακούσει πολλές φορές το θετικό αποτύπωμα που αφήνει ο προϋπολογισμός του 2023, και το έχετε ακούσει πολλές φορές όχι γιατί επαναλαμβάνουμε κάποιο non paper, όπως λέτε αλλά γιατί κάνουμε αυτό που παραβλέπετε εσείς: Λέμε την πραγματικότητα, αυτή που αρνείστε να δείτε γιατί δεν σας συμφέρει να τη δείτε.

Καταφεύγετε σε λαϊκισμό και σε επικοινωνιακά τεχνάσματα τύπου «αν υπήρχε ένα εικοσάευρο από την Καϊλή, θα είχε σωθεί ο Φραγκούλης». Το ίδιο μπορούσαμε να πούμε αν υπήρχε ένα εικοσάευρο από τα 3.000.000 ευρώ που κανόνισε ο Παππάς να πάρει ο Καλογρίτσας για να έχετε ΣΥΡΙΖΑ channel. Εκεί θέλετε να πάμε το διάλογο;

Δεν έχει νόημα να σας επαναλάβω όλα αυτά του προϋπολογισμού, γιατί ξέρετε η εμμονή σας στο δικό σας αναξιόπιστο αφήγημα είναι δεδομένη. Μια εμμονή στη μιζέρια, μια εμμονή στην καταστροφολογία, μια εμμονή στον πανικό και στο φθόνο για ό,τι καλό κάνει αυτή η Κυβέρνηση προς τους συμπολίτες μας. Ακόμα μεταξύ σας δεν έχετε αποφασίσει και δεν ξέρετε αν ήσασταν υπέρ των 600 ευρώ που δώσαμε στους αστυνομικούς και στους λιμενικούς ή όχι. Ακόμα μεταξύ σας δεν το έχετε ξεκαθαρίσει γιατί είναι η ψυχολογία σας τέτοια. Μια άρνηση απέναντι σε ό,τι καλό κάνει αυτή η Κυβέρνηση.

Και ίσως τελικά αυτή να είναι και η μεγάλη μας διαφορά. Εμείς υπηρετούμε μια ιδεολογία συγκεκριμένα και την κάνουμε πράξη με τα όποια λάθη της, ενώ εσείς υπηρετείτε μια ψυχολογία. Αυτό είναι τελικά η Αριστερά, η εκπροσώπηση μιας ψυχολογίας της μιζέριας, του φθόνου, μιας ψυχολογίας του «να ψοφήσει η κατσίκα του γείτονα», ψυχολογίας διχασμού.

Αρνείστε να δείτε την πραγματικότητα. Γι’ αυτό δεν βλέπετε και δεν αναγνωρίζετε, όπως το κάνουν όλοι οι συμπολίτες μας, την αύξηση του ΑΕΠ κατά 45 δισεκατομμύρια από το 2019. Δεν βλέπετε τη μείωση της ανεργίας κατά πέντε μονάδες. Δεν βλέπετε τη σημαντική μείωση του χρέους της χώρας ή το ρυθμό ανάπτυξης για το 2022, τον οποίο -να σημειωθεί- εμείς τον υπολογίζουμε συγκρατημένα σε σχέση με την Κομισιόν και τον ΟΑΣΑ.

Θυμάστε το μέσον όρο ρυθμού ανάπτυξης τα χρόνια της διακυβέρνησής σας; Μηδέν. Θυμάστε τις επενδύσεις που είχατε; Καμμία. Αρνείστε να δείτε την αύξηση των επενδύσεων κατά 30% την τελευταία τριετία. Αρνείστε να δείτε την επιστροφή στα πρωτογενή πλεονάσματα για το 2023. Αρνείστε να δείτε το ιστορικό υψηλό των εξαγωγών.

Είτε σας αρέσει, κυρίες και κύριοι του ΣΥΡΙΖΑ, είτε όχι η χώρα βρίσκεται σε οικονομική σταθερότητα εδώ και καιρό. Βαδίζει με την ίδια σταθερότητα και για το 2023, οικοδομώντας ένα καλύτερο αύριο για όλους τους Έλληνες. Γιατί για εμάς αυτό είναι δικαιοσύνη και όχι να τσακίζεις τη μεσαία τάξη. Το λέω ευγενικά σε σχέση με τον χαρακτηρισμό που έδωσαν δικά σας στελέχη, για να εξυπηρετήσεις τις ιδεοληψίες σου στην οικονομική πολιτική και να φτάσεις απλά να μοιράζεις προεκλογικά επιδόματα εν είδει ψηφοθηρίας παραμονές των εκλογών του 2019.

Καταλαβαίνω ότι για εσάς, είναι πολύ δύσκολο να αντιληφθείτε πώς γίνεται να υπάρχουν αυξημένα φορολογικά έσοδα ενώ έχουν μειωθεί οι φορολογικοί συντελεστές. Είναι ακατανόητη στη λογική σας η λέξη ανάπτυξη. Το μόνο που ξέρετε είναι η υπερφορολόγηση και οι περικοπές. Το ίδιο ακατανόητο σας φαίνεται, πώς καταφέραμε και μειώσαμε πάνω από 30% τον ΕΝΦΙΑ όλα αυτά τα τέσσερα χρόνια. Όσο, όμως, εσείς δεν το κατανοείτε το βλέπουν οι συμπολίτες μας, το βλέπουν οι συμπολίτες μου στη Μεσσηνία που πληρώνουν 12 εκατομμύρια ευρώ ΕΝΦΙΑ λιγότερο. Μείωση 36% σε σχέση με τον ΕΝΦΙΑ που τους είχατε βάλει εσείς το 2018.

Αυτό έγινε χάριν της πολιτικής αυτής της Κυβέρνησης χωρίς να διακινδυνεύσει η οικονομία της χώρας, και αυτό δείχνει την αξιοπιστία προεκλογικών δεσμεύσεων μας και έργων που έχουμε κάνει.

Επειδή είπα για τη Μεσσηνία, θέλω να χαιρετίσω ότι χθες τελείωσε η πρώτη φάση ολοκλήρωσης για την ιδιωτικοποίηση του αεροδρομίου. Τέσσερα μεγάλα επενδυτικά σχήματα έχουν καταθέσει προσφορά. Η αλήθεια είναι ότι για τη Μεσσηνία και τους συμπολίτες μου αυτό άργησε οκτώ χρόνια. Βέβαια, τότε, το 2014 όταν πήγε να γίνει, θυμάμαι το σύνολο των αντιδράσεων της Αριστεράς και της Αντιπολίτευσης και όχι μόνο. Τώρα δεν τις είδα αυτές τις αντιδράσεις.

Ίσως το μόνο καλό που έμεινε από τη διακυβέρνηση σας είναι ότι καταλάβατε τι θέλει η κοινωνία και πώς λειτουργεί η αγορά, και η κοινωνία κατάλαβε ποιο είναι το οικονομικό μοντέλο που πρέπει να ακολουθήσουμε μακριά από αυτόν τον στυγνό κρατισμό που εκπροσωπείτε.

Το βασικότερο, όμως, που έχει αντιληφθεί η κοινωνία είναι όλα αυτά σε τι περιβάλλον τα επιτύχαμε. Σε ένα περιβάλλον συνεχών παγκόσμιων κρίσεων από το 2020 ως και σήμερα που έχει γονατίσει οικονομικά πολύ ισχυρότερες χώρες από την Ελλάδα και έχει προκαλέσει ύφεση σχεδόν στο σύνολο της Ευρώπης.

Συμβαίνουν όλα αυτά σε ένα δύσκολο περιβάλλον απειλών από την Τουρκία, με πόλεμο στην Ουκρανία, με μια θανατηφόρα υγειονομική κρίση που αντιμετωπίσαμε που δοκίμασε το δημόσιο σύστημα υγείας και την κοινωνία. Παρ’ όλο αυτό το δυσμενές κλίμα, η Κυβέρνηση της Νέας Δημοκρατίας δεν άφησε κανένα συμπολίτη μας πίσω. Αντιμετωπίσαμε τις κρίσεις και στηρίξαμε την κοινωνία και την επιχειρηματικότητα με περισσότερα από 50 δισεκατομμύρια ευρώ.

Για παράδειγμα στο νομό μου στη Μεσσηνία, 173 εκατομμύρια κατευθύνθηκαν μέσω των εργαλείων της επιστρεπτέας προκαταβολής του ΤΕΠΙΧ της αποζημίωσης ειδικού σκοπού σε επιχειρήσεις και εργαζομένους.

Συνολικάαναδιαρθρώσαμε την υγεία για να αντιμετωπίσουμε την πανδημία, επενδύσαμε στην ψηφιακή διακυβέρνηση ουσιαστικά και επιτυχημένα -εκατοντάδες ώρες αναμονής σε ουρές γλίτωσαν οι συμπολίτες μας- αντιμετωπίσαμε ένα πρόβλημα συνολικά του πολιτικού συστήματος στη Μεταπολίτευση τις εκκρεμείς συντάξεις, επιστρέφοντας τη χαμένη αξιοπρέπεια στους εν δυνάμει συνταξιούχους συμπολίτες μας.

Παράλληλα αποκαταστήσαμε τη διεθνή μας αξιοπιστία, αυτή που είχατε καταντήσει κουρέλι επί ΣΥΡΙΖΑ.

Εξοπλίσαμε τις Ένοπλες Δυνάμεις μας σε σημείο εκνευρισμού της Τουρκίας, ίσως και σε εκνευρισμό δικό σας.

Διεκδικούμε ταυτόχρονα τον περιφερειακό ρόλο που αξίζει στη χώρα και φυσικά διεκδικούμε να εκμεταλλευτούμε τους φυσικούς μας πόρους που υπόσχονται ένα καλύτερο μέλλον για τη χώρα. Και σε αυτό θα πρέπει να δώσετε μια ξεκάθαρη απάντηση, κυρίες και κύριοι του ΣΥΡΙΖΑ, εάν είστε υπέρ και μαζί μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ για λίγο ακόμα την ανοχή σας, κύριε Πρόεδρε.

Για εμάς, βλέπετε, έχει σημασία να αισθάνονται οι Έλληνες πολίτες τη συνεχή προστασία και την ασφάλεια που τους οφείλει το κράτος. Γι’ αυτό και τους «μπαχαλάκηδες» από τα πανεπιστήμια τους διώξαμε και κάνουμε εκεί βιβλιοθήκες. Γι’ αυτό αποδίδουμε πάλι τις φοιτητικές εστίες στους φοιτητές που τις έχουν ανάγκη και όχι στο οργανωμένο έγκλημα.

Κυρίες και κύριοι Βουλευτές, για εμάς η αξιοπιστία απέναντι στον ελληνικό λαό, η εκπλήρωση των δεσμεύσεών μας και η στήριξη των προτεραιοτήτων που θέτει η ίδια η κοινωνία, ήταν είναι και θα είναι πάντα μονόδρομος. Γι’ αυτό δεν αθετήσαμε ούτε λέξη από το προεκλογικό μας πρόγραμμα, παρ’ όλες τις δυσκολίες, και κατορθώσαμε σχεδόν το σύνολο αυτών που υποσχεθήκαμε να τα κάνουμε πράξη, αποκαθιστώντας την εμπιστοσύνη των πολιτών στην Κυβέρνηση. Αυτό είναι το μεγάλο μας πλεονέκτημα στις εκλογές που έρχονται εντός του ’23, όποτε γίνουν.

Με γνώμονα την πατρίδα και όχι ιδεοληψίες του τύπου «η θάλασσα δεν έχει σύνορα» υπερασπιζόμαστε τα κυριαρχικά μας δικαιώματα και εξασφαλίζουμε το αξιόμαχο των Ενόπλων Δυνάμεών μας.

Δεν επενδύουμε στη λάσπη και στον διχασμό, όπως κάνετε εσείς. Θα ακολουθήσουμε πάντα το συμφέρον της πατρίδας. Αυτός είναι ο γνώμονας, για εμάς, αυτή είναι η πυξίδα μας. Γι’ αυτό και διαμορφώσαμε και έναν προϋπολογισμό για το 2023, που αποτελεί ενσάρκωση των αξιών μας για ένα κοινωνικό κράτος που καταπολεμά τις ανισότητες, τις διακρίσεις, με υγεία και παιδεία για όλους, με ισχυρή οικονομία και ισχυρές Ένοπλες Δυνάμεις, προς όφελος όλων των Ελλήνων, χωρίς διλήμματα του τύπου «ή εμείς ή αυτοί».

Είναι ένας προϋπολογισμός που θα μας οδηγήσει στην επόμενη τετραετία, με την παράταξη της Νέας Δημοκρατίας ξανά στη διακυβέρνηση της χώρας. Φυσικά, τον υπερψηφίζω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε συνάδελφε.

Τον λόγο θα πάρει τώρα ο Υπουργός Υγείας, ο κ. Θάνος Πλεύρης. Αμέσως μετά τον κ. Πλεύρη, θα μιλήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Νίκος Καραθανασόπουλος.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, η συζήτηση του προϋπολογισμού έχει ένα πλεονέκτημα, ότι μιλάμε με στοιχεία συγκεκριμένα και όχι θεωρητικά.

Θεωρείτε ότι 3.884.000.000 ευρώ για την υγεία είναι μικρό ποσό; Θεωρείτε ότι είναι μικρό ποσό. Πράγματι είναι μικρό ποσό. Είναι ο προϋπολογισμός του 2019 με την υπογραφή του κ. Τσακαλώτου. Την τελευταία χρόνια διακυβέρνησης της κυβέρνησης ΣΥΡΙΖΑ, ο προϋπολογισμός για την υγεία είναι 3.884.000.000 ευρώ.

Ο προϋπολογισμός που σας φέρνουμε σήμερα για την υγεία είναι 5.202.000.000 ευρώ.

(Χειροκροτήματα από την πτέρυγα της Νέας Δημοκρατίας)

Και ναι, κύριε Παπαδόπουλε, σωστά είπατε, είναι λίγα τα λεφτά που δώσατε το 2019 για την υγεία. Εμείς σήμερα, εδώ πέρα, ερχόμαστε και δίνουμε 1.400.000.000 ευρώ παραπάνω για την υγεία στον τελευταίο προϋπολογισμό που κάνουμε πριν τις εκλογές. Έτσι συγκρίνεται το ’23 με το ’19. Στον τελευταίο δικό σας προϋπολογισμό, όταν πηγαίναμε σε εκλογές, δίνατε 3.884.000.000 ευρώ και εμείς δίνουμε 1.400.000.000 παραπάνω και επιπλέον δίνουμε και 435 εκατομμύρια περισσότερα χρήματα απ’ ό,τι ήταν το 2022.

Η στήριξη, λοιπόν, στην υγεία είναι με πράξεις. Εδώ θα μπορούσα να είχα τελειώσει την ομιλία μου. Αφού ψηφίσατε τον προϋπολογισμό του Υγείας το 2019 με 3.884.000.000, γιατί δεν θα ψηφίσετε τον προϋπολογισμό του ’23 με 5.200.000.000; Γιατί σίγουρα το 1.400.000.000 ευρώ παραπάνω είναι καλύτερο απ’ αυτό το οποίο εσείς παραδώσατε. Τόσο απλά τελειώνει η κουβέντα περί του ποιος στηρίζει το δημόσιο σύστημα υγείας και ποιος δεν στηρίζει το δημόσιο σύστημα υγείας. Τόσο απλά!

Πάμε, λοιπόν, αυτή τη στιγμή να δούμε μία προς μία τις πολιτικές που έχουν να κάνουν με την υγεία. Η Κυβέρνηση Κυριάκου Μητσοτάκη, στην πραγματικότητα, για το 2023 θα έχει έναν προϋπολογισμό ακόμα για την υγεία, γιατί μέσα σε αυτά δεν συμπεριλαμβάνουμε και το υπόλοιπο ποσό του Ταμείου Ανάκαμψης, το οποίο υπάρχει και υλοποιείται μέχρι το τέλος 2025.

Ας δούμε, λοιπόν, αυτή τη στιγμή τι έχουμε κάνει για την υγεία και ποιοι είναι οι πόροι που θα ακολουθήσουν την υγεία από εδώ και πέρα. Η πανδημία τί μας έδειξε; Ήταν μια κουβέντα η οποία ήταν συνολική, ότι πρέπει να στηριχθούν η πρωτοβάθμια φροντίδα υγείας και η πρόληψη. Η πρωτοβάθμια φροντίδα υγείας και η πρόληψη, όμως, δεν στηρίζονται θεωρητικά, στηρίζονται με συγκεκριμένες πράξεις. Βασική μας, λοιπόν, στόχευση είναι η μεταφορά πόρων από τη θεραπεία που είναι απαραίτητη, στο πώς θα διατηρήσουμε τον πολίτη υγιή. Με το πρόγραμμα «Σπύρος Δοξιάδης» έχουμε 254 εκατομμύρια, χρήματα για τη δημόσια υγεία, που αφορούν εξετάσεις πρόληψης καρκίνου μαστού, τραχήλου μήτρας, παχέος εντέρου, καρδιαγγειακές παθήσεις, όπως και το κομμάτι της παιδικής παχυσαρκίας και ήδη, κύριοι συνάδελφοι, σας το λέμε ότι έχουμε τα πρώτα αποτελέσματα. Σε εξήντα χιλιάδες μαστογραφίες πάνω από τέσσερις γυναίκες έχουν διαγνωστεί σε πρώιμο στάδιο και έτσι έχουν καλύτερη προοπτική για την υγεία τους. Αυτό από μόνο του είναι στήριξη στη δημόσια υγεία.

Πρώτη φορά υλοποιούμε με πόρους ολοκληρωμένα προγράμματα πρόληψης, προσπαθώντας να διατηρήσουμε τον πολίτη υγιή. Εκατόν πενήντα επτά κέντρα υγείας έχουν μπει στο πρόγραμμα του Ταμείου Ανάκαμψης, όπου με 272 εκατομμύρια θα έχουν την κτηριακή αναβάθμιση και την υλικοτεχνική υποδομή.

Και μέσα σε όλα αυτά θεσμοθετούμε τον «προσωπικό γιατρό», που ήδη στο πρώτο τρίμηνο λειτουργίας έχει τέσσερα εκατομμύρια επτακόσιες χιλιάδες πολίτες και τρεις χιλιάδες τετρακόσιους γιατρούς.

Ναι, δεχόμαστε μία κριτική ότι ακόμα δεν έχουμε τη δυνατότητα να καλύψουμε όλους τους πολίτες. Το γεγονός, κυρίες και κύριοι Βουλευτές, ότι μέσα στο Νοέμβριο έγιναν ένα εκατομμύριο πενήντα χιλιάδες ραντεβού δωρεάν, που δεν πλήρωσε τίποτα ο πολίτης και πήγε και είδε το γιατρό του, που τον πληρώνει το κράτος, αυτό δεν είναι μια έμπρακτη στήριξη στην υγεία των πολιτών; Μέχρι σήμερα, αυτοί οι πολίτες πήγαιναν και πλήρωναν μια επίσκεψη ή έπρεπε να κλείσουν ραντεβού μόνο σε δημόσια δομή. Πλέον έχουν τη δυνατότητα να υλοποιούν ραντεβού και να παρακολουθεί κάποιος την υγεία τους.

Άρα η βασική κουβέντα η οποία έχει γίνει, πώς θα δώσουμε πόρους στο κομμάτι του να διατηρήσουμε τον πολίτη υγιή, θεσμοθετείται απόλυτα και είναι απαύγασμα και αυτού του προϋπολογισμού, του προϋπολογισμού του 2023.

Μαζί με την πρωτοβάθμια φροντίδα υγείας και την πρόληψη, όμως, προβαίνουμε και στην πλήρη ανασυγκρότηση του ΕΟΠΥΥ με περισσότερες παροχές για τους πολίτες και με προσπάθεια να στηριχθούν όσο το δυνατόν γίνεται οι πάροχοι. Και επειδή υπάρχει μια πολύ μεγάλη κουβέντα που σχετίζεται με το clawback και την πίεση την οποία έχουν ειδικά οι κλινικοεργαστηριακοί γιατροί –γιατί και αυτό είναι ένα σημείο που πρέπει να συγκριθούμε- ήδη για το 2022, μεταφέραμε πόρους στον κωδικό των κλινικοεργαστηριακών στα 57 εκατομμύρια ευρώ από εσωτερική ανακατανομή και απευθείας στήριξη από το Υπουργείο Οικονομικών και σήμερα αποφασίσαμε, σε συνεννόηση που είχαμε με τον κ. Σκυλακάκη και τον κ. Σταϊκούρα, ότι θα ενισχυθεί για το 2022 με άλλα 15 εκατομμύρια ο προϋπολογισμός, προκειμένου να εξορθολογιστεί το clawback γι’ αυτούς τους παρόχους και να μπορούν να λειτουργούν. Γιατί αυτό είναι το πλαίσιο που εμείς βλέπουμε την υγεία. Βλέπουμε την υγεία, δηλαδή, στο πώς θα έχει περισσότερες παροχές ο πολίτης δωρεάν. Δωρεάν παροχές, το τονίζω.

Ερχόμαστε στο κομμάτι του «no-ΕΣΥ» του Εθνικού Συστήματος Υγείας και όλης της παραφιλολογίας, την οποία έχετε αναπτύξει, κάνοντας ότι δεν καταλαβαίνετε αυτά τα οποία λέμε. Δίδονται 380 εκατομμύρια από το Ταμείο Ανάκαμψης για ογδόντα νοσοκομεία της Ελλάδος, τα οποία ανασυγκροτούνται πλήρως στα ΤΕΠ αλλά και άλλες μονάδες οι οποίες έχουν ανάγκη. Πότε άλλοτε δόθηκαν αυτά τα χρήματα; Πότε δόθηκαν αυτά τα χρήματα, για να στηριχθεί το Εθνικό Σύστημα Υγείας;

Μάλιστα, επειδή δεν είναι μόνο η υλικοτεχνική υποδομή το θέμα αλλά είναι οι άνθρωποι, ερχόμαστε και στον προϋπολογισμό τον οποίο βλέπετε τώρα, έχει ενταχθεί η αύξηση των μισθών των γιατρών του ΕΣΥ για πρώτη φορά μετά από δεκαπέντε χρόνια.

Αυτό γίνεται από αυτή την Κυβέρνηση. Μεσοσταθμική αύξηση 10% των απολαβών, 400 ευρώ επίδομα για τους αναισθησιολόγους και όσους εργάζονται στα ΤΕΠ, έως 690 ευρώ αύξηση στο επίδομα όσων είναι γιατροί στις ΜΕΘ και 250 ευρώ στους γιατρούς που είναι στο ΕΚΑΒ. Μπορείτε να κάνετε κριτική αν είναι μικρή, αλλά εσείς τεσσεράμισι χρόνια δεν δώσατε καμμία αύξηση. Και εμείς ερχόμαστε εδώ πέρα και δίνουμε αύξηση.

Στη δε πρωτοβάθμια φροντίδα υγείας, ενώ εσείς τους υποχρεώσατε να έχουν τον ρόλο του οικογενειακού γιατρού χωρίς να τους δώσετε 1 ευρώ, εμείς ερχόμαστε και στους γιατρούς της πρωτοβάθμιας στις δημόσιες δομές δίνουμε 800 ευρώ το μήνα, χωρίς να χρειάζεται να εργαστεί παραπάνω ώρες για να έχει το ρόλο του προσωπικού γιατρού. Πού στηρίζεται, λοιπόν, ο δημόσιος χαρακτήρας του συστήματος; Στις διαδηλώσεις και στις δηλώσεις ή όταν έρχεσαι και βάζεις πόρους για να στηρίξεις το Εθνικό Σύστημα Υγείας;

Και επειδή γίνεται και η κουβέντα των προσλήψεων, έξι χιλιάδες προσλήψεις για το 2022, τέσσερις χιλιάδες ήδη έχουν βγει, εννιακόσιες δέκα έχουν σταλεί στο ΑΣΕΠ για λοιπό προσωπικό και επτακόσιοι πενήντα γιατροί. Και κάναμε και παρεμβάσεις στο Εθνικό Σύστημα Υγείας, που θα δείτε ότι θα διασφαλίσουν την παρουσία των γιατρών μέσα στο Εθνικό Σύστημα Υγείας. Και η διασφάλιση των γιατρών μέσα στο Εθνικό Σύστημα Υγείας είναι και ο πιλότος που θα διασφαλίσει και το δημόσιο χαρακτήρα του. Γιατί δημόσιος χαρακτήρας χωρίς να υπάρχουν γιατροί, γιατί δεν είναι ελκυστικό το Εθνικό Σύστημα Υγείας, δεν υπάρχει.

Αντιθέτως όταν βλέπεις το πρόβλημα και προσπαθείς με τις λύσεις τις οποίες δίνεις και να αυξάνεις τις αποδοχές των γιατρών, αλλά παράλληλα να τους δίνεις και άλλες ευκαιρίες διασφαλίζεις ότι το δημόσιο σύστημα υγείας θα παραμείνει ισχυρό.

Δεν μπορούμε να ξεχάσουμε τον ψηφιακό μετασχηματισμό ο οποίος συμβαίνει στην υγεία με 278 εκατομμύρια που θα αλλάξουν τελείως την εικόνα της ψηφιακής αναβάθμισης των νοσοκομείων μας, με φάκελο ασθενούς ηλεκτρονικό, με διασύνδεση των νοσοκομείων με την ψηφιοποίηση των αρχείων τους. Είναι προγράμματα που πραγματικά θα στηρίξει το Εθνικό Σύστημα Υγείας.

Και επειδή έγινε και μια κουβέντα για τον νέο χάρτη υγείας, ακούστε, κυρίες και κύριοι συνάδελφοι, όσο και αν θέλετε να διαστρεβλώνετε τα λόγια αυτής της Κυβέρνησης. Έχουμε ξεκαθαρίσει ότι στον νέο χάρτη δεν τίθεται να κλείσουν δομές. Το ότι οι δομές θα ενισχυθούν προκύπτει από τα χρήματα τα οποία δίνουμε, αλλά προφανώς η ανασυγκρότηση των δομών θα γίνεται με όρους και προϋποθέσεις που θα διασφαλίζουν την καλύτερη παρεχόμενη υπηρεσία για τους πολίτες. Και η καλύτερη παρεχόμενη υπηρεσία για τους πολίτες είναι ότι βρίσκεις τι ανάγκες έχει η κάθε τοπική κοινωνία και οι δομές ικανοποιούν αυτές τις υγειονομικές ανάγκες. Αυτό το πράγμα ειπώθηκε.

Όσο για την 7η ΥΠΕ, ναι, στην 7η ΥΠΕ είμαστε σε θέση να πούμε ότι από το 2023 θα εφαρμοστούν τα DRGs, που σημαίνει ότι τα νοσοκομεία θα στέλνουν για τις πράξεις και όσο περισσότερες πράξεις κάνουν τα νοσοκομεία, τόσο περισσότερα χρήματα θα παίρνουν. Και έτσι μπορούμε να στηρίζουμε τον πολίτη, να στηρίζουμε τις κλινικές, οι οποίες έρχονται και κάνουν την καλύτερη δυνατή παρεχόμενη υπηρεσία. Ο κρατικός, όμως, προϋπολογισμός είναι για όλα τα νοσοκομεία. Και αυτή είναι μια μεγάλη μεταρρύθμιση του συστήματος υγείας, ώστε επιπλέον να στέλνουν τις δαπάνες τους στα νοσοκομεία, να αξιολογούνται, να λαμβάνουν τα ποσά και όχι να υπάρχει ένας προϋπολογισμός, τον οποίο δεν παρακολουθούμε και απλώς ζητούνται χρήματα.

Σε αυτό, λοιπόν, το κομμάτι θέλω να αναφέρω κάτι για το οποίο η Αξιωματική Αντιπολίτευση έχει πάθει αφωνία. Δεν την έχω ακούσει να λέει τίποτα για τη φαρμακευτική πολιτική. Πάμε, λοιπόν, να αναφερθούμε στη φαρμακευτική πολιτική. Άκουσα ήδη τη φωνή της στήριξης της φαρμακοβιομηχανίας. Αυτά αντιμετωπίζουμε με τη φαρμακοβιομηχανία. Κλειστοί προϋπολογισμοί 920 εκατομμύρια, κύριε Τσακαλώτο και κύριε Ξανθέ. Και θέλω να μου πείτε, αυτό θα το επικροτήσετε ή όχι;

Η Επιτροπή Διαπραγμάτευσης παίρνει 450 εκατομμύρια εκπτώσεις από τη φαρμακοβιομηχανία. Η φαρμακοβιομηχανία πήγε στην Επιτροπή Διαπραγμάτευσης χωρίς να φύγει καμμία θεραπεία από τη χώρα, μπήκαν όλες οι νέες θεραπείες και μας δώσανε έκπτωση 450 εκατομμύρια.

(Χειροκροτήματα από τη Νέα Δημοκρατία)

Και γιατί έγινε αυτό; Γιατί δώσανε έκπτωση 450 εκατομμύρια; Γιατί εφαρμόστηκε ο κλειστός προϋπολογισμός, που καταψηφίσατε εσείς; Καταψηφίσατε τους κλειστούς προϋπολογισμούς, ΦΥΚ ένας προϋπολογισμός, όλα τα άλλα φάρμακα άλλος προϋπολογισμός και ευνοήσατε τις πολυεθνικές εταιρείες. Γιατί τα ΦΥΚ ανήκουν στις πολυεθνικές και μόλις είδαν ότι ο προϋπολογισμός τους είναι πιεστικός πήγαν στη διαπραγμάτευση και δώσανε άνω των 50% εκπτώσεις, τα οποία θα κερδίζει ο ΕΟΠΥΥ από τον προϋπολογισμό του.

Για να γίνει, όμως, αυτή η πολιτική θέλει την πραγματική σύγκρουση, όχι τη θεωρητική. Όλες οι θεραπείες μείνανε, όλη την εξοικονόμηση πετύχαμε. Έχει πρόσβαση ο πολίτης σε αυτές τις θεραπείες. Και για πρώτη φορά αισθάνθηκαν οι εταιρείες, που φώναζαν για το clawback είτε σωστά είτε λάθος, ότι υπάρχουν εκπτώσεις πραγματικές που πρέπει να πάνε με διαπραγμάτευση να δώσουν.

Και ήδη για το 2023 ξεκινάμε από 770 εκατομμύρια. Πόσους κλειστούς προϋπολογισμούς είχατε εσείς κάτω των 100 εκατομμυρίων; Οι κλειστοί σας προϋπολογισμού ήταν κάτω των 100 εκατομμυρίων.

Και επειδή λέμε για το φάρμακο μπαίνω και στον πειρασμό να πω κάτι που το έχουμε ξεχάσει. Όλο το καλοκαίρι, κύριοι συνάδελφοι του ΣΥΡΙΖΑ, μου λέγατε για την αγωγή της «NOVARTIS» που έχει κάνει το ελληνικό δημόσιο. Ζητούσατε, κάνατε κριτική. Την έχετε πάρει από 5 Αυγούστου. Δεν την είδατε; Είναι καλή ή κακή αγωγή; Φωνάζατε τον Αύγουστο: «Φέρτε μας την αγωγή» για τη «NOVARTIS». Την πήρατε την αγωγή. Φτάσαμε Δεκέμβριο. Για πείτε είναι καλή ή κακή αγωγή; Είναι η αγωγή που ενώ εσείς το 2017 ξεκινήσατε τη διερεύνηση, όπως την ξεκινήσατε, ξεχάσατε να την κάνετε και έγινε το 2022 και η «NOVARTIS» όταν τελειώσουν οι διαδικασίες θα κληθεί να πληρώσει 200 και 250 εκατομμύρια. Εσείς, όμως, την είδατε αυτή την αγωγή; Τη ζητήσατε, την πήρατε, σας την έδωσα, είναι μέσα στον κοινοβουλευτικό έλεγχο. Ανακοίνωση δεν βγάλατε.

Έχετε, λοιπόν, μια ωραία αφωνία όταν πρόκειται για το φάρμακο. Και για αυτές τις εκπτώσεις θα τοποθετηθείτε, θα βγείτε και θα πείτε, είστε υπέρ των εκπτώσεων που έδωσαν οι φαρμακοβιομηχανίες, που για πρώτη φορά έδωσαν 450 εκατομμύρια; Και μετά θα πρέπει να κάνετε και την αυτοκριτική σας, γιατί όλο αυτό το πλαίσιο εσείς δεν το διαμορφώσατε.

Ολοκληρώνοντας, κύριε Πρόεδρε, παρεμβαίνουμε με έναν τρόπο ολιστικό σε όλο το κομμάτι που έχει να κάνει με την υγεία. Ξεκινάμε από την πρόληψη και την πρωτοβάθμια φροντίδα υγείας με επίκεντρο τον προσωπικό γιατρό. Ανασυγκροτούμε τον ΕΟΠΥΥ. Ανασυγκροτούμε το ΕΣΥ, το οποίο το στηρίζουμε και με πόρους και με ανθρώπους. Στηρίζουμε σε μεγάλο βαθμό την εξωνοσοκομειακή περίθαλψη με παροχές κατ’ οίκον και ετοιμάζουμε την υγεία για τα επόμενα δέκα χρόνια.

Όσο, λοιπόν, εσείς φωνάζετε με συνθήματα θα σας τρέχει αυτό με το οποίο ξεκινήσαμε. Το 2019, προϋπολογισμός του ΣΥΡΙΖΑ, με υπογραφή του Ευκλείδη Τσακαλώτου, 3.884.000.0000 για την υγεία, με Κυβέρνηση Κυριάκου Μητσοτάκη Προϋπολογισμός του 2023, με υπογραφή του Χρήστου Σταϊκούρα και του Θοδωρή Σκυλακάκη, 5.202.000.000. Η σύγκριση από μόνη της τελειώνει τη συζήτηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις εκπαιδευτικοί συνοδοί τους από το Γυμνάσιο Λεβιδίου Αρκαδίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο η Κοινοβουλευτική Εκπρόσωπος του ΚΙΝΑΛ, η κ. Γιαννακοπούλου, για τη δεύτερη παρέμβασή της.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριε Πλεύρη, σας άκουσα με πάρα πολύ μεγάλη προσοχή. Είπατε συγκεκριμένα ότι μιλάτε με πράξεις. Οφείλω να σας ομολογήσω ότι όχι απλά μιλάτε με πράξεις, μιλάτε με λόγια και με λόγια του αέρα, κύριε Υπουργέ.

Για ποιον λόγο το λέω αυτό; Πριν από έναν μήνα ακριβώς συζητήθηκε εδώ πέρα στην Αίθουσα της Ολομέλειας η επίκαιρη ερώτηση που σας είχα καταθέσει σχετικά με το πάρα πολύ σοβαρό θέμα, το οποίο έχει προκύψει και έχει να κάνει με την έλλειψη φαρμάκων, με την έλλειψη φαρμακευτικών σκευασμάτων πάρα πολύ σοβαρών.

Υπάρχει τεράστιο πρόβλημα. Οι Έλληνες πολίτες δεν μπορούν να βρουν φάρμακα για τον διαβήτη, για πολύ σοβαρές ασθένειες. Δεν μπορούμε να βρούμε καλά-καλά Depon, σιρόπι Depon για τα παιδιά μας, κύριε Πλεύρη. Κι εσείς δεσμεύτηκε ότι θα πάρετε μια δέσμη συγκεκριμένων τριών μέτρων. Έτσι δεν είπατε;

Είπατε ότι θα επεκτείνετε την απαγόρευση των παράλληλων εξαγωγών και στα άλλα εκατόν είκοσι φάρμακα. Είπατε ότι θα γίνει ηλεκτρονική συνταγογράφηση, όλα αυτά μόνο με ηλεκτρονική συνταγογράφηση θα φεύγουν από τις φαρμακαποθήκες και ότι θα κάνετε και σοβαρούς, αυστηρούς ελέγχους στις φαρμακαποθήκες. Πάρα πολύ ωραία.

Τι έχει γίνει, λοιπόν, κύριε Υπουργέ; Τότε άμα έχουν γίνει όλα, γιατί το πρόβλημα είναι όχι το ίδιο, όπως ήταν ένα μήνα πριν, αλλά πάρα πολύ χειρότερο; Αυτή είναι η πραγματικότητα. Εκτός αν μας απαντήσετε ότι όλα βαίνουν καλώς. Κάθε μέρα μιλάμε με κόσμο, με πολίτες. Δεν μπορούν να βρουν αντιπυρετικά, αντιγριπικά, εισπνεόμενα για παιδιά.

Μιλάω με φαρμακοποιούς. Οι φαρμακοποιοί τι σας λένε, κύριε Πλεύρη; Το ξέρετε ότι δεν μπορούν, δεν έχουν να εκτελέσουν συνταγές; Είναι σε πάρα πολύ δύσκολη θέση. Είπατε ότι θα λύσετε το θέμα. Σας είπα πολύ θετικά τα μέτρα που ανακοινώνετε, να τα δούμε στην πράξη. Η πράξη επιβεβαιώνει ότι δεν υπάρχει κανένα απολύτως αποτέλεσμα και όχι απλά δεν υπάρχει. Το θέμα έχει γίνει ακόμα χειρότερο!

Αφήστε, λοιπόν, τα λόγια. Δείτε την πραγματικότητα και πείτε μας ποια είναι η αποτελεσματικότητα, τι θα γίνει.

Και, κυρίες και κύριοι συνάδελφοι της Νέας Δημοκρατίας, αναρωτιέμαι: Αυτό το θέμα δεν έρχεται στα αυτιά σας; Δεν σας το λένε οι ψηφοφόροι σας, οι φίλοι σας; Γι’ αυτό το θέμα δεν πρέπει να δούμε τι θα γίνει; Δεν πάει άλλο, το καταλαβαίνετε; Κάντε επιτέλους κάτι και όχι απλά «θα», «θα», «θα» από εδώ πέρα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Να απαντήσω;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ορίστε για ένα λεπτό έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Γιαννακοπούλου, αντιθέτως, όλα έχουν γίνει. Πάμε, λοιπόν, στο πρόβλημα. Το πρόβλημα έχει τρεις παραμέτρους ακριβώς και σας τις είπα.

Η πρώτη παράμετρος έχει να κάνει με ελλειπτικά φάρμακα, τα οποία γίνονται παράλληλη εξαγωγή. Ωστόσο αυτά -οφείλω να σας πω- δεν είναι τα φάρμακα τα παιδιατρικά, θα σας πω το πρόβλημα των παιδιατρικών. Στα φάρμακα, λοιπόν τα ελλειπτικά έχουμε τη μεγαλύτερη απαγόρευση που έχει βγει ποτέ, απαγόρευση χωρίς χρονική διάρκεια. Άρα είναι επ’ αόριστον απαγόρευση.

Μάλιστα, δηλώθηκε στις φαρμακαποθήκες εντός τριών ημερών να μας δώσουν το σύνολο των αποθεμάτων τους για να διατεθούν στην ελληνική αγορά και ήδη αυτή τη στιγμή που μιλάμε γίνονται έλεγχοι και γίνονται έλεγχοι και σε πέντε τεράστιες φαρμακοβιομηχανίες, οι οποίες βάσει του νόμου θα πρέπει να έχουν τρεις μήνες απόθεμα και πρέπει να τηρηθεί αν το έχουν. Άρα στο κομμάτι των ελλειπτικών φαρμάκων έχουν ληφθεί όλα τα μέτρα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Και πού είναι το αποτέλεσμα;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε στα παιδιατρικά φάρμακα. Στα παιδιατρικά φάρμακα, αυτή τη στιγμή, η εικόνα είναι η συγκεκριμένη. Δύο χρόνια που παίρναμε μέτρα προστασίας -και αυτά είναι και τα στοιχεία που δίνει ο ΕΟΔΥ και αφορούν όλη την Ευρώπη και όλο τον κόσμο- η γρίπη δεν εμφανίστηκε στις ηλικίες 0 - 3 ετών. Αυτή τη στιγμή, το σύνολο της Ευρώπης βράζει από τη γρίπη. Το σύνολο της Ευρώπης!

Υπάρχει, λοιπόν, μία τεράστια ζήτηση, συνολική, πανευρωπαϊκή, χωρίς να είναι ελλειπτικά τα φάρμακα. Σε αυτή τη ζήτηση ανταποκρίνονται οι εταιρείες, αλλά, ναι, ισχύει αυτό το οποίο λέτε. Υπάρχει πρόβλημα στην εφοδιαστική αλυσίδα, όταν αυτά τα φάρμακα είναι εισαγόμενα. Γιατί στα εισαγόμενα φάρμακα -και αυτή είναι η πραγματικότητα- αφού η ζήτηση είναι τεράστια παντού, όλα τα κράτη-μέλη αντιμετωπίζουν το πρόβλημα το οποίο λένε και παίρνουν αναλογικά. Και καθησυχάζουμε τους γονείς ότι τα συγκεκριμένα φάρμακα δεν είναι ελλειπτικά, δεν είναι δηλαδή ότι θα λείψουν από την αγορά. Λόγω όμως της τροφοδοσίας που γίνεται, ναι, υπάρχουν καθυστερήσεις. Όμως, αυτό το πράγμα αφορά μια συνολική ζήτηση που υπάρχει και είναι κεντρικό θέμα σε όλες τις χώρες, διότι στην πραγματικότητα έχεις διπλάσιο πληθυσμό για γρίπη από ό,τι είχες και οι εταιρείες προσπαθούν να ανταποκριθούν.

Άρα σε αυτό το κομμάτι είμαστε σε συνεννόηση και κάνουμε συνεχείς παραγγελίες και ειδικά για τον Ιανουάριο που περιμένουμε και μεγαλύτερη ένταση της γρίπης, όπως βλέπουμε στις χώρες που έχουν προηγηθεί γιατί έχουν τον αντίστοιχο καιρό, οπότε προηγήθηκαν ημών.

Το τρίτο κομμάτι έχει να κάνει με κάτι που δεν αντιμετωπίζεται. Λόγω του ενεργειακού κόστους, πολυεθνικές εταιρείες σε φάρμακα τα οποία υπάρχουν δεν τους ενδιαφέρει να τα παράγουν. Δεν είναι κάτι που εμείς μπορούμε να το αλλάξουμε. Οι πρώτες ύλες δεν τους συμφέρουν. Σταματάνε να τα παράγουν και σταματώντας να τα παράγουν, στην πραγματικότητα, υπάρχει…

(Θόρυβος από την πτέρυγα του ΚΚΕ)

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Γιατί δεν τολμάνε! Γι’ αυτό δεν παράγουν!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ μη διακόπτετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα στα μεν παιδιατρικά παίρνουμε τα μέτρα να έχουμε τις γρήγορες προμήθειες, στα ελλειπτικά τιμωρήσαμε και τιμωρούμε όσους κάνουν παράλληλες εξαγωγές και περιορίζουμε τα φάρμακα και σε αυτά που οι ίδιες οι εταιρείες έχουν αποσύρει παγκοσμίως, προφανώς, υπάρχει πρόβλημα που δεν μπορεί να αντιμετωπιστεί.

Όμως, για το πρόβλημα των ελλειπτικών και των παιδιατρικών που συνδέονται με την επάρκεια και τις παράλληλες εξαγωγές, έχουμε πάρει όλα τα μέτρα, όπως σας τα ανακοίνωσα τότε.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, γίνατε κατανοητός, κύριε Υπουργέ. Ευχαριστώ.

Πριν δώσω τον λόγο στον κ. Καραθανασόπουλο, να πούμε τον προγραμματισμό για σήμερα. Κατ’ αρχάς να σας πω ότι θα μιλήσουν άλλοι είκοσι Βουλευτές, δηλαδή μετά τον κ. Καραθανασόπουλο θα μιλήσει ο κ. Σαρακιώτης και θα σταματήσουμε στο νούμερο 184, τον κ. Παπαδόπουλο Αθανάσιο.

Αύριο η συνεδρίαση της Βουλής -γιατί βγαίνει το πρόγραμμα- θα ξεκινήσει στις 10.30΄, με πρώτο ομιλητή τον κ. Αναστασιάδη Σάββα.

Τώρα θα μιλήσει ο κ. Καραθανασόπουλος, στη συνέχεια ο κ. Σαρακιώτης Ιωάννης από τον ΣΥΡΙΖΑ, η κ. Παπακώστα - Παλιούρα από τη Νέα Δημοκρατία, ο κ. Κεγκέρογλου από το Κίνημα Αλλαγής και αμέσως μετά ο Υπουργός Εργασίας, ο κ. Κωστής Χατζηδάκης.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η απάντηση του κυρίου Υπουργού είναι αποκαλυπτικότατη για τα φάρμακα. Να λοιπόν, ο καπιταλισμός και το φάρμακο - εμπόρευμα είναι η αιτία των δεινών. Το κέρδος, αυτό φταίει για τις ελλείψεις των φαρμάκων.

Από αυτή την άποψη, τι πιο σημαντικό είναι ο κοινωνικοποιημένος τομέας και της φαρμακοβιομηχανίας και της οικονομίας, που θα μπορούσε να έδινε φάρμακα σε όλο τον λαό και να προστατεύει τη δημόσια υγεία συνολικότερα;

Και όσον αφορά τις ελλείψεις των φαρμάκων, αυτές γίνονται λόγω των εξαγωγών, κύριε Υπουργέ, και οι εξαγωγές γίνονται, για να έχουν περισσότερο κέρδος οι φαρμακοβιομηχανίες.

Ε, λοιπόν, απαγορεύστε τις εξαγωγές. Απαγορεύστε συνολικά τις εξαγωγές των φαρμάκων και αφήστε τα διάφορα παιχνίδια περί τριμήνου, αν έχουν αποθέματα τριμήνου.

Και από την άλλη μεριά, κύριε Υπουργέ, αλήθεια, είναι εικόνα -για κάντε την- της εγγονής ενός συντρόφου μου, δυο χρονών, που τεσσερισήμισι ώρες περίμενε στο παιδιατρικό με βαριά μορφή άσθματος, ενώ έχει άμεση ανάγκη οξυγόνου; Τι λέτε για αυτή την κατάσταση;

Το μόνο το οποίο λέτε είναι ότι η Κυβέρνηση -κι αυτή είναι η επιτυχία της- βαδίζει στην πεπατημένη των προηγούμενων κυβερνήσεων, στην υλοποίηση δηλαδή της πολιτικής της Ευρωπαϊκής Ένωσης για περαιτέρω εμπορευματοποίηση της υγείας και την αποδιάρθρωση του δημόσιου τομέα της υγείας μετατρέποντάς τον σε συμπληρωματικό στυλοβάτη των συμφερόντων των ιδιωτικών επιχειρηματικών ομίλων στον τομέα της υγείας.

Αυτό το διάστημα είναι πολύ αποκαλυπτικό και για έναν άλλο λόγο, για το πολιτικό στριπτίζ, στην κυριολεξία, της Ευρωπαϊκής Ένωσης. Η Ευρωπαϊκή Ένωση, εκτός από το ότι αποτελεί ένα στυγνό ταξικό εργαλείο ενάντια στα δικαιώματα των εργαζομένων και των λαών των κρατών-μελών της, για να εξυπηρετηθούν οι ανάγκες των μονοπωλιακών ομίλων και να θωρακιστεί κερδοφορία της, εκτός από το γεγονός ότι είναι ένας ιμπεριαλιστικός οργανισμός που συμμετέχει ενεργά στο πλιάτσικο ενάντια στους λαούς της ευρύτερης περιοχής, που εξαπολύει ιμπεριαλιστικές επεμβάσεις, εκτός από ένας θεσμός αντιδραστικός απέναντι στα ατομικά και συλλογικά δικαιώματα και ελευθερίες του λαού, με το αντιδραστικό και επικίνδυνο θεσμικό πλαίσιο για τις παρακολουθήσεις, με την ενίσχυση των δυνάμεων καταστολής ενάντια στο λαϊκό, το εργατικό και το νεολαιίστικο κίνημα, ενάντια στο ριζοσπαστισμό που αμφισβητεί τη δικτατορία του κεφαλαίου και του κράτους του, ταυτόχρονα, η ίδια αυτοαποκαλύπτεται ότι αποτελεί και το ιερατείο της διαφθοράς, τον βούρκο των σκανδάλων για να εξυπηρετηθούν τα συμφέροντα των λίγων, με την ίδια να αποτελεί το κορυφαίο παράδειγμα της σαπίλας και της μπόχας αυτού του συστήματος.

Το χθεσινό ψήφισμα του Ευρωπαϊκού Κοινοβουλίου, το οποίο -να θυμίσω- το ψηφίσατε όλοι σας, Νέα Δημοκρατία, ΣΥΡΙΖΑ, ΠΑΣΟΚ, αλλά και Ελληνική Λύση, που επιχειρεί να αποτελέσει πλυντήριο των σκανδάλων και της διαφθοράς, τι λέει; Σας αναφέρω, λοιπόν: «Σημείο δ΄. Λαμβάνοντας υπ’ όψιν την ικανότητα των εκπροσώπων, ομάδων συμφερόντων» -τα λόμπι δηλαδή- «να επηρεάζουν τη λήψη αποφάσεων στο Κοινοβούλιο επιχειρηματολογώντας, αποτελεί ζωτικό στοιχείο της ευρωπαϊκής δημοκρατίας».

Να το χαίρεστε! Μπράβο! Να τη χαίρεστε αυτή τη δημοκρατία! Αυτή είναι η δημοκρατία σας; Τα συμφέροντα των λόμπι και των επιχειρηματικών ομίλων που αποτελούν ζωτικό στοιχείο της ευρωπαϊκής δημοκρατίας; Τι σημαίνει το σύνθημα του ΣΥΡΙΖΑ «Υπερασπιζόμαστε τη δημοκρατία»; Ποια; Τη δημοκρατία των λόμπι υπερασπίζεστε; Του κεφαλαίου; Να τη χαίρεστε αυτή τη δημοκρατία!

Όμως, ποιανού είναι το σκάνδαλο; Είναι μήπως μόνο της Εύας Καϊλή και του συντρόφου της; Όχι. Είναι το σκάνδαλο της ευρωπαϊκής σοσιαλδημοκρατίας, μέρος της οποίας είναι το ΠΑΣΟΚ και στην οποία φιλοδοξεί να ενταχθεί ενδεχομένως και ο ΣΥΡΙΖΑ. Μάλιστα, χθες ο κ. Τσίπρας συμμετείχε στην προσύνοδο του Ευρωπαϊκού Σοσιαλιστικού Κόμματος. Και δεν είναι σκάνδαλο μόνο της ευρωπαϊκής σοσιαλδημοκρατίας. Είναι σκάνδαλο των εργοδοτικών συμβιβασμένων και στην κυριολεξία ξεπουλημένων ευρωπαϊκών συνδικάτων, με τον Γενικό Γραμματέα μάλιστα της Συνομοσπονδίας Ευρωπαϊκών Συνδικάτων, τον Λόκα Βινσέντι, να αποτελεί έναν από τους υπόπτους.

Είναι, λοιπόν, συνολικά σκάνδαλο της Ευρωπαϊκής Ένωσης, ένας ακόμη κρίκος στην ατελείωτη αλυσίδα των σκανδάλων και της διαφθοράς. Και το παραπάνω επιβεβαιώνει την εκτίμηση του ΚΚΕ ότι η Ευρωπαϊκή Ένωση αποτελεί τη λυκοσυμμαχία του κεφαλαίου, τον εμπρηστή των λαϊκών δικαιωμάτων και των αναγκών του λαού και ότι εντός της Ευρωπαϊκής Ένωσης δεν μπορεί να υπάρξει διέξοδος προς όφελος του λαού μας, των λαών της Ευρώπης.

Από αυτή την άποψη, η αποδέσμευση από την Ευρωπαϊκή Ένωση με τον λαό στο τιμόνι της εξουσίας και της οικονομίας αποτελεί τη μόνη εφικτή, ρεαλιστική, αλλά και αναγκαία διέξοδο προς όφελος της ικανοποίησης των σύγχρονων και διευρυμένων λαϊκών αναγκών.

Αυτό το τετραήμερο της συζήτησης για τον κρατικό προϋπολογισμό σημαδεύεται από μία ανούσια και παρελκυστική αντιπαράθεση ανάμεσα στον ΣΥΡΙΖΑ, το ΠΑΣΟΚ και τα άλλα κόμματα της Αντιπολίτευσης με τη Νέα Δημοκρατία και την Κυβέρνηση, μία αντιπαράθεση εξωραϊσμού της Ευρωπαϊκής Ένωσης, των σκανδάλων και της διαφθοράς, εξωραϊσμού της δράσης των επιχειρηματικών ομίλων, εξωραϊσμού του ίδιου του εκμεταλλευτικού χαρακτήρα του καπιταλιστικού συστήματος και της σαπίλας του. Είναι μία αντιπαράθεση συσκότισης των αιτιών των προβλημάτων που αντιμετωπίζει ο λαός μας, αλλά και των υπευθύνων, μία αντιπαράθεση καλλιέργειας αυταπατών ότι μπορούν να υπάρξουν λύσεις εντός των τειχών, λύσεις από τα πάνω, αρκεί και μόνο να αλλάξει ο μηχανοδηγός της διακυβέρνησης.

Είναι μία αντιπαράθεση που καλλιεργεί την παθητικότητα και την αναμονή, για να εγκλωβιστεί η λαϊκή δυσαρέσκεια στις μυλόπετρες του εκμεταλλευτικού συστήματος. Τρανταχτό παράδειγμα για αυτό είναι η ακρίβεια. Επιτρέψτε μου να αναφερθώ σε αυτό. Τι λένε όλα τα υπόλοιπα κόμματα της Αντιπολίτευσης; Λένε ότι είναι ακρίβεια Μητσοτάκη. Λένε ότι είναι ακρίβεια αισχροκέρδειας και κερδοσκοπίας, λες και δεν είναι αισχρό γενικά να εμπορευματοποιείς τις λαϊκές ανάγκες και την ικανοποίησή τους, λες και δεν είναι κερδοσκοπία ή ληστεία της απλήρωτης εργασίας, του απλήρωτου πλούτου που παράγουν οι εργαζόμενοι στο όνομα του καπιταλιστικού κέρδους. Το καπιταλιστικό κέρδος αποτελεί και τον πραγματικό ένοχο, τον υπεύθυνο των λαϊκών προβλημάτων. Δεν πρωτοτυπείτε βέβαια. Τα ίδια λένε και στη Γαλλία, ότι δηλαδή φταίει ο Μακρόν, στο Ηνωμένο Βασίλειο ότι φταίει ο Σούνακ, στη Γερμανία ότι φταίει ο Σολτς, στην Ισπανία ότι φταίει ο Σάντσες, κ.λπ..

Βεβαίως υπάρχει και αισχροκέρδεια, το οποίο είναι συστατικό στοιχείο του συστήματος, αλλά αυτή είναι η κορυφή μόνο του παγόβουνου. Κι εσείς μόνο αυτοπεριορίζεστε. Είναι το πολύ μικρό τμήμα, δηλαδή, που ξεχωρίζει πάνω από τη στάθμη της θάλασσας.

Εμείς θέλουμε, όμως, να αποκαλύψουμε όλο το παγόβουνο που τα άλλα κόμματα προσπαθούν να συγκαλύψουν. Ποιες είναι οι αιτίες της ακρίβειας; Είναι οι μισθοί και οι συντάξεις πείνας. Ποιοι φταίνε; Όλες οι κυβερνήσεις, και η σημερινή της Νέας Δημοκρατίας και η χθεσινή του ΣΥΡΙΖΑ και η προχθεσινή Νέας Δημοκρατίας - ΠΑΣΟΚ. Γιατί τσακίσατε τους μισθούς και τις συντάξεις; Τα τσακίσατε στο όνομα της ανταγωνιστικότητας των επιχειρηματικών ομίλων, στο όνομα των αντοχών της οικονομίας, στο όνομα της δημοσιονομικής εξυγίανσης.

Δεύτερον, είναι ο πληθωρισμός λόγω της επεκτατικής νομισματικής πολιτικής της Ευρωπαϊκής Κεντρικής Τράπεζας, την οποία είχαν καλωσορίσει και ο ΣΥΡΙΖΑ και το ΠΑΣΟΚ ως προοδευτική δήθεν διέξοδο. Δηλαδή, τι έκανε αυτή; Φθηνό χρήμα για τις ανάγκες των επιχειρηματικών ομίλων, για τη ρευστότητά τους και τη χρηματοδότηση των επενδυτικών τους σχεδίων και, ταυτόχρονα, αυτό που ήταν φάρμακο για τις επιχειρήσεις ήταν δηλητήριο για τους λαούς, διότι δημιούργησε πληθωρισμό που απομειώνει τα πραγματικά τους εισοδήματα, οδηγώντας τους στην περαιτέρω φτωχοποίηση.

Σήμερα, για να απαντήσουν στον πληθωρισμό, η Ευρωπαϊκή Κεντρική Τράπεζα κάνει μια περιοριστική νομισματική πολιτική, αυξάνοντας τα επιτόκια, για να συγκρατηθεί τάχα ο πληθωρισμός. Όμως, αυτό θα έχει και πάλι αρνητικές συνέπειες για τους λαούς, γιατί θα αυξηθούν οι δαπάνες για την εξυπηρέτηση του κρατικού χρέους, που θα οδηγήσει δηλαδή σε νέα φορολογικά βάρη ή σε περιορισμό των κοινωνικών δαπανών σε βάρος των λαϊκών αναγκών. Θα οδηγήσει σε αύξηση των δόσεων των στεγαστικών και επαγγελματικών δανείων, που υπολογίζεται στο 20% ή 30%, δηλαδή σε υπερχρέωση ακόμη περισσότερο των νοικοκυριών, σε νέα κόκκινα δάνεια, σε νέους πλειστηριασμούς, σε συρρίκνωση της λαϊκής κατανάλωσης.

Τρίτον, φταίει η εξωστρέφεια της ελληνικής οικονομίας -που στο όνομά της πίνετε όλα τα κόμματα νερό- γιατί οδηγεί σε καταστροφή παραγωγικών δυνάμεων, σε υψηλότερες τιμές στις τουριστικές περιοχές, σε εκτόξευση των ενοικίων λόγω, παραδείγματος χάριν, του Airbnb.

Οφείλεται, τέταρτον, στις πολιτικές της Ευρωπαϊκής Ένωσης για την απελευθέρωση των αγορών, για να δημιουργηθούν νέα πεδία εμπορευματοποίησης, νέα πεδία κερδοφορίας -πράσινη μετάβαση, ψηφιακή μετάβαση- και όλοι σας έχετε συμβάλει αποφασιστικά στην υλοποίηση αυτής της πολιτικής. Και στην ενέργεια τι διαμορφώσατε με ευθύνη όλων των κυβερνήσεων; Διαμορφώσατε ένα ακριβό ενεργειακό μείγμα, το οποίο είναι και σε βάρος του περιβάλλοντος, ένα ανεπαρκές ενεργειακό μίγμα σε βάρος της ενεργειακής επάρκειας και της ενεργειακής ασφάλειας. Αυτό το ανεπαρκές μείγμα αποτελεί και περαιτέρω παράγοντα νέου κύματος ακρίβειας. Γι’ αυτό βλέπουμε και τις εκκλήσεις της Ευρωπαϊκής Ένωσης και των κυβερνήσεων ότι πρέπει οι λαοί να μάθουν να ζουν σε συνθήκες ενεργειακής φτώχειας με περιορισμένη πρόσβαση στη θέρμανση ή στο ζεστό νερό.

Πέμπτον, φταίει ο κλιμακούμενος ιμπεριαλιστικός πόλεμος στην Ουκρανία ανάμεσα στους ΗΠΑ - ΝΑΤΟ και Ευρωπαϊκή Ένωση από τη μια μεριά και στη Ρωσία από την άλλη, για τον έλεγχο των ενεργειακών πηγών, αλλά και των διαδρομών προμήθειας της ενέργειας, με τις αλλεπάλληλες κυρώσεις που επιδεινώνουν ακόμη περισσότερο τις συνθήκες διαβίωσης των λαών.

Συμμετέχει και η Ελλάδα ενεργητικά σε αυτό, με ευθύνη όλων των κομμάτων, στο όνομα της γεωστρατηγικής αναβάθμισης, για να κερδίσουν τα αρπακτικά από το πλιάτσικο που θα γίνει σε βάρος των λαών της περιοχής. Ταυτόχρονα, ο λαός μας πληρώνει πολύ ακριβά αυτή τη συμμετοχή με τα νέα εξοπλιστικά προγράμματα, με την ακρίβεια και τις ελλείψεις, αλλά και βεβαίως σε βάρος των ίδιων των κυριαρχικών δικαιωμάτων της χώρας μας.

Πώς απαντάτε σε όλα αυτά; Η Κυβέρνηση μιλάει για «καλάθι εξαθλίωσης», για επιδοματική πολιτική που είναι αναδιανομή από τους λιγότερο φτωχούς στους περισσότερο φτωχούς και προς όφελος των επιχειρηματικών ομίλων. Και εσείς τι κάνετε; Τσακώνεστε για τα ψίχουλα της επιδοματικής πολιτικής: λίγο πάνω - λίγο κάτω, όχι μόνο σε αυτούς αλλά και σε άλλους. Τσακώνεστε, δηλαδή, για τα λίγα ψίχουλα τα οποία περισσεύουν από το πάρτι δισεκατομμυρίων που έχουν στήσει οι καπιταλιστές και στο οποίο όλοι σας έχετε συμβάλει.

Γι’ αυτόν ακριβώς τον λόγο και περιορίζεστε απλά και μόνο σε μια επιδοματική πολιτική, για να συμπιέσετε όλο και περισσότερο τις λαϊκές ανάγκες, για να κρατάτε τον λαό σε ομηρία. Γι’ αυτό και δεν μιλάτε για γενναίες αυξήσεις στους μισθούς και στις συντάξεις, αλλά απλά και μόνο περιορίζεστε να μιλάτε σε μια αυτόματη τιμαριθμική αναπροσαρμογή για την αναπαραγωγή των χαμηλών πραγματικών μισθών, αντί να ζητάτε επιστροφή της δέκατης τρίτης και δέκατης τέταρτης σύνταξης, του δέκατου τρίτου και δέκατου τέταρτου μισθού, των συνολικών απωλειών που είχε η εργατική τάξη και ο λαός μας.

Τσακώνεστε επίσης για τη μορφή της κρατικής παρέμβασης, όταν ξέρουμε πολύ καλά ότι η αστική κρατική παρέμβαση αποτελεί τον πυροσβέστη ανάμεσα στις επιχειρηματικές αντιθέσεις -σήμερα ενεργοβόρες βιομηχανίες απέναντι στις βιομηχανίες παραγωγής της ενέργειας- ότι αποτελεί το ύστατο καταφύγιο προστασίας των επιχειρηματιών, φορτώνοντας τα χρέη τους μέσα από τις αποκρατικοποιήσεις στον λαό και ταυτόχρονα διασφαλίζοντας την κερδοφορία τους. Βεβαίως, αποτελεί και τη βαλβίδα εκτόνωσης της λαϊκής δυσαρέσκειας διαμορφώνοντας ένα δίχτυ για την αντιμετώπιση των πιο εξαθλιωμένων στρωμάτων.

Το αστικό κράτος -και σε επίπεδο οικονομίας- λειτουργεί ως συλλογικός καπιταλιστής, προστατεύοντας τα συμφέροντα του κεφαλαίου και προσελκύοντας επενδύσεις.

Όλα αυτά, λοιπόν, είναι αποτέλεσμα των νομοτελειών της καπιταλιστικής αγοράς και του εκμεταλλευτικού χαρακτήρα του συστήματος. Αυτό συγκαλύπτετε, αυτό επιχειρείτε να εξωραΐσετε.

Γι’ αυτό και οι στόχοι πάλης του ΚΚΕ είναι στόχοι πάλης - σύγκρουσης με τις αιτίες και τους υπεύθυνους. Είναι στόχοι πάλης ενάντια στο ακριβό μίγμα της πράσινης ενέργειας, ενάντια στους έμμεσους φόρους και όχι απλά και μόνο για να περιορίσετε, εσείς όπως λέτε, τη φορολογική αδικία και τη φορολογική ληστεία, στο όνομα του λεγόμενου μικρότερου κακού, που πάντοτε συσσωρεύει περισσότερα προβλήματα στον λαό.

Είναι ενάντια στην Ευρωπαϊκή Ένωση και στις πολεμικές κυρώσεις. Στρέφεται ενάντια στους τραπεζίτες, ότι αυτοί πρέπει να πληρώσουν για τα υπερχρεωμένα κόκκινα δάνεια των λαϊκών νοικοκυριών. Είναι ενάντια στο αστικό κράτος, για τη φοροεπιδρομή, που έχει κάνει όλα αυτά τα χρόνια ενάντια στα λαϊκά εισοδήματα. Για την εισφοροεπιδρομή, ενάντια στη ληστεία των ασφαλιστικών ταμείων, που έκαναν όλες οι κυβερνήσεις.

Για να μπορέσει να υπάρξει αποκατάσταση, όλων αυτών που έχασαν οι εργαζόμενοι και οι συνταξιούχοι, μετά από χρόνια θυσιών και κόπων.

Είναι ενάντια στα συμφέροντα των κεφαλαιοκρατών, για πραγματικές αυξήσεις στους μισθούς. Στόχοι πάλης που συμβάλλουν στην οργάνωση της πάλης των εργαζομένων και στην αποτελεσματικότητα της.

Αυτό, άλλωστε, αποτελεί και το ελπιδοφόρο μήνυμα: Ότι η εργατική τάξη και ο λαός πρέπει να αποτελέσει τον πρωταγωνιστή και όχι τον θεατή και τον απλά και μόνο ψηφοφόρο, όπως λένε και όλα τα άλλα κόμματα.

Γι’ αυτόν, ακριβώς, τον λόγο χρειάζεται να είναι παντού ισχυρό το ΚΚΕ, το οποίο όχι μόνο έχει εμπιστοσύνη στη δύναμη της εργατικής τάξης και του λαού, αλλά και τη θεωρεί ως τον ελπιδοφόρο παράγοντα, για να ανοίξουν οι λεωφόροι του μέλλοντός μας.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καραθανασόπουλε.

Ο κ. Σαρακιώτης Ιωάννης από τον ΣΥΡΙΖΑ έχει τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αναρωτιέμαι αν έχει ιδιαίτερη σημασία να συζητά κανείς σοβαρά για έναν προϋπολογισμό, τον οποίο έχει καταθέσει η Κυβέρνηση της Νέας Δημοκρατίας, η οποία στους προϋπολογισμούς μοιράζει υποσχέσεις και εν συνεχεία, στην πράξη, οι πολίτες βιώνουν πρωτοφανή ακρίβεια, πρωτοφανή αισχροκέρδεια, με το σουπερμάρκετ, ακόμη και το βενζινάδικο να καθίσταται πλέον άπιαστο όνειρο. Αρκεί να αναλογιστούμε ορισμένα από τα επιτεύγματά σας και στη συνέχεια μπορείτε να μας απαντήσετε ποια από αυτά είχατε προϋπολογίσει πέρυσι.

Η χώρα μας πρώτη στην τιμή της βενζίνης στην Ευρωπαϊκή Ένωση, σύμφωνα με την EUROSTAT. Η Ελλάδα, πρώτη στην Ευρώπη στην τιμή ηλεκτρικής ενέργειας, προ φόρων και επιδοτήσεων, στο πρώτο εξάμηνο του 2022. Η χώρα μας, πρωταθλήτρια στην αύξηση του κόστους της ηλεκτρικής ενέργειας για τις επιχειρήσεις, το πρώτο εξάμηνο του τρέχοντος έτους. Η χώρα μας διαθέτει το δεύτερο χαμηλότερο κατά κεφαλήν ΑΕΠ, μετά τη Βουλγαρία.

Ουραγός, όσον αφορά την αγοραστική δύναμη των πολιτών, με τον κατώτατο μισθό να έχει χάσει το 19% της αγοραστικής δύναμής του, εντός του τρέχοντος έτους, ενώ ο πραγματικός μισθός έχει μειωθεί κατά 12%. Τα χρέη προς την εφορία έχουν αυξηθεί κατά 8,6 δισεκατομμύρια ευρώ, ενώ τα χρέη προς τα ασφαλιστικά ταμεία κατά 10,4 δισεκατομμύρια.

Αυτά είναι τα στοιχεία, τα οποία περιγράφουν ξεκάθαρα το «success story» της Κυβέρνησης του κ. Μητσοτάκη. Δεν φαντάζομαι να είχατε προβλέψει τα ως άνω αποτελέσματα.

Όμως, δεν πράξετε και τίποτα για να τα αποσοβήσετε. Επί μήνες, σας καλούμε να λάβετε πραγματικά ουσιαστικά μέτρα, για τη μείωση του ενεργειακού κόστους και εσείς προχωρήσατε με καθυστέρηση μόνο σε επικοινωνιακά μέτρα και μέτρα στήριξης συγκεκριμένων εταιρειών.

Η υποτιθέμενη κατάργηση της ρήτρας αναπροσαρμογής, συνοδεύτηκε από νέες αυξήσεις ύψους 65%, σύμφωνα με την επιστολή της Ανεξάρτητης Αρχής της ΡΑΕ, το διάστημα μεταξύ Σεπτεμβρίου και Οκτωβρίου. Τα υπερκέρδη αυξήθηκαν στους ηλεκτροπαραγωγούς κατά 1 δισεκατομμύριο ευρώ.

Την ίδια αδράνεια επιδεικνύετε και όσον αφορά τα πετρελαιοειδή. Έναν κλάδο με υπερκέρδη 1,8 δισεκατομμύριο ευρώ, σύμφωνα με την Ευρωπαϊκή Επιτροπή, καθώς δεν λαμβάνετε καμμία πρωτοβουλία για έλεγχο της αισχροκέρδειας και επιστροφή των εν λόγω υπερκερδών στα δημόσια ταμεία.

Η αδράνεια και η ανοχή σας στα καρτέλ, είναι μνημειώδης! Και ποιο είναι το αποτέλεσμα του δυσθεώρητο πληθωρισμού που προκύπτει εξαιτίας της αδιαφορίας και της ανικανότητας σας; Είναι συν 7 δισεκατομμύρια ευρώ πρόσθετα έσοδα από φόρους μέσα μόλις σε ένα χρόνο, από εσάς που υποσχόσαστε ανακούφιση της μεσαίας τάξης από έμμεσους και άμεσους φόρους.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία εγκαίρως έχει προτείνει μια δέσμη μέτρων, τη ρύθμιση της αγοράς ενέργειας με αποσύνδεση της τιμής της ηλεκτρικής ενέργειας από εκείνη του φυσικού αερίου, όπως πέτυχε η Ισπανία και η Πορτογαλία και αρνήθηκε να συνταχθεί μαζί τους ο Έλληνας Πρωθυπουργός. Τη μείωση του ειδικού φόρου κατανάλωσης στα καύσιμα στα κατώτατα επίπεδα που ορίζει η Ευρωπαϊκή Ένωση, καθώς και του ΦΠΑ στα είδη πρώτης ανάγκης. Την αύξηση του κατώτατου μισθού στα 800 ευρώ, προκειμένου να αποκατασταθεί η αγοραστική δύναμη των πολιτών. Την επαναφορά της δέκατης τρίτης σύνταξης, την οποία η κυβέρνηση του ΣΥΡΙΖΑ είχε θεσμοθετήσει και κατήργησε για δεύτερη φορά η Κυβέρνηση της Νέας Δημοκρατίας.

Δυστυχώς, η Κυβέρνηση του κ. Μητσοτάκη υποκρίνεται ότι δεν βλέπει, δεν ακούει, δεν αντιλαμβάνεται. Θα ήθελα σε αυτό το σημείο να αναφερθώ ξεχωριστά στα ζητήματα τα οποία άπτονται της ανάπτυξης, της έρευνας και της καινοτομίας στη χώρα μας. Ένα πεδίο επί του οποίου τα πεπραγμένα της Κυβέρνησης συνιστούν μια μικρογραφία της συνολικά αποτυχημένης πολιτικής σας.

Σήμερα η έρευνα αποτελεί την προμετωπίδα της αναπτυξιακής στρατηγικής των περισσότερων κρατών παγκοσμίως και παρ’ όλα αυτά, εσείς καταδικάζετε σε στασιμότητα τα ερευνητικά κέντρα. Δηλαδή, τους φορείς οι οποίοι συνιστούν εκ των πραγμάτων τα κύτταρα της οποιασδήποτε προσπάθειας της χώρας μας να ενταχθεί στην ομάδα αυτών των κρατών. Σε ποια προαγωγή της έρευνας αναφέρεστε, όταν οι τακτικοί προϋπολογισμοί των ερευνητικών κέντρων παραμένουν καθηλωμένοι στα επίπεδα του 2018, με αποφάσεις σας από το 2019 και έπειτα; Για ποια ανάπτυξη της καινοτομίας μιλάμε, όταν έχει καταστεί πλέον δυσχερής η κάλυψη ακόμη και της μισθοδοσίας των τακτικών υπαλλήλων σε φορείς με σημαντικό έργο, όπως το Εθνικό Ίδρυμα Ερευνών ή το Ερευνητικό Κέντρο ΑΘΗΝΑ, ενώ την ίδια στιγμή συσσωρεύονται υπέρογκες λειτουργικές δαπάνες; Σε ποια προώθηση και εξωστρέφεια της ερευνητικής δραστηριότητας στοχεύετε, όταν οι ερευνητικοί φορείς δεν διαθέτουν έστω τους πόρους για να σχεδιάσουν πρότζεκτ ή να προσελκύσουν επιστήμονες από το εξωτερικό, λόγω της παντελούς έλλειψης ρευστότητας που τους έχετε με πολιτική απόφαση επιβάλλει. Ούτε λόγος φυσικά για νέες προσλήψεις, όταν όσοι εργάζονται ήδη στα ερευνητικά κέντρα βιώνουν συνθήκες πρωτοφανούς εργασιακής επισφάλειας και οι αριθμοί μιλούν από μόνοι τους.

Η κυβέρνηση του ΣΥΡΙΖΑ ίδρυσε το ΕΛΙΔΕΚ του οποίου η συνεισφορά στην αναχαίτιση του brain drain έχει αναγνωριστεί από τον πανεπιστημιακό κόσμο μέχρι και τον αγαπημένο σας ΣΕΒ, ενώ σήμερα εσείς το οδηγείτε με μαθηματική ακρίβεια σε ένα καθεστώς υποχρηματοδότησης και απαξίωσης.

Ιδρύσαμε το EquiFund, τρέξαμε προγράμματα, όπως το «Ερευνώ, Δημιουργώ, Καινοτομώ» και όλα αυτά, όντας η χώρα σε καθεστώς μνημονίων. Στον αντίποδα, η σημερινή Κυβέρνηση, αν και έχει την τεράστια ευκαιρία αξιοποίησης των δεκάδων δισεκατομμυρίων ευρώ του Ταμείου Ανάκαμψης διοχετεύει στην έρευνα μόλις 443 εκατομμύρια ευρώ. Δηλαδή, το 4%, καθιστώντας τη χώρα μας ουραγό μεταξύ των κρατών-μελών της Ευρωπαϊκής Ένωσης, όταν ο ευρωπαϊκός μέσος όρος αγγίζει το 10%.

Ακόμη, όμως, και αυτοί οι ελάχιστοι πόροι για την έρευνα καλύπτονται από ένα πέπλο αδιαφάνειας. Ο Πρόεδρος του Εθνικού Συμβουλίου Έρευνας Τεχνολογίας και Καινοτομίας, ο κ. Αρταβάνης - Τσάκωνας, επιλογή του κ. Μητσοτάκη, σε συνεδρίαση της αντίστοιχης Επιτροπής της Βουλής Έρευνας και Τεχνολογίας τόνισε σχετικά με τη διαδικασία αξιολόγησης των προτάσεων χρηματοδότησης επί της σημερινής Κυβέρνησης. «Έχω δει στο ΕΣΕΤΕΚ προγράμματα που έχουν εγκριθεί a priori χωρίς να ξέρω ακόμη από πού έχει έρθει αυτή η έγκριση, τα οποία κατά τη γνώμη μου και κατά τη γνώμη συναδέλφων στέκονται σε σαθρές επιστημονικές βάσεις. Πώς είναι δυνατόν αυτό το πράγμα; Λες και έχουμε τόσα λεφτά, ώστε να δίνουμε και σε πράγματα τα οποία δεν αξίζουν τον κόπο», λέει εκλεκτός του κ. Μητσοτάκη.

Μήπως γι’ αυτόν τον λόγο, κυρίες και κύριοι της Κυβέρνησης, η χώρα μας καταλαμβάνει μόλις την εικοστή θέση στην Ευρωπαϊκή Ένωση, στον πίνακα αποτελεσμάτων για την καινοτομία, σύμφωνα με τα στοιχεία της Ευρωπαϊκής Επιτροπής;

Αδιαφάνεια και κακοδιαχείριση των ούτως ή άλλως ελάχιστων πόρων, αυτή είναι η συνταγή της αποτυχίας σας. Τη βιώνουμε στην έρευνα και στην καινοτομία, τη βιώνουμε στην οικονομία, τη βιώνει η ελληνική κοινωνία παντού, σε κάθε επίπεδο δημόσιας πολιτικής, από την υγεία και την παιδεία μέχρι την ελαφρότητα με την οποία αντιμετωπίζετε ευαίσθητα ζητήματα εθνικής ασφάλειας. Αυτή την αδιαφάνεια πλέον την εξάγουμε. Δυστυχώς την αντιλαμβάνονται και στην Ευρώπη. Σημερινό δημοσίευμα του Euractiv αποκαλύπτει ότι η ΑΔΑΕ επικύρωσε την παρακολούθηση από την ΕΥΠ ενός δεύτερου Βουλευτή, του κ. Κύρτσου, ενός ακόμη δημοσιογράφου, του κ. Τέλλογλου και όχι μόνο αυτό, αλλά αναφέρει ότι η αρχή αντιμετώπισε δυσκολίες από τον εισαγγελέα του Αρείου Πάγου, τον κ. Ντογιάκο. Μάλλον είχε άδικο ο Αλέξης Τσίπρας όταν έλεγε ότι εξάγουμε διαφθορά. Θα έπρεπε να πει ότι καθίσταται πλέον από την Κυβέρνηση Μητσοτάκη η διαφθορά το πρώτο εξαγώγιμο εθνικό προϊόν.

Γι’ αυτούς τους λόγους οι πολίτες θα σας δείξουν πολύ σύντομα την πόρτα της εξόδου και ο υπό συζήτηση προϋπολογισμός θα είναι ο τελευταίος τον οποίον καταρτίζετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Πριν δώσω τον λόγο στην κ. Παπακώστα, είχε ζητήσει ο Κοινοβουλευτικός Εκπρόσωπος της Νέας Δημοκρατίας, ο κ. Θεοχάρης, τη δεύτερη τρίλεπτη παρέμβασή του.

Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Πήρα τον λόγο γιατί στη συζήτηση του προϋπολογισμού καλό είναι να είμαστε πολύ συγκεκριμένοι στην κριτική που κάνουμε. Είναι κατανοητό ότι η Αντιπολίτευση δεν πρόκειται να ψηφίσει τον προϋπολογισμό, όμως, ακούμε κατηγορίες -και χθες, αλλά και σήμερα που είμαι Κοινοβουλευτικός Εκπρόσωπος- για αύξηση των φόρων. Αύξηση φόρων δεν έχει υπάρξει πουθενά στα τριάμισι αυτά χρόνια και δεν θα υπάρξει και στο υπόλοιπο της κυβερνητικής θητείας.

Ακούμε βέβαια την κατηγορία αυτή από το κόμμα που αύξησε σαράντα πέντε φόρους στη δικιά του τεσσεράμισι χρόνια κυβερνητικής θητείας και κατέστρεψε τη μεσαία τάξη. Μάλιστα ο κ. Χουλιαράκης από αυτό εδώ το Βήμα είπε ότι ήταν ένα συνειδητό σχέδιο.

Πήρα τον λόγο όχι για να πω αυτό, διότι αυτό είναι αυταπόδεικτη έωλη κατηγορία, αλλά να ξεδιαλύνω τον μύθο ότι η αύξηση των φόρων -και μάλιστα όχι απλώς η αύξηση των φόρων, αλλά και τα χρήματα που δίνουμε για να στηρίξουμε την ενεργειακή μετάβαση- επήλθε από τους έμμεσους φόρους, από τον ειδικό φόρο κατανάλωσης και την αύξηση του ΦΠΑ, ο οποίος έχει καταστρέψει το μέσο νοικοκυριό και μέσω αυτού παίρνουμε όσα μέτρα μπορούμε να πάρουμε.

Πολύ συγκεκριμένα, λοιπόν, πρώτον, τα έσοδα από τους ειδικούς φόρους κατανάλωσης, σύμφωνα με το προσχέδιο -την εισηγητική- του προϋπολογισμού δεν έχουν καμμία αύξηση σε σχέση με τους στόχους που βάλαμε με τον προϋπολογισμό του 2022. Δεν υπάρχει, λοιπόν, στους ειδικούς φόρους κατανάλωσης καμμία αύξηση σε σχέση με τον προϋπολογισμό του 2022 και την υλοποίησή του μέσα στο 2022.

Δεύτερον, τα έσοδα από ΦΠΑ είναι πράγματι αυξημένα κατά 12% ή 2,65 δισεκατομμύρια ευρώ από τους στόχους που είχαν τεθεί με τον προϋπολογισμό του 2022. Πράγματι. Αν δούμε, όμως, τον πίνακα 1,3 -θα τα καταθέσω μετά στα Πρακτικά- της εισηγητικής έκθεσης πέρσι και φέτος, η αύξηση από την εκτίμηση για το ΑΕΠ -που ήταν 4,5% πέρσι και την εκτίμηση που έχουμε τώρα πια για το ΑΕΠ του 2022 που είναι 5,6%- είναι 24%. Έχουμε, δηλαδή, πραγματική αύξηση του ΑΕΠ σε σχέση με το τι περιμέναμε το 2022 24% και αύξηση του ΦΠΑ -πέραν των στόχων- μόνο 12%. Συνεπώς, δεν ήρθε μέσω του πληθωρισμού αυτή η αύξηση των εσόδων.

Τρίτον και πιο ουσιαστικό, εάν δεν έχει συμβεί αυτό, από πού ήρθαν τα αυξημένα έσοδα; Γιατί κάπως πρέπει να το εξηγήσουμε, για να ξεδιαλύνει εντελώς αυτόν τον ανυπόστατο μύθο. Πάλι στον πίνακα 1,3 βλέπουμε ότι η ανεργία έχει πέσει πολύ πιο ραγδαία από ότι την περιμέναμε. Συγκεκριμένα. περιμέναμε 13,7% ανεργία για το 2021 και τελικά είχαμε 12,4%, δηλαδή 1,3 μονάδες κάτω. Περιμέναμε 12,2% ανεργία για το 2022 και έχουμε εκτίμηση 10,7%, δηλαδή 1,5 μονάδα κάτω. Το αποτέλεσμα είναι 1,5 δισεκατομμύριο ευρώ αύξηση στον φόρο εισοδήματος, γιατί έχουμε περαιτέρω εισοδήματα που δεν είχαμε υπολογίσει και 2,4 δισεκατομμύρια ευρώ αύξηση εσόδων των ασφαλιστικών ταμείων, διότι έχουμε ταχύτερη μείωση της ανεργίας. Έχουμε σύνολο 3,9 δισεκατομμύρια ευρώ αύξηση λόγω κυρίως αυτής της ταχύτερης μείωσης της ανεργίας.

Έτσι, λοιπόν, καταφέρνουμε και κλείνω, κύριε Πρόεδρε και σας ευχαριστώ για την ανοχή, να πάρουμε τα μέτρα του πίνακα 3,28, δηλαδή 10,6 δισεκατομμύρια ευρώ στήριξη των νοικοκυριών και των επιχειρήσεων για την αύξηση της ενέργειας, μέτρα τα οποία στηρίζονται κυρίως στα 5,8 δισεκατομμύρια ευρώ τα οποία παίρνουμε στο Ταμείο Ενεργειακής Μετάβασης από τους παραγωγούς.

Ευχαριστώ πολύ.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Τον λόγο έχει η κ. Παπακώστα - Παλιούρα Αικατερίνη.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, πείτε δύο, τρεις ακόμα μετά την κ. Παπακώστα.

**ΠΡΟΕΔΡΕΥΩΝ (Χαράλαμπος Αθανασίου):** Έχω πει τον προγραμματισμό, κύριε Τσακαλώτο. Μιλάει τώρα η κ. Παπακώστα, μετά ο κ. Κεγκέρογλου, μετά ο κ. Χατζηδάκης. Μετά τον κ. Χατζηδάκη ζητάνε τον λόγο οι Κοινοβουλευτικοί Εκπρόσωποι, εσείς και η κ. Γιαννακοπούλου, και υπολείπονται περίπου δεκαπέντε Βουλευτές ακόμα μετά για σήμερα.

Επαναλαμβάνω ότι θα σταματήσουμε στο νούμερο 184 τον κ. Παπαδόπουλου Αθανάσιο. Θα επαναληφθεί η συζήτηση αύριο το πρωί στις 10.30΄.

Κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Αξιότιμε κύριε Πρόεδρε, κύριοι Υπουργοί, κυρίες και κύριοι Βουλευτές, στη συζήτηση του κορυφαίου αυτού νομοθετήματος, του κρατικού προϋπολογισμού, όπου αθροίζονται τα πεπραγμένα της Κυβέρνησης με τις διεκδικήσεις της για την προσεχή χρονιά, ερχόμαστε αντιμέτωποι ως Κυβέρνηση για τέταρτη συνεχόμενη -δυστυχώς- φορά με τον αθεράπευτο και ανερμάτιστο λαϊκισμό της Αντιπολίτευσης. Παγιδευμένη στις ιδεοληπτικές εμμονές της γίνεται δίχως άλλο χαιρέκακη για ό,τι αντιμετωπίζει η χώρα ως κρίση εξωγενώς και μισαλλόδοξη παράλληλα για τις όποιες επιτυχίες της, οι οποίες κατορθώνονται μέσα σε ένα γενικότερο κλίμα αστάθειας που επικρατεί αναμφισβήτητα σε ολόκληρη την υφήλιο. Αυτό είναι κάτι που ασφαλώς την εμποδίζει και την απομακρύνει συνεχώς από τον ορθό της ρόλο. Είναι η άγκυρα που η ίδια βάζει στον εαυτό της και που την βυθίζει ολοένα και περισσότερο.

Η αλήθεια είναι βεβαίως πως θα επιθυμούσαμε διακαώς μια αντιπολίτευση σοβαρή μέσα στις ιδιάζουσες συνθήκες που βιώνει η χώρα μας, μια αντιπολίτευση που να κρίνει με ορθότητα και γνώμονα το συμφέρον της χώρας και όχι με βάση τη σκανδαλολογία και τις μικροκομματικές σκοπιμότητες.

Δεν θα μπορούσε να υπάρχει μεγαλύτερη απόδειξη αυτού, κυρίες και κύριοι της Αντιπολίτευσης, το γεγονός ότι δεν ψηφίσατε καμμία απολύτως διαρθρωτική αλλαγή. Συνειδητά και ανάλγητα είπατε ένα ηχηρό «όχι» όχι μόνο σε νομοθετικές πρωτοβουλίες με ξεκάθαρα θετικό οικονομικό πρόσημο, όπως οι μειώσεις των ασφαλιστικών εισφορών, οι αυξήσεις μισθών, η μείωση του εισαγωγικού φορολογικού συντελεστή στα φυσικά πρόσωπα, η μείωση του ΕΝΦΙΑ, η κατάργηση του μνημονιακού χαρατσιού, είτε του φόρου αλληλεγγύης, για να μην αναφερθούμε ασφαλώς στις δεκαεπτά πρωτοβουλίες που είχε πάρει η Κυβέρνηση για την ανακούφιση από την πανδημική κρίση, όπως και στην ανασυγκρότηση της πυρόπληκτης ανατολικής Αττικής, ήτοι στο Μάτι και ο κατάλογος βεβαίως δεν έχει τέλος.

Μόνοι σας συντάσσετε την καθ’ όλα αρνητική ετυμηγορία σας και αυτό γιατί δεν είστε σε θέση να δείτε πέρα των ιδεοληπτικών σας παρωπίδων. Έχετε δε, το θράσος, κυρίες και κύριοι του ΣΥΡΙΖΑ, να κάνετε λόγο για βαριά θεσμικά κατάγματα. Ποιοι; Εσείς που καταργήσατε το ΕΚΑΣ, που πετσοκόψατε τις συντάξεις των Ελληνίδων και Ελλήνων συνταξιούχων, που αυξήσατε τις εισφορές υγείας, που θεσπίσατε τα capital control μέσα σε μια νύχτα, που πολεμήσατε λυσσαλέα την επιχειρηματικότητα και τις επενδύσεις, που η μόνη πόρτα που ανοίξατε στον ψηφιακό μετασχηματισμό της χώρας ήταν -τι άλλο- οι ηλεκτρονικοί πλειστηριασμοί. Εσείς που κόψατε και ράψατε στα ωφελιμιστικά σας μέτρα τον Ποινικό Κώδικα πριν τις εκλογές του 2019, που στήσατε και υφάνατε τεχνηέντως σκάνδαλα κατά των πολιτικών σας αντιπάλων, ακόμα και πρώην Πρωθυπουργών.

Εσείς, λοιπόν, κυρίες και κύριοι της Αξιωματικής Αντιπολίτευσης έχετε το θράσος να λέτε μέσα σε αυτή εδώ την Αίθουσα: τι τους τάξατε και τι πράξατε κύριοι της Νέας Δημοκρατίας; Εσείς που είστε η επιτομή του άλλα λέω και άλλα κάνω ή μάλλον, του δεν κάνω απολύτως τίποτα. Εσείς που διεθνοποιήσατε τη λέξη κωλοτούμπα.

Εμείς, σε αντίθεση με εσάς, θα αρκεστούμε απλά σε όσα επιτυγχάνουμε βήμα-βήμα με ορθολογισμό, σταθερότητα και συνέπεια λόγων και έργων. Και είναι πράγματι αλήθεια πως τα τριάμισι χρόνια της διακυβέρνησής μας πετύχαμε πολλά που για κάποιους φάνταζαν απλώς αδύνατα. Φυσικά για κάποιους το καινούργιο είναι αδύνατο, γιατί για κάποιους άλλους, όμως, όπως έλεγε και ο αξέχαστος Νέλσον Μαντέλα «Το καινούργιο πάντα φαίνεται αδύνατο». Μέχρι που να γίνει. Και είναι αλήθεια, κυρίες και κύριοι συνάδελφοι, ότι ναι, εμείς, η Κυβέρνηση της Νέας Δημοκρατίας και ο Πρωθυπουργός μας, ο Κυριάκος Μητσοτάκης φέραμε το καινούργιο, την αλλαγή πλεύσης της χώρας, χωρίς τον ούριο άνεμο -που ίσως προσδοκούσαμε- με εσάς απέναντι, αλλά με τους Έλληνες πολίτες στο πλάι μας.

Τα αποτελέσματά μας είναι χειροπιαστά. Η ελληνική οικονομία αναβαθμίστηκε έντεκα φορές την τελευταία τριετία και αναμένεται να αναπτυχθεί στο διπλάσιο έναντι του ευρωπαϊκού μέσου όρου του 2022 και τριπλάσιο το 2023, ενώ ο πληθωρισμός συνεχώς βαίνει μειούμενος, με αποτέλεσμα να βρίσκεται πλέον μιάμιση μονάδα κάτω από τον μέσο όρο της Ευρωζώνης. Ας μου επιτραπεί στο σημείο αυτό να προχωρήσω σε μία ενδεικτική, αλλά ουσιώδη για την πορεία του συλλογισμού μου σύγκριση. Επί ΣΥΡΙΖΑ ρυθμός ανάπτυξης στην Ευρωζώνη 2,1%, στην Ελλάδα 0. Επί Νέας Δημοκρατίας 1% ο ρυθμός ανάπτυξης στην Ευρωζώνη, 1,5% στην Ελλάδα.

Κυρίες και κύριοι συνάδελφοι, είτε αυτό αρέσει σε κάποιους είτε δεν αρέσει σε κάποιους, η Κυβέρνηση της Νέας Δημοκρατίας εστιάζει ξεκάθαρα στην αναπτυξιακή προοπτική της χώρας και στην αύξηση του εθνικού εισοδήματος, που όμως το προσφέρουν δίκαιο μερίδιο, σε όλο το κοινωνικό σύνολο, χωρίς αποκλεισμούς, μέσα σε ακραίες συνθήκες υψηλής διεθνούς αβεβαιότητας που βιώνουμε. Στοχεύει με προσήλωση στην αλματώδη αύξηση των επενδύσεων, με σημείο αιχμής τις δημόσιες επενδύσεις που πρόκειται να ξεπεράσουν τα 15 δισεκατομμύρια ευρώ τον επόμενο χρόνο χάρη και στους πόρους του Ταμείου Ανάκαμψης, στο οποίο μέχρι σήμερα έχουν ενταχθεί τετρακόσια σαράντα έργα και εμβληματικές επενδύσεις, ύψους 13,7 δισεκατομμυρίων ευρώ.

Ασφαλώς, ένας σημαντικός πυλώνας που χρήζει ενίσχυσης είναι αυτός της εθνικής άμυνας. Και αυτό γιατί επενδύουμε στην αποτρεπτική δυνατότητα και δεινότητα της χώρας. Αυξάνουμε, λοιπόν, τις δαπάνες για αγορές οπλικών συστημάτων ύψους 5,8 δισεκατομμυρίων ευρώ για τη διετία 2022 - 2023, έναντι ετήσιων δαπανών 500 εκατομμυρίων ευρώ κατά το πρόσφατο παρελθόν.

Τέλος, προσβλέπουμε στην υλοποίηση έκτακτων και μόνιμων δημοσιονομικών μέτρων ύψους 4,2 δισεκατομμυρίων ευρώ από εθνικούς και συγχρηματοδοτούμενους πόρους που αφορούν όσα εξαγγέλθηκαν από τον Πρωθυπουργό της χώρας στη Διεθνή έκθεση Θεσσαλονίκης. Μέτρα στα οποία θα έρθει να προστεθεί άλλο 1 δισεκατομμύριο ευρώ για την αντιμετώπιση της ενεργειακής κρίσης, του κύματος ακρίβειας και του αυξημένου πληθωρισμού που ροκανίζουν το διαθέσιμο εισόδημα νοικοκυριών και επιχειρήσεων. Άλλωστε αναμένουμε τις εξαγγελίες του Πρωθυπουργού στην αυριανή συνεδρίαση, όπου θα τοποθετηθεί αναλυτικά για τα μέτρα ενίσχυσης λόγω της ενεργειακής κρίσης.

Ολοκληρώνοντας, κύριε Πρόεδρε, θα ήθελα να πω ότι αποτελεί αδιαμφισβήτητο γεγονός πως ο κρατικός προϋπολογισμός του 2023 είναι ο πολιτικός καθρέφτης της τετραετίας που διανύουμε ως Κυβέρνηση. Ο καθρέφτης των πεπραγμένων μας και των στοχοθεσιών μας που μέσα απ’ αυτό εύκολα διακρίνει κανείς μια Ελλάδα εξωστρεφή, με ξεκάθαρα βήματα προόδου, μια Ελλάδα που κέρδισε τη χαμένη της αυτοπεποίθηση σε ευρωπαϊκό και διεθνές θεσμικό επίπεδο και κατόρθωσε καινοτόμες προτάσεις της να υιοθετηθούν και να εφαρμοστούν.

Για εμάς εχθρός του καλού είναι σίγουρα το καλύτερο. Άλλωστε και γι’ αυτό έχουμε αποδείξει πως όποιες κι αν είναι οι συγκυρίες και αν αυτές, όπως είναι αλήθεια, έχουν σταθεί αμείλικτα απέναντί μας, εμείς εργαζόμαστε, νομοθετούμε, βελτιωνόμαστε και εννοείται πως διορθώνουμε αστοχίες του παρελθόντος για το καλό της χώρας.

Η νέα Ελλάδα που προεκλογικά υποσχεθήκαμε βασίζεται σταθερά στην πολιτική ωριμότητα και ευσυνειδησία της Νέας Δημοκρατίας, στην ορθολογική στοχοθεσία μας και στα πολιτικά αντανακλαστικά μας που ολοκληρώνουν το κάδρο μιας πολιτικής παράταξης της αξιοπιστίας, της σταθερότητας και της συνέπειας.

Για όλους αυτούς τους λόγους, λοιπόν, στηρίζουμε σθεναρά και υπερψηφίζουμε τον κρατικό προϋπολογισμό του 2023.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε και εμείς, κυρία Παπακώστα.

Τον λόγο έχει τώρα ο κ. Βασίλειος Κεγκέρογλου από το Κίνημα Αλλαγής.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι παγκόσμιες εξελίξεις με την πανδημία, τον πόλεμο στην Ουκρανία, τις αλλεπάλληλες κρίσεις και την όξυνση των ανταγωνισμών μεταξύ των μεγάλων σηματοδότησαν την ανάγκη για αναπροσαρμογή των στρατηγικών και των πολιτικών της Ευρωπαϊκής Ένωσης και των χωρών εκείνων που βρέθηκαν μπροστά σε νέους κινδύνους και στο μέλλον θα βρεθούν μπροστά σε νέες προκλήσεις, ώστε πραγματικά να μπορέσουν να πορευτούν με ασφάλεια, βιωσιμότητα και κοινωνική δικαιοσύνη.

Οι βασικές προτεραιότητες είναι πρώτον μια νέα ευρωπαϊκή στρατηγική οικονομικής ανάκαμψης, σύγκλισης και κοινωνικής συνοχής, με αειφορία στην οικονομία, ανθεκτικότητα στα παραγωγικά μοντέλα και τις μικρομεσαίες επιχειρήσεις, κοινωνικό κράτος και ενεργητικές πολιτικές ένταξης και αντιμετώπισης των κοινωνικών και περιφερειακών ανισοτήτων, ποιότητας στην εργασία, αξιοπρεπείς αμοιβαίες και ασφαλείς συνθήκες.

Δεύτερον, ενεργειακή αυτάρκεια και δίκαιη ενεργειακή μετάθεση και δημοκρατία στην αξιοποίηση των πλουτοπαραγωγικών πόρων, με συμμετοχή των μικρομεσαίων, των αγροτών, των πολιτών και των ενεργειακών κοινοτήτων.

Τρίτον, διατροφική επάρκεια και ασφάλεια, με αναπροσανατολισμό της κοινής αγροτικής πολιτικής και ενίσχυση της αγροτικής παραγωγής, με γενναία αύξηση των συνδεδεμένων ενισχύσεων. Σύνδεση του αγροδιατροφικού τομέα και του τουρισμού. Τέταρτον, με νέα μεταναστευτική πολιτική στην Ευρώπη, με κοινωνική και εργασιακή ένταξη των μεταναστών και παράλληλα ενεργητική δημογραφική πολιτική στην Ελλάδα.

Πέμπτον, κοινή ευρωπαϊκή άμυνα και ασφάλεια και πολιτικές θωράκισης της εθνικής ισχύος της Ελλάδας και όχι μόνο της άμυνας.

Οι ηγεσίες της Ευρωπαϊκής Ένωσης όχι μόνο δεν ανταποκρίθηκαν σε αυτή την ανάγκη και δεν προχώρησαν στις αναγκαίες στρατηγικές και τις μεγάλες πολιτικές, αλλά καθυστερούν χαρακτηριστικά, ακόμα και για τις επείγουσες αποφάσεις αντιμετώπισης του πληθωρισμού, της ακρίβειας και της ενεργειακής κρίσης.

Σε αυτό το περιβάλλον η Κυβέρνηση της χώρας μας, που συνεχίζει να στερείται ενός ολοκληρωμένου αναπτυξιακού σχεδίου για μια βιώσιμη και ανθρωποκεντρική ανάπτυξη, συνεχίζει την ίδια αδιέξοδη και άδικη πολιτική. Επιμένει στους υψηλούς έμμεσους φόρους που πληρώνει η μεγάλη κοινωνική πλειοψηφία. Το 2014 ο λόγος έμμεσων και άμεσων φόρων ήταν 1,44 επί εποχής ΣΥΡΙΖΑ πήγε στο 1,55 και τώρα, κύριε Θεοχάρη, είναι στο 1,65, κυρίως λόγω της μείωσης των φόρων του κεφαλαίου.

Διαθέσετε σημαντικούς πόρους του Ταμείου Ανάκαμψης χωρίς σχέδιο και τις αναγκαίες προτεραιότητες. Έτσι τα 44 δισεκατομμύρια δεν έπιασαν τον ανάλογο τόπο. Καθυστερείτε χαρακτηριστικά την υλοποίηση του ΕΣΠΑ και αδυνατείτε ή δεν θέλετε να παρέμβετε στα αίτια των προβλημάτων της ακρίβειας και της αισχροκέρδειας, όπως η επιβολή πλαφόν στη λιανική του ηλεκτρικού. Ο προϋπολογισμός του τελευταίου έτους της Κυβέρνησης είναι ανάξιος της υπερπροσπάθειας και των θυσιών της κοινωνίας με το πιθανότερο να την οδηγήσει σε νέες επώδυνες περιπέτειες. Δεν δίνει λύσεις, δεν μεριμνά για τις ανάγκες των μικρομεσαίων, των αγροτών, των εργαζόμενων, των νέων, των ανέργων και κυρίως των αδύναμων. Δεν αντιμετωπίζει το εθνικό πρόβλημα του δημογραφικού που αποτελεί μια σοβαρή γεωπολιτική υστέρηση της χώρας μας σε σχέση και με τους γείτονες. Δεν έχει ουσιαστική πρόβλεψη για μια αξιόπιστη πολιτική στέγασης και κοινωνικής κατοικίας. Θα τα πούμε αναλυτικά την Τρίτη στο νομοσχέδιο.

Η Κυβέρνηση δεν κατέθεσε καν πρόταση στο Ταμείο Ανάκαμψης. Ο προϋπολογισμός είναι επίπλαστα αισιόδοξος και οικονομικά αστήρικτος. Στερείται αναπτυξιακής, περιφερειακής και κοινωνικής διάστασης. Για τον πρωτογενή τομέα προβλέπει λιγότερους πόρους από πέρυσι την ώρα που οι αγρότες και οι κτηνοτρόφοι δυσκολεύονται να επιβιώσουν λόγω της εκτίναξης του κόστους παραγωγής. Το μέλλον του ελληνικού αγροδιατροφικού τομέα καθίσταται αβέβαιο. Δεν υπάρχει ολοκληρωμένο σχέδιο για την ανάπτυξη του πρωτογενούς τομέα αλλά δεν υιοθετούνται και οι προτάσεις μας που μειώνουν το κόστος παραγωγής και δεν το μετακυλίουν στις τιμές καταναλωτή. Αντί της στροφής των διαθέσιμων πόρων, ευρωπαϊκών και εθνικών, στη στήριξη της αγροτικής παραγωγής και την αντιμετώπιση του τεράστιου κόστους παραγωγής και εκτροφής, οι αγρότες εμπαίζονται με εξαγγελίες μέτρων μικρού προϋπολογισμού για την ενέργεια, τα λιπάσματα, τις ζωοτροφές και το πετρέλαιο που συνήθως δεν υλοποιούνται ή εφαρμόζονται με αποκλεισμούς στους δικαιούχους και προβλήματα στις πληρωμές.

Το κοινωνικό κράτος, η υγεία και η κοινωνική φροντίδα είναι στο περιθώριο. Για τους εργαζόμενους και τους συνταξιούχους δεν προβλέπετε ούτε τους αναγκαίους πόρους για την εφαρμογή των δικαστικών αποφάσεων. Ούτε λόγος, όμως, για τα αναδρομικά, το ΕΚΑΣ και τη δέκατη τρίτη σύνταξη. Για την παιδεία και την έρευνα στασιμότητα.

Για την εθνική άμυνα είναι γεγονός ότι τα δύο τελευταία χρόνια έχουν προχωρήσει ικανοποιητικά τα εξοπλιστικά προγράμματα της αποτρεπτικής ισχύος των Ενόπλων Δυνάμεων. Όμως, υπάρχει έλλειψη σχεδίου συμπαραγωγής και μεγαλύτερης εμπλοκής της εγχώριας αμυντικής βιομηχανίας. Διαπιστώνεται σχετική μείωση του προϋπολογισμού, σοβαρές καθυστερήσεις κυρίως για τον Στρατό Ξηράς και χαρακτηριστική καθυστέρηση και υστέρηση στη στήριξη του ανθρώπινου δυναμικού. Πρέπει να κατανοήσετε ότι η εθνική άμυνα δεν είναι μόνο οι εξοπλισμοί και τα όπλα αλλά και οι άνθρωποι των Ενόπλων Δυνάμεων. Η ΚΥΑ για την αποζημίωση της νυχτερινής απασχόλησης που εκδόθηκε μετά από χρόνια καθυστέρησης είναι επιεικώς απαράδεκτη. Απουσιάζει η μέριμνα για την αποκατάσταση των αδικιών σε μια σειρά ζητήματα θεσμικά μισθολογικά και βαθμολογικά που απασχολούν τους ένστολους και το πολιτικό προσωπικό. Τελευταίο κρούσμα η εξαίρεση των ένστολων των Ενόπλων Δυνάμεων από το επίδομα των 600 ευρώ που ήταν για τους ένστολους.

Το ΠΑΣΟΚ ως υπεύθυνη πατριωτική δύναμη ψηφίζει τις αμυντικές δαπάνες αλλά ταυτόχρονα έχει δηλώσει ότι θα ελέγξει την κατανομή των 103 εκατομμυρίων ευρώ που αφορούν το ανθρώπινο δυναμικό. Στηρίζουμε την προσπάθεια για την ενίσχυση της εθνικής ισχύος της χώρας και γι’ αυτό είχαμε στηρίξει και έχουμε στηρίξει και όλες τις συμφωνίες της χώρας μας.

Για την περιφερειακή και την τοπική ανάπτυξη που αποτελεί την ελπίδα για την Ελλάδα ο προϋπολογισμός του συγκεντρωτικού μοντέλου είναι ελλειμματικός και τη διαψεύδει. Δεν ενισχύεται ο αναπτυξιακός ρόλος της αυτοδιοίκησης και ο υπέρμετρος συγκεντρωτισμός με τη σιωπηρή συναίνεση της ΚΕΔΕ και της ΕΝΠΕ. Δεν αφήνει ούτε τις περιφέρειες να ανοίξουν τα φτερά τους. Η Κρήτη, παραδείγματος χάριν, έχει όλες τις προϋποθέσεις με δικό της αναπτυξιακό σχέδιο, αν της δοθεί η θεσμική δυνατότητα των αρμοδιοτήτων, των αποφάσεων και των πόρων, ευρωπαϊκών και εθνικών, να πρωτοπορήσει αξιοποιώντας τη θέση, το κλίμα της και τους ανθρώπους της με βασικούς πυλώνες την ιστορία, τον πολιτισμό, τον τουρισμό, τον αγροδιατροφικό τομέα, την ενέργεια, τις νέες τεχνολογίες και την καινοτομία. Απαιτείται ένα γενναίο σχέδιο ουσιαστικών μεταρρυθμίσεων και ένα ισχυρό αναπτυξιακό πρόγραμμα για την αυτοδιοίκηση και ιδιαίτερα για τους δήμους που μειονεκτούν ή έχουν υποστεί φυσικές καταστροφές. Χαρακτηριστικό παράδειγμα ο Δήμος Μινώα Πεδιάδας που χτυπήθηκε από τον καταστροφικό σεισμό τον Σεπτέμβρη του 2021 και σήμερα, δεκαπέντε μήνες μετά, δεν έχει ακόμα εκπονηθεί ένα ειδικό επιχειρησιακό σχέδιο ανάλογο με αυτό της βόρειας Εύβοιας για την οικονομική και κοινωνική ανασυγκρότηση του.

Ο κυβερνητικός συγκεντρωτισμός και η σύγχυση περί αρμοδιοτήτων οδηγεί τα Υπουργεία και την τοπική αυτοδιοίκηση να ρίχνει ο ένας την ευθύνη στον άλλο και το μάρμαρο να το πληρώνει η τοπική κοινωνία. Και μιλάμε για έναν δήμο με μεγάλες μεν πληγές αλλά και τεράστιες δυνατότητες, ευκαιρίες και προοπτική λόγω των συγκριτικών του πλεονεκτημάτων και της λειτουργίας του νέου διεθνούς αεροδρομίου. Η τοπική κοινωνία βιώνει την αγωνία και την αβεβαιότητα για το αύριο. Κάποιοι οδηγούνται στην παραίτηση και τη φυγή αλλά η πλειοψηφία απαιτεί σχέδιο ανασυγκρότησης και ανάπτυξης και ενιαίο συντονισμό για να γίνει ο τόπος μας ξανά σύγχρονη συμπολιτεία, τόπος αξιοβίωτος και προορισμός. Στο αίτημα αυτό οφείλουμε να ανταποκριθούμε όλοι, Κυβέρνηση, πολιτικά κόμματα και τοπική κοινωνία.

Κυρίες και κύριοι συνάδελφοι, είναι προφανές ότι η χώρα χρειάζεται άλλο μοντέλο διακυβέρνησης και άλλου τύπου ανάπτυξη. Μια γενναία παραγωγική ανασυγκρότηση ισχυρή αποκέντρωση πόρων, περιφερειακό και τοπικό σχεδιασμό. Απαιτείται άλλη κατανομή των διαθέσιμων πόρων με προτεραιότητα στο κοινωνικό κράτος, την ενεργειακή αυτονομία, την πολιτική προστασία. Αυτά βεβαίως προϋποθέτουν και πολιτική βούληση, αλλαγή πολιτικής που μπορεί να επιτευχθεί με την ανάδειξη του ΠΑΣΟΚ σε πρωταγωνιστική πολιτική δύναμη ξανά.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Κεγκέρογλου. Υπήρξε μια μεγαλύτερη ανοχή λόγω του ότι έχει δηλώσει ότι δεν θα τον έχουμε ξανά κοντά μας.

Τώρα θα πάρει τον λόγο ο Υπουργός Εργασίας και Κοινωνικών Υπηρεσιών κ. Κωστής Χατζηδάκης. Αμέσως μετά και εν όψει του περιορισμού των Βουλευτών που κάναμε για σήμερα, θα ακολουθήσει ένας κύκλος Κοινοβουλευτικών Εκπροσώπων. Η κ. Γιαννακοπούλου, ο κ. Τσακαλώτος, ο κ. Βρούτσης και μετά θα μιλήσει ο Υπουργός Οικονομικών, κ. Σταϊκούρας.

Κύριε Υπουργέ, κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, συχνά σε αυτή την Αίθουσα και διαχρονικά περισσεύουν οι διακηρύξεις κοινωνικής ευαισθησίας. Εμείς έχουμε προτιμήσει από την αρχή να επιδιώξουμε να πετύχουμε τον στόχο της κοινωνικής αποτελεσματικότητας διότι οι Έλληνες πολίτες ιδιαίτερα στο πεδίο της κοινωνικής πολιτικής δεν πρόκειται να ικανοποιηθούν με κούφια λόγια και συνθήματα. Χρειάζονται κοινωνική πολιτική με αποτέλεσμα.

Πέρσι στις 15 Δεκεμβρίου από αυτό εδώ το Βήμα και μιλώντας για τον προϋπολογισμό είχα παρουσιάσει περίπου δέκα δεσμεύσεις της Κυβέρνησης για την κοινωνική πολιτική μέσα στο 2022. Θα σας παρακαλούσα να ανατρέξετε. Δεν μπορώ να τα απαριθμήσω όλα ένα-ένα. Αλλά θα δείτε ότι όλα όσα είπαμε, ανεξάρτητα από το αν κανείς συμφωνεί ή διαφωνεί, τα κάναμε. Όλα. Απλώς μερικά είναι στην τελευταία φάση της ολοκλήρωσής τους.

Και αν δεν πείθεστε, θέλω ενδεικτικά να θυμίσω την εφαρμογή της ψηφιακής κάρτας εργασίας, που την κάναμε εμείς και όχι η φιλεύσπλαχνη Αντιπολίτευση, ένα πάγιο αίτημα της ΓΣΕΕ που κατοχυρώνει τα δικαιώματα των εργαζομένων, ιδιαίτερα το ωράριο και τις υπερωρίες τους, αλλά επιβάλλει και τον δίκαιο ανταγωνισμό μεταξύ των επιχειρήσεων.

Υπενθυμίζω, επίσης, το νομοσχέδιο -νόμος πια- «Δουλειές Ξανά» για τον εκσυγχρονισμό της δημόσιας υπηρεσίας απασχόλησης και του συστήματος κατάρτισης, έτσι ώστε, μεταξύ των άλλων, τα κονδύλια που έχουμε από την Ευρωπαϊκή Ένωση να πιάνουν τόπο.

Υπογραμμίζω την εισαγωγή των ατομικών κουμπαράδων με το νέο Ταμείο Επικουρικής Κεφαλαιοποιητικής Ασφάλισης, όπως έχουν κάνει οι προηγμένες χώρες -η Σουηδία, η Δανία, η Ολλανδία- παρά τη λυσσώδη αντίδραση της Αντιπολίτευσης που υποστήριζε το παλαιό αποτυχημένο σύστημα. Και ήδη θέλω να σας πω ότι η εγγραφή νέων εργαζομένων έχει ξεπεράσει κατά πολύ τις προσδοκίες μας. Υπολογίζαμε εξήντα χιλιάδες ότι θα έμπαιναν και υπολογίζουμε ότι θα μπουν εκατόν σαράντα δύο χιλιάδες νέοι εργαζόμενοι σε αυτό το ταμείο, οι οποίοι για πρώτη φορά πιάνουν δουλειά, πράγμα το οποίο αποδεικνύει μεταξύ των άλλων και τη δυναμική της οικονομίας μέσα σε συνεχείς κρίσεις.

Υπενθυμίζω, επίσης, τη νέα αύξηση του κατώτατου μισθού. Σωρευτικά είναι 10% η αύξηση. Η ΓΣΕΕ στην τελευταία της έκθεση σημειώνει ότι, ενώ επί ΣΥΡΙΖΑ ήμασταν στη δέκατη έκτη θέση σε επίπεδο Ευρωπαϊκής Ένωσης, έχουμε ανέβει στην ενδέκατη. Δεν το λέω εγώ, το λέει η τελευταία έκθεση της ΓΣΕΕ.

Έχουμε σαφέστατη βελτίωση της εξυπηρέτησης του πολίτη με τον ενιαίο αριθμό 1555. Έχουμε το νόμο για τον εκσυγχρονισμό του ΕΦΚΑ που έχει τεθεί σε εφαρμογή.

Και φυσικά, όπως είχαμε δεσμευτεί, έχουμε επιλύσει το ζήτημα των εκκρεμών κύριων συντάξεων, παρά το ότι ορισμένοι συνάδελφοι επιμένουν από τη φαντασία τους να επιστρατεύουν διάφορα τα οποία, προφανώς, δεν έχουν καμμία σχέση με την πραγματικότητα.

Εκτός αυτών -γιατί μίλησα μόνο για τον τελευταίο χρόνο- θέλω να σας υπενθυμίσω ότι τα τελευταία αυτά τριάμισι χρόνια η ανάλγητη και νεοφιλελεύθερη Κυβέρνηση, που ισχυρίζεστε εσείς ότι είμαστε, έχει κατορθώσει να μειώσει την ανεργία από το 17,5% το καλοκαίρι του 2019 στο 11,6% τον περασμένο Οκτώβριο.

Επίσης, η δική μας Κυβέρνηση είναι που εισήγαγε νέες γονικές άδειες, την άδεια πατρότητας, την κάλυψη από τη δημόσια υπηρεσία απασχόλησης των επιδομάτων και των δύο γονέων, το δικαίωμα αποσύνδεσης στην τηλεργασία, τα νέα δικαιώματα για τους αυτοαπασχολούμενους εργαζόμενους στα ντελίβερι, τη διευθέτηση του χρόνου εργασίας, προκειμένου οι γονείς εργαζόμενοι να βλέπουν περισσότερο τα παιδιά τους με βάση τον προγραμματισμό σε κάθε οικογένεια, τις δράσεις καταπολέμησης της βίας και της παρενόχλησης στην εργασία.

Εμείς ήμασταν, επίσης, που μειώσαμε -όπως είχαμε πει προεκλογικά- τις ασφαλιστικές εισφορές, στηρίζοντας τόσο την ανταγωνιστικότητα των επιχειρήσεων όσο και το εισόδημα των εργαζομένων.

Και επίσης στηρίξαμε το εισόδημα των συνταξιούχων. Ήδη πριν πάω εγώ στο Υπουργείο είχε ψηφιστεί ο νόμος Βρούτση, ο οποίος διόρθωσε μεγάλες αδικίες του νόμου Κατρούγκαλου, ιδιαίτερα για τους ασφαλισμένους που είχαν πάνω από τριάντα χρόνια ασφαλιστικού βίου και για τους εργαζόμενους συνταξιούχους.

Επίσης, με τη μείωση του φορολογικού συντελεστή από το 22% στο 9% οι συνταξιούχοι είδαν μόνο ωφέλεια στις τσέπες τους, αλλά παρά ταύτα βεβαίως συνεχίζουμε να δεχόμαστε κριτική από ένα κόμμα, το ΣΥΡΙΖΑ, που όταν κυβερνούσε έκανε δεκαεπτά διαφορετικές περικοπές σε συνταξιούχους με βασικό άξονα τον νόμο Κατρούγκαλου.

Για την ισότητα, επεκτείναμε πρόσφατα την άδεια και το επίδομα μητρότητας στον ιδιωτικό τομέα από τους έξι στους εννέα μήνες, θεσμοθετήσαμε το σήμα ισότητας για επιχειρήσεις, δημιουργήσαμε ειδικά προσαρμοσμένα προγράμματα απασχόλησης στη δημόσια υπηρεσία απασχόλησης, ενώ η παγκόσμια τράπεζα -που φαντάζομαι δεν θεωρείτε ότι είναι όργανο της Κυβέρνησης- κατατάσσει την Ελλάδα στις δώδεκα χώρες παγκοσμίως με διασφαλισμένη τη νομική ισότητα.

Για την οικογένεια, υπενθυμίζω ότι θεσμοθετήσαμε τα 2.000 ευρώ για κάθε παιδί που γεννιέται. Δώσαμε τριάντα χιλιάδες περισσότερα voucher για τους βρεφονηπιακούς σταθμούς και χρηματοδοτήσαμε πρόσφατα το 50% της επέκτασης του ωραρίου νηπιαγωγείων και δημοτικών -το άλλο 50% είναι από το Υπουργείο Παιδείας- έτσι ώστε να στηριχθούν τα ολοήμερα σχολεία.

Αυτά τα είχαμε υποσχεθεί προεκλογικά και τα κάναμε. Ορισμένα, μάλιστα, είναι επιπλέον των προεκλογικών μας υποσχέσεων και νομίζω -βλέπετε σας μίλησα με συγκεκριμένα στοιχεία- πως δεν μπορεί να αμφισβητηθούν από κανέναν. Δεν μπορεί να αμφισβητηθεί η μείωση της ανεργίας, δεν μπορεί να αμφισβητηθεί η αύξηση του κατώτατου μισθού, δεν μπορούν να αμφισβητηθούν τα μέτρα για την οικογένεια, δεν μπορεί να αμφισβητηθεί η μεγάλη παρέμβαση στον ΕΦΚΑ έτσι ώστε να αντιμετωπιστεί, πρώτα από όλα η τροπή των κύριων εκκρεμών συντάξεων. Και βεβαίως με το ίδιο πνεύμα θα συνεχίσουμε και από εδώ και πέρα.

Σας παρουσιάζω, λοιπόν, επιγραμματικά τις δέκα νέες δεσμεύσεις της Κυβέρνησης και του Υπουργείου Εργασίας για το 2023:

Πρώτον, νέα προγράμματα από τη δημόσια υπηρεσία απασχόλησης. Σε πρώτη φάση εξήντα οκτώ χιλιάδες νέες ευκαιρίες απασχόλησης σε άνεργους συμπολίτες μας, σε νέους, σε γυναίκες, σε αναπήρους, σε μακροχρόνια ανέργους. Για να υπάρχει μια τάξη μεγέθους, θέλω να σας πω ότι επί ΣΥΡΙΖΑ κάθε χρόνο μεσοσταθμικά έβγαιναν στον αέρα δέκα χιλιάδες τέτοιες θέσεις εργασίας. Από τις δέκα χιλιάδες, τώρα μόνο, μιλάμε για εξήντα οκτώ χιλιάδες, για έναν πολλαπλασιασμό των θέσεων αυτών.

Δεύτερον, επεκτείνουμε την ψηφιακή κάρτα εργασίας και σε άλλους κλάδους της αγοράς εργασίας. Ξεκινάμε από τις ασφαλιστικές εταιρείες και τις εταιρείες σεκιούριτι. Προχωρούμε στις ΔΕΚΟ και τη βιομηχανία και κατόπιν στην εστίαση και τον τουρισμό. Με βάση αυτά τα οποία είχαμε εξαγγείλει.

Τρίτον, νέα προγράμματα κατάρτισης εργαζομένων και ανέργων με έμφαση στις ψηφιακές και τις πράσινες δεξιότητες, εκμεταλλευόμενοι πόρους τόσο του Ταμείου Ανάκαμψης όσο και του ΕΣΠΑ. Οι θέσεις που μπορούν να καλυφθούν από εργαζόμενους ή άνεργους σε αυτά τα προγράμματα, που είναι τα μεγαλύτερα που έγιναν ποτέ στη χώρα μας στη σύγχρονη ιστορία, ανεβαίνουν στον αριθμό των επτακοσίων χιλιάδων μέχρι το 2025 και φυσικά, με τις νέες προϋποθέσεις που έχουμε θέσει, έτσι ώστε τα προγράμματα αυτά να προχωρούν σοβαρά και αποτελεσματικά.

Τέταρτον, οριζόντιες αυξήσεις στις συντάξεις 7,75% για πρώτη φορά μετά από δώδεκα χρόνια. Κι έτσι σχεδόν το 95% των συνταξιούχων θα δει αυξήσεις στο εισόδημά του, ενώ ένας στους δύο θα δει τουλάχιστον μια επιπλέον σύνταξη στις τσέπες του, διότι εκτός από αυτήν τη σύνταξη, θα έχουμε τα 250 ευρώ που είναι το έκτακτο επίδομα, την κατάργηση της έκτακτης εισφοράς αλληλεγγύης και την τέταρτη δόση επανυπολογισμού του νόμου Βρούτση.

Πέμπτον, έμφαση -έχουμε ξεκινήσει ήδη- στην εκκαθάριση σε λίγους μήνες και των επικουρικών εκκρεμών συντάξεων.

Έκτον, το πρόγραμμα του προσωπικού βοηθού για τους ανάπηρους συμπολίτες μας, που έρχεται να συμπληρώσει άλλες δράσεις για τους αναπήρους, όπως είναι η κάρτα αναπηρίας και τα ψηφιακά ΚΕΠΑ, που κάνουν πολύ λιγότερο δύσκολη την καθημερινότητά τους.

Έβδομον, το πρόγραμμα «Νταντάδες της Γειτονιάς» σε εξήντα ένα δήμους με χαμηλή πυκνότητα βρεφονηπιακών σταθμών και εκατόν είκοσι μονάδες φροντίδας σε μεγάλες ελληνικές επιχειρήσεις για βρέφη και νήπια.

Όγδοον, η επέκταση των ατομικών κουμπαράδων στις επικουρικές συντάξεις και σε όσους νέους μέχρι τριάντα πέντε ετών επιθυμούν σε εθελούσια βάση να ενταχθούν σε αυτό το καινούργιο σύστημα.

Ένατον, το πρόγραμμα «Σπίτι μου», που θα συζητηθεί την επόμενη εβδομάδα στη Βουλή και θα ξεκινήσει η εφαρμογή του από το πρώτο τρίμηνο του 2023 για την παροχή προσιτής και ποιοτικής στέγης σε εκατόν τριάντα επτά χιλιάδες νέους, νέα ζευγάρια και ευάλωτους συμπολίτες μας.

Τέλος, δέκατον, η νέα σημαντική αύξηση του κατώτατου μισθού, για την οποία η σχετική διαδικασία θα ξεκινήσει στις αρχές Ιανουαρίου.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Κυρίες και κύριοι συνάδελφοι, πιστεύω πως είτε συμφωνείτε είτε διαφωνείτε με την κατεύθυνση της Κυβέρνησης δεν μπορείτε να διαφωνήσετε με το ότι δεν μίλησα με συνθήματα, δεν μίλησα με μεγάλα λόγια, έκανα ένα συγκεκριμένο απολογισμό, τον οποίο θα σας παρακαλούσα εάν μπορείτε κάπου να τον αμφισβητήσετε και μίλησα δεσμευόμενος για έναν αντίστοιχο προγραμματισμό.

Κάποτε ο Ζισκάρ ντ’ Εστέν είχε πει ότι κανένας δεν έχει το μονοπώλιο της καρδιάς. Δεν το διεκδικούμε για τον εαυτό μας, αλλά δεν το χαρίζουμε και σε εσάς. Εμείς επενδύουμε σε μια κοινωνική πολιτική με αποτέλεσμα. Κανένας δεν αμφισβητεί τις δυσκολίες που αντιμετωπίζουν οι Έλληνες πολίτες, ιδιαίτερα οι ευάλωτες κοινωνικές ομάδες, αλλά είναι βέβαιο ότι με όλα τα στοιχεία, τα οποία σας παρουσίασα, υπάρχει μια ξεκάθαρη πρόοδος. Και αυτή η πρόοδος οφείλεται στο ότι υπάρχει μια Κυβέρνηση, η οποία δεν προσπάθησε να ανακαλύψει τον τροχό, ούτε αρκέστηκε σε θεωρητικές αναζητήσεις στο χώρο της νεφελοκοκκυγίας του Αριστοφάνη. Επιδιώξαμε να είμαστε πρακτικοί, συγκεκριμένοι και χρήσιμοι. Και το πετύχαμε. Εφαρμόζουμε μια κοινωνική πολιτική με αποτέλεσμα και αυτό θα συνεχίσουμε να κάνουμε και το 2023 και μετά τις επόμενες εκλογές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χατζηδάκη. Συγχαρητήρια και για τον χρόνο.

Καλησπέρα σας, κυρίες και κύριοι συνάδελφοι, και από εμένα. Είμαι αποφασισμένος να τηρήσουμε τα συμφωνηθέντα. Ωστόσο, προτίθεμαι να κάνω μία αλλαγή, εάν συμφωνείτε. Εάν δεν συμφωνείτε, δεν θα γίνει. Τώρα θα πάμε στους Κοινοβουλευτικούς Εκπροσώπους, όπως είπε ο κ. Αθανασίου, και μετά στον κ. Σταϊκούρα.

Κύριε Σταϊκούρα, πριν από εσάς, να βάλουμε δύο Βουλευτές να μιλήσουν;

**ΚΩΝΣΤΑΝΤΙΝΟΣ ΜΠΑΡΚΑΣ:** Και βέβαια, κύριε Πρόεδρε, να μιλήσουν οι Βουλευτές.

**ΠΡΟΕΔΡΕΥΩΝ (Απόστολος Αβδελάς):** Ρωτώ τον Υπουργό, εάν συμφωνεί, γιατί ξέρω ότι έχει υποχρεώσεις.

**ΚΩΝΣΤΑΝΤΙΝΑ (ΝΑΝΤΙΑ)) ΓΙΑΝΝΑΚΟΠΟΥΛΟΥ:** Κύριε Πρόεδρε, είχα ζητήσει να μιλήσω μετά τον κ. Χατζηδάκη.

**ΠΡΟΕΔΡΕΥΩΝ (Απόστολος Αβδελάς):** Κυρία Γιαννακοπούλου, θα βάλω πρώτα εσάς, πρώτα τους Κοινοβουλευτικούς Εκπροσώπους.

Κύριοι συνάδελφοι, ήρθα προετοιμασμένος μετά τα χθεσινά. Ξέρει ο κ. Βεσυρόπουλος, που ήταν παρών.

Συνεπώς συμφωνείτε, κύριε Σταϊκούρα, να βάλουμε πρώτα τον κ. Σιμόπουλο και την κ. Αυγέρη; Εάν δεν συμφωνείτε, θα προχωρήσουμε όπως συμφωνήσατε με τον κ. Αθανασίου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Συμφωνώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Σταϊκούρα.

Τον λόγο έχει οΚοινοβουλευτικός Εκπρόσωπος του ΣΥΡΙΖΑ - Προοδευτικής Συμμαχίας, ο κ. Τσακαλώτος.

Βλέπετε, κύριοι συνάδελφοι, όταν υπάρχει συνεργασία, όταν υπάρχει καλή διάθεση, όλα θα πάνε καλά. Όλα καλά, όλα ανθηρά, που έλεγε και ο Βουτσάς!

Κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρίες και κύριοι συνάδελφοι, ζούμε απίστευτες στιγμές, απίστευτα πράγματα! Δεν είναι μόνο η ακρίβεια, τα υπερκέρδη, οι παρακολουθήσεις, τα σκάνδαλα. Κάθε μέρα έχουμε και καινούργια φαινόμενα. Και πώς απαντάει η Κυβέρνηση; Στη ΔΕΘ ο κ. Μητσοτάκης είπε ότι «εμείς είμαστε οι εγγυητές της σταθερότητας». Το είπε σήμερα και η κ. Μπακογιάννη. Αλήθεια, θεωρείτε ότι αυτό που ζουν οι Έλληνες και οι Ελληνίδες είναι μία σταθερότητα, την οποία πρέπει να διατηρήσουμε σαν κόρη οφθαλμού;

Σταθερότητα υπάρχει, αλλά σταθερότητα στους πολίτες που δεν μπορούν να πληρώσουν τους λογαριασμούς, να βγάλουν το μήνα. Υπάρχει σταθερότητα ότι πληρώνουν πάνω από 40% του εισοδήματός τους για τη στέγαση. Υπάρχει σταθερότητα στους χαμηλούς μισθούς και στην έλλειψη θέσεων εργασίας με προοπτική ανόδου. Σταθερότητα στις κακές εργασιακές σχέσεις. Σταθερότητα στην καταστολή και στην αστυνομική αυθαιρεσία. Σταθερότητα στην αίσθηση των Ελλήνων ότι ποτέ δεν είμαστε στην ίδια βάρκα, όταν αντιμετωπίζουμε μια κρίση.

Σας είπα, κύριε Σταϊκούρα, χθες για τα κέρδη που ανακοίνωσε η «ΝΑΥΤΕΜΠΟΡΙΚΗ» για τις επιχειρήσεις, για τις είκοσι μία επιχειρήσεις που τα κέρδη πήγαν από 1,4 στο 3,7. Και να μη μιλήσουμε για τα διυλιστήρια, να μη μιλήσουμε για τις τράπεζες, να μη μιλήσουμε και για τα σουπερμάρκετ. Και, ευτυχώς, που ρίξατε «μπινελίκια». Φανταστείτε πόσα θα ήταν τα κέρδη, άμα δεν είχατε ρίξει «μπινελίκια»!

Σταθερότητα στη μη ενεργοποίηση ρυθμιστικών αρχών για τα ολιγοπώλια στην ενέργεια, στις τηλεπικοινωνίες, στους χονδρέμπορες, στα αγροτικά προϊόντα.

Σταθερότητα για να παρακολουθείτε Υπουργούς και συμβούλους, για να ελέγχετε -για να χαρεί και το ΚΚΕ- το παιχνίδι των αναθέσεων. Είναι ο μόνος τομέας, όπου έχετε αποκτήσει το δημοκρατικό συγκεντρωτισμό, για να είναι κεντρικό το σύστημα των αναθέσεων και βέβαια για να μπορείτε να παρακολουθείτε το πολιτικό παιχνίδι.

Είχαμε σήμερα νέες αποκαλύψεις από το Euroactiv και μια κριτική στον εισαγγελέα του Αρείου Πάγου ότι βάζει φρένο. Και απάντησε ο εισαγγελέας ότι δεν βάζει φρένο, μία γνώμη είπε, λες και είναι απλός πολίτης. Σταθερότητα να βλέπουν τη δικαιοσύνη να δαγκώνει μόνο τους ξυπόλυτους και να τη βγάζουν λάδι οι ισχυροί. Σταθερότητα να είναι υποστελεχωμένο το ΕΣΥ και τα σχολεία. Σταθερότητα να βλέπουν πολιτικούς από συγκεκριμένα κόμματα να πλουτίζουν μέσω της διαφθοράς. Σταθερότητα στο σκληρό εκδικητικό κράτος της Δεξιάς.

Κυρίες και κύριοι συνάδελφοι, τέτοια σταθερότητα έχουμε να δούμε από τότε που ο Γιώργος Αλογοσκούφης, πριν από την κρίση, έλεγε ότι η ελληνική οικονομία και η κοινωνία είναι εντελώς προστατευμένες από τη διεθνή κρίση.

Μπορείτε να μου πείτε ότι είπα διάσπαρτα πράγματα, χωρίς κάποια ενότητα, ότι έβαλα μια σειρά από πράγματα. Μόνο που δεν είναι έτσι. Ποιο είναι το ενοποιητικό πλαίσιο όλων αυτών των πραγμάτων που είπα; Είναι η αποτυχία του νεοφιλελευθερισμού στις Ηνωμένες Πολιτείες, στην Ευρώπη και στην Ελλάδα.

Ποιες ήταν οι δύο υποσχέσεις του νεοφιλελευθερισμού τα τελευταία είκοσι, τριάντα χρόνια; Δύο ήταν οι υποσχέσεις. Η μία υπόσχεση ήταν ότι θα τα πάει καλά στην οικονομία, ότι θα υπάρχει ανάπτυξη και αυτή την ανάπτυξη θα την δουν όλοι. Η δεύτερη υπόσχεση ήταν ότι θα διευρυνθεί το πλαίσιο των ελευθεριών, ότι οι πολίτες, οι οικονομικοί παράγοντες, αλλά και οι απλοί πολίτες θα έχουν ένα διευρυμένο πεδίο ατομικών ελευθεριών.

Επιτρέψτε μου να αρχίσω με το δεύτερο. Για τις ελευθερίες, μπορείτε να ισχυριστείτε ότι τα τελευταία χρόνια με τη δική σας διακυβέρνηση έχει διευρυνθεί το πεδίο των δικαιωμάτων, των ελευθεριών; Έχει γίνει αυτό στις εργασιακές σχέσεις, που η πρώτη σας πράξη ήταν να κάνετε πιο δύσκολες τις απεργίες, να μην μπορούν να κάνουν νέες συλλογικές συμβάσεις οι άνθρωποι, να μπορεί να υπάρχει μια ισονομία των πολιτών, όταν το ίδιο το Σύνταγμά μας λέει ότι δεν υπάρχει η ίδια δύναμη ανάμεσα στο κεφάλαιο και στην εργασία και πρέπει να υποστηριχτεί η εργασία;

Ξέρετε τι γίνεται με την αστυνομοκρατία; Τέτοια καταστολή, τόσα λυμένα χέρια δεν έχουμε δει στη Μεταπολίτευση, από τον Ινδαρέ μέχρι τον Κώστα Φραγκούλη και από την πλατεία των Εξαρχείων μέχρι της Νέας Σμύρνης, τα pushbacks στα σύνορα και τη διαρκή παραβίαση του Διεθνούς Δικαίου που μας ντροπιάζει όλους, όχι μόνο σαν Έλληνες, αλλά σαν ανθρώπους που έχουν μια ευαισθησία για τους αδύναμους.

Στα δικαιώματα των γυναικών θα νομοθετήσετε, επιτέλους, την αναγνώριση του όρου «γυναικοκτονία», το γάμο των ομόφυλων ζευγαριών ή θα μας λέτε για τους εξωγήινους στον Υμηττό κάθε φορά που η συζήτηση θα πηγαίνει στα δικαιώματα;

Και πάω στο πιο εύκολο, στην οικονομία. Σας έχω παραθέσει ξανά και ξανά, αλλά δεν μπορείτε και δεν θέλετε να μπείτε στη συζήτηση, ποια είναι τα αποτελέσματα παγκοσμίως της νεοφιλελεύθερης οικονομίας. Αμφισβητείτε ότι τα τελευταία είκοσι τρία χρόνια η παγκόσμια οικονομία είχε ιστορικά χαμηλή αύξηση της παραγωγικότητας, χαμηλή ανάπτυξη, ότι είχε χαμηλές επενδύσεις ως ποσοστό του ΑΕΠ; Αυτό δεν είναι το ιστορικό αποτύπωμα του νεοφιλελευθερισμού;

Αποτέλεσμα όλων αυτών και στη χώρα μας είναι να αυξάνονται οι ανισότητες όλων των ειδών. Και η Νέα Δημοκρατία κάνει ότι δεν τα βλέπει όλα αυτά.

Είχα ρωτήσει εχθές τον κ. Σταϊκούρα, αν είχε την ευγενική καλοσύνη για μια φορά, να απαντήσει σε αυτά που λέω για τον προϋπολογισμό, που κατέθεσε στην Ευρωπαϊκή Ένωση, που αναδεικνύει με δύο δείκτες ανισοτήτων ότι μέχρι το 2019 επί ΣΥΡΙΖΑ μειώνονταν οι ανισότητες και μετά το 2019 πήρανε την πάνω στροφή και πάλι. Του είχα πει να σχολιάσει τα αποτελέσματα της EUROSTAT, που λέει για το 2020-2021 -δεν έχουμε στοιχεία για το 2022- για αυτή τη φοβερή αύξηση στο διαθέσιμο εισόδημα. Μόνο 7% των πολιτών μας είδαν αυτήν την αύξηση. Μας λέτε ότι είσαστε η Κυβέρνηση -αυτό το είπε ο φοβερός κ. Οικονόμου- που διορθώνει τις ανισότητες της εποχής του ΣΥΡΙΖΑ.

Τα καλά νέα είναι ότι για όλα αυτά υπάρχουν λύσεις. Και αυτές οι λύσεις βασίζονται παντού στη δικαιοσύνη, στην οικονομία, στη δημοκρατία, γιατί σταθερότητα χωρίς κοινωνική δικαιοσύνη και δημοκρατία δεν νοείται. Η παλιά ιδεοληψία ότι πρώτα η οικονομία θα πάει καλά και μετά η δικαιοσύνη και η δημοκρατία θα έρθει είναι ξεπερασμένη.

Γι’ αυτό εμείς αρχίζουμε με τον κατώτατο μισθό, με την τιμαριθμική αναπροσαρμογή για να αντιμετωπιστεί το πρόβλημα της ακρίβειας και της φτώχειας. Γι’ αυτό εμείς θα αντιμετωπίσουμε την κρίση στη στέγαση και από την πλευρά της ζήτησης και από την πλευρά της προσφοράς. Στηρίζουμε τα νοικοκυριά και την τράπεζα της στέγασης για να αυξηθεί η προσφορά κοινωνικής κατοικίας και δεν βασιζόμαστε στο να χρηματοδοτούμε όλα αυτά με χρήματα του ΟΑΕΔ και της Εργατικής Κατοικίας για να επιδοτήσουμε τις τράπεζες, αλλάζοντας την έννοια της κοινωνικής στέγασης. Γι’ αυτό εμείς θα πάμε να διαπραγματευτούμε με το Ταμείο Ανάκαμψης για να στηρίξουμε τις μικρομεσαίες επιχειρήσεις, για να μπορέσουμε μέσα από τη διαβούλευση με φορείς, με κινήματα, με τοπικές κοινωνίες και όχι μέσα από ένα επιτελικό κράτος που νομίζει ότι τα ξέρει όλα.

Γι’ αυτό εμείς θα καταθέσουμε νομοσχέδια που θα αντιμετωπίζουν και τα χρέη της πανδημίας και ένα μόνιμο μηχανισμό για όλα τα χρέη που έχουν τα νοικοκυριά και οι μικρομεσαίες επιχειρήσεις στον αντίποδα της προσέγγισής σας με το πτωχευτικό, που όχι μόνο αφαιρεί την προστασία της πρώτης κατοικίας, αλλά έχει τη λογική της ρευστοποίησης και όχι της αναδιάρθρωσης.

Γι’ αυτό εμείς θα σταματήσουμε το πάρτι των απευθείας αναθέσεων. Γι’ αυτό εμείς θα κάνουμε αυτό που ξέρουμε και μπορούμε, θα βγάλουμε τη χώρα από την κρίση που η Νέα Δημοκρατία μας έβαλε πάλι.

Λύσεις υπάρχουν. Τι χρειάζεται αυτή τη στιγμή; Αυτή τη στιγμή αυτό που χρειάζεται είναι να μιλήσει η κοινωνία, να μιλήσει ο λαός. Αυτή τη στιγμή τα πράγματα είναι τόσο σοβαρά που δεν μπορούν να αντιμετωπιστούν μόνο από κόμματα που λένε προτάσεις, αλλά από ένα μεγάλο, κοινωνικό, δημοκρατικό ρεύμα που απαιτεί μια διαφορετική κατεύθυνση γι’ αυτή την χώρα και στο χώρο της κοινωνίας και στο χώρο της οικονομίας και στο χώρο της δημοκρατίας. Δεν πιστεύουμε εμείς οι αριστεροί και οι αριστερές ότι αυτές οι λύσεις που υπάρχουν μπορούν να έρθουν χωρίς ένα μεγάλο κίνημα που θα προχωρήσει και θα απαιτήσει μια άλλη χώρα με διαφορετικά προτερήματα, με διαφορετικές πολιτικές, με διαφορετική κοινωνική ευαισθησία, με διαφορετική ιδεολογία.

Είναι, όμως, και η ώρα των κομμάτων της Αριστεράς. Δεν μπορεί πια το άλλοθι, «Τι κάνατε εσείς; Τι κάνατε εκεί; Τι κάνετε αλλού;» να σημαίνει ότι δεν σκύβουμε πάνω από τα πράγματα και τα βασικά προβλήματα, όπως τα έθεσα εγώ και πάρα πολλοί άλλοι ομιλητές και ομιλήτριες τα έθεσαν από όλα τα κόμματα. Από όλα τα κόμματα έχετε αυτή την πίεση ότι πρέπει να αλλάξει ρότα η χώρα μας.

Σας λέω και κάτι τελευταίο. Σε στιγμές δύσκολες, σε στιγμές που η κοινωνία δεν μπορεί να ανασάνει, σε στιγμές που υπάρχει οργή, σε στιγμές που υπάρχει απελπισία δεν είναι η λύση μόνο αυτό που λέει Αλέξης Τσίπρας, μια προοδευτική Κυβέρνηση, υπάρχουν και άλλες λύσεις από το σύστημα. Τις είδαμε πρόσφατα στην Ιταλία με τη νίκη της Μελόνι. Το βλέπουμε με το φαινόμενο του Τραμπ. Το βλέπουμε με το Brexit. Το βλέπουμε με μια Κυβέρνηση Νέας Δημοκρατίας που στις τελευταίες δημοσκοπήσεις ξαναβγαίνουν ακροδεξιά φασιστικά κόμματα στην επιφάνεια. Θα το έχετε προσέξει. Τουλάχιστον μετά από τα τέσσερα χρόνια ΣΥΡΙΖΑ η Χρυσή Αυγή δεν βγήκε στη Βουλή. Ήταν και αυτό ένα από τα επιτεύγματα αυτής της δικιάς μας της κυβέρνησης.

Γι’ αυτό σας λέω για όλα τα κόμματα της Αριστεράς και της προόδου πρέπει να συζητήσουμε σοβαρά τις προτάσεις, που έχουμε καταθέσει εμείς, τις προτάσεις που θα καταθέσετε εσείς, γιατί τα πράγματα είναι πάρα πολύ δύσκολα. Ο ελληνικός λαός πρέπει να μετατρέψει την οργή σε πολιτική. Πρέπει να πολεμήσουμε όλοι τη ματαιότητα που υπάρχει σε αυτή την κοινωνία ότι όλοι είναι το ίδιο, ότι δεν αλλάζει τίποτα σε αυτόν τον κόσμο. Πρέπει να ενεργοποιήσουμε όλον αυτόν τον κόσμο ότι υπάρχει ένας διαφορετικός δρόμος που δεν είναι πέρα από τη φαντασία των ανθρώπων να φτιάξουν την ιστορία τους, όχι όπως θα θέλανε, μέσα όμως σε αυτές τις συγκεκριμένες συνθήκες για να αρχίσουμε να πηγαίνουμε από το σημείο άλφα εκεί που θέλουν να πάμε στο σημείο βήτα. Και πρέπει να σας πω για άλλη μια φορά ότι δεν είναι απάντηση σε αυτό, το τι καλά θα ήταν να είμαστε στο σημείο γάμα. Είμαστε στο σημείο άλφα με τα συγκεκριμένα προβλήματα, με τις συγκεκριμένες προτάσεις στο τραπέζι και με αυτό πρέπει να δουλέψουμε για να πέσει αυτή η Κυβέρνηση και να έρθει μια άλλη που να δώσει λύσεις σε αυτά τα πολύ μεγάλα προβλήματα της πολύ μεγάλης κρίσης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου. Δεν ξεφεύγουμε, πολύ καλό αυτό.

Καλείται στο Βήμα η κ. Γιαννακοπούλου, Κοινοβουλευτική Εκπρόσωπος του ΠΑΣΟΚ - Κινήματος Αλλαγής.

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (NANTIA) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, τις ημέρες αυτές καλούμαστε να τοποθετηθούμε για τον προϋπολογισμό του έτους 2023, πρόκειται για μία κορυφαία διαδικασία, αφού πίσω από τους αριθμούς μπορούμε να δούμε και τις πολιτικές επιλογές που ουσιαστικά προαναγγέλλονται για το νέο έτος. Επιλογές που αφορούν στην πορεία της χώρας και της οικονομίας της, αλλά και επιλογές οι οποίες αφορούν στις ζωές των Ελλήνων πολιτών σε ιδιαίτερα δύσκολες συνθήκες.

Αναφερόμαστε σε μια συζήτηση του τέταρτου λοιπόν και τελευταίου προϋπολογισμού αυτής της Κυβέρνησης, η οποία διεξάγεται κάτω από συγκεκριμένες συνθήκες, κάτω από συγκεκριμένες συγκυρίες που μας φέρνουν μπροστά σε νέες προκλήσεις και δυνατότητες, αλλά κυρίως μας φέρνουν μπροστά σε κινδύνους και αβεβαιότητες.

Ας τα αναφέρουμε ενδεικτικά, απλά, ονομαστικά. Ακρίβεια, πληθωρισμός, συμπίεση των λαϊκών εισοδημάτων, ενεργειακή κρίση, Τουρκική προκλητικότητα, εθνικοί κίνδυνοι, συνέχιση της πανδημίας, κλιματική κρίση. Είναι μόνο μερικοί από τους σκοπέλους, οι οποίοι συνθέτουν ένα δύσκολο τοπίο για τη χώρα και για την κοινωνία.

Και σαν να μην έφταναν όλα αυτά, κυρίες και κύριοι της Κυβέρνησης, υπάρχουν ανοιχτά, ορθάνοιχτα ερωτήματα για τις ομολογημένες παρακολουθήσεις, όπως του Προέδρου μας Νίκου Ανδρουλάκη και καταγγελίες, οι οποίες πέφτουν σαν τη βροχή κυριολεκτικά χωρίς βέβαια συγκεκριμένες αποδείξεις ακόμα, οι οποίες καλύπτονται δυστυχώς από τον νόμο της σιωπής και αναδεικνύουν καθυστερημένα δυστυχώς αντανακλαστικά της ελληνικής δικαιοσύνης. Μιλάμε, δηλαδή, για ένα αρρωστημένο, ένα τοξικό κυριολεκτικά πολιτικό κλίμα με το οποίο πορευόμαστε προς τις εκλογές με ευθύνη αποκλειστικά του Πρωθυπουργού και της ελληνικής Κυβέρνησης.

Ας τα δούμε αυτά στο σύνολό τους, λοιπόν και ας προσπαθήσουμε να πιάσουμε τον παλμό, την αγωνία των ανθρώπων, την αγωνία της κοινωνίας. Από τη μία, έχουμε τη δυσκολία του μέσου νοικοκυριού, έχουμε συγκέντρωση οφειλών, μικρομεσαίων ιδιαίτερα, επιχειρήσεων που πολλές φορές παλεύουν για την ίδια τη βιωσιμότητά τους και ταυτόχρονα έχουμε όλο αυτό το τοξικό κλίμα, που σας ανέφερα πιο πριν, έχουμε ερωτήματα για τη λειτουργία των θεσμών και για το επίπεδο της Δημοκρατίας μας.

Νομίζω ότι όλα αυτά δημιουργούν πραγματικά ένα κλίμα απογοήτευσης, σκεπτικισμού ιδιαίτερα στους νέους ανθρώπους, στους οποίους υπάρχει μια πάρα πολύ μεγάλη ανασφάλεια για το μέλλον και ένα κλίμα που τους απομακρύνει από την ίδια την πολιτική.

Κυρίες και κύριοι συνάδελφοι, ζητείται ελπίς. Ζητείται μια νέα πορεία της χώρας. Ζητείται μια νέα πορεία της κοινωνίας και αυτό θα φανεί στις κάλπες. Αυτό θα φανεί στις εκλογές, που κάποια στιγμή -πού θα πάει;- θα ανακοινωθούν. Άλλωστε, «μύρισε εκλογές», όπως είπε ο κύριος Πρωθυπουργός. Να δούμε.

Η κλεψύδρα γύρισε έτσι κι αλλιώς και ο χρόνος κυλάει αμείλικτα. Όσοι δε πορεύονται σε αυτές με σιγουριά, νομίζω ότι θα βρεθούν μπροστά σε μεγάλες εκπλήξεις, κυρίες και κύριοι συνάδελφοι. Όσο δε και αν το αγαπημένο χόμπι πια κάποιων είναι το να μας παρουσιάζουν αυτοί οι δήθεν μετρ της επικοινωνίας και της στρατηγικής ως ΠΑΣΟΚ που δεν έχουμε δήθεν προτάσεις, ως ΠΑΣΟΚ που δήθεν είναι ένα έτοιμο πια παρακολούθημα είτε της Νέας Δημοκρατίας είτε του ΣΥΡΙΖΑ, πιστέψτε με, κυρίες και κύριοι συνάδελφοι, οι Έλληνες πολίτες καταλαβαίνουν. Οι Έλληνες πολίτες μάς ακούν με προσοχή. Βλέπουν την προσπάθειά μας. Βλέπουν μια ελπίδα για αλλαγή πολιτικών συσχετισμών και για είσοδο της χώρας σε μια νέα, σε μια άλλη, διαφορετική πολιτική περίοδο.

Το δέντρο μεγαλώνει και τίποτα δεν μπορεί να το αλλάξει αυτό. Η μεγάλη θετική έκπληξη των εκλογών θα είναι το ΠΑΣΟΚ και αυτό βεβαίως δεν ευχαριστεί ούτε τη Νέα Δημοκρατία ούτε τον ΣΥΡΙΖΑ.

Κυρίες και κύριοι συνάδελφοι, το 2023 λοιπόν εκτιμάται ότι θα είναι μια ακόμα δύσκολη χρονιά όχι μόνο για τη χώρα μας, αλλά για το σύνολο της Ευρώπης. Οι προβλέψεις της Κομισιόν κάνουν λόγο για οριακή ανάπτυξη, με μικρή απόσταση από μια κατάσταση ύφεσης μόλις 0,3%, τον πληθωρισμό να παραμένει ψηλά σε επίπεδα της τάξης του 7% οδηγώντας σε περαιτέρω μείωση της κατανάλωσης, συρρίκνωση του διαθέσιμου εισοδήματος και γενικότερα πολιτική, οικονομική και κοινωνική αστάθεια.

Οι δε πολίτες της χώρας μας, όπως αυτό αποτυπώνεται στις έρευνες, δηλώνουν απαισιόδοξοι για το οικονομικό μέλλον τους, αλλά και δυσπιστία ως προς τη δυνατότητα της Κυβέρνησης να ανταποκριθεί στα δύσκολα, τα οποία είναι μπροστά μας, στα δύσκολα τα οποία έρχονται.

Δυστυχώς, η έννοια του προϋπολογισμού ενός κράτους και το αίσθημα σταθερότητας, που πρέπει να εξάγεται από όλη αυτή τη διαδικασία, τα τελευταία χρόνια εκλείπει, με τους απρόβλεπτους παράγοντες οι οποίοι ανατρέπουν τους σχεδιασμένους προϋπολογισμούς να διαδέχονται ο ένας τον άλλο. Πλέον τα απρόβλεπτα τείνουν να γίνουν ο κανόνας. Οπότε και θα πρέπει να προσαρμοστούμε, αλλά και να πορευτούμε με γνώμονα ότι οι ανατροπές αποτελούν τελικά το μέρος ενός σχεδιασμού, απαιτώντας ετοιμότητα, απαιτώντας νηφαλιότητα, απαιτώντας προετοιμασία ακόμα και για τα μη συνήθη ενδεχόμενα.

Γι’ αυτό το λόγο λοιπόν προσωπικά θα εστιάσω όχι τόσο απλά στην τεχνική, αν θέλετε, ανάλυση του προϋπολογισμού, όπως κατατέθηκε, αλλά κυρίως στους στόχους που αυτός θέτει και οι οποίοι στόχοι φανερώνουν ποιες είναι οι προθέσεις, ποιες είναι οι πολιτικές προτεραιότητες, ποιος είναι ο σχεδιασμός, η γενική κατεύθυνση της Κυβέρνησης για την οικονομία της χώρας και κυρίως ποιος είναι ο αντίκτυπος αυτής της πολιτικής στην ελληνική κοινωνία.

Στο πολιτικό λοιπόν κομμάτι του προϋπολογισμού, δυστυχώς, κυρίες και κύριοι συνάδελφοι, εν μέσω τρικυμίας που βιώνουμε, καθίσταται προφανής η έλλειψη ενός πραγματικού σχεδίου και η έλλειψη μιας κυβέρνησης, η οποία να μπορεί να ανταποκριθεί τόσο στη διαχείριση των κρίσεων που είπα πιο πριν όσο και στην προώθηση μεγάλων μεταρρυθμίσεων που τόσο πολύ έχει ανάγκη το κοινωνικό κράτος, η δημόσια διοίκηση, το ΕΣΥ και άλλα.

Και στην πραγματικότητα, τις υπόλοιπες φορές, εκτός από αυτές που εφαρμόζετε πολιτικές που όχι απλά δεν μεταρρυθμίζουν αλλά διαλύουν τις μεγάλες μεταρρυθμίσεις που έχουν γίνει στο παρελθόν, όπως το ΕΣΥ με το πρόσφατο νομοσχέδιο το οποίο φέρατε, τι κάνετε; Συνεχίζετε να ακολουθείτε μια πολιτική της επικοινωνίας, μια πολιτική του «βλέποντας και κάνοντας». Νομοθετούμε, με αποκλειστική ευθύνη της Κυβέρνησής σας, βάσει επικαιρότητας. Αυτή είναι η πραγματικότητα και μοιράζονται αφειδώς προεκλογικές υποσχέσεις και παροχές.

Η κυβερνητική απάντηση στο σύνολο των κρίσεων που κληθήκαμε να αντιμετωπίσουμε είναι μία: επιδόματα και παροχές, «fuel pass», «διακοπές pass», «καλάθι του νοικοκυριού» και άλλα πολλά. Τώρα δε που βρισκόμαστε και σε προεκλογική περίοδο, ο κουμπαράς έχει ανοίξει.

Όμως, κυρίες και κύριοι της Κυβέρνησης, πρέπει να καταλάβετε ότι αυτή η πολιτική που ακολουθείτε, δεν πείθει, δεν έχει αντίκρισμα στη μεγάλη πλειοψηφία των νοικοκυριών, των πολιτών, των επιχειρήσεων. Λείπουν εκείνα τα μέτρα, τα οποία θα μπορέσουν να δώσουν πραγματικές απαντήσεις, τα οποία θα μπορέσουν να αντιμετωπίσουν δομικά στη ρίζα του το πρόβλημα της ακρίβειας, στη ρίζα του το πρόβλημα της αισχροκέρδειας, στη ρίζα του το πρόβλημα των προκλητικών υπερκερδών που προέρχονται από συγκεκριμένους κλάδους, που όλοι μας εδώ πέρα γνωρίζουμε.

Ναι, βεβαίως, η Κυβέρνηση σε όλο αυτό το διάστημα έχει πάρει κάποια μέτρα-ημίμετρα για την ακρίβεια, αποσπασματικά μέτρα, τη συντριπτική πλειοψηφία -σχεδόν όλα- εκ των οποίων εμείς τα ψηφίσαμε γιατί έχουμε μια βασική αρχή: Ό,τι μέτρο, ακόμη κι αν είναι ημίμετρο, ακόμη κι αν είναι αποσπασματικό, αν βοηθάει έστω και με 1 ευρώ την ελληνική οικογένεια, τότε, ναι, ναι, το στηρίζουμε.

Ωστόσο, το μεγάλο ερώτημα το οποίο τίθεται, το μεγάλο ερώτημα το οποίο αφορά την ελληνική κοινωνία, αφορά τον ελληνικό λαό είναι ένα: Πρόκειται για μέτρα, τα οποία μοιράζονται δίκαια; Πρόκειται για μέτρα, τα οποία χτυπάνε τη ρίζα της ακρίβειας; Πρόκειται για μέτρα τα οποία λύνουν τα ζητήματα;

Η απάντηση είναι ξεκάθαρη και είναι ένα μεγάλο «όχι». Από την πρώτη στιγμή, το ΠΑΣΟΚ πρότεινε τη μείωση των φόρων κατανάλωσης των καυσίμων και των προϊόντων ευρείας κατανάλωσης, την καθιέρωση πλαφόν στις τιμές της λιανικής, την επαναφορά του ΕΚΑΣ και μια σειρά από μέτρα.

Πάντα, η Κυβέρνηση έσπευδε να κατηγορήσει τις προτάσεις μας ως δήθεν λαϊκίστικες και ως ακοστολόγητες. Λίγο καιρό μετά, τρέχατε να ανακοινώσετε μέτρα πολλαπλάσια του κόστους και αμφίβολης αποτελεσματικότητας. Βρίσκατε δηλαδή λεφτά, αλλά λεφτά για άλλα μέτρα και υπό την πίεση των εκλογών μοιράζετε. Όμως, με τι αποτέλεσμα; Με αποτέλεσμα αμφίβολο και άκρως προβληματικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο από το χρόνο της δευτερολογίας μου, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν έχετε δευτερολογία. Θα σας δώσω λίγο χρόνο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ας πάρουμε το παράδειγμα του «καλαθιού της νοικοκυράς». Είναι ένα μέτρο, δοκιμάζεται σε διάφορες χώρες της Ευρώπης. Μην κρυβόμαστε όμως. Μην κρυβόμαστε. Μην κρύβεστε πίσω από το δάχτυλό σας, κυρίες και κύριοι της Κυβέρνησης. Είναι ένα μέτρο το οποίο αφήνει την πρωτοβουλία στους ιδιοκτήτες των σουπερμάρκετ για να δείξουν αυτοσυγκράτηση. Και ας σημειώσουμε ότι τα τελευταία χρόνια έσπασαν κάθε ρεκόρ, κυριολεκτικά, όσον αφορά τα κέρδη τους.

Το ερώτημα λοιπόν είναι ευθύ: Δεν θα είχαμε πιο απτά αποτελέσματα, αν μειώνονταν οι φόροι στα προϊόντα ανάγκης και ευρείας κατανάλωσης; Σαφέστατα.

Άρα, λοιπόν, είναι αμείλικτο το θέμα και το ερώτημα: Γιατί δεν το κάνετε; Καμμία απάντηση και, ταυτόχρονα, κανένα ουσιαστικό μέτρο για την αντιμετώπιση της καλπάζουσας κερδοσκοπίας σε μία σειρά από τομείς. Έτσι δεν είναι εύκολα τα πράγματα. Και σειρά φορέων όπως όλα τα επιμελητήρια της χώρας, τονίζουν ότι το μέλλον θα είναι δύσκολο για το μέσο νοικοκυριό, θα είναι πολύ δύσκολο για τις ασθενέστερες κοινωνικά και οικονομικά ομάδες, αλλά και για τους μικρούς και μεσαίους επιχειρηματίες που πολλοί αντιμετωπίζουν πρόβλημα επιβίωσης.

Ας είμαστε σαφείς. Το κόστος της κρίσης δεν μπορεί, δεν γίνεται να το πληρώνουν μόνο οι πιο ευπαθείς, μόνο οι ευάλωτοι, μόνο η μεσαία τάξη. Για μία κοινωνία συνοχής και δικαιοσύνης χρειάζεται να κοιταχτούν -και επιμένουμε σ’ αυτό και θα συνεχίσουμε να επιμένουμε, κυρίες και κύριοι της Νέας Δημοκρατίας- τα υπερκέρδη των εταιρειών ενέργειας, τα υπερκέρδη των διυλιστηρίων, τα υπερκέρδη των σουπερμάρκετ, τα υπερκέρδη μίας σειράς τομέων. Ο καθένας θα πρέπει να πληρώσει το όποιο κόστος βάσει και της οικονομικής του θέσης, βάσει και του κέρδους το οποίο αποκόμισε. Η δε αισχροκέρδεια πρέπει να παταχθεί κάθετα.

Όσο και αν θέλετε, κυρίες και κύριοι της Κυβέρνησης, να ωραιοποιήσετε την κατάσταση παρουσιάζοντας αριθμούς κατά το δοκούν, η πραγματικότητα είναι μία και τη βιώνει το σύνολο της κοινωνίας. Οι αριθμοί ευημερούν, αλλά οι πολίτες στενάζουν, όσο παράλογο και αν σας φαίνεται, όσο κι αν προσπαθείτε να παρουσιάσετε το αντίθετο.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Το ιδιωτικό χρέος διογκώνεται, οι ληξιπρόθεσμες οφειλές προς την ΑΑΔΕ ή προς τον ΕΦΚΑ αυξάνονται, τα κόκκινα δάνεια αυξάνονται και πάει λέγοντας.

Άρα, τα πράγματα δεν είναι τόσο ρόδινα όσο θέλετε να τα παρουσιάζετε. Βεβαίως, οι μερισματούχοι, μετά από πρωτοβουλία σας πληρώνουν τον δεύτερο χαμηλότερο φόρο στην Ευρωπαϊκή Ένωση. Να λοιπόν και κάποιοι ευχαριστημένοι! Λίγοι και καλοί! Την ίδια ώρα, βέβαια, η μεγάλη πλειοψηφία φοβάται, τρέμει, βλέποντας τις τιμές στα σουπερμάρκετ και στα βενζινάδικα.

Ο φετινός προϋπολογισμός λοιπόν -και κλείνω, κύριε Πρόεδρε- είναι ακόμα μία απόδειξη των όσων έχουμε δηλώσει ως Κίνημα Αλλαγής για τη δήθεν φιλολαϊκή πολιτική της Κυβέρνησης, που τελικά είναι φιλική μόνο προς τους λίγους και τους ισχυρούς, μόνο προς τα κάθε λογής συμφέροντα. Θα ήθελα κυριολεκτικά να είμαι περισσότερο αισιόδοξη. Όμως, ο προϋπολογισμός που κατατέθηκε δεν μου το επιτρέπει. Δεν πείθει ότι πλησιάζουμε σε ένα μέλλον για τη χώρα και τους ανθρώπους της που θα είναι πραγματικά αυτό το οποίο τους αξίζει, που θα είναι πραγματικά αυτό που τους αρμόζει, ένα μέλλον με λιγότερες κοινωνικές ανισότητες, ένα μέλλον με περισσότερες ευκαιρίες ιδιαίτερα για τους νέους ανθρώπους, ένα μέλλον με ελπίδα και προοπτική.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.

Μετά θα ακολουθήσει ο Υπουργός Οικονομικών κ. Σταϊκούρας.

Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, αδιαμφισβήτητα η συζήτηση που διεξάγεται κάθε χρόνο για τον προϋπολογισμό είναι και μία πολιτική συζήτηση, εκτός από οικονομική εξαιτίας του ενδιαφέροντος που περιέχει. Το παράδοξο, όμως, είναι να μετατρέπεται σε καθαρά πολιτική συζήτηση. Και το λέω αυτό, γιατί διαδέχομαι στο Βήμα τους δύο Κοινοβουλευτικούς Εκπροσώπους της Μείζονος και της Ελάσσονος Αντιπολίτευσης και το παράδοξο που για πρώτη φορά συμβαίνει, τουλάχιστον από τη δική μου εμπειρία, είναι ότι με τις τοποθετήσεις τους δεν παρέθεσαν ούτε ένα στοιχείο. Δεν μίλησαν για κανέναν αριθμό. Δεν αμφισβήτησαν τον προϋπολογισμό. Δεν έβαλαν τον δικό τους πήχη στις προσδοκίες του προϋπολογισμού. Τι σημαίνει αυτό;

Για μένα, κύριε Τσακαλώτο, με σεβασμό στην επιστημονική σας συγκρότηση και παιδεία, αυτό σημαίνει αδυναμία αντιπολιτευτική, αδυναμία επιχειρημάτων, διότι όταν μιλάτε για τον προϋπολογισμό του κράτους -και μας παρακολουθούν και οι πολίτες- και δεν παραθέτετε στοιχεία για ένα προϋπολογισμό που αξιολογεί τη συνέπεια της Κυβέρνησης αν αυτά που είπε τα έκανε, αν οι δείκτες που παρουσιάζει είναι συνεπείς και αξιόπιστοι, το γενικότερο γεωπολιτικό περιβάλλον στο οποίο συντελείται ο προϋπολογισμός, οι ανισότητες για τις οποίες μιλήσατε χωρίς στοιχεία, σημαίνει ότι δεν έχετε στοιχεία. Κι όλα αυτά είναι σε μια γενική και αφηρημένη τοποθέτηση, απλά για να τοποθετείστε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πείτε κάτι πιο σοβαρό.

**ΙΩΑΝΝΗΣ ΒΡΟΥΤΣΗΣ:** Όμως, θα μιλήσω εγώ με στοιχεία, στοιχεία τα οποία έπρεπε να πείτε εσείς. Παραδείγματος χάριν, θα περίμενα να πείτε για την ανάπτυξη 5,6% το 2022 και 1,8% για το 2023. Προσέξτε για τι ανάπτυξη μιλάμε. Μιλάμε για 5,6%, διπλάσια σε επίπεδο Ευρωζώνης το 2022. Και το 2023, με το 1,8% που προβλέπει ο προϋπολογισμός με μέσο όρο στην Ευρωζώνη 0,3%, η ανάπτυξη είναι υπερπολλαπλάσια. Θα μπορούσατε να το αμφισβητείτε ή να θέτετε τον πήχη περισσότερο. Θα ήταν δεκτό. Όμως, από κάτω θα έπρεπε να πείτε και τις πολιτικές που θα πηγαίναμε εκεί πέρα.

Παραδείγματος χάριν, η ανεργία ήταν στο 17,7% το 2019. Αποδέχομαι ως Υπουργός Εργασίας ότι μειώθηκε και επί των ημερών σας η ανεργία. Πράγματι συντελέστηκε. Η ανεργία άρχισε να μειώνεται από το 2013 στο 27,3%, έφτασε στο περίπου 25% το 2015 που αναλάβατε και συνέχισε να αποκλιμακώνεται. Δεν παραδέχεστε ότι η ανεργία μειώθηκε πέντε μονάδες τα τέσσερα αυτά χρόνια της Κυβέρνησης της δικής μας;

Εδώ, κυρίες και κύριοι συνάδελφοι, είναι ένα στοιχείο το οποίο αξίζει να το ακούσετε, γιατί έχει ένα ενδιαφέρον που αφορά τις κοινωνικές διακρίσεις, τους κοινωνικούς αποκλεισμούς και τις ανισότητες στις οποίες αναφέρθηκε κατ’ εξοχήν η Μείζων Αντιπολίτευση. Η ανάπτυξη, που περιλαμβάνει μέσα ο προϋπολογισμός ως στοιχείο από μόνο του, δηλαδή το 5,6% και το 1,8%, είμαι από εκείνους που πιστεύουν ότι δεν λένε τίποτα και θα συμφωνούσα με την κ. Γιαννακοπούλου ότι πράγματι είναι ένας αριθμός κενός, χωρίς περιεχόμενο που μεγεθύνει την οικονομία χωρίς κοινωνικό αποτύπωμα.

Είναι όμως έτσι; Όχι, γιατί πολύ απλά η ανάπτυξη αυτή συνδυάστηκε με μείωση της ανεργίας κατά πέντε μονάδες. Και είναι στοιχείο αυτό από μόνο του; Είναι ένα στοιχείο. Υπάρχει όμως και ένα υπόβαθρο, το οποίο ο παριστάμενος Υπουργός Εργασίας κ. Χατζηδάκης σίγουρα θα το πει σε κάποια δευτερεύουσα παρέμβασή του. Αυτό είναι το εξής: Προσέξτε, η μείωση της ανεργίας, οι πέντε μονάδες, συντελέστηκαν με μεγαλύτερη ταχύτητα σε δύο ευάλωτες κοινωνικές ομάδες, στους νέους και στις γυναίκες. Οι δύο αυτές αδύναμες κοινωνικές ομάδες είχαν πολύ μεγαλύτερο ποσοστό μείωσης της ανεργίας, που σημαίνει μείωση των κοινωνικών ανισοτήτων.

Να, λοιπόν, πώς είναι ο προϋπολογισμός αναπτυξιακός και με κοινωνικό πρόσημο! Ακουμπάει τις ευάλωτες κοινωνικές ομάδες.

Είπε ο κ. Τσακαλώτος ότι το 2020 τα στοιχεία της EUROSTAT δείχνουν διεύρυνση των κοινωνικών ανισοτήτων. Έχετε δίκιο. Έτσι είναι.

Προσέξτε όμως! Το 2020, κύριε Τσακαλώτο, ήταν η περίοδος που είχαμε ύφεση περίπου 9%. Μειώθηκαν οι εργατοώρες στην εργασία και σίγουρα -θέλω να το πω επειδή παρακολουθώ τη EUROSTAT στα αποτελέσματα- το 2021 θα έχουμε πολύ μεγάλη μείωση των ανισοτήτων, το 2022 ακόμα μεγαλύτερη μείωση των ανισοτήτων και το 2023 ακόμα μεγαλύτερη μείωση των ανισοτήτων.

Αναφέρεστε σε ένα έτος για το 2020 που είχαμε ύφεση στην Ελλάδα 9%. Λογικό είναι.

**ΕΥΚΛΕΙΔΗΣ ΤΣΑΚΑΛΩΤΟΣ:** Στο 2020-2021 αναφερόμουν.

**ΙΩΑΝΝΗΣ ΒΡΟΥΤΣΗΣ:** Συνεχίζω με τα άλλα στοιχεία που αφορούν το χρέος της χώρας, όσον αφορά το ποσοστό προς το ΑΕΠ.

Εγώ θα περίμενα να πείτε, παραδείγματος χάριν, «Δεν συμφωνούμε ότι το ΑΕΠ της χώρας είναι 224 δισεκατομμύρια ευρώ». Έχετε διαφωνήσει γιατί το θεωρείτε πληθωριστικό. Αυτά είναι τα στοιχεία, όμως, του προϋπολογισμού. Προσέξτε όμως! Το 2020 το χρέος ήταν 206% του ΑΕΠ 21.194,5%, το 2022 168,5% και η πρόβλεψη για το 2023 είναι 159,3%.

Περίμενα να πείτε «Αμφισβητώ αυτά τα στοιχεία. Δεν είναι αληθινά» ή -η άλλη πολιτική τοποθέτηση- «Έπρεπε να είναι μικρότερο». Στη δεύτερη τοποθέτησή σας, όμως, θα έπρεπε να πείτε τον τρόπο και τις πολιτικές που δεν είπατε και δεν έχετε.

Προχωρώ στο ζήτημα το οποίο αφορά στον τομέα της κοινωνικής ευαισθησίας. Αναφέρθηκε και ο κ. Χατζηδάκης. Είμαι υποχρεωμένος κι εγώ ως ο μακροβιότερος Υπουργός Εργασίας να σας πω μερικά πράγματα, για τα οποία αξίζει να τοποθετούμαστε εδώ.

Είμαι από εκείνους που λένε ότι περίσσευμα ευαισθησίας κοινωνικής δεν έχει κανένας, δεν μπορεί να διεκδικήσει κανείς περισσότερη κοινωνική ευαισθησία, αλλά αυτή μετριέται όχι με λόγια, όχι με προθέσεις, αλλά με μεταρρυθμίσεις και θεσμικές παρεμβάσεις. Και εξηγούμαι: Παραδείγματος χάριν, ποια ήταν η κυβέρνηση η οποία έφερε το ελάχιστο εγγυημένο εισόδημα στη χώρα μας; Ήταν η Κυβέρνηση της Νέας Δημοκρατίας, η μεγαλύτερη κοινωνική παρέμβαση που έβαλε πλέον σε υγιείς σύγχρονους πυλώνες την κοινωνική πολιτική της χώρας.

Ελάχιστο εγγυημένο εισόδημα. Ποια ήταν η χώρα που καθιέρωσε συνταγματικά το ελάχιστο εγγυημένο εισόδημα; Η Κυβέρνηση της Νέας Δημοκρατίας. Ποια ήταν η κυβέρνηση που διαμόρφωσε το ασφαλιστικό σύστημα, το οποίο ήταν ξεχαρβαλωμένο όσον αφορά την είσπραξη, ένα οργανωμένο τρόπο το οποίο επιφέρει επιπτώσεις στις συντάξεις για την είσπραξη των ασφαλιστικών εισφορών;

Θυμίζω ότι το 2012, ο τρόπος είσπραξης ασφαλιστικών εισφορών ήταν ο εξής: Πλήρωνε όποιος ήθελε, ό,τι ήθελε, όταν ήθελε. Το 2013 δημιούργησα το ΚΕΑΟ, το κέντρο είσπραξης ασφαλιστικών οφειλών. Οι αντιδράσεις σε αυτή την αίθουσα ήταν δριμύτατες και δεσμεύσεις πολιτικές ότι την επόμενη μέρα θα καταργηθεί. Σήμερα το ΚΕΑΟ από το 2013 που δημιουργήθηκε δίνει στον κρατικό προϋπολογισμό κάθε χρόνο ένα δισεκατομμύριο ευρώ μόνο η οργανωτική αυτή λειτουργία του ΚΕΑΟ.

Ανοίγω μια παρένθεση-πρόβλεψη προς τον κ. Σταϊκούρα και στον κ. Χατζηδάκη ότι το ΚΕΑΟ θα πρέπει αρμονικά να ενταχθεί μέσα στο Υπουργείο Οικονομικών. Να οργανώσουμε σε μία υπηρεσία και μόνο τις εισπράξεις του κράτους, κύριε Βεσυρόπουλε. Μόνο μια υπηρεσία θα πρέπει να είναι και το ΚΕΑΟ θα πρέπει να προχωρήσει και να ενσωματωθεί στο Υπουργείο Οικονομικών.

Ποια ήταν η κυβέρνηση η οποία έδωσε το οικογενειακό επίδομα, το ονομαζόμενο Α21; Η Κυβέρνηση της Νέας Δημοκρατίας το 2013. Ποια είναι η κυβέρνηση, που έδωσε τις γονικές άδειες στο Εργατικό Δίκαιο της χώρας μας; Η Κυβέρνηση της Νέας Δημοκρατίας, Κωστής Χατζηδάκης. Ποιος αφαίρεσε για πρώτη φορά στα ΚΕΠΑ τη βασανιστική εκείνη διαδικασία των ανθρώπων με μόνιμες αναπηρίες να περνάνε από τα ΚΕΠΑ; Η Κυβέρνηση της Νέας Δημοκρατίας με τις πρώτες σαράντα πέντε ασθένειες. Στη συνέχεια διευρύνθηκαν και επί ημερών σας με κάποιες επιπλέον. Αυτή είναι η αλήθεια.

Αυτά ρωτάω είναι θέματα κοινωνικής αναλγησίας ή κοινωνικής ευαισθησίας; Αυτά, κυρίες και κύριοι συνάδελφοι, είναι δείγματα κοινωνικής ευαισθησίας στην πράξη με θεσμικές παρεμβάσεις, έτσι όπως πρέπει να κάνουμε εμείς και το κάνουμε πράξη με αυτά που ανέφερα πριν. Ήταν μόνο αυτά; Όχι. Στο Εργατικό Δίκαιο της χώρας 42,5% ήταν η αδήλωτη εργασία το 2012 και κάναμε δύο γενναίες παρεμβάσεις, οι οποίες συνεχίζονται μέχρι σήμερα και οι οποίες αποτελούν πυλώνες του εργατικού δικαίου. Το πρόστιμο των 10.500, το πιο αυστηρό πρόστιμο στο Εργατικό Δίκαιο το οποίο έφερε αποτελέσματα συνδυαστικά με την «ΕΡΓΑΝΗ». Σήμερα είναι κάτω από 2% η αδήλωτη εργασία στην Ελλάδα και αυτό μετατοπίστηκε και έγινε πλέον υποδηλωμένη εργασία. Η υποδηλωμένη εργασία έρχεται να αντιμετωπιστεί σήμερα με την «ΕΡΓΑΝΗ ΙΙ» κάρτα εργασίας, η οποία εντοπίζεται και αντιμετωπίζει το πρόβλημα των καταχρηστικών συμπεριφορών. Και υπάρχει και «ΕΡΓΑΝΗ ΙΙΙ», την οποία εντάξαμε και στο Ταμείο Ανάκαμψης μέσα από την οποία θα υποκαταστήσουμε τις αναλυτικές περιοδικές δηλώσεις μισθοδοσίας και τα έσοδα πλέον των ασφαλιστικών εισφορών θα έρχονται μέσα από την «ΕΡΓΑΝΗ ΙΙΙ».

Αυτές είναι πολιτικές με κοινωνική ευαισθησία. Δεν είπαμε ποτέ ότι είμαστε περισσότερο ευαίσθητοι από εσάς, αλλά εμείς -τουλάχιστον- λέμε, ναι, με θεσμούς με μεταρρυθμίσεις αποδεικνύουμε ότι είμαστε υπέρ του εργαζόμενου και των συνταξιούχων.

Πάω στους συνταξιούχους. Κυρίες και κύριοι συνάδελφοι, επειδή ακούγονται πάρα πολλά, πρέπει να σας πω ότι ο ν.4670/2020 άφησε για πάντα πίσω τον προηγούμενο νόμο του νόμου Κατρούγκαλου και εξηγούμαι, γιατί ακούω πολλές φορές και στα μέσα μαζικής ενημέρωσης, αλλά και εδώ καμμιά φορά που υπάρχει άγνοια, το στοιχείο ότι ο νόμος Κατρούγκαλου δεν έχει καταργηθεί. Ακούστε.

Ο ασφαλιστικός ν.4670/2020 και ο κάθε ασφαλιστικός νόμος προσδιορίζεται από δύο κυρίαρχα στοιχεία. Δύο είναι. Το ένα είναι το ύψος των ασφαλιστικών εισφορών και το δεύτερο είναι ο τρόπος υπολογισμού των συντάξεων. Άλλαξαν αυτά; Και τα δύο δομικά.

Ασφαλιστικές εισφορές. Μειώθηκαν στους μισθωτούς 6 μονάδες στην Κυβέρνηση Σαμαρά, 3,9 μονάδες στην Κυβέρνηση του Κυριάκου Μητσοτάκη. Στους ελεύθερους επαγγελματίες ασφαλιστικές εισφορές; Δομική αλλαγή! Από εκείνο το ασφαλιστικό φορολογικό πήγαμε στις ελεύθερες κατηγορίες. Νέος τρόπος, πρωτόγνωρος, καινοτόμος για τις ασφαλιστικές εισφορές 1,5 εκατομμυρίου ελευθέρων επαγγελματιών και επιστημόνων.

Στον τρόπο υπολογισμού των συντάξεων, δομική αλλαγή. Εδώ, οι δομικές αλλαγές έχουν να κάνουν ότι από ένα σύστημα, το οποίο είχε μία ισοπεδωτική αντίληψη από τα τριάντα χρόνια και πάνω -δεν συνέφερε κάποιον να είναι ασφαλισμένος- ανοίξαμε την ψαλίδα και δημιουργήσαμε πλέον μια κατεύθυνση, να είναι ελκυστική η παραμονή στην εργασία και να καλλιεργήσουμε ασφαλιστική συνείδηση.

Γι’ αυτό βάλαμε να αυξηθούν οι συντάξεις κατά μία σύνταξη μεσοσταθμικά, από τριάντα χρόνια και πάνω και αυτό θα είχε ως αποτέλεσμα μακροπρόθεσμα, καθώς θα γίνει συνείδηση σε όλους, ότι συμφέρει να παραμένουν στην εργασία.

Αυξήσεις συντάξεων τριών κατηγοριών και εξηγούμαι: Άρθρο 25 παράγραφος 4 του ν.4670, του ασφαλιστικού. Προβλέπει αύξηση στις συντάξεις την 1η Ιανουαρίου -αυτή που ανακοίνωσε ο Υπουργός Εργασίας- 7,7%. Το νούμερο είναι αυθαίρετο; Όχι. Το νούμερο προκύπτει από τη διάταξη του νόμου, με βάση τον υπολογισμό ανάπτυξη συν πληθωρισμός διά δύο. Θα είναι μόνο για την 1η Ιανουαρίου του ’23; Η απάντηση: Όχι. Κάθε χρόνο θα είναι αυτές οι αυξήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τη δεύτερη αύξηση την ανέφερα, από τα τριάντα χρόνια πάνω και η τρίτη αύξηση ήταν για τους συνταξιούχους εργαζόμενους, που από το 30% παρακράτηση, αυξήσαμε στο 70% παροχή σύνταξης, εάν κάποιος συνταξιούχος εργάζεται. Και φυσικά, η μεγάλη τομή, το μεγάλο δίκαιο, αυτό που δώσαμε στους αγρότες, ήταν ότι στους αγρότες εργαζόμενους συνταξιούχους δεν υπάρχει καμμία παρακράτηση στη σύνταξή τους, κύριε Δαβάκη, μια που προέρχεστε από αγροτική περιοχή και σας βλέπω απέναντι μου.

Τώρα, θα ήθελα να κάνω δυο-τρεις επισημάνσεις, τις οποίες θεωρώ πολύ σημαντικές για τη συζήτησή μας. Θέλω λοιπόν να σας πω το εξής…

**ΠΡΟΕΔΡΕΥΩΝ (Απόστολος Αβδελάς):** Όσο πιο σύντομα μπορείτε, σας παρακαλώ.

**ΙΩΑΝΝΗΣ ΒΡΟΥΤΣΗΣ:** Ολοκληρώνω, κύριε Πρόεδρε. Κι εγώ να έχω δεκαέξι λεπτά ομιλίας, όσο και οι προηγούμενοι Κοινοβουλευτικοί Εκπρόσωποι.

**ΠΡΟΕΔΡΕΥΩΝ (Απόστολος Αβδελάς):** Θα το έχετε αυτό.

**ΙΩΑΝΝΗΣ ΒΡΟΥΤΣΗΣ:** Η μείωση των ασφαλιστικών εισφορών που συντελέστηκαν αυτή την περίοδο, στη διακυβέρνηση του Κυριάκου Μητσοτάκη 3,9 μονάδες -θέλω να το προσέξετε αυτό, έχει μία αξία για το μέλλον- δεν θίχτηκε ούτε ένα χιλιοστό του ευρώ, σε επίπεδο ασφαλιστικών εισφορών, κύριων ή επικουρικών συντάξεων. Ούτε ένα χιλιοστό του ευρώ!

Εάν κάποιος πειράξει τις ασφαλιστικές εισφορές, τότε αυτό θα οδηγήσει σε μείωση των συντάξεων. Η μείωση των ασφαλιστικών 3,9 μονάδων έγινε από το μη ανταποδοτικό κομμάτι, από την πλευρά του ΟΑΕΔ. Τι σημαίνει αυτό; Πρέπει να είμαστε πάρα πολύ προσεκτικοί, κυρίες και κύριοι συνάδελφοι, εάν και εφόσον κάποιος επιχειρήσει να κάνει μείωση ασφαλιστικών εισφορών, που έχουν φτάσει σε ένα καλό επίπεδο, καθώς είμαστε περίπου στο μέσο όρο του ΟΟΣΑ. Εάν επιχειρήσει κάποιος να κάνει μείωση των ασφαλιστικών εισφορών, αυτό θα πρέπει να επιχειρηθεί μόνο στο κομμάτι του ΟΑΕΔ, της υγείας και της ανεργίας, που από εκεί και πέρα, ο κρατικός προϋπολογισμός είναι που θα απαντήσει εάν και εφόσον μπορεί το κράτος να πληρώσει αυτό το κομμάτι.

Ένα δεύτερο στοιχείο, το οποίο έχει επίσης αξία. Θέλω να το ακούσετε, γιατί έχει μια μακροπρόθεσμη πορεία και έχει μια αξία για το μέλλον και της χώρας μας, καθώς το ασφαλιστικό είναι ένα πολύ σημαντικό κομμάτι της οικονομίας.

Σε ετήσια βάση, το 2021, η συνταξιοδοτική δαπάνη των Ελλήνων ήταν 29,8 δισεκατομμύρια. Τόσο πληρώσαμε για συντάξεις, 29, 8 δισεκατομμύρια. Από αυτά, τα 26 δισεκατομμύρια ήταν κύριες συντάξεις και τα 3,8 δισεκατομμύρια επικουρικές. Πόσες ήταν οι εισφορές από αυτές; Πόσες εισέπραξε το κράτος; Περίπου το 33%. Το 1/3. Αυτό σημαίνει -και πρέπει να το λέμε- ότι ο κρατικός προϋπολογισμός, ο Έλληνας φορολογούμενος βάζει το χέρι στην τσέπη, για να πληρώνει τις συντάξεις, αυτές οι οποίες διαμορφώνονται σε ετήσια βάση.

Ποιο είναι σήμερα το ύψος των συντάξεων, σε σχέση με το ΑΕΠ; Αυτά που θα πω τώρα, τα παρουσίασε στην αναλογιστική μελέτη τότε, η οποία είναι η πρώτη αναλογιστική μελέτη που ήρθε με ασφαλιστικό εδώ στη Βουλή και η οποία λέει: «Σήμερα, το 2021, το ύψος της εξοντωτικής δαπάνης, όσον αφορά το ΑΕΠ, είναι 16,4 %». Είμαστε ακόμα ψηλά συγκριτικά με την υπόλοιπη Ευρώπη. Πότε θα συγκλίνουμε; Τα στοιχεία λένε ότι μεσομακροπρόθεσμα 12,7%, που θα είναι ο μέσος όρος της Ευρώπης, θα φτάσουμε εμείς το 2055. Αυτό σημαίνει ότι πρέπει να είμαστε φειδωλοί, προσεκτικοί και να σεβόμαστε πάρα πολύ το κομμάτι της διαχείρισης των συντάξεων, γιατί ήταν από τα κύρια κομμάτια της οικονομίας μας, τα οποία οδήγησαν σε δημοσιονομικό εκτροχιασμό τη χώρα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΙΩΑΝΝΗΣ ΒΡΟΥΤΣΗΣ:** Η προοπτική είναι ότι ο ΕΦΚΑ, τον οποίο δημιουργήσαμε -και κράτησα τη λέξη «ΕΦΚΑ» τότε, με σεβασμό στον προκάτοχό μου, βάζοντας δίπλα την ηλεκτρονική λέξη «e» και βάζοντας, επίσης, και τον «εθνικό» στη λέξη αντί του «ενιαίου», γιατί φτιάξαμε πλέον ένα φορέα, ενοποιήσαμε όλα τα ταμεία- θα είναι ο πιο σύγχρονος φορέας του δημοσίου σε λίγα χρόνια.

Εκσυγχρονίζεται συνεχώς, οι επιδόσεις του είναι αλματώδεις συνεχώς. Αυτά που κάνει το Υπουργείο Εργασίας με τον Κωστή στο τιμόνι είναι πολύ θετικά και πολύ καλά προς την κατεύθυνση αυτή. Έχουν ξεκινήσει -όπως με την πορεία της ηλεκτρονικοποίησης του «ΑΤΛΑ»- από τις συντάξεις, οι οποίες πράγματι, όπως άκουσα χθες τον κ. Λοβέρδο να λέει, δεν μειώθηκε ο αριθμός των κύριων συντάξεων όσον αφορά τις εκκρεμείς συντάξεις. Και να θέλει να πει ψέματα ο Υπουργός Εργασίας δεν μπορεί, γιατί το 2020, τον Δεκέμβριο, φτιάξαμε την ηλεκτρονική πλατφόρμα «ΑΤΛΑΣ» η οποία παρουσιάζεται κάθε μήνα και δεν μπορεί να παρέμβει ανθρώπινο χέρι και παρουσιάζει αδιάψευστα το υπόλοιπο των εκκρεμών συντάξεων και τον αριθμό των απονεμηθέντων συντάξεων. Άρα πλέον εδώ είναι τελείως αυθαίρετο να λέει κάποιος ότι δεν αντιστοιχεί στην πραγματικότητα.

Οι συντάξεις, λοιπόν, είχα πει και έχω πει ότι μόλις ολοκληρωθεί αυτή η δύσκολη διαδικασία όλες θα εκδίδονται με το πάτημα ενός κουμπιού. Ο «ΑΤΛΑΣ» δίνει τη δυνατότητα, καθώς μαζεύεται ο ιστορικός ασφαλιστικός βίος όλων, όπως σήμερα γίνεται με τις συντάξεις του ΟΓΑ και τις συντάξεις οι οποίες αφορούν τις συντάξεις χηρείας που πάνω από εκατό χιλιάδες βγαίνουν.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Βρούτση, σας παρακαλώ πολύ.

**ΙΩΑΝΝΗΣ ΒΡΟΥΤΣΗΣ:** Κλείνω, κύριε Πρόεδρε.

Όλα αυτά, κυρίες και κύριοι συνάδελφοι, αποδεικνύουν ένα πράγμα, ότι η Κυβέρνηση του Κυριάκου Μητσοτάκη, ο Υπουργός Οικονομικών, όλοι οι Υπουργοί, όλοι μαζί, δώσαμε μια μάχη μέσα σε δύσκολες συνθήκες, φέραμε αποτελέσματα οικονομικά, μετρημένα, συγκεκριμένα. Το πιο σημαντικό για μένα από όλα αυτά είναι το εξής και κλείνω Πρόεδρε: Δεν παρασυρθήκαμε, καθώς το 2023 είναι προεκλογική περίοδος. Κρατήσαμε τη δημοσιονομική ισορροπία και σταθερότητα με σεβασμό στον φορολογούμενο πολίτη, δίνουμε 0,7% πλεόνασμα το 2023, δεν ανοίγουμε τον προϋπολογισμό, καθώς δεν είμαστε κάτω πλέον από εποπτεία -θα μπορούσε να γίνει-, κερδίσαμε όλα αυτά και διαμορφώνεται πλέον προϋπολογισμός με πλεόνασμα το 2023, δείχνοντας ότι είμαστε υπεύθυνοι, σοβαροί, νοικοκύρηδες, αγαπάμε αυτό που κάνουμε, θέλουμε το καλό του τόπου, βλέπουμε με αισιοδοξία το μέλλον.

Γι’ αυτό, λοιπόν, όταν η Αντιπολίτευση μιλάει χωρίς στοιχεία, δείχνει την αδυναμία της και εμείς που έχουμε τα στοιχεία, πρέπει δυνατά να ψηφίσουμε τον προϋπολογισμό για το καλό της χώρας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Κυρία Γιαννακοπούλου, μη με φέρνετε σε δύσκολη θέση. Θα σας δώσω τον λόγο, γιατί σίγουρα θα έχετε ερωτήσεις, μετά τον Υπουργό. Έχετε μόνο μια παρέμβαση. Μην την κάψετε. Είμαι καλός άνθρωπος και σας προστατεύω.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δεν χρειάζεται να με προστατεύετε, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δεν χρειάζεται καμμία προστασία, κύριε Πρόεδρε. Παρακαλώ να ανακαλέσετε.

**ΠΡΟΕΔΡΕΥΩΝ (Απόστολος Αβδελάς):** Ανακαλώ.

Θέλετε να σας δώσω τώρα τον λόγο, να χάσετε μετά από τον Υπουργό την παρέμβαση;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όχι, ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και πέντε εκπαιδευτικοί συνοδοί τους από το 2ο Δημοτικό Σχολείο Γιαννιτσών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο Υπουργός Οικονομικών, ο κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο κρατικός προϋπολογισμός του 2023 είναι ένας ιστορικός προϋπολογισμός για την Ελλάδα. Είναι ένα ορόσημο στη σύγχρονη οικονομική ιστορία της πατρίδας μας και αυτό γιατί είναι ο πρώτος προϋπολογισμός ύστερα από μια μακρά περίοδο δώδεκα ετών με την Ελλάδα εκτός μνημονίων και με την επιστροφή της στην ευρωπαϊκή κανονικότητα μετά την άρση των κεφαλαιακών περιορισμών που επέβαλε η προηγούμενη κυβέρνηση, την πρόωρη εξόφληση του Διεθνούς Νομισματικού Ταμείου και το τέλος ενισχυμένης εποπτείας.

Εκτιμώ ότι όλες οι πτέρυγες της Εθνικής Αντιπροσωπείας χαιρετίζουμε με ικανοποίηση το γεγονός ότι μετά από μακροχρόνιες, επώδυνες θυσίες της κοινωνίας κλείσαμε ένα δύσκολο κεφάλαιο της ιστορίας της χώρας μας και τώρα, παρά το γεγονός ότι ζούμε σ’ ένα ρευστό και απαιτητικό διεθνές περιβάλλον, που γεννά διαδοχικές εξωγενείς κρίσεις, έχουμε χαράξει νέα πορεία και κινούμαστε σε έναν πιο ελπιδοφόρο δρόμο.

Γι’ αυτή την πορεία, μελλοντικά ο ιστορικός θα γράψει ότι πετυχαίνουμε την προώθηση μιας σύγχρονης, παραγωγικής, ανταγωνιστικής, εξωστρεφούς και βιώσιμα αναπτυσσόμενης οικονομίας, μιας οικονομίας με νοικοκυρεμένα και ευσταθή δημόσια οικονομικά, μιας ανθεκτικής και ισχυρής οικονομίας, μιας Ελλάδας ολόπλευρη ισχυρής και δίκαιης, μιας Ελλάδας που αποπνέει αυτοπεποίθηση, αξιοπιστία, εμπιστοσύνη. Αυτή η Ελλάδα χαίρει της εκτίμησης και του σεβασμού εταίρων και συμμάχων, αλλά προκαλεί και τον υπολογισμένο φόβο σε όσους θέλουν να τοποθετούνται ως αντίπαλοι απέναντί μας.

Κυρίες και κύριοι συνάδελφοι, αυτή η πολιτική λογική διατρέχει τον προϋπολογισμό του 2023, ένας προϋπολογισμός που προωθεί και καταγράφει την αποτελεσματική ανταπόκριση στις αυξημένες ανάγκες της εποχής για στήριξη της κοινωνίας με όρους, όμως, δημοσιονομικής υπευθυνότητας, την παραγωγική ανασυγκρότηση της πατρίδας μας, την αναπτυξιακή και συμπεριληπτική πορεία και δυναμική της οικονομίας, τη μεταρρυθμιστική στρατηγική της Κυβέρνησης, την ολόπλευρη ισχυροποίηση της Ελλάδος.

Είναι ένας προϋπολογισμός, που στηρίζει τις προσδοκίες της κοινωνίας και που δημιουργεί στέρεες βάσεις για ατομική προκοπή και συλλογική πρόοδο. Είναι ένας προϋπολογισμός δύσκολων ισορροπιών που αναδεικνύει την ευθύνη όλων μας απέναντι στο σήμερα και το αύριο της χώρας απέναντι στις θυσίες των πολιτών, αλλά και τις προοπτικές της νέας γενιάς. Είναι ένας προϋπολογισμός συνέπειας, συνέχειας και σταθερότητας σε μια περίοδο αυξημένων διεθνών προκλήσεων, ανοδικών κινδύνων, έντονης μεταβλητότητας, υψηλής αβεβαιότητας.

Κυρίες και κύριοι συνάδελφοι, διερχόμαστε μια παρατεταμένη περίοδο διεθνών αναταράξεων, με τη μεγαλύτερη διεθνή ενεργειακή και πληθωριστική κρίση των τελευταίων δεκαετιών, κρίση που διαβρώνει τα εισοδήματα των ευρωπαίων πολιτών και αφήνει ευκρινές αποτύπωμα στην αναπτυξιακή δυναμική όλων των χωρών και της Ελλάδας.

Είναι χαρακτηριστικό ότι σύμφωνα με εκτιμήσεις της Παγκόσμιας Τράπεζας και του Διεθνούς Νομισματικού Ταμείου το ένα τρίτο των χωρών της παγκόσμιας οικονομίας θα εμφανίσει τουλάχιστον δύο διαδοχικά τρίμηνα συρρίκνωσης -εφέτος και του χρόνου-, με την Ευρώπη να πλήττεται εντονότερα. Σε αυτή τη δυσμενή διεθνή συγκυρία η ελληνική οικονομία προβάλλει σθεναρές αντιστάσεις, επιδεικνύει μεγάλες αντοχές, διαθέτει ισχυρή δυναμική και διακρίνεται από θετικές προοπτικές.

Πρώτον, η ελληνική οικονομία αναπτύσσεται ισχυρά και σταθερά. Όλα αυτά θα τα καταθέσω στα Πρακτικά. Προβλέπεται ρυθμός οικονομικής μεγέθυνσης 5,6% για φέτος και 1,8% για τα 2023. Με βάση αυτές τις εκτιμήσεις το ΑΕΠ αναμένεται να υπερβεί τα 224 δισεκατομμύρια ευρώ το 2023, υψηλότερο κατά 45 δισεκατομμύρια ευρώ -το τονίζω- ή κατά 25% από το 2018. Αυτό είναι απόδειξη ισχυρής ανάπτυξης της οικονομίας. Σύμφωνα μάλιστα με τις προβλέψεις της Ευρωπαϊκής Επιτροπής η Ελλάδα αναμένεται να αναπτυχθεί με διπλάσιο ρυθμό έναντι του μέσου ευρωπαϊκού όρου το 2022 και με τριπλάσιο ρυθμό το 2023. Δηλαδή, κάθε χρόνο η οικονομία κινείται όλο και καλύτερα από τον μέσο ευρωπαϊκό όρο παρά τη σημαντική επιβράδυνση της ευρωπαϊκής οικονομίας. Αυτό είναι απόδειξη ανθεκτικότητας και δυναμικής οικονομίας.

Δεύτερον, οι επενδύσεις και οι εξαγωγές ενισχύονται σημαντικά. Η ανάπτυξη συνδυάζεται πλέον με ποιοτική βελτίωση των συνιστωσών του εθνικού πλούτου. Εφέτος, όπως και πέρυσι, εκτιμάται ότι θα πετύχουμε ιστορικό υψηλό στις άμεσες ξένες επενδύσεις και στις εξαγωγές αγαθών και υπηρεσιών. Στην ίδια κατεύθυνση η Ευρωπαϊκή Επιτροπή εκτιμά ότι η Ελλάδα θα είναι πρωταθλήτρια σε ρυθμό αύξησης επενδύσεων σε όλη την Ευρώπη και όχι μόνο στην Ευρωζώνη για την τριετία 2022-2024.

Παράλληλα, η Ελλάδα, ως ποσοστό του ΑΕΠ εξάγει περισσότερο από την Ιταλία, από την Ισπανία, από τη Γαλλία. Η δε εξαγωγική της βάση βελτιώνεται σημαντικά. Ποσοτικά και ποιοτικά. Η Ελλάδα, πλέον, εξάγει έξι κατηγορίες αγαθών, με ποσοστό πάνω από 1% του ΑΕΠ το 2021, όταν πριν την έναρξη της κρίσεως χρέους υπήρχε μόνο μία. Καταγράφεται, επίσης, εντυπωσιακή αύξηση σε εξαγωγές αγαθών υψηλής τεχνολογίας οι οποίες προσεγγίζουν πλέον ποσοστά βιομηχανοποιημένων χωρών όπως είναι η Γερμανία.

Τρίτον -μίλησε ο αρμόδιος Υπουργός- η ανεργία συρρικνώνεται. Έχει ήδη υποχωρήσει περισσότερες από πέντε ποσοστιαίες μονάδες σε σχέση με το 2019, προσεγγίζοντας, πλέον, σε ετήσια βάση, το επίπεδο του 2010.

Τέταρτον, επειδή αναφέρθηκε ο Κοινοβουλευτικός Εκπρόσωπος της Αξιωματικής Αντιπολίτευσης, οι οικονομικές ανισότητες μειώνονται. Σε πρόσφατο κείμενο εργασίας της Ευρωπαϊκής Επιτροπής -το είχα καταθέσει και στα Πρακτικά κατά τη συζήτηση στην επιτροπή- εκτιμάται ότι το ποσοστό φτώχειας στην Ελλάδα έχει μειωθεί κατά μισή έως δύο ποσοστιαίες μονάδες το 2021 σε σχέση με το 2020. Μάλιστα, στις ηλικίες δεκαοκτώ έως εξήντα τεσσάρων -που είναι κατά βάση η παραγωγική ομάδα των εργαζομένων- η Ελλάδα εκτιμάται ότι θα σημειώσει ακόμη μεγαλύτερη μείωση -από δύο έως τέσσερις ποσοστιαίες μονάδες- που είναι πιθανόν να είναι η μεγαλύτερη μείωση στην Ευρώπη.

Το ίδιο συμπέρασμα προκύπτει και από τα τελευταία διαθέσιμα στοιχεία για το ποσοστό του πληθυσμού σε υλική στέρηση. Με έτος αναφοράς το 2021, τα στοιχεία δείχνουν ότι το ποσοστό αυτό βρίσκεται σε καθοδική πορεία σε όλη τη διάρκεια της παρούσας διακυβέρνησης και είμαστε αισιόδοξοι ότι θα υπάρξει ακόμα μεγαλύτερη μέσω της περαιτέρω αύξησης απασχόλησης το 2022, της αύξησης των συντάξεων, της ενίσχυσης του κατώτατου μισθού και της σημαντικής ενίσχυσης των πιο ευάλωτων νοικοκυριών και επιχειρήσεων.

Πέμπτον, τα δημόσια οικονομικά σταθεροποιούνται και βελτιώνονται. Το χρέος της ελληνικής Κυβέρνησης ως ποσοστό του ΑΕΠ, εξαιτίας κυρίως της ανάπτυξης της οικονομίας τα δύο τελευταία χρόνια, υποχωρεί εντυπωσιακά, κατά πενήντα ποσοστιαίες μονάδες την τελευταία τριετία. Σύμφωνα με την Ευρωπαϊκή Επιτροπή η μείωση αυτή θα είναι μεγαλύτερη στους κόλπους της Ευρώπης από το 2019 και μια από τις μεγαλύτερες στην ιστορία της Ευρωπαϊκής Ένωσης.

Επίσης εκτιμούμε ότι το πρωτογενές έλλειμμα θα μειωθεί σημαντικά εφέτος με τα δημόσια οικονομικά να επιστρέφουν σε περιβάλλον πρωτογενών πλεονασμάτων από το 2023 και μετά. Σύμφωνα και πάλι με την Ευρωπαϊκή Επιτροπή πρόκειται για τη μεγαλύτερη δημοσιονομική βελτίωση στην Ευρώπη την περίοδο 2021-2023. Αυτό για να μην βιαστεί η Αντιπολίτευση να πει κάτι και παρά το γεγονός ότι σύμφωνα με την Ευρωπαϊκή Επιτροπή τα μέτρα στήριξης της κοινωνίας στην Ελλάδα είναι τα πιο γενναιόδωρα στην Ευρώπη. Πώς γίνεται αυτό; Αυτό γίνεται κυρίως λόγω της ανάπτυξης, αλλά και της αύξησης των φορολογικών εσόδων. Αύξηση των φορολογικών εσόδων που οφείλεται στην ανάπτυξη, αλλά και στη συρρίκνωση της φοροδιαφυγής, ως αποτέλεσμα της ενίσχυσης των ηλεκτρονικών συναλλαγών και της μείωσης των φορολογικών συντελεστών.

Ενδεικτικά, σύμφωνα με την Ευρωπαϊκή Επιτροπή, το κενό ΦΠΑ -δηλαδή η διαφορά μεταξύ των προσδοκώμενων εσόδων από ΦΠΑ και των πραγματικών- παρουσίασε την τέταρτη μεγαλύτερη μείωση στην Ελλάδα το 2020. Τάση που αναμένεται να συνεχιστεί και το 2021, με ταχύτερους ρυθμούς. Πρόκειται για μια σημαντική εξέλιξη, με άμεσο, με ουσιαστικό αντίκτυπο στα κρατικά έσοδα, στην εμπέδωση της φορολογικής συνείδησης, στην αύξηση της ανταγωνιστικότητας των επιχειρήσεων, στην ενίσχυση της φορολογικής δικαιοσύνης, της κοινωνικής συνοχής και κυρίως στη διασφάλιση των προϋποθέσεων για ακόμα χαμηλότερη φορολογική επιβάρυνση των πολιτών.

Έκτον. Το κύρος και η αξιοπιστία της χώρας ενισχύονται. Η Ελλάδα βγήκε το καλοκαίρι από την ενισχυμένη εποπτεία. Κύριε Τσακαλώτο, είναι μια ευκαιρία -εικάζω- να διορθώσετε μία ατυχή σας δήλωση: 17-06-2022. Επικοινωνιακό σόου της Κυβέρνησης με την απόφαση του Eurogroup «Η ενισχυμένη εποπτεία για όλες τις χώρες είχε ημερομηνία λήξης». Καμμία χώρα δεν μπήκε σε ενισχυμένη εποπτεία. Μόνο η Ελλάδα. Είναι δυνατόν να τα λέτε αυτά εσείς; Καμμία χώρα της Ευρώπης δεν μπήκε σε ενισχυμένη εποπτεία. Από τα μνημόνια πήγε στο καθεστώς που είμαστε σήμερα. Και λέτε ότι όλες οι χώρες πέρασαν από ενισχυμένη εποπτεία; Μόνο η Ελλάδα πέρασε. Γι’ αυτό και ήρθε το Eurogroup την προηγούμενη εβδομάδα και είπε για ιστορική στιγμή. Είναι δυνατόν αυτά να τα λέτε εσείς; «Όλες οι χώρες πέρασαν από ενισχυμένη εποπτεία»; Καμμία δεν πέρασε. Μόνο η Ελλάδα, το 2018, και εξήλθε πολύ πρόσφατα. Η δε απόφαση του Eurogroup πριν από μία εβδομάδα, στο πλαίσιο αξιολόγησης της πρώτης έκθεσης μεταπρογραμματικής εποπτείας επισφράγισε ότι η χώρα μας δεν αποτελεί πλέον εξαίρεση στην Ευρωζώνη. Ενώ, παράλληλα, η ελληνική οικονομία έχει αναβαθμιστεί έντεκα φορές την τελευταία τριετία, παρά τις διαδοχικές κρίσεις, φτάνοντας μία θέση κάτω από την επενδυτική βαθμίδα.

Κυρίες και κύριοι συνάδελφοι, όλα αυτά τα επιτεύγματα, πολύ σημαντικά και καθόλου αυτονόητα, έχουν αντίκτυπο στη ζωή και το βιοτικό επίπεδο των πολιτών, αλλά και στην ικανότητα της χώρας να ανταποκρίνεται αποτελεσματικά στις μεγάλες απαιτήσεις της περιόδου. Είναι επιτεύγματα συλλογικά, της κοινωνίας και της πολιτείας, για τα οποία εργαστήκαμε μεθοδικά και υπεύθυνα, κάτω από ιδιαίτερα πρωτόγνωρες συνθήκες. Τα καταφέραμε. Τα καταφέραμε όλοι μαζί. Τα καταφέραμε πολύ καλύτερα από πολλούς άλλους. Και αυτό αναγνωρίζεται από το σύνολο της παγκόσμιας πολιτικής, οικονομικής και επενδυτικής κοινότητας.

Θέτω έναν απλό προβληματισμό. Αν δεν ισχύουν αυτά που λέει η κυβερνητική πλειοψηφία -Κυβέρνηση και Βουλευτές- και ισχύουν αυτά που λέει Αντιπολίτευση ότι είναι όλα τόσο άσχημα. Αυτό δεν θα είχε ένα αντίκτυπο, για παράδειγμα, στο κόστος δανεισμού της χώρας; Σας θυμίζω ότι πριν μια δεκαετία οι ενδογενείς αναταράξεις οδήγησαν τη χώρα εκτός αγορών και τα λεφτά υπάρχουν.

Συνεπώς, εδώ σήμερα, στην εικόνα που έχω, είναι ότι το spread-για να θυμηθούμε όρους της προηγούμενης δεκαετίας- μεταξύ ελληνικού ομολόγου και γερμανικού ομολόγου δεκαετίας είναι σήμερα στις διακόσιες τρεις μονάδες βάσης. Επί ΣΥΡΙΖΑ, το 2018 ήταν στις τετρακόσιες είκοσι τρεις. Σήμερα που μιλάμε, μέχρι τη δεκαετία η Ελλάδα δανείζεται πιο φτηνά και από την Ιταλία. Άρα αποδεικνύεται η ορθότητα της ασκούμενης οικονομικής πολιτικής, αλλά και των επιχειρημάτων που ακούσατε από την κυβερνητική πλειοψηφία. Όμως δεν παραγνωρίζουμε ότι η κατάσταση παραμένει δύσκολη και ρευστή.

Όπως απέδειξα, το δημόσιο χρέος είναι βιώσιμο και μειώνεται. Παραμένει όμως υψηλό. Όπως ανέφερα, η χώρα βγήκε από το καθεστώς ενισχυμένης εποπτείας, αλλά δεν διαθέτει ακόμη επενδυτική βαθμίδα. Τα κόκκινα δάνεια στα χαρτοφυλάκια των τραπεζών μειώθηκαν σημαντικά, αλλά το ιδιωτικό χρέος παραμένει μεγάλο πρόβλημα για νοικοκυριά και επιχειρήσεις. Ο πληθωρισμός μειώνεται και διαμορφώνεται κάτω από τον ευρωπαϊκό μέσο όρο, αλλά παραμένει υψηλός και επίμονος. Υπάρχει πανευρωπαϊκά δημοσιονομική ευελιξία. Απαιτείται όμως δημοσιονομική υπευθυνότητα και σταθερότητα. Υπήρξε ενίσχυση της ρευστότητας από το ευρωσύστημα, αλλά η νομισματική πολιτική -όπως είδαμε και ακούσαμε και χθες- γίνεται όλο και πιο συσταλτική και συνεχίζουμε να πλέουμε σε τρικυμιώδη διεθνή γεωπολιτικά κύματα.

Συνεπώς, ως Κυβέρνηση, έχουμε πλήρη επίγνωση αυτής της πραγματικότητας. Αντιλαμβανόμαστε τις δυσκολίες, συναισθανόμαστε τις αγωνίες και τους προβληματισμούς των συμπατριωτών μας. Κατανοούμε απόλυτα ότι το κύμα ακρίβειας σαρώνει τον κόσμο, ροκανίζει το διαθέσιμο εισόδημα των νοικοκυριών και αυξάνει το κόστος των επιχειρήσεων, ασκώντας τρομερές πιέσεις σε εθνικούς και οικογενειακούς προϋπολογισμούς.

Ενεργούμε έγκαιρα και αποφασιστικά, περιορίζοντας όσο είναι εφικτό, τις δυσμενείς οικονομικές συνέπειες των κρίσεων.

Αξιοποιούμε τον δημοσιονομικό χώρο που δημιουργείται από τις καλές επιδόσεις της οικονομίας και την αύξηση του εθνικού πλούτου κατανέμοντάς τον δίκαια στην κοινωνία. Καλούμαστε όμως ταυτόχρονα να διαφυλάξουμε όλα όσα πολίτες και πολιτεία πετύχαμε. Γι’ αυτό και ο προϋπολογισμός του 2023 έχει ως βασικές προτεραιότητες αφ’ ενός τη συνέχιση και ενίσχυση των μέτρων στήριξης της κοινωνίας και αφ’ ετέρου την επίτευξη δημοσιονομικής ισορροπίας, τη διατήρηση της αναπτυξιακής πορείας της χώρας μας και την ολόπλευρη ενίσχυση της πατρίδας μας.

Πρώτη προτεραιότητα η διασφάλιση της υφιστάμενης δημοσιονομικής υπευθυνότητας. Πεποίθησή μας είναι ότι η συνετή δημοσιονομική διαχείριση με τη βέλτιστη αξιοποίηση των διαθέσιμων πόρων αποτελούν βασικά όπλα απέναντι στην αβεβαιότητα της περιόδου και τη μεταβλητότητα των αγορών καθώς και διαβατήριο για την επίτευξη επενδυτικής βαθμίδας.

Δεύτερη προτεραιότητα, η υλοποίηση παρεμβάσεων για την αντιμετώπιση των οικονομικών επιπτώσεων των πολυεπίπεδων κρίσεων. Γενναίες παρεμβάσεις, όπως είναι οι επιδοτήσεις νοικοκυριών και επιχειρήσεων στην κατανάλωση ηλεκτρικής ενέργειας, φυσικού αερίου, πετρελαίου θέρμανσης, κίνησης. Η στήριξη γεωργών και κτηνοτρόφων με στοχευμένες επιδοτήσεις, με τη μείωση του ΦΠΑ στα λιπάσματα και τις ζωοτροφές, με την επιστροφή του ειδικού φόρου κατανάλωσης στο πετρέλαιο. Η εφάπαξ οικονομική ενίσχυση ευάλωτων συμπατριωτών μας. Τις επόμενες ημέρες προχωράμε στην πρόσθετη οικονομική ενίσχυση 2,3 εκατομμυρίων συμπατριωτών μας χαμηλοσυνταξιούχων, ανασφάλιστων υπερηλίκων, δικαιούχων επιδόματος ΑΜΕΑ, μακροχρόνια άνεργων, δικαιούχων ελάχιστου εγγυημένου εισοδήματος, δικαιούχων επιδόματος παιδιών ΟΠΕΚΑ. Η συνολική ενίσχυση, για να μην ξεχνάμε και την ενίσχυση του Απριλίου, υπερβαίνει τα 820 εκατομμύρια ευρώ το 2022 σε αυτές τις κατηγορίες συμπατριωτών μας.

Τρίτη προτεραιότητα, η συνέχιση και ενίσχυση των φοροελαφρύνσεων για νοικοκυριά και επιχειρήσεις κυρίως για τη μεσαία τάξη, όπως πράττουμε επί τετραετίας. Έτσι κοντά στις σημαντικές μειώσεις φόρων και ασφαλιστικών εισφορών της προηγούμενης τριετίας έρχονται να προστεθούν η μονιμοποίηση της κατάργησης ειδικής εισφοράς αλληλεγγύης για όλους τους πολίτες, η μονιμοποίηση της μείωσης των ασφαλιστικών εισφορών, η κατάργηση ειδικής εισφοράς υπέρ του Ταμείου Πρόνοιας Δημοσίων Υπαλλήλων, η κατάργηση υπό προϋποθέσεις του τέλους επιτηδεύματος, η επέκταση των μειωμένων συντελεστών ΦΠΑ σε συγκεκριμένα αγαθά και υπηρεσίες.

Δεν υπάρχει άλλη χώρα στην Ευρώπη που το 2023 να προχωρά σε μόνιμες μειώσεις φόρου. Απόρροια της ασκούμενης φορολογικής πολιτικής είναι η μείωση κατά τέσσερις ποσοστιαίες μονάδες της φορολογικής επιβάρυνσης των μισθωτών το 2021 σε σχέση με το 2019. Καταθέτω αυτόν τον πίνακα στα Πρακτικά και έναν ακόμα που ακολουθεί. Είναι η δεύτερη μεγαλύτερη μείωση φορολογικής επιβάρυνσης ανάμεσα σε όλες τις χώρες του ΟΟΣΑ. Η δεύτερη μεγαλύτερη για τους μισθωτούς.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέταρτη προτεραιότητα, η στήριξη του διαθέσιμου εισοδήματος των πολιτών. Έτσι, πέραν της μείωσης φόρων και ασφαλιστικών εισφορών που ανέφερα στην προηγούμενη ενότητα, προχωράμε σε νέα αύξηση του κατώτατου μισθού, σε σημαντική και μόνιμη αύξηση συντάξεων, στην αναμόρφωση του ειδικού μισθολογίου των γιατρών του ΕΣΥ, στην άμεση διευθέτηση πάγιων μισθολογικών αιτημάτων των Ενόπλων Δυνάμεων, στην ενίσχυση του ένστολου προσωπικού του Υπουργείου Προστασίας του Πολίτη και του Λιμενικού Σώματος. Για να μην ξεχνιόμαστε σε ό,τι αφορά τον κατώτατο μισθό έχουμε τον ένατο υψηλότερο κατώτατο μισθό στην Ευρώπη. Και αυτά είναι τα τελευταία στοιχεία από την Ευρωπαϊκή Επιτροπή. Και προφανώς αυτός θα αυξηθεί και πάλι το 2023.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πέμπτη προτεραιότητα, η ενίσχυση της κοινωνικής στέγης και της κατοικίας. με μέτρα όπως είναι η χορήγηση άτοκων ή χαμηλότοκων στεγαστικών δανείων σε νέους ή νέα ζευγάρια, κοινωνική αντιπαροχή, η πολεοδομική χρήση, η κοινωνική κατοικία. Μίλησε ο κ. Χατζηδάκης γι’ αυτό. Προσθέτω τις παρατάσεις που ψηφίσαμε την προηγούμενη βδομάδα για μέχρι το τέλος του 2024 για τη δυνατότητα υπαγωγής στο καθεστώς αναστολής ΦΠΑ στα ακίνητα, για τη μη επιβάρυνση του ΦΠΑ της παράδοσης των ιδιοκτησιών, για την έκπτωση φόρου εισοδήματος φυσικών προσώπων για δαπάνες ενεργειακής, λειτουργικής και αισθητικής αναβάθμισης των κτηρίων τους, για την αναστολή του φόρου υπεραξίας 15% στις μεταβιβάσεις ακινήτων. Στόχοι της στεγαστικής πολιτικής είναι η μείωση του υψηλού κόστους στέγασης, η ενίσχυση σε νέους και νέα ζευγάρια για στεγαστική αποκατάσταση, η αναβάθμιση παλαιών κτηρίων, η στήριξη της οικοδομής και της ιδιοκτησίας και έμμεσα η αντιμετώπιση του δημογραφικού προβλήματος.

Έκτη προτεραιότητα, η υλοποίηση διαρθρωτικών αλλαγών, όπως είναι τα φορολογικά κίνητρα για την περαιτέρω αύξηση των ηλεκτρονικών συναλλαγών, η χορήγηση προσαυξημένης αύξησης για δαπάνες, που αφορούν σε πράσινη οικονομία, ενέργεια και ψηφιοποίηση, τα κίνητρα για τη μεγέθυνση επιχειρήσεων, η ενίσχυση της κεφαλαιαγοράς, η ενσωμάτωση της περιβαλλοντικής διάστασης στον προϋπολογισμό.

Έβδομη προτεραιότητα, η βέλτιστη εκτέλεση του Προγράμματος Δημοσίων Επενδύσεων. Οι δαπάνες του προγράμματος θα ανέλθουν σε επίπεδα ρεκόρ, στα 12 δισεκατομμύρια ευρώ το 2023, διπλάσιες από το πρόσφατο παρελθόν. Αν κανείς προσθέσει και τα δάνεια του Ταμείου Ανάκαμψης και Ανθεκτικότητας υπερβαίνουμε τα 15,4 δισεκατομμύρια ευρώ.

Όγδοη προτεραιότητα, η αντιμετώπιση του υψηλού συσσωρευμένου ιδιωτικού χρέους και ο περιορισμός του κινδύνου εξαιτίας των εξωγενών κρίσεων δημιουργίας νέου. Πρέπει όλοι να είμαστε ειλικρινείς σε αυτή την Αίθουσα. Η Κυβέρνηση με τις πολιτικές της ενίσχυσε την ευστάθεια των χρηματοπιστωτικών ιδρυμάτων, τραπεζών και διαχειριστών δανείων εξυγιαίνοντας τα χαρτοφυλάκιά τους και βελτιώνοντας τα στοιχεία των ισολογισμών τους. Έτσι, τα μη εξυπηρετούμενα δάνεια των τραπεζικών ιδρυμάτων, εξαιτίας κυρίως του προγράμματος «ΗΡΑΚΛΗΣ», διαμορφώνονται πλέον σε μονοψήφιο ποσοστό ως ποσοστό του συνόλου των δανείων -κάποιοι είχαν υποσχεθεί ότι αυτό θα είχε τελειώσει από το 2015- ενώ οι καταθέσεις νοικοκυριών και επιχειρήσεων εξαιτίας της εμπιστοσύνης στην ασκούμενη οικονομική πολιτική έχουν αυξηθεί σημαντικά κατά 35% την τελευταία τριετία. Όμως, οι εξωγενείς κρίσεις συνεχίζονται. Μέχρι ένα σημείο μπορεί το κόστος να το αναλαμβάνει ο κρατικός προϋπολογισμός και ο Έλληνας φορολογούμενος. Η λογική «τα κέρδη δικά μου, το κόστος δικό σου» δεν βρίσκει ανταπόκριση στη σημερινή Κυβέρνηση. Αντιθέτως το κόστος πρέπει να μοιράζεται και με το τραπεζικό σύστημα σεβόμενοι πάντα το ευρωπαϊκό ρυθμιστικό πλαίσιο και την ανάγκη διατήρησης της κουλτούρας πληρωμών.

Χθες για πρώτη φορά τα τελευταία χρόνια οι συστημικές τράπεζες εξέδωσαν δελτίο Τύπου. Σε αυτό, πρώτον, οι τράπεζες αποτυπώνουν τη συμφωνημένη με την ευρωπαϊκή εποπτική αρχή πρόταση για την επιδότηση δόσεων δανείων ευάλωτων ενήμερων δανειοληπτών με στεγαστικό δάνειο ή με δάνειο μικρών επιχειρήσεων ανεξαρτήτως της τράπεζας προέλευσης του δανείου, συστημικής ή μη, είτε αυτό παραμένει σε τραπεζικό ισολογισμό είτε έχει μεταβιβαστεί σε τρίτους. Αυτή η πρόταση η οποία για πρώτη φορά είναι με μηδενικό δημοσιονομικό κόστος θα υλοποιηθεί άμεσα. Σύμφωνα με την Τράπεζα της Ελλάδος «οποιαδήποτε αλλαγή των χαρακτηριστικών αυτού του σχήματος, είτε αναφορικά με τη μεγέθυνση της περιμέτρου, είτε με το ποσοστό επιδότησης της δόσης, θέτει σε κίνδυνο την υφιστάμενη εποπτική αξιολόγηση με ό,τι αυτό συνεπάγεται για την ποιότητα ενεργητικού των ελληνικών τραπεζών, τους δείκτες δανείων σε καθυστέρηση και την κεφαλαιακή τους επάρκεια». Αυτό πρέπει να αποφευχθεί.

Δεύτερον, οι τράπεζες θα προχωρήσουν σε βελτιωτικές προτάσεις τις αμέσως προσεχείς εβδομάδες ώστε να αυξηθεί το ποσοστό εγκρισιμότητας στον εξωδικαστικό μηχανισμό συμπεριλαμβανομένων για πρώτη φορά και των ενήμερων δανειοληπτών, που έχουν υποστεί μείωση των εισοδημάτων τους. Υπενθυμίζεται ότι έχουν ήδη μειωθεί τα επιτόκια στις ρυθμίσεις του εξωδικαστικού μηχανισμού και υφίστανται καθολική έγκριση των ρυθμίσεων σε δανειολήπτες ελβετικού φράγκου.

Μέχρι στιγμής, έχουν υλοποιηθεί δύο χιλιάδες τριακόσιες εξήντα επτά ρυθμίσεις οφειλών συνολικού ύψους 437 εκατομμυρίων ευρώ. Τις τελευταίες δύο εβδομάδες μόνο, έχουν πραγματοποιηθεί, περίπου, τριακόσιες πενήντα ρυθμίσεις οφειλών. Με αυτά τα στοιχεία, πλέον, ο υφιστάμενος εξωδικαστικός μηχανισμός καθίσταται το πιο αποτελεσματικό εργαλείο ρύθμισης οφειλών της τελευταίας δεκαετίας. Πλέον είναι κατοχυρωμένο και με τα στοιχεία.

Δεν είμαστε, όμως, ακόμα ικανοποιημένοι. Απαιτείται περισσότερη δουλειά, κυρίως από τους διαχειριστές δανείων.

Τρίτον: Οι τράπεζες αποδέχονται ότι υφίστανται το τελευταίο διάστημα σημαντική απόκλιση στα επιτόκια χορηγήσεων και καταθέσεων και δεσμεύονται να αναθεωρήσουν την πολιτική επιτοκίων. Σήμερα, μία από τις τέσσερις συστημικές τράπεζες προχώρησε, ήδη, σε αύξηση των σχετικών επιτοκίων.

Τέταρτον: Οι τράπεζες σχεδιάζουν και επανεξετάζουν μειώσεις προμηθειών για διάφορες απλές τραπεζικές συναλλαγές.

Η ελληνική Κυβέρνηση έχει καταθέσει δώδεκα συγκεκριμένες προμήθειες, οι οποίες χρήζουν αναπροσαρμογή στο τραπεζικό σύστημα. Σήμερα, μετά το χθεσινό δελτίο Τύπου και μία συστημική τράπεζα και μια μη συστημική τράπεζα μειώνουν κατά 50% τις προμήθειες σε διάφορες τραπεζικές συναλλαγές.

Συμπερασματικά, αυτές οι προτάσεις των τραπεζών αποτελούν ένα καλό πρώτο βήμα. Σήμερα έχουμε τα πρώτα θετικά αποτελέσματα. Εκτιμούμε ότι θα ακολουθήσουν και άλλα, άμεσα. Πιστεύουμε ότι τα χρηματοπιστωτικά ιδρύματα θα κινηθούν πιο γρήγορα και πιο αποφασιστικά. Άλλωστε, είναι και προς το συμφέρον της σταθερότητας του συστήματος και της ενίσχυσης του ανταγωνισμού.

Ένατη προτεραιότητα: Η ενίσχυση της εθνικής άμυνας με δαπάνες για αγορές οπλικών συστημάτων ύψους 5,8 δισεκατομμυρίων ευρώ τη διετία 2022-2023 έναντι ετήσιας δαπάνης 500 εκατομμυρίων ευρώ κατά το πρόσφατο παρελθόν. Η χώρα θωρακίζεται και ισχυροποιείται.

Τέλος, δέκατη προτεραιότητα: Η ενεργός συμμετοχή της χώρας, όπως γίνεται τα τελευταία τριάμισι χρόνια, στη διαμόρφωση της νέας ευρωπαϊκής οικονομικής αρχιτεκτονικής. Μια αρχιτεκτονική που πρέπει να διασφαλίζει μακροπρόθεσμη ευστάθεια και βιωσιμότητα των δημόσιων οικονομικών, προσφέροντας την απαραίτητη ευελιξία για τη διαχείριση του οικονομικού κύκλου, εξασφαλίζοντας επιτυχή αντιμετώπιση μελλοντικών κρίσεων, ενθαρρύνοντας δημόσιες επενδύσεις που αυξάνουν τη βιώσιμη ανάπτυξη, ενισχύοντας την εθνική ιδιοκτησία των προνοιών της και μεγιστοποιώντας τις συνέργειες μεταξύ των συστατικών του συνολικού μείγματος πολιτικής.

Κύριοι συνάδελφοι σάς παρουσίασα όσο πιο συνοπτικά μπορούσα, έξι συλλογικές και αδιαμφισβήτητες επιτυχίες και δέκα πολιτικές προτεραιότητες για το επόμενο χρονικό διάστημα και την επόμενη δεκαετία. Πολιτικές που διακρίνονται από σύνεση και ρεαλισμό, από δημοσιονομική υπευθυνότητα και κοινωνική δικαιοσύνη. Πολιτικές που επιδιώκουν να κάνουν τις συνθήκες ζωής όλων των πολιτών διαρκώς καλύτερες.

Δυστυχώς, για ακόμα μια φορά αυτές τις ημέρες, αλλά και σήμερα, ακούσαμε από την αντιπολίτευση μηδενιστική κριτική, ακατάληπτη επιχειρηματολογία, οικονομικούς τυχοδιωκτισμούς. Πρωταθλητής σε αυτά τα πεδία παραμένει η Αξιωματική Αντιπολίτευση, ο ΣΥΡΙΖΑ. Ο ΣΥΡΙΖΑ που επαναλαμβάνει τα μοιραία για τη χώρα λάθη του παρελθόντος, παραλυτικά προσκολλημένος σε αυταπάτες, σε ψευδαισθήσεις, σε ιδεοληπτικές εμμονές, στην πολιτική ανευθυνότητα. Ο ΣΥΡΙΖΑ που ως κυβέρνηση βάλτωσε την οικονομία, όταν όλη η Ευρώπη ευημερούσε, επέβαλε κεφαλαιακούς περιορισμούς, αύξησε φόρους, οδήγησε σε τεράστιες απώλειες κεφαλαίων το τραπεζικό σύστημα, ζημιώνοντας δημόσιο και φορολογούμενους.

Ο ΣΥΡΙΖΑ που ως αντιπολίτευση άλλα υποσχόταν και τελικά ως κυβέρνηση άλλα έπραξε. Υποσχέθηκε υψηλή ανάπτυξη και τελικά πέτυχε στασιμότητα στην τετραετία. Υποσχέθηκε κατώτατο μισθό στα 751 ευρώ και τελικά δημιούργησε τη γενιά των 300 ευρώ. Υποσχέθηκε μείωση φορολογικών βαρών και τελικά επιδόθηκε από ιδεολογική εμμονή σε δεκάδες αυξήσεις φόρων, κυρίως για τη μεσαία τάξη. Υποσχέθηκε άσκηση κοινωνικής πολιτικής και τελικά έκοψε το ΕΚΑΣ και επέβαλε -ή και αύξησε- τις εισφορές υγείας. Υποσχέθηκε αύξηση του αφορολόγητου ορίου και τελικά, παρά τις θεατρινίστικες απειλές περί παραίτησης, προχώρησε σε μείωσή του. Υποσχέθηκε μείωση του ειδικού φόρου κατανάλωσης στα καύσιμα και τελικά τον αύξησε. Υποσχέθηκε επίλυση του υψηλού όγκου των κόκκινων δανείων μέχρι το τέλος του 2015 και τα παρέδωσε στο ποσοστό του 2014. Υποσχέθηκε ότι δεν θα υπάρξει κανένας πλειστηριασμός και τελικά νομοθέτησε τους ηλεκτρονικούς πλειστηριασμούς το 2017 γιατί, όπως υποστήριζε, είναι καλοί για αναπτυξιακούς και κοινωνικούς λόγους. Υποσχέθηκε ότι θα προστατευτεί η πρώτη κατοικία και τελικά νομοθέτησε την οριζόντια κατάργηση προστασίας το 2019. Και εκτιμώ ότι δεν είναι και πολύ πλούσια νοικοκυριά αυτά που είχαν ηλεκτρονικούς πλειστηριασμούς το 2018 στον Πειραιά με τιμή πρώτης προσφοράς 250 ευρώ, στη Σαλαμίνα με 660 ευρώ, στην Πετρούπολη με αξία 10.600 ευρώ. Πάλι στην Πετρούπολη κάποια άλλα. Στα Σπάτα με 15.000 ευρώ και στην Αγία Παρασκευή με 15.000 ευρώ. Αυτοί δεν ήταν ηλεκτρονικοί πλειστηριασμοί το 2018.

Για να έχουμε μια εικόνα της πραγματικότητας.

Δυστυχώς, όμως, σήμερα είμαστε στο ίδιο έργο θεατές…

**ΘΕΟΔΩΡΟΣ ΔΡΙΤΣΑΣ:** Είναι τραπεζών αυτά ή ιδιωτικά; Μην μας λέει ψέματα, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Δεν θα το κρίνουμε εμείς. Θα το κρίνει ο κόσμος, κύριε Δρίτσα.

Δεν χρειάζεται να επεμβαίνετε!

**ΘΕΟΔΩΡΟΣ ΔΡΙΤΣΑΣ:** Πώς θα κρίνει ο κόσμος;

**ΠΡΟΕΔΡΕΥΩΝ (Απόστολος Αβδελάς):** Μην τον διακόπτετε!

Καλά τα πήγαμε μέχρι τώρα. Σας παρακαλώ!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όλα αυτά είναι δημόσια διαθέσιμα, όλα τα στοιχεία είναι δημόσια διαθέσιμα, όπως και οι νόμοι είναι εδώ, αν θέλετε. Αν θέλετε, μπορώ να σας τους διαβάσω έναν –-έναν, όπως και κάποιες δεσμεύσεις του 2015. Να σας θυμίσω; 5 Οκτωβρίου του 2015 κ. Τσίπρας: «Με τις προηγούμενες ανακεφαλαιοποιήσεις δεν αντιμετωπίστηκε το πρόβλημα των κόκκινων δανείων, μέχρι το τέλος του 2015 θα έχουν αντιμετωπιστεί» και τα παραδώσατε όπως τα παραλάβατε. Έχω αρκετό πακετάκι, μπορεί να χρειαστεί και αύριο συζήτηση.

Συνεπώς, σήμερα είμαστε στο ίδιο έργο θεατές. Ο ΣΥΡΙΖΑ υπόσχεται τα πάντα στους πάντες, ανεύθυνα, ατεκμηρίωτα, ακοστολόγητα, επικίνδυνα, τυχοδιωκτικά. Χρησιμοποιεί τις σειρήνες του λαϊκισμού και της πλειοδοσίας παροχών, νομίζοντας ότι θα καταφέρει να πείσει τους πολίτες να τον ακολουθήσουν και να μπουν έτσι σε νέες περιπέτειες. Όμως οι πολίτες διαθέτουν γνώση, κρίση και μνήμη. Έχουν δυσάρεστες εμπειρίες από την διακυβέρνηση ΣΥΡΙΖΑ και γι’ αυτό οι προσκλήσεις της Αξιωματικής Αντιπολίτευσης πέφτουν στο κενό.

Οι πολίτες επιλέγουν την Κυβέρνηση της Νέας Δημοκρατίας, την Κυβέρνηση που κινείται με σημαία ευθύνης και όχι με σημαία ευκαιρίας, την Κυβέρνηση που διαθέτει ρεαλιστικό σχέδιο και υλοποιήσιμο όραμα για την πατρίδα μας. Την Κυβέρνηση του διασφαλίζει την αναπτυξιακή πορεία της χώρας και την απρόσκοπτη στήριξη της κοινωνίας, χωρίς να θέτει σε κίνδυνο τη δημοσιονομική σταθερότητα. Την Κυβέρνηση που προσελκύει επενδύσεις, μειώνει φόρους και ασφαλιστικές εισφορές, δημιουργεί θέσεις απασχόλησης, στηρίζει το διαθέσιμο εισόδημα των νοικοκυριών. Την Κυβέρνηση που επιτυγχάνει μετρήσιμα αποτελέσματα. Την Κυβέρνηση που λειτουργεί με όρους οικονομικής αποτελεσματικότητας και κοινωνικής δικαιοσύνης. Την Κυβέρνηση που αναβαθμίζει το κύρος, τη θέση και την εικόνα της χώρας στην παγκόσμια σκηνή. Την Κυβέρνηση που θωρακίζει την άμυνα της χώρας μας, χτίζει ισχυρές διεθνείς συμμαχίες, αναβαθμίζει το γεωπολιτικό αποτύπωμα της πατρίδας μας. Την Κυβέρνηση που οδηγεί με ασφάλεια το καράβι της οικονομίας σε δύσκολους καιρούς, επιβεβαιώνοντας ότι αποτελεί πυλώνα σταθερότητας και εγγυητή προόδου για τη χώρα μας. Την Κυβέρνηση της σοβαρότητας, της αποτελεσματικότητας και της αξιοπιστίας. Την Κυβέρνηση της συνέπειας και της σταθερότητας.

Οι πολίτες επιλέγουν την Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη και για την επόμενη τετραετία.

Καλώ σε συμπαράταξη τους πολίτες, τις κοινωνικές και πολιτικές δυνάμεις, για μια πιο παραγωγική, πιο δίκαιη οικονομία, για μια πιο ευημερούσα, πιο δυνατή, πιο ισχυρή Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Κύριε Υπουργέ, ανεβήκατε στο Βήμα και μας τα είπατε όλα πάρα πολύ καλά. Νομίζω ότι βρισκόμουν σε μια εικονική πραγματικότητα.

Θα κάνω μία ερώτηση, την οποία την έκανα και στον Υπουργό Ανάπτυξης. Πώς είναι δυνατόν, παρ’ όλα αυτά τα οποία μας λέτε, το δημόσιο χρέος να έχει αυξηθεί και να έχει φτάσει τα 406 δισεκατομμύρια ευρώ;

Ξέρω, κύριε Σκυλακάκη, λέτε «πάλι τα ίδια;», αλλά θέλω μια απάντηση, για να την καταλάβει και ο κόσμος. Μία απλή απάντηση, διότι πάει ο κόσμος στο σουπερμάρκετ και δεν μπορεί να ψωνίσει. Πώς γίνεται, δηλαδή, να είναι όλα καλά; Το ιδιωτικό χρέος είναι στα 412 δισεκατομμύρια.

Το πρώτο εξάμηνο του 2022 το ληξιπρόθεσμο χρέος, κύριε Υπουργέ, αυξήθηκε κατά 4,84 δισεκατομμύρια ευρώ. Απ’ αυτό, το 57,4% είναι μικροφειλέτες του δημοσίου. Οι υπόλοιποι -20% με 25%- είναι μεγαλοφειλέτες, που δεν μπορείτε να τους βρείτε, φαίνεται, οι οποίοι χρωστούν πάνω από 1,1 δισεκατομμύριο.

Στον τελευταίο χρόνο, οι μικροφειλέτες, επειδή έχουν έναν καλό μισθό και επειδή μπορούν να πληρώνουν τα πάντα, τους φόρους τους κ.λπ., αυξήθηκαν κατά εξακόσιες ενενήντα δύο χιλιάδες τετρακόσια δεκατρία πρόσωπα. Φτάσαμε αισίως στα δύο εκατομμύρια τετρακόσιες είκοσι επτά χιλιάδες επτακόσιους ενενήντα πέντε μικροφειλέτες. Και μεγαλοφειλέτες, βέβαια!

Αυτό το οποίο κάνει εντύπωση είναι το εξής: Το 2019 το έλλειμμα ήταν 2,36 δισεκατομμύρια και στα δύο χρόνια 2020-2021 ανέβηκε η ζημιά στα 47,7 δισεκατομμύρια. Αυτά μπορείτε να μας πείτε πώς θα αποπληρωθούν και συγχρόνως ο Έλληνας πολίτης, ο οποίος έχει έναν πολύ χαμηλό μισθό, κατά μέσο όρο γύρω στα 800-900 ευρώ, πώς θα μπορέσει να ανταπεξέλθει στην ακρίβεια, στην ενεργειακή κρίση και στην πληθωριστική κρίση;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μυλωνάκη.

Τον λόγο έχει η Κοινοβουλευτική Εκπρόσωπος του ΠΑΣΟΚ - Κινήματος Αλλαγής, η κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ακούγοντας τον κύριο Υπουργό, είναι όντως σαν να ζούμε σε μια άλλη χώρα! Τα είπα αναλυτικά και στην ομιλία μου. Δεν μπορώ να μην δώσω, όμως, απάντηση στον Κοινοβουλευτικό Εκπρόσωπο της Νέας Δημοκρατίας, ο οποίος νομίζω ότι προσπάθησε πραγματικά με πάρα πολύ ατυχή τρόπο να «απαντήσει» -σε εισαγωγικά η λέξη- στην Αντιπολίτευση και ειδικά στο ΠΑΣΟΚ, λέγοντας ότι δήθεν δεν παρουσιάζουμε στοιχεία.

Στοιχεία παρουσιάζουμε διαρκώς και νομίζω ότι ο κ. Βρούτσης, προφανώς, «ξύνεται στην γκλίτσα του τσοπάνη» με τον τρόπο με τον οποίο τοποθετήθηκε. Αν θέλει, λοιπόν, να του δώσουμε κάποια στοιχεία, αλλά να μας απαντήσει επί της ουσίας και όχι ρίχνοντας τη μπάλα στην εξέδρα, που είναι αγαπημένη τακτική της Κυβέρνησης και των Υπουργών σε ό,τι ερωτώνται από την Αντιπολίτευση.

Θα ήθελα, λοιπόν, να μας πει, τί λέει η Νέα Δημοκρατία, το κόμμα του, η Κυβέρνηση, για το γεγονός ότι με βάση το Ινστιτούτο Εργασίας της ΓΣΕΕ το 2022 οι απώλειες αγοραστικής δύναμης φτάνουν στο 40% για τα νοικοκυριά που έχουν μηνιαίο εισόδημα μέχρι 750 ευρώ; Τί λέει για το ότι η ακρίβεια αυξάνεται, σύμφωνα με την ΕΛΣΤΑΤ, αν δεν πιστεύει τους Έλληνες πολίτες; Σύμφωνα, δε, με τη EUROSTAT μόλις το 6,9% των ελληνικών νοικοκυριών αύξησε το εισόδημά του το έτος 2021 σε σχέση με το 2020 -έχουμε τη δεύτερη χειρότερη επίδοση μετά την Ιταλία- ενώ το 26,3% είδε μείωση εισοδήματος, τη δεύτερη χειρότερη επίδοση μετά την Κύπρο.

Αυτό, όμως, κύριε Σταϊκούρα, κυρίες και κύριοι της Κυβέρνησης, είναι το success story της Νέας Δημοκρατίας. Δυστυχώς, παρά τον τρόπο που θέλετε να το παρουσιάσετε ή όπως νομίζετε ότι μπορείτε να το παρουσιάσετε, η πραγματικότητα είναι τελείως διαφορετική. Η κοινωνία βιώνει τελείως διαφορετικά το success story σας. Καλό, λοιπόν, θα ήταν να έχετε μία καλύτερη συναίσθηση των αναγκών και της καθημερινότητας. Να απαντήσετε για τη μείωση κατά 2 δισεκατομμύρια ευρώ των κρατικών δαπανών. Και κυρίως, να απαντήσετε, πώς θα αντιμετωπίσετε, πώς θα προστατέψετε με τον τρόπο αυτό τα δοκιμαζόμενα ευάλωτα στρώματα;

Δυστυχώς, όσον αφορά και το ζήτημα της ενέργειας και την ενεργειακή κρίση, προβλέπεται με βάση τον προϋπολογισμό για όλο το 2023 οικονομική στήριξη 1 δισεκατομμυρίου. Αναρωτιέμαι, όταν ξέρουμε πάρα πολύ καλά τι συνέβη το 2022, πού ακριβώς βασίζεται όλη αυτή η υπεραισιοδοξία σας;

Τα ερωτήματα είναι και προς τον Υπουργό και βεβαίως και προς τον Κοινοβουλευτικό Εκπρόσωπο της Νέας Δημοκρατίας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Γιαννακοπούλου.

Ο Κοινοβουλευτικός Εκπρόσωπος του ΣΥΡΙΖΑ - Προοδευτικής Συμμαχίας, ο κ. Τσακαλώτος, έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ** Κύριε Πρόεδρε, είναι ο εντέκατος προϋπολογισμός που έχω συμμετοχή στην Ολομέλεια. Πολλοί με ξέρετε όλα αυτά τα έντεκα χρόνια, πολλοί με έχετε ακούσει. Ποτέ, νομίζω, δεν έχω χρησιμοποιήσει τις λέξεις τυχοδιώκτης και τυχοδιωκτισμός. Ποτέ δεν έχω χρησιμοποιήσει τις λέξεις ψεύτης και ψεύτες. Πάντα προσπάθησα να κρατήσω ένα επίπεδο. Δεν ξέρω, εάν θα το καταφέρω σήμερα, κύριε Σταϊκούρα. Πραγματικά δεν ξέρω, μετά από έντεκα χρόνια.

Ποιον νομίζετε ότι κοροϊδεύετε, όταν έρχεστε εδώ και παίρνετε ένα παράδειγμα, ότι η Κομισιόν λέει ότι η υλική υστέρηση έχει μειωθεί και ξέρετε ότι όλα τα άλλα στοιχεία της ΕΛΣΤΑΤ για την παιδική φτώχεια, για τη φτώχεια και την ανισότητα έχουν αυξηθεί; Θα το δεχόσασταν αυτό από κάποιον φοιτητή σας, να πάρει ένα στοιχείο τυχαίο; Έτσι παρουσιάζουν η Κυβέρνηση και το οικονομικό επιτελείο τα οικονομικά στοιχεία; Θα μπορούσατε να το δεχτείτε από κάποιον φοιτητή σας αυτό;

Πάμε παρακάτω. Αναφέρθηκε σε μία δήλωσή μου, που λέω ότι θριαμβολογεί η Κυβέρνηση που βγήκε από την ενισχυμένη εποπτεία. Και περηφανεύεται ότι τώρα βγήκαμε από την ενισχυμένη εποπτεία.

Δύο πράγματα έχω να πω. Το πρώτο είναι ότι έχω εδώ από την Κομισιόν ερωτήσεις και απαντήσεις για την ενισχυμένη εποπτεία, που λέει ότι τελειώνει το καλοκαίρι του 2022. Έχω εδώ και το γράμμα του Επιτρόπου Μοσκοβισί, που λέει ότι η ενισχυμένη εποπτεία τελειώνει το καλοκαίρι του 2022.

(Στο σημείο αυτό ο Βουλευτής κ. Ευκλείδης Τσακαλώτος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και προχωράει ο κ. Σταϊκούρας με αυτό το ύφος να λέει ότι «δεν ξέρουν και δεν ξέρει ο κ. Τσακαλώτος ότι ήμασταν η μόνη χώρα που ήταν στην ενισχυμένη εποπτεία;». Είναι το ίδιο ύφος που έχει αποκτήσει και ο Πρωθυπουργός, όταν μιλάει στον κ. Τσίπρα, πάλι με ασέβεια, και λέει: «Δεν ξέρετε, κύριε Τσίπρα, ότι δεν υπάρχουν παρακολουθήσεις;». Ή λέει: «Φέρτε μου, κύριε Τσίπρα, πού υπάρχουν οι ενδείξεις ότι αυτοί που είναι εκτός COVID πεθαίνουν περισσότερο». Έκανε την αναφορά. Το ίδιο υφάκι το έχει πάρει και ο κ. Σταϊκούρας.

Ναι, ήμασταν η μόνη χώρα με ενισχυμένη παρακολούθηση, αλλά όλες οι άλλες χώρες είχαν μεταπρογραμματική ενίσχυση. Ποια ήταν η διαφορά; Τέσσερις συναντήσεις με τους θεσμούς αντί για δύο. Αυτό είναι το μεγάλο πράγμα που δεν ήξερα και προσπάθησα να παραπλανήσω την Ολομέλεια; Αυτό είναι; Σοβαρά;

Και γιατί είχαμε ενισχυμένη εμείς και άλλες χώρες είχαν μόνο μεταπρογραμματική παρακολούθηση; Ποια ήταν η διαφορά; Ότι εσείς χρεοκοπήσατε τη χώρα, κύριε Σταϊκούρα!

(Χειροκροτήματα από την πτέρυγα του ΣΥΡΙΖΑ)

Ρίξατε κατά 25% το εισόδημά μας. Δεν έγινε αυτό από μία δεξιά κυβέρνηση στην Ιρλανδία. Δεν έγινε αυτό από μία δεξιά κυβέρνηση στην Πορτογαλία. Η δική σας Κυβέρνηση χρεοκόπησε αυτή τη χώρα!

(Χειροκροτήματα από την πτέρυγα του ΣΥΡΙΖΑ)

Και αυτή η χώρα τα τραβάει αυτά δώδεκα χρόνια και έρχεστε τώρα να μας πείτε ότι εσείς τη βγάλατε από τα μνημόνια; Ντροπή σας! Και ψεύτης και αλαζόνας και τυχοδιώκτης!

(Χειροκροτήματα από την πτέρυγα του ΣΥΡΙΖΑ)

Σας τα επιστρέφω όλα τα επίθετα που μας είπατε εδώ, γιατί δεν αντέχεται αυτός ο τρόπος αντιπαράθεσης από εσάς και πρέπει να προσέχετε πώς χρησιμοποιείτε τα στοιχεία, τι επιχειρήματα έχετε και να έχετε κάποια αυτοκριτική και αυτοσεβασμό για αυτά που τράβηξε ο ελληνικός λαός από μία παράταξη που χρεοκόπησε αυτή τη χώρα και ακόμα δεν μπορούμε να συνέλθουμε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κύριε Τσακαλώτο, καταλαβαίνω τον εκνευρισμό σας. Για μένα το «τυχοδιώκτης» μπορούμε να το αποσύρουμε; Σας παρακαλώ πολύ.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, μας είπε τυχοδιώκτες, μας είπε ψεύτες, μας είπε αναξιόπιστους. Όλα αυτά τα είπε. Αν τα αποσύρει ο κ. Σταϊκούρας, θα τα αποσύρω και εγώ με μεγάλη χαρά, γιατί ποτέ δεν με έχετε ακούσει να μιλάω έτσι για έντεκα χρόνια.

**ΠΡΟΕΔΡΕΥΩΝ (Απόστολος Αβδελάς):** Τα δύο τα άκουσα. Δεν άκουσα το «τυχοδιώκτης».

**ΕΥΚΛΕΙΔΗΣ ΤΣΑΚΑΛΩΤΟΣ:** Θα τα αποσύρω, μόλις τα αποσύρει και ο κ. Σταϊκούρας.

**ΠΡΟΕΔΡΕΥΩΝ (Απόστολος Αβδελάς):** Δεν το άκουσα το «τυχοδιώκτης» από τον κ. Σταϊκούρα. Σας πιστεύω. Τα άλλα δύο τα άκουσα. Θα δούμε στην ομιλία.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Έχετε αναγάγει -και εδώ για να είμαι δίκαιος όχι μόνο η Κυβέρνηση, αλλά και τα άλλα κόμματα- ως κριτή της πολιτικής σας τις χρηματαγορές, τα funds δηλαδή και την Ευρωπαϊκή Ένωση της διαφθοράς και των σκανδάλων.

Αυτοί οι κριτές έχουν συγκεκριμένη μεζούρα με βάση την οποία κρίνουν και ποια είναι αυτή; Είναι ο βαθμός ικανοποίησης των αναγκών της καπιταλιστικής ανάπτυξης και της δημοσιονομικής εξυγίανσης. Αυτά τα δύο ακριβώς αποτελούν και τις μυλόπετρες, οι οποίες τσακίζουν τα δικαιώματα και τις ανάγκες του λαού.

Γιατί; Γιατί η καπιταλιστική ανάπτυξη θέλει ένα πολύ φθηνό εργατικό δυναμικό, αναλώσιμο και χωρίς δικαιώματα για να μπορεί να είναι ελκυστική για τις επενδύσεις, για να θωρακίζεται η ανταγωνιστικότητα των επιχειρηματικών ομίλων και να αυξάνει την κερδοφορία της. Και από αυτή την άποψη αυτή η ανάπτυξη είναι η αιτία με την οποία αυξάνονται οι κοινωνικές ανισότητες, η συγκέντρωση του πλούτου σε όλο και λιγότερα χέρια σε παγκόσμιο επίπεδο και στη χώρα μας και ταυτόχρονα μέσα στον ίδιο της τον πυρήνα, μέσα από αυτή την καπιταλιστική ανάπτυξη θα ξεπηδήσει η νέα κρίση είτε το θέλετε εσείς είτε δεν το θέλετε, γιατί αυτοί είναι οι νόμοι της καπιταλιστικής αγοράς.

Δεύτερον, η δημοσιονομική εξυγίανση είναι η προσπάθεια την οποία κάνουν και η Κυβέρνηση η σημερινή και οι προηγούμενες και στη χώρα μας και στις υπόλοιπες χώρες της Ευρωπαϊκής Ένωσης για να τα παίρνουν από τους πολλούς και να τα δίνουν στους λίγους, για να συμπιέζονται όσο το δυνατόν περισσότερο οι κοινωνικές δαπάνες στο επίπεδο της διαχείρισης της εξαθλίωσης με αποτέλεσμα να δημιουργείται δημοσιονομικός χώρος για την εξυπηρέτηση του κρατικού χρέους, το οποίο πληρώνουν οι πολίτες και για το οποίο δεν ευθύνονται και βεβαίως ένας δημοσιονομικός χώρος για τη στήριξη των επιχειρηματικών ομίλων.

Ο δικός μας κριτής, το κριτήριο του ΚΚΕ, είναι οι ανάγκες του λαού και η ικανοποίηση τους και γι’ αυτόν ακριβώς τον λόγο εμείς τον θέλουμε τον λαό πρωταγωνιστή των εξελίξεων και όχι απλώς θεατή ανούσιων αντιπαραθέσεων, όπως κάνετε εσείς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Στα έντεκα χρόνια, κύριε Τσακαλώτο, που είστε εδώ, δεν είναι η πρώτη φορά που εκνευρίζεστε. Απλά οφείλω να ομολογήσω ότι ο εκνευρισμός σας γίνεται όλο και πιο έντονος όσο είναι καλύτερα τα αποτελέσματα της ασκούμενης οικονομικής πολιτικής. Άρα νομίζω ότι γι’ αυτόν τον λόγο σάς δικαιολογώ. Να ξέρετε, όμως, ότι ο καλύτερος σύμβουλος στην πολιτική ηγεσία του Υπουργείου Οικονομικών είναι η ψυχραιμία, ειδικά όταν έχεις να περάσεις πολλές δύσκολες κρίσεις και όταν λογοδοτείς στην ελληνική κοινωνία. Και αυτή είναι η δική μου συμβολή και συμβουλή στα δεκαέξι χρόνια κοινοβουλευτικού βίου.

Και χαίρομαι, γιατί οι εταίροι και οι θεσμοί σέβονται τις θυσίες των πολιτών και για πρώτη φορά την προηγούμενη Δευτέρα μίλησαν δημόσια για ιστορική στιγμή για την Ελλάδα. Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερη παρατήρηση...

**ΕΥΚΛΕΙΔΗΣ ΤΣΑΚΑΛΩΤΟΣ:** Είπαν ότι το κατάφερε η Νέα Δημοκρατία;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Τσακαλώτε, σας διαβάζω ακριβώς τι έχετε πει. Ελπίζω να διορθώσετε τη δήλωσή σας. «Να του θυμίσουμε», εμένα δηλαδή, «ότι η ενισχυμένη εποπτεία για όλες τις χώρες, Κύπρος, Ιρλανδία, Πορτογαλία, έχει ημερομηνία λήξης».

Καμμία χώρα δεν μπήκε σε ενισχυμένη εποπτεία. Καμμία!

**ΕΥΚΛΕΙΔΗΣ ΤΣΑΚΑΛΩΤΟΣ:** Σας απάντησα!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα το ξαναδιαβάσω: «Να του θυμίσουμε ότι η ενισχυμένη εποπτεία για όλες τις χώρες, Κύπρος, Ιρλανδία, Πορτογαλία, έχει ημερομηνία λήξης». Και δεν μπήκε καμμία χώρα! Καμμία χώρα!

**ΕΥΚΛΕΙΔΗΣ ΤΣΑΚΑΛΩΤΟΣ:** Ήταν σε μεταμνημονιακό πρόγραμμα!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Από τα μνημόνια πέρασαν όλοι στην κατάσταση που είναι σήμερα η Ελλάδα. Γιατί η Ελλάδα ήταν η μόνη χώρα που πέρασε από ενισχυμένη εποπτεία; Γιατί δεν είχε εμπιστοσύνη σε εσάς. Και επειδή δεν είχε εμπιστοσύνη σε εσάς, μας έβαλε σε ένα μοναδικό καθεστώς.

Τέσσερα χρόνια σε όλα τα Eurogroup, η Ελλάδα αξιολογείται διαφορετικά από τις άλλες χώρες. Είναι ξεχωριστός τίτλος η αξιολόγηση της Ελλάδας…

**ΕΥΚΛΕΙΔΗΣ ΤΣΑΚΑΛΩΤΟΣ:** Η Πορτογαλία και η Κύπρος ήταν διαφορετικές περιπτώσεις.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν σας διέκοψα.

**ΕΥΚΛΕΙΔΗΣ ΤΣΑΚΑΛΩΤΟΣ:** Ναι, αλλά να μη λέτε ψέματα.

**ΠΡΟΕΔΡΕΥΩΝ (Απόστολος Αβδελάς):** Κύριε Τσακαλώτε, σας παρακαλώ. Δεν σας διέκοψε. Σας άκουσε ήρεμα.

(Θόρυβος - διαμαρτυρίες από την πτέρυγα της Νέας Δημοκρατίας)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Συνιστώ ψυχραιμία.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν ήσουν στο Eurogroup! Γινόντουσαν, δηλαδή, αναφορές στην Πορτογαλία και στην Ιρλανδία. Ήταν σε μεταμνημονιακά προγράμματα αυτές οι χώρες!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριοι συνάδελφοι! Μπορεί να μιλήσει και ο κ. Σταϊκούρας. Σας παρακαλώ μην τον διακόπτετε!

**ΕΥΚΛΕΙΔΗΣ ΤΣΑΚΑΛΩΤΟΣ:** Ήταν σε πρόγραμμα μεταμνημονιακό!

(Θόρυβος - διαμαρτυρίες από την πτέρυγα της Νέας Δημοκρατίας)

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Κύριε Πρόεδρε, κάντε κάτι επιτέλους!

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Συμφωνήσαμε, συνεπώς, ότι αυτή η δήλωση είναι λάθος. Αυτή η δήλωση δεν είναι αληθής.

Και επαναλαμβάνω ότι τέσσερα χρόνια η Ελλάδα αξιολογείται διαφορετικά. Είναι διαφορετικός τίτλος η αξιολόγηση της Ελλάδος από τις άλλες χώρες. Ήμασταν ένα ιδιαίτερο καθεστώς και γι’ αυτό οι θεσμοί είπαν την προηγούμενη Δευτέρα ότι είναι ιστορική στιγμή. Όλοι τους.

Πρώτη παρατήρηση. Λέτε ότι κάνω επιλεκτική χρήση των στοιχείων και ότι μιλάω με τη EUROSTAT, ενώ υπάρχει η ΕΛΣΤΑΤ. Τα στοιχεία της υλικής και κοινωνικής στέρησης της ΕΛΣΤΑΤ είναι και τα άλλα στοιχεία είναι της EUROSTAT. Ποια θέλετε; EUROSTAT, ΕΛΣΤΑΤ; Και τα δύο; Πάρτε και τα δύο, ό,τι θέλετε. Όλα τα στοιχεία έχουμε.

**ΕΥΚΛΕΙΔΗΣ ΤΣΑΚΑΛΩΤΟΣ:** Όλα της ΕΛΣΤΑΤ.

**ΕΦΗ ΑΧΤΣΙΟΓΛΟΥ:** Όλα, όχι ό,τι σας αρέσει.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας τα δίνω όλα. Λέτε συνεπώς…

**ΕΥΚΛΕΙΔΗΣ ΤΣΑΚΑΛΩΤΟΣ:** Όλα της ΕΛΣΤΑΤ θέλουμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα σας παρακαλούσα, δεκαέξι χρόνια…

**ΕΥΚΛΕΙΔΗΣ ΤΣΑΚΑΛΩΤΟΣ:** Μας ρώτησες τι θέλουμε και λέω «όλα της ΕΛΣΤΑΤ».

**ΠΡΟΕΔΡΕΥΩΝ (Απόστολος Αβδελάς):** Κύριε Τσακαλώτε, του είπατε τόσα, δεν σας διέκοψε. Σας παρακαλώ! Και είστε και ευγενικός.

**ΕΥΚΛΕΙΔΗΣ ΤΣΑΚΑΛΩΤΟΣ:** Μου έκανε μία ερώτηση.

**ΠΡΟΕΔΡΕΥΩΝ (Απόστολος Αβδελάς):** Όχι, δεν σας διέκοψε. Αφήστε τον να μιλήσει. Τον έχετε διακόψει δύο φορές.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ψυχραιμία και θα παρακαλούσα πληθυντικό. Σας σέβομαι και δεν σας έχω μιλήσει ποτέ στον ενικό.

Τρίτη παρατήρηση. Αν μιλάμε για χρεοκοπία, ενδεικτικά θα σας πω ένα στοιχείο: Όταν η αποτίμηση της συμμετοχής του δημοσίου, δηλαδή των Ελλήνων φορολογουμένων, στο ελληνικό τραπεζικό σύστημα ήταν 11,6 δισεκατομμύρια στο τέλος του 2014 και το Δεκέμβριο του 2015 έγινε 2,4 δισεκατομμύρια, αυτά τα 10 δισεκατομμύρια απώλεια των Ελλήνων φορολογουμένων δεν είναι χρεοκοπία; Αυτό δεν είναι σοβαρή απώλεια πόρων για τους Έλληνες φορολογούμενους;

Είπατε να συγκρίνουμε μεγέθη. Θέλετε πραγματικά να συγκρίνουμε μεγέθη; Όση ώρα θέλετε. Μέση ανάπτυξη. Το διάστημα 2015-2018, κύριε Τσακαλώτε, επί ημερών σας, πόση ήταν η μέση ανάπτυξη στην Ελλάδα; Ήταν 0,53%. Πόσο ήταν στην Ευρωζώνη; Ήταν 2,08%. Δηλαδή, η Ευρωζώνη είχε τετραπλάσια ανάπτυξη από την Ελλάδα.

Επί ημερών αυτής της Κυβέρνησης, πόση είναι η μέση ανάπτυξη στην Ελλάδα; Είναι 1,73%. Πόση είναι στην Ευρωζώνη; Είναι 1%. Ε, δεν το λέτε και επιτυχία του ΣΥΡΙΖΑ αυτό. Αν θέλετε, έχω και τους σχετικούς πίνακες. Μπορεί να χρειαστούν και αύριο. Όταν λέτε για πραγματικό διαθέσιμο κατά κεφαλήν εισόδημα -το είπα και χθες-, επί ημερών σας ήταν 71,62 της μονάδας βάσης, σταθερά 71,62. Σήμερα είναι στο 80. Είμαστε ικανοποιημένοι; Όχι. Μπορεί να είναι κανένας ικανοποιημένος με το 80; Όμως, υπάρχει μία πρόοδος, αλλά όχι να μιλάτε κι εσείς που παραδώσατε τη χώρα στο 71.

Θέλετε να μιλήσουμε για τις επενδύσεις 11 δισεκατομμυρίων ευρώ που τώρα είναι στα 16 δισεκατομμύρια ευρώ και δεν έχει τελειώσει η χρονιά; Θέλετε να μιλήσουμε για τα κόκκινα δάνεια; Θέλετε να μιλήσουμε για τις καταθέσεις και για το πώς πήγαν επί των ημερών σας; Από τα 148 δισεκατομμύρια ευρώ έπεσαν στα 136 δισεκατομμύρια ευρώ και τώρα είναι στα 185 δισεκατομμύρια ευρώ. Θέλετε να μιλήσουμε για την ανεργία;

Για ό,τι θέλετε να μιλήσουμε, οι συγκριτικοί πίνακες των τετραετιών είναι εδώ και θα κατατεθούν αύριο στη δευτερολογία μου.

Συμπερασματικά, για να απαντήσω και σε σας. Άκουσα για μελέτες ΓΣΕΒΕΕ, για στοιχεία από την αγαπητή Κοινοβουλευτικό Εκπρόσωπο του ΠΑΣΟΚ - ΚΙΝΑΛ. Εχθές πήγα και παρουσίασα μία μελέτη της ΓΣΕΒΕΕ. Στη μελέτη της ΓΣΕΒΕΕ, πράγματι, εκφράζονται προβληματισμοί, αγωνίες, προτάσεις. Αλλού συμφωνούμε, αλλού διαφωνούμε. Όμως, όπως λέτε εσείς να μην είμαστε επιλεκτικοί, γιατί δεν διαβάζετε όλη την έκθεση;

Μήνυμα του Προέδρου της ΓΣΕΒΕΕ Γιώργου Καββαθά: «Το μείγμα πολιτικών που ακολουθήθηκε από την Κυβέρνηση, καθώς και ο σχεδιασμός αξιοποίησης των διαθέσιμων τακτικών και έκτακτων χρηματοδοτικών εργαλείων, λειτούργησε και λειτουργεί ως φίλτρο των όποιων επιπτώσεων στις μικρές επιχειρήσεις».

Αυτό πώς θα το χαρακτηρίζατε;

Και συνεχίζει: «Ο δείκτης οικονομικού κλίματος των μικρών και πολύ μικρών επιχειρήσεων ενισχύθηκε το δεύτερο εξάμηνο του 2021, ενισχύεται το πρώτο εξάμηνο του 2022 και αυτό οφείλεται στη μείωση φορολογικών και λοιπών επιβαρύνσεων και στα μέτρα που πήρε η Κυβέρνηση για την αντιμετώπιση των υψηλών τιμών ενέργειας».

Δεν θα το έλεγα και αρνητικό.

Πάμε παρακάτω: «Οι καταναλωτικές δαπάνες των νοικοκυριών αυξήθηκαν, η ελληνική οικονομία ανέκαμψε, οι επενδύσεις παρουσιάζουν πρωτοφανή αύξηση, την καλύτερη επίδοση μεταξύ των χωρών της Ευρώπης», «Πρωτόγνωρη αύξηση εισροών Άμεσων Ξένων Επενδύσεων», «Θετική εξέλιξη η αποκλιμάκωση της ανεργίας».

Αυτά τα λέει η ΓΣΕΒΕΕ. Με ρωτήσατε για τη ΓΣΕΒΕΕ και σας απαντώ με τη ΓΣΕΒΕΕ. Δεν ωραιοποιώ καταστάσεις. Δεν ισχυρίζομαι ότι η έκθεση μέσα δεν έχει και στοιχεία προβληματισμού. Δεν ισχυρίζομαι ότι δεν εκφράζει αγωνίες. Δεν ισχυρίζομαι ότι δεν καταθέτει προτάσεις που δεν μπορεί να υλοποιήσει η Κυβέρνηση, γιατί υπάρχουν δημοσιονομικοί περιορισμοί.

Και γιατί υπάρχουν δημοσιονομικοί περιορισμοί; Και έρχομαι στα δικά σας ερωτήματα. Υπάρχουν δημοσιονομικοί περιορισμοί, διότι πράγματι η χώρα την τελευταία τριετία για να στηρίξει νοικοκυριά και επιχειρήσεις έχει πρωτογενή ελλείμματα. Η χώρα έχει δαπάνες περισσότερες από έσοδα, γιατί το πακέτο μέτρων στήριξης της ελληνικής Κυβέρνησης ήταν πρωτόγνωρο σε ένταση και έκταση. Και πέτυχε. Ήταν δηλαδή αποτελεσματικό.

Προσπάθειά μας, βούλησή μας είναι στηρίζοντας διαρκώς, γενναία και όλο και πιο έντονα την ελληνική κοινωνία, να γυρίσουμε το 2023 σε περίοδο και σε περιβάλλον πρωτογενών πλεονασμάτων, γιατί αυτό είναι ουσιαστική προϋπόθεση για να πετύχουμε την επενδυτική βαθμίδα, η οποία θα μειώσει το κόστος και για τη χώρα και για τα νοικοκυριά και για τις επιχειρήσεις.

Άρα, σας απάντησα γιατί υπήρχαν τα ελλείμματα. Και όχι μόνο υπήρχαν ελλείμματα. Έχουμε όλες τις πτέρυγες της Αντιπολίτευσης να λένε: «Αυξήστε τα ελλείμματα. Πάρτε κι άλλα μέτρα». Δηλαδή, ουσιαστικά να οδηγήσουμε τη χώρα εκεί που ήταν στο παρελθόν.

Είπατε για το χρέος. Για το χρέος υπάρχουν τα στοιχεία στη σελίδα 185. Δεν είναι αυτά τα νούμερα που λέτε. Είναι διαφορετικά. Το λέει εδώ πέρα. Είναι 357 δισεκατομμύρια το 2023.

**ΑΝΤΩΝΙΟΣ ΜΥΛΩΝΑΚΗΣ:** Ναι, κύριε Υπουργέ, γιατί τα 258 δισεκατομμύρια ευρώ είναι κόκκινα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Να ολοκληρώσω λίγο γιατί έχω δώσει και τα στοιχεία για το ιδιωτικό χρέος.

Θα σας πω το εξής: Στην τοποθέτησή μου, αν παρατηρήσατε, αφιέρωσα τουλάχιστον τρία λεφτά για να μιλήσω για τις προκλήσεις. Εγώ δεν τα παρουσίασα όλα ρόδινα. Είπα ότι το χρέος είναι βιώσιμο και ότι μειώνεται, αλλά παραμένει υψηλό. Είναι στην τοποθέτησή μου. Είπα ότι τα κόκκινα δάνεια μειώθηκαν στα χαρτοφυλάκια των τραπεζών, αλλά το ιδιωτικό χρέος είναι πρόβλημα. Το αναγνωρίζουμε. Διαδοχικές κυβερνήσεις προσπαθήσαμε να το αντιμετωπίσουμε επί δώδεκα χρόνια και δεν τα καταφέραμε.

Είπα ότι βγήκαμε από την ενισχυμένη εποπτεία, αλλά είπα ότι δεν έχουμε επενδυτική βαθμίδα. Είπα ότι ο πληθωρισμός πλέον είναι από τους χαμηλότερους στην Ευρώπη τον προηγούμενο μήνα -δεν ξέρουμε τι θα γίνει στο μέλλον, το 2022 πολλές χώρες θα έχουν υψηλότερο πληθωρισμό από εμάς- αλλά είναι υψηλός και επίμονος και δημιουργεί σοβαρό πρόβλημα στο διαθέσιμο εισόδημα και στην καθημερινότητα των νοικοκυριών. Έχουμε πλήρη επίγνωση της κατάστασης.

Ακούσατε χθες -και το είπα- την Κριστίν Λαγκάρντ τι είπε για τη νομισματική πολιτική και ποιες είναι οι εκτιμήσεις για το 2023 αναφορικά με την αύξηση του κόστους δανεισμού. Όλα αυτά τα είπα στην ομιλία μου.

Αυτά είναι στοιχεία θριαμβολογίας; Είναι στοιχεία που αναδεικνύουν ότι έχουμε πλήρη επίγνωση της πραγματικότητας. Αναφέρω τι πετύχαμε, όχι τι πέτυχε η Κυβέρνηση, τι πέτυχε η κοινωνία με την Κυβέρνηση, τι πέτυχαν οι πολίτες, τα νοικοκυριά και οι επιχειρήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και αυτά τα στοιχεία, αυτά τα θετικά στοιχεία, αναγνωρίζονται από όλους σε όλον τον κόσμο εκτός από κόμματα της Αντιπολίτευσης, κυρίως από την Αξιωματική Αντιπολίτευση. Σε αυτό οφείλεται και ο εκνευρισμός της.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Όχι, όχι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας είχα ζητήσει τον λόγο και πριν από τον Υπουργό.

**ΠΡΟΕΔΡΕΥΩΝ (Απόστολος Αβδελάς):** Είμαι δύο ώρες εδώ και δεν έχει μιλήσει Βουλευτής. Οι Βουλευτές φέρνουν και τους σταυρούς. Θα βάλω τέσσερις Βουλευτές και μετά την κ. Μενδώνη, η οποία είναι από τις έξι εδώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, σας παρακαλώ.

(Θόρυβος στην Αίθουσα)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ως τι θα μιλήσει;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είμαι Κοινοβουλευτικός Εκπρόσωπος. Έχουμε τρεις παρεμβάσεις των τριών λεπτών.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είσαι. Να τις έκανε ο κ. Βρούτσης.

**ΠΡΟΕΔΡΕΥΩΝ (Απόστολος Αβδελάς):** Κύριε Θεοχάρη, σας παρακαλώ πολύ. Είμαι δύο ώρες εδώ και δεν έχει μιλήσει Βουλευτής και οι Βουλευτές φέρνουν τους σταυρούς. Σας παρακαλώ πολύ!

Τον λόγο έχει ο κ. Στράτος Σιμόπουλος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, η αυριανή ψήφιση του προϋπολογισμού ουσιαστικά είναι μια έμμεση μορφή ψήφου εμπιστοσύνης προς την Κυβέρνηση. Αν ερχόμενος εδώ -αν λέω και το τονίζω- θεωρητικά είχα μία απορία αν έπρεπε να δώσω την ψήφο αυτή εμπιστοσύνης ή όχι, ακούγοντας εδώ και εννέα ώρες τη συζήτηση -αν λέω, κύριε Μπαραλιάκο, αν είχα αυτή τη σκέψη- θα κατέληγα πολύ απλά ότι, ναι, πρέπει να τη δώσω με όλες μου τις δυνάμεις. Άκουσα επιχειρήματα από τους Βουλευτές, σημαντικά επιχειρήματα από τους Υπουργούς και από την Αντιπολίτευση, κυρίως από την Αξιωματική Αντιπολίτευση, άκουσα κραυγές, μόνο κραυγές και όχι επιχειρήματα και καμμιά φορά βουτιές στο παρελθόν.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Βέβαια, οποιαδήποτε αμφιβολία κι αν είχα για την απόφασή μου, μού τη διέλυσε εντελώς ο κ. Τσακαλώτος. Ο κ. Τσακαλώτος με ένα θαυμάσιο τρόπο ουσιαστικά περιέγραψε αυτό για το οποίο δεν πρέπει σε καμμία περίπτωση να διακοπεί το έργο της παρούσας Κυβέρνησης. Για όλα τα θέματα στα οποία αναφέρθηκε είναι σε μια άλλη περιοχή, σε μια άλλη πολιτική κατάσταση χωρίς να έχει γνώση, κατά τη γνώμη μου -και δεν είναι αυτό προσωπικό- πραγματικά, τι γίνεται στην κοινωνία. Μπορεί να εκφράζει ένα μικρό κομμάτι της κοινωνίας, γιατί όταν μιλάει για push back, όταν στο Αιγαίο πραγματικά πλέον έχουμε σύνορα, όταν έχει μειωθεί σε αυτόν τον βαθμό πλέον που έχουν μειωθεί οι αφίξεις των μεταναστών και, ταυτόχρονα, έχει φύγει ένας πολύ μεγάλος αριθμός σε σημείο που το πρόγραμμα «ΉΛΙΟΣ» να χρησιμοποιηθεί στα επόμενα χρόνια ως κατοικία για νέους ανθρώπους, καταλαβαίνουμε ότι είναι πραγματικά αλλού. Το ίδιο συμβαίνει και όσον αφορά την οικονομία. Ο τρόπος με τον οποίον προσεγγίζει την οικονομία είναι καθαρά ένας τρόπος ο οποίος κάνει τους φτωχούς φτωχότερους και ουσιαστικά ισοπεδώνει τους πάντες και τα πάντα οικονομικά.

Η παρούσα Κυβέρνηση σε όλους τους τομείς έχει να επιδείξει έργο και σε αυτή την κατεύθυνση βαδίζει με δύναμη. Στην εξωτερική πολιτική έχουμε δυναμώσει διπλωματικά, πολιτικά και στρατιωτικά. Και στον τομέα αυτό, έστω με κάποιες προφάσεις εν αμαρτίαις, δεν ήσασταν μαζί με την Κυβέρνηση, δεν ήσασταν μαζί μας. Βρήκατε τρόπους να μην ψηφίσετε βασικές συμφωνίες είτε ήταν για αμυντικούς εξοπλισμούς είτε ήταν για διπλωματικές συμμαχίες.

Στον τομέα της ασφάλειας και εκεί έχουν γίνει βήματα. Πρέπει να γίνουν μεγαλύτερα. Ήσασταν αυτοί οι οποίοι υποστηρίζατε ότι το να έχει κάποιος στο σακίδιό του μολότοφ ήταν πλημμέλημα λες και το έβγαζε για να το κάνει βόλτα. Και αυτή η Κυβέρνηση έχει σήμερα ουσιαστικά σε μεγάλο βαθμό εκκενώσει τις καταλήψεις.

Οι καταλήψεις, κυρίες και κύριοι του ΣΥΡΙΖΑ, δεν είναι χώροι προβληματισμού και πολιτισμού, είναι χώροι καταπάτησης ιδιωτικής και δημόσιας περιουσίας.

Η Αστυνομία μας βαδίζει, συνεχώς, καλύτερα. Έχει εξοπλιστεί καλύτερα γιατί παραδώσατε μία Αστυνομία σε πολύ άσχημη κατάσταση και, μάλιστα, φροντίζοντας συνεχώς η παρούσα Κυβέρνηση να ψηφιοποιεί πολλές διαδικασίες, βλέπουμε ότι θα απελευθερωθούν άμεσα πεντακόσιοι αστυνομικοί από τις μεταγωγές. Θα είναι μία συνεργασία πρωτοπόρα του Υπουργείου Διοικητικής Μεταρρύθμισης και του Υπουργείου Ασφάλειας και Δημόσιας Τάξης.

Για την οικονομία τι να πούμε; Τα είπε με τον πιο εύγλωττο τρόπο ως μηχανικός ο παριστάμενος Υπουργός Οικονομικών: Μείωση της ανεργίας, περισσότερες επενδύσεις, οι δείκτες βελτιώνονται. Και, ναι, υπάρχουν ευάλωτοι πολίτες. Κανείς δεν διαφωνεί ότι υπάρχουν. Και εκεί, όμως, υπάρχει ένα πλέγμα προστασίας.

Όλα αυτά πρέπει να τα λάβετε υπ’ όψιν και ο προϋπολογισμός ο οποίος έρχεται σε αυτή την κατεύθυνση κινείται.

Στις υποδομές η χώρα είναι ένα απέραντο εργοτάξιο. Τη Δευτέρα υπογράφουμε την περίφημη υπερυψωμένη περιφερειακή, που είναι η σύμβαση, κυρίες και κύριοι, και ταυτόχρονα το περιβόητο μετρό Θεσσαλονίκης, χάρη στις προσπάθειες του Υπουργού Υποδομών και της Υπουργού Πολιτισμού, ναι, θα είναι πραγματικότητα. Και το μετρό και τα αρχαία γίνονται πραγματικότητα.

Τι να πούμε για τη ζώνη καινοτομίας, το «Thess INTEC», που όλα τα ιδιοκτησιακά προβλήματα έχουν ξεπεραστεί και προχωρά βρίσκοντας και επενδυτές.

Και στον τομέα, βέβαια, των δικαιωμάτων εκεί ο κ. Τσακαλώτος -αυτή είναι η ιδεολογική του άποψη- μίλησε για μία Κυβέρνηση, η οποία υποχωρεί τα δικαιώματα. Όχι, απλώς στέκεται απέναντι στους κατ’ επάγγελμα δικαιωματιστές. Αυτό πρέπει να έχετε υπ’ όψιν.

Και, βέβαια, σε ένα Υπουργείο, στο Υπουργείο Εργασίας και Κοινωνικής Αλληλεγγύης, έγινε τεράστια δουλειά όσον αφορά όχι μόνο την ανεργία, αλλά τον τρόπο με τον οποίον προσεγγίζουμε τα θέματα της ανεργίας, των ανέργων. Η ΔΥΠΑ έχει εκσυγχρονιστεί σε πολύ μεγάλο βαθμό.

Και, τέλος, έρχομαι και στα επιμέρους, τα ειδικά θέματα. Ξέρετε, κυρίες και κύριοι συνάδελφοι, ότι έρχεται ένα νομοσχέδιο για τα ανταλλάξιμα; Ξέρετε ότι χιλιάδες Έλληνες πολίτες σήμερα είναι όμηροι και είναι ένα πρόβλημα που θα λυθεί; Ξέρετε ότι μέχρι σήμερα οι εργατικές κατοικίες δεν είχαν κάθετη ιδιοκτησία και αυτή η Κυβέρνηση φρόντισε να έχει και πανηγυρίζουν οι ιδιοκτήτες χιλιάδων εργατικών κατοικιών; Θέλετε να σας αναφέρω θέματα επιμέρους που αφορούν τους ψαράδες μας, την αλιεία, τους ανθρώπους στη λαχαναγορά που δεν είχαν άδειες για τα ακίνητά τους κι έτσι δεν μπορούσαν να έχουν στην ιδιοκτησία τους ουσιαστικά αυτοκίνητα φορτηγά;

Γιατί το λέω αυτό; Γιατί και η κοινοβουλευτική ομάδα δουλεύει. Αυτά τα προβλήματα που ανέφερα και λύθηκαν είναι προβλήματα που λύθηκαν με τη βοήθεια αυτής της κοινοβουλευτικής ομάδας. Τέτοια θέματα μπορώ να σας αναφέρω δεκάδες, εκατοντάδες.

Άρα, αν υποτεθεί ότι έμπαινα σε αυτή την Αίθουσα έχοντας αμφιβολίες αν θα δώσω ψήφο εμπιστοσύνης, θα την έδινα με δέκα χέρια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την κ. Θεοδώρα Αυγέρη από τον ΣΥΡΙΖΑ. Μετά θα ακολουθήσει ο κ. Κουμουτσάκος, ο κ. Μωραΐτης και μετά τον κ. Μωραΐτη θα μιλήσει η κ. Μενδώνη, Υπουργός Πολιτισμού και Αθλητισμού. Θα πάμε τρεις Βουλευτές, ένας Υπουργός.

Ορίστε, κυρία Αυγέρη, έχετε τον λόγο.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ, κύριε Πρόεδρε.

Ο προϋπολογισμός του 2023 είναι το κύκνειο άσμα για την Κυβέρνηση Νέας Δημοκρατίας-Μητσοτάκη. Οπότε το «όχι» σε αυτό το κύκνειο άσμα στον προϋπολογισμό του 2023, πολύ σύντομα θα συμπληρωθεί και από αυτό το «ναι», από αυτό το επερχόμενο «ναι» στη νέα κυβέρνηση Τσίπρα-ΣΥΡΙΖΑ - Προοδευτική Συμμαχία. Ναι στη δικαιοσύνη, ναι στη δημοκρατία, αυτές που τόσο πολύ ταλαιπωρήσατε και συνεχίζετε ακόμη και σήμερα να ταλαιπωρείτε.

Ακούσαμε πριν από λίγες ώρες γι’ αυτό το συνταρακτικό δημοσίευμα του Euractiv. Αναφέρθηκε και από τους συναδέλφους και άλλους ομιλητές του ΣΥΡΙΖΑ - Προοδευτική Συμμαχία. Έχετε καταπιεί τις γλώσσες σας, κυρίες και κύριοι των κυβερνητικών εδράνων της Νέας Δημοκρατίας. Τίποτα, κανένα σχόλιο!

Τι λέει αυτή η επιβεβαιωμένη είδηση; Ότι τελικά παρακολουθούνταν από την ΕΥΠ ο Ευρωβουλευτής, ο κ. Κύρτσος και ο δημοσιογράφος, ο κ. Τέλλογλου. Κι αυτό αποδείχθηκε μετά από παρέμβαση της αρμόδιας Ανεξάρτητης Αρχής, της ΑΔΑΕ, η οποία όταν θέλησε να βρει περισσότερα στοιχεία, βρήκε μπροστά της -σύμφωνα τουλάχιστον με το ρεπορτάζ- το τείχος που λέγεται ηγεσία της Εισαγγελίας του Αρείου Πάγου.

Δηλαδή μετά την επιβεβαιωμένη παρακολούθηση του Υπουργού -δεν τον βλέπω εδώ τον κύριο «5046c»- αυτόν τον Υπουργό που επιβεβαιώθηκε ότι παρακολουθούνταν από την ΕΥΠ, έχουμε και μία επιβεβαιωμένη παρακολούθηση ενός Ευρωβουλευτή και ενός δημοσιογράφου.

Η ερώτηση τώρα απευθύνεται προς τα κυβερνητικά έδρανα. Ποιος είναι ο λόγος εθνικής ασφάλειας για τον οποίο διαπιστωμένα πλέον η ΕΥΠ παρακολουθούσε τον Ευρωβουλευτή, τον κ. Κύρτσο και τον δημοσιογράφο, τον κ. Τέλλογλου; Πώς είναι δυνατόν η Εισαγγελία του Αρείου Πάγου αντί να σπεύδει η ίδια για έρευνα στους παρόχους, να φέρεται ότι εμπόδισε, ότι εμποδίζει την έρευνα από την ανεξάρτητη, τη συνταγματικά κατοχυρωμένη αρχή, την ΑΔΑΕ;

Δεν περιμένω -έφυγε ούτως ή άλλως- απάντηση από τον Υπουργό, τον κύριο «5046c», που ούτως ή άλλως επιβεβαιωμένα παρακολουθούνταν από την ΕΥΠ. Ενδεχομένως όμως θα περίμενα από εσάς μία απάντηση, εκτός κι αν κι εσείς οι ίδιοι και η ίδια δεν μπορείτε να βάλετε το χέρι σας στη φωτιά για το ότι αυτή τη στιγμή, που ψαχουλεύετε τα κινητά σας, δεν παρακολουθείστε.

Όμως κοντός ψαλμός αλληλούια. Αύριο Σάββατο θα έχει την ευκαιρία, φαντάζομαι, ο Πρωθυπουργός να απαντήσει στις ερωτήσεις για να μπορέσει να αποσείσει και από πάνω του αυτή την ντροπή της φυγής από αυτήν εδώ την πόρτα, εκτός και αν προετοιμάζεται να μην έχει κανένα από τα δύο παράθυρα αυτή η πόρτα, για να βγει με μεγαλύτερη ευκολία και να δραπετεύσει για δεύτερη φορά ο Πρωθυπουργός.

Κατά συνέπεια, δικαιοσύνη τώρα! Δεν είναι μία απλή ευχή, τώρα που φεύγει το 2022 και έρχεται το 2023. Είναι το μέγιστο πολιτικό επίδικο, αυτό για το οποίο πολύ σύντομα θα αποφασίσει ο ελληνικός λαός και θα σας στείλει στο χρονοντούλαπο της ιστορίας.

Γι’ αυτό λέμε ότι το 2023 δεν θα δει μόνο μία οικονομική αλλαγή, αλλά μία αλλαγή διατυπωμένη σε μία εντελώς διαφορετική βάση. Το 2023 θα δει την εφαρμογή ενός άλλου σχεδίου και κυρίως θα δει μία άλλη κουλτούρα διακυβέρνησης, μία πραγματική αφετηρία πέρα και πάνω από τους καταναγκασμούς που επιβάλλει εδώ και πολλά χρόνια το άλλοτε μνημονιακό μπλοκ που έγινε κόμμα της «NOVARTIS».

Στην πορεία αυτοαναγορεύθηκε «επιτελικό κράτος», αλλά στην πραγματικότητα «επιτελικό παρακράτος» και τώρα ξεφτιλίζεται πανευρωπαϊκά, εξευτελίζει και τη χώρα μας με το σκάνδαλο των παρακολουθήσεων και βέβαια με την υπόθεση της διαφθοράς μιας τυπικής αντι-ΣΥΡΙΖΑ περσόνας, στην οποία περίπτωση βέβαια ήρθε να προστεθεί ακόμα μία ποινική υπόθεση Ευρωβουλευτή της Νέας Δημοκρατίας.

Κοινώς δεν ήμασταν και δεν είμαστε ίδιοι. Ως εκ τούτου, η αντίληψή μας για την οικονομία και την κοινωνική ευημερία και φυσικά τη δικαιοσύνη απέχει παρασάγγας από αυτό που είστε εσείς.

Εν προκειμένω, η Κυβέρνηση δεν πρωτοτυπεί με αυτόν τον τελευταίο προϋπολογισμό της του 2023. Ιδίως στον βαθμό που αφορά στον κρίσιμο τομέα της δημόσιας περίθαλψης έχουμε μία τραγική επανάληψη των περσινών προσταγών, καθώς η Κυβέρνηση μειώνει τις μεταβιβάσεις στα νοσοκομεία και τις υγειονομικές περιφέρειες. Κοινώς στραγγαλίζει ακόμα περισσότερο τις ήδη εξαντλημένες δημόσιες δομές, ξεζουμίζει τους πόρους του δημόσιου συστήματος, που δεν έχει συνέλθει ούτε από το χτύπημα της πανδημίας, αλλά ούτε από την προδοσία της Κυβέρνησης να αφήσει, εν μέσω πολέμου, τα νοσοκομεία ανυπεράσπιστα στο έλεος του Θεού.

Με το τελευταίο νομοσχέδιο για τα δημόσια νοσοκομεία, για το ΕΣΥ, η Κυβέρνηση Νέας Δημοκρατίας- Μητσοτάκη επέτρεψε τη μετάλλαξη του ΕΣΥ σε ιδιωτικό σύστημα υγείας, στο οποίο δεν θα έχουν πρόσβαση όχι μόνον οι ανασφάλιστοι, αλλά από ό,τι φαίνεται και οι ίδιοι οι ασφαλισμένοι.

Με τον σημερινό προϋπολογισμό η Κυβέρνηση Νέας Δημοκρατίας- Μητσοτάκη επικυρώνει αυτή την εξέλιξη, αφού μόνο με τη συρρίκνωση του δημόσιου χαρακτήρα του συστήματος, μόνο με την υποστελέχωση σε προσωπικό, μόνο με τη μείωση της κρατικής επιχορήγησης στον ΕΟΠΥΥ, μόνο με τη μείωση των δαπανών στο ΕΚΑΒ, μόνο με τη μείωση των διαθέσιμων δημόσιων πόρων, μπορεί να στείλει τον κόσμο στους τομείς υψηλής ιδιωτικής δαπάνης.

Αυτή η συστημική δεξιά εχθρότητα απέναντι στον δωρεάν και καθολικό χαρακτήρα του ΕΣΥ θα σας γυρίσει μπούμερανγκ, γιατί μπορεί οι μνήμες να έχουν ξεθωριάσει από το 1950 και το 1960, εποχές από τις οποίες αντλεί έμπνευση η Κυβέρνηση Νέας Δημοκρατίας- Μητσοτάκη για να μεταλλάξει σε πελατειακό σύστημα κλινικαρχών, «Γκόρτσων» και «γαλάζιων ακρίδων», αλλά νέες μνήμες δημιουργούνται σήμερα στους πολίτες που δεν μπορούν να κάνουν εξετάσεις ή εγχειρήσεις, γιατί οι νοσοκομειακές λειτουργίες καταρρέουν μέρα με τη μέρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας λίγο, κύριε Πρόεδρε, και ολοκληρώνω.

Συζητάμε επομένως την κύρωση του κρατικού προϋπολογισμού εν μέσω μιας πρωτοφανούς πολιτικής κρίσης, μιας αδιανόητης για τα μεταπολιτευτικά μας ήθη κρίση δημοκρατίας, μιας εφιαλτικής κρίσης που ακουμπά το Ποινικό Δίκαιο και αναζητά εξιλέωση και λύση στα δημοκρατικά αντανακλαστικά ενός λαού, που έχει καταταλαιπωρηθεί από μία υπερδεκαετή οικονομική κρίση, που παίρνει ενίοτε τα χαρακτηριστικά κρίσης αντιπροσώπευσης.

Μόνο κρίση και παρακμή παράγει η προκλητική μεροληψία του Κυριάκου Μητσοτάκη και του επιτελικού του παρακράτους υπέρ των χαϊδεμένων τραπεζιτών, των ομοτράπεζών του ολιγαρχών και βεβαίως του εκτεταμένου πελατειακού δικτύου, με το οποίο αναπαράγει την εξουσία του, διαφθείροντας θεσμούς και θέσεις ευθύνης.

Μπορεί, λοιπόν, η Κυβέρνηση Νέας Δημοκρατίας -Μητσοτάκη να θέλει να μας γυρίσει σε εποχές όπου ο κόσμος κυριολεκτικά πέθαινε επειδή δεν μπορούσε να βρει νοσηλεία σε γιατρό, αλλά εμείς δεν θα αφήσουμε αυτό να συμβεί.

Καταψηφίζουμε τον προϋπολογισμό του 2023 και καλούμε την κάθε μια και τον καθένα να αναλάβει τις ευθύνες της και τις ευθύνες του στον κρίσιμο τομέα της δημόσιας υγείας. Με τις ανθρώπινες ζωές, κυρίες και κύριοι της Κυβέρνησης, δεν παίζουμε!

Η Κυβέρνηση θα κριθεί και από τους απόντες. Και είναι πολλοί οι απόντες και οι απούσες εξαιτίας των δολοφονικών επιλογών σας. Η δικαιοσύνη δεν θα αργήσει να έρθει.

Σας ευχαριστώ θερμά για την υπομονή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Γεώργιο Κουμουτσάκο από τη Νέα Δημοκρατία.

Έχετε τον λόγο, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο φετινός προϋπολογισμός είναι ο τελευταίος αυτής της κυβερνητικής μας θητείας. Ταυτόχρονα είναι ο πρώτος εδώ και δώδεκα χρόνια εκτός ενισχυμένης εποπτείας ή μνημονιακής επιτήρησης.

Και αυτό ακριβώς καθορίζει και το μέγεθος της ευθύνης που έχουμε απέναντι στις θυσίες των πολιτών και στη νέα γενιά, για να διατηρηθεί η δημοσιονομική ισορροπία της χώρας, με δικές μας όμως δυνάμεις. Η πρόκληση είναι μεγάλη, καθώς πρέπει να το πετύχουμε αυτό κάτω από τις πιο αντίξοες διεθνείς συνθήκες, όπως ένας εν εξελίξει πόλεμος σε ευρωπαϊκό έδαφος. Αυτό είναι το στοίχημα για την επόμενη θητεία μας.

Η ελληνική οικονομία με τη στήριξη γενναίων δημοσιονομικών μέτρων της πολιτείας έδειξε ανθεκτικότητα. Η Κυβέρνηση Μητσοτάκη έχει καταφέρει να θεμελιώσει δίκαιη οικονομική ανάπτυξη, με σημαντικά ποιοτικά χαρακτηριστικά, όπως αύξηση εξαγωγών, αύξηση Άμεσων Ξένων Επενδύσεων και μείωση της ανεργίας.

Ως αποτέλεσμα των κυβερνητικών επιλογών για το 2022 προβλέπεται ρυθμός ανάπτυξης 5,3% και ποσοστό ανεργίας να διαμορφώνεται γύρω στο 12,5%.

Η Κυβέρνηση μέσα στο 2022 πήρε δημοσιονομικά μέτρα ύψους 4,7 δισεκατομμυρίων ευρώ για την αντιμετώπιση της ενεργειακής κρίσης, μέτρα ύψους 4,3 δισεκατομμυρίων ευρώ για την αντιμετώπιση της υγειονομικής κρίσης. Προχώρησε σε μεταρρυθμίσεις και μέτρα προς όφελος των πολιτών, όπως ενδεικτικά μόνον είναι η διπλή αύξηση του κατώτατου μισθού κατά 9,7%, η περαιτέρω μόνιμη μείωση του Ενιαίου Φόρου Ιδιοκτησίας Ακινήτων -ΕΝΦΙΑ- κατά 35% και η κατάργηση του φόρου γονικών παροχών και δωρεών.

Όπλο για τη θωρακισμένη οικονομία είναι η συνετή δημοσιονομική διαχείριση, η διοχέτευση των διαθέσιμων πόρων στον μετριασμό των συνεπειών της ενεργειακής κρίσης, καθώς και η ενίσχυση του παραγωγικού ιστού της χώρας, να εξασφαλίσουμε δηλαδή ότι η οικονομική μεγέθυνση αφ’ ενός θα συνεχιστεί αφ’ ετέρου θα είναι δίκαιη, διασφαλίζοντας την κοινωνική συνοχή.

Κυρίες και κύριοι συνάδελφοι, η σημερινή συζήτηση δεν είναι μόνο για τον προϋπολογισμό, αλλά και συζήτηση απολογισμού πεπραγμένων της Κυβέρνησής μας. Αυτά τα χρόνια βρεθήκαμε -βρισκόμαστε και σήμερα- σε μία νέα φάση της ιστορίας-εξέλιξης: διεθνώς οικονομική κρίση, πληθωρισμός, πανδημία, μεταναστευτικό, στασιμότητα ή και μείωση εισοδημάτων και ανισότητες, σε ευρωπαϊκό επίπεδο συχνά αμηχανία, δυσκολία αποφάσεων σε κρίσιμες στιγμές και τελευταία, δυστυχώς, φαινόμενα διαφθοράς.

Η Ευρώπη δίνει συχνά την εντύπωση ότι έχει ξεμείνει από κινητήριο όραμα. Για κάποιους η Ευρώπη έχει γίνει μόνο καριέρα, χωρίς έμπνευση και δημιουργικό πάθος. Ειδικά, όμως, σε αυτή την εποχή της μεγάλης αβεβαιότητας η Ευρώπη χρειάζεται περισσότερο στιβαρούς ηγέτες και οραματιστές και όχι γραφειοκράτες, λογιστές.

Παρά τα προβλήματα, όμως, η Ευρώπη παραμένει ως συγκροτημένη δημοκρατική οντότητα και κοινότητα ανθρώπων στην πρωτοπορία του σύγχρονου κόσμου. Γι’ αυτό είμαστε τυχεροί που αποτελούμε αναπόσπαστο κομμάτι της, που είμαστε πολίτες και παιδιά της Ευρώπης και του πολιτισμού της. Σε αυτή την Ευρώπη η Ελλάδα συνεργεί, συναποφασίζει, έχει γνώμη, έχει θέσεις. Δεν παρακολουθεί μόνο, συμπράττει δημιουργικά, με συγκροτημένες και συχνά καινοτόμες προτάσεις της Κυβέρνησης και του Πρωθυπουργού.

Κυρίες και κύριοι συνάδελφοι, ο πόλεμος στην Ουκρανία, η βάρβαρη αυτή πράξη σε βάρος μιας ανεξάρτητης χώρας, διαμόρφωσε νέα δεδομένα και έθεσε με επείγοντα τρόπο μείζονα προβλήματα, πρώτα και κύρια το ενεργειακό. Σταθήκαμε ως χώρα στο ύψος της περίστασης. Δεν ήταν ούτε εύκολο ούτε αυτονόητο. Διασφαλίσαμε ενεργειακή επάρκεια. Στηρίζουμε με δεκάδες δισεκατομμύρια ευρώ τους καταναλωτές πολίτες, νοικοκυριά και επιχειρήσεις, φορολογούμε υπερκέρδη και ανακτούμε δισεκατομμύρια ευρώ με ειδικούς μηχανισμούς ανάκτησης. Με ευθύνη και αποφασιστικότητα στεκόμαστε απέναντι σε μία πολύ δύσκολη παγκόσμια συγκυρία.

Πολιτική ευθύνη, διπλωματική ευφυΐα και επιχειρησιακή ετοιμότητα και αποφασιστικότητα χαρακτήριζαν και χαρακτηρίζουν και την πολιτική μας απέναντι στην Τουρκία, έναν προβληματικό γείτονα που με λόγια και πράξεις και το Διεθνές Δίκαιο αγνοεί και τους συμμάχους της προκαλεί.

Οι αμέσως επόμενοι μήνες, κυρίες και κύριοι συνάδελφοι, καθώς θα πλησιάζουμε όλο και πιο κοντά στις εκεί εκλογές, θα είναι μήνες έντασης. Δεν θα παρασυρθούμε, όμως, στην παγίδα του συγκρουσιακού τουρκικού αναθεωρητισμού. Εμείς δεν θα παρασυρθούμε, αλλά εκείνοι δεν πρέπει να κάνουν ένα λάθος, γιατί θα είμαστε εκεί, εάν διαβούν το κατώφλι της λογικής, πάντα εκεί ισχυροί και αποφασισμένοι και για την ειρήνη, αλλά και για την υπεράσπιση κάθε σπιθαμής εθνικής γης και της εθνικής αξιοπρέπειας της Ελλάδας.

Στο εσωτερικό μέτωπο δίνουμε μάχες παντού. Ήρθαμε αντιμέτωποι με μια σκυταλοδρομία εισαγόμενων κρίσεων, μεταναστευτικό και αμέσως μετά πανδημία, κορύφωση της έντασης με την Τουρκία, εισβολή της Ρωσίας στην Ουκρανία με διεθνή αρνητικό αντίκτυπο στην ενέργεια, στην ασφάλεια, στην οικονομία. Πρωτόγνωρος πληθωρισμός παντού, από την Αμερική ως τη Γερμανία, με άμεσο επακόλουθο την ακρίβεια. Όλο αυτό το διάστημα σταθήκαμε όρθιοι, στάθηκε η χώρα όρθια, στάθηκε η κοινωνία όρθια.

Η Κυβέρνηση δεν απορροφήθηκε από τις κρίσεις, διαχειριστήκαμε κρίσεις και την ώρα που τις αντιμετωπίζαμε, προχωρήσαμε και σε μεταρρυθμίσεις. Δεν ήμασταν μία Κυβέρνηση διαχείρισης κρίσεων. Ήμασταν μία Κυβέρνηση προώθησης μεταρρυθμίσεων αναγκαίων για την πρόοδο και την ευημερία, για τη βελτίωση της ποιότητας της ζωής κάθε πολίτη, όπως ψηφιακή επανάσταση που διευκόλυνε την καθημερινότητα, πρωτόγνωρη εισροή ξένων επενδύσεων, παιδεία ανοιχτών οριζόντων, ανατροπή του ακίνητου παρελθόντος στη χορήγηση συντάξεων, θεαματική, απελευθερωτική μείωση φόρων και δυσβάστακτων εισφορών και βέβαια, δυναμική στήριξη των πολιτών, νοικοκυριών και επιχειρήσεων, με μία πρωτοφανή παρέμβαση συνολικά 56 δισεκατομμυρίων ευρώ στην οικονομία.

Εμείς, οι κατά τα λεγόμενα της Αντιπολίτευσης νεοφιλελεύθεροι, ανάλγητοι δεξιοί, αποδειχθήκαμε οι πιο παρεμβατικοί και κοινωνικά ευαίσθητοι στην πρόσφατη ιστορία της Ελλάδος.

Σας έχουμε εκπλήξει, κύριοι της Αντιπολίτευσης. Δεν ξέρετε τι να πείτε, δεν έχετε τι να προτείνετε. Μείνατε με μια παλιά και ξεπερασμένη, απαρχαιωμένη συνταγή, έχετε έναν φόρο, μια νέα αλόγιστη παροχή ως απάντηση σε κάθε ερώτηση, σε κάθε πρόβλημα και τον λαϊκισμό ως μόνη διέξοδο και σωσίβιο σε μία θάλασσα αλλαγών που συμβαίνουν και αδυνατείτε να τις κατανοήσετε, πόσω μάλλον να τις αντιμετωπίσετε. Εκπλαγήκατε, λοιπόν, εκπλαγήκατε από την παρεμβατικότητα της ελληνικής Κυβέρνησης, από τη στήριξη στην κοινωνία. Εμείς, όμως, δεν εκπλαγήκαμε.

Κυρίες και κύριοι συνάδελφοι, εμείς οι Νεοδημοκράτες ξέρουμε ποιοι είμαστε, η πυξίδα μας -ιδεολογική και πολιτική- ήταν πάντα ξεκάθαρη, ταυτόχρονα και σταθερή, αλλά και προσαρμοστική στις κάθε προκλήσεις και συνοψίζεται σε έξι λέξεις: ανοικτή οικονομία, προστατευμένη κοινωνία, εθνική αξιοπρέπεια.

Κλείνοντας, κυρίες και κύριοι συνάδελφοι, κάθε ασκούμενη πολιτική έχει νόημα και αξία, αν υπηρετεί με έναν καθαρό και αδιαμφισβήτητο τρόπο έναν βασικό στόχο, ένα υπέρτατης αξίας ζητούμενο και αγαθό, την αξιοπρέπεια, αξιοπρέπεια του πολίτη και αξιοπρέπεια της χώρας, όχι γενικά και αφηρημένα, ως διακήρυξη ή καλή πρόθεση, αλλά στην καθημερινή ζωή και πράξη, μια αξιοπρέπεια που βιώνεται καθημερινά.

Σε μία εποχή που διεθνώς χαρακτηρίζεται από ένα κενό νοήματος, από μια περιρρέουσα νοσηρότητα και διαφθορά και αδιαφορία για την ουσία της δημοκρατίας, της ανθρωπιάς και της ηθικής μας υπόστασης, το αίτημα υπηρέτησης της αξιοπρέπειας -ατομικής και εθνικής- αποκτά μέγιστη σημασία. Η αξιοπρέπεια γίνεται πολιτικό πρόταγμα και πολιτικό πρόγραμμα.

Η πολιτική δεν είναι μόνο η διαχείριση των αναγκών της στιγμής. Η πολιτική δεν είναι μόνο διαχείριση, δεν πρέπει να είναι μόνο διαχείριση. Η πολιτική είναι παραγωγή προτύπων για μια κοινωνία που όταν όλα γύρω αλλάζουν και μάλιστα με φρενήρεις ρυθμούς, η κοινωνία αποζητά κάποια σταθερά σημεία αναφοράς, αρχές και αξίες και πρότυπα, για να κρατηθεί και να εμπιστευθεί.

Προκειμένου να μην αισθάνεται ένα μεγάλο κομμάτι πολιτών ότι η εποχή της καλπάζουσας τεχνολογίας, της τεχνητής νοημοσύνης, της Δ΄ Βιομηχανικής Επανάστασης τούς αφήνει πίσω απορημένους και απροστάτευτους, παρόντες και ταυτόχρονα απόντες από τις εξελίξεις, πρωτίστως αυτούς οφείλουμε να στηρίξουμε, για να μη δούμε ξανά τα άκρα να δυναμώνουν.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Το κυβερνητικό έργο έχει στέρεα διαμορφώσει έναν δρόμο ελπίδας και προόδου σε κλίμα σταθερότητας και προοπτικής για την πατρίδα μας. Βήμα μπροστά σε αυτή την κατεύθυνση θα είναι και η υπερψήφιση του προϋπολογισμού του 2023. Και σε λίγους μήνες με την εντολή του λαού, όπως έχω την πίστη, θα συνεχίσουμε, αλλά το πρόταγμα της αξιοπρέπειας θα πρέπει να καταστεί το βασικό κίνητρο και ο βασικός στόχος της πυξίδας μας, αξιοπρέπεια ατομική, αξιοπρέπεια εθνική. Ψηφίζω τον προϋπολογισμό του 2023.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Αθανάσιος Μωραΐτης από τον ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η χώρα βιώνει μια διπλή θεσμική και οικονομική κρίση που λαμβάνει πλέον χαρακτήρα εκτροπής και κατάρρευσης, κρίση δημοκρατίας και κρίση ακρίβειας μέσα σε ένα πρωτοφανές όμως μείγμα αδιαφάνειας και διαφθοράς. Αυτό ακριβώς είναι το αποτύπωμα της λαίλαπας Μητσοτάκη στη χώρα, αποτέλεσμα του οποίου είναι και ο προϋπολογισμός που συζητάμε. Η συνέχιση της λιτότητας, της ακρίβειας και της διεύρυνσης των ανισοτήτων είναι τα βασικά χαρακτηριστικά του τελευταίου προϋπολογισμού σας στην κυριολεξία.

Παραλάβατε ρυθμισμένο και βιώσιμο χρέος με γεμάτα ταμεία, τα οποία κρατάνε μέχρι και σήμερα όρθια τη χώρα και παραδίδετε όλους τους οικονομικούς δείκτες στο κόκκινο. Αυτή είναι η αποτυχημένη κληρονομιά που αφήνετε στην ελληνική οικονομία.

Κυρίες και κύριοι συνάδελφοι, ο κ. Μητσοτάκης ο δήθεν φιλελεύθερος μεταρρυθμιστής, ο άριστος των αρίστων, κατέληξε να κινείται στα βρώμικα μονοπάτια ενός σκοτεινού παρακράτους που επί τέσσερα χρόνια γκρεμίζει κάθε δημοκρατικό κεκτημένο της Μεταπολίτευσης. Αδιαφορεί για κάθε έννοια διαφάνειας και λογοδοσίας. Κατάντησε την ΕΥΠ παραμάγαζο του πολιτικού του γραφείου, που παρακολουθούσε μέχρι και έναν πολιτικό Αρχηγό αλλά παράλληλα και Υπουργούς του.

Και μπαίνει ένα ερώτημα, ως τι άραγε, ως επικίνδυνους για την εθνική ασφάλεια της χώρας ή μήπως κάτι άλλο; Ουδείς γνωρίζει. Υπάρχει ένα πυκνό σκοτάδι παντού ακόμα και σε αυτά τα οποία βλέπουν σήμερα το φως της δημοσιότητας για έναν ακόμη Ευρωβουλευτή και έναν δημοσιογράφο. Και ο δημοκρατικός κατήφορος δεν έχει τέλος. Μακιαβελικός κυνισμός η επικίνδυνη ανεπάρκεια; Δεν ξέρω ειλικρινά ποιο από τα δύο είναι χειρότερο για την πατρίδα. Αδιανόητα πράγματα που σε οποιαδήποτε άλλη ευρωπαϊκή χώρα θα είχαν οδηγήσει αυτόν τον Πρωθυπουργό σε παραίτηση.

Και, δυστυχώς, δεν είναι μόνο αυτά. Φορτώσατε στον ελληνικό λαό -μην ξεχνάμε- με το κόλπο της ατομικής ευθύνης όλες τις αποτυχίες σας. Επενδύσατε στον φόβο και τον κοινωνικό αυτοματισμό, όπως κάνουν όλα τα αυταρχικά καθεστώτα. Διαλύσατε το ΕΣΥ, αυτή τη μεγάλη κατάκτηση της προοδευτικής παράταξης και του ελληνικού λαού. Αντί, εν μέσω πανδημίας, να προσλαμβάνετε γιατρούς και νοσοκόμους, εσείς επιλέξατε να προσλαμβάνετε χιλιάδες ειδικούς φρουρούς και αστυνομία στα πανεπιστήμια. Ο θρίαμβος -γιατί αυτά δεν ξεχνιούνται με φόντο το ηλιοβασίλεμα της Σαντορίνης- έγινε πανωλεθρία και θλιβερή πρωτιά με τους περισσότερους, ανά εκατομμύριο, νεκρούς από COVID στην Ευρωπαϊκή Ένωση.

Κύριοι και κυρίες της Κυβέρνησης, ήρθατε στην εξουσία με σημαία τη μεσαία τάξη. Της υποσχεθήκατε ανάπτυξη και δημιουργία πλούτου και τελικά την προδώσατε για τα μάτια των μεγάλων συμφερόντων που εκπροσωπείτε. Επιτρέψατε τα καρτέλ της αισχροκέρδειας να κερδοσκοπούν εις βάρος των νοικοκυριών και όλων των μικρομεσαίων επιχειρήσεων. Καυχιέστε ότι τους μειώσατε τους φόρους, αλλά τους τα παίρνετε διπλά από την ακρίβεια, τους έμμεσους φόρους που αρνείστε να μειώσετε και την εκτόξευση των επιτοκίων. Ο μέσος δανειολήπτης σήμερα καλείται να πληρώσει δύο δόσεις δανείου το χρόνο παραπάνω.

Τα μέτρα που ανακοινώθηκαν είναι ψίχουλα και για ελάχιστους. Δώσατε ασυλία και πράσινο φως στους τραπεζίτες για τη μεγαλύτερη αναδιανομή πλούτου στην ιστορία της χώρας, παραδίδοντας επτακόσιες χιλιάδες ακίνητα αξίας 45 δισεκατομμυρίων σε funds. Καθαρίσατε τα θαλασσοδάνεια μέσα από τους «Πάτσηδες» και αφήνετε τα κοράκια τους να αρπάξουν σήμερα τα σπίτια του ελληνικού λαού. Δίνετε 450 εκατομμύρια ευρώ δάνεια από το Ταμείο Ανάκαμψης σε μόλις δεκατρείς επιχειρήσεις με επιτόκιο μηδέν 0,77% αποκλείοντας την ίδια στιγμή σχεδόν το σύνολο της μικρομεσαίας επιχειρηματικότητας από τη χρηματοδότηση. Αυτά όμως είναι η Κυβέρνηση Μητσοτάκη, ένα σκάνδαλο από πάνω μέχρι κάτω. Συνεχίζετε να πηγαίνετε χέρι-χέρι με τους μεταπράτες και τα παρασιτικά συμφέροντα που πτώχευσαν τη χώρα και εδώ είναι η μεγάλη μας διαφορά.

Εμείς σε αυτή τη συγκυρία για τη χώρα συγκροτούμε μια νέα συμμαχία μεταξύ των εργαζομένων, της υγιούς επιχειρηματικότητας με, μπροστά, τους ανθρώπους που παράγουν, τους νέους που καινοτομούν με όρους μιας ισότιμης και βιώσιμης ανάπτυξης. Επί τέσσερα χρόνια εγκαταλείψατε την περιφέρεια, το είπαν και άλλοι συνάδελφοι. Στον νομό μου την Αιτωλοακαρνανία, όπου μαραζώνει, που είναι σε πλήρη εγκατάλειψη, έχουμε δύο νοσοκομεία τα οποία παίρνουν χαρακτήρα κέντρου υγείας με τεράστιες ελλείψεις σε υποδομές και προσωπικό. Εξαφανίσατε ως Κυβέρνηση από τον ακαδημαϊκό χάρτη της χώρας την Αιτωλοακαρνανία, την αφήσατε με τρία τμήματα και έρχεστε με προεκλογικά ΦΕΚ να ανακοινώνετε νέες σχολές.

Αφήσατε εμβληματικά έργα στις καλένδες, όπως οδικός άξονας Πλατυγυάλι - Αγρίνιο - Καρπενήσι, ένα τεράστιο έργο σημασίας για την ανάπτυξη του τόπου μας. Εγκαταλείψετε τους αγρότες, τους παραγωγούς, τους κτηνοτρόφους μας στο έλεος του συνεχώς αυξανόμενου κόστους παραγωγής και της κατάρρευσης των τιμών των προϊόντων τους.

Όσον αφορά τον αθλητισμό από κοινωνικό αγαθό τον μετατρέπετε πλέον σε προϊόν και τον παραδίδετε στα ιδιωτικά συμφέροντα. Από τον προϋπολογισμό του 2023 απουσιάζει κάθε σχέδιο συντήρησης και αναβάθμισης των αθλητικών εγκαταστάσεων στη χώρα. Θέλω να θυμίσω ότι η κυβέρνηση ΣΥΡΙΖΑ μέσω του προγράμματος «ΦΙΛΟΔΗΜΟΣ» και του ΕΣΠΑ είχε εξασφαλίσει πάνω από 780 εκατομμύρια για τη συντήρηση και την ενεργειακή αναβάθμιση των αθλητικών υποδομών τα οποία εσείς απεντάξατε με το που γίνατε Κυβέρνηση, για να έρθετε προχθές σε ένα πρωτοφανές προεκλογικό σόου στο ΟΑΚΑ να δώσετε 50 εκατομμύρια ευρώ από το Ταμείο Ανάκαμψης σε ιδιώτη για ενεργειακή αναβάθμιση! Καταργήσατε τα προγράμματα άθλησης για όλους. Τα παραχωρήσατε στους ΟΤΑ, όπου παραμένουν ανενεργά αλλά συνεχίζετε να εγγράφετε μια πλασματική δαπάνη της τάξης του 1,6 εκατομμυρίου και τουλάχιστον πρέπει να μας πείτε γιατί.

Ένα σημαντικό έσοδο όπως η φορολόγηση κερδών του «Στοιχήματος», το μετατρέψετε σε ένα ευκαιριακό εργαλείο, αντί να υιοθετήσετε την πρόταση την οποία σας κάνουμε επί δύο χρόνια, για μόνιμο μηχανισμό χρηματοδότησης του ερασιτεχνικού αθλητισμού, με όρους διαφάνειας από το «Στοίχημα». Παραβιάζετε ακόμη και τον ν.4422/2016 του ΣΥΡΙΖΑ για την ομαλή μετεγκατάσταση του Αγίου Κοσμά στο Ελληνικό. Και κάνετε έξωση σε ομοσπονδίες, αθλητές, αθλούμενους από τις αθλητικές εγκαταστάσεις. Γιατί; Γιατί αυτοί είστε, μεσάζοντες και λομπίστες σε βάρος του δημοσίου συμφέροντος.

Κλείνοντας, κυρίες και κύριοι συνάδελφοι, οι μέρες της χειρότερης Κυβέρνησης της Μεταπολίτευσης είναι πλέον μετρημένες. Το αίτημα για πολιτική αλλαγή είναι πλέον πλειοψηφικό μέσα στην κοινωνία. Η προοδευτική κυβέρνηση με πρωθυπουργό τον Αλέξη Τσίπρα έρχεται για να δώσει και πάλι ελπίδα και αξιοπρέπεια στον ελληνικό λαό. Ερχόμαστε για να αποκαταστήσουμε τη δημοκρατία. Ερχόμαστε για να σταματήσουμε τις γαλάζιες ακρίδες. Ερχόμαστε να δημιουργήσουμε ένα νέο, βιώσιμο, παραγωγικό μοντέλο που έχει ανάγκη η χώρα. Ερχόμαστε για να επικρατήσει δικαιοσύνη παντού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός Πολιτισμού και Αθλητισμού κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κυρίες και κύριοι Βουλευτές, κύριοι Υπουργοί, όπως είπε και ο Υπουργός Οικονομικών, ο προϋπολογισμός του 2023 είναι ένας ιστορικός προϋπολογισμός, καθώς είναι ο πρώτος μετά από δώδεκα χρόνια που συζητείται εκτός μνημονιακού προγράμματος αλλά και πλαισίου ενισχυμένης εποπτείας. Βασικοί του στόχοι είναι η δημοσιονομική σταθερότητα και η συνέχιση της αναπτυξιακής πορείας της χώρας.

Στον προϋπολογισμό του 2023 σφραγίζεται μία τετραετία αλλεπάλληλων πολυπαραγοντικών και πολυεπίπεδων κρίσεων αλλά και ταυτόχρονα μία τετραετία σημαντικών κυβερνητικών επιτευγμάτων και άρτιας διαχείρισής τους. Ειδικά για το Υπουργείο Πολιτισμού και Αθλητισμού οι πιστώσεις του τακτικού προϋπολογισμού ανέρχονται σε 340 εκατομμύρια ευρώ και καλύπτουν κυρίως δαπάνες για την προστασία και την ανάδειξη του πολιτιστικού αποθέματος, λειτουργικές ανάγκες των αρχαιολογικών υπηρεσιών και επιχορηγήσεις προς τους εποπτευόμενους από το Υπουργείο πολιτιστικούς φορείς για τη δική τους λειτουργία, για τον δικό τους προγραμματισμό.

Για πρώτη φορά από το 2014 ο τακτικός προϋπολογισμός αυξάνεται κατά 11 σχεδόν εκατομμύρια, που αποτυπώνονται στις μεταβιβαστικές πληρωμές, προκειμένου να ενισχυθούν οι εποπτευόμενοι φορείς μας. Οι πιστώσεις του εθνικού και συγχρηματοδοτούμενου σκέλους του Προγράμματος Δημοσίων Επενδύσεων ύψους 118.594.000 ευρώ χρηματοδοτούν έργα, όπως η κατασκευή, η βελτίωση, η αναδιοργάνωση πολιτιστικών υποδομών, η συντήρηση και αποκατάσταση μνημείων και αρχαιολογικών χώρων, η ενίσχυση των πολιτιστικών φορέων για τον ψηφιακό μετασχηματισμό τους. Εξ αυτών 88.594.000 αφορούν στα έργα που χρηματοδοτούνται από το Ταμείο Ανάκαμψης.

Πριν παρουσιάσω συνοπτικά κάποια εκ των πεπραγμένων του Υπουργείου Πολιτισμού, θα ήθελα να σας υπενθυμίσω το πολιτικό μας αφήγημα και τις δεσμεύσεις που ανέλαβα από την πρώτη μέρα της διακυβέρνησής μας. Στις προγραμματικές δηλώσεις παρουσιάσαμε τους βασικούς πυλώνες ανάπτυξης δημοσίων πολιτικών για τον πολιτισμό για μια κοινωνία βιώσιμη και ισχυρή, για την προσέλκυση εγχώριων και ξένων επενδύσεων, για τη δημιουργία οικονομικής ανάπτυξης και θέσεων εργασίας.

Αναφέρθηκα στην ανάγκη ολοκλήρωσης σημαντικών έργων που λίμναζαν και καρκινοβατούσαν για χρόνια, όπως η Εθνική Πινακοθήκη, το Εθνικό Μουσείο Σύγχρονης Τέχνης, το Αρχαιολογικό Κτηματολόγιο. Αναφέρθηκα στην ανάγκη υλοποίησης νέων σημαντικών έργων πολιτισμού με κοινωνικό και αναπτυξιακό πρόσημο, όπως η αποκατάσταση και η ανάδειξη του πρώην βασιλικού κτήματος Τατοΐου, του στρατοπέδου «Παύλου Μελά» στη Θεσσαλονίκη, η καθολική προσβασιμότητα των αρχαιολογικών χώρων με κορυφαίο παράδειγμα τα έργα προσβασιμότητας για τους έχοντες κινητικά προβλήματα και προβλήματα όρασης στην Ακρόπολη των Αθηνών. Είναι έργα που σήμερα βρίσκονται σε πλήρη εξέλιξη με την αξιοποίηση εθνικών, κοινοτικών και ιδιωτικών πόρων.

Είχα σταθεί ιδιαίτερα στην ανάγκη επέκτασης και αναγέννησης του Εθνικού Αρχαιολογικού Μουσείου, ένα έργο που θα αναμορφώσει συνολικά τη συγκεκριμένη περιοχή της πρωτεύουσας. Σήμερα έχει ολοκληρωθεί η διαδικασία της μελέτης των αρχιτεκτονικών προσχεδίων με δέκα διεθνείς συμμετοχές, συμπράξεις μερικών από τα καλύτερα γραφεία στον κόσμο με κορυφαία ελληνικά και είναι θέμα ελάχιστων ημερών η δημοσιοποίηση του αποτελέσματος καθώς η διεθνής επιτροπή αξιολόγησης, την οποία συγκροτήσαμε, ολοκλήρωσε το έργο της και αναμένουμε το πόρισμά της.

Το πολυαναμενόμενο από το 2010 Μουσείο Εναλίων Αρχαιοτήτων στον Πειραιά, αφού πέρασε τις παλινδρομήσεις του ότι δεν ήθελαν κάποιοι κινέζικα χρήματα, έχει μπει πλέον σε τροχιά υλοποίησης καθώς ο διαγωνισμός για την επιλογή του αναδόχου ολοκληρώνεται με πιστώσεις από το Ταμείο Ανάκαμψης.

Δεσμευτήκαμε για θεσμικές μεταρρυθμίσεις. Κάποιες ήδη ολοκληρώθηκαν, όπως η μετεξέλιξη του πρώην Ταμείου Αρχαιολογικών Πόρων στον Οργανισμό Διαχείρισης και Ανάπτυξης Πολιτιστικών Πόρων, η ενσωμάτωση των οδηγιών για τα πνευματικά δικαιώματα με διατάξεις με σαφές μεταρρυθμιστικό πρόσημο, η σύμβαση για το μεγαλύτερο επαναπατρισμό αρχαιοτήτων για την επιστροφή των εκατόν εξήντα ενός έργων του Κυκλαδικού Πολιτισμού από ιδιωτική συλλογή της Νέας Υόρκης. Άλλες μεταρρυθμίσεις είναι απολύτως ώριμες να προχωρήσουν αμέσως το 2023, όπως η μετατροπή των πέντε μουσείων από υπηρεσιακές μονάδες του Υπουργείου σε νομικά πρόσωπα δημοσίου δικαίου, αλλά και ο ενιαίος φορέας για τα οπτικοακουστικά και τα πνευματικά δικαιώματα και ο φορέας για το βιβλίο.

Είχαμε δεσμευτεί για τη σύνδεση του πολιτισμού με την οικονομική ανάπτυξη και την εξωστρέφεια, για την ενίσχυση της συνεργασίας του δημοσίου με τον ιδιωτικό τομέα, για πλήρη αξιοποίηση της συνεργασίας με τα κοινωφελή ιδρύματα και την κοινωνική εταιρική ευθύνη, για τη συμβολή του τομέα του πολιτισμού στη συνολική ανάταξη της χώρας. Η πρόκληση για μας ήταν και παραμένει η μεταστροφή της πολιτικής της πολιτιστικής διαχείρισης από την κληροδοτηθείσα στατική στη δυναμική αναπτυξιακή προσέγγιση.

Στα τριάμισι χρόνια διακυβέρνησης συγκροτήσαμε την πολιτιστική χάρτα ανάπτυξης και ευημερίας, τον οδικό χάρτη για την ανάδειξη του πολιτισμού ως στρατηγικού αναπτυξιακού πόρου και ως σημαντικού παράγοντα κοινωνικής συνοχής και ευημερίας. Ο πολιτισμός αποτελεί διακριτό οικονομικό τομέα. Χρησιμοποιεί πόρους, παράγει προϊόντα και υπηρεσίες, δημιουργεί εισόδημα και θέσεις εργασίας, προσελκύει και προκαλεί επενδύσεις. Η ανάδειξη του πολιτιστικού και δημιουργικού τομέα ως ολοκληρωμένου, βιώσιμου αναπτυξιακού μοχλού των τοπικών κοινωνιών δημιουργεί οικοσυστήματα επιχειρηματικότητας, συμβάλλοντας καθοριστικά στην κοινωνική συνοχή.

Το διακηρυκτικό μας αφήγημα για τις δημόσιες πολιτικές για τον πολιτισμό, η πολιτιστική χάρτα, η οποία εξειδικεύεται και εξελίσσεται διαρκώς, παρουσιάζει ήδη σημαντικά οφέλη για την οικονομία και την κοινωνία. Το Υπουργείο Πολιτισμού, μέσω έργων και δράσεων που υλοποιεί, συμβάλλει καθοριστικά στην ανταγωνιστικότητα του τουριστικού προϊόντος, ενισχύει τον πολιτιστικό τουρισμό, που αποδεδειγμένα καλύπτει το 40% των εσόδων του τουρισμού. Οι επενδύσεις στον πολιτισμό οδηγούν σε υψηλότερου επιπέδου και εισοδήματος επισκέπτες. Στο πλαίσιο αυτό καθίσταται πλήρως αντιληπτό ότι η αποτελεσματική αξιοποίηση των πόρων των συγχρηματοδοτούμενων προγραμμάτων αποτελεί ύψιστη προτεραιότητα.

Σήμερα το Υπουργείο Πολιτισμού και Αθλητισμού υλοποιεί το μεγαλύτερο πρόγραμμα έργων πολιτιστικών υποδομών επιπροσθέτως των συμβατικών έργων ρουτίνας. Τόσα έργα στον πολιτισμό δεν έχουν γίνει ποτέ. Με πόρους του ΕΣΠΑ 2014-2020 υλοποιεί τριακόσια ενενήντα εννιά έργα συνολικού προϋπολογισμού 424 εκατομμυρίων ευρώ. Την περίοδο 2020-2022 εντάχθηκαν διακόσια είκοσι ένα νέα έργα, εμφανίζοντας αύξηση δαπανών 313,63 % σε σχέση με την περίοδο ΣΥΡΙΖΑ 2015-2019.

Παράλληλα προετοιμαζόμαστε συστηματικά για τη χρηματοδοτική περίοδο 2021-2027 ωριμάζοντας και αδειοδοτώντας μελέτες. Από Ταμείο Ανάκαμψης εξασφαλίσαμε πόρους άνω των 636 εκατομμυρίων ευρώ. Ήδη υλοποιούνται εκατόν δέκα επτά έργα συνολικού προϋπολογισμού περίπου 400 εκατομμυρίων και αμέσως εκκινούν και τα υπόλοιπα. Στο πλαίσιο του «Ελλάδα 2.0» εκπονήσαμε ένα συνεκτικό σχέδιο και εξασφαλίσαμε τους πόρους για τις αναγκαίες μεταρρυθμίσεις στον πολιτιστικό και δημιουργικό τομέα με σκοπό την ενδυνάμωσή του και την ενίσχυση της ανθεκτικότητάς του για την υλοποίηση καινοτόμων δράσεων και έργων στο πλαίσιο της βιώσιμης ανάπτυξης, όπως το εθνικό σχέδιο για την αντιμετώπιση των συνεπειών της κλιματικής κρίσης στην πολιτιστική κληρονομιά και μία σειρά έργων πρόληψης και προστασίας από τα ακραία καιρικά φαινόμενα σε μείζονες αρχαιολογικούς χώρους, η πολιτιστική συνταγογράφηση, η ενίσχυση της ασημένιας οικονομίας, η εκπόνηση στρατηγικών πολιτιστικών σχεδίων στις περιφέρειες.

Δίνουμε προτεραιότητα στη συνεργασία μας με την Τοπική και Περιφερειακή Αυτοδιοίκηση, αλλά και με τα πανεπιστημιακά ιδρύματα, αξιοποιώντας πλήρως το εργαλείο των προγραμματικών συμβάσεων πολιτισμικής ανάπτυξης. Τα τελευταία τριάμισι χρόνια έχουν υπογραφεί διακόσιες εξήντα εννέα προγραμματικές συμβάσεις, ενισχύοντας τους πόρους για έργα πολιτισμού με περισσότερα από 150 εκατομμύρια ευρώ, ικανοποιώντας παράλληλα πάγιες απαιτήσεις των τοπικών κοινωνιών.

Αν στα ανωτέρω συμπεριλάβουμε και τις αρχαιολογικές εργασίες που εκπονούνται από τις κατά τόπους εφορείες αρχαιοτήτων σε έργα τρίτων συνολικού προϋπολογισμού άνω των 100 εκατομμυρίων, εύκολα προκύπτει ότι το Υπουργείο Πολιτισμού σήμερα υλοποιεί περισσότερα από οκτακόσια έργα συνολικού προϋπολογισμού άνω του 1 δισεκατομμυρίου. Στα έργα αυτά ιδιαίτερα εκείνα που εκτελούνται με αυτεπιστασίες από τις υπηρεσίες τού Υπουργείου απασχολούνται περισσότεροι από τεσσερισήμισι χιλιάδες εργαζόμενοι. Έχουμε δημιουργήσει τεσσερισήμισι χιλιάδες θέσεις εργασίας στις οποίες απασχολούνται επιστήμονες, τεχνικοί, υποστηρικτικό και εργατικό προσωπικό σε όλη τη διάρκεια κατασκευής των έργων. Αν ληφθούν υπ’ όψιν και τα έργα που εκτελούνται με αναδόχους, αντιλαμβάνεται κάποιος ότι το Υπουργείο Πολιτισμού είναι ένας από τους μεγαλύτερους εργοδότες. Οι αριθμοί που προανέφερα, και που ενοχλούν κάποιους, είναι η αντικειμενική απόδειξη του αποτυπώματος τού πολιτισμού στην ενίσχυση της απασχόλησης και της οικονομίας.

Το Υπουργείο Πολιτισμού έχει κρίσιμη συμβολή στο εθνικό αναπτυξιακό σχέδιο. Η χώρα μας, στο σύνολό της, αποτελεί έναν εκτεταμένο αρχαιολογικό χώρο, ένα αρχαιολογικό παλίμψηστο. Το Υπουργείο Πολιτισμού αδειοδοτεί ιδιωτικές επενδύσεις τις οποίες είχε και έχει ανάγκη η χώρα, αλλά και δημόσια έργα κοινής ωφέλειας. Οι καθυστερήσεις και οι παλινδρομήσεις, που στοίχισαν πολύ ακριβά στον πολίτη την πενταετία ΣΥΡΙΖΑ, αποτελούν θλιβερή ανάμνηση. Κορυφαία παραδείγματα το Ελληνικό και το μετρό της Θεσσαλονίκης.

Στο τέλος τού 2023, ο Κυριάκος Μητσοτάκης θα αποδώσει στους Θεσσαλονικείς τον υπερσύγχρονο μητροπολιτικό σιδηρόδρομο με πέντε σταθμούς-μουσεία, αλλά και με τον μεγαλύτερο διεθνώς αρχαιολογικό χώρο ενταγμένο σε ένα μείζον τεχνικό έργο.

Το Υπουργείο Πολιτισμού χάρη στις πολιτικές μας έχει αποκτήσει αξιοπιστία μετά από συνεχείς παλινδρομήσεις και αρνητισμούς τής περιόδου 2015-2019, που μας κόστισαν πολύ εντός και εκτός Ελλάδος, γι’ αυτό έχουμε και κινήσεις, όπως αυτές της Ιταλικής Δημοκρατίας, της αυτόνομης κυβέρνησης της Σικελίας για την επιστροφή sine die του θραύσματος Fagan και σήμερα του κράτους του Βατικανού για τον μόνιμο επαναπατρισμό των τριών θραυσμάτων των γλυπτών του Παρθενώνα.

Ο επαναπροσδιορισμός των στόχων της πολιτικής του πολιτισμού, που αποτυπώνεται στην πολιτιστική χάρτα ανάπτυξης και ευημερίας και η ανάγκη κεφαλαιοποίησης των δυνατοτήτων το;y πολιτισμού στο νέο οικονομικό και παραγωγικό πρότυπο της χώρας, που υπηρετεί αυτή η Κυβέρνηση, δεν συνίσταται μόνο στη στείρα εξεύρεση λύσεων και εκτέλεσης έργων υποδομών, αφορά σε μια νέα αντίληψη για τον πυρήνα της λειτουργίας του πολιτισμού, στο πώς αυτός επιδρά ως τέταρτος πυλώνας της βιώσιμης ανάπτυξης, στη δυναμική που αναπτύσσει για την οικονομία, την κοινωνία, για τους επαγγελματίες και τους απασχολούμενους στον πολιτιστικό τομέα.

Επαναλαμβάνω: Κύριο μέλημά μας είναι να υλοποιούμε δράσεις ρεαλιστικές, αναπτυξιακές, φιλοεπενδυτικές, μεταρρυθμιστικές, ευέλικτες και κοινωνικά δίκαιες. Για όλους αυτούς τους λόγους πιστεύω ότι ο υπό συζήτηση προϋπολογισμός του 2023 κινείται απολύτως προς τη σωστή κατεύθυνση και σας καλώ να τον υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Τσακαλώτο; Ορίστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Θέλω να μιλήσω για τριάντα δευτερόλεπτα. Θα το δείτε ότι θα είναι τριάντα δευτερόλεπτα. Ουσιαστικά μια ερώτηση είναι.

Κατά την ψήφιση του ν.4968 διαβεβαιώσατε την ελληνική Βουλή ότι κανένα από τα εκατόν εξήντα ένα κυκλαδικά αντικείμενα της Συλλογής Στερν δεν μπορεί να αποδειχθεί ότι είναι προϊόν αρχαιοκαπηλίας και παράνομης διακίνησης. Μπορεί και να δεσμευτείτε ξανά ότι αυτό ισχύει; Μπορείτε να επαναλάβετε σε όλους εδώ μέσα ότι δεν υπάρχουν και δεν θα υπάρξουν αποδείξεις ότι τα αντικείμενα της Συλλογής Στερν πωλήθηκαν από αρχαιοκάπηλους;

Πείτε μας, όμως, επιπλέον, ότι, αν αποδειχθεί το αντίθετο, αν σας έρθουν αποδείξεις για πώληση από αρχαιοκάπηλο, θα ζητήσετε συγγνώμη και θα πάρετε πίσω την υπογραφή σας από τη συμφωνία με τον Στερν. Αν γίνει αυτό και θέλετε να παραιτηθείτε, είναι δικό σας θέμα. Αλλά τουλάχιστον μπορείτε να μας επιβεβαιώσετε γι’ αυτό που σας ρώτησα;

Δεν νομίζω ότι μίλησα πάνω από τριάντα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Ελάτε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Το έχω πει πολλές φορές και το επαναλαμβάνω και σήμερα. Μέχρι σήμερα που μιλάμε, στην αρμόδια υπηρεσία του Υπουργείου Πολιτισμού δεν έχει κατατεθεί αποδεικτικό στοιχείο ότι οι εκατόν εξήντα μία κυκλαδικές αρχαιότητες έχουν οποιαδήποτε επιβάρυνση από δικαστική διαδικασία, που να επιβεβαιώνει και να αποδεικνύει παράνομη διακίνηση. Είναι προφανές ότι οι κυκλαδικές αρχαιότητες δεν βρέθηκαν στην Αμερική τυχαία. Προφανώς, διακινήθηκαν. Όμως, μέχρι σήμερα οι αρμόδιες υπηρεσίες του Υπουργείου Πολιτισμού δεν έχουν στοιχεία, δεν έχουν αποδείξεις για τον τρόπο που διακινήθηκαν, για το πότε διακινήθηκαν και δεν διαθέτουν τα αποδεικτικά στοιχεία, τα οποία ζητούν τα δικαστήρια.

Από εκεί και πέρα, επίσης, το έχω πει πολλές φορές, κύριε Τσακαλώτε, ότι υπογράφοντας τη σύμβαση επιτυγχάνουμε τον μεγαλύτερο επαναπατρισμό αρχαιοτήτων, χωρίς να αποποιηθεί το ελληνικό κράτος από κανένα δικαίωμά του. Αυτό σκεφτείτε το.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε την κυρία Υπουργό.

Πριν περάσουμε στους επόμενους ομιλητές, επιτρέψτε μου μια ανακοίνωση. Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και τρεις συνοδοί εκπαιδευτικοί από το 8ο Γυμνάσιο Κοζάνης.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Επόμενος ομιλητής είναι ο Αντιπρόεδρος κ. Οδυσσέας Κωνσταντινόπουλος, μετά ο κ. Μπουτσικάκης, η κ. Πούλου, ο Υπουργός Άμυνας κ. Παναγιωτόπουλος και ο Κοινοβουλευτικός Εκπρόσωπος της Ελληνικής Λύσης.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, και να το ήθελα και να το είχαμε προγραμματίσει, δεν θα μπορούσε να είχε συμβεί. Βλέπω εδώ σήμερα τον εκπρόσωπο της Κυβέρνησης, τον κ. Οικονόμου. Τα θέματα του προϋπολογισμού έχουν συζητηθεί και οι εισηγητές του ΠΑΣΟΚ και οι συνάδελφοι Βουλευτές έχουν μιλήσει αναλυτικά. Τίθεται, όμως, τις τελευταίες μέρες ένα πολύ μεγάλο ζήτημα, ποια κυβέρνηση θα υλοποιήσει τον προϋπολογισμό του 2023, αν θα υπάρξει κυβέρνηση, με ποιους θα υπάρξει. Σας ακούω εσάς με τις δικές σας απόψεις. Διάβασα και μία δημοσκόπηση σήμερα στην Περιφέρεια Αττικής. Ας πάμε, όμως, στις πολλές δημοσκοπήσεις.

Πολλές δημοσκοπήσεις, κύριε συνάδελφε, με τελευταία της «MRB», δείχνουν ότι η Νέα Δημοκρατία είναι πρώτο κόμμα, αλλά δεν ξεπερνά το 31%, με την αναγωγή στα έγκυρα. Άρα, νιώθω ότι η επιλογή των πολιτών -θα δείξει και στην κάλπη- είναι να μη δώσουν αυτοδυναμία σε κάποιον και κυρίως στη Νέα Δημοκρατία. Αναρωτιέμαι: Η αδυναμία της Νέας Δημοκρατίας να πάρει αυτοδυναμία θα γίνει πρόβλημα της χώρας;

Και αναρωτιέστε τι ζητάει το ΠΑΣΟΚ. Το ξέρετε, αλλά δεν σας αρέσει. Όχι μόνο σε εσάς, κύριε Οικονόμου. Μην κοιτάτε οι άλλοι που δεν μιλάνε τώρα. Λέτε: «Μα, το ΠΑΣΟΚ τι λέει;» Το ΠΑΣΟΚ έλεγε αυτά που έλεγε και πριν τις υποκλοπές. Εμείς δεν πήραμε προσωπικά το θέμα των υποκλοπών. Για εμάς είναι θέμα διαφάνειας, δημοκρατίας. Το αντιμετωπίσαμε με θεσμικό τρόπο.

Άρα, γιατί ζητάμε ισχυρό ποσοστό στις πρώτες εκλογές; Εμείς δεν θέλουμε να κάψουμε τις πρώτες εκλογές. Εσείς λέτε να τις κάψετε. Αν θέλετε από το 30% να πάτε στο 37%, δικό σας θέμα, μπορείτε να κάνετε δέκα φορές εκλογές. Είναι επιλογή του κ. Μητσοτάκη. Εμείς δεν θέλουμε να κάψουμε τις πρώτες εκλογές. Δεν είμαστε σαν τον κ. Τσίπρα που έφτιαξε την απλή αναλογική και μετά λέει «δεν θέλω να κάνω κυβέρνηση ηττημένων». Τότε γιατί την έκανες την απλή αναλογική;

Το δεύτερο είναι τι θέλουμε να κάνουμε με το ισχυρό ποσοστό, κύριε Οικονόμου. Θέλω να σας τα πω. Είναι σημαντικό για εμένα, εξαιρετικό που είσαστε σήμερα εδώ.

Θέλουμε να καταργήσουμε τη διάταξη της Νέας Δημοκρατίας, που διαλύει τη δημόσια δωρεάν υγεία, το άρθρο 10.

Θέλουμε να καταργήσουμε τον νόμο Κατρούγκαλου που δεν καταργήσατε εσείς.

Θέλουμε να έχουμε προστασία στην πρώτη κατοικία και να δώσουμε τη δυνατότητα στα funds που έφερε ο ΣΥΡΙΖΑ και υλοποιείτε σήμερα εσείς, στο δανειολήπτη που υπό προϋποθέσεις να μπορεί να το πάρει το δάνειο του, όπως γίνεται στην Κύπρο.

Θέλουμε πλαφόν στη λιανική τιμή ενέργειας και όχι στο Χρηματιστήριο Ενέργειας, όπως έκανε ο ΣΥΡΙΖΑ και υλοποιείτε εσείς.

Θέλουμε αξιοκρατία, κύριε Οικονόμου, με το ΑΣΕΠ, αξιοκρατία, ενώ η Νέα Δημοκρατία και ο ΣΥΡΙΖΑ τα βρήκαν και μοίρασαν τις θέσεις 9-6. Δεν το είπε καμμία εφημερίδα ούτε δημοσιογράφος το ξέρει αυτό.

Θέλουμε να φορολογήσουμε τα υπερκέρδη των ηλεκτροπαραγωγών και των τραπεζών. Και λυπάμαι, κύριε Υπουργέ Οικονομικών. Δεν ξέρω πόσα μπινελίκια ρίξατε με τους με τους προέδρους των τραπεζών, αλλά δεν μπορώ να κατανοήσω πώς γίνεται να έχουν επιτόκιο στις καταθέσεις μείον και επιτόκιο στα δάνεια 10%. Πώς γίνεται αυτό; Αυτό είναι κλέψιμο.

Θέλουμε να ισχυροποιήσουμε τις ανεξάρτητες αρχές και να μην επιτρέψουμε σε όσους έχουν το μυαλό τους να επενδύσουν να ελέγξουν τους αρμούς της εξουσίας.

Για ακούστε λίγο τι θέλουμε μετά την Κυριακή των εκλογών. Ποιοι συμφωνούν και ποιοι διαφωνούν; Θα το πουν οι πολίτες. Αυτοί είναι οι όροι που θέλουμε να επιβάλουμε. Αν ήταν να ανταλλάξουμε καρέκλες, όσοι μείναμε στο ΠΑΣΟΚ θα το είχαμε κάνει ήδη, πιο εύκολα, πιο ανώδυνα και με τα μέσα είτε των από εδώ είτε των από εδώ να μας αποθεώνουν. Μάλλον δεν μας έχετε αξιολογήσει σωστά. Και να σας ρωτήσω ή εν πάση περιπτώσει να σας πω: Αν δεν πιστεύετε σ’ αυτό το μοντέλο και επειδή ο κ. Τσίπρας και ο κ. Μητσοτάκης συμφωνούν ότι ο πρόεδρος του πρώτου κόμματος -είναι πολύ ευρωπαϊστές και το κατανοώ αυτό- πρέπει να είναι πρωθυπουργός, να κάνουμε το μοντέλο της Γερμανίας, οι δυο πρώτοι, αν είστε δύο πρώτοι, κι ας ψηφίσει ο κ. Τσίπρας τον κ. Μητσοτάκη. Δεν είναι κακό αυτό. Εμείς δεν έχουμε τέτοια προβλήματα.

Αν δεν θέλετε αυτό το μοντέλο, υπάρχει και ο κ. Κυριάκος Βελόπουλος. Πολλοί φίλοι του είναι στη Νέα Δημοκρατία σήμερα και θα μπορούσαν να τα βρουν. Αν δεν θέλετε τις προτάσεις και τις θέσεις μας. Αυτό θέλουμε εμείς να κάνουμε στις εκλογές αυτές. Συνεχίστε εσείς το γαϊτανάκι. Θυμάμαι τον κ. Τσίπρα να λέει: «ψηφίζεις ΠΑΣΟΚ, βγαίνει Μητσοτάκης». Τώρα το λέτε εσείς. Μια χαρά. Θα το παίξουν τα μέσα μαζικής ενημέρωσης, τους αρέσει αυτό κ.λπ..

Άρα το ζητούμενο -και τελειώνω, κύριε Πρόεδρε- στις επόμενες εκλογές είναι με ποιες προτάσεις και αν αυτές οι προτάσεις μπορούν να υλοποιηθούν. Γι’ αυτές θα ψηφίσουν οι πολίτες. Τα υπόλοιπα θα τα πείτε, θα τα πουν και τα μέσα μαζικής ενημέρωσης, αλλά θα ψηφίσουν για τις προτάσεις. Δεν θα κρυφτείτε κανένας πίσω από οποιοδήποτε άλλοθι, αλλά από την εντολή του λαού. Κι αν η εντολή του λαού είναι να μην υπάρξει αυτοδυναμία, θα συζητήσετε επί των θέσεων, όχι επί των διλημμάτων που βάζετε εσείς, γιατί πιο εύκολα τα παίζουν οι εφημερίδες και τα sites.

Σας ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντινόπουλο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Οικονόμου.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Αν μου επιτρέπετε, να πάρω τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Για ποιον λόγο τώρα; Δεν υπήρχε κάτι επί προσωπικού.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Μόλις ένα λεπτό, κύριε Πρόεδρε. Δεν πρόκειται περί προσωπικού, αλλά ήταν μια πολιτική συζήτηση πολύ ενδιαφέρουσα με τον κ. Κωνσταντινόπουλο.

Κοιτάξτε. Εμείς αυτό που θέλουμε ως Κυβέρνηση είναι να συνεχιστεί αυτή η πορεία που κράτησε την Ελλάδα όρθια μέσα σε κρίσεις και αυτά που πετύχαμε αποτελούν και εγγύηση ότι μπορούμε να πετύχουμε απαλλαγμένοι από το βάρος αυτών των κρίσεων.

Άκουσα τον κ. Κωνσταντινόπουλο να λέει τι θέλει, τι επιδιώκει, τι εν πάση περιπτώσει φαντάζεται το κόμμα του. Όμως, έχουμε κάτι το οποίο είναι γεγονός. Έχουμε τη δήλωση, την τοποθέτηση, τη διαπίστωση του Αρχηγού του ΠΑΣΟΚ. Τι είπε ο Αρχηγός του ΠΑΣΟΚ; Είπε: «να στείλουμε τη Νέα Δημοκρατία στην Αντιπολίτευση και ταυτόχρονα να κάνουμε μια κυβέρνηση από την πρώτη Κυριακή». Δηλαδή, στέλνοντας τη Νέα Δημοκρατία στην Αντιπολίτευση να συγκυβερνήσει με τον κ. Τσίπρα και τον κ. Βαρουφάκη. Αυτό το είπε ο κ. Ανδρουλάκης. Δεν το είπα εγώ, δεν το είπε κανένας. Συνεπώς, τα πράγματα, τα διλήμματα, τα διακυβεύματα, οι συμπορεύσεις και οι συμπλεύσεις είναι πλέον πασιφανείς από τις δηλώσεις των ίδιων των πολιτικών προσώπων.

**ΔΗΜΗΤΡΙΟΣ ΜΠΙΑΓΚΗΣ:** Τα έχουμε ακούσει αυτά, κύριε Πρόεδρε.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Μυλωνάκη; Αφού θα μιλήσετε σε λίγο.

**ΑΝΤΩΝΙΟΣ ΜΥΛΩΝΑΚΗΣ:** Ένα λεπτό μόνο.

Επειδή ακούστηκε από τον κ. Κωνσταντινόπουλο ότι ο κ. Βελόπουλος η Ελληνική Λύση θα συγκυβερνήσει κ.τ.λ.. Κι εγώ σας λέω ότι τα περισσότερα νομοσχέδια της Κυβέρνησης, κύριε Κωνσταντινόπουλε, τα έχετε ψηφίσει εσείς. Άρα, λοιπόν, εσείς τι εμπλέκετε την Ελληνική Λύση; Υπάρχει κανένας λόγος να εμπλακεί η Ελληνική Λύση με διακυβέρνηση της χώρας; Είπαμε ότι δεν συγκυβερνάμε με κανέναν. Τελεία και παύλα. Και όσον αφορά τον κ. Βελόπουλο, αυτά είναι θέματα του Προέδρου και νομίζω ότι κακώς τα αναφέρατε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Μυλωνάκη.

Τον λόγο έχει τώρα ο κ. Χριστόφορος Μπουτσικάκης από τη Νέα Δημοκρατία.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ, κύριε Πρόεδρε.

Κύριε Κωνσταντινόπουλε, αν και μου είστε ιδιαίτερα συμπαθής και το ξέρετε πολύ καλά αυτό, δεν θα ήθελα να σας στεναχωρήσω, αλλά θα σας πληροφορήσω ότι αν το κόμμα σας, η παράταξή σας δεν αποκτήσει κάποιον πολιτικό λόγο, μια σοβαρή πρόταση διακυβέρνησης και όλα αυτά τα οποία χρειάζεται, όλους τους ψηφοφόρους σας τους στέλνετε στον Τσίπρα. Οπότε δεν υπάρχει λόγος να ψηφίσει κανείς και το δίλημμα πλέον θα είναι μόνο Τσίπρας -Νέα Δημοκρατία. Το ΠΑΣΟΚ δεν υπάρχει πια. Οπότε, ο λαός ξέρει τι θα ψηφίσει όταν έρθει η ώρα.

Ο προϋπολογισμός του 2023 που ψηφίζουμε και κυρώνουμε χαρακτηρίστηκε ως «ιστορικός» και πραγματικά είναι ιστορικός. Είναι ένας προϋπολογισμός που αναδεικνύει τις αντοχές και την αυξημένη ανθεκτικότητα που έχει επιδείξει η ελληνική οικονομία εν μέσω διαδοχικών δυσκολιών και εξωγενών κρίσεων και καταγράφει τη σταθερή, ισχυρή και βιώσιμη αναπτυξιακή πορεία της χώρας.

Είναι, τολμώ να πω, μια επιβεβαίωση, μια αναγνώριση της πραγματικότητας, των επιτυχημένων πολιτικών του Πρωθυπουργού, του Κυριάκου Μητσοτάκη, και της Κυβέρνησης της Νέας Δημοκρατίας. Δεν αποτυπώνει μόνο οικονομικά μεγέθη, στατιστικά, που σας παραθέτουν εδώ και μέρες όλοι Υπουργοί, αλλά καθρεφτίζει την πραγματική φιλοσοφία αυτής της Κυβέρνησης.

Ο προϋπολογισμός αυτός καταρτίστηκε σε συνθήκες ιδιαίτερα δύσκολες και απρόβλεπτες, σε συνθήκες παγκόσμιας αβεβαιότητας. Καταφέρνει, όμως, να διατηρήσει την δημοσιονομική ισορροπία, να υπηρετήσει την ανάπτυξη και να υποστηρίξει μια σειρά παρεμβάσεων προς όφελος της κοινωνίας και κυρίως των πιο ευάλωτων πολιτών.

Η κυβερνητική πολιτική αντιμετώπισε με επιτυχία τα απόνερα και τις αγκυλώσεις που προκλήθηκαν στο κοινωνικό σύνολο. Δυστυχώς, η Αντιπολίτευση πάλι επενδύει στην καταστροφή. Η αλήθεια, όμως, σας διαψεύδει πανηγυρικά.

Μέσα σε σχεδόν τρία χρόνια μειώθηκαν τόσοι φόροι όσους δεν είχε μειώσει καμμία άλλη κυβέρνηση σε καμμία άλλη περίοδο. Στην επιβολή είκοσι εννέα νέων φόρων της κυβέρνησης του ΣΥΡΙΖΑ, εμείς απαντήσαμε με τη μείωση του ΕΝΦΙΑ κατά 34%, της φορολόγησης των φυσικών προσώπων από το 22% στο 9%, για τα νομικά πρόσωπα από το 28% στο 22% κι αυτοί είναι μόνο μερικοί ενδεικτικοί από τους πενήντα δύο συνολικά φόρους που μειώθηκαν.

Στους κεφαλαιακούς περιορισμούς και στο κλείσιμο των τραπεζών, εμείς απαντήσαμε με μονοψήφιο ποσοστό κόκκινων δανείων και την αύξηση των καταθέσεων των νοικοκυριών και των επιχειρήσεων.

Στην άδολη υπόσχεση για αύξηση του κατώτατου μισθού, εμείς απαντήσαμε με δύο διαδοχικές αυξήσεις, ικανοποιώντας την προσδοκία των εργαζομένων ώστε να έχουν κι εκείνοι το μέρισμα από την ανάπτυξη που επετεύχθη στις ημέρες της διακυβέρνησης της Νέας Δημοκρατίας.

Στον καταμερισμό και τη συρρίκνωση της οικονομίας, εμείς απαντήσαμε με την αύξηση του ΑΕΠ, με ρυθμούς ταχύτερους σε σχέση με τις αρχικές προβλέψεις και μάλιστα σε μια πολύ δύσκολη περίοδο για τη χώρα.

Στην εχθρική στις επενδύσεις και στην επιχειρηματικότητα κυβέρνηση του ΣΥΡΙΖΑ, εμείς κερδίσαμε την εμπιστοσύνη των αγορών και των επενδυτών. Κάναμε τη χώρα μας κοινωνό διεθνών εξελίξεων, αξιόπιστο και σημαντικό παίκτη, με σύγχρονο και εξωστρεφές αναπτυξιακό μοντέλο.

Στην υποτιθέμενη ουτοπική κοινωνική πολιτική που διαφημίζατε εσείς, απαντήσαμε με έμπρακτη στήριξη, με μείωση των ασφαλιστικών εισφορών, με μείωση της ανεργίας, με ενίσχυση των πραγματικά ευάλωτων συμπολιτών μας.

Στη διεθνή υποβάθμιση της χώρας, εμείς απαντήσαμε με σοβαρή και υπεύθυνη διπλωματία, με συμμαχικές συμφωνίες και εξοπλιστικά προγράμματα.

Ψηλώσαμε την Ελλάδα, μεγαλώνουμε την Ελλάδα. Από ουραγός γίναμε πρωτοπόρος, παράγοντας σταθερότητας στην περιοχή, με αυξημένη γεωπολιτική υπεραξία. Αναδείξαμε την Ελλάδα ως παγκόσμιο εμπορικό, οικονομικό και ενεργειακό κέντρο, ένα αναπτυξιακό παράδειγμα για όλη την Ευρώπη. Άνοιξε οριστικά ο δρόμος για την ανάπτυξη, την προσέλκυση επενδύσεων και την ενίσχυση της επιχειρηματικότητας.

Είμαστε, λοιπόν, αποφασισμένοι να συνεχίσουμε αυτή την πολιτική θωράκισης των καταναλωτών, της οικονομίας και της κοινωνίας. Γι’ αυτό και ο προϋπολογισμός του 2023 αποδεικνύει έμπρακτα ότι βασική όψη της οικονομικής πολιτικής μας είναι η κοινωνική φροντίδα, με παρεμβάσεις όπως η οριστική κατάργηση της εισφοράς αλληλεγγύης για όλους. με την αύξηση των συντάξεων, τις μισθολογικές παρεμβάσεις για τη στήριξη των στελεχών των Ενόπλων Δυνάμεων, την αναμόρφωση του ειδικού μισθολογίου των είκοσι χιλιάδων γιατρών του ΕΣΥ, την επέκταση του επιδόματος μητρότητας στους εννέα μήνες, την παράταση της αναστολής του ΦΠΑ για τις νέες οικοδομές, την παράταση του μειωμένου ΦΠΑ σε μια σειρά προϊόντων και υπηρεσιών, με επιδότηση στο ρεύμα και το φυσικό αέριο και άλλα πολλά.

Κυρίες και κύριοι συνάδελφοι, ο προϋπολογισμός καταγράφει την αναπτυξιακή δυναμική της χώρας μας και επιβεβαιώνει την ανασυγκρότηση της πατρίδας μας, διασφαλίζει τη δημοσιονομική σταθερότητα, αποτυπώνει τις μεγάλες δυνατότητες και τις θετικές προοπτικές της χώρας μας. Η Κυβέρνηση υλοποιεί το πρόγραμμα με σχέδιο και προοπτική, ανεξάρτητα από τις εξωγενείς δυσκολίες. Δεν αφήνουμε τίποτα στην τύχη και αντιμετωπίζουμε την κάθε δυσκολία με προσαρμογή και ταχύτητα. Είναι ευτύχημα για τη χώρα που την Κυβέρνηση την οδηγεί στο τιμόνι ο Κυριάκος Μητσοτάκης γιατί στην πραγματικότητα η Ελλάδα αλλάζει με αισιοδοξία, με ασφάλεια, με συνέπεια, με υπεύθυνη πολιτική και κοινωνικό πρόσημο. Για τους λόγους αυτούς, σας καλώ όλους να υπερψηφίσετε τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Μπουτσικάκη.

Καλείται στο Βήμα η κ. Παναγιού Πούλου από τον ΣΥΡΙΖΑ.

Έγινε μια αλλαγή μεταξύ των Υπουργών. Μετά από την κ. Πούλου θα πάρει τον λόγο ο κ. Σκέρτσος και μετά θα μιλήσουν ο κ. Τσιλιγκίρης, η κ. Ελευθεριάδου, ο κ. Παναγιωτόπουλος και ο κ. Μυλωνάκης.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η φωνή αγωνίας που υψώνουν οι πολίτες απ’ άκρη σε άκρη της χώρας μιλά για ένα και μόνο αίτημα: δικαιοσύνη. Δικαιοσύνη στο κράτος, στην κοινωνία, στην οικονομία, δικαιοσύνη παντού. Όμως, η Κυβέρνηση Μητσοτάκη που εδώ και τριάμισι χρόνια έκανε την αδικία κανόνα δεν θα μπορούσε παρά να συντάξει ακόμα έναν προϋπολογισμό ακραίας αδικίας και ανισότητας. Ευτυχώς για τη χώρα μας, θα είναι ο τελευταίος της.

Η ζημιά που κάνατε, κύριοι της Νέας Δημοκρατίας, σε όλους τους τομείς είναι μεγάλη. Ας δούμε τα έργα σας στους σημαντικότερους απ’ αυτούς:

Στην οικονομία και την ενέργεια η ακρίβεια και η αισχροκέρδεια Μητσοτάκη συνεχίζει να καταληστεύει τα νοικοκυριά και τις επιχειρήσεις. Πέρυσι τέτοια εποχή ο πληθωρισμός ήταν 4,8, φέτος είναι στο 8,5%. Και πώς να μην διπλασιαστεί αφού οι μαύρες πρωτιές της χώρας μας δεν έχουν τέλος. Πρώτη η Ελλάδα στην τιμή της βενζίνης πανευρωπαϊκά εδώ και τέσσερις βδομάδες. Πρώτη και στην τιμή χονδρικής του ρεύματος εδώ και έναν χρόνο. Πρώτη και στην τιμή ηλεκτρικής ενέργειας προ φόρων και επιδοτήσεων το πρώτο εξάμηνο του 2022. Και οι καταστροφικές πρωτιές θα συνεχιστούν αφού ο νέος προϋπολογισμός δείχνει ξεκάθαρα τα σχέδιά σας για το 2023. Η λεηλασία του εισοδήματος νοικοκυριών και επιχειρήσεων μέσω της έμμεσης φορολογίας θα κορυφωθεί. Οι αριθμοί μιλούν από μόνοι τους. Το 2022 οι πολίτες πλήρωσαν 4,1 δισεκατομμύρια ευρώ περισσότερα σε ΦΠΑ σε σχέση με το 2021 και 1 δισεκατομμύριο επιπλέον σε ειδικούς φόρους κατανάλωσης, ενώ για το 2023 σχεδιάζετε να αρπάξετε από τις τσέπες των πολιτών 810 εκατομμύρια περισσότερα από το 2022 με ακόμη μεγαλύτερες αυξήσεις σε ΦΠΑ και έμμεσους φόρους. Κάθε πέρσι και καλύτερα, κάθε φέτος και χειρότερα με την Κυβέρνηση του Κυριάκου Μητσοτάκη. Και πού πηγαίνουν λοιπόν όλα αυτά τα χρήματα του ελληνικού λαού; Πηγαίνουν κατευθείαν στις αδιέξοδες επιδοτήσεις, στα καρτέλ του ρεύματος και του φυσικού αερίου που τσεπώνουν την επιδότηση, αλλά συνεχίζουν ακάθεκτα να αυξάνουν τις τιμές.

Μια ολόκληρη χώρα δουλεύει σκληρά και πληρώνει σε ΦΠΑ και έμμεσους φόρους ασύλληπτα ποσά μόνο και μόνο για να κερδίζει το καρτέλ της ενέργειας με τη συμμετοχή και τις ευλογίες της ιδιωτικής ΔΕΗ του κ. Στάση και των αναρίθμητων γαλάζιων στελεχών. Εκεί και στα διυλιστήρια πηγαίνουν οι φόροι του ελληνικού λαού ο οποίος βιώνει ραγδαία φτωχοποίηση. Τα στοιχεία της ΓΣΕΕ για το πετσόκομμα της αγοραστικής δύναμης των νοικοκυριών είναι αποκαλυπτικά. Στο μηνιαίο εισόδημα κάτω από 750 ευρώ μείον 40%. Στον κατώτατο μισθό μείον 19%. Στον πραγματικό μέσο μισθό μείον 12%. Και παράλληλα το 71% των νοικοκυριών έχει περικόψει την κατανάλωση βασικών ειδών διατροφής.

Όμως, ο κ. Γεωργιάδης, «Υπουργός Υπαναπτύξεως», στήνει ξανά μπροστά στις κάμερες σόου εξαπάτησης και κοροϊδίας με «το καλάθι του εμπαιγμού» που περιλαμβάνει ελάχιστα αγαθά ιδιωτικής ετικέτας, ενώ δημιουργεί συνθήκες για επιπλέον αυξήσεις σε δεκατέσσερις χιλιάδες άλλα είδη. Το Ινστιτούτο Καταναλωτών, το ΙΝΚΑ, τα λέει, όχι μόνο εμείς.

Κι ενώ εκτοξεύετε την ακρίβεια, κύριοι της Κυβέρνησης, ψαλιδίζετε ταυτόχρονα τα φτερά της ανάπτυξης. Τα υψηλά κόστη ενέργειας δεν διαλύουν μόνο τα νοικοκυριά, διαλύουν και τη μικρομεσαία επιχειρηματικότητα, τους εργαζόμενους και τους επαγγελματίες. Μία στις δύο μικρομεσαίες επιχειρήσεις αδυνατεί να καλύψει τα λειτουργικά έξοδα του μήνα και η πανδημία των λουκέτων συνεχίζεται με αποτέλεσμα μόνο τον Οκτώβριο να καταγραφούν εκατόν δεκαέξι χιλιάδες λιγότερες θέσεις εργασίας. Η ένταξη των μικρομεσαίων επιχειρήσεων στο Ταμείο Ανάκαμψης και Ανθεκτικότητας και στα χρηματοδοτικά του εργαλεία θα μπορούσε να δώσει διέξοδο, αλλά εσείς τις αποκλείετε για να τις εξαφανίσετε και να ανοίξετε τον δρόμο για πλήρη κυριαρχία στην αγορά των ολιγαρχών.

Δεν απορεί κανείς που οι ληστρικές πολιτικές σας απέναντι στη μεσαία τάξη έχουν προκαλέσει έκρηξη του ιδιωτικού χρέους που φτάνει πλέον τα 38 δισεκατομμύρια, ενώ εσείς πανηγυρίζετε για την αύξηση των καταθέσεων. Πράγματι, το 7% των ολιγαρχών για το οποίο ενδιαφέρεστε, αυξάνει προφανώς τις καταθέσεις του, όχι όμως στο 93% του λαού που φτωχοποιείται.

Επίσης, δεν ξεχνάμε ότι το κόμμα σας, η Νέα Δημοκρατία η οποία χρωστά 391 εκατομμύρια ευρώ στις τράπεζες, τολμά να βγάζει στο σφυρί πρώτες κατοικίες πολιτών ακόμα και για χρέη 15.000 ευρώ, ενώ έχει ήδη παραδώσει επτακόσιες χιλιάδες ακίνητα στα χέρια των funds και των γαλάζιων αρπακτικών τύπου Πάτση. Και βέβαια οι αναγκαστικοί πλειστηριασμοί ακινήτων αγγίζουν φέτος τις σαράντα χιλιάδες περίπου.

Και αφού η μερίδα του λέοντος πηγαίνει στις τράπεζες και τους ολιγάρχες, τι μένει στον προϋπολογισμό σας για τους πολίτες και τη μείωση των ανισοτήτων; Τι προβλέπεται παραδείγματος χάριν για το κοινωνικό κράτος, την πρόνοια, τη δημόσια υγεία και την αυτοδιοίκηση; Μόνο υποχρηματοδότηση, απορρύθμιση και ιδιωτικοποίηση.

Μειώνετε τον προϋπολογισμό για την πρόνοια κατά 412 εκατομμύρια ευρώ για το 2023 και περιορίζετε τους δικαιούχους του κοινωνικού εισοδήματος αλληλεγγύης. Αποδυναμώνετε εδώ και τριάμισι χρόνια μεθοδικά και σκόπιμα το ΕΣΥ. Η εικόνα των περιφερειακών δομών υγείας είναι αποκαρδιωτική, γι’ αυτό αρνηθήκατε πεισματικά τις προσλήψεις μόνιμου ιατρικού και νοσηλευτικού προσωπικού, ενώ κρατάτε τους συμβασιούχους σε ομηρία. Γι’ αυτό επαναφέρετε τους εργολάβους στους τομείς καθαριότητας, σίτισης και φύλαξης των νοσοκομείων που είχε διώξει ο ΣΥΡΙΖΑ με πολλαπλά οφέλη για τις δημόσιες δαπάνες και τα δικαιώματα των εργαζομένων. Γι’ αυτό επίσης υπονομεύσατε τη μεταρρύθμιση στην πρωτοβάθμια φροντίδα υγείας. Η καταστροφική διαχείριση της πανδημίας από την Κυβέρνησή σας με τριάντα τέσσερις χιλιάδες εξακόσιες δεκατέσσερις απώλειες συμπολιτών μας μέχρι σήμερα και τις είκοσι πέντε περίπου την ημέρα που συνεχίζουμε να θρηνούμε, οι περισσότερες εκτός ΜΕΘ, είναι αποτέλεσμα των πολιτικών σας. Ποιος θα ξεχάσει τι έλεγε Πρωθυπουργός από αυτό εδώ το Βήμα για τις ΜΕΘ;

Και τέλος, γι’ αυτό, κύριοι της Κυβέρνησης, ψηφίσατε τον τελευταίο νόμο Γκάγκα - Πλεύρη και σχεδιάζετε τώρα τις καταργήσεις και τις συγχωνεύσεις δομών υγείας με την είσοδο των ΣΔΙΤ. Ταυτόχρονα, απαξιώσατε και την αυτοδιοίκηση η οποία μάλιστα με βάση την απόφαση του Συμβουλίου της Επικρατείας λειτουργεί πλέον αντισυνταγματικά. Αυτό καταφέρατε με τις σκόρπιες νομοθετήσεις σας για τις οποίες θριαμβολόγησε και πάλι ο κ. Βορίδης. Και βέβαια δεν πανηγύρισε για καμμία μεταρρύθμιση που, όπως αποδείξατε στα τριάμισι χρόνια, είστε ανίκανοι να κάνετε.

Μας βομβαρδίσατε με πολλά νομοσχέδια, λες και ανταγωνιζόσασταν μεταξύ σας, τα οποία όμως έμειναν στα χαρτιά γιατί δεν εκδόθηκαν οι σχετικές Υπουργικές Αποφάσεις. Δεν γνωρίζω πραγματικά σε ποιον βαθμό εφαρμόστηκαν οι πενήντα εννέα νόμοι και τα εξακόσια είκοσι τρία άρθρα του δήθεν σταθερού φορολογικού συστήματος που είχε εξαγγείλει προεκλογικά ο κ. Μητσοτάκης.

Στην αυτοδιοίκηση περιμένουμε να απαντήσει ο κ. Βορίδης: Τι έγινε η ΚΥΑ για τα ζώα συντροφιάς; Πότε επιτέλους θα κάνετε τις κρίσεις προϊσταμένων στο δημόσιο; Τι έγινε με την τηλεργασία; Ποια τα αποτελέσματα; Πότε θα εκδοθεί ο νέος οργανισμός του ΥΠΕΣ που αναμένουμε από το 2019; Σε πόσους δήμους έχει συσταθεί ο εσωτερικός έλεγχος; Τι κάνετε με τις ΔΕΥΑ και τα 120 εκατομμύρια με τα οποία πρέπει να χρηματοδοτηθούν για να μην κλείσουν; Ή σκοπεύετε να τα επωμισθούν κι αυτά οι ιδιώτες; Τι κάνατε με το πρόγραμμα «ΑΚΣΙΑ», το οποίο περιόρισε τα χρέη των δήμων; Το σταματήσετε.

Τι κάνετε με τα έργα των δήμων και περιφερειών που είναι σταματημένα λόγω έλλειψης χρηματοδότησης; Γνωρίζετε ότι πολλοί δήμοι αδυνατούν πλέον να κλείσουν τους προϋπολογισμούς τους; Τι προβλέπετε, λοιπόν, συγκεκριμένα στον κρατικό προϋπολογισμό για να λύσετε όλα αυτά τα προβλήματα της αυτοδιοίκησης; Τίποτα. Μόνο λόγια και υποσχέσεις.

Επίσης, επειδή προέρχομαι από αγροτικό νομό, διαπιστώνω καθημερινά τον αγώνα των αγροτών και των κτηνοτρόφων μας που προσπαθούν να επιβιώσουν. Αλήθεια, τι κάνατε τριάμισι χρόνια για να έχουν έγκαιρα τις επιδοτήσεις; Τι κάνατε για τους εργάτες γης που εξαφανίσατε από τη χώρα με τις νομοθετήσεις σας; Τι κάνατε με το αγροτικό πετρέλαιο και τα αγροεφόδια; Τίποτα, καμμία δαπάνη ουσιαστικής στήριξης στον προϋπολογισμό σας.

Κυρίες και κύριοι συνάδελφοι, όσο κι αν μας κατηγορεί η Κυβέρνηση για δήθεν έλλειψη προτάσεων, το πρόγραμμα του ΣΥΡΙΖΑ - Προοδευτική Συμμαχία είναι σαφές και κοστολογημένο και θα είναι το νέο συμβόλαιο μας με την κοινωνία. Άλλωστε, η Κυβέρνηση της Νέας Δημοκρατίας κατά τη διακυβέρνησή της δεν έκανε καμμία τροπολογία δεκτή, δική μας ή γενικά της αντιπολίτευσης, οχυρωμένη με αλαζονεία στην αυτοδυναμία της. Οι πολιτικές της Νέας Δημοκρατίας δεν επιδέχονται διορθώσεις ή συμπληρωματικές προτάσεις. Έχουν σχεδιαστεί μόνο για τους λίγους.

Χρειάζεται, λοιπόν, ένα νέο σχέδιο παραγωγικής ανασυγκρότησης, βιώσιμης ανάπτυξης, κοινωνικής και οικονομικής δικαιοσύνης για όλους που θα εφαρμοστεί από την επόμενη κυβέρνηση του ΣΥΡΙΖΑ - Προοδευτική Συμμαχία και άλλων προοδευτικών δυνάμεων.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υπουργός Επικρατείας κ. Σκέρτσος.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Κυρίες και κύριοι Βουλευτές, κύριοι συνάδελφοι, τη στιγμή που η Ελλάδα βγαίνει μετ’ επαίνων από τη δωδεκαετή ευρωπαϊκή εποπτεία, που επιτυγχάνει διπλάσιο ρυθμό οικονομικής ανάπτυξης από την υπόλοιπη Ευρώπη, που οι εθνικές μας προτάσεις για την αντιμετώπιση της ενεργειακής κρίσης σήμερα και της πανδημίας λίγο παλαιότερα, υιοθετούνται και γίνονται ευρωπαϊκές πολιτικές, τη στιγμή που η Ελλάδα βρίσκεται μεταξύ των τεσσάρων ευρωπαϊκών χωρών που έχουν πάρει ήδη έγκριση για την εκταμίευση και της δεύτερης δόσης του Ταμείου Ανάκαμψης, μια βαριά σκιά απλώνεται πάνω από το πολιτικό σύστημα της χώρας.

Αισθάνομαι, λοιπόν, την ανάγκη να πω -πριν μπω στο κυρίως θέμα της ομιλίας μου- ότι η Ελλάδα και το πολιτικό της σύστημα δεν χαρακτηρίζονται, ούτε προσδιορίζονται από μεμονωμένες άστοχες και καταδικαστέες συμπεριφορές. Αισθάνομαι, όμως, και την υποχρέωση να τονίσω πως τόσο η πολιτική εκπροσώπηση όσο και η πολιτική διακυβέρνηση δεν μπορούν να αποτελούν πεδία εγωιστικών συμφερόντων και επιπόλαιων επιδιώξεων, με σκοπό τη μεγέθυνση της προσωπικής περιουσίας του καθενός μας.

Στην πολιτική πρέπει να μπαίνουν μόνο όσοι είναι διατεθειμένοι να προσφέρουν πραγματικά στα κοινά, ξοδεύοντας κυριολεκτικά από το προσωπικό τους κεφάλαιο, υλικό και άυλο, ώστε όταν αποχωρούν να είναι μεν φτωχότεροι ατομικά, αλλά πλουσιότεροι συλλογικά και ηθικά.

Το δεύτερο που θέλω να τονίσω είναι ότι κανείς πολιτικός δεν μπορεί να διεκδικεί εξαίρεση από διαδικασίες και μηχανισμούς ελέγχων για όσο εξουσιοδοτείται από τους πολίτες να υπηρετεί. Όλοι έχουμε, φυσικά, το τεκμήριο της αθωότητας, αλλά ταυτόχρονα και όλοι, εφόσον επιλέγουμε τη δημόσια έκθεση έναντι του ιδιωτικού βίου, πρέπει να ελεγχόμαστε και να λογοδοτούμε διαρκώς για τον τρόπο με τον οποίο διαχειριζόμαστε ως φορείς της εξουσίας και της αντιπροσωπευτικής δημοκρατίας σε αυτή τη βαριά ευθύνη. Διότι τελικά μόνο οι έλεγχοι και τα θεσμικά αντίβαρα, μαζί με τη συνείδηση του καθενός μας, είναι αυτά που περιορίζουν τις παραβατικές συμπεριφορές, είναι αυτά που μας καθιστούν όλους και όλες διαφανείς, όπως οφείλουμε να είμαστε απέναντι στους πολίτες, και είναι αυτά που τελικά αυξάνουν την εμπιστοσύνη των πολιτών προς τους θεσμούς και τη δημοκρατία.

Συνεπώς η ευθύνη όλων μας σήμερα είναι μεγάλη, διότι τα άκρα καραδοκούν να πάρουν το πάνω χέρι σε κάθε στραβοπάτημα της δημοκρατίας.

Κλείνω εδώ αυτή την εισαγωγική παρέμβαση για να θυμίσω που βρισκόμασταν πριν από τριάμισι χρόνια. Το 2019 η Ελλάδα προσπαθούσε να βγει τραυματισμένη από μια δεκαετή πρωτοφανή οικονομική ύφεση και να σταθεί ξανά στα πόδια της. Κανείς μας τότε δεν φανταζόταν ότι μετά από μια δεκαετή εθνική ταλαιπωρία θα καλούμασταν να αντιμετωπίσουμε και μια σειρά από παγκόσμιες κρίσεις και απειλές. Μια υγειονομική κρίση που συμβαίνει μια φορά στα εκατό χρόνια για την οποία δεν υπήρχε καμία θεσμική μνήμη αντιμετώπισής της. Μια ενεργειακή και πληθωριστική κρίση πολύ οξύτερη της προηγούμενης που γνώρισε ο κόσμος μας πριν από πενήντα χρόνια. Μια υβριδική προσφυγική κρίση και απειλή στα σύνορά μας με μια πρωτοφανή επιθετικότητα και εργαλειοποίηση του μεταναστευτικού ζητήματος από τους γείτονες Τούρκους. Πρόκειται για κρίσεις που θα μπορούσαν να είχαν διαλύσει στην κυριολεξία μια χώρα με τα χαρακτηριστικά, τα προβλήματα και τις υστερήσεις που όλοι γνωρίζουμε ότι έχει η Ελλάδα. Αλλά δεν τα κατάφεραν.

Αντιθέτως, η Ελλάδα τριάμισι χρόνια και τρεις μέγα-κρίσεις μετά την εκλογή αυτής της Κυβέρνησης όχι μόνο στέκεται στα πόδια της, αλλά σημειώνει και κάποιες αξιοσημείωτες επιδόσεις οι οποίες καταγράφονται από διεθνείς δείκτες. Γιατί πρέπει να μιλάμε με δείκτες και με τον τρόπο που μας βλέπουν και μας μετρούν οι ξένοι, όχι με τον τρόπο που καθένας ερμηνεύει υποκειμενικά τα στοιχεία.

Θα αναφερθώ σε δέκα από αυτές που ξεχωρίζουν σε ευρωπαϊκό -και όχι μόνο- επίπεδο: Πρώτον, στον διπλάσιο ρυθμό οικονομικής ανάπτυξης από το μέσο όρο της Ευρώπης, έχοντας απέναντί εξωγενείς κρίσεις. Δεύτερον, στη μεγαλύτερη και ταχύτερη πτώση του δημοσίου χρέους στην Ευρώπη, κοντά σαράντα μονάδες. Τρίτον, στη μεγαλύτερη και ταχύτερη μείωση της ανεργίας στην Ευρώπη με ταυτόχρονη προσθήκη διακοσίων ενενήντα χιλιάδων θέσεων εργασίας. Τέταρτον, στη σταθερή ενίσχυση των εισοδημάτων των πιο ευάλωτων και πιο ευπαθών με διπλή αύξηση του κατώτατου μισθού, με προσθήκη ενός δέκατου πέμπτου μισθού, με μείωση φόρων και εισφορών. Πέμπτον, στην καθυστερημένη, αλλά σίγουρα εντυπωσιακή και αλματώδη, ψηφιοποίηση του κράτους. Έκτον, στο ιστορικό ρεκόρ δημόσιων και ιδιωτικών επενδύσεων, εξαγωγών ως μερίδιο του ΑΕΠ, ιδιωτικών επενδύσεων στην καινοτομία, με ραγδαία βελτίωση του επιχειρηματικού περιβάλλοντος κατά δεκαέξι θέσεις. Έβδομον, στην όγδοη θέση παγκοσμίως στην παραγωγή ηλεκτρικής ενέργειας από ΑΠΕ. Σχεδόν το 46% της ενέργειας προέρχεται πλέον από τον ήλιο, τον αέρα, τα νερά μας. Όγδοον, στην κατάκτηση μιας θέσης από τις δώδεκα χώρες διεθνώς που έχουν κατακτήσει σε νομικό επίπεδο την πλήρη ισότητα των φύλων στην αγορά εργασίας. Ένατον, στην εξωστρέφεια των πανεπιστημίων με στρατηγικές με πανεπιστήμια κολοσσούς των ΗΠΑ, αλλά και με συνολική αναμόρφωση όλων των βαθμίδων εκπαίδευσης στο δημόσιο σχολείο. Και δέκατον, στους δείκτες εμβολιασμού του πληθυσμού, αλλά και διαχείρισης συνολικά της πανδημίας ως προς τα κρούσματα και την υπερβάλλουσα θνησιμότητα ακριβώς στον ευρωπαϊκό μέσο όρο και δεν χωράει αμφισβήτηση πάνω σε αυτό, ενώ όλοι γνωρίζουν ότι οι δυνατότητες του Εθνικού Συστήματος Υγείας, αλλά και τα δημογραφικά χαρακτηριστικά της χώρας, προϊδεάζουν για πολύ χειρότερες επιδόσεις.

Γιατί τα αναφέρω όλα αυτά; Σημαίνουν πως λύθηκαν όλα μας τα προβλήματα; Σε καμμία περίπτωση! Η Ελλάδα έχει ακόμα πολύ δρόμο μπροστά της για να καλύψει μια απόσταση που τη χωρίζει από τις υπόλοιπες ευρωπαϊκές χώρες να γίνει μια ευρωπαϊκή οικονομία με αξιοπρεπείς μισθούς, μια κοινωνία με ίσες ευκαιρίες εργασίας, με ίδια δικαιώματα για όλες και όλους τους πολίτες ανεξαιρέτως, μια επικράτεια με συνεκτική ανάπτυξη σε κάθε γωνιά της χώρας, με καλύτερη δημόσια υγεία, με ταχύτερη απονομή δικαιοσύνης.

Όμως προχωρούμε. Κάνουμε βήματα και σίγουρα βρισκόμαστε σήμερα σε καλύτερο σημείο απ’ αυτό που βρισκόμασταν το 2019, κύριε Τσακαλώτο. Διότι παράλληλα με τη διαχείριση των μέγα-κρίσεων, που θα μπορούσαν να μας είχαν απορροφήσει ή ρουφήξει μέσα τους, καταφέραμε συλλογικά ως Κυβέρνηση και ως κοινωνία να εργαστούμε μεθοδικά πάνω σε ένα ευρύτατο σχέδιο μεταρρυθμίσεων σχεδόν σε όλους τους τομείς του κράτους, της κοινωνίας, της οικονομίας. Αυτά αναγνωρίζουν οι Ευρωπαίοι εταίροι μας σε έντεκα συνεχείς εκθέσεις.

Το χαρακτηριστικό της πολιτικής μας είναι η απαγκίστρωση από πολιτικές ιδεοληψίες και κομματικές αγκυλώσεις. Τα πολιτικά ρεύματα και οι ιδεολογίες δεν είναι δέκα εντολές. Σε μια δημοκρατία, άλλωστε, δεν υπάρχουν καλές και κακές ιδεολογίες, εκτός από αυτές που προωθούν τη βία, τον ρατσισμό, τη μισαλλοδοξία. Διότι, εμείς τουλάχιστον, γνωρίζουμε καλά πως δεν υπάρχει δεξιά και αριστερά προβλήματα. Για μας υπάρχουν μόνο προβλήματα και οδηγός μας είναι η παρακαταθήκη του Κωνσταντίνου Καραμανλή, ότι η παράταξη αυτή θα υπηρετεί πάντα και μόνο τα αληθινά συμφέροντα του έθνους που βρίσκονται πέρα και πάνω από τις παραπλανητικές ετικέτες της Δεξιάς, του Κέντρου και της Αριστεράς.

Διότι τελικά απέναντι σε όσους θεωρούν πως η ευαισθησία για την ενδοοικογενειακή και την εμφύλια βία είναι μονοπώλιο της Αριστεράς δήθεν, υπάρχει η δική μας Κυβέρνηση, η οποία μέσα σε τρία χρόνια έδωσε στη χώρα ένα σύγχρονο και ολοκληρωμένο πλαίσιο που περιλαμβάνει το Εθνικό Σχέδιο Ισότητας, τα επιχειρησιακά γραφεία ενδοοικογενειακής βίας στην Αστυνομία, τα προγράμματα σεξουαλικής αγωγής στα σχολεία, τις αυστηρές αλλαγές στον Ποινικό Κώδικα για τα αδικήματα αυτά, τα εργαλεία εκτίμησης επικινδυνότητας, το panic button, την ψηφιακή εφαρμογή που προστατεύει τις ευάλωτες γυναίκες, την εργασιακή και νομική υποστήριξη των θυμάτων, αλλά και το σχέδιο για τη σεξουαλική κακοποίηση των ανηλίκων. Όλα αυτά έχουν γίνει. Όλα αυτά είναι προοδευτικές ή συντηρητικές πολιτικές;

Βρεθήκαμε δίπλα στις γυναίκες. Απλώσαμε δίχτυ υποστήριξης, ιδιαίτερα στην εργαζόμενη μητέρα, με την καθολική δίχρονη προσχολική εκπαίδευση από τεσσάρων ετών, με την αύξηση των voucher για βρεφονηπιακούς αριθμούς, με τις «Νταντάδες της Γειτονιάς», με εκατόν είκοσι νέους βρεφονηπιακούς σταθμούς σε επιχειρήσεις, με το διευρυμένο σχολικό ωράριο στις 17.30΄ το απόγευμα, με τις πρόσθετες γονικές άδειες.

Δεν θέλουμε και δεν πρέπει η γονεϊκότητα να αποτελεί εμπόδιο για την απασχόληση ειδικά των γυναικών. Θεσπίσαμε ελάχιστη ποσόστωση 25% στη στελέχωση των διοικητικών συμβουλίων των εταιρειών από γυναίκες για να δώσουμε περισσότερες ευκαιρίες στην ανάληψη ευθύνης μέσα στις επιχειρήσεις από γυναίκες. Αυτά είναι μέτρα προοδευτικά ή συντηρητικά;

Βρεθήκαμε δίπλα στους νέους, στους μαθητές, στους φοιτητές, στους νεοεισερχόμενους στην αγορά εργασίας, με το πρώτο ένσημο, με τον «ατομικό κουμπαρά», με νέους μηχανισμούς αξιολόγησης των παρόχων κατάρτισης δεξιοτήτων, με γενναία αναβάθμιση του δημόσιου σχολείου και του δημόσιου πανεπιστημίου, με το πρόγραμμα «Σπίτι μου», το οποίο δίνει πρόσβαση σε προσιτή στέγη σε εκατόν σαράντα χιλιάδες νέους και οικονομικά ευάλωτους συμπολίτες μας. Τι πρόσημο έχουν αυτά τα μέτρα; Προοδευτικό ή συντηρητικό;

Δεν αφήσαμε κανέναν μόνο του, πολλώ δε την επιχείρηση απέναντι στις νέες οικονομικές απειλές που ζήσαμε, είτε έχουν τη μορφή της ενεργειακής κρίσης, είτε της πανδημίας. Αθροιστικά διατέθηκαν πάνω από 50 δισεκατομμύρια ευρώ μέσα σε δύο χρόνια σε πάσης φύσεως στήριξη. Μέσα από τη στοχευμένη δημοσιονομική επέκταση πετύχαμε ταχύτερη οικονομική ανάκαμψη και πλέον ταχύτατη αποκλιμάκωση του δημόσιου χρέους. Εξαλείψουμε το στοκ των εκκρεμών κυρίως συντάξεων και -το σημαντικότερο- αποδίδουμε πλέον συντάξεις εμπιστοσύνης και προχωρούμε στην εκκαθάριση όλων των εκκρεμών επικουρικών συντάξεων μέσα στο 2023. Αυτά είναι μέτρα συντηρητικά ή προοδευτικά; Ο κατάλογος είναι ατελείωτος, ο χρόνος είναι περιορισμένος.

Κλείνοντας, λοιπόν, συνοψίζω λέγοντας πως αν κάτι απέδειξε η Κυβέρνησή μας σε αυτά τα τριάμισι χρόνια, είναι ότι σε έναν κόσμο που αλλάζει ραγδαία εμείς δεν μένουμε στατικοί. Κανείς δεν έχει το copyright της προόδου ούτε το μονοπώλιο της ευαισθησίας έναντι της κοινωνίας. Όλοι κρινόμαστε εκ του αποτελέσματος και όχι από τα λόγια. Αποδείξαμε με τις πολιτικές μας ότι τολμήσαμε να κάνουμε πράξη πολλά που δεν τόλμησαν άλλοι πολιτικοί χώροι αριστερότερα της Νέας Δημοκρατίας, ακριβώς επειδή είδαμε χωρίς κομματικές παρωπίδες και αναχρονιστικά ταμπού τα πιεστικά ζητούμενα. Επιλέξαμε τις βέλτιστες δυνατές, αλλά και ρεαλιστικές λύσεις, διότι ναι, λέτε ότι έχετε προτάσεις, αλλά το τελευταίο πρόγραμμα Θεσσαλονίκης κόστιζε 25 δισεκατομμύρια ευρώ. Αυτό τι θα σήμαινε για τα δημόσια οικονομικά μας; Οι προτάσεις να υπάρχουν, αλλά να είναι και ρεαλιστικά κοστολογημένες.

Βρισκόμαστε αποτελεσματικά δίπλα σε κάθε πολίτη. Ψηφιοποιούμε το κράτος, χτίζουμε την ενεργειακή αυτονομία της χώρας μας, θέτουμε ξανά σε λειτουργία τον κοινωνικό ανελκυστήρα της χώρας, την κοινωνική κινητικότητα, τις ίσες ευκαιρίες. Σε αυτόν τον δρόμο που οδηγεί τελικά σε μια δυναμική και συνεκτική ανάκαμψη, στην αναγκαία σύγκλιση με την υπόλοιπη Ευρώπη μάς τοποθετεί και ο τέταρτος προϋπολογισμός που καλείται να υπερψηφίσει η Εθνική μας Αντιπροσωπεία. Το δίλημμα πλέον είναι αν θα συνεχίσουμε να πηγαίνουμε μπροστά ή θα κυλήσουμε ξανά προς τα πίσω. Ο προϋπολογισμός και το συνολικό κυβερνητικό σχέδιο για το 2023 μας πηγαίνει αδιαπραγμάτευτα μπροστά και σας καλώ να τον ψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Συνεχίζουμε και καλούμε στο Βήμα τον κ. Τσιλιγγίρη Σπυρίδωνα από τη Νέα Δημοκρατία. Μισό λεπτό να ετοιμαστεί το Βήμα. Μετά θα ακολουθήσει η κ. Ελευθεριάδου, ο Υπουργός κ. Παναγιωτόπουλος και ο Κοινοβουλευτικός Εκπρόσωπος κ. Μυλωνάκης.

Έχετε τον λόγο, κύριε Τσιλιγγίρη.

**ΣΠΥΡΙΔΩΝ (ΣΠΥΡΟΣ) ΤΣΙΛΙΓΓΙΡΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η παρούσα Κυβέρνηση από την πρώτη στιγμή που ανέλαβε τη διακυβέρνηση της χώρας γνώριζε πολύ καλά ότι δεν δύναται να υπάρξει ισχυρή Ελλάδα χωρίς ισχυρή οικονομία και ευημερία, χωρίς κοινωνική συνοχή. Η Κυβέρνηση του Κυριάκου Μητσοτάκη από την πρώτη μέρα είχε ως βασική έγνοια να προχωράει με σταθερό βηματισμό, άλλοτε μικρό και άλλοτε μεγάλο, προς μια ισχυρή, πιο σύγχρονη, πιο δίκαιη και πιο εύρωστη Ελλάδα για όλους. Αυτόν τον βηματισμό δεν ανέκοψαν οι πρωτοφανείς κρίσεις που αντιμετωπίσαμε σε αυτά τα τρία χρόνια, διότι πάντα η Κυβέρνηση της Νέας Δημοκρατίας προχωρούσε με σχέδιο, με δομημένο πλάνο και κυρίως με σοβαρότητα.

Κυρίες και κύριοι, δεν είναι καθόλου τυχαίο ότι αυτά τα τρία και πλέον χρόνια που ο Κυριάκος Μητσοτάκης βρίσκεται στο τιμόνι της διακυβέρνησης η χώρα έχει αλλάξει προς το καλύτερο σε όλα τα επίπεδα. Η Ελλάδα πλέον περιγράφεται διεθνώς ως πυλώνας σταθερότητας, ως παράδειγμα ανάπτυξης και ως ελκυστικός επενδυτικός προορισμός. Η χώρα μας, χάρη στην πολιτική της Κυβέρνησης, πλέον πρωταγωνιστεί και κερδίζει τον σεβασμό.

Τα οικονομικά δεδομένα και οι αριθμοί που καταγράφονται στον προϋπολογισμό του 2023 επιβεβαιώνουν του λόγου το αληθές. Ο προϋπολογισμός του 2023 είναι ο πρώτος κρατικός προϋπολογισμός τα τελευταία δώδεκα έτη που καταρτίζεται εκτός πλαισίου μνημονιακής επιτήρησης ή ενισχυμένης εποπτείας, σηματοδοτώντας την έναρξη μιας νέας εποχής για την πατρίδα μας. Ισορροπώντας ανάμεσα στις προκλήσεις του μέλλοντος και σε συνθήκες υψηλής αβεβαιότητας του σήμερα, με παρακαταθήκη την αλματώδη ανάπτυξη και τις αξιόπιστες δημοσιονομικές επιδόσεις της Ελλάδας κατά το έτος 2022, ο κρατικός προϋπολογισμός για το 2023 προβλέπει υψηλούς ρυθμούς ανάπτυξης, επιστροφή της οικονομίας σε πρωτογενή πλεονάσματα, μείωση του δημόσιου χρέους, αύξηση των επενδύσεων και περαιτέρω μείωση της ανεργίας. Επιπρόσθετα, ο κρατικός προϋπολογισμός θέτει ως βασική προτεραιότητα και τη χαλύβδωση της κοινωνικής συνοχής μέσω της εφαρμογής έκτακτων και μόνιμων δημοσιονομικών μέτρων ύψους 4,2 δισεκατομμυρίων ευρώ από εθνικούς και συγχρηματοδοτούμενους πόρους που αφορούν όσα εξαγγέλθηκαν από τον Πρωθυπουργό μας στη Διεθνή Έκθεση Θεσσαλονίκης.

Η Κυβέρνηση της Νέας Δημοκρατίας από την πρώτη στιγμή που κλήθηκε να αντιμετωπίσει παράλληλες κρίσεις πρωτοφανούς μεγέθους έκανε σαφές ότι δεν πρόκειται να αφήσει κανέναν μόνο του. Με την κατάργηση της εισφοράς αλληλεγγύης για όλους, με τη μονιμοποίηση των μειωμένων φόρων κατά τρεις ποσοστιαίες μονάδες ασφαλιστικών εισφορών, με τη νέα αύξηση του κατώτατου μισθού από τον Μάιο του 2023, με την αύξηση των συντάξεων και σε συνδυασμό με την έκτακτη οικονομική ενίσχυση 250 ευρώ που θα δοθεί έως τις 20 Δεκεμβρίου, με την αναμόρφωση του ειδικού μισθολογίου των γιατρών του Εθνικού Συστήματος Υγείας και με τη διευθέτηση των μισθολογικών αιτημάτων των Ενόπλων Δυνάμεων, η Νέα Δημοκρατία κάνει πράξη όλα όσα έχει εξαγγείλει.

Με τους μειωμένους συντελεστές ΦΠΑ στον καφέ, την εστίαση και τις μεταφορές ως το τέλος του Ιουνίου του 2023, με την αναστολή του ΦΠΑ σε νέες οικοδομές, με την επιδότηση για εγκαταστάσεις φωτοβολταϊκών πάνελ σε νοικοκυριά, επιχειρήσεις και αγροτικές εκμεταλλεύσεις, με την επέκταση και εφαρμογή του προγράμματος «ΑΝΑΚΥΚΛΩΝΩ - ΑΛΛΑΖΩ», με την εισαγωγή του φιλόδοξου προγράμματος χαμηλότοκου δανεισμού για την αγορά πρώτης κατοικίας από νέα ζευγάρια, με την επέκταση από το 2023 του επιδόματος μητρότητας στον ιδιωτικό τομέα από τους έξι στους εννέα μήνες, με τη χορήγηση αυξημένου επιδόματος στέγασης για τα έτη 2022 - 2023 για τη στήριξη των φοιτητών γίνεται εμφανές ότι η Κυβέρνηση είναι και θα είναι πάντα στο πλευρό των πολιτών δίνοντας λύσεις στα προβλήματα που αντιμετωπίζουν.

Κυρίες και κύριοι συνάδελφοι, ο κρατικός προϋπολογισμός που συζητείται σήμερα αποτυπώνει για ακόμη μια φορά την αντίληψη που έχει η Νέα Δημοκρατία, όχι απλά για την οικονομική ζωή της χώρας, αλλά και την πολιτική ζωή του τόπου, μια αντίληψη που βασίζεται στον ορθολογισμό. Μέσα από τον προϋπολογισμό του 2023 αναδεικνύεται η υπηρέτηση του διττού στόχου της οικονομικής αποτελεσματικότητας και κοινωνικής δικαιοσύνης. Αποτυπώνεται η σταθερή αναπτυξιακή δυναμική της οικονομίας σε ένα διεθνές περιβάλλον το οποίο απειλείται με ύφεση. Καταγράφονται οι πολιτικές ενίσχυσης τόσο της προσφοράς όσο και της ζήτησης στην οικονομία. Επιβεβαιώνεται η ήδη συντελούμενη παραγωγική ανασυγκρότηση της χώρας. Επικυρώνονται οι κυβερνητικές μεταρρυθμιστικές πρωτοβουλίες που ενισχύουν την ανταγωνιστικότητα της οικονομίας και ενσωματώνει η αναγκαία περιβαλλοντική διάσταση στην κατάρτισή του.

Ο προϋπολογισμός του 2023 είναι ένας προϋπολογισμός συνέπειας, συνέχειας και σταθερότητας σε μια περίοδο αυξημένων διεθνών προκλήσεων, ανοδικών κινδύνων, έντονης μεταβλητότητας και υψηλής αβεβαιότητας. Η σημερινή Κυβέρνηση κλήθηκε να αντιμετωπίσει πρωτοφανούς μεγέθους κρίσεις, οι οποίες κυριολεκτικά άλλαξαν και αλλάζουν τον ρου της παγκόσμιας ιστορίας. Η πανδημία, εκτός από μεγάλη οικονομική κρίση, ήταν και μια καταστροφική οικονομική κρίση. Η ενεργειακή κρίση που αντιμετωπίζουμε ως απόρροια του πολέμου της Ουκρανίας είναι ένα μείγμα πληθωρισμού και προβλημάτων της αλυσίδας της προσφοράς που επίσης είναι πρωτοφανές στην οικονομική ιστορία. Όλα αυτά συνέβησαν σε τρία μόλις χρόνια. Στο ίδιο πλαίσιο έπρεπε να αντιμετωπιστεί και η ακραία επιθετικότητα της Τουρκίας που ξεκίνησε από τον Έβρο και η οποία συνεχίζεται και κλιμακώνεται με αποτέλεσμα την αύξηση των εξοπλιστικών δαπανών προς θωράκιση της χώρας μας.

Αυτά, λοιπόν, τα τρία χρόνια η παρούσα Κυβέρνηση πέρασε κυριολεκτικά διά πυρός και σιδήρου και παρ’ όλα αυτά κατάφερε να θέσει την οικονομία σε αναπτυξιακή τροχιά, να διασφαλίσει την απρόσκοπτη στήριξη της κοινωνίας χωρίς να θέσει σε κίνδυνο τη δημοσιονομική σταθερότητα, να προσελκύσει επενδύσεις, να μειώσει φόρους και ασφαλιστικές εισφορές, να δημιουργήσει θέσεις απασχόλησης, να στηρίξει το διαθέσιμο εισόδημα των νοικοκυριών, να αναβαθμίσει το κύρος, τη θέση και την εικόνα της χώρας μας στην παγκόσμια σκηνή, να θωρακίσει την άμυνα της χώρας μας, να χτίσει ισχυρές διεθνείς συμμαχίες, να αναβαθμίσει το γεωπολιτικό αποτύπωμα της πατρίδας μας.

Για όλα τα παραπάνω οι πολίτες επέλεξαν και θα επιλέξουν τον Κυριάκο Μητσοτάκη και την Κυβέρνηση της Νέας Δημοκρατίας ως Κυβέρνηση της σοβαρότητας, της αποτελεσματικότητας, της αξιοπιστίας, της συνέπειας και της σταθερότητας. Σας καλώ να υπερψηφίσετε τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τσιλιγγίρη.

Καλούμε στο Βήμα την επόμενη ομιλήτρια, η οποία είναι η κ. Ελευθεριάδου Σουλτάνα από τον ΣΥΡΙΖΑ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Σήμερα ήταν μια ίσως τελευταία ευκαιρία για κάποιους Βουλευτές της Νέας Δημοκρατίας, γιατί ακούγεται ότι υπάρχει περίπτωση μετά την ψήφιση του προϋπολογισμού να κλείσει η Βουλή. Αν συμβεί αυτό, τότε πολλοί Βουλευτές της Νέας Δημοκρατίας, δεδομένου ότι δεν θα επανεκλεγούν στη νέα Βουλή, έχασαν μια μεγάλη ευκαιρία να ζητήσουν από τον ελληνικό λαό ένα συγγνώμη, ένα συγγνώμη που αποτύχανε, συγγνώμη για τα σκάνδαλα, συγγνώμη που εξυπηρέτησαν μόνο τα μεγάλα συμφέροντα, συγγνώμη που καταπατήσανε το Σύνταγμα και πληγώσανε τη δημοκρατία μας.

Το ότι κανείς δεν ζητάει ένα συγγνώμη στις ομιλίες σας αυτό δείχνει πόσο συνειδητά νομοθετήσατε και πόσο επικίνδυνοι είστε για τη μεγάλη πλειοψηφία του ελληνικού λαού. Προτιμήσατε όλοι να διαβάσετε ο ένας μετά τον άλλον την τεκμηρίωση που σας έστειλε το κόμμα σας.

Η φετινή χρονιά, όμως, θα κλείσει με μια εικόνα. Θα κλείσει με την εικόνα του Κυριάκου Μητσοτάκη να τρέπεται σε φυγή από τη Βουλή.

Αυτό το θέαμα θα τον καταδιώκει για πάντα και θα καταδιώκει και εσάς, κυρίες και κύριοι Βουλευτές της Νέας Δημοκρατίας, που αντί να κρυφτείτε κάτω από τα έδρανα, αρχίσατε να χειροκροτείτε τη μεγάλη φυγή προκαλώντας άφθονο γέλιο τις επόμενες μέρες στον ελληνικό λαό, αλλά και τρόμο σε όσους κατάλαβαν τη σοβαρότητα του λόγου που έκανε τον κ. Μητσοτάκη να το βάλει στα πόδια και κρίμα σε όσους από εσάς παρακολουθούνται, εκβιάζονται και είναι υποχείρια του Κυριάκου Μητσοτάκη.

Ο κ. Σταϊκούρας είπε πριν ότι μας ενοχλεί ότι το αποτέλεσμα της ασκούμενης οικονομικής πολιτικής του είναι θετικό. Μόλις μου ήρθε στο e-mail μου μια έρευνα, που δημοσιεύθηκε στις 12-12-2029 από το Ινστιτούτο Εναλλακτικών Πολιτικών ΕΝΑ σε συνεργασία με την εταιρεία «PRORATA», μια κοινωνική έρευνα για τους όρους και την ποιότητα ζωής στην Ελλάδα. Και τι λέει αυτή η έρευνα; Λέει ότι το συναίσθημα που νιώθει η μεγάλη πλειοψηφία των πολιτών αυτή τη στιγμή στη χώρα μας είναι θυμός και απογοήτευση. Το συναίσθημα που νιώθει για την επαγγελματική διάσταση της ζωής του είναι απογοήτευση και απελπισία και κυρίως οι νέοι. Απογοητευμένοι είναι οι Έλληνες και για το εισόδημά τους. Την ποιότητα ζωής το 72% τη χαρακτηρίζει ως ασφυκτική και πιεστική, το 74% δεν αποταμιεύει, το 46% έχει δανειστεί μέσα στο 2022 για να μπορέσει να ζήσει, το 67% δεν το έχουν βοηθήσει τα μέτρα που εσείς φέρατε και επαίρεστε για αυτά, το 50% δεν κατάφερε να κάνει ούτε μια ημέρα διακοπές και το 71% των Ελλήνων δεν ξοδεύει καθόλου χρήματα για ψυχαγωγία. Κι εσείς θριαμβολογείτε. Τα 2,8 εκατομμύρια νοικοκυριά από τα 4,3 ασφυκτιούν κι εσείς θριαμβολογείτε.

Αυτή είναι η πραγματική εικόνα, κύριε Υπουργέ. Αυτή είναι η πραγματική εικόνα την οποία εσείς ποτέ δεν θα ζήσετε. Και τι κάνει ο κ. Σταϊκούρας; Αντί να κοιτάξει να βελτιώσει την ποιότητα ζωής των Ελλήνων που απλά επιβιώνουν, παίζει θέατρο με τις τράπεζες, υποτιμώντας τη νοημοσύνη των πολιτών, αλλά και τη δική μας. Επτακόσιες χιλιάδες σπίτια στα χέρια των servicers αυτή τη στιγμή, πενήντα χιλιάδες πλειστηριασμοί θα γίνουν το 2022, τα νέα κόκκινα δάνεια και οι οφειλές σε εφορία και ΕΦΚΑ έχουν φτάσει κατά τη διάρκεια της διακυβέρνησης της Νέας Δημοκρατίας στα 38 δισεκατομμύρια επιπλέον.

Και μετά από όλο αυτό το θέατρο και τη δήθεν ανταλλαγή εξυβριστικών χαρακτηρισμών είπε ο κ. Σταϊκούρας ότι δεν μπορεί άλλο να σώσει άλλους, οι τράπεζες δεν αντέχουν. Και τι κατάφερε; Κατάφερε μια ρύθμιση που θα φέρετε που λέει ότι θα ευνοηθούν το πολύ τριάντα χιλιάδες οφειλέτες για ένα έτος. Ποιοι οφειλέτες; Αυτοί που έχουν ακίνητη περιουσία έως 120.000 ευρώ και ταυτόχρονα που έχουν ετήσιο εισόδημα 7.000 ευρώ, 14.000 ευρώ με τρία παιδιά και 21.000 ευρώ με πέντε παιδιά. Και αναρωτιέμαι: Αυτοί οι άνθρωποι με αυτό το εισόδημα και με αυτές τις οικογενειακές ανάγκες είναι δυνατόν να μην είχαν κόκκινα δάνεια; Γιατί σε αυτή τη ρύθμιση θα υπάγονται μόνο τα εξυπηρετούμενα δάνεια, όχι τα κόκκινα. Πώς μπόρεσαν, λοιπόν, αυτοί οι άνθρωποι να μην κοκκινίσουν τα δάνειά τους.

Επομένως, η ρύθμισή σας αφορά πολύ λιγότερα νοικοκυριά από τριάντα χιλιάδες που λέτε και θα αποδειχτεί. Και, μάλιστα, φέρνετε αυτή τη ρύθμιση την ίδια ώρα που η Λαγκάρντ ανακοίνωσε αύξηση επιτοκίων που θα επιβαρύνουν τα ελληνικά νοικοκυριά με έως 5.000 ευρώ επιπλέον στα στεγαστικά δάνεια για το επόμενο έτος. Μαλώνετε με τις τράπεζες, ενώ απλά θα μπορούσε να νομοθετήσετε αυτό που σας προτείνει ο Αλέξης ο Τσίπρας, δηλαδή εφόσον οι τράπεζες έχουν 1 δισεκατομμύριο κέρδη η κάθε μία κάθε έτος, θα μπορούσατε να βάλετε μια έκτακτη εισφορά φορολογία για να μπορέσετε να τους πιέσετε να προχωρήσουν σε ρυθμίσεις.

Και, βέβαια, μαλώνετε με τις τράπεζες, ενώ έχετε ήδη νομοθετήσει τα εξής -θα τα αναφέρω ένα-ένα για να τα ακούμε και να τα θυμόμαστε-: Ψηφίσατε τον κατάπτυστο πτωχευτικό νόμο, με τον οποίο πτωχεύουν για πρώτη φορά ιδιώτες και εκπλειστηριάζεται η ακίνητη περιουσία τους και η κινητή και οι συντάξεις και οι μισθοί. Καταργήσατε την προστασία της πρώτης κατοικίας. Ψηφίσατε την ασυλία των τραπεζικών στελεχών ακόμα και όταν κατηγορούνται για απιστία. Ψηφίσατε δεύτερη ασυλία στα στελέχη του Ταμείου Χρηματοπιστωτικής Σταθερότητας, ώστε να μπορούν να πουλούν μετοχές του δημοσίου σε τιμή κάτω από την χρηματιστηριακή τους αξία με τεράστια ζημία για το ελληνικό δημόσιο. Ψηφίσατε και τρίτη ασυλία το να διώκονται τα στελέχη τραπεζών όχι αυτεπαγγέλτως, αλλά μετά από μήνυση της ίδιας της τράπεζας. Δηλαδή, ακαταδίωκτο για μια σειρά σκανδαλωδών υποθέσεων, όπως η Proton Bank, το Ταχυδρομικό Ταμιευτήριο, η Attica Bank, τα δάνεια των κομμάτων.

Κυρίες και κύριοι της Νέας Δημοκρατίας, 390 εκατομμύρια χρωστάτε. Πότε θα τα πληρώσετε; Μην ξεχνάμε και τα δάνεια των μέσων μαζικής ενημέρωσης. Ψηφίσατε τον «ΗΡΑΚΛΗ», δηλαδή τις εγγυήσεις του ελληνικού δημοσίου για τα κόκκινα δάνεια και το συνδέσατε με νόμο του 2003 και όχι του 2015 για να μην είναι υποχρεωμένοι να κάνουν πρόταση στους δανειολήπτες πριν πουλήσουν το δάνειό τους και, επίσης, για να είναι και όλες οι μεταβιβάσεις αφορολόγητες. Ετοιμάσατε ακόμα και τροπολογία χωρίς να περιμένετε την απόφαση της ολομέλειας του Αρείου Πάγου για τις δώδεκα αποφάσεις που βγήκαν και έλεγαν ότι δεν μπορούν οι servicers να κάνουν πλειστηριασμούς.

Μιλάμε για μια επιτελική φτωχοποίηση, ανακαταδιανομή πλούτου και μείωση του εισοδήματος των ελληνικών νοικοκυριών και των μικρομεσαίων επιχειρήσεων στο ελάχιστο δυνατό για την επιβίωσή τους όριο. Μόνο εσείς πανηγυρίζετε. Ακόμα και οι επιχειρηματίες δεν είναι αισιόδοξοι για το μέλλον. Από το Ταμείο Ανάκαμψης τα πρώτα 455 εκατομμύρια που ήρθαν τα πήρανε δεκατρείς επιχειρήσεις. Έχουμε τους χαμηλότερους μισθούς από το 2010, ανεξέλεγκτες απολύσεις, εργολαβοποίηση της εργασίας, απλήρωτες υπερωρίες. Έχουμε τη δεύτερη χειρότερη χώρα στην ανεργία από τις χώρες του ΟΟΣΑ. Οι συνταξιούχοι μας ζουν -η πλειοψηφία- με κάτω από 600 ευρώ καθαρά και οι δημόσιοι υπάλληλοι με κάτω από 900.

Για τον κ. Κικίλια θα μπορούσα να πω ότι αυτό το αφήγημα περί έξαρσης του τουρισμού και πρωτοφανή έσοδα στις ελληνικές επιχειρήσεις δεν ισχύει σε καμία περίπτωση. Δεν έχω χρόνο να αναφερθώ. Καταστρέψατε το ΕΦΚΑ, καταστρέψατε τον ΟΑΕΔ.

Κύριε Παναγιωτόπουλε, ήταν να μιλήσετε πριν από μένα. Αλλάξατε και πήγατε μετά. Επομένως, δεν θα δω αν θα πείτε κάτι για αυτό το θέμα με τους λαμπτήρες, για το οποίο σας κατηγόρησε ο κ. Πολάκης. Περιμένουμε μια απάντηση. Είπατε ότι θα μας της δώσετε στο ελληνικό Κοινοβούλιο. Εγώ απλά θα πω ότι είτε απ’ ευθείας ανάθεση είτε φωτογραφική διακήρυξη είναι το ίδιο. Δικαιοσύνη δεν υπάρχει. Ανεξάρτητη δικαιοσύνη, δυστυχώς, δεν υπάρχει. Υπάρχουν μόνο ανεξάρτητοι δικαστές και αποδείχθηκε σήμερα με την παράτυπη παρέμβαση του κ. Ντογιάκου για να σταματήσει την έρευνα από την ΑΔΑΕ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε παρακαλώ.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Τελειώνω σε μισό λεπτό, κύριε Πρόεδρε.

Κύριε Βεσυρόπουλε, είπατε ότι ο κ. Σκουρλέτης δεν έχει ήθος. Μιλάτε εσείς για ήθος, ενώ το μόνο που επιβεβαιώσατε από την ιστορία σας είναι αυτό, η διαφθορά, η διαπλοκή και ο διασυρμός της χώρας εντός και εκτός συνόρων. Δεν θα αναφέρω τα δεκάδες σκάνδαλα και του παρελθόντος και του παρόντος. Να θυμάστε, όμως -και κλείνω- όσοι πρωταγωνίστησαν στο αντι-ΣΥΡΙΖΑ μέτωπο ήταν είτε πολιτικοί απατεώνες είτε πραγματικοί απατεώνες.

Ό,τι είχατε να πείτε, λοιπόν, το έχετε πει, κυρίες και κύριοι της Νέας Δημοκρατίας, και πολύ σύντομα πολλοί από εσάς θα φύγουν από την πίσω πόρτα οριστικά και αμετάκλητα μαζί με τον κ. Μητσοτάκη. Ο λαός θα εμπιστευτεί τα κλειδιά της χώρας στον Αλέξη Τσίπρα, όπως θα του εμπιστευόταν και τα κλειδιά του σπιτιού του.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο Υπουργός Εθνικής Άμυνας, ο κ. Παναγιωτόπουλος.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κυρία συνάδελφε, οφείλω μια απάντηση πριν από τον πρόλογο σε αυτά που είπατε. Ως νομικός θα πρέπει να ξέρετε ποια είναι η διαφορά της απ’ ευθείας ανάθεσης από τον διεθνή δημόσιο διαγωνισμό -έτσι;- και τα εχέγγυα αδιαφάνειας που εγγυάται ο διεθνής δημόσιος διαγωνισμός.

Θα προτιμούσα η απάντηση αυτή να δοθεί με περισσότερα στοιχεία, όπως άλλωστε αναφέρει και το πόρισμα της Ολομέλειας του Ελεγκτικού Συνεδρίου. Και από Ελεγκτικό Συνέδριο υποθέτω ότι ξέρετε, όπως και το κύρος που έχει μια απόφαση της Ολομέλειάς του επί των όρων του διαγωνισμού αυτού, που αναφέρει μεταξύ άλλων ότι διασφαλίζεται απόλυτα η δημόσια ωφέλεια λόγω του χαμηλότερου κόστους, όχι σε σχέση με το Skroutz.gr που αναφέρει ο κ. Πολάκης. Δηλαδή αν πάρεις ένα ρούχο από το Skroutz.gr και ένα ρούχο από ένα πολύ ακριβό κατάστημα, θεωρείτε ότι όλο αυτό είναι το ίδιο; Δεν υπάρχει διαφορά ποιοτικών προδιαγραφών;

**ΣΟΥΛΤΑΝΑ ΕΛΕΥΘΕΡΙΑΔΟΥ:** …(Δεν ακούστηκε)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σας παρακαλώ τώρα. Διεθνής δημόσιος διαγωνισμός και πόρισμα του Ελεγκτικού Συνεδρίου διά αποφάσεως της Ολομελείας του περί της απόλυτης διαφάνειας και της κατίσχυσης της ωφέλειας. Και θα μπορούσα να φέρω και συγκριτικά στοιχεία όσον αφορά άλλους διαγωνισμούς με τους οποίους δεν ασχολείται ο κ. Πολάκης με παρόμοιους όρους, αν θέλετε, στην τοπική αυτοδιοίκηση, για να καταδειχθεί εκεί και η σχετική διαφορά όσον αφορά την ωφέλεια.

Θα προτιμούσα όμως όλα αυτά να τα πούμε κατά τη διάρκεια συζήτησης μιας επίκαιρης ερώτησης κατά την προβλεπόμενη κοινοβουλευτική διαδικασία και όχι στη συζήτηση αυτή του προϋπολογισμού.

**ΘΕΟΔΩΡΟΣ ΔΡΙΤΣΑΣ:** Έχουμε καταθέσει ερώτηση. Περιμένουμε απάντηση.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Έχετε καταθέσει ερώτηση η οποία φυσικά θα απαντηθεί.

Βρίσκομαι σε πειρασμό να μην την απαντήσω, να έρθω εδώ στη Βουλή να τα πούμε στη διάρκεια συζήτησης επίκαιρης ερώτησης. Μην με ερεθίζετε ως προς αυτόν τον πειρασμό. Γιατί εκεί θα πούμε κι άλλα και άλλα και στοιχεία.

**ΘΕΟΔΩΡΟΣ ΔΡΙΤΣΑΣ:** Scripta manent!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δρίτσα, σας παρακαλώ, ηρεμήστε. Μη διακόπτετε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Οι όροι διεθνής δημόσιος διαγωνισμός και η έγκρισή του από το Ελεγκτικό Συνέδριο θα έπρεπε να σας καλύψουν. Τα υπόλοιπα θα τα απαντήσω στην ερώτηση.

Ας πάμε τώρα στο προκείμενο. Είναι τέταρτη φορά που έχω την τιμή να απευθύνομαι στο Σώμα, τοποθετούμενος για λογαριασμό του Υπουργείου Εθνικής Αμύνης, στη συζήτηση για τον προϋπολογισμό. Έχω μία ευκαιρία να σας παρουσιάσω εδώ σήμερα, όχι μόνο την επόμενη μέρα των Ενόπλων Δυνάμεων, όπως τη σχεδιάσαμε και υλοποιούμε, αλλά αυτό να γίνει κάτω από το πρίσμα του προϋπολογισμού του 2023 και να κάνουμε και έναν απολογισμό της μέχρι σήμερα πορείας μας.

Ελπίζω ταυτόχρονα ότι η συζήτηση για την άμυνα της χώρας θα ξεφύγει λίγο από το περιβάλλον της τοξικότητας που κυριαρχεί αυτές τις μέρες και ότι οι συζητήσεις και οι τοποθετήσεις πάνω σε αυτά τα θέματα θα μπορούν να διαπνέονται από ένα πνεύμα εθνικής συνεννόησης, εθνικής συναίνεσης ίσως -συνεννόηση οπωσδήποτε- γιατί τα προβλήματα ασφαλείας και όλα αυτά τα οποία σχεδιάζει, υλοποιεί και αντιμετωπίζει το Υπουργείο Εθνικής Άμυνας και οι Ένοπλες Δυνάμεις κατ’ επέκταση πρέπει να ξεφύγουν από αυτό το πνεύμα των ημερών, αν αυτό βέβαια είναι δυνατόν. Δεν είμαι σίγουρος ακόμα, αλλά ελπίζω, εξακολουθώ να ελπίζω.

Για τρία χρόνια λοιπόν, κυρίες και κύριοι συνάδελφοι, υπάρχει αίσθηση ότι περνάμε μέσα από μία καταιγίδα, πανδημία και οικονομική κρίση, κρίση στην εφοδιαστική αλυσίδα συνεπεία της πανδημίας, ακρίβεια ένεκα της κρίσης στην εφοδιαστική αλυσίδα, συνεπεία της πανδημίας, κλιματική κρίση, γεωπολιτικούς ανταγωνισμούς στην Ανατολική Μεσόγειο, με αποκορύφωμα ασφαλώς την ένταση με την Τουρκία από το καλοκαίρι του 2020. Ξέρετε καλά ότι έφτασε στα όρια.

Και ύστερα από όλα αυτά ήρθε και ο πόλεμος στην Ουκρανία, ένταση των γεωπολιτικών ανταγωνισμών, έκρηξη του κόστους ενέργειας, κίνδυνος και παγκόσμιας επισιτιστικής κρίσης, κρίση ακρίβειας ασφαλώς, πολιτική πίεση κάθε αντιπολίτευσης σε κάθε χώρα, πρόθυμη να τα φορτώσει όλα σε κάθε κυβέρνηση.

Κάτω όμως από πολύ δύσκολες συνθήκες, μέσα και μετά από μία διετία με πολύ δύσκολες συνθήκες, με δύο προϋπολογισμούς, υπό τις δυσκολίες της πανδημίας και των συνεπειών αυτής θυμίζω, η ελληνική οικονομία παρά τα προβλήματα δείχνει να αντέχει. Εμφανίζει δύο χαρακτηριστικά στοιχεία. Το ένα είναι η ανθεκτικότητα και αυτό δεν είναι η βούληση ή η επιθυμία ενός κυβερνητικού παράγοντα ή ενός Βουλευτή της Συμπολίτευσης. Αυτό είναι κοινή παραδοχή από αυτούς που παρακολουθούν και εποπτεύουν και αξιολογούν την πορεία της.

Το πρώτο λοιπόν στοιχείο είναι η ανθεκτικότητα και το δεύτερο η δυναμική για μία καλύτερη προοπτική, κυρίως λόγω πολύ αισιόδοξων προσδοκιών όσον αφορά τις επενδύσεις.

Όμως η γεωπολιτική πραγματικότητα εντείνει το περιβάλλον αβεβαιότητας και ασφάλειας και η γεωπολιτική πραγματικότητα αντανακλά άμεσα στον ρόλο του Υπουργείου Εθνικής Άμυνας και των Ενόπλων Δυνάμεων αναπόφευκτα. Ήδη βιώνουμε δραματικές αλλαγές στην αρχιτεκτονική ασφαλείας στην περιοχή μας και όχι μόνο.

Το ΝΑΤΟ επιστρέφει στις ρίζες. Ξαναβλέπει από την αρχή την αρχική του αποστολή, που δεν ήταν άλλη από την ανάσχεση της ρωσικής επιθετικότητας στην Ευρώπη, με την εισβολή στην Ουκρανία βέβαια. Οι Ηνωμένες Πολιτείες της Αμερικής ενισχύουν τη στρατιωτική τους παρουσία στην Ανατολική Ευρώπη για λόγους αποτροπής της ρωσικής επιθετικότητας.

Η Σουηδία και η Φινλανδία αιτούνται πλέον την ένταξή τους στο ΝΑΤΟ, ίσως ανατρέποντας εντελώς τους σχεδιασμούς του Προέδρου Πούτιν και της Ρωσίας. Η Γερμανία, σε μία ιστορική στροφή της θα έλεγα, αυξάνει τις αμυντικές της δαπάνες κατά 100 δισ. και τροφοδοτεί την αμυντική βιομηχανία της Ευρώπης που ακόμα αναζητά κοινό βηματισμό.

Η Πολωνία, η Ρουμανία και οι Βαλτικές Δημοκρατίες κυρίως εξελίσσονται πλέον σε χώρες πρώτης γραμμής, μέσα στο νέο ψυχρό πόλεμο που κινδυνεύει να γίνει και θερμός και σε κάθε περίπτωση εμφανίζει έντονα στοιχεία υβριδικού πολέμου, με επιχειρήσεις και ενέργειες κρατικών δρώντων που βρίσκονται πάνω από το κατώφλι της ειρήνης -δεν είναι ακριβώς φιλειρηνική συμπεριφορά δηλαδή- αλλά και κάτω από το κατώφλι του πολέμου. Δεν είναι ευθεία πολεμική σύγκρουση. Και η Ευρωπαϊκή Ένωση αναζητεί ως μονόδρομο την οικοδόμηση της κοινής αμυντικής πολιτικής, ώστε να επιτύχει στην πραγματικότητα τη στρατηγική της αυτονομία.

Εκτός απ’ όλα αυτά στο νοτιοανατολικό σκέλος της συμμαχίας, στην περιοχή μας εντείνεται η αυξημένη γεωπολιτική σημασία, η κρισιμότητα αυτής της περιοχής με κοινή και πασιφανή πλέον την επιδίωξη και των συμμάχων μας στο ΝΑΤΟ για σταθερότητα, άρα και μείωση των εντάσεων μεταξύ συμμάχων και ημών και της Τουρκίας, αλλά ταυτόχρονα με κοινό και πασιφανές ένα άλλο πρόβλημα, τον ελέφαντα στο δωμάτιο, δηλαδή την αναθεωρητική πολιτική της Τουρκίας και την εχθρική, ανοιχτά προκλητική στάση της γείτονος απέναντι στη χώρα μας, ιδίως σε επίπεδο ρητορικής, η οποία μπορεί τώρα να χαρακτηριστεί από κάποιους προεκλογική, πλην όμως για μένα δείχνει ότι έχει στοιχεία σταθερής πολιτικής αναθεωρητικών επιδιώξεων και στην περιοχή μας.

Αντιλαμβανόμενη λοιπόν η Κυβέρνηση τις γεωπολιτικές εξελίξεις και την κρισιμότητα, αλλά και τη δυνητική αστάθεια, την ήδη εκδηλωθείσα μάλλον αστάθεια στην περιοχή μας, προχώρησε σε αύξηση του προϋπολογισμού του Υπουργείου Εθνικής Άμυνας από τα 3,35 δισ. συνολικά για την άμυνα το 2020 στα 5,44 δισ. για το 2021, στα 6,39 δισ. το 2022, λόγω κυρίως των εμπροσθοβαρών ως προς την πληρωμή συμβάσεων απόκτησης των τριών φρεγατών Μπελαρά, αλλά και των είκοσι τεσσάρων αεροσκαφών Ραφάλ που γνωρίζετε πολύ καλά ότι αρχίσαμε να παραλαμβάνουμε σε ένα χρόνο από την υπογραφή της σύμβασης, σε πολύ ταχείς ρυθμούς δηλαδή. Και ο προϋπολογισμός αυτός από τα 6,39 δισ. το 2022, με τον κατατεθέντα προϋπολογισμό διαμορφώνεται στα 5,65 δισ. συνολικά για την άμυνα το 2023.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)**

Έχω κατ’ επανάληψη θέσει τους βασικούς άξονες πάνω στους οποίους οικοδομήθηκε η προσπάθεια για να ενισχυθεί η εθνική άμυνα. Παραμένουν σταθεροί μέχρι και σήμερα, με τη συνεργασία ασφαλώς και τη σκληρή δουλειά τόσο μεταξύ στρατιωτικής αλλά και πολιτικής ηγεσίας, Αρχηγού ΓΕΕΘΑ, Αρχηγών Γενικών Επιτελείων, με τις εισηγήσεις τους, Αρχηγού ΓΕΕΘΑ με το σχέδιο που συνέταξε, που το είδαμε μαζί, το εξετάσαμε και το υποβάλαμε στον Πρωθυπουργό. Ο Πρωθυπουργός το ενέκρινε και προχωράμε με ταχείς ρυθμούς και παρά τις αντιξοότητες στην υλοποίησή του.

Οι τρεις πυλώνες, οι τρεις βασικοί άξονες είναι πρώτον η αναδιοργάνωση δομής των Ενόπλων Δυνάμεων, με έμφαση στην αύξηση της διαθεσιμότητας σε έμψυχο δυναμικό. Δεύτερον, η προσθήκη νέων οπλικών συστημάτων που αναβαθμίζουν συνολικά την επιχειρησιακή δυνατότητα των Ενόπλων Δυνάμεων, αλλά και αναβάθμιση και υποστήριξη των υφισταμένων. Και τρίτον η θωράκιση της χώρας μέσω αμυντικής διπλωματίας.

Ως προς το λειτουργικό σκέλος του προϋπολογισμού, για να μπω στα επιμέρους θέματα -πρέπει να αναφέρω και κάποια νούμερα- δηλαδή τις δαπάνες για καύσιμα, τροφοδοσία, ένδυση, υπόδηση στρατευσίμων, συντηρήσεις, επισκευές εξοπλισμού και εγκαταστάσεων -ιδιαίτερα σημαντικό- και τα λοιπά, παρουσιάζεται μία αύξηση σε σχέση με το 2022 σε ποσοστό που ανέρχεται περίπου σε 22,11% ή κατά 116,3 εκατομμύρια ευρώ περίπου σε απόλυτες τιμές. Αυτή η αύξηση έρχεται να καλύψει απαιτήσεις που δημιουργούνται από την υλοποίηση του εξοπλιστικού προγράμματος του Υπουργείου σε συνδυασμό, βέβαια, και με τις προωθούμενες προσλήψεις προσωπικού που θα αναφέρω στη συνέχεια.

Μέρος των πιστώσεων του λειτουργικού προϋπολογισμού του ΥΠΕΘΑ -πάνω από 20 εκατομμύρια ευρώ- διατίθενται και για την υλοποίηση συνεκπαιδεύσεων με φίλες και σύμμαχες χώρες, αναβαθμίζοντας με αυτό τον τρόπο το επίπεδο της επιχειρησιακής ετοιμότητας, της μαχητικής ικανότητας και της συνεργασίας των συμμετεχόντων και των δικών μας Ενόπλων Δυνάμεων, βέβαια, ενισχύοντας τόσο τις διμερείς όσο και τις πολυμερείς στρατιωτικές μας σχέσεις. Πάρα πολλές ασκήσεις, πάρα πολλές συνεκπαιδεύσεις σε εβδομαδιαία περίπου βάση μεταξύ στοιχείων των ελληνικών Ενόπλων Δυνάμεων και Ενόπλων Δυνάμεων άλλων φίλων και συμμάχων χωρών.

Όσον αφορά το προσωπικό των Ενόπλων Δυνάμεων, από τις πρώτες ενέργειες στις οποίες προβήκαμε ξέρετε ότι ήταν η προσπάθεια ενίσχυσης του ανθρώπινου δυναμικού. Το 2021 προχωρήσαμε στην πρόσληψη κατ’ έτος για τα επόμενα πέντε χρόνια περίπου χιλίων εξακοσίων επαγγελματιών οπλιτών ΕΠΟΠ και χιλίων οπλιτών βραχείας ανακατάταξης. Απώτερος σκοπός στην επίτευξη του στόχου που είχαμε θέσει για ενίσχυση ανθρώπινου δυναμικού κατά δεκαπέντε χιλιάδες άτομα σε ορίζοντα πενταετίας, όπως είπα, ήταν να συμβάλουμε και στην ηλικιακή ανανέωση, αλλά και την ποιοτική αναβάθμιση του στελεχιακού προσωπικού των Ενόπλων Δυνάμεων. Αξίζει τον κόπο να επενδύσει κανείς σε αυτό, καθώς ως γνωστόν το ανθρώπινο προσωπικό αποτελεί τον πολλαπλασιαστή ισχύος των Ενόπλων Δυνάμεων.

Και επειδή, ασφαλώς, εκτός από τον επαγγελματισμό και την αίσθηση του καθήκοντος και την ποιότητα και τα αποτελέσματα του προσωπικού στην αποστολή τους υπάρχει και το ζήτημα του βιοπορισμού, στον τρέχοντα προϋπολογισμό έχουν προβλεφθεί και πιστώσεις για το 2023 που αφορούν μεταξύ άλλων τη χορήγηση ειδικής αποζημίωσης νυχτερινής απασχόλησης στο στρατιωτικό προσωπικό -συνολικό κόστος 25 εκατομμύρια ευρώ- δεύτερον, τη μισθολογική εξέλιξη των εθελοντών μακράς θητείας και ΟΒΑ προς εναρμόνιση με την υπηρεσιακή και βαθμολογική εξέλιξη που προβλέπεται από τον ν.4609/2019, συνολικό κόστος 9 εκατομμύρια ευρώ. Είναι ένα οφειλόμενο -αν θέλετε- από παρέμβαση της προηγούμενης κυβέρνησης, η οποία, όμως, μερίμνησε από τη μια μεριά για τη βαθμολογική εξέλιξη, αλλά δεν έκανε τίποτα -το δύσκολο δηλαδή κομμάτι- για τη μισθολογική εναρμόνιση με αυτή τη βαθμολογική εξέλιξη. Ερχόμαστε, λοιπόν και ολοκληρώνουμε τη δουλειά, κάνοντας και το δυσκολότερο κομμάτι αυτής, δηλαδή προβλέποντας την πίστωση και πληρώνοντας, βρίσκοντας τα λεφτά.

Και τρίτον, φέραμε την προσαύξηση του επιδόματος ιδιαιτέρων συνθηκών εργασίας για τα πληρώματα των πολεμικών πλοίων που βρίσκονται σε αποστολή. Επίδομα, λοιπόν, πλεύσιμων για πληρώματα που βρίσκονται σε αποστολή συνολικού κόστους 16 εκατομμυρίων ευρώ. Αυτή η ρύθμιση θα προστεθεί σε νομοσχέδιο του Υπουργείου Οικονομικών. Έτσι πρέπει να γίνει από τον νόμο, ώστε να διευθετηθεί και αυτή η εκκρεμότητα.

Και έπεται στο πλαίσιο του σχεδιασμού από το Γενικό Επιτελείο Εθνικής Άμυνας ένα νέο μισθολόγιο για τις Ένοπλες Δυνάμεις -δεν μπορώ να σας το παρουσιάσω τώρα, αλλά οι προτάσεις τυγχάνουν επεξεργασίας και σύντομα θα τεθούν και υπ’ όψιν του αρμοδίου Υπουργείου Οικονομικών- που θα δώσει -θα έλεγα- μία οικονομική ανάσα σε ανθρώπους που την αξίζουν γιατί εδώ και πολλά χρόνια επιτελούν στο ακέραιο την αποστολή τους. Δεν είναι ούτε προεκλογική πομφόλυγα, είναι μία σχεδιασμένη δράση που έρχεται τώρα σε φάση ωρίμανσης.

Και να αναφέρω και το νομοσχέδιο που ήδη είναι σε διαβούλευση για τη μέριμνα για το προσωπικό που περιέχει και αυτό διατάξεις με οικονομικό αποτύπωμα και επομένως, δημοσιονομικό βάρος, το οποίο προκειμένου να εκκαθαριστεί από το Υπουργείο Οικονομικών, έπρεπε να τύχει κάποιας διαβούλευσης -περίπου δίμηνης- και έρχεται τον Ιανουάριο προς ψήφιση.

Με άλλα λόγια, κάνουμε πράξη τις δεσμεύσεις του Πρωθυπουργού ήδη από το βήμα της Διεθνούς Έκθεσης Θεσσαλονίκης. Τότε είχε εξαγγείλει ο Κυριάκος Μητσοτάκης μεταξύ άλλων και το επίδομα αποστολής ιδιαιτέρων συνθηκών εργασίας για τα πληρώματα των πολεμικών πλοίων, αλλά νομίζω ότι αποδίδουμε δικαιοσύνη και στα στελέχη των Ενόπλων Δυνάμεων, γιατί δεν είναι μόνο τα μέσα, είναι και το προσωπικό που τα χειρίζεται ή θα κληθεί να τα χειριστεί.

Συνολικά, οι πιστώσεις για αποδοχές παρουσιάζουν αύξηση κατά 4,21%, ή κατά 105 εκατομμύρια ευρώ σε απόλυτους αριθμούς, σε σχέση με το 2022 και διαμορφώνονται στο ύψος των 2,6 δισεκατομμυρίων ευρώ περίπου.

Δεύτερος πυλώνας: Εξοπλιστικές δαπάνες. Στον προϋπολογισμό του 2023 έχουν συμπεριληφθεί πιστώσεις ύψους 2,41 δισεκατομμυρίων ευρώ, προκειμένου να εξυπηρετηθούν οι σχετικές ανάγκες. Θυμίζω ότι οι πιστώσεις για τη συγκεκριμένη κατηγορία, εξοπλισμοί δηλαδή που είχαν εγγραφεί το 2020, ήταν 530 εκατομμύρια ευρώ, μέχρι πρότινος κατώφλι 500 εκατομμυρίων ευρώ, 2,52 δισεκατομμύρια ευρώ το 2021 και 3,37 δισεκατομμύρια ευρώ το 2022. Αυτό- νομίζω- δείχνει και το έργο που συντελείται στο εξοπλιστικό σκέλος.

Θα ήθελα σε αυτό το σημείο να εξάρω τη συμβολή όλων των εμπλεκομένων φορέων για να υλοποιηθεί αυτό το μεγάλο, δαπανηρό, αλλά και εθνικά ωφέλιμο -ανεκτίμητο ωφέλιμο- σκέλος του εξοπλισμού των Ενόπλων Δυνάμεων, από το Υπουργείο Οικονομικών, την πολιτική του ηγεσία, τους ανθρώπους που συνεργάστηκαν με το ΓΕΕΘΑ, τα γενικά επιτελεία, τις γενικές διευθύνσεις του Υπουργείου και την πολιτική ηγεσία του Υπουργείου, βέβαια, καθώς και το προσωπικό που συμμετείχε στα διάφορα στάδια της υλοποίησης των προγραμμάτων. Δεν είναι εύκολη δουλειά, είναι σύνθετη δουλειά, απαιτείται χρόνος, απαιτείται και αλλαγή ρυθμών εις τους οποίους δεν ήταν μέχρι πρότινος συνηθισμένες οι υπηρεσίες, αλλά νομίζω ότι το έργο μιλάει από μόνο του.

Από τον Ιούλιο του 2019 έχουν συμβασιοποιηθεί συνολικά εκατόν εβδομήντα δύο εξοπλιστικά προγράμματα συνολικής αξίας 14,4 δισεκατομμυρίων ευρώ. Καταλαβαίνετε ότι αυτά υλοποιούνται σε βάθος χρόνου, αποπληρώνονται σε βάθος χρόνου, αλλά είναι προγράμματα απολύτως απαραίτητα για τις Ένοπλες Δυνάμεις.

Σταχυολογώ την προμήθεια των είκοσι τεσσάρων Ραφάλ, σε λίγες μέρες θα έρθουν και άλλα δύο μέχρι το τέλος του χρόνου, αρχές του επόμενου, για να προστεθούν στα έξι, συν τρία, εννιά, σύνολο έντεκα και έπεται συνέχεια. Μέχρι τον Αύγουστο του επόμενου έτους θα έχουμε συμπληρώσει την τρίτη εξάδα, θα είμαστε στα δεκαοκτώ και θα μένουν άλλα έξι μέχρι να πάμε στα συνολικά είκοσι τέσσερα. Έρχονται, λοιπόν, τα Ραφάλ και εγκαθίστανται στη βάση της Τανάγρας που έχει πραγματικά γίνει ξανά ένας χώρος χαράς, εκεί που ήταν χώρος κατάθλιψης με τα καθηλωμένα Μιράζ 2000-5 λόγω έλλειψης σύμβασης εν συνεχεία υποστήριξης και άρα, αδυναμίας συντήρησης με απλά ανταλλακτικά μέσα σε δύο χρόνια μόνο.

Η προσπάθεια δεν σταματάει εδώ. Είναι, βέβαια και η αναβάθμιση των ογδόντα τριών F-16 στην εκδοχή Viper. Ήδη έχουν παραδοθεί τα πρώτα από την ΕΑΒ στην Πολεμική Αεροπορία και θα ενταθούν οι ρυθμοί τον επόμενο χρόνο, με έναν ρυθμό αρκετών κάθε μήνα. Είναι η παράδοση των τριών πρώτων ανθυποβρυχιακών ελικοπτέρων τύπου Romeo στο τέλος του 2023, που θα αναβαθμίσουν πολύ αυτή τη δυνατότητα του Πολεμικού Ναυτικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, παρακαλώ λίγο για τον χρόνο. Έχουμε φθάσει στον διπλάσιο χρόνο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ναι, θα συντομεύσω, αλλά τι να πω; Μακάρι να κάναμε λιγότερα και να είχα λιγότερο χρόνο για να τα παρουσιάσω. Αντιστοιχεί απλά -νομίζω- ο χρόνος στο μέγεθος του έργου.

Σε κάθε περίπτωση, βέβαια, θέλω να πω για να μην μακρηγορώ -λίγο πολύ αυτά είναι γνωστά- ότι η προσπάθεια συνεχίζεται. Δεν δηλώνουμε κανένας από εμάς ικανοποιημένος από το έργο που έχει επιτευχθεί. Θεωρούμε ότι έχει επιτευχθεί ικανό έργο, αλλά οι ανάγκες μένουν, οι ανάγκες εντείνονται, οι καιροί δυσκολεύουν και άρα, η προσπάθεια πρέπει να ενταθεί και άλλο.

Να πω ότι αυτή η προσπάθεια αφορά ασφαλώς και επενδύσεις σε έργα υποδομών, σε ναυστάθμους, σε αεροπορικές βάσεις και στο πλαίσιο αυτό μέσω του προγράμματος ΕΣΠΑ 2004 - 2020 χρηματοδοτήθηκαν και δεκαοκτώ ενεργειακές αναβαθμίσεις κτηρίων και έργα υποδομών και εξοπλισμού αεροδρομίων, συνολικού κόστους περίπου περί τα 100 εκατομμύρια ευρώ.

Για την ενεργό αμυντική διπλωματία, τον τρίτο πυλώνα, δεν θα αναφέρω πολλά. Θα πω ότι ο στόχος μας είναι να πηγαίνουμε κάθε χρόνο και καλύτερα, να κάνουμε κάθε χρόνο και περισσότερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχουμε φθάσει στα είκοσι λεπτά.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ναι, θα κλείσω σε ένα με δύο λεπτά με τον επίλογο, κύριε Πρόεδρε, με την ανοχή σας.

Αντιπαρέρχομαι, λοιπόν, δεν θα πω πολλά για την αμυντική διπλωματία, δεν αφορά και τόσο ίσως τον προϋπολογισμό, αλλά και εκεί τα αποτελέσματα είναι πραγματικά εντυπωσιακά.

Κλείνοντας, λοιπόν, η αμυντική διπλωματία, οι στρατηγικές συμφωνίες με σύμμαχες χώρες όπως η Γαλλία ή η τροποποίηση της Συμφωνίας Αμοιβαίας Αμυντικής Συνεργασίας με τις ΗΠΑ και την ανάδειξη του στρατηγικού κόμβου, που πλέον είναι το λιμάνι της Αλεξανδρούπολης ανάμεσα και σε άλλες τοποθεσίες, νομίζω ότι δείχνουν ότι αποδίδουν καρπούς, ενδυναμώνουν το γεωπολιτικό αποτύπωμα της χώρας, την αποτρεπτική ισχύ και εκφράζονται μέσα από ένα ισχυρό πλέγμα συμμαχιών που ενισχύονται σε διμερές επίπεδο με φίλες και σύμμαχες χώρες. Είναι η Ελλάδα που συμβάλλει στη συλλογική ασφάλεια. Η Ελλάδα που μετρά συμμάχους της, που εισακούγεται από φίλους και συμμάχους. Ως εδώ καλά.

Σε τελική ανάλυση όμως, κυρίες και κύριοι συνάδελφοι, σε έναν ραγδαία μεταβαλλόμενο κόσμο με γεωπολιτικές αναταράξεις ή εντεινόμενες πρωτοφανείς προκλήσεις ασφαλείας, η Ελλάδα πρέπει να στηρίζεται πάνω απ’ όλα στις δικές της δυνάμεις. Αυτή η συνθήκη επιβάλλει και την επαύξηση της ελληνικής στρατιωτικής ισχύος για την προστασία της εδαφικής ακεραιότητας και κυριαρχίας.

Τώρα λοιπόν που ο ουρανός σκοτεινιάζει περισσότερο από ποτέ, τώρα περισσότερο από ποτέ πρέπει να συνταχθούμε και ίσως -εύχομαι- να συνεννοηθούμε γύρω από αυτή την προσπάθεια που καταβάλλεται εντατικά εδώ και τρία χρόνια. Για πρώτη φορά μετά από πολύ καιρό οι συσχετισμοί στρατιωτικής ισχύος Ελλάδας - Τουρκίας αρχίζουν να αλλάζουν υπέρ της ελληνικής πλευράς. Στο αεροπορικό κομμάτι μπορώ να ισχυριστώ ότι αυτό είναι δεδομένο. Έτσι όμως ενισχύεται και η αποτροπή, έτσι προστατεύεται η χώρα από κάθε επιβουλή, έτσι κατοχυρώνεται το αίσθημα ασφάλειας των πολιτών. Και αυτή η προϋπόθεση, μην ξεχνάμε, είναι προϋπόθεση και απρόσκοπτης οικονομικής ανάπτυξης. Γιατί η αποτροπή δεν είναι άμυνα, αλλά προϋφίσταται της άμυνας. Αν αποτύχει η αποτροπή, τότε υπεισέρχεται η άμυνα. Η αποτροπή είναι αποθάρρυνση κάθε εχθρικής ενέργειας με την δημιουργία σε κάθε επιβουλέα, σε κάθε δυνητικό αντίπαλο της ισχυρής πεποίθησης ότι οποιαδήποτε ενέργεια εχθρική ενέχει μεγαλύτερο κόστος από όφελος. Αυτή η πεποίθηση κατισχύει από τη δύναμη, την ποιότητα, τον επαγγελματισμό και το υψηλό επίπεδο εκπαίδευσης και μέσων πλέον των Ενόπλων Δυνάμεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Σας καλώ, λοιπόν, να υπερψηφίσουμε όλοι τον προϋπολογισμό για την εθνική άμυνα, για ακόμα πιο ισχυρές Ένοπλες Δυνάμεις, για μία Ελλάδα που δυνάμωσε, δυναμώνει και θα δυναμώσει και άλλο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο Κοινοβουλευτικός Εκπρόσωπος κ. Μυλωνάκης. Παρακαλώ και τους Υπουργούς και όλους να είναι εντός του χρόνου.

Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, περίμενα υπομονετικά να ακούσω και τον Υπουργό Οικονομικών. Άκουσα τους περισσότερους Υπουργούς και τον Υπουργό Οικονομικών. Περίμενα να ακούσω και τον Υπουργό Εθνικής Αμύνης τον κ. Παναγιωτόπουλο, διότι σήμερα, κύριε Υπουργέ, μιλάμε για τον προϋπολογισμό. Αν θέλαμε να ακούσουμε για το μέλλον των Ενόπλων Δυνάμεων και τι πρέπει να κάνουμε για να έχουμε ένα αποτρεπτικό αποτέλεσμα, θα το συζητάγαμε. Φάγατε λοιπόν τόσα λεπτά και δεν είπατε τίποτα για το προσωπικό. Τίποτα απολύτως.

Κυρίες και κύριοι συνάδελφοι, συζητάμε αυτές τις μέρες τον προϋπολογισμό του 2023 στην Ολομέλεια εν μέσω ακραίας πόλωσης, εν μέσω μιας κατάστασης η οποία δεν τιμά τον πολιτικό κόσμο. Οι Έλληνες πολίτες τρομοκρατημένοι και αγανακτισμένοι απ’ αυτά που βλέπουν λένε: «Τα ίδια γίνονταν, γίνονται και θα γίνονται; Τελικά ποια είναι η λύση στο πρόβλημα της διαπλοκής, της διαφθοράς; Καμμία; Τα ίδια εδώ, τα ίδια στην Ευρωβουλή. «Τα ίδια Παντελάκη μου, τα ίδια Παντελή μου». Πώς θα φάμε, πώς θα πιούμε και ό,τι αρπάξουμε». Αυτή είναι η κατάντια του ελληνικού πολιτικού συστήματος, κυρίες και κύριοι συνάδελφοι.

Δεν το περίμενα. Πρώτη φορά μπήκαμε στη Βουλή ένα κόμμα σαν την Ελληνική Λύση με προτάσεις, με σοβαρό πολιτικό λόγο, έντιμο πολιτικό λόγο και να σου λέει ο άλλος έξω: «Τα ίδια είσαστε όλοι». Όχι δεν είμαστε τα ίδια όλοι. Για αυτό και προτού ξεκινήσω λέω, για να ακούει ο ελληνικός λαός, ότι υπάρχει λύση. Υπάρχει η Ελληνική Λύση. Και το λέω κοιτάζοντάς τους στα μάτια. Έρχονται εκλογές σε λίγο. Να προσέξει λοιπόν ποιους ψηφίζει και ανάμεσα στα κόμματα.

Γιατί είναι μικρός ο κόσμος. Γνωριζόμαστε πλέον καλά όλοι μεταξύ μας. Δεν μπορεί να πει κανείς ότι ο κ. Ανδρουλάκης δεν ήξερε την κ. Καϊλή ή δεν ήξερε την κ. τάδε ή τον κύριο τάδε το ένα κόμμα και το άλλο ή δεν ξέραμε τι γίνεται στην Ευρωβουλή με τους συνεργάτες. Δεν μπορεί να τα πει κανένας αυτά τα πράγματα. Αυτά λέει ο κόσμος λοιπόν. Υπάρχει λοιπόν λύση. Υπάρχει η Ελληνική Λύση.

Πάμε τώρα να δούμε τι γίνεται με τον προϋπολογισμό. Περήφανη -λέει- είναι η ελληνική Κυβέρνηση διότι είναι ο πρώτος προϋπολογισμός μετά από τα μνημόνια, τη σκληρή επιτροπεία, ένας κανονικός προϋπολογισμός. Περιμέναμε λοιπόν όλοι να δούμε να αποκαθίστανται συντάξεις, μισθοί, όπως ήταν πριν τα μνημόνια, όπως ήταν ο ελληνικός λαός προτού μπούμε σε αυτή την περιπέτεια που μας έβαλαν και τα τρία κόμματα ψηφίζοντας τα τρία μνημόνια της συμφοράς και βρισκόμαστε δώδεκα χρόνια τώρα εγκλωβισμένοι σε μια σκληρή επιτροπεία.

Βγήκαμε λοιπόν από την επιτροπεία. Και τι κατάλαβε ο κόσμος; Μήπως κατάλαβε ότι έχει λεφτά στην τσέπη; Γιατί καλά είναι τα μακροοικονομικά, τα μικροοικονομικά, όμως τι γίνεται με αυτά που έχουμε στην τσέπη; Πώς θα πάμε στο σουπερμάρκετ με την ακρίβεια; Τέσσερις προϋπολογισμούς έχουμε εδώ σαν Ελληνική Λύση βρει μπροστά μας. Από το 2019, κυρίες και κύριοι συνάδελφοι, από τον πρώτο προϋπολογισμό λέγαμε ότι στρατηγικά η χώρα μας έπρεπε να κινηθεί προς μια κατεύθυνση παραγωγής πλούτου. Το ίδιο είπαμε και το 2020, το 2021, το 2022. Το ίδιο θα λέμε συνεχώς. Διότι δεν καταλαβαίνει καμμία κυβέρνηση, φαίνεται, ότι δεν παράγουμε πλούτο, κυρίες και κύριοι συνάδελφοι της Νέας Δημοκρατίας. Παράγουμε μόνο χρέη.

Δεν χρειάζεται να επαναλάβω ότι το ιδιωτικό χρέος έχει φτάσει τα 412 δισεκατομμύρια. Δεν χρειάζεται να πούμε ότι το πρώτο εξάμηνο του 2022 έχουν αυξηθεί τα ληξιπρόθεσμα χρέη -επειδή ο Έλληνας έχει πολλά λεφτά στην τσέπη!- κατά 4,84 δισεκατομμύρια ευρώ. Και το 57,4% είναι από τους μικροοφειλέτες, δηλαδή αυτούς οι οποίοι πραγματικά δεν έχουν να πληρώσουν. Σε έναν χρόνο αυξήθηκαν κατά επτακόσιες χιλιάδες άτομα και φτάσαμε τώρα να χρωστάνε 2,5 εκατομμύρια στην εφορία. Υπάρχουν άνθρωποι οι οποίοι χάνουν καθημερινά τα σπίτια τους, όχι γιατί είναι κακοπληρωτές, ούτε στρατηγικοί κακοπληρωτές. Είναι άνθρωποι της διπλανής πόρτας, είναι άνθρωποι που μπήκαν σε ένα δανεισμό και δεν μπορούν να αποπληρώσουν. Είναι άνθρωποι που χάνουν τα σπίτια τους για 10 με 15 χιλιάδες. Και το ξέρουμε πάρα πολύ καλά. Πιστωτικές κάρτες και καταναλωτικά δάνεια έχουν εμπλακεί όλα μαζί. Δεν μπορεί να βρει άκρη κανένας με τις τράπεζες, κανένας! Υπάρχουν και τα funds τώρα, οπότε όλα μαζί. Ο κόσμος έχει τρομοκρατηθεί.

Το 2019 είχαμε πει -και μάλιστα ο Κυριάκος Βελόπουλος, ο Πρόεδρος της Ελληνικής Λύσης, το είχε πει πεντακάθαρα- ότι έρχεται μια σκληρή, μεγάλη ενεργειακή κρίση. Μάλλον δεν κατάλαβε κανείς από την Κυβέρνηση της Νέας Δημοκρατίας του Κυριάκου Μητσοτάκη ότι έρχεται η ενεργειακή κρίση. Συγχρόνως θα ερχόταν -και είναι λογικό- μια επισιτιστική κρίση. Και είναι προ των θυρών, το βλέπουμε. Απόρροια όλων αυτών είναι ο υψηλός πληθωρισμός, η πληθωριστική κρίση. Αυτό το πράγμα θα συνεχιστεί.

Άρα, κύριοι Υπουργοί των Οικονομικών, και αυτός ο προϋπολογισμός που καταθέσατε, θα δείτε ότι σε λίγο χρονικό διάστημα εντός του 2023 θα θέλει αναπροσαρμογή.

Οι δαπάνες για παιδεία, υγεία, οι κοινωνικές δαπάνες, οι μισθοί, οι συντάξεις, σύμφωνα πάντα με αυτά τα οποία μας λέει αυτός ο προϋπολογισμός και σύμφωνα με τη μεγάλη πληθωριστική κρίση, θα παραμείνουν στα ίδια επίπεδα και ίσως και χειρότερα. Διότι εδώ, κυρίες και κύριοι, μόνο το εισόδημα των εργαζομένων αν δούμε, έχει συρρικνωθεί κατά 40%. Δηλαδή παίρνει ένας 800 ευρώ, έχει χάσει το 40% με το που μπήκαν στην τσέπη του, τελείωσαν αυτά. Άντε από κει και πέρα να βγάλεις δάνειο, να βγάλεις ενοίκιο, να βγάλεις σουπερμάρκετ, να βγάλεις παιδιά και σχολείο και να βγάλεις και θέρμανση τώρα τον χειμώνα.

Τώρα όμως θέλω να εστιάσω, επειδή δεν έχω πολύ χρόνο, σε δύο κυρίως Υπουργεία. Θα ξεκινήσω λίγο από το Υπουργείο Εξωτερικών διότι και οι δαπάνες του Υπουργείου Εξωτερικών αυξάνονται, ήταν 254 εκατομμύρια από τον προϋπολογισμό του 2022 και πήγαμε 290 για το 2023, δηλαδή 35 εκατομμύρια. Η αύξηση μόνο των πιστώσεων των αναγκών των ελληνικών πρεσβειών, προξενείων και διπλωματικών αποστολών, σε εποχές που λόγω των συνεχών γεωπολιτικών εξελίξεων είναι μόνο 35 εκατομμύρια, δεν φτάνουν. Φωνάζουν οι διπλωμάτες. Έχουμε γίνει επαίτες. «Δεν έχουμε ούτε χαρτί να γράψουμε», αυτό λένε οι διπλωμάτες μας. Αυτά στο Υπουργείο Εξωτερικών.

Και επειδή του κ. Παναγιωτόπουλου του αρέσει να μιλάει και να λέει για διάφορα γύρω από τη γεωπολιτική, τα λάθη τα οποία κάναμε, κύριε Υπουργέ της Εθνικής Άμυνας, όσον αφορά στις συμφωνίες που αναφέρατε προηγουμένως, είναι μεγάλα και το βλέπουμε μπροστά μας. Δεν έκανε τίποτα το Υπουργείο Εξωτερικών -τα είπα στον κ. Δένδια το απόγευμα- όσον αφορά το τουρκολιβυκό μνημόνιο. Από τον Δεκέμβρη του 2019 περίμενε πριν τρεις μήνες να ενεργοποιηθεί. Λέει «όχι, δεν παράγει αποτελέσματα», «κι όμως», του λέγαμε, «παράγει αποτελέσματα», «όχι, δεν παράγει». Ορίστε τώρα. Και έπρεπε να έρθει ο Πρόεδρος της Αιγύπτου Σίσι για να μας δώσει ένα χέρι βοηθείας, να οριοθετήσει μόνος του αποκλειστική οικονομική ζώνη με τη Λιβύη.

Εμείς τι κάναμε λοιπόν; Πού είναι η επέκταση αιγιαλίτιδας ζώνης μας παντού σε όλον τον ελλαδικό χώρο; Πού είναι τα εθνικά μας κυριαρχικά δικαιώματα, κύριε Υπουργέ της Εθνικής Άμυνας, επειδή λέτε για συμφωνίες; Πώς δεν τολμήσαμε εμείς να κάνουμε τα έξι σε δώδεκα ναυτικά μίλια; Πώς δεν τολμήσαμε να οριοθετήσουμε την αποκλειστική οικονομική ζώνη και την υφαλοκρηπίδα με την Κυπριακή Δημοκρατία; Πώς το ένα δεν κάναμε και πώς το άλλο δεν κάναμε. Τι φοβόμαστε;

Τα έχουμε πει κατά τη διάρκεια των ομιλιών για τις συμφωνίες, τις λεόντειες συμφωνίες και κυρίως με την Αμερική. Είναι λεόντεια συμφωνία με τις Ηνωμένες Πολιτείες. Λέτε «ω, τι ωραία, τι καλά!». Δεν είναι τίποτα ούτε ωραία ούτε καλά. Πρέπει να είμαστε ισότιμοι. Πρέπει να μπορούμε να μιλάμε και να χτυπάμε και εμείς στο χέρι μας στο τραπέζι και όχι ό,τι μας λένε να το κάνουμε.

Πάμε τώρα στο Υπουργείο Άμυνας. Ακούστε, όλες οι πτέρυγες της Βουλής, νομίζω, ότι δεν έφερε καμμία πτέρυγα αντίρρηση για τα εξοπλιστικά των Ενόπλων Δυνάμεων. Είναι απαραίτητα; Είναι απαραίτητα. Για ποιον λόγο έγινε αυτό το πράγμα; Διότι οι προηγούμενες κυβερνήσεις -και τα έχουμε πει, κύριε Υπουργέ- από το 2005 μέχρι το 2019 απαξίωσαν τις ένοπλες δυνάμεις, απαξίωσαν τα οπλικά συστήματα, καταστρέψαμε τα Μιράζ 2000-5. Και αφού, λοιπόν, καταστράφηκαν αυτά, έπρεπε να τα ανανεώσουμε. Καλά να πάθουμε, διότι όταν δεν έχεις μυαλό, βάζεις μετά το χέρι βαθιά στην τσέπη -έτσι είναι η αλήθεια- διότι αναγκάζεσαι να αγοράσεις από την αρχή. Συμπληρώσαμε αυτά τα οποία δεν υπήρχαν, και το γνωρίζουμε πάρα πολύ καλά ότι δεν υπήρχαν, να μην τα λέω εδώ, και σωστά προχωράει το εξοπλιστικό πρόγραμμα.

Όμως τα εξοπλιστικά προγράμματα, κύριε Υπουργέ, για να λειτουργήσουν θέλουν προσωπικό. Τι ακούσαμε από τον Υπουργό Εθνικής Άμυνας να πει για το προσωπικό; Είπατε τίποτα για το προσωπικό; Τίποτα. 103 εκατομμύρια, αυτά είναι. Ακούστε, 2022 είναι 2.524.584.000 και το 2023 είναι 2.627.483.000. Και, βεβαίως, αυτά τα οποία φέρατε, τα 70 εκατομμύρια εξ αυτών, κύριε Υπουργέ μου, είναι αυτές οι εξαγγελίες που είχε κάνει ο Πρωθυπουργός στην Έκθεση της Θεσσαλονίκης. Ναι ή όχι; Αυτό που είπατε για τη μισθολογική εξέλιξη, επέκταση της μάχιμης πενταετίας και νυχτερινή αποζημίωση.

Ξέρετε ότι εκτός από την Αθήνα δεν παίρνει για τις Κυριακές καμμία άλλη μονάδα σε καμμία άλλη περιοχή χρήματα; Καμμία! Έχετε πει νυχτερινές αποζημιώσεις. Τόσο καιρό έχουν υπογραφεί και δεν έχουν πάρει τίποτα νυχτερινή. Πρόσθετη αμοιβή στα πληρώματα των πολεμικών πλοίων. Σωστά, τώρα τελευταία βγήκε αυτό. Άρα λοιπόν, άμα βάλουμε τις προσλήψεις των ΕΠΟΠ και ΟΒΑ, που μαζί με αυτούς του 2023 θα φτάσουν περίπου τις πέντε χιλιάδες ανθρώπους, τη νυκτερινή απασχόληση, ανθυπολοχαγούς και ΕΜΘ, τους χρωστάτε από το 2019. Είπατε ότι το έκανε ο ΣΥΡΙΖΑ και σωστά το είχε κάνει. Βέβαια και αυτοί δεν βρήκαν κονδύλια να τους δώσουν. Ναι αλλά από το 2019 μέχρι το 2023 τι κάνατε εσείς;

Και ακούστε τώρα να δείτε. Υπάρχουν άνθρωποι ακόμα που γίνονται ανθυπολοχαγοί και πληρώνονται σαν ανθυπασπιστές. Δηλαδή αυτό είναι ωραίο; Να σας πούμε μπράβο; Να σας χειροκροτήσουμε; Το κάνετε τώρα. Γιατί δεν το κάνατε το 2020, αμέσως μόλις αναλάβατε;

Στρατιωτικοί δικαστές μετά τη συνταγματική Αναθεώρηση ούτε μία δεκάρα δεν έχουν πάρει. Αυτά με έναν πρόχειρο υπολογισμό είναι 71 εκατομμύρια περίπου.

Πάμε τώρα να δείτε τι απαξίωση συνεχίζουν να έχουν τα στελέχη των ενόπλων δυνάμεων, κύριε Υπουργέ. Δεν λέω μόνο από εσάς, από το επιτελείο γενικώς της Κυβέρνησης. Δίνει η κυβέρνηση 600 ευρώ, ένα δώρο, και πολύ καλά, για τις άοκνες προσπάθειες τις οποίες καταβάλλουν τα στελέχη του Υπουργείου Προστασίας του Πολίτη, οι αστυνομικοί μας και οι λιμενικοί μας. Η Πυροσβεστική, λέει ο κ. Στουρνάρας βρήκαμε 8 εκατομμύρια και τους βολεύουμε. Δεν ξέρω αν βγαίνουν 600 στον καθένα. Αυτό το ξέρει ο κ. Στουρνάρας. Ας αναλάβει τις ευθύνες της η Κυβέρνηση με τους πυροσβέστες. Έπρεπε συνολικά η Κυβέρνηση να πει σε όλο το προσωπικό, στελέχη των Ενόπλων Δυνάμεων, Σωμάτων Ασφαλείας και Πυροσβεστική από 600 ευρώ οριζόντια. Είναι και φορολογημένο, μη νομίζει κάποιος ότι δεν είναι φορολογημένο. Θα μπει στη φορολογία του επόμενου έτους.

Πείτε μου γιατί δεν διεκδικήσατε από τον κ. Σκυλακάκη, ο οποίος σηκώθηκε χθες και μου απάντησε «δεν θα δώσουμε 600 ευρώ στα στελέχη των Ενόπλων Δυνάμεων γιατί τους φτιάχνουμε ειδικό μισθολόγιο και θα πάρουν λεφτά από εκεί». Ψέματα! Και βγαίνουν οι εφημερίδες σήμερα και είδα τον «Ελεύθερο Τύπο», είναι ντροπή τους, «930-980 ευρώ σε κάθε» λέει. Τι λέτε τώρα, σοβαρά; Έτσι κοροϊδεύετε τον κόσμο;

Γιατί, λοιπόν, κύριε Υπουργέ, δεν διεκδικήσατε τα 600 ευρώ για το προσωπικό σας; Επειδή δεν θέλει ο Σκυλακάκης; Τι μας ενδιαφέρει; Εσάς σας ενδιαφέρει, εσείς έπρεπε να το διεκδικήσετε, όπως το διεκδίκησε ο κ. Θεοδωρικάκος, που είπε σε μένα προσωπικά όταν έκανα μια ερώτηση, «δεν είναι θέμα δικό μου, είναι του κ. Παναγιωτόπουλου». Άρα, λοιπόν, σε σας πέφτουν τα βέλη.

Πάμε στο άλλο τώρα. Πάμε τώρα για τους συνταξιούχους, τους εν αποστρατεία. Μετοχικό Ταμείο Στρατού, κύριε Υπουργέ. Ξέρετε πάρα πολύ καλά ότι η ευαισθησία των ανθρώπων για τις ένοπλες δυνάμεις μέχρι να πεθάνουν είναι ίδια. Αυτοί οι άνθρωποι, λοιπόν, βγήκαν με μία σύνταξη, κόπηκε η σύνταξη στη μέση με τα μνημόνια και τώρα, άμα τους ρωτήσετε, με τον νόμο Κατρούγκαλου, κύριε Δρίτσα, τους έχουν τσακίσει τους συνταξιούχους, τους εν αποστρατεία στρατιωτικούς. Διότι υπάρχει η προσωπική διαφορά και, επειδή ήταν η προσωπική διαφορά μεγάλη, έχει φτάσει στα 200 ευρώ, δεν παίρνουν τίποτα. Αυτά που λένε τώρα τα παραμύθια, τα 7%, δεν παίρνουν τίποτα οι στρατιωτικοί.

Κι έχουμε, λοιπόν, το Μετοχικό Ταμείο Στρατού. Στο Μετοχικό Ταμείο Αεροπορίας και Μετοχικό Ταμείο Ναυτικού υπάρχει νομοθεσία, εάν έχει περίσσευμα το ταμείο να δώσει υπό μορφή μερίσματος ένα δωράκι 150, 180 ευρώ. Των ταμείων τα λεφτά είναι, των στρατιωτικών είναι. Στον Στρατό δεν υπάρχει. Ένα χρόνο, ενάμιση χρόνο σάς το λένε και το Μετοχικό Ταμείο Στρατού και οι Αρχηγοί. Κύριε Υπουργέ, φτιάξτε το νομοθέτημα αυτό για να μπορεί και το Μετοχικό Ταμείο Στρατού να δίνει ένα επιπλέον μέρισμα, αν υπάρχει περίσσευμα; Γιατί αν υπάρχει περίσσευμα, όπως υπάρχει φέτος, περί τα 8 εκατομμύρια, μόλις περάσει 31 Δεκεμβρίου έρχεται ο κ. Βεσυρόπουλος -και καλά κάνει, το δημόσιο δηλαδή- και το βουτάει, το παίρνει. Δεν μένει στο μετοχικό ταμείο. Πάνε τα λεφτά, εξαφανίζονται.

Παρακαλάνε, λοιπόν, να φτιάξουμε έναν νόμο. Από χθες, και χθες το βράδυ, εγώ θέλω να είμαι έντιμος, υποσχεθήκατε, μετά από μια έντονη τηλεφωνική επικοινωνία που είχαμε, και έπρεπε να γίνει αυτό το πράγμα, όπως και ο κ. Χαρδαλιάς, ότι θα το κοιτάζατε σήμερα.

Και περίμενα να πείτε τι έχει γίνει με το θέμα του Μετοχικού Ταμείου Στρατού και τους εν αποστρατεία συναδέλφους για το επιπλέον μέρισμα που δικαιούνται, όπως δικαιούνται -γιατί είναι δικά τους λεφτά- και το Ναυτικό και η Αεροπορία. Περιμένω, ακόμα, κύριε Υπουργέ, να δω τι κάνατε, γιατί αυτό είναι ληστεία, δεύτερη, τρίτη, συνεχόμενες ληστείες. Η απαξίωση των εν ενεργεία και εν αποστρατεία συναδέλφων πρέπει να σταματήσει.

Να μιλήσω για την αμυντική μας βιομηχανία και ολοκληρώνω, κύριε Πρόεδρε, και σας ευχαριστώ πάρα πολύ. Ούτε 1 ευρώ, κύριε Υπουργέ. Πείτε μου για επενδύσεις, για ανάπτυξη της εγχώριας βιομηχανίας, για έρευνα στην ΕΑΒ, τα ΕΑΣ. Τι έχουμε δώσει; Ούτε 1 ευρώ δεν προβλέπει ο προϋπολογισμός για την αμυντική μας βιομηχανία. Δηλαδή, όσο φωνάζουμε ότι πρέπει η πρωτογενής παραγωγή να ενεργοποιηθεί, για να μπορέσει να παραγάγει πλούτο, όσο φωνάζουμε ότι πρέπει η βιομηχανία να ξυπνήσει, ότι η αμυντική μας βιομηχανία έχει τεράστιες δυνατότητες, δεν βάζουμε ούτε ένα 1 ευρώ, κύριε Υπουργέ, κύριοι της Κυβέρνησης, στην αμυντική μας βιομηχανία. Μόνο να αγοράζουμε, δεν οδηγεί πουθενά.

Η Ελληνική Λύση περιμένει την απάντησή σας, κύριε Υπουργέ, για το θέμα του μετοχικού ταμείου, περιμένει την απάντηση για τα 600 ευρώ, τα οποία ο κ. Σκυλακάκης δεν τα δίνει με το έτσι θέλω στο προσωπικό των Ενόπλων Δυνάμεων και τους πυροσβέστες.

Και, βέβαια, τον προϋπολογισμό γενικώς τον καταψηφίζουμε, εκτός από τον προϋπολογισμό του Υπουργείου Άμυνας, που παραδοσιακά, με όλες τις παρατηρήσεις που κάναμε, η Ελληνική Λύση τον ψηφίζει. Παραμένουμε, όμως, τις απαντήσεις, κύριε Υπουργέ.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, έχετε τον λόγο για ένα λεπτό.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Πολύ σύντομα. Κύριε συνάδελφε, η μόνη εξήγηση που μπορώ να φανταστώ για τον ισχυρισμό σας ότι δεν ακούσατε τίποτα για το προσωπικό στην ομιλία μου είναι ότι έχετε πρόβλημα ακοής και πολύ έντονο μάλιστα, γιατί είπα πολλά για το προσωπικό. Και, μάλιστα, ευτυχώς που προέβλεψα να αναπτύξω στο πρώτο σκέλος της ομιλίας μου τις πρόνοιες για το προσωπικό της πρόνοιας, γιατί αν το είχα βάλει στο τρίτο μέρος, δεν θα είχα προλάβει.

Σας θυμίζω, λοιπόν, ξανά: Έχουν προβλεφθεί στον προϋπολογισμό του Υπουργείου Εθνικής Άμυνας πιστώσεις για τα έκτακτα επιδόματα ειδικών συνθηκών όχι μόνο το πλεύσης στις αποστολές πλεύσης, αλλά και για ενδεχόμενα άλλα στοιχεία των Ενόπλων Δυνάμεων σε ειδικές αποστολές. Νυκτερινά. Επεξεργάζεται το ΓΕΕΘΑ σε συνεργασία με το Υπουργείο και θα υποβληθεί πρόταση για το νέο μισθολόγιο των Ενόπλων Δυνάμεων, το οποίο, όταν προκύψει -σύντομα θα προκύψει-, θα τεθεί υπ’ όψιν του Υπουργείου Οικονομικών. Και, βέβαια, όσον αφορά την περίφημη διεκδίκηση των 600 ευρώ, πάντα διεκδικούμε για τις Ένοπλες Δυνάμεις από το περίσσευμα και τις ανακατανομές των προϋπολογισμών των γενικών επιτελείων στο τέλος του χρόνου, όπως και φέτος θα καταβληθεί ένα επίδομα υπό τη μορφή οδοιπορικών που πάντα δίνεται στο τέλος του χρόνου. Δεν θα είναι του ύψους των 600 ευρώ, αλλά θα είναι άλλη μία οικονομική ενίσχυση. Σας περιέγραψα, όμως, και σας είπα και τα ακριβή νούμερα στην ομιλία μου αυτά που προβλέπονται για το προσωπικό.

Όσον αφορά αυτά που είπατε για τους μερισματούχους του Μετοχικού Ταμείου Στρατού κ.λπ., από χθες ή προχθές το νομοσχέδιό μας είναι σε διαβούλευση. Έκανε περίπου έναν μήνα να εξεταστεί από το Υπουργείο Οικονομικών, όπως είπα, διότι έχει διατάξεις που έχουν δημοσιονομικό αποτύπωμα. Προβλέπεται στο νομοσχέδιό μας ότι τα μερίδια των μερισματούχων του Μετοχικού Ταμείου Στρατού δύνανται να αναπροσαρμόζονται και να επέλθει εναρμόνιση με τις διατάξεις του νέου μισθολογίου. Επίσης, καθιερώνεται η δυνατότητα χορήγησης έκτακτου μερίσματος στους μερισματούχους του Μετοχικού Ταμείου Στρατού υπό την προϋπόθεση να πληρούνται οι προϋποθέσεις και με το δεδομένο ότι η αναδρομικότητα για το 2022 θα ρυθμιστεί με νομοτεχνική βελτίωση στο νομοσχέδιο που θα έρθει μέσα στον Ιανουάριο.

Ευπρόσδεκτο το ενδιαφέρον σας αλλά, ξέρετε, αυτά δεν τα σκεφτήκαμε χθες μετά το τηλεφώνημά σας. Τα έχουμε δρομολογήσει. Έχουν υποβληθεί στο Υπουργείο Οικονομικών, έχουν τύχει έγκρισης και δρομολογούνται.

Και κάτι τελευταίο, όσον αφορά τώρα τα γεωπολιτικά. Κοιτάξτε, προ ημερών υπέγραψα ως Υπουργός με τον ομόλογό μου, παρουσία του Υπουργού Εξωτερικών, τη Συμφωνία με την Αίγυπτο για την Έρευνα και Διάσωση. Αυτή η συμφωνία τι κάνει; Οριοθετεί τις περιοχές ευθύνης. Άρα, κατά τη δική μας οριοθέτηση των θαλασσίων ζωνών, είναι ένα αποτέλεσμα αυτής της πρωτοβουλίας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** …με ό,τι αυτό συνεπάγεται για το τουρκολιβυκό μνημόνιο.

Αδράνεια, λοιπόν, δεν υπάρχει. Υπάρχει εντατικοποίηση της δράσης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ακολουθεί ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, συζητούμε σήμερα και αύριο θα ψηφιστεί ο τελευταίος προϋπολογισμός της κυβερνητικής θητείας της Νέας Δημοκρατίας. Μπορώ να κάνω μετά λόγου γνώσεως και χωρίς καμμία υπερβολή την εκτίμηση ότι δεν θα είναι απλά ο τελευταίος προϋπολογισμός της κυβερνητικής θητείας, αλλά θα είναι ο προϋπολογισμός του τέλους της θητείας της Νέας Δημοκρατίας ως Κυβέρνησης, μιας και όποιος δεν κινείται σε γυάλα μπορεί να καταλάβει πια τους τελευταίους μήνες ολοένα και περισσότερο την κοινωνική κινητικότητα, την κοινωνική ανησυχία αλλά και την κοινωνική προσδοκία για μία δημοκρατική πολιτική αλλαγή. Προς αυτή την κατεύθυνση εμείς είμαστε όχι απλώς αισιόδοξοι, αλλά συγκροτημένα καλούμε και ενθαρρύνουμε όλες τις προοδευτικές δυνάμεις αυτού του τόπου προς μία αλλαγή που θα θέσει τέρμα σε καθεστώτα προσωποπαγή, αυταρχικά, διεφθαρμένα σε μεγάλο βαθμό και διαπλεκόμενα, που έχουν ως κορώνα της πολιτικής τους την αύξηση των κερδών των μεγάλων επιχειρήσεων, την κερδοσκοπία και την κερδοφορία και πάνω σε αυτό κτίζουν την περιβόητη ανάπτυξη της χώρας. Δεν θα συνεχίσω ιδιαίτερα.

Θέλω να μιλήσω για την άμυνα. Κύριε Υπουργέ, φεύγετε. Αν δεν μπορείτε να μείνετε, μη μείνετε. Καταλαβαίνω ότι έχετε βαρύ πρόγραμμα ακόμα και το βράδυ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Θα σας ακούσω.

**ΘΕΟΔΩΡΟΣ ΔΡΙΤΣΑΣ:** Θα μιλήσω, όχι μόνο γιατί έχω την ευθύνη και την αρμοδιότητα του τομεάρχη εθνικής άμυνας από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, αλλά και γιατί σήμερα θέλω να μιλήσω για την άμυνα αποτίοντας φόρο τιμής στη μνήμη ενός ανθρώπου, ενός αξιωματικού του Πολεμικού Ναυτικού, που χθες το βράδυ ξαφνικά και απρόβλεπτα έφυγε από τη ζωή, του αντιναυάρχου εν αποστρατεία Γιάννη Παξιβανάκη, μέλους του ΣΥΡΙΖΑ τώρα πια και πολύτιμου συμβούλου στις επεξεργασίες μας, αλλά πρώην Υπαρχηγού ΓΕΕΘΑ κι ακόμα πιο πριν υπαρχηγού του Γενικού Επιτελείου Ναυτικού. Και επειδή ήταν ένας άνθρωπος ήπιος, έξυπνος και έμπειρος, μαζί στοχαζόμασταν πάρα πολλές φορές για το τι είναι η άμυνα και πώς μπορεί πραγματικά η Αριστερά, ο ΣΥΡΙΖΑ να ανταποκριθεί σε αυτές τις τεράστιες ευθύνες και υποχρεώσεις. Γιατί το πιστεύω, χωρίς να μειώνω κανέναν, ότι η Δεξιά δεν είναι κατάλληλη, για να εγγυηθεί την άμυνα της χώρας, όχι γιατί δεν θέλει, αλλά γιατί είναι δέσμια εξαρτήσεων, εσωτερικών και διεθνών, που δεν της επιτρέπουν να φτάσει μέχρι τέλους.

Πώς είναι δυνατόν να μιλήσεις για την άμυνα και να μη σου έρθει σήμερα, χθες, αύριο που θα ψηφίζεται ο προϋπολογισμός, ότι ο Πρωθυπουργός της χώρας το ερώτημα εάν η ΕΥΠ παρακολουθεί τον Αρχηγό του Γενικού Επιτελείου Ενόπλων Δυνάμεων ή όχι, αρνείται να απαντήσει ενώπιον του Κοινοβουλίου, ενώπιον της ελληνικής κοινωνίας. Πώς να μιλήσεις για την άμυνα; Πώς να εμπιστευτείς αυτούς που χειρίζονται τώρα τα θέματα της άμυνας -και δεν εννοώ τον κύριο Υπουργό- γιατί η διαχείριση και της άμυνας -το ζήσαμε τριάμισι χρόνια τώρα- είναι απολύτως προσωποπαγής και αδιαφανής, από το κέντρο του επιτελικού κράτους. Πώς να μιλήσεις για την άμυνα;

Κι, όμως, πρέπει να μιλήσουμε. Και η Αριστερά ξέρει πολύ καλά και το απέδειξε πολλές φορές ιστορικά, αλλά και πρόσφατα στη δική μας διακυβέρνηση και στην πράξη, ότι η ανεξαρτησία της χώρας, η εδαφική ακεραιότητα, η κυριαρχία είναι ζητήματα αδιαπραγμάτευτα στην ιστορική πορεία της Αριστεράς, με αίμα και θυσίες, χωρίς να αποδέχεται άνευ όρων τις εκ των πραγμάτων και μέσα από τις διεθνείς συνθήκες ισχυρές τάσεις εξάρτησης και προσπαθώντας πάντα η αγάπη για την ανεξαρτησία, την κυριαρχία, την εδαφική ακεραιότητα και το ενδιαφέρον να μη σημαίνει μίσος για τις πατρίδες των άλλων. Κι αυτό είναι η πιο γνήσια κατοχύρωση των εθνικών συμφερόντων. Είναι η πορεία της πολυδιάστατης, ενεργού, φιλειρηνικής εξωτερικής πολιτικής που σε αυτή έρχονται και κουμπώνουν οι επιλογές της επαρκούς άμυνας και της επαρκούς αποτροπής.

Για παράδειγμα, μέσα στη δίνη του δημοσιονομικού στραγγαλισμού που επέβαλαν λόγω της χρεοκοπίας, επιτέλους αυτή η παράταξη που κυβερνάει σήμερα την Ελλάδα θα απολογηθεί κάποτε, να εξηγήσει στον ελληνικό λαό γιατί η ευημερούσα Ελλάδα χρεοκόπησε στα χέρια της; Δεν έχει υποχρέωση να μιλήσει για τη χρεοκοπία; Κι αρχίζει την αφήγηση της σύγχρονης ελληνικής ιστορίας από το 2015, για να πει πόσο καταστροφική ήταν η κυβέρνηση ΣΥΡΙΖΑ;

Ε, αυτή η καταστροφική κυβέρνηση, λοιπόν, πολύ γρήγορα κι όταν μπόρεσε, από το 2017 και μετά, επέλεξε την αναβάθμιση των F-16 σε Viper. Αυτό το δρομολόγησε με τους καλύτερους όρους. Το προχώρησε και το είχε έτοιμο και το παρέδωσε. Ξέρετε πότε το ξαναξεκίνησε η νέα Κυβέρνηση, η Κυβέρνηση Μητσοτάκη; Μετά από ενάμιση χρόνο. Σήμερα τα F-16 Viper θα ήταν σχεδόν τελειωμένα ή τα μισά τουλάχιστον.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τι λέτε; Τον Δεκέμβρη του 2019…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΘΕΟΔΩΡΟΣ ΔΡΙΤΣΑΣ:** Το θυμόμαστε. Τα έχουμε ζήσει, κύριε Υπουργέ.

Ίδια σύλληψη για την ανάγκη επαρκούς άμυνας με την ενίσχυση του Πολεμικού Ναυτικού με φρεγάτες ανοικτής θάλασσας και υψηλών δυνατοτήτων. Κι αυτό το προχωρήσαμε.

Μας είπε, όμως, ο Υπουργός «τα καθηλωμένα Μιράζ». Όταν αποκτήθηκαν τα Μιράζ επί των ημερών των κυβερνήσεων ΠΑΣΟΚ και Νέας Δημοκρατίας ήταν το υπερόπλο της εποχής. Και καθηλώθηκαν γιατί οι συμβάσεις δεν προέβλεπαν συντήρηση, αναβάθμιση, ανταλλακτικά και οι Γάλλοι -και η «DASSAULT» και οι κυβερνήσεις- εκβίαζαν και δεν έδιναν τα ανταλλακτικά και την αναβάθμιση. Γιατί δεν ήξεραν τα ελληνικά εργοστάσια να την κάνουν. Δεν είχαν αποκτήσει την τεχνογνωσία ούτε το δικαίωμα. Το ίδιο με τα άρματα Leopard. Ήταν επτά χρόνια χωρίς πυρομαχικά. Κυριολεκτικά play mobile.

Λέω μερικά ενδεικτικά. Είναι πάρα πολλά για το ποια είναι η διαφορά της λογικής και της συνέπειας και της ευθύνης της Αριστεράς απέναντι στην άμυνα της χώρας. Όχι σε βάρος των δημοσιονομικών αντοχών, όχι σε βάρος των υπολοίπων αναγκών του ελληνικού λαού, όχι σε βάρος της ελληνικής κοινωνίας και όχι με τη μεγαλύτερη δυνατή μάλιστα εξασφάλιση της ανεξαρτησίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε.

Σήμερα, υποταγμένη στο δόγμα των δύο στρατοπέδων μετά την άθλια, εγκληματική εισβολή της Ρωσίας στην Ουκρανία, η ελληνική Κυβέρνηση τροφοδοτεί με όπλα την Ουκρανία, τα οποία λείπουν από τις Ένοπλες Δυνάμεις και θα τα αντικαταστήσει με κόστος που κανείς δεν ξέρει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε. Δίνω απλά μερικά στοιχεία.

Για το δε προσωπικό, που υποτίθεται όλοι λένε ότι είναι ο πολλαπλασιαστής ισχύος, όχι, 800 εκατομμύρια μειωμένος είναι φέτος ο προϋπολογισμός για το Υπουργείο Εθνικής Άμυνας. Είναι 800 εκατομμύρια μειωμένος, που θα μπορούσαν σε συνδυασμό και με τα άλλα Υπουργεία να υπάρξει και στους γιατρούς και στους εκπαιδευτικούς και στους στρατιωτικούς και εδώ μια ενίσχυση σοβαρή, ακριβώς γιατί είναι το ανθρώπινο δυναμικό πολλαπλασιαστής ισχύος και το ίδιο ισχύει και για τα Μετοχικά Ταμεία Στρατού κι όλα αυτά.

Υποκλίνομαι, Γιάννη Παξιβανάκη! Αιώνια η μνήμη σου!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την κ. Ιατρίδη από τη Νέα Δημοκρατία. Μετά είναι ο κ. Μπαλάφας και ο κ. Τσιγκρής.

**ΤΣΑΜΠΙΚΑ ΙΑΤΡΙΔΗ:** Κυρίες και κύριοι συνάδελφοι, ψηφίζουμε και στηρίζουμε τον προϋπολογισμό της Κυβέρνησης του Κυριάκου Μητσοτάκη και της Νέας Δημοκρατίας γιατί έχουμε ευθύνη απέναντι στους Έλληνες και τις Ελληνίδες.

Έχουμε την ευθύνη να τιμήσουμε την εμπιστοσύνη που μας έδειξαν το 2019. Έχουμε την ευθύνη να συνεχίσουμε μια κυβερνητική πορεία συνέπειας, σωστού σχεδιασμού και αποτελεσματικότητας. Έχουμε την ευθύνη να παραμείνουμε δίπλα σε κάθε πολίτη που βρέθηκε και βρίσκεται ακόμα αντιμέτωπος με πρωτοφανείς συνθήκες πανδημίας, ενεργειακής κρίσης, ακρίβειας και πολέμου. Έχουμε την ευθύνη να προχωρήσουμε την Ελλάδα ακλόνητα μπροστά, να κάνουμε τη χώρα μας πρωταγωνίστρια, έτοιμη να αντιμετωπίσει κάθε πρόκληση από όπου κι αν προέρχεται. Έχουμε, τέλος, την ευθύνη και μάλιστα εν όψει των επερχόμενων εκλογών, να μιλάμε με τους συμπολίτες μας με ειλικρίνεια, να αντιταχθούμε στον λαϊκισμό, στην ακατάσχετη παροχολογία και την τοξικότητα. Γιατί οι προκλήσεις του 2023 και οι κάθε είδους προκλήσεις μπορούν να αντιμετωπιστούν μιλώντας τη γλώσσα της αλήθειας, με νηφαλιότητα και με σωστό σχεδιασμό.

Κυρίες και κύριοι συνάδελφοι, και αυτός ο προϋπολογισμός της Κυβέρνησης της Νέας Δημοκρατίας, όπως και όλοι οι προηγούμενοι, ανταποκρίνεται στις παρούσες δύσκολες συνθήκες. Συμβάλλει στην περαιτέρω ανάπτυξη της οικονομίας μας, στη στήριξη των συμπολιτών μας που έχουν περισσότερη ανάγκη και στην ισχυροποίηση της χώρας μας μέσω της αμυντικής θωράκισής της.

Μιας και η συζήτηση έχει προχωρήσει πολύ κι έχουν αναφερθεί εκτενώς οι Υπουργοί, οι γενικοί, ειδικοί εισηγητές και οι Βουλευτές μας, θα ήθελα απλώς εδώ να αναφέρω εντελώς συνοπτικά τα εξής: Γεγονός αδιαμφισβήτητο είναι ότι η ελληνική οικονομία αναπτύσσεται δυναμικά. Για το 2022 προβλέπεται ανάπτυξη 5,6% και για το 2023 ανάπτυξη 1,8%, δηλαδή ρυθμός διπλάσιος έναντι του ευρωπαϊκού μέσου όρου το 2022 και τριπλάσιος το 2023. Οι ξένες άμεσες επενδύσεις και οι εξαγωγές ενισχύονται ουσιαστικά. Η ανεργία συρρικνώνεται σημαντικά.

Το χρέος της γενικής κυβέρνησης ως ποσοστό του ΑΕΠ υποχωρεί εντυπωσιακά και αναμένεται να πέσει κάτω από το 160% το 2023. Πρέπει να σημειώσουμε εδώ ότι, παρά τις αλλεπάλληλες κρίσεις, έχουμε πολύ χαμηλότερη φορολογία. Παραμένουμε προσηλωμένοι στις μειώσεις φόρων, κάτι που ξεκινήσαμε από το 2019. Οι Έλληνες και οι Ελληνίδες είδαν μειώσεις στον ΕΝΦΙΑ, στις ασφαλιστικές εισφορές, στην εισφορά αλληλεγγύης σε ιδιωτικό και δημόσιο τομέα.

Ταυτόχρονα, συνεχίζουμε και στηρίζουμε την κοινωνία όπως κάναμε όλα αυτά τα χρόνια και μάλιστα σε συνθήκες πανδημίας και lock down. Ενδεικτικά αναφέρω:

Αντιμετωπίσαμε, στο μέτρο του δυνατού, το υψηλό κόστος ηλεκτρικού ρεύματος και φυσικού αερίου για τα νοικοκυριά και τις επιχειρήσεις με μέτρα 8,3 δισεκατομμυρίων ευρώ. Για το 2023 έχουν προβλεφθεί επιπλέον πιστώσεις ύψους ενός δισεκατομμυρίου ευρώ περίπου. Ενισχύσαμε τους αγρότες και τους κτηνοτρόφους, ενώ πρόσφατα αποζημιώθηκαν και οι αλιείς τόσο για τα καύσιμα, όσο και για το μειωμένο εισόδημα που προέκυψε λόγω της πανδημίας και του πολέμου. Δόθηκε αύξηση 7,75% των κύριων συντάξεων το 2023 για πρώτη φορά μετά από δώδεκα χρόνια και προχωρήσαμε στην κατάργηση της εισφοράς αλληλεγγύης. Λάβαμε δέσμη μέτρων για την κοινωνική στέγη και κατοικία, όπως η χορήγηση χαμηλότοκων στεγαστικών δανείων σε νέα ζευγάρια και κοινωνική αντιπαροχή. Αυξάνουμε τις κοινωνικές παροχές κατά δύο δισεκατομμύρια ευρώ τη διετία 2022 - 2023. Ενισχύουμε τις δημόσιες επενδύσεις. Τέλος, και κάτι πολύ σημαντικό για όλη την Ελλάδα, αλλά ειδικά για εμάς τους ακρίτες νησιώτες, ενισχύσαμε την εθνική μας άμυνα με δαπάνες 5,8 δισεκατομμυρίων ευρώ το 2022-2023, έναντι ετήσιων δημόσιων δαπανών μόλις 500 εκατομμυρίων ευρώ στο πρόσφατο παρελθόν.

Κυρίες και κύριοι συνάδελφοι, δεν θα μακρηγορήσω. Προφανώς έχουν γίνει πολλά την τελευταία τριετία και -το τονίζω- σε συνθήκες που δεν είχε ξαναδεί η παγκόσμια κοινότητα.

Όμως, η ζωή δεν είναι μόνο τα νούμερα του προϋπολογισμού. Γι’ αυτό και από αυτό το Βήμα θα ήθελα να αναφερθώ και στο γεγονός ότι αυτή η Κυβέρνηση έχει ενισχύσει τις ευάλωτες ομάδες, είναι προοδευτική και κοινωνικά ευαίσθητη. Θέλω να θυμίσω εδώ την επέκταση του επιδόματος μητρότητας και στον ιδιωτικό τομέα. Το Εθνικό Σχέδιο Δράσης για την Ισότητα των Φύλων 2021 - 2025 με στόχο την πρόληψη και καταπολέμηση της έμφυλης και ενδοοικογενειακής βίας, την ισότιμη συμμετοχή των γυναικών στην αγορά εργασίας, τις θέσεις λήψης αποφάσεων, τους ηγετικούς ρόλους και την ενσωμάτωση της διάστασης φύλων σε τομεακές πολιτικές, την τροποποίηση του Ποινικού Κώδικα που έκανε πιο αυστηρές τις ποινές για τις ανθρωποκτονίες, τη σεξουαλική παρενόχληση, εκμετάλλευση και κακοποίηση.

Κυρίες και κύριοι συνάδελφοι, θα ήθελα να σταθώ λίγο και στα ακριτικά Δωδεκάνησα. Η Κυβέρνηση και ο Πρωθυπουργός Κυριάκος Μητσοτάκης είναι σταθερά δίπλα μας. Έχουν γίνει πολλά και σημαντικά πράγματα για τα νησιά μας στον τομέα των υποδομών, στον τουρισμό μας, στην αναστήλωση βασικών μνημείων. Ωστόσο, δεν επαναπαυόμαστε. Δουλεύουμε για το καλύτερο. Συνεχίζουμε και κάνουμε ό,τι είναι δυνατόν για την καλύτερη ακτοπλοϊκή συγκοινωνία με αύξηση των αντίστοιχων πιστώσεων από 90 εκατομμύρια το 2019 σε 138 εκατομμύρια σήμερα. Επιπλέον, προχωράμε για πρώτη φορά στην προκήρυξη πολυετών συμβάσεων για μικρές άγονες γραμμές με διάθεση 470 εκατομμυρίων ευρώ από το ΕΣΠΑ, ενώ γίνονται συνεχείς προσπάθειες για τη δρομολόγηση πλοίων β΄ κατηγορίας, για την αναβάθμιση γραμμών όπως αυτές της Κάσου και της Καρπάθου. Τέλος, συνεχίζεται και επεκτείνεται το μέτρο του μεταφορικού ισοδύναμου επιχειρήσεων καυσίμων και επιβατών με την προσθήκη δεκαεπτά νέων νησιών στο σκέλος των καυσίμων, μεταξύ αυτών η Κάλυμνος, η Κίναρος, η Λέβιθα, η Τέλενδος και η Ψέριμος.

Κυρίες και κύριοι συνάδελφοι, θα κλείσω με ένα θέμα που κι εγώ προσωπικά έχω αναδείξει, αυτό της επαναφοράς των μειωμένων συντελεστών ΦΠΑ για τα νησιά μας. Πρόκειται για ένα μέτρο που κατήργησε η κυβέρνηση του ΣΥΡΙΖΑ. Ευτυχώς που τόσο ο Πρωθυπουργός μας Κυριάκος Μητσοτάκης, όσο και Υπουργός μας Χρήστος Σταϊκούρας πέτυχαν την απόφαση του ECOFIN για τη μόνιμη επαναφορά των μειωμένων συντελεστών το 2025. Πιστεύω ότι είναι ώρα να επαναφέρουμε τους μειωμένους συντελεστές ΦΠΑ στα Δωδεκάνησα, το βόρειο Αιγαίο, τις Κυκλάδες και το Ιόνιο. Είναι ώρα να τους επαναφέρουμε για λόγους εθνικούς και κυρίως γιατί το συγκεκριμένο μέτρο δεν είναι χαριστικό για εμάς τους νησιώτες, αλλά είναι αντιστάθμισμα στην εδαφική ασυνέχεια και τις ιδιαίτερες συνθήκες που αντιμετωπίζουμε.

Κυρίες και κύριοι συνάδελφοι, είναι ώρα ευθύνης για όλους μας. Εμείς στη Νέα Δημοκρατία έχουμε μάθει να αναλαμβάνουμε τις ευθύνες μας. Είμαστε διαχρονικά η παράταξη των μεγάλων και δικαιωμένων επιλογών γι’ αυτό και ψηφίζουμε άλλον έναν προϋπολογισμό ευθύνης, άλλον έναν προϋπολογισμό προοπτικής.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε κι εμείς.

Τον λόγο έχει τώρα ο κ. Μπαλάφας και αμέσως μετά ο κ. Τσιγκρής.

**ΙΩΑΝΝΗΣ ΜΠΑΛΑΦΑΣ:** Κυρίες και κύριοι συνάδελφοι, η συζήτηση για τον προϋπολογισμό του 2023 διεξάγεται σε μια περίοδο που η κοινωνία περνά πολύ δύσκολα. Και είναι κοινός τόπος αυτό. Δοκιμάζονται οι οικονομικές αντοχές της κοινωνίας, αλλά ταυτόχρονα δοκιμάζεται και η εμπιστοσύνη της σε θεσμούς και πρόσωπα.

Το σκάνδαλο των υποκλοπών κάθε εβδομάδα εμπλουτίζεται με νέες αποκαλύψεις, αμφισβητώντας στην πράξη θεμελιώδεις αρχές της δημοκρατίας μας. Η προσωπική μας ζωή και δράση, το απαραβίαστο των επικοινωνιών και το αν οι θεσμοί που έχουν δημιουργηθεί για να μας προστατεύουν από εθνικές απειλές, αν όλα αυτά ισχύουν σήμερα είναι ένα ερώτημα για τους πολίτες και μια, θα έλεγα, ωρολογιακή βόμβα στη σχέση εμπιστοσύνης που πρέπει όλοι να έχουμε με το κράτος.

Τα δελτία ειδήσεων πλημμυρίζουν καθημερινά με αρνητικές ειδήσεις. Οι υποθέσεις της Ευρωβουλευτού κ. Καϊλή και πρόσφατα και της Ευρωβουλευτού κ. Σπυράκη και του συναδέλφου μας κ. Πάτση πριν από λίγο καιρό, οι πυροβολισμοί κατά δεκαεξάχρονου, τα σκάνδαλα κάθε είδους, όλα αυτά δημιουργούν μια εικόνα αβεβαιότητας, ανασφάλειας και σήψης στην κοινωνία.

Καλό είναι να συζητήσουμε τα οικονομικά μεγέθη, αναμφισβήτητα. Όμως, υπάρχει και η κοινωνία με τα δικά της ποιοτικά στοιχεία που μας βαθμολογεί όλους και να ξέρετε κάτι, αγαπητοί συνάδελφοι της Νέας Δημοκρατίας, αυτοί που θα σας ρίξουν είναι αυτοί που κάποια στιγμή θα σηκωθούν από τους καναπέδες τους μην αντέχοντας άλλη πολιτική δυσωδία.

Για να έρθουμε στον προϋπολογισμό, βρισκόμαστε στα τέλη του έτους και υπάρχει μια μεγάλη πλειοψηφία συνανθρώπων μας που δεν ξέρει πώς θα βγάλει τον χειμώνα. Σπίτια που θερμαίνονται όσο αντέχει ο οικογενειακός προϋπολογισμός, ψυγεία που δεν γεμίζουν, ανάγκες που δεν καλύπτονται, πολιτισμός που αποτελεί άπιαστο όνειρο για πολλούς.

Τα στοιχεία για την οικονομική κατάσταση των νοικοκυριών είναι συγκλονιστικά. Θα αναφέρω μόνο ένα-δύο: Τα νοικοκυριά με μηνιαίο εισόδημα μέχρι 750 ευρώ έχουν χάσει έως και το 40% της αγοραστικής τους δύναμης. Καταλαβαίνετε τι σημαίνει αυτό. Από τον Απρίλιο του 2022 και μετά ο κατώτατος μισθός έχει χάσει το 19% της αγοραστικής του δύναμης.

Αν ήθελε κάποιος και άλλα στοιχεία θα μπορούσαμε να πούμε ότι πληρώνουμε τα περισσότερα στην Ευρώπη σε εταιρείες ηλεκτρικής ενέργειας είτε απευθείας από την τσέπη μας, είτε μέσω του κρατικού προϋπολογισμού.

Αυτό όμως αφορά τους πολίτες, την κοινωνία, τη μεγάλη πλειοψηφία του λαού μας, όχι εκείνες τις μεγάλες ιδιωτικές εταιρείες οι οποίες και σε συνθήκες κρίσης θησαυρίζουν και η Κυβέρνηση τις αβαντάρει και τους κάνει πλάτες. Σκεφτείτε πως η Κυβέρνηση αυτές τις μέρες, αυτή την περίοδο, βρήκε την ώρα να μειώσει τη φορολογία των μερισμάτων των πλοιοκτητών από 10% σε 5%. Τώρα, αυτές τις μέρες. Δεν είναι προκλητικό;

Οι εταιρείες αυτές, λοιπόν, θησαυρίζουν και η Κυβέρνηση τους κάνει, όπως είπα και προηγούμενα, πλάτες. Και τα υπερκέρδη στη ηλεκτρική ενέργεια μόνο για τους μήνες Σεπτέμβρη και Οκτώβρη υπολογίζονται στο ένα δισεκατομμύριο ευρώ. Τα διυλιστήρια, σύμφωνα με την Κομισιόν η οποία έχει αδιάσειστα στοιχεία, εμφάνισαν υπερκέρδη 1,79 δισεκατομμύριο μόνο για το πρώτο εξάμηνο του 2022.

Αυτή είναι η κατάσταση, αγαπητοί συνάδελφοι. Θα μπορούσε κάποιος να παρουσιάσει πολλά επιπλέον στοιχεία. Όλα συντείνουν σε ένα συμπέρασμα. Υπάρχουν κέρδη και μάλιστα υπερκέρδη, «ουρανοκατέβατα» όπως τα έχει ονομάσει η Κομισιόν. Αυτά τα υπερκέρδη είναι για τους λίγους. Υπάρχουν, όμως, μεγάλες δυσκολίες και πλήρη αδυναμία στους πολλούς να ανταποκριθούν στις υποχρεώσεις μιας λιτής διαβίωσης.

Εδώ οφείλω να αναφερθώ και σε ορισμένα στοιχεία που δεν περιέχονται στον προϋπολογισμό, αποτελούν όμως αποδείξεις για το πώς αντιμετωπίζει η Κυβέρνηση τον δημόσιο κορβανά. Δεν είναι περιττό να αναφέρουμε για άλλη μια φορά ότι υπάρχουν αναθέσεις απευθείας πάνω από 7 δισεκατομμύρια. Πολλές αναθέσεις έγιναν σε εταιρείες και αυτό είναι ντροπή, ντροπή για όλους μας, εταιρείες που ιδρύθηκαν λίγες μέρες πριν πάρουν την ανάθεση. Μιλάμε για σκαστό ρουσφέτι, για διαπλοκή, για διαφθορά. Υπάρχουν διορισμοί «ημετέρων» σωρηδόν, ανεξαρτήτως προσόντων, με μοναδικό προσόν το να αποτελούν εκλογική πελατεία για το σημερινό Μέγαρο Μαξίμου και τη στενή ομάδα που περιβάλλει τον Πρωθυπουργό.

Ας επανέλθουμε, όμως, στη λογική που αναπτύσσει η Κυβέρνηση με τον προϋπολογισμό τον συγκεκριμένο και τα επιχειρήματα που μας ανέπτυξε. Είναι απλό. Κατά τη γνώμη μου κάνει το άσπρο μαύρο. Υποτιμά τις επιπτώσεις των εκρηκτικών ανατιμήσεων και της ενεργειακής κρίσης στην οικονομία και εμφανίζει μια εικόνα ισχυρής ονομαστικής ανάκαμψης που τα νοικοκυριά, οι πολίτες αλλά και οι επιχειρήσεις -μικρές, μεσαίες και άλλες- δεν τη βλέπουν. Υποτιμά το μέγεθος της κρίσης και δεν περιλαμβάνει ουσιαστικά μέτρα για την αντιμετώπισή της. Δεν μειώνει έμμεσους φόρους, δεν ρυθμίζει την αγορά της ενέργειας, βάζει πλαφόν, δεν περιορίζει το περιθώριο κέρδους των παραγωγών ενέργειας, δεν φορολογεί τα πραγματικά υπερκέρδη.

Είναι σαφές από την πλευρά μας ότι δεν θα ψηφίσουμε έναν τέτοιο προϋπολογισμό. Καθιστούμε, όμως, σαφές σε όλους και προς κάθε κατεύθυνση ότι η νέα κυβέρνηση η οποία θα προκύψει με την ψήφο του ελληνικού λαού από τις εκλογές -και ελπίζουμε ότι θα είναι μια κυβέρνηση με κορμό τον ΣΥΡΙΖΑ - Προοδευτική Συμμαχία ως πρώτο κόμμα- δεν θα συνεχίσει φυσικά την αδιέξοδη αυτή οικονομική πολιτική, όπως εκφράζεται από τον προϋπολογισμό, ο οποίος ικανοποιεί μόνο λίγους και αφήνει τους πολλούς μόνους τους να τα βγάλουν πέρα με την κρίση.

Στο τελευταίο λεπτό που έχω διαθέσιμο θα ήθελα να αναφέρω την επικαιρότητα τη σημερινή, γιατί, ξέρετε, το τρίπτυχο ακρίβεια - δύσκολη οικονομική κατάσταση - διαφθορά και ζητήματα δημοκρατίας που εκφράζονται κύρια με το αίσχος των υποκλοπών είναι ένα πακέτο, ένα τρίπτυχο συγκεκριμένο. Είχαμε, λοιπόν, δύο κάθε μέρα, μήπως πλήξουμε. Φροντίζει ο Μητσοτάκης και διάφοροι άλλοι να μην πλήττουμε.

Έχουμε, λοιπόν, τις εξελίξεις στην περίπτωση της κ. Σπυράκη, της Ευρωβουλευτού της Νέας Δημοκρατίας, η οποία μέχρι προχθές δεν είχε κάνει τίποτα, «μην ταυτίζετε την περίπτωσή της με την κ. Καϊλή», αυτό μας έλεγαν μέχρι και χθες το βράδυ στα πάνελ. Σήμερα άλλαξε το στόρι και λέμε ότι «τη διαγράφουμε, την αποβάλλουμε από το κόμμα μας» κ.λπ.. Δηλαδή ό,τι έλεγαν χθες, σήμερα λένε άλλα. Δεν σας ενοχλεί αυτό; Διερωτώμαι μερικές φορές, γιατί εδώ και στη Νέα Δημοκρατία υπάρχουν άνθρωποι σοβαροί, υπεύθυνοι, ηθικοί προφανώς. Δεν τους ενοχλεί;

Και το δεύτερο είναι η ιστορία με τον εκλεκτό του κ. Μητσοτάκη, τον Ντογιάκο τον Ισίδωρο, τον εισαγγελέα του Αρείου Πάγου, ο οποίος προσπάθησε να εμποδίσει την ΑΔΑΕ, μια προβλεπόμενη με βάση τις αρμοδιότητές της από το Σύνταγμα ανεξάρτητη αρχή, να πάει να κάνει τον έλεγχο που είχε υποχρέωση να κάνει. Ο κ. Ντογιάκος προσπάθησε να την εμποδίσει, ο εκλεκτός του κ. Μητσοτάκη, για να φέρει προφανώς σε πέρας δύσκολες αποστολές την περίοδο αυτή.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Τσιγκρής Άγγελος.

**ΑΓΓΕΛΟΣ ΤΣΙΓΚΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε τον εθνικό προϋπολογισμό του οικονομικού έτους 2023 και μάλιστα μέσα σε μια δύσκολη και πρωτόγνωρη συγκυρία, μετά από μία πανδημία, η οποία να θυμίσω σε όποιον το ξεχνάει ότι είναι ακόμα παρούσα, με έναν πόλεμο στην πολύ στενή γειτονιά μας, στη Νοτιοανατολική Ευρώπη, αλλά και με το απότοκο αυτού του πολέμου, μια παγκόσμια, πρωτόγνωρη για εμάς, ενεργειακή κρίση.

Παρ’ όλα αυτά, ο ανά χείρας προϋπολογισμός καταφέρνει να παραμείνει οικονομικά ισορροπημένος. Κι αυτό γιατί, κυρίες και κύριοι συνάδελφοι; Γιατί υιοθετεί συνετή δημοσιονομική διαχείριση, η οποία αντιμετωπίζει τις συνέπειες της ενεργειακής κρίσης και ταυτόχρονα συγκρατεί τον πληθωρισμό. Είναι κοινωνικά δίκαιος, γιατί οι δημοσιονομικές παρεμβάσεις του στοχεύουν απευθείας στην αντιμετώπιση της ενεργειακής κρίσης των ευάλωτων νοικοκυριών και εστιάζουν στην αντιμετώπιση της ενεργειακής φτώχειας. Από την άλλη μεριά, είναι και εθνικά ωφέλιμος, γιατί διατίθενται περισσότερα από 15 δισεκατομμύρια ευρώ σε μεγάλα έργα υποδομής που γίνονται απ’ άκρη σε άκρη σε όλη τη χώρα.

Επιτρέψτε μου να σας πω μερικά από αυτά που γίνονται στην ιδιαίτερη πατρίδα μου, την Αχαΐα. Πρέπει να σας πω -ανοίγω μια παρένθεση- ότι αυτά τα έργα στην ιδιαίτερη πατρίδα μου, την Αχαΐα, είναι περισσότερα από ογδόντα και έχουν ύψος προϋπολογισμού 5,3 δισεκατομμύρια ευρώ.

Για την Πάτρα ενδεικτικά αναφέρω: Την ανάπλαση των εγκαταστάσεων του πρώην εργοστασίου του Λαδόπουλου, που θα συνδέσει το νότιο μέρος της πόλης με τον κύριο ιστό της Πάτρας. Την κατασκευή του νέου Αστυνομικού Μεγάρου. Την ανάπλαση και επαναλειτουργία του κολυμβητηρίου στην Αγιά. Την ανακαίνιση και τη συντήρηση του Δημοτικού Θεάτρου της Πάτρας, έργο Τσίλλερ, που ήταν έτοιμο να πέσει σας θυμίζω. Τον εκσυγχρονισμό του Καραμανδάνειου Παιδιατρικού Νοσοκομείου, αλλά και την επέκτασή του. Την ανακατασκευή του ποδοσφαιρικού γηπέδου στα Προσφυγικά. Τη συντήρηση και την ενεργειακή αναβάθμιση του Καταστήματος Κράτησης του Αγίου Στεφάνου. Την κατασκευή του νέου σιδηροδρομικού δικτύου. Και φυσικά ο κατάλογος δεν έχει τέλος.

Για την Αιγιάλεια, ενδεικτικά σας αναφέρω: Τη δημιουργία του διυλιστηρίου στον ποταμό Σελινούντα. Την πορθμειακή σύνδεση του Αιγίου με τα Τριζόνια και τον Άγιο Νικόλαο Φωκίδας, ένα πάγιο αίτημα των κατοίκων του Αιγίου και της Αιγιάλειας. Την ανακατασκευή του οδικού δικτύου που συνδέει την Κουνινά του Αιγίου με τη Ρακίτα και το Λεόντιο του Δήμου Ερυμάνθου. Τον εκσυγχρονισμό των εγκαταστάσεων του δημοτικού σταδίου.

Για τη δυτική Αχαΐα υλοποιείται το πάγιο αίτημα για ύδρευση και άδρευση από το φράγμα του Πηνειού. Την κατασκευή του πολύπαθου αυτοκινητόδρομου Πατρών - Πύργου, που επιτέλους προχωράει. Τον εκσυγχρονισμό του αγροτικού οδικού δικτύου, γιατί είναι μια κατά βάση αγροτική περιοχή.

Τέλος, για τα Καλάβρυτα, την επέκταση και τον εκσυγχρονισμό του χιονοδρομικού του κέντρου, η οποία θα συμβάλει στη μεγαλύτερη προσέλευση τουριστών.

Όμως, κυρίες και κύριοι Βουλευτές, ο προϋπολογισμός του 2023 είναι και δημοσιονομικά σύγχρονος. Και αυτό γιατί συνδυάζει τον κλασικό προϋπολογισμό κονδυλίων με τον προϋπολογισμό επιδόσεων και τον «πράσινο» προϋπολογισμό, δύο πρωτοτυπίες σε επίπεδο ακόμα και Ευρωπαϊκής Ένωσης. Αυτοί οι δύο παράλληλοι προϋπολογισμοί, ο επιδόσεων και ο «πράσινος», συμβάλλον στη λογοδοσία της Κυβέρνησης και την αποτελεσματικότερη λειτουργία τής δημόσιας διοίκησης, ενώ αξιολογούν το περιβαλλοντικό αποτύπωμα των πολιτικών μας.

Όμως, κύριοι Υπουργοί, ο προϋπολογισμός μπορεί να γίνει ακόμη πιο σύγχρονος, με την ενσωμάτωση στον προϋπολογισμό επιδόσεων των στόχων της βιώσιμης ανάπτυξης, όπως αυτοί ορίστηκαν από τον Οργανισμό Ηνωμένων Εθνών. Ο Οργανισμός Ηνωμένων Εθνών το 2015 έθεσε δεκαεπτά στόχους και εκατόν εξήντα εννέα υποστόχους για τη δημιουργία μιας παγκόσμιας κοινωνίας συνοχής και αλληλεγγύης, με τελικό στόχο την εξάλειψη της φτώχειας και την επίτευξη βιώσιμης ανάπτυξης σε παγκόσμια κλίμακα έως το 2030, χωρίς να μένει κανένας στο περιθώριο. Με λίγα λόγια, φαγητό και στέγη για όλους. Υπάρχει ένας Βουλευτής, ένας Έλληνας, που θα διαφωνήσει με αυτό τον στόχο; Πρέπει να τον κάνουμε πράξη και πρέπει να βάζουμε τον πήχη ψηλά.

Καταληκτικά, κύριε Πρόεδρε, κυρίες και κύριοι συνάδελφοι, κύριοι Υπουργοί, επειδή ο ανά χείρας προϋπολογισμός είναι οικονομικά ισορροπημένος, είναι κοινωνικά δίκαιος, είναι εθνικά ωφέλιμος, παραμένει δημοσιονομικά σύγχρονος όπως τα τελευταία χρόνια, αλλά και συγκριτικά με άλλα κράτη είναι πρωτοποριακός, σας καλώ να τον υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί η κ. Τζούφη από τον ΣΥΡΙΖΑ και μετά ο κ. Ξανθός, ο κ. Χιονίδης και ο κ. Παπαδόπουλος.

Κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, για τέταρτη, πράγματι, συνεχή χρονιά συζητάμε έναν αντικοινωνικό, άδικο και μεροληπτικό προϋπολογισμό, που θρέφει τις ανισότητες, συντηρεί την αισχροκέρδεια και την κερδοσκοπία, που αδιαφορεί για το βιοτικό επίπεδο και το διαθέσιμο εισόδημα της μεγάλης κοινωνικής πλειοψηφίας και περιφρονεί κάθε σενάριο βιώσιμης και συντριπτικής ανάπτυξης.

Είναι ένας προϋπολογισμός, δηλαδή, απόλυτα ταιριαστός με τα έργα και τις ημέρες διακυβέρνησης της Νέας Δημοκρατίας και του Κυριάκου Μητσοτάκη. Μεταρρυθμίσεις που είναι στην ουσία απορρυθμίσεις στην αγορά εργασίας, στα δημόσια αγαθά, στην άγρια ιδιωτικοποίηση του ΕΣΥ, στην υποβάθμιση της δημόσιας παιδείας και την άνθηση των κολλεγίων, στις απευθείας αναθέσεις, στην πολιτική για το περιβάλλον και την κλιματική κρίση, στην κατεδάφιση του κράτους πρόνοιας. Γι’ αυτό άλλωστε είναι και ο τελευταίος σας. Πρόκειται για πλήρη αποτυχία σε όλα τα επίπεδα, στην ακρίβεια, τον πληθωρισμό, τη δίκαιη ανάπτυξη, την εξωτερική πολιτική, τη στέγη, τις συνθήκες εργασίας και τους μισθούς.

Κυρίες και κύριοι της Κυβέρνησης, υπονομεύσατε κάθε δημόσια πολιτική, αδιαφορήσατε για τους πιο αδύναμους, αυξήσατε την παιδική φτώχεια σύμφωνα με τα στοιχεία της ΕΛΣΤΑΤ, αποτύχατε παταγωδώς με την πανδημία. Παράλληλα κάνατε ό,τι μπορούσατε για να κατεδαφίσετε το δημόσιο σύστημα υγείας, τη δημόσια παιδεία και την κοινωνική προστασία, ενώ επιβάλατε σκοτάδι και ζόφο στον πολιτισμό.

Σε συνδυασμό με τον έλεγχο της ενημέρωσης, τη γενικευμένη διαφθορά, την καταστολή και την καταπάτηση θεμελιωδών ατομικών και κοινωνικών δικαιωμάτων, το σκάνδαλο Πάτση και φυσικά το σκάνδαλο των παρακολουθήσεων, σήμερα με νέα στοιχεία από το Euractiv, τραυματίζετε καθημερινά τη δημοκρατία μας και ξαναβάζετε τη χώρα μας στο μάτι της Ευρώπης.

Αξίζει να σημειώσουμε ότι μετά τη χθεσινή απόφαση για άρση της ασυλίας της κ. Σπυράκη στο Ευρωκοινοβούλιο, η Ελλάδα θα είναι πιθανά η μόνη χώρα με τρεις υπόδικους Ευρωβουλευτές. Προς το παρόν μετράμε ήδη δύο.

Είναι σαφές πως η χώρα μας χρειάζεται άμεσα αλλαγή παραδείγματος, ένα άλλο μοντέλο οικονομικής, κοινωνικής και περιβαλλοντικής ανάπτυξης, με πολιτικές ανάσχεσης της φτωχοποίησης του πληθυσμού, καταπολέμησης της αισχροκέρδειας, μείωσης της φορολογίας σε τρόφιμα, καύσιμα και είδη πρώτης ανάγκης. Χρειαζόμαστε ανακατεύθυνση των πόρων του Ταμείου Ανάκαμψης και Ανθεκτικότητας, μέτρα για την ενίσχυση της κοινωνικής συνοχής, αυξήσεις μισθών και μέτρα ανακούφισης των μισθωτών, των συνταξιούχων, των αγροτών, των επαγγελματιών και των νέων.

Βεβαίως, παράλληλα, χρειαζόμαστε και ριζικά μέτρα προστασίας και θωράκισης της ίδιας της δημοκρατίας, ώστε να απαλλαγούμε από την αρνητική κληρονομιά της Κυβέρνησης Μητσοτάκη αντιμετωπίζοντας την αναξιοκρατία των «αρίστων», τις πελατειακές σχέσεις και τις κακές πρακτικές.

Έρχομαι στην παιδεία. Εδώ οι πολλαπλές αποτυχίες της κυβερνητικής πολιτικής και των τεσσάρων προϋπολογισμών, συμπεριλαμβανομένου και αυτού για το 2023, αποτυπώνονται χαρακτηριστικά. Ακούμε, λοιπόν, από κυβερνητικούς Βουλευτές, την Υπουργό, τον Πρωθυπουργό να αυτοσυγχαίρονται και να φέρνουν μια πλασματική εικόνα πως η παιδεία αλλάζει. Πράγματι αλλάζει, προς το χειρότερο, με την εκπαιδευτική κοινότητα στο σύνολό της να ασφυκτιά εδώ και τριάμισι χρόνια.

Άκουσα, λοιπόν, την ομιλία της κ. Κεραμέως με μεγάλο ενδιαφέρον. Περηφανεύτηκε για τους περισσότερους φραγμούς και τις περισσότερες εξετάσεις, για την ελάχιστη βάση εισαγωγής και τον αποκλεισμό χιλιάδων νέων από τα πανεπιστήμια, αλλά κυρίως για τη μετατροπή των πανεπιστημίων σε επιχειρήσεις με την αστυνομία σε ρόλο κρατικού σεκιουριτά.

Εχθές, όπως και τα τριάμισι τελευταία χρόνια, έκανε αυτό που ξέρει καλύτερα. Έδωσε τα διαπιστευτήριά της στους χορηγούς και στα ιδιωτικά συμφέροντα. Κανείς δεν ξεχνά τον νόμο που συνυπέγραψε με τους ιδιοκτήτες των ιδιωτικών σχολείων, τον νόμο της υπαγόρευσαν τα ιδιωτικά κολλέγια, όπως και τον νόμο που πέρασε για την παράδοση των δημόσιων πανεπιστημίων στις ορέξεις της αγοράς, της διαφθοράς και της τοπικής μικροπολιτικής. Στη συνέχεια μας υπενθύμισε ότι βρισκόμαστε πλέον εκτός μνημονίων.

Βεβαίως παρέλειψε κι αυτή, όπως και όλοι οι άλλοι συνάδελφοι, λες και έχουν πάθει λοβοτομή, να μας αναφέρει ποιος μας οδήγησε στη χρεοκοπία και την επιτροπεία και να αναλάβουν επιτέλους την ευθύνη τους, αλλά και ποιος έβγαλε τη χώρα από την οικονομική και ανθρωπιστική κρίση με τις θυσίες του ελληνικού λαού. Παρέλειψε να αναφέρει, επίσης, τι παρέλαβε από την προηγούμενη κυβέρνηση, από γεμάτα ταμεία μέχρι έτοιμους διορισμούς που τους κρατούσε για έναν χρόνο στο συρτάρι της προσπαθώντας να τους καθυστερήσει και να τους οικειοποιηθεί.

Στη συνέχεια παρουσίασε και ένα γράφημα με πολύ μεγάλη περηφάνια, που δείχνει την αύξηση του προϋπολογισμού για την παιδεία. Εσκεμμένα, όμως, έφτανε μέχρι το 2020 αποκρύπτοντας την κατακρήμνιση των δημόσιων δαπανών κατά 30% με 40% τη περίοδο της συγκυβέρνησης Νέας Δημοκρατίας - ΠΑΣΟΚ. Είναι η περίοδος που απαγορεύτηκαν οι διορισμοί εκπαιδευτικών, που τέθηκαν σε διαθεσιμότητα δύο χιλιάδες πεντακόσιοι καθηγητές επαγγελματικής εκπαίδευσης με απόφαση του κ. Μητσοτάκη τότε από τη θέση του Υπουργού της Διοικητικής Μεταρρύθμισης. Είναι τότε που έκλεισαν σχολεία, απολύθηκαν οι φύλακες από τα πανεπιστήμια και οι υπάλληλοι των πανεπιστημιακών βιβλιοθηκών. Εσκεμμένα επίσης, δεν μας έδειξε την αύξηση του προϋπολογισμού από το 2016 μέχρι το 2019, όταν η κυβέρνηση ΣΥΡΙΖΑ έδινε χρόνο με τον χρόνο 100 εκατομμύρια ευρώ παρά τους μνημονιακούς περιορισμούς και τον ασφυκτικό έλεγχο της τρόικας.

Και περνάω στο σώμα του προϋπολογισμού. Παρά την αύξηση η συνολική δαπάνη για την παιδεία ως ποσοστό του ΑΕΠ υποχωρεί, ενώ παρόμοια οι δαπάνες του Υπουργείου Παιδείας είναι μειωμένες σε σχέση με το 2022 συγκριτικά με το σύνολο του προϋπολογισμού. Όσον αφορά δε τον τακτικό, αυξάνονται μόνο οι δαπάνες για τα γραφεία Υπουργού Υφυπουργών και Γενικών Γραμματέων -θυμίζω εδώ τη σημαία της Νέας Δημοκρατίας περί αύξησης των μετακλητών στα υπουργικά γραφεία του ΣΥΡΙΖΑ-, ενώ οι κοινωνικές παροχές, οι περιφερειακές διευθύνσεις εκπαίδευσης, οι αμοιβές για τα πανεπιστήμια, αλλά και οι πιστώσεις για τις αμοιβές των υπαλλήλων των βιβλιοθηκών είναι όλες μειωμένες. Να θυμίσω και εδώ το σύνθημα του Κυριάκου Μητσοτάκη με τις βιβλιοθήκες ή τις βαριοπούλες στην περίπτωση του ΑΠΘ.

Επίσης, η Υπουργός αρνήθηκε προκαλούμενη να διεκδικήσει το επίδομα των 600 ευρώ για τους εκπαιδευτικούς που έδωσαν τη μάχη της τηλεκπαίδευσης χωρίς επαρκή υλικοτεχνική υποδομή.

Από την άλλη μεριά για να δούμε τι έγινε με το ΕΣΠΑ, με το Ταμείο Ανάκαμψης. Η απορρόφηση των πόρων φαίνεται για το Υπουργείο Παιδείας ότι είναι ιδιαίτερα χαμηλή, ενώ έργα όπως το e-school και το e-university ανταγωνίζονται δημόσιες υπηρεσίες που ήδη υπάρχουν και λειτουργούν με ελάχιστο κόστος, ενώ τώρα με απόφαση της Κυβέρνησης περνούν σε ιδιώτες.

Παρόμοια προβλήματα έχουν και τα δημόσια ΙΕΚ, όπου σε πρόσφατη ανακοίνωσή τους οι διευθυντές καταγγέλλουν ότι δεν έχουν πάρει χρηματοδότηση από τον Μάρτη του 2022. Θυμίζω εδώ την πρόθεση της Κυβέρνησης ότι τα ΙΕΚ μπορεί να γίνουν αξιόπιστη επιλογή για όσες και όσους αποκλείονται από τα ΑΕΙ λόγω της ελάχιστης βάσεις εισαγωγής και πολλά άλλα.

Κλείνω, κύριε Πρόεδρε. Τονίζω για μια ακόμη φορά ότι η επόμενη προοδευτική κυβέρνηση που θα προκύψει από τις κάλπες, που θα στηθούν πολύ σύντομα, όχι μόνο θα καταργήσει όλα τα αντιεκπαιδευτικά νομοσχέδια Κεραμέως - Μητσοτάκη, αλλά θα προχωρήσει και σε συγκεκριμένες ποιοτικές και ποσοτικές αλλαγές, που παρουσιάστηκαν στη Διεθνή Έκθεση Θεσσαλονίκης από τον Πρόεδρό μας, τον Αλέξη τον Τσίπρα, και, μάλιστα, χθες παρουσιάστηκαν και πιο εξειδικευμένα από τον Τομεάρχη του ΣΥΡΙΖΑ, τον συνάδελφο Νίκο Φίλη, που στόχο θα έχουν την ενδυνάμωση με προσωπικό σε σχολεία, πανεπιστήμια, βιβλιοθήκες, ΙΕΚ και κάθε εκπαιδευτικό φορέα με την ουσιαστική αύξηση των δαπανών, ώστε να αγγίξει, επιτέλους, τον ευρωπαϊκό μέσο όρο, με κατανομή των πιστώσεων προς όφελος της εκπαιδευτικής κοινότητας και όχι μοιράζοντας δημόσιους πόρους σε ιδιώτες για επενδύσεις εντός, εκτός και εναντίον της δημόσιας εκπαίδευσης.

Αυτή είναι η στρατηγική μας για την επόμενη μέρα και ξέρουμε ότι ο ελληνικός λαός δεν θα αργήσει να στείλει το μήνυμά του κλείνοντας τη δεξιά και αγοραία παρένθεση που άνοιξε η Κυβέρνηση Μητσοτάκη. Θα σχολάσει την Κυβέρνηση, που για να κρατηθεί στην εξουσία φίμωσε τον Τύπο, έβαλε την ακροδεξιά σε κρίσιμα Υπουργεία, στηρίχθηκε στην αστυνομική βία και τη βρώμικη προπαγάνδα με πλήρη αντιστροφή της πραγματικότητας. Θα σχολάσει την Κυβέρνησή σας, μια κυβέρνηση καταστροφική και επιζήμια, που για να κρατηθεί στην εξουσία στηρίχθηκε στις συμμαχίες με τους λίγους, προστάτευσε τα συμφέροντα, ξεπούλησε τη δημόσια περιουσία και εγκατέστησε παρακρατικούς μηχανισμούς παρακολούθησης αδιαφορώντας για τους πολλούς, για τη δημοκρατία, για την ίδια τη χώρα και τη διεθνή της θέση. Θα σχολάσει οριστικά τη συνολική θεσμική παρακμή που ζει η χώρα.

Δικαιοσύνη παντού με μια προοδευτική αριστερή Κυβέρνηση που θα υπηρετήσει ψυχωμένα και με αξιοπρέπεια τα συμφέροντα της μεγάλης κοινωνικής πλειοψηφίας.

Ευχαριστώ πολύ και για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Ξανθό. Μετά θα ακολουθήσει ο κ. Χιονίδης και ολοκληρώνεται η διαδικασία με τον κ. Παπαδόπουλο.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, είναι περασμένη η ώρα. Έχει περάσει αρκετός χρόνος από την παρέμβαση του Υπουργού Υγείας, αλλά θα μου επιτρέψετε να σχολιάσω λίγο την προσπάθεια αντιστροφής της πραγματικότητας, την οποία έκανε με τη γνωστή πολιτική θρασύτητα που τον διακρίνει.

Ήρθε, λοιπόν, εδώ ο κ. Πλεύρης και μας είπε ότι η σημερινή Κυβέρνηση έχει αυξήσει τις δαπάνες υγείας και περίπου γίνεται μια κοσμογονία στο σύστημα υγείας και ότι ο ΣΥΡΙΖΑ περίπου είχε αδιαφορήσει για το ΕΣΥ και τα πράγματα πήγαιναν από το κακό στο χειρότερο. Όσοι έχουν στοιχειωδώς επαφή με την πραγματικότητα ξέρουν φυσικά ότι αυτό δεν ισχύει.

Και εδώ έκανε και μια απίστευτη, προκλητική και προσβλητική για τη νοημοσύνη μας αριθμητική αλχημεία. Παρουσίασε έναν δείκτη. Είπε ότι το 2019 η δαπάνη της Κυβέρνησης ήταν 3,8 δισεκατομμύρια για την υγεία, ενώ τώρα η Νέα Δημοκρατία το έχει φτάσει στα 5,2. Άρα είναι 1,4 δισεκατομμύριο παραπάνω. Άρα τι θέλετε τώρα και μας ασκείτε κριτική; Τα 3,8 δισεκατομμύρια ήταν ο ένας κουμπαράς, ήταν ο κρατικός προϋπολογισμός και υπήρχε άλλος ένας κουμπαράς που λεγόταν δαπάνες του ΕΟΠΥΥ, που ήταν 5.095.000.000. Και οι συνολικές δαπάνες υγείας οι δημόσιες πρέπει να ξέρει ο Υπουργός ότι στην κατώτερη φάση των μνημονίων που ήταν το 2014, τότε που είχε προηγηθεί μια σωρευτική μείωση 40%, είχαν φτάσει τα 8,2 δισεκατομμύρια. Τώρα είναι 9,5 δισεκατομμύρια.

Συγκρίνει, λοιπόν, ο κύριος Υπουργός ανόμοια πράγματα και ανόμοιες περιόδους. Το μέτρο σύγκρισης είναι οι δαπάνες υγείας ως ποσοστό του ΑΕΠ και όχι οι απόλυτοι αριθμοί.

Και βεβαίως να θυμίσω ότι το ποσοστό του ΑΕΠ που δαπανούμε για την υγεία πριν από την κρίση το 2009 ήταν 6,8%. Κατακρημνίστηκε στο 4,6% τα πρώτα πέντε μνημονιακά χρόνια. Τόσο το παραλάβαμε το 2015. Καταφέραμε να το φτάσουμε στο 5,1% με 5,2% και σε αυτό το επίπεδο είναι και τώρα. Ήταν πέρυσι 5,16% και φέτος οι εκτιμήσεις είναι ότι θα φτάσει το 5,2% του ΑΕΠ.

Άρα, λοιπόν, δεν μπορούν να συγκριθούν ανόμοιες περίοδοι, δηλαδή περίοδοι δημοσιονομικής στενότητας, μνημονίων και μέτρων λιτότητας και περίοδοι που έχει χαλαρώσει το δημοσιονομικό πλαίσιο και στη χώρα μας και στην Ευρώπη και υπάρχει μια πρωτοφανής παγκόσμια υγειονομική κρίση, που έχει κινητοποιήσει επιπλέον πόρους στα συστήματα υγείας σε όλο τον κόσμο. Και οι χώρες του τρίτου κόσμου και οι υποανάπτυκτες χώρες ενίσχυσαν τις δαπάνες τους αυτή την περίοδο.

Και, βεβαίως, το κρίσιμο θέμα είναι οι ανισότητες, γιατί εκεί φαίνεται το αποτέλεσμα της πολιτικής. Υπάρχει ένας πολύ σκληρός δείκτης για την ανισότητα στη φροντίδα υγείας, που είναι οι ακάλυπτες υγειονομικές ανάγκες των ανθρώπων. Ήταν το 2009, πριν από την κρίση, 4% του πληθυσμού. Έφτασαν να είναι 14,5% στα δικά σας τα χρόνια. Το μειώσαμε δραστικά στο 8,5% και στην περίοδο της τριετούς διακυβέρνησής σας ξαναπήγε στο 24%.

Εσείς, λοιπόν, αυξήσατε τις ανισότητες, δηλαδή την υγειονομική φτώχεια στη χώρα. Αυτό συμβαίνει αυτή την περίοδο. Το 24% του πληθυσμού, ένας στους τέσσερις πολίτες αδυνατεί να καλύψει τις ανάγκες του, λόγω μεγάλης εισοδηματικής ανέχειας και λόγω δυσκολιών πρόσβασης και δυσλειτουργίας του ΕΣΥ.

Και έρχεστε και μας λέτε τώρα ότι έχετε κάνει σοβαρό έργο στον τομέα της υγείας; Και επικαλείται ο Υπουργός μονίμως το Ταμείο Ανάκαμψης, το οποίο προφανώς δεν υπήρχε την προηγούμενη περίοδο. Και λέει ότι θα δαπανήσει εκατομμύρια από το Ταμείο Ανάκαμψης για την ενεργειακή αναβάθμιση, λες και το θέμα είναι οι υποδομές σήμερα στο σύστημα υγείας και όχι η τρομερή κρίση στελέχωσης, η τρομερή απώλεια ανθρώπινου δυναμικού, οι παραιτήσεις, το κλίμα απογοήτευσης, παραίτησης και φυγής των νέων γιατρών και από το σύστημα υγείας και από τη χώρα;

Και απέναντι σε αυτό το νέο περιβάλλον διάλυσης ουσιαστικά του δημόσιου συστήματος υγείας, αυτό που έχετε να πείτε είναι ότι θα δώσατε 10% αύξηση στους γιατρούς και νομίζετε ότι με αυτόν τον τρόπο μπορεί να αντιμετωπιστεί και να αντιστραφεί αυτό το πράγμα; Πραγματικά είστε εκτός πραγματικότητας.

Αυτές τις μέρες στη Μεγάλη Βρετανία γίνονται κινητοποιήσεις των εργαζομένων του NHS και κυρίως των νοσηλευτών, που λένε πάρα πολύ απλά ότι οι χαμηλοί μισθοί αποδυναμώνουν το δημόσιο σύστημα, οδηγούν σε παραίτηση προσωπικού και κυρίως σε εκπτώσεις στη φροντίδα. Γι’ αυτό και χρειαζόμαστε μια γενναία παρέμβαση που θα αναβαθμίσει και τις μισθολογικές και τις εργασιακές και τις εκπαιδευτικές συνθήκες στο σύστημα υγείας.

Όμως, πώς θα γίνει αυτό σε ένα ΕΣΥ το οποίο το οδηγείτε σε πλήρη αποδόμηση, με τον πρόσφατο νόμο για την πλήρη και αποκλειστική απασχόληση που την καταργήσατε, αναιρώντας τη βασική εργασιακή συνθήκη του συστήματος και ουσιαστικά ανοίγοντας την πόρτα του ΕΣΥ σε μια ιδιωτικοοικονομική λειτουργία; Βάζετε τους γιατρούς του ΕΣΥ να αναζητούν συμπληρωματικά εισοδήματα από την τσέπη των πολιτών.

Σε ένα τέτοιο περιβάλλον, πραγματικά, πιστεύει κανείς ότι μπορεί να βελτιωθεί η φροντίδα του ασθενή που δεν έχει λεφτά να πληρώσει και που έχει ως μοναδική καταφυγή το δημόσιο σύστημα υγείας για να έχει δωρεάν υπηρεσίες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου λίγο, κύριε Πρόεδρε.

Εμείς, λοιπόν, καταθέσαμε και σήμερα μια τροπολογία η οποία διευρύνει, σε εργαζόμενους που είναι σε κρίσιμους τομείς του κοινωνικού κράτους, το επίδομα των 600 ευρώ το οποίο δόθηκε στους ένστολους. Αφορά το προσωπικό του ΕΣΥ, τους εκπαιδευτικούς όλων των βαθμίδων και τους εργαζόμενους στην καθαριότητα των ΟΤΑ. Αυτό θεωρούμε ότι είναι μια στοιχειώδης πράξη αποκατάστασης, μερικής έστω αποκατάστασης της αδικίας απέναντι σε κρατικούς λειτουργούς, που αυτά τα δύσκολα χρόνια της πανδημίας και της κρίσης βοήθησαν εξαιρετικά.

Και όσον αφορά τον προϋπολογισμό, εμείς θεωρούμε ότι πραγματικά τα μεγέθη στον τομέα της υγείας ενισχύουν το επιχείρημα και την κριτική ότι είστε σε διατεταγμένη υπηρεσία οριστικής αποδιοργάνωσης και διάλυσης του δημόσιου συστήματος υγείας, όχι μόνο για λόγους ιδεολογικής εμμονής και νεοφιλελεύθερης ιδεοληψίας, αλλά για να διευκολυνθούν επιχειρηματικά συμφέροντα, οι κλινικάρχες και οι ιδιωτικές ασφαλιστικές εταιρείες. Μείον 53 εκατομμύρια ευρώ για τα νοσοκομεία και την πρωτοβάθμια φροντίδα, μείον 107 εκατομμύρια ευρώ για τις λοιπές πλην φαρμάκου δαπάνες του ΕΟΠΥΥ, μείον 149 εκατομμύρια ευρώ κρατική χρηματοδότηση προς τον ΕΟΠΥΥ. Αυτό είναι ένα περιβάλλον συρρίκνωσης πόρων σε μια περίοδο που χρειάζεται γενναία επένδυση πόρων και στρατηγική σύγκλισης με τον μέσο όρο της Ευρώπης από τον οποίο αποκλίνουμε συνεχώς ολοένα και περισσότερο.

Εμείς, λοιπόν, θεωρούμε ότι το πολιτικό δίλημμα στις επόμενες εκλογές στον τομέα της υγείας είναι: Υγεία για όσους έχουν χρήματα ή ισότητα, κοινωνική δικαιοσύνη, καθολικότητα και αξιοπρέπεια στην υγεία; Ανισότητες ή δικαιοσύνη παντού; Αυτό είναι το κρίσιμο πολιτικό δίλημμα, δικαιοσύνη στην υγεία, στην εργασία, στην οικονομία, στην κοινωνική προστασία, στο κράτος δικαίου.

Με εσάς, με την πολιτική σας υποχωρούν όλοι αυτοί οι κρίσιμοι δείκτες για τη συνοχή και την αξιοπρέπεια της χώρας και θεωρώ ότι αυτό που πραγματικά χρειάζεται σήμερα η κοινωνία είναι ένα νέο σχέδιο προοδευτικό, το οποίο θα μειώνει ανισότητες και θα δίνει μια βιώσιμη προοπτική, μια πολιτική διέξοδο που θα καλύπτει με αξιοπρέπεια τις εκρηκτικές κοινωνικές ανάγκες αυτής της περιόδου.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χιονίδης έχει τον λόγο και ολοκληρώνουμε με τον κ. Παπαδόπουλο.

**ΣΑΒΒΑΣ ΧΙΟΝΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, μετά από σχεδόν δεκαπέντε ώρες και τέταρτη μέρα σήμερα στον προϋπολογισμό νομίζω ότι είχαμε την ευκαιρία όλοι στο κορυφαίο γεγονός του Κοινοβουλίου να μιλήσουμε, το σύνολο σχεδόν των Βουλευτών και της Κυβέρνησης, περιμένοντας να κλείσουμε αύριο με τους πολιτικούς Αρχηγούς και τον Πρωθυπουργό μας.

Πραγματικά, είναι ο δωδέκατος προϋπολογισμός από τότε που έχουμε την κρίση, είναι ο τέταρτος της συγκεκριμένης κοινοβουλευτικής περιόδου και, βεβαίως, είναι ο πρώτος μετά τις κρίσεις που προβλέπει δημοσιονομικό πλεόνασμα της τάξης του 1,6%.

Αυτό που θέλω να πω είναι ότι το κύριο χαρακτηριστικό αυτής της Κυβέρνησης είναι η αξιοπιστία. Και τι σημαίνει αξιοπιστία; Κάνω τα πράγματα που υπόσχομαι προεκλογικά, αυτά που προϋπολογίζω και τα πετυχαίνω και αυτό είναι το μεγάλο μήνυμα. Αυτό είναι το κύριο χαρακτηριστικό της Κυβέρνησης του Κυριάκου Μητσοτάκη, της Κυβέρνησης της Νέας Δημοκρατίας.

Βέβαια, πρέπει σε όλη αυτή την προσπάθεια που κάνουμε να βλέπουμε τη μεγάλη εικόνα. Η μεγάλη εικόνα είναι ο κόσμος και η Ευρώπη, όχι ο μικρόκοσμός μας μόνο. Και, μάλιστα, είναι πολύ σημαντικό να συνδημιουργούμε αυτή την εικόνα, να παρεμβαίνουμε σε αυτή την εικόνα, πράγμα το οποίο κάνει πλέον η Ελλάδα και ο Πρωθυπουργός συστηματικά σε όλα τα fora είτε αφορά την Ευρώπη είτε το παγκόσμιο γίγνεσθαι. Και αυτό είναι πάρα πολύ σημαντικό, το να συνδιαμορφώνεις αυτή τη σπουδαία εικόνα.

Επίσης, πρέπει να βάλουμε κάποιους κανόνες, να κάνουμε συγκριτικές αξιολογήσεις, γιατί τα πάντα στη ζωή είναι μία συγκριτική αξιολόγηση.

Και λέμε ότι στη συγκριτική αξιολόγηση πρώτος κανόνας είναι ο εξής: Η εφαρμογή και η πορεία των τελευταίων τριών ετών είναι επιτυχημένη; Και αυτό για να ξέρουμε τι προσδοκίες έχουμε από τον νέο προϋπολογισμό.

Ο δεύτερος κανόνας είναι τι συμβαίνει με τα ισχύοντα στην Ευρώπη και τον υπόλοιπο κόσμο. Ως παράδειγμα, δηλαδή, λέμε η Ελλάδα που κατάφερε να έχει σε πολύ δύσκολες συνθήκες 9% πληθωρισμό, όταν τον Σεπτέμβριο ή τον Οκτώβριο ήταν 12% ή 12,5% σε σχέση με τον μέσο όρο της Ευρώπης που έχει 10%, είμαστε σχετικά καλά; Ναι. Είμαστε ευτυχείς; Καθόλου. Αλλά επίσης θα πρέπει να δούμε και τι γίνεται στις Ηνωμένες Πολιτείες με πληθωρισμό 7,7% τον Σεπτέμβριο και πανηγυρίζουν σήμερα που έχουν 7,3%. Άρα, λοιπόν, πρέπει να δούμε και αυτή την αξιολόγηση.

Ο τρίτος παράγοντας είναι σε σχέση με την προηγούμενη κυβέρνηση, τα πεπραγμένα εννοώ της προηγούμενης τετραετίας και της Κυβέρνησης της συγκεκριμένης, της Νέας Δημοκρατίας. Δεν θα μπω καθόλου σε αυτό, γιατί αυτό κρίθηκε στις εκλογές και κρίνεται και κάθε μέρα. Όλοι ξέρουμε τα πεπραγμένα και τα προηγούμενα και δεν χρειάζεται να αναλωνόμαστε συνεχώς σε αυτό.

Επίσης πρέπει να δούμε αν αποδεχόμαστε ή όχι αυτά τα οποία λέει η ΕΛΣΤΑΤ, αυτά που λένε ξένοι οίκοι, η Ευρωπαϊκή Ένωση ή αν αυτά πρέπει να τα αγνοούμε ή να τα παίρνουμε πολύ στα σοβαρά, γιατί δεν είναι θέμα συμπάθειας η κάθε κυβέρνηση. Αυτοί οι δείκτες είναι πραγματικά πολύ σκληροί και βλέπουμε ότι φαίνεται να βελτιώνονται στη συγκεκριμένη περίοδο για την Ελλάδα.

Και έχουμε συγκεκριμένους δείκτες, πολύ σκληρούς δείκτες, όπως, παραδείγματος χάριν, τον δείκτη οικονομικού κλίματος που ενώ όλη η Ευρώπη είναι στο 93,7% σύμφωνα με το τελευταίο του Νοεμβρίου, βλέπουμε ότι η Ελλάδα είναι στο 101,5%. Δεν θέλω να αναφερθώ σε περισσότερους δείκτες γιατί και ο χρόνος μας είναι περιορισμένος και η ώρα είναι περασμένη. Αυτό που θέλω να πω είναι ότι η Ελλάδα σήμερα έχει αποκτήσει γεωπολιτική και κυρίως γεωοικονομική εμβέλεια η οποία είναι τέτοια που δεν υπήρξε ποτέ ξανά.

Τι συμβαίνει, λοιπόν, με τον καινούργιο προϋπολογισμό; Τι πετύχαμε τα τελευταία χρόνια; Πετύχαμε να έχουμε μια ανάπτυξη του 5,6%. Απέτυχε σε κάτι ο προηγούμενος προϋπολογισμός; Ναι, απέτυχε! Ήταν πολύ συντηρητικός. Προέβλεπε πολύ χαμηλότερο ποσοστό ανάπτυξης. Ενώ η Ευρωπαϊκή Ένωση μας έδινε 6% και κάτι, άλλοι οργανισμοί μας έδιναν 6,7%, εμείς προβλέπουμε 5,6%. Χαιρόμαστε που είμαστε με αυτόν τον τρόπο σοβαροί και με συντηρητικό τρόπο κάνουμε τους υπολογισμούς μας πάντοτε.

Μιας και είναι εδώ ο Υφυπουργός των Οικονομικών, πολλές φορές λέμε ότι έχουμε υπερέσοδα και ότι αυτά είναι από την υπερφορολόγηση. Όταν έχεις μειώσει πενήντα φόρους, έχεις μειώσει τόσο πολύ την άμεση φορολογία και την έμμεση και τον ΕΝΦΙΑ και μία σειρά άλλων φόρων, πώς είναι δυνατόν να λες ότι υπερφορολογώ; Τι σημαίνει; Σημαίνει ότι έχουμε συνετή φοροεισπρακτική πολιτική, μειώσαμε πλέον τη φοροδιαφυγή, αυξήθηκε -και θα αναφερθώ παρακάτω- ο πλούτος της Ελλάδος, άρα είναι εύλογο.

Όταν συζητούμε ότι έχει αυξηθεί κατά 25 δισεκατομμύρια το ΑΕΠ τα τελευταία χρόνια, όταν φτάσαμε στο σημείο να λέμε ότι πλέον αυτό το δυσβάσταχτο σχεδόν 190% επί του ΑΕΠ, το χρέος της Ελλάδος δηλαδή, έχει φτάσει στο 170% και σε λίγο καιρό θα πάμε, του χρόνου δηλαδή, με αυτόν τον προϋπολογισμό κάτω από το 160%, αυξάνοντας κατά 45 δισεκατομμύρια τα έσοδα του δημοσίου, δηλαδή το Ακαθάριστο Εθνικό Προϊόν, αυτά είναι γεγονότα τα οποία είναι πάρα πολύ σημαντικά.

Και βεβαίως αυτό αναγνωρίζεται και αναγνωρίστηκε πρόσφατα. Έντεκα φορές αναβαθμίστηκε η οικονομία. Περιμένουμε. Και αν δεν υπήρχε αυτή η ένταση στην τεράστια ενεργειακή κρίση και στον πόλεμο, σήμερα θα είχαμε πάρει ήδη από τον Σεπτέμβρη την επενδυτική βαθμίδα. Ευελπιστούμε πως πολύ σύντομα, δηλαδή πριν την άνοιξη, πιθανόν να έχουμε την επενδυτική βαθμίδα που είναι ο μεγάλος στόχος και η μεγάλη επιτυχία της Ελλάδας.

Δεν θέλω να αναφερθώ περισσότερο. Αναλύθηκαν με πολύ σοβαρό τρόπο, με στοιχεία μη αμφισβητήσιμα από όλους. Υπό αυτή την έννοια θεωρώ ότι έχουμε έναν αξιόπιστο προϋπολογισμό ο οποίος έχει την ανάπτυξη ως κύριο στόχο, βάζοντας όμως ένα τεράστιο κοινωνικό πρόσημο βοήθειας στους πιο ευάλωτους.

Όσον αφορά τις παγκόσμιες ανισότητες το γνωρίζουμε και πρέπει όλοι να παλέψουμε γι’ αυτές. Στην Ελλάδα και αυτός ο δείκτης, αν τον δούμε καλά, τα τελευταία χρόνια έχει βελτιωθεί.

Θεωρώ, λοιπόν, ότι είμαστε στη σωστή κατεύθυνση με σοβαρότητα και αυτό είναι μια υπόθεση την οποία οφείλουν να την αναγνωρίσουν όλοι. Γιατί είναι αλήθεια ότι μερικοί λένε ότι είναι παράδοξο το φαινόμενο «πώς θα μειώσεις Μητσοτάκη τον φόρο, πώς θα δώσεις τόσες παροχές αυτά τα χρόνια με τις τεράστιες κρίσεις και συγχρόνως θα έχεις και ανάπτυξη;». Να, λοιπόν, που το μοντέλο βγαίνει και το μοντέλο βγαίνει με πολύ σκληρή δουλειά, με στόχευση και βεβαίως τη φροντίδα όλων των Ελλήνων, που πιστέψαμε σε αυτό και συνεχίζουμε να δίνουμε τη μάχη μας για μια καλύτερη Ελλάδα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με τον κ. Παπαδόπουλο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Δεν γνωρίζουμε, αγαπητοί συνάδελφοι, εάν ο Πρωθυπουργός ανακοινώσει αύριο την προσφυγή στις κάλπες μετά τις συνταρακτικές, τοξικές αποκαλύψεις για τα πιράνχας της διαφθοράς. Τα θυμόμαστε και από το σκάνδαλο «SIEMENS», «NOVARTIS», τον εκμαυλισμό Βουλευτών και Ευρωβουλευτών, τις παράνομες επισυνδέσεις, που εκθέτουν τη χώρα, για το μακιαβελικό, παρακμιακό σύστημα εξουσίας.

Εμείς έχουμε καταλήξει ότι η πρότασή μας για συμμαχική προοδευτική διακυβέρνηση συνεπάγεται τον βαθύ εκδημοκρατισμό του κράτους, της δημόσιας διοίκησης, των αρμών της εξουσίας, την εντιμότητα, τη συμμετοχική δημοκρατία. Η δικαιοσύνη παντού είναι προϋπόθεση για να υπάρχει κράτος πρόνοιας, δίκαιη και βιώσιμη ανάπτυξη, παραγωγική ανασυγκρότηση, βελτίωση της πραγματικής οικονομίας, αναγέννηση της χώρας.

Έχουμε ανακοινώσει τις έξι κυβερνητικές μας προτεραιότητες με κοστολόγησή τους. Ο κ. Σταϊκούρας δηλώνει ότι δεν τις αντέχει ο προϋπολογισμός, ότι μπορούν να οδηγήσουν σε δημοσιονομικό εκτροχιασμό. Ποιες ακριβώς; Συζητάμε τόσες μέρες και δεν έχουμε ακούσει μια απάντηση, ποιες ακριβώς από εκείνες τις κοστολογημένες προτάσεις οδηγούν σε εκτροχιασμό του δικού μας μοντέλου οικονομίας.

Εκρηκτικό μείγμα για τη σταθεροποίηση της οικονομίας αποτελούν οι απευθείας αναθέσεις, η τροφοδότηση του καρτέλ ενέργειας από τους καταναλωτές, τις ΔΕΥΑ για τους ΤΟΕΒ, τη φορολογία όλων μας, η αδιαφιλονίκητη, αχαλίνωτη ακρίβεια, η αισχροκέρδεια, η τεράστια μείωση της αγοραστικής δύναμης, η αύξηση του ιδιωτικού χρέους, οι πλειστηριασμοί πρώτης κατοικίας, η διεύρυνση των κοινωνικών ανισοτήτων και της παιδικής φτώχειας, η κατεδάφιση και εμπορευματοποίηση του Εθνικού Συστήματος Υγείας, που την έκανε ο κ. Πλεύρης του Υπουργείου Υγείας και μας μίλησε σήμερα εδώ για το ότι ανεβαίνουν οι δαπάνες υγείας. Σχετικά με τι;

Ο Ανδρέας Ξανθός έδωσε συγκεκριμένα στοιχεία για το ποια ήταν η πραγματικότητα με τις δαπάνες υγείας. Αγνοεί ο Υπουργός Υγείας ότι υπάρχουν νέες ανάγκες και δυνατότητες, οι οποίες οδήγησαν και στο Ταμείο Ανάκαμψης και Ανθεκτικότητας.

Τι ακριβώς, κύριε Πλεύρη, μπορεί να οδηγήσει στον δημοσιονομικό εκτροχιασμό των δαπανών για την υγεία; Τι θα γίνει αν αυξήσουμε τους μισθούς των δημόσιων λειτουργών του Εθνικού Συστήματος Υγείας, εάν μονιμοποιήσουμε τους επικουρικούς, εάν κάνουμε μαζικές αναγκαίες προσλήψεις για να μην κλείσουν κλινικές και τμήματα, αν θεσμοθετήσουμε γενναία κίνητρα για αγώνες ειδικότητες, άγονες προκηρύξεις θέσεων για την επιστροφή στην Ελλάδα των γιατρών που μετανάστευσαν, για τη στελέχωση των δομών υγείας στα νησιά, αν αυξήσουμε τις τοπικές μονάδες υγείας, που δεν τις αυξήσατε ούτε κατά μία.

Είναι σίγουρο ότι δεν μπορεί να προκληθεί δημοσιονομικός εκτροχιασμός, αν αυξήσουμε το αφορολόγητο όριο στα 10.000 ευρώ, αν προωθήσουμε τον ακατάσχετο επαγγελματικό λογαριασμό, αν πληρώσουμε τα αναδρομικά των συνταξιούχων, αν καθιερώσουμε τη δέκατη τρίτη σύνταξη, αν αντιμετωπίσουμε με αύξηση των δαπανών το οξύτατο δημογραφικό πρόβλημα.

Οι έξι κυβερνητικές προτεραιότητες που ανακοινώσαμε αποτελούν βάση και για το κοινό πρόγραμμα της συμμαχικής προοδευτικής κυβέρνησης. Σημαντικές επιλογές για όσα προτείνουμε είναι η μετάβαση στο ποιοτικό, ολοκληρωμένο, δωρεάν, αποτελεσματικό Εθνικό Σύστημα Υγείας, η επανακρατικοποίηση της ΔΕΗ, του ΔΕΔΔΗΕ, του ΑΔΜΗΕ, η διαγραφή μεγάλου μέρους του ιδιωτικού χρέους που δημιουργήθηκε στην πανδημία, η αποτελεσματική προστασία της πρώτης κατοικίας, η αλλαγή του Πτωχευτικού Κώδικα, η ρύθμιση οφειλών, η αυτόματη τιμαριθμική αναπροσαρμογή.

Καθοριστικές είναι και οι δυνατότητες ριζικής ανακατανομής των πόρων του Ταμείου Ανάπτυξης Ανάκαμψης και Ανθεκτικότητας, για να χρηματοδοτήσουν με επάρκεια τις μικρομεσαίες επιχειρήσεις που είναι αποκλεισμένες από το επιτόκιο 0,8% του Ταμείου Ανάπτυξης Ανάκαμψης και Ανθεκτικότητας, για να χρηματοδοτήσουν τη στεγαστική πολιτική, την τράπεζα στέγης, τις φοιτητικές εστίες στις επαρχιακές πόλεις, όπως τα Τρίκαλα, τη στεγαστική αποκατάσταση των σεισμοπαθών, των Ελληνοποντίων του οικισμού Φαρκαδόνας, τη στήριξη του πρωτογενούς τομέα, στην πληρωμή των αγροτών, των παραγωγών μας, των αγελαδοτρόφων των Νομών Τρικάλων, Καρδίτσας, Μαγνησίας και Ημαθίας, που περιμένουν να πληρωθούν για μια πιλοτική εφαρμογή ενός προγράμματος που έγινε. Περιμένουμε να δούμε τις δυνατότητες, για να αξιοποιηθούν αυτές οι δυνατότητες για την ανάπτυξη των ανανεώσιμων πηγών ενέργειας, με εθνικό και περιφερειακό χωροταξικό σχεδιασμό, με ενεργειακές κοινότητες, φωτοβολταϊκά στις στέγες.

Δεν θέλω να κουράσω άλλο. Νομίζω, αγαπητοί συνάδελφοι, ότι ο μονεταριστικός κυβερνητικός προϋπολογισμός του 2023 δεν θα εφαρμοστεί, θα αλλάξει ριζικά και δίκαια μετεκλογικά και στα έσοδα και στις δαπάνες, γιατί θα υπάρξει πολιτική αλλαγή και σχηματισμός προοδευτικής συμμαχικής κυβέρνησης, αν πραγματικά όλα αυτά που ακούστηκαν ως προγραμματικές προτάσεις και ως προτεραιότητες και των άλλων προοδευτικών κομμάτων οδηγήσουν πραγματικά στην προγραμματική σύγκλιση, η οποία είναι εφικτή. Και με αυτή τη δυνατότητα νομίζω ότι πρέπει να αξιοποιηθεί η ήττα της Νέας Δημοκρατίας στις επερχόμενες εκλογές και ο σχηματισμός προοδευτικής συμμαχικής κυβέρνησης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Παπαδόπουλο.

Σας υπενθυμίζω ότι η συνεδρίαση αύριο ξεκινά στις 10.30΄. Μετά την εξάντληση του καταλόγου των διακοσίων πέντε εγγεγραμμένων ομιλητών και τις δευτερολογίες του Κοινοβουλευτικών Εκπροσώπων, θα ακολουθήσουν οι ομιλίες των πολιτικών Αρχηγών με αντίστροφη σειρά σύμφωνα με όσα έχουμε συμφωνήσει εξαρχής.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 23.49΄ λύεται η συνεδρίαση για αύριο, ημέρα Σάββατο 17 Δεκεμβρίου 2022 και ώρα 10.30΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**