(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΣΤ΄

Πέμπτη, 15 Δεκεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν φοιτητές από την Αρχιτεκτονική Σχολή του Πανεπιστημίου του Λονδίνου, το 16ο Δημοτικό Σχολείο Νέας Ιωνίας, το 2ο Γυμνάσιο Κομοτηνής, το Γυμνάσιο Πεταλιδίου Μεσσηνίας και από το 1ο Γυμνάσιο Ναυπάκτου , σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023», σελ.   
2. Κατάθεση Εκθέσεων Διαρκών Επιτροπών:, σελ.   
 i. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υφυπουργού στον Πρωθυπουργό: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Επικοινωνίας και Ενημέρωσης», σελ.   
 ii. Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΛΕΞΙΑΔΗΣ Τ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΤΣΑΣ Δ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΙΑΔΗΣ Σ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΝΕΛΛΗ Γ. , σελ.   
 ΚΑΣΤΑΝΙΔΗΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΙΒΑΝΟΣ Σ. , σελ.   
 ΜΠΟΥΡΑΣ Α. , σελ.   
 ΠΑΠΑΡΗΓΑ Α. , σελ.   
 ΡΑΓΚΟΥΣΗΣ Ι. , σελ.   
 ΣΑΚΟΡΑΦΑ Σ. , σελ.   
 ΣΚΟΥΡΛΕΤΗΣ Π. , σελ.   
 ΣΠΑΝΑΚΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΙΛΗΣ Ν. , σελ.   
  
Β. Επί προσωπικού θέματος:  
 ΓΕΩΡΓΙΑΔΗΣ Σ. , σελ.   
 ΡΑΓΚΟΥΣΗΣ Ι. , σελ.   
  
Γ. Επί του σχεδίου νόμου του Υπουργείου Οικονομικών:  
 ΑΒΔΕΛΑΣ Α. , σελ.   
 ΑΔΑΜΟΥ Κ. , σελ.   
 ΑΘΑΝΑΣΙΟΥ Χ. , σελ.   
 ΑΛΕΞΙΑΔΗΣ Τ. , σελ.   
 ΑΛΕΞΟΠΟΥΛΟΥ Χ. , σελ.   
 ΑΜΑΝΑΤΙΔΗΣ Γ. , σελ.   
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΑΜΠΑΤΖΗ Φ. , σελ.   
 ΒΑΓΕΝΑ Ά. , σελ.   
 ΒΑΡΔΑΚΗΣ Σ. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΡΝΑΡΔΑΚΗΣ Χ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΤΣΑΣ Δ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΙΟΛΑΣ Ι. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΟΣΧΑΚΗΣ Α. , σελ.   
 ΔΡΑΓΑΣΑΚΗΣ Ι. , σελ.   
 ΕΥΘΥΜΙΟΥ Ά. , σελ.   
 ΖΑΧΑΡΙΑΔΗΣ Κ. , σελ.   
 ΚΑΛΑΦΑΤΗΣ Σ. , σελ.   
 ΚΑΝΕΛΛΗ Γ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΓΚΟΥΝΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΟΓΛΟΥ Θ. , σελ.   
 ΚΑΣΤΑΝΙΔΗΣ Χ. , σελ.   
 ΚΕΡΑΜΕΩΣ Ν. , σελ.   
 ΚΕΦΑΛΙΔΟΥ Χ. , σελ.   
 ΚΟΚΚΑΛΗΣ Β. , σελ.   
 ΚΟΛΛΙΑΣ Κ. , σελ.   
 ΚΟΥΤΣΟΥΜΠΑΣ Α. , σελ.   
 ΚΡΗΤΙΚΟΣ Ν. , σελ.   
 ΛΕΟΝΤΑΡΙΔΗΣ Θ. , σελ.   
 ΛΙΒΑΝΟΣ Σ. , σελ.   
 ΛΙΟΥΤΑΣ Α. , σελ.   
 ΛΟΒΕΡΔΟΣ Α. , σελ.   
 ΜΑΝΩΛΑΚΟΣ Ν. , σελ.   
 ΜΑΡΚΟΥ Κ. , σελ.   
 ΜΕΪΚΟΠΟΥΛΟΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΑΝ Μ. , σελ.   
 ΜΠΟΥΡΝΟΥΣ Ι. , σελ.   
 ΜΠΡΑΤΑΚΟΣ Ι. , σελ.   
 ΜΥΛΩΝΑΚΗΣ Α. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΟΙΚΟΝΟΜΟΥ Β. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Ν., σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΠΑΡΗΓΑ Α. , σελ.   
 ΠΑΠΠΑΣ Ι. , σελ.   
 ΠΑΣΧΑΛΙΔΗΣ Ι. , σελ.   
 ΠΕΡΚΑ Θ. , σελ.   
 ΠΙΕΡΡΑΚΑΚΗΣ Κ. , σελ.   
 ΠΙΠΙΛΗ Φ. , σελ.   
 ΠΝΕΥΜΑΤΙΚΟΣ Σ. , σελ.   
 ΡΑΓΚΟΥΣΗΣ Ι. , σελ.   
 ΡΑΠΤΗ Ε. , σελ.   
 ΣΚΟΥΡΛΕΤΗΣ Π. , σελ.   
 ΣΚΟΥΡΟΛΙΑΚΟΣ Π. , σελ.   
 ΣΚΡΕΚΑΣ Κ. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΑΚΗΣ Β. , σελ.   
 ΣΤΑΪΚΟΥΡΑΣ Χ. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΕΓΓΕΛΑ Μ. , σελ.   
 ΣΥΡΜΑΛΕΝΙΟΣ Ν. , σελ.   
 ΤΑΡΑΝΤΙΛΗΣ Χ. , σελ.   
 ΤΣΙΑΡΑΣ Κ. , σελ.   
 ΦΙΛΗΣ Ν. , σελ.   
 ΦΩΤΗΛΑΣ Ι. , σελ.   
 ΧΑΡΔΑΛΙΑΣ Ν. , σελ.   
 ΧΑΡΙΤΟΥ Δ. , σελ.   
 ΧΕΙΜΑΡΑΣ Θ. , σελ.   
  
Δ. ΠΑΡΕΜΒΑΣΕΙΣ:  
 ΦΟΡΤΩΜΑΣ Φ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΣΤ΄

Πέμπτη 15 Δεκεμβρίου 2022

Αθήνα, σήμερα στις 15 Δεκεμβρίου 2022, ημέρα Πέμπτη και ώρα 9.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

Ξεκινάμε με τη συνάδελφο από τη Νέα Δημοκρατία, την κ. Άννα Ευθυμίου.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλούμαστε να ψηφίσουμε έναν ακόμα αναπτυξιακό προϋπολογισμό της Κυβέρνησης της Νέας Δημοκρατίας, ενώ η Ευρώπη από το 2023 μπαίνει σε ύφεση.

Έχουμε λοιπόν ανάπτυξη 1,8% και χρέος που υπολογίζουμε ότι θα διαμορφωθεί στο 159,3%. Αυτά είναι δύο δομικά στοιχεία της οικονομίας που καταδεικνύουν ότι υπάρχει ανθεκτικότητα. Βέβαια η ανθεκτικότητα της ελληνικής οικονομίας προκύπτει και από την έκθεση του Γραφείου Προϋπολογισμού της Βουλής και το δεύτερο τρίμηνο, αλλά και από την ενδιάμεση έκθεση του Ινστιτούτου Εργασίας της ΓΣΕΕ που λέει ότι η ελληνική οικονομία παρουσιάζει στοιχεία ανθεκτικότητας, με όλες τις παρατηρήσεις της, αλλά λέει ότι παρουσιάζει στοιχεία ανθεκτικότητας.

Θα τα καταθέσω για τα Πρακτικά όλα μαζί στο τέλος.

Είναι σημαντικό ότι η ελληνική οικονομία εμφανίζει ανθεκτικότητα παρά το γεγονός ότι έχει απολεσθεί περίπου 3,5% του ΑΕΠ για τις δαπάνες αγοράς καυσίμων και ενέργειας από τη Ρωσία μέχρι τον Σεπτέμβριο του 2022. Αυτό σημαίνει ότι ό,τι αθροιστικά δαπανήσαμε για το 2019, 2020, 2021 το δαπανήσαμε το πρώτο εννιάμηνο του 2022 και αυτό αντιστοιχεί στο 3,5% του ΑΕΠ. Φυσικά είναι αυτό τόσο σημαντικό που επίσης αποδεικνύει την ανθεκτικότητα της ελληνικής οικονομίας.

Τώρα στα στοιχεία αυτά προστίθεται και ο βασικός βραχίονας της ανάπτυξης που είναι και το Πρόγραμμα Δημοσίων Επενδύσεων. Σύμφωνα με τον πίνακα 3.14 του προϋπολογισμού, αποτυπώνονται διαχρονικά οι δαπάνες του ΠΔΕ και η συμμετοχή του στο ΑΕΠ, όπου φαίνεται ότι σε ποσοστό επί του ΑΕΠ η Νέα Δημοκρατία έχει τη μεγαλύτερη συμμετοχή ΠΔΕ σε ποσοστό του ΑΕΠ.

Φυσικά αυτό αντανακλά και την ιδεολογία της Νέας Δημοκρατίας. Δηλαδή η Νέα Δημοκρατία είναι υπέρ των επενδύσεων, σε αντίθεση με την ιδεοληπτική πολιτική της τότε κυβέρνησης ΣΥΡΙΖΑ που δεν ευνοούσε τις επενδύσεις. Το θέμα είναι αυτά τα στοιχεία που θα μας βοηθήσουν. Γιατί λοιπόν αυτά τα στοιχεία πρέπει να τα αξιοποιήσουμε και πώς; Θέλουμε να τα αξιοποιήσουμε σαφώς επ’ ωφελεία της κοινωνίας, επ’ ωφελεία των πολιτών, των νοικοκυριών και των επιχειρήσεων.

Αυτός ο προϋπολογισμός φέρει μέτρα στήριξης 4,2 δισεκατομμυρίων. Δεν θα πω ποια μέτρα είναι, έχουν αναλυθεί συγκεκριμένα, θα πω ποιους ωφελούν: συνταξιούχοι, δημόσιοι υπάλληλοι, ένστολοι και Σώματα Ασφαλείας, ιδιοκτήτες ακινήτων, γιατροί ΕΣΥ.

Επίσης θα καταθέσω δύο άλλα στοιχεία που ενισχύουν την κοινωνική πολιτική της Νέας Δημοκρατίας. Πίνακας 3.2 της εισηγητικής έκθεσης του προϋπολογισμού. Οι δαπάνες για κοινωνικές παροχές αυξήθηκαν κατά 147 εκατομμύρια έναντι του στόχου του 2002.

Επίσης, πίνακας 3.22 της εισηγητικής έκθεσης του προϋπολογισμού. Για το 2023 υπάρχει για τα νοσοκομεία και την πρωτοβάθμια φροντίδα υγείας θετικό πλεόνασμα κατά 9 εκατομμύρια ευρώ.

Ωστόσο, δεδομένου ότι υπάρχει αυξανόμενος βαθμός μετακύλισης του ενεργειακού κόστους σε αγαθά και υπηρεσίες, αυτό σημαίνει έντονες πληθωριστικές πιέσεις και για το 2023, άρα μια αναταραχή και ανατροπή του οικονομικού και επιχειρηματικού προϋπολογισμού.

Στο πλαίσιο λοιπόν αυτό θα καταθέσω συγκεκριμένες προτάσεις και στην κατεύθυνση αυτή, υπό την προϋπόθεση της τήρησης των δημοσιονομικών στόχων που είναι διαβατήριο για την πρόσβαση στις αγορές.

Πρώτο θέμα: Συνταξιούχοι. Αύξηση 7,75%. Θα δουν αυξήσεις οι συνταξιούχοι μετά από δώδεκα χρόνια. Για τον ΣΥΡΙΖΑ για τις συντάξεις θα πω δύο πράγματα, δύο, νομίζω, αρκούν. Κατάργηση του ΕΚΑΣ και προσωπική διαφορά του νόμου Κατρούγκαλου.

Όμως σύμφωνα με τα στοιχεία της «ΗΔΙΚΑ» και του «ΗΛΙΟΣ», το 44,6% του συνόλου των συνταξιούχων παίρνει κύρια σύνταξη 658 ευρώ καθαρά, 700 ευρώ μικτά. Αυτό τι καταδεικνύει; Ότι υπάρχει μια συνταξιοδοτική πενία και θεωρώ ότι θα μπορούσε να εξεταστεί ένας μόνιμος μηχανισμός στήριξης των χαμηλοσυνταξιούχων.

Δεύτερο θέμα: κατώτατος μισθός. Η Κυβέρνηση προέβη μέσα στο 2022 σε μια σημαντική αύξηση του κατώτατου μισθού κατά 9,7%. Έρχεται λοιπόν τώρα από το 2023 η νέα αύξηση του κατώτατου μισθού. Θεωρώ ότι θα μπορούσε να στοχεύσει σε δύο ευάλωτες κατηγορίες, επιμέρους δηλαδή στόχευση σε δύο ευάλωτες κατηγορίες: νέοι άνθρωποι και γυναίκες.

Σε ό,τι αφορά λοιπόν τους νέους ανθρώπους, θα μπορούσε να επανέλθει στον δημόσιο διάλογο το ξεπάγωμα των τριετιών παράλληλα με ένα πρόγραμμα στήριξης των επιχειρήσεων, διότι αυτοί που πλήττονται κυρίως από το πάγωμα των τριετιών είναι οι νέοι άνθρωποι, όσοι έχουν δηλαδή προσληφθεί από τον Φεβρουάριο του 2012 και μετά.

Και δεύτερος στόχος, να μπορέσουμε να εντατικοποιηθούν οι πολιτικές οι οποίες θα γεφυρώσουν το μισθολογικό κενό ανδρών και γυναικών, δεδομένου ότι η Ελλάδα έχει ένα ποσοστό 45,2% έναντι του μέσου όρου της Ευρώπης που είναι 41%, όπως προκύπτει και από το ΑΠΕ-ΜΠΕ. Θα το καταθέσω και αυτό για τα Πρακτικά.

Τρίτον, εκατόν είκοσι δόσεις για τις επιχειρήσεις. Θεωρώ ότι θα μπορούσε να επανέλθει η ρύθμιση των εκατόν είκοσι δόσεων για τις επιχειρήσεις, δεδομένου ότι υπάρχουν στοιχεία που δείχνουν προς αυτή την κατεύθυνση. Στοιχεία της έκθεσης της Τράπεζας της Ελλάδος. Θα καταθέσω τον πίνακα που δείχνει μείωση των καταθέσεων επιχειρήσεων κατά 671 εκατομμύρια τον Οκτώβριο του 2022.

Επίσης το πραγματικό ληξιπρόθεσμο χρέος, όπως φαίνεται από το Γραφείο Προϋπολογισμού της Βουλής για την 1η Αυγούστου του 2022 έχει αυξηθεί ετησίως 2,3 δισεκατομμύρια και το εννιάμηνο Ιανουάριος - Σεπτέμβριος του 2022 τα χρέη προς το ΚΕΑΟ αυξήθηκαν κατά 2,5 δισεκατομμύρια. Όλα αυτά θα τα καταθέσω στα Πρακτικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό ακόμη, κύριε Πρόεδρε.

Είναι σημαντικό ότι το 78% των οφειλετών χρωστάει μέχρι 15.000 ευρώ. Αυτό σημαίνει ότι αν επανέλθει η ρύθμιση των εκατόν είκοσι δόσεων, οι επιχειρήσεις θα είναι ασφαλιστικά και φορολογικά ενήμερες και θα εισρεύσουν χρήματα στα δημόσια ταμεία.

Θα καταλήξω με τα κόκκινα δάνεια. Άκουσα με πάρα πολύ προσοχή την κ. Αχτσιόγλου που είπε: «Φορολογήστε τις τράπεζες». Μα, η κ. Αχτσιόγλου διετέλεσε Υπουργός της κυβέρνησης ΣΥΡΙΖΑ και θα ασκήσω μια καλόπιστη, πραγματικά καλόπιστη κριτική, αλλά τα πράγματα δεν είναι ούτε τόσο εύκολα ούτε τόσο απλά. Διότι ο κ. Βαρουφάκης δεν ήταν αυτός που έκλεισε τις τράπεζες; Και επί ημερών ΣΥΡΙΖΑ δεν έγινε ανακεφαλαιοποίηση των τραπεζών με χρήματα του ελληνικού λαού; Αν ήταν λοιπόν τόσο απλά και τόσο εύκολα, δεν θα το κάνατε κι εσείς; Προφανώς. Άρα αυτό δεν είναι ούτε απλό ούτε εύκολο.

Θεωρώ όμως ότι μπορεί να υπάρξει κοινός τόπος για επίτευξη μιας ελάχιστης συναίνεσης, για άσκηση από όλες τις πλευρές ουσιαστικής πίεσης για να βρεθεί λύση και στα κόκκινα δάνεια αλλά και στις αυξήσεις επιτοκίων που έχουν γίνει τώρα και θα δημιουργήσουν ίσως μια νέα κόκκινη γενιά δανείων. Καταθέτω και γι’ αυτό στα Πρακτικά.

Καταλήγοντας λοιπόν, υπερψηφίζω τον προϋπολογισμό, θεωρώντας ότι είναι ένας προϋπολογισμός που υπό συνθήκες παγκόσμιας αβεβαιότητας βάζει τις προϋποθέσεις για μια ανθεκτική οικονομία και το 2023 και θα συνεχίσει να στηρίζει νοικοκυριά και επιχειρήσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο κ. Συρμαλένιος από τον ΣΥΡΙΖΑ.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, πράγματι η προηγούμενη συνάδελφος έκανε μια προσπάθεια εποικοδομητικών προτάσεων, κυρίως για το τραπεζικό ζήτημα στο τέλος, αλλά βλέπω ότι ο Υπουργός λείπει σήμερα από την Αίθουσα. Φαίνεται ότι έφαγε πολύ ξύλο χθες από τους τραπεζίτες και δεν κατάφερε να φτάσει στην Ολομέλεια -λέω για τον κ. Σταϊκούρα- και έτσι συμφώνησε σε μια πρόταση η οποία είναι αχαρακτήριστη, θα έλεγα. Όταν συμφωνούμε ότι θα δώσουμε μόνο το 50% της αύξησης των επιδοτήσεων, κι αυτό σε ενήμερους δανειολήπτες, που αφορά τελικά είκοσι χιλιάδες πρόσωπα, καταλαβαίνουμε ότι μιλάμε για μια τουλάχιστον αστεία, θα τη χαρακτηρίσω, κατάσταση, όταν οι τράπεζες έχουν δανειστεί με αρνητικό επιτόκιο από την Ευρωπαϊκή Κεντρική Τράπεζα εκατομμύρια και όταν έχει γίνει δύο φορές ανακεφαλαιοποίηση από τα λεφτά του ελληνικού λαού. Αυτή είναι η κατάσταση.

Συζητάμε λοιπόν σήμερα έναν προϋπολογισμό σε μια ζοφερή ατμόσφαιρα, που επιβαρύνεται από τον χαμό ενός δεκαεξάχρονου παιδιού από τον αυταρχισμό της Κυβέρνησης, που μεταφέρει στην Ελληνική Αστυνομία αυτόν τον αυταρχισμό, με τη λογική ότι «έχετε λυμένα τα χέρια σας και άρα κάνετε ό,τι μπορείτε», και βεβαίως σε ένα κλίμα υπό το βάρος του σκανδάλου τέλεσης και συγκάλυψης των υποκλοπών. Και σε μια οποιαδήποτε ευνομούμενη χώρα ο Πρωθυπουργός θα είχε ήδη παραιτηθεί.

Ο προϋπολογισμός αυτός παρουσιάζεται από την Κυβέρνηση ως μια εικονική πραγματικότητα, ως μια κοσμογονία, που δίνει ευημερία και ανάπτυξη.

Πάμε όμως να δούμε τώρα τα στοιχεία. Πληθωρισμός και ακρίβεια. Λόγω έλλειψης χρόνου θα είμαι όσο γίνεται πιο επιγραμματικός. Μπορεί να υπάρχει μια μικρή μείωση τον Νοέμβριο της ακρίβειας του πληθωρισμού με 8,5%, έναντι 12% τον Σεπτέμβριο. Όμως ο δείκτης ακρίβειας των τιμών των βασικών αγαθών τρέχει με ρυθμό αύξησης πάνω από 15%. Τα βασικά είδη, φυσικό αέριο 27,8%, γαλακτοκομικά 25,3%, ψωμί και δημητριακά 17,6%, κρέατα 16,7%, είδη άμεσης κατανάλωσης 14,5%, καφές - τσάι και λοιπά 10,9%, πετρέλαιο θέρμανσης 10,6%, ένδυση - υπόδηση 10,2%, λαχανικά 11,6%. Και βεβαίως οι ανατιμήσεις αυτές στο ράφι νίκησαν το περίφημο «καλάθι του νοικοκυριού» του κ. Άδωνι.

Για τις επενδύσεις, επειδή επαίρεστε για ορισμένα στοιχεία του προϋπολογισμού, πράγματι οι επενδύσεις κινούνται αυξητικά, 10% το 2022, 16% το 2023. Είναι όμως μικρότερος ο ρυθμός από τον προβλεπόμενο. Όπως επίσης πρέπει να δούμε όχι μόνο τα νούμερα, οι επενδύσεις δεν είναι μόνο νούμερα, αλλά είναι και ποιοτικά χαρακτηριστικά.

Διερωτώμαι, αυτές οι επενδύσεις συνάδουν όλες σε ένα μοντέλο βιώσιμης και ισόρροπης ανάπτυξης με κοινωνικό και οικολογικό πρόσημο; Κατά την άποψή μας, εφόσον μιλάμε μόνο για επενδύσεις του τύπου «στρατηγικές επενδύσεις», που έχει εγκρίνει το Υπουργείο Ανάπτυξης τα τελευταία τρία χρόνια, τριάντα δύο επενδύσεις ύψους 7,7 δισ., κυρίως τουριστικές επενδύσεις πεντάστερων ξενοδοχείων και ενεργειακές επενδύσεις φαραωνικών αιολικών πάρκων, τα οποία γίνονται χωρίς χωροταξικό σχεδιασμό και χωρίς την πρόβλεψη φέρουσας ικανότητας. Άρα φέρνουν κέρδη μόνο στους επενδυτές και όχι κέρδη στις τοπικές κοινωνίες, ενώ ταυτόχρονα δημιουργούν προϋποθέσεις περιβαλλοντικής καταστροφής και αλλοίωσης της οικονομίας κλίμακας των συγκεκριμένων περιοχών.

Εξαγωγές: τεράστιο εμπορικό έλλειμμα 70,4% σε ετήσια βάση. Διότι ακριβώς δεν παράγουμε, αλλά εισάγουμε.

Η ανάπτυξη 5% για το 2022 και όλοι οι διεθνείς και οι λοιποί οργανισμοί λένε ότι θα κυμανθεί το 2023 από 1% έως 2%, και βεβαίως μέσα σε ένα πλαίσιο μεγάλης μείωσης της ιδιωτικής κατανάλωσης και μείωσης των κοινωνικών δαπανών.

Η ανεργία: Έχουμε σε απόλυτους αριθμούς μείωση, αλλά η υποαπασχόληση είναι το κύριο χαρακτηριστικό της απασχόλησης. Μιλάμε για μερική απασχόληση 57% έναντι πλήρους απασχόλησης 43%, ενώ στους νέους η ανεργία από δεκαπέντε έως είκοσι τεσσάρων ετών είναι στο 27,3%.

Όσο για τη φορολογία, κι αυτή θα αυξηθεί στα 56 δισ. το 2023, από τα 54 δισ. εισπραχθέντα φέτος, με καθοριστική συμμετοχή των εισπράξεων από τον ΦΠΑ, που κατευθύνεται κατά κύριο λόγο στην αισχροκέρδεια των παρόχων.

Όσο για το ιδιωτικό χρέος, φέτος έχουμε αύξηση 5,7 δισ., έναντι συνολικού χρέους προς τράπεζες, ασφαλιστικά ταμεία και εφορίες πάνω από 258 δισεκατομμύρια.

Επειδή ο χρόνος τρέχει, θα πω δυο λόγια για τη νησιωτικότητα. Για μια ακόμα χρονιά, επειδή μίλησε και χθες ο Υπουργός Ναυτιλίας κ. Πλακιωτάκης, δεν διακρίναμε ποιο είναι το περίφημο κονδύλι για το μεταφορικό ισοδύναμο. Το μεταφορικό ισοδύναμο είναι ένα εμβληματικό μέτρο, το οποίο θεσμοθέτησε η κυβέρνηση του ΣΥΡΙΖΑ το 2018. Σήμερα έχει απαξιωθεί και οι πληρωμές καθυστερούν πάνω από έναν χρόνο στις επιχειρήσεις. Μόλις χθες κάποιοι Βουλευτές της Νέας Δημοκρατίας διαγκωνιζόμενοι ότι ήταν δική τους επιτυχία, προσπάθησαν να εμφανίσουν ότι θα πληρώσει η Κυβέρνηση. Όμως δεν στέκεται έτσι ένα τέτοιο εμβληματικό μέτρο. Ας μας πουν λοιπόν ποιο είναι το συγκεκριμένο κονδύλι. Εμείς είχαμε δώσει 50 εκατομμύρια την πρώτη χρονιά, το 2018, 150 τη δεύτερη. Εδώ δεν υπάρχει καν συγκεκριμένος κωδικός.

Όσον αφορά τον ΦΠΑ στα νησιά, τους μειωμένους συντελεστές, υπάρχει οδηγία της Ευρωπαϊκής Ένωσης από πέρυσι, που λέει ότι θα εφαρμοστεί δυνητικά από το 2024. Εμείς λέμε ότι δεν υπάρχει κανένας λόγος. Ιδού η Ρόδος. Η Κυβέρνηση μπορεί από τώρα να εφαρμόσει τον μειωμένο συντελεστή ΦΠΑ στις νησιωτικές περιοχές. Δεν υπάρχει καμμία δέσμευση που να το αποτρέπει.

Και σε ό,τι αφορά την κάλυψη των άγονων γραμμών, το κονδύλι που προβλέπει ο προϋπολογισμός είναι 63,3 εκατομμύρια, έναντι υποσχέσεων 140 εκατομμυρίων.

Ένας τέτοιος λοιπόν προϋπολογισμός, ο οποίος οξύνει τις κοινωνικές ανισότητες, προβλέπει αυξήσεις μισθών και συντάξεων πολύ κάτω από τις πραγματικές ανάγκες και από την ακρίβεια που καλπάζει, που ενισχύει τους λίγους και εκλεκτούς, που διαιωνίζει τις κακοπληρωμένες δουλειές υποαπασχόλησης, που ιδιωτικοποιεί την υγεία και το κοινωνικό κράτος, απέναντι σε αυτόν τον προϋπολογισμό απαιτείται ένα ολοκληρωμένο σχέδιο βιώσιμης ανάπτυξης, με το βλέμμα στην κοινωνική πλειοψηφία και στη διάσωση της πολιτιστικής και περιβαλλοντικής κληρονομιάς της χώρας.

Ένα τέτοιο σχέδιο παρουσίασε ο Πρόεδρός μας Αλέξης Τσίπρας στη ΔΕΘ, με τις έξι εθνικές προτεραιότητες, που είναι ένα σχέδιο κοστολογημένο απόλυτα και ολιστικό, με έλεγχο της ΔΕΗ από το δημόσιο, με έλεγχο της Εθνικής Τράπεζας από το δημόσιο, με αυξήσεις μισθών και τιμαριθμική αναπροσαρμογή, με καταβολή των αναδρομικών στους συνταξιούχους σε τρεις ετήσιες δόσεις, με αφορολόγητο στους ελεύθερους επαγγελματίες στα 10.000 ευρώ και κατάργηση του τέλους επιτηδεύματος, με σύσταση του νέου ΕΣΥ, με κατάργηση του Πτωχευτικού Κώδικα, με ενίσχυση των ΑΜΕΑ, με επιδόματα μητρότητας, με στεγαστική πολιτική που δεν θα υπηρετεί τις τράπεζες και με ένα ριζικά διαφορετικό παραγωγικό μοντέλο οικονομικής, κοινωνικής και οικολογικής ανάπτυξης.

Ένα τέτοιο σχέδιο θα εφαρμόσει η νέα προοδευτική κυβέρνηση που θα προκύψει από τις εκλογές με κορμό τον ΣΥΡΙΖΑ - Προοδευτική Συμμαχία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από τη Νέα Δημοκρατία, Βουλευτής Δωδεκανήσου, κ. Ιωάννης Παππάς. Τα είπα όλα, δεν έχετε παράπονο.

**ΙΩΑΝΝΗΣ ΠΑΠΠΑΣ:** Να είστε καλά, κύριε Πρόεδρε. Ευχαριστώ πολύ.

Κύριε Υπουργέ, κυρίες και κύριοι συνάδελφοι, αγαπητέ συνάδελφε από τις Κυκλάδες, το «ιδού η Ρόδος» το είπε και ο Πρόεδρος το 2015 προεκλογικά, αλλά ξέρετε έμενε ο λαός στο πήδημα, δυστυχώς, γιατί καταργήσατε εσείς τους μειωμένους φορολογικούς συντελεστές ΦΠΑ στα νησιά μας. Εσείς κόψατε αυτό το αναπτυξιακό μέτρο και έρχεστε τώρα να μιλάτε εδώ μέσα στη Βουλή για το «ιδού η Ρόδος».

Λυπάμαι πάρα πολύ, αλλά βλέπω τελικά ότι δεν βάζετε μυαλό όλοι εσείς του ΣΥΡΙΖΑ, αγαπητοί συνάδελφοι. Ακούμε ότι με έναν νόμο, με ένα άρθρο θα καταργήσετε τα πάντα. Ακούμε ξανά το «ιδού η Ρόδος». Θέλει λίγη προσοχή γιατί ο κόσμος έχει μνήμη και δεν ξεχνάει.

Μιλώντας τον Δεκέμβρη του 2019 από αυτό το Βήμα στη συζήτηση για την κύρωση του προϋπολογισμού, μια κορυφαία κοινοβουλευτική διαδικασία, είχα αναφέρει πως πρόκειται για μία ιστορική ευκαιρία για την Ελλάδα και την ελληνική οικονομία να κάνουν ένα άλμα πιο γρήγορο από τη φθορά, όπως έγραφε ο ποιητής του Αιγαίου Οδυσσέας Ελύτης.

Ο προϋπολογισμός τον οποίο συζητάμε σήμερα, αποτελεί μια ιστορική στιγμή για την παρούσα κοινοβουλευτική περίοδο. Είναι η υλοποίηση μιας κυβερνητικής πορείας που βασίστηκε στη συνέχεια, στη συνέπεια, στη σταθερότητα και στη βελτίωση της κοινωνικής συνοχής. Πρόκειται για τον πρώτο προϋπολογισμό που συζητείται στην Ελληνική Αντιπροσωπεία εκτός μνημονιακού προγράμματος. Πρόκειται για τον πρώτο προϋπολογισμό εκτός πλαισίου ενισχυμένης εποπτείας. Είναι μια ιστορική στιγμή που πρέπει να γνωρίζουν όλες οι Ελληνίδες και όλοι οι Έλληνες σε όλα τα μήκη και πλάτη.

Με τον προϋπολογισμό του 2023, η Ελλάδα επιστρέφει σε δημοσιονομική ευστάθεια και αντιμετωπίζει το μέλλον με ρεαλισμό. Γνωρίζουμε όλοι την κατάσταση στην οποία βρίσκεται η παγκόσμια οικονομία. Γνωρίζουμε, επίσης, ότι είναι και ο τελευταίος προϋπολογισμός πριν τις εκλογές. Τι θα έκαναν κάποιοι άλλοι αν ήταν στη θέση της Κυβέρνησης της Νέας Δημοκρατίας και του Κυριάκου Μητσοτάκη; Ξέρετε πολύ καλά, κυρίες και κύριοι της Αντιπολίτευσης, άρτον και θεάματα παροχολογία και υποσχέσεις, όλα για όλα, για λίγη ακόμα παραμονή στην εξουσία και τη διατήρηση των κομματικών φέουδων.

Ας μην κάνουμε όμως τη συζήτηση με όρους παρελθόντος, με όρους δικούς σας, αλλά με όρους του παρόντος και του μέλλοντος. Εκείνοι που θα κρίνουν άλλωστε είναι οι Ελληνίδες και οι Έλληνες πολίτες και κανείς άλλος.

Έχετε αφιερώσει, κυρίες και κύριοι συνάδελφοι της Αντιπολίτευσης, πολλά λεπτά, πολύ χρόνο για την ενεργειακή κρίση και την επίπτωση στο κόστος ζωής. Και καλά κάνετε διότι είναι ένα θέμα το οποίο μας αγγίζει όλους ανεξαιρέτως. Όμως, να λέτε τα πράγματα όπως είναι και όχι όπως σας βολεύουν κατά περίπτωση. Από το ξέσπασμα της παγκόσμιας ενεργειακής κρίσης -τονίζω το «παγκόσμιας» γιατί έχετε πείσει τους εαυτούς σας ότι είναι δική μας η κρίση- η Κυβέρνηση προχώρησε σε παρεμβάσεις που θεσμοθετήθηκαν για τη στήριξη νοικοκυριών και επιχειρήσεων, οι οποίες είχαν και έχουν ως κύριο στόχο να απορροφήσουν μεγάλο μέρος των ανατιμήσεων της ενέργειας.

Το δημοσιονομικό κόστος των παρεμβάσεων για το 2022 εκτιμάται κοντά στα 4,8 δισεκατομμύρια ευρώ. Το έτος 2023 προβλέπονται μέτρα 8,3 δισεκατομμύρια ευρώ για την αντιμετώπιση του αυξημένου κόστους ενέργειας, 3,5 δισεκατομμύρια ευρώ για τα νοικοκυριά και 4,8 δισεκατομμύρια ευρώ για τις επιχειρήσεις. Επιδότηση στην κατανάλωση ηλεκτρικής ενέργειας, επιδότηση στην κατανάλωση φυσικού αερίου, επιστροφή 60% της αύξησης του κόστους ηλεκτρικής ενέργειας για οικιακά τιμολόγια μέσω του Power Pass και άνω του 80% μέσω επιδοτήσεων σε λογαριασμούς.

Πιστώσεις ύψους 1 δισεκατομμυρίου ευρώ για το 2023 για πιθανές μελλοντικές δαπάνες, επιδότηση 80% στην αύξηση του κόστους ηλεκτρικής ενέργειας σε παροχές αγροτικής χρήσης, μέτρα ύψους 2,2 δισεκατομμυρίων ευρώ για την αντιμετώπιση της ενεργειακής κρίσης, επιπλέον του μηχανισμού επιδότησης ρεύματος και φυσικού αερίου. Εφάπαξ ενίσχυση 250 εκατομμυρίων ευρώ σε δύο εκατομμύρια τριακόσιες χιλιάδες πολίτες χαμηλοσυνταξιούχους, μακροχρόνια ανέργους, δικαιούχους επιδόματος ΑΜΕΑ, δικαιούχους ελάχιστου εγγυημένου εισοδήματος. Αύξηση και διεύρυνση του επιδόματος θέρμανσης για ένα εκατομμύριο τριακόσιες χιλιάδες πολίτες και επιδότηση πετρελαίου, επιδότηση διακοσίων πενήντα χιλιάδων αγροτών για το αυξημένο κόστος λιπασμάτων και πενήντα χιλιάδων κτηνοτρόφων για τις τιμές στις ζωοτροφές.

Κυρίες και κύριοι συνάδελφοι, θα αναφερθώ και σε ένα ζήτημα το οποίο καταλαβαίνω ότι ξενίζει όσους το ακούν από την Αξιωματική Αντιπολίτευση που επέβαλαν είκοσι εννέα και πλέον φόρους. Όσο και αν σας φαίνεται περίεργο, θα μειωθούν και άλλο οι φόροι, ναι θα μειωθούν κι άλλο οι φόροι. Το έχω ξαναπεί στο παρελθόν. Πάρτε χαρτί και μολύβι. Γιατί τελικά όσο κι αν σας επαναλαμβάνουμε εδώ μέσα, είστε και αμαθείς και δεν θέλετε ούτε να γνωρίσετε ούτε να μαθαίνετε.

Σχεδιαζόμενες παρεμβάσεις φορολογικού και ασφαλιστικού χαρακτήρα για το 2023 αφορούν στη μόνιμη κατάργηση της καταβολής ειδικής εισφοράς αλληλεγγύης στους υπαλλήλους του δημοσίου, στους συνταξιούχους και στον ιδιωτικό τομέα από το 2023, με σκοπό την αύξηση του πραγματικού εισοδήματος. Αυτό μεταφράζεται σε ετήσιο δημοσιονομικό κόστος 1,64 δισεκατομμύριο ευρώ, σε διατήρηση σε μόνιμη βάση της μείωσης κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα. Αυτό μεταφράζεται σε ετήσιο δημοσιονομικό κόστος 871 εκατομμύρια ευρώ.

Στη συνέχιση εντός του 2023 της μείωσης του ΦΠΑ σε μία σειρά υπηρεσιών, το οποίο μεταφράζεται σε δημοσιονομικό κόστος κοντά στα 205 εκατομμύρια ευρώ, η κατάργηση της ειδικής εισφοράς 1% υπέρ του ταμείου πρόνοιας δημοσίων υπαλλήλων, η κατάργηση υπό προϋποθέσεις του τέλους επιτηδεύματος και η αναστολή του ΦΠΑ για νέες οικοδομές έως το τέλος του 2024, αυτό το πακέτο όλο μαζί μεταφράζεται σε πάνω από 100 εκατομμύρια ευρώ.

Κυρίες και κύριοι συνάδελφοι, σας καλώ να δούμε και ορισμένα στοιχεία της ελληνικής οικονομίας, τα οποία αποτυπώνονται και στους δείκτες και στους πίνακες τους οποίους τόσο πολύ σας αρέσει να μελετάτε. Έχετε κατηγορήσει πολλές φορές την Κυβέρνηση της Νέας Δημοκρατίας ότι είναι εναντίον των δημοσίων επενδύσεων. Η πραγματικότητα σας διαψεύδει. Το 2023 οι επενδύσεις θα ανέλθουν συνολικά σε 12 δισεκατομμύρια, αξιοποιώντας εθνικούς πόρους αλλά και το Ταμείο Ανάκαμψης με αποτέλεσμα το ποσοστό επί του ΑΕΠ να είναι και να υπερβεί το 5% του ΑΕΠ, το οποίο θα είναι κοντά στα 224 δισεκατομμύρια, αυξημένο από το 2018 πάνω από 45 δισεκατομμύρια ή σχεδόν το 25%. Και να πω επίσης ότι οι δημόσιες επενδύσεις την τελευταία δεκαετία ήταν από 3,1% έως 3,7% του ΑΕΠ, έτσι για να θυμόμαστε και να ξέρουμε τι λέμε σ’ αυτόν εδώ τον χώρο.

Θα προσθέσω επίσης και κάποια δεδομένα τα οποία δεν αμφισβητούνται. Η ανεργία μειώνεται σταθερά και από το 17,3% βρίσκεται στα 11,6% και η πορεία της θα είναι καθοδική τα επόμενα χρόνια. Ο κατώτατος μισθός έχει αυξηθεί ήδη δύο φορές και αναμένεται και τρίτη αύξηση εντός του 2023.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ακριβώς ένα λεπτό, κύριε Πρόεδρε. Ευχαριστώ πάρα πολύ.

Η ελληνική οικονομία αναβαθμίστηκε συνολικά έντεκα φορές τα τελευταία τρία χρόνια και η άνοδος σε επενδυτική βαθμίδα είναι ο στόχος για το 2023. Οι επενδύσεις αναμένεται να σημειώσουν φέτος ιστορικό υψηλό, όπως και οι εξαγωγές. Η ενίσχυση της εθνικής άμυνας με αυξημένες δαπάνες 5,8 δισεκατομμύρια ευρώ για παραλλαγές οπλικών συστημάτων κάνει την πατρίδα μας δυνατή. Η χώρα θωρακίζεται, η χώρα ισχυροποιείται.

Κυρίες και κύριοι συνάδελφοι, επιτρέψτε μου, καθώς κλείνω να αναφερθώ σε ένα ζήτημα ζωτικής σημασίας για τα Δωδεκάνησα και τα νησιά του Αιγαίου. Αναφέρομαι στους μειωμένους συντελεστές ΦΠΑ στα νησιά μας. Το 2019 από το Βήμα αυτό είχα ζητήσει να ανοίξουμε τη μεγάλη κουβέντα για την αποκατάσταση του μειωμένων φορολογικών συντελεστών, όπως και έγινε μέσα σε αυτά τα χρόνια παρά τη δύσκολη συγκυρία λόγω των συνθηκών.

Αποτέλεσμα, αγαπητοί συνάδελφοι των Κυκλάδων, ήταν να διορθωθεί το λάθος του ΣΥΡΙΖΑ με συντονισμένες ενέργειες του Πρωθυπουργού Κυριάκου Μητσοτάκη, του αρμόδιου Υπουργού Οικονομικών κ. Σταϊκούρα και της τότε Γενικής Γραμματέα Φορολογικής Πολιτικής και Δημόσιας Περιουσίας κ. Αθηνάς Καλύβα, την οποία ευχαριστώ θερμά για την συστηματική δουλειά, την επιμονή, την αποτελεσματικότητα και την μεταξύ μας συνεργασία.

Η πρόταση οδηγίας, όπως υιοθετήθηκε, κατοχυρώνει σε μόνιμη βάση τη δυνατότητα της Ελλάδος για εφαρμογή ειδικών μειωμένων συντελεστών έως και 30% στο ΦΠΑ στα νησιά του Αιγαίου.

Ευχή και στόχος όλων μας είναι στο άμεσο μέλλον να συζητάμε με τους φορολογικούς συντελεστές και στα Δωδεκάνησα να είναι μειωμένοι και να μην αντιμετωπιζόμαστε ως λαϊκιστές από κάποιους.

Όπως έλεγε, κλείνοντας, ο μεγάλος ρήτορας της αρχαιότητας ο Σωκράτης, το μέλλον σου θα είναι καλό αν τακτοποιήσεις καλά το παρόν και εμείς το παρόν, τα τελευταία τρία χρόνια το φροντίσαμε, έτσι ώστε ο προϋπολογισμός να αποτελεί εγγύηση για το μέλλον.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα από την Νέα Δημοκρατία, κ. Θεόφιλος Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, κύριε Υπουργέ, ο φετινός προϋπολογισμός είναι ο τελευταίος της πρώτης θητείας αυτής της Κυβέρνησης, της Κυβέρνησης του Κυριάκου Μητσοτάκη. Έχει καταρτιστεί δε σε ένα εξαιρετικά αβέβαιο διεθνές οικονομικό περιβάλλον, λόγω των γνωστών γεγονότων που ταλανίζουν σε πανευρωπαϊκό επίπεδο όλες τις εθνικές οικονομίες εδώ και δύο χρόνια. Πανδημία, πόλεμος στην Ουκρανία, ενεργειακή κρίση, επιδεινούμενες διμερείς σχέσεις με την Τουρκία.

Συνεπώς το κύριο μέλημα κάθε Υπουργού Οικονομικών, που είναι η εξασφάλιση οικονομικής σταθερότητας, προβάλλει σήμερα ακόμα πιο επιτακτικά ως αναγκαιότητα. Αυτό ακριβώς επιχειρεί να πετύχει ο νέος προϋπολογισμός, με έμφαση στην ανάπτυξη και τις επενδύσεις. Τα οφέλη που θα προκύψουν θα μπορέσουν να χρησιμοποιηθούν για την ενίσχυση των πιο αδύναμων ως δίχτυ ασφαλείας.

Πριν πάμε, όμως, στα θετικά του φετινού προϋπολογισμού, θα ήθελα να υπενθυμίσω πολλά από τα θετικά που πετύχαμε ως Κυβέρνηση τα τελευταία αυτά χρόνια. Γιατί, ξέρετε, υπάρχει η τάση να ξεχνιούνται ή να θεωρούνται ως κάτι το δεδομένο.

Στο επίπεδο της οικονομίας θα μπορούσα να πω πολλά. Θα περιοριστώ να πω ότι η Κυβέρνηση αντιμετώπισε και αντιμετωπίζει τις προκλήσεις στηρίζοντας την κοινωνία. Διέθεσε 43 δισεκατομμύρια ευρώ για μέτρα στήριξης των επιχειρήσεων, των αγροτών, των εργαζομένων και των ανέργων στη διάρκεια της πανδημίας. Κράτησε έτσι όρθιο τον παραγωγικό ιστό και παρά την καταστροφολογία της Αντιπολίτευσης, πέτυχε το 2021 ρυθμό ανάπτυξης στο 8,3% που συνεχίζεται μάλιστα το 2022 κοντά στο 6%. Διέθεσε πάνω από 12 δισεκατομμύρια ευρώ για την ανακούφιση νοικοκυριών και επιχειρήσεων απέναντι στις ενεργειακές ανατιμήσεις.

Από την πρώτη στιγμή της συγκρότησής της η Κυβέρνηση ξεκίνησε μόνιμες μειώσεις φόρων και ασφαλιστικών εισφορών που τονώνουν το διαθέσιμο εισόδημα νοικοκυριών, στηρίζουν τις επιχειρήσεις και δημιουργούν νέες θέσεις εργασίας. Προχώρησε σε έκτακτες ενισχύσεις των πιο ευάλωτων συμπολιτών μας, αύξησε τον κατώτατο μισθό σε βαθμό που προσθέτει στους χαμηλόμισθους ένα επιπλέον μισθό τον χρόνο. Για την καταπολέμηση της ακρίβειας στους λογαριασμούς ηλεκτρικού ρεύματος, το πετρέλαιο θέρμανσης και κίνησης, διατέθηκαν τεράστια κονδύλια. Έγιναν μεταρρυθμίσεις στην παιδεία, στην υγεία, στην ηλεκτρονική διακυβέρνηση, στην εργασία.

Όσον αφορά στην εθνική μας άμυνα, η πατρίδα μας προχώρησε στην ενίσχυση των Ενόπλων Δυνάμεών μας και της αποτρεπτικής δυνατότητάς της. Πολύ γρήγορη προσθήκη των αεροσκαφών Ραφάλ, αγορά υπερσύγχρονων φρεγατών, αγορά ανθυποβρυχιακών ελικοπτέρων. Δρομολογήθηκε η προμήθεια των F-35. Η Ελλάδα έτσι έγινε παράγοντας σταθερότητας και ασφάλειας στην ταραγμένη γειτονιά μας.

Ο φετινός προϋπολογισμός περιλαμβάνει τις εξής προτεραιότητες:

Πρώτη προτεραιότητα, η υλοποίηση παρεμβάσεων για την αντιμετώπιση των οικονομικών επιπτώσεων των πολυεπίπεδων κρίσεων. Παρεμβάσεις γενναίες και αποτελεσματικές, όπως είναι οι επιδοτήσεις στην κατανάλωση ηλεκτρικής ενέργειας και φυσικού αερίου. Η αναδρομική επιστροφή σημαντικού ποσοστού της επιβάρυνσης του ενεργειακού κόστους για οικιακά τιμολόγια. Η αύξηση του επιδόματος θέρμανσης και η επιδότηση του πετρελαίου θέρμανσης και κίνησης. Η οικονομική ενίσχυση των πολιτών, με κοινωνικά κριτήρια για τη σημαντική επιβάρυνση στα καύσιμα. Η εφάπαξ οικονομική ενίσχυση ευάλωτων συμπατριωτών μας, η στήριξη γεωργών και κτηνοτρόφων, η επιδότηση και μείωση του ΦΠΑ στα λιπάσματα και τις ζωοτροφές, με την επιστροφή του ειδικού φόρου κατανάλωσης στο πετρέλαιο.

Θέματα που ξεκινήσαμε από πέρυσι με επιμονή, με τους αρμόδιους Υπουργούς: Εδώ θα ήθελα να τονίσω τη μεγάλη προσπάθεια που καταβάλλεται από την Κυβέρνηση για τις αποζημιώσεις του ΕΛΓΑ και με την κρατική αρωγή, όπου οι ζημιές του καλοκαιριού σε ένα εξάμηνο περίπου εξοφλούνται. Δεν φτάνει, όμως, μόνο αυτό. Πιστεύω ότι με μια μεταρρύθμιση του απαρχαιωμένου συστήματος του ΕΛΓΑ που πρόκειται να γίνει το επόμενο διάστημα, να αυτοματοποιήσουμε και να εκσυγχρονίσουμε το σύστημα για γρήγορες και δίκαιες αποζημιώσεις.

Επίσης, πρέπει να διατεθούν περισσότερα κονδύλια ή να βρεθεί τρόπος να εγκριθούν και οι επιλαχόντες στο πρόγραμμα νέων αγροτών, διότι θα παραμείνουν στον τόπο μας για να εργαστούν τη στιγμή που το δημογραφικό πρόβλημα είναι τεράστιο και το βλέπουμε εντονότερα στον Νομό Σερρών.

Υλοποιούνται έργα σε όλη την Ελλάδα που αφορούν την αγροτική παραγωγή, αντιπλημμυρικά, αγροτικής οδοποιίας, έργα ΣΔΙΤ, έργα του Ταμείου Ανάκαμψης και από το Πρόγραμμα Αγροτικής Ανάπτυξης. Επίσης, δρομολογούνται έργα, προκειμένου να ωριμάσουν και να δημοπρατηθούν στο άμεσο μέλλον σε όλες τις περιφέρειες, ανάλογα με τις ανάγκες τους και εν προκειμένω, αρδευτικά έργα που θα αυξήσουν την αγροτική παραγωγή.

Δύο καίριας σημασίας αγροτικά αρδευτικά έργα για τον Νομό Σερρών είναι πρώτον, το 2ο Αρδευτικό Δίκτυο Σερρών, γνωστό ως ΤΟΕΒ Προβατά και δεύτερον, το 5ο Αρδευτικό Δίκτυο Στυλίδας, γνωστό ως ΤΟΕΒ Δήμητρας, που θα αναβαθμίσουν την άρδευση συνολικά για πάνω από εκατόν πενήντα χιλιάδες στρέμματα καλλιεργήσιμων εκτάσεων.

Δεύτερη προτεραιότητα, η συνέχιση και η ενίσχυση των φοροελαφρύνσεων για νοικοκυριά και επιχειρήσεις. Έτσι, κοντά στις περισσότερες από πενήντα μειώσεις φόρων και ασφαλιστικών εισφορών της τελευταίας τριετίας, έρχονται να προστεθούν η μονιμοποίηση της κατάργησης της ειδικής εισφοράς αλληλεγγύης για όλους τους πολίτες, η μονιμοποίηση της μείωσης των ασφαλιστικών εισφορών, η κατάργηση της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων, η κατάργηση υπό προϋποθέσεις του τέλους επιτηδεύματος, η επέκταση των μειωμένων συντελεστών ΦΠΑ σε υπηρεσίες μεταφοράς προσώπων, σε υπηρεσίες διάθεσης μη αλκοολούχων ποτών και ροφημάτων, στα εισιτήρια κινηματογράφων, στα γυμναστήρια κ.λπ., η επέκταση της αναστολής του ΦΠΑ για νέες υποδομές.

Τρίτη προτεραιότητα, η στήριξη και ενίσχυση του διαθέσιμου εισοδήματος των πολιτών. Πέραν της κατάργησης της εισφοράς αλληλεγγύης και της μείωσης των ασφαλιστικών εισφορών, η Κυβέρνηση προχωρά μεταξύ άλλων σε νέα αύξηση του κατώτατου μισθού, σε σημαντική και μόνιμη αύξηση των συντάξεων, στην αναμόρφωση του ειδικού μισθολογίου των γιατρών του ΕΣΥ.

Τέταρτη προτεραιότητα, η άσκηση κοινωνικής πολιτικής με τη στήριξη των πιο ευάλωτων συμπατριωτών μας. Προχωρά η πρόσθετη οικονομική ενίσχυση δύο εκατομμυρίων τριακοσίων χιλιάδων συμπατριωτών μας, χαμηλοσυνταξιούχων, ανασφάλιστων υπερηλίκων, δικαιούχων επιδομάτων ΑΜΕΑ, μακροχρόνια ανέργων, δικαιούχων ελάχιστου εγγυημένου εισοδήματος, δικαιούχων επιδόματος παιδιών ΟΠΕΚΑ. Η επέκταση του επιδόματος μητρότητας στον ιδιωτικό τομέα, η υλοποίηση πλέγματος παρεμβάσεων για την αντιμετώπιση του σημαντικού προβλήματος της στέγασης, ιδιαίτερα για τους νέους ανθρώπους και τα νέα ζευγάρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο σημείο αυτό θέλω να τονίσω την αναγκαιότητα οι τράπεζες να ευθυγραμμιστούν με τις υποδείξεις της Κυβέρνησης, όσον αφορά στα δάνεια των πολιτών. Το χάσμα μεταξύ επιτοκίων δανεισμού και καταθέσεων είναι τεράστιο. Πρέπει να υπάρξει μία λελογισμένη λύση του προβλήματος που έρχεται από παλιά, αλλά, εξαιτίας και της ενεργειακής κρίσης, παραμένει θηλιά για τους δανειολήπτες και την οικονομία γενικότερα.

Πέμπτη προτεραιότητα, η βέλτιστη εκτέλεση του Προγράμματος Δημοσίων Επενδύσεων.

Έκτη προτεραιότητα, η ενίσχυση της εθνικής άμυνας με αυξημένες δαπάνες για φυσικές παραλαβές οπλικών συστημάτων. Έτσι η χώρα θωρακίζεται και ισχυροποιείται.

**ΠΡΟΕΔΡΕΥΩΝ (Νικήτας Κακλαμάνης):** Θεόφιλε, κλείσε.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, ο φετινός προϋπολογισμός είναι ένας προϋπολογισμός συνέπειας, συνέχειας και σταθερότητας σε μια περίοδο αυξημένων διεθνών προκλήσεων, ανοδικών κινδύνων, έντονης μεταβλητότητας και υψηλής αβεβαιότητας.

Δεν διεκδικούμε το αλάθητο. Όμως, η καταστροφολογία της Αντιπολίτευσης, που στέκεται πάντοτε απέναντι σε όλα αυτά τα μεγάλα ζητήματα, επιδιώκοντας μόνο πρόσκαιρα κομματικά οφέλη, θα αναδείξει ότι μεταξύ του λαϊκισμού και της ορθολογικής υπεύθυνης πολιτικής που ασκεί η Κυβέρνηση, ο πολίτης επιβραβεύει τη δική της στάση και συμπεριφορά προς όφελος του κοινωνικού συνόλου και της πατρίδος.

**ΠΡΟΕΔΡΕΥΩΝ (Νικήτας Κακλαμάνης):** Θεόφιλε, δεν μπορώ άλλο. Κλείσε.

**ΘΕΟΦΙΛΟΣ ΛΕΟΝΤΑΡΙΔΗΣ:** Η πολιτική, όμως, έχει χιλιοειπωθεί, είναι η τέχνη του εφικτού. Η Νέα Δημοκρατία, το κόμμα που εκπροσωπούμε σήμερα εδώ με την παρουσία μας στην πρωτοφανή αυτή συγκυρία, οφείλει να κάνει ό,τι είναι ανθρωπίνως δυνατό για να επεκτείνει όσο το δυνατόν περισσότερο τα όρια του, ώστε να μας συμπεριλάβει όλους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο συνάδελφος του ΣΥΡΙΖΑ κ. Ιωάννης Γκιόλας.

**ΙΩΑΝΝΗΣ ΓΚΙΟΛΑΣ:** Κυρίες και κύριοι Βουλευτές, με τον παρόντα προϋπολογισμό ο Υπουργός Οικονομικών διατείνεται ότι θα ληφθούν μέτρα αποσκοπούντα στη βελτίωση της ζωής και της ευημερίας όλων των πολιτών.

Στο καίριο, όμως και βασικό αυτό στοιχείο εστιάζεται και η διαφωνία μας. Είναι βέβαιο ότι εκείνοι που δεν θα νιώθουν απογοητευμένοι από τα μέτρα σας είναι οι τέσσερις μεγάλες εταιρείες προμήθειας και παροχής ηλεκτρικής ενέργειας, που, παρά τον απηνή διωγμό που τους ασκείτε με την εξαγγελία φορολόγησης των κερδών τους σε ποσοστό 95% και παρ’ ότι έχει περάσει ήδη ενάμιση έτος, δεν έχουν ακόμα πληρώσει ούτε 1 ευρώ. Το πώς θα προσδιοριστούν τα υπερκέρδη τους είναι μια άλλη πονεμένη ιστορία, που δεν αντέχει σε σοβαρή κριτική!

Από κοντά τρισευτυχισμένοι αισθάνονται και με τις υπερεισπράξεις τους οι πέντε - έξι αλυσίδες υπεραγορών, αλλά και οι αντίστοιχες εταιρείες ηλεκτρονικού εμπορίου, που είδαν τα κέρδη τους να εκτινάσσονται καθ’ όλη τη διάρκεια της τριετούς πανδημίας.

Καθόλου δυσαρεστημένοι δεν πρέπει να νιώθουν και οι τραπεζικοί όμιλοι των τεσσάρων συστημικών τραπεζών, με τα υπερέσοδά τους μόνο από τη χαώδη διαφορά των επιτοκίων καταθέσεων και δανείων και των λοιπών προμηθειών να εκτινάσσονται το τρέχον έτος σε 1 δισεκατομμύριο ευρώ. Παρ’ όλα αυτά, οι παροχές τους δεν υπερβαίνουν ούτε τα 10 εκατομμύρια για τους ανθρώπους που έχουν επιφορτιστεί με τραπεζικά δάνεια.

Τέλος, κανένα παράπονο δεν μπορούν να εκφράζουν και οι συμπαθείς εφοπλιστικές εταιρείες μεταφοράς πετρελαίου και υγροποιημένου αερίου, που, παρά τις διεθνείς συγκυρίες, εφαρμόζουν το περιλάλητο δόγμα «να κάνουμε την κρίση ευκαιρία». Δηλαδή, με άλλα λόγια, «ο λύκος στην αναμπουμπούλα χαίρεται»! Και έτσι, αυξάνουν και αυτοί τα υπερκέρδη τους.

Στον αντίποδα, οι εργαζόμενοι, οι άνεργοι, οι νέοι, η μικρομεσαία επιχειρηματικότητα, η συντριπτική πλειοψηφία των αυτοαπασχολούμενων είναι αυτοί που υφίστανται τα επίχειρα της ανέλεγκτης και ανεξέλεγκτης κερδοφορίας όλων αυτών των καπιταλιστικών ομίλων.

Αλλιώς, πώς θα διατηρηθεί η επίπλαστη δημοσιονομική ισορροπία και η δήθεν ευημερία για όλους τους πολίτες της, την οποία ευαγγελίζεστε εσείς, κύριοι της Κυβέρνησης. Όταν συσσωρεύονται κέρδη για όλους αυτούς τους προνομιούχους μεταπράτες, ποιοι θα είναι οι χαμένοι; Ποιοι είναι οι χαμένοι; Από ποιων τις τσέπες φεύγουν, αν όχι από τα λαϊκά και μεσαία στρώματα της κοινωνίας;

Τα προ μηνών στοιχεία της ΕΛΣΤΑΤ, για να μη λένε ότι υπερβάλλουμε, δηλώνουν πως τα 3,1 εκατομμύρια συμπολιτών μας είναι αντιμέτωποι με το φάσμα της φτώχειας. Επιπλέον, το 35,6% των νοικοκυριών δυσκολεύεται να πληρώσει τους λογαριασμούς του. Πάνω από τον έναν στους δύο έχουν απλήρωτες οφειλές σε λογαριασμούς ενέργειας. Τα νοικοκυριά με μισθό έως 750 ευρώ έχουν απώλεια του 40% της αγοραστικής τους δύναμης. Τέλος, το 80% του εισοδήματος των ασθενέστερων ξοδεύεται σε τρόφιμα και ενοίκιο.

Διερωτάσθε αν αυτοί οι άνθρωποι θα μπορέσουν να επιβιώσουν ή με ποιον τρόπο θα βελτιώσουν τη ζωή τους και θα εξασφαλίσουν την ευημερία τους, για την οποία νοιάζεται, όπως λέει η Κυβέρνηση. Υπάρχει, βέβαια και η παλιά συμβουλή της Μαρίας Αντουανέτας, να αντικαταστήσουν το ψωμί που θα τους λείψει με το παντεσπάνι. Απλά πράγματα!

Σύμφωνα με τις προβλέψεις σας, ο φετινός προϋπολογισμός αναμένεται να είναι ο πρώτος πλεονασματικός. Ταυτόχρονα, όμως, προβλέπει τεράστια μείωση στην ιδιωτική κατανάλωση. Πλεονασματικός, λοιπόν, ο προϋπολογισμός, με 1 δισεκατομμύριο ευρώ μόνο για ενδεχόμενη στήριξη του 2023 και για τις έκτακτες συνθήκες, που δυστυχώς έρχονται, όταν φέτος ο λογαριασμός ανήλθε στα 10,6 δισεκατομμύρια, όπως λέτε. Πώς θα βρεθούν μέτρα στήριξης και για την ενεργειακή φτώχεια που έρχεται; Είναι μήπως αυτή ρεαλιστική πρόβλεψη;

Βλέπουμε, λοιπόν, έναν προϋπολογισμό με σενάριο στασιμότητας για την ανάπτυξη της ραγδαίας μείωσης της ιδιωτικής κατανάλωσης. Το 2023 προβλέπεται 1% από το 7,2% φέτος. Άρα πού πάμε; Σε αποδοχή της φτωχοποίησης των νοικοκυριών, με ραγδαία μείωση της απασχόλησης. Διότι επαίρεστε ότι έχετε κτυπήσει και την ανεργία, 0,2% το 2023 από 4,7% φέτος.

Τα εξοπλιστικά, αντίθετα, αυξάνονται εκθετικά στα 5 έως 5,5 δισεκατομμύρια, χωρίς η αμυντική μας βιομηχανία να συμμετέχει ούτε με 1 ευρώ στα εξοπλιστικά προγράμματα. Ποιοι καρπώνονται, αλήθεια; Το ξέρει ο λαός. Γι’ αυτόν τον λόγο, λοιπόν, γίνεται και η απελπισμένη προσφυγή της κυβερνητικής ρητορικής στον εντυπωσιασμό, με τη μεγάλη αύξηση των άμεσων ξένων επενδύσεων. Άλλο μεγάλο παραμύθι!

Παρέχουν, όμως, αυτές κριτήριο δίκαιης, ισόνομης, βιώσιμης, κοινωνικά αποδεκτής ανάπτυξης; Θα περίμενε κανείς από την άνοδο των άμεσων ξένων επενδύσεων να μειωθεί ραγδαία η ανεργία, με αντίστοιχη αύξηση των αποδοχών των εργαζομένων. Δεν συμβαίνει, όμως, κατά κανόνα αυτό.

Γνωρίζουμε ότι η οριακή μείωση της ανεργίας οφείλεται κυρίως στις εποχικές δραστηριότητες του τουρισμού. Μετά τον Οκτώβρη βλέπετε ότι εκατό χιλιάδες άνεργοι προστίθενται κάθε μήνα σχεδόν. Σε αντιδιαστολή με την εικόνα ποσοτικής βελτίωσης των επενδύσεων, έχουμε μείωση στις εξαγωγές, ενώ μάλιστα το 2023 αναμένεται να μειωθούν στο 1% από 9,7% που είχαν φτάσει το 2022. Συνακόλουθα, το ισοζύγιο των εμπορικών συναλλαγών συνεχώς και ανεβαίνει, εις βάρος βέβαια της κατανάλωσης.

Στην πραγματικότητα, αντί για παραγωγικές άμεσες ξένες επενδύσεις, έχουμε να κάνουμε με εξαγορές και συγχωνεύσεις, που δεν προσφέρουν ούτε στα κρατικά έσοδα, πολλώ δε μάλλον καμμία αύξηση των θέσεων εργασίας, που είναι και το ζητούμενο. Θα έπρεπε να είναι.

Και αναφέρω μερικές τέτοιες χαρακτηριστικές περιπτώσεις: Η εξαγορά του 49% του ΔΕΔΔΗΕ από τη θυγατρική της γνωστής αμαρτωλής «MACQUARIE» αντί του ποσού των 2,1 δισεκατομμυρίων, η εξαγορά των POS της Πειραιώς στα 300 εκατομμύρια, η εξαγορά του 90% της Εθνικής Ασφαλιστικής από τη «CVC» αντί 500 εκατομμυρίων, τις μεγάλες και πολυάριθμες επενδύσεις από εταιρείες real estate, που στόχο έχουν μόνο την εκμετάλλευση λαϊκών πρώτων κατοικιών. Επτακόσιες χιλιάδες ήδη δανειολήπτες είναι στο κόκκινο.

Γενικεύεται, επομένως, το μοντέλο μιας οικονομίας που ενθαρρύνει επενδύσεις υπηρεσιών και εξαγορών συγχωνεύσεων, αντί να στρέφονται σε παραγωγικές δραστηριότητες.

Τέλος -και κλείνω, κύριε Πρόεδρε- στον προϋπολογισμό οι ιδιωτικοποιήσεις εκτοξεύονται στο 1,9 δισεκατομμύριο, ποσό ρεκόρ και μάλιστα, σε μια περίοδο που πλέον έχουμε αφήσει πίσω μας τη μεγάλη κρίση επιτροπείας της χώρας. Χαρακτηριστικά είναι ότι ο μέσος όρος ιδιωτικοποιήσεων την τελευταία δωδεκαετία, από το 2011 έως το 2022, ανήρχετο ετησίως στα 792 εκατομμύρια. Άντε να ξεπουλήσουμε όσο γίνεται!

Το πρόγραμμα του ΣΥΡΙΖΑ - Προοδευτική Συμμαχία έρχεται σε πλήρη αντιδιαστολή με τις προεκλογικές παροχές που προτείνονται. Εμείς θεσμοθετήσαμε τη δέκατη τρίτη σύνταξη, σε αντίθεση με τα ψιχία των 250 ευρώ με τα οποία κοροϊδεύετε τους χαμηλοσυνταξιούχους. Εμείς δεσμευόμαστε για την προστασία της πρώτης κατοικίας, η οποία ποτέ δεν είχε τον φόβο, έστω και με την αναστολή, να διατηρηθεί. Εμείς προτείνουμε ουσιαστική αύξηση του κατώτατου μισθού, με μηχανισμό τιμαριθμικής αναπροσαρμογής και εν κατακλείδι -και για να μην απαριθμήσω όλες τις προτάσεις μας που αναφέρονται και περιέχονται στα έξι σημεία του ΣΥΡΙΖΑ- είναι αυτά που θα διασφαλίσουν τη δίκαιη και βιώσιμη ανάπτυξη και θα καλύψουν τις υπαρκτές κοινωνικές ανάγκες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, δώδεκα ξένοι φοιτητές από την Αρχιτεκτονική Σχολή του Πανεπιστημίου του Λονδίνου.

Welcome to Greece! Welcome to the Greek Parliament!

(Χειροκροτήματα από όλες τις πτέρυγες της Βουλής)

Λοιπόν, θα μιλήσει ένας ακόμη συνάδελφος, ο κ. Ανδρέας Νικολακόπουλος και μετά τον λόγο θα πάρει η πρώτη σήμερα Υφυπουργός, η Υφυπουργός Εργασίας και Κοινωνικών Υποθέσεων, η κ. Συρεγγέλα.

Ορίστε, κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι ο τέταρτος κατά σειρά προϋπολογισμός της Κυβέρνησης της Νέας Δημοκρατίας, με Πρωθυπουργό τον Κυριάκο Μητσοτάκη και ο τελευταίος αυτής της τετραετίας.

Αυτή η Κυβέρνηση, όπως έχει δεσμευτεί και ο Πρωθυπουργός, εξαντλεί την τετραετία, συνεχίζοντας την εφαρμογή του μεταρρυθμιστικού της προγράμματος, για το οποίο έλαβε εντολή από τους Έλληνες πολίτες πριν από τριάμισι χρόνια.

Δεν είναι, όμως, ο τελευταίος του Κυριάκου Μητσοτάκη και της Νέας Δημοκρατίας, αφού είμαι σίγουρος ότι οι Έλληνες πολίτες θα δώσουν και την επόμενη χρονιά την εντολή να συνεχιστεί ένα έργο το οποίο έχει ορίζοντα οκταετίας, γιατί η χώρα χρειάζεται σταθερότητα σε μια ευμετάβλητη γεωπολιτική και οικονομική κατάσταση, χρειάζεται συνέπεια στην εφαρμογή μιας σωστής πολιτικής.

Όλοι συμφωνούμε ότι αυτά τα τριάμισι χρόνια δεν ήταν μια ομαλή και προβλέψιμη περίοδος. Η χώρα, εξερχόμενη από μία δεκαετία οικονομικής κρίσης και ευρισκόμενη σε καθεστώς ενισχυμένης εποπτείας, αντιμετώπισε μια σειρά από διαδοχικές κρίσεις, το μεταναστευτικό, την πανδημία, τον πόλεμο, την ενεργειακή κρίση και την τουρκική επιθετικότητα. Πρόκειται για κρίσεις οι οποίες δεν απαιτούσαν μόνο υπεύθυνη και αποτελεσματική αντιμετώπιση και ικανή και άξια ηγεσία, αλλά και σημαντικούς οικονομικούς πόρους. Απαιτήθηκαν αυξημένες και έκτακτες δαπάνες για την υγεία, αλλά και για τη στήριξη των πολιτών εξαιτίας της πανδημίας. Απαιτήθηκαν αυξημένες δαπάνες για την αμυντική θωράκιση της χώρας απέναντι στην εξωτερική απειλή. Αλλά απαιτήθηκαν και αυξημένες δαπάνες για τη στήριξη των πολιτών, προκειμένου να αντιμετωπίσουν τον πληθωρισμό και το αυξημένο κόστος ενέργειας.

Πολλοί αμφέβαλλαν για το αν η ελληνική οικονομία θα μπορούσε να αντέξει. Αυτοί που, όχι μόνο καταστροφολογούσαν, αλλά και επένδυαν πολιτικά στην καταστροφή, φτάνοντας στο σημείο να υπονομεύουν κάθε μεγάλη προσπάθεια και κάθε μέτρο αυτής της Κυβέρνησης, αυτοί όλοι είχαν προεξοφλήσει την κατάρρευση της ελληνικής οικονομίας, είχαν προεξοφλήσει τα λουκέτα, την ανεργία, την ύφεση, τη διόγκωση του ελληνικού χρέους και στο βάθος νέα μνημόνια.

Στο σημείο αυτό αξίζει να θυμίσω ότι ο κ. Τσακαλώτος στις 3-9-2020 έλεγε: «Η οικονομία καταρρέει». Το καταθέτω στα Πρακτικά.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Τσακαλώτος στις 18-5-2020 έλεγε: «Δυστυχώς, η ανεργία θα αυξηθεί, η οικονομία θα βρεθεί σε βαθιά ύφεση, το χρέος θα αυξηθεί, το μέσο εισόδημα των πολιτών θα συρρικνωθεί».

Το καταθέτω στα Πρακτικά.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Τσίπρας πέρσι στην ομιλία του για τον προϋπολογισμό του 2022 έλεγε: «Με μαθηματική ακρίβεια οδηγούμαστε σε χρεοκοπία».

Το καταθέτω στα Πρακτικά.

(Στο σημείο αυτό ο Βουλευτής κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, όλα αυτά δεν συνέβησαν. Σε αυτή τη δύσκολη οικονομική διεθνή συγκυρία η ελληνική οικονομία άντεξε. Η Κυβέρνηση συνέχισε, παρά τα εμπόδια, να εφαρμόζει όσα υποσχέθηκε στους Έλληνες πολίτες. Μείωσε πάνω από πενήντα φόρους, μείωσε ασφαλιστικές εισφορές, δημιουργώντας έτσι ένα καλύτερο οικονομικό περιβάλλον, με αποτέλεσμα να εμφανίζουμε ρεκόρ επενδύσεων και σημαντική αύξηση εξαγωγών. Η ελληνική οικονομία το 2022 εμφανίζει ανάπτυξη 5,6% -σχεδόν διπλάσιο του ευρωπαϊκού μέσου όρου- έναντι 4,5% που είχε προβλεφθεί στον προϋπολογισμό του 2022. Το 2021 παρουσίασε ρυθμό ανάπτυξης 8,4%, ο οποίος ήταν ταχύτερος του αναμενόμενου, καθώς η πρόβλεψη στον προϋπολογισμό ήταν 6,9%.

Το 2023 η ανάπτυξη αναμένεται να φτάσει στο 1,8%, έναντι 0,3% που εκτιμάται στην Ευρωπαϊκή Ένωση, και το ΑΕΠ θα είναι κατά 25% μεγαλύτερο από το 2018. Η ανεργία συνεχίζει να μειώνεται, ούσα στο χαμηλότερο επίπεδο από το 2010, και ανήλθε σε ποσοστό 11,6%. Σημαντικό είναι ότι η μείωση του ποσοστού της ανεργίας στις γυναίκες και στους νέους είναι μεγαλύτερη από τη γενικότερη μείωση της ανεργίας. Το χρέος της γενικής κυβέρνησης εκτιμάται ότι θα διαμορφωθεί στο 168,9%, ως ποσοστό του ΑΕΠ το 2022, έναντι 194,5% το 2021, παρουσιάζοντας μείωση 21,6 ποσοστιαίες μονάδες. Το 2023 προβλέπεται ότι θα διαμορφωθεί στο 159,3%, οδηγώντας σε συνολική μείωση χρέους, ως ποσοστό του ΑΕΠ, μεγαλύτερη από 50% σε βάθος τριετίας. Και όλα αυτά δεν είναι μόνο αριθμοί, έχουν αντίκτυπο στις ζωές των πολιτών.

Μέσα σε αυτό το οικονομικό περιβάλλον αυξήσαμε μετά από πολλά χρόνια τις συντάξεις, αυξήσαμε τον κατώτατο μισθό -και θα το ξανακάνουμε- και αυξήσαμε τους μισθούς στους γιατρούς μετά από πολλά χρόνια. Πρέπει όμως να προσελκύσουμε γιατρούς και στα περιφερειακά μας νοσοκομεία. Δώσαμε επίδομα στους αστυνομικούς και τους λιμενικούς. Στηρίξαμε αγρότες και κτηνοτρόφους, όχι μόνο για την αντιμετώπιση της πανδημίας, αλλά και για την αντιμετώπιση της ενεργειακής κρίσης. Κάναμε και πολλά άλλα που έχουν αναφερθεί εδώ από Υπουργούς και από συναδέλφους. Καταβάλαμε αποζημιώσεις στους πυρόπληκτους συμπολίτες μας κατά κύριο επάγγελμα αγρότες. Πρέπει όμως άμεσα να καταβάλουμε και στους υπόλοιπους. Θα κάνουμε και άλλα. Θα στηρίξουμε και άλλες επαγγελματικές και κοινωνικές ομάδες. Θα μειώσουμε και άλλο φόρους και εισφορές.

Κυρίες και κύριοι συνάδελφοι, η ελληνική οικονομία μετά από διαδοχικές αξιολογήσεις και κρίσεις εξήλθε από καθεστώς ενισχυμένης εποπτείας, απολαμβάνει της εμπιστοσύνης των αγορών και θέτουμε πλέον ως εφικτό στόχο την ανάκτηση επενδυτικής βαθμίδας, ένας στόχος που μπορούμε να πετύχουμε μέσα στο 2023. Πρόσφατα μια ακόμη θετική αξιολόγηση οδήγησε σε μείωση χρέους μεγαλύτερη από 5 δισεκατομμύρια ευρώ. Όλα αυτά δεν έγιναν τυχαία, έγιναν γιατί υπήρχε μια συνετή διαχείριση με στόχο να στηρίξουμε την κοινωνία, να διαμορφώσουμε προϋποθέσεις ευημερίας για τους πολίτες, να καταστήσουμε ισχυρή τη χώρα απέναντι στην εξωτερική απειλή, χωρίς όμως να διακυβεύσουμε το μέλλον της, χωρίς να επιτρέψουμε να ξαναγυρίσουμε σε εποχές μνημονίων και σκληρής λιτότητας.

Όλα αυτά δεν έγιναν, όπως συνηθίζεται να λέτε, κυρίες και κύριοι συνάδελφοι της Αξιωματικής Αντιπολίτευσης, υπεραπλουστεύοντας την κατάσταση και παραπλανώντας τους Έλληνες πολίτες επειδή, δήθεν, υπήρχε το «μαξιλάρι» των 37 δισεκατομμυρίων ευρώ, το οποίο είχε προέλθει από την υπερφορολόγηση Ελλήνων πολιτών, από εξωτερικό δανεισμό, αλλά και από τη συγκέντρωση των ταμειακών διαθεσίμων του κράτους και των φορέων της γενικής κυβέρνησης. Το τελευταίο παραλείπετε όλοι να το αναφέρετε. Αλλά όλοι θυμούνται την απόφαση του τότε Υπουργού Οικονομικών για τον λογαριασμό αυτό στην Τράπεζα της Ελλάδος που αποτελεί και το λεγόμενο «μαξιλάρι ασφαλείας». Σε κάθε περίπτωση τα χρήματα που δαπανήθηκαν όλο αυτό το διάστημα για την αντιμετώπιση των κρίσεων είναι πολύ περισσότερα από αυτά. Μόνο η αντιμετώπιση πανδημίας ξεπέρασε τα 43 δισεκατομμύρια ευρώ, ενώ τα ταμειακά διαθέσιμα που υπάρχουν σήμερα είναι ανάλογα με αυτά που παρέδωσε ο ΣΥΡΙΖΑ.

Κυρίες και κύριοι συνάδελφοι, σε ένα ρευστό διεθνές οικονομικό και πολιτικό περιβάλλον, σε μια κρίσιμη γεωπολιτική συγκυρία με μια πολεμική σύρραξη να μαίνεται στην Ευρώπη χωρίς ορατό τέλος, η ελληνική οικονομία δείχνει όχι μόνο μεγάλες αντοχές, αλλά και δυναμική. Έχει μια ξεκάθαρη σταθερή, ισχυρή και βιώσιμη αναπτυξιακή πορεία. Ο προϋπολογισμός του 2023 είναι ο πρώτος που καταρτίζεται εκτός ενισχυμένης δημοσιονομικής εποπτείας. Και αυτό σηματοδοτεί, παρά το ακόμα ευμετάβλητο διεθνές οικονομικό περιβάλλον, την επιστροφή της χώρας στην κανονικότητα. Έχουμε ήδη διαμορφώσει τις προϋποθέσεις για ένα καλύτερο οικονομικό περιβάλλον. Προχωράμε με συνέπεια και σταθερότητα στον δρόμο που έχουμε χαράξει και που οδηγεί με ασφάλεια σε ένα καλύτερο μέλλον για τους πολίτες και για τη χώρα. Αυτός είναι ο στόχος και είμαι βέβαιος ότι θα τον επιτύχουμε. Ούτε εκτροπή από αυτόν τον στόχο θα γίνει, ούτε καινούργιοι πειραματισμοί, ούτε επιστροφή στο παρελθόν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η Υφυπουργός Εργασίας και Κοινωνικών Υποθέσεων κ. Μαρία Συρεγγέλα.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, από την πρώτη μέρα η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη, πιστή στις προγραμματικές της δεσμεύσεις απέναντι στους πολίτες, αλλά και στις ιδεολογικές αρχές και αξίες της παράταξής μας, έχει καταφέρει με ουσιαστικές μεταρρυθμίσεις και ριζικές τομές να δυναμώσει την πατρίδα σε κάθε πεδίο άσκησης πολιτικής, στην οικονομία, στην κοινωνία, στην παιδεία, στην υγεία, στον τουρισμό, στα μεγάλα έργα υποδομών, στον ενεργειακό σχεδιασμό, στην ασφάλεια, στην αναβάθμιση της εξωστρέφειας και της εικόνας της χώρας, στην άμυνα και την εξωτερική πολιτική, με ισχυρές συμφωνίες που θωρακίζουν τη χώρα μας και ενισχύουν τον γεωπολιτικό ρόλο και την αποτρεπτική μας δυνατότητα σε μια ταραγμένη περιοχή.

Πετύχαμε όλο αυτό το πυκνό και στιβαρό κυβερνητικό έργο, όπως και όλες και όλοι ξέρουμε, παρά τις μεγάλες δυσκολίες, καθώς κληθήκαμε να αντιμετωπίσουμε πρωτόγνωρες και πολυσύνθετες κρίσεις, κρίσεις που καμμία άλλη κυβέρνηση στο παρελθόν δεν είχε κληθεί να αντιμετωπίσει. Και είμαστε πολύ περήφανες και περήφανοι που έχουμε στηρίξει την κοινωνία στα δύσκολα με μετρήσιμα αποτελέσματα, γεγονός που εκφράζεται και από την εμπιστοσύνη του ελληνικού λαού στο πρόσωπο του Πρωθυπουργού και στο έργο της Κυβέρνησής μας. Βέβαια συνεχίζουμε και είμαστε σταθερά δίπλα σε όλους τους πολίτες, πάντα με το βλέμμα στραμμένο στους πιο ευάλωτους.

Προτεραιότητα της Κυβέρνησής μας, στο Υπουργείο Εργασίας και Κοινωνικών Υποθέσεων, ήταν η μείωση της ανεργίας που συνέβαλε αποτελεσματικά στην οικονομική και κοινωνική ανάπτυξη. Δημιουργήσαμε πολλές νέες δουλειές. Μειώσαμε την ανεργία στο 11,6%, επίπεδα που πλησιάζουν σε εποχές προ της οικονομικής κρίσης του 2019. Και καταφέραμε με εξειδικευμένα και στοχευμένα προγράμματα και πολιτικές να μειώσουμε και τη γενική ανεργία, ένα πρόβλημα διαχρονικό, στο 15%, ενώ τον Σεπτέμβρη του 2019 βρισκόταν στο 21,5%.

Προωθώντας την ισότητα των φύλων και την ενδυνάμωση των γυναικών, το 2022 υλοποιήθηκε πλήθος δράσεων του Εθνικού Σχεδίου Δράσης για την Ισότητα των Φύλων, με στόχο και την πρόληψη και αντιμετώπιση της έμφυλης και οικογενειακής βίας και την ισότιμη συμμετοχή των γυναικών στην αγορά εργασίας, την ισότιμη συμμετοχή των γυναικών σε θέσεις λήψης αποφάσεων και ηγετικούς ρόλους και την ενσωμάτωση διάστασης του φύλου σε όλες τις τομιακές πολιτικές.

Πετύχαμε να αναβαθμίσουμε τις επιτελικές λειτουργίες της Γενικής Γραμματείας Δημογραφικής και Οικογενειακής Πολιτικής και Ισότητας των Φύλων και να καταπολεμήσουμε αποτελεσματικά την έμφυλη, μέσα από το Δίκτυο Δομών των κακοποιημένων γυναικών, και να υλοποιήσουμε δράσεις με το Παρατηρητήριο ισότητας των φύλων. Ενισχύσαμε τον προϋπολογισμό μας με 265.000 ευρώ. Για το 2023 μάλιστα, θα υλοποιηθούν δράσεις ύψους περίπου 3,5 εκατομμυρίων ευρώ. Με αυτό το ποσό και διευρύνουμε τη δράση «Νταντάδες της Γειτονιάς», προσφέροντας πολύτιμη στήριξη σε εκατοντάδες οικογένειες σε όλη τη χώρα, εκσυγχρονίσουμε και διευρύνουμε τις υπηρεσίες της Βιβλιοθήκης Θεμάτων Ισότητας και Φύλου, αναβαθμίζουμε ψηφιακά το Παρατηρητήριο Ισότητας των Φύλων και ξεκινάμε τη λειτουργία ειδικού «Help Desk» για την ενίσχυση, πληροφόρηση και συντονισμό των δημοτικών και περιφερειακών επιτροπών ισότητας.

Παράλληλα, μέσα από το Ταμείο Ανάκαμψης και Ανθεκτικότητας θα δοθεί ενίσχυση που ανέρχεται στα περίπου 34 εκατομμύρια ευρώ για τη δημιουργία χώρων φύλαξης σε εκατόν είκοσι μεσαίες και μεγάλες επιχειρήσεις και για τη δημιουργία μεθοδολογίας ενσωμάτωσης και λήψης του σήματος ισότητας και διαφορετικότητας στον δημόσιο και τον ιδιωτικό τομέα.

Επιπροσθέτως, στον σχεδιασμό μας για την ουσιαστική αντιμετώπιση του δημογραφικού προβλήματος που αποτελεί μία από τις σημαντικότερες προκλήσεις, τόσο για τη χώρα μας, όσο και για όλη την υπόλοιπη Ευρωπαϊκή Ένωση προχωράμε, μεταξύ άλλων, σε συγχρηματοδοτούμενα έργα στο πλαίσιο του νέου ΕΣΠΑ.

Συγκεκριμένα, αυτά τα έργα θα στοχεύουν στη δημιουργία ενός πλαισίου με έμφαση στην ενημέρωση των πολιτών για το δημογραφικό πρόβλημα και τη σημασία της ευαισθητοποίησης ειδικά των οικογενειών και των παιδιών, τη συλλογή, την επεξεργασία και την ανάλυση των δημογραφικών στοιχείων, τόσο σε περιφερειακό, όσο και σε κεντρικό επίπεδο μέσω της δημιουργίας ενός παρατηρητηρίου για τη δημογραφία και την οικογένεια και φυσικά, τη δημιουργία ενός δικτύου δομών για την ενίσχυση της οικογένειας, της ενεργούς γήρανσης και της διαγενεακής αλληλεγγύης.

Επιπλέον, θέτοντας ως κυρίαρχο θέμα μας την γυναικεία απασχόληση, όσο και την εξάλειψη της έμφυλης και ενδοοικογενειακής βίας, όπως επίσης και της βίας και της παρενόχλησης στους χώρους εργασίας, στο Πρόγραμμα Δημοσίων Επενδύσεων για το Κέντρο Ερευνών για Θέματα Ισότητας έχουμε ποσό που ανέρχεται σε δράσεις ύψους πάνω από 2,5 εκατομμύρια ευρώ για το 2020 - 2023.

Κυρίες και κύριοι, μέσα σε τριάμισι χρόνια είναι πολλά και σημαντικά τα πεπραγμένα στο ευαίσθητο πεδίο της κοινωνικής πολιτικής. Δεν μείναμε στη θεωρία της προηγούμενης αριστερής κυβέρνησης που επένδυσε μόνο σε ατάκες και φυσικά, σε κενά περιεχομένου συνθήματα. Είναι πολύ σημαντικό ότι το έργο μας και οι προσπάθειές μας έχουν ήδη ισχυρό κοινωνικό αποτύπωμα και αυτό αναγνωρίζεται από τους πολίτες κι είναι τιμή για τη χώρα μας, με τους αγώνες μας, να βρίσκεται ανάμεσα στις δώδεκα χώρες σε όλο τον πλανήτη με πλήρη νομική ισότητα ανάμεσα σε άνδρες και γυναίκες.

Αποδείξαμε στην πράξη ότι η πραγματική, η ουσιαστική στήριξη των γυναικών είναι πολύ σημαντική για την πρόοδο της κοινωνίας και φυσικά, για την ενδυνάμωση της οικονομίας. Γιατί για εμάς, τη Νέα Δημοκρατία, η στήριξη των γυναικών σημαίνει μια πιο δίκαιη κοινωνία, καλύτερες και πιο ολοκληρωμένες πολιτικές και μια ακόμα πιο ισχυρή Ελλάδα με μεγαλύτερες ευκαιρίες για εμάς και για τα παιδιά μας.

Και βέβαια, συνεχίζουμε όλες και όλοι να εργαζόμαστε σκληρά και μεθοδικά, για να κάνουμε ακόμη περισσότερα και αυτό δεσμευόμαστε ότι θα συνεχίσουμε να κάνουμε για τα επόμενα χρόνια με την εμπιστοσύνη του ελληνικού λαού, με διαχρονικές πυξίδες μας την αξιοπιστία, την αποτελεσματικότητα, την αξιοκρατία, την ποιότητα και την αλήθεια και γι’ αυτό σας καλώ να ψηφίσετε τον προϋπολογισμό της Κυβέρνησής μας που σηματοδοτεί μεγαλύτερη ανάπτυξη και μεγαλύτερη ευημερία για ανεξαιρέτως όλες τις Ελληνίδες και όλους τους Έλληνες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Σκουρλέτη; Είστε Κοινοβουλευτικός Εκπρόσωπος σήμερα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θα ήθελα να πω κάτι.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κάντε την πρώτη σύντομη παρέμβασή σας.

Κυρία Συρεγγέλα, μείνετε λίγο, γιατί θέλει να σας ρωτήσει κάτι ο κ. Σκουρλέτης.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ πολύ, κύριε Πρόεδρε.

Κυρία Συρεγγέλα, θα ήθελα να σας θέσω ένα ερώτημα, το οποίο δεν είναι καινούργιο και έχει απασχολήσει τον δημόσιο διάλογο πάρα πολύ έντονα τα τελευταία χρόνια και αφορά το ζήτημα των γυναικοκτονιών. Δεν σας άκουσα να αναφέρεστε σε αυτά και ιδιαίτερα μετά από αυτό το πραγματικά εκπληκτικό και θετικό τελικά ως προς την αποτύπωσή του κίνημα του MeToo, καταλαβαίνετε ότι η απαίτηση για νομική κατοχύρωση του όρου «γυναικοκτονία» είναι επιβεβλημένη.

Ο Πρωθυπουργός σε μια παρέμβασή του γύρω απ’ αυτό το θέμα κάποια στιγμή είχε πει, βεβαίως να το χρησιμοποιούμε, αλλά δεν υπάρχει ανάγκη να το κατοχυρώσουμε νομικά ως ένα διακριτό έγκλημα. Η διακριτότητα δεν έχει να κάνει σε σχέση με μια διαφορετική ποινή, διότι σε τελική ανάλυση η ανθρώπινη ζωή, όταν χάνεται, έχει μια απόλυτη αξία την οποία πρέπει να την υπερασπίζεσαι ανεξαρτήτως της αιτίας.

Έχει, όμως, να κάνει με το τι είδους σήμα στέλνεις στην κοινωνία και το αν θεωρούμε ότι υπάρχει αυτή τη στιγμή ζήτημα έμφυλης βίας, ότι υπάρχουν διακρίσεις εις βάρος των γυναικών και η κοινωνία οφείλει και με αυτόν τον τρόπο να στείλει ένα σήμα. Με αυτή την έννοια, απορώ πώς εσείς ως συναρμόδια υπεύθυνη επί αυτών των ζητημάτων δεν βρήκατε να πείτε κάτι.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Παρ’ ότι αναδείξατε το νομικό σκέλος του προβλήματος που είναι άλλου Υπουργείου, θα απαντήσει η κ. Συρεγγέλα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Στην αρμοδιότητά του είναι.

**ΠΡΟΕΔΡΕΥΩΝ (Νικήτας Κακλαμάνης):** Κυρία Συρεγγέλα, έχετε τον λόγο για τρία λεπτά, για να απαντήσετε στον κ. Σκουρλέτη.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Κύριε Σκουρλέτη, η αλήθεια είναι ότι έχω απαντήσει πάρα πολλές φορές σ’ αυτό το ερώτημα, αλλά μάλλον δεν το έχετε ακούσει, οπότε θα το επαναλάβω και από εδώ.

Η Κυβέρνηση αυτή δημιούργησε όλες τις κοινωνικοπολιτικές συνθήκες για να έρθει στη χώρα μας και το κίνημα MeToo και θα σας θυμίσω πολύ απλά ότι πολύ πριν γίνουν όλες αυτές οι καταγγελίες, είχαμε κάνει μια πολύ μεγάλη δράση ενημέρωσης και ευαισθητοποίησης κατά τη διάρκεια του lockdown για το πού μπορούν να απευθυνθούν οι γυναίκες που είναι θύματα βίας. Αυτή περιλάμβανε το δίκτυο δομών, τη γραμμή «15900» και φυσικά, τους ξενώνες φιλοξενίας. Επίσης, βάλαμε έκτακτα καταλύματα και συνεργαστήκαμε με άλλες μη κυβερνητικές οργανώσεις.

Πέρα από αυτό, όσες και όσοι ασχολούμαστε με τα θέματα ισότητας, γνωρίζουμε εδώ και πάρα πολλά χρόνια ότι οι γυναικοκτονίες δεν δημιουργήθηκαν την τελευταία τριετία -όπως πολλοί από την παράταξή σας θέλουν να το παρουσιάζουν, καθώς έχουν γίνει πολλές φορές δηλώσεις πάνω σ’ αυτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Πού το είδατε αυτό;

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Κύριε Σκουρλέτη, εγώ σας άκουσα με υπομονή και σεβασμό, τώρα όμως οφείλετε να σεβαστείτε και εμένα σ’ αυτό που θα πω.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Με απόλυτο σεβασμό.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Οι γυναικοκτονίες είναι ένας κοινωνιολογικός όρος ο οποίος είναι απόλυτα αναγνωρισμένος από τον Παγκόσμιο Οργανισμό Υγείας και από την Ευρωπαϊκή Επιτροπή και μάλιστα, μαζεύουμε στοιχεία από το 2010. Δυστυχώς η χώρα μας έχει δώδεκα με δεκαπέντε γυναικοκτονίες τον χρόνο. Εγώ δεν θα μπω στη λογική να πω πόσες γυναικοκτονίες είχε το 2015 και το 2016 που, δυστυχώς ήταν περισσότερες. Και μία να ήταν, θα ήταν πάλι πρόβλημα.

Σε κάθε περίπτωση, όμως, γνωρίζετε ότι εμείς με την αύξηση των ποινών που επήλθε στον Ποινικό Κώδικα οι δολοφονίες των ανθρώπων, η ανθρωποκτονία τιμωρείται με την ανώτατη ποινή. Αυτή την ανώτατη ποινή, όμως, κύριε Σκουρλέτη δεν την ψηφίσατε ως παράταξη και ερχόσαστε και τώρα και μας λέτε ότι θα πρέπει να περάσει αυτό στον Ποινικό Κώδικα.

Πρώτον, αυτή τη στιγμή υπάρχει η νομοπαρασκευαστική επιτροπή για την αλλαγή του ν.3500/2006, το οποίο είναι στο Υπουργείο Δικαιοσύνης και στο οποίο μετέχουμε και εμείς. Και δεύτερον, εγώ θα σας πω και την προσωπική μου άποψη. Το θέμα δεν είναι το πώς θα ονομαστεί. Ξέρετε, στην Αμερική υπάρχει η θανατική ποινή. Έχουν σταματήσει οι φόνοι; Όχι.

Το πιο σημαντικό είναι οι δράσεις ενημέρωσης, ευαισθητοποίησης και η πρόληψη του φαινομένου, το οποίο είναι μέσα στα σχολεία πλέον με μαθήματα που είναι υποχρεωτικά και όχι προαιρετικά, όπως ήταν στο παρελθόν και τα οποία έχουν να κάνουν με τον σεβασμό στην ισότητα, τον σεβασμό στη διαφορετικότητα και τη σεξουαλική διαπαιδαγώγηση. Πλέον τα παιδιά μας μαθαίνουν από πολύ μικρά ότι θα πρέπει να υπάρχει σεβασμός του ενός στο φύλο του άλλου. Αυτή είναι πολιτική και όλα τα άλλα θεωρώ ότι είναι απλώς ατάκες, για να βρισκόμαστε στη δημοσιότητα.

Κλείνοντας, θα ήθελα να πω το εξής: Από τα στοιχεία που προέκυψαν από το ΕΚΚΕ, η χώρα μας είναι τελευταία όσον αφορά τις γυναικοκτονίες. Θεωρείται ότι αυτό είναι επιτυχία; Όχι. Όπως σας είπα και πιο πριν, και μία γυναικοκτονία να υπάρχει, θα πρέπει να μας προβληματίζει. Θα πρέπει, όμως, να μας προβληματίζει και να είμαστε ενωμένοι σε κάποια θέματα και να τα αντιμετωπίζουμε με τον σωστό τρόπο και όχι να πετάμε απλές ατάκες, για να προσπαθήσουμε να κάνουμε αντιπολίτευση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον συνάδελφο από το Κομμουνιστικό Κόμμα Ελλάδας κ. Μανώλη Συντυχάκη.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Κύριε Πρόεδρε, θα ήθελα τον λόγο για τα διαδικαστικά.

**ΠΡΟΕΔΡΕΥΩΝ (Νικήτας Κακλαμάνης):** Τι να πείτε διαδικαστικά;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Είδα φορτσάτοτον κύριο Κοινοβουλευτικό Εκπρόσωπο του ΣΥΡΙΖΑ…

**ΠΡΟΕΔΡΕΥΩΝ (Νικήτας Κακλαμάνης):** Αυτό δεν είναιδιαδικασία, είναι κρίση.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Όχι, όχι.

Εχθές βλέποντας όλη τη συνεδρίαση παρατήρησα ότι ο ΣΥΡΙΖΑ κάνει το εξής τρικ…

**ΠΡΟΕΔΡΕΥΩΝ (Νικήτας Κακλαμάνης):** Να ξέρετε ότι είναι ενήμερο το Προεδρείο. Ευχαριστώ για την επισήμανση, αλλά ξέρουμε τι κάνουμε ως Προεδρείο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τι θα γίνει**;** Και εχθές το ίδιο συνέβη. Υπάρχει μία τακτική από τους συναδέλφους να αλλάξουν τον τρόπο συζήτησης του προϋπολογισμού. Τι πράγματα είναι αυτά; Δεν καταλαβαίνω. Θα μας κάνουν τώρα μπούλινγκ;

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Σκουρλέτη. Λοιπόν, δεν σας κάνει μπούλινγκ ο συνάδελφος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Μα και εχθές τα ίδια έλεγαν.

**ΠΡΟΕΔΡΕΥΩΝ (Νικήτας Κακλαμάνης):** Ωραία, σας άκουσα. Τι θέλετε τώρα; Θέλετε να σας θυμίσω, επειδή και εσείς και εγώ είμαστε παλιοί, ότι ουδέποτε στο παρελθόν άλλαζε ο Κοινοβουλευτικός Εκπρόσωπος; Αυτός που ήταν από την πρώτη μέρα, ήταν μέχρι την τελευταία.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εγώ δεν είμαι τόσο παλιός. Από τότε που είμαι…

**ΠΡΟΕΔΡΕΥΩΝ (Νικήτας Κακλαμάνης):** Δεν είστε τόσο, αλλά το ενθυμείστε. Παρά ταύτα, το Προεδρείο σε πνεύμα συναίνεσης και συμφωνίας με τις Κοινοβουλευτικές Ομάδες έδωσε για όλα τα κόμματα αυτό το δικαίωμα με τρεις σύντομες παρεμβάσεις. Όχι, όμως, να αλλάζουν οι Κοινοβουλευτικοί τρεις φορές την ίδια μέρα. Είπαμε κάθε μέρα ένας. Όχι, όμως, τρεις την ίδια μέρα!

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Είτε με μνημονιακές είτε με μεταμνημονιακές δεσμεύσεις, με όποιο περιτύλιγμα κι αν τις σερβίρετε, ο χαμένος είναι και πάλι το μόνιμο υποζύγιο, εκείνοι που παράγουν τον πλούτο, οι εργάτες, οι αυτοαπασχολούμενοι, οι μικροί ελεύθεροι επαγγελματίες, οι φτωχοί αγρότες. Και αυτός ο προϋπολογισμός απέχει έτη φωτός από την κάλυψη των σύγχρονων αναγκών του λαού μας. Θα κληθεί να σηκώσει τα βάρη των λίγων στο όνομα της δημοσιονομικής ισορροπίας και της επίτευξης πρωτογενών πλεονασμάτων.

Σταματήστε, λοιπόν, να πουλάτε στον λαό φύκια για μεταξωτές κορδέλες πότε με την κοροϊδία του εισαγόμενου πληθωρισμού, πότε με τα «μέτρα καπαμά» και το καλάθι του νοικοκυριού, πότε με τα voucher και πότε με τα Fuel Pass μόνο και μόνο για να σας πουν ευχαριστώ. Εκατομμύρια λαϊκά νοικοκυριά παλεύουν με το τέρας της ακρίβειας και την ενεργειακή φτώχεια που προκαλεί η δική σας πολιτική. Κι όμως, με θράσος πανηγυρίζετε λέγοντας ότι αυτός ο προϋπολογισμός είναι ο πρώτος μεταμνημονιακός. Μάλιστα, τσακώνεστε μεταξύ σας, Νέα Δημοκρατία και ΣΥΡΙΖΑ για το ποιος έχει την πατρότητα του πρώτου μεταμνημονιακού προϋπολογισμού.

Όμως, πείτε μας, κυρίες και κύριοι της Νέας Δημοκρατίας και του ΣΥΡΙΖΑ έναν εφαρμοστικό νόμο, μία διάταξη, ένα άρθρο που καταργήσατε από τα τρία μνημόνια που επιβλήθηκαν στον λαό από όλους σας, είτε με κυβερνήσεις συνεργασίας είτε κατά μόνας. Κανένα, απολύτως κανένα! Αφήστε επιτέλους την υποκρισία. Δεν είστε ειλικρινείς. Αν πράγματι είχαν αξία τα μεταμνημονιακά πανηγύρια σας, τότε θα κάνατε δεκτές τις τροπολογίες του ΚΚΕ. Αντίθετα, εσείς όχι μόνο δεν τις κάνατε δεκτές, αλλά τις απορρίψατε κιόλας. Απορρίψατε ούτε μία ούτε δύο, αλλά πέντε ολόκληρες τροπολογίες που κατέθεσε το ΚΚΕ στη Βουλή πριν από λίγες μέρες και όλες τους είχαν μέτρα ανακούφισης του λαού από την ακρίβεια σε τρόφιμα και καύσιμα, για τους πλειστηριασμού και για το ρημαγμένο εισόδημα. Τις απορρίψαμε όλες ασυζητητί.

Για ποιο πράγμα πανηγυρίζετε, άλλωστε; Για τις συρρικνωμένες δαπάνες στη δημόσια και δωρεάν παιδεία, υγεία και πρόνοια, για την ανυπαρξία αντιπλημμυρικών, αντιπυρικών, αντισεισμικών μέτρων προστασίας του λαού μας, για τις ελάχιστες κοινωνικές δομές τις οποίες απαξιώνετε και της παραδίδετε βορά στους ιδιώτες και μάλιστα σε συνθήκες καπιταλιστικής βαρβαρότητας των δικών σας πολιτικών που έχουν ως αποτέλεσμα να αυξάνονται οι γυναικοκτονίες και η βία κατά των γυναικών, η παιδική εργασία, η βία και η σεξουαλική εκμετάλλευση;

Ή μήπως πανηγυρίζετε για το τσακισμένο λαϊκό εισόδημα και τις συντάξεις-ψίχουλα έως και την εξαφάνιση βασικών επιδομάτων ανέργων, μονογονεϊκών πολυτέκνων και τρίτεκνων οικογενειών;

Ή μήπως πανηγυρίζετε για τον ερασιτεχνικό αθλητισμό; Η Γενική Γραμματεία παίρνει 87.500.000 για το 2023, όταν πέρυσι πήρε 93.000.000, άρα μείον 6%. Το 2011 πήρε 118.000.000, άρα μείον 26% σε σχέση με το 2023. Εδώ δεν ισχύουν τα μεταμνημονιακά επιτεύγματά σας, τη στιγμή μάλιστα που οι ανάγκες του λαού για άθληση και ψυχαγωγία είναι αυξημένες ιδιαίτερα μετά την πανδημία;

Και δεν είναι μόνο αυτά, αλλά θα υπάρξουν και νέες περιστολές κοινωνικών δαπανών, αφού μέχρι το 2060 η χώρα πρέπει να καταγράφει «ματωμένα» πρωτογενή πλεονάσματα για να αποπληρώνει τα χρέη και τις υπερμνημονιακές δεσμεύσεις του Ταμείου Ανάκαμψης. Πρόκειται για πραγματική αφαίμαξη τη στιγμή που αμύθητα κονδύλια θα πάνε για την πράσινη και ψηφιακή μετάβαση, γι’ αυτό το νέο νομιμοποιημένο φαγοπότι των ομίλων. Τύφλα να’ χουν οι «Πάτσηδες» και οι «Καϊλήδες»! Και αυτό γίνεται είτε μέσω του Προγράμματος Δημοσίων Επενδύσεων είτε από το Ταμείο Ανάκαμψης. Πρόκειται γι’ αυτό το υπερμνημόνιο το οποίο θα συνοδεύεται από σκληρά υπερμνημονιακά προαπαιτούμενα σε βάρος του λαού μας και με δεδομένο ότι στην Ευρωπαϊκή Ένωση τσάμπα γεύμα δεν υπάρχει.

Ο προϋπολογισμός στην τοπική περιφερειακή διοίκηση μειώνει περαιτέρω τους κεντρικούς αυτοτελείς πόρους και παράλληλα ενισχύει την κάλυψη των υπηρεσιών και έργων με αύξηση των ανταποδοτικών τελών, πράγμα που σημαίνει διπλή και τριπλή φοροαφαίμαξη των δημοτών. Τα έσοδα των δήμων, δηλαδή τα τέλη και οι φόροι που χαρατσώνουν τους δημότες, προβλέπονται και πάλι αυξημένα κατά 12 εκατομμύρια ευρώ. Με βάση τον «ΚΑΛΛΙΚΡΑΤΗ» και τους υπολογισμούς που έχουν γίνει, οι αποδιδόμενοι κεντρικοί αυτοτελείς πόροι έπρεπε να είναι περί τα 6 δισεκατομμύρια ευρώ. Η Κυβέρνηση παράνομα και στο όνομα της αποτροπής του δημοσιονομικού εκτροχιασμού τους έχει σταθερά μειωμένους τους ΚΑΠ. Ισχυρίζεται ότι τους αυξάνει κατά 134 εκατομμύρια το 2023, ενώ θα είναι και πάλι μειωμένοι σε σχέση με το 2022. Και αυτό, γιατί το σύνολο των κρατικών εσόδων για τους δήμους καταγράφουν μείωση για το 2023 κατά 5 εκατομμύρια και το σύνολο των μεταβιβάσεων του Υπουργείου Εσωτερικών είναι μειωμένο κατά 10 εκατομμύρια ευρώ.

Εχθρικά, επίσης, στέκεστε απέναντι στους αυτοαπασχολούμενους ελεύθερους επαγγελματίες. Πρόσφατα Νέα Δημοκρατία - ΣΥΡΙΖΑ - ΠΑΣΟΚ απορρίψατε άλλη μία τροπολογία. Πρόκειται για την τροπολογία του ΚΚΕ που προέβλεπε την αναστολή εφαρμογής της αύξησης της εισφοράς ατομικής ασφάλισης για το 2023, ενώ όλοι σας αναπαράγετε μονότονα την κασέτα ότι οι αυτοαπασχολούμενοι μικροί ΕΒΕ δεν χωράνε στις αντοχές της οικονομίας. Τους πουλάτε το αφήγημα ότι η ανάπτυξη που θα έρθει θα σώσει τόσο τους μεγάλους όσο και τους μικρούς, ενώ είναι άλλα τα συμφέροντα των μικρών και άλλα τα συμφέροντα των μεγάλων τα οποία υπηρετείτε.

Η πρεμούρα όλων σας είναι να εμφανιστείτε ως σωτήρες της μεσαίας τάξης έχοντας έναν και μόνο στόχο, να αποσπάσετε τη συγκατάθεση των μικροεπαγγελματιών για την ανάκαμψη των κερδών των λίγων. Όταν λένε ενίσχυση της επιχειρηματικότητας, αυτό ακριβώς εννοούν.

Αποδεικνύεται, λοιπόν, ότι αυτά που ενώνουν Νέα Δημοκρατία και ΣΥΡΙΖΑ, αλλά και τα άλλα αστικά κόμματα είναι πιο πολλά και πιο σημαντικά απ’ αυτά που τους χωρίζουν. Ψηφίζουν από κοινού όλα τα σημαντικά και κρίσιμα νομοσχέδια για τα συμφέροντα του κεφαλαίου και των ιμπεριαλιστών συμμάχων τους.

Αν σήμερα ο ΣΥΡΙΖΑ ως κατ’ όνομα «προοδευτική» Αντιπολίτευση ψηφίζει πάνω από τα μισά αντιδραστικά νομοσχέδια της Νέας Δημοκρατίας, φανταστείτε τι θα κάνει ως κυβέρνηση. Άλλωστε, σε όλες τις δύσκολες φάσεις για την Κυβέρνηση της Νέας Δημοκρατίας ο ΣΥΡΙΖΑ της άπλωσε χέρι βοηθείας. Στη δύσκολη φάση της πανδημίας και της κατάρρευσης του δημόσιου συστήματος πρότεινε Υπουργό Υγείας κοινής αποδοχής. Τώρα που η Κυβέρνηση της Νέας Δημοκρατίας είναι στριμωγμένη με τα σκάνδαλα των υποκλοπών και των παρακολουθήσεων, ο ΣΥΡΙΖΑ επανέρχεται προτείνοντας Υπουργό Προστασίας του Πολίτη κοινής αποδοχής. Έτσι που το πάει, προφανώς το πάει για να προτείνει ανοιχτά κυβέρνηση κοινής αποδοχής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μόνο το ΚΚΕ έχει πρόταση για τη μεγάλη κοινωνική συμμαχία όλων των καταπιεσμένων ενάντια στα μονοπώλια και το σύστημά τους με στόχο την ανατροπή τους. Μόνο το ΚΚΕ έχει πρόταση διακυβέρνησης της χώρας με την εργατική τάξη, τον λαό στην εξουσία. Μόνο το ΚΚΕ μπορεί να ηγηθεί της μεγάλης λαϊκής αντεπίθεσης. Γι’ αυτό και απευθυνόμαστε στη μεγάλη κοινωνική πλειοψηφία και τους λέμε ότι αν έχουν κατά νου να στηρίξουν το ΚΚΕ, γιατί εκτιμούν τη μαχητικότητα, τη συνέπεια και την αξιοπιστία του, τώρα είναι η ώρα ώστε αυτό να γίνει απόφαση και η απόφαση να γίνει πράξη, δράση, συμπόρευση και ενίσχυση του ΚΚΕ παντού σε όλες τις καθημερινές μάχες και στις εκλογές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Στη συνέχεια, κύριε Υπουργέ, θα προχωρήσουμε ως εξής: Θα μιλήσουν τέσσερις συνάδελφοι, οι κύριοι Κόλλιας, Κόκκαλης, Λιβανός και Μπουρνούς και μετά ο Υφυπουργός κ. Μπρατάκος. Με τον κ. Μπουρνού κλείνει ο έβδομος κύκλος.

Ορίστε, κύριε Κόλλια, έχετε τον λόγο.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Κύριοι Υπουργοί, αγαπητοί συνάδελφοι, θα επαναλάβω κι εγώ ότι σήμερα η Κυβέρνησή μας παρουσιάζει τον πρώτο προϋπολογισμό των τελευταίων δώδεκα ετών που καταρτίζεται απαλλαγμένος από την μέγγενη των μνημονίων και της ενισχυμένης εποπτείας. Σήμερα είμαστε σε θέση να υψώσουμε ανάστημα στο παγκόσμιο και περιφερειακό γίγνεσθαι. Από την πρώτη μέρα που η Νέα Δημοκρατία και ο Κυριάκος Μητσοτάκης ανέλαβαν τα ηνία του πολιτικού σκηνικού της χώρας μας έθεσαν ως στόχο την αναμόρφωση της Ελλάδας και την έξοδο της πατρίδας μας από το τέλμα στο οποίο είχε βυθιστεί τα προηγούμενα χρόνια.

Κυρίες και κύριοι συνάδελφοι, η εντυπωσιακή πρόοδος της χώρας μας την τελευταία τριετία αποδεικνύεται με απτά στοιχεία και δεδομένα. Ειδικότερα, οι βασικές προβλέψεις και διαπιστώσεις του προϋπολογισμού έχουν ως εξής:

Σύμφωνα με την Ευρωπαϊκή Επιτροπή, η Ελλάδα αναμένεται να αναπτυχθεί με διπλάσιο ρυθμό για το 2022 έναντι του ευρωπαϊκού μέσου όρου και τριπλάσιο για το 2023. Ξεχνάτε, κύριοι συνάδελφοι του ΣΥΡΙΖΑ, ότι επί των ημερών σας ο μέσος όρος της ανάπτυξης άγγιζε μόλις το 0,1%.

Για την διαχείριση της πανδημίας διαθέσαμε μία πρωτόγνωρη σε ύψος οικονομική ενίσχυση νοικοκυριών και επιχειρήσεων, που ξεπερνά τα 43 δισεκατομμύρια ευρώ.

Σύμφωνα με τα στοιχεία για την πορεία της οικονομίας από την ΕΛΣΤΑΤ, το ΑΕΠ της χώρας μας αυξήθηκε κατά 2,8% σε σχέση με το αντίστοιχο περσινό τρίμηνο, υψηλότερο ποσοστό από τον ευρωπαϊκό μέσο όρο. Με βάση αυτές τις εκτιμήσεις, το ΑΕΠ αναμένεται να υπερβεί τα 224 δισεκατομμύρια ευρώ για το 2023, υψηλότερο κατά 45 δισεκατομμύρια ευρώ ή κατά 25% από το 2018, το τελευταίο δηλαδή έτος διακυβέρνησης του ΣΥΡΙΖΑ.

Στον τομέα των επενδύσεων την τριετία 2020 - 2022 υπήρξε εκτίναξη περίπου κατά 30%. Και για το 2023 η χώρα μας κινείται σε επίπεδα ιστορικού ρεκόρ.

Επίσης, μειώσαμε την ανεργία στο 11,6%.

Ως προς την ενεργειακή κρίση, σύμφωνα με τα μηνιαία στοιχεία του Ευρωπαϊκού Δείκτη Τιμών Ενέργειας για τον Οκτώβριο του 2022, η τιμή λιανικής στην Ελλάδα ήταν η δεύτερη φθηνότερη ανάμεσα σε δεκαπέντε ευρωπαϊκές χώρες στα κυμαινόμενα τιμολόγια, που έχει το 90% των νοικοκυριών στην Ελλάδα.

Μάλιστα, απέναντι στα ψεύδη που εξαπολύει ο ΣΥΡΙΖΑ, ισχυριζόμενος ότι τάχα οι Έλληνες πολίτες πληρώνουν τα περισσότερα χρήματα συγκριτικά με τους Ευρωπαίους στις εταιρείες ηλεκτρικής ενέργειας, η Κυβέρνηση απάντησε με πράξεις για μία ακόμη φορά. Αποφάσισε τη φορολόγηση με 90% των υπερεσόδων των παραγωγών ηλεκτρικής ενέργειας, θέτοντας σε ισχύ έναν εθνικό μηχανισμό ανάκτησης των συγκυριακών εσόδων, από τον οποίο έχουμε εισπράξει σε μόλις τρεις μήνες 2,7 δισεκατομμύρια ευρώ.

Επίσης, για την αντιμετώπιση του αυξημένου κόστους ηλεκτρικής ενέργειας και του φυσικού αερίου για νοικοκυριά και επιχειρήσεις ο προϋπολογισμός του 2023 θεσπίζει μέτρα ύψους 8,3 δισεκατομμύρια ευρώ. Σημειωτέον δε, για τους φίλους αγρότες προβλέπεται επιδότηση άνω του 80% στην αύξηση του κόστους ενεργειακής ηλεκτρικής ενέργειας σε παροχές αγροτικής χρήσης.

Επιπλέον, το 2022 ενισχύθηκε το διαθέσιμο εισόδημα των νοικοκυριών. Ενδεικτικά, θα πρέπει να αναφερθούν η διπλή αύξηση του κατώτατου μισθού κατά 9,7%, η μόνιμη και σημαντική μείωση του ΕΝΦΙΑ, η επέκταση της μείωσης των ασφαλιστικών εισφορών, η κατάργηση του φόρου γονικών παροχών - δωρεών, η διπλή οικονομική ενίσχυση ευάλωτων κοινωνικών ομάδων και η επέκταση του επιδόματος μητρότητας στον ιδιωτικό τομέα.

Καταργείται μόνιμα η καταβολή της ειδικής εισφοράς αλληλεγγύης στους υπαλλήλους του δημοσίου, τους συνταξιούχους και σε ένα εκατομμύριο διακόσιους χιλιάδες εργαζόμενους στον ιδιωτικό τομέα. Διατηρείται σε μόνιμη βάση η μείωση κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα, καθώς και η συνέχιση της μείωσης του συντελεστή ΦΠΑ σε ορισμένες κατηγορίες.

Αυτά είναι μόνο λίγα από τα πολλά που πετύχαμε, κυρίες και κύριοι συνάδελφοι του ΣΥΡΙΖΑ, σε αντίθεση με εσάς, που με την αλλοπρόσαλλη πολιτική σας τα χρόνια που κυβερνήσετε οδηγήσατε τους Έλληνες στην εξαθλίωση και την απόγνωση. Διαρρηγνύετε σήμερα τα «ιμάτιά» σας και δίνετε ψεύτικες υποσχέσεις, ενώ εσείς είστε που δώσατε τα βαρύτερα «χτυπήματα» στον ελληνικό λαό.

Αλήθεια, εσείς δεν ήσασταν που θα σχίζατε τα μνημόνια και θα τα καταργούσατε με έναν νόμο και ένα άρθρο; Εσείς δεν ήσασταν που θεσπίσατε τις πιο σκληρές μνημονιακές υποχρεώσεις και την εκποίηση όλης της δημόσιας περιουσίας στο Υπερταμείο, από την Κνωσό μέχρι τη Ροτόντα και τον Λευκό Πύργο; Εσείς δεν είσαστε που κλείσατε τις τράπεζες και αναβίωσαν εικόνες Κατοχής, με τους ηλικιωμένους να περιμένουν επί ώρες στο λιοπύρι για να πάρουν 20 ευρώ; Εσείς δεν ήσασταν που «πετάξατε στον δρόμο» τις χήρες κόβοντας τις συντάξεις τους; Και τώρα θέλετε να ξανακυβερνήσετε;

Γι’ αυτό, κυρίες και κύριοι συνάδελφοι του ΣΥΡΙΖΑ, όταν ανεβαίνετε στο Βήμα πρέπει να είστε ιδιαίτερα προσεκτικοί, γιατί οι συγκρίσεις που κάνετε είναι συντριπτικά σε βάρος σας.

Στο σημείο αυτό επιτρέψτε μου να εκφράσω την απόλυτη ικανοποίησή μου για την πρόσφατη δέσμευση του κυρίου Πρωθυπουργού, ο οποίος κατά την επίσκεψή του στην Τρίπολη διατύπωσε την αδιαπραγμάτευτη θέση της Κυβέρνησης ότι το έργο του Ασωπού στην Κορινθία θα συνεχιστεί και θα ολοκληρωθεί κανονικά.

Χαιρετίζω επίσης τη δέσμευση του Υπουργού Αγροτικής Ανάπτυξης κ. Γεωργαντά, ο οποίος ανακοίνωσε ότι η αποζημίωση για τις ζημιές του Αυγούστου από τις βροχοπτώσεις, κύριε Πρόεδρε, στις αμπελοκαλλιέργειες της Κορινθίας θα καταβληθούν άμεσα, δηλαδή σε πέντε μήνες μετά τη ζημιά, τη στιγμή που εσείς παρακρατούσατε παράνομα το 20% των δαπανών του ΕΛΓΑ που έπρεπε να καταβάλει το κράτος. Εκατόν τριάντα πέντε εκατομμύρια είναι οι ασφαλιστικές εισφορές του ΕΛΓΑ και εμείς καταβάλαμε με ενίσχυση του κρατικού προϋπολογισμού 255 εκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητοί συνάδελφοι, τα παραπάνω είναι μόνο κάποια από τα μέτρα που η Κυβέρνησή μας παρουσιάζει σήμερα στο πλαίσιο ενός προϋπολογισμού που αποτυπώνει το σθεναρό, ασυμβίβαστο πνεύμα της να δημιουργήσει τις βέλτιστες δυνατές συνθήκες ευμάρειας και προόδου για το κοινωνικό σύνολο σε μια χώρα που δυστυχώς έχει δοκιμαστεί και έχει υποφέρει ποικιλοτρόπως.

Η σημερινή Κυβέρνηση από κοινού με την κοινωνία αντιμετώπισαν με τόλμη και πυγμή τις δύσκολες συγκυρίες, δημιουργώντας ακόμη πιο ισχυρά θεμέλια και πολλές προοπτικές θετικές για το μέλλον.

Χαιρετίζω, λοιπόν, την ψήφιση του κρατικού προϋπολογισμού για το οικονομικό έτος 2023 και σας καλώ να τον υπερψηφίσετε.

Σας ευχαριστώ για την ανοχή σας, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης)**: Καλείται στο Βήμα ο συνάδελφος από τον ΣΥΡΙΖΑ κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Δυστυχώς, καλά λόγια δεν μπορούμε να πούμε για τον προϋπολογισμό, ο οποίος είναι ξεκάθαρα προϋπολογισμός κάλπης, προϋπολογισμός ο οποίος αποτυπώνει τη νέα κανονικότητα που φτιάξατε στη χώρα μας: Μια κανονικότητα υποκλοπών, μία κανονικότητα σκανδάλων, διαφθοράς και διεύρυνσης των ανισοτήτων, με μία Κυβέρνηση να περνάει το μήνυμα με όρους πολιτικού μάρκετινγκ και διαφήμισης ότι όλα γινόντουσαν, όλα γίνονται και όλα πιθανόν να ξαναγίνουν.

Επιτρέψτε μου, πριν αναφερθώ στον προϋπολογισμό, να κάνω δύο σχόλια για δύο υποθέσεις που απασχολούν την επικαιρότητα. Η πρώτη αφορά το σκάνδαλο Κατάρ-gate. Η απαξίωση δημοσίως από τους πολίτες της Ευρωβουλευτού είναι μια γνήσια πολιτική αντίδραση. Γιατί; Διότι είναι θιασώτρια μιας ακραίας νεοσυντηρητικής αριστείας, με κεντροαριστερές –υποτίθεται- ευαισθησίες, για να καμουφλάρει το όχημα του κοινωνικού αυτοματισμού. Δυστυχώς, κυρίες και κύριοι συνάδελφοι, σαν τη συγκεκριμένη υπάρχουν αρκετοί με την ίδια αστραφτερή κενότητα.

Το δεύτερο θέμα είναι οι υποκλοπές. Μέχρι πριν λίγες ημέρες ζητούσαν αποδείξεις. Μέχρι πριν λίγες ημέρες χαρακτήριζαν φαντασιώσεις, ψέματα τα οποιαδήποτε δημοσιεύματα.

Τώρα έχει αλλάξει το αφήγημα. Tώρα «δεν γνώριζε». Είναι δυνατόν να μη γνώριζε ο Πρωθυπουργός; Και έχουμε έναν Υπουργό ο οποίος μπροστά στην παρακολούθησή του ψελλίζει μόνο ότι είναι αρκετά χρόνια φίλοι, ενώ έπρεπε να χαλάσει τον κόσμο ζητώντας εξηγήσεις με μηνύσεις και απειλώντας με παραιτήσεις. Με αυτή του τη στάση δίνει σήμα στην κοινωνία ότι «όλα για μια καρέκλα», επιβεβαιώνοντας το αρχαίο ρητό ότι δεν πρέπει να σε κρατάνε όρθιο αλλά να στέκεσαι όρθιος.

Κυρίες και κύριοι συνάδελφοι, με αυτόν τον προϋπολογισμό, ο οποίος είναι προϋπολογισμός κάλπης, κάνετε και έναν απολογισμό. Ο απολογισμός σας όμως είναι και η απολογία σας. Δίνοντας οικονομική βοήθεια σε κάποιες συγκεκριμένες κατηγορίες, ξεχάσατε την πλειοψηφία του ελληνικού λαού:

Ξεχάσατε τους υγειονομικούς, οι οποίοι κράτησαν όρθιο το Εθνικό Σύστημα Υγείας, γιατροί, νοσηλευτές και το υπόλοιπο προσωπικό των νοσοκομείων. Με το πρόσφατο νομοσχέδιο δώσατε τη χαριστική βολή στο Εθνικό Σύστημα Υγείας.

Ξεχάσατε, αδιαφορήσατε για τους εκπαιδευτικούς.

Ξεχάσατε, αδιαφορήσατε για το μόνιμο στρατιωτικό προσωπικό, ειδικά το χαμηλόβαθμο, το οποίο εγγυάται την εδαφική ακεραιότητα της χώρας μας.

Ξεχάσατε τους δημοσίους υπαλλήλους, τους οποίους απαξιώνετε, αξιοποιώντας και εκμεταλλευόμενοι τις λίγες περιπτώσεις διαφθοράς.

Ξεχάσατε και αδιαφορείτε για τους εμπόρους, για τους ελεύθερους επαγγελματίες.

Αλήθεια, τι είναι αυτό το θέατρο που παίζεται τις τελευταίες μέρες με τις υποτιθέμενες κόντρες της Κυβέρνησης με τους τραπεζίτες;

Σας έχουμε πει τέσσερα πράγματα: Πρώτον, εκατόν είκοσι δόσεις να ανακουφίσουν πραγματικά αυτούς οι οποίοι οφείλουν σε ασφαλιστικά ταμεία και εφορίες. Δεύτερον, να δοθεί η δυνατότητα στον πολίτη να αποδείξει στο δικαστήριο και να σώσει την πρώτη του κατοικία. Τρίτον, βελτίωση του εξωδικαστικού συμβιβασμού. Τέταρτον, να τροποποιήσετε αυτόν τον επαίσχυντο νόμο, τον πτωχευτικό νόμο, και να δώσετε τη δυνατότητα να μη νοικιάζει ο ευάλωτος δανειολήπτης, αλλά στο τέλος, μετά από δέκα χρόνια, να αγοράζει εκ νέου το σπίτι του.

Λησμονήσατε και τους αγρότες και τους κτηνοτρόφους. Δεκαπέντε ημέρες, κυρίες και κύριοι συνάδελφοι, πριν την έναρξη της νέας Κοινής Αγροτικής Πολιτικής οι αγρότες καλούνται να πάρουν αποφάσεις σημαντικές και δεν γνωρίζουν απολύτως τίποτα. Τους ξεχάσατε όμως και γιατί δώσατε ψίχουλα και για το κόστος παραγωγής στους κτηνοτρόφους, αλλά στους ανθρώπους του πρωτογενούς τομέα.

Αδιαφορείτε και ξεχάσατε και τα ίδια τα νοικοκυριά. Αλήθεια, τι είναι που γίνεται με το «καλάθι του νοικοκυριού»; Υποτίθεται ότι το «καλάθι του νοικοκυριού» είναι γι’ αυτούς οι οποίοι δεν έχουν πρόσβαση στα ακριβά τρόφιμα. Σωστά. Για πρώτη φορά μετά τη Μεταπολίτευση Υπουργός της Κυβέρνησης λέει ότι το μοσχάρι πιθανόν να μην είναι στο «καλάθι του νοικοκυριού». Εμμέσως έχουμε ένα δελτίο στα τρόφιμα. Τι σόι ανάπτυξη είναι αυτή; Τι σόι αναβάθμιση της επενδυτικής βαθμίδας της χώρας μας έχουμε, όταν ένας πολίτης δεν έχει πρόσβαση σε ένα τρόφιμο;

Και σε τοπικό επίπεδο, όμως, τι γίνεται με τρία πράγματα τα οποία εξαγγείλατε;

Πρώτον, το Ογκολογικό Κέντρο Θεσσαλίας έμεινε μόνο στα χαρτιά και πιθανότατα να γίνει σε άλλη πόλη της Ελλάδας.

Δεύτερον, η Αβερώφειος Γεωργική Σχολή. Την εξαγγείλατε και είπατε ότι θα γίνει το πρότυπο του αγροδιατροφικού τομέα για όλη τη Θεσσαλία και όχι μόνο. Τι έγινε; Τίποτα.

Τρίτον, το αρδευτικό πρόβλημα της Θεσσαλίας. Χθες στον πάνω όροφο συνεδρίασαν δύο επιτροπές με εκπροσώπους φορέων και έλειπε η Κυβέρνηση. Και ξέρετε γιατί έλειπε η Κυβέρνηση; Διότι κοροϊδεύει τους αγρότες, κοροϊδεύει τους πολίτες όσον αφορά την επίλυση του προβλήματος ύδατος στη Θεσσαλία.

Αυτή, λοιπόν, είναι η νέα κανονικότητα. Αυτή είναι η νέα κανονικότητα την οποία εγκαθίδρυσε η Νέα Δημοκρατία. Νέα κανονικότητα, νέα χρεοκοπία, Νέα Δημοκρατία! Ο εφιάλτης, όμως, αυτής της νέας κανονικότητας θα λάβει τέλος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Υπάρχει ένας συνάδελφος από εχθές, ο κ. Μπουρχάν Μπαράν, που δεν τον ανέφερα. Θα μιλήσει λίγο πριν ή αμέσως μετά τον κ. Μπρατάκο και θα κλείσει ο έβδομος κύκλος.

Τώρα καλείται στο Βήμα ο συνάδελφος Σπυρίδων - Παναγιώτης - Σπήλιος Λιβανός. Ούτε ισπανικό όνομα, κύριε Λιβανέ!

Παρακαλώ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ο προϋπολογισμός του 2023 είναι ο πρώτος μετά από δώδεκα χρόνια μνημονίων και ενισχυμένης εποπτείας και άρα αυτός που θα ενισχύσει περαιτέρω τη δημοσιονομική σταθερότητα και την οικονομική ανάπτυξη. Είναι ο μοναδικός προϋπολογισμός των τελευταίων οκτώ δεκαετιών που βρίσκει την Ευρώπη σε καιρό πολέμου, με επακόλουθο τη μεγαλύτερη δίδυμη κρίση, ενεργειακή και πληθωριστική, και γι’ αυτό θα υλοποιηθεί σε εξαιρετικά απρόβλεπτο τοπίο.

Από τη συζήτηση αυτή θα βγουν κρίσιμα και χρήσιμα συμπεράσματα για το πολιτικό μας σύστημα στον δρόμο προς τις επερχόμενες εκλογές. Γι’ αυτό οφείλουμε να φανούμε αντάξιοι των προσδοκιών των συμπολιτών μας, να μην προδώσουμε τις προσδοκίες τους, να υπηρετήσουμε τους θεσμούς με σοβαρότητα και ενσυναίσθηση.

Η υγιής ελληνική κοινωνία έχει ανάγκη να ακούσει μια συζήτηση, όσο έντονη κι αν είναι αυτή, για την οικονομία, για την ανάπτυξη, για τις προοπτικές της, για την καθημερινότητα, για την αντιμετώπιση της ενεργειακής κρίσης και τη διαχείριση της ακρίβειας. Διψάει να παρακολουθήσει αντιπαραθέσεις για διαφορετικά σχέδια ανάπτυξης, για τη διαχείριση του Ταμείου Ανάκαμψης, του ΕΣΠΑ, του Προγράμματος Αγροτικής Ανάπτυξης που βασίζονται σε διαφορετικές πιθανόν ιδεολογικές επιλογές και κοινωνικές προτεραιότητες.

Βέβαια αυτό προϋποθέτει ιδεολογική συγκρότηση, κυβερνητικό πρόγραμμα και εφαρμόσιμες πολιτικές λύσεις για τα σύγχρονα προβλήματα, χαρακτηριστικά που, δυστυχώς, λείπουν απολύτως από την τραγελαφική Αξιωματική Αντιπολίτευση, όπως επιβεβαιώθηκε πάλι χθες με το νέο κωμικοτραγικό συριζαϊκό ψευτοεμφύλιο βραδινής καταψήφισης και πρωινής υπερψήφισης των δίκαιων επιδομάτων προς τους ένστολους στην πατρίδα μας!

Ταυτόχρονα, η υγιής κοινωνία απορρίπτει συλλήβδην την εύκολη αντιπολιτευτική λύση της διολίσθησης σε παρακμιακούς τσακωμούς σήψης, τοξικότητας και διχασμού. Απεχθάνεται το πονηρό ξέπλυμα της ανυπαρξίας της πολιτικής σας σε δυσώδη απόβλητα υπαρκτών και μη σκανδάλων. Ο κίνδυνος που ελλοχεύει είναι προφανής: να απαξιωθεί και πάλι το πολιτικό μας σύστημα, να χτυπηθεί η δημοκρατία και να αναβιώσουν τα αντιδημοκρατικά άκρα του αριστερού και δεξιού φασισμού, καθώς και τα λούμπεν αντιδραστικά στοιχεία, να βιώσουμε, δηλαδή, ένα ριμέικ του 2015. Κάτι τέτοιο θα είναι καταστροφικό για τα παιδιά μας, για τη ζωή μας, για τη δημοκρατία και για την ίδια μας την πατρίδα.

Προσέξτε, μην επαναπαύεστε. Η διάλυση και η φυλάκιση των νεοναζί της Χρυσής Αυγής από το πολιτικό δίδυμο Σαμαρά - Δένδια δεν μας διασφαλίζει επ’ άπειρον ότι τα άκρα δεν μπορούν να ξαναγεννηθούν, όταν κάποιοι εδώ, μέσα στο ίδιο το Κοινοβούλιο, ανοίγουν διάπλατα τις πόρτες του λαϊκισμού με τις ισοπεδωτικές προσεγγίσεις του μηδενισμού και της απαξίας.

Το είπα και στην ομιλία μου την προηγούμενη εβδομάδα, αλλά βέβαια ελάχιστοι το σημείωσαν. Η πολιτική έχει και βαρύνουσα παιδευτική σημασία.

Κυρίες και κύριοι συνάδελφοι, σωστά είπε -εν μέρει βέβαια- ο κ. Κόκκαλης πριν ότι ο προϋπολογισμός αυτός είναι και προεκλογικός και χαίρομαι ιδιαίτερα που ο Κυριάκος Μητσοτάκης στο πρόσωπο του Αναπληρωτή Υπουργού Οικονομικών και η Κυβέρνηση δεν παρασύρονται από τις παραδοσιακές λαϊκίστικες σειρήνες αλλά, αντιθέτως, διαφυλάττουν το εξαιρετικά σημαντικό έργο της τελευταίας τετραετίας.

Για να δούμε, όμως, ποιες ήταν οι μεγάλες επιτυχίες αυτής της Κυβέρνησης που επιδρούν θετικά στην οικονομία και άρα στηρίζουν την κοινωνία μας. Εξωτερική και αμυντική πολιτική, εξορθολογισμός και επιτάχυνση της απονομής συντάξεων, μεγάλο ψηφιακό άλμα στη δημόσια διοίκηση, οικονομική ανάπτυξη, όπου ο ρυθμός οικονομικής μεγέθυνσης θα φτάσει το 5,6 το 2022 το 1,8 το 2023, το ΑΕΠ ξεπερνά τα 224 δισεκατομμύρια το 2023, αυξανόμενο κατά 25% από το 2018. Οι επενδύσεις και οι εξαγωγές ενισχύονται συνεχώς, καθιστώντας την Ελλάδα πρωταθλήτρια σε ρυθμό άμεσων ξένων επενδύσεων. Η ανεργία υποχωρεί κατά περίπου έξι μονάδες από το 2019, ενώ παράλληλα μειώνονται φόροι, ενώ αυξήθηκε δύο φορές ο κατώτατος μισθός.

Όλα αυτά αποτελούν απόλυτη απόδειξη της αύξησης του μέσου εισοδήματος των νοικοκυριών ό,τι και αν λένε οι Βουλευτές του ΣΥΡΙΖΑ.

Το χρέος μειώνεται το 2020-2023 στο 160% του ΑΕΠ. Το κύρος και η αξιοπιστία της Ελλάδας ενισχύονται συνεχώς, καθώς η εθνική μας οικονομία σε τρία χρόνια αναβαθμίστηκε ένδεκα φορές. Τα τεράστια αυτά επιτεύγματα έγιναν πραγματικότητα μέσα από τις μεγάλες θυσίες του ελληνικού λαού και τη σωστή και αποτελεσματική στρατηγική της Κυβέρνησης Μητσοτάκη.

Χωρίς να πανηγυρίζουμε, διότι κανένας σοβαρός στη Νέα Δημοκρατία δεν πανηγυρίζει, οφείλουμε απλά να συνεχίσουμε την παραγωγή έργου στη δημόσια παιδεία, στη δημόσια υγεία, στην επιτάχυνση και τον εκσυγχρονισμό της δικαιοσύνης, στην αναδιάρθρωση του δημοσίου, στη διευκόλυνση λειτουργίας της επιχειρηματικότητας.

Και, φευ!, μην ξεχνιόμαστε, οφείλουμε ακόμα να επενδύσουμε πολλά στην περιφερειακή ανάπτυξη, με βασικό της πυλώνα την υλοποίηση της ολοκληρωμένης εθνικής στρατηγικής που χαράξαμε τα προηγούμενα χρόνια στον αγροτικό τομέα, μια στρατηγική με έμφαση στην εκπαίδευση και κατάρτιση των αγροτών, τη χρήση νέων τεχνολογιών, τα έργα υποδομής για την ύδρευση -έφυγε ο κ. Κόκκαλης, αλλά όταν γυρίσει να του θυμίσετε το «Ύδωρ 2.0» που είναι το μεγαλύτερο και πιο εμβληματικό έργο για έργα υποδομής στην άρδευση τις τελευταίες πολλές δεκαετίες-, την επένδυση…

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ποιο είναι αυτό ακριβώς;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Θα σας το εξηγήσω μετά για να μη χάσω τον ειρμό της σκέψης μου τώρα, κυρία συνάδελφε. 4,5 δισεκατομμύρια.

Την επένδυση στα συλλογικά σχήματα την οποία έχει επωμιστεί ο κ. Σκυλακάκης προσωπικά και, βεβαίως, τη σύνδεση της ελληνικής παραγωγής με τη μεταποίηση, την εστίαση, τον τουρισμό, τον πολιτισμό και τις εξαγωγές.

Κυρίες και κύριοι συνάδελφοι, μείζονες εθνικοί μας στόχοι για την επόμενη τετραετία πρέπει να είναι η ενίσχυση και η αναζωογόνηση της μεσαίας τάξης και των μικρομεσαίων επιχειρήσεων, η ενίσχυση και ο εκσυγχρονισμός του κοινωνικού κράτους μέσα από τις δημόσιες εθνικές πολιτικές που ενισχύουν την κοινωνική δικαιοσύνη και αυξάνουν την παραγωγικότητα και την ευημερία των πολλών, η επίτευξη της επενδυτικής βαθμίδας που θα βοηθήσει στην περαιτέρω ανάπτυξη της παραγωγικής οικονομίας διαχέοντας βεβαίως δίκαια τον παραγόμενο πλούτο στη μεσαία τάξη και όχι σε προνομιακά ρετιρέ, με πρωτεύοντα στόχο την προάσπιση της κοινωνικής συνοχής και τη μείωση των κοινωνικών και οικονομικών ανισοτήτων, η επακόλουθη περαιτέρω μείωση της ανεργίας με δημιουργία καλύτερων και πιο καλοπληρωμένων θέσεων εργασίας και η μείωση των φόρων στη μισθωτή εργασία, η αποτελεσματική αντιμετώπιση του δημογραφικού και η ενίσχυση, τέλος, της εθνικής άμυνας με επενδύσεις στις νέες τεχνολογίες στη συνέχιση και αναβίωση της ελληνικής αμυντικής βιομηχανίας, στην αξιοποίηση της δημόσιας ακίνητης περιουσίας και στην καλύτερη αξιοποίηση του έμψυχου δυναμικού.

Κυρίες και κύριοι συνάδελφοι, κλείνοντας, ο προϋπολογισμός του 2023 δεν έχει καμμία σχέση με τις τοποθετήσεις του ΣΥΡΙΖΑ που βρίθουν στοιχείων λαϊκισμού, μηδενισμού, άρνησης, πλήρους ασυνέπειας, που, αν γίνονταν πράξη, θα είχαν ως επακόλουθο την επαναφορά της οικονομίας μας σε κρίση και βέβαια σε δημοσιονομικούς περιορισμούς. Είναι ένας αξιόπιστος προϋπολογισμός με φειδωλές προβλέψεις σε ένα δύσκολο και συνεχώς μεταβαλλόμενο περιβάλλον, ένας προϋπολογισμός ανάπτυξης, δημοσιονομικής ισορροπίας, στήριξης των ευάλωτων της κοινωνίας και ενίσχυση της άμυνας της Ελλάδας. Είναι η καλύτερη απόδειξη της πολιτικής συνέπειας λόγων και πράξεων, της αποτελεσματικότητας και συνετής διακυβέρνησης.

Γι’ αυτούς τους λόγους, υπερψηφίζω τον προϋπολογισμό, δίνοντας ακριβώς ένα νέο στίγμα της νικηφόρας πορείας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα πέντε μαθήτριες και μαθητές και δύο εκπαιδευτικοί συνοδοί τους από το 2ο Γυμνάσιο Κομοτηνής και δεκαεπτά μαθήτριες και μαθητές και τρεις εκπαιδευτικοί συνοδοί από το 16ο Δημοτικό Σχολείο Νέας Ιωνίας.

Καλωσορίσατε οι μεν πρώτοι στην Αθήνα και τη Βουλή, οι δε δεύτεροι στη Βουλή.

(Χειροκροτήματα απ’ όλες τις πτέρυγες της Βουλής)

Προχωρούμε στον κ. Γιάννη Μπουρνού, τον συνάδελφο από τον ΣΥΡΙΖΑ. Μετά αν έχει έρθει ο κ. Μπρατάκος, θα μιλήσει εκείνος και μετά ο κ. Μπαράν.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η περσινή συζήτηση του προϋπολογισμού διεξαγόταν εν μέσω ρεκόρ θανάτων, κατάρρευσης νοσοκομείων και εξάντλησης του υγειονομικού προσωπικού.

Σήμερα η Ελλάδα βρίσκεται στη δέκατη τέταρτη θέση παγκοσμίως σε αριθμό θανάτων μαζί με χώρες της φτωχής Ανατολικής Ευρώπης. Έχει ξεπεράσει τη Βραζιλία του Μπολσονάρο, τις Ηνωμένες Πολιτείες της χαώδους διαχείρισης, τη Βρετανία του αλλοπρόσαλλου Μπόρις Τζόνσον, όλες τις χώρες της Δυτικής αλλά και της Νότιας Ευρώπης.

Αυτή η αλλαγή κατηγορίας, αυτή η μετατόπιση στο εσωτερικό της Ευρωπαϊκής Ένωσης συνοψίζει καλύτερα την πορεία αυτής της μοιραίας Κυβέρνησης, εγκληματικά ανίκανης, αλλά επικοινωνιακά αδίστακτης.

Στην οικονομία ο πληθωρισμός καλπάζει, ακόμη και συγκρινόμενος με τις περσινές τιμές. Σε όλη την Ευρώπη έχουμε πληθωρισμό, λέτε με θράσος, αλλά στην Ελλάδα ειδικά έχουμε τέτοια εκτόξευση ιδίως σε όσα είναι αναγκαία για να ζήσει μια οικογένεια. Πιάσετε ευρωπαϊκό ρεκόρ στο κόστος διαβίωσης, στέγασης, θέρμανσης, ενέργειας, ενώ είναι δυσβάστακτη η αύξηση κόστους λειτουργίας και για επιχειρήσεις και επαγγελματίες.

Είχαμε την ακριβότερη ενέργεια στην Ευρώπη στο πρώτο εξάμηνο του 2022 και την τρίτη ακριβότερη μετά τις επιδοτήσεις, είχαμε την ακριβότερη τιμή βενζίνης την προηγούμενη εβδομάδα, όχι εξαιτίας του πολέμου, αλλά επειδή σε εσάς είναι αδιανόητο να ελέγξετε τα καρτέλ του μεγαλεμπορίου και της ενέργειας, τους φίλους και χορηγούς σας.

Προσδοκούσατε ανάπτυξη, αλλά έχουμε πλέον ύφεση από το δεύτερο στο τρίτο τρίμηνο. Η αγοραστική δύναμη των εργαζομένων έχει μειωθεί κατά 40%. Οι πολίτες μειώνουν ακόμη και τις δαπάνες για βασικά είδη διατροφής. Θυσιάσατε την οικονομία και τελικά και τα δημόσια έσοδα, για να μη βάλετε χέρι στα μεγάλα συμφέροντα, να μη βάλετε πλαφόν, να μην ελέγξετε την αισχροκέρδεια την οποία επιδοτείτε με τα χρήματα των φορολογουμένων. Ακόμη και άθλιο πτωχευτικό νόμο ψηφίσατε ακριβώς σε συνθήκες που με βεβαιότητα θα οδηγήσουν σε μαζική αναδιανομή ακινήτων υπέρ των «Πάτσηδων».

Τη διαφορά στην Ελλάδα που όλα τα βιώνουμε σφοδρότερα και πιο επώδυνα από την Ευρώπη την κάνει μάλλον αυτό το «Μητσοτάκης effect», που μας λέγατε σε άλλες πιο αθώες εποχές θρασύτατης προπαγάνδας. Το «Μητσοτάκης effect» διεθνώς και εγχώρια είναι η κατάρρευση του κύρους της χώρας, η περιθωριοποίησή της, η εικόνα Μπανανίας ελεγχόμενης από παρέες αδίστακτων και διεφθαρμένων.

Η Καϊλή, το πουλέν του κ. Βενιζέλου και ταυτόχρονα η εφεδρεία του κ. Μητσοτάκη, ήταν απλώς ενδεικτική του ήθους, του ύφους και του πολιτεύεσθαι των ανθρώπων που έσπρωξαν στην εξουσία την κυβερνητική συμμαχία Μητσοτάκη, ακροδεξιών και βενιζελικών.

Νομίζετε ότι σας εμπιστεύονται στις Βρυξέλλες για το πώς θα μοιράσετε τα κονδύλια του Ταμείου Ανάπτυξης; Νομίζετε ότι μόνο για τον Όρμπαν και για τις παρακολουθήσεις στην Πολωνία μιλάνε στα θεσμικά όργανα των Βρυξελλών;

Συμπληρώνετε τριάμισι χρόνια στην εξουσία, για να πάω και στα δικά μας, τριάμισι χαμένα χρόνια υπανάπτυξης για τον Νομό Λέσβου και το βόρειο Αιγαίο, για τους αγρότες, τους κτηνοτρόφους και τους αλιείς που εξακολουθούν να φυτοζωούν και να αντιμετωπίζουν μόνοι τους την εκτόξευση του κόστους παραγωγής έως και 23%, όταν δεν βλέπουν την παραγωγή τους να καταστρέφεται από ακραία κλιματικά φαινόμενα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Είναι χαμένα για τους κατοίκους της Λήμνου, με την άθλια ακτοπλοϊκή σύνδεση με την πρωτεύουσα και τον ΦΠΑ στο 24%, ενώ το ECOFIN σάς έχει δώσει ξανά την ευχέρεια για μειωμένους συντελεστές σε όλα τα νησιά και δεν το κάνατε.

Είναι χαμένα για τις επιχειρήσεις και τους ανέργους, που αναμένουν ματαίως ένα αναπτυξιακό σχέδιο που να τους βγάζει από το παραγωγικό περιθώριο.

Λεφτά δεν βρήκατε για αυτά. Βρήκατε για φαραωνικές υπερδομές προσφύγων και μεταναστών στη Βάστρια της Λέσβου και στα άλλα νησιά του ανατολικού Αιγαίου, για να κερδίζουν εργολάβοι, συγγενείς Υπουργών σας, και εταιρείες σύμβουλοι του Υπουργού Μετανάστευσης και να πουλήσετε εξυπηρέτηση στους Κεντροευρωπαίους ότι κάνετε «ασπίδα», δηλαδή φυλακή της Ευρώπης τα νησιά μας.

Αν θέλουμε -και εμείς θέλουμε- να κρατήσουμε τον κόσμο της πρωτογενούς παραγωγής στη Λέσβο και το βόρειο Αιγαίο, χρειαζόμαστε επιτέλους την απαλλαγή τους από τον ειδικό φόρο κατανάλωσης στο αγροτικό πετρέλαιο, όπως ήταν πριν τα μνημόνια, τη μείωση του ΦΠΑ στα τρόφιμα στο 6%, τις επιδοτήσεις στην αγορά ζωοτροφών, την αύξηση στο αφορολόγητο και την προστασία της περιουσίας τους από τα κοράκια των funds που ταΐζετε. Χρειαζόμαστε την ένταξή τους, μαζί με τον κόσμο της μικρομεσαίας επιχειρηματικότητας, που κυριαρχεί στα νησιά, στα κονδύλια ενός νέου σχεδιασμού του Ταμείου Ανάκαμψης, που θα χρηματοδοτεί μικρά έργα ΑΠΕ, ενεργειακές αναβαθμίσεις για μικρές επιχειρήσεις και αγρότες και τη σύνδεσή τους με τις μικροπιστώσεις της αναπτυξιακής τράπεζας και τις χρηματοδοτήσεις των προγραμμάτων καινοτομίας.

Αντί για την υπονόμευση στο μεταφορικό ισοδύναμο που κάνετε εσείς, εμείς θέλουμε να μετατρέψουμε σε καθολικό αντιστάθμισμα του κόστους της νησιωτικότητας για κάθε επιχείρηση και επαγγελματία. Δεν θα σας αφήσουμε άλλο να τιμωρείτε εμάς τους νησιώτες επειδή δεν μένουμε στην ηπειρωτική Ελλάδα.

Μετά την περσινή κατάρρευση της υγείας, φέτος συζητάμε τον προϋπολογισμό εν μέσω μιας θεσμικής κατάρρευσης και δημοκρατικής εκτροπής. Μια εγκληματική οργάνωση λειτουργούσε την κορυφή του κράτους, κουρέλιασε τη δημοκρατία και υπέβαλε τη δημόσια ζωή σε ασφυκτικό έλεγχο, για να μπορεί ο κρυπτόμενος, ανασφαλής Πρωθυπουργός να παριστάνει τον ικανό διαχειριστή, κρυφακούγοντας τι σκέπτονται και τι κάνουν Υπουργοί, επιχειρηματίες, πολιτικοί αντίπαλοι, καναλάρχες και δημοσιογράφοι.

Δεν υπάρχει χώρα της δημοκρατικής Ευρώπης που δεν θα είχε πάει σπίτι του ο κ. Μητσοτάκης και το γνωρίζετε όλοι σας αυτό. Ψηφίστε, λοιπόν, μόνοι σας αυτόν τον ιδεοληπτικό προϋπολογισμό και αμέσως μετά, μεθαύριο βράδυ, αποθεώστε σαν φοβισμένοι Βορειοκορεάτες κομπάρσοι τον Αρχηγό σας. Γιατί ό,τι και να κάνετε είναι ο τελευταίος του προϋπολογισμός. Έρχεται η ώρα που θα ανασάνει η δημοκρατία στον τόπο μας ξανά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Θα δώσω τώρα τον λόγο στον κ. Μπρατάκο, Υφυπουργό στον Πρωθυπουργό.

**ΙΩΑΝΝΗΣ ΜΠΡΑΤΑΚΟΣ (Υφυπουργός στον Πρωθυπουργό):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, έχω την τιμή να συμμετέχω για πρώτη φορά στη συζήτηση για τον προϋπολογισμό ως μέλος της Κυβέρνησης. Θα ήθελα να είναι σαφές από την αρχή ότι ο σκοπός της δικής μου παρέμβασης δεν είναι να ρίξω νερό στον μύλο μιας κομματικής αντιπαράθεσης. Προέρχομαι άλλωστε από τον επιχειρηματικό κόσμο και έχοντας υπάρξει πρόεδρος του μεγαλύτερου επιχειρηματικού οργανισμού της χώρας, του Εμπορικού και Βιομηχανικού Επιμελητηρίου της Αθήνας, ανήκω σε αυτούς που πιστεύουν ότι σημασία έχουν οι πράξεις.

Θα μιλήσω, λοιπόν, για πράξεις, για πολιτικές που αφορούν το σύνολο της ελληνικής κοινωνίας, τους πολίτες, τις επιχειρήσεις και τη νέα γενιά, το παρόν και το μέλλον της χώρας μας. Κυρίες και κύριοι, η ελληνική οικονομία αναπτύχθηκε το 2022 με διπλάσιο ρυθμό σε σχέση με τον ευρωπαϊκό μέσο όρο και θα συνεχίσει να αναπτύσσεται και το 2023. Κι αυτό το έχουμε πετύχει, διότι καταφέραμε να ενισχύσουμε τις αντοχές της εθνικής μας οικονομίας. Καταφέραμε να θεμελιώσουμε μια ανάπτυξη με ποιοτικά χαρακτηριστικά.

Διότι τη χρονιά που πέρασε η Ελλάδα σημείωσε ιστορικό ρεκόρ αύξησης των εξαγωγών αλλά και αύξησης των άμεσων ξένων επενδύσεων. Διότι πλέον οι εξαγωγές μας ως ποσοστό του ΑΕΠ είναι πολύ μεγαλύτερες, πολύ περισσότερες απ’ ό,τι είναι στην Ισπανία, την Ιταλία, ακόμα και τη Γαλλία. Διότι στην Ελλάδα επιλέγουν να επενδύουν πλέον παγκόσμιοι επιχειρηματικοί κολοσσοί.

Χάρη σε αυτά τα επιτεύγματα το ΑΕΠ της χώρας θα υπερβεί το 2023 τα 224 δισεκατομμύρια ευρώ, δηλαδή 25% παραπάνω από το 2018. Θα ρωτήσει κάποιος «Τα νούμερα και τα ποσοστά αφορούν την κοινωνία, αφορούν τους νέους, αφορούν τις επιχειρήσεις;». Απαντώ ότι αφορούν κυρίως αυτούς.

Χάρη στην ανάπτυξη που πετύχαμε το δημόσιο χρέος θα μειωθεί κατά πενήντα ποσοστιαίες μονάδες και θα πέσει κάτω από το 160% του ΑΕΠ το 2023. Τη χρονιά που έρχεται η χώρα θα επιστρέψει σε περιβάλλον πρωτογενών πλεονασμάτων.

Χάρη στην ανάπτυξη που πετύχαμε η ανεργία μειώθηκε περισσότερο από πέντε ποσοστιαίες μονάδες. Σήμερα έχουμε 4,1 εκατομμύρια εργαζόμενους και οι περισσότερες νέες θέσεις εργασίας που έχουν δημιουργηθεί είναι θέσεις υψηλής εξειδίκευσης, που σημαίνει ότι η προοπτική για καλύτερες αμοιβές είναι μεγαλύτερη.

Χάρη στην ανάπτυξη που πετύχαμε στηρίξαμε και συνεχίζουμε να στηρίζουμε με μόνιμες παρεμβάσεις το εισόδημα των εργαζομένων και των συνταξιούχων. Έχουμε αυξήσει ήδη δύο φορές, και θα αυξήσουμε και μια τρίτη το 2023, τον κατώτατο μισθό στον ιδιωτικό τομέα. Μονιμοποιούμε τη μείωση των ασφαλιστικών εισφορών. Καταργούμε οριστικά την εισφορά αλληλεγγύης για ένα εκατομμύριο διακόσιους χιλιάδες εργαζόμενους. Παρέχουμε κίνητρα για τη μετατροπή συμβάσεων μερικής απασχόλησης σε συμβάσεις πλήρους απασχόλησης, με απαλλαγή μέρους των ασφαλιστικών εισφορών.

Για τους εργαζόμενους στον δημόσιο τομέα καταργούμε μόνιμα την εισφορά αλληλεγγύης. Καταργούμε την ειδική εισφορά 1% για το Ταμείο Πρόνοιας των Δημοσίων Υπαλλήλων. Διευθετούμε πάγια μισθολογικά αιτήματα των ενόπλων δυνάμεων. Αναμορφώνουμε το μισθολόγιο των γιατρών του ΕΣΥ. Καταβάλλουμε εφάπαξ επίδομα 600 ευρώ στους ένστολους.

Ενισχύουμε το εισόδημα των συνταξιούχων. Αυξάνουμε κατά 7,5% τις κύριες συντάξεις το 2023.

Στηρίζουμε την κοινωνία απέναντι στις επιπτώσεις της ενεργειακής κρίσης, έχοντας διαθέσει μέχρι σήμερα πάνω από 10 δισεκατομμύρια ευρώ. Επιδοτούμε την κατανάλωση της ηλεκτρικής ενέργειας και του φυσικού αερίου στα νοικοκυριά και τις επιχειρήσεις. Παρείχαμε εφάπαξ ενίσχυση ύψους 250 ευρώ σε 2,3 εκατομμύρια συμπατριώτες μας. Αυξήσαμε το επίδομα θέρμανσης και διευρύναμε τα εισοδηματικά κριτήρια για τη χορήγησή του.

Επιδοτήσαμε διακόσιες πενήντα χιλιάδες αγρότες και πενήντα χιλιάδες κτηνοτρόφους για να διαχειριστούν το αυξημένο κόστος των λιπασμάτων αλλά και των ζωοτροφών. Μειώσαμε τον ΦΠΑ στα λιπάσματα και επιστρέφουμε τον ειδικό φόρο κατανάλωσης στο πετρέλαιο κίνησης για τους αγρότες.

Χάρη στην ανάπτυξη που πετύχαμε καταφέραμε να διευρύνουμε και να ενισχύσουμε την κοινωνική μας πολιτική. Οι δαπάνες για τη στήριξη των ευάλωτων συμπατριωτών μας αυξήθηκαν φέτος κατά 1,6 δισεκατομμύριο ευρώ και θα αυξηθούν και το 2023 κατά 456 εκατομμύρια ευρώ.

Έχουμε ήδη ανακοινώσει μια σειρά μέτρων για την ενίσχυση των νέων με στόχο την απόκτηση κατοικίας, μέτρα που περιλαμβάνουν τη χορήγηση άτοκων ή χαμηλότοκων δανείων, μέτρα που περιλαμβάνουν την κοινωνική αντιπαροχή, τη μίσθωση ιδιωτικών κατοικιών στο πλαίσιο του προγράμματος «Εστία» και το πρόγραμμα «Εξοικονομώ - Ανακαινίζω» για τα κενά σπίτια.

Στηρίζουμε τις μικρομεσαίες επιχειρήσεις, τις μικρές επιχειρήσεις, που πλήττονται από την ενεργειακή κρίση και τον περιορισμό της κατανάλωσης που τις επιβαρύνει. Εφαρμόσαμε και διατηρούμε το πλαφόν 3% στην αναπροσαρμογή των επαγγελματικών μισθώσεων, μια ρύθμιση η οποία πραγματικά επιμερίζει δίκαια το πρόσθετο κόστος μεταξύ των ιδιοκτητών αλλά και των ενοικιαστών. Κατευθύνουμε στα επόμενα χρόνια πάνω από 8 δισεκατομμύρια ευρώ για τη στήριξη της μικρομεσαίας επιχειρηματικότητας μέσω του ΕΣΠΑ, μέσω του «Ελλάδα 2.0» αλλά και των αγροτικών ταμείων, για να μπορέσουν έτσι οι μικρομεσαίες επιχειρήσεις να γίνουν βιώσιμες και πιο ανταγωνιστικές.

Κυρίες και κύριοι Βουλευτές, η ανάπτυξη που πετύχαμε το 2022 αφορά όλους τους Έλληνες. Καθώς πλησιάζουμε το 2023 το διεθνές περιβάλλον πραγματικά επιδεινώνεται. Οι προβλέψεις για την παγκόσμια και την ευρωπαϊκή οικονομία γίνονται όλο και πιο δυσοίωνες.

Μπορεί, λοιπόν, μέσα σε αυτό το περιβάλλον η Ελλάδα να αποφύγει τη νέα ύφεση; Φυσικά και μπορεί. Μπορεί, γιατί οι δαπάνες του Προγράμματος Δημοσίων Επενδύσεων θα ανέλθουν σε επίπεδο ρεκόρ, στα 12 δισεκατομμύρια ευρώ.

Σε αυτούς τους πόρους θα πρέπει να προσθέσουμε και τα δάνεια από το Ταμείο Ανάκαμψης και Ανθεκτικότητας μέσω των οποίων, τη χρονιά που μας έρχεται, θα εισρεύσουν συνολικά 15,4 δισεκατομμύρια ευρώ στην πραγματική οικονομία. Μπορούμε να αποφύγουμε την ύφεση, γιατί έχουμε εξασφαλίσει και αξιοποιούμε το μεγαλύτερο χρηματοδοτικό πακέτο στην ιστορία της χώρας, το νέο ΕΣΠΑ ύψους 26,5 δισεκατομμυρίων, το σχέδιο ανάπτυξης με συνολικές πιστώσεις που ξεπερνούν τα 30 δισεκατομμύρια, τη νέα Κοινή Αγροτική Πολιτική, η οποία εξασφαλίζει το εισόδημα των αγροτών και υποστηρίζει τη μετάβαση σε πιο φιλική και βιώσιμη για το περιβάλλον γεωργία. Με τη βοήθεια αυτών των αναπτυξιακών κεφαλαίων, πραγματικά μπορούμε να τα καταφέρουμε.

Μπορούμε να τα καταφέρουμε, αρκεί να υπάρχει σχέδιο, σταθερότητα και συνέπεια. Αρκεί να είμαστε ανοιχτοί σε νέες ιδέες και σε κάθε καλή πρακτική που βοηθά στην επίτευξη των στόχων μας.

Αυτός είναι ο δρόμος που έχει δείξει και συνεχίζει να δείχνει ο Πρωθυπουργός της χώρας Κυριάκος Μητσοτάκης. Αυτόν τον δρόμο ακολουθεί και μέχρι τώρα η Κυβέρνηση και αυτόν τον δρόμο πιστεύουμε πραγματικά ότι θα εμπιστευτούν και πάλι οι Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υφυπουργέ.

Τον λόγο τώρα εκ μέρους του Κινήματος Αλλαγής έχει ο κ. Μπουρχάν Μπαράν.

**ΜΠΟΥΡΧΑΝ ΜΠΑΡΑΝ:** Κυρία Πρόεδρε, κυρίες και κύριοι συνάδελφοι, «η φτώχεια…», όπως έγραψε ο Αριστοτέλης αιώνες πριν, «…είναι ο γονιός της επανάστασης και του εγκλήματος». Στη δραματικά δοκιμαζόμενη χώρα μας, σε μία περίοδο που οι οικονομικές ανισότητες διογκώνονται καθημερινά, η φτώχεια και η ανεργία καλπάζουν με αμείωτο βαθμό. Η οικονομική ανέχεια ροκανίζει το οικογενειακό εισόδημα και δεν υπάρχει καμμιά περαιτέρω ανοχή για κοινωνικές αδικίες, για φορολογικές επιβαρύνσεις, για λάθη που κοστίζουν το δικαίωμα μιας αξιοπρεπούς διαβίωσης.

Η πανδημία του COVID-19 και τα lockdown μάς γονάτισαν οικονομικά και ψυχολογικά. Αποκορύφωμα δε ο ρωσοουκρανικός πόλεμος φθοράς και συμφερόντων, που έστειλε στον ουρανό τις τιμές της ενέργειας. Γεγονότα που ξεπερνούν και τα όρια των πιο εφιαλτικών ονείρων.

Αποτέλεσμα όλων αυτών είναι ότι έχουν εξαθλιωθεί τα λαϊκά στρώματα και συμπιέζεται μέχρι αφανισμού η μεσαία τάξη. Αυξήθηκε δραματικά, σε πρωτόγνωρα επίπεδα, ο αριθμός των ανέργων όλων των ηλικιών. Αυξήθηκαν οι αριθμοί των αυτοκτονιών, των ανθρωποκτονιών, των διαζυγίων, της ενδοοικογενειακής βίας και βουλιάζουμε μέρα με τη μέρα στην εθνική κατάθλιψη.

Παρ’ όλα αυτά, καλούμαστε σήμερα να συζητήσουμε, για ακόμη μια φορά, έναν ανεφάρμοστο, οικονομικά μετέωρο και κοινωνικά άδικο προϋπολογισμό. Έναν προϋπολογισμό που δεν διεκδικεί καμμιά πρωτοτυπία και που θύματα έχει τα μικρομεσαία εισοδηματικά στρώματα, σε μια εποχή που οι κοινωνίες και η παγκόσμια οικονομία συνεχίζουν να δοκιμάζονται, σε μια εποχή που ο πληθωρισμός στη χώρα μας κάνει αγώνες ράλι, με τα επιτόκια να σκαρφαλώνουν στα ύψη και το κόστος ζωής να αυξάνεται τραγικά.

Στην περιφέρειά μου, στην Ξάνθη και εν γένει στην ακριτική Θράκη, οι εικόνες καθημερινής διαβίωσης αντικατοπτρίζουν τη δύσκολη οικονομική συγκυρία που βιώνει όλη η χώρα. Είμαστε ένας τόπος, που παρά την οικονομική του ταπείνωση, παλεύει καθημερινά να αντεπεξέλθει με περηφάνια και με το κεφάλι ψηλά στα απανωτά χτυπήματα που δέχεται.

Η φυγή ανθρώπινου εργατικού δυναμικού στο εξωτερικό συνιστά μια μεγάλη απώλεια αναπτυξιακής αλλά και ευρύτερα κοινωνικής, πολιτιστικής και εθνικής δυναμικής. Κι όλα αυτά σε μια περιοχή που ο πληθυσμός της γερνά χωρίς προοπτική, χωρίς παραγωγικότητα και κυρίως χωρίς χρήματα στην τσέπη, εξαθλιωμένος οικονομικά και ψυχολογικά.

Και παραθέτω χαρακτηριστικά παραδείγματα την αποδυνάμωση και υποστελέχωση σε ιατρούς, αλλά και σε νοσηλευτικό προσωπικό του περιφερειακού νοσοκομείου μας, οι οποίοι προσπαθούν απεγνωσμένα να ανταποκριθούν στις απαιτήσεις του συστήματος σε έναν άνισο γι’ αυτούς αγώνα, τους καπνοπαραγωγούς που σταματούν να καλλιεργούν πλέον αυτό το χαρακτηριστικό εξαγώγιμο προϊόν της περιφέρειάς μας, τους αγροκτηνοτρόφους στους οποίους δεν παρέχεται καμμία ουσιαστική στήριξη παρά μόνο λόγια. Κι όλα αυτά, καθώς η ενεργειακή κρίση, η φορολογία η άδικη και η αναποτελεσματική κατανομή του εισοδήματος και η παραμέληση από τις κρατικές αρχές κάνουν οικονομικά δυσβάσταχτη την επιβίωση.

Το γεγονός αυτό, σε συνδυασμό με την έλλειψη επενδύσεων οδηγεί την ανατολική Μακεδονία και Θράκη σε οικονομικό μαρασμό. Δεν είμαστε επαίτες, κύριε Πρωθυπουργέ, αλλά τελικά διαπιστώνουμε ότι μας αντιμετωπίζετε ως τέτοιους.

Με τη σύσταση της Διακομματικής Επιτροπής για την Ανάπτυξη της Θράκης προσδοκία όλων μας ήταν και εξακολουθεί να είναι η επίλυση όλων αυτών των προβλημάτων που μειώνουν ηθικά την ακριτική μας περιοχή. Περιμέναμε και περιμένουμε ακόμη την περιβόητη ανάπτυξη, τον τρόπο που θα καταπολεμήσει η Κυβέρνηση αυτές τις αβεβαιότητες και θα διασφαλίσει την ευημερία και την κοινωνική προστασία για τους πολλούς. Απαιτείται όσο τίποτα άλλο η εισαγωγή νέων τεχνολογιών στην παραγωγή και στην καλλιέργεια, η αξιοποίηση παραγωγικών μονάδων που είναι αναξιοποίητες, η δημιουργία μεγάλων έργων υποδομής, η επανεκκίνηση στον αγροτικό και παραγωγικό τομέα της περιοχής. Πρέπει να εξειδικεύσουμε, λοιπόν, την καινοτομία, ενισχύοντας τη γνώση. Και αναρωτιέμαι τελικά, η σύσταση της διακομματικής επιτροπής έγινε με σκοπό όντως την ανάπτυξη ή αρκεστήκατε μόνο στα θεσμικά θέματα που αφορούν τη μειονότητα;

Και εν μέσω όλων αυτών, ο τομέας της υγείας παραπαίει και του δίνετε και χαριστική βολή, καθώς πηγαίνουμε ολοταχώς προς ιδιωτικοποίηση, αφού αυτή ήταν άλλωστε και η επιθυμία σας. Τα δημόσια νοσοκομεία διαλύονται, οι υπηρεσίες υγείας υποβαθμίζονται, οι ασθενείς ταλαιπωρούνται, οι χρηματοδοτήσεις μειώνονται και την ίδια ώρα οι κομματικές παρεμβάσεις γίνονται καθεστώς για να μπουν και οι τίτλοι τέλους σε όλη αυτή την προσπάθεια. Μεταβάλλεται προς το χειρότερο η κεφαλαιώδης προσπάθεια του Εθνικού Συστήματος Υγείας, το οποίο μέχρι τώρα παρέχει δωρεάν υπηρεσίες στους πολίτες.

Η κρίση που βιώνουμε θα μπορούσε να αποτελέσει αφορμή για μια αναγέννηση της χώρας και της κοινωνίας της. Δυστυχώς, όμως, πέρα από την επιφάνεια, αναπαράγονται η ίδια λογική, η ίδια νοοτροπία στην άσκηση της εξουσίας. Πολλές φορές οι ευθύνες επιρρίπτονται στην κοινωνία. Είναι όμως οι ηγεσίες εκείνες που διαμορφώνουν τις τάσεις, τα ρεύματα, τη νοοτροπία μιας κοινωνίας. Και σήμερα στη χώρα μας δεν υπάρχει ούτε η πολιτική βούληση ούτε η κοινωνική συνοχή ούτε οι πυλώνες στους οποίους παραδοσιακά βασίζονται οι κοινωνίες για να συγκροτήσουν την ύπαρξή τους. Αντιθέτως, μας οδηγείτε με μαθηματική ακρίβεια στο απόλυτο χάος.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τώρα μπαίνουμε στον όγδοο κύκλο των ομιλητών και εκ μέρους της Νέας Δημοκρατίας τον λόγο έχει ο κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Κυρίες και κύριοι Υπουργοί, κυρίες και κύριοι συνάδελφοι, προτού αναφερθώ στον προϋπολογισμό του 2023, θεωρώ φρόνιμο από την πλευρά μου να κάνω μια σύντομη αναφορά σε ένα πολύ επίκαιρο ζήτημα στο περίφημο Κατάρ-gate. Είναι μια ποινική υπόθεση η οποία, δίχως καμμία αμφιβολία, έχει και πολιτικές επιπτώσεις στο πολιτικό σύστημα γενικότερα και δεν αναφέρομαι μόνο στο ελληνικό αλλά και στο ευρωπαϊκό. Στο εγχώριο πολιτικό σύστημα, διότι στη χώρα μας, δυστυχώς, επικεντρώνουμε την προσοχή μας στην εικόνα του πολιτικού. Δηλαδή, βλέπουμε το δέντρο και χάνουμε το δάσος. Σταθερές όπως η παιδεία, η επαγγελματική σταδιοδρομία, ο κρυστάλλινος ιδεολογικός προσανατολισμός, η ικανότητα διοίκησης, η ακεραιότητα παραμερίζονται, δυστυχώς, για να προκριθούν το life-style, η φήμη, το star system. Το γεγονός ότι δύο από τους συνολικά είκοσι έναν Έλληνες Ευρωβουλευτές είναι υπό κράτηση, πρέπει να μας προβληματίσει. Η αναλογία είναι 10%.

Όμως, εξίσου ανησυχητικό είναι και το γεγονός ότι από τις τελευταίες αποκαλύψεις τραυματίζεται βαθύτατα και το ευρωπαϊκό πολιτικό σύστημα, διότι τίθεται υπό αμφισβήτηση ολόκληρος ο πολιτικός μηχανισμός της Ευρωπαϊκής Ένωσης.

Δεν πρέπει να επιτρέψουμε να γιγαντωθεί περαιτέρω η αμφισβήτηση των ευρωπαϊκών θεσμών, κυρίες και κύριοι συνάδελφοι, ούτε φυσικά να δώσουμε χώρο να αναπτυχθεί περαιτέρω ο ευρωσκεπτικισμός. Γι’ αυτό πιστεύω ότι με τη στάση και τη συμπεριφορά μας οφείλουμε να στείλουμε ένα ηχηρό μήνυμα στην κοινωνία, πως καμμία βαλίτσα γεμάτη χρήματα δεν είναι πιο ισχυρή από την αξιοπρέπεια και την εντιμότητα.

Πηγαίνοντας ένα βήμα παραπέρα, ίσως είναι μια μοναδική ευκαιρία να αξιοποιήσουμε και να αξιολογήσουμε εκ νέου τον τρόπο εκλογής των Ευρωβουλευτών, καταργώντας επιτέλους τον σταυρό προτίμησης. Είναι μια πρόταση που έχω καταθέσει στον δημόσιο διάλογο μέσα από ένα σχετικό βιβλίο μου για τη συνταγματική Αναθεώρηση. Πιστεύω ότι στην Ευρωβουλή οφείλουμε ως χώρα να στείλουμε τους καλύτερους και όχι κούφια σύμβολα, αναγνωρίσιμα πρόσωπα, ή όσους έχουν την οικονομική δυνατότητα να στηρίξουν την υποψηφιότητά τους. Η Ευρώπη είναι προέκταση της χώρας μας και εκεί δίνονται σημαντικές μάχες, που απαιτούν οι αποφάσεις σε κεντρικό επίπεδο να παίρνονται από αξιόλογους ανθρώπους, με γνώσεις και σε καμμία περίπτωση με πολιτική ελαφρότητα ή γνώμονα το προσωπικό όφελος.

Κλείνω την παρένθεση και μπαίνω στην ουσία της συζήτησης.

Κυρίες και κύριοι συνάδελφοι, κάθε προϋπολογισμός είναι και ένας οικονομικός απολογισμός. Στην προκειμένη περίπτωση το ταμείο έχει μόνο θετικό πρόσημο, διότι πιστοποιεί ότι η ελληνική οικονομία είναι ανθεκτική, αισιόδοξη και πάνω από όλα έχει ισχυρή προοπτική.

Πρώτον, αναπτύσσεται ισχυρά και σταθερά με ρυθμό οικονομικής μεγέθυνσης γύρω στο 6% για το 2022 και τουλάχιστον 1,8% για το 2023. Τι σημαίνει αυτό; Σημαίνει ότι τη νέα χρονιά το ΑΕΠ θα υπερβεί τα 224 δισεκατομμύρια ευρώ, υψηλότερο δηλαδή κατά 18% συγκριτικά με το 2018. Δηλαδή, το 2022 η ελληνική οικονομία θα έχει αναπτυχθεί διπλάσια από το μέσο όρο της Ευρωζώνης, ενώ το 2023 η Ελλάδα θα αναπτυχθεί με τριπλάσιο ρυθμό από τον ευρωπαϊκό μέσο όρο, παρά το γεγονός ότι ζούμε σε ένα παγκόσμιο περιβάλλον οικονομικής επιβράδυνσης εξαιτίας της ρωσικής εισβολής στην Ουκρανία.

Δεύτερον, αυτό που κρατώ από τον προϋπολογισμό του 2023, είναι η σημαντική, η σημαντικότατη συρρίκνωση της ανεργίας. Την παραλάβαμε τον Ιούλιο του 2019 στο 17,3%, τον προηγούμενο μήνα έκλεισε στο 11,5%. Υποχώρησε κοντά στις έξι μονάδες. Καταγράφει τη χαμηλότερη τάση της τελευταίας δωδεκαετίας και προσεγγίζει την ανεργία στα επίπεδα του 2010. Και «αυτό δεν έτυχε, πέτυχε», όπως λέει χαρακτηριστικά και ο αρμόδιος Υπουργός Εργασίας, ο Κωστής Χατζηδάκης.

Εάν δίπλα στην αποκλιμάκωση της ανεργίας προσθέσετε και τη διπλή και οσονούπω τριπλή αύξηση του βασικού κατώτατου μισθού, τις μειώσεις φόρων και ασφαλιστικών εισφορών, καθώς και τα μέτρα στήριξης της κοινωνίας, σχηματίζεται η εικόνα της αισθητής αύξησης του διαθέσιμου εισοδήματος κάθε εργαζόμενου και κάθε νοικοκυριού.

Τρίτο σημείο στο οποίο αξίζει να σταθούμε, είναι η σημαντική ενίσχυση των επενδύσεων και των εξαγωγών. Βάσει των εκτιμήσεων, φέτος η χώρα μας αναμένεται να καταγράψει ιστορικό ρεκόρ, όσον αφορά στις άμεσες ξένες επενδύσεις και στις εξαγωγές αγαθών και υπηρεσιών. Θα είμαστε πρωταθλητές Ευρώπης στον ρυθμό αύξησης των επενδύσεων την επόμενη τριετία, κάτι που δεν πρέπει να το προσπερνάμε ελαφρά τη καρδία.

Σημαντική είναι και η προσφορά των δημόσιων επενδύσεων, αφού προβλέπεται για το 2023 να αγγίξουν τα 12 δισεκατομμύρια ευρώ με τα 8,3 δισεκατομμύρια ευρώ να προέρχονται από το Πρόγραμμα Δημοσίων Επενδύσεων και τα υπόλοιπα 3,6 δισεκατομμύρια ευρώ από το Ταμείο Ανάκαμψης.

Περνώ τώρα στις σημαντικές μας παρεμβάσεις για το 2023. Η μόνιμη κατάργηση της καταβολής της ειδικής εισφοράς αλληλεγγύης στους υπαλλήλους του δημοσίου, στους συνταξιούχους και στον ιδιωτικό τομέα, αυξάνει το πραγματικό τους εισόδημα. Η διατήρηση σε μόνιμη βάση της μείωσης κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα προσφέρει πολύτιμες ανάσες στους συμπατριώτες μας. Το ίδιο, φυσικά, θα συμβεί και με την επέκταση της αναστολής του ΦΠΑ για τις νέες οικοδομές και με την κατάργηση υπό προϋποθέσεις του τέλους επιτηδεύματος και με την επέκταση των μειωμένων συντελεστών ΦΠΑ σε υπηρεσίες μεταφοράς προσώπων, σε υπηρεσίες διάθεσης μη αλκοολούχων ποτών και ροφημάτων και σε μια σειρά άλλων υπηρεσιών. Περιέγραψα ορισμένες μόνο νέες φοροαπαλλαγές που θα προστεθούν στις περισσότερες από πενήντα μειώσεις φόρων και ασφαλιστικών εισφορών της τελευταίας τριετίας.

Το δημόσιο χρέος μέσα σε μια τριετία προβλέπεται ότι θα έχει υποχωρήσει κατά πενήντα ποσοστιαίες μονάδες και το 2023 θα έχει σπάσει το φράγμα του 160% του ΑΕΠ προς τα κάτω. Η μείωση αυτή θα είναι η μεγαλύτερη στους κόλπους της Ευρωπαϊκής Ένωσης από το 2019 και έρχεται ως συνέχεια των έντεκα αναβαθμίσεων της ελληνικής οικονομίας τα τελευταία τρία χρόνια, με τέσσερις από αυτές κατά τη διάρκεια της ενεργειακής κρίσης και μία θέση κάτω από την πολυπόθητη επενδυτική βαθμίδα, που αποτελεί έναν εθνικό στόχο κεφαλαιώδους σημασίας.

Συνοψίζοντας, η ελληνική οικονομία είναι ανθεκτική και αναπτυσσόμενη. Γι’ αυτό και τολμώ να περιγράψω τον προϋπολογισμό του 2023 ως ιστορικό, συμβολικό και κομβικό. Ιστορικός, γιατί είναι ο πρώτος που καταρτίζεται μετά από δώδεκα χρόνια εκτός του πλαισίου μνημονιακής επιτήρησης. Συμβολικός, γιατί επιβεβαιώνει την ανάκτηση της οικονομικής μας αυτονομίας. Κομβικός, γιατί μας δείχνει το μέλλον. Πώς, δηλαδή, η ορθολογική διαχείριση της οικονομίας οδηγεί σε μια αναπτυξιακή έκρηξη που συμπαρασύρει τις επόμενες γενιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κυρία Πρόεδρε.

Με αυτές τις σκέψεις εξυπακούεται ότι υπερψηφίζω τον προϋπολογισμό του 2023.

Όπως είδατε, απέφυγα κάθε αναφορά στην κριτική των κομμάτων της Αντιπολίτευσης, διότι είναι όμηροι της στείρας λογικής τού «όχι σε όλα».

Όσο εμείς προσελκύουμε επενδύσεις, εσείς συνεχίστε να μεμψιμοιρείτε. Όσο εμείς μειώνουμε φόρους, εσείς συνεχίστε να φαντασιώνεστε δούρειους ίππους. Όσο εμείς ασκούμε υπεύθυνη και αξιόπιστη πολιτική, εσείς προσπαθήστε να λύσετε τα εσωτερικά σας ζητήματα. Όσο εμείς αυξάνουμε το εθνικό εισόδημα κατά 27 δισεκατομμύρια ευρώ σε τριάντα τρεις μήνες, παρά τις μεγάλες κρίσεις της πανδημίας και της ενέργειας, εσείς αναζητήστε το άλλοθι σας στις δημοσκοπήσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Τον λόγο τώρα έχει εκ μέρους του ΣΥΡΙΖΑ η κ. Βαγενά.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κυρία Πρόεδρε.

Ζούμε στη χώρα που η τιμή της βενζίνης είναι ακριβότερη από την τιμή της ανθρώπινης ζωής, στη χώρα που ένας αστυνομικός θεωρεί φυσικό να πυροβολεί ένα παιδί δεκαέξι χρονών για 20 ευρώ βενζίνη που έβαλε στο αυτοκίνητό του και δεν την πλήρωσε. Βέβαια, αυτό το παιδί ήταν Ρομά. Ίσως η τιμή της ζωής του είναι φθηνότερη από των λευκών παιδιών.

Την ίδια στιγμή, ζούμε στη χώρα που η ίδια αυτή αστυνομία στο κέντρο της Αθήνας -και σας μιλώ για πράγμα που συμβαίνει αυτή τη στιγμή στη γειτονιά μου, τώρα, το πρωί που έφευγα από το σπίτι μου-, στην οδό Κεραμεικού ανέχεται περίπου εκατό άτομα να πουλάνε και να αγοράζουν ναρκωτικές ουσίες. Στο κέντρο της Αθήνας!

Ήταν εδώ πριν η Υπουργός κ. Συρεγγέλα, που είπε ότι έχετε πατάξει την παρανομία. Κρίμα που έφυγε. Θα την έπαιρνα μαζί μου τώρα να πάμε εκεί στη γειτονιά μου, να δει μέσα τους χρήστες, παρατημένους στα πεζοδρόμια, να χτυπάνε ενέσεις και τους ντίλερ λίγο παραπέρα, μπροστά στα μάτια των παιδιών μας, που φεύγουν το πρωί από το σπίτι να πάνε στο σχολείο ή στο νηπιαγωγείο, να πουλάνε μπροστά στα μάτια μας -δεν λέω υπερβολές- ναρκωτικά!

Πού είναι εκεί η αστυνομία; Πού ξέρει να κάνει τον μάγκα; Στα παιδιά στα συλλαλητήρια; Στα δεκαεξάχρονα παιδιά;

Λοιπόν, θα μου πείτε τι σχέση έχουν αυτά με τον προϋπολογισμό που συζητάμε. Αν δεν έχει αυτό σχέση, τι έχει; Αν δεν έχει σχέση η τιμή της ανθρώπινης ζωής, τι έχει σχέση; Τα νούμερα;

Σας παρακαλώ, λίγη ησυχία, συνάδελφοι.

Τι έχει σχέση; Τα νούμερα και τα μεγέθη που θα ακούσουμε εδώ; Μα πίσω από αυτά τα νούμερα, κρύβονται ανθρώπινες ζωές σαν αυτή του Φραγκούλη, που σήμερα κηδεύεται. Στη μάνα του να πάτε να τα πείτε αυτά.

Θα μας ακούσουν εδώ από το οικονομικό επιτελείο και από τους Βουλευτές της Νέας Δημοκρατίας, που θα προσπαθήσουν να μας πείσουν ότι ο λαός μας ευημερεί και ότι θα ευημερήσει ακόμα περισσότερο με τον καινούργιο προϋπολογισμό. Δεν θα μας πούνε, βεβαίως, ότι το 29% του πληθυσμού ζει κάτω ή στο όριο της φτώχειας και οι άνθρωποι κόβουν ακόμα και βασικά είδη διατροφής για να επιβιώσουν, ότι το κρέας έχει γίνει είδος πολυτελείας. Βεβαίως, τα μακαρόνια είναι στο «καλάθι της νοικοκυράς» και δεν τα φτήνυναν, γιατί τα τρώνε οι πλούσιοι.

Οι πλούσιοι δεν τρώνε μακαρόνια, καλοί μου κύριοι! Τρώνε φιλέτα ψαριού, μπον φιλέ, γι’ αυτό είναι και αδύνατοι. Τα μακαρόνια τα τρώει ο κόσμος για να χορτάσει.

Θα μας πείτε αυτά, λοιπόν, τα σπουδαία περί ανάπτυξης και δεν θα μας πείτε ότι τα χρέη των πολιτών σε όλες τις κατηγορίες έχουν αυξηθεί, ότι οι άνθρωποι σκέφτονται πώς να ανάψουν το απλό φως, τη λάμπα στο σπίτι τους -δεν μιλάω πια για τα θερμαντικά σώματα- γιατί οι λογαριασμοί της ΔΕΗ μας αφανίζουν.

Και θα σας φέρω ακόμη ένα παράδειγμα -γιατί μου αρέσει να μιλάω με απλά παραδείγματα- που αφορά και στον πολιτισμό. Εγώ έχω έναν μικρό χώρο θεάματος στο κέντρο της Αθήνας. Λοιπόν, ο λογαριασμός του ρεύματος σε ένα πολύ μικρό θέατρο εβδομήντα θέσεων -και αυτό αφορά και στην πολιτεία μας για τον πολιτισμό- ήρθε χθες 740 ευρώ για έναν μήνα και για οκτώ παραστάσεις που δόθηκαν αυτόν τον μήνα. Πώς θα πληρωθεί αυτός ο λογαριασμός; Είχε και 40 ευρώ έκπτωση. Είναι επαγγελματικός λογαριασμός.

Οι άνθρωποι, λοιπόν, σκέφτονται, όπως είπαμε, πώς θα ανάψουν την ελάχιστη θέρμανση. Δεν θα μας πείτε ποτέ ότι το κατά κεφαλήν ΑΕΠ είναι το δεύτερο μικρότερο σε ολόκληρη την Ευρώπη. Δεν θα μας πείτε ότι το 37% του εργατικού δυναμικού αμείβεται με τον κατώτατο μισθό και ότι το 35% με 36% αμείβεται κάτω και από αυτόν τον μισθό. Άρα βρίσκονται σε καθεστώς απόλυτης φτώχειας.

Δεν θα μας πείτε ότι στην αρχή του χρόνου, το ποσοστό των εργαζομένων με πλήρη απασχόληση ήταν 61% και τώρα είναι μόλις 43%, ενώ πριν από μία εβδομάδα πήρε απόφαση ο ΕΦΚΑ να προσλάβει είκοσι τέσσερις γενικούς διευθυντές, με μισθό 8.000 ευρώ τον μήνα, όσο δηλαδή είναι το ετήσιο εισόδημα ενός από αυτούς τους εργαζόμενους που είναι καταδικασμένοι στα 300 και στα 500 ευρώ.

Αν αυτό δεν είναι πρόκληση, τι είναι; Χρειάζονταν όλοι αυτοί οι σπουδαίοι; Βγάζουν πάρα πολύ καλά τις συντάξεις και χρειάζονταν άλλοι είκοσι τέσσερις; Θα μας πείτε τίποτα γι’ αυτούς; Θα μας πείτε για αυτά τα golden boys που μοιράζετε αφειδώς το χρήμα;

Δεν θα ακούσουμε από κανέναν αρμόδιο Υπουργό να μας πει ότι ο καινούργιος ΟΑΕΔ ή ΔΥΠΑ -δεν ξέρω σε ποιο Υπουργείο υπάγεται, ποιος Υπουργός είναι εδώ και δεν με νοιάζει, δηλαδή, γιατί το ξέρει ο κόσμος αυτό- τιμωρεί τους άνεργους αυτή τη στιγμή και ότι μόνο τριάντα πέντε χιλιάδες άνεργοι από το ένα εκατομμύριο τετρακόσιες τέσσερις χιλιάδες ανέργους -τόσοι είναι οι άνεργοι εγγεγραμμένοι επίσημα- τον Νοέμβριο θα πάρουν επίδομα για τον Δεκέμβρη! Την ίδια στιγμή οι διευθυντές αυτών των υπηρεσιών παίρνουν 8.000 τον μήνα.

Δεν θα μας πείτε ότι τα χρέη προς τα ασφαλιστικά ταμεία είναι αυτή τη στιγμή 43,5 δισεκατομμύρια ευρώ. Γιατί υπάρχουν αυτά τα χρέη, αν όλα πάνε τόσο καλά στις επιχειρήσεις και υπάρχει αυτή η καταπληκτική ανάπτυξη; Γιατί δεν πληρώνουν; Θέλουν να είναι κακοπληρωτές όλοι; Όχι. Δεν μπορούν να πληρώσουν οι επιχειρήσεις.

Λυπάμαι που έφυγε ο κ. Λιβανός, γιατί είχα κάτι να του πω προσωπικά. Δεν θα μας πουν ότι οι αγρότες εγκαταλείπουν τη γη τους, γιατί δεν βγαίνουν πέρα με τις τιμές των προϊόντων που πουλάνε, ενώ αυτά τα ίδια προϊόντα καταλήγουν πανάκριβα στον καταναλωτή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα ή δύο λεπτά, κυρία Πρόεδρε. Σας ευχαριστώ.

Δεν θα μας πει κανείς, βέβαια, ούτε αυτό: Εγώ προσωπικά είδα τον κ. Λιβανό το 2021, όταν ήταν ακόμα Υπουργός Αγροτικής Ανάπτυξης, και του έθεσα το θέμα για τους αγρότες στη Λάρισα στον νομό μου, ότι η παραγωγή των μήλων δεν είχε μπει στην έκτακτη εισφορά που δόθηκε για τον κορωνοϊό και μου υποσχέθηκε τότε ότι θα κάνει το παν για να μπουν οι αγρότες σε αυτή την έκτακτη ενίσχυση που πήραν άλλοι μηλοπαραγωγοί σε όλη την Ελλάδα. Και καλά έκαναν και τα πήραν.

Βέβαια, ο κ. Λιβανός, δυστυχώς ή ευτυχώς, -δεν ξέρω, μάλλον δυστυχώς- έφυγε από το Υπουργείο. Ο επόμενος Υπουργός δεν είδε, δεν κατάλαβε, δεν ήξερε τίποτα και πέρα από αυτό τώρα, εκτός από το ότι δεν τους δόθηκε ποτέ αυτή η ενίσχυση, τους βγάζουν και από τη συνδεδεμένη, με την οποία επιδοτούνται οι καρποί με κέλυφος και τα μήλα. Αυτή είναι η αγροτική σας πολιτική. Πηγαίνετε να τα πείτε και στους αγρότες, που είναι έτοιμοι με τα τρακτέρ.

Θα μας πείτε ότι αυξήθηκαν τα έσοδα του κράτους. Πώς αυξήθηκαν; Από τους έμμεσους φόρους, που κυρίως είναι στα τρόφιμα. Αυτή είναι η πιο άδικη φορολογία, γιατί αυτή επιβαρύνει τους φτωχούς. Ο πλούσιος και μακαρόνια να πάρει και κρέας να πάρει, δεν τον νοιάζει πόσος είναι ο ΦΠΑ. Τον φτωχό τον νοιάζει, όμως!

**ΠΡΟΕΔΡΕΥΟΥΣΑ (Σοφία Σακοράφα):** Κυρία, συνάδελφε, θα πρέπει να κλείσετε, όμως!

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ναι, θα κλείσω.

Αυτά τα λεφτά παίρνετε και κάνετε μετά τους κουβαρντάδες και τα δίνετε σε επιδόματα. Και μη μας λέτε για το πόσα δώσατε την περίοδο του κορωνοϊού. Τα δώσατε από τα 40 δισεκατομμύρια που είχαμε αφήσει εμείς «μαξιλάρι». Με αυτά κάνατε πάλι τους κουβαρντάδες.

Το διαθέσιμο εισόδημα το 2020 - 2021 αυξήθηκε μόνο για το 7% του πληθυσμού, μόνο γι’ αυτό.

Το ξέρετε και εσείς, κύριε Σκυλακάκη, έτσι δεν είναι; Για το υπόλοιπο 24% μειώθηκε και έμεινε στάσιμο για το ποσοστό του 69%. Λοιπόν, γι’ αυτό το 7% φροντίζετε, αυτοί σας νοιάζουν, αυτοί σας στηρίζουν. Αυτός είναι ένας προϋπολογισμός του 7%.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, με φέρνετε σε δύσκολη θέση!

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Όμως, ήρθε η ώρα που δεν θα καταφέρετε στο τέλος να πείσετε τον κόσμο γι’ αυτά τα πράγματα. Και ξέρετε ποια εικόνα θα σας κυνηγάει;

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ πολύ!

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Η εικόνα των αντικλεπτικών στο βρεφικό γάλα στα σουπερμάρκετ. Αυτή θα κυνηγάει την Κυβέρνησή σας. Αυτή είναι η ανάπτυξή σας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Κύριοι συνάδελφοι, έχουν μιλήσει μόνο ενενήντα δύο συνάδελφοι και είναι ακόμη εκατόν πενήντα ομιλητές. Καταλαβαίνετε ότι μέσα σε μια μέρα αποκλείεται να μιλήσουν όλοι οι συνάδελφοι. Για να μη μειώσουμε τον χρόνο, που ούτε αυτό είναι δίκαιο, θα σας παρακαλέσω να κρατάτε τον χρόνο σας, που είναι επτά λεπτά, με μια σχετική μικρή ανοχή.

Τον λόγο τώρα έχει εκ μέρους της Νέας Δημοκρατίας ο κ. Ταραντίλης.

**ΧΡΗΣΤΟΣ ΤΑΡΑΝΤΙΛΗΣ:** Κυρίες και κύριοι Υπουργοί, κυρίες και κύριοι συνάδελφοι, ο προϋπολογισμός του 2023 έχει ιδιαίτερη πολιτική σημασία για τρεις λόγους. Πρώτον, είναι ο πρώτος μετά το 2010 που θα ψηφιστεί εκτός πλαισίου ενισχυμένης εποπτείας. Δεύτερον, συντάσσεται, όπως και ο περσινός, κάτω από αντίξοες συνθήκες και, εν προκειμένω, σε συνθήκες διεθνούς ενεργειακής και γεωπολιτικής αστάθειας. Και, τρίτον, ο προϋπολογισμός του 2023 επισφραγίζει μια τετραετή αναπτυξιακή οικονομική πολιτική.

Ο κόσμος διανύει περίοδο υψηλής αβεβαιότητας εξαιτίας του συνεχιζόμενου πολέμου στην Ουκρανία αλλά και των ευρύτερων γεωπολιτικών εξελίξεων, που απειλούν την ειρήνη και την ασφάλεια σε παγκόσμιο επίπεδο. Σε μια τέτοια συγκυρία, που πολίτες και επιχειρήσεις έρχονται αντιμέτωποι με την πρόκληση της ενεργειακής κρίσης και τις ισχυρές πληθωριστικές πιέσεις, η χώρα μας καλείται να ανταποκριθεί σε έναν εξαιρετικά δύσκολο στόχο, να διατηρήσει, δηλαδή, δημοσιονομική ισορροπία και αναπτυξιακή τροχιά, τη στιγμή που η παγκόσμια οικονομία εκτιμάται ότι εισέρχεται σε κύκλο οικονομικής ύφεσης.

Όμως, η ελληνική οικονομία έχει πραγματικά επιδείξει αξιοσημείωτες αντιστάσεις και ανθεκτικότητα στις διαδοχικές κρίσεις που κλυδωνίζουν τον πλανήτη τα τελευταία τρία χρόνια, εν συγκρίσει με την επιβαρυμένη δημοσιονομική της κατάσταση λίγα χρόνια πριν.

Η χώρα μας σημείωσε το 2022 ρυθμό ανάπτυξης 5,6%, ποσοστό διπλάσιο από τον ευρωπαϊκό μέσο όρο, ενώ η ανεργία μειώθηκε στο 12,7%, παρ’ ότι ο υψηλός πληθωρισμός υπερέβη σε ένταση, εύρος και διάρκεια τις αρχικές εκτιμήσεις σε παγκόσμιο επίπεδο.

Οι επιδόσεις αυτές οφείλονται τόσο στο ευνοϊκό επενδυτικό κλίμα που έχει διαμορφωθεί στη χώρα μας όσο και στα δημοσιονομικά μέτρα ύψους 4,8 δισεκατομμυρίων ευρώ για την αντιμετώπιση της ενεργειακής κρίσης και 4,4 δισεκατομμυρίων ευρώ για την αντιμετώπιση της υγειονομικής κρίσης, που συνιστούν μια πρωτοφανή κρατική οικονομική ενίσχυση νοικοκυριών και επιχειρήσεων.

Ήδη όλες οι διεθνείς προβλέψεις τοποθετούν την ανάπτυξη της χώρας μας για το 2023 στο 1,8% έναντι μόλις 0,3%, που εκτιμάται για τον μέσο όρο της Ευρωζώνης, ενώ ο πληθωρισμός εκτιμάται σε 5% έναντι 6,1% της Ευρωζώνης και 7% του ευρωπαϊκού μέσου όρου.

Με βάση αυτές τις εκτιμήσεις, το ΑΕΠ αναμένεται να υπερβεί το 2023 τα 224 δισεκατομμύρια ευρώ, σημειώνοντας αύξηση κατά 25% μέσα σε μια τετραετία, ενώ το χρέος εκτιμάται ότι θα διαμορφωθεί στο 159% του ΑΕΠ, όταν το 2018 ήταν στο 186%. Στα πλαίσια αυτά, ο φετινός προϋπολογισμός στοχεύει στη διασφάλιση των μέτρων στήριξης που είναι απαραίτητα για την ανακούφιση των πολιτών που βάλλονται από την αλματώδη αύξηση του ενεργειακού κόστους και του πληθωρισμού, στοχεύει στη διατήρηση της δημοσιονομικής ισορροπίας και των αναπτυξιακών προοπτικών που έχει πετύχει η χώρα τα τελευταία χρόνια και στοχεύει στην αποτελεσματική προστασία των ζωτικών συμφερόντων της, όπως είναι η εθνική άμυνα και η ασφάλεια. Με τις επιδιώξεις αυτές ο φετινός προϋπολογισμός κινείται σε τέσσερις βασικούς άξονες.

Ο πρώτος άξονας αφορά τα μέτρα για την αντιμετώπιση του ενεργειακού κόστους, που υπολογίζονται για το 2023 σε 8,3 δισεκατομμύρια ευρώ, από τα οποία τα 3,5 δισεκατομμύρια ευρώ προορίζονται για τα νοικοκυριά και τα 4,8 δισεκατομμύρια ευρώ για τις επιχειρήσεις. Στα μέτρα αυτά εντάσσονται: η επιδότηση στους λογαριασμούς ρεύματος προς όλους τους πολίτες, η εφάπαξ ενίσχυση των ευάλωτων ομάδων και η στήριξη των αγροτών και των κτηνοτρόφων ως προς τη ραγδαία αύξηση του κόστους παραγωγής.

Ο δεύτερος άξονας εστιάζει σε δημοσιονομικές παρεμβάσεις που αυξάνουν το διαθέσιμο εισόδημα των πολιτών. Τα μέτρα αυτά αφορούν στη μόνιμη πλέον μείωση κατά τρεις ποσοστιαίες μονάδες των ασφαλιστικών εισφορών των εργαζομένων του ιδιωτικού τομέα και τη μόνιμη κατάργηση της ειδικής εισφοράς αλληλεγγύης για όλα τα εισοδήματα, συμπεριλαμβανομένων των δημοσίων υπαλλήλων και συνταξιούχων, από 1-1-2023. Επιπλέον αυτών, προβλέπεται η πρώτη, μετά από δώδεκα χρόνια, αύξηση των κύριων συντάξεων, της τάξης του 7,75%, όπως και η υλοποίηση προγραμμάτων χρηματοδοτικής στήριξης για τη στέγαση των νέων.

Ο τρίτος άξονας τώρα είναι αμιγώς αναπτυξιακός, καθώς η χώρα υλοποιεί Πρόγραμμα Δημοσίων Επενδύσεων, το οποίο, μαζί με τις επιχορηγήσεις και τα δάνεια του Ταμείου Ανάκαμψης, ανέρχεται στα 15,4 δισεκατομμύρια ευρώ. Στο πρόγραμμα αυτό άλλωστε έχουν ήδη μέχρι σήμερα ενταχθεί τετρακόσια σαράντα έργα και εμβληματικές επενδύσεις.

Ο τέταρτος και τελευταίος άξονας αφορά τις πιστώσεις που κατατείνουν στην αναβάθμιση της εθνικής άμυνας της χώρας. Η πρόβλεψη αυξημένων δαπανών για αγορές οπλικών συστημάτων συνολικού ύψους 5,8 δισεκατομμυρίων ευρώ για τη διετία 2022 - 2023 αποδεικνύει ότι η χώρα μπορεί και στηρίζεται σε στέρεες βάσεις, θωρακίζοντας την ασφάλειά της από εξωτερικές απειλές.

Κυρίες και κύριοι συνάδελφοι, κλείνοντας θα ήθελα να πω ότι η Κυβέρνηση ξεκίνησε το 2019 να εφαρμόζει μια οικονομική πολιτική, προκειμένου να βάλει τη χώρα σε μια τροχιά ανάπτυξης και ριζικών μεταρρυθμίσεων. Ο προϋπολογισμός του 2023 είναι το επιστέγασμα της συνεπούς δημοσιονομικής στρατηγικής των τελευταίων χρόνων και προβλέπει δημοσιονομικά μεγέθη, όπως η άνοδο του ΑΕΠ, σε συνδυασμό βέβαια με τη μείωση του χρέους, τα οποία αποτελούν σημαντικά επιτεύγματα, τα οποία παγιώνουν την επιστροφή της χώρας σε περιβάλλον σταθερότητας και δημιουργούν συνθήκες αισιοδοξίας για τις αναπτυξιακές προοπτικές της χώρας.

Για όλους αυτούς τους λόγους υπερψηφίζω τον προϋπολογισμό για το έτος 2023.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει τώρα, εκ μέρους του Κινήματος Αλλαγής, ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, αν αφαιρέσουμε το επικοινωνιακό περιτύλιγμα της κυβερνητικής αισιοδοξίας, αυτός ο προϋπολογισμός του 2023 είναι ο τελευταίος προϋπολογισμός της Κυβέρνησης του κ. Μητσοτάκη. Αφ’ ενός δεν πρωτοτυπεί, σε σχέση με τους τρεις προηγούμενους προϋπολογισμούς, που κινήθηκαν στη σφαίρα του επιθυμητού και κατέστησαν ανεφάρμοστοι, γιατί αναγκάστηκε η Κυβέρνηση να φέρει συμπληρωματικούς προϋπολογισμούς, και αφ’ ετέρου αγνοεί τα ουσιαστικά προβλήματα ανάπτυξης και κοινωνικής ευημερίας. Οφείλει η Κυβέρνηση να δώσει σαφείς απαντήσεις για το πώς θα διασφαλίσει ανάπτυξη και κοινωνική προστασία για τους πολλούς, όταν υπάρχουν έξι λόγοι και έξι ερωτήματα που πρέπει να απαντήσει.

Πρώτον, σημειώνεται δραματική μείωση των εισοδημάτων και της αγοραστικής δύναμης των εργαζομένων, με το 72% να δηλώνει ότι το εισόδημα από την εργασία δεν επαρκεί για να καλύψει ανάγκες χωρίς άλλους πόρους.

Δεύτερον, για το δεύτερο τρίμηνο του 2022 το ποσοστό απασχόλησης ήταν το δεύτερο χαμηλότερο στην Ευρωπαϊκή Ένωση. Είμαστε πρωταθλητές στην ανεργία των νέων. Και η συμμετοχή των γυναικών στην αγορά εργασίας είναι κατά 22,1% χαμηλότερη του μέσου όρου της Ευρωζώνης. Ο ιδιωτικός τομέας συνεχίζει να δημιουργεί θέσεις απασχόλησης, αλλά σε κλάδους που παράγουν χαμηλή προστιθέμενη αξία, που είναι χαμηλής παραγωγικότητας και που προσφέρουν χαμηλούς μισθούς. Ταυτόχρονα, η προστασία των εργαζομένων από συλλογικές συμβάσεις εργασίας είναι περιορισμένη. Και σύμφωνα με τη σχετική οδηγία της Ευρωπαϊκής Επιτροπής, η Ελλάδα ως ελλειμματική -έτσι το λέει η Ευρωπαϊκή Επιτροπή- πρέπει να αυξήσει το ποσοστό κάλυψης των συλλογικών συμβάσεων κατά 54,2%.

Πάμε στον τρίτο λόγο και ερώτημα. Ο κατώτατος μισθός δεν μπορεί να εξασφαλίσει αξιοπρεπείς συνθήκες διαβίωσης. Επανειλημμένα ζητήσαμε ως ΠΑΣΟΚ τα τελευταία χρόνια αύξηση του κατώτατου μισθού στα 751 ευρώ και στη συνέχεια επαναφορά της διαδικασίας της εθνικής γενικής συλλογικής σύμβασης εργασίας. Η Κυβέρνηση αγνόησε και συνεχίζει να αγνοεί την πρότασή μας.

Τέταρτος λόγος, δεν υπάρχει καμμία ουσιαστική μέριμνα για μια οικογένεια μικρομεσαίου εισοδήματος. Οι μικρομεσαίοι επιχειρηματίες και επαγγελματίες βρίσκονται στη μέγγενη χρεών και το ιδιωτικό χρέος καθημερινώς αυξάνεται. Αν ισχύει κάτι διαφορετικά, να ακούσουμε μια απάντηση.

Ζητήσαμε την αύξηση του ισχύοντος ορίου οφειλών προς τον πρώην ΟΓΑ στα 12.000 ευρώ και των ελεύθερων επαγγελματιών και αυτοαπασχολουμένων στα 30.000 ευρώ για θεμελίωση και καταβολή σύνταξής τους, διότι δεν μπορούν να τη θεμελιώσουν λόγω οφειλών. Ζητήσαμε την επαναθεσμοθέτηση της αναλογικής σύνταξης του ν.3863/2010 σε ασφαλισμένους που δεν συμπληρώνουν ούτε δεκαπέντε έτη ασφάλισης, ούτε και τις προϋποθέσεις λήψης επιδόματος ανασφάλιστων. Ζητήσαμε, και επιμένουμε, τη ρύθμιση εκατόν είκοσι δόσεων για χρέη προς το δημόσιο και τον ΕΦΚΑ, και με κίνητρα για όσους τηρούν τη ρύθμιση. Η Κυβέρνηση το απέρριψε.

Προτείναμε αναστολή για το 2023 της υπέρογκης αύξησης των εισφορών των αυτοαπασχολούμενων ελεύθερων επαγγελματιών και αγροτών. Προχθές ο κύριος Υπουργός Εργασίας αρνήθηκε και να τους δει ακόμα αυτούς τους εκπροσώπους των φορέων. Αρνήθηκε. Έκλεισε την πόρτα. Ωστόσο, κύριε Υπουργέ, η αύξηση αυτή των εισφορών δεν βλέπουμε να αποτυπώνεται στον προϋπολογισμό του οικονομικού έτους 2023. Δεν φαίνεται πουθενά. Γιατί αυτή η παράλειψη; Μήπως η Κυβέρνηση ήδη το καταλαβαίνει ότι οι εισφορές στην πραγματικότητα δεν θα εισπραχθούν, καθώς η οικονομική κατάσταση όλων αυτών δεν θα τους επιτρέψει να πληρώσουν παραπανήσιες εισφορές;

Πάμε στον πέμπτο λόγο και ερώτημα. Ο εμπαιγμός των συνταξιούχων δεν έχει τέλος. Μοιράζει επιδόματα η Κυβέρνηση, ενώ οι αυξήσεις στις συντάξεις ουσιαστικά αποτελούν μια μικρή έως ελάχιστη μείωση της χασούρας που έχουν υποστεί από τις πολιτικές της. Τα υπόλοιπα όλα είναι κυβερνητική προπαγάνδα και μόνο κυβερνητική προπαγάνδα!

Ταυτόχρονα όμως, κυρίες και κύριοι συνάδελφοι της Συμπολίτευσης, είναι αλήθεια και δεν είναι προπαγάνδα ότι η Κυβέρνηση για το 2023 δεν προβλέπει καμμία αύξηση σε 1,2 εκατομμύρια επικουρικές συντάξεις. Δεν καταργεί τον νόμο Κατρούγκαλου που έχει δημιουργήσει όλα τα προβλήματα -συμφωνούμε- και που έχει μειώσει τις συντάξεις των νέων συνταξιούχων κατά 20% ως 35%. Δεν επαναφέρει ένα νέο ΕΚΑΣ, όπως το προτείναμε. Περικόπτει κατά 30% όλη τη σύνταξη ακόμα και αν ο χαμηλοσυνταξιούχος κάνει ένα μεροκάματο τον μήνα. Επίσης, οι συνταξιούχοι με «προσωπική διαφορά» δεν θα δουν, δυστυχώς, καμμία αύξηση στα εισοδήματά τους ούτε το 2023. Αλήθεια ή ψέματα;

Έκτος λόγος και ερώτημα, οι προνοιακές δαπάνες μειώνονται τακτικά. Μειώνεται και ο αριθμός των δικαιούχων των κοινωνικών επιδομάτων, κάτι που οφείλεται και στην αύξηση των αντικειμενικών αξιών, από τις αρχές του 2023. Και δεν ακολουθήθηκε η αύξηση από αναμόρφωση των περιουσιακών ορίων σε πλήθος επιδομάτων. Γιατί; Ζητήσαμε με τροπολογία να πάψει αυτή η μεγάλη αδικία. Η Κυβέρνηση και κωφεύει και το απέρριψε. Κυρίες και κύριοι συνάδελφοι, αυτοί είναι οι έξι λόγοι και τα έξι ερωτήματα που θέλουν να απαντήσεις. Και θα περιμένουμε απαντήσεις.

Τώρα να πω κάτι άλλο για τις τοπικές κοινωνίες και οικονομίες, που αυτές ομοίως, κυρία Πρόεδρε, βρίσκονται σε αναβρασμό, γιατί η ανάπτυξη που υπόσχεται η Κυβέρνηση δεν αφορά τους πολλούς. Δεν αφορά τους πολλούς! Το λέω αυτό με πλήρη γνώση και από την περιοχή μου, από τη Βοιωτία. Και θα μιλήσω συγκεκριμένα. Καμμία ενίσχυση για τις υγειονομικές δομές. Οι καταστηματάρχες αδυνατούν να πληρώσουν ακόμα και τους λογαριασμούς του ηλεκτρικού ρεύματος. Βάζουν λουκέτο πολλά καταστήματα. Προκαλώ τον οποιοδήποτε να επισκεφτεί και να δει τους οικισμούς στα χωριά που βάζουν λουκέτο στις έξι το απόγευμα, γιατί δεν βγαίνουν.

Τα βουνά του νομού γεμίζουν καθημερινά με ανεμογεννήτριες. Η εύφορη γη αντί να σπέρνεται, τη σπέρνουν με τα φωτοβολταϊκά. Δεν σπέρνεται με σιτάρι, για να θερίσουμε και να έχουμε παραγωγή, αλλά με φωτοβολταϊκά. Και ακούστε, την ίδια ώρα, όταν οι αγρότες και οι μικροί ιδιώτες θέλουν να κάνουν αίτηση και να πάρουν κάποια φωτοβολταϊκά, για να ποτίσουν, τότε λαμβάνουν από τη ΔΕΗ αρνητικές απαντήσεις στα αιτήματά τους για εγκατάσταση μικρών φωτοβολταϊκών. Αυτή είναι η πολιτική. Δυστυχώς ο πρωτογενής τομέας καταρρέει και η Κυβέρνηση δεν το έχει καταλάβει.

Και η εγκληματικότητα έχει χτυπήσει «κόκκινο», αλλά το Υπουργείο Προστασίας του Πολίτη κωφεύει. Η υλοποίηση του εμβληματικού έργου -και το αναφέρω, κυρίες και κύριοι συνάδελφοι, και το ανέφερε και ο κύριος Πρωθυπουργός προεκλογικά- Ελευσίνα - Θήβα - Υλίκη, που ήταν από τα βασικότερα έργα που σχεδίαζε η Νέα Δημοκρατία, τελικά αποδείχθηκε κούφια προεκλογική υπόσχεση Μητσοτάκη.

Το σιδηροδρομικό δίκτυο -το ξέρει και ο συνάδελφός μου από τη Φθιώτιδα- παραμένει υπανάπτυκτο. Το έχουμε επισημάνει και, δυστυχώς, παραμένει υποανάπτυκτο.

Ο τουρισμός παραπαίει για τη Βοιωτία και, εάν δεν παραπαίει, να μας πει το Υπουργείο. Η πορεία σχεδιασμού και υλοποίησης των έργων με το κλειστό σύστημα αγωγών άρδευσης της Κωπαΐδας παραμένει άγνωστη, παρά τις υποσχέσεις της Κυβέρνησης και το ότι ήρθε η Υπουργός επιτόπου και είπε «ας αρχίσουν τα έργα.». Μέχρι σήμερα δεν είναι ούτε στα χαρτιά.

Και δεν θα κουραστώ, κυρίες και κύριοι συνάδελφοι, να επαναλαμβάνω τα ίδια, τις προτάσεις από την αρχή της θητείας μου έως τώρα και θα συνεχίζω. Είναι επιτακτική η ανάγκη να ιδρυθεί ένας νέος φορέας που να αναφέρεται ως Οργανισμός Ανάπτυξης Κωπαΐδας που θα ασχολείται αποκλειστικά και μόνο με τις διακόσιες εξήντα χιλιάδες στρεμμάτων της Κωπαΐδας. Κανένας σήμερα δεν ασχολείται με αυτά και δεν υπάρχει κανένας φορέας. Είναι στο έλεος του θεού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μισό λεπτό, κυρία Πρόεδρε.

Να δημιουργηθούν ζώνες καινοτομίας αγροδιατροφικών προϊόντων. Να δημιουργηθεί -όπως προβλέπει η νομοθεσία και δεν εφαρμόζεται- λαχαναγορά και δημοπρατήριο Στερεάς Ελλάδος που θα σημαίνει πάρα πολλά πράγματα και να δημιουργηθούν, επίσης, επιχειρηματικά κέντρα καινοτομίας αγροδιατροφικών επιχειρήσεων, σε συνεργασία με τα πανεπιστήμια και με το Ινστιτούτο Αγροδιατροφικών Προϊόντων της Περιφέρειας που ιδρύεται στην Αλίαρτο.

Καταλήγω, κυρίες και κύριοι συνάδελφοι, λέγοντας ότι εμείς ως ΠΑΣΟΚ καταψηφίζουμε και τον τέταρτο προϋπολογισμό της Νέας Δημοκρατίας. Απορρίπτουμε τη βαθιά συντηρητική λογική της διακυβέρνησης, διότι στην πολιτική, όπως και στη ζωή -όπως ξέρετε- όλα κρίνονται εκ του αποτελέσματος και εδώ το αποτέλεσμα είναι αυτό το οποίο ζει σήμερα η κοινωνία.

Στην περίπτωση, λοιπόν, της Κυβέρνησης αυτής, που τον Ιούλιο του 2019 πήρε εντολή διακυβέρνησης για να κάνει ένα πρόγραμμα για τη δημιουργία μιας ισχυρής οικονομίας και ανάπτυξης, δυστυχώς, ήρθε η διάψευση παταγωδώς. Δεν δημιουργήθηκε ούτε ισχυρή ανάπτυξη ούτε ευκαιρίες για όλους τους Έλληνες και καλές θέσεις εργασίας.

Γι’ αυτό σύντομα η απάντηση των πολιτών θα είναι ηχηρή και καταδικαστική και γι’ αυτό οι πολίτες στρέφονται σε άλλες λύσεις. Οι πολίτες σήμερα, όσο και να μην το πιστεύετε και να μην το παίρνετε υπ’ όψιν, στρέφονται προς το ΠΑΣΟΚ για δίκαιη ανάπτυξη και δίκαιη κοινωνία.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ.

Τον λόγο τώρα, εκ μέρους της Νέας Δημοκρατίας, έχει ο κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, σήμερα συζητάμε το σχέδιο του κρατικού προϋπολογισμού του 2023, όταν οι προβλέψεις του έχουν υιοθετηθεί από το δημοσιονομικό συμβούλιο. Ο προϋπολογισμός του 2023 ανταποκρίνεται στην πραγματικότητα και είναι ρεαλιστικός. Ανταποκρίνεται στις ανάγκες των νοικοκυριών και των επιχειρήσεων. Η αύξηση του πραγματικού ΑΕΠ το 2023 ανέρχεται σε 1,8% που είναι σημαντικά πάνω από τον μέσο όρο της Ευρωζώνης.

Ποιος είναι, όμως, ο σημαντικός κίνδυνος όχι μόνο για την Ελλάδα, αλλά για ολόκληρη την Ευρώπη; Είναι οι πληθωριστικές πιέσεις. Και έρχεται, λοιπόν, το ερώτημα που μας θέτει ο κάθε πολίτης που μας συναντά στον δρόμο: Κάνουμε κάτι γι’ αυτό; Ναι, η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη έχει λάβει και θα συνεχίσει να λαμβάνει εύστοχα μέτρα.

Αυτά τα μέτρα είναι μέσα σε αυτόν τον προϋπολογισμό, γιατί αυτός ο προϋπολογισμός, κυρίες και κύριοι συνάδελφοι, είναι ένας προϋπολογισμός της αμυντικής θωράκισης της χώρας, αλλά και της εφαρμογής μιας πετυχημένης κοινωνικής πολιτικής.

Και εάν θέλετε, να τα δούμε αυτά με απλούς αριθμούς, γιατί αυτός ο προϋπολογισμός του 2023 συνδυάζει την αμυντική θωράκιση με την κοινωνική πολιτική: Για την αποτροπή του εξωτερικού κινδύνου, για την ασφάλεια της χώρας μας, για την αμυντική θωράκιση της χώρας μας, προϋπολογίζει 5,1 δισεκατομμύρια ευρώ, ένα ιστορικό ποσό για τους κρατικούς προϋπολογισμούς των τελευταίων ετών. Επίσης, ο προϋπολογισμός της εθνικής άμυνας έχει 66,8 εκατομμύρια ευρώ για την πολιτική προστασία, για να δείτε τη σημασία που δίνουμε και στην άμυνα και στην πολιτική προστασία.

Να πάμε λίγο στην κοινωνική πολιτική. Προβλέπει 17 δισεκατομμύρια για την πολιτική κοινωνικής ασφάλισης. Ανατρέξτε σε προηγούμενους προϋπολογισμούς, λοιπόν, για να μου πείτε αν υπήρχαν σε αυτούς αντίστοιχοι αριθμοί. Αυτά τα νούμερα, δεν είναι νούμερα του αέρα, αλλά βγαίνουν και βάσει των εκτιμήσεων από τον προϋπολογισμό του προηγούμενου έτους, του 2022. Ο προϋπολογισμός προβλέπει 1,6 δισεκατομμύριο ευρώ για τη στήριξη της εργασίας και της απασχόλησης. Αυτό δεν σας λέει τίποτα;

Να πάμε, όμως, να δούμε λίγο ποια είναι η αλήθεια για τα νοσοκομεία μας και για την πρωτοβάθμια φροντίδα υγείας. Το 2022 είχαμε 690 εκατομμύρια για παροχές σε εργαζόμενους. Η εκτίμηση για το 2022 έφτασε τα 734 εκατομμύρια ευρώ. Για το 2023 έχουμε προβλέψει 748 εκατομμύρια ευρώ για παροχές σε εργαζόμενους, δηλαδή, αύξηση κατά 58 εκατομμύρια ευρώ από την πρόβλεψη του προηγούμενου έτους. Αυτό, λοιπόν, δεν σας λέει τίποτα;

Να δούμε, όμως, ποια είναι η αλήθεια για τους φόρους, γιατί ακούω πολλούς καλούς συναδέλφους στα κανάλια να λένε για τους φόρους του 2023; Να τα πούμε και αυτά. Για το 2023, λοιπόν, κυρίες και κύριοι συνάδελφοι, προϋπολογίζουμε φόρους 56,7 δισεκατομμύρια από 50,1 δισεκατομμύρια που είχαμε προϋπολογίσει το 2022. Το 2022, όμως, έχουμε εκτίμηση για 54,9 δισεκατομμύρια, δηλαδή, 9,5% μεγαλύτερη εκτίμηση από αυτά που προϋπολογίσαμε το 2022.

Και μας λέει, λοιπόν, η Αντιπολίτευση ότι θα έχουμε νέους φόρους. Απάντηση: κανένας νέος φόρος. Κανένας νέος φόρος! Η μόνη αύξηση που βάλαμε στη φορολόγηση και προβλέπεται μέσα στον προϋπολογισμό του 2023, ξέρετε ποια είναι; Το έκτακτο τέλος του 90% στους παραγωγούς ηλεκτρικής ενέργειας που το καταψήφισε και ο ΣΥΡΙΖΑ και το ΠΑΣΟΚ. Αυτός είναι ο μόνος νέος φόρος που προβλέπεται στον προϋπολογισμό του 2023.

Άρα ποια είναι η αλήθεια; Είναι ότι έχουμε τέσσερα συγκεκριμένα θετικά γεγονότα που συνυπολογίζονται στον προϋπολογισμό του 2023.

Και επειδή μας ακούει ο ελληνικός λαός, να δούμε ποια είναι αυτά με απλές κουβέντες:

Πρώτον, το 2023 θα έχουμε υψηλό ρυθμό ανάπτυξης της ελληνικής οικονομίας, θα έχουμε επιστροφή στην κανονικότητα μετά την υγειονομική κρίση και, φυσικά, εφαρμογή στην πράξη των κοινωνικών μέτρων στήριξης νοικοκυριών και επιχειρήσεων.

Δεύτερον, θα έχουμε σημαντική αύξηση των τουριστικών εισπράξεων που θα φτάσουν τις εισπράξεις του 2019.

Τρίτον, θα έχουμε αύξηση μισθών και συντάξεων, μετά από πολλά έτη. Καταλαβαίνετε ότι αυτή η αύξηση θα έχει αναλογικά και μία αύξηση των φόρων, όμως όχι αύξηση των φορολογικών συντελεστών. Επαναλαμβάνω, αυτό δεν σημαίνει αύξηση των φορολογικών συντελεστών.

Και, τέταρτον, -και, ναι, να το πούμε- η ακρίβεια που υπάρχει και οι πληθωριστικές πιέσεις που υπάρχουν θα επιφέρουν μία αύξηση, αλλά σε ένα μικρό ποσοστό.

Να πάμε, όμως, και στον ΕΝΦΙΑ. Οι τακτικοί φόροι ακίνητης περιουσίας που έχουμε προβλέψει για το 2023 είναι 2,38 δισεκατομμύρια. Πέρσι προϋπολογίσαμε 2,5 δισεκατομμύρια και η εκτίμηση είναι για 2,38 δισεκατομμύρια το 2022. Άρα για το 2023 προϋπολογίσαμε 123 εκατομμύρια ευρώ λιγότερα από τον προϋπολογισμό του 2022. Αυτή είναι η πολιτική μας. Εμείς υλοποιούμε τις δεσμεύσεις που είχαμε απέναντι στον ελληνικό λαό πριν τις 7 Ιουλίου του 2019.

Κύριε Υπουργέ, κύριε Βεσυρόπουλε, μιας και είστε σε αυτή την Αίθουσα, θα ήθελα να σας πω πως πρέπει στα νέα εκκαθαριστικά του ΕΝΦΙΑ να «σβήσουμε» κάποιες αδικίες -ξέρω ότι έχετε την πολιτική βούληση να το κάνετε- που προέκυψαν με τον πρόσθετο φόρο, όπως στο δικαίωμα υψούν και σε κάποιες άλλες περιπτώσεις. Ξέρω ότι αναμένετε και τις απαντήσεις της τοπικής αυτοδιοίκησης, όσον αφορά τις προτάσεις για τις τιμές ζώνης και κάποιες αδικίες που υπήρχαν. Ναι, υπάρχει η βούληση να ξεπεραστούν αυτές οι αδικίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα ήθελα την ανοχή σας για λίγο.

Όμως, ας δούμε ποια είναι η θετική «εντεκάδα» του προϋπολογισμού του 2023, μιας και βρισκόμαστε και εν μέσω Μουντιάλ. Ποια είναι, λοιπόν, η θετική «εντεκάδα» αυτού του προϋπολογισμού; Πρώτον, οι κοινωνικές παροχές ύψους 397 εκατομμυρίων ευρώ αυξημένες κατά 147 εκατομμύρια ευρώ, δεύτερον, οι αυξημένες δαπάνες για συντάξεις ύψους 31,6 δισεκατομμυρίων, αυξημένες κατά 1,4 δισεκατομμύριο και κυρίως για τις συντάξεις κύριας ασφάλισης.

Τρίτον, έσοδα 3,66 δισεκατομμύρια από το Ταμείο Ανάπτυξης και Ανθεκτικότητας, αυξημένα κατά 846 εκατομμύρια σε σχέση με το 2022.

Τέταρτον, αυξημένες φαρμακευτικές δαπάνες κατά 154 εκατομμύρια ευρώ.

Πέμπτον, αύξηση δαπάνης για σχολικά γεύματα κατά 10 εκατομμύρια, ενώ η συνολική δαπάνη διαμορφώνεται στα 102 εκατομμύρια. Έκτον, η παροχή δεύτερης ευκαιρίας σε δανειολήπτες. Αυτή η παροχή αυξάνεται κατά 90 εκατομμύρια ευρώ και από 10 διαμορφώνεται σε 100 στον προϋπολογισμό μας.

Έβδομον, αυτοδιοίκηση, στην οποία αξίζουν πολλά συγχαρητήρια.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε. Σας παρακαλώ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κυρία Πρόεδρε, επιτρέψτε μου για ένα λεπτό ακόμα.

**ΠΡΟΕΔΡΕΥΟΥΣΑ (Σοφία Σακοράφα):** Δεν έχετε ένα λεπτό, κύριε συνάδελφε. Πρέπει να κλείσετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κυρία Πρόεδρε, άλλος συνάδελφος του ΣΥΡΙΖΑ μίλησε εννιάμισι λεπτά.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Σας παρακαλώ πάρα πολύ, μην κάνετε διακρίσεις!

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας παρακαλώ πολύ, κύριε συνάδελφε!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Αυξημένο ενεργειακό κόστος…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** …και αξίζουν πολλά συγχαρητήρια στα στελέχη της τοπικής αυτοδιοίκησης, αφού αυξάνονται οι αποδόσεις των ΚΑΠ από 2,69 δισεκατομμύρια σε 2,79 δισεκατομμύρια.

Όγδοον -και ολοκληρώνω, κυρία Πρόεδρε, άλλα τρία έχω-, παρεμβάσεις ύψους 10,7 δισεκατομμυρίων για την αντιμετώπιση της κρίσης μέσω της αύξησης του επιδόματος θέρμανσης, των επιδοτήσεων στην κατανάλωση της ηλεκτρικής ενέργειας και στην οικονομική ενίσχυση των ευάλωτων νοικοκυριών.

Ένατον, εφαρμογή πολιτικής εγγυήσεων για δάνεια, πιστώσεις και εγγυητικές επιστολές.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Δέκατον, αξιοποίηση ακίνητης δημόσιας περιουσίας με έσοδα 1,9 δισεκατομμύριο για το 2023.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πάρα πολύ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ενδέκατον, έχουμε σοβαρές φορολογικές και ασφαλιστικές παρεμβάσεις, όπως είναι η μόνιμη κατάργηση της καταβολής της ειδικής εισφοράς αλληλεγγύης, της αναστολής του ΦΠΑ και πολλές άλλες.

Κλείνοντας…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Τη συνάδελφο του ΣΥΡΙΖΑ, κυρία Πρόεδρε, δεν τη διακόψατε, όμως. Σας παρακαλώ!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, δεν έχετε…

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κλείνοντας, υπερψηφίζω αυτόν τον προϋπολογισμό, γιατί είναι ρεαλιστικός, είναι αληθινός και υλοποιήσιμος.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, καταλαβαίνετε ελληνικά; Σας παρακαλώ! Καταλαβαίνετε ότι στερείτε χρόνο από συνάδελφό σας;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Επτά λεπτά…(δεν ακούστηκε)

**ΠΡΟΕΔΡΕΥΟΥΣΑ (Σοφία Σακοράφα):** Επτά λεπτά έχετε χρόνο ομιλίας. Είχατε επτά λεπτά και μιλήσατε εννιάμισι. Στερείτε χρόνο από συνάδελφό σας. Το καταλαβαίνετε; Πόσες φορές να το πω σ’ αυτή την Αίθουσα; Σας παρακαλώ, κύριε συνάδελφε! Είναι άλλοι εκατόν πενήντα συνάδελφοι. Πότε θα μιλήσουν αυτοί οι συνάδελφοι με τον ίδιο χρόνο που μιλάτε εσείς;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Να το πείτε και στον συνάδελφο του ΣΥΡΙΖΑ, όμως, κυρία Πρόεδρε, όχι μόνο σε εμένα!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ! Η παρατήρηση γίνεται για όλους τους συναδέλφους. Όμως, όταν σας μιλάω, πρέπει να μου απαντάτε και όχι να μιλάτε με αυτόν τον απαξιωτικό τρόπο προς το Προεδρείο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Με διακόψατε, όμως, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πολύ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Εγώ! Να το κάνετε για όλους τους συναδέλφους, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Εγώ πρέπει να τηρώ κανονικά τον κατάλογο. Σας παρακαλώ!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Με διακόψατε, όμως, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Σας διακόπτω, γιατί δεν τηρείτε τον χρόνο. Δεν είναι δεδομένο ότι θα μιλήσετε δύο λεπτά παραπάνω. Επτά λεπτά είναι ο χρόνος ομιλίας σας και είχατε κι εσείς μία μικρή ανοχή, όπως όλοι. Όμως, μέχρι εκεί!

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Να το κάνετε για όλους, όμως, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ!

**ΛΙΑΝΑ ΚΑΝΕΛΛΗ:** Εντάξει, το έβαλες το γκολ! Σταμάτα τώρα! Αμάν πια!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αντί να ζητάτε συγγνώμη, μιλάτε κιόλας!

(Θόρυβος από την πτέρυγα του ΚΚΕ )

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ!

Στο σημείο αυτό, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Κομοτηνής (δεύτερο τμήμα).

Παιδιά, η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Σκουρολιάκος εκ μέρους του ΣΥΡΙΖΑ.

Ορίστε, κύριε συνάδελφε, έχετε επτά λεπτά, με μια μικρή ανοχή.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κυρίες και κύριοι Βουλευτές, συζητούμε τον τελευταίο προϋπολογισμό της Κυβέρνησης, μιας Κυβέρνησης που έταξε, υποσχέθηκε, διαβεβαίωσε, αλλά τελικά κορόιδεψε τον ελληνικό λαό. Πήραμε στα χέρια μας έναν προϋπολογισμό που αγνοεί την πραγματικότητα και λειτουργεί με μόνο γνώμονα την εξυπηρέτηση των συμφερόντων των πολύ ολίγων. Πρόκειται για έναν προϋπολογισμό που επιβεβαιώνει τη διπλή αφαίμαξη που υπέστησαν και συνεχίζουν να υφίστανται οι πολίτες ως καταναλωτές και ως φορολογούμενοι. Είναι εμφανής πλέον η κουτοπονηριά που έγκειται στο ότι του δίνω 1 ευρώ και σου παίρνω 3 ή 4 ευρώ από τον αυξημένο ΦΠΑ στα τρόφιμα και από τις υπέρογκες τιμές καυσίμων.

Τάξατε 600 ευρώ σε αστυνομικούς και λιμενικούς, δηλαδή 420 καθαρά. Ποιον κοροϊδεύετε τελευταία στιγμή και ποιον αδικείτε; Διότι ξεχάσατε τους ένστολους των Ενόπλων Δυνάμεων, αφού δεν συμπεριλαμβάνονται στο μέτρο. Λέτε ότι «θα» τους συμπεριλάβετε. Και οι γιατροί; Οι εκπαιδευτικοί; Οι εργαζόμενοι στην καθαριότητα; Όλος ο ελληνικός λαός; Προφανώς δεν είναι στους μικροπολιτικούς σχεδιασμούς σας, παρά το γεγονός ότι είμαστε μία από τις μόλις τέσσερις χώρες της Ευρωπαϊκής Ένωσης που το ποσοστό πληθυσμού σε κίνδυνο φτώχειας -σε κίνδυνο φτώχειας!-αυξήθηκε την περίοδο 2019 - 2021, την περίοδο που κυβερνάτε δηλαδή. Επίσης, σύμφωνα με τη EUROSTAT, αυξήθηκαν και οι ανισότητες.

Με την Κυβέρνηση της Νέας Δημοκρατίας, σύμφωνα με τη ΓΣΕΒΕΕ, η χώρα το 2021 είχε τη δεύτερη χειρότερη επίδοση στις είκοσι επτά χώρες της Ευρωπαϊκής Ένωσης ως προς το ποσοστό των νοικοκυριών που είδαν μείωση του εισοδήματός τους. Να πω τη λαϊκή φράση; «Αυτά είναι τα χαΐρια σας»! Και είναι χαΐρια ηθελημένα! Ξέρετε πολύ καλά τι κάνετε!

Είστε η Κυβέρνηση που αρνείται να αντιμετωπίσει την αισχροκέρδεια στον χώρο της ενέργειας, αρνείται να μειώσει τον ΦΠΑ στα είδη πρώτης ανάγκης και τον ειδικό φόρο κατανάλωσης στα καύσιμα. Δεν παρεμβαίνετε αποτελεσματικά, ώστε να αντιμετωπίσετε την κρίση της ακρίβειας.

Επίσης, λέτε ανερυθρίαστα ότι μειώσατε την ανεργία. Με ποιους μισθούς; Με αυτούς τους ελάχιστους που νομοθετήσατε; Εμείς μειώσαμε την ανεργία 10% εν μέσω μνημονίων και με τους δανειστές πάνω από το κεφάλι μας!

Εσείς, όμως, κύριοι συνάδελφοι, δεν τα λέτε αυτά. Δεν λέτε τους αριθμούς και απλώς μεταφέρετε τους αριθμούς που σας ενδιαφέρουν, «μαγειρεμένους» και με τον τρόπο που ξέρετε πάρα πολύ καλά να τους σερβίρετε και να κάνετε διαφήμιση με τα αρνητικά σας μέτρα.

Γιατί δεν λέτε ότι η Ελλάδα βρίσκεται στη δεύτερη χειρότερη θέση μεταξύ των χωρών της Ευρωπαϊκής Ένωσης αναφορικά με το ποσοστό της ανεργίας και με την ανεργία των νέων να έχει φτάσει το 28,5%, ενώ κατέχει τη θλιβερή πρωτιά στην ανεργία των γυναικών με 15%;

Γιατί δεν λέτε ότι οι νέες γυναίκες στην Ελλάδα πλήττονται ακόμα περισσότερο, αφού βάσει της EUROSTAT -και όχι βάσει των Υπουργείων σας- σχεδόν μία στις τρεις νέες γυναίκες, το 31,6%, είναι άνεργη;

Γιατί δεν λέτε ότι ένας στους πέντε νέους άντρες, ή το 22,4%, είναι άνεργος;

Γιατί δεν λέτε ότι με βάση τα διαθέσιμα στοιχεία η Ελλάδα τον Σεπτέμβριο του 2022 είχε το δεύτερο υψηλότερο ποσοστό ανεργίας μεταξύ των χωρών του ΟΟΣΑ, 11,8%; Γιατί δεν το λέτε αυτό; Μάλιστα, είναι μεταξύ των πέντε χωρών του ΟΟΣΑ με διψήφιο ποσοστό ανεργίας μαζί με την Ισπανία, την Κόστα Ρίκα, την Κολομβία και την Τουρκία. Εύγε!

Γιατί δεν λέτε ότι η μείωση της απασχόλησης τον Οκτώβριο του 2022 ήταν κατά πολύ υψηλότερη σε σύγκριση με τον Οκτώβριο του 2021;

Γιατί δεν λέτε ότι αυτή η επιδείνωση καταγράφεται και στο πρώτο δεκάμηνο του 2022 σε σύγκριση με το αντίστοιχο της περασμένης χρονιάς;

Αυτό, μάλιστα, συνέβη δύο μήνες μετά τα ανησυχητικά στοιχεία του προγράμματος «ΕΡΓΑΝΗ» για τον Αύγουστο του 2022, οπότε το ισοζύγιο μισθωτής απασχόλησης, δηλαδή προσλήψεις - αποχωρήσεις, στον ιδιωτικό τομέα ήταν αρνητικό κατά τριάντα τρεις χιλιάδες θέσεις εργασίας.

Γιατί δεν το λέτε αυτό; Γιατί το κρύβετε; Γιατί δεν λέτε ότι πρόκειται για τη χειρότερη επίδοση κατά τον μήνα Αύγουστο της τελευταίας πενταετίας από την εποχή που καταγράφονται οι νέες θέσεις εργασίας, οι προσλήψεις και οι απολύσεις στο σύστημα «ΕΡΓΑΝΗ», από το 2001 δηλαδή;

Να μιλήσουμε για τον πολιτισμό; Ο τακτικός προϋπολογισμός του 2023 για τον πολιτισμό, αν από το Υπουργείο αφαιρεθεί η πολιτική ηγεσία και η Γενική Γραμματεία Αθλητισμού, είναι αυξημένος κατά 0,85, από 241 εκατομμύρια σε 243 εκατομμύρια.

Σε σχέση με τον προϋπολογισμό του 2019, που τον είχε ψηφίσει ο ΣΥΡΙΖΑ, ο τακτικός προϋπολογισμός για τον πολιτισμό παρουσιάζει μείωση 6 εκατομμυρίων. Το 2019, όταν μόλις είχαμε βγει από τα μνημόνια, ο ΣΥΡΙΖΑ είχε προϋπολογίσει 6 εκατομμύρια παραπάνω από αυτά που προϋπολογίζετε σήμερα εσείς. Εύγε! Την ίδια στιγμή τα γραφεία της πολιτικής ηγεσίας του Υπουργείου σε σχέση με τον προϋπολογισμό του 2019 εμφανίζουν αύξηση 1,2 εκατομμύριο ευρώ και ως εκ τούτου σχεδόν έχουν διπλασιαστεί. Πολλοί οι μετακλητοί!

Δεν είναι ένας προϋπολογισμός υπέρ, είναι ένας προϋπολογισμός εναντίον του ελληνικού λαού. Στην ανατολική Αττική, που ζητάμε χρόνια, δεκαετίες, ένα νοσοκομείο, και δεν μας άκουγε καμμία κυβέρνηση, ο ΣΥΡΙΖΑ το έφτασε στο παρά πέντε. Μετά από συμφωνία του Τσίπρα με τον Κύπριο Πρόεδρο Αναστασιάδη θα μας έκανε η κυπριακή κυβέρνηση ένα νοσοκομείο στην ανατολική Αττική. Αλλά, έγιναν εκλογές και ήρθε η Νέα Δημοκρατία και σταμάτησε το σχέδιο.

Εδώ, σε αυτή την Αίθουσα σε ερώτησή μου στον κ. Κοντοζαμάνη μού απάντησε ότι κοστίζει πολύ το νοσοκομείο. Σοβαρά; Κοστίζει πολύ ένα νοσοκομείο στην ανατολική Αττική, που εγώ από την Ανάβυσσο που μένω, αν πάθω τίποτα, δεν θα φτάσω με τίποτα σε νοσοκομείο; Θα σας βλέπω από εκεί ψηλά και θα σας καμαρώνω.

Κυρίες και κύριοι της κυβερνητικής πλειοψηφίας, φαντάζομαι ότι κυκλοφορείτε στην κοινωνία και εισπράττετε το καθημερινό γκάλοπ του ελληνικού λαού. Σε λίγο θα εισπράξετε και το γκάλοπ της κάλπης. Ο ελληνικός λαός σάς έχει γυρίσει την πλάτη και με ευθύνη μπροστά στην κάλπη θα προκρίνει μια νέα προοδευτική κυβέρνηση, για να τον σώσει απ’ όλη αυτή την καταστροφή που έχετε φέρει μόλις σε τρία χρόνια.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Τον λόγο τώρα ο κ. Δερμεντζόπουλος εκ μέρους της Νέας Δημοκρατίας.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, η συζήτηση και η ψήφιση του φετινού προϋπολογισμού πραγματοποιείται μέσα σε ένα εξαιρετικά δύσκολο κλίμα, αλλά και με μια σκόπιμη ένταση που δημιουργείται από συγκεκριμένους κύκλους, που στοχεύουν κατά κύριο λόγο στον αποπροσανατολισμό της κοινής γνώμης λίγους μήνες πριν από τις εθνικές εκλογές. Η σκόπιμη αυτή ένταση αποτελεί προκάλυμμα ανευθυνότητας, ανικανότητας και έλλειψης ενός στιβαρού, συγκροτημένου πολιτικού λόγου, με συγκεκριμένες προτάσεις για το αύριο της χώρας.

Μετά από τριάμισι χρόνια διακυβέρνησης της χώρας από μία Κυβέρνηση που ξεδίπλωσε ένα μεταρρυθμιστικό πρόγραμμα, κύριοι της Αντιπολίτευσης, ήλπιζα και ελπίζαμε όλοι μας ότι θα είχατε τον χρόνο να συγκροτήσετε τη λογική σας, να διαμορφώσετε ένα πρόγραμμα. Αντ’ αυτού, τα τελευταία χρόνια αρκεστήκατε στο «όχι σε όλα», μόνο και μόνο από αντιπολιτευτική μιζέρια και εγωκεντρικές πολιτικές.

Ο φετινός προϋπολογισμός επηρεάζεται από μια κρίση, η οποία μάλιστα φέτος είναι και διπλή, αφού στις συνέπειες της πανδημίας ήρθαν να προστεθούν και εκείνες της ενεργειακής κρίσης.

Αθροιστικά βέβαια λειτουργούν πάντα και τα απόνερα της υπερδεκαετούς κρίσης. Και μέσα σε αυτές τις ομολογουμένως διαφορετικές συνθήκες, η ελληνική οικονομία με τις προσπάθειες της Κυβέρνησης επιχειρεί μια συνολική ανάταξη, μια συνολική επαναφορά.

Είναι, όμως, κοινή πια παραδοχή και πραγματικότητα ότι ο προϋπολογισμός αυτός είναι ο πρώτος τα τελευταία δώδεκα χρόνια που συζητείται εκτός μνημονιακού προγράμματος αλλά και πλαισίου ενισχυμένης εποπτείας. Ας το κρατήσουμε αυτό ως προμετωπίδα της συζήτησης και ας γίνει αποδεκτό από όλες τις πλευρές, όσο κι αν κάποιοι είτε το αρνούνται είτε το αποκρύπτουν.

Αναδεικνύεται, λοιπόν, όλο και περισσότερο, και ειδικά την επόμενη χρονιά, η ανάγκη υπηρέτησης ενός διπλού σκοπού, της οικονομικής αποτελεσματικότητας και της κοινωνικής δικαιοσύνης. Τα «όπλα» στη «φαρέτρα» μας είναι πολλά. Σίγουρα είναι η αξιοπιστία και η διεθνής αλλαγή της εικόνας της χώρας μας, όπως και το ευρύ, απόλυτα συγκεκριμένο και στοχευμένο πρόγραμμα που ξεδιπλώνουμε κάθε μέρα.

Η παραγωγική ανασυγκρότηση της χώρας, οι κυβερνητικές μεταρρυθμιστικές πρωτοβουλίες, η προσπάθεια βελτίωσης της καθημερινότητας των πολιτών είναι αυτά που μας δίνουν τη δυνατότητα να ελπίζουμε στις δυνάμεις και τις πολλαπλές δυνατότητές μας.

Η Κυβέρνησή μας, παρά τις πολλές και διαφορετικές αναπάντεχες περιπέτειες που έπρεπε να διαχειριστεί, παρέμεινε συνεπής και υπερέβαλε εαυτόν στην υλοποίηση του προγράμματός της.

Ενδεικτικά σάς αναφέρω πως σε πρωτόγνωρες συνθήκες η ελληνική οικονομία αναβαθμίστηκε έντεκα φορές, ενεργοποιήθηκε σειρά μέτρων ελάφρυνσης του χρέους κατά 6 δισεκατομμύρια, οι ρυθμοί ανάπτυξης σταθερά και ισχυρά αυξήθηκαν και αυξάνονται σημαντικά, οι επενδύσεις αυξήθηκαν την τελευταία τριετία κατά 30%, η ανεργία υποχώρησε πέντε μονάδες με εκατό χιλιάδες νέες θέσεις εργασίας. Και ακούμε από συναδέλφους της Αντιπολίτευσης να μιλούν για οικονομία καταρρέουσα.

Περνάω τώρα στην ενεργειακή κρίση. Εμείς ήμασταν οι πρώτοι που μιλήσαμε για την ανάγκη μιας ολιστικής αντιμετώπισης του ζητήματος. Κατηγορηθήκαμε από εσάς πως αφήσαμε τους πολίτες αβοήθητους, ότι δήθεν οι πολίτες πληρώνουν τα περισσότερα απ’ οποιουσδήποτε άλλους στην Ευρώπη, ότι δήθεν η Κυβέρνηση δεν παρεμβαίνει.

Η αλήθεια, όμως, είναι διαφορετική. Φορολογήθηκαν τα υπερκέρδη των παραγωγών κατά 90%. Στηρίξαμε τα ευάλωτα νοικοκυριά και τις επιχειρήσεις με επιδοτήσεις και σίγουρα θα θέλαμε να βοηθήσουμε και άλλο, όμως με μια συνετή οικονομική διαχείριση θα τα καταφέρουμε.

Το 2023, λοιπόν, θα συνεχίσουμε την ενίσχυση των μέτρων στήριξης της κοινωνίας, με ταυτόχρονη επίτευξη δημοσιονομικής ισορροπίας, διατήρηση της αναπτυξιακής πορείας και ενίσχυση της πατρίδας μας.

Με ένα πλέγμα εννέα αξόνων θωρακίζουμε τη χώρα μας: 8,3 δισεκατομμύρια για την αντιμετώπιση του αυξημένου κόστους ηλεκτρικού ρεύματος. 2,2 δισεκατομμύρια για την αντιμετώπιση της ενεργειακής κρίσης. Συγκεκριμένες και εφαρμόσιμες πολιτικές για τη δημιουργία νέων θέσεων εργασίας. Πολιτικές ύψους 1,2 δισεκατομμυρίου για τους συνταξιούχους. Μέτρα για τη στήριξη των πιο ευάλωτων συμπολιτών μας, με κοινωνικές παροχές να ξεπερνούν το 1,6 δισεκατομμύριο, με βέλτιστη και αποτελεσματική εκτέλεση του Προγράμματος Δημοσίων Επενδύσεων, αλλά και με την ενίσχυση της εθνικής άμυνας με σύναψη διεθνών συμφωνιών, αλλά και αγορές οπλικών συστημάτων, απαραίτητα για την ασφάλεια και θωράκιση της χώρας μας.

Αφήνουμε πίσω μας ό,τι μάς πλήγωσε, ό,τι μάς έβαλε εμπόδια να προχωρήσουμε μπροστά και να ατενίζουμε το μέλλον με αισιοδοξία.

Κυρίες και κύριοι, όσο κι αν κάποιοι επιχειρούν να αλλάξουν τη μνήμη του ελληνικού λαού, όλοι θυμούνται τις εντυπώσεις που άφηνε ο κ. Τσίπρας και η κυβέρνησή του στο εξωτερικό. Η χώρα μας πλέον πρωταγωνιστεί και συνδιαμορφώνει πολιτικές. Χαρακτηριστικότερο παράδειγμα είναι η υιοθέτηση της πρότασης του Πρωθυπουργού για υιοθέτηση κοινών λύσεων στην ενεργειακή κρίση.

Η Ελλάδα είναι πια μια χώρα που παράγει λύσεις για την Ευρώπη. Δεν παρακολουθεί, συμμετέχει ενεργά και αποφασιστικά. Θα μπορούσαμε να μιλάμε για ώρες, απαριθμώντας τι μέτρα έχει πάρει αυτή η Κυβέρνηση, αλλά δεν είναι ο στόχος μας αυτός. Είναι, όμως, και άδικο και ανήθικο να ακούμε από τόσες ομιλίες από την Αντιπολίτευση ότι δεν πήραμε μέτρα, ότι αφήσαμε απροστάτευτους τους πολίτες. Βέβαια, η ιστορία θα κρίνει. Θα δείτε και εσείς και θα κριθούμε και εμείς σύντομα από τον ελληνικό λαό.

Κυρίες και κύριοι συνάδελφοι, σε κρίσιμα ζητήματα για τη χώρα, σε σημαντικές αποφάσεις που έπρεπε να ληφθούν, σε μεγάλες μεταρρυθμιστικές πρωτοβουλίες η Αντιπολίτευση, και ειδικά ο ΣΥΡΙΖΑ, ήταν πάντα απέναντί μας. Μοναδικός τους στόχος ήταν η επιδίωξη πολιτικού και κομματικού οφέλους, την ώρα που η κοινωνία αναζητούσε απαντήσεις στα προβλήματα.

Εμείς, όμως, όπως δεν τους ακολουθήσαμε, έτσι δεν θα τους ακολουθήσουμε και τώρα. Αυτό κάναμε και αυτό επιλέξαμε να κάνουμε από την επόμενη μέρα που αναλάβαμε τη διακυβέρνηση της χώρας.

Ως επίλογο αυτής της δύσκολης χρονιάς, επιτρέψτε μου να αναφερθώ και σε ζητήματα της περιοχής μου, του Έβρου, καθώς φέτος μια σειρά έργων αλλάζει την περιοχή, βάζοντας θετικό πρόσημο. Σίγουρα πρέπει να γίνουν ακόμα πολλά. Κανείς, όμως, δεν μπορεί να παραγνωρίσει τις συνεχείς προσπάθειες και την ειδική μέριμνα για την περιοχή.

Ενδεικτικά είναι η ένταξη του λιμανιού στο διευρωπαϊκό δίκτυο μεταφορών που θα βοηθήσει να ξεδιπλώσουν περισσότερες επενδύσεις, η αναβάθμιση και η βελτίωση των υποδομών του αεροδρομίου, που πλέον μπορεί να δεχτεί πτήσεις εσωτερικού, εξωτερικού. Και ο αναπτυξιακός νόμος με ειδικά κίνητρα για την περιοχή, που θα δώσει τη δυνατότητα για περισσότερες επενδύσεις και θέσεις εργασίας, αντιμετωπίζοντας τα προβλήματα δημογραφικής συρρίκνωσης και αποεπένδυσης που έχουν παρουσιαστεί εδώ και πάρα πολλά χρόνια.

Επιπλέον, ολοκληρώνονται οι τοποθετήσεις συνοριοφυλάκων, όπως και η πρόσληψη επαγγελματιών οπλιτών, θωρακίζοντας την περιοχή, που το έχει ανάγκη

Κυρίες και κύριοι συνάδελφοι, η Κυβέρνησή μας απαντά με πράξεις και όχι με λόγια, πράξεις που συνδιαμορφώνονται με βάση τις επιταγές τού σήμερα, με το βλέμμα μας στο αύριο. Όσο κάποιοι επενδύουν στις κρίσεις, εμείς απαντάμε με λύσεις, με πράξεις και με δράσεις. Έχουμε θέσει, λοιπόν, τα θεμέλια για την επανεκκίνηση της οικονομίας, έχουμε χτίσει το οικοδόμημα με γερές και δυνατές βάσεις και κάνουμε τη χώρα μας πιο δυνατή, πιο δίκαιη για όλους.

Το πολιτικό αισθητήριο των πολιτών είναι έντονο και αυτή είναι η απαίτησή τους. Επιζητούν μεταρρυθμίσεις και πρωτοβουλίες και με βάση το τι κάναμε και το τι θα κάνουμε θα κρίνουν και θα ψηφίσουν. Η ψήφος εμπιστοσύνης στο έργο μας θα μας δώσει τη δύναμη να συνεχίσουμε απερίσπαστοι. Το σίγουρο είναι βέβαια πως δεν έχουμε καιρό για χάσιμο ούτε για καθυστερήσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τώρα εκ μέρους του ΚΚΕ τον λόγο έχει η κ. Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κυρία Πρόεδρε.

Κυρίες και κύριοι Βουλευτές, κύριοι Υπουργοί, είναι πολύ άσχημα στριμωγμένος αυτός ο προϋπολογισμός στην ψυχολογία του συνόλου του ελληνικού λαού. Είναι κάπου ανάμεσα σε μια «Κιβωτό», θετική έννοια μέχρι τώρα, και σε έναν «Πήγασο», από τα ωραία σύμβολα της ελληνικής μυθολογίας. Κι έρχεται και στριμώχνεται αυτός ο προϋπολογισμός και παρουσιάζεται περίπου σαν να χτίζετε ένα Ταζ Μαχάλ, με έρωτα της αγοράς της ελεύθερης, της ανάπτυξης, που έρχεται καλπάζουσα σαν Πήγασος κυριολεκτικά να ανοίξει τις πύλες της κιβωτού των εξαθλιωμένων μέχρι πρότινος εργαζομένων! Χτίζετε ένα αριστούργημα ξαφνικά σε μια χωματερή δικαιωμάτων, μες στη μέση, μέσα στη χωματερή! Θα το κάνατε αυτό ποτέ; Τουλάχιστον λίγη σεμνότητα στον τρόπο με τον οποίο το παρουσιάζετε.

Φέρνετε εδώ αριθμούς και λέτε ότι «είναι ο πρώτος προϋπολογισμός ο οποίος είναι έξω από τα μνημόνια».

Και έρχομαι εγώ να σας ρωτήσω: Αφού είναι έξω από τα μνημόνια, δεν σας περίσσευαν 410 εκατομμύρια; Πήγατε και κόψατε 410 εκατομμύρια από τα προνοιακά επιδόματα. Μόλις βγήκαμε δηλαδή από το τρίτο μνημόνιο, η πρώτη σας μέριμνα ήταν να κόψετε 410 εκατομμύρια. Πήρα και ένα χαρτάκι, αν και συνήθως δεν παίρνω χαρτιά, για να μην πω και νούμερα που θα μου πείτε ότι δεν είναι έτσι:

Κόβετε 76 εκατομμύρια ευρώ από τα επιδόματα για τα ΑΜΕΑ. Δηλαδή το Ταζ Μαχάλ του προϋπολογισμού σας λέει ότι μειώθηκαν οι ΑΜΕΑ στην Ελλάδα και θα έχουν και περισσότερη ευχέρεια να κινηθούν με μείον 76 εκατομμύρια δαπάνες για τα επιδόματά τους!

Περικόψατε τα οικογενειακά επιδόματα κατά περίπου 264 και από το ελάχιστο εγγυημένο εισόδημα κόβετε 158 εκατομμύρια.

Τόση οικονομία, ρε παιδάκι μου; Έτσι, χτίζεται το Ταζ Μαχάλ των σπουδαίων, θα μου πείτε, αυτών που έχουν τα χρήματα να φτιάξουν πυλώνες μεγάλους!

Ποιους πυλώνες; Για να δούμε ποιους πυλώνες. Τι έρχεστε και πουλάτε εδώ; Δυτικές αξίες, ευρωπαϊκές αξίες και δημοκρατία; Επτακόσιοι πέντε Ευρωβουλευτές, δωδεκάμισι χιλιάδες λομπίστες! Αν έχει το Ευρωκοινοβούλιο δωδεκάμισι χιλιάδες λομπίστες, τι ψηφίζετε Ευρωβουλευτές; Να ψηφίζετε λομπίστες. Να φτιάχνετε λομπίστες να πηγαίνουν να προωθούν τα δικαιώματα των λαών. Τι τους θέλετε τους Ευρωβουλευτές;

Εμάς θα κατηγορείτε μετά για μονοκομματική αντίληψη; Εμείς δεν έχουμε μία ιδεολογία που λέει «φτιάξε και ένα κόμμα για να του χώσεις κι από δίπλα εκατόν είκοσι οκτώ λομπίστες να προωθούν τα συμφέροντα των αφεντικών». Γιατί μη μου πείτε τώρα ότι θέλουν οι εργαζόμενοι λομπίστες, δηλαδή ότι χωρίς λόμπι δεν μπορείς να σώσεις τη φέτα σου, ας πούμε, στην Ευρωπαϊκή Ένωση, δεν μπορείς να σώσεις την τάδε σου μη κυβερνητική οργάνωση!

Και έπειτα υπάρχει και αυτός ο κυνισμός ο προνοιακός που έχετε. Δεν υπάρχει ανθρώπινο δικαίωμα που δεν το έχετε κάνει ΜΚΟ. Είναι απίστευτη αυτή η βιομηχανία των ΜΚΟ: μία ΜΚΟ για να μην τιμωρείται κάποιος, μία ΜΚΟ για να τιμωρείται δίκαια κάποιος, μία ΜΚΟ για το ανθρώπινο δικαίωμα του περιστεριού, για το ανθρώπινο δικαίωμα του σκύλου, για το ανθρώπινο δικαίωμα της γάτας! Όλα αυτά τα έχετε κάνει ανθρώπινα δικαιώματα. Τα κολλήσατε όλα μαζί και τα χρηματοδοτείτε με ζεστό, καυτό κρατικό χρήμα, χωρίς να μπαίνουμε στον κόπο να συζητήσουμε πολιτικά τι ανεπάρκειες, τι πραγματικές ιδεολογικές αναπηρίες του καπιταλισμού καλύπτετε με τις ΜΚΟ.

Είναι ιδεολογική αναπηρία. Δεν ηθικολογεί κάποιος εδώ. Δεν μπορείτε να συνδυάσετε την πρόνοια και την περίθαλψη και τη δικαιοσύνη στο εισόδημα των εργαζομένων με βάση τον κόπο τους και, επειδή δεν μπορείτε, κατασκευάζετε την ηθική της φιλανθρωπικής προσέγγισης και μαζεύετε ιδιώτες, που τους περισσεύουν λεφτά τις περισσότερες φορές, φτιάχνετε την πρώτη μαγιά και μετά ρίχνετε χρήμα από τον κρατικό κορβανά, που το παίρνετε από την έμμεση φορολογία, από την άμεση φορολογία, από τη μείωση των δαπανών από τους αδύναμους πολίτες της χώρας και το χώνεται στις ΜΚΟ.

Δεν υπάρχει Υπουργείο που δεν έχει ΜΚΟ για να κάνει τη δουλειά του. Έτσι θέλετε να δικαιολογήσετε πραγματικά και ουσιαστικά τον τρόπο με τον οποίο το κράτος είναι ιδιωτικοποιημένο από φιλοσοφία. Ανήκει σε λίγους και εκλεκτούς.

Και όταν μιλάτε για στήριξη των αδύνατων στρωμάτων, εξ ορισμού καθορίζετε τη δική σας τη θέση: Έχετε γίνει ισχυροί. Πού τα βρήκατε και γίνατε ισχυροί; Από πού τα πήρατε και γίνατε ισχυροί; Τι θα πάτε να πείτε στον συνταξιούχο μετά από έντεκα περικοπές στη σύνταξή του, όταν του δώσετε 7% για πρώτη φορά μια φορά; Ποιος θα ενθουσιαστεί από αυτό το πράγμα; Θα παίξετε με τον πληθωρισμό όπως θέλετε, θα σώσετε τις τράπεζες όποτε θέλετε, θα ανεβάσετε και θα κατεβάσετε τα επιτόκια όσο θέλετε, θα αντιμετωπίσετε την παιδεία και τον πολιτισμό και κυρίως την υγεία ως προϊόντα.

Συζητάμε εδώ για προϋπολογισμό. Στα αρμόδια Υπουργεία και στις διαβουλεύσεις συζητάμε πώς θα μειώσουμε τον αριθμό των νοσοκομείων και θα τον πάμε με χιλιομετρικές αποστάσεις. Συζητάμε για τις μετακινήσεις. Χρεώνετε τη μετακίνηση με το πάτημα του κουμπιού των 100 ευρώ από τον έναν λογαριασμό στον άλλον λογαριασμό, αυτό το συγκοινωνιακό εισιτήριο που πληρώνουμε στις τράπεζες. Προχώρησε η τεχνολογία, αλλά καταλήγει ακόμα και η πρόοδος, η πραγματική, η επιστημονική, όπως, ας πούμε, η τεχνητή νοημοσύνη, να υποτιμά τη νοημοσύνη όλων των υπολοίπων. Και αυτές είναι πρόνοιες του κράτους; Μα βεβαίως θα εμφανιστείτε σαν μαχαραγιάδες που δίνετε στους φτωχούς, αφού μόνοι σας καθορίζετε ποιο είναι το όριο της φτώχειας, πώς ζει κάποιος ως θαυματουργός. Ε, σε λίγο θα λέτε ότι και οι βαλίτσες με τα χρήματα που βρίσκονται πότε εδώ και πότε εκεί είναι χριστουγεννιάτικοι μποναμάδες. Είναι εύκολο αυτό να εξαπλωθεί και να ανοιχτεί προς τα κάτω στην κοινωνία και να την εθίσετε στον έρανο.

Όταν μιλάμε για το σκάνδαλο αυτό το μεγάλο της «Κιβωτού» δεν σηκώθηκε η τρίχα υμών των υποκριτών, που αρχίζετε να κόπτεσθε ψεύτικα για τα δικαιώματα των εργαζομένων του Κατάρ; Δεν έχουμε εργατικά ατυχήματα στην Ελλάδα; Έχουμε εφαρμογή της εργατικής νομοθεσίας και της πρόνοιας και του τρόπου με τον οποίο ασφαλώς πρέπει να εργάζονται οι Έλληνες εργαζόμενοι εδώ; Είδατε ποτέ τη Βουλή να αναστατώνεται άμα υπάρχουν δέκα και δεκαπέντε και τρία και πέντε εργατικά ατυχήματα τον μήνα; Δεν δουλεύουν οι Έλληνες εδώ; Πάρτε, για παράδειγμα, τους ξενοδοχοϋπάλληλους, που είναι αλήθεια ότι δουλεύουν σε συνθήκες Κατάρ, γιατί αλλιώς δεν θα ζητούσε σήμερα η Ένωση των Ξενοδόχων να εισαγάγουμε εξήντα μία χιλιάδες ξένους δούλους, μη Έλληνες, να έρθουν εδώ να δουλέψουν στη θέση των Ελλήνων, που αρνούνται να γίνουν δούλοι στους ξενοδόχους, στον παράδεισο Ελλάς. Αυτή είναι η αλήθεια.

Όλη η δομή του προϋπολογισμού σας, όλη η πολιτική σας στηρίζεται αμέριστα και από τον ΣΥΡΙΖΑ και από άλλα κόμματα με τον έναν με τον άλλον τρόπο. Διαφοροποιείται μόνο το περιτύλιγμα, η κονσέρβα παραμένει αντιλαϊκά δηλητηριασμένη και αυτό δεν αλλάζει και δεν πρόκειται να αλλάξει. Γι’ αυτό και εμείς, που δεν έχουμε καμμία σχέση με όλα αυτά, ίσως πρέπει να αναλογιστούμε αν σε αυτή την Ευρώπη που τα συζητάτε, οι λύκοι αποτελούν ΜΚΟ, επειδή στη λυκοφωλιά της Ευρωπαϊκής Ένωσης δεν έχει υπάρξει μέχρι στιγμής ΜΚΟ λύκων!

Το «homo hominis lupus» ισχύει για τον καπιταλισμό, γιατί είναι το μεδούλι της ιδεολογίας και της φιλοσοφίας του. Πρόνοια γι’ αυτά δεν υπάρχει, παρά μόνο μία: η ανατροπή του. Αυτή είναι η πραγματική λαϊκή πρόνοια, η ανατροπή του συστήματος που παράγει αυτά τα φαινόμενα και μετά έρχεται να αλείψει λάδι και αυτό κλεμμένο, από τη μαύρη αγορά φερμένο!

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ.

Τώρα εκ μέρους της Νέας Δημοκρατίας τον λόγο έχει ο κ. Χειμάρας, για επτά λεπτά.

Μέχρι να ανέβει στο Βήμα, να κάνω μια ανακοίνωση προς το Σώμα.

Ο Υπουργός Οικονομικών κ. Χρήστος Σταϊκούρας κατέθεσε σήμερα 15-12-2022 τα παρακάτω σχέδια νόμων: 1) Για την «Κύρωση του Απολογισμού του Κράτους οικονομικού έτους 2021» και 2) Για την «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2021 έως 31/12/2021».

Παραπέμπονται στην Επιτροπή του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους.

Κύριε Χειμάρα, έχετε τον λόγο.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Σας ευχαριστώ, κυρία Πρόεδρε.

Κυρία και κύριοι Υπουργοί, κυρίες και κύριοι συνάδελφοι, με τον προϋπολογισμό του 2023 καλούμαστε να θέσουμε τα δημοσιονομικά δεδομένα των πολιτικών που επιθυμεί να εφαρμόσει η Κυβέρνησή μας, να κυρώσουμε τον πρώτο τα τελευταία δώδεκα χρόνια κρατικό προϋπολογισμό εκτός του πλαισίου ενισχυμένης εποπτείας.

Το βιβλίο της σύγχρονης ιστορίας της χώρας μας σε αυτό το χρονικό σημείο θα εστιάζει διακριτά στην αλλαγή της οικονομικής της πορείας. Οι αναγνώστες θα διδάσκονται πώς αυτή η περίοδος ήταν εκείνη που οδήγησε στη δημιουργία της ισχυρής Ελλάδας. Θα έχουν διαβάσει τα προηγούμενα κεφάλαια για την εποχή των ανεκδιήγητων πολιτικών της κυβερνητικής περιόδου ΣΥΡΙΖΑ - ΑΝΕΛ.

Θα διαβάζουν με έκπληξη για την περίοδο που στη χώρα μας οι επιπολαιότητες της κυβέρνησης οδήγησαν στο κλείσιμο των τραπεζών, σε ένα αχρείαστο μνημόνιο που επέβαλε είκοσι εννέα νέους φόρους και μείωσε δύο φορές το αφορολόγητο, μείωνε δεκαεπτά φορές τις συντάξεις και πετσόκοβε το ΕΚΑΣ, πολεμούσε τους επαγγελματίες, τους αγρότες και τους κτηνοτρόφους, καταργούσε την επιδότηση στο αγροτικό πετρέλαιο, υιοθετούσε ένα πλαίσιο δυσβάσταχτης διπλής φορολογίας μέσω των ασφαλιστικών εισφορών, οδηγούσε τη χώρα στην ασφυξία των υπερπλεονασμάτων, δέσμευε την περιουσία της στο Υπερταμείο για ενενήντα εννέα χρόνια.

Κι επειδή άκουσα πολλούς συναδέλφους του ΣΥΡΙΖΑ αυτές τις ημέρες να αναφέρουν πως είναι ανήθικο να αναφερόμαστε στις πολιτικές αυτές, επειδή, λέει, η χώρα βρισκόταν σε μνημόνιο, επιτρέψτε μου λίγο για να βάλουμε τα πράγματα στη θέση τους.

Το μεγαλύτερο πρόβλημα που καλείται να αντιμετωπίσει η Αξιωματική Αντιπολίτευση δεν έχει να κάνει με αυτά που λέμε εμείς, γιατί εμείς εφαρμόζουμε όσα είπαμε στις εκλογές του 2019, βρίσκεται στην αναξιοπιστία λόγων και έργων που χαρακτήρισε την περίοδο 2015 - 2019 που κυβερνήσατε, στις ψεύτικες προσδοκίες που έπεισαν τον ελληνικό λαό το 2015, με το επιχείρημα της σύγκρουσης με τους εταίρους, όταν εμείς, αλλά και το ΚΙΝΑΛ τότε, που σήμερα κάνει λες και τα ξέχασε όλα, λέγαμε στον ελληνικό λαό πως αυτά που επικαλείστε δεν μπορεί και δεν πρόκειται να εφαρμοστούν.

Εσείς, λοιπόν, είπατε ψέματα. Το πρόβλημα του πολιτικού ήθους που θέτετε, αγαπητοί συνάδελφοι, θα πρέπει να το λύσετε με τους ψηφοφόρους. Κι επίσης, οι συμπαθέστατοι συνάδελφοι του ΠΑΣΟΚ ίσως πρέπει να ξαναδούν αν οι τελευταίες βουτιές του Προέδρου τους στην κολυμπήθρα του λαϊκισμού εκφράζουν τους ψηφοφόρους τους. Γιατί εγώ θεωρώ και βλέπω από τις μετρήσεις πως μάλλον συμφωνούν περισσότερο με τις πολιτικές της Κυβέρνησης.

Διότι, κυρίες και κύριοι συνάδελφοι, όλοι βλέπουν πως η Ελλάδα είναι σήμερα μια διαφορετική χώρα, πολύ διαφορετική. Παρά τις πολλαπλές και διαδοχικές εξωγενείς κρίσεις, οι επιδόσεις της ελληνικής οικονομίας είναι πλέον εμφανείς. Η Κυβέρνηση της Νέας Δημοκρατίας έχει καταφέρει να αντιστρέψει την αρνητική εικόνα της Ελλάδας από failed state σε success story, σε ελκυστικό προορισμό διεθνών επενδύσεων.

Παρά τις δυσκολίες, η ελληνική οικονομία έχει αναβαθμιστεί ένδεκα φορές τα τελευταία τρία χρόνια. Επιτύχαμε τη μεγαλύτερη μείωση του δημοσίου χρέους σε ολόκληρη την Ευρώπη ως ποσοστό του ΑΕΠ. Εργαστήκαμε σκληρά για τη βελτίωση του επιχειρηματικού περιβάλλοντος και κερδίσαμε την εμπιστοσύνη των αγορών.

Η αναμφισβήτητη δυναμική της ελληνικής οικονομίας αναμένεται να επιβεβαιωθεί με την αύξηση του ΑΕΠ πάνω από 224 δισεκατομμύρια το 2023, 25% δηλαδή μεγαλύτερο από το 2018, την επιστροφή σε πρωτογενές πλεόνασμα και ρυθμό ανάπτυξης διπλάσιο από τον ευρωπαϊκό μέσο όρο για το 2022 και τριπλάσιο για το 2023, σύμφωνα με όσα λέει η Ευρωπαϊκή Επιτροπή.

Ο προϋπολογισμός του 2023 έχει ως βασική προτεραιότητα τη συνέχιση των μέτρων στήριξης της κοινωνίας παράλληλα με τη διατήρηση της αναπτυξιακής πορείας της χώρας. Συνεχίζονται οι επιδοτήσεις στην κατανάλωση ηλεκτρικής ενέργειας και φυσικού αερίου, αυξάνεται το επίδομα θέρμανσης, η στήριξη γεωργών και κτηνοτρόφων με επιδοτήσεις, με τη μείωση του ΦΠΑ στα λιπάσματα και τις ζωοτροφές, με την επιστροφή του ειδικού φόρου κατανάλωσης στο πετρέλαιο.

Για το 2023 η Κυβέρνηση προχωρά σε νέα αύξηση του κατώτατου μισθού και σε σημαντική και μόνιμη αύξηση των συντάξεων. Η χώρα συνεχίζει να θωρακίζεται και να ισχυροποιείται, με την πρόβλεψη αυξημένων δαπανών για την ενίσχυση της εθνικής άμυνας.

Από το 2019, και σε αντίθεση με την κυβέρνηση του ΣΥΡΙΖΑ που επέβαλε είκοσι εννέα επιπλέον φόρους, η Κυβέρνηση της Νέας Δημοκρατίας έχει προχωρήσει σε περισσότερες από πενήντα μειώσεις φόρων και ασφαλιστικών εισφορών.

Θυμίζω μεταξύ άλλων τη μείωση του εισαγωγικού φορολογικού συντελεστή στα φυσικά πρόσωπα από το 22% στο 9%, τον αντίστοιχο συντελεστή στα νομικά πρόσωπα από το 29% στο 22%, τη μείωση του ΕΝΦΙΑ κατά 35%, ενώ η προεκλογική μας δέσμευση μιλούσε για μεσοσταθμική μείωση 30%, την κατάργηση της εισφοράς αλληλεγγύης, τη μείωση της προκαταβολής φόρου, τον χαμηλό φορολογικό συντελεστή για τους αγρότες μας και για τα αγροτικά σχήματα, την αναστολή του ΦΠΑ στις νέες οικοδομές.

Κλείνοντας, προφανώς και δεν υποστηρίζω πως όλα τα προβλήματα έχουν λυθεί. Δεν θα μπορούσα να το ισχυριστώ αυτό όχι ως Βουλευτής αλλά κυρίως ως ένας μικρομεσαίος επιχειρηματίας, που προφανώς παραμένω. Γνωρίζω πως οι μικρομεσαίοι μας, όπως πάντα, ξυπνούν και κοιμούνται με τις υποχρεώσεις που έχουν να καλύψουν σε μισθοδοσίες, σε ασφαλιστικά ταμεία, στις τράπεζες. Αγωνιούν όλοι για το μέλλον και το παρόν των επιχειρήσεών τους και των οικογενειών τους. Αγωνιούν, αλλά σήμερα γνωρίζουν, ξέρουν, πως αυτή η Κυβέρνηση βρίσκεται δίπλα τους, γνωρίζουν πως θα βρεθεί δίπλα τους και στο μέλλον, διότι πλέον υπάρχουν αποδείξεις πολιτικών συμπεριφορών από όλους μας, από την Αριστερά, που επιτέλους κυβέρνησε και απέτυχε παταγωδώς, και από τη Νέα Δημοκρατία, που βρίσκεται σταθερά δίπλα στον μικρομεσαίο επιχειρηματία, στον απλό εργαζόμενο, στον αγρότη και στη νέα γενιά, από την Κυβέρνηση του Κυριάκου Μητσοτάκη που χτίζει με όραμα, σοβαρότητα και συνέπεια μια νέα περίοδο σιγουριάς και ευημερίας, μια νέα εποχή ανάπτυξης για τα παιδιά μας.

Για τους λόγους αυτούς, σας καλώ να υπερψηφίσετε τον προϋπολογισμό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις εκπαιδευτικοί συνοδοί τους από το Γυμνάσιο Πεταλιδίου Μεσσηνίας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Υπουργός Αγροτικής Ανάπτυξης και Τροφίμων κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Κυρίες και κύριοι συνάδελφοι, ο τέταρτος προϋπολογισμός της Κυβέρνησης του Κυριάκου Μητσοτάκη έχει την ιδιαιτερότητα ότι συζητείται μέσα σε ένα διεθνές περιβάλλον που κυριαρχείται από δύο συνιστώσες, την αστάθεια και την αβεβαιότητα.

Η κατάθεση όμως του αναπτυξιακού αυτού προϋπολογισμού, με ενισχυμένο κοινωνικό πρόσημο και θετικούς ρυθμούς ανάπτυξης, δίνει ελπίδα στον ελληνικό λαό και ιδιαίτερα στους νέους, που υπέφεραν στην προηγούμενη δεκαετία και αποτελούν την αιχμή των πολιτικών μας. Οι αλλεπάλληλες κρίσεις, αλλά κυρίως η εξωγενής ενεργειακή, καθώς και η κλιματική, αλλά και ο πόλεμος στην Ουκρανία προκάλεσαν προβλήματα στην παγκόσμια αγροτική παραγωγή και διατάραξαν την ομαλή λειτουργία της εφοδιαστικής αλυσίδας. Αποτέλεσμα να απειληθεί η επισιτιστική επάρκεια και συνεπώς η κοινωνική συνοχή.

Με αυτά τα δεδομένα, ως υπεύθυνη Κυβέρνηση, αναπτύξαμε πολιτικές που κινούνται σε δύο άξονες. Αφ’ ενός με στοχευμένα μέτρα αντιμετωπίζουμε τις επιπτώσεις της πολυεπίπεδης παγκόσμιας κρίσης και αφ’ ετέρου, αταλάντευτα, υλοποιούμε το εθνικό στρατηγικό σχέδιο στο πλαίσιο της νέας ΚΑΠ, που εκσυγχρονίζει τον πρωτογενή τομέα, δίνοντας τη δυνατότητα να ανταποκριθεί στις απαιτήσεις της νέας εποχής.

Προτάσσοντας την υπεύθυνη αποτελεσματικότητα, η ανάπτυξη του πρωτογενούς τομέα αποτελεί προτεραιότητα της Κυβέρνησης και γι’ αυτό είμαστε βέβαιοι ότι ο λαός θα ανανεώσει την εντολή του στις εθνικές εκλογές του 2023.

Μέσα από το στρατηγικό σχέδιο αγροτικής ανάπτυξης προχωράμε σε τομές και θαρραλέες μεταρρυθμίσεις. Μετασχηματίζουμε τον πρωτογενή τομέα. Αίρουμε χρόνιες στρεβλώσεις και ανισότητες. Στηρίζουμε με δίκαιο τρόπο τους μικρούς παραγωγούς. Δημιουργούμε το υπόβαθρο για να αναπτυχθεί σε στέρεα θεμέλια η ελληνική αγροτική οικονομία. Ενισχύουμε με στοχευμένα μέτρα την κοινωνική συνοχή, αμβλύνοντας τις συνέπειες της κρίσης. Επιλύουμε χρόνια προβλήματα της αγροτικής παραγωγής.

Ενδεικτικά αναφέρω: Το πρόβλημα της δημογραφικής ανανέωσης του αγροτικού πληθυσμού το αντιμετωπίζουμε μέσα από τα προγράμματα νέων αγροτών. Ήδη βρίσκεται σε φάση ολοκλήρωσης το μεγαλύτερο ιστορικά πρόγραμμα, ύψους 525 εκατομμυρίων ευρώ, με ενίσχυση έως και 40.000 ευρώ για κάθε δικαιούχο.

Την ανάγκη και τάση για υγιεινά τρόφιμα την καλύπτουμε με την προκήρυξη του προγράμματος-μαμούθ βιολογικής παραγωγής, ύψους 705 εκατομμυρίων ευρώ, που είναι διευρυμένο σε ό,τι αφορά τις δενδρώδεις καλλιέργειες και τη μελισσοκομία, τομείς που η χώρα μας παράγει εξαιρετικά προϊόντα.

Το πρόβλημα του μικρού κλήρου το αντιμετωπίζουμε με την ενίσχυση των συνεργατικών σχημάτων, καθώς είναι ο μόνος τρόπος που δεν αλλοιώνει τη φυσιογνωμία της ελληνικής παράδοσης και δεν σπάει δεσμούς που χρόνια έχει ο αστικός πληθυσμός με τη γενέθλια γη του.

Πιστεύουμε ότι το μέλλον της ελληνικής αγροτικής οικονομίας βρίσκεται στα συνεργατικά σχήματα και η Κυβέρνηση της Νέας Δημοκρατίας έδωσε φορολογικά κίνητρα, για να υπάρξει συνένωση δυνάμεων. Μειώσαμε τον φορολογικό συντελεστή των αγροτικών συλλογικών σχημάτων στο 10%. Καθιερώσαμε έκπτωση στον φόρο στο 50% των εισοδημάτων των μελών συνεταιρισμών, ομάδων παραγωγών και συμμετεχόντων στη συμβολαιακή γεωργία. Ψηφίσαμε νέο συνεταιριστικό νόμο. Διαμορφώσαμε το κανονιστικό πλαίσιο για την ίδρυση διεπαγγελματικών οργανώσεων.

Παράλληλα, μέσω του νέου προγράμματος σχεδίων βελτίωσης, που φτάνει στα 230 εκατομμύρια ευρώ, πριμοδοτούμε την αγορά όμορων εκτάσεων.

Την έλλειψη εργατών γης την αντιμετωπίζουμε με νομοθετικές διευκολύνσεις στην παραμονή για πενταετία αλλά και με διμερείς συμφωνίες με άλλες χώρες. Επιπλέον, μέσω των σχεδίων βελτίωσης επιδοτούμε την αγορά οικίσκων για τους εργάτες γης.

Στην ανάγκη βελτίωσης της αγροτικής εκπαίδευσης λειτουργούμε, μέσω του ΕΛΓΟ - «ΔΗΜΗΤΡΑ», αναμορφωμένα έξι δημόσια ΙΕΚ, ενώ η κατάρτιση είναι βασικό στοιχείο στα προγράμματα νέων αγροτών.

Παράλληλα, επεκτείνουμε το θεσμό των ΔΙΕΚ και την ταχύτατη εφαρμογή του προγράμματος «AKIS», όπως προβλέπεται από τη νέα ΚΑΠ.

Εφαρμόζουμε για πρώτη φορά το πρόγραμμα αγροτικών συμβούλων, ύψους 80 εκατομμυρίων ευρώ.

Προωθούμε την ενσωμάτωση στην αγροτική παραγωγή των νέων τεχνολογιών, ώστε ο αγρότης να αυξήσει την παραγωγικότητα και την ανταγωνιστικότητα στα προϊόντα του, αλλά και να προστατέψει από ασθένειες και έκτακτα καιρικά φαινόμενα, καθώς και να μειώσει το περιβαλλοντικό αποτύπωμα της παραγωγικής δραστηριότητας.

Προς αυτή την κατεύθυνση προχωρούμε στον ψηφιακό μετασχηματισμό της αγροτικής παραγωγής, με πέντε προγράμματα του ΠΑΑ ύψους 1,5 δισεκατομμυρίου ευρώ.

Παράλληλα, πετύχαμε τη μεταφορά της λειτουργίας του ΟΠΕΚΕΠΕ στο κυβερνητικό νέφος. Οι πληρωμές των ενωσιακών ενισχύσεων προς τους αγρότες γίνονται με δίκαιο και απόλυτα διαφανή τρόπο μέσω του gov.gr.

Όσον αφορά τη μείωση του κόστους παραγωγής, κάναμε στοχευμένες παρεμβάσεις, που ξεπερνούν τα 500 εκατομμύρια ευρώ. Για πρώτη φορά μετά από έξι χρόνια προχωρήσαμε στην επιστροφή του ειδικού φόρου κατανάλωσης στο αγροτικό πετρέλαιο κίνησης.

Μειώσαμε οριστικά τον ΦΠΑ στο 6% σε λιπάσματα και ζωοτροφές.

Απαλλάξαμε και από το 2022 από το τέλος επιτηδεύματος τους κατά κύριο επάγγελμα γεωργούς, τους κτηνοτρόφους και τους παράκτιους αλιείς.

Δίνουμε ενισχύσεις 60 εκατομμύρια ευρώ για αγορά λιπασμάτων. Έχοντας ήδη στηρίξει την κτηνοτροφία με 50 εκατομμύρια, ενισχύουμε με επιπλέον 89 εκατομμύρια τους κτηνοτρόφους μας για αγορά ζωοτροφών.

Εφαρμόζουμε πρόγραμμα επιδότησης εβδομήντα πέντε χιλιάδων αγροτών για τοποθέτηση φωτοβολταϊκών.

Σχετικά με τις υποδομές, ήδη βρίσκεται σε εξέλιξη το πρόγραμμα «ΥΔΩΡ 2.0», το οποίο μέσω ΣΔΙΤ και πόρων του Ταμείου Ανάκαμψης θα υλοποιήσει έργα ύψους 1,8 δισεκατομμυρίου ευρώ σε ολόκληρη τη χώρα, λειτουργικού κόστους 4,5 δισεκατομμυρίων ευρώ. Μέσω των έργων που θα γίνουν θα αυξηθούν τα αρδεύσιμα στρέμματα και η παραγωγικότητα της καλλιεργήσιμης γης.

Μέσω του Προγράμματος Αγροτικής Ανάπτυξης προχωρούμε σε έργα 114 εκατομμυρίων ευρώ για αγροτική οδοποιία και πλέον των 100 εκατομμυρίων ευρώ για μικρά αρδευτικά έργα.

Προκειμένου να αντιμετωπίσουμε τις συνέπειες της κλιματικής κρίσης, στην τριετία 2020 - 2022 ο ΕΛΓΑ έχει καταβάλει στους αγρότες αποζημιώσεις ύψους 734.522.000 ευρώ, ενώ προβλέπεται να πληρωθούν ακόμη 40 εκατομμύρια ευρώ μέχρι τις γιορτές. Εντός του 2023 θα έχουν εξοφληθεί όλοι οι παραγωγοί μας για τις ζημιές του 2022. Πρόκειται για μια δαπάνη που θα πλησιάσει επιπλέον τα 200 εκατομμύρια ευρώ.

Επίσης έχουν πληρωθεί οι οφειλές προηγούμενων προγραμμάτων κρατικών οικονομικών ενισχύσεων ύψους 62.657.000 ευρώ. Για τις πυρόπληκτες καλλιέργειες διατέθηκαν 20 εκατομμύρια ευρώ τον περασμένο Αύγουστο στους κατά κύριο επάγγελμα αγρότες και εντός των ημερών πρόκειται να καταβληθούν επιπλέον 15 εκατομμύρια ευρώ στους ετεροεπαγγελματίες αγρότες.

Παράλληλα, μειώσαμε τον χρόνο εξόφλησης των αποζημιώσεων στο ήμισυ, δίνοντας σε πολλές περιπτώσεις προκαταβολές σε ποσοστό έως και 60%, ενώ έχουμε δώσει αποζημιώσεις και σε προανθικό στάδιο, κάτι που ο κανονισμός του οργανισμού δεν προέβλεπε.

Οι καταστάσεις επιβάλλουν τον εκσυγχρονισμό της οργάνωσης, της δομής και της λειτουργίας του ΕΛΓΑ. Αυτό θα συμβεί άμεσα, γιατί στόχος μας είναι η οικονομική βιωσιμότητα του οργανισμού και η διαρκής, αδιατάρακτη στήριξη των παραγωγών μας.

Με στόχο την ενίσχυση της ελληνικής περιφέρειας, υπεγράφη η πρόσκληση «LEADER» για τη νέα προγραμματική περίοδο 2023 - 2027, με προϋπολογισμό δημόσιας δαπάνης 236 εκατομμύρια ευρώ. Θέλουμε να στηρίξουμε περαιτέρω τις επενδύσεις στον πρωτογενή τομέα και σε μεταποιητικές επιχειρήσεις που επεξεργάζονται αγροτικά προϊόντα, έχουμε αναπτύξει μέσα από το Ταμείο Εγγυοδοσίας και με τη συνεργασία επτά τραπεζών δανειακό πρόγραμμα ύψους 480 εκατομμυρίων ευρώ για τη χρηματοδότηση ή επέκταση επιχειρηματικών σχεδίων στον συγκεκριμένο τομέα, ενώ χρηματοδοτούμε από το Ταμείο Μικρών Δανείων Αγροτικής Επιχειρηματικότητας δαπάνες έως 25.000 ευρώ χωρίς εμπράγματες εξασφαλίσεις.

Δημιουργούμε τις συνθήκες, ώστε διεθνώς τα ελληνικά προϊόντα να ταυτίζονται με την ποιότητα και την υψηλή διατροφική αξία. Δημιουργούμε τις συνθήκες, ώστε οι αγρότες μας να μπορούν να ανταποκριθούν με αξιώσεις στο σκληρό και ανταγωνιστικό διεθνές περιβάλλον.

Τα συνολικά 22 δισεκατομμύρια ευρώ από τη νέα ΚΑΠ, το Επιχειρησιακό Πρόγραμμα Αλιείας, Υδατοκαλλιέργειας και Θάλασσας και το Ταμείο Ανάκαμψης είναι τα βασικά μας εργαλεία για την αναζωογόνηση του πρωτογενούς τομέα.

Μέσα από το Ταμείο Ανάκαμψης επιχειρούμε την καινοτομία, την πράσινη μετάβαση και τον εκσυγχρονισμό του πρωτογενούς τομέα, την αναδιάρθρωση των καλλιεργειών, τη γενετική βελτίωση των ζώων, την ενίσχυση των υδατοκαλλιεργειών, τον ψηφιακό μετασχηματισμό του αγροδιατροφικού τομέα.

Τα προγράμματα που εκτελούνται μέσω του Προγράμματος Αγροτικής Ανάπτυξης τη μεταβατική περίοδο 2020 - 2022 φτάνουν στα 7 δισεκατομμύρια ευρώ. Σημειώνεται ότι το τρέχον έτος αναμένεται ρεκόρ πληρωμών σε σχέση με κάθε άλλο έτος και προγραμματική περίοδος με δαπάνες που θα ξεπεράσουν το 1 δισεκατομμύριο ευρώ του ΠΔΕ.

Κυρία Πρόεδρε, κυρίες και κύριοι συνάδελφοι, η ενίσχυση του πρωτογενούς τομέα αποτελεί επένδυση για την οικονομία μας, καθώς η αγροτική παραγωγή, αθροιστικά με τη μεταποίηση, συνεισφέρουν όλο και περισσότερο κάθε χρόνο στο ΑΕΠ. Έχουμε φτάσει στο 8,4% το 2021.

Παράλληλα, οι εξαγωγές αγροτικών προϊόντων μας για τη φετινή χρονιά αυξάνουν με ρυθμό 17% και ταυτόχρονα, μέσω της εξαιρετικής ποιότητας των προϊόντων μας, στηρίζεται η μεγαλύτερη βιομηχανία της χώρας, ο τουρισμός.

Οι πολιτικές μας επικεντρώνονται σε έναν στόχο, τη μετάβαση από το μοντέλο της οικογενειακής εκμετάλλευσης σε αυτό της αγροτικής επιχείρησης και ταυτόχρονα της ενδυνάμωσης των συνεταιριστικών αγροτικών συλλογικών σχημάτων. Μια πολιτική που αποτελεί βασική στρατηγική της Κυβέρνησης του Κυριάκου Μητσοτάκη, καθώς μέσα από την υλοποίησή της επιδιώκουμε να αλλάξουμε την αντίληψη του συνόλου της κοινωνίας για την αντιμετώπιση της πρωτογενούς παραγωγής, αλλά και να ανοίξουμε τον δρόμο σε μια σύγχρονη αγροτική οικονομία, πλήρως ανταγωνιστική στο σκληρό διεθνές περιβάλλον που ζούμε.

Με τις πολιτικές μας αλλάζουμε τον οικονομικό χάρτη της ελληνικής υπαίθρου, συμβάλλοντας καθοριστικά στην ανάπτυξη της ελληνικής οικονομίας. Έχουμε σχέδιο, έχουμε όραμα, δίνουμε ισχυρά κίνητρα και προοπτική στην αγροτική μας παραγωγή. Δημιουργούμε σήμερα το αύριο μιας σύγχρονης Ελλάδας με συνέχεια, συνέπεια, σταθερότητα, ταχύτητα και αποτελεσματικότητα.

Σας καλώ, λοιπόν, να υπερψηφίσετε αυτόν τον αναπτυξιακό προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο τώρα έχει η κ. Πέρκα εκ μέρους του ΣΥΡΙΖΑ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κυρία Πρόεδρε.

Εγώ θα ξεκινήσω, γιατί οφείλω μια απάντηση στον κ. Σκυλακάκη, ο οποίος χθες μάς προκάλεσε. Πρώτον είναι ντροπή για έναν Υπουργό, του ελληνικού Κοινοβουλίου να ψεύδεται χωρίς αιδώ μέσα σε αυτό το Κοινοβούλιο.

Κατ’ αρχάς, συνέκρινε την τετραετία του ΣΥΡΙΖΑ εν μέσω μνημονίων, με τις επιδόσεις της Κυβέρνησης. Βεβαίως, πολύ σωστά έκανε, γιατί δεν θέλει να θυμάται τα μνημόνια, γιατί έχει πολύ μεγάλη ευθύνη η παράταξή του. Και βεβαίως μετά για τις επιδόσεις, ξέχασε το αποθεματικό των 37 δισεκατομμυρίων που άφησε η κυβέρνηση ΣΥΡΙΖΑ. Καλά κάνετε και τα ξεχνάτε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ** **(Υφυπουργός Οικονομικών)**: Ποια ήταν η ντροπή;

**ΘΕΟΠΙΣΤΗ (ΠΕΤΗ) ΠΕΡΚΑ:** Λέω, κύριε Βεσυρόπουλε, αυτά που είπε χθες ο κύριος Υπουργός, ήταν ντροπή. Άλλα, είπε και άλλα ψέματα και ανακρίβειες και μη με διακόπτετε, γιατί ψέλλισε για την απολιγνιτοποίηση -λέει- η οποία δεν πάει πολύ καλά, λέει, γιατί η κυβέρνηση του ΣΥΡΙΖΑ δεν προχώρησε τις ΑΠΕ. Ακούστε για να τελειώνουμε. Η Ελλάδα είχε πιάσει τον στόχο διύλισης ΑΠΕ για το 2020, ήδη από το 2018 και το 2019 η συμμετοχή των ΑΠΕ στην ηλεκτροπαραγωγή ήταν 31,3%.

Παραλάβαμε διαλυμένο τον κλάδο των ΑΠΕ και τα έργα που εγκρίνονται σήμερα, συγκεκριμένα από το 2018 μέχρι το 2023, έργα πάνω από 3 GW, για τα οποία καυχιέται η Κυβέρνηση, κομπάζει, θα κάνουμε κ.λπ., έχουν λάβει λειτουργική ενίσχυση από την κυβέρνηση του ΣΥΡΙΖΑ, αφού για τριάμισι χρόνια έγιναν μόνον δύο διαγωνισμοί για έργα ΑΠΕ. Δύο χρόνια ήταν παγωμένοι οι διαγωνισμοί.

Και σαν να μην έφτανε αυτό, δημιουργήσατε και τη μεγαλύτερη φούσκα που έχει γίνει στον τομέα της ενέργειας, δίνοντας 100 GW βεβαίωση παραγωγού για ένα δίκτυο που δεν σηκώνει ούτε το 10%. Και βεβαίως, εν μέσω Δεκαπενταύγουστου, η σκανδαλώδης απόφαση του κ. Σκρέκα, που μοίρασε τον ηλεκτρικό χώρο σε δύο, τρεις μεγάλους, κολλητούς, μεγαλοεπενδυτές και έχει βουίξει όλη η αγορά. Ο ίδιος ο Πρόεδρος της EBIKEN μιλά για σκανδαλώδη απόφαση και οι παραγωγοί -μικροί, μεσαίοι- έχουν χρεωθεί 1,75 δισεκατομμύριο για εγγυητικές και δεν θα συνδεθούν ποτέ, γιατί μοίρασε τον ηλεκτρικό χώρο ο κ. Σκρέκας.

Και βεβαίως έχετε οδηγήσει τη χώρα στη μεγαλύτερη ενεργειακή κρίση της ιστορίας της. Και δεν είναι εισαγόμενη η ενεργειακή κρίση, αγαπητοί συνάδελφοι. Όταν ο ενεργειακός πληθωρισμός είναι 53,3% και ο μέσος όρος στην Ευρώπη είναι 40,8%, όταν τα στοιχεία της EUROSTAT και του Ευρωπαϊκού Οργανισμού ACER για τις ρυθμιστικές ενέργειες, βεβαιώνουν ότι η Ελλάδα έχει την ακριβότερη τιμή χονδρεμπορικής σε όλη την Ευρώπη και ότι η Ελλάδα είναι η τρίτη υψηλότερη χώρα σχετικά με το πόσο ξοδεύουν τα νοικοκυριά για ρεύμα και φυσικό αέριο, και παρ’ όλα τα δισεκατομμύρια ευρώ που δίνονται ως επιδοτήσεις.

Αυτά τα χρήματα τα πληρώνουν οι πολίτες, είτε από τους υπέρογκους λογαριασμούς είτε από την είσπραξη των φόρων, σε όλους τους τομείς της οικονομίας. Είναι 4 δισεκατομμύρια αύξηση του ΦΠΑ. Τα χρήματα, λοιπόν, συγκεντρώνονται είτε στο Ταμείο Ενεργειακής Μετάβασης είτε στον κρατικό προϋπολογισμό, 8,2 δισεκατομμύρια είδαμε τώρα, κι ένα μέρος τους επιστρέφεται στους καταναλωτές, για να μπορέσουν ως επιδότηση να πληρώσουν ξανά τους υπέρογκους λογαριασμούς. Και δεν παρεμβαίνει η Κυβέρνηση στην πηγή, εκεί δηλαδή που δημιουργούνται τα υπερκέρδη. Και βεβαίως έτσι δεσμεύεται η χώρα σε έναν φαύλο κύκλο υπερχρεώσεων και επιδοτήσεων. Και οι εταιρείες του ρεύματος, του φυσικού αερίου, της διύλισης βρήκαν αυτά τα κενά που άφησε η Κυβέρνηση Μητσοτάκη σε μια αγορά χωρίς έλεγχο και ρύθμιση και κατέγραψε βέβαια υπερκέρδη δισεκατομμυρίων.

Σε αυτή την Αίθουσα σας τα λέγαμε, τάχα καταργήσατε τη ρήτρα αναπροσαρμογής, τάχα βάλατε κόφτη, και το αποτέλεσμα ήταν κατά γενική ομολογία ότι αυξήθηκαν ακόμα περισσότερο οι τιμές ηλεκτρικής ενέργειας.

Υπολογίσαμε 500 περίπου υπερκέρδη τον Σεπτέμβρη, άλλα τόσα τον Οκτώβρη και συνεχίζουμε. Μεταφέρθηκε το υπερκέρδος στη λιανική. Τα δε 2,2 δισεκατομμύρια υπερκέρδη που είχαμε υπολογίσει με στοιχεία της ΡΑΕ και ΑΔΜΗΕ -και κανείς ποτέ δεν αμφισβήτησε και δεν μας είπε ότι δεν τα μετρήσαμε καλά- τα έχουμε καταθέσει. Επί έναν χρόνο δεν τα έβρισκαν ούτε ο Υπουργός ούτε ο Πρωθυπουργός. Δεν υπήρχαν. Όταν τα βρήκαν, λοιπόν, είπαν ότι θα τα φορολογήσουν 90%. Και μετά άρχισαν οι τροπολογίες και τα κολπάκια και τα 2,2 δισεκατομμύρια που είπαμε εμείς, με αυτά τα στοιχεία. Τα 927 εκατομμύρια που είπε η ΡΑΕ μόνο για ένα εξάμηνο, έγιναν 415 εκατομμύρια για εννιά μήνες, άρα 1,8 δισεκατομμύριο δωράκι στους καθετοποιημένους παραγωγούς.

Φυσικά ακόμη περιμένουμε να φορολογήσετε τα 300 εκατομμύρια της δημόσιας ΔΕΠΑ Εμπορίας -που είναι καταγεγραμμένα και αυτά- και το 1,79 δισεκατομμύριο από τη διύλιση και με 90%. Να αφήσετε τα κόλπα για το 33% για τη διύλιση.

Επομένως η ενεργειακή ακρίβεια οφείλεται στις επιλογές της Κυβέρνησης κι έτσι απειλείται η κοινωνία με πτώχευση και η παραγωγή με διάλυση. Ποιες ήταν αυτές;

Αύξηση της εξάρτησης από το φυσικό αέριο. Ιδιωτικοποίηση της ΔΕΗ. Η διαμόρφωση των τιμών ενέργειας αποκλειστικά μέσω Χρηματιστηρίου. Η αποφυγή κάθε παρέμβασης στον τρόπο που λειτουργεί η αγορά ενέργειας. Και βέβαια η βίαιη και χωρίς σχέδιο απολιγνιτοποίηση. Κι εγώ πραγματικά απορώ, γιατί άκουσα συναδέλφους μου από τη δυτική Μακεδονία της Νέας Δημοκρατίας να μην το έχουν προσέξει. Μήπως νομίζουν ότι τελείωσε η δίκαιη μετάβαση και η απολιγνιτοποίηση; Δεν υπάρχει στον προϋπολογισμό ούτε αναφορά ούτε καν η έκφραση «απολιγνιτοποίηση - δίκαιη μετάβαση». Τίποτα.

Τουλάχιστον πέρσι, παρ’ όλο που δεν έγινε τίποτα αυτά τα χρόνια, είχε κάποιους στόχους, δράσεις πρώτης απολιγνιτοποίησης, είχε μια δράση στην εφαρμογή του σχεδίου κ.λπ.. Φέτος δεν υπάρχει τίποτα. Δεν ανησυχεί κανείς;

Ότι δεν έχετε ενδιαφέρον για τις λιγνιτικές περιοχές, το έχουμε καταλάβει με πολλούς τρόπους. Άλλωστε η απολιγνιτοποίηση ήταν το άλλοθι για να δεσμεύσετε έτι περαιτέρω τη χώρα στο φυσικό αέριο.

Εν τω μεταξύ οι λιγνιτικές περιοχές καταστρέφονται. Και να είστε σίγουροι ότι δεν θα ξεχάσουν ποτέ τις πολιτικές σας. Η ανεργία αυξάνεται. Είναι το μόνο που αυξάνεται. Ο πρωτογενής τομέας διαλύεται. Σταματάνε να καλλιεργούν οι άνθρωποι, σφάζουν τα κοπάδια οι κτηνοτρόφοι. Οι μικρομεσαίες επιχειρήσεις κλείνουν, μη έχοντας τύχη σε καμμία χρηματοδότηση, ο κόσμος μεταναστεύει, ερημοποιείται η περιοχή. Υπάρχει απόγνωση. Καταστρέφεται η ελπίδα και τα όνειρα μιας νεολαίας. Η έκφραση, η δε γνώμη της τοπικής κοινωνίας μέσα από την αυτοδιοίκηση παραγωγικών φορέων, πολιτών ακόμα, όπως προβλέπουν όλα τα ταμεία δίκαιης μετάβασης, δεν υπάρχει πουθενά, ούτε στο μοντέλο διακυβέρνησης ούτε στα ειδικά πολεοδομικά.

Ωστόσο, η κοινωνία οργανώνεται και κάνει ενεργειακές κοινότητες, για να συμμετάσχει σε αυτή την τρομερή αλλαγή του παραγωγικού προφίλ των περιοχών. Κάνουν ενεργειακές κοινότητες, πάνε να συνδεθούν οι ενεργειακές κοινότητες των δήμων και λένε δεν έχουμε ηλεκτρικό χώρο. Είδατε και την απόφαση. Έχει καλυφθεί από δυο-τρεις μεγάλους επενδυτές. Οι τηλεθερμάνσεις στον αέρα, κρατικές ενισχύσεις όσο και άλλες πέντε περιφέρειες της χώρας. Το ειδικό καθεστώς για τη δίκαιη αναπτυξιακή μετάβαση που μας υποσχέθηκε η Κυβέρνηση αγνοείται. Οι δεκαέξι εμβληματικές επενδύσεις που θα έρχονταν στα εδαφικά έγιναν πέντε και στην πραγματική ζωή καμμία. Σχετικά με τις αποκαταστάσεις των εδαφών, πήρε τα περισσότερα εδάφη προφανώς η ΔΕΗ, γιατί η αφερέγγυα Κυβέρνηση, ενώ είχε πει για το ένα τρίτο, πήρε 50%. Και προβλέπονται μόνο εξήντα χιλιάδες στρέμματα να αποκατασταθούν από το Ταμείο Ανάκαμψης. Το οφειλόμενο έργο υποδομής γίνεται επιλέξιμο αναπτυξιακό έργο.

Πού τα βρήκατε αυτά; Και τα ειδικά πολεοδομικά σχέδια, που είναι το θεμέλιο της μετάβασης, γιατί από εκεί θα κριθεί και η επαναπόδοση εδαφών στις τοπικές κοινωνίες, πουθενά. Θα έρθουν εκ των υστέρων να νομιμοποιήσουν τις όποιες επιλογές.

Αντίστοιχες επιδόσεις, βέβαια, και στα τοπικά πολεοδομικά. Ακούστε, πέρσι είχατε έναν στόχο για διακόσιες συμβασιοποιημένες μελέτες, φέτος για πεντακόσιες πολεοδομικού χαρακτήρα και δεν έχει συμβασιοποιηθεί από το 2021, που το έχετε εξαγγείλει, καμμία. Σας το είχαμε πει ότι δεν θα τα καταφέρετε. Για την εξοικονόμηση, το έχετε χειριστεί λίγο καλύτερα.

Αφού δεν πετύχατε κανέναν στόχο τα προηγούμενα χρόνια, σε αυτόν τον προϋπολογισμό δεν υπάρχει κανένας στόχος. Τον φάγατε τον στόχο, δεν υπάρχει. Οι πληρωμές βέβαια και του 2020 καθυστέρησαν. Το δε πρόγραμμα του 2021 θα ξεκινήσει το 2023. Το 2022 δεν έγινε τίποτα. Δεν λειτουργεί και η πλατφόρμα.

Δεν γίνεται έτσι η πράσινη μετάβαση. Για να μην πω για τα δημόσια κτήρια και το πρόγραμμα «ΗΛΕΚΤΡΑ», που σας το παραδώσαμε ώριμο, έτοιμο και χρηματοδοτικά και θεσμικά, παρ’ όλο που αυτές οι δαπάνες από το «ΕΞΟΙΚΟΝΟΜΩ» ήταν επιλέξιμες από το Ταμείο Ανάκαμψης και Ανθεκτικότητας ήδη από τον Φεβρουάριο του 2020.

Τα ίδια βέβαια και για την ηλεκτροκίνηση. Δεν έχω τι να πω. Μόνο να σας πω ότι με τις παλινωδίες του Υπουργού Υποδομών και Μεταφορών δεν πρόκειται να δούμε τα πρώτα ηλεκτρικά λεωφορεία πριν από το 2024.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κλείσετε.

**ΘΕΟΠΙΣΤΗ (ΠΕΤΗ) ΠΕΡΚΑ:** Τελειώνω, κυρία Πρόεδρε.

Άρα οι επιδόσεις της Κυβέρνησής σας είναι μηδέν σε ό,τι αφορά την πράσινη μετάβαση. Είναι μηδέν στο κράτος δικαίου…

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ πολύ.

**ΘΕΟΠΙΣΤΗ (ΠΕΤΗ) ΠΕΡΚΑ:** Είναι μηδέν στη δημοκρατία. Εμείς θα τον καταψηφίσουμε, αλλά θα τον αξιολογήσει και ο ελληνικός λαός πολύ σύντομα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ.

Τον λόγο έχει τώρα έχει η κ. Αραμπατζή εκ μέρους της Νέας Δημοκρατίας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ο φετινός προϋπολογισμός είναι ο προϋπολογισμός της τέταρτης χρονιάς διακυβέρνησης της Νέας Δημοκρατίας.

Παρά τις συνεχείς προβλέψεις του ΣΥΡΙΖΑ και τόσων άλλων, που κάθε εξάμηνο ανακάλυπταν πρόωρες εκλογές ή προέβλεπαν ότι η Κυβέρνηση πέφτει, η Κυβέρνηση τήρησε τον λόγο της απέναντι στους πολίτες. Έβαλε την πολιτική σταθερότητα, την πολιτική σοβαρότητα και την οικονομική ανάπτυξη πάνω από το οποιοδήποτε πρόσκαιρο κομματικό όφελος. Έκανε πράξη τη λέξη «αξιοπιστία» στην πολιτική, μια έννοια τόσο σημαντική, τόσο ευαίσθητη και τόσο επίκαιρη, μιας και η φετινή συζήτηση για τον προϋπολογισμό διεξάγεται σε ένα βαρύ κλίμα για όλη την Ευρώπη, καθώς το Κατάρ-gate κλονίζει -και δικαίως- την εμπιστοσύνη των Ευρωπαίων πολιτών προς το Ευρωπαϊκό Κοινοβούλιο και τους ευρωπαϊκούς θεσμούς και -θα έλεγα- συνολικά την εμπιστοσύνη των πολιτών απέναντι στο πολιτικό σύστημα.

Γι’ αυτό αυτή η συγκυρία, η θλιβερή συγκυρία πρέπει να μας βρει όλους πολύ καθαρούς στον λόγο μας, πολύ τολμηρούς και πολύ αποφασιστικούς.

Γιατί δυστυχώς, κυρίες και κύριοι συνάδελφοι, παραμονεύουν, ελλοχεύουν αντιδημοκρατικές και αντιευρωπαϊκές δυνάμεις, που θέλουν να εκμεταλλευτούν αυτή τη θλιβερή ιστορία για να επαναφέρουν την καραμέλα «όλοι το ίδιο είναι», «κλέφτες πολιτικοί» που ακουγόταν στην πάνω και στην κάτω πλατεία τα χρόνια των μνημονίων, θυμίζω.

Άκουσα τον εκπρόσωπο Τύπου του ΠΑΣΟΚ σε μια συνέντευξή του να λέει χθες πως δεν υπάρχουν κόμματα απατεώνων, δεν υπάρχουν κόμματα βιαστών. Αν και λίγο αργά το θυμήθηκε ο κύριος εκπρόσωπος, θα συμφωνήσω απολύτως μαζί του. Μόνο που θα πρέπει να συμφωνήσουμε όλοι σε αυτό και πάντα και όχι αλά καρτ, όπως θα πρέπει να συμφωνήσουμε και ότι οι γενικεύσεις είναι φασισμός. Δυστυχώς, αυτές οι γενικεύσεις το τελευταίο διάστημα εκτοξεύτηκαν και από το ΠΑΣΟΚ, αλλά κυρίως από τον ΣΥΡΙΖΑ κατά βεβαίως της Νέας Δημοκρατίας.

Βεβαίως, κυρίες και κύριοι του ΠΑΣΟΚ, την ίδια ώρα που λέτε αυτά, επιχειρήσατε με γελοίο τρόπο να χρεώσετε τη μέχρι πριν από λίγες ημέρες Ευρωβουλευτή σας στη Νέα Δημοκρατία, λέγοντας τάχα ότι ήταν δούρειος ίππος της Νέας Δημοκρατίας. Για ποιον λόγο και γιατί; Για να πείτε ότι οι κλέφτες ανήκουν στη Νέα Δημοκρατία; Έλεος, κυρίες και κύριοι συνάδελφοι! Μας θεωρείτε, προφανώς, όλους λωτοφάγους ή ανόητους.

Δεν θα αναφερθώ μόνο στην παιδική κίνηση του κ. Ανδρουλάκη, να διαγράψει τα συγχαρητήριά του μέσω κοινωνικών δικτύων προς την Εύα Καϊλή, αλλά θα θυμίσω πως η κ. Καϊλή ήταν στο πλευρό του Νίκου Ανδρουλάκη όταν εκείνος διεκδικούσε πριν από λίγα χρόνια για πρώτη φορά την ηγεσία του ΠΑΣΟΚ, ενώ ήταν για πολλά χρόνια μαζί στο Ευρωκοινοβούλιο.

Όμως, μιας και ο εκπρόσωπος του ΠΑΣΟΚ μίλησε για γενικεύσεις, θέλω να πω και κάτι τελευταίο, πριν μπω στο θέμα του προϋπολογισμού.

Δεν θα αναφερθώ στα όσα άθλια ακούστηκαν το προηγούμενο διάστημα με αφορμή τις υποθέσεις των παιδοβιαστών από τον κ. Σπίρτζη και άλλα στελέχη, δυστυχώς, της Αξιωματικής Αντιπολίτευσης, αλλά σε κάτι που ειπώθηκε μόλις προχθές από τον Βουλευτή Θεσσαλονίκης τον κ. Γιαννούλη σε τηλεοπτική εκπομπή, ο οποίος χαρακτήρισε τη Νέα Δημοκρατία το κόμμα των κλεφτών.

Κοιτάξτε, προφανώς, ζείτε ακόμη στον μύθο -που έχει καταβαραθρωθεί αυτός ο μύθος- του ηθικού πλεονεκτήματος, ξεχνώντας επιδεικτικά ότι οι δύο πρώην Υπουργοί του ΣΥΡΙΖΑ βρίσκονται στο εδώλιο του ειδικού δικαστηρίου.

Μην απορείτε, λοιπόν, γιατί ο ελληνικός λαός γυρίζει την πλάτη και στα δύο κόμματα και στις δύο πλευρές, σε όλες τις έρευνες της κοινής γνώμης. Μην απορείτε γιατί η Νέα Δημοκρατία στον τέταρτο χρόνο διακυβέρνησής της εξακολουθεί, πρωτοφανές στα μεταπολιτευτικά χρονικά, κόντρα σε όλες τις κρίσεις που, ναι, δοκιμάζουν την κοινωνία, εξακολουθεί, κύριε συνάδελφε -που μάλλον συμφωνείτε- να προηγείται κατά κράτος. Γιατί οι πολίτες βλέπουν, συγκρίνουν, κρίνουν και θυμούνται και διαπιστώνουν ποιος έχει στην πράξη τη λεγόμενη «πολιτική αξιοπιστία».

Απόδειξη αυτής της πολιτικής αξιοπιστίας είναι και το φετινό κείμενο του προϋπολογισμού, ενός προϋπολογισμού που συνδυάζει την οικονομική αποτελεσματικότητα με την κοινωνική δικαιοσύνη, ενός προϋπολογισμού που κάνει πράξη όλες τις πρωθυπουργικές δεσμεύσεις, ξεπερνώντας τες επί μάλλον εν τέλει, ενός προϋπολογισμού που δίνει στην οικονομία και τη χώρα την ώθηση που χρειάζεται σε ένα αδιαμφισβήτητα δυσμενές διεθνές περιβάλλον, το οποίο την επόμενη χρονιά απειλείται με ύφεση.

Σε αυτό το δύσκολο διεθνές περιβάλλον με τις τετράδυμες κρίσεις -πανδημία, πόλεμος, ενεργειακή κρίση, ακραία τουρκική επιθετικότητα- που μας ωθεί σε πολύ μεγάλες εξοπλιστικές δαπάνες, η οικονομία της χώρας μας αποδεικνύεται ισχυρή. Έχει εξωστρέφεια και γερές βάσεις ανάπτυξης.

Άλλωστε, δεν είναι τυχαίο ότι την τελευταία τριετία η ελληνική οικονομία αναβαθμίστηκε έντεκα φορές, παρά τις διαδοχικές, απανωτές, εξωγενείς κρίσεις, φτάνοντας μία θέση κάτω από την επενδυτική βαθμίδα.

Δεν είναι τυχαίο ότι η ανάπτυξη για τη χρονιά που σε λίγο φεύγει φτάνει το 6%, όταν στα χρόνια του ΣΥΡΙΖΑ -και έρχεστε εδώ και μιλάτε με θράσος- ο μέσος όρος της ανάπτυξης ήταν 0,1%, δηλαδή μηδέν.

Πότε ήσασταν μηδέν; Όταν τα καύσιμα δεν είχαν την τιμή που έχουν σήμερα. Ήταν σε όλη την Ευρώπη κάτω από τα 60 ευρώ και το φυσικό αέριο κάτω από τα 20 ευρώ κατά μέσο όρο. Φανταστείτε, κυρίες και κύριοι συνάδελφοι -φευ!- να κυβερνούσατε μέχρι σήμερα σε αυτές τις απανωτές, κλυδωνιστικές κρίσεις, πόσο κάτω από το μηδέν θα μας είχατε καταδικάσει!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, θα χρειαστώ και εγώ τον χρόνο της προηγούμενης ομιλήτριας, τα οκτώ λεπτά και κάτι, αν μου επιτρέπετε.

Αντιθέτως, σήμερα η Ελλάδα σημειώνει ρεκόρ επενδύσεων, που φέρνουν φρέσκο χρήμα στη χώρα και που την περίοδο 2020, 2021, 2022 αυξήθηκαν αυτές οι επενδύσεις στη χώρα μας κατά 30%. Και δεν το λέμε εμείς, που μπορεί κάποιος να ισχυριστεί ότι ανεβαίνουμε αυτάρεσκα σε αυτό το Βήμα και το ισχυριζόμαστε. Το λέει η Ευρωπαϊκή Επιτροπή, η οποία εκτιμά τι; Ότι η Ελλάδα θα είναι πρωταθλήτρια σε ρυθμό αύξησης επενδύσεων την επόμενη τριετία.

Γι’ αυτό οι πολίτες δίνουν ψήφο εμπιστοσύνης στη Νέα Δημοκρατία και γι’ αυτό ο ΣΥΡΙΖΑ μένει κολλημένος στα ποσοστά του, ξοφλημένος από αντιπολιτευτικό αφήγημα. Άλλωστε, όλοι θυμόμαστε, μεταξύ άλλων, ότι ο ΣΥΡΙΖΑ επέβαλε είκοσι εννέα νέους φόρους. Πενήντα καταργήσαμε εμείς με αυτές τις κρίσεις που διαχειριζόμαστε. Μείωσε δύο φορές το αφορολόγητο, παρά τις απειλές Τσακαλώτου περί παραίτησης. Περιέκοψε δεκαεπτά φορές τις συντάξεις, κατάργησε την επιδότηση του αγροτικού πετρελαίου.

Ακούω, μάλλον βλέπω τα κροκοδείλια δάκρυα της Αντιπολίτευσης για τον κόσμο της πρωτογενούς παραγωγής και πραγματικά αναρωτιέμαι: Τόσο πολύ δεν θυμάστε; Σύρριζα κόψατε αυτό το αγροτικό πετρέλαιο και έρχεστε σήμερα και κάνετε μαθήματα και υποδείξεις;

Στραγγάλισε την επιχειρηματικότητα. Δεν θα συζητήσω για το επίδομα θέρμανσης.

Κάπου στα 70 εκατομμύρια το παραλάβαμε, κύριε Υπουργέ. Το πήγαμε στα 500 εκατομμύρια, 1,3 εκατομμύριο δικαιούχοι με την Κυβέρνηση της Νέας Δημοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αντιθέτως, ο προϋπολογισμός του 2023 προβλέπει μέτρα ύψους 8,3 δισεκατομμυρίων -3,5 δισεκατομμύρια για νοικοκυριά, 4,8 δισεκατομμύρια για επιχειρήσεις-, με στόχο την αντιμετώπιση του αυξημένου κόστους του ηλεκτρικού ρεύματος και φυσικού αερίου για νοικοκυριά και επιχειρήσεις, μέτρα ύψους 1,7 δισεκατομμυρίου για τη δημιουργία θέσεων εργασίας και την αύξηση του εισοδήματος των εργαζομένων, νέα τρίτη αύξηση του κατώτατου μισθού στους πρώτους μήνες του 2023, μονιμοποίηση της μείωσης των ασφαλιστικών εισφορών κατά τρεις ποσοστιαίες μονάδες, μόνιμη κατάργηση εισφοράς αλληλεγγύης για 1,2 εκατομμύριο εργαζόμενους στον ιδιωτικό τομέα, απαλλαγή από το τέλος επιτηδεύματος για ελεύθερους επαγγελματίες και μικρές επιχειρήσεις, υπό τους όρους αύξησης των θέσεων εργασίας.

**ΠΡΟΕΔΡΕΥΟΥΣΑ (Σοφία Σακοράφα):** Κλείστε, όμως, κυρία συνάδελφε.

**ΦΩΤΕΙΝΗ ΑΡΑΜΠΑΤΖΗ:** Κυρίως, όμως -και κλείνω με την ανοχή σας, κυρία Πρόεδρε- το δόγμα «λιγότεροι φόροι, λιγότερες ασφαλιστικές εισφορές, γενναίο άνοιγμα στην επιχειρηματικότητα» για την Κυβέρνηση της Νέας Δημοκρατίας, με την πίστη στις αρχές του κοινωνικού φιλελευθερισμού συμβαδίζει πάντα με την κοινωνική δικαιοσύνη και το ισχυρό κοινωνικό πρόσημο.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Το αποδεικνύουν τα δεκάδες δισεκατομμύρια, 42 τον αριθμό, που δόθηκαν εν μέσω πανδημίας, οι συνεχιζόμενες επιδοτήσεις για το φυσικό αέριο και το ηλεκτρικό ρεύμα. Το αποδεικνύουν τα μέτρα κοινωνικής στήριξης που ενσωματώνει ο προϋπολογισμός.

**ΟΛΓΑ ΓΕΡΟΒΑΣΙΛΗ:** Δέκα λεπτά έχει φτάσει, κυρία Πρόεδρε!

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ! Έχετε ξεπεράσει κατά πολύ τον χρόνο σας.

**ΦΩΤΕΙΝΗ ΑΡΑΜΠΑΤΖΗ:** Κλείνω, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Το είπατε πριν από λίγη ώρα, κυρία συνάδελφε. Σας παρακαλώ!

**ΦΩΤΕΙΝΗ ΑΡΑΜΠΑΤΖΗ:** Κλείνω.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε!

**ΦΩΤΕΙΝΗ ΑΡΑΜΠΑΤΖΗ:** Θα πω μόνο σε σχέση με το κοινωνικό πρόσημο, την αύξηση ύστερα από δώδεκα χρόνια των κύριων συντάξεων κατά 7,75%.

Απέναντι σε όλα αυτά, η Αντιπολίτευση μονότονα ακολουθεί μια μίζερη πολιτική, που απαξιώνει τα πάντα και βλέπει παντού καταστροφή και αδιέξοδα. Είναι μια θλιβερή πολιτική, όσο θλιβερή ήταν και η προχθεσινή δήλωση του κ. Τσίπρα, με αφορμή το Κατάρ-gate, ότι η Ελλάδα εξάγει διαφθορά.

Η Ελλάδα, κυρίες και κύριοι του ΣΥΡΙΖΑ, είναι μια χώρα περήφανη και σύγχρονη, με θετικά παραδείγματα και δεκάδες λόγους για να χειροκροτηθεί.

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, σας παρακαλώ!

**ΦΩΤΕΙΝΗ ΑΡΑΜΠΑΤΖΗ:** Εσείς μένετε εμμονικά στο παρελθόν. Εμείς, μαζί με τους Έλληνες και τον προϋπολογισμό ευθύνης και ανάπτυξης του 2023, χτίζουμε το ισχυρό αύριο της πατρίδας μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, θα μου επιτρέψετε μια παρατήρηση και λυπάμαι που θα την κάνω. Καταλαβαίνω ότι κάποια θέματα είναι πάρα πολύ σοβαρά και τρέχοντα και πρέπει να αναφερθείτε σε αυτά, αλλά δεν μπορεί τα τρία τέταρτα της ομιλίας σας να αναφέρονται σε αυτά τα θέματα και μετά να πιάσετε τον προϋπολογισμό, που ξέρετε ότι είναι ένα πολύ σοβαρό θέμα και χρειάζεται όλος ο χρόνος τουλάχιστον της ομιλίας σας για να αναφερθείτε σε αυτόν. Αυτό σημαίνει ότι όλοι θα ξεπερνάτε τον χρόνο σας τόσο πολύ.

Σας είπα από την αρχή -και νομίζω ότι όλοι οι συνάδελφοι που κάθονται στην Έδρα σάς το είπαν- ότι ο χρόνος είναι περιορισμένος, γιατί είναι πάρα πολλοί οι συνάδελφοι που περιμένουν να μιλήσουν. Κάποιοι συνάδελφοι δεν θα έχουν τον χρόνο που έχετε εσείς να μιλήσουν. Δεν νομίζω ότι είναι δίκαιο για όλους.

Τον λόγο έχει ο κ. Χαρίτου από τον ΣΥΡΙΖΑ.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ, κυρία Πρόεδρε.

Κυρία συνάδελφε που προηγηθήκατε, ο προϋπολογισμός είναι ο καθρέφτης. Όσο και να τον θαμπώνετε, δεν μπορείτε να κρύψετε ότι έχετε οδηγήσει, ως Κυβέρνηση, τη χώρα σε νέα φτώχεια. Εδώ εξασφαλίσατε υπερκέρδη για μια κρατικοδίαιτη οικονομική ελίτ.

Κυρίες και κύριοι συνάδελφοι, μιλάτε για τον πρώτο προϋπολογισμό μετά τις μνημονιακές δεσμεύσεις, αλλά ξεχνάτε να πείτε ποιος έβγαλε τη χώρα από τα μνημόνια, ενώ αποκρύπτετε ότι εσείς τη βάλατε σε αυτά. Συγκρίνετε σκόπιμα την περίοδο ΣΥΡΙΖΑ με τη σημερινή, που δεν υπάρχουν δημοσιονομικοί περιορισμοί, αποκρύπτοντας συνειδητά ότι βρήκατε μια χώρα με ρυθμισμένο το δημόσιο χρέος, ένα μαξιλάρι 37 δισεκατομμυρίων, που το κάνατε φύλλο και φτερό, με τις αναθέσεις των 8,5 δισεκατομμυρίων σε «ημέτερους», δημιουργώντας «Πάτσηδες», «Στάσσηδες» και ένα πελατειακό κομματικό κράτος.

Και ανάμεσα σε αυτά αναδύεται η δυσώδης υπόθεση των υποκλοπών, που τραυματίζει τη δημοκρατία, που εκθέτει ανεπανόρθωτα τον ίδιο τον Πρωθυπουργό, που πανικόβλητος πολώνει το πολιτικό κλίμα και διχάζει την κοινωνία.

Ο αυταρχισμός της διακυβέρνησής σας ξεπέρασε κάθε προηγούμενο. Γίνεται επικίνδυνος, με θύμα του ένα δεκαεξάχρονο παιδί Ρομά.

Κυρίες και κύριοι, εδώ και τριάμισι χρόνια έχετε αθετήσει ό,τι είχατε υποσχεθεί στους εργαζόμενους, στους αγρότες, στους συνταξιούχους, στη μικρή και μεσαία επιχειρηματικότητα, αλλά κυρίως στη νέα γενιά. Βρήκατε βολικές δικαιολογίες σε όλα: Μόνο οι άλλοι ευθύνονται. Για εσάς, η υγειονομική κρίση ήταν παγκόσμια. Εσείς δεν ευθύνεστε που είχαμε τις μεγαλύτερες απώλειες σε ανθρώπινες ζωές.

Δεν παραγνωρίζουμε τη διεθνή διάσταση της ενεργειακής κρίσης, αλλά, κύριοι, για την πιο ακριβή τιμή της βενζίνης σε όλη την Ευρωπαϊκή Ένωση ο Πούτιν ή εσείς ευθύνεστε, όταν αρνείστε πεισματικά να μειώσετε τον ειδικό φόρο κατανάλωσης στα καύσιμα, όταν αφήνετε αφορολόγητα τα υπερκέρδη 1,8 δισεκατομμυρίου στα πετρελαιοειδή;

Μόνο στο πρώτο εξάμηνο του 2022 για το ότι έχουμε, κύριοι, ως χώρα την πιο υψηλή τιμή χονδρικής του ηλεκτρικού ρεύματος στην Ευρωπαϊκή Ένωση άλλος ευθύνεται και όχι εσείς; Αντί να βάλετε πλαφόν στα κέρδη της χονδρικής και της λιανικής, επιδοτείτε τα υπερκέρδη των ηλεκτροπαραγωγών από τους αυξημένους έμμεσους φόρους των πολιτών, που έχετε και σε αυτόν τον προϋπολογισμό.

Για τις υψηλές τιμές στα βασικά είδη διατροφής άλλοι ευθύνονται, όχι εσείς, όταν αρνείστε να μειώσετε τον ΦΠΑ και να εντείνετε ταυτόχρονα τους ελέγχους στην αγορά.

Αφήστε τα καλάθια της επικοινωνίας και πάρτε μέτρα. Στην Ελλάδα δεν υπάρχει μόνο ακρίβεια, αλλά αισχροκέρδεια. Θυμάστε το σύνθημα «τιμές Βρυξελλών, μισθούς Αθηνών»; Εσείς πετύχατε το ακατόρθωτο. Αντί οι μισθοί να γίνονται Βρυξελλών, ανεβαίνουν οι τιμές Αθηνών πιο ψηλά από τις τιμές των Βρυξελλών, με καθηλωμένους τους μισθούς.

Διευρύνονται, κύριοι, οι κοινωνικές ανισότητες. Είμαστε δεύτεροι από το τέλος στο κατά κεφαλήν ΑΕΠ στην Ευρωπαϊκή Ένωση. Μόνο για το 7% του πληθυσμού έχει αυξηθεί το διαθέσιμο εισόδημα. Θα αυξηθεί ο κατώτατος μισθός στα 800 ευρώ με τιμαριθμική αναπροσαρμογή, όταν δύο στα τρία νοικοκυριά έχουν περικόψει δαπάνες για βασικά είδη διατροφής;

Η μικρή επιχειρηματικότητα συρρικνώνεται, συσσωρεύοντας χρέη. Αν δεν υπάρξει άμεση ρύθμισή τους, αν δεν αποκτήσουν πρόσβαση στο τραπεζικό σύστημα, στους πόρους του Ταμείου Ανάκαμψης, από όπου εσείς τους έχετε αποκλείσει, η επιβίωσή τους είναι αδύνατη.

Κύριοι, 2,2 δισεκατομμύρια είναι τα υπερκέρδη των ηλεκτροπαραγωγών μέχρι τον Ιούνιο του 2022, 1,8 δισεκατομμύριο τα υπερκέρδη στα πετρελαιοειδή, 1 δισεκατομμύριο τα κέρδη για καθεμία από τις τράπεζες μόνο το 2021. Αυτά δεν τα αγγίζει η διεθνής κρίση ούτε βέβαια και εσείς.

Είστε, κύριοι, η Κυβέρνηση των μεγάλων συμφερόντων, είστε η Κυβέρνηση της ολιγαρχίας. Την ίδια αυτή περίοδο νομοθετήσατε τη ζούγκλα στις εργασιακές σχέσεις, τον πτωχευτικό νόμο, που απειλεί και την πρώτη κατοικία, την ιδιωτικοποίηση της ΔΕΗ και των δικτύων, την ασυλία των τραπεζικών στελεχών. Νομοθετήσατε την ιδιωτικοποίηση της επικουρικής ασφάλισης, προικοδοτώντας τη με 1 δισεκατομμύριο από τη δέκατη τρίτη σύνταξη που καταργήσατε. Ιδιωτικοποιήσατε το ΕΣΥ και άλλους τομείς του δημοσίου.

Αυτές τις επιλογές σας υπηρετούν οι μειωμένες κοινωνικές δαπάνες που εγγράφονται στον προϋπολογισμό για την υγεία, την παιδεία και την πρόνοια, ενώ η επιταγή ακριβείας, για την οποία επαίρεστε, έχει ήδη εξανεμιστεί και οι συντάξεις που λέτε ότι θα δοθούν από την 1η Ιανουαρίου είχαν ήδη θεσμοθετηθεί από την προηγούμενη κυβέρνηση του ΣΥΡΙΖΑ.

Κυρίες και κύριοι συνάδελφοι, όσα προβλέπει ο προϋπολογισμός υποθηκεύουν την αναπτυξιακή προοπτική της χώρας. Η πραγματικότητα είναι ακόμα πιο ζοφερή για την ελληνική περιφέρεια. Ο Πρωθυπουργός υποσχόταν ότι η Ροδόπη θα γινόταν το πρότυπο ανάπτυξης όλης της χώρας. Μηδέν εις το πηλίκον, κύριοι! Έχουμε τους μεγαλύτερους ρυθμούς αποεπένδυσης και συρρίκνωσης της βιομηχανίας, με χαρακτηριστικό το κλείσιμο βιομηχανικών μονάδων όπως η «PALCO». Και η υπόσχεση του Πρωθυπουργού ότι θα επαναλειτουργήσει η βιομηχανία «SHELMAN» διαψεύστηκε παταγωδώς. Οι επενδύσεις και τα κίνητρα έμειναν μόνο στα λόγια και στο πόρισμα της διακομματικής επιτροπής.

Απογοητεύσατε τον αγροτικό κόσμο. Αποδιαρθρώνονται κλάδοι, όπως η καπνοκαλλιέργεια και η κτηνοτροφία, και μειώνονται τα εισοδήματα. Άκουσα πριν από λίγο τον Υπουργό Αγροτικής Ανάπτυξης να μιλάει. Για ποιον εκσυγχρονισμό της αγροτικής οικονομίας μιλάτε; Ούτε τις κοινοτικές ενισχύσεις δεν είστε σε θέση να διαχειριστείτε. Αναμένουν οι δικαιούχοι τις πληρωμές των αγροπεριβαλλοντικών μέτρων. Είναι μεγάλη η αβεβαιότητα και η άγνοια που επικρατεί για τη νέα ΚΑΠ 2023 - 2027. Για ποια αρδευτικά έργα μιλάγατε, κύριε Υπουργέ; Αποκλείσατε από το Ταμείο Ανάκαμψης ένα αρδευτικό έργο πνοής για την περιοχή, το φράγμα του Κομψάτου στον Έβρο.

Κυρία Υπουργέ της Παιδείας, εγκαταλείψατε την ανάπτυξη του Δημοκρίτειου Πανεπιστημίου Θράκης, ενός πυλώνα για την τοπική κοινωνία και την οικονομία. Έχετε «παγώσει» τα έξι νέα τμήματα που είχαν εγκριθεί από την προηγούμενη κυβέρνηση και που σήμερα έπρεπε να λειτουργούν. Με την ελάχιστη βάση εισαγωγής απειλούνται να κλείσουν υπάρχοντα τμήματα.

Κυρίες και κύριοι, επί των ημερών σας εγκρίθηκαν δεκαπέντε ερευνητικές γεωτρήσεις για τον χρυσό στις Σάπες, ενώ γνωρίζετε ότι είναι καθολικά αντίθετη η τοπική κοινωνία. Οδηγείτε τη Θράκη σε σιδηροδρομικό αποκλεισμό με τη σύμβαση που υπογράψατε με την πρώην «ΤΡΑΙΝΟΣΕ». Έχετε αφήσει το τραπεζικό σύστημα να εκβιάζει και να εκδίδει διαταγές πληρωμών για τα στεγαστικά δάνεια των παλιννοστούντων ομογενών που έχουν χορηγηθεί με την εγγύηση του ελληνικού δημοσίου.

Για εσάς, κύριοι της Κυβέρνησης, η κλεψύδρα της διακυβέρνησης έχει πλέον αδειάσει. Θα θυμόμαστε αυτόν τον προϋπολογισμό όπως την αναμνηστική δόση του εμβολίου. Μια νέα προοδευτική Κυβέρνηση είναι προ των πυλών και έρχεται μάλιστα με ορμή, για να δώσει ελπίδα στην κοινωνία και να δώσει προοπτική σε αυτόν τον τόπο. Καταψηφίζω, κυρία Πρόεδρε, τον σημερινό προϋπολογισμό μιας Κυβέρνησης που απέρχεται.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε, που ήσασταν και συνεπής στον χρόνο σας.

Θα δώσω τώρα τον λόγο στην Υπουργό Παιδείας και Θρησκευμάτων κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κυρία Πρόεδρε, κυρίες και κύριοι συνάδελφοι, κυρίες και κύριοι Υπουργοί, ο κρατικός προϋπολογισμός για το 2023, ο τελευταίος της τρέχουσας κυβερνητικής θητείας, πέρα από τα ιδιαιτέρως θετικά οικονομικά μεγέθη του, αποτυπώνει ανάγλυφα και μια σειρά από σημαντικά πολιτικά δεδομένα. Η Ελλάδα αλλάζει. Και αυτό δεν αποτελεί ένα εύηχο σύνθημα, αποτελεί χειροπιαστή πραγματικότητα, βίωμα για κάθε Ελληνίδα και κάθε Έλληνα. Μετά από δώδεκα χρόνια μνημονίων και επιτήρησης, η πατρίδα μας βρίσκεται πλέον εκτός του πλαισίου ενισχυμένης εποπτείας. Η τελευταία δόση των κερδών από τα ελληνικά ομόλογα εκταμιεύεται. Το δημόσιο χρέος, ως ποσοστό του ΑΕΠ, βαίνει διαρκώς μειούμενο την τελευταία τριετία. Μάλιστα, είμαστε η χώρα με τη μεγαλύτερη και τη γρηγορότερη αποκλιμάκωση του δημοσίου χρέους, ως ποσοστό του ΑΕΠ, στην Ευρώπη.

Η Ελλάδα αποτελεί αναπτυξιακό παράδειγμα στο ευρωπαϊκό περιβάλλον. Μετά την εντυπωσιακή επίδοση της χώρας μας το 2022, παρά τις διεθνείς κρίσεις, ο ρυθμός ανάπτυξης για το 2023 προβλέπεται να είναι πολλαπλάσιος του ευρωπαϊκού μέσου όρου. Οι άμεσες ξένες επενδύσεις σημειώνουν ρεκόρ. Ο πληθωρισμός κινείται σε επίπεδα χαμηλότερα από τον μέσο όρο της Ευρώπης. Η ανεργία μειώθηκε κατά πέντε μονάδες, σε σχέση με το 2014. Οι εργαζόμενοι ξεπέρασαν μετά από πολλά χρόνια τα τέσσερα εκατομμύρια. Την ίδια στιγμή η χώρα μας υλοποιεί ένα από τα μεγαλύτερα στην Ευρώπη προγράμματα στήριξης της κοινωνίας, με μειώσεις φόρων και ασφαλιστικών εισφορών, με τρίτη αύξηση του κατώτατου μισθού, με οριζόντια αλλά και στοχευμένα μέτρα.

Η Κυβέρνησή μας ενισχύει νοικοκυριά και επιχειρήσεις, περιορίζοντας, στο μέτρο του δυνατού, τις αρνητικές συνέπειες της παγκόσμιας ενεργειακής και πληθωριστικής κρίσης. Το μέρισμα της ανάπτυξης μοιράζεται σε όλες και σε όλους. Δεν είναι όμως μόνο αυτά. Η Ελλάδα αποτελεί πλέον αξιόπιστο εταίρο στην Ευρώπη και παράγοντα σταθερότητας στον κόσμο. Οι διεθνείς πρωτοβουλίες του Πρωθυπουργού Κυριάκου Μητσοτάκη και οι διεθνείς συμμαχίες έχουν αναβαθμίσει τη γεωστρατηγική θέση της χώρας μας, ενώ η σταθερή ενίσχυση των Ενόπλων Δυνάμεων έχει ενισχύσει την αποτρεπτική μας ισχύ. Σε ένα διεθνές περιβάλλον αλλεπάλληλων κρίσεων η Ελλάδα προχώρησε και προχωρά σε μεταρρυθμίσεις σε όλους τους τομείς.

Στο Υπουργείο Παιδείας και Θρησκευμάτων με συνέπεια και αποφασιστικότητα συμβάλλουμε στην κυβερνητική προσπάθεια. Για το 2023 η στόχευσή μας, κυρίες και κύριοι συνάδελφοι, είναι διπλή: στόχος πρώτος, περισσότερα χρήματα, με αποτελεσματικότερη απορρόφηση, και στόχος δεύτερος, ποιοτικότερη κατανομή, με πολλαπλασιαστικά οφέλη στην κοινωνία.

Πιο αναλυτικά για τον πρώτο στόχο, περισσότερα χρήματα με αποτελεσματικότερη απορρόφηση, αναφέρω τα εξής. Τα τελευταία τριάμισι χρόνια, παρά τη θλιβερή κατάσταση της οικονομίας που μας κληροδότησε ο ΣΥΡΙΖΑ και παρά τις πρωτόγνωρες κρίσεις που γνώρισε η ανθρωπότητα, πετύχαμε μια διαρκή αύξηση του προϋπολογισμού της παιδείας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Για όσους κουνάτε το κεφάλι από την Αξιωματική Αντιπολίτευση, η εικόνα, κυρίες και κύριοι, είναι αυτή. Η εικόνα του προϋπολογισμού της παιδείας στα χρόνια της Κυβέρνησης του Κυριάκου Μητσοτάκη είναι: 102 εκατομμύρια ευρώ αύξηση το 2020, 142 εκατομμύρια ευρώ αύξηση το 2021, 236 εκατομμύρια ευρώ αύξηση το 2022 και φέτος, για το 2023, αύξηση προϋπολογισμού για την παιδεία κατά 239 εκατομμύρια ευρώ, αγγίζοντας το ποσό των 6 δισεκατομμυρίων ευρώ, και ξεπερνώντας επιτέλους τα 6 δισεκατομμύρια ευρώ ως προϋπολογισμό στην παιδεία.

Το καταθέτω για τα Πρακτικά.

(Στο σημείο αυτό η Υπουργός Παιδείας και Θρησκευμάτων κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως προς το σκέλος του τακτικού προϋπολογισμού και το Πρόγραμμα Δημοσίων Επενδύσεων, να σας θυμίσω πλέον την κάλυψη της δαπάνης για είκοσι πέντε χιλιάδες μόνιμους εκπαιδευτικούς. Θυμίζω, κυρίες και κύριοι συνάδελφοι, ότι για δώδεκα χρόνια δεν είχε γίνει ούτε ένας διορισμός στην εκπαίδευση. Τώρα, με πολύ μεγάλη χαρά, έχουμε πλέον εγγράψει είκοσι πέντε χιλιάδες μόνιμους διορισμούς. Και επειδή βλέπω την Αξιωματική Αντιπολίτευση να δυσανασχετεί, να θυμίσω ότι η Αξιωματική Αντιπολίτευση καταψήφισε, κυρίες και κύριοι, τους μόνιμους διορισμούς στην εκπαίδευση, τους πρώτους που γίνανε μετά από δώδεκα ολόκληρα χρόνια. Τέτοιες μέρες καταψήφισαν τους μόνιμους διορισμούς στην εκπαίδευση.

Τα όρια πιστώσεων του προϋπολογισμού του οικονομικού έτους 2023 καλύπτουν, μεταξύ άλλων, σημαντικά έργα υποδομής και για τα πανεπιστήμιά μας. Να πω ενδεικτικά ότι έχουν εκδοθεί προσκλήσεις για την ένταξη έργων στο Τομεακό Πρόγραμμα Ανάπτυξης του Υπουργείου Παιδείας, ύψους 147 εκατομμυρίων ευρώ. Για φοιτητικές εστίες και υποδομές σίτισης 52 εκατομμύρια ευρώ. Για αγορές ακινήτων για τις ανάγκες των πανεπιστημίων μας 42,5 εκατομμύρια ευρώ. Για υποδομές και εξοπλισμό των πανεπιστημίων 73 εκατομμύρια ευρώ. Διεκδικήσαμε και δεσμεύσαμε για την παιδεία κονδύλια που ξεπερνούν τα 1,3 δισεκατομμύρια ευρώ από το Ταμείο Ανάκαμψης που ήδη αξιοποιούνται σε όλες τις βαθμίδες εκπαίδευσης.

Η παιδεία στην Ελλάδα ανήκει στους τομείς που απορρόφησαν από τους πρώτους, πόρους του ταμείου, υλοποιώντας πρωτοπόρες δράσεις, όπως το voucher για προμήθεια τεχνολογικού εξοπλισμού, το οποίο οδήγησε στην προμήθεια άνω των πεντακοσίων χιλιάδων συσκευών για μαθητές, για σπουδαστές, για φοιτητές, για εκπαιδευτικούς. Προμηθεύτηκαν πάνω από πεντακόσιες χιλιάδες συσκευές, μέσα από ένα από τα μεγαλύτερα έργα του Ταμείου Ανάκαμψης. Είναι ένα σημαντικό έργο για προμήθεια τεχνολογικού εξοπλισμού, laptop, tablet και υπολογιστών.

Στο πλαίσιο του νέου ΕΣΠΑ 2021-2027 τα νούμερα είναι πραγματικά εντυπωσιακά και θέλω να πω το εξής, για να καταγραφεί. Κυρίες και κύριοι της Αξιωματικής Αντιπολίτευσης, οι πόροι ΕΣΠΑ 2014 - 2020 ήταν 1,1 δισεκατομμύριο. Με τον προγραμματισμό που έχει γίνει αυτή τη στιγμή για το επόμενο πρόγραμμα ΕΣΠΑ από το 1,1 δισεκατομμύριο πάμε στο 1,7 δισεκατομμύριο ευρώ για την παιδεία.

Πρόκειται για μια τεράστια αύξηση που συνάδει με την πολύ μεγαλύτερη απορροφητικότητα κονδυλίων ΕΣΠΑ. Είναι περισσότεροι οι πόροι, γίνεται απορρόφηση μεγαλύτερων κονδυλίων προς όφελος όλης της εκπαιδευτικής κοινότητας. Καλύπτουμε χρονίζουσες ανάγκες του εκπαιδευτικού συστήματος και εξασφαλίζουμε σε όλους ισότιμη πρόσβαση στο αγαθό της εκπαίδευσης. Επενδύουμε ολοένα και περισσότερο στο παρόν και το μέλλον της χώρας μας, στα παιδιά μας. Αυτός, λοιπόν, είναι ο πρώτος στόχος, τα περισσότερα κονδύλια και η πιο αποτελεσματική απορρόφηση. Θυμίζω ότι προβλέπονται πάνω από 230 επιπλέον εκατομμύρια ευρώ για τον προϋπολογισμό του 2023.

Έρχομαι στον δεύτερο στόχο. Ο δεύτερος στόχος έχει να κάνει με το πού κατευθύνουμε τα χρήματα αυτά. Δεν αρκεί να ξοδεύεις απλά περισσότερα, το θέμα είναι να τα κατανέμεις με ποιοτικό τρόπο και να δημιουργείς ουσιαστικό πλούτο στην εκπαίδευση. Έτσι, λοιπόν, η εκπαίδευσή μας αποκτά μία επιπλέον προστιθέμενη αξία: Δίνει προοπτική και δυναμική σε όλες τις βαθμίδες εκπαίδευσης και καλύπτει τρέχουσες, αλλά και μελλοντικές ανάγκες.

Η ποιοτική αξιοποίηση των πόρων που διαθέσαμε τα τριάμισι αυτά χρόνια αποδίδει ήδη καρπούς. Θα αναφέρω μόνο ενδεικτικά ανά βαθμίδα.

Για την πρωτοβάθμια εκπαίδευση: Είκοσι πέντε χιλιάδες διορισμοί που ανέφερα προηγουμένως. Περισσότερα από 50 εκατομμύρια ευρώ για την ανάπτυξη ψηφιακού περιεχομένου και τον μετασχηματισμό των συμβατικών προγραμμάτων σπουδών. Πάνω από 132 εκατομμύρια ευρώ για την προμήθεια τεχνολογικού εξοπλισμού μέσω voucher.

Καταφθάνουν στα δημόσια σχολεία της χώρας μας εκατόν εβδομήντα επτά σετ ρομποτικής. Γιατί; Διότι η ρομποτική έχει πλέον ενσωματωθεί ως υποχρεωτικό μάθημα στο σχολείο, ώστε να δώσουμε παραπάνω δεξιότητες στα παιδιά από μια πολύ μικρή ηλικία.

Περισσότεροι από τριάντα έξι χιλιάδες διαδραστικοί πίνακες κατευθύνονται προς τα δημόσια σχολεία της χώρας μας για κάθε τμήμα δημοσίου λυκείου, γυμνασίου, Ε΄ και ΣΤ΄ δημοτικού. Γιατί; Διότι χτίζουμε πάνω στο τεράστιο ψηφιακό κεκτημένο κατά τη διάρκεια της πανδημίας. Πρόκειται για έναν ψηφιακό μετασχηματισμό που πιστώνεται στους εκπαιδευτικούς μας, στους μαθητές μας και στους γονείς μας.

Εντάξαμε τα αγγλικά στο νηπιαγωγείο, όπως και τα εργαστήρια εκπαίδευσης και δεξιοτήτων σε όλη την εκπαίδευση που ξεκινά πλέον από τα τέσσερα έτη. Επεκτείναμε το ολοήμερο σχολείο έως τις 17:30΄, εμπλουτίζοντας το πρόγραμμα για περισσότερα εφόδια για τα παιδιά μας, εξισορροπώντας το σχολικό με το επαγγελματικό ωράριο και στηρίζοντας τους εργαζόμενους γονείς.

Προμήθεια εξειδικευμένου εξοπλισμού ειδικής αγωγής άνω των 10 εκατομμυρίων ευρώ. Νέες ολοκληρωμένες ψηφιακές υπηρεσίες: Το λεγόμενο «e-school» για εκπαιδευτικούς, γονείς και μαθητές. Επιμόρφωση εκπαιδευτικών: Νέα οριζόντια επιμόρφωση για πάνω από εκατόν πενήντα χιλιάδες εκπαιδευτικούς με στόχο την εξοικείωσή τους με το νέο ψηφιακό περιεχόμενο και εξοπλισμό, αλλά και κάθε νέο μαθησιακό εργαλείο που εισάγεται στο σχολείο.

Διπλασιασμός των πρότυπων και πειραματικών σχολείων. Στην επαγγελματική εκπαίδευση, εισάγεται ένα νέο εθνικό σύστημα επαγγελματικής εκπαίδευσης, το οποίο έρχεται πιο κοντά στις πραγματικές ανάγκες της κοινωνίας.

Νέα θεματικά και πειραματικά ΙΕΚ που δεν υπήρχαν στη χώρα. Για πρώτη φορά στη χώρα έχουμε είκοσι πέντε πρότυπα επαγγελματικά λύκεια σε όλη τη χώρα.

Γίνεται ψηφιοποίηση του ΕΟΠΠΕΠ και ανάπτυξη πλατφόρμας ψηφιακής μάθησης για την επαγγελματική εκπαίδευση. Προβλέπονται πάνω από 110 εκατομμύρια ευρώ για τον εκσυγχρονισμό και εξοπλισμό της επαγγελματικής εκπαίδευσης και κατάρτισης στα εργαστηριακά κέντρα της χώρας.

Στην τριτοβάθμια εκπαίδευση έχουμε: ενίσχυση της διεθνοποίησης και ανάπτυξη συνεργασιών μεταξύ των πανεπιστημίων μας και κορυφαίων πανεπιστημίων του εξωτερικού. Δημιουργείται ένα πιο ποιοτικό ασφαλές ακαδημαϊκό περιβάλλον. Συνεργασία μεταξύ πανεπιστημίων και επιχειρήσεων, με στόχο τη μεταφορά γνώσης στην πραγματική οικονομία και την ενίσχυση και την καινοτομία στα πανεπιστήμιά μας.

Προβλέπονται σχεδόν 200 εκατομμύρια ευρώ για τη βελτίωση των ακαδημαϊκών και εκπαιδευτικών υποδομών των πανεπιστημίων μας. Ενθάρρυνση της σύνδεσης των πανεπιστημιακών ιδρυμάτων με τις επιχειρήσεις. Προώθηση της βιομηχανικής έρευνας και βιομηχανικά διδακτορικά στη χώρα μας.

Υποστήριξη ερευνητών και ερευνητικών ομάδων: Προβλέπονται περίπου 100 εκατομμύρια ευρώ για ερευνητές, ερευνητικές ομάδες και για ερευνητικά έργα υψηλής επιστημονικής ποιότητας.

Στεγαστικό επίδομα: Το στεγαστικό φοιτητικό επίδομα από τα 1.000 ευρώ αυξάνεται στα 1.500 ευρώ για όλους τους δικαιούχους και στα 2.000 ευρώ για όσους συγκατοικούν. Είναι μια πάρα πολύ σημαντική ενίσχυση των φοιτητών μας, αλλά και συνολικά της πανεπιστημιακής κοινότητας, ιδιαιτέρως δε στα περιφερειακά ιδρύματα.

Προβλέπονται χίλιες οκτακόσιες πενήντα νέες θέσεις καθηγητών στα πανεπιστήμια μας, με το ισοζύγιο των θέσεων σε σχέση με τις συνταξιοδοτήσεις επιτέλους να είναι θετικό κατά εκατόν είκοσι δύο θέσεις.

Κυρίες και κύριοι συνάδελφοι, ολοκληρώνοντας τη σημερινή συνοπτική παρουσίαση του προϋπολογισμού 2023 για την παιδεία, θα ήθελα να ευχαριστήσω πάρα πολύ όλη την εκπαιδευτική κοινότητα, τους εκπαιδευτικούς μας, τους μαθητές, τους γονείς, τα στελέχη του Υπουργείου Παιδείας, τους Υφυπουργούς, τους Γενικούς Γραμματείς και τους συνεργάτες μου για τις άοκνες προσπάθειές τους τη χρονιά που πέρασε αλλά και τις προηγούμενες.

Η παιδεία αλλάζει στην πράξη. Με το νέο σχολείο προσφέρουμε στα παιδιά μας σύγχρονες γνώσεις και δεξιότητες που θα τους επιτρέψουν να κάνουν πράξη τα όνειρά τους. Για τους εκπαιδευτικούς μας διαμορφώνουμε ένα περιβάλλον στο οποίο ο ρόλος τους αναβαθμίζεται και οι επιλογές τους πολλαπλασιάζονται. Αναβαθμίζουμε τη δημόσια εκπαίδευση από το νηπιαγωγείο μέχρι το πανεπιστήμιο και τη διά βίου μάθηση με υπηρεσίες για τις οποίες, έως πριν λίγα χρόνια, οι γονείς έπρεπε να πληρώνουν, όπως τα αγγλικά στο νηπιαγωγείο και η ενισχυτική διδασκαλία στην Γ΄ λυκείου.

Ζητούμε από τους συμπολίτες μας να μας δώσουν εκ νέου τη δυνατότητα να συνεχίσουμε να επενδύουμε στα παιδιά μας. Να απορρίψουν την αβεβαιότητα, τον λαϊκισμό και την επιστροφή στο αποτυχημένο κυβερνητικό παρελθόν του ΣΥΡΙΖΑ και να επιλέξουν τη σταθερότητα, τη σιγουριά και την ανάπτυξη για όλους, που διασφαλίζουν ο Κυριάκος Μητσοτάκης και η Κυβέρνηση της Νέας Δημοκρατίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο Κοινοβουλευτικός Εκπρόσωπος του ΣΥΡΙΖΑ κ. Σκουρλέτης ζήτησε τον λόγο για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κυρία Υπουργέ, ειλικρινά δεν φτάνουν τα τρία λεπτά για να περιγράψω την κατάσταση που υπήρχε στην εκπαίδευση το 2015, όταν την παραλάβαμε από την Κυβέρνησή σας. Είναι αστείο να μιλάτε εσείς για το θέμα των διορισμών, όταν μας βάλατε στη μέγγενη των μνημονίων που απαγόρευαν τους διορισμούς. Το ποσοστό ήταν 10 προς 1, ήταν δέκα αποχωρήσεις για μία πρόσληψη, και το παραδώσαμε στο 1 προς 1. Είναι έτσι ή δεν είναι έτσι;

(Χειροκροτήματα από την πτέρυγα του ΣΥΡΙΖΑ)

Εσείς η ίδια είχατε παραδεχθεί εδώ ότι οι δώδεκα χιλιάδες προσλήψεις στη μέση εκπαίδευση ήταν κάτι το οποίο είχε ανοίξει επί των ημερών του ΣΥΡΙΖΑ. Ναι ή όχι; Οι χίλιοι διορισμένοι στην ανώτατη εκπαίδευση και οι πεντακόσιοι επιπλέον που ακολουθούσαν ήταν έργο του ΣΥΡΙΖΑ.

Θα περίμενα όμως, κυρία Υπουργέ, να πείτε κάτι για τα σχολεία, τα οποία κυριολεκτικά αυτή τη στιγμή είναι ερείπια. Υπάρχουν σχολεία τα οποία αντιμετωπίζουν προβλήματα σεισμικότητας. Υπάρχουν σχολεία που είναι παγωμένα. Υπάρχουν σχολεία ακατάλληλα και όπου, πολλές φορές συμβαίνουν και τραγικά ατυχήματα, όπως είδαμε στις Σέρρες. Δεν άκουσα, λοιπόν, καμμία ιδιαίτερη πολιτική για το στεγαστικό πρόβλημα. Δεν άκουσα και πραγματικά, έχετε ευθύνη.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ποιος χτίζει τα σχολεία;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αφήστε, έχετε ευθύνη. Μην το πετάτε στους δήμους. Τώρα θυμηθήκατε τους δήμους; Έχετε ευθύνη, είσαστε το εποπτεύον Υπουργείο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ποιος χτίζει τα σχολεία; Ποιος;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Άρα, λοιπόν, δεν σας ενδιαφέρει. Δεν σας ενδιαφέρει, κυρία Υπουργέ, εάν θα μπουν οι μαθητές και θα κάνουν μάθημα σε ερείπια σχολεία. Αυτό λέτε τώρα. Δεν σας ενδιαφέρει, δεν σας απασχολεί. Εσείς είστε Υπουργός επί των συγγραμμάτων. Μα, τι λέτε τώρα;

Για αυτά όλα, λοιπόν, θα περιμέναμε να υπάρχει μια πιο αναλυτική προσέγγιση. Διότι –προσέξτε- για παράδειγμα, τα χρήματα από το Ταμείο Ανάκαμψης θα έπρεπε να κατευθυνθούν και προς αυτή την κατεύθυνση. Μιλήσατε για 1,3 δισεκατομμύριο και μέχρι τώρα έχουν αξιοποιηθεί γύρω στα 300 εκατομμύρια. Τα άλλα αξιοποιούνται!

Και ένα ερώτημα πάρα πολύ βασικό, το οποίο θα περίμενα να βρείτε έναν τρόπο να το σχολιάσετε. Ποιοι σήκωσαν το βάρος την περίοδο της πανδημίας, εάν όχι οι δάσκαλοι και οι καθηγητές που έδωσαν μάχη με τον κορωνοϊό, αλλά και τώρα που σφύζουν οι ιώσεις δίνουν καθημερινά τη μάχη; Δεν το έχετε υπ’ όψιν σας; Ποιοι δίνουν τη μάχη στην παραμεθόριο, στις άγονες περιοχές και στα δυσπρόσιτα μέρη και αρνείστε να τους δώσετε κάποιο στεγαστικό επίδομα;

Γιατί, λοιπόν, ανακοινώσατε μονομερώς ένα έκτακτο επίδομα για τους εργαζόμενους στην Ελληνική Αστυνομία και εξαιρείτε τους εκπαιδευτικούς, εξαιρείτε τους νοσοκομειακούς, εξαιρείτε τους ανθρώπους στην καθαριότητα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλοι αυτοί δεν έδωσαν τη μάχη για την πανδημία; Ή κινείστε με το αλήστου μνήμης δόγμα του πατρός Μητσοτάκη, όταν απευθυνόμενος στην Αστυνομία, έλεγε: «Το κράτος είστε εσείς»; Διότι είδα να εργαλειοποιείτε αυτή την πολιτική σας και να την επενδύετε και ιδεολογικά. Όμως, αυτό είναι προκλητικό για την κοινωνία, είναι προκλητικό για τους δασκάλους και τους καθηγητές, πολλοί από τους οποίους δεν μπορούν να πάνε να παραλάβουν τις θέσεις τους, γιατί δεν φτάνουν οι πενιχροί μισθοί τους. Γι’ αυτά δεν σας άκουσα να λέτε τίποτα.

Ακούστε, όμως, τη φωνή της ΟΛΜΕ που αυτή τη στιγμή διαδηλώνει και μη λειτουργείτε μόνο για τους ιδιώτες σχολάρχες, διότι εκεί οδήγησε η εισαγωγή της ειδικής βάση εισαγωγής στα πανεπιστήμια ή για την αυθαιρεσία των ιδιωτικών σχολαρχών. Ρωτήστε την ΟΙΕΛΕ, γιατί εκεί πέρα πια ο εκπαιδευτικός δεν αναγνωρίζεται ως λειτουργός, αλλά ως υπάλληλος.

Κυρία Υπουργέ, η εκπαίδευση, η παιδεία δεν είναι εμπόρευμα. Καταλάβετέ το!

(Χειροκροτήματα από την πτέρυγα του ΣΥΡΙΖΑ)

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Υπουργέ, έχετε τον λόγο για δύο εν συντομία παρατηρήσεις.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε Σκουρλέτη, καταλαβαίνω πάρα πολύ τη δυσμενή σας θέση. Και την καταλαβαίνω γιατί τα πράγματα είναι πάρα πολύ απλά. Επί των ημερών της Κυβέρνησης της Νέας Δημοκρατίας και του Κυριάκου Μητσοτάκη έγιναν τα εξής: είκοσι πέντε χιλιάδες μόνιμοι διορισμοί στην εκπαίδευση μετά από δώδεκα χρόνια, νηπιαγωγείο στην πράξη υλοποιημένο από τα τέσσερα, ένας επιπλέον χρόνος για το νηπιαγωγείο και αγγλικά από το νηπιαγωγείο. Γιατί να πληρώνει ο γονιός που στέλνει το παιδί του στο δημόσιο νηπιαγωγείο για να κάνει αγγλικά και να μην το παρέχει αυτό η δημόσια δωρεάν εκπαίδευση; Διπλάσια πρότυπα πειραματικά σχολεία, αξιολόγηση μετά από δεκαετίες στη χώρα, ένας τεράστιος ψηφιακός μετασχηματισμός, νέα βιβλία, νέα εκπαιδευτικά προγράμματα, τα περισσότερα εκ των οποίων δεν είχαν ενημερωθεί από το 1998.

Όσον αφορά τώρα τα πανεπιστήμιά μας, κύριε Σκουρλέτη, θα ήθελα να ρίξετε μια ματιά σε αυτό το διάγραμμα, γιατί περίμενα την απάντησή σας. Αυτή είναι η χρηματοδότηση στα δημόσια πανεπιστήμιά μας. Την παραλάβαμε στα 212 εκατομμύρια ευρώ και την έχουμε πάει στα 265 εκατομμύρια ευρώ! Κύριε Σκουρλέτη, θα το ψηφίσετε αυτό ή όχι; Θα το καταψηφίσετε. Μάλιστα! Μαζί με τις χίλιες οκτακόσιες πενήντα νέες θέσεις μελών ΔΕΠ. Διότι αυτή είναι η πραγματικότητα!

Όσο για τους διορισμούς, κύριε Σκουρλέτη, ας πούμε «τα σύκα σύκα και τη σκάφη σκάφη». Όταν φτάσαμε στο Υπουργείο το καλοκαίρι του 2010, φώναξα αμέσως υπηρεσίες για να συνεργαστούμε, να δούμε πού είναι οι διορισμοί. Δεν είχε γίνει απολύτως! Απολύτως τίποτα δεν είχε γίνει! Θυμάμαι σαν χθες τον κ. Φίλη να έρχεται εδώ και να λέει: «θα κάνουμε είκοσι χιλιάδες διορισμούς». Έλεγε για είκοσι χιλιάδες! Δεν ήξερε τότε για την τρόικα, για το μνημόνιο; Πώς τα έλεγε αυτά; Τα έλεγε ως Υπουργός, όχι ως Αντιπολίτευση. Πού ’ν’ τοι; Γιατί τα έλεγε; Γιατί μιλούσε για είκοσι χιλιάδες διορισμούς; Αυτή είναι η διαφορά μας, κύριε Σκουρλέτη! Η διαφορά μας είναι ότι εμείς αυτό που λέμε το κάνουμε με το παραπάνω.

Όμως, θέλω να πω και μια τελευταία κουβέντα. Κάτι είπατε για ένα επίδομα στην Ελληνική Αστυνομία. Ποιο; Αυτό που καταψηφίσατε κατά λάθος; Αυτό που δεν ξέρετε τελικά αν το ψηφίσατε ή δεν το ψηφίσατε; Ποιο επίδομα, κύριε Σκουρλέτη;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό που δεν δίνετε στους εκπαιδευτικούς!

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, μη διακόπτετε!

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Η πραγματικότητα, κύριε Σκουρλέτη, είναι το διάγραμμα που κατέθεσα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να το πείτε στην ΟΛΜΕ έξω! Έχετε μούτρα να το πείτε αυτό στους εκπαιδευτικούς;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, δεν σας διέκοψε κανείς. Σας παρακαλώ!

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Επί Κυβερνήσεως Κυριάκου Μητσοτάκη ο προϋπολογισμός της παιδείας έχει ξεπεράσει τα 6 δισεκατομμύρια ευρώ! Οι πολίτες κρίνουν!

Κύριε Πρόεδρε, καταθέτω στα Πρακτικά το διάγραμμα για την Αξιωματική Αντιπολίτευση.

Σας ευχαριστώ πολύ.

(Στο σημείο αυτό η Υπουργός Παιδείας και Θρησκευμάτων κ. Νίκη Κεραμέως καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ και τους δύο.

Τον λόγο θα πάρει τώρα ο κ. Χαράλαμπος Παπαδημητρίου από τη Νέα Δημοκρατία και αμέσως μετά θα πάρει τον λόγο η Πρόεδρος κ. Παπαρήγα.

**ΑΛΕΞΑΝΔΡΑ ΠΑΠΑΡΗΓΑ:** Δεν είμαι Πρόεδρος.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, τηρείται ο τίτλος. Παλιά ήσασταν Γραμματέας. Πάντως, έγινε κατανοητό.

Ορίστε, κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τον κρατικό προϋπολογισμό είναι μια σπουδαία ευκαιρία για να δούμε τη μεγάλη εικόνα: πού θέλουμε να πάει η χώρα; Ποιοι πρέπει να είναι οι στόχοι; Πώς θέλουμε να συμβάλει το κράτος στην επίτευξή τους; Ποια μέσα και πόσους πόρους διαθέτουμε πραγματικά; Τι καλείται να συνεισφέρει κάθε οικονομική ομάδα; Πώς θα στηρίξουμε την άμυνα; Τι πρέπει να κάνει το κράτος για να επιτύχουμε περισσότερες επενδύσεις και συνεπώς περισσότερες και καλύτερα πληρωμένες δουλειές για τους νέους και τους μεγαλύτερους; Πώς θα βοηθήσουμε τους έχοντες ανάγκη; Πώς θα μειώσουμε κι άλλο τους φόρους, χωρίς να κινδυνεύσει η δημοσιονομική ισορροπία; Πώς θα στηρίξουμε τους συνταξιούχους που εξαρτώνται αποκλειστικά από τον κρατικό προϋπολογισμό και δεν έχουν άλλη περιουσία; Δεν δίνουμε όλες και όλοι σε αυτή την Αίθουσα τις ίδιες απαντήσεις. Λογικό. Διαφέρουμε. Τις διαφορές μας θα τις μετρήσουν πολύ σύντομα πλέον οι πολίτες με την ψήφο τους.

Ο προϋπολογισμός του 2023 που συνέταξε το Υπουργείο Οικονομικών κινείται σε αυτό το ασφαλές μονοπάτι και γι’ αυτό θα τον υπερψηφίσω. Ο ρεαλισμός, αλλά και δυστυχώς, κύριε Πρόεδρε, οι κανόνες στη Βουλή των Ελλήνων δεν μου επιτρέπει να περιμένω συγκλήσεις. Ελπίζω τουλάχιστον στην ομοφωνία επί των αμυντικών δαπανών που είναι το ελάχιστο πατριωτικό καθήκον της Αντιπολίτευσης.

Στον χρόνο που έχω σήμερα, κύριε Πρόεδρε, θα επικεντρωθώ σε τέσσερις κρίσιμους εθνικούς στόχους. Ο πρώτος στόχος είναι να αποφύγουμε την ύφεση. Πρόκειται για πραγματικό κίνδυνο ο οποίος, δυστυχώς, θα εκδηλωθεί σε πολλές ευρωπαϊκές χώρες με ό,τι αυτό συνεπάγεται και για εμάς.

Δεν πιστεύατε, κυρίες και κύριοι συνάδελφοι της Αξιωματικής Αντιπολίτευσης, ότι η Ελλάδα θα επιτύχει πραγματική ανάπτυξη. Όμως, είχαμε ανάπτυξη κοντά στο 6% μετά τον πληθωρισμό, κάτι που ήταν μια εντυπωσιακή επίδοση! Το πετύχαμε. Το πέτυχαν οι επιχειρήσεις και οι εργαζόμενοι, αλλά και το κράτος που βοήθησε αποτελεσματικά την κοινωνία και την οικονομία κάνοντας τις σωστές επιλογές. Απόδειξη είναι η εντυπωσιακή μείωση της ανεργίας, οι επενδύσεις που εκτοξεύτηκαν, οι πωλήσεις προϊόντων και υπηρεσιών με πιο αποτελεσματικό τρόπο και σε καλύτερες τιμές.

Ταυτόχρονα -και αυτός είναι ο δεύτερος στόχος- καλούμαστε να εγκρίνουμε τη διασφάλιση ενός μικρού, αλλά απαραίτητου πλεονάσματος μεταξύ εσόδων και δαπανών. Η Κυβέρνηση κράτησε σταθερά το τιμόνι των δημοσιονομικών με αυτοπεποίθηση για τρίτη χρονιά, παρά τις αναπάντεχες δυσκολίες. Μόλις που ξεπερνούσαμε την πανδημία, ήρθε μια ακόμη μεγάλη παγκόσμια κρίση με διαταραχή του παγκόσμιου εμπορίου, με πληθωρισμό μετά από είκοσι πέντε χρόνια, που δυστυχώς πλήττει χειρότερα την Ευρώπη, κυρίως λόγω του πολέμου που αντιμετωπίζει στα εδάφη της.

Χωρίς καμμία αύξηση φόρων, αλλά αντιθέτως με νέες μειώσεις φόρων, με αυξημένες μεταγγίσεις εισοδήματος από τον προϋπολογισμό προς τους πολίτες. Πώς είναι δυνατόν, κυρίες και κύριοι συνάδελφοι της Αντιπολίτευσης, να είστε τόσο αδιάφοροι λέγοντας όσα λέτε ως προς αυτόν τον στόχο; Πώς είναι δυνατόν να μην αντιλαμβάνεστε και μάλιστα μετά την ανήκεστο βλάβη που προκαλέσετε το 2015 - 2016 ότι οι πολιτικές που ζητά η γενική εισηγήτρια του ΣΥΡΙΖΑ θα καταλήξουν αναπόδραστα σε νέο μνημόνιο λιτότητας; Μήπως είστε εθισμένοι στην πρόκληση χάους; Δεν αντιλαμβάνεστε ότι με όσα λέτε πάτε γυρεύοντας για νέο μνημόνιο; Χρειάζεστε το κνούτο της τρόικας για να ενεργείτε με μια κάποια σύνεση, την οποία σύνεση οφείλω να παραδεχτώ ότι επιδείξατε -επέδειξαν κάποιοι από εσάς, κυρίως ο Ευκλείδης Τσακαλώτος και η ομάδα του- τη διετία 2017-2018.

Ο τρίτος στόχος, κύριε Πρόεδρε -απολύτως συνδεδεμένος με τους δύο προηγούμενους- είναι να αναβαθμιστεί η αξιοπιστία της δημοσιονομικής διαχείρισης σε συνδυασμό με την ήδη επιτυχημένη και ορθολογική διαχείριση του δημόσιου χρέους, το οποίο όμως παραμένει ένα επικίνδυνα μεγάλο και δύσκολο θέμα, παρά την εντυπωσιακή μείωσή του για την οποία δεν βρήκατε να πείτε ούτε μία λογική κουβέντα.

Αυτόν τον στόχο, τον στόχο της επενδυτικής βαθμίδας, όπως συνήθως λέμε, μπορεί να τον επιτύχει μόνον μία Κυβέρνηση Μητσοτάκη με σταθερή πλειοψηφία στη Βουλή. Αν και οι ρεαλιστικές εκτιμήσεις λένε πως το σημαντικό αυτό βήμα θα γίνει στο δεύτερο εξάμηνο του 2023, μπορούμε καλύτερα.

Το εμπόδιο και πάλι, κυρίες και κύριοι συνάδελφοι, είναι η αφροσύνη της Μείζονος Αντιπολίτευσης. Εμπόδιο είναι το «σχέδιο Τσίπρα» για τη δήθεν Προοδευτική Συμμαχία, προφανώς με «ουρά» τον κ. Ανδρουλάκη, όπως μας ενημέρωσε ο ίδιος μέσα στον πανικό του. Το «σχέδιο Τσίπρα» θα μας απομακρύνει οριστικά από τον στόχο της αναβάθμισης. Η αναβάθμιση δεν μειώνει μόνο το κόστος του κρατικού δανεισμού. Αναλογιστείτε το κόστος σε όρους αύξησης του διαθέσιμου εισοδήματος, το οποίο χάνουμε επειδή μας καθυστερήσατε άλλα τεσσεράμισι χρόνια για να φτάσουμε σε αυτό.

Τα ελληνικά ομόλογα θα είναι επιλέξιμα για το ευρύ παγκόσμιο κοινό αποταμιευτών και όχι μόνο γι’ αυτό των μεγάλων χρηματοοικονομικών οίκων, ενώ θα μειωθεί το κόστος δανεισμού των τραπεζών και των σημαντικών επιχειρήσεων στηρίζοντας έτσι περισσότερες επενδύσεις.

Πολύ σπουδαίο, επίσης, είναι ότι θα μπορέσουμε να μειώσουμε το περίφημο «μαξιλάρι», για τη συντήρηση του οποίου έχουμε μεγάλο κόστος, σχεδόν 1 δισεκατομμύριο τον χρόνο.

Μην αναρωτιέστε, κύριοι και κυρίες της Αντιπολίτευσης, πού έγκειται ο «κίνδυνος Τσίπρα». Είναι μαθηματικώς προβλέψιμο ότι έστω και η απειλή να συμβούν κάποια από τα όσα ασυνάρτητα περιλαμβάνονται στην εισήγηση Αχτσιόγλου θα προκαλέσουν μεγάλες και άμεσες αντιδράσεις, επιφυλάξεις στην πλευρά επενδυτών στα ελληνικά ομόλογα, πέραν της γενικής ζημιάς στην επιχειρηματικότητα και την απόδοση της οικονομίας.

Τα είχαμε πει το 2014. Τα επαναλάβαμε με την πρώτη κυβέρνηση Τσίπρα. Τα φωνάξαμε πριν το πραξικοπηματικό δημοψήφισμα της αποφράδας 27ης Ιουνίου 2015. Δεν μας ακούσατε. Χρεώσατε τη χώρα με πάνω από 100 δισεκατομμύρια. Καταστρέψατε το τραπεζικό σύστημα. Ρίξατε τους στριμωγμένους δανειολήπτες στην άβυσσο της πτώχευσης. «Γδάρατε» τους φορολογούμενους. Κοντύνατε τις συντάξεις. Διώξατε τους επενδυτές. Βυθίσατε τη χώρα σε ύφεση και στασιμότητα, την ώρα που όλη η Ευρώπη ζούσε την ανάκαμψη και απολάμβανε το φθηνό χρήμα της ΕΚΤ.

Όλη αυτή τη ζημιά δεν την έχει ακόμη, δυστυχώς, καταγράψει η Βουλή ούτε η ακαδημαϊκή και ερευνητική κοινότητα. Αλλά, μην κάνετε το λάθος να εκλάβετε ως λήθη ή αδυναμία την καλή προαίρεση του Πρωθυπουργού να αφήσουμε ως χώρα πίσω τις «μαύρες» μέρες Τσίπρα. Ο λαός δεν ξεχνά στην πράξη τι σημαίνει Αριστερά, που καταλαμβάνει τους αρμούς της εξουσίας. Δεν ξεχνά τη ζημιά που προκάλεσαν τα ψέματα με τα οποία τον παραπλανήσατε.

Τελευταίος, κύριε Πρόεδρε -και ευχαριστώ-, αλλά σπουδαίος στόχος είναι η εμπέδωση και επέκταση της εμπιστοσύνης στις προοπτικές της ελληνικής οικονομίας. Αυτή προσδιορίζει αυτό που ονομάζουμε «οικονομικό κλίμα». Επηρεάζει τις επενδύσεις και τελικά την απασχόληση, δηλαδή την οριστική μείωση της ανεργίας. Βελτιώνει τελικά την παραγωγικότητα και μεγαλώνει το εθνικό εισόδημα. Για να το θέσω απλά και να συνεννοηθούμε, αν θέλουμε καλύτερες μέρες χρειαζόμαστε περισσότερο Μητσοτάκη και καθόλου Τσίπρα.

Θέλω επίσης να σας επισημάνω δύο πράγματα, κύριε Πρόεδρε, για τον πληθωρισμό. Ο πληθωρισμός είναι νομισματικό φαινόμενο. Προφανώς θα αποκατασταθεί η ηρεμία όταν θα πέσουν οι τιμές των βασικών προϊόντων και θα κάνουν τη δουλειά τους τα επιτόκια. Δυστυχώς αλλά έτσι είναι.

Όλοι είδαμε ότι «πάτησε φρένο» ο δείκτης καταναλωτή χάρη στα μέτρα της Κυβέρνησης για τον έλεγχο της τελικής τιμής του ηλεκτρισμού. Θα χρειαστεί, όμως, περισσότερος χρόνος για να καμφθούν οι πιέσεις στα τρόφιμα, ενώ πρωτοβουλίες όπως το «καλάθι του καταναλωτή» -ούτε αυτό σας άρεσε βεβαίως- βοηθούν επίσης.

Σημειώστε ακόμη ότι τα τρόφιμα ακριβαίνουν μετά από υπερδεκαετή περίοδο εντυπωσιακής συγκράτησης, όπως φαίνεται στο διάγραμμα που θα καταθέσω, για να το συμβουλευτούν τα μέλη της Βουλής μαζί με το προηγούμενο.

(Στο σημείο αυτό ο Βουλευτής κ. Χαράλαμπος (Μπάμπης) Παπαδημητρίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσα δεν μπορούμε να κάνουμε στην πλευρά της προσφοράς για να περιορίσουμε ταχύτερα τον πληθωρισμό, το διορθώνουμε, κατά κάποιο τρόπο βέβαια, στην πλευρά του εισοδήματος. Δεν είναι μόνο η μείωση των φόρων και τα επιδόματα που στηρίζουν το εισόδημα όσων έχουν μεγαλύτερη ανάγκη, αλλά και οι αυξήσεις στους συνταξιούχους, η δεύτερη μεγάλη αύξηση στον βασικό μισθό που θα έρθει και οι ενισχύσεις σε πολλές ομάδες συμπολιτών μας.

Την ίδια στιγμή -δεν πρέπει να μας διαφεύγει αυτό- ο ιδιωτικός παραγωγικός τομέας -αν όχι όλος, μεγάλα κομμάτια του που πάνε καλά, εννέα στις δέκα επιχειρήσεις- τελικά έχουν προσαρμόσει σημαντικά τον πληθωρισμό στους μισθούς που δίνουν και στην ίδια αναλογία θα το κάνουν κατά τεκμήριο μεταξύ Μαρτίου και Μαΐου.

Να το πάρετε απόφαση, κύριοι συνάδελφοι της Αξιωματικής Αντιπολίτευσης. Η Ελλάδα αλλάζει. Με λίγη τύχη, που πάντα χρειάζεται, με την ευχή να τερματιστεί ο πόλεμος στην Ουκρανία, με καλύτερο συντονισμό μεταξύ των ευρωπαϊκών κρατών, ο τελικός κριτής στη δημοκρατία, ο ψηφοφόρος, θα έχει πολύ σύντομα την ευκαιρία να βάλει στην άκρη όσους «ψαρεύουν σε θολά νερά», επιδιώκουν την πόλωση και τελικά επιζητούν την απομόνωση της χώρας, όπως ακριβώς συνέβη στα τεσσεράμισι χρόνια της διακυβέρνησης ΣΥΡΙΖΑ -Καμμένου.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα οκτώ μαθήτριες και μαθητές και τέσσερις συνοδοί εκπαιδευτικοί από το 1ο Γυμνάσιο Ναυπάκτου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η κ. Παπαρήγα.

**ΑΛΕΞΑΝΔΡΑ ΠΑΠΑΡΗΓΑ:** Εξαιρετικά αποκαλυπτική, αλλά δεν μπορώ να πω ότι ήταν ενδιαφέρουσα η αντιπαράθεση, ο λόγος και ο αντίλογος, ανάμεσα στην Υπουργό Παιδείας, την κ. Κεραμέως, και τον κ. Σκουρλέτη. Συνηθισμένα πράγματα 100%.

Η Κυβέρνηση συγκρίνει τον εαυτό της με την προηγούμενη και η προηγούμενη συγκρίνει τον εαυτό της με τη σημερινή. Και μόνο αυτό που υπάρχει ως μέτρο σύγκρισης αποδεικνύει ότι ο καυγάς σας είναι σημαντικός, αλλά κινείστε στην ίδια τροχιά, ακριβώς στην ίδια τροχιά. Και η τροχιά, βεβαίως, είναι η ενίσχυση της καπιταλιστικής κερδοφορίας, που είναι ασυμβίβαστη με το παραμικρό βήμα βελτίωσης του βιοτικού επιπέδου του λαού, είναι η προώθηση της πολιτικής της Ευρωπαϊκής Ένωσης στο πλαίσιο της Ελλάδας, είναι το ΝΑΤΟ, είναι οι ελληνοαμερικάνικες συμφωνίες, είναι ο πόλεμος κ.λπ..

Εμείς, όπως γνωρίζετε, έχουμε άλλο μέτρο σύγκρισης. Δεν πρόκειται ποτέ να μπούμε ανάμεσα στις κυβερνήσεις ούτε ακόμα στο ποια ήταν χειρότερη από την άλλη. Για το ποια ήταν καλύτερη δεν υπάρχει λόγος.

Εμείς ξεκινάμε από το εξής πράγμα: Τις αναπτυξιακές δυνατότητες που διαθέτει η χώρα, παρά το γεγονός ότι υπονομεύονται δεκάδες χρόνια από την δράση του κεφαλαίου, που ενδιαφέρεται κάθε φορά για ορισμένους κλάδους σε ορισμένους τομείς.

Παίρνουμε υπ’ όψιν τα άλματα που κάνει η επιστήμη, η τεχνολογία κ.λπ., και τα συγκρίνουμε όλα αυτά με το βιοτικό επίπεδο, τα δικαιώματα του λαού κ.λπ., από την εξής σκοπιά. Εμείς παλεύουμε για ένα σύγχρονο βιοτικό επίπεδο, που να περιλαμβάνει το σύνολο των αναγκών των εργαζομένων, όπως, παραδείγματος χάριν, κατοικία υψηλής ποιότητας, χρόνο ανάπαυσης και αναψυχής καθ’ όλη τη διάρκεια του έτους και πολυήμερες διακοπές, τρόφιμα υψηλής θρεπτικής αξίας, κάλυψη όλων των αναγκών ένδυσης με τις πολιτισμικές και λειτουργικές πλευρές τους, συμμετοχή στην πολιτιστική ζωή της χώρας, υψηλού επιπέδου εκπαίδευση και υγεία. Αναφέρουμε μόνο μερικές πλευρές, που βεβαίως αυτές οι πλευρές δεν χωράνε καθόλου και στο επίπεδο των μισθών, αλλά και στην κατάσταση που βρίσκεται η παιδεία, η υγεία κ.λπ..

Και με την ευκαιρία, κυρία Κεραμέως, ο Γιάννης Δελής που μίλησε χθες έδειξε ότι μιλάμε για μια επίθεση στη σχετική και απόλυτη χρηματοδότηση της παιδείας. Δεν θέλω να σταθώ σε αυτό. Τα είπε ολοκάθαρα σε σχέση με τις ανάγκες σε προσωπικό, όχι μόνο διδακτικό, αλλά και άλλο, κοινωνικούς λειτουργούς, ψυχολόγους κ.λπ., στα κτηριακά κ.λπ..

Αναμφισβήτητα προωθείτε αυτό που λέτε, τον μετασχηματισμό του περιεχομένου των μαθημάτων και των τρόπων διδασκαλίας. Βεβαίως, λιθαράκι έβαλαν και οι προηγούμενες κυβερνήσεις.

Θέλω να σταθώ σε ένα ζήτημα. Το είπατε και εσείς. Ενδιαφέρεστε, παραδείγματος χάριν, για το σχολείο της μειωμένης γενικής μόρφωσης και των δεξιοτήτων. Και το μεγάλο θέμα ξεκίνησε από πριν διά της απουσίας αναβάθμισης των όποιων μαθημάτων γίνονται. Και εσείς δώσατε τη χαριστική βολή με την κατάργηση των καλλιτεχνικών μαθημάτων στο λύκειο, την αναγκαιότητα της αισθητικής αγωγής για τη διαμόρφωση των νέων ανθρώπων απέναντι στην τέχνη, που σημαίνει διαμόρφωση και στάση απέναντι στη ζωή.

Σαφώς το φοβάστε, όπως και κάθε κυβέρνηση που υπηρετεί συνειδητά τα συμφέροντα του κεφαλαίου. Όταν χτίζεις στάση ζωής και με αισθητικό κριτήριο, τότε θα αναζητήσεις και την ποιότητα της ζωής και αυτό μάλλον δεν θα είναι το ζητούμενο της εκπαιδευτικής διαδικασίας. Γιατί αυτό σημαίνει, έτσι όπως μετασχηματίζεται η εκπαιδευτική διαδικασία, ότι τα παιδιά από το νηπιαγωγείο ακόμα, στο δημοτικό, το γυμνάσιο, το λύκειο θα μπορούν να είναι απολύτως εκτεθειμένα στη μεγάλη πλειοψηφία των μέσων κοινωνικής δικτύωσης, τα οποία κυριολεκτικά αποβλακώνουν, αποπροσανατολίζουν, εμποδίζουν.

Τους τελευταίους μήνες έχει συμβεί κάτι πιο σημαντικό από ό,τι τα προηγούμενα χρόνια. Εμείς οι κομμουνιστές πάνω απ’ όλα συμμετέχουμε ενεργά στο εργατικό λαϊκό κίνημα από τα κάτω, εκεί που είναι δύσκολα, όχι στις κεντρικές κινητοποιήσεις μόνο, που μπορεί να πάει ένας αρχηγός κόμματος και να συμπαρασταθεί. Αλλά κάτω, εκεί που ο εργάτης, η εργάτρια, ο υπάλληλος, η υπάλληλος πρέπει να ξεπεράσει την ανοικτή ή συγκαλυμμένη εργοδοτική βία και τον εκβιασμό. Εκεί είναι τα δύσκολα στην ανάπτυξη των αγώνων. Έχουμε, λοιπόν, νέες πολλαπλάσιες εστίες εργατικής λαϊκής δράσης σε εργοστάσια, σε κλάδους, πολύμορφες αγροτικές κινητοποιήσεις, στον χώρο επίσης της παιδείας, της υγείας, τους συνταξιούχους.

Και ποιο είναι το σχετικά -δεν λέμε ότι επικρατεί απ’ άκρη σε άκρη- καινούργιο; Ότι δεν πολεμιούνται μόνο με δίκαια αιτήματα, δεν αμφισβητούνται μόνο οι συγκεκριμένες επιλογές της Κυβέρνησης, αλλά μπαίνει σε αμφισβήτηση από ένα νέο σημαντικό τμήμα των εργαζομένων η στρατηγική του κεφαλαίου, που σημαίνει ότι διαμορφώνονται οι προϋποθέσεις για την ανάκαμψη πραγματικά της ταξικής πάλης, της κοινωνικής συμμαχίας που εμποδίζει να εγκλωβίζεται το εργατικό και λαϊκό κίνημα ανάμεσα στις δήθεν μεταρρυθμίσεις, τα δοσίματα και τις παροχές της Νέας Δημοκρατίας του ΣΥΡΙΖΑ, του ΚΙΝΑΛ κ.λπ.. Εσείς θέλετε ανάκαμψη της καπιταλιστικής κερδοφορίας, εμείς παλεύουμε και κάνουμε ό,τι περνάει από το χέρι μας -δεν μπορούμε να λύσουμε όλα τα προβλήματα- για την ανάκαμψη της ταξικής πάλης και της κοινωνικής συμμαχίας.

Είπαμε ότι κινείστε στην ίδια τροχιά. Γιατί; Όλα τα κόμματα, ξεκινώντας βέβαια από την Κυβέρνηση και ο ΣΥΡΙΖΑ καταψηφίσατε τις τροπολογίες που κατέθεσε το ΚΚΕ, οι οποίες δεν λέμε ότι έφεραν τα πάνω κάτω στο βιοτικό επίπεδο και στο λαϊκό εισόδημα, αλλά οπωσδήποτε ήταν μέτρα που τα βελτίωναν. Τι δεν αρέσει σε όλους εσάς; Ότι λέγαμε ότι το κόστος αυτών των μέτρων πρέπει να μετακυλιστεί στους επιχειρηματικούς ομίλους. Αυτό δεν σας άρεσε. Σου λέει «ναι, να βελτιωθούν οι μισθοί, να δοθούν κι άλλα επιδόματα» κανένας δεν θα πει «όχι» από εσάς, αλλά να μετακυλιστεί από τη μια τσέπη του λαού στην άλλη και να μη μετακυλιστεί στους επιχειρηματικούς ομίλους. Να γιατί, λοιπόν, κινείστε στην ίδια τροχιά.

Και με την ευκαιρία να πω το εξής: Σήμερα το πρωί παρακολούθησα μια εκπομπή στην τηλεόραση, που ήταν και η συντρόφισσά μου η Λιάνα. Ο δημοσιογράφος -εγώ δεν λέω ότι το έλεγε σκόπιμα, γιατί και οι δημοσιογράφοι δεν ενημερώνονται - έβαλε το εξής φυσιολογικό ερώτημα γι’ αυτόν και μπορώ να πω με πολύ αγαθή και καλή πρόθεση: Είναι κακό να υπάρχουν λόμπι μέσα στο Ευρωκοινοβούλιο, στους διαδρόμους του κ.λπ., με γραφεία κ.λπ. πιστοποιημένα, δέκα χιλιάδες, δώδεκα χιλιάδες λόμπι, αφού έτσι, λέει, θα ενημερώνουν τους Βουλευτές του Ευρωκοινοβουλίου για τα προβλήματα των εργατών των αγροτών κ.λπ.; Σοβαρά τα λόμπι εκφράζουν το αγωνιζόμενο εργατικό, λαϊκό, αγροτικό κίνημα, το κίνημα της παιδείας, της υγείας; Τα λόμπι εκφράζουν τις ανάγκες των επιχειρηματικών ομίλων και κρατών και εντός και εκτός της Ευρωπαϊκής Ένωσης. Αυτό είναι το Ευρωκοινοβούλιο. Υπάρχει περίπτωση στους διαδρόμους του Ευρωκοινοβουλίου να μπουν μέσα αντιπροσωπείες απεργών εργατών και να μπορέσουν να συναντήσουν Ευρωβουλευτές, έστω να υποβάλουν υπομνήματα; Για να έρθει κανένα σωματείο, καμμία ομοσπονδία, εξαρτάται, πρέπει να τα καλέσει μια Κοινοβουλευτική Ομάδα και με εξαίρεση το ΚΚΕ όλα τα άλλα είναι για ξενάγηση τουριστική στον χώρο του Ευρωκοινοβουλίου. Αυτή είναι η κατάσταση. Και μάλιστα ακούμε ότι όλο αυτό το καταγγέλλετε, όπως λέτε και εσείς, γιατί θολώνει, αμαυρώνει τα ευρωπαϊκά ιδεώδη. Αυτά είναι τα ευρωπαϊκά ιδεώδη. Αυτά ακριβώς και τίποτε άλλο.

Και με την ευκαιρία, η Κυβέρνηση κυριολεκτικά μας έχει ζαλίσει -πώς να το πω, με συγχωρείτε γι’ αυτή την έκφραση- ότι αντιμετωπίζει ένα εξωγενές πρόβλημα, ένα πρόβλημα που ήρθε απ’ έξω. Δεν θα σταθώ στην πανδημία γιατί υπάρχει ένα θέμα, κάποια στιγμή θα αποκαλυφθούν πολλά, ίσως μετά από δέκα χρόνια για την πανδημία, για την οποία υπήρχε πρόβλεψη από το 2014, 2015 και 2016, όχι όσον αφορά το όνομα, COVID-19, που έρχεται εκ των υστέρων. Δεν λέω πρόβλεψη στην Ελλάδα, αλλά στον Παγκόσμιο Οργανισμό Υγείας, στις Ηνωμένες Πολιτείες και ενδεχομένως και στην Κίνα.

Μιλάει, λοιπόν, η Κυβέρνηση για τις συνέπειες του πολέμου του ρωσοουκρανικού που οδήγησε στην άνοδο της τιμής του πετρελαίου, του φυσικού αερίου κ.λπ., και λέει ότι τώρα αντιμετωπίζουμε όλα αυτά που λέγονται, ενεργειακή φτώχεια, ενεργειακοί κίνδυνοι κ.λπ.. Σοβαρά, εξωγενές πρόβλημα είναι; Είναι ένα πρόβλημα το οποίο προετοιμάστηκε από τα κράτη - μέλη της Ευρωπαϊκής Ένωσης, τα κράτη - μέλη του ΝΑΤΟ, τις Ηνωμένες Πολιτείες και τις ελληνικές κυβερνήσεις.

Όταν, παραδείγματος χάριν, ο ΣΥΡΙΖΑ άνοιξε νέες πόρτες για αμερικανονατοϊκές βάσεις στην Αλεξανδρούπολη, στο «Στεφανοβίκειο», στην Καλαμάτα και μάλιστα με την πρώτη συμφωνία, την ελληνοαμερικανική που έκανε, όλες αυτές οι εγκαταστάσεις ή οι στρατιωτικές ασκήσεις οι κοινές που γίνονταν δεν είχαν στόχο την περικύκλωση της Ρωσίας, ναι της ιμπεριαλιστικής Ρωσίας, γιατί ιμπεριαλιστική είναι η Ρωσία; Και βεβαίως ήρθατε εσείς και ανοίξατε ακόμα πιο διάπλατα τις πόρτες. Καμμία κυβέρνηση δεν ξεκινάει εκ του μηδενός, αν δεν έχει προχωρήσει, ακόμα και με τη μορφή συνομιλιών, από την προηγούμενη.

Τους πρώτους μήνες πραγματικά ένα μεγάλο μέρος του λαού έλεγε «ρωσοουκρανικός πόλεμος». Πραγματικά μέχρι και εγώ δεν το περίμενα. Μιλώντας με ανθρώπους που ανήκουν στη Νέα Δημοκρατία, στον ΣΥΡΙΖΑ, σε άλλα κόμματα, όχι κατ’ ανάγκη μέλη και φίλους του κόμματος, διαπιστώνουμε ότι καταλαβαίνουν πάρα πολύ καλά ότι εδώ δεν είναι ένας ρωσοουκρανικός πόλεμος, είναι πόλεμος του ΝΑΤΟ, της Ευρωπαϊκής Ένωσης, των Ηνωμένων Πολιτειών κατά της Ρωσίας, κατά της Κίνας και των συμμάχων τους, Ινδίας, Ιράν. Κάποιοι σύμμαχοι είναι ταλαντευόμενοι, όπως ταλαντευόμενοι μπορεί να είναι και από την άλλη πλευρά. Είναι ένας πόλεμος που μπορεί να έχει γεωγραφικό χώρο, στον οποίο διενεργείται, αλλά μόνο τοπικός δεν είναι. Άλλωστε όλες αυτές οι στρατιωτικές δαπάνες και οι εξοπλισμοί που γίνονται, είναι εξοπλισμοί επιπέδου πολεμικής προετοιμασίας για κάτι πιο γενικευμένο, τουλάχιστον ως προετοιμασία, δεν μπορούμε να προβλέψουμε ακριβώς πώς θα εξελιχθούν τα πράγματα.

Άρα, λοιπόν, και η Ελλάδα ως κράτος, ως κυβερνήσεις συνέδραμε στο να ανάψει, να γίνει πιο ψηλή η φλόγα του πολέμου που ξέσπασε στην περιοχή, ιδιαίτερα από το 2014. Όταν, παραδείγματος χάριν, τα ρωσικά στρατεύματα έμπαιναν στο Καζακστάν για να πολεμήσουν, να καταστείλουν τη λαϊκή εξέγερση, αλλά και σε άλλες περιοχές, δεν ανοίξατε το στόμα σας να πείτε τίποτα. Κουβέντα. Τότε ήταν καλός ο Πούτιν και η Ρωσία. Εμείς και τότε και τώρα της καταμαρτυρούμε αυτό που πρέπει να τις καταμαρτυρήσουμε, χωρίς όμως σε καμμία περίπτωση να αθωώνουμε: Εδώ πρόκειται για μία αντιπαράθεση και από τις δύο πλευρές ιμπεριαλιστική και δεν είναι πόλεμος με τοπικό χαρακτήρα. Άρα ας αφήσουμε ότι είναι ένα εξωτερικό φαινόμενο που μας έπεσε στο κεφάλι τον Φλεβάρη του 2022 εκεί που δεν το περιμέναμε και ανέστειλε την ανάκαμψη. Ο ελληνικός λαός δέχεται βέβαια τα προβλήματα με τη μορφή των κυρώσεων, με το βάρος των επιθετικών εξοπλισμών και όχι μόνο για την άμυνα της χώρας. Το δέχεται πολύπλευρα και τα πράγματα θα εξελιχθούν ακόμα χειρότερα τα επόμενα χρόνια.

Επομένως, όσο σκληρά και να παλεύετε μεταξύ σας, είναι μία διαπάλη υπαρκτή, στην ίδια τροχιά. Εμείς κινούμαστε στην αντίπαλη τροχιά από τη δική σας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Παπαρήγα.

Η κ. Όλγα Γεροβασίλη από τον ΣΥΡΙΖΑ έχει τον λόγο και να ετοιμάζεται ο κ. Πνευματικός Σπύρος.

Ορίστε, κυρία Γεροβασίλη.

**ΟΛΓΑ ΓΕΡΟΒΑΣΙΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, διατείνεται η Κυβέρνηση ότι ο φετινός προϋπολογισμός είναι ένας ιστορικός προϋπολογισμός. Δεν ξέρω αν είναι ιστορικός, αλλά ξέρω ότι πολύ σύντομα αυτός ο προϋπολογισμός θα ανήκει στην ιστορία, όπως και η Νέα Δημοκρατία. Και προφανώς είναι ευτύχημα ότι πρόκειται για τον τελευταίο προϋπολογισμό της Κυβέρνησης Μητσοτάκη, μιας κυβέρνησης που αποδείχθηκε γαλαντόμα για τους παραγωγούς ενέργειας, καταστροφική για τα νοικοκυριά, τις μικρομεσαίες επιχειρήσεις, την πρωτογενή παραγωγή της χώρας και τελικά και επικίνδυνη για τη δημοκρατία στη χώρα. Μάλιστα ζήτησε ο Πρωθυπουργός να παραμείνει η Νέα Δημοκρατία οκτώ χρόνια στην κυβέρνηση για να ολοκληρώσει το μεταρρυθμιστικό έργο και για να ριζώσουν, όπως είπε, οι μεταρρυθμίσεις. Αλίμονο, αν δεν ριζώσουν αυτές οι μεταρρυθμίσεις θα έχουμε θέμα!

Από την επόμενη κιόλας μέρα των εκλογών του 2019 το ενιαίο κέντρο «Εθνική Υπηρεσία Πληροφοριών-Μαξίμου-Predator» άπλωσε τα δίχτυα του και έφτασε παράνομα να παρακολουθεί το μισό Υπουργικό Συμβούλιο και, βεβαίως, και μέχρι και τον αρχηγό των Ενόπλων Δυνάμεων. Για την άλλη τετραετία τώρα δεν ξέρω τι άλλο μένει ως υπόλειμμα παρακολουθήσεων.

Κυρίες και κύριοι συνάδελφοι, υπάρχει μείζον ζήτημα δημοκρατίας και ασφάλειας στη χώρα, πόσο μάλλον όταν παρακολουθείται ο αρχηγός των Ενόπλων Δυνάμεων από την ίδια την Εθνική Υπηρεσία Πληροφοριών. Υπάρχει μείζον ζήτημα δημοκρατίας, όταν οι Υπουργοί παρακολουθούνται για να ελέγχεται η νομή της εξουσίας και η ροή του χρήματος.

Τι εγκατέστησε στη χώρα ο κ. Μητσοτάκης; Την αρχή ενός ανδρός. Όσο για τους Υπουργούς, προφανώς ο ίδιος τους επιφυλάσσει τον ρόλο των αχυρανθρώπων. Και πώς ακριβώς λέγεται το πολίτευμα σε αυτές τις συνθήκες; Πάντως δημοκρατία δεν λέγεται.

Πρωτοσέλιδο στους «TIMES» ο κ. Μητσοτάκης για τη σήψη και τη διαφθορά του καθεστώτος Μαξίμου και τις παράνομες υποκλοπές, επίσης οι «NEW YORK TIMES» γράφουν: «Δόθηκαν άδειες εξαγωγής στην «INTELLEXA» για το «Predator» από την ελληνική κυβέρνηση» και πρωτοσέλιδο διεθνώς η πρωθιέρεια του αντιΣΥΡΙΖΑ μετώπου, η κ. Καϊλή, για ξέπλυμα μαύρου χρήματος, διαφθορά, χρηματισμό στην καρδιά του Ευρωπαϊκού Κοινοβουλίου. Νομίζω ότι, όντως, η χώρα εξάγει αυτή την περίοδο τουλάχιστον ό,τι μπορεί να τη δυσφημεί και το Κατάρ-gate συναγωνίζεται στα διεθνή πρωτοσέλιδα με το «Μητσοτάκης gate». Δυστυχώς επί Μητσοτάκη τα αδιανόητα κατέληξαν αυτονόητα.

Στον προϋπολογισμό τώρα. Πανηγυρικά μας έλεγε η Κυβέρνηση πέρυσι ότι καταθέτει τον πρώτο προϋπολογισμό μετά την πανδημία. Τι έκανε σε αυτόν τον προϋπολογισμό; Έκοψε 821 εκατομμύρια από το Υπουργείο Υγείας και όχι στο τέλος, αλλά στην κορύφωση, σας θυμίζω, της πανδημίας.

Και βέβαια οι περσινές εξαγγελίες μπροστά στις φετινές ωχριούν, διότι ακούσαμε τον Υπουργό κ. Πλεύρη προχθές να μας λέει για λουκέτο σε νοσοκομεία -ξεκίνησε από την Κρήτη- διότι είναι πολλά και μαχαίρι στη χρηματοδότηση των νοσοκομείων. Ανακοίνωσε και είπε: «Γίνονται προσπάθειες να φύγει ο κρατικός προϋπολογισμός και τα νοσοκομεία να χρηματοδοτούνται από τα νοσήλια που καταβάλλει ο ΕΟΠΥΥ», δηλαδή να φύγει ο κρατικός προϋπολογισμός τελείως.

Κυρίες και κύριοι συνάδελφοι, η Κυβέρνηση περιγράφει την Ελλάδα του ενεργειακού και πληθωριστικού πρωταθλητισμού ως γη της οικονομικής επαγγελίας. Και αφού είμαστε στη γη της οικονομικής επαγγελίας, η Κυβέρνηση προαλείφεται και αυξημένα φορολογικά έσοδα, γιατί θα μειώνονταν οι φόροι, και βεβαίως, άλλα ανάλογα και αντίστοιχα θαύματα.

Σε ακραίες συνθήκες ενεργειακής κρίσης, πληθωρισμού, η αύξηση των εσόδων από τον ΦΠΑ είναι 4 δισεκατομμύρια. Για το 2023 η Κυβέρνηση θέλει και άλλη αύξηση. Και τι λέει; Άλλα 600 εκατομμύρια περίπου αύξηση. Τώρα το πώς θα πληρώσουν οι πολίτες αυτή είναι μια άλλη συζήτηση, η οποία δεν την αφορά βεβαίως.

Και θυμάστε, κυρίες και κύριοι συνάδελφοι, τη γενιά των 700 ευρώ; Τι λέγαμε γι’ αυτή τη γενιά στην αρχή των μνημονίων το 2011; Σήμερα αυτός ο μισθός των 700 ευρώ φαντάζει ρετιρέ. Ένας στους τρεις Έλληνες έχει μισθό 330 ευρώ τοn μήνα.

Και βεβαίως, στην Ελλάδα δεν έχει απλά αυξηθεί ο πληθωρισμός του μέσου όρου, έχει εκτιναχθεί ο λεγόμενος, όπως ορίζεται, πληθωρισμός των φτωχών. Και ας μη μας μπερδεύουν οι όροι. Μιλάμε για μαζική φτωχοποίηση των νοικοκυριών, τα οποία δεν μπορούν να βγάλουν τον μήνα.

Ήδη εξακόσιες χιλιάδες άνθρωποι καταγράφονται στα όρια της φτώχειας και όταν τα νοικοκυριά μειώνουν την κατανάλωση βασικών αγαθών, τότε βεβαίως μιλάμε για μια νέα ανθρωπιστική κρίση. Και αυτό σε συνδυασμό με την απορρύθμιση στην υγεία και την παιδεία, προφανώς οι όροι διαβίωσης δυσκολεύουν.

Και ξέρετε, σκεφτόμουν ότι δεν μεγαλώνουν και διευρύνονται απλά οι ανισότητες, αλλά έχουμε αλλάξει κατηγορία. Καταστρέφεται ο κοινωνικός ιστός της χώρας.

Η ιδιωτικοποίηση της ΔΕΗ και δήθεν η κατάργηση της ρήτρας αναπροσαρμογής τελικά αύξησε το κόστος του ρεύματος, με προκλητική επιδότηση της αισχροκέρδειας των παραγωγών ενέργειας από τους φόρους όμως των πολιτών.

Η Κυβέρνηση δεν περιορίζει ούτε φορολογεί τα υπερκέρδη. Τι κάνει; Τα νομιμοποιεί. Βρίσκει μεθόδους. Και βεβαίως το κόστος αυτό περνά στην παραγωγική αλυσίδα, στον πρωτογενή τομέα, την αγροτική-κτηνοτροφική παραγωγή και στη βιομηχανία. Ο κύκλος της οικονομίας προφανώς δυναμιτίζεται και σε μερικές περιπτώσεις η διαφορά από το χωράφι στο ράφι φτάνει στο 700%.

Κυρίες και κύριοι συνάδελφοι, χρειάζονται άμεσα ουσιαστικά μέτρα. Χρειάζεται η μείωση των έμμεσων φόρων στα τρόφιμα και καύσιμα, η ρύθμιση της αγοράς ενέργειας με ρεαλιστικό πλαφόν στη χονδρική και λιανική τιμή στο ρεύμα, η φορολόγηση της αισχροκέρδειας των παραγωγών ενέργειας. Το μάρμαρο θα είναι 9,5 δις ευρώ μόνο για το 2022 ή μάλλον ήταν.

Σας θυμίζω -γιατί εδώ τώρα έχουμε κι άλλο μεγάλο θέμα μέσα στη διάλυση του κοινωνικού ιστού της χώρας, δηλαδή τα σπίτια, την πρώτη κατοικία των ανθρώπων- ότι ο ΣΥΡΙΖΑ προστάτευσε την πρώτη κατοικία. Παρατείναμε τον νόμο Κατσέλη, ψηφίσαμε νόμο Σταθάκη και Φλαμπουράρη. Και ρωτώ ευθέως: Σας αφορά, κύριοι της Νέας Δημοκρατίας, ο κόσμος που χάνει τα σπίτια του; Και εννοώ την πρώτη κατοικία. Προφανώς όχι, γιατί αλλιώς δεν θα ψηφιζόταν αυτός ο πτωχευτικός νόμος, που βγάζει στο σφυρί όλα τα σπίτια. Σας θυμίζω επίσης ότι ο ΣΥΡΙΖΑ ρύθμισε το χρέος, άφησε καθαρό διάδρομο για την ανάπτυξη της χώρας και τη στήριξη των πολιτών.

Η Κυβέρνηση αδειάζει τα ταμεία με απευθείας αναθέσεις κ.λπ., και στα νοικοκυριά σερβίρει αέρα. Τα επικοινωνιακά κόλπα της Κυβέρνησης δεν τρώγονται. Τα νοικοκυριά δεν κρατούν καν καλάθι, και όμως η Κυβέρνηση τι μας είπε κυνικά; «Όποιος δεν προσαρμόζεται πεθαίνει.»

Αυτό όμως δεν φοβίζει την κοινωνία. Διότι, κυρίες και κύριοι της Νέας Δημοκρατίας, οι κοινωνίες δεν πεθαίνουν. Οι κοινωνίες εξελίσσονται και μάλιστα προοδευτικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Γεροβασίλη.

Τον λόγο έχει τώρα ο κ. Σπυρίδωνας Πνευματικός από τη Νέα Δημοκρατία και ακολουθεί ο κ. Ανδρέας Λοβέρδος από το Κίνημα Αλλαγής.

**ΣΠΥΡΙΔΩΝΑΣ ΠΝΕΥΜΑΤΙΚΟΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, αγαπητοί συνάδελφοι, ο σημερινός προϋπολογισμός του 2023 είναι ο πρώτος προϋπολογισμός τα τελευταία δώδεκα χρόνια που συζητείται εκτός μνημονιακού προγράμματος αλλά και πλαισίου ενισχυμένης εποπτείας. Είναι ο προϋπολογισμός επιστροφής της χώρας στη δημοσιονομική ευστάθεια. Είναι ο προϋπολογισμός που επιβεβαιώνει τη συνέπεια με την οποία κυβέρνησε η Νέα Δημοκρατία.

Είναι ο τέταρτος που καταθέτει η Κυβέρνηση και ο τρίτος που συντάσσεται σε συνθήκες διεθνών κρίσεων, σφραγίζοντας μια πυκνή σε εξελίξεις και επιτεύγματα τετραετία, τέσσερα χρόνια δύσκολα για τη διεθνή οικονομική ιστορία τουλάχιστον των τελευταίων δεκαετιών, με δύο τεράστιες οικονομικές κρίσεις, που διαδέχθηκαν η μια την άλλη, κυριολεκτικά χωρίς καμμία ανάσα, η κρίση της πανδημίας και η κρίση, συνδυαστική, ενεργειακή, πληθωριστική και κρίση του μεγαλύτερου πολέμου μετά τον Β΄ Παγκόσμιο Πόλεμο στην Ευρώπη.

Παρ’ όλα αυτά η ελληνική οικονομία αναπτύσσεται ισχυρά και σταθερά. Σύμφωνα με τις προβλέψεις της Ευρωπαϊκής Επιτροπής προβλέπεται ρυθμός οικονομικής μεγέθυνσης για τη χώρα μας 5,6% για το 2022 και 1,8% για το 2023.

Το γεγονός αυτό οφείλεται στο ότι είχαμε μια πάρα πολύ επιτυχημένη πολιτική αντιμετώπιση της κρίσης, κι αυτό προκύπτει όχι από αυτά που λέμε εμείς, αλλά από αυτά που λένε οι άλλοι, όπως κυρίως η Κομισιόν και ο ΟΟΣΑ.

Ο προϋπολογισμός, λοιπόν, του 2023 έχει ως βασικές προτεραιότητες τη συνέχιση των μέτρων στήριξης της κοινωνίας, ειδικά αυτών που έχουν περισσότερη ανάγκη την επίτευξη της δημοσιονομικής ισορροπίας, τη διατήρηση της αναπτυξιακής πορείας της χώρας μας και την ολόπλευρη ενίσχυση της πατρίδας μας και των Ενόπλων Δυνάμεών μας.

Συγκεκριμένα, η πρώτη προτεραιότητα είναι η υλοποίηση παρεμβάσεων για την αντιμετώπιση των οικονομικών επιπτώσεων των πολυεπίπεδων κρίσεων, όπως οι επιδοτήσεις στην κατανάλωση ηλεκτρικής ενέργειας και φυσικού αερίου, η αύξηση του επιδόματος θέρμανσης και η επιδότηση του πετρελαίου θέρμανσης και κίνησης, η οικονομική ενίσχυση των πολιτών με κοινωνικά κριτήρια για την αντιμετώπιση της επιβάρυνσης στα καύσιμα, η στήριξη γεωργών και κτηνοτρόφων, η εφάπαξ οικονομική ενίσχυση ευάλωτων συμπατριωτών μας.

Η δεύτερη προτεραιότητα είναι η συνέχιση και ενίσχυση των φοροελαφρύνσεων για νοικοκυριά και επιχειρήσεις. Έτσι κοντά στις περισσότερες από πενήντα μειώσεις φόρων και ασφαλιστικών εισφορών τις τελευταίες τριετίες έρχονται ακόμα να προστεθούν η κατάργηση της ειδικής εισφοράς αλληλεγγύης για όλους τους πολίτες, η μονιμοποίηση της μείωσης ασφαλιστικών εισφορών, η κατάργηση της ειδικής εισφοράς 1% υπέρ Ταμείου Προνοίας Δημοσίων Υπαλλήλων η κατάργηση υπό προϋποθέσεις του τέλους επιτηδεύματος, η επέκταση των μεμονωμένων συντελεστών ΦΠΑ σε υπηρεσίες μεταφοράς προσώπων, σε υπηρεσίες διάθεσης μη αλκοολούχων ποτών και ροφημάτων, στα εισιτήρια κινηματογράφων, στα γυμναστήρια κ.λπ., η επέκταση αναστολής του ΦΠΑ σε νέες οικοδομές.

Τρίτη προτεραιότητα είναι η στήριξη και η ενίσχυση του διαθέσιμου εισοδήματος των πολιτών. Πέραν της κατάργησης της εισφοράς αλληλεγγύης και της μείωσης των ασφαλιστικών εισφορών, η Κυβέρνηση προχωρά, μεταξύ άλλων, σε νέα αύξηση του κατώτατου μισθού. Να πω εδώ ότι η ανεργία έχει υποχωρήσει περισσότερο από πέντε ποσοστιαίες μονάδες σε μηνιαία βάση σε σχέση με το 2019, προσεγγίζοντας πλέον σε ετήσια βάση το επίπεδο του 2010.

Αυτή η υποχώρηση είναι ιδιαίτερα εμφανής στις γυναίκες και στους νέους ανθρώπους, σε σημαντική και μόνιμη αύξηση κατά 7,75% των κύριων συντάξεων το 2023, η πρώτη ύστερα από δώδεκα χρόνια, στην αναμόρφωση ειδικού μισθολογίου του ΕΣΥ, στην άμεση διευθέτηση πάγιων μισθολογικών αιτημάτων των Ενόπλων Δυνάμεων.

Τέταρτη προτεραιότητα είναι η άσκηση κοινωνικής πολιτικής με τη στήριξη των πιο ευάλωτων συμπατριωτών μας. Προχωρά έτσι λοιπόν η πρόσθετη οικονομική ενίσχυση δύο εκατομμυρίων τριακοσίων χιλιάδων συμπατριωτών μας, όπως χαμηλοσυνταξιούχων, μακροχρόνια ανέργων. Παράλληλα η Κυβέρνηση προχωρά στην επέκταση του επιδόματος μητρότητας στον ιδιωτικό τομέα από τους έξι στους εννέα μήνες, στην υλοποίηση πλέγματος παρεμβάσεων για την αντιμετώπιση του σημαντικού προβλήματος της κοινωνικής στέγης και της κατοικίας, ιδιαίτερα για τους νέους και τα νέα ζευγάρια, με μέτρα, όπως είναι η χορήγηση άτοκων ή χαμηλότοκων στεγαστικών δανείων σε νέους και νέα ζευγάρια, η κοινωνική αντιπαροχή και άλλα.

Πέμπτη προτεραιότητα είναι η βέλτιστη εκτέλεση του Προγράμματος Δημοσίων Επενδύσεων. Οι δαπάνες του προγράμματος θα ανέλθουν σε επίπεδα ρεκόρ το 2023 και συγκεκριμένα στα 12 δισεκατομμύρια ευρώ, εκ των οποίων τα 3,6 δισεκατομμύρια είναι από το σκέλος των επιχορηγήσεων του Ταμείου Ανάκαμψης και Ανθεκτικότητας. Εάν κανείς προσθέσει και τα δάνεια του Ταμείου Ανάκαμψης και Ανθεκτικότητας προβλέπονται συνολικές εκροές προς την πραγματική οικονομία ύψους 15,4 δισεκατομμυρίων ευρώ εντός του 2023.

Στις επενδύσεις αυτές καθοριστικό ρόλο θα διαδραματίσει για τα επόμενα χρόνια το σχέδιο «Ελλάδα 2.0», στο πλαίσιο του Εθνικού Ταμείου Ανάκαμψης και Ανθεκτικότητας. Το σχέδιο αυτό βρίσκεται ήδη σε πλήρη εξέλιξη το 2022 με την ένταξη τετρακοσίων σαράντα έργων προϋπολογισμού 13,7 δισεκατομμυρίων ευρώ, το οποίο συνεχίζεται για το 2023 με επιπλέον 333 εκατομμύρια ευρώ.

Τέλος, έκτη προτεραιότητα είναι η ενίσχυση εθνικής άμυνας με αυξημένες δαπάνες για παραλαβές οπλικών συστημάτων. Η χώρα θωρακίζεται και ισχυροποιείται απέναντι σε οποιαδήποτε εξωτερική απειλή.

Αγαπητοί συνάδελφοι, είναι η ώρα απολογισμού και σύγκλισης. Η Νέα Δημοκρατία κατέθεσε προεκλογικά ένα έντιμο, ρεαλιστικό, σοβαρό πρόγραμμα. Παρά τις τεράστιες κρίσεις, κατά βάση το εφάρμοσε μέχρι κεραίας. Η συνέπεια, η συνέχεια και η σταθερότητα είναι οι αρχές με τις οποίες έχουμε πορευθεί και θα συνεχίσουμε.

Η Ελλάδα και οι Έλληνες με τις μεταρρυθμίσεις και τις επενδύσεις θα μπορέσουν να δουν αληθινή βελτίωση στη ζωή τους που θα είναι σταθερή και συνεχής. Η Νέα Δημοκρατία θα διεκδικήσει την ψήφο του ελληνικού λαού με πραγματικά και μετρήσιμα αποτελέσματα. Είναι η Κυβέρνηση που μπορεί να δεσμεύεται και να πραγματοποιεί αυτά που πραγματικά υπόσχεται.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Πνευματικέ.

Ο κ. Ανδρέας Λοβέρδος έχει τον λόγο. Αμέσως μετά, τον λόγο θα πάρει ο Υφυπουργός Υποδομών και Μεταφορών, κ. Γιώργος Καραγιάννης και στη συνέχεια η κ. Χριστίνα Αλεξοπούλου.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Πριν λίγους μήνες σε ένα άρθρο μου σε εφημερίδα κατέγραφα τους τρεις βασικούς δείκτες που πρέπει ένας σοβαρός άνθρωπος ή αυτός που το παλεύει να γίνει σοβαρός, να κοιτάει για να καταλάβει πού πηγαίνει η οικονομία.

Δεν προσέφερα κάτι στον δημόσιο διάλογο, γιατί αυτά είναι γνωστά. Οι δείκτες είναι το χρέος, το δημόσιο χρέος, το ισοζύγιο, το εμπορικό ισοζύγιο και τα ελλείμματα.

Όταν έχεις ζήσει τι σημαίνει αυτά τα τρία να μην πηγαίνουν καλά, πρέπει να προσέχεις. Πού βρισκόμαστε σήμερα; Η κατάσταση βελτιώνεται ή επιδεινώνεται;

Κλείνουμε μια χρονιά με πρωτογενές έλλειμμα, μικρότερο από το περσινό αλλά με πρωτογενές έλλειμμα στο 1,6%.

Κλείνουμε μια χρονιά, σε ό,τι αφορά το γενικό χρέος της Κυβέρνησης, να είναι και αυτό αυξημένο στα 355 δισεκατομμύρια ευρώ. Δύο τα κρατούμενα.

Και το εμπορικό ισοζύγιο, ο καθρέφτης, η φωτογραφία, είναι τρομακτικά ανησυχητικό. Πολλές φορές ο αρμόδιος Υπουργός επαίρεται για τις αυξημένες εξαγωγές. Σωστό, αλλά αναφέρει το μισό σκέλος του ισοζυγίου. Γιατί το άλλο μισό είναι οι εισαγωγές, οι οποίες καλπάζουν αλματωδώς. Μέχρι τώρα είναι 77 δισεκατομμύρια ευρώ.

Άρα τρία στα τρία. Τρεις δείκτες προβληματικοί και στα τρία επίπεδα. Να είσαι χαρούμενος, δεν γίνεται. Πρέπει να είσαι ανήσυχος, όταν κυβερνάς τον τόπο.

Συνεπώς έχουμε τρεις δείκτες, οι οποίοι μας δείχνουν ότι θα πρέπει οι πολιτικές μας, όλων των κομμάτων οι πολιτικές… Γιατί τον καιρό των μνημονίων θυμάμαι ποιοι πολιτικοί και ποιες πολιτικές δυνάμεις εδώ ψήφιζαν ό,τι το πιο δημαγωγικό και πελατειακό υπήρχε ως τροπολογίες. Άρα, λοιπόν, όταν τα έχεις περάσει όλα αυτά και η Βουλή αυτή, η Αίθουσα αυτή τα ξέρει αυτά τα θέματα, ανήκουν στη μνήμη της, πρέπει όταν πορεύεσαι και βλέπεις τις δυσκολίες να προκύπτουν, να ξέρεις ότι δεν είναι καλό για τον τόπο και για τους πολίτες να τους κολακεύεις για τη στιγμή. Ούτε σώζει ότι και οι άλλοι στην Ευρώπη δυσκολεύονται.

Γιατί, όταν οι δυσκολίες πάνε λίγο στην άκρη -και θα πάνε, αργούν ίσως, αλλά θα πάνε-, ο καθένας θα αντιμετωπίσει την πραγματικότητα με τα δικά του όπλα για το τι μπορεί και τι δεν μπορεί.

Κυρίες και κύριοι Βουλευτές, θα κάνω περιορισμένες αναφορές σε ένα Υπουργείο για το οποίο στο κόμμα μου είμαι αρμόδιος, στο Υπουργείο Εξωτερικών και στη συνέχεια θα κάνω μια, δυο αναφορές για θέματα που αφορούν στην κοινωνική ασφάλιση και την υγεία, σε σχέση πάντα με τον προϋπολογισμό.

Πριν από λίγες εβδομάδες είχαμε μια πολύ εποικοδομητική συζήτηση με τον κ. Δένδια στην Αίθουσα αυτή. Του έλεγα ότι από τις συναντήσεις που έχω, όταν περιοδεύω με τη Βουλή μας σε διάφορες χώρες, στο πλαίσιο της κοινοβουλευτικής συνέλευσης του ΝΑΤΟ, οι πρέσβεις μού λένε ότι είναι αδύνατον να κάνουν πολιτική. Είναι αδύνατον να προωθήσουν τα συμφέροντα της χώρας σε ό,τι αφορά την επαφή τους με τρίτους, διότι έχουν για όλο το έτος, κύριε Υπουργέ των Οικονομικών, 2.000 με 2.500 ευρώ. Για όλο το έτος! Ούτε εθνική γιορτή δεν μπορούν να οργανώσουν με αυτή την πάρα πολύ περιορισμένη οικονομική συνεισφορά του κεντρικού κράτους.

Ο Υπουργός εδώ μού είπε ότι αυτό θα αυξηθεί. Μου περιέγραψε έναν αριθμό. Τον αμφισβητώ, κοιτώντας τον προϋπολογισμό.

Κυρίες και κύριοι συνάδελφοι, για να έχετε μια εικόνα, δεν λέω ούτε υπερβολές ούτε πράγματα που με βοηθούν για δύο, τρία λεπτά, αλλά τίποτα δεν προσφέρουν και σε κανέναν. Λέω αυτά τα οποία προκύπτουν από όσα γνωρίζω και από όσα αποτυπώνονται στον προϋπολογισμό.

Το έτος 2019 -ΣΥΡΙΖΑ- ο προϋπολογισμός του Υπουργείου Εσωτερικών ήταν στα 259 εκατομμύρια ευρώ. Λίγος, αλλά η κατάσταση της χώρας τραγική. Το 2020 ο προϋπολογισμός ανέβηκε στα 267 εκατομμύρια ευρώ. Ήταν μια βελτίωση. Το 2021 πήγε στα 274 εκατομμύρια ευρώ, επίσης μια βελτίωση. Το 2022, τώρα τη χρονιά που τρέχει, πήγε πίσω στα 254 εκατομμύρια ευρώ. Πήγε πίσω και από το 2019, όταν η χώρα αντιμετωπίζει τεράστια προβλήματα με την Τουρκία! Δεν έχω χρόνο να επεκταθώ. Όλοι το ξέρουμε. Πήγε πίσω από το 2019. Μου λέει «θα βελτιωθούν οι αριθμοί για το 2023» εδώ, πριν από λίγες εβδομάδες. Βλέπω ότι για το 2023 προβλέπετε 266 εκατομμύρια ευρώ. Είναι μια βελτίωση. Είχε πει 290 εκατομμύρια ευρώ, όμως εδώ, που τα 290 εκατομμύρια θα ήταν βελτίωση. Μικρή, αλλά θα ήταν.

Αποτυπώνεται στον προϋπολογισμό ότι αυτό που ανακοίνωσε απαντώντας σε εμένα σε επίκαιρη ερώτηση σε αυτή την Αίθουσα, δεν αληθεύει, δεν είναι σωστό. Και το υπογραμμίζω, επαναλαμβάνοντας ότι είναι μία πολύ δύσκολη χρονιά και το 2023 για την εξωτερική μας πολιτική. Η διπλωματία δεν ενισχύεται με τον τρόπο που θα έπρεπε να ενισχυθεί.

Δύο παρατηρήσεις θέλω να κάνω για θέματα Υπουργείων με κοινωνικό περιεχόμενο. Από το Υπουργείο Εργασίας πολλές φορές ακούμε ότι οι εκκρεμείς συντάξεις μειώνονται κατά πολύ. Δεν είναι αληθές. Τολμώ να πω και μια λέξη που συχνά αποφεύγω, είναι ψεύδος αυτό το οποίο εκφράζεται από την Κυβέρνηση. Είναι ψέμα, να το πω αλλιώς.

Έχουμε για τις κύριες συντάξεις μία εκκρεμότητα που αφορά εκατόν σαράντα χιλιάδες περιπτώσεις. Για τις δε επικουρικές εκατόν είκοσι έξι χιλιάδες περιπτώσεις. Δεν είναι σωστό να αλλάζεις τους αριθμούς κάνοντας αλχημείες αφαιρώντας είκοσι επτά χιλιάδες περιπτώσεις -και μιλάω για τις κύριες- που έχουν να κάνουν με ασφαλισμένους που έχουν ασφαλιστεί και σε άλλη χώρα και από αυτές τις είκοσι επτά χιλιάδες να αφαιρείς περίπου δώδεκα χιλιάδες –άνθρωποι που έχουν ανάγκη, επίδομα συμπαράστασης ως παραπληγικά άτομα, ως, ως…

Όταν διαγράφεις τέτοιες περιπτώσεις, διαγράφεις αυτούς που έχουν εκκρεμότητες με τις ασφαλιστικές τους εισφορές, άλλες δέκα χιλιάδες. Έτσι το ξέρω και εγώ. Και έχεις διακόσιες χιλιάδες συντάξεις που έχουν εκδοθεί για να καλύψουν προσωρινά τις ανάγκες των συνταξιούχων, δεν έχουν εκδοθεί οι κανονικές τους συντάξεις και τα λάθη -βγάζεις γρήγορα, προσωρινά, μέχρι να επαληθεύσουν τους αριθμούς- αφορούν διακόσιες χιλιάδες περιπτώσεις. Γιατί αυτό συνιστά βελτίωση του ρυθμού έκδοσης των συντάξεων; Είναι ψευδή τα επιχειρήματα που αρθρώνει το Υπουργείο αυτό.

Επίσης, σε συνδυασμό με τα θέματα του Υπουργείου Εργασίας, να αναφέρω ένα θέμα –και με αυτό τελειώνω, κύριε Πρόεδρε- που αφορά τον ΕΟΠΥΥ. Θυμάμαι πάρα πολύ καλά τι γινόταν όταν η κυβέρνηση Παπανδρέου, με εμένα Υπουργό Υγείας, έκανε τον ΕΟΠΥΥ. Δεν θα τα ξεχάσω ποτέ, γιατί επί ένα μήνα δεν είχα πού να πάω, δεν είχα γραφείο να καθίσω. Οι συνεργάτες μου στο γραφείο εδέχοντο προπηλακισμούς όχι φραστικούς, ξύλο! Ξύλο, μέσα στα γραφεία μας για τον ΕΟΠΥΥ. Μόλις η κυβέρνηση άλλαξε όλα έγιναν καλά με τον ΕΟΠΥΥ. Μια χαρά ήταν, αλλά εάν ήταν άλλα κόμματα στην κυβέρνηση, θα τον έκαναν καλύτερα. Τους είδα όλους να έχουν την εποπτεία του ΕΟΠΥΥ.

Όμως, κυρίες και κύριοι, υπήρχε μια εισφορά του ασφαλισμένου 4% από εμάς. Την πήγαν 6%. Τη μετέφεραν και στις επικουρικές. Και όταν έρχεσαι ύστερα στον προϋπολογισμό του 2023 να δεις τι δίνει από τον κρατικό προϋπολογισμό το κράτος ενίσχυση για τον ΕΟΠΥΥ, βλέπεις ότι αντί για 1,35 δισεκατομμύρια ευρώ του δίνει 501. Γιατί; Γιατί ξεκουράζεται από την αύξηση της εισφοράς. Γιατί να είναι σωστή η αύξηση της εισφοράς όταν δεν ανταποκρίνεσαι στις επιταγές του νόμου για την κρατική χρηματοδότηση; Έτσι εντάξει, έτσι μπορεί να ξεγελάς, έτσι μπορεί να παρουσιάζεις αριθμούς…

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κύριε Λοβέρδο…

**ΑΝΔΡΕΑΣ ΛΟΒΕΡΔΟΣ:** Ολοκλήρωσα, κύριε Πρόεδρε.

Έτσι μπορεί να παρουσιάζεις ένα πρόσωπο μεταρρυθμιστή και διαχειριστή καλού της οικονομικής πραγματικότητας, αλλά οι αριθμοί σου αφ’ ενός είναι ψευδείς και αφ’ ετέρου μειώνεις τις δυνατότητες και τις υποχρεώσεις του κοινωνικού κράτους. Δεν νομίζω ότι τιμούν κανέναν αυτού του είδους οι πολιτικές και αριθμητικές αλχημείες.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

Πριν πάρει τον λόγο ο κ. Καραγιάννης, ζήτησε τον λόγο ο Υπουργός Οικονομικών για τρία λεπτά.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Ο αγαπητός συνάδελφος κ. Λοβέρδος, με τον οποίο πάντα έχουμε έναν ειλικρινή διάλογο, έθεσε στην αρχή δύο θέματα ανησυχίας και δυνητικών δυσκολιών στο μέλλον, αναφερόμενος σε βασικά μακροοικονομικά μεγέθη τα οποία πράγματι παρακολουθεί.

Θέλω να σας διαβεβαιώσω ότι αν υπήρχαν αυτές οι ανησυχίες, σήμερα με κάποιον τρόπο θα είχαν εκδηλωθεί από οίκους αξιολόγησης, από επενδυτές, από θεσμούς, από συμμάχους και πρωτίστως από τις αγορές. Γιατί όταν υπήρχαν αυτές οι ανησυχίες είδαμε πού πήγαν οι αγορές. Η χώρα βγήκε εκτός αγορών. Σήμερα, δεν είναι.

Όμως, σήμερα έχουμε κάτι διαφορετικό από το παρελθόν, κύριε Λοβέρδο. Σήμερα έχουμε εξωγενείς κρίσεις. Τι είχαμε στο παρελθόν; Είχαμε εξωγενή κρίση, ομοίως, χρηματοπιστωτική, που μεταφράστηκε σε ενδογενή κρίση. Τότε, συνεπώς, η Ελλάδα ήταν η εξαίρεση. Σήμερα στο ευρωπαϊκό περιβάλλον κινούμαστε καλύτερα από τον μέσο ευρωπαϊκό όρο.

Εξηγούμαι στα μεγέθη που είπατε. Ανάπτυξη: διπλάσιο αριθμό εφέτος από τον μέσο ευρωπαϊκό, τριπλάσιο αριθμό του χρόνου. Χρέος: 50 ποσοστιαίες μονάδες μείωση στο χρέος ως προς το ΑΕΠ –κυρίως λόγω της ανάπτυξης και όχι του πληθωρισμού κατά την τελευταία τριετία- και μάλιστα είχαμε τη μεγαλύτερη μείωση χρέους ως προς το ΑΕΠ μεταξύ όλων των ευρωπαϊκών χωρών.

Τι άλλο είπατε: Ελλείμματα. Επιβεβαιώνω ότι φέτος εκτιμούμε ότι θα έχουμε πρωτογενές έλλειμμα, αλλά τη μεγαλύτερη δημοσιονομική βελτίωση μεταξύ όλων των χωρών της Ευρώπης.

Συνεπώς θέλω να σας διαβεβαιώσω ότι όταν θα εξέλθουμε όλη η Ευρώπη από αυτή την κρίση, η Ελλάδα θα είναι σε πολύ καλύτερη θέση από πολλές άλλες ευρωπαϊκές χώρες, γιατί έχουμε δημιουργήσει τα υποστυλώματα, τις υποδομές για κάτι τέτοιο. Κοινωνία και πολιτεία μαζί. Νοικοκυριά, επιχειρήσεις και Κυβέρνηση.

Αυτό δεν σημαίνει ότι δεν υπάρχουν στοιχεία ανησυχίας. Αυτό δεν σημαίνει ότι το χρέος είναι βιώσιμο, μειώνεται, αλλά παραμένει υψηλό. Το αναφέρατε. Βγήκαμε από την ενισχυμένη εποπτεία, αλλά δεν έχουμε επενδυτική βαθμίδα. Βελτιώνουμε τα χαρτοφυλάκια των τραπεζών, αλλά το ιδιωτικό χρέος παραμένει ένα μεγάλο πρόβλημα για την κοινωνία. Ο πληθωρισμός μειώνεται. Είμαστε από τις χώρες που έχουν το χαμηλότερο ποσοστό πληθωρισμού στην Ευρώπη τον Νοέμβριο, αλλά είναι επίμονος και υψηλός και η νομισματική πολιτική γίνεται όλο και πιο συσταλτική.

Επιβεβαιώνω, συνεπώς, ότι αυτά είναι στοιχεία τα οποία θα πρέπει να παρακολουθούμε όλοι μας, με ιδιαίτερη σύνεση και σωφροσύνη για το μέλλον. Όσο όμως ακολουθούμε αυτή τη συνετή δημοσιονομική πολιτική και υλοποιούμε διαρθρωτικές αλλαγές, όλο και θα πηγαίνουμε καλύτερα από την Ευρώπη και όλο θα περιορίζονται οι πιθανές ανησυχίες που εκφράσατε.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

Ο Υφυπουργός κ. Γιώργος Καραγιάννης, όπως προανήγγειλα, έχει τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κυρίες και κύριοι Βουλευτές, η συζήτηση του προϋπολογισμού αποτελεί διαχρονικά -θα έλεγα- μια ευκαιρία αποτίμησης των αποτελεσμάτων και των προοπτικών του κυβερνητικού έργου, αλλά και των πιθανών εναλλακτικών προτάσεων και πολιτικών, κάτι που φέτος είναι ακόμη πιο επίκαιρο λόγω της συμπλήρωσης τρεισήμισι χρόνων από την ανάληψη της διακυβέρνησης της Νέας Δημοκρατίας.

Πλέον, έχουμε όλα τα δεδομένα για να συγκρίνουμε τις κυβερνητικές επιδόσεις αυτής της τετραετίας, σε σχέση με την προηγούμενη και να δούμε αν τηρήθηκαν οι προεκλογικές μας υποσχέσεις, να διαπιστώσουμε αν ανταποκριθήκαμε με επάρκεια στην υγειονομική, οικονομική και ενεργειακή κρίση.

Η σύγκριση με τα πεπραγμένα της προηγούμενης κυβέρνησης -νομίζω ότι όλοι πρέπει να το αναγνωρίσουν- έχει ένα ξεκάθαρο θετικό πρόσημο για την Κυβέρνηση της Νέας Δημοκρατίας.

Θα μου επιτρέψετε να σας αναφέρω ένα στοιχείο μόνο, που αφορά τον δικό μας τομέα, των υποδομών. Την περίοδο 2015 - 2019 είχαν δρομολογηθεί έργα ύψους κάτι λιγότερο από 1 δισεκατομμύριο ευρώ. Στη δική μας περίοδο, αυτά τα τριάμισι χρόνια, έχουν δημοπρατηθεί 10 δισεκατομμύρια έργα και έχουμε συμβασιοποιήσει έως σήμερα κάτι λιγότερο από 5 δισεκατομμύρια ευρώ.

Πάμε τώρα να δούμε το βαθμό συνέπειας σε σχέση με τις προεκλογικές μας υποσχέσεις. Το 2019, πέρα από την οριστικοποίηση της εξόδου της χώρας από τα μνημόνια, ένας από τους στόχους που είχαν τεθεί ήταν η αναβάθμιση των υποδομών. Γιατί οι σύγχρονες υποδομές έχουν άμεση σχέση με την ανάπτυξη, με τη βελτίωση της καθημερινότητας, με τη δημιουργία νέων εργασίας, με την προστασία του περιβάλλοντος, με την προσέλκυση νέων επενδύσεων και με τη διεθνή εικόνα της χώρας μας.

Από την πρώτη στιγμή που αναλάβαμε στο Υπουργείο Υποδομών και Μεταφορών με τον Υπουργό Κώστα Καραμανλή, υιοθετήσαμε μια διαφορετική προσέγγιση σε όλα τα επίπεδα.

Πρώτον, διασαφηνίσαμε ότι τα έργα υποδομών αφορούν όχι τις επόμενες εκλογές, αλλά τις επόμενες γενιές και ότι αρκετά από αυτά, με βάση τις αντικειμενικές συνθήκες, μπορούν να ξεκινήσουν από μια κυβέρνηση και να ολοκληρωθούν από μια επόμενη.

Δεύτερον, επισημάναμε σε όλους τους εκπροσώπους του κλάδου ότι το συμφέρον από την προώθηση των έργων είναι κοινό, άρα κοινός και ο στόχος της επιτάχυνσης των έργων υπό καθεστώς απόλυτης διαφάνειας.

Τρίτον, κατανοήσαμε πλήρως ότι με βάση διαχρονικές παθογένειες και καθυστερήσεις η αναβάθμιση των υποδομών αποτελεί μια μοναδική ευκαιρία για τη δημιουργία μιας νέας σχέσης εμπιστοσύνης μεταξύ πολιτείας και πολιτών. Και γι’ αυτό επιλέξαμε να γυρίσουμε την πλάτη και στις παθογένειες και στις ιδεοληψίες του παρελθόντος και να κοιτάξουμε μόνο μπροστά, να μας ενδιαφέρει μόνο το ορατό και μετρήσιμο αποτέλεσμα.

Στο πλαίσιο, λοιπόν, αυτό σχεδιάσαμε ένα ολοκληρωμένο πρόγραμμα που ήταν απόλυτα συμβατό με τις ανάγκες σε εθνικό, περιφερειακό και τοπικό επίπεδο. Θέσαμε ως απόλυτη προτεραιότητα την απεμπλοκή έργων που είχαν κολλήσει είτε σε δικαστικές διαμάχες είτε αντιμετώπιζαν αδειοδοτικά ή γραφειοκρατικά προβλήματα. Αξιοποιήσαμε όλα τα διαθέσιμα χρηματοδοτικά εργαλεία. Ειδικά με την επιλογή των συμπράξεων δημοσίου και ιδιωτικού τομέα θελήσαμε αφ’ ενός να αποκτήσουμε ένα επιπλέον χρηματοδοτικό εργαλείο και αφ’ ετέρου να στείλουμε ένα μήνυμα αλλαγής της στρατηγικής για την υλοποίηση νέων μεγάλων έργων υποδομής. Με αυτόν τον τρόπο μοχλεύουμε περισσότερα ιδιωτικά κεφάλαια, αποκτούμε εξειδικευμένη τεχνογνωσία, διασφαλίζουμε ένα πολύ σοβαρό ζήτημα που ήταν ζητούμενο για χρόνια, τη συντήρηση των έργων για τα επόμενα είκοσι έως τριάντα χρόνια. Έτσι επιταχύνουμε τους χρόνους ολοκλήρωσης της διαγωνιστικής διαδικασίας και της υλοποίησης των έργων. Με αυτόν τον τρόπο έχουμε δρομολογήσει ήδη πέντε μεγάλα οδικά έργα, πέντε έργα ύδρευσης, άρδευσης και αντιπλημμυρικής θωράκισης, οκτώ κτιριακά, καθώς και δύο έργα λειτουργίας.

Επίσης, ενσωματώσαμε την αξιοποίηση επιτυχημένων διεθνών πρακτικών και εκσυγχρονίσαμε το υπάρχον θεσμικό πλαίσιο στον τομέα των υποδομών. Συγκεκριμένα προχωρήσαμε στην αναθεώρηση του θεσμικού πλαισίου για τις δημόσιες συμβάσεις όπου καθιερώσαμε εκεί και τη δυνατότητα της ιδιωτικής επίβλεψης στα δημόσια έργα. Αλλάξαμε πρώτα απ’ όλα οι ίδιοι. Έχουμε ξεκινήσει μια μεγάλη συμφωνία πλαίσιο για παροχή στήριξης από εξειδικευμένους συμβούλους στις υπηρεσίες του Υπουργείου Υποδομών και Μεταφορών. Νομοθετήσαμε τη διαδικασία υποβολής προτύπων προτάσεων από τον ιδιωτικό τομέα και συστήσαμε κάτι που για χρόνια η αγορά το ζητούσε, το παρατηρητήριο τιμών και προδιαγραφών με έντονη, με πολύ ουσιαστική συμμετοχή του ιδιωτικού τομέα που πλέον θα είναι σημείο αναφοράς για τα επόμενα έργα.

Το αποτέλεσμα ήταν να ξεκολλήσουν έργα που είχαν βαλτώσει για πολλά πολλά χρόνια, να γίνουν μελέτες, να προχωρήσουν διαγωνισμοί, να βγουν ανάδοχοι, να ξεκινήσουν ή ακόμη και να ολοκληρωθούν μεγάλα έργα. Η μεγαλύτερη, όμως, απόδειξη της ύπαρξης σωστών αντανακλαστικών και της ικανότητας να αντιμετωπίσουμε έκτακτες καταστάσεις ήταν οι παρεμβάσεις μας για να μειώσουμε τις επιπτώσεις από την αύξηση των τιμών των πρώτων υλών, καθώς και τον υπαρκτό κίνδυνο να σταματήσουν όλα τα εργοτάξια σε όλη τη χώρα.

Ήμασταν από τις πρώτες χώρες που ανεβήκαμε αποτελεσματικά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Με αυτόν τον τρόπο -θα μου επιτρέψετε, κύριε Πρόεδρε- καταφέραμε να διατηρήσουμε τη δυναμική του κατασκευαστικού κλάδου και να κρατήσουμε ενεργά όλα τα εργοτάξια. Και για να κατανοήσετε το μέγεθος αυτής της δυναμικής, θα σας αναφέρω πολύ συγκεκριμένα στοιχεία που αφορούν τη χρονική περίοδο της διακυβέρνησής μας.

Θα ξεκινήσω από τους διαγωνισμούς. Ήδη τις προηγούμενες ημέρες ξεκίνησε η δεύτερη φάση του διαγωνισμού του μεγάλου έργου παραχώρησης του ΒΟΑΚ με προϋπολογισμό 1,7 δισεκατομμύριο ευρώ, με στόχο να υποβληθούν δεσμευτικές προσφορές τον Μάρτιο του 2023. Τις επόμενες μέρες προκηρύσσουμε τον διαγωνισμό για τον προαστιακό της δυτικής Αττικής προϋπολογισμού 130 εκατομμυρίων ευρώ και ως το τέλος του έτους ξεκινάμε τον διαγωνισμό για την επέκταση της γραμμής 2 προς Ίλιον με τρεις νέους σταθμούς σε Παλατιανή, Ίλιον και Άγιο Νικόλαο ύψους 550 εκατομμυρίων ευρώ.

Επιπλέον, θα δημοπρατηθεί το έργο της σύνδεσης της δυτικής περιφερειακής Αιγάλεω με την εθνική οδό, καθώς και ο οδικός άξονας, ένα ζητούμενο για δεκαετίες -για περισσότερα από είκοσι χρόνια-, το Γιάννενα-Κακαβιά με προϋπολογισμό άνω των 300 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, την ανοχή σας για λίγα λεπτά ακόμη.

Την επόμενη Δευτέρα, κυρίες και κύριοι, θα υπογραφεί η σύμβαση για το λεγόμενο «Θεσσαλονίκης Flyover», ένα από τα πρώτα οδικά έργα που υλοποιήθηκε μέσω συμπράξεων δημοσίου και ιδιωτικού τομέα ύψους τριακοσίων 373 εκατομμυρίων ευρώ, καθώς και τις επόμενες εβδομάδες θα συμβασιοποιήσουμε την παράκαμψη Χαλκίδας, το Μπράλο – Άμφισσα, το Καλαμάτα – Ριζόμυλος, Πύλος – Μεθώνη, το τμήμα του ΒΟΑΚ Χερσόνησος – Νεάπολη, την επέκταση της λεωφόρου Κύμης και τη σύνδεσή της με την εθνική οδό, καθώς και τις δεκαεπτά σχολικές μονάδες της κεντρικής Μακεδονίας.

Εκεί, όμως, που πραγματικά αλλάζουμε εντυπωσιακά την εικόνα είναι στα σιδηροδρομικά έργα. Μέσα στους πρώτους μήνες του 2023 θα συμβασιοποιήσουμε έξι μεγάλα σιδηροδρομικά έργα ύψους περίπου 4 δισεκατομμυρίων ευρώ και θα αναβαθμίσουμε ουσιαστικά και σημαντικά τη στρατηγική σημασία των λιμένων μας, δημιουργώντας ουσιαστικά νέα δεδομένα στις μεταφορές ανθρώπων και προϊόντων.

Όλα τα παραπάνω έργα, κυρίες και κύριοι Βουλευτές, που σας περιέγραψα έχουν πολύ συγκεκριμένα αποτελέσματα για την εθνική οικονομία, την τοπική και περιφερειακή ανάπτυξη. Οι τελικοί και οι μεγαλύτεροι ωφελημένοι όλων αυτών των μεγάλων έργων είναι οι ίδιοι οι πολίτες. Όλοι αντιλαμβανόμαστε πώς αισθάνεται ο κάτοικος της δυτικής Ελλάδος ο οποίος έτρεμε κυριολεκτικά να περάσει από την Πατρών - Πύργου και πλέον βλέπει τα εργοτάξια, τα οποία πάνε πιο μπροστά πλέον από τα χρονοδιαγράμματα.

Οι συμπολίτες μας από την Κρήτη που ΒΟΑΚ άκουγαν και ΒΟΑΚ δεν έβλεπαν για δεκαετίες πλέον έχουμε ήδη προσωρινούς αναδόχους και προχωρούμε και εκεί με εργοτάξια. Οι Θεσσαλονικείς και συνολικά η βόρεια Ελλάδα που ένιωθαν παραγκωνισμένοι για χρόνια, βλέπουν σήμερα τα πράγματα να αλλάζουν, το μετρό να προχωρά, το Flyover να συμβασιοποιείται, η ανατολική σιδηροδρομική Εγνατία να προχωρά και αυτό συμβαίνει σε όλη τη χώρα, όπως ακριβώς επιτάσσει το εθνικό και πατριωτικό μας καθήκον. Το βλέπουν και οι κάτοικοι του Λεκανοπεδίου, οι κάτοικοι του Πειραιά, που πλέον έχουμε και τραμ και μετρό και θα μπορούν να μεταβαίνουν πλέον στο αεροδρόμιο σε λιγότερο από μια ώρα, οι κάτοικοι της δυτικής Αθήνας. Οι κάτοικοι της Αθήνας με τη γραμμή 4 του μετρό, που είναι το μεγαλύτερο δημόσιο έργο που πραγματοποιείται αυτή τη στιγμή στη χώρα, θα μπορούν να χρησιμοποιούν το μέσο και να μεταβαίνουν από το άλσος Βεΐκου στο Γουδή σε λιγότερο από δεκαοκτώ λεπτά.

Όλα αυτά που σας ανέφερα σημαίνουν ταχύτερες και ασφαλέστερες μεταφορές, σημαίνουν σημαντική μείωση της επιβάρυνσης της τρύπας του περιβάλλοντος, σημαίνουν καλύτερη οδική ασφάλεια, σημαίνουν σοβαρά αναπτυξιακά οφέλη από τη δυνατότητα να συνδέονται τα κεντρικά λιμάνια μας με τον σιδηρόδρομο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ολοκληρώστε παρακαλώ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Τώρα, κύριε Πρόεδρε.

Κυρίες και κύριοι, με όλα αυτά τα διαθέσιμα στοιχεία η δυναμική του κατασκευαστικού κλάδου τα επόμενα χρόνια θα συνεχιστεί εξίσου δυναμικά. Φτάνει να σας αναφέρω ότι το ποσοστό επενδύσεων σε κατασκευαστικά έργα θα φτάσει περίπου στο 8,1% το 2025 από 4% που ήταν το 2020. Είναι χαρακτηριστικό ότι το ανεκτέλεστο των μεγάλων κατασκευαστικών εταιρειών μέσα σε μόλις έναν χρόνο έχει διπλασιαστεί.

Πλέον ο ιδιωτικός τομέας γνωρίζει ότι η πολιτεία έχει πράξει το καθήκον της, αλλά και αυτός από την πλευρά του πρέπει να κατανοήσει το δικό του καθήκον, να δημιουργήσει ένα ελκυστικό περιβάλλον εργασίας, με καλύτερους μισθούς και καλύτερες συνθήκες εργασίας.

Κυρίες και κύριοι, σε αυτό το σημείο θα ήθελα να προτείνω -αν μου επιτρέπετε- και κάτι. Θα πρέπει συνολικά το πολιτικό σύστημα να δει το ζήτημα των έργων υποδομής έξω από τη στενή κομματική αντιπαράθεση. Το γεγονός ότι για πρώτη φορά η ελληνική πολιτεία παραδίδει έργα νωρίτερα από το αναμενόμενο χρονοδιάγραμμα δεν είναι μόνο καλό για τη σημερινή Κυβέρνηση, αλλά είναι για το σύνολο του πολιτικού συστήματος. Ο ΒΟΑΚ στην Κρήτη, η Πατρών – Πύργου, το μετρό Θεσσαλονίκης δεν αποτελούσαν στίγμα μόνο για μια κυβέρνηση ή μόνο για ένα κόμμα. Αποτελούν παράδειγμα αναποτελεσματικότητας του συνόλου του πολιτικού συστήματος.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ολοκληρώστε σας παρακαλώ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Τελειώνω, κύριε Πρόεδρε.

Το γεγονός ότι την τελευταία περίοδο παραδίδουμε νωρίτερα έργα, δίνει το στίγμα των προθέσεων μας και είναι ένα κέρδος για το συνολικό πολιτικό σύστημα, γιατί έτσι ενισχύεται η πίστη στους θεσμούς, ενδυναμώνεται το αίσθημα αισιοδοξίας και αυτοπεποίθησης. Είναι ξεκάθαρο ότι η χώρα μας, κυρίες και κύριοι, έχει αποκτήσει έναν σταθερό βηματισμό με διπλάσιους ρυθμούς ανάπτυξης από τον μέσο όρο, με τη μεγαλύτερη μείωση δημοσίου χρέους σε ολόκληρη την Ευρώπη, με το μεγαλύτερο ποσοστό εξαγωγών επί του ΑΕΠ από χώρες όπως η Γαλλία, η Ιταλία και η Ισπανία.

Κυρίες και κύριοι, επιτρέψτε μου τελειώνοντας -και με συγχωρείτε αν σας κούρασα- να πω το εξής. Είμαι βέβαιος ότι σε λίγες μήνες οι πολίτες θα επιβραβεύσουν την πολιτική της συνέχειας, της συνέπειας και της σοβαρότητας, τη λογική του μέτρου και της ευθύνης. Θα δώσουν, λοιπόν, ξανά την ισχυρή εντολή και την καθαρή εντολή στον Κυριάκο Μητσοτάκη και στην Κυβέρνηση της Νέας Δημοκρατίας για μια Ελλάδα με ισχυρή ανάπτυξη για όλους τους Έλληνες και για όλες τις Ελληνίδες.

Σας ευχαριστώ πολύ. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ακούστε τώρα. Επειδή φέτος υπήρξαν λιγότεροι εγγραφέντες ομιλητές, υπάρχει μια άνεση και είπαμε να μιλάνε όχι επτά, αλλά μέχρι εννιά λεπτά. Επίσης, σε ό,τι αφορά τον Κοινοβουλευτικό Εκπρόσωπο, ενώ σύμφωνα με τον Κανονισμό μιλάει ένας μία φορά για δώδεκα λεπτά και δεν υπάρχουν δευτερολογίες, παρά ταύτα, όταν εναλλάσσονται οι Κοινοβουλευτικοί Εκπρόσωποι, είπαμε να υπάρχει μία ανοχή και έτσι, όπως είδατε, δεν ξεπεράσαμε ποτέ τον μεγάλο χρόνο για κάθε βράδυ. Ο Ειδικός Γραμματέας είχε κάνει μία κατανομή σε εισήγηση, την απεδέχθη το Προεδρείο και πάμε κανονικά.

Τώρα, όπως είδατε, κανέναν δεν διακόψαμε, όχι εγώ αλλά και οι προηγούμενοι Προεδρεύοντες. Δεν χάθηκε ο κόσμος. Υπάρχει μια άνεση και μπορούμε κάλλιστα να τους τακτοποιήσουμε όλους.

Και όσο γι’ αυτό που είπα χθες για τους Κοινοβουλευτικούς Εκπροσώπους, πράγματι, όταν εναλλάσσονται, δεν σημαίνει ότι καθένας έχει δώδεκα λεπτά. Βεβαίως, να κάνει ένα τρίλεπτο-τετράλεπτο, για να μπορέσει να ενημερώνεται. Αλλά κάθε ένας Κοινοβουλευτικός Εκπρόσωπος που έρχεται δεν σημαίνει ότι έχει εξ υπαρχής ένα δωδεκάλεπτο.

Ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, θέλει να κάνει μία παρέμβαση.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα μιλήσω πολύ σύντομα.

Πριν από λίγο τοποθετήθηκε η Υπουργός Παιδείας κ. Κεραμέως, η οποία προσπάθησε να ωραιοποιήσει την κατάσταση και να αντιστρέψει την πραγματικότητα. Πολύ γρήγορα αυτή η εικόνα, την οποία ήθελε να φιλοτεχνήσει, κατέρρευσε και κατέρρευσε από το συλλαλητήριο, το οποίο διοργάνωσαν εκπαιδευτικοί και μαθητές.

Τι ζήταγαν σε αυτό το συλλαλητήριο; Σύγχρονα και ασφαλή σχολεία, για να μη θρηνούμε νέα θύματα και ιδιαίτερα μαθητές, επαρκή χρηματοδότηση των σχολείων και της παιδείας συνολικότερα με βάση τις υπαρκτές και πολύ μεγάλες ανάγκες, αυξήσεις στους μισθούς και όχι επιδόματα φιλανθρωπίας που κρατούν τους εκπαιδευτικούς ομήρους, δηλαδή επαναφορά του δέκατου τρίτου και δέκατου τέταρτου μισθού και του συνόλου των απωλειών που υπέστησαν οι εκπαιδευτικοί όλα αυτά τα χρόνια των μνημονίων και από όλες τις κυβερνήσεις.

Και η απάντηση της Κυβέρνησης; Έξω από τα λουλουδάδικα τούς επιτέθηκε με δακρυγόνα, χτύπησε στο ψαχνό με γκλομπς. Αυτό αναδεικνύει για μία ακόμη φορά και επιβεβαιώνει ότι η αντιλαϊκή πολιτική της Κυβέρνησης πάει χέρι-χέρι με τον κρατικό αυταρχισμό. Από αυτό το Βήμα θα θέλαμε να καταγγείλουμε τη δράση των δυνάμεων καταστολής απέναντι στο εργατικό κίνημα και τις τεράστιες ευθύνες που έχει η Κυβέρνηση απέναντι σε αυτή την εξέλιξη των πραγμάτων.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Καραθανασόπουλε.

Τον λόγο έχει η κ. Χριστίνα Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το σχήμα λόγου περί αριθμών που ευημερούν και ανθρώπων που δυστυχούν είναι ασφαλώς ευφυέστατο, αλλά έχει καταντήσει τετριμμένο. Για την ακρίβεια, αποτελεί πλέον το καταφύγιο αυτών που αδυνατούν να αντιμετωπίσουν την πραγματικότητα και μας καλούν να αγνοήσουμε τα αντικειμενικά δεδομένα και να τους ακολουθήσουμε στο δικό τους φανταστικό όσο και μεμψίμοιρο κόσμο. Ας μη μιλήσω, λοιπόν, για ποσοστά αύξησης της ανάπτυξης και του διαθέσιμου εισοδήματος ή μείωσης της ανεργίας και των φορολογικών επιβαρύνσεων. Υπάρχουν άλλοι εμπειρότεροι και ειδικότεροι εμού, για να λύσουν το τι ακριβώς σημαίνει η μείωση όλων των αρνητικών και η αύξηση όλων των θετικών δεικτών και μεγεθών της οικονομίας που επιβεβαιώνεται από τα αριθμητικά δεδομένα του υπό ψήφιση προϋπολογισμού, ενός προϋπολογισμού που είναι ύστερα από πολλά χρόνια καθαρά ελληνικός εκτός πλαισίου μνημονιακής επιτήρησης ή ενισχυμένης εποπτείας.

Ας τοποθετηθώ με όρους εμπειρικής πραγματικότητας, όπως τη βίωσα προσωπικά και τη βιώνω ως μια μικρομεσαία αυτοαπασχολούμενη πολιτικός μηχανικός. Μέχρι την εκλογή μου ζούσα μέσα στα γιαπιά και στα σκάμματα των τεχνικών έργων που αναλάμβανα εργαζόμενη σκληρά δώδεκα ώρες τουλάχιστον την ημέρα και κατά κανόνα όλη την εβδομάδα. Ασφαλώς, δεν αποτελώ εξαιρετική και μεμονωμένη περίπτωση. Τον ίδιο καθημερινό Γολγοθά για τον επιούσιο ανεβαίνουν χιλιάδες μηχανικοί, γιατροί, δικηγόροι, έμποροι, επιτηδευματίες και πολλοί άλλοι. Πρόκειται για το δηλωμένο ταξικό εχθρό της Αξιωματικής Αντιπολίτευσης, τη μεσαία τάξη, που επί ΣΥΡΙΖΑ έπεσε θύμα της πρωτοφανούς επίθεσης της ελληνικής πολιτείας εναντίον μεγάλης μερίδας των ίδιων των πολιτών της.

Όλοι εμείς δεν μπορούμε να ξεχάσουμε τον τρόμο που νιώσαμε, όταν ακούσαμε τον τότε Υπουργό Οικονομικών και τον Αναπληρωτή του να λέει από αυτά εδώ τα έδρανα ότι είναι συνειδητή επιλογή της Κυβέρνησής τους να μας πιέσει. Βέβαια, τότε δεν έλεγαν όλη την αλήθεια, γιατί η επιλογή τους δεν ήταν να πιέσουν, αλλά να εξοντώσουν τους μικρομεσαίους. Θυμόμαστε όλοι τις δυσκολίες αξιοπρεπούς διαβίωσης ή και οικονομικής επιβίωσης που αντιμετωπίζαμε, όταν μας έπαιρναν το 82% των εισοδημάτων, που με εξοντωτική προσωπική εργασία αποκομίζαμε. Και βέβαια, αισθανόμαστε ακόμα την αγανάκτηση που μας προκαλούσε το γεγονός ότι ακόμα και μετά τη δήμευση των κόπων μας, όταν στηνόμασταν με τις ώρες μπροστά από τα ATM κάποιας κλειστής τράπεζας, για να πάρουμε τα ψιχία που μας άφηναν, εξακολουθούσαν να μας θεωρούν ταξικό εχθρό, «μένουμε Ευρωπαίοι», ανάξιοι κάθε στήριξης αλλά και συμπάθειας.

Όλοι ξέρουμε τι έγινε τα τρία τελευταία χρόνια, αλλά και τι θέλουμε να συμβεί σε αυτά που έρχονται. Γνωρίζουμε ότι σταμάτησε η κρατική ληστεία, ότι μειώθηκαν οι φόροι και οι ασφαλιστικές εισφορές, ότι αυξήθηκε το διαθέσιμο εισόδημά μας. Μπορούμε έτσι να αντιληφθούμε χωρίς αριθμητικά δεδομένα, αλλά από προσωπική καθημερινή πείρα ότι αυτός ο προϋπολογισμός είναι ένας προϋπολογισμός ελπίδας και συνέχισης της προσπάθειας για ένα καλύτερο αύριο μέσα σε ένα δύσκολο και εξαιρετικά ασταθές διεθνές περιβάλλον.

Η προσπάθεια αυτή δεν αφορά φυσικά μόνο στους αυτοαπασχολούμενους. Αφορά εξίσου και στους μισθωτούς του ιδιωτικού τομέα. Δύο αυξήσεις του κατώτατου μισθού και μια τρίτη που προβλέπεται από τον υπό ψήφιση προϋπολογισμό. Συνεχής μείωση της ανεργίας σε σημείο που σε αρκετούς κρίσιμους κλάδους της οικονομίας, μεταξύ των οποίων και ο δικός μου, ο κατασκευαστικός, παρατηρείται έλλειψη διαθέσιμου προσωπικού. Μειώσεις ασφαλιστικών εισφορών και φορολογικών επιβαρύνσεων, όπως ο ΕΝΦΙΑ ή η εισφορά αλληλεγγύης.

Αλλά και ο δημόσιος τομέας, μεγάλα τμήματα του οποίου έβαλαν πλάτη κατά τη ζοφερή περίοδο της πανδημίας, δικαιούται πλέον να ατενίζει το μέλλον με αισιοδοξία. Εξίσου γενναίες φορολογικές ελαφρύνσεις και μισθολογικές αυξήσεις προβλέπονται και για τους δημοσίους υπαλλήλους.

Οι συνταξιούχοι δεν θα περιμένουν πλέον προεκλογικά επιδόματα που βαπτίζονται δέκατη τρίτη σύνταξη. Θα δουν τις συντάξεις τους να αυξάνονται σταθερά και μόνιμα τη χρονιά που έρχεται.

Άλλωστε, και οι πιο αδύναμοι συμπολίτες μας διαπιστώνουν ότι το δίχτυ προστασίας ενισχύεται αποφασιστικά. Παροχές σε ανασφάλιστους υπερήλικες, επίδομα παιδιού, επιδότηση στέγασης και σχολικά γεύματα είναι μερικά μόνο από τα μέτρα που προβλέπει αυτός ο νέος προϋπολογισμός.

Η Αξιωματική Αντιπολίτευση, όπως μας διαβεβαίωσε και η γενική εισηγήτρια του ΣΥΡΙΖΑ, αφ’ ενός ζητάει και άλλα και αφ’ ετέρου λέει άλλα.

Όσον αφορά στο πρώτο, απορώ. Νομίζω ότι ξεχάσαμε τα εμπροσθοβαρή προγράμματα άμεσου αδειάσματος των κρατικών ταμείων που απαιτούσαν τον πρώτο κιόλας μήνα της πανδημίας, που τελικά κράτησε δύο χρόνια. Θεωρούν ότι δεν καταλαβαίνουμε πού θα είχαμε οδηγηθεί αν το εκλογικό σώμα και ο καλός Θεός της Ελλάδας δεν μας είχαν απαλλάξει από τους μαξιμαλισμούς και τους λαϊκισμούς τους.

Όσον αφορά στο δεύτερο, όμως, ο ΣΥΡΙΖΑ είναι ειλικρινής. Πράγματι, λέει άλλα αντ’ άλλων, όπως πάντα. Ζητά ένα πράγμα και ταυτόχρονα το εντελώς αντίθετό του. Ζητά και αυξήσεις μισθών και συντάξεων, αλλά και μειώσεις φόρων και ελαχιστοποίηση του ειδικού φόρου κατανάλωσης στα καύσιμα και του ΦΠΑ, αλλά και τιμαριθμική αναπροσαρμογή μισθών, δέκατη τρίτη σύνταξη και αναδρομικά.

Τα περί δημοσιονομικού εκτροχιασμού τα αντιπαρέρχεται η Αξιωματική Αντιπολίτευση. Δεν μπορεί να μην καταλαβαίνουν ότι μειώσεις εσόδων και αύξηση εξόδων δεν πάνε μαζί. Αλλά, μάλλον, δεν τους ενδιαφέρει. Η καταστροφή που με μαθηματική βεβαιότητα θα προκαλούσε τυχόν υλοποίηση των απίθανων προτάσεών τους θα ήταν μια ευκαιρία για την Αριστερά, όπως μας έχει πει η κ. Αχτσιόγλου.

Τους Έλληνες πολίτες, όμως, δεν τους απασχολούν τέτοιες ευκαιρίες. Τους ενδιαφέρει το καλό σήμερα που βιώνουν και το ακόμα καλύτερο αύριο που εγγυάται αυτός ο προϋπολογισμός. Δεν τους αγγίζει ούτε τους επηρεάζει η μεμψιμοιρία του «όχι» σε όλα. Δεν τους ταιριάζει ο παραλογισμός του και με τον αστυφύλακα και με τον χωροφύλακα. Καταλαβαίνουν ότι δεν είναι δυνατόν να ζητάς μια ισχυρότερη Ελλάδα και να καταψηφίζεις τις αμυντικές δαπάνες. Δεν είναι λογικό να τάσσεσαι υπέρ του περιβάλλοντος και της φθηνής ενέργειας και να ηγείσαι κάθε κινητοποίησης που γίνεται με σκοπό τη ματαίωση της εγκατάστασης ΑΠΕ. Δεν είναι δυνατόν να εχθρεύεσαι κάθε είδους επένδυση, ακόμα και τις ξενοδοχειακές -όπως ακούσαμε έκπληκτοι στην αρμόδια επιτροπή της Βουλής- και να τάζεις παροχές από τα λεφτόδεντρα.

Ακούσαμε από πολλές πλευρές διάφορες μίζερες και διαστρεβλωτικές αναλύσεις αποσπασματικών αριθμητικών δεδομένων. Για την ουσία, όμως, για την ταμπακιέρα, δεν ακούσαμε κάτι από την Αντιπολίτευση. Και η ουσία δεν είναι άλλη από την ανάπτυξη που εν μέσω πανδημίας και διεθνών κρίσεων κατορθώσαμε να επιτύχουμε. Χωρίς ανάπτυξη, χωρίς αύξηση του κοινού πλούτου, όποιος υπόσχεται κοινωνική πολιτική, απλώς, κοροϊδεύει.

Με λίγα λόγια, κυρίες και κύριοι συνάδελφοι, η στόχευση είναι απλή: Να συνεχίσει ο Πρωθυπουργός, η Κυβέρνηση και ιδίως το οικονομικό επιτελείο την προσπάθεια για την ανάπτυξη και εκσυγχρονισμό, τους καρπούς της οποίας έχει ήδη βιώσει ο καθένας από εμάς.

Σας καλώ, λοιπόν, να υπερψηφίσουμε όλοι αυτόν τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κ. Αλεξοπούλου.

Τον λόγο τώρα έχει ο κ. Παναγιώτης Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε τον τελευταίο προϋπολογισμό της Κυβέρνησης της Νέας Δημοκρατίας. Μέσα σε ένα ζοφερό περιβάλλον που διαμορφώνεται, κυρίως, από τις υποκλοπές οι οποίες πλήττουν ευθέως τη δημοκρατία, που δεν τις βλέπει ο Κυβερνητικός Εκπρόσωπος ο οποίος καταγγέλλει τα ρυπαρά δίκτυα που διαδίδουν ψεύδη, μη βλέποντας ότι υπάρχουν τελικά παρακρατικά δίκτυα, με ενορχηστρωτή τον ίδιο τον Πρωθυπουργό. Ένα περιβάλλον ζοφερό που διαμορφώνεται από ένα τσουνάμι ακρίβειας, από μία πανδημία που τις επιπτώσεις της τις ζούμε ακόμα και μια ανεξέλεγκτη κατάσταση στο χώρο της υγείας που μας κατατάσσει σήμερα που μιλάμε στην πρώτη χώρα στον κόσμο σε απώλειες ζωών ανά εκατομμύριο. Αυτά είναι τα στοιχεία που έδωσε στη δημοσιότητα το Πανεπιστήμιο Johns Hopkins, χθες, γιατί τις τελευταίες ημέρες.

Κυρίες και κύριοι συνάδελφοι, έχουμε μια απώλεια της αγοραστικής δύναμης των εργαζομένων πολλαπλάσια του πληθωρισμού -και κρατήστε το αυτό- ενώ ταυτόχρονα ζούμε μια άρνηση εκ μέρους της Κυβέρνησης να λάβει ουσιαστικά μέτρα -σαν να βολεύεται με αυτό το επίπεδο του πληθωρισμού- που θα μπορούσαν να αποκλιμακώσουν αυτήν την πληθωριστική πίεση.

Οι προτάσεις είναι συγκεκριμένες: Μείωση των συντελεστών ΦΠΑ στα είδη ευρείας και λαϊκής κατανάλωσης. Μείωση του ειδικού φόρου στα καύσιμα. Δεν γίνονται αυτά και αυτή είναι μια συνειδητή επιλογή.

Οι μικρομεσαίες επιχειρήσεις βλέπουν τους αγοραστές τους να μην μπορούν να καταναλώσουν ενώ αποκλείονται από τον τραπεζικό δανεισμό, ενώ στις νέες προσλήψεις, των θέσεων που δημιουργούνται από τον Ιούνιο και έπειτα, μόνο το 45% αυτών είναι πλήρους απασχόλησης. Στην ενέργεια μάς λένε κατάμουτρα ψέματα εδώ και ενάμιση χρόνο πως ανακτούν κέρδη, ενώ ουσιαστικά με τα λεφτά των φορολογουμένων και των χρημάτων από το Ταμείο Ενεργειακής Μετάβασης στηρίζουν την αισχροκέρδεια.

Αυτή λοιπόν, με λίγα λόγια, είναι η εικόνα έτσι όπως διαμορφώνεται. Βλέπουμε, λοιπόν, πως αυτή η Κυβέρνηση κατορθώνει σε πάρα πολλούς τομείς να κάνει το άσπρο, μαύρο. Για παράδειγμα, εμφανίστηκε πριν από κάποιο διάστημα ο Πρωθυπουργός να κηρύσσει την πρόωρη απολιγνιτοποίηση, λέγοντας ότι είναι προτεραιότητα για την Κυβέρνηση τα θέματα του περιβάλλοντος. Την ίδια ώρα, όμως, φάνηκε ότι αυτή η πολιτική είχε ως σκοπιμότητα το να δώσει περισσότερο χώρο στο φυσικό αέριο. Και ήρθε η ίδια η ζωή, τελικά, να δείξει πως αυτή ήταν μια καταστροφική επιλογή. Αλλά και την ίδια ώρα που μιλάει στο όνομα του περιβάλλοντος για την απολιγνιτοποίηση, μιλάει για εκστρατεία νέων εξορύξεων. Μόνο που αυτές οι εξορύξεις όταν θα έχουν ολοκληρωθεί και ενδεχομένως τα κοιτάσματα αυτά να είναι αξιοποιήσιμα, θα είναι μετά από επτά και οκτώ χρόνια όταν οι στόχοι που έχει ψηφίσει η Ελλάδα μας, η χώρα μας, με βάση τη συνθήκη του Παρισιού για μείωση της μέσης θερμοκρασίας και μείωση των εθνικών εκπομπών αερίου, μάς οδηγούν στο συμπέρασμα ότι αυτές οι επενδύσεις, ενδεχομένως, να είναι αχρείαστες.

Σε αυτά όλα, λοιπόν, σε αυτές τις αντιφάσεις, δεν αισθάνεται την ανάγκη να τοποθετηθεί η Κυβέρνηση. Και έρχεται και μας λέει: «Κοιτάξτε να δείτε, εδώ πέρα έχουμε μια ανάπτυξη που είναι διπλάσια από εκείνη της Ευρωπαϊκής Ένωσης» και αναφέρεται στις εκτιμήσεις για το 2022 και για το 2023. Βέβαια για το 2023 τα πράγματα θα δούμε πώς θα πάνε.

Θα σας θυμίσω, όμως, κύριοι συνάδελφοι, ότι αυτήν την εικόνα της φαινομενικά ακμάζουσας οικονομίας, της εικονικής μεγέθυνσης, την έχει ξαναπεράσει η χώρα με την ίδια πολιτική που ασκείται πάνω κάτω και τώρα. Ήταν το 2001, το 2003 που η χώρα τότε είχε διπλάσιους και τριπλάσιους ρυθμούς ανάπτυξης. Ήταν το ελληνικό θαύμα. Και βασιζόταν σε κάποιους εξωγενείς παράγοντες τότε. Ήταν οι Ολυμπιακοί Αγώνες, οι οποίοι μεταφράστηκαν σε υπερκοστολόγηση των δημόσιων έργων, σε υπερδανεισμό της χώρας, ήταν το ισχυρό νόμισμα που είχαμε λόγω της πρόσφατης, τότε, εισόδου στην ΟΝΕ που μας εξασφάλιζε φθηνό χρήμα, αλλά χωρίς να μπορέσουμε να αξιοποιήσουμε αυτούς τους εξωγενείς παράγοντες για να παρέμβουμε στο ίδιο το παραγωγικό μοντέλο της χώρας.

Το ίδιο κάνετε και τώρα. Διότι αν κοιτάξουμε και αποκωδικοποιήσουμε κάποιους δείκτες, πέρα από την φαινομενική ανάπτυξη, θα δούμε ότι έχουμε μια ραγδαία επιδείνωση στο εμπορικό ισοζύγιο. Μιλάμε για μια κατάσταση η οποία είναι πραγματικά καμπανάκι κινδύνου. Και βεβαίως θα πρέπει να δούμε και κάτι άλλο. Η χώρα μας, ιστορικά αν κοιτάξετε, μπορεί να κατόρθωνε να έχει διπλάσιους ρυθμούς ανάπτυξης όταν αντίστοιχα και η Ευρωπαϊκή Ένωση είχε, αλλά είχε πολλαπλάσια ύφεση όταν, πάλι, η Ευρωπαϊκή Ένωση είχε. Το είδαμε το 2020.

Τι σημαίνει, λοιπόν, αυτό; Μια σαθρή παραγωγική βάση. Κι εσείς κάνετε τα πάντα με την πολιτική που ακολουθείτε για να διαιωνίζετε αυτήν την κατάσταση. Αυτή η ανάπτυξη έχει μέσα το σπέρμα του αυτοχειριασμού της, κύριε Υπουργέ. Και αυτό αποτυπώνεται στην υπέρμετρη αύξηση των εισαγωγών η οποία υπερκαλύπτει τις εξαγωγές και μας θυμίζει το γνωστό δομικό πρόβλημα της ελληνικής οικονομίας.

Μέσα, λοιπόν, σε αυτό το ευρύτερο περιβάλλον, βλέπουμε ότι το πρώτο εξάμηνο του 2020 αν κοιτάξει κανείς το μερίδιο των αμοιβών της εργασίας ως ποσοστό του ΑΕΠ που ήταν στο 40%, αυτό έχει κυλήσει στο 37% το 2021 και έχει κυλήσει στο 34% το 2022, αυτή είναι η πιστοποίηση της ταξικής μεροληπτικής πολιτικής που ακολουθείτε και γεννάει ανισότητες. Με ποια εργαλεία; Τις ιδιωτικοποιήσεις, οι οποίες δεν αλλάζουν τα ποιοτικά χαρακτηριστικά, τις παραγωγικές βάσεις της χώρας, απλώς δημιουργούν νέα ιδιωτικά μονοπώλια. Χαρακτηριστικό παράδειγμα τα δίκτυα της ενέργειας. Ακολουθείτε μια πολιτική που πολλές φορές είναι και έξω από τη νομιμότητα. Γνωστή είναι η πρόσφατη απόφαση του Συμβουλίου της Επικρατείας, σε σχέση με τις μετοχές της ΕΥΔΑΠ και της ΕΥΑΘ. Ακολουθείτε μια πολιτική η οποία είναι για τους λίγους και που βάζει την πλειοψηφία της κοινωνίας και τις ανάγκες τους απέναντι.

Αυτή είναι η πραγματικότητα. Και αυτή η πραγματικότητα είναι που έχει οδηγήσει τελικά το 90% περίπου των απασχολουμένων που έχουν σχέση εξαρτημένης εργασίας -από αυτούς το 69% είναι οι μισθωτοί και άλλοι αυτοαπασχολούμενοι- να βλέπουν τελικά να μην καρπούνται τίποτα από αυτήν την μεγέθυνση. Αλλά την ίδια ώρα ενώ υπάρχουν εξωγενείς παράγοντες οι οποίοι θα έπρεπε να αξιοποιηθούν, όπως η αναστολή του συμφώνου σταθερότητας που έχει οδηγήσει πράγματι τα δύο τελευταία χρόνια σε ένα πακτωλό χρημάτων, όπως υπάρχει το Ταμείο Ανάκαμψης, το οποίο όμως πάει να διοχετευτεί πάλι μόνο σε πολύ λίγους και είναι χαρακτηριστικό ότι μόλις δεκατρείς εταιρείες αυτήν τη στιγμή καρπούνται των χαμηλότοκων δανείων. Όλα αυτά λοιπόν, δείχνουν ότι κινείστε στον ίδιο αδιέξοδο δρόμο ο οποίος τελικά αναπαράγει τα ίδια προβλήματα.

Υπάρχει ανάγκη λοιπόν -και ολοκληρώνω, κύριε Πρόεδρε-, για μια νέα πολιτική που θα δώσει προοπτική στη χώρα, που θα μπορέσει να δώσει προοπτική στους νέους ανθρώπους, που θα εγγυηθεί στους Έλληνες πολίτες και τις Ελληνίδες στην πρόσβαση στο δημόσιο σύστημα υγείας, απαντώντας σε αυτό που κάνατε πριν από λίγες μέρες, να τινάξει στον αέρα το δημόσιο σύστημα υγείας γυρνώντας στη δεκαετία του ΄80. Έχει ανάγκη ο τόπος από μια δημοκρατία που δεν θα παρακολουθούν τους πολίτες και οι νέοι άνθρωποι θα μπορούν να μην βρίσκονται αντιμέτωποι με την κρατική καταστολή και τη βία που την αντιμετωπίζουν καθημερινά και κατά βάρβαρο τρόπο.

Κυρίες και κύριοι, έχει ανάγκη λοιπόν ο τόπος από δικαιοσύνη παντού και πολύ σύντομα αυτό θα επιβεβαιωθεί από τις ίδιες τις πολιτικές εξελίξεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο έχει ο κ. Ιωάννης Πασχαλίδης από τη Νέα Δημοκρατία.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητείται σήμερα ο προϋπολογισμός του 2023 που είναι ο πρώτος κρατικός προϋπολογισμός των τελευταίων δώδεκα ετών που καταρτίζεται εκτός πλαισίου μνημονιακής επιτήρησης ή ενισχυμένης εποπτείας και συγχρόνως, ο τρίτος προϋπολογισμός που καταρτίζει η Κυβέρνηση της Νέας Δημοκρατίας σε συνθήκες συνεχιζόμενης παγκόσμιας κρίσης.

Παρ’ όλα αυτά πρόκειται για έναν προϋπολογισμό κομβικό και αναπτυξιακό και συγχρόνως απόλυτα προσαρμοσμένος στις ανάγκες μιας πραγματικότητας που διαμορφώνεται διεθνώς μετά τη δοκιμασία της πανδημίας και την υφιστάμενη ενεργειακή κρίση με προεξάρχουσα ανάγκη για πιο ανθεκτική οικονομία και με τη ματιά πάντα στραμμένη στη στήριξη της κοινωνίας.

Να σημειωθεί ότι ο προϋπολογισμός του 2023 συνοδεύεται για δεύτερο έτος από τον προϋπολογισμό επιδόσεων επεκτείνοντας το πλαίσιο αξιολόγησης των προγραμμάτων των φορέων μέσω επιπλέον δεικτών μέτρησης και δράσεων εξοικονόμησης δαπανών.

Είναι δεδομένο ότι η σημερινή Κυβέρνηση κλήθηκε να αντιμετωπίσει πρωτοφανούς μεγέθους κρίσεις στην οικονομική ιστορία μέσα σε τρία μόλις χρόνια. Είναι χαρακτηριστικό ότι το 2023 σύμφωνα με τις εκτιμήσεις της Παγκόσμιας Τράπεζας και του Διεθνούς Νομισματικού Ταμείου, η παγκόσμια οικονομία αναμένεται να παρουσιάσει τον τρίτο χαμηλότερο ρυθμό ανάπτυξης των τελευταίων είκοσι ετών με την Ευρώπη να παρουσιάζει το μεγαλύτερο πρόβλημα.

Ωστόσο η ελληνική οικονομία επιδεικνύει αξιοσημείωτη ανθεκτικότητα, έχοντας πλέον εισέλθει σε μια νέα εποχή με ρυθμό ανάπτυξης για το 2022 κοντά στο 5,6% σε επίπεδο σχεδόν διπλάσιο από το μέσο ευρωπαϊκό όριο. Μάλιστα, μεταξύ των είκοσι επτά χωρών η Ελλάδα είναι πρωταθλήτρια επί τρία συναπτά χρόνια στον ρυθμό αύξησης των επενδύσεων, αποτελώντας πόλο έλξης σημαντικότατων επενδύσεων.

Σε αυτό το σημείο θα πρέπει να τονιστεί ότι το θετικό αναπτυξιακό αποτέλεσμα υποστηρίχθηκε εντός του 2022 από δημοσιονομικά μέτρα ύψους 4,8 δισεκατομμύρια ευρώ για την αντιμετώπιση της ενεργειακής κρίσης, μέτρα ύψους 4,4 δισεκατομμύρια ευρώ για την αντιμετώπιση της υγειονομικής κρίσης, αλλά και μεταρρυθμίσεις προς όφελος των πολιτών όπως ενδεικτικά είναι η διπλή αύξηση του κατώτατου μισθού κατά 9,7% συνολικά μέσα στο 2022, η μόνιμη και σημαντική μείωση του ενιαίου φόρου ιδιοκτησίας ακινήτων ΕΝΦΙΑ, η επέκταση της μείωσης των ασφαλιστικών εισφορών και της ειδικής εισφοράς αλληλεγγύης, η κατάργηση του φόρου γονικών παροχών δωρεών, η μείωση του τέλους κινητής τηλεφωνίας, η διπλή οικονομική ενίσχυση ευάλωτων κοινωνικών ομάδων, η αύξηση του στεγαστικού φοιτητικού επιδόματος, η επέκταση του επιδόματος μητρότητας στον ιδιωτικό τομέα και τα σημαντικά κίνητρα για την επέκταση της πλήρους απασχόλησης.

Γνωρίζουμε όλοι καλά ότι η ενεργειακή κρίση μαστίζει αυτή τη στιγμή την ελληνική κοινωνία. Η Κυβέρνηση έχοντας πλήρη επίγνωση αυτής της πραγματικότητας και των δυσκολιών που αντιμετωπίζουν τόσο τα νοικοκυριά όσο και οι επιχειρήσεις θα συνεχίζει να στηρίζει με σειρά μέτρων τους Έλληνες πολίτες. Γι’ αυτό και ο προϋπολογισμός έχει ως βασικούς άξονες πολιτικής αφ’ ενός τη συνέχιση των ανακουφιστικών μέτρων αφ’ ετέρου τη διατήρηση της αναπτυξιακής πορείας της χώρας μας.

Ειδικότερα στον προϋπολογισμό του 2023 προβλέπονται μέτρα ύψους 8,3 δισεκατομμυρίων ευρώ, δηλαδή 3,5 δισεκατομμύρια ευρώ για νοικοκυριά και 4,8 δισεκατομμύρια ευρώ για τις επιχειρήσεις με στόχο την αντιμετώπιση του αυξημένου κόστους ηλεκτρικού ρεύματος και του φυσικού αερίου για νοικοκυριά και επιχειρήσεις.

Επιπλέον, θα συνεχιστούν τα μέτρα στήριξης του αγροτικού κόσμου λόγω του αυξημένου κόστους λιπασμάτων και ζωοτροφών, με μείωση του ΦΠΑ και επιστροφή του ειδικού φόρου κατανάλωσης πετρελαίου κίνησης στους αγρότες μας.

Επιπροσθέτως, θα ληφθούν μέτρα ύψους 1,7 δισεκατομμυρίου ευρώ για τη δημιουργία θέσεων εργασίας και την αύξηση του εισοδήματος των εργαζομένων, με τρίτη αύξηση του κατώτατου μισθού, με τη μονιμοποίηση της μείωσης κατά τρεις ποσοστιαίες μονάδες των ασφαλιστικών εισφορών, με μόνιμη κατάργηση της εισφοράς αλληλεγγύης για ένα εκατομμύριο διακόσιους χιλιάδες εργαζόμενους στον ιδιωτικό τομέα, αλλά και στους δημόσιους υπαλλήλους και στους συνταξιούχους.

Θα ήθελα, επίσης, να αναφερθώ και στη συνέχιση και εντός του 2023 της μείωσης του συντελεστή ΦΠΑ σε υπηρεσίες μεταφοράς προσώπων, σε υπηρεσίες διάθεσης μη αλκοολούχων ποτών και ροφημάτων, στα εισιτήρια κινηματογράφου, θεατρικών παραστάσεων και συναυλιών, στα γυμναστήρια και στις σχολές χορού και στο τουριστικό πακέτο δημοσιονομικού κόστους 246 εκατομμύρια ευρώ, καθώς και στην αναστολή του ΦΠΑ για νέες οικοδομές έως το τέλος του 2024, με ετήσιο δημοσιονομικό κόστος 18 εκατομμύρια ευρώ.

Ακόμα, με στόχο τη θωράκιση και την ισχυροποίηση της χώρας μας, ο προϋπολογισμός του 2023 προβλέπει ενίσχυση της εθνικής άμυνας, με αυξημένες δαπάνες για αγορές οπλικών συστημάτων, ύψους 5,8 δισεκατομμυρίων ευρώ, τη διετία 2022-2023 έναντι ετήσιων δαπανών 500 εκατομμυρίων ευρώ κατά το πρόσφατο παρελθόν.

Αξίζει, επίσης, να σημειωθεί ότι για το έτος 2023 προβλέπεται η διάθεση πόρων, ύψους 8,3 δισεκατομμυρίων ευρώ, για το Πρόγραμμα Δημοσίων Επενδύσεων και 7 δισεκατομμυρίων ευρώ από το Ταμείο Ανάκαμψης και Ανθεκτικότητας, εκ των οποίων τα 3,6 δισεκατομμύρια ευρώ από το σκέλος των επιχειρήσεων, στο οποίο έως σήμερα έχουν ενταχθεί τετρακόσια σαράντα έργα και εμβληματικές επενδύσεις, ύψους 13,7 δισεκατομμυρίων ευρώ.

Συνοψίζοντας, θα ήθελα να τονίσω ότι πρόκειται για έναν προϋπολογισμό συνέπειας και υπευθυνότητας που θα έχει αντίκτυπο στη ζωή και το βιοτικό επίπεδο των πολιτών, αλλά και στην ικανότητα της χώρας να ανταποκρίνεται αποτελεσματικά στις μεγάλες απαιτήσεις και τις πρωτοφανείς προκλήσεις περιόδου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμα, κύριε Πρόεδρε.

Δεν λέμε μεγάλα λόγια, δεν γινόμαστε ΣΥΡΙΖΑ με την παντελή ανευθυνότητα, που υπόσχεται τα πάντα στους πάντες. Προσπαθούμε να αντιμετωπίσουμε τα τεράστια προβλήματα που δημιουργούν οι διεθνείς εξελίξεις, στηρίζοντας την κοινωνία και θωρακίζοντας συγχρόνως την ελληνική οικονομία.

Τελειώνοντας, θα ήθελα να συγχαρώ τον Υπουργό κ. Σταϊκούρα και την ομάδα του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Πασχαλίδη.

Τον λόγο έχει ο κ. Παπαναστάσης εκ μέρους του ΚΚΕ.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Ας το ξεκαθαρίσουμε από την αρχή. Ο φετινός προϋπολογισμός κατακρεουργεί τα λαϊκά εισοδήματα και γενικότερα τις λαϊκές ανάγκες. Είναι ένας προϋπολογισμός με απροκάλυπτο διπλό στόχο, πρώτα την ενίσχυση της καπιταλιστικής ανάπτυξης και δεύτερον, το μοίρασμα του κοινωνικά παραγόμενου πλούτου σε βάρος των πολλών, του λαού και των λαϊκών στρωμάτων, προς όφελος των λίγων, των επιχειρηματικών ομίλων. Αυτή είναι η ταυτότητα του φετινού προϋπολογισμού.

Πάνω σε αυτό το υπόβαθρο έρχεται η Νέα Δημοκρατία και αναπτύσσει το δικό της αφήγημα, ότι δηλαδή η δική της πολιτική διασφάλισε και διασφαλίζει την αναπτυξιακή πορεία της χώρας, ότι διασφαλίζει ρεκόρ επενδύσεων, αλλά συνάμα στηρίζει και την κοινωνία με τις επιδοτήσεις και ότι όλες αυτές τις παροχές τις έκανε χωρίς κανένα κίνδυνο για τη δημοσιονομική σταθερότητα της χώρας.

Εμείς θα συμφωνήσουμε ότι πήγαν καλά τα ρεκόρ επενδύσεων και ανάπτυξης των δεικτών της οικονομίας της χώρας. Όμως γιατί ενώ συμβαίνουν όλες αυτές οι κυβερνητικές επιτυχίες, την ίδια στιγμή το λαϊκό εισόδημα πάει στα τάρταρα; Ας φανταστεί ο καθένας τι πρόκειται να πάθει αυτός ο λαός, οι εργαζόμενοι, οι συνταξιούχοι, εάν συνεχιστεί αυτός ο δρόμος των επιτυχιών της Κυβέρνησης. Αλίμονο τους! Είναι μια προοπτική πραγματικά ανατριχιαστική.

Μπορεί να φαίνεται οξύμωρο αυτό, όμως δεν είναι. Για να επενδύουν αυτοί εδώ και να καταγράφονται όλα αυτά τα ρεκόρ, η Κυβέρνηση κάτι τους έχει τάξει, όπως τους έταξαν παλιότερα και ο ΣΥΡΙΖΑ και το ΠΑΣΟΚ - ΚΙΝΑΛ. Τους έταξαν ένα υγιές επενδυτικό περιβάλλον. Όλοι μαζί, χέρι-χέρι, μέσω των άθλιων νομοθετημάτων τους, με τη θυσία των λαϊκών εισοδημάτων, με μειώσεις μισθών, με τη θυσία δικαιωμάτων των εργαζομένων, με τον νόμο του Χατζηδάκη, νομοθέτησαν την άθλια προσπάθεια να βάλουν στο χέρι τον συνδικαλισμό, να απαγορεύσουν τη διαμαρτυρία. Νομοθέτησαν την άγρια καταστολή. Αυτό είναι το υγιές περιβάλλον που τάζουν στους μεγαλοεπιχειρηματίες.

Από την άλλη, έρχεται ο ΣΥΡΙΖΑ και κατακρίνει την Κυβέρνηση, γιατί έχει απόκλιση, λέει, από τους μέσους όρους της Ευρωπαϊκής Ένωσης σε όλα τα βασικά ζητήματα που αφορούν τον λαό. Δηλαδή έχουμε την ακρίβεια Μητσοτάκη, έχουμε και την ενεργειακή φτώχεια Μητσοτάκη. Βάζει, όμως, ως μεζούρα ό,τι πιο αντιδραστικό υπάρχει σήμερα, την πολιτική της Ευρωπαϊκής Ένωσης και τα αντιλαϊκά αποτελέσματά της. Παρουσιάζει τις προτάσεις του ως μια προοδευτική λύση ή, εάν θέλετε, ως τη λύση με το μικρότερο κακό.

Ποια είναι όμως η πραγματικότητα; Η πραγματικότητα είναι ότι οι αντιπαραθετικές προτάσεις του ΣΥΡΙΖΑ ελάχιστα έως λίγο διαφέρουν από τα μέτρα της Κυβέρνησης. Αυτή είναι η πραγματικότητα.

Τώρα, τα βασικά σημεία αυτού του ταξικού αντιλαϊκού προϋπολογισμού, είτε αφορούν την αύξηση φορολογικών εσόδων, είτε το «πάγωμα» των μισθών των δημοσίων υπαλλήλων, είτε την υγεία, τις συντάξεις, τα επιδόματα ΑΜΕΑ κ.λπ., είναι όλα, μα όλα καταστροφικά. Την ίδια στιγμή, βέβαια, είναι εξαιρετικά γαλαντόμος -για τον προϋπολογισμό αναφέρομαι- για τις ανάγκες των επιχειρηματικών ομίλων.

Δυο λόγια τώρα ιδιαίτερα για τον προϋπολογισμό του Υπουργείου Άμυνας. Τα βασικά κομμάτια είναι τρία. Από τη μια, είναι η γενική κάλυψη των αναγκών του προσωπικού των Ενόπλων Δυνάμεων, από την άλλη η χρηματοδότηση των φαραωνικών εξοπλιστικών προγραμμάτων και τέλος, η χρηματοδότηση γενικά των υποδομών.

Για την κάλυψη των αναγκών του προσωπικού, μεταξύ των οποίων είναι και η μισθοδοσία, εγγράφονται στον προϋπολογισμό 2.630.000.000 ευρώ περίπου έναντι 2.530.000.000 ευρώ του έτους ΄22, του παρελθόντος έτους. Δηλαδή, έχουμε φέτος 100 εκατομμύρια παραπάνω. Απ’ αυτά τα 100 εκατομμύρια, πρέπει να πληρωθούν -και αυτά που θα πω είναι όλα ταγμένα- πρώτον, οι ανθυπολοχαγοί και αντίστοιχα οι εθελοντές μακράς θητείας, που από το 2019 πληρώνονται ακόμη ως ανθυπασπιστές. Όσοι έχουν στο μυαλό τους στρατιωτική ιεραρχία, να πω ότι έχουν γίνει ανθυπολοχαγοί, αλλά πληρώνονται ως ανθυπασπιστές. Δεν έχει ξαναγίνει αυτό, είναι μια πρωτοτυπία αυτής της Κυβέρνησης.

Δεύτερον, πρέπει να πληρωθούν οι μαθητές των παραγωγικών σχολών των Ενόπλων Δυνάμεων μετά από την εξίσωση του μισθολογίου τους. Τους το έταξε ο Υπουργός Άμυνας, σε σχέση με τους μαθητές των Σωμάτων Ασφαλείας παίρνουν τριπλό αυτοί.

Τρίτον, πρέπει να πληρωθούν τα επιπλέον πλεύσιμα του στόλου. Αυτός ο στόλος που λέμε εναντίον των Τούρκων, την τουρκική επιθετικότητα κ.λπ.. Τους καμαρώνουμε και τους χειροκροτούμε, δεν τους πληρώνουν τα πλεύσιμα, το επίδομα αυτό που τους έχει τάξει ο Πρωθυπουργός και μάλιστα στη φετινή Διεθνή Έκθεση Θεσσαλονίκης.

Είναι, επίσης, η αποζημίωση για τη νυκτερινή εργασία των εν ενεργεία στρατιωτικών, που κατά τις εξαγγελίες του Πρωθυπουργού στη Θεσσαλονίκη πάλι θα τα πληρωθούν. Τίποτε απ’ αυτά δεν θα πληρωθούν και θα δούμε και το γιατί.

Πέμπτον, είναι οι νέοι επαγγελματίες οπλίτες που προσλήφθηκαν και θα προσληφθούν κατά τις κυβερνητικές εξαγγελίες, οι νέοι οπλίτες βραχείας ανακατάταξης που προσλήφθηκαν και θα προσληφθούν, πάλι κατά τις κυβερνητικές εξαγγελίες, οι στρατιωτικοί δικαστές μετά τη συνταγματική Αναθεώρηση.

Όλα αυτά θα πρέπει να καλυφθούν από 100 εκατομμύρια. Εδώ, λοιπόν, γίνεται φανερό ότι όλους αυτούς τους ανθρώπους η Κυβέρνηση είτε τους κοροϊδεύει ασύστολα με κούφιες υποσχέσεις είτε έχει σκοπό να τους πετσοκόψει τα εισοδήματά τους, αυτά που παίρνουν, για να μπαλώσει και να πει «εγώ πλήρωσα». Ένα από τα δύο θα συμβεί ή μπορεί και τα δύο μαζί. Δηλαδή, και για τα στελέχη των Ενόπλων Δυνάμεων ισχύει απόλυτα το «τι είχες Γιάννη, τι είχα πάντα». Αλλιώς, η εξίσωση στην Κυβέρνηση δεν βγαίνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα, κύριε Πρόεδρε.

Όσον αφορά τώρα τους εξοπλισμούς, μέσα στη διετία 2022-2023 θα εκταμιευθούν σχεδόν 5,8 δισεκατομμύρια για εξοπλισμούς. Σε σημαντικό ποσοστό αφορούν τις αποπληρωμές των μαχητικών Ραφάλ και τις καταβολές των καινούργιων φρεγατών, συν βέβαια τις άλλες αγορές μικρότερου ύψους, όπως τορπίλες για τα υποβρύχια κ.λπ..

Πόσο ζητάει το ΝΑΤΟ ετήσια από την Κυβέρνηση; Ζητάει 2% από όλα τα κράτη-μέλη. Πόσο δίνει η ελληνική Κυβέρνηση; Δίνει 5% σε αυτές τις συνθήκες με τα νοσοκομεία τσακισμένα, με την ανέχεια των λαϊκών νοικοκυριών, με το τσεκούρεμα παντού. Αυτή είναι η φιλολαϊκή πολιτική που εκθειάζετε όλοι σας με περισσό θράσος σήμερα απέναντι σε αυτούς που τα πληρώνουν αυτά. Οι εργαζόμενοι τα πληρώνουμε και αφορούν όλα αυτά τις δεσμεύσεις που έχει αναλάβει η Κυβέρνηση εντός του ευρωατλαντικού καταμερισμού, σχετίζονται με την ανάληψη αποστολών σε ό,τι αφορά τον έλεγχο συγκεκριμένων ζωνών και διαύλων από τα Βαλκάνια μέχρι την ανατολική Μεσόγειο και ακόμα παραπέρα.

Και για να μην μένουμε στη θεωρία έχετε στείλει αλλεπάλληλα φορτία πυρομαχικών στη γραμμή αντιπαράθεσης στην Ουκρανία με την ομοφωνία του ΣΥΡΙΖΑ και του ΠΑΣΟΚ - ΚΙΝΑΛ. Είναι έτσι ή δεν είναι; Βεβαίως και είναι.

Έχετε στείλει μια διμοιρία αντιαρματικών, έξι τεθωρακισμένα σύγχρονα με φορείς αντιαρματικών και επιτελείς της τριακοστής τρίτης μηχανικής ταξιαρχίας στη Βουλγαρία. Ναι ή όχι; Ναι. Αυτά είναι στον προϋπολογισμό.

Βάζετε τα ελληνικά ιπτάμενα ραντάρ με τεράστιο κόστος πτήσης να απογειώνονται συχνά - πυκνά εκτελώντας πτήσεις έως πάνω από τη Βουλγαρία στο FIR της Σόφιας και στον κάθετο άξονα Μπουργκάς - Βάρνα, συλλέγοντας και μεταφέροντας εικόνα και πληροφορίες πού; Στα επιτελικά γραφεία του ΝΑΤΟ. Ναι ή όχι; Ναι.

Έχετε στείλει πολύτιμα και σύγχρονα αντιαεροπορικά και αντιπυραυλικά συστήματα Patriot για να φυλάνε ποιους; Τους βασιλιάδες και τους πρίγκιπες της Σαουδικής Αραβίας. Ναι ή όχι; Ναι.

Ο κατάλογος είναι τεράστιος, αλλά θα αρχίσει να κτυπάει το κουδούνι για δεύτερη φορά ο κύριος Πρόεδρος και θα συντομεύσω.

Ας μείνει, όμως, στο μυαλό του καθενός ότι όλα αυτά είναι πολύτιμα για την άμυνα της Ελλάδας, μέρες που είναι και η Κυβέρνηση με τη σύμφωνη γνώμη του ΠΑΣΟΚ και του ΣΥΡΙΖΑ τα στέλνει -συμφωνεί, δεν την πιέζουν, μαζί με το ΝΑΤΟ- εκεί που διακυβεύονται τα συμφέροντα των μονοπωλίων των Ηνωμένων Πολιτειών και του ΝΑΤΟ.

Εμείς κοιτάμε τον λαό στα μάτια και του λέμε ότι η στάση κάθε κόμματος απέναντι σε όλα αυτά τα σχέδια πρέπει να είναι κριτήριο μπροστά στις όποιες επιλογές έχει να κάνει ο λαός μας -και τώρα σύντομα θα έχουμε εκλογές- αλλά και σε κάθε πολιτική μάχη που θα δοθεί από δω και πέρα.

Το ΚΚΕ καλεί σε δυνάμωμα της πάλης για απεμπλοκή της χώρας από τους ιμπεριαλιστικούς σχεδιασμούς, για κλείσιμο όλων των βάσεων. Καλεί να δυναμώσει η πάλη των λαών σε συμπόρευση με το ΚΚΕ, γιατί μόνο αυτή η επιλογή αντιστοιχεί στα εργατικά λαϊκά συμφέροντα. Και προφανώς καταψηφίζουμε αυτόν τον προϋπολογισμό.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σαςευχαριστώ, κύριε Παπαναστάση.

Τον λόγο τώρα θα έχει η κ. Ελένη Ράπτη από τη Νέα Δημοκρατία, μετά ο κ. Ιωάννης Δραγασάκης, όπως προανήγγειλα και στη συνέχεια τον λόγο θα πάρει ο Αναπληρωτής Υπουργός Ανάπτυξης και Επενδύσεων κ. Παπαθανάσης.

Ορίστε, κυρία Ράπτη, έχετε τον λόγο.

**ΕΛΕΝΗ ΡΑΠΤΗ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε αυτές τις ημέρες τον τέταρτο προϋπολογισμό της Κυβέρνησης που έχει συνταχθεί σε πολύ ιδιαίτερες συνθήκες ενεργειακής κρίσης, πολέμου στην Ευρώπη, πληθωρισμού και ακρίβειας, αλλά και μιας πλούσιας σε εξελίξεις και επιτυχία κυβερνητικής θητείας που έχει αλλάξει την εικόνα της Ελλάδας.

Η χώρα μετά από την επικίνδυνη περιπέτεια της αριστερής διακυβέρνησης των ΣΥΡΙΖΑ - ΑΝΕΛ έχει επιστρέψει στη δημοσιονομική ευστάθεια και έχει δημιουργήσει τις βάσεις μιας ισχυρής ανάπτυξης. Γι’ αυτό και θα δείτε πως ο προϋπολογισμός του 2023 συνδυάζει την οικονομική αποτελεσματικότητα με την κοινωνική δικαιοσύνη. Με άλλα λόγια το κράτος στηρίζει την κοινωνία με χρήματα που έχει και όχι με χρήματα που δανείζεται. Αποτυπώνει τη δυναμική ανάπτυξη της χώρας μέσα σε ένα γενικό περιβάλλον ύφεσης και μάλιστα έχοντας από τα υψηλότερα ποσοστά ανάπτυξης σε ολόκληρο τον κόσμο. Επιβεβαιώνει τις μεταρρυθμίσεις που τονώνουν την ανταγωνιστικότητα της χώρας, επενδύει στο περιβάλλον και τη βιώσιμη ανάπτυξη.

Η Ελλάδα, που στις αρχές του 2015 ξεκίνησε μια ριψοκίνδυνη διαδρομή εκτροχιασμού από την ευρωπαϊκή της πορεία, σήμερα ακόμη και μέσα στη δίνη τεράστιων προκλήσεων είναι μια διαφορετική χώρα. Αναπτύσσουμε σταθερά την ελληνική οικονομία με ρυθμό ανάπτυξης 5,6% για το 2022 και 1,8% για το 2023 με ΑΕΠ πάνω από 224 δισεκατομμύρια ευρώ το 2023, υψηλότερο κατά 45 δισεκατομμύρια ευρώ ή κατά 25% από το 2018. Η ανάπτυξή μας θα είναι το 2023 τριπλάσια έναντι του ευρωπαϊκού μέσου όρου.

Ενισχύουμε σταθερά επενδύσεις και εξαγωγές. Εκτιμάται ότι θα επιτύχουμε ιστορικό υψηλό στις άμεσες ξένες επενδύσεις και στις εξαγωγές αγαθών και υπηρεσιών. Προσελκύσαμε στην Ελλάδα παγκόσμιους επιχειρηματικούς κολοσσούς σε μόλις τρία χρόνια. Ήρθαν επειδή εμπιστεύτηκαν αυτήν την Κυβέρνηση. Τρεις στους τέσσερις επενδυτές εκτιμούν ότι η Ελλάδα θα γίνει ακόμη πιο ελκυστική τα επόμενα τρία έτη. Οι εξαγωγές μας ως ποσοστό του ΑΕΠ είναι μεγαλύτερες από την Ιταλία, την Ισπανία και τη Γαλλία. Ποτέ ξανά δεν πέτυχε η χώρα αυτούς τους αριθμούς.

Μειώνουμε σταθερά την ανεργία πάνω από 5% σε σχέση με το 2019 και κοντά στα επίπεδα του 2010 με νέες δουλειές, με τριπλή σε λίγο αύξηση του κατώτατου μισθού, με μειώσεις φόρων και ασφαλιστικών εισφορών, με μέτρα στήριξης της κοινωνίας. Έχουμε ενισχύσει το διαθέσιμο εισόδημα των νοικοκυριών.

Ενισχύουμε την αξιοπιστία και το κύρος της χώρας. Βγήκαμε από την ενισχυμένη εποπτεία. Η ελληνική οικονομία αναβαθμίστηκε έντεκα φορές την τελευταία τριετία παρά τις διαδοχικές κρίσεις. Όλοι μιλάνε για την Ελλάδα.

Κυρίες και κύριοι συνάδελφοι, δεν υπάρχει καμμία αμφιβολία πως έχουμε δρόμο μπροστά μας σε όλα τα επίπεδα και η άσκηση είναι ιδιαίτερα δύσκολη, γιατί πρέπει ταυτόχρονα να διατηρήσουμε τη δημοσιονομική σταθερότητα και να στηρίξουμε την κοινωνία. Αυτό κάνουμε στον υπό ψήφιση προϋπολογισμό.

Μέτρα ύψους 8,3 δισεκατομμύρια ευρώ, 3,5 δισεκατομμύρια για νοικοκυριά και 4,8 δισεκατομμύρια για επιχειρήσεις με στόχο την αντιμετώπιση του αυξημένου κόστους ηλεκτρικού ρεύματος και φυσικού αερίου με επιδότηση στην κατανάλωση και επιστροφές ποσών.

Επιπλέον, μέτρα ύψους 2,2 δισεκατομμυρίων για την αντιμετώπιση της ενεργειακής κρίσης. Εφάπαξ ενισχύσεις ευάλωτων ομάδων, επίδομα θέρμανσης, επιδοτήσεις αγροτών για ζωοτροφές και λιπάσματα μαζί με μείωση του ΦΠΑ για να στηρίξουμε τη γεωργική και κτηνοτροφική παραγωγή.

Μέτρα ύψους 1,7 δισεκατομμυρίου για τη δημιουργία θέσεων εργασίας και την αύξηση του εισοδήματος των εργαζομένων. Μόνιμη κατάργηση της εισφοράς αλληλεγγύης. Απαλλαγή από το τέλος επιτηδεύματος. Επέκταση του επιδόματος μητρότητας στους εννέα μήνες. Πλέγμα μέτρων για την ενίσχυση της κοινωνικής στέγης και της κατοικίας.

Ποτέ καμμία κυβέρνηση δεν διέθεσε τόσους πόρους στη στήριξη της κοινωνίας και δεν εφάρμοσε τόσες πολιτικές με κοινωνικό πρόσημο.

Και εδώ θα μου επιτρέψετε να ξεχωρίσω μία πολιτική ιδιαίτερα σημαντική για τα παιδιά μας, το Εθνικό Σχέδιο Δράσης για την Προστασία των Παιδιών από τη Σεξουαλική Κακοποίηση και Εκμετάλλευση. Πρόκειται για μία ολιστική παρέμβαση στο υφιστάμενο πλαίσιο δομών και λειτουργιών για την πρόληψη του φαινομένου, την προαγωγή της αποκάλυψης του όταν συμβαίνει, τη γρήγορη και αποτελεσματική δίωξη των δραστών και την παροχή προστασίας και στήριξης στα θύματα.

Είναι ένα συλλογικό έργο δώδεκα Υπουργείων υπό τον συντονισμό της προεδρίας της Κυβέρνησης, ένα πολυσχιδές σχέδιο με έντεκα οριζόντιες πολιτικές και ογδόντα επιμέρους δράσεις. Το 75% των δράσεων έχει ήδη ενταχθεί στα ετήσια σχέδια δράσης των Υπουργείων και αρκετές από αυτές υλοποιούνται ήδη.

Κυρίες και κύριοι συνάδελφοι, το Εθνικό Σχέδιο Δράσης αποδεικνύει την προτεραιότητα που έχουν οι κοινωνικές πολιτικές γι’ αυτήν την Κυβέρνηση.

Κλείνω με τη διαπίστωση όλων όσοι καλόπιστα διάβασαν τον προϋπολογισμό πως πρόκειται για πολιτικές που διακρίνονται από σύνεση, ρεαλισμό και δημοσιονομική υπευθυνότητα. Ο νέος προϋπολογισμός δείχνει τον δρόμο προς το αύριο της Ελλάδας που χτίζουμε και δεν θα επιτρέψουν οι πολίτες να γκρεμίσει κανείς, μίας ισχυρής, μεγαλύτερης και καλύτερης Ελλάδας που κοιτά στο μέλλον, με οδηγό μία Κυβέρνηση που έκανε όσα είπε και που θα συνεχίσει να οδηγεί την Ελλάδα σταθερά μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Ράπτη.

Τον λόγο τώρα έχει ο κ. Ιωάννης Δραγασάκης.

**ΙΩΑΝΝΗΣ ΔΡΑΓΑΣΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητούμε σήμερα τον τελευταίο προϋπολογισμό αυτής της Κυβέρνησης. Επομένως, νομίζω ότι σημασία έχει, πέρα από τα ειδικά θέματα, η μεγάλη εικόνα, η συνολική εικόνα. Τι αφήνει πίσω της η Κυβέρνηση του κ. Μητσοτάκη; Πώς διαμορφώνονται οι προοπτικές για το 2023 και για τα επόμενα χρόνια; Ποιες πρέπει να είναι, επομένως, οι προτεραιότητες της κυβέρνησης που θα προκύψει από τις επόμενες εκλογές; Ποιες πολιτικές δυνάμεις μπορούν να ανταποκριθούν στα αιτήματα και στις ανάγκες της επόμενης μέρας;

Για να απαντήσουμε σε αυτά τα ερωτήματα με αντικειμενικότητα, πρέπει έστω και συνοπτικά να θυμηθούμε τι παρέδωσε η προηγούμενη Κυβέρνηση, τι έκανε η σημερινή και τι κληρονομιά αφήνει για την επόμενη. Άκουσα από χθες τους απίθανους μύθους, τα ατελείωτα ψεύδη που ορισμένοι Βουλευτές της Νέας Δημοκρατίας είπαν και ξαναείπαν σαν από κασέτα στην Αίθουσα αυτή για την προηγούμενη διακυβέρνηση. Είναι ψεύδη και μύθοι που δείχνουν φόβο για την αλήθεια και άγχος για το μέλλον.

Η πραγματικότητα, κυρίες και κύριοι συνάδελφοι, όπως γνωρίζετε, είναι ότι τον Ιούλιο του 2019 η Κυβέρνηση ΣΥΡΙΖΑ παρέδωσε στη νέα Κυβέρνηση μια χώρα που ανακτούσε το χαμένο έδαφος, μία Ελλάδα χωρίς μνημόνια, που δεν ήταν πια ειδική περίπτωση, δακτυλοδεικτούμενη διεθνώς ως ένα αρνητικό παράδειγμα. Η νέα Κυβέρνηση του κ. Μητσοτάκη παρέλαβε το χρέος ρυθμισμένο και βιώσιμο και με ένα ισχυρό «μαξιλάρι» ρευστότητας για να θωρακίζει τη χώρα από εξωτερικούς κινδύνους. Και νομίζω πως όλοι συμφωνούμε ότι αποδείχθηκε πολύτιμο, όπως ήρθαν τα πράγματα.

Παρέλαβε, λοιπόν, μια οικονομία σε σταθερή ανοδική τροχιά, αφού η ανάκαμψη της παραγωγής, της απασχόλησης και των επενδύσεων είχε αρχίσει από το δεύτερο εξάμηνο του 2016. Η ανεργία ήταν σε ισχυρή καθοδική τάση, οι ανισότητες μειώνονταν όπως δείχνουν και σήμερα όλοι οι δείκτες της ΕΛΣΤΑΤ και της EUROSTAT και με την αναπτυξιακή στρατηγική που άρχισε να εφαρμόζει με το τέλος των μνημονίων η κυβέρνηση ΣΥΡΙΖΑ δημιουργούσε τις προϋποθέσεις, έθετε τις βάσεις για ένα νέο υπόδειγμα βιώσιμης και δίκαιης ανάπτυξης. Φυσικά δεν είχαν αντιμετωπιστεί τα χρόνια διαρθρωτικά προβλήματα και οι πληγές που είχε αφήσει η χρεοκοπία της χώρας ήταν μεγάλες, αλλά τουλάχιστον η κοινωνία είχε αρχίσει να έχει προσδοκίες ξανά και να ελπίζει σε ένα καλύτερο μέλλον.

Δυστυχώς, τριάμισι χρόνια μετά, τίποτα από όσα θετικά δημιούργησε η προηγούμενη κυβέρνηση δεν έχει μείνει όρθιο. Η Κυβέρνηση του κ. Μητσοτάκη παραδίδει μια κοινωνία που μεγάλα τμήματά της κυριαρχούνται από απογοήτευση, αγανάκτηση και οργή, όπως όλες οι έρευνες κοινής γνώμης πιστοποιούν, με το μέλλον να γίνεται ξανά θολό και αβέβαιο, γεμάτο κινδύνους και απειλές, με τα σκάνδαλα από τη μια των υποκλοπών και από την άλλη του κ. Πάτση και της κ. Καϊλή να ξυπνούν κάθε αρνητικό στερεότυπο για τη χώρα μας και η Ελλάδα να γίνεται ξανά ειδική περίπτωση. Δυστυχώς!

Βεβαίως υπήρξαν η επιδημία, η ενεργειακή κρίση, ο πόλεμος, η ακρίβεια, ο πληθωρισμός. Προσωπικά δεν θα αμφισβητήσω ούτε το μέγεθος ούτε τη διεθνή διάσταση αυτών των προβλημάτων. Όμως εκείνο που δεν μπορεί να συγχωρεθεί, αυτό που οι πολίτες δεν μπορούν να αποδεχτούν είναι ότι όλες αυτές οι κρίσεις επιχειρήθηκε να αξιοποιηθούν για ίδιον όφελος, με τον έλεγχο της εξουσίας και της ροής του χρήματος άλλοτε από την Κυβέρνηση συνολικά και συλλογικά, αλλά και άλλοτε, όπως δυστυχώς δείχνουν τα τελευταία στοιχεία, από ένα παρακράτος που δρούσε με κυβερνητική ευθύνη και με θύματα τη δημοκρατία και την κοινωνική συνοχή.

Αυτό που απογοητεύει και εξοργίζει τους πολίτες σε μεγάλο ποσοστό, ανεξάρτητα από την κομματική τους τοποθέτηση, είναι ότι ακριβώς την περίοδο αυτών των κρίσεων κάποιοι θησαυρίζουν με τρόπο παρασιτικό και άλλοι υποφέρουν. Μεταξύ εκείνων που υποφέρουν, βεβαίως, πρωτίστως είναι οι μισθωτοί, οι συνταξιούχοι, οι επαγγελματίες, οι αγρότες, οι νέοι και νέες, όσοι και όσες ζουν έντιμα από τη δουλειά τους με το εισόδημά τους.

Η Κυβέρνηση του κ. Μητσοτάκη αφήνει πίσω της βαριές αρνητικές κληρονομιές. Αφήνει πίσω της μια βαθιά πληγωμένη, τραυματισμένη δημοκρατία και μια κρίση εμπιστοσύνης προς τους θεσμούς της, μία ανεξέλεγκτη κερδοσκοπία που κατατρώει τα λαϊκά εισοδήματα, διευρυνόμενες ανισότητες που αποσυνθέτουν την κοινωνική συνοχή, έναν σχεδιασμό του Ταμείου Ανάκαμψης και Ανθεκτικότητας που αφήνει στο περιθώριο τις μικρές και μεσαίες επιχειρήσεις και επιφυλάσσει προνομιακή μεταχείριση στις λίγες και ισχυρές.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τέλος, η Κυβέρνηση του κ. Μητσοτάκη παραδίδει μια χώρα που γίνεται ξανά διεθνώς συνώνυμο της διαφθοράς και της περιφρόνησης θεμελιωδών δημοκρατικών δικαιωμάτων και εγγυήσεων για τους πολίτες.

Το 2023 και τα επόμενα χρόνια θα είναι και πάλι χρόνια δύσκολα και μεγάλα τμήματα της κοινωνίας θα βρεθούν ξανά σε ένα διαρκές τεστ αντοχής. Οι αρνητικές κληρονομιές και τα προβλήματα της χώρας ορίζουν, επομένως, τις προτεραιότητες της επόμενης περιόδου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ολοκληρώσω σε ένα λεπτό, κύριε Πρόεδρε.

Η πρώτη προτεραιότητα είναι η ανόρθωση και θωράκιση της δημοκρατίας. Η δεύτερη προτεραιότητα είναι η καταπολέμηση της αισχροκέρδειας, της κερδοσκοπίας και του παρασιτικού πλουτισμού, η ανακοπή της φτωχοποίησης με αύξηση των εισοδημάτων, η διεύρυνση των κοινωνικών αγαθών, η φορολόγηση των κερδών, η μείωση φόρων στα τρόφιμα και στα καύσιμα και πάνω απ’ όλα με ένα πρόγραμμα αναδιανομής που θα μειώνει τις ανισότητες, θα ενισχύει την ανάπτυξη και θα μετασχηματίζει παραγωγικά, τεχνολογικά και οικολογικά το παραγωγικό μοντέλο. Είναι, επίσης, η επαναφορά και η επικαιροποίηση της αναπτυξιακής στρατηγικής που είχαμε καταρτίσει ως Κυβέρνηση και ο αναπροσανατολισμός των πόρων του Ταμείου Ανάκαμψης.

Είναι φανερό, κυρίες και κύριοι συνάδελφοι, ότι για να μην επιβεβαιωθούν οι κίνδυνοι που διαγράφονται, χρειάζεται μια γενική ανασύνταξη, μια συστράτευση όλων των δημοκρατικών, προοδευτικών και αριστερών δυνάμεων και ένα πρόγραμμα ανόρθωσης και συνολικής ανασυγκρότησης της δημοκρατίας, της οικονομίας, της κοινωνίας, για να έρθει ξανά η ελπίδα σε αυτή τη χώρα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Δραγασάκη.

Πριν δώσω τον λόγο στον Υπουργό Ανάπτυξης κ. Παπαθανάση, τον λόγο έχει ζητήσει ο Υπουργός Οικονομικών κ. Χρήστος Σταϊκούρας.

Ορίστε, κύριε Υπουργέ, έχετε τον λόγο για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κύριε Δραγασάκη, έχουμε εξαιρετικούς διαλόγους τα προηγούμενα χρόνια, με διαφορετική ιδεολογική αφετηρία, αλλά νομίζω κοινές αγωνίες και θα επιβεβαιώσω τις αγωνίες και τους προβληματισμούς σας, σε ό,τι αφορά τους ανοδικούς κινδύνους στο μέλλον, αλλά και τις υψηλές αβεβαιότητες που έχουμε αντιμετωπίσει. Γι’ αυτό και θα πρέπει όλοι να επιδεικνύουμε σύνεση και σωφροσύνη, Κυβέρνηση, Αξιωματική Αντιπολίτευση και άλλα κόμματα στο ελληνικό Κοινοβούλιο.

Θα μου επιτρέψετε, όμως, δύο πολύ σύντομες παρατηρήσεις. Την Κυβέρνηση την παραδώσατε ως ειδική περίπτωση στην Ευρώπη. Είπατε ότι δεν ήταν ελληνική περίπτωση. Να σας υπενθυμίσω ότι και άλλες χώρες μπήκαν σε μνημόνια, καμμία δεν μπήκε σε καθεστώς ενισχυμένης εποπτείας. Η μόνη χώρα στην Ευρώπη που μπήκε σε καθεστώς ενισχυμένης εποπτείας ήταν η Ελλάδα το καλοκαίρι του 2018 και εξήλθε το καλοκαίρι του 2022. Γι’ αυτό άλλωστε και όλοι οι θεσμικοί εταίροι την προηγούμενη Δευτέρα τι είπαν; Ιστορική στιγμή. Εάν δεν ήμασταν εξαίρεση, θα λέγανε ιστορική στιγμή το 2018, δεν θα έλεγαν το 2022. Άρα η αλήθεια είναι ότι από την προηγούμενη εβδομάδα είμαστε απολύτως στην κανονικότητα σε ό,τι αφορά τη χώρα. Πρώτη παρατήρηση.

Δεύτερη παρατήρηση. Μιλήσατε και κάνατε μια σύγκριση τι παραδώσατε και πού είναι σήμερα. Θα δώσω ορισμένους πίνακες. Με διευκολύνετε, γιατί δεν είχα χρόνο στην ομιλία που θα κάνω αύριο. Παραδώσατε την ελληνική οικονομία με το ΑΕΠ στα 183,3 δισεκατομμύρια ευρώ, σήμερα είναι στα 224 δισεκατομμύρια ευρώ αυξημένο κατά 25% από αυτό που παραδώσατε.

Δεύτερον, σύμφωνα με την Ευρωπαϊκή Επιτροπή την περίοδο 2014-2018 -θα τα καταθέσω όλα αυτά στα Πρακτικά- η μέση ανάπτυξη ήταν 0,5%. Πόσο ήταν στην Ευρώπη; Ήταν 1,9%. Όταν έτρεχε, δηλαδή, η Ευρώπη με 2%, η Ελλάδα έτρεχε με 0,5%. Δεν θα το έλεγε και κανένας επιτυχία αυτό. Έκτοτε και τα χρόνια 2021, 2022, 2023, 2024 ο ρυθμός οικονομικής μεγέθυνσης στην Ελλάδα είναι διπλάσιος ή και τριπλάσιος του μέσου ευρωπαϊκού όρου.

Τρίτον, ανεργία. Την παραδώσατε το 2018 στο 19,7%. Πράγματι, είχε ξεκινήσει να υποχωρεί τα τελευταία χρόνια της διακυβέρνησής σας. Σήμερα είναι στο 12,7%. Το 19,7% είναι 12,7%. Αυτό θα το έλεγα σημαντική συλλογική επιτυχία νοικοκυριών, επιχειρήσεων και Κυβέρνησης.

Πάμε στις τράπεζες. Να σας θυμίσω -γιατί ξέρω την αγωνία που είχαν από το 2015- ότι είχατε δεσμευτεί και εσείς προσωπικά ότι το θέμα των κόκκινων δανείων θα τελείωνε μέχρι το τέλος του 2015. Τα Πρακτικά είναι δημόσια διαθέσιμα. Παραδώσατε τα κόκκινα δάνεια στο ποσοστό που τα παραλάβαμε 43,6%. Τον έκτο του 2019 ήταν 43,6%, το 2014 ήταν 43,5%.

Σήμερα πού είναι; Κάτω από 10%. Αυτό δεν σημαίνει ότι μειώθηκε το ιδιωτικό χρέος. Το ιδιωτικό χρέος, επαναλαμβάνω, είναι ένα δύσκολο πρόβλημα για την κοινωνία, αλλά τα κόκκινα δάνεια στην παρούσα διακυβέρνηση μειώθηκαν. Αντίστοιχα και τα ποσοστά.

Οι καταθέσεις. Να σας θυμίσω ότι τις καταθέσεις τις παραλάβατε στα 160 δισεκατομμύρια ευρώ, τις παραδώσατε στα 136,9%. Ε, δεν νομίζω να είναι και επιτυχία! Σήμερα πόσο είναι; Είναι 185,5%, το υψηλότερο ποσό από την έναρξη της κρίσεως πριν από δώδεκα χρόνια.

Δημόσιο χρέος. Το παραδώσατε στο 180,6%. Πόσο είναι σήμερα; Είναι 159,3%. Ιδιωτικό χρέος. Αυξήθηκε επί ημερών σας κατά 40 δισεκατομμύρια ευρώ. Δυστυχώς δεν είναι επιτυχία αυτό, αλλά συγκρίσιμα αυξάνεται επί διακυβέρνησης της Νέας Δημοκρατίας κατά 20 δισεκατομμύρια ευρώ. Πρέπει να το αντιμετωπίσουμε συλλογικά. Μεταβολή δημοσίου χρέους. Ρεκόρ στην Ελλάδα σε σχέση με οποιαδήποτε άλλη χώρα από το 2019 και μετά.

Κλείνω με την επενδυτική βαθμίδα, δηλαδή με τις αναβαθμίσεις της χώρας. Δεν θα έλεγε κανείς ότι είναι αποτυχία επί ημερών σας η χώρα να υποβαθμίζεται και επί ημερών της σημερινής διακυβέρνησης έντεκα φορές η χώρα μόνο να έχει αναβαθμιστεί. Άρα θεωρώ ότι πρέπει να αποτυπώνουμε την πραγματικότητα όσο γίνεται πιο ρεαλιστικά.

Αυτή η Κυβέρνηση, μέσα σε πρωτόγνωρες κρίσεις, τίμησε απόλυτα την ψήφο των πολιτών, υλοποιώντας ό,τι προεκλογικά είχαμε πει στο σκέλος της φορολογικής πολιτικής, μειώνοντας φόρους και ασφαλιστικές εισφορές, κυρίως για τη μεσαία τάξη. Και ταυτόχρονα, μέσα σε δυσμενείς πρωτόγνωρες συνθήκες, ενισχύσαμε σημαντικά και στηρίξαμε το διαθέσιμο εισόδημα νοικοκυριών και επιχειρήσεων, πιο γενναία από οποιαδήποτε άλλη χώρα στην Ευρώπη, επιτυγχάνοντας ταυτόχρονα και όλους αυτούς τους στόχους.

Επιμένω, συνεπώς, ότι η επίτευξη αυτών των στόχων είναι μια συλλογική επιτυχία. Είναι μια συλλογική επιτυχία της κοινωνίας και της πολιτείας και πρέπει όλες οι πτέρυγες αυτό να το αναγνωρίσουμε, γιατί αναγνωρίζουμε τις θυσίες της ελληνικής κοινωνίας.

Σας ευχαριστώ πολύ.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΔΡΑΓΑΣΑΚΗΣ:** Κύριε Πρόεδρε, τον λόγο, παρακαλώ.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε, δεν προβλέπεται, κύριε Αντιπρόεδρε. Δεν υπάρχει κάτι προσωπικό. Αλλά, εν πάση περιπτώσει, ορίστε, παρακαλώ.

**ΙΩΑΝΝΗΣ ΔΡΑΓΑΣΑΚΗΣ:** Δεν ζητάω κάτι προσωπικό. Γνωρίζω τον Κανονισμό, υπήρξα χρόνια στη θέση του Αντιπροέδρου.

Επειδή μου έκανε την τιμή ο Υπουργός να απαντήσει, κατά κάποιο τρόπο γενικότερα, αν έχω την άδειά σας για ένα-δύο λεπτά, να σχολιάσω, όχι όλα τα θέματα, ένα-δύο θέματα.

Πρώτον, σε ό,τι αφορά το δημόσιο χρέος, κύριε Σταϊκούρα, συγκρίνετε ποσοστό, αξιοποιώντας τον πληθωρισμό και την ακρίβεια. Δεν είναι σοβαρό αυτό. Δεν είναι σοβαρό να λέτε στους Έλληνες πολίτες ότι μειώθηκε το δημόσιο χρέος. Μειώθηκε ο λόγος δημόσιου χρέους προς ΑΕΠ, διότι το ονομαστικό ΑΕΠ λόγω της ακρίβειας, εμφανίστηκε μεγαλύτερο.

Η κυβέρνηση ΣΥΡΙΖΑ παρέλαβε το δημόσιο χρέος της χώρας, 31 Δεκεμβρίου 2014, 319 δισεκατομμύρια. Το παρέδωσε 331 δισεκατομμύρια, αφήνοντας ταυτόχρονα το μαξιλάρι των 36 δισεκατομμυρίων. Η κυβέρνηση ΣΥΡΙΖΑ, με Πρωθυπουργό τον Τσίπρα, είναι η μόνη κυβέρνηση των τελευταίων δεκαετιών, που δεν αύξησε το δημόσιο χρέος της χώρας ούτε κατά 1 ευρώ.

(Χειροκροτήματα από την πτέρυγα του ΣΥΡΙΖΑ)

Ξέρω ότι αυτό ακούγεται ως είδηση, διότι ακριβώς έχει επικρατήσει η ψευδολογία.

Δεύτερον, σε ό,τι αφορά τα κόκκινα δάνεια, η κυβέρνηση ΣΥΡΙΖΑ αναλαμβάνοντας είχε μία πρόταση επεξεργαστεί από πριν, που προέβλεπε να δημιουργηθεί ειδικός φορέας διαχείρισης των κόκκινων δανείων. Μία μορφή «bad bank», για να το πω στη γλώσσα που είναι γνωστή.

Δυστυχώς, οι δανειστές, συνεπικουρούμενοι από εγχώρια συμφέροντα, δεν το επέτρεψαν. Και γι’ αυτό πήρε η πολιτική μας για τα κόκκινα δάνεια μία εντελώς διαφορετική πορεία, μέσα από την οποία και πάλι, βεβαίως, προσπαθήσαμε να διασώσουμε όσα μπορούσαμε, σε σχέση με την πρώτη κατοικία.

Τέλος, σε ό,τι αφορά την ειδική περίπτωση, κύριε Σταϊκούρα, δεν ξέρω αν εσείς αναγνωρίσετε, ότι η χώρα αυτή χρεοκόπησε, από την Κυβέρνηση τη δική σας και τις άλλες κυβερνήσεις της δεκαετίας του 2000. Εάν πιστεύετε ότι η Ελλάδα δεν χρεοκόπησε και συμμερίζεστε αυτό που είπε ο κ. Μητσοτάκης, ότι τα μνημόνια τα έφερε ο ΣΥΡΙΖΑ, δεν μπορούμε να συζητήσουμε.

Αν αναγνωρίζετε ότι η χώρα αυτή χρεοκόπησε και η χρεοκοπία ήταν τόσο βαθιά, που γι’ αυτό κράτησαν τα μνημόνια περισσότερο εδώ, διότι είχαμε διπλά ελλείμματα, διότι ήταν εγκληματικό το πρώτο μνημόνιο, διότι έγιναν τεράστια λάθη από τις προηγούμενες κυβερνήσεις, τότε ευχαρίστως και εδώ και αλλού, είμαι στη διάθεσή σας για συζήτηση. Αλλά συζήτηση στη βάση διαστρεβλωμένων καταστάσεων, όπως καταλαβαίνετε, είναι δύσκολη.

Εν πάση περιπτώσει, εγώ ευχαριστώ για το ότι καταθέσατε τα στοιχεία και πιστεύω και άλλοι συνάδελφοι Βουλευτές θα αξιοποιήσουν την…

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Δραγασάκη.

Κυρίες και κύριοι συνάδελφοι, σας γνωρίζουμε ότι πάμε αρκετά καλά, σήμερα θα τελειώσουμε, όταν τελειώσει ο ενδέκατος κύκλος. Δηλαδή θα μιλήσει τελευταίος ο ομιλητής με το νούμερο εκατόν τριάντα έξι, ο κ. Μανούσος Βολουδάκης. Και, βέβαια, μερικοί Υπουργοί οι οποίοι θα έρθουν και έχουν σειρά για να μιλήσουν.

Στον δωδέκατο κύκλο, θα πάμε αύριο το πρωί, που θα είναι πρώτος ο κ. Ευάγγελος Λιάκος, στις 9 το πρωί της Παρασκευής.

Ο Υπουργός κ. Παπαθανάσης έχει τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητάμε σήμερα έναν προϋπολογισμό, που θα έλεγα ότι έχει τον χαρακτήρα ενός ιστορικού προϋπολογισμού, καθότι έρχεται μετά από μία πολύ δύσκολη περίοδο και κυρίως έρχεται μετά από την έξοδο της χώρας μας, από την ενισχυμένη εποπτεία, κάτι το οποίο συνέβη επί διακυβέρνησης ΣΥΡΙΖΑ.

Πριν ξεκινήσω, θα ήθελα να συγχαρώ τον Υπουργό κ. Σταϊκούρα, τον κ. Σκυλακάκη, τον κ. Βεσυρόπουλο, όλο το οικονομικό επιτελείο, τους γενικούς γραμματείς και τους ειδικούς γραμματείς για την εξαιρετική δουλειά για τον τέταρτο στη σειρά προϋπολογισμό της διακυβέρνησης Μητσοτάκη.

Επειδή ανέφερε ο κ. Δραγασάκης ότι είναι ο τελευταίος προϋπολογισμός, ναι, συνταγματικά είναι ο τελευταίος προϋπολογισμός της θητείας αυτής, για να ακολουθήσουν άλλοι τέσσερις προϋπολογισμοί της νέας θητείας που θα έλθει από τις επερχόμενες εκλογές.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Αυτός ο προϋπολογισμός, λοιπόν, είναι ένας προϋπολογισμός κοινωνικά δίκαιος, αλλά ταυτόχρονα αναπτυξιακός και ταυτόχρονα αντιμετωπίζει πολλά προβλήματα και συγκυρίες που αντιμετωπίσαμε κατά τη διάρκεια των τελευταίων ετών, καθότι βρεθήκαμε μπροστά σε μεγάλες προκλήσεις. Το 2022, λοιπόν, μας έφερε μια ασύμμετρη κατάσταση με έναν πόλεμο ο οποίος δημιούργησε τελείως διαφορετικά δεδομένα και ταυτόχρονα μια ενεργειακή κρίση που εκλήθη η Κυβέρνηση να αντιμετωπίσει.

Παρ’ όλες αυτές τις δυσμενείς συνθήκες, οι προσπάθειες της Κυβέρνησης αποφέρουν καρπούς και είναι ορατοί οι καρποί αυτοί στην οικονομία, καθώς επιτυγχάνονται μετρήσιμοι στόχοι.

Δεν είναι τυχαίο ότι εν μέσω αυτής της μεγάλης ενεργειακής κρίσης το ΑΕΠ της χώρας μας συνεχίζει να αυξάνεται και σήμερα βρίσκεται στα 224 δισεκατομμύρια ευρώ, αυξημένο κατά 45 δισεκατομμύρια ευρώ σε σχέση με το 2018.

Ακόμη πιο σημαντικό είναι αυτό το οποίο ουσιαστικά προικοδοτεί όλη αυτήν τη δυνατότητα του δημοσιονομικού χώρου που δημιουργείται για να μπορέσουμε να στηρίζουμε τα νοικοκυριά και τις επιχειρήσεις, δηλαδή η δυνατότητα της ανάπτυξης που έχει η χώρα μας και η οποία για το 2022 αναμένεται να βρεθεί στο 5,6%, περίπου διπλάσιο ποσό από τον μέσο όρο της Ευρώπης, ενώ για το 2023 το ύψος το οποίο προβλέπεται, το 1,8%, θα είναι τριπλάσιο από αυτό της Ευρώπης. Είναι αυτή η ανάπτυξη, η οποία έχει έρθει μέσα από τη μεταρρυθμιστική πολιτική της Κυβέρνησης Μητσοτάκη, που ακριβώς δίνει τον δημοσιονομικό χώρο για να μπορέσουμε να στηρίζουμε τα νοικοκυριά και τις επιχειρήσεις. Πολλές είναι αυτές οι πρωτιές.

Ένα από τα πολύ σημαντικά θέματα είναι η αύξηση των εξαγωγών, κάτι που δείχνει ακριβώς τη μεταστροφή της ελληνικής οικονομίας πέραν από τον τουρισμό και στη μεταποίηση. Πλέον οι εξαγωγές της χώρας μας βρίσκονται πάνω από 41% σε σχέση με το ΑΕΠ και προσεγγίζουν αυτές της πρωταθλήτριας της Ευρώπης που είναι η Πορτογαλία.

Δεν είναι τυχαίο επίσης ότι μεγάλοι τεχνολογικοί πρωταθλητές όπως η «MICROSOFT», η «PFIZER», η «ΑMAZON», επιλέγουν να έρθουν και να επενδύσουν στην Ελλάδα και μαζί με αυτές τις εταιρείες αντιστρέφεται και το brain drain, γιατί ένα σημαντικό ποσοστό από τα στελέχη τα οποία φέρνουν οι εταιρείες αυτές στην Ελλάδα είναι Έλληνες που έφυγαν κατά την περίοδο της δεκαετούς κρίσης. Αυτό φαίνεται ξεκάθαρα στην εκτίμηση του «ECONOMIST» όπου η χώρα μας αναδεικνύεται πρωταθλήτρια στο επιχειρηματικό περιβάλλον τα τρία τελευταία χρόνια με άνοδο δεκαέξι θέσεων.

Αναμένεται, λοιπόν, μέσα από αυτήν την ανάπτυξη η ανεργία να είναι συνεχώς μειούμενη, όπως προβλέπεται για το 2023. Πάνω από τέσσερα εκατομμύρια συμπολίτες μας έχουν βρει δουλειά πλέον και πολλοί νέοι και νέες προσμένουν τις νέες θέσεις εργασίας που δημιουργούνται μέσα από τις νέες αυτές επενδύσεις για να παραμείνουν στη χώρα μας, όπως τις προσμένουν και πολλοί από τις νέες και τους νέους που έφυγαν στο εξωτερικό για να επιστρέψουν στη χώρα μας.

Αποτέλεσμα αυτής της ανάπτυξης και της μεγέθυνσης του ΑΕΠ είναι να έχουμε μια συνεχιζόμενη μείωση του χρέους σε σχέση με το ΑΕΠ, κάτι που μαζί με τις έντεκα τελευταίες αναβαθμίσεις μάς φέρνει πιο κοντά στην επενδυτική βαθμίδα. Δημιουργούμε, λοιπόν, δημοσιονομικό χώρο. Από την πρώτη στιγμή στο Υπουργείο Ανάπτυξης θέλαμε να αλλάξουμε ακριβώς αυτό το επιχειρηματικό περιβάλλον και να δημιουργήσουμε ένα φιλικό περιβάλλον στις επενδύσεις, μειώνοντας συνεχώς τη γραφειοκρατία και διευκολύνοντας τις επιχειρήσεις να έρθουν και να εγκατασταθούν στην Ελλάδα.

Μέσα από τις ιδιωτικές επενδύσεις, που πλέον βρίσκονται σε ρεκόρ στην πατρίδα μας, μπορεί κάποιος να καταγράψει τη σημαντική αύξηση των υπαγωγών κατά τη διάρκεια των τρεισήμισι αυτών ετών σε σχέση με την ετήσια λειτουργία του αναπτυξιακού νόμου κατά τη διάρκεια της διακυβέρνησης του ΣΥΡΙΖΑ. Είχαμε, λοιπόν, μέσω αυτών των υπαγωγών και της επιτάχυνσης αύξηση κατά περίπου 280% στις ετήσιες εισαγωγές και με τον νέο αναπτυξιακό νόμο, τον ν.4887 που φέραμε το 2022, η επιτάχυνση είναι πρώτη προτεραιότητα. Μόνο από το ένα καθεστώς που προκηρύχθηκε κατά τη διάρκεια του καλοκαιριού, δηλαδή αυτό του τουρισμού, είχαμε πάνω από 1,8 δισεκατομμύρια σε αιτήσεις υπαγωγών, όσο ήταν το ύψος των υπαγωγών από ένα μόνο καθεστώς κατά τη διάρκεια της διακυβέρνησης ΣΥΡΙΖΑ.

Βεβαίως, έχουμε συνεχίσει. Προκηρύξαμε και νέα καθεστώτα, χωρίς καμμία ιδιαιτερότητα ως προς το κομμάτι των απαιτήσεων, αλλά κυρίως έχοντας πάντοτε ως γνώμονα την επιτάχυνση των διαδικασιών. Θέλω να σας πω ότι ήδη η ολοκλήρωση της μεταποίησης φέρνει τουλάχιστον 1 δισεκατομμύριο σε αιτήσεις υπαγωγών μέσα στην ελληνική οικονομία και αυτήν τη στιγμή είναι ανοικτό το καθεστώς της αγροδιατροφής.

Ταυτόχρονα, έχουμε ένα νέο ρεκόρ στις άμεσες ξένες επενδύσεις για το 2022 που πλέον έχουν ξεπεράσει τα 5,3 δισεκατομμύρια ευρώ και αναμένουμε το 2023 ένα ακόμη ρεκόρ, διότι ο νέος νόμος περί στρατηγικών επενδύσεων ενισχύει ακόμη περισσότερο και αποτελεί, αν θέλετε, ένα ελκυστικό εργαλείο για τους ξένους επενδυτές ώστε να έρθουν στην πατρίδα μας. Μέσα από τις στρατηγικές επενδύσεις συνολικά είχαμε τριάντα δύο νέες επενδύσεις συνολικού προϋπολογισμού 7,7 δισεκατομμυρίων ευρώ από το 2019, ενώ –το λέω για να συγκρίνει κάποιος- είχαμε μόνο δέκα στρατηγικές επενδύσεις για τα τεσσεράμισι χρόνια της διακυβέρνησης ΣΥΡΙΖΑ.

Τα έργα ΣΔΙΤ: Eπιταχύναμε όλον τον ρυθμό ένταξης των έργων ΣΔΙΤ στην ελληνική οικονομία. Από τον Ιούλιο του 2019 μέχρι σήμερα έχουν εγκριθεί από τη Διυπουργική Επιτροπή πάνω από τριάντα έργα συνολικού κόστους 4,5 δισεκατομμυρίων. Αυτό το λέω για να το συγκρίνουμε με τη διακυβέρνηση ΣΥΡΙΖΑ. Τα προηγούμενα τεσσεράμισι χρόνια μόνο δεκατρία έργα ΣΔΙΤ είχαν υπαχθεί σε αυτό το καθεστώς, συνολικού ύψους 1,8 δισεκατομμυρίου ευρώ.

Όμως δεν σταματήσαμε εδώ. Η Ελλάδα για πρώτη φορά έστρεψε την προσοχή της μέσω της απόφασης του Κυριάκου Μητσοτάκη στο κομμάτι της απολιγνιτοποίησης, κάτι το οποίο «έτρεχε» για πολλά χρόνια. Καταφέραμε και πήραμε το πρώτο ευρωπαϊκό πρόγραμμα και στρέψαμε την προσοχή σε ένα πρόβλημα που έτρεχε και κατ’ ουσίαν απομείωνε τις θέσεις εργασίας στις περιοχές της δίκαιης αναπτυξιακής μετάβασης. Το πρόγραμμα αυτό, παρ’ ότι άλλαξε η στρατηγική μας σχετικά με το θέμα της εξόρυξης λιγνίτη, δεν θα σταματήσει και «τρέχει» αυτή τη στιγμή όπως είχε σχεδιαστεί και έχει στόχο να αλλάξει το παραγωγικό μοντέλο και να δημιουργήσει νέες θέσεις εργασίας στην περιοχή της δυτικής Μακεδονίας, στη Μεγαλόπολη, αλλά και στους όμορους δήμους, Τρίπολη Οιχαλία και Γορτυνία.

Κυρίες και κύριοι, η Κυβέρνηση Μητσοτάκη αντιμετώπισε προκλήσεις σε έναν κόσμο που αλλάζει ραγδαία. Απαντάμε με ένα σχέδιο συνεκτικό που αποτυπώνεται στον παρόντα προϋπολογισμό. Το σχέδιο αυτό απαντά με αισιοδοξία στα προβλήματα. Είναι ένα σχέδιο το οποίο βγάζει κάθε αβεβαιότητα και κάθε ανασφάλεια από κάθε πολίτη μας.

Το 2023 είναι μια εκλογική χρονιά. Θα καταθέσουμε, όταν έρθει η ώρα και όταν έρθουν οι εκλογές, το σημαντικό μεταρρυθμιστικό μας έργο και είμαι σίγουρος ότι οι πολίτες θα το λάβουν υπόψη και θα μας δώσουν μια νέα εντολή για να συνεχίσουμε το έργο μας για μια νέα τετραετία. Το οφείλουμε στις νέες και στους νέους, το οφείλουμε σε όλους τους συμπολίτες μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Βασίλειος Οικονόμου εκ μέρους της Νέας Δημοκρατίας και ακολουθεί ο κ. Μάρκου από τον ΣΥΡΙΖΑ και έτσι κλείνει ο ένατος κύκλος ομιλητών.

Ορίστε, κύριε Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κατ’ αρχάς θα ήθελα να ευχαριστήσω τον αγαπητό συνάδελφο κ. Μπαραλιάκο για την ευγενική παραχώρηση του λόγου, αλλά έχουμε την Επιτροπή Κοινωνικών Υποθέσεων όπου πρέπει να ολοκληρώσουμε άλλο ένα σημαντικό νομοσχέδιο του Υπουργείου Εργασίας. Ευχαριστώ πολύ για την παραχώρηση.

Πραγματικά, ο τέταρτος προϋπολογισμός αυτής της Κυβέρνησης ολοκληρώνει έναν κοινοβουλευτικό κύκλο και έναν πολιτικό κύκλο, που –πολύ ορθά και πολύ σοφά με την απόφασή του ο Κυριάκος Μητσοτάκης να ολοκληρώσει τη θητεία της αυτή η Κυβέρνηση- δίνει τη δυνατότητα στον κάθε πολίτη να έχει πλέον μία ολοκληρωμένη εικόνα των πεπραγμένων και να συνοψίσει την πορεία αυτής της Κυβέρνησης.

Τέσσερα χρόνια, λοιπόν, διακυβέρνησης Κυριάκου Μητσοτάκη απέναντι σε τέσσερα χρόνια Αλέξη Τσίπρα 2015-2019. Πολύ σωστά έκανε και ο Αλέξης Τσίπρας που ολοκλήρωσε και αυτός τη θητεία του, παρ’ όλο που υπήρχαν οι φωνές να επισπευσθούν οι εκλογές και τότε σωστά έκανε και πολύ σωστά κάνει τώρα ο Κυριάκος Μητσοτάκης. Άρα, λοιπόν, υπάρχει πολύ καθαρό τοπίο να γίνουν οι συγκρίσεις.

Κατά την άποψή μου, κύριε Πρόεδρε, αυτό το οποίο θα κυριαρχήσει και θα δώσει το στίγμα στην επιλογή των πολιτών στις εκλογές που έρχονται τους επόμενους μήνες είναι τρία στοιχεία τα οποία φαίνονται καθαρά στον τέταρτο προϋπολογισμό που ολοκληρώνει, όπως είπα, αυτόν τον κοινοβουλευτικό κύκλο.

Πρώτο στοιχείο: 65 δισεκατομμύρια δόθηκαν για να στηρίξουν την κοινωνία και το κράτος πάνω στις μεγάλες, ιστορικά πρωτόγνωρες, θα έλεγα, προκλήσεις της πανδημίας, ενός ευρωπαϊκού πολέμου -μετά από εβδομήντα πέντε χρόνια του πέρατος του Β΄ Παγκοσμίου Πολέμου, όπου δυστυχώς βλέπουμε σε εξέλιξη ένα ευρωπαϊκό πόλεμο-, την κρίση και την ακρίβεια η οποία συνεπακόλουθα υπάρχει και το ενεργειακό πρόβλημα που διαμορφώνεται. Σε αυτά τα τέσσερα χρόνια 65 δισεκατομμύρια δόθηκαν στην κοινωνία.

Ο πλούτος της χώρας αυξάνεται 40 δισεκατομμύρια σε αυτά τα τέσσερα χρόνια, από τα 180 δισεκατομμύρια του ΑΕΠ στα 220 δισεκατομμύρια. Ανάπτυξη, νέος πλούτος, νέες θέσεις εργασίας. Η ανεργία από 19% στο 12%. Η ανεργία επτά μονάδες κάτω, με τριακόσιες και πλέον χιλιάδες θέσεις εργασίας ζωντανές, υπαρκτές, μέσα από έναν πλούτο που δημιουργήθηκε μέσα από το επενδυτικό και αναπτυξιακό άλμα το οποίο υπήρξε.

Τρίτο στοιχείο το οποίο νομίζω ότι κομβικά θα γείρει καθαρά την πλάστιγγα, όπως φαίνεται άλλωστε και από τις μονότονα επαναλαμβανόμενες δημοσκοπήσεις του τελευταίου διαστήματος και όλου του καιρού, είναι τα 15 δισεκατομμύρια που εδόθησαν για τον εξοπλισμό και επανεξοπλισμό των Ενόπλων Δυνάμεων, για να δημιουργηθεί πλέον αυτή η εικόνα της σφριγηλότητας, της αποτελεσματικότητας και της ακεραιότητας της χώρας, μέσα από ένα τέτοιο πρωτόγνωρο εξοπλιστικό πρόγραμμα το οποίο είχαμε να δούμε πάνω από είκοσι πέντε χρόνια.

Θυμάμαι, ναύαρχέ μου, την αγορά του αιώνα που κάποτε συζητάγαμε. Από τότε, λοιπόν, σήμερα, αυτή την τετραετία, 15 δισεκατομμύρια επανεξόπλισαν τις Ένοπλες Δυνάμεις. Δηλαδή, αυτές οι τρεις κομβικές αιχμές: τα 65 δισεκατομμύρια στήριξη της κοινωνίας, ένα κοινωνικό δίχτυ προστασίας πρωτόγνωρο απέναντι σε πρωτόγνωρες -και εφιαλτικές, θα έλεγα εγώ- καταστάσεις οι οποίες δοκίμασαν την αντοχή μας, 40 δισεκατομμύρια αύξηση του ΑΕΠ και του πλούτου και 15 δισεκατομμύρια εξοπλιστικό πρόγραμμα.

Αυτά είναι πραγματικά, κύριε Υπουργέ, μεγάλα επιτεύγματα. Είναι η φαρέτρα την οποία έχει η Νέα Δημοκρατία και ο Κυριάκος Μητσοτάκης πηγαίνοντας στις εκλογές. Αυτά θα συζητάμε.

Υπάρχει, βέβαια, και η προσπάθεια που κάνει ο ΣΥΡΙΖΑ και οι λοιπές δυνάμεις, να συζητήσουμε για την παραπολιτική, την παραφιλολογία, για το παρασκήνιο, για την ίντριγκα. Μπορούμε να συζητάμε και να συζητάνε κάποιοι ό,τι θέλουν.

Όμως αυτό που πιστεύω ότι θα κρίνει τη συνείδηση του μέσου πολίτη, είναι αυτά τα τρία στοιχεία: κοινωνικό δίχτυ προστασίας, στήριξη της κοινωνίας που στάθηκε όρθια, στήριξη των επιχειρήσεων, στήριξη του επαγγελματία, στήριξη της μεσαίας τάξης και απέναντι στην πανδημία και απέναντι στην ακρίβεια και απέναντι στην κρίση της ενέργειας, αύξηση του πλούτου για πρώτη φορά και φτάσαμε πάλι στα επίπεδα του 2010 –τότε ήταν πάλι 220 δισεκατομμύρια το ΑΕΠ- και βέβαια επανεξοπλισμός των Ενόπλων Δυνάμεων.

Διάβαζα τα στοιχεία του τι σημαίνει πλούτος γι’ αυτή τη χώρα και τι λάθη έχουμε κάνει τα τελευταία χρόνια, διαχρονικά, φοβάμαι και διαπαραταξιακά. Όμως έβλεπα ότι το 1980 είχαμε ΑΕΠ 50 δισεκατομμύρια και κοίταξα να δω ποια άλλη χώρα ήταν σε αυτό το επίπεδο με εμάς που να ήταν και κάτι αντίστοιχο με εμάς και σε πληθυσμό και σε έκταση κ.λπ.. Είδα, λοιπόν, ότι η Νότια Κορέα είχε και αυτή 50 δισεκατομμύρια το 1980.

Διαβάζω, λοιπόν, το ΑΕΠ μετά από σαράντα χρόνια της Ελλάδας και το βλέπω στα 220 και πανηγυρίζουμε και λέμε πήγαμε καλά, γιατί ανακτήσαμε τα 40 δισεκατομμύρια που χάθηκαν στη δεκαετία των μνημονίων. Η Νότια Κορέα ξέρει κάποιος πόσο ΑΕΠ έχει τώρα, μετά από σαράντα χρόνια; Τρεισήμισι τρισεκατομμύρια. Κάτι κάναμε λάθος σε αυτή τη χώρα αυτά τα σαράντα χρόνια. Κάτι δεν κάναμε σωστά αυτά τα σαράντα χρόνια. Πολλά λάθη έγιναν…

**ΙΩΑΝΝΗΣ ΡΑΓΚΟΥΣΗΣ:** Πέστα, Βασίλη…

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Ραγκούση, εγώ είπα: Διαχρονικά και διαπαραταξιακά. Δεν έχω πρόβλημα.

Μη γελάτε, διότι αυτά τα τέσσερα τελευταία χρόνια έγινε αυτή η προσπάθεια, η οποία ανόρθωσε και προσπάθησε να καλύψει το χαμένο έδαφος. Εγώ θα περίμενα μια Αντιπολίτευση και μια κριτική αν αυτά είναι λίγα ή πολλά ή να δούμε το όραμα και ποιο είναι το μέλλον γι’ αυτή τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό.

Κύριε Υπουργέ, εγώ θα περίμενα και περιμένω το διακύβευμα να είναι: Πού θα βρεθεί ο πήχης στο επόμενο διάστημα 2023 - 2027; Να βάλουμε έναν ορατό στόχο και να πούμε ότι εμείς ζητάμε, θέλουμε να οργανώσουμε τις δυνάμεις μας και το σχέδιό μας να είναι τέτοιο έτσι ώστε αυτά τα 220 δισεκατομμύρια να γίνουν 300 δισεκατομμύρια. Δηλαδή, να υπάρχει ένας πλούτος καινούργιος, ο οποίος θα είναι και η ευημερία του ελληνικού λαού. Από εσάς το περιμένω. Δεν ξέρω πού θα είναι ο πήχης. Περιμένω, όμως, έχοντας δώσει δείγματα γραφής και με αυτόν τον προϋπολογισμό ότι θα δώσετε το σχέδιο και θα υπάρξει το σχέδιο και για το διακύβευμα των εκλογών να υπάρχει το σχέδιο το αναπτυξιακό, το παραγωγικό και αυτών των θέσεων εργασίας.

Απ’ αυτούς εδώ του ΣΥΡΙΖΑ, που αντί να ακούσω μία τέτοια συζήτηση, ακούω μόνο τη συζήτηση του παρασκηνίου και της εθνολογίας –αν, ποιος άκουσε τι, γυρνώντας σαράντα χρόνια πίσω- δεν είναι αδικία για τον ελληνικό λαό να υπάρχει μια τέτοια Αντιπολίτευση, πολύ κατώτερη των περιστάσεων;

**ΠΡΟΕΔΡΕΥΩΝ (Δημήτριος Βίτσας):** Κύριε Οικονόμου, πρέπει να ολοκληρώσετε.

**ΒΑΣΙΛΕΙΟΣ ΟΙΚΟΝΟΜΟΥ:** Ολοκληρώνω, κύριε Πρόεδρε.

Λέω, λοιπόν, ότι η μόνη παράταξη σήμερα, όπως είναι διαμορφωμένες οι πολιτικές δυνάμεις, η οποία μπορεί να δώσει ένα όραμα για το μέλλον αισιοδοξίας, σιγουριάς και αποτελεσματικότητας είναι η Νέα Δημοκρατία με ηγέτη τον Κυριάκο Μητσοτάκη. Αυτή ακολουθούμε, ψηφίζουμε τον προϋπολογισμό και βέβαια η τελική απάντηση στις εκλογές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει ο κ. Μάρκου από τον ΣΥΡΙΖΑ και να ετοιμάζεται ο κ. Μπαραλιάκος από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ακούγοντας τον προηγούμενο ομιλητή να μιλάει για τις δημοσκοπήσεις –αυτές τις αμφιλεγόμενες δημοσκοπήσεις- θυμήθηκα το ανέκδοτο για κάποιον ο οποίος έπεφτε από τον δέκατο όροφο και όπως έπεφτε, φτάνοντας στον πέμπτο όροφο λέει μέσα του: «Ωραία, μέχρι εδώ καλά πάω». Έτσι είναι και η χαρά σας για τις δημοσκοπήσεις.

Συζητούμε τον προϋπολογισμό για το 2023 στο φόντο των εκλογών που έρχονται. Σας διαβάζω από το εμβληματικό βιβλίο 1984 του Τζορτζ Όργουελ: «To μυαλό του Ουίνστον γλίστρησε στον δαιδαλώδη κόσμο της δυσκεψίας, να γνωρίζεις και να μην γνωρίζεις, να έχεις συνείδηση της απόλυτης αλήθειας, ενώ λες επιμελώς κατασκευασμένα ψέματα, να έχεις ταυτόχρονα δύο αντικρουόμενες απόψεις, να γνωρίζεις ότι είναι αντίθετες μεταξύ τους και όμως να πιστεύεις και τις δύο, να αποκηρύσσεις την ηθική, ενώ την απαιτείς».

Αυτές, λοιπόν, οι λίγες γραμμές του Όργουελ καθρεφτίζουν την πολιτική της Κυβέρνησης Μητσοτάκη όλα αυτά τα χρόνια. Αποκορύφωμα η τελευταία εμφάνιση του Πρωθυπουργού στις 8 Δεκεμβρίου εδώ στη Βουλή. Το μόνο που δεν είπε ο Όργουελ ήταν ότι μετά από όλα αυτά πρέπει και να το βάλεις στα πόδια, όπως έκανε εκείνη την ημέρα ο κ. Μητσοτάκης.

Δήλωσε, λοιπόν, τότε ο απερχόμενος –πλέον- θλιβερός Πρωθυπουργός για την υπόθεση των υποκλοπών στην έναρξη της εισαγωγικής του ομιλίας: «Σε όλα τα παραπάνω έρχεται να απαντήσει το νομοσχέδιο, να άρει, δηλαδή, αστοχίες που αναδείχθηκαν με την υπόθεση του Προέδρου του ΠΑΣΟΚ-ΚΙΝΑΛ και να διορθώσει». Η δήλωση αυτή ενώπιον της Εθνικής Αντιπροσωπείας αντιπροσωπεύει πράγματι αυτά που ο Όργουελ προοιωνιζόταν. Έχοντας απόλυτη συνείδηση της αλήθειας είπε επιμελώς κατασκευασμένα ψέματα, έχοντας δύο αντικρουόμενες απόψεις και ταυτόχρονα υπερασπίζοντας και τις δύο. Πλήρως «Οργουελιανό» περιβάλλον.

Υποστήριξαν οι ομιλητές της Νέας Δημοκρατίας ότι κατά την κυβέρνησή της η Νέα Δημοκρατία αντιμετώπισε επιτυχώς πολλές κρίσεις. Εμείς λέμε ότι τις κρίσεις αυτές και απέτυχε να τις αντιμετωπίσει, αλλά και τις έκανε εργαλεία. Δείτε: Η οικονομική κρίση της τριετίας, η οποία με τις πράξεις και κυρίως με τις παραλείψεις της Κυβέρνησης Μητσοτάκη οδήγησε και σε τεράστιες απώλειες σε ανθρώπινες ζωές και στη διάλυση του ΕΣΥ, η ενεργειακή κρίση που οδήγησε στην ιδιωτικοποίηση της ΔΕΗ και στα κέρδη πολλών δισεκατομμυρίων από το γνωστό καρτέλ, η κρίση ακρίβειας που οδήγησε στην πρόσθετη ακρίβεια Μητσοτάκη για να αρδεύσει πολλά δισεκατομμύρια από τους έμμεσους φόρους για να υπηρετήσει το πελατειακό αφήγημα, η διεθνής κρίση που οδήγησε με τις επιλογές της δεδομένης χώρας στην κατά κράτος υποχώρηση της διεθνούς αξιοπιστίας μας και τα φιάσκα τύπου Λιβύης και τύπου Αλβανίας και βεβαίως η κρίση δημοκρατίας που είναι δημιούργημα της ίδιας της Νέας Δημοκρατίας, υποκλοπές, στραγγαλισμός της ελευθεροτυπίας, αναξιοκρατία παντού, αντισυνταγματικές νομοθετήσεις, πελατειακό κράτος, παρακρατικές πρακτικές και τόσα άλλα.

Η συσσώρευση όλων αυτών των δεδομένων έχει δημιουργήσει πρωτοφανές τοξικό κλίμα. Κάθε λογικά σκεπτόμενος άνθρωπος, έχοντας κατά νου αυτά τα δεδομένα, θα περίμενε ο προϋπολογισμός να κάνει το ελάχιστο. Τι δηλαδή; Μα, να είναι ένας προϋπολογισμός ενίσχυσης των κονδυλίων που πρόκειται να διατεθούν για την ενίσχυση των νοικοκυριών και των μικρομεσαίων, τη ρύθμιση των κόκκινων δανείων και την προστασία πρώτης κατοικίας, την πραγματική αντιμετώπιση της ενεργειακής κρίσης, την προστασία της μεσαίας τάξης από την ακρίβεια μέσω της αποκλιμάκωσης των τιμών σε ενέργεια, καύσιμα, τρόφιμα και τη στήριξη του εισοδήματος.

Άκουσα πριν λίγη ώρα μια Βουλευτή της Νέας Δημοκρατίας η οποία θέλησε να εκπροσωπήσει τη μεσαία τάξη και είπε ότι είναι χαρακτηριστικό παράδειγμα μικρομεσαίου. Στο μεσοδιάστημα διέτρεξα στο πόθεν έσχες της. Είναι διαθέσιμο δημοσίως: Είκοσι ένα ακίνητα και 650.000 ευρώ δάνεια. Αυτοί είναι οι μικρομεσαίοι; Να τους χαιρόμαστε.

Ερχόμαστε, λοιπόν, και ζητάμε ότι έπρεπε να είναι ένας προϋπολογισμός που θα λειτουργήσει ως ασπίδα απέναντι στην ανελέητη επίθεση που υφίστανται οι συντάξεις, οι μισθοί, οι αποταμιεύσεις, τα δάνεια, τα ενοίκια, η κατανάλωση. Φυσικά η ελληνική κοινωνία πλέον γνωρίζει ότι η Κυβέρνηση Μητσοτάκη δεν ενδιαφέρεται να ελέγξει ουσιαστικά την κερδοσκοπία και με τον νέο προϋπολογισμό συνεχίζει να απομυζά δισεκατομμύρια από τους έμμεσους φόρους, προκειμένου στη συνέχεια να την επιδοτεί. Η πολιτική Μητσοτάκη είναι πολιτική επιδότησης της αισχροκέρδειας στον τομέα της ενέργειας με 9,5 δισεκατομμύρια τουλάχιστον από το Ταμείο Ενεργειακής Μετάβασης και τον κρατικό προϋπολογισμό.

Στην υγεία οι δαπάνες είναι μειωμένες. Οι μεταβιβάσεις από τον τακτικό προϋπολογισμό προβλέπονται σε νοσοκομεία, ΥΠΕ και πρωτοβάθμια φροντίδα μειωμένες κατά 53 εκατομμύρια ευρώ ακριβώς. Το ποσοστό διορισμών υποχωρεί συνεχώς στον υγειονομικό πληθυσμό από το 2020 - 2021 και για το 2023. Έχει καταρρεύσει πλέον το αφήγημα του νεοφιλελευθερισμού. Ξέρετε, ότι η οικονομία πάει καλύτερα. Ε, η οικονομία δεν πάει καλά. Το δεύτερο είναι ότι επειδή όλοι μπορούν να κάνουν οτιδήποτε, υπάρχει μεγαλύτερη ελευθερία. Ε, ούτε η ελευθερία ούτε η δημοκρατία πάει καλύτερα.

Ήρθε πριν λίγο λαλίστατη η Υπουργός Παιδείας να μας απαριθμήσει τα κατορθώματά της και αιδημόνως, πέρα από την καταστροφή που κάνει στη δημόσια παιδεία, μας έκρυψε λόγου χάριν ότι τρία πανεπιστήμια, αγαπητοί συνάδελφοι, αυτή τη στιγμή παραμένουν χωρίς πρύτανη, λόγω των αδιεξόδων του νομοσχεδίου και του τρόπου εκλογής τους. Μας είπε ότι τρέχουν 1,2 δισεκατομμύριο ευρώ από το Ταμείο Ανάκαμψης στην παιδεία. Εμείς ξέρουμε ότι μόλις 300 εκατομμύρια ευρώ έχουν απορροφηθεί. Πώς τρέχουν 1,2 δισεκατομμύριο ευρώ στην παιδεία;

Κυρίες και κύριοι συνάδελφοι της Νέας Δημοκρατίας, η κοινωνική δυσαρέσκεια ογκούται, το επιτελικό κράτος Μαξίμου υποκλέπτει συνομιλίες και παρακολουθεί τα πάντα και τους πάντες. Οι «Πάτσηδες», οι υποκλοπές, τα δισεκατομμύρια αναθέσεων και κάθε λογής στελέχη σας που διαπλέκονται με το τραπεζικό κατεστημένο δεν είναι αστοχίες, είναι το DNA σας. Είναι απότοκο μιας στρατηγικής που λειτουργεί σαν επιταχυντής προς την κοινωνική σήψη, την οποία έχετε δρομολογήσει από το 2019 που παραλάβατε. Ο κόσμος, όμως, ξέρει καλά ότι ετοιμάζεστε πυρετωδώς για μία ακόμα επικοινωνιακή λαθροχειρία.

Έρχονται εκλογές. Προσπαθείτε να κάνετε πολιτική ανακύκλωση, αλλά επειδή η πλειοψηφία των πολιτών δεν πρόκειται να σας ανακυκλώσει, αλλά θα προτιμήσει να εναποθέσει τις πολιτικές και τις υποσχέσεις σας στην πολιτική και ιστορική χωματερή, έτσι ώστε απέναντι στην αδικία και τις ανισότητες που διευρύνονται να έρθουν αυτοί που θα προτάξουν την πολιτική που εγγυάται δικαιοσύνη και ισότητα.

Κυρίες και κύριοι συνάδελφοι της Νέας Δημοκρατίας –ξαναλέω-, έρχονται εκλογές. Το σύνθημα του ΣΥΡΙΖΑ - Προοδευτική Συμμαχία είναι δικαιοσύνη και αξιοκρατία παντού, δικαιοσύνη στην οικονομία, δικαιοσύνη στην κοινωνία, δικαιοσύνη συνεργασία, δικαιοσύνη και αξιοκρατία στη δημόσια διοίκηση, δικαιοσύνη στην υγεία, δικαιοσύνη στην παιδεία, δικαιοσύνη και αξιοκρατία στη δικαιοσύνη, δικαιοσύνη, αξιοκρατία και δημοκρατία στις Ένοπλες Δυνάμεις και στα Σώματα Ασφαλείας, δημοκρατία παντού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κύριε Μάρκου.

Ξεκινάμε τον δέκατο κύκλο με τον κ. Μπαραλιάκο, εκ μέρους της Νέας Δημοκρατίας και ακολουθεί ο κ. Φίλης από το ΣΥΡΙΖΑ.

**ΞΕΝΟΦΩΝ (ΦΩΝΤΑΣ)** **ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2023 είναι ο τέταρτος κατά σειρά προϋπολογισμός της Κυβέρνησης της Νέας Δημοκρατίας, αλλά ο πρώτος, εδώ και δώδεκα χρόνια, που καταρτίζεται εκτός μνημονίων ή ενισχυμένης εποπτείας.

Το πνεύμα του προϋπολογισμού κινείται στον άξονα της διασφάλισης της δημοσιονομικής σταθερότητας αλλά και στη συνέχιση της αναπτυξιακής πορείας στην οποία βρίσκεται η χώρα μας. Και σε αυτή, ακριβώς, τη σταθερότητα και την ισορροπία έγκειται το γεγονός ότι παρά τις αισιόδοξες προβλέψεις της Ευρωπαϊκής Επιτροπής για ανάπτυξη της τάξεως του 6% και του ΟΟΣΑ 6,7% για την Ελλάδα, κινούμαστε με ρεαλισμό σε ένα πιο συντηρητικό οικονομικό πλαίσιο, χωρίς να παραβλέπουμε το γεγονός της παγκόσμιας ενεργειακής κρίσης και του κλίματος αβεβαιότητας που παράγει ο πόλεμος της Ρωσίας στην Ουκρανία.

Κυρίες και κύριοι συνάδελφοι, να τονίσουμε ότι τα αποτελέσματα της οικονομίας κερδίζονται με σκληρή δουλειά, μέθοδο, συνέπεια και ικανότητες. Μην ξεχνάμε ότι κατά τα έτη 2015 - 2018, την περίοδο του ΣΥΡΙΖΑ δηλαδή, ο μέσος όρος της ανάπτυξης στη χώρα μας ήταν -0,1. Είχατε κολλήσει τη χώρα στο μηδέν, κυρίες και κύριοι συνάδελφοι της Αξιωματικής Αντιπολίτευσης, την ώρα που όλη η υπόλοιπη Ευρώπη βρισκόταν σε αναπτυξιακή πορεία.

Οι υψηλοί δείκτες ανάπτυξης για το 2022 είναι αποτέλεσμα της υπεύθυνης οικονομικής πολιτικής αυτής της Κυβέρνησης, με δημοσιονομικά μέτρα 4,8 δισεκατομμυρίων ευρώ για την αντιμετώπιση της ενεργειακής κρίσης και 4,4 δισεκατομμυρίων ευρώ για την αντιμετώπιση της υγειονομικής κρίσης, αλλά και πλήθος φιλολαϊκών μεταρρυθμίσεων. Πρόκειται για μεταρρυθμίσεις που περιλάμβαναν μεταξύ άλλων τη διπλή αύξηση του κατώτατου μισθού κατά 9,7% συνολικά μέσα στο 2022 και τη μόνιμη και σημαντική μείωση του ΕΝΦΙΑ στα φυσικά πρόσωπα κατά 35%, όταν προεκλογικά είχαμε δεσμευθεί για μείωση της τάξης του 30%.

Ταυτόχρονα, δεν θα μπορούσε να μην αποτελεί και ένα αισιόδοξο μήνυμα η επιστροφή της ελληνικής οικονομίας το 2023 σε πρωτογενές πλεόνασμα γενικής κυβέρνησης 0,7% του ΑΕΠ από πρωτογενές έλλειμμα της τάξης του 1,6% τη φετινή χρονιά, αλλά και η μείωση του δημόσιου χρέους, το οποίο στο τέλος του 2022 θα έχει ελαττωθεί κατά 25,6 ποσοστιαίες μονάδες ως ποσοστό του ΑΕΠ σε σχέση με το 2021, ενώ το 2023 αναμένεται περαιτέρω πτώση κατά 9,6 ποσοστιαίες μονάδες του ΑΕΠ αγγίζοντας το χαμηλότερο επίπεδο από το 2010 και στέλνοντας ένα ηχηρό μήνυμα στους οίκους αξιολόγησης και στις διεθνείς αγορές.

Κυρίες και κύριοι συνάδελφοι, στον κρατικό προϋπολογισμό του 2023, ο οποίος βρίσκεται σήμερα υπό συζήτηση, συμπεριλαμβάνεται το σύνολο των δημοσιονομικών μέτρων που εξήγγειλε ο Πρωθυπουργός Κυριάκος Μητσοτάκης στην 86η ΔΕΘ. Πάντα με συνέπεια, κάνουμε τα λόγια πράξη με μέτρα ύψους 3,1 δισεκατομμυρίων ευρώ από εθνικούς πόρους, 1,1 δισεκατομμυρίου ευρώ από συγχρηματοδοτούμενους πόρους και επιπλέον 1 δισεκατομμύριο ευρώ για αυξημένες δαπάνες, ώστε να στηριχτούν οι Ελληνίδες και οι Έλληνες απέναντι στον αυξημένο πληθωρισμό και τα αποτελέσματα της ενεργειακής κρίσης.

Επιπρόσθετα, για το 2023 προβλέπονται μέτρα ύψους 8,3 δισεκατομμυρίων ευρώ, 3,5 δισεκατομμυρίων ευρώ για νοικοκυριά και 4,8 δισεκατομμυρίων για επιχειρήσεις, με στόχο την αντιμετώπιση του αυξημένου κόστους ηλεκτρικού ρεύματος και φυσικού αερίου και 2,2 δισεκατομμυρίων ευρώ για την αντιμετώπιση της ενεργειακής κρίσης, επιπλέον του μηχανισμού επιδότησης ρεύματος και φυσικού αερίου.

Για τους αγρότες μας, των οποίων τα προβλήματα γνωρίζω από τους συμπατριώτες μου στην Πιερία -το αυξημένο κόστος παραγωγής που αντιμετωπίζουν, σε συνδυασμό με τη χαμηλή ζήτηση των προϊόντων διεθνώς φέτος, δημιουργεί ένα εξαιρετικά πιεστικό γι’ αυτούς οικονομικό περιβάλλον-, παρέχεται επιδότηση της τάξεως του 80% της αύξησης του κόστους ηλεκτρικής ενέργειας σε παροχές αγροτικής χρήσης. Επίσης, επιδοτούνται οι αγρότες μας για το αυξημένο κόστος λιπασμάτων, οι κτηνοτρόφοι για τις αυξημένες τιμές των ζωοτροφών, μειώνεται ο ΦΠΑ στις ζωοτροφές και τα λιπάσματα και επιστρέφεται, μετά από χρόνια, ο ειδικός φόρος κατανάλωσης του πετρελαίου κίνησης στους αγρότες.

Δίνεται, επιπλέον, εφάπαξ ενίσχυση ύψους 250 ευρώ τις προσεχείς εβδομάδες σε δύο εκατομμύρια τριακόσιες χιλιάδες συμπατριωτών μας, ενώ αυξάνεται και το επίδομα θέρμανσης με διεύρυνση, μάλιστα, των εισοδηματικών κριτηρίων χορήγησης του, καλύπτοντας πλέον 1 εκατομμύριο τριακόσιες χιλιάδες συμπατριώτες μας. Λαμβάνονται, επίσης, μέτρα ύψους 1,7 δισεκατομμυρίων ευρώ για τη δημιουργία θέσεων εργασίας και την αύξηση του εισοδήματος των εργαζομένων, όπως η νέα, τρίτη αύξηση του κατώτατου μισθού μέσα σε σύντομο χρονικό διάστημα, η μόνιμη μείωση κατά 3% των ασφαλιστικών εισφορών, η μόνιμη κατάργηση της εισφοράς αλληλεγγύης σε ιδιωτικό και δημόσιο τομέα και σε ένα εκατομμύριο συνταξιούχους, αλλά και η επέκταση του επιδόματος μητρότητας στον ιδιωτικό τομέα από τους έξι στους εννέα μήνες για τη στήριξη κάθε νέας μητέρας. Τέλος, διευθετούνται πάγια μισθολογικά αιτήματα στον δημόσιο τομέα και οι κύριες συντάξεις το 2023 αυξάνονται, για πρώτη φορά μετά από δώδεκα χρόνια, κατά 7,75%.

Κλείνοντας, ποτέ δεν ξεχνάμε και την πατριωτική ευθύνη που φέρει αυτή η παράταξη για την προστασία της Ελλάδας στο ακέραιο από οποιονδήποτε επιβουλεύεται την εθνική μας κυριαρχία, με τον κίνδυνο εξ Ανατολάς να βρίσκεται πάντα μαινόμενος. Έτσι, ενισχύουμε την εθνική άμυνα με αυξημένες δαπάνες για αγορές οπλικών συστημάτων ύψους 5,8 δισεκατομμυρίων ευρώ τη διετία 2022 - 2023 έναντι ετήσιας δαπάνης 500 εκατομμυρίων ευρώ κατά το πρόσφατο παρελθόν.

Κυρίες και κύριοι συνάδελφοι, ο Πρωθυπουργός Κυριάκος Μητσοτάκης και η ηγεσία του Υπουργείου Οικονομικών κύριοι Σταϊκούρας, Σκυλακάκης και Βεσυρόπουλος και το σύνολο της ελληνικής Κυβέρνησης με πίστη στο τρίπτυχο συνέχεια-συνέπεια-σταθερότητα και φυσικά, με σκληρή δουλειά διαμόρφωσαν αυτό που πολύ στοχευμένα χαρακτηρίζεται σήμερα ως νέα εποχή, η οποία ανατέλλει για την πατρίδα μας και αυτό ακριβώς αποτυπώνει και ο προϋπολογισμός το 2023.

Η Ελλάδα αλλάζει. Μένουμε δίπλα σε κάθε πολίτη με μέτρα στήριξης, με διαρκή μείωση φόρων και με όραμα που υλοποιείται μέσα από τη σωρεία επενδύσεων και αποτυπώνεται στους υψηλότερους ρυθμούς ανάπτυξης. Οι Ελληνίδες και οι Έλληνες ξέρουν ποιος είναι μαζί τους και ποιος τους πολέμησε με υπερφορολόγηση και αυταπάτες και θα αποδώσουν και πάλι, όταν έρθει η ώρα, τα του Καίσαρος τω Καίσαρι και τα του Θεού τω Θεώ. Η Ελλάδα εισέρχεται σε μια στέρεα πορεία βιώσιμης ανάπτυξης με ρεαλισμό, σχέδιο και σεβασμό στις θυσίες των Ελλήνων πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Τον λόγο έχει ο κ. Φίλης από το ΣΥΡΙΖΑ και ακολουθεί ο Υπουργός Ψηφιακής Διακυβέρνησης κ. Πιερρακάκης.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε τον προϋπολογισμό του 2023, που σύμφωνα με όλες τις ενδείξεις συνιστά την εξόδιο ακολουθία της Κυβέρνησης, μέσα σε ένα δυστοπικό περιβάλλον, με την παρακρατική δράση της Κυβέρνησης για τις υποκλοπές, με την κατάρρευση του εισοδήματος, ιδιαίτερα, των λαϊκών και μεσαίων τάξεων, με την αχαλίνωτη αστυνομική βία που στο επίκεντρό της έχει τη νεολαία και τις ευάλωτες κοινωνικές ομάδες, όπως φάνηκε με τις εκτελέσεις δύο νεαρών Ρομά, με το θλιβερό ρεκόρ των πέντε χιλιάδων νεκρών στην πανδημία, με την επιχειρούμενη διάλυση του ΕΣΥ, με το όργιο κατασπατάλησης δημόσιου χρήματος και συνεχιζόμενων σκανδάλων, με τη ρατσιστική συμπεριφορά απέναντι στους πρόσφυγες, με υπερεξοπλισμούς και εθνικιστικές δημαγωγίες. Όλα αυτά συνιστούν μια πανδημία, μια κοινωνική και πολιτική πανδημία, έναν ακήρυχτο πόλεμο σε βάρος της μεγάλης κοινωνικής πλειοψηφίας από μία κυβέρνηση που εκτελεί συμβόλαια υπέρ των λίγων και ισχυρών, όπως φαίνεται και από τον τρόπο κατανομής των κονδυλίων του Ταμείου Ανάκαμψης με τον αποκλεισμό των μικρομεσαίων επιχειρήσεων. Μία τόσο αδίστακτη κυβέρνηση καθίσταται ακόμα πιο επικίνδυνη, όταν εμπλέκει τη χώρα μας τόσο βαθιά στον πόλεμο της Ουκρανίας ως προβλέψιμος σύμμαχος, δηλαδή υποτακτικός, μακριά από την ειρηνική, πολυδιάστατη παράδοση της ελληνικής εξωτερικής πολιτικής.

Κυρίες και κύριοι συνάδελφοι, μέσα σε αυτό το κλίμα συζητούμε τον τελευταίο προϋπολογισμό της Κυβέρνησης Μητσοτάκη, του οποίου η εκτέλεση θα δημιουργήσει νέα αρνητικά τετελεσμένα για τα λαϊκά συμφέροντα, τη δημοκρατία, τα κοινωνικά δικαιώματα και το περιβάλλον. Με τον προϋπολογισμό διευρύνονται οι κοινωνικές ανισότητες, φτωχοποιούνται ακόμα περισσότερο εκατοντάδες χιλιάδες πολίτες, τραγικό μερίδιο η αυξανόμενη παιδική φτώχεια.

Με τον προϋπολογισμό η συνολική δαπάνη για την παιδεία υποχωρεί κατά 0,1%. Παρόμοια, οι δαπάνες του Υπουργείου Παιδείας είναι μειωμένες κατά 0,44% συγκριτικά με το σύνολο του κρατικού προϋπολογισμού. Και να ληφθεί υπ’ όψιν ότι οι δαπάνες για την παιδεία υστερούν ως προς τις αντίστοιχες δαπάνες της Ευρωπαϊκής Ένωσης. Οπότε, προς τι οι κυβερνητικές θριαμβολογίες για έναν προϋπολογισμό που βρίσκεται τόσο μακριά από τις ανάγκες των πολιτών;

Ο προϋπολογισμός, όμως, και οι νεοφιλελεύθερες αντιμεταρρυθμίσεις της Κυβέρνησης στην εκπαίδευση αντικατοπτρίζουν μία στρατηγική επιλογή: να μην υπάρξει η οικονομία της γνώσης, δηλαδή να μην υπάρξει προσανατολισμός σε επενδύσεις που θα παράγουν προστιθέμενη αξία.

Η Κυβέρνηση επιμένει στο μοντέλο της οικονομικής και κοινωνικής χρεοκοπίας, σπρώχνοντας βίαια τα παιδιά εκτός εκπαίδευσης με σκληρούς εξεταστικούς φραγμούς, υπονομεύοντας το δημόσιο σύστημα εκπαίδευσης και εξωθώντας δεκάδες χιλιάδες νέους να γίνονται πελάτες για τα ελληνικά κολέγια. Η υποβαθμισμένη εκπαίδευση μετατρέπει τους νέους σε πρεκαριάτο, νέα γενιά χωρίς δικαιώματα.

Διαφημίζει η Κυβέρνηση το ψηφιακό σχολείο που, δήθεν, δημιούργησε. Δεν μας είπε, όμως, σήμερα η κ. Κεραμέως για το σκάνδαλο «CISCO» που σφράγισε την ψηφιακή εκπαίδευση στα χρόνια της πανδημίας. Αποφεύγει να απαντήσει στην τεκμηριωμένη κριτική της Αρχής Προστασίας Δεδομένων που έχει εκδώσει τρία καταδικαστικά πορίσματα, με τα οποία αποδεικνύει πως «CISCO» και Υπουργείο Παιδείας ευθύνονται για το εμπόριο και τη διαβίβαση στις ΗΠΑ ευαίσθητων προσωπικών δεδομένων ενάμιση εκατομμυρίου παιδιών, γονιών και εκπαιδευτικών. Ήταν μία εκδοχή κατασκοπίας για εμπορικούς σκοπούς και προεικονίζει ως αντίληψη το «Predator gate».

Επαίρεται το Υπουργείο Παιδείας ότι με το voucher χάρισε χιλιάδες συσκευές στην εκπαιδευτική κοινότητα. Να θυμίσουμε ότι αυτό συνέβη μετά από το τέλος της τηλεκπαίδευσης και αφού οι μαθητές είχαν επιστρέψει στα σχολεία, κατόπιν εορτής δηλαδή.

Μας είπε ότι δόθηκαν 50 εκατομμύρια ευρώ για την παραγωγή ψηφιακού εκπαιδευτικού υλικού. Πρόκειται για υλικό που είχε παραχθεί από δημόσιους φορείς, τον «Διόφαντο» και το ΙΕΠ, αλλά προκηρύχθηκε με τους ίδιους όρους για να χρυσοπληρωθούν ένας, δυο ιδιωτικοί ψηφιακοί πάροχοι. Το έχουμε καταγγείλει με ερώτηση στη Βουλή, αλλά δεν πήραμε απάντηση.

Άλλα δύο έργα το e-school και το e-university είναι ανταγωνιστικά προς υπάρχοντα δημόσια έργα και περνούν σε ιδιώτες. Οσμή σκανδάλων.

Κυρίες και κύριοι συνάδελφοι, δεν ακούσαμε τίποτα στη συνεδρίαση μας για τον περιβόητο νόμο για τα πανεπιστήμια που επιχειρείται να προωθηθεί, παρά την αντίθεση της πανεπιστημιακής κοινότητας, γιατί καταρρακώνει το αυτοδιοίκητο και ήδη έχει οδηγήσει σε μπλοκάρισμα ακόμα και την εκλογή των συμβουλίων διοίκησης και του πρύτανη.

Να σημειώσω μόνο μία σύγκριση, δίνονται 130 εκατομμύρια ευρώ για τα βιομηχανικά διδακτορικά και επισκέψεις ξένων καθηγητών, όταν η κρατική επιχορήγηση για όλα τα πανεπιστήμια είναι περίπου 200 εκατομμύρια ευρώ και όταν ακόμα και το κονδύλι για την πανεπιστημιακή αστυνομία είναι 30 εκατομμύρια ευρώ. Βιομηχανικά διδακτορικά: Θα εκπονούνται, όχι με βάση την ακαδημαϊκή έρευνα, αλλά με την καθοδήγηση μεγάλων βιομηχανικών μονάδων. Έτσι, όλοι καταλαβαίνουν ποιος θα αποφασίζει για την πανεπιστημιακή έρευνα.

Πανεπιστημιακή Αστυνομία: Οι αντιστάσεις φοιτητών και πολλών πανεπιστημιακών απέτρεψαν την εισβολή και την εγκατάστασή της στα πανεπιστήμια. Το δόγμα «νόμος και τάξη», δηλαδή, «παρανομία και αυταρχισμός», της Κυβέρνησης δεν πέρασε. Σχεδιάζεται, όμως, η εγκατάσταση συστημάτων παρακολούθησης που επικοινωνούν με την Αστυνομία μέσα στα πανεπιστήμια.

Κυρίες και κύριοι συνάδελφοι, η προοδευτική Αριστερή κυβέρνηση, που είναι όρος και προϋπόθεση κοινωνικής σωτηρίας να διαδεχθεί μία κυβέρνηση που διαρκώς γλιστράει σε ακροδεξιές, νεοδεξιές πολιτικές σε βάρος της νεολαίας και της εκπαίδευσης, δεσμεύεται ότι θα καταργήσει αυτά τα νομοθετήματα και θα επαναφέρει τη δημοκρατία στην εκπαίδευση, χωρίς το φόβο και το άγχος, χωρίς εξοντωτικούς ανταγωνισμούς, μία εκπαίδευση ποιότητας και ισότητας, ένα σχολείο ποιοτικό, επαρκές, δημοκρατικό, συμμετοχικό, συμπεριληπτικό, εκσυγχρονισμένο που να ανταποκρίνεται στο καθολικό κοινωνικό δικαίωμα της μόρφωσης.

Θα αυξήσουμε στον μέσο όρο της Ευρωπαϊκής Ένωσης τη χρηματοδότηση για την εκπαίδευση και την έρευνα. Θα καθιερώσουμε την δεκατετράχρονη υποχρεωτική εκπαίδευση, συμπεριλαμβανομένης της προσχολικής, που είναι έργο της κυβέρνησης ΣΥΡΙΖΑ το οποίο είχε καταψηφίσει η Νέα Δημοκρατία, η οποία σήμερα το οικειοποιείται. Θα προχωρήσουμε σε διορισμό επιπλέον είκοσι χιλιάδων μόνιμων εκπαιδευτικών στην πρωτοβάθμια και δευτεροβάθμια εκπαίδευση και σε διπλασιασμό του προσωπικού στα πανεπιστήμια την επόμενη τετραετία.

Η αδιοριστία ήταν έργο των μνημονίων, του παλαιοκομματισμού που είχε χρεοκοπήσει τη χώρα. Οι διορισμοί, μόλις βγήκαμε από τα μνημόνια, είναι έργο της κυβέρνησης ΣΥΡΙΖΑ, που καθιέρωσε τον κανόνα ένας φεύγει, ένας έρχεται και όχι πέντε φεύγουν και ένας έρχεται της Νέας Δημοκρατίας.

Το ψηφιακό εκπαιδευτικό υλικό θα εμπλουτίζει και δεν θα υποκαθιστά την αναντικατάστατη φυσική διδασκαλία. Θα αξιοποιήσουμε το Ταμείο Ανάκαμψης για ανέγερση ή εκσυγχρονισμό φοιτητικών εστιών και σχολικών κτηρίων. Είναι ανάγκη να επανασυσταθεί σε νέα βάση ο Οργανισμός Σχολικών Κτηρίων. Θα θεσπίσουμε διαδικασίες αναβάθμισης του απολυτηρίου λυκείου και ελεύθερης πρόσβασης στα πανεπιστήμια και την καθιέρωση λίγων μαθημάτων στη Γ΄ Λυκείου. Θα προχωρήσουμε στην αναγνώριση επαγγελματικών δικαιωμάτων των αποφοίτων πανεπιστημίων και στη θέσπιση κριτηρίων για την πιστοποίηση των ιδιωτικών κολεγίων, καταργώντας το όργιο εμπορευματοποίησης. Θα αντικαταστήσουμε το γραφειοκρατικό αυταρχικό σύστημα αξιολόγησης των εκπαιδευτικών με ένα σύστημα αποτίμησης του έργου των σχολικών μονάδων. Θα καθιερώσουμε την περιοδική επιμόρφωση των εκπαιδευτικών. Θα προχωρήσουμε σε μια μεγάλη εκπαιδευτική μεταρρύθμιση στο περιεχόμενο, τους τρόπους διδασκαλίας και στο εποπτικό υλικό όλων των μαθημάτων. Θα επαναφέρουμε την καλλιτεχνική και την πολιτική παιδεία καθώς και το μάθημα της κοινωνιολογίας στην εκπαίδευση. Θα επαναφέρουμε τα σύγχρονα προγράμματα ιστορίας που, χωρίς να τα αξιολογήσει, πέταξε στα σκουπίδια η κ. Κεραμέως. Θα δώσουμε έμφαση στην αντισταθμιστική αγωγή. Θα αναζωογονήσουμε το πρόγραμμα «ΝΕΑ ΑΡΧΗ» για τα ΕΠΑΛ που καρκινοβατεί επί Νέας Δημοκρατίας. Θα ενισχύσουμε την ειδική αγωγή, για την οποία πρώτη η κυβέρνηση ΣΥΡΙΖΑ ξεκίνησε τους διορισμούς εκπαιδευτικών. Επί ΣΥΡΙΖΑ καλύπτονταν όλες οι ανάγκες για παράλληλη στήριξη.

Τέλος, έχουμε πλήρη συνείδηση ότι απαιτείται η πολιτεία να αναγνωρίσει το κοινωνικό έργο των εκπαιδευτικών. Να συνδιαλέγεται μαζί τους και όχι να τους εκφοβίζει και τους στέλνει στα δικαστήρια, όπως έκανε η κ. Κεραμέως. Ακούμε τη φωνή τους, ακούμε τα αιτήματα της σημερινής διαδήλωσης των εκπαιδευτικών και δεσμευόμαστε στη μισθολογική αναβάθμιση τους. Για ακόμα μία φορά αποδοκιμάζουμε τη μεροληψία σε βάρος τους από την Κυβέρνηση που δεν τους συμπεριλαμβάνει στο επίδομα των 600 ευρώ, όπως προτείνει ο ΣΥΡΙΖΑ.

Κυρίες και κύριοι συνάδελφοι, εδώ και μερικούς μήνες η πολιτική ζωή της χώρας έχει εισέλθει στο ολισθηρό μονοπάτι μίας τεράστιας θεσμικής εκτροπής, σε αυτό που σε μια προκλητική αντιστροφή ευθυνών ονόμασε «βούρκο» ο κ. Μητσοτάκης…

**ΠΡΟΕΔΡΕΥΩΝ (Δημήτριος Βίτσας):** Κύριε Φίλη, πρέπει να ολοκληρώσετε.

**ΝΙΚΟΛΑΟΣ ΦΙΛΗΣ:** Ολοκληρώνω. Ευχαριστώ, κύριε Πρόεδρε.

Οι υποκλοπές με ευθύνη του παρακράτους Μητσοτάκη και οι διαστάσεις που έχουν λάβει αποτελούν πλέον ένα καρκίνωμα, που εξαπλώνεται και κατατρώει το σώμα της δημοκρατίας.

Εδώ διεξάγεται η συζήτηση επί του προϋπολογισμού. Τη λύση σε αυτή την πρωτοφανή για τη δημοκρατία και για τους θεσμούς ύβρη, θα τη δώσει ο ελληνικός λαός με τους αγώνες για δημοκρατία, στις εκλογές με την ψήφο τους στον ΣΥΡΙΖΑ - Προοδευτική Συμμαχία. Όσο πιο σύντομα τόσο καλύτερα.

Εν ονόματι του μέλλοντος της ελληνικής νεολαίας, των αναγκών και των δυνατοτήτων της, καταψηφίζουμε τον προϋπολογισμό. Στη σημερινή εποχή του πολέμου, των πολλαπλών και επάλληλων κρίσεων, ένα μέλλον ειρήνης και ελευθερίας, η κοινωνική αλλαγή και ο σοσιαλισμός μπορούν να εμπνεύσουν ρεαλιστικές και ριζοσπαστικές αλλαγές στη ζωή μας και την κοινωνία.

Κυρίες και κύριοι συνάδελφοι, το δίλημμα σοσιαλισμός ή βαρβαρότητα γίνεται ξανά δραματικά επίκαιρο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Ο Υπουργός Ψηφιακής Διακυβέρνησης, κ. Κυριάκος Πιερρακάκης έχει τον λόγο για δέκα λεπτά και ακολουθεί ο κ. Δημοσχάκης από τη Νέα Δημοκρατία.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, ξεκινώ με την αυτονόητη καταγραφή, γιατί φτάσαμε στον προϋπολογισμό του 2023 και η αυτονόητη καταγραφή δεν είναι άλλη από το ότι είναι ο πρώτος προϋπολογισμός έπειτα από δώδεκα χρόνια μνημονίων και ενισχυμένης εποπτείας. Και αυτό το οποίο ακούγεται προφανές, αυτό που ειπώθηκε από πάρα πολλούς σε αυτή την Αίθουσα, πριν από λίγα χρόνια δεν θα ήταν καθόλου προφανές, αλλά θα ήταν η απόλυτη είδηση.

Κι όμως, έχουμε καταφέρει να υπερβούμε την πολιτική και οικονομική συνθήκη στην οποία βρισκόμασταν μέχρι πριν από λίγα χρόνια και να το κάνουμε με έναν τρόπο αναπτυξιακό, κοινωνικά συνεκτικό και ταχύ, συμβατό με την ταυτότητα που θέλουμε να έχουμε ως χώρα. Και η αλήθεια είναι ότι το οικονομικό επιτελείο -εδώ και εδώ αξίζουν πολλά συγχαρητήρια στον Υπουργό και στην ομάδα του, τον Χρήστο Σταϊκούρα- κατάφερε όλα αυτά τα χρόνια σε καθεστώς πολλών αναδυόμενων προκλήσεων να στηρίξει την κοινωνία σε κάθε δυσκολία, σε κάθε νέα κρίση την οποία είχαμε να αντιμετωπίσουμε και ταυτόχρονα, να υπερβούμε όλες εκείνες τις παραμέτρους δυσκολιών που είχαμε.

Και υπό αυτή την έννοια, φέτος θα κινηθούμε με ανάπτυξη γύρω στο 5,6%. Το δημόσιο χρέος αποκλιμακώνεται. Του χρόνου η ανάπτυξη προβλέπεται -σε καθεστώς, βέβαια, εξαιρετικά δύσκολο να κάνει κάποιος προβλέψεις- πολλαπλάσια αυτής των άλλων ευρωπαϊκών χωρών και ταυτόχρονα δίπλα από αυτή την αναπτυξιακή διαδικασία η χώρα έχει καταφέρει να πετύχει τρεις νίκες: Ρεκόρ στις εξαγωγές, στις ξένες επενδύσεις και στις τουριστικές εισπράξεις.

Με άλλα λόγια, με την πολιτική αυτή κατακτούμε την ευημερία του σήμερα και ταυτόχρονα χτίζουμε τις βάσεις για να είναι η ανάπτυξη αυτή βιώσιμη και να μην ανακοπεί μέσα στην επόμενη δεκαετία. Γι’ αυτό και η νέα τετραετία είναι κρίσιμη. Θα θωρακίσουμε όσα πετύχαμε επιταχύνοντας προς το μέλλον ή θα επιστρέψουμε σε λογικές και πρακτικές του παρελθόντος; Το δίλημμα αυτό θα απαντηθεί από τους πολίτες μέσα στο 2023.

Υπό αυτή την έννοια, όμως, έχει –νομίζω- αξία να δει κάποιος και να κάνει έναν απολογισμό ανά τομέα πολιτικής, σε σχέση με τις προγραμματικές δηλώσεις, σε σχέση με το τι ειπώθηκε το 2019 -παρά το σύνολο των κρίσεων και των προκλήσεων που προέκυψαν στην πορεία- και να δει πως αυτές αποτιμώνται, σε σχέση με το πως η Κυβέρνηση κινήθηκε τόσο επιλύοντας εκκρεμότητες του παρελθόντος όσο και ανταποκρινόμενη με πρώτο τον Πρωθυπουργό, τον Κυριάκο Μητσοτάκη, σε όλες εκείνες τις προκλήσεις που ερχόντουσαν η μία μετά την άλλη, από την υγειονομική κρίση, την υβριδική κρίση στον Έβρο, στα νησιά, την ενεργειακή κρίση, τον πληθωρισμό.

Και βέβαια, πέρα από αυτές τις κρίσεις, πέρα από αυτή την πρωτοφανή πυκνότητα γεγονότων υπήρξε και μία άλλη πυκνότητα γεγονότων, η οποία είναι χαρακτηριστική μέσα στον χρόνο. Άλλωστε το λέει και το ρητό, ότι υπάρχουν δεκαετίες που δεν συμβαίνει τίποτα και υπάρχουν εβδομάδες μέσα στις οποίες συμβαίνουν δεκαετίες. Και σε ό,τι αφορά στην τεχνολογική εξέλιξη ο χρόνος έχει πυκνώσει. Μόνο τις τελευταίες δέκα ημέρες έχουμε τρία γεγονότα: τη σύντηξη, ένα σημαντικό βήμα στις Ηνωμένες Πολιτείες προς αυτόν τον στόχο, παραγωγής ενέργειας χωρίς αρνητικό περιβαλλοντικό αποτύπωμα, το Base Editing, μια νέα τεχνική επιδιόρθωσης γονιδίων που εξασφάλισε στη Βρετανία τη θεραπεία παιδιού με επιθετικό καρκίνο του αίματος και πάλι στις Ηνωμένες Πολιτείες την ανάδειξη συγκεκριμένων συστημάτων τεχνητής νοημοσύνης, που συνομιλούν με τον χρήστη για εκπαιδευτικά θέματα με μεγάλη αξιοπιστία. Όλα αυτά μέσα σε λίγες ημέρες.

Η πυκνότητα δηλαδή, αυτή είναι χαρακτηριστική. Και εμείς, ειδικά στον χώρο της ψηφιακής πολιτικής και με τη λογική του υπολογισμού, έπρεπε κατά βάση να λύσουμε εκκρεμότητες του παρελθόντος όταν αναλαμβάναμε τόσο σε ό,τι αφορά στις ψηφιακές δημόσιες υπηρεσίες όσο και σε ό,τι αφορά στο τηλεπικοινωνιακό σύστημα ή στα υπόλοιπα στοιχεία ψηφιακής στρατηγικής της χώρας.

Είναι δεδομένο ότι η πρόοδος αυτή αποτυπώνεται στη δημιουργία της ενιαίας ψηφιακής πύλης του δημοσίου, το gov.gr. Συγκεντρώθηκαν για πρώτη φορά τον Μάρτιο του 2020 όλες οι υπηρεσίες του δημοσίου σε ένα και μόνο σημείο, ήταν πεντακόσιες μία. Σήμερα είναι περίπου χίλιες πεντακόσιες. Αλλά ο τριπλασιασμός των υπηρεσιών και η συγκέντρωσή τους σε ένα και μόνο σημείο παρήγαγε το εξής αποτέλεσμα: όχι επί τρία στις συναλλαγές, αλλά επί εκατό. Στην πραγματικότητα δηλαδή, ξεκινήσαμε από οκτώ εκατομμύρια οκτακόσιες χιλιάδες ψηφιακές συναλλαγές το 2018, για να πάμε στα τριάντα τέσσερα εκατομμύρια το 2019, στα ενενήντα τέσσερα εκατομμύρια το 2020, στα πεντακόσια εξήντα επτά εκατομμύρια ψηφιακές συναλλαγές το 2021 και περίπου στο ένα δισεκατομμύριο, θα δούμε που ακριβώς θα κλείσει το νούμερο, φέτος.

Αυτές οι ψηφιακές συναλλαγές είναι φυσικές επισκέψεις, οι οποίες δεν πραγματοποιούνται. Δηλαδή, ουσιαστικά είναι ουρές που ο καθένας γλιτώνει από τις δημόσιες υπηρεσίες. Και υπό αυτή την έννοια αν το διαιρέσει κάποιος με τον πληθυσμό, μιλάμε για πάνω-κάτω εκατό ουρές που γλίτωσε ο καθένας μας φέτος, από όλη αυτή τη στρατηγική του gov.gr και κυρίως της διαλειτουργικότητας.

Να πω εδώ, πως το πολύ πιο σημαίνον είναι ότι κατά βάση αυτές οι συναλλαγές δεν είναι δικές μας είσοδοι στην υπηρεσία. Είναι το ίδιο το κράτος, με τη σύμφωνη γνώμη του πολίτη, αντλεί στοιχεία από τα υφιστάμενα συστήματά του, ώστε να μη χρειάζεται κάθε φορά ο πολίτης να κάνει τον ιδιότυπο κλητήρα του κράτους. Και να τονίσω ότι σε αυτή την κωδικοποιημένη πρόοδο, τεράστιο ρόλο έχουν παίξει τα στελέχη του δημοσίου, της Γενικής Γραμματείας Πληροφοριακών Συστημάτων, του Εθνικού Δικτύου Υποδομών Τεχνολογίας και Έρευνας, της ΗΔΙΚΑ, άνθρωποι της πληροφορικής εντός του δημόσιου τομέα των οποίων τις δυνατότητες αναδείξαμε, των οποίων το όραμα, ανάμεσα σε άλλα και εμείς υποστηρίξαμε και τους αξίζουν πολλά συγχαρητήρια και πολλά μπράβο για όλα όσα έκαναν.

Φυσικά, η πρόοδος δεν έχει μείνει μόνο σε αυτή την προφανή και πρωτοφανή μεταρρύθμιση. Το σύστημα «ΜΙΤΟΣ» αυτή τη στιγμή καταγράφει το σύνολο των διαδικασιών του δημοσίου τομέα, δηλαδή ανασχεδιάζουμε τις διαδικασίες ενώ τις ψηφιοποιούμε. Το πιο χαρακτηριστικό παράδειγμα ήταν η γραφειοκρατία στη γέννηση ενός παιδιού. Πολύ σύντομα, μέσα στις επόμενες εβδομάδες η ίδρυση ατομικής επιχείρησης θα γίνεται ψηφιακά. Αυτό θα γίνει όχι μόνο ψηφιοποιώντας, αλλά και αλλάζοντας τη διαδικασία. Και αυτό καταγράφεται σε ένα σύστημα που περιλαμβάνει όλα τα γεγονότα που αλληλεπιδρά ένας πολίτης με το κράτος και το σύστημα «ΜΙΤΟΣ» στο πλαίσιο της εθνικής πολιτικής διαδικασιών, που φτιάχνεται σε αυτή την κλίμακα, για πρώτη φορά έχει καταγράψει δύο χιλιάδες τριακόσιες διαδικασίες και άλλες εξακόσιες θα καταγραφούν εκεί πάρα πολύ σύντομα.

Ταυτόχρονα, δημοπρατούνται τα έργα της βίβλου του ψηφιακού μετασχηματισμού. Εδώ να πω ότι το ενδιαφέρον είναι ότι δεν ακολουθήσαμε μια στρατηγική στα ψηφιακά για το Ταμείο Ανάκαμψης, αλλά ήρθε το Ταμείο Ανάκαμψης να υπηρετήσει μια στρατηγική που υπήρχε και η οποία δεν θα ήταν δυνατόν να είχε υπηρετηθεί σε αυτή την κλίμακα αν θέλουμε να είμαστε ειλικρινείς αν δεν υπήρχε το Ταμείο Ανάκαμψης. Το 20% του Ταμείου Ανάκαμψης σε κάθε χώρα αφορά στα ψηφιακά. Στην Ελλάδα έχουμε κωδικοποιήσει περίπου τετρακόσια σαράντα έργα πληροφορικής, τα οποία δημοπρατούνται το ένα μετά το άλλο. Έχουν δημοπρατηθεί μόνο από την «Κοινωνία της Πληροφορίας» εκατόν πενήντα μεγάλα έργα τα περασμένα χρόνια. Και βέβαια, τα έργα αυτά το ένα μετά το άλλο έρχονται και αθροίζονται, έρχονται και σωρεύονται για να μπορέσουν να καλύψουν μία σειρά από κενά.

Το gov.gr περιλαμβάνει μικρές πλατφόρμες, μικρά έργα, μικρές αλλαγές της καθημερινότητας. Όλα τα μεγάλα έργα που δημοπρατούνται, όπως ο «Φάκελος του Ασθενούς» για παράδειγμα θα έρθουν να καλύψουν δομικά κενά του κράτους και να δημιουργήσουν ένα τελείως διαφορετικό κράτος.

Και σε αυτό το πλαίσιο βέβαια, δεν μιλάμε μόνο για το κεντρικό κράτος. Έχουν δοθεί 320 εκατομμύρια ευρώ στους τριακόσιους τριάντα δύο δήμους της χώρας στο πλαίσιο της στρατηγικής των έξυπνων πόλεων, για να υπηρετηθεί το ψηφιακό όραμα του κάθε δημάρχου, της κάθε δημοτικής αρχής. Και εκεί βλέπουμε ήδη πολύ σημαντική πρόοδο, επίσης, στο πεδίο. Δεν είναι αυτό το μόνο έργο, με το οποίο στηρίζουμε την αυτοδιοίκηση. Ταυτόχρονα, πάλι μέσω του Ταμείου Ανάκαμψης τα ΚΕΠ αλλάζουν μορφή. Ταυτόχρονα, οι ΔΕΥΑ επίσης θα ψηφιοποιηθούν και θα αναβαθμιστούν πάλι με πόρους του Ταμείου Ανάκαμψης.

Και βέβαια, σε ό,τι αφορά στις τηλεπικοινωνίες, καταφέραμε να είμαστε μία από τις τρεις πρώτες χώρες που έκανε τη μετάβαση στα δίκτυα πέμπτης γενιάς, με τον πιο καινοτόμο ίσως τρόπο στην Ευρωπαϊκή Ένωση ενώ σε ό,τι αφορά στη σταθερή τηλεφωνία -εκεί ήμασταν πραγματικά πίσω- ξεκινήσαμε από την τελευταία θέση και έχουμε καταφέρει και καλύπτουμε το κενό από τα τέσσερα εκατομμύρια οκτακόσιες χιλιάδες γραμμές που χρειαζόμαστε, αυτή τη στιγμή είμαστε στο ακόμα ένα εκατομμύριο εκατόν πενήντα χιλιάδες γραμμές Fiber to the home, πιστεύοντας ότι μέχρι το 2027 με τις επενδύσεις των παρόχων αλλά και με τη δική μας πρόσθετη στήριξη μέσα από προγράμματα όπως το «Ultra-Fast Broadband» θα καλύψουμε το σύνολο της χώρας και στη σταθερή τηλεφωνία και στο σταθερό internet.

Ενώ συνέβαιναν όλα αυτά, πράγματα τα οποία είχαν αποτυπωθεί όλα στις προγραμματικές δηλώσεις της Κυβέρνησης, προέκυψαν κρίσεις, με πρώτη την υγειονομική κρίση. Και εκεί πάλι χρειάστηκε να στήσουμε ένα από τα πιο αξιόπιστα, ίσως, συστήματα εμβολιασμού στον κόσμο. Έγινε πάρα πολύ γρήγορα, έγινε μέσα σε λίγες εβδομάδες, αλλά το σύστημα αυτό εν τέλει δημιούργησε πολλαπλά πολλαπλασιαστικά οφέλη σε σχέση με το πως οι πολίτες οι ίδιοι υιοθέτησαν στην πορεία ψηφιακές τεχνολογίες. Και, βέβαια, δημιουργεί μια πολύ μεγάλη παρακαταθήκη για τον ψηφιακό φάκελο του ασθενούς. Ήδη το MyHealth είναι διαθέσιμο και μπορεί κάποιος να έχει πρόσβαση εδώ και λίγους μήνες στα δεδομένα της συνταγογράφησης. Σε λίγες εβδομάδες, εκεί, επίσης, θα προστεθούν τα αποτελέσματα των ακτινοδιαγνωστικών κέντρων και των δημοσίων έργων.

Αναφέρω και σταχυολογώ όλα αυτά γιατί νομίζω ότι αθροιστικά θεμελιώνουν ότι η ψηφιακή πολιτική είναι, σίγουρα, μια κοινωνική πολιτική, μειώνει τις ανισότητες, βοηθά τα άτομα με αναπηρία, βοηθά τον απόδημο Έλληνα, τον εργαζόμενο γονιό, αλλά είναι ταυτόχρονα και μια οικονομική πολιτική. Και υπάρχουν μελέτες που αυτό έχουν επιδιώξει να το αποτυπώσουν στο παρελθόν, πώς η ψηφιοποίηση και η μείωση της γραφειοκρατίας συμβάλλουν στην οικονομική ανάπτυξη. Μια μελέτη του 2006 χαρακτηριστικά, είναι η τελευταία που έχει γίνει από τον ΟΟΣΑ, είχε αποτυπώσει ότι το κόστος γραφειοκρατίας στην Ελλάδα είναι το 6,8% του ΑΕΠ. Ήταν το μεγαλύτερο, τότε, σε κράτος-μέλος του ΟΟΣΑ, με ένα υψηλό ελληνικό ΑΕΠ τότε. Αυτή τη στιγμή συνεργαζόμαστε με τον ΟΟΣΑ, μετράμε το αποτέλεσμα αυτής της πολιτικής, τους ενός δισεκατομμυρίου ψηφιακών συναλλαγών και πως αυτό έρχεται να βοηθήσει την οικονομία, με δεδομένο ότι θα βοηθήσει σίγουρα και τον κρατικό σχεδιασμό και τον ευρύτερο σχεδιασμό και την αρχιτεκτονική του κράτους πηγαίνοντας μπροστά.

Σε αυτό το πλαίσιο, επίσης, θεμελιώθηκε ότι δεν υπάρχει τεχνολογία χωρίς πολιτική και πολιτική χωρίς τεχνολογία. Γιατί χωρίς τεχνολογία, όπως φάνηκε και στον εμβολιασμό, δεν μπορούν να υλοποιηθούν αξιόπιστα και γρήγορα οι πολιτικοί στόχοι και χωρίς πολιτική, η τεχνολογία είναι κενό γράμμα, γιατί αν δεν υπηρετείς την κοινωνία δεν μπορείς πραγματικά να κάνεις τη διαφορά.

Κλείνω, κυρίες και κύριοι Βουλευτές, με την εξής καταγραφή. Αυτή είναι μία πορεία κεκτημένο για τη χώρα, για κάθε Ελληνίδα, για κάθε Έλληνα, για κάθε πολίτη. Και είναι μία σειρά από επενδύσεις πολιτικές και υποδομές τις οποίες πρέπει να διαφυλάξουμε πηγαίνοντας μπροστά και να χτίσουμε ένα πραγματικά διαφορετικό κράτος. Είναι ίσως μία μη αναμενόμενη αλλαγή. Αν ρωτούσαμε το 2015 ή το 2018 ή οποιαδήποτε ημερομηνία πως αν συμβεί μία πανδημία στη χώρα, η Βαυαρία, η Μασαχουσέτη και η Ελλάδα θα κληθούν να φτιάξουν συστήματα εμβολιασμού, ποιο από τα τρία θα δουλέψει, κανένας μας δεν θα ψήφιζε την Ελλάδα και δηλώνω απερίφραστα συμπεριλαμβανομένου εμού. Αλλά το καταφέραμε και το κατάφεραν οι Έλληνες μηχανικοί, το κατάφεραν άνθρωποι του Υπουργείου Υγείας, του Στρατού, των συνεργαζόμενων εταιρειών και αντανακλά τις τεράστιες δυνατότητες των Ελλήνων σε αυτόν τον τομέα. Αυτές τις δυνατότητες πρέπει να τις προφυλάξουμε και να τις απελευθερώσουμε. Και ο τρόπος να το κάνουμε αυτό είναι να μη φοβηθούμε το μέλλον. Το μέλλον ή το σχεδιάζεις ή το υφίστασαι και θα θυμάμαι για πάντα χαρακτηριστικά την ιστορία εκείνη από τη Ναυμαχία της Σαλαμίνας που τα κλειστά μυαλά της εποχής, τον χρησμό του Μαντείου των Δελφών που έλεγε «τα ξύλινα τείχη θα σώσουν την πόλη» το ερμήνευσαν κυριολεκτικά και αυτοί που κέρδισαν ερμήνευσαν τα τείχη ως πλοία και ανοίχτηκαν. Αυτό, λοιπόν, νομίζω ότι πρέπει να κάνουμε ως χώρα, να ανοιχτούμε.

Ο προϋπολογισμός και η ευρύτερη οικονομική πολιτική της Κυβέρνησης αντανακλούν αυτές τις προτεραιότητες, αυτές τις αξίες και ακριβώς γι’ αυτόν τον λόγο σας καλώ να τον υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ.

Κύριε Ραγκούση, έχετε ζητήσει τον λόγο. Θα σας τον δώσω αν θέλετε. Απλώς σε αυτόν τον κύκλο θα μιλήσουν ακόμα ο κ. Τσιάρας από το Υπουργείο Δικαιοσύνης, ο κ. Οικονόμου Κυβερνητικός Εκπρόσωπος, ο οποίος είναι εδώ, και τέλος ο κ. Γεωργιάδης.

Ορίστε, έχετε τον λόγο, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Κύριε Πιερρακάκη, δεν πήρα τον λόγο, για να σας πω αυτά που κατ’ επανάληψη σας έχει πει ο τομεάρχης ψηφιακής πολιτικής της Αξιωματικής Αντιπολίτευσης, ο κ. Κάτσης, για τις απευθείας αναθέσεις του Υπουργείου σας, τις αδικαιολόγητες απευθείας αναθέσεις, για τις οποίες δεν έχετε απαντήσει ποτέ, ούτε πήρα το λόγο, για να κάνω μία παρελθοντολογία, αναφερόμενος σε κάτι που εσείς αποφεύγετε συστηματικά να αναφέρεστε, στο ποια ήταν η νομοθετική βάση όλων αυτών, τα οποία με έναν τρόπο περιγράψατε. Και λέω ότι με έναν τρόπο περιγράψατε, γιατί ούτε αυτό θα ήταν ο λόγος για να πάρω τον λόγο και να αντιλέξω αυτά που είπατε.

Όμως, κύριε Πιερρακάκη, το θέμα πια στη χώρα σε ό,τι αφορά στην ευθύνη, στη βαριά πολιτική και ιστορική ευθύνη, που βαραίνει τις πλάτες της Κυβέρνησης Μητσοτάκη και όλων σας, είναι ότι μετατρέψατε την ιδέα της ψηφιακής προόδου, δηλαδή της προόδου που γίνεται στον τομέα της ψηφιακής πολιτικής στη χώρα, σε κάτι, που, αντί να είναι μόνο θετικό στη συνείδηση και στον νου των πολιτών, είναι πια εκφοβιστικό, είναι πια ανησυχητικό, είναι πια προβληματικό και απολύτως αρνητικό. Γιατί, κύριε Πιερρακάκη; Γιατί, δυστυχώς, χρησιμοποιήσατε ως Κυβέρνηση και με συμμετοχή σε κάποιες πλευρές –ειλικρινά, προσωπικά εύχομαι αυτό να μην επιβαρυνθεί στην πορεία με στοιχεία και πληροφορίες που θα έρθουν στη δημοσιότητα- και του δικού σας Υπουργείου μετατρέψετε τις μεγάλες, τις πολύ μεγάλες δυνατότητες που παρέχουν οι νέες τεχνολογίες, όχι για να στήσετε κράτος ψηφιακό, αλλά για να στήσετε ψηφιακό παρακράτος, κύριε Πιερρακάκη.

Χρησιμοποιήσατε τις ψηφιακές δυνατότητες των νέων τεχνολογιών, για να ενσωματώσετε τη λειτουργία του «Predator» με τρόπο σκοτεινό, παράνομο, αντιδημοκρατικό, αντισυνταγματικό, στις λειτουργίες της Εθνικής Υπηρεσίας Πληροφοριών. Και αντί να χρησιμοποιείτε τις νέες τεχνολογίες, για να ωφελείται ο πολίτης, τις χρησιμοποιήσατε για δικό σας προσωπικό όφελος. Δεν εννοώ προσωπικό ως Πιερρακάκης -μέχρι στιγμής δεν έχουμε τέτοια στοιχεία-, αλλά για προσωπικό όφελος του Πρωθυπουργού και γενικό πολιτικό όφελος της Κυβέρνησης, παρακολουθώντας πολιτικούς αντιπάλους, παρακολουθώντας δημοσιογράφους, παρακολουθώντας την ηγεσία των Ενόπλων Δυνάμεων και παρακολουθώντας και Υπουργούς.

Για τους Υπουργούς ξέρουμε πια τους κωδικούς. Τον 5046c τον ταυτοποιήσατε πια στην ιστορία. Είναι ο συνάδελφός σας, ο κ. Χατζηδάκης, ο οποίος τέθηκε υπό παρακολούθηση με χρήση νέων τεχνολογιών.

Άρα, κύριε Πιερρακάκη, δυστυχώς για τη χώρα, αντί η Ελλάδα αυτή τη στιγμή να συζητείται, σε όποιο βαθμό συζητείται, για την όποια πρόοδο έχει κάνει στον τομέα της ψηφιακής πολιτικής, διεθνώς αναφέρεται ως το μαύρο πρόβατο, για την κακή, την κάκιστη χρήση αυτών των νέων τεχνολογιών, προκειμένου να χτίζεται και να παράγεται ένα παρακράτος και όχι ένα σύγχρονο κράτος.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Βίτσας):** Κύριε Πιερρακάκη, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ πολύ, κύριε Πρόεδρε.

Κύριε Ραγκούση, εγώ το μόνο το οποίο θα πω σε αυτό το οποίο είπατε, είναι ότι ένα δισεκατομμύριο «κλικ» σας διαψεύδουν. Και το λέω, με την έννοια ότι έχουμε χρήση από επτά εκατομμύρια Έλληνες με ένα δισεκατομμύριο «κλικ» στις χίλιες πεντακόσιες αυτές υπηρεσίες. Δεν θα σας πω τι λέμε εμείς οι ίδιοι γι’ αυτό το πράγμα, αλλά επειδή ξέρω πόσο καλά ξέρετε να διαβάζετε τις δημοσκοπήσεις, θα σας πω το εξής: Διαβάστε την οποιαδήποτε δημοσκόπηση να δείτε τι λένε οι ψηφοφόροι του κόμματός σας για την ψηφιακή πολιτική της Κυβέρνησης. Νομίζω ότι αυτό μιλάει από μόνο του.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Διαβάστε και εσείς τι λένε για τις υποκλοπές.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Οφείλω και σ’ αυτό που είπατε για τη νομοθεσία να κάνω ένα σχόλιο. Ποτέ δεν πήγαμε να ακυρώσουμε την οποιαδήποτε θετική νομοθετική προσπάθεια και το θυμάστε και στη μεταξύ μας συζήτηση για το ν.4727/2020, που τον ψηφίσατε και εσείς. Ίσα-ίσα, έχουμε τονίσει σε πολύ καλό πνεύμα, γιατί αυτό οφείλει να είναι ένας χώρος που να μπορούμε να παραγάγουμε συναινέσεις, ότι χτίσαμε και σε άλλα πράγματα. Και αυτό δεν έχει καμμία άλλη διάθεση και θα ήταν λάθος και εγώ να πω το ίδιο και εσείς, γιατί θυμάστε τη μεταξύ μας κουβέντα.

**ΙΩΑΝΝΗΣ ΡΑΓΚΟΥΣΗΣ:** Για τις υποκλοπές καμμία κουβέντα; Κάποιο σχόλιο για τις υποκλοπές, για το «Predator», για το ΚΕΤΥΑΚ;

**ΠΡΟΕΔΡΕΥΩΝ (Δημήτριος Βίτσας):** Προχωρούμε. Ο κ. Δημοσχάκης από τη Νέα Δημοκρατία θα πάρει τον λόγο και ακολουθεί η κ. Κεφαλίδου από το ΠΑΣΟΚ - Κίνημα Αλλαγής.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του οικονομικού έτους 2023 είναι κομβικός και πρωτοποριακός, γιατί είναι ο πρώτος προϋπολογισμός των τελευταίων δώδεκα ετών που τίθεται προς συζήτηση εκτός μνημονιακού προγράμματος και πλαισίου ενισχυμένης εποπτείας.

Σε ένα ρευστό διεθνές περιβάλλον που απειλείται με ύφεση λόγω κρίσεων και προκλήσεων, η οικονομία μας αντιστέκεται επιδεικνύοντας αντοχές. Αυτό αποδεικνύει και ο υπό συζήτηση προϋπολογισμός. Πρόκειται για έναν προϋπολογισμό που υπηρετεί τη συνέπεια, τη συνέχεια και τη σταθερότητα.

Η χώρα κινείται σε αναπτυξιακή και προοδευτική τροχιά, καθώς προβλέπεται για το 2023 σοβαρή αύξηση του ρυθμού ανάπτυξης, πολύ μεγαλύτερη από τον ευρωπαϊκό μέσο όρο. Και αυτό το μαρτυρούν οι αριθμοί, όπως προβλέπει η Κομισιόν για ανάπτυξη 6%.

Η συνετή και αποτελεσματική πολιτική μας επιτρέπει να λάβουμε γενναίες και τολμηρές πρωτοβουλίες, όπως η κατάργηση της εισφοράς αλληλεγγύης για όλους, καθώς και η νέα αύξηση του κατώτατου μισθού τον προσεχή Μάιο, που θα είναι η τρίτη κατά σειρά, ενώ αναμένονται από τις αρχές του 2023 αυξήσεις ύψους 7,75% στο σύνολο σχεδόν των συντάξεων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Για τρίτη συνεχή χρονιά στηρίζονται οι υγειονομικοί όλων των κατηγοριών και χρηματοδοτούνται περαιτέρω οι δομές υγείας. Σημαντικές βελτιώσεις εκτιμάται ότι θα προκύψουν και για τα στελέχη των Ενόπλων Δυνάμεων και των Σωμάτων Ασφαλείας της χώρας, γιατί προβλέπονται και αναμένονται παρεμβάσεις στα επιδόματά τους, ικανοποιώντας τα πάγια μισθολογικά αιτήματά τους. Ταυτόχρονα, είναι δίκαιο, όπως εξεταστούν και τα πάγια αιτήματα των εν εφεδρεία στελεχών των Ενόπλων Δυνάμεων και των Σωμάτων Ασφαλείας.

Υπηρετώντας, κύριε Υπουργέ, το πνεύμα δικαίου, καταθέτω ενημερωτικό σημείωμα στα Πρακτικά της Βουλής για περαιτέρω προσεκτική εξέταση αυτών από τα συναρμόδια Υπουργεία και μάλιστα, μία συνισταμένη, το οποίο μου ενεχειρίστη και μου δόθηκε απ’ όλες τις επαγγελματικές ενώσεις τους.

(Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από το Βήμα της Βουλής εκφράζω την ευγνωμοσύνη μου προς τα στελέχη των Ενόπλων Δυνάμεων και των Σωμάτων Ασφαλείας, διότι εφαρμόζουν στον Έβρο το ενιαίο δόγμα ασφάλειας και άμυνας, φρουρώντας τα χερσαία, ποτάμια και θαλάσσια σύνορα μας σε ένα εχθρικό περιβάλλον από πλευράς της γειτονιάς μας.

Κύριοι Υπουργοί, οι Ένοπλες Δυνάμεις και τα Σώματα Ασφαλείας αποτελούν τον ακοίμητο φρουρό της πατρίδας, όπως απεδείχθη το Μάρτιο του 2020 στην εκλογική μου περιφέρεια, με αποτέλεσμα ο γείτονας να υποστεί την πρώτη μεταπολεμική ήττα. Μία ανίατη ασθένεια το ενοχλητικό παραλήρημά του.

Μας ικανοποιεί, λοιπόν, ιδιαίτερα που υπάρχει μέριμνα για την οικονομική τους στήριξη, ενώ συνάμα η Κυβέρνηση θωρακίζει την αμυντική και αποτρεπτική ικανότητα της χώρας, προβλέποντας για τη διετία 2022-2023 αμυντικές δαπάνες, ύψους σχεδόν 6 δισεκατομμυρίων ευρώ.

Κύριοι Υπουργοί, χαιρετίζω την προβλεπόμενη μέριμνα στον πρωτογενή τομέα, αναμένοντας έργα, όπως γρήγοροι αναδασμοί, αντιπλημμυρική και αρδευτική θωράκιση του Νομού Έβρου με την έναρξη του φράγματος Δερείου-Σουφλίου. Ο τομέας αυτός συνιστά τον κύριο μοχλό της οικονομικής ανάπτυξης του ακριτικού νομού, ο οποίος δέχεται σημαντικά πλήγματα λόγω της ενεργειακής και οικονομικής κρίσης και λόγω των αποστάσεων από τα κέντρα.

Προβλέπονται, επίσης, σημαντικά εργαλεία για τους αγρότες, κτηνοτρόφους και αλιείς, προκειμένου να αμυνθούν στο αυξημένο κόστος καυσίμων, λιπασμάτων και ζωοτροφών και όχι μόνο.

Η κοινωνική ευαισθησία που διέπει τον φετινό προϋπολογισμό αποδεικνύεται επίσης από την πρόβλεψη περί εφάπαξ οικονομικής ενίσχυσης δύο εκατομμυρίων τριακοσίων χιλιάδων πολιτών, όπως οι χαμηλοσυνταξιούχοι, οι μακροχρόνια άνεργοι και τα άτομα με ειδικές ανάγκες, καθώς και από την αύξηση των κονδυλίων για το επίδομα θέρμανσης.

Κυρίες και κύριοι, ο Έβρος μετεξελίσσεται σε ενεργειακό, συγκοινωνιακό μεταφορικό και αμυντικό κόμβο και αναμένουμε με ολύμπια αντοχή και την εκπαιδευτική μεταρρύθμιση που θα αλλάξει το τοπίο και ιδιαίτερα στον κεντρικό και βόρειο Έβρο. Εκτιμάται ότι κατά την επόμενη χρονιά θα αποτελεί ένα απέραντο εργοτάξιο.

Ο Έβρος, κύριοι Υπουργοί, χαιρετίζει την επιτυχία της σημερινής Κυβέρνησης που αφορά στην ένταξη του λιμένα Αλεξανδρούπολης στο διευρωπαϊκό δίκτυο μεταφορών. Αναμένουμε όλοι οι Εβρίτες άμεσες και αποφασιστικές ενέργειες, οι οποίες θα καταδείξουν ότι η αλλαγή των σχεδίων για τον λιμένα είναι για το καλό του τόπου. Επίσης, αναμένουμε την αναβάθμιση και τον εκσυγχρονισμό όλων των σημείων εισόδου και εξόδου στα χερσαία σύνορά μας. Ο βόρειος και κεντρικός Έβρος χρήζει πολλαπλής θωράκισης για λόγους εθνικούς.

Αξιότιμοι κύριοι Υπουργοί της Κυβέρνησης, ο Έβρος και τα νησιά του βορειοανατολικού και νοτιοανατολικού Αιγαίου αποτελούν πυλώνες της χώρας και της Ευρώπης. Η προσοχή και η φροντίδα όλων σε οποιοδήποτε επίπεδο κρατούν τη σφραγίδα για την υπογραφή του κράτους θα πρέπει να επικεντρώνεται πρώτα στα ανατολικά μας σύνορα.

Κυρίες και κύριοι συνάδελφοι, το 2019 οι Έλληνες αποφάσισαν ότι η χώρα χρειάζεται έναν νέο κυβερνήτη που θα έβγαζε τον τόπο από το αδιέξοδο και αυτός αναδείχθηκε πανηγυρικά ο Κυριάκος Μητσοτάκης. Τώρα πλέον εν μέσω μεγάλων κρίσεων, πολλαπλών προκλήσεων και μεγάλων αποφάσεων οι Έλληνες χρειάζονται έναν έμπειρο πολιτικό ηγέτη, ο οποίος έχει αποδείξει ότι μπορεί να οδηγεί τη χώρα με ασφάλεια και ευθύνη σε ξέφωτο ανάπτυξης. Και αυτός δεν είναι άλλος από τον Πρωθυπουργό μας.

Κυρίες και κύριοι, ο προϋπολογισμός του 2023 στέλνει πολιτικό, σαφές μήνυμα αισιοδοξίας και εθνικής αυτοπεποίθησης, κοινωνικής αλληλεγγύης και μέριμνας για όλες και όλους. Και για τον λόγο αυτό τον υπερψηφίζω.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την προσέγγιση στον χρόνο.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής, η κ. Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ πολύ.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2023 σε αβέβαιους καιρούς πολέμου, ενεργειακής κρίσης και πληθωριστικής έξαρσης, σε ένα περιβάλλον βίαιης και άγριας ανακατανομής πλούτου με πρώτα θύματα τους ευάλωτους και τα μεσαία νοικοκυριά, τελευταίος της παρούσας Κυβέρνησης και πρώτος εκτός μνημονιακής εποπτείας, θα μπορούσε να είναι ένας προϋπολογισμός μετρημένη αισιοδοξίας για τους πολίτες. Όμως, αντί να αναζητούμε λύσεις, Νέα Δημοκρατία και ΣΥΡΙΖΑ διαμορφώνουν ένα περιβάλλον πόλωσης και διχασμού, εν όψει εκλογών, ελπίζοντας σε κομματικά οφέλη.

Πέρυσι, στην αντίστοιχη συζήτηση του προϋπολογισμού του 2022, σας είχαμε επισημάνει ότι οι προβλέψεις σας έκαναν ένα μεγάλο άλμα λογικής και είχαν έναν σημαντικό βαθμό αυθαιρεσίας, αφήνοντας προφανώς και το αντίστοιχο κενό, γιατί η πραγματικότητα ήταν άλλη. Αποτέλεσμα: Η θετική προοπτική της Κυβέρνησης για το 2022 δεν επιβεβαιώθηκε. Και φυσικά, εμείς δεν κάναμε τις Κασσάνδρες, απλώς βλέπαμε αυτό που τελικά είμαστε.

Σήμερα, ένα χρόνο μετά, βρισκόμαστε σε διαρκή αστάθεια και ρευστότητα όπου οι παραγωγοί ενέργειας αποκομίζουν τεράστια κέρδη αποστραγγίζοντας πόρους και δυνάμεις, οι δε κυβερνητικές πιρουέτες σε μέτρα-«ασπιρίνη» δεν άλλαξαν και δεν μπορούν να αλλάξουν τη δεινή πραγματικότητα.

Την ώρα που όλες οι διεθνείς αναλύσεις προβλέπουν ότι το 2023 θα είναι παγκοσμίως μια εξαιρετικά δύσκολη χρονιά με διατήρηση του απαγορευτικού κόστους ενέργειας, με εντεινόμενες οικονομικές αναταράξεις που θα αφαιμάξουν την αγοραστική δύναμη των καταναλωτών και με επιβράδυνση της ευρωπαϊκής οικονομίας, η Κυβέρνηση της Νέας Δημοκρατίας επιμένει σε αισιόδοξα σενάρια χωρίς, όμως, στέρεο αιτιολογικό υπόβαθρο, υποεκτιμώντας για άλλη μία φορά την υφιστάμενη κατάσταση. Οι τεράστιες απώλειες εισοδήματος, λόγω διπλής αφαίμαξης, εκτίναξης από τη μία του πληθωρισμού και διατήρησης των επιτοκίων καταθέσεων σε μηδενικά επίπεδα, δεν γιατρεύονται με παυσίπονα.

Οι τράπεζες που διασώθηκαν, όπως όλοι ξέρουμε, από το υστέρημα των φορολογουμένων δείχνουν ξεδιάντροπα τα δόντια τους, αυξάνοντας εν μία νυκτί τα επιτόκια δανείων και σφυρίζοντας αδιάφορα στο αίτημα για αύξηση των επιτοκίων καταθέσεων που διατηρούνται κοντά στο μηδέν! Γι’ αυτές, μάλιστα! Το 2022 ήταν και το 2023 θα συνεχίσει να είναι ένα ευοίωνο έτος με σημαντικά κέρδη από την αυξημένη διαφορά επιτοκίων. Τις είδαμε εν τω μεταξύ και πώς συμπεριφέρονται στις συναντήσεις με τα κυβερνητικά στελέχη και στη χθεσινή συνάντηση που είχαν μαζί σας, κύριε Υπουργέ, γίναμε όλοι θεατές της επιδεικτικής τους δυστοκίας και αδιαφορίας για τις συνέπειες των αποφάσεών τους που επηρεάζουν κάθε ελληνικό νοικοκυριό. Με χίλια βάσανα και φυσικά, με άλλα τόσα κυβερνητικά παρακάλια, προκειμένου να υπάρξει κάποια συνεννόηση για να αντιμετωπιστεί το τεράστιο πρόβλημα των δανειοληπτών από την πολιτική υψηλών επιτοκίων σε σχέση με την Ευρωπαϊκή Κεντρική Τράπεζα και των καταθετών από τον υψηλό πληθωρισμό.

Άρα, από τη μία μεριά έχουμε την ελληνική κοινωνία που δυσκολεύεται να τα βγάλει πέρα μήνα - μήνα και από την άλλη πάροχοι ενέργειας και τραπεζίτες τρίβουν τα χέρια τους. Στη μέση είναι η Κυβέρνηση, προσεκτική στον σχεδιασμό της, λέτε εσείς, διαφημίζοντας ένα προσωπείο κοινωνικά ευαίσθητο, κατά βάση, όμως, δειλή, άπραγη και οκνηρή στον πιο σημαντικό της ρόλο, αυτόν της ρυθμιστικής της αρμοδιότητας, λέμε εμείς. Η εικονική πραγματικότητα επιτυχίας που προβάλλει με ευημερούντες αριθμούς κρύβει δομικά και διαρθρωτικά προβλήματα που καθιστούν αδιέξοδη την πορεία της οικονομίας.

Αυτή η βαριά ατμόσφαιρα επιβαρύνεται ακόμα περισσότερο από την κυβερνητική διαχείριση της σκοτεινής υπόθεσης των παρακολουθήσεων πολιτικών προσώπων δημοσιογράφων και επιχειρηματιών από την ΕΥΠ, μία υπόθεση σύντομης συγκάλυψης ενός παρακρατικού μηχανισμού που υπάρχει και δρα κάτω από τη μύτη μας.

Και επειδή αγαπάτε, όπως λέτε, τα νούμερα και τους αριθμούς θα αναφέρω και εγώ κάποιους για να δούμε την εικόνα. Μελέτη Ινστιτούτου Εργασίας της ΓΣΕΕ: Το 2022 οι απώλειες της αγοραστικής δύναμης φτάνουν στο 40% για νοικοκυριά με μηνιαίο εισόδημα έως 750 ευρώ. Οι νέοι το τελευταίο εξάμηνο έχουν χάσει το 19% της αγοραστικής τους δύναμης, ενώ για ολόκληρο το χρόνο πήραν αύξηση μόλις 9,7%. Οι Έλληνες συνεχίζουν να καταβάλλουν τους τέταρτους πιο υψηλούς φόρους κατανάλωσης στην Ευρωπαϊκή Ένωση. Το ιδιωτικό χρέος φουσκώνει τις ληξιπρόθεσμες οφειλές προς την ΑΑΔΕ, έχουν αυξηθεί πάνω από 112,6 δισεκατομμύρια ευρώ. Τα κόκκινα δάνεια, που βρίσκονται πια σε χέρια funds, είναι 111 δισεκατομμύρια ευρώ. Οι ληξιπρόθεσμες οφειλές στον ΕΦΚΑ αυξήθηκαν 5,5 δισεκατομμύρια ευρώ σε έναν χρόνο. Οι ληξιπρόθεσμες οφειλές στην εφορία έφτασαν τα 6,2 δισεκατομμύρια ευρώ μέσα σε εννέα μήνες και οι απλήρωτοι φόροι στα 5,8 δισεκατομμύρια ευρώ. Αν αυτή η εικόνα είναι εικόνα ευημερούσας κοινωνίας, το αφήνω στην κρίση όλων σας.

Και θέλω να πω δύο λόγια ως τομεάρχης παιδείας για τα όσα άκουσα από την κ. Κεραμέως για τον τομέα του Υπουργείου Παιδείας. Παρά, λοιπόν, την επίμονη υπουργική καμπάνια διαφήμισης επιτευγμάτων, ο προϋπολογισμός παραμένει αναιμικός, ανισοβαρής, με μειωμένους πόρους στο τακτικό μέρος του και με περικοπές που πλήττουν το δημόσιο σχολείο και πανεπιστήμιο. Ούτε το ΙΕΚ δεν γλίτωσε όπου από τα 545.000 ευρώ, που υπάρχουν στον τακτικό προϋπολογισμό, αυτά δεν επαρκούν για να καλύψουν ούτε τις δαπάνες μισθοδοσίας ούτε τις βασικές λειτουργικές ανάγκες που ανέρχονται στο ποσό του 1.150.000 ευρώ.

Παρατηρώντας τώρα την εισηγητική έκθεση σε σχέση με το 2022 υπάρχει μία αμελητέα μόνο αύξηση από 4.977.000 ευρώ, σε 5.015.000 ευρώ, ενώ το Πρόγραμμα Δημοσίων Επενδύσεων έχει μία μείωση, από τις 875.000 στις 670.000.

Επίσης, πιστώσεις που υπάρχουν στον προϋπολογισμό Δαπανών Δημοσίων Επενδύσεων του Υπουργείου Παιδείας, υποτίθεται ότι χρηματοδοτούν έργα υποδομής, κτηριακές υποδομές και εξοπλισμό των ΑΕΙ και των σχολικών μονάδων πρωτοβάθμιας και δευτεροβάθμιας εκπαίδευσης.

Θα σας παρακαλούσα να κάνετε μία βόλτα στην επαρχία και να δείτε τις κτηριακές εγκαταστάσεις των σχολείων. Εκεί μένουμε πάρα πολύ πίσω με σχολεία τα οποία ρημάζουν, με έργα που παραμένουν ατελείωτα και πολλές φορές θέτουν και σε κίνδυνο την ασφάλεια των ίδιων των μαθητών.

Την ίδια ώρα, το σύνολο των δαπανών, προκειμένου να καλυφθούν τα κενά του δημόσιου σχολείου αγγίζει τα 3,2 δισεκατομμύρια ευρώ. Ξέρετε τι είναι αυτά; Αυτά είναι χρήματα που χάνουν οι ελληνικές οικογένειες ή, αν θέλετε, δαπανούν οι ελληνικές οικογένειες ετησίως, για να μπορέσουν να αναπληρώσουν τα παιδιά τους τις ελλείψεις που αφήνει πίσω της η δημόσια εκπαίδευση που ουσιαστικά είναι στην τύχη της. Υπάρχει μια πολύ σημαντική έρευνα του ΚΑΝΕΠ της ΓΣΕΕ που έδειξε ότι οι γονείς επιλέγουν ιδιωτικές δομές, ιδιωτικά σχολεία, ιδιωτικά ΙΕΚ, ιδιωτικούς παιδικούς σταθμούς, δίνοντας ετησίως 950 εκατομμύρια ευρώ σε δίδακτρα και επίσης, τα δίδακτρα φροντιστηρίων είναι το 40,9% της συνολικής δαπάνης των οικογενειών για την εκπαίδευση των παιδιών τους.

Συμπέρασμα: Στη μεταμνημονιακή Ελλάδα, η υποχρηματοδότηση αποτελεί κύριο χαρακτηριστικό του δημόσιου εκπαιδευτικού συστήματος που δεν άλλαξε το 2022, δεν αλλάζει ούτε το 2023.

Μιλώντας για τεχνική και επαγγελματική εκπαίδευση, για εμάς δεν αρκεί το ότι έχουμε μετρημένα στα χέρια κάποια πρότυπα τεχνικά λύκεια ούτε ότι τα ιδιωτικά ΙΕΚ που ξεφυτρώνουν σαν μανιτάρια υποκαθιστούν την ελλειμματική προσφερόμενη εκπαίδευση που θα έπρεπε να έχουν τα δημόσια ΙΕΚ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ, γιατί έχετε υπερβεί τα εννέα λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Αμέσως, κύριε Πρόεδρε.

Τριτοβάθμια εκπαίδευση: δεν έχουν προβλεφθεί κονδύλια για τη μισθοδοσία των μελών ΔΕΠ ούτε για να μπορέσει να υπάρξει η κρατική συμμόρφωση με την απόφαση του Σ.τ.Ε. ούτε για να καλυφθεί το νέο μισθολόγιο των μελών ΔΕΠ.

Δαπάνες λειτουργίας των ΑΕΙ: έχουμε αυξημένα κόστη ενέργειας, αυξημένα κόστη για να υλοποιηθεί η δράση των εσωτερικών μετακινήσεων «ERASMUS», προκειμένου να γίνει η πρακτική άσκηση των παιδιών από τους ιδιώτες και τους δημόσιους φορείς, υπάρχει ένα κόστος υλοποίησης των διπλών προγραμμάτων σπουδών. Όλα αυτά έχουν ψηφιστεί στο τελευταίο νομοσχέδιο του Υπουργείου, όπου, όμως, δεν υπάρχει καμμία πρόβλεψη για το τι μέλλει γενέσθαι.

**ΠΡΟΕΔΡΕΥΩΝ (Αθανάσιος Μπούρας):** Κλείστε, σας παρακαλώ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Έχουμε καταθέσει ως ΠΑΣΟΚ, κυρίες και κύριοι συνάδελφοι, μία σειρά από προτάσεις που αν δεν παρασυρόταν η Κυβέρνηση από την προεκλογική φρενίτιδα του ΣΥΡΙΖΑ, θα μπορούσε να τις αξιοποιήσει.

Και κλείνω, λέγοντας ότι αυτός ο προϋπολογισμός, ο τελευταίος της Κυβέρνησης, περιχαρακώνεται σε παραδοσιακά συντηρητικές θέσεις, αρνείται το άνοιγμα στην κοινωνία, ξεχνά τη μεταρρυθμιστική πνοή που ήταν η προτεραιότητά σας όταν αναλάβατε και βγαίνει από τη ρότα της αναπτυξιακής πολιτικής.

Γι’ αυτό και καταψηφίζουμε. Γι’ αυτό και σας λέμε ότι έχει χαθεί η μεταρρυθμιστική πνοή που είχατε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Αφού τακτοποιηθεί το Βήμα, τον λόγο θα πάρει ο Υφυπουργός στον Πρωθυπουργό και Κυβερνητικός Εκπρόσωπος κ. Ιωάννης Οικονόμου.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η συζήτηση για τον προϋπολογισμό του 2023 αυτομάτως αποκτά μία διπλή διάσταση, μία απολογιστική και μία προεξαγγελτική. Για να κατανοήσουμε πού βρισκόμαστε και πού θα πάμε με Κυβέρνηση της Νέας Δημοκρατίας στο τιμόνι, χρειάζεται να αναλογιστούμε την αφετηρία μας το 2019, τότε που παραλάβαμε μία χώρα καθημαγμένη από την κρίση των μνημονίων, κρίση την οποία επέτεινε ο ΣΥΡΙΖΑ με τις καταστροφικές επιλογές του και κυρίως με την απόφαση να εφαρμόσει ως διαχείριση της αποτυχίας του την υπερφορολόγηση της μεσαίας τάξης.

Παραλάβαμε ένα ΕΣΥ που είχε αφεθεί στη μοίρα του, σχολεία που δεν είχαν γίνει προσλήψεις για πολλά χρόνια, πανεπιστήμια παρατημένα και παραδομένα στην ανομία και την παρανομία.

Επίσης, παραλάβαμε μια ανεκδιήγητη κατάσταση στο μεταναστευτικό ως αποτέλεσμα της σχετικοποίησης των συνόρων και ένα δημόσιο αποσαρθρωμένο, ως αποτέλεσμα της προσπάθειας του ΣΥΡΙΖΑ να ελέγξει τους αρμούς της εξουσίας διαλύοντας το κράτος δικαίου.

Τέλος, παραλάβαμε μία Ελλάδα με καταρρακωμένο το διεθνές της κύρος, με μία ανερμάτιστη διπλωματία, ασυνάρτητη και με τραγικές ελλείψεις στην αμυντική της ικανότητα. Αυτή η τελευταία πραγματικότητα ουσιαστικά εκμηδένιζε κάθε προσπάθεια της πατρίδας μας για ανάκαμψη, κάθε πιθανότητα ανάκαμψης, αφού κανείς στο εξωτερικό δεν μας εμπιστευόταν και δεν μας έπαιρνε στα σοβαρά.

Από την πρώτη στιγμή, λοιπόν, ανάληψης των καθηκόντων μας ξεκινήσαμε τη δουλειά με σχέδιο, με επαγγελματική διαχείριση των πραγμάτων, με όραμα για το μέλλον, με αποφασιστικότητα, με γνώση της διεθνούς εμπειρίας, προφανώς με κοινωνική ενσυναίσθηση και κυρίως, με σεβασμό στις αρχές και στις αξίες μας.

Ο δρόμος, κυρίες και κύριοι συνάδελφοι, δεν ήταν ομαλός. Βρεθήκαμε από τις αρχές του 2020 να διαχειριζόμαστε όχι μόνο τις υστερήσεις που παρήγαγε η περίοδος των μνημονίων, αλλά και μία σειρά από τεράστιες κρίσεις. Φυσικά, η διαχείριση των κρίσεων δεν θα μπορούσε να ήταν χωρίς απώλειες, δεν θα μπορούσε να ήταν δίχως επιπτώσεις για την κοινωνία και τη χώρα, αλλά σε γενικές γραμμές θα πρέπει να θεωρηθεί επιτυχημένη, καθώς δεν διερράγη ο κοινωνικός ιστός και δεν διασαλεύτηκε η σταθερότητα της κοινωνίας, αλλά και η ακεραιότητα της πατρίδας.

Οι αλλεπάλληλες κρίσεις που διαχειριστήκαμε –και αυτό το γνωρίζουν οι πολίτες- ήταν ικανές να δημιουργήσουν συνθήκες εθνικής τραγωδίας για μία χώρα, για ένα κράτος με τα χαρακτηριστικά που παραλάβαμε από τον ΣΥΡΙΖΑ το 2019. Σταχυολογώντας τα πλέον ενδεικτικά, η πολιτική μας κράτησε την κοινωνία όρθια και την πατρίδα όρθια την περίοδο της πανδημίας με 44 δισεκατομμύρια ευρώ που πλήρωσαν μισθούς και ασφαλιστικές εισφορές εργαζομένων και ενοίκια καταστημάτων και έδωσαν ρευστότητα σε όλους. Οι πολίτες το ξέρουν αυτό. Το κατανοούν, το ένοιωσαν. Γι’ αυτό και σας κοιτάζουν με μια θυμηδία, όταν προσπαθείτε με ξεπερασμένα κλισέ να τους πείσετε ότι ο Μητσοτάκης είναι ένας νεοφιλελεύθερος πρίγκιπας που δεν αντιλαμβάνεται ότι το κράτος πρέπει να παρεμβαίνει όταν οι συνθήκες το απαιτούν.

Ταυτόχρονα, η πολιτική μας μείωσε δραστικά την ανεργία. Η εχθρική απέναντι στο επιχειρείν –ντόπιο και ξένο- Ελλάδα του ΣΥΡΙΖΑ μέσα σε λιγότερο από τρία χρόνια έγινε πρωταθλήτρια στις επενδύσεις, έγινε πρωταθλήτρια στη μείωση των φόρων και των ασφαλιστικών εισφορών και αυτό είχε ως αποτέλεσμα διακόσιες χιλιάδες άνθρωποι τουλάχιστον από το 2019 μέχρι σήμερα να έχουν βρει δουλειά και να έχουν ενταχθεί στην παραγωγική διαδικασία.

Επίσης, οι πολιτικές μας δίνουν τη δυνατότητα στην κοινωνία να αντέχει την πίεση της ακρίβειας που προκαλούν οι εισαγόμενες κρίσεις, με δυσκολίες, ναι, για την ελληνική κοινωνία, αλλά με ανθεκτικότητα μεγαλύτερη από αυτή που επιδεικνύουν οικονομίες ισχυρότερες από τη χώρα. Θυμηθείτε, η συζήτηση για τους λογαριασμούς του ηλεκτρικού ρεύματος στα σπίτια έχει φύγει εντελώς από το προσκήνιο. Σε λίγες ημέρες πάνω από ένα εκατομμύριο συμπολίτες μας θα πάρουν μια ουσιαστική ενίσχυση 250 ευρώ. Η καθημερινότητα του πολίτη στηρίζεται από την Κυβέρνηση σε όλες τις πτυχές του οικονομικού του βίου. Οι πολίτες εξακολουθούν να δυσκολεύονται. Γνωρίζουν, όμως και καταλαβαίνουν. Βλέπουν τους διψήφιους πληθωρισμούς σχεδόν σε ολόκληρη την Ευρώπη. Γι’ αυτό και αντιλαμβάνονται την υποκρισία σας, όταν τους μιλάτε για ακρίβεια Μητσοτάκη.

Επιπρόσθετα, η Ελλάδα, η πατρίδα μας, διαχειρίζεται με αποτελεσματικότητα το μεταναστευτικό. Η πατρίδα μας μπορεί πλέον να μην εκφοβίζεται, να μην τρομοκρατείται και να μην πανικοβάλλεται. Με αποφασιστικότητα, με απόλυτη ετοιμότητα, με επάρκεια υπερασπιζόμαστε τη νομιμότητα, την εθνική μας κυριαρχία και τα κυριαρχικά μας δικαιώματα. Και οι Έλληνες ξέρουν ότι το μπορούμε αυτό γιατί η Κυβέρνηση προέταξε την ενίσχυση των Ενόπλων Δυνάμεων και των Σωμάτων Ασφαλείας την ώρα που εσείς αναμασάτε έναν «θολοκουλτουριάρικο» μηδενισμό. Καλά-καλά δεν έχετε αποφασίσει αν είστε υπέρ ή κατά της ενίσχυσης των Σωμάτων Ασφαλείας με 600 ευρώ…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Προσέξτε τις εκφράσεις σας! Αυτά τα έλεγε και ο Κασιδιάρης!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΝΙΚΟΛΑΟΣ ΦΙΛΗΣ:** Του Κασιδιάρη τα λόγια εδώ μέσα…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Η Κυβέρνηση οικοδόμησε σχέσεις αμοιβαίας συνεργασίας με τις υπερδυνάμεις του πλανήτη την ώρα που εσείς αναζητείτε αφελείς περιπλανήσεις στον Τρίτο Κόσμο.

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Όποιος πάρει τον λόγο θα απαντήσει, θα μιλήσει να πάρει θέση. Δεν χρειάζονται, λοιπόν, διακοπές. Αλλιώς δεν γίνεται!

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Εάν κάποιος αναζητήσει τον τρόπο με τον οποίο πολιτικά και εκλογικά τοποθετήθηκαν οι Κοινοβουλευτικές Ομάδες απέναντι σε μείζονες επιλογές αυτού του Κοινοβουλίου κατά τη διάρκεια της προηγούμενης περιόδου, θα πάρει την απάντησή του. Αν ενοχλείστε με τα αποτελέσματα της πολιτικής σας, δεν έχετε παρά να την αλλάξετε.

Κυρίες και κύριοι, τα έργα μας -όσα σας ανέφερα και πολλά ακόμα- είναι πολιτικές πράξεις που βασίζονται στις αρχές και στις αξίες που διαχρονικά ακολουθούμε: τον ανθρωπισμό, τη γνήσια και άδολη λαϊκότητα, τον αγνό πατριωτισμό, τον πραγματισμό, το σεβασμό στην ελληνικότητα και τη μέριμνα για τη δημοκρατία, την ελευθερία και τη δικαιοσύνη.

Η πολιτική μας απαντά στην προσδοκία των πολιτών να ζουν με ποιότητα, να ζουν καλά σε μία ασφαλή και ευημερούσα χώρα. Αυτό κάνει η πολιτική μας από το 2019 και μετά. Και επειδή στη μακρά διαδρομή της παράταξής μας, της ελληνικής φιλελεύθερης Κεντροδεξιάς, πορευόμαστε πάντοτε με πυξίδα αυτές τις πολιτικές αρχές και με προσήλωση στην πατρίδα, κάθε ζήτημα που ανακύπτει δεν το κρύβουμε κάτω από το χαλί. Ούτε, όμως, το κρεμάμε στα μανταλάκια του λαϊκισμού και του κρατισμού. Γιατί και οι δύο αυτές επιλογές, είναι καταστροφικές για την πατρίδα και την κοινωνία. Όλα τα μεγάλα θέματα, ό,τι χρειάζεται να διερευνηθεί γίνεται αντικείμενο έρευνας από τη δικαιοσύνη και αντικείμενο επιμερισμού ευθυνών από τη δικαιοσύνη.

Κυρίες και κύριοι συνάδελφοι, μέχρι εδώ η Κυβέρνησή μας απέδειξε ότι μπορεί να κρατήσει την Ελλάδα όρθια και να διασφαλίσει την εθνική ασφάλεια και την κοινωνική συνοχή. Στη νέα τετραετία, θα μπορέσουμε να πετύχουμε πολλά περισσότερα. Ξέρουμε το πώς και μπορούμε να το πράξουμε. Ο ελληνικός λαός έχει εχέγγυο το έργο μας και γνωρίζει ότι μπορούμε να πάμε την πατρίδα ψηλότερα και την κοινωνία καλύτερα. Η προσέγγιση του βιοτικού επιπέδου των Ελλήνων πολιτών με το μέσο ευρωπαϊκό όρο και η οριστική αποκατάσταση των αδικιών εις βάρος των Ελλήνων που επισωρεύτηκαν στην ελληνική κοινωνία μετά το 2010, αποτελεί τη συνισταμένη των επιδιώξεων μας για τη νέα τετραετία.

Η χώρα, η κοινωνία έχει ανοίξει βήμα προς την κατεύθυνση αυτή. Όσοι βάζουν το κομματικό πάνω από το συλλογικό και το πατριωτικό, όσοι μένουν εγκλωβισμένοι σε ερμηνευτικά σχήματα του περασμένου αιώνα, όσοι επιμένουν σε ιδέες που έχουν καταρρεύσει με κρότο προσπαθούν να μας κρατήσουν πίσω, προσπαθούν να ανακόψουν αυτή την πορεία. Η πορεία, όμως, αυτή δεν μπορεί να ανακοπεί.

Η επόμενη εκλογική διαδικασία, κυρίες και κύριοι συνάδελφοι, θα καθορίσει το μέλλον της Ελλάδας για αρκετές δεκαετίες. Και φυσικά, θα διεξαχθεί μέσα σε έναν ταραγμένο, μέσα σε έναν διαρκώς μεταβαλλόμενο και μεταλλαγμένο κόσμο. Η υποβάθμιση της ποιότητας ζωής των πολιτών, το μεταναστευτικό, η κρίση της δημοκρατίας, ο αναδυόμενος ευρωσκεπτικισμός, είναι μερικά από τα χαρακτηριστικά γνωρίσματα του κόσμου που ζούμε.

Σε έναν κόσμο, λοιπόν, που στροβιλίζεται επικίνδυνα, εμείς, με την αξιοπιστία που μας δίνουν τα επιτεύγματα και κυρίως, η συνεχής προσπάθεια που κάναμε για να κρατήσουμε την κοινωνία και την πατρίδα όρθια σε δύσκολες περιόδους, με την αυτοπεποίθηση που μας δίνει η ματιά και η γνώση μας στον κόσμο που έρχεται, θα διεκδικήσουμε νέα εντολή προκοπής και δημιουργίας για τον κάθε Έλληνα. Θα διεκδικήσουμε νέα εντολή για αυτοδύναμη Ελλάδα και αυτό σηματοδοτεί προϋπολογισμός, τον οποίον και σας καλώ να υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ, για την οικονομία του χρόνου.

Κύριε Ραγκούση, διευκρίνισα καλύτερα τον Κανονισμό, επειδή με ρωτήσατε, αν και ο κ. Βίτσας που προέδρευε πριν από εμένα, το υπενθύμισε, ότι κάθε ημέρα κατά πάγια τακτική, αλλά και κατ’ εφαρμογή του άρθρου 167 του Κανονισμού, οι Κοινοβουλευτικοί Εκπρόσωποι μπορούν να παρέμβουν μέχρι τρεις φορές.

**ΙΩΑΝΝΗΣ ΡΑΓΚΟΥΣΗΣ:** Άλλο είπε…

**ΠΡΟΕΔΡΕΥΩΝ (Αθανάσιος Μπούρας):** Το ότι ρωτήσατε μία συνεργάτιδα, δεν λέει κάτι.

**ΙΩΑΝΝΗΣ ΡΑΓΚΟΥΣΗΣ:** Δεν είναι δική μου, δική σας είναι.

**ΠΡΟΕΔΡΕΥΩΝ (Αθανάσιος Μπούρας):** Παρ’ όλα αυτά, αν και είναι τέταρτη φορά εγώ θα σας δώσω τον λόγο.

**ΙΩΑΝΝΗΣ ΡΑΓΚΟΥΣΗΣ:** Και πέμπτη φορά θα ζητήσω.

**ΠΡΟΕΔΡΕΥΩΝ (Αθανάσιος Μπούρας):** Τότε δεν μπορώ. Με συγχωρείτε, πρέπει να υπάρχει εφαρμογή του Κανονισμού και μία ίση μεταχείριση. Κάθε μέρα από όλους τους Προεδρεύοντες αυτό υπενθυμίζεται και μάλιστα, όπως μου είπαν, έγινε υπενθύμιση.

**ΙΩΑΝΝΗΣ ΡΑΓΚΟΥΣΗΣ:** Καλά, θα πάρω τώρα τον λόγο και θα δούμε μετά.

**ΠΡΟΕΔΡΕΥΩΝ (Αθανάσιος Μπούρας):** Εγώ, λοιπόν, θα σας δώσω άλλη μία φορά τον λόγο.

**ΙΩΑΝΝΗΣ ΡΑΓΚΟΥΣΗΣ:** Και άλλη μία μετά!

**ΠΡΟΕΔΡΕΥΩΝ (Αθανάσιος Μπούρας):** Γι’ αυτό σας είπε ο κ. Βίτσας, όπως ενημερώθηκα, κοιτάξτε πότε θα ζητήσει τον λόγο, γιατί θα μιλήσουν κι άλλοι Υπουργοί.

Η κ. Γιαννακοπούλου μου έχει ζητήσει τον λόγο, για να κάνει μία παρέμβαση.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, σας ακούσαμε να είστε λαλίστατος, κυριολεκτικά, για το θέμα της αποτελεσματικότητας και του έργου της Κυβέρνησής σας. Πάρα πολύ ωραία!

Θα θέλαμε, όμως, ξέρετε να είστε το ίδιο λαλίστατος και για το μείζον θέμα, το οποίο απασχολεί τον δημόσιο διάλογο, το πολιτικό σύστημα και τον ελληνικό λαό.

Και βεβαίως, μιλάω για το ζήτημα των υποκλοπών, γιατί πέντε μήνες μετά και ακόμη δεν έχουμε πάρει απαντήσεις στα κρίσιμα ερωτήματα. Μιλάμε για τις αποδεδειγμένες –πρωτίστως, βέβαια- και για τις ομολογημένες -από εσάς τους ίδιους- υποκλοπές, που έχουν να κάνουν με τον Πρόεδρό μας, τον Νίκο Ανδρουλάκη. Τα κρίσιμα, λοιπόν, ερωτήματα παραμένουν, κύριε Οικονόμου, για ποιον λόγο παρακολουθούνταν ο Νίκος Ανδρουλάκης; Ποιος το κατέχει το σύστημα «Predator» στη χώρα μας.

Βιώσαμε και είδαμε όλο αυτό το κουκούλωμα και τη συσκότιση η οποία υπήρξε, δυστυχώς, από τη μεριά της εξεταστικής, με ευθύνη της Πλειοψηφίας, στην Επιτροπή Θεσμών και Διαφάνειας. Άρα, αναρωτιέμαι -γιατί κυριολεκτικά έχουμε βαρεθεί, από τη μεριά της Κυβέρνησης να ακούμε, δήθεν, μαθήματα θεσμικότητας, κύριε Οικονόμου- θα πάρουμε, επιτέλους, απαντήσεις; Και θέλω μετά, όταν μιλήσει κι ο κ. Τσιάρας, να αναφερθώ για τα ζητήματα της δικαιοσύνης. Και τι θα γίνει και πότε; Επιτέλους, θα αποφανθεί και η δικαιοσύνη;

Τώρα, όμως, μιλάω σε εσάς, ως Εκπρόσωπο της Κυβέρνησης, ως Υφυπουργό στον Πρωθυπουργό. Άρα, λοιπόν, θα πάμε σε μία προεκλογική περίοδο, μέσα σε αυτή την τοξικότητα, μέσα σε όλο αυτό το διχαστικό κλίμα, μέσα σε αυτό το νεφέλωμα, την γκρίζα ζώνη που δημιουργείται, επειδή δεν υπάρχουν απαντήσεις στα κρίσιμα ερωτήματα, στο μείζον θέμα των υποκλοπών;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ορίστε, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, …

**ΠΡΟΕΔΡΕΥΩΝ (Αθανάσιος Μπούρας):** Μόνο, όμως, ότι εξαντλείται το περιθώριο της …

**ΙΩΑΝΝΗΣ ΡΑΓΚΟΥΣΗΣ:** Καλά, εντάξει. Θα το δούμε αυτό.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν μπορούμε να το δούμε. Εγώ σας το λέω: Εξηγούμαι, για να μην παρεξηγούμαι. Ήδη υπερβαίνω εγώ τον Κανονισμό, αλλά και τη διαδικασία. Επομένως, σας δίνω εγώ τον λόγο.

Ορίστε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Μισό λεπτό, όμως, κύριε Πρόεδρε, αυτό εκτός χρόνου.

Μη λέτε «ρώτησα έναν συνεργάτη». Δεν ρώτησα δικό μου συνεργάτη. Συνεργάτιδα του Προεδρείου ρώτησα, δεν φταίει σε τίποτα, επικοινώνησε με... όπου επικοινώνησε, κατέβηκε εδώ σε εμένα και μου είπε ότι η απόφαση είναι αυτή.

**ΠΡΟΕΔΡΕΥΩΝ (Αθανάσιος Μπούρας):** Ο κ. Βίτσας, που προήδρευε πριν από εμένα, σας έκανε την επισήμανση;

**ΙΩΑΝΝΗΣ ΡΑΓΚΟΥΣΗΣ:** Σας λέω μην το συνεχίζουμε.

**ΠΡΟΕΔΡΕΥΩΝ (Αθανάσιος Μπούρας):** Μα, ο κ. Βίτσας ήταν εκείνος που προήδρευε και ο οποίος γνωρίζει πολύ καλά τον Κανονισμό.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, μην το συνεχίζουμε.

**ΠΡΟΕΔΡΕΥΩΝ (Αθανάσιος Μπούρας):** Γνωρίζει και είναι ενήμερος και από τη Διάσκεψη των Προέδρων, που πάντα συζητούνται τα διαδικαστικά θέματα, αλλά εκεί είναι πάγια η τακτική, σύμφωνα με το άρθρο 187 του Κανονισμού.

**ΙΩΑΝΝΗΣ ΡΑΓΚΟΥΣΗΣ:** Εγώ σας περιέγραψα πώς ακριβώς έγινε και μάλιστα έγινε όλο αυτό που σας περιέγραψα, με δική μου πρωτοβουλία, ακριβώς γιατί ήθελα να είμαι εντάξει με τον Κανονισμό. Λοιπόν, τελειώνουμε τώρα με αυτό.

Κύριε Οικονόμου, λοιπόν, τα ψέματα της Κυβέρνησης τα έχουμε βρει πολλές φορές απέναντί μας. Τώρα, συζητάμε έναν προϋπολογισμό. Ήρθε ο Υπουργός Οικονομικών εδώ πέρα και οι Υφυπουργοί, μιλούν για ΑΕΠ το 2022, 225 δισεκατομμύρια ευρώ, καταγεγραμμένο στα Πρακτικά. Υπουργοί της Κυβέρνησης της Ελλάδας μιλούν για ΑΕΠ 225 δισεκατομμύρια ευρώ, την ώρα που το πραγματικό ΑΕΠ της χώρας το 2022 είναι 191,5 δισεκατομμύρια. Δηλαδή, τα ψέματά σας πια δεν προλαβαίνει κάποιος να τα ακούσει και να τα διαχειριστεί.

Όμως, προσέξτε εδώ, γιατί αυτό που θα πω τώρα, αφορά εσάς προσωπικά. Μακάρι να το κάνατε χωρίς να το γνωρίζετε, θα αποδειχθεί από αυτό που θα σας πω. Δεν είναι δυνατόν να έρχεστε εδώ, εσείς προσωπικά, κύριε Οικονόμου -και νομίζω ότι δεν σας πρέπει, έτσι κι αλλιώς και θεσμικά και προσωπικά- και να χρησιμοποιείτε ορολογία «Κασιδιάρη». Αυτό που είπατε προηγουμένως, «θολοκουλτουριάρηδων», τελευταία φορά ακούστηκε, σε αυτό το Κοινοβούλιο, από τον Κασιδιάρη, κύριε Οικονόμου.

Λοιπόν, σας ζητούμε, επίσημα και ενιαία, να ανακαλέσετε αυτή τη φράση, να ζητήσετε να διαγραφεί από τα Πρακτικά, διότι δεν μπορεί να είναι μια φράση που τη μία βγαίνει από το στόμα του Κασιδιάρη και την άλλη, σε κάθε περίπτωση, βγαίνει από τον Κυβερνητικό Εκπρόσωπο της σημερινής Κυβέρνησης.

Όμως, επειδή, το συνδυάσετε λίγο με τις αμυντικές δαπάνες και είπατε «εμείς που αμφισβητούμε και δεν ψηφίζουμε κ.λπ.», αντί να έρθετε και να πείτε ή να σκεφτείτε -για να μην το πείτε, γιατί εντάξει, να το πείτε θα ήταν ακραίο- ότι έχουμε απολύτως δικαιωθεί, κύριε Οικονόμου. Τι σας είπαμε, όταν μιλήσαμε, πέρυσι για τις αμυντικές δαπάνες; Σας είπαμε: «πώς μπορεί να σας έχει κάποιος εμπιστοσύνη;».

Και πριν περάσουν λίγοι μήνες τι αποδείχτηκε, κύριε Οικονόμου; Ότι είσαστε μία Κυβέρνηση που είχε φτάσει μέχρι του ακραίου αντισυνταγματικού και αντιδημοκρατικού επιπέδου να παρακολουθεί την ηγεσία των Ενόπλων Δυνάμεων μέσω της ΕΥΠ και του «Predator», να παρακολουθεί τους υπεύθυνους για τους εξοπλισμούς της χώρας. Και έρχεστε εδώ και χωρίς να τα συνειδητοποιείτε όλα αυτά, εξακολουθείτε να λέτε γιατί δεν σας έχουμε εμπιστοσύνη στη διαχείριση των εξοπλισμών, των αμυντικών δαπανών και ούτω καθεξής;

Κάτι τελευταίο: Είπατε πάρα πολλά, όμως, δεν μπορείτε πραγματικά -είσαστε Κυβερνητικός Εκπρόσωπος- να φύγετε και εσείς από αυτή την Αίθουσα, όπως έφυγε ο Πρωθυπουργός σας τις προάλλες, χωρίς να απαντήσετε σε δύο πάρα πολύ συγκεκριμένα και μείζονος σημασίας ερωτήματα, κύριε Οικονόμου, γιατί η δικαιοσύνη, βεβαίως, θα αποφανθεί στο τέλος εκείνη και μόνον εκείνη για τις ποινικές ευθύνες που έχουν διαπράξει όσοι και όσες τις έχουν διαπράξει στην υπόθεση των υποκλοπών.

Εμείς δεν σας ζητάμε να δικάσετε την υπόθεση των υποκλοπών. Εμείς σας ζητάμε, όπως έχετε υποχρέωση απέναντι στο Σύνταγμα, στους νόμους και στην εντολή που σας έχει δώσει ελληνικός λαός αναγορεύοντάς σας Κυβέρνηση, να δώσετε την πληροφόρηση, δηλαδή τις απαντήσεις σε δύο ερωτήματα: Η Εθνική Υπηρεσία Πληροφοριών είχε θέσει υπό παρακολούθηση τον συνάδελφό σας Υπουργό κ . Χατζηδάκη, ναι ή όχι; Η Εθνική Υπηρεσία Πληροφοριών είχε θέσει σε παρακολούθηση τον κ. Φλώρο, τον Αρχηγό ΓΕΕΘΑ, ναι ή όχι, κύριε Οικονόμου; Δεν μπορείτε να φύγετε και εσείς από αυτή την Αίθουσα χωρίς να δώσετε απαντήσεις σε αυτά τα δύο ερωτήματα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να απαντήσετε στους δύο Κοινοβουλευτικούς Εκπροσώπους.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Κύριε Ραγκούση, δεν ξέρω τι είχε πει ο κ. Κασιδιάρης ούτε ασχολούμαστε με τον κ. Κασιδιάρη. Το περιθώριο είναι ο μοναδικός χώρος που τους ταιριάζει. Αυτή η παράταξη, αυτή η Κυβέρνηση, όλοι μας έχουμε ανοικτό μέτωπο με την Ακροδεξιά. διαχρονικά.

**ΙΩΑΝΝΗΣ ΡΑΓΚΟΥΣΗΣ:** Πάρτε το πίσω. Διαγράψτε το από τα Πρακτικά.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Θα μπορούσα να σας επικαλεστώ μία σειρά από περιστατικά. Θυμάμαι, όμως, και ξέρω τι επικαλεστήκατε εσείς για να μην ψηφίσετε τις συμφωνίες με τη Γαλλία, τον κίνδυνο –λέει- να πηγαίνουν στις χώρες του Μαγκρέμπ Έλληνες στρατιωτικοί και να πολεμούν εκεί. Εγώ αυτό το αποκαλώ κάπως «θολοκουλτουριάρικο». Εάν εσείς αυτό τώρα θέλετε να το αναιρέσετε, να το πείτε αλλιώς ή αλλιώτικα, βρείτε έναν τρόπο να το διορθώσετε. Αυτό θυμάμαι, όπως θυμάμαι ότι δεν ψηφίσατε για τις μεγάλες επιλογές αυτής της Κυβέρνησης να ενισχύσει την αποτρεπτική ικανότητα της χώρας και μία σειρά από άλλα πράγματα.

Συνεπώς, νομίζω ότι είναι φτηνά τερτίπια να λέτε αυτού του είδους τα πράγματα για οποιονδήποτε απ’ αυτή την παράταξη και απ’ αυτή την Κυβέρνηση.

(Θόρυβος από την πτέρυγα του ΣΥΡΙΖΑ)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:**… (Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Κυρία Αναγνωστοπούλου, σας παρακαλώ. Καθένας έχει την ευθύνη των λόγων του. Εάν κάποιος δεν συμφωνεί, δεν σημαίνει ότι μπορεί να διακόπτει.

Συνεχίστε, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Εάν είναι δήλωση αυτοκριτικής από την πλευρά του ΣΥΡΙΖΑ η στάση του όλο το προηγούμενο διάστημα σε μεγάλες επιλογές αυτής της Κυβέρνησης σε ό,τι αφορά στην ενίσχυση της αποτρεπτικής μας ικανότητας και της γεωπολιτικής και γεωστρατηγικής μας θέσης, είναι καλοδεχούμενη και ελπίζω να μην είναι στη γραμμή της επαναδιαπραγμάτευσης μείζονος σημασίας συμφωνίας για τη χώρα που υποστηρίζατε όλο το προηγούμενο διάστημα.

Κύριε Ραγκούση και κυρία Γιαννακοπούλου, προφανώς και ενιαία θα είναι η απάντηση, μιας και τελευταία όλο και πιο ενιαία και ταυτόσημη είναι η στάση σας απέναντι σε διάφορα ζητήματα.

Πρώτα απ’ όλα, οι προτεραιότητες της Κυβέρνησης είναι οι προτεραιότητες της κοινωνίας. Η κοινωνία είναι αυτή που καθορίζει τις προτεραιότητες. Είναι οι προτεραιότητες για την αντιμετώπιση των μεγάλων προκλήσεων, είναι η αντιμετώπιση των επιβουλών που έρχονται από έξω. Είναι η υποχρέωση που έχουμε να τιμήσουμε το πρόγραμμά μας και να διαμορφώσουμε μία Ελλάδα στην οποία ο δρόμος της προκοπής και της προόδου θα είναι ανοιχτός για όλους.

Όμως, αυτό που συστηματικά υποτιμάτε και ξεχνάτε είναι ότι η τοξικότητα και ο διχασμός τροφοδοτούνται από τη διασπορά φημολογίας. Η τοξικότητα και ο διχασμός τροφοδοτούνται όταν διασύρεις και διαπομπεύεις και δυσφημείς τη δικαιοσύνη και τη χώρα στο εξωτερικό.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μην τα τσουβαλιάζετε όλα μαζί!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Δεν κατάλαβα! Διακοπήκατε; Σας παρακαλώ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Γιατί τόση νευρικότητα;

Κύριε Ραγκούση, πριν από λίγες ημέρες ο κ. Τσίπρας επισκέφτηκε τον κ. Ντογιάκο και βγαίνοντας από τον κ. Ντογιάκο -τι του είπε μέσα δεν το γνωρίζουμε, το ξέρει αυτός και ο κ. Ντογιάκος -είπε ανάμεσα στα υπόλοιπα ότι εμπιστεύεται πλήρως την ελληνική δικαιοσύνη και σήμερα στις Βρυξέλλες, στο εξωτερικό, δυσφήμισε την ελληνική δικαιοσύνη. Την εμπιστεύεται έξω από το γραφείο του κ. Ντογιάκου, τη διασύρει και τη δυσφημεί στο εξωτερικό.

Εδώ και πάρα πολύ καιρό, κυρία Γιαννακόπουλου και κύριε Ραγκούση, η Κυβέρνηση αυτή έχει συνδράμει με όλα τα μέσα την ελληνική δικαιοσύνη και βρίσκεται σε εξέλιξη ανοικτή δικαστική έρευνα για να κάνει τι, κύριε Ραγκούση; Να απαντήσει σε μία σειρά από ζητήματα, σε μία σειρά από θέματα που όλοι μας και πρώτα και πάνω από όλους αυτή η Κυβέρνηση δεν θέλει να μείνει καμμία σκιά.

**ΙΩΑΝΝΗΣ ΡΑΓΚΟΥΣΗΣ:** Παρακολουθούσατε τον Χατζηδάκη;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Έχετε μία μονοθεματική ατζέντα για να εργαλειοποιήσετε ένα θέμα που πιστεύετε ότι θα φέρει σε δύσκολη θέση αυτή την Κυβέρνηση.

**ΙΩΑΝΝΗΣ ΡΑΓΚΟΥΣΗΣ:** Πες, λοιπόν, δώσε απάντηση. Πες «όχι». Γιατί τα λες όλα αυτά;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, σας παρακαλώ. Δεν καταγράφεται τίποτα από τις διακοπές.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Η χώρα έχει θεσμούς και στη συντεταγμένη πολιτεία, στις δημοκρατίες, στα ευρωπαϊκά κράτη δικαίου οι θεσμοί, η δικαιοσύνη, οι αρχές είναι αυτές που ψάχνουν τα θέματα, είναι αυτές που αναδεικνύουν την αλήθεια, είναι αυτές που δείχνουν τι δεν πήγε καλά, ποιοι είναι οι αυτουργοί και ποιοι είναι οι μυθοπλάστες.

Να είστε σίγουρος ότι αυτή η Κυβέρνηση, με τον σεβασμό που διαχρονικά δείχνει στους θεσμούς και κυρίως, στη δικαιοσύνη ως πυλώνα της δημοκρατίας μας, δεν θα επιτρέψει να μείνει η παραμικρή σκιά σε αυτού του είδους τα ζητήματα. Εμείς αυτό θέλουμε, αυτό επιδιώκουμε, σε αυτό το μήκος κύματος κινηθήκαμε από την αρχή.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:**… (Δεν ακούστηκε)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, κυρία Γιαννακοπούλου, δεν μπορείτε τώρα, δεν θα παίξουμε πινγκ-πονγκ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Θα είναι από τις τρεις παρεμβάσεις μου η δεύτερη.

**ΠΡΟΕΔΡΕΥΩΝ (Αθανάσιος Μπούρας):** Θα πάρετε τη δεύτερη παρέμβασή σας; Ορίστε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Είναι γνωστό, απολύτως κατανοητό το παιχνίδι το οποίο προσπαθείτε να παίξετε. Ξαφνικά από τον Ιούλιο και μετά, επειδή η Κυβέρνηση «πιάστηκε με την γίδα στην πλάτη», μπλέκετε επίτηδες δύο διαφορετικού είδους παρακολουθήσεις. Εγώ σας ρώτησα για την παρακολούθηση του Ανδρουλάκη που ο ίδιος ο Πρωθυπουργός παραδέχτηκε. Γι’ αυτό γιατί δεν απαντάτε, κύριε Οικονόμου, και τα μπλέκετε όλα μαζί; Τι έχετε να πείτε; Ο ίδιος ο Πρωθυπουργός είπε «ναι, παρακολουθούσαμε τον Ανδρουλάκη». Γιατί, λοιπόν, μας μπλέκετε με όλα τα υπόλοιπα; Γιατί λέτε ξαφνικά ότι ταυτίζεται το ΠΑΣΟΚ με τον ΣΥΡΙΖΑ; Πολύ ωραίο τρόπο βρήκατε για να ρίξετε την μπάλα στην εξέδρα, αλλά δεν πιάνει, κύριε Οικονόμου. Το ερώτημα είναι αμείλικτο και όσο κι αν προσπαθήσετε να κρυφτείτε πίσω από αυτή την παραφιλολογία, θα πρέπει να απαντήσετε.

Σας μίλησα, λοιπόν, και σας έκανα το ερώτημα για την παρακολούθηση του Προέδρου μας και για το «Predator», κύριε Οικονόμου. Θα αποφασίσετε να δώσετε μια απάντηση ή ξανά θα ρίξετε την μπάλα στην εξέδρα, όπως ήταν το απόρρητο στην εξεταστική επιτροπή, όπως ήταν το ότι αποκλείσατε τα πολιτικά πρόσωπα στην εξεταστική επιτροπή; Μόνο το θύμα καλέσατε, μόνο τον κ. Ανδρουλάκη, ούτε τον κ. Δημητριάδη ούτε όλους τους άλλους. Τα ίδια θα κάνετε; Σας έχουν πάρει χαμπάρι.

Αν θέλετε, λοιπόν, απαντήστε, αλλιώς πείτε την πραγματικότητα, εκτός αν περιμένετε να σας πούμε ότι δεν έγινε και τίποτα μωρέ, ότι δεν συνέβη και τίποτα, εντάξει, ότι παρακολουθούσατε τον Πρόεδρο του τρίτου κόμματος, δεν τρέχει και τίποτα, αλλά δεν θα σας το πούμε αυτό, κύριε Οικονόμου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Oικονόμου, απαντήστε και κλείστε.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Θα τελειώσω σε ένα λεπτό, κύριε Πρόεδρε και ζητώ συγγνώμη από τους συναδέλφους.

Κυρία Γιαννακόπουλου, με εξέδρες και μετεγγραφές δεν ασχολούμαστε εμείς. Σε άλλων την ατζέντα είναι τελευταία στην κορυφή, προφανώς για να ξεφύγουν από τη δύσκολη θέση που θεωρούν ότι βρίσκονται.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Εγώ σας ρωτάω ένα συγκεκριμένο πράγμα και εσείς συνεχίζετε.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Το ερώτημα που μου απευθύνετε, κακώς το απευθύνετε σε εμένα. Ο Πρωθυπουργός είπε από την πρώτη στιγμή ότι υπήρξε μια άστοχη αλλά νόμιμη επισύνδεση και όλοι κάλεσαν τον κ. Ανδρουλάκη, μέσα στο πλαίσιο που επέτρεπε το θεσμικό πλαίσιο, να επισκεφθεί την ΕΥΠ και να ενημερωθεί. Ο κ. Ανδρουλάκης επέλεξε έναν διαφορετικό τρόπο. Μη με ρωτάτε εμένα. Ρωτήστε τον Πρόεδρο του ΠΑΣΟΚ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ποιο θεσμικό πλαίσιο; Παράνομο είναι. Να παρανομήσει;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Επίσης, να μην αποδίδετε σε εμάς την οποιαδήποτε σκοπιμότητα για ταυτίσεις και συμπορεύσεις. Είναι επιλογή του Αρχηγού σας, φαντάζομαι θα εκφράζει και το σύνολο σας έτσι να προχωρήσετε, θεωρώντας ότι με αυτόν τον τρόπο θα μπορέσετε από κοινού να στείλετε τη Νέα Δημοκρατία στην αντιπολίτευση. Εάν αυτό δεν εκπροσωπεί ή εν πάση περιπτώσει δεν έχει γίνει αντιληπτό, μην το χρεώνετε σε εμάς. Δική σας επιλογή είναι, αυτόν τον δρόμο έχετε επιλέξει να ακολουθήσετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα προχωρήσουμε τώρα με τον κατάλογο των συναδέλφων Βουλευτών. Τον λόγο τώρα θα πάρει ο Βουλευτής της Νέας Δημοκρατίας κ. Ιάσων Φωτήλας, στη συνέχεια ο Βουλευτής του ΣΥΡΙΖΑ - Προοδευτική Συμμαχία κ. Αλέξανδρος Μεϊκόπουλος, στη συνέχεια ο Αντιπρόεδρος της Βουλής και Βουλευτής της Νέας Δημοκρατίας κ. Χαράλαμπος Αθανασίου, στη συνέχεια ο Βουλευτής του Κομμουνιστικού Κόμματος Ελλάδας κ. Στολτίδης και μετά θα μιλήσει ο Υπουργός Δικαιοσύνης κ. Κωνσταντίνος Τσιάρας.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι γεγονός ότι ο προϋπολογισμός που συζητάμε αυτές τις ημέρες στη Βουλή έρχεται σε μία ιδιαίτερη συγκυρία πρωτίστως λόγω της ενεργειακής κρίσης στην Ελλάδα αλλά και παγκοσμίως. Σε πείσμα της κρίσης, ο φετινός προϋπολογισμός είναι ο καθρέφτης της οικονομίας μιας χώρας που έχει επιστρέψει στη δημοσιονομική ευστάθεια, φανερώνει συνέπεια λόγων και πράξεων, σταθερότητα και αποτυπώνει κοινωνική δικαιοσύνη και σταθερή αναπτυξιακή δυναμική.

Η ελληνική οικονομία έχοντας ξεπεράσει με επιτυχία την υγειονομική κρίση αντιστέκεται σθεναρά στην ενεργειακή. Επιδεικνύει μεγάλες αντοχές και ισχυρή δυναμική, έχοντας βάλει ήδη τις βάσεις στην αναπτυξιακή της προοπτική. Τα δεδομένα αυτά τα βλέπουν όλοι με αριθμούς, εκτός από τους συναδέλφους της Αξιωματικής Αντιπολίτευσης. Ας είναι. Η πραγματικότητα τους πέφτει βαριά, όμως η αλήθεια είναι μία. Η ελληνική οικονομία έχει συνολικά αναβαθμιστεί έντεκα φορές: Τέσσερις κατά τη διάρκεια της ενεργειακής κρίσης -παρά το ασταθές οικονομικό παγκόσμιο περιβάλλον- και βρίσκεται ήδη μία θέση πίσω από την επενδυτική βαθμίδα. Παράλληλα, ενεργοποιήθηκαν μέτρα ελάφρυνσης του ελληνικού χρέους ύψους 6 δισεκατομμυρίων.

Όχι, τα όσα αναφέρω δεν βρίσκονται στα «ψιλά» γράμματα ούτε στις παραπομπές. Είναι στις κεντρικές εκθέσεις επίσημων φορέων του εξωτερικού. Απ’ αυτό και μόνο, θα έπρεπε η κριτική της Αντιπολίτευσης να είναι πιο μετρημένη.

Κυρίες και κύριοι συνάδελφοι της Αντιπολίτευσης, είμαστε, βέβαιοι, ότι θα καταψηφίσετε τον τέταρτο προϋπολογισμό της Νέας Δημοκρατίας, επειδή αυτό επιτάσσει η θεσμική εθιμική παράδοση. Ελπίζω μόνο ότι σε αυτή την εξαιρετικά κρίσιμη συγκυρία για τα εθνικά μας θέματα, με την προκλητικότητα της Τουρκίας να κλιμακώνεται επικίνδυνα, δεν θα καταψηφίσετε, τουλάχιστον, τις αμυντικές δαπάνες. Είμαστε, βέβαιοι, ότι θα καταψηφίσετε αυτόν τον προϋπολογισμό καθαρά για αντιπολιτευτικούς λόγους, για να ασκήσετε αντιπολίτευση για την αντιπολίτευση.

Όμως, όπως συνήθιζε ο Φρανσουά Μιτεράν να λέει: «τα γεγονότα είναι ξεροκέφαλα», δεν επιδέχονται, δηλαδή, καμμίας αμφισβήτησης και ας πάμε να δούμε τι δείχνουν αυτά τα «ξεροκέφαλα» γεγονότα για την οικονομία μας.

Ο ρυθμός οικονομικής μεγέθυνσης, σύμφωνα πάντα με τις προβλέψεις της Ευρωπαϊκής Επιτροπής, καταγράφεται στο 5,6% για το 2022 και 1,8% για το 2023. Άλλοι δίνουν πιο ευνοϊκά σενάρια. Όχι, φυσικά, εσείς. Για παράδειγμα, η Κομισιόν 6% ή ο ΟΟΣΑ 6,7%. Το ΑΕΠ αναμένεται να υπερβεί τα 224 δισεκατομμύρια ευρώ το 2023, υψηλότερο κατά 45 δισεκατομμύρια ή, καλύτερα, 25% από την τελευταία χρονιά διακυβέρνησης του ΣΥΡΙΖΑ.

Την ίδια στιγμή οι επενδύσεις την τελευταία τριετία αυξήθηκαν κατά 30% και έτσι κρατήθηκε η οικονομία εκτός της ύφεσης, επενδύσεις που είχαν θετική συνεισφορά στο ΑΕΠ, όταν στην υπόλοιπη Ευρώπη ήταν παντού αρνητική. Ταυτόχρονα, οι εξαγωγές και οι ξένες άμεσες επενδύσεις πετυχαίνουν ιστορικά υψηλό ποσοστό.

Στα παραπάνω θα πρέπει να προσθέσουμε τους πόρους που εξασφάλισε η χώρα από το Ταμείο Ανάκαμψης, μέσω του οποίου θα τρέξουν επιπλέον επενδύσεις. Στο μέρος των Δημοσίων Επενδύσεων μέσω του Ταμείου Ανάκαμψης αναμένεται οι επενδύσεις να αγγίξουν τα 12 δισεκατομμύριο, από τα οποία τα 2 είναι ήδη συμβασιοποιημένα.

Συνεχίζω. Η ανεργία έχει υποχωρήσει τουλάχιστον πέντε ποσοστιαίες μονάδες φτάνοντας στα επίπεδα του 2010, αλλά αυτό, προφανώς, δεν είναι καλή συγκυρία για εσάς, δεδομένου του ότι αν υπάρχουν δουλειές εσείς σε ποιους θα μοιράζετε τα επιδόματα, ώστε να τους κρατάτε ομήρους και να βάζετε νερό στον μύλο του ΣΥΡΙΖΑ;

Επιπλέον, το δημόσιο χρέος πέφτει στο 168,9% του ΑΕΠ εφέτος, ενώ το 2023 αναμένεται να πέσει στο 159,3% του ΑΕΠ. Προφανώς ούτε αυτά τα νούμερα σας συγκινούν.

Σε αυτό το σημείο δε, αξίζει να σημειωθεί ότι όλα τα παραπάνω συμβαίνουν σε ένα διαρκώς μεταβαλλόμενο περιβάλλον ενεργειακής κρίσης, αυξητικών πληθωριστικών τάσεων, διαρκούς τουρκικής προκλητικότητας και σημαντικών γεωπολιτικών αλλαγών. Όλα τα παραπάνω είναι αποτέλεσμα της συνεπούς δουλειάς που έχει γίνει από την Κυβέρνηση στο θέμα των διαρθρωτικών μεταρρυθμίσεων.

Γνωρίζετε συνάδελφοι ότι στην παγκόσμια οικονομία «ουδέν κρυπτόν υπό τον ήλιον». Αν δεν κάνεις, δηλαδή, με συνέπεια και σχέδιο όσα πρέπει για να βοηθήσεις, πραγματικά, την ανάπτυξη της οικονομίας σου -όλοι το καταλαβαίνουν διεθνώς-, αρνούνται να σου δανείσουν, τα επιτόκια αυξάνονται στον Θεό και οι επενδύσεις δεν έρχονται.

Κυρίες και κύριοι συνάδελφοι, ο φετινός προϋπολογισμός αφ’ ενός στοχεύει στη στήριξη της κοινωνίας και όλων όσων, πραγματικά, έχουν ανάγκη βοήθειας και προστασίας από την πολιτεία και αφ’ ετέρου στοχεύει στη συντήρηση της αναπτυξιακής πορείας της χώρας.

Η ελληνική Κυβέρνηση έκανε στοχευμένες παρεμβάσεις για την αντιμετώπιση του αυξημένου κόστους του ηλεκτρικού ρεύματος και του φυσικού αερίου, όπως, για παράδειγμα, με την επιδότηση που δώσαμε στην κατανάλωση ηλεκτρικής ενέργειας σε νοικοκυριά και επιχειρήσεις ή με την επιστροφή του 60% της αύξησης του κόστους της ηλεκτρικής ενέργειας για οικιακά τιμολόγια μέσω του Power Pass.

Αποδείξαμε από την πρώτη στιγμή ότι για εμάς η δημιουργία νέων θέσεων εργασίας ήταν ψηλά στην ατζέντα μας. Για τον λόγο αυτό στηρίξαμε την τρίτη αύξηση του κατώτατου μισθού και μειώσαμε κατά 3% τις ασφαλιστικές εισφορές, συνεισφέροντας με αυτόν τον τρόπο στην αύξηση του διαθέσιμου εισοδήματος κατά 2,2 εκατομμύρια ευρώ. Δώσαμε κίνητρα για τη μετατροπή των συμβάσεων μερικής απασχόλησης σε πλήρη και επεκτείναμε το επίδομα μητρότητας στους εννέα από τους έξι μήνες.

Πήραμε μέτρα της τάξεως των 355 εκατομμυρίων για τους δημόσιους υπαλλήλους, προκειμένου, για παράδειγμα, να αναμορφώσουμε το ειδικό μισθολόγιο των γιατρών του ΕΣΥ και καταργήσαμε την εισφορά αλληλεγγύης για πεντακόσιες χιλιάδες δημόσιους υπαλλήλους. Ταυτόχρονα, ενισχύσαμε τους συνταξιούχους, με το συνολικό ποσό του 1,2 δισεκατομμυρίου ευρώ, προκειμένου να αυξήσουμε κατά 7,5% τις κύριες συντάξεις, καταργώντας παράλληλα την εισφορά αλληλεγγύης σε ένα εκατομμύριο συνταξιούχους.

Τέλος, αυξήσαμε τις αμυντικές δαπάνες με την αγορά οπλικών συστημάτων ύψους 5,8 δισεκατομμυρίων ευρώ, έναντι ετήσιας δαπάνης 500 εκατομμυρίων. Γιατί γνωρίζετε καλά ότι μια χώρα που δεν μπορεί από μόνη της να υπερασπιστεί τα σύνορά της, δεν μπορεί να ευημερήσει και δεν μπορεί να αναπτυχθεί.

Κυρίες και κύριοι συνάδελφοι, έχουμε όλες τις προϋποθέσεις να συνεχίσουμε συντονισμένα και με σχέδιο, όπως κάνουμε στους τέσσερις τελευταίους προϋπολογισμούς, να πάμε ακόμα καλύτερα και να ενισχύσουμε ακόμα περισσότερο την αναπτυξιακή πορεία της χώρας.

Γιατί, κλείνοντας, να πω ότι αυτό είναι και το πραγματικό δίλημμα των επερχόμενων εκλογών: Πάμε μπροστά ή γυρίζουμε πίσω; Στο δε ερώτημα «ποιος μπορεί;», την απάντηση την έδωσε ξεκάθαρα ο κ. Ανδρουλάκης: «Μητσοτάκης ή Τσίπρας». Ο ίδιος έθεσε εαυτόν στις υπηρεσίες του κ. Τσίπρα. Να τον χαίρεστε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Αλέξανδρος Μεϊκόπουλος.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, συζητούμε σήμερα το νομοσχέδιο του κρατικού προϋπολογισμού για το 2023, πραγματικά μέσα σε συνθήκες αλυσιδωτών κρίσεων αλλά και απανωτών γεγονότων που διογκώνουν τη δυσπιστία των πολιτών.

Κατά τη γνώμη μου, υπάρχουν τέσσερα δεδομένα που στιγματίζουν τη συζήτηση αυτών των ημερών.

Πρώτον, ο υψηλός πληθωρισμός, η ανεξέλεγκτη ακρίβεια και η ενεργειακή κρίση που «στραγγίζουν» το εισόδημα των νοικοκυριών, δημιουργώντας τεράστια αβεβαιότητα στους πολίτες.

Το δεύτερο δεδομένο, είναι ότι η σημερινή συζήτηση πραγματοποιείται υπό το σκιώδες πλαίσιο της υπόθεσης των παράνομων επισυνδέσεων και παρακολουθήσεων πολιτικών, δημοσιογράφων και στελεχών των Ενόπλων Δυνάμεων από την ΕΥΠ.

Το τρίτο δεδομένο, είναι ότι αφού ο κ. Σταϊκούρας «μπινελικώθηκε» -κατά δήλωση του ίδιου- επί δύο ώρες χθες με εκπροσώπους των τραπεζών και αφού προσπάθησε να σώσει δανειολήπτες, αυτή τη στιγμή που μιλάμε υπάρχουν σε εξέλιξη εκατόν πενήντα οκτώ χιλιάδες πλειστηριασμοί κατοικίας στην ηλεκτρονική πλατφόρμα.

Το τέταρτο δεδομένο είναι ότι υπάρχει ένα πλέον δίπολο, επικίνδυνο και ανατροφοδοτούμενο: Η απαξίωση της πολιτικής και η πολιτική της απαξίωσης με φόντο, φυσικά, μία κοινωνία που πτωχεύει. Μόλις τώρα μαθαίνουμε ότι ο Ευρωπαίος Γενικός Εισαγγελέας ζήτησε άρση ασυλίας της Ευρωβουλευτού της Νέας Δημοκρατίας κ. Μαρίας Σπυράκη, επειδή υπάρχει υπόνοια απάτης για τη διαχείριση της βουλευτικής αποζημίωσης.

Πώς να πείσεις, λοιπόν, τους πολίτες ότι η τιμή του πολιτικού τους προσωπικού δεν χωράει σε βαλίτσες γεμάτες δεσμίδες, ότι η πολιτική δεν είναι ταυτισμένη με συμφέροντα και η υποχρέωση λογοδοσίας δεν υποχωρεί μπροστά σε αδιευκρίνιστα ποσά; Πώς να πείσεις τους πολίτες ότι οι θεσμοί της δημοκρατίας και της διαφάνειας, στους οποίους πρέπει να έχουν εμπιστοσύνη, μπορούν να απαξιώνονται και να χειραγωγούνται για την πολιτική επιβίωση ενός Πρωθυπουργού ωτακουστή;

Ξέρετε, η βαριά πολιτική σκιά των υποκλοπών, των πολλών σκανδάλων διαφθοράς και κακοδιαχείρισης δημόσιου πλούτου δεν κρύβεται όσο φιλότιμες και αν είναι οι προσπάθειες για αλλαγή ατζέντας με πρόταγμα την οικονομία. Πώς θα μπορούσε να γίνει διαφορετικά; Πώς θα μπορούσαν να κρυφτούν, αφού οικονομία και επιχειρείν σε μια φιλελεύθερη αστική δημοκρατία σημαίνει πρώτα απ’ όλα διαφάνεια κανόνων και ξεκάθαρο πλαίσιο;

Πρώτος, λοιπόν, μεταμνημονιακός προϋπολογισμός με πλειστηριασμούς πρώτης κατοικίας, ανεξέλεγκτα funds και εισπρακτικές εταιρείες σε πλήρη δράση, μια νέα γενιά κόκκινων δανείων να ετοιμάζεται και μαζικά λουκέτα. Στις 20 Αυγούστου του 2022 ημέρα εξόδου από τα μνημόνια ο κ. Μητσοτάκης έλεγε ότι η μέρα εκείνη θα σηματοδοτούσε και το τέλος όσων επιβλήθηκαν στο όνομά τους, οι υψηλοί φόροι, οι περικοπές μισθών και συντάξεων, επικαλούμενος φυσικά και μεγαλύτερη εθνική ευχέρεια στις οικονομικές επιλογές που θα γίνονταν από εκεί και έπειτα. Την εθνική αυτή ευχέρεια στις οικονομικές επιλογές δεν είδαμε εδώ κι έναν χρόνο που η κοινωνία ασφυκτιά οικονομικά και η θηλιά των χρεών πνίγει εμπόρους, μικρομεσαίους, επιχειρηματίες και επαγγελματίες. Η Κυβέρνηση σε όλα αυτά απαντά με αναποτελεσματικά επιδόματα, ένα λειψό καλάθι του νοικοκυριού και προεκλογικές εφάπαξ ενισχύσεις.

Ο προϋπολογισμός, λοιπόν, σφραγίζει την αποτυχία των μέτρων της Κυβέρνησης και είναι φτιαγμένος με την ίδια συντηρητική συνταγή που καταδικάζει τη χώρα σε οικονομική και αναπτυξιακή υστέρηση.

Η κρίση, λοιπόν, του πληθωρισμού έχει σαρώσει τα πάντα εδώ και έναν χρόνο. Το πρόβλημα είναι ότι δεν υποτιμήσατε μόνο τα όρια και τη διάρκεια του πληθωρισμού, που, τελικά, δεν ήταν παροδικός, αλλά ερμηνεύσατε το πρόβλημα του πληθωρισμού κατά πως σας βόλευε για να βγουν τα νούμερα και να μην χρειαστεί φυσικά να σπάσουν αυγά.

Πρώτη, λοιπόν, η Ελλάδα στην πιο ακριβή βενζίνη σε όλη την Ευρωπαϊκή Ένωση, πρώτη στην τιμή ηλεκτρικής ενέργειας, τρίτη στο υψηλότερο κόστος ενέργειας στην Ευρωπαϊκή Ένωση σε όρους αγοραστικής δύναμης των πολιτών. Όλα αυτά συνέπειες των ενεργειών ή καλύτερα των παραλείψεώς σας να κάνετε παρεμβάσεις στην αγορά ενέργειας. Αφήσατε, λοιπόν, τις εταιρείες ενέργειας να σωρεύουν υπερκέρδη στις πλάτες μιας ολόκληρης κοινωνίας. Τα νομιμοποιήσατε, συμπιέζοντάς τα με διάφορα τεχνάσματα και τέλος επιδοτήσατε την αισχροκέρδεια με ζεστό χρήμα από τον κρατικό προϋπολογισμό και τα ταμεία ενεργειακής μετάβασης.

Έχει, πραγματικά, πάρα πολύ μεγάλο ενδιαφέρον να κοιτάξουμε λίγο τους έμμεσους φόρους. Είναι αυξημένα τα έσοδα από τον ΦΠΑ. Γιατί τόσο αυξημένα; Ήρθε η ανάπτυξη και καταναλώνουμε περισσότερο; Η αύξηση της κατανάλωσης φτάνει στο 7,2%, ενώ η αύξηση των εσόδων του ΦΠΑ καταγράφεται στο 23,8%. Άρα, δεν είναι η ανάπτυξη. Μήπως είναι ο συνήθης ύποπτος ο τουρισμός, που εκτίναξε τα έσοδα από τον ΦΠΑ; Όμως τα δεδομένα λένε ότι από τις ταξιδιωτικές εισπράξεις μειώθηκαν το 2022 σε σχέση με το 2021. Άρα, δεν είναι ούτε ο τουρισμός.

Με πολύ απλά και καθαρά λόγια τα έσοδα από ΦΠΑ είναι αποτέλεσμα των πολύ αυξημένων τιμών για την αισχροκέρδεια. Για την ακρίβεια, τα έσοδα από ΦΠΑ έδειξαν με τον πιο αδιαμφισβήτητο τρόπο την εκτόξευση των τιμών και την αισχροκέρδεια. Από τη δέκατη όγδοη, λοιπόν, θέση ανάμεσα στις είκοσι επτά χώρες της Ευρωπαϊκής Ένωσης η Ελλάδα κατρακύλησε στην προτελευταία σε κατά κεφαλήν εισόδημα σε ισοτιμία αγοραστικής δύναμης λίγο πάνω από τη Βουλγαρία και οριακά πάνω από την Τουρκία. Η φτωχοποίηση, λοιπόν, -είπε ο κ. Φωτήλας να το παρουσιάσουμε τα νούμερα- με αριθμούς και κατατάξεις. Διαθέτει άραγε αυτή η Κυβέρνηση την ικανότητα να την αντιληφθεί, να την καταλάβει, όταν το πρώτο που έπραξε όταν ανέλαβε τη διακυβέρνηση ήταν να μειώσει τη φορολογία της μεγάλης ακίνητης περιουσίας;

Αναμενόμενα, λοιπόν, οι εταιρείες ενέργειας, οι αλυσίδες σουπερμάρκετ και τα διυλιστήρια καταγράφουν υπερκέρδη με την ανοχή και τις ευλογίες της Κυβέρνησης Μητσοτάκη.

Τρεις είναι, κύριε Υπουργοί, κυρίες και κύριοι συνάδελφοι, οι δείκτες οι οποίοι κρίνουν την αποτελεσματικότητα, την ικανότητα, την αντίληψη αυτής της Κυβέρνησης. Είναι η ανάπτυξη, είναι η δημόσια υγεία υπό το πρίσμα της μεγάλης πανδημίας και είναι και η εργασία.

Ας δούμε στην ανάπτυξη. Μια στις δύο μικρομεσαίες επιχειρήσεις αδυνατούν να καλύψουν ακόμα και τα τρέχοντα λειτουργικά έξοδα. Είναι οι μικρομεσαίες επιχειρήσεις τις οποίες ο κ. Γεωργιάδης είχε καλέσει να συγχωνευθούν ή να κλείσουν. Οι άνθρωποι του πρωτογενή τομέα εγκαταλείπουν την ύπαιθρο λόγω του κόστους παραγωγής και της ασυδοσίας των μεσαζόντων, η οικονομία γίνεται ξανά εισαγωγική, η χώρα μπαίνει σε τροχιά εσωστρέφειας και τρώει από τις σάρκες της. Ποιες είναι οι άμεσες επενδύσεις και ποια η προστιθέμενη αξία τους στην οικονομία; Δεν ξεφύγαμε επί της ουσίας ποτέ από την πραγματικότητα της μονοκαλλιέργειας του τουρισμού. Το Ταμείο Ανάκαμψης είναι υπόθεση για λίγους, που με ευρωπαϊκούς πόρους επεκτείνουν τη δραστηριότητά τους και τροφοδοτούν τα ολιγοπώλια.

Ποιο είναι το συμπέρασμα; Η συνταγή της Νέας Δημοκρατίας για ανάπτυξη όχι μόνο δεν αντιμετωπίζει τα δομικά προβλήματα της ελληνικής οικονομίας αλλά πατάει πάνω σε αυτά για μια ανάπτυξη εκλεκτών

Η υγεία. Στο θέμα της υγείας ο προϋπολογισμός είναι ανάλογος της στόχευσης της Κυβέρνησης για συρρίκνωση και ιδιωτικοποίηση του ΕΣΥ. Γι’ αυτόν ακριβώς τον λόγο οι δημόσιες δαπάνες για την υγεία είναι μειωμένες κατά 53 εκατομμύρια ευρώ σε σχέση με το 2022, προετοιμάζοντας τις δημόσιες δομές υγείας για άλλη μια περίοδο λιτότητας αποδιοργάνωσης και επαγγελματικής εξουθένωσης με συντριπτικές συνέπειες για τη φαρμακευτική περίθαλψη των πολιτών.

Το δεδομένο είναι ότι ο προϋπολογισμός που συζητάμε σήμερα είναι χαρακτηριστικός της απόστασης που έχει η Κυβέρνηση με την κοινωνική πραγματικότητα, χωρίς στόχο, χωρίς προσανατολισμό, χωρίς αντίληψη της αναγκαιότητας για παρεμβάσεις σε μια χώρα που πτωχαίνει, γερνάει και δυστυχώς λιγοστεύει.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας και Αντιπρόεδρος της Βουλής, ο κ. Χαράλαμπος Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ (Β΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, αποτελεί πολιτικό κλισέ να αναφέρεται πως οι εκάστοτε κυβερνώντες έρχονται για να ενώσουν και όχι να διχάσουν τον λαό. Εντούτοις είναι πλέον σαφές πως για τον Κυριάκο Μητσοτάκη δεν υπήρξε άλλη πυξίδα για τη διακυβέρνηση της χώρας κατά τα τελευταία τριάμισι χρόνια.

Η Κυβέρνηση της Νέας Δημοκρατίας προτίμησε να συνταχθεί με το μέτωπο της λογικής και επέλεξε να μην αντιμετωπίσει τις προκλήσεις με παρωχημένα ιδεολογικά στεγανά. Επένδυσε στα έργα και όχι στα λόγια και στη διχαστική ψευτοεπαναστατική ρητορική. Η Κυβέρνηση δουλεύει σκληρά για όλους τους Έλληνες, γι’ αυτό οι βασικές πολιτικές επιλογές της σε ποικίλα ζητήματα, όπως η κρίση του Έβρου, η αντιμετώπιση της πανδημίας, ο πόλεμος στην Ουκρανία, η διαχείριση του μεταναστευτικού, οι μεταρρυθμίσεις στην εκπαίδευση και η ενίσχυση της ασφάλειας των Ελλήνων επικροτούνται. Επικροτούνται από ποσοστά των πολιτών πολύ μεγαλύτερα από το εκλογικό ποσοστό της και μάλιστα από πολύ μεγάλο τμήμα των ψηφοφόρων κομμάτων με τα οποία η Νέα Δημοκρατία δεν έχει ιδεολογική συγγένεια.

Έτσι αποδείξαμε ότι το πολιτικό σύστημα δεν μπορεί πια να υποτιμά την ωριμότητα των πολιτών. Οι πολίτες έχουν πειστεί πως η Κυβέρνηση αντιμετωπίζει ζητήματα που λίμναζαν για πολλά χρόνια. Οι πολίτες βλέπουν σιγά-σιγά μέσω της ψηφιακής επανάστασης που συντελείται, πως το κράτος μπορεί να αλλάξει και να σκοπεί πρώτιστα στην εξυπηρέτησή τους. Βλέπουν σύγχρονες υποδομές και έργα κολλημένα για χρόνια, το Ελληνικό, ο Βόρειος Οδικός Άξονας της Κρήτης, το μεγάλο φράγμα Τσικνιά στη Λέσβο, το μετρό Θεσσαλονίκης και η νέα γραμμή του μετρό Αθήνας να προχωρούν και να έρχονται οι πρώτες μεγάλες επενδύσεις από διεθνείς κολοσσούς, «AMAZON», «PFIZER», «MICROSOFT» και άλλες που δημιουργούν βιώσιμες και ποιοτικές θέσεις εργασίας.

Δεν είναι τυχαίο πως η χώρα μας αξιολογείται θετικά στην προώθηση των μεταρρυθμίσεων από την Ευρωπαϊκή Ένωση, τον ΟΟΣΑ, την Παγκόσμια Τράπεζα και άλλους διεθνείς αξιολογητές, ούτε πως κατέθεσε από τους πρώτους σχέδιο αξιοποίησης των πόρων του Ταμείου Ανάκαμψης και έλαβε επαίνους ούτε πως και αυτό ακόμα το ευρωπαϊκό πιστοποιητικό εμβολιασμού βασίζεται σε ελληνική πρωτοβουλία.

Την ίδια στιγμή η διπλωματική θέση της χώρας ενισχύεται, χτίζοντας περιφερειακές συμμαχίες και ισχυρές σχέσεις με τις παραδοσιακές μεγάλες δυνάμεις. Η χώρα μας καθιστά σαφές πως επιθυμεί πάντα την ειρήνη και τη συνεννόηση αλλά εγκαταλείπει φοβικά σύνδρομα του παρελθόντος και ενεργεί δυναμικά όταν προκαλείται.

Όλα τα παραπάνω εξηγούν πως μια Κυβέρνηση τριάμισι χρόνια μετά την εκλογή της και ενώ η χώρα αντιμετώπισε πρωτόγνωρες προκλήσεις, κρίση του Έβρου και συνεχείς προκλήσεις από την γείτονα Τουρκία, πανδημία, έξαρση του μεταναστευτικού, είναι σήμερα πιο δημοφιλής από ότι όταν εξελέγη.

Αυτό, όμως, δεν αποτέλεσε αφορμή για χαλάρωση και υπεροψία. Με ταπεινότητα, αφοσίωση και ακόμα σκληρότερη δουλειά στο τέλος της θητείας της αυτή η Κυβέρνηση θα έχει αλλάξει ριζικά τη χώρα. Γιατί; Γιατί προετοιμάζουμε με υπευθυνότητα και σχέδιο το αύριο της χώρας, ενισχύουμε τους θεσμούς του κράτους δικαίου, ενδυναμώνουμε το κοινωνικό κράτος, σεβόμαστε τους κανόνες του Διεθνούς Δικαίου, είμαστε προσηλωμένοι στις αρχές του Διαφωτισμού. Διοίκηση και δικαιοσύνη λειτουργούν συντεταγμένα και θεσμικά.

Οι πολίτες, κυρίες και κύριοι του ΣΥΡΙΖΑ, γνωρίζουν πολύ καλά ποιες ψεύτικες υποσχέσεις δώσατε, όταν ήσασταν στην κυβέρνηση, τι ζημιά κάνατε στην επιχειρηματικότητα και την πρωτογενή παραγωγή και πόσο υποβαθμίσατε διεθνώς την αξιοπιστία της χώρας μας, και κάνουν τη σύγκρισή τους.

Και λίγα λόγια για την άρση του απορρήτου των επικοινωνιών. Η Αντιπολίτευση ο ΣΥΡΙΖΑ προσπαθεί να δημιουργήσει μια νέα υπόθεση «NOVARTIS» με ψεύτικα και κατασκευασμένα στοιχεία, όσον αφορά την ευθύνη της Κυβέρνησης και του Πρωθυπουργού. Όχι ότι δεν υπήρξαν αστοχίες στους χειρισμούς από υπηρεσιακούς φορείς, αλλά η αστοχία από τον τυχόν επιδιωκόμενο σκοπό απέχουν.

Για τη «NOVARTIS» έγκαιρα, μόλις ανέκυψε το ζήτημα, δήλωσα και σε σχετική αρθρογραφία τόνισα ότι η υπόθεση κατά το μέρος που αφορά τα πολιτικά πρόσωπα είναι μια άνευ προηγουμένου σκευωρία. Οι καταθέσεις των μαρτύρων που χαρακτηρίστηκαν μάρτυρες προστατευόμενοι ως δημοσίου συμφέροντος ήταν άκυρες, αφού δεν υπήρχε σύμφωνη γνώμη του εποπτεύοντος αντεισαγγελέα του Αρείου Πάγου, όπως προέβλεπε η νομοθεσία. Τέτοια ήταν η πρεμούρα του ΣΥΡΙΖΑ να ενοχοποιήσει τα δέκα πολιτικά πρόσωπα, που αντί να υπάρξει μόνο μία κάλπη και ένα ερώτημα, για να αποφανθεί η Ολομέλεια της Βουλής αν συντρέχει λόγος να συσταθεί κοινοβουλευτική επιτροπή για τη διενέργεια προκαταρκτικής εξέτασης προς έρευνα της τέλεσης ή όχι αδικημάτων -και αν προέκυπταν ενδείξεις από το πόρισμα της επιτροπής για ποιους, τότε έπρεπε να στηθούν οι δέκα κάλπες-, προτίμησε να στήσει τις δέκα κάλπες, εξ υπαρχής μόνο και μόνο για να ενοχοποιηθούν τα πολιτικά πρόσωπα. Τελικά, η σκευωρία κατέρρευσε και οι εμπνευστές της παραπέμπονται σε δίκη.

Κάπως έτσι έχουν τα πράγματα και με τις παρακολουθήσεις -επαναλαμβάνω και προσέξτε- όσον αφορά την εμπλοκή προσώπων και όχι τα ευρήματα για τα οποία θα αποφασίσουν τα αρμόδια όργανα.

Η Αντιπολίτευση και ειδικά ο ΣΥΡΙΖΑ κόπτεται για διαφάνεια και πρότεινε την αντισυνταγματικότητα του νόμου που πρόσφατα ψηφίστηκε από τη Βουλή. Για να δούμε τι έγινε. Ο Πρωθυπουργός ήταν ξεκάθαρος από την πρώτη στιγμή και χωρίς δεύτερη σκέψη τόνισε δίνοντας και τη σχετική εντολή για τη σε βάθος διερεύνηση της υπόθεσης και απόδοση ευθυνών από τη δικαιοσύνη όπου υπάρχουν. Και αυτό πράξαμε με θεσμικές ενέργειες, δικαστική έρευνα της υπόθεσης, σύγκληση της Επιτροπής Θεσμών και Διαφάνειας, ψήφιση νέου νομοθετικού πλαισίου.

Αλλά ας δούμε τώρα ποιος, πραγματικά, προστάτευσε το απόρρητο: εμείς ως Νέα Δημοκρατία ή ο ΣΥΡΙΖΑ; Αναφέρομαι στον Ποινικό Κώδικα, που ίσχυε επί των ημερών μας και πώς ο ΣΥΡΙΖΑ τον τροποποίησε λίγες ημέρες προ των εκλογών του 2019 με τον ν.4619/2019. Το άρθρο 370Α του Ποινικού Κώδικα, όπως ίσχυε, προέβλεπε για τις παγιδεύσεις των τηλεφωνικών επικοινωνιών τιμωρία με κάθειρξη μέχρι δέκα χρόνια. Ο ΣΥΡΙΖΑ το έκανε ένα απλό πλημμέλημα. Στο ίδιο άρθρο η παράγραφος 5 αφορούσε την παραβίαση διπλωματικού ή στρατιωτικού απορρήτου ή την ασφάλεια του κράτους που τιμωρείτο με κάθειρξη. Ο ΣΥΡΙΖΑ απάλειψε τη διάταξη αυτή. Το ίδιο έκανε και στο 370Β του Ποινικού Κώδικα και την παράβαση των προγραμμάτων των υπολογιστών. Και εκεί, λοιπόν, απαλείφθηκε όλη η διάταξη. Από κακούργημα, αλλάζει με το άρθρο 370Γ, το οποίο και ψήφισαν. Το 370Ε, που αφορά την παράνομη αποτύπωση δεδομένων ή των ηλεκτρομαγνητικών εκπομπών, ο ΣΥΡΙΖΑ το έκανε πλημμέλημα. Εμείς με το νέο νόμο που ψηφίσαμε προβλέπουμε κάθειρξη πέντε έως δέκα έτη.

Θα πει κανείς τώρα: Μα, έχει καμμία σημασία αυτό, αν κριθεί κάποιος ένοχος; Ναι, έχει μεγάλη σημασία, όχι για την ποινή και τον χαρακτηρισμό αλλά για την παραγραφή. Η παραγραφή είναι που έπαιζε ρόλο, γιατί στα μεν πλημμελήματα η παραγραφή είναι πέντε χρόνια, ενώ στα κακουργήματα είναι δεκαπέντε χρόνια. Και αυτό έπρεπε να απαλειφθεί, γιατί με παραγραφόμενα τα αδικήματα, γλίτωναν όλοι οι οποίοι ήταν εμπλεκόμενοι τότε.

Εμείς επιπλέον ψηφίσαμε νέα διάταξη του άρθρου 370ΣΤ, που αφορά τη διακίνηση λογισμικών και συσκευών παρακολούθησης. Τιμωρείται η παραγωγή, πώληση, προμήθεια προς χρήση, εισαγωγή, εξαγωγή, με φυλάκιση τουλάχιστον δύο ετών.

Και από αυτό το ποινικό οπλοστάσιο, όμως, καταφαίνεται ποιος θέλει, πραγματικά, να προστατεύσει το απόρρητο. Σε συνδυασμό δε με τις πιο πάνω ευνοϊκές για τους παραβάτες ρυθμίσεις που ψήφισε ο ΣΥΡΙΖΑ είναι και αυτή με την οποία κατάργησε τη σύμφωνη γνώμη για την άρση του απορρήτου του δεύτερου εισαγγελέα Εφετών. Καταργήσατε, δηλαδή, ένα πρόσθετο και κρίσιμο φιλτράρισμα του προς εξέταση υλικού. Διερωτώμαι, λοιπόν, ποιους και γιατί θέλετε να προστατεύσετε. Απαντήσεις, βέβαια, δεν πήραμε από τον Πρόεδρο του ΣΥΡΙΖΑ κατά τη συζήτηση του σχετικού νομοσχεδίου στη Βουλή.

Και τώρα όσον αφορά την περίπτωση Καϊλή και τελειώνω, κύριε Πρόεδρε. Ερωτώ αυτούς που ισχυρίστηκαν -και μίλησαν ακόμα και για αντισυνταγματικότητα- ότι δεν πρέπει να παρακολουθούνται οι Βουλευτές: Αν δεν παρακολουθείτο και δεν διερευνάτο η κ. Καϊλή και άλλα μέλη του Ευρωκοινοβουλίου, έστω και μετά τις έρευνες της γαλλικής εφημερίδας και αν η βελγική υπηρεσία πληροφοριών δεν έπαιρνε πρωτοβουλίες για παρακολουθήσεις, θα αποκαλυπτόταν το εύρος του σκανδάλου;

Και μη μου πείτε ότι εδώ πρόκειται για κακουργηματικές πράξεις που έγιναν τώρα στις Βρυξέλλες και δεν είναι θέμα εθνικής ασφάλειας. Πώς προέκυψε ότι πρόκειται περί κακουργημάτων; Έτσι ξαφνικά, από το πουθενά ή η αποκάλυψή τους ήταν αποτέλεσμα των παρακολουθήσεων και ερευνών; Εξάλλου και κατά το δικό μας Σύνταγμα -αναφέρομαι στο άρθρο 19 παράγραφος 1 του Συντάγματος, που διαβάζω επακριβώς - οι δικαστικές αρχές δεν δεσμεύονται από το απόρρητο όχι μόνο για λόγους εθνικής ασφάλειας αλλά και για τη διακρίβωση ιδιαίτερα σοβαρών εγκλημάτων, δηλαδή κακουργημάτων.

Κυρίες και κύριοι συνάδελφοι, πρέπει όλοι να κατανοήσουμε ότι οι θεσμοί στην Ευρωπαϊκή Ένωση λειτουργούν και το ίδιο οφείλουμε να κάνουμε και εμείς, γιατί κανείς δεν είναι υπεράνω του νόμου. Χαίρονται επικαλούμενοι στον ΣΥΡΙΖΑ ότι η κ. Καϊλή ανήκει στο αντιΣΥΡΙΖΑ μέτωπο. Ερωτώ: Ποιον ενδιαφέρει αυτό; Και σε κάθε περίπτωση αυτό δεν δικαιώνει τον ΣΥΡΙΖΑ σε ζητήματα επιλογών προσώπων. Μόνο γι’ αυτό, έτσι; Γιατί στο κόμμα σας κλήθηκαν και έγιναν δεκτά αμφιλεγόμενα πρόσωπο που επί Βενιζέλου και Γεννηματά δεν είχαν θέση.

Ακούσαμε από πλευράς ΠΑΣΟΚ και το εξής απίθανο, ότι η κ. Καϊλή αποτέλεσε τον «δούρειο ίππο» ως πολυμήχανος Οδυσσέας της Νέας Δημοκρατίας. Δηλαδή, αυτή η «ισχυρή προσωπικότητα» -αναφέρω τις λέξεις «ισχυρή προσωπικότητα» σε εισαγωγικά- με τεχνάσματα και πονηριά θα προσπαθούσε να αλώσει ποιον, το ΠΑΣΟΚ; Τέτοια δύναμη είχε και αυτούς τους σκοπούς μηχανευόταν; Καλά δεν πήρατε είδηση τόσα χρόνια το πρόβλημα; Δική σας Βουλευτής δεν είναι; Η εκλογική σας βάση δεν την έστειλε στην Ευρώπη; Όχι μόνο δεν πήρατε είδηση για τις δραστηριότητές της αλλά προσπαθείτε σήμερα με αμηχανία και αστείες δικαιολογίες να μιλάτε για δούρειους ίππους και με αυτές τις εμπνεύσεις σας περί δούρειου ίππου χαρίσατε, συνάδελφοι του ΠΑΣΟΚ, την κ. Καϊλή στον ΣΥΡΙΖΑ, παραχωρώντας την προς εκμετάλλευση ως χρησιδάνειο αορίστου χρόνου.

Τελειώνοντας, κυρίες και κύριοι συνάδελφοι, γνωρίζουμε ότι το σκάνδαλο αυτό επηρέασε το κύρος και την αξιοπιστία των ευρωπαϊκών θεσμικών οργάνων από παραλείψεις ή ανοχές ορισμένων. Οφείλουμε, όμως, να διαφυλάξουμε το ευρωπαϊκό κεκτημένο και εμείς ως Νέα Δημοκρατία αυτό κάνουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής του Κομμουνιστικού Κόμματος Ελλάδος κ. Στολτίδης. Μετά θα μιλήσει ο κύριος Υπουργός και να ανακοινώσω και τους επόμενους…

**ΦΩΤΕΙΝΗ ΠΙΠΙΛΗ:** Κύριε Πρόεδρε, είμαστε εδώ και οι Βουλευτές.

**ΠΡΟΕΔΡΕΥΩΝ (Αθανάσιος Μπούρας):** Μιλάνε τέσσερις Βουλευτές πριν τον Υπουργό. Τώρα, μετά τον κ. Στολτίδη, θα μιλήσει ο κ. Τσιάρας και στη συνέχεια ανακοινώνω ότι τον λόγο θα πάρει η κ. Φωτεινή Πιπιλή, ο κ. Χριστόφορος Βερναρδάκης, ο κ. Βασίλειος Βασιλειάδης ο κ. Κωνσταντίνος Ζαχαριάδης και μετά ο Υφυπουργός κ. Καλαφάτης, που είναι και παρών.

Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Προσπαθεί το Κομμουνιστικό Κόμμα με κάθε ευκαιρία να φωτίσει την πραγματικότητα και να την αξιοποιήσει ο λαός μας, να τη μετατρέψει σε δύναμη που θα τον οδηγήσει σε ξέφωτο, για μια ζωή που η λέξη «ανάγκες» θα κοσμεί μόνο τα λεξικά, για να θυμίζει την προϊστορία, τη σαπίλα του καπιταλισμού, διότι αυτή είναι η δυνατότητα σήμερα.

Φωτίζει το Κομμουνιστικό Κόμμα το ρόλο όλων σας, ΠΑΣΟΚ, ΣΥΡΙΖΑ, ΝΔ, φιλελεύθεροι και σοσιαλδημοκράτες, ως μορφές πολιτικού συστήματος που χρειάζεται ο καπιταλισμός, οι επιχειρηματικοί όμιλοι δηλαδή, για να επιστραφούν στις τσέπες τους όλες εκείνες οι κατακτήσεις των λαών σε μισθούς, συντάξεις, κοινωνική πολιτική, υποδομές, που κατακτήθηκαν υπό την επιρροή του σοσιαλιστικού κόσμου. Μορφές, επίσης, πολιτικού συστήματος που υπηρετούν την ανάγκη του μεγάλου κεφαλαίου να εξοπλιστεί με τα χρήματα του λαού μας και να τον στείλει τον ίδιο σε πολέμους απέναντι στους διεθνείς ανταγωνιστές του για να ξαναμοιράσουν τον κόσμο.

Αυτός είναι ο καπιταλισμός, δεν έχει κάτι άλλο να δώσει. Αυτός είναι και ο ρόλος όλων σας και το ξέρετε πολύ καλά ότι αυτό υπηρετείτε. Εκπαιδεύεστε, άλλωστε, να κοροϊδεύετε τον λαό κι ενώ τον τσακίζετε να το παρουσιάζετε ότι τον σώζετε. Αυτά είναι τα στοιχεία και του κάθε προϋπολογισμού, πλεονάσματα για την πληρωμή ενός χρέους από δάνεια που πήγαν όλα στις τσέπες μιας χούφτας παρασίτων -τα πήρατε όλοι- που ο λαός δεν πήρε ούτε ευρώ, που το πλήρωσε ως τώρα πενταπλάσιο και θα συνεχίσει να το πληρώνει εσαεί.

Όλοι σας, όμως, τον τρομοκρατείτε ότι πρέπει να συνεχίσει να πληρώνει βαριά για να τον σώσετε, βέβαια, ενώ ξέρετε ότι δεν πήρε ούτε ευρώ. Συνεχώς αυξημένα τα κονδύλια για στρατιωτικούς επιθετικούς εξοπλισμούς, έχοντας όλοι συμφωνήσει να κάνετε τον λαό μας στόχο, χωρίς καν να τον ρωτήσετε. Και από πάνω, συμφωνήσατε πρόσφατα, πάλι, όλοι ΠΑΣΟΚ, ΝΔ, ΣΥΡΙΖΑ στο νατοϊκό καταμερισμό της χώρας μας για πυρηνική περικύκλωση της Ρωσίας.

Σε κάθε προϋπολογισμό περισσότερα δισεκατομμύρια ευρώ για τους ομίλους, λιγότερα σε μισθούς, συντάξεις και κοινωνική πολιτική, είτε με απευθείας περικοπές είτε μέσω του πληθωρισμού. Φτάσατε τις συντάξεις, κόβοντας ο ένας μετά τον άλλον, στα 500 ευρώ για την πλειοψηφία, τους μισθούς στον πάτο, 1/3 του λαού μας βρίσκεται κάτω από το όριο της φτώχειας, τα 2/3 κάνουν επιλογή για το ποια ανάγκη -από τις πλέον βασικές- θα κόψουν ή θα καλύψουν.

Και πάνω σε αυτή την κατάσταση, βρήκατε η Νέα Δημοκρατία -πάνω στα θεμέλια που έχτισε ο ΣΥΡΙΖΑ- την ευκαιρία να χρεώσετε στον Πούτιν την επέλαση όλων των ειδών των κορακιών, που ήταν σχεδιασμένη εδώ και χρόνια για να αρπάξει το καθένα ό,τι μπορεί από το λαϊκό εισόδημα. Κάθε βήμα, πλέον, κάθε ανάσα, κάθε ανάγκη του λαού και ένα κοράκι από πάνω, έτοιμο να του τα πάρει όλα. Θες να ζεσταθείς; Σε περιμένουν στη γωνιά τα καρτέλ του χρηματιστηρίου του ΣΥΡΙΖΑ, που περίμεναν εδώ και χρόνια τα ατελείωτα δισεκατομμύρια του Ταμείου Ανάκαμψης και του προϋπολογισμού για να σώσουν το περιβάλλον. Θες να γιατρευτείς; Σε περιμένει στη γωνιά το νόμιμο φακελάκι των απογευματινών χειρουργείων της Νέας Δημοκρατίας, που παρέχει όλες τις επιλογές γδαρσίματος. Θες να φας; Τα κοράκια του εμπορίου έχουν έτοιμα τα πανέρια πανάκριβου καπαμά για να πουλάνε πιο φθηνά στο εξωτερικό. Θέλεις διακοπές; Διπλάσιες τιμές σε μετακινήσεις και καταλύματα από τα κοράκια των μεταφορών και των καταλυμάτων. Θέλεις στέγη; Πλειστηριασμοί, αν δεν μπορείς να πληρώσεις τα επιτόκια των τραπεζικών κορακιών. Και αν έχεις αντίρρηση, βρίσκεις άλλη στέγη με το ιδιώνυμο του ΣΥΡΙΖΑ.

Και κοροϊδεύετε εδώ μέσα ότι πλακώνεστε στην ουσία για το πώς θα μοιράσετε, όμως, τα ψίχουλα. Κουβέντα από κανέναν σας, ότι ενώ όλοι σας απαλλάξατε το κεφάλαιο από φόρους και αφήσατε τους επιχειρηματικούς ομίλους, το κεφάλαιο, τα μονοπώλια, να δίνουν το ελάχιστο, οι ληξιπρόθεσμες οφειλές του 0,2 των ομίλων είναι 86 δισεκατομμύρια ευρώ. Και αυτά είναι που φαίνονται. Διότι αν δεν απορρίπτατε, πάλι όλοι σας, στη συνταγματική Αναθεώρηση την πρόταση του ΚΚΕ για ονομαστικοποίηση των μετοχών και κατάργηση της δυνατότητας στα σουλάτσα των δισεκατομμυρίων σε φορολογικούς παραδείσους, ακόμα και αυτά τα ελάχιστα θα ήταν εκατοντάδες δισεκατομμύρια. Διαστημόπλοια, σχολεία και νοσοκομεία θα είχαμε, το ίδιο και για τα μέσα μαζικής μεταφοράς, τα έργα υποδομής, αντιπλημμυρικά, αντιπυρικά, για τις ανάγκες του λαού, ελάφρυνση των αγροτών και των αυτοαπασχολούμενων, αυξήσεις των μισθών και των συντάξεων στο ύψος των αναγκών. Και διαφημίζουν τα μέσα μαζικής ενημέρωσης της Νέας Δημοκρατίας ,ότι θα ρίξουν ένα ολόκληρο δισεκατομμύριο στη Θεσσαλονίκη για να γίνουν μεγάλα έργα, το flyover, λιμάνια αεροδρόμια, δρόμοι κ.λπ., για να μπορέσει να καταλάβει κάποιος τις αντιθέσεις.

Αντί γι’ αυτό, προβαίνετε όλοι σας στη μέγιστη προσβολή της νοημοσύνης του λαού μας, με προεκλογικές διακηρύξεις παροχών στο ύψος των παραπάνω εσόδων λόγω της αύξησης του ΦΠΑ. Η απόλυτη ξεφτίλα, δηλαδή.

Δεν σταματάτε, η Νέα Δημοκρατία, να λέτε ότι φέρνετε νέες θέσεις εργασίας και καλύτερους μισθούς. Όμως από την πρώτη σας μέρα τσακίσατε όποιον εργασιακό χώρο είχε μισθό πάνω από τον κατώτατο, Πετρέλαια, Λιπάσματα Καβάλας, «Μαλαματίνα», με ΜΑΤ και ξύλο για όσους αντιστέκονται. Το ίδιο προσπαθείτε και στη ΛΑΡΚΟ, χρηματοδοτήσεις με ατελείωτα εκατομμύρια -χρήμα του λαού- στον «Ελληνικό Χρυσό», στα Πετρέλαια Καβάλας, που αμέσως τα μετέτρεψαν σε μαζικές απολύσεις. Απολύσεις μαζικές παντού, και κυρίως, στις πιο κερδοφόρες επιχειρήσεις: «ALUMIL», «Πυραμίδα», «KLEEMANΝ» και ατελείωτος κατάλογος.

Λέτε ότι έρχονται επενδύσεις. Φυσικά και έρχονται. Κάποιοι θα έρθουν, αφού ανταγωνίζεστε μέχρι και την Ινδία για το ποιος προσφέρει τα καλύτερα δουλικά: νέους, νεαρούς με καλύτερους μισθούς διότι εργάζονται με όρους πρότζεκτ, χωρίς καμμιά έννοια εργάσιμο χρόνου, με μισθό ουσιαστικά υποδεέστερο από τους κατώτερους. Σε σχέση, βέβαια, με την κερδοφορία του κλάδου, μισθό που θα υποστεί το μεγαλύτερο βάρος της νέας φοροαφαίμαξης των τριών και πλέον δισεκατομμυρίων. Νέοι εργαζόμενοι με σημαντικό επιστημονικό υπόβαθρο, που τους ξεζουμίζουν τα διεθνή ψηφιακά φασονατζίδικα που, πριν κλείσουν τα φώτα της προπαγάνδας σας, ζητάνε εδώ και καιρό από τους εργαζόμενους τροποποιητικές συμβάσεις με μειώσεις, ενώ θα μπορούσαν αυτοί οι εργαζόμενοι στη χώρα μας και το δυναμικό το επιστημονικό που έχουν να εκτοξεύσουν τα μέσα παραγωγής, την παραγωγικότητα της εργασίας, τις υπηρεσίες, με τους αυτοματισμούς και τις νέες τεχνολογίες.

Επιστροφή στο μεσαίωνα για όλους τους εργαζόμενους. Διότι ο μεσαίωνας δεν κρίνεται από τα μέσα παραγωγής, δεν κρίνεται από το αν έχεις τάμπλετ για όλες τις δουλειές ή από το αν έχεις φθηνό εισιτήριο αεροπορικό για να έχεις την κινητικότητα και για να μπορέσει να σε ξεζουμίζει πιο εύκολα κάθε κοράκι όπου γης, αλλά κρίνεται από το γεγονός ότι φτάσατε τον ανθρώπινο εγκέφαλο να λειτουργεί είκοσι τέσσερις ώρες ή για να βγάζει κέρδη για τα παράσιτα ή για την επιβίωση. Τον έβγαλε ο σοσιαλισμός από τα σκοτάδια, τον επιστρέψατε πίσω ιστορικά.

Οι αγώνες των εργαζομένων, όμως, στην «e-FOOD», στην «COSCO», στη ΛΑΡΚΟ, στα πετρέλαια και τα λιπάσματα Καβάλας, στη «Μαλαματίνα», των οικοδόμων και πολλών άλλων, που έκαναν τον νόμο Χατζηδάκη να αποκτήσει σύνδρομο πρόωρης γήρανσης, οι μεγάλες πανεθνικές απεργίες σε πολλές ευρωπαϊκές χώρες μετά από δεκαετίες, ακόμη και στις ΗΠΑ, δείχνουν ότι οι εργαζόμενοι δεν θα προσαρμοστούν σε αυτή την κατάντια.

Μπορεί να καταφέρνετε μέχρι τώρα να εγκλωβίζετε τους εργαζόμενους στη λογική της επιλογής του μικρότερου κακού, αλλά πλέον τους περνάτε από το κατώφλι μιας άλλης εποχής, όπου η θυσία για την ανατροπή αυτής της σαπίλας θα είναι πολύ πιο μικρή από το να τη ζήσουν ολόκληρες γενιές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο τώρα έχει, αφού τακτοποιηθεί το Βήμα, ο Υπουργός Δικαιοσύνης, ο κ. Κωνσταντίνος Τσιάρας.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν θα αναλώσω το χρόνο της εισήγησής μου επιχειρώντας έναν απολογισμό του έργου που έχει συντελεστεί στο Υπουργείο Δικαιοσύνης τα τελευταία χρόνια.

Η ψηφιοποίηση της δικαιοσύνης με την ανάπτυξη των νέων εφαρμογών φιλικών προς τους πολίτες που βελτιώνουν την πρόσβασή τους στο δικαστικό σύστημα. Ο εκσυγχρονισμός όλων των κωδίκων και η θεσμοθέτηση νέων εργαλείων που επιταχύνουν τους ρυθμούς απονομής της δικαιοσύνης για όλους τους κλάδους όλων των βαθμών. Η ενίσχυση των εναλλακτικών μεθόδων επίλυσης διαφορών, που σταθερά αναπτύσσονται, απορροφώντας όλο και μεγαλύτερο ποσοστό δικαστηριακής ύλης. Η υλοποίηση του μεγαλύτερου κτηριολογικού προγράμματος που εκπονήθηκε ποτέ με την κατασκευή νέων δικαστικών μεγάρων σε όλη την επικράτεια. Η επένδυση στον ανθρώπινο παράγοντα, στη διαρκή επιμόρφωση. Η σύνδεση της επιμόρφωσης με την αξιολόγηση κα της αξιολόγησης με τη βαθμολογική εξέλιξη των δικαστικών λειτουργών και των δικαστικών υπαλλήλων. Οι νομοθετικές πρωτοβουλίες για την προστασία των πιο αδύναμων ή όλων αυτών που αποτυπώνονται στα ολοκληρωμένα εθνικά σχέδια δράσης που έχουμε εκπονήσει και εφαρμόζουμε συστηματικά.

Όλα τα παραπάνω είναι πολιτικές, κυρίες και κύριοι συνάδελφοι, τις οποίες γνωρίζουν και τις αναγνωρίζουν οι λειτουργοί και οι συλλειτουργοί της δικαιοσύνης. Πρωτίστως, όμως, είναι πολιτικές που τις γνωρίζουν και τις αναγνωρίζουν οι Έλληνες πολίτες.

Θα μπορούσα να αναλύσω διεξοδικά όλες αυτές τις μεταρρυθμίσεις, να μιλήσω για την επέκταση των ολοκληρωμένων προγραμμάτων διαχείρισης δικαστικών υποθέσεων που ήδη τρέχουμε με το συναρμόδιο Υπουργείο Ψηφιακής Διακυβέρνησης, να μιλήσω για τον ψηφιακό φάκελο και την ηλεκτρονική κατάθεση δικογράφων, να απαριθμήσω τις νέες εφαρμογές, όπως την ηλεκτρονική ροή μήνυσης, να μιλήσω για την επέκταση των ολοκληρωμένων προγραμμάτων διαχείρισης δικαστικών υποθέσεων που ήδη τρέχουμε με το συναρμόδιο Υπουργείο Ψηφιακής Διακυβέρνησης, να μιλήσω για τον ψηφιακό φάκελο και την ηλεκτρονική κατάθεση δικογράφου. Να απαριθμήσω τις νέες εφαρμογές, όπως την ηλεκτρονική ροή μήνυσης, το άυλο διαζύγιο, την απομαγνητοφώνηση στα ποινικά δικαστήρια ή τα ψηφιακά πινάκια που εφαρμόζονται ήδη στην Αθήνα και τη Θεσσαλονίκη. Θα ήταν ακόμα πιο εύκολο να μιλήσω για σημαντικές καινοτομίες που εισήχθησαν στο Εθνικό Δικαστικό Σύστημα, όπως τα ειδικά τμήματα ή το γραφείο στατιστικών που ιδρύσαμε στο Υπουργείο Δικαιοσύνης για την πιλοτική δίκη στα πολιτικά δικαστήρια, στην πολιτική δικαιοσύνη, τους επίκουρους των δικαστών, τη Δικαστική Αστυνομία, την κατεύθυνση δικαστικών υπαλλήλων στην Εθνική Σχολή Δικαστικών Λειτουργών για την αρτιότερη και ορθολογικότερη στελέχωση της δικαιοσύνης. Ακόμα θα μπορούσα να επικαλεστώ τις τροποποιήσεις του Ποινικού Κώδικα και να συζητήσουμε ξανά για την αυστηροποίηση των ποινών και την αυστηροποίηση των προϋποθέσεων της υφ’ όρον απόλυσης, που πρότεινε αυτή η Κυβέρνηση και ψήφισε η κυβερνητική πλειοψηφία.

Δεν θα το κάνω, όμως. Δεν θα το κάνω παρά το γεγονός ότι τα αποτελέσματα των μεταρρυθμίσεων στη δικαιοσύνη, τα τελευταία χρόνια, συνιστούν για την κυβερνητική πλειοψηφία ένα ευνοϊκό πεδίο πολιτικής αντιπαράθεσης, ειδικά με την Αξιωματική Αντιπολίτευση. Δεν θα το κάνω όμως, κυρίως, γιατί σήμερα που ολοκληρώνεται η πρώτη φάση των μεγάλων μεταρρυθμίσεων της Κυβέρνησης του Κυριάκου Μητσοτάκη δεν κρίνεται η ορθότητα και η αποτελεσματικότητα αυτών των επιλογών. Αυτή είναι αδιαμφισβήτητη ακόμα και από τους πολιτικούς μας αντιπάλους, οι οποίοι έχουν αποδεχθεί, υπερψηφίζοντας τις περισσότερες από τις νέες ρυθμίσεις που εισηγηθήκαμε.

Δεν θα μιλήσω επομένως απολογιστικά για το έργο μας, γιατί το πραγματικό διακύβευμα, κυρίες και κύριοι συνάδελφοι, είναι διαφορετικό. Αυτό που κρίνεται είναι η συνέχιση της σταθερότητας, που έχει επιτύχει η Κυβέρνησή μας, ώστε η πατρίδα να προχωρήσει με ασφάλεια στη δεύτερη φάση των μεγάλων μεταρρυθμίσεων. Το πραγματικό διακύβευμα αυτού του προϋπολογισμού είναι αν θα συνεχίσουμε τον ασφαλή δρόμο των μεταρρυθμίσεων ή θα αφήσουμε χώρο στην αβεβαιότητα και την αστάθεια που διακινδυνεύει τα επιτεύγματα των τελευταίων ετών και το μέλλον της χώρας και των πολιτών. Το πραγματικό διακύβευμα για εμάς στο Υπουργείο Δικαιοσύνης είναι αν θα επιτρέψουμε στις πραγματικές τομές και στις πραγματικές μεταρρυθμίσεις να αποδώσουν, ολοκληρώνοντας το εγχείρημα της Δικαστικής Αστυνομίας και της στελέχωσης του νέου σώματος με την προκήρυξη που αναμένεται τους επόμενους μήνες. Είναι αν θα υλοποιήσουμε τη μεταρρύθμιση του νέου Κώδικα Δικαστικών Υπαλλήλων, με την πρόσληψη τον επίκουρων των δικαστών, των δύο νέων κλάδων δικαστικών υπαλλήλων που θεσμοθέτησε αυτή η Κυβέρνηση, αν θα επιμείνουμε στη διαρκή επιμόρφωση των δικαστών και των δικαστικών λειτουργών. Το πραγματικό δίλημμα είναι αν θα εφαρμόσουμε τον νέο Κώδικα Οργανισμού Δικαστηρίων και Κατάστασης Δικαστικών Λειτουργών και το νέο πλαίσιο πειθαρχικού ελέγχου που θα επιτρέψει στη δικαιοσύνη να επιβραβεύσει τους ικανούς και παραγωγικούς λειτουργούς της δικαιοσύνης, αν θα συνεχίσουμε ακόμα πιο εντατικά την ψηφιακή στρατηγική και αν θα εμβαθύνουμε τις εναλλακτικές μεθόδους επίλυσης των διαφορών με νέα εργαλεία, όπως η διεθνής εμπορική διαιτησία. Διακυβεύεται αν θα κάνουμε αυτές τις μεθόδους πιο προσιτές και πιο θελκτικές για τους πολίτες και για τις επιχειρήσεις, αν θα αξιοποιήσουμε αυτά τα επιτεύγματα για να βελτιώσουμε την αποτελεσματικότητα της δικαιοσύνης που θωρακίζει την ανθεκτικότητα της ελληνικής οικονομίας, αν θα προασπίσουμε την αξιοπιστία της δικαιοσύνης και την αξιοπιστία των δικαστικών λειτουργών και αν θα συνεχίσουμε να βελτιώνουμε την ποιότητα των δικαστικών αποφάσεων. Αυτό που κρίνεται, είναι αν θα ενισχύσουμε την εμπιστοσύνη των πολιτών στους θεσμούς της ελληνικής πολιτείας, αν θα ενισχύσουμε την εμπιστοσύνη των πολιτών στη δικαιοσύνη με την ολοκλήρωση των μεγάλων μεταρρυθμίσεων ή αν θα διολισθήσουμε σε πολιτικές και ρητορικές που διαβρώνουν τους θεσμούς, που υπονομεύουν την ανεξαρτησία της δικαιοσύνης, αλλά βεβαίως και την αποτελεσματική της λειτουργία.

Κυρίες και κύριοι συνάδελφοι, παρά τις αντιξοότητες και τη διεθνή αβεβαιότητα που προκαλεί ο πόλεμος στην καρδιά της Ευρώπης σε συνδυασμό με την οξεία ενεργειακή κρίση, ο φετινός προϋπολογισμός προβλέπει ιστορικό υψηλό για τις άμεσες ξένες επενδύσεις, ενώ η Ευρωπαϊκή Επιτροπή εκτιμά ότι η Ελλάδα θα είναι πρωταθλήτρια σε ρυθμό αύξησης επενδύσεων στην Ευρώπη την επόμενη τριετία.

Είναι πλέον κοινός τόπος όλων των μελετών, του ΟΟΣΑ, της Παγκόσμιας Τράπεζας, του Διεθνούς Νομισματικού Ταμείου ότι τα αποτελεσματικά συστήματα απονομής δικαιοσύνης που προασπίζουν το κράτος δικαίου έχουν θετικό οικονομικό αντίκτυπο, προσελκύοντας νέες άμεσες ξένες επενδύσεις. Οφείλουμε ως πολιτεία να θωρακίσουμε αυτή την προοπτική, προωθώντας τις αναγκαίες μεταρρυθμίσεις στη δικαιοσύνη, οι οποίες εμβαθύνουν το κράτος δικαίου και ενισχύουν την ανθεκτικότητα της ελληνικής οικονομίας.

Κυρίες και κύριοι συνάδελφοι, ψηφίζεται αυτές τις ημέρες, σε δύο μέρες από σήμερα, ο τέταρτος προϋπολογισμός της Κυβέρνησης της Νέας Δημοκρατίας. Είναι ένας προϋπολογισμός που κατήρτισε η Κυβέρνηση του Κυριάκου Μητσοτάκη και θα εφαρμόσει στο σύνολό του η νέα Κυβέρνηση του Κυριάκου Μητσοτάκη, που θα αναδειχθεί μετά τις εκλογές. Μια νέα αυτοδύναμη Κυβέρνηση, που θα αναδειχθεί από τις κάλπες του 2023, για να ασκήσει τις εφαρμοστικές πολιτικές στις μεγάλες μεταρρυθμίσεις που υλοποιήθηκαν τα περασμένα τριάμισι χρόνια και ταυτόχρονα, θα σχεδιάσει και θα υλοποιήσει νέες τομές που εξασφαλίζουν τη δημοσιονομική σταθερότητα, τονώνουν τη δυναμική της εθνικής μας οικονομίας, προστατεύουν το κοινωνικό κράτος και το κράτος πρόνοιας, εμβαθύνουν το κράτος δικαίου και θωρακίζουν περαιτέρω τους θεσμούς της ελληνικής πολιτείας.

Κυρίες και κύριοι συνάδελφοι Βουλευτές, με την ψήφιση του προϋπολογισμού η κυβερνητική πλειοψηφία θα δώσει ψήφο εμπιστοσύνης στην Κυβέρνηση του Κυριάκου Μητσοτάκη και στις πολιτικές που εφαρμόζει. Οι πολίτες θα επιβεβαιώσουν αυτή την εμπιστοσύνη της Βουλής με τη δική τους ψήφο στις επόμενες εθνικές εκλογές, μέσα στο 2023, και θα είναι ουσιαστικά η επιβεβαίωση της επιτυχίας ενός συγκεκριμένου μεταρρυθμιστικού προγράμματος, που έχει ανάγκη και η ελληνική κοινωνία αλλά και η ελληνική οικονομία τα τελευταία χρόνια. Ταυτόχρονα θα δρομολογηθεί η πραγματικά νέα εποχή για την πατρίδα μας, η εποχή που θα δώσει την ευκαιρία στους συμπολίτες μας, θα δώσει την ευκαιρία σε όλη την ελληνική κοινωνία να αισθανθεί ότι απέναντι της, ενδεχομένως, για πρώτη και μοναδική φορά μετά από πολλά χρόνια η Κυβέρνηση, η ίδια η πολιτεία, στέκεται στο ύψος των περιστάσεων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο, κύριε Υπουργέ.

Τον λόγο τώρα έχει, όπως έχω ήδη προαναγγείλει, η Βουλευτής της Νέας Δημοκρατίας, η κ. Φωτεινή Πιπιλή.

**ΦΩΤΕΙΝΗ ΠΙΠΙΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ψήφος στον προϋπολογισμό είθισται να είναι η πιο σημαντική στιγμή για έναν Βουλευτή. Είναι η πιο σημαντική ψήφος εμπιστοσύνης προς την Κυβέρνηση.

Από την αρχή, λοιπόν, δηλώνω ότι θα ψηφίσω αυτόν τον προϋπολογισμό όχι από κομματικό καθήκον μόνο, αλλά μόνο και μόνο επειδή αισθάνομαι ασφαλής και σίγουρη για το μέλλον που επιφυλάσσει αυτός ο προϋπολογισμός για το 2023, γιατί είναι ένας προϋπολογισμός ο οποίος φέρνει τη σφραγίδα της Κυβέρνησης Μητσοτάκη, που όπως δείχνουν και οι δημοσκοπήσεις, έστω και της στιγμής που κρατάει τριάμισι περίπου ολόκληρα χρόνια, το ίδιο συναίσθημα ασφάλειας και σιγουριάς διακατέχει και μεγάλη μερίδα των Ελλήνων πολιτών.

Θα προσπαθήσω επιγραμματικά να τονίσω πόσο μίζερη είναι η κριτική συλλήβδην της Αντιπολίτευσης και πόσο έντονη είναι η μόνιμη ψευδολογία πως δεν υπάρχει τάχα μου στους προϋπολογισμούς της Κυβέρνησης Μητσοτάκη καμμία διανομή, παρά μόνο στους πλούσιους, λες και όλα αυτά τα δισεκατομμύρια που έχουν διανεμηθεί για τη στήριξη της κοινωνίας στα τριάμισι χρόνια απευθύνονται στο μόλις 2% με 3% του ελληνικού λαού που μπορούμε να τους θεωρήσουμε πλούσιους.

Μόνο για την πανδημία δόθηκαν 55 δισεκατομμύρια ευρώ για τη στήριξη όλων των πολιτών. Αυτή την περίοδο έχουμε μια τεράστια στήριξη των πολιτών, όλων των πολιτών, αναφορικά με την ακρίβεια και τον πληθωρισμό. Εδώ, μάλιστα, για αυτές τις λοιδορίες, τις ειρωνείες και τις κακότητες για το «καλάθι του νοικοκυριού», για παράδειγμα, ή για τη στήριξη των λογαριασμών στην ενέργεια βλέπετε πώς από την αποδοχή της κοινωνίας έχουν πέσει στο καλάθι των αχρήστων.

Θα μου επιτρέψετε, επειδή ανήκω σε αυτές τις επιτροπές, επιγραμματικά να μιλήσω για τους Υπουργούς μου.

Ο Χατζηδάκης στο Υπουργείο Εργασίας έδωσε τέλος, με τις ενέργειές του, στο πολυδάπανο αίσχος της απονομής συντάξεων, σ’ αυτόν τον εξευτελισμό των συνταξιούχων. Τέλος στην εκμετάλλευση των εργαζομένων με την ψηφιακή κάρτα εργασίας. Πρόγραμμα απασχόλησης τριών χιλιάδων ΑΜΕΑ με επιδότηση 75% του μισθού τους. Ειδική σχολή για την αναβάθμιση ψηφιακών δεξιοτήτων. Στέγαση μέσω του προγράμματος ΕΣΠΑ, χαμηλότοκα στεγαστικά δάνεια για νέους έως 30 ετών. Επέκταση άδειας λοχείας για πρώτη φορά και στον ιδιωτικό τομέα, άδεια πατρότητας. Και το θεϊκό, μετά από δέκα χρόνια αύξηση των συντάξεων από το 2023.

Για το έργο Πιερρακάκη τί να πρωτοπώ; Επιγραμματικά: Τέρμα οι ουρές, τα «γρηγορόσημα», τέρμα η ταλαιπωρία, τέρμα στη σαρανταποδαρούσα της αργοπορίας στο δημόσιο. Μετατροπή της ψηφιακής πολιτικής σε κοινωνική πολιτική που αφορά σε όλους. Κρυφτείτε τώρα -για την κακότητα ορισμένων- γιατί από τα 8,8 εκατομμύρια ψηφιακές συναλλαγές του 2018 στο διαπλανητικό Υπουργείο του Νίκου Παππά το «gov.gr» του Πιερρακάκη έφτασε αυτή τη στιγμή στο ένα δισεκατομμύριο ψηφιακές συναλλαγές.

Θα πάω και σε ένα Υπουργείο, που δεν είμαι στην επιτροπή αλλά με άγγιξε, γιατί ασχολούμαι με αυτά τα θέματα χρόνια. Πάω στο Υπουργείο Υγείας και στην απόφαση του Θανάση Πλεύρη, όπου εντάσσονται στο ολοκληρωμένο δίχτυ πρόληψης και προστασίας τα άτομα με HIV -αυτό που λέμε AIDS- και δίδεται η δυνατότητα αναδοχής-υιοθεσίας από οροθετικά ζευγάρια, εφόσον ακολουθούν την αγωγή τους και άλλα.

Πάμε στο Υπουργείο των μεγάλων αλλαγών και της Νίκης -κατά του καρεκλοκένταυρου και αναποτελεσματικού συνδικαλισμού- Κεραμέως, Υπουργού Παιδείας. Θα ξεκινήσω από τη στιβαρή πολιτική της Υπουργού, που με νόμιμες διαδικασίες ικανοποιεί γονείς και μαθητές έναντι των συνεχών συνδικαλιστικών εκβιασμών για απεργίες της τελευταίας στιγμής. Άλλωστε, το διαχρονικό πρόβλημα έλλειψης μονίμων εκπαιδευτικών επιλύθηκε με την ανάληψη υπηρεσίας οκτώ χιλιάδων τετρακοσίων ογδόντα μόνιμων εκπαιδευτικών. Θα τονίσω τη σημασία στην οικονομία και τα επαγγελματικά δικαιώματα με τον εκσυγχρονισμό επιτέλους του ΔΟΑΤΑΠ και το άνοιγμα της εκπαίδευσης των νέων επιστημόνων και των ελληνικών πανεπιστημίων σε όλο τον κόσμο, που δίνει τη δυνατότητα στους νέους και ικανούς να προχωρήσουν αξιοκρατικά.

Μενδώνη, Υπουργείο Πολιτισμού. Σε πείσμα του σκληρού πολέμου που δέχεται προσωπικά η Υπουργός, εμείς εκτιμούμε το έργο της, την ενεργοποίηση προς όφελος της κοινωνίας του επιστημονικού προσωπικού του ΥΠΠΟ, τη διανομή χρήματος σε σοβαρά προγράμματα και δράσεις που αφορούν στη διαφύλαξη και ανάδειξη στοιχείων της άυλης πολιτιστικής κληρονομιάς, σε πείσμα της νοοτροπίας άλλων εποχών, προκλητικά σπάταλων εποχών, των εορτών και των πανηγύρεων. Μόνο από την αξιοποίηση του κτήματος στο Τατόι θα ενισχυθούν όχι μόνο τα περιβαλλοντικά της χώρας, αλλά θα ενισχυθούν, τα μάλα, οι πόροι του Υπουργείου Πολιτισμού.

Στην ενέργεια τα έχουν εξαντλήσει άλλοι συνάδελφοι. Να δώσουμε μόνο μια απάντηση με στοιχεία για αυτή την ψευδολογία, ότι δήθεν η Κυβέρνηση Μητσοτάκη χαρίζει τα υπερκέρδη στις εταιρείες, ενώ κάτι τέτοιο είναι κατηγορηματικά ψέμα. Θα το αναλύσουν και οι άλλοι Υπουργοί στη συνέχεια.

Ολοκληρώνοντας, θέλω να τονίσω πως δεν είναι προσωπική εκτίμηση η παράθεση μερικών από τα πάρα πολλά δημοσιεύματα ξένων μεγάλων εφημερίδων, που στο διάστημα της διακυβέρνησης από τον Μητσοτάκη έχουν κατά καιρούς γράψει για το εξαιρετικά ελπιδοφόρο μέλλον της Ελλάδας στην ανάπτυξη, στις επενδύσεις που ήδη σπάνε ρεκόρ, καθώς και στις εξαγωγές όπου γίναμε πρωταθλητές.

Για το τέλος, λοιπόν, η «Wall Street Journal» γράφει: «Μια ελληνική οικονομική αναγέννηση». «World Street Journal»: «Οι ΗΠΑ βλέπουν ένα νέο φωτεινό σημείο στην Ευρώπη, την Ελλάδα». «FINANCIAL TIMES»: «Το ταμείο της Ευρωπαϊκής Ένωσης δίνει την ευκαιρία στο «Ελλάδα 2.0» να επαναφέρει το οικονομικό της μοντέλο». «BLOOBERG»: «Η Ελλάδα προσβλέπει στην επιστροφή στη ζώνη επενδυτικής βαθμίδας στις αρχές του ’23» και «Η ανάπτυξη της Ελλάδας θα παραμείνει ισχυρή παρά το αντίκτυπο του πολέμου».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Υπάρχουν και άλλα, αλλά σέβομαι τον χρόνο.

Δηλώνω, λοιπόν, αισιοδοξία. Προχωράμε μπροστά, αφήνοντας σε άλλους τη μιζέρια και τον άκρατο λαϊκισμό. Ένα παράδειγμα μόνο για να μαζευτείτε στα θέματα του λαϊκισμού και της ψευδολογίας. Αποφασίστε ότι δεν έχουμε τον προϋπολογισμό της Γερμανίας ή της Ισπανίας που επικαλείστε. Για παράδειγμα, η Γερμανία έχει 4 και πλέον τρισεκατομμύρια ευρώ και η Ελλάδα, που τιμάμε εμείς και αγαπάμε, έχει 216 δισεκατομμύρια στο σύνολο. Οπότε, τα ψέματα, ξέρετε, θα πάνε κι αυτά στο καλάθι των αχρήστων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υφυπουργού στον Πρωθυπουργό: «Ενίσχυση δημοσιότητας και διαφάνειας στον έντυπο και ηλεκτρονικό Τύπο - σύσταση ηλεκτρονικών μητρώων έντυπου και ηλεκτρονικού Τύπου και λοιπές ρυθμίσεις αρμοδιότητας της Γενικής Γραμματείας Επικοινωνίας και Ενημέρωσης».

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Χριστόφορος Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε.

Είναι ο τελευταίος προϋπολογισμός μιας Κυβέρνησης που συνειδητά και με σχέδιο επιχείρησε αυτά τα τέσσερα χρόνια να επιβάλλει συνθήκες έκτακτης ανάγκης στη δημοκρατία, στην οικονομία και την εργασία.

Όλοι οι προϋπολογισμοί της διακυβέρνησης της Νέας Δημοκρατίας, και οι προηγούμενοι και ο τωρινός, είχαν και έχουν τα εξής κοινά χαρακτηριστικά: Πρώτον, όλοι κινήθηκαν στην κατεύθυνση ενός σκληρού νεοφιλελεύθερου υποδείγματος οικονομικής διαχείρισης και επιχειρήθηκε μέσω αυτών των προϋπολογισμών να μεταφράσουν τις κατευθύνσεις της παρωχημένης έκθεσης Πισσαρίδη, που λειτούργησε σαν ο ιδεολογικοπολιτικός πυλώνας.

Δεύτερον, προώθησαν με συνέπεια πολιτικές ανασυγκρότησης των συσχετισμών οικονομικής και πολιτικής ισχύος, συγκέντρωσης και συγκεντροποίησης του κεφαλαίου, καθώς και τη θεσμική κατοχύρωση αυτών των αντιμεταρρυθμίσεων. Όλοι ευνόησαν την επιβολή μιας επεκτατικής τραπεζοκρατίας, την οποία και ενίσχυσαν θεσμικά.

Διαβάζουμε τώρα ότι θύμωσε η Κυβέρνηση, ότι πίεσε, ότι παρακάλεσε τις τράπεζες. Η συντεταγμένη πολιτεία ούτε θυμώνει ούτε παρακαλεί ούτε πιέζει. Επιβάλλει το νομοθετικό πλαίσιο της δημοκρατίας έναντι της τραπεζοκρατίας.

Τρίτον, όλοι οι προϋπολογισμοί διευκόλυναν στο οικονομικό πεδίο μέσω της ανακατανομής του παραγόμενου εθνικού προϊόντος την ακραία υποταγή της μισθωτής εργασίας στο κεφάλαιο, εφόσον για την απρόσκοπτη εφαρμογή τους απαιτούνταν η διάλυση των εργασιακών σχέσεων.

Τέταρτον, μείωναν από έτος σε έτος τις δαπάνες για το κοινωνικό κράτος, την κοινωνική πολιτική και την κοινωνική αλληλεγγύη. Για τους τομείς της υγείας και της παιδείας ειδικότερα εκπόνησαν κατεδαφιστικές πολιτικές. Μάλιστα οι προϋπολογισμοί -από την εμφάνιση της πανδημίας και αγνοώντας εμφατικά την υγειονομική κρίση και τις επιπτώσεις της- έγιναν ισχυρά εργαλεία απορρύθμισης του Εθνικού Συστήματος Υγείας και της δημόσιας παιδείας όλων των εκπαιδευτικών βαθμίδων μέσω της αποφασιστικής μείωσης των αντίστοιχων ήδη ισχνών δαπανών.

Πέμπτον, όλοι οι προϋπολογισμοί είχαν σε τελευταία ανάλυση αντιαναπτυξιακό προφίλ. Ήταν προϋπολογισμοί με ανακριβείς προβλέψεις και ανεφάρμοστες στόχους. Μάλιστα, μετά το 2020 με την εμφάνιση της πανδημίας κλήθηκαν να εφαρμοστούν σε ένα περιβάλλον ύφεσης, αποανάπτυξης και οικονομικής αβεβαιότητας ευρωπαϊκά και παγκόσμια, η οποία εντείνεται σήμερα από τις συνέπειες της ενεργειακής και της διαφαινόμενης επισιτιστικής κρίσης. Οι δυσμενείς εξελίξεις, ωστόσο, δεν φαίνεται να επιβράδυναν την κεφαλαιακή συσσώρευση προς όφελος της όποιας αναπροσαρμόστηκαν οι προϋπολογισμοί του ’20 και του ’22, επιτρέποντας με την αντιαναπτυξιακή διαχείριση των πόρων των Ευρωπαϊκών Ταμείων, όπως του Ταμείου Ανάκαμψης, την ιδιοποίηση τους από τις συνδεδεμένες με την Κυβέρνηση ολιγαρχικές ελίτ.

Έκτον, παρ’ όλο τον προσανατολισμό τους στην εξυπηρέτηση της κεφαλαιακής ανασυγκρότησης και τη σχετική επιτυχία των αντίστοιχων στόχων οι προϋπολογισμοί των κυβερνήσεων της Νέας Δημοκρατίας δεν αντιμετώπισαν ουσιαστικά τα διαρθρωτικά προβλήματα του ελληνικού κεφαλαίου, κυρίως, στο πεδίο του διεθνούς ανταγωνισμού. Οι έμμεσοι ή και άμεσοι σχεδιασμοί όλων των προϋπολογισμών εξέφρασαν και εκφράζουν και σήμερα, βέβαια, τα συμφέροντα μεταπρατικών και κρατικοδίαιτων μερίδων του ελληνικού κεφαλαίου.

Ας δούμε συνοπτικά κάποια αξιοσημείωτα στοιχεία από τον φετινό προτεινόμενο προϋπολογισμό του 2023. Ο προϋπολογισμός του 2023 υποτιμά τις σημαντικές επιπτώσεις των εκρηκτικών ανατιμήσεων και της ενεργειακής κρίσης στην οικονομία και συνεπώς απουσιάζουν ουσιαστικά μέτρα για την αντιμετώπιση της ακρίβειας και της ενεργειακής κρίσης. Δεν μειώνει τους έμμεσους φόρους σε τρόφιμα και καύσιμα και δεν ρυθμίζει την αγορά στην ενέργεια. Επιπλέον, δεν περιορίζει το περιθώριο των παραγωγών ενέργειας και δεν προβαίνει στην ουσιαστική φορολόγηση των υπερκερδών τους. Έτσι, η Κυβέρνηση εμμένει να επιδοτεί μία κερδοσκοπική πολιτική.

Δεύτερον, παρά την περιβαλλοντική φιλολογία της Κυβέρνησης περί «green budgeting» επί της ουσίας δεν ασκούνται περιβαλλοντικές πολιτικές και οι περιβαλλοντικές πρόνοιες του προϋπολογισμού επαναλαμβάνονται από τους προηγούμενους προϋπολογισμούς ως copy-paste, ενώ δεν υλοποιούνται ούτε υλοποιήθηκαν ποτέ σε κανένα σημείο.

Τρίτον, με τον κατατεθέντα προϋπολογισμό ολοκληρώνεται η ιδιωτικοποίηση και η απώλεια ελέγχου του δημοσίου σε ενεργειακές εταιρείες - πυλώνες του ενεργειακού συστήματος της χώρας και μάλιστα σε συνθήκες ενεργειακής κρίσης.

Τέταρτον, η πραγματική απορρόφηση των πόρων του Ταμείου Ανάκαμψης στην οποία συναρτάται η επίτευξη των μακροοικονομικών στόχων και η πραγματική αύξηση του ΑΕΠ και των επενδύσεων είναι μόλις 8% με τις πραγματικές πληρωμές μέσα στο 2022 να μην ξεπερνούν τα 0,3 δισεκατομμύρια ευρώ. Η κατανομή των πόρων είναι βεβαίως ετεροβαρής, αφού τα πρώτα 455 εκατομμύρια από τα 12,8 δισεκατομμύρια των χαμηλότοκων δανείων θα πάνε σε μόλις δεκατρείς επιχειρηματικούς ομίλους. Αντίθετα, ο σχεδιασμός των προγραμμάτων του Ταμείου Ανάκαμψης δεν φαίνεται να απαντά στις δομικές προκλήσεις της οικονομίας, αφού κρίσιμα πεδία έχουν μείνει εκτός σχεδιασμού, όπως η περιφερειακή ανάπτυξη, η αντιμετώπιση της στεγαστικής κρίσης και, βεβαίως, η ενίσχυση των μικρομεσαίων επιχειρήσεων.

Πέμπτον, οι προβλέψεις του προϋπολογισμού που περιγράφουν τις κύριες γραμμές για την παιδεία χαρακτηρίζονται από στασιμότητα και καθήλωση των δημόσιων πιστώσεων σε σχέση με τα προηγούμενα έτη.

Έκτον, ο προϋπολογισμός του 2023 προβλέπει για τις δαπάνες του Υπουργείου Αγροτικής Ανάπτυξης και Τροφίμων μείωση κατά 59 εκατομμύρια ευρώ έναντι των αντίστοιχων του 2022.

Συνεπώς, από τον προϋπολογισμό του 2023 προκύπτει ότι η στήριξη του πρωτογενούς τομέα είναι κατώτερη των αναγκών. Οι πόροι για τη γεωργία κτηνοτροφία και αλιεία καθώς και για την παραγωγή τροφίμων, και μάλιστα εν μέσω της χειρότερης κρίσης κόστους παραγωγής, εμφανίζουν σταθερά πτωτική τάση.

Ο προϋπολογισμός του 2023 εμφανίζει πρόβλεψη για ακόμη περισσότερα έσοδα από ΦΠΑ επιπλέον 800 εκατομμύρια των αντίστοιχων του 2022, μείωση του προϋπολογισμού της πρόνοιας κατά 412 εκατομμύρια εν μέσω στεγαστικής κρίσης και κρίσης ακρίβειας, μείωση των πραγματικών μισθών.

Μάλιστα, στον τομέα της κοινωνικής πρόνοιας, ενώ ο Πρωθυπουργός είχε υποσχεθεί 414 εκατομμύρια ευρώ επιπλέον σε σχέση με τον προϋπολογισμό του 2022 για τη στήριξη των ευάλωτων ομάδων, ο προϋπολογισμός του 2023 εμφανίζει πρόβλεψη μειωμένη κατά 66 εκατομμύρια ευρώ.

Όλοι οι προϋπολογισμοί από το 2020 έως σήμερα προώθησαν με συνέπεια τις πολιτικές ανασυγκρότησης των συσχετισμών οικονομικής και πολιτικής ισχύος, μιας σφαιρικής αναδιάρθρωσης με στόχο τη συγκέντρωση και τη συγκεντροποίηση του κεφαλαίου, την αρπαγή του κοινωνικού πλούτου με τις ιδιωτικοποιήσεις, την υποταγή της εργασίας και την ανισοκατανομή του παραγόμενου εθνικού προϊόντος.

Το ότι πρέπει να καταψηφιστεί, είναι βέβαιο. Το σημαντικό, όμως, είναι να λυγίσει το ραβδί επιτέλους από την άλλη πλευρά με μια νέα εθνική οικονομική πολιτική και με μια νέα δημοκρατική κυβέρνηση της κοινωνικής πλειοψηφίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ για τη συνέπεια στον χρόνο.

Θα ήθελα να κάνω μια ανακοίνωση στο Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Σπίτι μου - στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις».

Τον λόγο τώρα έχει ο Βουλευτής της Νέας Δημοκρατίας ο κ. Βασίλειος Βασιλειάδης.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κάθε χρόνο η συζήτηση επί του προϋπολογισμού έχει διττό χαρακτήρα, αφ’ ενός γίνεται ένας απολογισμός της χρονιάς που φεύγει και αφ’ ετέρου παρουσιάζεται ο προγραμματισμός της Κυβέρνησης για τη χρονιά που έρχεται. Φέτος, ειδικότερα, μας δίνεται η ευκαιρία να κάνουμε μια ανασκόπηση του συνόλου της κυβερνητικής θητείας μιας και αναμφίβολα το 2023 είναι έτος εκλογών.

Το σχέδιο του κρατικού προϋπολογισμού που έχουμε μπροστά μας προβλέπει αυξημένους ρυθμούς ανάπτυξης σε σχέση με τον ευρωπαϊκό μέσο όρο, αυξημένο ΑΕΠ, ρεκόρ σε άμεσες ξένες επενδύσεις, μείωση της ανεργίας, μείωση του δημοσίου χρέους ως ποσοστό του ΑΕΠ και επιστροφή σε περιβάλλον πρωτογενών πλεονασμάτων μέσα στο 2023. Και όλα αυτά εν μέσω παγκόσμιου πληθωριστικού κύματος ενεργειακής κρίσης και εξόδου από πανδημία.

Οι αριθμοί είναι ξεκάθαροι. Ωστόσο, κύριε Πρόεδρε, δεχόμαστε κριτική από χθες οι Βουλευτές της κυβερνητικής πλειοψηφίας από συναδέλφους της Αξιωματικής Αντιπολίτευσης ότι λέμε όλοι τα ίδια πράγματα και αναφέρουμε τα ίδια νούμερα. Τι να κάνουμε; Μιλάμε επί του ιδίου κειμένου, του προϋπολογισμού που έχουμε μπροστά μας και μιλάμε επί της ουσίας, κυρίες και κύριοι συνάδελφοι, όχι με συκοφαντίες, λάσπη και ρητορική άλλων περασμένων εποχών. Μιλάμε για τη μεγάλη εικόνα της κυβερνητικής πολιτικής της Νέας Δημοκρατίας τα τριάμισι χρόνια διακυβέρνησης.

Και επειδή, όπως είπα, το 2023 είναι έτος εκλογών θα φανεί με τον πιο ξεκάθαρο τρόπο η εμπιστοσύνη των πολιτών στις κυβερνητικές επιλογές της Νέας Δημοκρατίας. Γιατί το δίλημμα των επόμενων εκλογών είναι ξεκάθαρο, ίσως πιο ξεκάθαρο από ποτέ στη Μεταπολίτευση. Έχουμε δύο σχηματισμούς που και οι δύο κυβέρνησαν τα τελευταία οκτώ χρόνια. Οι ίδιοι άνθρωποι θα διεκδικήσουν εκ νέου τη διακυβέρνηση της χώρας. Δεν έχουν αλλάξει τα πρόσωπα. Άρα, οι εκλογείς μας δεν έχουν παρά να συγκρίνουν τις δύο τελευταίες κυβερνήσεις για να επιλέξουν. Έχουν να συγκρίνουν τις πολιτικές και τη διαχείριση της Κυβέρνησης του Κυριάκου Μητσοτάκη με αυτές του ΣΥΡΙΖΑ στα εθνικά θέματα, στην οικονομία, στο μεταναστευτικό, στη διαχείριση της πανδημίας, αν γινόταν από αντίστοιχα στελέχη του ΣΥΡΙΖΑ, στα αγροτικά, στον ψηφιακό μετασχηματισμό και εκσυγχρονισμό, στις συντάξεις, στην ανάπτυξη και σε άλλους πολλούς τομείς.

Το έχω ξαναπεί από αυτό εδώ το Βήμα. Το πρόβλημά σας στον ΣΥΡΙΖΑ είναι ότι δεν έχετε πολιτική πρόταση για τη διακυβέρνηση της χώρας, ετεροκαθορίζεστε. Μόνο σας μέλημα είναι μήπως και αποτύχει η Κυβέρνηση της Νέας Δημοκρατίας για να μπορέσετε εσείς να ξαναέρθετε στην εξουσία.

Είναι ξεκάθαρο και ιστορικά καταγεγραμμένο τι έκαναν οι δύο κυβερνήσεις για την Ελλάδα, όπως είναι ξεκάθαρο το τι έκαναν και για την εκλογική μου περιφέρεια, την Πέλλα, έναν τόπο για χρόνια παραμελημένο και σε δεύτερη μοίρα όσον αφορά τις υποδομές που βλέπει να δρομολογούνται και σταδιακά να υλοποιούνται μεγάλα έργα, όπως ο οδικός άξονας Θεσσαλονίκη – Γιαννιτσά - Έδεσσα. το φράγμα του Αλμωπαίου, το Δικαστικό Μέγαρο της Έδεσσας και άλλα πολλά.

Είναι ξεκάθαρο, επίσης, το τι κάνατε και το τι κάνουμε για τους Έλληνες αγρότες, οι οποίοι ειδικά φέτος διανύουν μία κακή χρονιά εν μέσω μιας τέλειας καταιγίδας αυξημένου κόστους, χαμηλών τιμών και ακραίων καιρικών φαινομένων. Επί των ημερών σας συνδέσατε το φορολογικό με το ασφαλιστικό των αγροτών και εξουθενώσατε τον αγροτικό κόσμο. Επί των ημερών της Νέας Δημοκρατίας το καταργήσαμε και ο ΕΛΓΑ πληρώνει πιο γρήγορα, εντός έτους πολλές φορές, στο 100% και όχι τμηματικά μετά από δύο χρόνια. Φέτος, μάλιστα, πλήρωσε και σε προανθικό στάδιο παραγωγές, ενώ αναμένονται και οι αποζημιώσεις για τα εκτός ΕΛΓΑ από τις βροχοπτώσεις και την ουκρανική κρίση. Ο κόσμος, λοιπόν, βλέπει και μπορεί να συγκρίνει.

Το συμπέρασμα που βγάζει κανείς μελετώντας αυτό το σχέδιο προϋπολογισμού είναι η έμφαση που δίνεται σε δύο άξονες, της οικονομικής αποτελεσματικότητας και της κοινωνικής δικαιοσύνης, γιατί ακόμα και αν στη μεγάλη εικόνα της διακυβέρνησης είναι ξεκάθαρη η διαφορά μεταξύ των ημερών της Νέας Δημοκρατίας και του ΣΥΡΙΖΑ, τα προβλήματα της καθημερινότητας των πολιτών παραμένουν και είναι μεγάλα.

Οι καιροί είναι δύσκολοι και πρέπει να θέσουμε προτεραιότητες. Ο περιορισμός του κόστους ενέργειας, το οποίο επηρεάζει το σύνολο της οικονομικής ζωής, είναι προφανής. Μία ακόμη, κατά την άποψή μου, είναι η αντιμετώπιση της έλλειψης εργατικού προσωπικού τόσο στη βιομηχανία, όσο και στον πρωτογενή τομέα. Πρέπει να συνδέσουμε την εργασία και όχι την ανεργία με την επιδότηση.

Σε ό,τι αφορά στην Πέλλα, η οδική σύνδεση με την Εγνατία πρέπει να είναι το επόμενο έργο που πρέπει να δρομολογηθεί, ενώ οφείλουμε επιτέλους να εστιάσουμε στην τουριστική ανάπτυξη της περιοχής επενδύοντας στο πανίσχυρο «brand name» της χώρας, αυτό του Μεγάλου Αλεξάνδρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, κύριε Πρόεδρε, το στοίχημα για το 2023 για το σύνολο του πολιτικού προσωπικού της χώρας είναι να κερδίσουμε ξανά την εμπιστοσύνη των πολιτών με ένα νέο συμβόλαιο με το παραγωγικό κομμάτι της κοινωνίας, βασισμένο σε νέες ιδέες και σύγχρονες μεθόδους. Προς αυτή την κατεύθυνση κινείται αυτός ο προϋπολογισμός τον οποίο και υπερψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ και για τη συνέπεια στον χρόνο.

Τον λόγο τώρα έχει, αφού τακτοποιηθεί το Βήμα, ο Βουλευτής του ΣΥΡΙΖΑ - Προοδευτική Συμμαχία κ. Κωνσταντίνος Ζαχαριάδης.

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Ξεκινώ με την πιο σημαντική είδηση της ημέρας διεθνώς, όπως νομίζω. Θέλω από αυτό το Βήμα να δηλώσω την αλληλεγγύη μας στον Δήμαρχο Κωνσταντινούπολης, τον Εκρέμ Ιμάμογλου. Είναι αδιαπραγμάτευτη. Στα δημοκρατικά κράτη οι πολιτικοί ηγέτες δεν καταδικάζονται σε φυλάκιση και πολιτικές απαγορεύσεις λόγω των ιδεών τους. Η πολιτική του φόβου πρέπει να ηττηθεί. Έτσι λειτουργούν τα αυταρχικά καθεστώτα, με φυλακές, με τρομοκρατία, με παρακολουθήσεις.

Έρχομαι στο ζήτημα του προϋπολογισμού. Δείτε τα μακροοικονομικά μεγέθη της χώρας. Δείτε τη διεθνή συγκυρία. Δείτε τα διαρθρωτικά προβλήματα και τις διαχρονικές αδυναμίες. Είναι για πανηγυρισμούς; Θεωρείτε ότι μπορούν να αντιμετωπιστούν οι κρίσεις μόνο με επικοινωνία; Δυστυχώς, η χώρα έχει μεγάλες δυσκολίες και σε αυτή τη δύσκολη συγκυρία αντί να επενδύσουμε στην κοινωνική συνοχή, στις υποδομές, σε μία «πράσινη» οικονομία με ενεργειακή δημοκρατία, έχουμε πάρτι απευθείας αναθέσεων, σπατάλη του δημοσίου χρήματος, εκποίηση των περιουσιακών στοιχείων του δημοσίου στην ενέργεια και στα δίκτυα που σε άλλες ευρωπαϊκές χώρες ακολουθούν την αντίστροφη ακριβώς τάση.

Θέλω λίγο να μιλήσω για την κατάσταση στην τοπική αυτοδιοίκηση και τις αρμοδιότητες του Υπουργείου Εσωτερικών. Υπάρχει έλλειμμα 100 εκατομμυρίων ευρώ στις ΔΕΥΑ από την αύξηση του ενεργειακού κόστους. Κλείνουν όλες. Σας είχαμε παραδώσει έτοιμο σχέδιο για το πώς μπορούν οι ΟΤΑ να μπουν στην «πράσινη» μετάβαση. Τίποτε! Το μόνο που σας ενδιαφέρει είναι η ιδιωτικοποίηση των ΟΤΑ. Ως προς το τέλος ταφής, τίποτα! Αδράνεια! Ήρθαν οι Υπουργοί στον Βόλο, είπαν ότι θα κάνουν κάτι στην ΚΕΔΕ, πέρασε ένας ολόκληρος μήνας, τίποτα!

Το Πρόγραμμα Δημοσίων Επενδύσεων είναι ακίνητο για έξι μήνες. Σταμάτησαν όλα τα έργα. Στο Ταμείο Ανθεκτικότητας και Ανάκαμψης δεν υπάρχουν πουθενά οι Οργανισμοί Τοπικής Αυτοδιοίκησης! Λέτε είστε ευρωπαϊστές, κ.λπ.. Δείτε τη διάρθρωση του Ταμείου Ανάκαμψης σε άλλες ευρωπαϊκές χώρες αναφορικά με τον πρώτο και τον δεύτερο βαθμό της αυτοδιοίκησης και δείτε τι γίνεται στην Ελλάδα. Οδηγείτε τους ΟΤΑ σε οικονομική χρεοκοπία και, βεβαίως, τους οδηγείτε και σε θεσμική διάλυση. Το μαρτυρά η απόφαση του Σ.τ.Ε. για τις αρμοδιότητες που μετέφερε η Κυβέρνηση Μητσοτάκη στις οικονομικές επιτροπές και τις επιτροπές ποιότητας ζωής.

Κομμένοι, λοιπόν, οι πόροι στους ΟΤΑ, δεν υπάρχουν χρήματα για τους ΟΤΑ, αλλά την ίδια στιγμή υπάρχουν λεφτόδεντρα για «γαλάζιους» μετακλητούς. Υπάρχουν λεφτόδεντρα για κομματικό στρατό. Την ώρα που αυξάνετε τους μετακλητούς, την ώρα που δεν πληρώνετε το κομματικό σας χρέος, έρχεται εδώ στη Βουλή ο Υπουργός της Οικονομίας και λέει ότι δίνει μάχη με τραπεζικούς και γίνονται και μπινελίκια, κ.λπ..

Θέλω να ρωτήσω από την άλλη πλευρά ένα επιχείρημα. Και μιας και δεν βλέπω εδώ τον κ. Σταϊκούρα, ρωτώ μήπως ξέρει ο κ. Γεωργιάδης.

Τι γίνεται με την επενδυτική βαθμίδα, κύριε Γεωργιάδη; Πόσες φορές την έχετε αναγγείλει; Πόσες φορές την έχετε πανηγυρίσει; Γιατί δεν το λέει κανείς σε αυτή την Αίθουσα; Γιατί δεν ρωτάει κανείς τα μίντια; Και, δυστυχώς, ούτε για την επενδυτική βαθμίδα μιλάτε, τουλάχιστον μέχρι στιγμής, γιατί μπορεί να το κρατάτε για έκπληξη και να γίνει αύριο το πρωί, όπως κάνατε ένα πρωί με τη ΔΕΗ όταν πήγε ο Πρωθυπουργός στη ΔΕΘ, δεν είπε τίποτα και την άλλη μέρα το πρωί τα πούλησε.

Ούτε μάχη με τις τράπεζες δίνετε. Είστε θεατές. Δεν παρεμβαίνετε, δεν νομοθετείτε, δεν παρακολουθείτε την ευρωπαϊκή συζήτηση. Κάνετε μόνο επικοινωνία. Καθηλωμένα τα επιτόκια των καταθέσεων, φωτιά στα επιτόκια δανεισμού, απροστάτευτοι οι δανειολήπτες, θεατές στο ελβετικό φράγκο, σε «Πάτσηδες» η λαϊκή κατοικία χωρίς καμμία προστασία.

Υπάρχουν 3,7 δισεκατομμύρια ευρώ έκτακτα ουρανοκατέβατα υπερκέρδη για τις τράπεζες. Θα το συζητήσετε ή θα το φορολογήσετε; Θα επιστρέψετε τα ουρανοκατέβατα υπερκέρδη των τραπεζών, των εταιρειών της ενέργειας, των ομίλων των πετρελαιοειδών στην κοινωνία ή θα λέτε μόνο λόγια;

Πηγαίνουμε σε Χριστούγεννα. Για το 93% των συμπολιτών μας φέτος το διαθέσιμο εισόδημα είναι μικρότερο σε σχέση με πέρυσι, παρά τους πανηγυρικούς τόνους. Αυτά λένε τα επίσημα στοιχεία, δεν τα λέει ο ΣΥΡΙΖΑ. Εσείς που κερδίσατε τις εκλογές στο όνομα της μεσαίας τάξης, είστε μία Κυβέρνηση που ευνοεί το 7% και βυθίζει το 93% των συμπολιτών μας, σε αντίθεση με το τι γίνεται σε άλλες ευρωπαϊκές χώρες. Έχουμε διαφορετική κατανομή των ανισοτήτων σε άλλες ευρωπαϊκές χώρες. Τα πηγαίνουν καλύτερα στην αντιμετώπιση της κρίσης σε άλλες ευρωπαϊκές χώρες, διότι εσείς εδώ έχετε μία συγκεκριμένη στρατηγική. Οι πλούσιοι και με ευκαιρία την κρίση –την οποία, βεβαίως, δεν την έχετε προκαλέσει εσείς αλλά εσείς τη διαχειρίζεστε και τη διαχειρίζεστε συγκριτικά χειρότερα από όλους- γίνονται ισχυρότεροι και πλουσιότεροι, οι μεσαίοι γίνονται φτωχοί και ευάλωτοι και οι φτωχοί γίνονται εξαθλιωμένοι και αόρατοι.

Ποια είναι η πρότασή μας; Είναι αυτό που κάνουν και σε άλλες ευρωπαϊκές χώρες. Χαμηλώστε τον ΦΠΑ στα είδη πρώτης ανάγκης. Χαμηλώστε τον ειδικό φόρο κατανάλωσης στα καύσιμα.

Εξαιρέστε αυτούς που έχουν Καγιέν, κύριε Γεωργιάδη. Δεν πληρώνουν μόνο αυτοί.

Κάντε αυξήσεις σε μισθούς και συντάξεις με βάση τον πληθωρισμό.

Αντί, λοιπόν, να ασχολείστε με την κρίση της κοινωνίας και της οικονομίας, ασχολείστε με τη διαδρομή της ισχύος και της εξουσίας.

Γι’ αυτό έγιναν οι παρακολουθήσεις. Και ξέρατε. Και ξέρετε ότι ξέρουμε. Και όποιος διαβάζει «ΒΗΜΑ», «ΝΕΑ», «ΚΑΘΗΜΕΡΙΝΗ», «INSIDE STORY», «DOCUMENTO», καταλαβαίνει. Διότι εδώ, το τελευταίο δεκαήμερο έχει γίνει ένα μικρό θαύμα. Από αυτό το Βήμα, κανένας πλέον δεν μιλάει για εθνικό συκοφάντη. Για πατήστε το κουμπάκι να πείτε «εθνικός συκοφάντης». Αστήρικτα, αναπόδεικτα δημοσιεύματα. Λάσπη! Τι θαύμα έγινε; Κάνω μια πρόβλεψη, δεν ξέρω κάτι, θα γίνουν και άλλα θαύματα τις επόμενες βδομάδες. Όμως, το πολιτικό σύστημα και η Εθνική Αντιπροσωπεία δεν μπορεί να επιτρέψει να μετατραπεί η κρίση δημοκρατίας σε κρίση εθνικής ασφάλειας.

Απαντήστε, λοιπόν, -μέχρι να τελειώσει ο προϋπολογισμός- με σαφήνεια ποιους παρακολουθούσατε, γιατί παρακολουθούσατε και αν παρακολουθούνταν η ηγεσία των Ενόπλων Δυνάμεων. Και επειδή ξέρω ότι έχετε μεγάλη αγάπη στις δημοσκοπήσεις και ειδικά εσείς, κύριε Γεωργιάδη, σας προτείνω να διαβάσετε τη σημερινή έρευνα της MRB το Βαρόμετρο που λέει ότι οι πολίτες σε 77,5% αξιολογούν ως σοβαρό -και μάλιστα, πολύ σοβαρό- το θέμα των παρακολουθήσεων και το 70% των ψηφοφόρων της Νέας Δημοκρατίας το θεωρεί πάρα πολύ σοβαρό.

Η χώρα χρειάζεται πολιτική αλλαγή. Η χώρα χρειάζεται προοδευτική συμμαχία για να μπει τέλος στη θεσμική παρακμή, για να αποκατασταθεί η δημοκρατική ομαλότητα, για να σταματήσει η αδικία και η απληστία και η εκμετάλλευση, για την κοινωνική δικαιοσύνη, για την ισόρροπη και τη δίκαιη ανάπτυξη, για να γίνουμε μια φυσιολογική ευρωπαϊκή χώρα, για να επιστρέψει το κράτος δικαίου.

Κύριε Πρόεδρε, ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει ζητήσει τον λόγο. Για τρία λεπτά μόνο.

**ΙΩΑΝΝΗΣ ΡΑΓΚΟΥΣΗΣ:** Πώς τρία λεπτά; Να κάνει την παρέμβασή του.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν κάνει την παρέμβασή του. Αναφέρθηκε ο κύριος συνάδελφος δυο - τρεις φορές στον κ. Γεωργιάδη, αν άκουσα καλά, γιατί μίλαγα κιόλας, και του είπε «δεν είναι εδώ ο κύριος Υπουργός Οικονομικών, αλλά απαντήστε, απαντήστε, απαντήστε».

**ΙΩΑΝΝΗΣ ΡΑΓΚΟΥΣΗΣ:** Ε, καλά πολιτικά αναφέρθηκε. Επί προσωπικού, δηλαδή, ζητάει τον λόγο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είμαι Υπουργός και παίρνω όποτε θέλω …

**ΙΩΑΝΝΗΣ ΡΑΓΚΟΥΣΗΣ:** Όχι, δεν είναι έτσι. Τι είναι αυτά που λέει, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Υπουργέ, δεν μπορείτε όποτε θέλετε.

Έχετε τον λόγο για τρία λεπτά.

**ΙΩΑΝΝΗΣ ΡΑΓΚΟΥΣΗΣ:** Πώς; Αφού δεν προβλέπεται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κύριε Ζαχαριάδη, μη φεύγετε. Τρεις φορές αναφερθήκατε στο όνομά μου.

**ΙΩΑΝΝΗΣ ΡΑΓΚΟΥΣΗΣ:** Με το να λέει «Γεωργιάδης» είναι ύβρις;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα έπρεπε να ξέρετε ότι αφού αναφερθήκατε ειδικά σε μένα…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μη φωνάζετε ...

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κρατήστε μου τον χρόνο, γιατί κάποιος από κάτω κάνει φωνασκία και με εμποδίζει να μιλήσω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τι είπατε, κύριε Γεωργιάδη;

**ΠΡΟΕΔΡΕΥΩΝ (Αθανάσιος Μπούρας):** Ξεκινήστε, κύριε Γεωργιάδη, και μη χάνετε χρόνο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέμα πρώτο. «Απαντήστε μου, κύριε Γεωργιάδη, για την επενδυτική βαθμίδα», ονομαστικά. Σας απαντώ: Δεκαέξι αναβαθμίσεις έχουν ήδη γίνει από το 2019 μέχρι σήμερα. Η τελευταία που απομένει θα έρθει μέσα στο 2023. Η Ελλάδα είναι η μόνη χώρα που αναβαθμίστηκε εν μέσω πανδημίας και πολέμου στον κόσμο.

Άρα κακώς ρωτάτε όταν ήσασταν μια κυβέρνηση που είχατε μόνο υποβαθμίσεις, μάθημα σε εμάς, που κάναμε δεκαέξι αναβαθμίσεις, πάει πολύ. Τα περισσότερα στοιχεία στην ομιλία μου.

Δεύτερον. Ωραίο το θέατρο στην αρχή για τον Ιμάμογλου, πολύ ωραίο το θέατρο, αλλά δεν πιάνει. Όταν εκπροσωπείς έναν πολιτικό χώρο και μια Κοινοβουλευτική Ομάδα, που έχει στις τάξεις του τον άνθρωπο που είπε σε κομματικό όργανο, «να κλείσουμε δύο - τρεις φυλακή για να κερδίσουμε τις εκλογές», το να έρχεστε εδώ και ένας από εσάς- ένας από εσάς, εσείς, μεγάλοι δημοκράτες, ένας από εσάς- δεν τον σταμάτησε να του πει «τι είναι αυτά που λες;»

Άρα όταν είσαι σε μία Κοινοβουλευτική Ομάδα…

(Θόρυβος στην Αίθουσα)

Αν σας ενοχλεί η φωνή μου, να βγείτε έξω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα με βγάλετε έξω από την Αίθουσα;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Αναγνωστοπούλου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν διαμαρτυρηθήκατε, κυρία μου, για τη φωνή μου; Δεν σας δίνω το δικαίωμα. Τι να κάνουμε; Αυτή είναι η φωνή μου.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, συνεχίστε, γιατί θα κλείσει ο χρόνος σας και θα είμαι ακριβής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επανέρχομαι, λοιπόν.

Θα είχατε το δικαίωμα να μιλήσετε για τον κ. Ιμάμογλου, εάν είχατε αντιδράσει στον κ. Πολάκη. Δεν αντιδράσατε στον κ. Πολάκη όταν είπε «να κλείσουμε δυο - τρεις στη φυλακή, για να κερδίσουμε τις εκλογές». Άρα αφήστε τον Ιμάμογλου στην ησυχία του και τη δημοκρατία που δήθεν αγαπάτε.

Και τέλος, τι ωραία που αναφερθήκατε στη δημοσκόπηση της MRB! Από ό,τι κατάλαβα, τώρα σας αρέσουν οι δημοσκοπήσεις! Διότι, όλο το προηγούμενο διάστημα, από την ώρα που ζητήσατε εξεταστική επιτροπή για τις δημοσκοπήσεις έως τον κ. Πολάκη, που έδωσε συνέντευξη και είπε ότι όλες οι δημοσκοπήσεις- επί λέξει, στον κ. Καρβουνόπουλο- είναι προϊόν ενός διεφθαρμένου συστήματος, επιχειρηματικού και πολιτικού, που θέλει να εμποδίσει την άνοδο του Αλέξη Τσίπρα στην εξουσία. Τάδε έφη Παύλος Πολάκης.

Ερώτηση: Όλες οι δημοσκοπήσεις, πλην του δείκτη της MRB, στον οποίο αναφερθήκατε; Ακούστε, λοιπόν, τι λένε οι δημοσκοπήσεις και με αυτό κλείνω, κύριε Πρόεδρε.

Οι δημοσκοπήσεις λένε κάτι πραγματικά εντυπωσιακό και επικαλούμαι τους αρχαιότερους από μένα στην Αίθουσα, τον κ. Μπούρα, πολύ αρχαιότερος εμού, τον κ. Καστανίδη, που βλέπω απέναντι. Από το 2016 και συγκεκριμένα, τον Μάρτιο του 2016 μέχρι σήμερα, που είμαστε στο τέλος του ’22 -μιλάμε για έξι συναπτά έτη- όλες οι δημοσκοπήσεις όλων των εταιρειών -ακόμα και η αλήστου μνήμης «VOX POP» του Βαξεβάνη- πρώτο στην πρόθεση ψήφου, βγάζουν πάντα τον Κυριάκο Μητσοτάκη. Και οι δημοσκοπήσεις της «ΑΥΓΗΣ» και οι δημοσκοπήσεις της «Εφημερίδας των Συντακτών», ακόμα και η δημοσκόπηση του Ιδρύματος Πουλαντζά, όλες οι δημοσκοπήσεις!

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ. Έγινε κατανοητό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα εάν θέλετε να μιλήσουμε για δημοσκοπήσεις, αγαπητέ, κύριε Ζαχαριάδη, να μιλήσουμε για τις δημοσκοπήσεις στα σοβαρά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, μπορώ να έχω το λόγο;

**ΠΡΟΕΔΡΕΥΩΝ (Αθανάσιος Μπούρας):** Για ένα λεπτό, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν θα έπαιρνα τον λόγο, κύριε Υπουργέ, εάν δεν θεωρούσα ότι προσβάλλετε αυτή την Αίθουσα με το να λειτουργείτε σαν τσιράκι του Ερντογάν, προσβάλλοντας και κάνοντας αντιπαράθεση στη στήριξη και στην αλληλεγγύη που θέλησα να εκφράσω από το Βήμα της Βουλής στον δήμαρχο της Κωνσταντινούπολης.

(Χειροκροτήματα από την πτέρυγα του ΣΥΡΙΖΑ)

Θέλω να πιστεύω, κύριε Γεωργιάδη, ότι σε αυτά τα ζητήματα, Αντιπολίτευση και Κυβέρνηση σήμερα, Κυβέρνηση και Αντιπολίτευση αύριο, πρέπει να είμαστε μαζί, διότι αυτή είναι η πατριωτική ευθύνη και αυτό είναι το πατριωτικό καθήκον.

Επιλέξατε, πριν από πέντε λεπτά, από τα έδρανα της Κυβέρνησης, να βάλετε και σε αυτό, τοξικό διαχωρισμό. Σας καλώ, σας προκαλώ να πάρετε τον λόγο και να διορθώσετε αυτή την τεράστια απρέπεια και για το δήμαρχο της Κωνσταντινούπολης, αλλά και για όλους τους διωκόμενους στο πολιτικό σύστημα της Τουρκίας, οι οποίοι έχουν υποφέρει βασανιστήρια από το καθεστώς Ερντογάν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, μόνο για ένα λεπτό με αυστηρή τήρηση, δηλαδή, δεν μπορεί να γίνεται πινγκ-πονγκ. Μετά από τρεις ομιλητές μιλάτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καταδικάζω, με απόλυτη σφοδρότητα, την καταδικαστική απόφαση κατά του κ. Ιμάμογλου. Δηλώνω ότι σε μία δημοκρατία ισχύουν όλα όσα είπατε, με τη διαφορά ότι εσείς στον ΣΥΡΙΖΑ δεν μπορείτε να τα λέτε. Και τώρα εσείς καταδικάστε τη φράση Πολάκη «να βάλουμε δυο - τρεις στη φυλακή, για να κερδίσουμε τις εκλογές». Τολμάτε; Όχι. Άρα αφήστε σε εμένα τα «ψόφια».

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε και τον λόγο έχει ο Υφυπουργός, ο κ. Σταύρος Καλαφάτης και στη συνέχεια τον λόγο θα πάρουν ο Βουλευτής της Νέας Δημοκρατίας ο κ. Ανδρέας Κουτσούμπας, ο Βουλευτής του ΣΥΡΙΖΑ - Προοδευτική Συμμαχία στον Δυτικό Τομέα Αθηνών και Αντιπρόεδρος της Βουλής, ο κ. Δημήτριος Βίτσας, η κ. Κωνσταντίνα Αδάμου, Ανεξάρτητη Βουλευτής και στη συνέχεια ο Υπουργός ο κ. Άδωνις Γεωργιάδης.

Ορίστε, κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στα τρία προηγούμενα χρόνια, η πατρίδα μας βρέθηκε αντιμέτωπη με μεγάλες εξωγενείς προκλήσεις. Την υποκινούμενη απόπειρα μαζικής εισβολής στον Έβρο, τις τουρκικές προκλήσεις στην ανατολική Μεσόγειο, την πανδημία, την ενεργειακή κρίση.

Αντιμετωπίζουμε τώρα, όπως όλη η Ευρώπη, μια πρωτόγνωρη έξαρση της ενεργειακής -και όχι μόνο- ακρίβειας. Ξέρουμε ότι πολλοί συμπολίτες μας και ιδίως οι οικονομικά αδύναμοι, δυσκολεύονται σοβαρά. Δεν τα βγάζουν εύκολα πέρα.

Την ίδια στιγμή, οι δυσκολίες σε όλη την Ευρωζώνη αυξάνονται ακόμα περισσότερο, καθώς εντείνονται οι υφεσιακές πιέσεις και καθηλώνεται παντού η ανάπτυξη.

Την ίδια στιγμή, οι Έλληνες είμαστε αντιμέτωποι με τις προκλήσεις και τις απειλές της εξ ανατολών γείτονος. Ξέρουμε ότι το πρόβλημα δεν είναι ούτε τωρινό ούτε προσωρινό. Το 2023, όμως, κυνηγά και κάνει απρόβλεπτο τον Ερντογάν.

Απέναντι σ’ όλα αυτά οφείλουμε να προχωρούμε με σίγουρα και στέρεα βήματα, να απαντάμε με σύνεση και αποτελεσματικότητα, να παρεμβαίνουμε με υπευθυνότητα και κοινωνική ευαισθησία. Είναι πρώτα απ’ όλα υποχρέωσή μας να μετράμε καθημερινά και να εξαντλούμε τα δημοσιονομικά περιθώρια για τη στήριξη των συμπολιτών μας που έχουν μεγαλύτερη ανάγκη και αυτό ακριβώς κάνουμε.

Διαθέσαμε 43 δισεκατομμύρια για τη στήριξη εργαζομένων, ανέργων, αγροτών και μικρομεσαίων επιχειρήσεων στη διάρκεια της πανδημίας. Διαθέτουμε πάνω από 13 δισεκατομμύρια για την ελάφρυνση των συνεπειών της ενεργειακής κρίσης, έκτακτο επίδομα στους πιο αδύναμους, επιδοτήσεις που απορροφούν σχεδόν στο σύνολό τους τις αυξήσεις στο ρεύμα, αυξημένο και διευρυμένο επίδομα θέρμανσης, αυξήσεις στις συντάξεις, αλλά και νέα αύξηση στον κατώτατο μισθό, κατάργηση της εισφοράς αλληλεγγύης για όλους, αύξηση, ακόμα και διπλασιασμός του στεγαστικού φοιτητικού επιδόματος, αυξήσεις μισθών στους γιατρούς του ΕΣΥ, έκτακτο επίδομα στους ένστολους της Ελληνικής Αστυνομίας και του Λιμενικού που ξενυχτούν και διακινδυνεύουν για την ασφάλεια όλων μας.

Είναι ταυτόχρονα υποχρέωσή μας να χτίζουμε ισχυρό αμυντικό μέτωπο απέναντι στους ταραξίες της γειτονιάς μας. Διευρύνουμε για τον σκοπό αυτόν τις στρατηγικές συμμαχίες της χώρας μας, διαθέτουμε αυξημένους πόρους για την ενίσχυση των Ενόπλων μας Δυνάμεων, αναβαθμίζουμε τη δυνατότητα απόκρουσης οιασδήποτε απόπειρας σε βάρος της κυριαρχίας και των κυριαρχικών μας δικαιωμάτων, μετατρέπουμε την Ελλάδα σε παράγοντα ειρήνης και σταθερότητας στη γειτονιά μας.

Κυρίες και κύριοι συνάδελφοι, παρά τις δυσκολίες που προκαλούν οι εξωγενείς κρίσεις, η πατρίδα μας γίνεται σήμερα πιο ισχυρή. Η αύξηση των εξαγωγών και των άμεσων ξένων επενδύσεων σπάει κάθε προηγούμενο ρεκόρ. Η ανεργία έπεσε πέντε μονάδες πιο κάτω από εκεί που την άφησε ο ΣΥΡΙΖΑ. Η ανάπτυξη φέτος θα είναι διπλάσια του μέσου όρου της Ευρωζώνης και του χρόνου τριπλάσια. Διεθνείς οργανισμοί και παγκόσμιοι παίκτες επισημαίνουν ότι τα τελευταία χρόνια συντελείται στην πατρίδα μας οικονομικό θαύμα, δηλώνουν έκπληξη για την αλματώδη πρόοδο, αναγνωρίζουν ότι η συνέχιση της σημερινής πολιτικής σημαίνει ένα καλύτερο αύριο για όλες τις Ελληνίδες και όλους τους Έλληνες.

Παρά την παγκόσμια αβεβαιότητα, η Ελλάδα αλλάζει. Μαζί της αλλάζει και η Θεσσαλονίκη, η Μακεδονία και η Θράκη. Παίρνουν επιτέλους τη θέση που δικαιούνται στον χάρτη της Νοτιοανατολικής Ευρώπης. Εξελίσσονται σε ενεργειακό και μεταφορικό κόμβο. Γίνονται ελκυστικός επενδυτικός προορισμός για κολοσσούς των νέων τεχνολογιών. Αποκτούν νέα δυναμική, νέα προοπτική.

Στην πόλη μου, υπάρχει πλέον ένα συγκεκριμένο σχέδιο εξέλιξης. Σχέδιο που αφορά σε έργα πνοής, σε πρωτοβουλίες και παρεμβάσεις στις υποδομές, στις επενδύσεις, στην εξωστρέφεια της Θεσσαλονίκης. Σχέδιο που έχει στόχο αφ’ ενός την ανάπτυξη της περιοχής, αφ’ ετέρου την αναβάθμιση της ποιότητας ζωής των Θεσσαλονικέων.

Ο Τομέας Μακεδονίας και Θράκης του Υπουργείου Εσωτερικών διαδραμάτισε και διαδραματίζει καταλυτικό ρόλο στην εκπόνηση και πρόοδο του σχεδίου αυτού. Η ατζέντα για τη Θεσσαλονίκη του 2030 αφορά τριάντα και πλέον έργα, τα οποία θα συμβάλουν ώστε η Θεσσαλονίκη να διαδραματίζει κυρίαρχο ρόλο στην ευρύτερη περιοχή της Νοτιοανατολικής Ευρώπης. Κάποια έχουν ήδη ολοκληρωθεί, ενώ κάποια είναι στα σκαριά και κάποια είναι σε φάση εξέλιξης: το μετρό, το Flyover, η ανάπλαση της Διεθνούς Εκθέσεως Θεσσαλονίκης, το Μητροπολιτικό Πάρκο Παύλου Μελά, η ενοποίηση του παράκτιου μετώπου, ο έκτος προβλήτας, η σιδηροδρομική σύνδεση του λιμανιού, τα δύο νέα νοσοκομεία, το μουσείο Ολοκαυτώματος, το ThessIntec, τα γήπεδα για τις ομάδες της πόλης μας.

Και βέβαια, αυτό που γίνεται στην πόλη μου, την πρωτεύουσα της Μακεδονίας, αποτελεί τον πυρήνα ενός ευρύτερου υπό εφαρμογή σχεδιασμού που εκτείνεται σε όλη τη Μακεδονία και Θράκη. Στη δυτική Μακεδονία το σχέδιο για την απολιγνιτοποίηση «τρέχει», προσαρμοσμένο φυσικά στις συγκυρίες. Και με τον αυτοκινητόδρομο Ε65 να ανοίγει ένα «παράθυρο» ευκαιριών και ανάπτυξης στην περιοχή. Στην ανατολική Μακεδονία και Θράκη με τον σταδιακό μετασχηματισμό της τελευταίας όχι μόνο σε ενεργειακό και διαμετακομιστικό κόμβο, αλλά σε πυλώνα σταθερότητας και ασφάλειας για ολόκληρη την Ελλάδα αλλά και για την Ευρώπη.

Οι δεσμεύσεις που ανέλαβε ο Πρωθυπουργός Κυριάκος Μητσοτάκης γίνονται πράξη. Ό,τι είπαμε γίνεται, ό,τι λέμε το κάνουμε.

Κυρίες και κύριοι συνάδελφοι, η συζήτηση του νέου προϋπολογισμού αναδεικνύει αφ’ ενός τη διαφορά ανάμεσα στο 2019 και το σήμερα και αφ’ ετέρου την προοπτική που επιφυλάσσει η συνέχεια, η συνέπεια και η σταθερότητα. Αναδεικνύει την απόσταση ανάμεσα στην Ελλάδα του ευρωπαϊκού περιθωρίου και την Ελλάδα που πρωταγωνιστεί στην Ευρώπη. Ανάμεσα στην Ελλάδα της μπλόφας και της αυταπάτης και την Ελλάδα της εθνικής υπερηφάνειας. Την Ελλάδα που γίνεται πιο ισχυρή οικονομικά, γεωπολιτικά, στρατιωτικά. Την Ελλάδα που παρά την παγκόσμια αβεβαιότητα, εμπνέει ασφάλεια, σιγουριά, αισιοδοξία.

Αυτή την Ελλάδα υπηρετεί ο νέος προϋπολογισμός. Και η θέση μας είναι ξεκάθαρη: πατριωτική προοδευτική, κοινωνική. Γι’ αυτό λέμε «ναι» στον νέο προϋπολογισμό, «ναι» στον Κυριάκο Μητσοτάκη και τη Νέα Δημοκρατία, «ναι» σε μια καλύτερη Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και για τη συνέπεια στον χρόνο.

Τον λόγο έχει ο Βουλευτής της Νέας Δημοκρατίας κ. Ανδρέας Κουτσούμπας.

**ΑΝΔΡΕΑΣ ΚΟΥΤΣΟΥΜΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, να ξεκαθαρίσω αρχικά ότι ανεβαίνω σε αυτό το Βήμα μετά από μια μακρά διάρκεια κοινοβουλευτικής θητείας που έχω παρακολουθήσει πολλούς προϋπολογισμούς. Αρκεί να πω σε όλους και στους νεότερους και στους συναδέλφους της Αντιπολίτευσης ότι ουδεμία κυβέρνηση έχει πέσει από τη Μεταπολίτευση και μετά επειδή δεν ψηφίστηκε προϋπολογισμός.

Ανεβαίνω στενοχωρημένος στο Βήμα για να σας πω ότι βλέποντας την ανακοίνωση και την τοποθέτηση του Κυβερνητικού Εκπροσώπου, με λύπησε το εξής γεγονός. Τι έλεγε ανακοίνωση, η οποία δεν διαψεύστηκε; Απευθύνομαι στους μετριοπαθείς συναδέλφους Βουλευτές της Αντιπολίτευσης. Θεωρώ ότι έκανε πολιτικό ατόπημα ο πρώην Πρωθυπουργός που εξερχόμενος των συνόρων της Ελλάδος παρουσίασε στο εξωτερικό την Ελλάδα και τη διέσυρε με τα πιο μελανά χρώματα, απαξιώνοντας και τους πολιτικούς θεσμούς αυτής, θέση που εξέφρασε ο Κυβερνητικός Εκπρόσωπος και σήμερα με την τοποθέτησή του και δεν διαψεύστηκε. Θεωρώ ηθικά και πολιτικά απαράδεκτο τέτοιες δηλώσεις να γίνονται από οποιονδήποτε και πολύ περισσότερο από πρώην Πρωθυπουργό.

Το δεύτερο: Μπαίνω στον πειρασμό να πω κάτι. Θα το πω κι αυτό, γιατί κάτι με «τρώει» μέσα μου, όπως πολλούς από εσάς. Αφορά ένα τραγικό θέμα. Ξέρετε, πολλές φορές δεν εξέρχομαι του θέματος που συζητάμε, αλλά ένας Έλληνας, ένα νεαρό παιδί, Έλληνας λέω εγώ, σκοτώθηκε από τις σφαίρες αστυνομικού. Τον χαρακτηρισμό της πράξης να τον δώσει η δικαιοσύνη, αλλά πολύ κλάμα και υποκρισία και δάκρυα υπήρχαν εδώ μέσα, πολλή κοινωνική ευαισθησία για ένα γεγονός που δεν σκεφτήκατε και εσείς, αλλά και εμείς, αν έχουμε ευθύνη, αν έχουμε κάνει κάτι περισσότερο ή λιγότερο γι’ αυτά τα άτομα.

Αλήθεια, εσείς που κλάψατε και χύσατε δάκρυα εδώ γι’ αυτό το τραγικό συμβάν, γι’ αυτό το παιδί που έχει την ίδια ηλικία με τον γιο μου, έχετε φάει ποτέ μαζί με κανέναν από αυτούς, έχετε συνδιαλλαχτεί, έχετε πιε ποτέ καφέ, έχετε ζήσει τα προβλήματά τους ή κάθε φορά που συμβαίνει ένα τέτοιο γεγονός, έρχεστε εδώ μέσα για να αποκομίσετε πολιτικά οφέλη;

Επιδεικνύετε όλοι -και είναι ντροπή για το πολιτικό σύστημα και για την ελληνική κοινωνία- επιλεκτική ευαισθησία. Πόσοι αστυνομικοί έχασαν τη ζωή τους πάνω στο καθήκον; Στην πατρίδα μου στο Δίστομο, κυνηγώντας τον δραπέτη των φυλακών από τα Τρίκαλα, που τον κυνηγούσε και ο στρατός, σκοτώθηκε ένας αστυνομικός. Επιλεκτική ευαισθησία. Δεν είδα ούτε συγκεντρώσεις από σχολεία, δεν είδα από φοιτητές, δεν είδα από άλλα συλλογικά όργανα.

Δηλαδή οι αστυνομικοί δεν είναι παιδιά των Ελλήνων; Επιλεκτική ευαισθησία, γιατί θέλετε απλώς να αποκομίσετε οφέλη πιστεύω, φτάνοντας στις εκλογές ότι θα πάρετε αυτή την ομάδα των Ελλήνων. Εγώ δεν τους χαρακτηρίζω έτσι ρατσιστικά Ρομά, γιατί εγώ ζω καθημερινά με αυτούς, γιατί εγώ χθες το βράδυ έφαγα μαζί με αυτούς στον Ορχομενό και προχθές.

Μπαίνω, λοιπόν, στον προϋπολογισμό. Κύριε Υπουργέ, σήμερα δεν θα σας κάνω τη χάρη με πομπώδεις χαρακτηρισμούς από την πλευρά μας -τι καλός που ήταν κ.λπ.- ή από την αντίθετη πλευρά. Είναι ένας προϋπολογισμός λειτουργικός που κινείται, όπως λέει μία παλαιά ρήση μεγάλου πολιτικού, «στα όρια του εφικτού». Η Αντιπολίτευση απαντά: του επιθυμητού. Δεκτόν. Αλλά αυτός ο προϋπολογισμός είναι λειτουργικός και θέλει να οδηγήσει τη χώρα με σταθερότητα στην ευημερία. Αυτό προσπαθούμε να κάνουμε. Αυτές είναι οι λέξεις.

Από εκεί και πέρα, δεν θα προσπαθήσω να σας πείσω, όμως, να τον ψηφίσετε. Αυτή είναι η διαφοροποίησή μου. Θέλω να σας πω στην Αντιπολίτευση -όχι στη Συμπολίτευση, μην παρεξηγηθώ- δεν θέλω να τον ψηφίσετε για τους εξής λόγους:

Γιατί αυτός ο προϋπολογισμός είναι ο προϋπολογισμός συνέχεια άλλων προϋπολογισμών, που μείωσε τους φόρους, που μείωσε τον ΕΝΦΙΑ, που έδωσε χρήματα στους συνταξιούχους, στους αγρότες, στους κτηνοτρόφους. Γιατί αυτός ο προϋπολογισμός έλαβε μέτρα για τις ευάλωτες ομάδες.

Και απευθύνομαι στους Έλληνες και στις Ελληνίδες. Δεν ψηφίζουν οι κύριοι της Αντιπολίτευσης τα μέτρα που παίρνουμε για τις ευάλωτες ομάδες. Δεν ψηφίζουν τα μέτρα που παίρνουμε για τους ΑΜΕΑ. Δεν ψηφίζουν τα μέτρα που παίρνει το Υπουργείο Υγείας για όλες αυτές τις προληπτικές μεθόδους της ιατρικής. Και το κυριότερο. Δεν ψηφίζουν αυτά τα τελευταία μέτρα που είπαμε τώρα, για το 2023, που αφορούν τη μείωση της εισφοράς των ασφαλιστικών εισφορών, την κατάργηση της ειδικής εισφοράς αλληλεγγύης, τον σχεδιασμό για ένα καινούργιο μισθολόγιο, την αύξηση των μισθών, την αύξηση των συντάξεων.

Αυτά δεν ψηφίζει, Έλληνες και Ελληνίδες, η Αντιπολίτευση σήμερα. Αλλά η Νέα Δημοκρατία θα ψηφίσει αυτόν τον προϋπολογισμό για να πάει η χώρα με σταθερότητα στην ανάπτυξη και στην ευημερία.

Επειδή, τέλος, συμμετέχω στην Επιτροπή Εξοπλιστικών Προγραμμάτων και δεν έχω ακούσει μέχρι σήμερα μία επίσημη ξεκάθαρη δήλωση, σας ερωτώ: Τελικά ψηφίζετε τον προϋπολογισμό για τις Ένοπλες Δυνάμεις;

Απ’ ό,τι γνωρίζω, αγαπητοί κύριοι συνάδελφοι, έχετε μία δημιουργική, πράγματι, συμμετοχή όλοι οι συνάδελφοι -από τον ΣΥΡΙΖΑ και όλη την Αντιπολίτευση- στην Επιτροπή Εξοπλιστικών Προγραμμάτων. Τις θέλετε τις Ένοπλες Δυνάμεις να είναι ενισχυμένες; Ναι ή όχι; Να το ξεκαθαρίσετε. Γιατί, απ’ ότι ενθυμούμαι, στον περυσινό προϋπολογισμό δεν ψηφίσατε τις αμυντικές δαπάνες. Εάν, λοιπόν, και σήμερα εσείς δεν θέλετε να έχουμε μια Ελλάδα θωρακισμένη, ικανή να αντιμετωπίσει οποιοδήποτε εχθρό, τότε, λοιπόν, σας παραδίδουμε στην κρίση του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για τη συνέπεια στον χρόνο.

Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία στον Β΄ Δυτικό Τομέα Αθηνών και Αντιπρόεδρος της Βουλής κ. Δημήτριος Βίτσας.

Ορίστε, κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μη στενοχωριέστε, κύριε Κουτσούμπα, δεν θα τον ψηφίσουμε τον Προϋπολογισμό. Επίσης, όπως σας είπαμε και πέρσι, όσον αφορά στις αμυντικές δαπάνες, δεν σας έχουμε εμπιστοσύνη, εννοώ δεν έχουμε εμπιστοσύνη στην Κυβέρνηση και αυτό φάνηκε και στον περσινό προϋπολογισμό. Φάνηκε το τι κάνατε, το τι δεν κάνατε.

Όσον αφορά, βεβαίως, εξοπλισμό των Ενόπλων Δυνάμεων, θέλουμε και το αποδείξαμε και στην Επιτροπή Εξοπλιστικών Προγραμμάτων. Άλλωστε τα μόνα προγράμματα που περάσατε μέσα σε αυτά τα τριάμισι χρόνια, με εξαίρεση τα Ραφάλ, είναι δικά μας προγράμματα. Όλη η προετοιμασία.

Υπάρχει και ένα εισαγωγικό που λέει πότε ξεκίνησε το πρόγραμμα, πότε πάρθηκε η πρώτη απόφαση, τι έγινε ακριβώς, όλα είναι δικά μας προγράμματα…

**ΦΙΛΙΠΠΟΣ ΦΟΡΤΩΜΑΣ:** Ψηφίστε τα τότε, ψηφίστε τα!

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μη φωνάζετε, μην έχετε πρόβλημα. Μισό λεπτό. Θα πω στην ομιλία μου.

Μην ξεχνάτε το εξής. Οι εξοπλισμοί δεν υπάρχουν σε ένα περίπτερο για να πηγαίνεις κάθε φορά που βγαίνεις από τη γειτονιά σου να ψωνίζεις. Υπάρχουν διαδικασίες, υπάρχουν μελέτες -ο κ. Μανωλάκος τα ξέρει πάρα πολύ καλά αυτά- και όχι να μαθαίνουμε διά στόματος Πρωθυπουργού -ο τελευταίος είναι που θα πρέπει να το ανακοινώσει- ότι θα πάρουμε Ραφάλ.

(Στο σημείο αυτό την Προεδρική Έδρα καταλαμβάνει ο Z΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ακούστε, συνάδελφοι και συναδέλφισσες, για μένα είναι καθαρό πως η ομιλία που χαρακτήρισε την απογευματινή συνεδρίαση -μέχρι τώρα δηλαδή- είναι αυτή του Κυβερνητικού Εκπροσώπου, του κ. Οικονόμου. Η προκλητικότητα του λόγου δεν μπορεί παρά να προέρχεται από την απόσταση που η Κυβέρνηση και ιδιαίτερα ο Πρωθυπουργός και ο εκπρόσωπός του Πρωθυπουργού, ούτε καν της Κυβέρνησης- έχει από την πραγματικότητα.

Έχουν μαζευτεί πολλά τον τελευταίο καιρό, τους τελευταίους μήνες. Ο κυβερνήτης του κ. Οικονόμου -γιατί είναι Πρωθυπουργός, δεν είναι κυβερνήτης της χώρας- ενέχεται για το ζήτημα των υποκλοπών, με βεβαιότητα των υποκλοπών του κ. Ανδρουλάκη, του κ. Κουκάκη και του κ. Χατζηδάκη, ιδιαίτερα όταν ψηφίσατε αυτό τον νόμο, που αν ζητήσει ο αρχηγός ΓΕΕΘΑ επίσημα από την ΑΔΑΕ να μάθει αν παρακολουθείται τώρα ή κάποιο χρονικό διάστημα πριν, η απάντηση θα είναι «παρακαλούμε περάστε μετά από τρία χρόνια». Και βέβαια ο αρχηγός ΓΕΕΘΑ -και μην έχετε αμφιβολία γι’ αυτό- έχει τη δυνατότητα να μάθει αν παρακολουθείται το τηλέφωνο και μπορεί να το έχει κάνει ήδη, γιατί είναι έτσι οργανωμένες οι Ένοπλες Δυνάμεις. Αλλά όλος ο άλλος κατάλογος, τι γίνεται;

Το ζήτημα, λοιπόν, της διαφάνειας είναι πια ανοικτό και στην καινούργια φάση και μετά τις εκλογές το στοίχημα της δημοκρατίας είναι ανοικτό. Πρέπει η προοδευτική Κυβέρνηση, η δημοκρατική Κυβέρνηση, να ανατάξει τη δημοκρατία και θα έρθω αμέσως σε αυτό.

Σήμερα, όπως γνωρίζετε, κηδεύτηκε ο Κώστας Φραγκούλης, ο οποίος πέθανε από σφαίρα αστυνομικού πίσω στο κεφάλι. Αν θυμηθώ και τον φόνο του κ. Σαμπάνη κ.λπ. μπορώ να συμπεράνω πως πολύ εύκολα βγαίνουν τα όπλα και δεν πυροβολούν τα όπλα από μόνα τους. Κάποιος τραβάει τη σκανδάλη.

Και ερωτώ, ρητορικά: Χρειάζεστε ως Νέα Δημοκρατία τόσο πολύ να έχετε δίπλα σας ένα αστυνομικό κράτος; Και έστω η χρήση των όπλων -ας μου απαντήσει κάποιος- ότι είναι μια ακρότητα, τα γεγονότα της Νέας Σμύρνης τι είναι; Τα γεγονότα των Εξαρχείων πριν λίγες μέρες, τα γεγονότα στα πανεπιστήμια, τι είναι; Η απομόνωση των αστυνομικών στο επίδομα των 600 ευρώ, αφήνοντας έξω τους υγειονομικούς, αφήνοντας έξω τους εκπαιδευτικούς, αφήνοντας έξω τους εργαζόμενους στην καθαριότητα, αφήνοντας έξω τα στελέχη των Ενόπλων Δυνάμεων, οι οποίοι δεν έχουν πάρει ούτε τα βραδινά; Και θέλω να σας πω ότι λέγονται στελέχη των Ενόπλων Δυνάμεων και όχι ένστολοι. Ένστολοι μπορεί να είναι και οι πολύ αξιοπρεπείς καμαριέρες στη Μεγάλη Βρετανία. Εδώ μιλάμε για ανώτερα, ανώτατα και κατώτερα στελέχη των Ενόπλων Δυνάμεων. Δεν έχετε καταλάβει ότι τους θίγετε με αυτό τον τρόπο; Εσείς θέλετε, όμως, να πείτε στους αστυνομικούς «εσείς είστε δικοί μας και σε κάθε περίπτωση θα σας φροντίζουμε».

Όμως, μην αμφιβάλλετε ότι η πλειοψηφία των αστυνομικών φυλάσσουν τον όρκο τους. Καταλαβαίνουν τι κάνετε και θα αντισταθούν σε κάθε προσπάθεια εκμαυλισμού της δημοκρατικότητας τους. Ένα τέτοιο κλίμα δεν είναι μακριά από την αποτίμηση των πάντων σε χρήμα, σε χρήμα το δίκαιο, σε χρήμα οι αξίες, σε χρήμα η υπηρεσία στην κοινωνία, σε χρήμα τα παιδιά μας στο κάτω-κάτω. Και ακόμα κάθε φορά προσπαθείτε να συγκαλύψετε και την ευθύνη σας, να ξεχάσετε την ευθύνη σας.

Την εβδομάδα 5 έως 11 Δεκεμβρίου σημειώθηκαν εκατόν τριάντα θάνατοι από COVID. Το ακούσατε; Θεωρείτε ότι είναι μηδαμινό είκοσι θάνατοι από COVID κατά μέσο όρο την ημέρα; Η πανδημία πέρασε, αλλά οι απώλειες μένουν και συνεχίζονται; Δεν το βλέπετε αυτό στη σχέση σας με το ΕΣΥ;

Και ακόμα, περάσατε τριάμισι χρόνια κάνοντας αντιπολίτευση στην Αντιπολίτευση. Είναι άξιο λόγου το γεγονός ότι δεν έχετε δεχθεί ούτε μία πρόταση της Αντιπολίτευσης. Όλες κακές ήταν; Πόσο δύσκολο είναι να δεχτείτε τη μείωση του ειδικού φόρου κατανάλωσης ή τη μείωση του ΦΠΑ σε προϊόντα λαϊκής κατανάλωσης; Πέντε δισεκατομμύρια ευρώ έχουμε παραπάνω από τον ΦΠΑ. Από πού προέρχονται; Από την τεράστια αύξηση των τιμών. Ξέρετε κανέναν άλλο τρόπο; Τριάμισι χρόνια τώρα ανασυγκροτείτε το τρίγωνο της διαφθοράς media - τράπεζες-πολιτική εξουσία ή στο ακρότατο όριο -γιατί και αυτό είναι ακρότατο όριο- λέγε με Πάτση, λέγε με αυτό το όνομα.

Συζητάμε τον τελευταίο προϋπολογισμό της Κυβέρνησης Μητσοτάκη. Από μόνο του αυτό ακούγεται σαν κάτι ελπιδοφόρο μέσα στη γενικευμένη ατμόσφαιρα ζόφου και παρακμής που έχει δημιουργηθεί στη χώρα, με ευθύνη και ως απότοκο αυτής της Κυβέρνησης, μιας Κυβέρνησης, που κατά τη γνώμη μου υπήρξε ένα μεγάλο πολιτικό ατύχημα για την Ελλάδα. Οι ομιλίες στη συζήτηση θα μπορούσαν να χαρακτηριστούν και επικήδειος αυτής της Κυβέρνησης, μιας Κυβέρνησης που ήδη πνέει τα λοίσθια.

Όμως, αυτή δεν είναι η σωστή προσέγγιση, όπως δεν είναι η σωστή προσέγγιση να δούμε τη συζήτηση για τον τελευταίο σας προϋπολογισμό σαν έναν απολογισμό της σκοπίμως καταστροφικής οικονομικής πολιτικής σας τα χρόνια που ατυχώς κυβερνήσατε τη χώρα. Κι αυτό, γιατί ο απολογισμός στην ουσία γίνεται κάθε μέρα και τον κάνει ο κάθε πολίτης, το κάθε νοικοκυριό, κάθε μικρομεσαίος επιχειρηματίας, κάθε επίδοξος επενδυτής. Έχει δίκιο ο κ. Κασιμάτης. Να κάνουμε σύγκριση ανάμεσα στο 2019 και το 2022 και να δούμε πού ήταν η Ελλάδα τότε, που έφευγε από τα μνημόνια, και πού είναι η Ελλάδα τώρα. Πόσο πληθωρισμό είχαμε το 2019; Μηδέν. Πόσο πληθωρισμό έχουμε τώρα στη λήξη του χρόνου; Περίπου 10%. Πόσο ήταν οι τιμές σε βασικά λαϊκά προϊόντα; Με ποια δυνατότητα έβλεπε το μέλλον ο Έλληνας πολίτης; Πηγαίντε και κοιτάξτε και τις τότε δημοσκοπήσεις, για να δείτε ότι υπήρχε μια λογική ότι το μέλλον θα είναι ακόμα καλύτερο.

Αλλά εσείς είπατε: Κερδίσαμε τις εκλογές κάνοντας αυτού του είδους την αντιπολίτευση, θα τη συνεχίσουμε και όντας Κυβέρνηση. Αυτό κάνετε τόσα χρόνια. Και τι περιμένετε τώρα; Ότι με αυτόν τον τρόπο θα πείσετε τον κόσμο; Θα τον πείσετε, τη στιγμή που λέτε ότι πρέπει να κόψουν και άλλα προϊόντα που είναι απαραίτητα για τη διαβίωσή τους; Όλα όσα μπορούσαν να κόψουν, τα έχουν ήδη κόψει.

Κρατάτε ζωντανή την προσωπική διαφορά, παρ’ ότι γνωρίζετε πως τώρα είναι η ευκαιρία να ξεμπερδέψουμε με αυτή με ένα άρθρο που στοχευμένα μηδενίζει αυτή την προσωπική διαφορά. Δηλαδή, αν κάποιος έχει προσωπική διαφορά 100 ευρώ, σε αυτή την κατηγορία θα μπορούσαμε να πούμε ότι η αύξηση δεν θα είναι 7,75%, αλλά 10%, για παράδειγμα, οπότε θα ερχόταν στο μηδέν και από του χρόνου θα αυξανόταν η σύνταξη. Υπάρχουν, δηλαδή, τρόποι.

Τέλος πάντων, νόημα έχει να μιλήσουμε για το τι μπορεί να γίνει σε αυτή τη χώρα μετά την πολιτική σας πτώση, δηλαδή την οικονομική πολιτική της επόμενης κυβέρνησης με κεντρικό κορμό τον ΣΥΡΙΖΑ, που θα εστιάσει σε συγκεκριμένους άξονες.

Κύριε Πρόεδρε, βλέπω τον χρόνο και θα τα πω τελείως περιληπτικά.

Πρώτος άξονας: Μια στρατηγική για την ενέργεια που πρέπει να την αντιμετωπίζουμε ως δημόσιο αγαθό. Και τι θέλουμε; Δημόσιους φορείς, επανακρατικοποίηση της ΔΕΗ, του ΔΕΔΔΗΕ, του ΑΔΜΗΕ, ώστε να υπηρετείται αυτή η εθνική στρατηγική και να αποτυπώνεται στο δημόσιο χαρακτήρα τους.

Σταθερός προσανατολισμός προς τις ΑΠΕ και τις ενεργειακές κοινότητες. Η κοινωνική συμμετοχή θα φέρει το μέλλον στο παρόν και όχι τα χαρίσματα στις μεγάλες μονάδες, οι οποίες στο τέλος φέρνουν μια κοινωνική σύγκρουση.

Η αποσύνδεση της τιμής του ρεύματος από τη χρηματιστηριακή τιμή του φυσικού αερίου…

**ΠΡΟΕΔΡΕΥΩΝ (Απόστολος Αβδελάς):** Σιγά, σιγά να ολοκληρώνετε, κύριε Βίτσα.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ναι, κύριε Πρόεδρε.

Η παρέμβαση στο Χρηματιστήριο Ενέργειας ώστε να υπάρχουν ανώτατα όρια τιμών και ανώτατος συντελεστής κέρδους, δηλαδή πλαφόν και στη χονδρεμπορική και στη λιανική τιμή.

Λέτε ότι «κοιτάξτε εδώ, είναι ο πόλεμος, η Ρωσία και ο Πούτιν…». Δεν θα αντιδικήσω, αλλά η ακρίβεια έχει ξεκινήσει πριν από τον πόλεμο, που είναι το ένα θέμα.

Και το δεύτερο θέμα: Ποιος είπε ότι οι κυβερνήσεις πρέπει να λειτουργούν σε στρωμένα κόκκινα χαλιά; Δοκιμάζονται οι κυβερνήσεις στις κρίσεις, στις δυσκολίες. Τότε δοκιμάζονται. Άρα τα παράπονα που κάνετε δεν είναι δικαιολογημένα.

Κλείνω, λέγοντας για τα άλλα δύο.

Το δεύτερο είναι ότι θα πρέπει να κάνουμε μια αναδιανομή του πλούτου. Αύξηση του κατώτατου ορίου, αλλά και επανεκκίνηση των συλλογικών διαπραγματεύσεων είτε ως συζήτηση είτε ως σύγκρουση άρα αύξηση του λαϊκού εισοδήματος.

Και βεβαίως, το τρίτο ζήτημα έχει να κάνει με ένα νέο παραγωγικό και αναπτυξιακό σχέδιο που εδώ κεντρικό σημείο είναι οι τράπεζες…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Αντιπρόεδρε. Κλείστε.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μία κουβέντα, κύριε Πρόεδρε.

Είναι οι τράπεζες και το ξέρετε. Δεν μπορεί -ας πούμε- οι τράπεζες να είναι πάνω από την Κυβέρνηση, έστω και τη δική σας…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, έχει φτάσει τα δεκατέσσερα λεπτά…

**ΠΡΟΕΔΡΕΥΩΝ (Απόστολος Αβδελάς):** Τρεις φορές του έκανα παρατήρηση, κύριε Βεσυρόπουλε. Τι να κάνω άλλο; Να κλείσω το μικρόφωνο;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Βλέπω την ανοχή των Προέδρων στους ομιλητές από το πρωί. Τώρα είναι στα δεκαπέντε λεπτά! Και αργήσατε να βάλετε το ρολόι τουλάχιστον δύο λεπτά…

**ΠΡΟΕΔΡΕΥΩΝ (Απόστολος Αβδελάς):** Ένα λεπτό καθυστέρησα να το βάλω.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Και τώρα που φωνάζετε, με συγχωρείτε, τι ακριβώς επιδιώκετε να επιτύχετε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επειδή είμαι από το πρωί εδώ, υπήρχε σεβασμός από τους προηγούμενους Προέδρους.

**ΠΡΟΕΔΡΕΥΩΝ (Απόστολος Αβδελάς):** Το ξέρω, κύριε Βεσυρόπουλε, σας βλέπω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Όταν μίλησε ο κ. Σπανάκης, η κ. Σακοράφα τον διέκοψε όταν υπερέβη τον χρόνο κατά δύο λεπτά. Να είμαστε δίκαιοι με όλους!

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Βεσυρόπουλε, να βάλουμε την κ. Σακοράφα από την αρχή μέχρι το τέλος; Επειδή κατανοώ το δίκιο σας…

**ΠΡΟΕΔΡΕΥΩΝ (Απόστολος Αβδελάς):** Αν αμφιβάλλετε για την δικαιοσύνη μου, να μου το πείτε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θέλω να είμαστε δίκαιοι με όλους!

Και επειδή είμαι από το πρωί εδώ -και χθες και σήμερα- ξέρω την ανοχή των προέδρων διαχρονικά. Εδώ έχετε ομιλία Υπουργού και πλέον.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ε, ήμουν Υπουργός σε δύο Υπουργεία!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εντάξει τώρα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εντάξει, εντάξει.

**ΠΡΟΕΔΡΕΥΩΝ (Απόστολος Αβδελάς):** Όχι, εντάξει. Έχει δίκιο ο κ. Βεσυρόπουλος. Πώς να το κάνουμε; Έχει δίκιο. Σας επισήμανα τρεις φορές να ολοκληρώσετε και βλέπω ότι έχετε άλλα τόσα να πείτε.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μα, έχει δίκιο, δεν λέω.

Άρα, λοιπόν, το τρίτο ζήτημα είναι αυτό το αναπτυξιακό πλάνο.

Κλείνω, κύριε Πρόεδρε.

Το μόνο θετικό αυτού του προϋπολογισμού είναι ότι πρόκειται για τον τελευταίο προϋπολογισμό που θα καταθέσει η Κυβέρνηση Μητσοτάκη σε μια πολιτική διαδρομή που κράτησε υπερβολικά και θα καταγραφεί στην πολιτική ιστορία της σύγχρονης Ελλάδας ως μια μεγάλη οπισθοδρόμηση.

Οι προοδευτικές δυνάμεις της χώρας, ανεξάρτητα από τις διαφορές που σε ορισμένα ζητήματα μπορεί να είναι και τεράστιες…

**ΠΡΟΕΔΡΕΥΩΝ (Απόστολος Αβδελάς):** Κύριε Βίτσα, έγινε τόσος ντόρος και πάλι δεν ακούτε. Δεν ακούτε!

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Δεν σας υποτιμώ, κύριε Πρόεδρε.

Μπορεί να είναι τεράστιες, αλλά έχουν καθήκον -όχι ευγενές καθήκον αλλά λαϊκό καθήκον- να σχηματίσουν μετά τις εκλογές κυβέρνηση.

Αυτές οι εκλογές θέλουμε να γίνουν το ταχύτερο δυνατό. Και η σημερινή Κυβέρνηση Μητσοτάκη, η Νέα Δημοκρατία -με Μητσοτάκη ή χωρίς Μητσοτάκη…

**ΠΡΟΕΔΡΕΥΩΝ (Απόστολος Αβδελάς):** Εκεί συνεχίζετε εσείς. Τώρα τι να πούμε; Ορίστε, πείτε μου.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** … θα είναι στα έδρανα της Αντιπολίτευσης.

Σας ευχαριστώ πάρα πολύ, κύριε Αβδελά, για τον χρόνο κι εσάς, κύριε Βεσυρόπουλε, για την παρατήρηση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας από εμένα.

Χρόνια πολλά στην Ελευθερία, τον Λευτέρη, την Ανθή.

Δεν είναι έτσι τα πράγματα. Ανεβαίνετε πάνω, μιλάτε επτά λεπτά για την επικαιρότητα και μετά θυμάστε τον προϋπολογισμό.

Δεν γίνεται έτσι.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Πρόεδρε, μη μου φτιάχνετε τη σπονδυλική στήλη της ομιλίας μου.

**ΠΡΟΕΔΡΕΥΩΝ (Απόστολος Αβδελάς):** Με αφορμή εσάς το λέω. Βλέπω από το πρωί τι γίνεται. Η επικαιρότητα ναι, είναι μεγάλη, αλλά για ένα - δύο λεπτά. Εσείς αφιερώνετε όλο τον χρόνο στην επικαιρότητα και μετά θυμάστε τον προϋπολογισμό. Δεν γίνεται. Φυσικά θα βγείτε εκτός χρόνου.

Τώρα, ο κ. Ραγκούσης μόλις μιλήσει ο κ. Γεωργιάδης θα μου πει «θέλω την τέταρτη παρέμβασή μου», ενώ δικαιούται τρεις. Εμείς τι θα κάνουμε;

**ΙΩΑΝΝΗΣ ΡΑΓΚΟΥΣΗΣ:** Όχι, κύριε Πρόεδρε, μην τα λέτε έτσι. Υπήρχε συνεννόηση. Διότι έγινε λάθος από εσάς.

**ΠΡΟΕΔΡΕΥΩΝ (Απόστολος Αβδελάς):** Ξέρω τι θα μου πείτε. Δεν υπάρχει περίπτωση. Σας παρακαλώ πολύ. Εγώ λέω να σεβαστείτε τον χρόνο που παράλληλα σημαίνει ότι θα σεβαστείτε τους επόμενους ομιλητές.

Αυτό είναι, δεν θέλω τίποτα άλλο. Εγώ να μείνω μέχρι τη 1.00΄, δεν έχω πρόβλημα.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, να τα λέτε όλα. Διότι ο κ. Γεωργιάδης πήρε τον λόγο δύο φορές ενώ δεν προβλέπεται.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Εγώ θέλω να πω μόνο ότι επειδή θα φύγω, μη θεωρηθεί ότι υποτιμώ τον κ. Γεωργιάδη. Δεν θέλω να θεωρηθεί.

**ΠΡΟΕΔΡΕΥΩΝ (Απόστολος Αβδελάς):** Δεν τίθεται τέτοιο θέμα.

Άλλωστε ο κ. Γεωργιάδης σε τέτοια θέματα είναι πολύ ευγενικός.

Καλείται στο Βήμα η κ. Κωνσταντίνα Αδάμου.

**ΚΩΝΣΤΑΝΤΙΝΑ ΑΔΑΜΟΥ:** Ευχαριστώ, κύριε Πρόεδρε.

Αρχικά θα ήθελα να εκφράσω τα θερμά μου συλλυπητήρια στην οικογένεια του δεκαεξάχρονου Κώστα Φραγκούλη, Ρομά από τον οικισμό Αγία Σοφία στη Θεσσαλονίκη.

Τώρα όσον αφορά στον προϋπολογισμό.

Κυρίες και κύριοι συνάδελφοι, αναρωτιέμαι όσο συζητάμε τον προϋπολογισμό του 2023 σε ποιον βαθμό αντιλαμβάνονται οι κύριοι της Κυβέρνησης τι γίνεται έξω από αυτή την Αίθουσα, στους δρόμους και σε κάθε σπίτι αυτής της χώρας, στους χώρους εργασίας, στα σχολεία και στα νοσοκομεία. Γιατί είναι φανερό ότι η Κυβέρνηση δεν έχει καμμία αίσθηση της πραγματικότητας.

Επί έναν χρόνο θριαμβολογεί για τα επιτεύγματά της στην οικονομία και τώρα μας παρουσιάζει μια ουτοπική εικόνα για την επόμενη χρονιά. Απαιτεί μάλιστα, στη θριαμβολογία αυτή να συμμετάσχει και ο μέσος Έλληνας, να πείσει δηλαδή τον εαυτό του ότι η καθημερινότητά του είναι αυτή που του περιγράφουν οι Υπουργοί της Κυβέρνησης και τα φιλικά προς την Κυβέρνηση μέσα μαζικής ενημέρωσης.

Παρακολουθούμε όλους αυτούς τους πανηγυρισμούς για τους εντυπωσιακούς ρυθμούς της ανάπτυξης, προσπερνώντας ότι ήταν απολύτως αναμενόμενη μια κάποια ανάπτυξη μετά από δύο χρόνια πανδημίας κατά τα οποία η ύφεση στην Ελλάδα ήταν η μεγαλύτερη στην Ευρωπαϊκή Ένωση.

Εννοείται πως ακόμη και αυτή η ανάπτυξη δεν έφτασε ποτέ στα νοικοκυριά, λόγω της πολιτικής της Κυβέρνησης. Αντιθέτως, τα τελευταία τρία χρόνια επωφελήθηκαν πολύ τα ισχυρά συμφέροντα, αυτοί που κάθε φορά επωφελούνται από τις νεοφιλελεύθερες κυβερνήσεις.

Για την επόμενη ωστόσο χρονιά προβλέπεται ανάπτυξη μόλις στο 1,8%. Στον τομέα δε της παιδείας μειώσατε κι άλλο τη χρηματοδότηση από ό,τι πέρυσι. Με τέτοιους, λοιπόν, υποτυπώδεις ρυθμούς ανάπτυξης η Ελλάδα θα χρειαστεί δεκαετίες για να προσεγγίσει το τωρινό βιοτικό επίπεδο των άλλων χωρών της Ευρωπαϊκής Ένωσης.

Θριαμβολογείτε, λοιπόν, για την αύξηση του κατώτατου μισθού κατά 63 ευρώ και απαιτείτε από τους εργαζόμενους αυτής της χώρας να σας πουν και ευχαριστώ, επειδή ζουν με μεικτές αποδοχές των 713 ευρώ. Οι αποδοχές αυτές κατατάσσουν τους Έλληνες εργαζόμενους ανάμεσα στους χειρότερα αμειβόμενους σε όλη την Ευρωπαϊκή Ένωση.

Η αγοραστική δύναμη των Ελλήνων βρίσκεται στην προτελευταία θέση όλης της Ευρωπαϊκής Ένωσης. Μόνο η Βουλγαρία είναι πιο κάτω από εμάς, στην τελευταία θέση. Οι Έλληνες επί των ημερών σας κατέληξαν να ζουν φτωχότερα και από τους Ρουμάνους, από τους Πολωνούς και από τους Σλοβάκους. Επίσης, η χώρα μας βρίσκεται στην τρίτη υψηλότερη θέση της Ευρωπαϊκής Ένωσης σε ό,τι αφορά το ποσοστό του πληθυσμού που διατρέχει άμεσα τον κίνδυνο φτώχειας.

Και όλα αυτά είναι επίσημα στοιχεία της EUROSTAT. Εσείς, όμως, συνεχίζετε να πανηγυρίζετε για τον πληθωρισμό της Ελλάδας και ερμηνεύετε τους αριθμούς όπως σας εξυπηρετεί. Αγνοείτε επιδεικτικά το γεγονός ότι ο πληθωρισμός δεν πλήττει ισοδύναμα όλους τους πολίτες. Ο πληθωρισμός απορροφά πολύ μεγαλύτερο μέρος των φτωχότερων εισοδημάτων, ενώ μπορεί να αφήνει σχεδόν ανεπηρέαστη την αγοραστική δύναμη ενός πλουσίου. Και τώρα αφήνετε να κυκλοφορεί ότι επίκειται νέα αύξηση μισθών τους επόμενους μήνες, πουλώντας ελπίδα σε χιλιάδες εργαζόμενους, πιστεύοντας ότι τα ψίχουλά σας θα είναι αρκετά, για να σας ψηφίσουν.

Έτσι τους αντιμετωπίζετε, ως επαίτες που οφείλουν και ένα μεγάλο ευχαριστώ για την ελεημοσύνη που τους δείχνετε. Παρ’ όλο που αποτελούν για εσάς μια πολύτιμη δεξαμενή ψηφοφόρων, η πολιτική σας εξυπηρετεί μόνο τους μεγάλους εργοδότες. Εννοείται πως δεν αναφέρομαι στους μικρομεσαίους επιχειρηματίες, οι οποίοι έχουν εγκαταλειφθεί, θα λέγαμε, σχεδόν τελείως από την Κυβέρνηση και έχουν γίνει έρμαιο των πανίσχυρων ομίλων.

Δραματική συνέπεια της φτωχοποίησης της ελληνικής κοινωνίας και της διόγκωσης των κοινωνικών ανισοτήτων είναι η έκρηξη του δημογραφικού προβλήματος. Η τελευταία απογραφή αποτύπωσε την τραγικότατη κατάσταση που όλοι αντιλαμβανόμασταν μέχρι τότε. Τα νέα ζευγάρια δεν τολμούν να αποκτήσουν οικογένεια, ενώ χιλιάδες νέοι και νέες, συχνά άνθρωποι με πολύ δυνατά βιογραφικά, αναγκάζονται να μεταναστεύσουν σε χώρες, όπου μπορούν να ζουν με αξιοπρέπεια, διότι στην Ελλάδα οι τελευταίες κυβερνήσεις δεν τους παρείχαν αξιοπρεπή διαβίωση.

Η Κυβέρνηση της Νέας Δημοκρατίας αποδείχτηκε παντελώς ανίκανη να αναχαιτίσει το κύμα του brain drain. Εξελέγη με τη σημαία της φιλελεύθερης δύναμης, που θα έφερνε νέα πνοή στο αναπτυξιακό μοντέλο της ελληνικής οικονομίας, αλλά επί τριάμισι χρόνια επιμένει σε ένα παρωχημένο μοντέλο που δεν δίνει καμμία απολύτως προοπτική. Ενώ προεκλογικά κατηγορούσε την επιδοματική πολιτική, βλέπουμε να την υιοθετεί κατά κόρον.

Το ίδιο βλέπουμε και σ’ αυτόν τον προϋπολογισμό. Η ανάπτυξη στηρίζεται μόνο στην κατανάλωση και στους πόρους από το Ταμείο Ανάκαμψης και το ΕΣΠΑ.

Η ελληνική οικονομία, δεκατρία χρόνια μετά την κατάρρευσή της, εξαιτίας της τότε κυβέρνησης της Νέας Δημοκρατίας εξακολουθεί να ζει με μηχανική υποστήριξη. Εξακολουθεί να ζει χάρις στην Ευρωπαϊκή Ένωση. Η Νέα Δημοκρατία δεν μετέτρεψε ποτέ τη χώρα σε επενδυτικό κέντρο, όπως υποσχόταν. Οι όποιες επενδύσεις στα χρόνια της διακυβέρνησής της δεν δημιούργησαν πλούτο προς όφελος του ευρύτερου κοινωνικού συνόλου. Η απόδειξη της ανάπτυξης Μητσοτάκη φαίνεται στην άδεια τσέπη των πολιτών.

Ο νέος προϋπολογισμός προβλέπεται να είναι πλεονασματικός. Και εφόσον οι εισαγωγές θα είναι περισσότερες από τις εξαγωγές, τα πλεονάσματα που υπόσχεστε, εάν επιτευχθούν, θα επιτευχθούν μόνο με την υπερφορολόγηση των μικρομεσαίων.

Η συνταγή σας είναι γνωστή. Διατήρηση υψηλού ΦΠΑ, του πιο άδικου φόρου. Ενώ εμείς μιλάμε για μείωση του ΦΠΑ τουλάχιστον στα είδη πρώτης ανάγκης, εσείς σχεδιάζετε το 2023 να αρπάξετε μέσω του ΦΠΑ 1 δισεκατομμύριο ευρώ περισσότερο από πέρυσι. Δεν τολμάτε να φορολογήσετε τα υπερκέρδη των παρόχων ενέργειας και την ίδια στιγμή δεν τολμάτε να θέσετε κάποιο πλαφόν στη λιανική τιμή του ρεύματος.

Δεν τολμάτε να συγκρουστείτε με τα ολιγοπώλια που κρατούν τις τιμές στα ύψη. Δεν τολμάτε να φορολογήσετε τα τεράστια κέρδη που προκύπτουν για τις τράπεζες από την εντυπωσιακή διαφορά μεταξύ επιτοκίου καταθέσεων και επιτοκίου δανεισμού. Δεν τολμάτε ούτε καν να υποχρεώσετε τις τράπεζες να παίξουν το ρόλο για τον οποίο υπάρχουν και για τον οποίο χρηματοδοτήθηκαν από την Ευρωπαϊκή Κεντρική Τράπεζα με 50 δισεκατομμύρια ευρώ, δηλαδή να δανειοδοτήσουν τα μικρομεσαία νοικοκυριά και τις μικρομεσαίες επιχειρήσεις με ορθούς όρους.

Αντ’ αυτού, η Κυβέρνηση επιλέγει να διαθέσει όλους τους δανειακούς πόρους από το Ταμείο Ανάκαμψης στις τράπεζες, ώστε να ευνοηθούν τα μεγάλα επιχειρηματικά συμφέροντα. Την ίδια ώρα, χιλιάδες συμπολίτες μας απειλούνται από διάφορα funds που αγοράζουν τα δάνειά τους σε εξευτελιστικές τιμές, όπως και ένας δικός σας Βουλευτής, ο κ. Πάτσης, και στη συνέχεια τους αρπάζουν την πρώτη κατοικία, την οποία ούτε η Νέα Δημοκρατία ούτε ο ΣΥΡΙΖΑ προστάτευσαν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνοντας, έχω να πω πως ένα σχέδιο προϋπολογισμού αποτυπώνει και το επίπεδο της δημοκρατίας μίας χώρας. Σε μια χώρα που οι μυστικές υπηρεσίες δεν υπηρετούν τα εθνικά συμφέροντα αλλά το πρωθυπουργικό γραφείο, η δημοκρατία βρίσκεται σε κρίση.

Μια τέτοια Κυβέρνηση δεν υπάρχει περίπτωση να καταθέσει προϋπολογισμό με στοιχειώδεις κοινωνικές ευαισθησίες. Πώς θα αντιμετωπίσετε τα οξυμένα προβλήματα των πιο αδύναμων συμπολιτών μας, όταν στον προϋπολογισμό προβλέπετε μείωση των κρατικών δαπανών άνω των 2 δισεκατομμυρίων ευρώ, ενώ υπολογίζετε να ξοδέψετε μόλις 1 δισεκατομμύριο ευρώ για την κάλυψη των αυξημένων τιμολογίων της ενέργειας;

Το μέλλον για το 1/3 των Ελλήνων που ζει κάτω από τα όρια της φτώχειας και για τα σχεδόν δύο εκατομμύρια που δεν έχουν καν τη δυνατότητα να αγοράσουν ούτε καν τα βασικά αγαθά, είναι ζοφερό, όσο η Κυβέρνηση Νέας Δημοκρατίας παραμένει στην εξουσία. Το μοναδικό ενδιαφέρον για τη Νέα Δημοκρατία για την κοινωνία είναι οι ψήφοι που θα πάρει από αυτή. Μόνο αυτό σας ενδιαφέρει, κύριοι. Από εκεί και πέρα, δεν σας καίγεται καρφί.

Ο τελευταίος προϋπολογισμός της Κυβέρνησης Μητσοτάκη πρέπει να καταψηφιστεί, γιατί αποδεικνύει όχι μόνο την ανικανότητά της να αναμετρηθεί με τις προκλήσεις των καιρών, αλλά ακόμη χειρότερα αποκαλύπτει το βαθιά ταξικό πρόσωπό της. Η μόνη ελπίδα για την πλειοψηφία των ευάλωτων συμπολιτών μας είναι η σοσιαλδημοκρατία, με νέους και άφθαρτους εκπροσώπους της.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αδάμου.

Καλείται στο Βήμα ο Υπουργός Ανάπτυξης και Επενδύσεων κ. Άδωνις Γεωργιάδης.

Ορίστε, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, σε ένα πράγμα είχε δίκιο ο κ. Βίτσας. Αυτός είναι ο τελευταίος προϋπολογισμός της παρούσης Κυβερνήσεως του Κυριάκου Μητσοτάκη, καθόσον από αυτόν τον προϋπολογισμό μέχρι τον επόμενο μεσολαβούν οι εθνικές εκλογές, όπου εκεί το μεγάλο αφεντικό, που είναι ο ελληνικός λαός, θα αποφασίσει ποια θέλει να είναι η επόμενη κυβέρνησή του. Αντί να αντιδικούμε τώρα σαν μωρά παιδιά «Όχι, εμείς θα κερδίσουμε. Όχι, εσείς θα κερδίσετε», θα αφήσουμε το μεγάλο αφεντικό να μιλήσει και να δούμε μετά τις επόμενες εθνικές εκλογές ποια θα είναι η επόμενη κυβέρνηση.

Προφανώς οι εκτιμήσεις μας και οι δικές σας διαφέρουν, αλλά μιας και προηγούμενα οι συνάδελφοι του ΣΥΡΙΖΑ επικαλέστηκαν τις δημοσκοπήσεις, τουλάχιστον ας τις διαβάζουν ολόκληρες. Κάποιου είδους πρόβλεψη για το πού πάει το πράγμα, η αλήθεια είναι πως τις κάνουν. Το κλείνω αυτό και αφήνω τον λαό να μιλήσει.

Όμως, δεν μπορώ να μη σχολιάσω κάτι άλλο που είπε ο κ. Βίτσας και είναι πολύ λυπηρό. Ο κ. Βίτσας είναι ένας σοβαρός άνθρωπος, τον εκτιμώ. Είναι κρίμα ένας άνθρωπος που έχει κυβερνήσει να έρχεται στο Βήμα της Βουλής και να λέει στον κόσμο τέτοια ψέματα.

Είπε: «Είναι δυνατόν οι τράπεζες να είναι πάνω από την Κυβέρνησή σας; Ακόμα και από τη δική σας Κυβέρνηση;». Λοιπόν, ακούστε. Αυτό μπορεί να το πει στην Αίθουσα αυτή μόνο το ΚΚΕ, κανένα άλλο κόμμα. Και θα σας εξηγήσω αμέσως το γιατί. Και εμείς, η Νέα Δημοκρατία, και εσείς ο ΣΥΡΙΖΑ και εσείς το ΠΑΣΟΚ, ίσως και το ΜέΡΑ25 -για να μην τους αδικήσω- έχουμε αποδεχθεί την ευρωπαϊκή πορεία της χώρας.

Σε ευρωπαϊκές συνθήκες, κύριε Ραγκούση, προφανώς καλώς γνωρίζετε -και εσείς υπήρξατε Υπουργός, έστω και επί ΠΑΣΟΚ, άρα το ξέρετε- ότι οι τραπεζικές αρχές είναι απολύτως ανεξάρτητες από τις κυβερνήσεις. Δεν είναι ούτε πάνω από τις κυβερνήσεις, ούτε κάτω από τις κυβερνήσεις. Είναι ανεξάρτητες…

**ΙΩΑΝΝΗΣ ΡΑΓΚΟΥΣΗΣ:** Τότε προς τι τα μπινελίκια;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, μην τον διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, κρατήστε μου τον χρόνο. Δύο λεπτά μπόνους ήταν αυτή η διακοπή.

Επανέρχομαι, λοιπόν. Οι τράπεζες στο ευρωπαϊκό οικοδόμημα είναι υποχρεωτικά απολύτως ανεξάρτητες από τις κυβερνήσεις. Ο μόνος ο οποίος ελέγχει τις τράπεζες είναι ο SSM και η Κεντρική Ευρωπαϊκή Τράπεζα με τις κεντρικές τράπεζες κάθε χώρας. Εάν μια χώρα της Ευρώπης πει: «Θα πάω να νομοθετήσω για την εμπορική πολιτική των τραπεζών», αυτομάτως η χώρα αυτή είναι εκτός Ευρωπαϊκής Ένωσης. Τελεία και παύλα! Όποιος αυτό δεν το εξηγεί ήρεμα και καθαρά στον κόσμο είναι ψεύτης. Και ο κ. Βίτσας δεν είναι ψεύτης!

Ο κ. Σταϊκούρας και η Κυβέρνησή μας πέτυχαν σήμερα κάτι μοναδικό. Πριν από λίγο βγήκε ανακοίνωση από την Ένωση Ελληνικών Τραπεζών όπου οι τράπεζες ανακοίνωσαν το πρόγραμμα που κάνουν μόνες τους, εθελοντικά, όχι με νόμο της Κυβερνήσεως, για να μπορέσουν να αξιοποιήσουν κάποια δικά τους χρήματα για να επιδοτήσουν κάποια δάνεια, την εμπορική πολιτική και τα λοιπά, και είναι η πρώτη φορά που αυτό γίνεται λόγω κυβερνητικής πίεσης, χωρίς χρήματα του κρατικού προϋπολογισμού.

Επαναλαμβάνω: Αυτό δεν είναι νομοθέτηση, γιατί οι κυβερνήσεις δεν μπορούν να νομοθετήσουν για τις τράπεζες, παρά μόνον με άδεια του SSM, αλλιώς δεν υπάρχει τραπεζικό σύστημα. Αυτά είναι τόσο, μα τόσο αυτονόητα που το να ανεβαίνετε στη Βουλή και να υποκρίνεστε ότι δεν τα έχετε καταλάβει, είναι πραγματική ντροπή.

Αυτά, κύριε Φίλη, τα αποφασίσατε το καλοκαίρι του 2015. Κάνατε δημοψήφισμα, κερδίσατε, είχατε την ευκαιρία να βγάλετε την Ελλάδα από την Ευρώπη, να πάτε στη δραχμή, να κρατικοποιήσετε τις τράπεζες, να κάνετε όλα αυτά που λέγατε στα νιάτα σας. Κατά τη γνώμη μου καλώς αποφασίσατε ότι αυτά δεν πρέπει να τα κάνετε και κάνατε την περίφημη κωλοτούμπα. Από την ώρα που κάνατε αυτή την κωλοτούμπα, όλη αυτή η ατζέντα που είπε ο κ. Βίτσας, ήταν κοροϊδία.

Θα μου επιτρέψετε να σας πω, κυρίες και κύριοι συνάδελφοι, τώρα που είμαστε στον τελευταίο προϋπολογισμό αυτής της Κυβερνήσεως να κάνω και έναν μικρό απολογισμό των αποτελεσμάτων ως προς την ανάπτυξη της ελληνικής οικονομίας και ως προς τις επενδύσεις της ελληνικής οικονομίας, την οποία πετύχαμε σε αυτή τη μεσολαβήσασα περίοδο.

Έχω την πολιτική ευθύνη γιατί όπως είχα πει στις προγραμματικές δηλώσεις αυτής της Κυβέρνησης, πριν από σχεδόν τέσσερα χρόνια, η δουλειά που έχω να κάνω στο Υπουργείο αυτό, καλώς η κακώς για μένα -όπως θα δείτε σε λίγο πολύ καλώς-, είναι απολύτως μετρήσιμη και δεν έχει να κάνει από το αν η κ. Σία Αναγνωστοπούλου, έχει συμπάθεια στη φωνή μου ή όχι, ούτε αν το ο κ. Ραγκούσης με συμπαθεί ή όχι. Έχει να κάνει με το τι λένε τα στοιχεία. Και τα στοιχεία ξέρετε είναι απλά μαθηματικά, δεν έχουν να κάνουν ούτε με τη Δεξιά, ούτε με την Αριστερά, ούτε με τον ΣΥΡΙΖΑ, ούτε με τη Νέα Δημοκρατία. Ο διαιτητής είναι ουδέτερος, είναι η ΕΛΣΤΑΤ και η EUROSTAT. Κανείς δεν μπορεί να επηρεάσει το αποτέλεσμα και βγαίνει ένα αποτέλεσμα που λέει τι έχει κάνει ο καθένας μας.

Πάμε, λοιπόν, η συνολική ανάπτυξη του Ακαθάριστου Εθνικού Προϊόντος της χώρας κατά τα έτη 2015, 2016, 2017, 2018, σας βάζω και το μισό 2019, δηλαδή τεσσεράμισι χρόνια ΣΥΡΙΖΑ από την πρώτη κυβέρνηση και τη δεύτερη κυβέρνηση του, ήταν +3,05%. Προσέξτε, αυτά τα πέντε χρόνια του ΣΥΡΙΖΑ ήταν τα καλύτερα και τα πιο ευνοϊκά για την ανάπτυξη της ευρωπαϊκής οικονομίας χρόνια. Ο μέσος όρος ανάπτυξης της Ευρωζώνης κατά την πενταετία αυτή ήταν πάνω από 3%. Δηλαδή όταν οι άλλοι είχαν μέσο όρο στα πέντε χρόνια δεκαπέντε μονάδες του ΑΕΠ ανάπτυξη, εμείς είχαμε τρεις μονάδες του ΑΕΠ ανάπτυξη. Ήμασταν, δηλαδή, δώδεκα μονάδες του ΑΕΠ σε ανάπτυξη λιγότερο από τους άλλους.

Προσέξτε ότι -και αυτό είναι πολύ ενδιαφέρον- λόγω αυτού του πολύ καλού οικονομικού κύκλου που απολάμβανε η κυβέρνηση ΣΥΡΙΖΑ εκείνη την πενταετία, για τις επενδύσεις και την ανάπτυξη… Μη μας πουν ότι κυβερνούσαν με μνημόνιο, το μνημόνιο για να κάνουμε δημοσιονομικού τύπου μέτρα. Αυτά δεν αφορούν την ανάπτυξη και τις επενδύσεις. Αυτά αφορούν τα εισοδήματα. Ως προς την ανάπτυξη και τις επενδύσεις, το μνημόνιο ουδεμία αρνητική επίδραση είχε, ούτε μπορούσε να τις εμποδίσει σε κάτι.

Αντιθέτως, τα πέντε χρόνια είχαν μέσο όρο πετρελαίου σαράντα, επιτόκια μηδέν και κάτω του μηδενός σε ορισμένες ευρωπαϊκές χώρες και μέσο όρο ανάπτυξης της Ευρωζώνης 3% τον χρόνο. Άρα είχαν ούριο άνεμο. Όλα ήταν θετικά.

Πάμε τώρα στα τριάμισι χρόνια Νέας Δημοκρατίας, δηλαδή το μισό 2019, το 2020, το 2021 και το 2022. Προσέξτε, το 2020 ήταν το χειρότερο οικονομικό έτος στην παγκόσμια ιστορία λόγω της πανδημίας και των μέτρων περιορισμού της, δηλαδή της καραντίνας. Ως αποτέλεσμα αυτού όλες οι χώρες και εμείς είχαμε τη μεγαλύτερη καταγεγραμμένη ύφεση σε ειρηνική περίοδο. Συγκεκριμένα για την Ελλάδα η ύφεση είναι μείον εννέα. Ο ΣΥΡΙΖΑ πέντε χρόνια είχε 3,05%. Η Νέα Δημοκρατία μέχρι σήμερα στα τριάμισι χρόνια -δεν μετράω καθόλου το 2023- έχει 6,35%. Δηλαδή, με το μείον εννιά του 2020 υπολογιζόμενο, τους ρίχνουμε σε ανάπτυξη double score στα τριάμισι χρόνια. Και προσέξτε τώρα εμείς είμαστε με πανδημία, με πόλεμο, με το πετρέλαιο στα 80 δολάρια, με το ρεύμα εκεί που είναι και τα επιτόκια να ανεβαίνουν. Δηλαδή με κόντρα τον άνεμο τους ρίχνουμε double score.Αν είχαμε και ούριο τον άνεμο, θα τους ρίχναμε τρεις, τέσσερις και πέντε φορές. Αυτό δεν μπορεί να αμφισβητηθεί. Είναι απλά νούμερα. Είναι τι λεφτά έφερε ο καθένας μας.

Για να καταλάβετε σας δίνω και ένα τελευταίο στοιχείο. Το 2021 και 2022 η Ελλάδα είναι μέσα στις τρεις πρώτες χώρες σε ανάπτυξη στην Ευρωπαϊκή Ένωση. Τα πέντε χρόνια ΣΥΡΙΖΑ ήμασταν τα τέσσερα χρόνια τελευταίοι και τον ένα χρόνο προτελευταίοι. Δηλαδή, με Μητσοτάκη και Νέα Δημοκρατία πρωταθλητές, με Τσίπρα και ΣΥΡΙΖΑ πάτος. Αυτή είναι η πραγματικότητα στα οικονομικά στοιχεία της Ευρωζώνης.

Πάμε τώρα στις επενδύσεις. Ακαθάριστος σχηματισμός παγίου κεφαλαίου. Αυτές είναι οι συνολικές επενδύσεις. Μετά θα σας μιλήσω για τις άμεσες και ξένες επενδύσεις. Το 2015 +02, 2016 2,3, 2017 +8,5 -η καλή τους χρονιά-, 2018 -4,3 και 2019 -2,2. Αυτό το βάζω μισό. Σε εμάς -1,1 και -1,1 σε εσάς. Συνεχίζουμε. Το 2020 με την πανδημία το -2,2 που παραλάβαμε το 2019 γίνεται +1,1. Το 2020 γίνεται 20 και το 2022 γίνεται 10. Δηλαδή, συνολική αύξηση επενδύσεων παγίου κεφαλαίου όλη την πενταετία ΣΥΡΙΖΑ +6,7%, συνολική αύξηση του ΑΕΠ επί Νέας Δημοκρατίας στα τρία χρόνια, χωρίς να βάλω μέσα καθόλου το 2023, +31,16 με 31,1. Αυτό δεν είναι double score, είναι «τριπλ», «τετράπλ», «πεντάπλ» κ.λπ.. Είναι αστείο να σηκώνεται ένας από τον ΣΥΡΙΖΑ και να έχει το θράσος να κοιτάει στα μάτια τη δικιά μας Κυβέρνηση για ανάπτυξη και επενδύσεις.

Ήμουν σήμερα το πρωί στην εκπομπή του κ. Χατζηνικολάου με τον κ. Δελατόλα και προσπάθησε ο φίλος μου, ο Αντώνης, να υπερασπιστεί τον Τσίπρα. Είναι και φίλοι. Τι να κάνει; Του λέω να πει μια επένδυση ΣΥΡΙΖΑ, έστω μία. Μπορείτε να ακούσετε το ηχητικό. Και μετά από πάρα πολύ μεγάλη πίεση είπε το Ελληνικό.

Κύριοι του ΚΚΕ, δεν σας πιάνουν τα γέλια; Το Ελληνικό ήταν η μία επένδυση του ΣΥΡΙΖΑ κατά τον κ. Δελατόλα, το Ελληνικό που όταν το ψηφίσαμε σε αυτή τη Βουλή και εγώ ήμουν Κοινοβουλευτικός Εκπρόσωπος της κυβέρνησης Σαμαρά - Βενιζέλου, είχαν βάλει τον Δήμαρχο Κουρτζίδη, τον είχαν δέσει με μια αλυσίδα και του πηγαίναν νερό λες και ήταν σκύλος και είχε πάει ο Τσίπρας και είχε κάνει ομιλία με την «ΑΥΓΗ» «Το Ελληνικό είναι η ψυχή μας». Και αυτή είναι η μια επένδυση που είχε να πει ο Δελατόλας του ΣΥΡΙΖΑ.

Σε μια άλλη εκπομπή είχα βγει με τον κ. Νάσο Ηλιόπουλο και όταν του έκανα την ίδια ερώτηση, μου είχε πει την «FRAPORT». Η «FRAPORT», όταν υπερψηφίστηκε από τον Σαμαρά, είχε πει ο μέγας Πολάκης ότι θα δέσει το κορμί του στο αεροδρόμιο Χανίων για να μην το πάρουν οι Γερμανοί. Μετά, βέβαια, ψήφισε κανονικά τη «FRAPORT».

Άρα για να μιλάμε για επενδύσεις -προσέξτε- η Νέα Δημοκρατία -πριν πω τα νούμερα- χωρίς να χάνουμε χρόνο. Πάμε να δούμε τι κάναμε εμείς, παιδιά, Βουλευτές της Νέας Δημοκρατίας τα τριάμισι χρόνια: «MICROSOFT», «PHIZER», «DELOITTE», «AMAZON» «WEBSERVICES», «GOOGLE», «ΕΛΛΗΝΙΚΟ», Ναυπηγεία Ελευσίνας, Ναυπηγεία Σκαραμαγκά» κ.ο.κ.. Επί ΣΥΡΙΖΑ «FRAPPORT» και Ελληνικό, δηλαδή δικές μας.

Όμως, αυτό αποτυπώνεται και στα επίσημα στοιχεία. Προσέξτε. Όσον αφορά τις επενδύσεις ως προς το ποσοστό του ΑΕΠ, επί ΣΥΡΙΖΑ ήμασταν τελευταίοι σε όλη την Ευρωπαϊκή Ένωση κάτω από το 10%. Τώρα είμαστε στο 13,5%. Έχουμε αύξηση κατά 35%. Και το πιο σημαντικό είναι ότι το 2022 -και είμαι πολύ περήφανος ως Υπουργός Ανάπτυξης και Επενδύσεων γι’ αυτό- είναι η πρώτη χρονιά μετά το 2019 που οι νέες επενδύσεις υπερβαίνουν τις αποσβέσεις. Δηλαδή, είναι η πρώτη χρονιά από το 2009 που οι επενδύσεις στην Ελλάδα αυξάνονται σε ρητό αριθμό. Δηλαδή, μειώνεται το επενδυτικό κενό. Έχουμε, βεβαίως, πολύ δρόμο μπροστά μας, αλλά αυτά είναι τα στοιχεία.

Για να καταλάβετε, προσέξτε γιατί έχει ενδιαφέρον. Το δεύτερο τρίμηνο του 2019 παραλάβαμε τον ρυθμό των επενδύσεων -18,8%. Αυτό παρέλαβα εγώ ως Υπουργός από τον κ. Δραγασάκη και τον κ. Πιτσιόρλα. Επαναλαμβάνω: -18,8%. Προσέξτε τώρα. Στα δεκατρία τρίμηνα της Κυβερνήσεώς μας υπάρχει αύξηση 29,7% και, μάλιστα, στα επτά τελευταία τρίμηνα οι επενδύσεις πια αυξάνονται σε κάθε τρίμηνο σταθερά με διψήφιο ποσοστό.

Σε νούμερα οι ξένες άμεσες επενδύσεις -για να το καταλάβετε σε λεφτά- είναι το 2015 1 δισεκατομμύριο 143, το 2016 2 δισεκατομμύρια 498, το 2017 3 δισεκατομμύρια 085, το 2018 3 δισεκατομμύρια 364 και το 2019 4 δισεκατομμύρια 484. Δηλαδή, τα τεσσεράμισι χρόνια ΣΥΡΙΖΑ κατάφεραν να μαζέψουν από άμεσες ξένες επενδύσεις 12 δισεκατομμύρια 332 εκατομμύρια.

Πάμε τώρα στο 2020. Το 2019 το πάμε στη μέση. Εμείς 2 δισεκατομμύρια 813 μέσα στην πανδημία με -9, το 2021 -ρεκόρ τριάντα ετών- 5 δισεκατομμύρια 350. Δηλαδή, το 2020 και το 2021 με την πανδημία και τον επόμενο χρόνο έχουμε φέρει στη χώρα σε λεφτά περισσότερα λεφτά από τα πέντε χρόνια ΣΥΡΙΖΑ.

Με το 2022 όπου θα φτάσουμε περίπου τα 7 δισεκατομμύρια θα έχουμε φτάσει, κυρίες και κύριοι, τριάμισι χρόνια Νέας Δημοκρατίας 17,5 δισεκατομμύρια, ενώ με πέντε χρόνια ΣΥΡΙΖΑ 12 δισεκατομμύρια. Εδώ δεν είναι αν κάποιος μας συμπαθεί ή δεν μας συμπαθεί. Έχουμε φέρει σε τριάμισι χρόνια 5 δισεκατομμύρια περισσότερα, 5.000 εκατομμύρια ευρώ.

Και τι είναι αυτά τα λεφτά; Είναι οι τετρακόσιες χιλιάδες νέες θέσεις εργασίας, είναι η αύξηση των εσόδων του κράτους που η κ. Αχτσιόγλου νόμιζε ότι είναι αύξηση των φόρων, είναι οι άνθρωποι γύρω σας που βρήκαν δουλειά και δεν είχαν, είναι αυτοί που έφυγαν στο εξωτερικό τα προηγούμενα χρόνια και γυρίζουν ξανά. Πλέον δεν μιλάμε για brain drain, πλέον μιλάμε για brain gain.

**ΤΡΥΦΩΝ ΑΛΕΞΙΑΔΗΣ:** Δείτε τον χρόνο.

**ΠΡΟΕΔΡΕΥΩΝ (Απόστολος Αβδελάς):** Κύριε Αλεξιάδη, πριν δεν διαμαρτυρηθήκατε.

**ΙΩΑΝΝΗΣ ΡΑΓΚΟΥΣΗΣ:** Είναι η δεύτερη φορά που μιλάει.

**ΠΡΟΕΔΡΕΥΩΝ (Απόστολος Αβδελάς):** Κλείνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα η αύξηση των άμεσων ξένων επενδύσεων επί Νέας Δημοκρατίας είναι 100% παραπάνω από τον ΣΥΡΙΖΑ. Έχουμε double score και εδώ και επαναλαμβάνω με όλο τον άνεμο αντίθετο, ενώ εκείνοι με όλο τον άνεμο ούριο.

Κλείνω, κύριε Πρόεδρε. Μόνο για το ΠΔΕ θέλω να πω λίγα λόγια, το Πρόγραμμα Δημοσίων Επενδύσεων. Αυτοί υποτίθεται είναι αριστεροί και ήθελαν να κάνουν ανάπτυξη με χρήματα του κράτους, με το να επεκτείνουν το Πρόγραμμα Δημοσίων Επενδύσεων. Θα πω μόνο αυτά τα στοιχεία και κλείνω.

Στο Πρόγραμμα Δημοσίων Επενδύσεων τι έκαναν αυτοί; Το 2015 κατάφεραν να δαπανήσουν 6.400.000.000, το 2016 6.300.000.000, το 2017 5.950.000.000, το 2018 6.200.000.000, 2019 πάτος. Μας παρέδωσαν το ΠΔΕ πάτο με 5.600.000.000. Δεν δούλευε τίποτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Απόστολος Αβδελάς):** Είπατε ότι θα κλείσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το 2020, η πρώτη μας χρονιά που κυβερνάμε ολόκληρη και σε πανδημία, 10.347.000.000, το 2021 9.000.000.000, το 2022 -σήμερα- είμαστε στα 11.616.000.000. Δηλαδή, στην τριετία είμαστε double score από τα πέντε χρόνια ΣΥΡΙΖΑ. Καταλαβαίνετε τι σας λέω; Και αυτοί υποτίθεται πίστευαν στις δημόσιες επενδύσεις. Είναι άχρηστοι, ανίκανοι, ανεπρόκοποι. Γιατί; Γιατί όταν είσαι αριστερός, δεν ξέρεις πώς να βγάζεις λεφτά. Ξέρεις μόνο πως να τρως τα λεφτά των άλλων. Αυτή είναι η διαφορά. Είναι ιδεολογικό το ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Απόστολος Αβδελάς):** Κλείστε σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα για να κλείσω, στο κλείσιμο αυτής της Κυβερνήσεως στον τελευταίο μας προϋπολογισμό μέχρι τις εθνικές εκλογές που ο ελληνικός λαός θα ανανεώσει την εμπιστοσύνη του σε εμάς το μήνυμα που έχω να μεταφέρω στους Βουλευτές της Νέας Δημοκρατίας για να υπερψηφίσει τον προϋπολογισμό μας είναι μόνο ένα: Θα τον υπερψηφίσουμε με υπερηφάνεια και θα πάμε στις εκλογικές μας περιφέρειες για να δώσουμε την εκλογική μάχη με υπερηφάνεια και όχι -προσέξτε- για να μας ψηφίσουν για να μην έρθει ξανά ο Τσίπρας, που το ακούω και τρελαίνομαι. Είναι αδιάφορο. Δεν μπορεί να θεωρούμε τον Τσίπρα εμείς για αντίπαλό μας. Δεν μπορεί εγώ να συγκρίνομαι με αυτό το πράγμα, ενώ κάναμε double και triple score σε όλους τους δείκτες. Αντίπαλός μας είναι μόνο τα προβλήματα του ελληνικού λαού και την ψήφο του ελληνικού λαού τη ζητάμε να την πάρουμε ξανά και να ανανεωθεί η εμπιστοσύνη του γιατί δουλέψαμε σκληρά για να φέρουμε αυτά τα αποτελέσματα. Και αν ο ελληνικός λαός ανανεώσει την εμπιστοσύνη του, την επόμενη τετραετία, που πιστεύω να μην έχουμε τόσες μαζεμένες ατυχίες, θα μπορούμε να κάνουμε ακόμα περισσότερα για να βελτιώσουμε τη ζωή των ανθρώπων.

Και επαναλαμβάνω, κύριε Πρόεδρε, ό,τι σας είπα είναι τα επίσημα στοιχεία της ΕΛΣΤΑΤ και της EUROSTAT που δεν σηκώνουν αμφισβήτηση από κανέναν. Κι επειδή εμένα με έλεγαν Υπουργό Υπανάπτυξης, «βζιιιν» και κάτι τέτοια και ο Τσίπρας τα έλεγε, θα ήθελα να σκεφτείτε όλοι σας ποιος είναι τώρα Υπουργός Υπανάπτυξης ο Γεωργιάδης που τους έχει ρίξει triple score ή αυτοί που δεν κατάφεραν να φέρουν μια επένδυση σε πέντε χρόνια και είναι άχρηστοι; Αυτή είναι η πραγματικότητα.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ξέρετε ότι δεν τον δικαιούστε, αλλά θα σας τον δώσω.

**ΙΩΑΝΝΗΣ ΡΑΓΚΟΥΣΗΣ:** Ξέρετε ότι υποχρεούστε να μου τον δώσετε, γιατί εσείς κάνατε λάθος ως Προεδρείο, όχι εσείς προσωπικά.

**ΠΡΟΕΔΡΕΥΩΝ (Απόστολος Αβδελάς):** Δεν έκανα κανένα λάθος.

Έχετε τον λόγο για τρία λεπτά, σας παρακαλώ πολύ.

**ΙΩΑΝΝΗΣ ΡΑΓΚΟΥΣΗΣ:** Κύριε Γεωργιάδη, νομίζω ότι το μεγαλύτερο δώρο που μπορούσε να σας κάνει σήμερα κάποιος που θα έπαιρνε τον λόγο μετά από εσάς, εκπροσωπώντας την Αξιωματική Αντιπολίτευση, θα ήταν να παρασυρθεί από αυτόν τον παραληρηματικό λόγο, ο οποίος είναι γεμάτος μισές αλήθειες και ό,τι δεν είναι μισή αλήθεια είναι ψέμα. Αυτή τη χάρη δεν θα σας την κάνω.

Πρώτον -ξεκινάω και λέω- όσα είπατε για τις τράπεζες στην αρχή της ομιλίας σας, καλώ πρωτίστως τους οικονομικούς συντάκτες να τα πάρουν από την απομαγνητοφώνηση για να καταλάβουν πάρα πολύ καλά, διαβάζοντάς τα με μεγάλη προσοχή, όπως με μεγάλη προσοχή σας ακούσαμε, ότι δεν τα λέγατε για τον κ. Βίτσα. Τα λέγατε για τον κ. Σταϊκούρα και αυτούς τους απίθανους λαϊκισμούς που ξεστόμισε από χτες για «μπινελίκια» που αντάλλαξε με τους τραπεζίτες ο μεγάλος και τρανός Σταϊκούρας του μεγάλου και τρανού Μητσοτάκη, που τα βάζουν με τους τραπεζίτες για να υπερασπιστούν τον ελληνικό λαό!

Και είναι ακριβώς έτσι όπως σας τα λέω, κύριε Γεωργιάδη, γιατί αν δεν ήταν έτσι, δεν θα είχε βάση η καταγγελία της Βουλευτού μας από τη Χαλκιδική, ότι τις μέρες αυτές που μιλάμε, τις μέρες αυτές που εσείς ρίχνετε «μπινελίκια» στους τραπεζίτες, η ζημιογόνος εταιρεία «ΕΛΛΗΝΙΚΟΣ ΧΡΥΣΟΣ» κατάφερε να πάρει ένα δάνειο 700 εκατομμυρίων ευρώ.

Δεύτερον, κύριε Γεωργιάδη, δομήσατε όλη σας την ομιλία σε δύο μεγάλες πολιτικές απάτες. Η πρώτη είναι ότι για μια ακόμη φορά συγκρίνατε κι εσείς -είναι κεντρική γραμμή της Κυβέρνησης, αλλά εσείς δεν έπρεπε να το κάνετε αυτό αν είχατε στοιχειώδη αυτοσεβασμό σε σχέση με το παρελθόν σας- τη μνημονιακή Ελλάδα, που η Νέα Δημοκρατία την έκανε τέτοια, δηλαδή την έμπλεξε στα μνημόνια το 2009, κύριε Γεωργιάδη, με τη μεταμνημονιακή Ελλάδα την οποία πήρατε στα χέρια σας χάρη στο γεγονός ότι οι κυβερνήσεις του Αλέξη Τσίπρα κατάφεραν να ολοκληρώσουν τα μνημόνια και να βγάλουν το 2018 τη χώρα από τα μνημόνια.

Αυτά τα έχουμε πει πολλές φορές. Όποιος είναι στοιχειωδώς έντιμος ξέρει ότι επιχειρώντας αυτή τη σύγκριση, στην πραγματικότητα διαπράττει αυτή την απάτη.

Όμως, διαπράξατε και μια δεύτερη πολιτική απάτη. Χρησιμοποιήσατε τον πληθωρισμό όπως έκανε και ο κ. Σταϊκούρας. Δεν είμαστε όλοι ιστορικοί, υπάρχουν και οικονομολόγοι σε αυτή την Αίθουσα. Μόνο από τον πληθωρισμό καταφέρνετε δήθεν να μιλάτε για Ακαθάριστο Εθνικό Προϊόν φέτος 225 δισεκατομμυρίων. Αν αποπληθωριστεί αυτό το ΑΕΠ, κατεβαίνει στα 191 δισεκατομμύρια. Αυτά όλα που περιγράψατε, κύριε Γεωργιάδη, είναι αυτά τα 34 δισεκατομμύρια που προέκυψαν στο Ακαθάριστο Εθνικό Προϊόν από τον πληθωρισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι δεν είχε, όμως, η ομιλία σας, κύριε Γεωργιάδη; Τι δεν είχε η ομιλία σας; Γιατί βεβαίως η αξιοπιστία όλων όσων είπατε είναι αντίστοιχη της αξιοπιστίας που έχετε ως Κυβέρνηση όταν μιλάτε για τις υποκλοπές. Όλα όσα είπατε για την πορεία της οικονομίας είναι τέτοιας αξιοπιστίας με την αξιοπιστία που έχετε, όταν ισχυρίζεστε ότι δεν έχετε καμμία σχέση με τις παράνομες παρακολουθήσεις που έγιναν τα τελευταία χρόνια στη χώρα μας, με κέντρο το Μαξίμου.

Τι δεν είπατε σήμερα, κύριε Γεωργιάδη; Δεν είπατε κουβέντα για την ακρίβεια. Δεν είπατε κουβέντα για αυτό το οποίο ζει ο ελληνικός λαός έξω. Γιατί βέβαια, δεν μπορείτε μέσα στο Κοινοβούλιο να εξαπατάτε τον ελληνικό λαό τόσο εύκολα όσο το κάνετε στα σόσιαλ μίντια, γιατί θα ήσασταν αντιμέτωπος με αυτά τα στοιχεία και με αυτή την πραγματικότητα, που λένε ότι σε αντίθεση με τους ισχυρισμούς σας ότι το μεγάλο και φοβερό και τρομερό καλάθι έχει ρίξει τις τιμές, τα δημοσιεύματα λένε «Εφιάλτης στο τραπέζι των Χριστουγέννων. Έως 60% πάνω το αρνί για τον ελληνικό λαό», κύριε Γεωργιάδη, «71% το χοιρινό και 24% το μοσχάρι». Υπάρχουν και άλλα στοιχεία μεταξύ των άλλων.

Κύριε Γεωργιάδη, σε τελική ανάλυση -και τελειώνω, κύριε Πρόεδρε- γιατί δεν τολμήσατε να μιλήσετε για την ακρίβεια, εσείς που σας αρέσουν τόσο πολύ οι δημοσκοπήσεις και είπατε τόσα πολλά για τις δημοσκοπήσεις; Γιατί οι δημοσκοπήσεις, κύριε Γεωργιάδη, λένε για πρώτη φορά και κάτι που δεν λέγανε μέχρι τώρα. Και αυτό το οποίο λένε οι δημοσκοπήσεις είναι ότι το μεγαλύτερο πρόβλημα για τους πολίτες είναι η ακρίβεια και αυτό το λένε σε ποσοστό τεράστιο, που υπερβαίνει οποιουδήποτε κόμματος την επιρροή.

Και δεύτερον και χειρότερο -και για εσάς προσωπικά, αλλά όχι μόνο για εσάς, αλλά και για τον κ. Μητσοτάκη και τον κ. Σταικούρα- λένε και κάτι άλλο οι δημοσκοπήσεις που επίσης το αποσιωπήσατε, κύριε Γεωργιάδη. Λένε ότι με βάση το θέμα της ακρίβειας που αντιμετωπίζουν οι πολίτες, με πρώτο θέμα αυτό και πρώτο κριτήριο θα προσέλθουν στις κάλπες. Ουσιαστικά έχουν ορίσει από αυτή εδώ την έρευνα, κύριε Γεωργιάδη, οι πολίτες τους υπαίτιους για την επερχόμενη εκλογική ήττα της Νέας Δημοκρατίας.

Και επί προσωπικού τώρα -όχι δικού μου προσωπικού- επί προσωπικού που έχει να κάνει με τον κ. Γεωργιάδη, γιατί θα πάρει τον λόγο έτσι κι αλλιώς, οπότε να μιλήσει και γι’ αυτό.

Είπατε κάτι, κύριε Γεωργιάδη, απαντώντας στον κ. Ζαχαριάδη για μία τοποθέτηση που εσείς ισχυρίζεστε ότι έχει γίνει από τον κ. Πολάκη κ.λπ. μέσα σε συνεδριάσεις κομματικών οργάνων του ΣΥΡΙΖΑ.

Εσείς, κύριε Γεωργιάδη τολμάτε να εγείρετε ζητήματα αμφισβήτησης του κράτους δικαίου και της δικαιοσύνης στη χώρα μας, όταν ως εν ενεργεία Υπουργός ελληνικής Κυβέρνησης τολμήσατε να απειλήσετε ότι θα βάλετε φυλακή την κ. Τουλουπάκη, επειδή εκείνη την εποχή διεξήγαγε την έρευνα και τον έλεγχο για το σκάνδαλο «NOVARTIS»;

(Χειροκροτήματα από την πτέρυγα του ΣΥΡΙΖΑ)

Εσείς που φέρετε πάνω στις πλάτες σας αυτή την αθλιότητα σε βάρος του κράτους δικαίου, εσείς προσωπικά που απειλούσατε δικαστές ότι θα τους βάλετε φυλακή, όπως την κ. Τουλουπάκη, τολμάτε να ζητάτε και τα ρέστα; Πάει πολύ, κύριε Γεωργιάδη!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Καραθανασόπουλος, ώστε να απαντήσετε συνολικά, κύριε Υπουργέ.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Είτε αυτοί που είναι εραστές του καπιταλισμού είτε απολογητές αποτελούν το πολιτικό προσωπικό του κεφαλαίου. Ρωτήστε και την κακομοίρα τη Λίζα Τρας. Σε σαράντα τέσσερις ημέρες οι χρηματαγορές την πέταξαν σαν την τρίχα από το ζυμάρι, για να βάλουν το δικό τους άνθρωπο, τον κ. Σουνάκ ο οποίος είναι εκπρόσωπος του Σίτι του Λονδίνου. Ένα το κρατούμενο.

Δεύτερον, καμώνεστε ότι είστε πρωταθλητές της ανάπτυξης. Το θέμα είναι ποιος την πληρώνει αυτή την ανάπτυξη, κύριε Υπουργέ; Ο τουρισμός είναι χαρακτηριστικό παράδειγμα, οι εργασιακές συνθήκες στον τουρισμό, αυτή η ζούγκλα η οποία υπάρχει, γι’ αυτό υπάρχουν αυτά τα κενά και ταυτόχρονα ο λαός δεν μπορεί να κάνει διακοπές. Να, λοιπόν, είναι αντεργατική και σε βάρος της ικανοποίησης των λαϊκών αναγκών. Και αυτό θα το δούμε συνολικά γιατί μπορούμε να το γενικεύσουμε.

Τρίτον, τι σημαίνει ελκυστική χώρα για επενδύσεις; Ότι δημιουργήσατε και εσείς και οι προηγούμενες κυβερνήσεις ΣΥΡΙΖΑ και Νέας Δημοκρατίας, ΠΑΣΟΚ και συγκυβέρνησης ενιαίες εργασιακές συνθήκες που αναπαράγουν ένα φτηνό αναλώσιμο εργατικό δυναμικό χωρίς δικαιώματα και πάνω σε αυτό ακριβώς πατάνε. Και όχι μόνο σε αυτό, αλλά και στις τεράστιες επιδοτήσεις, στις φοροαπαλλαγές που έχουν, σε μια χωροταξία για να οργανώσουν τη γη και παραχωρούν και τις ακτές και τον αιγιαλό για να προσελκύσουν τις επενδύσεις. Γη και ύδωρ δίνετε στους κεφαλαιοκράτες για αυτή την εξέλιξη.

Και τέλος, αυτή η διαπάλη ανάμεσα στο ΣΥΡΙΖΑ και στη Νέα Δημοκρατία έχει αρχίσει και κουράζει. Δεν είστε το φως και το σκοτάδι. Στο ίδιο μετερίζι βρίσκεστε και καλύτερη απόδειξη γι’ αυτό είναι η κοινή σας στάση στα Ναυπηγεία Ελευσίνας. Και οι δύο με την ψήφο σας τα παραδώσατε στο αμερικανικό κεφάλαιο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμεί ευχαριστούμε.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, παρακολούθησα ειλικρινά με έκπληξη τη διαμάχη σας με τον ΣΥΡΙΖΑ. Κύριε Υπουργέ, δεν ήσασταν παλαιότερα έτσι. Πώς καταντήσατε έτσι, να τσακώνεστε με τον ΣΥΡΙΖΑ για το ποιος είναι ο πιο άχρηστος και ποιος είναι ο πιο μεγάλος πολιτικός απατεώνας; Είναι απίστευτο! Αυτό θέλει ο ελληνικός λαός από εσάς;

Εγώ θα σας κάνω μια δύο ερωτήσεις, κύριε Υπουργέ και θέλω να μου απαντήσετε. Πέστε μου τι κάνατε στον πρωτογενή τομέα, που η Ελληνική Λύση από την πρώτη στιγμή είχε προκαλέσει την Κυβέρνηση; Δεύτερον, τι κάνατε στη βιομηχανία; Μας είπατε για δισεκατομμύρια επενδύσεων. Πέστε μου, σας παρακαλώ, σε αυτές τις επενδύσεις περιλαμβάνεται καθόλου η αμυντική βιομηχανία;

Σήμερα φέρατε προϋπολογισμό. Θα μιλήσω αύριο και θα δώσω το στίγμα να δείτε ότι ούτε 1 ευρώ -ούτε 1 ευρώ!- στον προϋπολογισμό για έρευνα, τεχνολογία, για την αμυντική μας βιομηχανία. Τίποτα, κύριε Υπουργέ!

Περηφανεύεστε ότι φέρατε επενδύσεις. Ο ελληνικός λαός, αν πάμε μαζί στα σουπερμάρκετ –γιατί πηγαίνω κάθε Σάββατο- με παίρνει από το χέρι και μου λέει «έλα να δεις πόσο είναι η φέτα!». Είναι δυνατόν η ελληνική φέτα να έχει φθάσει 11 ευρώ, 12 ευρώ, 13 ευρώ και να προτιμάει ο κόσμος το τυρί σε σκόνη, κύριε Υπουργέ; Είναι δυνατόν το μοσχαράκι που τρώει το μωρό και ο παππούς να κάνει 11 ευρώ, 12 ευρώ, 13 ευρώ, 15 ευρώ; Τι θα φάει ο γεράκος, η γριούλα; Τον λαιμό τον χοιρινό; Θα τον πεθάνετε μία ώρα γρηγορότερα;

Και από την άλλη μεριά έρχεστε και μας λέτε ότι φέρατε επενδύσεις. Φέρατε επενδύσεις; Πού δουλεύουν οι Έλληνες; Πώς δουλεύουν οι Έλληνες; Με 600 ευρώ, 700 ευρώ, 800 ευρώ; Και εδώ χαίρεστε και κατηγορείτε τον ΣΥΡΙΖΑ ότι κατέστρεψε τη χώρα. Βεβαίως και κατέστρεψε τη χώρα, αλλά εσείς με τα μνημόνια την είχατε καταστρέψει πιο μπροστά, ήρθαν οι άλλοι που θα πέταγαν τα μνημόνια στον κάλαθο των αχρήστων και έφεραν πιο σκληρά μνημόνια.

Λέτε ότι αυξάνετε τις συντάξεις τώρα για πρώτη φορά, ενώ κανένας, ελάχιστοι είναι αυτοί οι οποίοι παίρνουν πραγματική σύνταξη, κύριε Υπουργέ. Τι είναι αυτό το πράγμα που έχετε πάθει τώρα τελευταία;

Εγώ αυτά ήθελα να σας πω. Αναλογιστείτε μόνο αυτά τα οποία είχε ζητήσει η Ελληνική Λύση που θα έβαζε την οικονομία μας σε μία τάξη, να έχουμε πρωτογενή παραγωγή, να έχουμε βιομηχανία, αμυντική βιομηχανία. Τίποτα δεν έχετε κάνει από όλα αυτά και ο ελληνικός λαός υποφέρει.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, σας παρακαλώ, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, εγώ σας παρακαλώ όσο μπορείτε πιο σύντομα. Σας παρακαλώ πολύ!

Και κλείνουμε με τον Υπουργό, δεν έχει άλλες ερωτήσεις στον Υπουργό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ.

Θα ξεκινήσω λίγο με το επί προσωπικού που είπε ο κ. Ραγκούσης προς εμένα, για να του δώσω τον χρόνο να το σκεφτεί, αν θέλει να ανταπαντήσει. Είπατε ότι όντας εν ενεργεία Υπουργός απειλούσα την κ. Τουλουπάκη να τη βάλω φυλακή. Ψευδές! Πράγματι, απειλούσα την κ. Τουλουπάκη να τη βάλω φυλακή, όταν ήμουν στην αντιπολίτευση και δεν μπορούσα να είμαι ταυτόχρονα εν ενεργεία Υπουργός και στην αντιπολίτευση, το καταλαβαίνετε αυτό. Όμως, θα σας δώσω περισσότερο τον χρόνο να το βρείτε, γιατί στον ΣΥΡΙΖΑ πήγατε το 2019. Όταν απειλούσα την κ. Τουλουπάκη εγώ και ο συνάδελφός σας τότε στο ΠΑΣΟΚ, ο κ. Λοβέρδος, έλεγε τα ίδια και χειρότερα και ο συνάδελφός σας τότε στο ΠΑΣΟΚ, ο κ. Βενιζέλος, έλεγε τα ίδια και χειρότερα και ούτω καθεξής. Δεν θυμάμαι τον Γιάννη Ραγκούση ως ΠΑΣΟΚ τότε να διαφωνεί με τις δηλώσεις των τότε συντρόφων του στο ΠΑΣΟΚ. Άρα μου κάνει εντύπωση το επί προσωπικού. Θα το επιστρέψω, λοιπόν: Είστε ψεύτης, για να πάρετε και τον λόγο επί προσωπικού, ουδέποτε ως εν ενεργεία Υπουργός απείλησα την κ. Τουλουπάκη.

Πάμε, λοιπόν, τώρα. Για την ιστορία λέω ότι αυτά που έλεγα για την κ. Τουλουπάκη ένας ανακριτής του Ειδικού Δικαστηρίου και μία εισαγγελεύς τα υιοθέτησαν. Δεν τα υιοθέτησε το δικαστικό συμβούλιο. Αυτά έχει η ζωή.

Τώρα, κύριε Μυλωνάκη, πριν πάω στα οικονομικά στον κ. Ραγκούση, πρώτα από όλα είπατε ότι η φέτα έχει 12 ευρώ, στο καλάθι έχει 9 ευρώ. Μπορεί κάποιος να πάρει και από το καλάθι από τα 9 ευρώ, δεν χρειάζεται να πάει να πάρει έξω από τα 12 ευρώ. Έχει και παραπάνω από 12 ευρώ, αν θέλετε την αλήθεια, έχει και 13 ευρώ και 14 ευρώ. Τι θα πει, όμως, αυτό; Ότι οι Έλληνες παραγωγοί σήμερα παίρνουν περισσότερα χρήματα για το γάλα τους. Θέλετε να κατεβάσουμε την τιμή με νόμο; Θέλετε να πάμε την τιμή του γάλακτος από το 1,50 ευρώ στο 0,50 ευρώ; Θα σφάξουν το κοπάδι και απλώς δεν θα έχουμε γάλα.

Τώρα, ο κ. Ραγκούσης -να το κάνω λίγο πιο απλά- μας ανέφερε τα στοιχεία του πληθωρισμού. Πρώτα από όλα, όλο το κόλπο περί πληθωρισμού είναι μόνο για το 2022 -ως προς το ΑΕΠ εννοώ- γιατί το 2021 πληθωρισμό είχαμε 1%, άρα, το επιχείρημα δεν ισχύει, το 2020 είχαμε αποπληθωρισμό, άρα, το επιχείρημα δεν ισχύει. Άρα το επιχείρημα περί πληθωρισμού είναι προφανώς ψευδές, γιατί είναι μόνο για τον έναν χρόνο και δεν έχει σχέση με τα στοιχεία τα οποία είπα.

Δεύτερον, ο κ. Ραγκούσης ούτε αυτό δεν γνωρίζει, τα στοιχεία της ΕΛΣΤΑΤ είναι αποπληθωρισμένα, ακριβώς για να μπορεί να γίνεται σωστή σύγκριση. Άρα και αυτό δεν το γνωρίζετε.

Πάμε, λοιπόν, τώρα ως προς τα στοιχεία που ανέφερα, ότι στο ΑΕΠ ρίξαμε triple score, στις επενδύσεις πέντε φορές πάνω. Κατά τα λοιπά δεν είπε τίποτα. Τι είπε; Ότι ήμασταν τότε σε μνημόνιο. Ερώτηση: Δηλαδή η «MICROSOFT» δεν επέλεξε να έρθει το 2015 - 2019 γιατί είχαμε μνημόνιο; Η «AMAZON» δεν επέλεξε να έρθει γιατί είχαμε μνημόνιο; Η «GOOGLE» δεν επέλεξε γιατί είχαμε μνημόνιο; Μα, τώρα σοβαρά τα λέτε; Το μνημόνιο μπορείτε να το επικαλείστε ως προς την κοινωνική φορολογική πολιτική, εκεί να το δεχθώ, αλλά το μνημόνιο ως προς την προσέλκυση επενδύσεων δεν έχει απολύτως καμμία σχέση, αυτό που σας είπα και πριν.

Τι έχει σχέση στις επενδύσεις, κύριε Ραγκούση; Να σας το πω και εγώ, ένας ιστορικός, σε εσάς που λέτε ότι είστε οικονομολόγος. Δεν ξέρω τι είστε, πείτε μου ό,τι είναι. Ότι στις επενδύσεις μετράει όχι το μνημόνιο, αλλά τα επιτόκια που σε εσάς ήταν μηδέν, σε εμάς, δυστυχώς, ανεβαίνουν. Τι μετράει; Μετράει η ενέργεια, όπου σε εσάς ήταν 30 δολάρια, 40 δολάρια το βαρέλι και εδώ ξεπέρασε και τα 100 δολάρια ένα διάστημα. Τι μετράει στις επενδύσεις; Η οικονομική σταθερότητα. Τώρα έχουμε πόλεμο και πανδημία. Αυτά μετράνε στις επενδύσεις.

Άρα αν θέλετε να είστε εσείς ειλικρινής και δίκαιος ως διαπρεπής οικονομολόγος που διατείνεστε ότι είστε έναντι εμού του ιστορικού, ως προς το επενδυτικό περιβάλλον, το 2015 - 2019 και το μνημόνιο σε τίποτα δεν σας εμπόδιζε να φέρνετε στην Ελλάδα επενδύσεις και δεν έχετε φέρει ούτε μία! Για ποιον λόγο; Το λέω συχνά και ενοχλείστε: Γιατί είστε ανεπρόκοποι, δηλαδή χωρίς προκοπή. Αυτό είναι το βασικό σας πρόβλημα, ό,τι αγγίζετε το καταστρέφετε. Και ο κυριότερος λόγος που ο ελληνικός λαός θα σας στείλει και πάλι στην αντιπολίτευση είναι ότι αποκλείεται ο ελληνικός λαός να θέλει ξανά να ζήσει στην εξουσία τους ανεπρόκοπους, θα θέλει τους προκομένους, δηλαδή αυτούς που φέρνουν επενδύσεις, γεννούν θέσεις εργασίας και πάνε τη χώρα μπροστά. Αυτή θα είναι η διάκριση των επόμενων εθνικών εκλογών.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Υπουργέ, κλείστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τώρα, εγώ για να κλείσω, κύριε Πρόεδρε, πρέπει να απαντήσω, δεν μπορώ να μην απαντήσω. Να μην απαντήσω; Τρεις μίλησαν!

Κύριε Μυλωνάκη, είπατε ότι δεν έχουμε αμυντική βιομηχανία, ότι είναι στο μηδέν, ψευδές. Τα ναυπηγεία δεν είναι αμυντική βιομηχανία; Δεν παραλάβαμε τρία κλειστά ναυπηγεία και αφήνουμε τρία ανοιχτά; Προφανώς, αμυντική βιομηχανία είναι και θα έπρεπε να γνωρίζετε ότι και η ΕΑΒ ήταν στα πρόθυρα κατάρρευσης με ζημιές, τώρα είναι για πρώτη χρονιά με κέρδη και προχωράει και προχωράει και η διαδικασία εξυγίανσής της -είναι η πιο μεγάλη βιομηχανία η αμυντική- και πάρα πολλά άλλα πράγματα γίνονται.

Ως προς, όμως, την εν γένει βιομηχανία, κάνετε μεγάλο λάθος. Η Ελλάδα φέτος ξεπέρασε -προ τριών ημερών βγήκε η ανακοίνωση από τον Σύνδεσμο Ελληνικών Εξαγωγών- τα 50 δισεκατομμύρια ευρώ εξαγωγές. Είναι η υψηλότερη επίδοση της ιστορίας μας. Το 2010 -ήταν Υπουργός ο κ. Ραγκούσης τότε με το ΠΑΣΟΚ- είχαμε συνολικό όγκο εξαγωγών ως προς το ΑΕΠ 10%.

Ακούστε, κύριοι συνάδελφοι: Το 2022 θα κλείσουμε με πάνω από 23%, θα είμαστε πάνω από δύο φορές από όσο ήμασταν στον λόγο ΑΕΠ-εξαγωγών από ό,τι ήμασταν πριν από δέκα χρόνια.

Για να έχουμε, κύριε Μυλωνάκη, 50 δισεκατομμύρια εξαγωγές, κάποιοι αγρότες έσπειραν, θέρισαν και πούλησαν, κάποιες βιομηχανίες πήραν, τυποποίησαν και πούλησαν και ούτω καθεξής, γιατί αυτά είναι οι εξαγωγές. Άρα και στη βιομηχανία έχουμε κάνει πολλά.

Αν μου δίνατε άλλη μία ομιλία, θα σας έκανα άλλα δέκα λεπτά ομιλία για το τι έχουμε κάνει στη βιομηχανία. Μέσα στον περιορισμένο χρόνο -θέλω να το ξέρετε, κύριοι συνάδελφοι- δεν μπορούμε να πούμε όλα όσα έχουμε κάνει, γιατί η αλήθεια είναι ότι έχουμε κάνει πάρα πολλά και στην τεχνολογία και στη βιομηχανία και στον πρωτογενή τομέα. Έβαλα μόνο τα στοιχεία -για ποιον λόγο;- γιατί τα στοιχεία τα συμπυκνώνουν όλα μαζί.

Και κύριε Καραθανασόπουλε, εγώ σας τίμησα πριν και σας είπα ότι με εσάς δεν έχω μεγάλες διαφωνίες γιατί έχω τις βασικές. Εσείς εδώ υποστηρίζετε ένα άλλο σύστημα και δικαιούστε να καταγγέλλετε και τις τράπεζες, δικαιούστε να καταγγέλλετε και το ευρώ, δικαιούστε να τα καταγγέλλετε όλα, γιατί εσείς λέτε κάτι άλλο. Το τιμώ αυτό. Διαφωνώ -προφανώς- εντελώς. Δικαίωμά σας, έχετε μια ειλικρίνεια. Τα έχω με τον ΣΥΡΙΖΑ, γιατί όπως σίγουρα εσείς καταλαβαίνετε, δεν μπορείς να είσαι και με το ευρώ και με την Ευρωζώνη και να λες αριστερίστικες ανοησίες. Δεν γίνονται και τα δύο, γιατί το ευρώ και η Ευρωζώνη έχουν κανόνες, νταούλια για αγορές, όπως μάθαμε την περασμένη φορά, δεν υπάρχουν. Το ζήσαμε έτσι με την πολύ άσχημη εμπειρία του 2015. Τα νταούλια έφυγαν μαζί με τον κ. Βαρουφάκη.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Μπινελίκια έχει;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, λοιπόν, εσείς, κύριε Καραθανασόπουλε, δικαιούστε να κάνετε αυτού του τύπου την κριτική. Φυσικά, κάνετε λάθος, αυτό δεν έχει σημασία. Αυτοί δεν δικαιούνται. Είναι τόσο απλό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν σας ζητήσαμε και την άδεια για να κάνουμε κριτική!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως προς τα μπινελίκια του κ. Σταϊκούρα για να κλείσω, ο κ. Ραγκούσης επιλεκτικά ομίλησε, γιατί εγώ είπα ότι πριν ανέβω στο Βήμα η Ένωση Ελληνικών Τραπεζών έβγαλε μια ανακοίνωση για την εθελοντική συμμετοχή των τραπεζών σε νέα εμπορική πολιτική και ως προς τα δάνεια και ως προς τις χρεώσεις. Η εθελοντική συμμετοχή τι σημαίνει; Ότι για πρώτη φορά οι τράπεζες βάζουν το χέρι στη δικιά τους τσέπη, χωρίς να ζητήσουν λεφτά από τον προϋπολογισμό του κράτους.

Άρα τα μπινελίκια έπιασαν τόπο κύριε Τζανακόπουλε! Μπράβο στον κ. Σταϊκούρα είναι η απάντηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Ραγκούσης μόνο για τον χαρακτηρισμό.

**ΙΩΑΝΝΗΣ ΡΑΓΚΟΥΣΗΣ:** Κύριε Γεωργιάδη, το ψέμα σας έχει γίνει δεύτερη φύση. Δεν μπορεί κανείς να μετρήσει τον αριθμό των ψεμάτων που μπορείτε να συμπυκνώσετε σε μία παρέμβαση πέντε λεπτών.

Πριν πω ακριβώς αυτό που πρέπει να πω για το προσωπικό, θα πω και κάτι που πρέπει να το ακούσετε εσείς ως Υπουργός Ανάπτυξης. Ένα πολύ μεγάλο κακό πέραν των άλλων που έχετε κάνει στη δημοκρατία, κύριε Γεωργιάδη, και στο κράτος δικαίου με τις υποκλοπές, το έχετε κάνει στην πορεία την οικονομική, στην πορεία την αναπτυξιακή της χώρας. Γιατί, κύριε Γεωργιάδη, δεν υπάρχει επιχειρηματίας στον κόσμο που σέβεται τον εαυτό του και τα χρήματά του που θα πάει να τα επενδύσει σε μια χώρα όταν αυτή τη χώρα την κυβερνάει ένας Πρωθυπουργός και μια Κυβέρνηση, που δεν κάνουν άλλη δουλειά από το να παρακολουθούν παράνομα πολιτικούς αντιπάλους, επιχειρηματίες, να χρησιμοποιούν αυτά τα προϊόντα υποκλοπών για να εκβιάζουν επιχειρηματίες, για να στήνουν δουλειές και για να καταφέρνουν στο τέλος να πηγαίνουν τα δισεκατομμύρια του Ταμείου Ανάπτυξης εκεί που εκείνοι θέλουν.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Είπατε όμως μόνο επί προσωπικού. Σας παρακαλώ! Δεν είναι επί προσωπικού, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Είναι συναφέστατο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Όχι δεν είναι καθόλου συναφές αυτό! Πήγατε αλλού την κουβέντα πάλι.

**ΙΩΑΝΝΗΣ ΡΑΓΚΟΥΣΗΣ:** Τώρα μπαίνω στο προσωπικό, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Τώρα μπαίνετε, όμως τη φωτιά την ανάψατε και θα πρέπει να απαντήσει.

**ΙΩΑΝΝΗΣ ΡΑΓΚΟΥΣΗΣ:** Μισό λεπτό.

Ψέματα μπορείτε να λέτε για ό,τι θέλετε. Για κανέναν από εμάς τους δύο ο ένας δεν μπορεί να λέει ψέματα για τον άλλον. Το 2018 εγώ είχα αποχωρήσει, κύριε Γεωργιάδη. Παραιτήθηκα από την ιδιότητα του κομματικού μέλους του ΠΑΣΟΚ το 2012. Αν δεν το ξέρετε, πηγαίνετε να ανατρέξετε.

Το 2018, κύριε Γεωργιάδη, όταν ανακοινώθηκαν τα πρώτα στοιχεία για το σκάνδαλο της «NOVARTIS» η δική μου δημόσια κατ’ επανάληψη τοποθέτηση ήταν πως επρόκειτο για το μεγαλύτερο και πιο ανήθικο οικονομικό σκάνδαλο που έχει πλήξει τη χώρα στη διάρκεια της μεταπολίτευσης. Επειδή όμως -εδώ θα βάλω μια άνω τελεία- δεν οφείλετε να θυμάστε κάθε λεπτομέρεια, εγώ ο ίδιος θα σας στείλω μετά από λίγο όλες τις συνεντεύξεις και όλες τις δημόσιες δηλώσεις που έχω κάνει για το σκάνδαλο της «NOVARTIS» από τότε που προέκυψαν οι πρώτες ανακοινώσεις στις αρχές του 2018.

**ΠΡΟΕΔΡΕΥΩΝ (Απόστολος Αβδελάς):** Τελεία.

**ΙΩΑΝΝΗΣ ΡΑΓΚΟΥΣΗΣ:** Μισό, μισό.

Για την κ. Τουλουπάκη είπατε ότι είπα ψέματα. Στο «CNN GREECE» -ούτε «Η ΑΥΓΗ», ούτε «Εφημερίδα των Συντακτών», ούτε τίποτα, έτυχε μπροστά μου στο γκουγκλάρισμα πρόχειρο αυτό - με συντάκτη τον Γιάννη Αλμπάνη ο κ. Γεωργιάδης στις 24 Ιουνίου 2020 -Τι ήσασταν το 2020; Υπουργός!- δήλωνε: «Η Τουλουπάκη πρέπει να μπει φυλακή».

(Χειροκροτήματα από την πτέρυγα του ΣΥΡΙΖΑ)

«Η δήλωση του Άδωνι Γεωργιάδη ότι η Ελένη Τουλουπάκη πρέπει να μπει στη φυλακή προκάλεσε την έντονη αντίδραση τόσο της ίδιας της εισαγγελέως διαφθοράς όσο και του ΣΥΡΙΖΑ στην εκπομπή του Γιώργου Παπαδάκη στον «ΑΝΤ1». Και σε αντιπαράθεση με το Νίκο Παππά ο Υπουργός Ανάπτυξης», ο Υπουργός Ανάπτυξης ελληνικής Κυβέρνησης!.. Ναι, ναι, ναι…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** …(Δεν ακούστηκε)

**ΙΩΑΝΝΗΣ ΡΑΓΚΟΥΣΗΣ:** Εμένα κοιτάτε, κύριε Γεωργιάδη.

**ΠΡΟΕΔΡΕΥΩΝ (Απόστολος Αβδελάς):** Πείτε τι είπε!

**ΙΩΑΝΝΗΣ ΡΑΓΚΟΥΣΗΣ:** Είναι η δεύτερη φορά που συμβαίνει μεταξύ μας. Η πρώτη ήταν, αν θυμάστε, όταν ήρθατε εδώ με την άλλη αθλιότητα, να κουνάτε το ψευδές εκείνο φωτογραφικό δήθεν ντοκουμέντο ότι ο Αλέξης Τσίπρας είχε πάει στο Ελληνικό για να πει ότι δεν πρέπει να γίνει επένδυση και μετά αποδείχθηκε ότι ήταν κολάζ.

**ΠΡΟΕΔΡΕΥΩΝ (Απόστολος Αβδελάς):** Κύριε Ραγκούση, πείτε τι είπε και αφήστε τα άλλα.

**ΙΩΑΝΝΗΣ ΡΑΓΚΟΥΣΗΣ:** Για αυτό αφήστε με, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ναι αλλά άλλα λέτε.

**ΙΩΑΝΝΗΣ ΡΑΓΚΟΥΣΗΣ:** Είπατε λοιπόν στις 20 Ιουνίου ως Υπουργός: «Άλλη μία πράξη κατάχρησης της εξουσίας της κ. Τουλουπάκη για την οποία πρέπει να μπει φυλακή, γιατί παραβίασε το Σύνταγμα»!

Αυτή είναι λοιπόν η μεγαλύτερη αθλιότητα που έχει ξεστομίσει εν ενεργεία Υπουργός ελληνικών κυβερνήσεων σε βάρος του κράτους δικαίου και της δημοκρατίας. Αυτή λοιπόν η αθλιότητα θα σας συνοδεύει για πάντα, καθώς επίσης και το γεγονός ότι εσείς αποδειχτήκατε ψεύτης εδώ μέσα, κύριε Γεωργιάδη, αυτή τη στιγμή για μια ακόμη φορά!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Κύριε Υπουργέ, εδώ παρακολουθούμε το άκρον άωτον του παραλόγου. Τσακώνεστε μεταξύ σας για πλάκα εδώ μέσα; Έχετε την εντύπωση ότι ο ελληνικός λαός οφείλει να ακούει εσάς που τσακώνεστε;

Λοιπόν για ακούστε, είπατε για υψηλότερο ΑΕΠ, παραγωγή πλούτου, αύξηση εισοδημάτων. Ακούτε κύριε Υπουργέ: Δημόσιο χρέος στα 406 δισεκατομμύρια ευρώ και είναι δίπλα και ο Υπουργός Οικονομικών. Τα 258 δισεκατομμύρια είναι κόκκινο από το δημόσιο χρέος αυτό. Το ιδιωτικό χρέος είναι το φοβερό, επειδή ο Έλληνας έχει λεφτά πλέον, παράγει πλούτο! Το ιδιωτικό χρέος είναι 412 δισεκατομμύρια. Το εξωτερικό μας χρέος, κύριε Υπουργέ -επειδή λέτε ότι παράγουμε και εξάγουμε- έφτασε τα 560 δισεκατομμύρια. Το χειρότερο ξέρετε ποιο είναι; Ότι από τον Ιούλιο του 2019 αυξήθηκε κατά 135 δισεκατομμύρια.

Το απίθανο δε είναι ότι το 2019 το έλλειμμα -και το λέω και είναι δίπλα ο Υπουργός Οικονομικών επειδή μπορεί να μην τα έχετε πρόχειρα- ήταν 2,36 δισεκατομμύρια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα τι διαδικασία είναι αυτή; Πρέπει να μιλήσω άλλα δέκα λεπτά τώρα!

**ΠΡΟΕΔΡΕΥΩΝ (Απόστολος Αβδελάς):** Κοινοβουλευτικός είναι, κύριε Γεωργιάδη.

**ΑΝΤΩΝΙΟΣ ΜΥΛΩΝΑΚΗΣ:** Για καθίστε καλά. Δεν θέλετε να ακούσετε; Θέλετε να τσακώνεστε με τον κ. Ραγκούση; Δεν μας ενδιαφέρει η κ. Τουλουπάκη.

**ΠΡΟΕΔΡΕΥΩΝ (Απόστολος Αβδελάς):** Κύριε Μυλωνάκη, συνεχίστε αυτά που λέγατε!

**ΑΝΤΩΝΙΟΣ ΜΥΛΩΝΑΚΗΣ:** Δεν ακούει ο κύριος Υπουργός. Δεν είναι έτσι, κύριε Υπουργέ;

**ΠΡΟΕΔΡΕΥΩΝ (Απόστολος Αβδελάς):** Μην ρωτάτε, συνεχίστε αυτά που λέγατε.

**ΑΝΤΩΝΙΟΣ ΜΥΛΩΝΑΚΗΣ:** Λοιπόν ακούστε. Τα δύο χρόνια το 2020 και το 2021 ήταν 47,7 δισεκατομμύρια η ζημιά. Ποιος θα την πληρώσει τη ζημιά, κύριε Υπουργέ;

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Αυτά για να καταλάβουμε ότι ο Έλληνας είναι πλούσιος πλέον! Και δεν λέω για τον Υπουργό τον κ. Χαρδαλιά, ο οποίος θα μιλήσει και θα τα ακούσει και αυτός.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Γεωργιάδη όσο πιο σύντομα μπορείτε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Υπάρχει παραβίαση του Κανονισμού!

**ΠΡΟΕΔΡΕΥΩΝ (Απόστολος Αβδελάς):** Τι να κάνουμε, κύριε Καστανίδη; Να μην απαντήσει;

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ζητώ τον λόγο, ενώ δεν είμαι Κοινοβουλευτικός Εκπρόσωπος, επί του Κανονισμού. Θέλετε να στείλω έγγραφο;

**ΠΡΟΕΔΡΕΥΩΝ (Απόστολος Αβδελάς):** Ορίστε, στείλτε μου.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ποια διάταξη του Κανονισμού στη συζήτηση επί του προϋπολογισμού ορίζει ότι μπορούν να μιλούν ατελείωτα Υπουργός, που δεν είναι εισηγητής και Κοινοβουλευτικός Εκπρόσωπος;

**ΠΡΟΕΔΡΕΥΩΝ (Απόστολος Αβδελάς):** Καμμία, το ξέρω αυτό.

Κύριε Καστανίδη, για τον προϋπολογισμό μην το συνεχίζετε. Έχετε δίκιο, αλλά συμβαίνει από την αρχή που ξεκίνησε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ε, λοιπόν, σταματήστε το εδώ επιτέλους!

**ΠΡΟΕΔΡΕΥΩΝ (Απόστολος Αβδελάς):** Εάν είναι να εφαρμόζουμε τον Κανονισμό, δεν θα πρέπει να μιλάμε και για την επικαιρότητα. Το καταλαβαίνω αυτό. Έχετε απόλυτο δίκιο. Αλλά έτσι ξεκίνησε. Και δεν φταίει το προεδρείο μόνο για αυτό. Γιατί άμα κλείσουμε μικρόφωνα όταν μιλάτε για την επικαιρότητα, θα παρεξηγηθείτε. Και θα σηκωθούν όλοι.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, καταλαβαίνω τη δύσκολη θέση του Προεδρείου και μπορώ να καταλάβω και την ανοχή. Όταν όμως υπάρχει διαρκής παραβίαση του Κανονισμού, οφείλω να το επισημάνω και να σταματήσουμε κάπου.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο, κύριε Καστανίδη. Και εγώ είμαι σε δύσκολη θέση. Στεναχωριέμαι τώρα γιατί υπάρχουν συνάδελφοι που περιμένουν να μιλήσουν.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Διότι, όταν αμέσως μετά θα σηκωθεί συνάδελφος για να μιλήσει, θα του το υπενθυμίσετε τα επτά λεπτά, όταν Υπουργός μιλάει δεκαέξι συν δεκαέξι, σύνολο τριάντα δύο λεπτά.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο.

Τον λόγο έχει ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα είμαι πολύ σύντομος. Κύριε Καστανίδη, έχετε δίκιο.

Όσον αφορά τον κ. Μυλωνάκη, το χρέος το μετράμε όχι σε απόλυτο αριθμό αλλά σε λόγο ως προς το ΑΕΠ. Η Ελλάδα -σίγουρα το έχετε διαβάσει- ότι είναι η χώρα το 2022 με τη μεγαλύτερη μείωση στον λόγο χρέους ΑΕΠ στην Ευρώπη.

**ΚΩΝΣΤΑΝΤΙΝΟΣ ΧΗΤΑΣ:** Λόγω πληθωρισμού.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πληθωρισμό έχουν και οι άλλοι, κύριε. Δεν έχουμε μόνοι μας πληθωρισμό. Έχουμε τη μεγαλύτερη μείωση σας είπα. Πληθωρισμό έχουν και οι άλλοι. Είναι ίδιες οι συνθήκες. Και πάμε στο 170% ίσως και λίγο πιο κάτω, που είναι η καλύτερή μας επίδοση εδώ και πάρα πολλά χρόνια. Και εάν συνεχίσουμε με τον ίδιο ρυθμό το 2023 θα πάμε κάτω από την Ιταλία του χρόνου. Άρα όλα τα στοιχεία που είπατε είναι λάθος.

Κύριε Ραγκούση, καταλαβαίνω ότι πάνω στην ένταση μιας ομιλίας…

**ΠΡΟΕΔΡΕΥΩΝ (Απόστολος Αβδελάς):** Κύριε Γεωργιάδη, μην αρχίσετε τι είπατε για την Τουλουπάκη. Σας παρακαλώ τώρα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα επί προσωπικού δεν θα απαντήσω;

**ΠΡΟΕΔΡΕΥΩΝ (Απόστολος Αβδελάς):** Ναι, αλλά δεν σας είπε ψεύτη όπως τον είπατε. Σας είπε στοιχεία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα σοβαρά μιλάτε; Με είπε ψεύτη και ο ένας και ο άλλος. Στέρεο με είπαν ψεύτη!

**ΠΡΟΕΔΡΕΥΩΝ (Απόστολος Αβδελάς):** Πολιτικά. Το λέτε για να μπορείτε να μιλάτε επί προσωπικού για μια ώρα. Δεν γίνεται! Το λέτε επίτηδες για να μπορείτε να μιλάτε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Στην πρωτολογία σας είπατε ότι είπα ότι θα βάλω την Τουλουπάκη φυλακή. Εγώ ουδέποτε ως Υπουργός είπα ότι θα βάλω την Τουλουπάκη φυλακή. Το είχα πει, πράγματι, στην αρχική φάση της «NOVARTIS» και σε αυτό απήντησα. Το ότι πρέπει να μπει η Τουλουπάκη φυλακή το λέω και σήμερα. Ήταν λάθος η απόφαση του δικαστικού συμβουλίου. Εγώ είμαι με τον ανακριτή που θα την παραπέμψει. Αλλά σέβομαι την απόφαση.

**ΠΡΟΕΔΡΕΥΩΝ (Απόστολος Αβδελάς):** Κλείστε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε τώρα στο ποιος από τους δυο μας είναι ψεύτης.

Είπατε, κύριε Ραγκούση, ότι φύγατε από το ΠΑΣΟΚ το 2012. Δεν το θυμόμουν και έκανα ένα απλό google search, που είπατε κι εσείς. Η ημερομηνία 17-8-2017, σας θυμίζει κάτι; Ήταν υποψήφιος πρόεδρος του ΠΑΣΟΚ! Δεν ντρέπεστε μέσα στη Βουλή να λέτε ψέματα! Ήρθατε να κοροϊδέψετε ένα ολόκληρο Κοινοβούλιο; Πασόκος και πρασινοφρουρός ήσουνα, αυτός ήσουνα πάντα, όπως και πολλοί άλλοι από εσάς που πήγατε στον ΣΥΡΙΖΑ για να πάρετε καρέκλα. Εδώ είμαστε και τα θυμόμαστε.

**ΠΡΟΕΔΡΕΥΩΝ (Απόστολος Αβδελάς):** Κύριε Γεωργιάδη, ευχαριστούμε πολύ.

Τον λόγο έχει ο κ. Αθανάσιος Λιούτας από τη Νέα Δημοκρατία. Θα ακολουθήσει ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία, στη συνέχεια ο κ. Μανωλάκος, ο κ. Καστανίδης και μετά ο κ. Σκρέκας.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κάθε χρόνο μέσα στα τελευταία τριάμισι έτη της διακυβέρνησής μας η κατάρτιση του προϋπολογισμού πάντα αποτελεί απόδειξη της συνέπειάς μας στο όραμα για ένα καλύτερο μέλλον για όλους τους Έλληνες. Είναι μάλιστα αλήθεια ότι όσο η διεθνής κατάσταση είναι δύσκολη τόσο το επίτευγμα της ανάπτυξης μιας οικονομίας θα αποτελεί παράδειγμα μιας χρηστής διακυβέρνησης. Η Ελλάδα μέσα σε δύσκολες συνθήκες πετυχαίνει να αναπτύσσεται γοργά. Αυτό μέσα στην παγκοσμιοποίηση έχει πολύ σημαντικά και συνεχώς ενθαρρυντικά αποτελέσματα.

Αναδεικνύει την οικονομία μας ως μία ισχυρή οικονομία με βέβαιες και σημαντικές προοπτικές. Ανατρέχοντας πίσω στα χρόνια της οικονομικής κρίσης και στα χρόνια της διακυβέρνησης ΣΥΡΙΖΑ θυμόμαστε ότι η ελληνική οικονομία είχε βρεθεί σε πολύ δύσκολη θέση. Συνεπώς σήμερα κατανοούμε την πρόοδο που έχει επιτευχθεί, τον δρόμο που έχουμε καλύψει, την επιμονή και τη στόχευσή μας. Είναι ένα πολύ ενδεικτικό και πολύ σπουδαίο οικονομικό γεγονός ότι στην τελευταία τριετία η ελληνική οικονομία αναβαθμίστηκε έντεκα φορές παρά τις αλλεπάλληλες και πολύ δύσκολες κρίσεις.

Στη διάρκεια της διακυβέρνησής μας από τον Ιούλιο του 2019 έχουν επιτευχθεί πάρα πολύ σημαντικά και κρίσιμα ζητούμενα. Ας δούμε όμως τι έχει επιτευχθεί. Έχουν υλοποιηθεί μεταρρυθμίσεις. Έχουν έρθει επενδύσεις. Έχουν αυξηθεί οι εξαγωγές μας, έχει μειωθεί η φορολογία, έχει τονωθεί η απασχόληση. Έχει ενισχυθεί ο ρόλος της πρωτογενούς μας παραγωγής ως ουσιαστικός ρόλος και πυλώνας ανάπτυξης για την ελληνική οικονομία. Έχουν υποστηριχθεί και στηριχθεί όλες οι πληττόμενες κοινωνικές και επαγγελματικές ομάδες μέσα στην πανδημία. Έχουν υποστηριχθεί και στηριχθεί πολίτες, νοικοκυριά και επιχειρήσεις μέσα στην ενεργειακή κρίση. Έχει ενισχυθεί το διαθέσιμο εισόδημα και αποτελεί στόχο μας ότι θα συνεχίσουμε να το ενισχύουμε και να τονώνουμε την οικονομία.

Κυρίες και κύριοι συνάδελφοι, προβλέπεται για το 2022 ρυθμός ανάπτυξης 5,6% και για το 2023 η ανάπτυξη αναμένεται να διαμορφωθεί στο 1,8%. Το ποσοστό ανεργίας αναμένεται να διαμορφωθεί στο 12,9% έναντι 13,9%, που προβλεπόταν.

Με το φετινό μας προϋπολογισμό περιγράφεται η συνέχιση της πολιτικής μας πάνω στη στήριξη μέσα στην ενεργειακή κρίση. Μέτρα 8,3 δισεκατομμυρίων ευρώ προβλέπονται για την αντιμετώπιση του αυξημένου κόστους ηλεκτρικής ενέργειας και φυσικού αερίου για νοικοκυριά και επιχειρήσεις. Μέτρα ύψους 2,2 δισεκατομμυρίων ευρώ προβλέπονται επιπλέον του μηχανισμού επιδότησης ρεύματος και φυσικού αερίου, συμπεριλαμβάνοντας τη στήριξη στα πιο ευάλωτα νοικοκυριά και τη στοχευμένη και σημαντική στήριξη προς τους αγρότες και τους κτηνοτρόφους μας.

Επιπρόσθετα και με τον φετινό προϋπολογισμό ενισχύουμε το διαθέσιμο εισόδημα και στηρίζουμε την απασχόληση. Μέτρα 1,7 δισεκατομμυρίου ευρώ προβλέπονται για την αύξηση του εισοδήματος των εργαζομένων. Εδώ βλέπουμε την τρίτη διαδοχική αύξηση του κατώτατου μισθού. Βλέπουμε επίσης τη μονιμοποίηση της μείωσης των ασφαλιστικών εισφορών, τη μόνιμη κατάργηση της εισφοράς αλληλεγγύης και πολλά άλλα ιδιαιτέρως ευεργετικά και σημαντικά μέτρα στήριξης και ελάφρυνσης.

Ταυτόχρονα προβλέπονται μέτρα στήριξης προς τους δημοσίους υπαλλήλους και τους συνταξιούχους της πατρίδας μας. Πολύ κρίσιμο σημείο εδώ είναι η αναδιαμόρφωση του ειδικού μισθολογίου των γιατρών του ΕΣΥ.

Επιπρόσθετα έρχεται η πολιτική μας για την κοινωνική στέγη, μία πολιτική που δείχνει ότι η πολιτεία έρχεται και στέκεται αρωγός πάνω στο πάρα πολύ σημαντικό και ευαίσθητο ζήτημα της στέγασης και της ιδιοκτησίας για όλους τους Έλληνες.

Κυρίες και κύριοι, η δική μας οικονομική πολιτική υπαγορεύεται κάθε στιγμή και σε κάθε συνθήκη από τον στόχο της δημοσιονομικής ισορροπίας και της κοινωνικής αλληλεγγύης. Πρόκειται για δύο στόχους από τους οποίους δεν φύγαμε και δεν θα φύγουμε ποτέ. Η δημοσιονομική ισορροπία είναι η δική μας απάντηση απέναντι στις θυσίες των Ελλήνων στα χρόνια της οικονομικής κρίσης. Η κοινωνική αλληλεγγύη, το δίχτυ προστασίας, η στήριξη και η βοήθεια είναι η δική μας απάντηση στο κοινωνικό αίτημα για ίσες ευκαιρίες.

Στον τόπο μου, στο Νομό Τρικάλων, η οικονομία μας βασίζεται στη γεωργία και την κτηνοτροφία, βασίζεται επίσης στον τουρισμό και στην οικοδομή, βασίζεται στις μικρομεσαίες επιχειρήσεις και τις βιομηχανίες, στην επιχειρηματικότητα και στην εστίαση. Οι άνθρωποι του τόπου μου, οι Τρικαλινοί πολίτες, γνωρίζουν πολύ καλά τη στήριξη που δόθηκε και την αναπτυξιακή στρατηγική που διαμορφώνεται κατά τη διάρκεια της δικής μας θητείας.

Στο επίπεδο του τουρισμού οι επαγγελματίες και οι εργαζόμενοι γνωρίζουν, πολύ καλά, τη στήριξη που δόθηκε μέσα στην πανδημία και τη στήριξη που δίνεται σήμερα μέσα στην ενεργειακή κρίση. Η βοήθειά μας μέσα σε αυτή την κρίση είναι άμεσα συνυφασμένη με τη δυνατότητα στήριξης και του τουρισμού.

Όλοι οι άνθρωποι της αγοράς κατανοούν τη μεγάλη στρατηγική γύρω από το κομμάτι της ανάπτυξης η οποία αποφέρει καρπούς. Κάθε πολιτική για κάθε τοπική κοινωνία αποτελεί μικρογραφία της ελληνικής κοινωνίας και μπορεί να ομολογήσει τη διαφορά, να ομολογήσει τη σύγκριση του τώρα με το τότε, του σήμερα με το χθες.

Η επιμονή μας στις μεταρρυθμίσεις ακόμα και μέσα στη δύσκολη συγκυρία των κρίσεων έδειξε και δείχνει ότι πάντα ακολουθούμε και βλέπουμε τη μεγάλη εικόνα, δηλαδή την ανάγκη για ένα θεσμικό περιβάλλον που θα ενθαρρύνει και θα διατηρεί τη βιώσιμη ανάπτυξη.

Κλείνοντας θα ήθελα ασφαλώς να σταθώ στα κονδύλια και στις προβλέψεις στον τομέα της εθνικής μας άμυνας. Η Ελλάδα εξοπλίζεται, η Ελλάδα ενισχύεται, η Ελλάδα θωρακίζεται και δυναμώνει. Η πατρίδα μας εργάζεται για τη σταθερότητα και την ειρήνη στην περιοχή μας σεβόμενη πάντα την ιστορία της και το διεθνές δίκαιο.

Κυρίες και κύριοι συνάδελφοι, ο προϋπολογισμός του 2023 είναι ένας ιστορικός προϋπολογισμός. Είναι ο πρώτος προϋπολογισμός εδώ και δώδεκα έτη, που καταρτίζεται εκτός μνημονίων και εποπτείας. Κλείνουμε ένα πολύ έντονο και δύσκολο κεφάλαιο, ένα κεφάλαιο που ταλαιπώρησε πάρα πολύ τις Ελληνίδες και τους Έλληνες.

Σήμερα με εγγύηση την πολιτική μας, που εργάζεται ώστε η ελληνική κοινωνία να ευημερεί, να παράγει και να ενισχύεται, προχωρούμε και θα προχωρήσουμε μπροστά. Πάντοτε μέλημά μας είναι η ανάπτυξη της εθνικής μας οικονομίας, η στήριξη της κοινωνίας μας και η ευημερία όλων των Ελλήνων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κ. Λιούτα.

Καλείται στο Βήμα ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία και να ετοιμάζεται ο κ. Μανωλάκος από τη Νέα Δημοκρατία.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, μόνο δύο παρατηρήσεις για τα όσα ελέχθησαν από τους περισσότερους, αν όχι όλους, τους συναδέλφους Βουλευτές της Νέας Δημοκρατίας για τον προϋπολογισμό.

Νομίζω ότι όλες οι αναφορές τους παραπέμπουν στη γνωστή ρήση «οι αριθμοί ευημερούν και οι άνθρωποι πάσχουν».

Όσον αφορά στα όσα είπε ο κύριος Υπουργός Ανάπτυξης θα έλεγα ότι οι αναφορές του ήταν σήμερα αποκαλυπτικές. Είπε, δηλαδή, κάτι που το γνωρίζουμε αλλά το υιοθέτησε κιόλας γιατί αυτός είναι ο πολιτικός προσανατολισμός του, όπως και συνολικά της Νέας Δημοκρατίας. Είπε ότι οι τράπεζες κυριαρχούν και η πολιτεία δεν έχει καμμία δυνατότητα να αντιδράσει και να νομοθετήσει. Έτσι μάλιστα είπε. Συνεπώς, αποδέχτηκε ότι υφίσταται τραπεζοκρατία. Και βέβαια ότι η οικονομία είναι εκείνη η οποία κυριαρχεί της πολιτικής.

Τώρα για τον προϋπολογισμό. Η ελληνική κοινωνία βρίσκεται σε φάση οικονομικής ασφυξίας που μήνα με τον μήνα επιδεινώνεται με αποτέλεσμα οι πολίτες να βιώνουν μια οριακή κατάσταση ως προς την καθημερινότητά τους, μια κατάσταση που καθορίζεται από την κρίση ακρίβειας και την εκτόξευση του κόστους ενέργειας. Επιπλέον, το κατά κεφαλήν ΑΕΠ της Ελλάδας βρίσκεται σε χαμηλά επίπεδα, το δεύτερο χαμηλότερο στην Ευρωπαϊκή Ένωση. Η αγοραστική δύναμη των νοικοκυριών έχει υποχωρήσει τόσο που τα χαμηλά εισοδήματα έχουν χάσει μέχρι και το 40% της αγοραστικής δύναμής τους. Ο γενικός πληθωρισμός στη χώρα μας είναι από τους υψηλότερους στην Ευρωπαϊκή Ένωση ενώ ο πληθωρισμός στα είδη βασικής κατανάλωσης στα τρόφιμα είναι υπερδιπλάσιος. Και ως προς αυτό είμαστε πρωταθλητές. Εν μέσω αυτής της κρίσης για τα περισσότερα νοικοκυριά της χώρας και κυρίως για τα χαμηλά και μεσαία, δεν έχουν ληφθεί και δεν λαμβάνονται ουσιαστικά μέτρα στήριξης.

Η παρέμβαση στην αγορά ενέργειας έχει οδηγήσει στη νομιμοποίηση των υπερκερδών των ενεργειακών εταιρειών, στην επιδότηση της αισχροκέρδειας. Αυτή ανέρχεται στο ποσό των 8,1 δισεκατομμυρίων ευρώ που προέρχεται από τον κρατικό προϋπολογισμό και το Ταμείο Ενεργειακής Μετάβασης, δηλαδή από τους ίδιους τους πολίτες. Ειδικότερα όσον αφορά στον προϋπολογισμό προέρχεται από τα αυξημένα φορολογικά έσοδα εξαιτίας των εκρηκτικών τιμών. Τα φορολογικά έσοδα γενικώς το 2022 είναι αυξημένα κατά 6,7 δισεκατομμύρια. Ειδικότερα δε τα έσοδα από τον ΦΠΑ αποτελούν το 62% της συνολικής αύξησης των φορολογικών εσόδων. Είναι αυξημένα κατά 4,1 δισεκατομμύρια ή κατά 23,8% σε σχέση με πέρυσι.

Σε αυτό το πλαίσιο επισημοποιήθηκε και το σκανδαλώδες δώρο στις εταιρείες παραγωγής ηλεκτρικής ενέργειας αφού βεβαιώθηκε μόλις το ποσό των 373,5 εκατομμυρίων ευρώ ως έκτακτη εισφορά για την περίοδο Οκτωβρίου 2021-Ιουνίου 2022 με τα υπερκέρδη να έχουν προσδιοριστεί στο αδιανόητα χαμηλό ποσό των 415 εκατομμυρίων ευρώ παρ’ ότι τα πραγματικά υπερκέρδη, όπως προκύπτει από αδιαμφισβήτητα στοιχεία της ΡΑΕ και του ΑΔΜΗΕ, ανέρχονταν στο ποσό των 2 δισεκατομμυρίων ευρώ. Εξάλλου ούτε οι πόροι του Ταμείου Ανάκαμψης και Ανθεκτικότητας προβλέπεται να χρησιμοποιηθούν για τη στήριξη των μικρών και μεσαίων επιχειρήσεων που βιώνουν την κρίση. Δεν υφίσταται μέριμνα για τη διάχυση της στήριξης στις μικρομεσαίες επιχειρήσεις. Είναι χαρακτηριστικό ότι τα πρώτα 455 εκατομμύρια ευρώ των χαμηλότοκων δανείων έχουν κατευθυνθεί σε δεκατρείς μόλις επιχειρηματικούς ομίλους. Πρόκειται για καθαρή ανατροφοδότηση των ολιγοπωλίων και αυτό γίνεται ενώ τα επιτόκια των τραπεζικών δανείων αυξάνονται κατακόρυφα.

Ως προς το ιδιωτικό χρέος: Τα χρέη προς την εφορία έχουν αυξηθεί κατά 8,6 δισεκατομμύρια ευρώ σε σχέση με τον Ιούνιο του 2019 ενώ τα χρέη προς τα ασφαλιστικά ταμεία επίσης αυξάνονται αλματωδώς, όπως επίσης και τα κόκκινα δάνεια. Παρά ταύτα η Κυβέρνηση επιμένει για το 2023 στην αδιέξοδη πολιτική της επιδότησης της κερδοσκοπίας, αντί για τη μείωση των έμμεσων φόρων στα καύσιμα και στα τρόφιμα, τη ρύθμιση της αγοράς ενέργειας με πλαφόν στη χονδρική και λιανική τιμή στο ρεύμα, τον περιορισμό του περιθωρίου κέρδους των παραγωγών ενέργειας και την πραγματική φορολόγηση των υπερκερδών. Αυτή η οικονομική πολιτική θα έχει ως αποτέλεσμα την περαιτέρω αύξηση των οικονομικών, κοινωνικών και περιφερειακών ανισοτήτων, την αύξηση του κινδύνου φτώχειας και παιδικής φτώχειας και την αύξηση των χρεών των ελληνικών μικρών και μεσαίων επιχειρήσεων και της ελληνικής κοινωνίας στο σύνολό της.

Η δική μας πρόταση, η πρόταση του ΣΥΡΙΖΑ - Προοδευτική Συμμαχία είναι να ληφθεί γενναία απόφαση ειδικά για τους μικρομεσαίους οφειλέτες, με διαγραφή ενός μέρους του βασικού χρέους και ρύθμιση σε εκατόν είκοσι δόσεις του υπόλοιπου ποσού χωρίς να επηρεάζονται τα συνταξιοδοτικά δικαιώματα τους. Επιπλέον, έχουν κατατεθεί συγκεκριμένες προτάσεις για την ενίσχυση του κόσμου της εργασίας αλλά και των συνταξιούχων. Αύξηση του κατώτατου μισθού στο ποσό των 800 ευρώ. Θέσπιση μηχανισμού τιμαριθμικής αναπροσαρμογής σε ετήσια βάση για τους μισθούς και του ιδιωτικού και του δημόσιου τομέα. Επαναφορά του καθορισμού του κατώτατου μισθού μέσω της Εθνικής Γενικής Συλλογικής Σύμβασης Εργασίας. Αύξηση του αφορολογήτου στο ποσό των 10.000 ευρώ για μισθωτούς και συνταξιούχους. Κατοχύρωση της εργασίας και των δικαιωμάτων των εργαζομένων με την κατάργηση του νόμου Χατζηδάκη και όλων των αντεργατικών και αντιασφαλιστικών ρυθμίσεων της Νέας Δημοκρατίας. Ως προς τους συνταξιούχους επαναφορά της δέκατης τρίτης σύνταξης και επιστροφή των αναδρομικών στους συνταξιούχους βάσει των αποφάσεων του Συμβουλίου της Επικρατείας.

Η κατάσταση στον τομέα της αγοράς εργασίας είναι επίσης ανησυχητική. Παρά τα όσα διατείνονται οι εκπρόσωποι της Κυβέρνησης τους τελευταίους μήνες χάνονται θέσεις εργασίας με μείωση της απασχόλησης και περισσότερες απολύσεις από προσλήψεις. Στο σχέδιο του κρατικού προϋπολογισμού μάλιστα γίνεται λόγος για στασιμότητα της απασχόλησης το τελευταίο τρίμηνο του έτους. Η Ελλάδα τον Σεπτέμβριο του 2022 βρίσκεται στη δεύτερη χειρότερη θέση μεταξύ των χωρών της Ευρωπαϊκής Ένωσης ως προς το ποσοστό ανεργίας και την ανεργία των νέων, ενώ κατέχει την πρωτιά στην ανεργία των γυναικών.

Τρεις μόνο παρατηρήσεις για τα αγροτικά και για τον πρωτογενή τομέα. Η στήριξη του πρωτογενούς τομέα, της γεωργίας, της κτηνοτροφίας και της αλιείας, η παραγωγή τροφίμων εν μέσω της χειρότερης κρίσης κόστους παραγωγής βαίνει διαρκώς μειούμενη με αποτέλεσμα την εγκατάλειψη της πρωτογενούς παραγωγής από πολλούς αγρότες η οποία βέβαια οφείλεται στην πολιτική της σημερινής κυβέρνησης που δεν στηρίζει τον αγροτικό κόσμο. Χρειάζεται αφ’ ενός μεν να επανέλθει η μη καταβολή του ειδικού φόρου κατανάλωσης για το αγροτικό πετρέλαιο, να δοθεί άμεση επιδότηση ως οικονομική ενίσχυση για την αγορά ζωοτροφών στους κτηνοτρόφους και για την αγορά λιπασμάτων στους αγρότες.

Κυρίες και κύριοι συνάδελφοι, συμπερασματικά θα έλεγα ότι για τον αγροτικό χώρο υπάρχει ανάγκη για ειδικά προγράμματα ειδικά για τις ορεινές, απομακρυσμένες και νησιωτικές περιοχές λόγω του υπερβολικού κόστους παραγωγής, που είναι ακόμα μεγαλύτερο στο συγκεκριμένο χώρο. Σε αυτό το πλαίσιο επιβάλλεται η αλλαγή κατεύθυνσης των πόρων του Ταμείου Ανάκαμψης και επίσης η ενεργός χρηματοδότηση νοικοκυριών, αγροτών, μικρομεσαίων επιχειρήσεων και ενεργειακών κοινοτήτων που παράγουν ηλεκτρική ενέργεια και την καταναλώνουν με μικρά έργα. Επίσης, ρευστότητα στις πολύ μικρές και μικρομεσαίες επιχειρήσεις αλλά και ενεργοποίηση της Αναπτυξιακής Τράπεζας προς όφελος των αυτοαπασχολούμενων, των αγροτών και των πολύ μικρών και μεσαίων επιχειρήσεων.

Τελειώνοντας, κυρίες και κύριοι συνάδελφοι. Ο προϋπολογισμός είναι ένας προϋπολογισμός άδικων και αδιέξοδων πολιτικών. Σε αυτόν αποτυπώνεται και προδιαγράφεται επιδείνωση της κατάστασης για τους πολλούς, τους εργαζόμενους, τους συνταξιούχους, τους μικρομεσαίους, τον πολιτισμό, την περιφέρεια και την νέα γενιά, η ενίσχυση των μεγάλων και ισχυρών, η διεύρυνση των οικονομικών, των κοινωνικών ανισοτήτων αλλά και των περιφερειακών ανισοτήτων.

**ΠΡΟΕΔΡΕΥΩΝ (Απόστολος Αβδελάς):** Κλείστε σας παρακαλώ.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Στον αντίποδα προτείνεται η διαμόρφωση ενός άλλου παραγωγικού υποδείγματος, αυτού της κοινωνικά δίκαιης παραγωγικής ανασυγκρότησης του τόπου. Και αυτή η κοινωνικά δίκαιη παραγωγική ανασυγκρότηση που μπορεί να υλοποιήσει μία προοδευτική Κυβέρνηση στη χώρα είναι ένα υπόδειγμα βιώσιμης ανάπτυξης, που δεν θα στηρίζεται μόνο στον τριτογενή τομέα και στον τουρισμό, τις υπηρεσίες, αλλά στην παραγωγή προϊόντων, στην αγροτική παραγωγή η οποία πρέπει να καταστεί ικανή και ανταγωνιστική με εξαγωγικό προσανατολισμό και ανάπτυξη του κεφαλαίου της, συνδυαστικά με τον τουρισμό και τη μεταποίηση των αγροτικών προϊόντων.

Είναι ο τελευταίος προϋπολογισμός της απερχόμενης Κυβέρνησης της Νέας Δημοκρατίας ο οποίος συζητείται εν μέσω μιας πολλαπλής κρίσης, η οποία μπορεί να έχει, τουλάχιστον ως προς ορισμένες εκφάνσεις της, διεθνή διάσταση. Όμως η διαχείριση αυτών των κρίσεων είναι αρμοδιότητα της Κυβέρνησης και σε αυτό έχετε αποτύχει παταγωδώς. Και γι’ αυτό θα λάβετε την απάντηση από τον ελληνικό λαό στις εκλογές που έρχονται, κυρίες και κύριοι της Νέας Δημοκρατίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Καλείται στο Βήμα ο κ. Νικόλαος Μανωλάκος από τη Νέα Δημοκρατία και να ετοιμάζεται ο κ. Καστανίδης από το ΠΑΣΟΚ - Κίνημα Αλλαγής.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, έχουμε ακόμα πολλούς Υπουργούς;

**ΠΡΟΕΔΡΕΥΩΝ (Απόστολος Αβδελάς):** Έχουμε τον κ. Σκρέκα και τον κ. Χαρδαλιά και στις 22.00΄ τον κ. Βεσυρόπουλο, οι οποίοι εύχομαι να τηρήσουν τους χρόνους.

**ΝΙΚΟΛΑΟΣ ΜΑΝΩΛΑΚΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, πριν μπω στην ομιλία μου για τον προϋπολογισμό θα ήθελα να δώσω μία απάντηση στον κ. Βίτσα που με ανέφερε κατά τη διάρκεια της ομιλίας του ότι γνωρίζω διαδικασίες αμυντικού σχεδιασμού, προμήθειας οπλικών συστημάτων. Μπορώ να πω ότι και ο κ. Βίτσας τις γνωρίζει πολύ καλά. Έχει θητεύσει ως Αναπληρωτής Υπουργός Εθνικής Άμυνας, αντιλαμβανόταν πολύ γρήγορα τα θέματα και μπορώ να πω ότι είχε και την αγάπη και την εκτίμηση του προσωπικού. Κύριε Βίτσα, τρομάζω στην ιδέα, τρομάζω στην ιδέα εάν ακολουθούσαμε τις διαδικασίες. Είναι εξαιρετικά αργές και συνήθως ατελέσφορες.

Μπορώ μετά από δύο χρόνια που πήρε απόφαση η Κυβέρνηση Μητσοτάκη να προχωρήσει στην προμήθεια σοβαρών σημαντικών και εξαιρετικά χρήσιμων οπλικών συστημάτων να πω ότι ο ελληνικός λαός ευγνωμονεί την Κυβέρνηση και προσωπικά τον Πρωθυπουργό, που με γρήγορες διαδικασίες μεταξύ συμφωνιών κυβερνήσεων, περιορίζοντας, μηδενίζοντας σχεδόν τους μεσάζοντες, προχώρησε στις συμφωνίες για τις φρεγάτες Μπελαρά και τα Ραφάλ, όπως και πλήθος άλλων μικρών εξοπλιστικών χρήσιμων συστημάτων. Γιατί το έκανε αυτό; Είναι κάτι που δεν το είχατε κάνει εσείς. Επειδή διέγνωσε έγκαιρα, διάβασε έγκαιρα, πρόβλεψε έγκαιρα ότι τα δύσκολα με την Τουρκία είναι μπροστά, θωράκισε τη χώρα από το τουρκικό αναθεωρημένο.

Κι έρχομαι στον προϋπολογισμό. Η Κυβέρνησή μας έφερε για συζήτηση και ψήφιση τον τέταρτο προϋπολογισμό της θητείας της. Η παρατεταμένη κατάσταση της πανδημίας, ο ρωσοουκρανικός πόλεμος και οι ευθείες απειλές κατά της εδαφικής μας ακεραιότητας καθόρισαν τη βαρύτητα και την προτεραιότητα, που δόθηκε σε συγκεκριμένους τομείς, όπως η υγεία η κοινωνική αλληλεγγύη και η εθνική άμυνα.

Στο πνεύμα αυτό επιθυμώ να επισημάνω ότι ο προς ψήφιση προϋπολογισμός όχι μόνο συνεχίζει τα μέχρι τώρα μέτρα στήριξης της κοινωνίας, αλλά και τα ενισχύει. Και δεν προχωρώ στην εξειδίκευση των μέτρων, τα ακούσαμε από πολλούς εισηγητάς και ομιλητάς πριν από εμένα. Τα μέτρα, όμως, θα ήθελα να πω ότι αποτυπώνουν τη μέριμνά μας για τους σκληρά δοκιμαζόμενους πολίτες, αλλά φυσικά πρέπει να πω ότι δεν υπάρχουν και αυταπάτες. Ξέρουμε ότι δεν λύνουν το πρόβλημα της ακρίβειας που ταλανίζει πλέον όλη την ανθρωπότητα, αλλά απαλύνουν τον πόνο, βοηθάνε στην όποια αντιμετώπιση μπορεί να υπάρξει.

Επίσης, θα ήθελα να τονίσω ότι η μόνιμη κατάργηση της εισφοράς αλληλεγγύης, η κατάργηση της ειδικής εισφοράς υπέρ του ταμείου πρόνοιας και η αύξηση των κύριων συντάξεων, η πρώτη μετά από πολλά χρόνια, είναι μέτρα πολύ σημαντικά για τις κατηγορίες αυτές των συνανθρώπων μας.

Όμως, πέραν της μέριμνας για τον πολίτη και πάνω από αυτή βρίσκεται η διαρκής μέριμνα για την αύξηση της μαχητικής ισχύος των Ενόπλων Δυνάμεων. Εκεί μόνο εύσημα αξίζουν στην Κυβέρνηση. Ο προϋπολογισμός των δύο χρόνων, του 2022 και του 2023, προέβλεψε δαπάνες 5,8 δισεκατομμυρίων ευρώ, όταν άλλοι που δήθεν κόπτονται για την άμυνα της χώρας είχαν ετήσια δαπάνη 500 εκατομμυρίων.

Επίσης, όλοι γνωρίζουμε ότι με αυτά τα χρήματα, τα χρήματα του ελληνικού λαού, έγιναν οι αγορές των αεροσκαφών Ραφάλ και των φρεγατών Μπελαρά και πλήθος άλλων μικρών και σημαντικών προγραμμάτων που θα αποτελέσουν την κορωνίδα της ασφάλειας της πατρίδας μας, που κάποιοι είχαν αφήσει στον αυτόματο πιλότο και στην αυταπάρνηση και στο φιλότιμο του προσωπικού των Ενόπλων Δυνάμεων, σε αυτό το προσωπικό, που είναι σε ετοιμότητα είκοσι τέσσερις ώρες το εικοσιτετράωρο και τριακόσιες εξήντα πέντε μέρες τον χρόνο, από το Καστελόριζο μέχρι το τριεθνές, προκειμένου να αντιμετωπίσει φυσικές καταστροφές, μεταναστευτικές ροές και κυρίως τη συνεχώς αυξανόμενη και εντεινόμενη τουρκική απειλή.

Γι’ αυτό το προσωπικό, κύριοι Υπουργοί των Οικονομικών και Εθνικής Άμυνας, θα πω ένα μεγάλο εύγε. Διότι ικανοποιήθηκε ένα πάγιο και δίκαιο αίτημα ετών, που αφορά στη χορήγηση ειδικής αποζημίωσης στα στελέχη των Ενόπλων Δυνάμεων για εργασία τις νυχτερινές ώρες.

Όμως αναρωτιέμαι. Πώς αποφασίστηκε η ενίσχυση των στελεχών της Αστυνομίας και του Λιμενικού με το έκτακτο επίδομα των 600 ευρώ για τη συμμετοχή τους στην αντιμετώπιση του μεταναστευτικού -και καλά αποφασίστηκε- αλλά έμειναν έξω τα στελέχη των Ενόπλων Δυνάμεων; Δεν παραβιάζονται οι αρχές της ισονομίας, ισότητας και αναλογικότητας; Είναι μία αδικία που φρονώ ότι πρέπει να διορθωθεί άμεσα. Τους ανθρώπους στους οποίους έχουμε εναποθέσει την άμυνα και την ασφάλεια της πατρίδας μας, δηλαδή όσους υπηρετούν στις Ένοπλες Δυνάμεις και στα Σώματα Ασφαλείας, που δεν έχουν ωράριο εργασίας και που είναι πάντα σε ετοιμότητα, με καθημερινό κίνδυνο της ζωής τους, τους προσέχουμε και κυρίως δεν κάνουμε διακρίσεις.

Θα κλείσω, κύριε Πρόεδρε, αναφερόμενος στον ΣΥΡΙΖΑ ο οποίος εξαπολύει μύδρους κατά της Κυβέρνησης. Κυρίες και κύριοι, πρέπει να σας θυμίσω ότι έχετε κυβερνήσει, οπότε ο λαός σας γνωρίζει καλά. Έχει καταγράψει την ανευθυνότητα και την ελαφρότητα σας, έχει αφομοιώσει το πώς εννοείτε τη φύλαξη των συνόρων, πώς αντιλαμβάνεστε την εθνική άμυνα, πώς υπερασπίζεστε τα εθνικά θέματα, πόσο και πώς είστε υπέρ των επενδύσεων και της ανάπτυξης, πόσο σας υπολογίζουν στο εξωτερικό και πώς λειτουργείτε στα ευρωπαϊκά όργανα. Γι’ αυτόν ακριβώς το λόγο θα συνεχίσει να εμπιστεύεται την σοβαρή και αποφασιστική πολιτική της Νέας Δημοκρατίας και τον Πρωθυπουργό Κυριάκο Μητσοτάκη και για την επόμενη τετραετία.

Κυρίες και κύριοι συνάδελφοι, υπερψηφίζω τον προϋπολογισμό και για το ίδιο καλώ κι εσάς.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Μανωλάκο.

Και καλείται στο Βήμα ο κ. Χαράλαμπος Καστανίδης από το ΠΑΣΟΚ - Κίνημα Αλλαγής.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, προσέρχομαι στο Βήμα οπλισμένος με έναν θαυμαστό πλούτο «ισχυρών επιχειρημάτων», που ακούστηκαν κατά τον προηγούμενο κύκλο της συζήτησής μας, ώστε να υποχρεούμαι να υπενθυμίσω ότι πρέπει και πάλι να προσγειώσουμε τη συζήτηση στο πεδίο της οικονομίας.

Συζητούμε τον προϋπολογισμό του 2023 στον οποίον η Κυβέρνηση, με νότες αρκετής αισιοδοξίας, περιγράφει τα δημοσιονομικά επιτεύγματα του 2022, όπως περιγράφει, και τις δημοσιονομικές επιδιώξεις της για το 2023. Εκφράζω ριζική αμφιβολία για το εάν μπορούν να επιτευχθούν οι δημοσιονομικές επιδιώξεις της Κυβέρνησης για τους λόγους που θα εξηγήσω ευθύς αμέσως, χρησιμοποιώντας πάντοτε στοιχεία τα οποία αναφέρονται στην εισηγητική έκθεση του προϋπολογισμού. Συνοπτικά η Κυβέρνηση επιδιώκει ανάπτυξη μεγαλύτερη της Ευρωζώνης, περίπου στο ύψος του 1,8%, χαμηλό έλλειμμα της γενικής Κυβέρνησης και μια μείωση του δημοσίου χρέους εξαιτίας της αύξησης του Ακαθάριστου Εγχώριου Προϊόντος.

Θα μου επιτρέψετε να προβλέψω ότι τίποτα από αυτά δεν θα συμβεί. Πρώτα απ’ όλα, ήδη έχουμε μια γενική εκτίμηση των διεθνών οργανισμών, εντός του 2023 θα υπάρξει σοβαρή επιβράδυνση της παγκόσμιας οικονομίας. Από 3,3% ανάπτυξη η Ευρωζώνη το 2022, θα περιέλθει στο συρρικνωμένο ποσοστό του 0,3% ανάπτυξης το 2023. Με επιβράδυνση της παγκόσμιας οικονομίας και δραματική επιβράδυνση της οικονομίας στην Ευρωζώνη και στην Ευρωπαϊκή Ένωση, νομίζετε ότι δεν θα υπάρξουν αρνητικά αποτελέσματα στη διασυνδεδεμένη και συμμετέχουσα στην Ευρωζώνη ελληνική οικονομία;

Ο δείκτης βιομηχανικής παραγωγής, ανάμεσα στον Ιανουάριο και τον Σεπτέμβριο του 2022, αυξήθηκε μόλις κάτι παραπάνω από 3%, όταν την αντίστοιχη περίοδο το 2021 ο δείκτης βιομηχανικής παραγωγής ανήλθε στο 9,1%. Την ίδια ώρα το Ινστιτούτο Ερευνών του ΣΕΒ, που μετρά τον δείκτη οικονομικής συγκυρίας, επισημαίνει ότι τον Οκτώβριο σημειώνεται δραματική επιδείνωση του οικονομικού κλίματος. Με επιβράδυνση της παγκόσμιας οικονομίας, δραματική επιβράδυνση της Ευρωζώνης, με χαμηλό δείκτη βιομηχανικής παραγωγής, με σημαντική επιδείνωση του οικονομικού κλίματος, του δείκτη οικονομικής συγκυρίας, υπολογίζετε ότι μπορείτε να πετύχετε τους δημοσιονομικούς στόχους σας για το 2023;

Προσθέτω, επίσης, ότι, με εισήγηση της Ευρωπαϊκής Κεντρικής Τράπεζας, το ευρωσύστημα έχει αποφασίσει σκληρές περιοριστικές νομισματικές πολιτικές για το 2023. Είναι δική σας η διατύπωση στο κείμενο του προϋπολογισμού. Πρακτικά αυτό σημαίνει, για να αντιλαμβάνεται ο Έλληνας πολίτης που μας ακούει, ότι τα τραπεζικά ιδρύματα θα περιορίσουν τις πιστώσεις τους προς την οικονομία. Ήδη μέσα στο 2022 υπήρξε μια ασήμαντη αύξηση των τραπεζικών πιστώσεων προς τον ιδιωτικό τομέα και μεγάλη μείωση των πιστώσεων, δηλαδή των δανείων, προς τα ελληνικά νοικοκυριά. Αν ,λοιπόν, εξαιτίας των περιοριστικών πολιτικών το 2023 που θα επιβάλει το ευρωσύστημα, το τραπεζικό σύστημα μειώσει τη χρηματοδότηση της ιδιωτικής οικονομίας, πώς πιστεύετε ότι θα επιτευχθεί η ανάπτυξη με τη μείωση των ιδιωτικών επενδύσεων και της ιδιωτικής κατανάλωσης;

Επί πλέον, επίσης, μέχρι τώρα παίζετε τον ρόλο του παράγοντα που διαμεσολαβεί προς το τραπεζικό σύστημα, για να πάρει αποφάσεις στοιχειωδώς ορθολογικές για τα νοικοκυριά, τους πολίτες, τις μικρότερες και τις μεσαίες επιχειρήσεις που υποφέρουν. Κάνετε εκκλήσεις. Από τη μέχρι στιγμής στάση των τραπεζών, σχηματίζω το συμπέρασμα ότι οι τράπεζες δεν θα κάνουν τίποτε απ’ ό,τι έχει συμβεί στην υπόλοιπη Ευρώπη κι εσείς δεν θα επέμβετε για να βοηθήσετε. Διότι, ήδη, έχουμε ένα καλό παράδειγμα προερχόμενο από την Ισπανία. Τα επιτόκια καταθέσεων, στη χώρα μας, είναι λίγο πάνω από το 0%. Ήδη ανακοινώθηκε αύξηση μισής επιπλέον μονάδας στα συνεχώς αυξανόμενα επιτόκια δανεισμού. Αυτό σημαίνει, με απλούς ονομαστικούς υπολογισμούς, ότι μηνιαία δόση δανείου ύψους 850 ευρώ θα φτάσει γύρω στα 1.100 με 1.150 ευρώ. Τα κέρδη των τραπεζών είναι ήδη πολύ μεγάλα.

Οι Ισπανοί επενέβησαν, ως υπεύθυνη κυβέρνηση, υπέρ της κοινωνικής συνοχής και της υποστήριξης των αδυνάτων, φορολογώντας τα κέρδη των ισπανικών τραπεζών που οφείλονται στο άνοιγμα της ψαλίδας ανάμεσα στα επιτόκια καταθέσεων και στα επιτόκια δανεισμού. Είναι αδιανόητο να σκεφθείτε εσείς κάτι τέτοιο.

Μερικές προβλέψεις δείχνουν και τον χαρακτήρα της Κυβέρνησης. Η Κυβέρνηση δαπάνησε, σύμφωνα με όσα αναγράφει στον προϋπολογισμό της, 4,8 δισεκατομμύρια ευρώ για τη στήριξη των νοικοκυριών και των καταναλωτών έναντι της ενεργειακής κρίσης. Βεβαίως, από αυτά τα 4,8 δισεκατομμύρια ευρώ τα μισά ήταν από τον κρατικό προϋπολογισμό, δηλαδή τα πλήρωσε ο Έλληνας φορολογούμενος, απέναντι σε παρόχους ηλεκτρικής ενέργειας που έχουν τεράστια κέρδη -αισχροκερδούν- ή σε διακινητές φυσικού αερίου. Φέτος εγγράφετε στον προϋπολογισμό ένα δισεκατομμύριο ευρώ. Δηλαδή θα επιχειρήσετε να αντιμετωπίσετε τα αυξημένα ενεργειακά τιμολόγια με το ¼ αυτών που αποφασίσατε να δαπανήσετε εν όψει εκλογών.

Ισχυρίζομαι, κυρίες και κύριοι συνάδελφοι, ότι θα υπάρξει κι ένας πρόσθετος λόγος επιβάρυνσης, διότι, όπως ξέρετε, η Ευρωπαϊκή Επιτροπή επιμένει διαρκώς, ανεξαρτήτως της ισχύος της ρήτρας διαφυγής ότι χώρες με υψηλό χρέος, όπως η Ελλάδα, πρέπει να οδηγηθούν σε σοβαρότατη συγκράτηση δαπανών. Άρα, ας ετοιμάσουμε τον ελληνικό λαό για νέες περιοριστικές πολιτικές, ιδιαίτερα μετά από τις εκλογές.

Λοιπόν ποια ανάπτυξη 1,8% υπ’ αυτές τις συνθήκες; Αν για όλους τους λόγους που περιέγραψα, θα έχουμε μείωση των ιδιωτικών επενδύσεων, απομένουν οι δημόσιες επενδύσεις. Νομίζετε ότι μπορείτε να πετύχετε ρυθμούς ανάπτυξης με δημόσιες επενδύσεις οι οποίες ανέρχονται μόλις στα 8,8 δισεκατομμύρια ευρώ και σ’ αυτά προστίθενται άλλα 2,8 δισεκατομμύρια ευρώ του Ταμείου Ανάκαμψης; Αυτά είναι απλώς αστειότητες.

Κύριε Πρόεδρε, κλείνω -είχα να πω περισσότερα, αλλά έχω ήδη υπερβεί τον χρόνο- με μια παρατήρηση η οποία αφορά τις μέρες, τα συμβαίνοντα και την άσχημη εποχή για την Ευρώπη και την Ελλάδα. Είναι μια δήλωση-υπόμνηση σε όλα τα πολιτικά κόμματα. Υπάρχουν δύο κατηγορίες πολιτικών στελεχών. Αυτά τα οποία ζουν για το πολιτικό κόμμα τους και αυτά τα οποία ζουν από το πολιτικό κόμμα τους. Υπάρχουν δύο κατηγορίες διαγραφομένων στελεχών. Αυτά που διαγράφονται, γιατί έχουν υψηλές ιδέες και μένουν πιστά στις αρχές και στις αξίες τους και αυτά που διαγράφονται, όταν παραβιάζουν με ατιμωτικό τρόπο τον όρκο τους.

Η ευθύνη των ηγεσιών είναι ότι, αν δεν υποστηρίζουν, τουλάχιστον ανέχονται αυτούς που ζουν από τα πολιτικά κόμματα και έκπληκτοι ή τεθλιμμένοι τους διαγράφουν όταν παραβιάζουν με ατιμωτικές πράξεις τον όρκο τους. Αυτό να μην ξανασυμβεί. Είναι χρέος όλου του πολιτικού κόστους να προλάβει να θωρακίσει με θεσμικό τρόπο, με εγγυήσεις διαφάνειας το πολιτικό σύστημα, γιατί έχει μεγάλη σημασία το κύρος της πολιτικής και η αποκατάσταση των σχέσεων εμπιστοσύνης μεταξύ πολιτών και πολιτικής.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καστανίδη.

Καλείται στο Βήμα ο Υπουργός Περιβάλλοντος και Ενέργειας κ. Σκρέκας, τον οποίο θα παρακαλέσω πολύ να τηρήσει τον χρόνο όσο το δυνατόν, γιατί και ο κ. Σκρέκας θα έχει να πει πολλά, όπως όλοι μας έχουμε να πούμε πολλά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρίες και κύριοι συνάδελφοι, η φετινή συζήτηση για τον προϋπολογισμό του 2023 συμβαίνει σε μια χρονική στιγμή όπου πραγματικά η κατάσταση είναι πάρα πολύ δύσκολη για την Ευρώπη και κατ’ επέκταση για την Ελλάδα, γιατί δυστυχώς έχουμε έναν πόλεμο, τον πρώτο πόλεμο, την πρώτη εισβολή σε ευρωπαϊκό έδαφος μετά τον Β΄ Παγκόσμιο Πόλεμο. Και αναφέρομαι βέβαια στην εισβολή της Ρωσίας στην Ουκρανία, με τεράστιες καταστροφές, με χιλιάδες νεκρούς, πολλούς από αυτούς αμάχους, και βεβαίως τροφοδοτώντας μια ενεργειακή κρίση η οποία έχει τροφοδοτήσει με τη σειρά της και έχει πυροδοτήσει μια πληθωριστική κρίση. Βεβαίως έχουμε μπροστά μας έναν χειμώνα δύσκολο, παρ’ όλο που εμείς εδώ, με τις δράσεις που θα αναφέρω, έχουμε καταφέρει μέχρι τώρα να ισορροπήσουμε την κατάσταση και έναν επόμενο χειμώνα ο οποίος μπορεί να είναι ακόμα πιο δύσκολος. Οι γεωπολιτικές δυστυχώς αναταράξεις έχουν ανατρέψει δεδομένα δεκαετιών στην Ευρώπη. Στην Ευρώπη, κυρίες και κύριοι συνάδελφοι, για πολλές δεκαετίες θεωρείτο ότι η ενεργειακή ασφάλεια, η ασφάλεια εφοδιασμού είναι κάτι δεδομένο. Ήρθε, λοιπόν, αυτή η εισβολή, η απρόκλητη εισβολή της Ρωσίας στην Ουκρανία, για να αποδείξει ότι απλά η Ευρώπη έκανε ένα τεράστιο λάθος και η εξάρτησή της από το ρωσικό φυσικό αέριο ήταν ένα πολύ μεγάλο λάθος που σήμερα το πληρώνουμε. Ευτυχώς η Ελλάδα, όπως θα πω παρακάτω, είναι σε πολύ καλύτερη κατάσταση από πολλές άλλες ευρωπαϊκές χώρες.

Τι έχει προκαλέσει μέχρι τώρα αυτός ο πόλεμος, πέρα από αυτά τα οποία περιέγραψα, τους χιλιάδες νεκρούς, τις καταστροφές; Έχουμε έναν υπερδεκαπλασιασμό της τιμής του φυσικού αερίου στην Ευρώπη. Τον Αύγουστο του 2022 η τιμή του φυσικού αερίου έφτασε τα 345 ευρώ η θερμική MWh, όταν δύο χρόνια μόλις πριν ήταν μόλις 20 ευρώ, δηλαδή πάνω από δέκα φορές ακριβότερη η τιμή του φυσικού αερίου. Ο πληθωρισμός με τη σειρά του αυξήθηκε, γιατί η αύξηση της τιμής του φυσικού αερίου έχει φέρει αύξηση κατά συνέπεια στην τιμή της παραγωγής ηλεκτρικής ενέργειας, αφού ένα μεγάλο ποσοστό του φυσικού αερίου χρησιμοποιείται για την παραγωγή ηλεκτρικής ενέργειας και το μοντέλο το ηλεκτρικό το οποίο χρησιμοποιείται σήμερα στην Ευρώπη λέει ότι η τιμή του ηλεκτρικού, η χονδρική τιμή της ηλεκτρικής ενέργειας προσδιορίζεται από την ακριβότερη μονάδα ηλεκτροπαραγωγής, άρα από τις μονάδες φυσικού αερίου.

Η μείωση της ροής του φυσικού αερίου επίσης, η ίδια αυτή καθ’ αυτή η μείωση και η πιθανότητα να έχουμε και ολική διακοπή από τη Ρωσία, απειλεί και νοικοκυριά και την κοινωνική συνοχή της Ευρώπης και την παραγωγική βάση της Ευρώπης. Βεβαίως, σήμερα νοικοκυριά, επαγγελματίες και επιχειρήσεις ανησυχούν για το πώς θα εξελιχθεί αυτός ο δύσκολος χειμώνας και -επαναλαμβάνω- και ο επόμενος. Απέναντι όμως σε αυτή την κρίση η Ελλάδα έχει λάβει μια σειρά από αποφάσεις και έχει προχωρήσει σε ένα πλέγμα δράσεων, έτσι ώστε να αναδειχτεί σε μια νησίδα σταθερότητας, ασφάλειας και αξιοπιστίας, ιδιαίτερα στο ενεργειακό πεδίο.

Σε ποιους άξονες έχουμε κινηθεί ως Κυβέρνηση; Έχουμε κινηθεί σε τρεις βασικούς άξονες, πρώτον, στην προσπάθεια να διατηρήσουμε σε προσιτά επίπεδα τις τιμές της ηλεκτρικής ενέργειας. Μέχρι τώρα έχουμε διαθέσει σχεδόν 8 δισεκατομμύρια ευρώ από την αρχή του χρόνου, ώστε να χρηματοδοτήσουμε και να επιδοτήσουμε τους λογαριασμούς του ρεύματος και νοικοκυριών και επαγγελματιών, ώστε αυτοί -επαναλαμβάνω- να είναι σε προσιτά επίπεδα. Δεύτερον, έχουμε προχωρήσει σε κρίσιμες υποδομές και σε συμφωνίες με γειτονικές χώρες, ώστε να διασφαλίσουμε την επάρκεια εφοδιασμού, όπως θα αναφερθώ παρακάτω. Τρίτον, έχουμε επιταχύνει πολύ την «πράσινη» μετάβαση. Η διείσδυση των ΑΠΕ, όπως αποδεικνύουν τα στοιχεία που θα καταθέσω, έχει πραγματικά πολλαπλασιαστεί τα τελευταία τρία χρόνια και ιδίως φέτος, το 2022, σε σχέση με τέσσερα και πέντε χρόνια πριν.

Μέχρι τώρα ακούμε πάρα πολλές φορές από την Αντιπολίτευση ότι η Ελλάδα δήθεν είναι μία πολύ ακριβή χώρα σε ό,τι αφορά το κόστος της ηλεκτρικής ενέργειας. Αρχίζω και καταθέτω κάποια στοιχεία που αποδεικνύουν ακριβώς το αντίθετο.

Πρώτον, σε ό,τι αφορά τις επιδοτήσεις, σύμφωνα με το Ινστιτούτο Bruegel, για το οποίο ακούγαμε πάρα πολλά πράγματα επί εποχής ΣΥΡΙΖΑ, η Ελλάδα έχει δαπανήσει το μεγαλύτερο ποσό ως ποσοστό του ΑΕΠ της από όλες τις χώρες της Ευρώπης, δηλαδή το 3,7% του ΑΕΠ, για να στηρίξει λογαριασμούς ρεύματος. Το καταθέτω.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, πρέπει να πούμε ότι η επιδότηση απορροφά το 100% της αύξησης στα κοινωνικά τιμολόγια, 80% έως 90% της αύξησης στα τιμολόγια και στους λογαριασμούς των νοικοκυριών, ένα 80% περίπου της αύξησης στις πολύ μικρές και μικρομεσαίες επιχειρήσεις, που αυτές είναι περίπου το 90% των επιχειρήσεων στη χώρα, και ένα 90% στους αγρότες.

Πρέπει να πούμε ότι η Ελλάδα ήταν η πρώτη χώρα που έλαβε την έγκριση για σχήμα ενίσχυσης στα επαγγελματικά τιμολόγια. Από το προηγούμενο καλοκαίρι έχουμε καταργήσει τη ρήτρα αναπροσαρμογής. Έγινε πολλή κουβέντα γι’ αυτή τη ρήτρα, την οποία κληρονομήσαμε από την προηγούμενη κυβέρνηση και η οποία υπήρχε. Και μάλιστα, το 2018 υπήρχε εκείνη η επιστολή του προέδρου της Ρυθμιστικής Αρχής Ενέργειας, του κ. Μπουλαξή, ο οποίος είχε διοριστεί τότε από τον ΣΥΡΙΖΑ, ο οποίος ζητούσε εξηγήσεις για το πώς εφαρμόζεται η ρήτρα αναπροσαρμογής από τους ιδιώτες παρόχους.

Λέει ο ΣΥΡΙΖΑ: «Ναι, αλλά για πρώτη φορά η ρήτρα στη ΔΕΗ εφαρμόστηκε τον Αύγουστο». Μα, για πρώτη φορά ξεκίνησε να αυξάνεται η τιμή της ηλεκτρικής ενέργειας στη χονδρική αγορά φέτος τον Αύγουστο. Όταν κυβερνούσε ο ΣΥΡΙΖΑ είχαμε από τις χαμηλότερες τιμές στα ορυκτά καύσιμα σε παγκόσμιο επίπεδο, από τις χαμηλότερες τιμές στο φυσικό αέριο, είχαμε πολύ χαμηλό κόστος διοξειδίου του άνθρακα, άρα κατ’ επέκταση είχαμε πολύ χαμηλό κόστος ενέργειας. Δεν φταίει η κυβέρνηση του ΣΥΡΙΖΑ βεβαίως, φταίνε οι διεθνείς συνθήκες, όπου οι τιμές των ενεργειακών προϊόντων ήταν πολύ χαμηλές τότε. Δεν το αξιοποίησαν, δεν έφεραν τότε την απαιτούμενη ανάπτυξη. Εμείς τώρα με πολύ πιο ακριβές τιμές στα ορυκτά καύσιμα, με πολύ πιο ακριβές τιμές στην ενέργεια, με μια ενεργειακή κρίση και με μια πληθωριστική κρίση έχουμε μία από τις μεγαλύτερες αναπτύξεις στην οικονομία μας στην Ευρώπη και όχι μόνο, για να καταλάβετε ποια είναι διαφορά.

Εμείς όμως καταργήσαμε τη ρήτρα προσαρμογής και έτσι επιτέλους υποχρεώσαμε τους προμηθευτές, τους παρόχους, τη ΔΕΗ και τους άλλους, να δηλώνουν από τον προηγούμενο μήνα ποια θα είναι η τιμή της ηλεκτρικής ενέργειας τον επόμενο μήνα και έτσι να μπορούν τα νοικοκυριά, οι επιχειρήσεις και οι επαγγελματίες να επιλέξουν τη φθηνότερη τιμή, πράγμα που δεν μπορούσαν να το κάνουν πριν, γιατί είχαν μια τιμή τιμοκαταλόγου οι πάροχοι και μία ρήτρα προσαρμογής, έναν μαθηματικό τύπο που έπρεπε να είσαι μαθηματικός ή λογιστής για να καταλάβεις ποια είναι η τιμή που αγοράζεις. Τώρα ξέρουν. Υπάρχει διαφάνεια απόλυτη και προβλεψιμότητα και γνωρίζει ο καταναλωτής και μπορεί να επιλέξει τον προμηθευτή. Και όχι μόνο αυτό. Για να μπορεί να τον επιλέξει, περάσαμε και με νόμο να μπορεί να αλλάζει προμηθευτή, να πηγαίνει από έναν προμηθευτή που είναι ακριβότερος σε έναν προμηθευτή που είναι φθηνότερος αζημίως, χωρίς να πληρώνει κάποιο πέναλτι και χωρίς μικρά γράμματα. Το περάσαμε με νόμο. Και όχι μόνο αυτό. Με νόμο υποχρεώσαμε να αναγράφεται και πάνω στον λογαριασμό ποια είναι επιδότηση από το κράτος.

Τι έχουμε πετύχει μέχρι τώρα; Το ελληνικό νοικοκυριό αγοράζει ακριβά την τιμή ηλεκτρικής ενέργειας; Όχι. Αγοράζει πραγματικά ακριβότερα απ’ ό,τι πριν την κρίση, πρέπει να το πούμε αυτό. Είναι μια πραγματικότητα ότι το ρεύμα έχει αυξηθεί, αλλά όχι όπως έχει αυξηθεί σε άλλες χώρες που έχουν και πυρηνικά εργοστάσια, που έχουν και πιο εκτεταμένα δίκτυα ηλεκτρικά, που είναι πολύ πιο ώριμες οι αγορές ηλεκτρικής ενέργειας. Παρ’ όλα αυτά, η Ελλάδα με τους μηχανισμούς που έχει δημιουργήσει -που θα τους περιγράψω- έχει καταφέρει να έχει από τους χαμηλότερους λογαριασμούς ρεύματος σε ό,τι αφορά τα κυμαινόμενα τιμολόγια, που η Ελλάδα έχει κυμαινόμενα τιμολόγια στα νοικοκυριά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Καταθέτω. Για τον Σεπτέμβριο του 2022 η τιμή στην Ελλάδα για τα νοικοκυριά ήταν περίπου 23,5 λεπτά. Η τιμή στη Λισαβόνα ήταν 28 λεπτά. Η τιμή στη Μαδρίτη ήταν 42 λεπτά. Είναι διπλάσια η τιμή για το νοικοκυριό στην Ισπανία από ότι στην Ελλάδα τον Σεπτέμβριο. Τον Οκτώβριο συνεχίζεται στα 25 λεπτά από 23,5 η τιμή στην Αθήνα, στα 27 λεπτά στην Πορτογαλία και στα 35 λεπτά στην Ισπανία. Πάλι σχεδόν 80% πιο ακριβή τιμή για τα νοικοκυριά στην Ισπανία από ό,τι στην Ελλάδα. Κατάφεραν τον Νοέμβριο να μας προσεγγίσουν η Ισπανία και η Πορτογαλία και να έχουμε περίπου στα 25 λεπτά όλοι. Αυτή είναι η πραγματικότητα.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχονται και λένε όμως: Καλά, η λιανική τιμή μετά τις επιδοτήσεις και πώς βγαίνουν αυτές οι επιδοτήσεις και ποιος τις πληρώνει; Θα τα εξηγήσω όλα. Και λένε: Μα, η Ελλάδα είναι από τις πιο ακριβές αγορές χονδρικής. Η πιο ακριβή, λέει, στην Ευρώπη. Είναι αλήθεια αυτό; Όχι, είναι ψέμα.

Καταθέτω εδώ τα στοιχεία για όλο το 2022, όχι για κάποιον μήνα θα σας πω και για κάποιους μήνες. Η Ιταλία έχει μέση τιμή πώλησης χονδρικής αγοράς 309 ευρώ, η Ελλάδα 285. Είναι περίπου 10% με 15% φθηνότερη όλον τον χρόνο η τιμή της χονδρικής, ο μέσος όρος της τιμής.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, πού είναι το επιχείρημα του ΣΥΡΙΖΑ -και το ακούω και από άλλα κόμματα της Αντιπολίτευσης- ότι η Ελλάδα έχει την πιο ακριβή χονδρική τιμή στην Ευρώπη; Ψέμα! Η Ιταλία είναι πιο ακριβή και είναι πολύ πιο ώριμη αγορά η ιταλική από την ελληνική.

Τι γίνεται, όμως, και πώς πάμε τον Δεκέμβριο; Η Ελλάδα τον Δεκέμβριο σε ό,τι αφορά την τιμή χονδρικής είναι η τέταρτη φθηνότερη χώρα στην Ευρώπη. Είναι η τέταρτη φθηνότερη τον Δεκέμβριο! Και όλα αυτά είναι χωρίς τον μηχανισμό ανάκτησης των υπερκερδών από την παραγωγή, όπου αυτό ρίχνει ακόμα 30% με 40% χαμηλότερα την τιμή, όπως ανακοινώνει η ΡΑΕ. Άρα, σε επίπεδο έτους η Ελλάδα δεν είναι πιο ακριβή. Σε επίπεδο μήνα, η Ελλάδα είναι η τέταρτη φθηνότερη στη χονδρική.

Έρχομαι στο σήμερα και κοίτα να δεις πώς τελικά τα φέρνει η ζωή τα πράγματα. Ποια είναι η τιμή χονδρικής σήμερα; Τυχαίο! Έτυχε! Ελλάδα -πολύ ακριβή τιμή- 260 ευρώ. Βουλγαρία, με πυρηνικά εργοστάσια, 293 ευρώ, πάνω από 10% πιο ακριβή. Ρουμανία 293 ευρώ. Ιταλία 367 ευρώ. Γερμανία 411 ευρώ. Γαλλία, με τα πυρηνικά της, 410. Η Ελλάδα με τις ανανεώσιμες πηγές ενέργειας -γιατί αυτό είναι το μέλλον, αυτό είναι το ανταγωνιστικό πλεονέκτημα της Ελλάδας- σήμερα έχει 260 ευρώ και η Γερμανία έχει 411 ευρώ και η Γαλλία έχει 410 ευρώ χονδρική. Είναι πραγματικά στοιχεία και σας τα καταθέτω για να δείτε τι δουλειά έχει γίνει και πώς θα πάμε παρακάτω.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το έχουμε πετύχει αυτό τα τελευταία χρόνια. Δεν το έχουμε κληρονομήσει αυτό, κυρίες και κύριοι συνάδελφοι του ΣΥΡΙΖΑ. Και θα σας πω ποια ήταν η δική σας απόδοση, τι κάνατε τα τέσσερα με πέντε χρόνια που κυβερνήσατε σε ό,τι αφορά τη διείσδυση των ΑΠΕ και την πράσινη μετάβαση.

Αλλά αυτά τα 8 δισεκατομμύρια τελικά κι όλα αυτά τα στοιχεία τα οποία έχουν έρθει, τα καταλαβαίνει ο Έλληνας πολίτης; Λογαριασμοί: οικιακό τιμολόγιο, ποσό πληρωμής: 278, επιδότηση από το κράτος 699. Θα πλήρωνε 1.000 ευρώ και πληρώνει 278. Αγροτικό τιμολόγιο: ποσό πληρωμής 175 ευρώ, επιδότηση 618. Θα πλήρωνε 800 ευρώ, πληρώνει 175 ευρώ. Επαγγελματικό τιμολόγιο: πληρωτέο ποσό 905, επιδότηση από το κράτος 1.200 ευρώ, διότι έχουν μεγάλες καταναλώσεις. Οικιακό τιμολόγιο 231 ευρώ, επιδότηση από το κράτος 564. Με νόμο περάσαμε να αναγράφεται στους λογαριασμούς, ακόμη και σε ηλεκτρονικά μηνύματα, για να καταλαβαίνουν οι Έλληνες πραγματικά την προσπάθεια που γίνεται από την Κυβέρνηση.

Είμαστε ικανοποιημένοι; Δεν θα είμαστε ποτέ ικανοποιημένοι όσο υπάρχουν νοικοκυριά που δυσκολεύονται να πληρώσουν τον λογαριασμό ρεύματος και όσο υπάρχουν επιχειρήσεις που κινδυνεύει πραγματικά η βιωσιμότητά τους από την ακρίβεια στην ενέργεια. Προσπαθούμε, όμως, και αυτό έχει αποτελέσματα και θα συνεχίσουμε. Θα πούμε και τι έχουμε κάνει σε διεθνές επίπεδο.

**ΠΡΟΕΔΡΕΥΩΝ (Απόστολος Αβδελάς):** Χρόνο δεν έχετε να τα πείτε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όμως τι γίνεται σε ό,τι αφορά τα αρτοποιεία; Γιατί ακούω πολύ και για τα αρτοποιεία. Μας κατηγορήσατε ότι δεν κάνουμε τίποτα για τους φούρνους. Ποσό πληρωμής 1.200 ευρώ και η επιδότηση είναι 2.500 ευρώ. Ποσό πληρωμής 3.900 ευρώ, 7.000 ευρώ η επιδότηση. Ποσό πληρωμής 1.900 ευρώ, 3.300 η επιδότηση.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η πραγματικότητα και ο κόσμος πια δεν χρειάζεται να δει ούτε το Ινστιτούτο Μπρίγκελ, ούτε να δει την Ελληνική Στατιστική Υπηρεσία. Βλέπει την προσπάθεια στον λογαριασμό που παίρνει. Βλέπετε και εσείς, κυρίες και κύριοι συνάδελφοι, στους λογαριασμούς που παίρνετε την προσπάθεια που έχει κάνει η Ελληνική Κυβέρνηση.

Το 70% από τα 8 δισεκατομμύρια έχει έρθει από τη φορολόγηση των υπερκερδών των εταιρειών ηλεκτρικής ενέργειας στον κλάδο της παραγωγής και από τα έσοδα από τους ρύπους. Αυτή είναι η πραγματικότητα. Έχουμε εισπράξει πάνω από 2,7 δισεκατομμύρια ευρώ από την φορολόγηση υπερκερδών, 300 εκατομμύρια ευρώ από την αναδρομική φορολόγηση υπερκερδών και πάμε στα 3,1 δισεκατομμύρια ευρώ περίπου. Επίσης, έχουμε 1,6 δισεκατομμύριο από τους ρύπους και τα υπόλοιπα τα έχει ο κρατικός προϋπολογισμός.

Από κει και πέρα με αυτόν τον μηχανισμό έχουμε θέσει εμείς ένα πλαφόν στην χονδρική και έχουμε θέσει ένα πλαφόν στη λιανική. Αυτό έχουμε κάνει. Έχουμε μια τιμή-στόχο στη λιανική και δεν ξεφεύγουμε από αυτή και κάθε φορά επιδοτούμε ανάλογα ώστε να πιάσουμε αυτή τη τιμή-στόχο. Αυτόν τον μηχανισμό ήρθε η Ευρώπη και τον υιοθέτησε μετά την παρουσίαση που έκανα στους ομολόγους μου τον Αύγουστο του 2022. Τον υιοθέτησαν οι υπόλοιποι Υπουργοί Ενέργειας και τον έκαναν ευρωπαϊκό κανονισμό και τώρα εφαρμόζετε σε όλη την Ευρώπη.

(Στο σημείο αυτό κτυπάει το επαναληπτικό κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κλείστε σιγά-σιγά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα χρειαστώ κάποια λεπτά. Είναι σημαντικό.

**ΠΡΟΕΔΡΕΥΩΝ (Απόστολος Αβδελάς):** Υπουργέ μου, όλα είναι σημαντικά που έχετε να πείτε, αλλά σας άφησα πέντε λεπτά παραπάνω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Από κει και πέρα, για την επάρκεια εφοδιασμού έχουμε πάρα πολλές φορές…

(Θόρυβος - διαμαρτυρίες από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Θα ζητήσουμε κι εμείς τον λόγο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Όχι, δεν θα ζητήσετε τον λόγο, γιατί δεν έχετε δικαίωμα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πάντα όταν καταθέτω στοιχεία -το έχω παρατηρήσει, κύριε συνάδελφε-, έχετε μία νευρικότητα. Όταν καταθέτω στοιχεία τα οποία σας ενοχλούν…

(Θόρυβος - διαμαρτυρίες από την πτέρυγα του ΣΥΡΙΖΑ)

Η πραγματικότητα είναι ότι απλά τα στοιχεία αποδεικνύουν πως κυβερνήσατε και εσείς και πως κυβερνά η σημερινή Κυβέρνηση. Και εσείς μιλάτε για Αριστερά και Δεξιά. Εμείς μιλάμε για ικανούς και ανίκανους πολιτικούς. Αυτή είναι η πραγματικότητα. Η αποτελεσματικότητα της διακυβέρνησης είναι αυτή που κάνει τον λαό να μας στηρίζει μια κυβέρνηση ή όχι.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Υπουργέ, σας παρακαλώ.

Κύριε Φάμελλε, είστε και βροντόφωνος!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Βλέπω ότι είστε λίγο νευρικοί σήμερα.

**ΣΩΚΡΑΤΗΣ ΦΑΜΕΛΛΟΣ:** Αν δεν τηρείτε τον Κανονισμό, μπορώ και να φωνάξω!

**ΠΡΟΕΔΡΕΥΩΝ (Απόστολος Αβδελάς):** Όταν το έκανε ο κ. Βίτσας δεν φωνάξατε. Ο κ. Βεσυρόπουλος διαμαρτυρήθηκε. Σας παρακαλώ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, ένα τελευταίο για την πράσινη μετάβαση.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, αφήστε τον να κλείσει, σας παρακαλώ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν ακούγεστε, κύριε συνάδελφε.

Μας κατηγορεί ο ΣΥΡΙΖΑ ότι καταδικάσαμε την Ελλάδα να είναι εξαρτημένη από το φυσικό αέριο. Καταθέτω κι αυτό το έγγραφο για άλλη μια φορά. Επί ΣΥΡΙΖΑ η κατανάλωση του φυσικού αερίου από δεκατέσσερις τεραβατόρες τριπλασιάστηκε στις δεκαεπτά. Στους λιγνίτες η παραγωγή ηλεκτρικής ενέργειας μειώθηκε κατά 50%.

**ΣΩΚΡΑΤΗΣ ΦΑΜΕΛΛΟΣ:** (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, σας παρακαλώ, μην μου κάνετε δύσκολη τη ζωή. Και ο κ. Βίτσας όταν μίλησε δεν φωνάξατε για τον Κανονισμό. Τώρα φωνάζετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Οι ανανεώσιμες πηγές ενέργειας επί ΣΥΡΙΖΑ κατασκευάζονταν κάθε χρόνο από 149 έως 200 περίπου με 270 MWh. Είχαμε 918 το 2019, 977 το 2020, 1.100 το 2021 και εκτιμούμε ότι θα είναι πάνω από 1.500, κοντά στα 2.000, το 2022. Δεν σας αρέσει.

Αυτή εδώ -το έχω ξανανοίξει- η τρύπα είναι η δική σας αποτελεσματικότητα σε ό,τι αφορά την διείσδυση των ΑΠΕ. Έχουμε χάσει και θα πληρώσουμε παραπάνω…

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, γιατί δεν με ακούτε; Σας παρακαλώ…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, θα ολοκληρώσω.

Ενάμισι δισεκατομμύριο ευρώ θα πληρώσουμε παραπάνω για φυσικό αέριο…

**ΣΩΚΡΑΤΗΣ ΦΑΜΕΛΛΟΣ:** Θα έχουμε και παράταση στο σόου;

**ΠΡΟΕΔΡΕΥΩΝ (Απόστολος Αβδελάς):** Να κλείσω το μικρόφωνο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όσο και να συνεχίζετε να μιλάτε και να με διακόπτετε, δεν θα σταματήσω να λέω τις αλήθειες, είτε σας αρέσει είτε δεν σας αρέσει.

(Θόρυβος - διαμαρτυρίες από την πτέρυγα του ΣΥΡΙΖΑ)

Δεν έχουμε σταματήσει, όμως, εκεί. Από εκεί και πέρα…

**ΣΩΚΡΑΤΗΣ ΦΑΜΕΛΛΟΣ:** (Δεν ακούστηκε)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Η Ελλάδα δεύτερη χώρα στον κόσμο…

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, κάντε το για μένα. Κλείστε, σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** (Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Δεκαεπτά λεπτά μίλησε ο κ. Βίτσας, που ήταν απλός Βουλευτής.

**ΣΩΚΡΑΤΗΣ ΦΑΜΕΛΛΟΣ:** Πότε μίλησε ο κ. Βίτσας;

**ΠΡΟΕΔΡΕΥΩΝ (Απόστολος Αβδελάς):** Δεκαεπτά λεπτά μίλησε ο κ. Βίτσας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Όταν ήταν ο κ. Βίτσας και μίλησε δεκαεπτά λεπτά, εσείς δεν ήσασταν εδώ.

**ΠΡΟΕΔΡΕΥΩΝ (Απόστολος Αβδελάς):** Αυτό λέω και εγώ. Εδώ ήταν, αλλά δεν μίλησε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** … (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Βεσυρόπουλε, σας παρακαλώ.

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ:** Τόσο άγχος, γιατί πέφτετε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ντροπή σας!

**ΠΡΟΕΔΡΕΥΩΝ (Απόστολος Αβδελάς):** Κύριε Βεσυρόπουλε, κύριε Φάμελλε, σας παρακαλώ.

**ΔΙΟΝΥΣΙΟΣ ΣΤΑΜΕΝΙΤΗΣ:** Σας ενοχλεί η αλήθεια.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είναι κρίμα αυτό που γίνεται. Αν δεν με διακόπτατε, θα είχα τελειώσει.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, κλείστε. Σας παρακαλώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ξέρω ότι ενοχλούν οι αλήθειες…

**ΠΡΟΕΔΡΕΥΩΝ (Απόστολος Αβδελάς):** Κύριε Βεσυρόπουλε, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εγώ θέλω αυτά τα πέντε λεπτά που δεν μ’ αφήνουν οι συνάδελφοι να γίνουν δύο για να ολοκληρώσω.

**ΠΡΟΕΔΡΕΥΩΝ (Απόστολος Αβδελάς):** Όχι, δεν είναι πέντε λεπτά. Σας παρακαλώ μη μου το θέτετε έτσι.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επαναλαμβάνω: Τα πέντε λεπτά να τα κάνετε δύο για να ολοκληρώσω.

**ΠΡΟΕΔΡΕΥΩΝ (Απόστολος Αβδελάς):** Δεν είναι έτσι. Σας άφησα εννέα λεπτά παραπάνω. Δύο λεπτά σας διέκοψε ο κ. Φάμελλος. Επτά λεπτά παραπάνω σας άφησα για να είμαστε δίκαιοι. Ξέρατε από πριν πόσος είναι ο χρόνος.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επιτρέψτε μου να ολοκληρώσω. Η Ελλάδα είναι η δεύτερη χώρα στον πλανήτη στην προσέλκυση επενδύσεων για ανανεώσιμες πηγές ενέργειας. Η Ελλάδα γίνεται ανταγωνιστική.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνο Σκρέκαςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΩΚΡΑΤΗΣ ΦΑΜΕΛΛΟΣ:** Και πρώτη στα ψέματα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τέσσερα δισεκατομμύρια ευρώ για την ενεργειακή αναβάθμιση του κτηριακού αποθέματος. Μέχρι τώρα 2 δισεκατομμύρια για το «Εξοικονομώ Κατ’ Οίκον» -δεν σας αρέσει- με ειδική πρόνοια για τα ευάλωτα νοικοκυριά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αυτό είναι πολιτισμός.

**ΠΡΟΕΔΡΕΥΩΝ (Απόστολος Αβδελάς):** Κύριε Βεσυρόπουλε, σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** «Ανακυκλώνω - Αλλάζω Συσκευή»: Εκατόν σαράντα χιλιάδες δικαιούχοι αύριο θα μπουν στο σύστημα. «Εξοικονομώ - Επιχειρώ»: 200 εκατομμύρια για επιχειρήσεις.

**ΣΩΚΡΑΤΗΣ ΦΑΜΕΛΛΟΣ:** Έντεκα μήνες κάνατε…(δεν ακούστηκε).

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, το παρακάνατε τώρα. Το παρακάνατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** «Εξοικονομώ - Ανακαινίζω για νέους»: 350 εκατομμύρια ευρώ. Θα τα ακούσετε όλα τώρα.

**ΣΩΚΡΑΤΗΣ ΦΑΜΕΛΛΟΣ:** Ο χρόνος.

**ΠΡΟΕΔΡΕΥΩΝ (Απόστολος Αβδελάς):** Αφήστε τον χρόνο τώρα. Συνεχώς επιμένετε. Αφήστε τον χρόνο. Ο χρόνος είναι δική μου δουλειά, όπως δική μου δουλειά είναι να μη μιλάτε εσείς.

**ΣΩΚΡΑΤΗΣ ΦΑΜΕΛΛΟΣ:** Σ’ εσάς κάνουμε κριτική, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σ’ εμένα πείτε ό,τι θέλετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αυτό δεν έχει γίνει ξανά πάντως. Εγώ τόσα χρόνια που είμαι Βουλευτής, τέλος πάντων, αυτό το πράγμα δεν το έχω δει ξανά.

**ΠΡΟΕΔΡΕΥΩΝ (Απόστολος Αβδελάς):** Κι εσείς, κύριε Σκρέκα, πήγατε στα είκοσι λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, αν μου επιτρέπεται, ποια είκοσι λεπτά; Δέκα λεπτά φωνάζουν.

**ΠΡΟΕΔΡΕΥΩΝ (Απόστολος Αβδελάς):** Όχι, δεν είναι έτσι.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα προσθέσετε και τις φωνές στον χρόνο που μιλάω;

**ΝΙΚΟΛΑΟΣ ΦΙΛΗΣ:** Και ψεύτης.

(Θόρυβος στην Αίθουσα)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Φίλη, είναι ντροπή αυτό που γίνεται. Είναι ντροπή αυτό που γίνεται.

**ΠΡΟΕΔΡΕΥΩΝ (Απόστολος Αβδελάς):** Κύριε Σκρέκα, κλείστε σας παρακαλώ.

**ΔΙΟΝΥΣΙΟΣ ΣΤΑΜΕΝΙΤΗΣ:** Να τ’ ακούτε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Νέα δασική πολιτική: Ολοκληρωμένη δασική υπηρεσία κάθετη είκοσι έξι χρόνια το κάναμε εμείς. Απάτητα βουνά. Προστατεύουμε τη φύση, πράγμα που δεν το κάνατε εσείς. Πεντακόσιες προσλήψεις τακτικού προσωπικού στα δασαρχεία. Ένα τεράστιο πρόγραμμα αναδάσωσης στη χώρα πάνω από 100 εκατομμύρια ευρώ για την προστασία της βιοποικιλότητας.

Νέο Εθνικό Πληροφοριακό Κέντρο Επιθεώρησης Περιβάλλοντος. Συνδέουμε όλους τους αισθητήρες στους μεγάλους ρυπαντές και παρακολουθούμε από κεντρική αίθουσα ελέγχου.

**ΠΡΟΕΔΡΕΥΩΝ (Απόστολος Αβδελάς):** Κύριε Σκρέκα, σας παρακαλώ. Αυτό είναι ανασκόπηση του έργου σας μέχρι τώρα. Δεν μιλάτε για τον προϋπολογισμό. Δικαίως διαμαρτύρονται.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τελειώνω, κύριε Πρόεδρε.

Η διαχείριση των αποβλήτων, η χωροταξία που είναι ένα τεράστιο πρόγραμμα, το «ΚΩΝΣΤΑΝΤΙΝΟΣ ΔΟΞΙΑΔΗΣ», για να τακτοποιήσουμε επιτέλους τη χωροταξία σε όλη την Ελλάδα.

Κάθε πρόγραμμα που έχουμε φέρει είναι μια μεγάλη μεταρρύθμιση. Είναι τόσα πολλά που φυσικά δέκα και δεκαπέντε λεπτά ούτε είκοσι λεπτά φτάνουν για να τα απαριθμήσουμε.

**ΠΡΟΕΔΡΕΥΩΝ (Απόστολος Αβδελάς):** Ναι, αλλά το ξέρατε από πριν, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εγώ θα σας πω ένα πράγμα μόνο και τελειώνω.

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Να μην πείτε κανένα πράγμα. Σας παρακαλώ. Δώστε μια ευχή για καλές γιορτές.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μια φράση και ολοκληρώνω, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ:** Μια σύμβαση πολεοδομικού σχεδίου δεν έχει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Φάμελλε, σήμερα ξεπεράσατε κάθε όριο εσείς και ο κ. Φίλης. Συγχαρητήρια!

**ΣΩΚΡΑΤΗΣ ΦΑΜΕΛΛΟΣ:** Και εσείς στα ψέματα, κύριε Σκρέκα.

**ΠΡΟΕΔΡΕΥΩΝ (Απόστολος Αβδελάς):** Κύριε Φάμελλε, υπάρχει και κοινοβουλευτικός. Έχετε τον κ. Ραγκούση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ο Αβραάμ Λίνκολν είπε: «Ο καλύτερος τρόπος για να προβλέψεις το μέλλον είναι να το δημιουργήσεις». Ο Κυριάκος Μητσοτάκης, η Νέα Δημοκρατία δημιουργούν το μέλλον, ένα καλύτερο μέλλον για τους Έλληνες, ένα καλύτερο μέλλον από αυτό που τους χαρίσατε εσείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κύριε Σκρέκα, σας ευχαριστούμε πολύ.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Απόστολος Αβδελάς):** Όχι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, πόσες φορές ως Κοινοβουλευτικός Εκπρόσωπος έχει τον λόγο;

**ΠΡΟΕΔΡΕΥΩΝ (Απόστολος Αβδελάς):** Όχι, δεν έχει τον λόγο και το ξέρει. Είναι πολύ καλός σε αυτά.

Υπενθυμίζω ότι σήμερα θα πάμε μέχρι τον αριθμό εκατόν τριάντα έξι, τον κ. Κρητικό, που τον άφησε ο κ. Ακτύπης μόνο σήμερα, και αύριο θα ξεκινήσουμε με τον δωδέκατο κύκλο στις 10 η ώρα το πρωί και πρώτος ομιλητής θα είναι ο κ. Λιάκος.

Καλείται στο Βήμα ο κ. Γεώργιος Αμανατίδης από τη Νέα Δημοκρατία.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, να μιλήσουν πρώτα οι Βουλευτές. Ας μιλήσουν οι Υπουργοί μετά. Να υπάρξει μία κατανόηση από τους Υπουργούς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ωραία.

**ΠΡΟΕΔΡΕΥΩΝ (Απόστολος Αβδελάς):** Ήδη είναι εκτός, κύριε Αλεξιάδη. Έτσι κι αλλιώς θα βάλω τέσσερις Βουλευτές. Μετά θα μιλήσει ο κ. Χαρδαλιάς, ο Υπουργός.

Ορίστε, κύριε Αμανατίδη, έχετε τον λόγο.

**ΓΕΩΡΓΙΟΣ ΑΜΑΝΑΤΙΔΗΣ:** Αγαπητέ κύριε Πρόεδρε, αγαπητοί κύριοι Υπουργοί, αγαπητοί κύριοι συνάδελφοι, θα συνεχίσω και εγώ με τις αλήθειες.

Θα ξεκινήσω με κάτι για το οποίο συμφωνούμε όλοι, ότι όλες οι ελληνικές κυβερνήσεις, χρόνια τώρα, επιδιώκουν οι προϋπολογισμοί, που καταρτίζουν αλλά και υλοποιούν, να μη θέτουν μελλοντικά σε κίνδυνο την οικονομία της χώρας. Έχει καταδειχθεί, όμως, ότι συνήθως αυτό δεν το πετυχαίνουν.

Η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη με υπευθυνότητα, ορθολογισμό και συνετή διαχείριση πέτυχε πολλά. Κράτησε τη χώρα όρθια με σταθερότητα και ασφάλεια σε ένα παγκόσμιο περιβάλλον που πλήττεται -θα το πω ξανά- από πρωτόγνωρες και συνεχείς κρίσεις, όπως η υγειονομική, η γεωπολιτική, που, όπως είναι αναμενόμενο, όλες αυτές οι κρίσεις έχουν και οικονομικές συνέπειες.

Πώς, όμως, πέτυχε αυτό που είπα νωρίτερα; Διαθέτοντας για τη στήριξη των νοικοκυριών, των επιχειρήσεων και όσων επλήγησαν περισσότερο από την ενεργειακή κρίση τους περισσότερους αναλογικά δημοσιονομικούς πόρους μεταξύ των κρατών-μελών της Ευρωπαϊκής Ένωσης, σύμφωνα με την Ευρωπαϊκή Επιτροπή και σύμφωνα με αυτά από τον κύριο Υπουργό που ακούσαμε πριν από λίγο. Τα διάφορα μέτρα τα οποία έλαβε η Κυβέρνηση έχουν αναλυθεί σε συνεδριάσεις των επιτροπών και δεν θα τα αναφέρω.

Παράλληλα, η Κυβέρνηση προχωρά απρόσκοπτα στην υλοποίηση των προεκλογικών της δεσμεύσεων παρ’ όλες τις δυσκολίες της κρίσης και αναφέρω ενδεικτικά μερικές από αυτές:

Πρώτον, η μόνιμη μείωση του ΕΝΦΙΑ στα φυσικά πρόσωπα κατά 35%. Να αναφέρω ένα τοπικό παράδειγμα: Οι πολίτες του Νομού Κοζάνης το 2022 θα πληρώσουν περίπου 10 εκατομμύρια ευρώ λιγότερο για ΕΝΦΙΑ συγκριτικά με το 2018 που ήταν η τελευταία χρονιά κυβέρνησης ΣΥΡΙΖΑ που επηρέαζε τον ΕΝΦΙΑ.

Δεύτερο παράδειγμα: Συνολικά τα εκκαθαριστικά των πολιτών στη Δυτική Μακεδονία είναι μειωμένα, επίσης, κατά περίπου 20 εκατομμύρια ευρώ. Αυτό είναι εισόδημα το οποίο θα μείνει στην περιοχή και θα συμβάλει στην ενδογενή ανάπτυξή της.

Επίσης, να αναφέρω άλλα δύο παραδείγματα, όπως την αύξηση του αφορολόγητου ορίου για δωρεές και γονικές παροχές που είναι στις 800.000 ευρώ, την επιστροφή του ειδικού φόρου κατανάλωσης πετρελαίου κίνησης στους αγρότες.

Όλες αυτές οι παρεμβάσεις, αγαπητοί συνάδελφοι, υλοποιούνται χωρίς να θέτουν σε κίνδυνο τη δημοσιονομική σταθερότητα της χώρας, αφού για το 2022 προβλέπεται ανάπτυξη 5,6 δισεκατομμύρια, δηλαδή διπλάσια από τον μέσο όρο της Ευρώπης και για το 2023 1,8%, περίπου τριπλάσια από τον μέσο όρο της Ευρώπης.

Για να γίνουν οι απαραίτητες συγκρίσεις, ο αντίστοιχος μέσος όρος ανάπτυξης της τετραετίας 2015-2018 ήταν 0%, ενώ στην Ευρώπη 2,1%.

Το ΑΕΠ -αναφέρθηκε και προηγούμενα- είναι ήδη υψηλότερο κατά 25%, περίπου κατά 45 δισεκατομμύρια ευρώ από την τελευταία χρονιά διακυβέρνησης του ΣΥΡΙΖΑ.

Το πρωτογενές έλλειμμα εκτιμάται ότι θα μειωθεί το 2022 στο 1,6% του ΑΕΠ, ενώ το 2023 προβλέπεται η επιστροφή σε πρωτογενές πλεόνασμα. Το χρέος ως ποσοστό του ΑΕΠ μειώνεται εντυπωσιακά κατά πενήντα περίπου ποσοστιαίες μονάδες συγκριτικά με το 2019 και αναμένεται το 2023 να είναι 159% του ΑΕΠ.

Φέτος αναμένεται να έχουμε ρεκόρ στις εξαγωγές αγαθών, υπηρεσιών και άμεσων επενδύσεων. Σύμφωνα, δε, με την Ευρωπαϊκή Επιτροπή η Ελλάδα θα είναι πρωταθλήτρια στον ρυθμό αύξησης επενδύσεων στην Ευρώπη κατά την επόμενη τριετία. Ο πληθωρισμός τον Νοέμβριο, σύμφωνα με στοιχεία της EUROSTAT, διαμορφώνεται στο 9%. Είναι χαμηλότερος από τον μέσο όρο της Ευρωζώνης και της Ευρώπης και με φθίνουσα πορεία τους τελευταίους μήνες και εκτιμάται, δε, ότι το 2023, σύμφωνα με τις φθινοπωρινές προβλέψεις της EUROSTAT, θα είναι κάτω του μέσου όρου της Ευρώπης και της Ευρωζώνης.

Επομένως, φαίνεται εκ του αποτελέσματος ότι τα μέτρα της Κυβέρνησης κινούνται προς τη σωστή κατεύθυνση και φέρουν απτά αποτελέσματα. Στηρίζουμε, λοιπόν, την κοινωνία, προωθούμε μια αναπτυξιακή φορολογική πολιτική και πετυχαίνουμε όλα αυτά με μια ταυτόχρονα δημοσιονομική ισορροπία.

Ενισχύοντας ακόμα περισσότερο την αξιοπιστία της σχετικά με τη συνέπεια έργων και πράξεων, η Κυβέρνηση μειώνει περαιτέρω τα φορολογικά βάρη των πολιτών. Ενδεικτικά αναφέρω μόνιμη μείωση κατά τρεις ποσοστιαίες μονάδες των ασφαλιστικών εισφορών, μόνιμη κατάργηση της ειδικής εισφοράς αλληλεγγύης στο δημόσιο και ιδιωτικό τομέα, καθώς και στους συνταξιούχους και άλλες πολλές που δεν θα αναφέρω.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ταυτόχρονα συνεχίζονται οι μεταρρυθμίσεις προς όφελος των πολιτών και οι στοχευμένες παρεμβάσεις στήριξης των ευπαθών κοινωνικών ομάδων, πάντα όμως με γνώμονα τη δημοσιονομική υπευθυνότητα και ταυτόχρονα την αναπτυξιακή προοπτική.

Ενδεικτικά αναφέρω τρίτη κατά σειρά αύξηση του κατώτατου μισθού τον Μάιο του 2023, μετά τη διπλή -θυμάστε- αύξηση κατά 9,7% το 2022. Αύξηση επίσης στις κύριες συντάξεις μετά από δώδεκα χρόνια κατά 7,75%. Αύξηση, διπλασιασμός επί της ουσίας, του επιδόματος θέρμανσης και διεύρυνση των εισοδηματικών κριτηρίων χορήγησής τους. Πρόγραμμα χαμηλότοκου δανεισμού για αγορά πρώτης κατοικίας από νέους και νέα ζευγάρια έως 39 ετών, προκειμένου να αντιμετωπιστεί το αυξημένο κόστος στέγασης. Αύξηση του φοιτητικού επιδόματος.

Παροχή κινήτρων μετατροπής συμβάσεων μερικής απασχόλησης σε πλήρους απασχόλησης, με απαλλαγή ποσοστού ασφαλιστικών εισφορών, ποιοτική παρέμβαση και με αποτελέσματα σημαντικά στο μέλλον. Διευθέτηση μισθολογικών αιτημάτων των Ενόπλων Δυνάμεων.

Προβλέπονται, επίσης, πιστώσεις ύψους 1 δισεκατομμυρίου ευρώ, προκειμένου να επιδοτηθούν οι λογαριασμοί ηλεκτρικού ρεύματος. Κρίθηκε γι’ αυτό, αλλά οι προβλέψεις καταλήγουν στο 1 δισεκατομμύριο.

Τώρα, στο σκέλος του Προγράμματος Δημοσίων Επενδύσεων αναμένεται ότι με τα 11,9 δισεκατομμύρια θα τροφοδοτηθεί η οικονομία, θα τροφοδοτηθούν οι υποδομές της χώρας, οι οποίες εν τέλει θα στηρίξουν και την ανάπτυξη της επιχειρηματικότητας. Αξίζει να σημειωθεί ότι την περίοδο 2012- 2019 οι δαπάνες του Προγράμματος Δημοσίων Επενδύσεων κυμαίνονταν από 3,1% ως 3,7%. Εμείς το έχουμε πάει στο 5,3% και ήδη εδώ να προσθέσω και άλλα μεγάλα έργα τα οποία θα γίνουν μέσω του Ταμείου Ανάκαμψης.

Αγαπητοί συνάδελφοι, με την οικονομική πολιτική που ασκεί η Κυβέρνηση της Νέας Δημοκρατίας πέτυχε όσα οι άλλοι θεωρούσαν ακατόρθωτα. Τέτοιες εποχές, τέτοια περίοδο, κάθε χρόνο ακούμε τα ίδια. Οι στόχοι όμως επιτυγχάνονται και αυτό φαίνεται από τα οικονομικά στοιχεία.

Αντέστρεψε αρχικά το αρνητικό κλίμα που επικρατούσε για τη χώρα μετά το τέλος της διακυβέρνησης ΣΥΡΙΖΑ και ενίσχυσε την εμπιστοσύνη των εταίρων, αλλά και των αγορών, την αξιοπιστία έναντι των επενδυτών και την αναγνώριση σε διεθνές επίπεδο. Τι είχαμε ως αποτέλεσμα; Έντεκα αναβαθμίσεις και πρόσφατα απόφαση του EUROGROUP περί ενεργοποίησης ελάφρυνσης του χρέους κατά 6 δισεκατομμύρια ευρώ περίπου, ως αποτέλεσμα όπως είπα των ενεργειών μας.

Όσοι τώρα αδυνατούν να αντιληφθούν την πραγματικότητα σκοπίμως εθελοτυφλούν. Εμείς πορευόμαστε μπροστά και όχι μόνο μπροστά, αλλά και στο ίδιο σημείο και με εμπιστοσύνη στον Πρωθυπουργό μας Κυριάκο Μητσοτάκη για την Ελλάδα της προόδου και της ευημερίας, την Ελλάδα της συνέπειας, γιατί έτσι κερδίζουμε την εμπιστοσύνη των πολιτών και καταδεικνύουμε την ορθότητα των επιλογών μας, την Ελλάδα της συνέχειας, γιατί έτσι αναδεικνύουμε τη μείζονα προσπάθεια σαν πρότυπο και τη συνεχή βελτίωση σε ένα ασταθές και σε κίνηση εθνικό και διεθνές περιβάλλον.

Κλείνοντας, θέλω να πω ότι προωθούμε την Ελλάδα της σταθερότητας, γιατί έτσι αφομοιώνουμε τις αλλαγές και με ασφάλεια επενδύουμε στο κοινό μας μέλλον. Υπερψηφίζω, λοιπόν, το παρόν σχέδιο νόμου και σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακολουθεί η κ. Αναγνωστοπούλου από το ΣΥΡΙΖΑ, αμέσως μετά ο κ. Χαρδαλιάς, μετά ο κ. Βαρδάκης και ο κ. Αλεξιάδης και θα κλείσουμε με τον κ. Βεσυρόπουλο.

Κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Μετά από δώδεκα ώρες επιτέλους μιλάμε!

Σταθερότητα, στιβαρότητα και καλή εικόνα της χώρας προς τα έξω. Αυτό είναι το τρίπτυχο του καινούργιου αφηγήματος της Νέας Δημοκρατίας, της Κυβέρνησης, που είδαμε από χτες συνέχεια να επαναλαμβάνεται.

Τι είδαμε εμείς όμως επί τριάμισι χρόνια, όχι εμείς ο ΣΥΡΙΖΑ, η κοινωνία ολόκληρη; Είδαμε ένα επιτελικό κράτος, στο επίκεντρό του τον Πρωθυπουργό με κατασκοπευτικούς μηχανισμούς που οδήγησαν σε δημοκρατική εκτροπή αυτή τη χώρα. Ποτέ δεν είχε γίνει στη Μεταπολίτευση σε αυτόν τον βαθμό.

Είδαμε ένα καλοταϊσμένο σύστημα προπαγάνδας Μέσων Μαζικής Ενημέρωσης, ένα αυστηρό, αυταρχικό και αυθαίρετο σύστημα καταστολής, μία Αστυνομία με λυμένα χέρια ή «εσείς είσαστε το κράτος», που είναι το άλλο αξίωμα και έφτασε στο σημείο να σκοτώνει για 20 ευρώ, μία διχαστική ενίοτε ακροδεξιά ρητορική αποκλεισμού, στοχοποίησης και περιθωριοποίησης Ρομά, νέων ανθρώπων, ότι είναι μπαχαλάκηδες, ότι τα πανεπιστήμια είναι άντρα ανομίας, προσφύγων και φτωχών.

Και τελευταίο, αλλά όχι έλασσον, μία βίαιη αναθεώρηση της ιστορίας αυτής της κοινωνίας, μία βίαιη αναθεώρηση όπου όλα τα δικαιώματα θεωρήθηκαν αναχρονιστικά και άλλων εποχών, μία βίαιη αναθεώρηση που έφτασε ως και στην αναθεώρηση της ίδιας της ιστορίας του Πολυτεχνείου. Τα ζήσαμε εδώ μέσα.

Ο κ. Μητσοτάκης και η Κυβέρνησή του ανέλαβαν, ως ο καλύτερος εκφραστής ενός νεοφιλελευθερισμού σε ελληνική εκδοχή, να επιτύχουν την πιο βίαιη αναδιανομή εισοδήματος που έχει γίνει τα τελευταία χρόνια. Το 1%, κυρίες και κύριοι, του πληθυσμού αυτής της χώρας κατέχει το 58% του πλούτου.

Ποιο είναι το ποσοστό του πληθυσμού που είδε αύξηση του εισοδήματός του; Το 7%. Γι’ αυτά τα νούμερα να μιλήσουμε, όχι για αυτά που μας παρουσιάζετε εκτός πραγματικότητας και εκτός κοινωνίας.

Μας μιλάτε συνέχεια για ανάπτυξη. Ανάπτυξη με ενεργειακή φτώχεια; Ακούσαμε τον κ. Σκρέκα να μας λέει πάρα πολλά. Δεν μας μίλησε όμως για την ενεργειακή φτώχεια λόγω αισχροκέρδειας. Δεν μας μίλησε ο πολύς κ. Γεωργιάδης για τη διατροφική φτώχεια. Δεν μας μίλησαν για τους πλειστηριασμούς. Δεν μας μίλησαν για την αύξηση της ανεργίας, την αύξηση των κοινωνικών ανισοτήτων, την αύξηση της μερικής απασχόλησης σε βάρος της πλήρους απασχόλησης. Δεν μας μίλησαν για πολλά από αυτά. Γι’ αυτούς τους αριθμούς να μιλήσουμε.

Φτιάξατε και επαναλαμβάνετε -ενώ έχει πια καταρρακωθεί αυτό το αφήγημά σας- το αντι-ΣΥΡΙΖΑ μέτωπο, το αντι-ΣΥΡΙΖΑ αφήγημα, χωρίς να ντρέπεστε, ενώ ο ΣΥΡΙΖΑ πήρε μία χώρα χρεοκοπημένη, με αρρύθμιστο το χρέος -τα ξεχνάτε όλα αυτά, αριθμοί είναι κι αυτοί- και με μία κοινωνία, η οποία ήταν υπό πλήρη κατάρρευση. Αυτά όλα τα αφήνετε στο περιθώριο και δεν τα συζητάτε.

Να σας πω όμως κάτι σε τελική ανάλυση; Χαίρομαι για το αντι-ΣΥΡΙΖΑ μέτωπο που φτιάξατε. Χαίρομαι που βλέπω πρόσωπα που ηγήθηκαν αυτού του αντι-ΣΥΡΙΖΑ μετώπου, που μας κούναγαν τον πατριωτισμό, που είναι το τελευταίο καταφύγιο του απατεώνα και αυτό αποδείχτηκε περίτρανα.

Άκουσα για τις τράπεζες και όλα αυτά. Έρχεστε και τα πρώτα πρώτα νομοθετήματά σας αφορούν την ασυλία των τραπεζιτών, αφορούν ευνοϊκές ρυθμίσεις για τα μπόνους των τραπεζιτών. Και έρχεται ο Υπουργός Οικονομικών να κάνει δηλώσεις ότι «μπινελικώνει» τους τραπεζίτες, ενώ έχει μείνει μία κοινωνία στην κυριολεξία στο πουθενά και στα χέρια των funds.

Όταν επιτρέψατε με αυτές τις πολιτικές τους «Πάτσηδες», αυτά δεν είναι εξαιρέσεις. Είναι προϊόντα μιας πολιτικής, είναι φαινόμενα μιας πολιτικής, όπως και οι «Καϊλήδες» είναι φαινόμενα μιας πολιτικής και μιας ηθικολογίας και όχι ηθικής της πολιτικής. Αφήσατε τον αγροτικό κόσμο ανυπεράσπιστο, πηγαίνετε και μιλήστε. Αφήσατε να θησαυρίζουν ηλεκτροπαραγωγοί και οι εταιρείες πετρελαίου. Γι’ αυτούς τους αριθμούς να μιλήσετε.

Όταν γκρεμίσατε τα οχυρά της κοινωνίας και τα οχυρά της κοινωνίας είναι το Εθνικό Σύστημα Υγείας και αυτό θα το πληρώσετε πάρα πολύ ακριβά οι Βουλεύτριες και οι Βουλευτές της Νέας Δημοκρατίας που το ψήφισαν. Είναι πραγματικά το καταφύγιο της κοινωνίας το Εθνικό Σύστημα Υγείας, το καταφύγιο της αξιοπρέπειάς της. Όταν δεν σεβαστήκατε τίποτα, όταν σκάνδαλα για διαφθορά τα παρουσιάσατε ως σκευωρία, όταν δεν σεβαστήκατε τίποτα με αλαζονεία, κυνισμό, αδιαφάνεια και βέβαια, έλλειψη δημοκρατικότητας, θα το πληρώσετε ακριβά.

Θα μιλήσω μόνο για ελάχιστο χρόνο και θα φέρω ως παράδειγμα τον πολιτισμό, όπου εκεί συμβολικά και υλικά αποτυπώνεται η πολιτική μίας κυβέρνησης. Δεν θα αναφερθώ σε «Λιγνάδηδες», στο τι ζήσαμε και στην καταρράκωση του κυριότερου θεσμού του σύγχρονου πολιτισμού, του Εθνικού Θεάτρου και στο τι συγκάλυψη έγινε προσπάθεια να γίνει. Θα μιλήσω, όμως, για την Ακρόπολη. Πάει ο Πρωθυπουργός με αδιαφάνεια να το χρησιμοποιήσει για προεκλογικούς λόγους, να μιλήσει για ένα θέμα για το οποίο υπάρχει εθνική πολιτική σε όλη τη Μεταπολίτευση;

Προτείνουμε και θα το κάνουμε -όταν θα γίνουμε, που θα γίνουμε κυβέρνηση- να υπάρχει Διεθνής Επιτροπή Προσωπικοτήτων, η οποία θα επιλεγεί από τη Βουλή, κυρίως από την Επιτροπή Μορφωτικών Υποθέσεων, και βάσει αυτής θα ακολουθείται η γραμμή. Έγινε το μείζον σκάνδαλο με τη Συλλογή Στερν. Ο Πρωθυπουργός, πέρα από τον αρχαιολογικό νόμο, τις διεθνείς συμβάσεις της χώρας, πάει κρυφά στο σπίτι ενός «ιδιώτη-συλλέκτη» -μέσα σε εισαγωγικά- και κάνει τι; Επινοεί καινούργιους τρόπους;

Θα μπορούσα να πω πάρα πολλά πράγματα για τον σύγχρονο πολιτισμό που αφέθηκε στο έλεος του Θεού. Καμμία πολιτική για την περιφερειακή πολιτιστική ανάπτυξη, καμμία πολιτική για τη βιώσιμη ανάπτυξη που έχει και τον πολιτισμό μέσα, το περιβάλλον και λοιπά.

Θα κλείσω με ένα πράγμα προς τις Βουλεύτριες και τους Βουλευτές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Συγγνώμη, περιμένω από τις 11.00΄ το πρωί, έχω ακούσει τα πάντα με υπομονή, χωρίς να έχω διαμαρτυρηθεί. Ένα λεπτό θέλω ακόμη, κύριε Πρόεδρε.

Θέλω, όμως, να πω γιατί είναι κρίσιμες οι στιγμές και για αυτά θα ελεγχθούμε, θα ελεγχθούμε όλοι μας βάσει του Συντάγματος. Δεν είναι δυνατόν να μας λέτε ότι ο Πρωθυπουργός είναι η μεγάλη φιγούρα που άλλαξε την ιστορία αυτού του τόπου, την εικόνα αυτού του τόπου στο εξωτερικό, όταν όλες οι εφημερίδες, όταν διεθνή Μέσα Μαζικής Ενημέρωσης λένε συνέχεια για την Ελλάδα για την έλλειψη ελευθεροτυπίας και κυρίως για τις παρακολουθήσεις. Το «5046c» θα μας κυνηγάει όλους όσοι -εσάς δηλαδή- δεν αντέδρασαν σε αυτή την κατάντια της χώρας. Δεν μπορεί μία χώρα να έχει έξωθεν καλή μαρτυρία, όταν λειτουργεί με αντιδημοκρατικούς τρόπους.

Θα κλείσω με έναν λόγο μόνο. Εάν νομίζετε ότι αυτοί οι πολίτες δεν είναι πολίτες και δεν τους ενδιαφέρει η δημοκρατία, δεν τους ενδιαφέρει η ελευθεροτυπία, δεν τους ενδιαφέρει αυτό που επιτάσσει το ακροτελεύτιο άρθρο του Συντάγματος και νομίζετε ότι πετώντας νούμερα και με φωνές τσιριχτές και δυνατές -δεν έχω κανένα πρόβλημα με τις φωνές, έχω με τις φωνές που χρησιμοποιούνται ως πολιτικό εργαλείο για να κάνουν τους άλλους να δειλιάσουν- αν νομίζετε, λοιπόν, ότι αυτός ο λαός δεν δίνει σημασία σε αυτά, κάνετε τεράστιο λάθος και θα τα δείτε στις εκλογές. Ευτυχώς είναι ο τελευταίος σας προϋπολογισμός!

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο Υφυπουργός Εθνικής Άμυνας κ. Χαρδαλιάς.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, κύριοι συνάδελφοι, κυρίες και κύριοι Βουλευτές…

**ΝΙΚΟΛΑΟΣ ΦΙΛΗΣ:** Συγγνώμη, κύριε Πρόεδρε, υπάρχει διαδικασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ποια είναι η διαδικασία;

**ΝΙΚΟΛΑΟΣ ΦΙΛΗΣ:** Μιλάνε τέσσερις Βουλευτές και μετά ο Υπουργός. Πώς έγινε αυτό; Δεν καταλαβαίνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, συνεχίστε!

**ΝΙΚΟΛΑΟΣ ΦΙΛΗΣ:** Τι συνεχίστε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Χαρδαλιά, συνεχίστε!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Και ο κ. Βαρδάκης και οι υπόλοιποι περιμένουν…

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Η παρουσίαση του προϋπολογισμού του Υπουργείου Εθνικής Άμυνας αποτελεί παραδοσιακά μια αφορμή για μια επισκόπηση όχι μόνο της προτεινόμενης διάθεσης και κατανομής των πιστώσεων για το επόμενο έτος, αλλά και της τρέχουσας κατάστασης στο σημαντικότατο εθνικά πεδίο της άμυνας και ασφάλειας. Όπως και αν ερμηνεύσει κάποιος το γνωστό γνωμικό «Σου εύχομαι να ζήσεις ενδιαφέροντες καιρούς», είτε ως ευχή είτε ως κατάρα, πρέπει να παραδεχτούμε ότι ζούμε σε μια πραγματικά θυελλώδη σε πολλά διαφορετικά επίπεδα εποχή.

Η διεθνής γεωπολιτική και γεωστρατηγική συγκυρία εμφανίζεται πιο ρευστή από ποτέ σε σχέση με τα τελευταία τουλάχιστον τριάντα χρόνια. Για πρώτη φορά στη μεταπολεμική ιστορία η Βουλή καλείται να ψηφίσει έναν προϋπολογισμό για την άμυνα, ενώ μαίνεται μια γενικευμένη σφοδρή διακρατική σύρραξη σε ευρωπαϊκό έδαφος, όχι μάλιστα στην άλλη άκρη της Ευρώπης, αλλά σε απόσταση μικρότερη των χιλίων χιλιομέτρων από τα βόρεια σύνορα της χώρας μας. Σκεφτείτε το!

Ο κόσμος της πολιτικής και κοινωνικής νιότης πολλών από εμάς μαζί με τις υπεραισιόδοξες παραδοχές του έχει ολοκληρωτικά καταρρεύσει και στη θέση του διαμορφώνεται ένα διεθνές τοπίο που χαρακτηρίζεται από αστάθεια, αβεβαιότητα και κυρίως από απρόβλεπτους παράγοντες.

Η σύρραξη στην Ουκρανία με όλες τις εξαιρετικά σοβαρές συνέπειες που συνεπάγεται στο πεδίο της οικονομίας, και ιδιαιτέρως στις αγορές ενέργειας και τροφίμων, ήρθε να προστεθεί στις γνωστές προκλήσεις που αντιμετωπίζει εδώ και δεκαετίες η χώρα μας εξ Ανατολών. Πρόκειται για μια επιθετικότητα την οποία οι φορείς της έχουν κατά καιρούς επιχειρήσει να συγκαλύψουν πίσω από διαφορετικές μάσκες. Όμως, παρά τις αλλεπάλληλες οβιδιακές μεταμορφώσεις που εξακολουθούμε να παρατηρούμε στην απέναντι πλευρά του Αιγαίου, το κακόβουλο πρόσωπο του αναθεωρητισμού και της εχθροπάθειας προς την πατρίδα μας δεν είναι πλέον δυνατόν να κρυφτεί κάτω από τις οποιεσδήποτε χαοτικά και ανιστόρητα εκπεφρασμένες λογικές και ρητορικές.

Ταυτόχρονα, οι υβριδικές απειλές πολλαπλασιάζονται και γίνονται πιο σύνθετες, μια και παλιοί εχθροί, όπως η διεθνής τρομοκρατία, συνεχίζουν να απασχολούν, ενώ τα δεδομένα της κλιματικής απορρύθμισης και του απόηχου της πρόσφατης παγκόσμιας πανδημίας καθιστούν το διεθνές ψηφιδωτό ασφάλειας ακόμα πιο σύνθετο, ακόμα πιο τρομακτικά απρόβλεπτο.

Υπό αυτές, λοιπόν, τις συνθήκες παγκόσμιας οικονομικής αστάθειας, αλλά και προκλήσεων στον τομέα της άμυνας και της ασφάλειας από διαφορετικά σημεία του ορίζοντα, η Κυβέρνηση και τα γενικά επιτελεία κλήθηκαν να καταρτίσουν τον προϋπολογισμό του Υπουργείου Εθνικής Άμυνας για το έτος 2023, έναν προϋπολογισμό που καταρτίσαμε παρά ταύτα με διάχυτη αισιοδοξία, αφού είναι ο πρώτος μετά τη λήξη δώδεκα ετών ενισχυμένης ευρωπαϊκής εποπτείας και μνημονιακής επιτήρησης. Οπωσδήποτε το φετινό έτος υπήρξε κομβικό για τα εξοπλιστικά προγράμματα της χώρας και επαγωγικά για την αναβάθμιση των επιχειρησιακών μας δυνατοτήτων. Οι αριθμοί άλλωστε μιλούν από μόνοι τους.

Μέσα στο 2022 ενεργοποιήθηκαν τριακόσια είκοσι επτά προγράμματα στρατιωτικού εξοπλισμού αξίας περίπου 3,7 δισεκατομμυρίων ευρώ, ενώ συμβασιοποιήθηκαν πενήντα ένα αντίστοιχα προγράμματα ύψους 5 δισεκατομμυρίων ευρώ. Ο αριθμός των προγραμμάτων, καθώς και το ύψος τους, αντανακλούν αφ’ ενός μεν αδήριτες ανάγκες εκσυγχρονισμού, αφ’ ετέρου τη φιλοδοξία μας, το μεγάλο μας στοίχημα και σχέδιο για Ένοπλες Δυνάμεις πιο ισχυρές, πιο αξιόμαχες από ποτέ.

Και στην ίδια κατεύθυνση σκοπεύουμε να συνεχίσουμε και την επόμενη χρονιά.

Ο τακτικός προϋπολογισμός του Υπουργείου Εθνικής Άμυνας για το έτος 2023 διαμορφώνεται στο ύψος των 5.653.359.000 ευρώ, μειωμένος κατά περίπου 741,7 εκατομμύρια ευρώ σε σχέση με τον περσινό. Είναι μια διαφορά που έγκειται αποκλειστικά στις μειωμένες κατά 963 εκατομμύρια ευρώ πιστώσεις των εξοπλιστικών προγραμμάτων, καθώς, όπως προανέφερα, το 2022 ήταν ένα έτος σταθμός στην αναβάθμιση και στον εκσυγχρονισμό των οπλικών συστημάτων των Ενόπλων Δυνάμεων με την προμήθεια των φρεγατών Μπελαρά, αλλά και των αεροσκαφών Ραφάλ, που εύλογα δημιούργησαν αυξημένες χρηματοδοτικές απαιτήσεις.

Παρά τη μείωση οι εξοπλιστικές δαπάνες ανέρχονται στα 2,4 δισεκατομμύρια ευρώ, παραμένοντας για τρίτη συνεχόμενη χρονιά σε επίπεδα άνω των 2 δισεκατομμυρίων ευρώ, όταν το 2019 πρέπει να υπενθυμίσουμε ότι έφταναν μετά βίας τα 520 εκατομμύρια ευρώ.

Και δεν θα μπορούσε να είναι αλλιώς, κύριοι συνάδελφοι, μια και για τη Νέα Δημοκρατία, από ιδρύσεώς της, η άμυνα και η ασφάλεια της πατρίδας αποτελούσαν και αποτελούν αυτοσκοπό -και αυτό είναι ξεκάθαρο στους πολίτες- αυτοσκοπό ευθύνης και καθήκοντος απέναντι στο γαλάζιο της σημαίας μας, της πατρίδας μας, μακριά από ρίσκα, μακριά από ανώφελα ψευτοδιλήμματα, με μόνο γνώμονα τη διαφύλαξη της εθνικής ακεραιότητας και των κυριαρχικών μας δικαιωμάτων σε ξηρά, θάλασσα και αέρα.

Ένας αυτοσκοπός που κύριος, βασικός καταλύτης της αποτρεπτικής μας ισχύος δεν είναι μόνο τα μέσα, αλλά και το εξαίρετο προσωπικό μας. Και πιστέψτε με έχω τη δυνατότητα σχεδόν καθημερινά να το διαπιστώνω από κοντά σε κάθε γωνιά της πατρίδας και να σας διαβεβαιώσω ότι η εμπειρία, η επαγγελματική κατάρτιση και το υψηλό ηθικό των γυναικών και των αντρών μας από τα Όπλα είναι αυτά που κατατάσσουν τις ελληνικές Ένοπλες Δυνάμεις στην αφρόκρεμα των στρατιωτικών δυνάμεων τόσο του ΝΑΤΟ όσο και της Ευρωπαϊκής Ένωσης.

Για το 2023, λοιπόν, αυξάνουμε τις παροχές συμπεριλαμβανομένων των κοινωνικών παροχών κατά 117 εκατομμύρια ευρώ σε σχέση με τη φετινή χρονιά. Γίνεται πράξη η εξαγγελία του Πρωθυπουργού στη Διεθνή Έκθεση Θεσσαλονίκης για διευθέτηση μιας σειράς δίκαιων και χρονίων αιτημάτων του προσωπικού των Ενόπλων Δυνάμεων.

Και θα γίνω πιο συγκεκριμένος ευθύς αμέσως. Η ψηφισθείσα από το 2017 ειδική αποζημίωση για τη νυχτερινή απασχόληση στρατιωτικού προσωπικού υλοποιείται με την επικείμενη έκδοση της κοινής υπουργικής απόφασης. Είναι το ελάχιστο που τους οφείλει η πολιτεία για τις ατελείωτες υπηρεσίες και βάρδιες, για τη διαρκή ετοιμότητα, για τα βράδια μακριά από τις οικογένειές τους. Ο στόλος μας αποτελεί τον άγρυπνο φρουρό των θαλασσών της πατρίδας μας, από το Ιόνιο και το Βόρειο Αιγαίο ως τις εσχατιές της Ανατολικής Μεσογείου. Το Πολεμικό μας Ναυτικό είναι πανταχού παρών αποδεικνύοντας στην πράξη ότι «Μέγα το της θαλάσσης κράτος» και δίνοντας στην πράξη την πρέπουσα απάντηση σε κάθε επιβουλή της κυριαρχίας μας και των κυριαρχικών μας δικαιωμάτων.

Στον προϋπολογισμό του 2023, λοιπόν, προβλέπουμε κονδύλια προκειμένου να θεσμοθετηθεί η καταβολή της πρόσθετης αμοιβής στα πληρώματα των πολεμικών πλοίων που βρίσκονται σε αποστολή. Παράλληλα αναγνωρίζουμε εμπράκτως τη διαχρονική προσφορά των εθελοντών μακράς θητείας και των οπλιτών βραχείας ανακατάταξης και τον καταλυτικό τους ρόλο στη διαμόρφωση της ισχύος των Ενόπλων Δυνάμεων, προβλέποντας πιστώσεις για την εναρμόνιση της μισθολογική τους εξέλιξη με τη βαθμολογική κατά τα προβλεπόμενα στον ν.4609/2019.

Η ψηφισθείσα με τον ν.4972/2022 κατάργηση της εισφοράς αλληλεγγύης του άρθρου 43α του Κώδικα Φορολογίας Εισοδήματος καθώς και η κατάργηση της ειδικής εισφοράς υπέρ των μετοχικών ταμείων αντανακλούν την εκτίμηση και την ευγνωμοσύνη μας προς το προσωπικό των Ενόπλων Δυνάμεων.

Και σήμερα, λίγες ώρες πριν, βγήκε σε δημόσια διαβούλευση το σχέδιο νόμου του Υπουργείου Εθνικής Άμυνας με τίτλο «Μέριμνα υπέρ του προσωπικού των Ενόπλων Δυνάμεων. Εξορθολογισμός της νομοθεσίας των Ενόπλων Δυνάμεων, οργάνωση εθνοφυλακής και άλλες διατάξεις». Ένα σχέδιο νόμου το οποίο έρχεται επιτέλους να διορθώσει χρόνιες παθογένειες και αρρυθμίες που απασχολούν το σύνολο του προσωπικού των Ενόπλων Δυνάμεων αλλά και να επιλύσει ζητήματα των μετοχικών ταμείων. Συγχρόνως συνεχίζουμε την ηλικιακή ανανέωση του ανθρώπινου δυναμικού του στρατεύματος με αύξηση των εισακτέων στις παραγωγικές σχολές και με προσλήψεις επαγγελματιών οπλιτών. Πρόκειται για μέτρα απολύτως αναγκαία λόγω της στασιμότητας που γνωρίζετε ότι επικράτησε στην ανανέωση του έμψυχου δυναμικού των Ενόπλων Δυνάμεων την προηγούμενη δεκαετία.

Παράλληλα στο σκέλος του προϋπολογισμού των λειτουργικών δαπανών προτείνουμε αύξηση κατά 22%, ένα ποσοστό σαφώς μεγαλύτερο από τον τρέχοντα και τον αναμενόμενο στο επόμενο έτος πληθωρισμό, ιδιαιτέρως για την αντιμετώπιση των εξωγενών διεθνών ανατιμήσεων στον ενεργειακό κλάδο. Σε συνδυασμό με τις αυξημένες ανάγκες κινήσεως χερσαίων θαλάσσιων και εναέριων μέσων, που προκαλούνται άλλωστε από τη συνεχή τουρκική προκλητικότητα, αυξάνονται οι σχετικές δαπάνες κατά 72%.

Κυρίες και κύριοι συνάδελφοι, τελειώνοντας θέλω να σας διαβεβαιώσω ότι βασισμένοι σε συγκεκριμένο οδικό χάρτη ενεργειών και κυρίως σε συγκεκριμένο χρονοδιάγραμμα υλοποίησης του οράματος του Πρωθυπουργού Κυριάκου Μητσοτάκη και της Κυβέρνησης για την οικοδόμηση των πιο ισχυρών Ενόπλων Δυνάμεων στη σύγχρονη ελληνική ιστορία, συνεχίζουμε απαρέγκλιτα, πάντοτε όμως με διατήρηση της αναγκαίας δημοσιονομικής ισορροπίας, και αδιαπραγμάτευτα υπό το πρίσμα της απόλυτης χρηστής διαχείρισης.

Το δόγμα μας είναι εξίσου αδιαπραγμάτευτο. Στοχεύουμε πάντοτε στην ειρήνη. Και για αυτό εξασφαλίζουμε μόνο ισχυρές Ένοπλες Δυνάμεις και αυτό το εξασφαλίζουμε μόνο μέσω της υπέρτερης ισχύος μας. Και αυτό πλέον το γνωρίζουν άριστα όλοι και ειδικά όσοι διεθνείς ταραξίες φαντάζονται ότι θα καλύψουν την ανυπαρξία των νομικών τους επιχειρημάτων με τις κούφιες απειλές και την κομπορρημοσύνη τους, λες και υπάρχει έστω μία περίπτωση στην τρισχιλιετή ελληνική ιστορία που το φρόνημα των Ελλήνων κάμφθηκε από απειλές και από ανιστόρητες προκλήσεις.

Παραμένουμε ψύχραιμοι, νηφάλιοι, αλλά έτοιμοι με τη στρατιωτική και την πολιτική ηγεσία του Υπουργείου Εθνικής Άμυνας να συνεργάζονται καθημερινά και άοκνα προς το σκοπό αυτό. Και είμαι βέβαιος ότι η Βουλή θα δώσει σήμερα ομόθυμα και ομόφωνα και αυτή τη δική της ηχηρή απάντηση, υπερψηφίζοντας τον προϋπολογισμό αμυντικών δαπανών και δίνοντάς μας τη δυνατότητα να συνεχίσουμε όλοι μαζί στο μονοπάτι της χαλύβδωσης των Ενόπλων Δυνάμεών μας, στο μονοπάτι της αφοσίωσης και του καθήκοντος, στο μονοπάτι της ισχυρής πατρίδας που δεν φοβάται κανέναν και τη σέβονται όλοι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, για ένα λεπτό τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Θέλω μία ερώτηση προς τον Υφυπουργό κ. Χαρδαλιά αλλά και προς το οικονομικό επιτελείο και κυρίως στο πρόσωπο του κ. Σκυλακάκη, για το οποίο ακούω δυσμενέστατες κριτικές από τους εν ενεργεία και εν αποστρατεία στρατιωτικούς.

Κατ’ αρχάς για το εξαιρετικό προσωπικό των Ενόπλων Δυνάμεων που είπατε, κύριε Υπουργέ, τα 103 εκατομμύρια που βάλατε στον προϋπολογισμό δεν φτάνουν ούτε για πλάκα. Η αύξηση 22% που λέτε είναι παραμύθια.

Πρώτον, κύριε Υπουργέ, απευθύνομαι και στον κ. Σκυλακάκη, δίνετε 600 ευρώ -και καλώς- στο προσωπικό των Σωμάτων Ασφαλείας και στο Λιμενικό. Ερώτηση παρακαλώ πολύ: Όσον αφορά τα στελέχη των Ενόπλων Δυνάμεων -αφήνω την Πυροσβεστική, γιατί ο κ. Τουρνάς είπε ότι βρήκε ένα κονδύλι 8 εκατομμυρίων να δώσει- γιατί αυτή η διάκριση κύριοι Υπουργοί; Γελάτε, κύριε Σκρέκα, αλλά το 600άρι για τον εν ενεργεία που παίρνει 1.000 ευρώ δεν είναι για γέλια. Αλήθεια σάς λέω και ξέρετε πόσο σας εκτιμώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν γέλασα για εσάς. Μην το κάνετε αυτό!

**ΑΝΤΩΝΙΟΣ ΜΥΛΩΝΑΚΗΣ:** Εντάξει. Αλλά μιλάω στον κ. Σκυλακάκη και δεν με ακούει, δεν με καταλαβαίνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τι σχέση έχει…(Δεν ακούστηκε)

**ΑΝΤΩΝΙΟΣ ΜΥΛΩΝΑΚΗΣ:** Εντάξει, το παίρνω πίσω.

Κύριε Σκυλακάκη, θα ήθελα μια ειλικρινή απάντηση γιατί αυτή η διάκριση εναντίον των μόνιμων στελεχών των Ενόπλων Δυνάμεων.

Και δεύτερον το Μετοχικό Ταμείο Στρατού, κύριε Υφυπουργέ -και απόψε μιλάω συνέχεια και πρέπει να τελειώσει αυτό το παραμύθι- εδώ και δύο χρόνια σάς παρακαλεί να περάσετε μία τροπολογία ούτως ώστε να εναρμονιστεί το Μετοχικό Ταμείο Στρατού με αυτό της Αεροπορίας και του Ναυτικού. Στο τέλος του χρόνου όταν έχουν περίσσευμα με την απογραφή του Σεπτεμβρίου δίδουν ένα μέρισμα 150, 180, 190, 200, 130, όσα είναι αυτά.

Φέτος υπάρχει περίσσευμα 8,5 εκατομμυρίων. Δύο χρόνια σάς παρακαλούν οι αρχηγοί, δύο χρόνια σας παρακαλάει ο πρόεδρος του Μετοχικού Ταμείου Στρατού και δεν το κάνετε πεισματικά και μου κάνει εντύπωση, κύριε Υφυπουργέ. Για ποιον λόγο δεν περνάτε μία τροπολογία; Τέλος του χρόνου εάν δεν δώσετε τα λεφτά από το Μετοχικό Ταμείο Στρατού που ανήκουν στους στρατιωτικούς εν αποστρατεία, θα χαθούν, θα περάσουν στο δημόσιο. Είναι κρίμα για το στρατιωτικό προσωπικό είτε είναι ένστολο, διάκριση, είτε εν αποστρατεία άλλη διάκριση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θα είμαι λακωνικός, όπως ξέρετε.

Η Κυβέρνηση εξήγγειλε εδώ και αρκετούς μήνες -και θα εφαρμοστεί από 1-1-2023- μόνιμες αυξήσεις στα στελέχη των Ενόπλων Δυνάμεων, ικανοποιώντας μία σειρά από σημαντικά αιτήματα. Και θεωρούμε ότι οι μόνιμες αυξήσεις είναι πολύ σημαντικότερες από μία προσωρινή βοήθεια, που δόθηκε στους άλλους ενστόλους οι οποίοι δεν πρόκειται σε αυτή τη φάση να λάβουν κάποια μόνιμη αύξηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Χαρδαλιάς.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ξέρετε, σας παρακολουθώ με πάρα πολύ σεβασμό και στις επιτροπές και νομίζω ότι έχουμε τη δυνατότητα να συνεννοούμαστε για κάποια πράγματα.

Δεν προέκυψαν όλα με παρθενογένεση σε αυτή τη χώρα. Και ό,τι εκτρωματικό είχε λειτουργήσει στο παρελθόν που οδήγησε και τα μετοχικά ταμεία σε αυτές τις καταστάσεις και σε όλες αυτές τις παθογένειες, βλέπετε -και το είπα πριν λίγο- ότι προσπαθούμε βήμα-βήμα μέσα από ένα συγκεκριμένο οδικό χάρτη να τα θεραπεύσουμε.

Διαβάστε λιγάκι το σταδιοδρομικό το οποίο ανέβηκε πριν λίγο σε διαβούλευση. Είμαστε ανοιχτοί για την οποιαδήποτε συζήτηση. Έχουμε μια εξαιρετικά αγαστή συνεργασία με το Υπουργείο Οικονομικών. Από την πρώτη στιγμή είπαμε το εξής: Ισχυρές Ένοπλες Δυνάμεις, ισχυρή χώρα σημαίνει και ισχυρή οικονομία. Και πρέπει αυτό να είναι ξεκάθαρο προς όλους και για τα πάντα.

Είναι πολύ εύκολο να χαϊδεύουμε αυτιά. Τα στελέχη μας ξέρουν πάρα πολύ καλά ότι κάνουμε το καλύτερο δυνατό και αυτό μένει να το δείτε και στους επόμενους μήνες. Δεν ασκείται πολιτική με επιδόματα. Αυτό πρέπει να είναι ξεκάθαρο και δεν περιποιεί τιμή αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Βαρδάκης. Αμέσως μετά είναι ο κ. Αλεξιάδης και ο κ. Κρητικός.

Ορίστε, κύριε συνάδελφε, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Τι έγινε τώρα; Άρση ασυλίας έχουμε της κ. Σπυράκη από τον Γενικό Εισαγγελέα της Ευρωπαϊκής Ένωσης; Θα μας πείτε κάτι, κύριοι Υπουργοί; Σιγήν ιχθύος; Δεν ξέρω πόσες φορές μπορεί να αλλάξει κάποιος την τοποθέτησή του για να απαντήσει στα ψέματα που είπατε σήμερα.

Κυρίες και κύριοι της Πλειοψηφίας, αντί να βγείτε από αυτό το Βήμα να απολογηθείτε και να ζητήσετε ένα συγγνώμη από τον ελληνικό λαό, που χρεοκοπήσατε το 2010-2015, ξεχνώντας σκόπιμα ότι ο ΣΥΡΙΖΑ σάς παρέδωσε ρυθμισμένο χρέος και 37 δισεκατομμύρια, ενώ εσείς δεν είχατε αφήσει το 2015 ούτε 1 ευρώ ακόμα και για την πληρωμή των συντάξεων.

Συνεχίζετε τα ψέματα και την παραπληροφόρηση. Ακούστε τι είπατε όλοι, προφανώς παρασυρμένοι από τον εισηγητή σας, ο οποίος τι είπε και το επαναλάβατε όλοι; Ο ΣΥΡΙΖΑ έκοψε δεκαεπτά φορές τις συντάξεις και χρεοκόπησε τη χώρα. Αυτό αν δεν είναι πολιτική απατεωνιά, αν δεν είναι ψέμα, τότε τι μπορεί να πει κανείς; Είναι και αργά, θα έλεγα και άλλα, αλλά δεν θέλω να χαλάσω το κλίμα. Μπορούν να τα πάρουν πίσω, εάν μέχρι το τέλος της τοποθέτησής μου ο εισηγητής σας καταθέσει τους δεκαεπτά νόμους που ο ΣΥΡΙΖΑ έκοψε συντάξεις. Διαφορετικά, θα το επαναλαμβάνω σε κάθε συνεδρίαση γιατί εγώ τους νόμους τους έχω μπροστά μου και θα σταματήσουν κάποια στιγμή τα ψέματα. Δεν σας βοηθούν και εσάς γιατί ο κόσμος ξέρει τι ακριβώς έγινε.

Ο ΣΥΡΙΖΑ δεν έκοψε κύριες συντάξεις ούτε 1 ευρώ, κύριε Σταϊκούρα! Θα σας θυμίσω όμως ν.3863, ν.3865, ν.3869, ν.3986, ν.4042, ν.4046, ν.4093, ν.4254. Κύριε Βεσυρόπουλε, σας θυμίζουν τίποτα αυτοί οι νόμοι; Είναι οι νόμοι που κατακρεουργήσατε την ελληνική κοινωνία, τους συνταξιούχους. Κόψατε συντάξεις, επιδόματα, δέκατη τρίτη σύνταξη. Και σας επαναλαμβάνω, δέκατη τρίτη σύνταξη ν.4611 άρθρο 120, μόνιμο μέτρο που καταργήσατε, κύριε Μητσοτάκη. Θα τα πούμε και παρακάτω. Εσείς το θεωρείτε αυτό κοινωνική πολιτική και κοινωνικό κράτος.

Εδώ φτάσατε στο σημείο να κόψετε το Ταμείο Ανεργίας. Ποιοι; Εσείς, που το κόμμα σας χρωστάει εκατοντάδες εκατομμύρια στις τράπεζες, οι Υπουργοί σας και ο ίδιος ο Πρωθυπουργός πάνω από 14 εκατομμύρια ευρώ στις τράπεζες.

Κυρίες και κύριοι της Πλειοψηφίας, ο προϋπολογισμός σας είναι μία έκθεση ιδεών και μάλιστα κακογραμμένη, που φτωχοποιεί και οδηγεί τον ελληνικό λαό σε τεράστια αδιέξοδα. Τριάμισι χρόνια αδιέξοδων, αντικοινωνικών, ιδεοληπτικών πολιτικών που απέτυχαν και με τη διαχείριση της υγειονομικής κρίσης, ενίσχυσαν την ακρίβεια, την ενεργειακή κρίση και συνεχίζουν να την τροφοδοτούν. Είναι πολιτικές που φτωχοποιούν την κοινωνία, ανισόρροπες πολιτικές που αποτυπώθηκαν στην πληθώρα των νομοσχεδίων που φέρατε.

Ο προϋπολογισμός σας προβλέπει αυξημένα έσοδα από φόρους για το 2022 και 2023, μείωση δαπανών το 2023, επιβράδυνση του ρυθμού ανάπτυξης και της ιδιωτικής κατανάλωσης και του πληθωρισμού, 47% μείωση της κρατικής επιχορήγησης για παροχές υγείας στον ΕΟΠΥΥ στον προϋπολογισμό του 2023 σε σχέση με το 2022 όταν μάλιστα ξέρετε πολύ καλά ότι οκτώ χιλιάδες γιατροί έφυγαν το 2021-2022 και τώρα φεύγουν άλλοι τρεις χιλιάδες επτακόσιοι το 2023.

Οι ευάλωτες κοινωνικές ομάδες ξοδεύουν ήδη, γι’ αυτό το είπα, το 20% του διαθέσιμου εισοδήματός τους για να αντιμετωπίσουν προβλήματα υγείας. Αλλά προφανώς αυτό είναι το σχέδιό σας. Την άποψη Πέτσα, ο οποίος μας είπε ότι όποιος δεν προσαρμόζεται πεθαίνει, την κάνατε πράξη και την κάνατε πράξη με το τελευταίο νομοσχέδιο του Υπουργείου Υγείας για τη δευτεροβάθμια περίθαλψη, δίνοντας τη χαριστική βολή σε έναν από τους βασικούς πυλώνες του κοινωνικού κράτους, την υγεία.

Έχετε συμβάλλει τα μέγιστα στη δραματική μείωση των εισοδημάτων, της αγοραστικής δύναμης των εργαζομένων. Τα νοικοκυριά σήμερα βρίσκονται χωρίς στήριξη μέσα στη δίνη της ακρίβειας, της ενεργειακής κρίσης με το μισθό τους να μην καλύπτει βασικές τους ανάγκες. Τα, δε, αυξημένα λειτουργικά κόστη των επιχειρήσεων όχι μόνο επιφέρουν δυσμενείς εξελίξεις στον τομέα της απασχόλησης, αλλά θα οδηγήσουν και σε λουκέτα το αμέσως επόμενο διάστημα.

Αγρότες και κτηνοτρόφοι είναι αόρατοι από την Κυβέρνηση. Άκουσα σήμερα διάφορα από τον κ. Γεωργαντά, τον κ. Σκρέκα για τους αγρότες και τους κτηνοτρόφους. Πείτε μας συγκεκριμένα μέτρα που πήρατε για τον αγροτικό τομέα, τον πρωτογενή τομέα, που έχει πραγματικά ματώσει και είναι στο τέλμα. Η ακρίβεια γονατίζει, το βλέπετε κάθε μέρα, τα νοικοκυριά, τους χαμηλόμισθους, χαμηλοσυνταξιούχους, τους ανέργους, οι οποίοι έχουν αναγκαστεί να περιορίζουν δραματικά τις δαπάνες για βασικά αγαθά. Επτά στα δέκα νοικοκυριά δεν μπορούν να συμπληρώσουν ένα πλήρες γεύμα και εσείς αρνείστε πεισματικά να κάνετε αυτό που έκανε όλη η Ευρώπη, να μειώσετε τον ΦΠΑ στα είδη πρώτης ανάγκης. Το δε καλάθι του νοικοκυριού αποτελεί ξεκάθαρα εμπαιγμό της κοινωνίας.

Για τους ανέργους, το πιο ευάλωτο κομμάτι της κοινωνίας, επιλέγετε να μειώσετε συνολικά κατά 222 εκατομμύρια. Ο, δε, προϋπολογισμός του 2023 προβλέπει προνοιακές δαπάνες μειωμένες κατά 158 εκατομμύρια. Εν μέσω ακρίβειας, αύξησης αρνητικών κοινωνικών δεικτών, φτώχειας, παιδικής φτώχειας και ανισότητας, στεγαστικής και ενεργειακής κρίσης η Κυβέρνηση αντί να αυξάνει τον προϋπολογισμό της στην πρόνοια τον μειώνει.

Αλλά ο προϋπολογισμός είναι ο καθρέπτης των πολιτικών σας, κύριε Μητσοτάκη. Ακούστε τώρα, μας είπε ο λαλίστατος κ. Γεωργιάδης σήμερα για ανάπτυξη όταν αυτή τη στιγμή τέσσερα εκατομμύρια τριακόσιες χιλιάδες Ελλήνων, κύριε Σταϊκούρα, είναι χρεοκοπημένοι και δύο εκατομμύρια από αυτούς κινδυνεύουν με κατασχέσεις και πλειστηριασμούς απόρροια του πτωχευτικού σας νόμου το 2021. Και αφήστε τα παραμύθια τώρα ότι ο ΣΥΡΙΖΑ με νόμους προώθησε τους πλειστηριασμούς. Οι πλειστηριασμοί απορρέουν -ξέρετε πολύ καλά και τον νόμο Σταθάκη, και τον νόμο Κατσέλη, και την παράταση που είχε δοθεί- όλα απορρέουν από το δικό σας πτωχευτικό κώδικα, τον πτωχευτικό κώδικα Μητσοτάκη του 2021.

Επαναλαμβάνω για άλλη μια φορά, το λέω για τελευταία φορά, επειδή μιλήσατε για κοινωνική πολιτική. Κοινωνική πολιτική Τσίπρα 2016-2019 -και αμφισβητήστε τα, κύριε Σταϊκούρα- 3,5 δισεκατομμύρια και δέκατη τρίτη σύνταξη. Κοινωνική πολιτική Μητσοτάκη για 2019-2023 είναι 980 εκατομμύρια. Δεν μπορούμε τώρα να πούμε ότι τα 980 εκατομμύρια με τα 3,5 δισεκατομμύρια τα τέσσερα χρόνια είναι το ίδιο. Αυτή είναι η κοινωνική σας πολιτική. Και συνοπτικά θα το πω: Φέρατε ένα προϋπολογισμό που είναι της ακρίβειας, της φτώχειας, της αναξιοπρέπειας, της εργασιακής ανασφάλειας.

Σας θυμίζω όσον αφορά την εργασιακή ανασφάλεια κατάργηση οκτάωρου, των συλλογικών συμβάσεων, των απλήρωτων υπερωριών, την κατάργηση του βάσιμου λόγου απόλυσης, την απενεργοποίηση, αν θέλετε, ή την απαξίωση της επιθεώρησης του ΣΕΠΕ, της Επιθεώρησης Εργασίας. Αυτά είναι τα έργα σας, κύριοι Υπουργοί. Και ό,τι δεν τόλμησε καμμία δεξιά κυβέρνηση -ακούστε το αυτό- το έκανε η Κυβέρνηση Μητσοτάκη, δηλαδή να βάλει χέρι στον ν.1264.

Και κάτι τελευταίο, δεν ξέρω ποιος θα χρεωθεί την κ. Καϊλή. Βρείτε τα μεταξύ σας. Όμως επιτρέψτε μου να διαβάσω ένα απόσπασμα από μία συνέντευξη συναδέλφου σας. «Σκοπός και ευθύνη μου είναι να αναζητήσω δυνατότητες συνεργασίας σε οικονομικό επίπεδο. Υπάρχουν πάρα πολλά είτε προϊόντα είτε υπηρεσίες που θα μπορούσαν να φανούν χρήσιμες με τον φίλο λαό του Κατάρ. Φωνάζει ο κλέφτης να φοβηθεί ο νοικοκύρης. Ταιριάζει απόλυτα στον Πολάκη, που με ψέματα, και συκοφαντίες, και λαϊκισμό αποπροσανατολίζει σχετικά με τα ξένα funds που ασχολούνται με την αγορά δανείων». Όχι, κύριοι, δεν τα είπε η κ. Καϊλή. Τα είπε ο Πάτσης. Αυτοί είστε! Αυτός είναι ο προϋπολογισμός σας! Το κόμμα του πελατειακού κράτους, η Κυβέρνηση της λεηλασίας, της διαφθοράς, της αδιαφάνειας, των «Πάτσηδων», της παρακμής.

**ΠΡΟΕΔΡΕΥΩΝ (ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ):** Κύριε Βαρδάκη, ολοκληρώστε.

**ΣΩΚΡΑΤΗΣ ΒΑΡΔΑΚΗΣ:** Τελειώνω, κύριε Πρόεδρε, και συγγνώμη. Ευχαριστώ για την ανοχή σας.

Αυτό τον προϋπολογισμό δεν τον ψηφίζουμε, έναν προϋπολογισμό που εξαθλιώνει τους εργαζόμενους, τους συνταξιούχους, τις μικρομεσαίες επιχειρήσεις. Καταψηφίζουμε αυτόν τον προϋπολογισμό που φτωχοποιεί την κοινωνία. Καταψηφίζουμε αυτόν τον προϋπολογισμό, που απέχει παρασάγγας από την αλληλεγγύη και την ουσιαστική στήριξη των ευάλωτων συμπολιτών μας. Κοινωνικά ερείπια μας παραδώσατε το 2015, αποκαΐδια μας παραδίνετε το 2023, αλλά είμαστε εδώ δυνατοί, έτοιμοι, με όραμα και πρόγραμμα να βγάλουμε τη χώρα από αυτό το αδιέξοδο που εσείς ξαναδημιουργήσατε.

Και να ξέρετε, κύριε Μητσοτάκη, ότι αυτός ο προϋπολογισμός ίσως είναι το κύκνειο άσμα και το πολιτικό τέλος της δικής σας Κυβέρνησης.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Να απαντήσω στον κύριο συνάδελφο, επειδή μίλησε για κατασχέσεις, πλειστηριασμούς και ιδιωτικό χρέος και επειδή διετέλεσε Βουλευτής κατά την περίοδο που συγκυβέρνησε ο ΣΥΡΙΖΑ με τους Ανεξάρτητους Έλληνες.

Θα πω μόνο δύο νούμερα. Πίνακας επιδοθέντων ηλεκτρονικών κατασχετηρίων εις χείρας πιστωτικών ιδρυμάτων ανά έτος και ανά κατηγορία προσώπων 2017. Κυβέρνηση ΣΥΡΙΖΑ - ΑΝΕΛ. Φυσικά πρόσωπα διακόσιες ενενήντα δύο χιλιάδες ογδόντα πέντε. Νομικά πρόσωπα τριάντα τρεις χιλιάδες επτακόσια ενενήντα οκτώ. Το 2021 εβδομήντα τρεις χιλιάδες οκτακόσια εξήντα στα φυσικά πρόσωπα και επτά χιλιάδες είκοσι δύο στα νομικά πρόσωπα. Πίνακας με τα πλήθη επιβληθεισών κατασχέσεων επί κινητών και ακινήτων το 2017 δώδεκα χιλιάδες τριακόσια σαράντα, το 2021 δύο χιλιάδες πενήντα δύο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε. Ευχαριστώ και τον κύριο Υπουργό για τις υποδείξεις του.

Δεν έχω κανένα πρόβλημα να έρχονται εδώ οι Υπουργοί και να απολογούνται. Συγγνώμη να το διορθώσω! Να τεκμηριώνουν τις απόψεις τους. Είναι όμως θέμα σεβασμού του Κοινοβουλίου οι Υπουργοί να κάθονται μετά να ακούν τις απαντήσεις. Ο κ. Γεωργιάδης ήρθε εδώ δέκα λεπτά ή πέντε λεπτά πριν την ομιλία του, μίλησε και μετά αποχώρησε. Δεν κάθισε να ακούσει απαντήσεις, να ακούσει ερωτήσεις, να ακούσει στοιχεία. Και προς τιμήν τους Υπουργοί κάθονται ή που ήρθαν να ακούσουν. Χαίρομαι που είναι εδώ και οι Υπουργοί του οικονομικού επιτελείου διότι έχω συγκεκριμένες ερωτήσεις να τους θέσω, γραπτές κιόλας, γιατί αλλιώς δεν απαντούν ή κάνουν πως δεν ακούν, ξεχνούν να σημειώσουν κ.τ.λ..

Θέλω όμως να ξεκινήσω την ομιλία μου απευθύνοντας θερμά συγχαρητήρια στις βελγικές ελεγκτικές υπηρεσίες. Θερμά συγχαρητήρια για τις αποκαλύψεις, για τη στεγανοποίηση των ερευνών, για την προστασία και τη μη διαρροή προανακριτικού υλικού, για το τεκμήριο αθωότητας. Θερμά συγχαρητήρια στις βελγικές υπηρεσίες για την πολύ καλή δουλειά που έκαναν. Αποτελούν πραγματικά πρότυπο για όλη την Ευρώπη. Αποτελούν πρότυπο ειδικά για την Ελλάδα. Πρέπει η Κυβέρνηση που θα εκλεγεί σε λίγους μήνες να αντιγράψει διαδικασίες και υπηρεσίες, άμεσα να προτείνει πανευρωπαϊκό συντονισμό υπηρεσιών, αργότερα για θέματα διαφθοράς και οικονομικών εγκλημάτων. Κάτι σαν το FBI. Νομίζω ότι έχει κάνει ένα πολύ καλό βήμα η βελγική δικαιοσύνη, οι βελγικές υπηρεσίες. Πρέπει να υιοθετήσουμε τις βέλτιστες πρακτικές του Βελγίου, των Ηνωμένων Πολιτειών και άλλων χωρών που έχουν ανακαλύψει τέτοια σκάνδαλα και έχουν στείλει και στοιχεία στην Ελλάδα και έχουν αξιοποιηθεί.

Το σκάνδαλο στις Βρυξέλλες δεν είναι ένα σκάνδαλο που έγινε από κάποιον πολίτη με κάποιον επιχειρηματία. Είναι ένα σκάνδαλο με εμπλοκή συγκεκριμένων χωρών. Θέλω να κάνω μια παράκληση. Μετά που θα μιλήσουν οι αρμόδιοι Υπουργοί να μου πουν, να απαντήσουν αν θα ξεκινήσουν αντίστοιχοι έλεγχοι στην Ελλάδα, δηλαδή για τις επαφές φυσικών ή νομικών προσώπων με τις συγκεκριμένες χώρες. Μια απλή έρευνα στο διαδίκτυο αναδεικνύει πολιτικούς και επιχειρηματίες που έχουν εμπλακεί σε συγκεκριμένα projects -ας το πούμε έτσι- ακόμη και σε εθνικά ευαίσθητες περιοχές. Ρωτάω, λοιπόν, αν θα ξεκινήσουν στην Ελλάδα τέτοιοι έλεγχοι για να αποκαλυφθεί αν πολιτικοί, επιχειρηματίες ή άλλοι σχετίζονται με αυτές τις ιστορίες. Τον Αλεξιάδη να ψάξετε πρώτον.

Διαβάζουμε αυτές τις μέρες για λομπίστες Βρυξελλών. Είναι σαν να είναι κάτι που δεν υπάρχει στην Ελλάδα, που υπάρχει μόνο στις Βρυξέλλες. Δεν έχουν καμμία σχέση με την κυβερνητική παράταξη οι λομπίστες των Βρυξελλών, οι λομπίστες στην Ελλάδα. Δεν υπάρχουν στην Ελλάδα οργανωμένα συμφέροντα. Μια και είναι όμως εδώ ο Υπουργός Οικονομικών θα ρωτήσω αν θα ξεκινήσουν και στην Ελλάδα αντίστοιχες έρευνες και αντίστοιχοι έλεγχοι.

Θα μου πει κάποιος τώρα σε ποιους τα λέω. Δεν υπάρχει κάτι προσωπικό. Πολιτική είναι η κριτική. Και θα είναι και σκληρή πολιτική κριτική. Αλλά έρχεται ο Υπουργός Οικονομικών στη Βουλή -διαβάζω τα Πρακτικά της Βουλής- και λέει ότι «προτάθηκε προς το Υπουργείο Οικονομικών από εκπροσώπους χρηματοδοτικών φορέων η ανάληψη νομοθετικής πρωτοβουλίας σχετικής με το θέμα της κατάθεσης τροπολογίας για τους πλειστηριασμούς». Ρωτήσαμε εμείς: «Μας συγχωρείτε, κύριε Υπουργέ, τι είναι αυτά που λέτε; Κατονομάστε. Ποιοι επιχειρηματίες; Ποιες επιχειρήσεις;». Αν αυτό δεν λέγεται λόμπι συγκεκριμένων επιχειρηματικών συμφερόντων για το θέμα της πρώτης κατοικίας και της περιουσίας των Ελλήνων… Τι άλλο περιμένετε;.

Το πολιτικό σύστημα της Ελλάδος βαρύνεται από πολύ μεγάλα σκάνδαλα. Βαρύνεται από το σκάνδαλο του C4i για τους Ολυμπιακούς Αγώνες, του Χρηματιστηρίου, του Ταχυδρομικού Ταμιευτηρίου, τις μίζες για τους εξοπλισμούς, της «ENERGA POWER», της «SIEMENS», της λίστας Λαγκάρντ, της λίστας Μπόργιανς, των Panama Papers. Τελευταία και το σκάνδαλο της «NOVARTIS». Μη βιαστείτε. Πολλά από αυτά τα σκάνδαλα ήρθαν στην Ελλάδα αφού διερευνήθηκαν από ξένες υπηρεσίες και αφού οι αντίστοιχες εταιρείες συμβιβάστηκαν με τις ξένες ελεγκτικές υπηρεσίες και μάλιστα αποδέχτηκαν τη διάπραξη αυτών των εγκλημάτων στην Ελλάδα και πλήρωσαν τα σχετικά λεφτά εδώ. Τι έγινε στην Ελλάδα; Στην Ελλάδα είτε παραγράφηκαν είτε μπήκαν σε αρχεία είτε κυνηγήθηκαν ελεγκτές και δικαστικοί που ασχολήθηκαν με τη διερεύνηση των ελέγχων είτε άλλα γεγονότα που δεν επιβραβεύουν, δεν δίνουν θάρρος, δεν δίνουν τόλμη στο πολιτικό σύστημα της χώρας. Είναι μία μαύρη κηλίδα.

Θα βιαστείτε να πείτε «και τι έκανε ο ΣΥΡΙΖΑ για τις λίστες και για όλα αυτά τα ζητήματα;». Έχω καταθέσει σχετικά στοιχεία από το 2016 στη Βουλή και όποτε τολμάτε, όποτε έχετε το πολιτικό θάρρος, είτε στην Επιτροπή Οικονομικών Υποθέσεων είτε σε ένα πανεπιστήμιο είτε σε ένα ίδρυμα είτε σε μια αγαπημένη σας τηλεοπτική εκπομπή να κάνουμε αναλυτική συζήτηση. Καταλαβαίνω τον φόβο. Δεν είναι και εύκολο να βγείτε με κάποιον εκπρόσωπο του ΣΥΡΙΖΑ. Όποτε τολμάτε, για τη φορολογική πολιτική 2010-2014, 2015-2019. Όποτε τολμάτε!

Μικρή ανοχή ζητώ, κύριε Πρόεδρε. Είμαι ο τελευταίος ομιλητής. Στην εισηγητική έκθεση του προϋπολογισμού πολύ σωστά υπογράφει ο κ. Σταϊκούρας και ο κ. Σκυλακάκης ότι «είναι ο πρώτος κρατικός προϋπολογισμός τα τελευταία δώδεκα έτη που καταρτίζεται εκτός του πλαισίου μνημονιακής επιτήρησης ή ενισχυμένης εποπτείας». Ένα πράγμα που θα συμφωνήσω απόλυτα μαζί σας. Ναι είναι ο πρώτος προϋπολογισμός. Αλλά υπάρχει ένα κενό στην αφήγησή σας. Ποιος και ποιες πολιτικές έβαλαν τη χώρα στα μνημόνια; Ποιος και ποιες πολιτικές έβγαλαν τη χώρα από τα μνημόνια και την ενισχυμένη εποπτεία; Διότι επιστημονικά ξέρετε τι σημαίνει να διακόπτεις το ιστορικό αφήγημα πριν και μετά από κάτι. Το κάνετε επίτηδες διότι έχετε εσείς ευθύνη για το που οδηγήθηκε η χώρα. Πριν ο κ. Γεωργιάδης, που ήρθε και μετά έφυγε φοβισμένος, μας μίλησε για «ανεπρόκοπους και για προκομένους». Μακάρι να επανέλθει. Εγώ θα είμαι εδώ μέχρι την ψηφοφορία. Εσείς είστε οι «ανεπρόκοποι» -να μην πω άλλη φράση- που οδηγήσατε τη χώρα σε μνημόνια και οικονομική καταστροφή κι εμείς οι «προκομένοι» που τη βγάλαμε.

Θέλω να βοηθήσω τους Βουλευτές της Νέας Δημοκρατίας λέγοντας τρεις αλήθειες και καταθέτοντας στα Πρακτικά για να κερδίσω χρόνο τις ερωτήσεις που συνέχεια υποβάλω στη Βουλή είτε με τις διαδικασίες του κοινοβουλευτικού ελέγχου είτε στις συνεδριάσεις και φοβάται το οικονομικό επιτελείο να απαντήσει. Τις καταθέτω και γραπτά. Να τους βοηθήσω να τις μελετήσουν και να απαντήσουν.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να βγάλω τους Βουλευτές της Νέας Δημοκρατίας από το γαλάζιο συννεφάκι της προπαγάνδας που βρίσκονται. Η Νέα Δημοκρατία όπως προκύπτει από τις εκατοντάδες σελίδες του προϋπολογισμού δεν θα καταργήσει τους είκοσι εννέα «άδικους» φόρους του ΣΥΡΙΖΑ που με προπαγάνδα, ψέματα και με διάφορα πυροτεχνήματα έλεγε. Ίσα-ίσα ορισμένους θα τους διατηρήσει. Και πολύ σωστά ορισμένους τους αύξησε. Η Νέα Δημοκρατία υπερφορολογεί. Η Νέα Δημοκρατία δημιουργεί «ματωμένα πλεονάσματα» στα φορολογικά έσοδα: 2021 - 2022, 6,7 δισεκατομμύρια παραπάνω φόρους. Και τα 4,1 δισεκατομμύρια φόροι από αυτούς τους φόρους από τα 6,7 δισεκατομμύρια, τα 4,1 δισεκατομμύρια είναι από τον ΦΠΑ. Δύο ΕΝΦΙΑ είναι αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΤΡΥΦΩΝ ΑΛΕΞΙΑΔΗΣ:** Ολοκληρώνω, κύριε Πρόεδρε.

Αυτό έκανε η πολιτική σας και γι’ αυτό πρέπει να απολογηθείτε.

Και μία ερώτηση. Άκουσα εδώ και τον κ. Τσιάρα και τον κ. Πιερρακάκη. Δεν κατάλαβα. Θα καταργήσετε τους ηλεκτρονικούς πλειστηριασμούς; Διότι εσείς και το ΠΑΣΟΚ πριν από λίγο καιρό ψηφίσατε τον Κώδικα Είσπραξης Δημοσίων Εσόδων που τους κατοχυρώνει και ορίζει ότι στις κατασχέσεις τραπεζικών λογαριασμών δεν θα ενημερώνεται ο πολίτης.

Θα μπορούσα να πω πάρα πολλά ακόμα. Σέβομαι τον χρόνο. Θα καταθέσω έναν πίνακα που αποδεικνύει την αποτελεσματικότητα σας σε θέματα επιχειρηματικότητας, διότι βασικός τομέας των επενδύσεων είναι το θέμα της σταθερότητας του φορολογικού συστήματος.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Μητσοτάκης είχε πει προεκλογικά, πολύ σωστά, «σταθερό φορολογικό σύστημα για τουλάχιστον πέντε χρόνια». Ξέρετε πόσες φορολογικές διατάξεις έχετε αλλάξει από τότε μέχρι σήμερα; Έχετε φέρει πενήντα εννιά νόμους συγκεκριμένους γι’ αυτά τα ζητήματα.

Θα είχα να πω πάρα πολλά ακόμα, όπως για παράδειγμα για τη διαδικασία συζήτησης του προϋπολογισμού, γιατί δεν είναι συζήτηση, αλλά παράλληλοι μονόλογοι. Εύχομαι η επόμενη Βουλή να βρει εκείνη την κυβερνητική πλειοψηφία που θα αλλάξει και τον Κανονισμό της Βουλής και θα κάνει μια ουσιαστική συζήτηση για τα ζητήματα αυτά.

Ευχαριστώ πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Νεοκλής Κρητικός από τη Νέα Δημοκρατία, μετά ο κ. Καραγκούνης και μετά ο κ. Βεσυρόπουλος.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, κατά τη διάρκεια της συζήτησης του προϋπολογισμού η Αξιωματική Αντιπολίτευση αποδεικνύει τους λόγους για τους οποίους η ελληνική κοινωνία γέμισε από τοξικές κορώνες και ασαφείς θεωρίες την περίοδο της οικονομικής κρίσης.

Έχει την ικανότητα το κόμμα του ΣΥΡΙΖΑ να διαστρεβλώνει την πραγματικότητα με τρόπο που οι συμπολίτες μας λαμβάνουν εντελώς αντιφατικά μηνύματα για γεγονότα που εκ πρώτης όψεως είναι σαφή. Αρέσκονται στη διαστρέβλωση και στην τοξική γλώσσα, να βλέπουν το δέντρο και να χάνουν το δάσος, να αναδεικνύουν την αρνητικότητα, δημιουργώντας πρακτικά ένα καταθλιπτικό αντιπολιτευτικό αφήγημα που καθηλώνει τους ψηφοφόρους της και αποδυναμώνει, εν τέλει, την ίδια της τη θέση στον δημόσιο διάλογο. Η ζημιά, όμως, γίνεται.

Αντίθετα, στην πλευρά της Συμπολίτευσης έχουμε επιλέξει τα πολλά έργα και την ρεαλιστική πολιτική, τη συνεχή επικοινωνία με τους συμπολίτες μας, τη συζήτηση, την ακρόασή τους, την προσπάθεια για επίλυση μικρών και μεγάλων προβλημάτων. Δεν ζούμε σε παράλληλο σύμπαν. Δεν πετάμε στα σύννεφα. Είμαστε ρεαλιστές και βλέπουμε τις επιπτώσεις της ενεργειακής κρίσης.

Άλλωστε, κυρίες και κύριοι, επαγγελματίες της κοινωνίας οι περισσότεροι είμαστε, ξέρουμε τι γίνεται στους εργασιακούς χώρους και στην καθημερινή ζωή των συμπολιτών μας. Δεν περιμένουμε την «πρώτη φορά Αριστερά» να μας δώσει τα φώτα της. Δεν περιμένουμε από την Αξιωματική Αντιπολίτευση καινοτόμες ιδέες και συναίνεση. Δεν περιμένουμε από τον ΣΥΡΙΖΑ μαθήματα στην εξωτερική πολιτική, στην εθνική άμυνα στην εσωτερική ασφάλεια, στα μεγάλα έργα υποδομών, στην οικονομία. Δεν περιμένουμε βασικά τίποτα από το κόμμα που επέλεξε συνειδητά να κοροϊδέψει τους Έλληνες για την υπηρεσία της ιδεολογικής τους ταυτότητας.

Μετά από τριάμισι χρόνια διακυβέρνησης της χώρας από τη Νέα Δημοκρατία, ο ΣΥΡΙΖΑ νομίζω ότι θα έπρεπε να έχει συγκροτήσει ένα συγκεκριμένο πρόγραμμα διακυβέρνησης με όραμα για τους Έλληνες πολίτες. Το μόνο που ακούμε συνέχεια είναι τα «όχι», θεωρίες συνωμοσίας, ανεδαφικές υποσχέσεις και άλλες ακροβασίες μεταξύ ανέφικτου και ψηφοθηρίας. Η απόφασή μας είναι να μην υπηρετούμε την τοξικότητα και την αρνητικότητα, αλλά να δίνουμε ελπίδα και να υπηρετούμε τους συμπολίτες μας στα μικρά και μεγαλύτερα προβλήματά τους.

Τώρα αναφέρω ορισμένα γενικά στοιχεία για τα τριάμισι χρόνια διακυβέρνησης της Νέας Δημοκρατίας. Η ελληνική οικονομία αναβαθμίστηκε έντεκα φορές, τέσσερα κατά τη διάρκεια της ενεργειακής κρίσης. Ενεργοποιήθηκε μόλις πριν λίγες ημέρες σειρά μέτρων ελάφρυνσης του χρέους ύψους 6 δισεκατομμυρίων ευρώ. Οι ρυθμοί ανάπτυξης παραμένουν υψηλοί με προβλέψεις άνω του 6%, με επενδύσεις που κατά την τελευταία τριετία αυξήθηκαν κατά 30%, μείωση της ανεργίας κατά πέντε μονάδες σε μηνιαία βάση, με εκατό χιλιάδες σχεδόν νέες θέσεις εργασίας μέσα σε έναν χρόνο.

Και συνεχίζουμε με μέτρα για την ενίσχυση της ελληνικής κοινωνίας και της οικονομίας. Λαμβάνουμε μέτρα ύψους 8,3 δισεκατομμυρίων για την αντιμετώπιση του αυξημένου κόστους ηλεκτρικού ρεύματος και 2,2 δισεκατομμυρίων για την αντιμετώπιση της ενεργειακής κρίσης. Εφαρμόζουμε πολιτικές για τη δημιουργία νέων θέσεων εργασίας και αύξηση του εισοδήματος των εργαζομένων. Λαμβάνουμε μέτρα 1 δισεκατομμυρίου για τους συνταξιούχους μας, αλλά και με ένα πλέγμα μέτρων για την ενίσχυση της κοινωνικής στέγης και της κατοικίας. Λάβαμε μέτρα για τη στήριξη των πιο ευάλωτων συμπολιτών μας με τις κοινωνικές παροχές να ξεπερνούν το 1,6 δισεκατομμύριο φέτος.

Πειράζει φαίνεται ότι η Κυβέρνησή μας είναι προσανατολισμένη στην ενίσχυση της εθνικής άμυνας και των αμυντικών αποτρεπτικών συστημάτων, στην άσκηση δομημένης εξωτερικής πολιτικής, συγκροτημένης και δίκαιης οικονομικής πολιτικής, στην προσέλκυση μεγάλων επενδύσεων οι οποίες θα ενισχύσουν την ανάπτυξη, θα δημιουργήσουν νέες θέσεις εργασίας, θα αυξήσουν το ΑΕΠ, το οποίο βέβαια στη συνέχεια μπορεί να υπηρετήσει ακόμα περισσότερο την κοινωνική αποστολή του κράτους.

Λακωνικά τώρα, κύριε Πρόεδρε, κυρίες και κύριοι συνάδελφοι, η Λακωνία βρίσκεται στο νοτιότερο άκρο της ηπειρωτικής χώρας. Οι Λάκωνες και οι Λάκαινες είναι περήφανοι πολίτες, άνθρωποι της εργασίας και συνεργασίας. Τιμούν την ιστορία τους και τις παραδόσεις τους. Αγωνίζονται για τη διατήρηση της ζωής, την ανάπτυξη της γεωργίας, την ενίσχυση του πρωτογενούς τομέα της Ελλάδας. Αναγνωρίζουν ότι έχουν γίνει πολλά μικρά και μεγάλα βήματα για τον τόπο τους από την Κυβέρνηση του Κυριάκου Μητσοτάκη. Είναι τιμή μου που τους εκπροσωπώ και στέκομαι πάντα δίπλα τους, μεταφέροντας καθημερινά τα μικρά και μεγάλα προβλήματα τους στην κεντρική διοίκηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε και για το χρόνο.

Κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, νομίζω ότι η συζήτηση για τον προϋπολογισμό μάς δίνει τη δυνατότητα να κάνουμε μία συνολική αποτίμηση και του κυβερνητικού έργου και της πολιτικής κατάστασης, ειδικά τώρα που μπαίνουμε και σε μία προεκλογική χρονιά.

Νομίζω ότι είναι και μία ευκαιρία να θέσουμε στους πολίτες τα πραγματικά διακυβεύματα της επόμενης ημέρας, αλλά βεβαίως και τις σημαντικές προκλήσεις που θα κληθούμε να αντιμετωπίσουμε και πάνω απ’ όλα, βεβαίως, το βασικό διακύβευμα που είναι ποια πολιτική δύναμη μπορεί να αντιμετωπίσει καλύτερα και πιο αποτελεσματικά αυτή την κατάσταση.

Δεν θα μείνω στην αριθμητική του προϋπολογισμό γιατί έχει εξηγηθεί αρκετά καλά από τους αρμόδιους Υπουργούς. Άκουσα, βεβαίως, αρκετούς Βουλευτές, όπως και τον κ. Αλεξιάδη νωρίτερα, να εκφράζουν την αγωνία για το πώς θα τα βγάλουμε πέρα και πόσο θα αντέξει η οικονομία και υπό ποιες συνθήκες. Νομίζω ότι όσοι αγωνιούν γενικά γι’ αυτό το ζήτημα καλό είναι να κρατάνε και να λαμβάνουν υπ’ όψιν τους εξής αριθμούς. Και πράγματι είναι εντυπωσιακό, κύριοι Υπουργοί των Οικονομικών, διότι υπάρχει αυτή η συγκεκριμένη εξίσωση. Έχουμε δώσει μέχρι σήμερα 59 δισεκατομμύρια ευρώ σε ενισχύσεις του. Το μαξιλάρι των 40 δισεκατομμυρίων δεν έχει πειραχτεί καθόλου. Βεβαίως, αυτό είναι λογικό διότι πέντε χρόνια επί ΣΥΡΙΖΑ όταν πραγματικά έβρεχε χρήμα, είχαμε την ποσοτική χαλάρωση, είχαν «διασφαλίσει» ότι η Ελλάδα θα είναι εκτός της ποσοτικής χαλάρωσης.

Έχουμε εκδόσεις δανείων που αν θυμάμαι καλά, κύριε Υπουργέ, νομίζω ότι κατά μέσο όρο είναι πάνω από δεκαοκτώ χρόνια, η λήξη των ομολόγων εννοώ, και όχι δύο-τρία χρόνια που είχαν εκδώσει επί ΣΥΡΙΖΑ. Συνεπώς, σίγουρα, μεγάλο δημοσιονομικό ζήτημα δεν υπάρχει. Και βεβαίως, αν χρειαστεί, και το 2023, το έχετε αποδείξει, όπου χρειαστεί και όπου έχει απαιτηθεί να υπάρξει συγκεκριμένη και μεγαλύτερη βοήθεια σε κοινωνικές και επαγγελματικές ομάδες, το έχετε κάνει. Και αυτό, βεβαίως, είναι γιατί έχετε τη δυνατότητα, γιατί αυτή η Κυβέρνηση διασφάλισε τη δυνατότητα να μπορείτε να το κάνετε, δηλαδή να μπορείτε να τροποποιείτε και τον προϋπολογισμό -το ζήσαμε και πέρσι και πρόπερσι- επί τα βελτίω, όταν αυτό χρειάζεται.

Βεβαίως, αυτό που είναι επίσης εντυπωσιακό είναι ότι σε συνθήκες πραγματικά τέλειας καταιγίδας μειώνεται η ανεργία, αυξάνονται οι καταθέσεις και βελτιώνεται το οικονομικό κλίμα.

Βεβαίως, κυρίες και κύριοι συνάδελφοι του ΣΥΡΙΖΑ, κύριε Αλεξιάδη και κύριε Ραγκούση, αυτό γίνεται γιατί έφυγε ο ΣΥΡΙΖΑ και ήρθε η Νέα Δημοκρατία.

Χωρίς να θέλω να σας στεναχωρήσω, αντιλαμβάνεστε ποια είναι η πεποίθηση που αποκρυσταλλώνει η πλειοψηφία του κόσμου. Ακούμε δύο μέρες αυτή την πολύ σκληρή κριτική που κάνατε και τις ανοίκειες εκφράσεις, αλλά μέσα σας -και νομίζω όλοι οι Βουλευτές του ΣΥΡΙΖΑ- γνωρίζετε ποια είναι η πραγματικότητα. Αυτό που πιστεύει η πλειοψηφία του κόσμου είναι ότι ο ΣΥΡΙΖΑ προσπαθεί παντοιοτρόπως να βρει μια διέξοδο από τα χαμηλά ποσοστά στα οποία έχει εγκλωβιστεί. Όλοι καταλαβαίνουν ότι δεν έχετε καμμία ελπίδα να αναλάβετε ξανά κυβερνητικό ρόλο, είτε αυτό αφορά το άμεσο, είτε το απώτερο μέλλον.

Και προσέξτε, κυρίες και κύριοι συνάδελφοι, ποιο είναι το εντυπωσιακό. Παρουσιάζετε αυτή την εικόνα καθίζησης από το 2016. Είστε πίσω σε όλες τις δημοσκοπήσεις και μάλιστα με πολύ μεγάλη διαφορά, κύριε Αλεξιάδη, για επτά ολόκληρα χρόνια. Και δεν χρειάζεται, βεβαίως, ιδιαίτερη σοφία για να αντιληφθείτε την αιτία του κακού. Είστε πίσω γιατί ως παράταξη κάνατε και συνεχίζετε να κάνετε τις λάθος στρατηγικές επιλογές, είτε αυτό αφορά την οικονομία, είτε αφορά την καθημερινότητα του πολίτη, είτε αφορά τα εθνικά θέματα. Όταν κυβερνήσατε αποδείξετε εκκωφαντικά πόσο αναντίστοιχοι είστε με αυτά που λέτε και με αυτά που τελικά πράττετε. Αποδείξατε, δυστυχώς, ότι ήσασταν και πολιτικά άσφαιροι και αδιάφοροι.

Έχετε μια σύγχυση στο μυαλό σας και το εννοώ πολιτικά. Είστε ιδεολογικά αγκυλωμένοι στα θέματα της οικονομίας, στα θέματα της εργασίας, στα θέματα της ασφάλειας, στα θέματα της εγκληματικότητας, στα θέματα του πανεπιστημιακού ασύλου φερ’ ειπείν, στα θέματα των επενδύσεων και βεβαίως πάνω απ’ όλα, στα εθνικά θέματα. Δηλαδή, σε όλα αυτά τα οποία απασχολούν πραγματικά τους πολίτες.

Σκεφτήκατε το 2015 να κόψετε τον ομφάλιο λώρο με τη Δύση. Βέβαια, όταν σας δόθηκε ευκαιρία να το κάνετε, ευτυχώς για όλους εμάς, οπισθοχωρήσατε.

Η αλήθεια είναι, κυρίες και κύριοι συνάδελφοι του ΣΥΡΙΖΑ, ότι κατά βάθος κι εσείς γνωρίζετε πως όσα επίσημα πρεσβεύετε είναι στα λόγια και αυτό εξηγεί γιατί διατηρούσατε επιρροή όταν ήσασταν Αντιπολίτευση. Διότι, όταν ήρθε η ώρα να κυβερνήσετε, η ώρα δηλαδή των έργων και των πράξεων, αυτό σας στέρησε και θα σας στερεί εφεξής αυτή την επιρροή για το μέλλον. Πολύ απλά, κανείς δεν πιστεύει ότι μπορείτε να δώσετε πραγματικές λύσεις στα προβλήματα του τόπου. Διότι, έχουμε φροντίσει εμείς ως Κυβέρνηση και εσείς ως αντιπολίτευση να κάνουμε ευδιάκριτο και απολύτως σαφές για όλους για ποιον λόγο υπάρχει αυτή η τεράστια διαφορά.

Τελειώνω, κύριε Πρόεδρε, με αυτό που είπα και στην αρχή. Επειδή μπαίνουμε σιγά-σιγά στην τελική ευθεία για τις εκλογές, φροντίσαμε και φροντίσατε η παράταξή μας, η Νέα Δημοκρατία, να είναι ξανά Κυβέρνηση.

Και μιας και μιλάμε για προϋπολογισμό, το μόνο που έχετε προϋπολογίσει πολιτικά είναι μήπως κερδίσετε κάτι από τις παρακολουθήσεις, τις οποίες μονοθεματικά ασχολείστε. Χωρίς βέβαια εμείς να υποτιμάμε το ζήτημα, όσο κι αν προσπαθείτε, ακόμα κι αυτό δεν σας βγαίνει. Οι πολίτες θέλουν απαντήσεις στα πραγματικά προβλήματα και όχι σε αυτά που νομίζετε εσείς ότι απασχολούν τους πολίτες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο Υφυπουργός Οικονομικών κ. Βεσυρόπουλος για δέκα λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Κυβέρνηση του Κυριάκου Μητσοτάκη εδώ και τρία χρόνια προχωρά σε ουσιαστικές θεσμικές παρεμβάσεις, υλοποιώντας με συνέπεια την προεκλογική της δέσμευση για μείωση των φορολογικών επιβαρύνσεων και στοχεύοντας παράλληλα στην ενίσχυση της αναπτυξιακής δυναμικής της χώρας.

Από την αρχή της διακυβέρνησης της χώρας προχωράμε σε διαρκείς μειώσεις φόρων, αποδεικνύοντας στην πράξη ότι η φορολογική πολιτική μπορεί να έχει και αναπτυξιακή διάσταση, γεγονός που αποτυπώνεται σχεδόν σε όλους τους βασικούς δείκτες του προϋπολογισμού του 2023. Του πρώτου προϋπολογισμού εδώ και δώδεκα χρόνια που καταρτίζεται εκτός των στενών ορίων της ενισχυμένης εποπτείας από τους θεσμούς.

Η πολιτική μείωσης των φορολογικών επιβαρύνσεων που ακολουθούμε με συνέπεια και συνέχεια δικαιώνεται πλήρως, καθώς στον προϋπολογισμό του 2023 καταγράφεται αύξηση των φορολογικών εσόδων η οποία όμως δεν προκύπτει από την επιβολή νέων ή την αύξηση υφιστάμενων φόρων, αλλά από την αναπτυξιακή διαδικασία στην οποία έχει εισέλθει η ελληνική οικονομία. Προέρχεται από την προβλεπόμενη μεγέθυνση της οικονομίας, όπως αυτή απεικονίζεται στις μακροοικονομικές προβλέψεις του προϋπολογισμού.

Μιλώντας με νούμερα τα έσοδα από φόρους του 2023 αναμένεται να ανέλθουν σε 56.748.000.000 ευρώ παρουσιάζοντας αύξηση κατά 3,3% έναντι του 2022. Τα έσοδα από φόρους για τη χρονιά που κλείνει εκτιμώνται στα 54.915.000.000 ευρώ αυξημένα κατά 4,86 δισεκατομμύρια ευρώ ή 9,7% έναντι του στόχου για τον προϋπολογισμό του 2022.

Είναι ιδιαίτερα ενδιαφέρον όμως ότι η θετική μεταβολή των φορολογικών εσόδων προέρχεται, κύριε Αλεξιάδη, από τους υψηλούς ρυθμούς ανάπτυξης που καταγράφει η ελληνική οικονομία, τη σημαντική αύξηση των τουριστικών εισπράξεων, τη σημαντική αύξηση των μισθών, γεγονός που επηρεάζει κυρίως τα έσοδα από τους άμεσους φόρους, τους φόρους εισοδήματος δηλαδή, και τις πληθωριστικές πιέσεις που αντιμετωπίζει και η χώρα μας λόγω της παγκόσμιας ενεργειακής κρίσης.

Σημαντικό μέρος της αύξησης των φορολογικών εσόδων για το 2022 προέρχεται κατά 813 εκατομμύρια ευρώ από τον φόρο εισοδήματος φυσικών προσώπων, ο οποίος δεν έχει να κάνει με τον πληθωρισμό, καθώς αφορά τα προηγούμενα χρόνια ή τους μισθούς και εν μέρει βοηθήθηκε από τον κατώτατο μισθό που εμείς αυξήσαμε. Επίσης, 828 εκατομμύρια ευρώ αφορούν αύξηση από τον φόρο εισοδήματος νομικών προσώπων, 390 εκατομμύρια ευρώ από ειδικούς φόρους κατανάλωσης στους οποίους επιδρά αρνητικά ο πληθωρισμός, καθώς μειώνει την αγοραστική δύναμη και τον όγκο των πωλήσεων. Από ΦΠΑ 4,1 δισεκατομμύρια ευρώ. Από αυτά 1,3 δισεκατομμύριο ευρώ προέρχεται από την αύξηση της πραγματικής ιδιωτικής κατανάλωσης, δηλαδή αυτής πάνω από τον πληθωρισμό, και 1,5 δισεκατομμύριο ευρώ από την επίδραση του πληθωρισμού. Ακόμα υπάρχει 1,3 δισεκατομμύριο ευρώ από τον τουρισμό.

Η αξιοσημείωτη ανθεκτικότητα της ελληνικής οικονομίας σε αυτό το διαρκώς απρόβλεπτο διεθνές περιβάλλον αποδεικνύεται περίτρανα από την 10η έκθεση της Ευρωπαϊκής Επιτροπής που δημοσιεύθηκε πριν από λίγες ημέρες σχετικά με το έλλειμμα ΦΠΑ, το λεγόμενο «κενό ΦΠΑ», δηλαδή τη διαφορά μεταξύ των προσδοκώμενων και των πραγματικών εσόδων από τον Φόρο Προστιθέμενης Αξίας.

Με βάση την έκθεση αυτή, η Ελλάδα είναι η χώρα με την τέταρτη μεγαλύτερη μείωση ελλείμματος ΦΠΑ στην Ευρωπαϊκή Ένωση το 2020, περιορίζοντας σημαντικά τις απώλειες εσόδων της, κυρίως λόγω φοροδιαφυγής. Ειδικότερα, η Ελλάδα παρουσιάζει μείωση στο έλλειμμα ΦΠΑ από το 23,4% το 2019 στο 19,7% το 2020, δηλαδή έχουμε μείωση που ανέρχεται σε 3,7 ποσοστιαίες μονάδες.

Παράλληλα, επισημαίνεται ότι το έλλειμμα ΦΠΑ για την Ελλάδα αναμένεται να συνεχίσει να μειώνεται με υψηλότερους ρυθμούς, της τάξεως των 5,7 ποσοστιαίων μονάδων, καθώς το 2021 εκτιμάται ότι θα διαμορφωθεί στο 14% από το 19,7% το 2020 κυρίως λόγω αύξησης της συμμόρφωσης. Είναι ξεκάθαρο ότι η σημαντικότατη αυτή μείωση προέρχεται από την ουσιαστική αύξηση της συμμόρφωσης λόγω της εντατικοποίησης των μέτρων για την καταπολέμηση της φοροδιαφυγής.

Κυρίες και κύριοι συνάδελφοι, οι πολίτες έχουν τη δυνατότητα να κρίνουν και να συγκρίνουν. Να συγκρίνουν τους είκοσι εννέα φόρους που επέβαλε η κυβέρνηση ΣΥΡΙΖΑ - ΑΝΕΛ με τις πολλαπλές μειώσεις φόρων στις οποίες έχει προχωρήσει από την πρώτη ημέρα και συνεχίζει να προχωρά η Κυβέρνηση του Κυριάκου Μητσοτάκη. Η πολιτική της υπερφορολόγησης που συνειδητά ακολούθησε η προηγούμενη κυβέρνηση δεν οδήγησε πουθενά.

Μιλώντας με στοιχεία, ο προϋπολογισμός του 2023 περιλαμβάνει τις εξής φοροελαφρύνσεις:

Πρώτον, τη μόνιμη κατάργηση της καταβολής της ειδικής εισφοράς αλληλεγγύης, μέτρο το οποίο έχει ως ωφελούμενους τρία εκατομμύρια φορολογούμενους, μισθωτούς του ιδιωτικού τομέα, του δημοσίου τομέα, συνταξιούχους, επιχειρηματίες, ιδιοκτήτες ακινήτων και αγρότες, δηλαδή όλα τα φυσικά πρόσωπα σε μία ιδιαίτερα δύσκολη συγκυρία.

Δεύτερον, τη μονιμοποίηση από 1-1-2023 της μείωσης, κατά τρεις ποσοστιαίες μονάδες, των ασφαλιστικών εισφορών.

Τρίτον, την παράταση για άλλα δύο έτη μέχρι τις 31 Δεκεμβρίου του 2024 της αναστολής του ΦΠΑ στα ακίνητα, ένα από τα βασικά φορολογικά μέτρα που λάβαμε ως Κυβέρνηση από την αρχή της θητείας μας για την τόνωση της αγοράς ακινήτων.

Τέταρτον, την παράταση για ένα ακόμη εξάμηνο -και συγκεκριμένα μέχρι τις 30 Ιουνίου του 2023- της ισχύος του μειωμένου συντελεστή ΦΠΑ 13% στις μεταφορές προσώπων, στον καφέ, στην εστίαση, στα μη αλκοολούχα ποτά, στο τουριστικό πακέτο, στα γυμναστήρια, στα κολυμβητήρια και στις σχολές χορού που δεν απαλλάσσονται από τον ΦΠΑ.

Ειδικότερα, για τα εισιτήρια των κινηματογράφων θα ισχύσει υπερμειωμένος συντελεστής ΦΠΑ 6% από την 1η Ιανουαρίου του 2023 μέχρι τις 30 Ιουνίου του 2023.

Παράλληλα έχει προβλεφθεί η παράταση μέχρι τις 30 Ιουνίου του 2023 της ισχύος του υπερμειωμένου συντελεστή ΦΠΑ 6% σε σειρά αγαθών που αφορούν τη δημόσια υγεία.

Επιπρόσθετα, υπενθυμίζω για άλλη μία φορά τις πολλαπλές μειώσεις φορολογικών επιβαρύνσεων στις οποίες έχει προχωρήσει η Κυβέρνηση του Κυριάκου Μητσοτάκη.

Παράλληλα, σχεδιάσαμε και θέσαμε σε εφαρμογή φορολογικά κίνητρα για τη διευκόλυνση και ενίσχυση της αναπτυξιακής διαδικασίας, τα οποία αναμένεται να ενισχύσουν την επένδυση σε προϊόντα και υπηρεσίες που στοχεύουν στην πράσινη ανάπτυξη, στοχεύοντας σε υψηλότερη αποδοτικότητα των πόρων, στην κυκλική οικονομία και στην ενίσχυση των συνολικών δράσεων για το κλίμα.

Στα κίνητρα αυτά περιλαμβάνεται, μεταξύ άλλων, το νέο πλαίσιο αναπτυξιακών κινήτρων για τις επιχειρήσεις μέσω συνεργασιών και εταιρικών μετασχηματισμών με βάση τον ν.4935/2022, μεταξύ των οποίων περιλαμβάνονται για πρώτη φορά και γενναία φορολογικά κίνητρα για την ισχυροποίηση της αγροτικής οικονομίας. Ειδικότερα, καθιερώνεται για πρώτη φορά απαλλαγή από την καταβολή του φόρου εισοδήματος κατά 50% από την άσκηση αγροτικής επιχειρηματικής δραστηριότητας. Το φορολογικό αυτό κίνητρο που τέθηκε σε ισχύ από την 1η Ιανουαρίου του 2022 στοχεύει στην ενίσχυση του πρωτογενούς τομέα και αφορά τους κατά κύριο επάγγελμα αγρότες είτε αυτοί δραστηριοποιούνται μεμονωμένα εφόσον συνάπτουν έγγραφη σύμβαση συμβολαιακής γεωργίας είτε είναι μέλη συλλογικών αγροτικών σχημάτων.

Κυρίες και κύριοι συνάδελφοι, στοχεύουμε παράλληλα στον ψηφιακό μετασχηματισμό της οικονομίας και με γνώμονα την απλοποίηση των διαδικασιών και τον εκσυγχρονισμό της φορολογικής διοίκησης προχωράμε σε παρεμβάσεις με ουσιαστικά οφέλη τόσο για τους πολίτες όσο και για τις επιχειρήσεις.

Αναφέρω χαρακτηριστικά:

Πρώτον, τη λειτουργία της Επιτροπής Εξώδικης Επίλυσης Φορολογικών Διαφορών, η οποία συστάθηκε με τον ν.4714/2020 και είναι πλήρως ψηφιοποιημένη. Μέσα από ευέλικτες και ψηφιοποιημένες διαδικασίες, προχωράμε με άμεσο και αποτελεσματικό τρόπο στην επίλυση εκκρεμών δικαστικών φορολογικών υποθέσεων που παρέμεναν εκκρεμείς για χρόνια, με αμοιβαίο όφελος τόσο για τους φορολογούμενους όσο και για τα δημόσια έσοδα. Ο Έλληνας φορολογούμενος υποβάλλει το αίτημά του αποκλειστικά και μόνο ηλεκτρονικά και για πρώτη φορά, χωρίς να έρχεται σε καμμία διά ζώσης επαφή, βλέπει την υπόθεσή του να επιλύεται μέσα στις προθεσμίες που έχουν οριστεί από τον νόμο. Μάλιστα, πρόσφατα δόθηκε παράταση, ώστε οι αιτήσεις εξώδικης επίλυσης να υποβάλλονται, εκ νέου αποκλειστικά ηλεκτρονικά, μέχρι και την 30η Δεκεμβρίου 2022 και το αίτημα μπορεί να αφορά μόνο σε υποθέσεις που εκκρεμούν και δεν έχουν συζητηθεί ενώπιον του Συμβουλίου της Επικρατείας και των τακτικών διοικητικών δικαστηρίων έως και τις 29 Ιουλίου του 2022.

Δεύτερον, την αυτοματοποίηση των διαδικασιών επιστροφής ΦΠΑ. Ήδη από τον Ιούλιο του 2021, που άρχισε να υλοποιείται η διαδικασία αυτή, έως τις 30 Νοεμβρίου του 2022 το συνολικό ποσό ΦΠΑ που επιστράφηκε άμεσα απευθείας στους τραπεζικούς λογαριασμούς πενήντα επτά χιλιάδων επιχειρήσεων ανήλθε σε 3 δισεκατομμύρια ευρώ.

Τρίτον, την ηλεκτρονική διαβίβαση παραστατικών μέσω της ηλεκτρονικής πλατφόρμας myDATA και τη διασύνδεση των ταμειακών μηχανών με τα ηλεκτρονικά συστήματα της ΑΑΔΕ, παρεμβάσεις εκσυγχρονισμού, προόδου, διαφάνειας και στήριξης των επιχειρήσεων και των επαγγελματιών.

Τέταρτον, τη θέσπιση φορολογικών κινήτρων για την επέκταση της χρήσης των ηλεκτρονικών συναλλαγών, η οποία έχει αυξηθεί σημαντικά τα τελευταία χρόνια. Μάλιστα, με βάση τα στοιχεία της Ευρωπαϊκής Κεντρικής Τράπεζας για τις ηλεκτρονικές συναλλαγές με κάρτες στα κράτη-μέλη της Ευρωπαϊκής Ένωσης, η θέση της Ελλάδας στην ευρωπαϊκή κατάταξη σχετικά με το μέσο ετήσιο ποσό συναλλαγών με κάρτες ανά κάτοικο βελτιώθηκε κατά έξι θέσεις και συγκεκριμένα από την 25η θέση το 2014 στην 19η θέση το 2021.

Επίσης, στο πλαίσιο ενίσχυσης του πρωτογενούς τομέα, υπάρχει για πρώτη φορά η ψηφιακή εφαρμογή για την υποβολή των δεδομένων των συμβάσεων συμβολαιακής γεωργίας στα πλαίσια της χορήγησης απαλλαγής από την καταβολή του φόρου εισοδήματος κατά 50% από την άσκηση αγροτικής επιχειρηματικής δραστηριότητας. Και η πορεία αυτή συνεχίζεται με τις διαρκώς διευρυνόμενες ηλεκτρονικές υπηρεσίες που παρέχονται από τη φορολογική διοίκηση με στόχο τη βελτίωση της εξυπηρέτησης των Ελλήνων πολιτών.

Κυρίες και κύριοι, συνάδελφοι η μεγάλη πλειοψηφία των Ελλήνων πολιτών αναγνωρίζει ότι υπάρχει μία Κυβέρνηση που διαχειρίζεται πρωτόγνωρες κρίσεις, στηρίζει έμπρακτα τους πολίτες, τα νοικοκυριά και τις επιχειρήσεις, ενισχύοντας παράλληλα την υγιή επιχειρηματικότητα και την αναπτυξιακή δυναμική της ελληνικής οικονομίας. Γιατί οι πολίτες πλέον ξέρουν: Αποστρέφονται την οξύτητα, τον λαϊκισμό, τις υποσχέσεις χωρίς αντίκρισμα.

Η αύξηση των συντάξεων για πρώτη φορά μετά από χρόνια, η οικονομική στήριξη για την αντιμετώπιση του αυξημένου ενεργειακού κόστους, η οικονομική στήριξη την περίοδο της πανδημίας, οι πολλαπλές μειώσεις των φορολογικών επιβαρύνσεων, η νέα -τρίτη κατά σειρά- αύξηση του κατώτατου μισθού αποτελούν πολιτικές που έχουν τη σφραγίδα της Κυβέρνησης του Κυριάκου Μητσοτάκη.

Ο προϋπολογισμός του 2023 αποτυπώνει έμπρακτα τη νέα τροχιά στην οποία έχει εισέλθει η ελληνική οικονομία. Η χώρα έχει ανάγκη την πολιτική σταθερότητα που διασφαλίζεται μόνο από μία ισχυρή και συγκροτημένη διακυβέρνηση, αυτή που κάνουμε πράξη από την πρώτη μέρα της θητείας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Θα ήθελα να καταθέσω για τα Πρακτικά κάποια δημοσιεύματα τα οποία ανέφερα προηγουμένως.

(Στο σημείο αυτό ο Βουλευτής κ. Ιωάννης Ραγκούσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 23.20΄ λύεται η συνεδρίαση για αύριο Παρασκευή 16 Δεκεμβρίου 2022 και ώρα 10.00΄, με αντικείμενο εργασιών του Σώματος νομοθετική εργασία, συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2023».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**