(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΓ΄

Πέμπτη 7 Νοεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Ι. Οικονόμου, Ε. Αγαθοπούλου, Α. Συρίγου και Γ. Μουλκιώτη, σελ.   
2. Ανακοινώνεται ότι τη συνεδρίαση παρακολουθούν μαθητές από το Λύκειο της Σχολής Ξενόπουλου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανάγνωση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 8 Νοεμβρίου 2019, σελ.   
3. Συζήτηση επικαίρων ερωτήσεων:  
 α) Προς τον Υπουργό Ανάπτυξης και Επενδύσεων, με θέμα: «Σχετικά με την ιδιωτικοποίηση των ΕΛΛΗΝΙΚΩΝ ΠΕΤΡΕΛΑΙΩΝ (ΕΛ.ΠΕ).», σελ.   
 β) Προς τον Υπουργό Εργασίας και Κοινωνικών Υποθέσεων:  
 i. με θέμα: «Θα προχωρήσει η πλήρωση των 393 οργανικών θέσεων σε προνοιακούς φορείς τις οποίες θεσμοθέτησε ο ΣΥΡΙΖΑ με μόνιμο προσωπικό;», σελ.   
 ii. με θέμα: «Απασχόληση συνταξιούχων ναυτικών στις Ακαδημίες Εμπορικού Ναυτικού», σελ.   
 γ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Οι αγρότες του Νομού Ροδόπης αναμένουν τις αποζημιώσεις», σελ.   
 ii. με θέμα: «Η ελαιοκαλλιέργεια και το ελαιόλαδο εκπέμπουν SOS. Ακούει κανείς;», σελ.

δ) Προς τον Υπουργό Εθνικής Άμυνας, με θέμα: «Τοποθέτηση του Υφυπουργού Εθνικής Άμυνας Αλκιβιάδη Στεφανή στη θέση ειδικού συντονιστή για τη μετακίνηση αιτούντων άσυλο από τα νησιά», σελ.   
  
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:  
 α) Οι Υπουργοί Οικονομικών, Ανάπτυξης και Επενδύσεων, Προστασίας του Πολίτη, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού και Επικρατείας, κατέθεσαν στις 4-11-2019 σχέδιο νόμου: «Κύρωση α) της από 25-09-2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α’ 142), β) της από 30-09-2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α’ 145), γ) της από 04-10-2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α’ 150) και άλλες διατάξεις», σελ.   
 β) Οι Υπουργοί Πολιτισμού και Αθλητισμού, Οικονομικών, Ανάπτυξης και Επενδύσεων, Προστασίας του Πολίτη, Δικαιοσύνης, Εσωτερικών, καθώς και ο Υφυπουργός Πολιτισμού και Αθλητισμού, κατέθεσαν στις 4-11-2019 σχέδιο νόμου: «Κύρωση της Σύμβασης του Συμβουλίου της Ευρώπης που υπογράφθηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις», σελ.

ΠΡΟΕΔΡΕΥΩΝ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΒΙΤΣΑΣ Δ. , σελ.  
  
Β. Επί των επικαίρων ερωτήσεων:  
ΒΙΤΣΑΣ Δ. , σελ.  
ΓΕΩΡΓΙΑΔΗΣ Σ. , σελ.  
ΚΕΓΚΕΡΟΓΛΟΥ Β. , σελ.  
ΜΗΤΑΡΑΚΗΣ Π. , σελ.  
ΜΙΧΑΗΛΙΔΟΥ Δ. , σελ.  
ΠΑΠΠΑΣ Ν. , σελ.  
ΣΚΡΕΚΑΣ Κ. , σελ.  
ΣΤΕΦΑΝΗΣ Α. , σελ.  
ΦΩΤΙΟΥ Θ. , σελ.  
ΧΑΡΙΤΟΥ Δ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ MΓ΄

Πέμπτη 7 Νοεμβρίου 2019

Αθήνα, σήμερα στις 7 Νοεμβρίου 2019, ημέρα Πέμπτη και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Αλεξάνδρα Κεφάλα, Βουλευτή Ιωαννίνων, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Παρασκευής 8 Νοεμβρίου 2019, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 170/4-11-2019 επίκαιρη ερώτηση του Βουλευτή Χανίων της Νέας Δημοκρατίας κ. Μανούσου Βολουδάκη προς τον Υπουργό Οικονομικών, με θέμα: «Αξιοποίηση των SMPs και ANFAs για χρηματοδότηση δημοσίων επενδύσεων.».

2. Η με αριθμό 183/5-11-2019 επίκαιρη ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας Καφαντάρη προς τον Υφυπουργό στον Πρωθυπουργό κ. Στυλιανό Πέτσα, με θέμα: «Διαμόρφωση Πάρκου Ραδιοφωνίας «ΕΡΤ Α.Ε.» στο Δήμο Ιλίου».

3. Η με αριθμό 164/1-11-2019 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Οικονομικών, με θέμα: «Ενιαίοι κανόνες αντιμετώπισης δανειοληπτών».

4. Η με αριθμό 171/5-11-2019 επίκαιρη ερώτηση της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Προστασίας του Πολίτη, με θέμα: «Απάνθρωπες εικόνες στο κέντρο υποδοχής και ταυτοποίησης (ΚΥΤ) Λέρου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής.)

1. Η με αριθμό 168/4-11-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Επανεξέταση της απόφασης για εγκατάσταση σταθμού μετατροπής στη Δαμάστα Ηρακλείου.».

2. Η με αριθμό 172/5-11-2019 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Προστασίας του Πολίτη, με θέμα: «Συστηματική καταστολή εις βάρος πολιτών που εναντιώνονται στις εξορύξεις στην Ήπειρο».

3. Η με αριθμό 175/5-11-2019 επίκαιρη ερώτηση του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Υγείας, με θέμα: «Υπολειτουργεί το ΕΚΑΒ Κέρκυρας.».

4. Η με αριθμό 173/5-11-2019 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Υποδομών και Μεταφορών, με θέμα: «Ελλιπής συγκοινωνιακή σύνδεση του Δήμου Αγίων Αναργύρων με τα δίκτυα σταθερής τροχιάς».

5. Η με αριθμό 174/5-11-2019 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Καθυστέρηση υλοποίησης έργου υπογειοποίησης καλωδίων υψηλής τάσης και απομάκρυνσης πυλώνων υψηλής τάσης στη δυτική Αθήνα».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1107/4-10-2019 ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Οικονομικών, με θέμα: «Αποκατάσταση της εικόνας εγκατάλειψης του Αχίλλειου ανακτόρου στην Κέρκυρα».

2.- Η με αριθμό 792/20-9-2019 ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Λήξη συμβάσεων εργαζομένων μέσω ΕΣΠΑ και ΟΑΕΔ στα δημόσια νοσοκομεία».

3. Η με αριθμό 537/6-9-2019 ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Ο σχεδιασμός της Κυβέρνησης για τους δύο εν εξελίξει διαγωνισμούς για τον Βόρειο Οδικό Άξονα Κρήτης (ΒΟΑΚ)».

Κυρίες και κύριοι συνάδελφοι, με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε, σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Πέμπτη 7 Νοεμβρίου 2019, ότι οι ερωτήσεις που θα συζητηθούν είναι οι εξής:

Η με αριθμό 185/5-11-2019 επίκαιρη ερώτηση, που θα απαντηθεί από τον Υπουργό Ανάπτυξης και Επενδύσεων κ. Σπυρίδωνα - Άδωνη Γεωργιάδη, οι με αριθμό 180/5-11-2019 και 184/5-11-2019 επίκαιρες ερωτήσεις, που θα απαντηθούν από τον Υφυπουργό Αγροτικής Ανάπτυξης και Τροφίμων κ. Κωνσταντίνο Σκρέκα, η με αριθμό 165/4-11-2019 επίκαιρη ερώτηση, που θα απαντηθεί από τον Υφυπουργό Εθνικής Άμυνας κ. Αλκιβιάδη Στεφανή, η με αριθμό 181/5-11-2019 επίκαιρη ερώτηση, που θα απαντηθεί από τον Υφυπουργό Εργασίας και Κοινωνικών Υποθέσεων κ. Παναγιώτη Μηταράκη, και η με αριθμό 167/4-11-2019 επίκαιρη ερώτηση, που θα απαντηθεί από την Υφυπουργό Εργασίας και Κοινωνικών Υποθέσεων κ. Δόμνα - Μαρία Μιχαηλίδου.».

Αρχίζουμε, λοιπόν, τη συζήτηση με την πέμπτη με αριθμό 185/5-11-2019 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Νικολάου Παππά προς τον Υπουργό Ανάπτυξης και Επενδύσεων, με θέμα: «Σχετικά με την ιδιωτικοποίηση των Ελληνικών Πετρελαίων (ΕΛ.ΠΕ)».

Κύριε Παππά, έχετε δύο λεπτά στη διάθεσή σας και σας ενημερώνω ότι ο κ. Γεωργιάδης θέλει να φύγει, για να τηρήσουμε τον χρόνο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, έχουμε δει δημοσιεύματα και τη δηλωμένη πρόθεση της Κυβέρνησης για πλήρη ιδιωτικοποίηση του εναπομείναντος μεριδίου του δημοσίου στα Ελληνικά Πετρέλαια και αυτό, από ό,τι διαφαίνεται, θα αφορά και την εκχώρηση των δικαιωμάτων των εξορύξεων. Η σημερινή μας ερώτηση έρχεται να σας ρωτήσει γιατί, ποια είναι η οικονομική λογική πίσω από αυτή την ακραία επιλογή και μάλιστα σε μία περίοδο όπου πυκνώνουν οι εκτιμήσεις και οι ενδείξεις ότι τα κοιτάσματα στην ελληνική αποκλειστική οικονομική ζώνη είναι κοιτάσματα μεγάλα, τα οποία δύνανται να αποφέρουν πολλαπλά οφέλη. Έχετε δώσει ένα σύνθημα για γενική αποχώρηση του δημοσίου.

Δυστυχώς, η δική μας διακυβέρνηση παρέλαβε από εσάς ζημιογόνα τα ΕΛΠΕ -κι εδώ, νομίζω, έχετε και μία ευκαιρία να μας εξηγήσετε, γιατί ήταν ζημιογόνα με τη δική σας διακυβέρνηση και πέρασαν στην κερδοφορία με τη δική μας διακυβέρνηση, κάτι πρέπει να γινόταν εκεί πέρα, δεν είχαμε καμμία αστρονομική αύξηση των τζίρων- και, βεβαίως, κληρονομήσαμε και μία υποχρέωση για πλήρη ιδιωτικοποίηση, την οποία μέσα από σκληρή διαπραγμάτευση τη φτάσαμε σε ένα σημείο, που έλεγε ότι θα κρατήσει το δημόσιο το μερίδιό του και, βεβαίως, θα έχει την πλειοψηφία στην κρατική εταιρεία υδρογονανθράκων. Τώρα έχουμε ένα πισωγύρισμα. Και προσέξτε να δείτε τι γίνεται εδώ. Για τη ΔΕΗ η Κυβέρνησή σας λέει ότι θα την πουλήσει επειδή υποτίθεται ότι είναι ζημιογόνα. Τα ΕΛΠΕ θέλετε να τα πουλήσετε παρ’ όλο που είναι κερδοφόρα. Δηλαδή, και με κέρδη και ζημιές και με κρύο και με ζέστη, εσείς πουλάτε. Ξέρουμε γιατί. Διότι προς τιμήν σας έχετε αποδεχτεί ότι είστε θατσερικοί. Αναμένουμε τις απαντήσεις σας, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης. Κύριε Γεωργιάδη, έχετε τρία λεπτά στη διάθεσή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων:** Ευχαριστώ πάρα πολύ, κύριε Πρόεδρε.

Τι ωραία που θα ήταν, κύριε Παππά, η ζωή για εσάς του Συνασπισμού της Αριστεράς, αν δεν είχατε κυβερνήσει. Τι ωραία που θα ήταν! Θα ερχόσασταν σήμερα εδώ, θα κάνατε έναν ωραίο «δεκάρικο», περίπου σαν κι αυτόν που ακούσαμε, κατά της ιδιωτικοποίησης των ΕΛΠΕ, θα σας αποθέωναν περίπου τα μέσα της Αριστεράς για τη μάχη κατά της ιδιωτικοποιήσεως, θα υβρίζατε και λίγο την αείμνηστη βαρώνη Μάργκαρετ Θάτσερ, θα λέγατε για μένα για το πόσο φανατικός νεοφιλελεύθερος είμαι και θα ήμασταν όλοι ευχαριστημένοι. Δυστυχώς για εσάς, κύριε Παππά, κυβερνήσατε. Είπατε προηγουμένως «η ακραία επιλογή της ιδιωτικοποιήσεως» και είπατε ότι είχατε διασφαλίσει την πλειοψηφία του δημοσίου.

**ΝΙΚΟΛΑΟΣ ΠΑΠΠΑΣ:** Στην εταιρεία υδρογονανθράκων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων:** Το είπατε επίτηδες αυτό, ενώ μιλάμε για τα ΕΛΠΕ. Για ποιον λόγο; Για να μην ακούσει ο ελληνικός λαός μία ημερομηνία: 18-4-2018. Ξέρετε ποια είναι αυτή η ημερομηνία; Είναι η ημερομηνία που το ΤΑΙΠΕΔ διεξήγαγε διεθνή διαγωνισμό για την πώληση του 50,1% του μετοχικού κεφαλαίου των ΕΛΠΕ. Μήπως θυμάστε, κύριε Παππά, στις 18-4-2018 ποιος περίπου ήταν Πρωθυπουργός της χώρας και ποιος ήταν Υπουργός; Εσείς Υπουργός, η κυρία δίπλα σας Υπουργός, ο κ. Αλέξης Τσίπρας Πρωθυπουργός. Καλά, εσείς οι διαπρύσιοι αντίπαλοι της Θάτσερ, κατά των ιδιωτικοποιήσεων, πώς δεν προτάξατε τα στήθη σας, να σταματήσετε αυτή την επαίσχυντη πώληση της κερδοφόρου εταιρείας των Ελληνικών Πετρελαίων;

Τώρα θα κάνω μια παρένθεση εδώ. Μου ζητήσατε κάποιου είδους εξήγηση, γιατί ήταν ζημιογόνα επί των ημερών μας και κερδοφόρα επί των ημερών σας. Αν κι έχω πολλές φορές προσφερθεί -και μάλιστα εντελώς δωρεάν- να με καλέσετε στην Κουμουνδούρου για να σας κάνω βασικά μαθήματα οικονομίας, δεν το έχετε δεχτεί.

**ΝΙΚΟΛΑΟΣ ΠΑΠΠΑΣ:** Εσείς σε εμάς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων:** Εγώ, βεβαίως. Γιατί ένας, όχι πρωτοετής, Α΄ δημοτικού θα ήξερε ότι όταν το πετρέλαιο είναι 100 δολάρια και τα περιθώρια κέρδους των διυλιστηρίων είναι μικρά, όταν το πετρέλαιο πάει 27 δολάρια, τα περιθώρια κέρδους των διυλιστηρίων είναι μεγάλα. Ακόμα κι εσείς το καταλαβαίνετε αυτό. Άρα δεν έπρεπε να με ρωτήσετε.

Δεύτερον και κυριότερο, όμως, σίγουρα θα γνωρίζετε, ειδικά για τα ΕΛΠΕ, ότι επί της δικής μας κυβερνήσεως έγιναν δύο δισεκατομμύρια επενδύσεις για να γίνει το νέο διυλιστήριο, το οποίο είχατε την τύχη να εγκαινιαστεί επί των ημερών σας. Δηλαδή, εμείς πληρώνουμε για να αυξηθεί η παραγωγή των ΕΛΠΕ, άρα ήταν η εποχή που βάζαμε τα λεφτά και μειωνόταν η παραγωγή, και εσείς απολαύσατε χαμηλότερες τιμές πετρελαίου και ένα καινούργιο διυλιστήριο με το κλειδί στο χέρι. Και έρχεστε εδώ και μας κάνετε και τον έξυπνο.

Άρα, λοιπόν, για να έρθω στην ουσία. Η «ακραία» επιλογή της ιδιωτικοποιήσεως των ΕΛΠΕ –εσείς την είπατε «ακραία» επιλογή- έγινε από τον Πρωθυπουργό της Ελλάδος Αλέξη Τσίπρα. Αυτός έκανε αυτή την «ακραία» επιλογή. Δεν τα κατάφερε, αλλά –και θα κλείσω με αυτό την πρωτολογία μου- γιατί δεν τα κατάφερε; Δεν τα κατάφερε, γιατί λόγω της κακής διακυβερνήσεώς του, το τίμημα το οποίο έπαιρνε η διακυβέρνησή σας ήταν πάρα πολύ χαμηλό και άρα δεν πληρούσε τους όρους του διαγωνισμού. Προφανώς τώρα, με Πρωθυπουργό τον Κυριάκο Μητσοτάκη, αν γίνει η ιδιωτικοποίηση και με όποιον τρόπο επιλεγεί, το τίμημα θα είναι πολύ μεγαλύτερο.

Αλλά για να μη μείνουμε στη διαδικασία της ιδιωτικοποίησης, κύριε Πρόεδρε –και κλείνω-, θα διαβάσω μόνο την παράγραφο της ενισχυμένης εποπτείας του Ιουνίου του 2019. Γιατί θα μπορούσατε να πείτε: «Εντάξει, από τον Απρίλιο του 2018 μέχρι τώρα είχαμε αλλάξει γνώμη». Όχι, γιατί τον Ιούνιο του 2019, δηλαδή πριν από τέσσερις μήνες, στο κείμενο της ενισχυμένης εποπτείας των θεσμών διαβάζουμε επί λέξει τα εξής: «Σε σχέση με τα ΕΛΠΕ, επετεύχθη μία συμφωνία μεταξύ των ελληνικών αρχών -δηλαδή της κυβέρνησης Τσίπρα- ότι το ΤΑΙΠΕΔ λαμβάνει μια εντολή για να μελετήσει όλες τις διαθέσιμες επιλογές προς την κατεύθυνση, όμως, του να προχωρήσει η συναλλαγή -δηλαδή η ιδιωτικοποίηση». Δηλαδή συζητάγατε αν θα γίνει με «book value», αν θα γίνει με διεθνή διαγωνισμό, αν θα γίνει με στρατηγικό επενδυτή, αλλά η συναλλαγή, δηλαδή η πώληση του 50,1%, συμφωνήθηκε εκ νέου από εσάς τον Ιούνιο του 2019. Και έρχεστε, κύριε Παππά, τον Νοέμβριο του 2019 και βάζατε στο στόμα σας τη Μάργκαρετ Θάτσερ! Αφήστε την εκεί που είναι, εσείς ξεπεράσατε τη Μάργκαρετ Θάτσερ. Νά ’στε καλά.

**ΠΡΟΕΔΡΕΥΩΝ (Απόστολος Αβδελάς):** Κύριε Παππά, έχετε τρία λεπτά.

**ΝΙΚΟΛΑΟΣ ΠΑΠΠΑΣ:** Κύριε Γεωργιάδη, εδώ δεν χρειάζεται να κάνουμε ότι δεν καταλαβαινόμαστε. Το κείμενο ακριβώς που διαβάσατε παραπέμπει σε μία συμφωνία, κατά την οποία το δημόσιο διακρατά το 50,1% της εταιρείας εξορύξεων και των δικαιωμάτων και βεβαίως σημαντικό μερίδιο, γιατί ήταν συμφωνία τριμερής, είχε και το δημόσιο και τον ιδιώτη επενδυτή και βεβαίως τη συμφωνία των θεσμών. Από αυτή τη συμφωνία έχει μονομερώς αποχωρήσει ο ιδιώτης επενδυτής. Ένα πράγμα σας ρώτησα: Θα πάτε για συνολική αποχώρηση του δημοσίου από την εταιρεία Ελληνικά Πετρέλαια; Δεν μου απαντήσατε.

Ιδιωτικοποίηση το ένα, ιδιωτικοποίηση και το άλλο. Και σας λέω, από εσάς κληρονομήσαμε –δεν μιλάω για τα «καταπληκτικά» που εμπνεύστηκαν οι φωστήρες που ξέρουν οικονομικά τύπου Θάτσερ και Πινοσέτ, που έλεγαν ότι θα βγάλουμε 50 δισεκατομμύρια από ιδιωτικοποιήσεις, το 2010 και το 2012, αλλά κληρονομήσαμε μία συμφωνία που έλεγε ότι θα αποχωρήσει το δημόσιο συνολικά. Την αλλάζουμε, λοιπόν, αυτή τη συμφωνία.

Έρχεστε και μας διαβάζετε εδώ το τελευταίο κείμενο των θεσμών που λέει ότι πρέπει να δούμε ποιες ιδέες μπορεί να εφαρμοστούν, για να προχωρήσει το συμφωνηθέν. Θα πάτε σε αυτό που είχαμε συμφωνήσει εμείς; Αυτό θα ήταν μια απάντηση. Πείτε μας τώρα ότι θα πάτε στη συμφωνία όπου κρατάει το δημόσιο μερίδιο και το 50,1% της εταιρίας εξορύξεων. Δεν είπατε αυτό. Βάλατε μια ταμπέλα «ιδιωτικοποίηση», είπατε τα γνωστά σας, ότι σας είχαμε ξεπεράσει κιόλας -προς Θεού- και συνεχίσατε.

Και για να σας προλάβω, δεν είναι ασύνηθες το δημόσιο να διακρατά σημαντικό μερίδιο σε εταιρείες ειδικά που έχουν τέτοιου τύπου κρίσιμες υποδομές και δικαιώματα στα χέρια τους. Δεν σας λέω για χώρες όπως η Κίνα και το Μεξικό. Σας παραπέμπω σε χώρες όπως η Νορβηγία, όπου η «STATOIL» είναι 67% δημόσια, χώρες όπως η γειτονική μας Ιταλία, η οποία έχει την «ENI» με την οποία έχουμε και συμβόλαια, με 30,1 συμμετοχή του δημοσίου.

Δεν καταλαβαίνω, λοιπόν, ποια ιδεοληψία θα σας οδηγήσει εσάς να πάτε σε μια επιλογή η οποία θα οδηγήσει το δημόσιο να αποχωρήσει συνολικά, να εγκαταλείψει τα δικαιώματα εξόρυξης και αντί για αποκλειστική οικονομική ζώνη να έχουμε θαλάσσια οικόπεδα ιδιωτών και βεβαίως να αφήσει στην άκρη τη συμμετοχή σε έναν οργανισμό ο οποίος παράγει κέρδη.

Είναι μια επιλογή ιδεοληπτική. Σας καλώ ακόμα και τώρα να δεσμευτείτε και να μας εξηγήσετε, επειδή επικαλεστήκατε τη συμφωνία που είχαμε κάνει εμείς: Γυρνάτε σ’ αυτήν; Είναι πάρα πολύ απλή ερώτηση. Θα τη δεχτώ και θα την καλωσορίσω κατά το ήμισυ. Σας μιλάω ειλικρινά. Εάν γυρνάτε σε αυτό που είχαμε συμφωνήσει εμείς, ότι κρατάει το ελληνικό δημόσιο την πλειοψηφία στην εταιρεία εξορύξεων και συμμετοχή στα ΕΛΠΕ, είναι μια πολύ σημαντική είδηση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Παππά.

Κύριε Γεωργιάδη, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πρώτον, κύριε Παππά, δεν περίμενα τέτοιο χτύπημα κάτω από τη ζώνη σε συναδέλφους σας, όπως ο Γιάννης Ραγκούσης, η Μαριλίζα Ξενογιαννακοπούλου, ο φίλος σας ο Χρήστος Σπίρτζης. Ντροπή. Είπατε: «Για τους φωστήρες των 50 δισεκατομμυρίων». Καλώς γνωρίζετε ότι η εκτίμηση των 50 δισεκατομμυρίων έγινε με την κυβέρνηση του Γιώργου Παπανδρέου.

Εγώ σας σέβομαι, αλλά να είστε στη Βουλή και να κατηγορείτε τόσους συναδέλφους σας στην Κοινοβουλευτική Ομάδα του ΣΥΡΙΖΑ κατ’ αυτόν τον επαίσχυντο τρόπο; Δεν ξέρετε ότι αυτή την υπογραφή την έχει ο Γιάννης Ραγκούσης από κάτω, η Μαριλίζα Ξενογιαννακοπούλου, ο Χρήστος Σπίρτζης, ο Παναγιώτης Κουρουμπλής; Δεν τους σέβεστε όλους αυτούς; Τους πετάτε στα σκουπίδια, έτσι στη Βουλή; Τους πετάτε να τους φάνε τα σκυλιά, ότι ήταν άσχετοι επί των οικονομικών; Ντροπή σας.

Αλλά για να συνεννοούμαστε, μόλις κατηγορήσατε τη μισή Κοινοβουλευτική Ομάδα του ΣΥΡΙΖΑ. Εάν η μισή Κοινοβουλευτική Ομάδα του ΣΥΡΙΖΑ, ως πρώην Υπουργοί της κυβέρνησης Παπανδρέου και πασόκοι είναι άχρηστοι οικονομικά, όπως είπατε, είναι δικό σας πρόβλημα. Να το συζητήσετε σε μια συνεδρίαση της κεντρικής σας επιτροπής.

Πάμε τώρα στο ερώτημα. Δεν υπάρχει καμμία μεγάλη είδηση. Υπάρχει ένα θρασύτατο ψέμα από εσάς. Υπάρχει το δελτίο Τύπου, της Ελληνικής Δημοκρατίας, του Υπουργείο Περιβάλλοντος και Ενέργειας της 1ης Οκτωβρίου 2019. Εκ της θέσεως σας, αποκλείεται να μη διαβάζετε τα δελτία Τύπου του Υπουργείου Περιβάλλοντος και Ενέργειας για τα ΕΛΠΕ. Υπουργός είναι ο Κωστής Χατζηδάκης: «Είναι δέσμευση της Κυβέρνησης ότι προχωρούμε προς την κατεύθυνση που συμφώνησε η κυβέρνηση ΣΥΡΙΖΑ. Εξετάζει το ΤΑΙΠΕΔ όλες τις επιλογές και θα κρίνουμε με βάση προφανώς το συμφέρον του δημοσίου και ευρύτερα το εθνικό συμφέρον». Και λίγο παρακάτω λέει ο Υπουργός Κωστής Χατζηδάκης: «Εμείς δεν έχουμε πρόθεση το δημόσιο να αποσυρθεί συνολικά από τα ΕΛΠΕ».

Άρα το ξέρετε. Άρα, γιατί με ρωτάτε; Για να σας θυμίσω ότι εσείς ξεκινήσατε την ιδιωτικοποίηση και να μάθουν όλοι οι φίλοι σας στην Αριστερά ότι είστε υποκριτές;

Ακούστε, όμως, τώρα το καλύτερο. Μου λέτε για τα δικαιώματα εξόρυξης κ.λπ.. Κατ’ αρχάς, κύριε Πρόεδρε, να πω -και να καταθέσω στα Πρακτικά- σχετικά με τα δημοσιεύματα για την έρευνα των μεγάλων κοιτασμάτων ότι έχουν διαψευσθεί από τη διοίκηση των ΕΛΠΕ τα δημοσιεύματα. Ακόμα δεν έχουν ξεκινήσει αυτές οι έρευνες για να έχουμε συγκεκριμένα στοιχεία. Μακάρι να αποδειχθούν στο μέλλον αληθή. Σήμερα που μιλάμε υπάρχουν κάποιες επιστημονικές θεωρίες. Μακάρι να βρεθούν.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων – Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μου λέτε, όμως, κύριε Παππά, μιας και μου μιλάτε για τα ΕΛΠΕ και τις συμβάσεις εξόρυξης, μήπως ξέρετε στις συμβάσεις που διαπραγματεύτηκε ο κ. Τσίπρας και ο κ. Σταθάκης, σε αυτές τις συμβάσεις εξόρυξης που λέγατε, ποια είναι η πραγματική συμμετοχή των ΕΛΠΕ; Θα σας την πω εγώ τώρα. Σε δύο από τις τέσσερις συμμετέχουν σε ποσοστό 20% και διαχειριστής από τις τέσσερις τα ΕΛΠΕ είναι σε μία. Όλες οι άλλες συμβάσεις και όλα τα άλλα ποσοστά, δηλαδή το 80% των δύο και το 100% των άλλων δύο, η κυβέρνηση ΣΥΡΙΖΑ τις έχει δώσει στον ιδιωτικό τομέα, σε ιδιωτικές εταιρείες, ελληνικές και ξένες.

Σας το είπα ξανά στην αρχή. Θέλω να συνειδητοποιήσετε. Σας το λέω για το καλό σας, δεν σας το λέω για το κακό σας. Μην έρχεστε εδώ στη Βουλή υποκρινόμενοι ότι ο λαός πάσχει από μια αμνησία και δεν θυμάται ποιος κυβέρνησε το 2015 - 2019. Το 2015 - 2019 κυβερνήσατε εσείς. Κυβερνήσατε με μνημόνιο. Πήρατε τα εύσημα του Σόιμπλε, κάνατε ιδιωτικοποιήσεις, φτιάξατε το υπερταμείο αποκρατικοποιήσεων, δώσατε όλη την ελληνική δημόσια περιουσία εχέγγυο. Άρα, εσείς ειδικά ο ΣΥΡΙΖΑ δεν μπορείτε να μιλήσετε ξανά κατά των ιδιωτικοποιήσεων και υπέρ της προασπίσεως δήθεν της δημόσιας περιουσίας ποτέ. Θα περάσουν τρεις χιλιάδες χρόνια, θα ζητάτε συγγνώμη από τους φίλους της Αριστεράς και μπορεί κάποτε να σας συγχωρέσουν.

Εγώ, όμως, θέλω να σας πω και κάτι επί προσωπικού. Θα σας πω και ποια είναι η δύσκολη θέση στην οποία με έχετε φέρει προσωπικά. Όταν ξεκινήσαμε την πολιτική μας διαδρομή και είχαμε διαφωνίες, εγώ από την αρχή, από την πρώτη μέρα που έγινα Βουλευτής, από το 2007, ήμουν «υπέρ» των ιδιωτικοποιήσεων. Ποτέ δεν ήμουν «κατά». Πάντα «υπέρ» των ιδιωτικοποιήσεων.

Εσείς, ο ΣΥΡΙΖΑ, ήσασταν στα πεζοδρόμια, φωνάζατε κατά της «COSCO», κατά της «LAMDA» και του Ελληνικού, κατά της «FRAPORT», έλεγε εκεί ο φίλος σας από την Κρήτη «θα βάλω τα στήθια μου μπροστά μην πουληθεί το αεροδρόμιο Χανίων στους Γερμανούς» και διάφορα τέτοια. Ήρθατε στην εξουσία και τα πουλήσατε όλα. Καταλαβαίνετε τώρα σε πόσο δύσκολη θέση με έχετε φέρει εμένα;

Εάν εγώ που είμαι υπέρ των ιδιωτικοποιήσεων βλέπω εσάς να τα πουλάτε όλα, τι πρέπει να κάνω για να δικαιολογήσω την ιδεολογία μου; Αυτή είναι η δυσκολία που με έχετε φέρει. Αυτή είναι πράγματι μια δυσκολία, γιατί είναι δύσκολο να σας ξεπεράσει κανείς ως προς το πάθος σας να πουλήσετε όλη τη δημόσια περιουσία. Γι’ αυτό και είναι εξαιρετικά περίεργο να έρχεστε στη Βουλή και να υποκρίνεστε ξανά τον προηγούμενό σας εαυτό. Αυτός πάει. Μας τελείωσε.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Ευχαριστούμε πολύ. Καλή συνέχεια.

Συνεχίζουμε με την τρίτη με αριθμό 167/4-11-2019 επίκαιρη ερώτηση δεύτερου κύκλου της Βουλευτού Β3΄ Νοτίου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Θα προχωρήσει η πλήρωση των τριακοσίων ενενήντα τριών οργανικών θέσεων σε προνοιακούς φορείς τις οποίες θεσμοθέτησε ο ΣΥΡΙΖΑ με μόνιμο προσωπικό;».

Κυρία Φωτίου, έχετε δύο λεπτά στη διάθεσή σας.

**ΘΕΑΝΩ ΦΩΤΙΟΥ:** Κυρία Υπουργέ, τα δεκατρία κέντρα κοινωνικής προστασίας των περιφερειών τα οποία προΐστασθε, συστήθηκαν με τον ν.4109/2013 καθώς και άλλα τρία ακόμα, το Κέντρο Εκπαίδευσης και Αποκατάστασης Τυφλών -ΚΕΑΤ- και το Εθνικό Κέντρο Κοινωνικής Αλληλεγγύης –ΕΚΚΑ-. Αυτά, λοιπόν, τα δεκαέξι ιδρύματα αντιμετωπίζουν σοβαρά προβλήματα στελέχωσης, απόρροια του μνημονιακού κανόνα πέντε προς ένα στις προσλήψεις, με αποτέλεσμα εδώ και δέκα χρόνια να μην έχει γίνει καμμία ουσιαστικά πρόσληψη μόνιμου προσωπικού.

Μετά τον Αύγουστο του 2018, όταν βγήκαμε δηλαδή από τα μνημόνια, η κυβέρνηση ΣΥΡΙΖΑ προχώρησε με το άρθρο 35, του ν.4578/2018. Το προηγούμενο άρθρο του νόμου που λέω, αφορούσε τριακόσιες σαράντα μία μόνιμες θέσεις σε αυτά τα ΚΠΠ.

Kαι επιπλέον, με το άρθρο 86 του ν.4611 που αφορούσε το 2019 έχουμε άλλες πενήντα δύο μόνιμες θέσεις στα ανωτέρω ΚΚΠ, δηλαδή συνολικά τριακόσιες ενενήντα τρεις θέσεις μόνιμου προσωπικού σε επιθυμητές ειδικότητες που είχαν ορίσει τα ίδια τα ιδρύματα και είχαν κατανεμηθεί σε όλα αυτά, καθώς και ο τρόπος πλήρωσης των θέσεων αυτών γίνεται με διαδικασίες ΑΣΕΠ.

Προκειμένου, όμως, να μην απολεσθεί η συσσωρευμένη εμπειρία του υφιστάμενου επικουρικού προσωπικού, προβλεπόταν ειδική μοριοδότηση εμπειρίας. Οι νόμιμες διαδικασίες ξεκίνησαν, αλλά διακόπηκαν λόγω της προσφυγής στις κάλπες και εδώ και τέσσερις μήνες η Κυβέρνηση τις έχει παγώσει εντελώς.

Παράλληλα, πέραν αυτών των τριακοσίων ενενήντα τριών μόνιμων θέσεων, με το άρθρο 88 του ν.4611/2019 προβλέπεται και η πρόσληψη επιπλέον επικουρικού προσωπικού, έτσι ώστε -εμείς υπολογίζαμε τετρακόσιες έντεκα θέσεις- να αυξηθεί τελικά για πρώτη φορά το προσωπικό των ιδρυμάτων αυτών κατά 15%.

Παράλληλα, σας παραδώσαμε δεκαέξι οργανισμούς στους οποίους ακριβώς προβλέπονταν αυτές οι τριακόσιες ενενήντα τρεις μόνιμες θέσεις και αυτούς τους παγώσετε. Σήμερα οι εργαζόμενοι στα κέντρα κοινωνικής προστασίας περιφερειών απεργούν και σας καταγγέλλουν ότι αρνείστε να υλοποιήσετε το άρθρο 35 του ν.4578/2019, αυτό που σας ανέφερα για την προκήρυξη του διαγωνισμού των νόμιμων θέσεων.

Το καταθέτω στα Πρακτικά.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά το προαναφερθέν έγγραφο, τα οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ρωτώ, λοιπόν, τι θα κάνετε. Θα προχωρήσετε στην πλήρωση των τριακοσίων ενενήντα τριών θέσεων των νομικών προσώπων δημοσίου δικαίου της πρόνοιας, τις οποίες θεσμοθέτησε ο ΣΥΡΙΖΑ, με μόνιμο προσωπικό, και θα εφαρμόσετε και την προβλεπόμενη μοριοδότηση από τον ν.4578/2018;

Και δεύτερον, θα παρατείνετε τη θητεία του υφιστάμενου επικουρικού προσωπικού, όπως προβλέπει πάλι το άρθρο 35 του ν.4578/2018 μέχρι την ολοκλήρωση της διαδικασίας επιλογής μόνιμου προσωπικού, δηλαδή την ανάρτηση οριστικών πινάκων επιλεγέντων, ώστε να μην κινδυνεύσει η ομαλή λειτουργία των μονάδων φροντίδας των αναφερομένων φορέων;

Διότι, κυρία Υπουργέ, έχετε αργήσει επικίνδυνα και τα πράγματα βρίσκονται στο «κόκκινο». Κινδυνεύετε να τινάξετε τα νομικά πρόσωπα δημοσίου δικαίου στον αέρα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ την κ. Φωτίου. Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Κυρία Μιχαηλίδου, έχετε τρία λεπτά στη διάθεσή σας.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε. Ευχαριστώ, κυρία Φωτίου.

Πραγματικά χαίρομαι πολύ για την ερώτηση την οποία μου κάνετε. Χαίρομαι που έχω το βήμα αυτό να ενημερώσω και την εθνική αντιπροσωπεία, αλλά και τους συμπολίτες μας για την πορεία του ζητήματος αυτού.

Θα εκθέσω σύντομα το ιστορικό τού ζητήματος, για να ενημερωθούν όλοι που μας παρακολουθούν για την έκβασή του και τον τρόπο που το έχουμε διαχειριστεί από την αρχή του σημείου που παραλάβαμε εξουσία, δηλαδή που παραλάβαμε το Υπουργείο.

Σύμφωνα, όπως είπατε κι εσείς, με τις διατάξεις του άρθρου 34 του ν.4578/2018, στα κέντρα κοινωνικής πρόνοιας, στο ΕΙΚ, στο ΕΚΚΑ, στο ΚΕΑΤ όσο και στο Θεραπευτήριο Καρπενησίου -το Θεραπευτήριο Ευρυτανίας για την ακρίβεια- τα οποία εποπτεύονται από το Υπουργείο Εργασίας και Κοινωνικών Υποθέσεων, συστάθηκαν τριακόσιες σαράντα μία θέσεις μόνιμου προσωπικού.

Σύμφωνα με το άρθρο 35 παράγραφος 1 του ίδιου νόμου, η κάλυψη των θέσεων αυτών διενεργείται με μοριοδότηση πάνω στην προϋπηρεσία τους. Συγκεκριμένα, παίρνουν σαράντα μόρια για κάθε μήνα μέχρι τους σαράντα οκτώ μήνες και επτά μόρια ανά μήνα για τους επόμενους σαράντα οκτώ με ογδόντα τέσσερις μήνες.

Κατ’ εφαρμογή των ανωτέρω διατάξεων, εγκρίθηκε η πράξη υπουργικού συμβουλίου για την πλήρωση αυτών των τριακόσιων σαράντα μίας οργανικών θέσεων στους ανωτέρω φορείς, εκ των οποίων είκοσι τέσσερις θέσεις έπρεπε να δεσμευτούν προκειμένου να πληρωθούν οι θέσεις από άτομα που προστατεύονται από τις διατάξεις του ν.2643/1998.

Αυτούς μάλλον τους ξεχάσατε εκείνη την περίοδο, αλλά δεν πειράζει τους θυμηθήκατε μετά. Πώς τους θυμηθήκατε; Γιατί προβλέψατε με επιπλέον διατάξεις -το άρθρο 86 του ν.4611/2019 αυτή τη φορά- ότι στα ίδια κέντρα, στα ΚΚΠ δηλαδή, το ΕΙΚ, το ΕΚΚΑ, το ΚΕΑΤ και το Θεραπευτήριο Ευρυτανίας, να προσθέσετε πενήντα δύο θέσεις στις τριακόσιες σαράντα μία που ήδη είχατε προβλέψει, αλλά είχατε ξεχάσει τις είκοσι τέσσερις που έπρεπε να δεσμευτούν, μόνιμου προσωπικού που συστάθηκαν με το άρθρο 34 του ν.4578/2018.

Όταν αναλάβαμε, λοιπόν, εμείς τον Ιούλιο, αντιληφθήκαμε ότι αφ’ ενός, δεν είχαν προχωρήσει καθόλου οι διαδικασίες που προέβλεπε ο νόμος που θεσπίσατε το 2018 για την προκήρυξη των θέσεων αυτών και αφ’ ετέρου, υπήρχε το ζήτημα της επικείμενης στο τέλος του έτους λήξης των συμβάσεων των συμβασιούχων στα κέντρα κοινωνικής πρόνοιας, όπως σωστά αναφέρατε.

Υπό αυτές τις συνθήκες, αμέσως και άμεσα ζήτησα από τις υπηρεσίες του Υπουργείου την επιτάχυνση των προπαρασκευαστικών διοικητικών ενεργειών ώστε να αποσταλεί στο ΑΣΕΠ το αίτημα προκήρυξης τριακοσίων δεκαεπτά θέσεων -εμείς αυτή τη φορά σκεφτήκαμε τις θέσεις που προβλέπονται από το ν.2643/1998- στους εποπτευόμενους φορείς από το Υπουργείο, η οποία και έγινε στις 9 Αυγούστου.

Άρα, τι έχουμε; Στις 9 Ιουλίου αναλαμβάνουμε εξουσία, στις 9 Αυγούστου στέλνουμε στο ΑΣΕΠ την αίτηση για προκήρυξη. Τι σημαίνει αυτό;

**ΘΕΑΝΩ ΦΩΤΙΟΥ:** Πόσες θέσεις;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Τριακόσιες δεκαεπτά θέσεις στείλαμε στο ΑΣΕΠ. Σε έναν μήνα.

Θυμίζω ότι νομοθετήσατε το 2018 ότι μέχρι τον Φεβρουάριο θα έχετε στείλει την προκήρυξη. Τον Φεβρουάριο δεν στείλατε την προκήρυξη. Κάνατε μια τροπολογία και νομοθετικά είπατε ότι δεν μπορούμε εμείς να καλύψουμε αυτό που είχαμε προβλέψει το 2018 για τον Φεβρουάριο του 2019, οπότε αλλάξατε τη νομοθεσία για να πάμε από Φεβρουάριο στον Ιούνιο. Τον Ιούνιο πάλι δεν προβλέψατε και δεν στείλατε την προκήρυξη, όποτε ερχόμαστε εμείς τον Ιούλιο και μέσα σε έναν μήνα στέλνουμε την προκήρυξη στο ΑΣΕΠ. Και όχι μόνο από 9 Ιουλίου στις 9 Αυγούστου στέλνω την προκήρυξη στο ΑΣΕΠ, αλλά επισκέπτομαι και τον πρόεδρο του ΑΣΕΠ στις 13 Αυγούστου, μόλις είχε γυρίσει ο άνθρωπος για μία μέρα από τις διακοπές του, έτσι ώστε να συζητήσουμε το θέμα αυτό και να επιταχύνουμε τις διαδικασίες.

Οπότε το 2018 νομοθετείτε, προβλέπετε για Φεβρουάριο, τον Φεβρουάριο δεν στέλνετε την προκήρυξη, ξανανομοθετείτε για να τη στείλετε τον Ιούνιο και τον Ιούνιο πάλι δεν τη στέλνετε.

Κι έρχεστε εδώ να με ρωτήσετε γιατί έναν μήνα αφού ανέλαβα την υποηγεσία του Υπουργείου αυτού, έρχομαι και κάνω τη δουλειά που εσείς είχατε αφήσει έναν χρόνο; Πραγματικά αναρωτιέμαι.

**ΠΡΟΕΔΡΕΥΩΝ (Απόστολος Αβδελάς):** Και ολοκληρώστε παρακαλώ. Πιέζω λίγο γιατί έχουμε εκδήλωση μετά. Αυτός είναι ο λόγος.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ολοκληρώνω.

Για να απαντήσω επί των συγκεκριμένων ερωτημάτων σας, πρώτον η μοριοδότηση της προϋπηρεσίας του επικουρικού προσωπικού θα διατηρηθεί στην προκήρυξη για το μόνιμο προσωπικό, όπως προβλέπει ο νόμος. Δεύτερον, στην ερώτησή σας, κυρία Φωτίου, αποκρύπτετε ότι η νομοθετική διάταξη που είχε φέρει στη Βουλή η κυβέρνηση των ΣΥΡΙΖΑ - ΑΝΕΛ τότε δεν προβλέπει την παράταση των συμβάσεων εργασίας του έκτακτου προσωπικού.

Και εκεί γιατί χρειαζόμαστε έκτακτο προσωπικό; Χρειαζόμαστε έκτακτο προσωπικό γιατί όταν νομοθετήσατε για μόνιμο, δεν το κάνατε στο χρονοδιάγραμμα που είπατε ότι θα πάρετε το μόνιμο, οπότε προέκυψε η ανάγκη εκτάκτου. Αλλά και την ανάγκη έκτακτου δεν την προβλέπετε για να γίνει μέχρι την κατάρτιση των προσωρινών πινάκων διοριστέων, αλλά την προβλέπετε μέχρι 31-12-2019. Οπότε, δημιουργείται ένα μεγάλο κενό.

Σε κάθε περίπτωση, η οποιαδήποτε εκ νέου ανανέωση με νόμο των συμβάσεων αυτών, δηλαδή των συμβάσεων που λήγουν στις 31-12-2019, θα ήταν αντιμέτωπη με τον σκόπελο της έγκρισης των σχετικών δαπανών μισθοδοσίας από τους επιτρόπους του Ελεγκτικού Συνεδρίου και αυτό θα το γνωρίζετε μάλλον καλύτερα από μένα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώσατε;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ολοκληρώνω με το εξής.

Εν ολίγοις, νομοθετείτε το 2018 τις οργανικές θέσεις, τις παρατείνετε δύο φορές, τον Ιούνιο μετά τη δεύτερη παράταση δεν έχετε στείλει ακόμη την προκήρυξη, ερχόμαστε έναν μήνα μετά, στέλνουμε την προκήρυξη και περιμένουμε τώρα την έκδοση της προκήρυξης από το ΑΣΕΠ εντός ολίγων ημερών και έρχεστε και μας ζητάτε τα ρέστα.

Κι εγώ δεν μπορώ να καταλάβω αν αυτό είναι αφέλεια ή υποκρισία. Και φοβάμαι ότι αν είναι υποκρισία, εκεί οι Έλληνες δεν είναι πλέον απογοητευμένοι με τη συγκεκριμένη υποκρισία, αλλά είναι απογοητευμένοι με το γεγονός ότι ένας θεσμός όπως η Αξιωματική Αντιπολίτευση μπαίνει σε αυτές τις συνθήκες σε αυτή την πράξη.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, έχετε τρία λεπτά στη διάθεσή σας να απαντήσετε.

Όσο και να προσπαθείτε, κυρία Υπουργέ, δεν μπορείτε να συσκοτίσετε τους αριθμούς. Τι λένε οι αριθμοί; Σας παραδώσαμε τριακόσιες σαράντα μία μόνιμες θέσεις με ΠΥΣ, δηλαδή με πράξη υπουργικού συμβουλίου, τέλος Απριλίου. Ξεχάσατε ότι τον Μάιο προκηρύχθηκαν οι εθνικές εκλογές. Και επειδή το κράτος έχει συνέχεια, πραγματικά δεν καταλαβαίνω γιατί μόλις αναλάβατε, δεν στείλατε στον ΑΣΕΠ τις τριακόσιες σαράντα μία θέσεις.

Όσο γι’ αυτά τα περιβόητα που λέτε, ότι τις αλλάξατε γιατί είχαμε κάνει λάθος στο 15%, του προβλεπόμενου από τον νόμο, για τις θέσεις που κρατιούνται για τους αναπήρους, πάλι δεν ξέρετε αριθμητική. Στις τριακόσιες σαράντα μία θέσεις το 15% είναι πενήντα μία θέσεις. Είναι οι επιπλέον πενήντα τρεις θέσεις, λοιπόν, που προκηρύξαμε. Άρα, πώς καταφέρατε τις τριακόσιες ενενήντα τρεις να τις κατεβάσατε στις τριακόσιες δεκαεπτά; Σας ρώτησα και μου απαντήσατε ότι είναι τριακόσιες δεκαεπτά. Τι αλχημεία είναι αυτή, δεν την καταλαβαίνω. Πραγματικά, είστε κι εσείς αυτής της Κυβέρνησης με τις αλχημείες.

Σας ερωτώ τα εξής, κυρία Μιχαηλίδου, και προσπαθήστε τώρα με αριθμούς να μου απαντήσετε: Εμείς όταν προκηρύξαμε τις τριακόσιες ενενήντα τρεις θέσεις, ξέραμε ότι αυτές οι θέσεις θα καλυφθούν κυρίως από υπηρετούντες. Γι’ αυτό και στους υπηρετούντες παρατείναμε τη λήξη της θητείας τους. Αυτό είναι πολύ απλό. Μπορούσατε να προκηρύξετε στους υπηρετούντες τριακόσιες ενενήντα τρεις θέσεις και να παρατείνετε τη θητεία τους μέχρι το τέλος του 2020. Μια πρόταση ήθελε. Πεντακόσιες χιλιάδες νόμους φέρνετε, αυτή την πρόταση δεν μπορούσατε να την τροπολογήσετε; Σοβαρά το λέτε ότι δεν μπορούσατε να τροπολογήσετε την παράταση της θητείας των σημερινών επικουρικών, παρά τους εμπαίζετε;

Ξέρετε τι κάνετε, κυρία Μιχαηλίδου; Μία καταπληκτική αλχημεία. Είναι όπως η αλχημεία με τα ασυνόδευτα προσφυγόπουλα, που τα κάνατε ότι είναι ενήλικα από 15 χρονών και πάνω. Λοιπόν, τι κάνετε: Προκηρύσσετε πρώτα -και πείτε μου αν κάνω λάθος- θέσεις επικουρικού προσωπικού. Τι σημαίνει αν τις προκηρύξετε πριν από τις μόνιμες; Εμείς λέγαμε τριακόσιες ενενήντα τρεις μόνιμες θέσεις και επιπλέον τετρακόσιες που θα γίνονταν μετά, με το επικουρικό προσωπικό. Γιατί αν διαβάσετε τον νόμο, θα δείτε ότι ο νόμος προβλέπει επιπλέον επικουρικό προσωπικό. Τι σημαίνει αυτό σε νούμερα; Ότι για πρώτη φορά στη χώρα θα είχαμε αύξηση του προσωπικού που λειτουργεί σήμερα στα ιδρύματα τουλάχιστον κατά 20%. Καταλάβατε; Και αυτό ήταν δικό μας μεγάλο επίτευγμα. Αυτό επιχειρούσαμε να κάνουμε. Από που σας ήρθε το τριακόσιες δεκαεπτά; Από τον ουρανό σας έπεσε το νούμερο; Δεν κατάλαβα! Μήπως τόσα λεφτά έχετε, γιατί όλα τα άλλα τα ξοδέψατε;

Σας λέω ξανά, λοιπόν, το εξής: Εγώ πιστεύω ότι, επειδή δεν βγαίνουν αυτές οι θέσεις μέχρι στιγμής -δεν έχουν βγει οι μόνιμες θέσεις-, εσείς αυτή τη στιγμή θα προκηρύξετε τις επικουρικές. Και διαψεύστε με αν έχω κάνει λάθος. Αν προκηρύξετε πρώτα τις επικουρικές, θα συμβεί το πολύ απλό, ότι θα χάσουμε τετρακόσιες επιπλέον θέσεις από τις τριακόσιες ενενήντα τρεις στα ιδρύματα. Προσπαθήστε να το καταλάβετε αυτό. Είναι δύσκολο, το καταλαβαίνω.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κυρία Φωτίου.

**ΘΕΑΝΩ ΦΩΤΙΟΥ:** Τελειώνω.

Σας έχω παραδώσει δεκαέξι νέους οργανισμούς. Τους παγώσατε. Μέσα σ’ αυτούς τους οργανισμούς βρίσκονται οι τριακόσιες ενενήντα τρεις μόνιμες θέσεις. Καταλαβαίνω την απειρία σας. Εγώ σας βλέπω με συμπάθεια. Είμαι διαθέσιμη, οποιαδήποτε ώρα θέλετε, να σας εξηγώ. Ήρθα στο Υπουργείο σας όταν με φωνάξατε και κάθισα μιάμιση ώρα.

Η πρόνοια είναι σοβαρή υπόθεση. Δεν αφορά ούτε φιλανθρωπία ούτε εθελοντισμό, για τον απλούστατο λόγο ότι αυτά αφορούν την κοινωνία των πολιτών. Η πρόνοια αφορά ακριβώς την παρέμβαση του κράτους πάνω σε εκείνες τις ομάδες -ανάπηρους, παιδιά, ηλικιωμένους, άπορους- όπου το κράτος παρεμβαίνει για να αποκαταστήσει τις ανισότητες. Αυτό πρέπει να το καταλάβετε, κυρία Μιχαηλίδου, με όλο το σεβασμό.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, παρακαλώ ολοκληρώστε.

**ΘΕΑΝΩ ΦΩΤΙΟΥ:** Το κράτος, λοιπόν, παρεμβαίνει για να αποκαταστήσει τις ανισότητες, διότι ακριβώς αυτός είναι ο ρόλος του κράτους. Και αυτό γίνεται είτε με επιδόματα είτε με υπηρεσίες. Σήμερα συζητάμε τις υπηρεσίες. Και έχω να σας πω ότι, κατά την άποψή μου, το κράτος έχει συνέχεια.

Σας καλώ, λοιπόν, να τα αφήσετε αυτά και να προκηρύξετε τώρα αμέσως πρώτα τις τριακόσιες ενενήντα τρεις μόνιμες θέσεις, να τις μοριοδοτήσετε, όπως προβλέψαμε, να παρατείνετε μέχρι την ανάρτησή τους, μέχρι το τέλος του 2020, τις θητείες των υπηρετούντων επικουρικών επιστημονικού προσωπικού, να προκηρύξετε αμέσως μετά τις τετρακόσιες θέσεις νέου επικουρικού προσωπικού και να προχωρήσετε αμέσως στην έκδοση προεδρικών διαταγμάτων των οργανισμών που σας παραδώσαμε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Υφυπουργέ, νομίζω ότι αρκούν τρία λεπτά για να απαντήσετε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πάρα πολύ.

Ευχαριστώ για τη λίστα των όσων δεν έχετε κάνει. Νομίζω ότι ενημερώθηκε η Εθνική Αντιπροσωπεία, αλλά και οι υπόλοιποι Έλληνες. Δεν ξέρω από πού να ξεκινήσω, αλλά θα βρω κάτι.

Λοιπόν, τι παραδώσατε, πέραν από τη λίστα των όσων δεν έχετε κάνει; Παραδώσατε κενές θέσεις. Παραδώσατε θέσεις, τις οποίες είχατε νομοθετήσει και μέσα σε έναν χρόνο δεν είχατε προκηρύξει. Οπότε το να έρχεστε εδώ και να ζητάτε να τις προκηρύξουμε εμείς, εφόσον ήδη το κάναμε μέσα σε ένα μήνα -ήδη, δηλαδή, τις στείλαμε στο ΑΣΕΠ μέσα σε ένα μήνα, ενώ εσείς δεν το είχατε κάνει σε έναν χρόνο-, καλύτερα να μην το χαρακτηρίσω.

Πέρα από κενές θέσεις τι άλλο παραδώσατε. Παραδώσατε υποσχέσεις. Ξέρετε, οι εργαζόμενοι στις δομές αυτές έρχονται κάθε μέρα -και ερχόντουσαν από την πρώτη μέρα- στο γραφείο μου, να αναζητήσουν μία λύση στο ζήτημα αυτό. Οπότε παραδίδετε κενές θέσεις, παραδίδετε υποσχέσεις και δημιουργήσατε μία κατάσταση ομηρίας σε όλους αυτούς τους ανθρώπους.

**ΘΕΑΝΩ ΦΩΤΙΟΥ:** Τότε, γιατί σας καταγγέλλουν οι εργαζόμενοι;

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, παρακαλώ. Έξι λεπτά μιλήσατε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Θα κάνω και ένα σχόλιο επ’ αυτού.

Ως προς τα μαθηματικά, το 15% βγαίνει χωριστά. Γι’ αυτό δεν «έτρεξε» μαζί. Και το 15% δεν το προσμετράμε χωριστά. Μπαίνει σε κάθε σύνολο που ζητάμε προκήρυξη από τον ΑΣΕΠ.

Για τις πενήντα έως τις τριακόσιες ενενήντα τρεις θέσεις -για αυτές τις πενήντα για τις οποίες νομοθετήσατε μετά- δεν είχε γίνει τίποτα για να προχωρήσουν. Ούτε ΠΥΣ, ούτε τίποτα. Οπότε τι κάνουμε; Το επεξεργαζόμαστε ήδη.

Αριθμητική: Νομίζω καλύτερα να μη μιλάτε για αριθμητική ή τουλάχιστον όταν μιλάτε, να κάνετε τις πράξεις εκ των προτέρων. Διότι, την προηγούμενη φορά που βγήκατε και κάνατε μία δήλωση για την αριθμητική του Υπουργείου μας και των δηλώσεων μου, την κάνατε πολύ λανθασμένα. Και την κάνατε λανθασμένα και γι’ αυτό μάλλον την «τραβήξατε». Αναφέρομαι πολύ συγκεκριμένα στο επίδομα γέννας, για το οποίο είπατε ότι το ποσό το οποίο έχει κατατεθεί στον προϋπολογισμό, δεν είναι επαρκές. Πώς δεν είναι επαρκές; Δεν είπαμε ότι θα γίνει σε δύο δόσεις αυτό; Δεν είπαμε ότι το επίδομα γέννας, κυρία Φωτίου, θα γίνει σε δύο δόσεις;

**ΘΕΑΝΩ ΦΩΤΙΟΥ:** Κύριε Πρόεδρε, θα απαντήσω σε αυτό.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, παρακαλώ.

**ΘΕΑΝΩ ΦΩΤΙΟΥ:** Για το 70% φτάνει το επίδομα γέννας…

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, σας παρακαλώ!

**ΘΕΑΝΩ ΦΩΤΙΟΥ:** Δεν ξέρω το διδακτορικό σας…

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Δεν ξέρω αν έχετε το διδακτορικό ή όχι, αλλά και να μην το έχετε, αυτήν την πράξη μπορείτε να την κάνετε.

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, αφήστε να ολοκληρώσει η κυρία Υφυπουργός. Σας παρακαλώ.

**ΘΕΑΝΩ ΦΩΤΙΟΥ:** Κυρία Υφυπουργέ…

**ΔΟΜΝΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Δεν ξέρω εσείς τι έχετε, κυρία Φωτίου, αλλά αν το έχετε, τις πράξεις μπορείτε να τις κάνετε.

Τέλος, κάτι για τις αλχημείες, γιατί βλέπω ότι αυτόν τον όρο τον χρησιμοποιείτε πολύ. Δεν ξέρω αν είστε μεγάλη φαν του Πάουλο Κοέλιο και του «Αλχημιστή» του, πάντως αυτό το σκεπτικό του Κοέλιο, ότι επειδή κάτι το θέλω πάρα πολύ, το σύμπαν θα συνωμοτήσει και θα γίνει, εμείς στην παράταξή μας δεν το πιστεύουμε. Εμείς για να γίνει κάτι, ρίχνουμε πάρα πολλή δουλειά. Δεν το πιστεύουμε απλά. Και κάναμε πολλή δουλειά μέσα στον πρώτο μήνα. Και εκείνη τη μιάμιση ώρα που μου παραδώσατε ένα μονοσέλιδο στο Υπουργείο, αφού σας κάλεσα για να μου πείτε τι γίνεται με αυτό το Υπουργείο, δεν με ενημερώσατε. Εμείς, δεν είναι ότι επειδή θέλουμε κάτι πολύ και το πιστεύουμε, θεωρούμε ότι το σύμπαν θα συνωμοτήσει. Κάποιοι από εμάς διαβάζουμε Κοέλιο, αλλά διαβάζουμε και άλλους συγγραφείς.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Περνάμε τώρα στην τέταρτη με αριθμό 184/5-11-2019 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου Χαρίτου προς τον Υπουργό Αγροτικής Ανάπτυξης και Τροφίμων με θέμα: «Οι αγρότες του Νομού Ροδόπης αναμένουν τις αποζημιώσεις».

Κύριε Χαρίτου, έχετε δύο λεπτά στη διάθεσή σας. Σας παρακαλώ, να είστε συνεπής στον χρόνο σας, γιατί υπάρχει πίεση. Ευχαριστώ.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, εκατόν πενήντα πέντε χιλιάδες στρέμματα, από τα πιο παραγωγικά, με τις πιο δυναμικές καλλιέργειες στη Ροδόπη -βαμβάκι, καπνό, καλαμπόκι και δενδρώδεις καλλιέργειες- επλήγησαν από μία πρωτόγνωρη, σε μέγεθος, χαλαζόπτωση που προκάλεσε τεράστιες καταστροφές.

Οι μισές περίπου από αυτές τις εκτάσεις καταστράφηκαν ολοσχερώς. Μάλιστα, τη χρονική στιγμή της καταστροφής οι παραγωγοί είχαν πραγματοποιήσει το μεγαλύτερο μέρος των καλλιεργητικών εργασιών -δηλαδή έχουν επωμιστεί το μεγαλύτερο μέρος του κόστους παραγωγής- και ανέμεναν τη συγκομιδή, σε μία περίοδο που είναι αυξημένες οι αποδόσεις ιδιαίτερα στο βαμβάκι ενώ είναι πολύ, μα πολύ χαμηλές οι τιμές του σύσπορου βαμβακιού, οι χαμηλότερες της τελευταίας πενταετίας.

Αντιλαμβάνεστε, κύριε Υπουργέ, ότι η πίεση που υπάρχει αυτήν τη στιγμή στο εισόδημα των παραγωγών, είναι τεράστια. Περίπου έξι χιλιάδες εκατό αγροτικές εκμεταλλεύσεις βρίσκονται σε πολύ δεινή θέση, για να μην πω ότι αυτή τη στιγμή βρίσκονται σε απόγνωση. Άλλωστε, πρόσφατα επισκεφτήκατε την περιοχή.

Γι’ αυτό θα σας ρωτήσω πολύ συγκεκριμένα πράγματα και θέλω απαντήσεις:

Τι συγκεκριμένα μέτρα θα πάρετε, έτσι ώστε το ταχύτερο δυνατόν και με δίκαιο τρόπο να καταβληθούν οι αποζημιώσεις στους πληγέντες παραγωγούς;

Είναι στις προθέσεις σας να καταβληθεί άμεσα μέρος της αποζημίωσης ως προκαταβολή, σε όσους έχουν ολική καταστροφή; Υπάρχει μέσα στο σύστημα και το πρόγραμμα του ΕΛΓΑ. Σας ρωτώ, λοιπόν, αν έχετε προβλέψει στον προϋπολογισμό του ΕΛΓΑ ένα τέτοιο ενδεχόμενο, αφού ξέρατε εκ των προτέρων τις ζημιές και αν όχι γιατί.

Τι μέτρα θα πάρετε ώστε να καταβληθεί στην ώρα της η συνδεδεμένη ενίσχυση του βάμβακος, για να μη βρεθούν διπλά χαμένοι, κύριε Υπουργέ, οι πληγέντες παραγωγοί, γιατί, ως γνωστό, λόγω της ζημιάς δεν καλύπτουν την ελάχιστη απαιτούμενη στρεμματική απόδοση σε σύσπορο βαμβάκι;

Ακόμα, κύριε Υπουργέ, θέλω να σας ρωτήσω σχετικά με την υπουργική απόφαση που ετοιμάζετε μέσα στον Νοέμβρη για τις αποζημιώσεις μέσω του μηχανισμού των ΠΣΕΑ: Θα αφορά μόνο τις αποζημιώσεις του 2019 ή θα αφορά και τις αποζημιώσεις του 2018; Διότι ιδιαίτερα την περσινή χρονιά ήταν έντονες οι ζημιές, κυρίως στην καπνοκαλλιέργεια, από τις ιώσεις.

Τέλος, κύριε Υφυπουργέ, θέλω να σας ρωτήσω τι άλλα μέτρα σκέφτεστε ή προτίθεστε να πάρετε, έτσι ώστε να στηρίξετε το εισόδημα των παραγωγών, ιδιαίτερα των πληγέντων, για να μπορέσουν να συνεχίσουν την καλλιεργητική τους δραστηριότητα, αν -όπως όλοι λέμε στα λόγια- ο πρωτογενής τομέας αποτελεί έναν βασικό τομέα για την παραγωγική ανασυγκρότηση της χώρας μας;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χαρίτου.

Θα απαντήσει ο Υφυπουργός Αγροτικής Ανάπτυξης και Τροφίμων κ. Κωνσταντίνος Σκρέκας.

Κύριε Σκρέκα, έχετε τρία λεπτά αυστηρά.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κατ’ αρχάς, θα ήθελα να ευχαριστήσω τον αξιότιμο συνάδελφο κ. Χαρίτο για την ερώτηση που μας απηύθυνε, γιατί με αυτόν τον τρόπο δίνεται η δυνατότητα να αναδείξουμε σήμερα στη Βουλή των Ελλήνων το σημαντικό θέμα το οποίο προκύπτει από τις επιπτώσεις της κλιματικής αλλαγής, οι οποίες, δυστυχώς, χτυπάνε την πόρτα της Ελλάδας. Και, δυστυχώς, τα αποτελέσματα των αρνητικών αυτών συνεπειών τις νιώθουν στο πετσί τους πρώτα από όλους και πάνω από όλους οι άνθρωποι της υπαίθρου, δηλαδή οι Έλληνες γεωργοί, οι Έλληνες αγρότες, οι οποίοι βλέπουν τις σοδειές τους και τις καλλιέργειές τους να καταστρέφονται μέσα από μοναδικής δριμύτητας καιρικά φαινόμενα τα οποία συμβαίνουν πια στη χώρα μας επαναλαμβανόμενα και σε τακτική βάση.

Να πούμε, με την ευκαιρία, ότι αυτό είναι ένα θέμα το οποίο εμείς ως νέα Κυβέρνηση, του Κυριάκου Μητσοτάκη και της Νέας Δημοκρατίας, έχουμε βάλει ως προτεραιότητα να το αντιμετωπίσουμε και μέσα από τη στρατηγική την οποία σχεδιάζουμε για τη νέα Κοινή Αγροτική Πολιτική και, φυσικά, μέσα από ένα νέο σχέδιο αντιμετώπισης και αποζημίωσης των κινδύνων που προέρχονται ακριβώς από τα καιρικά φαινόμενα, τα οποία προκαλούν ζημιές στις ελληνικές καλλιέργειες.

Θα ήθελα να σας πω ότι και στην παρούσα προγραμματική περίοδο, στην ΚΑΠ που διανύουμε, υπήρχαν μέτρα από το Πρόγραμμα Αγροτικής Ανάπτυξης, υπήρχαν ευρωπαϊκά χρήματα τα οποία θα μπορούσαν να διατεθούν με προϋποθέσεις στους Έλληνες αγρότες, για να μπορούν να ασφαλίζουν συμπληρωματικά την παραγωγή τους, χωρίς να έχουν επιπλέον κόστος, όμως, και χρησιμοποιώντας ακριβώς αυτά τα ευρωπαϊκά χρήματα. Με αυτόν τον τρόπο θα είχαν συνολική αποζημίωση για τη ζημία την οποία υπέστησαν, γιατί, όπως ξέρετε, σήμερα ο ΕΛΓΑ αποζημιώνει ποσοστό της ζημιάς, το οποίο φθάνει περίπου στο 70% εφόσον έχουμε μία καθ’ ολοκληρίαν καταστροφή.

Άρα, θα μπορούσαμε να χρησιμοποιήσουμε ευρωπαϊκά χρήματα για να καλύψουμε και μεγαλύτερο μέρος της ζημιάς, αλλά και περισσότερους κινδύνους ασφαλιστικούς, αλλά, δυστυχώς, η προηγούμενη κυβέρνηση τα τεσσεράμισι χρόνια δεν ενεργοποίησε αυτά τα μέτρα. Η προηγούμενη ηγεσία του Υπουργείου Αγροτικής Ανάπτυξης, του ΣΥΡΙΖΑ, δεν χρησιμοποίησε αυτά τα χρήματα, με αποτέλεσμα αυτά να έχουν διατεθεί προς άλλους σκοπούς και σήμερα, που έρχεται η ανάγκη -όπως εσείς πολύ σωστά λέτε- να βοηθήσουμε τους Έλληνες αγρότες και τους αγρότες Ροδόπης, να μην υπάρχει η δυνατότητα. Δυστυχώς, λοιπόν, ευρωπαϊκά χρήματα, επιπλέον από αυτά τα οποία έχουμε και θα μπορέσουμε να χρησιμοποιήσουμε, δεν έχουν προβλεφθεί από την προηγούμενη κυβέρνηση, του ΣΥΡΙΖΑ, που κυβέρνησε τη χώρα για τεσσεράμισι χρόνια.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σας παρακαλώ, κύριε Υφυπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Και αυτό απαντάει σε εκείνο που είπατε σχετικά με την πρόβλεψη για τον προϋπολογισμό του ΕΛΓΑ, αν υπάρχει, δηλαδή, η πρόβλεψη στον προϋπολογισμό του ΕΛΓΑ για έκτακτες αποζημιώσεις. Θα σας πω το εξής: Ο προϋπολογισμός του ΕΛΓΑ, όπως ξέρετε, καταστρώνεται, σχεδιάζεται την προηγούμενη χρονιά. Εμείς παραλάβαμε τον ΕΛΓΑ τον Ιούλιο του 2019 με σοβαρά ελλείμματα. Το 2014 ο ΕΛΓΑ ήταν πλεονασματικός οργανισμός, δηλαδή, είχε περισσότερες εισφορές από τις αποζημιώσεις που πλήρωνε. Τα τελευταία τρία συναπτά και συνεχόμενα χρόνια ο ΕΛΓΑ είναι ελλειμματικός, με αποτέλεσμα να απομειώνει εκείνο το περίσσευμα, το οποίο εμείς είχαμε παραδώσει ως προηγούμενη κυβέρνηση το 2014. Και, φυσικά, χρειάζεται ένας ριζικός ανασχεδιασμός του κανονισμού του πια, για να μπορέσει να αντιμετωπίσει και τις αυξανόμενες ζημιές, οι οποίες πια συμβαίνουν, αλλά και να γίνει πιο δίκαιος ο τρόπος με τον οποίο αποζημιώνει ή από την άλλη πλευρά -να το πω έτσι- ζητάει τις ανάλογες εισφορές από τους αγρότες.

Τα υπόλοιπα θα σας τα πω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Κύριε Χαρίτου, έχετε τρία λεπτά στη διάθεσή σας.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Κύριε Υπουργέ, κατέθεσα εντελώς συγκεκριμένα ερωτήματα: Αν θα καταβληθεί η προκαταβολή και τι μέτρα θα πάρετε έτσι ώστε να καταβληθεί στην ώρα της η συνδεδεμένη ενίσχυση. Αντ’ αυτού εισέπραξα γενικές αναφορές και καμμία συγκεκριμένη δέσμευση σε ό,τι αφορά τα ερωτήματα. Και αν κατάλαβα καλά από αυτά που περιγράψατε για την αξιοποίηση των ευρωπαϊκών πόρων για την ασφάλιση, περίπου υπονοήσατε ότι θα αξιοποιηθούν οι κοινοτικές ενισχύσεις προκειμένου να χρησιμοποιηθούν ως επιδότηση για ασφάλιστρο. Γιατί απ’ ό,τι φαίνεται αυτή τη συζήτηση κάνετε εσείς εκεί στο Υπουργείο. Δηλαδή, αντί να σκέφτεστε πώς θα εξορθολογιστεί, πώς θα εκσυγχρονιστεί ο ΕΛΓΑ έτσι ώστε, πράγματι, να καλύψει τα νέα προβλήματα που γεννάει η κλιματική αλλαγή που και εσείς είπατε, οι σκέψεις σας είναι μάλλον προς τις ιδιωτικές ασφαλιστικές εταιρείες.

Θα σας έλεγα, κύριε Υφυπουργέ, το εξής: Αν, πράγματι, ακούγατε την απερχόμενη διοίκηση του ΕΛΓΑ που σας ζήτησε να κάνει αύξηση στον προϋπολογισμό μέσα στο καλοκαίρι, έτσι ώστε να καλύψει αυτές τις έκτακτες ζημιές που προκλήθηκαν, τώρα θα ήσασταν σε θέση να μην αρνείστε το αίτημα που σας κατέθεσα -και είναι καθολικό- για τους αγρότες στην περιοχή. Τι να κάνουμε, όμως; Και δεν αναφέρομαι σε εσάς, κύριε Υφυπουργέ. Το μυαλό δεν είναι στον ΕΛΓΑ. Το μυαλό είναι πώς θα προσκαλέσετε τις ιδιωτικές ασφαλιστικές εταιρείες.

Θέλω, λοιπόν, να σας πω πολύ καθαρά ότι αυτός ο συγκεκριμένος ΕΛΓΑ, παρά τα σοβαρά προβλήματα που έχει, είναι αυτός που όλα αυτά τα χρόνια στήριξε το εισόδημα των παραγωγών, για να είναι σε θέση σήμερα να συνεχίζουν τη δραστηριότητά τους.

Θέλω, λοιπόν, γι’ αυτό να σας ρωτήσω τα εξής: Είπατε ότι θα προχωρήσετε για να εκσυγχρονίσετε τον οργανισμό αυτόν. Θα συνεχίσετε τις αναλογιστικές μελέτες που ξεκίνησε η προηγούμενη κυβέρνηση; Τώρα, κύριε Υφυπουργέ, υπάρχει ανάδοχος με πρότυπα, με προδιαγραφές για το πώς πρέπει να εξορθολογιστεί και να εκσυγχρονιστεί ο κανονισμός του ΕΛΓΑ. Θα αξιοποιήσετε, κύριε Υφυπουργέ, τη μελέτη που υπάρχει στο πλαίσιο του νέου ΠΑΑ που έχει κατατεθεί -την έχετε στα συρτάρια του Υπουργείου- για το πώς θα διαχειριστείτε τις αρνητικές επιπτώσεις στην αγροτική παραγωγή από καιρικά φαινόμενα;

Θέλω, λοιπόν, να σας πω πολύ καθαρά ότι χρειάζεται, πράγματι, να πάρετε μέτρα και για τον εξορθολογισμό και τον εκσυγχρονισμό του κανονισμού του ΕΛΓΑ ώστε να ανταποκρίνεται στις ανάγκες, αλλά πιστεύω πως πρέπει να υπάρξουν και πολιτικές στήριξης ιδιαίτερα του αγροτικού κόσμου, που αυτήν τη στιγμή ασφυκτιά, κύριε Υφυπουργέ, ιδιαίτερα οι κτηνοτρόφοι που σχεδόν εξωθούνται να φύγουν από τη δραστηριότητά τους, πολύ περισσότερο οι πληγέντες παραγωγοί που σήμερα ανέμεναν από εσάς συγκεκριμένες, δεσμευτικές απαντήσεις και, δυστυχώς, δεν υπήρξαν τέτοιες.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ τον κ. Χαρίτου.

Κύριε Υφυπουργέ, έχετε τον λόγο για τρία λεπτά αυστηρά.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και** **Τροφίμων):** Ευχαριστώ, κύριε Πρόεδρε.

Με τον αξιότιμο συνάδελφο συζητάμε για πρώτη φορά μαζί εντός του ελληνικού Κοινοβουλίου. Βέβαια, είχα τη χαρά και την τιμή να τον συναντήσω το προηγούμενο Σαββατοκύριακο που επισκέφτηκα την περιοχή καταγωγής του και την περιφέρεια στην οποία εκλέγεται, τον Νομό Ροδόπης. Συγκεκριμένα, συναντηθήκαμε σ’ έναν ιστορικό δήμο, τον Δήμο Ιάσμου.

Θα ήθελα να σας πω, κύριε συνάδελφε -αν θέλετε το λαμβάνετε υπ’ όψιν σας, αν δεν θέλετε, όχι- ότι ούτε με τα fake news, ούτε βάζοντας λόγια που δεν έχει πει στο στόμα του αντιπάλου πολιτικού, μπορείτε να αποκομίσετε κάποια επικοινωνιακά κέρδη, γιατί αυτά που είπατε δεν είναι αυτά που είπα εγώ.

Εκείνο που είπα εγώ πολύ συγκεκριμένα είναι ότι, κατά την άποψή μου, είναι εγκληματικό να υπάρχουν ευρωπαϊκά χρήματα διαθέσιμα για να υποστηρίξουμε τους Έλληνες αγρότες και να τα χρησιμοποιήσουν για να έχουν συμπληρωματική ασφάλιση, χωρίς να ακριβαίνει το κόστος ασφάλισης το οποίο πληρώνουν και να μην το κάνει η προηγούμενη κυβέρνηση. Όταν υπάρχουν ευρωπαϊκά χρήματα, όταν σου λέει η Ευρώπη ότι ως χώρα, ως κράτος-μέλος μπορείς αυτά τα χρήματα να τα χρησιμοποιήσεις για να ασφαλίσουν οι αγρότες σου την παραγωγή τους κι έτσι να καλύψουν μεγαλύτερο κομμάτι της ζημιάς -το 100%- και περισσότερους ασφαλιστικούς κινδύνους από καιρικά φαινόμενα ή από ασθένειες ή οτιδήποτε άλλο, θεωρώ ότι είναι χωρίς νόημα, ανόητο δηλαδή, να μην το χρησιμοποιεί αυτό η προηγούμενη κυβέρνηση.

Εμείς, λοιπόν, αυτό το μέτρο θα το αξιοποιήσουμε, θα το σχεδιάσουμε, ώστε να προσφέρουμε στους αγρότες τη δυνατότητα να έχουν καλύτερη ασφάλιση για τις καλλιέργειές τους, χωρίς να αυξηθεί το κόστος τους. Κι εκεί, φυσικά, θα εμπλέξουμε -προαιρετικά φυσικά ή με ένα σχέδιο το οποίο θα είναι απόλυτα διαφανές και δίκαιο- τη δυνατότητα να το στηρίξει αυτό και ο ιδιωτικός τομέας, εφόσον προσφέρει καλύτερες υπηρεσίες απ’ αυτές που έχουμε σήμερα.

Ταυτόχρονα, δηλαδή, θα υπάρχουν δύο πυλώνες για την καλύτερη ασφάλιση των αγροτών.

Συγκεκριμένα στα ερωτήματα που θέσατε:

Πρώτον, όντως δεκάδες χιλιάδες στρέμματα έπαθαν τεράστια καταστροφή από τη χαλαζόπτωση και από τα έντονα καιρικά φαινόμενα. Ζητάτε προκαταβολή ενισχύσεων. Γνωρίζετε πολύ καλά ότι ο σημερινός κανονισμός του ΕΛΓΑ δεν επιτρέπει προκαταβολές αποζημιώσεων πριν να έχουν κοινοποιηθεί και ολοκληρωθεί τα πορίσματα.

Εμείς αυτό που κάναμε από την πρώτη στιγμή ήταν να οργανώσουμε, να πιέσουμε και να ορίσουμε μία μεγάλη ομάδα από εκτιμητές, ώστε να προστρέξουν στις πληγείσες περιοχές και να προχωρήσουν άμεσα στην καταγραφή των ζημιών. Στη συνέχεια, παρακολουθούμε σε καθημερινή βάση το πώς εξελίσσεται η ολοκλήρωση των πορισμάτων, έτσι ώστε οι αγρότες και οι γεωργοί, όπως πολύ σωστά είπατε, να μπορέσουν το συντομότερο να αποζημιωθούν για τις ζημιές που έπαθαν από τα καιρικά φαινόμενα τη στιγμή της συγκομιδής, πριν ακόμα προλάβουν να συγκομίσουν και ενώ είχαν κάνει όλα τα καλλιεργητικά έξοδα και που αυτήν τη στιγμή είναι εκτεθειμένοι και χρωστούν χρήματα σε προμηθευτές, αλλά δεν έχουν και το εισόδημα για να ζήσουν τις οικογένειές τους.

Αυτό φυσικά και το κάνουμε. Και θα δείτε ότι για πρώτη φορά ο ΕΛΓΑ θα πληρώσει πολύ πιο σύντομα απ’ ό,τι όλα τα προηγούμενα χρόνια.

Φυσικά, δεν είμαστε ικανοποιημένοι και γι’ αυτόν το λόγο λέμε ότι ο ΕΛΓΑ χρειάζεται έναν συνολικό ανασχεδιασμό και του κανονισμού του, αλλά και της οργανωτικής του δομής, ώστε να ανταποκρίνεται καλύτερα στις σημερινές ανάγκες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, επιτρέψτε μου να θίξω δύο-τρία συγκεκριμένα θέματα.

**ΠΡΟΕΔΡΕΥΩΝ (Απόστολος Αβδελάς):** Ναι, αλλά καθυστερούμε. Έχουμε άλλες τρεις επίκαιρες ερωτήσεις και πρέπει να τις τελειώσουμε μέχρι τις 10.30΄. Σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Σε ό,τι αφορά την ειδική συνδεδεμένη ενίσχυση για το βαμβάκι θέλω να πω τα εξής: Επειδή αυτοί που έχουν πάθει ζημιά πιθανότατα να μην πιάνουν το «κατώφλι», όπως λέμε, της στρεμματικής απόδοσης για να μπορούν να ενεργοποιήσουν το δικαίωμα της ειδικής συνδεδεμένης ενίσχυσης, πρέπει να σας ενημερώσω ότι εφόσον έχουν καταθέσει αίτηση για να έλθει ο εκτιμητής του ΕΛΓΑ, δηλαδή έχουν κάνει αίτηση για να γίνει καταγραφή της ζημιάς τους, γι’ αυτούς τους ανθρώπους και εφόσον το ποσοστό της ζημιάς που έχουν στην παραγωγή τους, τούς ρίχνει κάτω απ’ αυτό το «κατώφλι», ενεργοποιείται το δικαίωμα της συνδεδεμένης ενίσχυσης. Στη δε περίπτωση που έχουν πάθει 100% ζημιά, επίσης γι’ αυτούς τους ανθρώπους ενεργοποιείται άμεσα η ειδική συνδεδεμένη και μπορούν να την πάρουν. Εμείς θα προσπαθήσουμε να πάρουν αυτήν την ειδική συνδεδεμένη αυτοί που έχουν πάθει 100% ζημιά και, μάλιστα, πάρα πολύ γρήγορα.

Τέλος, σε ό,τι αφορά τις τιμές αποζημίωσης, πράγματι φέτος έχουμε πολύ χαμηλές τιμές στο βαμβάκι. Ξέρετε ότι κυμαίνονται από 0,40, 0,42, 0,43 λεπτά αυτή τη στιγμή στο σύσπορο. Όμως, η τιμή με την οποία θα αποζημιωθούν, είναι η μέση τιμή της τελευταίας τριετίας, που είναι περίπου στα 0,45 λεπτά το κιλό.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ, κύριε Υφυπουργέ. Παραμείνετε στη θέση σας, γιατί θα απαντήσετε και στον κ. Κεγκέρογλου.

Κυρίες και κύριοι συνάδελφοι, γίνεται γνωστό στο Σώμα ότι οι Υπουργοί Οικονομικών, Ανάπτυξης και Επενδύσεων, Προστασίας του Πολίτη, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού και Επικρατείας, κατέθεσαν στις 4-11-2019 σχέδιο νόμου: «Κύρωση α)της από 25-9-2019 Π.Ν.Π. «Επείγουσα ρύθμιση για την απαλλαγή από την υποχρέωση απόδοσης του φόρου διαμονής» (Α΄ 142), β)της από 30-9-2019 Π.Ν.Π. «Κατεπείγουσες ρυθμίσεις αρμοδιότητας των Υπουργείων Περιβάλλοντος και Ενέργειας, Εσωτερικών, Οικονομικών και Υγείας» (Α΄ 145), γ)της από 4-10-2019 Π.Ν.Π. «Κατεπείγουσες ρυθμίσεις αρμοδιότητας του Υπουργείου Υγείας» (Α΄ 150) και άλλες διατάξεις.»

Παραπέμφθηκε στις συναρμόδιες Διαρκείς Επιτροπές.

Επίσης, οι Υπουργοί Πολιτισμού και Αθλητισμού, Οικονομικών, Ανάπτυξης και Επενδύσεων, Προστασίας του Πολίτη, Δικαιοσύνης, Εσωτερικών, καθώς και ο Υφυπουργός Πολιτισμού και Αθλητισμού, κατέθεσαν στις 4-11-2019 σχέδιο νόμου: «Κύρωση της Σύμβασης του Συμβουλίου της Ευρώπης που υπογράφθηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις.»

Παραπέμπεται στην αρμόδια Διαρκή Επιτροπή.

Ο Βουλευτής κ. Ιωάννης Οικονόμου ζητεί άδεια ολιγοήμερης απουσίας στο εξωτερικό από την Τετάρτη 6 Νοεμβρίου 2019 έως την Πέμπτη 7 Νοεμβρίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώ**ς** η Βουλή ενέκρινε τη ζητηθείσα άδεια.

Η Βουλευτής κ. Ελένη Αγαθοπούλου ζητεί άδεια ολιγοήμερης απουσίας στο εξωτερικό από Πέμπτη 7 Νοεμβρίου 2019 έως Τετάρτη 13 Νοεμβρίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Άγγελος Συρίγος ζητεί άδεια ολιγοήμερης απουσίας στο εξωτερικό από Παρασκευή 8 Νοεμβρίου έως και Δευτέρα 11 Νοεμβρίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώςη Βουλή ενέκρινε τη ζητηθείσα άδεια.

Ο Βουλευτής κ. Γεώργιος Μουλκιώτης ζητεί άδεια ολιγοήμερης απουσίας στο εξωτερικό από Παρασκευή 8 Νοεμβρίου 2019 έως Δευτέρα 11 Νοεμβρίου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώςη Βουλή ενέκρινε τη ζητηθείσα άδεια.

Τώρα θα συζητηθεί η δεύτερη με αριθμό 180/5-11-2019 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Η ελαιοκαλλιέργεια και το ελαιόλαδο εκπέμπουν SOS. Ακούει κανείς;».

Θα απαντήσει ο Υφυπουργός Αγροτικής Ανάπτυξης και Τροφίμων κ. Κωνσταντίνος Σκρέκας.

Κύριε Κεγκέρογλου, έχετε δύο λεπτά και σας παρακαλώ να τα τηρήσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, ακούτε; Έχουμε ένα τεράστιο πρόβλημα, το οποίο δεν είναι των τελευταίων ημερών ή μηνών. Σταδιακά τα προηγούμενα χρόνια υπήρξε μία απαξίωση του ελαιόλαδου, όσον αφορά τον τρόπο αντιμετώπισης από την πλευρά του Υπουργείου σε σχέση με τη φυτοπροστασία και την αναγκαία δακοκτονία. Και τη λέω «αναγκαία» και συλλογική, γιατί, όπως ξέρετε, δεν μπορεί αυτή να γίνει από κάθε παραγωγό χωριστά. Δεν υπήρξε αποτελεσματική αξιοποίηση των προγραμμάτων που έχουν να κάνουν με την αναβάθμιση της ποιότητας. Ταυτόχρονα, υπέγραψαν αβλεπεί οι Υπουργοί την αύξηση των ποσοτήτων που εισάγονται αδασμολόγητα από τρίτες χώρες. Οι ποσότητες που παράγονται μειώθηκαν σταδιακά -έχω τα στοιχεία στην ερώτηση- και το αποτέλεσμα αποτυπώνεται και στην τιμή. Μικρές ποσότητες, με θεωρούμενη υποβαθμισμένη ποιότητα, σύμφωνα με τα χαρακτηριστικά που βάζουν και τη μετράνε βεβαίως, και χαμηλή τιμή. Αυτό βιώνουν οι παραγωγοί. Δεν είναι συγκυριακό.

Εγώ χτυπάω το καμπανάκι και ταυτίζομαι με τους παραγωγούς που εκπέμπουν SOS, γιατί η σταδιακή αυτή απαξίωση έχει στρατηγικά χαρακτηριστικά, με την έννοια ότι αν δεν αντιμετωπιστεί το πρόβλημα εγκαίρως, με αντιστροφή των αιτίων που οδηγούν στην απαξίωση, θα έχουμε ένα ολέθριο αποτέλεσμα για την ελαιοπαραγωγή στη χώρα μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εγώ σας ευχαριστώ.

Κύριε Σκρέκα, έχετε τον λόγο. Σας παρακαλώ πάρα πολύ για τρία λεπτά, όχι έξι όπως προηγουμένως.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Νομίζω ότι ο κ. Κεγκέρογλου εντόπισε και ανέδειξε ένα πολύ σημαντικό θέμα, που έχει να κάνει με την ανταγωνιστικότητα συνολικά της ελληνικής γεωργίας και ειδικότερα, βέβαια, με τα προβλήματα τα οποία σήμερα αντιμετωπίζει συγκεκριμένα ο κλάδος της ελαιοκομίας στη χώρα.

Έχετε απόλυτο δίκιο, κύριε συνάδελφε, ότι πρέπει να δούμε και να σχεδιάσουμε στρατηγικά το τι πρόκειται να κάνουμε τα επόμενα χρόνια για το βασικό γεωργικό προϊόν, το εξαγώγιμο γεωργικό προϊόν της χώρας, που είναι το λάδι και, βέβαια, η βρώσιμη ελιά. Να σημειώσω ότι πάνω από το 60% των αγροτικών εκμεταλλεύσεων στη χώρα ασχολούνται ακριβώς με τον κλάδο της ελαιοκομίας.

Από εκεί και πέρα, αναφέρατε ένα θέμα το οποίο έχει να κάνει με τις εισαγωγές από τρίτες χώρες γεωργικών προϊόντων και συγκεκριμένα με το λάδι, το οποίο η Ευρωπαϊκή Επιτροπή, μέσα από τη διαδικασία των Συμφωνιών Ελεύθερου Εμπορίου στις οποίες προχωράει με τρίτες χώρες, έχει δώσει τη δυνατότητα -μετά από συλλογική απόφαση της Ευρωπαϊκής Επιτροπής επαναλαμβάνω- να εισάγονται από τρίτες χώρες -και συγκεκριμένα από την Τυνησία- μεγαλύτερες ποσότητες λαδιού.

Εδώ πολύ σωστά εντοπίζετε ένα σημαντικό θέμα, το οποίο κι εμείς ως νέα Κυβέρνηση σε αυτή τη χώρα -και ο Υπουργός Αγροτικής Ανάπτυξης, ο Μάκης ο Βορίδης, αλλά κι εγώ προσωπικά- έχουμε πολλές φορές στις διεθνείς συναντήσεις και στα διεθνή φορά αλλά και στα ευρωπαϊκά σαλόνια αναφέρει: Δεν μπορούμε από τη μία να βάζουμε συνέχεια συγκεκριμένες προϋποθέσεις και πρωτόκολλα για τον τρόπο με τον οποίο πρέπει να καλλιεργούνται, να παράγονται, να διανέμονται και να προωθούνται στις αγορές τα ευρωπαϊκά προϊόντα -αυστηρά, ποιοτικά πρωτόκολλα για τη διατήρηση και τη διασφάλιση των ποιοτικών χαρακτηριστικών των ευρωπαϊκών προϊόντων- και από την άλλη να αφήνουμε ελεύθερα, χωρίς κανέναν έλεγχο, αγροτικά προϊόντα από τρίτες χώρες να εισάγονται στην ευρωπαϊκή περιοχή και να μην ελέγχεται αν αυτά έχουν παραχθεί με τα αντίστοιχα καλλιεργητικά πρωτόκολλα που να διασφαλίζουν τις αντίστοιχες ποιότητες. Άρα πολύ σωστά το έχετε εντοπίσει, ότι εδώ πρέπει να γίνει ο μεγάλος αγώνας.

Από εκεί και πέρα, σε ό,τι αφορά το ελληνικό λάδι και την ελληνική ελιά, θα πρέπει να αναφέρουμε τη μεγάλη επιτυχία του Πρωθυπουργού της χώρας, του Κυριάκου Μητσοτάκη, ο οποίος προσωπικά ασχολήθηκε -και η ηγεσία φυσικά του Υπουργείου Αγροτικής Ανάπτυξης- σε ό,τι αφορά την εξαίρεση του ελληνικού ελαιόλαδου αλλά και της ελληνικής βρώσιμης ελιάς από τους δασμούς, τους οποίους επιθυμούν να επιβάλουν οι Ηνωμένες Πολιτείες Αμερικής σε ευρωπαϊκά προϊόντα μέσα από αυτή τη διαδικασία, που ξέρετε ότι έχει ξεκινήσει δυστυχώς -είναι ανταγωνιστική- σε ό,τι αφορά την αεροναυπηγική βιομηχανία. Ο Πρωθυπουργός της χώρας Κυριάκος Μητσοτάκης ασχολήθηκε προσωπικά και κατάφερε να εξαιρεθεί και το ελαιόλαδο και η βρώσιμη ελιά, που αποτελούν το 50%, τουλάχιστον, των εξαγωγών των γεωργικών αγροτικών προϊόντων προς τις ΗΠΑ, από τους δασμούς αυτούς.

Να σημειώσω, επίσης, ότι ειδικά για τη βρώσιμη ελιά η Ελλάδα είναι η μοναδική χώρα η οποία εξαιρέθηκε από αυτούς τους δασμούς.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, από το περιεχόμενο της απάντησής σας φαίνεται ότι δεν έχετε πάρει το μήνυμα, δεν έχετε διαισθανθεί τον κίνδυνο να οδηγηθεί σε πλήρες αδιέξοδο η ελαιοκαλλιέργεια και το ελαιόλαδο.

Τα προηγούμενα χρόνια, όπως σας εξέθεσα και στην πρωτομιλία μου, πράγματι υπήρξε μία σταδιακή απαξίωση του προγράμματος φυτοπροστασίας και, βέβαια, δεν ελήφθη κανένα μέτρο για να αντιμετωπιστούν νέοι κίνδυνοι που έχουν εμφανιστεί και προσβάλλουν την ελιά.

Το δεύτερο που συνέβη τα προηγούμενα χρόνια, ήταν η αύξηση αυτών των αδασμολόγητων ποσοτήτων από τρίτες χώρες και, μάλιστα, με την επισήμανση -και σωστά κάνατε σε αυτό το σημείο- ότι η παραγωγή δεν διασφαλίζεται από πουθενά πως είναι ποιοτική. Δεν υπάρχει καμμία τήρηση κανόνων ορθής γεωργικής πρακτικής, ούτε τηρούν κανένα πρότυπο. Έχουν απλά το χαρακτηριστικό. Και όταν, όπως πολύ καλά γνωρίζετε, οι καταναλωτές δεν μπορούν διά γυμνού οφθαλμού να ελέγξουν την ποιότητα, όταν δεν υπάρχει τέτοιος έλεγχος σε επίπεδο Ευρωπαϊκής Ένωσης, τότε πρέπει να αντιμετωπίσουμε το πρόβλημα στην παραγωγή και στη διάθεση του προϊόντος, στην εισαγωγή που γίνεται μέσα από αυτές τις διαδικασίες που συνυπέγραψε, δυστυχώς, η προηγούμενη κυβέρνηση.

Διαπιστώνω ότι χρησιμοποιείτε, όμως, ως άλλοθι τις λαθεμένες επιλογές της προηγούμενης κυβέρνησης. Χρησιμοποιείτε ως άλλοθι το γεγονός ότι αυτοί υπέγραψαν την αύξηση αυτών των ποσοτήτων, ότι αυτοί απαξίωσαν το πρόγραμμα δακοκτονίας, όταν έκαναν δύο μήνες μετά την έναρξη να στείλουν τις πιστώσεις. Αυτό είναι γεγονός. Δεν έχετε καμμία, όμως, δικαιολογία σήμερα να αδρανείτε, χρησιμοποιώντας αυτό το άλλοθι.

Τρία πράγματα σας προτείνω να κάνετε και θέλω απαντήσεις σε αυτά.

Το πρώτο είναι, αν υπήρξε μια διαδικασία ενημέρωσης της Ευρωπαϊκής Ένωσης για τις ζημιές των προηγούμενων ετών και την απώλεια εισοδήματος, που δεν καλύπτονται από τον ΕΛΓΑ. Η προηγούμενη κυβέρνηση υποτίθεται ότι κίνησε τις διαδικασίες για να υποβληθεί φάκελος στην Ευρωπαϊκή Ένωση. Να μας πείτε τι ακριβώς έχει γίνει, τι έχει υποβληθεί, προκειμένου να καλυφθεί το χαμένο εισόδημα των παραγωγών.

Να δείτε άμεσα το θέμα της ρύθμισης στη Βουλή για να καλύψετε πιθανόν κενά του κανονισμού του ΕΛΓΑ. Δεν μπορεί να επικαλείστε συνεχώς ότι δεν το προβλέπει ο κανονισμός και να μη φέρνετε μια ρύθμιση εδώ. Δεν χρειάζεται πολλά πράγματα. Τρεις σειρές είναι, εάν έχετε τη βούληση.

Το τρίτο και σημαντικότατο στρατηγικά είναι, να συγκροτήσετε άμεσα μία επιστημονική επιτροπή και να συνεργαστείτε με δυο πανεπιστήμια -και τρία αν θέλετε- με τους επιστήμονες της χώρας μας, για να δούμε πώς αναβαθμίζουμε το πρόγραμμα δακοκτονίας και πώς αντιμετωπίζουμε τους νέους κινδύνους οι οποίοι έχουν εμφανιστεί.

Γνωρίζετε ότι ένας από τους νέους εχθρούς της ελιάς είναι το γλοιοσπόριο, όπου πέρυσι κατέστρεψε την παραγωγή στην Κρήτη και νομίζαμε όλοι ότι ήταν από τον δάκο. Ήταν και από τον δάκο, αλλά το δίδυμο ήταν καταστροφικό.

Άρα, επιστημονική επιτροπή άμεσα για τη μελέτη και τον τρόπο αντιμετώπισης του προβλήματος, αποζημιώσεις μέσα από τον φάκελο για τους παραγωγούς και νομοθετική ρύθμιση για την τροποποίηση του κανονισμού του ΕΛΓΑ. Δεν πρέπει να μείνουν αβοήθητοι οι παραγωγοί. Εθνικό προϊόν είναι. Άρα, βάλτε προτεραιότητα.

Τέλος, πρέπει να ξέρουμε ποιος είναι αρμόδιος στο Υπουργείο. Προχθές συναντήθηκε με μια επιτροπή η κ. Αραμπατζή. Είπε, «Θα σας απαντήσω γραπτά ως αρμόδια». Εσείς είστε αρμόδιος για τη φυτική παραγωγή, η κ. Αραμπατζή ή ο Υπουργός; Εγώ δεν έχω πρόβλημα ποιος είναι, αλλά να ξέρουμε ποιος είναι, για να ξέρουμε και πού θα απευθυνόμαστε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Κύριε Σκρέκα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υφυπουργός Αγροτικής Ανάπτυξης και Τροφίμων):** Κατ’ αρχάς, όπως γνωρίζετε πολύ καλά -έχετε διατελέσει και κυβερνητικό στέλεχος, δηλαδή σε υπουργική θέση- οι αρμοδιότητες είναι ξεκάθαρες. Ορίζονται από το προεδρικό διάταγμα και από την απόφαση του Πρωθυπουργού και του αντίστοιχου Υπουργού στο εκάστοτε Υπουργείο. Από εκεί και πέρα, φυσικά κάθε φορά στη Βουλή απαντάει ο Υπουργός ο οποίος αναλαμβάνει να εκπροσωπήσει το Υπουργείο τη συγκεκριμένη ημέρα που κατατίθεται η ερώτηση. Εδώ δεν είναι θέμα αρμοδίων ή αναρμοδίων. Εδώ πρέπει να δώσουμε απαντήσεις, να δώσουμε λύσεις και να ενημερώσουμε τον ελληνικό λαό για αυτά τα οποία προτίθεται να κάνει η σημερινή Κυβέρνηση, η οποία, όπως σας είπα -και διαφωνώ με αυτό που είπατε- έχει βάλει ως πρώτη προτεραιότητα τον αγροτικό τομέα και τον πρωτογενή τομέα της χώρας. Αυτό αποδεικνύεται και από τις δράσεις και του ίδιου του Πρωθυπουργού, με την εξαίρεση των δασμών σε ελληνικά αγροτικά προϊόντα, αναφορικά με την εμπορική διαμάχη που υπάρχει μεταξύ Ευρώπης και Ηνωμένων Πολιτειών Αμερικής.

Επίσης, να σας ενημερώσω ότι κατά την επίσκεψη που είχε ο Πρωθυπουργός, ο Κυριάκος Μητσοτάκης, στην Κίνα, ανέφερε και σημείωσε βασικά προϊόντα, τα οποία θέλουμε να αναγνωριστούν ως προϊόντα ιδιαίτερης σημαντικότητας για την Ελλάδα και τα οποία θέλουμε να προωθηθούν στην κινεζική αγορά -στην τεράστια αυτή αγορά- και να συνοδεύονται από τα τοπικά ελληνικά χαρακτηριστικά, έτσι όπως ορίζονται μέσα από τους προσδιορισμούς ΠΟΠ ή ΠΓΕ, δηλαδή προϊόντα ονομασίας προέλευσης ή προϊόντα γεωγραφικής ένδειξης και αυτά να αναγνωρίζονται και στην κινεζική επικράτεια.

Από την άλλη, σε ό,τι αφορά τη δακοκτονία, έχετε δίκιο σε αυτό που είπατε, ότι δυστυχώς παραλάβαμε μια κατάσταση όπου η αναποτελεσματικότητα της προηγούμενης διοίκησης στο Υπουργείο είχε δημιουργήσει τεράστια προβλήματα στην έγκαιρη και αποτελεσματική εφαρμογή του, με αποκορύφωμα το 2018 κατά τη διάρκεια του οποίου οι καθυστερήσεις στην εφαρμογή ήταν άνευ προηγουμένου, με δραματικές συνέπειες στον κλάδο του ελαιολάδου και στην παραγωγή του στη χώρα. Το γεγονός αυτό, παρ’ όλο που κινητοποίησε τις αρμόδιες υπηρεσίες του Υπουργείου, δεν είχε το αναμενόμενο αποτέλεσμα.

Δυστυχώς, η αναποτελεσματικότητά τους έφτασε σε τέτοιο σημείο ώστε οι διαγωνιστικές διαδικασίες προμήθειας των ουσιών αυτών, των ελκυστικών ουσιών και εντομοκτόνων να υλοποιηθούν με σημαντική καθυστέρηση, με αποτέλεσμα αυτή τη στιγμή που μιλάμε -ακόμα και τώρα- να γίνονται παραλαβές αυτών των φαρμάκων από τις τοπικές ΔΑΟΚ, όταν ουσιαστικά κλείνει η περίοδος.

Εκτός αυτού, να σημειώσω ότι ο αριθμός των γεωπόνων και τομεαρχών δεν αυξήθηκε έτσι όπως έπρεπε, στον βαθμό που έπρεπε, ενώ σε κάποιες περιοχές οι προβλεπόμενοι στο πρόγραμμα ψεκασμοί ήταν λιγότεροι από αυτούς που πραγματικά απαιτούνταν.

Αυτά, λοιπόν, κύριε συνάδελφε, εμείς έχουμε βάλει ως αποκλειστικό στόχο να τα αντιμετωπίσουμε, ώστε τις επόμενες χρονιές να μη ζήσουμε αυτά τα οποία ζήσαμε τις προηγούμενες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ πολύ.

Συνεχίζουμε με τη δεύτερη, με αριθμό 181/5-11-2019 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Απασχόληση συνταξιούχων ναυτικών στις Ακαδημίες Εμπορικού Ναυτικού».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Φέτος επανήλθε ένα πρόβλημα του 2016 στις σχολές Εμπορικού Ναυτικού με την απροθυμία συνταξιούχων πλοιάρχων και μηχανικών να προσέλθουν για τη διδασκαλία των αντίστοιχων μαθημάτων στις σχολές του Εμπορικού Ναυτικού.

Η απροθυμία αυτή έχει συγκεκριμένες αιτίες και το 2016 και φέτος. Το 2016 ψηφίστηκε ο νόμος Κατρούγκαλου, ο οποίος προβλέπει τη γνωστή περικοπή κατά 60% των συντάξεων, εφόσον αναλάβεις υπηρεσία γενικά και αδιακρίτως. Και ενώ υποτίθεται ότι δόθηκε τότε κάποια λύση και οι άνθρωποι αυτοί συνέχισαν κανονικά και όλα αυτά τα χρόνια λειτούργησαν οι σχολές με καθηγητές συνταξιούχους πλοιάρχους και μηχανικούς, φέτος επανήλθε το πρόβλημα για δύο λόγους:

Ο πρώτος είναι ότι ο ΕΦΚΑ, παρά το έγγραφο τότε του Υφυπουργού κ. Πετρόπουλου, ήρθε να ζητήσει αναδρομικά όλες τις εισφορές στους διδάσκοντες συνταξιούχους πλοιάρχους και το Υπουργείο όταν του τέθηκε το θέμα, σήκωσε τα χέρια και είπε «νόμος Κατρούγκαλου, ΣΥΡΙΖΑ», «νόμος Κατρούγκαλου, Μιχαηλίδης». Μάλιστα, ο Υφυπουργός, που μας κάνει την τιμή να είναι σήμερα εδώ, είπε σε μια δήλωσή του, «Αν ο κ. Μιχαηλίδης διαφωνεί με τον νόμο Κατρούγκαλου για τις ΑΕΝ, ας μην τον ψήφιζε».

Τελειώνω την τοποθέτηση μου, κύριε Υπουργέ και σας λέω: Αν ο κ. Μηταράκης -θα μας πει σήμερα- θεωρεί ότι ψηφίστηκε από τους πολίτες για να εφαρμόσει τον νόμο Κατρούγκαλου, πλανάται πλάνην οικτράν.

Ψηφιστήκατε, κύριε Υπουργέ, για να τον αλλάξετε. Και, μάλιστα, να είστε συνεπής και με αυτά τα οποία πράξατε καλώς το 2016 και κακώς σήμερα.

Απαντήστε μας, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Στην επίκαιρη ερώτησή σας θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Μηταράκης.

Ορίστε, κύριε Υφυπουργέ, έχετε τον λόγο για τρία λεπτά.

**ΝΟΤΗΣ ΜΗΤΑΡΑΚΗΣ (Υφυπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, φυσικά η Κυβέρνηση Μητσοτάκη θα αλλάξει τον νόμο Κατρούγκαλου. Και, πράγματι, αυτό το θέμα επανήλθε, διότι δεν είχε ποτέ λυθεί σωστά. Ας βάλουμε τα γεγονότα στη συζήτηση.

Ψηφίστηκε ο ν.4387/2016, ο γνωστός νόμος Κατρούγκαλου. Με το άρθρο 20, παράγραφος 1 λέει ότι όποιος συνταξιούχος συνεχίζει να εργάζεται, η σύνταξή του μειώνεται κατά 60% για τα έτη για τα οποία έχει επανέλθει στην αγορά εργασίας. Υπάρχει και μια δεύτερη, πιο ειδική διάταξη για τους εργαζόμενους σε φορείς της γενικής κυβέρνησης που μιλάει για πλήρη αναστολή του συνταξιοδοτικού δικαιώματος. Αυτό, λοιπόν, λέει ο νόμος Κατρούγκαλου.

Αυτός ο νόμος δεν έδωσε με εξουσιοδοτική πράξη το δικαίωμα στον εκάστοτε Υπουργό Εργασίας ή Υφυπουργό να κρίνει κατά περίπτωση και να δίνει εξαιρέσεις, όπου αυτές απαιτούνται, για λόγους, παραδείγματος χάριν, γενικότερου δημόσιου συμφέροντος. Για την Κυβέρνησή μας η λειτουργία των ΑΕΝ, η δημόσια ναυτική εκπαίδευση η οποία στηρίζει την ελληνική εμπορική ναυτιλία, είναι ένας λόγος εθνικού συμφέροντος.

Τι έγινε το 2016; Ήρθε μια επιστολή -ούτε καν εγκύκλιος- του τότε Υφυπουργού Εργασίας και Κοινωνικών Ασφαλίσεων προς το Υπουργείο Ναυτιλίας στο γραφείο του Γενικού Γραμματέα, η οποία λέει το εξής: «Από γραμματική και τελεολογική ερμηνεία της ως άνω διάταξης, προκύπτει ότι αυτή δεν εφαρμόζεται σε περιπτώσεις όλως ευκαιριακής απασχόλησης, η οποία ακριβώς εκ της φύσης αυτής δεν δύναται να θεωρηθεί επανένταξη στην αγορά εργασίας».

Κύριε Κεγκέρογλου, ένας καθηγητής που διδάσκει έξι ώρες την ημέρα, πέντε μέρες την εβδομάδα εδώ και πέντε χρόνια, καλύπτεται από αυτή την επιστολή του κ. Πετρόπουλου; Ένας καθηγητής που είναι σήμερα σε μια ΑΕΝ και του έχουν αναθέσει τριάντα ώρες διδασκαλίας τη βδομάδα εδώ και πολλά χρόνια και καλά κάνει και διδάσκει -εγώ είμαι θετικός στο γεγονός ότι οι άνθρωποι οι οποίοι έχουν τόσο βαθιά γνώση της ναυτιλίας, έχουν επιστρέψει και διδάσκουν τη νέα γενιά-, καλύπτεται από αυτή την επιστολή του κ. Πετροπούλου; Αυτή ήταν η λύση που έδωσε ο ΣΥΡΙΖΑ; Ούτε τροπολογία έφερε, ούτε υπουργική απόφαση έφερε, έχοντας κάνει τροπολογία, δίνοντας το δικαίωμα στον Υπουργό να το λύσει.

Αυτή, λοιπόν, η επιστολή, όπως ερμηνεύεται από τους νομικούς, δεν καλύπτει κάποιον ο οποίος έχει διδάξει, παραδείγματος χάριν, για δεύτερο εξάμηνο ή διδάσκει πάνω από μία ώρα την εβδομάδα ή διδάσκει για δεύτερη χρονιά. Γιατί δεν είναι πλέον όλως ευκαιριακή η απασχόληση, η οποία δεν δύναται να θεωρηθεί επανένταξη στην αγορά εργασίας.

Αλλά ακόμη και να ήταν, ο νόμος Κατρούγκαλου δεν έδινε το δικαίωμα στον τότε Υφυπουργό να λύσει το πρόβλημα. Το έβαλε κάτω από το χαλάκι η κυβέρνηση ΣΥΡΙΖΑ το πρόβλημα.

Τώρα, το Υπουργείο Ναυτιλίας με το Υπουργείο Εργασίας θα φέρουν την επόμενη εβδομάδα ειδική τροπολογία, για να συνεχιστεί ομαλά η τρέχουσα ακαδημαϊκή χρόνια στις ΑΕΝ, αναδρομικά από 1-1-2017, για να μην είναι ανοικτοί σε κίνδυνο επιστροφών οι συνταξιούχοι που εμπιστεύτηκαν τις επιστολές της προηγούμενης κυβέρνησης.

Και από κει και πέρα, πρέπει να βρούμε, το Υπουργείο Ναυτιλίας σε συνεργασία με εμάς, μια μόνιμη και οριστική λύση, για να στηρίξουμε τη δημόσια ναυτική εκπαίδευση.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, καλά τα είπατε για τους προηγούμενους, ότι ακριβώς ο νόμος Κατρούγκαλου με την οριζόντια απαγόρευση δημιούργησε τεράστια προβλήματα και στο συγκεκριμένο θέμα και σε άλλες, όμως, περιπτώσεις παροχής υπηρεσιών και εργασίας.

Εάν υπήρχε ενδιαφέρον από ανέργους, που δεν είχαν το καθεστώς του συνταξιούχου, για να προσφέρουν εργασία, να είστε σίγουρος ότι δεν θα έκανα την ερώτηση. Έχουμε, όμως, την περίπτωση εκείνη που δεν μπορούν άλλοι να κάνουν το μάθημα, παρά μόνο οι συνταξιούχοι πλοίαρχοι. Αυτό είναι δεδομένο. Και γι’ αυτό λέμε ότι πρέπει να λυθεί.

Ο κ. Πετρόπουλος, λοιπόν, όπως σωστά είπατε, χωρίς να έχει την εξουσιοδότηση, έγραψε ένα έγγραφο. Διπλοπροσωπία, διπλά βιβλία. Όπως θέλετε πείτε το. Με τους θεσμούς ήτανε καλά με τον νόμο Κατρούγκαλου και με τον κόσμο πήγε να είναι καλά με το άτυπο έγγραφο, το οποίο δεν είχε ισχύ νόμου ή κανονισμού ή κανονιστικής πράξης. Καμμία ισχύ. Ευχή.

Όμως κι εσείς έχετε ευθύνη, κύριε Μηταράκη, γιατί τότε στους Χιώτες είπατε ότι το λύσαμε το πρόβλημα, ενώ δεν λύθηκε, αλλά κρύφτηκε κάτω από το χαλί.

Ερχόμαστε τώρα, που αναβίωσε το πρόβλημα, να τους ζητούν πίσω τα λεφτά. Και τι έρχεστε και κάνετε, κύριε Μηταράκη, εσείς; Έρχεστε και γράφετε ένα έγγραφο στις 7-10-2019, με το οποίο τους λέτε ότι δεν ισχύει η ευχή του Πετρόπουλου να μην περικόπτονται οι συντάξεις και άρα θα πρέπει να τις πληρώσετε. Και μάλιστα, επιχειρηματολόγησε σήμερα ότι δεν είναι ευκαιριακή απασχόληση. Άρα, με βάση την εγκύκλιο που επικαλείται ο κ. Μηταράκης, λέει ότι θα πληρώσετε κιόλας.

Το στέλνει, λοιπόν, αυτό επίσημα προς τον ΕΦΚΑ και τους λέει «θα εφαρμόζετε την εγκύκλιο 12151 της 19ης Μαρτίου 2018», του ΣΥΡΙΖΑ δηλαδή. Αυτή θα εφαρμόζετε, λέει. Άρα τους λέει «κόψτε τις συντάξεις» και δεν μπορούν να διδάσκουν, αφού είναι πολύωρη η απασχόληση χωρίς αυτή την περικοπή. Αυτό είπατε εσείς, κύριε Μηταράκη.

Μετά από αυτό το έγγραφό σας ξεσηκώθηκε ο κόσμος, γιατί εσείς ο ίδιος είχατε υποβάλει ερώτηση στις 10-10-2016 και λέγατε: «Σε τι ενέργειες θα προβείτε, κύριε Υπουργέ, προκειμένου να ικανοποιηθεί το καθολικό αίτημα τροποποίησης του ν.4387/2016, έτσι ώστε να εξαιρούνται οι συνταξιούχοι του Ναυτικού Απομαχικού Ταμείου που απασχολούνται ως εκπαιδευτικοί στις ΑΕΝ; Τι θα κάνετε; Πότε θα το φέρετε; Και τι θα κάνετε με τα αναδρομικά;».

Η ερώτηση απευθύνεται σε εσάς. Άρα την είχατε απευθύνει το 2016 και είναι Νοέμβριος, μετά από τέσσερις μήνες που αναλάβατε. Κι επειδή δημιουργήθηκε το πρόβλημα, σας τη θυμίζουμε την ερώτηση. Τώρα κάτι θα κάνετε.

Είστε ήσυχος με αυτό το έγγραφο που είχατε κάνει στις 7 Οκτωβρίου 2019; Δεν θα σας αφήσουμε ήσυχους. Το μπάχαλο που έκανε ο ΣΥΡΙΖΑ το συνεχίζετε σε πολλούς τομείς. Η επικοινωνιακή καταιγίδα που δημιούργησε χρυσόσκονη πέφτει σιγά-σιγά και φαίνεται ότι ούτε έτοιμοι είστε ούτε πρωτοβουλίες παίρνετε, για να λύσετε συσσωρευμένα προβλήματα.

Θα φέρετε, λοιπόν, τροπολογία τις επόμενες μέρες να λύσετε αυτό το θέμα. Και αναδρομικά να μην αναζητηθούν αυτά εδώ που θα χρεωθούν στους ανθρώπους, διότι έχετε κι εσείς ευθύνη, ως Νέα Δημοκρατία, που είπατε «ναι, δόθηκε λύση» τότε, ενώ δεν δόθηκε. Ήταν διπλοπροσωπία. Ήταν άκυρο το χαρτί. Πρέπει να γίνει αναδρομική η ρύθμιση που θα φέρετε.

Αν δεν το φέρετε, θα φέρω εγώ ρύθμιση-τροπολογία, αλλά περιμένω να δω μέχρι τη Δευτέρα που έχω ερώτηση εδώ πάλι στην Αίθουσα με τον Υπουργό Εμπορικής Ναυτιλίας, να δούμε τελικά αν θα σας βάλουμε να συνεννοηθείτε. Γιατί ο ένας τα ρίχνει στον άλλο μέχρι τώρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Κύριε Μηταράκη, έχετε τον λόγο για τρία λεπτά αυστηρά, σας παρακαλώ πολύ. Έχουμε ξεφύγει πολύ.

**ΝΟΤΗΣ ΜΗΤΑΡΑΚΗΣ (Υφυπουργός Εργασίας και Κοινωνικών Υποθέσεων):** Κύριε Κεγκέρογλου, είστε πολύ έμπειρος και στην πρωτολογία μου έχω ήδη απαντήσει σε αυτό που θέσατε στη δευτερολογία σας. Αλλά να τα πάρουμε πάλι από την αρχή.

Για την ερώτηση που κατέθεσα το 2016 επιμένω στην ουσία αυτής, ότι πρέπει να βρεθεί μια νομοθετική λύση, για να μην υπάρχει πρόβλημα στις ΑΕΝ. Αυτό είπα, το διαβάσατε πολύ σωστά. Διαβάσατε από την ερώτησή μου για το αν θα τροποποιηθεί ο νόμος Κατρούγκαλου. Και τι έκανε ο ΣΥΡΙΖΑ; Τροποποίησε τον νόμο Κατρούγκαλου; Όχι. Έκανε μια επιστολή, την οποία δεν μας κοινοποίησε, δεν έχει ΑΔΑ, δεν την ξέρει η Εθνική Αντιπροσωπεία, κύριε Κεγκέρογλου.

Και να σας πω κάτι; Ίσως κάναμε ένα λάθος τότε όλοι. Εμπιστευτήκαμε τον ΣΥΡΙΖΑ ότι έλυσε το πρόβλημα, χωρίς να διαβάσουμε την εγκύκλιο του ΣΥΡΙΖΑ, που θα ήταν προφανές ότι δεν είχε νομική βάση.

Άρα εμείς, πρώτον, θέλουμε να λύσουμε το θέμα των ΑΕΝ. Δεύτερον, φέρνουμε τροπολογία -την έχω μπροστά μου, κύριε Κεγκέρογλου- η οποία καλύπτει από 1-1-2017 αναδρομικά, ώστε να μην υπάρχει θέμα αναζήτησης των αναδρομικών. Εδώ είναι η τροπολογία.

Η υποχρέωση, όμως, του Υπουργείου ήταν -γιατί υπάρχει και θέμα νομιμότητας- ότι δεν μπορούσε το Υπουργείο και ο ΕΦΚΑ να λειτουργεί με μια επιστολή που δεν έχει νομική βάση. Το πρώτο, λοιπόν, που έπρεπε να κάνουμε ήταν να διορθώσουμε τον τρόπο λειτουργίας της γενικής γραμματείας ως προς αυτό το θέμα. Ανακαλέσαμε μια επιστολή που δεν είχε νομική βάση, εκδίδοντας επίσημη εγκύκλιο, με ΑΔΑ, που στηρίζεται πάνω στον νομό.

Δεχτήκαμε -επειδή το αναφέρατε πριν- μια ερμηνεία που έχει γίνει, ότι για όποιον δουλεύει με μερική απασχόληση είναι αντίστοιχη και η μείωση της σύνταξης. Όταν το είπαμε αυτό στις ΑΕΝ, η απάντηση ήταν «αυτοί δουλεύουν πέντε μέρες την εβδομάδα». Και άρα η προηγούμενη κάλυψη της μερικής απασχόλησης -για όποιον δούλευε μία ημέρα την εβδομάδα μειωνόταν κατά 1/5 το 60%- δεν κάλυπτε τις ΑΕΝ, γιατί δεν είναι ευκαιριακής απασχόλησης, αλλά πλήρους απασχόλησης. Θα έρθουμε, λοιπόν, με αυτή την τροπολογία.

Για το θέμα που θέσατε για τον νόμο Κατρούγκαλου, ένα θέμα συζήτησης είναι αυτός ο ηλικιακός ρατσισμός που δημιουργεί. Προσπαθούμε και διώχνουμε από την αγορά εργασίας ανθρώπους οι οποίοι μπορούν και θέλουν ακόμα να προσφέρουν. Και θεωρώ ότι είναι σημαντικό για την κοινωνία, για τους ίδιους και για την οικονομία να μην είναι τιμωρητικός ο ασφαλιστικός νόμος.

Το 60% έχει μια τιμωρητική λογική, ειδικά απέναντι σε εργαζόμενους που δεν έφυγαν στη σύνταξη επειδή το επιλέξανε, αλλά έφυγαν στη σύνταξη γιατί έφτασαν σε κάποια ανώτατα όρια ηλικίας, παραδείγματος χάριν στα Σώματα Ασφαλείας, τις Ένοπλες Δυνάμεις, οι ναυτικοί οι οποίοι σε κάποια ηλικία βγαίνουν από την ενεργή αγορά εργασίας και θέλουν ακόμα να προσφέρουν στην κοινωνία.

Στις αλλαγές, λοιπόν, του νόμου Κατρούγκαλου, ένα πολύ σημαντικό σημείο θα είναι να φύγει η τιμωρητική λογική του άρθρου 20, γιατί σήμερα -θα το πω- δυστυχώς πολλοί συνταξιούχοι δουλεύουν στη μαύρη αγορά και αυτό είναι λάθος. Πρέπει, λοιπόν, να υπάρχει μια νομοθεσία η οποία να μην είναι τιμωρητική, να τους δίνει το δικαίωμα πρόσβασης στην αγορά εργασίας, για να φορολογούνται κανονικά και να προσφέρουν κανονικά στην εθνική οικονομία.

Ως προς το θέμα των ΑΕΝ, νομίζω μετά τη σημερινή συζήτηση είναι δεδομένο ότι το θέμα έχει λήξει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο.

Περνάμε στην πρώτη με αριθμό 165/4-11-2019 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Δημητρίου Βίτσα προς τον Υπουργό Εθνικής Άμυνας, με θέμα: «Τοποθέτηση του Υφυπουργού Εθνικής Άμυνας Αλκιβιάδη Στεφανή στη θέση ειδικού συντονιστή για τη μετακίνηση αιτούντων άσυλο από τα νησιά».

Κύριε Βίτσα, είστε Αντιπρόεδρος, ξέρετε σε τι θέση βρίσκομαι. Σας παρακαλώ πολύ αυστηρά στα δύο λεπτά. Σας παρακαλώ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Μην τρέξετε τον χρόνο για ένα λεπτό. Δεν καταλαβαίνω: Στην Αίθουσα της Ολομέλειας μετά το πέρας του κοινοβουλευτικού ελέγχου, δεν υπάρχει κάποια άλλη συνεδρίαση ούτε υπάρχει υποχρεωτική παρουσία στο επόμενο μισάωρο.

**ΠΡΟΕΔΡΕΥΩΝ (Απόστολος Αβδελάς):** Έχουμε την εκδήλωση με τον Πρόεδρο της Δημοκρατίας.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Δεν καταλαβαίνω γιατί σας πιέζουν. Κάνετε το χρέος σας υποδειγματικά. Δεν χρειάζεται να σας πιέζουν κιόλας και να γεμίζουν άγχος τον κ. Μηταράκη, που με κοιτάει και χαμογελάει.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Για να σας είμαι ειλικρινής, δεν τρέχω τον χρόνο. Έπρεπε να έχει πάει για την επομένη η ερώτηση, αλλά είστε και οι δύο από τις 9.00΄ και δεν θέλω να το κάνω με τίποτα.

Ορίστε, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Κύριε Υπουργέ, θεωρώ πως η συμμετοχή του Υπουργείου Εθνικής Άμυνας στην αποτελεσματική διαχείριση του προσφυγικού - μεταναστευτικού ήταν και είναι καταλυτική. Η εμπλοκή των Ενόπλων Δυνάμεων στη δημιουργία κέντρων υποδοχής αλλά και κέντρων φιλοξενίας στη σίτιση, περίθαλψη κ.λπ. έλυσε με αποφασιστικό τρόπο γρήγορα, αλλά όχι πρόχειρα, προβλήματα που έμοιαζαν δυσθεώρητα. Αλλά και εσείς ο ίδιος, είτε ως Διοικητής του Γ΄ Σώματος Στρατού είτε ως Αρχηγός του Γενικού Επιτελείου Στρατού, παίξατε, ανάμεσα και σε άλλα στελέχη των Ενόπλων Δυνάμεων, σημαντικό ρόλο, με υποδειγματικό τρόπο.

Συγχρόνως από τον Αύγουστο είχα επισημάνει ότι, λόγω της ιδεοληπτικής καθυστέρησης, η μόνη άμεση λύση για την αποσυμφόρηση των νησιών είναι η μεταφορά χιλιάδων αιτούντων άσυλο σε ξενοδοχεία και άλλα καταλύματα στην ενδοχώρα. Αυτό, βέβαια, δεν λύνει τα προβλήματα επί του πεδίου για το προσφυγικό - μεταναστευτικό ούτε οδηγεί σε γενικότερες λύσεις, που χρειάζονται διεθνείς πρωτοβουλίες και αλληλέγγυες δράσεις, αλλά έτσι -ας το πούμε λαϊκά- η παρούσα Κυβέρνηση «αγοράζει» χρόνο.

Όμως, στις 23 Οκτωβρίου πληροφορούμαι, όπως πληροφορήθηκαν όλοι με ανακοίνωση του Γραφείου Τύπου του Πρωθυπουργού, ότι έχετε τη θέση ειδικού συντονιστή για τη μετακίνηση αιτούντων άσυλο από τα νησιά. Γνωρίζω τη δήλωσή σας από τη Λέσβο στις 25 Οκτωβρίου, αν δεν κάνω λάθος, που λέει: «Δεν αλλάζει τίποτα στην εμπλοκή των Ενόπλων Δυνάμεων στο προσφυγικό. Απλά, μπαίνει ειδικός συντονιστής ένας άνθρωπος που ξέρει το προσφυγικό». Αν συμβαίνει αυτό που λέτε, για ποιον λόγο έγινε η ανακοίνωση; Μιας και κάνουμε αυτό που κάνουμε πάντα.

Το πρώτο, λοιπόν, ερώτημα είναι τι ακριβώς θα κάνετε; Ποια ευθύνη έχετε; Θα αποφασίζετε πόσοι και ποιοι θα έρθουν και σε ποιο ξενοδοχείο θα εγκατασταθούν; Plan a. Θα αποφασίζετε πού θα δημιουργούνται κέντρα φιλοξενίας και θα είναι ανοιχτού τύπου ή κλειστού τύπου; Plan b. Θα μεταφέρετε τους αιτούντες άσυλο ή είστε υπεύθυνος για τον σχεδιασμό; Είστε υπεύθυνος για όλα αυτά;

Το δεύτερο ερώτημα είναι: αν το ΥΠΕΘΑ αναλαμβάνει τον συντονισμό, το Υπουργείο Προστασίας του Πολίτη τι ακριβώς αναλαμβάνει; Άσυλο και διεθνείς σχέσεις; Θα ήθελα να θυμίσω ότι ο τελευταίος νόμος εμπλέκει και τις Ένοπλες Δυνάμεις στην εξέταση αιτημάτων ασύλου. Το Πολεμικό Ναυτικό προστίθεται στις περιπολίες του Λιμενικού και, αν ναι, με τι εντολές; Ελπίζω όχι.

Παρακαλώ να μου απαντήσετε, όσο το δυνατόν πιο συγκεκριμένα, αν έχετε τη δυνατότητα. Βέβαια, θα επανέλθω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Θα απαντήσει ο Υφυπουργός Εθνικής Άμυνας κ. Αλκιβιάδης Στεφανής. Κύριε Στεφανή, έχετε τρία λεπτά στη διάθεσή σας.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Κύριε Πρόεδρε, σας ευχαριστώ.

Καλημέρα σας, κύριε Υπουργέ. Ευχαριστώ πάρα πολύ για την ερώτηση. Μου δίνετε τη δυνατότητα να ξεκαθαρίσω κάποια πράγματα, τα οποία την τελευταία περίοδο μας έχουν απασχολήσει.

Πρώτον -λέω σαφώς και κατηγορηματικώς- η τοποθέτησή μου από τον κύριο Πρωθυπουργό στη θέση του συντονιστή με την αποστολή που περιγράψατε έχει ως ξεκάθαρο στόχο την υλοποίηση του ήδη εγκεκριμένου σχεδίου δράσης. Έρχομαι, λοιπόν, να συντονίσω σε συνεννόηση με τους αρμόδιους Υπουργούς όλο αυτό το έργο, μεταξύ των αρμοδίων υπηρεσιών και των φορέων, έτσι ώστε να βελτιστοποιηθούν οι διαδικασίες και οι χρόνοι.

Το επίπεδο συνεργασίας μέχρι τώρα είναι εξαιρετικό. Όλοι με πίστη στην αποστολή τους κάνουν τη δουλειά τους με τον καλύτερο δυνατό τρόπο. Το περιγράψατε και εσείς αυτό. Εγώ μπορώ να βεβαιώσω από τη νέα μου θέση ότι γίνεται με τον καλύτερο δυνατό τρόπο.

Απαντώ λιτά και κατηγορηματικά και στο δεύτερο σκέλος της ερώτησής σας. Σε ό,τι αφορά στον ρόλο και τη συνδρομή των Ενόπλων Δυνάμεων, ακολουθούμε το θεσμικό πλαίσιο το οποίο έχει αποφασιστεί. Τέσσερις είναι οι ρόλοι μας στη συνδρομή του μεταναστευτικού. Τους ξέρετε πολύ καλά: διαμονή, μεταφορά, σίτιση και υγειονομική περίθαλψη. Αυτό εξακολουθούμε να κάνουμε. Το γνωρίζουμε να το κάνουμε και το κάνουμε με απόλυτη αφοσίωση, έτσι ώστε να δώσουμε τη δυνατότητα να υλοποιηθεί το σχέδιο της Κυβέρνησης.

Αυτή είναι η λιτή μου απάντηση, κύριε Βίτσα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ κι εγώ.

Κύριε Βίτσα, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Ευχαριστώ κύριε Πρόεδρε.

Χαίρομαι, κύριε Υπουργέ, που λέτε ότι συνεργάζεστε με προθυμία με τους άλλους Υπουργούς. Ο κ. Χρυσοχοΐδης χθες δήλωσε ότι τα πράγματα στα νησιά είναι εκτός ελέγχου. «Συνεργασία» και «εκτός ελέγχου» δεν πάνε πολύ μαζί, αλλά ας μπούμε στα συγκεκριμένα.

Είναι αλήθεια, κύριε Υπουργέ, πως τους τελευταίους τέσσερις μήνες η Κυβέρνηση της Νέας Δημοκρατίας μοιάζει να έμαθε πράγματα. Κατάλαβε πως τους πρόσφυγες δεν τους έφερνε ο ΣΥΡΙΖΑ, δεν τους έφερνε η κ. Χριστοδουλοπούλου, ο Μουζάλας ή εγώ. Τους φέρνουν οι πόλεμοι, τα αντιδημοκρατικά καθεστώτα, η φτώχεια πέρα από κάθε όριο, η κλιματική κρίση. Δείχνει να κατάλαβε πως το ζήτημα είναι διεθνές και ευρωπαϊκό και χρειάζεται να εκδηλωθεί έμπρακτα η αλληλεγγύη όλων των ευρωπαϊκών κρατών, έστω και υπό την απειλή γενικότερων κυρώσεων. Δεν μπορούμε να δεχτούμε πως οι χώρες του Βίζεγκραντ μπορούν να αρνούνται τις υποχρεώσεις τους και να περιπαίζουν τα ανθρώπινα δικαιώματα ατιμωρητί. Αυτές οι κυβερνήσεις απειλούν την ευρωπαϊκή συνοχή.

Την ίδια, όμως, ώρα που η Κυβέρνηση κάνει τη σκέψη της και τη ρητορική της ένα βήμα μπροστά, την ίδια ώρα Βουλευτές και στελέχη της Νέας Δημοκρατίας θυμούνται τον προ μηνών εαυτό τους και κάνουν πολλά βήματα πίσω.

Τι να πω για τον νόμο περί ασύλου, που σε πολλά άρθρα είναι στο κάτω όριο της νομιμότητας και αρκετά άρθρα φλερτάρουν με το όριο της διεθνούς παρανομίας. Τι να πω για δηλώσεις που θέλουν να χαϊδέψουν ακροδεξιά αυτιά, μπας και συγκρατήσουν καμμιά χρυσαυγίτικη ψήφο.

Κύριε Υπουργέ, πάνω στο αφήγημα των εισβολέων και του δήθεν εξισλαμισμού, φασίστες και ρατσιστές προσπαθούν να επανέλθουν και να παραπλανήσουν τον λαό μας. Έχουμε λίγες δεκάδες αντιδρώντων σε διάφορες πόλεις με μεγάλη ιστορία προσφυγιάς και αλληλεγγύης, που θα δυσκολέψουν ή που δυσκολεύουν το έργο σας. Τώρα, βέβαια, τελευταία έχουμε και τους «ενωμένους χοιρινομεθύστακες» στα Διαβατά και έτοιμα μέσα μαζικής ενημέρωσης πρόθυμα να τους προβάλουν.

Είμαι σίγουρος πως ο δημοκρατικός κόσμος θα τους απομονώσει, θα αντισταθεί και θα τους τιμωρήσει. Όμως και η Κυβέρνηση πρέπει να προχωρήσει τη σκέψη της και να πει την αλήθεια -και σας το λέω- για το έργο που μου είπατε ότι αναλαμβάνετε.

Οι πρόσφυγες και οι μετανάστες δεν είναι οι εισβολείς, ούτε θέλουν να αλλοιώσουν τίποτα και πρέπει να το πει η Κυβέρνηση. Είναι οι κατατρεγμένοι αυτής της Γης. Χρειάζονται προστασία και αλληλεγγύη και όσοι έχουν δικαίωμα διεθνούς προστασίας, να το πάρουν και όσοι δεν έχουν, να επιστραφούν με νόμιμο τρόπο.

Οι πρόσφυγες και οι μετανάστες δεν απειλούν τη δημόσια υγεία. Οι πρόσφυγες και οι μετανάστες δεν ανεβάζουν την εγκληματικότητα. Τα παιδιά τους πρέπει να πηγαίνουν σχολείο, να εμβολιάζονται, να νιώθουν ασφάλεια και στοργή -είναι ζήτημα τιμής για την Ελληνική Αστυνομία να συλλάβει τους άθλιους που μαχαίρωσαν παιδάκι και του είπαν να μην ξαναπάει στο σχολείο- και όταν και όσοι επιστρέψουν στην πατρίδα τους ή πάνε σε άλλη χώρα, να έχουν την εικόνα μιας Ελλάδας της αλληλεγγύης, της δικαιοσύνης και της ανθρωπιάς.

Και αν κάποιος μου φέρει ένα αντιπαράδειγμα, να σκεφτεί πως όσα υποστηρίζω είναι ο κανόνας και το αντιπαράδειγμα είναι η εξαίρεση που επιβεβαιώνει τον κανόνα.

Τα λέω αυτά γιατί αναλάβατε ένα πολύ βαρύ έργο. Δεν ξέρω αν αυτό σημαίνει και μία γενικότερη ανατροπή στη διαδικασία της Κυβέρνησης, αλλά αυτό δεν με νοιάζει, εμένα με ενδιαφέρει η αποτελεσματικότητα. Αναλαμβάνετε ένα πολυέργο. Πρέπει να σταθούν, όμως, δίπλα σας και οι τοπικές κοινωνίες και να μην παραπλανούνται από ξενοφοβική και ρατσιστική ρητορική.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ.

Κύριε Στεφανή, έχετε τρία λεπτά στη διάθεσή σας.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Ξεκινώ, κύριε Βίτσα, από αυτό το οποίο περιγράψατε στην αρχή λέγοντας ότι η συνεργασία και η κατάσταση εκτός ελέγχου, όπως περιγράφηκε, δεν συμβαδίζουν.

Θα ήθελα να αναφερθώ λίγο σε αυτό. Συνεργασία: Υπάρχει συνεργασία; Βεβαίως και υπάρχει. Πώς η συνεργασία αποτυπώνεται; Με την αποτελεσματικότητά μας. Πώς αποτυπώνεται η αποτελεσματικότητά μας; Έχουμε ένα σχέδιο, το οποίο το εφαρμόζουμε. Ήδη την εβδομάδα που πέρασε χίλιοι εκατόν ενενήντα τρεις άνθρωποι μεταφέρθηκαν. Ήδη την εβδομάδα που διανύουμε εξακολουθούμε με σχέδιο, το οποίο εφαρμόζουμε σκληρά, να το υλοποιούμε.

Έρχομαι, όμως, στο δεύτερο κομμάτι της αρχικής σας δήλωσης, την κατάσταση εκτός ελέγχου. Σε ό,τι αφορά την κατάσταση εκτός ελέγχου, θέλω να αναφέρω κάποια στοιχεία τα οποία παρουσιάστηκαν και από τον Κυβερνητικό Εκπρόσωπο.

**ΔΗΜΗΤΡΙΟΣ ΒΙΤΣΑΣ (Δ΄ Αντιπρόεδρος της Βουλής):** Δεν το είπα εγώ. Ο Χρυσοχοΐδης το είπε. Μην το βάζετε στο στόμα μου.

**ΑΛΚΙΒΙΑΔΗΣ ΣΤΕΦΑΝΗΣ (Υφυπουργός Εθνικής Άμυνας):** Όχι, κύριε Βίτσα. Λέω, όμως, ότι έτσι ξεκινήσατε την εισαγωγή σας. Εγώ θέλω να δείξω γιατί το είπε ο κ. Χρυσοχοΐδης.

Υπάρχουν αυτή τη στιγμή εξήντα οκτώ χιλιάδες εκκρεμείς αιτήσεις για άσυλο. Υπάρχουν δεκατέσσερις χιλιάδες προσφυγές στην αρμόδια υπηρεσία αιτημάτων και υπάρχει μία διαδικασία δυόμισι χρόνων για να καθοριστεί δικάσιμος. Στα τέσσερα χρόνια τα οποία πέρασαν είχαμε χίλους οκτακόσιους έξι ανθρώπους, οι οποίοι επεστράφησαν.

Κατανοούμε, λοιπόν, ότι όντως είναι μία κατάσταση που οφείλουμε να τη διαχειριστούμε. Τη διαχειριζόμαστε με σοβαρότητα και με πλήρη εφαρμογή στο σχέδιο το οποίο έχει εκπονηθεί και με εξαιρετική συνεργασία.

Σχετικά με τα αποτελέσματα θα επαναλάβω αυτό που λέει και ο κύριος Πρωθυπουργός, το οποίο είναι και προσωπικό μου πιστεύω: Δεν μιλάμε, αφήνουμε τα έργα μας να μιλήσουν και τα έργα μας μιλάνε και θα μιλήσουν.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ. Σας ευχαριστώ και τους δύο. Καλή συνέχεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και τρεις συνοδοί καθηγητές από το Λύκειο της Σχολής Ξενοπούλου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Η πρώτη με αριθμό 166/4-11-2019 επίκαιρη ερώτηση δεύτερου κύκλου του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσαπρος τον Υπουργό Εθνικής Άμυνας, με θέμα: «Κατάργηση του Ενιαίου Διοικητικού Τομέα (ΕΔΤ) του ΥΠΕΘΑ» δεν θα συζητηθεί κατόπιν συνεννόησης του Υπουργού με τον Βουλευτή.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.51΄ λύεται η συνεδρίαση για αύριο, ημέρα Παρασκευή 8 Νοεμβρίου 2019 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**