(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΖ΄

Δευτέρα 7 Οκτωβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται η κατάθεση του προσχεδίου του Κρατικού Προϋπολογισμού έτους 2020, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς την Υπουργό Παιδείας και Θρησκευμάτων:   
 i. με θέμα: « Άμεσες ενέργειες για το Μουσικό Γυμνάσιο στο Καβούσι Λασιθίου που έκλεισε πριν καν ανοίξει», σελ.   
 ii. με θέμα: «Τη νέα σχολή Μηχανικών του Πανεπιστημίου Πελοποννήσου με έδρα την Πάτρα», σελ.   
 β) Προς την Υπουργό Πολιτισμού και Αθλητισμού:  
 i. με θέμα: «Τοποθέτηση και επαναφορά σε καίριες θέσεις δύο στελεχών στο Υπουργείο Πολιτισμού και Αθλητισμού», σελ.   
 ii. με θέμα: «Πνευματικά δικαιώματα - αδειοδότηση νέου οργανισμού συλλογικής διαχείρισης «ΕΝΩΣΗ ΔΙΚΑΙΟΥΧΩΝ ΕΔΕΜ»», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Υγείας, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Εσωτερικών και Υποδομών και Μεταφορών κατέθεσαν στις 4-10-2019 σχέδιο νόμου: «Σύσταση Εθνικού Οργανισμού Δημόσιας Υγείας (ΕΟΔΥ), Ρυθμίσεις για τα προϊόντα καπνού και άλλα ζητήματα του Υπουργείου Υγείας», σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΣΑΚΟΡΑΦΑ Σ. , σελ.  
  
Β. Επί των επικαίρων ερωτήσεων:  
ΒΕΡΝΑΡΔΑΚΗΣ Χ. , σελ.  
ΓΡΗΓΟΡΙΑΔΗΣ Κ. , σελ.  
ΔΙΓΑΛΑΚΗΣ Β. , σελ.  
ΖΑΧΑΡΑΚΗ Σ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΜΕΝΔΩΝΗ Σ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΖ΄

Δευτέρα 7 Οκτωβρίου 2019

Αθήνα, σήμερα στις 7 Οκτωβρίου 2019, ημέρα Δευτέρα και ώρα 18.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, καλησπέρα σας, αρχίζει η συνεδρίαση.

Θα ήθελα να σας ενημερώσω ότι κατατέθηκε σήμερα το προσχέδιο του κρατικού προϋπολογισμού του έτους 2020. Το προσχέδιο έχει αναρτηθεί στην ιστοσελίδα της Βουλής. Το σχετικό έγγραφο του Υπουργείου Οικονομικών έχει ως εξής:

«Καταθέτουμε το προσχέδιο του κρατικού προϋπολογισμού 2020, σύμφωνα με την παράγραφο 3 του άρθρου 79 του Συντάγματος και τις παραγράφους 2, 3 και 4 του άρθρου 121 του Κανονισμού της Βουλής και παρακαλούμε για την εισαγωγή του στη Διαρκή Επιτροπή Οικονομικών Υποθέσεων για συζήτηση».

Κατατίθεται στα Πρακτικά της σημερινής συνεδρίασης.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς σας ανακοινώνω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σας ενημερώνουμε, σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 7 Οκτωβρίου 2019, ότι καθίσταται αδύνατη η παρουσία του Υπουργού Εξωτερικών κ. Νικολάου Δένδια, στον οποίο απευθύνονται οι υπ’ αριθμόν 44/24-9-2019 και 55/1-10-2019 επίκαιρες ερωτήσεις, εξαιτίας κωλύματος λόγω συμμετοχής σε κυβερνητική αποστολή στο εξωτερικό κατά το άρθρο 131 παράγραφος 2 του Κανονισμού της Βουλής».

Κυρίες και κύριοι συνάδελφοι, οι επίκαιρες ερωτήσεις που θα συζητηθούν σήμερα είναι οι εξής: Οι υπ’ αριθμόν 50/1-10-2019 και 56/1-10-2019 που θα απαντηθούν από την Υπουργό Πολιτισμού και Αθλητισμού κ. Στυλιανή Μενδώνη.

Η υπ’ αριθμόν 46/25-9-2019 επίκαιρη ερώτηση θα απαντηθεί από την Υφυπουργό Παιδείας και Θρησκευμάτων κ. Σοφία Ζαχαράκη.

Η υπ’ αριθμόν 57/1-10-2019 επίκαιρη ερώτηση θα απαντηθεί από τον Υφυπουργό Παιδείας και Θρησκευμάτων κ. Βασίλειο Διγαλάκη.

Ξεκινάμε, λοιπόν, τη συζήτηση με τη δεύτερη με αριθμό 46/25-9-2019 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Άμεσες ενέργειες για το Μουσικό Γυμνάσιο στο Καβούσι Λασιθίου που έκλεισε πριν καν ανοίξει».

Η ερώτηση θα απαντηθεί από την Υφυπουργό Παιδείας και Θρησκευμάτων κ. Σοφία Ζαχαράκη.

Κύριε Βουλευτά, έχετε τον λόγο για δύο λεπτά για να αναπτύξετε την ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κυρία Υπουργέ, κυριολεκτικά έκλεισε πριν καν ανοίξει. Το Μουσικό Γυμνάσιο Καβουσίου στο Λασίθι ιδρύθηκε τον Μάιο του 2019, όμως η απόφαση για να δοθεί η δυνατότητα εγγραφών υπεγράφη και δημοσιεύθηκε στις 29 Αυγούστου και έξι επτά μέρες αργότερα, ο περιφερειακός διευθυντής εξέδωσε την απόφαση για το ποια τμήματα θα λειτουργήσουν.

Η απόφαση αυτή εκδόθηκε στις 6 Σεπτεμβρίου και στις 9 Σεπτεμβρίου έγινε η αναστολή. Ουσιαστικά δηλαδή δόθηκαν τέσσερις-πέντε μέρες περιθώριο και για να ενημερωθεί το σύνολο των μαθητών και των γονέων για τη δυνατότητα να εγγραφούν στο Μουσικό Γυμνάσιο του Λασιθίου, που θα λειτουργούσε για πρώτη φορά και αφ’ ετέρου δεν έγινε καμμία προσπάθεια, ούτως ώστε η ενημέρωση αυτή και μέσω των δημοτικών αρχών και μέσω του συλλόγου γονέων και κηδεμόνων να έχει τα αποτελέσματα που αναμέναμε ότι θα έχει, μιας και είναι γεγονός ότι ήταν ένα ώριμο αίτημα της τοπικής κοινωνίας.

Ο Νομός Λασιθίου θα έλεγα ότι έχει μια πλούσια παράδοση και στη μουσική και στην ποίηση και γενικότερα στις τέχνες. Είναι ο κ. Διγαλάκης εδώ και η Υπουργός Πολιτισμού να το επιβεβαιώσουν και εσείς, βεβαίως, γνωρίζετε ότι είναι ο νομός που ασχολείται περαιτέρω -αν μπορούσαμε να πούμε, μακριά από τους υπόλοιπους νομούς, λόγω και της ετεοκρητικής παράδοσης- και με τα γράμματα και με τις τέχνες χωρίς να έχει τις προϋποθέσεις, διότι και στους άλλους νομούς υπάρχουν όλα όσα μπορούν να χαρακτηριστούν ως πολιτισμός, αλλά στο Λασίθι γίνεται χωρίς τις υποδομές και χωρίς αυτά που θα έπρεπε να έχει ο νομός. Ένα ώριμο αίτημα ήρθε μέσα σε λίγες μέρες να υλοποιηθεί και πριν καν μπορέσει να αντιδράσει η τοπική κοινωνία, της αφαιρέθηκε αυτό το δικαίωμα.

Θέλω τη γνώμη σας, κυρία Υπουργέ, για το γεγονός. Επίσης να μας πείτε τις ενέργειές σας προκειμένου, έστω και τώρα, να μπορέσει να δοθεί αυτή η δυνατότητα -έχει γίνει πλέον γνωστό- και να λειτουργήσει το σχολείο. Έτσι και αλλιώς και τα άλλα σχολεία που έχουν ξεκινήσει στην υπόλοιπη χώρα με αντίστοιχη διαδικασία ίδρυσης και έναρξης δεν έχουν μπει ακόμα στα κανονικά προγράμματα. Να ανασταλεί δηλαδή η αναστολή λειτουργίας του σχολείου και να λειτουργήσει κανονικά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ.

Κυρία Υπουργέ, έχετε τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Βουλευτά, να θεωρήσετε δεδομένη τη στήριξη της παρούσας ηγεσίας του Υπουργείου Παιδείας στα μουσικά σχολεία, όχι μόνο με την ιδιαίτερη μουσική παράδοση που μπορεί να έχει ο νομός, αλλά ευρύτερα σε όλη την Ελλάδα με την ξεχωριστή αναφορά και το ξεχωριστό αποτύπωμα που έχουν αυτά τα σχολεία, όχι μόνο στη μουσική παιδεία, αλλά και στη συνολική καλλιέργεια των παιδιών.

Γι’ αυτό, λοιπόν, μπορείτε να δείτε ότι στην ίδια απόφαση με την οποία δώσαμε την έγκριση λειτουργίας αυτών των σχολείων, υπογράψαμε και για καλλιτεχνικά και μουσικά σχολεία, τα οποία αυτή τη στιγμή είναι σε λειτουργία. Άρα δεν θα ήθελα με κανέναν τρόπο να αμφισβητηθεί -φαντάζομαι ότι δεν θα θέλατε ποτέ να το κάνετε- η βούληση της παρούσας ηγεσίας να βοηθά αυτά τα εγχειρήματα όπου δίνεται η δυνατότητα.

Θα ήθελα, λοιπόν, με την ευγενική διάθεση που μας δίνει ο χρόνος, να σας πάω λίγο πίσω και να σας πω ότι στις 11 Φεβρουαρίου 2019 ενημερώθηκε το Υπουργείο –δεν ήμασταν εκεί, η προηγούμενη πολιτική ηγεσία- από τον Διευθυντή Δευτεροβάθμιας Εκπαίδευσης του Λασιθίου ότι ο αριθμός των ενδιαφερομένων παιδιών, μαθητών προς εγγραφή στην Α΄ τάξη του Μουσικού Γυμνασίου ανερχόταν τότε σε πενήντα. Αυτά ήταν τα στοιχεία τα οποία είχαμε ως προς το ενδιαφέρον που φαινόταν να υπάρχει γι’ αυτό το Μουσικό Γυμνάσιο.

Πέρασαν τρεις μήνες από εκείνη τη στιγμή για την ίδρυση από τον κ. Γαβρόγλου. Εκδόθηκε, λοιπόν, η υπουργική απόφαση για την ίδρυση του Μουσικού Γυμνασίου στο Λασίθι στις 17 Μαΐου 2019. Επαναλαμβάνω ότι η πρώτη ενημέρωση από τον Διευθυντή Εκπαίδευσης Δευτεροβάθμιας ήταν στις 11 Φεβρουαρίου 2019.

Την 1η Αυγούστου 2019, κι ενώ είχαμε αναλάβει ήδη τη ηγεσία του Υπουργείου, ο Περιφερειακός Διευθυντής Κρήτης, ο κ. Καρτσωνάκης απέστειλε θετική εισήγηση για την έναρξη λειτουργίας του σχολείου, μαζί και με τα ενημερωτικά, κύριε Βουλευτά, για την πορεία των εργασιών που έπρεπε να γίνουν από τον δήμο στον συγκεκριμένο χώρο που θα στεγαζόταν το γυμνάσιο. Πράγματι, έπρεπε να αποπερατωθούν κάποιες εργασίες.

Επαναλαμβάνω, μόλις διαβιβάστηκε προς υπογραφή στο γραφείο μου η συγκεκριμένη απόφαση, εγώ την υπέγραψα αμέσως. Αμέσως μετά, πέραν από αυτό, δώσαμε και την έγκριση για όλες τις απαιτούμενες ενέργειες για την πραγματική λειτουργία του σχολείου, όποιες ήταν αυτές, συγκροτώντας Επιτροπή Επιλογής Μαθητών που τελικά θα φοιτούσαν στο σχολείο. Κάναμε δύο απαραίτητες ενέργειες, λοιπόν, που αποδεικνύουν τη θέλησή μας και την προσήλωσή μας στο να λειτουργήσει αυτό το σχολείο.

Ορίστηκε κατ’ εξαίρεση -ακριβώς επειδή είχαμε τη βούληση αυτή που σας είπα- πως η διαδικασία επιλογής θα διενεργείτο την 9η Σεπτεμβρίου με προβλεπόμενο διάστημα εγγραφών αυτό το οποίο αναφέρατε, από 29 Αυγούστου έως 6 Σεπτεμβρίου. Από τη στιγμή που η τοπική κοινωνία το ήξερε και προφανώς το περίμενε, πιθανότατα να είχε ενημερωθεί και για τις ημερομηνίες της εγγραφής.

Κανονικά η διαδικασία επιλογής, κύριε Βουλευτά, λαμβάνει χώρα από 15 ως 30 Ιουνίου κάθε χρονιάς, για το επόμενο σχολικό έτος. Πόσοι μαθητές ήρθαν για να εγγραφούν εν τέλει προ της διαδικασίας εξέτασης; Μόλις έξι. Και ας προσέξουμε ότι ακόμα και σε ένα πολύ αισιόδοξο σενάριο, που όλα τα παιδιά επρόκειτο να πετύχουν στη διαδικασία εξέτασης, τελικά θα παραμέναμε σε έναν πολύ μικρό αριθμό για να ξεκινήσει ένα καινούργιο σχολείο.

Ο Περιφερειακός Διευθυντής Κρήτης στις 9 Σεπτεμβρίου πράγματι προχώρησε σε αναστολή της λειτουργίας του Μουσικού Γυμνασίου Λασιθίου. Από πλευράς του Υπουργείου, εγώ βρίσκομαι εδώ σήμερα για να σας διαβεβαιώσω ότι εξαντλήσαμε κάθε περιθώριο για τη λειτουργία του σχολείου, προχωρώντας άμεσα σε κάθε αναγκαία ενέργεια.

Από την ενημέρωση προς την προηγούμενη ηγεσία από το διευθυντή δευτεροβάθμιας και τελικά την υπουργική απόφαση, έχει παρέλθει ήδη το τρίμηνο.

Και φτάνουμε σε ένα σημείο που βρισκόμαστε ήδη στις 7 Οκτωβρίου και τα παιδιά έχουν ξεκινήσει προφανώς τη σχολική τους χρονιά σε άλλα σχολεία. Δεν μπορούσε να δοθεί παράταση στη διαδικασία των εγγραφών.

Μπορώ, όμως, εγώ να δεσμευτώ από πλευράς Υπουργείου ότι για την επόμενη σχολική χρονιά, σε συνεργασία τόσο με τον δήμο όσο και με τις τοπικές εκπαιδευτικές αρχές, θα είμαι η πρώτη που, αν θέλετε, θα διαφημίζω το ενδεχόμενο έναρξης του Μουσικού Σχολείου, γιατί και τα θέλουμε τα μουσικά σχολεία και θέλουμε να ενισχύσουμε την περιοχή.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε κι εμείς.

Κύριε συνάδελφε, έχετε τρία λεπτά να απαντήσετε στην κυρία Υπουργό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κυρία Υπουργέ, θα μπορούσε να πει κανείς ότι είναι θετική η υπόσχεση από την πλευρά σας ότι του χρόνου θα λειτουργήσει το σχολείο. Όμως, εγώ θέλω να επισημάνω δυο-τρία πράγματα, γιατί πιστεύω ότι δεν έγιναν οι απαιτούμενες ενέργειες από την πλευρά του Υπουργείου και με τον όρο «Υπουργείο» συμπεριλαμβάνω και τις περιφερειακές υπηρεσίες. Δεν είστε κάτι διαφορετικό. Ο περιφερειακός διευθυντής και ο διευθυντής του νομού είναι το ίδιο πράγμα, Υπουργείο. Ενεργεί είτε κατ’ εντολή ή στο όνομα του Υπουργείου με τις αρμοδιότητες που έχετε δώσει και που έχουν οι διευθυντές.

Θέλω να πω, λοιπόν, ότι η τοπική κοινωνία αντέδρασε και αντέδρασε γιατί βρέθηκε απέναντι σε ένα τετελεσμένο γεγονός. Δεν είχε υπάρξει διαδικασία ενημέρωσης και υπήρξε η διαδικασία του κλεισίματος. Επικοινώνησα, λοιπόν, με άλλη περιοχή -το ξέρετε πολύ καλά- που ιδρύθηκε καλλιτεχνικό σχολείο.

Πώς το πετύχατε εσείς; Πώς πετύχατε την ενημέρωση; Και αναφέρομαι σε σχολείο που είναι στην ίδια απόφαση, της 29ης Αυγούστου. Κατ’ αρχάς, εκεί είχαν διπλάσιο χρόνο για να ενημερωθούν και για να εγγραφούν. Είχαν τουλάχιστον μέχρι τις 11 του Σεπτεμβρίου και αυτό φαίνεται από τις δηλώσεις.

Ο διευθυντής, λοιπόν, του συγκεκριμένου νομού, μιλώντας στο ραδιόφωνο στο Λασίθι, είπε «ζητήσαμε ένα τράτο, για να ενημερώσουμε περαιτέρω τους διευθυντές» και όλοι αυτοί οι οποίοι είχαν δηλώσει ενδιαφέρον σε ένα μεγάλο ποσοστό ενεγράφησαν εν τέλει στο καλλιτεχνικό σχολείο.

Δεν είναι δηλαδή μόνο ζήτημα του μικρού χρόνου που είχαν στη διάθεσή τους οι μαθητές και οι γονείς, είναι και το ζήτημα της μη ενεργοποίησης των υπευθύνων, προκειμένου να υπάρξει αποτέλεσμα. Ο χρόνος ήταν ο μισός απ’ ό,τι σε άλλες περιπτώσεις.

Με αυτή την έννοια λέω ότι είναι τεράστια η ευθύνη των υπηρεσιών και του Υπουργείου που δεν λειτούργησε το σχολείο φέτος. Κατά τη γνώμη μου, μπορεί να λειτουργήσει. Δεν έχουν ξεκινήσει ακόμη τα μαθήματα και στις άλλες περιοχές. Δεν έχουν γίνει ακόμη οι προσλήψεις και στις άλλες περιοχές, για να λειτουργήσουν τα τμήματα. Θα μπορούσε, δηλαδή, ακόμα και τώρα να υλοποιηθεί.

Ένα μήνα τώρα, από την ημέρα που αντιδράσαμε, από την ημέρα που και εγώ έκανα την ερώτηση, στις 13 Σεπτεμβρίου, είχαμε όλο τον χρόνο μέχρι τις 30 Σεπτεμβρίου, ώστε να λειτουργήσει το σχολείο.

Σε κάθε περίπτωση πρέπει να σας πω ότι το δημοτικό συμβούλιο έχει μια ομόφωνη απόφαση. Την έχετε λάβει κιόλας. Δεν υπάρχουν ζητήματα και η αναφορά σας ελπίζω ότι δεν είναι μομφή προς τον δήμο ότι δεν έκανε αυτά που έπρεπε. Νομίζω ότι η θέληση της τοπικής κοινωνίας είναι τόσο μεγάλη που μπορεί να κάνει παραπάνω πράγματα απ’ ό,τι της αναλογούν. Δηλαδή, ακόμα και πράγματα που μπορεί να είναι αρμοδιότητα της Εταιρείας Κτηριακών Υποδομών, που έχει αντικαταστήσει τον ΟΣΚ ή και του Υπουργείου. Έχουν τη βούληση να υλοποιήσουν πράγματα.

Εγώ θα καταθέσω τα έγγραφα, για να υπάρχουν στα Πρακτικά της Βουλής, ούτως ώστε να μην έρθουμε πάλι αργότερα να πούμε ότι δεν γνωρίζαμε ή δεν είχαμε πράγματα υπ’ όψιν μας.

Πιστεύω ότι κάτι πρέπει να αλλάξει σε αυτόν τον τρόπο επικοινωνίας του Υπουργείου με τις περιφερειακές υπηρεσίες και των περιφερειακών υπηρεσιών με την τοπική κοινωνία. Δεν υπήρξε καμμία επαφή των διευθυντών είτε της περιφέρειας είτε της νομαρχίας με τον δήμο και τις τοπικές υπηρεσίες. Δεν υπήρξε. Δεν υπήρξε ούτε με τους διευθυντές των δημοτικών σχολείων, αλλιώς τα αποτελέσματα θα ήταν διαφορετικά. Και κόπηκε και στη μέση ο χρόνος που δόθηκε σε άλλες περιπτώσεις. Άρα είναι βάσιμα και τα παράπονα και οι διαμαρτυρίες των ανθρώπων και νομίζω ότι πρέπει να τα λάβετε υπ’ όψιν σας, κυρία Υπουργέ.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Η κυρία Υπουργός έχει τον λόγο.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κύριε Βουλευτά, μία σύντομη παρατήρηση, γιατί δεν πρέπει αυτή τη στιγμή να μείνει μια γκρίζα ζώνη. Όχι μόνο δεν υπάρχει μομφή, αλλά αντιθέτως πρέπει να σας πω ότι πράγματι υπήρχαν παραινέσεις, συζητήσεις με τον δήμαρχο, ζωηρό ενδιαφέρον από όλη την τοπική κοινωνία. Είναι μάλιστα σαφές και αναμενόμενο να υπάρχει, γιατί σας είπα από την αρχή ότι είναι κάτι που αυτονόητα θα το ήθελε οποιαδήποτε περιοχή στην Ελλάδα με την προαγωγή, όπως είπαμε, και της μουσικής παιδείας των παιδιών και της καλλιέργειας και λοιπών άλλων δεξιοτήτων και ικανοτήτων και κλίσεων των παιδιών. Άρα σίγουρα από πλευράς τοπικής αυτοδιοίκησης τα έργα έγιναν έτσι όπως ήταν να γίνουν. Εγώ μιλάω ως προς το Υπουργείο Παιδείας.

Επιτρέψτε μου και ένα δεύτερο σχόλιο. Μιλήσατε για άλλες περιοχές, τις οποίες μπορεί το καλλιτεχνικό σχολείο εν τέλει να λειτούργησε -ήταν στην ίδια απόφαση πράγματι που υπέγραψα- έχοντας αποδείξει, λοιπόν, τη στήριξη αυτών των σχολείων, οπουδήποτε και αν δόθηκε ευκαιρία να λειτουργήσουν.

Μήπως σας είπαν και πόσα παιδιά πήγαν στις εγγραφές; Περίπου σαράντα οκτώ παιδιά, εάν μιλάμε για το ίδιο καλλιτεχνικό, γιατί στο άλλο καλλιτεχνικό –και ήθελα να μαζέψω τα στατιστικά στοιχεία- πήγαν σαράντα παιδιά, ενώ αλλού πήγαν σαράντα οκτώ.

Εδώ, λοιπόν, εάν κάποια διεύθυνση ή κάποιος διευθυντής μπορεί να έκανε και μια παραίνεση ή μια ενημέρωση σε τοπικό ραδιόφωνο, το κρατάμε, εάν θέλετε, και είναι μια πολύ καλή πρακτική για την επόμενη χρονιά. Εάν τώρα, όμως, εδώ υπήρχε ενημέρωση για πενήντα παιδιά, που σημαίνει ότι η τοπική κοινωνία και ο τότε διευθυντής εκπαίδευσης είχε έρθει σε μια πρώτη επαφή με την τοπική κοινωνία και τις οικογένειες, είχε ρωτήσει, είχε συλλέξει ενδιαφέρον και τελικά έρχονται έξι, αντιλαμβάνεστε, κύριε Βουλευτά, ότι υπάρχει μια πολύ μεγάλη διάσταση μεταξύ του ενός και του άλλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Επτά παιδιά ήταν και με την παράταση έγιναν δεκαεννιά.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Εν πάση περιπτώσει, εδώ νομίζω ότι με πολύ συγκεκριμένες ενέργειες, που αν μη τι άλλο σήμερα παρατέθηκαν από το Υπουργείο υπ’ όψιν του ελληνικού Κοινοβουλίου, δείξαμε ότι και το σχολείο θέλαμε να λειτουργήσει και συγχρόνως δώσαμε και τα εργαλεία μέσα από την επιτροπή, η οποία θα εξέταζε τα παιδιά και επίσης δίνουμε και την ακόλουθη δέσμευση, την οποία προανέφερα και για εμένα είναι πολύ σημαντικό να επαναληφθεί.

Θα είμαστε δίπλα στην τοπική κοινωνία, με όσα μέσα επικοινωνίας μπορούμε να έχουμε για το συγκεκριμένο επερχόμενο γεγονός και ελπίζουμε την επόμενη χρονιά πράγματι να συλλέξει, να συγκεντρώσει το ενδιαφέρον που θα έπρεπε να έχει ένα τέτοιο σχολείο σε αυτή την περιοχή, που έχει πολλά να μας δώσει.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κυρία Υφυπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Υγείας, Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Εσωτερικών και Υποδομών και Μεταφορών κατέθεσαν στις 4-10-2019 σχέδιο νόμου: «Σύσταση Εθνικού Οργανισμού Δημόσιας Υγείας (ΕΟΔΥ), Ρυθμίσεις για τα προϊόντα καπνού και άλλα ζητήματα του Υπουργείου Υγείας».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, θα σας παρακαλούσα να προσπαθήσουμε να τηρούμε τον χρόνο ομιλίας, τουλάχιστον στην ανάπτυξη της ερώτησης και εάν είναι να γίνει υπέρβαση, ας γίνει στη δευτερολογία σας.

Θα συζητηθεί, τώρα, η τρίτη με αριθμό 57/1-10-2019 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Παιδείας και Θρησκευμάτων, με θέμα: «Τη νέα σχολή Μηχανικών του Πανεπιστημίου Πελοποννήσου με έδρα την Πάτρα».

Θα απαντήσει ο Υφυπουργός Παιδείας και Θρησκευμάτων κ. Βασίλειος Διγαλάκης.

Κύριε Καραθανασόπουλε, έχετε τον λόγο για δύο λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Με το συγκεκριμένο ζήτημα θίγουμε ένα από τα απόνερα της απορρύθμισης του νόμου Γαβρόγλου και μιλάμε συγκεκριμένα για την πρώην Σχολή Τεχνολογικών Εφαρμογών του Πανεπιστημίου Δυτικής Ελλάδας με έδρα την Πάτρα, η οποία μετά την απορρύθμιση Γαβρόγλου έγινε Σχολή Μηχανικών του Πανεπιστημίου Πελοποννήσου με έδρα την Τρίπολη, γιατί το Πολυτεχνείο της Πάτρας δεν ήθελε να ενσωματωθεί αυτή η σχολή.

Αυτή η ανωτατοποίηση των ΤΕΙ σε ΑΕΙ, όπως έγινε με τον νόμο Γαβρόγλου, αντί να αντιμετωπίσει τα ζητήματα, έχουμε τους καθηγητές που διδάσκουν φέτος να είναι λιγότεροι από πέρυσι, γιατί ακριβώς δεν έχουν προσληφθεί οι πανεπιστημιακοί υπότροφοι.

Δεύτερον, μειώθηκαν οι ώρες των εργαστηρίων, υποβαθμίζοντας δηλαδή το παρεχόμενο έργο. Τα εργαστήρια έχουν ανεπαρκή και απαρχαιωμένο εξοπλισμό, ενώ υπάρχουν ακόμα σχολές στις οποίες δεν υπάρχουν εξοπλισμένα εργαστήρια για βασικά μαθήματα τμημάτων, όπως είναι στους μηχανολόγους-μηχανικούς.

Υπάρχει και το ζήτημα της στέγασης. Ήδη με εγκύκλιο το Πανεπιστήμιο Πελοποννήσου βάζει πλαφόν γι’ αυτούς που μπορούν να πάνε στη στέγαση, στην εστία δηλαδή, να έχουν περάσει το ένα τρίτο των μαθημάτων. Είναι, όμως, και άλλου είδους ζητήματα, στα οποία δεν μπορούν να ανταποκριθούν.

Το τραγελαφικό της υπόθεσης είναι ότι οι φοιτητές σ’ αυτή τη σχολή θα παρακολουθούν τα μαθήματα με βάση το νέο πρόγραμμα, ενώ θα εξετάζονται με βάση το παλιό πρόγραμμα σπουδών και δεν έχει καθοριστεί αν θα είναι τετραετής ή πενταετής η σχολή και τι δικαιώματα θα έχουν οι νέοι εγγεγραμμένοι, αλλά και αυτοί που θα τελειώσουν τη Σχολή Μηχανικών του Πανεπιστημίου Πελοποννήσου. Έτσι, ενώ θα έπρεπε να είχε ξεκινήσει η σχολή, δόθηκε παράταση για δύο εβδομάδες, για να μπορέσουν να καλυφθούν πρόχειρα κάποια απ’ αυτά τα κενά.

Από αυτή την άποψη, λοιπόν, τα ερωτήματα που τίθενται, κύριε Υπουργέ, είναι πολύ συγκεκριμένα: Πώς θα καλυφθούν οι σοβαρές, οι τεράστιες ελλείψεις σε διδακτικό και εργαστηριακό προσωπικό, στην υλικοτεχνική υποδομή που υπάρχει στα εργαστήρια; Και ποιο θα είναι, τέλος πάντων, το μέλλον αυτής της σχολής; Θα είναι τετραετής; Θα είναι πενταετής; Τι δικαιώματα θα έχουν οι συγκεκριμένοι φοιτητές, για να ξέρουν πώς πορεύονται;

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υφυπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε Καραθανασόπουλε, θα ήθελα να σας ευχαριστήσω για την ευκαιρία που μου δίνετε να ενημερώσουμε τους πολίτες για άλλη μια φορά για τις δικές μας ενέργειες στον ευαίσθητο τομέα της ανώτατης εκπαίδευσης.

Πριν προχωρήσω στα ερωτήματά σας, θα ήθελα να θυμίσω ότι ήμασταν πλήρως αντίθετοι με τον τρόπο με τον οποίο η προηγούμενη κυβέρνηση και ο προηγούμενος Υπουργός Παιδείας άλλαξαν τον ακαδημαϊκό χάρτη της ανώτατης εκπαίδευσης. Έγινε βιαστικά, χωρίς καμμία εμπλοκή της Ανεξάρτητης Αρχής της ΑΔΙΠ, δημιουργήθηκαν τετελεσμένα ακόμα και λίγα εικοσιτετράωρα πριν από τις εκλογές. Ο σκοπός ήταν να ασκήσουν μικροπολιτική και να προσπαθήσουν να εγκλωβίσουν την Κυβέρνηση αλλά, δυστυχώς, αυτό που έγινε ήταν σε πολλές περιπτώσεις να εγκλωβίσουν τους νέους και τις οικογένειές τους.

Εμείς, λοιπόν, αυτό που επιχειρούμε είναι ο απεγκλωβισμός της τριτοβάθμιας εκπαίδευσης και της ακαδημαϊκής κοινότητας από τις κακές πρακτικές που ακολουθήθηκαν από την προηγούμενη κυβέρνηση. Το κάνουμε επιχειρώντας και άμεσα να διορθώσουμε προβλήματα, που έχουν δημιουργηθεί, αλλά και μακροπρόθεσμα ετοιμάζουμε ένα νέο νομοθετικό πλαίσιο μέσα από έναν εξαντλητικό διάλογο με την ακαδημαϊκή κοινότητα, τον οποίο έχουμε ξεκινήσει με όλους τους εμπλεκόμενους φορείς.

Θα ήθελα πρώτα να κάνω μία σύντομη αναφορά στις συνολικές και θεσμικές παρεμβάσεις. Θα αναβαθμίσουμε τους θεσμούς, όπως την ΑΔΙΠ, την Ανεξάρτητη Αρχή Αξιολόγησης και Διασφάλισης της Ποιότητας στην Ανώτατη Εκπαίδευση. Θα προχωρήσουμε σε στρατηγικό σχεδιασμό βασισμένοι σε διαδικασίες που θα λαμβάνουν υπ’ όψιν τα αποτελέσματα της αξιολόγησης. Μόνο με αυτόν τον τρόπο μπορεί κάποιος να πετύχει μακρόχρονη και βιώσιμη πολιτική στην τριτοβάθμια εκπαίδευση, που τόσο το έχει ανάγκη.

Επειδή υπηρετώ είκοσι πέντε χρόνια στο πανεπιστήμιο, επιτρέψτε μου να φέρω το εξής αρνητικό παράδειγμα: Τα πανεπιστήμια διαχρονικά υποβάλλουν τις προτάσεις τους, τις εισηγήσεις για τον αριθμό εισακτέων, τις οποίες οι ηγεσίες του Υπουργείου Παιδείας δεν ακούν.

Εμείς ως νέα ηγεσία έχουμε δηλώσει ξεκάθαρα ότι θα λάβουμε υπ’ όψιν τον προσδιορισμό του αριθμού εισακτέων που θα μας δώσει κάθε πανεπιστήμιο, κάθε τμήμα, κάθε σχολή. Πρέπει να μπει ένα τέλος στη μικροπολιτική διαχείριση της τριτοβάθμιας εκπαίδευσης, όπου χωρίς να εξασφαλίζονται οι ανάλογοι πόροι, υπήρχε συνεχής αύξηση του αριθμού εισακτέων. Τα ιδρύματα γνωρίζουν καλύτερα από τον καθένα ποιον αριθμό φοιτητών μπορούν να εκπαιδεύσουν και μέσω του στρατηγικού σχεδιασμού μπορούμε να εξασφαλίσουμε επαγγελματική προοπτική στους αποφοίτους των πανεπιστημίων.

Θα έρθω τώρα στα ειδικά ερωτήματα που θέτετε για το Πανεπιστήμιο Πελοποννήσου.

Όσον αφορά τη χρηματοδότηση, τις υποδομές, από τις πρώτες κιόλας εβδομάδες ξεκίνησαν προσπάθειες στο Υπουργείο για να βρούμε επιπλέον πόρους. Προχωρήσαμε και ανακοινώσαμε πρόσφατα έκτακτη επιχορήγηση για τα πανεπιστήμια 12,5 εκατομμύρια ευρώ, από τα οποία το Πανεπιστήμιο Πελοποννήσου θα πάρει περίπου 800.000 ευρώ.

Συγχρόνως θέλαμε να κάνουμε μια χαρτογράφηση των δυσλειτουργιών και των προβλημάτων που είχαν τα πανεπιστήμια και ειδικά αυτά που είχαν συγχωνεύσεις των πρώην ΤΕΙ.

Έστειλα, λοιπόν, τον Αύγουστο επιστολή προς τους αρμόδιους αντιπρυτάνεις, προκειμένου να δούμε τι προβλήματα έχει καθένα ειδικά. Όλα τα πανεπιστήμια μπορώ να σας πω ότι ανταποκρίθηκαν και μας έδωσαν αναλυτικά στοιχεία για τα ζητήματα που τους απασχολούν και που έχουν προκύψει από τις συγχωνεύσεις.

Τώρα, όσον αφορά τα θέματα μη επάρκειας υλικοτεχνικών και εργαστηριακών υποδομών, θα ήθελα να επικαλεστώ το έγγραφο του πρύτανη του Πανεπιστημίου Πελοποννήσου, ο οποίος δεν επιβεβαιώνει τα όσα αρκετά δραματικά αναφέρετε. Προφανώς υπάρχουν τροποποιήσεις στο πρόγραμμα σπουδών -μετάβαση από ΤΕΙ σε πανεπιστημιακά τμήματα- προκειμένου να καλύψουν τις ανάγκες της παράλληλης λειτουργίας και των πανεπιστημιακών τμημάτων, αλλά και των τμημάτων των πρώην ΤΕΙ και δεν αντιλέγω ότι υπάρχουν και θέματα εκσυγχρονισμού.

Όσον αφορά το διδακτικό προσωπικό, θα ήθελα να σας πω ότι έχουν ήδη κατανεμηθεί συνολικά στα πανεπιστήμια πεντακόσιες θέσεις μελών ΔΕΠ -καθηγητών- από τις οποίες είκοσι έξι θέσεις έχει πάρει το Πανεπιστήμιο Πελοποννήσου. Έχουν δοθεί είκοσι επτά θέσεις διδασκόντων στο Πανεπιστήμιο Πελοποννήσου με το π.δ.407/1980.

Επίσης, είναι σε φάση έγκρισης η διαδικασία πρόσληψης ενός σημαντικού αριθμού έκτακτου εκπαιδευτικού προσωπικού. Τέλος, υφίστανται και οι προσφερόμενες θέσεις για απόκτηση διδακτικής εμπειρίας από κατόχους διδακτορικού και θα δοθούν αντίστοιχα στο Πανεπιστήμιο Πελοποννήσου και στη Σχολή Μηχανικών δεκαέξι θέσεις από αυτή την κατηγορία.

Όσον αφορά τις μετεγγραφές, θα ήθελα να πω δύο πράγματα. Τόσο στο Πανεπιστήμιο Πελοποννήσου όσο και σε όλα τα πανεπιστήμια, στα οποία εντάχθηκαν σχολές των πρώην ΤΕΙ, σύμφωνα με τους νόμους και την αντιμεταρρύθμιση του κ. Γαβρόγλου, δεν επιτρέπονται μετεγγραφές όσων είναι πέρα από το δεύτερο έτος. Για τους πρωτοετείς, στους οποίους επίσης αναφερθήκατε, και συγκεκριμένα στις σχολές μηχανικών, θα γνωρίζετε ότι μέσα σε όλες τις προχειρότητες της προηγούμενης πολιτικής ηγεσίας αποφασίστηκε τα τρία τμήματα της σχολής να μην έχουν καμμία αντιστοίχιση. Άρα δεν γίνεται να γίνουν μετεγγραφές σε άλλα πανεπιστημιακά τμήματα.

Στο θέμα της διάρκειας του πρώτου κύκλου σπουδών, το οποίο είναι ιδιαίτερα κρίσιμο -και σωστά το αναφέρατε- και αφορά τους νεοεισερχόμενους φοιτητές, έχει έρθει στο Υπουργείο το αίτημα της Συγκλήτου και τα ενδεικτικά προγράμματα σπουδών των τμημάτων Μηχανικών του Πανεπιστημίου Πελοποννήσου. Είναι τρία τμήματα, βρίσκονται σε επεξεργασία από τις υπηρεσίες και μπορώ να προαναγγείλω ότι θα έχουν την αντίστοιχη κατάληξη με τα αντίστοιχα τμήματα των άλλων πανεπιστημίων και θα γίνουν και αυτά πενταετή. Για να μην πάρω άλλον χρόνο, θα κρατήσω τα θέματα των επαγγελματικών δικαιωμάτων και της στέγασης για τη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υφυπουργέ.

Κύριε συνάδελφε, έχετε τον λόγο για τη δευτερολογία σας για τρίτα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Βεβαίως, τοποθετηθήκατε, κύριε Υφυπουργέ, στην «αντιμεταρρύθμιση Γαβρόγλου». Το κράτος, όμως, έχει συνέχεια και, βεβαίως, η μεταρρύθμιση αυτή γίνεται και δική σας πλέον. Πρέπει να υλοποιήσετε αυτή την πολιτική. Επί της ουσίας δεν διαφέρετε, πέρα από επιμέρους διαφοροποιήσεις που μπορεί να έχετε, γιατί ακριβώς θέλετε πανεπιστήμια-ανώνυμες εταιρείες, υποχρηματοδοτούμενα, υποστελεχωμένα όσον αφορά το έμψυχο δυναμικό, αλλά και με ελλείψεις όσον αφορά τα κατάλληλα εργαστήρια, προγράμματα σπουδών που προσαρμόζονται στις ανάγκες της αγοράς, δηλαδή στις ανάγκες των επιχειρηματικών ομίλων και όχι του επιστημονικού αντικειμένου, με υποβάθμιση των πτυχίων με βάση τη Συνθήκη της Μπολόνια και την πολιτική της Ευρωπαϊκής Ένωσης, με πτυχία πολλών ταχυτήτων, χωρίς επαγγελματικά δικαιώματα, αποσυνδεδεμένα από τα επαγγελματικά δικαιώματα και βεβαίως τεράστιες ελλείψεις στη φοιτητική μέριμνα, όπως και εφαρμογή πολιτική σταδιακής ιδιωτικοποίησης.

Είπατε, βεβαίως, ότι έγιναν πρόχειρα όλα αυτά. Συνεχίζονται όμως. Αυτοί που την πληρώνουν επί της ουσίας -το αναφέρατε και εσείς- είναι οι ίδιοι οι φοιτητές και ιδιαίτερα οι νεοεισερχόμενοι φοιτητές, οι οποίοι, πραγματικά, δεν ξέρουν πού βρίσκονται. Άρα τα όποια μέτρα πήρατε, είναι καθυστερημένα, κύριε Υπουργέ.

Βιαστήκατε να καταργήσετε το άσυλο γιατί έτσι θα αναβαθμιστούν τα πανεπιστήμια και οι σχολές, θα γίνουν «ευρωπαϊκού τύπου» πανεπιστήμια. Υπάρχουν όμως τεράστια προβλήματα: «Θα» συμπληρωθούν τα κενά, ενώ η περίοδος έχει ξεκινήσει κανονικά, με διδακτικό και εργαστηριακό προσωπικό, «θα» αντιμετωπιστούν ζητήματα με τα εργαστήρια, τα οποία είναι πραγματικά πολύ σοβαρά. Δεν μπορεί να ωραιοποιεί ο πρύτανης του Πανεπιστημίου Πελοποννήσου την κατάσταση όσον αφορά τα εργαστήρια και αυτά που υπάρχουν -παλιάς τεχνολογίας, ας το πούμε έτσι- και αυτά τα οποία λείπουν. Με τις 800.000 που δώσατε στο Πανεπιστήμιο Πελοποννήσου από την επιπλέον επιχορήγηση δεν καλύπτονται ούτε τα ελάχιστα από τις τεράστιες τρύπες οι οποίες υπάρχουν.

Τα δεδομένα είναι πάρα πολύ σημαντικά και θα επηρεάσουν τη ζωή των ίδιων των φοιτητών, που έκαναν τόσους κόπους και θυσίες, οι οικογένειές τους μάτωσαν, πολλά παιδιά είναι από άλλες πόλεις που έχουν έρθει στην Πάτρα για να παρακολουθήσουν αυτή τη σχολή και βρίσκουν τεράστιες ελλείψεις σε καθηγητές, σε εργαστήρια και αναγκάζονται να δαπανήσουν και τεράστια χρηματικά ποσά, γιατί ούτε εστίες υπάρχουν ούτε φοιτητική μέριμνα, ιδιωτικοποιούνται.

Σε αυτή, λοιπόν, την κατεύθυνση είναι οι σημαντικές αγωνίες τις οποίες έχουν και το Υπουργείο δεν μπορεί να ωραιοποιεί την κατάσταση με βάση αυτά που του λέει η πρυτανεία του Πανεπιστημίου Πελοποννήσου και ούτε η λογική τού «σταδιακά θα λύσουμε τα προβλήματα» μπορεί να συνεχιστεί έτσι.

Χρειάζονται άμεσες ενέργειες για να γίνουν αυτά τα πράγματα κι έπρεπε ήδη να είχαν γίνει, κύριε Υφυπουργέ, και να είχαν καλυφθεί αυτά τα τεράστια κενά.

Όμως, η λογική των πολλαπλών ταχυτήτων σε σχολές, πτυχία και δικαιώματα έχει οδηγήσει σε αυτό το αποτέλεσμα. Γιατί ακριβώς η πολιτική που κι εσείς αποδέχεστε ως Κυβέρνηση είναι ότι το πτυχίο δεν μπορεί να δίνει αυτόματα επαγγελματικά δικαιώματα, αλλά αυτά πρέπει να πιστοποιούνται από διαδοχικές εξετάσεις, ξανά εξετάσεις, τη λεγόμενη «Διά Βίου Μάθηση» που οδηγούν ακριβώς τους πτυχιούχους και να μην έχουν επαγγελματικά δικαιώματα και να είναι επί της ουσίας αναλώσιμοι.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Κύριε Υφυπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Θα ξεκινήσω από το θέμα της στέγασης, της φοιτητικής μέριμνας. Είχα τοποθετηθεί διεξοδικά κατά τη διάρκεια της απάντησης στην επίκαιρη ερώτηση του συναδέλφου κ. Δελή. Απλά θα βρω την ευκαιρία να ξανατονίσω ότι με την παρούσα ηγεσία του Υπουργείου Παιδείας η κρατική χρηματοδότηση για τα πανεπιστήμια και τους φοιτητές και τη μέριμνα δεν πρόκειται να μειωθεί.

Όμως οι ανάγκες στέγασης των φοιτητών, όπως είχα πει στην ερώτηση, είναι αυξημένες και το αναγνωρίζουμε. Το ποσοστό των φοιτητών που στεγάζονται σε φοιτητικές εστίες είναι πολύ μικρός στην Ελλάδα και γι’ αυτόν τον λόγο είχαμε πει ότι με τη μέθοδο των συμπράξεων δημόσιου και ιδιωτικού τομέα -για να μη γίνονται παρερμηνείες μιλάμε για έργα κοινωνικών υποδομών με ρήτρες διαθεσιμότητας- θα καλύψουμε τις ανάγκες. Ήδη αυτόν τον μήνα δημοπρατείται στο Ηράκλειο και το Ρέθυμνο μια πολύ μεγάλη φοιτητική εστία του Πανεπιστημίου Κρήτης συνολικής δυναμικότητας τριών χιλιάδων κλινών.

Θίξατε και μια σειρά άλλων θεμάτων. Να πω για τα επαγγελματικά δικαιώματα, για τα οποία δεν απάντησα στην πρωτολογία μου, ότι τα Τμήματα ΤΕ Μηχανολόγων, Ηλεκτρολόγων και Πληροφορικής διαθέτουν συγκεκριμένα επαγγελματικά δικαιώματα, για τα οποία υπάρχει μια σειρά προεδρικών διαταγμάτων που αναφέρονται σε αυτά.

Τώρα για τμήματα που δεν τα έχουν, αλλά επειδή αυτό είναι και ένα γενικότερο θέμα για τους αποφοίτους των πρώην ΤΕΙ, προβλέπεται στη νομοθεσία η έκδοση προεδρικών διαταγμάτων και κοινών υπουργικών αποφάσεων Υπουργών Υποδομών και Μεταφορών, Ανάπτυξης και Παιδείας και θα προχωρήσουν αυτές οι διαδικασίες.

Για το άσυλο δεν θέλω να αναφερθώ. Εμείς ουσιαστικά επαναφέραμε την ακαδημαϊκή ελευθερία και την ελευθερία διακίνησης ιδεών στα πανεπιστήμια.

Όσον αφορά, τέλος, τα εργαστήρια και τις ελλείψεις, αυτό που αναφέρει στο ενημερωτικό που έστειλε ο πρύτανης, απαντώντας στο έγγραφο που είχα στείλει τον Αύγουστο, είναι ότι τα προγράμματα σπουδών της Σχολής Μηχανικών θα έχουν πλήρη κάλυψη με εργαστηριακές ασκήσεις, όπως είχαν και προηγουμένως πριν από τη συγχώνευση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κύριε Υφυπουργέ.

Κυρίες και κύριοι συνάδελφοι, λόγω κωλύματος του Υπουργού κ. Δένδια δεν θα συζητηθεί η πρώτη με αριθμό 44/24-09-2019 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Γεωργίου Κατρούγκαλου προς τον Υπουργό Εξωτερικών, με θέμα: «Να μη χαθεί, λόγω αδράνειας και διγλωσσίας, η προωθητική για τα εθνικά συμφέροντα αξιοποίηση της Συμφωνίας των Πρεσπών» και, επίσης, η πρώτη με αριθμό 55/1-10-2019 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Εξωτερικών, με θέμα: «Ενέργειες της ελληνικής πλευράς μετά τη ρηματική διακοίνωση για τις γερμανικές αποζημιώσεις».

Θα συζητηθεί τώρα η τέταρτη με αριθμό 50/1-10-2019 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς την Υπουργό Πολιτισμού και Αθλητισμού, με θέμα: «Τοποθέτηση και επαναφορά σε καίριες θέσεις δύο στελεχών στο Υπουργείο Πολιτισμού και Αθλητισμού».

Θα απαντήσει η Υπουργός Πολιτισμού και Αθλητισμού κ. Λίνα Μενδώνη.

Κύριε Βουλευτά, έχετε τον λόγο για δύο λεπτά να αναπτύξετε την επίκαιρη ερώτησή σας.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε.

Κυρία Υπουργέ, αφού σας ευχαριστήσω θερμά για την προθυμία σας να βρίσκεστε σήμερα εδώ και να απαντήσετε στην επίκαιρη ερώτησή μου, θα ήθελα να σας πω ότι απλώς θα σας υπενθυμίσω εν συντομία κάτι, δεδομένου ότι είμαι βέβαιος ότι γνωρίζουμε και οι δύο πολύ καλά περί τίνος πρόκειται και για ποιο ακριβώς θέμα μιλάμε.

Το πρώτο σκέλος της ερώτησης αφορά την επαναφορά της κ. Σταματούδη στο προσκήνιο, στη θέση της προέδρου της νέας νομοπαρασκευαστικής επιτροπής που θα ασχολείται μεταξύ άλλων με θέματα πνευματικών και συγγενικών δικαιωμάτων, καθώς και με τη διαχείρισή τους στη νέα ψηφιακή αγορά.

Όπως γνωρίζετε, η κ. Σταματούδη είχε εξαναγκαστεί σε παραίτηση από τη θέση της Διευθύντριας του Οργανισμού Πνευματικής Ιδιοκτησίας (ΟΠΙ), δεδομένου ότι τα μέλη του Διοικητικού Συμβουλίου του Οργανισμού είχαν εισηγηθεί την αποπομπή της μετά τις αποκαλύψεις της εφημερίδας «ΕΘΝΟΣ ΤΗΣ ΚΥΡΙΑΚΗΣ» ότι κατά τη διάρκεια της θητείας της είχε δεχτεί δωρεά ύψους 120.000 ευρώ από την «αμαρτωλότατη» ΑΕΠΙ της οικογένειας Ξανθόπουλου, φορέα μάλιστα τον οποίο είχε κληθεί για να ελέγξει η ίδια.

Καθώς τυγχάνω ιδρυτικό μέλος της ΑΕΠΙ και, βεβαίως, συντάσσομαι με την πρωτοβουλία δημιουργών και κληρονόμων "ΑΣΜΑ 450+", θα πρέπει να σας ρωτήσω ευθέως μήπως βάζουμε τον λύκο να φυλάξει τα πρόβατα, μήπως η κ. Σταματούδη είναι ο πλέον ακατάλληλος άνθρωπος σε όλη την Ελλάδα για τη θέση στην οποία την τοποθετήσατε και, ακόμα, αν οι προεκλογικές εξαγγελίες του Πρωθυπουργού ότι η ΕΥΕΔ θα συνεχίσει ανεμπόδιστα τη λειτουργία της έως ότου μετατραπεί τελικά σε ΕΔΕΜ, ήταν μόνο υποσχέσεις.

Το δεύτερο σκέλος της ερώτησης έχει να κάνει με την επανεμφάνιση του κ. Γιάννη Τσακοπιάκου σε μια νεοσύστατη επιτροπή του Υπουργείου Πολιτισμού για τον έλεγχο της ασφάλειας των κτηρίων. Με δεδομένο ότι ο κ. Τσακοπιάκος έχει διατελέσει επί δεκαέξι συναπτά έτη πρόεδρος του Διοικητικού Συμβουλίου του επίσης εξαιρετικά αμαρτωλού Ταμείου Αλληλοβοήθειας και δεδομένου, επίσης, του γεγονότος ότι η εισαγγελική έρευνα ,που τον αφορά για κατασπατάληση δημοσίου χρήματος, είναι ακόμα αυτή τη στιγμή σε εξέλιξη, θέλω να σας ρωτήσω με ποιο σκεπτικό αποφασίσατε να τον τοποθετήσετε στη συγκεκριμένη θέση και, μάλιστα, πριν βγει η απόφαση για την αθωότητα ή την ενοχή του.

Τέλος, κυρία Υπουργέ, κατά τη γνώμη σας, για την πλήρωση τέτοιων θέσεων ευθύνης τα παραπτώματα και οι κατηγορίες με τις οποίες βαρύνονται τα παραπάνω στελέχη δεν έχουν για σας καμμία σημασία;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):**  Ευχαριστώ, κυρία Πρόεδρε.

Κύριε Βουλευτά, ευχαριστώ πολύ για την ερώτησή σας, γιατί έτσι μου δίνετε την ευκαιρία να αποσαφηνίσουμε κάποια πράγματα.

Η κ. Ειρήνη Σταματούδη επελέγη και διορίστηκε, πράγματι, ως πρόεδρος της νομοπαρασκευαστικής Επιτροπής για τα πνευματικά δικαιώματα υπό την επιστημονική της ιδιότητα. Είναι γνωστό ότι είναι διακεκριμένη νομικός. Η ίδια είναι καθηγήτρια στο Πανεπιστήμιο της Λευκωσίας και έχει ειδίκευση στο Δίκαιο της Πνευματικής Ιδιοκτησίας.

Όπως προκύπτει από τη συγκρότηση της νομοπαρασκευαστικής επιτροπής, εκτός από την κ. Σταματούδη, μέλη της είναι ο κ. Κωσταντίνος Χριστοδούλου, καθηγητής στο Εθνικό Καποδιστριακό Πανεπιστήμιο με ειδίκευση στα πνευματικά δικαιώματα, η κ. Μαρία Παπαδοπούλου, η οποία είναι νομικός, προϊσταμένη του Τμήματος Νομοθετικού Συντονισμού του Οργανισμού Πνευματικής Ιδιοκτησίας και η κ. Μαρία Σινανίδου, η οποία είναι νομικός επίσης, επιστημονική συνεργάτης στο ίδιο τμήμα του Οργανισμού Πνευματικής Ιδιοκτησίας.

Υποθέτω ότι έχετε την απόφαση συγκρότησης. Σε κάθε περίπτωση, την καταθέτω στα Πρακτικά.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως η κ. Σταματούδη δεν έλαβε κάποια θέση ευθύνης σε κάποιον φορέα του Υπουργείου. Επελέγη υπό την επιστημονική της ιδιότητα να προεδρεύσει σε μία νομοπαρασκευαστική, δηλαδή γνωμοδοτική επιτροπή, λόγω της επιστημονικής της κατάρτισης και της πολυετούς εμπειρίας της σε νομοθετικά έργα τα οποία άπτονται του Δικαίου της Πνευματικής Ιδιοκτησίας.

Επομένως το να προεδρεύει σε αυτή την επιτροπή δεν σημαίνει ότι έχει αποκτήσει θέση ευθύνης και έχει επανακάμψει σε κάποιον φορέα του Υπουργείου. Ξέρετε -αναφερθήκατε σ’ αυτό, άλλωστε- ότι η κ. Σταματούδη ήταν διευθύντρια στον ΕΟΠΥΥ για περισσότερο από έντεκα χρόνια. Η θητεία της ανανεώθηκε στην προηγούμενη κυβέρνηση, του ΣΥΡΙΖΑ δηλαδή, από την όποια παραιτήθηκε τον Οκτώβριο του 2018. Η ίδια η κ. Σταματούδη έχει δημοσιοποιήσει τους λόγους της παραίτησής της. Και όταν λέω ότι το έχει δημοσιοποιήσει, εννοώ ότι η απόφασή της για την παραίτησή της με την τεκμηρίωση έχει δημοσιευθεί και στον ημερήσιο Τύπο της εποχής εκείνης.

Τώρα, αναφέρεστε σε ένα δημοσίευμα ημερήσιας εφημερίδας, του «Έθνους» συγκεκριμένα, με βάση το οποίο η κ. Σταματούδη ως διευθύντρια του ΕΟΠΥΥ έλαβε το ποσό των 120.000 ευρώ ως δωρεά της ΑΕΠΙ προς τον Οργανισμό Πνευματικής Ιδιοκτησίας.

Κατ’ αρχάς θα ήθελα να σας πω -και αυτό αποδεικνύεται από σειρά εγγράφων και ενεργειών- ότι η κ. Σταματούδη ήταν αυτή η οποία συμμετείχε στην αποκάλυψη του σκανδάλου της ΑΕΠΙ. Επίσης, σύμφωνα με σχετικά πρόσφατο δημοσίευμα της ίδιας εφημερίδας, του «Έθνους», της 22-9-2019, σε εξώδικο το οποίο κατέθεσε η κ. Σταματούδη αναφέρεται στην ύπαρξη δικαστικής απόφασης και συγκεκριμένα, στην απόφαση 491/2018 του Τριμελούς Εφετείου Αθηνών, όπου, σύμφωνα με το δικαστήριο, το ποσό το οποίο εισέπραξε το 2018 ο ΟΠΙ δεν ήταν δωρεά, αλλά εξόφληση οφειλής από την ΑΕΠΙ προς τον ΟΠΙ. Η ίδια η εφημερίδα δε, σχολιάζοντας το εξώδικο, παραδέχθηκε ότι δεν γνώριζε τη δικαστική απόφαση.

Για να κατευνάσω την ανησυχία σας, όπως όσον αφορά στο εάν συνεχίσει να λειτουργεί απρόσκοπτα η ΕΥΕΔ, σας λέω ότι, όπως έχουμε ανακοινώσει στις προγραμματικές δηλώσεις της Κυβέρνησης, θα στηρίξουμε απολύτως τον συλλογικό στόχο των Ελλήνων καλλιτεχνών. Ο στόχος μας είναι οι δημιουργοί να αποκτήσουν τον δικό τους μόνιμο, ανεξάρτητο, οικονομικά βιώσιμο και ακηδεμόνευτο από το κράτος φορέα συλλογικής διαχείρισης των δικαιωμάτων τους. Αυτή είναι η βούλησή τους. Αυτό επιτάσσει, άλλωστε και το Ευρωπαϊκό Δίκαιο.

Για να περάσουμε, εν συντομία, στον κ. Τσακοπιάκο, σας λέω ότι η Πανελλήνια Ομοσπονδία των Εργαζομένων στην πρώτη συνάντηση με την πολιτική ηγεσία του Υπουργείου Πολιτισμού, αναφέρθηκε σε ακατάλληλες συνθήκες εργασίας σε διάφορα κτήρια στα οποία στεγάζονται οι υπηρεσίες του Υπουργείου. Μας ζήτησε τη σύσταση ομάδας εργασίας για να ελέγξει τις συνθήκες εργασίας των υπαλλήλων και την κατάσταση των κτηριακών εγκαταστάσεων, με στόχο την επίτευξη της μέγιστης δυνατής ασφάλειας των εργαζομένων. Συγκροτήθηκε αυτή η επιτροπή στις 19 Σεπτεμβρίου με απόφασή μου. Είναι τριμελής, αποτελείται από τον καθ’ ύλην αρμόδιο Διευθυντή Μελετών και Έργων Μουσείων και Πολιτιστικών Κτηρίων, από τη Διευθύντρια Περιφερειακής Υπηρεσίας του Υπουργείου Πολιτισμού, διδάκτορα αρχαιολόγο και από τον κ. Τσακοπιάκο.

Πώς προέκυψε ο κ. Τσακοπιάκος; Υπήρξε αίτημα από την ομοσπονδία στην εν λόγω ομάδα εργασίας να μετέχει εκπρόσωπος των εργαζομένων. Με έγγραφό της η ομοσπονδία -το οποίο, μάλιστα, έγγραφο εμπεριέχεται στα έχοντας υπ’ όψιν της απόφασης συγκρότησης της επιτροπής- εξελέγη ο πρόεδρος του Γενικού Συμβουλίου της Ομοσπονδίας, ο οποίος είναι ο κ. Γιάννης Τσακοπιάκος.

Επομένως αυτό το οποίο έκανα είναι να συμπεριλάβω στην απόφαση τον εκπρόσωπο του συνδικαλιστικού κινήματος.

Κύριε Βουλευτά, η πάγια θέση μου είναι να λειτουργώ με κανόνες τυπικής νομιμότητας, σεβόμενη τους διακριτούς ρόλους που έχουν οι μετέχοντες στο θεσμικό γίγνεσθαι. Σέβομαι τα αιτήματα των αιρετών εκπροσώπων των εργαζομένων, εφαρμόζω πιστά τις αποφάσεις που μου κοινοποιούν οι εκάστοτε δικαστικές αρχές. Όμως, ούτε βάσει δημοσιευμάτων διοικούμε ούτε το κριτήριο και το τεκμήριο της αθωότητας παραγνωρίζουμε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε τρία λεπτά για να απαντήσετε στην κυρία Υπουργό.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε.

Κυρία Υπουργέ, αφού, κατ’ αρχάς, δηλώσω ότι πολύ χάρηκα που σας άκουσα να λέτε με το ίδιο σας το στόμα ότι η ΕΔΕ θα προχωρήσει και ίσως να καταφέρει να γίνει και ΕΔΕΜ τελικά, όπως επιθυμούμε όλοι εμείς οι πνευματικοί δημιουργοί, θα ήθελα να σας πω ότι δεν είχα ευθύς εξαρχής την παραμικρή αμφιβολία τόσο για την επιστημονική επάρκεια της κ. Σταματούδη όσο και για το ταλέντο της στην εργασία που κάνει.

Το πρόβλημά μου ήταν ευθύς εξαρχής ότι βρέθηκε -τουλάχιστον σύμφωνα με τους Έλληνες δημοσιογράφους του «Έθνους»- να έχει πάρει 120.000 ευρώ από έναν φορέα τον οποίο είχε κληθεί να ελέγξει, από το ίδιο όργανο στο οποίο την κάνετε ξανά εσείς Πρόεδρο τώρα. Κυρίως, όμως, μου κάνει εντύπωση αυτό που μαθαίνω από το στόμα σας -δεν το ήξερα, από τα χείλη σας το ακούω πρώτη φορά-, ότι λειτούργησε περίπου σαν ταχυδρόμος η κ. Σταματούδη. Δηλαδή, πήρε αυτά τα χρήματα για να τα δώσει; Μου φαίνεται θεσμικά λίγο παράξενη αυτή η διανομή αυτού του χρήματος. Επιφυλάσσομαι, μπορεί να κάνω και λάθος. Όμως, κατ’ αρχάς, πρέπει να πω ότι μου φαίνεται λίγο παράξενο. Φαντάζομαι ότι θα υπήρχε ένας τρόπος αρκετά πιο διάφανος για να μεταφερθούν αυτές οι 120.000 ευρώ, εφόσον επρόκειτο να πάνε τελικά στον ΟΠΙ.

Όσον αφορά τον κ. Γιάννη Τσακοπιάκο, θα ήθελα να σας παρακαλέσω -ίσως είναι λίγο βαριά η έκφραση- «να μην κρύβεστε κατά κάποιον τρόπο..», σε εισαγωγικά λέω την έκφραση, «…πίσω από τους συνδικαλιστές».

Η τελική ευθύνη, κυρία Υπουργέ, με όλον τον σεβασμό που σας έχω -και πραγματικά δεν είναι τυπικό αυτό που λέω, σας έχω σεβασμό και προσωπικά και για το αξίωμά σας, τον θεσμό που εκπροσωπείτε-, η προσωπική ευθύνη είναι του ανθρώπου που βάζει την υπογραφή του, ώστε ένας άνθρωπος που τελεί υπό δικαστική διερεύνηση να αναλάβει πάλι μια θέση ευθύνης. Αν είναι Πρόεδρος ή ό,τι άλλο είναι, είναι μια θεσμική θέση ευθύνης.

Παρεμπιπτόντως, θα ήθελα να θυμίσω ότι ο κ. Τσακοπιάκος, μεταξύ άλλων, είναι εργατοτεχνίτης, ενώ το Υπουργείο σας διαθέτει μηχανικούς, οι οποίοι θα ήταν ασφαλώς αποτελεσματικότεροι και ασφαλώς σε σχέση με το αντικείμενο πολύ αρμοδιότεροι από τον κ. Τσακοπιάκο.

Επομένως από μια άποψη σας ακούω με προσοχή -και καταλαβαίνω ότι έχετε δίκιο- ότι είναι καλό να ακούτε τους συνδικαλιστές, παρ’ ότι το συνδικαλιστικό κίνημα -πρέπει να το δηλώσω και αυτό απ’ αυτό το Βήμα- είναι εξαιρετικά επιβαρυμένο στη χώρα μας. Υπάρχει ο περίφημος θεσμός των «εργατοπατέρων». Το ξέρετε κι εσείς, όπως κι εγώ. Εν τούτοις, καταλαβαίνω ότι πρέπει να εμπιστευόμαστε κάποιους από τους συνδικαλιστές και πρέπει να παίζουν κάποιον ρόλο στα τεκταινόμενα του τόπου μας.

Παρ’ όλα αυτά, η τελική ευθύνη είναι του ανθρώπου που βάζει την υπογραφή του. Αν μάλιστα είναι Υπουργός, είναι δικιά σας, κυρία Υπουργέ. Αυτή τη στιγμή ας ορίζατε κάποιον άλλο μέχρι να λήξει η δικαστική έρευνα γι’ αυτόν τον συγκεκριμένο άνθρωπο. Αυτό ήθελα να σας πω.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς.

Κυρία Υπουργέ, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, ίσως δεν ήταν αρκετά σαφές αυτό που σας είπα. Όσον αφορά την κ. Σταματούδη, η απόφαση του Τριμελούς Εφετείου Αθηνών 491/2018 αναφέρει ρητά ότι η ΑΕΠΙ με το ποσό των 120.000 ευρώ εξόφλησε προς τον Οργανισμό Πνευματικής Ιδιοκτησίας τις οφειλές των ετών 2006 και 2007. Συνεπώς το αρχικό δημοσίευμα του «Έθνους», στο οποίο στηρίξατε την επίκαιρη ερώτησή σας, αποδεικνύεται ελλιπές από το γεγονός ότι η ίδια η εφημερίδα -καταθέτω στα Πρακτικά το δημοσίευμα- αναγνωρίζει ότι δεν γνώριζε τη δικαστική απόφαση που θεωρούσε τις 120.000 ευρώ εξόφληση οφειλών και όχι δωρεά.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν υπάρχει ούτε «βαποράκι» ούτε κανένας «ταχυδρόμος». Η κ. Σταματούδη ως Διευθύντρια του ΟΠΙ, σύμφωνα με τη συγκεκριμένη απόφαση του δικαστηρίου, την οποία υποθέτω ότι κι εσείς σέβεστε όπως σέβομαι εγώ …

**ΚΛΕΩΝ ΓΡΗΓΟΡΙΑΔΗΣ:** Απολύτως.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** … δεν εισέπραξε δωρεά, αλλά οφειλή, δηλαδή έπραξε το καθήκον της. Δεν είναι το ίδιο πράγμα.

**ΚΛΕΩΝ ΓΡΗΓΟΡΙΑΔΗΣ:** Είθισται, όμως, οι διευθυντές να μεταφέρουν τα χρήματα από τον έναν οργανισμό στον άλλο;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Δεν μεταφέρουν από τον έναν οργανισμό στον άλλο. Η ΑΕΠΙ όφειλε χρήματα στον Οργανισμό Πνευματικής Ιδιοκτησίας.

**ΚΛΕΩΝ ΓΡΗΓΟΡΙΑΔΗΣ:** Γιατί ενεπλάκη η κ. Σταματουδάκη σάς ρωτάω, γιατί δεν το έκανε η ΑΕΠΙ με τον …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μη διακόπτετε, σας παρακαλώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, μπορείτε να δείτε τη διαδικασία έτσι όπως ορίζεται από τους νόμους και νομίζω ότι θα κατανοήσετε καλύτερα αυτό που σας λέω.

Όσον αφορά τον κ. Τσακοπιάκο, δεν συνηθίζω να κρύβομαι πίσω από κανέναν. Ό,τι έχω να πω και ό,τι έχω να κάνω το λέω ευθέως και αναγνωρίζω τις ευθύνες μου. Στην προκειμένη περίπτωση, όμως, δεν υπάρχει ευθύνη, για έναν πολύ απλό λόγο: Ζητήθηκε ο ορισμός εκπροσώπου του συνδικαλιστικού κινήματος και τοποθετήθηκε αυτός τον οποίο όρισε το ίδιο το συνδικαλιστικό κίνημα, ο οποίος μπορεί μεν να κατηγορείται, όπως και πολλοί άλλοι, για μια σειρά θεμάτων -θα ήμουν η τελευταία η οποία θα ζητούσε να μην αποκαλυφθεί ο πραγματικός ρόλος-, όμως, το τεκμήριο της αθωότητας για τον συγκεκριμένο, όπως και για όλους τους άλλους οι οποίοι εμπλέκονται σ’ αυτό, που θα δούμε ποιοι έχουν ευθύνες, εξακολουθεί να υπάρχει. Το τεκμήριο της αθωότητας προστατεύεται ρητά και συνταγματικά και από το δικό μας δίκαιο και από το ενωσιακό και από το διεθνές.

Επομένως το γεγονός είναι ότι το συνδικαλιστικό κίνημα πρότεινε κάποιον που δεν είναι ένοχος, αλλά δεν θα τον πούμε εμείς ένοχο, δεν θα τον πω εγώ ένοχο. Ένα το κρατούμενο.

Το δεύτερο: Προφανώς το Υπουργείο διαθέτει μηχανικούς, γι’ αυτό σας είπα ότι τοποθετήθηκε στην τριμελή επιτροπή ο αρμόδιος διευθυντής μηχανικός των τεχνικών υπηρεσιών. Τοποθετήθηκε επίσης αρχειολόγος πολύπειρη, διευθύντρια εφορείας αρχαιοτήτων, δηλαδή περιφερειακής υπηρεσίας του Υπουργείου επιπέδου διεύθυνσης. Ο τρίτος, ο οποίος είναι εργατοτεχνίτης, είναι ο εκπρόσωπος των συνδικαλιστών. Επίσης οι εργατοτεχνίτες ξέρουν πάρα πολύ καλά τα τρωτά των πολιτιστικών κτηρίων, από τη δική τους σκοπιά. Δεν σημαίνει ότι ένας εργατοτεχνίτης δεν μπορεί να συμβάλει στη βελτίωση των συνθηκών εργασίας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς, κυρία Υπουργέ.

Προχωρούμε, με τη δεύτερη με αριθμό 56/1-10-2019 επίκαιρη ερώτηση δεύτερου κύκλου του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Χριστόφορου Βερναρδάκη προς την Υπουργό Πολιτισμού και Αθλητισμού, με θέμα: «Πνευματικά δικαιώματα - αδειοδότηση νέου οργανισμού συλλογικής διαχείρισης «Ένωση Δικαιούχων ΕΔΕΜ»». Θα απαντήσει η Υπουργός Πολιτισμού, η κ. Μενδώνη.

Κύριε Βουλευτά, έχετε τον λόγο για δύο λεπτά.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κυρία Πρόεδρε.

Κυρία Υπουργέ, να σας ευχαριστήσω και εγώ με τη σειρά μου για τη σημερινή σας παρουσία. Νομίζω ότι και η προηγούμενη ερώτηση του συνάδελφου ακουμπάει με τη δική μου.

Χάριν μιας ιστορικής -κατά κάποιον τρόπο- διαδρομής να θυμίσουμε ότι τον Μάιο του 2018 ανακαλείται η άδεια της περίφημης ΑΕΠΙ. Ειρήσθω εν παρόδω, έχουμε επτά κακουργήματα αυτή τη στιγμή σε διερεύνηση και μια οικονομική τρύπα περίπου 100 εκατομμυρίων ευρώ, που διαχρονικά έχει αποστερηθεί από τους Έλληνες δημιουργούς.

Η κυβέρνηση του ΣΥΡΙΖΑ είναι περήφανη, διότι κατάφερε να διαχειριστεί μια μείζονα κρίση στον χώρο των πνευματικών δικαιωμάτων και καθαρίζοντας την υπόθεση της ΑΕΠΙ, αλλά και συμβάλλοντας στη δημιουργία της Ειδικής Υπηρεσίας Έκτακτης Διαχείρισης, έτσι ώστε να μην αφεθεί κενό στον χώρο των πνευματικών δικαιωμάτων, στα δικαιώματα των δημιουργών, στην ακίνητη περιουσία της παλιάς εταιρείας της ΑΕΠΙ και κυρίως στο αρχείο της ελληνικής μουσικής και των Ελλήνων δημιουργών, που είναι ένα τεράστιο και οικονομικό δεδομένο, αλλά και ένα πολιτιστικό δεδομένο. Όμως, η ειδική υπηρεσία έχει έναν προσωρινό χαρακτήρα: Ρητά -βάσει και του νόμου με τον οποίο δημιουργήθηκε- έπρεπε να είναι προσωρινή μέχρι τη δημιουργία του νέου οργανισμού συλλογικής διαχείρισης, το πολύ μέσα σε δύο χρόνια. Καταφέραμε και ο νέος οργανισμός συλλογικής διαχείρισης, η Ένωση Δικαιούχων Έργων Μουσικής, ΕΔΕΜ, να γίνει πολύ γρήγορα, μέσα στο πρώτο εξάμηνο, οκτάμηνο από την ανάκληση της άδειας της ΑΕΠΙ.

Σήμερα βρισκόμαστε στο εξής ζήτημα: Ο νέος οργανισμός έχει λάβει έγκριση από το δικαστήριο τον Ιούλιο του 2019, έχει λάβει θετική εισήγηση από τον Οργανισμό Πνευματικής Ιδιοκτησίας, ο οποίος έχει εισηγηθεί σε εσάς και εν τω μεταξύ έχουμε δύο επιπλέον στοιχεία τα οποία ήρθαν να προστεθούν. Το πρώτο στοιχείο είναι ότι για πρώτη φορά ιστορικά το σύνολο σχεδόν των Ελλήνων δημιουργών ενοποιήθηκε σ’ αυτή την πολιτική και σ’ αυτόν τον νέο οργανισμό συλλογικής διαχείρισης. Ξέραμε πολύ καλά ότι υπήρχε μια παθογένεια διακρίσεων, διασπάσεων, μικροδιασπάσεων στον χώρο των Ελλήνων δημιουργών. Η νέα ειδική υπηρεσία, ως καθολικός διάδοχος της ΑΕΠΙ και ως προάγγελος του νέου οργανισμού συλλογικής διαχείρισης, κατάφερε να ενοποιήσει όλον αυτόν τον χώρο. Άρα έχουμε μια κατάκτηση πολύ συγκεκριμένη.

Το δεύτερο ζήτημα είναι ότι ευτυχώς σ’ αυτή τη διαδικασία και η Κυβέρνηση της Νέας Δημοκρατίας και με τις προγραμματικές δηλώσεις, αλλά και με την περίφημη συνάντηση -τότε- προεκλογικά του σημερινού Πρωθυπουργού, του Κυριάκου Μητσοτάκη, με τους δημιουργούς, δεσμεύτηκε σ’ αυτή τη συνέχεια αυτής της πολιτικής. Τότε όλοι οι δημιουργοί τού επισήμαναν ότι είναι μια κατάκτηση αυτό το οποίο έγινε στον χώρο των πνευματικών δικαιωμάτων και δεν πρέπει με κανέναν τρόπο να έχουμε ένα πισωγύρισμα.

Η ερώτηση, λοιπόν, έχει δύο σκέλη: Πότε προβλέπεται η υπουργική απόφαση για την αδειοδότηση του νέου οργανισμού συλλογικής διαχείρισης, της Ένωσης Δικαιούχων Έργων Μουσικής, ΕΔΕΜ; Δεύτερον, πότε προβλέπεται η μεταφορά των αρμοδιοτήτων της ειδικής υπηρεσίας -που ήταν ένας προσωρινός οργανισμός- στον νέο οργανισμό συλλογικής διαχείρισης;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, σας ευχαριστώ πολύ για την ερώτησή σας. Σας λέω προκαταβολικά ότι δεν υπάρχει καμμία περίπτωση να μην ακολουθηθεί η προεκλογική δέσμευση του νυν Πρωθυπουργού, όσον αφορά τον οργανισμό συλλογικής διαχείρισης.

Η Ένωση Δημιουργών Έργων Μουσικής, ΕΔΕΜ κατέθεσε στις 25 Ιουλίου την αίτησή του στον ΟΠΙ, στον Οργανισμό Πνευματικής Ιδιοκτησίας, και ζητά τη χορήγηση άδειας λειτουργίας ως οργανισμός συλλογικής διαχείρισης δικαιωμάτων πνευματικής ιδιοκτησίας.

Ο Οργανισμός Πνευματικής Ιδιοκτησίας, ως ο κατά νόμον αρμόδιος φορέας, εξέτασε την αίτηση της ΕΔΕΜ και κατέληξε στις 8 Αυγούστου 2019, με εισήγησή του, αιτιολογημένη, ότι η ΕΔΕΜ πληροί τις προϋποθέσεις που προβλέπονται από το άρθρο 4 του ν.4481/2017 και εισηγήθηκε θετικά τη χορήγηση άδειας ως οργανισμός συλλογικής διαχείρισης.

Πρέπει να σημειωθεί ότι στην ίδια αιτιολογημένη έκθεση του Διοικητικού Συμβουλίου του Οργανισμού Πνευματικής Ιδιοκτησίας το Διοικητικό Συμβούλιο, επικαλούμενο τον ίδιο νόμο, τον ν.4481 και την αιτιολογική έκθεση, αναφέρει ότι για τη διερεύνηση της βιωσιμότητας του αιτούντος οργανισμού ο Οργανισμός Πνευματικής Ιδιοκτησίας ή το Υπουργείο Πολιτισμού μπορεί να ζητήσει την προσκόμιση κι άλλων στοιχείων, όπως, για παράδειγμα, επιχειρησιακό σχέδιο ή άλλες σχετικές μελέτες.

Αν θέλετε, την έκθεση αυτή του οργανισμού θα την καταθέσω στα Πρακτικά.

Σημειώνω μια δεύτερη ημερομηνία. Στις 24-9-2019 συζητήθηκε ενώπιον του Δ΄ Τμήματος του Συμβουλίου της Επικρατείας η αίτηση ακυρότητας του οργανισμού συλλογικής διαχείρισης με την επωνυμία «Αυτοδιαχείριση» κατά της υπουργικής απόφασης, με την οποία ανατίθεται η διαχείριση των δικαιωμάτων πνευματικής ιδιοκτησίας των δημιουργών στην ΕΥΕΔ.

Σύμφωνα με την άποψη του Γραφείου Νομικού Συμβούλου στο Υπουργείο Πολιτισμού οι δυο αναμενόμενες προς έκδοση διοικητικές πράξεις -δηλαδή, η υπουργική απόφαση και η κοινή υπουργική απόφαση- για την ΕΔΕΜ συνδέονται άμεσα με το αντικείμενο της δίκης και επομένως οποιαδήποτε ενέργεια έκδοσής τους θα έπρεπε να είναι μεταγενέστερη της δικάσιμης. Οτιδήποτε, δηλαδή, προηγούμενο της 24ης Σεπτεμβρίου δεν θα ήταν σύννομο.

Προκειμένου να συμπληρωθεί ο φάκελος της ΕΔΕΜ και με βάση την υφιστάμενη εισήγηση του Διοικητικού Συμβουλίου του ΟΠΙ που προανέφερα, ζητήσαμε από τον ΟΠΙ να αποσταλούν οικονομικά στοιχεία, τα οποία θα προκύπτουν είτε από επιχειρησιακό σχέδιο είτε από μελέτη βιωσιμότητας του οργανισμού, της ΕΔΕΜ δηλαδή.

Τα προαναφερθέντα οικονομικά στοιχεία είναι κρίσιμα για την απόδειξη της οικονομικής αυτοτέλειας και βιωσιμότητας του αιτούντος οργανισμού, για τη διασφάλιση των ίδιων των Ελλήνων δημιουργών, καθώς και για την έκδοση της αναγκαίας διοικητικής πράξης με την οποία θα χορηγηθεί η άδεια λειτουργίας στην ΕΔΕΜ.

Μόλις συμπληρωθεί ο φάκελος και προσκομιστούν τα αναγκαία στοιχεία της οικονομικής βιωσιμότητας, θα ακολουθηθούν -να είστε βέβαιος- οι κατά νόμον διαδικασίες.

Εφόσον ληφθεί η σχετική απόφαση αδειοδότησης της ΕΔΕΜ υπό τους όρους που ετέθηκαν ανωτέρω, μαζί με το Υπουργείο Οικονομικών θα προβούμε σε όλες εκείνες τις αναγκαίες διαδικασίες για να αποτιμηθεί η αξία των περιουσιακών στοιχείων της ΕΥΕΔ, να καθοριστούν οι όροι και οι προϋποθέσεις για τη μεταβίβαση της διαχείρισης των πνευματικών δικαιωμάτων των συμβολαίων των δημιουργών, του συνόλου της περιουσίας των μεταβιβαζόμενων στοιχείων μετά την αποτίμησή τους και του τρόπου καταβολής τυχόν υπολοίπου που θα προκύψει από το διάδοχο οργανισμό προς τον ΟΠΙ.

Εφόσον, λοιπόν, πληρωθούν όλες οι αναγκαίες προϋποθέσεις, οι πράξεις θα συνεχίσουν ανεξαρτήτως της εκκρεμοδικίας, η οποία δεν συνιστά εμπόδιο στην έκδοση των δυο υπουργικών αποφάσεων, της υπουργικής απόφασης του Υπουργείου Πολιτισμού και της κοινής υπουργικής απόφασης.

Θέλω πραγματικά να σας βεβαιώσω ότι ο στόχος μας δεν είναι να εκδώσουμε απλώς μια ή δυο διοικητικές πράξεις και να δοθεί μια έγκριση λειτουργίας στον νέο οργανισμό συλλογικής διαχείρισης των δικαιωμάτων των Ελλήνων δημιουργών. Ο στόχος μας είναι να διασφαλίσουμε τους δημιουργούς διασφαλίζοντας τη βιωσιμότητα του οργανισμού τους και τα περιουσιακά τους δικαιώματα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κυρία Υπουργέ.

Κύριε συνάδελφε, έχετε τον λόγο για τρία λεπτά.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ κατ’ αρχάς για την απάντηση.

Θεωρώ, λοιπόν, δεδομένο ότι θα προχωρήσουμε στον δρόμο που έχουμε χαράξει και που έχετε χαράξει. Δεν έχει σημασία. Δεν είναι θέμα ιδιοκτησίας. Είναι θέμα εξομάλυνσης των αντιθέσεων.

Θέλω όμως να σας επισημάνω το εξής: Κατ’ αρχάς, πολύ σωστά είπατε ότι μια εκκρεμοδικία δεν πρέπει να γίνει παράγων αναστολής αυτής της πολιτικής. Και δεν πρέπει να γίνει, διότι γνωρίζετε πάρα πολύ καλά ότι πολλές φορές δημιουργούνται νομικά ζητήματα ή παραπομπές στη δικαιοσύνη, μόνο και μόνο για να εξυπηρετηθούν είτε συμφέροντα αναβολής είτε συμφέροντα άλλων φορέων κ.ο.κ..

Επειδή θέσατε το ζήτημα της προσφυγής της «Αυτοδιαχείρισης», πρώτα-πρώτα νομίζω ότι ο νόμος δεν αποκλείει έτσι κι αλλιώς οποιοσδήποτε χρειάζεται και υπακούει βεβαίως στους όρους της νομιμότητας, να αποτελεί, να φτιάχνει έναν οργανισμό συλλογικής διαχείρισης προφανώς υπό την εποπτεία του ΟΠΙ.

Επομένως έχω την αίσθηση πως, όταν είχε γίνει αυτή η παραπομπή, τέλος πάντων, η ένσταση στην απόφαση, τότε, την υπουργική, ενείχε -αν θέλετε- ένα στοιχείο δόλου. Εν πάση περιπτώσει, εφόσον και εσείς μας διαβεβαιώνετε ότι δεν θα γίνει παράγων αναστολής αυτής πολιτικής, δεν έχει και τόση σημασία να το συζητήσουν.

Τώρα, όμως, νομίζω ότι πρέπει καλόπιστα να δούμε το εξής:

Πρώτα-πρώτα είναι σωστό να ζητήσετε μελέτη βιωσιμότητας, είναι σωστό να ζητήσετε και τα οικονομικά στοιχεία, αρκεί, βέβαια, να μην είναι προσχηματική αυτή η πολιτική. Θα σας έλεγα ότι αν θέλετε να ζητήσετε μελέτες βιωσιμότητας και οικονομικά στοιχεία, νομίζω ότι θα έπρεπε να το κάνετε για όλους τους οργανισμούς συλλογικής διαχείρισης. Εδώ έχουμε ένα ιστορικό, το οποίο κατέληξε και στη γνωστή υπόθεση της ΑΕΠΙ: Δεκαεπτά αδειοδοτήσεις οργανισμών συλλογικής διαχείρισης ποτέ δεν ελέγχθηκαν, ποτέ δεν εποπτεύθηκαν βάσει των οικονομικών τους δεδομένων, με αποτέλεσμα πολλά τέτοια στοιχεία, μεταξύ των οποίων και η «Αυτοδιαχείριση», η οποία σήμερα επιχειρεί μία αμφισβήτηση του ρόλου της ειδικής υπηρεσίας, αλλά η ίδια, βεβαίως, έχει αμαρτωλές υποθέσεις, έχει εκθέσεις λογιστών που είναι αρνητικές και ούτω καθεξής.

Το δεύτερο ζήτημα που θέλω να σας επισημάνω -κρατώντας, βεβαίως, τη θετική σας πολιτική- είναι το εξής: Μην ξεχνάτε ότι ο νέος οργανισμός συλλογικής διαχείρισης, ΕΔΕΜ, θα είναι ο καθολικός διάδοχος της ειδικής υπηρεσίας -η οποία με τη σειρά της ήταν ο καθολικός διάδοχος της παλιάς ΑΕΠΙ- και ως προς τις υποχρεώσεις και ως προς τα δικαιώματα και ως προς την ακίνητη περιουσία και ως προς το αρχείο των δημιουργών και ούτω καθεξής.

Επομένως είναι πολύ-πολύ εύκολο για το Υπουργείο και για τον ΟΠΙ, βεβαίως, να κάνει μία θετική εισήγηση για τα οικονομικά δεδομένα, δεδομένου ότι ήδη σήμερα έχουμε στοιχεία για το ποια είναι η αποτίμηση των πνευματικών δικαιωμάτων, πώς δούλεψε η ειδική υπηρεσία, τι εισέπραξε, τι συμφωνίες έχει κάνει με τους μεγάλους ξένους οργανισμούς με τους χρήστες και ούτω καθεξής. Έχετε, δηλαδή, πολλά δεδομένα για να πειστείτε ότι αυτός είναι ο δρόμος, ο οποίος πρέπει να ακολουθηθεί.

Παρ’ όλα αυτά, αν δεν είναι προσχηματικό -και πιστεύω ότι δεν είναι προσχηματική η επίκληση και περαιτέρω οικονομικών στοιχείων-, νομίζω ότι θα συμφωνήσουμε πως ο δρόμος είναι ανοικτός, για να μπορέσουμε πια να εξομαλύνουμε προς την κατεύθυνση όλο αυτό το τεράστιο ζήτημα των πνευματικών δικαιωμάτων στην Ελλάδα.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Υπουργέ, έχετε τον λόγο για τρία λεπτά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, το ξέρετε και εσείς πάρα πολύ καλά ότι η δικαστική προσφυγή του οποιουδήποτε είναι δικαίωμά του. Τώρα το γιατί προσέφυγε η «Αυτοδιαχείριση» στο Συμβούλιο της Επικρατείας, δεν είναι κάτι που έχει νόημα να συζητήσουμε ούτε να μας απασχολήσει περισσότερο.

Το βέβαιο είναι ότι οφείλαμε να περιμένουμε την 24η Σεπτεμβρίου για να γίνει η δίκη στο Δ΄ Τμήμα του Συμβουλίου της Επικρατείας. Από κει και πέρα, η απόφαση του Συμβουλίου της Επικρατείας μπορεί να καθυστερήσει αρκετούς μήνες -ακαθόριστο διάστημα, θα έλεγα-, ενώ από την άλλη πλευρά υπάρχουν προθεσμίες συγκεκριμένες, οι οποίες τίθενται από το θεσμικό πλαίσιο. Γι’ αυτό είπα ότι αυτή η εκκρεμοδικία πλέον -δηλαδή είχαμε τη δέσμευση πριν από την 24η Σεπτεμβρίου- μετά την 24η Σεπτεμβρίου δεν θα συνιστά την αιτία, ούτε προσχηματική ούτε ουσιαστική, για την καθυστέρηση.

Βέβαια, σε κάθε περίπτωση, ο δικαστικός έλεγχος παράγει ασφάλεια δικαίου. Και αυτό νομίζω ότι το γνωρίζετε τόσο καλά όσο και εγώ, για να μην πω καλύτερα. Επομένως για την έκδοση της ΚΥΑ θα μπορούσε κανείς να θεωρήσει ότι το να είναι ξεκάθαρο το τοπίο από κάθε πλευρά, αυτό θα ήταν ευκταίο.

Από την άλλη πλευρά, αυτό το οποίο ζητήσαμε -είναι αυτό στο οποίο και εσείς αναφερθήκατε και σωστά το ζητάμε- είναι επιπλέον στοιχεία. Στην αιτιολογημένη έκθεση του Οργανισμού Πνευματικής Ιδιοκτησίας αυτά τα οποία προσκομίστηκαν ήταν περισσότερο απόψεις και όχι οικονομικά δεδομένα. Θεωρώ ότι, προκειμένου να εγγυηθούμε την πραγματική βιωσιμότητα του νέου φορέα, καλό είναι ο αρμόδιος οργανισμός, που είναι ο Οργανισμός Πνευματικής Ιδιοκτησίας, να προσκομίσει στο Υπουργείο Πολιτισμού τα οικονομικά στοιχεία που τεκμαίρουν τη βιωσιμότητα ή ένα επιχειρησιακό σχέδιο, ένα business plan, το οποίο πραγματικά να πείθει ότι ο νέος οργανισμός συλλογικής διαχείρισης μπορεί, πράγματι, να είναι βιώσιμος και να μη χρειαστεί σε καμμία χρονική στιγμή την υποστήριξη από το κράτος.

Διότι σε τελευταία ανάλυση και οι ίδιοι οι δημιουργοί επιθυμούν -και νομίζω ότι και εσείς και εμείς το επιθυμούμε- να ρυθμίζουν και να διαχειρίζονται τα του οίκου τους, χωρίς κρατικές παρεμβάσεις.

Αν θέλετε, αυτό το καθεστώς το οποίο υπήρχε, ήταν αυτό το οποίο δημιούργησε, ή ας πούμε υποστήριξε, όλα όσα συνέβησαν με την ΑΕΠΙ. Καλό είναι να αποφύγουμε αυτά τα πράγματα και οι δημιουργοί, οι καλλιτέχνες να είναι απολύτως αυτοδιαχειριζόμενοι, με τις δικές τους διαδικασίες.

Νομίζω ότι σε αυτό, πέρα από εμάς, είναι το ίδιο το Ενωσιακό Δίκαιο που μας επιβάλλει τρόπον τινά το πώς θα κινηθούμε.

Σας ευχαριστώ.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 19.12΄ λύεται η συνεδρίαση για αύριο, ημέρα Τρίτη 8 Οκτωβρίου 2019 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**