(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΗ΄

Πέμπτη 3 Δεκεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 5ο Γυμνάσιο Αλίμου, το 7ο Δημοτικό Σχολείο Αιγίου, το Μουσικό Σχολείο Βαρθολομιού Ηλείας, το 5ο Γενικό Λύκειο Πάτρας, το 4ο Γυμνάσιο Πρέβεζας, το Γυμνάσιο Πάργας και το Γυμνάσιο Νέας Σελεύκειας Θεσπρωτίας, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
5. Ανακοινώνεται ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών, σελ.   
6. Αναφορά στα σενάρια εξόδου της χώρας από τη ζώνη Σένγκεν, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση επί της αρχής του σχεδίου νόμου του Υπουργείου Οικονομικών: "Κύρωση του Κρατικού Προϋπολογισμού οικονομικού έτους 2016", σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΛΕΞΙΑΔΗΣ Τ. , σελ.  
ΑΠΟΣΤΟΛΟΥ Ε. , σελ.  
ΒΑΓΙΩΝΑΣ Γ. , σελ.  
ΒΑΡΕΜΕΝΟΣ Γ. , σελ.  
ΒΡΟΥΤΣΗΣ Ι. , σελ.  
ΓΙΑΚΟΥΜΑΤΟΣ Γ. , σελ.  
ΔΑΒΑΚΗΣ Α. , σελ.  
ΘΕΟΧΑΡΗΣ Θ. , σελ.  
ΘΕΩΝΑΣ Ι. , σελ.  
ΘΗΒΑΙΟΣ Ν. , σελ.  
ΚΑΚΛΑΜΑΝΗΣ Ν. , σελ.  
ΚΟΝΤΟΝΗΣ Χ. , σελ.  
ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΡΔΑΣ Δ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΣΑΧΙΝΙΔΗΣ Ι. , σελ.  
ΣΓΟΥΡΙΔΗΣ Π. , σελ.  
ΣΤΑΜΑΤΗΣ Δ. , σελ.  
ΣΥΝΤΥΧΑΚΗΣ Ε. , σελ.  
ΤΖΑΚΡΗ Θ. , σελ.  
ΤΣΑΚΑΛΩΤΟΣ Ε. , σελ.  
ΤΣΙΡΩΝΗΣ Ι. , σελ.  
ΦΩΤΙΟΥ Θ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΚΟΥΡΑΚΗΣ Α. , σελ.  
ΛΟΒΕΡΔΟΣ Α. , σελ.  
ΜΠΟΥΚΩΡΟΣ Χ. , σελ.  
ΤΣΙΡΩΝΗΣ Ι. , σελ.  
ΦΩΤΙΟΥ Θ. , σελ.  
  
Γ. Επί της αναφοράς στα σενάρια εξόδου της χώρας από τη ζώνη Σένγκεν:  
ΑΪΒΑΤΙΔΗΣ Ι. , σελ.  
ΒΡΟΥΤΣΗΣ Ι. , σελ.  
ΔΕΝΔΙΑΣ Ν. , σελ.  
ΚΑΒΑΔΕΛΛΑΣ Δ. , σελ.  
ΚΑΣΙΔΙΑΡΗΣ Η. , σελ.  
ΚΟΥΜΟΥΤΣΑΚΟΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΙΑΤΗΣ Ι. , σελ.  
ΜΑΝΤΑΣ Χ. , σελ.  
ΜΟΥΖΑΛΑΣ Γ. , σελ.  
ΜΠΑΛΑΟΥΡΑΣ Γ. , σελ.  
  
Δ. Επί του σχεδίου νόμου του Υπουργείου Οικονομικών:  
ΑΪΒΑΤΙΔΗΣ Ι. , σελ.  
ΑΚΡΙΩΤΗΣ Γ. , σελ.  
ΑΛΕΞΙΑΔΗΣ Τ. , σελ.  
ΑΝΤΩΝΙΑΔΗΣ Ι. , σελ.  
ΑΝΤΩΝΙΟΥ Χ. , σελ.  
ΑΠΟΣΤΟΛΟΥ Ε. , σελ.  
ΑΡΑΜΠΑΤΖΗ Φ. , σελ.  
ΑΡΒΑΝΙΤΙΔΗΣ Γ. , σελ.  
ΑΥΓΕΝΑΚΗΣ Ε. , σελ.  
ΑΥΛΩΝΙΤΟΥ Ε. , σελ.  
ΒΑΓΙΩΝΑΣ Γ. , σελ.  
ΒΑΚΗ Φ. , σελ.  
ΒΑΡΕΜΕΝΟΣ Γ. , σελ.  
ΒΛΑΧΟΥ Σ. , σελ.  
ΒΟΡΙΔΗΣ Μ. , σελ.  
ΒΡΟΥΤΣΗΣ Ι. , σελ.  
ΓΙΑΚΟΥΜΑΤΟΣ Γ. , σελ.  
ΓΙΑΝΝΑΚΗΣ Σ. , σελ.  
ΓΙΟΓΙΑΚΑΣ Β. , σελ.  
ΓΡΗΓΟΡΑΚΟΣ Λ. , σελ.  
ΔΑΒΑΚΗΣ Α. , σελ.  
ΔΕΛΗΣ Ι. , σελ.  
ΔΕΝΔΙΑΣ Ν. , σελ.  
ΔΗΜΑΡΑΣ Γ. , σελ.  
ΔΗΜΟΣΧΑΚΗΣ Α. , σελ.  
ΗΓΟΥΜΕΝΙΔΗΣ Ν. , σελ.  
ΗΛΙΟΠΟΥΛΟΣ Π. , σελ.  
ΘΕΟΧΑΡΗΣ Θ. , σελ.  
ΘΕΩΝΑΣ Ι. , σελ.  
ΘΗΒΑΙΟΣ Ν. , σελ.  
ΚΑΒΑΔΕΛΛΑΣ Δ. , σελ.  
ΚΑΚΛΑΜΑΝΗΣ Ν. , σελ.  
ΚΑΡΑΓΚΟΥΝΗΣ Κ. , σελ.  
ΚΑΣΑΠΙΔΗΣ Γ. , σελ.  
ΚΑΣΙΔΙΑΡΗΣ Η. , σελ.  
ΚΑΣΤΟΡΗΣ Α. , σελ.  
ΚΑΤΣΑΝΙΩΤΗΣ Α. , σελ.  
ΚΑΤΣΙΚΗΣ Κ. , σελ.  
ΚΑΦΑΝΤΑΡΗ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΕΡΑΜΕΩΣ Ν. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΟΝΣΟΛΑΣ Ε. , σελ.  
ΚΟΝΤΟΝΗΣ Χ. , σελ.  
ΚΟΥΜΟΥΤΣΑΚΟΣ Γ. , σελ.  
ΚΟΥΝΤΟΥΡΑ Έ. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΟΒΕΡΔΟΣ Α. , σελ.  
ΜΑΝΙΑΤΗΣ Ι. , σελ.  
ΜΑΝΤΑΣ Χ. , σελ.  
ΜΑΡΔΑΣ Δ. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΗΤΣΟΤΑΚΗΣ Κ. , σελ.  
ΜΙΧΟΣ Ν. , σελ.  
ΜΟΥΖΑΛΑΣ Γ. , σελ.  
ΜΟΥΣΤΑΦΑ Μ. , σελ.  
ΜΠΑΛΑΦΑΣ Ι. , σελ.  
ΜΠΑΛΩΜΕΝΑΚΗΣ Α. , σελ.  
ΜΠΑΡΚΑΣ Κ. , σελ.  
ΜΠΟΥΚΩΡΟΣ Χ. , σελ.  
ΜΠΟΥΡΑΣ Α. , σελ.  
ΠΑΛΛΗΣ Γ. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΔΟΠΟΥΛΟΣ Ν. , σελ.  
ΠΑΠΑΗΛΙΟΥ Γ. , σελ.  
ΠΑΦΙΛΗΣ Α. , σελ.  
ΠΡΑΤΣΟΛΗΣ Α. , σελ.  
ΡΙΖΟΣ Δ. , σελ.  
ΡΙΖΟΥΛΗΣ Α. , σελ.  
ΣΑΧΙΝΙΔΗΣ Ι. , σελ.  
ΣΓΟΥΡΙΔΗΣ Π. , σελ.  
ΣΙΜΟΡΕΛΗΣ Χ. , σελ.  
ΣΚΡΕΚΑΣ Κ. , σελ.  
ΣΤΑΪΚΟΥΡΑΣ Χ. , σελ.  
ΣΤΑΜΑΤΑΚΗ Ε. , σελ.  
ΣΤΑΜΠΟΥΛΗ Α. , σελ.  
ΣΤΥΛΙΟΣ Γ. , σελ.  
ΣΥΝΤΥΧΑΚΗΣ Ε. , σελ.  
ΣΥΡΙΓΟΣ Α. , σελ.  
ΤΑΣΟΥΛΑΣ Κ. , σελ.  
ΤΑΣΣΟΣ Σ. , σελ.  
ΤΖΑΚΡΗ Θ. , σελ.  
ΤΖΑΜΑΚΛΗΣ Χ. , σελ.  
ΤΖΕΛΕΠΗΣ Μ. , σελ.  
ΤΡΙΑΝΤΑΦΥΛΛΟΥ Μ. , σελ.  
ΤΣΑΚΑΛΩΤΟΣ Ε. , σελ.  
ΤΣΙΡΚΑΣ Β. , σελ.  
ΤΣΙΡΩΝΗΣ Ι. , σελ.  
ΦΟΡΤΣΑΚΗΣ Θ. , σελ.  
ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛH΄

Πέμπτη 3 Δεκεμβρίου 2015

Αθήνα, σήμερα στις 3 Δεκεμβρίου 2015, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-2-2015 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΛΖ΄ συνεδριάσεώς του, της Τετάρτης 2 Δεκεμβρίου 2015, σε ό,τι αφορά την ψήφιση στο σύνολο του σχεδίου νόμου του Υπουργείου Αγροτικής Ανάπτυξης και Τροφίμων: «Βοσκήσιμες γαίες Ελλάδας και άλλες διατάξεις»)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2016».

Θα ήθελα να σας ενημερώσω ότι εχθές σταματήσαμε στον αριθμό 71 του καταλόγου των εγγεγραμμένων ομιλητών. Αυτό σημαίνει ότι το σύνολο των συναδέλφων από όσους έχουν εγγραφεί -εκτός πολύ μεγάλου απροόπτου, που δεν νομίζω ότι θα προκύψει- θα μιλήσουν, γιατί πήγε πολύ καλά εχθές.

Δεν ξέρω ακόμη τον κατάλογο των Υπουργών για σήμερα, αλλά, όπως και να είναι, θα μιλήσουν.

Από εχθές υπάρχουν οι εξής εκκρεμότητες, με τις οποίες και θα αρχίσουμε, γιατί είχε γίνει η συνεννόηση με τους συναδέλφους που ήταν στο Προεδρείο: Θα ξεκινήσουμε με τον κ. Κυριάκο Μητσοτάκη, μετά θα μιλήσει ο κ. Οδυσσέας Κωνσταντινόπουλος. Στη θέση του κ. Ουρσουζίδη, ο οποίος διεγράφη λόγω μιας μικρής ασθένειας που έχει και του ευχόμαστε περαστικά, θα μιλήσει ο κ. Ρίζος, ο οποίος διεγράφη εχθές όχι εξ υπαιτιότητός του, αλλά εκπροσωπούσε τον Πρόεδρο στην πρεσβεία της Ρουμανίας και δεν μπορούσε να ήταν και εδώ και εκεί. Μετά θα ακολουθήσουμε κανονικά τον κατάλογο, με τον κ. Κασιδιάρη, τον κ. Μουσταφά Μουσταφά, τον κ. Βορίδη, τον κ. Συρίγο και θα συνεχίσουμε.

Νομίζω ότι δεν υπάρχει αντίρρηση, γιατί εκτός από το θέμα με τον κ. Ρίζο, που παίρνω εγώ την πρωτοβουλία και το λέω, τα άλλα ήταν συμπεφωνημένα.

Κύριε Μητσοτάκη, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ο Πρωθυπουργός μιλώντας πριν από δύο ημέρες στο ετήσιο συνέδριο του Ελληνοαμερικανικού Επιμελητηρίου, είπε επί λέξει: «Η φετινή χρονιά, εάν και αρκούντως επεισοδιακή, ολοκληρώνεται με θετικό πρόσημο για την ελληνική οικονομία.». Αυτό, κύριοι συνάδελφοι, πρέπει να είναι το πιο σύντομο ανέκδοτο του 2015! Ποτέ μια κυβέρνηση δεν έκανε τόσο μεγάλη ζημιά στην οικονομία σε τόσο σύντομο χρονικό διάστημα. Το καραβάνι, στο οποίο αναφέρθηκε ο κύριος Πρωθυπουργός, πραγματικά προχωρά. Διασχίζει, όμως, την έρημο της πραγματικής οικονομίας και οι φωνές και τα ουρλιαχτά, τα οποία ακούγονται, δεν είναι από τους σκύλους, αλλά από απελπισμένους πολίτες, οι οποίοι βλέπουν το καραβάνι να οδηγεί τη χώρα στην άβυσσο και στον γκρεμό.

Ένας χρόνος μόνο ήταν αρκετός για να διαψεύσει όλες τις προσδοκίες που ο αχαλίνωτος λαϊκισμός του ΣΥΡΙΖΑ και των ΑΝΕΛ καλλιέργησε προεκλογικά αλλά και μετεκλογικά. Και νομίζω, κυρίες και κύριοι συνάδελφοι, ότι τα γεγονότα δεν επιδέχονται καμμίας απολύτως αμφισβήτησης:

Η οικονομία επιστρέφει πάλι σε ύφεση. Και επιστρέφει σε ύφεση όταν οι προσδοκίες για το 2015 στο τέλος του 2014 –το ανέφερε και ο εισηγητής μας, ο κ. Σταϊκούρας- ήταν για μια ανάπτυξη η οποία θα πλησίαζε το 3%. Δεν πρέπει να ξεχνάμε ότι είμαστε σε μια ευνοϊκή διεθνή συγκυρία, με χαμηλές τιμές πετρελαίου, με μια ευνοϊκή ισοτιμία ευρώ-δολαρίου, με πιστωτική χαλάρωση. Είναι πολύ πιθανόν η ελληνική οικονομία, εάν δεν είχε διαταραχθεί η πορεία της προηγούμενης κυβέρνησης, να αναπτυσσόταν με ρυθμό μεγαλύτερο του 3%. Και έρχεται ο Πρωθυπουργός τώρα να εκφράσει ικανοποίηση για το γεγονός ότι, στην καλύτερη περίπτωση, δεν θα έχουμε ύφεση. Που θα έχουμε ύφεση το 2015!

Τα δημόσια οικονομικά ξαναμπαίνουν σε τροχιά ελλειμμάτων και τα έσοδα, παρά τη φοροκαταιγίδα, είναι τα χαμηλότερα των τελευταίων δέκα ετών.

Οι επενδύσεις έχουν παγώσει συνολικά στη χώρα. Είδα και μια αναφορά του Πρωθυπουργού στην ομιλία του στο Επιμελητήριο για το ενδιαφέρον το οποίο δήθεν εκδηλώνει για τις επενδύσεις. Όμως, ό,τι κάνετε ως Κυβέρνηση έχει αμιγώς αντι-επενδυτικό χαρακτήρα. Και όλα τα μηνύματα τα οποία στέλνετε στους επενδυτές, εγχώριους και ξένους είναι «μην έλθετε να επενδύσετε στην Ελλάδα, διότι θα βρείτε μια χώρα η οποία αλλάζει μονίμως τους κανόνες του παιχνιδιού, η οποία δεν έχει σταθερό φορολογικό σύστημα και η οποία αντιμετωπίζει τους επενδυτές με απαξίωση και με εντονότατη καχυποψία».

Βέβαια δεν μπορώ να μη σχολιάσω το γεγονός ότι ο Πρωθυπουργός έκανε αναφορά στην ανακεφαλαιοποίηση των τραπεζών, παρουσιάζοντάς τη δήθεν ως μια πολύ μεγάλη επιτυχία της Κυβέρνησης, επειδή –λέει- δεν εξαντλήθηκε όλο το ποσό το οποίο είχε στη διάθεσή της η Ελληνική Δημοκρατία για να στηρίξει την ανακεφαλαιοποίηση. Μιλάτε σοβαρά, κυρίες και κύριοι συνάδελφοι του ΣΥΡΙΖΑ; Γνωρίζετε ότι η αξία των μετοχών που κατείχε το Ταμείο Χρηματοπιστωτικής Σταθερότητας τον Ιούνιο του 2014 ήταν 20 δισεκατομμύρια ευρώ; Ξέρετε ποια είναι αυτή η αξία σήμερα; Είναι μηδέν! Καταστρέψατε, με τους χειρισμούς σας από τον Ιανουάριο μέχρι και σήμερα, 20 δισεκατομμύρια ευρώ αξίας. Είναι μοναδικό φαινόμενο στην ιστορία των ανακεφαλαιοποιήσεων, οι οποίες έγιναν παγκόσμια. Όλες οι χώρες οι οποίες κρατικοποίησαν τις τράπεζές τους κατάφεραν και αποκόμισαν κέρδη απ’ αυτή τη διαδικασία.

Και η Αμερική, η οποία κρατικοποίησε τις τράπεζες, στη συνέχεια τις πούλησε με κέρδος. Η μόνη χώρα η οποία κατάφερε και ανακεφαλαιοποίησε τράπεζες και το ελληνικό δημόσιο ζημιώθηκε σε αυτόν τον βαθμό ήταν η Ελλάδα. Δεν υπάρχουν ευθύνες, κυρίες και κύριοι συνάδελφοι του ΣΥΡΙΖΑ, γι’ αυτή την καταστροφή αξίας του Έλληνα φορολογούμενου;

Δεν στέκομαι στο τι έπαθαν οι μικρομέτοχοι. Στο κάτω κάτω αυτοί έκαναν μια επένδυση, δεν τους βγήκε, αλλά το 62% το οποίο κατείχε το ελληνικό δημόσιο έγινε 25%. Και γι’ αυτό υπάρχουν ευθύνες. Και οι ευθύνες αυτές έχουν ονοματεπώνυμο, Γιάνης Βαρουφάκης, Αλέξης Τσίπρας και όλη η Κυβέρνηση και όλο το οικονομικό επιτελείο το οποίο για άλλη μια φορά, κύριε Πρόεδρε, μου κάνει εντύπωση το ότι δεν εκπροσωπείται σε αυτήν εδώ τη συζήτηση, λες και θέλει να αποφύγει τις ευθύνες του. Δεν βλέπω το οικονομικό επιτελείο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Γιατί το λέτε; Δεν εκπροσωπείται η Κυβέρνηση, κύριε Μητσοτάκη;

**ΚΥΡΙΑΚΟΣ ΜΗΤΣΟΤΑΚΗΣ:** Η Κυβέρνηση εκπροσωπείται. Το οικονομικό επιτελείο δεν εκπροσωπείται, κύριε Κοντονή.

Καταλαβαίνω γιατί έχετε περιέλθει σε μια δυσχερή θέση. Δεν νομίζω όμως ότι εσείς είστε αρμόδιος ως Υφυπουργός Αθλητισμού για να απαντήσετε στα ζητήματα αυτά. Θα έρθει, φαντάζομαι, κάποια στιγμή το οικονομικό επιτελείο. Θα ακούσουμε και τον αρμόδιο…

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Θα σας απαντήσει η Κυβέρνηση.

**ΚΥΡΙΑΚΟΣ ΜΗΤΣΟΤΑΚΗΣ:** Ναι, ναι, θα απαντήσει! Μην εκνευρίζεστε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, μην κάνετε κουβέντα. Δεν σας έδωσα τον λόγο. Τι παριστάνω εγώ εδώ; Τον τροχονόμο;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Μα, με ρωτάει, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ:** Κυρίες και κύριοι συνάδελφοι, αυτή είναι η γκρίζα πραγματικότητα, δυστυχώς, την οποία επιβάλατε στη χώρα με τις αποτυχημένες επιλογές σας.

Ξέρετε, όμως, ότι σε αυτή την γκρίζα πραγματικότητα υπάρχει μια Ελλάδα η οποία αντιστέκεται, η οποία δημιουργεί και η οποία παράγει. Είναι η Ελλάδα που ξυπνά νωρίς και κοιμάται αργά, η οποία θέλει, σε πείσμα των καιρών, να χτίσει και να δημιουργήσει σε αυτή τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμη θα χρειαστώ, κύριε Πρόεδρε.

Εγώ είχα την ευκαιρία, κύριε Πρόεδρε, να γυρίσω όλη την Ελλάδα στο πλαίσιο της προεκλογικής εκστρατείας στην οποία έχει εισέλθει η Νέα Δημοκρατία. Ναι, συνάντησα, όμως, κυρίες και κύριοι συνάδελφοι του ΣΥΡΙΖΑ, σε όλη την Ελλάδα ανθρώπους δημιουργικούς, συνεταιρισμούς στην Καβάλα, οι οποίοι παράγουν, σε πείσμα των καιρών, ακτινίδια και τα εξάγουν, επιχειρήσεις στην Ήπειρο, κυρία Ασημακοπούλου, οι οποίες ιδιωτικοποιήθηκαν και οι οποίες σήμερα –όταν εσείς πολεμούσατε αυτές τις ιδιωτικοποιήσεις- δίνουν δουλειά σε εξίμισι χιλιάδες γαλακτοπαραγωγούς.

Επίσης, συνάντησα άξιους δημόσιους υπαλλήλους, όπως στα Χανιά, όπου ένας υποθηκοφύλακας ψηφιοποίησε ολόκληρο το αρχείο του, με δική του πρωτοβουλία. Όλοι αυτοί παλεύουν, σε πείσμα των καιρών, να χτίσουν μια Ελλάδα δημιουργική και μια Ελλάδα στην οποία οι αξίες της αριστείας και της αξιοκρατίας επιτέλους θα επιβραβεύονται.

Συναίνεση, λοιπόν, στη μετριότητα την οποία εσείς μας ζητάτε, δεν πρόκειται να υπάρξει. Θα δημιουργηθεί κάποια στιγμή, πιο γρήγορα απ’ ό,τι το νομίζετε, μία άλλη συναίνεση, μια συναίνεση για να χτίσουμε την Ελλάδα της αριστείας και της αξιοκρατίας. Αυτή, όμως, θα είναι μια συναίνεση, κυρίες και κύριοι συνάδελφοι του ΣΥΡΙΖΑ και των ΑΝΕΛ, στην οποία εσείς δεν θα έχετε καμμία απολύτως θέση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κωνσταντινόπουλος.

Είμαι υποχρεωμένος -επειδή έχω ενημερωθεί από χθες- τουλάχιστον για τον κ. Χουλιαράκη να πω ότι έχει μια μικρή ασθένεια γριπώδους αιτιολογίας. Είναι άρρωστος και άρα δικαιολογημένα δεν είναι εδώ. Οι άλλοι δύο κύριοι Υπουργοί του οικονομικού επιτελείου ελπίζω ότι θα εμφανιστούν. Ο κ. Χουλιαράκης, όμως, είναι δικαιολογημένος.

Ορίστε, κύριε συνάδελφε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ.

Κυρίες και κύριοι συνάδελφοι, κύριε Υπουργέ, το να είναι κάποιος από το οικονομικό επιτελείο εδώ δεν έχει να κάνει με το ότι υπάρχει κάποιο βίτσιο από εμάς. Έχει να κάνει με τις ερωτήσεις που θα τεθούν και σίγουρα μπορεί να βοηθήσει σε αυτή την προσπάθεια της συναίνεσης –που λέτε και εσείς-, ώστε να υπάρξουν προτάσεις και λύσεις στα μεγάλα προβλήματα της χώρας.

Όταν το καλοκαίρι είχα θέσει στην Κοινοβουλευτική Ομάδα το θέμα τού να μην ψηφίσουμε το τρίτο μνημόνιο ΣΥΡΙΖΑ - ΑΝΕΛ, είχα θέσει τρία θέματα. Το πρώτο θέμα ήταν ότι ο κ. Τσίπρας κοροϊδεύει τους πολιτικούς Αρχηγούς και ότι είχε αποφασίσει να πάει σε εκλογές. Το δεύτερο ήταν ότι ήταν ένα μνημόνιο με 90% φόρους και 10% μείωση δαπανών. Και, τρίτον, οποιαδήποτε θετική απόφαση παίρναμε, θα τη χρησιμοποιούσε –όπως τη χρησιμοποιείτε σήμερα- προς το εσωκομματικό και προς το εσωτερικό ακροατήριο.

Κύριοι του ΣΥΡΙΖΑ, ακόμα και αυτούς τους λίγους φίλους που είχατε σε διάφορα κόμματα, οι οποίοι ήθελαν κάποια στιγμή να στηρίξουν τις προσπάθειές σας, τους χάσατε και αυτούς. Θα μείνει ανεκπλήρωτος ο έρωτας της συγκυβέρνησης.

Κυρίες και κύριοι συνάδελφοι, όποιος έχει ζήσει από το 2009 μέχρι το 2015 και έχει δει όλο αυτό το έργο που παίζεται, γνωρίζει καθημερινά τι συμβαίνει. Γνωρίζει την ψυχολογία -γιατί έχουμε περάσει και εμείς πολύ δύσκολες στιγμές-γνωρίζει πότε φτάνει σιγά σιγά το τέλος και γνωρίζει καθετί που λέγεται απ’ αυτό το Βήμα, ακόμα και πώς χειροκροτάνε από κάτω οι Βουλευτές, γιατί το κάνουν και πώς νιώθουν.

Κύριοι συνάδελφοι του ΣΥΡΙΖΑ, περιμένω όταν θα μιλήσει ο Πρωθυπουργός να χειροκροτήσετε όρθιοι όλοι για την επανασύσταση της Εξεταστικής Επιτροπής για το PSI. Είμαι σίγουρος ότι ο κ. Καμμένος και ο κ. Τσίπρας θα το θέσουν.

Τώρα, όμως, που είπα PSI, σκέφτηκα το εξής. Ποιος δίνει τη γραμμή για το PSI; Πρώτα άκουσα τον κ. Παυλόπουλο να μιλάει. Μετά άκουσα τον κ. Καμμένο και μετά τον κ. Τσίπρα. Και άκουσα τον κ. Καμμένο να λέει –και θέλω να πιστεύω ότι δεν είναι αλήθεια- ότι συμβουλεύεται τον Κώστα Καραμανλή. Μήπως δεν ήταν ο Ολάντ στο τηλέφωνο και ήταν κάποιος άλλος ηγέτης από τη Γαλλία; Για σκεφθείτε το λίγο!

Κυρίες και κύριοι συνάδελφοι, θα μπω τώρα στα θέματα που αφορούν τον τομέα ανάπτυξης, στον οποίο είμαι υπεύθυνος. Πίστευα πραγματικά –και είναι ο κ. Γάκης εδώ- στην προχθεσινή συνεννόηση που έγινε στην Επιτροπή Περιφερειών ότι η Κυβέρνηση έχει πραγματικά αποφασίσει να πει την αλήθεια. Δεν πέρασαν λίγες μέρες, κύριοι Υπουργοί, και ήρθε ο προϋπολογισμός να αποδείξει ότι δεν έχετε καμμία σχέση με την αλήθεια.

Κύριε Κοντονή–αφού δεν είναι εδώ οι άλλοι, ελπίσω να τα σημειώσετε εσείς- στη σελίδα 89 του προϋπολογισμού γράφετε ότι οι πόροι για το ΕΣΠΑ 2013 είναι 24,3 δισ., οι εντάξεις είναι 36 δισ., οι νομικές δεσμεύσεις –αυτά δηλαδή που πρέπει να πληρώσουμε- είναι 30,2 δισεκατομμύρια. Σας λέω ότι είναι από την προηγούμενη χρονιά 0,7 δισεκατομμύρια παραπάνω. Άρα αυτό που σας λένε -και σας κοροϊδεύουν- από την ηγεσία του Υπουργείου, ότι έκαναν εξυγίανση, τελικά δεν έχουν κάνει καμμία εξυγίανση. Έδωσαν παραπάνω και ενέταξαν παραπάνω έργα 0,7 δισεκατομμύρια. Και έχετε χρήματα μόλις για 20 δισεκατομμύρια. Άρα, λείπουν 9,5 δισεκατομμύρια

Αυτό σημαίνει, κύριοι συνάδελφοι, ότι κάνετε δύο πράγματα. Πρώτον, θα χάσετε 1 με 1,5 δισ. από το πρόγραμμα του 2007-2013 και θα κάνετε εντάξεις για το πρόγραμμα 2014-2020 τουλάχιστον 40% των έργων από το παλιό πρόγραμμα. Αυτό, κύριοι, το γνωρίζετε; Πιστεύετε ότι αυτό μέσα στο 2016 δεν θα τινάξει τον προϋπολογισμό στον αέρα;

Δεύτερον, χαιρόμαστε που λέτε ότι πια το πρόγραμμα αυτό που διαπραγματεύτηκε το 2014-2020 η νέα Κυβέρνηση δεν είναι το φαραωνικό πρόγραμμα, αλλά αφορά τις μικρομεσαίες επιχειρήσεις και μας ακολουθείτε σε αυτό που διαπραγματευτήκαμε το προηγούμενο χρονικό διάστημα. Φέρνετε τέσσερις μεγάλες προκηρύξεις, που καλώς τις φέρνετε, για τους νέους ανθρώπους, για τους νέους επιχειρηματίες. Και μετά από λίγο καταλαβαίνετε, ενώ ανακοινώνετε την προκήρυξή τους, ότι δεν έχετε ενδιάμεσο φορέα για να τις υλοποιήσει. Και αναλογίζομαι: Λέτε συνειδητά ψέματα ή έχετε άγνοια για τα θέματα; Αυτό σημαίνει, αγαπητοί συνάδελφοι, ότι αυτές οι προκηρύξεις δεν θα βγουν ούτε τον Μάρτιο του 2016.

Το τρίτο θέμα αφορά τον αναπτυξιακό νόμο. Ο κ. Σταθάκης είπε ότι από 1-1-2016 θα είναι εν λειτουργία. Πότε θα τον ψηφίσετε; Πού γράφετε στον προϋπολογισμό, κύριε Υπουργέ, για τον νέο αναπτυξιακό νόμο μία κουβέντα, πού προβλέπετε ένα ευρώ; Πώς θα τον υλοποιήσετε; Πώς θα γίνει η υλοποίησή του από 1-1-2016; Γι’ αυτό θέλαμε να ήταν εδώ ο κ. Σταθάκης, για να μας δώσει απαντήσεις, κύριε Υπουργέ. Δεν το λέμε για κανέναν άλλον λόγο.

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Στον προϋπολογισμό πρέπει να γραφτεί πότε θα ψηφιστεί ο αναπτυξιακός νόμος; Τι είναι αυτά που λέτε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ ρωτάω: Από πού θα βρείτε τα χρήματα;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Αφήστε το αυτό. Άλλο είπατε τώρα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κοντονή, τι έχετε πάθει σήμερα;

**ΣΤΑΥΡΟΣ ΚΟΝΤΟΝΗΣ (Υφυπουργός Πολιτισμού και Αθλητισμού):** Μα, με ρωτάει.

**ΠΡΟΕΔΡΕΥΩΝ (Νικήτας Κακλαμάνης):** Μα, δεν ρωτάει εσάς. Ρωτάει τους οικονομικούς Υπουργούς που λείπουν. Δεν ρωτάει εσάς. Μην αρχίζουμε έτσι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Το άλλο θέμα, κύριοι συνάδελφοι, αφορά στα έσοδα από την ενέργεια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, παρακαλώ, όμως, πρέπει να τελειώνετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, έχω μόνο τρία θέματα να αναφέρω.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν μπορώ να σας αφήσω τόσο χρόνο. Έχω δείξει την ανοχή που δείχνω σε όλους.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όσον αφορά στα έσοδα από την ενέργεια αποδεικνύεται ότι υπάρχει μεγάλο θέμα στη βιομηχανία και στις ενεργοβόρες βιομηχανίες. Έχει κατατεθεί μία πρόταση εδώ και δέκα μήνες στην Κυβέρνηση και δεν υπάρχει κανένα αποτέλεσμα.

Ολοκληρώνω, κύριε Πρόεδρε.

Κύριοι συνάδελφοι του ΣΥΡΙΖΑ, ο κ. Τρύφων Αλεξιάδης, προς τιμήν του, έφερε έναν κατάλογο προχθές όπου οι επιχειρηματίες πάνω από ένα εκατομμύριο ρύθμισαν –εγώ δεν θα πω ότι χαρίστηκαν σε αυτούς- 188 εκατομμύρια, δηλαδή όσα πήρατε απ’ το κρασί.

Σας ρωτάω: Θέλετε να μάθετε ποιοι είναι οι επιχειρηματίες; Θέλετε. Γιατί δεν φέρνει ο κ. Αλεξιάδης τα ονόματα; Σας ζητώ να καταθέσουμε μαζί πρόταση οι Κοινοβουλευτικές μας Ομάδες, για να μπορέσει να φέρει ο κ. Αλεξιάδης τα ονόματα των επιχειρηματιών.

**ΚΩΝΣΤΑΝΤΙΝΟΣ ΜΠΑΡΚΑΣ:** Κάντε υπομονή.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ολοκληρώνω, κύριοι συνάδελφοι, με το εξής.

Υπάρχουν πάρα πολλοί από τη δική μας Κοινοβουλευτική Ομάδα, τους οποίους καλούσε ο κ. Τσίπρας το 2012 να καταψηφίσουν, όπως την κ. Τζάκρη -τότε η κ. Τζάκρη έλεγε «είναι γελοιότητες τα περί προσχώρησής μου στον ΣΥΡΙΖΑ» και θα καταθέσω το έγγραφο- και τους έλεγε να καταψηφίσουν και ότι θα έχουν ένα λαμπρό μέλλον στον ΣΥΡΙΖΑ. Τους έκανε όλους Υπουργούς.

Εμείς θέλουμε να σας πούμε, στους Βουλευτές σας, –και νομίζω ότι αξίζει να το πούνε όλες οι Κοινοβουλευτικές Ομάδες- ότι θα σταματήσουμε τέτοιες κυνικές πολιτικές συναλλαγές. Εμείς στο κόμμα μας δεν θα δεχθούμε κανέναν με καμμία πολιτική συναλλαγή για να μπορέσει να έχει λαμπρό πολιτικό μέλλον.

Ευχαριστώ πολύ.

(Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών)

**ΚΩΝΣΤΑΝΤΙΝΟΣ ΜΠΑΡΚΑΣ:** Εσείς το λέτε; Γελάει ο κόσμος!

Κύριε Πρόεδρε, να λέει το ΠΑΣΟΚ ότι θα σταματήσει τις πολιτικές συναλλαγές;

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Ηρεμήστε. Είναι και παιδιά στα θεωρεία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Αλίμου.

Σας καλωσορίζουμε στο ελληνικό Κοινοβούλιο!.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Ρίζος.

**ΔΗΜΗΤΡΙΟΣ ΡΙΖΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτός ο προϋπολογισμός που συζητάμε σήμερα είναι ο πρώτος από τους τέσσερις προϋπολογισμούς που –γεροί να είμαστε όλοι εδώ μέσα- θα σηματοδοτήσουν τη δημοσιονομική στρατηγική της Κυβέρνησης μεσοπρόθεσμα. Βέβαια, δεν μπορεί κανένας να παραγνωρίσει τις πραγματικά δύσκολες κοινωνικές συνθήκες, αλλά ταυτόχρονα δεν έχει κανείς το δικαίωμα να παραγνωρίζει την ύπαρξη συγκεκριμένου οδικού χάρτη εξόδου από την κρίση.

Παρά την ειρωνική διάσταση που δίνουν πάρα πολλοί εδώ μέσα στο «πρώτη φορά αριστερά», δυστυχώς για αυτούς θα πρέπει να κατανοηθεί το γεγονός ότι τρεις φορές μέσα στο 2015 ο ελληνικός λαός έχει επιβραβεύσει την πορεία του ΣΥΡΙΖΑ, στηρίζει τις δράσεις του και τις προοπτικές του μέσα από το πρόγραμμα του ΣΥΡΙΖΑ.

Είναι αξιοσημείωτο ότι οι κοινωνικές προτεραιότητες της Κυβέρνησης έχουν διαφανεί ακόμα και στον προϋπολογισμό του 2015, που δεν ήταν δικός μας, αυξάνοντας τις δαπάνες για κοινωνική προστασία κατά 500 εκατομμύρια ευρώ. Στον σημερινό προϋπολογισμό στο σύνολο των δαπανών του κοινωνικού τομέα αυτές αυξάνονται κατά 823 εκατομμύρια ευρώ. Έχουμε προσπαθήσει να υπάρξει ένας συνδυασμός της ισορροπίας στα δημοσιονομικά με την κοινωνική δικαιοσύνη.

Πώς την αντιλαμβανόμαστε εμείς αυτήν την κοινωνική δικαιοσύνη ιδιαίτερα στον χώρο της υγείας; Είναι η πρώτη φορά μετά από μία εξαετία τουλάχιστον που θα προκηρυχθούν μόνιμες θέσεις προσωπικού για το σύστημα υγείας, ένα σύστημα υγείας το οποίο το είχαν φέρει σε κατάσταση ερήμωσης, καταβαράθρωσης, ξεκινώντας από την πρωτοβάθμια περίθαλψη, από το ΙΚΑ, το ΤΕΒΕ και όλα αυτά τα ταμεία και φέρνοντας τα δημόσια νοσοκομεία σε κατάσταση κρίσης, όπως είναι αυτή τη στιγμή αυτό που πολλοί θέλουν να λένε «ναυαρχίδα» της πρωτεύουσας, δηλαδή ο «Ευαγγελισμός». Έχουμε ήδη προκηρύξει ότι για το επικουρικό προσωπικό που έχει προσληφθεί μέχρι σήμερα θα παραταθεί η θητεία του μέχρι την άνοιξη του 2015.

Ας μην ξεχνάμε και κάτι άλλο. Όταν λέμε εμείς «κοινωνική οικονομία», την παραθέτουμε δίπλα σε όλες τις άλλες μορφές, όπως είναι η προσπάθεια στην ΒΙΟΜΕ ή όπως είναι η προσπάθεια που θα γίνει με κάποια εργοστάσια του Ομίλου Λαναρά. Έρχονται σε ευθεία αντίθεση με τις πολιτικές που ακολουθήθηκαν μέχρι σήμερα.

Και για να μην λέμε γενικότητες, τουλάχιστον στον Νομό Έβρου ξαναδουλεύει η «Ελληνική Βιομηχανία Ζάχαρης», έχει ξαναμπεί μπροστά, με τον τρόπο που μπήκε, η Σχολή Αστυφυλάκων του Διδυμότειχου και προσπαθούμε να γίνουν όλες οι άλλες προσπάθειες, ώστε να δουλέψει και ο πρωτογενής τομέας, ένας τομέας ο οποίος υπέστη, τουλάχιστον μέσα στο 2014-2015, απανωτές καταστροφές είτε από ζωονόσους είτε από πλημμύρες.

Όλα αυτά μού δίνουν το δικαίωμα να πω ότι θα ψηφίσω αυτόν τον προϋπολογισμό και να καλέσω και όλους τους υπόλοιπους να κάνουν το ίδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ.

Τον λόγο έχει ο κ. Ηλίας Κασιδιάρης από τη Χρυσή Αυγή.

Ακολουθεί μετά ο κ. Μουσταφά Μουσταφά από τον ΣΥΡΙΖΑ, ο κ. Μαυρουδής Βορίδης από τη Νέα Δημοκρατία και ο κ. Συρίγος Αντώνιος από τον ΣΥΡΙΖΑ.

Έχετε τον λόγο, κύριε Κασιδιάρη.

**ΗΛΙΑΣ ΚΑΣΙΔΙΑΡΗΣ:** Η συγκυβέρνηση ΣΥΡΙΖΑ-ΑΝΕΛ μέσα σε ελάχιστους μήνες έχει καταφέρει να εγκληματήσει κατά της Ελλάδος, έχει καταφέρει να μετατρέψει οριστικά τη χώρα σε οικονομικό προτεκτοράτο ξένων δυνάμεων, έχει φτάσει τους Έλληνες πολίτες στο τραγικό σημείο να αναπολούν τις άθλιες κυβερνήσεις των εγκαθέτων της Μέρκελ, δηλαδή τον Τζέφρι Παπανδρέου, τον Βενιζέλο και τον Σαμαρά.

Η αγορά έχει στεγνώσει, όλες οι παραγωγικές δυνάμεις της χώρας έχουν ισοπεδωθεί.

Τελευταίο έγκλημα η περιβόητη ανακεφαλαιοποίηση τραπεζών για τη διάσωση των οποίων δανείστηκε το ελληνικό κράτος, το ελληνικό δημόσιο, καταχρεώθηκε ο Έλληνας πολίτης 50 δισεκατομμύρια ευρώ με το πρώτο μνημόνιο, για να σώσει τέσσερις συστημικές τράπεζες, τις οποίες τις έσωσε ξανά, πληρώνοντας παράνομα τοκοχρεολύσια και με το δεύτερο μνημόνιο και τώρα έρχεται το τρίτο, αριστερό μνημόνιο, το πιο εθνοπροδοτικό μνημόνιο, για να πάρει νέο τοκογλυφικό δάνειο για τη διάσωση των τραπεζών.

Για να καταλάβει και ο απλός Έλληνας για τι είδους εγκλήματα μιλάμε, για τι άθλια εγκληματική πολιτική μιλάμε, να πω μόνο ότι η Τράπεζα Eurobank «διεσώθη» καταστρέφοντας τους Έλληνες πολίτες. Το Ταμείο Χρηματοπιστωτικής Σταθερότητας έβαλε 13,3 δισεκατομμύρια για τη διάσωσή της, λαμβάνοντας εν τέλει μόνο το 2,4% των μετοχών, σε αντίθεση με τις αγορές, δηλαδή με τους ξένους τοκογλύφους, οι οποίοι έβαλαν 4,9 δισεκατομμύρια, για να λάβουν το 97,6% των μετοχών της συγκεκριμένης συστημικής τράπεζας.

Πρόκειται για ληστεία κατά του ελληνικού δημοσίου, για ένα έγκλημα κατά των Ελλήνων πολιτών. Και αυτό που ο ΣΥΡΙΖΑ λέει «διαπραγμάτευση», εμείς το λέμε εθνική προδοσία. Ασφαλώς και υπάρχουν ποινικές ευθύνες γι’ αυτήν την εγκληματική πολιτική, οι οποίες και πρέπει να αποδοθούν σε αυτούς που οδήγησαν την Ελλάδα στη σημερινή άθλια κατάσταση, παίρνοντας ένα συντριπτικό «όχι» των Ελλήνων στο μνημόνιο, καταλύοντας το Σύνταγμα των Ελλήνων, καταλύοντας το αποτέλεσμα ενός δημοψηφίσματος και οδηγώντας τη χώρα στη σημερινή τραγική κατάσταση.

Έχουμε φτάσει πλέον να μιλάμε για κατασχέσεις μισθών και συντάξεων των 1.000 ευρώ, για χρέη των πολιτών προς το δημόσιο. Έχουμε φτάσει σε ένα σημείο αξεπέραστης αθλιότητας. Μέχρι και οι ένστολοι, οι οποίοι πάνε να αναλάβουν Υπηρεσία, πρέπει να πληρώνουν το αντίτιμο για τα μέσα μαζικής μεταφοράς. Ο αστυνομικός που πάει να υπηρετήσει τον πολίτη πρέπει να πληρώνει εισιτήριο για να ανέβει στο λεωφορείο μαζί με Πακιστανούς και Αφγανούς, την ίδια ώρα που οι Βουλευτές του Κοινοβουλίου παίρνουν ακόμη επιδόματα κίνησης, την ίδια ώρα που τα κόμματα επιδοτούνται με 50 εκατομμύρια ευρώ τον χρόνο. Για ποιον προϋπολογισμό να μιλάμε, όταν ο Έλληνας πένεται και τα κόμματα ακόμη και σήμερα χρηματοδοτούνται, πλην Χρυσής Αυγής βεβαίως, που δεν παίρνει φράγκο από το δημόσιο, αποδεικνύοντας ότι η χρηματοδότηση των κομμάτων είναι ένα σκάνδαλο που δεν χρειάζεται. Δεν χρειάζεται να παίρνουν ούτε ένα ευρώ τα κόμματα την ώρα που οι Έλληνες πολίτες κυριολεκτικά βιώνουν την ανέχεια.

Σήμερα γίνονται και κάποιες απεργίες, κάποιες συγκεντρώσεις διαμαρτυρίας και πορείες στην Αθήνα και σε άλλες πόλεις. Και η συγκυβέρνηση καλεί τους πολίτες να διαδηλώσουν κατά του μνημονίου. Έχουμε φτάσει, έχουμε ξεπεράσει τα όρια της πολιτικής σχιζοφρένειας. Πουλάει τρέλα ο dear Αλέξης Τσίπρας και οι παρατρεχάμενοί του, καλώντας τους πολίτες να διαδηλώσουν ενάντια στη δική τους εγκληματική πολιτική. Δεν είναι τυχαίο, λοιπόν, ότι στο Φεστιβάλ της Νεολαίας του ΣΥΡΙΖΑ έλεγαν να απελευθερωθεί η χρήση του χασίς, για να καίγονται τα μυαλά των πολιτών και της νεολαίας και να καταπίνουν το κουτόχορτο που τους ταΐζει η εν λόγω εγκληματική, εκτρωματική συγκυβέρνηση του νέου μνημονίου.

Το επόμενο στάδιο στην πολιτική σας -κατά της Ελλάδος, βεβαίως- αφού καταστρέψατε όλες τις παραγωγικές δομές της χώρας, αφού καταστράφηκε οικονομικά η ραχοκοκαλιά της οικονομίας μας, δηλαδή ο μικρομεσαίος Έλληνας επιχειρηματίας και ο εργαζόμενος, το επόμενο στάδιο είναι η απόδοση στη διεθνή τοκογλυφία των ελληνικών ενεργειακών κοιτασμάτων, τα οποία θα μπορούσαν να αποτελούν τη βάση για την άνθιση της ελληνικής οικονομίας, τη βάση για τη γεωπολιτική αναβάθμιση της Ελλάδος. Για να γίνει η Ελλάδα αυτό που πρέπει να είναι, δηλαδή, μία κυρίαρχη δύναμη στην Ανατολική Μεσόγειο.

Ο περιβόητος Τουσκ του Ευρωπαϊκού Συμβουλίου τότε, εκείνο το βράδυ που έριξε τις υπογραφές ο Τσίπρας για το ξεπούλημα της Ελλάδος, είχε πει λίγο πριν πέσουν αυτές οι προδοτικές υπογραφές: «Υπογράψτε, γιατί καταστρέφεται η Ευρωζώνη, καταστρέφεται η Ευρωπαϊκή Ένωση.». Υπέγραψε, λοιπόν, ο Τσίπρας, επιλέγοντας την καταστροφή της Ελλάδος, αντί της καταστροφής ενός τοκογλυφικού συστήματος, το οποίο έχει υποδουλώσει τους ευρωπαϊκούς λαούς. Η Ευρωπαϊκή Επιτροπή, αυτό το ανθελληνικό κατασκεύασμα, μέσω ενός Φινλανδού Επιτρόπου –έχουν βάλει όλους τους απίθανους από διάφορα κρατίδια του ευρωπαϊκού Βορρά να μας κάνουν παραινέσεις- έφτασε στο σημείο να λέει ότι θα πετάξει την Ελλάδα έξω από τη Σένγκεν. Έφτασε στο σημείο να λέει ότι η FRONTEX θα φυλάει τα ελληνικά σύνορα, λες και είμαστε εδώ πέρα κανένα προτεκτοράτο και δεν είμαστε εθνικά ανεξάρτητο κράτος. Και προσέβαλε και τους Έλληνες, λέγοντας ότι τα σύνορα της Ελλάδος θυμίζουν ελβετικό τυρί.

Και μας απειλούν οι Ευρωπαίοι. Δεν είναι απειλές, όμως, αυτές κατά του ελληνικού λαού. Απειλή είναι αυτό που βιώνουμε σήμερα από την Κυβέρνηση ΣΥΡΙΖΑ-ΑΝΕΛ. Είναι η προσπάθεια μετατροπής των Ελλήνων σε μειοψηφία μέσα στην ίδια μας την πατρίδα. Βέβαια, ούτε ο ελεγχόμενος από τη γερμανική ολιγαρχία Πρωθυπουργός ούτε ο περιβόητος Αβραμόπουλος, ο Ευρωπαίος Επίτροπος, δεν λένε λέξη. Κοινώς, κάθονται σούζα απέναντι στα αφεντικά τους. Για να θυμηθώ εδώ το παράδειγμα του Ντομπρόφσκι, που είχε έρθει εδώ στη Βουλή και του είπαμε ότι είναι ένας οικονομικός εγκληματίας που έχει δολοφονήσει Έλληνες πολίτες. Και αφού το είπε αυτό η Χρυσή Αυγή, όλα τα συστημικά κόμματα συνενώθηκαν και ζήτησαν συγγνώμη. Ζήτησαν συγγνώμη από αυτούς που έχουν καταστρέψει την Ελλάδα.

Τρία δισεκατομμύρια ευρώ δίνει στην Τουρκία η ανθελληνική Ευρωπαϊκή Ένωση, τρία εκατομμύρια μετανάστες δίνει στην Ελλάδα. Τρία εκατομμύρια λαθραίους πρόσφυγες. Το Αιγαίο θα γίνει πολύ σύντομα και επισήμως «γκρίζα ζώνη». Έφτασε στο σημείο ο παριστάνων τον Πρωθυπουργό της Ελλάδος να σβήνει μέχρι και αναρτήσεις του από το διαδίκτυο, όταν του έκανε μία παραίνεση ο Νταβούτογλου. Δεν είμαστε απλά προτεκτοράτο οικονομικών εγκληματιών Ευρωπαίων, είμαστε προτεκτοράτο μιας νέας Οθωμανικής Αυτοκρατορίας. Αυτή είναι η κατάντια της σημερινής Ελλάδος. Ο Γραμματέας του ΝΑΤΟ εμφανίζεται δημοσίως και λέει ότι οι παραβιάσεις που κάνουν οι Τούρκοι δεν είναι το ίδιο, εάν το κάνουν σε βάρος της Ελλάδος, σε σχέση με αυτό που έκαναν οι Ρώσοι στην Τουρκία, αποδεικνύοντας σε ποιο άθλιο σημείο έχει φτάσει η εξωτερική πολιτική της πατρίδας μας.

Ευτυχώς –κλείνω με αυτό- το ευτύχημα στην όλη κατάσταση είναι ότι και η παρούσα συγκυβέρνηση του μνημονίου καταρρέει, όπως κατέρρευσαν και οι προηγούμενες. Αναζητεί δεκανίκια, βεβαίως, σε κάποια αποκόμματα, τα οποία έχουν επιβληθεί στη δημόσια ζωή της χώρας από τους νταβατζήδες των καναλιών. Αλλά δεν υπάρχει προοπτική για κανένα μνημονιακό σύστημα σε αυτή τη χώρα. Ήδη το έτερο δεκανίκι του μνημονίου, η Νέα Δημοκρατία, η οποία υπερψήφισε όλα τα μνημονιακά μέτρα τον Αύγουστο και σήμερα κάνει κωλοτούμπα για ψηφοθηρικούς λόγους και αυτή καταστρέφεται και αυτή οδηγείται στη διάλυση. Πολύ σύντομα όλες αυτές οι πολιτικές εξελίξεις, όλες αυτές οι εθνικές προδοσίες…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Κασιδιάρη.

**ΗΛΙΑΣ ΚΑΣΙΔΙΑΡΗΣ:** …που έχουν συντελεστεί σε βάρος της Ελλάδος θα λάβουν ένα τέλος και θα ανατείλει η Χρυσή Αυγή του Ελληνισμού που οραματιζόμαστε.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει εκ μέρους του ΣΥΡΙΖΑ ο συνάδελφος κ. Μουσταφά Μουσταφά.

**ΜΟΥΣΤΑΦΑ ΜΟΥΣΤΑΦΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, συμμετέχοντας κι εγώ στη συζήτηση για τον προϋπολογισμό του 2016 θα ήθελα να κάνω μερικές επισημάνσεις.

Θεωρώ την κριτική που ασκείται από τους συναδέλφους της Αντιπολίτευσης, ιδίως δε των συναδέλφων από τα κόμματα που κυβέρνησαν για σαράντα χρόνια τη χώρα μας, πολύ άδικη, εκδικητική, μηδενιστική, άγριας ομορφιάς, αλλά καθόλου πειστική και χωρίς ουσία.

Γνωρίζουμε όλοι μας ότι ένας προϋπολογισμός δεν καταρτίζεται στον αέρα, αποκλειστικά και ξεκομμένα για ένα έτος, για παράδειγμα για το 2016, αλλά βασίζεται στους προηγούμενους προϋπολογισμούς του κράτους. Βασίζεται, στην πραγματικότητα, στην οικονομική κατάσταση τη σημερινή. Και είναι μία προβολή για τους επόμενους προϋπολογισμούς. Δεν θέλω τώρα να κάνω την περιγραφή της κατάστασης. Όλα αυτά έχουν περιγραφεί από όλους τους ομιλητές: το ΑΕΠ, το χρέος, η ανεργία, η ύφεση, και λοιπά.

Αναπτύσσεται η άποψη από τους συναδέλφους των πρώην κυβερνητικών κομμάτων ότι ήμασταν στο παρά πέντε για να βγούμε από την κρίση, ότι όλα πήγαιναν καλά και ωραία και ήρθε το κόμμα του ΣΥΡΙΖΑ, το κακό κόμμα του ΣΥΡΙΖΑ, το λαϊκιστικό ΣΥΡΙΖΑ, το ανεύθυνο, των ψεμάτων και των ψεύτικων υποσχέσεων, τα γκρέμισε όλα, έριξε τη χώρα στα Τάρταρα και αυτό είναι υπεύθυνο για όλα τα δεινά της χώρας και του λαού μας. Νομίζω ότι αυτά δεν πείθουν, δεν εξηγούν, δεν αναλύουν τα αίτια των αδιεξόδων, στα οποία οδηγήθηκε η χώρα μας και ο λαός μας. Η έλλειψη αυτοκριτικής διάθεσης, η μη παραδοχή λαθών όλη αυτή τη σαραντακονταετία για όλα αυτά καθιστά την κριτική σας πραγματικά ανούσια, χωρίς ουσιαστική συμβολή, αλλά μόνο συγκρουσιακή.

Από τα λεγόμενά σας βγαίνει το συμπέρασμα ότι εσείς είστε οι σωστοί, οι καλοί, οι ορθοί και ότι ο ΣΥΡΙΖΑ είναι ένα λάθος της ιστορίας, κάτι αφύσικο, κάτι μη αναμενόμενο, κάτι σαν έκτρωμα, σαν φάντασμα. Εγώ που συμμετείχα στη σαραντάχρονη μεταπολιτευτική ιστορία της χώρας και του πολιτικού μου χώρου καταλάβαινα ότι φαινόταν πεντακάθαρα ότι τα τελευταία χρόνια αυτό το σύστημα που οικοδομήθηκε τόσα χρόνια παρέπαιε. Δεν πήγαινε άλλο.

Η κοινωνία καταλάβαινε ότι χάθηκαν πάρα πολλές ευκαιρίες, κατασπαταλήθηκαν πάρα πολλοί πόροι, δομήθηκε ένα κακό καθεστώς, έφυγαν μέσα από τα χέρια μας πολλές δυνατότητες αξιοποίησης για την ενδυνάμωση της κοινωνίας μας και οδηγηθήκαμε στο αδιέξοδο.

Ανοίχθηκαν μεγάλες πληγές στο σώμα της κοινωνίας μας και στις ψυχές των ανθρώπων μας. Η κοινωνία μας διαισθάνεται ότι θα είναι βαρύ το τίμημα της ανόρθωσης, της ανάταξης, της ανάπλασης. Γι’ αυτό είχαμε αυτήν την αλματώδη ανάπτυξη του ΣΥΡΙΖΑ, αυτά τα αποτελέσματα στις αλλεπάλληλες εκλογικές αναμετρήσεις του 2015.

Εναπόκειται σε εμάς να μπορέσουμε να ανταποκριθούμε στις απαιτήσεις των καιρών και να αρθούμε στο ύψος των περιστάσεων.

Για να περιγράψω και να σκιαγραφήσω τα προβλήματα της κοινωνίας, τις απαιτήσεις και τις προσδοκίες της κοινωνίας των ανθρώπων της περιοχής μου από τον προϋπολογισμό που συζητάμε, παραθέτω δυο-τρία επίκαιρα ζητήματα, δυο- τρία δημοσιεύματα, τα οποία και βγάζουν την ημερήσια διάταξη για τη δράση μας και για την κυβερνητική δράση.

Η καταγγελία που έγινε συνήθεια. Η ΕΛΜΕ Ροδόπης για άλλη μια χρονιά βρέθηκε στο Δικαστικό Μέγαρο της Κομοτηνής, για να καταθέσει στον εισαγγελέα καταγγελία σχετικά με τα κενά στα σχολεία της δευτεροβάθμιας εκπαίδευσης. Δεν είναι σημερινό φαινόμενο. Είναι τώρα δυο, τρία, τέσσερα χρόνια που η ΕΛΜΕ προσπαθεί να αναδείξει το ζήτημα για τον έγκαιρο διορισμό των εκπαιδευτικών στη δευτεροβάθμια εκπαίδευση. Παρόμοια προβλήματα ακόμα υπάρχουν και στην πρωτοβάθμια εκπαίδευση.

Έγινε μια μεγάλη σύσκεψη στο Νοσοκομείο της Κομοτηνής για τα σοβαρά προβλήματα υποστελέχωσης και υποχρηματοδότησης και αποφασίστηκε συλλαλητήριο στις 16-12-2015. Είναι γνωστές οι ελλείψεις στα νοσοκομεία, όμως είναι γνωστή και η τιτάνια προσπάθεια που κάνει η Κυβέρνησή μας, για να μπορέσει να κρατήσει όρθια τη δημόσια υγεία.

Χθες δόθηκε μια συνέντευξη Τύπου των εργαζομένων των ΕΝΚΛΩ, για την επαναλειτουργία των κλειστών εργαστηρίων σε Κομοτηνή και Νάουσα, με ένα επιχειρησιακό σχέδιο με ένα εταιρικό σχήμα που επεξεργάστηκαν οι ίδιοι εμπλεκόμενοι στην υπόθεση.

Οι αγρότες περιμένουν επιτέλους τις επιδοτήσεις τους. Βέβαια, παρά πόδα είναι για την έγκαιρη πληρωμή τους.

Θα μπορούσα να απαριθμήσω παρόμοιες καταστάσεις, παρόμοιες πρωτοβουλίες και κινήσεις, που θέτουν επί τάπητος τα καθήκοντά μας, τα καθήκοντα της Κυβέρνησης για το ξεπέρασμα των δυσκολιών, για να υπάρξει προοπτική για την κοινωνία μας και τη χώρα μας.

Επειδή χθες από συντοπίτη μου αγαπητό συνάδελφο ασκήθηκε οξεία κριτική στην Κυβέρνηση για την πολιτική της στη Θράκη και για τη μειονότητα, θέλω να σημειώσω ότι αυτή τη στιγμή προτεραιότητά μας είναι να κρατήσουμε όρθια την κοινωνία μας, τη χώρα μας, να ξεπεράσουμε τα αδιέξοδα, να βγούμε στο ξέφωτο, να στηρίξουμε τις δοκιμαζόμενες κοινωνικές ομάδες και όλα τα προβλήματα, τα βαρίδια από το παρελθόν θα βρουν τη λύση τους με διάλογο, με συναίνεση και σύνεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Ξέρετε, επειδή είναι και στην ημερήσια διάταξη, για τη Θράκη εκπονήθηκαν πολλές φορές πολλά σχέδια. Είχαμε όντως πολιτικούς στην κεντρική πολιτική σκηνή της χώρας από τη Θράκη και από τα δυο κόμματα -και ο συνάδελφος που ανέφερα ήταν σημαίνον στέλεχος της Νέας Δημοκρατίας- αλλά πάλι παραμείναμε στις τελευταίες περιφέρειες της χώρας και της Ευρώπης.

Έχουμε καθήκον στη συγκεκριμένη δύσκολη συγκυρία με αυτόν τον προϋπολογισμό να ανεβάσουμε ρυθμούς για την ανέλιξη της περιοχής μας και της χώρας μας προς τα πάνω. Αυτό θα προσπαθήσουμε, για αυτό θα αγωνιστούμε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μαυρουδής Βορίδης έχει τον λόγο.

Μέχρι να έρθει ο κύριος συνάδελφος στο Βήμα, να αναφέρω ότι, επειδή βλέπω ότι κατά τη διάρκεια της Προεδρίας μου είναι η σειρά μου να μιλήσω και δεν γίνεται, αυτοδιαγράφομαι για σήμερα και, αν υπάρξει δυνατότητα, θα μιλήσω αύριο. Απλά το λέω, μη θεωρηθεί αύριο ότι παίρνω τη σειρά κάποιου συναδέλφου.

Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επειδή ξέρω ότι ο κύριος Υπουργός αγαπά κατά βάθος τα νομικά, παρ’ ότι έχουμε τη συζήτηση για τον προϋπολογισμό, ανατρέχει το μυαλό μου σε μια από τις πιο ενδιαφέρουσες συζητήσεις του χώρου της φιλοσοφίας του δικαίου και συγκεκριμένα του Ποινικού Δικαίου και αυτό είναι στη θεωρία της ποινής.

Μια, λοιπόν, από τις θεωρίες λέει ότι η ποινή, η οποία είναι επαγόμενο κακό για κάποια κακή πράξη που έχεις κάνει, μια από τις θεωρητικές της θεμελιώσεις είναι η ανταπόδοση. Επάγεις κακό για κάποιο κακό που έχει γίνει. Ο προϋπολογισμός που καταθέτει η Κυβέρνηση του ΣΥΡΙΖΑ και σας καλεί, κυρίες και κύριοι συνάδελφοι, να ψηφίσετε είναι το επαγόμενο κακό σε εσάς για όσα κακά έχετε πράξει. Είναι η νέμεσις, η οποία έρχεται με τον προϋπολογισμό αυτόν για όσα έπραξε ο ΣΥΡΙΖΑ και όσα είπε το αμέσως προηγούμενο διάστημα.

Διότι πώς αλλιώς να εκληφθεί, όταν, για παράδειγμα, από την εξαγγελία της δεκάτης τρίτης σύνταξης, για την οποία ήσασταν πολύ χαρούμενοι, τώρα νομοθετείτε με τον προϋπολογισμό αυτόν περικοπές στις συντάξεις ύψους 1,5 δισεκατομμυρίου; Πώς αλλιώς να εκληφθεί, όταν, για παράδειγμα, εσείς, που αντιστεκόσασταν σθεναρά ακόμα και στην ιδέα της ιδιωτικοποίησης, νομοθετήσατε ήδη και προχωρήσατε στην ιδιωτικοποίηση του ΟΔΙΕ και ετοιμάζεστε εκόντες άκοντες να νομοθετήσετε την ιδιωτικοποίηση του ΑΔΜΗΕ; Πώς αλλιώς να εκληφθεί, όταν εσείς που εξαγγέλλατε στο πλαίσιο αναπτυξιακών λογικών και επεκτατικών πολιτικών –έχει υπερασπιστεί ο κ. Τσακαλώτος πολύ σθεναρά- καταθέτετε έναν προϋπολογισμό περιοριστικό;

Η αλήθεια είναι ότι για εμάς είναι από τις μεγάλες χαρές το να σας βλέπουμε σε αυτή την κατάσταση. Είναι ένα είδος ανταποδόσεως για αυτά που περάσαμε πέντε χρόνια, γι’ αυτά που ακούσαμε από εσάς, γι’ αυτά που υποστηρίξατε όλα αυτά τα χρόνια, να σύρεστε σήμερα εξαναγκασμένοι να υποστηρίξετε αυτόν τον προϋπολογισμό ως αριστερή διακυβέρνηση, να ακούμε σήμερα τον κ. Τσακαλώτο –τον θυμάμαι από τα ορεινά- να φωνάζει για τις αρετές της κοινωνικής οικονομίας, η οποία προφανώς δεν υπάρχει σε όλον τον προϋπολογισμό, να φωνάζει εναντίον των περιοριστικών πολιτικών, να μιλάει εναντίον της ανακεφαλαιοποίησης των τραπεζών. Είναι η αλήθεια μια κάποια δικαίωση, μια ανταπόδοση και φαντάζομαι ότι τα καλύτερα έρχονται.

Πέρα, όμως, από αυτήν τη θεωρία της ανταποδόσεως και της ποινής που σας αξίζει και την οποία εκτίετε, μου το έλεγαν -είναι αλήθεια- ορισμένοι φίλοι μου οι οποίοι αρέσκονται σε στρατηγικές προσεγγίσεις της πολιτικής, μου έλεγαν: «Γιατί αγχώνεσαι; Γιατί δεν θέλεις να κυβερνήσει η Αριστερά; Άσ’ τους τους ανθρώπους, άσ’ τους να το κάνουν. Άσ’ τους να το δουν, να το ζήσουν, να το ζήσουμε και εμείς και να βγάλει και ο ελληνικός λαός τα συμπεράσματά του από αυτή τη διακυβέρνηση της Αριστεράς. Γιατί δεν τους αφήνεις;». Εγώ έλεγα ότι δεν τους αφήνω, γιατί θα υποστεί καταστροφή ο τόπος -προσπαθώ να μην τους αφήσω,- αλλά, εν πάση περιπτώσει, ενδεχομένως η διαλεκτική των πραγμάτων επιβάλλει αυτού του τύπου την προσέγγιση.

Υπάρχει, όμως, ελπίδα σε αυτόν τον προϋπολογισμό, κύριε Τσακαλώτο; Γιατί εγώ θα πω το εξής: Σε σχέση με τη δημοσιονομική προσαρμογή που κάνετε, πράγματι εγώ είμαι ο τελευταίος που θα μπορούσα να σας κακίσω για αυτό. Πρέπει, αλλά την κάνετε σωστά; Και, κυρίως, η δημοσιονομική προσαρμογή έχει ένα νόημα, όταν έχει μια ελπίδα, ένα μέλλον, μια κατεύθυνση, μια προοπτική. Παραδείγματος χάριν, γιατί φαντάζομαι ότι σε αυτό περίπου έχουμε συμφωνήσει, ακούω τελευταίως κορόνες για τις επενδύσεις. Σας ενδιαφέρουν οι επενδύσεις, οι ιδιωτικές επενδύσεις, αυτές που φέρνει το γνωστό κακό καπιταλιστικό κεφάλαιο. Τα ξέρουμε αυτά, αλλά για αυτές λέμε τώρα και σας ενδιαφέρουν αυτές. Αυτές, όμως, οι επενδύσεις, πώς, παραδείγματος χάριν, θα γίνουν όταν διαβάζουμε για τα έσοδα μιας κρατικής εταιρείας που λέγεται «ΤΡΑΙΝΟΣΕ», η οποία έχει γυρίσει στην κερδοφορία;

Διαβάζω τηλέφωνο του Ζηλιασκόπουλου -είναι ο Διευθύνων Σύμβουλος της εταιρείας- με τη «EWLETT ACKARD» στην οποία προσπαθεί να εξηγήσει γιατί οι αμαξοστοιχίες της ελληνικής εταιρείας μεταφορών έχουνε σταματήσει στα σύνορα με τα Σκόπια, διακόπτοντας την ομαλή ροή των προϊόντων της αμερικανικής πολυεθνικής από την Ασία στον Πειραιά και από εκεί στην Κεντρική Ευρώπη. Το ίδιο τηλέφωνο, αντίστοιχο, με την «DB CHENKER», θυγατρική της «EUTSCHE ANK» στα logistics, η οποία δρομολογεί δεκάδες αμαξοστοιχίες κάθε μήνα από την Ελλάδα προς την Ευρώπη και αντιστρόφως.

Τον ίδιο εκνευρισμό έχουν δεκάδες ξένες επιχειρήσεις. Γιατί; Γιατί εδώ αναιρείται αυτό, το οποίο είχαμε πει ότι θα κάνουμε και είχαμε συμφωνήσει όλοι στην Αίθουσα, ότι η Ελλάδα είναι διαμετακομιστικό κέντρο. Και γιατί το κάνει αυτό; Γιατί η Κυβέρνηση δεν μπορεί να αντιμετωπίσει την προσφυγική κρίση. Γιατί δεν μπορεί να ελέγξει τις ροές. Γιατί δεν έχει τρόπο τι θα κάνει τους ανθρώπους που στοιβάζονται σε αυτά τα κλειστά σύνορα. Και διεκόπηαμαξοστοιχία και διεκόπησαν τα σιδηροδρομικά δρομολόγια γι’ αυτόν τον λόγο. Έτσι θα τις φέρετε τις επενδύσεις; Και ήταν μόνο αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω ένα λεπτό, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Ναι, έχετε.

**ΜΑΥΡΟΥΔΗΣ ΒΟΡΙΔΗΣ:** Και να ήταν μόνο αυτό; Την προηγούμενη εβδομάδα, μία από τις προηγούμενες εβδομάδες, λίγες εβδομάδες πριν, πλοίο μεταφοράς εμπορευματοκιβωτίων με προϊόντα της «ΗUΑWEI», η οποία έχει εγκαταστήσει ευρωπαϊκό κέντρο διανομής στην Ελλάδα, περίμενε επί μέρες αγκυροβολημένο να λήξει η απεργία πλοηγών και ναυτεργατών, προκειμένου να ξεφορτώσει εμπορευματοκιβώτια.

Έτσι θα τις φέρετε τις επενδύσεις; Ποια είναι η προοπτική; Μπορείτε να μη φέρετε κανέναν, αλλά εν συνεχεία, κύριε Μπάρκα, θα πρέπει να απαντήσετε γιατί θα κάνετε τον νέο κύκλο περικοπών. Γιατί, θα κόψετε και άλλο τις συντάξεις; Γιατί, θα εξαναγκαστείτε να μειώσετε τους μισθούς; Γιατί σε τελευταία ανάλυση, η χώρα δεν θα ανακάμπτει; Γιατί αν έχουμε εδώ συμφωνήσει ότι πια δεν πιστεύουμε σε αυτές τις δημόσιες επενδύσεις που ευαγγελιζόταν ο κ. Τσακαλώτος, όποιος θέλει να μιλήσει για δημόσιες επενδύσεις, μπορεί να κοιτάξει τον προϋπολογισμό, ο οποίος είναι ακριβώς ο ίδιος προϋπολογισμός που ήταν και πέρυσι και πρόπερσι και παραπρόπερσι στο επίπεδο των δημοσίων επενδύσεων.

Αν δεν περιμένουμε, λοιπόν, την ανάπτυξη από τις δημόσιες επενδύσεις –που δεν την περιμένουμε, να συμφωνήσουμε ότι δεν την περιμένουμε από εκεί, έτσι γράφει ο προϋπολογισμός που θα ψηφίσετε-, τότε πρέπει να τις φέρετε από τις ιδιωτικές επενδύσεις. Και οι ιδιωτικές επενδύσεις δεν έρχονται έτσι. Γιατί, αν δεν φέρετε την ανάπτυξη -που δεν έρχεται με αυτόν τον προϋπολογισμό που ψηφίζετε, για όλα αυτά τα οποία κάνετε και τα οποία εγκρίνετε εδώ-, τότε στην πραγματικότητα είστε υποχρεωμένοι αενάως να κάνετε δημοσιονομική προσαρμογή.

Εδώ, λοιπόν, πού βρισκόμαστε και επειδή τίθεται και το θέμα της συναίνεσης, σε τι ακριβώς τη ζητάτε; Στις ιδιωτικοποιήσεις; Σας τη δώσαμε. Στη δημοσιονομική προσαρμογή; Είμαστε σύμφωνοι επί της αρχής. Σε τι ακριβώς ζητάτε τη συναίνεση; Στην ανακεφαλαιοποίηση των τραπεζών; Σας τη δώσαμε. Αν, όμως, ζητάτε τη συναίνεση, ώστε εσείς να υπονομεύετε τον ιδιωτικό τομέα, να τον υπεροφορολογείτε, να τσακίζετε το μόνο όχημα επενδύσεων και ανάπτυξης που έχουμε και εν συνεχεία να ξανακάνουμε την ίδια συζήτηση και τον ίδιο κύκλο, τότε νομίζω ότι πρέπει να κοιτάξετε αλλού στην Αίθουσα, αν θα βρείτε κανέναν, γιατί φοβάμαι ότι σε αυτό θα είστε μόνοι σας.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τρεις εκπαιδευτικοί συνοδοί από το 2ο Τμήμα του 5ου Γυμνασίου Αλίμου.

Η Βουλή τούς καλωσορίζει.

Σας καλωσορίζουμε στο ελληνικό Κοινοβούλιο!

(Χειροκροτήματα απ’ όλες της πτέρυγες της Βουλής)

Και μια και όλο μιλάμε για τις εκθέσεις στις οποίες ξεναγούνται, θα ήθελα να πω το εξής: Εμένα μου αρέσει να διαβάζω τα αρχεία και είδα ότι η Βουλή δεν έχει κάνει ποτέ μία εκδήλωση τύπου έκθεσης ιστορικής αναδρομής να τιμήσουμε τον Ιωάννη Καποδίστρια. Και υπάρχει πάρα πολύ αρχειακό υλικό στη Βουλή μέσα. Νομίζω ότι ήρθε η ώρα να το συζητήσουμε μία μέρα στη Διάσκεψη των Προέδρων, γιατί δεν, νομίζω ότι είναι σωστό να μην έχει τιμηθεί ο Ιωάννης Καποδίστριας.

Πάμε στον επόμενο ομιλητή. Εκ μέρους του ΣΥΡΙΖΑ, ο συνάδελφος κ. Αντώνιος Συρίγος.

Κύριε Συρίγο, έχετε τον λόγο και θα έχετε και ανοχή.

**ΑΝΤΩΝΙΟΣ ΣΥΡΙΓΟΣ:** Κύριε Πρόεδρε, κύριοι συνάδελφοι, εγώ θα αρχίσω πιανίσιμο και βλέπουμε. Διότι προηγουμένως πολλά κρεσέντο σε αυτήν την Αίθουσα ακούστηκαν. Ο προϋπολογισμός είναι το βασικό δείγμα γραφής της πολιτικής κάθε κυβερνήσεως. Είναι ο κορμός, καθόσον οι προϋποθέσεις ασκήσεως μιας αναπτυξιακής οικονομικής πολιτικής που συνάμα θέλει να έχει και κοινωνικό χαρακτήρα και να ανακουφίζει τα στρώματα του πληθυσμού που υποφέρουν και έχουν πληγεί από την κρίση, πρέπει να βασίζονται και σε άλλα ζητήματα, σε άλλες βάσεις οι οποίες είναι παράλληλες.

Ποιες είναι αυτές, δηλαδή τα μεγέθη αυτά τα οποία καθορίζουν, παρ’ ότι δεν είναι οικονομικά -προεχόντως είναι πολιτικά- τα ζητήματα της οικονομίας; Ένα τέτοιο μέγεθος είναι το γεωπολιτικό περιβάλλον μέσα στο οποίο ζει μία οικονομία και λειτουργεί. Ένα άλλο είναι η πολιτική σταθερότητα, που δρα ευεργετικά στην οικονομία και, τέλος, ένα τρίτο βασικότατο είναι η ύπαρξη ενός μίνιμουμ κοινωνικού consensus γύρω από στρατηγικά θέματα ως αποτέλεσμα ενός ευρέος διαλόγου ή τουλάχιστον η διεξαγωγή ενός τέτοιου διαλόγου.

Είναι προφανές και αποδεικνύεται καθημερινά από την εν γένει άσκηση της κυβερνητικής πολιτικής ότι όλα τα παραπάνω τα έχει λάβει υπ’ όψιν της η Κυβέρνηση αυτή μέσα στο πολύ σύντομο χρονικό διάστημα που κυβερνά, που δεν έχει δηλαδή κλείσει ούτε καν έναν χρόνο. Ούτε σαράντα χρόνια ούτε είκοσι ούτε πέντε. Για την Αντιπολίτευση, βέβαια, ο ένας χρόνος είναι –φαίνεται- πολύ μεγάλο διάστημα, για να συμμαζέψει κανείς τα ερείπια και να διορθώσει λάθη πολυετών πολιτικών επιλογών.

Είναι μεγάλος, πολύ μεγάλος χρόνος, για να φτιάξει ό,τι δεν έγινε ούτε καν τα τελευταία χρόνια, κατά τα οποία δυστυχώς η μόνη πολιτική που ασκήθηκε ήταν είτε η εύκολη λήψη υφεσιακών μέτρων είτε, όπου ήταν δύσκολο, η αναβολή, αναγορευθείσα ως υψίστη πολιτική ελλείψει άλλου κατά το λαϊκό ρήμα «βλέποντας και κάνοντας», η αναβολή το μέγιστο πολιτικό καταφύγιο από αρχαιοτάτων χρόνων. Και «το δ’ αναβαλού», ζήτησε να διδαχθεί ο Στρεψιάδης. Και «το δ’ αναβαλού», λοιπόν! Η πολιτική για όλα και η εκ του ασφαλούς μετέπειτα κριτική προς την Κυβέρνηση τη σημερινή, που με δύσκολους και λεπτούς χειρισμούς επιχείρησε να τακτοποιήσει με τον πιο πρόσφορο τρόπο και τον πιο επιεικέστερο τρόπο δυσεπίλυτα και χρόνια προβλήματα.

Βαδίζει η Κυβέρνηση αυτή, στην οποία πριν από λίγο καιρό δώσαμε ψήφο εμπιστοσύνης, χειριζομένη προσεκτικά το προσφυγικό και ζητήματα που καθορίζονται από το γεωπολιτικό μας περιβάλλον, ισορροπώντας –και είναι μία δύσκολη εξισορρόπηση- ανάμεσα στον ανθρωπισμό και στην ασφάλεια. Βαδίζει προς την πλήρη εξασφάλιση οικονομικής σταθερότητας με την πολιτική σταθερότητα που έχει ήδη κατοχυρώσει με την παρουσία της στο τιμόνι της χώρας όταν -ως γνωστόν- είναι σήμερα η μόνη συμπαγής και όρθια πολιτική δύναμη εν σχέση με τους υπόλοιπους –όχι όλους βέβαια-, που ταλανίζονται από εσωτερικές πολιτικές και ιδεολογικές κρίσεις και διχασμούς.

Επιδιώκει ένα μίνιμουμ consensus της κοινωνίας μέσω του διαλόγου του ειλικρινούς και είναι η μόνη που έχει τη δυνατότητα να αναλάβει σοβαρές πρωτοβουλίες προς αυτή την κατεύθυνση. Υπ’ αυτήν την έννοια, σφάλλουν όσοι άκριτα έσπευσαν να επικρίνουν την πρωτοβουλία του Πρωθυπουργού για τη σύγκληση του συμβουλίου των πολιτικών Αρχηγών, που θα μπορούσε να οδηγήσει όχι σε οικουμενικές κυβερνήσεις ή συγκυβερνήσεις, όπως κάποιοι ίσως ήλπισαν μάταια, αλλά στην έναρξη ενός ειλικρινούς διαλόγου.

Τον Αύγουστο ψηφίστηκε από ευρυτάτη πλειοψηφία αυτό που σήμερα κρίνεται ως ολέθριο και επικατάρατο. Ας ανατρέξει κάποιος στα κείμενα των νόμων και θα το διαπιστώσει. Είναι αναλυτικά τα κείμενα και πολύ πρόσφατα τα γεγονότα. Αυτά που υπερψηφίστηκαν τότε ως επιβαλλόμενα και φιλοευρωπαϊκά, ως μέρος τού «φέρτε οποιαδήποτε συμφωνία», σήμερα αποκρούονται ως καταστροφικά. Σχιζοειδής πολιτική αντίληψη; Αντιφατικές τάσεις και αμφιταλαντευόμενες διαθέσεις; Λανθασμένες αναγνώσεις κειμένων; Τέλος πάντων! Σε κάθε περίπτωση σας υπενθυμίζω κάποιες μαγικές λέξεις που έγιναν μέρος της πρόσφατης πολιτικής και οικονομικής μας ιστορίας: Πώληση ΑΤΕ, PSI, κούρεμα, ομολογιούχοι, Ζάππειο, «SIEMENS», λίστες και λοιπά.

Κλείνοντας, αρκούμαι να μνημονεύσω μία φράση που περιγράφει –πιστεύω- χαρακτηριστικά τον χαρακτήρα του φετινού προϋπολογισμού που καλούμεθα να συζητήσουμε. «Η κατάρτιση του προϋπολογισμού του επομένου οικονομικού έτους βασίζεται σε συντηρητικές εκτιμήσεις. Και τούτο διότι δεν λαμβάνεται εξ ολοκλήρου υπ’ όψιν η έναρξη ενός ενάρετου κύκλου στην οικονομία από την επιτυχή έκβαση τριών αλληλένδετων διαδικασιών που αποτελούν τον βραχυπρόθεσμο οδικό χάρτη της Κυβέρνησης για την οριστική έξοδο.».

Κύριοι συνάδελφοι, πρέπει να λογαριάσουμε πώς προχωρούμε. Η Κυβέρνηση το έχει λογαριάσει. Ας το λογαριάσουμε και όλοι οι υπόλοιποι. Η στιγμή είναι καίρια.

Και απευθυνόμενος προς την Κυβέρνηση, θα ήθελα να υπενθυμίσω ότι ο ελληνικός λαός είναι ένας λαός ο οποίος έχει περάσει μπόρες, έχει περάσει φοβερές καταστάσεις, έχει βρεθεί σε πολύ επικίνδυνα σημεία στην ιστορία του και τα ξεπέρασε. Ένα πράγμα δεν μπορούσε ούτε μπορεί να αντέξει: Θέλει δικαιοσύνη. Η έλλειψή της φαρμακώνει.

Συνεπώς διενεργείστε έρευνες, ελέγξτε τις λίστες, αποδώστε υπεύθυνα τη δικαιοσύνη. Μόνο αυτό μπορεί να εξουδετερώσει τις δυσκολίες και την οικονομική πίεση ή τουλάχιστον να την καταπραΰνει. Οι άλλοι δεν το έπραξαν ορθά. Εμείς πρέπει να το κάνουμε. Η ιστορία θα μας κρίνει όλους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Συρίγο.

Εκ μέρους της Δημοκρατικής Συμπαράταξης θα μιλήσει ο συνάδελφος κ. Τζελέπης Μιχαήλ. Θα ακολουθήσει η κ. Αυλωνίτου, ο κ. Κουμουτσάκος, ο κ. Τάσσος και ο κ. Κατσίκης, δηλαδή μισή ώρα περίπου, και αμέσως μετά θα πάρει τον λόγο η κ. Τζάκρη.

Έχετε τον λόγο, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι ικανοποίηση να βλέπει κανείς τη μνημονιακή σας μετάλλαξη; Είναι ικανοποίηση να βλέπει κανείς την πολιτική οβιδιακή μεταμόρφωσή σας και πολύ περισσότερο σήμερα, που ο φόβος έχει φωλιάσει σε κάθε ελληνική οικογένεια, που έχουν ανατραπεί σε προσωπικό και σε λογικό επίπεδο όλες οι βεβαιότητες; Όχι, δεν είναι ικανοποίηση. Δεν είναι ικανοποίηση, γιατί δεν είναι πλέον καιρός για κανενός είδους συμβατικού, παλιού τύπου κομματικές αντιπαραθέσεις.

Δυστυχώς όμως για σας, έχετε υποσχεθεί πολλά, είπατε πολλά και ο ελληνικός λαός θυμάται. Θυμούνται κι όλοι στην Αίθουσα αυτή. Στις προγραμματικές δηλώσεις της «πρώτη φορά» Αριστεράς, με ολίγον εθνικολαϊκιστική Δεξιά ΑΝΕΛ, είπε ο Πρωθυπουργός ότι «είμαι βέβαιος ότι η Κυβέρνησή μας θα μείνει στη συλλογική μνήμη ως η κυβέρνηση που τήρησε τον λόγο »ης". Πείτε μου έναν.

Με τον προϋπολογισμό του 2016 που συζητάμε σήμερα εδώ δυστυχώς είναι σαν να βλέπεις μια σουρεαλιστική τραγωδία, στην οποία οι αριθμοί –γιατί εδώ μιλάμε για αριθμούς, δεν μιλάμε για βαφτίσια λέξεων και προεκλογικές υποσχέσεις και λόγους- αντιστρέφουν τη σημασία των προεκλογικών σας λέξεων και προγραμμάτων. Λέγατε για τέλος της λιτότητας. Τι ζούμε σήμερα; Την οικονομική ασφυξία περαιτέρω. Αντί για υπεράσπιση των μισθών, αυξάνονται οι απολύσεις στον ιδιωτικό τομέα.

Πραγματικά –θα το πω πολύ λαϊκά– πόσο θέλετε για να μας τρελάνετε; Άκουσα εδώ εχθές να καλούν από το Βήμα της Βουλής Βουλευτές της συγκυβέρνησης τους εργαζόμενους να συμμετάσχουν στη σημερινή κινητοποίηση, για να διεκδικήσουν, γιατί, λέει, εμείς δεν ψηφίσαμε τους αντεργατικούς νόμους, γιατί εμείς, λέει, δεν έχουμε ευθύνη σε τίποτα. Έχετε συνειδητοποιήσει, κυρίες και κύριοι της Συμπολιτεύσεως ότι είστε Κυβέρνηση; Καταργείστε τους. Ιδού η Ρόδος, ιδού και το πήδημα, όπως έλεγε και ο Αρχηγός σας.

Θέλετε να σας πω και κάτι; Έχετε μια πρωτοτυπία στην Κοινοβουλευτική σας Ομάδα. Έχετε Βουλευτές και σε θέσεις διοίκησης της Κυβέρνησης, που τους εφάρμοσαν αυτούς τους νόμους, που κατάργησαν τις συλλογικές συμβάσεις, που κατάργησαν τη μετενέργεια. Όταν εμείς τα καταψηφίσαμε από αυτό το Βήμα και διαγραφήκαμε, υπερασπιστήκαμε τους εργαζόμενους, αυτοί κρύφτηκαν τότε, τα εφάρμοσαν, πέρασαν την πολιτική κολυμβήθρα του Σιλωάμ μέσα από τη μεταπήδησή τους στον ΣΥΡΙΖΑ.

Να σας πω και κάτι άλλο; Έχετε τους μοναδικούς Βουλευτές που έχουν το προνόμιο στην Αίθουσα αυτή να έχουν ψηφίσει και τα τρία μνημόνια και να τα έχουν εφαρμόσει με δύο κυβερνήσεις. Ποιο είναι το καινούργιο θέμα, για να καταλάβω κι εγώ;

Από την άλλη πλευρά, μιλούσατε για διάσωση των συντάξεων. Όχι μόνο δεν δώσατε δέκατη τρίτη σύνταξη, αλλά εξανεμίσατε και τα αποθεματικά τους, που δεν ξέρω πότε θα τα πάρουν. Και μη μιλάτε για το PSI. Το ακούμε επανειλημμένα. Το κόστος του PSI στα ταμεία ήταν 13,4 δισεκατομμύρια. Εξήντα δισεκατομμύρια ήταν στην τριετία η χρηματοδότηση από το κράτος. Σταματήστε, επιτέλους, αυτά τα φληναφήματα τα οποία δεν περνάνε πουθενά.

Ο προϋπολογισμός πόσο προβλέπει για τις συντάξεις; Δυστυχώς για σας, σας είπα, τα νούμερα είναι αμείλικτα. Περικοπές συντάξεων 1,5 δισεκατομμύριο! Μιλάτε για τον πλούτο, χωρίς να οριοθετείτε όμως πού είναι ο πλούτος και κόβετε τη σύνταξη του αγρότη με το κοινωνικό μέτρο. Άκουσον, άκουσον! Βασικός συντελεστής κοινωνικής πολιτικής είναι ο ΕΟΠΥΥ σήμερα, η παροχή υγείας. Εσείς αυξάνετε το ποσοστό από 4% σε 6% σε όλους, ανεξαιρέτως εισοδήματος, ως προς την κύρια σύνταξη και 6% στην επικουρική. Καταργήσαμε, λέει από τη μία το πεντάευρω στα νοσοκομεία και το πήρατε από την άλλη μεριά πενηντάευρω από τον κάθε Έλληνα και την κάθε Ελληνίδα πολίτη σήμερα στη χώρα.

Επιτέλους, αυτές οι ανερμάτιστες πολιτικές σας δεν έχουν καμμία λογική. Γι’ αυτό είπα προηγουμένως από την αρχή ότι θα πρέπει να συμφωνήσουμε σε κάποια βασικά σημεία, για να δώσουμε πραγματικά ένα όραμα στον ελληνικό λαό ότι μπορούμε να βγούμε απ’ το αδιέξοδο.

Και έχουμε σήμερα και αντιμετωπίζουμε την κατά τον κ. Τσίπρα νέου τύπου και νέου μοντέλου συναίνεση. Που λέει τι; Τώρα, μπροστά στα αδιέξοδα, εγώ με έναν ανεπαρκή, αντιμεταρρυθμιστικό κυβερνητικό σχηματισμό θα κυβερνώ, θα διαλύω τη χώρα κι εσείς ως υποτελείς θα έρθετε για να τα βρούμε, για να μου δώσετε συναίνεση, για να συνεχίσω να κυβερνώ. Ε, όχι! Αυτό από τη δική μας την πλευρά δεν πρόκειται να γίνει σε καμμία περίπτωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας θα ήθελα να πω ότι ο κύριος Υπουργός Γεωργίας δύο μέρες μάς έλεγε ότι από χθες θα έχει δημοσιοποιήσει τα δικαιώματα των αγροτών και του είπα ότι «και πάλι ψεύδεστε». Σήμερα είναι Πέμπτη και δεν έχουν ανακοινωθεί. Θα σας πω και κάτι και δεν θέλω να βγω αληθινός: Τη Δευτέρα, που θα περιμένουν να πάρουν τα δικαιώματα, θα έχουμε λαϊκή έκρηξη στις περιφέρειες. Και ξέρετε τι μηνύματα παίρνετε οι Βουλευτές της Συμπολιτεύσεως, όταν πάτε στα χωριά σας.

Ο προϋπολογισμός για το 2016 –και κλείνω- δείχνει ότι δεν έχετε εθνικό στρατηγικό σχέδιο, δεν υπάρχει πολιτική βούληση και πρωτοβουλία εξόδου από την κρίση. Δεν μπορείτε να δώσετε λύση. Είστε μέρος και πολλαπλασιαστής της κρίσης. Η οικονομική σας πολιτική χαρακτηρίζεται από τρεις και μόνο λέξεις: αστάθεια, ανευθυνότητα και ανικανότητα. Γι’ αυτό και καταψηφίζω τον προϋπολογισμό.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΙΩΑΝΝΗΣ ΘΕΩΝΑΣ:** Να επιστρέφονται αυτοί οι χαρακτηρισμοί.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Δεν πειράζει, ανάβουν λίγο τα αίματα. Ηρεμούμε τώρα.

Η συνάδελφος κ. Αυλωνίτου Ελένη από τον ΣΥΡΙΖΑ έχει τον λόγο.

**ΕΛΕΝΗ ΑΥΛΩΝΙΤΟΥ:** Κυρίες και κύριοι Βουλευτές, σήμερα συζητάμε έναν προϋπολογισμό κομβικό για τη μελλοντική πορεία της χώρας. Μετά από πέντε χρόνια παλινδρομήσεων και αμφιταλαντεύσεων διαδοχικών κυβερνήσεων, που στηρίχτηκαν από τα κόμματα που έφεραν την κρίση, σήμερα έχουμε μπει σε μια σύντομη, αλλά δύσκολη, πορεία, επανεκκίνησης της οικονομίας.

Στα πέντε χρόνια που πέρασαν, διαδοχικές κυβερνήσεις προσπαθούσαν να απαντήσουν στο ερώτημα πώς να ξεπεράσουμε την οικονομική κρίση, χωρίς να θίξουμε την ισχυρότερη πολιτική πελατεία μας και τους δανειστές. Η απάντηση τότε ήταν η οριζόντια λιτότητα στην εξυπηρέτηση ενός μη βιώσιμου χρέους.

Όμως, κυρίες και κύριοι συνάδελφοι, δεν γίνεται να ξεπεραστεί η κρίση χωρίς να θιχτούν οι ιερές αγελάδες σας. Και δεν γίνεται να ξεπεραστεί η κρίση εξυπηρετώντας ένα χρέος που δεν είναι βιώσιμο. Δεν γίνεται! Γι’ αυτό δεν τα καταφέρατε. Μην περιμένετε, λοιπόν, από μας να ακολουθήσουμε την αποτυχημένη πολιτική σας και μη διαμαρτύρεστε, γιατί δεν επαναλαμβάνουμε τα λάθη σας.

Εξανίστασθε, όταν πετυχαίνουμε την ανακεφαλαιοποίηση των τραπεζών, χωρίς να θιγούν οι καταθέτες, επειδή εθίγησαν οι μέτοχοι από τη μείωση της τιμής των τραπεζικών μετοχών. Θα προτιμούσατε να είχαμε σώσει πάση θυσία τους μετόχους, φορτώνοντας τα βάρη στους καταθέτες και στους φορολογούμενους πολίτες.

Αν καθυστερούσαμε την ανακεφαλαιοποίηση –πράγμα που πολλοί θα εύχονταν-, θα καίγαμε τους καταθέτες, για να σώσουμε τους μετόχους. Αν πάλι έριχνε λεφτά το κράτος για να στηρίξει τους μετόχους, θα ανέβαινε το δημόσιο χρέος, που επιβαρύνει τους φορολογούμενους. Προτιμήσαμε, λοιπόν, να προστατεύσουμε τους πιο αδύναμους, πράγμα που είναι φυσικό να σας ενοχλεί.

Εσείς, κυρίες και κύριοι συνάδελφοι, θέλετε η έννοια του επιχειρείν να είναι χωρίς ρίσκο. Θέλετε τα κέρδη στους επιχειρηματίες και τις ζημιές στο κράτος. Όμως, δεν πάει έτσι. Επιχειρείν χωρίς ρίσκο δεν υπάρχει, παρά μόνο ως απάτη.

Φυσικά, οι αγορές αναγνώρισαν ότι τόσα χρόνια ύφεσης εξανέμισαν τα κεφάλαια των τραπεζών, οπότε ξεφούσκωσε αυτό το success story, που μας κοπανάτε τόσο καιρό συνέχεια. Οι καταθέσεις, όμως, του κόσμου σώθηκαν. Οι καταθέσεις των πολιτών είναι πλήρως εξασφαλισμένες.

Κυρίες και κύριοι συνάδελφοι, εμείς θέσαμε δημόσια στον ελληνικό λαό δύο στόχους: την ανακεφαλαιοποίηση των τραπεζών και, μετά την πρώτη αξιολόγηση, την αναδιαπραγμάτευση του χρέους. Πετύχαμε τον πρώτο στόχο και οδεύουμε προς τον δεύτερο. Η επίτευξη αυτών των δύο στόχων οδηγεί τη χώρα στην οικονομική ανάπτυξη και εμείς εκεί πάμε. Εκεί πάμε τώρα, εκεί πάμε άμεσα, τους προσεχείς μήνες, όχι κάποτε, κάπου, στο μακρινό και απροσδιόριστο μέλλον.

Για να πετύχουμε αυτούς τους στόχους, δεχθήκαμε μέτρα λιτότητας, που δεν μας αρέσουν. Είναι, όμως, το τίμημα, για να ξεπεράσουμε τις συνέπειες των δικών σας πολιτικών.

Στον σημερινόπροϋπολογισμό πολλές δαπάνες είναι μικρότερες απ’ ό,τι θα θέλαμε. Σήμερα, όμως, δεν γίνεται αλλιώς. Προέχει η ολοκλήρωση της αξιολόγησης για την επίτευξη του δεύτερου στόχου μας, δηλαδή της αναδιαπραγμάτευσης του μη βιώσιμου χρέους. Μετά, σε συνθήκες οικονομικής ανάπτυξης, τα υπόλοιπα προβλήματα θα αντιμετωπιστούν, βεβαίως, πιο εύκολα.

Όμως, ακόμα και σ’ αυτές τις δύσκολες συνθήκες, εμείς θέτουμε κοινωνικές προτεραιότητες. Γιατί, κυρίες και κύριοι συνάδελφοι, ακόμα και ένας σφικτός προϋπολογισμός πρέπει να έχει μέριμνα για τους πιο αδύνατους συμπολίτες μας σ’ αυτή τη δύσκολη στιγμή.

Εμείς δεν κάνουμε οριζόντιες περικοπές. Κάνουμε στοχευμένες κινήσεις. Αυξάνουμε τον κοινωνικό προϋπολογισμό κατά 823 εκατομμύρια ευρώ. Έτσι, μέτρα όπως το κουπόνι σίτισης, η επιδότηση ενοικίου και το δωρεάν ηλεκτρικό ρεύμα για τα αδύναμα νοικοκυριά χρηματοδοτούνται περαιτέρω για την επέκταση των σχετικών προγραμμάτων.

Εσείς δεν είχατε καν σκεφτεί την ανάγκη τέτοιων μέτρων. Τόσο αποκομμένοι είστε από την ελληνική κοινωνία, από τον μέσο Έλληνα και τη μέση Ελληνίδα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Εξασφαλίζουμε δωρεάν μετακίνηση για τους ανέργους, αυξάνουμε τις δαπάνες για την υγεία, που έχει δεινοπαθήσει, όπως γνωρίζετε, τα προηγούμενα χρόνια. Προχωράμε για πρώτη φορά σε προσλήψεις υγειονομικών. Εξασφαλίζουμε τη δωρεάν πρόσβαση στα νοσοκομεία και καλύπτουμε τους ανασφάλιστους υπερήλικες. Παράλληλα, αυξάνουμε το Πρόγραμμα Δημοσίων Επενδύσεων, γιατί από φέτος η χώρα μας έχει τη δυνατότητα να περάσει στην ανάπτυξη.

Αυτό, βέβαια, που μένει είναι η καταστροφολογία σας, τα σενάρια βαθιάς ύφεσης, που διαψεύδονται, τα σενάρια περί εξόδου από το ευρώ, που διαψεύδονται, τα σενάρια επικείμενης καταστροφής, που έχουν γίνει πια το σήμα κατατεθέν των τοποθετήσεων όλων των συστημικών κομμάτων, ο διάχυτος θυμός σας.

Γιατί θυμώνετε, κυρίες και κύριοι συνάδελφοι; Όταν κινούμαστε να εφαρμόσουμε το πρόγραμμά μας, θυμώνετε γιατί δεν σας συμβουλευόμαστε να συνδιαμορφώσουμε μια εθνική πολιτική. Όταν σας καλούμε σε μία συζήτηση για να συνδιαμορφώσουμε μια εθνική πολιτική, θυμώνετε γιατί σας καλέσαμε.

Στο τέλος, ο θυμός σας προέρχεται από το γεγονός –και ακούστε το αυτό, κυρίες και κύριοι συνάδελφοι- ότι μέσα σε έναν χρόνο χάσατε τρεις εκλογικές αναμετρήσεις. Όπως βλέπετε και απ’ ό,τι καταλαβαίνετε, δεν υπάρχει προοπτική για να επανέλθετε στην κυβέρνηση, ακόμα και μετά το πέρας της τετραετίας. Αν είναι αυτό το πρόβλημά σας, φοβάμαι ότι θα περιμένετε πολύ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Νικήτας Κακλαμάνης):** Κυρία Αυλωνίτου, ολοκληρώστε.

**ΕΛΕΝΗ ΑΥΛΩΝΙΤΟΥ:** Τελειώνω, κύριε Πρόεδρε.

Δεν μπορούμε, όμως, να κρατήσουμε πια τη χώρα, γιατί εσείς είστε θυμωμένοι. Η Κυβέρνηση ΣΥΡΙΖΑ-ΑΝΕΛ θα προχωρήσει μπροστά. Η Κυβέρνηση ΣΥΡΙΖΑ-ΑΝΕΛ θα οδηγήσει τη χώρα στην οικονομική ανάπτυξη τους αμέσως προσεχείς μήνες, με ή χωρίς εσάς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλώ στο Βήμα από τη Νέα Δημοκρατία τον κ. Κουμουτσάκο Γιώργο.

Μέχρι να έρθει στο Βήμα ο κύριος συνάδελφος, επειδή είναι πολύ καλό αυτό που είπε η κ. Αυλωνίτου για τη δωρεάν μετακίνηση των ανέργων, θέλω να πω ότι με τον νόμο που ψηφίστηκε στη Βουλή χάνεται η δωρεάν μετακίνηση των ενστόλων από 1-1-2016. Ελπίζω οι αρμόδιοι Υπουργοί να ακούσουν που το λέω και να φροντίσουν να διορθωθεί.

Ορίστε, κύριε Κουμουτσάκο, έχετε τον λόγο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η αντιμνημονιακή συγκυβέρνηση κατέθεσε τον μνημονιακό της προϋπολογισμό, σκληρό, αντιαναπτυξιακό, αντικοινωνικό. Η ασφαλέστερη αξιολόγησή του, η αλήθεια γι’ αυτόν τον προϋπολογισμό βρίσκεται στα πρόσωπα των Υπουργών και των συναδέλφων της Πλειοψηφίας, στα πρόσωπα της συγκυβέρνησης Τσίπρα-Καμμένου, Καμμένου-Τσίπρα. Είναι στα πρόσωπα των πρωταγωνιστών που θα δείτε την αξιολόγηση του προϋπολογισμού. Η πραγματικότητα του μνημονιακότερου μνημονιακού προϋπολογισμού είναι αποτυπωμένη στα πρόσωπά τους και στον τρόπο που παρεμβαίνουν σ’ αυτή τη συζήτηση. Τα ακούσατε μόλις.

Μόλις δέκα μήνες μετά, η λάμψη ξεθώριασε δραματικά, μέχρις εξαφανίσεως. Ο ενθουσιασμός της άγνοιας εξαερώθηκε. Η ορμή του βολονταρισμού μαράθηκε. Η προηγούμενη απόλυτη άρνηση κάθε συνεννόησης, κάθε καλής θέλησης, κάθε συναίνεσης, έγινε τώρα ψιθυριστή αλλά πολύ εναγώνια παράκληση βοήθειας, παράκληση συναίνεσης και κατανόησης. Από ποιους; Από τους χθεσινούς μερκελιστές και μνημονιακούς.

Μη σας ξεγελά, κυρίες και κύριοι συνάδελφοι –ούτε κανέναν πρέπει να ξεγελά- η χθεσινή επιθετικότητα του κυρίου Πρωθυπουργού. Ήταν κραυγή αγωνίας. Είναι κραυγή αγωνίας. Και τα δύσκολα είναι μπροστά, έρχονται. Η βοή των πλησιαζόντων γεγονότων κάθε μέρα γίνεται εκκωφαντικότερη. Είμαι βέβαιος ότι την ακούτε. Απλώς, θέλετε ακόμα να την αγνοείτε.

Ξέρετε, κυρίες και κύριοι συνάδελφοι της συγκυβέρνησης, το τέρας του λαϊκισμού έχει αυτήν την κακιά συνήθεια. Είναι στη φύση του να στρέφεται λίγο μετά εναντίον του δημιουργού του. Εσείς είστε οι δημιουργοί αυτού του τέρατος και εσείς θα πολεμήσετε μαζί του. Μην αναζητάτε βοήθεια από πουθενά. Εσείς με εσάς θα παλέψετε. Εσείς με εσάς ήδη παλεύετε. Απ’ αυτόν τον λαϊκισμό που εκθρέψατε όλα αυτά τα χρόνια δεν θα ξεφύγετε, γιατί σας ξέρει, σας ξέρει καλά. Ξέρει τα κόλπα σας. Ξέρει τις ανομολόγητες στοχεύσεις σας, τα ψέματά σας και τις αδυναμίες σας.

Η Κυβέρνηση σήμερα βουλιάζει, βέβαια, σε έναν προϋπολογισμό ύφεσης, ελλειμμάτων, υπερφορολόγησης, ανεργίας, εσωτερικής στάσης πληρωμών, πρόσθετων σκληρότατων μέτρων, κοινωνικού ελλείμματος, διόγκωσης του δημοσίου χρέους, αφελληνισμού του τραπεζικού συστήματος. Όμως, ακόμα περισσότερο βουλιάζει στις ψεύτικες υποσχέσεις, στις κάλπικες προσδορκίες, στα ψεύτικα τα λόγια τα μεγάλα. Βουλιάζει στον λαϊκισμό πέντε χρόνων. Βουλιάζει και στα μεγάλα λάθη της, στην ανικανότητά της να διαχειριστεί τα μεγάλα ζητήματα του τόπου.

Και δεν είναι μόνο η οικονομία. Και τι δεν είναι οικονομία! Οι τελευταίες χθεσινές και σημερινές εξελίξεις σε ένα ζωτικής σημασίας μέτωπο για τη χώρα, το προσφυγικό, αφορούν την οικονομία, κυρίες και κύριοι συνάδελφοι. Αφορούν την οικονομία και την πλήττουν στην καρδιά της.

Αυτό που συμβαίνει στην Ειδομένη και η συζήτηση που έχει ανοίξει –γιατί όσο και να το διαψεύδετε έχει ανοίξει η συζήτηση– για πιθανή απομόνωσή μας από τον χώρο Σένγκεν είναι πλήγμα βαρύ για την ελληνική οικονομία. Και ξέρετε γιατί έχει ξεκινήσει η συζήτηση για παραμερισμό μας από το Σένγκεν, για τουλάχιστον δύο χρόνια;

Θα καταθέσω το έγγραφο –το εμπιστευτικό έγγραφο, που διέρρευσε- στα διεθνή μέσα ενημέρωσης.

(Στο σημείο αυτό ο Βουλευτής κ. Κουμουτσάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε γιατί συμβαίνει αυτό; Γιατί πρόσφατα, πριν από είκοσι μέρες, ο Πρωθυπουργός –όπως είχα τότε τη δυνατότητα να του πω- ανέλαβε δεσμεύσεις στο προσφυγικό που ξεπερνούσαν τις δυνατότητες της χώρας. Είναι τριάντα και είκοσι χιλιάδες πρόσφυγες, σύνολο πενήντα χιλιάδες πρόσφυγες. Πέντε hot spots. Μέσα σε δύο μήνες ανέλαβε την υποχρέωση να τα κάνει. Τώρα που η υποχρέωση αυτή δεν τηρείται, ξεκίνησε σοβαρά η συζήτηση και μάλιστα από μια Προεδρία φιλική προς τη χώρα, από την Προεδρία του Λουξεμβούργου, για εξαίρεση της χώρας από τη ζώνη Σένγκεν.

Μιλάνε ήδη για μια μικρή Σένγκεν, που θα μας έχει απ’ έξω. Και ξέρετε τι σημαίνει αυτό; Θα μείνουν ανοιχτές οι εισροές, λόγω και της γεωπολιτικής θέσης της χώρας και επειδή έχουμε έναν πολύ δύσκολο γείτονα, την Τουρκία, και θα κλείσουν οι εκροές. Ξέρετε τι σημαίνει αυτό κοινωνικά και οικονομικά για τη χώρα;

Το κόστος, κύριε Υπουργέ, για το προσφυγικό που καταβάλλει η χώρα μέσα από τον προϋπολογισμό της το έχετε υπολογίσει; Ξέρετε ότι υπάρχει μια συζήτηση στην Ευρώπη πολύ σοβαρή, το κόστος για την αντιμετώπιση του προσφυγικού να μην υπολογίζεται στο δημόσιο έλλειμμα και στις δημόσιες δαπάνες; Υπάρχουν δηλώσεις του κ. Γιούνκερ. Τι κάνετε γι’ αυτό; Μπορούμε να εξαιρέσουμε το κόστος του προσφυγικού από το δημόσιο έλλειμμα; Εάν μπορούμε και δεν το κάνουμε, είναι έγκλημα. Αν δεν το ξέρετε ότι γίνεται, πρέπει να κοιτάξετε σήμερα, τις επόμενες ώρες να το εντάξετε.

Δεν θα πολυλογήσω άλλο ούτε θα μακρηγορήσω για το προσφυγικό. Θα δούμε τις επόμενες μέρες τη δραματικότητα να εντείνεται και άλλο. Δεν θέλω να γίνω άγγελος κακών ειδήσεων, αλλά όλα τα πραγματικά γεγονότα αυτό δείχνουν και οι επιπτώσεις, κοινωνικές και οικονομικές, θα είναι τεράστιες.

Το καραβάνι προχωράει, είπε ο κύριος Πρωθυπουργός. Πράγματι, όταν ξεκίνησε το καραβάνι ήταν μακρύ. Ξεκίνησε με κόσμο πολύ. Άνθρωποι από όλες τις φυλές ακολούθησαν τον αρχηγό, που υποσχόταν την αντιμνημονιακή γη της επαγγελίας. Μόνο που βήμα βήμα, η γη της επαγγελίας –της υποσχεθείσης γης της επαγγελίας- ξεμάκραινε, γινόταν αντικατοπτρισμός και τελικά όνειρο απατηλό.

Τώρα, ξεμείνατε και από υποσχέσεις. Σε λίγο, κυρίες και κύριοι της συγκυβέρνησης, ο αρχηγός θα γυρίσει πίσω να δει το καραβάνι του και θα είναι μόνος, γιατί το καραβάνι σχόλασε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Παρακαλώ να προσέλθει στο Βήμα ο κ. Τάσσος Σταύρος από το Κομμουνιστικό Κόμμα Ελλάδας.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο πρώτος προϋπολογισμός της «δεύτερη φορά αριστερά» Κυβέρνησης ΣΥΡΙΖΑ-ΑΝΕΛ είναι ένας τυπικός προϋπολογισμός μιας Κυβέρνησης που πιστεύει στην Ευρωπαϊκή Ένωση, δηλαδή στον καπιταλιστικό τρόπο ανάπτυξης.

Από την άλλη, όλα τα κόμματα του αστικού φάσματος νιώθουν να τους παίρνει τη δουλειά ο ΣΥΡΙΖΑ, αφού αυτός παίρνει μέτρα που αυτοί δεν τόλμησαν να πάρουν και, σε αντιστάθμισμα του κάνουν κριτική ότι δεν εφάρμοσε καμμιά από τις αριστερές του υποσχέσεις, ως εάν αυτοί να μην ψήφισαν το πρώτο, το δεύτερο και το τρίτο μνημόνιο, ως εάν αυτοί να μην πιστεύουν στην Ευρωπαϊκή Ένωση και τον καπιταλιστικό τρόπο ανάπτυξης.

Είναι ένας προϋπολογισμός που δεν αίρει κανένα από τα αντιλαϊκά έργα του πρώτου και του δεύτερου μνημονίου και προσθέτει στις πλάτες των εργαζομένων και των λαϊκών στρωμάτων άλλα 5,7 δισεκατομμύρια ευρώ. Αντίθετα, μεταξύ όλων των άλλων φιλοκαπιταλιστικών μέτρων δεν θίγει καμμιά από τις πενήντα έξι φοροαπαλλαγές των εφοπλιστών. Άρα ο χειρότερος, ο πιο δεξιός μέχρι σήμερα προϋπολογισμός.

Είναι ένας προϋπολογισμός που έχει φαρδιά πλατιά το πρόσημο της αστικής τάξης και σαν στόχο έχει τον μόνιμο στόχο της τάξης αυτής, την προάσπιση και την αύξηση της κερδοφορίας του κεφαλαίου και όχι την κάλυψη των κοινωνικών αναγκών.

Θα αναφερθώ σε δύο τομείς που γλαφυρά αποτυπώνουν τη λογική της κερδοφορίας: στην προστασία από τις φυσικές καταστροφές και στις ανανεώσιμες πηγές ενέργειας και την πράσινη οικονομία.

Πρόσφατα, στις 17 Νοεμβρίου, είχαμε έναν καταστροφικό σεισμό στη Λευκάδα με δύο νεκρούς και με πολλές και σοβαρές ζημιές σε λαϊκές κατοικίες αλλά και δημόσια κτήρια, τόσο στη Λευκάδα όσο και στο Άκτιο της Βόνιτσας αλλά και στη βόρεια Κεφαλλονιά, αναδεικνύοντας για άλλη μία φορά την έλλειψη μέτρων αντισεισμικής προστασίας και μάλιστα σε μια περιοχή που θεωρείται ως η πλέον αντισεισμικά θωρακισμένη.

Από τις πλημμύρες του Οκτωβρίου του φετινού χρόνου τέσσερις άνθρωποι έχασαν τη ζωή τους, ενώ οι λαϊκές συνοικίες της δυτικής Αττικής για άλλη μία φορά πλήρωσαν το μάρμαρο. Εδώ είναι προφανής οι μεγάλες ελλείψεις σε έργα υποδομής και αντιπλημμυρικής προστασίας αλλά και η μη συντήρηση των όσων υπάρχουν.

Αντίστοιχα, οι φωτιές του περασμένου καλοκαιριού, που εκδηλώθηκαν στην Αθήνα, τη Λακωνία, την Εύβοια, τη Λέσβο και αλλού, ανέδειξαν για άλλη μία φορά τις τραγικές ελλείψεις σε προσωπικό, μέσα και κονδύλια στις Υπηρεσίες πρόληψης και αντιμετώπισης των δασικών πυρκαγιών.

Θα ρωτήσει κανείς: Για τις τεράστιες ελλείψεις στην αντιμετώπιση των φυσικών καταστροφών υπεύθυνη είναι η σημερινή Κυβέρνηση; Προφανώς όχι, αλλά η σημερινή Κυβέρνηση, συνεχίζοντας την πολιτική των προηγούμενων κυβερνήσεων, διατηρεί τη γύμνια του καπιταλιστικού κράτους, όταν πρόκειται για τις λαϊκές ανάγκες, την προστασία της λαϊκής κατοικίας, των πόλεων, του ευρύτερου περιβάλλοντος. Στον βωμό της δημοσιονομικής προσαρμογής διατηρεί τις τραγικές ελλείψεις σε προσωπικό, μέχρι και στα κονδύλια στις Υπηρεσίες πρόληψης και αντιμετώπισης των φυσικών καταστροφών.

«Γιατί;» θα ρωτήσει κανείς. Διότι πολύ απλά η αντιμετώπιση των φυσικών καταστροφών απαιτεί κονδύλια και μακροπρόθεσμο και κεντρικό σχεδιασμό και κάτι τέτοιο είναι έξω από τα ενδιαφέροντα και τη λογική της Ευρωπαϊκής Ένωσης και του μεγάλου κεφαλαίου, που κάνει τον δικό του επιχειρηματικό σχεδιασμό και επιδιώκει την άμεση απόδοση των επενδύσεών του.

Για το ΚΚΕ η ικανοποίηση της κοινωνικής ανάγκης για την προστασία του περιβάλλοντος, την αντισεισμική, αντιπλημμυρική και αντιπυρική προστασία είναι πρώτης προτεραιότητας πολιτικό ζήτημα, ένα ζήτημα το οποίο στηρίζεται στην επιστημονική και τεχνολογική γνώση, αλλά από τη σκοπιά της αδιαπραγμάτευτης σταθεράς ότι ο πλούτος παράγεται από τον εργαζόμενο άνθρωπο και στο πλαίσιο της οικονομίας σε αυτόν πρέπει να επιστρέφει, επιλύοντας τα προβλήματά του και συμβάλλοντας στην ανάλογη με την ανάπτυξη της επιστήμης και της τεχνολογίας ποιότητα της ζωής του.

Σε αυτό το πλαίσιο, ζητάμε να αποκαθίστανται άμεσα και πλήρως με κρατικές δαπάνες οι ζημιές και να παίρνονται μέτρα στήριξης των πληγέντων σε κάθε περίπτωση φυσικής καταστροφής. Να παίρνονται επιπλέον μέτρα για τους άνεργους, τους χαμηλόμισθους και χαμηλοσυνταξιούχους που έχουν πληγεί.

Ειδικότερα, για την αντισεισμική προστασία ζητάμε να προχωρήσει σε σύντομο χρονικό διάστημα ο ταχύς οπτικός έλεγχος, αυτός ο πρώτος έλεγχος, το 85% των ενενήντα χιλιάδων περίπου δημόσιων κτηρίων, που από τον σεισμό του 1999 εκκρεμεί και κυρίως να αποκατασταθεί άμεσα το 30% των κτηρίων, από το 15% που έχει ήδη ελεγχθεί και βρέθηκε ότι χρειαζόταν άμεση επέμβάσης. Ζητάμε επίσης η αποκατάσταση των κτηρίων να αποβλέπει στην ενίσχυσή τους και όχι να επανέλθουν μόνο στην προ του σεισμού κατάσταση.

Έρχομαι τώρα στις ανανεώσιμες πηγές ενέργειας και την πράσινη οικονομία, που η συγκυβέρνηση ΣΥΡΙΖΑ-ΑΝΕΛ και το καπιταλιστικό κράτος γενικότερα τα δίνουν όλα. Γιατί; Η απάντηση είναι προφανής. Διότι είναι τομείς υψηλής κερδοφορίας για το κεφάλαιο, κάτι που αποτυπώνεται σε όλες τις συνόδους για το περιβάλλον, όπως αυτή που γίνεται τώρα στο Παρίσι.

Το κάνουν, λέει, για να προστατεύσουν το περιβάλλον, παγιδεύοντας έτσι πολλούς καλοπροαίρετους ανθρώπους αλλά και επιστήμονες, δυστυχώς, θα έλεγα. Ποιοι; Αυτοί που για τον έλεγχο των ενεργειακών πόρων και τον δρόμο μεταφοράς τους δεν διστάζουν να καταστρέψουν το περιβάλλον, να κάνουν εμπόρευμα τους ρύπους, να διαλύουν χώρες, να αιματοκυλήσουν λαούς, να προκαλέσουν το δράμα των προσφύγων και μετά να χύνουν κροκοδείλια δάκρυα για τα βάσανά τους και να στήνουν κέντρα διαλογής όσων χρειάζονται σαν φτηνή εργατική δύναμη.

Το λέω αυτό, γιατί οι «επτά αδελφές», οι επτά πολυεθνικές πετρελαίου στον ανταγωνισμό τους με την πυρηνική ενέργεια ήταν και είναι από τους κυριότερους χρηματοδότες των προγραμμάτων ανανεώσιμων πηγών ενέργειας.

Προστασία της ανθρώπινης ζωής και αξιοπρέπειας, προστασία του περιβάλλοντος –βλέπε «VOLKSWAGEN»-, υποδομές για τις λαϊκές ανάγκες και Ευρωπαϊκή Ένωση και καπιταλισμός είναι έννοιες ασυμβίβαστες. Αυτό συμβαίνει γιατί ο καπιταλιστικός τρόπος ανάπτυξης στηρίζεται στην εκμετάλλευση ανθρώπων και περιβάλλοντος, που σε περιόδους οικονομικής κρίσης και αυξημένου ανταγωνισμού μεταξύ των μεγάλων επιχειρηματικών ομίλων όλο και πιο άγρια γίνεται.

Η όποια προστασία προκύπτει είτε σαν παράπλευρο όφελος, πάντα με σκοπό το κέρδος και αν το κέρδος δεν είναι αρκετό εγκαταλείπεται, είτε είναι προϊόν μεγάλης πίεσης από το εργατικό και λαϊκό κίνημα και έχει κάποια διάρκεια μόνο όταν η πίεση αυτή συνεχίζεται, αλλιώς πολύ γρήγορα αναιρείται.

Εμείς γι’ αυτές τις μικρές, παροδικές έστω βελτιώσεις, που μόνο σε μια διαδικασία σύγκρουσης και ρήξης με το κεφάλαιο και όχι κοινωνικής συναίνεσης μπορεί να προκύψουν, θα δώσουμε όλες μας τις δυνάμεις, όπως θα δώσουμε και όλες μας τις δυνάμεις για τη δημιουργία της κοινωνικής συμμαχίας, που θα οδηγήσει τον λαό στην εξουσία, θα τον κάνει νοικοκύρη στον τόπο του και ιδιοκτήτη του πλούτου που αυτός παράγει με σεβασμό στο περιβάλλον.

Είναι, λοιπόν, φανερό ότι και γι’ αυτούς τους λόγους καταψηφίζουμε τον προϋπολογισμό.

**ΠΡΟΕΔΡΕΥΩΝ (Νικήτας Κακλαμάνης):** Εξαιρετικά, κύριε Τάσσο. Σας ευχαριστούμε και για την εξοικονόμηση του χρόνου.

Ο έβδομος κύκλος κλείνει με τον κ. Κατσίκη Κωνσταντίνο, τον οποίο και καλώ στο Βήμα και με τον οποίο φτάνουμε στον αριθμό 80 του καταλόγου. Η ροή είναι καλή. Θα ακολουθήσουν η κ. Τζάκρη και ο κ. Σγουρίδης και μετά θα ολοκληρωθεί ο όγδοος κύκλος, με τον οποίο θα φτάσουμε τον αριθμό 92 και κατόπιν θα μιλήσουν δυο άλλοι Υπουργοί.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρία και κύριοι Υπουργοί, αγαπητοί συνάδελφοι, ως νέος Βουλευτής παρακολουθώ πρώτη φορά από αυτήν την Αίθουσα της Βουλής, στην οποία έχω την τιμή και να τοποθετηθώ επί του προϋπολογισμού, αλλά και τηλεοπτικά τη συζήτησή του. Και με προβληματίζει το γεγονός ότι μια μεγάλη πλειοψηφία συναδέλφων τοποθετήθηκαν επί του προϋπολογισμού, χωρίς να πουν κάτι που να αφορά το περιεχόμενο αυτού του προϋπολογισμού που σήμερα συζητάμε.

Με προβληματίζει, διότι είχα μάθει -επειδή προέρχομαι από την τοπική αυτοδιοίκηση- πως όταν συζητάμε έναν προϋπολογισμό, τον αναλύουμε κυρίως - πολιτικά και οικονομικά- σε ό,τι αφορά τα έσοδα και τις δαπάνες του. Είχα μάθει όταν συζητάμε έναν προϋπολογισμό, ακόμα και στο πολιτικό σκέλος που τον αφορά, να τον αναλύουμε πολιτικά στη βάση των αριθμών -είτε σε επίπεδο δαπανών είτε σε επίπεδο εσόδων- εκείνο το οποίο συντελεί υπό μορφή προσφοράς αυτού του προϋπολογισμού για να στηρίξει δαπάνες μέσα από έσοδα τα οποία πρέπει να προκληθούν.

Επίσης έχω μάθει ότι η επιτυχία ενός προϋπολογισμού οφείλεται στον ισοσκελισμό του, στο κατά πόσον τα προϋπολογισθέντα θα είναι ενταλθέντα και πραγματοποιηθέντα, όταν κληθούμε να συζητήσουμε τον επόμενο προϋπολογισμό.

Αντ’ αυτού, κυρίες και κύριοι συνάδελφοι, ακούω για τζιχαντιστές, για FRONTEX, ακούω για Ρωσία, για Τουρκία και γενικά για πράγματα τα οποία πραγματικά δεν έχουν σχέση με τον προϋπολογισμό, όσο κι αν προσπαθούμε να δώσουμε μια πολιτική χροιά, συμπεριλαμβάνοντας τις τοποθετήσεις μας μέσα στο πεδίο συζήτησης του προϋπολογισμού.

Βέβαια, ακούω και συναδέλφους οι οποίοι ούτε λίγο ούτε πολύ καταψηφίζουν τον προϋπολογισμό, ενώ είχαν ψηφίσει το καλοκαίρι τη συμφωνία. Ψηφίζω, δηλαδή, μια συμφωνία, η σύναψη της οποία συνετελέσθη με στοιχεία τα οποία εμπεριέχει σήμερα ο προϋπολογισμός, αλλά καταψηφίζω τον προϋπολογισμό.

Εδώ, λοιπόν, έχει εφαρμογή αυτό που έχει ειπωθεί κατά κόρον σε αυτή την Αίθουσα: «ψηφίζω και ξεψηφίζω». Και βέβαια, δεν έχει ειπωθεί από τη συγκυβέρνηση ΣΥΡΙΖΑ-ΑΝΕΛ.

Πριν μπω σε ουσιαστικά σημεία της ομιλίας μου για τον προϋπολογισμό, επιτρέψτε μου να τελειώσω και να κλείσω αυτόν τον πρόλογο και την παρένθεση με το «πρώτη φορά αριστερά».

Όσον αφορά αυτό το «πρώτη φορά αριστερά», επιτρέψτε μου να προσθέσω –εάν είναι πρώτη φορά η Αριστερά- το εξής: Πρώτη φορά αριστερά μαζί με το δεξιό γνήσιο πατριωτικό κίνημα των Ανεξαρτήτων Ελλήνων. Άρα, αν θέλουμε να λέμε «πρώτη φορά αριστερά», ας λέμε «πρώτη φορά αριστερά μαζί με τους δεξιούς Ανεξάρτητους Έλληνες».

Επίσης, θα ήθελα να θυμίσω ότι δεν είναι η πρώτη φορά που υπάρχει η συνεργασία της Αριστεράς με τη Δεξιά, διότι νομίζω ότι ξεκίνησε από την περίοδο του Κωνσταντίνου Μητσοτάκη και του αείμνηστου Χαρίλαου Φλωράκη και με τον χαρακτήρα του αριστερού και με το ΠΑΣΟΚ και την κυβέρνηση του κ. Σαμαρά.

Κυρίες και κύριοι συνάδελφοι, μπαίνοντας στα στοιχεία που εγώ έχω συγκεντρώσει για τον προϋπολογισμό του 2016, θέλω να ξεκινήσω με το ότι προβλέπεται πλεόνασμα 0,5% του Ακαθάριστου Εθνικού Προϊόντος στο επίπεδο της γενικής κυβέρνησης. Οι μειωμένοι δημοσιονομικοί στόχοι, τόσο για το 2016 όσο και για τα επόμενα έτη, αποτυπώνουν την επιτυχία της Κυβέρνησης στις διαπραγματεύσεις με τους δανειστές. Το ποσό που θα εξοικονομηθεί για τα κρατικά ταμεία από τα νέα μέτρα προσδιορίζεται στα 5,7 δισεκατομμύρια ευρώ για τη διετία 2015-2016. Μάλιστα, μετά την επικείμενη αναδιάρθρωση του χαρτοφυλακίου του χρέους, αναμένεται να βελτιωθούν περαιτέρω τα χαρακτηριστικά και η μέση διάρκειά του. Έτσι, θα επιτραπεί η έξοδος στις αγορές μέσα στο 2016.

Το σύνολο των φορολογικών εσόδων θα φτάσει το 2016 τα 44,766 δισεκατομμύρια ευρώ από 42,762 δισεκατομμύρια ευρώ φέτος, δηλαδή το 2015, χωρίς να υπολογίζονται τα επιπλέον έσοδα από την πάταξη της φοροδιαφυγής.

Η βελτίωση των προβλέψεων για το 2016 έδωσε έναν μικρό δημοσιονομικό χώρο, που επέτρεψε, πρώτον, τη μείωση του βάρους των δημοσιονομικών παρεμβάσεων κατά περίπου 500 εκατομμύρια. Αυτό σημαίνει ότι το κράτος θα αποσπάσει 500 εκατομμύρια λιγότερα από την ιδιωτική οικονομία.

Δεύτερον, την αύξηση των πιστώσεων προς τα νοσοκομεία κατά άλλα 150 εκατομμύρια, πλέον των 150 εκατομμυρίων που είχαν εξασφαλιστεί από το προσχέδιο. Αυτό σημαίνει ότι τα νοσοκομεία θα χρηματοδοτηθούν με 300 εκατομμύρια περισσότερα σε σχέση με τον περσινό προϋπολογισμό.

Τρίτον, την αύξηση των επιστροφών φόρων κατά 180 εκατομμύρια, περιορίζοντας τις ληξιπρόθεσμες οφειλές του κράτους προς τους πολίτες.

Ως εισηγητής των Ανεξαρτήτων Ελλήνων στην Επιτροπή Εθνικής Άμυνας και Εξωτερικών Υποθέσεων, επιτρέψτε μου να αναφερθώ στις μειώσεις ύψους 500 εκατομμυρίων για την άμυνα το 2016, τις οποίες προβλέπει ο προϋπολογισμός του Υπουργείου. Ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος έχει δηλώσει ότι θα προέλθουν χρήματα το 2016 και από την αξιοποίηση της περιουσίας των Ενόπλων Δυνάμεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για τη δικαίωση των ενστόλων, για τους οποίους γίνεται τόσος λόγος με αφορμή την απόφαση του Συμβουλίου της Επικρατείας αναφορικά με τις περικοπές τους, ο Υπουργός Εθνικής Άμυνας υλοποίησε την προεκλογική του δέσμευση και υπόσχεση για την επιστροφή των χρημάτων που τους περιέκοψαν οι προηγούμενες κυβερνήσεις, καθώς τα χρήματα έχουν προϋπολογιστεί. Και είμαστε σε αναμονή περαίωσης της διαδικασίας από το Υπουργείο Οικονομικών, για να αποδοθούν και να επιστραφούν αυτά τα χρήματα προς τους ενστόλους.

Στη συνέχεια, επιτρέψτε μου –και τελειώνω, κύριε Πρόεδρε- να τονίσω ότι πήγαμε σε μια νέα ανακεφαλαιοποίηση, γιατί οι προηγούμενες, που ήταν αποτέλεσμα διαπραγμάτευσης των προηγούμενων κυβερνήσεων, δυστυχώς απέτυχαν.

Ο αριθμός των κόκκινων δανείων διογκώθηκε επί των ημερών των προηγούμενων κυβερνήσεων. Από τα 13 δισεκατομμύρια το 2008 και 22 δισεκατομμύρια το 2009, έφτασαν στα 78 δισεκατομμύρια καταναλωτικά, στεγαστικά και επιχειρηματικά τον Δεκέμβριο του 2014. Δηλαδή, είχαμε 53 δισεκατομμύρια αύξηση. Ο ελληνικός λαός αυτά πρέπει να τα γνωρίζει.

Ακόμα, πρέπει να σημειωθεί ότι η ύφεση τα χρόνια του μνημονίου εξελίχθηκε ως εξής: Το 2010 ανήλθε στο 5,4%, το 2011 στο 8,9%, το 2012 στο 6,6%, το 2013 στο 3,9% και το 2014 καταγράφηκε ισχνή ανάπτυξη κατά 0,8%. Από το 2010 το ΑΕΠ μειώθηκε από τα 226 δισεκατομμύρια ευρώ στα 179 δισεκατομμύρια ευρώ το 2014.

Ταυτόχρονα, οι άνεργοι από εξακόσιες τέσσερις χιλιάδες τον Απρίλιο του 2010 αυξήθηκαν μέσα στην πενταετία αναφοράς στο ένα εκατομμύριο τριακόσιες σαράντα χιλιάδες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας για μισό λεπτό.

**ΠΡΟΕΔΡΕΥΩΝ (Νικήτας Κακλαμάνης):** Για μισό λεπτό, κύριε συνάδελφε, και κλείστε, σας παρακαλώ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Με τις πρωτόγνωρες οικονομικές θυσίες των Ελλήνων, οι οποίες επέφεραν τεκτονικές αλλαγές στο ελληνικό πολιτικό σύστημα, η ελληνική οικονομία πέτυχε να μειώσει το δημοσιονομικό της έλλειμμα από το 15,6% του ΑΕΠ το 2009, στο 3,5% το 2014. Όμως, δεν συνέβη το ίδιο με το χρέος. Το δημόσιο χρέος από 126,8% του ΑΕΠ το 2009, αυξήθηκε στο 146% του ΑΕΠ το 2010, στο 171,3% του ΑΕΠ το 2011, στο 156,9% το 2012 -παρά το PSI τότε- και πέρυσι έκλεισε στο 177,1% του ΑΕΠ.

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, πρέπει να κλείσετε!

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κλείνω αμέσως, κύριε Πρόεδρε.

Βάσει των διεθνών αναλύσεων, η αναδιάρθρωση του υπάρχοντος δημόσιου χρέους είναι επιτακτική και αναγκαία. Όμως, το σημαντικότερο πλέον είναι ότι γίνεται και αποδεκτή από το σύνολο των πιστωτών μας. Η αναδιάρθρωση επιφέρει σημαντικές θετικές επιδράσεις στο κόστος εξυπηρέτησης του δημοσίου χρέους, ενώ ταυτοχρόνως προωθεί και μεγαλύτερες υπεραξίες των υπό αποκρατικοποίηση εταιρειών του δημοσίου. Αυτό συμβαίνει, διότι το δεδομένο μοντέλο αποτίμησης, για να υπολογίσει την παρούσα αξία, λαμβάνει υπ’ όψιν τις τρέχουσες αποδόσεις των ελληνικών...

**ΠΡΟΕΔΡΕΥΩΝ (Νικήτας Κακλαμάνης):** Κύριε Κατσίκη, λυπάμαι, αλλά έχετε υπερβεί τον χρόνο κατά τρία λεπτά. Δεν μπορώ να σας αφήσω άλλο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, τελειώνοντας, λέω ότι εμείς θα ψηφίσουμε τον προϋπολογισμό, διότι η δική μας Κυβέρνηση θα καταφέρει μέσα από την εκτέλεση αυτού του προϋπολογισμού να σταθεροποιήσει την ελληνική οικονομία. Και καλώ και τους συναδέλφους να πράξουν το ίδιο.

Ευχαριστώ και με συγχωρείτε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Θα δώσω τον λόγο στην Υπουργό, κ. Τζάκρη. Ο κ. Σγουρίδης, παλιός συνάδελφος, ξέροντας τον καημό των Βουλευτών όταν συζητούμε τον προϋπολογισμό, μου είπε μετά την κ. Τζάκρη να μιλήσουν πέντε συνάδελφοι και κατόπιν εκείνος.

Έχετε τον λόγο, κυρία Τζάκρη.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτός είναι ο πρώτος προϋπολογισμός που καταθέτει αυτή η Κυβέρνηση. Να είστε, όμως, βέβαιοι ότι θα ακολουθήσουν και πολλοί άλλοι.

Η Μείζονα Αντιπολίτευση αποδείχθηκε πολιτικό κουφάρι της ιστορίας. Αυτό ήταν, άλλωστε, ήδη από το 2012. Οι ίδιοι άνθρωποι που καθυβρίζουν τώρα ο ένας τον άλλον, χτυπούσαν την πλάτη ο ένας του άλλου στο παρελθόν, καθισμένοι στις καρέκλες της εξουσίας. Όσο για την Ελάσσονα Αντιπολίτευση, βρίσκεται κι αυτή είτε προσκολλημένη σε αρχαϊκές ιδεοληψίες είτε βαθιά διχασμένη, γιατί ποτάμια χωρίς πηγές ιδεών κι αξιών δεν μπορούν να υπάρξουν.

Ο ΣΥΡΙΖΑ έχει σήμερα ξεκάθαρα ένα σημαντικό πολιτικό πλεονέκτημα: να στρέψει την προσοχή του στην οικονομία και στις δημιουργικές δυνάμεις της χώρας και να κάνει αυτό που καμμιά πολιτική δύναμη δεν έκανε με σοβαρότητα τις τελευταίες δεκαετίες.

Η ανασυγκρότηση της παραγωγικής βάσης της χώρας και η οικονομική ανάπτυξη πρέπει να αποτελούν το πρώτο ζητούμενο για την οικονομία και την κοινωνία τα επόμενα χρόνια, προκειμένου να πετύχουμε την έξοδο από την κρίση και την αύξηση της απασχόλησης.

Η πολιτική μας για τη βιομηχανία στοχεύει στη δημιουργία προϊόντων υψηλής προστιθέμενης αξίας μέσω συνεργατικών σχημάτων, αλυσίδων αξίας επιχειρήσεων που θα αξιοποιούν τεχνολογικές καινοτομίες, θα χρησιμοποιούν την ψηφιακή τεχνολογία και θα απασχολούν το υψηλού επιπέδου ανθρώπινο κι επιστημονικό δυναμικό που διαθέτει η χώρα μας.

Επιγραμματικά θα αναφερθώ στις δράσεις που ήδη ξεκινήσαμε:

Πρώτη μας προτεραιότητα είναι η βελτίωση του επιχειρηματικού περιβάλλοντος. Εργαζόμαστε για την πραγματική εφαρμογή του ν. 4262/2012, που αφορά στην απλούστευση της αδειοδοτικής διαδικασίας, που μέχρι πρόσφατα παρέμενε στα χαρτιά. Ήδη εξετάζονται οι αναγκαίες τροποποιήσεις για τη βελτίωση της λειτουργικότητας του νόμου, ενώ έχει συγκροτηθεί και λειτουργεί η Διυπουργική Ομάδα Διαχείρισης Έργου με συγκεκριμένα βήματα που υλοποιούνται, με συγκεκριμένο χρονοδιάγραμμα.

Σε αυτόν τον πρώτο κύκλο η απλούστευση στοχεύει στους τομείς της μεταποίησης τροφίμων και ποτών, στα καταστήματα υγειονομικού ενδιαφέροντος, τουρισμού και εξωτερικών δραστηριοτήτων, που αποτελούν το 30% των δραστηριοτήτων που υπάγονται στο πεδίο εφαρμογής του νόμου. Η μεταρρύθμιση αυτή θα ολοκληρωθεί μέχρι το τέλος του Ιουνίου του 2016.

Με βάση το χρονοδιάγραμμα και σε συνεργασία με την Παγκόσμια Τράπεζα, που είναι ο τεχνικός μας σύμβουλος, η απλοποίηση της αδειοδότησης για το σύνολο της οικονομικής δραστηριότητας θα αναπληρωθεί μέχρι το τέλος του 2018.

Επίσης, προετοιμάζεται η ανάπτυξη κατάλληλου πληροφοριακού συστήματος, δηλαδή ψηφιακής πλατφόρμας για την παροχή ηλεκτρονικών υπηρεσιών αδειοδότησης. Παράλληλα, με βάση αυτήν την εμπειρία, εξετάζουμε άμεσα εθνικό πρόγραμμα απλούστευσης διαδικασιών που αναφέρονται στη βιομηχανία και στην εφοδιαστική αλυσίδα εν γένει.

Δεύτερή μας προτεραιότητα είναι η επανεκκίνηση αργουσών βιομηχανικών εγκαταστάσεων. Πραγματοποιούμε ήδη συνεχείς κι εντατικές επαφές αφ’ ενός μεν με τις περιφερειακές αυτοδιοικήσεις, αφ’ ετέρου δε με τις τράπεζες. Στόχος μας είναι να εντοπιστούν βιομηχανικές εγκαταστάσεις στις οποίες έχει αποξενωθεί νομικά ο ιδιοκτήτης τους από τη συγκεκριμένη δραστηριότητα κι έχουν, παράλληλα, αξιόλογο κτηριακό και μηχανολογικό εξοπλισμό, ώστε να μπορεί να ξεκινήσει η επανεκκίνησή τους άμεσα.

Έμφαση δίνεται σε δυναμικούς κλάδους βιομηχανικούς και σε επιχειρήσεις που ήταν εγκατεστημένες σε οργανωμένους υποδοχείς, βιομηχανικές, δηλαδή, περιοχές και βιομηχανικά πάρκα. Η καταγραφή και η αξιολόγηση βρίσκεται ήδη σε εξέλιξη. Για την καθεμιά βιομηχανία που θα επιλεγεί, θα δημιουργηθεί ειδικός ενημερωτικός ιδιωτικός φάκελος με τα βασικά οικονομοτεχνικά στοιχεία της καθεμιάς και θα παρουσιαστούν στο σύνολό τους σε δυνητικούς επενδυτές.

Επόμενη προτεραιότητά μας είναι η προώθηση των επενδύσεων στη μεταποίηση και την εφοδιαστική αλυσίδα μέσω του ΕΣΠΑ. Έχουμε ήδη έτοιμη πρόταση στο πλαίσιο του προγράμματος ΕΠΑΝΕΚ, το οποίο περιλαμβάνει δεκατρία προγράμματα, που επιγραμματικά θα αναφέρω.

Πρόγραμμα πρώτο: «Ευέλικτη Μεταποίηση». Το πρόγραμμα αυτό αφορά στην παροχή κινήτρων για τον εκσυγχρονισμό του μηχανολογικού εξοπλισμού και τη ριζική αναβάθμιση των προϊόντων που παράγουν οι βιομηχανίες διά μέσου της εισαγωγής και χρήση νέων τεχνολογιών και καινοτομικών λύσεων. Εδώ εντάσσονται ενισχύσεις για ψηφιακή αναβάθμιση της παραγωγικής βάσης και ενισχύσεις σε μικρομεσαίες επιχειρήσεις για εισαγωγή αποτελεσματικών ενεργειακών λύσεων.

Δεύτερο πρόγραμμα: «Επιχειρηματικότητα και Αξιοποίηση Επιχειρηματικής Εμπειρίας»:. Είναι πρόγραμμα κοινωνικού και επιχειρηματικού χαρακτήρα. Αφορά ανθρώπινο δυναμικό με υψηλές δεξιότητες και συσσωρευμένη εμπειρία, που έχει απωλέσει την εργασία του και θα έχει την ευκαιρία δημιουργίας της δικής του επιχείρησης.

«Καινοτομική Επιχειρηματικότητα»: Πρόκειται για ολοκληρωμένη παρέμβαση, για ενίσχυση φυσικών προσώπων και επιχειρήσεων, που επιδιώκουν να μετασχηματίσουν μια καλή και πρωτοπόρο ιδέα σε βιώσιμη επιχείρηση, με έμφαση στην επιχειρηματική καινοτομία.

«Ενίσχυση Αλυσίδων Προστιθέμενης Αξίας-Συνεργατικοί Συνεταιρισμοί και Δικτυώσεις»: Βασικό πρόγραμμα της στρατηγικής μας, με έντονη περιφερειακή διάσταση, που αξιοποιεί τα συγκριτικά παραγωγικά μας πλεονεκτήματα: Εδώ θα ενταχθούν συνεργατικά σχήματα ακόμη κι εμβληματικού χαρακτήρα, η αλυσίδα αξίας που ξεκινά από το βαμβάκι και φτάνει μέχρι την ένδυση και το έτοιμο ρούχο, το ναυτιλιακό cluster, καθώς επίσης συνεργατικά σχήματα στον τομέα της μεταποίησης τροφίμων και ποτών, στον τομέα του τουρισμού και το πάντρεμά του με τη διατροφή και άλλα πολλά.

Το πρόγραμμα: «Ενίσχυση Ανταγωνιστικότητας και Εξωστρέφειας Δημιουργικών Βιομηχανιών»: Είναι πρόγραμμα διττής φύσεως, που αποσκοπεί στην αναβάθμιση κι αξιοποίηση παραγωγικών κλάδων της οικονομίας με υψηλή προστιθέμενη αξία -όπως η ένδυση και η υπόδηση, η αργυροχρυσοχοΐα, το έπιπλο- αλλά και στην ενίσχυση ανερχόμενων, σύγχρονων οικονομικών κλάδων με έντονα εξωστρεφή προσανατολισμό, όπως η βιομηχανία του θεάματος και των σύγχρονων οπτικοακουστικών μέσων, τα ψηφιακά μέσα ψυχαγωγίας, η πολιτιστική βιομηχανία και λοιπά.

«Ενίσχυση Περιβαλλοντικής Βιομηχανίας»: Το πρόγραμμα αποσκοπεί στη δημιουργία πλαισίου και στην παροχή κινήτρων για την επιχειρηματική αξιοποίηση απορριμμάτων κι αποβλήτων τρίτων διά μέσου της παραγωγής και διάθεσης πρώτων υλών κι ενδιάμεσων ή τελικών προϊόντων και υπηρεσιών υψηλής προστιθέμενης αξίας.

Πράσινη Παραγωγική Διαδικασία: Το πρόγραμμα παρέχει σε διαρκή και μόνιμη βάση ένα ευέλικτο πλαίσιο για τις μικρομεσαίες επιχειρήσεις, που θα δώσει τη δυνατότητα να κάνουν παρεμβάσεις στην παραγωγική τους διαδικασία, προκειμένου να μειώσουν το περιβαλλοντικό τους αποτύπωμα.

«Εξωστρέφεια-Διεθνοποίηση των Επιχειρήσεων»: Μέσω του προγράμματος θα χρηματοδοτούνται ολοκληρωμένα σχέδια προβολής και προώθησης προϊόντων στις αγορές του εξωτερικού, όπως συμμετοχές σε κλαδικές εκθέσεις, πιστοποιήσεις και διαπιστεύσεις προϊόντων, μελέτες για την προσέγγιση δύσκολων, εξειδικευμένων κι επιθετικών αγορών και λοιπά..

«Εργαλεία Ανταγωνιστικότητας Νεοφυών και Μικρομεσαίων Επιχειρήσεων»: Ενίσχυση των ικανοτήτων μικρών και πολύ μικρών επιχειρήσεων εκεί όπου απαιτείται ένταση κι επενδύσεις γνώσης.

«Ανάπτυξη Επιχειρηματικών Πάρκων Τοπικής Εμβέλειας για τη Μεταποίηση και την Εφοδιαστική Αλυσίδα»:. Δημιουργία κι ενίσχυση απαραίτητων βιομηχανικών υποδομών σε τοπικό επίπεδο, που υποστηρίζουν την επιχειρηματικότητα και δημιουργούν οικονομίες κλίμακος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

«Εξυγίανση Άτυπων βιομηχανικών Συγκεντρώσεων»: Δημιουργία οργανωμένων υποδοχέων εκεί όπου υφίστανται άτυπες βιομηχανικές συγκεντρώσεις. Ήδη το Υπουργείο έχει ξεκινήσει τις διαδικασίες για να κηρύξει την άτυπη βιομηχανική συγκέντρωση των Οινοφύτων σε επιχειρηματικό πάρκο εξυγίανσης «Μετεγκατάσταση Επιχειρήσεων σε Επιχειρηματικά Πάρκα»: Παρέχονται κίνητρα για μετεγκατάσταση σε οργανωμένους υποδοχείς.

«Επανάχρηση Παλαιών Βιομηχανικών Κτηρίων»:. Το πρόγραμμα αφορά ολοκληρωμένη παρέμβαση για την επανεκκίνηση της χρήσης βιομηχανικών υποδομών που τώρα βρίσκονται σε αδράνεια, όπως αναφέρθηκα παραπάνω.

Τα προγράμματα αυτά θα βγουν σε διαβούλευση τις επόμενες μέρες στην ιστοσελίδα της Γενικής Γραμματείας Βιομηχανίας.

Επιπλέον, προχωρούμε σε αναβάθμιση της διαδικτυακής πλατφόρμας «StartupGreece», που υποστηρίζει νεοφυείς επιχειρήσεις. Η πλατφόρμα θα αναβαθμιστεί δραστικά, ώστε να περιλαμβάνει σύγχρονα εργαλεία πληροφόρησης κι εξυπηρέτησης στη δημιουργία επιχειρήσεων, ενώ ταυτόχρονα θα ενσωματώνει όλη την απλοποίηση του θεσμικού πλαισίου.

Παράλληλα, προωθούμε τη δημιουργία ενός εναλλακτικού εθνικού μηχανισμού για τη δημόσια χρηματοδότηση της εξωστρεφούς καινοτομικής δραστηριότητας. Πρόκειται για ένα «jump start», όπως λέγεται, μια επανεκκίνηση, με νέα εργαλεία, που θα επιταχύνουν τη διαδικασία εξέλιξης του οικοσυστήματος της καινοτομίας και της νεοφυούς επιχειρηματικότητας. Προτείνουμε, δηλαδή, τη δημιουργία ενός επιταχυντή του οικοσυστήματος των startups …

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, στα εννέα λεπτά θα τελειώσετε.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Στα εννιάμισι λεπτά, κύριε Πρόεδρε. Να το διαπραγματευτούμε.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** …δηλαδή ενός ανοιχτού, διαφανούς κι αδιάβλητου πιλοτικού μηχανισμού που θα αξιοποιεί καινοτόμες διαδικτυακές τεχνικές, όπως το crowdsourcing και το innovation dipole, για την επιχειρηματική αξιολόγηση ιδεών από το ανοικτό κοινό και την επιχειρηματική αγορά. Θα βασίζεται στη συμμετοχική αξιολόγηση, στο να δημιουργηθεί αγορά πόρων καινοτομίας και όλη η προσπάθεια βασίζεται στο «Greek Start up Manifesto». Ο μηχανισμός αυτός θα αναπτυχθεί στο πλαίσιο του «StartupGreece», της ιστοσελίδας που ανέφερα πριν.

Η προτεραιότητά μας είναι, παράλληλα, ο κλάδος των logistics. Ο κλάδος της εφοδιαστικής αλυσίδας μπορεί να φέρει γρήγορα επενδύσεις και να δημιουργήσει νέες θέσεις εργασίας, λόγω της γεωγραφικής θέσης της χώρας μας και της αναβάθμισής της σε διαμετακομιστικό κέντρο, της ασφάλειας που προσφέρει η ένταξή μας στην Ευρωπαϊκή Ένωση και του ανθρώπινου δυναμικού μας. Γι’ αυτό ενεργοποιούμε άμεσα το εθνικό συμβούλιο για τα logistics και αμέσως μετά προχωρούμε στην απαραίτητη δευτερογενή νομοθεσία για την εφαρμογή του ν. 4302/2014.

Πέραν αυτών, γίνεται ήδη επεξεργασία του υφιστάμενου πλαισίου στα θέματα δημιουργίας εμπορευματικών πάρκων.

Ο έβδομος άξονας των δράσεων αφορά το σύστημα εποπτείας και ελέγχου. Μέσα στο 2006 θα υποβληθεί το Υπουργείο Οικονομικών σε μεταρρύθμιση του συστήματος εποπτείας - αγοράς βιομηχανικών προϊόντων.

Θέλω, επίσης, να αναφέρω, ότι η Γενική Γραμματεία Βιομηχανίας έχει ήδη…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, σας παρακαλώ!

**ΓΕΡΑΣΙΜΟΣ ΓΙΑΚΟΥΜΑΤΟΣ:** Πρέπει να μιλήσουν και οι Βουλευτές.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Κύριε Πρόεδρε, είναι η τελευταία δράση που θα αναφέρω και θα κλείσω.

Αφορά, λοιπόν, την πρωτοβουλία που έχει ήδη αναληφθεί για τη δημιουργία του ναυτιλιακού cluster, με άξονα τη μεταποίηση και τις συναφείς δραστηριότητες.

Ο χώρος μεταποίησης γύρω από την ναυτιλία μπορεί να αποτελέσει έναν από τους βασικούς πυλώνες για την παραγωγική ανασυγκρότηση και την ανάπτυξη. Το cluster θα αξιοποιήσει εξειδικευμένο επιστημονικό και τεχνικό ανθρώπινο δυναμικό, θα δημιουργήσει νέες θέσεις εργασίας και εισοδήματα, ενώ ταυτόχρονα θα συμβάλει στην εξωστρέφεια και στη διεθνή επέκταση του συνόλου των συναφών δραστηριοτήτων.

Βρισκόμαστε ήδη σε συνεργασία με φορείς του Πειραιά, όπως το ΕΒΕΠ και ήδη προχωρούν οι διαδικασίες για τη δημιουργία του cluster.

Κυρίες και κύριοι συνάδελφοι, ο ΣΥΡΙΖΑ έχει σήμερα τη δυνατότητα να αλλάξει ριζικά την εικόνα…

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, με συγχωρείτε,πρέπει να ολοκληρώσετε.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κυρία Τζάκρη, μιλάτε έντεκα λεπτά.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Κύριε Πρόεδρε, θα κλείσω με έναν τρόπο όμορφο.

**ΠΡΟΕΔΡΕΥΩΝ (Νικήτας Κακλαμάνης):** Με συγχωρείτε πολύ. Έχω δείξει ανοχή τεσσάρων λεπτών.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Τριών λεπτών έχετε δείξει.

**ΠΡΟΕΔΡΕΥΩΝ (Νικήτας Κακλαμάνης):** Είχατε επτά λεπτά.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Και χωρίς τις διακοπές θα ήταν δυόμισι. Μην το παιδεύουμε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ολοκληρώστε, κυρία Τζάκρη.

**ΘΕΟΔΩΡΑ ΤΖΑΚΡΗ (Υφυπουργός Οικονομίας, Ανάπτυξης και Τουρισμού):** Ο ΣΥΡΙΖΑ έχει σήμερα τη δυνατότητα να αλλάξει ριζικά την εικόνα της παραγωγικής βάσης της χώρας. Έχει τη δυνατότητα να καταστήσει εκ νέου την ελληνική οικονομία μια μηχανή παραγωγής πλούτου και ευημερίας για τον Έλληνα πολίτη. Είναι πλέον ξεκάθαρο ότι η θέση της χώρας στην Ευρωπαϊκή Ένωση και η αξιοπρέπεια μας συνολικά ως έθνος διέρχεται από την ανάταξη της παραγωγικής μας βάσης.

Στην πορεία της προσαρμογής δεν χάσαμε μόνο μερικές μονάδες από το ΑΕΠ μας ούτε απλώς αυξήθηκε η ανεργία, αλλά χάσαμε συνολικά ως χώρα μέρος της εθνικής μας κυριαρχίας. Αυτή η κυριαρχία θα επιστρέψει όταν ανοίξουν ξανά οι πόρτες των εργοστασίων μας, όταν οι Έλληνες πολίτες στο σύνολό τους θα μπορούν να ξυπνούν το πρωί και να πηγαίνουν στη δουλειά τους. Αυτή είναι η σύγχρονη εθνική μάχη, την οποία θα πρέπει να κερδίσουμε μέρα με την ημέρα.

Ο προϋπολογισμός του 2016, που έχει καταθέσει η Κυβέρνηση, κινείται προς τον στόχο αυτό. Σας καλώ, λοιπόν, να τον υπερψηφίσουμε και σας καλώ να πάμε μπροστά, για να κλείσουμε αυτό το κεφάλαιο για την εθνική μας ιστορία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΓΕΡΑΣΙΜΟΣ ΓΙΑΚΟΥΜΑΤΟΣ:** Θα ψηφίσουμε με χέρια και με πόδια!

**ΠΡΟΕΔΡΕΥΩΝ (Νικήτας Κακλαμάνης):** Κυρία Τζάκρη, εμένα να μη με ευχαριστείτε, όπως και κανέναν άλλον Προεδρεύοντα. Είναι με εντολή του Προέδρου και ομόφωνη απόφαση όλων των Αντιπροέδρων. Θα δείχνουμε μια ανοχή, όπως δείχνουμε και στους συναδέλφους, αλλά εάν πρόκειται ο κάθε Υπουργός να φεύγει 50% του χρόνου του, αυτό που έχουμε κερδίσει μέχρι στιγμής κι έχουν μιλήσει ογδόντα συνάδελφοι, θα το χάσουμε μέχρι το Σάββατο το βράδυ. Ξέρουμε όλοι ότι από το Σάββατο το μεσημέρι και μετά είναι μάλλον νεκρός χρόνος για τους συναδέλφους, λόγω της ομιλίας των Αρχηγών, Υπουργών, και λοιπά.

Αφού ευχαριστήσω και πάλι τον κ. Σγουρίδη, μπαίνουμε σε μια εξάδα συναδέλφων από τους δώδεκα του όγδοου κύκλου και μετά θα μιλήσει ο κ. Σγουρίδης, που παραχώρησε τη θέση του. Θα μιλήσουν: ο κ. Ριζούλης, ο κ. Γιόγιακας, ο κ. Θηβαίος, ο κ. Ηλιόπουλος, ο κ. Πρατσόλης και ο κ. Γιακουμάτος.

Κύριε Ριζούλη, έχετε τον λόγο.

**ΑΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η Κυβέρνηση καταθέτει τον προϋπολογισμό για το 2016, που θα είναι χρονιά ανάκαμψης της οικονομίας. Στον προϋπολογισμό που κατατίθεται η Κυβέρνηση θέτει τις βάσεις για την ανάκαμψη της οικονομίας σε ένα πλαίσιο στρατηγικής δημοσιονομικής τετραετούς στόχευσης σε καθεστώς κοινωνικής ισορροπίας.

Παράλληλα, υπάρχουν και μεταρρυθμιστικές τομές που έχει ανάγκη η χώρα και οι οποίες ποτέ δεν σχεδιάστηκαν ή έμειναν στα χαρτιά χωρίς να υλοποιηθούν, για να μη δυσαρεστηθούν τα προηγούμενα χρόνια κολλητοί και διάφορες ελίτ.

Ο προϋπολογισμός είναι ουσιαστικά ισοσκελισμένος και ρεαλιστικός, αποκαλύπτοντας ταυτόχρονα την ταξική του μεροληψία υπέρ των αδυνάτων. Το κλειδί του βασίζεται στην ισορροπία μεταξύ της δημοσιονομικής ισορροπίας και της κοινωνικής δικαιοσύνης. Χαρακτηριστικά, το κόστος των κοινωνικών δαπανών για το έτος 2016 είναι κατά 813 εκατομμύρια ευρώ αυξημένο σε σχέση με το αντίστοιχο του 2015.

Πριν δώσω, όμως, κάποια παραδείγματα για τη στόχευση του προϋπολογισμού, θα ήθελα να αναφερθώ στην επιχειρηματολογία που αναπτύχθηκε τις προηγούμενες ημέρες, αλλά τη βλέπουμε και στις επιτροπές συχνά από τους Βουλευτές της Αντιπολίτευσης και κυρίως από την πλευρά της Νέας Δημοκρατίας και του ΠΑΣΟΚ, οι οποίοι κάνοντας τη δήθεν αυτοκριτική τους, αναφέρουν ότι τα προηγούμενα χρόνια μπορεί να έγιναν κάποια λάθη, αλλά η υλοποίηση των συμφωνιών ήταν σε σωστή κατεύθυνση και η χώρα έβγαινε από την κρίση. Μάλιστα, επαναλαμβάνουν συνεχώς τη φράση «η δεύτερη φορά Αριστερά», έτσι ώστε με αυτόν τον τρόπο να απαξιώσουν την Κυβέρνηση της Αριστεράς, της πρώτης ή της δεύτερης.

Τα λάθη ή τα λαθάκια σας αυτά, συνάδελφοι, δεν έχουν να κάνουν με την τελευταία πενταετία. Κι επειδή χάνεται η αριθμητική σειρά, θα ήθελα να ρωτήσω:

Σε ποια ακριβώς σειρά κυβερνήσεων Νέας Δημοκρατίας - ΠΑΣΟΚ ή συγκυβερνήσεων διαλύθηκαν οι εργασιακές σχέσεις; Ποια ακριβώς φορά διαλύθηκε η επαγγελματική εκπαίδευση και απολύθηκαν οι εκπαιδευτικοί; Πότε πετάχτηκαν στον δρόμο καθαρίστριες και σχολικοί φύλακες, που η Κυβέρνηση της για πρώτη ή δεύτερη φορά Αριστεράς αποκατέστησε; Μεταρρύθμιση, εκσυγχρονισμός τους κράτους στις καλένδες. Βεβαίως, υπήρχε μια μανία απολύσεων. Σε ποια σειρά κυβερνήσεών σας κλείσανε εκατοντάδες χιλιάδες επιχειρήσεις; Πότε χάθηκαν οι λίστες με τους φοροφυγάδες;

Και αν πάμε πιο πίσω, η σειρά των φορών της πρώτης, δεύτερης ή δέκατης πέμπτης φοράς χάνεται. Να θυμηθούμε τη διάλυση και την απαξίωση των αγροτικών συνεταιρισμών, την αμνήστευση από τις ποινικές ευθύνες των θαλασσοδανείων;

Να πάμε ακόμα πιο πίσω; Να θυμηθούμε γερμένα υποβρύχια, πλιάτσικο των καταθετών στο Χρηματιστήριο, Ολυμπιακούς Αγώνες;

Και αν αυτήν τη σειρά αρχίζουμε και την βάζουμε πραγματικά σε σειρά και βρούμε πόσες ήταν οι κυβερνήσεις και οι φορές που καταστρέψατε και διαλύσατε την κοινωνική συνοχή και την οικονομία, νομίζω πως δεν θα τελειώσουμε.

Ανέφερε προηγουμένως ένας ομιλητής από το ΠΑΣΟΚ, απευθυνόμενος σε εμάς, ότι ο ελληνικός λαός θυμάται. Μα, το πρόβλημα σας του ΠΑΣΟΚ - Νέα Δημοκρατία είναι αυτό, ότι ο ελληνικός λαός θυμάται. Αυτό είναι το πρόβλημα. Τα προηγούμενα θυμάται ο ελληνικός λαός.

Θέλετε να πείσετε τον ελληνικό λαό πως η Κυβέρνηση της Αριστεράς απέτυχε και πως εσείς, πέρα από τα λαθάκια που κάνατε ήσασταν στη σωστή κατεύθυνση και η μόνη λύση είναι να επιστρέψουμε εκεί που σταματήσατε. Να συνεχίσετε, δηλαδή, την καλή δουλειά σε όφελος των ημετέρων στην πλάτη των εργαζομένων.

Θα ήθελα εδώ να κάνω μια παρένθεση. Ο συντοπίτης μου από το Ποτάμι -το είπε και στην ΕΡΑ προχθές, το ανέφερε χθες κι εδώ- κάλεσε την Κυβέρνηση και τον Πρωθυπουργό να παραιτηθεί, εάν δεν μπορεί να κυβερνήσει. Εδώ αναρωτιέμαι -επειδή είμαστε και από την ίδια περιοχή- το μυαλό ορισμένων από τα άλλα κόμματα πού πάει; Να παραιτηθεί η Κυβέρνηση γιατί; Για να συμπράξει ενδεχομένως κάποιος ή κάποιοι σε μια κυβέρνηση ΝΔ – ΠΑΣΟΚ, στην οποία εκτιμά ότι τα προηγούμενα χρόνια όλα τα έκαναν πολύ καλά; Και μόνο εκεί τοποθετείται;

Η διαφορά του παρόντος προϋπολογισμού εντοπίζεται στην πραγμάτωση της δημοσιονομικής, ισορροπίας με την αύξηση όμως των κοινωνικών δαπανών, με την προστασία των αδυνάτων -ακόμα και στο σημερινό δύσκολο πλαίσιο δημοσιονομικής πειθαρχίας- τη διάθεση κονδυλίων για αδύνατες κοινωνικές ομάδες του πληθυσμού -που δεν μένουν στο περιθώριο, αλλά προστατεύονται-, για μια αξιοπρεπή διαβίωση, 62 εκατομμύρια ευρώ για την παροχή επιδόματος κοινωνικής αλληλεγγύης προς τους ανασφάλιστους υπερήλικες, αύξηση των δαπανών στην υγεία κατά 300 εκατομμύρια ευρώ, εξοικονόμηση δαπανών από το κόστος μίσθωσης κτηριακών εγκαταστάσεων που φιλοξενούσαν δημόσιες Υπηρεσίες, το ΕΣΠΑ, που στοχεύει στην αναγέννηση της ελληνικής οικονομίας με τη δημιουργία και διατήρηση βιώσιμων θέσεων απασχόλησης ιδίως στους νέους.

Η Αριστερά καταθέτει συγκεκριμένο σχέδιο για την έξοδο από την κρίση και την ανάκαμψη της οικονομίας. Αποκαθιστά το κράτος, ενισχύει τον κοινωνικό προϋπολογισμό, εξοικονομεί πόρους από δημόσιες σπατάλες και τις μεταφέρει στους αδύνατους, ώστε οι ανισότητες να μικρύνουν. Επιτυγχάνει κοινωνική ισορροπία και συναίνεση, ενώ στοχεύει σε ένα τετραετές σχέδιο, που, ξεκινώντας από το 2016, φιλοδοξεί να οδηγήσει στην ξεχασμένη κοινωνική ευημερία, βασισμένη όμως σε στέρεες βάσεις και όχι στην κουλτούρα του δανεισμού, αλλά της παραγωγικής διαδικασίας.

Έχουμε να δούμε πολλά, λοιπόν, τα οποία θα παρακολουθήσουμε μαζί τα επόμενα χρόνια από τα ίδια έδρανα ενδεχομένως, κύριοι συνάδελφοι, αυτά της Κυβερνητικής Πλειοψηφίας για τη δεύτερη, την τρίτη και τέταρτη φορά Αριστερά, που θα αποκαταστήσει την οικονομία και θα εκσυγχρονίσει το κράτος και από αυτά της Αντιπολίτευσης, που φωνάζουν για το εσωτερικό τους ακροατήριο, ανήμποροι ακόμα και σήμερα να ορθώσουν έναν γόνιμο πολιτικά λόγο και ανίκανοι να ανταποκριθούν στον αντιπολιτευτικό τους ρόλο, όπως ακριβώς απέτυχαν συνειδητά να ασκήσουν κάποτε και τα κυβερνητικά τους καθήκοντα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε, κύριε συνάδελφε.

Τον λόγο έχει ο κ. Βασίλειος Γιόγιακας, από την Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Βουλευτής Θεσπρωτίας, κύριε Πρόεδρε. Ευχαριστώ.

Κυρίες και κύριοι συνάδελφοι, είναι πολλά αυτά που θα μπορούσε να πει κανείς για τον πρώτο προϋπολογισμό που σχεδίασε η «δεύτερη φορά Αριστερά».

Αξίζει, όμως, να αξιοποιήσω τον χρόνο που μου δίνεται για να πω ορισμένα πράγματα για το υποτιθέμενο προνομιακό πεδίο της συγκυβέρνησης, την κοινωνική πολιτική, γιατί αφορά εκείνους τους συνανθρώπους μας που δοκιμάζονται από την ύφεση λόγω οικογενειακής κατάστασης, ανεργίας, προβλημάτων υγείας και άλλων.

Δεν χρειάζεται να είναι κανείς οικονομολόγος, για να αντιληφθεί ότι ο αποκαλούμενος «κοινωνικός προϋπολογισμός» είναι προβληματικός. Πολλά νούμερα απλά δεν βγαίνουν. Κάποιες προβλέψεις του είναι μάλλον ευχολόγια παρά ρεαλιστικές εκτιμήσεις.

Η Κυβέρνηση κάνει λόγο για προϋπολογισμό με «αριστερό αποτύπωμα». Ωστόσο, νομίζω ότι πρόκειται για εκείνα τα αποτυπώματα που θα ξεθωριάσουν όταν τριφτούν με τη σκληρή πραγματικότητα.

Τι παρουσιάζετε ως «αριστερό αποτύπωμα»; Την αύξηση του ελλειμματικού –θυμίζω- κοινωνικού προϋπολογισμού κατά 823 εκατομμύρια ευρώ. Και εδώ αρχίζουν τα ερωτήματα: Τι θα χωρέσει τελικά μέσα σε αυτό το ποσό; Οι αυξημένες κατά μισό δισεκατομμύριο δαπάνες για προμήθεια αγαθών και υπηρεσιών από τα νοσοκομεία; Οι λοιπές παροχές ασθενείας του ΕΟΠΥΥ, που αυξάνονται κατά 350 εκατομμύρια ευρώ; Τα προγράμματα απασχόλησης, που θα κοστίσουν 120 εκατομμύρια ευρώ παραπάνω από το 2015;

Πέραν αυτών, όμως, πώς χωράνε και η επέκταση του ελάχιστου εγγυημένου εισοδήματος και η αντιμετώπιση της ανθρωπιστικής κρίσης και οι προνοιακές παροχές; Γιατί δεν μας λένε ότι τα 200 εκατομμύρια που υποσχέθηκαν για κάθε χρόνο, το 2015 και το 2016, για την ανθρωπιστική κρίση, είναι στην πραγματικότητα τα μισά; Από πού θα βρείτε τα χρήματα, ώστε το ελάχιστο εγγυημένο εισόδημα μέχρι το τέλος του 2016 να καλύπτει σε ολόκληρη τη χώρα όσους ζουν σε συνθήκες ακραίας φτώχειας; Και πώς θα τα κάνει όλα αυτά η Κυβέρνηση, όταν έχει δεσμευθεί να επανεξετάσει όλες τις παροχές κοινωνικής πρόνοιας, για να εξοικονομήσει από αυτές περίπου 870 εκατομμύρια ευρώ τον χρόνο;

Και, εάν έχουν σκοπό να ρίξουν μέρος των χρημάτων αυτών για το ελάχιστο εγγυημένο εισόδημα του 2016, πότε περιμένουν οι κυβερνώντες να επανεξετάσουν τα επιδόματα και τις παροχές κοινωνικής πρόνοιας; Άραγε, το εννοούν πραγματικά ή απλώς θα εφαρμόσουν ακόμη κάτι για το οποίο δεν συμφωνούν ή -ακόμη χειρότερα- δεν μπορούν να το κάνουν;

Πραγματικά, όσο και εάν θέλω να προσεγγίσω καλόπιστα την αναφορά σε «αριστερό αποτύπωμα», μου είναι δύσκολο, πόσω μάλλον όταν υπάρχουν κρυφά μέτρα για εξοικονόμηση δαπανών στο ασφαλιστικό και στο σύστημα κοινωνικής πρόνοιας, όταν δηλαδή καταγράφονται παρεμβάσεις στο ασφαλιστικό ύψους 1,4 δισεκατομμυρίου ευρώ για το 2016, ενώ η Κυβέρνηση έχει δεσμευτεί για περικοπές 1,8 δισεκατομμυρίου, αλλά και όταν ένα κομμάτι από αυτό το 1,4 δισεκατομμύριο δεν είναι σαφές από πού θα βρεθεί κι όταν μέχρι το τέλος του Οκτωβρίου είχε δοθεί το μισό των επιχορηγήσεων του 2015 στα νοσοκομεία και το 1/3 των επιδομάτων προς τους πολύτεκνους. Πώς μπορεί, λοιπόν, κανείς να είναι αισιόδοξος ότι θα ενισχυθεί η κοινωνική πολιτική, όταν δεν υπάρχουν τεκμηριωμένες και χρηματοδοτημένες παρεμβάσεις; Με λιγότερα έσοδα, με τα ελλείμματα νοσοκομείων και ΕΟΠΥΥ να γίνονται με κάποιον μαγικό τρόπο πλεονάσματα για το 2016, αρκεί άραγε η προσδοκία των αυξημένων εσόδων από τις εισφορές υγείας στις κύριες και επικουρικές συντάξεις, όταν από την άλλη θα έχουμε κάμψη των ασφαλιστικών εισφορών και αύξηση των ληξιπρόθεσμων οφειλών;

Κυρίες και κύριοι συνάδελφοι, ακόμα και εάν παραβλέψουμε όλες τις προηγούμενες ενστάσεις, όλες τις προηγούμενες απορίες, μπορεί στα αλήθεια η Κυβέρνηση να μιλά για «αριστερό αποτύπωμα» του προϋπολογισμού; Δεν το νομίζω!

Για ποια κοινωνική πολιτική μιλά η «δεύτερη φορά Αριστερά», αφού τα ¾ των περικοπών στις δαπάνες επηρεάζουν άμεσα τα εισοδήματα των συμπολιτών μας και μάλιστα των ασθενέστερων; Εκτός εάν λέμε «αριστερό αποτύπωμα» το να ρίχνεις λίγα ψίχουλα σε μια τσέπη και να αρπάζεις ολόκληρο το καρβέλι από την άλλη!

Θυμίζω, με τη σειρά μου: Μείωση κύριων και επικουρικών συντάξεων και μείωση των εφάπαξ, αύξηση των εισφορών των ασφαλισμένων στον ΟΓΑ, μείωση των δικαιούχων του ΕΚΑΣ, περικοπή του επιδόματος θέρμανσης στο μισό αλλά και μείωση των προνοιακών παροχών των φορέων κοινωνικής ασφάλισης.

Αυτό, κυρίες και κύριοι, δεν λέγεται κοινωνική πολιτική. Δεν είναι καν παρηγοριά στον άρρωστο. Δεν μπορεί η Κυβέρνηση να μιλά για κοινωνική πολιτική, δίχως να χτίσει το ασφαλιστικό σύστημα από την αρχή, ώστε οι πιο φτωχοί ηλικιωμένοι να μη συμβιβάζονται με τις συντάξεις πείνας ούτε οι νέοι εργαζόμενοι να ταΐζουν μια μαύρη τρύπα, χωρίς να γνωρίζουν εάν, πότε και με ποιους όρους θα πάρουν σύνταξη.

Κρίνοντας από τα όσα διαβάζω τον τελευταίο καιρό, η Κυβέρνηση ετοιμάζεται πάλι να αυτοσχεδιάσει με λύσεις μεσοβέζικες, αφού η Επιτροπή Σοφών για το ασφαλιστικό τούς φάνηκε «νεοφιλελεύθερη». Δεν μπορεί η Κυβέρνηση να μιλά για κοινωνική πολιτική, όταν παίζει καθυστερήσεις για να αποφύγει την οριστική κατάρρευση των ταμείων με περικοπές και μόνο! Ας μας πει καλύτερα τι θα κάνει για να φέρει άμεσα ξένες επενδύσεις, να προχωρήσει τις ιδιωτικοποιήσεις, να επιταχύνει το ΕΣΠΑ, να δώσει κίνητρα στο νεανικό και στο καινοτόμο επιχειρείν, να ενθαρρύνει τις κοινωνικές συνεταιριστικές επιχειρήσεις, που μπορούν να προσφέρουν υπηρεσίες φροντίδας και πρόνοιας σε ασθενείς συμπολίτες μας και να ενισχύσει τους μηχανισμούς ελέγχου, ώστε να περιοριστεί η ανασφάλιστη εργασία.

Γιατί «αριστερό αποτύπωμα» χωρίς επενδύσεις και δουλειές, είναι «αριστερό απολίθωμα».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε, κύριε Γιόγιακα.

Ο συνάδελφος από τον ΣΥΡΙΖΑ κ. Νικόλαος Θηβαίος έχει τον λόγο.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κύριε Πρόεδρε.

Συναδέλφισσες και συνάδελφοι, ψηφίζουμε σήμερα τον πρώτο προϋπολογισμό της τετραετίας, που σηματοδοτεί τη βασική αρχή δημοσιονομικής στρατηγικής της Κυβέρνησης. Είναι ένας προϋπολογισμός με στόχο τη σταθεροποίηση της οικονομίας και την εξάλειψη της παραγωγής ελλειμμάτων.

Αλήθεια, αυτοί που σήμερα καταστροφολογούν, όπως άκουγα χθες το βράδυ την κ. Μπακογιάννη, σαν τι προϋπολογισμό θα ήθελαν να ψηφίσουμε; Σαν αυτούς που μέχρι το 2009 έφθασαν το έλλειμμα στο 15,2% και οδήγησαν τη χώρα σε αυτή την ανθρωπιστική και οικονομική κρίση; Να περιμένουμε απάντηση;

Μάλλον την απάντηση την έδωσε πριν από λίγο ο κ. Βορίδης: «Νέμεσις και τιμωρία», λέει, «για τους Βουλευτές του ΣΥΡΙΖΑ, που έφτασαν στο σημείο να είναι αναγκασμένοι να ψηφίσουν αυτόν τον προϋπολογισμό.».

Τι να πει κανείς; Τέσσερις φορές από το 2013 έχει τιμωρήσει ο ελληνικός λαός τη Νέα Δημοκρατία με ποινή αποκλεισμού. Δηλαδή τι άλλο να γίνει, για να βγάλει, όπως ο ίδιος λέει, τα συμπεράσματα στρατηγικής πολιτικής;

**ΓΕΡΑΣΙΜΟΣ ΓΙΑΚΟΥΜΑΤΟΣ:** Θα ξαναπάτε στο 4% που ήσασταν. Εκεί θα πάτε. Μιλήστε για το κόμμα σας!

**ΝΙΚΟΛΑΟΣ ΘΗΒΑΙΟΣ:** Σας παρακαλώ, μη διακόπτετε! Λίγο σεβασμό!

Στέκομαι, λοιπόν, ιδιαίτερα στην κοινωνική διάσταση του προϋπολογισμού, που για πρώτη φορά μετά το 2010 υπάρχει αύξηση των δαπανών για την υγεία, προβλέποντας προσλήψεις, ενίσχυση των προμηθειών στα νοσοκομεία και –το σημαντικότερο- κάλυψη όλων των ανασφάλιστων.

Σε ό,τι αφορά τον χώρο της εκπαίδευσης, κύριοι συνάδελφοι, η δημόσια εκπαίδευση δέχθηκε μια από τις μεγαλύτερες επιθέσεις αυτά τα χρόνια. Καταργήθηκαν ειδικότητες στα σχολεία, απολύθηκαν χιλιάδες συνάδελφοι, έγινε προσπάθεια επιβολής μιας ανήθικης και υποκριτικής αξιολόγησης με στόχο τις απολύσεις.

Σήμερα, η Κυβέρνηση της Αριστεράς επαναπροσέλαβε τους απολυμένους συναδέλφους, αποκατέστησε τις ειδικότητες στα ΕΠΑΛ που είχαν καταργηθεί, δίνοντας τη δυνατότητα φέτος σε πάνω από δέκα χιλιάδες μαθητές να γραφτούν στα τμήματα της τεχνολογικής εκπαίδευσης που ήθελαν να παρακολουθήσουν. Και ήταν παιδιά προερχόμενα κατά κύριο λόγο από φτωχές και λαϊκές οικογένειες.

Καταργήθηκε η τιμωρητική και άχρηστη αξιολόγηση και ανοίγει ο διάλογος για μια δημοκρατική, αξιοκρατική αξιολόγηση, με στόχο τη βελτίωση του εκπαιδευτικού και του δημόσιου σχολείου.

Προγραμματίζονται, μετά από έξι χρόνια, χιλιάδες διορισμοί στα δημόσια σχολεία. Χρηματοδοτείται η αντιμετώπιση της φτώχειας στα σχολεία με το δεκατιανό, που θα καλύπτει πάνω από έντεκα χιλιάδες μαθητές στην πρωτοβάθμια εκπαίδευση.

Και ενώ ο προϋπολογισμός είναι ομολογουμένως πολύ μικρός –τα χρήματα είναι έτσι και αλλιώς λίγα- και ενώ η Κυβέρνηση ανοίγει, εάν θέλετε, με τον πιο δημοκρατικό τρόπο τον δημόσιο εθνικό και κοινωνικό διάλογο για την παιδεία, τι λέει η Αντιπολίτευση;

Χθες στην Επιτροπή Μορφωτικών Υποθέσεων αναφέρθηκε ότι : «για να ανοίξει ο διάλογος πάρτε πίσω ό,τι έχετε ψηφίσει για την παιδεία»! Δηλαδή, τι; Να απολύσουμε πάλι τους εκπαιδευτικούς; Τι να κάνουμε; Να καταργήσουμε τα τμήματα στα ΕΠΑΛ; Να αξιολογήσουμε με στόχο την απόλυση;

Μην κρύπτεστε πίσω από την ιδεοληψία της αριστείας!

Χαλάσατε τον κόσμο πέρυσι για ποια; Για τα πειραματικά και πρότυπα σχολεία. Δηλαδή, συνάδελφοι, ξέρετε για ποιο; Για το 0,7% του μαθητικού δυναμικού της χώρας μας! Γι’ αυτό. Κανάλια, τραπέζια, συνεντεύξεις, Βουλευτές -ο χαμός!

Δεν είδα, συνάδελφοι της Αντιπολίτευσης, να χαλάτε τον κόσμο για το 99,3% της δημόσιας εκπαίδευσης. Δεν το είδα. Μέγιστη υποκρισία και φυσικά ταξική επιλογή για τους εκλεκτούς. Περιφρόνηση κι αδιαφορία για τους μαθητές, αλλά κυρίως για το 30% των μαθητών που πάνε στην επαγγελματική εκπαίδευση. Τόσο είναι το ποσοστό των μαθητών της χώρας που παρακολουθούν την επαγγελματική εκπαίδευση.

Οι ταξικές σας επιλογές δεν κρύβονται, όχι μόνο στην εκπαίδευση, αλλά και σε όλον τον προϋπολογισμό. Σε όλα τα σημεία, αν τον δούμε, ο αντιπολιτευτικός σας λόγος έχει να κάνει με μια ταξική επιλογή.

Δεν πειράζει, αγαπητοί συνάδελφοι, το καταλαβαίνουμε. Έχετε τέσσερα χρόνια να μάθετε με προϋπολογισμούς αναπτυξιακούς, με δικαιοσύνη, με κοινωνικό πρόσημο και με αριστερή σφραγίδα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος κ. Ηλιόπουλος Παναγιώτης από τη Χρυσή Αυγή.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Μέχρι σήμερα όλοι μας πιστεύαμε, όλος ο ελληνικός λαός πίστευε ότι τα μεγαλύτερα εγκλήματα των κυβερνήσεων ΠΑΣΟΚ και Νέας Δημοκρατίας, η οποίες έχουν τυραννήσει αυτά τα τελευταία σαράντα χρόνια την πατρίδα μας, ήταν οι μίζες, ήταν η τοποθέτηση «ημετέρων» σε καίριες θέσεις, ήταν οι κλεψιές, ήταν τα εξοπλιστικά, ήταν η κακοδιαχείριση του δημοσίου χρήματος και γενικά όλα αυτά που είτε τα βλέπαμε είτε γνωρίζαμε ότι γίνονται υπογείως.

Τελικά, όμως, το ειδεχθέστερο έγκλημα του ΠΑΣΟΚ και της Νέας Δημοκρατίας ήταν ότι με τις πολιτικές τους έφτασαν σε τέτοιο σημείο τον ελληνικό λαό, ώστε να φέρει στην εξουσία τον Τσίπρα με τον θίασό του, τον μεγαλύτερο πολιτικό απατεώνα, το πιο πιστό ανδρείκελο των τοκογλύφων, τον πιο επικίνδυνο τυχοδιώκτη πολιτικό που έχει γνωρίσει η χώρα μας τα τελευταία χρόνια, τις τελευταίες δεκαετίες.

Βέβαια, από την άλλη, έχει τις ευθύνες της και η Νέα Δημοκρατία. Οι άνθρωποι είναι τόσο γελοίοι -έχουν προκαλέσει παγκόσμιο γέλωτα- γιατί ενώ έχουν απέναντί τους έναν Τσίπρα δεν μπορούν να κάνουν μια στοιχειώδη, μια υποτυπώδη αντιπολίτευση. Και πώς να κάνουν άλλωστε αφού διαλύονται;

Αυτά τα κόμματα θέλουν να κυβερνήσουν την πατρίδα μας, όταν δεν μπορούν να διαχειριστούν τα οικονομικά των δικών τους κομμάτων. Δεν μπορούν να διαχειριστούν τον μικρόκοσμό τους. Χρωστούν από 200 εκατομμύρια ευρώ και βάλε ο καθένας. Αυτοί οι άνθρωποι που έχουν πάρει μαύρες σακούλες με δεκάδες εκατομμύρια, όχι μόνο από τη «SIEMENS», από τη «SIEMENS» είναι αυτά που φάνηκαν, αυτά που μας έστειλαν οι Γερμανοί και εμείς –παρένθεση- δεν τα βάλαμε ούτε καν στη δικογραφία, αυτοί, λοιπόν, που έχουν φάει σαράντα χρόνια τόσα εκατομμύρια και συνεχίζουν να χρωστούν στις τράπεζες, λες και είναι δικά τους λεφτά, αυτοί θέλουν να μας κυβερνήσουν.

Ο ΣΥΡΙΖΑ φέρνει το προσεχές διάστημα το αγροτικό. Το φοβάται. Το πηγαίνει λίγο πριν τις γιορτές, λίγο μετά τις γιορτές, κάποια στιγμή, όμως, θα το φέρει. Πρόκειται για μέτρα τα οποία θα εξαθλιώσουν, θα τελειώσουν τους μικρομεσαίους παραγωγούς.

Κάποιοι λένε ότι θα μειωθεί και η πρωτογενής παραγωγή. Δεν είναι έτσι ακριβώς. Αυτό που θα συμβεί θα είναι ότι θα συσσωρευτούν μεγάλες εκτάσεις σε νεοτσιφλικάδες. Ήδη έχουν αρχίσει και σχηματίζονται σε όλη την επικράτεια μεγαλοτσιφλικάδες.

Όσοι αγρότες δεν μπορούν να αντεπεξέλθουν σε αυτά τα μέτρα που φέρουν οι κυβερνήσεις, θα αναγκάζονται και θα δίνουν για ψίχουλα τα αγροκτήματά τους για εκμετάλλευση σε μεγαλοτσιφλικάδες και θα δουλεύουν οι ίδιοι, εργαζόμενοι με 300 ευρώ για δέκα και δώδεκα ώρες, στα ίδια τους τα κτήματα. Αυτοί που ήταν κύριοι της γης τους, αυτοί που τόσα χρόνια πάππου προς πάππον μεγάλωναν τα παιδιά τους και τις οικογένειές τους αξιοπρεπώς θα βρεθούν δούλοι, σκλάβοι. Γιατί σκλάβος είσαι όταν είσαι στο χωράφι δέκα και δώδεκα ώρες για 300 ευρώ. Αυτό θα συμβεί και μάλιστα πάρα πολύ άμεσα.

Δεν χρειάζεται να είσαι Πυθαγόρας ούτε γνώστης μαθηματικών για να καταλάβεις ότι μειώνοντας το αγροτικό εισόδημα, όπως και το εισόδημα κάθε παραγωγικής τάξης, αυτομάτως μειώνεις και την αγοραστική δύναμη. Ο αγρότης δεν κρύβει τα λεφτά του σε θυρίδες ούτε τα στέλνει στο εξωτερικό, όπως κάνετε εσείς τόσα χρόνια. Θα πάει να αγοράσει τρόφιμα, θα πάει να αγοράσει είδη πρώτης ανάγκης και φανταστείτε τις συνέπειες που θα υπάρχουν μειώνοντας αυτό το εισόδημα. Θα καταρρεύσουν οι τοπικές οικονομίες σε ολόκληρη την Ελλάδα.

Η Χρυσή Αυγή, βέβαια, θα είναι δίπλα στους αγρότες, ακομμάτιστα, όχι με τις κομματικές ταμπέλες του ΚΚΕ, της Νέα Δημοκρατίας, του ΠΑΣΟΚ, όπως όλα αυτά τα χρόνια έχουν προσπαθήσει να καπηλευτούν τους αγώνες των αγροτών και των εργατών. Το ΚΚΕ, βέβαια, είναι ο μπροστάρης αυτών των αγώνων, για να τους καπηλεύεται και να αποτελεί μια ζωή το μακρύ χέρι του συστήματος, το μαντρόσκυλο του συστήματος σε όλους τους αγώνες των εργατών, των αγροτών, των κτηνοτρόφων και όλων των Ελλήνων που αγωνίζονται για τα δίκαιά τους.

Ελεύθεροι επαγγελματίες. Πραγματικά εσείς που ψηφίζετε και γράφετε αυτούς τους νόμους, έχετε μιλήσει με κάποιον ελεύθερο επαγγελματία, έχετε δει κάποιον, τον έχετε ρωτήσει, έχετε αφουγκραστεί τον πόνο του να δείτε ότι δεν μπορεί να καλύψει ούτε καν τις ασφαλιστικές του εισφορές; Έχετε μιλήσει με αυτούς τους ανθρώπους οι οποίοι καταστρέφονται;

Και βέβαια η μία επιχείρηση κλείνει μετά την άλλη, γιατί δεν μπορούν σε καμμία περίπτωση να αντεπεξέλθουν ούτε στα φορολογικά ούτε στα ασφαλιστικά μέτρα που συνεχώς μέρα με τη μέρα ψηφίζετε και εφαρμόζετε.

Όλα αυτά τα μέτρα βέβαια –τώρα που είπα «εφαρμόζετε»- δεν πρόκειται να εφαρμοστούν στην πράξη, γιατί πολύ απλά ο ελληνικός λαός δεν μπορεί να ανταποκριθεί πλέον.

Ένα άλλο σημαντικό θέμα που έχει αρχίσει και προκύπτει αυτό το διάστημα -ήταν εδώ ο αρμόδιος Υπουργός- είναι ότι κάποιος εγκέφαλος ή, για την ακρίβεια, ανεγκέφαλος έχει προτείνει να κλείσουν τα αστυνομικά τμήματα της περιφέρειας και να συγκεντρωθούν όλα στις πόλεις. Βέβαια, αυτός ο άνθρωπος που το έχει προτείνει και θα εφαρμοστεί από τον Μάρτιο, δεν ξέρει ότι περιοχές εβδομήντα και ογδόντα χιλιόμετρα μακριά από το κοντινότερο αστυνομικό τμήμα δεν μπορούν να ελεγχθούν, δεν μπορούν να αστυνομευθούν επαρκώς.

Κλείνουν αστυνομικά τμήματα, κλείνουν κέντρα υγείας τα οποία υπολειτουργούν, και ο ελληνικός λαός της περιφέρειας νιώθει ότι είναι πραγματικά στο έλεος του Θεού, δεν μπορεί να κάνει τίποτα.

Και κλείνω την ομιλία μου με το εξής: Με ρωτούν κάθε μέρα πού πηγαίνει η πατρίδα μας και πού θα οδηγηθούμε. Με μαθηματική ακρίβεια, λοιπόν, θα οδηγηθούμε με χίλια χιλιόμετρα επάνω σε τοίχο. Και τι θα μείνει; Απολύτως τίποτα. Η χώρα οδεύει προς οριστική διάλυση.

Και θα πω το εξής -θα χρησιμοποιήσω, κλείνοντας, μια φράση του Αϊνστάιν: «Το να κάνεις το ίδιο πράγμα συνέχεια και να περιμένεις άλλο αποτέλεσμα είναι παράνοια». Παράνοια είναι, λοιπόν, και ο ελληνικός λαός να ψηφίζει τους ίδιους ανθρώπους, τα ίδια κόμματα που τον έχουν καταστρέψει όλα αυτά τα χρόνια και να περιμένει διαφορετικό αποτέλεσμα.

Πλέον όλοι γνωρίζουν -και ο καθένας φέρει τη δική του ευθύνη, μικρή ή μεγαλύτερη- ότι στην πατρίδα μας υπάρχει ένα γνήσιο λαϊκό εθνικιστικό κίνημα που είναι έτοιμο να αναλάβει τις τύχες της πατρίδας, είναι εδώ, είναι έτοιμο, είναι η μοναδική ελπίδα για την αναγέννηση και τη σωτηρία της πατρίδας μας και έχει ένα όνομα με δύο λέξεις: Χρυσή Αυγή.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος από τον ΣΥΡΙΖΑ κ. Πρατσόλης Αναστάσιος και κλείνει η εξάδα με τον κ. Γιακουμάτο Γεράσιμο. Μετά θα πάρει τον λόγο ο Υπουργός κ. Σγουρίδης.

Έχετε τον λόγο, κύριε Πρατσόλη.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Κύριοι συνάδελφοι, είμαι στη δυσάρεστη θέση να διαδεχθώ στο Βήμα έναν ομιλητή το κόμμα του οποίου είναι εναντίον του κοινοβουλευτισμού, εναντίον της δημοκρατίας αλλά, με βάση τον κοινοβουλευτισμό, βρίσκεται εδώ σήμερα για να ομιλεί και να βρίζει όλο το πολιτικό σύστημα. Αυτό ας το δούμε κι ας σοβαρευτούμε πάνω σε αυτό το ζήτημα.

Κυρίες και κύριοι Βουλευτές, ο προϋπολογισμός αποτελεί την κορυφαία πολιτική πράξη κάθε χρόνο και είναι βέβαια η σημαντικότερη στιγμή του κοινοβουλευτισμού. Ουσιαστικά μπαίνουν οι βάσεις για την πορεία της Κυβέρνησης και βέβαια γίνεται και μια αναδρομή στο παρελθόν και μέσα από τις τοποθετήσεις όλων μας εκφράζουμε την άποψή μας δίνοντας ταυτόχρονα και το ιδεολογικό μας στίγμα.

Ακούσαμε, λοιπόν, με ενδιαφέρον πολλές ομιλίες συναδέλφων της Αντιπολίτευσης, τόσο στην Ολομέλεια όσο και στην αντίστοιχη επιτροπή. Θα σταθώ, όμως, στην ομιλία του φίλου μου από τα παλιά, του Κώστα Σκανδαλίδη, με την οποία συμφωνώ, σε πολλά της σημεία. Όμως μίλησε για απαξίωση του πολιτικού κόσμου και για βαθιές τομές και μεταρρυθμίσεις που χρειάζονται στη χώρα όχι σήμερα, αλλά χθες, και για επανεκκίνηση της οικονομίας.

Πολύ σωστές όλες αυτές οι παρατηρήσεις αλλά στα αλήθεια σε ποιους απευθύνονται; Ποιοι κυβέρνησαν τα τελευταία σαράντα χρόνια και μάλιστα με πολύ μεγάλες πλειοψηφίες; Πώς αλήθεια, φίλε Κώστα, ήρθε η απαξίωση των πολιτικών; Μήπως σημαντικός παράγοντας ήταν ότι αντί να προχωρήσετε σε ένα σύγχρονο και οργανωμένο κράτος στην υπηρεσία του πολίτη εγκαταστήσατε ένα σκληρά πελατειακό σύστημα στην υπηρεσία των κομματικών φίλων και της διαπλοκής; Και σήμερα αυτό που προσπαθείτε να κάνετε είναι να βάλετε σε ένα ισοζύγιο όλα όσα δεν κάνατε τα σαράντα χρόνια με τους οκτώ μήνες διακυβέρνησης ΣΥΡΙΖΑ-ΑΝΕΛ. Αυτό, αγαπητοί φίλοι, είναι ο ορισμός της απαξίωσης του πολιτικού κόσμου.

Ξέρετε, αυτό μου θυμίζει το ανέκδοτο που λεγόταν στην περίοδο της δικτατορίας. Μπροστά προχωρούσε ένας αστυφύλακας σιγοτραγουδώντας ένα τραγούδι του Μίκη Θεοδωράκη και από πίσω αμέριμνοι έρχονταν δύο φοιτητές. Ξαφνικά γυρνά πίσω και λέει στους φοιτητές: «Συλλαμβάνεστε». «Μα, γιατί;» λένε έκπληκτοι οι άλλοι. Και τους απαντά: «Γιατί ακούτε Μίκη Θεοδωράκη». Έτσι, λοιπόν, και η Αντιπολίτευση της Νέας Δημοκρατίας-ΠΑΣΟΚ μας κατηγορεί για ό,τι δεν έκαναν αυτοί επί τόσα χρόνια. Έλεος, κύριοι!

Όσον αφορά τώρα τον προϋπολογισμό, περάσαμε και συνεχίζουμε να περνάμε τη πιο δύσκολη οικονομική, κοινωνική και ανθρωπιστική κρίση των τελευταίων χρόνων. Ο ελληνικός λαός υπέφερε και συνεχίζει να υποφέρει από τα δυσβάστακτα δημοσιονομικά μέτρα που του επιβλήθηκαν αφότου ανακοινώθηκε η προσφυγή της χώρας μας στη βοήθεια του Διεθνούς Νομισματικού Ταμείου, της Ευρωπαϊκής Επιτροπής και της Ευρωπαϊκής Κεντρικής Τράπεζας στις 23 Απρίλη, στο περίφημο Καστελόριζο.

Οι πολίτες απογοητευμένοι από τον εμπαιγμό τους από όλες τις προηγούμενες κυβερνήσεις ζητούν από εμάς την αλήθεια. Το μέγεθος από τη μια και η ένταση από την άλλη, της βίαιης οικονομικής προσαρμογής είχε σαν αποτέλεσμα την αύξηση του χρέους της γενικής κυβέρνησης από 126,7% του ΑΕΠ το 2009 σε 178,6% του ΑΕΠ το 2014, την εκτίναξη του ποσοστού ανεργίας στο 27,3% τον Απρίλιο του 2014 και στο 28% τον Σεπτέμβριο του 2013. Η αγορά εργασίας συρρικνώθηκε κατά ένα εκατομμύριο θέσεις εργασίας –μπορεί και παραπάνω- με αποτέλεσμα η ανεργία να παραμένει σε αρκετά υψηλά επίπεδα. Οι άνεργοι άγγιξαν το ενάμισι εκατομμύριο. Πραγματικά αυτό είναι το αξιοθαύμαστο success story των κυβερνήσεων Νέας Δημοκρατίας και ΠΑΣΟΚ!

Είναι αλήθεια πως με την κατάθεση του σχεδίου του προϋπολογισμού διαψεύδονται οι κασσάνδρες που προέβλεπαν την καταστροφή της χώρας ποντάροντας σε αυτήν, ώστε να μπορέσουν να επανέλθουν στους κυβερνητικούς θώκους με κάθε τρόπο, λες κι αυτό αποτελεί κληρονομικό τους δικαίωμα, αψηφώντας έτσι εμμέσως την ετυμηγορία του λαού μας. Δεν θα τους δώσουμε όμως αυτή τη χαρά.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Σίγουρα δεν μπορούν να σώσουν τη χώρα εκείνοι οι οποίοι ευθύνονται για την καταστροφή της. Γιατί, αγαπητοί συνάδελφοι, με τα υλικά της κατεδάφισης δεν μπορείς σίγουρα να φτιάξεις ένα καινούργιο σπίτι.

Ευτυχώς, κυρίες και κύριοι της Αντιπολίτευσης, τα καταστροφολογικά σας σενάρια δεν επιβεβαιώθηκαν. Όχι μόνο δεν καταστρέψαμε τη χώρα, αλλά καταφέραμε, παρά τις δυσκολίες που αντιμετωπίσαμε τόσο στο εξωτερικό όσο και στο εσωτερικό, το 2015 να βγει χωρίς ύφεση, αφού εκτιμάται ότι ο ρυθμός μεταβολής του πραγματικού ΑΕΠ θα είναι μηδενικός σε αντίθεση με ύφεση 2,3% που προέβλεπε το προσχέδιο του προϋπολογισμού τον Οκτώβρη. Από την άλλη, η εκτίμηση για ύφεση το 2016 αναθεωρείται και αυτή από 1,3%, που ήταν στο προσχέδιο, σε 0,7%.

Κύριο μέλημα της Κυβέρνησης ΣΥΡΙΖΑ-ΑΝΕΛ είναι ο συνδυασμός δημοσιονομικής προσαρμογής με την κοινωνική δικαιοσύνη και την ανακατανομή των βαρών. Εδώ θα πρέπει να δούμε τη σχεδόν 30% αύξηση των δαπανών για την υγεία, τις προσλήψεις στην υγεία, που επί πέντε χρόνια αιμορραγούσε από απολύσεις.

Θα αναφερθώ, στον λίγο χρόνο που μου μένει, στον χώρο της τοπικής αυτοδιοίκησης από τον οποίο προέρχομαι. Τα τελευταία πέντε χρόνια έχει δεχθεί μείωση στους ΚΑΠ κατά 60% περίπου και έχει σχεδόν εξαφανιστεί η ΣΑΤΑ. Δυστυχώς και φέτος, λόγω της σφικτής δημοσιονομικής πολιτικής, δεν προχωρούμε σε σημαντική αύξηση των εσόδων.

Παρ’ όλα αυτά προβλέπεται επιπλέον επιχορήγηση ύψους 38 εκατομμυρίων ευρώ για την ενίσχυση των δήμων, προκειμένου να αντιμετωπιστούν οι δαπάνες μισθοδοσίας που θα προκύψουν από την επαναφορά των δημοτικών αστυνομικών και την απασχόληση προσωπικού για τον καθαρισμό των σχολικών μονάδων.

Η τοπική αυτοδιοίκηση έχει αναλάβει όλα τα προηγούμενα χρόνια ένα μέρος της ευθύνης για την επίτευξη των πλεονασμάτων που βαραίνει συνολικά τη γενική κυβέρνηση. Ωστόσο, στην περίπτωση της τοπικής αυτοδιοίκησης υπάρχουν ορισμένες ιδιαιτερότητες:

Πρώτον, δεν αποτελεί το σύνολο των εσόδων των ΟΤΑ πηγή δημιουργίας πλεονασμάτων και αυτό διότι το 50% από αυτά αφορά την είσπραξη ανταποδοτικών τελών σε μεταβιβαστικές πληρωμές για προνοιακά επιδόματα, σε έσοδα από το Πρόγραμμα Δημοσίων Επενδύσεων, σε εισπράξεις υπέρ δημοσίου και τρίτων, είτε σε έσοδα τα οποία υποχρεωτικά μετατρέπονται σε ισόποση δαπάνη.

Με βάση το δεδομένο αυτό, το περιθώριο πλεονάσματος επί των εσόδων κυμαίνεται στην πραγματικότητα 7% με 8% για τα έτη 2013, 2014, 2015 και με το ίδιο περιθώριο πλεονάσματος να αποτυπώνεται και στις εκτιμήσεις του ΥΠΕΣΔΑ για τον προϋπολογισμό του 2016, ενώ οι δημοσιονομικοί στόχοι του μεσοπρόθεσμου προγράμματος για τα έτη 2015-2016 προέβλεπαν περιθώριο πλεονάσματος 22% και 25% επί των εσόδων αντίστοιχα, επιδόσεις που θα ζήλευαν και οι πλέον κερδοφόρες εταιρείες του ιδιωτικού τομέα.

Επειδή ο χρόνος έχει τελειώσει, θα αναφερθώ στο ότι με τα προγράμματα του νέου ΕΣΠΑ του οποίου οι βασικοί πυλώνες πλέον δεν είναι τα μεγάλα έργα, αλλά είναι κοινωνικοί και αναπτυξιακοί, θα δοθεί νέα επανεκκίνηση στην οικονομία- αυτό που οι συνάδελφοι της Αντιπολίτευσης ονομάζουν- και θα αντιστραφεί η τάση φυγής κυρίως των νέων προς το εξωτερικό.

Κλείνοντας θέλω να πω ότι για αυτό που δεσμευόμαστε απέναντι στον ελληνικό λαό είναι ότι θα συνεχίσουμε να αγωνιζόμαστε, έχοντας ως βασικό μας στόχο την αποκατάσταση των κοινωνικών αδικιών, τη βελτίωση του βιοτικού επιπέδου όλων όσων επλήγησαν από τη βίαιη προσαρμογή, και την έξοδο της χώρας μας από την επιτροπεία.

Για αυτούς τους λόγους ψηφίζω τον προϋπολογισμό και καλώ όλους τους συναδέλφους να κάνουν το ίδιο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γιακουμάτο, έχετε τον λόγο για έξι λεπτά.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κυρίες και κύριοι συνάδελφοι, ποιος θα το περίμενε άραγε; Θα ψηφίσουμε το Σάββατο τον έκτο μνημονιακό προϋπολογισμό. Έξι χρόνια μνημόνια! Έξι χρόνια φτώχειας και εξαθλίωσης του ελληνικού λαού. Τις πταίει; Ποιος φταίει για όλα αυτά, όταν η Κύπρος, η Ιρλανδία, η Πορτογαλία, η Ισπανία, που μπήκαν μετά από εμάς, φεύγουν από τα μνημόνια; Εμείς παραμένουμε. Οι κυβερνήσεις φταίνε. Δεν φταίει ο λαός. Ο λαός πληρώνει το μάρμαρο. Ο λαός πληρώνει τα σπασμένα ανίκανων κυβερνήσεων.

Και εδώ θέλω να κάνω μια εισαγωγή, όχι για να ευλογήσω τα γένια μου. Όμως, η Κυβέρνηση 2013-2014, του Σαμαρά και του Βενιζέλου, για πρώτη φορά έφερε ισοσκελισμένο προϋπολογισμό -για πρώτη φορά!- με ανάπτυξη 1,1% που το κάνατε 0,7% μετά από πέντε χρόνια συνεχούς ύφεσης.

Η Ελλάδα σε αυτά τα έξι χρόνια –και θέλω να το σκεφτείτε- έχει δανειστεί 205,7 δισεκατομμύρια ευρώ συν 90 δισεκατομμύρια ευρώ με το τρίτο μνημόνιο της νεοφιλελεύθερης Αριστεράς, σύνολο 300 δισεκατομμύρια! Ξέρετε τι λέει ο λαός; Ρε παιδί μου, είσαι σπάταλος, άχρηστος. Ένα κάρο λεφτά έφαγες. Ξέρετε πόσα έφαγαν αυτές οι κυβερνήσεις; Έχει βρεθεί από τη γερμανική τράπεζα ότι είναι εκατόν πενήντα τα φορτηγά -το κάθε φορτηγό σαράντα τόνων- που χρησιμοποιήθηκαν για να κουβαλήσουν τα χαρτονομίσματα των 100 ευρώ στην Ελλάδα. Αυτό είναι το χρήμα που σπαταλήθηκε όλα αυτά τα χρόνια και πήγε «στον αέρα». Ένα κάρο λεφτά!

Και σας ερωτώ: Τι γίνεται σήμερα; Τι καλούμεθα να πούμε «ψηφίζουμε ή δεν ψηφίζουμε»; Η ύφεση –εσείς οι ίδιοι λέτε- 1,1 και προβλέπεται για το 2016 πολύ μεγαλύτερη. Δεύτερον, μία φοροκαταιγίδα νεοφιλελεύθερης αριστερής αντίληψης που δεν έχει ξανά προηγούμενο: Βάζετε 5,7 φόρους το 2016. Και εδώ δεν έχετε και αναστολές. Μιλάτε για κοινωνικό κράτος. Μου θυμίζετε από παλιά –όσοι θυμούνται- τον Καραμουτζούνη που κέρναγε χωρίς λεφτά. Και μου λέτε για κοινωνικό κράτος, όταν αυξάνετε τους συντελεστές στα τρόφιμα!

Όταν ο Χαρδούβελης –ήμουν Υπουργός Εμπορίου- μου έλεγε «θα αυξήσω τα τρόφιμα», λέω «πάρε και την παραίτησή μου και σήκω και φύγε μην βιοπραγήσω». Εσείς το καταφέρατε αριστερά -δόξα τω Θεώ!- να αυξήσετε όλα τα τρόφιμα! Το ψωμάκι τότε είχε 50 λεπτά, κύριε Θεωνά. Τώρα έχει 89 λεπτά. Όλοι ποιείτε την νήσσαν, γιατί το ψωμί –φαίνεται- ζυμώνεται αριστερά, δεν ζυμώνεται δεξιά. Έλεος! Ντροπή!

Αύξηση στον ΦΠΑ, στα νησιά, παντού! Και δεν κάνετε μόνο αυτό! Είστε τόσο αθεόφοβοι, τόσο κοινωνικά ευαίσθητοι που αυξήσατε και στις κλινικές 24%. Και καλά κάνατε! Ωραία, η κλινική, λοιπόν, που έχει 200 χιλιάδες τζίρο το μήνα, πρέπει να πάρει από τον ΕΟΠΥΥ για να πληρώσει. Αλλιώς 31 του μηνός -στον κ. Θεωνά που ήταν και διοικητής, ανάθεμα την ώρα της αριστερής κυβέρνησης- πρέπει να πληρώσει 46 χιλιάδες ευρώ ΦΠΑ. Από πού θα το πληρώσει, αφού δεν το πληρώνει ο ΕΟΠΥΥ; Και τους λες, «Ελάτε εδώ, ρε δερβίσηδες, κάντε συμψηφισμό. Αφού χρωστά το κράτος, ο ΕΟΠΥΥ στις κλινικές, να γίνει συμψηφισμός». Και η απάντηση: «Ναι, ναι, θα, θα». Περάσατε στα «θα». Όλοι τους παραμυθάδες.

Δεν είναι μόνο αυτό. Βάλατε και στα γηροκομεία 23% για να εισπράξετε. Και σας προκαλώ δημόσια. Η ΕΛΣΤΑΤ λέει: Ενάμισι εκατομμύριο το χρόνο είναι το όφελος. Μέχρι εκεί φτάσατε! Άρα μιλάμε όχι για κοινωνική ευαισθησία αλλά για τρομακτική κοινωνική αναλγησία.

Έρχομαι και στο τελευταίο τώρα. Ανακεφαλαιοποίηση τραπεζών. Δεν έχει ξαναγίνει. Η Νέα Δημοκρατία θα κάνει τα δέοντα, αυτά που πρέπει και κοινοβουλευτικά και αν χρειαστεί, και αλλού, για να δούμε αυτό, ποιος ξεπούλησε τις τράπεζες, πώςέχασε ο Έλληνας μέτοχος και το δημόσιο πάνω από 38 δισεκατομμύρια και πήρε ένα κομμάτι ψωμί τις τράπεζες, τα ξένα funds.

Πάμε στις συντάξεις. Πολύ ωραίο τέχνασμα, δηλαδή, αυτή η τέχνη της Αριστεράς –αυτής της Αριστεράς, του ΣΥΡΙΖΑ- να έχει τον Ρωμανιά από τον Γενάρη μέχρι τον Σεπτέμβρη που παραμύθιαζε όλους τους ηλικιωμένους, όλους τους συνταξιούχους με το «θα, θα». Ακόμη ακούω τα «θα» του Ρωμανιά στον Αυτιά και τρελαίνομαι! Και μόλις τελείωσε, πήρε την ψήφο. Παραπλάνησε τον λαό, απέσπασε την ψήφο, έφυγε ο Ρωμανιάς, έμειναν όμως οι μειώσεις των συντάξεων και η διάλυση των συντάξεων.

Και εδώ να σας πω και κάτι άλλο. Μη μου ξαναπείτε για ανθρωπιστική κρίση. Πρέπει να ντρέπεστε. Είχατε προβλέψει 200 εκατομμύρια από τον ελλειμματικό προϋπολογισμό, δώσατε τα 100 εκατομμύρια, όταν η κυβέρνηση Σαμαρά έδωσε 500 εκατομμύρια από το πλεόνασμα και είχαμε και το ελάχιστο εγγυημένο εισόδημα.

Και κάτι άλλο: Σταματήστε αυτό, τα σαράντα χρόνια, που κάνετε τις άμωμες παρθένες. Σαράντα χρόνια τις ευθύνες σας να τις αναλάβετε. Ποιος φταίει για το καμποτάζ, που δεν ήρθαν τα κρουαζιερόπλοια και έχασε δισεκατομμύρια η Ελλάδα; Εσείς και η παρεούλα σας. Οι Λαφαζάνηδες και οι υπόλοιποι. Ποιος φταίει για τα εργοστάσια που κλείνανε; Ποιος φταίει για όλα αυτά που έγιναν; Του Γιαννίτση, που δεν έγινε η μεταρρύθμιση; Βάλατε την ουρά σας παντού. Η Αριστερά δεν είναι αμέτοχη. Δεν προέρχεται από παρθενία. Προέρχεται από μία διακορευμένη πολιτικά πολιτική που έκανε σαράντα χρόνια. Δεν φταίει η Νέα Δημοκρατία μόνο. Φταίτε και εσείς.

Και κάτι άλλο. Εγώ σας καταλαβαίνω και συγκινούμαι ιδιαίτερα. Ανησυχείτε για την πορεία της Νέας Δημοκρατίας. Έ, λοιπόν, σας διαβεβαιώνω –για να το καταλάβετε και να μην ανησυχείτε γιατί συγκινητικά ανησυχείτε- η Νέα Δημοκρατία δεν έχει ανάγκη. Η Νέα Δημοκρατία είναι το λαϊκό κόμμα, είναι το κόμμα του λαού. Η Νέα Δημοκρατία κάνει το κοινωνικό δίχτυ που εσείς έχετε ονειρευτεί στις γιάφκες που συνεδριάζετε το βράδυ για την πλακίτσα σας. Εδώ όμως δεν είναι γιάφκα. Εδώ είναι Βουλή. Να ξέρετε ένα πράγμα: Το κοινωνικό δίχτυ στην Ελλάδα το έφτιαξε αυτή η παράταξη, για την οποία είμαι περήφανος, η κοινωνική κεντροδεξιά. Να σας θυμίσω τον πρώτο Διοικητή του ΙΚΑ, τον Παναγή Τσαλδάρη, να σας θυμίσω για τον ΟΓΑ, να σας θυμίσω για την εργατική κατοικία. Όλο το κοινωνικό δίχτυ είναι δικό μας επίτευγμα.

Η Νέα Δημοκρατία έχει δώσει τόσα πολλά που είμαι υπερήφανος γι’ αυτήν την παράταξη που σαράντα χρόνια προσφέρει με λάθη, με παραλείψεις αλλά όχι με τέτοιες σκληρές πολιτικές και με τόσα πολλά ψέματα. Τέτοια ψέματα πού θα οδηγήσουν; Τρέμω και προσεύχομαι και εύχομαι. Και λάβετε σοβαρά υπ’ όψιν γιατί και τα ελικόπτερα θα δυσκολευτούν να σας βρουν. Φοβάμαι ότι όπως πάτε την οικονομική κατάσταση, αυτή η χώρα –τρέμω!- θα βγει εκτός ευρώ, εκτός Ευρώπης και εκτός Σέγκεν με αυτήν την πολιτική που κάνετε στο προσφυγικό.

**ΧΡΗΣΤΟΣ ΜΑΝΤΑΣ:** Κι εκτός πλανήτη!

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ο Θεός να βοηθήσει το λαό, καλά να είναι με τέτοιους ηγέτες που έχει, με τέτοια άχρηστη, ψεύτικη και ανάλγητη Κυβέρνηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το λόγο έχει ο κ. Σγουρίδης, Υφυπουργός Υποδομών, Μεταφορών και Δικτύων.

Κύριε Σγουρίδη, έχετε τον λόγο για επτά λεπτά.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ο Υπουργός επτά λεπτά; Όχι, κυρία Πρόεδρε, δώστε του δώδεκα λεπτά. Είναι και από την Ξάνθη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα έχουμε την ανοχή των δύο λεπτών που δίνεται σε όλους.

Κύριε Σγουρίδη, έχετε το λόγο.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Είναι καλός συνάδελφος και γενναιόδωρος ο κ. Γιακουμάτος.

Κυρίες και κύριοι Βουλευτές, κυρία Πρόεδρε, οι περισσότεροι των ομιλητών αυτού του προϋπολογισμού που τους άκουσα, είτε της Συμπολίτευσης είτε της Αντιπολίτευσης, είχαν ως κοινό τόπο με τον δικό τους τρόπο ο καθένας τα σκληρά υφεσιακά μέτρα που φορτώνονται στις πλάτες του λαού μέσω του προϋπολογισμού. Οι πρώτοι αντιλέγοντας και αιτιολογώντας ότι κατά ανάγκη αυτά πρέπει να ληφθούν. Οι άλλοι καταγγέλλοντας την εφαρμογή τους.

Απέναντι σε αυτήν την παθητική οικονομική αντιμετώπιση θα ήθελα να δώσω μία άλλη διάσταση. Να δώσω μία άλλη διάσταση μιας επιθετικής οικονομικής πολιτικής για την αύξηση του Εθνικού Ακαθάριστου Προϊόντος και την αύξηση της οικονομικής πίτας. Αυτήν την πολιτική τα αναπτυξιακά Υπουργεία αυτής της Κυβέρνησης και το Υπουργείο Μεταφορών, Υποδομών και Δικτύων υπηρετούν με κάθε τρόπο.

Το στοίχημα του προϋπολογισμού του 2016 που θέλει να κερδίσει η Κυβέρνηση ΣΥΡΙΖΑ-ΑΝΕΛ, είναι να ανοίξει ο δρόμος για την επιχειρηματικότητα. Αν αναρωτιέστε πώς θα συμβάλει ο τομέας των μεταφορών, στον οποίο αρμόδιος Υπουργός είμαι εγώ, στην αύξηση του ΑΕΠ θα σας επισημάνω το εξής: Η γεωπολιτική των μεταφορών μέσω της διακίνησης με ασφάλεια των εμπορευματικών και επιβατικών ροών, περιέχει το στοιχείο της επιχειρηματικότητας. Αυτή είναι πυλώνας της ανάπτυξης και εργαλείο για τη μείωση της ανεργίας.

Επί του πρακτέου, για να μη λέμε λόγια. Πρώτον, για την ασφάλεια των μεταφορών οι γενικές δράσεις που έχουμε προγραμματίσει για το 2016 έχουν κόστος πολύ μικρό αλλά με μεγάλη πολλαπλασιαστική αξία 1 εκατομμύριο ευρώ. Οι κυριότερες είναι: Η αναθεώρηση του Κώδικα Οδικής Κυκλοφορίας, παρακολούθηση και συντονισμός και εφαρμογή του στρατηγικού σχεδίου για την οδική ασφάλεια 2010-2020, την ανάπτυξη αδιάφθορου -επαναλαμβάνω αδιάφθορου- συστήματος εκπαίδευσης και εξέτασης οδηγών και εκπαιδευτών και την πλήρη ανάπτυξη του καινοτόμου προγράμματος «e-drive academy».

Όπως σας είπα, είναι μικρό το κόστος μεγάλης πολλαπλασιαστικής αξίας και έτσι πρέπει να λειτουργούμε. Άλλωστε, ας μην ξεχνάμε ότι τα τροχαία ατυχήματα στην Ελλάδα σύμφωνα και με την βιβλιογραφία και τους επιστημονικούς φορείς έχουν κόστος 3 δισεκατομμύρια ετησίως. Η Ελλάδα πληρώνει 3 δισεκατομμύρια ετησίως από τα τροχαία ατυχήματα και τα άλλα.

Δεύτερον, για τις μεταφορές. Το όραμά μας είναι να μετατραπεί η Ελλάδα διαμετακομιστικός κόμβος ανταγωνιστικός και ποιοτικός. Σε αυτό βοηθάει η γεωγραφική θέση της χώρας, πύλη τόσο για τις αγορές της κεντρικής Ευρώπης όσο και για τις αγορές της νοτιοανατολικής Ευρώπης. Προϋπόθεση γι’ αυτό είναι να δημιουργήσουμε δίκτυα οδικά, σιδηροδρομικά, θαλάσσια και εναέρια και συνδυαστικά που θα μπορούν να είναι φιλικά προς το περιβάλλον, δηλαδή να μειώνουν το αποτύπωμα του διοξειδίου του άνθρακος.

Άλλωστε μέσα από τέτοια προγράμματα η χώρα παίρνει πόρους από την Ευρωπαϊκή Ένωση.

Για όσα προανέφερα επί του πρακτέου στο τέλος Ιουλίου 2016 ολοκληρώνεται το στρατηγικό σχέδιο για τις μεταφορές και την εφοδιαστική αλυσίδα. Και επίσης, το σχέδιο δράσης για την εφοδιαστική αλυσίδα, δηλαδή, τα logistics.

Στην κατεύθυνση αυτή για τις οργανωμένες εμπορευματικές μεταφορές έχουμε σχεδιάσει και ήδη βρισκόμαστε στη φάση υλοποίησης του κεντρικού διεθνούς εμβέλειας εμπορευματικού κέντρου -που είναι στο Θριάσιο Πεδίο- που θα περιλαμβάνει σιδηροδρομικό δίκτυο, σταθμό και δυνατότητες διαλογής μεταφορικών φορτίων. Αυτό ήδη έχει δημοπρατηθεί και περιμένουμε στις 31-3-2016 τις τελικές προσφορές. Αυτό αναπτύσσεται κατ’ αρχάς σε εξακόσια στρέμματα και δύο χιλιάδες διακόσια στρέμματα στο μέλλον.

Για το λιμάνι της Θεσσαλονίκης, προχωράμε στο να συνδέσουμε τα logistics, τα οποία θα γίνουν στο στρατόπεδο Γκόνου. Το στρατόπεδο Γκόνου ήδη καθαρίζεται από τα βλήματα –είναι εκεί συσσωρευμένα- του Α΄ Παγκοσμίου Πολέμου. Θα δοθεί, λοιπόν, για να μπορούν εκεί να επιχειρήσουν για logistics και δίνουμε βαρύτητα κυρίως στα agro logistics και τα city logistics.

Θα ήθελα να πω ότι σχεδιάζεται -και βρίσκεται στην κατεύθυνση του να μελετηθεί για να υλοποιηθεί- να υπάρξουν εμπορευματικά κέντρα, δηλαδή logistics, στην Αλεξανδρούπολη, στη Λάρισα και στη Ηγουμενίτσα. Αυτά, όμως, θα πρέπει να συνδυαστούν και με το σιδηροδρομικό δίκτυο, το οποίο στην Ελλάδα για πολλά χρόνια έχει μείνει πίσω και ξέρουμε για ποιους λόγους έχει μείνει πίσω.

Το ρεαλιστικό σχέδιο του Υπουργείου είναι η ολοκλήρωση της σιδηροδρομικής ΠΑΘΕ, Πάτρα-Αθήνα-Θεσσαλονίκη-Εύζωνοι με ηλεκτροκίνηση, η ηλεκτροκίνηση της γραμμής Αλεξανδρούπολη-Ορμένιο, του οποίου η μελέτη άρχισε και η υλοποίηση θα γίνει μέσα στο 2016. Και η στρατηγική της πολιτικής ηγεσίας του Υπουργείου είναι να προχωρήσουμε –αφού μελετήσουμε- στην υλοποίηση της σιδηροδρομικής Εγνατίας που θα συνδέσει Αλεξανδρούπολη-Θεσσαλονίκη-Ηγουμενίτσα.

Τέλος, ως προς το θέμα της ιδιωτικοποίησης της «ΤΡΑΙΝΟΣΕ» και της «ΕΕΣΣΤΥ» -που υπεύθυνος φορέας είναι το ΤΑΙΠΕΔ και δρομολογήθηκε το 2013- οι διαγωνισμοί βρίσκονται στη δεύτερη φάση. Αλλά η προσωπική μου εκτίμηση είναι, αγαπητοί κύριοι συνάδελφοι, ότι δεν θα υπάρξουν ενδιαφερόμενοι σε αυτούς τους διαγωνισμούς.

Μέσω του μηχανισμού χρηματοδότησης Connecting-Europe-Facility έχουμε εντάξει και ολοκληρώνουμε συνεργασίες με γειτονικές χώρες στον διάδρομο, που βρισκόμαστε, της ανατολικής Μεσογείου και στον διάδρομο Orient East Mediteranian Corridor.

Όσον αφορά τα ευφυή συστήματα μεταφορών, μετά από την εθνική στρατηγική, η οποία έχει ολοκληρωθεί, προχωρήσαμε στην εθνική αρχιτεκτονική που βρίσκεται στο στάδιο της δημόσιας διαβούλευσης και πολύ σύντομα εντός του 2016 θα έχουμε ένα εθνικό πλαίσιο ανάπτυξης των εφαρμογών των ευφυών συστημάτων μεταφορών.

Για τις επιβατικές μεταφορές. Πρώτον, στην Αθήνα για τον ΟΑΣΑ επικαιροποιούμε το υπάρχον action plan και ήδη βάλαμε τα κλειδιά για το ηλεκτρονικό εισιτήριο που θα επιφέρει κοινωνική δικαιοσύνη. Το ηλεκτρονικό εισιτήριο θα μπει σε εφαρμογή από το 2018 στην Αθήνα.

Για τη Θεσσαλονίκη συγκροτήθηκε επιτροπή για να εισηγηθεί το πλαίσιο δημιουργίας ενιαίου μητροπολιτικού φορέα μεταφορών στο Νομό Θεσσαλονίκης κατά τα πρότυπα περίπου του ΟΑΣΑ και προχωράει το ηλεκτρονικό εισιτήριο που θα έχει εφαρμογή μέσα στο 2017. Το ηλεκτρονικό εισιτήριο ουσιαστικά επιφέρει φορολογική δικαιοσύνη. Δεν μπορεί ο Θρακιώτης ή ο Πελοποννήσιος να πληρώνει τις διαφορές των αστικών συγκοινωνιών στα μεγάλα αστικά κέντρα.

Τρίτον, θα προτείνουμε κατόπιν διαβούλευσης τη ΡΑΕΜ, δηλαδή τον ρυθμιστικό φορέα μετακινήσεων ως τον ενιαίο φορέα μεταφορών για την υπόλοιπη Ελλάδα.

Τέλος για τον Ελαιώνα, πλησίον του σταθμού του μετρό σύμφωνα με το νέο Ρυθμιστικό Σχέδιο της Αθήνας, έχουμε προτεραιότητα να κατασκευαστεί ο κεντρικός σταθμός υπεραστικών εθνικών και διεθνών μεταφορών. Στόχος του έργου αυτού είναι η ποιότητα, η προσβασιμότητα και η προστασία του περιβάλλοντος.

Τέλος για τα υδατοδρόμια -και κλείνω με αυτό- ήδη μελετάται η τροποποίηση του νομοθετικού πλαισίου. Έτσι θα μπορέσουμε να βελτιώσουμε τις διαδικασίες αδειοδότησης και να υπάρξει μια πιο εύρυθμη λειτουργία.

Όλα όσα προανέφερα είναι προς την κατεύθυνση που σας ανέφερα προηγουμένως, να μεγαλώσουμε την πίτα, να αυξήσουμε το Εθνικό Ακαθάριστο Προϊόν, να ξαναμπεί η επιχειρηματικότητα στη χώρα. Και γι’ αυτόν τον λόγο για να είναι και δεσμευτικά, υπάρχει το action plan, δηλαδή το σχέδιο δράσεων του Υπουργείου Μεταφορών, Υποδομών και Δικτύων μέχρι τον Δεκέμβρη του 2016. Το καταθέτω στα Πρακτικά.

(Στο σημείο αυτό ο Υφυπουργός Υποδομών, Μεταφορών και Δικτύων κ. Παναγιώτης Σγουρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω λέγοντας ότι ο προϋπολογισμός του 2016 χαράζει μία ρότα στο καράβι που λέγεται Ελλάδα, για να πάει στο λιμάνι. Το καράβι θα πάει στο λιμάνι, ανεξάρτητα εάν οι ναύτες πηγαινοέρχονται μέσα σε αυτό. Η Ελλάδα βρήκε τον δρόμο της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Καφαντάρη για έξι λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κυρία Πρόεδρε.

Σαφώς είναι σημαντική στιγμή για το κοινοβούλιο, για κάθε κοινοβούλιο, όταν συζητείται ο προϋπολογισμός του επόμενου έτους. Αλλά αυτή η στιγμή σήμερα είναι και ιστορική γιατί είναι ένας προϋπολογισμός μιας Κυβέρνησης της οποίας ο βασικός πυρήνας είναι η Αριστερά.

Είναι ένας προϋπολογισμός πραγματικά σε δύσκολες δημοσιονομικές συνθήκες. Ένας προϋπολογισμός, όμως, ο οποίος χαρακτηρίζεται από μονομέρεια. Και τι εννοώ; Όπως η Κυβέρνηση έχει λειτουργήσει με μονομέρεια υπέρ των αδυνάτων, των φτωχών και μεσαίων στρωμάτων, αυτό αποτυπώνεται και στον εν λόγω προϋπολογισμό.

Αυτό φαίνεται από την πολιτική της Κυβέρνησης, από τον νόμο για την ανθρωπιστική κρίση, από τη ρύθμιση για τα κόκκινα δάνεια που το 60% -δηλαδή τα αδύναμα και μεσαία κοινωνικά στρώματα- δεν θα χάσει την πρώτη του κατοικία, και φαίνεται βέβαια από τον προϋπολογισμό. Δεν θα αναφερθώ σε νούμερα, τα οποία θα δοθούν σε συγκεκριμένους τομείς, όπως στην υγεία, στην παιδεία και ουσιαστικά στην ανακούφιση των αδύναμων.

Επίσης, αυτό ο προϋπολογισμός χαρακτηρίζεται και από έναν ρεαλισμό, κυρίες και κύριοι Βουλευτές, που έχει να κάνει με το ότι δεν περιλαμβάνει πιθανά έσοδα από την πάταξη της φοροδιαφυγής. Είμαστε ρεαλιστές. Εδώ, όμως, δεν μπορούμε να μην πούμε ότι η Κυβέρνηση παρακολουθεί το θέμα αυτό –τη φοροδιαφυγή εννοώ- το κτυπά. Και δεν μπορώ να μην πω ότι φέτος σε σχέση με το πρώτο δεκάμηνο του 2014 είχαμε φοροεισπράξεις γύρω στα 700 εκατομμύρια ευρώ περισσότερα.

Ακούσαμε χθες, και σήμερα σε ένα βαθμό, πολλά από την Αξιωματική Αντιπολίτευση και από την Αντιπολίτευση γενικότερα. Στέλεχος της Αξιωματικής Αντιπολίτευσης χθες ανέφερε ότι είναι ο βαρύτερος προϋπολογισμός των τελευταίων χρόνων βάζοντας πρόσθετα βάρη σε όλα αυτά που πέρασε ο λαός μας τα τελευταία χρόνια.

Ναι, είναι βαρύτερος αυτός ο προϋπολογισμός από έναν προϋπολογισμό κράτους, της χώρας μας, που δεν θα είχε μειωθεί το ακαθάριστο εγχώριο εισόδημά της κατά 25% τα τέσσερα τελευταία χρόνια, κυρίες και κύριοι Βουλευτές, με ό,τι συνέπειες επέφερε αυτό, όπως των μνημονιακών πολιτικών και των πολιτικών των προηγούμενων κυβερνήσεων που μας έφεραν εδώ που μας έφεραν σήμερα.

Και εδώ, όμως, δεν μπορώ να μην αναφέρω κάποιους αριθμούς. Δεν μπορώ να μην αναφέρω ότι το πρώτο εξάμηνο του 2015 το ΑΕΠ μεσοσταθμικά αυξήθηκε 1,1% όταν όλη την προηγούμενη χρονιά αυξήθηκε 0,7%. Αυτό είναι το success story του κ. Σαμαρά που κάποιοι επαναφέρουν και ονειρεύονται μέσα και σε αυτό το κοινοβούλιο.

Κυρίες και κύριοι Βουλευτές, έχουμε μία χώρα η οποία προσπαθεί, μετά τη λαίλαπα των πολιτικών που την έφεραν εδώ, να σταθεί στα πόδια της και πραγματικά να επανέλθει σε συνθήκες κανονικότητας. Έχουμε μία χώρα, η οποία πραγματικά ακολουθεί μία Κυβέρνηση η οποία, αναλαμβάνοντας την ευθύνη, ακολουθεί ένα συγκεκριμένο οδικό χάρτη.

Ανακεφαλαιοποίηση των τραπεζών. Οδεύει ομαλά –και καλά, μπορούμε να πούμε- ουσιαστικά χωρίς να φτάσουμε στο σημείο να κουρευτούν καταθέσεις. Αυτό δεν είναι μικρό πράγμα. Από την άλλη μεριά, έχουμε τη ρύθμιση των κόκκινων δανείων, όπως ανέφερα και πριν, που κυρίως αφορά τα μεσαία και φτωχά εισοδήματα. Και θα έλεγα το 60% των δανείων να μην χάσουν οι δανειολήπτες τα σπίτια τους δεν είναι και μικρό πράγμα. Και βέβαια, όλα αυτά έχοντας μέσα σε αυτό το διάστημα υλοποιήσει την πλειοψηφία –όχι όλα ακόμα- των προαπαιτουμένων, ούτως ώστε να ανοίξει τον καινούργιο χρόνο η μεγάλη συζήτηση για το χρέος. Αυτός, αν θέλετε, είναι και ο στόχος της Κυβέρνησης.

Αναδιάρθρωση του χρέους. Εδώ, όμως, πρέπει να πούμε ότι ήδη τον Αύγουστο με τη δανειακή σύμβαση έγινε μία μίνι αναδιάρθρωση με το δανεισμό από τον ESM, με την παράταση του χρόνου, με τη μείωση του επιτοκίου. Τώρα θα πει κάποιος –κι εμείς θα το λέγαμε- ναι, η κατάσταση δεν είναι η ίδια, όπως ήταν πριν από ένα-δύο χρόνια που έλεγαν οι δανειστές «θα δούμε το χρέος». Έχουμε δηλώσεις κορυφαίων παραγόντων. Δεν πρέπει να ξεχνάμε τον Πιερ Μοσκοβισί, ο οποίος πρόσφατα δήλωσε ότι «είμαστε έτοιμοι από το 2016 να ανοίξουμε αυτήν τη μεγάλη συζήτηση για το χρέος».

Βέβαια, κύριοι και κυρίες Βουλευτές, δεν μπορούμε να μην ξεχνάμε και την παρέμβαση που έχει κάνει η Κυβέρνηση του ΣΥΡΙΖΑ και προσωπικά ο Πρωθυπουργός και τις ανακατατάξεις που γίνονται σε ευρωπαϊκό επίπεδο. Γιατί κάποιοι μας κατηγόρησαν χθες πάλι ότι χάσαμε τους συμμάχους μας στην Ευρώπη. Ποιους συμμάχους μας στην Ευρώπη χάσαμε; Η Ελλάδα αυτήν τη στιγμή έχει καταστεί σοβαρός παράγοντας στην Ευρωπαϊκή Ένωση, γιατί έφερε το θέμα του χρέους στις πραγματικές διαστάσεις, κάτι το οποίο αφορά και άλλες χώρες. Από την άλλη μεριά, χάσαμε συμμάχους; Ας θυμηθούμε για τα κόκκινα δάνεια και τους πλειστηριασμούς πρώτης κατοικίας αν είχαμε ή δεν είχαμε συμμάχους. Φυσικά και είχαμε.

Κλείνοντας, θα ήθελα να πω ότι ένας σοβαρός τομέας σε σχέση με την εξωτερική πολιτική και την ανάπτυξη της χώρας έχει να κάνει με την πολυδιάστατη εξωτερική πολιτική, την οποία ακολουθεί η Κυβέρνηση. Έχει να κάνει με τον ενεργειακό τομέα, που είναι πάρα πολύ σημαντικός και λόγω της θέσης μας της γεωγραφικής. Προσπάθειες που κάνει η Κυβέρνηση και ο Πρωθυπουργός με επαφές με άλλες χώρες, όπως πρόσφατα με το Ισραήλ. Σήμερα ο Υπουργός Ενέργειας βρίσκεται στη Μόσχα. Στόχος είναι η αναβάθμιση της χώρας μας και στον τομέα τον ενεργειακό, ώστε να γίνει ενεργειακός κόμβος, αξιοποιώντας τα γεωπολιτικά πλεονεκτήματα, τα οποία έχει. Έρχεται, δηλαδή, η Ελλάδα ουσιαστικά, δυναμικά στο διεθνές προσκήνιο. Όσο και να στενοχωριούνται κάποιοι και να τους ενοχλεί ότι η Κυβέρνηση αυτή υπάρχει, προχωρεί, έχει επιτυχίες και έχει και τον ελληνικό λαό μαζί της, τη στιγμή που σε τρεις διαδοχικές εκλογικές αναμετρήσεις στηρίχθηκε, να ξέρουν ότι η Κυβέρνηση αυτή ήρθε για να μείνει. Ήρθε για να μείνει, θα μείνει και θα πετύχει.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Αρβανιτίδης από τη Δημοκρατική Συμπαράταξη για έξι λεπτά.

**ΑΘΑΝΑΣΙΟΣ ΔΑΒΑΚΗΣ:** Έξι λεπτά είναι, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, έξι.

**ΑΘΑΝΑΣΙΟΣ ΔΑΒΑΚΗΣ:** Αύριο θα είμαστε πάλι στα έξι;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δούμε. Σήμερα πάντως είναι έξι.

Κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Κυρία Πρόεδρε, κυρίες και κύριοι συνάδελφοι, μετά από σχεδόν ένα χρόνο διακυβέρνησης της πρώτης φοράς αριστερά με ολίγον ακροδεξιά, ήρθε η ώρα να κάνουμε ταμείο. Όταν ετοίμαζα την ομιλία μου, έψαχνα να βρω ένα χαρακτηρισμό για όσα ζήσαμε από τον περασμένο Φεβρουάριο μέχρι σήμερα. Η αλήθεια είναι ότι δυσκολεύτηκα για λόγους που οι περισσότεροι ίσως φαντάζεστε. Θυμήθηκα, όμως, μία παροιμία που άκουγα μικρός, η οποία περιγράφει κατά τη γνώμη μου απόλυτα την κατάσταση στην οποία βρίσκεται σήμερα η Κυβέρνηση και προσωπικά ο Πρωθυπουργός: «Πίσω να πάει ντρέπεται, μπροστά να πάει φοβάται».

Πολλοί μπορεί να αμφιβάλλουν για το πρώτο σκέλος της παροιμίας. Δεν τους αδικώ. Άλλωστε, έχουμε πολλά παραδείγματα όπου η Κυβέρνηση απέδειξε ότι δεν έχει ίχνος ντροπής. Έφτασαν ακόμα και να μας εγκαλέσουν γιατί δήθεν δεν τηρούμε υπεύθυνη αντιπολιτευτική στάση. Αυτοί που έκαναν τα πάντα ως Αντιπολίτευση για να μην πετύχει καμμία μεταρρύθμιση. Αυτοί που δεν έβαλαν πλάτη ποτέ σε δύσκολες αποφάσεις. Αυτοί που μιλούσαν για προδότες, δωσίλογους, τρόικα εσωτερικού. Αυτοί που τορπίλισαν κάθε προσπάθεια εξόδου της χώρας από τα μνημόνια, προκαλώντας εκλογές με αφορμή την εκλογή του Προέδρου της Δημοκρατίας. Αυτοί που μετέτρεψαν το «όχι» του ελληνικού λαού σε «ναι». Αυτοί που καθημερινά κάνουν το μαύρο άσπρο, προσπαθώντας να μας πείσουν ότι πρέπει να πληρώσουμε με χαμόγελο τον λογαριασμό της ανικανότητάς τους.

Για το δεύτερο σκέλος της παροιμίας, όμως, δεν αμφιβάλλει κανείς. Φοβούνται να πάνε μπροστά και κάνουν ό,τι μπορούν για να φορτώσουν τις ευθύνες τους σε άλλους. Ελπίζω μετά από τόσες τραγικές αποφάσεις η Κυβέρνηση να κατάλαβε ότι πρέπει να απευθυνθεί στον ελληνικό λαό και τα πολιτικά κόμματα με ειλικρίνεια, χωρίς τακτικισμούς και υπεκφυγές.

Κυρίες και κύριοι της Κυβέρνησης, τα πράγματα είναι απλά. Εάν θεωρείτε ότι η πρότασή σας για το ασφαλιστικό είναι σωστή και δίκαιη, εμπιστευθείτε τους εκατόν πενήντα τρεις Βουλευτές που σας στηρίζουν και προσπαθήστε να τους πείσετε. Εάν πάλι αισθάνεστε ότι δεν θα το καταφέρετε, ενημερώστε έγκαιρα τους πολιτικούς αρχηγούς των κομμάτων του συνταγματικού τόξου. Άλλους πειραματισμούς η χώρα δεν αντέχει. Τα δίδακτρά σας είναι ήδη πολύ ακριβά και ας αποφύγατε τον ΦΠΑ στην εκπαίδευση.

Φέρατε μία τραγική συμφωνία και ένα αχρείαστο μνημόνιο. Κλείσατε τις τράπεζες. Έχετε κηρύξει στάση πληρωμών στο δημόσιο. Σχεδόν κάθε εβδομάδα η Βουλή ξεψηφίζει διατάξεις που πριν από λίγο καιρό είχε ψηφίσει με κορυφαία την αλλαγή των εκατό δόσεων. Η διαδικασία του κατεπείγοντος και των τροπολογιών έχει γίνει η αγαπημένη σας. Ξεκινάτε τους πλειστηριασμούς πρώτης κατοικίας. Ξεπουλήσατε τις τράπεζες. Τσακίζετε τους αγρότες με φόρους. Ετοιμάζετε ασφαλιστικό που, όπως όλα δείχνουν, θα έχει πρωτοφανείς περικοπές και επίσης νομοθετική ρύθμιση για τα κόκκινα δάνεια, η οποία θα παραδώσει μέρος τους στα distress funds. Όλα αυτά και άλλα, που σήμερα ξεχνάω, σε μόλις δέκα μήνες.

Κυρίες και κύριοι συνάδελφοι, υπάρχει προφανής αδυναμία αποτελεσματικής διακυβέρνησης του τόπου, η οποία αποτυπώνεται ανάγλυφα και στον προϋπολογισμό. Δικαίως ο εισηγητής μας τον χαρακτήρισε σαν τον χειρότερο προϋπολογισμό των τελευταίων ετών, αφού όχι μόνο πετυχαίνει ισχνά πλεονάσματα σε σχέση με το ύψος των φόρων και των περικοπών στις δαπάνες, αλλά επιπλέον επειδή περιλαμβάνει προβλέψεις και μέτρα που δεν έχουν ψηφιστεί καν από τη Βουλή, όπως για παράδειγμα, η φορολογία των αγροτών. Με άλλα λόγια, πολλά από τα προβλεπόμενα του προϋπολογισμού είναι στον αέρα.

Ο προϋπολογισμός του 2016 θα αποτύχει και για έναν ακόμη λόγο. Κάθε προϋπολογισμός στηρίζεται στον προηγούμενο. Με βάση την εκτέλεσή του, υπολογίζονται οι διορθωτικές κινήσεις που χρειάζονται, έτσι ώστε να επιτευχθούν οι στόχοι και μια δίκαιη κατανομή των βαρών. Δυστυχώς, όμως, στον προϋπολογισμό του 2015 έχουμε πλήρη εκτροχιασμό. Ενδεικτικά αναφέρω ότι τα φορολογικά έσοδα υπολείπονται των προβλέψεων κατά 4,2 δισεκατομμύρια, ενώ τα ληξιπρόθεσμα έφτασαν τα 5,9 δισεκατομμύρια ευρώ τον περασμένο Σεπτέμβρη από τα 3,7 δισεκατομμύρια που ήταν τον Δεκέμβριο του 2014. Έχουμε, δηλαδή, μια αύξηση της τάξης του 31%. Μάλιστα, στις προβλέψεις για τα φορολογικά έσοδα έχετε συμπεριλάβει και επιπλέον μέτρα ύψους 1 δισεκατομμυρίου, με αποτέλεσμα η πραγματική απόκλιση να είναι 5,2 δισεκατομμύρια ευρώ.

Οι περικοπές για τη νέα χρονιά έχουν στο επίκεντρο την κοινωνική ασφάλιση. Συνολικά, 1,6 δισεκατομμύρια εξοικονόμηση πόρων υπολογίζετε από περικοπές σε συντάξεις και υπόλοιπες παροχές. Επίσης, 18,3 εκατομμύρια ευρώ από το νέο μισθολόγιο, 105 εκατομμύρια από τα κοινωνικά επιδόματα, 500 εκατομμύρια από περικοπές στις δαπάνες του Υπουργείου Εθνικής Άμυνας. Και τέλος, άλλα 22 εκατομμύρια από το κονδύλι της περίθαλψης. Για το αν τα βάρη κατανέμονται δίκαια στους πολίτες, νομίζω ότι η απάντηση είναι προφανής. Για το αν θα καταφέρετε να τους πείσετε ότι ο προϋπολογισμός είναι αποτέλεσμα σκληρής διαπραγμάτευσης, επίσης.

Κυρίες και κύριοι συνάδελφοι, θέλω να κλείσω την τοποθέτησή μου με μια σκέψη. Στα τέλη του 2014 η χώρα βρισκόταν ένα βήμα πριν την έξοδο από τα μνημόνια, έχοντας πληρώσει ένα βαρύ τίμημα για να το καταφέρει. Δυστυχώς η δίψα του ΣΥΡΙΖΑ για εξουσία τορπίλισε την πορεία αυτήν. Το επαναλαμβάνω διαρκώς, γιατί πολλές φορές ξεχνάμε πόσο κοντά ήμασταν στην πηγή. Αυτός είναι ο λόγος που πιστεύω ότι η παρούσα Κυβέρνηση φέρει ακέραια την πολιτική ευθύνη και για την κατάσταση στην οποία βρίσκεται η χώρα. Και οφείλει γι’ αυτό μια γενναία αυτοκριτική στον ελληνικό λαό.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Αρβανίτιδη και για την πλήρη συμμόρφωση με τον χρόνο.

Κύριε Πάλλη, σε αυτό το σημείο θα μιλήσει ο κ. Βαρεμένος επειδή χθες δεν μπόρεσε να μιλήσει στη σειρά του, γιατί προήδρευε.

Τον λόγο έχει ο κ. Βαρεμένος για έξι λεπτά.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Ευχαριστώ, κυρία Πρόεδρε.

Κύριοι Βουλευτές, ο προϋπολογισμός, όπως λέει και η ετυμολογία της λέξης, προϋπολογίζει. Ο υπολογισμός, η αποτίμηση, η επαλήθευση ή μη γίνεται, όπως συμβαίνει με όλους τους προϋπολογισμούς, στο τέλος της χρήσης. Και το ποια ακριβώς θα είναι αυτή η αποτίμηση εξαρτάται από διάφορους παράγοντες.

Δυστυχώς –δεν μπορώ να πω ευτυχώς- ένας απ’ αυτούς τους παράγοντες, που εξαρτάται αυτή η έκβαση των δεδομένων του προϋπολογισμού είναι πολιτικός. Πολιτικός, πολιτική, πολιτικοί είναι η κύρια αιτία του ότι φτάσαμε έως εδώ και δεν μπορούμε να ξεκολλήσουμε. Ένας βασικός παράγοντας είναι μια ενδημούσα, αν όχι καλλιεργούμενη αστάθεια.

Κύριοι Βουλευτές, υπάρχει πράγματι κάτι σάπιο στο βασίλειο της Δανιμαρκίας. Δεν είναι δυνατό ενάμιση μήνα σχεδόν μετά τις πρόσφατες εκλογές να τίθεται θέμα σε αυτήν εδώ τη χώρα της φαιδράς πορτοκαλέας αν θα πέσει η Κυβέρνηση, έστω και αν είναι η χώρα που σε κάθε εκλογές το βράδυ των αποτελεσμάτων συζητούσαμε για τις επόμενες.

Και το γεγονός ότι από το στρατόπεδο το κυβερνητικό δόθηκε αφορμή για να διογκωθούν τέτοιες συζητήσεις κάνει το πρόβλημα ακόμα μεγαλύτερο. Άλλο θέμα να πει κανείς, «κοιτάξτε να δείτε υπάρχουν βαριά μέτρα και ως εκ τούτου προκύπτει ανάγκη διεύρυνσης κοινωνικής και πολιτικής βάσης που θα στηρίξουν αυτά τα μέτρα». Άλλο το ένα και άλλο το άλλο.

Πλανάται πλάνην οικτράν όποιος νομίζει ότι ενδεχόμενη αποτυχία, ενδεχομένως παταγώδης, όπως μπορεί να φαντάζεται, του παρόντος προγράμματος θα είναι χρυσή ευκαιρία για εκείνον. Τουναντίον θα είναι ένα φλερτ του πολιτικού συστήματος με το ίδιο το χάος. Αυτή είναι η άποψή μου.

**ΑΘΑΝΑΣΙΟΣ ΔΑΒΑΚΗΣ:** Μα, εμείς δεν σας μοιάζουμε. Δεν κάνουμε τα ίδια. Δεν ευχόμεθα…

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Σας παρακαλώ, κύριε συνάδελφε, αφού έχετε τόση αυτοπεποίθηση γι’ αυτό που πιστεύετε προχωρήστε.

Μου αφαιρέθηκε λίγος χρόνος.

Εγώ λέω όμως ότι η εναλλαγή ρόλων μεταξύ Κυβέρνησης και Αντιπολίτευσης από το «ναι σε όλα» στο «όχι σε όλα» και τούμπαλιν διογκώνει την αναξιοπιστία του πολιτικού συστήματος, η οποία πλέον είναι οριακή, διαβάστε όλες τις έρευνες. Ή μάλλον δεν χρειάζεται να τις διαβάσετε: Είναι οριακή.

Εγώ θα έλεγα ότι χρειάζονται προτάσεις. Δεν πρόκειται για μετακύλιση κυβερνητικών ευθυνών, αλλά χρειάζονται προτάσεις από παντού. Και στη βάση αυτών των προτάσεων, στη βάση συνεκτικών πολιτικών μπορεί να επιδιωχθούν συγκλίσεις στην επιδίωξη που πρότεινα προηγουμένως.

Μόνο σε αυτήν τη βάση γίνεται, συνεκτικών πολιτικών με ένα πρόσημο κοινωνικοπολιτικό και όχι ευκαιριακές κατασκευές με βαρύγδουπους τίτλους εθνικούς, που οι κάπως παλαιότεροι από εμάς τους έχουμε ζήσει στο παρελθόν. Όπου τι παρατηρείται εκεί, στις βραχύβιες; Πρέπει ορίζοντας τετραετίας πάση θυσία. Στις βραχύβιες αυτές κατασκευές ανταγωνίζονται όλοι εν όψει του τέλους τους βραχέως βίου της κυβέρνησης και του τι θα γίνει μετά, χωρίς να επιτελεστεί το έργο που έχει μπροστά της να επιτελέσει όχι η απλώς η χώρα, αλλά η κυβέρνηση.

Κύριοι Βουλευτές, το 2016 δεν θα είναι εύκολη χρονιά, θα είναι δύσκολη χρονιά. Δοκιμάζεται οριακά η φοροδοτική ικανότητα μεγάλων, πλατιών στρωμάτων του ελληνικού λαού. Η μεσαία τάξη, που κάποτε είχε να δώσει πολλά και όταν είχε να δώσει πολλά φοροδιέφευγε στο πλαίσιο κυβερνητικών ενοχών και μιας γενικευμένης συνενοχής, τώρα συρρικνώνεται και ελαχιστοποιείται η φοροδοτική της ικανότητα και θα έλεγα ότι δοκιμάζεται και από την υπερφορολόγηση.

Τουλάχιστον, θα έλεγα εγώ, να μην επιβαρυνθούν περαιτέρω υγιή παραγωγικά κίνητρα, όσα παραμένουν ζωντανά και δεν έχουν μολυνθεί από τον υιό της κρίσης αυτά να μείνουν τουλάχιστον ζωντανά και ανέγγιχτα.

Και το λέω αυτό που είπα πριν για την φοροδοτική ικανότητα γιατί μέσα στο 2015 είχαμε κάθε μήνα ένα δισεκατομμύριο ληξιπρόθεσμα. Δηλαδή, συνεχίζεται η συσσώρευση ληξιπρόθεσμων. Ακολουθούμε έναν μονόδρομο και προσδοκούμε σε μια λύση για το χρέος, που θα βγάλει τη χώρα απ’ το κάδρο της πιο ευάλωτης χώρας, που θα δημιουργήσει ένα σοκ αισιοδοξίας, που είναι απαραίτητο για να επανεκκινήσει η οικονομία.

Η Κυβέρνηση πρέπει να προχωρήσει σε ασύμμετρα μέτρα κατά της φοροδιαφυγής και της διαφθοράς. Έχει εμπεδωθεί στον κόσμο μια αίσθηση γενικευμένες ανομίας. Εάν και από την Κυβέρνηση δεν τεθεί τέρμα σε αυτό, θα έχουμε μια τορπίλη στα θεμέλια της εναπομείνασας κοινωνικής συνοχής με άδηλες συνέπειες.

Τι θα γίνει με το κράτος; Πώς θα γίνει εργαλείο παραγωγικής ανασυγκρότησης; Δεν ξέρω αν πάτε σε κρατικές υπηρεσίες, αλλά εκεί που υπάρχει επαφή με το κοινό, υπάρχει τραγική λειψανδρία. Εκεί που δεν υπάρχει επαφή με το κοινό, υπάρχει λιμνάζον προσωπικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ανοχή, κυρία Πρόεδρε.

Εγώ θα έλεγα το εξής. Προσωπική μου γνώμη είναι ότι εκεί που πρέπει να ψάχνουμε το αριστερό πρόσημο, αυτήν τη στιγμή, σε αυτό το ασφυκτικό πλαίσιο που έχει επιβληθεί στη χώρα, είναι σε δύο πράγματα: δικαιότερη κατανομή των βαρών και άμεση αντιμετώπιση της ανεργίας. Με αυτούς τους δείκτες δεν πάμε πουθενά. Και χρειάζονται κίνητρα για τη δημιουργία θέσεων εργασίας, για την πρωτότυπη, νέα, καινοτόμα επιχειρηματικότητα, κίνητρα συγκεκριμένα.

Τελειώνοντας θα ήθελα να πω ότι χρειάζεται υπέρβαση. Το μεροδούλι-μεροφάι της διαπραγμάτευσης –με έμφαση στο μεροδούλι και λιγότερη στο μεροφάι– δεν θα μας βγάλει εύκολα από την κρίση. Χρειάζεται υπέρβαση.

**ΑΘΑΝΑΣΙΟΣ ΔΑΒΑΚΗΣ:** Πρέπει να βοηθήσουμε.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Για παράδειγμα, τι θα γίνει, υπάρχει σχέδιο για την επιστροφή –πρέπει να υπάρχει σχέδιο, εγώ δεν είμαι ειδικός- των καταθέσεων; Κοιτάξτε να δείτε –και τελειώνω- από πρώτη Γενάρη είναι η οδηγία που θα εφαρμοστεί, η οποία έχει ένα θετικό, δηλαδή, την προστασία των καταθέσεων κάτω από 100.000 ευρώ, αλλά έχει και κάτι άδηλο για τις καταθέσεις πάνω από αυτό το ποσό, τη στιγμή που ο Σόιμπλε αρνείται την πρόταση του Ντράγκι για ευρωπαϊκή εγγύηση των καταθέσεων.

Θα μπορούσε να πει κανείς πολλά, αλλά δεν έχω χρόνο. Αλλά κυρίως δεν έχει χρόνο η χώρα. Εγώ θα έλεγα σε όλους μας και στην Κυβέρνηση –διότι η Αντιπολίτευση δεν ξέρω αν ακούει κιόλας– θαρσείν χρη, διότι οι καιροί, όπως έλεγαν οι αρχαίοι πρόγονοι, ου μενετοί.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΔΑΒΑΚΗΣ:** Έτσι λένε και οι Ένοπλές Δυνάμεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Τον λόγο έχει ο κ. Πάλλης από τον ΣΥΡΙΖΑ για έξι λεπτά.

**ΓΕΩΡΓΙΟΣ ΠΑΛΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, μετά το μεσοπρόθεσμο πρόγραμμα που προέκυψε από τη συμφωνία του Αυγούστου, το οποίο διασφαλίζει τον δημοσιονομικό χώρο για να σπάσει το σπιράλ θανάτου που είχε επιβληθεί στη χώρα, καλούμαστε να υπερψηφίσουμε τον προϋπολογισμό του 2016, τον πρώτο που φέρνει αυτή η Κυβέρνηση, ο οποίος δεν είναι ουδέτερος, αλλά έχει κοινωνικό πρόσημο.

Είναι δημοσιονομικά ισορροπημένος και δίνει στην Κυβέρνηση την δυνατότητα άσκησης κοινωνικής πολιτικής, υπερβαίνοντας τις δεσμεύσεις που είχαν αναλάβει οι προηγούμενες κυβερνήσεις.

Αυτό το μεσοπρόθεσμο αφήνει συνολικά δημοσιονομικό χώρο για την επόμενη πενταετία 20 δισεκατομμύρια και 7 δισεκατομμύρια για φέτος, μέτρα τα οποία είχατε αναλάβει την ευθύνη να επιβάλετε, λεφτά συνολικά που αντιστοιχούν στην πενταετία σε ένα επιπρόσθετο ΕΣΠΑ με στοχευμένες περικοπές στις δαπάνες, όπως παράδειγμα η μείωση στρατιωτικών δαπανών, χωρίς να επιβάλει οριζόντιες περικοπές μισθών και συντάξεων, όπως επανειλημμένα κάνατε και θα ξανακάνατε αν οι πολίτες δεν έβαζαν φρένο τον Ιανουάριο και αν οι πολίτες δεν ξαναέδιναν εντολή σε αυτήν την Κυβέρνηση τον Σεπτέμβριο.

Κι εδώ πρέπει να μας πείτε, όταν μας κάνετε κριτική, κύριοι συνάδελφοι, για τη μείωση δαπανών εσείς τί θα κάνατε; Μειώσεις μισθών, απολύσεις, κλείσιμο υπηρεσιών; Όλα αυτά μαζί; Μα, αυτά τα κάνατε, κύριοι συνάδελφοι. Τα κάνατε.

Κάνετε κριτική για τους φόρους που αναγκαστικά επιβάλλονται με αοριστολογίες και καταστροφολογικές κορώνες. Η ουσία είναι ότι θέλουμε δικαιότερους φόρους και αυτό αποτυπώνεται στον προϋπολογισμό στο γεγονός ότι οι άμεσοι φόροι αυξάνονται από το 41% στο 44,7%, ενώ οι έμμεσοι φόροι μειώνονται από το 58%, περίπου στο 55%, ώστε να αγγίζουν αυτούς που δεν πλήρωναν και τους οποίους εσείς προστατεύατε τόσα χρόνια.

Γίνεται πολύ κουβέντα για τους συντελεστές φόρου των αγροτών. Υπάρχει ως τώρα αναλογικότητα στην φορολόγηση των αγροτών ή μήπως υπάρχουν αγρότες με μεγάλα εισοδήματα που δεν πλήρωναν όσα έπρεπε να πληρώνουν; Είναι η λύση του αγροτικού προβλήματος της χώρας το αφορολόγητο των αγροτών ή πρέπει να γίνουν δράσεις που αποσκοπούν στην μείωση του κόστους παραγωγής και στην βελτίωση τιμών του παραγωγού και θεσμικές παρεμβάσεις –χθες ψηφίσαμε μία τέτοια- και συνολικά του στρατηγικού σχεδιασμού της αγροτικής πολιτικής, παράλληλα με την προστασία του εισοδήματος των φτωχών αγροτών; Αυτά ζητούν οι αγρότες, κυρίες και κύριοι συνάδελφοι.

**ΑΘΑΝΑΣΙΟΣ ΔΑΒΑΚΗΣ:** Πανηγυρίζουν οι αγρότες.

**ΓΕΩΡΓΙΟΣ ΠΑΛΛΗΣ:** Εκεί βασίζεται και η αναγκαιότητα του παράλληλου προγράμματος, κάτι που δεν καταλαβαίνετε, που δεν αναιρεί τις δεσμεύσεις της χώρας μας απέναντι στους θεσμούς, αλλά δημιουργεί συνθήκες μέσα από στοχευμένες δράσεις, ώστε να διασφαλίσει την κοινωνική συνοχή. Παράδειγμα οι δράσεις που ετοιμάζει η Κυβέρνηση και οι κατευθύνσεις που υπάρχουν για την στήριξη προγραμμάτων κοινωφελούς εργασίας, η αναβάθμιση και στήριξη των δομών υγείας και πολλά άλλα που έχουν ειπωθεί στην Αίθουσα, κύριε συνάδελφε. Αυτό θα το δείτε στην Λέσβο, που βιώνει την κρίση του προσφυγικού, παράλληλα με την ελληνική κρίση και όση κριτική και αν μας κάνετε, όσο μίσος και αν βγάζετε και μισαλλοδοξία κάποιοι σε αυτήν την Αίθουσα, η πολιτική στάση της Κυβέρνησης και των τοπικών κοινωνιών με το προσφυγικό μάς δείχνει και αποδεικνύει στην πράξη την αναγκαιότητα παράλληλου προγράμματος το οποίο θα λειτουργεί παράλληλα και πέρα από οποιονδήποτε προϋπολογισμό. Είναι ανάγκη αυτό.

**ΑΘΑΝΑΣΙΟΣ ΔΑΒΑΚΗΣ:** Μίσος εμείς;

**ΓΕΩΡΓΙΟΣ ΠΑΛΛΗΣ:** Κυρίες και κύριοι συνάδελφοι, καλούμαστε να υπερψηφίσουμε τον προϋπολογισμό του 2016. Συλλογικά ως κόμματα αλλά και ατομικά ο καθένας και η καθεμία από εμάς πρέπει να αναλάβει την ευθύνη του. Εμείς έχουμε αναλάβει τις ευθύνες μας. Αλλά αναρωτιέμαι, σαν νέος άνθρωπος και νέος Βουλευτής, απευθυνόμενος στους συναδέλφους της Αντιπολίτευσης, κυρίως σε αυτούς που κυβερνούσαν τα προηγούμενα πολλά χρόνια τον τόπο: Είναι πολιτική σας επιλογή η καταψήφιση του προϋπολογισμού γιατί εξυπηρετεί άλλα ταξικά συμφέροντα, άλλα από αυτά που εσείς υπερασπίζεστε; Αν είναι έτσι, εγώ το κατανοώ απόλυτα. Δεν κατανοώ, όμως, μία πολιτική επιλογή η οποία σας κατατάσσει στους ασυνείδητους της ιστορίας, που αναιρεί τις πράξεις σας έως τώρα, μία επιλογή οπισθοδρόμησης και μικροπολιτικών σκοπιμοτήτων.

Η κοινωνία περιμένει από αυτό το Κοινοβούλιο να στηρίξει μία εθνική προσπάθεια που γίνεται για να πάει ο τόπος μπροστά. Εμείς είμαστε εδώ εγγυητές της σταθερότητας και στο πέρασμα του χρόνου, όλοι μας θα κριθούμε για την στάση μας, τις πράξεις μας και τις επιλογές μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Πάλλη για την τήρηση του χρόνου.

Το λόγο έχει ο κ. Δελής από το ΚΚΕ, για έξι λεπτά.

**ΙΩΑΝΝΗΣ ΔΕΛΗΣ:** Ευχαριστώ, κυρία Πρόεδρε.

Κυρίες και κύριοι Βουλευτές, όπως και αν τον δεις, απ’ όπου και αν τον πιάσεις αυτόν τον προϋπολογισμό, σε ένα συμπέρασμα καταλήγεις: Ο λαός πληρώνει με χίλιους τρόπους, και το κεφάλαιο, οι επιχειρηματικοί όμιλοι, κερδίζουν με άλλους τόσους. Μπορεί βέβαια να πει κάποιος ότι συνεχίζει απλώς την αντιλαϊκή πεπατημένη των προϋπολογισμών των προηγούμενων αστικών κυβερνήσεων, αλλά δεν είναι ακριβώς έτσι. Τα νέα βάρβαρα μέτρα, πάνω από 7 δισεκατομμύρια, μαζί με τις ουρές του φετινού προϋπολογισμού που προβλέπει σε φόρους και περικοπές κοινωνικών δαπανών, δεν αντικαθιστούν τα παλαιότερα αλλά έρχονται να προστεθούν στα προηγούμενα που σήκωσε στις πλάτες του ο λαός μας για να κάνουν ακόμη μεγαλύτερη κόλαση τη ζωή του. Κι έρχονται εδώ Βουλευτές του ΣΥΡΙΖΑ να μιλούν για την κοινωνική του διάσταση, ακόμα και για το ταξικό του πρόσημο. Βεβαίως, διαθέτει ταξικό πρόσημο, μόνο που είναι το ταξικό πρόσημο των καπιταλιστών και του συστήματός τους. Και αυτό υπηρετείτε με τον προϋπολογισμό σας. Αφοσιωμένοι στην ανάπτυξη των κερδών τους, εντείνοντας το τσάκισμα του λαού στο εσωτερικό και τους ίδιους υπηρετείτε και πάλι όταν εμπλέκετε την χώρα στους επικίνδυνους ιμπεριαλιστικούς οξυμένους ανταγωνισμούς στην νοτιοανατολική Μεσόγειο.

Δείτε τι γίνεται στην παιδεία και τι προβλέπει γι’ αυτήν ο προϋπολογισμός.

Ενώ εμφανίζονται αυξημένες κατά 10 εκατομμύρια ευρώ οι δαπάνες για τις πανελλήνιες εξετάσεις –γιατί αλήθεια περιμένουμε μία απάντηση γι’ αυτό- και κατά 30 εκατομμύρια οι δαπάνες για την έρευνα, συνολικά οι δαπάνες για την παιδεία φαίνονται να μένουν περίπου ίδιες με τις περυσινές, να σταθεροποιούνται.

Για να δούμε, όμως, τι σταθεροποιείται; Σταθεροποιείται η υποχρηματοδότηση της παιδείας, ουσιαστικά η στάση πληρωμών προς αυτήν. Τι σημαίνει αυτό; Σημαίνει ότι η τραγική οικονομική κατάσταση των σχολείων, πανεπιστημίων και ΤΕΙ θα συνεχίσει να βρίσκεται σε καθεστώς ελεγχόμενης χρεοκοπίας, γιατί ούτε σε αυτόν τον προϋπολογισμό δεν προβλέπεται συγκεκριμένο κονδύλι για δωρεάν πετρέλαιο, ρεύμα, νερό, τηλέφωνο στα σχολεία.

Γιατί δε διαγράφετε τα χρέη των σχολικών επιτροπών στις πρώην ΔΕΚΟ και αφήνετε τα σχολεία να ζουν με την αγωνία μην μείνουν χωρίς θέρμανση; Γιατί δεν φέρνετε ρύθμιση για αφορολόγητο φυσικό αέριο και αφορολόγητο πετρέλαιο στα σχολεία και την διατηρείτε μονάχα για τους εφοπλιστές; Γιατί δεν απαλλάσσετε τα σχολεία από τον ΦΠΑ για τα αναλώσιμά τους και αυτήν την απαλλαγή την δίνετε μόνο στις πρεσβείες; Θα βγάλετε επιτέλους ένα κονδύλι για ένα σχολικό γεύμα για όλα τα παιδιά, για να αντιμετωπιστεί το αίσχος του υποσιτισμού χιλιάδων παιδιών λαϊκών οικογενειών, παρά να τα αφήνετε στην επαγγελματική φιλανθρωπία ΜΚΟ, Εκκλησίας και χορηγών;

Πότε θα εξασφαλίσετε να μην μένει κανένα παιδί εκτός εκπαίδευσης, να μην μένει κανένα παιδί λαϊκής οικογένειας χωρίς ιατροφαρμακευτική περίθαλψη; Πότε θα χρηματοδοτήσετε την αντισεισμική θωράκιση των σχολείων και πότε θα ξεκινήσει ο αντισεισμικός τους έλεγχος που σταμάτησε το 2010; Χιλιάδες είναι οι μαθητές που κάνουν μάθημα μέσα σε ανέλεγκτα κτήρια, αφού ο έλεγχος έγινε μονάχα στο 1/3 των σχολείων αυτών που κατασκευάστηκαν μάλιστα μέχρι το ’60.

Χίλια πεντακόσια νέα νηπιαγωγεία χρειάζονται για να καλύψουν την υποχρεωτική φοίτηση όλων των νηπίων και προνηπίων στα δημόσια νηπιαγωγεία και ακόμα στην σημερινή μονοετή υποχρεωτική προσχολική αγωγή το 1/3 των νηπιαγωγείων στεγάζονται σε ακατάλληλα κτήρια. Να δουλειά για τους οικοδόμους, να πεδίο ανάπτυξης για τον κατασκευαστικό κλάδο, μόνο που όλα αυτά θέλουν άλλη εξουσία, άλλη οικονομία λαϊκή, που θα έχει προτεραιότητα τις ανάγκες των ανθρώπων και όχι την καπιταλιστική κερδοφορία.

Σημαίνει ότι αυτός ο προϋπολογισμός, εκτός των άλλων, ότι τα βάσανα των παιδιών με αναπηρία και ο γολγοθάς των οικογενειών τους θα γίνει ακόμη πιο ανηφορικός, αφού θα συνεχίσουν να πληρώνουν όσοι μπορούν για θεραπείες, φάρμακα, τεχνικά βοηθήματα, θα βρίσκουν λίγα ειδικά σχολεία υποστελεχωμένα και χωρίς υποδομές. Πώς μπορεί σήμερα στον 21ο αιώνα ένα παιδί με αναπηρία να σταματά τις αναγκαίες θεραπείες επειδή ο γονιός του δεν έχει να πληρώσει;

Σημαίνει αυτός ο προϋπολογισμός ότι χιλιάδες λαϊκές οικογένειες θα φτύσουν κυριολεκτικά αίμα για να σπουδάσουν τα παιδιά τους, αφού η φοιτητική μέριμνα σε σίτιση και στέγη είναι σχεδόν ανύπαρκτη. Πότε θα δώσετε δωρεάν όλα τα πάσο στους σπουδαστές των πανεπιστημίων, των ΤΕΙ και των ΙΕΚ;

Σημαίνει αυτός ο προϋπολογισμός ότι ούτε το 2016 προβλέπονται μόνιμοι διορισμοί εκπαιδευτικών την ώρα που λείπουν χιλιάδες στην εκπαίδευση. Σήμερα που μιλάμε δεν υπάρχει σχολείο που να λειτουργεί κανονικά με όλους τους προβλεπόμενους εκπαιδευτικούς του και οι χιλιάδες χαμένες ώρες συνθέτουν εικόνα εγκατάλειψης για την δημόσια εκπαίδευση. Φτάσατε μέχρι το σημείο με πρόσφατη εγκύκλιο να αποκλείονται επί της ουσίας από τα ολοήμερα σχολεία τα παιδιά των ανέργων και των οικογενειών με έναν εργαζόμενο.

Σημαίνει αυτός ο προϋπολογισμός ότι χιλιάδες αναπληρωτές θα συνεχίσουν να σκορπίζουν σε όλη την Ελλάδα, κάθε χρόνο σε άλλο μέρος, με μισθούς πείνας, εργασιακοί όμηροι μιας πολιτικής που δεν αναγνωρίζει το βασικό δικαίωμα κάθε ανθρώπου στην μόνιμη και σταθερή δουλειά. Θα δώσετε σε όλους αυτούς την δωρεάν μετακίνηση για όλα τα μεταφορικά μέσα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας για λίγο, κυρία Πρόεδρε. Ευχαριστώ.

Κι ενώ όλα αυτά συμβαίνουν κι ενώ το τρίτο μνημόνιο προβλέπει την συνέχιση των αντιδραστικών αλλαγών στην παιδεία και διατηρεί την ουσία του νομοθετικού πλαισίου των προηγούμενων κυβερνήσεων, η Κυβέρνηση τηρώντας τις παραδόσεις στήνει άλλον έναν κοινωνικό διάλογο ακριβώς για να τα κρύψει αυτά τα προβλήματα, να αποπροσανατολίσει, για να κερδίσει χρόνο, να καλλιεργήσει την ανοχή στα αντιεκπαιδευτικά μέτρα που ετοιμάζονται.

Μα όλα αυτά, κυρίες και κύριοι Βουλευτές, οι ανικανοποίητες λαϊκές ανάγκες και στην παιδεία ούτε μπορούν να περιμένουν ούτε ποτέ λύθηκαν με τέτοιους διαλόγους. Τροφοδοτούν αγώνες καθημερινούς που συναντούν τους αγώνες για όλα τα λαϊκά προβλήματα. Αυτούς τους αγώνες κανείς δεν μπορεί να τους σταματήσει.

Εμείς θα δώσουμε την ψυχή μας για να πετύχουν και η σημερινή απεργία το επιβεβαιώνει. Ο προϋπολογισμός έχει ήδη καταψηφιστεί στην συνείδηση του λαού. Τον καταψηφίζουμε κι εμείς.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Αναπληρωτής Υπουργός Εσωτερικών και Διοικητικής Ανασυγκρότησης, κ. Μουζάλας, για οκτώ λεπτά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κυρία Πρόεδρε, κυρίες και κύριοι Βουλευτές, χθες από διάφορους συναδέλφους σας ετέθησαν κάποια ζητήματα για το προσφυγικό. Θεώρησα υποχρέωσή μου να έρθω σήμερα να σας ενημερώσω. Ο λόγος που χθες δεν μπορούσα είναι ότι ήμουν απασχολημένος με δουλειές που αφορούν αυτό το πράγμα, που ήταν επίσης πολύ σοβαρές.

Θέλω να σας θυμίσω ότι προσπαθώ να κρατήσω το προσφυγικό-μεταναστευτικό σε ένα πολύ χαμηλό επίπεδο. Με αυτήν την έννοια δεν θα βγάλω πολιτικό λόγο. Θα σας δώσω στοιχεία και κάποιες εκτιμήσεις.

Έχει ξεσπάσει, λοιπόν, ένας θόρυβος σε σχέση με την προοπτική του ότι κάποια κράτη της Ευρωπαϊκής Ένωσης ζητούν να φύγουμε από την Σένγκεν, γιατί δεν ανταποκρινόμαστε στις υποχρεώσεις μας απέναντι στην Ευρωπαϊκή Ένωση. Αυτός ο θόρυβος έχει γίνει πολύ πιο έντονος την τελευταία εβδομάδα και οι λόγοι, κατά τη δική μου άποψη –που σημαίνει ότι είναι μια υποκειμενική άποψη- είναι ότι την Παρασκευή έχουμε ένα Συμβούλιο Υπουργών στις Βρυξέλλες απ’ όπου θα προσπαθήσουν να περάσουν δύσκολα πράγματα για την χώρα μας. Έχει σχέση με το ότι θέλουν να καθησυχάσουν την κοινή τους γνώμη, η οποία δυσκολεύεται να αντιμετωπίσει το προσφυγικό. Βλέπετε αυτοί ήρθαν πρώτη φορά σε επαφή με αυτές τις τεράστιες ανθρώπινες μετακινούμενες μάζες.

Επίσης, νομίζω προσωπικά –και είναι πάλι μια υποκειμενική γνώμη- ότι πέρα από τις αγκυλώσεις που μπορεί να έχω εγώ, υπάρχουν και αγκυλώσεις στην Ευρώπη σε σχέση με το ότι τούτη εδώ είναι μια αριστερή κυβέρνηση η οποία δειλιάζει, έχει αγκυλώσεις και δεν μπορεί να προχωρήσει σε διάφορα πράγματα.

Η άποψή μου είναι ότι όλο αυτό το σκηνικό στηρίζεται στο ψέμα, στην διαστρέβλωση, στην απόκρυψη και σε υπαρκτές αδυναμίες στην διαχείριση που επέδειξε η ελληνική Κυβέρνηση κι εγώ προσωπικά.

Θα σας πω για τα ψέματα πολύ κοφτά. Γράφτηκε ότι μας δίνουν τετρακόσια Eurodac μηχανήματα και δεν τα παίρνουμε. Έχουμε ζητήσει εκατό Eurodac και μας έχουν δώσει μονάχα σαράντα οκτώ. Κάθε φορά, από τότε που εγώ έγινα Υπουργός στην υπηρεσιακή κυβέρνηση, καταθέτουμε έγγραφο και ζητάμε Eurodac . Μας έχουν δώσει μόνο σαράντα οκτώ και αυτά όχι σαν Ευρωπαϊκή Ένωση. Τα δώδεκα τα έδωσε η Γερμανία σε διμερή διαπραγμάτευση, σε διμερή ευγένεια, θα έλεγα, από την πλευρά της.

Μία από τις κατηγορίες είναι σχετικά με τη FRONTEX, ότι δηλαδή εμείς δεν θέλουμε να συνεργαστούμε με τη FRONTEX. Σας λέω ότι κατ’ αρχάς με τη FRONTEX έχουμε στο έδαφος και στην θάλασσα μια εξαιρετική συνεργασία. Σας λέω ότι έχουμε ζητήσει, αφότου εγώ ήμουν υπηρεσιακός Υπουργός τουλάχιστον τριακόσιους δεκαοκτώ ανθρώπους από τη FRONTEX κι έχουμε στο έδαφος κάθε μήνα μόνο σαράντα, οι οποίοι έχουν και το ωράριο της δικής τους χώρας, δηλαδή μετά από πίεση, δουλεύουν δύο βάρδιες, ενώ οι δικοί μας αστυνομικοί δουλεύουν όλο το εικοσιτετράωρο και αυτό δημιουργεί προβλήματα στη συνεργασία.

Τον Σεπτέμβριο κατέθεσα οδικό χάρτη που ζητάω χίλιους εξακόσιους άντρες στην FRONTEX για να μπορέσουν να βοηθήσουν στη διαχείριση του προσφυγικού στα νησιά. Παραμένουν σαράντα άνθρωποι κάθε μήνα.

Καταθέτω για τα Πρακτικά τα σχετικά έγγραφα.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τα RABITs, τα RABITs είναι ειδικά FRONTEX, ας πούμε είναι τα κομάντο των FRONTEX. Η FRONTEX είναι γενικά αστυνομία, η οποία δεν έχει κυριαρχικά δικαιώματα, είναι υπό τον έλεγχο πάντα δικών μας αξιωματικών και την χρησιμοποιούμε στις καταγραφές. Αυτός είναι και ο λόγος που δημιουργήθηκε. Τα RABITs είναι περίπου το ίδιο πράγμα με πιο πολλές επιχειρησιακές δυνατότητες. Μας κατηγορούν ότι αρνούμεθα τα RABITs. Ήδη από τον Ιούλιο έχουμε ζητήσει παραπάνω RABITs απ’ αυτά που έχουμε για τα θαλάσσια σύνορά μας, τα οποία δεν μας έχουν δοθεί.

Προχθές, στην σύσκεψη που είχα με τον Άσελμπορν, τον Πρόεδρο της Επιτροπής, ζήτησα καινούργια RABITs. Υπάρχει εδώ πέρα μια πολύ μεγάλη διαφορά. Τα RABITs δεν τα θέλουμε στα χερσαία μας σύνορα με τη FYROM, όπως και τη FRONTEX δεν την θέλουμε στα χερσαία μας σύνορα με τη FYROM, για να κάνει, όπως η ίδια ζήτησε, κοινές περιπολίες με εμάς και με τη FYROM. Αντίθετα, την θέλουμε στη θάλασσα, την θέλουμε στα νησιά. Θέλουμε και τα RABITs στα νησιά και τα ζητάμε.

Υπάρχει μια άποψη και μια κατηγορία -όλα αυτά χτίζουν ένα κλίμα- ότι εμείς αρνιόμαστε να κάνουμε επιστροφές, τα returns. Τι θα πει αυτό; Θα πει ότι ο παράνομος μετανάστης από ένα σημείο και μετά, όταν περάσει ο μήνας που δικαιούται να είναι, συλλαμβάνεται και γυρνάει στη χώρα. Θέλω να σας πω ότι συνεχίζουμε και κάνουμε returns στις χώρες που δέχονται, δηλαδή στην Γεωργία, στην Αλβανία και σε άλλες. Προσπαθούμε να κάνουμε returns στην Τουρκία και στο Πακιστάν και δεν δέχονται.

Την ημέρα που κάναμε το πρώτο relocation για συμβολικούς λόγους, ακριβώς σε μια προσπάθεια να αποδειχθεί ότι η Κυβέρνηση, ότι εμείς, θέλουμε την μόνιμη μετεγκατάσταση, αλλά δεν μπορούμε να είμαστε συνέχεια με μια παράνομη κατάσταση, ετοιμάσαμε μια επιστροφή εξήντα δύο μεταναστών για το Πακιστάν, η οποία γύρισε πίσω. Χθες το βράδυ στείλαμε ξανά τριάντα εννέα μετανάστες στο Πακιστάν με αεροπλάνα της FRONTEX. Δέχτηκαν είκοσι και τους άλλους μας τους επέστρεψαν.

Εδώ πέρα υπάρχει κι ένα ζήτημα οικονομικό. Δηλαδή, τόσο τα returns όσο και το relocation μετά, υποτίθεται ότι θεσμικά τα αναλαμβάνει ο Διεθνής Οργανισμός Μετανάστευσης. Ο Διεθνής Οργανισμός Μετανάστευσης δεν έχει εκταμιεύσει ακόμα λεφτά μέχρι τη συνάντηση που είχα εγώ με τον Άσελμπορν πριν από δυο, τρεις μέρες. Εχθές εκταμίευσε και υποτίθεται ότι τώρα έχει χρήματα.

«Relocation» σημαίνει ότι φεύγει από εδώ και πάει σε μία χώρα της Ευρώπης. Κάναμε το πρώτο relocation. Κι έχουμε άλλους εκατόν εξήντα ανθρώπους, οι οποίοι περιμένουν να γίνουν αποδεκτοί από χώρες της Ευρώπης. Όμως, λόγω οικονομικών ζητημάτων, γιατί δεν υπήρχαν χρήματα -τα χρήματα ξεκλειδώθηκαν εχθές, μετά από τις συζητήσεις με τον Άσελμπορν- και λόγω γραφειοκρατικών διαδικασιών των άλλων χωρών αυτά τα εκατόν εξήντα άτομα δεν έχουμε μπορέσει ακόμα να τα κάνουμε relocation. Πιστεύω ότι θα γίνει τις επόμενες μέρες. Για εμάς είναι πολύ σημαντικό να γίνει, για να φανεί ότι υπάρχει ένας νόμιμος δρόμος για να μπορούν οι άνθρωποι αυτοί να πηγαίνουν στην Ευρώπη.

Πολιτική προστασία. Μας κατηγορούν ότι δεν ζητήσαμε πολιτική προστασία. Είναι αλήθεια. Εγώ από τότε που ήμουν υπηρεσιακός Υπουργός –ακόμα και τώρα όμως- αρνιόμουν να ζητήσω πολιτική προστασία. Δεν υπήρχε ο κατάλληλος μηχανισμός ώστε να γίνει δεκτή. Αυτό είναι το ένα. Το δεύτερο είναι ότι ήταν πάρα πολύ δύσκολο μέσα σε αυτό το τεράστιο ρεύμα –τέσσερις με δέκα χιλιάδες την ημέρα- να μπορέσουμε να καθορίσουμε με επιστημονική ακρίβεια τις ανάγκες.

Τώρα που τα hot spots κ.λπ. έχουν πάρει τον δρόμο τους και μπορούμε να καθορίσουμε τις ανάγκες, ζητήσαμε πολιτική προστασία. Δεν ζητήσαμε απλώς κουβέρτες. Ζητήσαμε πολλά πράγματα, όπως φορτηγά, αυτοκίνητα, ασθενοφόρα, τα οποία και δικαιούμεθα.

Θέλω να σας πω ότι μέχρι τώρα όσες χώρες της Ευρώπης έχουν ζητήσει πολιτική προστασία, έχουν πάρει λιγότερο από το ένα δέκατο από αυτά τα πράγματα τα οποία ζήτησαν και κυρίως έχουν πάρει κουβέρτες.

Hot spots. Αυτό είναι ένα πολύ ενδιαφέρον θέμα. Κατ’ αρχάς αυτός είναι ένας τίτλος τόσο λάθος και αντιαισθητικός που δημιουργεί παντού προβλήματα. Πρόκειται για κέντρα ταυτοποίησης. Η σημασία του hot spot είναι ότι είναι ένα μέρος που μπαίνει ο άλλος υπό κράτηση, κάθεται σαράντα οκτώ με εβδομήντα ώρες το πολύ, γίνεται η πλήρης καταγραφή του και φεύγει. Εδώ πέρα έχουμε καθυστέρηση. Και έχουμε και εμείς ευθύνη για αυτήν την καθυστέρηση. Εννοώ εμείς ως Κυβέρνηση κι εγώ ως Υπουργός. Εάν όλα είχαν γίνει lege artis, θα μπορούσαμε να είμαστε δέκα, δεκαπέντε μέρες πιο μπροστά σήμερα, όχι κάτι παραπάνω από αυτό.

Στη Μυτιλήνη, το hot spot, το κέντρο ταυτοποίησης, είναι έτοιμο και έχουμε πάρει καλή έκθεση για αυτό από την Ευρωπαϊκή Ένωση. Στη Χίο έχουμε φτιάξει ένα προσωρινό hot spot -το λέω κι εγώ έτσι- ένα προσωρινό κέντρο ταυτοποίησης, το οποίο από την Ευρωπαϊκή Ένωση πήρε πάλι πολύ καλά λόγια.

Στην Κω και στη Λέρο θα έχουμε τελειώσει τα κέντρα ταυτοποίησης, εφόσον όλα πάνε καλά, μέχρι το τέλος του χρόνου. Έχουμε δώσει εντολή να αναλάβει να τα χτίσει ο Στρατός, γιατί μέσα από τις γραφειοκρατίες και ίσως και από τον κακό χειρισμό τον δικό μου στις γραφειοκρατίες, είχαμε μια καθυστέρηση, η οποία θα μπορούσε ένα λείπει.

Στη Χίο είμαστε σε μια άριστη συνεργασία με τον δήμαρχο. Τον βοηθήσαμε να αγοράσει ένα εργοστάσιο. Φαντάζομαι ότι μέχρι τέλος του Γενάρη θα έχει χτιστεί και αυτό.

Στη Σάμο έχουμε παραπάνω δυσκολίες, παρ’ ότι συνεργαζόμαστε εξαιρετικά με τον δήμαρχο. Έχουμε μία παλιά εγκατάσταση και ψάχνουμε να φτιάξουμε την καινούρια. Δεν είμαστε έτοιμοι ακόμα. Αυτά, εάν γίνουν μέχρι το τέλος του Δεκέμβρη, είναι μια πάρα πολύ καλή εμφάνιση στην Ευρωπαϊκή Ένωση.

Θέλω να πω, όμως, το εξής για τα κέντρα ταυτοποίησης: Τα κέντρα ταυτοποίησης -δηλαδή η δακτυλοσκόπηση- έγιναν κάτω από πολύ δύσκολες συνθήκες και για τους πρόσφυγες και για τους μετανάστες και για το προσωπικό. Όμως, είναι κάτι που κάνουμε. Είμαστε από αυτές τις χώρες που έχουμε ένα πολύ υψηλό ποσοστό ταυτοποίησης με τη δακτυλοσκόπηση, με το Eurodac, και είναι πολύ μεγαλύτερο εάν προσθέσουμε και τα μελάνια, τα οποία μελάνια μετά τα περνάμε στο Eurodac.

Εάν σκεφτείτε ότι στη Μυτιλήνη, για παράδειγμα, πρέπει μέσα σε δύο βραδιές να ταυτοποιήσουμε τρεις χιλιάδες άτομα, μπορείτε ένα καταλάβετε τις δυσκολίες που έχει αυτό το εγχείρημα και γιατί ζητάμε εκατό Eurodac ενώ έχουμε σαράντα -κι ας λένε ότι μας δίνουν τετρακόσια και δεν τα παίρνουμε- και γιατί ζητάμε χίλιους εξακόσιους αστυνομικούς της FRONTEX.

Το δεύτερο στοιχείο είναι οι διαστρεβλώσεις. Εγώ λυπάμαι που μία πολύ σοβαρή εφημερίδα αντέγραψε τους «FINANCIAL TIMES», που επίσης είναι μία σοβαρή εφημερίδα, η οποία, όμως, γράφει ψέματα. Και σας τα είπα για τα Eurodac και για την FRONTEX και για τα RABIT.

Έχω εδώ πέρα τις δηλώσεις του κ. Αβραμόπουλου, ο οποίος παρουσιάζεται σαν να λέει ο άνθρωπος ότι θα μας διώξουν από τη Σένγκεν. Θέλω να σας καταθέσω ότι ο κ. Αβραμόπουλος, ως επίτροπος, που πρέπει να παίξει το διττό του ρόλο, μάλλον μας βοηθάει και μάλλον η δήλωση που κάνει είναι μια θετική δήλωση για εμάς μέσα σε ένα κακό κλίμα που έχει δημιουργηθεί.

Έχω τη δήλωση της ίδιας της Ευρωπαϊκής Επιτροπής, η οποία λέει ότι δεν υπάρχει πρόβλημα με τη Σένγκεν και ότι η προσπάθεια της Επιτροπής και για την Ελλάδα και για όλη την Ευρώπη είναι να διατηρηθεί η Σένγκεν άθικτη.

Έχω τη δήλωση του Άσελμπορν στη «LE MONDE», ο οποίος λέει ότι πρέπει να καταπολεμήσουμε κάθε ιδέα για αποβολή από τη Σένγκεν και επιπλέον να αποφύγουμε να τεθεί υπό αμφισβήτηση η Συνθήκη Σένγκεν ή να αποκλειστεί μια χώρα.

Τέλος, για να δείτε πώς διαστρεβλώνονται τα πράγματα, ο επίτροπος υγείας της Ευρωπαϊκής Ένωσης, ένας Εσθονός, ο οποίος από ό,τι έμαθα είναι και γιατρός και αυτό που εμείς οι γιατροί λέμε καλός άνθρωπος, πήγε επίσκεψη στην Μυτιλήνη. Μάλιστα, συμμετείχε και στη διάσωση. Μετά έγραψε ένα γράμμα στο κολλέγιο των επιτρόπων από όπου ξεκίνησε όλος αυτός ο σάλος. Εγώ έχω το γράμμα του, το οποίο δεν έχει κυκλοφορήσει και δεν μπορώ να το καταθέσω. Στο γράμμα αυτό ο άνθρωπος λέει υπαρκτές αδυναμίες της χώρας μας στην οργάνωση της υγειονομικής περίθαλψης των προσφύγων μόλις βγαίνουν από τη θάλασσα. Ας πούμε στη Μυτιλήνη, ξέρετε, όταν βγαίνεις από τη θάλασσα είσαι σε ένα γκρεμό εξήντα χιλιόμετρα μακριά από το hot spot. Προτείνει στην Ευρωπαϊκή Ένωση μέτρα που μπορεί να πάρει για να μας βοηθήσει. Δείχνει να μας καθυβρίζει. Δεν μας καθυβρίζει. Με αυτό το γράμμα ξεκίνησε η ιστορία. Ο ίδιος δε, έχει δηλώσει στη Μυτιλήνη, στην επίσκεψή του: «Η προσφορά του προσωπικού όλο το εικοσιτετράωρο είναι πραγματικά αξιέπαινη. Αν κάποιος θέλει να δει τι σημαίνει Ευρώπη αλληλεγγύης, μπορεί απλά να έρθει και να επισκεφτεί τους ανθρώπους εδώ.». Έχω τις δηλώσεις του.

Τελειώνω με την Ειδομένη. Έχετε δίκιο ότι η κατάσταση στην Ειδομένη πρέπει να σταματήσει. Υπάρχει μία προσπάθεια πολύ καιρό τώρα -δηλαδή την τελευταία εβδομάδα, που η κατάσταση αυτή αλλάζει- με την Αστυνομία να δούμε πώς μπορεί, χωρίς αιματηρή βία, να απεμπλακεί η κατάσταση. Είναι πολύ δύσκολο. Έχετε δίκιο όσοι λέτε ότι τα τρένα καθυστερούν κι αυτό είναι ένα χτύπημα για το εμπορικό μας ισοζύγιο, αν το λέω σωστά. Είναι μέσα στις άμεσες προτεραιότητες μας.

Θέλω να σας θυμίσω ότι όποτε έχω πει ότι η κατάσταση θα καθαρίσει -το είπα στη Μυτιλήνη και αλλού- η κατάσταση καθάρισε. Με αυτή την έννοια, λοιπόν, στην Ειδομένη θα δοθεί λύση. Και η λύση αυτή προφανώς δεν θα είναι μία βόλτα στο δάσος παιδιών του κολλεγίου. Θα είναι μία δύσκολη λύση για την Κυβέρνησή μας και πιστεύω και για όλα τα πολιτικά κόμματα. Κανείς δεν θέλει να ασκείται βία ή οτιδήποτε άλλο. Δίνουμε μία ευκαιρία και προσπαθούμε να το αποφύγουμε.

Γράψαμε ένα γράμμα στον κ. Αβραμόπουλο, στο οποίο αφού του λέμε την καλή μας διάθεση να στήσει σταθμό πιστοποίησης στα σύνορα, του λέμε ότι ως πολιτικός προϊστάμενος της FRONTEX πρέπει λιγάκι να τους μαζέψει.

Διότι ενώ η απόφαση των Αρχηγών του Summit, των Πρωθυπουργών δηλαδή, ήταν η FRONTEX να πάει στην Ειδομένη –το είχαμε ζητήσει εμείς, το ζήτησα εγώ σε επίπεδο Υπουργών και ο κ. Τσίπρας σε επίπεδο Πρωθυπουργού- και να κάνει καταγραφή σε όσους τυχόν μας έχουν ξεφύγει στα νησιά, αυτοί ήρθαν –ενώ είναι επιχειρησιακό όργανο- με ένα πλάνο το οποίο προέβλεπε επιχειρήσεις, φύλαξη των συνόρων, συλλήψεις κ.λπ. και κοινές περιπολίες με τους Σκοπιανούς.

Εξηγήσαμε στον κ. Αβραμόπουλο και νομίζω ότι έχουμε βρει την ανταπόκρισή του.

Θα σας πω τώρα για το «ξέφραγο αμπέλι» και τα αφύλακτα σύνορα και με αυτά θα ολοκληρώσω. Μάλλον έχω καταχραστεί πολύ τον χρόνο σας.

Τα χερσαία σύνορα τα διαχειριζόμαστε άψογα. Δεν έχουμε εισροές από τα χερσαία σύνορα. Στα θαλάσσια σύνορα δεν υπάρχει καμμία δυνατότητα αποτροπής. Είναι πνιγμός. Και αυτό το ξέρουμε όλοι και όσοι κυβέρνησαν παλιότερα και η Κυβέρνηση τώρα. Αυτό είναι κάτι για το οποίο έχουμε δηλώσει στην Ευρωπαϊκή Ένωση ότι δεν πρόκειται να γίνει από εμάς. Εξάλλου, δεν μας το ζητάει κανείς. Το πρόβλημα, λοιπόν, που αντιμετωπίζουμε -και γι’ αυτό έχουμε προμετωπίδα της πολιτικής μας την αντιμετώπιση των ροών στις ακτές της Τουρκίας- είναι ότι άπαξ και μπει μέσα στη βάρκα, όταν φτάσει σε εμάς δεν μπορεί παρά να κάνουμε διάσωση. Και αυτό γίνεται.

Λοιπόν, νομίζω ότι σας κούρασα. Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κύριο Υπουργό για την ενημέρωση.

Τον λόγο έχει ζητήσει ο κ. Λοβέρδος ως Κοινοβουλευτικός Εκπρόσωπος της Δημοκρατικής Συμπαράταξης.

**ΙΩΑΝΝΗΣ ΒΡΟΥΤΣΗΣ:** Έχω ζητήσει κι εγώ τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα μιλήσετε κι εσείς, κύριε Βρούτση, μετά τον κ. Λοβέρδο.

Ορίστε, κύριε Λοβέρδο, έχετε τον λόγο για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κυρία Πρόεδρε.

Η ομιλία μου θα γίνει κανονικά. Έχουμε συνεννοηθεί. Παρέμβαση κάνω μετά από υπουργική ομιλία. Έχω το δικαίωμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Νόμιζα ότι θέλατε να μιλήσετε ως Κοινοβουλευτικός Εκπρόσωπος για την ομιλία σας που εκκρεμεί.

**ΑΝΔΡΕΑΣ ΛΟΒΕΡΔΟΣ:** Όχι, ζητώ τον λόγο ως Κοινοβουλευτικός Εκπρόσωπος αντιδρών σε ομιλία Υπουργού. Σύμφωνα με τον Κανονισμό της Βουλής έχω το δικαίωμα.

Είναι πολύ σωστό που ήρθε ο Υπουργός εδώ. Πάρα πολύ σωστό. Και επειδή εχθές είχαμε μία συζήτηση και θέσαμε θέματα αρκετοί Βουλευτές, είχα πάρει τον λόγο, κυρία Πρόεδρε, και είχα πει πως ο πιο σωστός τρόπος είναι να έρθει ο αρμόδιος Υπουργός να ενημερώσει. Και το έκανε.

Δεν θα σταθώ στο τελευταίο που είπε, γιατί το τι συνέβη και το τι εμπειρίες έχουμε, κύριε Υπουργέ, είναι ένα ανοικτό θέμα. Όσον αφορά την αύξηση των ροών επί Κυβέρνησης Τσίπρα –δράμα πρώτο- τα συμβάντα είναι γνωστά σε όλους. Δεν είναι η ώρα όμως. Είμαστε για τον προϋπολογισμό εδώ. Απλώς ενώ είμαστε εδώ για τον προϋπολογισμό, είναι σε έξαρση το προσφυγικό με τη μορφή που το είπατε. Θα κάνουμε μία άλλη συζήτηση, ίσως προ ημερησίας διατάξεως, σε επίπεδο των προέδρων των κομμάτων ή θα κάνουμε άλλη συζήτηση στην αρμόδια επιτροπή.

Εδώ τίθενται ερωτήματα. Σας ευχαριστώ για την πολύ αναλυτική σας τοποθέτηση, αλλά έχω τέσσερις ερωτήσεις.

Πρώτη ερώτηση. Δεν αληθεύουν καθόλου τα όσα μαθαίνουμε από Ευρωβουλευτές, οι οποίοι μιλούν ξεκάθαρα; Εγώ επικαλέστηκα χθες τον κ. Μαριά. Και επικαλούμαι τον κ. Μαριά γιατί είναι ανεξάρτητος. Όποιον άλλο κι αν έλεγα, θα ανήκε σε κάποιο κόμμα. Το «μάλλον βοηθάει ο κ. Αβραμόπουλος» δημιουργεί –ξέρετε- παρεξηγήσεις. Ξεκαθαρίστε το. Βοηθάει ή δεν βοηθάει; Επίτροποι άλλων χωρών αληθεύει ότι έχουν θέσει θέμα διετούς αποβολής μας από τη Σένγκεν; Αληθεύει ή δεν αληθεύει; Αν πείτε ότι δεν αληθεύει, εγώ πιστεύω εσάς. Πάντως, το θέμα αυτό έχει συζητηθεί κατά κόρον εκτός συνόρων.

Είναι μέσο πίεσης φραστικό το ότι μέχρι τις 16 με 17 Δεκεμβρίου πρέπει να έχουμε τελειώσει με τα hot spots, ειδάλλως υπάρχουν μέτρα όπως η αποβολή της; Θα θέλαμε έναν καθαρό λογαριασμό από την πλευρά του αρμόδιου Υπουργού.

Δεύτερη ερώτηση. Σχετικά με την Ειδομένη που μου είπατε ότι ο θάνατος μετανάστη -πράγματι δεν είναι ψέμα αυτό που μάθαμε- οφείλεται σε ηλεκτροπληξία. Υπάρχουν αυξημένες ροές προς τα εκεί. Στη Θεσσαλονίκη, όπως άκουγα στα ραδιόφωνα το πρωί, τους υπολογίζουν γύρω στους έξι χιλιάδες. Πρέπει να γυρίσουν πίσω.

Λέτε «τρένα». Στα τρένα, όπως μαθαίνουμε, το πρωί μπήκαν πέντε άτομα. Δεν μπαίνουν στο τρένο. Τι θα κάνουμε; Πώς θα λυθεί αυτό; Υπάρχει σχέδιο; Και αν μπουν στα τρένα και έρθουν, με τον άλφα, βήτα ή γάμα τρόπο, εδώ τι θα γίνει; Εδώ θα μείνουν; Πού θα πάνε; Είναι ένα ζήτημα που πρέπει να το δούμε οργανωμένα, γιατί αν δεν το δούμε οργανωμένα, απλώς μεταθέτουμε το θέμα.

Τρίτη ερώτηση και προτελευταία. Ψάχνουμε στον προϋπολογισμό –μπορεί, συνάδελφοι, να είναι και ζήτημα παροράματος, και να μην το είδαμε- πού είναι εγγεγραμμένο το κατάλληλο κονδύλι για τις δαπάνες που απαιτούνται για να κάνετε τη δουλειά σας; Μαθαίνουμε ότι το ΕΣΠΑ δεν το απορροφούμε. Η Τουρκία πήρε τα πολλά λεφτά. Εμείς δεν πήραμε. Τουλάχιστον δεν μάθαμε ότι πήραμε πολλά χρήματα. Κονδύλια ευρωπαϊκά δεν απορροφούνται. Μεταβιβάσεις από τον προϋπολογισμό θα γίνουν; Νομίζω ότι αυτό πρέπει να το ξέρετε. Εγώ μπορεί από το παρόραμα να μην είμαι καλά ενημερωμένος. Εσείς, όμως, είστε αρμόδιος και προφανώς είστε καλά ενημερωμένος.

Τέλος, αυτή η διευθέτηση των θεμάτων σε σχέση με την Τουρκία. Σημειώνω, κυρία Πρόεδρε, ότι είχαμε ένα κρεσέντο λαθών τις τελευταίες μέρες από την πλευρά της Κυβέρνησης. Είναι πολύ ευαίσθητα θέματα για να τσακωθούμε και να συγκρουστούμε σήμερα εδώ. Όμως, το τελευταίο του ίδιου του Πρωθυπουργού που είπε, «Έχουμε θέματα με την Τουρκία, Κυπριακό, προσφυγικό, Συριακό, Αιγαίο», αν το έλεγε διπλωμάτης, θα είχε απολυθεί. Εμείς δεχόμαστε θέμα υφαλοκρηπίδας μόνο με την Τουρκία επί δεκαετίες. Η Τουρκία μιλάει για Αιγαίο. Φράση «Αιγαίο» Έλληνας πολιτικός δεν έχει πει. Υφαλοκρηπίδα λέμε εμείς.

**ΧΡΗΣΤΟΣ ΑΝΤΩΝΙΟΥ:** Για παραβιάσεις είπε.

**ΑΝΔΡΕΑΣ ΛΟΒΕΡΔΟΣ:** Για τις παραβιάσεις αφήστε το. Σας είπε ο Νταβούτογλου και δεν απαντήσατε. Όμως, μην αλλάζετε θέμα.

Κύριε Υπουργέ, σε σχέση με τη Σύνοδο Κορυφής Ευρωπαϊκής Ένωσης -Τουρκίας ποιος είναι ο συσχετισμός των τελικών αποφάσεων σε σχέση με δύο χώρες που βασανίζονται από το πρόβλημα; Χάσαμε; Κερδίσαμε κάτι; Αντιμετωπίζουμε έναν κυκεώνα προβλημάτων. Έχουμε μέσα;

Θέλαμε κάτι παραπάνω από όσα είπατε σήμερα. Από εσάς ειδικά!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, ολοκληρώστε. Δύο λεπτά ζητήσατε και μιλάτε ήδη πέντε.

**ΑΝΔΡΕΑΣ ΛΟΒΕΡΔΟΣ:** Συμβαίνει αυτό, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βρούτσης.

Κύριε Βρούτση, δύο λεπτά θέλετε;

**ΙΩΑΝΝΗΣ ΒΡΟΥΤΣΗΣ:** Τον ίδιο χρόνο, κυρία Πρόεδρε.

Κύριε Υπουργέ, κάνατε πάρα πολύ καλά που ήρθατε -και το λέω με καθαρότητα λόγου- γιατί είχα σκοπό να θέσω ερώτημα για τα ζητήματα τα οποία αυτήν τη στιγμή μπαίνουν πάνω από τον προϋπολογισμό σε επίπεδο ελληνικής κοινωνίας.

Εγώ, κυρία Πρόεδρε, κυρίες και κύριοι συνάδελφοι, άκουσα με προσοχή τον κύριο Υπουργό.

Κύριε Υπουργέ, θέλω να πω πως περισσότερο μας δημιουργήσατε ανησυχία, παρά μας καθησυχάσατε.

Και το λέω αυτό γιατί πολύ απλά ο Υπουργός έθεσε μία σειρά από ζητήματα στα οποία εγώ είμαι μαζί του. Με την ελληνική πλευρά είμαστε. Όμως, είπε ότι γι’ αυτά τα θέματα τα οποία λέει τώρα ότι διεκδικούμε, κάποιοι άλλοι δεν κάνουν καλά τη δουλειά τους. Άρα υπάρχει ζήτημα. Έχει ανοίξει ζήτημα. Με ποιους; Με την υπόλοιπη Ευρώπη. Για αυτό θα πρέπει να το δούμε συνολικά, εθνικά. Είναι κρίσιμο εθνικό ζήτημα.

Επίσης, κύριε Υπουργέ, κρατάω στα χέρια μου την επιστολή της Προεδρίας προς την Επιτροπή των Μονίμων Αντιπροσώπων η οποία ουσιαστικά ανοίγει για πρώτη φορά θέμα Σένγκεν, ελέγχου πλέον των συνόρων από μέσα με μάξιμουμ χρόνο δύο χρόνια. Είναι ζήτημα.

Θα το καταθέτω, κυρία Πρόεδρε, διότι πλέον τα ζητήματα παίρνουν μία πολύ σοβαρή διάσταση.

Επιπλέον, επειδή στην πολιτική δεν κρινόμαστε από τις προθέσεις αλλά από τα αποτελέσματα, βλέπετε -και παρατηρούμε- πόσο λάθος είναι όταν στο όνομα της κατάκτησης ενός στόχου ισοπεδώνουμε τα πάντα. Η Συνθήκη του Σένγκεν, που έγινε με τον ν. 2514/1997, ήταν ένα τεράστιο βήμα για την Ελλάδα. Ουσιαστικά μπήκε πιο βαθιά στον πυρήνα της ευρωπαϊκής ολοκλήρωσης. Ήταν αφελές –χρησιμοποιώ αυτήν την ήπια έκφραση- από τον ίδιο τον Πρωθυπουργό, ο οποίος σε δημόσιες τοποθετήσεις του, οι οποίες αυτήν τη στιγμή είναι σε όλα τα μέσα κοινωνικής δικτύωσης, λέει, «Ε, και τι έγινε αν βγούμε από τη Συνθήκη Σένγκεν;»

Έγινε και παραέγινε! Κανείς δεν αμφισβητεί αυτές τις εικόνες που σήμερα διατρέχουν όλο το διαδίκτυο, διότι τώρα γίνονται επίκαιρες. Σε όλο το διαδίκτυο υπάρχει η εικόνα του Πρωθυπουργού ο οποίος λέει «και τι έγινε;».

Έγινε! Όχι γιατί απλά οι νέες γενιές αυτό που νιώσαμε εμείς…

**ΑΝΔΡΕΑΣ ΛΟΒΕΡΔΟΣ:** Ποιος το είπε αυτό; Ο Πρωθυπουργός;

**ΙΩΑΝΝΗΣ ΒΡΟΥΤΣΗΣ:** Το είπε ο Πρωθυπουργός σε ραδιοτηλεοπτική συνέντευξη στον κ. Παπαδάκη στον «ΑΝΤΕΝΝΑ» και σε άλλες συνεντεύξεις του.

**ΓΕΡΑΣΙΜΟΣ ΜΠΑΛΑΟΥΡΑΣ:** Πότε έγινε αυτό;

**ΧΡΗΣΤΟΣ ΜΑΝΤΑΣ:** Πότε έγινε αυτό, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Θα το δείτε στα μέσα κοινωνικής δικτύωσης. Το είδατε.

**ΧΡΗΣΤΟΣ ΜΑΝΤΑΣ:** Καλά, εντάξει! Πάμε παρακάτω.

**ΙΩΑΝΝΗΣ ΒΡΟΥΤΣΗΣ:** Αν συμβεί κάτι τέτοιο –ο μη γένοιτο- θα χαθεί αυτό το μεγάλο προτέρημα που έχει σήμερα ο ελληνικός λαός, τα ελληνόπουλα. Κάποιες γενιές δεν ένιωσαν αυτό που είχαμε νιώσει εμείς, η δική μου ηλικία, να περνάμε δηλαδή διαπιστεύσεις, να έχουμε και πάλι τα γνωστά διαβατήρια για να περάσουμε μέσα στην Ευρώπη. Αυτό θα επανέλθει. Όμως, δεν θα έρθει μόνο του. Θα έρθει και με τον εγκλωβισμό όλων των μεταναστευτικών ροών μέσα στην Ελλάδα.

Γι’ αυτό, κύριε Υπουργέ, επειδή καλοπροαίρετα τοποθετούμαστε, καταθέτουμε την έντονη ανησυχία μας και ζητούμε από εσάς να μας πείτε ποιο είναι το σχέδιό σας, διότι σήμερα μας είπατε ότι υπάρχει θέμα. Υπάρχει το έγγραφο της προεδρίας. Υπάρχει ζήτημα που ανοίγει για τη Συνθήκη Σένγκεν. Υπάρχει διάσταση των θεμάτων που θέσατε.

Όπως λέτε, ο Αβραμόπουλος –αφαιρώ την λέξη «μάλλον»- βοηθά την εθνική προσπάθεια.

**ΑΝΔΡΕΑΣ ΛΟΒΕΡΔΟΣ:** Είπε «μάλλον».

**ΙΩΑΝΝΗΣ ΒΡΟΥΤΣΗΣ:** Ναι, το άκουσα το «μάλλον». Εγώ πιστεύω ότι θα το αφαιρέσει. Όμως, είναι πολύ σημαντικό σήμερα να δώσετε μία απάντηση σε αυτά.

Θα ήθελα να σας πω και κάτι ακόμα.

Βλέπετε, κυρίες και κύριοι συνάδελφοι του ΣΥΡΙΖΑ, πώς αυτοδιαψεύδονται οι κυβερνητικοί ισχυρισμοί;

Χθες, η Κυβερνητική Εκπρόσωπος κ. Γεροβασίλη βγήκε και είπε, σε αντίθεση με αυτά που είπε ο Υπουργός κ. Μουζάλας, ότι όλα αυτά είναι σκιώδεις ανησυχίες, οι οποίες υπαγορεύονται από κάποια φανταστικά κέντρα που περιγράφουν και τα υπόλοιπα. Σήμερα, ακούσαμε τον κ. Μουζάλα να θέτει το θέμα στην πραγματική του διάσταση.

Περιμένουμε τις απαντήσεις, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, πόσο χρόνο θέλετε; Όσον το δυνατόν πιο σύντομα…

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα είμαι πολύ σύντομος, κυρία Πρόεδρε.

**ΑΝΔΡΕΑΣ ΛΟΒΕΡΔΟΣ:** Όσο θέλει να μιλήσει, κυρία Πρόεδρε. Όσο θέλει. Πρέπει να μιλήσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα ήθελα να σας ξεκαθαρίσω κατ’ αρχάς και για λόγους ευγένειας προς τον κ. Αβραμόπουλο ότι το «μάλλον» πάει στο ότι ο κ. Αβραμόπουλος είναι υποχρεωμένος να κρατά έναν διπλό ρόλο. Πώς να σας το πω; Είναι ο επίτροπος που πρέπει να είναι υπερεθνικός και ταυτόχρονα είναι Έλληνας. Αυτό, κατά την άποψή μου, το κάνει με μεγάλη τέχνη και βοηθά την χώρα, εάν αυτό θέλατε να πείτε. Το «μάλλον» πάντως πάει σε αυτόν τον διττό ρόλο και όχι κάπου αλλού.

Αληθεύει ή όχι ότι οι επίτροποι έκαναν τέτοια συζήτηση; Απ’ όσο ξέρω, δύο επίτροποι έκαναν μία τέτοια συζήτηση εκτός συνεδρίασης. Επίσης, αυτό το θέμα δεν τίθεται από την Ευρώπη, τίθεται από πολύ συγκεκριμένες χώρες και χώρους της Ευρώπης. Είναι πολύ συγκεκριμένες οι χώρες. Είναι η Ουγγαρία. Είναι χώρες, οι οποίες φέρονται με έναν τρόπο στους πρόσφυγες και τους μετανάστες που η Ευρώπη στηλιτεύει.

Όμως, θέλω να σας πω, ότι πολύ συγκεκριμένες χώρες, όπως είναι η Γερμανία με την κ. Μέρκελ, αναγνωρίζουν την δουλειά και είναι αντίθετοι με τους φράχτες και όλα αυτά τα πράγματα. Επίσης, είναι η Αυστρία με τον κ. Φάιμαν, καθώς και άλλες σημαντικές χώρες της Ευρώπης.

Επομένως είναι λάθος να λέμε «Η Ευρώπη συζητάει». Χώρες της Ευρώπης πάνε να δημιουργήσουν ένα πρόβλημα στην χώρα μας. Πραγματικά, πιστεύω ότι σ’ αυτό το πράγμα δεν μπορεί παρά η πολιτική ηγεσία του τόπου –κι εννοώ τα κόμματα και όχι μόνο την Κυβέρνηση- να βρει τον τρόπο ώστε να σταθεί ενωμένη.

Ποτέ δεν έχει λεχθεί από την Κυβέρνηση ότι δεν μας νοιάζει η Σένγκεν. Μας νοιάζει. Θέλουμε να είμαστε στη Σένγκεν. Θεωρούμε κατάκτηση της Ευρωπαϊκής Ένωσης τη Σένγκεν και υποστηρίζουμε τη Σένγκεν. Σωστά ή λάθος, ο καθένας μπορεί να το κρίνει όπως θέλει. Κατά την άποψή μου, σωστά.

Κύριε Λοβέρδο, δεν πρέπει να έχουν τελειώσει μέχρι τις 17 Δεκεμβρίου, πρέπει να έχουν τελειώσει μέχρι το τέλος του Δεκέμβρη. Αυτό που υπονοεί ο κ. Αβραμόπουλος, με τον οποίο έχω την τιμή να μιλώ συχνά, είναι ότι θα πρέπει να είναι ορατά πια τα αποτελέσματα. Σας βεβαιώνω ότι θα είναι ορατά. Εξάλλου, θα κριθούμε. Δεν μένουν πολλές μέρες μέχρι τις 17 Δεκεμβρίου.

Αυτό το χαρτί το οποίο δείξατε, είναι ένα από τα κείμενα τα οποία κατατίθενται και συζητούνται σε εικοσιτετράωρη βάση, μέχρι να βγει το τελικό κείμενο της Παρασκευής. Επομένως δεν αποτελεί θέση της Ευρωπαϊκής Ένωσης και της Ευρωπαϊκής Επιτροπής. Έχει μπει στην συζήτηση, θέλετε να μου πείτε. Ναι, αλλά είναι κάτι το οποίο θα μπορούσα εγώ σαν Ούγγρος να ζητήσω να μπει. Θα μπει, θα συζητηθεί ξανά και στο τέλος θα φτιαχτεί το κείμενο.

Δηλαδή, εάν σε αυτό το «coreper», όπως το λένε, κύριε Βρούτση, πηγαίνατε εσείς και λέγατε «θέλω να μπει ότι οι μετανάστες πρέπει να έρχονται με ταχύπλοα από την Τουρκία και με κρατική επιχορήγηση», θα έμπαινε και θα απορριπτόταν μετά στην συζήτηση. Αυτήν την έννοια έχει αυτό το χαρτί. Δεν ξέρω να σας πω το τελικό χαρτί. Θα σας πω όταν γυρίσω.

Δεν θα υπάρξει εγκλωβισμός μεταναστευτικών ροών ή θα υπάρξει αυτός ο εγκλωβισμός των μεταναστευτικών ροών που θα είναι τέτοιος που θα μπορούμε γρήγορα να τον διαχειριστούμε, όχι με λουλούδια ούτε με ξύλο, αλλά επιχειρησιακά. Τα σχέδια υπάρχουν. Καταλαβαίνετε, γιατί είστε όλοι δόκιμοι πολιτικοί, ότι δεν μπορούν να λεχθούν αυτά τα σχέδια. Όμως, θέλω να σας βεβαιώσω ότι θα γίνει. Πολύ σπάνια βεβαιώνω κάτι –ή το αποφεύγω εντελώς- εάν δεν είναι να γίνει. Μέσα στις επόμενες μέρες –δώστε μία διορία τεσσάρων, πέντε ημερών- το πρόβλημα με την Ειδομένη θα έχει τελειώσει.

Σας ευχαριστώ.

**ΑΝΔΡΕΑΣ ΛΟΒΕΡΔΟΣ:** Για τον προϋπολογισμό;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν ξέρω να σας απαντήσω, κύριε Λοβέρδο. Αποφεύγω, δηλαδή, να απαντώ σε οτιδήποτε άλλο εκτός από αυτό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Τον λόγο έχει ο κ. Μεγαλομύστακας για έξι λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, θα ήθελα κι εγώ τον λόγο για τριάντα δευτερόλεπτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τί θέλετε, κύριε Θεοχάρη; Τώρα τέλειωσε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έκανε μία ομιλία ο κύριος Υπουργός, κυρία Πρόεδρε και θέλω να πω κάτι για τριάντα δευτερόλεπτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Φεύγει ο Υπουργός, γιατί έχει ανειλημμένες υποχρεώσεις. Θα παραμείνει να σας απαντήσει ξανά;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τώρα τελείωσε την ομιλία του και θέλω να πω κάτι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):**  Δεν ήσασταν έγκαιρα εδώ. Τί να κάνουμε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μόνο για τριάντα δευτερόλεπτα θέλω τον λόγο, κυρία Πρόεδρε.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Μα, με συγχωρείτε, έχω στις 13.45΄ ραντεβού με πρέσβεις γι’ αυτά τα θέματα κι έχω ήδη κάτσει παραπάνω. Συγχωρέστε με, θα έρθω μία άλλη φορά να με ρωτήσετε ό,τι θέλετε. Δεν μπορώ…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μόνο για τριάντα δευτερόλεπτα, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Να ξεκινήσω με το ότι είναι θετικό, κύριε Υπουργέ, που θέτετε επιτέλους το θέμα στην σωστή βάση και όχι όπως η Κυβερνητική Εκπρόσωπος κλείνοντας τα μάτια σε αυτό το πρόβλημα.

Ο Επίτροπος κ. Αβραμόπουλος, εκτός από αυτό το έγγραφο που έχει διαρρεύσει για το ειδικό καθεστώς, έχει θέσει τις προθεσμίες. Η Κυβέρνηση έχει κλείσει τα μάτια στο πρόβλημα ως τώρα. Ελπίζουμε να αλλάξει σύντομα ρότα. Αποκλειόμαστε σταδιακά και αποκοβόμαστε από την Ευρωπαϊκή Ένωση. Σε λίγο θα κοπεί και το «ERASMUS». Ελπίζω να συνεχίσετε σωστά αυτήν την αλλαγή πολιτικής που διαφαίνεται ότι έχετε κάνει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

**ΧΡΗΣΤΟΣ ΜΑΝΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Μαντά; Αν μετά από κάθε Υπουργό, όλοι οι Κοινοβουλευτικοί Εκπρόσωποι παίρνουν τον λόγο, δεν θα τελειώσουμε. Θα πάρετε τον χρόνο των Βουλευτών.

**ΧΡΗΣΤΟΣ ΜΑΝΤΑΣ:** Ένα λεπτό μόνο θα χρειαστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, λοιπόν; Πείτε μας κι εσείς, να ολοκληρώσουμε.

Πάντως, δεν θα δώσω ξανά τον λόγο σε κανέναν.

**ΧΡΗΣΤΟΣ ΜΑΝΤΑΣ:** Και σωστά θα κάνετε. Απλώς, θέλω να πω για ένα δευτερόλεπτο το εξής: Θα παρακαλούσα –και οι συνάδελφοι γνωρίζουν- πέρα από την διαδικασία της ενημέρωσης, καθώς νομίζω ότι σωστά έγινε και ενημερωθήκαμε, να κρατήσουμε χαμηλούς τόνους σε αυτήν την Αίθουσα, σε αυτό ειδικά το ζήτημα. Οι υπερβολές τέτοιου τύπου –και δεν το περίμενα από τον κ. Θεοχάρη να πει ότι φεύγουμε από το «ERASMUS», θα μας διώξουν και από τη Σένγκεν- δεν βοηθούν πραγματικά την χώρα. Δεν την βοηθούν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, αυτή είναι μία ευχή που την προσυπογράφουμε όλοι.

Ορίστε, κύριε Μεγαλομύστακα, έχετε τον λόγο για έξι λεπτά.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πριν ξεκινήσω, θέλω να αναφερθώ σε κάτι που μου φάνηκε πολύ παράξενο και παράδοξο. Πρώτη φορά βλέπω και ακούω Κυβέρνηση να καλεί τους πολίτες σε απεργία για τα αντιλαϊκά μέτρα, τα οποία αυτή η ίδια επέβαλε. Μπερδέψατε τους ψηφοφόρους, αλλά μπερδευτήκατε κι εσείς οι ίδιοι ισχυριζόμενοι ότι στενοχωριέστε και ότι δεν πιστεύετε σε αυτά τα μέτρα που φέρνετε.

Δεν δικαιολογείστε. Δεν είστε Αντιπολίτευση πλέον. Είστε Κυβέρνηση.

Πώς είναι δυνατόν ένας Υπουργός να φέρνει μια τροπολογία και να λέει «ψηφίστε την, εμείς όμως δεν θα την εφαρμόσουμε»; Αυτή η κοροϊδία να σταματήσει κάποια στιγμή. Μόνο σοβαρότητα δεν προσδίδει.

Παρακολουθώντας, λοιπόν, τις συζητήσεις των προηγούμενων ημερών στην Ολομέλεια, σχετικά με τον προϋπολογισμό, άκουσα με ιδιαίτερο ενδιαφέρον μία ομιλήτρια του ΣΥΡΙΖΑ, η οποία είπε ότι πρώτη φορά έρχεται προϋπολογισμός από την Αριστερά και ότι μέσω αυτού δείχνετε τις προτεραιότητές σας.

Μελετώντας λοιπόν, τον προϋπολογισμό που έφερε η συγκυβέρνηση ΣΥΡΙΖΑ-ΑΝΕΛ –που Αριστερά δεν τη λες, ξεκάθαρα- βλέπω ότι η ανάπτυξη δεν είναι ανάμεσα στις προτεραιότητές σας. Δεν είναι ανάμεσα, γιατί ανάπτυξη…

(Θόρυβος – διαμαρτυρίες από την πτέρυγα του ΣΥΡΙΖΑ)

Σας παρακαλώ! Σεβαστείτε το ότι είμαι εδώ. Έχετε χρόνο να μιλήσετε και εσείς.

**ΙΩΑΝΝΗΣ ΘΕΩΝΑΣ:** Μην μας παρακαλάς. Όταν απευθύνεσαι με αυτόν τον τρόπο μη μας παρακαλάς.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Εντάξει, εντάξει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Θεωνά, μη διακόπτετε, σας παρακαλώ. Αφήστε τον νεαρό ομιλητή να μιλήσει.

Συνεχίστε.

**ΙΩΑΝΝΗΣ ΘΕΩΝΑΣ:** Μονίμως να μας προσβάλλουν!

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Τόσα χρόνια είστε στη Βουλή. Μάθετε τους κανονισμούς. Σας παρακαλώ, αφήστε με λίγο.

Η ανάπτυξη δεν έρχεται με φόρους. Οι φόροι, συγκεκριμένα, είναι: αύξηση συντελεστών ΦΠΑ, αύξηση συντελεστών στον φόρο εισοδήματος, αύξηση προκαταβολής φόρου στους ελεύθερους επαγγελματίες, αύξηση προκαταβολής φόρου στους αγρότες, αύξηση φορολογίας εισοδήματος φυσικών προσώπων, κατάργηση της επιστροφής του ΕΦΚ στο πετρέλαιο για αγροτική χρήση, μείωση στο ήμισυ της επιδότησης πετρελαίου θέρμανσης στον προϋπολογισμό του 2016.

Επίσης, έχετε ξανά τον ΕΝΦΙΑ, την κατάργηση του οποίου εσείς είχατε σαν σημαία, ενώ ακούμε ότι θα αυξήσετε και τις ασφαλιστικές εισφορές. Εξηγήστε μου γιατί να επιβαρύνουμε τον ελληνικό λαό με αυτά. Γιατί να μην νοικοκυρέψουμε το κράτος παίρνοντας μέτρα, πολεμώντας τις παθογένειες; Και αυτό θα γίνει με κάποια από τα σημεία της Ένωσης Κεντρώων που πολλοί από εσάς κοροϊδεύετε και τα οποία είναι: Κατάργηση της πολυθεσίας. Μείωση των αποδοχών των διορισμένων αξιωματούχων και των αιρετών. Μείωση των συμβούλων των Βουλευτών. Φόροι σε σπίτια να μπαίνουν σε αυτούς που έχουν περισσότερα από δύο σπίτια στο Ε9 δηλωμένα. Τα πρώτα δύο να αφαιρούνται, όπως επίσης να λαμβάνεται υπ’ όψιν και το εισόδημα του καθενός. Απόλυση όλων των αργόμισθων και –επαναλαμβάνω, μόνο των αργόμισθων- του δημοσίου. Άμεση κατάργηση της κρατικής επιχορήγησης στα κόμματα, ισοστάθμιση των δικαιωμάτων του ιδιωτικού με τον δημόσιο τομέα, καθώς και η περικοπή της σύνταξης σε αυτούς που έχουν εισόδημα άνω των 3.000 ευρώ μηνιαίως.

Η Ευρώπη πάει μπροστά και εμείς φεύγουμε πίσω και θα βρούμε και σε ντουβάρι!

Το 2015 έχουμε πρωτογενές έλλειμμα ενώ έχουν ψηφιστεί όλα αυτά τα μέτρα που ο λαός δεν ξέρω αν μπορεί να τα αντέξει. Επίσης λέγεται ότι θα πάρουμε και άλλα μέτρα, αν αυτά τα μέτρα δεν είναι αποτελεσματικά. Έχετε αναλογιστεί τι σημαίνει αυτό; Ελπίζουμε αυτά τα νέα μέτρα που θα φέρετε –γιατί είμαστε σίγουροι ότι θα τα φέρατε- να μην είναι φοροεισπρακτικά, αλλά να έχουν αναπτυξιακό χαρακτήρα.

Στον προϋπολογισμό που μας φέρατε έχετε αύξηση των εσόδων. Αυτή η αύξηση των εσόδων οφείλεται στην αύξηση των φόρων. Έχετε ρημάξει και προσπαθείτε να καταστρέψετε τους τελευταίους ελεύθερους επαγγελματίες και αγρότες, οι οποίοι μπορούν και αντεπεξέρχονται στις υποχρεώσεις τους. Δυστυχώς οι φόροι δεν είναι σωστά κατανεμημένοι όπως τους φέρνετε. Αυτό θα έπρεπε να το αλλάξετε. Αυτοί οι φόροι δεν θα σας φέρουν τα έσοδα που θέλετε. Δεν υπάρχει καμμία περίπτωση, ούτε μία στο εκατομμύριο. Ο κόσμος δεν μπορεί να τους πληρώσει. Κάηκε το λίπος. Κάηκε, τέρμα, τέλος! Δεν έχει, όχι δεν θέλει. Δεν έχει πλέον! Και μάλιστα είναι προκλητικό όταν εσείς λέτε στους πολίτες «πληρώστε μας» και οι ληξιπρόθεσμες οφειλές του κράτους προς τον ιδιωτικό τομέα έχουν αυξηθεί στο 60%. Δηλαδή οι πολίτες να μας πληρώνουν και εμείς να είμαστε μπαταχτσήδες σαν κράτος! Δεν είναι σωστό.

Η ανεργία αυτήν τη στιγμή βρίσκεται στο 25% και ειδικότερα για τους νέους είναι 50%, χωρίς να συμπεριλαμβάνονται οι φαντάροι καθώς και οι φοιτητές, για τους οποίους βεβαίως δεν υπάρχει και κάποιο πρόγραμμα, ώστε να υπάρχει άμεση αποκατάστασή τους. Δεν χρειάζεται να σχολιάσουμε κάτι για αυτό, το καταλαβαίνετε και μόνοι σας.

Τα νούμερα μιλάνε από μόνα τους, όταν μάλιστα δεν εκτελέσατε το 2015 προγράμματα μισού δισεκατομμυρίου ευρώ, τα οποία ήταν έτοιμα, για να βοηθήσουν τους ανέργους. Το ποσοστό των ατόμων σε κίνδυνο φτώχειας έχει φτάσει στο 36% του πληθυσμού μας και εσείς αφήνετε προγράμματα 350 εκατομμυρίων ευρώ να φύγουν και αυτά. Πού είναι το κράτος δικαίου; Πού είναι το κράτος της Αριστεράς;

Ένας στους τέσσερις Έλληνες είναι άνεργος. Εννιά στους δέκα άνεργους δεν παίρνουν κανένα βοήθημα από τον ΟΑΕΔ. Επτά στους δέκα οι οποίοι προσλαμβάνονται, προσλαμβάνονται σε θέσεις προσωρινής απασχόλησης. Όλα αυτά πώς θα λυθούν; Πολεμώντας τις επενδύσεις; Πώς; Ή μήπως νομίζετε ότι έτσι θα κρατήσετε τους νέους; Θα φύγουν όλοι στο εξωτερικό. Τι θα κάνετε; Θα ανοίξετε νέες θέσεις απασχόλησης σε καθεστώς ημιαπασχόλησης όπως κάνετε με τις καθαρίστριες ή θα ανοίξετε νέες θέσεις στο δημόσιο να βολέψετε τα «δικά σας παιδιά»; Και ξέρετε πολύ καλά τι λέω.

Δυστυχώς υιοθετείτε πολιτικές οι οποίες μας έφεραν εδώ. Αυτά που κατηγορούσατε τόσα χρόνια, που έκαναν ο ένας και ο άλλος, τα κάνετε και εσείς. Επιβαρύνετε συνεχώς τον ιδιωτικό τομέα. Δεν δίνετε κίνητρα στους νέους. Και θα σας δώσω ένα παράδειγμα.

Ανοίγει κάποιος έναν συνοικιακό φούρνο, ανοίγει δύο νέες θέσεις εργασίας. Επενδύει ένα άλφα ποσό. Την πρώτη χρονιά δεν πληρώνει προκαταβολή και εφορία, καθώς υπάρχει ισοσκελισμός των εσόδων με τα έξοδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, δώστε μου λίγο χρόνο ακόμη, γιατί με διέκοψαν.

Αυτός ο άνθρωπος, που σας είπα λοιπόν, την πρώτη χρονιά δεν πληρώνει. Τη δεύτερη χρονιά βγάζει ένα ποσό των 1.000 ευρώ το μήνα με το οποίο ζεις αυτήν την εποχή, γιατί οι οικογένειες ζουν με 500 ευρώ. Όμως τι του λέτε εσείς; Του λέτε 26% φορολόγηση συν 26% προκαταβολή, σε έναν νέο επιχειρηματία. Του παίρνετε το 52% από τα 12.000 ευρώ που βγάζει ετησίως και του μένουν 500 και κάτι ευρώ. Θα ταΐσει την οικογένειά του ή θα κάνει απόσβεση; Τι θα κάνει; Πείτε μου, υπάρχει κάποια πρόβλεψη για τους νέους επιχειρηματίες; Τίποτα. Μηδέν. Και εγώ το ξέρω γιατί το ζω. Τώρα έκανα νέα επιχείρηση και βλέπω. Ναι, κουνήστε το κεφάλι σας, κύριοι συνάδελφοι. Μπράβο σας.

Αυτή η πολιτική είναι επικίνδυνη και η προχειρότητά σας φαίνεται από το πώς αντιμετωπίζετε τον πρωτογενή τομέα. Ενδεικτικό του πώς θέλετε να βλέπετε την ανάπτυξη στον αγροτικό τομέα είναι το γεγονός ότι πρώτο-πρώτο ως μέτρο αγροτικής ανάπτυξης στη σελίδα 52 της εισηγητικής έκθεσης βάζετε την πρόσληψη εκατό ερευνητών μέσα στο 2016. Δηλαδή πάλι ένα μοντέλο προσλήψεων στον δημόσιο τομέα, λες και οι προσλήψεις αυτές θα φέρουν την ανάπτυξη στον αγροτικό τομέα. Το μόνο που θα εξυπηρετήσουν αυτές οι προσλήψεις είναι να δημιουργήσετε υποχρεωμένους στον ΣΥΡΙΖΑ ψηφοφόρους. Νέα άτομα θέλουμε για αγρότες. Είμαστε πρώτοι σε μέσο όρο ηλικίας στους αγρότες, στην Ευρώπη.

Τέλος, θα μιλήσω πολύ σύντομα για την παιδεία. Τίθεται ένα καινούργιο θεσμικό πλαίσιο για την έρευνα και την καινοτομία. Κάθε χρόνο αλλάζει. Το 2014 άλλο, το 2015 άλλο, το 2016 άλλο. Η παιδεία θέλει σταθερότητα -και μιλάω σαν παιδαγωγός. Δεν γίνεται ο καθένας να παίρνει ό,τι θέλει. Συνεννοηθείτε.

(Θόρυβος από την πτέρυγα του ΣΥΡΙΖΑ)

Πείτε μου, είναι σωστό; Είναι σωστό αυτό που θέλετε να μου πείτε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μεγαλομύστακα, ολοκληρώστε.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Έχετε δίκιο. Συγγνώμη. Λόγω της απειρίας μου δικαιολογήστε με, δεν ξέρω πραγματικά πώς να ανταποκριθώ στις συνεχείς διακοπές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, σας δικαιολογώ, αλλά έχετε φτάσει στα οκτώ λεπτά.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Πουθενά δεν βλέπω συγκεκριμένο σχέδιο για να συνδυάζει την επιχειρηματικότητα-αγορά μαζί με την εκπαίδευση. Πώς θα ανοίξουν νέες θέσεις εργασίας;

Η Ελλάδα θα έπρεπε να είναι το κέντρο των ανθρωπιστικών σπουδών και αυτό εξαιτίας της κληρονομιάς της. Ήμασταν πρώτοι στις επιστήμες, στις τέχνες και στα γράμματα. Έτσι θα κερδίζαμε και προβολή που βοηθάει τον τουρισμό, αλλά θα ανοίγαμε και νέες θέσεις εργασίας.

Ειλικρινά, πρέπει να αλλάξουμε την πολιτική μας και εννοώ όλοι μαζί. Όμως τι να περιμένεις από τον Υπουργό Παιδείας ο οποίος αμφισβητεί τη γενοκτονία των Ποντίων;

(Θόρυβος – διαμαρτυρίες από την πτέρυγα του ΣΥΡΙΖΑ)

Εντάξει, εντάξει. Συνεχίστε εσείς.

Πουλήσατε ελπίδα και ο κόσμος την αγόρασε, αλλά τώρα την έχει χάσει. Ο προϋπολογισμός που μας φέρατε, όπως θα έλεγε και μια παλιά σας σύντροφος, είναι απεχθής, επονείδιστος και μη βιώσιμος.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για προσπαθήστε να κρατάτε τον χρόνο. Να δοκιμάζετε τις ομιλίες σας, είναι και γραπτές.

Ο κ. Ψυχογιός έχει τον λόγο για έξι λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κατ’ αρχάς θα ήθελα να σημειώσω για τις συναδέλφους και τους συναδέλφους της Νέας Δημοκρατίας αλλά και του ΠΑΣΟΚ το εξής: να μας πουν το δικό τους σχέδιο -αν και το έχουμε δει ήδη τα προηγούμενα χρόνια- για το μεταναστευτικό. Εδώ ούτε στη συνάντηση, στη σύσκεψη των Πολιτικών Αρχηγών δεν δέχθηκαν να συμφωνήσουμε σε μια στρατηγική στο θέμα αυτό.

Κυρίες και κύριοι συνάδελφοι, η ελληνική κοινωνία έχει δείξει έμπρακτα την αλληλεγγύη της και όπως είπε και ο Υπουργός, είναι και αντικείμενο συζητήσεων στην Ευρώπη.

Η ελληνική Κυβέρνηση αντιμετωπίζει το θέμα με αποφασιστικότητα και καλό θα είναι να μην επιστρέψουμε σε αυτά που είχαμε δει στις μέρες τις δικές σας, στις τακτικές της καταστολής, στο κυνήγι μαγισσών και στην αναποτελεσματικότητα. Οπότε, καλό θα είναι να προσέχουμε πώς τοποθετούμαστε σ’ αυτό και να κάνουμε προτάσεις επί του συγκεκριμένου.

Ερχόμενος στον προϋπολογισμό, κυρίες και κύριοι συνάδελφοι, θα ήθελα να πω ότι όλοι αυτοί που τόσο καιρό τρομοκρατούσαν την κοινή γνώμη προβλέποντας τη βαθιά ύφεση που θα υποστεί η οικονομία της χώρας εξαιτίας των πολιτικών του ΣΥΡΙΖΑ, διαψεύδονται σήμερα με τον καλύτερο τρόπο.

Με την κατάθεση του προϋπολογισμού φαίνεται ότι η ύφεση για το 2015 θα κυμανθεί τελικά σχεδόν σε μηδενικό ποσοστό, πολύ κάτω από τους αρχικούς υπολογισμούς. Εξάλλου, η Κυβέρνηση χάρη στη διαπραγμάτευση που έκανε, πέτυχε ένα πρωτογενές πλεόνασμα της τάξης του 0,5% για το 2016, ενώ με βάση το προηγούμενο πρόγραμμα θα ήταν 4,5%. Αυτό, όπως ξέρετε καλά, θα σήμαινε μέτρα 7 δισεκατομμυρίων, ενώ αυτήν τη στιγμή θα πάρουμε μέτρα 850 εκατομμυρίων ευρώ. Σε αυτό το πλαίσιο, είναι παραπάνω από σαφές το κοινωνικό πρόσημο που διαπνέει τον προϋπολογισμό μέσα σε ομολογουμένως δύσκολες και ασφυκτικές συνθήκες.

Στο κείμενο της εισηγητικής έκθεσης γίνεται αναφορά στην κατανομή των βαρών με κοινωνικά δίκαιο τρόπο, χωρίς την τακτική των οριζόντιων μειώσεων, την εύκολη και προσφιλή τακτική που ακολούθησαν οι κυβερνήσεις μέχρι τώρα.

Μετά τα τελευταία πέντε χρόνια, είναι η πρώτη φορά που αυξάνονται οι κοινωνικές δαπάνες, καθώς προβλέπονται παροχές ύψους 823 εκατομμυρίων ευρώ. Η κάρτα ανασφαλίστων, η δωρεάν πρόσβαση στα νοσοκομεία, η δωρεάν μετακίνηση στα μέσα μεταφοράς για τους ανέργους, η επέκταση του ελάχιστου εγγυημένου εισοδήματος αλλά και οι στοχευμένες κινήσεις του νομοσχεδίου για την ανθρωπιστική κρίση είναι μερικά από τα μέτρα τα οποία θα εφαρμόσουμε για να αντισταθμίσουμε τα δύσκολα μέτρα που έχουμε μπροστά μας.

Αξίζει, επίσης, να τονιστούν οι εννιακόσιες ογδόντα πέντε άμεσες προσλήψεις στον χώρο της υγείας που θα γίνουν το επόμενο διάστημα, καθώς και οι υπόλοιπες δύο χιλιάδες τετρακόσιες σαράντα που θα ακολουθήσουν. Δίνεται, επίσης, βάρος στην ενίσχυση των δημοσίων επενδύσεων, αφού αυτές αυξάνονται συνολικά κατά 350 εκατομμύρια ευρώ.

Κυρίες και κύριοι συνάδελφοι, στο σημείο αυτό θα ήθελα να αναφερθώ στις δράσεις του Υπουργείου Δικαιοσύνης για το επόμενο έτος, ως δικηγόρος και μέλος της Επιτροπής Δικαιοσύνης.

Σχετικά με το Πρόγραμμα Δημοσίων Επενδύσεων του Υπουργείου, οι δράσεις που προκρίνονται στοχεύουν στον εκσυγχρονισμό, τη βελτίωση και την απλοποίηση του συστήματος δικαιοσύνης στη χώρα μας. Συγκεκριμένα προτείνονται προς ένταξη δράσεις, μεταξύ των οποίων είναι και οι εξής: ολοκληρωμένο σύστημα διαχείρισης δικαστικών υποθέσεων για την πολιτική και ποινική διαδικασία, υπηρεσίες τηλεδιάσκεψης σε δικαστήρια και σωφρονιστικά συστήματα, για να επιταχύνονται οι διαδικασίες, ψηφιοποίηση εντύπου αρχείου των υποθηκοφυλακείων αλλά και μια πανελλαδική μελέτη για την αναδιάρθρωση και την καλύτερη λειτουργία τους, ηλεκτρονικές υπηρεσίες για την εξωδικαστική επίλυση διαφορών, που θα αποσυμφορήσουν τα δικαστήρια και τη διαμεσολάβηση, αναβάθμιση του εκπαιδευτικού προγράμματος και των υποδομών της Εθνικής Σχολής Δικαστικών Λειτουργών.

Ακόμα, όσον αφορά το σωφρονιστικό σύστημα για το έτος 2016, σχεδιάζονται πολύ συγκεκριμένες δράσεις, όπως είναι η ενίσχυση της υγειονομικής περίθαλψης και του εξοπλισμού των φυλακών, η αναμόρφωση των αγροτικών φυλακών, η εκπαίδευση του σωφρονιστικού προσωπικού, η υποστήριξη του συστήματος απεξάρτησης των κρατουμένων και η ενίσχυση της επαγγελματικής τους επανένταξης.

Κυρίες και κύριοι συνάδελφοι, παρά τα παραπάνω πολύ σημαντικά σημεία του προϋπολογισμού του 2016, ως ΣΥΡΙΖΑ δεν πανηγυρίζουμε και αναδεικνύουμε και κάποια προβλήματα που έχει όπως, για παράδειγμα, στον αθλητισμό. Όμως, είμαστε σε πλήρη συνεννόηση και με τον Υφυπουργό και με τη Γενική Γραμματεία Αθλητισμού, προκειμένου με συγκεκριμένες προτάσεις που έχουμε επεξεργαστεί, να καλυφθούν οι ανάγκες που υπάρχουν σε μια ολυμπιακή χρονιά.

Ξέρουμε καλά ότι για να ανταποκριθούμε στις δύσκολες απαιτήσεις των καιρών, κύριο στοίχημα είναι να πατάξουμε τη διαφθορά και τη φοροδιαφυγή και να πετύχουμε τη μεγαλύτερη δυνατή ελάφρυνση του χρέους. Και σίγουρα ο κόσμος περιμένει τα εισοδήματά μας να προέρχονται κατά κύριο λόγο από εκεί.

Όμως, δεν μπορούν να μείνουν αναπάντητες και πολλές ανακρίβειες και κατηγορίες που έχουν ακουστεί τις τελευταίες μέρες σε αυτήν την Αίθουσα, όπως για παράδειγμα, ότι ο ΣΥΡΙΖΑ κάνει τη βρώμικη δουλειά για το κεφάλαιο.

Αναρωτιέται κανείς, κυρίες και κύριοι συνάδελφοι: τα 80 εκατομμύρια από τη λίστα Φαλτσιανί και Λαγκάρντ τα οποία έχουν προκύψει μέχρι τώρα, οι περισσότεροι έλεγχοι στις offshore για το 2015, η λίστα Βεστφαλίας-Ρηνανίας που ενώ ήταν στη διάθεση της χώρας μόνο η δική μας Κυβέρνηση ζήτησε και αξιοποιεί, η προώθηση του νέου συστήματος προμηθειών στο ΕΣΥ και οι ενέργειες της Κυβέρνησης στις Σκουριές και τόσα άλλα είναι πράγματι η βρώμικη δουλειά για το κεφάλαιο;

Είναι γεγονός ότι το να κάνεις κριτική εκ του ασφαλούς είναι εύκολο και δανειζόμενος μια εικόνα που έχω από το ποδόσφαιρο –το οποίο έχω υπηρετήσει εκτός από τη δικηγορία- θα πω ότι όταν δεν παίρνεις τη μπάλα στα πόδια σου, δεν μπορείς να αλλάξει και τη ροή του παιχνιδιού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κυρία Πρόεδρε.

Ακούστηκε, επίσης, ότι η Κυβέρνηση είναι εναντίον των κινητοποιήσεων. Κυρίες και κύριοι συνάδελφοι, φαντάζομαι ότι παρακολουθήσατε την Κοινοβουλευτική Ομάδα του ΣΥΡΙΖΑ, κατά την οποία ο Πρωθυπουργός είπε ότι εμάς μας ενισχύει στη διαπραγματευτική μας τακτική η ύπαρξη κινητοποιήσεων και διεκδικήσεων από τον κόσμο. Προφανώς εδώ έχουμε να κάνουμε με μια διαφορετική αντίληψη και κουλτούρα, που οι προηγούμενες κυβερνήσεις ήταν εντελώς αποσυνδεδεμένες από την κοινωνία και το έβλεπαν ως μια ταξική πάλη συσχετισμών.

Αυτήν τη στιγμή, όμως, είναι ξεκάθαρο ότι αυτό το πράγμα ενισχύει τη διαπραγματευτική προσπάθεια και γι’ αυτό σε κάποιες από αυτές συμμετέχει και ο ΣΥΡΙΖΑ.

Κλείνοντας και παραφράζοντας ελαφρώς την αραβική παροιμία που χρησιμοποίησε ο Πρωθυπουργός χθες, θα ήθελα να πω, κυρίες και κύριοι συνάδελφοι, ότι «όσο τα σκυλιά ουρλιάζουν, σημαίνει ότι κάνουμε καλά τη δουλειά μας και ότι το καραβάνι προχωρεί».

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα για έξι λεπτά η Βουλευτής της Νέας Δημοκρατίας κ. Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, πραγματικά νιώθω μια πρόσκαιρη ικανοποίηση με την ανάγνωση του προϋπολογισμού, διότι επιτέλους έλυσα μια βασανιστική απορία μηνών. Απορούσα, όπως όλος ο πλανήτης βεβαίως, πού βρέθηκε τόσο ικανός κειμενογράφος να εμπνευστεί μια σουρεαλιστική κυβέρνηση εφάμιλλη της τηλεοπτικής σειράς των Monty Python!

Όμως, βλέποντας τον συντάκτη του προϋπολογισμού, τον αξιαγάπητο κ. Τσακαλώτο, συνειδητοποίησα ότι αυτός ο άνθρωπος γαλουχήθηκε με τους Monty Python. Δυστυχώς, βέβαια, για τη χώρα μας, κυρίες και κύριοι συνάδελφοι, δεν είμαστε θεατές μιας σάτιρας, δεν είμαστε θεατές ενός τηλεοπτικού σκετς. Δυστυχώς, το «Ιπτάμενο Τσίρκο» –δανείζομαι τον όρο από τη σχετική σατιρική σειρά- είναι η Κυβέρνηση της χώρας μας, η Κυβέρνηση ΣΥΡΙΖΑ-ΑΝΕΛ.

Μόνο έτσι θα μπορούσε να ερμηνευτεί το γεγονός ότι έχουμε τον πρώτο προϋπολογισμό της χώρας, όπου το κόμμα, το οποίο τον εισηγείται, καλεί τους πολίτες να διαδηλώσει στους δρόμους εναντίον του.

Μόνο έτσι θα μπορούσε να ερμηνευτεί το γεγονός ότι ο κ. Μάρδας κατηγορεί τις προηγούμενες κυβερνήσεις ότι απέτυχαν, γιατί δεν εφάρμοσαν κατά γράμμα τα μνημόνια.

Μόνο μια σουρεαλιστική κυβέρνηση θα σκεφτόταν να αυξήσει τους φόρους, όταν έχει αφανιστεί η μεσαία τάξη και την ίδια ώρα που οι φτωχοί παραμένουν χωρίς ελπίδα στο περιθώριο και οι εγχώριοι επενδυτές εκδιώκονται από μια χώρα που εκδικείται την ανάπτυξη και το «επιχειρείν» με ορμή και λύσσα.

Μόνο μια σουρεαλιστική κυβέρνηση θα ξεχνούσε να ζητήσει εξάμηνη παράταση του ΕΣΠΑ 2007-2013, αφαιρώντας 2 δισεκατομμύρια πόρους από τη χειμαζόμενη ελληνική οικονομία και μόνο μια σουρεαλιστική κυβέρνηση δεν θα είχε απορροφήσει ακόμα ούτε 1 ευρώ από το νέο ΕΣΠΑ.

Και, βεβαίως, μόνο ο συγκυβερνήτης μιας σουρεαλιστικής κυβέρνησης, ο Πάνος Καμμένος, θα μπορούσε να καλεί τώρα τους Βουλευτές της Νέας Δημοκρατίας να συγκροτήσουν μνημονιακό μέτωπο. Ποιος; Αυτός που έφυγε από τη Νέα Δημοκρατία αρνούμενος να ψηφίσει μνημόνια, αυτός που δήλωνε ότι «ούτε νεκρός δεν θα συνεργαστώ με όποιον ψήφισε έστω και ένα μνημόνιο»!

Δεν θα μιλήσω για τα μνημόνια που θα σκίζατε, δεν θα μιλήσω για τη δέκατη τρίτη σύνταξη που θα δίνατε, δεν θα μιλήσω για την Ευρώπη που θα υποχωρούσε κάτω από τις πιέσεις και τα νταούλια του κ. Τσίπρα.

Θα μιλήσω για όλα αυτά τα τραγικά που γίνονται μετά τις εκλογές του Σεπτέμβρη, θα μιλήσω για όλα αυτά τα τραγικά που περιγράφονται στον φετινό προϋπολογισμό, τον οποίο μάλλον θα πρέπει να μετονομάσετε σε «φορολογισμό», αφού φορολογεί ό,τι κινείται, ό,τι περπατάει, ό,τι αναπνέει. Μόνο τα συμπαθή κατοικίδια έχουν διαφύγει για την ώρα της φοροδοτικής σας μανίας!

Ο προϋπολογισμός-παραλογισμός των ΣΥΡΙΖΑ-ΑΝΕΛ είναι ανάλγητος, είναι υφεσιακός, είναι κοινωνιοκτόνος για τους επαγγελματίες, για τους αγρότες, για τους συνταξιούχους, για τους ασφαλισμένους, για όλους τους πολίτες.

Αυξάνετε την προκαταβολή φόρου στους ελεύθερους επαγγελματίες κατά 114 εκατομμύρια ευρώ και στα νομικά πρόσωπα κατά 156 εκατομμύρια ευρώ. Αυξάνετε την προκαταβολή φόρου στους αγρότες κατά 78 εκατομμύρια ευρώ, θυμίζω ότι πήγε από το 27,5% στο 55%. Την ίδια ώρα, οι αγρότες θα καταβάλουν 102 εκατομμύρια ευρώ από την αύξηση της εισφοράς στον ΟΓΑ, 13 εκατομμύρια ευρώ από την κατάργηση του ειδικού φόρου κατανάλωσης στο πετρέλαιο και 32 εκατομμύρια από τις αυξήσεις του φόρου εισοδήματος.

Την ίδια στιγμή ο προϋπολογισμός σας περικόπτει συντάξεις ύψους 538 εκατομμυρίων ευρώ, κοινωνικά επιδόματα όπως το επίδομα θέρμανσης ύψους 105 εκατομμυρίων ευρώ και τελικά και το ΕΚΑΣ κατά 223 εκατομμύρια ευρώ.

Αυτός είναι ο προϋπολογισμός σας, κυρίες και κύριοι της Κυβέρνησης, το έκτρωμα της νεοφιλελεύθερης Αριστεράς που θέλετε να καλύψετε. Γι’ αυτό και ο κ. Τσίπρας ζητά τη συναίνεση των πολιτικών Αρχηγών. Ποιος; Ο Αρχηγός που μόλις έναν χρόνο πριν έλεγε ότι δεν συναινεί σε τίποτα και απειλούσε τους Ευρωπαίους ότι δεν επρόκειτο να αναγνωρίσει τίποτα απ’ όσα θα συμφωνούσαν με την προηγούμενη κυβέρνηση Σαμαρά.

Αυτός ο άνθρωπος, λοιπόν, με θράσος απαιτεί σήμερα συναίνεση την ώρα που χαρακτηρίζει τους αντιπάλους του σκυλιά. Ξεχνάει προφανώς την έμπρακτη συναίνεσή μας στις 14 Αυγούστου, το σωσίβιο που χωρίς αντάλλαγμα σάς προσφέραμε, για να μη βρεθεί η χώρα εκτός ευρώ, την ώρα που οι πρώην συναγωνιστές σας ένας- ένας πηδούσαν από το καράβι υψώνοντας τη δική τους νεοκομματική παντιέρα.

Επιτέλους, παριστάνετε ότι διαπραγματεύεστε, παριστάνετε ότι κυβερνάτε, παριστάνετε ότι ζητάτε συναίνεση. Φτάνει πια με τον κακότεχνο θίασο, γιατί της συναίνεσης, κυρίες και κύριοι της Συμπολίτευσης, προηγείται η συγγνώμη και η συνείδηση. Για ποια συνείδηση μιλάμε, όμως; Τι να πρωτοθυμηθεί κανείς; Τα νομοθετήματα του κ. Παρασκευόπουλου, που ο ίδιος ο Γιάννης Πανούσης, ο δικός σας πρώην Υπουργός, άφησε να εννοηθεί ότι ήταν προϊόν διαπραγμάτευσης με τους τρομοκράτες;

Ή να θυμηθούμε τον ανεκδιήγητο Υπουργό Παιδείας, τον κ. Φίλη, για την επιστημονική του άρνηση στη γενοκτονία των Ποντίων; Τι ειρωνεία και τι ντροπή! Από τη θεωρία της γενοκτονίας των μνημονίων φτάσατε στην άρνηση της γενοκτονίας των Ποντίων! Και ο κ. Φίλης, ανεξέλεγκτος βεβαίως και ανενόχλητος συνεχίζει να προκαλεί διορίζοντας επικεφαλής της αναθεώρησης του προγράμματος και των σχολικών βιβλίων άλλον έναν επιστήμονα, τον κ. Λιάκο, που χαρακτηρίζει τους Μακεδονομάχους τζιχαντιστές, τον χορό του Ζαλόγγου και το κρυφό σχολειό μεγαλόστομες πατριωτικές ανοησίες!

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κυρία Πρόεδρε.

Αφελληνίζετε την παιδεία, αφελληνίσατε τις τράπεζες. Το περίφημο τραπεζικό σύστημα, που οι ΣΥΡΙΖΑ-ΑΝΕΛ αρνήθηκαν με παρρησία να εκποιήσουν, απέφυγαν να το ξεπουλήσουν απλά χαρίζοντάς το στον πρώτο περαστικό. Εσείς που είχατε ως πολιτική σημαία «το ξεπούλημα της χώρας», που σε κάθε ιδιωτικοποίηση, από τον ΟΤΕ και τον ΟΛΠ μέχρι τα περιφερειακά αεροδρόμια, αλυχτούσατε ότι μας παίρνουν τα «ασημικά» για ένα κομμάτι ψωμί, πρωταγωνιστήσατε στον ορισμό του ξεπουλήματος των ελληνικών τραπεζών σε ξένα μόνο κερδοσκοπικά κεφάλαια, σε αυτά που με μέχρι χθες αποκαλούσατε «κοράκια»!

Είστε υπόλογοι γι’ αυτό το σκάνδαλο που μετέτρεψε μια επένδυση 25 δισεκατομμυρίων ευρώ του δημοσίου σε πλήρη αποεπένδυση μόλις 500 εκατομμυρίων ευρώ.

**ΙΩΑΝΝΗΣ ΘΕΩΝΑΣ:** …(δεν ακούστηκε)

**ΦΩΤΕΙΝΗ ΑΡΑΜΠΑΤΖΗ:** Μη με διακόπτετε.

Ύστερα απ’ αυτό γίνατε δικαιωματικά πια το «Αδελφάτο των Ιπποτών της Ελεεινής Τραπέζης», για να θυμηθούμε τους Monty Python. Και σαν να μην έφταναν τα εσωτερικά δεινά, διακινδυνεύετε διαρκώς τη θέση της χώρας μας στο εξωτερικό με μια εξωτερική πολιτική ανερμάτιστη και παιδαριώδη που γίνεται με tweets που γράφονται χωρίς σκέψη και σβήνονται κατόπιν εντολών. Αυτή η εξωτερική πολιτική κινδυνεύει σήμερα να μας βγάλει εκτός Συνθήκης Σένγκεν;

Ύστερα απ’ όλα αυτά χρειάζεται απύθμενο θράσος να ζητάτε από τη Βουλή να στηρίξει και να ψηφίσει αυτόν τον προϋπολογισμό. Είστε η Κυβέρνηση των κλειστών τραπεζών, είστε η Κυβέρνηση των capital controls, είστε η Κυβέρνηση του Grexit, είστε η Κυβέρνηση της πολιτικής εξαπάτησης.

Παραιτηθείτε από την απέλπιδα προσπάθεια να παραστήσετε πως κυβερνάτε. Αρκεστείτε στη σάτιρα του ιπτάμενου τσίρκου. Και εσείς θα βρείτε τον προορισμό σας και η χώρα μας θα μπορέσει να ελπίσει σε καλύτερες μέρες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Τσίρκας από τον ΣΥΡΙΖΑ.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, αναρωτιέμαι με το σενάριο ποιας ταινίας θα μπορούσαμε να παρομοιάσουμε το σενάριο που λέει ότι ο Υπουργός Οικονομικών της Ρηνανίας-Βεστφαλίας προσπαθούσε τρία χρόνια να δώσει τις λίστες με τα ονόματα των Ελλήνων καταθετών σε ελβετικές τράπεζες, αλλά δεν έβρισκε καμμία ανταπόκριση.

Ο προϋπολογισμός του οικονομικού έτους 2016, για τον οποίο συζητάμε αυτές τις μέρες, είναι σίγουρο ότι δεν έχει καμμία σχέση με τους προϋπολογισμούς των προηγούμενων κυβερνήσεων. Σε αυτόν τον προϋπολογισμό για πρώτη φορά αποτυπώνεται η μεγάλη προσπάθεια της αριστερής διακυβέρνησης να αφήσει ένα διαφορετικό στίγμα, σε εξαιρετικά δύσκολες οικονομικές συνθήκες, σε συνθήκες ενός δύσκολου συμβιβασμού, στον οποίο οδηγήθηκε η Κυβέρνηση για να μην οδηγηθεί η χώρα σε μια ολέθρια οικονομική και κοινωνική καταστροφή.

Παρά ταύτα ο Προϋπολογισμός αυτός δίνει ένα ξεκάθαρο μήνυμα για το πώς εμείς αντιλαμβανόμαστε την οικονομία και τις σχέσεις ανάμεσα στα βασικά μεγέθη της οικονομίας, αλλά και τον ρόλο της κοινωνίας και των αναγκών της στην οικονομική πραγματικότητα.

Δεν φτιάξαμε άλλον έναν προϋπολογισμό ερήμην της κοινωνίας, ούτε όμως και ερήμην της πραγματικότητας για να καβατζάρουμε λίγο ακόμα χρόνο στην εξουσία. Είναι ενταγμένος σε μία συνολική προσπάθεια της Κυβέρνησης να φωτίσει τον δρόμο της εξόδου από την κρίση σε ορίζοντα τετραετίας, δημιουργώντας την απαραίτητη υποδομή για τον επόμενο προϋπολογισμό της αριστερής διακυβέρνησης, για τον οποίο εκφράζουμε την αισιοδοξία ότι θα είναι ακόμα περισσότερο αναδιανεμητικός, περισσότερο δίκαιος, περισσότερο προσανατολισμένος στην παραγωγική ανασυγκρότηση, περισσότερο προσανατολισμένος στην αναπτυξιακή διαδικασία και τη μείωση της ανεργίας.

Και τούτο γιατί εξασφαλίσαμε σημαντικό χώρο για να ασκήσουμε τη δική μας κοινωνική πολιτική. Ο κοινωνικός προϋπολογισμός για το έτος 2016 είναι αυξημένος κατά 823 εκατομμύρια ευρώ, 300 εκατομμύρια ευρώ στην υγεία. Ασκούμε, λοιπόν, πολιτική μέσα σε ένα ασφυκτικό πλαίσιο δημοσιονομικής κατάστασης, κάτω από συνθήκες επιτροπείας, την οποία αγωνιζόμαστε να άρουμε και καλούμε τον ελληνικό λαό να σταθεί δίπλα μας, ώστε μαζί να άρουμε αυτή την επιτροπεία. Και να είστε σίγουροι ότι θα εξαντλήσουμε τα περιθώρια για να σταθούμε δίπλα σε αυτούς που έχουν μεγαλύτερη ανάγκη. Αυτό, λοιπόν, είναι το αριστερό αποτύπωμα που επιδιώκουμε να αφήσουμε με αυτόν τον προϋπολογισμό.

Αυτός ο προϋπολογισμός δεν είναι καθόλου ουδέτερος, αλλά έχει σαφές μήνυμα για το κοινωνικό μοντέλο που βρίσκεται στον πυρήνα της ιδεολογίας μας και των δικών μας αγώνων. Είναι ένας προϋπολογισμός που στόχο έχει να δημιουργήσει μια δημοσιονομική ισορροπία, αλλά ταυτόχρονα να αποδώσει κοινωνική δικαιοσύνη, να αναδιανείμει τα βάρη ελαφρύνοντας τους αδύναμους, μετά από πέντε συνεχόμενα χρόνια οικονομικής κρίσης.

Και παρά τις μεγάλες δυσκολίες αυτής της σκληρής διαπραγμάτευσης πετύχαμε αποτελέσματα στην οικονομία που διαψεύδουν όσους έσπευσαν να μιλήσουν για καταστροφή, δεδομένου τού ότι το 2015 κλείνει με μηδενική ύφεση, δηλαδή με στασιμότητα, ενώ ο προϋπολογισμός που συζητάμε για το 2016 προβλέπει για πρώτη φορά αύξηση του Προγράμματος Δημοσίων Επενδύσεων αλλά και αναδιανομή πόρων για τη στήριξη των οικονομικά αδύνατων, με την ενίσχυση του προϋπολογισμού για την υγεία και την αύξηση των πιστώσεων για τα νοσοκομεία κατά 300 εκατομμύρια ευρώ.

Πρόκειται για μέτρα που αποσκοπούν κυρίως σε παραμετρικά μέτρα, όχι μη παραμετρικά, δηλαδή μέτρα, έσοδα από την καταπολέμηση της διαφθοράς και της φοροδιαφυγής.

Πρόκειται, επομένως, για έναν ρεαλιστικό προϋπολογισμό με δυνατότητα αύξησης των αναμενόμενων εσόδων, που μπορεί να δώσει ακόμα μεγαλύτερα περιθώρια άσκησης κοινωνικής πολιτικής.

Αυτό για να θυμηθούμε τα τεράστια έσοδα που ενσωμάτωναν στους προηγούμενους προϋπολογισμούς από μη παραμετρικά μέτρα, μέχρι και 2 δισεκατομμύρια περίπου, ώστε να πετύχουμε πλεονάσματα, τα οποία ποτέ τελικά δεν ανταποκρίνονταν στην πραγματικότητα.

Οι χαμηλοί, λοιπόν, δημοσιονομικοί στόχοι που κερδίσαμε επιτρέπουν να αποτρέψουμε τη λήψη περαιτέρω μέτρων στα επόμενα τρίμηνα και δημιουργούν τον χώρο για τη στήριξη χαμηλότερων στρωμάτων. Όπως προείπαν και άλλοι συνάδελφοί μου, αποφύγαμε 7 δισεκατομμύρια νέα μέτρα.

Είναι, επομένως, ένας προϋπολογισμός που υπόσχεται οικονομική και κοινωνική ανάταξη για τη χρονιά που έρχεται, μια χρονιά που οφείλουμε να βάλουμε σε εφαρμογή το σχέδιό μας για το παράλληλο πρόγραμμα για να αντισταθμίσουμε τις αρνητικές κοινωνικές συνέπειες από τη συμφωνία της 12ης Ιουλίου, μια χρονιά που θα ανοίξει η συζήτηση για το χρέος, αμέσως μετά την ολοκλήρωση της πρώτης αξιολόγησης.

Σε συνθήκες, επομένως, πιστωτικής ασφυξίας, θέσαμε τους στόχους μας στην κρίση του ελληνικού λαού και λάβαμε πολύ πρόσφατα, τον Σεπτέμβριο, την εντολή να παλέψουμε για να βγάλουμε τη χώρα από την κρίση. Και ο ελληνικός λαός στάθηκε όρθιος. Αν και ήξερε τις δυσκολίες, έδειξε τον δρόμο για παραγωγικότητα και δημιουργικότητα.

Αυτός ο προϋπολογισμός καθρεφτίζει και τη διαπραγμάτευση που έγινε και το ρίσκο που πήραμε. Καθρεφτίζει τη μεγάλη μάχη που έδωσε ο Έλληνας Πρωθυπουργός και η Κυβέρνησή του. Αποτυπώνει την αποφασιστικότητά μας να λασπωθούμε για να ξελασπώσουμε τον τόπο. Ξαναβάζει στο επίκεντρο την κοινωνία και τις ανάγκες της, σε έναν πολύ ασφυκτικό δημοσιονομικό χώρο που έχουμε για να ασκήσουμε τη δική μας πολιτική.

Και για να ασκήσουμε αυτήν τη πολιτική, θα απευθυνθούμε πρώτα και κύρια στην κοινωνία, για να εξασφαλίσουμε τη συναίνεσή της στην εργώδη προσπάθειά μας να ανοίξουμε δρόμους, ακόμα κι εκεί που δεν υπάρχουν. Να ανοίξουμε τον δρόμο της παραγωγικής ανασυγκρότησης, της αναπτυξιακής προοπτικής, της καταπολέμησης της ανεργίας, τον δρόμο ενός παράλληλου προγράμματος που ήδη μέρος του έχει περάσει από αυτή τη Βουλή. Μιλώ για ένα παράλληλο πρόγραμμα, που εμείς οι Βουλευτές του ΣΥΡΙΖΑ οφείλουμε να διεκδικήσουμε, να το εφεύρουμε, όπου δεν υπάρχει, και να το επανασχεδιάσουμε μαζί με την κοινωνία. Μόνο έτσι μπορούμε να τα καταφέρουμε και θα τα καταφέρουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Βλάχου από τη Χρυσή Αυγή.

Ορίστε, κυρία Βλάχου.

**ΣΩΤΗΡΙΑ ΒΛΑΧΟΥ:** Κυρία Πρόεδρε.

Κυρίες και κύριοι, κατάγομαι κι εκπροσωπώ τον ομορφότερο νομό της Ελλάδας, τη Χαλκιδική. Πέρα από την κτηνοτροφία και τη μελισσοκομία, δηλαδή τον πρωτογενή τομέα παραγωγής, ο τουρισμός είναι ο σημαντικότερος τομέας ανάπτυξης της τοπικής οικονομίας, προσφέροντας στην περιοχή χιλιάδες θέσεις εργασίας.

Κάθε χρόνο εκατοντάδες χιλιάδες επισκεπτών κατακλύζουν όλη τη Χαλκιδική. Ο ξένος τουρίστας, ο οποίος επιθυμεί να επισκεφθεί τη Χαλκιδική, έχει τη δυνατότητα πρόσβασης αεροπορικώς μέσω του αεροδρομίου «ΜΑΚΕΔΟΝΙΑ». Δυστυχώς, το οδικό δίκτυο του νομού είναι παμπάλαιο. Στο μεγαλύτερο μέρος του κατασκευάστηκε από τη ΜΟΜΑ πριν από δεκαετίες και λόγω της παλαιότητάς του δυσκολεύει την πρόσβαση σε πολλές περιοχές στο μεγαλύτερο μέρος του νομού και ταλαιπωρεί τους επισκέπτες και τους ντόπιους. Ούτε στο Άγιο Όρος δεν μπορεί να φτάσει κάποιος προσκυνητής, χωρίς να έχει ταλαιπωρηθεί πολύ. Αυτό δυσκολεύει την πρόσβαση και στην Ουρανούπολη, όπου είναι το λιμάνι. Από κει, για να επισκεφτούν οι τουρίστες τη χερσόνησο Σιθωνίας και Αγίου Όρους, ειδικά αυτοί που καταλύουν στα ξενοδοχεία, που υπάρχουν στην πλευρά του Θερμαϊκού, πρέπει να κάνουν τη διέλευση απ’ όλο τον ισθμό της Νέας Ποτίδαιας που έχει τρομερά προβλήματα. Εκεί γίνονται κατολισθήσεις, πέφτουν δέντρα μέσα στη θάλασσα, έχουν πέσει αυτοκίνητα και άνθρωποι και φοβάμαι ότι με την πάροδο του χρόνου θα πέσουν και σπίτια. Γι’ αυτό, πρέπει να ληφθούν άμεσα μέτρα για να προλάβουμε τα χειρότερα.

Αυτά τα λέω, θέλοντας να επισημάνω πόσο ανάγκη έχει η Χαλκιδική από επενδύσεις, που θα αναβαθμίσουν τις υποδομές της, το οδικό δίκτυο, τον ισθμό της Νέας Ποτίδαιας, ό,τι θα μπορέσει να στηρίξει τον τουρισμό της και να διευκολύνει τους κατοίκους της.

Όμως, η Χαλκιδική δεν έχει σημασία για την Κυβέρνηση και ο νομός μου δεν αναφέρεται στο Πρόγραμμα Δημοσίων Επενδύσεων. Η Κυβέρνηση αφήνει την Χαλκιδική να βασίζεται στο φιλότιμο των κατοίκων και στη σκληρή δουλειά τους. Τα τελευταία επίσημα στοιχεία μιλάνε για ένα εκατομμύριο διακόσιες πενήντα χιλιάδες άνεργους.

Αυτό σχετίζεται άμεσα με την άφρονα πολιτική της Κυβέρνησης στο μεταναστευτικό, την οποία και καταγγέλλουμε. Η καταπολέμηση της ανεργίας απαιτεί να μην παρέχονται σωρηδόν άδειες παραμονής κι εν συνεχεία άδειες εργασίας στους αλλοδαπούς. Επιπλέον, πρέπει να παταχθεί η παράνομη μετανάστευση που τροφοδοτεί την ανασφάλιστη και μαύρη εργασία. Πρέπει να πάψει επιτέλους το μοτίβο «οι Έλληνες στην ανεργία και οι αλλοδαποί στην εργασία».

Πάγια θέση της Χρυσής Αυγής εδώ και δεκαετίες είναι ότι η ανεξέλεγκτη μετανάστευση αποτελεί ασύμμετρη απειλή για το έθνος μας. Η Χρυσή Αυγή θα συνεχίσει απροσκύνητη τον αγώνα για να ανήκει η Ελλάδα στους Έλληνες.

Πόσο ειρωνικό φαντάζει που σήμερα πολλοί Έλληνες κοιμούνται στα παγκάκια και η Κυβέρνηση της πρώτης φορά Αριστερά φτιάχνει σπίτια φιλοξενίας παράνομων μεταναστών με όλες τις ανέσεις; Φυσικά, μετά τον άθλο της Κυβέρνησης να κλείσει το καλοκαίρι τις τράπεζες, με τις επιπτώσεις στον τουρισμό της χώρας να είναι τεράστιες λόγω αυτής της χρηματοπιστωτικής κρίσης, με την ανύπαρκτη εξωτερική πολιτική της Κυβέρνησης, διευκολύνει την αθρόα προσέλευση λαθρομεταναστών στα νησιά του ανατολικού Αιγαίου. Και μέσα στα μεταναστευτικά ρεύματα που διασχίζουν ανεξέλεγκτα τη χώρα μας βρίσκονται και οι τζιχαντιστές, που αυτήν τη στιγμή είναι διάσπαρτοι, κατά χιλιάδες, στην Ευρώπη με πύλη εισόδου τα αφύλακτα σύνορα της πατρίδας μας.

Κλείστε τώρα τα σύνορα. Η πολιτική των ανοιχτών συνόρων, πρέπει επιτέλους να σταματήσει. Όλοι οι Έλληνες σήμερα βλέπουν τι γίνεται στην Ειδομένη στο Κιλκίς. Η πολιτική της Κυβέρνησης μας έχει φέρει σε απαράδεκτο σημείο. Πέρα από την τρομοκράτηση των ντόπιων, η κατάσταση στα σύνορα με τα Σκόπια προκαλεί προβλήματα στις εξαγωγές και εισαγωγές της χώρας. Χιλιάδες είναι τα εμπορεύματα που έχουν παγιδευτεί εκεί. Όσον αφορά στη Χαλκιδική, τουλάχιστον, η κατάσταση αυτή πλήττει ιδιαίτερα τη μελισσοκομία.

Τα κατορθώματα της Κυβέρνησης Τσίπρα-Καμμένου δεν έχουν σταματημό. Η Κυβέρνηση, με τη λεγόμενη μεταρρύθμιση στο ασφαλιστικό, θα αποτελειώσει την τρίτη ηλικία. Συνεχίζει να μειώνει με σταθερό ρυθμό τις καταβαλλόμενες συντάξεις για να πληρώσει τους διεθνείς τοκογλύφους. Οι δανειστές δεν εξαιρούν καμμία σύνταξη από το νέο σύστημα και για τον λόγο αυτό έχουν δώσει τις παραμέτρους και τα κριτήρια, με τα οποία θα υπολογιστεί εκ νέου κάθε σύνταξη. Θέλουν, δηλαδή, το βάρος να μοιραστεί σε όλους με ποσοστά περικοπών που θα ξεκινούν από το 3% και θα κλιμακώνονται στο 20%. Οι συνταξιούχοι της χώρας θα αποτελέσουν τα πρώτα θύματα της πρώτης φοράς Αριστερά. Ο Τσίπρας συνεχίζει το θέατρο της δήθεν διαπραγμάτευσης, ενώ είναι ο ιδανικός για να περάσει το πιο καταστροφικό μνημόνιο που δεν μπόρεσαν να περάσουν Σαμαράς και Βενιζέλος.

Στο Αστυνομικό Τμήμα της Ομόνοιας υπήρξε ένα περιστατικό όπου ένας αστυνομικός χαστούκισε δύο λαθρομετανάστες, γιατί προφανώς τον πρόσβαλλαν, και τους έδωσαν αποζημίωση 150.000 ευρώ. Το ίδιο, όμως, θα συνέβαινε εάν ένας αστυνομικός ή η οικογένειά του είχε ένα αντίστοιχο περιστατικό; Δεν νομίζω! Η αστυνόμευση της χώρας βασίζεται μόνο στο φιλότιμο των παιδιών της Αστυνομίας. Χωρίς εξοπλισμό, χωρίς περιπολικά, χωρίς καύσιμα, με μισθούς επιβίωσης αγωνίζονται να καταπολεμήσουν την εγκληματικότητα που καλπάζει. Η Κυβέρνηση δεν δείχνει καμμία θέληση να στηρίξει το έργο της Αστυνομίας. Το αντίθετο, μάλιστα. Δείχνει να έχει αλλεργία σε όποιον φοράει στολή με το εθνόσημο.

Κύριοι, ο πρόγονοί μας πούλησαν περιουσίες για να κάνουν πατρίδα κι εσείς πουλήσατε πατρίδα για να φτιάξετε περιουσίες.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Αυγενάκης από τη Νέα Δημοκρατία έχει τον λόγο για έξι λεπτά και μετά θα μιλήσει ο κ. Μάρδας, Υφυπουργός Εξωτερικών, για επτά λεπτά.

Παρακαλώ, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητούμε σήμερα για τον προϋπολογισμό της χώρας για το 2016 χωρίς την παρουσία ούτε ενός εκ των Υπουργών, Υφυπουργών, Αναπληρωτών Υπουργών, του οικονομικού επιτελείου, παρά μόνο του συμπαθέστατου κ. Τσιρώνη και του εξίσου συμπαθή κ. Σπίρτζη. Τι σχέση έχουν με τον προϋπολογισμό, εκείνοι γνωρίζουν κι εκείνοι μπορούν να υπερασπιστούν.

Τώρα, συζητούμε για έναν προϋπολογισμό που μας πάει χρόνια πίσω, έναν προϋπολογισμό που καταργεί το κοινωνικό κράτος, αλλά και το κράτος πρόνοιας. Η Κυβέρνηση ΣΥΡΙΖΑ-ΑΝΕΛ, αφού κατέστρεψε την οικονομία της χώρας, αφού γκρέμισε ό,τι με κόπο και θυσίες ο ελληνικός λαός κατάφερε να χτίσει τα χρόνια της κρίσης, αφού εκτροχίασε τον ισοσκελισμένο προϋπολογισμό του 2015 –να θυμίσουμε ότι ήταν ο πρώτος ισοσκελισμένος προϋπολογισμός μετά από πολλά, πολλά χρόνια- δημιουργώντας γιγάντια ελλείμματα εκατομμυρίων, καταθέτει σήμερα και συζητούμε τον προς ψήφιση προϋπολογισμό για το επόμενο έτος. Πρόκειται για έναν προϋπολογισμό που αυξάνει επιπλέον τη φορολογία, επιβαρύνει επιπλέον τους συνταξιούχους, στραγγαλίζει πολύ -και πολύ περισσότερο απ’ ό,τι περίμεναν- τους αγρότες, καταστρέφει επιπλέον τους ελεύθερους επαγγελματίες και την ιδιωτική οικονομία, καταργεί πλήθος κοινωνικών δαπανών, που υπερασπιζόσασταν τύποις την προηγούμενη περίοδο και αυξάνει τα ληξιπρόθεσμα χρέη του δημοσίου, δημιουργώντας σημαντικά προβλήματα, ιδίως στην παροχή υπηρεσιών υγείας.

Κυρίες και κύριοι συνάδελφοι, σας κληροδοτήσαμε ισοσκελισμένους προϋπολογισμούς και προϋπολογισμούς που δημιουργούσαν πρωτογενές πλεόνασμα. Και εσείς, αγαπητοί κύριοι των ΑΝΕΛ και του ΣΥΡΙΖΑ, με την πολιτική της διαπραγμάτευσης -τάχα μου- και της κοντόφθαλμης κυριολεκτικά πολιτικής μας οδηγήσατε στην ύφεση, σε πρωτογενή δημοσιονομικά ελλείματα, αλλά και στην αύξηση του δημοσίου χρέους.

Ας δούμε, όμως, εν συντομία τα στοιχεία του προϋπολογισμού που συζητούμε σήμερα.

Πρώτον, η ελληνική οικονομία έχει επιστρέψει στην ύφεση. Ήδη, από το τρίτο τρίμηνο του 2015 η αναπτυξιακή πορεία της χώρας αντιστράφηκε, ενώ η προοπτική μάλιστα για το 2016 είναι χειρότερη από ό,τι το 2015.

Δεύτερον, η δημόσια οικονομία επιστρέφει το 2015 σε πρωτογενές έλλειμα μετά από δύο χρόνια επίτευξης πρωτογενών πλεονασμάτων. Μας πάτε, δηλαδή, πίσω στα ελλείματα παρά το γεγονός ότι έχετε ήδη εφαρμόσει μέτρα λιτότητας.

Τρίτον, η Κυβέρνηση συνεχίζει ακάθεκτα την εσωτερική στάση πληρωμών. Οι ληξιπρόθεσμες υποχρεώσεις του δημοσίου προς τον ιδιωτικό τομέα είναι αυξημένες κατά 58% σε σχέση με το τέλος του 2014. Να σας θυμίσω ότι η κυβέρνηση Σαμαρά είχε μειώσει τις ληξιπρόθεσμές οφειλές κατά 60% την περίοδο 2013 - 2014. Είχαμε παραλάβει ληξιπρόθεσμα χρέη για την ακρίβεια 8,7 δισεκατομμύρια το 2012 και παραδώσαμε το ύψος της οφειλής στα 3,8 δισεκατομμύρια στο τέλος του 2014.

Τέταρτον, το ύψος των πρόσθετων μέτρων εκτιμάται αρχικά στα 5,7 δισεκατομμύρια για την περίοδο 2015 - 2016. Και λέω αρχικά, γιατί πολύ φοβούμαι ότι πάλι δεν θα σας βγουν οι υπολογισμοί και ο λογαριασμός φυσικά δεν θα ισχύσει και το επόμενο βήμα είναι να επιβάλετε νέα δυσβάστακτα μέτρα.

Να σημειώσουμε δε ότι τα πρόσθετα μέτρα που επιβάλλετε, αφορούν στο μεγαλύτερο μέρος τους επιπλέον φορολόγηση νοικοκυριών, αλλά και επιχειρήσεων. Είναι μέτρα, όπως: η αύξηση των συντελεστών του ΦΠΑ στον φόρο εισοδήματος νομικών προσώπων, στην ειδική εισφορά αλληλεγγύης, στον φόρο ασφαλίστρων, στη φορολόγηση του εισοδήματος από ενοίκια, καθώς και στη φορολόγηση των αγροτών, η κατάργηση της έκπτωσης εφάπαξ πληρωμής φόρου εισοδήματος, η κατάργηση απαλλαγής από τον ΕΝΦΙΑ -τον ΕΝΦΙΑ που διατρανώς λέγατε ότι θα καταργήσετε μαζί με τα προηγούμενα μνημόνια- την αύξηση της προκαταβολής φόρου εισοδήματος στα νομικά πρόσωπα, στους ελεύθερους επαγγελματίες και στους αγρότες, που εσείς υπερασπίζεστε κατά τα άλλα, τη σταδιακή κατάργηση της επιστροφής του ειδικού φόρου κατανάλωσης στο πετρέλαιο για αγροτική χρήση.

Να σημειώσουμε, βέβαια, ότι ο λογαριασμός των μέτρων τελικά θα είναι πολύ υψηλότερος. Και θα είναι πολύ υψηλότερος, αγαπητοί συνάδελφοι, γιατί υπάρχουν μέτρα τα οποία δεν έχουν ποσοτικοποιηθεί. Κρατήστε το αυτό να το συζητήσουμε μετά από μερικούς μήνες εάν είστε ακόμα στην κυβέρνηση. Δεν έχει, δηλαδή, γίνει εκτίμηση των πιθανών εσόδων που θα φέρουν για να μην αναφερθούμε στις παράπλευρες συνέπειες αυτών των μέτρων.

Πέμπτον, είναι ανύπαρκτος στον συγκεκριμένο προϋπολογισμό που συζητάμε ο κοινωνικός προϋπολογισμός, ο οποίος βουλιάζει στα ελλείμματα. Η κυβέρνηση της -τάχα μου- Αριστεράς καταργεί και το κοινωνικό κράτος και το κράτος πρόνοιας. Σύμφωνα με τον προϋπολογισμό που συζητούμε και θα ψηφίσετε τις επόμενες μέρες στους Οργανισμούς Κοινής Ασφάλισης προβλέπεται επιδείνωση στις ασφαλιστικές εισφορές, στη συνταξιοδοτική δαπάνη, καθώς και στις απλήρωτες υποχρεώσεις.

Έκτον, το 2015 τα φορολογικά έσοδα είναι τα χαμηλότερα της τελευταίας δεκαετίας. Πάρα τους πρόσθετους φόρους που επιβάλλετε, κυρίες και κύριοι της Κυβέρνησης ΣΥΡΙΖΑ - ΑΝΕΛ, τα έσοδα μειώθηκαν. Και αυτό, όπως καταλαβαίνετε, οφείλεται κατά κύριο λόγο στην επιδείνωση του οικονομικού περιβάλλοντος. Όπως λέει και μια σοφή ελληνική παροιμία: «Δεν μπορείς να βγάλεις από τη μύγα ξίγκι». Πώς θα λάβεις χρήματα από κάποιον που δεν έχει;

Έβδομον, οι μειωμένοι δημοσιονομικοί στόχοι, για τους οποίους πανηγυρίζετε, δεν εξασφαλίζουν από μόνοι τους σημαντικό δημοσιονομικό χώρο. Οι δημοσιονομικοί στόχοι εξαρτώνται άμεσα από την κατάσταση και τη δυναμική της οικονομίας.

Πάω σε ένα κεφάλαιο ειδικό, που ακούει στο όνομα «τράπεζες». Κυρίες και κύριοι συνάδελφοι, με πολλή απορία παρακολουθούσαμε την Κυβέρνηση να επαίρεται για την δήθεν πετυχημένη ανακεφαλαιοποίηση των συστημικών τραπεζών.

Γιατί ακριβώς αλήθεια, κύριοι συνάδελφοι, επαίρεστε; Γιατί πανηγυρίζετε και εδώ, αλλά και στα τηλεοπτικά παράθυρα; Επειδή τον Ιούνιο του 2014 η αξία των παλαιών μετοχών των συστημικών τραπεζών αποτιμούνταν σε 37,8 δισεκατομμύρια ευρώ, ενώ σήμερα -το γνωρίζετε, το υποκρύπτετε όμως- οι ίδιες μετοχές αξίζουν μόλις 800 εκατομμύρια ευρώ; Επειδή, δηλαδή, μέσα σε λίγους μήνες -για να καταλαβαίνουμε τι λέμε- εξανεμίστηκαν 37 δισεκατομμύρια ευρώ εκ των οποίων τα 20 δισεκατομμύρια ευρώ προέρχονταν από το ΤΧΣ, δηλαδή από το ελληνικό δημόσιο και τα 17 δισεκατομμύρια ευρώ από Έλληνες ιδιώτες και θεσμικούς επενδυτές.

Πέραν, όμως, της ασύλληπτης απαξίωσης των τραπεζικών μετοχών και το βαρύ πλήγμα στους επενδυτές και το δημόσιο, με την νέα ανακεφαλαιοποίηση περιορίζεται σημαντικά και το ποσοστό του Ταμείο Χρηματοπιστωτικής Σταθερότητας στον τραπεζικό τομέα με μόλις 26,5%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μισό λεπτό ακόμα, κυρία Πρόεδρε, σας παρακαλώ.

Το υπόλοιπο 73,5% ελέγχουν, πλέον, κυρίως ξένοι ιδιώτες επενδυτές, αλλά και ορισμένα επιθετικά funds τα οποία μέχρι πρότινος κατήγγειλε ο Πρωθυπουργός, κ. Αλέξης Τσίπρας.

Κυρίες και κύριοι συνάδελφοι, με δυο λόγια έχουμε την ολοκληρωτική διάψευση της αντιμνημονιακής ρητορείας σας. Όλα αυτά που συμβαίνουν σήμερα, σας τα λέγαμε, σας κρούαμε τον κώδωνα του κινδύνου και αντί αυτού εισπράτταμε δυστυχώς απαξιωτικές και συκοφαντικές απαντήσεις. Και ενώ είχατε την ευκαιρία -και είχαμε την ευκαιρία ως χώρα- να πάρουμε με το mail Χαρδούβελη μέτρα ύψους 800 εκατομμυρίων ευρώ, εσείς επιλέξατε την άλλη οδό, αυτή του κ. Βαρουφάκη και τελικά προσχωρήσατε στη λογική του τρίτου μνημονίου με τον χειρότερο τρόπο.

Δυστυχώς, όλα αυτά για τα οποία κατηγορούσατε την προηγούμενη κυβέρνηση, σήμερα τα λούζεστε, τα λουζόμαστε όλοι μαζί ως κράτος, ως χώρα. Υποτάσσεστε με τον χειρότερο τρόπο ενώπιον της τρόικας, δεν έχετε κανέναν προσανατολισμό -είναι σαφές- και παράλληλα διατηρείτε με περίσσιο θράσος μια διπολική ρητορεία. Από την μια, έχετε ψευδαισθήσεις για αυτό που κάνετε -εντονότατα φαίνεται αυτό- αλλά και από την άλλη, αντιστέκεστε, τάχα μου, σε μια επικίνδυνη ρητορεία, η οποία έχει σοβαρές πολιτικές, αλλά και αξιακές επιπτώσεις.

Καταψηφίζω και καταψηφίζουμε ως Νέα Δημοκρατία τον προϋπολογισμό για όλους τους λόγους που ανέφερα προ ολίγου και εγώ και πολλοί άλλοι συνάδελφοι. Να θυμάστε, όμως, ότι έναν χρόνο πριν τα πράγματα ήταν εντελώς διαφορετικά, η μανιώδης, όμως, επιθυμία του κοντόφθαλμου κ. Τσίπρα να γίνει Πρωθυπουργός, η άρνηση συναίνεσης στο πρόσωπο του Προέδρου της Δημοκρατίας, η αδιέξοδη μοιρασιά μύθων και ελπίδας και η εγκληματική άγνοια της πραγματικότητας μάς οδήγησαν δυστυχώς σε μία μεγάλη εθνική οπισθοχώρηση και στην απώλεια ενός εθνικού κεκτημένου για το οποίο ο ελληνικός λαός έχει θυσιαστεί.

Ακόμα και σήμερα δεν είναι αργά, αρκεί να καταλάβει ο κ. Τσίπρας ότι πρέπει να φύγει. Πρέπει να φύγει άμεσα και να προχωρήσουμε σε μια οικουμενική κυβέρνηση, σίγουρα ικανότερη από τη σημερινή «παιδική χαρά» του κ. Τσίπρα και του κ. Καμμένου, ανεξαρτήτου λεβεντιάς και λεβεντοπαρέας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μάρδας για επτά λεπτά.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Κυρία Πρόεδρε, κυρίες και κύριοι, κατ’ αρχάς είμαι υποχρεωμένος να απαντήσω σε ένα θέμα προσωπικό και μετά θα παρουσιάσω την πολιτική μας.

Θεωρώ ότι κάποιοι από την Αντιπολίτευση ψάχνουν για φθηνά άλλοθι μέσα από διάφορες δηλώσεις, τις οποίες δεν τις διαβάζουν ή δεν τις ακούν, για να ερμηνεύσουν την αποτυχία της πολιτικής τους. Αναφέρομαι στο θέμα, το οποίο έθιξε και η αγαπητή συνάδελφος της Νέας Δημοκρατίας με έντονα λογοτεχνικό στυλ, για το γεγονός ότι κατηγόρησα την Αντιπολίτευση γενικότερα για τη δειλία που έδειξε και για τα λάθη στρατηγικής που έδειξε με σκοπό τη μη κατά γράμμα εφαρμογή των μνημονίων που υπέγραψε.

Αν μου βρείτε τη φράση «κατά γράμμα» όχι μόνο στις δηλώσεις που έκανα πρόσφατα, σε οτιδήποτε δηλώσεις έχω κάνει ή σε αυτά που έχω γράψει από τον Οκτώβριο του 2009 έως σήμερα, μπορώ να σας πω ότι θα παραιτηθώ από την Κυβέρνηση άμεσα.

Ως εκ τούτου, καλό θα είναι να ακούμε τι λέμε και εάν δεν το ακούμε καλά, να κάνουμε μερικές απομαγνητοφωνήσεις, όταν θέλουμε να ασκήσουμε μια κριτική.

Στην απομαγνητοφώνηση που έχω για όσα έχω πει πρόσφατα σε συγκεκριμένο σταθμό -αναφέρω τα γραμμένα που είναι η φωνή μου- γράφει: «Στο πλαίσιο μιας δειλίας που έδειξαν όλες οι προηγούμενες κυβερνήσεις, τρέναρε η εφαρμογή». Και μετά λέω: «κάποιων μέτρων». Ανάμεσα στο «τρέναρε» και στο «κατά γράμμα», υπάρχει μια προσέγγιση που απέχει παρασάγγας.

(Στο σημείο αυτό ο Υφυπουργός Εξωτερικών κ. Δημήτριος Μάρδας καταθέτει για τα Πρακτικά την προαναφερθείσα απομαγνητοφώνηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνατε στο πλαίσιο των μνημονίων; Δεν τρενάρατε καθόλου και εφαρμόσατε αμέσως, χωρίς την παραμικρή καθυστέρηση ό,τι θεωρούσατε, κατά την άποψή σας, κρίσιμο και είχε σχέση με την πολιτική λιτότητας. Το εφαρμόσατε αμέσως: μειώσεις μισθών, συντάξεων και οτιδήποτε άλλο υπήρχε. Έτσι θεωρούσατε ότι έπρεπε να περπατήσετε.

Γι’ αυτό το θέμα και για άλλα παρόμοια ασκώ προσωπική κριτική από τον προϋπολογισμό του 2009, εάν όχι από αυτόν του 2005. Ως εκ τούτου, δεν είναι δυνατόν εδώ και δέκα χρόνια να ασκώ μια πολιτική, η οποία είναι αντίθετη στα όσα έχετε κάνει έως τώρα και ξαφνικά στον ενδέκατο να εμβαπτίζομαι «μνημονιακός».

Τι σημαίνει «τρέναρε», για να κάνουμε και μια ετυμολογία της λέξης; Σημαίνει ότι δεν εφαρμόσατε τα αυτονόητα, κάτι που έχω πει κατ’ επανάληψη από τα έδρανα της Βουλής. Τι σημαίνει ότι «δεν εφαρμόσατε τα αυτονόητα», όχι κατά τη διάρκεια της περιόδου των μνημονίων αλλά από το 2005 και μετά, όπου η ελληνική οικονομία παρουσίαζε μια κόπωση -αυτά θα τα δείτε γραμμένα σε κείμενά μου- και έπρεπε να αλλάξετε ρότα;

Αντί να αλλάξετε τη ρότα που έπρεπε να ακολουθήσετε, η Νέα Δημοκρατία προτίμησε να δημιουργήσει καταναλωτικές δαπάνες στον προϋπολογισμό, της τάξης των 30 δισεκατομμυρίων ευρώ περίπου, μέσα σε πέντε χρόνια. Ακολούθως, όταν ήρθε το μνημόνιο, προτιμήσατε να εφαρμόσετε αμέσως, χωρίς κανένα τρενάρισμα, μια πολιτική λιτότητας και να αφήσετε ένα σωρό μέτρα πολιτικής, τα οποία θα απογείωναν την ελληνική οικονομία και δεν θα βιώναμε αυτό το φαινόμενο, όπου παγκοσμίως έχουμε μια πρωτιά: Ποσοστό 25% μείωση του ΑΕΠ, 60 δισεκατομμύρια ευρώ σε πέντε χρόνια. Δεν υπάρχει άλλη τέτοια χώρα στον πλανήτη!

Άρα, εκ του αποτελέσματος, η πολιτική της λιτότητας που εφαρμόσατε, με μέτρα που τρενάρατε και δεν εφαρμόσατε, έδωσε ένα μείγμα πολιτικής, το οποίο μας έχει φθάσει εδώ που είμαστε και αρχίζουμε από ένα σημείο, το οποίο οφείλουμε να διαχειριστούμε.

**ΑΝΔΡΕΑΣ ΛΟΒΕΡΔΟΣ:** Πείτε μας ένα μέτρο!

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Θα σας πω τώρα ποια είναι τα μέτρα πολιτικής που τρενάρατε και που αρχίσαμε να εφαρμόζουμε. Δεν αναφέρομαι στη διαφθορά. Στη διάρκεια όλης αυτής της περιόδου κατρακυλούσαμε στη βαθμίδα διαφθοράς. Άρα αυτό σημαίνει ότι δεν κάνατε αυτά που έπρεπε να κάνετε.

Στο θέμα της σπατάλης: Ουδέποτε διαβάσατε τον προϋπολογισμό γραμμή- γραμμή, για να δείτε τι πρέπει να κόψετε. Όλες οι περικοπές σας ήταν οριζόντιες! Ο προϋπολογισμός τώρα διαβάζεται για πρώτη φορά γραμμή-γραμμή. Και όχι όλες οι γραμμές. Δεν χρειάζεται να διαβαστούν όλες. Δεν ασχοληθήκαμε καθόλου με τις γραμμές που έχουν σχέση με τους μισθούς. Ασχοληθήκαμε με τις άλλες καταναλωτικές και λειτουργικές δαπάνες του προϋπολογισμού, όπου εκεί είναι η σπατάλη και κόψαμε χρήματα αυτή τη χρονική περίοδο.

Σχετικά με τις ιδιωτικοποιήσεις: Εάν θεωρείτε ότι αυτό το πράγμα που κάνατε ήταν ιδιωτικοποιήσεις, πρέπει να αναθεωρήσουμε αυτόν τον όρο.

Το έχω πει και το έχω γράψει κατ’ επανάληψη ότι ο Στίγκλιτς αυτής της μορφής τις ιδιωτικοποιήσεις, τις ονομάζει «δωροδοποιήσεις». Και θα έχετε δει βέβαια το δημοσίευμα της «LE MONDE» -το καταθέτω στα Πρακτικά- το οποίο μας γελοιοποιεί για την ιδιωτικοποίηση του Ελληνικού, σε ό,τι αφορά το τίμημα, με το οποίο κατοχυρώσατε το καλύτερο οικόπεδο της Ευρώπης. Αυτά δεν είναι δικά μου σχόλια, είναι σχόλια της «LE MONDE».

(Στο σημείο αυτό ο Υφυπουργός Εξωτερικών κ. Δημήτριος Μάρδας καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προβήκατε σε μέτρα έτσι ώστε να περιοριστεί η γραφειοκρατία σε αυτή τη χώρα; Εάν δείτε από το World Competitive Report, η γραφειοκρατία είναι ο δεύτερος ή ο τρίτος παράγοντας, ο οποίος επηρεάζει τις επενδύσεις στη χώρα και δεν δημιουργεί ένα επενδυτικό περιβάλλον.

Τόσα χρόνια ασχοληθήκατε με αυτό το θέμα, που τρενάρετε λεκτικά, ακούμε συνεχώς, όλοι το έχουμε σκεφτεί, αυτό το επενδυτικό περιβάλλον; Έχω επένδυση στο γραφείο μου που άρχισε το 2006 ως αίτημα και είμαστε στο 2015 και ακόμα δεν έχει πάρει τις βασικές άδειες για να περπατήσει σε μια τέτοια επενδυτική διαδικασία, στερώντας στη χώρα επτά χιλιάδες θέσεις εργασίας! Αυτό το αρχίσαμε τώρα, το «περπατάμε».

Δεν αναφέρομαι στα λαθρεμπόρια. Τα μισά τα προβλέψατε και τα μισά δεν τα έχετε προβλέψει. Σε λίγο θα έρθει ο σχετικός νόμος για να τον ψηφίσετε.

Ως εκ τούτου, όταν αναφερόμαστε σε κάποιες κριτικές, καλό είναι να βλέπουμε την ουσία των κριτικών και όχι ό,τι έχουμε στο μυαλό μας και ό,τι θέλουμε να συνάγουμε, βαπτίζοντας «μνημονιακούς» ή «μη μνημονιακούς» όποιους θέλετε. Ιδιαίτερα όταν αυτό γίνεται από άτομα, τα οποία όταν ασκούσαν κριτική στην Κυβέρνησή σας, όχι μόνο δεν έψαχναν για ψηφοφόρους αλλά δεν ήταν ούτε καν πολιτικά στελέχη. Απλά και μόνο, στο πλαίσιο της επιστημονικής τους δουλειάς ασκούσαν θεμελιωμένη κριτική –όπως και ασκούμε θεμελιωμένη κριτική- σε θέματα οικονομικής πολιτικής και σε μέτρα που ξεχάσατε. Εδώ είναι η δειλία σας και το λάθος στρατηγικής!

Κυρία Πρόεδρε, μου είχατε δώσε δεκαπέντε λεπτά, τα μειώσατε σε επτά. Θα ολοκληρώσω σε ένα λεπτό, γιατί είχα ετοιμαστεί να μιλήσω δεκαπέντε.

Σε ό,τι αφορά στο Υπουργείο Εξωτερικών, θα σας δώσω ορισμένα στοιχεία που έχουν σχέση με τον προϋπολογισμό και τη στρατηγική μας: Για την επομένη χρονιά ετοιμάζουμε δεκατρείς μεικτές διϋπουργικές επιτροπές, που μπορώ να πω είναι ένα πάρα πολύ ικανοποιητικό νούμερο, και θέλουμε να κάνουμε δέκα Εμπορικές Αποστολές. Επίσης, έχουμε δημιουργήσει μια άτυπη ομάδα εξαγωγέων, με τη βοήθεια της οποίας χαράζουμε μέτρα πολιτικής υπέρ των εξαγωγέων.

Σε ό,τι αφορά στην προσέλκυση των επενδύσεων, ακολουθείται μια άλλη πολιτική, όπου προσεγγίζουμε πλέον τις επιχειρήσεις που θέλουμε να στοχεύσουμε και οι οποίες δεν έχουν επενδύσει στα Βαλκάνια και στην Τουρκία και τις κυνηγάμε να έρθουν στην Ελλάδα.

Σε ό,τι αφορά στους εξαγωγείς, ήδη έχουμε διαμορφώσει κάποια μέτρα φορολογικού χαρακτήρα, τα οποία θα τους ευνοούν από δω και πέρα και είναι απόλυτα συμβατά με τους κανόνες της Ευρωπαϊκής Ένωσης.

Στο πλαίσιο της αναβάθμισης της ιστοσελίδας «Αγορά», σε λίγες μέρες –το έχουμε ετοιμάσει- θα μπορεί να βλέπει κάποιος εξαγωγέας όλες τις εταιρείες delicatessen όλου του κόσμου, που μπορούν να φιλοξενήσουν τα ελληνικά προϊόντα, τα οποία, εφόσον παράγονται σε μικρές ποσότητες, μπορούν να έχουν υψηλή ποιότητα και να κατακτήσουν ακριβά καταστήματα, μιας και δεν μπορούμε να κατακτήσουμε σούπερ μάρκετ που αφορούν προϊόντα μεγάλης ποσότητας.

Κάνουμε «απόβαση» στην Αφρική, σε ό,τι αφορά στις εξαγωγές της χώρας και σε υπηρεσίες κατασκευαστικού τομέα, καθώς καθυστερήσαμε να φτάσουμε σε αυτή την ήπειρο, ενώ κάποιοι άλλοι έχουν αποκτήσει το προβάδισμα.

Επίσης, φέτος για πρώτη φορά θα γίνουν τρία συνέδρια –και αυτά θα επαναλαμβάνονται κάθε χρονιά- τα οποία θα αναφέρονται στις τρεις ζώνες της περιοχής που μας ενδιαφέρουν οικονομικά και πολιτικά: Μια ζώνη είναι ο Εύξεινος Πόντος, δεύτερη ζώνη είναι οι αραβικές χώρες και τρίτη ζώνη είναι τα Βαλκάνια.

Έχουμε επικοινωνήσει με τα σχετικά γραφεία των πανεπιστημίων, έτσι ώστε οι φοιτητές μας, στο πλαίσιο του προγράμματος «ERASMUS PLUS» να κάνουν πρακτική άσκηση στις πρεσβείες μας μαζί με τους εμπορικούς και οικονομικούς ακολούθους.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Τέλος, έχουμε εγκαινιάσει έναν άλλο τρόπο διοίκησης του Υπουργείου Εξωτερικών στο θέμα της οικονομικής διπλωματίας, έτσι ώστε να μη φτάνουμε στο σημείο που φτάναμε παλαιότερα, δηλαδή ο Πρωθυπουργός σε θέματα οικονομικής διπλωματίας να λέει άλλα, ο Υπουργός Οικονομίας να λέει άλλα, ο Υπουργός Εξωτερικών να λέει άλλα και το Enterprise Greece να λέει άλλα και να δείχνει όλη αυτή η πολιτική ότι υπάρχει μια Κυβέρνηση, η οποία δεν επικοινωνεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό κ. Μάρδα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Μάρδα, έχετε διατελέσει Πρόεδρος του ΟΠΕ. Άρα, σε ό,τι λέτε στα τελευταία σας επιχειρήματα, σχετικά με τις προθέσεις σας, μπορεί κανείς να σας πει –και εγώ σας το λέω- ότι έχουμε ελπίδες. Έχετε την εμπειρία κάτι να προχωρήσετε.

Σε ό,τι αφορά, όμως, το μεγάλο σκέλος της ομιλίας σας, που ήταν μια απόπειρα να δικαιολογήσετε αυτά που είπατε στον «ΣΚΑΪ» προ ολίγων ημερών και τα οποία είχα την ευκαιρία να σχολιάσω αμέσως μετά από εσάς γιατί είχα μια σχετική συνέντευξη, σας λέω ότι δεν τα έχετε πει ακριβώς όπως τα είπατε εδώ. Ήσασταν πάρα πολύ μνημονιακός στον τρόπο εκφοράς του λόγου, κατηγορώντας προηγούμενες κυβερνήσεις. Δικό σας θέμα, όμως. Δεν απασχολεί αυτό την Εθνική Αντιπροσωπεία.

Βάλατε, όμως, τέσσερα θέματα όπου λέτε, «Να, τι θα μπορούσε να είχε γίνει που δεν έγινε και το κάνουμε εμείς».

Πρώτον, διαφθορά: Πόσοι και πόσοι συνάδελφοι της Πλειοψηφίας δεν έλεγαν για την εμπιστοσύνη στον κ. Νικολούδη; Τον αλλάξατε και κανείς δεν ξέρει ακόμη γιατί.

Δεύτερον, σε ό,τι αφορά τις ιδιωτικοποιήσεις: Μιλάτε εσείς, η Κυβέρνησή σας, για ιδιωτικοποιήσεις που στο Ελληνικό ειδικά, που αναφέρατε κύριε Υπουργέ, είδατε στο διάστημα που μας πέρασε μέχρι και χώρους για πιθανή εγκατάσταση μεταναστών ή προσφύγων; Για το Ελληνικό όλη η περιοχή σας μέμφεται για καθυστερήσεις και αναστολές. Στις ιδιωτικοποιήσεις των αεροδρομίων επιταχύνατε τίποτα, κύριε Υπουργέ; Πώς επαίρεστε;

Κλείνω με τα εξής:

Έχετε δίκιο για τη γραφειοκρατία. Πολλές φορές έκανα αγορεύσεις ως Βουλευτής εδώ μετά το 2012 γι’ αυτό το θέμα. Εσείς, όμως, έντεκα μήνες τώρα σε πολλές διατάξεις σχεδίων νόμων που ψηφίζονται από την Εθνική Αντιπροσωπεία, προσθέτετε, χάριν δήθεν θεσμικών εγγυήσεων, περαιτέρω γραφειοκρατία και αυξάνετε τις υπογραφές. Επικαλείστε τώρα ότι αρχίσατε την αντίστροφη πορεία. Άλλα βλέπουμε εδώ, όσοι παρακολουθούμε επιμελώς, επί έντεκα μήνες.

Και, τέλος, στο λαθρεμπόριο, που είναι ένα πάρα πολύ καυτό θέμα, με συγχωρείτε, κύριε Υπουργέ, αλλά πείτε μου μία ενέργεια που έχετε κάνει στην κατεύθυνση του περιορισμού του. Άλλο να λέτε, «Έχω καλές προθέσεις» και ότι για τα εξαγωγικά θέματα, από τη μικρή γωνιά του Υπουργείου Εξωτερικών, που δεν επηρεάζει –θα το δείτε αυτό στην πράξη- τη συνολική κυβερνητική πολιτική –είναι, όμως, μια γωνιά- θα κάνετε προσπάθειες. Σας το πιστώνω ως πρόθεση.

Για τα άλλα τέσσερα, έχετε έντεκα μήνες που σας διαψεύδουν. Θέλει θράσος, κύριε Υπουργέ, να με επαίρεστε γι’ αυτά. κι αν έχετε ένα μέτρο να πείτε, σας παρακαλώ να το πείτε. Σας μιλάω πολύ ευγενικά. Απευθυνθείτε, όμως, και σε εμάς -στην Εθνική Αντιπροσωπεία δηλαδή- με παραδείγματα, όχι με προθέσεις.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Λοβέρδο.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Κύριε Πρόεδρε, ζητώ τον λόγο. Πρέπει να απαντήσω.

**ΠΡΟΕΔΡΕΥΩΝ (Αναστάσιος Κουράκης):** Θα έλεγα να μην απαντήσετε τώρα, αλλά στη δευτερολογία σας, αν έχετε την καλοσύνη. Εκτός αν είναι για ένα λεπτό.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Ναι, για ένα λεπτό.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κύριος Υπουργός για ένα λεπτό.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Κα’ αρχάς θεωρώ ότι ήμουν εξίσου ευγενικός στην παρουσίασή μου. Δεν νομίζω να όξυνα την ένταση.

**ΑΝΔΡΕΑΣ ΛΟΒΕΡΔΟΣ:** Δεν είπα αυτό. Στο ραδιόφωνο το κάνατε.

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Και στο ραδιόφωνο είμαι ήρεμος. Με έχετε δει πάρα πολύ σπάνια στη Βουλή να υψώνω τη φωνή μου. Θυμάμαι μία φορά μόνο σε όλο το χρονικό διάστημα.

Δεύτερον, σε ό,τι αφορά εκείνο που θέσατε, ότι έχουμε την εμπειρία, θέλω να σας πω ότι έχουμε και τη γνώση και την εμπειρία για να μπορούμε να κατευθύνουμε την οικονομική διπλωματία αυτής εδώ της χώρας, μιας που με αυτά τα θέματα ασχολούμαι περισσότερο από τριάντα χρόνια.

Έρχομαι στα άλλα θέματα, τα οποία δεν έχουν σχέση με την πολιτική του Υπουργείου, σε θέματα εξωστρέφειας.

Αναφέρθηκα στη διαφθορά στην περίοδο που ήσασταν, όπου η χώρα κατρακυλούσε στην κλίμακα της διαφθοράς. Και αναφέρομαι στον όρο «τρέναρε», που χρησιμοποίησα. Το απομαγνητοφωνημένο κείμενο της ομιλίας μου στον «ΣΚΑΪ» που το έχω εδώ και είναι μουτζουρωμένο, σε λίγο θα το καταθέσω στη Βουλή. Ως εκ τούτου, θα δείτε και τα ρήματα που χρησιμοποιώ, γιατί γενικά προσέχω στα όσα λέω, άσχετα αν κατ’ επανάληψη έχω πει στη Βουλή, «Μη βλέπετε τίτλους εφημερίδων, βλέπετε το περιεχόμενο».

Όσον αφορά τις ιδιωτικοποιήσεις: Αν φέρνετε ως παράδειγμα το Ελληνικό, θεωρώ ότι είναι ένα αποτυχημένο παράδειγμα. Η «MONDE» δίνει την απάντηση. Να πιάσουμε και άλλες ιδιωτικοποιήσεις για να δούμε και τις δικές μας.

Εμείς στις ιδιωτικοποιήσεις θέλουμε συμμετοχή του κράτους. Δεν είναι πρωτόγνωρη διαδικασία αυτή. Είναι κάτι το οποίο εφαρμόζουν όλες οι χώρες.

**ΑΝΔΡΕΑΣ ΛΟΒΕΡΔΟΣ:** Έχετε κάνει καμμία;

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Περπατάνε αυτές που είναι.

**ΑΝΔΡΕΑΣ ΛΟΒΕΡΔΟΣ:** Α, περπατάνε!

**ΔΗΜΗΤΡΙΟΣ ΜΑΡΔΑΣ (Υφυπουργός Εξωτερικών):** Ασκήθηκε κριτική σε εμένα -και απάντησα- για το «κατά γράμμα εφαρμογή». Αυτά δεν είχαν καμμία σχέση με τα όσα είπατε και εσείς και η αγαπητή συνάδελφος και διάφοροι άλλοι. Καμμία σχέση! Απλά και μόνο θέλατε να τα πείτε.

Σε ό,τι αφορά το λαθρεμπόριο των καυσίμων, ομολογουμένως μπορεί να καθυστερήσαμε κάποιους μήνες. Όλα είναι έτοιμα και θα έρθουν προς ψήφιση. Δεν είναι πολλά. Εμείς τα είχαμε ετοιμάσει στο Γενικό Λογιστήριο του Κράτους πολύ νωρίς, αλλά ήρθε η διαδικασία της διαπραγμάτευσης και έκοψε, απ’ ό,τι θυμάστε, για δυόμισι μήνες το νομοθετικό μας έργο. Έτοιμο ήταν από τότε.

Έγιναν κάποιες αλλαγές στα Υπουργεία και χρειάζονταν κάποιες αλλαγές –γνωρίζετε από διοίκηση- για να προσαρμόσουμε τα καινούργια Υπουργεία σε αυτά που είχαμε γράψει. Είναι έτοιμα και γίνεται η τελική επεξεργασία όχι από εμάς φυσικά, αλλά από το αρμόδιο Υπουργείο. Θα σας έρθουν τρία άρθρα προς ψήφιση και αμέσως μετά είναι έτοιμες τρεις κοινές υπουργικές αποφάσεις για να κλείσει αυτό το θέμα του λαθρεμπορίου των καυσίμων.

Όσον αφορά στη γραφειοκρατία, αναφέρθηκα στον χώρο των επενδύσεων. Εμείς επιδιώκουμε σε έξι μήνες -που είναι πολύ αν συγκρίνουμε αυτούς τους έξι μήνες με τα διεθνή πρότυπα- και όχι σε δέκα χρόνια να έχουμε έγκριση ξένης επένδυσης, ακολουθώντας βέλτιστες πρακτικές που οφείλατε να τις κάνετε από το 2005 και όχι τώρα που φτάσαμε στο σημείο που φτάσαμε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστώ, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Για τη διαφθορά δεν είπατε.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και πέντε εκπαιδευτικοί συνοδοί τους από το 7ο Δημοτικό Σχολείο Αιγίου.

Η Βουλής τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Βουλευτής του ΣΥΡΙΖΑ κ. Αστέριος Καστόρης για έξι λεπτά.

**ΑΣΤΕΡΙΟΣ ΚΑΣΤΟΡΗΣ:** Κύριε Πρόεδρε, κυρίες και κύριοι συνάδελφοι, προηγούμενοι ομιλητές, συνάδελφοί μου από τον ΣΥΡΙΖΑ, έδωσαν με αριθμούς και στοιχεία το στίγμα αυτού του νέου προϋπολογισμού, της προσπάθειας που κάνουμε για την έξοδο από την κρίση κρατώντας την κοινωνία όρθια και βάζοντας στο κέντρο της πολιτικής μας τον άνθρωπο.

Αυτό αποδεικνύεται τόσο από την αύξηση των κοινωνικών δαπανών, όσο και από το ότι τα έσοδα προσπαθούμε να τα πάρουμε απ’ αυτούς που έχουν, απ’ αυτούς που μπορούν να πληρώσουν, διευκολύνοντας αυτούς που δεν μπορούν.

Εγώ, ως νέος Βουλευτής -πρώτη φορά παίρνω τον λόγο απ’ αυτό εδώ το Βήμα- θα ήθελα να κάνω κάποιες διαπιστώσεις.

Διαπιστώνω, κύριε Πρόεδρε, ότι ορισμένοι μέσα σε αυτήν την Αίθουσα κάνουν πως δεν καταλαβαίνουν ότι επί δεκαετίες, με την πολιτική τους, γκρέμιζαν και ρήμαζαν αυτόν τον τόπο και όταν έφυγαν ή μάλλον όταν τους έδιωξε ο ελληνικός λαός, άφησαν πίσω τους ερείπια και σάπια υλικά από τα οποία δεν μπορεί να ξαναχτιστεί η χώρα.

Ορισμένοι μέσα σε αυτήν την Αίθουσα κάνουν πως δεν καταλαβαίνουν, ότι αυτό που άφησαν πίσω τους είναι μαύρη τρύπα. Μαύρες τρύπες στο ασφαλιστικό, στις εργασιακές σχέσεις, στη δημόσια παιδεία, στη δημόσια υγεία, σε κάθε παραγωγικό και δημιουργικό τομέα. Πρέπει, λοιπόν, επειγόντως να κλείσουν αυτές οι μαύρες τρύπες για να μπορέσει να ανασάνει ξανά ο τόπος.

Και έχουν το θράσος αυτοί, οι υπεύθυνοι της καταστροφής, να έρχονται και ως κήνσορες, ως θεραπευτές, να κουνάνε το δάκτυλο στην Κυβέρνηση, να έρχονται και να βγάζουν λόγο χωρίς καμμία ντροπή και να κατηγορούν εμάς ότι θέλουμε να πετσοκόψουμε τις συντάξεις. Φωνάζουν αυτοί που επί δεκαετίες λήστευαν τα λεφτά των ασφαλιστικών ταμείων, που τα έπαιξαν στο χρηματιστήριο και τελικά τα «κούρεψαν» και από πάνω. Φωνάζουν αυτοί που κρατούσαν στα συρτάρια τους ή αγνοούσαν επιδεικτικά τις λίστες με τους μεγαλοφοροφυγάδες, αυτοί που μοίραζαν θαλασσοδάνεια σε εαυτούς, αλλά και σε φίλους και φρόντιζαν σε αυτήν τη Βουλή να παίρνουν αποφάσεις για την ατιμωρησία τους.

Ε, λοιπόν, σας λέμε πως σας έχουν πάρει χαμπάρι ακόμα και οι πλέον ανυποψίαστοι. Αυτή τη λογική του «φωνάζει ο κλέφτης για να φοβηθεί ο νοικοκύρης», την έχουν πάρει χαμπάρι και όσοι, παραπλανημένοι, σας ακολούθησαν και στις τελευταίες εκλογές.

Παρ’όλες τις φιλότιμες προσπάθειες των συστημικών μέσων μαζικής ενημέρωσης, η λεηλατημένη από την νεοφιλελεύθερη πολιτική σας κοινωνία μπορεί και βλέπει τι κρύβεται πίσω από την καταστροφολογική ρητορική σας και δεν τσιμπάει. Δεν τσιμπάει στον φόβο που θέλετε να σκορπίσετε. Γιατί; Γιατί εσάς σας φοβάται περισσότερο. Γιατί η κοινωνία φοβάται περισσότερο αυτούς που εξυπηρέτησαν και συνεχίζουν να εξυπηρετούν τους λίγους απέναντι στους πολλούς.

Ακούω από στελέχη της Αξιωματικής Αντιπολίτευσης να μας λένε ότι εντάξει, φθάνει. Το θέμα δεν είναι τι κάναμε εμείς στο παρελθόν -άλλωστε αυτό το πληρώσαμε- αλλά το θέμα τι θα κάνετε εσείς τώρα. Το θέμα, κυρίες και κύριοι, είναι ότι αυτά που κάνατε στο παρελθόν θα συνεχίζουμε να τα πληρώνουμε για πολλά χρόνια ακόμη και εμείς και τα παιδιά μας. Το θέμα είναι ότι δυστυχώς δεν ξεμπερδέψαμε από τις καταστροφικές επιπτώσεις δεκαετιών διακυβέρνησής σας. Το θέμα είναι ότι θέλει δουλειά πολλή για να ξανασηκωθεί αυτή η χώρα στα πόδια της. Θέλει υπομονή, θέλει επιμονή, αλλά κυρίως θέλει μια διαφορετική πορεία. Θέλει πορεία προς τα αριστερά, θέλει πορεία μακριά από τον νεοφιλελευθερισμό. Θέλει πρώτα απ’ όλα πάταξη της διαφθοράς και της διαπλοκής. Θέλει ισχυρό κοινωνικό κράτος, θέλει ριζική αλλαγή στο μοντέλο της οικονομίας, θέλει προστασία και στήριξη της εργασίας, θέλει προστασία της κοινωνίας και των κοινωνικών αγαθών της δημόσιας περιουσίας. Θέλει κοινωνική δικαιοσύνη, αλλά κυρίως θέλει δημοκρατία. Θέλει, δηλαδή, αυτά τα πράγματα που μόνο μία Κυβέρνηση του ΣΥΡΙΖΑ, μια Κυβέρνηση της Αριστεράς μπορεί να εγγυηθεί. Και αυτός ο προϋπολογισμός είναι το πρώτο βήμα, το πρώτο σκαλοπάτι σε αυτήν την κατεύθυνση.

Η σημερινή Κυβέρνηση δεν είναι σπορά της τύχης, είναι «ώριμο τέκνο της ανάγκης και ώριμο τέκνο της οργής», όπως έλεγε ο μεγάλος μας ποιητής ο Βάρναλης. Και δεν μπορεί να αποτελέσει παρένθεση. Αντίθετα, είναι ένα νέο ξεκίνημα, είναι ένα διαφορετικό ξεκίνημα για τον τόπο μας. Αυτή η ελπιδοφόρα προοπτική, όσες δυσκολίες και αν αντιμετωπίζει, κερδίζει καθημερινά μπόνους στην κοινωνία, στα χαμηλά και στα μεσαία στρώματα, που μπορούν πλέον να ελπίζουν και να προσδοκούν σε ένα φωτεινότερο μέλλον.

Αυτός ο προϋπολογισμός, αν και δεν είναι ο προϋπολογισμός που θα θέλαμε να είναι, παρ’ όλα αυτά είναι ένα σχέδιο πάνω στο οποίο μπορεί να στηριχθεί η Κυβέρνηση για να ξεκινήσει αυτή τη νέα πορεία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καστόρη Αστέρη, Βουλευτή του ΣΥΡΙΖΑ.

Τον λόγο έχει ο Βουλευτής της Νέας Δημοκρατίας κ. Κατσανιώτης Ανδρέας για έξι λεπτά.

**ΑΝΔΡΕΑΣ ΚΑΤΣΑΝΙΩΤΗΣ:** Κυρίες και κύριοι, βρισκόμαστε στον Δεκέμβριο του 2015. Είμαστε κοντά στο κλείσιμο ενός έτους από την εποχή που η αριστερή Κυβέρνηση του κ. Τσίπρα έγινε πραγματικότητα. Βρισκόμαστε σε ένα χρονικό σημείο, που οι πολίτες μπορούν πλέον να κάνουν συγκρίσεις και να καταλάβουν ότι η ελπίδα που έλεγε ο ΣΥΡΙΖΑ ότι ερχόταν, δεν ήταν τίποτα άλλο παρά ένα ψέμα και ένας τρομερός εφιάλτης. Και η μεγαλύτερη απόδειξη είναι ο προϋπολογισμός που συζητάμε σήμερα στη Βουλή. Ο πρώτος προϋπολογισμός της αριστερής Κυβέρνησης, που γκρεμίζει όλους τους μύθους του δήθεν προοδευτισμού και της κοινωνικής δικαιοσύνης που υποσχόταν ο ΣΥΡΙΖΑ. Ένας προϋπολογισμός ύφεσης, αβάσταχτης φορολογίας και σάρωσης των πάντων, που αναδεικνύει την ανικανότητα και τις ιδεοληψίες της Αριστεράς. Το μόνο ίσως καλό, είναι η δυνατότητα σύγκρισης που προσφέρει στις Ελληνίδες και τους Έλληνες, μια σύγκριση για το πού άφησε τη χώρα η κυβέρνηση Σαμαρά και το πού βρίσκεται σήμερα.

Ας θυμηθούμε, αγαπητές και αγαπητοί συνάδελφοι -και μαζί μας ας θυμηθούν και όλοι οι Έλληνες- πού βρισκόμασταν περίπου πριν έναν χρόνο. Η Ελλάδα, τον Νοέμβριο του 2014 ήταν μια οικονομία που είχε επιστρέψει σε ρυθμούς ανάπτυξης μετά από έξι χρόνια ύφεσης. Και μάλιστα, σύμφωνα με την Ευρωπαϊκή Στατιστική Υπηρεσία, το τρίτο τρίμηνο του 2014 είχε σημειώσει τον υψηλότερο ρυθμό ανάπτυξης μεταξύ των χωρών της Ευρωζώνης.

Επιπλέον, πέρυσι τέτοια εποχή η Ελλάδα επιβεβαίωνε για δεύτερη συνεχόμενη χρονιά πρωτογενές πλεόνασμα και μάλιστα, το Διεθνές Νομισματικό Ταμείο τοποθετούσε τη χώρα μας στην κορυφαία θέση δημοσιονομικής προσαρμογής στον κόσμο, σημειώνοντας στην έκθεσή του ότι η Ελλάδα είχε «το μεγαλύτερο κυκλικά προσαρμοσμένο πρωτογενές πλεόνασμα».

Όλα αυτά τα επιτεύγματα της προηγούμενης κυβέρνησης, αν και προφανώς δεν είχαν προλάβει να γίνουν αντιληπτά στην καθημερινότητα των Ελλήνων, εντούτοις είχαν αρχίσει να δίνουν τα πρώτα αποτελέσματα. Η ανεργία για πρώτη φορά εμφάνιζε μία σταθερή κάμψη. Επιπλέον, είχε ήδη μπει ένας πάτος στο βαρέλι της φορολόγησης και το βάρος έπεφτε πια σε μέτρα ανάπτυξης, σε επενδύσεις, σε αποκρατικοποιήσεις, ώστε μέσω της παραγωγής νέου πλούτου να αρχίσει πάλι ο κύκλος μιας υγιούς οικονομίας.

Θυμίζω ότι πριν έναν χρόνο το Grexit είχε σβηστεί από τα παγκόσμια λεξικά. Κανένας δεν αμφισβητούσε την μεγάλη προσπάθεια της χώρας και η τότε κυβέρνηση συζητούσε με τους Ευρωπαίους την αποκαλούμενη προληπτική γραμμή στήριξης. Και είχαμε καταφέρει να κάνουμε την αρχή. Και ο κ. Τσίπρας κατάφερε να δώσει τέλος σε αυτήν την αρχή εκμεταλλευόμενος το μεγάλο αίτημα για συναίνεση έναν χρόνο πριν για την εκλογή Προέδρου της Δημοκρατίας.

Και δεν ήταν ένα τέλος στην κυβέρνηση Σαμαρά, ήταν δυστυχώς η σπατάλη στις θυσίες και τους κόπους των Ελλήνων. Ένα τέλος που έφερε το «σχέδιο Σόιμπλε» στον ορίζοντα και έθεσε αμφίβολη την ευρωπαϊκή προοπτική της χώρας. Ένα τέλος με capital controls, με σχεδιασμούς για νέα ανακεφαλαιοποίηση των τραπεζών, για συζήτηση και αλλαγές στον ΦΠΑ και την προσθήκη άλλων φόρων.

Βέβαια, επειδή η σημερινή Κυβέρνηση χάνει κατά κράτος σε αυτή τη σύγκριση, προσπαθεί να μετατοπίσει τον χρόνο σύγκρισης και κατά την συνηθισμένη της πρακτική να αποπροσανατολίσει. Προσπαθεί να συγκρίνει τα δικά της πεπραγμένα με τα λάθη και τις παραλείψεις δεκαετιών. Και, εν πάση περιπτώσει, ας καταλάβει πια, ότι δεν είναι στο χέρι της να θέτει τα όρια της σύγκρισης. Αυτά τα όρια τα θέτει η λογική, τα θέτει ο πολίτης. Ο πολίτης συγκρίνει το πέρυσι με το φέτος, το «πού ήμουν χθες» και το «πού είμαι σήμερα». Αυτό λέει η λογική. Και τη λογική, όσο και να θέλει η κυβέρνηση, δεν μπορεί να τη διαστρέψει.

Νά ’μαστε, λοιπόν, μπροστά στον πρώτο υπαρκτό προϋπολογισμό της αριστερής Κυβέρνησης, έναν αντιαναπτυξιακό και κοινωνικά άδικο προϋπολογισμό που επαναφέρει την ελληνική οικονομία στο τέλμα. Τα ελλείμματα επιστρέφουν. Η λιτότητα αυξάνεται τουλάχιστον κατά 6 δισεκατομμύρια ευρώ μέχρι τέλος του 2016, όπως και οι ληξιπρόθεσμες οφειλές των πολιτών προς το δημόσιο αλλά και του δημοσίου προς τους ιδιώτες.

Επιπλέον, η αριστερή Κυβέρνηση, που έταξε κοινωνική δικαιοσύνη και το ότι θα έβαζε τέλος στα μνημόνια, αυξάνει τα πάντα. Τον ΦΠΑ, τον φόρο εισοδήματος, την εισφορά αλληλεγγύης, τα ασφάλιστρα, τις εισφορές, το αγροτικό πετρέλαιο.

Και υπάρχουν ακόμα μια σειρά από μέτρα που δεν έχουν διευκρινιστεί ή δεν έχουν ποσοτικοποιηθεί. Ποιος ξέρει τι άλλο περιμένει τους πολίτες από μια κυβέρνηση που είναι συνεπής στην λογική της αύξησης των φόρων, του μοιράσματος της φτώχειας και των υποσχέσεων;

Γιατί, για να είμαστε ειλικρινείς, η αύξηση των φόρων και η προσπάθεια εξίσωσης όλων των πολιτών προς τα κάτω όντως είναι αριστερή πολιτική. Ως προς αυτό το στοιχείο η σημερινή Κυβέρνηση είναι συνεπής στην ιδεολογία της. Είναι, επίσης, συνεπής στα ψέματα. Θυμάστε εκείνη την υπόσχεση για δέκατη τρίτη σύνταξη; Χάθηκε πια, μαζί με όλα τα ψέματα του προγράμματος της Θεσσαλονίκης.

Και φυσικά, ο προϋπολογισμός δεν έχει καμμία αναπτυξιακή διάσταση. Σε αυτό το επίπεδο, η ιδεοληπτική απέχθεια της Αριστεράς στην παραγωγή νέου πλούτου συναντάει την ανικανότητα και την απόλυτη άγνοια, ακόμα και ως προς τις υποχρεώσεις που έχει αναλάβει η Κυβέρνηση έναντι του νέου μνημονίου που υπέγραψε.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Κατόπιν όλων αυτών, κυρίες και κύριοι, ο νέος προϋπολογισμός δεν είναι προϋπολογισμός, είναι αποκάλυψη, η απόλυτη αποκάλυψη του τεράστιου άδικου κόστους, που ήδη πληρώνει η χώρα από την πολιτική του κ. Τσίπρα και η αποκάλυψη μίας πορείας προς τα πίσω.

Είμαι εξαιρετικά απαισιόδοξος για την τύχη της χώρας στα χέρια αυτής της Κυβέρνησης. Και νομίζω ότι το ίδιο απαισιόδοξοι είναι πλέον και οι πολίτες, που αισθάνονται εξαπατημένοι και έχουν αρχίσει να εκφράζουν την οργή τους αφαιρώντας πολύ γρήγορα την εμπιστοσύνη τους από τον κ. Τσίπρα και την παρέα του.

Για την ακρίβεια, πιστεύω ότι δεν είναι πολύ μακριά η στιγμή που αυτή η Κυβέρνηση θα αναγκαστεί να παραδώσει την εξουσία υπό το βάρος των μεγάλων προβλημάτων που θα συσσωρεύσει στη χώρα. Το ίδιο έχει συμβεί σε κάθε χώρα που είχε διακυβέρνηση αριστερού τύπου, γιατί ποτέ στην ιστορία δεν υπήρξε αριστερή διακυβέρνηση που να δημιούργησε ανάπτυξη και να αύξησε το ΑΕΠ για να μικρύνει τα χρέη σε κάποια χώρα.

Η αριστερή συνταγή είναι γνωστή: Φτώχεια για όλους! Αυτή η συνταγή, όμως, δεν θα αντέξει πολύ σε αυτό τον τόπο. Και τότε, πάλι, τα μεγάλα βάρη θα κληθούμε να τα αναλάβουμε όσοι πιστεύουμε στην παραγωγή πλούτου, στην ανάπτυξη του ιδιωτικού τομέα και στην ελεύθερη οικονομία, όσοι πραγματικά πιστεύουμε στις αξίες και τα ιδανικά του ελεύθερου κόσμου, του δυτικού κόσμου.

Μάλλον δεν είναι πρόωρο να το πω: Αυτός ο προϋπολογισμός, ως επιστέγασμα όσων έχουμε ζήσει από τον περασμένο Ιανουάριο και μετά, είναι η καλύτερη απόδειξη πως αυτή η αριστερή διακυβέρνηση όντως θα μείνει στην ιστορία του τόπου ως μια μεγάλη μαύρη κηλίδα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κατσανιώτη Ανδρέα, Βουλευτή της Νέας Δημοκρατίας.

Τον λόγο έχει η κ. Μαρία Τριανταφύλλου, Βουλευτής του ΣΥΡΙΖΑ, για έξι λεπτά.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, αναμφισβήτητα ο προϋπολογισμός αποτελεί πολύ σημαντικό στοιχείο για κάθε κυβέρνηση. Εγγράφει κι αποτυπώνει όχι μόνο τους σχεδιασμούς και τους στόχους της, αλλά και το περιβάλλον που εκπονείται και στη χώρα και διεθνώς. Κι αναπόφευκτα εγγράφει κι αποτυπώνει κι οτιδήποτε αρνητικό προηγήθηκε. Τι σημαίνει αυτό; Ότι δεν υπάρχει καμμία δυνατότητα αλλαγής και άρα μιλάμε για μονόδρομο; Σε καμμία περίπτωση. Ωστόσο, κάθε φορά πρέπει να ορίζονται οι δυνατότητες και να διερευνώνται οι επιλογές.

Τι είδους προϋπολογισμός είναι αυτός που κατατίθεται σήμερα; Δεν είναι αριστερός προϋπολογισμός. Και δεν θα μπορούσε να είναι. Γιατί, ακόμα κι αν η Αριστερά είχε την απόλυτη πλειοψηφία στη Βουλή, τον απόλυτο κοινοβουλευτικό συσχετισμό, πάλι δεν θα κατατίθετο εύκολα ένας πραγματικά αριστερός προϋπολογισμός. Χρειάζεται κάτι άλλο γι’ αυτό. Χρειάζεται έναν κινητοποιημένο λαό που να αγγίξει και να αλώσει τα κέντρα εξουσίας. Και αυτό κάποιος πρέπει να το οργανώσει.

Η ταυτότητα και τα σύμβολα είναι πολύ σημαντικά. Όμως, η τεράστια αδυναμία στη μαζική δουλειά, πατροπαράδοτη και ταυτοτική για την Αριστερά, είναι η απάντηση στο γιατί αλλάζουν τόσο δύσκολα ή δεν αλλάζουν οι συσχετισμοί. Επαγόμενο κακό, λοιπόν, όπως είπε ο κ. Βορίδης, ο προϋπολογισμός, όχι έτσι όπως το είπε, όμως, για τον ΣΥΡΙΖΑ, αλλά επαγόμενο κακό των όσων προηγήθηκαν, αλλά, βέβαια, και της κατεύθυνσης που πρόκρινε ο ΣΥΡΙΖΑ να ισορροπήσει και να μην τα παρατήσει.

Επειδή θα ψηφίσω τον προϋπολογισμό, θα μπορούσα να πω ότι έχει κοινωνικό πρόσημο, δεν είναι ουδέτερος και είναι δημοσιονομικά ισορροπημένος. Θα μπορούσα να το πω. Όμως, δεν θα το πω, γιατί δεν θα είναι η αλήθεια. Δεν θα είναι όλη η αλήθεια.

Μπορεί να υπάρχουν περισσότερα χρήματα για την υγεία και για πρώτη φορά μετά από πέντε χρόνια να γίνουν προσλήψεις, αλλά οι δυσθεώρητες ελλείψεις στα νοσηλευτικά ιδρύματα παραμένουν. Μπορεί να αυξάνεται η επιχορήγηση στα νοσοκομεία κατά 300 εκατομμύρια ευρώ και στην Επιτροπή Προμηθειών κατά 36 εκατομμύρια ευρώ, αλλά χρειάζονται πάρα πολλά ακόμα για να αποφευχθεί η λειτουργική τους κατάρρευση. Σημαντική είναι η στρατηγική επιλογή και η θέληση της Κυβέρνησης για προάσπιση του δημόσιου χαρακτήρα της υγείας.

Στην παιδεία, παρά τις πραγματικά φιλότιμες προσπάθειες για την κάλυψη των κενών -αρκετά κενά καλύφθηκαν φέτος- παρά τους περισσότερους διορισμούς, υπάρχουν ακόμα κενά και πολλά προβλήματα. Υπάρχουν και υπήρξαν θετικά στοιχεία και ακόμα θετικότερες προθέσεις, όπως η επανεκκίνηση της ενισχυτικής διδασκαλίας. Όμως, είναι πραγματικά σαν να βάζουμε τσιρότο σε έναν ακρωτηριασμένο που αιμορραγεί ακατάσχετα.

Στρατηγική επιλογή -σημαντική κι εδώ- είναι η απόφαση και η θέληση για στήριξη της δημόσιας παιδείας. Ζητούμενο, όμως, ακόμα παραμένει η παροχή ίσων ευκαιριών πρόσβασης στην παιδεία.

Θα μπορούσα να πω ότι αυξάνονται οι δημόσιες επενδύσεις κατά 350 εκατομμύρια ευρώ. Μετά από πολλά χρόνια αυξάνεται το πρόγραμμα επενδύσεων έστω και λίγο. Επίσης, μειώνονται οι ληξιπρόθεσμες οφειλές. Όμως, παραμένει αδήριτη ανάγκη η υλοποίηση της παραγωγικής ανασυγκρότησης.

Τέλος, είναι σημαντικό να μην κατατίθενται ανεφάρμοστοι προϋπολογισμοί. Ωστόσο, υπάρχουν σημεία που χρήζουν τεράστιας προσοχής: Η πάταξη της ανεργίας -είναι ζητούμενο- τα ζητήματα φορολογίας -μια πιο δίκαιη κατανομή των βαρών- η αποφυγή της υπερφορολόγησης σε μικροεπιχειρήσεις που στενάζουν από τις χρόνιες φοροεπιδρομές και την ύφεση, η πάταξη της διαφθοράς.

Ο προϋπολογισμός κατατίθεται σε ένα διεθνές περιβάλλον χαοτικό κι επικίνδυνα δονούμενο στη γειτονιά μας. Η Μεσόγειος φλέγεται. Το Αιγαίο βρίσκεται στο επίκεντρο με το προσφυγικό να είναι κορυφαίο γεγονός εξαιτίας του πολέμου στη Συρία. Τεράστιο ζήτημα είναι να μην υπάρξει εγκλωβισμός προσφυγικών ροών, όχι μόνο για να μη γίνει η χώρα μας ανθρώπινη χωματερή, αλλά γιατί είναι κι αδιέξοδο κι απάνθρωπο.

Γεγονός παγκοσμίου ενδιαφέροντος είναι ο ακήρυχτος στρατιωτικά, αλλά κηρυγμένος οικονομικά πόλεμος της Ρωσίας απέναντι στην Τουρκία.

Υπάρχει όξυνση της ευρωπαϊκής κρίσης. Η κρίση διεθνώς μέρα με τη μέρα μετατρέπεται σε πολεμική κρίση, με τα ιδιαίτερα χαρακτηριστικά που βλέπουμε να παίρνει, όπως διάλυση και κονιορτοποίηση μεσογειακών κρατών, τυφλά χτυπήματα στα μητροπολιτικά κέντρα ιμπεριαλιστικών κρατών, η βομβιστική επίθεση στο Παρίσι. Επικίνδυνο πραγματικά τοπίο!

Όμως, όταν εξάγεις «δημοκρατία» -μέσα σε πολλά εισαγωγικά, μάλιστα- θα λάβεις τρομοκρατία, αν και διαχρονικά -και πρέπει να ακουστεί- η τρομοκρατία εκπορεύεται από συγκεκριμένα κέντρα. «Μαχητές της ελευθερίας» ονόμαζαν στο Αφγανιστάν τους μουτζαχεντίν, μετά έγιναν Ταλιμπάν. Και, βέβαια, η διαφορά τους με τις ΗΠΑ έγινε το εισιτήριο για ιμπεριαλιστικές εισβολές και χτυπήματα δικαιωμάτων. Και τώρα ο ISIS. Με έναν σμπάρο πολλά τρυγόνια.

Ζητούμενο είναι να μην υπάρχουν εκχωρήσεις στα κυριαρχικά μας δικαιώματα λόγω του χρέους και των δημοσιονομικών. Ζητούμενο είναι η ισορροπία ανάμεσα σε υποχρεώσεις της χώρας, σε υπογραφές και αποφάσεις που έχουν παρθεί, στη συμμετοχή μας στην Ευρωπαϊκή Ένωση και το ΝΑΤΟ και στα ίδια τα ελληνικά συμφέροντα. Η εξωτερική πολιτική πρέπει να υπηρετεί τα λαϊκά και τα εθνικά συμφέροντα.

Στο εσωτερικό της χώρας πρώτη προτεραιότητα παραμένει η παραγωγική ανασυγκρότηση και βέβαια η αντιμετώπιση της ανθρωπιστικής κρίσης. Υπάρχει πολιτική ρευστότητα και πρωτόγνωροι μεταπολιτευτικά κραδασμοί κυρίως στο χώρο της Αξιωματικής Αντιπολίτευσης. Αυτό, κατά την άποψή μου, δεν οφείλεται στις εσωκομματικές εκλογές ή στο τεχνικό πρόβλημα που υπήρξε στην εκλογική διαδικασία, αλλά στην αποφυγή αναγνώρισης και ειλικρινούς εκφώνησης των αιτιών της εκλογικής -και όχι μόνο- ήττας της Αξιωματικής Αντιπολίτευσης.

Επιπλέον, το ΠΑΣΟΚ πρέπει να σταματήσει το ανέκδοτο ότι για όλα φταίει ο ΣΥΡΙΖΑ, όχι επειδή δεν πείθει πια κανέναν, αλλά γιατί -με απλά λόγια- κουράζει και δεν ανοίγεται έτσι ένας ουσιαστικός διάλογος για το μακρύ ιστορικό χρόνο που έχουμε όχι μπροστά μας, αλλά πίσω μας και καρτερά να μας διδάξει.

Τέλος, νομίζω ότι κύριο ζήτημα της σημερινής ελληνικής κοινωνικής και πολιτικής πραγματικότητας δεν είναι η ανοχή -αυτό το παρουσιάζουν όσοι αλληθωρίσουν κατά την άποψή μου- στην Κυβέρνηση του ΣΥΡΙΖΑ, αλλά η αναμονή -αναμονή από πλευράς του μεγαλύτερου μέρους των πολιτών και κυρίως των προοδευτικών δυνάμεων της κοινωνίας- για την εκπόνηση και εκφώνηση ενός αξιόπιστου δρόμου διεξόδου της χώρας από την κρίση με τον λαό και την Κυβέρνησή του πλάι, πλάι κι όχι αντιμέτωπους.

Νομίζω ότι σε αυτό τον αγώνα και στις διάφορες εκφράσεις που παίρνει κάθε φορά, κλήθηκαν από τον ΣΥΡΙΖΑ όλες οι κοινοβουλευτικές δυνάμεις να συμβάλουν με το «όχι στα τελεσίγραφα» του δημοψηφίσματος, με κοινό πολιτικό μέτωπο όχι για ρήξη με την Ευρωπαϊκή Ένωση, αλλά για να οικοδομηθεί το πρώτο εθνικό ανάχωμα εντός της Ευρωπαϊκής Ένωσης ενάντια στη λιτότητα.

Και πρόσφατα, μέσα στις συνθήκες που περιέγραψα πιο πάνω, ο Πρωθυπουργός κάλεσε σε κοινό μέτωπο για το προσφυγικό, καθώς και τη διάσωση και θωράκιση για τις νέες γενιές του ασφαλιστικού συστήματος της χώρας.

Σε αυτό το πλαίσιο, καλείστε να συμβάλετε και να δείτε τον προϋπολογισμό που καταθέτει σήμερα η Κυβέρνηση ΣΥΡΙΖΑ-ΑΝΕΛ. Να τον δείτε και να τον κρίνετε ως προϋπολογισμό που έρχεται υπό τα σφιχτά πλαίσια της δυσβάσταχτης συμφωνίας με τους εταίρους δανειστές, να αντιμετωπίσει την ανθρωπιστική κρίση στη χώρα, να προωθήσει την παραγωγική ανασυγκρότηση της οικονομίας, να προωθήσει εκείνα τα αναγκαία βήματα για την ανάκτηση της εθνικής μας κυριαρχίας.

Σε αυτή την προσπάθεια θα πρέπει όλοι να κατευθυνθούμε και να σταματήσουμε να δανειζόμαστε, αυξάνοντας το χρέος και να καταναλώνουμε μόνο ό,τι μπορούμε να παράγουμε σε εθνικό επίπεδο. Δεν λέμε «όχι» σε επενδύσεις που μπορεί να είναι σε συμφωνία με τον πιο πάνω βηματισμό.

Το αίτημα της διαπραγμάτευσης τους χρέους ανοίγει το 2016, γεγονός που πρέπει να μας βρει προετοιμασμένους όχι μόνο με επιχειρήματα, αλλά για μια διαπραγμάτευση με την κοινωνία και την οικονομία σε επιφυλακή.

Τελειώνοντας, θέλω να πω το εξής: Ο καθένας πρέπει να κάνει αυτοκριτική. Είναι δικαίωμα του να κάνει αυτοκριτική. Εμείς έχουμε το μέγιστο καθήκον να μην απαξιώσουμε την άποψη και την προσπάθεια ότι υπάρχει άλλος, εναλλακτικός δρόμος.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Μαρία Τριανταφύλλου, Βουλευτή του ΣΥΡΙΖΑ.

Τον λόγο έχει τώρα ο Αναπληρωτής Υπουργός Περιβάλλοντος και Ενέργειας κ. Ιωάννης Τσιρώνης.

Κύριε Υπουργέ, έχετε τον λόγο για οκτώ λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ήθελα να ξεκινήσω με μια διόρθωση. Δεν βρισκόμαστε εδώ σήμερα από διακαή επιθυμία του κ. Τσίπρα να γίνει Πρωθυπουργός, αλλά από απόφαση του ελληνικού λαού, τον οποίο επιτέλους οφείλετε να σέβεστε όταν μιλάτε γι’ αυτό το ζήτημα, αν θέλουμε να μιλάμε για δημοκρατία.

Δεν είμαι οικονομολόγος κι έτσι θα έχω το προνόμιο και τη χαρά να μιλήσω ως απλός πολίτης που ξέρει απλή πρακτική αριθμητική. Πρώτα να ξεκινήσω με το τι συγκρίνουμε, γιατί καθ’ έξιν συγκρίνουμε τα ευχολόγια και τις επιθυμίες και υποσχέσεις χωρίς αντίκρισμα με την πραγματικότητα. Κι αυτό γίνεται με τους προϋπολογισμούς. Ξεκινάω με το τι συνέβη το ’14 και το ’15.

Ακούω, για παράδειγμα, τη θριαμβολογία για αυτό το περίφημο 0,8%, αυτήν την αύξηση του ΑΕΠ. Και ακούω βέβαια την ακόμα μεγαλύτερη θριαμβολογία για το 2,9% αύξηση που θα ερχόταν, ενώ ο κακός ΣΥΡΙΖΑ δεν το έφερε. Για να δούμε, λοιπόν, αυτά τα δύο νούμερα πού στηρίχθηκαν ποιοτικά, αγαπητές κυρίες συνάδελφοι και κύριοι συνάδελφοι. Μήπως στηρίχθηκαν σε ανάπτυξη της βιομηχανίας; Μήπως στηρίχθηκαν στις καινοτομίες; Μήπως στηρίχθηκαν στις εξαγωγές; Θυμίζω ότι το μνημόνιο προέβλεπε –το δικό σας μνημόνιο- αύξηση του ισοζυγίου εξαγωγών-εισαγωγών κατά 6%. Μόνο 1,6% είχαμε μέσα στο 2014, αυτό το πενιχρό 1,6% το οποίο δεν ήρθε από ουσιαστική αύξηση των εξαγωγών, αλλά επειδή ο κόσμος δεν είχε λεφτά να αγοράσει, άρα δεν αγόραζε ούτε εισαγόμενα.

Μήπως μιλάμε για αναβίωση της υπαίθρου; Πού στηρίζεται, λοιπόν, αυτό το μαγικό νούμερο, ότι εσείς είχατε καταφέρει να κάνετε την οικονομία να ανακάμψει; Να σας πω πού στηρίζεται. Έχουμε έναν αποπληθωρισμό 2,6%, έχουμε 1,3% αύξηση κατανάλωσης και εκεί πέρα μέσα υπάρχει και ένα 28,3%, σε σχέση με τους προηγούμενους μήνες, αύξηση εξοπλιστικών προγραμμάτων. Άρα, είναι νούμερα που ευημερούν, αλλά ουσία παραγωγικής ανασυγκρότησης μηδέν! Έχουμε μήπως αύξηση της «πράσινης οικονομίας»; Σε όλη την Ευρώπη καλπάζει. Στην Ελλάδα δεν είδαμε τίποτα επί των ημερών σας.

Και -το σπουδαιότερο- όταν μιλάμε για πυλώνες της οικονομίας έχουμε εδώ πέρα το φορολογικό σύστημα. Είναι δέσμευση μνημονιακή να αλλάξει το φορολογικό σύστημα. Μηδέν. Τίποτα. Μην πειράξουμε τους πελάτες μας! Και λένε όλοι για το PSI και για τα δομημένα. Να θυμίσω ότι τα λεφτά των ταμείων, όλα τα αποθεματικά, μπήκαν με μηδενικό επιτόκιο στην Τράπεζα της Ελλάδος από τη δεκαετία του ’60; Και φέρτε μας τα νούμερα. Από πότε τα ταμεία έπαψαν να έχουν αποθεματικά, όταν το ΙΚΑ τη δεκαετία του ’70 δανειζόταν με 23% και τα δικά του αποθεματικά ήταν κλειδωμένα στην Τράπεζα της Ελλάδος με 0%; Πείτε μου, λοιπόν, ποιο ήταν το αποθεματικό των ταμείων; Λύσατε αυτό το πρόβλημα όταν είχατε την κυβέρνηση ή τώρα απλά –πραγματικά λυπάμαι που λέω τη λέξη ποδοσφαιρικά- «γαυγίζετε»;

Και εδώ πέρα μιλάμε για το περίφημο τρίτο τρίμηνο. Τέταρτο τρίμηνο είχε το 2014; «Το τρίτο τρίμηνο και το τρίτο τρίμηνο». Να σας πω τι είχε το τέταρτο τρίμηνο. Είχε πλέον την πέμπτη αξιολόγηση, η οποία δεν ήρθε ποτέ. Άρχισαν οι αγορές πάλι να πανικοβάλλονται, άρχισε πάλι το πρόβλημα της οικονομίας και ήρθε το φάσμα της κατάρρευσης. Αυτό ήρθε, λοιπόν, το τέταρτο τρίμηνο και κοιτάχτε τους δείκτες στοιχήματος για τη χρεοκοπία της Ελλάδας πώς ξαφνικά από τον Αύγουστο μέχρι τον Δεκέμβριο καλπάζουν, αγαπητές κυρίες και κύριοι συνάδελφοι.

Άρα, εκείνον τον Δεκέμβριο του ’14, όταν οι εταίροι διέψευσαν το success story και δεν έγινε ποτέ η αξιολόγηση, έρχεται το αφήγημά σας το λεκτικό για την οικονομία που ανακάμπτει, αλλά στην πράξη το αφήγημα του λαού είναι πολύ απλό. Πρώτον, η οικονομία δεν γνώρισε καμμία ανάπτυξη και συνέχισε να καταρρέει και το φάντασμα εκεί τον Νοέμβριο της κατάρρευσης πλέον –γιατί δεν μπαίναμε σε συμφωνία και το ξέρατε-, ερχόταν γοργά για τον Δεκέμβριο. Τι κάνατε λοιπόν; Επισπεύσατε πανικόβλητοι, για να το σκάσετε, τις εκλογές του Προέδρου της Δημοκρατίας κατά δύο μήνες. Πήρατε εκείνη την παράταση, χωρίς καμμία υπόσχεση, δύο μήνες, ώστε να σκάσει η κατάρρευση της οικονομίας, όπως ακριβώς τη σχεδίαζε ο κ. Σόιμπλε, τον Φεβρουάριο του 2015 στα χέρια της νέας κυβέρνησης, όποια κι αν ήταν αυτή. Αυτή ήταν η πραγματικότητα. Αυτό είναι το αφήγημα του λαού.

Το αφήγημα του λαού είναι ότι η οικονομία μας θα είχε καταρρεύσει, θα ήμασταν εκτός συμφωνίας τον Φεβρουάριο του 2015. Αυτή είναι η σκληρή πραγματικότητα και δεν μπορείτε να πείτε τίποτε πάνω σ’ αυτήν.

Θα πρέπει να αποφασίσετε επιτέλους τι πολιτική θα ακολουθήσετε. Θα ακολουθήσετε την πολιτική της σκληρής λαϊκής αντιπολίτευσης; Είναι μια πολιτική. Να μιμηθείτε δηλαδή και να πείτε ότι αφού οι άλλοι τόσον καιρό μας κατηγορούσαν, να κάνουμε κι εμείς το ίδιο μήπως και δούμε άσπρη μέρα κομματικά, είναι μια πολιτική. Σας προειδοποιώ ότι ο ελληνικός λαός δεν έχει τόσο ρηχή μνήμη. Όσο αυτήν τη στιγμή αυτή η κατάσταση παραμένει στα χάλια που βρίσκεται η χώρα μας, στο όριο της κατάρρευσης, με τον κ. Σόιμπλε να συνεχίζει να απεργάζεται σενάρια Grexit και με όλο το lobby της δραχμής στις Βρυξέλλες, που πολύ τους βολεύει βέβαια να καταρρέει το νόμισμα της Ελλάδας για να αγοράζουν μπιρ παρά την οικονομία μας, πολύ τους βολεύει η τραγική φτωχοποίηση του ελληνικού λαού, εάν πραγματικά αγοράζει ζωτικά αγαθά εισαγόμενα σε υποτιμημένο νόμισμα και με τον πληθωρισμό να καλπάζει, αποφασίστε επιτέλους εάν θέλετε να είστε με αυτήν την πολιτική και απλώς να κατηγορείτε την Κυβέρνηση από μια άγονη Αντιπολίτευση ή εάν θέλετε να συνεισφέρετε -δικαίωμά σας είναι- στο να αλλάξει πορεία αυτή η χώρα. Έχετε το δικαίωμα αυτό.

Και ειλικρινά σας λέω ότι δεν ανησυχώ προσωπικά καθόλου αν η κοινοβουλευτική πλειοψηφία είναι εκατόν πενήντα τρία, εκατόν πενήντα τέσσερα ή εκατόν πενήντα πέντε. Δεκάδες ευνομούμενες χώρες κυβερνώνται επί δεκαετίες χωρίς να υπάρχει απόλυτη πλειοψηφία, που είναι μια εμμονή και μια φενάκη του ελληνικού πολιτικού συστήματος. Σας θυμίζω ότι όντας οι Ηνωμένες Πολιτείες σε κρίση, όταν κατέρρευσε η «LEHMAN BROTHERS», το νομοσχέδιο του Πόλσον για τη στήριξη των τραπεζών καταψηφίστηκε από την κυβερνητική πλειοψηφία σύσσωμη και υπερψηφίστηκε μόνο από τους Δημοκρατικούς. Δεν έπαθε τίποτα η αμερικανική οικονομία επειδή μια Βουλή έχει διαρροές σ’ ένα νομοσχέδιο.

**ΑΝΔΡΕΑΣ ΛΟΒΕΡΔΟΣ:** Δεν έχουν κοινοβουλευτικό πολίτευμα στις ΗΠΑ. Είναι διαφορετικό το πολιτικό σύστημα.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Έχω πει πολλές φορές, αγαπητέ μου, ότι η διακοπή, που εγώ δεν την ενστερνίζομαι, το μόνο που κάνει είναι να δείχνει τη διαγωγή όποιου διακόπτει. Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κάνετε λάθος, γιατί σας μίλησα αλλιώς. Αλλιώς αναφέρθηκα σε εσάς.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Θυμίζω επίσης ότι η κυβέρνηση Μητσοτάκη, η οποία με συνέπεια κυβέρνησε τρία ολόκληρα χρόνια με εκατόν πενήντα έναν Βουλευτές, δεν κατέρρευσε από την Αντιπολίτευση ούτε από τις κορώνες. Κατέρρευσε από την εσωτερική αντιπολίτευση του κ. Σαμαρά.

Άρα μην περιμένετε ότι εμείς αναζητούμε συναινέσεις επειδή νιώθουμε αδύναμοι. Απλώς η συναίνεση είναι κάτι χρήσιμο για τη χώρα μας. Είναι κάτι χρήσιμο και προσπαθήστε να είσαστε χρήσιμοι και όχι χαιρέκακα να συντάσσεστε με τον κ. Σόιμπλε.

Και εδώ, λοιπόν, πάμε για το αύριο και ρωτάω πολύ απλά τον απλό πολίτη. Τι προτιμά ο απλός πολίτης; Έναν προϋπολογισμό που να στηρίζεται σε μια φενάκη 2,9% ανάπτυξη που δεν έρχεται ποτέ ή έναν προϋπολογισμό, ο οποίος να στηρίζεται σε δυσμενείς προϋποθέσεις, για τις οποίες εμείς θα αγωνιστούμε να ανατραπούν;

Μιλάτε για την ύφεση που προβλέπει ο καινούργιος προϋπολογισμός. Ναι, το προτιμώ. Όσο ήμουν στην αγορά, προτιμούσα να συντάσσω προϋπολογισμούς για τη δική μου επιχείρηση με δυσμενή σενάρια, ώστε αν προκύψουν τα ευμενή καλώς έχει, αλλά αν προκύψουν και τα δυσμενή, να μπορώ να δώσω και 300 εκατομμύρια για τα νοσοκομεία και να μην αφήσω ανθρώπους στον δρόμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Ένα λεπτό ακόμα, κύριε Πρόεδρε. Ευχαριστώ.

Και φυσικά, επειδή εδώ πέρα εμείς δεν είμαστε επαγγελματίες πολιτικοί, αλλά γεννηθήκαμε από τα κινήματα, εγώ θέλω αύριο στον δρόμο και σήμερα εκατοντάδες χιλιάδες ανθρώπους να στηρίζουν μια απαίτηση για μια πιο δίκαιη κοινωνία. Ναι, θέλω να βγαίνουν οι πολίτες να πιέζουν τις κυβερνήσεις. Αυτό είναι το καθήκον των πολιτών, αυτό είναι το καθήκον της κοινωνίας. Ναι, θέλω για το Ελληνικό που πουλήθηκε μπιρ παρά -τι πουλήθηκε δηλαδή; Γιατί αυτό το 2% θα το πληρώσουμε εμείς, για να πάρουμε σε δέκα χρόνια τα 900 εκατομμύρια που υποτίθεται ότι θα μας δώσει ο δήθεν επενδυτής- θέλω εκεί πέρα δέκα-είκοσι χιλιάδες πολίτες –μακάρι να είχαμε- για να σταματήσουν τέτοιου τύπου εγκλήματα και δήθεν ιδιωτικοποιήσεις.

Και για να κλείσω, θα φέρω μόνο ένα παράδειγμα, γιατί δεν μου το επιτρέπει ο χρόνος, από το δικό μου Υπουργείο. Θα μιλήσουμε πάλι με νούμερα. Έχουμε σε όλον τον πλανήτη πια την κυκλική οικονομία, στην οποία δεν πετάγεται τίποτα, δεν υπάρχουν απορρίμματα.

Σύμφωνα, λοιπόν, με το καινούργιο Εθνικό Σχέδιο Διαχείρισης Απορριμμάτων η κυκλική οικονομία θα φέρει τζίρο 2 δισεκατομμυρίων και δεκαέξι χιλιάδες νέες θέσεις εργασίας. Αυτά είναι νούμερα. Αυτά όμως τα 2 δισεκατομμύρια δεν είναι θέμα εάν είναι δύο ή τρία ή τέσσερα. Το ζήτημα είναι: θα έρθουν στην τσέπη των πολιτών; Θα είναι εργασία; Θα είναι μεροκάματα; Ή, όπως στο παλιό σχέδιο της γραμμικής οικονομίας, παράγω, καταναλώνω, πετάω και χρυσοπληρώνω τους μεγαλοεργολάβους να παίρνουν τα σκουπίδια για να τα εξαφανίζουν σε ΧΥΤΥ;

Γιατί και το δεύτερο μοντέλο μπορεί να έχει νούμερα και πιθανόν και μεγαλύτερα. Όμως το θέμα είναι: Στο δεύτερο μοντέλο, που τα χρήματα πηγαίνουν σε λίγες τσέπες, δίνει ευμάρεια στον πληθυσμό, δίνει θέσεις εργασίας ή δεν δίνει;

Να κοιτάξουμε την ποιότητα, λοιπόν, και όχι την ποσότητα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Για ποιο θέμα, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Ευθύτατα προσωπικού.

**ΠΡΟΕΔΡΕΥΩΝ (Αναστάσιος Κουράκης):** Για ένα λεπτό, έχετε τον λόγο, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, ίσως δεν με ακούσατε. Μη χαμογελάτε.

Εγώ δεν είχα κανέναν λόγο να σας διακόψω σε αυτά που λέγατε. Απλώς αναφερθήκατε σε ένα παράδειγμα σχετικά με μία χώρα που έχει άλλο πολίτευμα, στο οποίο δεν υπάρχει η δεδηλωμένη, δεν υπάρχει η σχέση νομοθετικής και εκτελεστικής εξουσίας υπό την έννοια ότι η εκτελεστική πρέπει να απολαμβάνει της εμπιστοσύνης της νομοθετικής. Συνεπώς αυτό που αναφέρατε για την καταψήφιση ενός σχεδίου νόμου εκ μέρους ενός εκ των δύο νομοθετικών οργάνων ή και του Κογκρέσου, είναι καθημερινή πρακτική.

Αναφέρατε λάθος παράδειγμα και εγώ υπογράμμισα απλώς τη διαφορετικότητα του πολιτεύματος. Εάν αυτό κατά την εκτίμησή σας δείχνει πρόβλημα διαγωγής του ομιλούντος –«είναι δικό σας θέμα και αγωγής», όπως είπατε- σας το επιστρέφω και σας παρακαλώ πάρα πολύ να είστε λιγότερο αλαζών και πολύ προσεκτικός όταν αναφέρεστε σε μία Αίθουσα στην οποία είστε διορισμένος.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Ορίστε, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Δεν είχα καμμία πρόθεση να σας προσβάλω, κύριε Βουλευτά. Απλά επισημαίνω ότι δεν συνηθίζω να διακόπτω και δεν ανέχομαι να με διακόπτουν.

Όσον αφορά για το άλλο πολίτευμα, καλύτερα να μιλήσουμε για το δικό μας πολίτευμα. Στο δικό μας, λοιπόν, πολίτευμα η πρόταση μομφής απαιτεί εκατόν πενήντα έναν. Εάν τους έχετε -είναι καλοδεχούμενο- ελάτε αύριο στην Αίθουσα και καταθέστε την. Και η δεδηλωμένη –εάν θυμάμαι καλά, χωρίς να είμαι συνταγματολόγος- απαιτεί εκατόν είκοσι. Έτσι δεν είναι;

**ΑΝΔΡΕΑΣ ΛΟΒΕΡΔΟΣ:** Το ελάχιστο όριο είναι αυτό.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Εμείς με κλειστές τράπεζες και εν μέσω σκληρής διαπραγμάτευσης που κατέληξε σε αυτή τη συμφωνία, που το παραδεχόμαστε ότι δεν είναι αυτό που θέλαμε, τολμήσαμε –ακριβώς για αυτόν τον λόγο- και προκηρύξαμε εκλογές άμεσα και ο ελληνικός λαός απεφάνθη πριν από δύο μήνες.

**ΑΝΔΡΕΑΣ ΛΟΒΕΡΔΟΣ:** Και λοιπόν;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Και, λοιπόν, είναι στο χέρι σας εάν θέλετε να συνδράμετε στην αλλαγή της χώρας ή αν θέλετε να πετροβολείτε.

**ΠΡΟΕΔΡΕΥΩΝ (Αναστάσιος Κουράκης):** Μην κάνουμε διάλογο, σας παρακαλώ.

Τον λόγο έχει ο Βουλευτής της Δημοκρατικής Συμπαράταξης και Αντιπρόεδρος της Βουλής κ. Δημήτριος Κρεμαστινός για έξι λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κατά τη γνώμη μου, το ερώτημα που πρέπει να απαντηθεί, κυρίες και κύριοι συνάδελφοι Βουλευτές, είναι εάν αυτός ο προϋπολογισμός οδηγεί σε ανάπτυξη ή σε ύφεση. Όπως γνωρίζετε, ο προϋπολογισμός είναι υποχρεωμένος να κινηθεί μέσα στα πλαίσια του τρίτου μνημονίου. Άλλωστε αυτό είναι αυτονόητο, γιατί διαφορετικά δεν θα γινόταν αποδεκτός από την τρόικα. Και όταν ο προϋπολογισμός δεν γίνεται αποδεκτός από την τρόικα, σταματούν αυτόματα οι δόσεις των δισεκατομμυρίων και η χώρα είναι καταδικασμένη χωρίς αυτά, αργά ή γρήγορα, να χρεοκοπήσει δυστυχώς.

Έτσι ανεξάρτητα από το τι λέγεται από πλευράς της Κυβέρνησης, σχετικά με την ελάττωση ή μη των συντάξεων, όταν αυτός ο προϋπολογισμός περικόπτει την κρατική επιχορήγηση προς τα ταμεία, τους ασφαλιστικούς οργανισμούς, αυτό μεταφράζεται σε μείωση των συντάξεων, ανεξάρτητα από το αν η μείωση αφορά τους υψηλοσυνταξιούχους ή όλους τους συνταξιούχους. Αυτό είναι στη σελίδα 42 του προϋπολογισμού, εάν δεν κάνω λάθος.

Δυστυχώς, είναι ένας προϋπολογισμός που δεν είναι αναπτυξιακός. Είναι υφεσιακός, δηλαδή δεν περιλαμβάνει σοβαρά κίνητρα για επενδύσεις που να προσελκύουν επενδυτές. Δεν περιλαμβάνει κίνητρα ανάλογα με τα κίνητρα που έχουν οι επενδυτές για να επενδύσουν στις γειτονικές μας χώρες, στα Σκόπια, στη Βουλγαρία, στην Τουρκία.

Γιατί σε όλους είναι γνωστό ότι ο επενδυτής δεν επενδύει εάν δεν διαπιστώσει ότι στη χώρα αυτή υπάρχει πολιτική σταθερότητα, ότι υπάρχει σταθερός αναπτυξιακός νόμος και ότι υπάρχει σταθερό φορολογικό καθεστώς. Είναι νόμοι δηλαδή που διευκολύνουν τον επενδυτή να επενδύσει γρήγορα, χωρίς γραφειοκρατία, με πολύ χαμηλή φορολογία. Αυτά προσφέρουν οι γειτονικές μας χώρες.

Όλα αυτά, όμως, διασφαλίζονται μόνο από την πολιτική σταθερότητα. Η πολιτική σταθερότητα, όμως, δεν εξασφαλίζεται από την απλή πλειοψηφία των Βουλευτών στη Βουλή, δηλαδή τον αριθμό των λίγων ή των πολλών Βουλευτών. Εξασφαλίζεται μόνο από τη βεβαιότητα ότι τα κόμματα της Αντιπολίτευσης όταν έρθουν στην εξουσία δεν θα ανατρέψουν το αναπτυξιακό ή φορολογικό καθεστώς που η εκάστοτε κυβέρνηση θα επιβάλει.

Η απλή συναίνεση στα λόγια, που σήμερα επιδιώκει ο Πρωθυπουργός, δεν είναι αρκετή και πειστική, όχι για εμάς, αλλά για τους επενδυτές ή τους δανειστές. Αυτοί ζητούν ξεκάθαρα συγκρότηση κυβέρνησης ευρύτατου συνασπισμού με όλα τα κόμματα του λεγόμενου ευρωπαϊκού τόξου, απλούστατα για να είναι σίγουροι για τις επενδύσεις τους.

Άλλωστε –για να πούμε και του στραβού το δίκιο- πώς είναι δυνατόν να πειστεί ένας επενδυτής και να πιστέψει ότι δεν θα χάσει τα λεφτά του, όταν μια χώρα κυβερνάται από μια Κυβέρνηση που μέσα στον ίδιο χρόνο κάνει δύο φορές εκλογές με άλλες προγραμματικές δηλώσεις τον Ιανουάριο και άλλες τον Σεπτέμβριο; Έρχεται ο επενδυτής;

Πώς είναι δυνατόν ο επενδυτής να επενδύσει σε μία χώρα όπου σύσσωμη η Αντιπολίτευση αμφισβητεί την αξιοπιστία του Πρωθυπουργού λόγω –όπως ισχυρίζεται- των παλινωδιών του; Πώς είναι δυνατόν ο επενδυτής να πιστέψει ότι δεν θα χάσει τα λεφτά του όταν οι τράπεζες βρίσκονται σε καθεστώς capital controls και οι καταθέτες τους έχουν αποσύρει 40 δισεκατομμύρια μέσα στο πρώτο εξάμηνο γιατί δεν τις εμπιστεύονται; Αφού δεν τις εμπιστεύονται οι καταθέτες τους, θα έρθουν άλλοι καταθέτες να τις εμπιστευτούν;

Και ερωτώ ευθέως όλους εμάς, εσάς, κυρίες και κύριοι Βουλευτές: Θα επενδύατε ποτέ τις οικονομίες σας σε μία τέτοια χώρα, φανταστική, τέτοιων προδιαγραφών, εάν είχατε λεφτά;

Δεν θέλω να γίνομαι μάντης κακών, αλλά το 2010 απ’ αυτή τη θέση –και θα το θυμούνται όσοι ήταν Βουλευτές τότε- είχα ζητήσει από τον τότε Πρωθυπουργό, τον κ. Παπανδρέου, που διέθετε σαφέστατη, ομοιογενή πλειοψηφία στη Βουλή και μια λαϊκή βάση στο 44% -όχι συνασπισμό κομμάτων- να προχωρήσει σε κυβέρνηση ευρέος συνασπισμού, για να αντιμετωπιστεί η κρίση. Δεν έδωσε κανένας σημασία πρακτικά.

Μετά έξι μήνες ο ίδιος ο Πρωθυπουργός αναζητούσε λύση μέσω του συνασπισμού. Και τότε ο κ. Σαμαράς έδωσε τη συγκατάθεσή του, αφού του ζήτησε να φύγει ο ίδιος από Πρωθυπουργός. Είχε την πλειοψηφία, τη δεδηλωμένη στη Βουλή, και έφυγε. Αυτό βέβαια προς παραδειγματισμό.

Βρισκόμαστε, δυστυχώς, στο ίδιο εάν όχι σε χειρότερο σημείο σήμερα, με τη χώρα σε άθλια οικονομική κατάσταση, με ένα τεράστιο χρέος που συνεχώς αυξάνεται ακόμα και σήμερα. Ο κ. Παπανδρέου έχασε τότε μοναδική ευκαιρία. Ο κ. Τσίπρας μέχρι τώρα έχει χάσει δύο ευκαιρίες να ηγηθεί μιας τέτοιας κυβέρνησης ευρέος συνασπισμού, μία μετά τις εκλογές του Ιανουαρίου και μία μετά τις εκλογές του Σεπτεμβρίου.

Τον Ιανουάριο ονόμασε ο ίδιος την κυβέρνησή του «κυβέρνηση κοινωνικής σωτηρίας». Σήμερα πρέπει να αναζητήσει ο ίδιος κυβέρνηση εθνικής σωτηρίας, για να αποφύγει αυτό που δεν απέφυγε ο κ. Παπανδρέου το 2010.

Σήμερα συγκυβερνά ως αριστερό κόμμα με ένα μικρό κόμμα που αυτοαποκαλείται δεξιό, χωρίς καμμιά ιδεολογική συγγένεια μεταξύ τους. Απόδειξη; Η καταψήφιση του νομοσχεδίου για την ιθαγένεια και της τροπολογίας για το περίφημο τζαμί στην Αθήνα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε λίγο.

Χωρίς τη βοήθεια της Αντιπολίτευσης, αυτοί οι νόμοι δεν θα πέρναγαν. Δεν υπήρχε πλειοψηφία. Άραγε με τέτοια δεδομένα περιμένει ο κύριος Πρωθυπουργός να έρθουν οι επενδυτές και να επενδύσουν; Και αν η κατάσταση της οικονομίας χειροτερέψει –που αυτό διαφαίνεται στον ορίζοντα- δεν θα έχει χάσει την αξιοπιστία του ο Πρωθυπουργός για να ηγηθεί τότε ενός ευρύτατου συνασπισμού των φιλοευρωπαϊκών δεδομένων δυνάμεων που ο ίδιος θα έπρεπε να τον είχε επιδιώξει; Άραγε θα δεχθούν τότε τα κόμματα της Αντιπολίτευσης για Πρωθυπουργό τον κ. Τσίπρα ή θα ζητήσουν ό,τι ζήτησε ο κ. Σαμαράς από τον κ. Παπανδρέου, δηλαδή την αντικατάστασή του; Δεν το εύχομαι.

Τώρα, το πώς ο Πρωθυπουργός, που ζητά από τους πολιτικούς Αρχηγούς συναίνεση, μιλώντας στην Κοινοβουλευτική του Ομάδα θυμάται μία αραβική παροιμία που λέει «τα σκυλιά ουρλιάζουν, αλλά το καραβάνι προχωρεί», είναι απορίας άξιον. Ποιους εννοεί σκυλιά; Πώς θα γίνει συναίνεση με τα «σκυλιά»;

Όμως, το καραβάνι δεν προχωρεί, κύριε Πρωθυπουργέ. Μακάρι, αλλά η χώρα δεν προχωρεί. Δυστυχώς, μόνο τα προβλήματα της χώρας προχωρούν. Η χώρα χρειάζεται πραγματική συναίνεση, με κυβέρνηση από έμπειρους και αποδεδειγμένα αποτελεσματικούς Υπουργούς, που μόνο με τη σοβαρότητα και την εμπειρία τους μπορεί να βγάλουν τη χώρα από το σημερινό αδιέξοδο.

Οι καιροί ου μενετοί!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κρεμαστινό, Αντιπρόεδρο της Βουλής και Βουλευτή της Δημοκρατικής Συμπαράταξης.

Πριν προχωρήσουμε στον επόμενο ομιλητή, τον λόγο έχει ο Υπουργός Οικονομικών κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε συνάδελφε, γι’ αυτό που μόλις είπατε, ήθελα να μοιραστώ μαζί σας μία ανησυχία που έχω. Και η ανησυχία, όπως ξέρετε, είναι πάντα για το μέλλον της σοσιαλδημοκρατίας.

Με ανησύχησε πολύ αυτό που είπατε για τους φόρους. Νομίζω ότι αν είναι να επιστρέψει η σοσιαλδημοκρατία στις ρίζες της, αυτό που είπατε, ότι αλλού υπάρχουν χαμηλότεροι φόροι, όπως στην Αλβανία και στη Βουλγαρία, δεν είναι μία καλή βάση για αυτό. Και πρέπει να το συζητήσουμε σοβαρά αυτό. Δεν το κάνω για λόγους αντιπαράθεσης. Νομίζω ότι η θέση πρέπει να είναι ότι για να μπορέσουν να υπάρξουν επενδύσεις δεν είναι οι χαμηλοί φόροι η βασικότερη προϋπόθεση για τους επενδυτές, αλλά ένα σταθερό σύστημα. Υπάρχουν πολλοί λόγοι, γιατί ισχύει αυτό.

Επίσης, ότι πρέπει και μέσα από την ευρωπαϊκή σοσιαλδημοκρατία να πιέσετε και εσείς ότι στο σημείο που παίζει κάποιον ρόλο ο ανταγωνισμός στο φορολογικό σύστημα αυτό να σταματήσει στο υπερεθνικό επίπεδο, δηλαδή στο επίπεδο της Ευρωπαϊκής Ένωσης. Διότι αλλιώς η σοσιαλδημοκρατία και η Αριστερά συνεχώς θα πιέζεται να μειώσει τους φόρους και αυτό συνεχώς θα οδηγεί στη συρρίκνωση του κοινωνικού κράτους.

Άρα δεν είναι βάση για να συνεχίσουμε το επιχείρημα ότι δεν πρέπει να έχουμε φόρους, γιατί κάποιοι άλλοι έχουν λιγότερους φόρους από εμάς. Μπορώ να το δεχθώ ότι μπορεί να το δεχθεί η Νέα Δημοκρατία, γιατί ο λόγος ύπαρξής τους είναι να συρρικνώσουν το κοινωνικό κράτος και να μειωθούν οι μισθοί, αλλά με στενοχωρεί και με ανησυχεί όταν αντιπρόσωποι της σοσιαλδημοκρατίας βάζουν ένα επιχείρημα που μελλοντικά θα μας δημιουργήσει –και σε εμάς και σε εσάς και σε όλον τον προοδευτικό κόσμο στην Ευρώπη- πολύ μεγάλα προβλήματα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Αναστάσιος Κουράκης):** Κύριε Κρεμαστινέ, έχετε τον λόγο για ένα λεπτό.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Εγώ κατ’ αρχάς έχω πει από τη θέση που είσαστε, κύριε Πρόεδρε, να μην κάνουν οι Υπουργοί ερωτήσεις στους Βουλευτές -γελάει ο κ. Μαντάς- γιατί τους αναγκάζουν μετά να βγαίνουν και να απαντούν. Εγώ το έχω πει αυτό.

**ΙΩΑΝΝΗΣ ΑΝΤΩΝΙΑΔΗΣ:** Και από θέση της Νέας Δημοκρατίας!

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Ναι, γιατί μιλούσα με τον κ. Θεωνά και μου απηύθυνε ο κύριος Υπουργός τον λόγο και έμεινα εδώ. Αυτή είναι η απάντηση.

Αυτό, όμως, που θέλω να πω είναι ότι επί της αρχής, αν βρισκόμασταν σε ένα αμφιθέατρο, θα είχα συμφωνήσει απόλυτα μαζί σας. Όταν βλέπω και ξέρω ότι για παράδειγμα η Τουρκία έδωσε όλες τις ακτές της, όταν δεν είχε καθόλου τουρισμό, σε γερμανικές και ελβετικές εταιρείες, με σχεδόν μηδενική φορολογία, μόνο για να απασχολήσουν και να εκπαιδεύσουν τον κόσμο, και σήμερα έχει τριπλασιάσει τον τουρισμό της σε σχέση με εμάς, δυόμισι και τρεις φορές, αυτό είναι ένα δέλεαρ προβληματισμού στο αμφιθέατρο, για τη σοσιαλδημοκρατία. Διότι, δυστυχώς, όλα τα κράτη δεν έχουν το ίδιο πολίτευμα. Μακάρι να το είχαν.

Εγώ θα συμφωνούσα μαζί σας και συμφωνώ. Στην πράξη, όμως, όταν βλέπουμε και όταν βλέπετε εσείς ότι η οικονομία της χώρας αυτήν τη στιγμή κλυδωνίζεται –θα επικαλεστώ την ιατρική μου γνώση- δίνεις το οποιοδήποτε φάρμακο, παρ’ ότι ενδεχομένως έχει και παρενέργειες. Αυτό όμως είναι δικό σας θέμα, της Κυβέρνησης, να αποφασίσει. Επί της θεωρητικής βάσης δεν έχω καμμία διάθεση να διαφωνήσω μαζί σας. Επί του πρακτικού, όμως, και της εφαρμογής είναι θέμα προς προβληματισμό. Αυτό ήθελα να πω.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Αντιπρόεδρε.

Τον λόγο έχει ο κ. Στύλιος Γεώργιος, Βουλευτής της Νέας Δημοκρατίας, για έξι λεπτά.

**ΓΕΩΡΓΙΟΣ ΣΤΥΛΙΟΣ:** Ευχαριστώ, κύριε Πρόεδρε.

Θα ήθελα να αποκαταστήσω τη θέση της Νέας Δημοκρατίας και τον λόγο ύπαρξής της και γι’ αυτό θα κάνω μία αναφορά.

Κύριε Υπουργέ, ο λόγος ύπαρξής μας είναι για να αυξήσουμε την παραγωγή στη χώρα και τον παραγόμενο πλούτο, για να μπορούμε να αναδιανείμουμε μεγαλύτερο κοινωνικό μέρισμα. Για αυτόν τον λόγο προσπαθούμε και θα συνεχίσουμε να προσπαθούμε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, συζητούμε σήμερα τον πρώτο προϋπολογισμό της κατ’ ευφημισμόν «Κυβέρνησης κοινωνικής σωτηρίας και σεισάχθειας».

Θέλω πραγματικά με ειλικρίνεια να ρωτήσω: για ποιον λόγο να υπερψηφιστεί ο φετινός προϋπολογισμός; Ποιον ικανοποιεί; Σε τι θα βελτιώσει την ποιότητα της ζωής μας; Αποτυπώνεται ένα σχέδιο εξόδου από την κρίση, μια καλύτερη προοπτική για το αύριο;

Κυρίες και κύριοι συνάδελφοι, η χώρα επέστρεψε στην ύφεση το δεύτερο εξάμηνο του 2015 με εκτιμήσεις για χειρότερα αποτελέσματα, τη στιγμή που παραλάβατε ανάκαμψη +0,8% το 2014. Η χώρα επιστρέφει σε πρωτογενή ελλείμματα. Η Κυβέρνηση του «δεν πληρώνω» έχει κηρύξει εσωτερική στάση πληρωμών στον ιδιωτικό τομέα, αυξάνοντας τις ληξιπρόθεσμες οφειλές κατά 58% από το 2014.

Η «κυβέρνηση κοινωνικής σωτηρίας» περικόπτει δαπάνες άνω των 2 δισεκατομμυρίων ευρώ, που αφορούν περικοπές σε συντάξεις και κοινωνικά επιδόματα. Η Κυβέρνηση της Αριστεράς, που θα έδινε ένα τέλος στη λιτότητα, προβλέπεται να εισπράξει 5,7 δισεκατομμύρια ευρώ από πρόσθετους φόρους την επόμενη διετία 2015-2016.

Και για ποιον λόγο γίνονται όλα αυτά, κυρίες και κύριοι συνάδελφοι; Τι κέρδισε ο ελληνικός λαός από την συγκυβέρνηση ΣΥΡΙΖΑ-ΑΝΕΛ; Πού βρισκόμασταν πριν έναν χρόνο; Θυμηθείτε το πλαίσιο στο οποίο γινόταν η συζήτηση πέρυσι την ίδια περίοδο. Η χώρα, σύμφωνα με τους διεθνείς οργανισμούς, είχε θετικό πρόσημο στην πλειοψηφία των δεικτών. Η αγορά είχε βρει τον ρυθμό της και καλύτερες προοπτικές ανοίγονταν μπροστά μας.

Αλήθεια, όμως, αποτελεί ο φετινός προϋπολογισμός έναν οδικό χάρτη εξόδου από την κρίση και το μνημόνιο; Ποιο είναι το σχέδιό σας για την επόμενη μέρα; Πώς θα γυρίσει η χώρα στην ανάπτυξη; Και σε ποια ανάπτυξη;

Υποσχεθήκατε μόλις πριν από δύο μήνες, στις εκλογές, στον ελληνικό λαό ένα παράλληλο πρόγραμμα. Ποιο είναι το περιεχόμενό του; Πόσο θα κοστίσει; Κανείς δεν το γνωρίζει, γιατί πολύ απλά δεν υπάρχει.

Κυρίες και κύριοι συνάδελφοι, οφείλουμε να επενδύσουμε στα ιδιαίτερα χαρακτηριστικά των διαφορετικών περιοχών της χώρας μας, να αναδείξουμε και να ενισχύσουμε τα συγκριτικά πλεονεκτήματα της ελληνικής περιφέρειας. Έχω μιλήσει πολλές φορές από αυτό εδώ το Βήμα για ένα πολυπολικό πολυκεντρικό μοντέλο ανάπτυξης.

Να δώσω ένα παράδειγμα: Στην πατρίδα μου, την Άρτα και την Ήπειρο γενικότερα, ένα από τα συγκριτικά μας πλεονεκτήματα είναι η πρωτογενής παραγωγή, ο αγροτοδιατροφικός τομέας της οικονομίας. Έχουμε ανάγκη από μία πολιτική ενίσχυσης της παραγωγής με καινούργια προϊόντα, με την εφαρμογή καινοτόμων μεθόδων, να στοχεύσουμε στην ποιότητα, ώστε να δοθεί νέα δυναμική στον τόπο μας, να δοθούν κίνητρα, να στραφούμε στους εξωστρεφείς τομείς της οικονομίας.

Πώς εργάζεται η Κυβέρνηση από την πλευρά της; Επιβάλλει στους αγρότες προκαταβολή φόρου 100%, χωρίς να γνωρίζει κανείς πώς θα πάει η επόμενη χρονιά. Επιβάλλει αύξηση του ΦΠΑ στα αγροτικά προϊόντα στο 23%, όταν στα εισαγόμενα προϊόντα ο ΦΠΑ παραμένει στο 13%. Έχουμε κατάργηση της έκπτωσης στο αγροτικό πετρέλαιο, αύξηση των συντελεστών στον φόρο εισοδήματος στα αγροτικά εισοδήματα 20% για το 2015 και 26% για το 2016 και, τέλος, τριπλασιασμό των ασφαλιστικών εισφορών του ΟΓΑ.

Σε έναν άλλο τομέα, στην παιδεία, ξεκινάτε έναν μεγαλεπήβολο διάλογο την ώρα που τα κενά στα σχολεία σήμερα, τον Δεκέμβριο, όταν η σχολική χρονιά έχει ξεκινήσει τον Σεπτέμβριο, είναι πάρα πολλά.

Τα δημόσια ΙΕΚ για πρώτη φορά ανοίγουν με δύο μήνες καθυστέρηση και με τον κίνδυνο να χάσουν οι καταρτιζόμενοι σπουδαστές των ΙΕΚ το εξάμηνό τους, σύμφωνα με τη νομοθεσία. Απάντηση πειστική δεν έχω λάβει από την Κυβέρνηση.

Οι μετεγγραφές των φοιτητών, σύμφωνα με ανακοίνωση του Υπουργείου Παιδείας, θα ολοκληρωθούν στο δεύτερο εξάμηνο της τρέχουσας ακαδημαϊκής χρονιάς, άρα, του 2016. Άρα χάνουν το πρώτο εξάμηνο οι υποψήφιοι για μετεγγραφές.

Σε έναν άλλο τομέα, στο νέο ΕΣΠΑ, σύμφωνα με τα δικά σας στοιχεία, θα υπάρξει επιβάρυνση του εθνικού σκέλους του Προγράμματος Δημοσίων Επενδύσεων κατά 1,7 δισεκατομμύρια ευρώ από τα έργα της περιόδου 2007-2013 που δεν θα έχουν ολοκληρωθεί μέχρι 31-12-2015, δεδομένης της ασφυξίας χρηματοδότησης το προηγούμενο διάστημα που καθήλωσε τα έργα.

Καμμία δράση δεν έχει προκηρυχθεί από το νέο ΕΣΠΑ, ενώ τα προγράμματα έχουν εγκριθεί από τον Δεκέμβριο του 2014. Αυτό σημαίνει ότι δεν θα δοθούν χρήματα στις μικρομεσαίες επιχειρήσεις πριν από το τέλος του 2016. Οι αιτίες είναι η ολιγωρία έκδοσης υπουργικών αποφάσεων και εγκυκλίων, η μη διεκπεραίωση διοικητικών και τεχνικών εκκρεμοτήτων, με συνέπεια την αναβολή έναρξης των προγραμμάτων, όταν –σας θυμίζω- η Ευρωπαϊκή Επιτροπή ενέκρινε το ελληνικό πρόγραμμα τον Μάιο του 2014.

Σε έναν χρόνο διακυβέρνησης των ΣΥΡΙΖΑ-ΑΝΕΛ, ο απολογισμός περιλαμβάνει ανικανότητα, αδιαφορία, ολιγωρία, αναποτελεσματικότητα, ερασιτεχνισμούς, αλαζονεία, αυταρέσκεια και επικοινωνιακά παιχνίδια, κόλπα στη Βουλή με νόμους που ψηφίζονται και σύμφωνα με την Κυβέρνηση δεν θα εφαρμοστούν, αλλά γίνονται μόνο για να κοροϊδέψουμε τους εταίρους μας.

Κυρίες και κύριοι συνάδελφοι, ο προϋπολογισμός είναι «ένα πουκάμισο αδειανό». Δεν υπάρχει συγκροτημένη συνολική πολιτική. Δεν οδηγεί πουθενά. Είναι ανεφάρμοστος και ανολοκλήρωτος.

Καταψηφίζουμε επί της αρχής και στο σύνολό του τον προϋπολογισμό του 2016.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Στύλιο Γεώργιο, Βουλευτή της Νέας Δημοκρατίας.

Ακολουθεί η Βουλευτής του ΣΥΡΙΖΑ Βάκη Φωτεινή για έξι λεπτά.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, αίφνης ένα φάντασμα άρχισε να πλανιέται πάνω από την ελληνική Βουλή, το φάντασμα του χειρότερου, του χείριστου, του πλέον αντιαναπτυξιακού προϋπολογισμού διά στόματος της Αξιωματικής Αντιπολίτευσης, μίας Αξιωματικής Αντιπολίτευσης που από το «ναι στην Ευρώπη», έχει μεταβεί στο «όχι σε όλα», παριστάνοντας την κατ’ εξοχήν αντιμνημονιακή δύναμη του Κοινοβουλίου και τον γνήσιο εκφραστή και θεματοφύλακα των λαϊκών αναγκών και συμφερόντων.

Κυρίες και κύριοι συνάδελφοι, κι εμείς «ναι στην Ευρώπη» είπαμε. Το δικό μας «ναι», όμως, είναι «ναι» στην Ευρώπη του κοινωνικού κράτους, στην Ευρώπη της δημοκρατίας και της ανάπτυξης. Είναι «ναι» στην Ευρώπη που δεν ορθώνει τείχη στην εργασία και την αξιοπρέπεια του πολίτη. Δεν ορθώνει τείχη στον πρόσφυγα.

Το δικό σας «ναι» στην Ευρώπη, η κινδυνολογία και τα ανέξοδα κλισέ σε μία Κυβέρνηση που πάλεψε και παλεύει να διαπραγματευτεί, ισοδυναμούσε με «ναι σε όλα». Ισοδυναμούσε με το κοκτέιλ θανάτου του 4,5% πρωτογενούς πλεονάσματος έναντι του 0,5% που κατάφερε η σημερινή Κυβέρνηση, αλλά ισοδυναμούσε και με 40% μειώσεις μισθών και συντάξεων, με εργασιακή εφεδρεία και ομαδικές απολύσεις.

Μήπως γι’ αυτό ναυαγήσατε την εθνική συναίνεση στη συνάντηση των πολιτικών Αρχηγών σε πολύ κρίσιμα θέματα που θα γινόταν ένα πολύ ισχυρό διαπραγματευτικό όπλο;

Το «ναι σε όλα», όμως, ισοδυναμούσε και με 25% μείωση του ΑΕΠ εν καιρώ ειρήνης. Ισοδυναμούσε με ανθρώπινα ράκη που έδωσαν σάρκα και οστά στον όρο «ανθρωπιστική κρίση». Την ίδια στιγμή ισοδυναμούσε με μία ασυδοσία λεηλασίας των ασφαλιστικών ταμείων, για τα οποία τώρα θρηνείτε με περισσό θράσος και υποκρισία, όπως και για τις περιώνυμες λίστες.

Αν αποφασίσατε να αποσιωπήσετε και να αμνηστεύσετε οικονομικά εγκλήματα καταχωνιάζοντάς τα σε συρτάρια γραφείων και στικάκια, η σημερινή Κυβέρνηση στις 27 Νοεμβρίου παρέδωσε τη λίστα Ρηνανίας-Βεστφαλίας απευθείας στους οικονομικούς εισαγγελείς. Γιατί, άραγε, τα έσοδα του Οκτωβρίου 2015 σε σχέση με αυτά του Οκτωβρίου 2014 ανέβηκαν κατά 714 εκατομμύρια ευρώ; Γιατί διαψεύστηκαν οι προβλέψεις για ύφεση 2,5% και το έτος έκλεισε σχεδόν με μηδενική ύφεση;

Κυρίες και κύριοι Βουλευτές, ο προς ψήφιση προϋπολογισμός φέρει ένα τριπλό αποτύπωμα. Αφ’ ενός εγγράφει τους αρνητικούς δείκτες μίας χώρας λεηλατημένης και καθημαγμένης από το δόγμα ύφεσης και λιτότητας των προηγούμενων ετών. Αφ’ ετέρου, μέσα σε ένα δύσκολο δημοσιονομικό πλαίσιο αφήνει ένα αριστερό αποτύπωμα κοινωνικής δικαιοσύνης και ταξικής μεροληψίας.

Σε μία κοινωνία, φυσικά, που ακόμα επουλώνει τις πληγές της, κανείς δεν δικαιούται να πανηγυρίζει και θα ήταν τουλάχιστον ηθικά ανάλγητο να αναπαράγουμε success stories. Ωστόσο, σ’ αυτόν τον ασφυκτικό κλοιό προβλέπεται αύξηση των δαπανών για την υγεία κατά 300 εκατομμύρια ευρώ που θα επιτρέπει να καλύπτονται όλοι οι ανασφάλιστοι, γιατί πίσω από τις στατιστικές και τους δείκτες κρύβονται ανθρώπινα ερείπια και βίοι αβίωτοι. Προβλέπονται δαπάνες για την αντιμετώπιση της ανθρωπιστικής κρίσης, του ελάχιστου εγγυημένου εισοδήματος σε εθνικό επίπεδο και την παροχή επιδόματος κοινωνικής αλληλεγγύης σε ανασφάλιστους υπερήλικες.

Κυρίες και κύριοι συνάδελφοι, ο παρών προϋπολογισμός είναι ένας σταθμός που έπεται αυτών της πρώτης αξιολόγησης και της πρόσφατης ανακεφαλαιοποίησης. Η ανακεφαλαιοποίηση και η πρώτη αξιολόγηση δεν υπαγορεύονται από κάποια ξαφνική αγάπη μας και έλξη μας προς το χρηματοπιστωτικό σύστημα. Δεν γίναμε αίφνης θιασώτες νεοφιλελεύθερων εργαλείων, αλλά ακριβώς το αντίθετο. Είναι οι οδοδείκτες που οδηγούν στον προορισμό. Είναι τα εργαλεία που θα δώσουν σάρκα και οστά στην απομείωση του χρέους και σε ένα αναπτυξιακό όραμα της Αριστεράς του 21ου αιώνα, στην επανεκκίνηση ενός παραγωγικού και όχι ενός παρασιτικού μοντέλου οικονομίας.

Το πρόβλημα δεν είναι να αυξηθεί η ζήτηση μόνο, αλλά να αυξηθούν και οι επενδύσεις ως όρος ανάπτυξης και δημιουργίας θέσεων εργασίας. Οι δαπάνες του Προγράμματος Δημοσίων Επενδύσεων του 2016 προβλέπονται αυξημένες κατά 5,2% σε σχέση με το 2015. Τούτο συνιστά «το» τεκμήριο των προθέσεων της Κυβέρνησης να υλοποιήσει ένα αναπτυξιακό όραμα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τέλος, ο παρών προϋπολογισμός καλείται να ισορροπήσει μεταξύ της άτεγκτης χρηματοπιστωτικής αρχιτεκτονικής της Ευρωζώνης και της δυνατότητας άσκησης κοινωνικής πολιτικής.

Η παρούσα Κυβέρνηση δεν προσέφυγε σε ενοχικά αυτομαστιγώματα που επέρριπταν όλες τις ευθύνες στον λαό μας. Δεν απάλλαξε ποτέ των ευθυνών της τη σημερινή πολιτική της Ευρωπαϊκής Ένωσης. Το δικό μας success story δεν ήταν «ναι σε όλα», γιατί εμείς φταίμε για όλα. Χωρίς να αποσιωπά σοβαρές –σοβαρότατες- ευθύνες των προηγούμενων σαράντα και πλέον ετών παθογενειών των εγχώριων κυβερνήσεων, μόνο η σημερινή Κυβέρνηση εξέπεμψε σήμα κινδύνου στη σημερινή Ευρώπη, μία Ευρώπη που αυξάνει τις κοινωνικές ανισότητες και μειώνει τη δημοκρατία.

Μόνο αυτή η Κυβέρνηση εξέπεμψε σήματα καπνού και από πειραματόζωα ανάλγητων πολιτικών, έγινε εργαστήρι μίας άλλης πολιτικής βάζοντας οδοδείκτες που ακολουθούν πλέον κι άλλες χώρες. Πώς το έκανε αυτό; Το έκανε απεγκλωβίζοντας μία μεταλλαγμένη σοσιαλδημοκρατία που εξέπεσε σε ουραγό των πιο σκληρών νεοφιλελεύθερων πολιτικών και επιτελώντας ρόλο εμπροσθοφυλακής στη μάχη για μία άλλη Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα την ανοχή σας για ένα λεπτό, παρακαλώ, κύριε Πρόεδρε.

Αν το παράδειγμα της Πορτογαλίας και η αλλαγή ηγεσίας του αγγλικού Εργατικού Κόμματος δεν προβληματίζουν κάποιους εξ υμών, τότε θα πρέπει να ανανοηματοδοτήσετε τον ρόλο σας.

Κυρίες και κύριοι Βουλευτές, έρχεται κάποια στιγμή που πρέπει να αποφασίσεις με ποιους θα πας και ποιους θα αφήσεις. Εμείς αναλάβαμε τις ευθύνες μας. Δεν αποδράσαμε στον ελεφάντινο πύργο της ιδεολογίας. Μείναμε στο πεδίο της μάχης, στη μάχη για την αλλαγή πλεύσης και συσχετισμών στην Ευρώπη.

Ήρθε η ώρα να αποφασίσετε κι εσείς, εκτός αν έχετε ήδη αποφασίσει να είστε μ’ αυτούς που ορθώνουν τείχη στους πρόσφυγες, με όσους βάζουν συρματοπλέγματα στον κόσμο της εργασίας και της αλληλεγγύης και με όσους ήθελαν να δείχνουν το τομάρι του ΣΥΡΙΖΑ στους Podemos.

Δικές σας οι αποφάσεις. Αποφασίστε και αναλάβετε τις ευθύνες σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Βάκη Φωτεινή, Βουλευτή του ΣΥΡΙΖΑ.

Τον λόγο έχει ο κ. Ιωάννης Αντωνιάδης, Βουλευτής της Νέας Δημοκρατίας.

**ΙΩΑΝΝΗΣ ΑΝΤΩΝΙΑΔΗΣ:** Κυρίες και κύριοι συνάδελφοι, καλησπέρα σας. Κατ’ αρχάς ακούγοντας τον κ. Τσιρώνη επί εννιά λεπτά ειλικρινά διερωτήθηκα ποιος είναι Κυβέρνηση και ποιος είναι Αντιπολίτευση. Επί εννιά λεπτά μας ταξίδεψε στο ’60, στο ’40. Ξεκίνησε με ευχές, τελείωσε με ευχές. Δεν έκανε ούτε μία πρόταση και το μόνο που έκανε ήταν επί εννιά λεπτά να κάνει αντιπολίτευση στην Αντιπολίτευση. Προφανώς δεν κατάλαβε ότι αυτός είναι Κυβέρνηση.

Ακούγοντας και τον κ. Τσακαλώτο στη στιχομυθία που είχε, επιβεβαιώνει αυτό που λέμε όλοι οι φιλελεύθεροι, ότι η οικονομία είναι μια πολύ σοβαρή υπόθεση για να την αφήσουμε στα χέρια των αριστερών.

Κυρίες και κύριοι συνάδελφοι, ο προϋπολογισμός είναι μια κορυφαία πράξη, ένα κορυφαίο θέμα, είναι ο καθρέφτης όλων των θεμάτων. Θα ξεκινήσω αναδεικνύοντας δύο μεγάλες επιτυχίες της Κυβέρνησης. Μετά από πολλά χρόνια και μετά από προσπάθειες της Κυβέρνησης, επιτέλους ξεμπλόκαραν τα κεφάλαια για την ενταξιακή πορεία της Τουρκίας! Χρειαζόταν πολύ μεγάλος κόπος. Σήμερα η Τουρκία θριαμβολογεί, γιατί έγινε αυτό το ξεμπλοκάρισμα, χωρίς να δώσει ούτε ένα αντάλλαγμα στο θέμα του Kυπριακού.

Η δεύτερη μεγάλη επιτυχία ήταν το θέμα του μεταναστευτικού. Θυμάστε αυτό το περίφημο λαϊκίστικο «πόσο κοστολογείται ένα πιάτο φαΐ»; Λες και μιλάμε για ένα πιάτο φαΐ. Εγώ θα πω στον Πρωθυπουργό ότι κοστολογείται 3 δισεκατομμύρια ευρώ. Αυτά πήρε η Τουρκία. Αν υπολογίσουμε ότι είναι πενήντα ή εκατό χιλιάδες αυτοί οι οποίοι περνάνε, είναι περίπου διακόσιες χιλιάδες επί τρία την ημέρα, επί έναν μήνα μόνο είναι δύο εκατομμύρια πιάτα φαΐ, είναι δύο εκατομμύρια κουβέρτες, είναι τα φάρμακα, είναι τα πάντα.

Ο κύριος Πρωθυπουργός έχει αναδείξει το συγκεκριμένο θέμα ως προς την πολιτική του διάσταση ότι είναι ευρωπαϊκό, ως προς την κοινωνική του διάσταση είναι ευρωπαϊκό, ως προς την ανθρωπιστική του διάσταση είναι ευρωπαϊκό αλλά ως προς την οικονομική διάσταση, αφού δεν κοστολογείται τίποτα, είναι ελληνικό, φορτώνοντας τα κόστη στους Έλληνες, οι οποίοι λιμοκτονούν.

Είναι δυνατόν να γίνεται εξωτερική πολιτική με τα twitter; Τι νόημα έχει αυτό το twitter του Πρωθυπουργού προς τον Τούρκο ομόλογό του; Εάν ήταν σωστό αυτό το οποίο έλεγε ο κύριος Πρωθυπουργός, τότε είναι εθνική ήττα το ότι το διέγραψε την επομένη μετά τις διαμαρτυρίες του κ. Νταβούτογλου. Εάν δεν είναι σωστό και κατάλαβε ότι είναι λάθος, είναι δυνατόν να γράφουμε κάτι υπό το κράτος μιας συναισθηματικής φόρτισης και μετά να το παίρνουμε πίσω; Ό,τι και να ήταν, είναι επιλήψιμο και προκαλεί εθνική ζημιά. Αυτά όλα, κύριοι συνάδελφοι, θυμίζουν βαρουφάκειο τακτική και νοοτροπία. Ο Βαρουφάκης έφυγε, ζήτω ο νέος Βαρουφάκης!

Αυτό το άλλο πάλι για τις εκλογές το ’19; Θα μπορούσε να ήταν το πιο σύντομο ανέκδοτο, εκτός και αν εννοούσε εκλογές στις 19 Μαρτίου του ’16 ή στις 19 Απριλίου του ’16.

Ένα άλλο θέμα επίσης πολύ σοβαρό ήταν το ασφαλιστικό, στο οποίο ο Πρωθυπουργός ζήτησε συναίνεση. Διερωτώμαι: Εάν όλα τα κόμματα έδιναν συναίνεση στον Πρωθυπουργό, θα γλίτωναν οι συνταξιούχοι τις μειώσεις των συντάξεων; Εάν όλα τα κόμματα έδιναν συναίνεση στο θέμα της παιδείας, αυτόματα θα διορίζονταν νέοι εκπαιδευτικοί, θα διορίζονταν νέοι ιατροί; Άρα το πρόβλημα δεν είναι η συναίνεση σε όλα αυτά τα θέματα.

Η δική μου πρόταση, την οποία καταθέτω και γράφεται πλέον στα Πρακτικά, είναι ότι αυτή η χώρα χρειάζεται συναίνεση μόνο σε ένα θέμα: οικονομία-ανάπτυξη. Εκεί πρέπει να γίνει μια διακομματική συνοδευόμενη από μια επιτροπή σοφών. Εκεί χρειάζεται συναίνεση και οικουμενικότητα, να παραχθεί νέος πλούτος. Και εφόσον παραχθεί νέος πλούτος, και το θέμα της υγείας λύνεται και το θέμα της παιδείας και το θέμα της άμυνας και των προνοιακών επιδομάτων. Πώς θα γίνει αυτό, κύριοι συνάδελφοι, όταν η Κυβέρνηση του ΣΥΡΙΖΑ είναι εχθρός της ιδιωτικής πρωτοβουλίας και του επιχειρείν;

Εσείς οι ίδιοι τρέφετε τη γραφειοκρατία. Και αναφέρομαι στην Κυβέρνηση πάντα συνάδελφοι -να είμαι σαφής- και όχι στους συναδέλφους Βουλευτές. Τρέφετε, κύριοι της Κυβέρνησης, τη γραφειοκρατία στη δημόσια διοίκηση, στη δικαιοσύνη. Την αρχαιολογία και το δασαρχείο, τους στηρίζετε στο να ταλαιπωρούν τους πολίτες και όχι να είναι οι ίδιοι συνεργάτες. Για ποια εξέλιξη και πρόοδο μιλάτε;

Ήταν εδώ ο κ. Μάρδας. Στο εστιατόριο, στο οποίο τρώμε εδώ στη Βουλή, δεν υπάρχει μηχάνημα για να μπει το καρτελάκι. Εδώ δίπλα μας! Ξέρετε πόσο ανάγκη έχουν οι Βουλευτές το ρευστό. Στην Εθνική που έχουμε για την εξυπηρέτηση των Βουλευτών, για να πληρώσεις το νοίκι -μια λογιστική αλλαγή θα γίνει- περιμένεις μισή ώρα. Ποια είναι η πρόοδος και πώς θα γίνει αυτή η πρόοδος;

Έφυγε ο κ. Μάρδας. Ήταν ιστορική και έχει μεγάλες αλήθειες η φράση του: «Οι προηγούμενες κυβερνήσεις ήταν δειλές, γιατί δεν εφάρμοζαν όλα τα μνημόνια. Ελπίζουμε οι τωρινές να τα εφαρμόσουν.»

Πολύ σύντομα πάω στο θέμα του προϋπολογισμού. Κυρίες και κύριοι συνάδελφοι, ο προϋπολογισμός αυτός -επειδή είμαστε Βορειοελλαδίτες και μας ενδιαφέρει- προβλέπει μείωση του επιδόματος θέρμανσης. Καταλαβαίνετε ποιο είναι το δράμα για τη Φλώρινα και για όλες τις βόρειες περιοχές.

Περικοπές στις συντάξεις 1,8 δισεκατομμύριο ευρώ. Μιλούσατε επί τρία χρόνια για τεσσεράμισι εκατομμύρια Έλληνες στα όρια της φτώχειας. Εγκρίνατε 200 εκατομμύρια ευρώ. Καταναλώσατε τα 100 εκατομμύρια ευρώ. Το 2016 δεν υπάρχει ούτε 1 ευρώ.

Δεν ξέρουμε τι γίνεται με τις τρακόσιες χιλιάδες νέες συντάξεις, τι γίνεται με το κρυφό χρέος, που κανείς δεν αναφέρει τα 15 δισεκατομμύρια ευρώ. Οι αγρότες ακόμα δεν πήραν τα χρήματα για εξισωτικές, πετρέλαιο, ΦΠΑ, εγγυημένο εισόδημα, λίστα Λαγκάρντ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θέλω να καταναλώσω άλλον χρόνο. Θέλω να πω ότι, χωρίς μεγάλες κουβέντες και φαμφάρες, αυτός είναι ένας προϋπολογισμός φτώχειας, χωρίς προοπτική και ως εκ τούτου δεν τον ψηφίζουμε

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Αντωνιάδη Ιωάννη Βουλευτή της Νέας Δημοκρατίας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και τρεις εκπαιδευτικοί συνοδοί τους από το Μουσικό Σχολείο Βαρθολομιού Ηλείας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα προχωρήσουμε με τον Βουλευτή του ΣΥΡΙΖΑ κ. Δημαρά Γεώργιο.

Κύριε Δημαρά, έχετε τον λόγο για έξι λεπτά.

**ΓΕΩΡΓΙΟΣ ΔΗΜΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι ο προϋπολογισμός του 2016 τέτοιος, που να ικανοποιεί την Αριστερά; Είναι ο προϋπολογισμός τέτοιος, που να ικανοποιεί την οικολογία; Προφανώς όχι.

Είναι προϋπολογισμός ανάγκης, προϋπολογισμός που μοιράζει αυτά που μπορεί να μαζέψει. Είναι προϋπολογισμός του τρίτου μνημονίου, που προσπαθείς να τον κάνεις όσο γίνεται πιο δίκαιο. Είναι ο προϋπολογισμός των συνεπειών πολλών δεκαετιών άχρονης πολιτικής του πελατειακού κράτους, της ασυδοσίας, της ανοχής στην κλοπή και τη σπατάλη.

Να αρχίσω με μια παρατήρηση, επειδή αισθάνομαι ακόμα μη πλήρως ενσωματωμένος στις διαδικασίες του συστήματος συζητήσεων στη Βουλή. Ο διάλογος και η συζήτηση πρέπει να αποσκοπεί στο να βρούμε κάποια κοινή βάση συνεννόησης που σε ένα ποσοστό είναι πέρα από ταξικές πολιτικές ή θεωρητικές πολιτικές φιλοσοφίας. Δεν οδηγούν πουθενά οι παράλληλες ομιλίες-μονόλογοι που δεν συγκλίνουν πουθενά. Αποφεύγουμε την ειλικρίνεια και τον διάλογο λογαριάζοντας πάντα τις εντυπώσεις προς τους ψηφοφόρους. Η ιστορία διδάσκει, η κοινή λογική απαιτεί. Στις δύσκολες στιγμές της πατρίδας όχι μόνο χρειάζεται συνεννόηση και συνεργασία, αλλά χρειάζεται και κάτι παραπάνω.

Η μέγιστη δυνατή ενότητα σε βάση των κοινών αποδεκτών αρχών και αξιών είναι απόλυτη ανάγκη, ενότητα όλων αυτών που έχουν την καλή πρόθεση να συνδράμουν σε μια κοινή προσπάθεια για τους πολίτες και την πατρίδα. Τα επιχειρήματα ότι έτσι έκανε ο ΣΥΡΙΖΑ στον Σαμαρά ή έτσι έκανε ο Σαμαράς στον Παπανδρέου ή ο Παπανδρέου στον Καραμανλή δεν οδηγούν πουθενά. Δεν μιλώ για οικουμενική κυβέρνηση. Μιλάω για γενική κοινή γραμμή σε αυτά που λίγο πολύ όλοι συμφωνούν.

Μπορεί, όμως, να γίνει μια πολιτική συμφωνία με κοντινές πολιτικές δυνάμεις για διεύρυνση και κοινωνική και πολιτική όπως πρέπει, με προϋπόθεση την απαλλαγή όμως από τη διαπλοκή, τη διαφθορά και μια στρατηγική εξυγίανσης και αναδιοργάνωσης της οικονομίας. Η ενότητα θέλει υπομονή και επιμονή και δεν πρέπει αυτό να το αφήσουμε έτσι.

Κυρίες και κύριοι συνάδελφοι, η αλήθεια είναι η υπέρτατη αξία και δεν λέγεται στο Κοινοβούλιο ολόκληρη. Θέτω μερικά ερωτήματα προς όλους ως εκφραστής της πολιτικής οικολογίας και προς κάθε κατεύθυνση.

Μπορεί κανείς να μιλάει για αειφορία, που πάντα μπαίνει στα κείμενα όλων, όταν η πολιτική του είναι να αντλεί το πετρέλαιο από τα υπόγεια κοιτάσματα, όταν ξέρουμε ότι είναι πεπερασμένα τα αποθέματα; Είναι αειφορία αυτό; Είναι αειφορία όταν προγραμματίζει να εξαντλήσει για την ηλεκτροπαραγωγή όλα τα κοιτάσματα λιγνιτών; Όταν προωθεί εντατικές καλλιέργειες στα χωράφια που καταστρέφουν την παραγωγική ικανότητα των γαιών; Όταν δεν βάζει όρια αλίευσης σε λίμνες και θάλασσες; Όταν αντλεί τα υπόγεια νερά υποβαθμίζοντας συνεχώς τον υδροφόρο ορίζοντα; Όταν μολύνει τα νερά των λιμνών, των ποταμών και των θαλασσών; Βλέπουμε έτσι το μέλλον;

Και έρχομαι σε μερικά επίσης ερωτήματα που σχετίζονται με τον καταναλωτισμό. Είναι το υπάρχον πρότυπο κοινωνικής καταξίωσης συμβατό με τη βιωσιμότητα; Είναι συμβατή με τη βιωσιμότητα και την οικονομία των φυσικών πόρων η μόδα και ό,τι εφήμερο προβάλλεται από τη διαφήμιση και διαμορφώνει τον νέο άνθρωπο;

Τι άποψη έχουν τα κόμματα σχετικά με το να ζητήσει η Κυβέρνηση έρευνα για τους τραπεζίτες και τραπεζικούς που έδιναν δάνεια χωρίς εγγυήσεις; Αυτό δεν το βλέπω να αναδεικνύεται.

Όσον αφορά τη φορολογία, ας δούμε τι λέει η Δεξιά και η Αριστερά για τη φορολόγηση με ίδιους συντελεστές των ΟΕ, δηλαδή των μικρών εταιρειών, αλλά και των ανώνυμων εταιρειών και των πολύ μεγάλων. Τι θα κάνουμε μ’ αυτό το φαινόμενο που έγκειται στο να πτωχεύουν οι ανώνυμες εταιρείες και οι ιδιοκτήτες τους να γίνονται πλούσιοι και να βγάζουν τα χρήματα στο εξωτερικό;

Τι άποψη έχετε για την προοδευτικότητα των συντελεστών της φορολογίας, γονικών παροχών και κληρονομιών που τώρα είναι στο 10%; Θυμάστε εκείνο το 1% του Αλογοσκούφη; Θυμάστε που από το 25% το πήγε στο 1% οριζόντια; Πού είναι η προοδευτικότητα; Πού είναι η ανακατανομή μέσω της φορολογίας;

Όσον αφορά το ασφαλιστικό, ποια είναι η σωστή πολιτική, όταν έχουμε να διαλέξουμε μεταξύ της αύξησης των ασφαλιστικών εισφορών των εταιρειών με πιθανή συνέπεια το κλείσιμο και την απόλυση εργαζομένων, ή ενός ανώτατου ορίου –πλαφόν- στις πολύ μεγάλες συντάξεις, όπως είναι, για παράδειγμα, ένα πλαφόν στις συντάξεις των 2.500 ευρώ και κλιμακωτή μείωση για τις πολύ μεγάλες συντάξεις; Ποια είναι η ορθή και δίκαιη πολιτική; Να μειώσουμε όλες τις συντάξεις οριζόντια ή να μειώσουμε μόνο τις πολύ υψηλές συντάξεις;

Ποια είναι η άποψη των κομμάτων στην πρόταση να μειωθούν στο ήμισυ οι βουλευτικές συντάξεις σε όσους έχουν κι άλλη σύνταξη -δεν λέω γι’ αυτούς που έχουν μόνο τη βουλευτική σύνταξη- ή άλλα μεγάλα εισοδήματα;

Τι άποψη έχουν τα κόμματα, όσον αφορά οι κοινωνικές συνεταιριστικές επιχειρήσεις να μην πληρώνουν καθόλου φόρο στα πρώτα πέντε χρόνια, ώστε να βρουν διεξόδους από την ανεργία οι άνθρωποι που μαραζώνουν στα σπίτια τους και να δώσει η πολιτεία κίνητρα γι’ αυτό;

Τι πρέπει να κάνουμε; Δεν πρέπει να προχωρήσουμε στην τιμωρία των ενόχων της μεγάλης κλοπής αλλά και στην επιστροφή των κλεμμένων; Δεν πρέπει να σχεδιάσουμε μια βιώσιμη οικονομία με διατροφική αυτάρκεια, αποκέντρωση κ.λπ., όπως έχω πει και σε άλλες ομιλίες μου; Δεν πρέπει να νοικοκυρέψουμε τα οικονομικά και το κράτος, να κάνουμε λογαριασμούς που να βγαίνουν, να κάνουμε μείωση δαπανών σε κάθε επίπεδο, όπως δημόσια έργα, μίσθωση κτιρίων, πολεμικές δαπάνες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

Και έρχομαι στο τι δεν πρέπει να κάνουμε. Δεν πρέπει να ξεχνάμε τους ανέργους –που είναι το πιο μεγάλο πρόβλημα της χώρας- τους εργαζόμενους του ιδιωτικού τομέα, τις επιχειρήσεις που κλείνουν ή φεύγουν στο εξωτερικό, την αξιολόγηση και την καλύτερη αξιοποίηση των δημοσίων υπαλλήλων, τη μη χαλάρωση στην εφαρμογή των νόμων, να μην πτωχεύσουμε κι άλλους εργαζόμενους και μικροεπαγγελματίες. Αποτελεί λογικό παράδοξο η συνύπαρξη εξαθλίωσης και υπερκατανάλωσης. Όμως, τούτο ερμηνεύεται, αν σκεφτούμε ότι το ένα γεννάει το άλλο. Για να περιοριστεί η εξαθλίωση, πρέπει να περιοριστεί η μεγάλη κατανάλωση.

Δεν είναι παράλογο ο εκφυλισμός και η παρακμή να συνυπάρχει με την αλματώδη ανάπτυξη της γνώσης και της τεχνολογίας; Από το συνδυασμό τεχνολογίας, γνώσης και εξειδίκευσης προκύπτουν τεράστιες δυνατότητες παραγωγής αγαθών. Όμως, είναι ζητούμενο το άριστο μέτρο για επιβίωση σε αρμονία με τη φύση και την πραγματική ευτυχία. Τα φαινόμενα εξαθλίωσης μπορούν να περιοριστούν μόνο αν τεθούν όρια –πλαφόν- στον ατομικό πλούτο και την κατανάλωση. Η όποια αλλαγή πορείας ξεκινάει μόνο από τη συνειδητοποίηση των πολλών για τα αίτια των αδιεξόδων και τον γενικευμένο παραλογισμό. Η εξοικείωση με τον παραλογισμό είναι πολύ επικίνδυνο φαινόμενο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Βουλευτή του ΣΥΡΙΖΑ κ. Γεώργιο Δημαρά.

Τον λόγο έχει τώρα για έξι λεπτά ο Βουλευτής της Νέας Δημοκρατίας κ. Εμμανουήλ Κόνσολας.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι. Ειλικρινά θλίβομαι γιατί δεν ξέρω πόσοι από εμάς αντιλαμβάνονται σε ποιο σημείο βρίσκεται η διαδικασία συζήτησης του οικονομικού απολογισμού-προϋπολογισμού για το 2016. Και ειλικρινά εντυπωσιάζομαι από τις τοποθετήσεις ιδιαίτερα κυβερνητικών στελεχών, γιατί δεν υπάρχει ούτε μια λέξη αυτοκριτικής από την Κυβέρνηση για το διάστημα των πρώτων επτά μηνών διακυβέρνησης ΣΥΡΙΖΑ-ΑΝΕΛ.

Δεν ξέρω αν σήμερα θα ήμασταν σ’ αυτό το σημείο αν από την αρχή της διακυβέρνησης του Υπουργείου Οικονομικών ήταν ο κ. Τσακαλώτος. Μάλλον όχι! Όμως, για το επτάμηνο της δημιουργηθείσας ασάφειας, αφασίας και αυτοσχεδιασμών κανείς δεν έχει μιλήσει μέχρι σήμερα. Κανείς δεν έχει μιλήσει για μια δήθεν διαπραγμάτευση που οδήγησε σε δημοψηφίσματα, σε εκλογικές διαδικασίες, σε capital controls, σε αστάθεια και αβεβαιότητα. Όμως, ποια ήταν και τα αποτελέσματα; Ξέρετε, το πιο σκληρό και επώδυνο μνημόνιο πρόσθεσε 5,7 δισεκατομμύρια για την περίοδο 2015-2016 με την υπογραφή της Κυβέρνησης ΣΥΡΙΖΑ-ΑΝΕΛ.

Μου έλεγε προηγουμένως ο κ. Αντωνιάδης ότι ίσως να μην πρέπει να μένουμε στους αριθμούς. Όμως, πολλές φορές είναι χρήσιμο να αναφερόμαστε σε αριθμούς, γιατί έτσι αναδεικνύονται οι προτεραιότητες, οι αξίες και το αξιακό στάτους, για το οποίο μίλησαν πολλοί συνάδελφοι από την Αριστερά. Αυτό ήταν το αποτέλεσμα; Μαζί με την πλήρη απώλεια της έννοιας της εμπιστοσύνης στην οικονομία και στο τραπεζικό σύστημα, μαζί με τον έλεγχο κεφαλαίων και κυρίως όμως με τον τρόπο με τον οποίο δημιουργήθηκε η ανάγκη νέας ανακεφαλαιοποίησης των τραπεζών, χάθηκαν πρόσθετα 40 δισεκατομμύρια, χρήματα του ελληνικού λαού, μέσα από τη διαδικασία της ανακεφαλαιοποίησης.

Η χρηματιστηριακή αξία των μετοχών των τραπεζών, που ήταν στην κυριότητα του Ταμείου Χρηματοπιστωτικών Σταθερότητας, πριν από ένα χρόνο ήταν περίπου στα 25 δισεκατομμύρια ευρώ, ενώ σήμερα η περιουσία αυτή του ελληνικού λαού δεν υπερβαίνει τα 500 εκατομμύρια ευρώ.

Αλήθεια, πώς οδηγηθήκαμε στην ανάγκη ανακεφαλαιοποίησης των τραπεζών, όταν οι τράπεζες είχαν περάσει με επιτυχία τα stress test, όταν υπήρχαν ιδιωτικά κεφάλαια που επένδυσαν σ’ αυτές και ταυτόχρονα είχαν αρχίσει να επιστρέφουν και καταθέσεις από το εξωτερικό;

Την απάντηση σ’ αυτό το ερώτημα μάλλον την αναζητήσατε στα δικά σας πεπραγμένα. Και ξέρετε, κανείς δεν μίλησε για την αιμορραγία των καταθέσεων από τις τράπεζες, γεγονός που οφείλεται στο τεράστιο έλλειμμα εμπιστοσύνης, στο κλίμα αστάθειας και ανασφάλειας της οικονομίας. Διότι ξέρετε πολύ καλά ότι η οικονομία είναι κλίμα. Και κλίμα δεν υπήρχε. Δεν ξέρω αν υπάρχει τώρα. Γίνεται προσπάθεια να δημιουργηθεί ένα κλίμα. Όμως, από τις αρχές του χρόνου μέχρι τον Απρίλιο του 2015, είχαν φύγει 29 δισεκατομμύρια ευρώ από τις τράπεζες και ο αριθμός αυτός συνεχιζόταν και τους επόμενους μήνες. Η Κυβέρνηση παρακολουθούσε αμέριμνη αυτά τα γεγονότα.

Το αποτέλεσμα ήταν να οδηγηθούμε σε μια άτακτη ανακεφαλαιοποίηση με επαχθείς όρους σε ό,τι αφορά την περιουσία του ελληνικού δημοσίου και τους μικρομετόχους των τραπεζών και κυρίως, να υπάρχει ένας αφελληνισμός των τραπεζών. Και ξέρετε γιατί. Ακόμα και για τις θυγατρικές που ήταν κερδοφόρες, όπως ήταν η Finance Bank στην Τουρκία, η Κυβέρνηση δεν έχει απαντήσει γιατί προχώρησε στην πώλησή της. Περιμένουμε με ενδιαφέρον την απάντηση στην ερώτηση που καταθέσαμε τις προηγούμενες ημέρες. Όμως, και σήμερα με πρωτοβουλία της Νέας Δημοκρατίας ρωτάμε την Κυβέρνηση με νέα επίκαιρη επερώτηση και γι’ αυτό. Γιατί φαίνεται πως υπάρχει ένας περιορισμός του ελληνικού τραπεζικού συστήματος μόνο στα στενά όρια της χώρας.

Κυρίες και κύριοι συνάδελφοι, ας δούμε όλους τους δείκτες της οικονομίας. Είναι καλύτερα τα πράγματα σήμερα απ’ ό,τι ήταν πριν από ένα χρόνο; Δεν υπάρχουν 10 δισεκατομμύρια περισσότερα ληξιπρόθεσμα χρέη πολιτών προς το δημόσιο; Αυτό είναι βελτίωση ή επιδείνωση του οικονομικού κλίματος; Η βέλτιστη λύση είναι το να υπάρχει συσσώρευση των ληξιπρόθεσμων; Σας θυμίζω ότι από τα 9 δισεκατομμύρια που παραλάβαμε εμείς, τα είχαμε μειώσει στα 3,8 δισεκατομμύρια και σήμερα, στους δέκα μήνες της δικής σας διακυβέρνησης, είναι στα 6 δισεκατομμύρια! Η χώρα είχε ή δεν είχε για πρώτη φορά θετικό πρόσημο ανάπτυξης το 2013 και το 2014 σε σχέση με σήμερα; Και βέβαια, με ενδιαφέρον θα δούμε και το 2016 και το 2017.

Αναφέρθηκα στην αρχή, κυρίες και κύριοι συνάδελφοι, στη θλίψη μου για το γεγονός ότι δεν αντιλαμβάνονται κάποιοι πού οδηγήθηκε. Αν είχατε ολοκληρώσει την αξιολόγηση τον Γενάρη και δεν είχαμε θεοποιήσει τη διακυβέρνηση Βαρουφάκη –τώρα, ξέρετε, όλοι ότι τον έχουμε βάλει στη γωνία- δεν θα είχαμε φτάσει σε αυτήν την κατάσταση. Αυτή είναι η αλήθεια. Δεν θα είχαμε οδηγηθεί στο πιο σκληρό μνημόνιο. Δεν θα είχαμε επιβάλει στον ελληνικό λαό τόσα σκληρά μέτρα.

Και ξέρετε κάτι; Επειδή κι εγώ και κάποιοι άλλοι συνάδελφοι που είμαστε από νησιωτικές περιοχές –όσον αφορά την πραγματική οικονομία και κυρίως τον τουρισμό- ζούμε μία φοροεπιδρομή, μία τεράστια φοροεπιδρομή, διότι φαίνεται ξεκάθαρα από την αύξηση των φορολογικών συντελεστών ότι έχει επιβαρυνθεί πάρα πολύ το τουριστικό προϊόν -βασικό μέσο ανάπτυξης για τη χώρα- σε σχέση με τον ανταγωνισμό.

Μάλιστα, πρέπει να αναφέρω και μια μελέτη που έχει ήδη αναρτηθεί στο διαδίκτυο, μία μαρτυρία και τοπικών παραγόντων του οικονομικού Επιμελητηρίου της περιοχής μου, που αναδεικνύουν ότι υπάρχει μείωση στις εισφορές φορολογικών συντελεστών από αυτές για τον μήνα Οκτώβριο. Με ενδιαφέρον θα δούμε τη λήξη του έτους και πού θα οδηγηθούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου

Βουλευτή)

Επιτρέψτε μου, κύριε Πρόεδρε, ένα λεπτό μόνο.

Και ξέρετε, δεν θα σταθώ στο γεγονός της ασάφειας σε ό,τι αφορά την πολιτική για τη μετανάστευση. Έχουμε όμως -μιας και μιλάμε για τον τουρισμό- μεταβάλει την Κω –τον τέταρτο τουριστικό προορισμό- σε έναν μόνιμο καταυλισμό προσφύγων. Θα σας αναφέρω μερικά μόνο μεγέθη. Ο πρόεδρος των τουριστικών πρακτόρων, σε ανοιχτή διαβούλευση το προηγούμενο διάστημα, ανέφερε ότι υπάρχει μείωση προκρατήσεων ύψους 48% και ότι υπήρξαν ακυρώσεις στις διανυκτερεύσεις τον μήνα Αύγουστο και Σεπτέμβριο πάνω από εκατόν ογδόντα χιλιάδες.

Και θέλω να κλείσω με το θέμα του εθνικού διαλόγου για την παιδεία, όπου αποδεικνύεται ο προσχηματικός διάλογος του Υπουργείου Παιδείας σε ό,τι αφορά την επιτροπή διαλόγου και τα μέλη που μονομερώς όρισε ο Υπουργός Παιδείας, ενώ θα μπορούσε να οριστεί από την Επιτροπή Μορφωτικών Υποθέσεων. Ξέρετε, ακυρώνονται μεταρρυθμίσεις προηγούμενων προσπαθειών και του κ. Λοβέρδου και του κ. Αρβανιτόπουλου και της κ. Διαμαντοπούλου αλλά και οι ίδιες οι μεταρρυθμίσεις που εσείς θεσμοθετήσατε το προηγούμενο διάστημα. Επιχειρείτε τώρα να ακυρώσετε τη δημιουργία ελληνόφωνων τμημάτων που έγιναν και με την προσπάθεια του Υπουργού -δύο στο Αιγαίο, δύο στην Κρήτη- και του Ινστιτούτου Τουριστικών Ερευνών. Δεν δώσατε απαντήσεις, κύριε Υπουργέ.

Και ακούστε κάτι: Για να μην θεωρείτε ότι έχουμε εμμονές σε αυτά - προσπαθείτε να ακυρώσετε κάθε τι θετικό σε ό,τι αφορά την τουριστική εκπαίδευση- επιτρέψτε μου να καταθέσω το εξής στα Πρακτικά. Στις 9 Νοεμβρίου του 2015, λίγες μέρες πριν, ο κ. Φίλης από αυτό εδώ το Βήμα εξήρε την πρωτοβουλία Βουλευτών της Νέας Δημοκρατίας και του ΠΑΣΟΚ, με τροπολογία η οποία έχει υποβληθεί και στο παρελθόν -επιχείρησε ο κ. Λοβέρδος, δεν πρόλαβε να την ολοκληρώσει, επιχείρησε ο κ. Κουράκης, δεν πρόλαβε να την ολοκληρώσει- σε σχέση με τον διορισμό στελεχών τουριστικής εκπαίδευσης ΑΕΙ. Και τώρα –ακούστε!- στο νομοσχέδιο για τη βόσκηση, το άρθρο αυτό το οποίο θεσμοθέτησε κι επικροτούσε ο κύριος Υπουργός, το καταργεί. Είναι ή δεν είναι παραλογισμός;

Καταθέτω για τα Πρακτικά το σχετικό έγγραφο.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα

Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός είναι ο εθνικός διάλογος και η συναίνεση που επιδιώκετε;

Κυρίες και κύριοι συνάδελφοι, θα έχουμε χρόνο να τα συζητήσουμε αυτά τα επιμέρους ζητήματα. Μας αιφνιδιάζετε αρνητικά. Η Νέα Δημοκρατία σε ό,τι την αφορά, θα σταθεί αρωγός με επιχειρήματα. Οι εισηγητές μας έχουν αναλύσει διεξοδικά τα του προϋπολογισμού. Δυσκολευόμαστε να ψηφίσουμε, παρά την πρόθεσή μας, γιατί δεν θέλουμε να συναινέσουμε σε μεγαλύτερη κατάρρευση της οικονομίας και του κλίματος της χώρας -όπως είπα προηγουμένως- που θα ακολουθήσει στο επόμενο διάστημα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Εμμανουήλ Κόνσολα, Βουλευτή της Νέας Δημοκρατίας.

Τον λόγο έχει ο Βουλευτής του Κομμουνιστικού Κόμματος Ελλάδας κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριες και κύριοι, ο συζητούμενος προϋπολογισμός είναι ταξικός. Και είναι ταξικός, γιατί τα παίρνει από τον λαό για να ικανοποιήσει τις ανάγκες των μονοπωλίων. Τα δίνει, δηλαδή, σε μια χούφτα καπιταλιστές οι οποίοι δημιούργησαν και την κρίση.

Όλοι οι προϋπολογισμοί στον καπιταλισμό αποτελούσαν και αποτελούν μέσο ταξικής αναδιανομής του κοινωνικά παραγόμενου πλούτου από τους πολλούς στους λίγους και ευνοούν την καπιταλιστική ανάπτυξη.

Αυτήν την ανάπτυξη επιζητείτε όλοι σας ομόψυχα και συναινετικά, από το ΣΥΡΙΖΑ μέχρι και τη Χρυσή Αυγή. Αμφισβητεί κανένας από σας τον καπιταλισμό, τον καπιταλιστικό δρόμο ανάπτυξης; Όχι.

Ο προϋπολογισμός, λοιπόν, αυτός φωτογραφίζει ένα προς ένα τα νέα αντιλαϊκά μέτρα κόστους 5,7 δισεκατομμυρίων που ψηφίστηκαν από κοινού από ΣΥΡΙΖΑ, ΑΝΕΛ, Νέα Δημοκρατία, Δημοκρατική Συμπαράταξη ΠΑΣΟΚ-ΔΗΜΑΡ, Ποτάμι με το τρίτο μνημόνιο ως συνέχεια των προηγούμενων δύο. Είναι μέτρα που δεν αφορούν μόνο το 2016. Είναι μέτρα που ήρθαν για να μείνουν, ετοιμάζοντας τον επόμενο κύκλο βαρβαρότητας με τις ανατροπές στο ασφαλιστικό.

Από τη μία υπάρχει συρρίκνωση των κοινωνικών δαπανών -σε μισθούς, συντάξεις, παροχές, επιδόματα- και από την άλλη απογείωση φόρων και χαρατσιών, εξόντωση αγροτών, αυτοαπασχολούμενων, μικρών και μεσαίων επιχειρήσεων από το ΦΠΑ και τις εισφορές.

Έτσι, στηρίχτηκε διαχρονικά όλη η μεταπολεμική καπιταλιστική ανάπτυξη, πάνω στην καμπούρα των ασφαλισμένων, στο αίμα και τον ιδρώτα τους, στις εισφορές τους. Έτσι έκανε η πλουτοκρατία εργοστάσια, τράπεζες, καράβια, μέσα από τον φθηνό κρατικό δανεισμό. Αυτά τα δανεικά κι αγύριστα έφτιαξαν τα νέα μεταπολεμικά τζάκια. Αυτή είναι η «αγία ιδιωτική πρωτοβουλία» που τώρα, στο όνομά της, υποκλίνεται ο ΣΥΡΙΖΑ, ετοιμάζοντας για λογαριασμό της τα δικά του αναπτυξιακά πακέτα και ειδικές φορολογικές ζώνες.

Τι σημαίνουν ειδικές φορολογικές ζώνες; Σημαίνει φορολογικά κίνητρα στο μεγάλο κεφάλαιο, απαλλαγή από εργοδοτικές εισφορές. Αυτά είναι που αποτελούν τη συνισταμένη της σοσιαλδημοκρατίας με τον νεοφιλελευθερισμό και κάνουν τα όρια αυτών των δύο δυσδιάκριτα μεταξύ τους.

Αυτήν την πολιτική υπηρετείτε. Σε αυτόν τον αντιλαϊκό οδικό χάρτη εντάσσετε και την ίδρυση του νέου υπερταμείου ιδιωτικοποιήσεων και όλες τις ιδιωτικοποιήσεις για ΤΡΑΙΝΟΣΕ, Εγνατία Οδό, λιμάνια, αεροδρόμια, εκτάσεις - φιλέτα, ιδιωτικοποίηση στην ενέργεια, στα νερά, στη διαχείριση των απορριμμάτων.

Όταν η εργατική τάξη ακούει για αναπτυξιακά πακέτα, ΕΣΠΑ, ειδικές φορολογικές ζώνες, χρηματοδοτικά εργαλεία, ανακεφαλαιοποίηση τραπεζών, νέους αναπτυξιακούς νόμους για τη στήριξη των επενδύσεων, να ξέρει ότι αυτά προμηνύουν νέα πεδία κερδοφορίας πάνω στις πλάτες της, θωράκιση της ανταγωνιστικότητας, νέες φοροαπαλλαγές, πακτωλό δισεκατομμυρίων από τα επενδυτικά πακέτα της Ευρωπαϊκή Ένωση και κλιμάκωση της αντιλαϊκής επίθεσης.

Χωρίς αυτά το αστικό κράτος και το εγχώριο κεφάλαιο δεν μπορούν να κουνήσουν ρούπι.

Αποδέκτης των ευρωπαϊκών πόρων δεν ήταν και δεν είναι ούτε οι εργάτες ούτε οι αγρότες. Από το 1980 μέχρι σήμερα δόθηκαν 360 δισεκατομμύρια από τα κοινοτικά πακέτα. Πού πήγαν; Ωφελήθηκε ο λαός; Όχι. Ωφελήθηκαν οι μονοπωλιακοί όμιλοι. Ακόμα και έργα του ΕΣΠΑ για το 2007-2013, που σχετίζονται με τις λαϊκές ανάγκες, που είχε εξασφαλιστεί η χρηματοδότηση, έχουν σταματήσει. Όπως για παράδειγμα είναι ο δρόμος Καστέλι από Μαρμάρι στη Μεσαρά Ηρακλείου, ο δρόμος Πάνορμος – Εξάντη στο Ρέθυμνο, η ανακατασκευή ενός μεγάλου ιστορικού σχολικού συγκροτήματος, του «Καπετανάκειου» Σχολείου στο Ηράκλειο, που ενώ ξεκίνησαν οι εργασίες, σταμάτησαν, είναι γιαπί και οι μαθητές κάνουν μάθημα στα κοντέινερ.

Τα προγράμματα ΕΣΠΑ, βάζουν στο περιθώριο τις λαϊκές ανάγκες αντισεισμικής θωράκισης, αντιπλημμυρικής και αντιπυρικής προστασίας, κοινωνικών υποδομών, υγείας και πρόνοιας.

Ενώ θα έπρεπε να υπάρχουν επανδρωμένες με πλήρη υλικοτεχνική υποδομή κοινωνικές δομές, με πλήρη κρατική στήριξη και χρηματοδότηση, με μόνιμη και σταθερή εργασία των εργαζομένων, αυτές προσφέρονται μέσω ευρωπαϊκών προγραμμάτων με ημερομηνία λήξης, όπως συμβαίνει, για παράδειγμα, με την Παιδοψυχιατρική Κλινική του Πανεπιστημιακού Γενικού Νοσοκομείου Ηρακλείου, με τα Ψυχοδιαγνωστικά Κέντρα του ΚΕΘΕΑ, με τα κέντρα διημέρευσης, με τους παιδικούς σταθμούς, με τα ΚΗΦΗ, με τα ΚΔΑΠ, με το «Βοήθεια στο σπίτι». Το αποτέλεσμα είναι να μένουν απλήρωτοι οι εργαζόμενοι και να δουλεύουν σε συνθήκες διαρκούς εργασιακής ομηρίας.

Ο κίνδυνος να λήξουν τα προγράμματα είναι άμεσος, που σημαίνει ότι πετιούνται στο δρόμο και σταματάει η κάλυψη βασικών αναγκών των εξυπηρετούμενων.

Οι χρηματοδοτήσεις αυτές αφού πετσοκόβονται, ό,τι απομένει είναι τα ψίχουλα στους εξαθλιωμένους, είναι αυτά που θα δώσουν στην κοινωφελή εργασία των 490 ευρώ, στο νεοφυές σκλαβοπάζαρο των κοινωνικών συνεταιρισμών -για τις οποίες πριν από λίγο ακούσαμε ότι πρέπει να τύχουν φορολογικής ασυλίας- στην εθελοντική εργασία, στις μη κυβερνητικές οργανώσεις, σε αυτά τα νέα τρωκτικά του κοινοτικού και δημόσιου χρήματος για την αντιμετώπιση της εξαθλίωσης τμημάτων του λαού, αμβλύνοντας τις λαϊκές αντιδράσεις, ωθώντας την ενσωμάτωση και τη χειραγώγηση.

Τα ελάχιστα κονδύλια για την απασχόληση πάνε ως επιδοτήσεις στις επιχειρήσεις, ενώ για τους εργαζόμενους σημαίνει ανακύκλωση της ανεργίας.

Τώρα, διαφημίζετε τα 35 δισεκατομμύρια του πακέτου Γιούνκερ. Και αυτά είναι νέα προνόμια στις πολυεθνικές.

Η χρηματοδότηση αυτή δεν πέφτει από τον ουρανό. Είναι χρήματα του λαού, αίμα και ιδρώτας, που δίνονται συμπληρωματικά των φοροαπαλλαγών και των επιδοτήσεων στην πλουτοκρατία. Το πού θα διοχετευτούν τα ΕΣΠΑ, ήδη το έχει φροντίσει το Ίδρυμα Οικονομικών και Βιομηχανικών Ερευνών του Συνδέσμου Ελλήνων Βιομηχάνων και του Κέντρου Προγραμματισμού και Οικονομικών Ερευνών με μελέτες πάνω στις οποίες στηρίχθηκε το αντιλαϊκό μεσοπρόθεσμο και το τρίτο μνημόνιο.

Απόδειξη είναι το γεγονός ότι τμήματα του νέου ΕΣΠΑ τύπου JESSICA θα τα διαχειρίζονται όχι κρατικά όργανα -κυβέρνηση, περιφέρειες, δήμοι- αλλά οι τράπεζες και οι ανώνυμες εταιρείες. Θα υλοποιηθεί το μεγαλύτερο μέρος του Προγράμματος Αγροτικής Ανάπτυξης 2014-2020 μέσω της Τράπεζας Πειραιώς. Θα συνεχιστεί η διαχείριση κονδυλίων για κοινωνική πολιτική ή για δημόσια έργα μέσω ανώνυμων εταιρειών, όπως της ΕΕΤΑΑ, έστω κι αν υπήρξαν τεράστια προβλήματα μέχρι τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Κυρίες και κύριοι, για το ΚΚΕ φιλολαϊκή ανάπτυξη στον καπιταλισμό δεν μπορεί να υπάρξει. Εδώ ακριβώς βρίσκεται και η πεμπτουσία του ριζικά διαφορετικού δρόμου ανάπτυξης που έχει καταθέσει το ΚΚΕ στο λαό. Σε αντίθεση με τον καπιταλισμό, που ανάπτυξη και αναδιανομή του πλούτου εδράζεται στην ατομική ιδιοκτησία των μέσων παραγωγής, στο σοσιαλισμό, η ανάπτυξη είναι άμεσα συνυφασμένη με την κοινωνικοποίηση των μέσων παραγωγής, τον κεντρικό σχεδιασμό της οικονομίας και τον κοινωνικό έλεγχο.

Αυτή η πρόταση του ΚΚΕ είναι υλοποιήσιμη, γιατί εξαρτάται από τον ίδιο τον λαϊκό παράγοντα, εάν θελήσει να την επιβάλει, που πρέπει να την επιβάλει όσο γίνεται γρηγορότερα, προκειμένου να λυτρωθεί από τον καπιταλιστικό ζυγό και την εκμετάλλευση.

Όταν, λοιπόν, ο λαός μας ακούει ανάπτυξη, πρέπει να ξέρει ότι αυτό σημαίνει φτηνή εργατική δύναμη, σημαίνει ευνοϊκό επενδυτικό περιβάλλον για τους πολλούς σε βάρος της εργατικής τάξης, σε βάρος των πολλών.

Το ΚΚΕ, κυρίες και κύριοι, δεν παγιδεύεται. Γι’ αυτό καλεί την εργατική τάξη, τους φτωχούς αγρότες, τους επαγγελματίες, τους βιοτέχνες, τους εμπόρους, τους νέους, τις νέες, τις γυναίκες να σηκώσουν ανάστημα, να καταδικάσουν αυτές τις πολιτικές, να καταδικάσουν αυτόν τον καπιταλιστικό δρόμο ανάπτυξης.

**ΠΡΟΕΔΡΕΥΩΝ (Αναστάσιος Κουράκης):** Αν έχετε την καλοσύνη, ολοκληρώστε.

**EMMANOΥΗΛ ΣΥΝΤΥΧΑΚΗΣ:** Τους καλεί να ορθώσουν ανάστημα απέναντι σε αυτούς τους σχεδιασμούς, ενάντια στις κρίσεις, στη φτώχεια και την ανεργία και τους πολέμους που παράγει ο καπιταλισμός.

Για όλους, λοιπόν, αυτούς του λόγους το ΚΚΕ καταψηφίζει τον προϋπολογισμό και καλούμε τον λαό σε αγωνιστική αφύπνιση.

Ευχαριστώ για την ανοχή.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Βουλευτή του Κομμουνιστικού Κόμματος Ελλάδας, τον κ. Συντυχάκη Εμμανουήλ.

Τον λόγο έχει ζητήσει ο κύριος Υπουργός.

Κύριε Τσακαλώτο, έχετε τον λόγο για λίγα λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν είναι η Βουλή ο χώρος να συζητήσουμε εάν υπάρχουν δυνατότητες φιλολαϊκής πολιτικής εντός του καπιταλισμού. Με ανησυχεί, όμως, από τον προηγούμενο ομιλητή η άποψη που έχει για την κοινωνική διαστρωμάτωση στην ελληνική κοινωνία και οικονομία τα τελευταία τριάντα, σαράντα χρόνια.

Πραγματικά, αν νομίζετε ότι αυτό που έχει παιχτεί τα τελευταία τριάντα, σαράντα χρόνια είναι οι πολυεθνικές, οι μεγάλες οικογένειες -διακόσιες οικογένειες- από τη μία και όλοι οι άλλοι από την άλλη πάντα, κάνετε μεγάλο λάθος. Όταν θα αρχίσει η στρατηγική του ΣΥΡΙΖΑ για να πληρώσουν οι πλούσιοι και θα υπάρχουν και τα μέτρα για την εθελοντική αποκάλυψη καταθέσεων στο εξωτερικό, θα δείτε ότι δεν είναι μόνο οι μεγάλες οικογένειες.

Κάνετε πολύ μεγάλο λάθος και θα κάνετε συνεχόμενα λάθη, συστηματικά λάθη, αν έχετε μια στρατηγική που βασίζεται σε μια άποψη για την κοινωνική διαστρωμάτωση που θυμίζει πιο πολύ το ΠΑΣΟΚ του ’70 παρά ένα σύγχρονο μαρξιστικό κόμμα. Το ΠΑΣΟΚ του ’70 μιλούσε για τους μη προνομιούχους Έλληνες και έδινε την εντύπωση ότι ήταν το μεγάλο κεφάλαιο από τη μια μεριά και όλοι οι άλλοι ήταν από την άλλη μεριά.

Πρέπει να ξέρετε ότι η καπιταλιστική εκμετάλλευση δεν είναι μόνο στο μεγάλο κεφάλαιο ούτε στις μεγάλες πολυεθνικές και ότι για να έχουν τα δύο μεγάλα κόμματα μέχρι 90% του πληθυσμού, έφαγαν πάρα πολλοί που δεν θα τους λέγαμε «μεγάλες οικογένειες» και «πολυεθνικές».

Γι’ αυτό η σύγχρονη Αριστερά πρέπει να έχει μια στρατηγική που να βασίζεται σε έναν αντίπαλο που δεν είναι μόνο οι μεγάλες πολυεθνικές, δεν είναι μόνο οι τραπεζίτες, οι μεγάλοι βιομήχανοι αλλά πολύ σημαντικές καπιταλιστικές δυνάμεις που συμμαχούν με αυτούς.

Ένας προϋπολογισμός, λοιπόν, μπορεί να βάλει τα πρώτα βήματα αναδιανομής, ακριβώς επειδή είναι σύνθετη η αντίπαλη πάντα και άρα πρέπει να είναι σύνθετες οι πολιτικές αντιμετώπισής τους.

(Χειροκροτήματα από την πτέρυγα του ΣΥΡΙΖΑ)

**EMMANOΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Κύριε Συντυχάκη, έκανε μια τοποθέτηση και ένα σχολιασμό γενικής φύσεως. Να μην αρχίσουμε διάλογο. Άλλωστε, δεν είπε κάτι...

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ούτε είπα κάτι προσβλητικό.

**EMMANOΥΗΛ ΣΥΝΤΥΧΑΚΗΣ:** Σε κάθε τοποθέτηση δεν μπορεί να υπάρχει απάντηση του Υπουργού.

**ΠΡΟΕΔΡΕΥΩΝ (Αναστάσιος Κουράκης):** Έχει το δικαίωμα ο Υπουργός να τοποθετηθεί. Δεν ήταν προσωπικό. Σας παρακαλώ να μην αρχίσουμε αυτήν τη διαδικασία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το 5ο Γενικό Λύκειο Πάτρας, Α’ Τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μαυρωτάς Γεώργιος από το Ποτάμι για έξι λεπτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ πολύ, κύριε Πρόεδρε.

Ο προϋπολογισμός είναι η διαδικασία εκείνη που μοιράζει την πίτα. Τα μαθηματικά, λοιπόν, εδώ είναι ανίκητα. Νικάνε και τη δημαγωγία και τον λαϊκισμό και την παροχολογία. Δεν μπορείς και να κόψεις φόρους και να αυξήσεις δαπάνες σε έναν ισοσκελισμένο προϋπολογισμό.

Το θέμα, λοιπόν, στον προϋπολογισμό είναι ότι δείχνει προτεραιότητες, τις προτεραιότητες της κάθε κυβέρνησης: τι θα κόψει, τι θα αυξήσει, από πού θα βρει έσοδα, κ.λπ..

Είναι, λοιπόν, ο προϋπολογισμός ο λογαριασμός εκείνος που συνθέτει εξωγενή δεδομένα με ενδογενείς επιθυμίες για την οικονομία.

Η οικονομία, όμως, είναι κλίμα και αντί να προσπαθήσετε να το κάνετε εύκρατο, κάνετε ό,τι μπορείτε για να το διατηρήσετε πολικό. Δεν κινείται τίποτα λόγω της αβεβαιότητας και σε αρκετές περιπτώσεις λόγω της ανικανότητας. Κάνετε κουτοπονηριές. «Ψηφίζουμε αλλά δεν θα εφαρμόσουμε», σαν να είσαστε τα παιδάκια που κάνουν ζαβολιές και θέλουν να κοροϊδέψουν τον δάσκαλο.

Αντιστέκεστε με νύχια και με δόντια σε κάθε προσπάθεια αξιοποίησης κρατικής περιουσίας. Ακούσαμε τον κ. Τσιρώνη πριν από λίγο ενδεικτικά. Αντιστέκεστε στον εξορθολογισμό του δημοσίου, προσπαθώντας, μάλιστα, να χωρέσετε σε αυτό όσο περισσότερους δικούς σας μπορείτε. Συνεχίζετε το γνωστό δόγμα της Μεταπολίτευσης, «διορίζω, άρα υπάρχω».

Όταν λέμε να λύσουμε, όμως, το πρόβλημα της ανεργίας, δεν εννοούμε της ανεργίας των ψηφοφόρων σας ή των συγγενών σας. Ηθικό πλεονέκτημα, λοιπόν, ή μυθικό δούλεμα στη συγκεκριμένη περίπτωση;

Δεν έχετε κάνει τίποτα για την προώθηση της επιχειρηματικότητας. Δεν πιστεύετε, άλλωστε, σε αυτήν, εκτός αν θεωρείτε ότι οι νέοι φόροι θα την προωθήσουν. Πού θα βρουν, όμως, οι άνεργοι δουλειά; Θα τους διορίσετε όλους;

Έχουμε τελευταία αναλωθεί στη συζήτηση για το ασφαλιστικό. Και το τελειότερο, όμως, σύστημα να μπορέσουμε να κατασκευάσουμε, χωρίς δουλειές, χωρίς ανάπτυξη θα καταρρεύσει σαν χάρτινος πύργος.

Εκεί, λοιπόν, πρέπει να δώσουμε την έμφαση, στο πώς θα βοηθήσουμε τον ιδιωτικό τομέα, την ατμομηχανή της οικονομίας να ορθοποδήσει και όχι πώς θα γεμίσουμε το δημόσιο με δικά μας παιδιά.

Δεν σας λείπουν, λοιπόν, πέντε, δέκα Βουλευτές. Σας λείπει το όραμα, σας λείπει ο τρόπος, σας λείπουν οι άνθρωποι που θα τα υλοποιήσουν.

Έχουμε ένα στενό πλαίσιο, μέσα στο οποίο μπορούμε να κινηθούμε με λίγους –το παραδέχομαι- βαθμούς ελευθερίας.

Όμως, έστω κι έτσι, μπορούν να γίνουν πράγματα, όπως για παράδειγμα αυτά που μπορεί να κάνει ο κ. Φωτάκης, ο Υπουργός Έρευνας, ο οποίος είναι μια εξαίρεση στον κανόνα. Είναι ένας άνθρωπος που ξέρει τον τομέα του, όχι επειδή το λέει ο ίδιος αλλά επειδή μιλάει το παρελθόν του και το έργο του γι’ αυτόν. Ελπίζω μόνο να μην τον καπελώσουν οι κομματικοί μηχανισμοί.

Για τα βασικά κομμάτια του προϋπολογισμού μίλησαν οι εισηγητές μας. Εγώ θα σταθώ μόνο στην παιδεία, στην έρευνα και στον αθλητισμό. Δεν θα γκρινιάξω μόνο αλλά θα αναφερθώ και στα θετικά, στα όποια θετικά. Θα μπορούσα να τα αποσιωπήσω ως καλή Αντιπολίτευση, αλλά, φαίνεται, δεν έχω μπει ακόμα στο πετσί του ρόλου του πολιτικού.

Στην εισηγητική έκθεση, λοιπόν, βλέπουμε με ικανοποίηση ως Ποτάμι, ότι στα θέματα παιδείας υιοθετείτε και κάποιες από τις προεκλογικές προτάσεις μας, όπως η επέκταση του θεσμού των προτύπων και στην επαγγελματική εκπαίδευση.

Από την άλλη, όμως, δεν μπορώ να μην καταγγείλω τις μεθοδεύσεις του Υπουργού, που τη μία μπαίνει στην Επιτροπή Μορφωτικών Υποθέσεων μιλώντας για την αξία του διαλόγου και της συναίνεσης και μόλις βγαίνει, πηγαίνει στην Ολομέλεια και καταθέτει δύο τροπολογίες, όχι διαδικαστικές, αλλά για θέματα ουσίας, όπως είναι η επιλογή των διευθυντών εκπαίδευσης, όπου επαναφέρει την περιβόητη «συνέντευξη», η οποία το Μάιο, όταν συζητούσαμε το νομοσχέδιο για τους διευθυντές των σχολείων, ήταν μια αμαρτωλή υπόθεση -έτσι έλεγαν οι εισηγητές του ΣΥΡΙΖΑ- ενώ τώρα έχει αγιοποιηθεί, γιατί ακριβώς την συνέντευξη θα την κάνουν οι διορισμένοι από εσάς περιφερειακοί διευθυντές. Έτσι, όμως, τορπιλίζεται η όποια διαδικασία διαλόγου και αυξάνεται η καχυποψία.

Να ανοίξω εδώ μια μικρή παρένθεση, λέγοντας ότι γενικότερα έχουμε αποκτήσει ένα μιθριδατισμό όσον αφορά στις άσχετες και εκπρόθεσμες τροπολογίες. Κάτι πρέπει να γίνει γι’ αυτό στη Βουλή.

Είχαμε είκοσι μία τροπολογίες στο νομοσχέδιο για τα βοσκοτόπια! Από το, «Είμαστε η κάθε λέξη του Συντάγματος», έχετε πάει στο, «Είμαστε η κάθε τροπολογία των νομοσχεδίων»! Ευτυχώς, στον προϋπολογισμό δεν επιτρέπονται τροπολογίες και γλιτώσαμε.

Πάμε λίγο στα νούμερα για την παιδεία. Προβληματιζόμαστε για τη μείωση πάνω από 10% των κονδυλίων για την ανώτατη εκπαίδευση, δηλαδή από 913 εκατομμύρια το 2014 σε 719 εκατομμύρια το 2016. Δημιουργεί απορία η αύξηση του κονδυλίου για τις εισιτήριες εξετάσεις στα πανεπιστήμια, που από 1 εκατομμύριο το 2014 πηγαίνει στα 12,3 εκατομμύρια το 2016. Και απορούμε γι’ αυτό το άλμα.

Στην έρευνα, επικροτούμε το γεγονός της αύξησης των κονδυλίων για τη ΓΓΕΤ, τη Γενική Γραμματεία Έρευνας και Τεχνολογίας, κατά 20%, όπως και τη δημιουργία του ειδικού ταμείου για την έρευνα. Αρκεί τα χρήματα αυτά να πάνε εκεί που πρέπει, με διαφανείς και αξιοκρατικές διαδικασίες. Εδώ θα είμαστε, για να τα ελέγχουμε!

Πάμε και στον αθλητισμό. Στη σελίδα 49 της εισηγητικής έκθεσης υπάρχει το κεφάλαιο «Πολιτισμός και Αθλητισμός». Έχει εννέα δράσεις, εκ των οποίων καμμία δεν αναφέρεται στον αθλητισμό. Αυτό είναι το όραμά σας για τον αθλητισμό για το 2016; Θυμίζω ότι το 2016 θα είναι μία ολυμπιακή χρονιά και το κονδύλι για τη Γενική Γραμματεία Αθλητισμού μειώνεται από 67 εκατομμύρια που ήταν το 2014, σε 50 εκατομμύρια, δηλαδή μείωση ύψους 30%.

Βέβαια, θα μου πείτε ότι υπάρχουν και άλλες προτεραιότητες στην κοινωνία! Δεν διαφωνώ. Η πολιτεία αρέσκεται στο να τιμά τους αθλητές όταν φέρνουν επιτυχίες. Ο ρόλος της, όμως, είναι να βοηθάει στην προπαρασκευή των επιτυχιών αυτών, κάτι το οποίο δεν βλέπουμε να γίνεται. Ελπίζω, τουλάχιστον, ακόμα και αυτά τα μειωμένα κονδύλια να πιάσουν τόπο και να πάνε εκεί που πρέπει και όχι σε χέρια ημετέρων.

Για να λέμε, όμως, και τα καλά στον αθλητισμό, βλέπουμε πολύ θετικά το γεγονός της ενίσχυσης του προϋπολογισμού στο Εθνικό Συμβούλιο Καταπολέμησης Ντόπινγκ, έτσι ώστε να μπορέσει αξιοπρεπώς και επαρκώς να κάνει τη δουλειά του.

Εν κατακλείδι, είναι φανερό ότι το καραβάνι του ΣΥΡΙΖΑ δυσκολεύεται να προχωρήσει. Το έχει καταλάβει και ο ίδιος. Και τα μηνύματα απ’ έξω δεν είναι ενθαρρυντικά. Βλέπετε τα τελευταία περί αναστολής της Συνθήκης Σένγκεν κ.λπ., που στενεύουν τον κλοιό γύρω μας. Ελπίζω, ειλικρινά, το καραβάνι να μη χάσει πάλι τον δρόμο του και ζητά ξανά βοήθεια όπως τον Αύγουστο.

Εμείς, ως Ποτάμι, πιστεύουμε –και δεν θα σταματήσουμε να το λέμε- ότι η χώρα θα σωθεί τελικά μόνο μέσα από ειλικρινή συνεργασία των δυνάμεων της λογικής για μια εθνική ανασυγκρότηση. Στο πλαίσιο αυτό είναι και η προχθεσινή πρότασή μας για τον εκλογικό νόμο, μια πρόταση που προσπαθεί να ξεπεράσει τις κακοδαιμονίες του παρελθόντος και να ανοίξει καινούργιους ορίζοντες, να δούμε λίγο πέρα από τις κομματικές παρωπίδες και να αφήσουμε πίσω πρακτικές πελατειακής αντίληψης. Γιατί, το ζητούμενο τελικά δεν είναι να ενώσουμε τις παθογένειες του παρελθόντος, αλλά να ενώσουμε τις δυνάμεις του μέλλοντος.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Γεώργιο Μαυρωτά, Βουλευτή από το Ποτάμι.

Τον λόγο έχει τώρα ο Υφυπουργός Εσωτερικών και Διοικητικής Ανασυγκρότησης κ. Ιωάννης Μπαλάφας.

Κύριε Μπαλάφα, έχετε τον λόγο για επτά λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Κυρίες και κύριοι Βουλευτές, κάποιοι το καλοκαίρι –δεν έχουν περάσει πολλοί μήνες- επεδίωκαν να μην είμαστε εμείς αυτοί που θα καταθέσουμε και θα υπερασπιστούμε τον πρώτο προϋπολογισμό μιας Κυβέρνησης η οποία έχει -και θα έχει- διαφορετική λογική και προτεραιότητες από όλες τις προηγούμενες.

Κάποιοι ήθελαν «αριστερές παρενθέσεις». Απέτυχαν! Τώρα οι ίδιοι ονειρεύονται οικουμενικές κυβερνήσεις. Ορισμένοι μάλιστα βαυκαλίζονται, μιλώντας για παλινορθώσεις κυβερνήσεων, με Πρωθυπουργό –το ακούσαμε και αυτό- τον κ. Σαμαρά!

Η ουσία είναι ότι αρνούνται να συμμορφωθούν με την πραγματικότητα.

Όμως, ο τόπος, η πατρίδα μας, η χώρα μας δεν μπορεί να κυβερνηθεί -και δεν θα κυβερνηθεί- από όσους έχουν τεράστιες ευθύνες για τη σημερινή κατάσταση. Ο τόπος, με τη θέληση του λαού, θα κυβερνηθεί από αυτούς που έχουν την πολιτική βούληση αλλά και το σχέδιο, να προχωρήσουν σε ρήξη με μεγάλα συμφέροντα, σε σύγκρουση με τη διαπλοκή και τη διαφθορά, από όσους έχουν συγκεκριμένο σχέδιο για έξοδο από την κρίση, το οποίο, στο μερίδιο που του ανήκει, υλοποιείται και από τον σημερινό προϋπολογισμό.

Επιτρέψτε μου, τέλος, να πω ότι είναι περίεργο να μας κατηγορούν για αναποτελεσματικότητα εκείνοι που έφερναν προϋπολογισμούς με εξωπραγματικούς δημοσιονομικούς στόχους. Ας θυμηθούμε τα υπέρογκα και αδύνατον να υλοποιηθούν πρωτογενή πλεονάσματα.

Και είναι απορίας άξιο πώς μιλούν για έλλειψη προοπτικής κόμματα και πρώην κυβερνώντες, που η πρακτική τους απέχει παρασάγγας ακόμα και από την πρακτική μεγάλων, κατά τεκμήριο, συγγενών κομμάτων τους στην Ευρώπη.

Κύριοι και κυρίες Βουλευτές, εμείς θα κινηθούμε στο στέρεο έδαφος μιας εφαρμοσμένης πολιτικής και των χειροπιαστών, συγκεκριμένων στοιχείων του προϋπολογισμού.

Συζητάμε, λοιπόν, σήμερα για έναν προϋπολογισμό που κινείται σε διαφορετική κατεύθυνση από ό,τι είχαμε συνηθίσει. Πυρήνας αυτού του προϋπολογισμού, είναι ο συνδυασμός της δημοσιονομικής ισορροπίας με την κοινωνική δικαιοσύνη. Και είναι ένας προϋπολογισμός με αυξημένες τις δαπάνες για την κοινωνική προστασία, με αύξηση της επιχορήγησης στα νοσοκομεία, με αύξηση του Προγράμματος Δημοσίων Επενδύσεων μετά από χρόνια.

Σε αυτό το σημείο, επιτρέψτε μου να συνεχίσω, μιλώντας αναλυτικότερα για τα θέματα που αφορούν το Υπουργείο μας, το Υπουργείο Εσωτερικών και Διοικητικής Ανασυγκρότησης, δηλαδή για θέματα Τοπικής Αυτοδιοίκησης.

Κυρίες και κύριοι συνάδελφοι, η καταβολή της βασικής ενίσχυσης των δήμων, που είναι οι κεντρικοί αυτοτελείς πόροι, πραγματοποιείται σύμφωνα με τον σχεδιασμό και θα ολοκληρωθεί κανονικά, σε μια δύσκολη περίοδο, μάλιστα, για τη χώρα. Και ενώ όλα τα προηγούμενα χρόνια, με κυβερνήσεις Νέας Δημοκρατίας και ΠΑΣΟΚ, η μείωση των πόρων της τοπικής αυτοδιοίκησης έφτασε στο 61%, σήμερα κρίνουμε και συζητάμε έναν προϋπολογισμό όπου όχι μόνο δεν έχει μείωση πόρων αλλά, αντίθετα, για τα ζητήματα των ΟΤΑ έχει και μία μικρή έστω αύξηση. Αυτά είναι τα στοιχεία.

Επιτρέψτε μου στο σημείο αυτό να αναφέρω ενδεικτικά κάποια νούμερα:

Το 2016, τον επόμενο χρόνο, προβλέπονται πιστώσεις για τους Οργανισμούς Τοπικής Αυτοδιοίκησης Α’ Βαθμού -τους δήμους- που αφορούν κεντρικούς αυτοτελείς πόρους, που αφορούν ειδική επιχορήγηση και οφειλές παρελθόντων ετών ύψους περίπου 2,58 δισεκατομμυρίων, αυξημένες –μικρό είναι το ποσό, αλλά είναι αυξημένες- κατά 9 εκατομμύρια ευρώ από το 2015.

Για, δε, τους Οργανισμούς Τοπικής Αυτοδιοίκησης Β’ Βαθμού –για τις περιφέρειες δηλαδή- οι πόροι από τους κεντρικούς αυτοτελείς πόρους, η βασική δηλαδή ενίσχυση των δήμων, ανέρχεται στο ποσό των 616 εκατομμυρίων ευρώ, ενώ οι συνολικοί πόροι προς τις περιφέρειες στο ποσό των 652 εκατομμυρίων ευρώ.

Εάν συγκρίνουμε τη φετινή ενίσχυση με την περσινή, έχουμε μια αύξηση η οποία είναι 337 εκατομμύρια ευρώ, που όμως, προέρχεται από μεταφορά του κωδικού πληρωμής της μισθοδοσίας των υπαλλήλων των περιφερειών.

Ταυτόχρονα πρέπει να πω ότι πριν από λίγες μέρες υπογράψαμε την κατανομή ενός ποσού 22,5 εκατομμυρίων ευρώ για τη μισθοδοσία του Ιανουαρίου των υπαλλήλων και των εργαζομένων στις περιφέρειες. Αυτό το λέω, για να καθησυχάσω τους υπαλλήλους απ’ όσα υπερβολικά έως ανυπόστατα διαδίδονται.

Κυρίες και κύριοι Βουλευτές, στη σημερινή συζήτηση για τον προϋπολογισμό επιτρέψτε μου να θίξω και ένα άλλο σημαντικό, οικονομικής διάστασης, ζήτημα, το οποίο αφορά τις υπαρκτές οικονομικές δυσκολίες των Οργανισμών Τοπικής Αυτοδιοίκησης. Θα αναφέρω τα γεγονότα, κατ’ αρχάς, για να είμαστε σαφείς και να μιλήσουμε με βάση τα δεδομένα:

Στην αρχή του 2015 τους πρώτους μήνες, είχαμε δεκαεπτά τουλάχιστον δήμους που αδυνατούσαν να ισοσκελίσουν τον προϋπολογισμό τους. Σήμερα, με τις συντονισμένες προσπάθειες του Υπουργείου και φυσικά και των δήμων, το πρόβλημα εντοπίζεται σε μόλις δύο δήμους. Για τον έναν μάλιστα αυτές τις μέρες ελπίζουμε πως θα ολοκληρωθούν οι διαδικασίες ισοσκελισμού του προϋπολογισμού του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Βέβαια, αγαπητές και αγαπητοί συνάδελφοι, υπάρχουν ορισμένοι που επενδύουν ακόμα στον φόβο και στην καταστροφολογία. Ακούμε συνεχώς ότι θα καταρρεύσουν οι δήμοι, λόγω αδυναμίας της Κυβέρνησης να εμφανιστεί συνεπής προς τις υποχρεώσεις της. Σας ενημερώνω, λοιπόν, πως χθες υπέγραψα την καταβολή της δόσης του 2015 για ληξιπρόθεσμες οφειλές παλαιότερων ετών ύψους 213 εκατομμυρίων ευρώ και τις επόμενες μέρες θα καταβληθεί στην ώρα της και η δωδέκατη δόση των κεντρικών αυτοτελών πόρων ύψους 107 εκατομμυρίων ευρώ. Παράλληλα, ολοκληρώνεται η καταβολή των πόρων 23,5 εκατομμυρίων ευρώ προς τους δήμους.

Επομένως, τίθεται ένα ερώτημα. Γιατί συνεχίζεται αυτή η παραφιλολογία περί καταστροφής; Από την πλευρά μας δεν ωραιοποιούμε καμμία κατάσταση. Γνωρίζουμε τη δύσκολη κατάσταση αλλά θα σταθούμε αποφασιστικά ενάντια στην κακής ποιότητας προπαγάνδα, την παραπληροφόρηση και τα ψεύδη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μισό λεπτό, κύριε Πρόεδρε.

Κλείνοντας, αναγνωρίζω και εγώ τη σημαντική προσπάθεια των δήμων και των περιφερειών σε αυτήν τη δύσκολη συγκυρία.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Η τοπική αυτοδιοίκηση είναι βασικός –πιθανότατα είναι ο πιο βασικός- πυλώνας στήριξης της κοινωνίας, οι δε φορείς της και οι δημότες, φυσικά, κάνουν μεγάλες και φιλότιμες προσπάθειες τούτες τις δύσκολες ώρες και αποτελούν φορείς ελπίδας για τα επόμενα χρόνια.

Νομίζω ότι είναι δεδομένο πως τα ιδιαίτερα δύσκολα είναι σήμερα. Αύριο προσδοκάμε, ελπίζουμε, αγωνιζόμαστε για μια καλύτερη μέρα για την τοπική αυτοδιοίκηση και γενικότερα για τη χώρα μας. Και είναι αναγκαίο να ξεκινήσουμε να τη δημιουργούμε από σήμερα με ευρύτατες κοινωνικές, πρωτίστως, καθώς και με πολιτικές συνενώσεις, όταν και όπου αυτό είναι εφικτό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο κ. Παπαηλιού, Βουλευτής του ΣΥΡΙΖΑ.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ο υπό συζήτηση προϋπολογισμός, συντάχθηκε υπό συνθήκες κρίσης, υπό συνθήκες «μη κανονικότητας». Αυτές, προσδιορίζονται από το γεγονός ότι η χώρα τελεί υπό καθεστώς επιτροπείας, από τα βάρη που έχουν σωρεύσει οι κυβερνήσεις των κομμάτων του πάλαι ποτέ δικομματισμού, την απαξίωση έως καταστροφή του παραγωγικού δυναμικού, την ύφεση, την υπερφορολόγηση, τη φτωχοποίηση, την ανεργία. Επιπλέον, από τη δυσμενή διεθνή και ευρωπαϊκή οικονομική και πολιτική συγκυρία και κυρίως, αυτό που μας αφορά, το προσφυγικό.

Ο προγραμματισμός της Κυβέρνησης είναι δεδομένος βάσει των συμφωνηθέντων, με τον γνωστό τρόπο, με τους θεσμούς τον Αύγουστο: Ψήφιση προαπαιτουμένων, ανακεφαλαιοποίηση των τραπεζών με ρύθμιση του θέματος των κόκκινων δανείων, αξιολόγηση και διαπραγμάτευση για τη διευθέτηση του μη βιώσιμου δημόσιου χρέους.

Συγχρόνως, ο προγραμματισμός περιλαμβάνει την ανάπτυξη ενός παράλληλου προγράμματος, που συνίσταται τόσο στα αντίβαρα για την, κατά το δυνατόν, άρση των αδικιών και την αποφόρτιση της έντασης των υφεσιακών μέτρων όσο και στο σχέδιο παραγωγικής αλλά και θεσμικής ανασυγκρότησης της χώρας, με την ενεργοποίηση του ΕΣΠΑ και την κατάρτιση του νέου αναπτυξιακού νόμου αλλά και με την εξαγγελθείσα Αναθεώρηση του Συντάγματος, αντίστοιχα.

Σε αυτό το ασφυκτικό περιβάλλον συζητείται και ψηφίζεται ο προϋπολογισμός του 2016, χωρίς να υπάρχει εκ μέρους της Κυβέρνησης πρόθεση ωραιοποίησης της κατάστασης, που είναι εξαιρετικά δύσκολη, ιδίως για τους πολίτες που βιώνουν τη σκληρή καθημερινότητα.

Ο προϋπολογισμός του 2016, αποτελεί δείγμα προοδευτικής αριστερής γραφής, χωρίς αυτό να σημαίνει ότι τα προβλήματα λύνονται ή ότι θα λυθούν αυτομάτως, εντός του 2016. Ο δρόμος είναι εξαιρετικά δύσκολος και τραχύς. Ο προϋπολογισμός στηρίζεται σε τρεις πυλώνες συνδυαστικά. Στη δημοσιονομική ισορροπία, στην αναπτυξιακή διάσταση και στην κοινωνική δικαιοσύνη.

Η δημοσιονομική ισορροπία διασφαλίζεται με την εξοικονόμηση δαπανών με στοχευμένες και όχι οριζόντιες περικοπές από διάφορους τομείς της κρατικής δραστηριότητας, με προσπάθεια να μην περικοπούν και να διατηρηθούν το είδος και το ύψος των κοινωνικών παροχών. Η αναπτυξιακή διάσταση αποτυπώνεται μέσω της αύξησης των δημοσίων επενδύσεων κατά 350 εκατομμύρια ευρώ.

Για πρώτη φορά από το 2010 και μετά το Πρόγραμμα Δημοσίων Επενδύσεων αυξάνεται στο ποσό των 700 εκατομμυρίων ευρώ και επιπλέον, από το ΕΣΠΑ διοχετεύονται πόροι ύψους 300 εκατομμυρίων ευρώ -περισσότεροι από πέρυσι- και μάλιστα σε τομείς που παράγουν υπεραξία και δημιουργούν νέες θέσεις εργασίας, δείγμα τόσο της φιλοσοφίας της Κυβέρνησης όσο και των δυνατοτήτων της ελληνικής οικονομίας. Έτσι, στηρίζεται ο σχεδιασμός της παραγωγικής ανασυγκρότησης, που δεν περιορίζεται στην ποσοτική αλλά στην ποιοτική διάσταση των προγραμμάτων, αφού σκοπείται η αξιοποίηση και όχι απλά η απορρόφηση των συγκεκριμένων πόρων.

Ο πυλώνας της κοινωνικής δικαιοσύνης, στον οποίο διατίθεται ποσό άνω των 820 εκατομμυρίων ευρώ για πρόσθετες κοινωνικές δαπάνες, περιλαμβάνει, εκτός των άλλων, αύξηση των δαπανών για την υγεία κατά 300 εκατομμύρια ευρώ, συνέχιση και ενίσχυση των πολιτικών αντιμετώπισης της ανθρωπιστικής κρίσης, ανάπτυξη πολιτικών καταπολέμησης της ανεργίας και ενίσχυσης της απασχόλησης, με δράσεις κυρίως για τις πληθυσμιακές ομάδες που εμφανίζουν τα μεγαλύτερα ποσοστά ανεργίας: τους νέους, ιδίως του νέους επιστήμονες, τους έχοντες χαμηλά τυπικά προσόντα, τους άνω των πενήντα πέντε ετών και τους μακροχρόνια ανέργους.

Μέτρα θεσμικού χαρακτήρα για τη λειτουργία των προγραμμάτων απασχόλησης και για την εξυγίανση του συστήματος επαγγελματικής κατάρτισης, με τρόπο ώστε η επαγγελματική κατάρτιση να συνδέεται με την ένταξη στην παραγωγική διαδικασία.

Τέλος, ενέργειες ανάπτυξης της κοινωνικής οικονομίας ως έναν από τους πυλώνες του σχεδίου παραγωγικής ανασυγκρότησης με την ανάδειξη συνεταιριστικών εγχειρημάτων και τη δημιουργία νέων θέσεων εργασίας και μάλιστα σε περιοχές ορεινές και προβληματικές.

Επιστέγασμα όλων αυτών, που σίγουρα δεν είναι αρκετά, αποτελεί η καταπολέμηση της φοροκλοπής, φοροαποφυγής, φοροδιαφυγής, μέσω εντατικών ελέγχων των γνωστών λιστών, που οι προηγούμενες κυβερνήσεις είχαν ξεχάσει σε στικάκια, αλλά και των εξωχώριων εταιρειών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βέβαια, η καταπολέμηση της διαπλεκόμενης διαφθοράς μέσω της εκ μέρους της πολιτείας είσπραξης ανείσπρακτων φόρων από μεγαλοοφειλέτες και ελέγχου των θαλασσοδανείων προς μέσα μαζικής ενημέρωσης και κόμματα. Μάλιστα, οι προβλέψεις για τα αναμενόμενα έσοδα από αυτές τις πηγές δεν ενσωματώνονται στον υπό ψήφιση προϋπολογισμό, όπως γινόταν με τους προηγούμενους, που και εξ αυτού του λόγου έπεφταν έξω.

Επομένως, οι σχετικοί πόροι, που εκ των πραγμάτων θα εισπραχθούν, θα διοχετευτούν κατά προτεραιότητα σε τομείς και κοινωνικές ομάδες για την ανάπτυξη πολιτικών που συνδέονται με την παραγωγική ανασυγκρότηση, την ανάσχεση της φτώχειας, του κοινωνικού αποκλεισμού και τον περιορισμό των κοινωνικών ανισοτήτων.

Όλα αυτά αφήνουν ένα συγκεκριμένο αποτύπωμα. Αυτό μιας άλλης πολιτικής, δύσκολης μεν λόγω συνθηκών αλλά με σπέρματα ελπίδας, πολιτικής, που διαφοροποιείται από αυτές.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαηλιού, συγγνώμη που σας διακόπτω. Χωρίς να είναι δική σας ευθύνη, θα ήθελα να κάνω γνωστό στο Σώμα ότι με την έναρξη της ομιλίας σας δεν ενεργοποιήσαμε το χρονόμετρο. Ήδη ολοκληρώθηκε ο χρόνος. Από τη στιγμή που ενεργοποιήθηκε ο χρόνος, συμπληρώσατε το εξάλεπτο. Έχετε κάνει χρήση περίπου δύο λεπτών χωρίς το χρονόμετρο. Γι’ αυτό, σας παρακαλώ, αν είναι εύκολο, ολοκληρώστε.

**ΓΕΩΡΓΙΟΣ ΠΑΠΑΗΛΙΟΥ:** Ολοκληρώνω, κύριε Πρόεδρε.

Πρόκειται, λοιπόν, για πολιτική που διαφοροποιείται από αυτές των κυβερνήσεων των τελευταίων χρόνων και που μπορεί να αποτελέσει το προοίμιο για την είσοδο της χώρας σε φάση αντιστροφής της καθοδικής πορείας, με όρους κοινωνικής δικαιοσύνης.

Η ψήφιση του προϋπολογισμού αποτελεί ένα από τα πρώτα βήματα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστώ.

Τον λόγο έχει ο κ. Σαχινίδης από τη Χρυσή Αυγή.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κυρίες και κύριοι Βουλευτές, πριν ξεκινήσω οποιαδήποτε αναφορά στον προϋπολογισμό, θα πρέπει να απευθυνθώ αναγκαστικά στον μοναδικό παρόντα από τη Νέα Δημοκρατία, τον κ. Σταϊκούρα.

Κύριε Σταϊκούρα, απαιτούμε -δεν ζητούμε- ως Χρυσή Αυγή να επιβάλετε στον κ. Κουμουτσάκο από το Βήμα αυτό να ζητήσει δημόσια συγγνώμη από τη Χρυσή Αυγή, επειδή κατόπιν της εισαγγελικής έρευνας η οποία τελείωσε, δεν προέκυψε απολύτως κανένα ενοχοποιητικό στοιχείο ούτε για Βουλευτές της Χρυσής Αυγής ούτε για απλά της μέλη, η οποία μάλιστα μηνυτήρια αναφορά είχε κατατεθεί στην εις βάρος του επίθεση. Παρακαλώ να επιληφθείτε του θέματος, ούτως ώστε να αποκατασταθεί.

Ακούσαμε ότι ο προϋπολογισμός έχει να κάνει με νούμερα. Πράγματι, με νούμερα. Δυστυχώς, όμως, η λέξη από μόνη της παρουσιάζει το τι συμβαίνει. Προϋπολογίζουμε αλλά τα νούμερα δεν βγαίνουν ποτέ. Και ειδικά με τον ΣΥΡΙΖΑ και τη συγκυβέρνηση δεν πρόκειται να βγουν ποτέ, γιατί μάλλον η άσκηση της πολιτικής σας, κύριοι Υπουργοί, βασίζεται σε έναν από τους θεωρητικούς της ευγονικής, τον Μάλθους Τόμας, ο οποίος τι έλεγε για τα προβλήματα όσον αφορά τον πληθυσμό της γης. Έλεγε ότι ο πληθυσμός της γης αυξάνεται με γεωμετρική πρόοδο. Εσείς το αντικαταστήσατε αυτό με τους φόρους. Αυξάνετε τους φόρους με γεωμετρική πρόοδο. Δηλαδή 1, 2, 4, 8, 16, 32.

Σε αντιστάθμιση υπάρχει και η αριθμητική πρόοδος, η οποία αριθμητική πρόοδος που αναφέρει ο συγκεκριμένος θεωρητικός έχει να κάνει με τα εισοδήματα. Τα εισοδήματα πάνε από το 1, 2, 3, 4, 5, 6. Οπότε θα πρέπει να καταλάβετε πολύ καλά ότι είτε βάζετε φόρο 1 ευρώ είτε 2 ευρώ, είτε 5 ευρώ, είτε 10 ευρώ, δεν πρόκειται να πάρετε απολύτως τίποτα από τον ελληνικό λαό.

Η ελληνική οικονομία τα τελευταία χρόνια βρίσκεται υπό καθεστώς συνεχούς αμφισβήτησης. Αιτία; Η ανικανότητα διαχείρισης και διακυβέρνησης όλων των κυβερνήσεων, ανεξαρτήτως μέχρι σήμερα από το ’74 και μετά. Και δυστυχώς, σε καθημερινή βάση τα κυβερνητικά στελέχη διαγωνίζονται για το ποιος θα τροφοδοτήσει είτε με τα λεγόμενά του είτε με τις πράξεις του, το μένος των τοκογλύφων και των εταίρων μας σε βάρος της πατρίδας μας.

Αν, κυρίες και κύριοι Βουλευτές, η Ελλάδα και η Ευρωπαϊκή Ένωση είναι μια οικογένεια, όπως υποστηρίζετε όλοι εσείς του αντισυνταγματικού τόξου, τότε εμείς η Ελλάδα, ως μέλος αυτής της οικογένειας, υφιστάμεθα ενδοοικογενειακή βία και μάλιστα σε υπερθετικό βαθμό.

Αποχώρησε, δυστυχώς, ο Υπουργός Οικονομίας, ο κ. Τσακαλώτος, ο οποίος αναφέρθηκε σε λάθη. Μόλις πριν από λίγα εικοσιτετράωρα ο ίδιος έβαλε τρικλοποδιά στην Κυβέρνηση την οποία υποτίθεται ότι υπηρετεί. Έκανε μια γκάφα ολικής. Μιλώντας στα Ελληνοαμερικανικό Επιμελητήριο, του ξέφυγε -και δεν ξέρω αν πράγματι είπε την αλήθεια ή ήταν εσκεμμένο- ότι η Ελλάδα δεν έχει απεμπολήσει ποτέ τον κίνδυνο για έξοδο από την Ευρωζώνη, το γνωστό Grexit.

Με τη δήλωσή του αυτήν τι κατάφερε; Να φέρει επενδυτές; Δεν νομίζω. Κατάφερε να αποτρέψει τους όποιους υποψήφιους επενδυτές θα υπήρχαν, έστω και για τους επόμενους μήνες, και θα ήθελαν να δραστηριοποιηθούν στην πατρίδα μας.

Οι χειρισμοί, λοιπόν, αυτοί, από πλευράς συγκυβερνώντων -και μη εξαιρουμένων φυσικά όλων των προκατόχων- σημαίνουν τρία τινά. Ή είναι ανίκανοι ή είναι προδότες ή είναι ηλίθιοι. Έχετε, όμως, ένα πράγμα υπ’ όψιν σας: ότι κανένα από αυτά τα τρία πράγματα δεν συγχωρείται.

Υποτίθεται ότι ασκούμε κοινοβουλευτικό έργο και έλεγχο στον οίκο της δημοκρατίας. Μάλλον πιο πολύ με οίκο ενοχής μοιάζει, γιατί έχει γεμίσει από ενόχους ο οίκος της δημοκρατίας.

Για ποια δημοκρατία μιλάτε, κύριοι του ΣΥΡΙΖΑ; Παραβιάζετε καθημερινά το Σύνταγμα των Ελλήνων. Οι Υπουργοί σας και οι Αναπληρωτές, όχι όλοι φυσικά, ασκούν τα καθήκοντά τους επιλεκτικά.

Επικαλούμεθα, λοιπόν, ως Λαϊκός Σύνδεσμος -Χρυσή Αυγή, τα συνταγματικά μας δικαιώματα, τα οποία ορίζονται από το άρθρο 4 παράγραφος 2, όπου αναφέρεται ότι «όλοι οι Έλληνες και Ελληνίδες έχουν ίσα δικαιώματα και υποχρεώσεις». Το άρθρο 51 παράγραφοι 2 και 3, όπου αναφέρεται ότι «οι Βουλευτές αντιπροσωπεύουν το έθνος και εκλέγονται με καθολική ψηφοφορία, από τους πολίτες που έχουν εκλογικό δικαίωμα». Και το άρθρο 62, όπου θα πρέπει να δώσετε περισσότερη βάση, το οποίο λέει ότι «με κανέναν τρόπο δεν περιορίζονται οι Βουλευτές στην άσκηση των καθηκόντων τους».

Γιατί τα επικαλούμαστε; Έχει σταλεί και ανοιχτή επιστολή προς τον Αναπληρωτή Υπουργό Μεταναστευτικής Πολιτικής, Μουζάλα, από τη συναγωνίστρια κ. Ελένη Ζαρούλια και σας διαβάζω αυτολεξεί την απάντηση που έλαβα σε δική μου ερώτηση από το Υπουργείο Εσωτερικών και Διοικητικής Ανασυγκρότησης την οποία υπογράφει ο συγκεκριμένος Υπουργός:

«Σε απάντηση της ανωτέρω ερώτησης που κατέθεσε ο Βουλευτής κ. Ιωάννης Σαχινίδης, με θέμα σύσταση επιτροπής για την κάλυψη της υγείας των προσφύγων, σας ενημερώνουμε ότι ο Αναπληρωτής Υπουργός Μεταναστευτικής Πολιτικής, έχοντας μελετήσει τα θεωρητικά κείμενα της Χρυσής Αυγής και έχοντας περιθάλψει ως γιατρός τραυματίες, πρόσφυγες και μετανάστες από ενέργειες ομάδων των οποίων η θεωρία και πράξεις προσομοιάζουν» -προσέξτε πως το δηλώνει- «με αυτές της Χρυσής Αυγής ή και φέρονται» -η διατύπωση έχει μεγάλη σημασία- «να κατευθύνονται από τη Χρυσή Αυγή, αδυνατεί για λόγους συνείδησης να μπει σε μια διαδικασία διαλόγου με αυτούς που χρησιμοποιούν την κοινοβουλευτική διαδικασία, για να διαχύσουν απόψεις ή την κεντρική ιδέα «αίμα, τιμή, Χρυσή Αυγή»».

Δεν είναι εδώ ο κ. Υπουργός. Κύριε Υπουργέ, «σκωρωθήκαμε» για τις προσωπικές σας απόψεις και ιδεοληψίες -και το «σκωρω» με ωμέγα, όπως είπε και χθες ο κ. Ζουράρις- και όποιος έχει απορία να τον ρωτήσει τι σημαίνει το «σκωρωθήκαμε».

«Σκωρωθήκαμε», λοιπόν, για τις προσωπικές απόψεις και ιδεοληψίες, όπως και του Υπουργού, του κ. Ξανθού, όπως και του Αναπληρωτή του κ. Πολλάκη. Επειδή τυγχάνει και οι τρεις να είστε γιατροί και έχετε τις ίδιες απόψεις και ιδεοληψίες, φαντάζομαι ότι και ο γιατρός που άφησε να ξεψυχήσει μια σαράντα εξάχρονη γυναίκα από καρδιακό επεισόδιο, για να παράσχει περίθαλψη σε μια Αφγανή, η οποία δεν ήταν σε σοβαρή κατάσταση θα έχει τις ίδιες ιδεοληψίες και αντιλήψεις και απόψεις με σας.

Καταθέτω στα Πρακτικά τις απαντήσεις των Υπουργών στις ερωτήσεις μου.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χθες –και τελειώνω, κύριε Πρόεδρε- από το Βήμα αυτό αργά το βράδυ παρακολουθήσαμε μια ομιλία του θηλυκού Στάλιν, της κ. «Σταλιάνας» Κανέλλη, η οποία προτίμησε, αντί να αναφερθεί στον προϋπολογισμό, να αναφερθεί ξανά στη Χρυσή Αυγή.

Θυμίζω ότι ήταν αυτή που από αυτό το Βήμα είχε πει ότι από το Πέραμα ως το Κερατσίνι φασίστας δεν θα μείνει. Την καταγγέλλω ως ηθικό αυτουργό για τη δολοφονία των δύο συντρόφων μας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σαχινίδη, συγγνώμη.

**ΙΩΑΝΝΗΣ ΣΑΧΙΝΙΔΗΣ:** Μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Αυτό που είπατε μόλις τώρα είναι σοβαρό. Σας παρακαλώ πολύ να το ανακαλέσετε, διότι ούτε η κ. Κανέλλη είναι παρούσα.

**ΙΩΑΝΝΗΣ ΣΑΧΙΝΙΔΗΣ:** Κι εμείς δεν ήμασταν παρόντες, κύριε Πρόεδρε

**ΠΡΟΕΔΡΕΥΩΝ (Γεώργιος Λαμπρούλης):** Μα, δεν αναφέρθηκε σε εσάς προσωπικά.

**ΙΩΑΝΝΗΣ ΣΑΧΙΝΙΔΗΣ:** Στη Χρυσή Αυγή. Εκπροσωπώ τη Χρυσή Αυγή.

**ΠΡΟΕΔΡΕΥΩΝ (Γεώργιος Λαμπρούλης):** Σας πληροφορώ, λοιπόν, ότι αυτά δεν είναι δυνατόν να ακούγονται από το Βήμα της Βουλής.

**ΙΩΑΝΝΗΣ ΣΑΧΙΝΙΔΗΣ:** Χθες από το ίδιο Βήμα τα κατήγγειλε.

**ΠΡΟΕΔΡΕΥΩΝ (Γεώργιος Λαμπρούλης):** Και δεν θα θεωρείτε εσείς ηθικό αυτουργό όποιον ανεβαίνει εδώ πέρα. Είναι απαράδεκτο!

**ΧΡΗΣΤΟΣ ΠΑΠΠΑΣ:** Κύριε Πρόεδρε, μια ευαισθησία. Έχουμε την επέτειο των Δεκεμβριανών.

**ΠΡΟΕΔΡΕΥΩΝ (Γεώργιος Λαμπρούλης):** Τελειώσατε ή όχι;

**ΙΩΑΝΝΗΣ ΣΑΧΙΝΙΔΗΣ:** Τελειώνω, κλείνω.

Όσον αφορά τον ελληνικό λαό, δυστυχώς, ζει τη Θεία Κωμωδία. Ζει την κόλαση. Οι πολιτικοί που έφταιξαν γι’ αυτή την κατάσταση θα περάσουν από το καθαρτήριο και το τρίτο κομμάτι, ο παράδεισος, θα είναι η Χρυσή Αυγή.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο συνοδοί-εκπαιδευτικοί από το 5ο Γενικό Λύκειο Πάτρας, β΄ τμήμα.

Η Βουλή τούς καλωσορίζει.

(Χειροκροτήματα)

Τον λόγο έχει ο κ. Μπαλωμενάκης από το ΣΥΡΙΖΑ.

**ΑΝΤΩΝΙΟΣ ΜΠΑΛΩΜΕΝΑΚΗΣ:** Αποχωρεί η Χρυσή Αυγή αλλά τον παράδεισο της Χρυσής Αυγής, κυρίες και κύριοι συνάδελφοι, τον έχουν βιώσει εκατομμύρια άνθρωποι στα κρεματόρια και δεκάδες χιλιάδες άνθρωποι έχουν βασανιστεί από αυτήΝ την αποτρόπαια ιδεολογία.

(Χειροκροτήματα από την πτέρυγα του ΣΥΡΙΖΑ)

Κι αναρωτιέμαι εάν δεν αισθάνεται φασίστας ο προηγούμενος ομιλητής, γιατί να διαμαρτυρηθεί.

Κι αναρωτιέμαι, επίσης, ένας ο οποίος σιχαίνεται τον κοινοβουλευτισμό, γιατί να επικαλείται άραγε τα άρθρα του Συντάγματος και τον Κανονισμό της Βουλής. Αυτά μόνο.

Κυρίες και κύριοι συνάδελφοι, συγγνώμη για την παρέκβαση αλλά είναι η αγανάκτηση προφανής. Κατά τη γνώμη μου, η σημαντικότερη πληροφορία που παρέχεται στον νέο Προϋπολογισμό είναι ότι το πρωτογενές πλεόνασμα για το 2016 προσδιορίζεται στο 0,5%. Αυτό μεταφράζεται σε 850.000.000 περίπου, με βάση το προσδοκώμενο ύψος του ΑΕΠ.

Αν γυρίζαμε το ρολόι του χρόνου πίσω στον πολύ πυκνό πολιτικά χρόνο των περασμένων δέκα μηνών, θα βλέπαμε ότι εκείνη ακριβώς η διαδικασία που σύσσωμη η Αντιπολίτευση με ελαφρότητα ειρωνεύεται, δηλαδή η διαδικασία διαπραγμάτευσης, απέδωσε τουλάχιστον 7 δισεκατομμύρια ετησίως, αφού, όπως θα θυμάται ο ελληνικός λαός, το πλεόνασμα στο οποίο είχε δεσμευτεί η κυβέρνηση Σαμαρά προσδιοριζόταν στο 4,5%. Ιδού το σαφές ορατό μετρήσιμο κέρδος από μία κατά τα άλλα επώδυνη συμφωνία. Εάν εδώ υπήρχε ειλικρίνεια από την Αντιπολίτευση, θα έπρεπε τουλάχιστον αυτό το υπαρκτό κέρδος να αναγνωρίζεται.

Μπορούμε να αναρωτηθούμε τι είδους προϋπολογισμός, άραγε, θα ερχόταν αν δεν είχε αποδοκιμαστεί από τον λαό η προηγούμενη διακυβέρνηση Νέας Δημοκρατίας-ΠΑΣΟΚ; Με τόσο επαχθή υποχρέωση για ετήσια αφαίρεση 4,5 του ΑΕΠ, προκειμένου να εξυπηρετείται το χρέος, θα μπορούσε να ασκηθεί στοιχειωδώς κοινωνική πολιτική; Θα μπορούσε να ενισχυθεί, έστω και λίγο, η εθνική συμμετοχή στο Πρόγραμμα Δημοσίων Επενδύσεων;

Βλέπουμε ότι τώρα, χάρη στην αποφασιστική ελάφρυνση των υποχρεώσεων για πλεόνασμα, γίνεται εφικτή η πρόβλεψη για ενίσχυση των δαπανών του κοινωνικού προϋπολογισμού -αναφέρθηκαν και άλλοι συνάδελφοι- κατά 823.000.000, αλλά και κυρίως για αύξηση εθνικής συμμετοχής στο Πρόγραμμα Δημοσίων Επενδύσεων, περίπου 50 με 100 εκατομμύρια, αναλόγως του ΑΕΠ, το οποίο πρόγραμμα φυσικά, όπως προκύπτει, αυξάνεται επίσης.

Ορισμένοι συνάδελφοι κάνουν εδώ μέσα ότι δεν βλέπουν τα ορατά αποτελέσματα της πολιτικής βούλησης της Κυβέρνησης να περιστείλει τη φοροδιαφυγή. Μιλούν για φοροεπιδρομή, όταν έχει γίνει καταφανές ότι η αύξηση των φορολογικών εσόδων από το 21% στο 25% περίπου του ΑΕΠ, αποδίδεται κυρίως στο γεγονός ότι ενισχύθηκε η συμμετοχή στρωμάτων επαγγελματικών κατηγοριών, ακόμα και περιοχών που μέχρι τώρα, με πλήρη περιφρόνηση των αρχών της δικαιοσύνης στη φορολόγηση, φοροαπέφευγαν συστηματικά και φυσικά, σε ένα βαθμό, στην αυξημένη χρήση του πλαστικού χρήματος.

Να είστε σίγουροι -και να είναι και οι ελληνικός λαός σίγουρος- ότι είτε με την πειθώ είτε με τη συστηματικότερη ταχύτερη και δικαιότερη εφαρμογή των νόμων ή ακόμη και με τον φόβο της τιμωρίας, η φοροδιαφυγή θα περιστέλλεται, έως ότου σε βάθος χρόνου να μπορεί να γίνεται λόγος για ένα σύγχρονο κράτος, δίκαιο φορολογικά, ένα κράτος όπου οι μεγάλοι και συστηματικά φοροαποφεύγοντες θα αποδίδουν όσα πρέπει αλλά και όλοι μας θα γνωρίζουμε καλά εκτός από τα δικαιώματά μας και τις φορολογικές μας υποχρεώσεις.

Μια εξέλιξη που θα επιτρέψει για πρώτη φορά στη νεότερη ιστορία του κράτους μας την αντιστροφή της σχέσης αμέσων προς εμμέσους φόρους και, βεβαίως, την παροχή καλύτερων υπηρεσιών προς τους πολίτες, την παιδεία, την υγεία κ.λπ..

Και σε αυτήν την κατεύθυνση ελπίζω να συντελέσει αποφασιστικά η εισαγωγή στα σχολεία μαθήματος για τη φορολόγηση, όπως γίνεται σε πολλά αναπτυγμένα κράτη.

Μέσα σε συνθήκες παρατεταμένης κρίσης που δημιούργησε το απελθόν και τριπλά αποδοκιμασμένο πολιτικό σύστημα, βγαίνοντας από μία πρακτική δεκαετιών διαπλοκής και λεηλασίας του εθνικού πλούτου, η κατάρτιση προϋπολογισμού με ένα σαφές κοινωνικό πρόσημο που προβλέπει αυξημένα, στο μέτρο του δυνατού, κονδύλια για την αντιμετώπιση της ανεργίας, της ανθρωπιστικής κρίσης, επεκτείνει το ελάχιστο εγγυημένο εισόδημα, τη δωρεάν πρόσβαση ανασφάλιστων ηλικιωμένων στα νοσοκομεία, ενός προϋπολογισμού, που για πρώτη φορά στα πέντε χρόνια προβλέπει προσλήψεις προσωπικού στον χώρο της υγείας, πραγματικά προσλαμβάνει διαστάσεις επιτεύγματος.

Φυσικά, όπως και σε κάθε σύνθετο δημόσιο ή ιδιωτικό επιχείρημα, το αποτέλεσμα είναι εκείνο που θα κρίνει. Δικαιούμαστε να είμαστε αισιόδοξοι. Νομίζω ότι εκείνο που χρειάζεται να γνωρίζει ο ελληνικός λαός είναι ότι σημαντική βοήθεια στην επίτευξη των στόχων του προϋπολογισμού θα προέλθει από την έμμεση αναδιάρθρωση του χρέους που έχει ήδη συμβεί.

Αναφέρομαι στη μείωση των επιτοκίων και στην επιμήκυνση του χρόνου πληρωμής του ευρωπαϊκού μηχανισμού σταθερότητας κατά 2,5 με 3 μονάδες σε σχέση με τα δάνεια του ΔΝΤ, πράγμα που ήδη δημιουργεί μείωση της ετήσιας υποχρέωσης, άρα και μεγαλύτερο υπόλοιπο προς διαχείριση. Είναι πράγματι μια εξέλιξη ευνοϊκή και αποτυπώνεται στον προϋπολογισμό.

Κυρίες και κύριοι Βουλευτές, οι άνεμοι της ιστορίας έχουν αλλάξει σε αυτήν τη χώρα. Για όσους μέσα κι έξω από την Ελλάδα εξακολουθούν να φαντασιώνονται παρενθέσεις και ανατροπές, για όσους με προφανή περιφρόνηση ή και αποστροφή προς την τρεις φορές εκφρασμένη βούληση του ελληνικού λαού να γυρίσει σελίδα μιλούν για περιστροφή στο καταδικασμένο φαύλο παρελθόν, υπάρχει απάντηση και είναι και ξεκάθαρη.

Η ηγεμονεύουσα Αριστερά ήρθε για να μείνει, να διορθώσει, να θεραπεύσει παθογένειες δεκαετιών, να δημιουργήσει ενωτικά, με όραμα, επιμονή και θέληση. Δεν πρόκειται για την Αριστερά που θα βόλευε τις δυνάμεις της συντήρησης και τους κύκλους του κεφαλαίου που θα είχε ως τώρα συνηθίσει στο απυρόβλητο.

Δεν είναι η Αριστερά που θέλει να μένει μόνο στους αγώνες και στις θυσίες του παρελθόντος. Είναι ένα σύγχρονο ριζοσπαστικό κοινωνικό, πολιτικό, εγχείρημα ριζικών αλλαγών. Διατηρώντας τις διαχρονικές αξίες, την κοινωνική ευαισθησία, την ιστορικά πιστοποιημένη ανιδιοτέλεια μαχητικότητα, πίστη των ανθρώπων της σε μια κοινωνία ειρήνης, δικαιοσύνης και ευημερίας, θα αποδεικνύει ότι μπορεί να ασκεί με επιτυχία, με συναίνεση του λαού και με συναίνεση και συνεργασία των αλώβητων από τη διαπλοκή πολιτικών δυνάμεων, σύνθετα κυβερνητικά καθήκοντα και να τα φέρνει σε επιτυχές τέλος.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καραγκούνης από τη Νέα Δημοκρατία.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ήρθα να μιλήσω για τον προϋπολογισμό αλλά ακούγοντας και τις τοποθετήσεις των κυβερνητικών στελεχών, του κ. Τσακαλώτου, αλλά και των καλών συναδέλφων του ΣΥΡΙΖΑ, σκέφτηκα ότι υπάρχουν δύο διαφορετικές έννοιες. Υπάρχει ο προϋπολογισμός και υπάρχει και ο προϋπολογισμός του ΣΥΡΙΖΑ.

Πώς να το πούμε; Υπάρχει η πολιτική και υπάρχει και η πολιτική Τσίπρα. Και για να καταλάβετε τη διαφορά, ενώ η πολιτική γενικώς αποσκοπεί σε πολύ συγκεκριμένα αποτελέσματα, η πολιτική Τσίπρα, ως διεθνής ευρεσιτεχνία, καταφέρνει πάντα ακριβώς τα αντίθετα αποτελέσματα.

Σκεφτείτε το σε όρους επικεφαλίδας, όπως το κάνουν εκατοντάδες χιλιάδες Έλληνες, προτού αποφασίσουν ότι δεν έχουν κανέναν λόγο να μένουν πλέον στη χώρα. Πρόκειται για μια σειρά που ευγενικά θα τη λέγαμε μια σειρά από απίθανες αντιφάσεις. Στην πραγματικότητα, όμως, όπως το λέει με απλά λόγια ο πολίτης, απλώς έχουμε να κάνουμε με μη σοβαρούς, δυστυχώς, ανθρώπους.

Αναλογιστείτε τα εξής. Αυτοί οι άνθρωποι έλεγαν ότι θα κρατικοποιήσουν τις τράπεζες και ότι θα τις δώσουν ως κοινωνικό πλεόνασμα στον λαό. Αυτά λέγατε μέχρι πριν τις εκλογές. Προς το παρόν, κυρίες και κύριοι συνάδελφοι του ΣΥΡΙΖΑ, οι τράπεζες ανήκουν σε αγγλοσαξονικά funds. Βλέπετε, ούτε οι φίλοι σας οι Γερμανοί πλέον δεν επενδύουν στον κ. Τσίπρα. Προφανώς, σας ξέρουν πια.

Με άλλα λόγια –επιτρέψτε μου την έκφραση- ο Έλληνας Μαδούρο μοιάζει με «παπαγαλάκι» της Wall Street. Ο μεγάλος πολιτικός που πήγε να λύσει το προσφυγικό στην Ευρώπη και ήταν όλο αγκαλιές και φιλιά με την κ. Μέρκελ, στο πλαίσιο του κοινού αγώνα για τα ευρωπαϊκά σύνορα, οδήγησε να συζητιέται επίσημα στην Ευρώπη αυτήν τη στιγμή, κυρίες και κύριοι συνάδελφοι –άκουσα και τον κ. Μουζάλα νωρίτερα- ότι θα μας βγάλουν ή μπορεί να μας βγάλουν από τη Συνθήκη Σένγκεν.

Ο άνθρωπος που υποσχόταν να ανατρέψει όλες τις περικοπές στις συντάξεις, ετοιμάζεται να εισαγάγει την έννοια του «εκ των υστέρων επανυπολογισμού» των συντάξεων, όπερ μεθερμηνευόμενο, εκμηδενισμός των συντάξεων, για να φανεί αρεστός στους δανειστές, η ψευτοαντίσταση προς τους οποίους τον καθιέρωσε πολιτικά.

Ο άνθρωπος, κυρίες και κύριοι συνάδελφοι, που εκλέχθηκε για να αναθερμάνει τη ζήτηση ως σοσιαλιστής παλιάς σχολής και παλιάς κοπής, κατόρθωσε να αρπάξει σε μία νύχτα τα λεφτά των Ελλήνων, οδηγώντας όλους τους Έλληνες και κυρίως τους συνταξιούχους, στις ουρές των 420 ευρώ και στην πραγματικότητα στην παύση κάθε οικονομικής και επενδυτικής δραστηριότητας στη χώρα.

Δεν χρειάζεται να πω άλλα. Η πολιτική Τσίπρα αποτελεί νεολογισμό, που σημαίνει αλαλούμ εξαπάτησης του Έλληνα πολίτη.

Οπότε, ο προϋπολογισμός ενός τέτοιου Πρωθυπουργού, μοιράζεται κάτι από την παραπλανητικότητα της όλης πολιτικής του, πράγμα που σημαίνει ότι δεν αποτελεί ούτε Προϋπολογισμό δημοσιονομικής εξυγίανσης ούτε προϋπολογισμό ανάπτυξης ούτε προϋπολογισμό εξόδου από τα μνημόνια ούτε βεβαίως προϋπολογισμό τελικά εξόδου από την κρίση. Αποτελεί απλώς τη θλιβερή αποτύπωση ενός πολιτικού λογαριασμού εξαπάτησης του Έλληνα πολίτη.

Θα σας πω κάτι, κυρίες και κύριοι συνάδελφοι, να το θυμάστε, γιατί του χρόνου τέτοια εποχή δεν ξέρω αν θα είμαστε εδώ. Εγώ όμως θα ξαναβρώ την ομιλία μου, θα την ανασύρω, για να σας υπενθυμίσω τι είπα. Η οικονομία, μέσα στο περιβάλλον της υπερφορολόγησης, της εισπρακτικής κατατρομοκράτησης, των κεφαλαιακών ελέγχων, που αποτελούν πρόσχημα για την «πρώτη φορά Αριστερά» να βάζει χέρι στα λεφτά των Ελλήνων, της μετατροπής της Ελλάδας σε έναν απομονωμένο χώρο διαμετακόμισης υποψήφιων τζιχαντιστών και του πλήρους εκμαυλισμού συνειδήσεων, που συμβολίζει η δόση οδηγιών προς την Κυβέρνηση εγκλείστων τρομοκρατίας, στον επόμενο προϋπολογισμό θα τελεί σε ελεύθερη πτώση.

Σε μια οικονομία νεκρή και σε μια κοινωνία με όλες τις αντιστάσεις της πλέον εξουθενωμένες, ακόμα και αν υπήρχε γενναία ρύθμιση του χρέους, διότι αυτή είναι η προμετωπίδα αυτής της Κυβέρνησης, στην οποία –ταπεινή μου άποψη- ανοήτως είχε επενδύσει την πολιτική ελεημοσύνης που ακολουθεί ο κ. Τσίπρας, δεν θα έχει κανένα αποτέλεσμα.

Η οικονομία, όπως πολύ καλά ξέρετε, είναι πρωτίστως ψυχολογία, είναι ηθική της αγοράς, είναι ζωντάνια των επιχειρήσεων και ελπίδα για ένα καλύτερο αύριο. Στη χώρα του κ. Τσίπρα και του κ. Τσακαλώτου, αυτά τα πράγματα απλώς δεν υπάρχουν. Με την έννοια αυτή, ο προϋπολογισμός αυτός όχι μόνο είναι άσχετος με αυτό που τελικώς θα συμβεί αλλά συμβολίζει τη σήψη στην οποία έχει περιέλθει η δημόσια πολιτική.

Με την έννοια αυτή, κυρίες και κύριοι συνάδελφοι, δεν καταδέχομαι να αναφερθώ ούτε σε αριθμούς ούτε σε στοιχεία ούτε σε πίνακες ούτε σε τίποτα που να φορά αυτόν τον προϋπολογισμό. Ένα απλό σχόλιο θα κάνω. Όπως συνηθίζω να λέω, «Τσίπρας είναι, θα περάσει».

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Ηγουμενίδης από τον ΣΥΡΙΖΑ.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, φθάνουμε στη συζήτηση του προϋπολογισμού, το σημαντικότερο κατά τη γνώμη μου θέμα μετά τις προγραμματικές δηλώσεις της Κυβέρνησης, μετά από μία χρονιά «Γολγοθά». Το κύριο χαρακτηριστικό της είναι η συμφωνία, που εξασφάλισε τον απαραίτητο δημοσιονομικό χώρο για να σπάσουμε τον φαύλο κύκλο, δημοσιονομικά ελλείμματα που οδηγούν σε λιτότητα, που με τη σειρά της οδηγεί σε ύφεση, που με τη σειρά της οδηγεί σε νέα δημοσιονομικά ελλείμματα κ.ο.κ., εξασφάλισε τον απαραίτητο χρόνο για μεταρρυθμίσεις που επί δεκαετίες αναβάλλονταν, εξασφάλισε τα απαραίτητα χρήματα μέσω του αναπτυξιακού πακέτου Γιούνκερ.

Αρκεί η συμφωνία αυτή για να μπει η χώρα σε τροχιά ανάπτυξης; Ασφαλώς και όχι. Απλά, αναχαιτίσαμε τον φαύλο κύκλο -ελλείμματα, λιτότητα, ύφεση- θανάτου της ελληνικής οικονομίας, θανάτου της ελληνικής κοινωνίας. Το πώς όμως θα προχωρήσουμε από εδώ και πέρα εξαρτάται από εμάς, εξαρτάται από τον προσανατολισμό και τους αγώνες μας.

Είναι αλήθεια ότι φτάσαμε πολύ κοντά στο τέλος, πολύ κοντά στα «βράχια», στη ρότα που σχεδιάσατε πολύ καλά εσείς. Και εκεί που ο αντίπαλος ήταν έτοιμος να ανεμίσει «την αποτυχία της Αριστεράς στην Ελλάδα» προς όλους τους λαούς της Ευρώπης, που λόγω των προβλημάτων που αντιμετωπίζουν αρχίζουν να κοιτάνε πολιτικά προς τα αριστερά, καταφέραμε αυτή η φετινή χρονιά του πολέμου, να είναι και η χρονιά της ανατροπής.

Ανεξάρτητα από το πόσο σας αρέσει, η φετινή χρονιά κλείνει με σχεδόν μηδενική ύφεση, κλείνει με τις τράπεζες ανακεφαλαιοποιημένες, κλείνει με τις καταθέσεις ασφαλείς, κλείνει με τον τουρισμό ενισχυμένο. Η φετινή χρονιά κλείνει με ανοιχτό τον ορίζοντα για ένα πιο αισιόδοξο μέλλον. Σε αυτές τις συνθήκες, κατατίθεται για πρώτη φορά προϋπολογισμός από μια αριστερή Κυβέρνηση.

Σε αυτόν τον Προϋπολογισμό έχω να σημειώσω ότι αυξάνεται σε σχέση με πέρυσι κατά 5,2% το Πρόγραμμα των Δημοσίων Επενδύσεων, αυξάνεται σε σχέση με πέρυσι κατά 823 εκατομμύρια ευρώ το σύνολο των εξόδων του κοινωνικού προϋπολογισμού, παροχή επιδόματος κοινωνικής αλληλεγγύης προς ανασφάλιστους υπερήλικες, δαπάνες για την αντιμετώπιση της ανθρωπιστικής κρίσης, ενίσχυση της απασχόλησης και της επιχειρηματικότητας, ενίσχυση του τραπεζικού επενδυτικού συστήματος, αύξηση σε σχέση με πέρυσι των πιστώσεων στα νοσοκομεία και για πρώτη φορά, όχι σε σχέση με πέρυσι, σε σχέση με τα τελευταία έξι χρόνια, προσλήψεις μόνιμου προσωπικού στο δημόσιο σύστημα υγείας.

Από διάφορους ομιλητές έγινε προσπάθεια όλα αυτά τα σημεία είτε να κρυφτούν κάτω από το χαλί των σκληρών μέτρων, που επιβάλλουν οι υποχρεώσεις της χώρας, είτε να υποβαθμιστούν.

Εγώ να δεχθώ την κριτική που γίνεται σε όλα αυτά. Όντως είναι ελάχιστα, συγκρινόμενα με τις τεράστιες, εκρηκτικές θα έλεγα, ανάγκες και επείγουσες απαιτήσεις της καθημερινότητας του λαού μας, μια καθημερινότητα που δημιουργήσατε εσείς, κύριοι της Νέας Δημοκρατίας, με την πολιτική που ακολουθήσατε. Όντως αυτά τα μέτρα είναι ελάχιστα, είναι σχεδόν τίποτε, συγκρινόμενα με τα οράματα και το πρόγραμμα της Αριστεράς για την πατρίδα μας.

Ωστόσο και με αυτά τα ψεγάδια τους, αυτά τα μέτρα ανοίγουν και μας δείχνουν τον δρόμο που πρέπει να βαδίσουμε για να βγούμε από την κρίση, τον δρόμο της αξιοπρέπειας του πολίτη, τον δρόμο της αλληλεγγύης των κατώτερων κοινωνικών ομάδων, τον δρόμο της δικαιοσύνης, της δίκαιης κατανομής των βαρών που πρέπει να σηκώσει ο καθένας μας, η κάθε τάξη, η κάθε κοινωνική ομάδα, για «να γυρίσει ο ήλιος» στη χώρα μας.

Αυτά τα μέτρα είναι αποτέλεσμα μιας σκληρής προσπάθειας της Κυβέρνησης που, όπως όλοι ξέρετε, δεν σταμάτησε τον Ιούλιο, μιας προσπάθειας που πρέπει να παραμείνει το ίδιο συνεχής, το ίδιο επίπονη ενάντια σε όλους αυτούς τους άσπονδους φίλους της χώρας μας που θέλουν να πάρουν πίσω κάθε κατάκτηση του λαού μας, κάθε κατάκτηση του λαϊκού κινήματος στην Ελλάδα.

Τέλος, πρόκειται για μέτρα που για την υλοποίησή τους δεν αρκεί η υπερψήφιση από μια κοινοβουλευτική πλειοψηφία. Χρειάζεται αγώνας με προοπτική ρήξης με το σάπιο κατεστημένο που αντιστέκεται στο ξεθεμελίωμά του. Είναι αγώνας με ανοιχτή έκβαση. Δίπλα σε αυτήν τη συνεχή προσπάθεια της Κυβέρνησης, χρειάζεται κι αυτός ο διαρκής αγώνας των κοινωνικών δυνάμεων που στηρίζουν μια άλλη προοπτική για τον τόπο.

Πώς να το πω με άλλα λόγια; Αν στις θέσεις της κυβερνητικής ευθύνης, μάς έφεραν οι αγώνες του λαού μας, ακόμα μεγαλύτεροι, ακόμα μαζικότεροι, ακόμα βαθύτεροι αγώνες χρειάζονται. Ένα συνολικά ωριμότερο λαϊκό κίνημα είναι η προϋπόθεση για να μπορέσουμε να ξεδιπλώσουμε το πρόγραμμα της Αριστεράς στην Ελλάδα, για να μετατρέψουμε τα σημερινά μικρά βήματα σε ένα σταθερό βηματισμό μπροστά, στην πορεία για μια νέα Ελλάδα. Μία από τις ράγες μιας τέτοιας τροχιάς προσπαθούμε να τοποθετήσουμε με τον προϋπολογισμό που σας καλούμε να ψηφίσετε.

Αυτό είναι που δεν θέλει η Νέα Δημοκρατία, γι’ αυτό δεν διάβασε και νούμερα ο προηγούμενος από εμένα ομιλητής. Δεν θέλουν.

Θα ήθελα εδώ να πω δυο κουβέντες. Πρώτον, κατά τη γνώμη μου, δεν φταίει για την ένταση του αντιπολιτευτικού τους λόγου η έλλειψη αρχηγού. Δεν φταίνε για τον αντιπολιτευτικό τους λόγο τα λάθη, οι ανεπάρκειες, η ανικανότητα του ΣΥΡΙΖΑ, όπως ισχυρίζονται. Πολύ περισσότερο ο αντιπολιτευτικός τους λόγος δεν είναι κραυγή αγωνίας για τους κοινωνικά αδύναμους. Αυτό που δεν θέλει η Νέα Δημοκρατία είναι η αριστερόστροφη πορεία της ελληνικής κοινωνίας. Αυτό καταψηφίζει η Νέα Δημοκρατία. Καταψηφίζει το κοινωνικό πρόσημο και το αριστερό αποτύπωμα της πολιτικής της Κυβέρνησης και αυτό θα συνεχίσει να αντιπαλεύει με κάθε μέσο. Εν πάση περιπτώσει, αν το θέλετε, η στάση της Νέας Δημοκρατίας είναι αναμενόμενη. Αυτός είναι ο πολιτικός της ρόλος στο σύστημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, ολοκληρώνω.

Θα ήθελα να σταθώ, όμως, και στις υπόλοιπες δυνάμεις, από τις οποίες -να το πω καθαρά, το έχουν πει κι άλλοι ομιλητές, το είπε και ο ίδιος ο Πρωθυπουργός- δεν ζητάμε να πιούν λίγο από το πικρό ποτήρι που μας έλαχε, που δεν το θεωρούμε πικρό ποτήρι ούτως ή άλλως. Δεν ζητάμε να μοιραστείτε μαζί μας την κυβερνητική ευθύνη που αναλαμβάνουμε, δεν ζητάμε να μοιραστείτε μαζί μας τη φθορά της κυβερνητικής πολιτικής, όπως πιστεύετε.

Επίσης, γνωρίζουμε πολύ καλά, ότι η επιτυχία μας, η επιτυχής δηλαδή έκβαση του αγώνα που δίνουμε με το λαό μας, ακυρώνει το λόγο της πολιτικής σας ύπαρξης, ενδεχομένως. Ωστόσο, εμείς σας καλούμε να απαλλαγείτε από ιδεοληψίες και μικροκομματικές σκοπιμότητες και να στρατευθείτε μαζί μας στον αγώνα που δίνουμε με το λαό μας για να μην επιτρέψουμε στις αντιλαϊκές δυνάμεις να εφαρμόσουν τα σχέδιά τους.

Κλείνοντας, κύριε Πρόεδρε, στις ιστορικές στιγμές –και τέτοιες πιστεύω ότι είναι οι στιγμές που ζούμε- ο καθένας, πράγματι, πρέπει να αποφασίσει με ποιους θα πάει και ποιους θα αφήσει. Εμείς, με τις αγωνιζόμενες κοινωνικές δυνάμεις, θα προχωρήσουμε το δρόμο της ρήξης και της ανατροπής του σάπιου κατεστημένου, θα βαδίσουμε σταθερά στο δρόμο του αγώνα για μια νέα Ελλάδα και θα νικήσουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Νίκη Κεραμέως από τη Νέα Δημοκρατία.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο πρώτος κρατικός προϋπολογισμός που φέρει την υπογραφή της Κυβέρνησης ΣΥΡΙΖΑ–ΑΝΕΛ είναι πραγματικότητα και περιέχει άκρως ενδιαφέροντα στοιχεία, τόσο για τα πεπραγμένα της Κυβέρνησης του τελευταίου δεκαμήνου αλλά και για τις προοπτικές της ελληνικής οικονομίας για το 2016.

Η σύντομη παρέμβασή μου, λοιπόν, θα επικεντρωθεί σ’ αυτούς τους δύο πυλώνες, αφ’ ενός στα πεπραγμένα, αφ’ ετέρου στις προοπτικές της ελληνικής οικονομίας, όπως αυτές αποτυπώνονται στον προϋπολογισμό που καταθέσατε. Δυστυχώς, οι δύο αυτοί πυλώνες συνδέονται με όρους αιτίου - αιτιατού, τους συνέχει η έλλειψη υπευθυνότητας, η αδυναμία της Κυβέρνησης να σχεδιάζει και να προνοεί αλλά και η ανικανότητα αποτελεσματικής εκτέλεσης.

Πρώτα, λοιπόν, στα πεπραγμένα με τέσσερις λέξεις-κλειδιά. Κι επειδή ο προηγούμενος ομιλητής παραπονέθηκε ότι δεν αναφερόμαστε με στοιχεία, θα έχει τη χαρά να ακούσει πολλά στοιχεία.

Ύφεση. Όπως προκύπτει ξεκάθαρα από το δικό σας προϋπολογισμό, η οικονομία ήδη από το δεύτερο τρίμηνο του 2015 έχει επιστρέψει στην ύφεση και στην ύφεση θα συνεχίσει να πορεύεται και το 2016. Θυμίζω ότι η περυσινή έκθεση του Διεθνούς Νομισματικού Ταμείου προέβλεπε ανάπτυξη 2,9% για το 2015. Η φετινή έκθεση του Διεθνούς Νομισματικού Ταμείου παρουσιάζει μια τελείως διαφορετική εικόνα. Εκτιμά ότι το 2015 το ΑΕΠ της χώρας θα υποχωρήσει κατά 2,3% και για το 2016 προβλέπεται ύφεση 1,3%.

Δεύτερη λέξη κλειδί. Επιδείνωση οικονομικού κλίματος. Σύμφωνα με την εισηγητική σας έκθεση, το πρώτο δεκάμηνο της διακυβέρνησής σας το οικονομικό κλίμα επιδεινώθηκε και οι δείκτες επιχειρηματικών προσδοκιών επιδεινώθηκαν σημαντικά. Και πάλι, κύριοι συνάδελφοι, να σας μιλήσω με στοιχεία. Ο δείκτης οικονομικού κλίματος υποχώρησε 10 μονάδες βάσης. Ο δείκτης επιχειρηματικών προσδοκιών στη βιομηχανία υποχώρησε 13,3 μονάδες βάσης. Ο δείκτης επιχειρηματικών προσδοκιών στις κατασκευές υποχώρησε σχεδόν 25 μονάδες βάσης, κύριε συνάδελφε που θέλετε στοιχεία. Και όλα αυτά, ενώ στην Ευρωζώνη το οικονομικό κλίμα δεν υποχώρησε αλλά αυξήθηκε και αυξήθηκε πάνω από το επίπεδο των 100 μονάδων βάσης.

Τρίτη λέξη κλειδί. Ληξιπρόθεσμες οφειλές. Δεν αναφέρομαι μόνο στα επίπεδα ρεκόρ των 82,3 δισεκατομμυρίων ευρώ, στα οποία έφτασαν οι ληξιπρόθεσμες οφειλές προς το δημόσιο στο τέλος Οκτωβρίου. Δεν χρωστούν μόνο οι πολίτες στο κράτος. Δυστυχώς, το ίδιο το κράτος έχει κηρύξει άτυπη στάση πληρωμών. Σύμφωνα με τη δική σας εισηγητική έκθεση, σε μόλις εννέα μήνες, το Σεπτέμβριο του 2015, οι ληξιπρόθεσμες υποχρεώσεις της γενικής κυβέρνησης αυξήθηκαν κατά 53%. Οι ληξιπρόθεσμες οφειλές προς τα νοσοκομεία αυξήθηκαν κατά 100% και από το Μάρτιο έως το Σεπτέμβριο του 2015 στις γενικές κρατικές δαπάνες της γενικής κυβέρνησης οι ληξιπρόθεσμες οφειλές αυξήθηκαν κατά 267%. Όλα αυτά έγιναν επί δική σας διακυβέρνησης.

Τέταρτη λέξη κλειδί. Ανακεφαλαιοποίηση. Σύμφωνα με την έκθεση της Ευρωπαϊκής Κεντρικής Τράπεζας, η ανακεφαλαιοποίηση των τραπεζών ήταν αποτέλεσμα των νέων δεδομένων της οικονομίας, όπως αυτά διαμορφώθηκαν το 2015. Για να αποφευχθεί το κούρεμα καταθέσεων, μετά την επιβολή των κεφαλαιακών ελέγχων και την ανεξέλεγκτη φυγή των καταθέσεων, η Κυβέρνηση προχώρησε σε μία ανακεφαλαιοποίηση που ήταν ούτε λίγο ούτε πολύ, αναγκαίο κακό. Η αξία των μετοχών του δημοσίου μειώθηκε κατά 98%. Η Κυβέρνηση αποδέχθηκε την ανακεφαλαιοποίηση χωρίς όριο τιμής και δέχθηκε να συμμετάσχουν μόνο ξένοι επενδυτές. Συνεπώς, ακόμα και σε ενδεχόμενη αύξηση των τιμών στο μέλλον, το κράτος δεν θα κερδίσει τίποτα, κυρίες και κύριοι συνάδελφοι, από όσα έχασε, ενώ οι ξένοι ελέγχουν πια τις τράπεζες για μόλις 5 δισεκατομμύρια ευρώ.

Με λίγα λόγια πρόκειται για μια ανακεφαλαιοποίηση, η οποία, πρώτον, συρρικνώνει την ελληνική ιδιωτική και δημόσια συμμετοχή, δεύτερον, απαξιώνει τις προηγούμενες αυξήσεις μετοχικού κεφαλαίου και, τρίτον, εκμηδενίζει την αξία του χαρτοφυλακίου του ΤΧΣ.

Έρχομαι στον δεύτερο πυλώνα της εισήγησής μου, τις προοπτικές που δίνονται στην ελληνική οικονομία, όπως αυτές αποτυπώνονται στον κρατικό προϋπολογισμό. Και εδώ θα πω τέσσερις λέξεις κλειδιά.

Πρώτη λέξη κλειδί. Κοινωνικός προϋπολογισμός. Σε ταμειακή βάση, κυρίες και κύριοι της Κυβέρνησης, υπολογίζεται υπερτετραπλασιασμός των ελλειμμάτων των φορέων κοινωνικής ασφάλισης. Στον τομέα του κοινωνικού κράτους οι συνολικές επιβαρύνσεις για τους φορολογούμενους είναι ύψους σχεδόν 2 δισεκατομμυρίων ευρώ. Το ψαλίδισμα του ασφαλιστικού συστήματος μόνο για το 2016 ανέρχεται στα 1,85 δισεκατομμύρια. Και βέβαια ούτε λόγος για τον περιορισμό της δαπάνης όσον αφορά την αντιμετώπιση της ανθρωπιστικής κρίσης. Στη Θεσσαλονίκη είχατε υποσχεθεί 2 δισεκατομμύρια, εν συνεχεία υποσχεθήκατε 200 εκατομμύρια και εν τέλει δώσατε 108 εκατομμύρια ευρώ.

Δεύτερον, πρόσθετα μέτρα και πρόσθετες δαπάνες. Είναι σαφές ότι η οικονομική κατάσταση είναι ακόμα χειρότερη απ’ αυτήν που περιγράφετε και αυτό γιατί στα μέτρα που αποτυπώνετε στο τρίτο μνημόνιο υπάρχει μία σειρά από νέα μέτρα και από νέες δαπάνες, τα οποία ακόμα δεν καταγράφονται στον προϋπολογισμό. Μιας και μιλώ για δαπάνες, σύμφωνα με δημοσίευμα της «Εφημερίδας των Συντακτών» που καταθέτω στα Πρακτικά, υπάρχει πολύ πρόσφατο πόρισμα του Σώματος Ελεγκτών Επιθεωρητών Δημόσιας Διοίκησης που καταδεικνύει το μέγεθος της διαφθοράς όσον αφορά τις μετακινήσεις κρατικών αυτοκινήτων για το έτος 2015.

(Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενδεικτικά να σας πω κραυγαλέες περιπτώσεις υποτιθέμενης μεταφοράς ακόμα και ατόμων που έχουν αποβιώσει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου ένα λεπτό ακόμα, κύριε Πρόεδρε.

Περίπτωση, κυρίες και κύριοι της Κυβέρνησης, κρατικού αυτοκινήτου που διένυσε εξακόσια είκοσι επτά χιλιόμετρα σε σαράντα λεπτά και πολλές άλλες περιπτώσεις. Γιατί το λέω αυτό; Κύριοι της Κυβέρνησης, βάλτε πρώτα μία τάξη στις υπηρεσίες σας! Σταματήστε την κατασπατάληση του χρήματος εκεί, προτού να καταφύγετε σε περαιτέρω περικοπές συντάξεων και σε αύξηση φόρων. Για το θέμα αυτό κατέθεσα σήμερα ερώτηση στους αρμόδιους Υπουργούς.

Τρίτη λέξη-κλειδί είναι οι δημοσιονομικοί στόχοι. Και εδώ, δυστυχώς, είναι το πιο εντυπωσιακό επίτευγμα της οικονομικής διακυβέρνησης του ΣΥΡΙΖΑ. Και αυτό γιατί με τους φόρους που βάλατε και με τις νέες περικοπές δαπανών θα έπρεπε το δημοσιονομικό αποτέλεσμα να ήταν εντυπωσιακότατο και δυστυχώς δεν είναι.

Μία κουβέντα θα πω για το δημόσιο χρέος. Το δημόσιο χρέος αυξάνεται κατά εννέα ποσοστιαίες μονάδες το 2016 σε σχέση με το 2014. Και εδώ η σύγκριση και τα νούμερα είναι αμείλικτα. Μεταξύ του 2011 και του 2014, το δημόσιο χρέος μειώθηκε κατά περίπου 40 δισεκατομμύρια ευρώ και οι τόκοι κατά 10 δισεκατομμύρια ευρώ.

Κλείνοντας, κυρίες και κύριοι συνάδελφοι, εμείς καταψηφίζουμε τον προϋπολογισμό και τον καταψηφίζουμε γιατί απαξιώνετε με κάθε τρόπο την προσπάθεια της Κυβέρνησης της Νέας Δημοκρατίας και των Ελλήνων πολιτών κυρίως να νοικοκυρέψουν τα του οίκου τους, γιατί δημιουργήσατε ψευδαισθήσεις ότι υπάρχει και άλλος δρόμος για την έξοδο από την κρίση άσκοπα και ανέξοδα, γιατί, κύριοι της Κυβέρνησης, πουθενά μέσα στο κείμενο του προϋπολογισμού δεν αποτυπώνονται οι προϋποθέσεις για επανεκκίνηση της οικονομίας και για επιστροφή στην ανάπτυξη. Και γιατί η δαμόκλειος σπάθη του Grexit παραμένει, δυστυχώς, επιλογή των εταίρων μας εξαιτίας των κακών χειρισμών και των παλινωδιών της Κυβέρνησης.

Κυρίες και κύριοι συνάδελφοι, εμείς θα συνεχίσουμε να ψηφίζουμε καθετί το θετικό, το προοδευτικό, το αναπτυξιακό. Ο παρών προϋπολογισμός, όμως, δεν περιέχει τίποτα από αυτά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γρηγοράκος για έξι λεπτά με τη γνωστή ανοχή του Προεδρείου, που την έχουν όλοι οι Βουλευτές.

**ΛΕΩΝΙΔΑΣ ΓΡΗΓΟΡΑΚΟΣ:** Ευχαριστώ πολύ.

Κυρίες και κύριοι συνάδελφοι, έρχομαι από την Επιτροπή Κοινωνικών Υποθέσεων όπου συζητούσαμε το θέμα του AIDS. Παρακολούθησα, λοιπόν, μία εξαιρετική επιτροπή, εισηγήσεις από την πολιτική ηγεσία, όλους τους φορείς αλλά και από τους Βουλευτές.

Το θαύμα του AIDS σήμερα, δηλαδή το ότι δεν υπάρχει AIDS στην Ελλάδα –και αυτό είναι θαύμα- και υπάρχει ως επίπτωση σε ένα πάρα πολύ μικρό ποσοστό, κύριε συνάδελφε από το Ηράκλειο, που προηγουμένως μιλούσατε για τη συναίνεση, είναι επειδή υπήρχε εθνική συνεννόηση και εθνική συναίνεση.

Γι’ αυτό, όταν όλες οι πολιτικές δυνάμεις βάλουν τα δυνατά τους, γίνονται θαύματα, κυρία συναδέλφισσα.

Όμως, όταν οι πολιτικές δυνάμεις ξεχνούν τι έχουν κάνει -κύριε Ηγουμενίδη, σ’ εσάς αναφέρομαι- όταν ο Αναπληρωτής Υπουργός Υγείας έρχεται στο Ηράκλειο και δεν τον αφήνετε να μπει στο νοσοκομείο, τι συναίνεση θέλεις; Για πες μου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τώρα το μετάνιωσε!

**ΛΕΩΝΙΔΑΣ ΓΡΗΓΟΡΑΚΟΣ:** Δεν πειράζει.

Γράφει, λοιπόν, χθες η «ΑΥΓΗ», το κομματικό σας έντυπο: «Λεωνίδας Γρηγοράκος: Εγώ είμαι μνημονιακός, δεν κρύβομαι». Γιατί να κρυφτώ; Έχω ψηφίσει τρία μνημόνια. Δεν θα ήταν καραγκιοζιλίκι να κρυφτώ; Δεν θα ήμουν Καραγκιόζης; Είμαστε αξιόπιστοι, σοβαροί άνθρωποι, είμαστε εξήντα δύο χρόνων. Έχουμε μία κουλτούρα. Δεν έχουμε την κουλτούρα της απάτης.

(Θόρυβος στην Αίθουσα)

Σας παρακαλώ πάρα πολύ, μη με προκαλείτε να αρχίσω.

Εδώ το μισό Υπουργικό Συμβούλιο πριν από λίγο βγήκε δύο τρεις φορές -άρχισε η «παρέλαση», γιατί πάμε για τα Χριστούγεννα- και δεν ήξεραν τίποτα. Αφού τα είχαν ψηφίσει όλα στο ΠΑΣΟΚ! Μνημονιακοί ήταν οι Υπουργοί! Όταν θυμήθηκαν ότι υπάρχει περίπτωση να μη βγουν Βουλευτές και πήγαν στον ΣΥΡΙΖΑ, λέτε να άλλαξαν τόσο γρήγορα ιδεολογία; Μήπως είναι τίποτα άλλο που τους έκανε να πάνε στον ΣΥΡΙΖΑ; Το πνεύμα της εποχής;

Ο Πρωθυπουργός άνοιξε θέματα τα οποία θα τα βρει μπροστά του αλλά πρέπει να τα βρει μπροστά του. Διότι αν είχε φροντίσει να είναι συναινετικός τα προηγούμενα χρόνια ή τουλάχιστον να έριχνε λίγο νερό στο κρασί του, βρε αδελφέ, θα μας έλεγε και εμάς να σταθούμε κάπου και να πούμε «ναι, ψήφισα ένα νομοσχέδιο».

Εμείς δεν ντρεπόμαστε που ψηφίσαμε τα μνημόνια, γιατί λέγαμε ότι είναι εθνική ανάγκη τα μνημόνια και γι’ αυτό τα ψηφίσαμε. Λέτε να ήθελα εγώ να μπει το μνημόνιο, να κόψει τη σύνταξη του διπλανού μου, του φίλου μου, του αδελφού μου, της γυναίκας μου, τον δικό μου τον μισθό; Ε, δεν είμαι και μαζοχιστής! Λέτε να το ήθελα; Το ήθελε κανείς Έλληνας αυτό; Κανείς δεν το ήθελε! Η ανάγκη μάς έκανε, όπως έκανε και εσάς η ανάγκη το καλοκαίρι να έρθετε να ψηφίσετε το τρίτο μνημόνιο.

Δεν καταλαβαίνω, λοιπόν, το «μνημονιακός-αντιμνημονιακός». Δεν καταλαβαίνω αυτήν την πραγματικά διχαστική πολιτική που χθες ακολούθησε ο Πρωθυπουργός πάλι με την παροιμία από τα Αραβικά Εμιράτα. Κανείς από αυτούς που ψήφισαν μνημόνιο δεν είναι αντιμνημονιακός και δεν είναι σωστή πολιτική θέση.

Όμως, μπορεί να σας ακουμπήσει κάποιος, αγαπητέ μου κύριε Θεωνά, να σου πει για τον συνέταιρό σου.

**ΙΩΑΝΝΗΣ ΘΕΩΝΑΣ:** Ποιος είναι ο συνέταιρός μου;

**ΛΕΩΝΙΔΑΣ ΓΡΗΓΟΡΑΚΟΣ:** Ο κ. Καμμένος.

Άρα, λοιπόν, πρέπει να είμαστε λίγο προσεκτικοί, γιατί αυτή είναι η αλήθεια. Αυτή είναι δηλαδή η πραγματικότητα για όποιον έχει τυφλωθεί. Μη μου κάνετε τώρα συγκρίσεις μεταξύ Νέας Δημοκρατίας και ΠΑΣΟΚ και ΣΥΡΙΖΑ με το εθνικο-λαϊκίστικο κόμμα! Άλλο που δεν υπάρχει εδώ πουθενά και σας αφήνει να κάνετε ό,τι θέλετε. Του έδωσαν ένα αεροπλάνο και γυρίζει πέρα-δώθε. Μια χαρά!

(Γέλωτες από την πτέρυγα της Νέας Δημοκρατίας)

Εγώ σέβομαι τις απόψεις σας. Εκτιμώ τον αγώνα σας. Εκτιμώ τον αγώνα σας! Εκτιμώ την προσπάθειά σας! Εκτιμώ την προσπάθεια όλων των συναδέλφων Βουλευτών του ΣΥΡΙΖΑ! Ε, πείτε και εσείς ότι δεν κάνατε κάτι καλά όλα τα προηγούμενα χρόνια! Πείτε τουλάχιστον ένα συγγνώμη γι’ αυτές τις φοβερές βρισιές!

Ξέρετε, εμένα δεν με έχουν ενοχλήσει όλα όσα λέγατε αλλά αυτήν τη λέξη «προσκυνημένος» δεν μπορώ να τη χωνέψω. Προσκυνημένος; Τώρα δηλαδή είναι προσκυνημένη όλη η Κυβέρνηση και όλοι εσείς είσαστε προσκυνημένοι;

**ΙΩΑΝΝΗΣ ΘΕΩΝΑΣ:** Δεν προσκυνούμε πουθενά εμείς!

**ΛΕΩΝΙΔΑΣ ΓΡΗΓΟΡΑΚΟΣ:** Μα, τι γίνεται τώρα δηλαδή;

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Γρηγοράκο, είναι ξαπλωμένοι!

**ΠΡΟΕΔΡΕΥΩΝ (Γεώργιος Λαμπρούλης):** Τώρα ας μην μπαίνουμε σε διάλογο.

Κύριε Γρηγοράκο, συνεχίστε. Σας παρακαλώ, κύριοι Βουλευτές, μη διακόπτετε.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, επειδή θέλω να μιλήσω για δύο πράγματα, θέλω να μιλήσω για την υγεία και την Τοπική Αυτοδιοίκηση…

**ΠΡΟΕΔΡΕΥΩΝ (Γεώργιος Λαμπρούλης):** Απευθύνομαι στα έδρανα, στους Βουλευτές. Παρακαλώ να μη διακόπτετε!

**ΛΕΩΝΙΔΑΣ ΓΡΗΓΟΡΑΚΟΣ:** Εντάξει, ευχαριστώ, κύριε Πρόεδρε.

Για την υγεία, λοιπόν, για την υγεία της συναίνεσης!

Αντί να βελτιώσετε το σύστημα της υγείας, συνεχής αποδόμηση! Εδώ είναι ο κ. Σταϊκούρας, μάλλον ήταν πριν από λίγο, έφυγε. Αντί να φροντίσετε για την αποφυγή εκμετάλλευσης των ασθενών στο σύστημα, μου τους φέρατε ξανά πίσω με τον νόμο Κατρούγκαλου, «ο ‘’κακός’’ ο Γρηγοράκος τον έπιασε στον ‘’Ευαγγελισμό’’ και το ίδιο βράδυ τον είχα στείλει σπίτι του». Και έβγαινε και έλεγε ο χριστιανός «δεν με έφταναν τα λεφτά!». Γιατί, φτάνουν στους άλλους; Τον φέρατε πίσω. Τους φέρατε πίσω τους γυναικολόγους στο «Έλενα». Όλους!

Αντί να αποφύγετε, λοιπόν, το black-out του συστήματος, ακόμη συνεχίζετε να δίνετε άδειες σε γιατρούς του Εθνικού Συστήματος Υγείας να πηγαίνουν δήθεν για μετεκπαίδευση ή άνευ αποδοχών. Κρατούν τη θέση στον «Ευαγγελισμό», στο «Κρατικό Αθηνών» και στα πανεπιστημιακά νοσοκομεία της Ελλάδος και πηγαίνουν και δουλεύουν στο εξωτερικό. Ρε, τι μαγκιά είναι τούτη; Ρε, τι μαγκιά είναι αυτή; Να κρατάω τη θεσούλα μου, να είμαι στο εξωτερικό, να τα ’κονομάω και άμα τύχει κάτι, θα ξαναγυρίσω και πίσω!

Καμμία δεν είχα υπογράψει. Υπογράφει κατά κόρον. Κατά τα άλλα έχουμε έλλειψη γιατρών στο Εθνικό Σύστημα Υγείας. Φέραμε την τροπολογία –και πέρασε- για να φύγουν οι γιατροί στα εξήντα επτά έτη. Δεν τη φέραμε γιατί θέλαμε να αυξήσουμε το όριο ηλικίας των γιατρών. Από ανάγκη τη φέραμε, γιατί έφευγαν χίλιοι γιατροί από το σύστημα. Τώρα είναι μέσα στο σύστημα και κρατάνε το σύστημα όρθιο. Δεν την ψηφίσατε όμως. Την πολεμήσατε με μανία.

Ποσοστό συμμετοχής στα φάρμακα. Βάλατε φόρο τώρα. Αυξήσατε τις ασφαλιστικές εισφορές. Αντί να διαφυλάξετε και να διατηρήσετε τις μόνιμες και επικουρικές θέσεις στα νοσοκομεία –το είχαμε κερδίσει με το προηγούμενο Υπουργικό Συμβούλιο- πήρατε τα λεφτά, έμειναν οι θέσεις κενές και δεν μπορούσατε να προκηρύξετε θέσεις.

Εδώ είναι ο κ. Σταϊκούρας. Μιλάω για τεσσερισήμισι χιλιάδες, τρεις χιλιάδες θέσεις προσωπικού των νοσοκομείων και χίλιους πεντακόσιους μόνιμους γιατρούς. Πήρατε τα λεφτά και τα δώσατε στα ασφαλιστικά ταμεία τον χειμώνα. Πώς να προκηρύξετε λοιπόν θέσεις για το Εθνικό Σύστημα Υγείας;

Κλείνουν όλα τα νοσοκομεία. Όσο για τις μονάδες εντατικής θεραπείας θα κλείσουν και αυτές όλες, γιατί απολύθηκαν όλοι οι νοσηλευτές του ΚΕΕΛΠΝΟ που στήριζαν τις μονάδες εντατικής θεραπείας.

Δύο λόγια μόνο για το Υπουργείο Εσωτερικών και τους δήμους. Πριν από αυτό, όμως θα πω ότι έγινε με τους προϋπολογισμούς στα νοσοκομεία. Εμείς είχαμε πει ότι θα πάμε με ό,τι κάναμε μέχρι το 2013, διότι είχαμε πετύχει τους στόχους. Τώρα, αντί 1,860 εκατομμυρίων πήγαμε στα 1,400 εκατομμύρια. Αφού είχαμε πει ότι δεν θα το χαμηλώσουμε άλλο! Γιατί;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γρηγοράκο, σας παρακαλώ ολοκληρώστε.

**ΛΕΩΝΙΔΑΣ ΓΡΗΓΟΡΑΚΟΣ:** Τελειώνω, κύριε Πρόεδρε.

Εγώ πιστεύω ότι οι δήμοι -άσχετα από αυτό που είπε ο κ. Μπαλάφας προηγουμένως- είναι έτοιμοι να κλείσουν. Τους πήρατε τώρα και τα χρήματα που είχαν να πάρουν από τις χορτολιβαδικές εκτάσεις, από τα βοσκοτόπια, τα πήγατε στην περιφέρεια, θα κλείσουν τα μαγαζιά, θα σταματήσουν οι αγρότες και οι κτηνοτρόφοι και οι δήμοι θα ψάχνουν να βρουν λεφτά.

Εμείς, λοιπόν, δεν πιστεύουμε στις αραβικές παροιμίες. Εμείς θέλουμε εθνική συνεννόηση στην πράξη, γιατί η μοναδική αλήθεια είναι οι πράξεις, τίποτε άλλο.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Μπουκώρος με τον οποίο ολοκληρώνεται ο δέκατος κύκλος των ομιλητών. Μετά τον κ. Μπουκώρο έχει ζητήσει τον λόγο -και έχει ήδη υπάρξει συνεννόηση γι’ αυτό- ο κ. Αποστόλου.

Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Αρχικά, προς τους αγαπητούς συναδέλφους του ΣΥΡΙΖΑ, οι οποίοι ανεβαίνουν στο Βήμα και μιλούν για μηδενική ύφεση και άλλα τέτοια, θα ήθελα να πω ότι καλό θα ήταν να επικαιροποιήσετε, αγαπητοί συνάδελφοι, τα στοιχεία σας γιατί, ως γνωστόν, η ΕΛΣΤΑΤ έχει αναθεωρήσει την εκτίμησή της για την ύφεση το τρίτο τρίμηνο. Την ανεβάζει στο 1,1% και όχι στο 0,4%, που ήταν η αρχική της πρόβλεψη, γεγονός που καθιστά ανέφικτο το στόχο για μηδενική ύφεση.

Όμως, ακόμα και η σημερινή μέρα αποδεικνύει την αφερεγγυότητα, την ασυναρτησία και την αμετροέπεια της πολιτικής ΣΥΡΙΖΑ. Για δεύτερη φορά μέσα σε λίγες μέρες η Κυβέρνηση, κάλεσε τους εργαζόμενους να πάρουν μέρος στη σημερινή απεργία. Τους διέφυγε όμως μια σημαντική και κρίσιμη λεπτομέρεια. Η σημερινή απεργία ήταν αντικυβερνητική, ήταν ενάντια στην Κυβέρνηση και στον προϋπολογισμό τον οποίο καταθέτει!

Οι εργαζόμενοι για την πολιτική του ΣΥΡΙΖΑ και τον προϋπολογισμό του ΣΥΡΙΖΑ διαμαρτυρήθηκαν σήμερα. Μάλλον η Κυβέρνηση –δεν μπορώ να σκεφθώ κάτι άλλο- βάλθηκε να επιβεβαιώσει τη λαϊκή παροιμία «όλοι γέλαγαν με εμένα, έσκασα κι εγώ στα γέλια», αν και η πολιτική της Κυβέρνησης μάλλον δάκρυα απογοήτευσης προκαλεί και όχι γέλια.

Κυρίες και κύριοι συνάδελφοι, θα έλεγα ότι είναι πραγματικά θλιβερό και ψυχοφθόρο, ακόμα και για εμάς τους ίδιους, το θέαμα των Βουλευτών του ΣΥΡΙΖΑ και των ΑΝΕΛ να υπερασπίζονται με πάθος φανατικών πρωτάρηδων το τρίτο επαχθέστερο, δυσκολότερο και σκληρότερο μνημόνιο.

Οι μέχρι πέρυσι τέτοιον καιρό δήθεν «πασσιονάριες» και οι δήθεν «λιμπερταδόρες», που δεν θα άφηναν να περάσει και θα έσχιζαν τα επαχθή και απεχθή μνημόνια και θα απελευθέρωναν από τον ζυγό της λιτότητας, όχι μόνο τον ελληνικό λαό αλλά και όλους τους ευρωπαϊκούς λαούς, σέρνονται σήμερα δυστυχώς στα σκαλιά των τοκογλύφων.

Δεν γνωρίζω τί ακόμα μας επιφυλάσσει ο πολιτικός κλαυσίγελως που όλοι είμαστε υποχρεωμένοι να ζήσουμε αυτήν την περίοδο. Πάντως το τελευταίο επεισόδιο, με πρωταγωνιστή τον συμπαθή Υπουργό, ο οποίος υποδυόταν τον ρόλο του πούρου μνημονιακού πρέπει να έσπασε κάθε ρεκόρ εισιτηρίων.

Κυρίες και κύριοι συνάδελφοι, ο προϋπολογισμός του 2016 είναι η γραπτή απόδειξη ότι η ελπίδα φεύγει και οι φόροι έρχονται, η ελπίδα φεύγει και οι περικοπές των συντάξεων είναι εδώ. Η αύξηση της ανεργίας και η επιστροφή της ύφεσης και των ελλειμμάτων δεν μπορεί να είναι ελπίδα, είναι απελπισία.

Θα αρκούσαν δυο-τρεις αριθμοί από το κείμενο του προϋπολογισμού για να αντιληφθεί κανείς την άτακτη υποχώρηση της Κυβέρνησης ΣΥΡΙΖΑ-ΑΝΕΛ, η οποία πέρυσι το Σεπτέμβριο από τη Θεσσαλονίκη υποσχόταν 12 δισεκατομμύρια παροχές, με το γνωστό πρόγραμμα Θεσσαλονίκης και φέτος αρπάζει από την τσέπη των Ελλήνων φορολογουμένων 5,7 δισεκατομμύρια ευρώ, πολιτική πρακτική στα όρια της πολιτικής λωποδυσίας.

Οι ληξιπρόθεσμες οφειλές του δημοσίου προς τον ιδιωτικό τομέα αυξήθηκαν κατά 58% μέσα σε εννιά μόλις μήνες. Αφού λαβώσατε βαθιά, κύριοι της Κυβέρνησης, την ιδιωτική οικονομία με τα capital controls, της δίνετε και το τελειωτικό κτύπημα με τα αριστερά φέσια.

Από το σύνολο των περικοπών, το 77% προέρχεται από μαχαίρωμα συντάξεων και επιδομάτων. Είναι όμως αριστερές περικοπές και δεν πονάνε. Τσεκούρωμα των συντάξεων αντί της επιστροφής στα ύψη του 2009 και στη δέκατη τρίτη σύνταξη που υποσχόταν ο κ. Τσίπρας. Αυτοί είστε όμως. Κοιταχθείτε στον καθρέφτη και εύκολα θα αντιληφθείτε την αλλοίωση των χαρακτηριστικών σας.

Ο πιο γκρίζος, ο πιο απαισιόδοξος προϋπολογισμός των τελευταίων ετών, φέρνει βαρυχειμωνιά στη χώρα και απελπισία στο λαό. Η οικονομία συρρικνώνεται και η κοινωνία εξοντώνεται.

Σκίσατε μέχρι και τις σημαίες σας, κυρία Φωτίου. Θυμάμαι την αριστερή και εθνολαϊκίστικη περηφάνια του προηγούμενου Φεβρουαρίου, όταν φέρνατε το πρώτο νομοσχέδιο της Κυβέρνησης ΣΥΡΙΖΑ για την αντιμετώπιση της ανθρωπιστικής κρίσης. Λέγατε τότε ότι θα δαπανήστε 200 εκατομμύρια ευρώ. Σας λέγαμε από αυτό το Βήμα ότι είναι ψίχουλα. Τελικά, βρισκόμαστε στο δωδέκατο μήνα του 2015 και έχετε δαπανήσει μόλις 108 εκατομμύρια ευρώ. Θα μου επιτρέψετε χωρίς παρεξήγηση να σας πω ότι αυτά δεν φτάνουν ούτε για τα συμπαθέστατα, ελληνικότατα, νοστιμότατα και καινοτόμα γεμιστά!

Και όμως, μέσα στον κυκεώνα της ύφεσης και των ελλειμμάτων, της ανεργίας και της επενδυτικής άπνοιας υπάρχουν πλεονασματικά ταμεία οργανισμών, κυρίες και κύριοι συνάδελφοι! Ναι, πλεονασματικά. Ως μη όφειλε, ο ΟΑΕΔ έχει 500 εκατομμύρια πλεόνασμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό μόνο, κύριε Πρόεδρε, σας παρακαλώ.

Στο Νομό Μαγνησίας και στο Βόλο, στην εκλογική μου περιφέρεια, η ανεργία καλπάζει και έχει εξακοντιστεί πλέον στα όρια της κοινωνικής έκρηξης, με ποσοστά πάνω από 30%. Βιομηχανίες κλείνουν και άλλες μεταναστεύουν. Με ποιο δικαίωμα στερεί ο ΟΑΕΔ προγράμματα και κονδύλια από τις στρατιές των ανέργων; Δεν είναι αυτή πραγματική πολιτική και κοινωνική αναλγησία;

Ακούω τους υπερασπιστές του κυβερνητικού έργου μέσα στον οίστρο της κομματικής ρητορείας να ρωτάνε τη Νέα Δημοκρατία για τις περικοπές της, 25% η ανεργία, 40% οι περικοπές και άλλα τέτοια. Από πού προκύπτει όμως ότι κυβερνάει καλύτερα ο ΣΥΡΙΖΑ, εφόσον στα παλιά, προηγούμενα φορολογικά και άλλα βάρη προσθέτει και άλλα καινούργια;

Η αλήθεια είναι, κυρίες και κύριοι συνάδελφοι του ΣΥΡΙΖΑ, ότι ξεπουλήσατε, δεν διασώσατε το τραπεζικό σύστημα. Δεν παράγετε κυβερνητικό έργο, δεν πληρώνετε τις οφειλές του κράτους στον ιδιωτικό τομέα, δεν προσφέρετε καμμία προοπτική στην οικονομία, δεν προωθείτε καμμία επένδυση. Η αλήθεια είναι ότι υπήρξατε αντιπολίτευση του «όχι» και είστε Κυβέρνηση του «δεν».

Κυρίες και κύριοι συνάδελφοι, ειλικρινά είναι έντονη η επιθυμία μου να υπερψηφίσω τον προϋπολογισμό, προκειμένου να συμβάλω στην επιτάχυνση της πολιτικής και ιδεολογικής σας απογύμνωσης και εν τέλει της κυβερνητικής σας κατάρρευσης. Δεν θα το κάνω, όμως ούτε από σκοπιμότητα, για να μη συμβάλω και εγώ στην κατάρρευση της οικονομίας και της κοινωνίας.

Και κάτι τελευταίο. Η πορεία στην πολιτική σας ανεμοθύελλα αποδεικνύει ότι δεν είστε καραβάνι. Τα καραβάνια έχουν σειρά, τάξη και στόχους. Μπουλούκι άτακτον είστε και έχετε χάσει τον δρόμο στην έρημο των άνυδρων κυβερνητικών σας πρωτοβουλιών.

Όσο για την τυχοδιωκτική σας αναζήτηση πολιτικής συναίνεσης, ας αγοράζατε όταν πουλούσαν. Μπορεί να πανηγυρίζετε για την τριπλή εκλογική σας νίκη μέσα στο 2015, αμφιβάλλω όμως εάν θα συμπληρώσετε την τετραετία.

Εν τέλει μπορεί να συζητάμε σήμερα τον πρώτο προϋπολογισμό της Αριστεράς αλλά πολλοί συμπολίτες μας εύχονται να είναι και ο τελευταίος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, ζητήσατε τον λόγο επί προσωπικού;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αναφέρθηκε…

**ΠΡΟΕΔΡΕΥΩΝ (Γεώργιος Λαμπρούλης):** Ας μην ξεκινήσουμε τώρα νέο κύκλο απαντήσεων κ.λπ..

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν θα πάρω πολύ χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, έχετε ένα λεπτό για μια σύντομη τοποθέτηση.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πολύς λόγος, λοιπόν, κύριοι συνάδελφοι, και πολύ κλάμα, ότι δεν προλάβαμε να ξοδέψουμε τα 200 εκατομμύρια, όπως είχαμε υποσχεθεί, για την ανθρωπιστική κρίση.

Όμως ξέρετε υπάρχουν πολλές λογικές οι οποίες έχουν να κάνουν με το χρήμα ως ένα ξεροκόμματο, πώς να το πετάμε δηλαδή και να το χάνουμε ή πώς το χρήμα να το εκμεταλλευόμαστε, έτσι ώστε να πιάνει τόπο.

Η δική μας Κυβέρνηση, η Κυβέρνηση της Αριστεράς, ξέρει πώς να δίνει και να πιάνουν τόπο τα λεφτά. Θα σας πω το πολύ απλό, λοιπόν...

(Θόρυβος στην Αίθουσα)

Γιατί τέτοιος χαμός; Ακούστε με λιγάκι.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, σας παρακαλώ να είστε σύντομη. Ακολουθεί Υπουργός, περιμένουν Βουλευτές να μιλήσουν.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν με διακόπτετε πριν μιλήσω, δεν γίνεται. Θα κάνετε λιγάκι υπομονή για να δείτε πώς ξοδέψατε 500 εκατομμύρια ρίχνοντάς τα στο πουθενά. Δίνοντας άπαξ ένα επίδομα 500 ευρώ σε μερικούς Έλληνες…

**ΑΝΔΡΕΑΣ ΚΑΤΣΑΝΙΩΤΗΣ:** Σε πόσους;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …και πώς εμείς επί εκατόν σαράντα πέντε χιλιάδες οικογένειες…

**ΧΡΗΣΤΟΣ ΜΠΟΥΚΩΡΟΣ:** Τι είναι αυτά που λέτε; Η Νέα Δημοκρατία δεν άφησε τόσους πολλούς φτωχούς.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, τον λόγο!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ηρεμήστε. Η κάρτα αλληλεγγύης…

**ΧΡΗΣΤΟΣ ΜΠΟΥΚΩΡΟΣ:** Δεν δώσατε χρήματα στους φτωχούς. Τα χρήματα που υποσχεθήκατε να δώσετε. Αυτό είναι όλο!

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο επί της διαδικασίας.

**ΧΡΗΣΤΟΣ ΜΑΝΤΑΣ:** Να τελειώσει πρώτα η Υπουργός.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Φωτίου, ακούστε με. Πάτε να μας αναλύσετε το πρόγραμμά σας. Θα έρθει η ώρα. Δεν έχετε μιλήσει ακόμα. Όταν μιλήσετε θα τοποθετηθείτε. Σας παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν έχει ξαναγίνει αυτό με Υπουργό. Ούτε η Έδρα ούτε οι αποκάτω δεν έχουν ψυχραιμία ένα δευτερόλεπτο να ακούσουν.

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, στοχοποιείτε το Προεδρείο τώρα; Δεν κατάλαβα. Μας εγκαλείτε κιόλας;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό δεν έχει ξαναγίνει.

**ΠΡΟΕΔΡΕΥΩΝ (Γεώργιος Λαμπρούλης):** Σας έδωσα τον λόγο για να δώσετε μια συγκεκριμένη εξήγηση σε όσα είπε ο κ. Μπουκώρος.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό προσπαθώ να πω.

**ΠΡΟΕΔΡΕΥΩΝ (Γεώργιος Λαμπρούλης):** Εσείς ανοίγετε το θέμα σε όλο το φάσμα της αρμοδιότητάς σας ως Υπουργού.

**ΧΡΗΣΤΟΣ ΜΠΟΥΚΩΡΟΣ:** Τα χρήματα που υποσχεθήκατε θα τα δώσετε;

**ΠΡΟΕΔΡΕΥΩΝ (Γεώργιος Λαμπρούλης):** Θα έρθει η μέρα, η ώρα που θα μιλήσετε. Σας παρακαλώ πολύ, έχω αναγγείλει ήδη τον κ. Αποστόλου, ο οποίος περιμένει στωικότατα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ «τρώω» τώρα τον χρόνο του κ. Αποστόλου;

**ΙΩΑΝΝΗΣ ΒΡΟΥΤΣΗΣ:** Ως Κοινοβουλευτικός Εκπρόσωπος ζητάω τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, συγγνώμη, δεν έχει τελειώσει η κυρία Υπουργός.

**ΙΩΑΝΝΗΣ ΒΡΟΥΤΣΗΣ:** Να τελειώσει η κυρία Υπουργός πρώτα και μετά.

**ΠΡΟΕΔΡΕΥΩΝ (Γεώργιος Λαμπρούλης):** Και ήταν ανάγκη να παρέμβετε; Σας είδα, είστε Κοινοβουλευτικός Εκπρόσωπος, θα σας έδινα τον λόγο. Οι Κοινοβουλευτικοί Εκπρόσωποι το δικαιούνται.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εγώ ξέρω και θα σας αναπτύξω βεβαίως όταν μιλήσω αναλυτικά, γιατί σας καίει πολύ η κάρτα αλληλεγγύης. Γιατί σήμερα ο κόσμος παίρνει 70 έως 220 ευρώ τον μήνα για τροφή σταθερά και θα τα παίρνει και όλο τον επόμενο χρόνο. Γιατί παίρνει 70 έως 220 ευρώ επιδότηση ενοικίου σταθερά και θα παίρνει και τον επόμενο χρόνο. Γιατί παίρνει 300 kwh δωρεάν τον μήνα σταθερά και θα παίρνει και τον επόμενο. Δεν πετάξαμε, δεν φάγαμε 500 εκατομμύρια για πλάκα.

**ΧΡΗΣΤΟΣ ΜΠΟΥΚΩΡΟΣ:** Τι είναι αυτά που λέτε; Ποιοι τα φάγανε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Γι’ αυτό τα γεμιστά είναι επινόηση του ελληνικού λαού και γι’ αυτό πρέπει να διδάσκεστε. Κρίμα που τα λοιδορείτε! Να διδάσκεστε από τις επινοήσεις του ελληνικού λαού.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, ζητήσατε τον λόγο;

**ΙΩΑΝΝΗΣ ΒΡΟΥΤΣΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, για ένα λεπτό, παρακαλώ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, παίρνω τον λόγο και θέλω εκ προοιμίου να πω ότι θέλει πολύ θράσος να τοποθετείται η κ. Φωτίου η οποία είναι πολύ εκτεθειμένη απέναντι σε ένα κρίσιμο ζήτημα, αυτό της ανθρωπιστικής κρίσης και σε ένα ζήτημα για το οποίο η Κυβέρνηση πρέπει να κρυφτεί γιατί είναι διπλά εκτεθειμένη.

Και εξηγούμαι. Κυρία Φωτίου, την περίφημη ανθρωπιστική κρίση που την είχατε στην ημερήσια διάταξή σας, τη μεταφράσατε αρχικά στη Θεσσαλονίκη για 2 δισεκατομμύρια, την πρώτη χρονιά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άντε πάλι!

**ΙΩΑΝΝΗΣ ΒΡΟΥΤΣΗΣ:** Στη συνέχεια τα 2 δισεκατομμύρια έγιναν 200 εκατομμύρια. Και έχετε σήμερα το θράσος…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, ξεκινάτε πάλι νέο κύκλο. Απευθύνεστε στην κ. Φωτίου. Βάζετε ζητήματα, θα βάλετε και άλλα. Τι θέλετε τώρα; Να υπάρχει μεταξύ σας συζήτηση;

**ΙΩΑΝΝΗΣ ΒΡΟΥΤΣΗΣ:** Με διακόπτετε;

**ΠΡΟΕΔΡΕΥΩΝ (Γεώργιος Λαμπρούλης):** Ναι, σας διακόπτω.

**ΙΩΑΝΝΗΣ ΒΡΟΥΤΣΗΣ:** Γιατί με διακόπτετε;

**ΠΡΟΕΔΡΕΥΩΝ (Γεώργιος Λαμπρούλης):** Με την άδειά σας και με τη συναίνεση του Σώματος. Δεν χάλασε ο κόσμος, κύριε Βρούτση!

**ΙΩΑΝΝΗΣ ΒΡΟΥΤΣΗΣ:** Ωραία, ξανατοποθετούμαι.

**ΠΡΟΕΔΡΕΥΩΝ (Γεώργιος Λαμπρούλης):** Περιμένουν Βουλευτές να μιλήσουν, περιμένουν Υπουργοί. Χάνουμε χρόνο.

**ΙΩΑΝΝΗΣ ΒΡΟΥΤΣΗΣ:** Ξαναδώστε μου τον χρόνο.

Επαναλαμβάνω. Η κ. Φωτίου και η Κυβέρνηση είναι εκτεθειμένοι διπλά. Εξαπάτησαν τον ελληνικό λαό. Εξαπάτησαν τους φτωχούς, τους αδύναμους, τους έταξαν «λαγούς με πετραχήλια», τα 2 δισεκατομμύρια της Θεσσαλονίκης έγιναν 200 εκατομμύρια και καθώς κλείνει ο χρόνος αποκαλύπτεται η μεγάλη απάτη. Δίνονται μόλις 108 εκατομμύρια, τη στιγμή που η προηγούμενη κυβέρνηση έδωσε 755 εκατομμύρια για την οικογενειακή ενίσχυση, έδωσε 450 εκατομμύρια σε επτακόσιες χιλιάδες οικογένειες μέσα από το πρωτογενές πλεόνασμα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, αυτά μπορείτε να τα πείτε και στην ομιλία σας, όποτε θέλετε.

**ΙΩΑΝΝΗΣ ΒΡΟΥΤΣΗΣ:** Και προχωρώ και σε κάτι άλλο καινούργιο για να το μάθει η Βουλή. Την ώρα, κυρία Φωτίου, που η ανεργία είναι τόσο υψηλή, που την αυξήσατε, ενώ η μακροοικονομική της προοπτική ήταν να είναι στο 19,5% στο τέλος του 2016, παίρνουν τα λεφτά του ΟΑΕΔ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας απαντήσω. Δεν ντρέπεστε;

**ΠΡΟΕΔΡΕΥΩΝ (Γεώργιος Λαμπρούλης):** Τώρα θα ξεκινήσουμε καινούργιο κύκλο, κύριε Βρούτση;

**ΙΩΑΝΝΗΣ ΒΡΟΥΤΣΗΣ:** Και φτάνουμε σήμερα στο σημείο 280 εκατομμύρια ευρώ, λεφτά των εργαζομένων που δόθηκαν για προγράμματα ανεργίας, να τα έχουν πάει στην Τράπεζα της Ελλάδας και να αγνοείται η τύχη τους.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, σας παρακαλώ. Θέλατε κάτι συγκεκριμένο να πείτε και ανοίξατε δέκα θέματα. Με συγχωρείτε πάρα πολύ! Ολοκληρώνετε και σταματάμε εδώ.

**ΙΩΑΝΝΗΣ ΒΡΟΥΤΣΗΣ:** Εδώ έχω το χαρτί. Λεφτά που έπρεπε να χρησιμοποιούνται σε προγράμματα ανεργίας πάνε και τα παρκάρουν στην Τράπεζα της Ελλάδος με το ψευτοεπιχείρημα του υψηλότερου επιτοκίου. Γιατί, κυρία Φωτίου; Δεν υπάρχει ανεργία; Γιατί δεν κάνετε προγράμματα ανεργίας; Τα λεφτά είναι των εργαζομένων και όχι για να καλύπτετε άλλες δαπάνες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Έχει ζητήσει τον λόγο ο Κοινοβουλευτικός Εκπρόσωπος του ΚΚΕ, ο κ. Παφίλης.

Κύριε Υπουργέ, μισό λεπτό σας παρακαλώ. Δώστε μια ανοχή.

Ορίστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, πρώτη φορά ζητάω τον λόγο αλλά εδώ πρέπει να ξεκαθαρίσουμε πρώτα κάτι σχετικά με την διαδικασία.

Τελικά θα το εφαρμόσουμε αυτό; Κάθε φορά που θα μιλάει Υπουργός, θα παίρνουν τον λόγο οι Κοινοβουλευτικοί Εκπρόσωποι; Θα τον παίρνουν. Βεβαίως. Γιατί μέχρι τώρα όλοι μιλάνε, όταν σηκώνεται Υπουργός. Πρωταθλητής είναι ο κ. Λοβέρδος -δεν τον κατηγορώ, λέω πώς διαμορφώνεται η διαδικασία- «ένα λεπτό τον λόγο», πέντε λεπτά ομιλία. Ξαναπαίρνει άλλος Υπουργός τον λόγο. Ξανά το ίδιο. Αν είναι, να ισχύσει για όλους και όχι να είμαστε εμείς τα «κορόιδα» της ιστορίας, για να το πω έτσι.

**ΒΑΣΙΛΕΙΟΣ ΚΕΓΚΕΡΟΓΛΟΥ**: Τα ντολμαδάκια…

**ΑΘΑΝΑΣΙΟΣ ΠΑΦΙΛΗΣ:** Τα ντολμαδάκια;

**ΒΑΣΙΛΕΙΟΣ ΚΕΓΚΕΡΟΓΛΟΥ**:Τώρα δεν ζήτησε τον λόγο.

**ΑΘΑΝΑΣΙΟΣ ΠΑΦΙΛΗΣ:** Είναι ντροπή για τον ελληνικό λαό και αυτούς που παράγουν τον πλούτο, αυτή η άθλια συζήτηση που γίνεται εδώ μέσα, ποιος δηλαδή τους αντιμετωπίζει ως ζητιάνους είτε με 70 είτε με 100 είτε με 500 είτε με 300 ευρώ. Αυτό λένε αυτήν τη στιγμή. Και απευθύνομαι στον κόσμο και όχι στο Κοινοβούλιο.

Αυτοί που χτίζουν τα πάντα, αυτοί που έφτιαξαν την Ελλάδα, αυτοί που παράγουν τον πλούτο, σήμερα κοκορεύονται, και η Νέα Δημοκρατία και το ΠΑΣΟΚ και το σύστημά τους που τους έφτασαν σε εξαθλίωση και ο ΣΥΡΙΖΑ που ακολουθεί την ίδια πολιτική, ότι τους δίνουν ένα ξεροκόμματο και πρέπει να είναι και ευχαριστημένοι.

Εμείς θεωρούμε πρόκληση κυριολεκτικά το 2015 με τέτοιες δυνατότητες που έχει η κοινωνία να τσακώνονται μέσα εδώ για το ποιος τους δίνει ένα ξεροκόμματο, όπως τσακώνονταν παλιά, όταν οι βασιλιάδες έσφαζαν τον κόσμο και οι βασίλισσες μοίραζαν καραμέλες στα ορφανά.

Και λέμε, λοιπόν, στο λαό ότι του ανήκουν όλα και πρέπει να αποφασίσει να απορρίψει αυτήν τη λογική που τον αντιμετωπίζει σαν ζητιάνο. Αυτοί τα δικαιούνται όλα, αυτοί παράγουν τον πλούτο και πρέπει να συγκεντρώσουν την προσοχή τους και τις δυνάμεις τους για να ανατρέψουν ένα σύστημα, γιατί αυτό είναι υπεύθυνο, και μαζί αυτούς που το υπηρετούν, ώστε να πάρουν αυτό που τους ανήκει.

Και να σταματήσει, -το ξαναλέμε, γιατί είναι κυριολεκτικά προκλητικό- η διαφήμιση που γίνεται και από τον έναν και από τον άλλον και συνολικά για τη δήθεν αγαθοεργία που κάνουν απέναντι σε αυτούς τους οποίους έχουν στείλει κυριολεκτικά στην κόλαση.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο Υπουργός Αγροτικής Ανάπτυξης και Τροφίμων κ. Αποστόλου.

**ΙΩΑΝΝΗΣ ΒΡΟΥΤΣΗΣ:** Δεν τον διακόψατε τον κ. Παφίλη! Να είστε δίκαιος, Πρόεδρε!

**ΑΘΑΝΑΣΙΟΣ ΠΑΦΙΛΗΣ:** Πρώτη φορά μιλάω.

**ΙΩΑΝΝΗΣ ΒΡΟΥΤΣΗΣ:** Εγώ δεν είπα να μη μιλήσετε. Δεν σας διέκοψε. Είναι δίκαιο αυτό, να με διακόψει εμένα;

**ΑΘΑΝΑΣΙΟΣ ΠΑΦΙΛΗΣ:** Πρώτη φορά μίλησα σε δύο μέρες. Έχετε μιλήσει εκατό φορές.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μου επιτρέπετε;

Αγαπητοί συνάδελφοι, εγώ θα εστιάσω την ομιλία μου στον αγροτικό χώρο.

**ΙΩΑΝΝΗΣ ΑΝΤΩΝΙΑΔΗΣ:** Πείτε και πότε θα πληρωθούν οι αγρότες, μιας και είστε στο μικρόφωνο.

(Θόρυβος στην Αίθουσα)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θεωρώ ότι είναι ο χώρος ο οποίος δεν έτυχε τουλάχιστον του ενδιαφέροντος που είχε ανάγκη τα τελευταία χρόνια. Είναι πολλά τα προβλήματα που έχουμε να λύσουμε.

Κατ’ αρχάς, θα σταθώ, μιας και το ζητήσατε, στο θέμα των ημερών που είναι οι πληρωμές των ενισχύσεων. Αναρτήθηκαν ήδη από το μεσημέρι τα προσωρινά δικαιώματα της βασικής ενίσχυσης ανά ΑΦΜ αγρότη, που σημαίνει ότι ξεκλείδωσαν οι πληρωμές και θα γίνουν στο σύνολό τους την ερχόμενη Δευτέρα.

Το συνολικό ποσό που θα καταβληθεί θα είναι το 90% της βασικής ενίσχυσης, δηλαδή 1,1 δισεκατομμύριο ευρώ, που αποτελεί το 50% της άμεσης ενίσχυσης. Σε αυτά θα προστεθούν μέχρι τα μέσα του Δεκέμβρη τουλάχιστον 200 εκατομμύρια, που αφορούν όλες τις εκκρεμότητες που είχαν αφήσει οι προηγούμενες κυβερνήσεις από το 2009 μέχρι το 2014.

Με άλλα λόγια, αγαπητοί συνάδελφοι, η ύπαιθρος θα ενισχυθεί αυτές τις ημέρες με το ποσό του 1,3 δισεκατομμυρίου ευρώ, πράγμα που θα συμβάλει, το κατά δύναμιν βέβαια, στην οικονομική δραστηριότητα της υπαίθρου.

Θέλω, όμως, να ξεκαθαρίσω τρία πράγματα. Πρώτον, ότι πρόκειται για την εφαρμογή της νέας ΚΑΠ, που σημαίνει νέα δεδομένα που απαιτούν τον επαναπροσδιορισμό από την αρχή όλων των δικαιωμάτων. Και μιλάμε για δικαιώματα που αφορούν επτακόσιες είκοσι χιλιάδες δηλώσεις.

Δεύτερον, στις περισσότερες χώρες της Ευρωπαϊκής Ένωσης δεν έχουν γίνει, γι’ αυτό βέβαια τον λόγο, οι σχετικές πληρωμές και τρίτον, τα ποσά της νέας Κοινής Αγροτικής Πολιτικής, που βέβαια είχε συμφωνηθεί από τις προηγούμενες κυβερνήσεις, είναι τουλάχιστον κατά 10% μικρότερα.

Για όλα αυτά θα σας καταθέσω αναλυτική κατάσταση-ανακοίνωση από πλευράς του ΟΠΕΚΕΠΕ.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορώ, όμως, να μην αναφερθώ στην καταιγίδα που αντιμετωπίσαμε παραλαμβάνοντας το Υπουργείο και τις επιπτώσεις από την κάκιστη διαχείριση των κοινοτικών ενισχύσεων των κυβερνήσεων τόσο του ΠΑΣΟΚ όσο και της Νέας Δημοκρατίας.

Το επαναλαμβάνω για πολλοστή φορά. Μας έχουν επιβληθεί δημοσιονομικές διορθώσεις, δηλαδή πρόστιμα, συνολικού ποσού 1,4 δισεκατομμυρίου ευρώ και καταλογισμοί 1,1 δισεκατομμυρίου ευρώ και έρχονται και άλλα, εξαιτίας αυτής της συμπεριφοράς.

Τι κάναμε, αγαπητοί συνάδελφοι, εμείς για να αποφύγει η χώρα μας τα χειρότερα; Για τα πρόστιμα που είχαν αποδεχθεί οι προηγούμενες κυβερνήσεις, πληρώσαμε ήδη την πρώτη δόση ύψους 311 εκατομμυρίων ευρώ και καταλαβαίνετε ότι έπεται συνέχεια τα επόμενα χρόνια.

Για τους καταλογισμούς, μετά από σκληρή μάχη, μειώσαμε τα ποσά σε πρώτη φάση. Έχουμε καταφέρει πολλά σε αυτό το επίπεδο αλλά δεν μας επιτρέπει ο χρόνος να αναφερθούμε σε αυτά. Δυστυχώς, όμως, η Ευρωπαϊκή Επιτροπή επιμένει να επιστραφούν από τους ίδιους τους αγρότες τα υπόλοιπα ποσά, αλλιώς η χώρα απειλείται με παραπομπή στο Ευρωπαϊκό Δικαστήριο και ημερήσια πρόστιμα.

Θα σας καταθέσω τη σχετική επιστολή της Ευρωπαϊκής Επιτροπής, με την οποία, επιπλέον, μάς επισημάνθηκε η αδιαφορία που έδειξαν μέχρι σήμερα οι προηγούμενες κυβερνήσεις, μια αδιαφορία που όξυνε την κατάσταση.

Γι’ αυτό, αγαπητοί συνάδελφοι, αναγκαστήκαμε να φέρουμε νομοθετική ρύθμιση, με την οποία προβλέπεται ότι αν τελικά γίνουν κάποτε ανακτήσεις, αυτές να γίνονται όχι με την αυστηρή και αναγκαστικού χαρακτήρα διαδικασία, που προέβλεπε ο προηγούμενος νόμος, ο ν.4002/2011, αλλά με άλλη ηπιότερη διαδικασία σε βάθος χρόνου, που θα την περιγράψει μια υπουργική απόφαση από τους Υπουργούς Οικονομικών και Αγροτικής Ανάπτυξης. Βέβαια, τονίζω για μια ακόμη φορά ότι οποιαδήποτε απόφαση για ανακτήσεις από τον αγροτικό χώρο, αν προκύψει τέτοιο θέμα, θα είναι συναπόφαση μέσα από τη Βουλή.

Και ας έλθουν τότε οι συνάδελφοι της Νέας Δημοκρατίας για τα πακέτα Χατζηγάκη ύψους 421 εκατομμυρίων ευρώ και Κοντού ύψους 108 εκατομμυρίων ευρώ, αλλά και το ΠΑΣΟΚ, για το πακέτο ύψους 500 εκατομμυρίων ευρώ Μωραΐτη προς τους συνεταιρισμούς, να ψηφίσουν μπροστά στο δίλημμα να αναζητηθούν τα αντίστοιχα ποσά ή να τα φορτωθεί ο Έλληνας φορολογούμενος με νέα πρόστιμα.

Αγαπητοί συνάδελφοι, εμείς θεωρούμε ότι υπάρχουν σημαντικά περιθώρια για να ανατρέψουμε πολλές καταστάσεις και πολλά προβλήματα, με βάση ένα συνολικό σχέδιο άμεσης ανακούφισης και μεσοπρόθεσμης στρατηγικής ανάπτυξης.

Το πρώτο που καλούμαστε να αντιμετωπίσουμε είναι ο περιορισμός των επιπτώσεων της κρίσης και της νέας συμφωνίας στο αγροτικό εισόδημα και το δεύτερο είναι η υπηρέτηση του προγράμματός μας για τον πρωτογενή τομέα. Θα επιμείνουμε στις διαπραγματεύσεις, καταθέτοντας συγκεκριμένες προτάσεις.

Η βασική μας φιλοσοφία είναι τα φορολογικά βάρη να κατανεμηθούν δίκαια, με προφανή στόχο το μεγαλύτερο μέρος να επωμιστούν οι μεγαλύτερες αγροτικού χαρακτήρα επιχειρήσεις, με οποιοδήποτε σενάριο ή με συνδυασμό σεναρίων και εναλλακτικών προτάσεων και αντίστοιχη ελάφρυνση των μικρομεσαίων γεωργικών εκμεταλλεύσεων, που το όποιο εισόδημά τους θα προκύπτει από την αμοιβή της πραγματικής οικογενειακής εργασίας τους και όχι από κάποιο τεκμαρτό προσδιοριστέο επιχειρηματικό κέρδος.

Για να μην γίνεται, όμως, η συζήτηση πάνω σε αναλήθειες, οφείλω να καταθέσω και συγκεκριμένα νούμερα. Οι αγρότες για το εισόδημα του 2013 πλήρωσαν συνολικά 411 εκατομμύρια ευρώ. Για τα εισοδήματα του 2014 πλήρωσαν λιγότερο από τα μισά, δηλαδή 186 εκατομμύρια ευρώ. Και για τα εισοδήματα του 2015 θα πληρώσουν του χρόνου περίπου 210 εκατομμύρια ευρώ. Τόσα προβλέπει ο φετινός προϋπολογισμός.

Ακόμη και με συντελεστή 20%, το 2017 οι αγρότες για τα εισοδήματα του 2016, δεν θα πληρώσουν σε καμμιά περίπτωση τα 411 εκατομμύρια ευρώ που πλήρωσαν το 2014, με βάση τα έσοδα του 2013. Το λέω αυτό για να γίνει κατανοητό ότι όταν ήταν Κυβέρνηση ο ΣΥΡΙΖΑ το καλοκαίρι του 2015, απάλλαξε της φορολόγησης τις ενισχύσεις στο 85% των Ελλήνων αγροτών που έπαιρναν ενισχύσεις κάτω από 12.000 ευρώ. Επιτέλους, πρέπει να σταματήσει αυτή η πολιτική υπερεκμετάλλευση του θέματος. Δεν βοηθά τους αγρότες.

Αγαπητοί συνάδελφοι, το βασικό μας πρόγραμμα όπως έχει κατατεθεί, παραμένει σταθερό και αναλλοίωτο ως προς τη φιλοσοφία του, τις αξίες του και τους στόχους του, που είναι η υπηρέτηση της ριζοσπαστικής μεταρρύθμισης του αγροτικού τομέα, ένα σχέδιο που στοχεύει στη διασφάλιση της διατροφικής μας επάρκειας, στην ανταγωνιστικότητα της αγροτικής παράγωγης μέσω της προστιθέμενης αξίας, στη συγκράτηση και ανανέωση του αγροτικού πληθυσμού και στη διασφάλιση της κοινωνικής συνοχής στην ύπαιθρο.

Οι παρεμβάσεις μας εντός του 2016 στοχεύουν τόσο στη μείωση του κόστους παραγωγής όσο και στη βελτίωση των τιμών των αγροτικών προϊόντων. Στην κατεύθυνση αυτή, ο διοικητικός μηχανισμός διαχείρισης και καταβολής των πληρωμών θα γίνει άμεσα πιο ευέλικτος και αποτελεσματικός, ώστε ο αγρότης να πληρώνεται γρήγορα, να του εξασφαλίζεται η απαραίτητη ρευστότητα και χωρίς, κυρίως, απώλειες από δημοσιονομικές διορθώσεις, από πρόστιμα.

Ξεκινήσαμε ήδη τις θεσμικές παρεμβάσεις. Ψηφίσαμε πριν λίγες μέρες το νομοσχέδιο που ρυθμίζει το ιδιαίτερα περίπλοκο θέμα των βοσκήσιμων γαιών με βάση την αναγκαιότητα χρήσης τους και βεβαίως και την προστασία του περιβάλλοντος. Καταθέσαμε ήδη σε δημόσιο διάλογο το νομοσχέδιο για τις επαγγελματικές οργανώσεις των αγροτών, τον συνεργατισμό και την κοινωνική οικονομία, που μπορεί να εμπλουτιστεί σε αυτήν τη διαδικασία της διαβούλευσης και με άλλες προτάσεις και άλλες παραμέτρους.

Το πρόβλημα της ρευστότητας, που όντως είναι πάρα πολύ σοβαρό, θα επιλυθεί τόσο με την αλλαγή αντιμετώπισης από πλευράς του τραπεζικού συστήματος του αγροτικού χώρου όσο βεβαίως και την αναπτυξιακή τράπεζα που ετοιμάζουμε και ένα κομμάτι της, ένας τομέας της θα αφορά τον αγροτικό χώρο, αλλά κυρίως από την αγροτική κάρτα, την οποία θα θεσμοθετήσουμε αρχές της επόμενης χρονιάς.

Επίσης, αγαπητοί συνάδελφοι, εγκρίθηκε ήδη το νέο πρόγραμμα αγροτικής ανάπτυξης. Είναι εμπροσθοβαρές στην υλοποίηση των μέτρων που θα συμβάλουν στην ενίσχυση της ρευστότητας και του εισοδήματος των αγροτικών νοικοκυριών, αλλά κυρίως θα δώσουν άμεσες επενδυτικές ευκαιρίες στην ύπαιθρο, με προτεραιότητα τις προκηρύξεις για τους νέους αγρότες και τα πολυλειτουργικά πιλοτικά αγροκτήματα.

Δημιουργούμε παραγωγικά αξιοποιήσιμη τράπεζα γενετικού υλικού και διατήρησης εγχώριων ποικιλιών, δίνοντας ιδιαίτερο βάρος στην εφαρμοσμένη έρευνα για την παραγωγή εγχώριου πολλαπλασιαστικού υλικού. Αξιοποιούμε προς άμεση βελτίωση και χρήση χιλιάδες στρέμματα σχολάζουσας δημόσιας γης για αγροτική παραγωγή. Παρεμβαίνουμε στον εξορθολογισμό της χρήσης και του κόστους των ενεργειακών πόρων στη γεωργία μέσω συστημάτων σύγχρονης τεχνολογίας, καθώς και στην αναμόρφωση-απλοποίηση του πλαισίου αδειοδότησης των κτηνοτροφικών εγκαταστάσεων. Κατοχυρώνουμε εθνικό σύστημα πιστοποιημένης ποιότητας αγροτικών προϊόντων, σε άμεση σύνδεση με τα αντίστοιχα ευρωπαϊκά και διεθνή δεδομένα.

Θεσμοθετούμε μέσω συστήματος αναγνώρισης την εποχική, κυρίως, εργασία σε αγροτικές και αλιευτικές δραστηριότητες εποχικών ή πλήρως απασχολούμενων μεταναστών εργατών, που, εκτός του ότι είναι εντελώς αναγκαίοι στις σημερινές συνθήκες, αποκτούν νόμιμη υπόσταση και θα συνεισφέρουν μέσω της εργασίας τους το προβλεπόμενο εργόσημο στον ασφαλιστικό φορέα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ένα-δύο λεπτά, κύριε Πρόεδρε.

Συμβάλλοντας στον πολυλειτουργικό και τομεακό χαρακτήρα της αγροτικής οικονομίας, ενισχύουμε τον θεσμό της οικοτεχνίας, αξιοποιούμε την έννοια του γεωργικού συμβούλου, όπως προδιαγράφεται στο πρόγραμμα αγροτικής ανάπτυξης, προκειμένου να αποτελέσει τον επιστήμονα των γεωτεχνικών εφαρμογών, δηλαδή αυτόν που θα βρίσκεται δίπλα στον αγρότη, περιορίζοντας το έμμεσο κόστος της συμβουλευτικής του παρουσίας.

Παρεμβαίνουμε θεσμοθετημένα εντός του 2016 με ενιαίο σύστημα και διαδικασίες στον τομέα εμπορίας αγροτικών προϊόντων. Λαϊκές αγορές, κεντρικές αγορές, εισαγωγές, εξαγωγές, εξορθολογίζοντας τις απαιτήσεις της αγοράς, αλλά πάνω από όλα, προστατεύοντας τις τιμές του παραγωγού.

Στις διεθνές σχέσεις έχουν γίνει πάρα πολλές παρεμβάσεις, σχετικές συζητήσεις στο Συμβούλιο Υπουργών Γεωργίας, ιδιαίτερα για την προστασία των προϊόντων γεωγραφικών ενδείξεων και κυρίως της φέτας στο πλαίσιο των συμφωνιών της Ευρωπαϊκής Ένωσης με τρίτες χώρες. Επίσης, ενισχύθηκαν σε πολλά σημεία, θα έλεγα, οι διμερείς συνεργασίες με βασικό στόχο την προώθηση των εξαγωγών των αγροτικών μας προϊόντων στις μεγάλες αγορές.

Δεν μου επιτρέπει ο χρόνος, απλώς θα ήθελα να πω δυο κουβέντες ιδιαίτερα για τον τομέα αλιείας, όπου και εκεί πλέον μπαίνουμε σε μια διαφορετική ταχύτητα. Ήδη ολοκληρώσαμε τη διαδικασία χαρτογράφησης των βυθών με Ποσειδωνία και βεβαίως περατώνουμε το έργο, θα έλεγα, το ολοκληρωμένο σύστημα παρακολούθησης της αλιείας.

Αγαπητοί συνάδελφοι, προετοιμάζουμε ένα συνολικό σχέδιο ανασυγκρότησης της παραγωγικής βάσης στον πρωτογενή τομέα που στηρίζεται σε κύκλους προϊόντων με βάση τα συγκριτικά πλεονεκτήματα της χώρας και έχουμε ολοκληρώσει έναν κύκλο επαφών σε διεπαγγελματικό επίπεδο, με στόχο την ανάπτυξη μιας σύγχρονης εμπορικής στρατηγικής στον τομέα των τροφίμων.

Υπάρχουν πολλοί κύκλοι οι οποίοι έχουν ως βασικούς στόχους τη διατροφική επάρκεια, τα προϊόντα υψηλής προστιθέμενης αξίας και βεβαίως, ειδικά προϊόντα τα οποία θα αναδεικνύουν τα συγκριτικά πλεονεκτήματα της χώρας. Γι’ αυτό το σκοπό, έχει συγκροτηθεί ειδική ομάδα στο Υπουργείο Αγροτικής Ανάπτυξης, η οποία στο πρώτο τρίμηνο του 2016 θα θέσει όλη αυτή την πρότασή μας σε δημόσιο διάλογο.

Αγαπητοί συνάδελφοι, όντως πρέπει ως Κυβέρνηση σε δύσκολες συνθήκες να πορευτούμε αλλά είμαστε έτοιμοι όχι μόνο να αντιμετωπίσουμε τις επιπτώσεις από τη συμφωνία και όλες αυτές που η κρίση μάς έχει φέρει, αλλά να δούμε και το πιο πέρα. Διότι ιδιαίτερα για τον αγροτικό χώρο, έχοντας τα τεράστια συγκριτικά πλεονεκτήματα, που θα βοηθήσουν την παραγωγική ανασυγκρότηση της χώρας, πρέπει να κάνουμε αυτά τα βήματα.

Θέλω, ολοκληρώνοντας, να πω ότι ευχαριστώ ιδιαίτερα τις δυνάμεις που ασπάζονται την ευρωπαϊκή πορεία της χώρας, που στο προχθεσινό νομοσχέδιο για τις βοσκήσιμες γαίες, έστω και με τις συνθήκες που ψηφίστηκε και όλα αυτά που ακολουθήθηκαν, είπαν «ναι» προς αυτήν την κατεύθυνση.

Ευχαριστώ.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Κοζομπόλη-Αμανατίδη από το ΣΥΡΙΖΑ.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ευχαριστώ, κύριε Πρόεδρε.

Κυρίες και κύριοι Βουλευτές, δεν μπορώ να μη σχολιάσω τη γενναιότητα εκείνων που οδήγησαν τη χώρα μας σε αυτού του μεγέθους την ανθρωπιστική κρίση, τώρα να εγκαλούν την Κυβέρνηση ΣΥΡΙΖΑ, γιατί δίνει λιγότερα από όσα είχε υποσχεθεί. Πραγματικά, χρειάζεται μεγάλη γενναιότητα ψυχής για να το κάνουν.

Κυρίες και κύριοι Βουλευτές, βρισκόμαστε μπροστά στην ψήφιση ενός νόμου του κράτους που θα καθορίσει την πορεία της χώρας μας για το επόμενο διάστημα. Γι’ αυτό σκύβουμε με ιδιαίτερη προσοχή και με ιδιαίτερη ευθύνη επάνω σε αυτό το συγκεκριμένο νομοθέτημα. Εδώ υπάρχει μια σημαντική διαφορά από το παρελθόν: το γεγονός ότι αυτός ο προϋπολογισμός μπορεί να αποδεχθεί ως προϋπολογισμός σταθεροποίησης της οικονομίας, της αρχής της εξόδου από την ύφεση, της αρχής της ανάκαμψης.

Οι αριθμοί που δείχνουν την εικόνα της ελληνικής οικονομίας τα πέντε τελευταία χρόνια, είναι αμείλικτοι. Υπέφεραν και οι αριθμοί και οι άνθρωποι. Οι αριθμοί, λοιπόν, που πολύ τους ακούσαμε από τους προηγούμενους ομιλητές, τι δείχνουν; Σημαντική ετήσια για κάθε έτος πτώση του ΑΕΠ, συνολικά για τα πέντε τελευταία χρόνια περίπου 27%, διόγκωση του εθνικού χρέους και σε απόλυτους αριθμούς, αλλά και ως ποσοστό του ΑΕΠ από 120% στο 180%, αύξηση των ανέργων κατά ένα εκατομμύριο, αύξηση των εκροών κεφαλαίων από τις τράπεζες περίπου 110 δισεκατομμύρια ευρώ, με 70 δισεκατομμύρια από αυτά να καταλήγουν στις τράπεζες του εξωτερικού. Αυτοί, κυρίως, ήταν πατριώτες, οπαδοί συγκεκριμένων παρατάξεων, που το ταξικό τους συμφέρον υπερείχε του εθνικού. Δείχνουν, επίσης, αύξηση της φοροδιαφυγής, αύξηση της διαφθοράς, τριπλασιασμό των αυτοκτονιών.

Οι αριθμοί, όταν συνοδεύονταν από ονόματα, κατέληγαν στα σπίτια Υπουργών. Όταν αντιστοιχούσαν σε χρήματα, κατέληγαν σε λογαριασμούς, σε υπεράκτιες εταιρείες, σε λογαριασμούς στην Ελβετία. Οι αριθμοί αντιπροσώπευαν μίζες από εξοπλιστικά προγράμματα, από υποβρύχια, από φρεγάτες. Σε άλλες χώρες οι άνθρωποι που αντιστοιχούσαν σε αυτούς τους λογαριασμούς θα έκαναν χαρακίρι. Εδώ, όμως, είναι τιμητές μιας Κυβέρνησης οκτώ μηνών.

Με τον προϋπολογισμό του 2016 η Κυβέρνηση καλείται να διαχειρισθεί τους συγκεκριμένους πόρους που έχει στη διάθεσή της, που ως αποτελέσματα των πολιτικών που ακολουθήθηκαν τα προηγούμενα χρόνια από τις προηγούμενες κυβερνήσεις είναι απελπιστικά περιορισμένοι και θα ήταν εντελώς ανύπαρκτοι, εάν υποχρεωνόμασταν σε πλεονάσματα της τάξης του 3% ή του 4,5%, που είχε συμφωνήσει η προηγούμενη συγκυβέρνηση.

Αφ’ ενός, λοιπόν, έχει να διαχειρισθεί τους συγκεκριμένους, τους απελπιστικά λίγους πόρους, αφ’ ετέρου έχει να δώσει τις κατευθύνσεις εκείνες που θα βγάλουν τη χώρα από το σπιράλ της ύφεσης.

Με τον προϋπολογισμό του 2016 εκτιμάται ότι τα έσοδα θα διαμορφωθούν σε 51 δισεκατομμύρια ευρώ, αυξημένα κατά 2,5 εκατομμύρια από τον προηγούμενο χρόνο. Αυτό, σε συνδυασμό με τη συγκράτηση των δαπανών, δημιουργεί ένα πρωτογενές ταμειακό πλεόνασμα στο 2% περίπου του ΑΕΠ. Αυτό σημαίνει ότι το κράτος μπορεί να ικανοποιήσει τις υποχρεώσεις του και να δημιουργήσει μια ρευστότητα και κατά συνέπεια αναμένεται να μειωθεί ο ρυθμός αύξησης των ληξιπρόθεσμων υποχρεώσεων της γενικής κυβέρνησης, με απώτερο στόχο τη μείωση αυτών στο τέλος του 2016. Προτεραιότητα θα δοθεί στους τομείς της υγείας, πρόνοιας και κοινωνικής ασφάλισης που αποτελούν και τις μεγαλύτερες υποχρεώσεις της γενικής κυβέρνησης.

Σε κάθε περίπτωση, αυτός ο προϋπολογισμός είναι στρατηγικός και είναι μέρος ενός ευρύτερου στρατηγικού σχεδίου που οδηγεί σε μία άλλου είδους πορεία, σε μία αναπτυξιακή πορεία και το πρώτο σκαλοπάτι για μια αναπτυξιακή πορεία είναι η δημιουργία ενός κλίματος σταθερότητας και δημοσιονομικής ισορροπίας. Είναι ο πρώτος στόχος αυτού του προϋπολογισμού.

Ο δεύτερος στόχος είναι ο τερματισμός της αναπαραγωγής της υφεσιακής ροπής της ελληνικής οικονομίας με το να τεθούν οι προϋποθέσεις για τη δημιουργία πρωτογενών πλεονασμάτων, όχι αποκρυμμένων στα αποθεματικά των ΟΤΑ και του ασφαλιστικού συστήματος, όπως έκαναν οι κυβερνήσεις της Νέας Δημοκρατίας και του ΠΑΣΟΚ, αλλά από πραγματικά πλεονάσματα. Τίθενται οι βάσεις για μια μακρόχρονη λύση σε μεγάλος βάθος χρόνου του συνολικού χρέους των 320 δισεκατομμυρίων, που αυτό σχεδόν από μόνο του θα δημιουργήσει το έδαφος για μία νέα πορεία.

Το τρίτο κύριο χαρακτηριστικό αυτού του προϋπολογισμού είναι ο κοινωνικός του προσανατολισμός, καθώς οι όποιες δυνατότητες παρέχονται μέσα από το ασφυκτικό δημοσιονομικό πλαίσιο, διατίθενται πρωτίστως σε κοινωνικές δαπάνες, υγεία, αντιμετώπιση ανθρωπιστικής κρίσης, ανεργία.

Κυρίες και κύριοι Βουλευτές, δεν πανηγυρίζουμε για τον σημερινό προϋπολογισμό, όμως κατά το κοινώς λεγόμενο θεωρούμε ότι με τον προϋπολογισμό αυτόν «μπαίνει το νερό στο αυλάκι», γι’ αυτό σας καλούμε να τον ψηφίσετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε.

Τον λόγο έχει ο κ. Δένδιας από τη Νέα Δημοκρατία.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν θα ταλαιπωρήσω το Σώμα με αριθμούς. Ούτως ή άλλως, αναλύθηκαν με απόλυτη επάρκεια κυρίως από τον επιμελή εισηγητή της Αξιωματικής Αντιπολίτευσης, τον κ. Σταϊκούρα.

Νομίζω ότι απ’ όλους τους αριθμούς που ακούστηκαν εδώ –και ακούστηκαν εκατοντάδες αριθμοί με διαφορετική ανάγνωση και διαφορετική ερμηνεία- μπορούμε να καταλήξουμε στον κοινό τόπο ότι η χώρα έχει επιστρέψει στην ύφεση και ότι αυτός ο προϋπολογισμός είναι ένας υφεσιακός προϋπολογισμός.

Θέλω να είμαι ειλικρινής. Δεν το λέω αυτό επιχαίρων. Νομίζω, όμως, ότι γενικά η Κυβέρνηση έχει κάνει ένα μεγάλο λάθος στόχευσης και όσο κι αν είναι δύσκολο να αλλάξει πορεία, είναι απόλυτη υποχρέωσή μας να το υπογραμμίζουμε, να το καταδεικνύουμε και να το εξηγούμε, με την ελπίδα επίτευξης συνεννόησης απέναντι στα αυτονόητα.

Η Κυβέρνηση κατ’ αρχάς επιβάλλει 3,2 δισεκατομμύρια νέους φόρους και όπως συζητούσαμε και προηγουμένως, τα 3,2 δισεκατομμύρια αναφέρονται όχι ως προερχόμενα από σύλληψη φοροδιαφυγής. Κατά συνέπεια, σε μία οικονομία που έχει επιστρέψει στην ύφεση, αφαιρεί το ελληνικό κράτος ακόμα 3,2 δισεκατομμύρια. Επίσης, το δημόσιο ανέβασε τις μη πληρωμένες οφειλές του προς τον ιδιωτικό τομέα στα 6 δισεκατομμύρια. Όλο αυτό είναι αίμα που λείπει από τον άρρωστο οργανισμό της ελληνικής οικονομίας.

Νομίζω ότι η λάθος στόχευση είναι ακόμα ευρύτερη. Εξηγώ: Η Κυβέρνηση έχει θεωρήσει ότι το κύριο στοίχημα για τη χώρα είναι να πετύχει κάποια ρύθμιση στο ζήτημα του χρέους. Έχει δε την εντύπωση ότι με αυτό θα μπορέσει να απελευθερώσει οικονομικές δυνάμεις και να αλλάξει το οικονομικό κλίμα.

Αυτό είναι απολύτως λάθος. Το χρέος είναι ένα μεγάλο πρόβλημα, αλλά δεν είναι ένα σημερινό πρόβλημα. Το χρέος είναι ένα πρόβλημα, το οποίο θα δημιουργηθεί στη χώρα μετά το 2023. Αυτήν τη στιγμή η εξυπηρέτηση του χρέους κοστίζει –εντός εισαγωγικών- «μόνο» 5 και κάτι δισεκατομμύρια, όταν το 2011 ξεπερνούσε τα 15 περίπου δισεκατομμύρια κατ’ έτος. Το 2009 ήταν περίπου 12 δισεκατομμύρια κατ’ έτος. Η στόχευση δεν πρέπει να αφορά το χρέος. Η στόχευση πρέπει να αφορά την ανάπτυξη.

Έχουμε εγκλωβιστεί δε σε μία διαπραγμάτευση για το χρέος. Η Κυβέρνηση προτάσσει συνεχώς το χρέος και την βελτίωση των όρων, γιατί κούρεμα δεν πρόκειται να πάρει η Κυβέρνηση με κανέναν τρόπο, ελπίζω να το έχει καταλάβει. Αντίθετα, αν προέτασσε, παραδείγματος χάριν, την ανάπτυξη της οικονομίας και τη δύσκολη οικονομική πραγματικότητα, θα μπορούσε ως πρόταση να ζητήσει από τους Ευρωπαίους εταίρους το 1,9 δισεκατομμύριο που προβλέπεται ως έσοδο από ιδιωτικοποιήσεις το 2016, αντί να πάνε να εξυπηρετήσουν το χρέος -υποχρεωτική επιλογή αφού εμείς το προτάσσουμε ως το μέγα πρόβλημα- να πάνε σ’ έναν «κουμπαρά» για να μπορέσει να αντιμετωπιστεί το μείζον θέμα του ασφαλιστικού, το οποίο οδηγεί αυτήν τη στιγμή σε αδιέξοδο και την Κυβέρνηση και τον διάλογο με τον τρόπο που η Κυβέρνηση επεδίωξε να το χειριστεί.

Άλλο θέμα στο οποίο η Κυβέρνηση μάς έχει οδηγήσει σε αδιέξοδο είναι το μεταναστευτικό, κυρίες και κύριοι, το οποίο είναι και σήμερα επίκαιρο. Μήνες τώρα, από την αρχή του 2015, προειδοποιούμε την Κυβέρνηση ότι θα εγκλωβιστεί στην πολιτική την οποία ακολουθεί, την πολιτική των ανοικτών θυρών, την πολιτική, αν θέλετε, των ανοικτών θαλασσών, όπως έχει γίνει.

Αυτό το οποίο κατάφερε η Κυβέρνηση στην Ειδομένη είναι έργο το οποίο το είχαμε ήδη δει και απλώς πραγματώνεται. Έχει εγκλωβιστεί αυτήν τη στιγμή η Κυβέρνηση και μαζί της έχουν εγκλωβιστεί στη χώρα χιλιάδες μετανάστες και δεν έχει πολιτική. Η μη πολιτική της δε οδηγεί στις σαφείς απειλές, έστω και αν ο κ. Μουζάλας θέλησε να τις υποβαθμίσει το πρωί στη σώφρονα ομιλία του προς την Εθνική Αντιπροσωπεία, έχει όμως οδηγήσει σε υπαρκτό κίνδυνο να φύγει η χώρα από το χώρο Σένγκεν, που σημαίνει να αναιρεθεί η κατάκτηση που επιτρέπει στον κάθε νέο Έλληνα με απλή χρήση ακόμα και της αστυνομικής του ταυτότητας να κινείται μέσα στην Ευρώπη. Πολλοί από μας εδώ θυμόμαστε πώς ήταν πριν τα πράγματα, όταν οι μακρές ουρές των διαβατηρίων ήταν ο μόνος τρόπος για τον Έλληνα πολίτη για να μπει σε μια άλλη χώρα.

Κυρίες και κύριοι συνάδελφοι, επέτυχε η Κυβέρνηση επίσης και κάτι που φαινόταν ακατόρθωτο, να καταστήσει την Τουρκία και τον κ. Ερντογάν ως κύριο πυλώνα πολιτικής και ως σημείο αναφοράς για όλους στην Ευρωπαϊκή Ένωση. Ο κ. Ερντογάν πλέον λειτουργεί σαν «σουλτάνος» και δέχεται στην Άγκυρα τους Αρχηγούς των ευρωπαϊκών κρατών, οι οποίοι ζητούν την απαραίτητη βοήθειά του για να αντιμετωπιστεί το μεταναστευτικό. Όλα αυτά τα είχαμε προβλέψει και όλα αυτά είναι πράγματα, τα οποία έγιναν εξαιτίας των έντονων αστοχιών της Κυβέρνησης.

Δεν είμαι απ’ αυτούς που επιχαίρουν για τα λάθη της Κυβέρνησης και δεν είμαι απ’ αυτούς που επιχαίρουν για τις αποτυχίες της. Στον περιορισμένο χρόνο αυτής της ομιλίας των έξι λεπτών μπορώ μόνο να ζητήσω και πάλι από την Κυβέρνηση να επανέλθει στο πλαίσιο της πραγματικότητας και ενός νοήμονος διαλόγου, διότι ακολουθεί μια πορεία που σας προβλέπω με απόλυτη βεβαιότητα ότι οδηγεί σε αδιέξοδο τους επόμενους δέκα-δώδεκα μήνες την Κυβέρνηση, αλλά δυστυχώς οδηγεί σε αδιέξοδο και τη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δένδια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και τρεις συνοδοί εκπαιδευτικοί από το 4ο Γυμνάσιο Πρέβεζας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Χρήστος Αντωνίου από το ΣΥΡΙΖΑ.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε σήμερα τον πρώτο προϋπολογισμό της νέας Κυβέρνησης που προέκυψε από τις πρόσφατες εκλογές του Σεπτεμβρίου, εκλογές όπου τα πολιτικά κόμματα κατέθεσαν τις θέσεις τους, τις προτάσεις τους, τις ιδέες τους και ο ελληνικός λαός αποφάσισε σε ποιον θα αναθέσει τη διακυβέρνηση της χώρας.

Ο παρών προϋπολογισμός είναι ένας μεταβατικός προϋπολογισμός, αλλά ταυτόχρονα κρίσιμος στην πορεία που έχει χαράξει η νέα Κυβέρνηση, προκειμένου να βγάλει τη χώρα από τη δύσκολη οικονομική κατάσταση, όπου οδηγηθήκαμε με ευθύνες άλλων πολιτικών δυνάμεων που είχαν τη διακυβέρνηση της χώρας για πολλές δεκαετίες. Δεν ανταποκρίνεται 100% σε αυτό που θα θέλαμε, καθώς η χώρα μας κουβαλάει τα βαρίδια και τα απόνερα των μνημονιακών πολιτικών και τις οικονομικές και δημοσιονομικές στενότητες που κληρονομήσαμε. Δεν χρειάζεται νομίζω να ψάξει κανείς πολύ για να βρει τους υπαίτιους αυτής της πολιτικής που μας οδήγησε σε μία άνευ προηγουμένου οικονομική και κοινωνική καταστροφή.

Θυμίζω για την ιστορία: Μείωση σε πέντε χρόνια πλέον του 1/4 του ΑΕΠ της χώρας, ενάμισι εκατομμύριο άνεργοι, μείωση μισθών και συντάξεων 40% και περισσότερο, επιχειρήσεις έκλεισαν, μαγαζιά κατέβασαν ρολά, οι νέοι πήραν ξανά τον δρόμο για το εξωτερικό, όπως τη δεκαετία του ’50 και του ’60, τα κόκκινα δάνεια των επιχειρήσεων και των νοικοκυριών σημείωσαν αλματώδη αύξηση, όπως επίσης οι ληξιπρόθεσμες οφειλές του δημοσίου.

Ύστερα από κάποια χρόνια ο ιστορικός του μέλλοντος θα περιγράψει τις ιστορίες καθημερινής τρέλας, πόνου και δυστυχίας που εκτυλίχθηκαν τα προηγούμενα χρόνια. Οι υπεύθυνοι αυτών των πολιτικών έρχονται σήμερα στη Βουλή, χωρίς ντροπή, χωρίς να ζητήσουν μία συγγνώμη από τον ελληνικό λαό και μας κουνάνε το δάκτυλο προσποιούμενοι τους ανήξερους.

Αν νομίζετε, κυρίες και κύριοι συνάδελφοι, ότι απευθύνεστε σε λωτοφάγους, έχετε κάνει μεγάλο λάθος. Ο λαός μας έχει και μνήμη και κρίση και ο καθένας θα κριθεί όταν έρθει η ώρα. Και η ώρα θα είναι το Σεπτέμβρη του 2019. Ελπίζω μέχρι τότε να έχετε βγάλει Πρόεδρο, κύριοι συνάδελφοι της Αξιωματικής Αντιπολίτευσης.

Και εσείς, κύριοι συνάδελφοι της Συμπαράταξης ΠΑΣΟΚ-ΔΗΜΑΡ, μέχρι τότε ελπίζω να έχετε αποτινάξει το σύνδρομο που σας διακατέχει, της συμπόρευσης και του εναγκαλισμού με τη δεξιά παράταξη και να κοιτάξετε λίγο προς την Ευρώπη και τις διεργασίες που συντελούνται στα αντίστοιχα σοσιαλδημοκρατικά κόμματα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, θα πάμε με τον Πάνο! Θα βάλουμε μυαλό!

**ΧΡΗΣΤΟΣ ΑΝΤΩΝΙΟΥ:** Δυο μέρες τώρα το τι ακούσαμε δεν περιγράφεται. Ακούσαμε ότι η Ελλάδα ήταν ευημερούσα χώρα, ότι η οικονομία πήγαινε καλά, τα εισοδήματα είχαν πάρει την ανιούσα, οι επενδύσεις είχαν αρχίσει να αυξάνονται, η ανεργία μειώθηκε και άλλα τέτοια παραμύθια.

Να σημειώσω εδώ ότι το 2014 οι επενδύσεις είχαν φτάσει στα 2,5 δισεκατομμύρια, το χαμηλότερο σημείο από τη δεκαετία του ’60. Δεν ξέρω αν οι συνάδελφοι που τα λένε ζούσαν στη χώρα μας ή κάπου αλλού, γιατί η πραγματικότητα που βίωνε ο ελληνικός λαός ήταν τελείως διαφορετική.

Και αφού πήγαιναν όλα καλά και το διογκωθέν εν τω μεταξύ χρέος -το βιώσιμο που λέγατε- χτύπησε ταβάνι, παρά το PSI, το οποίο εξαέρωσε τα αποθεματικά των ασφαλιστικών ταμείων και άλλων φορέων, αφού λοιπόν πήγαιναν όλα κατ’ ευχήν, ήρθε ο ΣΥΡΙΖΑ, τα πράγματα άρχισαν να στραβώνουν και να πηγαίνουν από το κακό στο χειρότερο!

Και εδώ όμως οι αριθμοί και οι στατιστικές είναι εναντίον σας, κύριοι συνάδελφοι της Αντιπολίτευσης. Η Κυβέρνηση ΣΥΡΙΖΑ-ΑΝΕΛ-Οικολόγων, παρά την πιστωτική ασφυξία που μας επέβαλλαν οι δανειστές, κατόρθωσε να κρατήσει όρθια και με τις λιγότερες δυνατές απώλειες την ελληνική οικονομία. Η πρόβλεψη είναι κοντά στο μηδέν μείωση του ΑΕΠ για το 2015, ελαφριά κάμψη το 2016, με τη δυναμική της οικονομίας να γυρίζει στην ανάπτυξη το δεύτερο εξάμηνο του 2016. Ο νέος προϋπολογισμός είναι συντηρητικός και ειλικρινής, όσον αφορά το σκέλος των εσόδων. Στο σκέλος των δαπανών έχει κοινωνική και αναπτυξιακή στόχευση, καθώς αυξάνονται οι κοινωνικές δαπάνες.

Σημειωτέον ότι για την υγεία προχωράμε για πρώτη φορά μετά από πέντε χρόνια σε προσλήψεις νέου ιατρικού προσωπικού, προκειμένου το σύστημα να μπορέσει να λειτουργήσει.

Επίσης, αυξάνονται οι δαπάνες για το Πρόγραμμα Δημοσίων Επενδύσεων, στοχευμένα, σε επιλεγμένες δράσεις που θα έχουν γρήγορη απόδοση και αντανάκλαση στην πραγματική οικονομία, ενισχύοντας την απασχόληση και υποβοηθώντας την ενεργή ζήτηση.

Ο προϋπολογισμός του 2016 προσπαθεί όσο είναι δυνατό στην παρούσα δύσκολη συγκυρία να κατανείμει με δίκαιο τρόπο τα φορολογικά βάρη. Δεν περιλαμβάνονται λόγω απαίτησης των θεσμών τα επιπλέον έσοδα που υπολογίζουμε να μαζέψουμε από την πάταξη της φοροδιαφυγής, την πάταξη του λαθρεμπορίου καυσίμων, καπνικών προϊόντων, τον έλεγχο όλων των λιστών εξωτερικού που είτε δεν τις παραλαμβάνατε όπως την πρόσφατη λίστα Borgias είτε τις παραλαμβάνατε και τις κρατούσατε στα συρτάρια των αρμόδιων Υπουργείων. Εμείς θα τις ελέγξουμε γιατί δεν είμαστε σε καμμιά λίστα και δεν είμαστε όμηροι κανενός.

Από την καινούργια χρονιά βάζουμε εμπρός το Περιουσιολόγιο και κάθε κατεργάρης θα κληθεί να πληρώσει και να δικαιολογήσει αυτά που κατέχει.

Στο σημείο αυτό, κυρίες και κύριοι της Αντιπολίτευσης και της συγκυβέρνησης των προηγούμενων χρόνων, δεν θα αποφύγω τον πειρασμό να επισημάνω μερικές αλήθειες που τις ξεχνάτε όταν ανεβαίνετε σε αυτό εδώ το Βήμα. Αποφεύγετε να μας πείτε για το πώς εξανεμίστηκαν τα αποθεματικά των ασφαλιστικών ταμείων με τις άτοκες καταθέσεις παλαιότερα στην Τράπεζα της Ελλάδος, με τις «επενδύσεις» στο χρηματιστήριο αργότερα, με το PSI κ.λπ., για το πώς οικοδομήσατε ένα άναρχο και χωρίς κανόνες δικαιοσύνης ασφαλιστικό σύστημα με χαριστικές ρυθμίσεις πελατειακού χαρακτήρα σε διάφορες ομάδες συμφερόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Δεν μας λέτε, επίσης, για το πώς εκτοξεύτηκαν τα κρατικά ελλείματα και το πώς οδηγηθήκαμε στα μνημόνια, για το πάρτι των Ολυμπιακών Αγώνων που ακόμα δεν έχουμε τον ακριβή λογαριασμό, για τα θαλασσοδάνεια των τραπεζών που δινόταν σε ημέτερους επιχειρηματίες χωρίς στοιχειώδεις εμπράγματες διασφαλίσεις, για τα δάνεια των κομμάτων σας και το πότε θα αποπληρωθούν, για τις τροπολογίες με τις οποίες απαλλάσσετε τους υπεύθυνους από τυχόν ποινικές ευθύνες, για τα διάφορα «πακέτα Χατζηδάκη», του «όλα τα κιλά-όλα τα λεφτά» που δινόντουσαν προεκλογικά χωρίς τη συναίνεση και έγκριση της Ευρωπαϊκής Ένωσης και τώρα που έρχεται ο λογαριασμός και οι καταλογισμοί, σφυρίζετε αδιάφορα.

Τέλος, αποφεύγετε να μιλάτε για μαύρα ταμεία της «SIEMENS», για το πώς φυγαδεύτηκε, έφυγε –όπως θέλετε πείτε το- ο κ. Χριστοφοράκος από τη χώρα.

Έχετε κοντή μνήμη, κυρίες και κύριοι συνάδελφοι. Όμως, ο ελληνικός λαός δεν έπαθε συλλογική αμνησία, όπως νομίζετε.

Εμείς είμαστε αποφασισμένοι να μη γυρίσουμε πίσω. Ο τόπος έχει αλλάξει σελίδα. Θα κάνουμε αυτό που πρέπει σαν κοινοβουλευτική Πλειοψηφία για να βγάλουμε την οικονομία από την ύφεση και την κρίση και σταδιακά να περάσουμε σε σταθερούς ρυθμούς ανάπτυξης, μιας ανάπτυξης που τα οφέλη της θα διανέμονται και θα διαχέονται στους κοινωνικά αδύνατους της κοινωνίας μας και αυτό αποτελεί για εμάς δέσμευση απέναντι στον ελληνικό λαό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Επιτρέψτε μου να έχουμε μια συνεννόηση, κύριοι συνάδελφοι. Είμαστε στον ενδέκατο κύκλο. Υπολείπονται, σε ό,τι αφορά τους Βουλευτές, να μιλήσουν για να τον ολοκληρώσουμε αυτόν τον κύκλο, άλλοι επτά Βουλευτές. Ήδη έχει ζητήσει τον λόγο να μιλήσει γύρω στις 19.15΄, όπως μου είπε, ο κ. Αλεξιάδης.

Θα δώσουμε, λοιπόν, τον λόγο σε δύο Βουλευτές. Θα ακολουθήσει ο κ. Αλεξιάδης. Επίσης, ζήτησαν τον λόγο άλλοι δύο Βουλευτές και μετά ο κ. Λοβέρδος και ο κ. Θεοχάρης, οι δύο Κοινοβουλευτικοί Εκπρόσωποι αντίστοιχα της Δημοκρατικής Συμπαράταξης και του Ποταμιού. Οπότε, θα πάμε με αυτήν τη σειρά που είπα: δύο Βουλευτές, ο κ. Αλεξιάδης, δύο Βουλευτές, οι δύο Κοινοβουλευτικοί Εκπρόσωποι και συνεχίζουμε τον κατάλογο.

Τον λόγο έχει ο κ. Στέργιος Γιαννάκης από τη Νέα Δημοκρατία.

**ΣΤΕΡΓΙΟΣ ΓΙΑΝΝΑΚΗΣ:** Κύριε Πρόεδρε, αγαπητοί συνάδελφοι, ο συζητούμενος προϋπολογισμός αποτυπώνει δραματικά το αδιέξοδο στο οποίο έχει περιέλθει η Κυβέρνηση. Είναι καταφανής η αμηχανία της, αφού και η ίδια καταλαβαίνει ότι δεν μπορεί να ανταποκριθεί στις μνημονιακές δεσμεύσεις που ανέλαβε, δεν έχει σχέδιο υπέρβασης και βεβαίως δεν υπάρχει παράλληλο πρόγραμμα. Επί δέκα μήνες πορευόμαστε με συνεχή παραπλάνηση και με μισές αλήθειες, ξεχνώντας ότι από μισές αλήθειες φτιάχνονται ολόκληρα ψέματα.

Τη στιγμή που η φοροδοτική ικανότητα των Ελλήνων έχει εξαντληθεί -και το γνωρίζετε- φέρνετε έναν προϋπολογισμό στείρο, φοροεισπρακτικό και φορομπηχτικό και γι’ αυτό αντιαναπτυξιακό.

Οι ληξιπρόθεσμες οφειλές των πολιτών προς το δημόσιο έχουν φτάσει τα 83 δισεκατομμύρια και την επόμενη χρονιά να είστε σίγουροι ότι θα εκτιναχθούν, γιατί από το δικό σας προεκλογικό «δεν πληρώνω» φτάσαμε σήμερα στο πραγματικό και ειλικρινές «δεν έχω να πληρώσω».

Ο προϋπολογισμός σας είναι ένας προϋπολογισμός με λογιστική και μόνο προσέγγιση χωρίς πολιτικό αποτύπωμα και προγραμματισμό. «Η ελπίδα έρχεται», λέγατε προεκλογικά, και ο ελληνικός λαός σάς στήριξε και σήμερα διαπιστώνει ότι η ελπίδα όχι μόνο έφυγε, αλλά στη θέση της ήρθε η λεπίδα. Η λεπίδα των φόρων, της ύφεσης, της φτώχειας, των πλειστηριασμών.

Κυρίες και κύριοι συνάδελφοι, η χώρα μας στο τέλος του 2014 είχε καταφέρει με αιματηρές θυσίες των πολιτών να σταθεροποιήσει τα δημόσια οικονομικά της, να επιστρέψει σε ανεμικό μεν αλλά θετικό ρυθμό οικονομικής μεγέθυνσης, να μειώσει έστω και λίγο την ανεργία, διαγράφοντας θετικές προοπτικές προοδευτικής εξόδου από την κρίση.

Από τις αρχές του 2015 η χώρα επέστρεψε στην ύφεση, στην αύξηση της ανεργίας. Χάθηκαν πενήντα έξι χιλιάδες τετρακόσιες εβδομήντα τρεις θέσεις εργασίας μόνο τον περασμένο μήνα, τον Οκτώβριο, σύμφωνα με την «ΕΡΓΑΝΗ» του Υπουργείου Εργασίας. Καταντήσατε τον ελληνικό λαό σύγχρονο Σίσυφο.

Φέρνετε τώρα έναν προϋπολογισμό και με απεγνωσμένες και σπασμωδικές αποφάσεις προσπαθήσατε να βουλώστε τρύπες που εσείς ανοίξατε.

Αυξάνετε τους συντελεστές του ΦΠΑ, τον φόρο εισοδήματος νομικών προσώπων, την εισφορά αλληλεγγύης, τους συντελεστές του φόρου ασφαλίστρων, τους συντελεστές φορολόγησης εισοδήματος από ενοίκια.

Καταργείτε την έκπτωση που υπήρχε για την εφάπαξ πληρωμή φόρου εισοδήματος φυσικών και νομικών προσώπων, όπως και τις απαλλαγές που υπήρχαν για τους υπόχρεους του ΕΝΦΙΑ.

Αυξάνετε τον φόρο στις μικρομεσαίες επιχειρήσεις, τη ραχοκοκαλιά της ελληνικής οικονομίας, τις ομόρρυθμες εταιρείες από το 20% στο 29% και βάλε.

Αυξάνετε στο 100% την προκαταβολή φόρου εισοδήματος στους ελεύθερους επαγγελματίες που δεν έχουν βρει τρόπο να πληρώσουν τις οφειλές ακόμα των προηγούμενων χρόνων, στα νομικά πρόσωπα και τους αγρότες.

Ειδικά σε ό,τι αφορά την πολιτική σας για τους αγρότες, τελειώνετε ό,τι έχει απομείνει στην αγροτική παραγωγή. Διπλασιάζετε τον φορολογικό συντελεστή. Τριπλασιάζετε τις ασφαλιστικές εισφορές. Τετραπλασιάζετε την προκαταβολή φόρου. Καταργείτε τον ειδικό φόρο κατανάλωσης στο πετρέλαιο για αγροτική χρήση. Φορολογείτε τις επιδοτήσεις, όσες απέμειναν. Από την άλλη μεριά οι αγρότες αγοράζουν τις ζωοτροφές και τα λιπάσματα με ΦΠΑ 23%.

Μειώνετε τις κύριες και επικουρικές συντάξεις, το εφάπαξ. Να δούμε τι θα πείτε στους ένστολους μεθαύριο.

Μειώνετε τους δικαιούχους του ΕΚΑΣ, βάζοντας εισοδηματικά κριτήρια.

Μειώνετε κατά 50% το επίδομα θέρμανσης.

Τι να πει κανείς για το θέμα των πλειστηριασμών, που θα είναι ένα από τα σημαντικότερα, αν όχι το σημαντικότερο, θέματα της επόμενης χρονιάς. Αυτό που δεν τόλμησε κανείς εσείς το κάνατε πράξη. Από το «κανένα σπίτι στα χέρια τραπεζίτη» φτάσαμε στο «κάθε σπίτι στα χέρια τραπεζίτη».

Στο Νοσοκομείο Πρέβεζας η μια κλινική μετά την άλλη κλείνει. Ενοχλήθηκε ο κ. Μπάρκας προχθές, όταν επισήμανε ο κ. Οικονόμου, ο Βουλευτής της Νέας Δημοκρατίας, ότι οι κλινικές στην Πρέβεζα κλείνουν. Κύριε Μπάρκα, δεν είμαστε σε προεκλογική περίοδο. Οι εκλογές τελείωσαν, αν το έχετε καταλάβει. Είπατε ότι ήρθαν στην Πρέβεζα πέντε γιατροί. Να ενημερωθείτε, κύριε Μπάρκα, γιατί έχουν έρθει μόνο δύο γιατροί μετά από πολύ κόπο και θυσίες. Φυσικά είκοσι πέντε μηχανικούς ο κ. Σκουρλέτης τους βρήκε και τους διόρισε μέσα σε μια μέρα, την προηγούμενη Τρίτη.

Όσο για τα αστυνομικά τμήματα, από έξι που είναι σήμερα, μας ανακοίνωσαν ότι κλείνουν τα δυο και το ένα, αυτό της Πάργας, μετατρέπεται σε αστυνομικό σταθμό, επιτείνοντας το αίσθημα ανασφάλειας στους κατοίκους.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Ζούμε έντεκα μήνες τώρα με μια ατελείωτη πολιτικολογία που αφήνει πίσω της το απόλυτο μηδέν από πλευράς έργου.

Όσο για την κοινωνική σας ευαισθησία, θα σας πω ότι η ανάλγητη κυβέρνηση Σαμαρά διέθεσε το 2014 για την αντιμετώπιση της ανθρωπιστικής κρίσης 455 εκατομμύρια και εσείς για όλο το 2015 διαθέσατε 108 εκατομμύρια. Εξάλλου έχει ειπωθεί τόσες φορές σήμερα απ’ αυτό το Βήμα.

Βέβαια, δεν προλαβαίνω να αναφερθώ στα ληξιπρόθεσμα του δημοσίου προς τους ιδιώτες, που φτάνουν τα 6 δισεκατομμύρια πλέον. Εκεί ουσιαστικά έχετε κάνει πια στάση πληρωμών.

Αυτή και μόνο η επιλογή σας, αυτή η παραλυτική αδυναμία να ανταποκριθείτε, έτσι ώστε να αρχίσει να κινείται η αγορά και να υπάρξει κάποια είδους ρευστότητα, καταργεί από μόνη της οποιαδήποτε προσπάθεια ανάπτυξης.

Με τα capital controls έχει στερέψει η αγορά και το εμπόριο. Οι επιχειρήσεις κλείνουν η μια μετά την άλλη. Απολύουν εργαζόμενους ή τους βάζουν σε υποχρεωτική άδεια.

Κυρίες και κύριοι συνάδελφοι της κυβερνητικής πλειοψηφίας, είναι αλήθεια ότι ζείτε το τέλος των ψευδαισθήσεων και σίγουρα είναι επώδυνο. Πρέπει να αντιληφθείτε ότι ήρθε η ώρα των αποφάσεων και να αφήσετε κατά μέρος την παρελκυστική επικοινωνιακή τακτική. Όσα λυσσαλέα πολεμήσατε, ως Αντιπολίτευση, τα περνάτε τώρα και μάλιστα ζητάτε και συναίνεση να εφαρμόσετε χειρότερες πολιτικές.

Από το «γοητεύω» στο «απογοητεύω» τρία γράμματα δρόμος. Γοητεύσατε με ψέματα τον ελληνικό λαό και τον απογοητεύσατε καθημερινά ως Κυβέρνηση. Ο προϋπολογισμός σας είναι προϋπολογισμός αριστερής λιτότητας. Άλλα υποσχεθήκατε, άλλα φέρνετε στο Κοινοβούλιο και άλλα εφαρμόζετε στην πράξη. Ας αναλάβετε μόνοι σας και τις ευθύνες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Γιαννάκη.

Παρακαλώ, κύριε Θεωνά, έχετε τον λόγο.

**ΙΩΑΝΝΗΣ ΘΕΩΝΑΣ:** Ευχαριστώ πολύ, κύριε Πρόεδρε.

Καλησπέρα σας, συνάδελφοι και συναδέλφισσες.

Το πρώτο πράγμα που θέλω να εκφράσω σήμερα, μιλώντας στην Ολομέλεια του ελληνικού Κοινοβουλίου, είναι η απογοήτευσή μου, αγαπητοί συνάδελφοι και συναδέλφισσες, απογοήτευση που έχει προκληθεί από αυτό το απίθανα χαμηλό επίπεδο πολιτικού διαλόγου που συνάντησα τέσσερις μέρες τώρα -τρεις μέρες στην αρμόδια Επιτροπή Οικονομικών Υποθέσεων, αλλά και σε δυο συνεδριάσεις της Ολομέλειας. Τόσο χαμηλό επίπεδο πολιτικού διαλόγου δεν το συναντάς.

Ξέρετε ότι έχω μια εμπειρία καμμία σαρανταπενταριά χρόνια στο εργατικό συνδικαλιστικό κίνημα της χώρας μας και έχω γυρίσει και όλη την Ελλάδα, για λόγους συνδικαλιστικούς, σε σωματεία, σε εργατικά κέντρα, σε ομοσπονδίες και σε σωματειάκια ακόμα στα πιο μακρινά σημεία της χώρας μας. Σε κανένα χωριό, το πιο απομακρυσμένο ακόμα χωριό της Ελλάδας, δεν θα συναντήσεις σωματείο εργατικό που θα έχει αυτό το επίπεδο πολιτικού διαλόγου που εκφράστηκε μέσα στην ελληνική Βουλή!

Εγώ θέλω τώρα να σημειώσω ιδιαίτερα τι μου έχει κάνει εντύπωση. Κατ’ αρχάς, τα στελέχη της Νέας Δημοκρατίας παρουσιάζουν δυο εικόνες τις τελευταίες μέρες:

Μια εικόνα είναι αυτή που δίνουν οι υποψήφιοι για το προεδρικό αξίωμα της Νέας Δημοκρατίας, οι οποίοι συναγωνίζονται ποιος θα βρίσει περισσότερο τον Τσίπρα για να πάρει ψήφους από τους οπαδούς του κόμματος της Νέας Δημοκρατίας. Αυτό αφορά τους υποψήφιους προέδρους. Είναι εσωτερικό θέμα της Νέας Δημοκρατίας. Απλά το σχολιάζω, γιατί μου κάνει πραγματικά πολύ αρνητική εντύπωση.

Η δεύτερη εικόνα είναι αυτή που βγαίνει εδώ, και στις επιτροπές και στην ίδια την Ολομέλεια της ελληνικής Βουλής.

Εδώ, συνάδελφοι και συναδέλφισσες, έχετε πρωταγωνιστήσει σε ένα υβρεολόγιο πρωτοφανές και δεν μπορώ να το καταλάβω. Ίσως έχει φτάσει η ελληνική γλώσσα να μην μπορεί να καλύψει την έκταση των ύβρεων και των χαρακτηρισμών που έχετε κάνει για τον ΣΥΡΙΖΑ, τον Πρόεδρό του, τον Αλέξη τον Τσίπρα, για τα στελέχη του και για την πολιτική του. Το λεξιλόγιό σας δεν φτάνει πια να καλύψει με άλλα υβρεολόγια τα στελέχη του ΣΥΡΙΖΑ.

Αυτό γιατί το κάνετε; Δεν ξέρετε ότι αυτό το επίπεδο που παρουσιάζει αυτήν τη στιγμή αυτού του είδους ο πολιτικός διάλογος μεταδίδεται με την τηλεόραση της Βουλής και το παρακολουθεί ο ελληνικός λαός; Δεν σας ανησυχεί ποια είναι τα συμπεράσματα που βγάζει ο ελληνικός λαός από αυτό το επίπεδο συζήτησης;

Εμάς, σε ό,τι μας αφορά, βέβαια, μας καταλογίζετε τα πάντα. Είμαστε υπεύθυνοι για τούτο, λέμε ψέματα. Ποιοι λέμε ψέματα; Εμείς, που εσείς, όταν ήσασταν κυβέρνηση συμμαχική, κυβέρνηση συνεργασίας, το πρωί ανακοινώνατε ότι δεν υπάρχουν άλλοι φόροι και πριν έρθει το μεσημέρι, άντε και μια ώρα μετά το μεσημέρι, ανακοινώνατε τους νέους φόρους που έμπαιναν. Εμάς λέτε ψεύτες; Ο ελληνικός λαός τα ακούει αυτά και τα γνωρίζει αυτά. Και δεν νομίζω ότι είναι σωστό να αρχίσουμε να λέμε τώρα ποιος είναι πιο μεγάλος ψεύτης, εμείς, εσείς ή κάποιοι άλλοι, γιατί δεν είναι λογική, δεν είναι πολιτική αυτή. Πάντως, μας καταλογίζετε χίλια δύο πράγματα.

Μας καταλογίζετε και το γεγονός ότι μηδενίστηκε η αξία των μετοχών των ελληνικών τραπεζών από την ανακεφαλαιοποίηση όπως έγινε, λες και εσείς δεν κάνατε ανακεφαλαιοποίηση. Απλώς τις χαϊδεύατε. Όμως, δεν αναρωτιέστε τι σχέση έχει ο ΣΥΡΙΖΑ με το Χρηματιστήριο. Έχει καμμία σχέση ο ΣΥΡΙΖΑ με το Χρηματιστήριο Αθηνών; Έχει βάλει το χέρι του σε κάτι που συνδέεται με το ελληνικό Χρηματιστήριο; Ξεχνάτε, αλήθεια, ποιοι ήλεγχαν το Χρηματιστήριο την τελευταία δεκαετία του 1900 και την πρώτη δεκαετία του 2000, που λεηλατήθηκε η περιουσία ολόκληρου του ελληνικού λαού μέσα από το Χρηματιστήριο Αθηνών. Και έρχεστε τώρα να μας λέτε εμάς ότι πουλήσαμε τις τράπεζες και σε φθηνή τιμή σε ξένους. Δεν μου λέτε ποιος καθόρισε οι μετοχές του ελληνικού δημοσίου, που αντιστοιχούσαν στην προηγούμενη ανακεφαλαιοποίηση, η οποία ήταν και μεγάλη, ποιος καθόρισε οι μετοχές αυτές να είναι προνομιούχες. Φανταστείτε τι προνόμιο είχαν που δεν ήταν σε θέση να ψηφίζουν για την εκλογή διοικήσεων στις τράπεζες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως μας καταλογίζετε τώρα εμάς, ενώ οι διοικήσεις των τραπεζών έμειναν στα χέρια των τραπεζιτών ότι φταίει ο ΣΥΡΙΖΑ που οι μετοχές τους απαξιώθηκαν και πουλήθηκαν στους ξένους. Με συγχωρείται, αλλά δεν είναι έτσι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα μου επιτρέψετε μόνο για το ασφαλιστικό να πω μια κουβέντα.

Εμείς επιδιώξαμε και επιδιώκουμε -η Κυβέρνηση, δηλαδή- να υπάρξει ένας διάλογος με τα υπόλοιπα πολιτικά κόμματα για το προσφυγικό και για το ασφαλιστικό. Η σημασία του προσφυγικού είναι αυτονόητη. Δεν χρειάζεται να πω τίποτα περισσότερο.

Στο ασφαλιστικό, όμως, ξέρετε, δρομολογούμε μια μεταρρύθμιση μακράς πνοής, που δεν είναι δυνατόν αυτήν τη μεταρρύθμιση να τη σηκώσει μόνη της μια Κυβέρνηση και χρειάζεται η ευρύτερη συνεννόηση. Και εδώ, όταν ακούσατε τον Τσίπρα να ζητάει συνεννόηση με τα άλλα κόμματα, και μάλιστα απευθύνθηκε και στον Πρόεδρο της Δημοκρατίας, προκειμένου να είναι πιο επίσημη και πιο σοβαρή αυτή η προσπάθεια, ξεσηκώσατε θύελλα τότε, λες και σας έβρισε τη μάνα και τον πατέρα ο Τσίπρας που σας είπε: «Ελάτε να συνεννοηθούμε, γιατί το ασφαλιστικό δεν αφορά μια τετραετία, θα αφορά αρκετά χρόνια».

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Συγγνώμη, κύριε Πρόεδρε. Εφόσον ξεπέρασα τον χρόνο, θα σταματήσω. Θα ήθελα άλλο ένα λεπτό, αλλά εν πάση περιπτώσει.

Νομίζω ότι σε αυτό το θέμα θα δοκιμαστούμε όλοι μας. Εμείς, πάντως, ένα πράγμα σας λέμε: Μην περιμένετε καμμιά, μα καμμιά, απολύτως διαρροή από τις δυνάμεις του ΣΥΡΙΖΑ. Ο ΣΥΡΙΖΑ είναι ενωμένος, δυνατός, και θα δώσει τη μάχη, γιατί ξέρει να δίνει τις μάχες που αφορούν τα πλατιά λαϊκά στρώματα της χώρας. Θα τη δώσουμε αυτήν τη μάχη.

Μην ελπίζετε πάντως σε άλλες εξελίξεις. Δεν πρόκειται να υπάρξουν τέτοιες εξελίξεις. Ο δημόσιος, καθολικός και αναδιανεμητικός χαρακτήρας της κοινωνικής ασφάλισης δεν θα ανατραπεί και οι συντάξεις δεν θα μειωθούν. Πού το βρήκατε γραμμένο όλη μέρα να κανοναρχάτε ότι μειώνονται οι συντάξεις, και οι μικρές και οι μεγάλες και οι τέτοιες και οι αλλιώτικες; Απλά ο πόλεμος συνεχίζεται και αυτά είναι τα πολεμοφόδια των καναλαρχών, που προσδοκούν τη δική σας υποστήριξη για να μην υποστούν τις συνέπειες για τις οποίες πρέπει να πληρώσουν.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Θεωνά. Τον λόγο έχει ο κ. Αλεξιάδης, Αναπληρωτής Υπουργός Οικονομικών.

Ορίστε, κύριε Υπουργέ, έχετε τον λόγο για δεκαπέντε λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, κυρίες και κύριοι Βουλευτές, ήθελα να αναφερθώ και εγώ στο κομμάτι του προϋπολογισμού, που αναφέρθηκε ο παλιός σύντροφος και φίλος ο Γιάννης Θεωνάς, αλλά νομίζω ότι η κοινοβουλευτική επάρκεια με την οποία το ανέλυσε, καθιστά περιττή κάθε αναφορά σε αυτό το θέμα.

Θέλω, λοιπόν, να αναφερθώ πρώτα από όλα στην ίδια τη διαδικασία συζήτησης του προϋπολογισμού, διότι αυτό που πρέπει να καταλάβουμε όλοι είναι εάν έχει νόημα όλη αυτή η υποτιθέμενη «συζήτηση», όταν με τη διαδικασία των κωδικών που συζητιέται ο προϋπολογισμός τελικά δεν μπορούμε να αλλάξουμε κάτι.

Και εδώ πρέπει να συνεννοηθούμε, διότι με τον προϋπολογισμό ορίζουμε ένα στόχο οικονομικό, αλλά ακόμα και αν συμφωνήσουμε –μάλλον εάν συμφωνήσετε εσείς που είστε Βουλευτές, γιατί εγώ δεν είμαι Βουλευτής- να αλλάξει κάποιο ποσό, αυτό δεν μπορεί να γίνει λόγω της διαδικασίας συζήτησης και ψήφισης του προϋπολογισμού.

Νομίζω, λοιπόν, ότι είναι ανάγκη μέσα στο 2016 να υπάρχουν εκείνες οι θεσμικές αλλαγές, να υπάρχει ένας τέτοιος διάλογος και μια τέτοια ουσία, έτσι ώστε να μπορεί να είναι ουσιαστική η συζήτηση, ουσιαστικός ο διάλογος και να μπορούν να έρχονται και αλλαγές στον προϋπολογισμό.

Σε ό,τι αφορά τώρα την κριτική που δέχεται η Κυβέρνηση σε σχέση με την πρόταση που κατέθεσε στο Κοινοβούλιο για τον προϋπολογισμό θέλω να πω τα εξής: Δεχόμαστε μια συνεχή κριτική και μια μουρμούρα σε όλα τα ζητήματα. Δεχόμαστε μια συνεχή κριτική, η οποία κατεβάζει πολλές φορές και το επίπεδο της πολιτικής αντιπαράθεσης. Αναφέρθηκε πολύ σωστά ο Γιάννης Θεωνάς σε αυτό.

Δεν υπάρχει, όμως, από την πλευρά της Αντιπολίτευσης μια απάντηση στο συνολικό πολιτικό ερώτημα, στο μεγάλο πολιτικό ερώτημα τι έπρεπε να γίνει. Ναι, κριτική στο άλφα, στο βήτα, στο γάμα. Πείτε μας όμως, ποια είναι η δική σας πρόταση. Συνολικά τι έπρεπε να κάνει η Κυβέρνηση;

Έχουμε μια διαρκή κριτική και έναν μηδενισμό και συνεχώς έρχεστε και λέτε τα ίδια σε όλα τα νομοσχέδια. Εγώ, ξέρετε, επειδή είμαι και νέος στη Βουλή, φοβάμαι να λείπω πολύ, γιατί θα ακούσω κριτική. Είμαι συνεχώς εδώ. Ακούω συνεχώς τις ίδιες και τις ίδιες ομιλίες. Δεν αλλάξατε από τον Αύγουστο τη λογική των ομιλιών σας. Μένετε στο τι έλεγε η Κυβέρνηση προεκλογικά και προσπαθείτε να δομήσετε την κριτική σας στην Κυβέρνηση στο τι έλεγε προεκλογικά η Κυβέρνηση και τι έκανε μετεκλογικά.

Σας το είπα και στην επιτροπή: Ξεχνάτε κάτι πολύ βασικό. Όταν πάτε να ανατρέξετε στη μνήμη των πολιτών, οι πολίτες θα θυμηθούν τι κάνατε προεκλογικά. Το τι κάνατε τόσα χρόνια, το πώς οδηγήθηκε εδώ η χώρα, το τι έγινε το θυμούνται οι πολίτες. Διότι, εμείς έχουμε πρόταση. Εμείς καταθέσαμε την πρόταση. Εμείς δεν κλέψαμε την ψήφο του λαού. Εμείς καταθέσαμε στον λαό την πρότασή μας. Και δεν ερχόμαστε εδώ με μια λογική ότι γίναν οι εκλογές, ας προσέχανε τι ψήφισαν. Όχι. Ερχόμαστε με μια λογική ότι καταθέσαμε την πρότασή μας στον λαό, ο λαός ψήφισε και ερχόμαστε να υλοποιήσουμε αυτό που ψήφισε ο λαός.

Εσείς τι λέτε; Εσείς -διαβάστε αυτά που γράφονται στο πολύ σωστό βιβλιαράκι που μοιράστηκε στην επιτροπή– λέτε ότι η λύση είναι η επιστροφή στο χθες. Η λύση είναι η επιστροφή στην κυβέρνηση Σαμαρά. Μα, δεν έχετε καταλάβει ότι γι’ αυτό ο λαός σας καταψήφισε; Δεν έχετε καταλάβει ότι η διαρκής εμμονή σε αυτά που έκανε η κυβέρνηση Σαμαρά είναι αυτό ακριβώς που σας οδήγησε εδώ που σας οδήγησε και είναι αυτό που φοβίζει τον κόσμο;

Εμείς θα το τονίζουμε αυτό, ότι η δική σας πολιτική πρόταση απέναντι στον προϋπολογισμό και την πολιτική της Κυβέρνησης είναι η επιστροφή στις κυβερνήσεις της Νέας Δημοκρατίας και ΠΑΣΟΚ. Ο κόσμος, όμως, θυμάται πολύ καλά ποιες είναι οι ευθύνες για το ασφαλιστικό σύστημα, για την υγεία, για τη βάρβαρη και άδικη υπερφορολόγηση, για τη διαπλοκή και τη διαφθορά, ποιες είναι οι ευθύνες για το πώς οδηγήθηκε η χώρα σε αυτά τα χάλια. Διότι κάνετε κριτική στην προσπάθεια της Κυβέρνησης ΣΥΡΙΖΑ-ΑΝΕΛ να σταθεί η χώρα στα πόδια της και να πάει δυο βήματα παραπέρα και δεν απαντάτε στο ερώτημα: Έχετε ευθύνη ή όχι για το ότι φθάσαμε εδώ; Εκτός κι αν φθάσαμε εδώ από μια μεταφυσική κατάσταση, από έναν σεισμό, από μια καταστροφή, από μια κατάρα.

Είναι προφανής η απώλεια στρατηγικής στη Νέα Δημοκρατία και είναι προφανής η σύγκριση που προσπαθεί να κάνει, της κυβέρνησης της Νέας Δημοκρατίας με την τωρινή περίοδο. Όμως, ακριβώς επειδή ο κόσμος έχει μνήμη, εκεί είναι και η απάντηση. Βεβαίως, τέτοιες μέρες που το πολιτικό σκηνικό και ιδιαίτερα ο χώρος σας βράζει, καταλαβαίνουμε γιατί γίνονται αυτά και καταλαβαίνουμε την προσπάθειά σας…

**ΔΗΜΗΤΡΙΟΣ ΣΤΑΜΑΤΗΣ:** Δεν είσαι Βουλευτής. Μίλα για το αντικείμενό σου.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ πολύ εσάς, που είστε παλαιός Βουλευτής, για την κοινοβουλευτική σας ευπρέπεια να διακόπτετε τον ομιλητή.

**ΔΗΜΗΤΡΙΟΣ ΣΤΑΜΑΤΗΣ:** Μιλάς λες και είσαι Βουλευτής!

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σας συγχαίρω για την ευπρέπεια, που είστε χρόνια σε αυτό το Κοινοβούλιο.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ!

Κύριε Υπουργέ, συνεχίστε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε ό,τι αφορά, λοιπόν, το τι γίνεται από την πλευρά της Νέας Δημοκρατίας σαν κριτική στην Κυβέρνηση, εγώ δεν θα καθίσω να διαβάσω κανένα τσιτάτο από την «ΑΥΓΗ», από το left.gr ή από κάποιο άλλο κομματικό έντυπο. Θα διαβάσω δήλωση εκπροσώπου σας, ο οποίος διεκδικεί την αρχηγία της Νέας Δημοκρατίας και όχι τι λέει κάποιος Βουλευτής του ΣΥΡΙΖΑ.

«Η αντιπολιτευτική τακτική της Νέας Δημοκρατίας, δυστυχώς, είναι ανύπαρκτη. Εάν η Νέα Δημοκρατία ήταν κυβέρνηση και έκανε αυτά που κάνει σήμερα ο ΣΥΡΙΖΑ και ο ΣΥΡΙΖΑ αντιπολίτευση, θα εσείετο η Ελλάδα». Γιατί δεν κάνετε τίποτα;

Και λέει πιο κάτω: «Χρειάζεται να κάνουμε την κοινωνία να αισθανθεί ότι η Νέα Δημοκρατία δεν είναι ξένο σώμα, αλλά είναι κομμάτι του λαού». Να το κάνετε. Χρειάζεται πολύ μεγάλη προσπάθεια για να ξεχάσει ο κόσμος το τι κάνατε και να προσπαθήσετε να τον πείσετε ότι εμείς κάνουμε κάτι άλλο.

Ακούμε, επίσης, στην κριτική σας απέναντι στην Κυβέρνηση, μια προσπάθεια παραποίησης δεδομένων. Μάλιστα βλέπω ότι πολλές φορές τα non paper, που κυκλοφορούν στα έντυπα της διαπλοκής που σας στηρίζουν, γίνονται και αυτά τα οποία παίρνετε μετά για να έχετε στις ομιλίες σας. Ακούμε, λοιπόν, συνεχώς κριτική: «4 δισεκατομμύρια παραπάνω φόροι, 5 δισεκατομμύρια παραπάνω φόροι, 6 δισεκατομμύρια παραπάνω φόροι». Έλεος!

Ανοίξτε τη σελίδα 64 της εισηγητικής έκθεσης. Τι λέει ο προϋπολογισμός του 2015; Τι λέει ο προϋπολογισμός του 2016; Απλή διαφορά 2,2 δισεκατομμύρια μεταξύ των δύο στα φορολογικά έξοδα. Αυτά είναι στη σελίδα 64 της εισηγητικής έκθεσης. Ό,τι άλλο ακούγεται δεν έχει σχέση με την πραγματικότητα. Βεβαίως, μπορούμε να πάμε σε θεωρίες, όπως τι έχει ψηφιστεί, τι δεν έχει ψηφιστεί και άλλα τόσα πράγματα.

Στην κριτική δε που καταθέτετε απέναντι στην Κυβέρνηση, πολλές φορές φθάνετε -επειδή τελειώνουν και τα επιχειρήματα- σε μια ανέξοδη κριτική, να μας κατηγορείτε, γιατί η Κυβέρνηση μειώνει το επίδομα του πετρελαίου θέρμανσης στο μισό. Μα, συγγνώμη! Ψηφίστηκε αυτό ή όχι -μαζί με σας πέντε κόμματα, δηλαδή διακόσιοι είκοσι δύο Βουλευτές- στον ν. 4336; Δηλαδή, τι έπρεπε να κάνουμε; Έπρεπε να ψηφίσουμε τον νόμο και μετά να κάνουμε ότι δεν τον υλοποιούμε; Αυτή είναι η κριτική σας;

Επίσης, κάνετε κριτική απέναντι στην Κυβέρνηση στο θέμα των δαπανών. Λέτε ότι η Κυβέρνηση δεν μειώνει τις δαπάνες και ότι έπρεπε να τις μειώσει. Σας κάλεσα και στην Επιτροπή Οικονομικών Υποθέσεων, σας καλώ και σήμερα. Θα βάλω αυτό το ερώτημα, καθώς και κάποιο άλλο ερώτημα πιο κάτω, μήπως και απαντηθεί.

Ποια μείωση δαπανών προτείνει η Αντιπολίτευση; Τι προτείνετε; Να κάνουμε απολύσεις στο δημόσιο, όπως κάνατε; Να μειώσουμε μισθούς; Να κλείσουν υπηρεσίες, νοσοκομεία, εφορίες, αστυνομικά τμήματα κ.λπ.; Τι προτείνετε; Κάντε μας την πρότασή σας.

Εγώ σας είπα στην Επιτροπή Οικονομικών Υποθέσεων από πού το Υπουργείο Οικονομικών, χωρίς να μειώσει τίποτα από όλα αυτά, θα εξοικονομήσει εκατομμύρια ευρώ κάθε χρόνο -κατέθεσα συγκεκριμένα στοιχεία- από την σπατάλη.

**ΧΡΗΣΤΟΣ ΣΤΑΪΚΟΥΡΑΣ:** Δεν καταθέσατε τίποτα. Πού είναι; Πόσα είναι;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως σας κατέθεσα. Σας κατέθεσα ότι το κτήριο του «ΚΕΡΑΝΗ» στη Θηβών με δυόμισι χιλιάδες θέσεις, για το οποίο το ελληνικό δημόσιο πληρώνει κάθε μήνα 220 χιλιάδες ευρώ και είναι άδειο και το φυλάνε αστυνομικοί όλο το εικοσιτετράωρο, αυτό το κτήριο θα σταματήσει να είναι άδειο και θα πάνε εκεί υπηρεσίες για να φύγουν από μισθωμένα κτήρια, που τυχαία αυτοί που τα έχουν και τα μισθώνουν στο ελληνικό δημόσιο έχουν συγγενική σχέση με διάφορα στελέχη της Κυβέρνησης.

**ΧΡΗΣΤΟΣ ΣΤΑΪΚΟΥΡΑΣ:** Πόσα έχετε βάλει μέσα; Πόσα; Πείτε μας τώρα!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μην αγχώνεστε, κύριε Σταϊκούρα.

**ΧΡΗΣΤΟΣ ΣΤΑΪΚΟΥΡΑΣ:** Γιατί δεν λέτε; Δεν αγχώνομαι.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα απαντήσουμε για όλα αυτά.

**ΧΡΗΣΤΟΣ ΣΤΑΪΚΟΥΡΑΣ:** Πείτε μας πόσα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα σας πω αμέσως και στοιχεία. Μην αγχώνεστε.

Επίσης, κάνετε κριτική ότι η Κυβέρνηση δεν φέρνει στοιχεία, ότι δεν επικαιροποιεί στοιχεία, ότι καταστρεφόμαστε οικονομικά, ότι δεν γίνεται τίποτα. Θα σας καταθέσω…

**ΧΡΗΣΤΟΣ ΣΤΑΪΚΟΥΡΑΣ:** Πείτε μας ένα νούμερο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Σταϊκούρα, μην αγχώνεστε. Καταλαβαίνω την αμηχανία. Μην αγχώνεστε! Θα σας καταθέσω αμέσως τα νούμερα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σταϊκούρα, σας παρακαλώ!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα σας καταθέσω αμέσως τα νούμερα.

Σε ό,τι αφορά, λοιπόν, το θέμα των στοιχείων που ζητάτε, θα καταθέσω τρεις πίνακες στα Πρακτικά για να ενημερωθείτε όλοι.

Πρώτος πίνακας από την Γενική Διεύθυνση Φορολογικής Διοίκησης, Διεύθυνση εισπράξεων. Τα συγκεντρωτικά στοιχεία από εφορίες και τελωνεία για το μήνα Νοέμβριο. Συγκρίνει τον Νοέμβριο του 2015 με τον Νοέμβριο του 2014. Δεν συγκρίνουμε φανταστικά πράγματα, δεν συγκρίνουμε εκτιμήσεις. Συγκρίνουμε τι εισπράχτηκε στο ταμείο.

Από τον Νοέμβριο, λοιπόν, του 2014 έως τον Νοέμβριο του 2015 έχουμε 523 εκατομμύρια αύξηση των φορολογικών εσόδων από τη μια χρονιά στην άλλη. Από τον Οκτώβριο του 2015 έως τον Οκτώβριο του 2014 έχουμε μια αύξηση 714 εκατομμύρια από τη μια χρονιά στην άλλη. Δεν συγκρίνουμε άλλους μήνες που είναι ανόμοιοι, λόγω φορολογικών δηλώσεων, εισοδήματος, ΕΝΦΙΑ κ.λπ. Συγκρίνουμε δύο ίδιους μήνες, για να είναι και εύκολη η σύγκριση.

Όμως, επειδή προηγουμένως είπατε για το θέμα των ληξιπρόθεσμων χρεών προς το δημόσιο, δεν κατάλαβα καλά τα νούμερα που επικαλεστήκατε. Τον Σεπτέμβριο του 2009 τα ληξιπρόθεσμα χρέη προς το δημόσιο ήταν στα 30 δισεκατομμύρια ευρώ. Τον Σεπτέμβριο του 2014, μετά από μια επιτυχημένη οικονομική πολιτική, ήταν ή όχι 71 δισεκατομμύρια; Ποιος φταίει γι’ αυτήν την αύξηση; Ο ΣΥΡΙΖΑ φταίει μάλλον γι’ αυτήν την αύξηση.

Εμείς, όμως, έχουμε πίνακα για τα ληξιπρόθεσμα και θα τον καταθέσουμε για να ενημερωθεί η Βουλή. Και θα συγκρίνουμε: Στο τέλος του Οκτωβρίου είναι 84 δισεκατομμύρια ευρώ.

**ΧΡΗΣΤΟΣ ΣΤΑΪΚΟΥΡΑΣ:** Οι εκατό δόσεις;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δηλαδή, τι περιμένατε; Σε μια χρονιά με τα capital controls, με τα προβλήματα, περιμένατε να φθάσουμε στα επίπεδα του 2009; Εμείς, όμως, καταφέραμε κάτι άλλο, το οποίο μετά που θα μιλήσει κάποιος από τους Βουλευτές σας να μας εξηγήσει το πώς έγινε.

Για εξηγείστε μας, λοιπόν: Αν συγκρίνουμε το άθροισμα του δεκάμηνου του 2013, του 2014 και του 2015 με σαφήνεια προκύπτει από τον πίνακα που θα καταθέσουμε ότι 2013-2014 τα ληξιπρόθεσμα αυξήθηκαν σε εκείνες τις εποχές του success story, κατά 2,6 δισεκατομμύρια. Μέσα σε ένα χρόνο, 2013-2014.

Αν συγκρίνουμε το 2014 με το 2015, τα ληξιπρόθεσμα σαν άθροισμα, μειώθηκαν κατά 536 εκατομμύρια. Και προσέξτε, μέσα στο 2015 είχαμε τα capital controls, με βάση τα οποία δεν μπορούσαμε να πάρουμε μέτρα αναγκαστικής είσπραξης και να πιέσουμε, όπως κάνατε εσείς στο παρελθόν. Είχαμε τα προβλήματα της ύφεσης, της μη χρηματοδότησης και μια σειρά από αυτά. Όμως, έχουμε μια σταθερή πολιτική βούληση και οργάνωση των υπηρεσιών και έχουμε αποτελέσματα τα οποία καταθέτουμε.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ αναμένω απαντήσεις, όπως αναμένει και η Κυβέρνηση, όπως αναμένει και η κοινωνία ολόκληρη. Αναμένω απαντήσεις και οι απαντήσεις δεν μπορεί να είναι η γκρίνια για το τι έγινε. Αναμένω απαντήσεις για ένα θέμα, το οποίο κάθε φορά που μιλάω στη Βουλή θα θέτω ξανά το ίδιο ερώτημα στα κυβερνητικά στελέχη του ΠΑΣΟΚ, που έχουν την κύρια ευθύνη, αλλά και της Νέας Δημοκρατίας, που έχουν την ευθύνη γιατί συγκάλυψαν: Τι έγινε το 2010, το 2011 και το 2012 με τη λίστα Λανγκάρντ; Πού ήταν η λίστα; Γιατί δεν παρεδίδετο στους οικονομικούς εισαγγελείς και στο ΣΔΟΕ; Γιατί πηδούσε από πολιτικό γραφείο σε πολιτικό γραφείο και γινόταν ό,τι έγινε; Δεν παραγράφηκαν πολιτικά αυτές οι ευθύνες.

**ΑΘΑΝΑΣΙΟΣ ΔΑΒΑΚΗΣ:** Πάλι οι λίστες!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ναι καταλαβαίνω γιατί σας ενοχλεί το γιατί μιλάμε για τις λίστες, αλλά εγώ θα πω τι κάνουμε τώρα με τη λίστα.

**ΑΘΑΝΑΣΙΟΣ ΔΑΒΑΚΗΣ:** Θα έπρεπε να ντρέπεστε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Να ντρέπομαι; Εσείς θα έπρεπε να ντρέπεστε.

**ΑΘΑΝΑΣΙΟΣ ΔΑΒΑΚΗΣ:** Αυτό το ύφος είναι απαράδεκτο!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Αλεξιάδη, μην απαντάτε.

**ΑΘΑΝΑΣΙΟΣ ΔΑΒΑΚΗΣ:** Αυτή η ειρωνεία και αυτό το ύφος είναι απαράδεκτα!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δαβάκη, παρακαλώ.

**ΑΘΑΝΑΣΙΟΣ ΔΑΒΑΚΗΣ:** Να είσαι προσεκτικός, όταν απευθύνεσαι σε Βουλευτές. Όταν εκλεγείς Βουλευτής, να μιλάς έτσι. «Φοβάμαι για τη λίστα»!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αλεξιάδη, συνεχίστε παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μάλιστα. Ότι υπήρχαν αριστερόμετρα τα οποία μετρούσαν την πολιτική μας το ήξερα. Ότι μιλάνε μηχανισμοί που ελέγχουν την ευπρέπειά μας, δεν το ήξερα. Το έμαθα κι αυτό. Ευχαριστώ πολύ.

**ΑΘΑΝΑΣΙΟΣ ΔΑΒΑΚΗΣ:** Μηχανισμός; Έχω όνομα, κύριε. Δεν είμαι μηχανισμός!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν θα ασχοληθώ μαζί σας, κύριε Βουλευτά. Εσείς εκτίθεστε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αλεξιάδη, μην απαντάτε. Συνεχίστε.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, μαζέψτε τον. Επαναφέρετέ τον στην τάξη!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δαβάκη, παρακαλώ, μην διακόπτετε. Αν υπάρχει θέμα προσωπικό, θα ζητήσετε το λόγο, αλλά μην διακόπτετε.

**ΑΘΑΝΑΣΙΟΣ ΔΑΒΑΚΗΣ:** Δεν καταδέχομαι.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ακούστε τον κύριο Βουλευτή που λέει να με μαζέψετε, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αλεξιάδη, συνεχίστε παρακαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Συνεχίζω, λοιπόν, εγώ και λέω: Τι κάνουμε εμείς με τη λίστα που ήρθε τώρα από τη Γερμανία; Για να συγκρίνουμε τι έκαναν οι μεν και τι έκαναν οι δε και ποιοι ψήφιζαν νόμους και μας το παίζουν τώρα ευπρεπείς εδώ μέσα.

Εμείς, μόλις ήρθε η λίστα από τη Ρηνανία Βεστφαλία, δεν πέρασε από πολιτικό γραφείο, δεν πέρασε από κανένα γραφείο Υπουργού, δεν πέρασε από το γραφείο του γενικού γραμματέα δημοσίων εσόδων. Παραδόθηκε αμέσως στους οικονομικούς εισαγγελείς, μαζί με επιχειρησιακό σχέδιο, το οποίο συντάξαμε μαζί με το Υπουργείο Δικαιοσύνης, για το πώς πρέπει να ελεγχθεί η λίστα.

Εκεί, λοιπόν, είναι η διαφορά μας και μαζί με το νομοσχέδιο που έρχεται για την εθελοντική αποκάλυψη των κεφαλαίων, μαζί με το νομοσχέδιο για το Περιουσιολόγιο, μαζί με το νομοσχέδιο για συγκεκριμένες δράσεις, βάζουμε τέλος στο χθες και προχωρούμε στη φορολογική μεταρρύθμιση και στη φορολογική δικαιοσύνη που οφείλουμε στους πολίτες.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ με τη σειρά μου, κύριε Αλεξιάδη.

Παρακαλώ, κύριε Τασούλα, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θέλω κι εγώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Έχει ζητήσει τον λόγο ο κ. Λοβέρδος που θα ακολουθήσει τον κ. Τασούλα, μετά ο κ. Θεοχάρης και μετά εσείς. Θα παρεμβαίνουν Βουλευτές, όπως έχουμε συμφωνήσει στο Προεδρείο. Δύο Βουλευτές και μετά οι Κοινοβουλευτικοί Εκπρόσωποι.

**ΧΡΗΣΤΟΣ ΜΑΝΤΑΣ:** Σωστό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Τασούλα, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρίες και κύριοι συνάδελφοι, η συζήτηση για τον προϋπολογισμό παρουσιάζει πάντα ένα ενδιαφέρον, γιατί δίνει το περιθώριο της προγνώσεως εις το οποίο είμαστε πολύ πιο επιρρεπείς εν σχέσει με τους απολογισμούς, οι οποίοι είναι ένα δεδομένο πλαίσιο, μέσα στο οποίο ο καθένας είναι αναγκασμένος να συμφωνήσει με την πραγματικότητα. Επειδή η πραγματικότητα είναι κάτι με το οποίο δεν είμαστε εξοικειωμένοι, προτιμούμε τις μεγαλοστομίες και τις προβλέψεις των προϋπολογισμών που μας αφήνουν ένα μεγάλο περιθώριο να ασκούμε τη φαντασία μας, το θράσος μας, την ασχετοσύνη μας και όλη εκείνη την ικανότητα να δαμάζουμε τις λέξεις.

Κύριε Υπουργέ που μόλις κατήλθατε του Βήματος, οι λέξεις βεβαίως είναι έρμαια στο στόμα του καθένα και το δικό σας, αλλά η πραγματικότητα λέει ότι πραγματοποιήθηκαν τον τελευταίο χρόνο το 1/10 των ελέγχων που έγιναν τον προτελευταίο χρόνο. Αντιλαμβάνομαι ότι στην Ελλάδα -όπως είχε πει ο αείμνηστος Τσαρούχης- δεν είσαι μόνο ό,τι δηλώσεις, είσαι, προσθέτω εγώ, και ό,τι σε δηλώσουν. Όμως, ό,τι κι αν λέτε, το καταρρίπτει η πραγματικότητα και η πραγματικότητα λέει ότι κάνατε μόνο το 10% των ελέγχων που έγιναν τον προηγούμενο χρόνο. Και προφανώς, δεν αποδίδω αυτό σε μηχανισμούς ή σε διάφορες κακίες ή υποτέλειες σε συμφέροντα. Μου αρκεί και με καταθλίβει η ανεπάρκεια, η οποία είναι η συνηθέστερη ερμηνεία των πραγμάτων, παρά το ότι δεν μας αρέσει να την επικαλούμαστε.

Δεν είναι ο πρώτος προϋπολογισμός της πρώτης αριστερής Κυβερνήσεως. Αυτός είναι ο πρώτος προϋπολογισμός της πρώτης αριστερής Κυβερνήσεως, τον υπογράφει ο κ. Δρεττάκης το Μάρτιο του 1982. Το ΠΑΣΟΚ εξελέγη από το λαό που εσείς θεωρείτε ότι έχει κρίση και μνήμη και υποθέτω ότι εννοείτε ότι έχει κρίση και μνήμη και όταν δεν σας ψηφίζει, όχι μόνο όταν σας ψηφίζει. Ο λαός, λοιπόν, το 1981 εξέλεξε το ΠΑΣΟΚ ως πρώτη αριστερή Κυβέρνηση της Ελλάδας. Σας αρέσει δεν σας αρέσει, δεν έχετε το πρωτείο σε αυτό. Προσωπικά δεν με συναρπάζει η ιδιότητα του αριστερού.

**ΧΡΗΣΤΟΣ ΜΑΝΤΑΣ:** Σε συναρπάζει η ιδιότητα του δεξιού.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Είμαι εντελώς ντεμοντέ, εκτός τόπου και χρόνου, είμαι δεξιός, ούτε καν κεντροδεξιός και, συνεπώς, μην ανησυχείτε, δεν πρόκειται να έχει την παραμικρή απήχηση ό,τι θα πω σε μια χώρα, η οποία την Αριστερά την έχει κάνει μετά τη Μεταπολίτευση συρμό. Δεν ακολουθώ αυτό το συρμό και σας λέω ότι αυτός ο προϋπολογισμός της πρώτης αριστερής Κυβερνήσεως, αφού αναλύει τη θεωρία της καμένης γης -καμένη γη επειδή την ανάπτυξη από το 6,8% την πήγε στο 3,8% το ’80, ας είναι- λέει ότι θα δημιουργήσει κρατική φαρμακοβιομηχανία, θα θέσει υπό κοινωνικό έλεγχο το τραπεζικό σύστημα, θα ελέγξει κρατικά το εισαγωγικό και εξαγωγικό εμπόριο. Α ναι, είναι πρώτη φορά γραμμένος ο προϋπολογισμός εκείνος στη δημοτική και εναποθέτει την αύξηση των εσόδων εις το ότι θα στηριχθεί πρωταρχικά «στη θέληση του λαού, γιατί ο λαός θέλει να κάνει πραγματικότητα την αλλαγή!»

Όλες αυτές οι αριστερές μυθοπλασίες και ψευδαισθήσεις προφανώς ξεπεράστηκαν από την πραγματικότητα και σήμερα η τύχη αυτού του πρώτου αριστερού προϋπολογισμού, αλλά και αυτής της πρώτης αριστερής απόπειρας φοβούμαι ότι θα επαναληφθεί και με τις δικές σας ψευδαισθήσεις.

Θέλετε δεν θέλετε, ο Δεκέμβριος του ’14 ήταν πολύ καλύτερος από το φετινό Δεκέμβριο. Το Δεκέμβριο του ’14, χάρη στις θυσίες του ελληνικού λαού και τις προσπάθειες της κυβέρνησης Σαμαρά, η Ελλάδα είχε πετύχει την πιο αποφασιστική δημοσιονομική προσαρμογή που είχε γίνει ποτέ στην Ευρώπη, είχε παρουσιάσει πλεονάσματα, είχε μοιράσει κοινωνικό μέρισμα μισού δισεκατομμυρίου ευρώ και αντιμετώπιζε την επόμενη χρονιά σαν μια εύλογη δυνατότητα εξόδου από το μνημόνιο με τη βοήθεια μιας προληπτικής γραμμής στήριξης, ενός μαξιλαριού, και όλα έδειχναν ευοίωνα μετά από μια μακρόσυρτη περίοδο κρίσης.

Ο ελληνικός λαός έδοξε άλλως, αποφάσισε διαφορετικά. Εψήφισε τον ΣΥΡΙΖΑ ή μάλλον καταψήφισε εμάς -για να είμαστε ειλικρινείς- και σήμερα έχουμε νέους φόρους, νέες επιβαρύνσεις για το 2015 – 2016 της τάξεως των 5,7 δισεκατομμυρίων ευρώ, περί τα 2 δισεκατομμύρια μειώσεις των συντάξεων και όλα αυτά μας επιτρέπουν να συγκρίνουμε τους δύο Δεκέμβρηδες και είναι καταθλιπτική αυτή η σύγκριση εις βάρος της δικής σας προσπάθειας.

Και έρχεται κοντά σε αυτήν την καταθλιπτική σύγκριση και μία τρομακτική ζημιά στο ελληνικό τραπεζικό σύστημα, που περιγράφεται ως εξής: Το ’13 η συμμετοχή του κράτους σε Εθνική, Πειραιώς, Alpha και Eurobank έγινε σε τιμές 4,29, 1,7, 0,44 και 1,54 ευρώ ανά μετοχή αντίστοιχα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η πώληση που έγινε πριν μερικές εβδομάδες, έγινε στα 0,02, 0,003, 0,04 και 0,01 ευρώ. Από τα 25 δισεκατομμύρια που ήταν η αρχική επένδυση, η σημερινή αξία των μετοχών που κατέχει το κράτος είναι κάτω από τα 500 εκατομμύρια. Δηλαδή πάνω από 98% απώλεια.

Για να το βάλουμε σε μια σχετική κλίμακα, το κράτος συλλέγει από τον ΕΝΦΙΑ περίπου 2,5 δισεκατομμύρια το χρόνο. Δηλαδή θα πληρώνουμε για τα επόμενα δέκα χρόνια ΕΝΦΙΑ μόνο και μόνο για να καλύψουμε τη ζημιά της ανακεφαλαιοποίησης.

Όλα αυτά σε συνδυασμό με την επιδείνωση ανάμεσα στους δύο Δεκεμβρίους δίνουν το στίγμα των διδάκτρων, των πανάκριβων διδάκτρων και του τιμήματος της δικής σας κυβερνητικής προσπάθειας, η οποία έχει να κάνει με τον αβάσταχτο λαϊκισμό, τον απέραντο λαϊκισμό σας και την απέραντη έλλειψη παραδοχής των σφαλμάτων σας.

Ας είναι. Η χώρα σήμερα δεν πρόκειται να ξεφύγει από την συνήθη πορεία των πραγμάτων.

Δεν μπορώ να φανταστώ ότι υπάρχουν πολίτες οι οποίοι θα πάρουν τα κείμενα της συζητήσεως μας και θα αποφασίσουν με βάση αυτά τι θα ξαναψηφίσουν.

Αυτό που καθορίζει τη στάση των πολιτών που έχουν μνήμη και κρίση είναι η χειροτέρευση ή η βελτίωση της ζωής τους. Δυστυχώς, σε αυτό στην επιδείνωση δίνετε απόλυτα επιτυχημένες εξετάσεις. Χειροτερεύετε αφάνταστα και αβάσταχτα τη ζωή των Ελλήνων. Νομίζω πως αυτό θα αποτελέσει και το κριτήριο βάσει του οποίου θα έχετε την πολιτική καταβαράθρωσή σας. Μέχρι τότε, μπορείτε δωρεάν να εναβρύνεσθε για κάτι το οποίο δεν σας ανήκει, έναν δήθεν πρώτο αριστερό προϋπολογισμό ο οποίος είναι συντεταγμένος με ψέματα, με αυταπάτες και ψευδαισθήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εάν συγκριθούν οι δύο Δεκέμβριοι, είναι δραματικά εις βάρος σας. Αυτό δεν έχετε παρά να το αναλογιστείτε, να αναλάβετε τις ευθύνες σας και να παραδεχθείτε τα τεράστια λάθη σας.

Εμείς αυτόν τον προϋπολογισμό, αυτό το ψεύδος δεν πρόκειται να το στηρίξουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Τασούλα.

Τον λόγο έχει ο κ. Μίχος για έξι λεπτά.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Ακούσαμε πολλά να λέγονται σήμερα μέσα σε αυτήν την Αίθουσα από τη Νέα Δημοκρατία για το μνημόνιο 3, που είναι το πιο απεχθές. Ήδη το ψηφίσατε, όμως, κύριοι. Φωνάζατε «φέρτε μας μνημόνιο να ψηφίσουμε και πάρτε τα μέτρα όπως θέλετε και όποτε θέλετε». Τώρα γιατί παραπονιέστε; Είστε και εσείς υπεύθυνοι.

Άκουσα νωρίτερα Βουλευτή της Νέας Δημοκρατίας να λέει ότι ο ΣΥΡΙΖΑ περιθάλπει τους τρομοκράτες. Η Νέα Δημοκρατία τι έκανε όταν ήταν Κυβέρνηση με τα λόγια του Βλαστού ότι είναι υπεύθυνος για τις δολοφονίες των δύο Χρυσαυγιτών και ότι ξέρει ποιοι είναι και ότι ο ίδιος έδωσε τα κράνη;

Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Μίχος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είστε υπεύθυνοι και γι’ αυτό. Όλοι το γνωρίζετε, όπως και ο πρώην Αρχηγός της Αστυνομίας, όπως και ο Δένδιας, όπως και ο Αθανασίου.

Για τη Marfin δεν ξέρατε; Κανείς δεν ξέρει εδώ τι έχει γίνει; Όλοι ξέρετε και δεν μιλάει κανένας.

Άκουσα πριν τον κ. Θεωνά να λέει για το Χρηματιστήριο. Ναι, δεν έχει ακουστεί κάτι για το Χρηματιστήριο.

Κύριε Θεωνά, όμως, η Κυβέρνησή σας γιατί δεν βγάζει την αλήθεια στη φόρα να μάθει ο κόσμος τη μεγάλη ατιμία και απάτη που έγινε κατά των Ελλήνων πολιτών; Μόνο στα λόγια είστε;

**ΙΩΑΝΝΗΣ ΘΕΩΝΑΣ:** Είχε ζητήσει να κάνει εξεταστική επιτροπή.

**ΝΙΚΟΛΑΟΣ ΜΙΧΟΣ:** Ο κόσμος θέλει να μάθει έξω, αλλά κανένας δεν μιλάει, γιατί είναι κάποιοι «αρχιερείς» που έστησαν αυτό το παιχνίδι και γέμισαν τις τσέπες τους και έβγαλαν τα λεφτά σε offshore εταιρείες. Και δεν μπορείτε να μιλήσετε γιατί σας έχουν κλείσει το στόμα.

Άκουσα και τον κ. Παφίλη από το ΚΚΕ να λέει για τους εργάτες και ότι είναι υπέρ των δικαιωμάτων των αγροτών. Έχετε ξεχάσει, κύριοι εσείς του ΚΚΕ, το 2012 επί κυβερνήσεως Σαμαρά την επίκαιρη ερώτηση που έκανε ο κ. Παφίλης για εμένα στην Εύβοια, επειδή πήγα κι έπιασα κάποιους εργοστασιάρχες, κάποιος με μικρές βιομηχανίες και στη θέση λαθρομεταναστών βάλαμε διακόσιες είκοσι Έλληνες που είχαν οικογένειες από πίσω και έκανε παράπονα; Ναι, εμείς είμαστε υπέρ των Ελλήνων.

(Θόρυβος στην Αίθουσα από την πτέρυγα του ΣΥΡΙΖΑ)

Μη γελάς. Το έχουμε δείξει. Και θα είμαστε δίπλα στους Έλληνες. Εσείς οι ψευτοανθρωπιστές είστε για τα ανθρωπάκια που φέρνετε λαθραία μέσα στην Ελλάδα.

Από εκεί και πέρα, το σχέδιο του Προϋπολογισμού που φέρνει σήμερα η Κυβέρνηση δεν είναι καταστροφικό μόνο για την κοινωνία, τους ελεύθερους επαγγελματίες, τους συνταξιούχους και όλες τις ευαίσθητες οικονομικές ομάδες του ελληνικού λαού, αλλά είναι καταστροφικό για τον γεωργικό τομέα, δηλαδή τον ένα εκ των τριών πυλώνων ανάπτυξης της ελληνικής οικονομίας, εκτός της ναυτιλίας και του τουρισμού.

Ποιοι είναι εκείνοι που θα ωφεληθούν, όμως, από τη φορολογική επιδρομή κατά του πρωτογενούς τομέα και των αγροτικών κοινοτήτων στην Ελλάδα; Ποιοι είναι εκείνοι που θα ωφεληθούν από τη σημαντική μείωση της εγχώριας παραγωγής αγροδιατροφικών προϊόντων και τον αφανισμό του αγροτικού πληθυσμού από τα χωράφια του;

Η απάντηση είναι πολύ απλή: Είναι οι ίδιοι άνθρωποι που ωφελούνται τόσα χρόνια, οι παραδοσιακοί προμηθευτές της χώρας μας, δηλαδή οι μεγάλες εταιρείες, τόσο της Ευρώπης όσο και των τρίτων χωρών που καλύπτουν έναν τεράστιο όγκο ειδών διατροφής και πρώτων υλών για την ελληνική βιομηχανία τροφίμων και ζωοτροφών. Θα είναι οι πρώτοι που θα αυξήσουν τη δραστηριότητά τους, αφού είναι προφανές ότι η ελληνική παραγωγή θα υποστεί τεράστια συρρίκνωση.

Θα είναι ωφελημένες οι πολυεθνικές αλυσίδες πώλησης τροφίμων, δηλαδή τα ξένα σούπερ μάρκετ, τα δίκτυα μεσαζόντων, οι διεθνείς κερδοσκόποι και Έλληνες κερδοσκόποι φυσικά και μεγαλέμποροι που έχουν την αβάντα κάποιων Υπουργών και Βουλευτών, όπου ρίχνουν τις μίζες τους και κάνουν τη δουλειά τους. Φυσικά, μόνιμοι ζημιωμένοι είναι οι Έλληνες αγρότες, οι κτηνοτρόφοι και οι εργαζόμενοι στην μεταποίηση και στη συσκευασία τροφίμων, οι εγχώριοι προμηθευτές αγροτικών εφοδίων σε σπόρους, λιπάσματα, φάρμακα, μηχανήματα κ.λπ., οι Έλληνες εξαγωγείς, οι Έλληνες καταναλωτές και τέλος το ελληνικό δημόσιο, το οποίο θα έχει ανυπολόγιστα διαφυγόντα κέρδη από το ΦΠΑ και τη μείωση του κύκλου εργασιών.

Η αύξηση των εισαγωγών, ακόμη και σε προϊόντα στα οποία η χώρα μας είχε διαχρονικά αυτάρκεια, θα αυξήσει σε βάρος της χώρας μας το εμπορικό ισοζύγιο και θα οδηγήσει στην ανεργία ένα πλήθος νέων αγροτών που δεν θα μπορούν να αντεπεξέλθουν στην καταστροφική νέα φορολογική επιδρομή.

Αυτές οι σκέψεις προκύπτουν από συγκεκριμένα στοιχεία της ΕΛΣΤΑΤ για το 2014 του κ. Γεωργίου, που δεν έχει λογοδοτήσει ποτέ με καμμία κυβέρνηση –και ούτε πρόκειται-που είναι ένας από τους υπεύθυνους για την κατάντια της πατρίδας μας σήμερα. Αλλά κανένας δεν ξέρει να μιλάει για κάποια πράγματα εδώ μέσα. Για αλήθειες δεν μιλάει κανένας σας.

Έτσι λοιπόν, η χώρα μας εισάγει από δεκατρείς διαφορετικές χώρες εντός και εκτός της Ευρωπαϊκής Ένωσης όλα τα βασικά διατροφικά προϊόντα. Ξέρετε γιατί; Γιατί η ΕΛΣΤΑΤ είχε πει: «Οι ελληνικές εισαγωγές τροφίμων και ποτών ανέρχονται στα 5,9 δισεκατομμύρια ευρώ». Αυτό σημαίνει ότι ξοδεύουμε το 30% του ΑΕΠ για εξαγωγές και γύρω στο 4% του ΑΕΠ μόνο για αγροδιατροφικά προϊόντα, χωρίς να περιλαμβάνονται σε αυτά αγροτικά εφόδια και λιπάσματα.

Μεταξύ φυσικά και αυτών οι ΗΠΑ με τη γενετικά τροποποιημένη σόγια από τον μοναδικό παραγωγό «MONSANTO» που παίζει ρόλο ακόμη και στην άσκηση πολιτικής σε χώρες του τρίτου κόσμου -και άλλα πολλά, για όσους ξέρουν- με τυποποιημένα τρόφιμα, όσπρια, φρούτα, λαχανικά, ξηρούς καρπούς.

Από την άλλη, όμως, έχουμε και τη γείτονα Τουρκία που κάνουμε τεράστιες εισαγωγές σε όσπρια και λαχανικά. Έχουμε κρέατα, ζωοτροφές και πουλερικά από τη Βραζιλία και την Αργεντινή. Έχουμε φιστίκια, όσπρια, μπαχαρικά και πρώτες ύλες τροφίμων από την Κίνα και την Ινδία και άλλα πολλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτάκι μόνο, κύριε Πρόεδρε.

Κάποτε, κύριοι, κάναμε μέχρι και εξαγωγή μεταξιού. Από το χωριό μου, την Αμάρυνθο, στην Εύβοια έρχονταν τα καΐκια και φόρτωναν τόνους με μετάξι και τους πήγαιναν στον Πειραιά για να φύγουν για το εξωτερικό.

Επειδή ο χρόνος, όμως, είναι περιορισμένος και έχω πάρα πολλά να πω, θα κλείσω λέγοντας ότι σήμερα είναι η καλύτερη ευκαιρία για την πατρίδα μας να κάνει κάτι. Μπορείτε να το κάνετε, αν θέλετε. Αλλά δεν νομίζω γιατί κι εσείς είστε εντολοδότες, υποτακτικοί και δουλοπρεπείς στους αρχιτοκογλύφους, στους τραπεζίτες και τις πολυεθνικές και σε όλους αυτούς που ρουφούσαν και ρουφάνε το αίμα του ελληνικού λαού και τώρα με τις εντολές τους εσείς τον τελειώνετε.

Πριν κατέβω από το Βήμα, θέλω να καταθέσω στα Πρακτικά το εξής: «Κίνδυνος κατακλυσμού της ευρωπαϊκής αγοράς από τουρκικά αγροτικά προϊόντα». Ξέρετε τι θα γίνει, κύριοι; Οι τιμές θα πέσουν κάτω από το ήμισυ, από τη στιγμή που η Ρωσία έκλεισε την πόρτα στην Τουρκία και θα πετάμε τα δικά μας, γιατί η Ευρωπαϊκή Ένωση χαϊδεύει όλα τα χρόνια την Τουρκία. Το καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Μίχος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλή συνέχεια.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε τον κ. Μίχο.

Τον λόγο έχει ο κ. Λοβέρδος για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, όσο σας ακούμε αυτές τις μέρες, στο μυαλό του καθενός μας έρχονται διάφορα: πολιτικές σκέψεις, αντιδράσεις. Εμένα –δεν ξέρω γιατί- από χθες, αλλά κυρίως σήμερα, μου έρχεται στο μυαλό ένας τίτλος ενός έργου του Γιώργου Σκαμπαρδώνη: «Όλα βαίνουν καλώς εναντίον μας». Είναι παράδοξη η χαρά και ο ενθουσιασμός σας. Δεν το καταλαβαίνω.

Έχω πει πάρα πολλές φορές –θα το επαναλαμβάνω σε κάθε μου σχεδόν ομιλία- ότι οι αντίπαλοι της Κυβέρνησης δεν είναι οι Βουλευτές της Αντιπολίτευσης. Η Κυβέρνηση έχει να κάνει με την πραγματικότητα. Το θέμα της είναι η πραγματικότητα. Και μια κυβέρνηση ή ένας Υπουργός που δεν είναι ικανός, έχει την πραγματικότητα αντίπαλο, σκληρό και αδυσώπητο.

Κυρίες και κύριοι, εδώ για εσάς μιλούν τα γεγονότα. Δεν μιλάτε εσείς για αυτά, γιατί τα γεγονότα είναι γεγονότα.

Κι επειδή δεν μπορείτε να τα χειριστείτε έτσι όπως έρχονται ή να τα διαμορφώσετε, έχετε επινοήσει τρία χοντροκομμένα και συνήθη στις τακτικές των κυβερνήσεων ψέματα, ψεύδη επικοινωνιακού περιεχομένου, για να έχετε να λέτε εσείς και για να εμπνέετε το πολιτικό σας στράτευμα, τους Βουλευτές σας κατ’ αρχάς και στη συνέχεια τους ψηφοφόρους σας.

Το πρώτο ψέμα, κυρίες και κύριοι Βουλευτές, είναι ότι για όλα φταίνε οι προηγούμενοι και «πάλι καλά που ήρθαμε εμείς», λέτε. Δεν λένε, όμως, το ίδιο οι πολίτες μετά από έντεκα μήνες, ειδικά μετά τους δύο τελευταίους μήνες. Έχω ακούσει, κυρίες και κύριοι συνάδελφοι, πολλούς να λένε ότι αν δεν είχαν μεσολαβήσει αυτοί –εσείς-, θα είχαμε πάρει μια ανάσα με τη φορά που είχε η οικονομία στα τέλη του 2014. Αυτά τα λένε όσοι είναι κοντά στην οικονομία. Όσοι είναι μακρύτερα από την καθημερινή της λειτουργία, δημόσιοι υπάλληλοι, άνθρωποι οι οποίοι σας πίστεψαν για την κατάργηση του ΕΝΦΙΑ, άνθρωποι που σας πίστεψαν για τη δέκατη τρίτη σύνταξη, άνθρωποι που σας πίστεψαν, αλλά σας πίστεψαν στο τέλος για τα ισοδύναμα, αυτοί λένε άλλα, αυτοί λένε ότι τους κοροϊδέψατε.

Κυρίες και κύριοι Βουλευτές, άκουσα ένα-δύο αγαπητούς συναδέλφους της Πλειοψηφίας να λένε ότι «Ισοδύναμα, γιατί το λες; Βρήκαμε. Είχαμε πει ότι θα βρούμε 23% στην εκπαίδευση και βρήκαμε» και επικαλούνται οι συνάδελφοι το ΦΠΑ στο ελληνικό κρασί -η συζήτηση έγινε εδώ- ή την αύξηση του ΦΠΑ στα παιχνίδια του ΟΠΑΠ για την οποία αύξηση ήδη ο ξένος επενδυτής έχει κάνει προσφυγή και δεν είναι απίθανο να χάσετε και τη δίκη.

Και δεν είναι μόνο το συγκεκριμένο θέμα όπου θα πρέπει να αναζητήσετε άλλα ισοδύναμα, είναι ότι στέλνετε και το μήνυμα σε κάθε είδους επενδυτή ότι καλώς υπάρχει για την Ελλάδα αυτή η κακή φήμη ότι το ελληνικό δημόσιο αλλάζει τους όρους των συμφωνιών που κάνει, παραδείγματος χάριν για τις ιδιωτικοποιήσεις, χωρίς να σε ρωτάει. Άλλα συμφωνείς, άλλα υπογράφεις και άλλα κάνεις. Αυτό είναι το πρώτο ψέμα.

Το δεύτερο ψέμα των τελευταίων ημερών είναι ότι θέλουν να σας ρίξουν. Αφηρημένα υποκείμενα. Άγνωστοι άνθρωποι, γνωστοί γιατί είναι κυκλώματα. Αφηρημένη έννοια και αυτό. Εσείς βγήκατε στο σεργιάνι μετά την ψηφοφορία στο σχέδιο νόμου για τους πλειστηριασμούς να αναζητάτε συναινέσεις, δηλαδή τους χρήσιμους ανόητους που θα σας δώσουν κοινοβουλευτικές ψήφους που ενδεχομένως σας λείψουν. Εσείς βγήκατε και αρχίσατε να λέτε για την αναγκαία συναίνεση και τα γνωστά, τα λοιπά που είπατε. Απατάσθε, όμως, αν πιστεύετε –ίσως κρίνετε εξ ιδίων- ότι είναι κάτι το επιθυμητό και ελκυστικό η συμμετοχή σε κυβερνήσεις.

Μας κατηγορείτε πολλές φορές αορίστως ότι θέλουμε να ξαναγίνουμε Υπουργοί, να ξαναμπούμε στις κυβερνήσεις. Αυτά τα λέει μόνο όποιος δεν ξέρει ή όποιος ξέρει και ψαρεύει στα θολά νερά. Και εσείς τώρα έχετε αρχίσει να καταλαβαίνετε στο πετσί σας τι είναι να κάθεσαι εκεί. Και κατηγορείτε ότι θέλουμε να έρθουμε στις θέσεις σας, μαζί σας, λες και είναι ελκυστικό –επαναλαμβάνω- και επιθυμητό. Δεν είναι, κυρίες και κύριοι Υπουργοί. Δεν είναι!

Τα σενάρια αυτά ότι δήθεν σας ρίχνουν κάποιοι είναι πάλι του ίδιου περιεχομένου. Επινοήσεις επικοινωνιακές για τη συνοχή του στρατεύματος. Επινοήσεις επικοινωνιακές για να μπορούν να γίνονται οι συζητήσεις στη Βουλή. Επινοήσεις επικοινωνιακές για τους Βουλευτές σας που βγαίνουν από δύσκολες θέσεις –αναγνωρίζω- στα μέσα ενημέρωσης.

Εσείς θα κυβερνήσετε. Ο λαός σας έδωσε αυτό που θέλατε, ό,τι του ζητήσατε, το Σεπτέμβριο. Έδωσε πλειοψηφία σε εσάς και στους ΑΝΕΛ, όπου τη συγκυβέρνηση και την είχατε και την είχατε προαναγγείλει και εξέλεξε και Βουλευτές και κόμματα της Αντιπολίτευσης. Δεν θα καταργήσετε τη δημοκρατία εσείς επειδή σας δυσκολεύουν οι ψηφοφορίες, αυτή που έγινε και αυτές που θα γίνουν. Οι δημοκρατίες θέλουν κυβερνήσεις και αντιπολιτεύσεις. Αυτόν τον κανόνα των δύο αιώνων δεν θα τον καταργήσει ο άσχετος ΣΥΡΙΖΑ.

Τρίτο ψεύδος είναι η κοινωνική αναδιανομή, ότι είχαμε δυσκολίες, αλλά κάναμε κοινωνική αναδιανομή. Και επικαλούνται τη σελίδα 106 της έκθεσης σχετικά με τον κοινωνικό προϋπολογισμό, που πράγματι αναφέρει για 823.000.000 ευρώ περισσότερα στον κοινωνικό προϋπολογισμό. Ας τα δούμε.

Πρώτον, κυρίες και κύριοι Βουλευτές, από αυτά τα 200 που θα πάνε στα νοσοκομεία, όπως ο προϋπολογισμός θέλει, είναι χρήματα που προέρχονται από κοινωνικές μεταβιβάσεις προς τα νοσοκομεία από ασφαλιστικούς φορείς. Αυτοί πού θα τα βρουν; Λέει ο προϋπολογισμός στην επόμενη σελίδα «από τις αυξημένες εισροές, από τις εισφορές και από τις ρυθμίσεις των εισφορών αυτών», από τις υποχρεώσεις δηλαδή των εργαζομένων και των εργοδοτών.

Πώς, ενώ προβλέπεται ύφεση, θα έχετε αυξημένες εισροές; Πώς, ενώ καθημερινά βγαίνουν άνθρωποι από τις ρυθμίσεις που έγιναν, μην τα ξαναλέμε, εσείς θα έχετε αυξημένες εισροές;

Κυρίες και κύριοι της Πλειοψηφίας, επειδή πολλοί το είπατε εδώ, είναι υπόθεση αυτή. Έστω ότι υπάρχουν αυτές οι αυξημένες εισροές, που αν υπάρξουν, θα τις δώσουμε στα νοσοκομεία που πένονται. Πρώτον, είναι πρόθεση και όχι υπαρκτά χρήματα προς τα νοσοκομεία.

Δεύτερον, στα νοσοκομεία λέτε θα δώσουμε αυτά τα 200 και άλλα 285 για φάρμακα, υγειονομικό υλικά, κλπ., όχι για τους εργαζομένους. Πού θα προκύψουν αυτά τα υπόλοιπα χρήματα; Δεν είναι τίποτε, μα τίποτε, προσδιορισμένο στον προϋπολογισμό.

Ρώτησα το πρωί, όσοι συνάδελφοι ήσασταν εδώ το θυμάστε, τον Υπουργό Μετανάστευσης που μίλησε και ακούστηκε σήμερα -η αλήθεια είναι- εδώ στο Κοινοβούλιο, αν για όλα αυτά τα οποία πρέπει μέσα στο Δεκέμβριο να κάνουμε και μετά, επειδή έστω ότι δεν κάνω λάθος, είπα, και κάτι δεν το είδα σωστά στον προϋπολογισμό, πού θα βρείτε χρήματα, αφού δεν έχετε απορροφήσει, όπως σας κατηγορεί η Ευρωπαϊκή Επιτροπή, τα σχετικά κονδύλια από την Ευρωπαϊκή Ένωση; Λέτε ότι αν δεν έρθουν χρήματα από εκεί, κάποια θα πάνε από εδώ. Μου απήντησε: «Δεν γνωρίζω». Ειλικρινές, πλην όμως πολύ ανησυχητικό, πάρα πολύ ανησυχητικό.

Και το συνδυάζω με αυτό που μου είπαν, κύριε Αλεξιάδη, πως είπατε εδώ, ότι πρέπει να βρούμε τρόπους θεσμικούς μέσα στο 2016 να τροποποιήσουμε τον προϋπολογισμό. Υποθέτετε δηλαδή -βασίμως προφανώς, γιατί είστε αρμόδιος σε σχέση με τα οικονομικά Υπουργός- ότι πολλά από αυτά που λέγονται εδώ δεν πρόκειται να πραγματοποιηθούν. Αυτό ακριβώς λέω κι εγώ με τα πολύ συγκεκριμένα μου επιχειρήματα.

Τρίτον, υπάρχουν 353.000.000 παραπάνω στον ΕΟΠΥΥ, όχι όμως για συγκεκριμένες του δαπάνες. Στον ΕΟΠΥΥ, αορίστως. Τα χρήματα στον ΕΟΠΥΥ γίνονται από μεταβιβάσεις από τους ασφαλιστικούς φορείς, που δεν θα μεταβιβάζουν γιατί πρέπει να πληρώσουν συντάξεις. Ποιος διοικητής οργανισμού δεν θα πληρώσει σύνταξη; Το ζητούσα διαρκώς να αυτονομηθούν τα χρήματα αυτά κατευθείαν για τον ΕΟΠΥΥ. Καμμία κυβέρνηση δεν το έκανε. Οι Υπουργοί Εργασίας -λογικό είναι, πέρασα κι εγώ από κει- τρελαίνονται με αυτό. Δεν θα πληρωνόντουσαν συντάξεις. Γι’ αυτό πρέπει αυτό το Υπουργείο να γίνει ένα. Αυτές είναι οι θεσμικές αλλαγές που δεν τολμήθηκαν από τους προηγούμενους, που κι εσείς τις φοβάστε.

**ΙΩΑΝΝΗΣ ΘΕΩΝΑΣ:** Εσείς το κάνατε όταν ήσασταν στο Υπουργείο Εργασίας; Τώρα δεν γίνονται αυτά.

**ΑΝΔΡΕΑΣ ΛΟΒΕΡΔΟΣ:** Τέταρτον, μόνο η αύξηση για τα προγράμματα απασχόλησης στέκει, όπως είπε ο κ. Κεγκέρογλου, και στέκει γιατί υπάρχει αποθεματικό στον ΟΑΕΔ, αφού τα σταμάτησε τα προγράμματα που προβλέπονταν για το έτος 2015. Είναι ψέματα και αοριστίες.

Ο προϋπολογισμός σας, κυρίες και κύριοι Βουλευτές της Συμπολίτευσης, είναι γνήσιο τέκνο μιας απόπειρας να παντρευτεί μια δήθεν αριστερή ιδεοληψία, να έχουμε να λέμε, και εισαγόμενες αμάσητες νεοφιλελεύθερες εμμονές. Δεν είστε, όμως, καλοί κουμπάροι. Από την Αριστερά σάς λένε πως δεν είστε αριστεροί και οι διαχειριστές της κρίσης βλέπουν στα πεπραγμένα σας πως είστε άσχετοι και αδέξιοι.

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΘΕΩΝΑΣ:** ...(δεν ακούστηκε)

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, μέσα στο Πρακτικό και στην έκθεση θα διαβάσετε την εισήγηση του Υπουργού των Οικονομικών κ. Τσακαλώτου. Εκεί θα δείτε πως επικαλείται μια σειρά από επιχειρήματα που έχουν να κάνουν με στρεβλές πολιτικές από την Ευρωπαϊκή Ένωση για την αντιμετώπιση της κρίσης. Έχει δίκιο. Τα έχουμε πει χίλιες φορές αυτά. Έχουμε συγκρουστεί γι’ αυτά τον καιρό που ήμασταν εμείς στην Κυβέρνηση. Η κατάσταση δεν έχει αλλάξει. Τώρα τη ζείτε και εσείς.

Άλλο, όμως, αυτό που συνθέτει προβλήματα στην πλευρά της Ευρωπαϊκής Ένωσης κι άλλο οι ιδιαιτερότητες των δικών μας προβλημάτων. Οι ιδιαιτερότητες των δικών μας προβλημάτων εδώ και έντεκα μήνες έχουν όνομα. Και το όνομα αυτού είναι ΣΥΡΙΖΑ. Είστε η δεύτερη φάση ενός δράματος, που ευθύνεται για τα προβλήματα που έχουμε. Στρίβειν δια της Ευρωπαϊκής Ένωσης, δεν μπορεί να σταθεί.

Κι επειδή –λέει- δεν γνωρίζουν κόμματα και Βουλευτές αυτές τις κακές πολιτικές της Ευρωπαϊκής Ένωσης, πάσχει το σύστημα μας, η Αντιπολίτευση, από «επαρχιωτισμό», λέει ο κ. Τσακαλώτος. Και το λέει ο κ. Τσακαλώτος και το υιοθετούν με τρόπο ιλαρό, κωμικό, τραγικά, όμως, κωμικό και ορισμένοι Βουλευτές της συμπολίτευσης -δεν θέλω να αναφερθώ.

Κυρίες και κύριοι, άμα διαβάσετε, θα δείτε ότι ανακαλύπτει η Πλειοψηφία και τον Λάρι Σάμερς, σε λίγο θα ανακαλύψει και τον Γκρίσμαν, σε λίγο θα μας μιλάνε για τον Κλίντον, σε λίγο θα μας μιλούν για όλους εκείνους τους οποίους επί χρόνια καθύβριζαν και για όλους εκείνους, συνομιλητές, της ευρωπαϊκής Σοσιαλδημοκρατίας, για τους οποίους είχαν τη χειρότερη άποψη.

Και μας λένε ότι δεν είναι σωστός ο κεϋνσιανισμός. Τι λέτε, ρε παιδιά; Πότε το είδατε αυτό; Το είδατε τώρα; Το βλέπατε και παλιά; Γιατί, κύριε Υπουργέ των Οικονομικών, σας θυμάμαι το 2012 –δεν σας ήξερα, εδώ άκουσα να μιλάτε- να λέτε ότι θα σκίσετε τα πτυχία σας με τις ακολουθούμενες οικονομικές πολιτικές, που δεν ήταν επεκτατικές, αλλά ήταν περιοριστικές. Και θυμάμαι να σας λέμε ότι αν έχετε δίκιο, γιατί το 2009, που έγινε το όργιο της επεκτατικότητας, είχαμε γιγαντιαία ύφεση;

Γιατί, ανάμεσα στον επεκτατισμό, στην επέκταση και στην οικονομία μεσολαβούν παράγοντες, κυρίες και κύριοι Βουλευτές: το κλίμα στην αγορά, εξωτερικά γεγονότα, θέματα ελλειμμάτων και αδυναμίας δανεισμού, παράγοντες συμπροδιοριστικοί. Κεϋνσιανισμός νηπιαγωγείου είναι, φυσικά, μη αποδεκτός. Τι λέτε; Το ανακαλύψατε το 2015 και μας το βάζετε στην έκθεση του προϋπολογισμού του 2016.

Κυρίες και κύριοι Βουλευτές, αν εγκαταλειφθεί ο βερμπαλισμός και τα ψευδή επιχειρήματα της αμηχανίας, προκύπτει καθαρά ότι πρόκειται για έναν προϋπολογισμό με έμφαση ιδιαίτερη στους έμμεσους φόρους. Ποια Αριστερά; Η κριτική της Αριστεράς για τους έμμεσους φόρους, δηλαδή τους άδικους φόρους, είναι κριτική αιώνων. Έμφαση, λοιπόν –το απέδειξε ο κ. Κουτσούκος και με πίνακα- στους έμμεσους φόρους, προϋπολογισμός ύφεσης, επάνοδος πολιτικά στην περίοδο των προϋπολογισμών που δεν εφαρμόζονταν και διακοπή της περιόδου των προϋπολογισμών που εφαρμόζονταν, περικοπές στο ασφαλιστικό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Θα ολοκληρώσω, κύριε Πρόεδρε. Θα μου δώσετε ακόμα ένα λεπτό.

Περικοπές στο ασφαλιστικό, κυρίες και κύριοι Βουλευτές. Τις ψηφίζετε. Το πού θα γίνουν, είναι να λύσει ο νόμος περί ασφαλιστικού, που είναι νόμος αφαίρεσης χρημάτων από το ασφαλιστικό κι όχι αλλαγών του ασφαλιστικού. Είναι προϋπολογισμός μείωσης του διαθέσιμου εισοδήματος για ένα ευρύτατο φάσμα νοικοκυριών και με αρνητικότατο πρόσημο για την ιδιωτική κατανάλωση.

Σήμερα, κύριε Πρόεδρε –δεν ήσασταν στο Προεδρείο- ο Υπουργός Μάρδας μάς είπε για το πόση έμφαση, σε αντίθεση με εμάς τους προηγούμενους, δίνει αυτή η Κυβέρνηση στις επενδύσεις. Κι εδώ διαβάζουμε πως το 2015 κλείνει ο επενδυτικός ρυθμός με πτώση -8,4% και για το 2016 περαιτέρω πτώση στο -3,7%. Τι γινόταν που δεν το κάναμε καλά; Γιατί πολλά δεν γινόντουσαν καλά, το είπα και το πρωί σε μια παρέμβασή μου, παραδείγματος χάριν στη μείωση της γραφειοκρατίας. Τι γινόταν στο τελευταίο τρίμηνο του 2014; Αύξηση του επενδυτικού ρυθμού κατά 5,4%.

Εμείς, για να κλείσω, αναλάβαμε ως ΠΑΣΟΚ –αυτό είναι το ιστορικό μας όνομα- και ως Δημοκρατική Συμπαράταξη τώρα, να φέρουμε σε πέρας έναν πάρα πολύ δύσκολο ρόλο, αυτόν της Αντιπολίτευσης, που είναι υπεύθυνη, έχει επιχειρήματα, δεν συκοφαντεί, δεν υπονομεύει, δεν βρίζει, μιλάει πολιτικά και περιμένει να την χειριστούν πολιτικά.

Για την αξία τη μνήμης, όμως, για όσους ήταν σε αυτήν την Αίθουσα αυτά τα τραγικά τελευταία χρόνια, να θυμίσω, κυρίες και κύριοι Βουλευτές, ότι παραλάβαμε ένα έλλειμμα 35 δισεκατομμυρίων. Και με αυτό το έλλειμμα παλέψαμε το 2009-2010 με επιτυχίες, με δραστική περικοπή των δαπανών, με αδικίες και λάθη, με κατακραυγή, με κόστος πολιτικό, αλλά είχαμε ελπίδα και αισιοδοξία. Και το 2014 αυτός ο αγώνας, όχι εν όλω αλλά εν μέρει, δικαιώθηκε.

Τι θέλατε και τι πετύχατε; Να ξανακατέβουμε τέσσερα σκαλοπάτια, για να τα ανέβουμε μαζί σας. Πώς θα τα ανέβουμε, κυρίες και κύριοι Βουλευτές; Επαναλαμβάνοντας το ίδιο και χειρότερο έργο. Θα είστε, όμως, σε αυτήν τη προβολή εσείς και οι θεατές και οι ηθοποιοί. Μόνοι σας. Πορευτείτε όσο μπορείτε καλύτερα, βάλτε την αλήθεια στο οπλοστάσιό σας, μιλήστε ειλικρινά.

Εμείς από την πλευρά μας, καταψηφίζουμε αυτόν τον προϋπολογισμό και θα σας αντιπολιτευτούμε με αρχές και σκληρή, αλλά δίκαιη Αντιπολίτευση και με βάση και το αξιόλογο, αξιόμαχο και επιτυχημένο παρελθόν μας, αλλά και αυτά που πιστεύουμε ότι ακόμα χρωστάμε στον ελληνικό λαό και κυρίως τη συμβολή στη μάχη για την εξαφάνιση της γραφειοκρατίας, που αν δεν γίνει, η οικονομία δεν πρόκειται να πάρει ανάσα.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί τους από το Γυμνάσιο Πάργας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Για πόσα λεπτά, κύριε Υπουργέ;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το πολύ για δύο λεπτά, κύριε Πρόεδρε.

Κύριε Λοβέρδο, δεν ακούτε όλες τις ομιλίες. Γιατί, όταν εγώ έκανα κριτική στην κυβέρνησή σας, δεν έλεγα ποτέ ότι είμαι κεϋνσιανός. Μάλιστα, θυμάμαι ότι σε όλες τις ομιλίες –είμαι σίγουρος ότι μπορείτε να κάνετε έρευνα- έλεγα και στο ΚΚΕ ότι δεν γίναμε κεϋνσιανοί στα γεράματά μας. Το έχω πει τουλάχιστον τρεις, τέσσερις φορές. Απλώς, έλεγα ότι σε μια μεγάλη ύφεση υπάρχουν πολλές δυνάμεις που μπορούν να μας βοηθήσουν με αύξηση της επεκτατικής πολιτικής.

Κι εκεί έρχεται ο επαρχιωτισμός σας. Γιατί για χρόνια, σας πίεζα εσάς και εδώ να μας πείτε τι γνώμη έχετε για την Ευρωζώνη, τι γνώμη έχετε γι’ αυτούς τους κανόνες. Είναι πρόβλημα ότι κάποιες χώρες έχουν συστηματικά πλεόνασμα στο ισοζύγιο πληρωμών; Είναι πρόβλημα ότι είμαστε η μόνη νομισματική ένωση που δεν έχει μεγάλο προϋπολογισμό και μπορεί να λειτουργήσει ως αυτόματος σταθεροποιητής; Και παρακαλούσα, επί μήνες, αν πάρω κάποια απάντηση. Και παρακαλούσα, επί μήνες, να ακούσω τι λέτε στη Σοσιαλδημοκρατία ή στο Λαϊκό Κόμμα στην Ευρώπη, όταν αυτή η περιοριστική πολιτική έχει κάνει τόσο μεγάλη ζημιά στην Ελλάδα, στην Ιταλία, στην Ισπανία και στην Πορτογαλία. Και δεν έπαιρνα απάντηση.

Γιατί, ξέρετε ποιος ήταν ο κυρίαρχός σας λόγος; Ο κυρίαρχός σας λόγος ήταν ότι «Η Αριστερά λέει ότι φταίνε οι ξένοι. Κι εμείς φταίμε. Μαζί τα φάγαμε. Εδώ είναι το πρόβλημα». Είναι και εδώ το πρόβλημα και γι’ αυτό δεν είναι μόνο θέμα ζήτησης και γι’ αυτό χρειάζεται μεταρρυθμίσεις και για τον δημόσιο τομέα και για τη φοροδιαφυγή και ένα άλλο αναπτυξιακό πρόγραμμα.

Αυτό που πάντα έλεγε η Αριστερά είναι ότι το βασικό ερώτημα δεν είναι η ζήτηση, αλλά ποιος παράγει, γιατί παράγει, για ποιον παράγει, που το ξεχάσατε ως Σοσιαλδημοκράτες το 70’ και γι’ αυτό χάσατε την ηγεμονία σας το 80’ και το 90’. Αυτά είναι τα κυρίαρχα ζητήματα, αλλά ποτέ δεν το θέλατε αυτό. Ποτέ δεν θέλατε να πείτε στην ευρωπαϊκή Αριστερά και στην ευρωπαϊκή σοσιαλδημοκρατία να αλλάξει αυτό το μοντέλο και ότι ο νεοφιλελευθερισμός είναι αυτός που έχασε το 2008 και το 2009, το δικό τους μοντέλο είναι που καταστράφηκε.

Και αντί η σοσιαλδημοκρατία να πάρει αυτήν την ευκαιρία και να επιστρέψει στις ρίζες, όταν πίστευε στα συνδικάτα, όταν πίστευε στην αναδιανομή του εισοδήματος, όταν πίστευε στο κοινωνικό κράτος, ξέρετε ποιος ήταν ο κυρίαρχός σας λόγος; Ήταν ότι «εμείς φταίμε» ότι «οι συντεχνίες φταίνε» ότι «τα συνδικάτα φταίνε».

Και μετά ρωτάτε γιατί πάντα ήσασταν η ουρά της Νέας Δημοκρατίας. Γι’ αυτόν τον λόγο. Και ο επαρχιωτισμός σας δεν είχε σχέση μόνο με την Ευρώπη, αλλά και μέσα στην Ελλάδα. Και αν θέλετε να σας πω γιατί ήσασταν εκεί που ήσασταν ήταν για αυτόν τον λόγο, γιατί δεν ενωθήκατε, δεν αλλάξατε, δεν σκεφθήκατε ότι έχει αλλάξει ο καιρός, ότι αυτό το παλιό νεοφιλελεύθερο σύστημα δεν δουλεύει, δεν έχει τα αποτελέσματα που μας υποσχέθηκαν, δεν αυξήθηκε η παραγωγικότητα. Έγινε μία τεράστια αύξηση στην αναδιανομή εισοδήματος εναντίον των εργαζομένων και εσείς δεν κάνατε τίποτα για όλα αυτά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, δεν είναι προσωπικό το θέμα.

**ΑΝΔΡΕΑΣ ΛΟΒΕΡΔΟΣ:** Δώστε μου, κύριε Πρόεδρε, μόνο ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, χαίρομαι για τη συζήτηση αυτή, αλλά αδικείτε. Εγώ δεν λέω ότι αδικείτε τον εαυτό σας, εμάς πάντως σίγουρα μας αδικείτε.

Πρώτον, εάν χρειαστούμε μία αναδρομή για λεχθέντα και πραχθέντα, θα σας παραπέμψω -και θα μπω και στον κόπο να τα βρω από τα Πρακτικά της Βουλής- στα λόγια των Πρωθυπουργών κυβερνήσεων που στηρίξαμε, πρώτα από όλα της δικής μας, του κ. Παπανδρέου και μετά του κ. Παπαδήμου, όταν δηλαδή διαμορφωνόταν το μνημονιακό πλαίσιο, για να δείτε ότι τότε σε μία Ευρώπη του Σαρκοζί, της Μέρκελ και των λοιπών, το πρόβλημα της λανθασμένης –όχι σε όλα τα σημεία της, σε ορισμένα σημεία της- και αντιαναπτυξιακής πολιτικής το θέταμε. Και το έθεταν και οι Πρωθυπουργοί και το έθεταν και οι Βουλευτές και το έθεταν και οι Κοινοβουλευτικές Ομάδες. Γινόταν συζήτηση. Ήταν μία πολύ μεγάλη και εκτεταμένη συζήτηση και με στιγμές καμπής. Όταν, όμως, είσαι αναξιόχρεη χώρα, υφίστασαι τη βούληση αυτού που σου δανείζει, σε ό,τι αφορά επιμέρους θέματα τέτοια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από την άλλη, είναι άδικο να λέτε ότι δεν επιχειρήθηκαν παράπλευρες αλλαγές αναγκαίες για αυτήν την πορεία.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λοβέρδο, τελειώνετε.

**ΑΝΔΡΕΑΣ ΛΟΒΕΡΔΟΣ:** Κλείνω, κύριε Πρόεδρε.

Εγώ προσωπικά έχω χειριστεί αλλαγές που τώρα τις επικαλείστε, αλλαγές όπως η ίδρυση του ΕΟΠΥΥ, που όλα τα κόμματα είχαν στα προγράμματά τους. Ήταν αλλαγές από τη δεκαετία του 1970 σε όλα τα προγράμματα και δεν γίνονταν. Και έγιναν με τη λυσσαλέα αντίδραση του πολιτικού σας χώρου.

Έγιναν λάθη, όπως η εμπροσθοβαρής αφαίρεση εισοδήματος, αλλά σε μία χώρα και μία κυβέρνηση που είχε να διαχειριστεί 35 δισεκατομμύρια ελλείμματα, όχι από εσάς που έχετε να διαχειριστείτε πλεονάσματα, τα οποία δεν συζητάμε τώρα με ποιον τρόπο προέκυψαν, αλλά που για εσάς πάντως ήταν πλεονάσματα. Είχαμε βάρη και είχατε πολύ λιγότερα.

Άρα, η δική μου διαμαρτυρία και η αγανάκτησή μου πολλές φορές είναι ότι επικαλείστε τις απόψεις της Σοσιαλδημοκρατίας, τις απόψεις που εμείς υιοθετούσαμε, υιοθετούμε και αξιοποιήσαμε στο μέτρο των δυνάμεών μας και τους ανθρώπους της.

Μου έκανε εντύπωση η αναφορά σας στον Λάρι Σάμερς. Εγώ γνωρίζω την εποχή Κλίντον, γνωρίζω τις μετέπειτα προεδρίες των Ηνωμένων Πολιτειών, γνωρίζω τις πολιτικές που αναπτύχθηκαν εκεί. Ήσασταν εχθροί σε όλα αυτά.

Και όσον αφορά τη συζήτηση που προανέφερα εδώ, για την οποία αντιδράσατε, εγώ δεν είπα ότι λέγατε ότι είστε κεϋνσιανοί, αλλά ήσασταν υμνητές της επεκτατικής πολιτικής, όταν δοκιμάστηκε από τη Νέα Δημοκρατία το 2009 και δεν προέκυψε πρόοδος από αυτό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λοβέρδο, ολοκληρώστε. Ο κ. Ακριώτης περιμένει ακόμα.

**ΑΝΔΡΕΑΣ ΛΟΒΕΡΔΟΣ:** Άρα, ή θα κάνουμε έναν ειλικρινή διάλογο εδώ, για να καταλήγουμε σε αριθμούς και πολιτικές, ή θα κοροϊδεύουμε τον κόσμο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Θεοχάρη, ο άνθρωπος περιμένει τόση ώρα!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ένα δευτερόλεπτο, κύριε Πρόεδρε!

**ΠΡΟΕΔΡΕΥΩΝ (Δημήτριος Κρεμαστινός):** Μετά τον συνάδελφο θα σας δώσω τον λόγο.

Ορίστε, κύριε Ακριώτη, έχετε τον λόγο.

**ΓΕΩΡΓΙΟΣ ΑΚΡΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε εδώ αυτές τις μέρες και συζητάμε την κύρωση του πρώτου προϋπολογισμού της Κυβέρνησης. Γιατί είναι, όμως, σπουδαία αυτή η στιγμή; Γιατί είναι διαφορετική αυτή η ψήφιση από κάθε άλλη φορά; Είναι η πρώτη φορά που δεν υπολογίσαμε, προσθέσαμε και αφαιρέσαμε απλώς αριθμούς, αλλά υπολογίσαμε και συνυπολογίσαμε τους πολίτες και τις ανάγκες τους στις σημερινές οικονομικές συνθήκες.

Η παρέμβασή μου θα επικεντρωθεί σε δυο τομείς πολιτικής, την παιδεία και το ασφαλιστικό.

Επιτρέψτε μου, ωστόσο, να ξεκινήσω με μία γενική παρατήρηση. Εκφράζω την έκπληξή μου για όσα έχουν ακουστεί μέχρι στιγμής από τα χείλη συναδέλφων της Αντιπολίτευσης, ειδικά των κομμάτων εκείνων που είχαν την ευθύνη της διακυβέρνησης όλα αυτά τα χρόνια, από την αρχή της κρίσης και μέχρι την κυβερνητική αλλαγή του περασμένου Ιανουαρίου. Με μία φράση θα πω: Τρικυμία εν κρανίω!

Νέα Δημοκρατία και ΠΑΣΟΚ αρνούνται να στηρίξουν μέτρα τα οποία υπερψήφισαν το περασμένο καλοκαίρι, κατηγορώντας την ίδια στιγμή την Κυβέρνηση ότι έκανε στροφή εκατόν ογδόντα μοιρών και εφαρμόζει τις δικές τους πολιτικές, εκείνοι που εμπνεύστηκαν και εκτέλεσαν τις πιο ανάλγητες μνημονιακές πολιτικές με τυφλή υπακοή και υπερβάλλοντα ζήλο, εκείνοι που γονάτισαν τον τόπο με πλήρη περιφρόνηση του απλού ανθρώπου και των αναγκών του, εκείνοι που παρέδωσαν μια χώρα διαλυμένη και μια κοινωνία εξουθενωμένη. Εκείνοι, λοιπόν, κατηγορούν αυτούς που αγωνίζονται με νύχια και με δόντια, για να αναστραφεί η ολέθρια πορεία που εκείνοι χάραξαν.

Αγαπητές και αγαπητοί συνάδελφοι, επιτρέψτε μου να πω κάποια πράγματα για το ασφαλιστικό. Εσείς που διαλύσατε το ασφαλιστικό σύστημα αρνείστε τώρα τη συνεννόηση. Ο Πρωθυπουργός πρότεινε να παραπεμφθεί το ζήτημα στο Κοινοβούλιο και ταυτόχρονα δεσμεύθηκε να μη μειωθούν οι συντάξεις, αλλά η μικροπολιτική σας και η αλαζονεία σας δεν σας επιτρέπουν να συζητήσετε για το καλό του τόπου.

Εσείς που με την αλήστου μνήμης πολιτική σας του PSI οδηγήσατε σε κατάρρευση τους προϋπολογισμούς των νοσοκομείων, των πανεπιστημίων, των μικροομολογιούχων, τα ασφαλιστικά ταμεία, εσείς που ισοπεδώσατε τους συνταξιούχους με τα μέτρα που λαμβάνατε από το 2010 έως το 2014, εσείς που κουρέψατε το ασφαλιστικό κατά περισσότερο από 50 δισεκατομμύρια ευρώ, εμφανίζεστε σήμερα ως τιμητές.

Ας δούμε, όμως, από πιο κοντά τα έργα και τις ημέρες σας. Κουρέψατε τα αποθεματικά των ταμείων PSI. Το τίμημα; Είναι 26 δισεκατομμύρια ευρώ! Αυξήσατε την ανεργία κατά δεκαεπτά μονάδες. Το τίμημα για τις εισφορές; Είναι 5,22 δισεκατομμύρια ευρώ ετησίως. Μειώσατε ραγδαία τους μισθούς πάνω από είκοσι πέντε μονάδες. Το τίμημα για τις εισφορές είναι 3,75 δισεκατομμύρια ευρώ ετησίως. Μειώσατε τις εργοδοτικές εισφορές κατά 1,1%. Το τίμημα είναι νέες απολύσεις, για τα ταμεία περίπου 250 εκατομμύρια ευρώ τον χρόνο.

Προσθέστε σε αυτά την έκρηξη της ανασφάλιστης και μαύρης εργασίας. Προσθέστε τις προσωρινές μορφές απασχόλησης. Προσθέστε και τον νέο κατώτατο μισθό, τη μείωσή του. Να τη, ολόκληρη τώρα, σε όλο το μεγαλείο της η ζοφερή εικόνα της πολιτικής σας!

Το ισοζύγιό σας; Πετσόκομμα συντάξεων, επικουρικών, ΕΚΑΣ, επιδομάτων εορτών και αδειών, εισφορές αλληλεγγύης, ειδικές εισφορές αλληλεγγύης και λοιπά.

Αυτοί, λοιπόν, υπήρξατε: μοιραίοι και επικίνδυνοι καταστροφείς για τους ασφαλισμένους της χώρας.

Η Κυβέρνησή μας πήρε ένα μέτρο τον Ιούλιο του 2015, το οποίο και εσείς ψηφίσατε, την αύξηση της εισφοράς της υγειονομικής περίθαλψης. Είμαστε αποφασισμένοι να δώσουμε τη μάχη για το ασφαλιστικό με άλλους τρόπους, να προωθήσουμε τη δική μας μεταρρύθμιση -πέραν των μνημονίων- για ένα σύστημα βιώσιμο και δίκαιο, όπου οι αναγκαίες εξοικονομήσεις δεν θα επιτευχθούν για μία ακόμη φορά από τη μείωση των συντάξεων.

Έρχομαι τώρα, κύριοι συνάδελφοι, στα της παιδείας και απαριθμώ τις σημαντικές μας πρωτοβουλίες. Διευρύνουμε το φάσμα των επιλογών για τους υποψηφίους για εισαγωγή στα ΑΕΙ ή ΤΕΙ. Εκδημοκρατίζουμε τη διαδικασία επιλογής διευθυντών πρωτοβάθμιας και δευτεροβάθμιας εκπαίδευσης, χωρίς να επιλέξουμε τους δικούς μας ανθρώπους, όπως κάνατε εσείς. Προσλαμβάνουμε είκοσι δύο χιλιάδες εξακόσιους αναπληρωτές έναντι δεκαοχτώ χιλιάδων πεντακοσίων πέρυσι με ποσοστιαία αύξηση 25%. Αναφέρω ιδιαίτερα τα σχολεία της Ειδικής Αγωγής, όπου η αύξηση του εκπαιδευτικού και του βοηθητικού προσωπικού αγγίζει το 50% σε σχέση με πέρυσι.

Η κριτική που προέρχεται από τα έδρανά σας, κύριοι της Νέας Δημοκρατίας, είναι όχι απλώς άδικη, είναι μηδενιστική και καταστροφολογική. Ποιος μπορεί να ξεχάσει ότι τέσσερα ολόκληρα χρόνια, από το 2010, πραγματοποιήθηκαν μόλις χίλιες προσλήψεις, ενώ μέσα σε αυτά τα χρόνια είχαν συνολικά συνταξιοδοτηθεί είκοσι πέντε χιλιάδες εκπαιδευτικοί; Ποιος μπορεί να ξεχάσει με ποιον τρόπο αντιμετώπισαν την αδιοριστία ο κ. Λοβέρδος, η κ. Διαμαντοπούλου, ο κ. Αρβανιτόπουλος; Ποιος μπορεί να ξεχάσει τις συγχωνεύσεις και το κλείσιμο περίπου δύο χιλιάδων σχολείων, όπως και τη διαθεσιμότητα των εκπαιδευτικών των ΤΕΕ;

Προχωρώ στην απαρίθμηση. Επιστρέφουμε τους καθηγητές που βγάλατε σε διαθεσιμότητα στα ΕΠΑΛ και ιδρύουμε τμήματα με αύξηση μαθητών στα ΕΠΑΛ κατά 25% για φέτος.

Σημειώνω με έμφαση ότι σε συνθήκες ασφυκτικής δημοσιονομικής πειθαρχίας διατηρούμε σταθερό το ποσοστό κονδυλίων για την παιδεία στο 2,8% του ΑΕΠ. Σε πείσμα των συνθηκών αυτών, υπήρξε πρόνοια να μην θιγούν στο ελάχιστο κονδύλια για τη φοιτητική μέριμνα.

Εμείς, κύριοι συνάδελφοι, αντιμετωπίζουμε τις βαριές συνέπειες της κρίσης που πλήττουν φοιτητές και φοιτήτριες, χωρίς να θεωρούμε ότι ανταποκρινόμαστε όσο απαιτείται.

Επιτρέψτε μου να κάνω ειδική αναφορά στα μέτρα αντισταθμιστικής πολιτικής που εφαρμόζει η Κυβέρνηση για να αντιμετωπίσει φαινόμενα ακραίας φτώχειας, την ενισχυτική διδασκαλία και το δεκατιανό στο σχολείο, που καλύπτει έντεκα χιλιάδες μαθητές σε σχολεία που δεν έχουν κυλικεία.

Τέλος, θα ήθελα να αναφερθώ σε μία εξέχουσα πρωτοβουλία μακράς πνοής της Κυβέρνησής μας και του αρμόδιου Υπουργείου Παιδείας, την έναρξη του εθνικού κοινωνικού διαλόγου για την παιδεία, που αποσκοπεί στην εύρεση σημείων σύγκλισης ανάμεσα στις πολιτικές δυνάμεις του τόπου.

Αγαπητές και αγαπητοί συνάδελφοι, η παιδεία δεν μπορεί να αποτελεί πεδίο μικροκομματικών υπολογισμών και άγονων κομματικών αντιπαραθέσεων. Δεν νοείται η άσκηση μικροπολιτικής πάνω στις πλάτες της νέας γενιάς. Εμείς πιστεύουμε ότι υπάρχουν θεμελιώδη ζητήματα για τα οποία μπορούμε να συνεννοηθούμε, παρά τις διαφορές μας.

Υπάρχει, κυρίες και κύριοι συνάδελφοι, ο ελάχιστος κοινός παρονομαστής. Σε αυτόν στοχεύει η πρωτοβουλία μας για εθνικό διάλογο.

Εδώ, όμως, μιλάμε για ωμό εκβιασμό από την πλευρά σας, κυρίες και κύριοι της Νέας Δημοκρατίας και του ΠΑΣΟΚ. Θέτετε όρους εξωφρενικούς ακόμα και για να δεήσετε να προσέλθετε στον διάλογο. Απαιτείτε να σταματήσει η Βουλή να νομοθετεί για την παιδεία. Απαιτείτε να σταματήσει η παραγωγή νομοθετικού έργου όσο διαρκεί ο διάλογος, τη στιγμή που κατά γενική ομολογία υπάρχουν ανάγκες πιεστικές, επείγουσες, υπάρχουν ζητήματα που θέλουν λύση εδώ και τώρα.

Ποιον νομίζετε ότι παραπλανάτε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, κανείς από εμάς τους Βουλευτές της Συμπολίτευσης δεν δηλώνει πανευτυχής για το σύνολο των διευθετήσεων που επιχειρεί ο υπό συζήτηση προϋπολογισμός. Εμείς δεν ήρθαμε για να εξωραΐσουμε. Δεν ήρθαμε για να εμφανίσουμε το άσπρο μαύρο, βάζοντας σε δοκιμασία ακόμα και την κοινή λογική. Δεν ήρθαμε για να δημαγωγήσουμε. Δεν ήρθαμε για να ακολουθήσουμε την δική σας πεπατημένη του ωμού ψεύδους και του πολιτικού αμοραλισμού. Αυτά είναι τα δικά σας τρόπαια.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, παρακαλώ.

**ΓΕΩΡΓΙΟΣ ΑΚΡΙΩΤΗΣ:** Τελειώνω, κύριε Πρόεδρε, με μία πρόταση.

Υπό τις παρούσες συνθήκες θεωρώ ότι ο υπό συζήτηση προϋπολογισμός εξαντλεί όλα τα περιθώρια για την κατά το δυνατόν λελογισμένη και ισορροπημένη κατανομή των πόρων. Ο κρατικός προϋπολογισμός του 2016 έχει καταρτιστεί με βάση τους δημοσιονομικούς καταναγκασμούς, αλλά με όραμα και ταυτόχρονα με ρεαλισμό.

Έχοντας πλήρη συνείδηση των καταναγκασμών που θέτει η συγκυρία, τον υπερψηφίζω με επίγνωση, αλλά και με ελπίδα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Κύριε Θεοχάρη, έχετε τον λόγο για δώδεκα λεπτά, να πείτε και το προσωπικό σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα είναι η Παγκόσμια Ημέρα για τα Άτομα με Αναπηρία. Τους συνάντησα έξω από τη Βουλή το πρωί. Και σε αυτόν τον τομέα η Κυβέρνησή σας όπως και οι προηγούμενες –να μην είμαι άδικος- δεν έχει καμμία στρατηγική.

Στην πρότασή μου «επανεκκίνηση τώρα» πρότεινα, εδώ από το Βήμα της Βουλής, δέκα άξονες για την έξοδο της Ελλάδας από την κρίση. Ο ένατος ήταν το κοινωνικό κράτος που στοχεύει σε συγκεκριμένα αποτελέσματα. Εκεί πρότεινα στόχευση των κοινωνικών επιδομάτων μέσω της δημιουργίας ενός μόνο φορέα απόδοσής τους στους δικαιούχους.

Σήμερα προτείνω την αναδιάταξη του σημερινού παρωχημένου συστήματος κατάταξης των ασθενειών σε ποσοστά αναπηρίας. Πρέπει να αποκτήσουμε ένα σύγχρονο, εξατομικευμένο σύστημα κατάταξης ανάλογα με τις κινητικές, διανοητικές, επικοινωνιακές ή άλλες δυσχέρειες κάθε ατόμου με αναπηρία, ένα ολοκληρωμένο σύστημα στήριξης των συμπολιτών μας με προβλήματα, που θα βοηθά στην ένταξή τους στην οικονομική και κοινωνική ζωή του τόπου, αλλά και θα τους στηρίζει για τις αυξημένες ανάγκες που έχουν.

Κυρίες και κύριοι συνάδελφοι, ζούμε στον αστερισμό της συναίνεσης. Την έφερε το Σάββατο ο κ. Τσίπρας και την Τρίτη στην Κοινοβουλευτική Ομάδα μίλησε για σκυλιά που γαυγίζουν. Γρήγορα μας τελείωσε η συναίνεση!

Πώς θα πάρει το κόμμα του διχασμού συναίνεση; Το κόμμα που νομίζει πως έχουμε εμφύλιο; Εάν θέλετε να είστε χρήσιμοι –πράγμα για το οποίο αμφιβάλλω- ζητήστε συγγνώμη από τον ελληνικό λαό. Όχι για τις λάθος εκτιμήσεις σας, όχι για τα αμέτρητα ψέματά σας, ούτε καν για τις κωλοτούμπες σας. Ζητήστε συγγνώμη γιατί εδώ και πέντε χρόνια κλείσατε κάθε χαραμάδα συναίνεσης. Δεν είπατε στον ελληνικό λαό πως δεν υπάρχει έξοδος από την κρίση αν δεν είμαστε όλοι ενωμένοι. Κλέφτες, δωσίλογους, προνομιούχους, ταξικούς εχθρούς, μόνο τέτοιους βλέπατε και βλέπετε παντού.

Ας δεχθούμε, όμως, πως είδατε το φως το αληθινό στον δρόμο προς τη Δαμασκό, πως καταλάβατε τα λάθη σας. Πώς να πιστέψουμε ότι το εννοείτε όταν δεν το κάνετε από θέση ισχύος; Όταν τη ζητήσατε μόλις χάσατε τρεις Βουλευτές; Δεν γίνεται πιστευτό.

Ας δεχθούμε, όμως, πως δεν έχει σημασία αν το πιστεύετε. Από ποιον τη ζητάτε; Από το παλιό; Από τη διαφθορά; Από τη διαπλοκή; Μόλις ακυρώσατε κάθε επιχείρημά σας, κάθε λόγο ύπαρξης του κόμματός σας.

Και τι συναίνεση ζητάτε; Για το προσφυγικό; Μήπως ξέρατε πως θα μας πετάξουν εκτός Σένγκεν λόγω της ανικανότητάς σας να ταυτοποιήσετε τους πρόσφυγες; Γι’ αυτό σπεύσατε να τη ζητήσετε; Πάνω από 500.000 πέρασαν, μόλις 110.000 με 120.000 ταυτοποιήθηκαν.

Αν θέλετε συναίνεση για να διαπραγματευθείτε, ορίστε: Συνέλθετε και μην διανοηθείτε να απομονώσετε τη χώρα μας και τους Έλληνες πολίτες. Δεν θα ανεχθούμε την εθνική ήττα –γιατί εθνική ήττα θα είναι- να χρειάζονται οι Έλληνες διατυπώσεις μέσα στην Ευρώπη. Ορίστε, λοιπόν, διαπραγματευθείτε.

Για το ασφαλιστικό τι ζητάτε; Να μην κοπεί ούτε ένα ευρώ από τις συντάξεις. Και γιατί καταθέσατε τον προϋπολογισμό στις 20 του μηνός, με μείωση στις συντάξεις, με μέτρα μειώσεων 850 εκατομμύρια και μείωση της επιχορήγησης κατά μισό δισεκατομμύριο περίπου; Γιατί λέτε ψέματα. Ζητάτε συναίνεση για να μην πέσουν οι συντάξεις και τρεις ημέρες πριν καταθέτετε μειώσεις στις συντάξεις.

Μήπως θέλετε άλλοθι για κάποια νέα διαπραγμάτευση πέντε, έξι μηνών και να αποτύχετε πάλι, όπως αποτύχατε με τη ρήτρα μηδενικού ελλείμματος και να έχουμε μεγαλύτερο πρόβλημα και να τρέχουμε με αναδρομικά και να ζητάμε μεγαλύτερα κουρέματα;

Όχι, δεν θα βρείτε συνενόχους. Εν τέλει, όμως, αν τη γλιτώσουν οι συντάξεις –ας πούμε ότι το καταφέρνετε- ποιος θα την πληρώσει. Μα, οι εισφορές, η εργασία, οι άνθρωποι που μοχθούν, που παράγουν, που δημιουργούν πλούτο, αυτοί θα την πληρώσουν. Τι θέλετε, λοιπόν; Να αυξήσετε την ανεργία; Να μειώσετε κι άλλο τους μισθούς; Αυτό θέλετε και γι’ αυτό θα αποτύχετε.

Ο λαός ζητάει δικαιοσύνη και αποτελεσματικότητα. Δημιουργήστε αποτελεσματικότητα. Δημιουργήστε νέες δουλειές. Εσείς κλείνετε δουλειές. Η «HEWLETT-PACARD» μπορεί να ακυρώσει τη συμφωνία με την «ΤΡΑΙΝΟΣΕ» λόγω του γνωστού προβλήματος της σιδηροδρομικής γραμμής στην Ειδομένη. Το «Σύζευξις ΙΙ» δεν το προχωράτε, βαλτώνει και κινδυνεύουν δύο χιλιάδες θέσεις εργασίας. Αν μειώνατε τον ειδικό φόρο κατανάλωσης στο φυσικό αέριο στα επίπεδα της ευρωπαϊκής οδηγίας, μας λέει η έκθεση του ΙΟΒΕ τον Νοέμβριο του 2014, θα είχαμε άμεσα δύο χιλιάδες τριακόσιες νέες θέσεις εργασίας. Έτσι θα μειώσετε την ανάγκη για περικοπές. Δεν το κάνατε. Δεν θα το κάνετε.

Δικαιοσύνη: Κόψτε συντάξεις, όταν κάποιος παίρνει περισσότερα από όσες εισφορές έδωσε. Κάντε τις ελάχιστες αυξήσεις στις εισφορές. Ακόμη καλύτερα, μεταφέρετε τις εισφορές σε φόρο εισοδήματος και περιβαλλοντικούς, «πράσινους» φόρους, όπως εμείς έχουμε προτείνει.

Σε κάθε περίπτωση, μην κάνετε καμμία εξαίρεση στα ταμεία ούτε στα «ευγενή». Κόψτε άδικες επιχορηγήσεις όπως στη ΔΕΗ και στον ΟΤΕ. Ιδιωτικοποιήσαμε για 2 δισεκατομμύρια τη ΔΕΗ και από τότε πληρώσαμε 8 δισεκατομμύρια στο ταμείο τους.

Όποιες περικοπές γίνουν, να γίνουν σε πραγματικές συντάξεις, όχι στα ψεύτικα ποσά του 2010 που δεν ισχύουν πια, μόνο και μόνο για να κρύβουμε το ποσοστό. Γιατί 10% στα 2.000 ευρώ που έπαιρνες, είναι 200 ευρώ, αλλά 200 ευρώ στα 1.200 ευρώ που παίρνεις. Δεν είναι 10%. Είναι πολύ παραπάνω. Και όταν τα κόβετε έτσι, κοροϊδεύετε τον ελληνικό λαό.

Κυρίες και κύριοι συνάδελφοι, φέρνουμε έναν προϋπολογισμό κουρελόχαρτο ως όραμα και στρατηγική που αποδεικνύει την αποτυχία σας, που παραπλανά, ωραιοποιεί και τελικά δεν μπορεί να εκτελεστεί, γιατί δεν έχει όραμα.

Πρώτον, μιλήσατε για αλλαγή στρατηγικής στο ΕΣΠΑ. Ο Υφυπουργός ο κ. Χαρίτσης, όταν ανέλαβε τα καθήκοντά του, μίλησε για μετακίνηση από τα μεγάλα φαραωνικά έργα σε μικρά με μεγάλη προστιθέμενη αξία για τις τοπικές κοινωνίες.

Πού αποτυπώνεται αυτό στον προϋπολογισμό σας; Πουθενά. Για παράδειγμα, η φετινή σελίδα 92 είναι copy-paste, αντιγραφή της περσινής σελίδας 133. Αλλάξατε μόνο το σκέλος σε επίπεδο και τα φαραωνικά έργα έγιναν «χωρίς πολλές μεγάλες επενδύσεις, δεν θα ξαναβγούμε από αυτήν την κρίση», λόγια του κ. Τσακαλώτου στη σελίδα 11 της Έκθεσης της Επιτροπής. Στρατηγική τριών μηνών, παιδικά πράγματα!

Δεύτερον, τα μέτρα του 2016 προέρχονται κατά 90% από αύξηση φόρων και μόνο κατά 10% από μείωση δαπανών. Αυτό σημαίνει πως έχουμε πολύ μεγαλύτερες πιθανότητες αποτυχίας και θα αναγκασθείτε να πάρετε καινούργια μέτρα στην πλάτη του ελληνικού λαού.

Αυξάνετε ακόμη τους έμμεσους φόρους σε βάρος των δικαιότερων άμεσων επιτείνοντας την ανισότητα. Από 46,5% άμεσους φόρους το 2015 πέφτουμε στο 44,7% το 2016, ενώ από 53,5% στους έμμεσους το 2015 ανεβαίνουμε στο 55,3% το 2016. Μετά μιλάτε για αριστερή πολιτική!

Τρίτον, μειώνετε τις προβλεπόμενες πιστώσεις για την παιδεία. Προκύπτει σημαντική μείωση 5% ή 220 εκατομμύρια. Κάποτε η Αριστερά έλεγε 15% για την παιδεία και όχι για το ΝΑΤΟ και ως συνήθως βάλατε και εδώ την όπισθεν. Αφήστε που εξαγγέλλετε προσλήψεις δέκα χιλιάδων εκπαιδευτικών και μειώνετε το κονδύλι για τις αποδοχές της πρωτοβάθμιας εκπαίδευσης κατά 67 εκατομμύρια. Αυξάνετε, βέβαια, τις πρόσθετες και παρεπόμενες παροχές 1 εκατομμύριο, τις καταναλωτικές και σύνθετες δαπάνες 1,7 εκατομμύρια και τις μεταβιβαστικές πληρωμές 800 χιλιάδες. Πρέπει αυτά να μας τα εξηγήσετε.

Τι καλύτερη απόδειξη για την έλλειψη στρατηγικής από το ΦΠΑ το καλοκαίρι; Παρακολουθήσατε, κυρίες και κύριοι, τι έγινε, τι ζήσαμε το καλοκαίρι, σαν το μπαλάκι στο μπιλιάρδο.

Βάζετε φόρο στο μοσχάρι. Ο Υφυπουργός της Γαλλίας κ. Ντεζίρ σάς λέει «Πάρτε το πίσω» και υποκύπτετε. Βάζετε στη θέση του το φόρο για την εκπαίδευση και ξέσπασε κατακραυγή, αφού φορολογείτε τις επενδύσεις στα παιδιά μας, τη στιγμή που κάθε επένδυση είναι αφορολόγητη. Δεν είναι κατανάλωση. Τα τσιμέντα αφορολόγητα, αλλά τα παιδιά με φόρο!

Το παίρνετε πίσω και βάζετε φόρο στα κρασιά, χτυπώντας την ελληνική παραγωγή. Όμως, δεν είναι αρκετό και βάζετε άλλα 300 εκατομμύρια φόρο στο νόμιμο τζόγο, αφήνοντας στην μπάντα τον παράνομο. Αυτό οδηγεί, μαζί με τα λάθη σας για τα φρουτάκια, τον ΟΠΑΠ να σας ζητήσει πίσω 1 δισεκατομμύριο. Για τον ΟΠΑΠ πήραμε 800 εκατομμύρια από την ιδιωτικοποίηση και θα δώσετε πίσω 1 δισεκατομμύριο.

Θα έλθετε να ψάχνετε ισοδύναμα, όπως και για τα 2 δισεκατομμύρια των συντάξεων που κρίθηκε αντισυνταγματικό από το ΣτΕ. Το τρενάκι του τρόμου του ΣΥΡΙΖΑ! Αυτό είναι η στρατηγική που δεν έχετε.

Γιατί ο προϋπολογισμός είναι η ομολογία της αποτυχίας σας; Τρία παραδείγματα αρκούν. Πρώτον, διαβάζω από την εισηγητική έκθεση στη σελίδα 21, γιατί εγώ δεν θα μπορούσα να τα γράψω καλύτερα. «Η πρόσφατη όμως εφαρμογή των μέτρων ελέγχων στην κίνηση κεφαλαίων, προκειμένου να προστατευθεί η συστημική ευστάθεια του ελληνικού τραπεζικού συστήματος εκτιμάται ότι θα έχει μία αρνητική μεταφερόμενη επίδραση carry over effect στον επόμενο χρόνο σε όρους τραπεζικής πίστης, χορηγήσεων και ρευστότητας, οι οποίες θα επηρεάσουν αρνητικά τις επενδύσεις και την κατανάλωση στους πρώτους μήνες του επόμενου έτους», όπερ μεθερμηνευόμενον: Η πραγματική οικονομία θα χειροτερεύσει σε όλους τους τομείς, γιατί φέραμε την καταστροφή με τα capital controls που ήταν αναγκαία, γιατί έχασαν οι πολίτες την εμπιστοσύνη τους στις τράπεζες με την αλλοπρόσαλλη πολιτική Βαρουφάκη.

Δεύτερον, προβλέπεται αύξηση της κατανάλωσης λίγο κάτω από 0,5% και μείωση των εσόδων από ΦΠΑ κατά 100 εκατομμύρια. Πώς γίνεται αυτό; Πώς αυξάνεται η κατανάλωση και μειώνονται τα έσοδα από ΦΠΑ; Θα σας πω. Γιατί αυξήθηκε η φοροδιαφυγή παρά τα βαρύγδουπα που μας λέει εδώ ο κ. Αλεξιάδης. Αν υπολογίσουμε πως αυξήθηκε ο ΦΠΑ φέτος ήδη για πέντε μήνες –ήδη έχει αυξηθεί- η φοροδιαφυγή είναι ακόμα μεγαλύτερη και τρώει τις αυξήσεις που κάναμε. Πλήρης επιτυχία η πρώτη φορά Αριστερά και στη φοροδιαφυγή!

Τρίτον, πέρυσι προϋπολογίζαμε ως χώρα έσοδα 50,9 δισεκατομμυρίων. Στο προσχέδιο το κάνατε 50,3 δισεκατομμύρια και τώρα μας φέρατε 46,3 δισεκατομμύρια, 4,6 δισεκατομμύρια χαμένα, αν τα καταφέρετε και αυτά. Είστε ήδη πίσω στο δεκάμηνο σύμφωνα, με το δελτίο εκτέλεσης του προϋπολογισμού κατά 1,2 δισεκατομμύρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Γιατί ο προϋπολογισμός σας παραπλανά και δεν μπορεί να εφαρμοστεί; Ενδεικτικά και εδώ θα σας πω τα εξής. Πρώτον, έχουμε αρνητική σχέση εσόδων και ανάπτυξης. Προβλέπεται 0,7% ύφεση στον προϋπολογισμό για το 2016 μαζί με 4,7% αύξηση εσόδων και 6,3% αύξηση από ΦΠΑ. Ύφεση κάτω, αύξηση των εσόδων, δηλαδή με ύφεση θα έχουμε αυξημένα έσοδα.

Σε ποια χώρα έγινε αυτό; Στον Άρη; Πότε έγινε στη χώρα μας; Σας το λέω εγώ. Ποτέ. Το 2006 είχαμε αρνητική σχέση αυτών των δύο μεγεθών, αλλά από την ανάποδη, είχαμε ανάπτυξη και μειώνονταν τα έσοδα. Αυτό δεν έχει ξαναγίνει ούτε το 2010 ούτε το 2011 επί αλλεπάλληλων αυξήσεων του πρώτου μνημονίου. Δεν είχαμε ποτέ αύξηση εσόδων μαζί με ύφεση, εκτός αν η φιλοδοξία σας είναι να μας ταράξετε στους φόρους περισσότερο από το πρώτο και το δεύτερο μνημόνιο μαζί. Γι’ αυτό δεν θα εκτελεστεί τίποτα από αυτά που μας λέτε.

Δεύτερον, μας λέτε ότι θα έχουμε ύφεση 0% το 2015. Μόλις προχθές η ΕΛΣΤΑΤ αναθεώρησε προς τα κάτω την ύφεση του τρίτου τριμήνου, 1,1% ετήσιο αντί 0,4% που έλεγε το flash estimate. Για να πιάσετε το στόχο της ύφεσης φέτος –αυτό που λέτε στον προϋπολογισμό- πρέπει να έχουμε αύξηση στο τέταρτο τρίμηνο 2,3% ετήσιο και 3,2% από το προηγούμενο τρίμηνο.

Αδύνατον και θα έχει και αρνητικές επιπτώσεις για το 2016. Αφήστε που δεν μπορεί να έχουμε αυτή την αύξηση στο τελευταίο τρίμηνο και να έχουμε και ύφεση το 2016. Αυτά τα τρενάκια, τα πάνω-κάτω, δεν υπάρχουν πουθενά. Ο προϋπολογισμός σας δεν έχει σχέση με την πραγματικότητα.

Τρίτον, στις αποκρατικοποιήσεις προϋπολογίζετε τα ίδια έργα όπως το 2015 και το 2014, Ελληνικό, Αστέρας, ΔΕΣΦΑ κ.λπ.. Ήμουν νιος και γέρασα.

**ΧΡΗΣΤΟΣ ΜΑΝΤΑΣ:** Από πέρυσι μέχρι φέτος, σε ένα χρόνο;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Για το Ελληνικό περιμένετε έσοδα 345 εκατομμύρια, αλλά πέρυσι περιμέναμε 915 εκατομμύρια και δεν πήραμε τίποτα. Τι γίνεται επιτέλους με αυτό το έργο; Πώς χάσατε 600 εκατομμύρια εν μια νυκτί; Πείτε μας.

Ακόμη, αναμένετε 200 εκατομμύρια έσοδα από επιλεγμένα περιουσιακά στοιχεία, τα οποία δεν κατονομάζετε. Ποια είναι αυτά τα περιουσιακά στοιχεία και γιατί δεν μας τα λέτε; Τα κρύβετε; Σε κάθε περίπτωση, έχετε υπερβολικά αισιόδοξο στόχο αποκρατικοποιήσεων μεταξύ 1,8 δισεκατομμυρίων και 2 δισεκατομμυρίων ευρώ για το 2015, ενώ είχατε έσοδα 250 εκατομμύρια το 2015 λιγότερα από το 2011.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Ούτε ένα λεπτό, κύριε Πρόεδρε.

Κυρίες και κύριοι συνάδελφοι, σας απέδειξα με λίγα ενδεικτικά παραδείγματα πως μιλάμε για τον προϋπολογισμό της αποτυχίας, της ανικανότητας, των ψεμάτων, τον προϋπολογισμό που ανακυκλώνει τη μιζέρια, που δεν θα δώσει λύσεις στο λαό, στο φορολογούμενο, στον επαγγελματία, τον άνεργο, το άτομο με αναπηρία, τον συνταξιούχο, τον νέο, τον προϋπολογισμό που δεν μπορούμε να στηρίξουμε.

Όσοι νομίζουν πως πιάσαμε πάτο, λογαριάζουν χωρίς τον ξενοδόχο ΣΥΡΙΖΑ. Αν δεν μας κάνει η Ευρώπη, υπάρχει η Λατινική Αμερική. Αν δεν κάνει αυτή, υπάρχει η Αφρική και τέλος υπάρχει η Βόρεια Κορέα. Υπάρχουν τρεις χιλιάδες όροφοι μέχρι τον πάτο.

Κυρίες και κύριοι της συγκυβέρνησης, δύο μήνες μετά τις εκλογές τα ψέματα σας έφτασαν, δύο μήνες μετά τις εκλογές εσείς φτάσατε σε αδιέξοδο, δύο μήνες μετά τις εκλογές τα αδιέξοδα έφτασαν στη χώρα που θα πληρώσει τελικά το λογαριασμό, το δικό σας λογαριασμό!

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Επόμενος ομιλητής είναι ένας Βουλευτής, ο κ. Φορτσάκης. Επίσης, έχουμε ανακοινώσει τον κ. Βρούτση.

**ΙΩΑΝΝΗΣ ΒΡΟΥΤΣΗΣ:** Αύριο θα μιλήσω, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Άρα, θα μιλήσει η κ. Κουντουρά μετά τον κ. Φορτσάκη.

Κύριε Φορτσάκη, έχετε τον λόγο.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κύριε Πρόεδρε.

Στα λίγα λεπτά που έχω, θα ασχοληθώ με τα θέματα της παιδείας σε σχέση φυσικά με τον προϋπολογισμό. Θα αναφερθώ σε τρία σημεία. Πρώτο σημείο, ποια είναι η κατάσταση. Δεύτερο σημείο, ποια είναι η αντίδραση της Κυβέρνησης. Τρίτο σημείο, τι θα έπρεπε να γίνει, κατά τη γνώμη μου.

Το 2016 θα είναι φυσικά ένα δύσκολο έτος για την παιδεία. Κανείς δεν μπορεί να το αρνηθεί. Το βασικό πρόβλημα φυσικά είναι η κρατική υποχρηματοδότηση. Τα αποτελέσματα της υποχρηματοδότησης αυτής τα βλέπουμε σε όλα τα επίπεδα της παιδείας.

Για παράδειγμα, στην πρωτοβάθμια εκπαίδευση την τελευταία εξαετία, ενώ συνταξιοδοτήθηκαν δώδεκα χιλιάδες εκπαιδευτικοί προσλήφθηκαν μόνο χίλιοι εξακόσιοι πενήντα. Αντίστοιχη και η κατάσταση στη δευτεροβάθμια εκπαίδευση.

Οι προϋπολογισμοί των πανεπιστημίων έχουν μειώσεις μέχρι και 75%. Για παράδειγμα, το Πανεπιστήμιο Αθηνών πέρασε από τα 40 εκατομμύρια κρατικής επιχορήγησης το 2009 σε 11 εκατομμύρια φέτος, με προοπτική τα 8 εκατομμύρια του χρόνου και μάλιστα με υποχρέωση να κρατά σημαντικό ποσοστό για αποθεματικό. Ούτε οι βασικές δαπάνες δεν καλύπτονται.

Επισημαίνουμε, ωστόσο, ότι παρατηρείται μικρή αύξηση του συνόλου των προβλεπομένων δαπανών, αν αθροίσουμε τις δαπάνες του τακτικού προϋπολογισμού με τις δαπάνες του προϋπολογισμού δημοσίων επενδύσεων. Σε αντίθεση με αυτή τη μικρή αύξηση, το σύνολο των προβλεπομένων εξόδων του Υπουργείου Παιδείας από τον τακτικό προϋπολογισμό μειώνεται κατά 57.000.000 ευρώ και διαμορφώνεται στα 4.274.000.000 ευρώ, όταν πέρυσι προβλέπονταν 4.330.000.000 ευρώ, δηλαδή έχουμε μια μείωση κατά 1,30%.

Μεγάλη είναι και η μείωση των δαπανών στην πρωτοβάθμια εκπαίδευση κατά 66.680.000 ευρώ και ειδικότερα, από 1.481.000.000 ευρώ το 2015 περνάμε στο 1.414.000.000 ευρώ το 2016, δηλαδή έχουμε μια μείωση κατά 4,5%.

Στη δευτεροβάθμια εκπαίδευση αυξάνονται λίγο οι προβλεπόμενες κρατικές δαπάνες κατά 17.420.000 ευρώ περίπου, δηλαδή από 1.525.000.000 ευρώ για το 2015 στο 1.542.000.000 ευρώ για το 2016, μια αύξηση περίπου κατά 1,14%.

Στην ανώτατη εκπαίδευση, που αργοσβήνει από οικονομική ασφυξία, οι προβλεπόμενες κρατικές δαπάνες μειώνονται από 857.000.000 ευρώ το 2015 σε 819.000.000 ευρώ το 2016, δηλαδή 37.000.000 ευρώ λιγότερα. Εδώ η μείωση είναι μεγάλη, περίπου κατά 4,5%.

Σημειώνουμε ότι για το 2015 αναφερόμαστε στις προβλεπόμενες δαπάνες του περυσινού προϋπολογισμού και όχι στις δαπάνες, όπως τελικά θα διαμορφωθούν, οι οποίες μπορεί να είναι λίγο πάνω ή λίγο κάτω.

Σε σχέση με τον προϋπολογισμό δημοσίων επενδύσεων, τα προβλεπόμενα έξοδα αυξάνονται από 474.000.000 ευρώ το 2015 στα 590.000.000 ευρώ το 2016. Όμως, οι σχετικές δαπάνες μπορούν να καλύψουν μόνο συγκεκριμένες δράσεις. Τέλος, αμετάβλητο παραμένει το ποσό των προβλεπομένων εξόδων για τις περιφερειακές Υπηρεσίες του Υπουργείου Παιδείας.

Σε αυτές τις δύσκολες για την παιδεία οικονομικές περιστάσεις, η συγκυβέρνηση ΣΥΡΙΖΑ-ΑΝΕΛ εμφανίζεται μουδιασμένη και αδύναμη να αντιδράσει. Από την ημέρα που ανέλαβε τα καθήκοντά της, πάγια τακτική της υπήρξε μέχρι σήμερα ή η άλογη περικοπή ασήμαντων χρηματικών ποσών χωρίς καμμιά αξιολόγηση ή η υιοθέτηση πρακτικών που, με συγχωρείτε, θα τις χαρακτηρίσω πρακτικές μπαταχτζή ή η λήψη παράλογων ιδεοληπτικών μέτρων.

Για παράδειγμα, η απόφαση του κ. Μπαλτά να μην καλύψει τις δαπάνες των μαθητών μας για τη συμμετοχή τους σε διεθνείς και βαλκανικές ολυμπιάδες, που έγινε τελικά με χρήματα ιδιώτη, η καθυστέρηση καταβολής δεδουλευμένων σε εκπαιδευτικούς, όπως τα δημόσια ΙΕΚ, η καθυστέρηση καταβολής αναγκαίων ποσών για τη λειτουργία των εγκαταστάσεων των σχολείων μας, η απόφαση για το ΦΠΑ 23% που τελικά αναιρέθηκε, η αδυναμία της ηγεσίας του Υπουργείου Παιδείας να εξεύρει τους αναγκαίους πόρους για την παροχή υποτροφιών στους άριστους προπτυχιακούς. Και τα παραδείγματα μπορούν να πολλαπλασιαστούν.

Απέναντι σε αυτή την αμείλικτη οικονομική πραγματικότητα τι έπρεπε και τι πρέπει να κάνουμε; Δύο λύσεις υπάρχουν και πρέπει να συνδυαστούν. Δυστυχώς, καμμιά από τις δύο δεν υιοθετείται στο σχέδιο του κρατικού προϋπολογισμού.

Η πρώτη λύση είναι η αύξηση της χρηματοδότησης για την παιδεία μας με κάθε μέσο, μέσω περιστολής άλλου τύπου δαπανών και το λέω ολοκάθαρα. Είμαστε στην παιδεία στο 2,5% σε σχέση με το ΑΕΠ, ενώ στον ΟΟΣΑ το πρότυπο είναι στα 5%. Η Κυβέρνηση ΣΥΡΙΖΑ-ΑΝΕΛ θα μπορούσε να μην διαθέτει τόσα εκατομμύρια ευρώ για αμφίβολης ποιότητας εξοπλισμούς, που ξεσηκώνουν το κοινό αίσθημα ή θα μπορούσε, ακόμα καλύτερα, λαμβάνοντας υπ’ όψιν τα δεδομένα του ΟΟΣΑ για τη διαφθορά, την κακοδιοίκηση και τη γραφειοκρατία στην Ελλάδα, που επιβαρύνουν κατά 14 δισεκατομμύρια ευρώ το χρόνο τον προϋπολογισμό, να εξοικονομήσει σημαντικά ποσά αν το επιθυμούσε.

Η κυριακάτικη «ΚΑΘΗΜΕΡΙΝΗ» πριν από δεκαπέντε ημέρες είχε ολόκληρο κατάλογο των κρατικών δαπανών που θα μπορούσαν να περικοπούν ως δαπάνες κακοδιοίκησης, χωρίς να θιγεί σε τίποτα η ποιότητα των κρατικών υπηρεσιών.

Η δεύτερη λύση είναι να συνειδητοποιήσουμε την πραγματικότητα, διότι δυστυχώς η άθλια οικονομική κατάσταση επιβάλλει αλλαγή νοοτροπιών και αντιλήψεων. Ειδικότερα, τρία σημεία:

Πρώτον, να επιβληθεί απόλυτη διαφάνεια στα οικονομικά όλων των βαθμίδων εκπαίδευσης με πλήρη καταγραφή και δημοσιοποίηση των εσόδων και εξόδων, για να διαπιστωθούν οι πραγματικές ανάγκες τους, με απώτερο στόχο την εξοικονόμηση πόρων και τον εξορθολογισμό των δαπανών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερον, να υιοθετηθεί ένα νέο μοντέλο λειτουργίας σχολείων και πανεπιστημίων, που θα λάβει υπ’ όψιν την ανάγκη προσαρμογής στη δυσμενέστατη οικονομική συγκυρία, ώστε να καταστεί δυνατή η επιβίωσή τους.

Και τρίτον, να ενθαρρυνθεί η ιδιωτική πρωτοβουλία με παροχή κινήτρων για τη στήριξη του δημοσίου σχολείου και του πανεπιστημίου. Σήμερα αυτή η διάθεση συνδρομής υπάρχει, όπως αποδεικνύεται από τα έργα ανακαίνισης σχολείων ή προμήθειας αυτών με πετρέλαιο, τρόφιμα κ.λπ., από την παροχή υποτροφιών για μεταπτυχιακές και διδακτορικές σπουδές με την πρωτοβουλία ιδιωτών, αλλά συχνά δυστυχώς αυτό αντιμετωπίζεται με εχθρότητα και καχυποψία. Εγώ, ως Πρύτανης του Πανεπιστημίου Αθηνών, είχα προσπαθήσει να τα εφαρμόσω αυτά στην πράξη.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Φορτσάκη, ολοκληρώνετε.

**ΘΕΟΔΩΡΟΣ ΦΟΡΤΣΑΚΗΣ:** Ολοκληρώνω σε μισό λεπτό, κύριε Πρόεδρε.

Κλείνοντας – σε μισό λεπτό και λιγότερο- πρέπει να γίνει κατανοητό ότι βρισκόμαστε, κυρίες και κύριοι, στο σημείο μηδέν. Αν δεν πετύχουμε διαρθρωτικές αλλαγές, θα παρασύρουμε το δημόσιο σχολείο και το δημόσιο πανεπιστήμιο σε πλήρη απαξίωση.

Δυστυχώς, ο προϋπολογισμός βαίνει προς την κακή κατεύθυνση και στο κεφάλαιο παιδεία και γι’ αυτό θα τον καταψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Φορτσάκη.

Προτού δώσω το λόγο στην κ. Κουντουρά, έχω μια ανακοίνωση να κάνω.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις εκπαιδευτικοί συνοδοί τους από το Γυμνάσιο Νέας Σελεύκειας Θεσπρωτίας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Κουντουρά, Αναπληρώτρια Υπουργός Οικονομίας, Ανάπτυξης και Τουρισμού για δεκαπέντε λεπτά.

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το 2015 δεν ήταν απλώς μια ακόμα καλή χρονιά, αλλά, σύμφωνα με τα επίσημα στοιχεία, ήταν η καλύτερή μας χρονιά για τον τουρισμό.

Οι αφίξεις ελπίζουμε να κλείσουν πάνω εικοσιπεντέμισι εκατομμύρια και τα έσοδα στα 14,5 δισεκατομμύρια ευρώ. Είναι, λοιπόν, πολύ μεγάλη αυτή η ικανοποίηση που έχουμε γι’ αυτές τις επιδόσεις-ρεκόρ που είναι ταυτόχρονα και μια συνεισφορά-ρεκόρ του τουρισμού στην εθνική μας οικονομία και αυτό είναι το πιο σημαντικό. Η αύξηση σε σχέση με την προηγούμενη χρονιά είναι ξεκάθαρη, όπως είναι ξεκάθαρο ότι ο ελληνικός τουρισμός αναδεικνύεται σε πρωταγωνιστή της ανάκαμψης και της ανάπτυξης.

Είμαστε πολύ υπερήφανοι, γιατί μέσα σε αυτές τις εξαιρετικά δύσκολες συνθήκες που ζήσαμε, διαχειριστήκαμε με απόλυτη επιτυχία όλα τα θέματα τα οποία προέκυψαν εξαιτίας της οικονομικής ασφυξίας, αλλά καταφέραμε να στηρίξουμε επίσης τον ιδιωτικό τομέα στην καθημερινότητά του και να ανταποκριθούμε σε όλα τα προβλήματα που προέκυψαν.

Διαχειριστήκαμε με τον καλύτερο τρόπο την εικόνα της Ελλάδας στο εξωτερικό. Συνεργαστήκαμε εξαιρετικά με τα συναρμόδια Υπουργεία, αλλά και με τους διεθνείς steak holders και tour operators και όλοι μαζί, οι περιφέρειες, οι φορείς του τουρισμού, ο ιδιωτικός τομέας, το Υπουργείο Τουρισμού και ο ΕΟΤ κερδίσαμε αυτό το στοίχημα.

Υλοποιούμε την τουριστική μας πολιτική σε βάθος τετραετίας και με πολύ μεγάλο αίσθημα ευθύνης, μαζί με τις περιφέρειες, όπως σας είπα πριν, τα επιμελητήρια, τους εκπροσώπους του ιδιωτικού τομέα, καθορίζουμε την πορεία των δράσεων συντονισμένα και στοχευμένα, γιατί υπάρχουν θέματα πολύ σοβαρά που χρήζουν άμεσης προσοχής, όπως είναι οι πρόσφατες γεωπολιτικές εξελίξεις, σε θέματα που αφορούν τις συμφωνίες μας και το διαφημιστικό μας πρόγραμμα στο εξωτερικό για το 2016, αλλά και στα πάγια ζητήματα που εκκρεμούν εδώ και χρόνια και στα οποία πρέπει να παρέμβουμε με τομές, όπως είναι η τουριστική εκπαίδευση και κατάρτιση.

Πρέπει, λοιπόν, από τώρα να δώσουμε βάρος στη στήριξη του τουρισμού και την εξέλιξή του, σε βάθος τετραετίας όπως σας είπα, χωρίς να πιάνουμε προσωρινές και ευκαιριακές καταστάσεις, αλλά να ενισχύουμε δυνατά μακροπρόθεσμες συμφωνίες, πίστη και να κερδίζουμε την ψήφο εμπιστοσύνης των επισκεπτών μας.

Ενισχύουμε, λοιπόν, την ανταγωνιστικότητά μας και την εικόνα μας στο εξωτερικό. Ξεκινάμε το 2016 και εφαρμόζουμε εντατικά ένα σχέδιο στρατηγικών και ολοκληρωμένων δράσεων, μάρκετινγκ και προβολής σε αγορές στόχους.

Όπως σας είπα πριν, παρά τις φετινές δυσκολίες και το κλίμα αμφισβήτησης από το εξωτερικό, αντιδράσαμε άμεσα και αποτελεσματικά για να διασφαλίσουμε πρώτα απ’ όλα ότι είμαστε μια χώρα ασφαλής, μια χώρα την οποία μπορούν να επιλέγουν για τουριστικό προορισμό όχι μόνο οι παραδοσιακές μας αγορές, αλλά και οι νέες αγορές, τις οποίες ανοίξαμε και περιμένουμε να συνεργαστούμε.

Όμως, οι γεωπολιτικές συνθήκες που επικρατούν στη γύρω περιοχή, επιβάλλουν να κινηθούμε δυναμικά. Ο τουρισμός είναι πολύ ευαίσθητος, όλες οι αλλαγές επηρεάζουν, όχι μόνο την Ευρώπη, αλλά το παγκόσμιο γίγνεσθαι. Πρέπει, λοιπόν, να προβάλουμε την Ελλάδα, όχι μόνο ως έναν κορυφαίο ελκυστικό παγκόσμιο προορισμό, αλλά πάνω απ’ όλα ότι είναι μια χώρα με ασφάλεια, που μπορούν πραγματικά να έρθουν και να περάσουν τις διακοπές τους απρόσκοπτα, χωρίς προβλήματα και με αυτόν τον τρόπο να μας συστήσουν στους φίλους τους, να γίνουν οι καλύτεροι πρεσβευτές μας, για να έχουμε τις επόμενες χρονιές περισσότερους τουρίστες και πιστούς τουρίστες, που μέχρι τώρα έχουμε εξασφαλίσει να επαναλαμβάνουν τις επισκέψεις τους στην πατρίδα μας.

Εντείνουμε την παρουσία μας, παράλληλα με τις παραδοσιακές μας αγορές, σε νέες αγορές. Ανοίξαμε τη Μέση Ανατολή, την Κίνα, την Κορέα και ενισχύουμε Αμερική και Καναδά που είναι η ομογένεια, μια μεγάλη δεξαμενή Ελλήνων, οι οποίοι αγαπούν και νοσταλγούν την πατρίδα.

Τώρα, εξάλλου, πρέπει να αξιοποιήσουμε στο έπακρον και τις δυνατότητες διείσδυσής μας σε αγορές με ειδικές συνθήκες, όπως είναι η Ρωσία. Οι Ρώσοι, η ρώσικη αγορά μας έχει επιλέξει. Οι Ρώσοι μας αγαπάνε. Αγαπούν την ιστορία μας, τον πολιτισμό μας και φυσικά τις μαγευτικές παραλίες, τον ήλιο και τη θάλασσα, που μπορούμε να τους προσφέρουμε και που τους λείπει.

Στο πλαίσιο του εορτασμού του έτους «Ελλάδα-Ρωσία» το 2016 οφείλουμε να έχουμε ηχηρή παρουσία στην αγορά αυτή και ενισχυμένη συμμετοχή στις από κοινού εκδηλώσεις. Η Ρωσία, που πραγματικά είναι μια δυναμική αγορά και μας επιλέγει σταθερά, είχε πολλά οικονομικά προβλήματα αυτή τη χρονιά και ελπίζουμε –τη μικρή απώλεια που είχαμε- την επόμενη χρονιά να εξασφαλίσουμε μεγαλύτερη τουριστική ροή.

Επίσης, θα προχωρήσουμε και σε τουριστικές δράσεις, προκειμένου να τονώσουμε νέους ελληνικούς προορισμούς και προορισμούς, που δυστυχώς βρέθηκαν στην πρώτη γραμμή με το θέμα των προσφύγων.

Το προσφυγικό είναι ένα θέμα μείζον, δεν είναι ελληνικό, είναι ευρωπαϊκό –το ξέρουμε όλοι- και θα λέγαμε ότι είναι και παγκόσμιο. Εμείς αυτό το καλοκαίρι κάναμε το χρέος μας. Η Ευρώπη οφείλει να κάνει το δικό της και η Τουρκία το ίδιο, γιατί αυτή η ανεξέλεγκτη ροή προσφύγων πρέπει να αντιμετωπιστεί και να δοθεί μια γενναία λύση, γιατί οφείλουμε πάνω απ’ όλα, με προτεραιότητα την ανθρώπινη αξιοπρέπεια και τα ανθρώπινα δικαιώματα, να αντιμετωπίσουμε αυτό το φαινόμενο, το οποίο μας βρήκε όλους προ εκπλήξεως.

Παράλληλα, πρέπει η Ελλάδα να προστατεύσει την εικόνα της στο εξωτερικό. Θυμίζω ότι το Αιγαίο συνεισφέρει στο 1/3 των εσόδων στον ελληνικό τουρισμό και επιβάλλεται να εφαρμόσουμε ένα επιχειρησιακό επικοινωνιακό σχέδιο για να αναδείξουμε πόσο ελκυστικά είναι τα νησιά μας και τις ομορφιές τους.

Προωθούμε τις εναλλακτικές μορφές τουρισμού που θα δώσουν ώθηση σε αυτό το δωδεκάμηνο τουρισμό που επιδιώκουμε. Τα κριτήρια και τις προδιαγραφές ανάπτυξης αυτών των μορφών βρίσκονται σήμερα στο μικροσκόπιο ομάδων που έχουμε δημιουργήσει στο Υπουργείο, με στόχο να βρεθεί το απαιτούμενο ασφαλές, σταθερό και νόμιμο πλαίσιο και επενδύσεων, γιατί θα υπάρξουν πολλές επιχειρήσεις, οι οποίες θα μπουν σε λειτουργία μέσα απ’ αυτήν την καινούργια πρόταση που έχουμε.

Δίνουμε, λοιπόν, κίνητρα έτσι για νέες επιχειρήσεις, για ένα επαγγελματικό διέξοδο για τους νέους, τις γυναίκες στις περιφέρειες και στις τοπικές κοινωνίες, ακόμα και στις πιο απομακρυσμένες περιοχές της πατρίδας μας, έτσι ώστε να αναπτύξουμε το θρησκευτικό τουρισμό, τον περιπατητικό τουρισμό –δεν είναι μόνο ο θαλάσσιος, όπως είπα- τα ιαματικά, το χειμερινό τουρισμό, πάρα πολλά είδη, τα οποία με ασφάλεια και με νομικό πλαίσιο μπορούν να λειτουργήσουν, έτσι ώστε ο τουρισμός να μπορέσει να αναπτυχθεί και να αποτελέσει ένα εργαλείο για να δώσουμε την ανάπτυξη, την ώθηση και την ανάταξη στην οικονομία μας.

Προτεραιότητά μας, επίσης, είναι ένα ολοκληρωμένο σχέδιο για την τουριστική εκπαίδευση. Δυστυχώς, στο παρελθόν υποβαθμίστηκε, όπως είναι η ΑΣΤΕΡ και η ΑΣΤΕΚ, αλλά και οι σχολές των ξεναγών που έκλεισαν. Είναι, λοιπόν, αυτή τη στιγμή σε επιτροπή, η οποία προσπαθεί να δώσει μια ολοκληρωμένη πρόταση για να μην είναι όλα πρόχειρα, -όπως δυστυχώς στο παρελθόν έχουμε ζήσει- και να είναι αποτελεσματικά.

Προχωράμε σύντομα σ’ αυτές τις τομές, γιατί δεν μπορούμε να επενδύουμε στον τουρισμό μακροπρόθεσμα, χωρίς να έχουμε εξασφαλίσει υψηλή ποιότητα στην εκπαίδευση, στην κατάρτιση, σε ένα νευραλγικό τομέα των τουριστικών υπηρεσιών. Η ελληνική αγορά τουρισμού μεγαλώνει και όσο μεγαλώνει τόσο αυξάνεται επίσης η ανάγκη για νέες επενδύσεις. Μπορούμε το 2016 να φέρουμε επενδύσεις στον ελληνικό τουρισμό, αλλά οφείλουμε και να έχουμε ένα πιο σαφές και φιλικό πλαίσιο στήριξης μικρών και μεγάλων σχεδίων.

Είμαστε, λοιπόν, σε ένα κομβικό σημείο, πρέπει να μπορούμε να προσφέρουμε σύγχρονες ποιοτικές υποδομές, αλλά και να διατηρήσουμε το απόλυτο και συγκριτικό μας πλεονέκτημα, σε σχέση με τις ανταγωνίστριες χώρες και τους προορισμούς.

Ακολουθούμε και τη διεθνή τουριστική αγορά. Θέλουμε και πολυτελή ξενοδοχεία, θέλουμε και resorts που προσφέρουν εξειδικευμένες υπηρεσίες και θέλουμε επίσης να κρατήσουμε την αυθεντικότητα στην πατρίδα μας, γιατί η φύση μας και η αυθεντική Ελλάδα είναι αυτή που τραβάει επίσης πάρα πολύ μεγάλες και διαφορετικές ομάδες τουριστών.

Το μέλλον της ξενοδοχειακής βιομηχανίας είναι επίσης και τα σύνθετα καταλύματα και προωθούμε την ανακαίνιση και την επαναλειτουργία παλαιών ξενοδοχειακών μονάδων, με παροχή κινήτρων, έτσι ώστε να ανανεωθούν σε νέες τουριστικές.

Από κοινού, με την ηγεσία στο Υπουργείο μας Οικονομίας, Ανάπτυξης και Τουρισμού, τον Υπουργό κ. Σταθάκη, αξιοποιούμε άμεσα τα διαθέσιμα χρήματα, χρηματοδοτικά και αναπτυξιακά εργαλεία και σύντομα, όπως ξέρετε, έρχεται και ο νέος αναπτυξιακός νόμος που θα περιλαμβάνει σαφή κριτήρια, αλλά και χρονοδιαγράμματα, προϋποθέσεις χρηματοδότησης για την ίδρυση, τον εκσυγχρονισμό και την επέκταση τουριστικών εγκαταστάσεων και υπηρεσιών. Θα προβλέπει επίσης ένα μεγάλο συνδυασμό χρηματοδοτικών εργαλείων, επιδοτήσεων, αλλά και φορολογικών κινήτρων. Έρχεται μάλιστα να διορθώσει και κάποια προβλήματα που υπήρχαν στο παρελθόν και που είδαμε επενδύσεις να ολοκληρώνονται, αλλά τις χρηματοδοτήσεις τους να εκκρεμούν.

Στην ενίσχυση, λοιπόν, της ποιότητας του προϊόντος μας και στη στήριξη της επιχειρηματικότητας σημαντικό ρόλο έχει και το νέο ΕΣΠΑ και τα εξειδικευμένα έργα που έρχονται που θα χρηματοδοτηθούν από τα δεκατρία περιφερειακά προγράμματα και από τα τομεακά επιχειρησιακά προγράμματα της περιόδου 2014-2020.

Ήδη βγήκε και το πρώτο σχέδιο, που στηρίζει τις πολύ μικρές επιχειρήσεις, τις μικρομεσαίες, για την ενίσχυσή τους και την αναβάθμισή τους. Εξακολουθούν κι άλλες, με στόχο την αναβάθμιση, όχι μόνο σε υψηλότερες κατηγορίες, αλλά και ποιότητα. Θέλουμε, όμως, και μια υψηλή παροχή υπηρεσιών. Δημιουργούνται καινοτόμες τουριστικές επιχειρήσεις και clusters, αλλά και λειτουργούν επιχειρήσεις για εναλλακτικές μορφές τουρισμού, που δίνουν εργασία σε νέους και γυναίκες, που πλήττονται σήμερα από την ανεργία.

Κυρίες και κύριοι συνάδελφοι, προτεραιότητά μας είναι η θωράκιση και περαιτέρω αναβάθμιση του εθνικού τουριστικού προϊόντος σε ποιότητα, υποδομές, εκπαίδευση και σε υπηρεσίες, έτσι ώστε ο τουρισμός μας να ακολουθήσει να είναι το κύριο όχημα μετάβασης στη νέα εποχή ανάπτυξης της ελληνικής οικονομίας.

Με όραμα, λοιπόν, την Ελλάδα της ανάπτυξης, με δουλειά, με συνέχεια, με συνέπεια σε μεταρρυθμίσεις και αξιοποίηση κάθε χρηματοδοτικής δυνατότητας στον τουριστικό κλάδο εργαζόμαστε, ώστε να αυξήσουμε την ανταγωνιστικότητα της χώρας και να καταστήσουμε στην πράξη τον τουρισμό εργαλείο ανάπτυξης και ευημερίας.

Πιστεύουμε ότι ο τουρισμός, επειδή προσφέρει το 20% του ΑΕΠ σε μια χώρα που δίνει και περίπου ένα εκατομμύριο άμεσες και έμμεσες θέσεις εργασίας, είναι βασικός πυλώνας της εθνικής μας οικονομίας και θέλουμε να δώσουμε τη δυνατότητα να βγει η πατρίδα μας από την κρίση, εάν αυξήσουμε και τον τουρισμό μας και τα έσοδά μας. Να πείσουμε ότι παραμένουμε μια χώρα ασφαλής και φιλόξενη, να στηρίξουμε την εικόνα της Ελλάδος, γιατί, όπως σας είπα, ο τουρισμός είναι πολύ ευαίσθητος και «τσαλακώνεται» γρήγορα, με απρόβλεπτες περιπτώσεις.

Θέλουμε να καταστήσουμε την Ελλάδα, να την καθιερώσουμε έναν από τους πέντε πρώτους παγκόσμιους τουριστικούς προορισμούς. Σε αυτόν τον στόχο σάς καλώ να συνεργαστούμε όλοι μαζί και να στηρίξουμε τον προϋπολογισμό που έχει καταθέσει η Κυβέρνηση για το 2016.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Κουντουρά.

Τον λόγο έχει η Βουλευτής Α΄ Πειραιά του ΣΥΡΙΖΑ κ. Σταματάκη.

**ΕΛΕΝΗ ΣΤΑΜΑΤΑΚΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αναρωτήθηκα πολλές φορές κατά τη διάρκεια της συζήτησης και κυρίως, ακούγοντας τους Βουλευτές της Αντιπολίτευσης, των δύο μεγάλων κομμάτων που κυβέρνησαν τη χώρα τα τελευταία σαράντα χρόνια, ποιος πραγματικά κυβερνούσε αυτά τα χρόνια, ποιος νομοθετούσε, ποιος έθρεψε τη γραφειοκρατία, τη διαφθορά, τη φοροδιαφυγή, τη διαπλοκή, τον παραγοντισμό, το πελατειακό κράτος, ποιος οδήγησε σε κατάρρευση το σύστημα υγείας, ποιες πολιτικές ξετίναξαν την ανεργία στα ύψη, ποιος ξετίναξε τα ταμεία των ασφαλιστικών οργανισμών, ποιος ευνόησε τη μαύρη εργασία, ποιες πολιτικές οδήγησαν τους νέους επιστήμονες να παίρνουν το δρόμο της ξενιτιάς, ποιες πολιτικές οδήγησαν στα μνημόνια και τη χώρα μας στη χρεοκοπία.

Εσείς, κύριοι συνάδελφοι, και τώρα μας ζητάτε και τα ρέστα. Και αν εσείς δεν το έχετε καταλάβει, το κατάλαβε πολύ καλά ο ελληνικός λαός. Ο λαός που μας εμπιστεύτηκε και μας έδωσε για δεύτερη φορά την εντολή να κυβερνήσουμε και να βγάλουμε τη χώρα από την άβυσσο που την οδήγησαν οι δικές σας πολιτικές. Αυτό, γιατί του μιλήσαμε και του μιλάμε με ειλικρίνεια, γιατί τον ενημερώσαμε και τον ενημερώνουμε, του εξηγήσαμε και του εξηγούμε τις δυσκολίες και τις διαπραγματεύσεις και τους τρόπους με τους οποίους θα προσπαθήσουμε να απεγκλωβιστούμε από τα μνημόνια.

Κυρίες και κύριοι Βουλευτές, δεν έχουμε αυταπάτες. Έχουμε γνώση της πραγματικότητας, έχουμε επαφή με τον κόσμο, ξέρουμε γιατί μας εμπιστεύτηκε και μας έδωσε τη νέα εντολή. Είμαστε προσγειωμένοι.

Σήμερα μιλάμε για τον προϋπολογισμό του 2016. Είναι ο πρώτος της Κυβέρνησής μας, είναι ο πρώτος της Κυβέρνησης που ανέλαβε το δύσκολο έργο της ανασυγκρότησης της χώρας μετά από μια καταστροφική πορεία που άρχισε από το 2009 και κορυφώθηκε με τις νεοφιλελεύθερες μνημονιακές πολιτικές των κυβερνήσεων της Νέας Δημοκρατίας και του ΠΑΣΟΚ.

Σήμερα δεν ακούσαμε ούτε μια θετική πρόταση, δεν ακούσαμε βελτιωτικές προτάσεις, δεν ακούσαμε τίποτα καλό για τον προϋπολογισμό παρά μόνο καταστροφολογία. Ο προϋπολογισμός, λοιπόν, αυτός δεν είναι ουδέτερος, δεν είναι τεχνοκρατικός, δεν είναι ένας προϋπολογισμός γιατί πρέπει να γίνει και να μείνει στο συρτάρι, δεν είναι για να αμφισβητηθεί την επόμενη μέρα.

Είναι προϋπολογισμός ισορροπημένος, έχει κοινωνικό πρόσημο και εξασφαλίζει σημαντικό δημοσιονομικό χώρο για άσκηση κοινωνικής πολιτικής στον χώρο της υγείας, της παιδείας, της τοπικής αυτοδιοίκησης, της δικαιοσύνης, στους χώρους όπου καθημερινά οι πολίτες ταλαιπωρούνται και χρειάζεται να καταβάλουν και χρήμα και χρόνο για να μπορέσουν να εξυπηρετηθούν, στους χώρους όπου άσκοπες δαπάνες στερούν χρήματα από τον κρατικό προϋπολογισμό. Μιλώ για τα χιλιάδες ευρώ τα οποία σπαταλούνται για ενοίκια υπηρεσιών του δημοσίου, ενώ μένουν ανεκμετάλλευτοι χώροι που θα μπορούσαν να τις στεγάσουν.

Εξασφαλίζουμε πάνω από 823 εκατομμύρια ευρώ για επιπρόσθετες κοινωνικές δαπάνες και έτσι διευρύνουμε συνεχώς τις κοινωνικές παροχές προς τις ευάλωτες ομάδες του πληθυσμού, που πλήττονται από την ανεργία και την οικονομική κρίση. Μετά από χρόνια, εξασφαλίσαμε κονδύλια για προσλήψεις στον χώρο της υγείας και της παιδείας και συγχρόνως αξιοποιούμε τα ΕΣΠΑ και αναζητούμενα αναπτυξιακά προγράμματα για την καταπολέμηση της ανεργίας. Βάζουμε μπρος έργα που είχαν σταματήσει -και όχι, βέβαια, από δική μας ευθύνη- ώστε να τονωθούν οι τοπικές κοινωνίες και να σταματήσει η ταλαιπωρία των πολιτών. Ενισχύουμε δομές αλληλεγγύης και τις διευρύνουμε με προγράμματα ενίσχυσης, ιδιαίτερα, των γυναικών.

Στο σημείο αυτό θα ήθελα να πω δυο λόγια για την πόλη μου, τον Πειραιά και για τα νησιά, μια πόλη που έχει πληγεί ιδιαίτερα από την οικονομική κρίση και φαίνεται στην καθημερινότητά της, με τα καταστήματα να κλείνουν, τους ελεύθερους επαγγελματίες να βρίσκονται σε απόγνωση, με τα μεγάλα έργα, το μετρό και το τραμ, να έχουν σταματήσει και να έχουν κάνει τη ζωή στο κέντρο της πόλης αβίωτη.

Ευτυχώς, με παρέμβαση -τελευταία- του Υπουργού Υποδομών το έργο του τραμ ξεμπλόκαρε. Έχουμε βάλει στόχο να τελειώσει στο τέλος του 2016 και έτσι, η πόλη θα κερδίσει πάρα πολλά και σε υποδομές και σε χρήματα.

Επίσης, είναι προς τιμήν του Υπουργού Δικαιοσύνης που προχθές, σε μια επίκαιρη ερώτησή μου για τα δικαστήρια του Πειραιά, ενέταξε και εντάσσει το καινούργιο δικαστικό μέγαρο του Πειραιά να στεγαστεί τον καινούργιο χρόνο και μέσα από τον καινούργιο προϋπολογισμό σε ένα κτήριο «φάντασμα» που υπάρχει εδώ και σαράντα χρόνια στο κέντρο της πόλης, όπου ο δήμος σπαταλάει κάθε χρόνο πάρα πολλά χρήματα από τον προϋπολογισμό του για να το ντύνει εξωτερικά και να μη φαίνεται το γιαπί, που έχει γίνει πια η εικόνα της πόλης, έχει ενσωματωθεί στην πόλη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, δύο λεπτά και τελειώνω.

Κλείνοντας, στο σημείο αυτό θα ήθελα να κάνω δύο προτάσεις προς τους Υπουργούς Κοινωνικής Αλληλεγγύης, Υποδομών, Τουρισμού. Θα ήθελα στο πρόγραμμα κοινωνικής αλληλεγγύης και στις δωρεάν μεταφορές να ενταχθούν οι κάτοικοι των νησιών και ιδιαίτερα της Σαλαμίνας. Η μεταφορά από τη Σαλαμίνα είναι πια καθημερινή. Τη χρησιμοποιούν χιλιάδες συμπολίτες μας άνεργοι που έρχονται στο κέντρο της πόλης, ψάχνοντας εργασία. Άρα, λοιπόν, στο κοινωνικό εισιτήριο και στη δωρεάν μεταφορά θα πρέπει να ενταχθεί και η Σαλαμίνα.

Επίσης, στον προγραμματισμό του Υπουργείου Πολιτισμού θα ήθελα να ενταχθεί η σωστή λειτουργία του Δημοτικού Θεάτρου. Ο δρόμος του πολιτισμού που θα συνδέει τον χώρο της Αθήνας με το λιμάνι θα πρέπει να ξεκινάει από τον Πειραιά ή, αν θέλετε, να τελειώνει στον Πειραιά.

Στην Υπουργό Τουρισμού, που πριν από λίγο μας παρουσίασε ένα ολοκληρωμένο πρόγραμμα, θα ήθελα να της θυμίσω πως είναι και τα μικρά νησιά του Αργοσαρωνικού, τα οποία χρειάζεται να ενισχυθούν με προγράμματα για την ανάπτυξή τους.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κυρία Σταματάκη.

Ο κ. Τζαμακλής έχει τον λόγο.

**ΧΑΡΙΛΑΟΣ ΤΖΑΜΑΚΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η πρώτη φορά που καλούμαι ως Βουλευτής να ψηφίσω κρατικό προϋπολογισμό. Είναι η πρώτη φορά που προϋπολογισμός κατατίθεται από Κυβέρνηση με κορμό την Αριστερά. Μέσα στο ασφυκτικό δημοσιονομικό πλαίσιο είναι προφανής η προσπάθεια αυτής της Κυβέρνησης να εισαγάγει κοινωνικό πρόσημο, κοινωνική δικαιοσύνη, αναδιανομή υπέρ των αδύναμων κοινωνικών ομάδων, υπέρ των τομέων της υγείας και της πρόνοιας.

Έτσι, οι αναγκαίες περικοπές είναι στοχευμένες και όχι οριζόντιες. Η αναγκαία μείωση των δαπανών δεν επικεντρώνεται και δεν στρέφεται αυτομάτως κατά των μισθών και των συντάξεων, όπως συνέβαινε επί της θητείας των προηγούμενων κυβερνήσεων.

Μειώνονται, παραδείγματος χάριν, οι στρατιωτικές δαπάνες, για να κρατηθούν σταθερές οι δαπάνες στα προνοιακά επιδόματα. Αυξάνονται κατά 823 εκατομμύρια ευρώ οι κοινωνικές δαπάνες. Θεσμοθετείται η κάρτα ανασφάλιστων και η δωρεάν πρόσβαση στα νοσοκομεία. Καταβάλλονται 62 εκατομμύρια ευρώ για κάλυψη των ανασφάλιστων υπερηλίκων. Θεσμοθετείται η δωρεάν μετακίνηση στα μέσα μεταφοράς για τους ανέργους. Επεκτείνεται το ελάχιστο εγγυημένο εισόδημα.

Για πρώτη φορά μετά από πέντε χρόνια γίνονται 985 προσλήψεις στον χώρο της υγείας για την κάλυψη των τεράστιων κενών στα νοσοκομεία. Ακολουθούν και άλλες προσλήψεις στα νοσοκομεία. Αυξάνεται η επιχορήγηση στα νοσοκομεία κατά 300 εκατομμύρια ευρώ.

Για πρώτη φορά από το 2008 το Πρόγραμμα Δημοσίων Επενδύσεων αυξάνεται κατά 350 εκατομμύρια ευρώ. Η έμφαση δεν αφορά το ύψος του ποσού, αλλά τη βούληση να αυξηθούν οι δημόσιες επενδύσεις για ενίσχυση της ανάπτυξης.

Κυρίες και κύριοι συνάδελφοι, έχω την άποψη ότι το ναρκοθετημένο πεδίο για την ευόδωση της στρατηγικής της «αριστερής παρένθεσης» δεν απέδωσε τα αναμενόμενα για τους εμπνευστές της ούτε πρόκειται να αποδώσει στο μέλλον. Ουδείς θα καταφέρει να ανεμίσει τα γδαρμένα τομάρια μας στους Podemos ή στους Πορτογάλους.

Η φετινή χρονιά πιθανόν να κλείσει, διαψεύδοντας και τις Κασσάνδρες, με σχεδόν μηδενική ύφεση. Οι τράπεζες ανακεφαλαιοποιήθηκαν και οι καταθέσεις είναι ασφαλείς, σε συνδυασμό και προς όφελος των ευάλωτων ομάδων στην επίλυση του ζητήματος των κόκκινων δανείων. Ο τουρισμός ενισχύθηκε και αναμένεται περαιτέρω αύξηση.

Στον παράλληλο με τη συμφωνία πολιτικό σχεδιασμό της Κυβέρνησης περιλαμβάνεται η μείωση περιττών λειτουργικών δαπανών για να απελευθερωθεί δημοσιονομικός χώρος για χρηματοδότηση κοινωνικών δράσεων, παραδείγματος χάρη στις μισθώσεις κτηριακών αναγκών του δημοσίου. Περιλαμβάνεται η καταπολέμηση της φοροδιαφυγής και της φοροαποφυγής, ο έλεγχος όλων των λιστών, παλαιών και νέων, η αύξηση στην εισπραξιμότητα του ΦΠΑ, η ενίσχυση των ελεγκτικών μηχανισμών με εξειδικευμένο προσωπικό και τεχνογνωσία. Αυτά συνιστούν τη διαφορά αυτής της Κυβέρνησης με τις προηγούμενες. Πρόσφατο δείγμα είναι η λίστα Μπόργκεν με τα στικάκια στο φως και όχι στα συρτάρια.

Περιλαμβάνεται η εντατικοποίηση του δημοσιονομικού ελέγχου των δαπανών στα νοσοκομεία. Περιλαμβάνεται η επιτάχυνση των διαδικασιών απορρόφησης του ΕΣΠΑ. Περιλαμβάνεται η πάταξη της πελατειακής δικτύωσης με το νέο θεσμικό πλαίσιο για την ανέλιξη των δημοσίων υπαλλήλων, το εθνικό μητρώο για τα στελέχη δημόσιας διοίκησης με αυξημένα προσόντα και νέο σύστημα αξιολόγησης.

Περιλαμβάνεται η ενίσχυση των σχολείων με ουσιαστικό περιορισμό των αποσπάσεων με συγκεκριμένα αντικειμενικά και κοινωνικά κριτήρια. Περιλαμβάνεται η προσπάθεια για να καταστεί βιώσιμο το ασφαλιστικό σύστημα με κοινωνικά ευαίσθητη μεταρρύθμιση. Τα κόμματα που κυβέρνησαν στο παρελθόν και το χρεοκόπησαν ας παριστάνουν τους Πόντιους Πιλάτους, κυρίως απέναντι στις επόμενες γενεές.

Περιλαμβάνεται, τέλος, η ενίσχυση με προσωπικό στον τομέα της δικαιοσύνης, για να αντιμετωπιστεί το πρόβλημα της βραδείας απονομής της και έτσι θα βοηθηθεί και το κομμάτι της προσέλκυσης επενδύσεων.

Κυρίες και κύριοι συνάδελφοι, το 2015 είναι το χρονικό ορόσημο της ανατροπής. Το 2016 θα είναι το χρονικό ορόσημο της ανάκαμψης. Για τον λόγο αυτό υπερψηφίζω τον προϋπολογισμό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Τον λόγο έχει ο κ. Μπούρας.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ελπίζω ο κ. Τσίπρας, οι Υπουργοί και οι συνάδελφοι Βουλευτές της συγκυβέρνησης ΣΥΡΙΖΑ-ΑΝΕΛ να θυμούνται τι έλεγαν πέρσι τέτοιον καιρό από τη θέση της Αντιπολίτευσης. Βεβαίωναν πως θα σκίσουν το μνημόνιο και θα είναι μέρα μεσημέρι. Δεσμεύονταν να καταργήσουν όλους τους εφαρμοστικούς νόμους. Υπόσχονταν να εφαρμόσουν στο ακέραιο το δήθεν πρόγραμμα της Θεσσαλονίκης. Έταζαν τα πάντα στους πάντες. Εξαπατούσαν τον ελληνικό λαό.

Με ρωτούν οι συνταξιούχοι στην εκλογική μου περιφέρεια, κύριοι Υπουργοί, ποια ημερομηνία του Δεκεμβρίου, μιας και έρχονται Χριστούγεννα, θα πάρουν το δώρο των Χριστουγέννων.

Ο κ. Τσίπρας και ο ΣΥΡΙΖΑ με δεκανίκια τους ΑΝΕΛ και τη Χρυσή Αυγή αρνήθηκαν τη συνεννόηση για τον Πρόεδρο της Δημοκρατίας και προκάλεσαν πρόωρες εκλογές τον Ιανουάριο του 2015, τις οποίες βέβαια κέρδισαν με ψέματα και κάλπικες υποσχέσεις. Για έξι μήνες έπαιζαν ανεύθυνα και επικίνδυνα. Έκαναν πρόγραμμα-γέφυρα, έκαναν στάση πληρωμών, έκαναν εσωτερικό εξαναγκαστικό δανεισμό, έφεραν νέα ύφεση και έκρηξη της ανεργίας, έβγαλαν τη χώρα εκτός προγράμματος, έκλεισαν τις τράπεζες, επέβαλαν capital controls, έσυραν ανεύθυνα τη χώρα στα πρόθυρα του Grexit και έπειτα απ’ όλα αυτά υπέγραψαν το τρίτο, τριετές και πιο επώδυνο μνημόνιο και προκάλεσαν ξανά εκλογές για να κλέψουν την ψήφο του πολίτη πριν έλθουν οι λογαριασμοί της εφορίας και πριν τεθεί σε ισχύ το μνημόνιο που υπέγραψαν.

Κυρίες και κύριοι συνάδελφοι, από την επομένη των εκλογών του Σεπτεμβρίου η συγκυβέρνηση Τσίπρα-Καμμένου άρχισε να εφαρμόζει την πιο κυνική πολιτική με αυξήσεις φόρων παντού, με περικοπές συντάξεων και κοινωνικών επιδομάτων. Φαίνεται ήδη ότι το πιο μεγάλο πλήγμα που ετοιμάζει η Κυβέρνηση της Αριστεράς αφορά τις συντάξεις. Από το καλοκαίρι περιέκοψαν 2% τις κύριες και 6% τις επικουρικές.

Δεν μένουν, όμως, σ’ αυτές τις περικοπές. Με τον πρώτο προϋπολογισμό τους ετοιμάζονται να πάρουν από τους συνταξιούχους μέσα στη νέα χρονιά πάνω από 1,7 δισ ευρώ. Με τον νέο προϋπολογισμό κόβουν ταυτόχρονα πάνω από 220 εκατομμύρια ευρώ από το ΕΚΑΣ. Χτυπούν αλύπητα τους αγρότες, τους παραγωγούς, τους μικρομεσαίους επιχειρηματίες, τους εργαζόμενους, τους συνταξιούχους. Αποδεικνύουν πως ήταν μύθος όσα έλεγαν προεκλογικά για δήθεν κοινωνική ευαισθησία της Αριστεράς.

Ακούσαμε προχθές στην Κοινοβουλευτική σας Ομάδα τον κ. Πρωθυπουργό να πανηγυρίζει ότι δεν θα χρειαστούν για την ανακεφαλαιοποίηση των τραπεζών τα 25 δισεκατομμύρια που υπολογίζονταν αρχικά, αλλά μόνο 5,7 δισεκατομμύρια ευρώ. Δεν τον ακούσαμε, όμως, να λέει τι έγινε.

Είναι ή δεν είναι αλήθεια ότι ξεπούλησαν τις μετοχές των συστημικών τραπεζών; Είναι ή δεν είναι αλήθεια ότι ο ίδιος και η Κυβέρνησή του, με τις μεθοδεύσεις που επέλεξαν, προκάλεσαν τεράστια οικονομική καταστροφή σε βάρος του δημοσίου και των μικρομετόχων; Είναι ή δεν είναι υπεύθυνοι και υπόλογοι γι’ αυτήν την τεράστια καταστροφή;

Η Κυβέρνηση ΣΥΡΙΖΑ-ΑΝΕΛ παρέλαβε οικονομία σε δυναμική ανάπτυξης με πρόβλεψη τότε από τους θεσμούς για ρυθμό μεγέθυνσης άνω του 2,5% το 2015. Αντ’ αυτού η ελληνική οικονομία ήδη από το τρίτο τρίμηνο του 2015 έχει επιστρέψει στην ύφεση. Μάλιστα, η προοπτική για το 2016 είναι χειρότερη από το 2015. Το οικονομικό κλίμα και η ψυχολογία της αγοράς έχουν καταρρεύσει. Το βλέπετε. Δεν νομίζω να είναι ψέμα.

Το 2015 η δημόσια οικονομία επέστρεψε σε πρωτογενές έλλειμμα, παρά τη λήψη νέων επώδυνων μέτρων λιτότητας για φέτος, παρ’ όλο που το 2013 και το 2014 είχαν επιτευχθεί πρωτογενή πλεονάσματα. Η Κυβέρνηση συνεχίζει την εσωτερική στάση πληρωμών. Οι ληξιπρόθεσμες υποχρεώσεις του δημοσίου προς τον ιδιωτικό τομέα διογκώθηκαν.

Το ύψος των πρόσθετων μέτρων της Κυβέρνησης της «πρώτης φοράς αριστερά» εκτιμάται αρχικά στα 5,7 δισεκατομμύρια ευρώ για την περίοδο 2015-2016, μέτρα που στραγγαλίζουν την πραγματική οικονομία και διαλύουν τον ιδιωτικό τομέα με αύξηση των συντελεστών ΦΠΑ σε προϊόντα, σε υπηρεσίες και σε νησιά, των συντελεστών του φόρου εισοδήματος νομικών προσώπων, της ειδικής εισφοράς αλληλεγγύης, του φόρου ασφαλίστρων, της φορολόγησης του εισοδήματος από ενοίκια, με κατάργηση της έκπτωσης εφάπαξ πληρωμής φόρου εισοδήματος, με κατάργηση απαλλαγών πληρωμής του ΕΝΦΙΑ, με αύξηση της προκαταβολής φόρου εισοδήματος στα νομικά πρόσωπα, τους ελεύθερους επαγγελματίες και τους αγρότες.

Επίσης, με σταδιακή κατάργηση της επιστροφής του ειδικού φόρου κατανάλωσης στο πετρέλαιο για αγροτική χρήση, με αύξηση των συντελεστών του φόρου εισοδήματος στους αγρότες, με αύξηση στα τέλη κυκλοφορίας -αυτές τις μέρες πληρώνει ο ελληνικός λαός- αύξηση στις τιμές των εισιτηρίων. Και, δυστυχώς, ο λογαριασμός των μέτρων θα είναι τελικά πολύ υψηλότερος, μια και κάποια μέτρα ακόμα δεν έχουν ποσοτικοποιηθεί και αποτυπωθεί.

Ο κοινωνικός προϋπολογισμός βουλιάζει στα ελλείματα. Μειώνεται το ΕΚΑΣ. Μειώνεται το επίδομα θέρμανσης κατά 50% και ένα σωρό άλλα. Τι να πρωτοπώ!

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε ένα λεπτό

Κυρίες και κύριοι συνάδελφοι, ο πρώτος αριστερός προϋπολογισμός εδράζεται πάνω σε ανυπόστατες παραδοχές. Πρόκειται για έναν αντιαναπτυξιακό, οικονομικά αναποτελεσματικό και κοινωνικά άδικο προϋπολογισμό, που οδηγεί την ελληνική οικονομία σε καθοδική πορεία. Αποκαλύπτει την πολιτική απάτη της συγκυβέρνησης ΣΥΡΙΖΑ-ΑΝΕΛ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΑΘΑΝΑΣΙΟΣ ΜΠΟΥΡΑΣ:** Ολοκληρώνω, κύριε Πρόεδρε, σε μισό λεπτό.

Αντιλαμβανόμαστε πολύ καλά την αγωνιώδη προσπάθεια της συγκυβέρνησης να ωραιοποιεί τα μεγέθη του προϋπολογισμού. Ο πρώτος αριστερός προϋπολογισμός αποκαλύπτει ότι η πολιτική ρητορική και η δήθεν αριστερή κοινωνική ευαισθησία είναι απολύτως κενές περιεχομένου.

Ο προϋπολογισμός αυτός είναι καταδικασμένος να αποτύχει. Είναι κοινωνικά άδικος. Δείχνει ότι το 2016 θα είναι πολύ χειρότερο από το 2015, το οποίο με τη σειρά του είναι πολύ χειρότερο από το 2014. Είναι προϋπολογισμός που δεν βγαίνει. Δεν τον αντέχει ούτε η πραγματική οικονομία ούτε η κοινωνία, δεν τον αντέχουν, κυρίως, οι πιο αδύναμοι κοινωνικά συμπολίτες μας.

Για όλα αυτά η Νέα Δημοκρατία λέει «όχι» στον πρώτο προϋπολογισμό της Αριστεράς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Μπούρα.

Παρακαλώ, κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Αγαπητοί συνάδελφοι, ο κύριος Πρωθυπουργός στο Συμβούλιο των Πολιτικών Αρχηγών ζήτησε τη συναίνεση της Αντιπολίτευσης. Και προχθές στην Κοινοβουλευτική Ομάδα του ΣΥΡΙΖΑ τα γκρέμισε όλα, χρησιμοποιώντας μια ενδιαφέρουσα αραβική παροιμία: «Όταν τα σκυλιά αλυχτάνε, το καραβάνι δεν παίρνει χαμπάρι και συνεχίζει τον δρόμο του».

Θα αφιερώσω στον κύριο Πρωθυπουργό μια άλλη αραβική παροιμία, ως απάντηση στη δική του παροιμία. «Υπάρχουν τρία πράγματα στη ζωή που δεν γυρνάνε ποτέ πίσω», λέει η δική μου αραβική παροιμία. «Το πρώτο είναι τα λόγια που ειπώθηκαν. Το δεύτερο είναι το βέλος που εκτοξεύτηκε. Και το τρίτο είναι η ευκαιρία που πέρασε και χάθηκε.»

Αναρωτηθείτε, φίλες και φίλοι του ΣΥΡΙΖΑ, ποια είναι τα λόγια που ελέχθησαν τα τελευταία πέντε χρόνια, λόγια γεμάτα απίστευτα πολιτικά ψέματα. Αναρωτηθείτε ποια είναι τα δηλητηριώδη βέλη που έφεραν σε πάρα πολλές τοπικές κοινωνίες διχασμό και ποια ήταν η μεγάλη ιστορική ευκαιρία που έχασε ο κύριος Πρωθυπουργός, όταν τον Αύγουστο αυτής της χρονιάς είχε διακόσιους είκοσι Βουλευτές να στηρίζουν την εθνική προσπάθεια και τα γκρέμισε όλα.

Μας ζητάει η Κυβέρνηση συναίνεση. Συναίνεση σε τι; Στα 25 δισ. που χάσαμε από την ανακεφαλαιοποίηση των ελληνικών τραπεζών; Στα 41 δισ. των αποταμιεύσεων που έφυγαν από τις ελληνικές τράπεζες και πήγαν στο εξωτερικό; Στο 1,5 δισ. που αφαιρεί από τους συνταξιούχους; Στον ΕΝΦΙΑ που δεν καταργείται ή την 13η σύνταξη που την ξεχάσαμε; Στα 5 δισ. που θα έφερναν από τη Ρωσία; Στο 1 δισ. που θα έφερνε ο κ. Νικολούδης –άραγε γιατί τον αντικαταστήσατε;- από το λαθρεμπόριο καυσίμων; Στα 400 εκατομμύρια που μέσα στην ίδια χρονιά θα έρχονταν από τα λαθραία τσιγάρα; Στα 200 εκατομμύρια που θα έρχονταν από τον παράνομο τζόγο;

Γιατί και πώς η Κυβέρνηση ζητά συναίνεση από εμάς; Για τα 2 δισ. που θα αφαιρέσει από τους Έλληνες αγρότες; Το πορτοκάλι στην Αργολίδα δίνει καθαρά 12 λεπτά το κιλό. Με 12 λεπτά το κιλό ο παραγωγός πορτοκαλιού δεν μπορεί πια να αποπληρώσει ούτε το 23% του ΦΠΑ των αγροτικών εφοδίων ούτε τον τριπλασιασμό των ασφαλιστικών του εισφορών ούτε τον μεγαλύτερο φόρο που του επιβάλλετε. Ουσιαστικά, οδηγείται ο Έλληνας αγρότης στην εξαφάνιση.

Και στην πραγματικότητα η Κυβέρνηση δεν ζητά συναίνεση. Ζητά συνενόχους για το παράλληλο ψέμα μιας ακόμη πολιτικής εξαπάτησης.

Ξέρετε, υπάρχουν κάποιοι που νομίζουν ότι μπορεί μια χώρα να κυβερνηθεί με τιτιβίσματα στο twitter. Δεν είναι, δυστυχώς, έτσι. Οι κοινωνίες ματώνουν και πονάνε και θέλουν πραγματικές κυβερνήσεις.

Αυτό που βλέπουμε το τελευταίο χρονικό διάστημα είναι θλίψη, απογοήτευση και πιο πολύ από όλα σε αυτούς που πίστεψαν ότι μπορεί ο ΣΥΡΙΖΑ να έχει ένα μεγάλο ηθικό πλεονέκτημα, μη συνειδητοποιώντας -αλλά όλα πια γίνονται συνείδηση σιγά σιγά- ότι στο αξιακό και ιδεολογικό εποικοδόμημα της Αριστεράς τη μεγαλύτερη ζημιά την έχει κάνει η πολιτική εμπειρία των τελευταίων μηνών και όχι οι όποιες δεξιές πολιτικές ασκήθηκαν τα προηγούμενα χρόνια.

Ουσιαστικά, το μεγάλο στοίχημα της κοινωνίας μας είναι αν μπορούμε να μετασχηματίσουμε όλα αυτά που ζούμε σε ένα νέο πατριωτισμό, σε ένα προοδευτικό πατριωτισμό, σε έναν πατριωτισμό που θα στηρίζεται στην αξιοποίηση των ορυκτών πόρων της χώρας, τη γεωπολιτική, τη γεωγραφική της θέση, το ανθρώπινο δυναμικό της, την ανάδειξή της σε διαμετακομιστικό κέντρο, την προσέλκυση ιδιωτικών επενδύσεων που φέρνουν νέες θέσεις εργασίας.

Στην εθνική προσπάθεια υδρογονανθράκων έχουμε την απόλυτη καταστροφή, την απόλυτη στασιμότητα. Όσον αφορά το οικόπεδο του Πατραϊκού, ο ανάδοχος που το έχει πάρει δηλώνει σε διεθνές συνέδριο ότι μόνο από ένα οικόπεδο μπορεί το ασφαλιστικό σύστημα της χώρας να έχει δημόσια έσοδα 400 εκατομμύρια ευρώ τον χρόνο. Την προσπάθεια αυτή την έχετε απολύτως παγώσει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τον αγωγό TAP, το μεγαλύτερο ενεργειακό έργο της νότιας Ευρώπης, με 2 δισ. προϋπολογισμό, με δέκα χιλιάδες θέσεις εργασίας, τον έχετε παγώσει. Στην ανατολική Μεσόγειο γίνεται ενεργειακή επανάσταση. Βρίσκεστε σε χειμερία νάρκη.

Μέσα σε όλα αυτά παρέλαβε η σημερινή Κυβέρνηση φακέλους εκατόν τεσσάρων μεγάλων επενδύσεων συνολικού προϋπολογισμού 6 δισεκατομμυρίων με δημιουργία δέκα χιλιάδων θέσεων εργασίας. Ρωτώ πολύ καλοπροαίρετα: Πείτε μου μία από τις εκατόν τέσσερις μεγάλες επενδύσεις που αδειοδοτήθηκαν περιβαλλοντικά μέσα στο 2014, μία, που να την κάλεσε ένας Υπουργός και να πει στον επενδυτή «Έλα εδώ, θέλω να βάλεις τα λεφτά σου για να φτιάξεις κάποια θέση εργασίας». Δυστυχώς, όλα λιμνάζουν στα συρτάρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό. Ευχαριστώ πολύ.

Έχουμε, όμως, τώρα και καινούργια πράγματα. Είχαμε, δυστυχώς, σήμερα τον πρώτο νεκρό στην Ειδομένη. Είμαι βέβαιος ότι όλοι μας ευχόμαστε η χώρα μας να ξεπεράσει αυτόν τον σκόπελο, αυτή την απίστευτη ολιγωρία στην άσκηση της οποιασδήποτε μεταναστευτικής πολιτικής. Ελπίζουμε ότι αυτή η καταστροφή που έχει αρχίσει να γίνεται στις εξαγωγές τις χώρας μέσα από την «ΤΡΑΙΝΟΣΕ», όπου η «COSCO», η «HEWLETT-PACKARD», η «SONY», μεγάλοι πελάτες της «ΤΡΑΙΝΟΣΕ», λένε ότι πια θα σηκωθούν και θα φύγουν από τη χώρα, γιατί δεν μπορούν να κάνουν εξαγωγή τα προϊόντα τους.

Είχαμε και την απειλή να φύγει η χώρα από την Σένγκεν. Αντιλαμβάνεστε ότι και μόνο που φτάσαμε να συζητιέται αυτό το ζήτημα συνιστά βαθύτατο, βαρύτατο εθνικό ολίσθημα.

Τελειώνω με το κερασάκι στην τούρτα. Μέσα σ’ όλα αυτά, στο Υπουργείο Συγκοινωνιών είχαμε και την προσπάθεια του αρμόδιου Υπουργού να διπλασιάσει τους επικεφαλής των αστικών συγκοινωνιών, την ίδια στιγμή που κινδυνεύουν να καταργηθούν οι δωρεάν μετακινήσεις με τις αστικές συγκοινωνίες των αστυνομικών, των πυροσβεστών, των λιμενικών, των ατόμων με αναπηρία, των αναπήρων πολέμου. Είναι δυνατόν να συνεχιστεί αυτή η κατάσταση;

Αγαπητοί συνάδελφοι, ασκείτε μια πολιτική που μερικές φορές δείχνει ότι είναι θιασώτης ενός περίεργου πολιτικού δαρβινισμού. Ενός δαρβινισμού που πιστεύει ότι επιβιώνει πολιτικά όποιος λέει τα πιο μεγάλα ψέματα, όποιος είναι ο πιο μεγάλος λαϊκιστής. Αυτό όμως μπορεί να εξελιχθεί και δείχνει ότι εξελίσσεται σε ένα πολιτικό Βατερλό, σε μια κυβέρνηση η οποία πολύ γρήγορα χάνει την εμπιστοσύνη της κοινής γνώμης.

Εμείς, λοιπόν, λέμε ότι αυτόν τον προϋπολογισμό, που στην πραγματικότητα από το «πρώτη φορά αριστερά» έχουμε εξελιχθεί στο «πρώτη φορά τόσο άσχημα και τόσο χάλια», δεν θα στέρξουμε και θα τον καταψηφίσουμε.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης-ΠΑΣΟΚ-ΔΗΜΑΡ)

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Παίρνω το λόγο ως Υφυπουργός Μεταφορών για να εξηγήσω δύο πράγματα.

Το πρώτο είναι ότι η σιδηροδρομική γραμμή Θεσσαλονίκης - Ειδομένης δεν είναι ηλεκτροδοτούμενη. Ουσιαστικά, το άτυχο θύμα έχει πάθει ηλεκτροπληξία και σαφώς έγινε στην περιοχή των Σκοπίων, στην ουδέτερη ζώνη.

Το δεύτερο που θέλω να πω είναι ότι όλες οι εμπορευματικές μεταφορές και όλες οι εμπορευματικές ροές της «COSCO», της «HEWLETT-PACKARD» γίνονται με κάποιο κόστος μέσω του Στρυμόνα και μέσω Βουλγαρίας. Η διαφορά η οποία θα προκύψει θα καλυφθεί κατά κάποιον τρόπο. Δεν κινδυνεύουμε όμως να χάσουμε ούτε την «COSCO ούτε την «HEWLETT-PACKARD» για τις εμπορευματικές ροές.

Αυτά ήθελα να διευκρινίσω.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Δημοσχάκης Αναστάσιος.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, κυρίες και κύριοι του ΣΥΡΙΖΑ και των ΑΝΕΛ, έχουμε ύφεση και πάλι αποκλειστικά εξαιτίας των πολιτικών σας. Χειροτερεύσατε το οικονομικό κλίμα. Επιχειρήσεις έκλεισαν και κλείνουν. Η Κυβέρνηση συνεχίζει την εσωτερική στάση πληρωμών. Αύξηση του ΦΠΑ και των συντελεστών φορολόγησης, μείωση των συντάξεων και φυσικά ισοπέδωση μέσω της φορολογίας του αγροτοκτηνοτροφικού τομέα και των νοικοκυριών, την ίδια ώρα που οι τράπεζες «ξεπουλιούνται» –αγαπημένη σας έκφραση- ζημιώνοντας ανεπανόρθωτα και πρωτόγνωρα το ελληνικό δημόσιο. Ύφεση, ανεργία και ανέχεια. Η ελληνική οικονομία στραγγαλίζεται μέχρι σήμερα. Δεν είναι στο πολιτικό σας αφήγημα η στήριξη της ελληνικής επιχειρηματικότητας.

Ο Έλληνας, πλην ελαχίστων, γενικά είναι φιλήσυχος και επιδιώκει την ειρήνη. Η ίδρυση αμιγώς Υπουργείου Μετανάστευσης δημιούργησε στη χώρα σοβαρά προβλήματα, διαταράσσοντας την επιδιωκόμενη αυτή ειρήνη, γιατί λειτουργεί δυστυχώς ανταγωνιστικά, ως και απαξιωτικά, εν πολλοίς στα συναρμόδια Υπουργεία. Η ελεύθερη διακίνηση προσώπων, προϊόντων, κεφαλαίων και ιδεών, όπως προβλέπεται από τη συνθήκη Σένγκεν, κινδυνεύει από και προς την Ευρώπη.

Επωμισθήκατε τεράστια έξοδα για την περίθαλψη και φιλοξενία γεωμετρικά αυξανόμενων ροών οικονομικών μεταναστών και προσφύγων και σταθερά αλλοιώνεται ένα συμπαγές μονοεθνικό και ομόθρησκο κράτος, που με τόσο αίμα και πόνο μας κληροδότησαν οι προπαππούδες μας. Ήδη έχουμε αποκόψει τον ομφάλιο λώρο, που μας συνδέει με το φυσικό μας περιβάλλον, την Ευρωπαϊκή Ένωση, στο ύψος της Ειδομένης στο Κιλκίς.

Παίζετε με τη φωτιά, μεταφέροντας τις συγκρούσεις της Συρίας στα βόρεια σύνορά μας. Σήμερα είχαμε έναν νεκρό. Να δούμε από αύριο τι άλλο μας επιφυλάσσετε.

Πρόσφατα είχαν αποκαλυφθεί οι προθέσεις της Κυβέρνησης να ανοίξει οδικό δίαυλο στα χερσαία σύνορά μας στον Έβρο για να εισέλθουν οι τριάντα χιλιάδες περίπου ταυτισμένοι πρόσφυγες πολέμου και οι οικονομικοί μετανάστες της Ανδριανούπολης, ώστε να ακολουθήσουν στη συνέχεια εκατομμύρια μέσω της Κωνσταντινούπολης και να ακυρωθούν ουσιαστικά τα σύνορα της χώρας, που με τόσο αίμα και αγώνα στέριωσαν οι προπαππούδες μας. Είναι εφιαλτικό σενάριο, το οποίο δυστυχώς περιμένουμε, αν και αποτρέψαμε μέχρι σήμερα με έξυπνες και σιωπηρές κινήσεις. Σας είχα προειδοποιήσει και τότε, με επιστολή που είχα αποστείλει στον Πρωθυπουργό της χώρας, όπως και με διάφορα άρθρα μου. Τα καταθέτω όλα στα Πρακτικά της Βουλής.

(Στο σημείο αυτό ο Βουλευτής Αναστάσιος Δημοσχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναγάγατε το μεταναστευτικό σε χειρότερο, δυστυχώς, πρόβλημα και από το οικονομικό ακόμα. Φοβάστε το ασφαλιστικό, αλλά οι ταυτισμένοι πρόσφυγες και μετανάστες είναι που θα τινάξουν τον προϋπολογισμό στον αέρα. Και όλα αυτά, ενώ χαρίζουμε πόρους της Ευρώπης στη γείτονα χώρα. Αυτοί τα πήραν όλα, εμείς είπαμε «ναι» σε όλα. Αντί να διώχνουμε τη FRONTEX των κρατών της Ευρωπαϊκής Ένωσης, θα έπρεπε να ενισχύσουμε την παρουσία της, μετατρέποντας τον Έβρο και τη Θράκη και σε μετεκπαιδευτικό κέντρο επιχειρησιακών υπηρεσιών της Ευρώπης που σχετίζονται με τη φύλαξη των συνόρων και την αποτροπή του διασυνοριακού εγκλήματος.

Σε περιόδους κρίσιμες οφείλουμε να στηρίζουμε βασικές δομές, όπως οι Ένοπλες Δυνάμεις, τα Σώματα Ασφαλείας και η Δικαιοσύνη, για να διατηρούμε αναντικατάστατα οφέλη, όπως ύψιστες αξίες της κοινωνικής ειρήνης και της εθνικής ασφάλειας και άμυνας.

Πρωτοφανής είναι η εγκατάλειψη του Έβρου και της Θράκης. Καμένη γη, όπως λένε, σε ένα χρόνο. Ο Βόρειος Έβρος και οι κάτοικοί του έχουν αφεθεί στην τύχη τους σε ό,τι αφορά την περίθαλψή τους. Το Νοσοκομείο Διδυμοτείχου λειτουργεί αποκλειστικά χάριν στην φιλοτιμία του προσωπικού και την αλληλεγγύη των παραγόντων και των πολιτών του νομού.

Οι προηγούμενες κυβερνήσεις είχαν προχωρήσει στη δίκαιη φορολόγηση των αγροτών και κτηνοτρόφων και είχε επέλθει μια κοινωνική ισορροπία. Πριν καν εφαρμοστούν τα μέτρα του 2013, εξαπολύσατε επίθεση στους αγρότες και τους κτηνοτρόφους της υπαίθρου σε δημοσιονομικό επίπεδο. Είχαν φροντίσει, ο επιμελής τότε Υπουργός Γιώργος Καρασμάνης και ο Πρωθυπουργός, φυσικά, Αντώνης Σαμαράς για τη νέα ΚΑΠ. Δυστυχώς είδαμε να ακυρώνεται σχεδόν όλη η προεργασία για την ενεργοποίησή της.

Οι πλημμύρες και οι ζωονόσοι κυριολεκτικά γονάτισαν τους ανθρώπους της παραγωγής. Οι συνέπειες δε, είναι πολλαπλάσιες. Η καθυστερημένη αντίδραση στην αποκατάσταση των αναχωμάτων και αντιπλημμυρικών έργων προμηνύει ακόμα περισσότερες. Σήμερα κτηνοτρόφοι και αγρότες κινδυνεύουν να βρεθούν εκτός ΚΑΠ, λόγω των καταστροφών που υπέστησαν.

Η επιχειρηματικότητα στον Έβρο, τη Θράκη και τη Βόρειο Ελλάδα έχει αφεθεί στην τύχη της. Αγωνιζόμαστε αυτές τις μέρες με φορείς του Έβρου και της Θράκης να περισώσουμε την επιδότηση κατά 12% του μισθολογικού κόστους επιχειρήσεων σε ευαίσθητες περιοχές.

Τρέπετε σε φυγή αξιόλογους επιχειρηματίες, που πασχίζουν να κρατήσουν ζωντανή την οικονομία της Θράκης και της Βορείου Ελλάδος. Αναχαιτίστε παρακαλώ αυτή την φυγή των επιχειρήσεων, αλλά και των καταναλωτών.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Κύριε Πρόεδρε, ένα λεπτό θα ήθελα.

Τολμήστε να εκμεταλλευθείτε τις νόμιμες ροές στα σύνορά μας μέσω ΣΔΙΤ. Μην σας τρομάζει η ιδιωτική πρωτοβουλία. Μόνο καλά φέρει σε μια κοινωνία.

Δημιουργήστε οικονομικά χωριά στα σημεία εισόδου-εξόδου σε Κήπους Καστανιές, Ορμένιο, Κυπρίνο. Χρησιμοποιήστε το ΕΣΠΑ, το οποίο έχετε αφήσει να φυτοζωεί, εξαγγέλλοντας απλά προγράμματα.

Σας υπενθυμίζω την πρότασή μου για επέκταση πιλοτικά στον Έβρο της ρήτρας νησιωτικότητας ως ρήτρας ακριτικότητας. Προστατέψτε τους ακρίτες. Το έχουμε ανάγκη όλοι και κυρίως εσείς, που έχετε την υπογραφή και τη σφραγίδα του κράτους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο Έβρος και η Θράκη βγάζουν κραυγή αγωνίας. Σας καταθέτω για τα Πρακτικά δήλωση των δεκατριών Δημάρχων της Θράκης, στο σύνολό τους δηλαδή, ενόψει του δεκάτου Παγκοσμίου Συνεδρίου Θρακών που θα πραγματοποιηθεί σε λίγες μέρες στις Φέρες Αλεξανδρούπολης.

(Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Δημοσχάκη, ολοκληρώστε σας παρακαλώ. Σας άκουσαν μέχρι τη Θράκη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Πολλές φορές ζητήσατε συναίνεση για λόγους δημοσίων σχέσεων, κάτι που ποτέ δεν επιφυλάσσατε για τις προηγούμενες κυβερνήσεις ως αντιπολίτευση. Ας μην ξεχνιόμαστε. Ο απαράδεκτος και φορομπηχτικός αυτός προϋπολογισμός, όσο κι αν χρησιμοποιούνται επιχειρήματα περί του αντιθέτου, οφείλεται σε ένα και μόνο γεγονός, στο ότι πέρυσι τέτοιο καιρό αρνηθήκατε να αποδώσετε στον ελληνικό λαό…

**ΠΡΟΕΔΡΕΥΩΝ (Γεώργιος Βαρεμένος):** Κύριε Δημοσχάκη, σας παρακαλώ.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** …της δημοκρατίας, όπως οφείλατε να συμπέσετε σύμφωνα με το Σύνταγμα. Εμείς πιστεύουμε στη συνεννόηση, σε πιλοτικό, οικονομικό, κοινωνικό επίπεδο.

Σεβαστείτε την ιστορία και τους προγόνους μας, που έκαναν την Ελλάδα…

**ΠΡΟΕΔΡΕΥΩΝ (Γεώργιος Βαρεμένος):** Κι εσείς τον χρόνο, κύριε Δημοσχάκη. Τουλάχιστον εσείς πρέπει να έχετε ασκηθεί στην αυτοπειθαρχία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε. Καλό βράδυ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, κύριε Πρόεδρε.

Αγαπητοί συνάδελφοι, στο εισαγωγικό σημείωμα για τον προϋπολογισμό του 2016 ο κ. Τσακαλώτος δηλώνει ότι η επιτυχής εκτέλεσή του θα σηματοδοτήσει το άνοιγμα μιας νέας σελίδας για την ελληνική οικονομία. Αυτό βέβαια, εμένα μου ακούγεται σαν την παράλληλη οικονομία που είχαν προγραμματίσει.

Η αλήθεια είναι άλλη. Πρόκειται για μια φορομπηχτική πολιτική, που εκτός των άλλων θα ρίξει ασήκωτα βάρη στους ελεύθερους επαγγελματίες, που είναι η ραχοκοκαλιά της οικονομίας μας. Από αυτούς, λοιπόν, τους ελεύθερους επαγγελματίες πληρώνονται οι μισθοί, οι συντάξεις, ακόμα και τα έξοδα αυτής εδώ της Βουλής. Τους ίδιους πολίτες που η Αριστερά έχει χαρακτηρίσει ταξικούς εχθρούς, γιατί έπιναν το αίμα του φτωχού εργάτη, έφθασε η ώρα να τους αποτελειώσουμε και στη θέση τους, βέβαια, θα έρθουν οι πολυεθνικές. Είναι μάλλον το ζητούμενο της υπόθεσης.

Δεν θέλω να επαναλάβω αριθμούς, γιατί με μια απλή ανάγνωση των μεγεθών του προϋπολογισμού αποδεικνύεται ότι η ύφεση θα αυξηθεί. Θα αυξηθούν, επίσης, τα ληξιπρόθεσμα χρέη του δημοσίου προς τους ιδιώτες και αντιστρόφως. Δανειστήκαμε τώρα περίπου άλλους δέκα ΕΝΦΙΑ, 25 δισεκατομμύρια ευρώ, για να ανακεφαλαιοποιήσουμε τις τράπεζες. Θα ήταν καλύτερα μέρος αυτού του ποσού να έπεφτε πάνω στην ανάπτυξη. Το ζητούμενο, λοιπόν, είναι η ανάπτυξη και οι επενδύσεις. Ποιος, όμως, τρελάθηκε να επενδύσει υπό τέτοιο εχθρικό καθεστώς; Διότι δεν υπάρχει σταθερή φορολογική πολιτική. Υπάρχουν υψηλοί συντελεστές, 100% προκαταβολή φόρου, ένα παράλογο κοινωνικοασφαλιστικό σύστημα και ένα ΦΠΑ 23%. Τώρα, ποιος θα επιβιώσει μέσα από αυτά τα καλά;

Μας υποσχεθήκατε, λοιπόν, νοικοκύρεμα. Με τα χρήματα που δανείστηκαν το ΠΑΣΟΚ και η Νέα Δημοκρατία δεν μάθαμε τι θα γίνει. Υπάρχει η λίστα Λαγκάρντ, αλλά μάλλον έχει μεγάλα ονόματα μέσα και φοβάμαι ότι δεν μπορούμε να την αγγίξουμε, υπάρχει το λαθρεμπόριο του καπνού, το λαθρεμπόριο του πετρελαίου, που έχει άλλα ισχυρά ονόματα από πίσω, και υπάρχουν και οι έχοντες και κατέχοντες, οι οποίοι είναι στο απυρόβλητο. Δεν έμαθα τίποτα που να δημιουργεί πρόβλημα στους έχοντες και κατέχοντες. Το εύκολο, βέβαια, είναι να συνθλίψουμε τον μικρομεσαίο τον οποίο έχουμε στο χέρι μας. Είναι ο δημόσιος υπάλληλος και ο μικρομεσαίος ελεύθερος επαγγελματίας.

Κόψατε μισθούς και συντάξεις και μιλάτε για κοινωνική δικαιοσύνη. Αλλά κοινωνική δικαιοσύνη με δημεύσεις πρώτης κατοικίας που θα κάνουμε τους Έλληνες πρόσφυγες στην ίδια τους τη χώρα, δεν μπορώ να καταλάβω τι κοινωνική δικαιοσύνη είναι αυτή. Υπάρχει η δημοσιονομική εξυγίανση που μας υποσχεθήκατε, αλλά οι έμμεσοι φόροι είναι περισσότεροι από τους άμεσους. Επίσης πρόσφατα είχαμε μια απόπειρα φορολόγησης της μπύρας, φόρο στα κρασιά και όχι στο εισαγόμενο ουίσκι και βότκα, γιατί αυτά έχουν προστάτες τους δανειστές μας. Προσπαθείτε, όποια ελληνική -τουλάχιστον αυτήν την εντύπωση δίνετε- προσπάθεια να την καταστρέψετε. Το ΦΠΑ στα νησιά καταστρέφει τη βιομηχανία της Ελλάδας, που είναι ο τουρισμός μας. Πώς θα είναι ανταγωνιστικοί αυτοί οι άνθρωποι;

Εν πάση περιπτώσει, οι οριζόντιες επιβαρύνσεις, όπως η αύξηση του ΦΠΑ στα καταναλωτικά προϊόντα είναι ένα εντελώς άδικο φορολογικό μοντέλο, γιατί πλήττει τους φτωχότερους Έλληνες.

Άλλο ένα μέτρο που πλήττει τους φτωχούς είναι αυτό των τεκμηρίων και αυτό πρέπει να το προσέξουμε ιδιαίτερα, διότι εκτός του ότι το μέτρο αυτό είναι αντισυνταγματικό, είναι και παράνομο. Αντισυνταγματικό, γιατί κατά το Σύνταγμα ο φορολογούμενος συμμετέχει ανάλογα με τις δυνάμεις του. Και ποιες είναι οι δυνάμεις κάποιου ο οποίος τώρα είναι άνεργος, απλώς είχε αγοράσει ένα αυτοκίνητο προ δεκαπενταετίας και αυτό το αυτοκίνητο ήταν μεγάλου κυβισμού, γιατί κάποια εποχή δεν υπήρχε και τεκμήριο; Τι θα κάνει; Θα πουλήσει τη μία ρόδα; Θα βγάλει το τιμόνι να το πουλάει στο πεζοδρόμιο, όπως κάνουν στις ανατολικές χώρες; Αυτό είναι αντισυνταγματικό.

Το παράνομο είναι ότι του μαυρίζετε το νόμιμο κεφάλαιο ως αναλωθέν. Δηλαδή λέτε ότι για παράδειγμα 6.000 το χρόνο είναι το αυτοκίνητο και επειδή μένει σε ιδιόκτητο διαμέρισμα είναι άλλο τόσο και φθάνει κανένα οχτάρι. Οκτώ χιλιάδες επί πέντε χρόνια, συνολικά 40.000. Πάει να αγοράσει κάποτε ο άνθρωπος ένα σπίτι, του έχετε μαυρίσει 40.000 χιλιάδες ευρώ τουλάχιστον και δεν μπορεί να το δικαιολογήσει αυτό. Το μαυρίσατε, το κάνατε παράνομο. Έχει κάποιος μια βαρκούλα, τεκμήριο κι αυτή. Η πισίνα είναι τεκμήριο. Δεν λέω ότι οι φτωχοί έχουν πισίνα. Πλην όμως, στον τομέα της πισίνας εργάζονται και μεροκαματιάρηδες άνθρωποι, οι οποίοι έχασαν τη δουλειά τους.

Η αλυσίδα, λοιπόν, της οικονομίας σπάει. Εγώ σας προτείνω να αφήσετε την οικονομία ελεύθερη, να φέρει μέσω του κύκλου των εργασιών κέρδη και όχι μέσω της σύσφιξης. Πρέπει να χαμηλώσουν οι φόροι, τέλος τα τεκμήρια, όχι «πόθεν έσχες» στην πρώτη κατοικία. Η οικοδομή πέθανε και χιλιάδες μηχανικοί, οικοδόμοι, εργάτες είναι πλέον άνεργοι. Ο αγρότης κι αυτός πλέον πρέπει να προκαταβάλει το 100% του φόρου, ο ΦΠΑ ανεβαίνει από 13% σε 23%, πληρώνει ΕΝΦΙΑ εκεί που θα τον καταργούσατε, για όλα τα αγροτεμάχια, πληρώνει εξ ολοκλήρου το αγροτικό πετρέλαιο, τα λιπάσματα, τα φάρμακα κ.λπ.. Οπότε πώς θα ζήσει την οικογένειά του, τη στιγμή που είναι και ανασφαλής η επένδυσή του, διότι βασίζεται στα καιρικά φαινόμενα, στις ασθένειες των φυτών κ.λπ.; Δεν έχει καμμία βεβαιότητα ότι θα του αποδώσουν οι κόποι του ικανοποιητική συγκομιδή.

Για να μην σας τρώω τον χρόνο, ολοκληρώνω. Το Grexit κατ’ εμάς είναι προ των πυλών. Δεν έχει παρέλθει ο κίνδυνος. Έχουμε ιδιαίτερη ανησυχία, γιατί μας κρούουν τον κώδωνα κινδύνου οι εταίροι μας όσον αφορά την Συνθήκη Σένγκεν και θα ήταν μια πολιτική ήττα, η οποία είναι προοίμιο μάλλον κακών εξελίξεων.

Κλείνοντας, σας λέμε ότι δεν πάει άλλο. Ο Πρόεδρος της Ένωσης Κεντρώων κ. Λεβέντης Βασίλειος σας έχει καλέσει επανειλημμένα να ζητήσετε από τον Πρόεδρο της Δημοκρατίας σύσταση οικουμενικής κυβέρνησης προσωπικοτήτων.

Εμείς φυσικά καταψηφίζουμε.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Βαγιωνάς έχει τον λόγο.

**ΓΕΩΡΓΙΟΣ ΒΑΓΙΩΝΑΣ:** Κύριε Πρόεδρε, κυρίες και κύριοι συνάδελφοι, ο ελληνικός λαός είναι κουρασμένος, αγανακτισμένος, πεινασμένος, έχει άδειες τσέπες. Του βάζουμε, λοιπόν, φόρους 5,7 δισεκατομμύρια ευρώ. Θέλετε να πάρετε το νούμερο που σας έδωσε ο κ. Αλεξιάδης; Νέοι φόροι είναι 2,2 δισεκατομμύρια. Θέλετε να πάρετε τα 3,2 δισεκατομμύρια, που είπε ο γενικός εισηγητής της Νέας Δημοκρατίας, ο κ. Σταϊκούρας; Θα το δείξει η πορεία.

Όμως, είπαμε εμείς από την πρώτη στιγμή, όταν ψηφίσαμε στους διακόσιους είκοσι δύο και όλες νεοδημοκρατικοί ψήφοι «ναι» στην ευρωπαϊκή πορεία της χώρας. Διότι το δημοψήφισμα που βάλατε: ήταν διχαστικό.

(Θόρυβος στην Αίθουσα)

Όμως, μη μου τρώτε το χρόνο. Αφήστε με, ευγενής στη διακοπή.

Εκείνο ήταν το διχαστικό δίλημμα για εμένα που νόμιζε ο Πρωθυπουργός –και την άποψή του τη σέβομαι, δεν την αποδέχομαι, άλλο το ένα άλλο το άλλο- ότι με το «όχι» θα αύξανε τις πιθανότητές του για την παραμονή στην Ευρώπη. Με γεια του, με χαρά του. Το έκανε, ακολουθεί τη μνημονιακή πορεία. Όμως, αυτή η παράταξη που λέγεται Νέα Δημοκρατία δέχθηκε πυρά απ’ όλους και σε όλους τους τόνους, όπως «γερμανοτσολιάδες, προσκυνημένοι, προδότες». Όχι από εσάς προσωπικά, όμως κάποιοι τα λένε και σήμερα ακόμα. Αυτά τα πράγματα δεν θα τα ακούσετε ποτέ από τη δική μας παράταξη.

Είπαμε, λοιπόν, ότι δεν θα ψηφίσουμε αύξηση φόρων, μείωση περαιτέρω μισθών και συντάξεων. Γι’ αυτό είναι αυτονόητο ότι δεν θα ψηφίσουμε τον Προϋπολογισμό.

Όμως, δεν θέλω να πω για τους συνταξιούχους των 500, 600 ευρώ είναι αυτονόητο, αλλά θα σας πω για τα πιο αξιόλογα επαγγέλματα, κοινωνικά τα πιο υψηλά, δικηγόρους, γιατρούς, πολιτικούς μηχανικούς. Ήρθαν εκπρόσωποι των γιατρών και ένας δικηγόρος, συνταξιούχοι και μου είπαν ότι παίρνουν τριπλές συντάξεις. Είναι στην κατηγορία που λέει ο κ. Κατρούγκαλος ότι θα καταργήσει και θα παίρνουν μία μόνο σύνταξη. Έπαιρναν από 3.300 ευρώ μέχρι 3.500 ευρώ μηνιαίως, αλλά για δεκατέσσερις μήνες. Δηλαδή πάνω από 45.000 ευρώ το χρόνο. Τώρα, με τις μειώσεις που έγιναν επί Νέας Δημοκρατίας – ΠΑΣΟΚ και είναι μόνον για δώδεκα μήνες. Για τις τρεις συντάξεις από 3.300 ευρώ με 3.500 ευρώ έφτασαν να παίρνουν 1.300 με 1.400 ευρώ. Δηλαδή 16.000 ευρώ με 17.000 ευρώ το χρόνο θα τους πάτε παρακάτω; Εκτός αν υπολογίζει ο ΣΥΡΙΖΑ -που δεν το πιστεύω- ότι αυτή τη στιγμή πλούσιοι είναι οι άνθρωποι που έχουν εισόδημα 25.000 με 30.000 ευρώ. Ούτε εκεί εμπίπτουν οι προνομιακοί επαγγελματίες, που ήταν πριν από είκοσι, τριάντα, σαράντα χρόνια. Αυτή είναι η πραγματική κατάσταση.

Όσον αφορά την κοινωνική ευαισθησία, δεν σας την εκχωρώ ούτε οποιαδήποτε άλλα προσόντα. Θέλετε να λέτε ότι έχετε κοινωνική ευαισθησία και έχω το παράδειγμα της κ. Φωτίου. Ο Πρωθυπουργός στη Θεσσαλονίκη υποσχέθηκε 2 δισεκατομμύρια, όμως εγγράψατε 200.000 και δεν δώσατε ούτε 100.000 ευρώ ούτε τα μισά. Κι αν τα δώσετε κι αυτά, δεν ξέρω τι θα δώσετε του χρόνου.

Από την άλλη πλευρά, όμως, δεν μπορεί η Αντιπολίτευση να μην σας τα καταλογίζει αυτά, γιατί τα υποσχέθηκε στη Θεσσαλονίκη ο Πρωθυπουργός. Και ως Αρχηγός της Αξιωματικός Αντιπολίτευσης δεν θέλω να πιστεύω ότι δεν ήξερε την κατάσταση. Μπορεί να μην την υπολόγισε πολύ σωστά, αλλά τα 2 δισεκατομμύρια, όταν φτάνουν στις 100.000, εκεί μπορεί να σε πει ο άλλος ψεύτη. Εγώ δεν θα το έλεγα. Δεν μας είπατε την αλήθεια, θα έλεγα. Όμως άλλο αυτό. Η συμπεριφορά ενός εκάστου είναι διαφορετική.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Συνέχεια σ’ εμένα απευθύνεστε.

**ΓΕΩΡΓΙΟΣ ΒΑΓΙΩΝΑΣ:** Σας κοιτάζω επειδή σας συμπαθώ. Δεν τα λέω σ’ εσάς. Εσείς εκπροσωπείτε τον ΣΥΡΙΖΑ.

Εκείνο για το οποίο έγινε μεγάλος λόγος είναι η κοινωνική ευαισθησία. Λείπει ο κ. Θεωνάς να του πω ότι συντηρητική κυβέρνηση έκανε το θεσμό του ΙΚΑ, συντηρητική κυβέρνηση έκανε τα αγροτικά ιατρεία, ο Κωνσταντίνος Καραμανλής το 1955, και ήταν υποχρεωτική υπηρεσία υπαίθρου, για τρία χρόνια, σ’ όλους τους νέους γιατρούς…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μην πιάνεις τον Καραμανλή στο στόμα σου. Άστον...

**ΓΕΩΡΓΙΟΣ ΒΑΓΙΩΝΑΣ:** Εντάξει, εντάξει. Σας παρακαλώ, μην με αποσπάτε.

Τα αγροτικά ιατρεία είναι ένας μεγάλος θεσμός που υπάρχει μέχρι σήμερα και εξελίχθηκε. Ο ΟΓΑ, το επίδομα στους αγρότες που άρχισε από 100 δραχμές από τον Κωνσταντίνο Καραμανλή, ο νέος Κώστας Καραμανλής το 2006 ή το 2007 από 360 ευρώ το έκανε 450 ευρώ για ανθρώπους που δεν πλήρωσαν ούτε ένα ευρώ για την ασφάλισή τους. Ποντάρετε πολύ στο δημόσιο χρέος που θα το απομειώσετε και στο ασφαλιστικό, πολύ δύσκολο πρόβλημα που, συνδέεται απόλυτα με τον προϋπολογισμό.

Για το δημόσιο χρέος το 2005 στον προϋπολογισμό που μιλούσαμε είπα ότι τα τοκοχρεολύσια τα οποία χρειάζονταν για το χρόνο ήταν 11 δισεκατομμύρια. Όταν αυτά φτάσουν να γίνουν 15 δισεκατομμύρια με 16 δισεκατομμύρια, δεν θα περισσεύει ούτε για παιδεία ούτε για υγεία. Ήρθε πραγματικά η πενταετία…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα διακόψω, εκτός αν μου δώσετε δύο λεπτά να τελειώσω για την εξέλιξη του ασφαλιστικού.

**ΠΡΟΕΔΡΕΥΩΝ (Γεώργιος Βαρεμένος):** Για απόψε μιλάτε;

**ΓΕΩΡΓΙΟΣ ΒΑΓΙΩΝΑΣ:** Δύο λεπτά. Για απόψε, ναι. Είναι νωρίς ακόμα.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κύριε συνάδελφε.

**ΓΕΩΡΓΙΟΣ ΒΑΓΙΩΝΑΣ:** Δηλαδή το δημόσιο χρέος πώς εξελίχθηκε; Το 1980 ήταν 25%. Το 1990 πήγε στο 95%. Το 2010 ήταν 112%. Μόλις ήρθε το Διεθνές Νομισματικό Ταμείο, από εκεί και πέρα χάλασαν τα πράγματα. Και δεν είναι άμοιρη ευθυνών η Κυβέρνηση του ΣΥΡΙΖΑ. Από τα πέντε χρόνια που ήρθε το μνημόνιο, έχει τον ένα χρόνο Κυβέρνηση ΣΥΡΙΖΑ.

Δεύτερον -μία φράση μόνο- το ασφαλιστικό είναι παλιά ιστορία και παλιά αμαρτία. Θέλω να πω στον κ. Θεωνά ότι όταν ήταν δραχμές ακόμα, δεν έδιναν το 1% του ΑΕΠ στα ασφαλιστικά ταμεία, οι τότε κυβερνήσεις και υπήρχε διαμάχη κυβερνήσεων και συνδικάτων.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βαγιωνά, αφήστε κάτι για όταν έρθει το ασφαλιστικό.

**ΓΕΩΡΓΙΟΣ ΒΑΓΙΩΝΑΣ:** Έχω καταμετρήσει από το 2002 που ήρθε το ευρώ στην Ελλάδα, έως το 2014 τα ασφαλιστικά ταμεία –για να ξέρουμε τι λέμε- πήραν περίπου 200 δισεκατομμύρια ευρώ. Αυτή είναι η πραγματική αλήθεια. Ποιος θα τα πληρώσει αυτά; Έτσι δημιουργήθηκε το χρέος και όχι όπως θέλουν να ισχυριστούν κάποιοι άλλοι.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Βαγιωνά, ολοκληρώστε.

**ΓΕΩΡΓΙΟΣ ΒΑΓΙΩΝΑΣ:** Κάτι δημοσιεύματα που βλέπω δεν θέλω να τα πιστέψω, για κάτι αυτοκίνητα που γράφουν χιλιόμετρα χωρίς να τα κάνουν και χρεώνουν το ελληνικό δημόσιο. Τα λένε, λέει, κρατικοί ελεγκτές. Πρέπει να το ψάξετε

Και το μεγάλο θέμα των τραπεζών είναι ανεπανάληπτο. Υποβαθμίστηκαν και αφελλινήσθηκαν οι τράπεζες φοβάμαι, τρομάζω, μακάρι να διαψευστώ. Τα αποτελέσματα θα φανούν σε πέντε χρόνια και αυτό θέλω να γραφτεί καλά στα Πρακτικά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Το λόγο έχει ο κ. Χρήστος Σιμορέλης.

**ΧΡΗΣΤΟΣ ΣΙΜΟΡΕΛΗΣ:** Καταθέτουμε σήμερα τον Προϋπολογισμό για το 2016. Πρώτη φορά συμμετέχω σε μια τέτοια συζήτηση. Να πω και την αλήθεια, τέτοιες ώρες, τέτοια λόγια. Ξενερώνω λίγο, θα ήθελα να πω, με τον τρόπο που συζητάμε, αλλά πέρα από εκεί είμαστε αναγκασμένοι κι εμείς να μπούμε στην ίδια λογική.

Δεν πανηγυρίζουμε βέβαια γι’ αυτόν τον προϋπολογισμό ούτε τον ωραιοποιούμε. Είναι γεγονός όμως ότι είναι ο πρώτος προϋπολογισμός της Αριστεράς. Και θα ήθελα να πω στους συναδέλφους της Νέας Δημοκρατίας και του ΠΑΣΟΚ ότι θα έχουμε και δεύτερο και τρίτο προϋπολογισμό της Αριστεράς, οπότε θα έχουν χρόνια να κάνουν την κριτική τους.

Επίσης, άκουσα με προσοχή όλες αυτές τις μέρες από τους Βουλευτές της Νέας Δημοκρατίας και του ΠΑΣΟΚ να μας κάνουν κριτική από τα αριστερά. Θα ήταν λογικό, το ΚΚΕ να μας κάνει την κριτική από τα αριστερά, αλλά να μας κάνουν την κριτική οι Βουλευτές της Νέας Δημοκρατίας και του ΠΑΣΟΚ που κυβέρνησαν σαράντα χρόνια και είναι υπεύθυνοι γι’ αυτήν την κατάντια και την καταστροφή της Ελλάδας, πάει πολύ.

Θα ήθελα ακόμα να σχολιάσω και κάτι το οποίο άκουσα το πρωί. Δεν το είπε εδώ στη Βουλή, αλλά σε κάποιο μεγάλο κανάλι, κάποιο μεγαλοστέλεχος της Νέας Δημοκρατίας, που παλεύει να γίνει και Πρόεδρος της Νέας Δημοκρατίας: Προέτρεψε τους Έλληνες πολίτες να επενδύσουν, λέει, με 3 ευρώ στη Νέα Δημοκρατία. Εγώ, ως άνθρωπος της αγοράς -ελεύθερος επαγγελματίας είμαι- δεν θα τους συμβούλευα να πάρουν μετοχές από ένα πράγμα το οποίο είναι και πολιτικά και οικονομικά κατεστραμμένο. Πάει πάρα πολύ.

Και κάτι ακόμη που μου προξένησε εντύπωση. Άκουσα από Βουλευτές των Κεντρώων μια σφοδρή κριτική. Θα τους απαντούσα με μια παροιμία που λένε στα Τρίκαλα: «Μεγάλη μπουκιά φάε, μεγάλη κουβέντα μην λες». Και μου έκανε μεγαλύτερη ακόμα εντύπωση ότι ένα μεγάλο κανάλι τούς είχε αποκλειστικότητα απόψε, όπου μέσα από εκεί μας προσκαλούσαν και αυτοί, όπως και οι άλλοι, να συμμετέχουμε σε μια οικουμενική κυβέρνηση. Ας το σκεφτούν αυτό.

Κυρίες και κύριοι συνάδελφοι, συζητάμε τον Προϋπολογισμό του 2016 σε μια περίοδο που δεν είναι εύκολη για την ελληνική οικονομία. Στόχος της Κυβέρνησης είναι, ο πρώτος της προϋπολογισμός να έχει κοινωνικό πρόσημο και δημοσιονομική ισορροπία. Δεν είμαστε εδώ για να παρουσιάσουμε μια δύσκολη κατάσταση με ευχολόγια και ζητωκραυγές. Με πολύ μετριοπαθείς προβλέψεις, λιγότερο αισιόδοξες από αυτές τις Κομισιόν, για τα μακροοικονομικά μεγέθη δομήσαμε έναν προϋπολογισμό, που με βάση τις υπάρχουσες δυνατότητες και τους περιορισμούς, δεν είναι ταξικά ουδέτερος, αλλά χαρακτηρίζεται από δικαιοσύνη, καθολικότητα και αναδιανεμητικό πνεύμα.

Ο προϋπολογισμός είναι αποτέλεσμα ενός χρόνου σκληρών διαπραγματεύσεων και ασταμάτητης εργασίας από όλα τα αρμόδια Υπουργεία, με σκοπό να γίνει καλύτερη και σωστότερη διαχείριση όσων μέσων έχουμε, για μία κατανομή που θα διασφαλίζει τα συμφέροντα του ελληνικού λαού.

Έννοιες όπως το κοινωνικό κράτος και η αναχαίτιση της ανθρωπιστικής κρίσης, που την περασμένη πενταετία είχαν θαφτεί κάτω από τα μέτρα της λιτότητας, τώρα συμβαδίζουν με την προσπάθεια για ανάπτυξη. Σε καμμία περίπτωση η κατάσταση δεν είναι εύκολη. Δεν θα πάψουμε, όμως, να παλεύουμε για κάτι καλύτερο. Αυτή την εντολή έδωσε ο λαός το Σεπτέμβρη. Διατηρώντας τη χώρα στην ευρωπαϊκή της πορεία, τιμώρησε το παλιό πολιτικό σύστημα και έδωσε την ευκαιρία στην Αριστερά και στον ΣΥΡΙΖΑ να διαχειριστεί αυτή την κρίση. Αυτό κάνουμε και από αυτό θα μας κρίνει πάλι ο ελληνικός λαός και η ιστορία.

Αν δούμε, λοιπόν, το δημοσιονομικό στόχο για το δύσκολο μεταβατικό για την οικονομία έτος, το 2016, το πρωτογενές πλεόνασμα είναι 0,5% του ΑΕΠ, 850.000.000 ευρώ. Η προηγούμενη κυβέρνηση είχε δεσμευτεί για περίπου 4,5%, περίπου δηλαδή 7,5 δισεκατομμύρια ευρώ μέτρα, που θα αναγκαζόμασταν να τα πάρουμε και να τα υποστούμε. Νομίζω ότι η διαφορά είναι εμφανής. Έχει νόημα τη χρονιά που ουσιαστικά γίνονται αναπτυξιακές μεταρρυθμίσεις, οι στόχοι να είναι εφικτοί.

Όσες περικοπές αναγκαζόμαστε να κάνουμε δεν είναι οριζόντιες, αλλά στοχευμένες. Δεν στρεφόμαστε άμεσα ενάντια σε μισθούς, συντάξεις και προνοιακά δικαιώματα, πολύ απλά γιατί αυτή η λογική απέχει πολύ από τη δική μας ιδεολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε ένα λεπτό προθεσμία.

Κάποιοι εδώ μέσα είναι με τη συνταγή της λιτότητας, όπως και πολλοί από τους εταίρους μας. Η ιστορία, και μάλιστα η πολύ πρόσφατη ιστορία, έχει δείξει ότι η λιτότητα δεν είναι η λύση. Ψήγματα αμφισβήτησης της λιτότητας, που αναλαμβάνουμε περήφανα την ευθύνη ότι τα προκαλέσαμε εμείς μαζί με τη συσσωρευμένη αντίδραση των λαών της Ευρώπης σε αυτή την καταπίεση, δείχνουν ότι υπάρχει κι άλλος δρόμος.

Θα κάνουμε, λοιπόν, ό,τι μπορούμε. Αυξάνονται στα 823.000.000 ευρώ οι επιπρόσθετες κοινωνικές δαπάνες, δίνονται 62.000.000 ευρώ για την κάλυψη ανασφάλιστων, τη δωρεάν μετακίνηση ανέργων, την επέκταση του ελάχιστου εγγυημένου εισοδήματος και την αναχαίτιση της ανθρωπιστικής κρίσης.

Στην υγεία, έπειτα από πέντε χρόνια έχουμε για πρώτη φορά προσλήψεις. Επίσης, έχουμε αύξηση επιχορήγησης στα νοσοκομεία 300.000.000 ευρώ και στις προμήθειες 36.000.000. ευρώ Έχουμε αύξηση κατά 350.000.000 ευρώ στις δημόσιες επενδύσεις. Έχουμε σωστή διαχείριση των ΕΣΠΑ με επίσπευση, απένταξη και μεταφορά έργων, ώστε να σταματήσει το μαύρο καθεστώς της μίζας, που ίσχυε και η εσκεμμένη καθυστέρηση με κίνδυνο να χαθούν τα έργα.

Να σημειώσουμε ότι η καταπολέμηση της διαφθοράς, της φοροδιαφυγής και της φοροαποφυγής έχει μπει σε χρόνο ενεστώτα. Έχουμε τη νέα λίστα της Ρηνανίας. Έχουν ελεγχθεί τριακόσιες ογδόντα τέσσερις offshore εταιρείες και βεβαιώθηκαν φόροι ύψους 129.000.000 ευρώ και τα φορολογικά έσοδα του 2015 αυξήθηκαν ως ποσοστό του ΑΕΠ στο 25%, από 21% τα προηγούμενα χρόνια. Και προφανώς όσο αποδίδουν αυτά τα ισοδύναμα, η Κυβέρνηση θα κάνει κινήσεις για τη μείωση των άδικων φόρων.

Δυσάρεστο μέτρο είναι η ενσωμάτωση στον προϋπολογισμό εξοικονόμησης κατά μια μονάδα του ΑΕΠ από την ασφαλιστική μεταρρύθμιση. Όπως τόνισε και ο Πρωθυπουργός μας, ένα μεγάλο μέρος, 0,6%, έχει καλυφθεί. Ό,τι μένει δεν θα γίνει με οριζόντια περικοπή κύριων συντάξεων, όπως ήταν μέχρι πρόσφατα η πρακτική.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σιμορέλη…

**ΧΡΗΣΤΟΣ ΣΙΜΟΡΕΛΗΣ:** Τελειώνω.

**ΠΡΟΕΔΡΕΥΩΝ (Γεώργιος Βαρεμένος):** Πόσο κρατάει το λεπτό στα Τρίκαλα;

**ΧΡΗΣΤΟΣ ΣΙΜΟΡΕΛΗΣ:** …με επιστημονικό τρόπο για τη διάσωση κι εξυγίανση ενός ασφαλιστικού συστήματος που κουβαλάει αμαρτίες σαράντα χρόνων.

Η Αντιπολίτευση, αλήθεια, γιατί αρνείται το διάλογο; Γιατί βάζουν τον κοντόφθαλμο και μικροπολιτικό τους συμφέρον πάνω από τα συμφέροντα των σημερινών και μελλοντικών συνταξιούχων; Αυτοί που έθρεψαν κομματικά εκείνους που έκαναν τα μεγάλα σκάνδαλα του Χρηματιστηρίου και των δομημένων ομολόγων, που τσάκισαν τα ταμεία του PSI, αρνούνται τώρα κάθε ευθύνη. Δεν πειράζει, συνάδελφοι της Αντιπολίτευσης. Θα τα βγάλουμε εμείς τα κάστανα από τη φωτιά.

Κυρίες και κύριοι συνάδελφοι, δεν είμαστε εδώ για να ωραιοποιήσουμε τα πράγματα, αλλά για να σώσουμε ό,τι μπορούμε και να διασφαλίσουμε ότι η χώρα θα μπει πάλι σε τροχιά ανάπτυξης.

Ο προϋπολογισμός είναι ρεαλιστικός, ισορροπημένος, επιστημονικά καταρτισμένος για πρώτη φορά και έχει κοινωνικό πρόσημο. Γι’ αυτό θα τον υπερψηφίσω. Έχουμε μπροστά μας αγώνα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κασαπίδης έχει τον λόγο.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Κύριε συνάδελφε, πώς να μην ακούτε αντιπολιτευτική κριτική από τα αριστερά, αφού έχετε ξεπεράσει τη Δεξιά και πήγατε πολύ πιο φιλελεύθερα από τη δικιά μας πολιτική, αλλά και πώς να επενδύσει κάποιος σε κάποιες μετοχές τραπεζικές, τη στιγμή που αυτές καταβυθίστηκαν στο πρωτόγνωρο νούμερο του ενός λεπτού ή των τεσσάρων λεπτών επί δικής σας διακυβέρνησης;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μπορούσε να πάρει και ο φτωχός;

**ΓΕΩΡΓΙΟΣ ΚΑΣΑΠΙΔΗΣ:** Μπορεί να δοθεί εύκολα η απάντηση σε αυτούς που έχουν τέτοιου είδους απορίες.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Να πάμε να πάρουμε κι εμείς μετοχές.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαδόπουλε, θα ανεβείτε μετά στο Βήμα.

**ΓΕΩΡΓΙΟΣ ΚΑΣΑΠΙΔΗΣ:** Κυρίες και κύριοι συνάδελφοι, ο φετινός προϋπολογισμός συζητιέται υπό το κλίμα και την ατμόσφαιρα που επιχείρησε να δημιουργήσει ο Πρωθυπουργός της συναίνεσης, με την πρόταση για συμμετοχή στον εθνικό διάλογο σε θέματα παιδείας, ασφαλιστικού, προσφυγικού, που όντως είναι κρίσιμα ζητήματα, αλλά αποδείχτηκε ότι είναι κατ’ αρχήν προσχηματικός. Φαίνεται αυτό και από τα στοιχεία που αποτυπώνονται στον προϋπολογισμό, όπου το κοινωνικό του πρόσημο δεν υφίσταται, δεδομένου ότι ήδη εμπεριέχεται μέσα η δραματική μείωση συντάξεων, μισθών και άλλων κοινωνικών παροχών, στους πολυτέκνους για παράδειγμα, που δεν υπήρχαν στον προϋπολογισμό της προηγούμενης κυβέρνησης και παρ’ όλες τις δικές σας υποσχέσεις, που για ακόμη μια φορά δεν τις τηρείτε.

όμως, η μεγαλύτερη απορία στους Έλληνες πολίτες και η ανησυχία είναι γιατί εξαιρεί από αυτόν το διάλογο, που όντως τον έχει ανάγκη η κοινωνία -και ως Νέα Δημοκρατία είμαστε έτοιμοι να συμμετέχουμε θετικά- το σχέδιο της παραγωγικής ανασυγκρότησης, το οποίο θεωρητικά το είχατε έτοιμο σαν εναλλακτικό σχέδιο εφαρμογής αντί των μνημονιακών μέτρων, τα οποία θα τα καταργούσατε με έναν νόμο, να το φέρει στο διάλογο με όλα τα πολιτικά κόμματα κι εκεί να γίνει ένας δημιουργικός ανταγωνισμός, μια συνθετική διαδικασία, για να μπορέσει να βρει η χώρα τα ισοδύναμα που όλοι τα θέλουμε.

Δεν είστε εσείς μόνο που δυσκολεύεστε τώρα να βρείτε τα ισοδύναμα. Πρωτίστως είναι ο ελληνικός λαός και όλοι θέλουμε να συνδράμουμε σε αυτό, να βρεθούν τα υποκατάστατα των φόρων, να βρεθούν τα υποκατάστατα των μέτρων για την επιβάρυνση του ασφαλιστικού και όλα αυτά που δεν κάνουν πλέον δυσβάσταχτη, αλλά αβάσταχτη τη ζωή των συμπολιτών μας, γιατί είναι ήδη δύσκολη η θέση τους και δεν μπορούν πλέον να αντέξουν και τέτοιου είδους μέτρα.

Αυτή την απορία μόνο ο ίδιος ο Πρωθυπουργός μπορεί να τη λύσει, γιατί δεν έφερε αυτή την πρόταση για το σχέδιο παραγωγικής ανασυγκρότησης. Όμως, δεν θα περιμένουμε άλλο ούτε την Κυβέρνηση ΣΥΡΙΖΑ-ΑΝΕΛ ούτε τον κύριο Πρωθυπουργό ούτε εσάς, κύριοι συνάδελφοι, που κι εσείς δεν πιέζετε προς την κατεύθυνση αυτή.

Την λαμβάνουμε, ως Αξιωματική Αντιπολίτευση και γενικότερα ως δημιουργικές δυνάμεις στην ελληνική κοινωνία, με το να καταθέτουμε προτάσεις και από αυτό το Βήμα και σε όλες τις δημόσιες δραστηριότητες και κυριολεκτικά να βομβαρδίζουμε με τέτοιου είδους προτάσεις, όπως εσείς υποσχόσασταν να βομβαρδίζετε το ελληνικό Κοινοβούλιο με προτάσεις νομιμότητας, ως προς την κοινοβουλευτική διαδικασία. Και ζήσαμε μόλις χθες παρεκτροπές από τις υποσχέσεις αυτές με είκοσι τέσσερις υπουργικές τροπολογίες άσχετες, σε νομοσχέδιο του Υπουργείο Αγροτικής Ανάπτυξης και Τροφίμων. Για ακόμα μια φορά διαψεύδετε τον εαυτό σας και τις υποσχέσεις σας.

Εμείς, λοιπόν, καταθέτουμε προτάσεις στην κατεύθυνση της αναγκαιότητας διαλόγου γύρω από το σχέδιο παραγωγικής ανασυγκρότησης της χώρας. Θα μπορούσε κάποιος να μιλήσει για τον τομέα της ναυτιλίας, όπου η Ελλάδα είναι κυρίαρχη. Θα μπορούσε, επίσης, κάποιος να μιλήσει για τα θέματα του τουρισμού, όπου ακούσαμε προηγουμένως την αγαπητή κυρία Υπουργό να παρουσιάζει την προοπτική και τις ενέργειες, τις αξιέπαινες πράγματι, στο κομμάτι αυτό.

Μπορούμε, όμως, να μιλήσουμε και για άλλους τομείς, που δεν είναι τόσο γνωστοί και δεν γνωρίζουν οι περισσότεροι ποια είναι η προοπτική και η δυναμική τους στη χώρα, όπως για παράδειγμα ο ενεργειακός, αλλά και ο αγροτοδιατροφικός τομέας.

Πώς μπορεί να γίνει πιο ξεκάθαρο το τοπίο; Θέτοντας κάποιους βασικούς στόχους και κάποιες κατευθύνσεις. Παραδείγματος χάρη, επί του πρακτέου, να μεγιστοποιήσει η χώρα τα επόμενα χρόνια, βάσει σχεδίου όμως, την απεξάρτησή της από τα ορυκτά καύσιμα και κυρίως από τους εισαγόμενους υδρογονάνθρακες. Ας δούμε το παράδειγμα της Δανίας, πολύ μικρότερη χώρα από τη δική μας και με λιγότερα πλεονεκτήματα ως προς τις ανανεώσιμες πηγές, η οποία το 2050 θα έχει απεξαρτηθεί πλήρως από το πετρέλαιο και το αέριο.

Επίσης, μπορούμε να μιλήσουμε για τη διατροφική αυτάρκεια, γιατί κάθε χρόνο εισάγουμε τεράστια μεγέθη, επτά δισεκατομμύρια τρόφιμα. Ποιος; Η Ελλάδα, που κάποτε μπορούσε να σιτίσει, όχι μόνο τη Βαλκανική, αλλά και τη Μέση Ανατολή και την Αίγυπτο.

Κι εδώ οι απορίες που δημιουργούνται είναι πώς άραγε μια Κυβέρνηση της Αριστεράς δεν θέτει αυτό σαν πρόταγμα, που θα την φέρει σε αντιπαλότητα και σε μάχη απέναντι στα μονοπωλιακά συμφέροντα των πετρελαίων, που είναι το κύριο καύσιμο στην παραγωγική δραστηριότητα και στην οικονομία της χώρας μας. Πώς μια Κυβέρνηση της Αριστεράς με οικολογικές ευαισθησίες δεν προτάσσει τις ανανεώσιμες πηγές, όταν η Ελλάδα βρίθει από αυτόν τον πλούτο κι όχι μόνο από τον αέρα, όχι μόνο από τον ήλιο, όχι μόνο από τα νερά, αλλά και από τη γεωθερμία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου επιτρέψετε ενάμισι λεπτό, κύριε Πρόεδρε;

Μπορούμε εδώ –κι εκμεταλλεύομαι την παρουσία της κυρίας Υπουργού Τουρισμού- να εκμεταλλευτούμε κάποια δεδομένα και να μιλήσουμε, κυρία Υπουργέ, για πράσινες μεταφορές στον ελληνικό τουρισμό. Πώς; Με τα ενοικιαζόμενα αυτοκίνητα, τα οποία θα έχουν μετατραπεί σε ηλεκτροκίνητα καταρχήν και να αναπτυχθεί αυτό το σύστημα και το δίκτυο στα ελληνικά νησιά και εκεί να έχουμε πολλά άλλα διαβατήρια, πέραν όλων αυτών που αναφερθήκατε και να προσελκύουμε τους τουρίστες στα πανέμορφα μέρη μας, γιατί πολύ απλά θα έχουμε και το «πράσινο» διαβατήριο ως προς το περιβάλλον, αφού δεν θα μολύνουμε καν με διοξείδιο του άνθρακα την ευρωπαϊκή ατμόσφαιρα. Και αυτά δημιουργούν εκατοντάδες χιλιάδες θέσεις εργασίας.

Επίσης, η διατροφική αυτάρκεια μπορεί να εγγυηθεί την περιφερειακή ανάπτυξη, την αποκέντρωση, αλλά και την ανάταση του δημογραφικού προβλήματος της χώρας. Για πρώτη φορά –δεν φταίτε εσείς, κύριοι συνάδελφοι της Αριστεράς- η χώρα μας έχει αρνητικό δείκτη στις γεννήσεις, οι γεννήσεις ήταν λιγότερες κατά είκοσι τρεις χιλιάδες από τους θανάτους το 2014.

Με την αγροτική παραγωγή, όμως, με την αύξησή της και την αγροτική ανάπτυξη, μπορούμε να δημιουργήσουμε όλες αυτές τις προϋποθέσεις που θα στρέψουν τους νέους ανθρώπους στην ύπαιθρο, να αυξήσουμε την παραγωγή και η παραγωγή να αποτελέσει τη βάση για την ανάπτυξη, αφού θα ενεργοποιεί όλες τις υγιείς παραγωγικές δυνάμεις.

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία, κύριε Κασαπίδη.

**ΓΕΩΡΓΙΟΣ ΚΑΣΑΠΙΔΗΣ:** Ολοκληρώνω, κύριε Πρόεδρε.

Και πώς θα γίνει αυτό; Απλά, με ένα χωροταξικό για τη γεωργία, αφού υπάρχει για τις ανανεώσιμες πηγές και για τον τουρισμό, όπου θα προβλέπει πού θα κάνουμε τι, με έναν καταμερισμό εργασίας, παραγωγής και παραγόμενου πλούτου σε όλη την ελληνική περιφέρεια.

Τέλος, εκμεταλλευόμενοι και την τεράστια βιοποικιλότητα της πατρίδας μας, που είναι ένας αμύθητος θησαυρός. Λαμπρό παράδειγμα είναι ο Νομός Κοζάνης με τον κρόκο, με τα τριαντάφυλλα, με τη λεβάντα, με το τσάι, με τη ρίγανη, όπου πολλά νέα παιδιά εναποθέτουν τις βάσιμες ελπίδες τους σε αυτούς τους τομείς. Επειδή, όμως, μίλησα στην αρχή για πνεύμα συναίνεσης και σύνθεσης, που επιζητά ο κύριος Πρωθυπουργός, ας ασχοληθούμε με αυτά τα προτάγματα και στο τέλος ας καθίσουμε όλοι μαζί να αξιολογήσουμε.

Ας ασχοληθούμε με την αξιολόγηση των δεικτών που θα βελτιώνονται με αυτήν την προσπάθεια, όπως του δημογραφικού, της πληθυσμιακής πυκνότητας, της διαφθοράς, της φοροδιαφυγής, της παραοικονομίας, της ανάπτυξης και της ανεργίας.

Αυτά είναι που μας ενώνουν και μας συνθέτουν και ωφελούν τη χώρα μας κι όχι ψευδεπίγραφες υποσχέσεις, που επαναλαμβάνονται διαρκώς.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Όλοι αναφέρονται στα αγροτικά. Όλοι στις 14 Αυγούστου ψηφίσατε και να μειωθεί το πετρέλαιο και να αυξηθεί ο συντελεστής των φόρων για τους αγρότες από το 2016 και από το 2017 για τις επόμενες χρονιές. Άρα, μην κάνετε ότι δεν καταλαβαίνετε τι ψηφίσατε κι έρχεστε εδώ και λέτε ότι μειώθηκε το πετρέλαιο. Κι εσείς το ψηφίσατε το πετρέλαιο. Ήταν ένα προαπαιτούμενο. Μην το κρύβετε.

Για τη φορολογία των αγροτών, ξαναήρθατε στο ίδιο θέμα. Σήμερα θα σας δώσω ένα στοιχείο. Όταν ήσασταν κυβέρνηση, είχατε ψηφίσει το νόμο ότι θα φορολογείτε τον αγρότη από το πρώτο ευρώ με 13%. Έχω εδώ τα στοιχεία που λένε ότι από τις επτακόσιες πενήντα χιλιάδες που κάνουν ΟΣΔΕ, που έχουν αγροτικό εισόδημα, οι εξακόσιες έντεκα χιλιάδες έχουν εισόδημα μέχρι 5 χιλιάδες ευρώ. Άρα, καταλαβαίνουμε ότι από αυτό το νούμερο δεν μπορεί κανένας αγρότης να πληρώνει φόρο, διότι είναι πάρα πολύ λίγα τα εισοδήματά του.

Εάν, τώρα, ήσασταν κυβέρνηση και είχατε αυτόν το νόμο του 2013 που είχατε ψηφίσει, σημαίνει το εξής: με τις ενισχύσεις οι οποίες είναι 2.560.000.000 ευρώ, με το 13% καταλαβαίνετε ότι ο αγρότης θα πλήρωνε τώρα φόρους πάνω από 300 εκατομμύρια.

Έχω ένα στοιχείο το οποίο μάς λέει το εξής: Σύμφωνα με τα στοιχεία του Υπουργείου, μετά από δηλώσεις φόρου εισοδήματος που έκαναν οι αγρότες, οι φόροι που πληρώθηκαν το 2014 είναι 186 εκατομμύρια. Είναι όλα αυτά τα οποία είπα. Άρα, η διαφορά μας είναι τεράστια. Εσείς είστε φορομπήχτες.

Να συζητήσουμε κι ένα άλλο ζήτημα, το οποίο κατά τη γνώμη μου έχει πολύ μεγάλη σημασία. Όλοι αναφέρεστε στον συντελεστή. Γιατί δεν λέτε ότι πρέπει να έχουμε ένα αφορολόγητο και για τους αγρότες, έστω τώρα; Δεν μπορούμε αυτό να το συμφωνήσουμε και να το διεκδικήσουμε; Διότι αν πάμε σε ένα αφορολόγητο, έστω 7, 8, 9 χιλιάδες ευρώ, καταλαβαίνετε ότι με τα στοιχεία τα οποία έχω εδώ, μέχρι 10 χιλιάδες ευρώ θα είναι πάνω από επτακόσιες χιλιάδες αγρότες, που δεν θα πληρώνουν φόρο.

Γιατί να μην πάμε σε ένα αφορολόγητο; Να προσπαθήσουμε στους θεσμούς, διότι οι θεσμοί θέλουν να πάνε από το πρώτο ευρώ με 26%. Εάν συμβεί κάτι τέτοιο, η αγροτική οικονομία και οι μικροαγρότες δεν μπορούν να σταθούν. Άρα, επιβάλλεται να έχουμε ένα μέτωπο όλοι, ώστε να θεσπίσουμε ένα αφορολόγητο για τον μικρό αγρότη για να σταθεί στα πόδια του.

**ΓΕΩΡΓΙΟΣ ΚΑΣΑΠΙΔΗΣ:** Μην το ψηφίσετε όταν έρθει.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το ψήφισες. Εγώ αγωνίζομαι. Και οι συνάδελφοί μου οι αγρότες γι’ αυτό αγωνίζονται έξω, για να βάλουμε το αφορολόγητο. Έλα εδώ να δω πόσα κότσια έχεις, εάν θέλεις το αφορολόγητο.

Πάμε παρακάτω. Έχουμε τώρα τις πληρωμές. Ήδη, ξεκίνησαν να γίνονται πληρωμές. Ήσασταν κυβέρνηση. Ήδη ξεκινάνε και πληρώνονται από το 2010, το 2011, το 2012, το 2013 και το 2014. Τι κάνατε τόσα χρόνια; Σας έφταιγε κανένας ΣΥΡΙΖΑ για να πληρώσετε όλα αυτά τα προβλήματα που είχαν σε σχέση με τους αγρότες; Τώρα θα πέσουν στην εθνική οικονομία. Βεβαίως, είναι λεφτά των αγροτών, πάνω από 1,2 δισεκατομμύρια.

Να πάω λίγο στον ΟΓΑ και στον ΕΛΓΑ. Πολλοί εδώ μέσα μπερδεύετε τον ΟΓΑ και τον ΕΛΓΑ. Ο ΟΓΑ είναι ο ασφαλιστικός οργανισμός που ασχολείται με τις συντάξεις. Ο ΕΛΓΑ είναι για την παραγωγή. Στην παραγωγή του ΕΛΓΑ όλα τα λεφτά τα πληρώνουν οι αγρότες. Άρα, δεν έγινε καμμία αύξηση μέχρι τώρα στον ΕΛΓΑ. Στον ΟΓΑ έχει γίνει αύξηση, είναι ο ν. 3986/2011, ο οποίος λέει για τις ασφαλιστικές εισφορές υπέρ ΟΓΑ ότι ανά τρία χρόνια θα γίνεται αύξηση των εισφορών υπέρ ΟΓΑ.

Άρα, αυτό σημαίνει ότι το 2012 έγινε 12% αύξηση υπέρ ΟΓΑ, περίπου σαράντα δραχμές και κάτι και φέτος έχουμε άλλο ένα 12%, άλλο ένα ακόμα πενηντάρι. Αυτή είναι η αλήθεια για τον ΟΓΑ. Κάθε τρία χρόνια με αυτόν τον νόμο θα αυξάνεται κατά 12%. Οι μικρότερες θα πηγαίνουν στην ανώτερη κλίμακα. Αυτή είναι η πραγματικότητα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, με ένα σημείωμα -θα ήθελα να το διαβάσω λίγο χάριν συντομίας- που έχει να κάνει με τον ανασχεδιασμό της αγροτικής πολιτικής. Πρέπει να προετοιμαστούμε για την ανασυγκρότηση της παραγωγικής βάσης του τομέα μας. Πρέπει να έχουμε αυτά τα συγκριτικά πλεονεκτήματα της χώρας μας. Υπάρχει η τεχνογνωσία. Υπάρχει ανθρώπινο δυναμικό εδώ στη χώρα μας. Έχουμε τους καλύτερους αγρότες. Ξέρουν τη δουλειά τους. Τα χωράφια μας είναι εδώ, τα μηχανήματά μας είναι εδώ. Πρέπει να βρούμε τους πόρους, για να ξεκινήσει αυτή η παραγωγική ανασυγκρότηση. Πρέπει να έχουμε έναν σχεδιασμό εμπορικής και στρατηγικής ανάπτυξης με τρόφιμα, με βασικά προϊόντα διατροφικής επάρκειας.

Πολλοί μπερδεύουν την επάρκεια με την αυτάρκεια. Άλλο πράγμα είναι η αυτάρκεια, άλλο πράγμα είναι η επάρκεια. Φανταστείτε να βάλουμε έναν στόχο να έχουμε αυτάρκεια στο μοσχαρίσιο κρέας. Καταλαβαίνετε ότι είναι εξωπραγματικά αυτά τα οποία λέτε και τα οποία δεν καταλαβαίνετε.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, Πρόεδρέ μου. Μην πατάτε το κουδούνι.

**ΠΡΟΕΔΡΕΥΩΝ (Γεώργιος Βαρεμένος):** Νόμιζα πως ήσασταν αυτάρκης.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Άρα, πρέπει να έχουμε βασικά προϊόντα διατροφικής επάρκειας, προϊόντα υψηλής προστιθέμενης αξίας και ανταγωνιστικότητας, ειδικά προϊόντα βάσει ειδικών και συγκριτικών πλεονεκτημάτων.

Να πω μια αλήθεια: Οι Έλληνες αγρότες δεν είμαστε κάτι ιδιαίτερο, αλλά έχουμε ένα ευλογημένο τόπο. Ό,τι και να σπείρεις βγάζει ένα καλό ποιοτικό προϊόν. Είναι αυτός ο τόπος, είναι αυτό το γεωγραφικό μήκος και πλάτος που βγάζει καλό κρέας, καλό μοσχάρι, καλό αρνί, καλό γάλα, καλά φασόλια. Το πρόβλημά μας ποιο είναι; Ότι πωλούνται όλα τα φασόλια Καστοριάς, πωλούνται όλα τα μοσχαράκια, είτε τα αρνάκια Ελασσόνας. Άρα, πρέπει και η Κυβέρνηση από την πλευρά της να θωρακίσει όλο αυτό το σύστημα, για να μπορέσουμε επιτέλους να ανασάνουμε.

Κλείνω –δεν είναι εδώ ο Υπουργός Δικαιοσύνης- με μία έκκληση: Θα πρέπει να βγάλουμε και έναν νόμο για τα αγροτοδικεία. Δεν σηκώνουμε άλλα βάρη, άλλους μήνες φυλακή για όλους τους αγρότες που βγαίνουν στον δρόμο. Κάνουμε έκκληση και στην Κυβέρνηση εδώ να δούμε τα αγροτοδικεία. Πρέπει να σταματήσουν. Και αν σας φέρω κάποια στιγμή τα κατηγορητήρια που υπάρχουν, θα δείτε ότι είναι για τρομοκρατική οργάνωση.

Γι’ αυτό θα παρακαλέσω και την Κυβέρνηση να δει το ζήτημα των αγροτοδικείων που θα πρέπει να σταματήσουν κάποια στιγμή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Το κλίμα μοιάζει καμμιά φορά με προεκλογική υπόσχεση.

Τον λόγο έχει ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε προλαλήσαντα συνάδελφε, να το ξαναπώ, γιατί επιμένετε στο ίδιο λάθος. Αν όλα αυτά τα έχουμε ψηφίσει από τις 15 Αυγούστου, τώρα γιατί χρειάζεται να τα φέρουμε ξανά στη Βουλή να τα ψηφίσουμε; Δυο φορές δηλαδή; Άλλο το «ψηφίζω, ξεψηφίζω», τώρα τα φέρνουμε και δυο φορές να τα ψηφίσουμε; Επαναλαμβάνω –για να το εμπεδώσουμε- τον Αύγουστο ψηφίσαμε τη συμφωνία, το πλαίσιο, το χρονοδιάγραμμα, τους στόχους.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ψηφίστε το και αυτό!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Τους ειδικούς όρους τους διαπραγματευθήκατε εσείς, τους ψηφίζετε εσείς. Δεν χρειαζόταν διαφορετικά να τα φέρουμε δεύτερη φορά για να τα ψηφίσουμε. Αυτό συμβαίνει.

Και στον προ-προλαλήσαντα συνάδελφο του ΣΥΡΙΖΑ, που είπε ότι ο προϋπολογισμός που συζητούμε τώρα είναι με κοινωνικό πρόσωπο, έχω να πω ότι αν αυτός o προϋπολογισμός είναι με κοινωνικό πρόσωπο, τότε η Ειδομένη είναι κάτι σαν προορισμός υψηλού τουρισμού, υψηλών προδιαγραφών και όλοι αυτοί οι άνθρωποι εκεί πέρα κάνουν αναψυχή υψηλών προδιαγραφών. Δεν είναι εγκλωβισμένοι στην κόλαση που ζουν. Το λέω αυτό, μια που είναι και εδώ η αξιότιμη κυρία Υπουργός Τουρισμού.

**ΑΦΡΟΔΙΤΗ ΣΤΑΜΠΟΥΛΗ:** Μην κάνετε «μαύρο» χιούμορ!

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Και ακούω όλο αυτόν τον καιρό από συναδέλφους της κυβερνητικής Πλειοψηφίας πράγματα με τα οποία απορώ, βαρύγδουπες δηλώσεις, προθέσεις αγαθές, θεωρίες, νέα πορεία. Μιλάτε για οδικό χάρτη που για πρώτη φορά μπαίνει, λέτε ότι ανοίγετε δρόμους, κερδίζετε νίκες, κρατήσατε όρθια την οικονομία. Αναρωτιέμαι, η οικονομία και οι επιχειρηματίες το ξέρουν αυτό, ότι την κρατήσατε όρθια; Άθλος! Λέτε ότι λύνετε προβλήματα, όπως αυτό της ανακεφαλαιοποίησης των τραπεζών, οι οποίες μετά την απόλυτη απαξίωσή τους, μετά το σοκ και ιδίως μετά το σοκ των capital controls του Ιουλίου, πουλήθηκαν σε ξένα κεφάλαια έναντι πινακίου φακής. Τριακόσιες μετοχές, παρακαλώ, συστημικής τράπεζας αντιστοιχούν στο δικαίωμα συμμετοχής στις εκλογές της Νέας Δημοκρατίας, τα 3 ευρώ, για να συγκρίνω λίγο νούμερα με αυτά που είπε ο προλαλήσας συνάδελφος. Και εσείς επιχαίρετε για αυτό όλο!

Δεν μιλάτε, βέβαια, τώρα για ξεπούλημα κρατικής μάλιστα συμμετοχής σε τράπεζες. Αυτά δεν υπάρχουν τώρα. Το επίτευγμα υπάρχει μόνο της ανακεφαλαιοποίησης. Προσπαθείτε να πείσετε ο ένας τον άλλο –μάλλον- ότι όλα πάνε κατ’ ευχή.

Και μεθαύριο θα έρθετε να ψηφίσετε τον προϋπολογισμό που βάζει νέους φόρους και κόβει συντάξεις –γιατί αυτό κάνει- ενώ σήμερα διαδηλώνετε υπέρ των αδυνάτων, οι οποίοι πλήττονται από τις περικοπές των συντάξεων και τους νέους φόρους, που ο προϋπολογισμός αυτός βάζει. Δηλαδή μήπως το σχέδιο εδώ είναι να μας τρελάνετε όλους; Αναρωτιέμαι. Μήπως αυτό προσπαθείτε να κάνετε; Δεν μπορώ να το εξηγήσω.

Δεν μπορώ να εξηγήσω –ας πούμε- τη στάση Υπουργού της Κυβέρνησης, που μόλις προχθές, αφού προηγουμένως είχε καταρρίψει το ρεκόρ νομοθετικής προχειρότητας -διότι είκοσι τέσσερις τροπολογίες άσχετες απέναντι σε είκοσι ψηφιζόμενα άρθρα, ρεκόρ νομοθετικής προχειρότητας είναι- ήρθε και μας είπε από αυτό εδώ το Βήμα, δηλαδή με κάθε –αν θέλετε- «πανηγυρικότητα», με τον πιο επίσημο τρόπο που πολιτικός άνδρας μπορεί να μιλήσει στη χώρα μας ότι δεν έχει πρόθεση να εφαρμόσει τροπολογία που φέρνει προς ψήφιση. Και μετά το «ξεψηφίζω τώρα ό,τι ψήφιζα τους πρώτους έξι μήνες» το είδαμε και αυτό.

Η κυβερνητική ανεπάρκεια –ξέρετε- δεν μπορεί να καλυφθεί από αυτά, αλλά ούτε και από ασκήσεις επικοινωνιακής διαχείρισης, «θα βρούμε κάτι να πούμε», «θα βαφτίσουμε το κρέας ψάρι», «θα πούμε τις περικοπές, νέο μεγάλο εναλλακτικό ισοδύναμο» -κ. Κατρούγκαλος- «θα πούμε τη ρήτρα μηδενικού ελλείμματος ρήτρα βιωσιμότητας», «θα κατηγορούμε διαρκώς τους προηγούμενους», «θα περάσουμε όλα αυτά, ο κόσμος δεν έχει καταλάβει ακόμα, ή δεν έχει πληρώσει αρκετά και μας στηρίζει ακόμα, την εξουσία να μη χάσουμε». Ο κυνισμός της εξουσίας!

Όμως, κυρίες και κύριοι συνάδελφοι, εκεί που αυτά δεν περνάνε, η διαχειριστική ανεπάρκειά σας έχει κόστος και η χώρα απομονώνεται και οι σφαλιάρες πέφτουν, γιατί έχει φουντώσει η συζήτηση αυτήν την ώρα για αποπομπή της Ελλάδας από τις χώρες της Συνθήκης του Σένγκεν στην ελευθερία διακίνησης προσώπων, σε όλα τα μήκη και πλάτη της Ευρωπαϊκής Ένωσης. Από αλλού το περιμέναμε και από αλλού μας έρχεται το διαφαινόμενο Grexit.

Γιατί μόνο η διεθνής συγκυρία φταίει; Δεν φταίνε –ας πούμε- και λανθασμένοι κυβερνητικοί χειρισμοί; Δεν φταίει η αδυναμία της χώρας να εφαρμόσει στην ουσία ό,τι συμφώνησε πριν από λίγο, να κάνει τη δουλειά με τα εργαλεία που η Ευρώπη τής πρόσφερε; Εσείς δεν έχετε κάνει τίποτα, ούτε οργανώσατε το hot-spot της Λέσβου, το βασικό ούτε συνεργαστήκατε με τη FRONTEX ούτε απορροφάτε τον υλικοτεχνικό εξοπλισμό που σας προσφέρεται. Αναρωτιέστε μόνο γιατί βαραίνει το κλίμα για την Ελλάδα. Έξι μήνες είσαστε αλλού. Θυμίζω τις θεωρίες για την ηλιοθεραπεία. Και τώρα τρέχετε πίσω από το πρόβλημα, κλαίγεστε γιατί αυτό θέριεψε επί των ημερών σας και βέβαια κατηγορείτε την Αντιπολίτευση, που το αναδεικνύει. Μόνο αυτό είχε να κάνει η Κυβερνητική Εκπρόσωπος, όταν τοποθετήθηκε επ’ αυτού. Λες και δεν θα υπήρχε, αν δεν υπήρχε η Αντιπολίτευση να το αναδεικνύει!

Εγκλωβισμένη η Κυβέρνηση, χιλιάδες εγκλωβισμένοι στην Ειδομένη!

Και έχουμε αναδείξει και άλλα κατά καιρούς, κυρίες και κύριοι συνάδελφοι. Πριν από επτά μήνες σε επίκαιρη επερώτησή μας «χτυπήσαμε το καμπανάκι» για την πορεία των μεγάλων έργων σε συνάρτηση με την αδυναμία απορρόφησης κονδυλίων του ΕΣΠΑ. Και εκεί ακούσαμε θεωρίες. Ο αρμόδιος Υπουργός, για τον οποίο το μόνο που έχω να πω τώρα είναι ότι θα έπρεπε να δείχνει μεγαλύτερη επιμέλεια στις προσωπικές του υποθέσεις –και είναι άλλο θέμα οι υποθέσεις του κράτους- μας είπε ότι κινδυνολογούμε.

Και πριν από λίγες μέρες είχαμε απολύσεις στο μετρό της Θεσσαλονίκης, επειδή ακριβώς οι εργολήπτες δεν μπορούν να το προχωρήσουν. Έχουν καταγγελθεί συμβάσεις. Όλα τα μεγάλα έργα έχουν παγώσει. Τι κάνετε επ’ αυτού; Ανεπάρκεια, ελαφρότητα, επικοινωνιακή διαχείριση.

Και μια που μιλάω για επικοινωνιακή διαχείριση, θα πω δυο λόγια -με την ανοχή σας, κύριε Πρόεδρε- για το κοινωνικό κράτος, δηλαδή την επικείμενη ασφαλιστική μεταρρύθμιση, που δεν ξέρουμε ποια είναι ακριβώς. Γιατί ο κ. Κατρούγκαλος επιμένει στο θεσμικό ατόπημα να μην μας ενημερώνει. Έχει πάει στην Πολιτική Επιτροπή του ΣΥΡΙΖΑ. Βεβαίως, την ενημέρωσε πρώτα απ’ όλους. Πήγε στον Πρωθυπουργό. Ο Πρωθυπουργός απευθύνθηκε στην Κοινοβουλευτική Ομάδα του ΣΥΡΙΖΑ, αλλά εμείς δεν ξέρουμε τίποτα. Τα ξέρουμε μόνο από αυτά που διαρρέουν στον Τύπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και το μόνο που ξέρουμε βεβαίως είναι ότι σε αυτόν τον προϋπολογισμό οι συνολικές περικοπές στο ασφαλιστικό θα είναι κοντά στα 2 δισεκατομμύρια -1,85 δισεκατομμύρια- μόνο για το 2016.

Να μην μπω στα νούμερα. Τα έχουν αναλύσει επαρκέστατα οι ειδικοί εισηγητές. Όμως, εδώ έχουμε περικοπές, μειώσεις εισοδήματος, στο πλαίσιο βέβαια της νέας αρχιτεκτονικής –πρώτη φορά βλέπω αρχιτεκτονική στην υπηρεσία της κατεδάφισης!- επιβάρυνση των αγροτών –στην οποία αναφερθήκαμε πριν από λίγο- με τριπλασιασμό των εισφορών του ΟΓΑ. Θα βγουν άραγε όλα αυτά;

Επίσης, έχουμε περικοπές του ΕΚΑΣ, 200 εκατομμύρια φέτος και από του χρόνου άλλα –το σύνολο- και του παραχρόνου, μείωση δαπανών για την αντιμετώπιση της ανθρωπιστικής κρίσης -το νομοσχέδιο που με τόσο πομπώδες ύφος μας φέρατε να ψηφίσουμε, το πρώτο νομοσχέδιο του Μαρτίου- απομείωση των δικαιούχων του επιδόματος θέρμανσης, άλλα 100 εκατομμύρια μείον, καμμία αναφορά για την καθολική εφαρμογή του ελάχιστου εγγυημένου εισοδήματος, καμμία πρόβλεψη για εθνικό σχέδιο…

**ΠΡΟΕΔΡΕΥΩΝ (Γεώργιος Βαρεμένος):** Ελάτε, κύριε Παναγιωτόπουλε. Δεν το επιτρέπει η ώρα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Τελειώνω. Θα ήθελα την ανοχή σας. Μισό λεπτό, περίπου, κύριε Πρόεδρε.

Την ίδια ώρα έχουμε εξαγγελίες για αύξηση εργοδοτικών εισφορών, όταν όλοι οι κοινωνικοί εταίροι, ακόμη και οι θεσμοί, σας προειδοποιούν ότι αυτό θα οδηγήσει σε απολύσεις, αύξηση της ανασφάλιστης εργασίας, αύξηση της ανεργίας.

Τελειώνω με αυτό: Για να υπάρχει, κυρίες και κύριοι, κοινωνικό κράτος και να αυξηθεί η απασχόληση σε αυτήν τη χώρα πρέπει η οικονομία να επανέλθει χθες σε τροχιά ανάπτυξης. Εσείς μόλις την επαναφέρατε σε τροχιά ύφεσης, γιατί σε οριακή, ισχνή τροχιά ανάπτυξης είχε μπει στο τέλος του 2014. Γι’ αυτό έπεφτε τότε, έστω και οριακά, η ανεργία, γι’ αυτό έστω και οριακά –βέβαια επιταχυνόμενα- ανεβαίνει τώρα η ανεργία. Για να επιτευχθεί αυτό πρέπει να γίνουν επενδύσεις σε κλίμα πολιτικής σταθερότητας, δημοσιονομικής σταθεροποίησης, φιλικό για την προσέλκυση επενδύσεων.

Ας συμφωνήσουμε σε αυτά. Να σας δω εδώ να υπερθεματίζετε υπέρ των αποκρατικοποιήσεων, ξένα κεφάλαια να έρθουν στη χώρα, να δημιουργήσουν νέες θέσεις εργασίας. Σε αυτά να συμφωνήσουμε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παναγιωτόπουλε, θα συμπτύξουμε τις δύο συνεδριάσεις, την αποψινή και την αυριανή;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Όμως –και κλείνω- πώς να συμφωνήσουμε, όταν αυτός που υποτίθεται ότι επισπεύδει την προσπάθεια εξεύρεσης συναίνεσης καθυβρίζει και απαξιώνει συστηματικά αυτούς από τους οποίους την επιζητεί; Η συμπεριφορά αυτή δείχνει ότι είναι προσχηματική αυτή η προσπάθεια. Δεν θέλετε συναίνεση. Αποθαρρύνετε με αυτόν τον τρόπο ακόμη και αυτές από τις παρούσες στη Βουλή πολιτικές δυνάμεις θα το συζητούσαν. Εσείς αποθαρρύνετε.

Για όλους αυτούς τους λόγους, θα καταψηφίσω τον υφεσιακό προϋπολογισμό. Δεν μπορώ να συναινέσω στην αφόρητη φορολαγνεία και ανεπάρκειά σας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Αϊβατίδης.

**ΙΩΑΝΝΗΣ ΑΪΒΑΤΙΔΗΣ:** Κύριε Πρόεδρε, κυρίες και κύριοι Βουλευτές, το κατατεθέν προς ψήφιση σχέδιο κρατικού προϋπολογισμού για το έτος 2016 είναι μια έκφανση της απροκάλυπτης, επαίσχυντης και ανερυθρίαστης μνημονιακής πολιτικής της συγκυβέρνησης ΣΥΡΙΖΑ-ΑΝΕΛ.

Ο ΣΥΡΙΖΑ καταστρατήγησε τη λαϊκή κυριαρχία, το θαρραλέο «όχι» του ελληνικού λαού στο πρόσφατο δημοψήφισμα και αυτό συνιστά ύβρι με την αρχαιοελληνική έννοια του όρου, που επισύρει νέμεσιν και τίσιν.

Τα μνημονιακά κόμματα αλληλοσυγκρούονται για το ποιο είναι λιγότερο μνημονιακό. Σε φράση αποδιδόμενη στον Βενετό εξερευνητή Μάρκο Πόλο αναφέρεται πως οι φονταμενταλιστές ισλαμιστές καρατομούν τους απίστους, ενόσω οι μετριοπαθείς ισλαμιστές ακινητοποιούν τα άκρα τους κατά την εκτέλεση. Κατ’ αναλογία, αυτά ισχύουν για τα φανατικά και μετριοπαθή μνημονιακά κόμματα, για τον υπό εκτέλεση ελληνικό λαό με τη μέθοδο των μνημονίων.

Το μνημόνιο της αριστεροδεξιάς συγκυβερνήσεως ΣΥΡΙΖΑ-ΑΝΕΛ είναι πέραν κάθε αμφισβητήσεως πιο εθνοφθόρο των προηγουμένων. Αυτό αποδεικνύεται από το ότι ο δείκτης οικονομικού κλίματος –που είναι ο δείκτης που απηχεί τη γνώμη των πολιτών για την προσωπική τους οικονομική κατάσταση και την οικονομική κατάσταση της χώρας- διαμορφώθηκε σε μόλις 86,5 μονάδες το Νοέμβριο, ενώ τον αντίστοιχο μήνα του 2014 ανερχόταν στις 102,8 μονάδες.

Πιστεύω ότι θα ακολουθήσει περαιτέρω πτωτική πορεία. Ο δείκτης αυτός απηχεί την εμπιστοσύνη του πολίτη στην άσκηση οικονομικής πολιτικής από την Κυβέρνηση και η περαιτέρω πτώση του θα είναι μια ακούσια λαϊκή καταψήφιση του κρατικού προϋπολογισμού της συγκυβερνήσεως ΣΥΡΙΖΑ-ΑΝΕΛ. Ο πολίτης δεν εμπιστεύεται τη συγκυβέρνηση.

Ο Σόιμπλε και οι συν αυτώ βλέπουν τον ερχομό των προσφύγων ως μάννα εξ ουρανού για φθηνό εργατικό δυναμικό. Όμως, οι μετανάστες συνιστούν κίνδυνο για τους φτωχούς Ευρωπαίους, αφού στο μέλλον θα είναι ανταγωνιστές τους για τις θέσεις φθηνής εργασίας. Η μεταναστευτική κρίση θα πλήξει τους φτωχούς, η δε αποδοχή μεγάλης μάζας προσφύγων από χώρες όπως η Ελλάδα θα αυξήσει ακόμα περισσότερο την ανεργία. Τάδε έφη Ζόζεφ Στίγκλιτς, νομπελίστας της οικονομίας.

Πότε θα αρθούν οι έλεγχοι στις κινήσεις κεφαλαίων; Στην Κύπρο με ευνοϊκότερους όρους για τον καταθέτη εξ αρχής, τα capital controls διήρκησαν δύο έτη. Στην Ελλάδα πόσο θα διαρκέσουν;

Όσον αφορά στην απειλή έξωσης από τη Συνθήκη Σένγκεν, τονίζω πως υπό την απειλή αυτή θα πρέπει η Ελλάδα να αντιδράσει και να προβεί στην κατάργησης της βίζας για τους Ρώσους πολίτες, για τους Ρώσους τουρίστες, κυρία Κουντουρά.

Στον ΣΥΡΙΖΑ, με ιδιαίτερα πομπώδες ύφος, υποστηρίζουν πως τίμησαν την υπογραφή τους στη συμφωνία, με τους λεγόμενους θεσμούς. Το θέμα είναι ότι η υπογραφή αυτή δεν τους τιμά, λόγω της φθοροποιού επιδράσεώς της στον ελληνικό λαό, το ελληνικό έθνος, τη χώρα.

Ο Λαϊκός Σύνδεσμος-Χρυσή Αυγή συνιστά ένα πολιτικό κίνημα αμετακίνητο ιδεολογικό ογκόλιθο, εθνοφρουρό, εντός και εκτός Κοινοβουλίου και καταλαμβάνει περίοπτη θέση στην πολιτική ζωή του τόπου. Η εθνικιστική ιδεολογία είναι το παρόν και το μέλλον της πολιτικής της Ελλάδος. Εθνικισμός σημαίνει αγών υπέρ των ιδεωδών του Έθνους.

Κατά συνέπεια, ως Βουλευτής του Λαϊκού Συνδέσμου-Χρυσή Αυγή, πιστός στα ιδεώδη του λαϊκού εθνικισμού, με τη σκέψη μου στην πάντα επίκαιρη ρήση του Ίωνος Δραγούμη πως ο Έλλην αν παύσει να είναι εθνικιστής, θα παύσει να είναι Έλλην, καταψηφίζω ανεπιφύλακτα το κατατεθέν σχέδιο προϋπολογισμού για το έτος 2016 που, χωρίς καμμία ουσιώδη πρόβλεψη για τον πρωτογενή τομέα, οδηγεί τη χώρα σε βαθύτερη ύφεση και οριστική φτωχοποίηση.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 22.40΄ λύεται η συνεδρίαση για αύριο Παρασκευή 4 Δεκεμβρίου 2015 και ώρα 10.00΄, με αντικείμενο εργασιών του Σώματος νομοθετική εργασία: Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2016».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**