(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΔ΄

Τετάρτη 27 Ιανουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γενικό Λύκειο Αμαρουσίου και το 2ο Γυμνάσιο Λευκάδας, σελ.   
3. Επί διαδικαστικού θέματος, σελ.   
4. Ειδική Εκδήλωση για την Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος, σελ.   
5. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 28 Ιανουαρίου 2016, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση επί της αρχής και επί των άρθρων και ψήφιση στο σύνολο του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση στην εθνική νομοθεσία: της Οδηγίας 2011/99/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, περί της ευρωπαϊκής εντολής προστασίας, της απόφασης - πλαίσιο 2009/315/ΔΕΥ του Συμβουλίου της 26ης Φεβρουαρίου 2009 ”Σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών” και της απόφασης 2009/316/ΔΕΥ του Συμβουλίου της 6ης Απριλίου 2009 ”Σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης - πλαισίου 2009/315/ΔΕΥ”», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ

ΒΟΥΤΣΗΣ Ν. , σελ.  
ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΟΡΙΔΗΣ Μ. , σελ.  
ΒΟΥΤΣΗΣ Ν. , σελ.  
ΓΕΩΡΓΑΝΤΑΣ Γ. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΕΡΑΜΕΩΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΣΤΑΘΑΚΗΣ Γ. , σελ.  
ΣΥΝΤΥΧΑΚΗΣ Ε. , σελ.  
ΦΑΜΕΛΛΟΣ Σ. , σελ.  
  
Β. Επί της Ειδικής Εκδήλωσης για την Ημέρα Μνήμης των Ελλήνων Εβραίων Μαρτύρων και Ηρώων του Ολοκαυτώματος:  
ΒΟΥΤΣΗΣ Ν. , σελ.  
ΦΙΛΗΣ Ν. , σελ.  
  
Γ. Επί προσωπικού θέματος:  
ΚΕΓΚΕΡΟΓΛΟΥ Β. , σελ.  
ΚΡΕΜΑΣΤΙΝΟΣ Δ. , σελ.  
ΦΑΜΕΛΛΟΣ Σ. , σελ.  
  
Δ. Συζήτηση επί του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων:  
ΓΕΩΡΓΑΝΤΑΣ Γ. , σελ.  
ΚΑΤΣΙΚΗΣ Κ. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΣΤΑΘΑΚΗΣ Γ. , σελ.  
ΣΥΝΤΥΧΑΚΗΣ Ε. , σελ.  
ΦΑΜΕΛΛΟΣ Σ. , σελ.  
ΦΩΤΗΛΑΣ Ι. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΔ΄

Τετάρτη 27 Ιανουαρίου 2016

Αθήνα, σήμερα στις 27 Ιανουαρίου 2016, ημέρα Τετάρτη και ώρα 12.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο των επίκαιρων ερωτήσεων της Πέμπτης 28 Ιανουαρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 437/25-1-2016 επίκαιρη ερώτηση της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Περιβάλλοντος και Ενέργειας, σχετικά με την προστασία του δάσους των Αγίων Θεοδώρων στην τοπική κοινότητα Ραψάνης, δημοτική ενότητα Κάτω Ολύμπου του Δήμου Τεμπών.

2. Η με αριθμό 439/25-1-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς τον Υπουργό Οικονομικών, σχετικά με την υλοποίηση της απόφασης 2194/2014 του Σ.τ.Ε. για την αποκατάσταση των αποδοχών των στελεχών των Ενόπλων Δυνάμεων.

 3. Η με αριθμό 435/22-1-2016 επίκαιρη ερώτηση του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Εσωτερικών και Διοικητικής Ανασυγκρότησης, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας».

 4. Η με αριθμό 434/22-1-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα λειτουργίας της Καρδιολογικής Κλινικής του Νοσοκομείου Ρόδου.

 5. Η με αριθμό 442/25-1-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το κλείσιμο του εργοστασίου της «SOFTEX» στον Βοτανικό.

 6. Η με αριθμό 429/19-1-2016 επίκαιρη ερώτηση του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων.

 7. Η με αριθμό 430/19-1-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Επικρατείας, σχετικά με την εγκυρότητα των δημοσκοπήσεων.

8. Η με αριθμό 431/21-1-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου  προς τον Υπουργό  Παιδείας, Έρευνας και Θρησκευμάτων,   σχετικά με την αναγνώριση τριών χιλιάδων περίπου πτυχίων από ελληνικά κολέγια και πανεπιστήμια του εξωτερικού.

 Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

 1. Η με αριθμό 438/25-1-2016 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό  Περιβάλλοντος και Ενέργειας, σχετικά με την άμεση αντιμετώπιση του ζητήματος των αυθαιρέτων και την άρση της πολιτικής ομηρίας των ιδιοκτητών αυθαιρέτων κτισμάτων.

 2. Η με αριθμό 440/25-1-2016 επίκαιρη ερώτηση του Βουλευτή Επικρατείας της Νέας Δημοκρατίας κ. Δημητρίου Σταμάτη προς τον Υπουργό  Υποδομών, Μεταφορών και Δικτύων, σχετικά με την κατάργηση των άγονων αεροπορικών γραμμών.

 3. Η με αριθμό 436/22-1-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Οικονομίας, Ανάπτυξης και Τουρισμού, σχετικά με τις «ανεξήγητες και αδικαιολόγητές αυξήσεις των τιμών των καυσίμων που απευθύνονται στους Έλληνες καταναλωτές».

 4. Η με αριθμό 433/22-1-2016 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τους όρους επιλεξιμότητας των δικαιούχων της συνδεδεμένης ενίσχυσης ρυζιού.

 5. Η με αριθμό 432/22-1-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη  προς τον Υπουργό  Οικονομίας, Ανάπτυξης και Τουρισμού,  σχετικά με την «ασφυκτική» προθεσμία επικαιροποίησης των φακέλων των εκκρεμών αιτήσεων των δανειοληπτών σύμφωνα με τον ν. 3869/2010 και τη χρονοτριβή ως προς την παροχή των αναλυτικών καταστάσεων πληρωμής.

 6. Η με αριθμό 349/5-1-2016 επίκαιρη ερώτηση του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Υγείας, σχετικά με την «πριμοδότηση μουσουλμάνων της Θράκης σε προκηρύξεις πρόσληψης υγειονομικού προσωπικού του Υπουργείου Υγείας».

 7. Η με αριθμό 408/18-1-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜ.ΑΡ. κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού.

 8. Η με αριθμό 374/11-1-2016 επίκαιρη ερώτηση του Βουλευτή Αργολίδος της Δημοκρατικής Συμπαράταξης ΠΑΣΟΚ. – ΔΗΜΑΡ κ. Ιωάννη Μανιάτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή πρόβλεψης του ν. 4162/2013 για τη δημιουργία του Ταμείου Αλληλεγγύης Γενεών (Εθνικός Λογαριασμός Κοινωνικής Αλληλεγγύης Γενεών «ΕΛΚΑΓ»).

 9. Η με αριθμό 425/19-1-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στην εταιρεία «ContiTech ΙΜΑΣ Α.Ε.» στην Α΄ Βιομηχανική Περιοχή (ΒΙΠΕ) Βόλου.

 10. Η με αριθμό 426/19-1-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με άμεση επαναλειτουργία του εργοστασίου ανακύκλωσης στο Ηράκλειο Κρήτης και επαναπρόσληψη των εργαζομένων από την εταιρεία “WASTE SOLUTIONS».

 11. Η με αριθμό 409/18-1-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη  προς τον Υπουργό  Περιβάλλοντος και Ενέργειας, σχετικά με την ανάγκη διατήρησης του υποπρακτορείου της ΔΕΗ στον Τύρναβο της Λάρισας.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Ενσωμάτωση στην εθνική νομοθεσία: της Οδηγίας 2011/99/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, περί της ευρωπαϊκής εντολής προστασίας, της απόφασης - πλαίσιο 2009/315/ΔΕΥ του Συμβουλίου της 26ης Φεβρουαρίου 2009 "Σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών" και της απόφασης 2009/316/ΔΕΥ του Συμβουλίου της 6ης Απριλίου 2009 "Σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης - πλαισίου 2009/315/ΔΕΥ"».

Η Διάσκεψη των Προέδρων αποφάσισε στη συνεδρίασή της, της 25ης Ιανουαρίου του 2016, τη συζήτηση του νομοσχεδίου αυτού σε μία συνεδρίαση. Προτείνω, λοιπόν, η συζήτηση του νομοσχεδίου να γίνει ενιαία.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συμφώνησε ομόφωνα.

Προτού δώσω τον λόγο στον Υπουργό, θα ήθελα να πω ότι έχουν διανεμηθεί ήδη στις Κοινοβουλευτικές Ομάδες δύο τροπολογίες που κατέθεσε τώρα ο Υπουργός.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «1974: Η αποκατάσταση της δημοκρατίας» που οργανώνει το Ίδρυμα της Βουλής, είκοσι επτά μαθήτριες και μαθητές και τέσσερις συνοδοί εκπαιδευτικοί από το 2ο Γενικό Λύκειο Αμαρουσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, ως Κοινοβουλευτικοί Εκπρόσωποι ορίστηκαν από τον ΣΥΡΙΖΑ ο κ. Φάμελλος, από τη Νέα Δημοκρατία η κ. Κεραμέως, από τη Χρυσή Αυγή ο κ. Παππάς, από τη Δημοκρατική Συμπαράταξη ΠΑΣΟΚ-ΔΗΜΑΡ ο κ. Θεοχαρόπουλος, από το Κομμουνιστικό Κόμμα Ελλάδας ο κ. Καραθανασόπουλος, από το Ποτάμι ο κ. Θεοχάρης, από τους ΑΝΕΛ ο κ. Παπαχριστόπουλος και από την Ένωση Κεντρώων ο κ. Καρράς.

Τον λόγο έχει ο Υπουργός κ. Παρασκευόπουλος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, κυρίες και κύριοι Βουλευτές, σήμερα το κύριο αντικείμενο της συζήτησης στην Ολομέλεια είναι η ενσωμάτωση μιας οδηγίας, μιας απόφασης και μιας απόφασης-πλαίσιο που αφορούν, όπως γνωρίζετε από τις συζητήσεις στην επιτροπή, τη θέσπιση ευρωπαϊκού εντάλματος προστασίας, καθώς και τη συνεργασία με ανταλλαγή πληροφοριών σχετικά με το ποινικό μητρώο των συμβαλλόμενων χωρών.

Θα σας θυμίσω με δυο λόγια το βασικό περιεχόμενο των οδηγιών και των αποφάσεων. Θα σας θυμίσω ακριβώς και ποιες ήταν οι νομοτεχνικές διορθώσεις, οι οποίες προέκυψαν από τη συζήτηση εδώ. Θα σας προαναγγείλω δύο τροπολογίες, οι οποίες ήδη κατατέθηκαν και θα υποστηριχθούν σήμερα για πρώτη φορά ως εκπρόθεσμες. Η μια είναι δική μου. Την άλλη θα την υποστηρίξει ο κ. Σταθάκης.

Θυμίζω, λοιπόν, ότι η πρώτη οδηγία αφορά την ευρωπαϊκή εντολή προστασίας για τους πολίτες, οι οποίοι απολαμβάνουν την προστασία αυτή δυνάμει μέτρων, τα οποία έχουν επιβληθεί από το ποινικό δικαστήριο στην περίπτωση που πρόκειται αυτοί να μετακινηθούν σε άλλη ευρωπαϊκή χώρα. Βεβαίως, το μέτρο είναι αμοιβαίο. Μπορεί να αφορά πολίτες, οι οποίοι μετακινούνται από τη χώρα μας σε άλλες ευρωπαϊκές χώρες ή να συμβαίνει το αντίστροφο.

Θυμίζω ότι ένταλμα προστασίας δεν θεσπίζεται με βάση αυτή την οδηγία, ούτε υπάρχει στην ελληνική ποινική δικονομική νομοθεσία. Όμως στη νομοθεσία μας υπάρχουν περιπτώσεις, στις οποίες κατά την επιβολή περιοριστικών όρων κατά την προδικασία ή κατά την απόλυση υπό όρους μετά την καταδίκη μπορούν να επιβληθούν όροι στον υπόδικο ή τον καταδικαζόμενο, οι οποίοι είναι σχετικοί με την προστασία του θύματος των πράξεών του και περιλαμβάνουν συνήθως την αποφυγή της οποιαδήποτε παρενόχλησης ή και επαφής ακόμα και της προσέγγισης σε μια απόσταση, η οποία μπορεί να είναι επικίνδυνη, σε βάρος του δράστη, ο οποίος έχει τη σχετική υποχρέωση.

Αυτά ήδη προβλέπονται στη νομοθεσία μας με τις γενικές ρυθμίσεις με περιοριστικούς όρους και για όρους κατά την απόλυση. Αν αυτοί έχουν επιβληθεί και πρόκειται να μετακινηθεί ο προστατευόμενος πολίτης σε μια άλλη χώρα, τότε θα εκδοθεί το ευρωπαϊκό ένταλμα σύλληψης, ώστε να τον συνοδεύει αυτή η υποχρέωση σε άλλη χώρα, όπως επίσης αντιστρόφως το ίδιο μπορεί να συμβεί, αν η μετακίνηση γίνει προς τη χώρα μας.

Η οδηγία, όπως γνωρίζετε, προβλέπει τις λεπτομέρειες της εφαρμογής, της λήψης, τα όργανα τα οποία εκδίδουν το σχετικό ένταλμα, είτε στη μια περίπτωση είτε στην άλλη. Νομίζω ότι έχει εκτεθεί αναλυτικά ότι περιλαμβάνουν και τον περιοριστικό χαρακτήρα των μέτρων και επίσης τους ειδικότερους τρόπους με τους οποίους μπορεί να γίνει η λήψη τους. Οι αποφάσεις στη συνέχεια αφορούν εγκρίσεις ανταλλαγής πληροφοριών για το ποινικό μητρώο, το οποίο ονομάζεται ECRIS.

Επίσης πρόκειται για μια νομοθεσία, η οποία διευκολύνει την ύπαρξη μηχανισμών ανταλλαγής πληροφοριών. Πρόκειται για ένα κείμενο, στο οποίο, με τη συζήτηση που έγινε εδώ αρκετά αναλυτικά, επήλθαν κάποιες νομοτεχνικές βελτιώσεις χάρη στη συμβολή Βουλευτών. Οι νομοτεχνικές βελτιώσεις, οι οποίες έγιναν, είναι αυτές που αφορούν στον εισαγγελέα, ενώπιον του οποίου γίνεται η αίτηση ή η απόρριψη της αίτησης για έκδοση ευρωπαϊκού εντάλματος σύλληψης. Προβλέψαμε με νομοτεχνική βελτίωση ότι στην περίπτωση που θα γίνει προσφυγή κατά της απόρριψης του αιτήματος για ευρωπαϊκό ένταλμα σύλληψης, τότε ο αρμόδιος να κρίνει θα είναι ο εισαγγελέας, ο οποίος είναι κατά βαθμό ανώτερος εκείνου ο οποίος εξέδωσε το ευρωπαϊκό ένταλμα σύλληψης, δηλαδή αντιστοίχως εισαγγελέας εφετών ή εισαγγελέας Αρείου Πάγου, ανάλογα με τη βαθμίδα στην οποία ανήκει το όργανο το οποίο απέρριψαν.

Σε κάποιες άλλες περιπτώσεις ορίσαμε ειδικότερα τις λεπτομέρειες, οι οποίες θα πρέπει να αναφέρονται στο ευρωπαϊκό ένταλμα σύλληψης. Σε ό,τι αφορά τον συσχετισμό στον κατάλογο -ο οποίος έχει θεσπιστεί- των εγκλημάτων, τα οποία προβλέπονται από την ελληνική ποινική νομοθεσία με την ποινική νομοθεσία άλλων χωρών, προσπαθήσαμε να κάνουμε την πρόβλεψη λίγο πιο ελαστική, προβλέποντας ότι όχι μόνο σε σπάνιες και εξαιρετικές περιπτώσεις, αλλά γενικά και σε ειδικές περιπτώσεις, όταν δεν ταιριάζει απολύτως ο χαρακτηρισμός του εγκλήματος κατά το ελληνικό Ποινικό Δίκαιο με αυτό του Ποινικού Δικαίου άλλων χωρών, τότε θα μπορεί να γίνεται μία διόρθωση, ώστε να είναι η ένταξη σαφής.

Τέλος, μετά απ’ αυτές τις νομοτεχνικές βελτιώσεις, οι οποίες ήδη έχουν υπογραφεί κι έχουν κατατεθεί, προχωρήσαμε με βάση τις εδώ παρατηρήσεις και συζητήσαμε σε μία-δύο ακόμα, αυτές οι οποίες διευκρίνισαν τι εννοεί το σχέδιο νόμου, το οποίο συντάσσεται με βάση την οδηγία, όταν αναφέρεται και σε περιπτώσεις που μπορεί να γίνει χρήση των πληροφοριών. Αναφέρομαι στην απόφαση–πλαίσιο, που αφορά το ποινικό μητρώο και για άλλους σκοπούς. Υπήρξε η παρατήρηση ότι αυτό είναι αόριστο κι ορίζεται ότι πλέον οι άλλοι σκοποί θα πρέπει να αφορούν τη διοικητική και ποινική διαδικασία, ενώ μία παρατήρηση, η οποία είχε γίνει προς το τέλος της συζήτησης -από τον κ. Καρρά αν θυμάμαι καλά- αφορούσε την ποινή, η οποία θα επιβάλλεται στον δράστη, ο οποίος θα παραβαίνει το μέτρο, το οποίο έχει επιβληθεί και καλύπτεται και από το ευρωπαϊκό ένταλμα σύλληψης.

Η συζήτηση εδώ αφορούσε την ενδεχόμενη εφαρμογή του άρθρου 182 του Ποινικού Κώδικα, που στις περιπτώσεις αυτές προβλέπει ποινή μέχρι έξι μήνες, είτε είναι επιλογή μιας άλλης διάταξης, η οποία θα μπορούσε να είναι κακουργηματική. Η ρύθμιση που προτείνω αυτή τη στιγμή σε εσάς είναι να καταλήξουμε σε μια ενδιάμεση επιλογή, να μην κάνουμε παραπομπή σε συγκεκριμένο άλλο άρθρο, να ορίσουμε ότι στην περίπτωση που γίνεται παραβίαση των συγκεκριμένων όρων κι ενδεχομένως υπάρχει μια τοπική προσέγγιση του δράση προς το θύμα, η ποινή είναι μέχρι δύο έτη, δηλαδή μεγαλύτερη από τους έξι μήνες που προβλεπόταν με το άρθρο 182 ως τώρα στο σχέδιο, αλλά όχι κακουργηματική.

Αυτές είναι οι ρυθμίσεις, οι οποίες στο σύνολό τους έχουν τεθεί υπ’ όψιν σας κι έχουν συζητηθεί. Εγώ απλώς για τους τυπικούς λόγους καταθέτω και την τελευταία από τις νομοθετικές βελτιώσεις, που μόλις σας ανακοίνωσα.

(Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Νικόλαος Παρασκευόπουλος καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 14-15)

(ΑΛΛΑΓΗ ΣΕΛΙΔΑΣ)

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Έχουν κατατεθεί και δύο τροπολογίες, εκ των οποίων η μία έχει κατατεθεί από εμένα τον ίδιο και θα ήθελα να σας τις αναπτύξω και να μιλήσω για το περιεχόμενό τους. Βεβαίως, κατατίθενται αυτή τη στιγμή εκπρόθεσμα και καταλαβαίνω ότι αυτό διαδικαστικά αποτελεί ένα πρόβλημα. Θα προσπαθήσω πάντως να σας εξηγήσω το περιεχόμενό τους και να σας πείσω πως πιστεύω και ο ίδιος πως πρόκειται για ένα αντικείμενο, για νομοθέτημα, το οποίο είναι μια τροπολογία που είναι τεχνική και δεν δημιουργεί ιδιαίτερα προβλήματα αυτή τη στιγμή.

Πρόκειται, λοιπόν, για μια τροπολογία, η οποία εισηγείται μεταρρυθμίσεις στο άρθρο 7α΄ του ν.2882/2001, δηλαδή του Κώδικα Αναγκαστικών Απαλλοτριώσεων των Ακινήτων. Η συγκεκριμένη νομοθεσία, βεβαίως, είναι παλιά, υφίσταται από το 2001 και η συγκεκριμένη διάταξη, το άρθρο 7α΄ προβλέπει ακριβώς ότι σε περίπτωση διεξαγωγής μεγάλων έργων, τότε είναι δυνατόν να ακολουθήσουμε μια ειδική διαδικασία συντομότερων απαλλοτριώσεων, η οποία έχει τις παρακάτω μόνο μεταβολές, σε σχέση με τη νομοθεσία η οποία ίσχυε μέχρι τώρα:

Προβλέπεται ότι το αρμόδιο δικαστήριο για την επιβολή τους είναι το μονομελές εφετείο, αντί του τριμελούς, το οποίο προβλεπόταν μέχρι σήμερα, διότι πρακτικά υπάρχει μια δυσκολία εξεύρεσης δικαστηρίου σε ορισμένες περιοχές της χώρας, που ως γνωστό είναι τριμελές. Προβλέπεται μία σύντμηση των σχετικών προθεσμιών και μία απαγόρευση αναβολής στην πρώτη συζήτηση.

Θυμίζω, ότι η ρύθμιση του άρθρου 7α΄ προβλέπει τη δυνατότητα της προσωρινής απαλλοτρίωσης των ακινήτων χωρίς αναμονή της διαδικασίας προσδιορισμού της αποζημίωσης η οποία μπορεί να ακολουθήσει αργότερα. Αυτό ήδη προβλεπόταν στον ν. 2882.

Όσα προστίθενται, λοιπόν, είναι η αλλαγή του αρμόδιου δικαστηρίου, κάποια επιτάχυνση των προθεσμιών πρόσθετων διαδίκων και η αδυναμία αναβολής, η οποία επίσης έχει έναν ουσιαστικό λόγο. Αυτός έγκειται στο γεγονός, ότι συνήθως σε αυτές τις δίκες οι διάδικοι είναι πολλοί στον αριθμό, είναι πολυάριθμοι. Ένα πρόβλημα υγείας, για παράδειγμα, μπορεί να προκύψει σε κάποιον διάδικο ή σε κάποιον δικηγόρο, σε κάποιο νομικό του συμπαραστάτη –κι αυτό είναι ο κανόνας να συντρέχει- και αν δεν υπάρχει αυτή η απαγόρευση αναβολής, τότε είναι δυνατόν να προχωρήσουμε σε μεγάλες καθυστερήσεις.

Για τη σημασία της συγκεκριμένης ρύθμισης θέλω επίσης να θυμίσω, ότι η επιτάχυνση της διαδικασίας των απαλλοτριώσεων είναι ιδιαίτερα σημαντική, προκειμένου η χώρα μας στα μεγάλα έργα, τα οποία εντάσσονται σε αυτή τη διαδικασία, να αποφύγει την καταβολή ποινικών ρητρών, οι οποίες είναι πολύ μεγάλου ύψους, όπως έχει δείξει η εμπειρία της χώρας μας σε προηγούμενα μεγάλα έργα στους Ολυμπιακούς κ.λπ.. Τότε, για ποινικές ρήτρες είχαν καταβληθεί ποσά μέχρι 400.000 ευρώ.

Στη χώρα μας και η ανάγκη της ταχείας διεξαγωγής των μεγάλων έργων είναι μεγάλη αλλά και η οικονομική αδυναμία για καταβολή ποινικών ρητρών σε περίπτωση καθυστέρησης -λόγω απαλλοτριώσεων- είναι πολύ σημαντική.

Πιστεύω, λοιπόν, ότι μπορεί να υπάρχει συναίνεση πάνω σε αυτό το θέμα, το οποίο άλλωστε είναι- όπως σας το εξήγησα- τεχνικό και σε λεπτομέρειες και όχι στην όλη σύλληψη του θεσμού και γι’ αυτό υποστηρίζω τη συγκεκριμένη τροπολογία.

Την επόμενη τροπολογία θα την υποστηρίξει ο κ. Σταθάκης.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ πολύ, κύριε Υπουργέ.

Εισερχόμεθα τώρα στους εισηγητές.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κύριε Πρόεδρε, θα παρακαλούσα να λάβω τον λόγο σχετικά με την τροπολογία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σταθάκη, θέλετε να υποστηρίξετε την τροπολογία.

Παρακαλώ, τον λόγο έχει ο Υπουργός Οικονομίας, Ανάπτυξης και Τουρισμού κ. Σταθάκης.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Αγαπητές και αγαπητοί συνάδελφοι, έχει κατατεθεί μία τροπολογία, η οποία επιδιώκει να κάνει δύο πράγματα:

Με βάση, πρώτον, τις πρόσφατες συνεδριάσεις της Επιτροπής Θεσμών και Διαφάνειας και το ενδιαφέρον που έχει αναπτυχθεί δημόσια για την ομαλή λειτουργία και την αναβάθμιση της λειτουργίας της Επιτροπής Ανταγωνισμού, προτείνονται δύο πράγματα ουσιαστικά -και με βάση, βέβαια, την πρόσφατη ανακοίνωση της επιτροπής που κάνει συστάσεις για τον τρόπο διοίκησης των ανεξάρτητων αρχών, ειδικότερα των αρχών ανταγωνισμού- τα οποία αποτελούσαν κενό και τα οποία θα ενισχύσουν και θα θωρακίσουν τη διοίκηση και τη λειτουργία του θεσμικού πλαισίου της επιτροπής.

Το πρώτο θέμα αφορά τη διοίκηση. Εδώ εισάγεται το ασυμβίβαστο, το οποίο αποτελεί μέρος των συστάσεων, της ιδιότητας μέλους της Επιτροπής Ανταγωνισμού με πολιτικά πρόσωπα μέλη του Κοινοβουλίου ή της Κυβέρνησης και του Ευρωκοινοβουλίου. Όπως θα δείτε στη διάταξη, υπάρχει «μέχρι και γ΄ βαθμού συγγένειας». Προτείνω να φύγει το «γ΄ βαθμού» -θα φέρω νομοτεχνική βελτίωση- και θα γίνει «α΄ και β΄ βαθμού συγγένειας με πρόσωπα που είναι μέλη του ελληνικού Κοινοβουλίου, του Ευρωκοινοβουλίου ή της Κυβέρνησης».

Δεύτερον, εισάγεται όριο ηλικίας, τα εβδομήντα τρία έτη για τον Πρόεδρο και τα εβδομήντα έτη για τα λοιπά μέλη.

Μπαίνω στα θέματα τα πειθαρχικά:

Η Επιτροπή Ανταγωνισμού είναι η μόνη Ανεξάρτητη Αρχή, η οποία δεν έχει ενσωματώσει αυτό που υπάρχει σε όλες τις άλλες Ανεξάρτητες Αρχές, τη ΡΑΕ, την ΕΕΤΤ, την ΡΑΣ κ.λπ., καθώς υπήρχε ένα προεδρικό διάταγμα που θα καθόριζε το πειθαρχικό πλαίσιο της επιτροπής, το οποίο είναι σε εκκρεμότητα από το 2011, δεν εξεδόθη ποτέ.

Ουσιαστικά, λοιπόν, εδώ εισάγεται η ίδια πειθαρχική διαδικασία που υπάρχει και στις άλλες ανεξάρτητες αρχές, με μόνη ιδιαιτερότητα ότι ο καθηγητής του πανεπιστημίου που συμμετέχει στο πειθαρχικό συμβούλιο, θα πρέπει να έχει ειδίκευση στο Ποινικό Δίκαιο ή στην οικονομική επιστήμη, να μην εμπλέκεται άμεσα με τη διαδικασία και τον κλάδο του ανταγωνισμού.

Οι πειθαρχικές διαδικασίες είναι οι ίδιες. Υπάρχει μία αλλαγή, την οποία, όμως, θα αποσύρω, προκειμένου να μη θεωρηθεί ότι υπάρχουν ευρύτερες αλλαγές. Την κινητοποίηση, την ενεργοποίηση της πειθαρχικής διαδικασίας μέχρι τώρα, την κάνει το Υπουργικό Συμβούλιο σε όλες τις ανεξάρτητες αρχές. Εδώ μπορεί να την κινητοποιήσει ο Υπουργός. Το αποσύρω αυτό. Θα την κάνει το Υπουργικό Συμβούλιο, όπως και στις άλλες αρχές.

Πάμε τώρα στη δεύτερη ενότητα, η οποία αφορά τη θωράκιση της λειτουργίας της επιτροπής απέναντι στους νομικούς συμβούλους που προσλαμβάνει. Εδώ, υπάρχουν κάποιες διαδικασίες θωράκισης της λειτουργίας.

Πρώτον, υπάρχει ανώτατη αμοιβή -έτσι κι αλλιώς, δεν ξεπερνιέται με τις τρέχουσες- οι 20.000 ευρώ. Εισάγεται το ασυμβίβαστο της εκπροσώπησης ταυτόχρονα της επιτροπής και από την ίδια εταιρεία του αντίδικου. Να μην είναι, φυσικά, μέλος ανώνυμης εταιρείας, διοικητικού συμβουλίου. Οι εξωτερικοί δικηγόροι, θα πρέπει μετά την αποπεράτωση της υπόθεσης που έχουν για λογαριασμό της Επιτροπής Ανταγωνισμού, να μην αναλαμβάνουν υποθέσεις εναντίον της Επιτροπής για δύο χρόνια.

Υπάρχει μία ισχυρή προστασία για τα εμπορικά μυστικά, τα οποία εισάγονται περίπου -με μια σειρά από άρθρα- ως Κώδικας Δεοντολογίας.

Επίσης, μειώνεται η θητεία των διευθυντών και των προϊσταμένων διευθύνσεων από τέσσερα σε τρία έτη.

Αυτές είναι οι βασικές ρυθμίσεις.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, μπορώ να έχω τον λόγο επί της διαδικασίας;

**ΠΡΟΕΔΡΕΥΩΝ (Δημήτριος Κρεμαστινός):** Έχετε ένα λεπτό, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριοι Υπουργοί, αυτή τη στιγμή έρχονται δύο τροπολογίες. Κατατέθηκαν στις 11.45΄. Είναι εκπρόθεσμες τροπολογίες σε ενσωμάτωση οδηγίας την οποία έχουμε σήμερα. Και βλέπουμε εδώ -για το θέμα της Επιτροπής Ανταγωνισμού για παράδειγμα- ουσιαστικές αλλαγές που δεν έχουν συζητηθεί στις επιτροπές για να έρθει η τροπολογία. Δεν έχουν συζητηθεί πουθενά και καλούμαστε αυτή τη στιγμή να μελετήσουμε όλα αυτά τα δεδομένα. Μάλιστα, ακούμε από τον Υπουργό αυτή τη στιγμή ότι θα φέρει νομοτεχνική βελτίωση και πως αποσύρει διάταξη από την τροπολογία που έφερε στις 11:45΄, η οποία λέει ότι θα το κάνει ο Υπουργός κι όχι το Υπουργικό Συμβούλιο. Στις 11:45΄ δεν είχε κατανοηθεί και τώρα αποσύρεται από την εκπρόθεσμη τροπολογία που ήρθε σε αυτή τη διαδικασία.

Παρακαλώ, δεν είναι λογική να νομοθετούμε με αυτόν τον τρόπο. Να τις πάρετε πίσω αυτή τη στιγμή, για να συζητηθούν κανονικά και να μπορέσουμε να καταθέσουμε τις απόψεις μας, γιατί είναι αρκετά σοβαρό θέμα το πώς λειτουργούν οι αρχές και πώς λειτουργεί η Επιτροπή Ανταγωνισμού.

**ΝΙΚΗ ΚΕΡΑΜΕΩΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κεραμέως, θέλετε τον λόγο επί τους θέματος;

**ΝΙΚΗ ΚΕΡΑΜΕΩΣ:** Ναι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, έχετε τον λόγο.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κύριε Υπουργέ, θα συμφωνήσω. Με μεγάλη έκπληξη διαπιστώνουμε ότι κατατίθεται τροπολογία αυτή τη στιγμή ειδικά για την Επιτροπή Ανταγωνισμού. Εγώ θα πω ότι υπάρχουν και κάποιες φωτογραφικές διατάξεις μέσα, οι οποίες θα συζητηθούν εντός ολίγου. Δεν έχει καμμία απολύτως σχέση με το αντικείμενο του νομοσχεδίου το οποίο αφορά ενσωμάτωση ευρωπαϊκής οδηγίας.

Περιέχει πάρα πολύ ουσιαστικές διατάξεις για τη λειτουργία της Επιτροπής Ανταγωνισμού και συνεπώς δεν καταλαβαίνω γιατί δεν μπορεί να υπάρξει ο χρόνος, προκειμένου αυτές να συζητηθούν με βάση τις διαδικασίες που προβλέπονται από τον Κανονισμό της Βουλής.

Άλλωστε μην ξεχνάμε, ότι έχουμε και την Παρασκευή Ολομέλεια. Συνεπώς θα μπορούσε κάλλιστα να δοθεί τουλάχιστον ο ελάχιστος χρόνος, προκειμένου όλα τα κόμματα να έχουν τον χρόνο να μελετήσουν σε βάθος τις διατάξεις τις οποίες προτείνετε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Πρέπει να ομολογήσουμε ότι μας κάνει ιδιαίτερη εντύπωση η έντονη αντίδραση των Κοινοβουλευτικών Εκπροσώπων και από τη μεριά της Δημοκρατικής Συμπαράταξης και από τη μεριά της Νέας Δημοκρατίας, κάτι που υποδηλώνει ότι δεν είναι παρόντες στις συνεδριάσεις της Επιτροπής Θεσμών αλλά και στην πρόσφατη συνεδρίαση που είχαμε εδώ στη Βουλή, όταν το θέμα των μικρών ζυθοποιών μας απασχόλησε όλους πάρα πολύ.

Υπάρχει, λοιπόν, ένα σοβαρότατο θέμα που ή πρέπει να το αναγνωρίσουμε ή θα κάνουμε ότι δεν το γνωρίζουμε, ενώ το γνωρίζει όλη η αγορά της χώρας μας. Πρέπει να διασφαλίσουμε την ανεξαρτησία της Αρχής Ανταγωνισμού, να θωρακίσουμε θεσμικά την αμεροληψία, ώστε να μην υπάρχει καμμία καταγγελία η οποία να θίγει τη λειτουργία της επιτροπής, αυτής της ανεξάρτητης αρχής αλλά και της αγοράς, ενώ ταυτόχρονα θα πρέπει να εξασφαλίσουμε τον ελεύθερο ανταγωνισμό και τη λειτουργία των θεσμικών κανόνων.

Άρα θεωρούμε, ότι ως κατάληξη της ωρίμανσης των διαδικασιών του Κοινοβουλίου αυτού καθαυτού, έρχεται αυτή η τροπολογία. Αυτή η τροπολογία, αντιθέτως από την πρόταση που κατέθεσε η κ. Κεραμέως, δεν έχει καμμία φωτογραφική διάταξη αλλά ενσωματώνει στο Εθνικό Δίκαιο διατάξεις και νομολογίες και του ευρωπαϊκού πλαισίου, το οποίο μας δίνει τέτοιες κατευθύνσεις.

Πρακτικά –για να το πω επί της διαδικασίας και μόνο, γιατί θα μπω επί της ουσίας αργότερα- διατάξεις που ισχύουν για άλλες ανεξάρτητες αρχές, εφαρμόζονται και στην Αρχή Ανταγωνισμού.

Και ερωτώ: Έχει κάποιος να φοβηθεί κάτι από την αμεροληψία και την ανεξαρτησία της Επιτροπής Ανταγωνισμού; Νομίζουμε ότι αυτό είναι προς όφελος της χώρας και πρέπει να συζητηθεί.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Πραγματικά, είναι να απορεί κανείς και με τον Κοινοβουλευτικό Εκπρόσωπο του ΣΥΡΙΖΑ, ο οποίος μας είπε ότι κόπτεται για τη διασφάλιση του ανταγωνισμού. Και κόπτεται να διορθώσει τον ανταγωνισμό στις 11:45΄, γιατί στις 12.00΄ ψηφίζουμε!

Υπάρχει ένα όριο στην προχειρότητα! Υπάρχει ένα όριο στην ανικανότητα! Δεν μπορεί να εισάγουμε εκπρόθεσμες τροπολογίες, τις οποίες αποσύρουμε δύο λεπτά μετά από το Βήμα της Βουλής. Αυτό είναι ευτελισμός του Κοινοβουλίου! Δεν είναι δυνατόν να περιμένετε από Βουλευτές να επεξεργαστούν, να διαβάσουν τροπολογίες τις οποίες θα ψηφίσουν σε δεκαπέντε λεπτά.

Όλα αυτά είναι κροκοδείλια δάκρυα του ΣΥΡΙΖΑ. Δεν υπάρχει καμμία σχέση με καμμία πρόθεση για τον ανταγωνισμό. Αυτές είναι "ντροπολογίες"! Είμαστε σίγουροι ότι υπάρχουν φωτογραφικές διατάξεις και θα πρέπει να τις εξετάσουμε ενδελεχώς.

Δεν είναι δυνατόν να συναινέσουμε σε μια τέτοια διαδικασία που έρχεται στα χνάρια των ΠΝΠ. Έχετε κάνει την κυβέρνηση του Σαμαρά να μοιάζει με άκακο αρνάκι με τις ΠΝΠ, με τις εκπρόθεσμες, με τις υπερκατεπείγουσες διαδικασίες…

(Θόρυβος από την πτέρυγα του ΣΥΡΙΖΑ)

Θα τα ακούσετε, όσο κι αν δεν σας αρέσει.

…και τώρα με εκπρόθεσμες υπουργικές τροπολογίες, οι οποίες αποσύρονται από τον ίδιο τον Υπουργό.

Πρέπει να αποσυρθούν όλες αυτές οι τροπολογίες. Δόξα σοι ο θεός, υπάρχουν νομοσχέδια αύριο, μεθαύριο –κάθε μέρα μας φέρνετε και ένα νομοσχέδιο- όπου μπορούν να μπουν σε κάποιο απ’ αυτά, ώστε να υπάρξει χρόνος να επεξεργαστούν από τους Βουλευτές του Κοινοβουλίου.

Οι Βουλευτές δεν είναι υπάλληλοι της Κυβέρνησης! Πρέπει, επιτέλους, η νομοθετική εξουσία να αποκτήσει από την εκτελεστική τον σεβασμό που της αρμόζει.

Να αποσυρθούν παρακαλώ αμέσως!

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Δεν θα σταθώ στην ουσία των τροπολογιών που κατατέθηκαν -όχι γιατί δεν έχουμε άποψη, πρέπει να τις δούμε- αλλά στο ζήτημα της διαδικασίας. Όντως είναι απαράδεκτο. Αυτή η διαδικασία σερί γαϊτάνι –που λέει ο λαός μας- προέκυψε χθες με τη σύμβαση Ελλάδας-Καναδά. Ήρθε επίσης από το πουθενά μια τροπολογία σε σχέση με τη σύνθεση του ΕΣΡ και αφού είχε ξεκινήσει η διαδικασία. Σήμερα πάλι το ίδιο! Πού θα πάει αυτή η ιστορία; Και μάλιστα από το Βήμα της Βουλής, ο Υπουργός αναιρεί πλευρές που καταθέτει στην τροπολογία. Είναι απαράδεκτο!

Έχετε πάρει πραγματικά τη σκυτάλη από τους προηγούμενους. Ό,τι έκαναν, δηλαδή, οι προηγούμενοι, ακριβώς την ίδια διαδικασία ακολουθεί και τούτη εδώ η Κυβέρνηση.

Εμείς, τουλάχιστον, δεν μπορούμε να το δεχθούμε. Το καταγγέλλουμε ως απαράδεκτη διαδικασία. Ως προς την ουσία, βέβαια, των τροπολογιών θα πάρουμε θέση. Έχουμε θέση και για τις ανεξάρτητες αρχές και για την Επιτροπή Ανταγωνισμού, αλλά θα τις δούμε πιο συγκεκριμένα και θα τοποθετηθούμε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς σας ευχαριστούμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, ο κ. Θεοχαρόπουλος μίλησε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μισό λεπτό, κύριε Πρόεδρε, για προσωπικό θέμα.

**ΠΡΟΕΔΡΕΥΩΝ (Δημήτριος Κρεμαστινός):** Για προσωπικό;

Ορίστε, έχετε τον λόγο για ένα λεπτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ζήτησα τον λόγο επί προσωπικού γιατί προ ολίγων λεπτών ο κ. Φάμελλος ήρθε και με απείλησε –εδώ που κάθομαι- λέγοντάς μου «τώρα που θα βγούμε έξω, θα σου δείξω εγώ».

**ΣΩΚΡΑΤΗΣ ΦΑΜΕΛΛΟΣ:** Ψέματα, κύριε Πρόεδρε!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο κ. Φάμελλος, λοιπόν, παρουσία εδώ των συναδέλφων, είπε αυτά τα λόγια, τραμπουκίζοντας και δείχνοντας τον πραγματικό του εαυτό.

Παρακαλώ πάρα πολύ, κύριε Πρόεδρε, απειλές στην Αίθουσα αυτή από Βουλευτές που σέβονται την ελεύθερη έκφραση…

**ΣΩΚΡΑΤΗΣ ΦΑΜΕΛΛΟΣ:** Τον λόγο, κύριε Πρόεδρε.

Απ’ ό,τι φαίνεται, η ηθική και η δεοντολογία του κ. Κεγκέρογλου εκλείπει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κατ’ αρχάς δεν τελείωσα, κύριε Φάμελλε.

**ΠΡΟΕΔΡΕΥΩΝ (Δημήτριος Κρεμαστινός):** Δεν τελείωσε, κύριε Φάμελλε, ο κύριος συνάδελφος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο κυβερνητικός υποτελής Βουλευτής σε ό,τι λέει η Κυβέρνηση, άσχετα αν είναι με παραβίαση του Κανονισμού ή οποιονδήποτε άλλων κανόνων -ακόμη και αυτών που το ίδιο του το κόμμα πιστεύει υποτίθεται…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κεγκέρογλου, όχι χαρακτηρισμούς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι πολιτικότατος χαρακτηρισμός. Είναι κυβερνητικός υποτελής.

**ΠΡΟΕΔΡΕΥΩΝ (Δημήτριος Κρεμαστινός):** Έ, όχι! Παρακαλώ αυτό να το σβήσουμε.

**ΣΩΚΡΑΤΗΣ ΦΑΜΕΛΛΟΣ:** Όχι, κύριε Πρόεδρε, κι άλλα πρέπει να σβήσετε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ και εσάς, κύριε Φάμελλε, να μη δώσουμε συνέχεια στο επεισόδιο.

**ΣΩΚΡΑΤΗΣ ΦΑΜΕΛΛΟΣ:** Όχι, κύριε Πρόεδρε, θα μιλήσω. Είναι θρασύδειλο αυτό που κάνει ο κ. Κεγκέρογλου και θέλω τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, να μη δώσουμε συνέχεια στο επεισόδιο.

**ΣΩΚΡΑΤΗΣ ΦΑΜΕΛΛΟΣ:** Όχι, κύριε Πρόεδρε, θέλω τον λόγο, για να ανακαλέσει μέσα στην Ολομέλεια.

**ΠΡΟΕΔΡΕΥΩΝ (Δημήτριος Κρεμαστινός):** Έχω την εντύπωση…

**ΣΩΚΡΑΤΗΣ ΦΑΜΕΛΛΟΣ:** Θα ανακαλέσει μέσα στην Ολομέλεια, κύριε Πρόεδρε!

**ΠΡΟΕΔΡΕΥΩΝ (Δημήτριος Κρεμαστινός):** Έχω την εντύπωση ότι και εσείς και ο κ. Κεγκέρογλου πρέπει να ανακαλέσετε εκατέρωθεν.

**ΣΩΚΡΑΤΗΣ ΦΑΜΕΛΛΟΣ:** Εγώ δεν έκανα τίποτα, κύριε Πρόεδρε. Θα αναφέρω ό,τι ακριβώς είπα, κύριε Πρόεδρε. Θέλω να εξηγήσω, για να ανακαλέσει.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, δεν χρειάζεται τώρα να δώσουμε συνέχεια στο επεισόδιο. Σας παρακαλώ πολύ.

**ΣΩΚΡΑΤΗΣ ΦΑΜΕΛΛΟΣ:** Με αχρείο τρόπο ο κ. Κεγκέρογλου την ώρα της τοποθέτησής μου τοποθετήθηκε με ιδιαίτερα προσβλητικό τρόπο, με έκφραση την οποία απαιτώ να αποσύρει μέσα στην Ολομέλεια. Αναφέρθηκε στην ορολογία «γλείφτη». Του είπα, λοιπόν, ότι θα βγούμε έξω να μου εξηγήσει ποιος είναι «γλείφτης», διότι θα επαναφέρω το θέμα στο επίπεδο της δεοντολογίας των Βουλευτών και στην Επιτροπή Δεοντολογίας. Παρακαλώ, κύριε Πρόεδρε, να με προστατέψετε, διότι το είπε και είναι καταγεγραμμένο στα Πρακτικά. Απαιτώ να αποσυρθεί. Δεν έχω κανένα άλλο θέμα με τον κ. Κεγκέρογλου, διότι δεν τιμά τον ρόλο του Βουλευτή.

**ΠΡΟΕΔΡΕΥΩΝ (Δημήτριος Κρεμαστινός):** Οι χαρακτηρισμοί πρέπει εκατέρωθεν να αποσυρθούν, για την ευπρέπεια και των ίδιων των Βουλευτών και της Βουλής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το «κυβερνητικός υποτελής» είναι όταν….

(Θόρυβος από την πτέρυγα του ΣΥΡΙΖΑ)

**ΣΩΚΡΑΤΗΣ ΦΑΜΕΛΛΟΣ:** Γελοίος!

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ! Το θέμα έληξε.

Ο κ. Καρράς έχει τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ναι, κύριε Πρόεδρε, ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τώρα εάν γλείφεις, για να γίνεις Υπουργός, είναι άλλο θέμα αυτό. Δεν με αφορά.

**ΣΩΚΡΑΤΗΣ ΦΑΜΕΛΛΟΣ:** Άρα, εσύ έτσι έγινες και ξέρεις πώς…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ! Έληξε το θέμα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν με αφορά.

**ΣΩΚΡΑΤΗΣ ΦΑΜΕΛΛΟΣ:** Ντροπή σου!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν με αφορά. Με απείλησε μπροστά σε όλους. Τραμπούκος!

**ΣΩΚΡΑΤΗΣ ΦΑΜΕΛΛΟΣ:** Δεν θα πέσουμε στο επίπεδό σου!

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ πολύ, κύριοι συνάδελφοι!

Ορίστε, κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θέλω μία ακόμη φορά να παρακαλέσω τον κ. Παρασκευόπουλο για το ζήτημα της διαδικασίας επί των τροπολογιών. Έχω αναφερθεί και σε προηγούμενη συζήτηση, που με τον ίδιο τρόπο ήρθαν εκπρόθεσμες τροπολογίες προ δεκαλέπτου ή προ μισής ώρας και έχω θυμίσει τις διατάξεις του Συντάγματος, οι οποίες παρέχουν προστασία στον Βουλευτή.

Πώς, λοιπόν, προστατεύουν τον Βουλευτή, το γνωρίζει καλύτερα ο κ. Παρασκευόπουλος. Ο Βουλευτής έχει απεριόριστη γνώμη και ψήφο, δεν δεσμεύεται, δεν φυλακίζεται, δεν συλλαμβάνεται. Τι σημαίνει αυτό; Συνδυασμός με την απεριόριστη γνώμη και ψήφο, σημαίνει ότι πρέπει να παρέχεται και ο αναγκαίος χρόνος στον Βουλευτή να κατανοεί το περιεχόμενο των τροπολογιών, να συγκρίνει τις διατάξεις, οι οποίες εισάγονται ως νέες με τις ήδη υφιστάμενες και έτσι να μπορεί να αποφασίζει κατά συνείδηση και να ασκεί το δικαίωμά του νομίμως και συνταγματικώς.

Ο Κανονισμός, λοιπόν, της Βουλής, όταν επιβάλλει ότι πρέπει οι τροπολογίες να κατατίθενται εμπροθέσμως, προ συγκεκριμένης προθεσμίας, ενώ οι εκπρόθεσμες επιτρέπονται μόνο κατ’ εξαίρεση, προστατεύει τον Βουλευτή και τη δυνατότητα ασκήσεως των καθηκόντων του.

Νομίζουμε, λοιπόν, ότι οι δύο αυτές τροπολογίες, οι οποίες εισάγονται, χρήζουν μελέτης.

Θα πω και τούτο και θα τελειώσω, κύριε Πρόεδρε: Δεν μπορεί να έρχονται τροπολογίες ένα τέταρτο πριν. Σε προηγούμενο νομοσχέδιο είχε, είκοσι οκτώ τροπολογίες, φέρει η Κυβέρνηση. Για όνομα του θεού -κύριε Σταθάκη, είχατε φέρει και εσείς τότε τροπολογίες!- να μην μπορούμε να νομοθετήσουμε και να γινόμεθα μετά αντικείμενα δυσμενών σχολίων και σχολιασμών επειδή δεν καταφέραμε να κατανοήσουμε;

Θα ζητήσω την απόσυρση των τροπολογιών. Δεν τοποθετούμαι επί της ουσίας, όπως ο κ. Φάμελλος. Θα έρθει η ώρα και για αυτό, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Καρρά.

Το θέμα, αντιλαμβάνεστε, θα συζητηθεί στη Διάσκεψη των Προέδρων.

Θα προχωρήσουμε στην κ. Κοζομπόλη.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Θέλετε να απαντήσετε;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ναι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ο κύριος Υπουργός έχει τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Οπωσδήποτε δεν θέλω καθόλου τον ευτελισμό της διαδικασίας ή του ρόλου του Βουλευτή με τον οποίο έχω τιμηθεί και ο ίδιος. Και καταλαβαίνω πολύ καλά τις παρατηρήσεις συναδέλφων. Αυτό το οποίο ζήτησα ήταν απλώς την κατανόησή σας για το γεγονός ότι τουλάχιστον η τροπολογία, η οποία αφορά τις απαλλοτριώσεις, έχει μεγάλη κοινωνική και οικονομική σημασία. Είναι τεχνική, είναι μεταρρύθμιση κάποιων διαδικασιών, επί διαδικασίας ή επί θεσμού ο οποίος ήδη προβλέπεται από το άρθρο 7α΄ «περί απαλλοτριώσεων» χωρίς μεγάλη σημασία, και μπορεί να απαλλάξει τη χώρα από υψηλές ποινικές ρήτρες, τις οποίες έχει πολύ μεγάλη δυσκολία να καταβάλλει και να επιταχύνει τα έργα της.

Εάν αυτό μπορούν να το κατανοήσουν αυτήν τη στιγμή οι Βουλευτές διαβάζοντας το κείμενο -βεβαίως το βρίσκουν μόλις τώρα μπροστά τους-, επειδή πιστεύω ότι είναι απλό, μπορούν να την ψηφίσουν. Σε διαφορετική περίπτωση, την αποσύρω και οπωσδήποτε θα επανέλθει προσεχώς.

Αυτό που ήθελα να πω είναι ότι κατανοώ το θέμα του αιφνιδιασμού. Πιστεύω ότι ξεπερνιέται εν όψει του επείγοντος και της απλότητας των συγκεκριμένων ρυθμίσεων. Σε ό,τι αφορά, δε, το θέμα του άσχετου περιεχομένου, θα έλεγα ότι αυτό πρέπει να το βλέπουμε πλέον πιο χαλαρά, όχι μόνο λόγω της προϊστορίας, η οποία είναι μακρά, αλλά και λόγω του γεγονότος ότι πολλές φορές υπάρχουν σημεία επαφής ρυθμίσεων αλλά και επιπλέον δεν έχει τη σημασία που είχε παλαιότερα, στο παρελθόν, το θέμα του σχετικού χαρακτήρα των τροπολογιών. Στο παρελθόν ήταν αδύνατον ο δικηγόρος ή ο δικαστής να βρει ρυθμίσεις, οι οποίες είναι άσχετες με το κύριο περιεχόμενο, όταν το υλικό του ήταν αποκλειστικά έγχαρτο και τα γραπτά κείμενα και το ΦΕΚ. Σήμερα, λόγω του διαδικτύου, αυτό το θέμα έχει χάσει την ένταση την οποία είχε προηγουμένως.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Υπουργέ.

Κυρία Κοζομπόλη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Απορώ για το περί των φωτογραφικών διατάξεων. Πραγματικά το εννοώ.

**ΝΙΚΗ ΚΕΡΑΜΕΩΣ:** Θα το εξηγήσω.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Να το εξηγήσετε. Θα ήθελα πάρα πολύ να ακούσω ποια είναι η φωτογραφική διάταξη, ειδικά όταν όλα τα διοικητικά μέτρα δεν εφαρμόζονται στα ήδη υπηρετούντα μέλη της Επιτροπής Ανταγωνισμού. Από την επόμενη θητεία. Άρα, δεν υπάρχει τίποτα φωτογραφικό.

**ΝΙΚΗ ΚΕΡΑΜΕΩΣ:** Θα το εξηγήσουμε, κύριε Υπουργέ. Δείτε λίγο παρακάτω.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Πολύ καλά ξέρω τα φωτογραφικά.

Άρα, αυτά ισχύουν από τούδε και στο εξής.

Δεύτερον, υποθέτω δεν εγείρεται θέμα φωτογραφικό το να μην είναι συγγενής α΄ και β΄ βαθμού με πολιτικά πρόσωπα. Έτσι λέει η επιτροπή. Πάντως οι οδηγίες της επιτροπής…

**ΓΕΩΡΓΙΟΣ ΓΕΩΡΓΑΝΤΑΣ:** Σε όλες τις ανεξάρτητες αρχές να το βάλετε.

(Θόρυβος στην Αίθουσα)

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Βεβαίως, σε όσες θέλετε. Σε όσες θέλετε!

**ΝΙΚΗ ΚΕΡΑΜΕΩΣ:** Υπάρχει σε άλλη ανεξάρτητη αρχή;

**ΓΕΩΡΓΙΟΣ ΓΕΩΡΓΑΝΤΑΣ:** Και στους οργανισμούς.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Υποθέτω ότι τον τελευταίο καιρό με τα συγγενικά πρόσωπα εγείρετε θέματα...

(Θόρυβος στην Αίθουσα)

Εδώ, λοιπόν, λέμε ότι η Επιτροπή Ανταγωνισμού δεν μπορεί να έχει συγγένεια με κυβερνητικά στελέχη και Βουλευτές. Νομίζω ότι θα το επικροτήσετε και θα το ψηφίσετε με ενθουσιασμό.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Σταθάκη.

Κυρία Κοζομπόλη, θα σας δώσω τον λόγο…

(Θόρυβος στην Αίθουσα)

Παρακαλώ, κύριε Θεοχαρόπουλε.

Υπάρχει η εκδήλωση με την οποία θα συνεχίσουμε. Είναι ημέρα μνήμης των Ελλήνων Εβραίων μαρτύρων και ηρώων του Ολοκαυτώματος.

Οπότε αναλόγως, μπορεί να σας δώσω τον λόγο. Αν αρχίσει η εκδήλωση, δεν θα αρχίσετε, αλλιώς, θα διακόψετε.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κύριε Πρόεδρε, εγώ δεν ολοκλήρωσα.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Αν θεωρηθούν λοιπόν, από την πλευρά της Αντιπολίτευσης οι διατάξεις φωτογραφικές, προφανώς θα τις αποσύρω για να μπορέσουμε να τις συζητήσουμε. Αν δεν είναι φωτογραφικές και συναινέσετε στην ιδέα ότι είναι δεδομένες μεταβολές που πρέπει να γίνουν, έχουν διαδικαστικό χαρακτήρα, ενισχύουν αυτό που θέλουμε και δεν εγείρουν κανένα θέμα ουσίας, τότε νομίζω ότι μπορούμε να συνεχίσουμε.

**ΜΑΥΡΟΥΔΗΣ ΒΟΡΙΔΗΣ:** Μα, έρχεται νομοσχέδιο, κύριε Υπουργέ, την Παρασκευή. Γιατί δεν το φέρνετε την Παρασκευή να υπάρξει η δυνατότητα συζήτησης και να κατατεθεί εγκαίρως;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για λίγο όσον αφορά το νομοθετικό έργο και θα εισέλθουμε στην ειδική εκδήλωση για την ημέρα μνήμης των Ελλήνων Εβραίων μαρτύρων και ηρώων του Ολοκαυτώματος.

Τον λόγο θα λάβει ο Πρόεδρος της Βουλής κ. Νικόλαος Βούτσης.

Κύριοι συνάδελφοι, διακόπτουμε για πέντε λεπτά, ώστε να μπορέσει να αρχίσει η εκδήλωση.

(ΔΙΑΚΟΠΗ)

(Κατά τη διάρκεια της διακοπής την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ)**

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, κατά τη διάρκεια της διεξαγωγής του νομοθετικού έργου στη σημερινή συνεδρίαση της Βουλής έχει αποφασιστεί από τη Διάσκεψη των Προέδρων να κάνουμε μία ειδική εκδήλωση για την ημέρα μνήμης των Ελλήνων Εβραίων μαρτύρων και ηρώων τουΟλοκαυτώματος.

Σας ενημερώνω ότι το 2004 με τον ν. 3218 ορίστηκε η 27η Ιανουαρίου ως ημέρα μνήμης των Ελλήνων Εβραίων μαρτύρων και ηρώων του Ολοκαυτώματος και το 2005, στις 28 Φεβρουαρίου, υπήρξε το προεδρικό διάταγμα για τις εκδηλώσεις που γίνονται στις 27 Ιανουαρίου σε όλη τη χώρα, ημέρα μνήμης των Ελλήνων Εβραίων μαρτύρων και ηρώων τουΟλοκαυτώματος.

Οι αποφάσεις αυτές ήταν πάρα πολύ έγκαιρες, μπορώ να πω και προπομπός σε σχέση με αντίστοιχες διεθνείς πρωτοβουλίες και αποφάσεις, πριν κιόλας από την απόφαση του ΟΗΕ για αυτό το ζήτημα.

Έτσι, σήμερα κάνουμε αυτήν την εκδήλωση τιμής και είναι πραγματικά εξαιρετική τιμή για όλους μας, και για το Κοινοβούλιο εν συνόλω, αλλά και για κάθε έναν από εμάς, άνδρα και γυναίκα Βουλευτή που είμαστε σ’ αυτήν την Περίοδο της Βουλής, να φιλοξενούμε εδώ άνδρες και γυναίκες που υπήρξαν επιζώντες και επιζήσαντες αυτής της δραματικής υπόθεσης, που σφράγισε τον προηγούμενο αιώνα και που ταυτόχρονα εκπροσωπούν -κάποιοι νεότεροι εξ αυτών- συλλογικότητες που έχουν την αναφορά τους σ’ αυτά τα δραματικά γεγονότα.

Εκ μέρους της Κυβέρνησης, αφού εγώ επ’ ολίγον μιλήσω, θα κάνει μία σχετική ομιλία ο Υπουργός κ. Φίλης. Θα ξεκινήσουμε, όμως, αυτήν την εκδήλωση και ελπίζω αυτά που θα πω να εκφράζουν και το σύνολο των πτερύγων της Βουλής ή εν πάση περιπτώσει των κομμάτων που σήμερα βρίσκονται εδώ, είναι παρόντα διά των εκπροσώπων τους και μάλιστα απ’ ότι βλέπω, και με Αρχηγούς κομμάτων.

Σήμερα η Ολομέλεια της Βουλής των Ελλήνων τιμά τη μνήμη των Ελλήνων Εβραίων μαρτύρων και ηρώων του Ολοκαυτώματος που δολοφονήθηκαν στα ναζιστικά στρατόπεδα συγκέντρωσης στο Άουσβιτς- Μπιρκενάου. Εκτός των έξι εκατομμυρίων Εβραίων της Ευρώπης, από τις ναζιστικές δυνάμεις θανατώθηκαν και χιλιάδες αγωνιστές της Αντίστασης, μεταξύ των οποίων Έλληνες και Ελληνίδες, όπως επίσης και ένα εκατομμύρια Ρομά, διακόσιες πενήντα χιλιάδες φυσικά ή διανοητικά ανάπηροι και εννιά χιλιάδες ομοφυλόφιλοι.

Ανάμεσα στα έξι εκατομμύρια Εβραίους της Ευρώπης που έπεσαν θύματα της ναζιστικής θηριωδίας, εξήντα επτά χιλιάδες εκατόν πενήντα ένας ήταν Έλληνες συμπολίτες μας, άνδρες, γυναίκες, παιδιά και ηλικιωμένοι.

Η παρουσία εβραϊκών κοινοτήτων στην Ελλάδα εντοπίζεται ήδη από τον 3ο αιώνα π.Χ.. Η ιστορική τους διαδρομή είναι αδιαμφισβήτητη, όπως και η συμβολή τους στα οικονομικά, εμπορικά, επιστημονικά και πολιτιστικά δρώμενα της χώρας.

Κατά τη διάρκεια του Ολοκαυτώματος, οι καταστροφές και οι ανθρώπινες απώλειες των εβραϊκών κοινοτήτων σε πολλές πόλεις της Ελλάδας δεν είχαν προηγούμενο. Υπολογίζεται ότι η εβραϊκή κοινότητα της Θεσσαλονίκης, μία από τις επιφανέστερες στην Ευρώπη, μέτρησε απώλειες ίσες με το 94% του πληθυσμού της.

Από τις διώξεις και τον θάνατο δεν ξέφυγαν ούτε και όσοι είχαν διατελέσει Βουλευτές του Ελληνικού Κοινοβουλίου στην εκλογική περιφέρεια Θεσσαλονίκης, προς τιμήν των οποίων διοργανώνεται ειδική εκδήλωση το Σάββατο στην αίθουσα του Δημοτικού Συμβουλίου Θεσσαλονίκης.

Τα ονόματα των μελών της ελληνικής Βουλής που έχασαν τη ζωή τους, είναι: Αλαλούφ Δανιήλ, Βεντούρα Ζακ, Καζές Μισέλ, Γκατένιο Λεών, Μπενσαντζή Μιντές, Σιακή Ισαάκ, Σουλάμ Δαβίδ, Τσενίο Αλβέρτος.

Αυτοί οι Βουλευτές είχαν κατάληξη στον ίδιο χρόνο, το 1943, και ένας εξ αυτών το 1942. Ήταν επαγγελματίες, έμποροι, δημοσιογράφοι, ασφαλιστές, τυπογράφοι, απ’ όλη την κοινωνική διαστρωμάτωση της χώρας μας τότε. Ήταν συνάδελφοι μας, οι οποίοι βρίσκονται ανάμεσα στα θύματα του Ολοκαυτώματος.

Τη μνήμη όλων αυτών τιμούμε σήμερα, μαζί με πολλές άλλες χώρες του κόσμου, μέλη του Οργανισμού Ηνωμένων Εθνών, που καθιέρωσε τον Νοέμβριο του 2005 με το ψήφισμα 60/7 τη σημερινή μέρα ως Διεθνή Ημέρα Μνήμης Θυμάτων του Ολοκαυτώματος.

Επίσης, τιμούμε τους Έλληνες πολίτες Δικαίους των Εθνών, που έσωσαν με κίνδυνο της ζωής τους, διωκόμενους από τους ναζί και τους συνεργάτες τους. Μαζί με τα θύματα, λοιπόν, τιμούμε και τη μνήμη των τριακοσίων είκοσι επτά συμπολιτών μας, που επισήμως φέρουν τον τίτλο του Δικαίου.

Σαν σήμερα, στις 27 Ιανουαρίου του 1945, οι συμμαχικές δυνάμεις και εν προκειμένω ο Κόκκινος Στρατός, εισέβαλε στα στρατόπεδα συγκέντρωσης στο Άουσβιτς-Μπίρκεναου, απελευθερώνοντας τους έγκλειστους κρατουμένους.

Το ελληνικό Κοινοβούλιο, ήδη ένα χρόνο πριν το ψήφισμα του ΟΗΕ, είχε καθιερώσει την 27η Ιανουαρίου ως Ημέρα Μνήμης των Ελλήνων Εβραίων μαρτύρων και ηρώων του Ολοκαυτώματος, με την ψήφιση του ν. 3218/2004 ομόφωνα από όλες τις πτέρυγες του Κοινοβουλίου.

Η παρούσα Βουλή, με την από 18-11-2015 ομόφωνη απόφασή της, προέβη στην επανασύσταση της Διακομματικής Κοινοβουλευτικής Επιτροπής για τη Διεκδίκηση των Γερμανικών Οφειλών, ως συνέχεια των αντίστοιχων επιτροπών που λειτούργησαν στις δύο προηγούμενες κοινοβουλευτικές περιόδους, η οποία ήδη συνεδριάζει και φιλοδοξεί να παρουσιάσει τα πρώτα αποτελέσματα του έργου της κατά την τρέχουσα κοινοβουλευτική περίοδο.

Κυρίες και κύριοι Βουλευτές, η μελέτη και η επαφή με την ιστορία του Ολοκαυτώματος αποτελεί χρέος και καθήκον μας, όχι μόνο ως προς την αυτονόητη απόδοση τιμής στα εκατομμύρια των θυμάτων, αλλά και ως προς την ανάγκη διαπαιδαγώγησης της σημερινής και των μελλοντικών γενεών, ιδιαίτερα σήμερα που οι ναζιστικές ιδέες φαίνεται να βρίσκουν νέους οπαδούς, σήμερα που οι προσφυγικές ροές αυξάνονται ανεξέλεγκτα, σήμερα που ορθώνονται τείχη στα σύνορα των ευρωπαϊκών κρατών.

Σας καλώ να τηρήσουμε όρθιοι ενός λεπτού σιγή σε μνήμη των θυμάτων.

(Στο σημείο αυτό τηρείται στην Αίθουσα ενός λεπτού σιγή)

Αθάνατοι!

(Χειροκροτήματα)

Θα παρακαλούσα πολύ τον Υπουργό κ. Φίλη να πάρει τον λόγο εκ μέρους της Κυβέρνησης.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κυρίες και κύριοι συνάδελφοι, κυρίες και κύριοι Έλληνες Εβραίοι επιζήσαντες ή απόγονοι επιζησάντων του Ολοκαυτώματος, η 27η Ιανουαρίου καθιερώθηκε διεθνώς ως Ημέρα Μνήμης των Θυμάτων του Ολοκαυτώματος με ψήφισμα του Οργανισμού Ηνωμένων Εθνών το 2005, εξήντα χρόνια μετά το τέλος του Β΄ Παγκοσμίου Πολέμου. Είχε προηγηθεί το 2002 ανάλογη απόφαση των κρατών- μελών του Συμβουλίου της Ευρώπης, με πρωτοβουλία των Υπουργών Παιδείας.

Η ημερομηνία είναι συμβολική. Στις 27 Ιανουαρίου 1945 ο σοβιετικός στρατός έφτασε στο Άουσβιτς. Οι ελευθερωτές αντίκρισαν μονάχα επτά με οκτώ χιλιάδες, οι οποίοι ανέλπιστα είχαν επιζήσει, ενώ λίγες ημέρες νωρίτερα το στρατόπεδο είχε εκκενωθεί από πενήντα οκτώ χιλιάδες κρατούμενους, που σε μια πορεία θανάτου οδηγήθηκαν σε άλλα στρατόπεδα στο εσωτερικό της Γερμανίας.

Την 27η Ιανουαρίου μνημονεύεται, λοιπόν, η απελευθέρωση του τόπου καταναγκαστικής εργασίας και εξόντωσης, όπου συντελέστηκε η δολοφονία σχεδόν ενός εκατομμυρίου Εβραίων, αλλά και κομμουνιστών και άλλων αντιφρονούντων, τσιγγάνων, αιχμαλώτων πολέμου και ομοφυλοφίλων.

Στο Άουσβιτς II Μπίρκεναου λειτούργησαν τεράστιοι θάλαμοι αερίων και κρεματόρια, στα οποία από το 1942 και μετά εξοντώθηκαν Εβραίοι από όλη την κατεχόμενη Ευρώπη και ανάμεσά τους, από την άνοιξη του 1943, οι Εβραίοι της Ελλάδας.

Ο όρος «Ολοκαύτωμα» δηλώνει την ολική καταστροφή, τη δολοφονία σχεδόν έξι εκατομμυρίων Εβραίων της Ευρώπης από τους ναζί. Επρόκειτο για γενοκτονία, δηλαδή για την προσχεδιασμένη προσπάθεια να αφανιστεί ένας ολόκληρος λαός.

Το εγχείρημα που υπαγορεύτηκε από τη φυλετική ιδεολογία, τον αντισημιτισμό, εκτελέστηκε μεθοδικά από τους ναζί, με τη βοήθεια της πολιτικής γραφειοκρατίας, της γερμανικής πολεμικής μηχανής και με τη συνενοχή, τη συναίνεση, ή κάτω από το αδιάφορο βλέμμα παρατηρητών στην ίδια τη Γερμανία και την κατεχόμενη Ευρώπη.

Ούτε ο ανθρώπινος πόνος ούτε τα αμέτρητα δεινά που έχουν υπομείνει οι λαοί στην ιστορία τους διαβαθμίζονται.

Η ιστορική ιδιαιτερότητα της Γενοκτονίας των Εβραίων, της Shoah, έγκειται στη ναζιστική βούληση να αφανιστούν οι Εβραίοι από το πρόσωπο της γης. Για να εφαρμοστεί αυτή η χωρίς προηγούμενο απόφαση, οι Εβραίοι αναζητήθηκαν, διαχωρίστηκαν, εκτοπίστηκαν με τρένα στα στρατόπεδα συγκέντρωσης και δολοφονήθηκαν, αθώοι, άνδρες, γυναίκες και παιδιά, καταδικασμένοι για την καταγωγή τους.

Ως ιστορικό γεγονός το Ολοκαύτωμα συντελέστηκε από συγκεκριμένους θύτες και είχε συγκεκριμένα θύματα. Δεν ήταν αναπόφευκτο, αλλά ούτε ένα ιστορικό ατύχημα ή απλό επεισόδιο, χωρίς βαθιές ρίζες στον αντισημιτισμό.

Η κατανόηση της ιστορίας αυτής μας καθοδηγεί στην ανάληψη των ευθυνών που μας αναλογούν σήμερα στον τομέα της παιδείας και της καλλιέργειας των συνειδήσεων. Δεν επιδιώκουμε να αντλήσουμε επιχειρήματα που υπηρετούν πολιτικές ταυτοτήτων. Επιθυμούμε, όμως, να συλλάβουμε το βάθος μιας οδυνηρής ιστορίας, στην οποία συχνά η γενναιότητα και η αλληλεγγύη συγκρούστηκαν με τη μικροψυχία και την προδοσία, να στοχαστούμε γύρω από το καλό και το κακό που εκδηλώνονται στις μεγάλες στιγμές της ιστορίας, αλλά και στις μικρές της καθημερινής ζωής. Ποτέ δεν θα λυτρωθούμε από το βάρος του παρελθόντος, αν δεν έλθουμε αντιμέτωποι με την ανθρώπινη βαρβαρότητα που εγγράφεται εντός της ιστορίας, ποτέ έξω από αυτή.

Το Ολοκαύτωμα είχε παγκόσμιο αντίκτυπο, αλλά συντελέστηκε στην πολιτισμένη Ευρώπη και την αφορά πρωταρχικά. Στην Ευρώπη επινοήθηκε και τέθηκε σε εφαρμογή το σχέδιο μίας νέας τάξης πραγμάτων, που στηριζόταν στην ιεραρχία των λεγόμενων «φυλών» και στην κυριαρχία της μίας από αυτές πάνω στις άλλες, με τη δολοφονία όσων θεωρούνταν διαφορετικοί. Στην καρδιά της Ευρώπης έγινε πράξη η σταδιακή εφαρμογή των διακρίσεων, των εκτοπίσεων και της εξόντωσης των Εβραίων.

Η ελληνική ιστορία αποτελεί κομμάτι αυτής της ευρωπαϊκής και παγκόσμιας ιστορίας. Στη χώρα μας αφανίστηκαν σχεδόν ολοσχερώς οι εβραϊκές κοινότητες στη Θεσσαλονίκη ή τα Γιάννενα. Διασώθηκαν όλοι οι Εβραίοι στη Ζάκυνθο, πολλοί στην Κατερίνη, στον Βόλο και στην Αθήνα. Κάποιοι διέφυγαν, άλλοι έσμιξαν με τους αντάρτες, κάποιοι κρύφτηκαν χάρη στην αλληλεγγύη και τη συμπαράσταση των συμπολιτών μας, άλλοι προδόθηκαν από αυτούς. Όμως, ο κανόνας από το Διδυμότειχο ως την Κρήτη και από την Κέρκυρα ως τη Ρόδο ήταν ο βίαιος ξεριζωμός, η εκτόπιση στα στρατόπεδα του Γ΄ Ράιχ και η εξόντωση των Ελλήνων Εβραίων. Περισσότεροι από εβδομήντα πέντε χιλιάδες Εβραίοι ζούσαν στην Ελλάδα πριν από τον πόλεμο. Όταν η Ελλάδα απελευθερώθηκε, λιγότεροι από έντεκα χιλιάδες είχαν επιζήσει.

Η 27η Ιανουαρίου αποτελεί μνημόσυνο για όλους εκείνους που φονεύθηκαν, χωρίς να έχουν ούτε την τύχη ενός τάφου στη γη. Τιμά, όμως και εκείνους τους λίγους που επέζησαν της ναζιστικής βαρβαρότητας. Τα δεινά τους συνεχίστηκαν για χρόνια μετά την απελευθέρωσή τους από τα στρατόπεδα. Αντιμετωπίστηκαν συχνά ως άβουλοι, υπαίτιοι της μοίρας τους, βουβοί. Κι όμως αυτοί, παρά τον πόνο της απώλειας, παρά τις αμέτρητες δυσκολίες, κατόρθωσαν να ξαναπιάσουν το κομμένο νήμα της ζωής τους.

Η βαριά σκιά του Ολοκαυτώματος σκεπάζει τον ευρωπαϊκό πολιτισμό. Στους επιζώντες οφείλουμε ότι με τη μαρτυρία τους συνέβαλαν να αποκτήσουμε συνείδηση του τεράστιου ρήγματος που επήλθε στον πολιτισμό μας. Ως Ευρωπαίοι πολίτες και με τις εκ των υστέρων γνώσεις μας αναμετριόμαστε με την απόσταση που μας χωρίζει από τα βάσανά τους, ενώ τα πρόσωπά τους και η φωνή τους μας θυμίζουν το ηθικό βάρος των γεγονότων και των συνεπειών τους.

Οφείλουμε, όμως, όλοι και όλες να σκεφτούμε καλά και το μονοπάτι που οδήγησε στο Ολοκαύτωμα, ιδιαίτερα τώρα που ο ρατσισμός και ο αντισημιτισμός κάνουν ξανά την εμφάνισή τους στην Ευρώπη.

Ο καπνός των κρεματορίων ήταν η κατάληξη μιας πορείας που άρχισε με λόγια, λόγια που ξεχώριζαν τους ανθρώπους, που στιγμάτισαν εκείνους που δεν ανήκαν στην πλειοψηφία, που ζητούσαν από απλούς πολίτες να περιφρονούν, να φτύνουν και να προκαλούν δεινά σε συνανθρώπους τους, γιατί αυτοί δεν ήταν άνθρωποι, αλλά παράσιτα ή αντικοινωνικά στοιχεία που μόλυναν την υγιή κοινωνία, λόγια που ξεκίνησαν ως απόψεις κάποιων ακραίων, αλλά που έσπειραν τον σπόρο που κάρπισε, όταν η οικονομική κρίση τσάκισε την κοινωνία και γέμισε απόγνωση τους ανθρώπους.

Οφείλουμε να σκεφτούμε όλοι ότι τα λόγια έχουν συνέπειες. Όταν οι ακροδεξιές γερμανικές οργανώσεις, όπως τα Ατσάλινα Κράνη, που υπήρξαν πρόδρομοι των ναζί, διακήρυσσαν ότι οι Εβραίοι μολύνουν τη Γερμανία και ότι ασκούν μεγάλη επιρροή που πρέπει να μειωθεί, δεν εννοούσαν τη φυσική εξόντωση σε βιομηχανίες θανάτου όλων των ανδρών, γυναικών και παιδιών που ήταν Εβραίοι.

Όταν οι γιατροί της Γερμανίας μίλησαν για την –σε εισαγωγικά- «ζωή που δεν αξίζει να ζεις», οι ίδιοι Γερμανοί πολίτες δεν φαντάστηκαν ότι αυτό θα σήμαινε τη φυσική εξόντωση ηλικιωμένων και ασθενών με νοητική καθυστέρηση ή βαριές αναπηρίες.

Οι ναζί προχώρησαν στις ακραίες λογικές και συνέπειες, χρησιμοποιώντας τη γνωστή γερμανική μεθοδικότητα και αποτελεσματικότητα, αυτή την ιδεολογία τους περί παρασίτων που μολύνουν την υγιή κοινωνία και περί ζωής που δεν αξίζει να ζεις. Γι’ αυτό, ας μην υποτιμούμε τη σημασία αυτών των λόγων, όταν ακούγονται και δυστυχώς ακούγονται είτε απροκάλυπτα είτε συγκεκαλυμμένα, ακόμα και σήμερα.

Από το Βήμα αυτό οφείλω επίσης να απευθυνθώ στους Έλληνες αντισημίτες, που δεν χάνουν την ευκαιρία να αμφισβητήσουν τον πατριωτισμό των Ελλήνων Εβραίων με κάθε είδους πιθανούς και απίθανους τρόπους. Το αίμα των Ελλήνων Εβραίων χύθηκε για την ελευθερία της Ελλάδας, όπως και το αίμα των υπολοίπων Ελλήνων πολιτών όποτε η πατρίδα το χρειάστηκε.

Οι Έλληνες Εβραίοι, όταν αναφέρονται στους ίδιους, χρησιμοποιούν το επίθετο «ομόθρησκοι» και οι ίδιοι αυτοπροσδιορίζονται ως θρησκευτική μειονότητα. Και πώς θα μπορούσε να γίνει διαφορετικά, όταν κατοικούν σε αυτά τα χώματα από την αρχαιότητα;

Κυρίες και κύριοι, το Υπουργείο Παιδείας, Έρευνας και Θρησκευμάτων έχει προχωρήσει σε συγκεκριμένες ενέργειες, σε συνεργασία με τους Έλληνες Εβραίους, για να διαφυλάξει την ιστορική μας μνήμη, αλλά και για να δώσει την ευκαιρία σε εκπαιδευτικούς και μαθητές να κατανοήσουν τη σημασία του Ολοκαυτώματος για την παγκόσμια και την ελληνική ιστορία.

Το Ολοκαύτωμα έχει συμπεριληφθεί στα σχολικά βιβλία, ενώ το Υπουργείο Παιδείας, Έρευνας και Θρησκευμάτων συνδιοργανώνει κάθε χρόνο σεμινάρια για την επιμόρφωση εκπαιδευτικών για τη διδασκαλία του Ολοκαυτώματος. Υποστηρίζει επίσης την ετήσια επίσκεψη μη Εβραίων μαθητών στο Μουσείο του Άουσβιτς, μία από τις σημαντικότερες πρωτοβουλίες του Υπουργείου μας.

Το 2015 διοργανώθηκε για πρώτη φορά, με τη συνεργασία της Γενικής Γραμματείας Θρησκευμάτων και του Εβραϊκού Μουσείου Ελλάδος, μαθητικός διαγωνισμός δημιουργίας βίντεο με θέμα «Το Ολοκαύτωμα και οι Έλληνες Εβραίοι». Προχωρούμε και φέτος στην επανάληψή του.

Υποστηρίζονται επίσης πρωτοβουλίες σχολείων για συνεργασία με σχολεία της αλλοδαπής, που έχουν ως αντικείμενο το Ολοκαύτωμα και τις γενοκτονίες. Μια τέτοια συνεργασία υλοποίησε το 6ο Λύκειο Νέας Σμύρνης με σχολείο των Ηνωμένων Πολιτειών Αμερικής. Για πρώτη φορά μετά το 2007 το Υπουργείο Παιδείας εξέδωσε φέτος εγκύκλιο για την ημέρα μνήμης του Ολοκαυτώματος, που διαβάζεται σήμερα σε όλα τα σχολεία της χώρας.

Με την ευκαιρία αυτή, οφείλω να συγχαρώ τον Πρόεδρο της Βουλής για τη σημερινή του πρωτοβουλία, που αποτελεί τιμή για την ελληνική πολιτεία, την ελληνική Βουλή, την ελληνική ιστορία και τον ελληνικό εβραϊσμό.

Κυρίες και κύριοι συνάδελφοι, σήμερα εγκαινιάσαμε το μνημείο των Ελλήνων Δικαίων των Εθνών. Το παράδειγμα αυτών των μη Εβραίων Ελλήνων, που μέσα στην Κατοχή διακινδύνευσαν τη ζωή τους για να σώσουν τη ζωή των Εβραίων Ελλήνων, είναι ένα φως ελπίδας που δείχνει σταθερά την οδό της αρετής και της δημοκρατίας. Ας το ακολουθήσουμε!

Σας ευχαριστώ.

(Χειροκροτήματα)

**ΠΡΟΕΔΡΟΣ (Νικόλαος Βούτσης):** Κύριε Φίλη, ευχαριστούμε.

Θα ήθελα να ενημερώσω τη Βουλή ότι και το Υπουργείο Εξωτερικών έχει προχωρήσει σε σχετικές εκδόσεις και μάλιστα πρόσφατα έχετε πάρει και τα σχετικά βιβλία. Όπως, επίσης, θα ήθελα να σας ενημερώσω ότι ως Βουλή θα συμμετάσχουμε με χορηγία στη διαμόρφωση μόνιμου μνημειακού χώρου στο Άουσβιτς, που θα είναι ακριβώς για τα θύματα των Ελλήνων Εβραίων, οι οποίοι άφησαν εκεί τη ζωή τους.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η ειδική εκδήλωση για την ημέρα μνήμης των Ελλήνων Εβραίων μαρτύρων και ηρώων τουΟλοκαυτώματος και θα συνεχίσουμε με τη διακοπείσα νομοθετική εργασία.

Συνεπώς διακόπτουμε για πέντε λεπτά. Ευχαριστώ πολύ.

(Χειροκροτήματα απ’ όλες τις πτέρυγες της Βουλής)

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, επανερχόμαστε στη συζήτηση του νομοσχεδίου.

Κύριε Δένδια, προτού σας δώσω τον λόγο και οι δύο Υπουργοί θέλουν να τοποθετηθούν επί των τροπολογιών, οπότε θα έχουν και αυτοί τον λόγο. Αν νομίσετε μετά ότι προκύπτει θέμα, θα έχετε και εσείς τον λόγο.

**ΝΙΚΟΛΑΟΣ ΔΕΝΔΙΑΣ:** Δεν είναι μόνο όταν προκύπτει θέμα. Πρέπει να γίνεται ούτως ή άλλως.

**ΠΡΟΕΔΡΕΥΩΝ (Δημήτριος Κρεμαστινός):** Θα μας πουν.

Παρακαλώ, κύριε Παρασκευόπουλε, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εν όψει της διαδικαστικής δυσκολίας, η οποία εδώ επισημάνθηκε, νομίζω ότι μπορούμε να αποσύρουμε την τροπολογία που αφορά τις απαλλοτριώσεις. Θα παρακαλέσω πολύ και τους Βουλευτές, πάντως, να τη μελετήσουν το ταχύτερο δυνατό -είναι πολύ απλή- ώστε να μπορέσει να επανεισαχθεί το ταχύτερο.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Υπουργέ.

Κύριε Σταθάκη, έχετε και εσείς τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Στο ίδιο πνεύμα θα αποσύρω την τροπολογία για την Επιτροπή Ανταγωνισμού, που θα κατατεθεί επίσης άμεσα για συζήτηση, πιθανότατα στο πρώτο νομοσχέδιο, που είναι εφικτό πιθανόν και στο τέλος της εβδομάδας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Δένδια, έχετε τον λόγο. Πόσα λεπτά θέλετε;

**ΝΙΚΟΛΑΟΣ ΔΕΝΔΙΑΣ:** Δεν θα βραδύνω, κύριε Πρόεδρε. Αν έχετε την καλοσύνη, τρία λεπτά χρειάζομαι.

Κύριε Πρόεδρε, κατ’ αρχάς, επιχαίρω για την απόσυρση των δύο τροπολογιών. Αυτό το οποίο, όμως, δεν μου αρέσει είναι η αιτιολογία απόσυρσής τους και ιδιαίτερα η ακροτελεύτια δήλωση του Υπουργού Ανάπτυξης, του κ. Σταθάκη, όσον αφορά στην τροπολογία για την Επιτροπή Ανταγωνισμού.

Εξηγούμαι –και το λέω από τώρα για να μην υπάρξει παρανόηση της θέσεως της Αξιωματικής Αντιπολίτευσης- ότι η απόσυρση δεν αίρει το αδίκημα. Το να εμφανίζονται εκπρόθεσμες τροπολογίες για ανεξάρτητη αρχή –και όπως φαίνεται από τη δήλωση του Υπουργού, θα την επαναφέρει όχι εκ προχείρου, αλλά με σχεδιασμό και με προσπάθεια να ελεγχθούν οι ανεξάρτητες αρχές- δεν τιμά την Κυβέρνηση ούτε τα κοινοβουλευτικά ήθη και δεν ωφελεί το πολιτικό σύστημα και την κοινωνία.

Συγκεκριμένα, μέσα σ’ αυτήν εδώ την τροπολογία, υπάρχουν διατάξεις προδήλως φωτογραφικές και εξόχως αντισυνταγματικές. Θα ήθελα, λοιπόν, να παρακαλέσω την Κυβέρνηση, να απαιτήσω από την Κυβέρνηση –αν θέλετε- να μην επαναφέρει αυτές τις διατάξεις.

Νομίζω, κύριε Πρόεδρε, ότι η Κυβέρνηση διολισθαίνει μέσα από τις δυσκολίες που αντιμετωπίζει για να εφαρμόσει την όποια πολιτική, σε λύσεις αυταρχισμού. Αυτό παρατηρείται και σήμερα εδώ.

Παρακαλώ, λοιπόν, και ζητώ -απαιτώ, αν θέλετε- σύμφωνα με τη συνταγματική τάξη, αυτές οι τροπολογίες –και ιδίως η τροπολογία που αφορά την ανεξάρτητη αρχή- να μην επανέλθουν. Δεν χρειάζεται να καταναλωθεί χρόνος της Εθνικής Αντιπροσωπείας για διατάξεις οι οποίες ούτως ή άλλως θα προσβληθούν στο Συμβούλιο της Επικρατείας, θα ακυρωθούν, θα γελοιοποιήσουν τον νομοθέτη και τελικά θα οδηγήσουν σε επιβεβαίωση της κυβερνητικής τάσης για αυθαιρεσία.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Εκπλήσσομαι, πραγματικά, από την τοποθέτηση του κ. Δένδια. Τον παραπέμπω στις αυστηρές οδηγίες της Ευρωπαϊκής Ένωσης για τη σύνθεση και ανεξαρτησία των εθνικών ανεξαρτήτων αρχών. Αν θέλει να υπερασπιστεί συγγενικές τοποθετήσεις πρώτου ή δεύτερου βαθμού, αν θέλει να υπερασπιστεί μία επιτροπή η οποία είναι η μόνη η οποία δεν έχει προβλέψει πειθαρχικές διαδικασίες όπως έχουν όλες οι άλλες ανεξάρτητες αρχές ή εγείρει κάποια θέματα περί αυταρχισμού και ελέγχου, για τα οποία εκπλήσσομαι, μπορεί να το κάνει. Θα το κάνει, όμως, στη συζήτηση επί της ουσίας.

Έχετε το χρόνο να προετοιμαστείτε, να μπούμε στην ουσία και να δούμε ποιες είναι φωτογραφικές διατάξεις, ποιες είναι οι διαδικασίες που ενισχύουν τη θωράκιση της Επιτροπής Ανταγωνισμού. Θα συμφωνήσετε μαζί μας ότι αυτή τη θωράκιση τη χρειάζεται η Επιτροπή Ανταγωνισμού, αν ενημερωθείτε για το τι συνέβη πρόσφατα στην Επιτροπή Θεσμών και Διαφάνειας. Φαντάζομαι ότι στο τέλος θα καταλήξετε να συμφωνήσετε μαζί μας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κυρία Κοζομπόλη, έχετε τον λόγο.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, με το υπό ψήφιση σχέδιο νόμου επιδιώκεται η ενσωμάτωση στο εθνικό μας δίκαιο μίας οδηγίας και μίας απόφασης, της οδηγίας 2011/99/ΕΕ του Ευρωπαϊκού Κοινοβουλίου περί της ευρωπαϊκής εντολής προστασίας και των αποφάσεων του Συμβουλίου της Ευρώπης, σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών.

Και οι δύο οδηγίες κινούνται στο πλαίσιο της ενίσχυσης του ευρωπαϊκού κράτους ασφάλειας μέσω της προαγωγής της συνεργασίας των ευρωπαϊκών χωρών. Η εντολή δικαστικής προστασίας που στηρίζεται σε δικαστική απόφαση που έχει εκδοθεί σε άλλη χώρα από εκείνη που εκτελείται και επιβάλλει συγκεκριμένες -και περιοριστικά στο νόμο- αναφερόμενες απαγορεύσεις σε εκείνον κατά του οποίου στρέφεται, εκδίδεται όταν υπάρχει κινητικότητα προσώπων στις ευρωπαϊκές χώρες. Αυτό έχει προβλεφθεί με σκοπό την προστασία του θύματος, στις περιπτώσεις εκείνες όπου κρίνεται από την ανακριτική αρχή ή από συμβούλιο του δικαστηρίου ότι η προσέγγιση του κατηγορουμένου ή του δράστη με το θύμα θα μπορούσε να δημιουργήσει κινδύνους εκδήλωσης μίας νέας εγκληματικής συμπεριφοράς.

Όμως, ανακύπτει το πρόβλημα τι θα συμβεί αν το θύμα μίας αξιόποινης πράξης μετακινηθεί σε άλλη χώρα της Ευρωπαϊκής Ένωσης, πώς θα καλυφθεί δηλαδή η ανάγκη προστασίας του. Αυτήν την ανάγκη έρχεται να καλύψει η ευρωπαϊκή εντολή προστασίας.

Αποσκοπεί, λοιπόν, στην προστασία των πολιτών μέσω της αμοιβαίας αναγνώρισης ποινικών δικαστικών αποφάσεων. Δημιουργείται μεταξύ κρατών-μελών της Ευρωπαϊκής Ένωσης ένας μηχανισμός αμοιβαίας αναγνώρισης αποφάσεων που λήφθηκαν σε ποινικές διαδικασίες και αφορούν σε μέτρα προστασίας θυμάτων εγκληματικών ενεργειών.

Η σχέση είναι αμφίδρομη. Λειτουργεί σε περιπτώσεις που η χώρα μας οφείλει να παρέχει δικαστική προστασία σε ένα άτομο που έρχεται στη χώρα μας από μια χώρα στην οποία έχουν επιβληθεί περιοριστικοί όροι, αλλά και την περίπτωση όπου το ελληνικό δικαστήριο επέβαλε όρους απόστασης, αποχής μεταξύ δράστη-θύματος και αυτοί πρέπει να τηρηθούν και σε μια διαφορετική χώρα κατά την περίπτωση που το θύμα εγκατασταθεί σ’ αυτήν.

Η οδηγία προβλέπει και τη θέσπιση, αλλά και τη διαδικασία εφαρμογής της ευρωπαϊκής εντολής προστασίας. Προβλέπονται όροι για την εφαρμογή της, ο τύπος και το περιεχόμενό της. Επίσης, προβλέπεται η διαδικασία για την έκδοση αυτού του ευρωπαϊκού εντάλματος προστασίας, αλλά και η αρμόδια προς τούτο αρχή, που είναι ο εισαγγελέας του τόπου συνήθως διαμονής του προστατευομένου προσώπου.

Ο εισαγγελέας είναι αρμόδιος για την αναγνώριση της αλλοδαπής απόφασης, αλλά αρμόδιος είναι και για την έκδοση και διαβίβαση της ευρωπαϊκής εντολής προστασίας σε άλλο κράτος-μέλος που θα εκτελεστεί.

Το Υπουργείο Δικαιοσύνης, Διαφάνειας και Ανθρωπίνων Δικαιωμάτων λειτουργεί επικουρικά για τη διαβίβαση και παραλαβή των σχετικών εντολών. Αρμόδιος για να εκδώσει την ευρωπαϊκή εντολή προστασίας είναι ο εισαγγελέας, αλλά δεν είναι υποχρεωμένος να εφαρμόσει αυτούσια αυτήν την ευρωπαϊκή εντολή. Ωστόσο, ελέγχει την τήρηση της νομιμότητας όσο και τη συνδρομή των νόμιμων προϋποθέσεων. Κάτω δε από προϋποθέσεις ακροάται το πρόσωπο που προκαλεί τον κίνδυνο.

Η ευρωπαϊκή εντολή εκδίδεται μόνο εάν υφίσταται νόμιμη δικαστική απόφαση που απαγορεύει σε πρόσωπο που προκαλεί κίνδυνο την είσοδό του σε συγκεκριμένο χώρο, την επαφή του με το προστατευόμενο άτομο και την προσέγγισή του με αυτό. Έχει δηλαδή πολύ συγκεκριμένο και σαφώς καθορισμένο στο νόμο πεδίο εφαρμογής. Επίσης, στην οδηγία προβλέπονται οι διαδικασίες διαβίβασης και παράτασης της εντολής -αν χρειαστεί- και ανανέωσής της αν παραστεί προς τούτο ανάγκη.

Ομοίως ο εισαγγελέας του τόπου κατοικίας του προστατευομένου προσώπου, μπορεί με αιτιολογημένη διάταξή του να αρνηθεί την αναγνώριση της εντολής προστασίας. Στην περίπτωση αυτήν, το προστατευόμενο πρόσωπο δικαιούται να προσφύγει εντός δέκα ημερών ενώπιον του εισαγγελέα εφετών ή αν η απορριπτική απόφαση έχει εκδοθεί από τον εισαγγελέα εφετών, ενώπιον του εισαγγελέα πρωτοδικών, μετά και από τη νομοθετική βελτίωση που κατέθεσε ο Υπουργός κατά την επεξεργασία του υπό ψήφιση νομοσχεδίου.

Έτσι με την εντολή προστασίας διασφαλίζεται η νόμιμη άσκηση του δικαιώματος των πολιτών της Ευρωπαϊκής Ένωσης να διακινούνται και να μεταβαίνουν ελεύθερα εντός της επικράτειας των κρατών-μελών, απολαμβάνοντας του δικαιώματος προστασίας τους με βάση δικαστική απόφαση που έχει εκδοθεί σε άλλο κράτος-μέλος από αυτό που διαμένουν, χωρίς να είναι αναγκασμένοι να κάνουν την ίδια διαδικασία δύο φορές.

Το δεύτερο μέρος του υπό ψήφιση νομοσχεδίου επιδιώκει την ενσωμάτωση στο ελληνικό δίκαιο των αποφάσεων του Συμβουλίου της Ευρώπης σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο.

Τέτοιο νομοθετικό πλαίσιο έχει κυρωθεί στη χώρα μας με τον ν. 4212/1961 και έχει ενσωματωθεί στο εθνικό μας δίκαιο η από 20-4-1959 Ευρωπαϊκή Σύμβαση περί αμοιβαίας δικαστικής συνδρομής επί ποινικών υποθέσεων.

Στα άρθρα 13 και 22 της Σύμβασης αυτής προβλέπεται η ανταλλαγή πληροφοριών ποινικού μητρώου. Ωστόσο, με τον εκσυγχρονισμό των συστημάτων επικοινωνίας μεταξύ των κρατών, οι διατάξεις αυτές έχουν κριθεί ανεπαρκείς. Η αναγκαιότητα βελτίωσης αυτών των διατάξεων οδήγησε στις συγκεκριμένες αποφάσεις του Συμβουλίου της Ευρώπης και οργανώθηκε το Ευρωπαϊκό Σύστημα Πληροφοριών Ποινικού Μητρώου, το ECRIS, το οποίο ήδη εφαρμόζεται.

Με τις άνω αποφάσεις που ενσωματώνονται στο εθνικό μας δίκαιο, με το υπό ψήφιση νομοσχέδιο ρυθμίζονται κανόνες βάσει των οποίων διαβιβάζονται τα στοιχεία της καταδίκης ενός υπηκόου άλλου κράτους-μέλους της Ευρωπαϊκής Ένωσης στο κράτος-μέλος της ιθαγένειάς του, οι υποχρεώσεις διατήρησης των πληροφοριών αυτών και η διευκρίνιση των μεθόδων που πρέπει να ακολουθούνται όταν υποβάλλονται αιτήσεις για πληροφορίες ποινικού μητρώου. Τρίτον, η εφαρμογή του ενιαίου συστήματος πληροφοριών του Ευρωπαϊκού Συστήματος Πληροφοριών Ποινικού Μητρώου, του ECRIS.

Την ευθύνη της εφαρμογής αυτών των διαδικασιών και του χαρακτηρισμού των εγκλημάτων, την αναλαμβάνει μια τριμελής επιτροπή που θα συσταθεί στο Υπουργείο Δικαιοσύνης, στη Διεύθυνση Ποινικού Μητρώου, της οποίας προΐσταται εισαγγελέας, η οποία μάλιστα έχει αναβαθμιστεί μετά από τις παρεμβάσεις και τις νομοθετικές βελτιώσεις του Υπουργού.

Η επιτροπή αυτή συγκροτεί έναν κατάλογο των εγκλημάτων, προκειμένου να γίνονται οι κατάλληλες αντιστοιχίσεις με εγκλήματα των άλλων χωρών και ενημερώνεται με στοιχεία που αφορούν τον χαρακτήρα της καταδίκης και τον νομικό χαρακτηρισμό της πράξης. Επίσης, προβλέπονται και στοιχεία που αφορούν τη μετάφραση για τη διευκόλυνση της εφαρμογής.

Η εφαρμογή της οδηγίας για τη συνεργασία στο ποινικό μητρώο οδηγεί στη μεταρρύθμιση ενός μόνο άρθρου του Κώδικα Ποινικής Δικονομίας. Είναι το άρθρο 574, το οποίο αναφέρεται στα στοιχεία που είναι αναγκαία για την εξατομίκευση ενός προσώπου, προκειμένου να μπορεί ακριβώς να γίνεται η εφαρμογή των σχετικών ρυθμίσεων.

Ορίζεται ο τρόπος που η ελληνική κεντρική αρχή διαβιβάζει στα υπόλοιπα κράτη-μέλη πληροφορίες, σχετικά με τις καταδίκες των υπηκόων τους στην Ελλάδα, καθώς και σχετικά κάθε μεταγενέστερη τροποποίηση ή κατάργηση των εν λόγω πληροφοριών.

Ορίζεται επακριβώς το περιεχόμενο του εγγράφου διαβίβασης και η υποχρέωση της Ελλάδας να διατηρεί κατ’ αντίστοιχο τρόπο τις διαβιβαζόμενες πληροφορίες ώστε, αν παραστεί ανάγκη, να τις αναμεταβιβάσει.

Ορίζεται ο χειρισμός των αιτήσεων πληροφοριών ποινικού μητρώου που απευθύνονται στο Υπουργείο Δικαιοσύνης από φυσικά πρόσωπα και αφορούν σε πρόσωπα που είναι υπήκοοι, κάτοικοι άλλων κρατών-μελών ή έχουν καταδικαστεί σε αυτά.

Ο μηχανισμός αυτός στοχεύει, μεταξύ άλλων, να εξασφαλίσει ότι τα πρόσωπα που έχουν καταδικαστεί για συγκεκριμένα αδικήματα, που συνεπάγονται απαγόρευση άσκησης συγκεκριμένου επαγγέλματος, δεν θα το ασκήσουν. Για παράδειγμα, η απαγόρευση άσκησης επαγγέλματος σχετικού με την εποπτεία παιδιών από καταδικασθέντα για σεξουαλικό αδίκημα σε βάρος παιδιών.

Ορίζεται ο τρόπος της απάντησης της αρμόδιας ελληνικής αρχής σε αιτήματα άλλων κρατών-μελών και τα αιτήματα διαχωρίζονται σε εκείνα που ζητούνται εκτός της ποινικής διαδικασίας και εντός της ποινικής διαδικασίας.

Ορίζονται οι σχετικές προθεσμίες και ο τρόπος επικοινωνίας που είναι ηλεκτρονικός με τη συμπλήρωση συγκεκριμένου εγγράφου που έχει επεξεργαστεί το Ευρωπαϊκό Σύστημα Πληροφοριών Ποινικού Μητρώου.

Τέλος, δεν πρέπει να παραλείψουμε ότι θεσπίζονται επιπλέον κανόνες για την προστασία προσωπικών δεδομένων που διαβιβάζονται μεταξύ των κρατών-μελών κατά την εφαρμογή του νόμου. Για το θέμα αυτό ισχύουν οι γενικοί κανόνες σχετικά με την προστασία των προσωπικών δεδομένων, όπως έχουν διατυπωθεί ήδη στο πλαίσιο αστυνομικής και δικαστικής συνεργασίας οι ποινικές υποθέσεις και συμπληρώνονται από τους κανόνες που θεσπίζονται στο συγκεκριμένο νομοσχέδιο.

Τα προσωπικά δεδομένα που διαβιβάζονται για τους σκοπούς της ποινικής δίκης μπορούν να χρησιμοποιηθούν μόνο για τους σκοπούς της ποινικής δίκης και γενικά όλα τα δεδομένα μπορούν να χρησιμοποιηθούν μόνο για τους σκοπούς που έχουν ζητηθεί από το αιτούν κράτος.

Τέλος, ορίζονται οι υποχρεώσεις της αρμόδιας αρχής για την εφαρμογή του παρόντος νομοσχεδίου, όπως για παράδειγμα η σύνταξη καταλόγων με τις αξιόποινες πράξεις, τις ποινές και τα μέτρα ασφαλείας που προβλέπονται στην ελληνική έννομη τάξη, η ρητή αναφορά ότι οι διατάξεις που ρυθμίζουν με ειδικότερο τρόπο ανταλλαγή πληροφοριών από το ποινικό μητρώο εξακολουθούν να ισχύουν, ως και τις αναγκαίες τροποποιήσεις του άρθρου -όπως προείπα- 574 του Κώδικα Ποινικής Δικονομίας.

Εν κατακλείδι, πρόκειται για εκσυγχρονισμό και βελτίωση του ισχύοντος πλαισίου ανταλλαγής πληροφοριών που περιέχονται στο ποινικό μητρώο, συγχρονισμό του συστήματος με άλλα κράτη-μέλη, με μεγαλύτερη προστασία διακίνησης της πληροφορίας που αφορά στα προσωπικά δεδομένα, αφού η ανταλλαγή πληροφοριών θα γίνεται με ηλεκτρονικό τρόπο μέσω συγκεκριμένου προγράμματος στα συγκεκριμένα μόνο πρόσωπα, που θα έχουν πρόσβαση σε αυτό, που θα είναι για αυτόν τον λόγο πιστοποιημένα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κυρία Κοζομπόλη.

Ο κ. Γεωργαντάς από τη Νέα Δημοκρατία έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, ίσως είναι σήμερα μια διαφορετική μέρα για το Κοινοβούλιο, για τις πρακτικές της καλής νομοθέτησης.

Απ’ ό,τι άφησε να διαφανεί ο κ. Σταθάκης, ο αποχωρών Υπουργός, οι δύο τροπολογίες -η μία η δική του και η άλλη η δική σας- τελικά, μάλλον, δεν θα συζητηθούν σήμερα.

Θα ήθελα να σημειωθεί ότι αυτό είναι πραγματικά μια θετική εξέλιξη στις πρακτικές, τις οποίες είχαμε συνηθίσει μέχρι σήμερα. Νομίζω ότι πρέπει να αποτελέσει και μια αρχή, επί της οποίας θα μπορέσουμε να συνεννοηθούμε και πράγματι να ξεκινήσουν πρακτικές καλής νομοθέτησης. Βεβαίως και οι τροπολογίες είναι αναγκαίες, βεβαίως και κάποιες εξ αυτών έχουν έναν επείγοντα χαρακτήρα, όμως καταλαβαίνετε καλύτερα όλων -και λόγω της ιδιότητάς σας- ότι όταν γίνεται κατάχρηση αυτού του ζητήματος, τίθενται ζητήματα αξιοπιστίας, τίθενται ζητήματα σκοπιμότητας.

Για να είμαι δίκαιος, κύριε Υπουργέ, να πω ότι η δική σας τροπολογία, περί του κώδικα απαλλοτριώσεων, την οποία τυχαίνει και γνωρίζω με τη νομική μου ιδιότητα, πράγματι ήταν προς τη σωστή κατεύθυνση. Έχω χειριστεί ζήτημα απαλλοτρίωσης σε μεγάλο έργο του νομού Κιλκίς, όπου η διαδικασία του 7Α ήταν πολύ χρήσιμη και με τις βελτιώσεις τις οποίες φέρατε, νομίζω ότι θα είναι ακόμα χρησιμότερη.

Όμως, όταν κατατίθεται μια τέτοια τροπολογία, με θετικό πρόσημο, στις 11.45΄ την ημέρα της συζητήσεως ξεκινάμε με ένα ζήτημα αξιοπιστίας. Οπότε, θεωρώ ότι πρέπει τουλάχιστον στο ζήτημα του εμπροθέσμου και της σχετικότητας με το νομοσχέδιο, να υπάρχει μια συνέπεια.

Βεβαίως, πρέπει να σχολιάσω και λίγο την έτερη τροπολογία, η οποία έφερνε συγκεκριμένες πολύ ουσιαστικές ρυθμίσεις επί μιας ανεξάρτητης αρχής. Και βεβαίως το πρώτο ερώτημα, το οποίο γεννάται σε έναν Βουλευτή είναι «γιατί τώρα, γιατί εκπροθέσμως, γιατί σε ένα άσχετο νομοσχέδιο και γιατί μόνο επί μίας ανεξάρτητης αρχής;».

Εδώ είμαστε να κουβεντιάσουμε κάποια στιγμή επί των κανόνων, οι οποίοι πρέπει να διέπουν όλες τις ανεξάρτητες αρχές, επί των κωλυμάτων τα οποία ίσως πρέπει να υπάρχουν. Αυτό, όμως, να γίνει σε μια συντεταγμένη συζήτηση, με τον χρόνο και τη δυνατότητα να τοποθετηθούν όλες οι πτέρυγες της Βουλής.

Ας θεωρήσουμε, λοιπόν, ότι η σημερινή δική σας ενέργεια είναι προς τη σωστή κατεύθυνση και ελπίζουμε να έχει και συνέχεια.

Επί του νομοσχεδίου και επί της ενσωμάτωσης επί της οποίας έγινε πραγματικά μια πολύ ουσιαστική συζήτηση στις επιτροπές και στην οποία κάναμε μια παρατήρηση, η οποία έγινε δεκτή από εσάς και την ενσωματώσατε, όπως κι εσείς επιφέρατε και κάποιες τροποποιήσεις, έχω μόνο δυο πράγματα να πω. Είναι μια ενσωμάτωση, η οποία δεν έχει τυπικό χαρακτήρα, είναι μια ενσωμάτωση, η οποία όπως είπα και στην Επιτροπή θα βελτιώσει ουσιαστικά την ποιότητα της ζωής αρχικά των πολιτών της Ευρωπαϊκής Ενώσεως και στη συνέχεια και τη διαδικασία ανταλλαγής πληροφοριών επί ποινικού χαρακτήρα.

Στο πρώτο σκέλος, πράγματι, έχουμε τη ρύθμιση της επέκτασης της προστασίας ενός πολίτη από ένα κράτος-μέλος σε ένα άλλο, σε σχέση με απόφαση ποινικού χαρακτήρα από το κράτος προελεύσεως. Πρέπει να ξεκαθαρίσουμε ότι η δυνατότητα της προστασίας με τις διατάξεις του Αστικού Δικαίου υπάρχουν, είναι ξέχωρες. Εδώ μιλάμε για την επέκταση προστασίας, η οποία προκύπτει από μια ποινική απόφαση.

Το δεύτερο σκέλος, έχει να κάνει με την ηλεκτρονική, ουσιαστικά, καταγραφή και ανταλλαγή των πληροφοριών σε σχέση με τις καταδίκες κάποιου πολίτη. Αυτό δεν έχει μόνο σημασία στην αμεσότητα, στον άμεσο και αξιόπιστο τρόπο με τον οποίο θα μπορεί κάθε κράτος-μέλος και κάθε διοικητική ή δικαστική του αρχή να ενημερώνεται για το ποινικό παρελθόν του κάθε πολίτη, ο οποίος εισέρχεται σε αυτήν τη χώρα. Μας δίνει και τη δυνατότητα, όπου υπάρχει απαγόρευση ασκήσεως του επαγγέλματος, όπου υπάρχει ζήτημα σχετικά με εγκλήματα κατά ανηλίκων, να προλαβαίνει το κράτος υποδοχής και να προβαίνει και αυτό σε όποια διαδικασία προβλέπεται, σε σχέση με την μη άσκηση επαγγέλματος στη χώρα αυτή ή με όποια άλλη συνέπεια η οποία προβλέπεται.

Θεωρώ, λοιπόν, ότι οι δύο ενσωματώσεις αυτές είναι με απόλυτα θετικό πρόσημο και θα βελτιώσουν πράγματι τη σχέση του πολίτη προς το κράτος και γενικότερα τη ζωή των πολιτών της Ευρωπαϊκής Ενώσεως.

Καταλήγοντας και δηλώνοντας ότι υπερψηφίζουμε το νομοσχέδιο, με τις τροποποιήσεις, έτσι όπως το φέρατε, και την ενσωμάτωση, ας ελπίσουμε να μην χρειαστεί ξανά σε αυτήν την Αίθουσα να μιλάμε για εκπρόθεσμες και άσχετες τροπολογίες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Γεωργαντά.

Τον λόγο έχει ο κ. Παπαθεοδώρου από τη Δημοκρατική Συμπαράταξη ΠΑΣΟΚ-ΔΗΜΑΡ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς θα ήθελα να εκφράσω πραγματικά την ικανοποίησή μας για την απόσυρση των δύο τροπολογιών, η οποία εν πολλοίς έγινε και με δική σας πρωτοβουλία. Αυτό σας τιμά.

Επίσης θα ήθελα να εκφράσω την ικανοποίησή μας για το γεγονός ότι σήμερα ήταν μια ιδιαίτερη μέρα και δεν νομίζω ότι θα έπρεπε να αναλωθούμε ούτε σε αντεγκλήσεις πολιτικού χαρακτήρα για τον τρόπο λειτουργίας της Βουλής αλλά ούτε και στο γεγονός ότι και οι δύο τροπολογίες είχαν ένα περιεχόμενο, το οποίο χρήζει μεγαλύτερης μελέτης και οπωσδήποτε συζήτησης. Υπάρχει νομοθετικό έργο μπροστά μας και θα μπορέσουμε να τις συζητήσουμε.

Έρχομαι στο σχέδιο νόμου, το οποίο συζητάμε σήμερα. Υπενθυμίζω ότι δηλώσαμε από τη συζήτηση στην Επιτροπή ότι συμφωνούμε επί της αρχής αλλά και επί των άρθρων, όπως και με τις νομοτεχνικές βελτιώσεις, που φέρατε στην Επιτροπή.

Θα τονίσουμε ότι με την ενσωμάτωση της οδηγίας και της απόφασης του Συμβουλίου στο Εθνικό μας Δίκαιο, ενισχύεται το οικοδόμημα της ευρωπαϊκής αντεγκληματικής πολιτικής και ισχυροποιείται ο ευρωπαϊκός χώρος δικαιοσύνης, ελευθερίας και ασφάλειας.

Με τις διατάξεις του πρώτου μέρους του νομοσχεδίου ενσωματώνεται στην ελληνική νομοθεσία η οδηγία του Ευρωπαϊκού Κοινοβουλίου 2011/99 της Ευρωπαϊκής Ένωσης, που αφορά στην ευρωπαϊκή εντολή προστασίας.

Συγκεκριμένα, αντικείμενο των εν λόγω άρθρων είναι η αναγνώριση στην Ελλάδα της ευρωπαϊκής εντολής προστασίας, που εκδόθηκε σε άλλο κράτος-μέλος της Ευρωπαϊκής Ένωσης και διατάσσει μέτρα προστασίας ενός προσώπου από εγκληματική ενέργεια άλλου προσώπου ή από απειλή εγκληματικής ενέργειας άλλου προσώπου που μπορεί να θέσει σε κίνδυνο τη ζωή του, τη σωματική ή την ψυχική του ακεραιότητα, την αξιοπρέπειά του, την προσωπική του ελευθερία ή τη γενετήσια ακεραιότητά του για τη συνέχιση της προστασίας του στην Ελλάδα. Στη συνέχεια ορίζεται η έννοια των όρων, καθώς και οι αρμόδιες αρχές για την υλοποίηση. Προσδιορίζονται, δε, οι απαγορεύσεις και οι περιορισμοί ως προς την έκδοσή της.

Στη σημερινή μου τοποθέτηση θα σταθώ κυρίως στο δεύτερο μέρος του νομοσχεδίου, που αφορά στην ενσωμάτωση της απόφασης 2009/316/ΔΕΥ του Συμβουλίου, σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών-μελών και του Ευρωπαϊκού Συστήματος Πληροφοριών Ποινικού Μητρώου, το γνωστό ως ECRIS.

Θα αναφερθούμε τελείως περιληπτικά στα άρθρα, που αφορούν στις γενικές αρχές και περιλαμβάνουν την καλύτερη κατανόηση του κειμένου και αφορούν στο αντικείμενο της οδηγίας και στον ορισμό των αρμόδιων αρχών για την εφαρμογή αυτής της οδηγίας.

Στο άρθρο 22, περιγράφεται η διαδικασία της διαβίβασης πληροφοριών από την ημεδαπή κεντρική αρχή στις κεντρικές αρχές των άλλων κρατών και προβλέπεται η διαβίβαση πληροφοριών προς τα κράτη-μέλη για την καταδίκη πολιτών, ακόμη και όταν ο καταδικασθείς είναι Έλληνας πολίτης, αυτό θεωρούμε ότι κατατείνει σε θετική κατεύθυνση.

Το άρθρο 23 περιγράφει το περιεχόμενο της διαβίβασης και τις πληροφορίες που υποχρεωτικά διαβιβάζονται μαζί με το αντίγραφο της καταδικαστικής απόφασης. Και αυτό νομίζω ότι ενισχύει τη διαδικασία ανταλλαγής πληροφοριών και την καλύτερη γνώση για τις καταδικαστικές αποφάσεις, οι οποίες έχουν ληφθεί σε άλλα κράτη-μέλη.

Με το άρθρο 31 προβλέπεται ότι η ημεδαπή κεντρική αρχή συντάσσει καταλόγους για τις αξιόποινες πράξεις, που προβλέπονται στην ελληνική έννομη τάξη. Συμφωνούμε με τις νομοτεχνικές βελτιώσεις, που έχετε κάνει στο παρόν νομοσχέδιο, καθώς και με τις προβλεπόμενες και κύριες ποινές και τα μέτρα ασφάλειας.

Σημειώνεται δε ότι με απόφαση του Υπουργού Δικαιοσύνης, Διαφάνειας και Ανθρωπίνων Δικαιωμάτων, συγκροτείται τριμελής επιτροπή τριετούς θητείας με αρμοδιότητα την ενημέρωση των εθνικών καταλόγων, όπως επίσης και ότι παρέχεται πλέον διευκρίνιση ότι οι υπάρχουσες διατάξεις που ρυθμίζουν θέματα ανταλλαγής πληροφοριών, προέρχονται από το ποινικό μητρώο και περιλαμβάνονται σε διμερείς ή πολυμερείς συμφωνίες μεταξύ των κρατών, εξακολουθούν να ισχύουν.

Το αντικείμενο αυτού του κεφαλαίου, στο σύνολό του, θεωρώ, λόγω της βαρύνουσας σημασίας του για την οικοδόμηση μιας ευρωπαϊκής αντεγκληματικής πολιτικής, βρίσκεται σε απόλυτα θετική κατεύθυνση.

Το σύστημα ECRIS τέθηκε σε εφαρμογή, ήδη από το 2012, σε μια σειρά από χώρες όπως το Βέλγιο, η Τσεχία, η Γαλλία, η Γερμανία, η Ισπανία, στο πλαίσιο του προγράμματος «Δίκτυο Ποινικών Μητρώων». Αυτές οι χώρες έχουν ήδη προβεί στην ηλεκτρονική ανταλλαγή πληροφοριών, σχετικά με τα ποινικά μητρώα των πολιτών. Αυτό το επιτυχημένο εγχείρημα δημιούργησε και την ανάγκη διεύρυνσης του συστήματος ECRIS.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Στο παρελθόν συχνή ήταν η έκδοση αποφάσεων των εθνικών δικαστηρίων με αποκλειστικό γνώμονα προηγούμενες καταδικαστικές αποφάσεις, οι οποίες είχαν καταχωριστεί στα εθνικά ποινικά μητρώα, ενώ υπήρχε αδυναμία γνώσης για την ύπαρξη ή μη ανάλογων αποφάσεων σε άλλα κράτη-μέλη της Ευρωπαϊκής Ένωσης, με αποτέλεσμα να μη διευκολύνεται το έργο της δικαιοσύνης ή να μην υπάρχει γνώση για προηγούμενη καταδικαστική απόφαση.

Το σύστημα ECRIS συνέβαλε και συμβάλλει στη βελτίωση της ανταλλαγής πληροφοριών ποινικού μητρώου ανάμεσα στα ευρωπαϊκά κράτη, αφού πλέον παρέχει τη δυνατότητα ηλεκτρονικής διασύνδεσης των βάσεων δεδομένων ποινικού μητρώου μεταξύ όλων των κρατών-μελών με τρόπο άμεσο, ομοειδή και αποτελεσματικό μέσω ηλεκτρονικού συστήματος.

Ο εθνικός δικαστής, ο εισαγγελέας, η κάθε διοικητική αρχή έχει πρόσβαση στο ποινικό παρελθόν του κάθε Ευρωπαίου πολίτη, ανεξαρτήτως της χώρας η οποία έχει εκδώσει την καταδικαστική απόφαση. Με αυτόν τον τρόπο δίνεται η δυνατότητα καλύτερης λειτουργίας της δικαιοσύνης αλλά και καλύτερης ανταλλαγής των πληροφοριών μεταξύ των κρατών-μελών.

Έτσι, λοιπόν, το ECRIS γίνεται και βασίζεται στην αρχή της αποκεντρωμένης αρχιτεκτονικής τεχνολογίας των πληροφοριών. Η αποθήκευση των δεδομένων ποινικού μητρώου γίνεται αποκλειστικά από τα κράτη-μέλη με εθνικές βάσεις δεδομένων και η ηλεκτρονική ανταλλαγή πληροφοριών είναι δυνατή μόνο μετά από έτοιμα των κεντρικών αρχών άλλου κράτους.

Η συγκέντρωση του συνόλου των καταδικαστικών αποφάσεων ενός προσώπου γίνεται από το κράτος-μέλος της ιθαγένειάς του. Το τελευταίο είναι αρμόδιο για την αποθήκευση, επικαιροποίηση και διαβίβαση όλων των πληροφοριών που ζητά το έτερο κράτος-μέλος.

Οι πληροφορίες αυτές που αφορούν σε καταδικαστική απόφαση, που εκδίδεται κατά αλλοδαπού ή μεταγενέστερη τροποποίηση αυτής, πρέπει να διαβιβάζονται πλέον από το κράτος-μέλος της έκδοσης σε αυτό ή σε αυτά της ιθαγένειας, της υπηκοότητας του καταδικασθέντος.

Η διαβίβαση αυτών των πληροφοριών υλοποιείται στο πλαίσιο ενός τυποποιημένου ευρωπαϊκού μορφότυπου με τη χρήση πινάκων αναφοράς, όπως κατηγοριοποιούνται οι αξιόποινες πράξεις και οι ποινές. Και αυτό διευκολύνει επίσης τη συμβατότητα των καταδικαστικών αποφάσεων και της ανάγνωσης των καταδικαστικών αποφάσεων μεταξύ των κρατών μελών.

Για όλους αυτούς τους λόγους, είμαστε σύμφωνοι. Υπερψηφίζουμε το σχέδιο νόμου και θεωρούμε ότι κατευθύνεται σε μια πορεία ολοκλήρωσης μιας ευρωπαϊκής ποινικής και αντεγκληματικής πολιτικής.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, το νομοσχέδιο, όπως ήδη έχει αναφερθεί, αποτελείται από δύο μέρη. Με το πρώτο εντάσσεται η οδηγία του 2011, που αφορά την ευρωπαϊκή εντολή προστασίας και με το δεύτερο η απόφαση-πλαίσιο του 2009 για την ανταλλαγή πληροφοριών από το ποινικό μητρώο των κρατών-μελών, καθώς επίσης και η συμπληρωματική απόφαση –η λεγόμενη ECRIS- για τη δημιουργία του Ευρωπαϊκού Συστήματος Πληροφοριών Ποινικού Μητρώου.

Τόσο η ευρωπαϊκή εντολή προστασίας, η οδηγία δηλαδή, όσο και η αποφάσεις που ενσωματώνονται, κατά την άποψη του Κομμουνιστικού Κόμματος Ελλάδας αποτελούν στρατηγική προτεραιότητα της Ευρωπαϊκής Ένωσης. Εντάσσονται στην παραπέρα οικοδόμηση του αντιδραστικού και του κατασταλτικού προς όφελος των συμφερόντων των ευρωπαϊκών μονοπωλίων και σε βάρος των δικαιωμάτων των λαών, του ψευδεπίγραφα αποκαλούμενου χώρου ελευθερίας, ασφάλειας και δικαιοσύνης της Ευρωπαϊκής Ένωσης, όπως αυτά διαμορφώθηκαν με τη συμφωνία του Τάμπερε της Φινλανδίας, στη συνέχεια με το πρόγραμμα της Χάγης, και τελευταία με το πρόγραμμα της Στοκχόλμης του 2010 και ειδικότερα σε ζητήματα δικαστικής συνεργασίας των κρατών-μελών σε ποινικές υποθέσεις.

Για αυτό εμείς ως Κομμουνιστικό Κόμμα Ελλάδας καταψηφίζουμε αυτό το νομοσχέδιο –το είχαμε πει και στις επιτροπές- και επί της αρχής και επί των άρθρων, δηλαδή στο σύνολό του. Επίσης, οι νομοτεχνικές βελτιώσεις που έφερε ο κύριος Υπουργός και έχουν κατατεθεί επί της ουσίας δεν αλλάζουν το χαρακτήρα, τη στόχευση του νομοσχεδίου.

Πιο ειδικά, σε σχέση με την οδηγία για την ευρωπαϊκή εντολή προστασίας, που αφορά τα άρθρα 1 έως 18, κατά τη γνώμη μας συγκροτείται ένας ευρωενωσιακός μηχανισμός για την αμοιβαία αναγνώριση στα κράτη-μέλη ποινικών αποφάσεων, σχετικά με μέτρα προστασίας θυμάτων εγκληματικών ενεργειών.

Ένα τέτοιο μέτρο για παράδειγμα θα μπορούσε να γίνει, όπως αναφέρεται στο άρθρο 4 του νομοσχεδίου, η αποχώρηση εισόδου σε πρόσωπο που κρίνεται επικίνδυνο σε χώρο που διαμένει το προστατευόμενο πρόσωπο. Στην ουσία αποτελεί συμπλήρωση σχετικών βασικών οδηγιών και αποφάσεων για την αμοιβαία αναγνώριση των ποινικών αποφάσεων στα κράτη-μέλη, που ενσωματώθηκαν στο ελληνικό δίκαιο με τον ν.4907/2014, παρ’ ότι ο εμφανιζόμενος σκοπός της, δηλαδή της οδηγίας, είναι διαφορετικός, δηλαδή η προστασία της ασφάλειας των θυμάτων και όχι των συμφερόντων της έννομης τάξης και όχι των καταδικασμένων και κατηγορουμένων.

Να επισημάνουμε ορισμένα ιδιαίτερα ζητήματα ως Κομμουνιστικό Κόμμα Ελλάδας, τα οποία θεωρούμε και προβληματικά αλλά και επικίνδυνα.

Στο άρθρο 2, όπου δίνονται οι βασικοί σχετικοί ορισμοί για την εφαρμογή των διατάξεων του νομοσχεδίου και μετά στον πρώτο ορισμό για την έννοια της ευρωπαϊκής εντολής προστασίας, αναφέρεται ότι αυτή ορίζεται ως απόφαση ή διάταξη δικαστικής ή άλλης ισοδύναμης αρχής κράτους-μέλους.

Θεωρούμε ότι το «άλλης ισοδύναμης αρχής» είναι επικίνδυνο, όπως είναι διατυπωμένο. Ποια θα μπορούσε, για παράδειγμα, να θεωρηθεί ισοδύναμη αρχή; Θα μπορούσε να θεωρηθεί, για παράδειγμα, η αστυνομική αρχή. Το επισημαίνουμε αυτό γιατί αν δεν είναι τουλάχιστον δικαστική, δεν παρέχονται ούτε οι υποτυπώδεις εγγυήσεις αμεροληψίας για τη λήψη του μέτρου, ώστε να έχει μάλιστα ισχύ σε όλα τα κράτη μέλη.

Στο άρθρο 3, επίσης, καθορίζεται ως αρμόδια αρχή για την αναγνώριση της ευρωπαϊκής εντολής προστασίας, όταν η Ελλάδα είναι το κράτος εκτέλεσής της, ο εισαγγελέας πρωτοδικών του τόπου της κατοικίας ή της προσωρινής διαμονής του προστατευόμενου προσώπου. Νομίζουμε ότι είναι, τουλάχιστον, προβληματικό το να ανατίθεται αυτή η αναγνώριση στον εισαγγελέα πρωτοδικών και να μην υπάρχει δικαστική κρίση, δεδομένου μάλιστα ότι πρέπει να αντιμετωπιστούν και να λυθούν μια σειρά από νομικά ζητήματα που αναφέρονται παρακάτω αναλυτικά στο άρθρο 12 του νομοσχεδίου.

Ο εισαγγελέας κατά την άποψή μας –και έτσι είναι και στο ελληνικό δίκαιο, δηλαδή- δεν είναι δικαστής. Κατά συνέπεια με αυτόν τον τρόπο διευρύνονται επικίνδυνα αρμοδιότητες του εισαγγελέα ή μιας άλλης ισοδύναμης αρχής, για παράδειγμα της αστυνομίας.

Σε σχέση με την απόφαση πλαίσιο για την ανταλλαγή πληροφοριών από το ποινικό μητρώο των κρατών μελών, καθώς και την συμπληρωματική απόφαση για τη δημιουργία ευρωπαϊκού συστήματος πληροφοριών ποινικού μητρώου, του ECRIS, που περιλαμβάνει για τις ανάγκες της ενσωμάτωσής τους και κάποιες προσθήκες στα τηρούμενα στοιχεία του εγχώριου δελτίου ποινικού μητρώου, σύμφωνα με τον κώδικά ποινικής δικονομίας, των άρθρων 19 έως 32 του νομοσχεδίου, επιδιώκεται να αναβαθμιστεί η διαδικασία ανταλλαγής πληροφοριών, που προέρχονται από το ποινικό μητρώο των κρατών-μελών και να δημιουργηθεί ένας ακόμα ευρωενωσιακός μηχανισμός συλλογής διακίνησης πληροφοριών, δηλαδή φακελώματος, δίπλα στο σύστημα Σένγκεν και άλλους μηχανισμούς. Συνιστά περισσότερο κυνηγητό μεταναστών και προσφύγων ή τον εγκλεισμό τους στα σύγχρονα στρατόπεδα συγκέντρωσης.

Στο άρθρο 22, σχετικά με τη διαβίβαση πληροφοριών, αναφέρεται ότι η ημεδαπή κεντρική αρχή ενημερώνει το ταχύτερο δυνατόν τις κεντρικές αρχές των άλλων κρατών-μελών για τις καταδίκες των πολιτών τους στην Ελλάδα. Μάλιστα παρακάτω λέει «ακόμα και όταν ο καταδικασθείς είναι παράλληλα και Έλληνας πολίτης». Δηλαδή, σημειώνουμε ως αρνητικό ότι αυτή η διαβίβαση γίνεται υποχρεωτικά και αυτόματα, δηλαδή χωρίς να ζητηθεί από κάποια δικαστική αρχή του κράτους-μέλους του οποίου ο καταδικασθείς έχει την ιθαγένεια.

Στο άρθρο 28 σχετικά με τους όρους χρήσης των προσωπικών δεδομένων που διαβιβάζονται, στην παράγραφο 2 εισάγεται εξαίρεση και επιτρέπεται να χρησιμοποιούνται πέρα από τους σκοπούς για τους οποίους έχουν ζητηθεί. Λέει «για την πρόληψη άμεσου και σοβαρού κινδύνου συνδεόμενη με την δημόσια ασφάλιση». Αυτό αντιλαμβανόμαστε ότι είναι μια έννοια λάστιχο.

Επίσης, εξαίρεση εισάγεται και με την παράγραφο 4 για τα προσωπικά δεδομένα που προέρχονται από την Ελλάδα. Η πρόβλεψη τέτοιων εξαιρέσεων ανοίγει σαφώς το δρόμο για διαφορετική χρήση των προσωπικών δεδομένων, πέραν των νόμιμων περιπτώσεων που προβλέπονται και για τα οποία ζητούνται. Παράλληλα ένας τέτοιος μηχανισμούς συνεχούς ανταλλαγής και αποθήκευσης τόσο μεγάλου όγκου ηλεκτρονικών πληροφοριών με προσωπικά δεδομένα, χωρίς εγγυήσεις ασφαλούς διαφύλαξής τους, εγκυμονεί κινδύνους για διαρροή τους, προς οποιονδήποτε, όπως έχει δείξει και η εμπειρία.

Με αυτόν τον τρόπο, κατά τη γνώμη μας, ακρωτηριάζονται ατομικά κοινωνικά δικαιώματα και δημοκρατικές ελευθερίες. Εντείνει την καταστολή και τον αυταρχισμό σε βάρος των εργαζομένων. Συνιστά ενίσχυση των κατασταλτικών μηχανισμών, της Europol, της Eurojust, της Frontex και άλλων τέτοιων ευρωπαϊκών κατασταλτικών μηχανισμών.

Θα πρέπει να ληφθεί υπ’ όψιν ότι με την τροποποίηση του άρθρου 574 του Κώδικα Πολιτικής Δικονομίας, που προβλέπεται στο άρθρο 33 του νομοσχεδίου, προστίθενται νέα στοιχεία στα τηρούμενα εγχώρια δελτία ποινικού μητρώου μεταξύ των οποίων και ο αριθμός του φορολογικού μητρώου.

Τέλος, προβληματική για τη μελλοντική ποινική και γενικότερη αντιμετώπιση και τα δικαιώματα των καταδικασθέντων είναι η ομογενοποίηση ουσιαστικών ποινών σε ένα τελικό δελτίο ποινικού μητρώου με την εικόνα ποινών οι οποίες έχουν απαγγελθεί από διαφορετικές χώρες με διαφορετικά ποινικά συστήματα, με διαφορετικό δικαιακό σύστημα, πιθανά με διαφορετικές κοινωνικές αξίες, όπως για παράδειγμα όσον αφορά ζητήματα επιμέτρησης ποινών αναστολής και άλλα. Κατά συνέπεια, αν υπάρξει αυτή η ενοποίηση, θα είναι μια επικίνδυνη άθροιση, μια σούμα, που κατά την άποψή μας θα είναι εντελώς αντιδραστική.

Για το Κομμουνιστικό Κόμμα Ελλάδας, οι πληροφορίες που πρέπει να δίνονται, πρέπει να δίνονται μόνο μέσω δικαστικής αρχής με οικονομικές και συνταγματικές εγγυήσεις. Άλλωστε, αυτός είναι ο χαρακτήρας του ποινικού μητρώου στην Ελλάδα. Οι οδηγίες όμως αυτές δείχνουν ότι ενώ εμφανίζει μια εικόνα, κατά την άποψή μας, απατηλή όσον αφορά την εφαρμογή μέτρων προστασίας υπέρ θυμάτων ή πιθανών θυμάτων κ.λπ., στην πραγματικότητα εισάγει στο ελληνικό σύστημα τους κανόνες της Ευρωπαϊκής Ένωσης, προκειμένου να δημιουργηθεί ένα υπερκρατικό όργανο με στόχο την καταστολή και την παραβίαση δημοκρατικών δικαιωμάτων μακροπρόθεσμα και με πρόσχημα την πάταξη της τρομοκρατίας και του οργανωμένου εγκλήματος.

Κατά συνέπεια, επαναλαμβάνω, κύριε Πρόεδρε, καταψηφίζουμε το νομοσχέδιο στο σύνολό του.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Συντυχάκη.

Τον λόγο έχει ο κ. Ιάσων Φωτήλας.

**ΙΑΣΩΝ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είχαμε τονίσει και κατά τη διάρκεια της συζήτησης επί της αρχής και επί των άρθρων του σχετικού σχεδίου νόμου στην Επιτροπή Δημόσιας Διοίκησης της Βουλής ότι το υπερψηφίζουμε. Θεωρούμε θετική τη θέσπιση ευρωπαϊκής εντολής προστασίας για θύματα επιθέσεων, όπως επίσης σε θετική κατεύθυνση κινούνται και οι σχετικές αποφάσεις για την ανταλλαγή πληροφοριών, για το ποινικό μητρώο καταδικασθέντων και η δημιουργία του αντίστοιχου μηχανισμού ανταλλαγής πληροφοριών ECRIS.

Όπως γνωρίζουμε, με βάση την ισχύουσα ελληνική ποινική νομοθεσία, σε ορισμένες περιπτώσεις το δικαστήριο μπορεί να επιβάλλει σε εκείνον που αφήνεται χωρίς κράτηση κάποιους όρους, που να αφορούν στην επαφή του με το θύμα, όταν κρίνει ότι η προσέγγιση του κατηγορουμένου ή του δράστη με το θύμα θα μπορούσε να δημιουργήσει κίνδυνους εκδήλωσης μιας νέας εγκληματικής συμπεριφοράς, μιας νέας βίαιης συμπεριφοράς. Οπότε, όπως ξέρουμε, κατά την ελληνική ποινική οικονομία-δικονομία, μπορούν να επιβληθούν επιπλέον όροι προστασίας των θυμάτων με την επιβολή ανάλογων όρων στους υπόδικους ή στους κατάδικους.

Υπάρχει, όμως, πιθανότητα σε αυτές τις περιπτώσεις που το δικαστήριο έκρινε ότι πρέπει να πραγματοποιηθούν ανάλογοι όροι, να υπάρξει μετακίνηση του θύματος μιας αξιόποινης πράξης σε μια άλλη ευρωπαϊκή χώρα. Σε αυτό το σημείο ανακύπτει η ανάγκη προστασίας του ατόμου που θα μετακινηθεί στην άλλη χώρα, καθώς και συνεργασίας των αρχών των δύο χωρών, προκειμένου να μπορεί να παρασχεθεί αυτή η προστασία. Και είναι σημαντικό να μπορεί να εκδώσει ο εισαγγελέας ευρωπαϊκή εντολή προστασίας κατόπιν της αιτήσεως του προστατευόμενου προσώπου.

Η ενσωμάτωση της κοινοτικής οδηγίας, που αφορά –το επαναλαμβάνω- σε ποινικές καταδίκες και όχι αστικές, απορρέει επιπλέον και από τη γενικότερη αναγκαιότητα διατήρησης, ανάπτυξης και περαιτέρω ενδυνάμωσης ενός χώρου ελευθερίας, ασφάλειας και δικαιοσύνης για τους πολίτες της Ευρωπαϊκής Κοινότητας, όπως έχει καθοριστεί με την τελευταία συμφωνία της Στοκχόλμης για την περίοδο 2009-2014.

Σε όλη την Ευρωπαϊκή Ένωση υπολογίζεται ότι κάθε χρόνο μπορούν να πέσουν θύματα, σοβαρών εγκληματικών πράξεων, περί τα εβδομήντα πέντε εκατομμύρια άνθρωποι, ένας στους επτά κατοίκους. Τα περιστατικά αυτά, για παράδειγμα, σεξουαλικής βίας κατά των γυναικών, μπορούν να έχουν καταστροφικές σωματικές, συναισθηματικές και οικονομικές συνέπειες για τα θύματα και τις οικογένειές τους. Όταν συμβαίνουν δε στο εξωτερικό η διαφορά νοοτροπίας, γλώσσας και νομοθεσίας ενδέχεται να προκαλέσει σημαντικά προβλήματα, γι’ αυτό οφείλουμε να νομοθετήσουμε σχετικά.

Με το παρόν σχέδιο νόμου επίσης ενσωματώνονται δύο αποφάσεις του Ευρωπαϊκού Συμβουλίου, η 315 και η 316, σχετικά με την ανταλλαγή πληροφοριών για το ποινικό μητρώο και τη δημιουργία σχετικού μηχανισμού ανταλλαγής πληροφοριών, ECRIS.

Σχετικά με την απόφαση του Ευρωπαϊκού Συμβουλίου για τη διαδικασία ανταλλαγής πληροφοριών που αφορούν στις ποινικές καταδίκες, που επιβάλλονται σε άλλα κράτη-μέλη γνωρίζουμε πως διεπόταν από τις διατάξεις της ευρωπαϊκής σύμβασης περί αμοιβαίας δικαστικής συνδρομής επί ποινικών υποθέσεων, της 20ης Απριλίου 1959, και έπρεπε γι’ αυτόν τον λόγο να εκσυγχρονιστεί. Η νέα διαδικασία θεσμοθέτησης έχει ξεκινήσει εδώ και μια δεκαετία και ήδη από το 2005αποτελεί πολιτική προτεραιότητα του Συμβουλίου και της Επιτροπής. Είναι θετική αυτή η απόφαση γιατί ανοίγει δρόμους ώστε στο μέλλον να δημιουργηθεί ενιαία ευρωπαϊκή βάση ποινικού μητρώου, κάτι το οποίο θα δημιουργεί μόνιμους διαύλους επικοινωνίας μεταξύ των εθνικών δικαστικών αρχών. Τώρα είναι μόνο εθνικά τα ποινικά μητρώα.

Η συμπληρωματική απόφαση για τον μηχανισμό ανταλλαγής πληροφοριών ποινικού μητρώου είναι πολύ σημαντική -στη χώρα μας ο αντίστοιχος μηχανισμός ECRIS λειτουργεί ήδη από το 2012- γιατί εξασφαλίζει ότι τα πρόσωπα που διώκονται για σεξουαλικά αδικήματα, για παράδειγμα σε βάρος παιδιών, δεν θα μπορούν να αποκρύψουν το γεγονός της καταδίκης τους ή την απαγόρευση άσκησης επαγγελματικής δραστηριότητας σχετική με παιδιά σε άλλο κράτος-μέλος.

Επισημάναμε στην Επιτροπή τον κίνδυνο που υπάρχει στη διάταξη του άρθρου 26 και είναι θετικό το ότι ενσωματώσατε σχετική βελτίωση για την προστασία των προσωπικών δεδομένων των εμπλεκομένων ατόμων των οποίων οι πληροφορίες ενδέχεται να χρησιμοποιηθούν για σκοπούς εκτός της ποινικής διαδικασίας.

Θα ήθελα όμως, με αφορμή και την ψήφιση του παρόντος σχεδίου νόμου, να διατυπώσω μερικές σκέψεις γενικότερα για τα πολιτικά πράγματα, αλλά και ειδικότερα για τη δικαιοσύνη στη χώρα μας, γιατί η συζήτηση αυτή δεν διεξάγεται εν κενώ, αλλά σε μία χρονικά κρίσιμη συγκυρία για την πατρίδα μας.

Κύριε Πρόεδρε, κύριε Υπουργέ, κυρίες και κύριοι Βουλευτές, τα πράγματα στη χώρα μας πάνε από το κακό στο χειρότερο. Οι ενδείξεις πυκνώνουν και γίνονται αντιληπτές από τη μεγάλη πλειοψηφία των πολιτών μας, ακόμα και από αυτούς που ψήφισαν τον κ. Τσίπρα. Αντί η Κυβέρνηση να έχει ως πρώτη προτεραιότητα την ανάπτυξη και την προσέλκυση επενδύσεων, μήπως και μπορέσουμε να βγούμε από το τούνελ της κρίσης, νομοθετεί ή πολιτεύεται σε αντίθετη κατεύθυνση. Δεν είναι μόνο αυτά που θέλετε να κάνετε στο ασφαλιστικό, που σας εκθέτει με την τελευταία τριμηνιαία έκθεσή του το Γραφείο του Προϋπολογισμού της Βουλής. Είναι κι η διάλυση του ιδιωτικού τομέα, η φτωχοποίηση της μεσαίας τάξης, η εξόντωση της αγροτιάς, που έρχονται να προστεθούν στην προσπάθεια του κ. Φίλη να απομονωθούν τα πανεπιστήμια από τον διεθνή περίγυρο, η εγκατάσταση καθεστώτος πλήρους οικογενειοκρατίας στη δημόσια διοίκηση –από το γνωστό σε όλους 4 -2 -1, για να τα λέμε και αυτά, κύριοι της Αντιπολίτευσης, περάσαμε στην αξιολόγηση σύμφωνα με τα αγωνιστικά πεπραγμένα των προγόνων!- και τέλος, η καθεστωτική καθυπόταξη των μέσων μαζικής ενημέρωσης με ναυαρχίδα την κομματική ΕΡΤ, που ούτε καν τα έξοδα λειτουργίας της δεν δικαιολογεί.

Τελευταίο, θλιβερό παράδειγμα είναι η επίθεση σε δημοσιογράφους που απλώς έχουν διαφορετική άποψη από την κυβερνητική και η εξύμνηση της κ. Λεπέν –ποιος θα το πίστευε!- σε βίντεο κυβέρνησης της Αριστεράς.

Επιπλέον, το ανεξέλεγκτο άνοιγμα των συνόρων στους πρόσφυγες, στους οικονομικούς μετανάστες, η επαπειλούμενη έξοδος από τη Ζώνη Σένγκεν και η περιχαράκωση της χώρας ως κέντρο υποδοχής και παραμονής τους, με προτάσεις για δημιουργία στρατοπέδων με τετρακόσιες χιλιάδες μετανάστες, είναι επίσης ανησυχητικά σημάδια που δείχνουν το μέγεθος της καταστροφής που πραγματοποιείται ή επίκειται.

Η Ελλάδα απομακρύνεται ταχύτατα από την Ευρώπη και η προσπάθεια τεσσάρων δεκαετιών για την ευρωπαϊκή Ελλάδα εξανεμίζεται μόνο μέσα σε λίγους μήνες λόγω της ανερμάτιστης πολιτικής ΣΥΡΙΖΑ-ΑΝΕΛ και του ίδιου του Πρωθυπουργού.

Δυστυχώς, εξίσου αρνητικά είναι τα σημάδια και στον χώρο της δικαιοσύνης. Δεν είναι τόσο, κύριε Υπουργέ, το ότι μας φέρνετε προς ενσωμάτωση οδηγίες που έχουν ψηφιστεί από το 2011 -άλλωστε και κατά το παρελθόν το ίδιο έκαναν και οι προηγούμενες κυβερνήσεις- αλλά είναι όλα αυτά που έχετε πράξει κατά τους τελευταίους μήνες στον ευαίσθητο αυτό χώρο της δικαιοσύνης. Τι να πρωτοθυμηθώ; Την προσπάθεια για χειραγώγηση των δικαστών και εισαγγελέων; Την κουτοπόνηρη λογική της ψήφισης τροπολογιών σε άσχετα νομοσχέδια ή ακόμα και ενσωμάτωση ολόκληρων νομοσχεδίων για τον έλεγχο της δικαιοσύνης, όπως έγινε στο σύμφωνο συμβίωσης; Φαίνεται ότι για εσάς και την Κυβέρνησή σας υπάρχει μόνο η εκτελεστική εξουσία, με την προσπάθεια που κάνετε για άμεσο έλεγχο της δικαστικής εξουσίας.

Και ανάμεσα σε όλα αυτά έρχεται ξανά στο προσκήνιο και το ζήτημα του τρομοκράτη Σάββα Ξηρού, μετά την απίστευτη απόφαση του Εθνικού Θεάτρου. Κύριε Υπουργέ, κυρίες και κύριοι της Συμπολίτευσης, δεν είναι μόνο το ότι πριν από λίγους μήνες ψηφίσατε νομοσχέδιο με αποκλειστικό, σχεδόν, σκοπό την αποφυλάκιση του ίδιου του Ξηρού, οδηγώντας σε κρίση τις σχέσεις της χώρας μας με τις Ηνωμένες Πολιτείες Αμερικής, αλλά και με την κοινή λογική θα έλεγα. Πληροφορηθήκαμε, επιπλέον, τις προηγούμενες ημέρες, έκπληκτοι, ότι η κεντρική σκηνή του Εθνικού Θεάτρου έχει ήδη ανεβάσει θεατρικό έργο που βασίζεται και στηρίζεται στην αυτοβιογραφία του κ. Ξηρού, στην αυτοβιογραφία ενός ανθρώπου που ποτέ μέχρι σήμερα δεν έχει μετανοήσει για τον πόνο που προκάλεσε στις δολοφονίες κατά των πολιτών.

Δεν λέω ότι ευθύνεστε εσείς, κύριε Υπουργέ, προσωπικά, γι’ αυτό το γεγονός, αλλά είναι ενδεικτικό του γεγονότος ποιες αξίες προβάλλονται από το νέο καθεστώς που υπηρετείτε από τη θέση σας. Αρνούμαι να παρακολουθήσω τον συλλογισμό της κυβερνητικής πολιτικής. Δίνετε τη δυνατότητα στον κ. Ξηρό να κάνει τέχνη, ίσως και να γίνει τέχνη και δι’ αυτού του τρόπου να εξαγνιστεί, κατά κάποιο τρόπο, η κατά συρροή δολοφονία αθώων ανθρώπων.

Είναι προφανές ότι ο εξαγνισμός του κ. Ξηρού αποτελεί πλέον για κάποιους διαρκή και επίμονη προτεραιότητα. Κάποιοι επιδιώκουν όχι μόνο τη φυσική απελευθέρωση του κατά συρροή δολοφόνου, αλλά και την απενοχοποίηση των πράξεών του διαμέσου της ιδεολογικοποίησης της τρομοκρατίας.

Ξέρετε, κυρίες και κύριοι συνάδελφοι, αυτή ακριβώς ήταν και η μέθοδος των ναζί και το λέω μιας και πριν από λίγο μνημονεύσαμε το Ολοκαύτωμα των Εβραίων. Όλες τους τις τρομοκρατικές ενέργειες, όλες τους τις στυγερές δολοφονίες οι ναζί τις ενέδυαν με έναν μανδύα ιδεολογίας.

Θέλω να δηλώσω εξαρχής ότι είμαστε μακριά από την άσκηση λογοκρισίας σε καλλιτεχνικά έργα. Το Εθνικό Θέατρο, όμως, είναι θεσμός της πολιτείας μας και προβλέπονται συγκεκριμένες διαδικασίες συγκρότησης, με συγκεκριμένους στόχους, με συγκεκριμένες πολιτικές και πάντα με χρήματα του ελληνικού λαού. Όταν παρεκκλίνουν από αυτούς τους στόχους, ακόμα κι αν αποφασίζουν για αυτό τα όργανα, που συμβαίνει εκείνη τη στιγμή να τα διοικούν, τους κάνουμε κριτική.

Για φανταστείτε, κύριοι Βουλευτές, στη Γαλλία να πλήρωναν οι Γάλλοι φορολογούμενοι για να ανεβάσει το εκεί εθνικό θέατρο παράσταση που θα βασιζόταν στις διηγήσεις των τζιχαντιστών που αιματοκύλησαν το Παρίσι ή στη Νέα Υόρκη να χρηματοδοτείτο από το κράτος παράσταση που θα βασιζόταν στα λεγόμενα του Οσάμα Μπιν Λάντεν και των δολοφόνων που προκάλεσαν το έγκλημα της 11ης Σεπτεμβρίου! Όχι απλώς θα έπεφτε η κυβέρνηση, αλλά θα σηκωνόταν και διεθνής κατακραυγή.

Και είναι ακόμα πιο εξοργιστική η απάντηση του Εθνικού Θεάτρου, όπου μεταξύ άλλων αναφέρει: «Το θέατρο σαν τέχνη δεν έρχεται να ξαναδικάσει, αλλά να αναδείξει καίρια ανθρώπινα προβλήματα. Είναι χώρος δημοσίου διαλόγου. Η Πειραματική Σκηνή, ως τόπος έρευνας νέων καλλιτεχνών, οφείλει να καταπιάνεται και με επικίνδυνα θέματα». Να πούμε, λοιπόν, κύριε Υπουργέ και κυρίες και κύριοι της Συμπολίτευσης, στη μητέρα του εικοσάχρονου Θάνου Αξαρλιάν ότι η δολοφονία του είναι ένα επικίνδυνο θέμα!

Κατά τη γνώμη μου, ο Υπουργός Πολιτισμού θα έπρεπε ήδη να έχει απομακρύνει από τη θέση τους όσους από το διοικητικό συμβούλιο του Εθνικού Θεάτρου υποστήριξαν και προώθησαν την ως άνω πρόταση. Σε κάθε περίπτωση, θα ήθελα να ακούσω την άποψη του Υπουργού επί του θέματος.

Κυρίες και κύριοι Βουλευτές, προβάλλεται από πολλούς το ερώτημα για το πώς θα αντιμετωπιστεί η ιδιαίτερα ζοφερή κατάσταση που περιέγραψα πιο πάνω για τη χώρα μας. Απαντώ: Στις δημοκρατίες δεν υπάρχουν αδιέξοδα. Το πρόβλημα της χώρας ήταν και θα είναι κυρίως πολιτικό και ως τέτοιο θα πρέπει να αντιμετωπιστεί. Μόνο με ριζικές ανατροπές και με καθαρές προτάσεις προς τον ελληνικό λαό μπορεί να υπάρξει προοπτική.

Αυτή η Κυβέρνηση έχει ήδη κλείσει τον κύκλο της. Μόνο μια νέα μεταπολίτευση μπορεί να υποσχεθεί ένα ελπιδοφόρο μέλλον. Αυτό που χρειάζεται η χώρα είναι ένα μεταρρυθμιστικό τσουνάμι που θα σαρώσει τα πάντα στο πέρασμά του.

Θα κλείσω λέγοντας μόνο δύο λέξεις για τις τροπολογίες. Είναι ευχάριστο που δεν τις φέρνετε, κύριε Υπουργέ, σήμερα. Σας καλούμε, όμως, να μην τις φέρετε ούτε την Παρασκευή έτσι όπως έχουν, διότι δεν έχουν τίποτε άλλο παρά μόνο «φωτογραφικές» διατάξεις.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κύριος Υπουργός για κάποια νομοτεχνική προσθήκη που θέλει να κάνει.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα πω και δύο λόγια προς τον κ. Φωτήλα. Επειδή έκανε μια συνολική επίθεση κατά του έργου του Υπουργείου Δικαιοσύνης κατά την τελευταία περίοδο, θα θυμίσω δύο πράγματα. Όταν πέρασε ο νόμος 4322 που προέβλεπε ότι καταργούνται τα καταστήματα κράτησης Γ΄ τύπου, ειπώθηκε ότι με την κατάργηση αυτή θα διαλυθούν οι φυλακές και θα χαθεί η ασφάλεια. Από τότε που έγινε η συγκεκριμένη ρύθμιση έχουμε λιγότερη βία στις φυλακές και καμμία απόδραση. Κανείς, όμως, δεν αναγνώρισε το λάθος του απ’ όσους έκαναν κριτική σε εκείνη τη ρύθμιση και κανείς σήμερα δεν αναγνωρίζει ότι χάρη στη ρύθμιση αυτή έχουμε περισσότερη ασφάλεια στις φυλακές.

Δεύτερον, ειπώθηκε ότι η ρύθμιση για τους αναπήρους έγινε «φωτογραφική» για χάρη του Σάββα Ξηρού. Η αλήθεια είναι ότι απολύθηκαν δύο χιλιάδες άνθρωποι. Με τη ρύθμιση για τους αναπήρους απολύθηκαν πενήντα πέντε. Σε αυτούς δεν ήταν ο Ξηρός. Κανείς όμως απ’ όσους προηγουμένως αγόρευαν για «φωτογραφική» διάταξη δεν αναγνώρισε το γεγονός ότι η διάταξη αυτή δεν ήταν «φωτογραφική» και δεν αφορούσε παρά έναν μεγάλο αριθμό ατόμων με βάση μια ρύθμιση η οποία είχε θεσμικά χαρακτηριστικά.

Κατά τα λοιπά, θα ήθελα να υποβάλλω και μία τελευταία νομοτεχνική διόρθωση, βελτίωση. Είναι λεπτομέρεια της λεπτομέρειας και νομίζω ότι δεν πρόκειται να σας ταλαιπωρήσει καθόλου. Στο άρθρο 28, του νομοσχεδίου -το οποίο αυτή τη στιγμή συζητείται, δηλαδή στις οδηγίες αυτές- στον τίτλο αναφέρεται «Όροι χρήσης προσωπικών δεδομένων (άρθρο 9 παράγραφοι 1, 3, 4 και 5…)». Παραλείπεται η παράγραφος 2. Θα πρέπει να προστεθεί ο αριθμός 2. Όπως επίσης και στο κείμενο του άρθρου 28 γίνεται λόγος για παραγράφους 1 και 5. Θα πρέπει να γραφεί 1, 2 και 5.

Προκύπτει η διόρθωση μετά την ανάγνωση της Έκθεσης της Επιστημονικής Επιτροπής της Βουλής, η οποία επισημαίνει το τελευταίο αυτό σημείο. Νομίζω ότι είναι μια τελείως τεχνική λεπτομέρεια, η οποία δεν αλλάζει σε τίποτα κανονιστικά το περιεχόμενο της ρύθμισης, και την υποβάλλω απλώς για μια νομοτεχνική διόρθωση.

Την καταθέτω στα Πρακτικά.

(Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Νικόλαος Παρασκευόπουλος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 102)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ να διανεμηθούν.

Τον λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ:** Θέλω για δέκα δευτερόλεπτα τον λόγο επειδή ακούστηκε το όνομά μου.

Πράγματι, μετά το νομοσχέδιο για την αποσυμφόρηση των φυλακών δεν γνωρίζω και εγώ ότι αυξήθηκε ιδιαίτερα η βία μέσα στις φυλακές. Αυξήθηκε ιδιαίτερα στους δρόμους, γιατί όλοι είχαν βγει μέσα από τις φυλακές και διέπρατταν εγκλήματα στους δρόμους.

Να θυμηθούμε συγκεκριμένα παραδείγματα; Τους έχουν πιάσει αυτούς που είχαν βγει και σκότωναν απέξω.

Ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, θέλω να απαντήσω.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Επειδή είναι βαριά ύβρις να αναφέρετε ότι η πολιτική κάποιων λειτουργών οδήγησε στην αύξηση της εγκληματικότητας, παίρνω τον λόγο για πολλοστή φορά.

Θέλω να πω ότι κατ’ επανάληψη ακούσαμε ότι αυτοί οι οποίοι τέλεσαν διάφορα βαριά εγκλήματα είχαν απαλλαγεί, είχαν απολυθεί από τις φυλακές, με βάση τις τελευταίες ρυθμίσεις. Νομίζω ότι έχει τεκμηριωθεί κατ’ επανάληψη ότι αυτοί οι οποίοι απηλλάγησαν με βάση τις τελευταίες ρυθμίσεις και οι οποίοι ανήκαν σε ειδικές κατηγορίες –απολύθηκαν νωρίτερα-, σε κατηγορίες αναπήρων ή ανηλίκων, δεν είχαν καμμία σχέση με αυτούς οι οποίοι κατά τον τελευταίο καιρό τέλεσαν διάφορα βίαια, βάρβαρα εγκλήματα και ανθρωποκτονίες.

Αυτό απλώς αποτελεί μία συκοφαντία, η οποία επαναλαμβάνεται κατά καιρούς. Δίδεται μια τεκμηριωμένη απάντηση, αλλά η κατηγορία συνεχίζεται χωρίς να λαμβάνει υπ’ όψιν της καθόλου τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν μπω στην ουσία της συζήτησης του υπό ψήφιση νομοσχεδίου, επιτρέψτε μου να εκφράσω έναν προβληματισμό για τις αντιδράσεις που προέκυψαν από συναδέλφους επί των τροπολογιών που έφεραν οι Υπουργοί μας.

Είναι ένας προβληματισμός, ο οποίος απορρέει από τη σκέψη τού εάν η δύναμη του ουσιαστικού κοινοβουλευτικού έργου πρέπει να παρακάμπτεται από τη δύναμη της τυπολατρίας, όπως εξεφράσθη από τους αντιδρώντες, αντιλέγοντες συναδέλφους, οι οποίοι κατά τα άλλα βεβαίως συμφώνησαν ότι αυτές οι τροπολογίες μάλλον θα ωφελούσαν παρά θα έβλαπταν, σύμφωνα με το περιεχόμενό τους.

Κυρίες και κύριοι συνάδελφοι, το υπό ψήφιση νομοσχέδιο κρίνεται απαραίτητο. Είναι το σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων που αφορά την ενσωμάτωση στην εθνική νομοθεσία της οδηγίας 2011/99 της Ευρωπαϊκής Ένωσης, περί της ευρωπαϊκής εντολής προστασίας της απόφασης–πλαίσιο 2009/315, σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών-μελών και της απόφασης 2009/316, σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου, το λεγόμενο ECRIS.

Αυτές οι διατάξεις έχουν ως στόχο την επέκταση της προστασίας των προσώπων που διατρέχουν κίνδυνο σε όλη την Ευρωπαϊκή Ένωση, αλλά και την εξασφάλιση υψηλού επιπέδου προστασίας των πολιτών μέσω της συστηματικής ηλεκτρονικής ανταλλαγής πληροφοριών που προέρχονται από ποινικά μητρώα των κρατών-μελών.

Ουσιαστικά, το νομοθέτημα θα συμβάλλει θετικά στην καλλιέργεια ενός κλίματος ελευθερίας, ασφάλειας, δικαιοσύνης και προστασίας των πολιτών σε μία Ευρώπη που αυτήν την περίοδο ζει υπό τον φόβο τρομοκρατικών επιθέσεων και άλλων εγκληματικών πράξεων. Σε αυτό το σημείο θα ήθελα να επισημάνω τη σπουδαιότητα και την αναγκαιότητα της ψήφισης αυτού του νομοθετήματος, το οποίο συμβάλλει σημαντικά προς αυτήν την κατεύθυνση.

Πιο συγκεκριμένα, με την ενσωμάτωση της ευρωπαϊκής οδηγίας 2011/99 στο Ελληνικό Δίκαιο θεσπίζονται κανόνες που επιτρέπουν στις αρχές χωρών-μελών που έχουν εκδώσει εντολή προστασίας ενός προσώπου έναντι εγκληματικής ενέργειας να εκδώσουν ευρωπαϊκή εντολή προστασίας, ώστε να συνεχιστεί η προστασία αυτού του προσώπου σε οποιαδήποτε άλλη χώρα-μέλος στην οποία είναι σε ισχύ η συγκεκριμένη οδηγία, σύμφωνα με το δίκαιο του κράτους έκδοσης της εντολής προστασίας. Με αυτόν τον τρόπο επιτυγχάνεται ο στόχος της Ευρωπαϊκής Ένωσης και οποιουδήποτε κράτους-μέλους, όπως η Ελλάδα, για τη διατήρηση και την ανάπτυξη ενός χώρου ελευθερίας, ασφάλειας και δικαιοσύνης.

Επίσης, σύμφωνα με την οδηγία, ορίζεται ότι η δικαστική συνεργασία σε ποινικές υποθέσεις στην Ένωση θεμελιώνεται στην αρχή της αμοιβαίας αναγνώρισης των δικαστικών αποφάσεων κάθε είδους.

Με την ψήφιση, λοιπόν, του παρόντος νομοσχεδίου θα εξασφαλιστεί η προστασία των Ελλήνων και των Ευρωπαίων πολιτών από οτιδήποτε θέτει σε κίνδυνο τη ζωή ή τη σωματική και ψυχική ακεραιότητά τους σε όλα τα κράτη-μέλη στα οποία είναι σε ισχύ η οδηγία.

Όσον αφορά τις οικονομικές συνέπειες, εκτιμάται ότι η ψήφιση και η εφαρμογή του νόμου δεν θα επιφέρουν οικονομική επιβάρυνση στους πολίτες ή την εθνική οικονομία.

Επιπρόσθετα, με το συγκεκριμένο νομοσχέδιο θα ενισχυθεί το σύστημα δημόσιας διοίκησης και δικαιοσύνης με τη σύσταση ειδικής υπηρεσίας στις Εισαγγελίες Πρωτοδικών της Επικράτειας με κύριους στόχους, πρώτον, τη διαβίβαση των ευρωπαϊκών εντολών προστασίας στις αρχές των άλλων κρατών-μελών και δεύτερον, τη λήψη και εκτέλεση των αντίστοιχων ευρωπαϊκών εντολών προστασίας που εκδίδονται από άλλες χώρες-μέλη.

Τέλος, η ένταξη της οδηγίας στο Ελληνικό Δίκαιο είναι καθ’ όλα νόμιμη, σύμφωνα με τα άρθρα 2 παράγραφος 1 και το άρθρο 5 του Ελληνικού Συντάγματος, καθώς θεμελιώνει τον σεβασμό και την προστασία της αξίας του ανθρώπου ως πρωταρχική υποχρέωση της πολιτείας, ανεξαρτήτως εθνικότητας, φυλής, θρησκευτικών ή πολιτικών πεποιθήσεων.

Εκτός από την προαναφερόμενη οδηγία, συναφής επί του θέματος είναι η εφαρμογή της απόφασης-πλαισίου 2009/316 του Συμβουλίου της Ευρωπαϊκής Ένωσης, σχετικά με τη δημιουργία Ευρωπαϊκού Συστήματος Πληροφοριών Ποινικού Μητρώου, του λεγόμενου ECRIS.

Το ECRIS είναι ένα αποκεντρωμένο σύστημα δεδομένων ποινικού μητρώου που αποθηκεύονται αποκλειστικά σε εθνικές βάσεις δεδομένων και ανταλλάσσονται ηλεκτρονικά μεταξύ των κεντρικών αρχών των κρατών-μελών, κατόπιν σχετικού αιτήματος.

Τα κράτη-μέλη θα πρέπει να φέρουν την ευθύνη για τη λειτουργία των εθνικών βάσεων δεδομένων ποινικού μητρώου και για την αποτελεσματική ανταλλαγή πληροφοριών μεταξύ τους. Οι ανταλλασσόμενες πληροφορίες θα πρέπει να διαβιβάζονται ηλεκτρονικά, μέσω ενός τυποποιημένου μορφότυπου που θα επιτρέπει την ανταλλαγή κατά τρόπο ομοιόμορφο, ευχερώς μεταφράσιμο από ηλεκτρονικό υπολογιστή.

Σύμφωνα με το άρθρο 29, της συνθήκης για την Ευρωπαϊκή Ένωση, προκειμένου να εξασφαλιστεί το υψηλό επίπεδο ελευθερίας, ασφάλειας, δικαιοσύνης, προστασίας στους πολίτες, δημιουργείται η ανάγκη για συστηματική ανταλλαγή μεταξύ των αρμόδιων αρχών των κρατών-μελών πληροφοριών που προέρχονται από τα ποινικά μητρώα.

Αξίζει να σημειωθεί ότι η ηλεκτρονική διασύνδεση των ποινικών μητρώων αποτελεί μέρος του σχεδίου e-justice –ηλεκτρονική δικαιοσύνη δηλαδή- το οποίο ορίστηκε επανειλημμένως ως προτεραιότητα από το Ευρωπαϊκό Συμβούλιο κατά τη διάρκεια του 2007. Μάλιστα, από το 2009 που εκδόθηκε η συγκεκριμένη απόφαση, δημιουργήθηκε πιλοτικό σχέδιο για τη διασύνδεση των ποινικών μητρώων, το οποίο έχει εφαρμοστεί και επίσημα από τον Απρίλιο του 2012 από πολλά κράτη-μέλη.

Κρίνεται, λοιπόν, επιτακτική η ανάγκη για τη χώρα μας να συμβαδίσει με τις άλλες ευρωπαϊκές χώρες και να υιοθετήσει την εφαρμογή της ανταλλαγής πληροφοριών ποινικού μητρώου.

Με την ψήφιση, λοιπόν, του υπ’ όψιν νομοσχεδίου θα βελτιωθεί η ποιότητα ανταλλαγής πληροφοριών, με πολλές θετικές συνέπειες για την κοινωνία και τους πολίτες. Για παράδειγμα, αν μια καταδίκη είναι καταχωρημένη σε ποινικό μητρώο ενός κράτους-μέλους, τότε τα πρόσωπα που καταδιώκονται δεν θα μπορούν να αποκρύψουν την καταδίκη τους σε οποιοδήποτε άλλο κράτος-μέλος, με όποια συνέπεια επισύρει η εκάστοτε καταδίκη.

Θα πρέπει να επισημανθεί εδώ ότι η ψήφιση του σχεδίου νόμου δεν θα επιφέρει καμμία οικονομική επιβάρυνση, όπως είπα και προηγουμένως, στην εθνική οικονομία και στους πολίτες, καθώς σύμφωνα με την απόφαση 2009/316, το σύνολο των δαπανών για την κοινή επικοινωνιακή υποδομή θα καλύπτεται από τον γενικό προϋπολογισμό της Ευρωπαϊκής Ένωσης.

Ως Ανεξάρτητοι Έλληνες έχουμε την άποψη ότι η υπερψήφιση του παρόντος σχεδίου νόμου κατ’ εφαρμογή των οδηγιών του Ευρωπαϊκού Κοινοβουλίου θα βοηθήσει σημαντικά στην ανταλλαγή άκρως σοβαρών πληροφοριών που προέρχονται από το ποινικό μητρώο των κρατών-μελών, γεγονός που θα οδηγήσει στην πιο ενεργή και αποτελεσματική προστασία των Ελλήνων πολιτών ως φυσικών προσώπων έναντι εγκληματικών πράξεων από άλλο πρόσωπο, αναφορικά με την ψυχική και σωματική τους ακεραιότητα, την αξιοπρέπεια και την προσωπική ελευθερία.

Για τον λόγο αυτό υπερψηφίζουμε το συγκεκριμένο σχέδιο νόμου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Καθ’ ότι ουδείς εκ των Κοινοβουλευτικών Εκπροσώπων ζήτησε τον λόγο, κύριε Υπουργέ, θέλετε εσείς να πείτε κάτι;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Όχι, κύριε Πρόεδρε, ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση στην εθνική νομοθεσία: της Οδηγίας 2011/99/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, περί της ευρωπαϊκής εντολής προστασίας, της απόφασης - πλαίσιο 2009/315/ΔΕΥ του Συμβουλίου της 26ης Φεβρουαρίου 2009 “Σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών” και της απόφασης 2009/316/ΔΕΥ του Συμβουλίου της 6ης Απριλίου 2009 “Σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης - πλαισίου 2009/315/ΔΕΥ”»

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση στην εθνική νομοθεσία: της Οδηγίας 2011/99/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, περί της ευρωπαϊκής εντολής προστασίας, της απόφασης - πλαίσιο 2009/315/ΔΕΥ του Συμβουλίου της 26ης Φεβρουαρίου 2009 “Σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών” και της απόφασης 2009/316/ΔΕΥ του Συμβουλίου της 6ης Απριλίου 2009 “Σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης - πλαισίου 2009/315/ΔΕΥ”», έγινε δεκτό επί της αρχής κατά πλειοψηφία.

Εισερχόμεθα στην ψήφιση επί των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 25 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 26 όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 όπως τροποποιήθηκε από τον κύριο Υπουργό;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 28 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 33 έγινε δεκτό ως έχει κατά πλειοψηφία.

Εισερχόμαστε στην ψήφιση του ακροτελεύτιου άρθρου.

Ερωτάται στο Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση στην εθνική νομοθεσία: της Οδηγίας 2011/99/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, περί της ευρωπαϊκής εντολής προστασίας, της απόφασης-πλαίσιο 2009/315/ΔΕΥ του Συμβουλίου της 26ης Φεβρουαρίου 2009 “Σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών- μελών” και της απόφασης 2009/316/ΔΕΥ του Συμβουλίου της 6ης Απριλίου 2009 “Σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης - πλαισίου 2009/315/ΔΕΥ”» έγινε δεκτό επί της αρχής και επί των άρθρων κατά πλειοψηφία.

Δέχεστε στο σημείο αυτό να ψηφίσουμε το νομοσχέδιο στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείο Δικαιοσύνης, Διαφάνειας και Ανθρωπίνων Δικαιωμάτων: «Ενσωμάτωση στην εθνική νομοθεσία: της Οδηγίας 2011/99/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, περί της ευρωπαϊκής εντολής προστασίας, της απόφασης-πλαίσιο 2009/315/ΔΕΥ του Συμβουλίου της 26ης Φεβρουαρίου 2009 “Σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών- μελών” και της απόφασης 2009/316/ΔΕΥ του Συμβουλίου της 6ηςΑπριλίου 2009 “Σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ’ εφαρμογή του άρθρου 11 της απόφασης - πλαισίου 2009/315/ΔΕΥ”» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελ. 124α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Τρίτης 17Νοεμβρίου 2015, της Τετάρτης 18 Νοεμβρίου 2015, της Παρασκευής 20 Νοεμβρίου 2015, της Δευτέρας 23 Νοεμβρίου 2015, της Τρίτης 24 Νοεμβρίου 2015, της Πέμπτης 26 Νοεμβρίου 2015, της Παρασκευής 27 Νοεμβρίου 2015, της Δευτέρας 30 Νοεμβρίου 2015 και της Τρίτης 1 Δεκεμβρίου 2015 το πρωί και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Τρίτης 17 Νοεμβρίου 2015, της Τετάρτης 18 Νοεμβρίου 2015, της Παρασκευής 20 Νοεμβρίου 2015, της Δευτέρας 23 Νοεμβρίου 2015, της Τρίτης 24Νοεμβρίου 2015, της Πέμπτης 26 Νοεμβρίου 2015, της Παρασκευής 27 Νοεμβρίου 2015, της Δευτέρας 30 Νοεμβρίου 2015 και της Τρίτης 1 Δεκεμβρίου 2015 το πρωί επικυρώθηκαν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Λευκάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 14.47΄ λύεται η συνεδρίαση για αύριο, ημέρα Πέμπτη 28 Ιανουαρίου 2016 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**