(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΑ΄

Δευτέρα 8 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Β. Κεγκέρογλου, Ι. Πλακιωτάκη και Β. Κικίλια, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων, σχετικά με το «ελληνικό ελαιόλαδο και τις μεγάλες πολυεθνικές, τη διάθεσή του στην αγορά και τους εργαζομένους σε αυτό», σελ.   
 β) Προς τον Υπουργό Παιδείας, Έρευνας και Θρησκευμάτων:  
 i. σχετικά με την επανέναρξη για τη φετινή χρονιά της πρόσθετης διδακτικής στήριξης και της ενισχυτικής διδασκαλίας στα σχολεία της χώρας, σελ.   
 ii. σχετικά με τη λειτουργία του Τμήματος Θεατρικών Σπουδών στο Ναύπλιο, σελ.   
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με το κλείσιμο του εργοστασίου της «Softex» στον Βοτανικό, σελ.   
 ii. σχετικά με τη διακοπή της δημοσιοποίησης των στοιχείων του συστήματος ΗΛΙΟΣ, σελ.   
 iii. σχετικά με τα προβλήματα των εργαζομένων στην εταιρία «ContiTech ΙΜΑΣ Α.Ε.» στην Α΄ βιομηχανική περιοχή (ΒΙ.ΠΕ.) Βόλου, σελ.   
 δ) Προς τον Υπουργό Οικονομικών, σχετικά με τις αλλαγές στη διοίκηση της Γενικής Γραμματείας Δημοσίων Εσόδων του Υπουργείου Οικονομικών, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΝΑΓΝΩΣΤΟΠΟΥΛΟΥ Α. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΑΝΙΑΤΗΣ Ι. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΝΑΓΝΩΣΤΟΠΟΥΛΟΥ Α. , σελ.  
ΒΡΟΥΤΣΗΣ Ι. , σελ.  
ΔΕΛΗΣ Ι. , σελ.  
ΘΕΟΧΑΡΗΣ Θ. , σελ.  
ΚΑΤΡΟΥΓΚΑΛΟΣ Γ. , σελ.  
ΚΑΤΣΩΤΗΣ Χ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΑΝΙΑΤΗΣ Ι. , σελ.  
ΜΙΧΟΣ Ν. , σελ.  
ΜΠΟΛΑΡΗΣ Μ. , σελ.  
ΣΤΕΡΓΙΟΥ Κ. , σελ.  
ΦΙΛΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΑ΄

Δευτέρα 8 Φεβρουαρίου 2016

Αθήνα, σήμερα στις 8 Φεβρουαρίου 2016, ημέρα Δευτέρα και ώρα 18.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πρώτη με αριθμό 483/2-2-2016 επίκαιρη ερώτηση πρώτου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Οικονομίας, Ανάπτυξης και Τουρισμού, σχετικά με το κόστος χρήσης των ηλεκτρονικών μέσων πληρωμής, δεν θα συζητηθεί λόγω κωλύματος του Υπουργού κ. Σταθάκη, ο οποίος λείπει στο εξωτερικό.

Η δεύτερη με αριθμό 484/2-2-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Περιβάλλοντος και Ενέργειας, σχετικά με την απουσία της Πολιτείας στα αναγκαία έργα για την προστασία του Υμηττού, δεν θα συζητηθεί λόγω φόρτου εργασίας του κυρίου Υπουργού.

Θα συζητηθεί η τρίτη με αριθμό 475/1-2-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου-Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με το «ελληνικό ελαιόλαδο και τις μεγάλες πολυεθνικές, τη διάθεσή του στην αγορά και τους εργαζομένους σε αυτό».

Σε αυτήν την ερώτηση θα απαντήσει ο Αναπληρωτής Υπουργός κ. Μάρκος Μπόλαρης.

Ορίστε, κύριε Μίχο, έχετε τον λόγο.

**ΝΙΚΟΛΑΟΣ ΜΙΧΟΣ:** Ευχαριστώ, κυρία Πρόεδρε.

Κύριε Υπουργέ, σε αμερικανική πολυεθνική έχει σκοπό να παραδώσει η Κυβέρνηση τον «εθνικό μας θησαυρό», το ελαιόλαδο. Σύμφωνα με καταγγελίες αγροτών, έχουν κατατεθεί σε συγκεκριμένες περιφέρειες προτάσεις για την κατασκευή τριών «mega factories» ελιάς και ελαιολάδου. Μάλιστα, χορηγός αυτής της προσπάθειας φαίνεται να είναι η Εθνική Τράπεζα. Οι τρεις περιοχές που στοχεύει η αμερικανική πολυεθνική είναι η δυτική Ελλάδα, η Πελοπόννησος και η Κρήτη, περιοχές που όπως ξέρουμε παράγουν πολύ ελαιόλαδο.

Όπως είναι αναμενόμενο, σ’ αυτές τις περιοχές που πρόκειται να λειτουργήσουν τα «mega factories» θα κλείσουν περίπου δύο χιλιάδες επτακόσια πενήντα ελαιοτριβεία.

Θέλω, λοιπόν, να μας απαντήσετε στα παρακάτω ερωτήματα:

Πρώτον, ποιος είναι ο στρατηγικός σχεδιασμός σας για το ελληνικό ελαιόλαδο, τη διάθεσή του στην αγορά και τους εργαζόμενους σε αυτό; Έχετε σκοπό να μετατρέψετε τους Έλληνες αγρότες σε χαμηλόμισθους εργάτες μεγάλων πολυεθνικών;

Δεύτερον, γνωρίζετε ότι η ποιότητα του ελαιολάδου (οξύτητα) σχετίζεται άμεσα με τη μαζικότητα στην παραγωγή; Με ποιο ποιοτικό πλεονέκτημα θα ανταγωνιστεί το ελληνικό ελαιόλαδο τις μεγάλες παραγωγές της Ισπανίας και της Ιταλίας, που όπως ξέρουμε πλέον έχουν βγάλει υβρίδια δέντρα και με μεγάλες μηχανές χτυπούν την ελιά, εκείνη πέφτει μέσα, δεν έχουν εργατικά και έχουν μεγάλη παραγωγή;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μπόλαρη, έχετε τον λόγο για τρία λεπτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Κύριε συνάδελφε, στα στοιχεία της ερώτησής σας υπάρχει η απάντηση. Δηλαδή λέτε ότι η Κυβέρνηση σκοπεύει να παραδώσει το ελαιόλαδο σε μία πολυεθνική. Την ίδια στιγμή λέτε ότι κατατέθηκαν προτάσεις σε περιφέρειες, δηλαδή στην περιφερειακή αυτοδιοίκηση. Από ποιον κατατέθηκαν; Από μία πολυεθνική. Η Κυβέρνηση πού είναι σε αυτό; Πουθενά.

Θέλω, όμως, να σας διαβεβαιώσω για τα εξής: Πρώτα από όλα, το ενδιαφέρον οποιουδήποτε θέλει να επενδύσει είναι κατανοητό. Στον σχεδιασμό που υπάρχει από την Κυβέρνηση για πάρα πολλούς λόγους δεν υπάρχει τέτοιο σχέδιο, δηλαδή να κάνουμε δύο ή τρία ελαιουργεία, κλείνοντας τα 2.170 ελαιοτριβεία που λειτουργούν στη χώρα και αυτό συμβαίνει για πάρα πολλούς λόγους.

Ένας από αυτούς τους λόγους είναι το γεγονός της ποιότητας του λαδιού. Δεν μπορεί να έχουμε έξτρα παρθένο ελαιόλαδο, εάν σακιάζουμε και ταξιδεύουμε τις ελιές από την Κέρκυρα για να τις πάμε στην Πελοπόννησο ή από τη Μυτιλήνη για να τις πάμε στην Πελοπόννησο. Δεν γίνονται αυτά τα πράγματα.

Εκείνο, λοιπόν, που θέλω να πω -το είπα και την περασμένη εβδομάδα- είναι ότι η Κυβέρνηση σημειώνει με ενδιαφέρον το γεγονός ότι στην Ελλάδα έχει γίνει αντιληπτό πως πρέπει να προσθέτουμε αξία στα παραγόμενα εξαιρετικά προϊόντα μας.

Να σημειώσω ότι όταν στην Ελλάδα το παρθένο ελαιόλαδο που παράγεται είναι το 80% της παραγωγής, στην Ισπανία τα ποσοστά του εξαιρετικού παρθένου ελαιόλαδου είναι αντίστροφα, δηλαδή το 20% είναι το εξαιρετικό παρθένο ελαιόλαδο και το 80% είναι οι άλλες κατηγορίες.

Έχει, λοιπόν, μεγάλη σημασία για να προσθέτουμε αξία και στον κόπο του αγρότη και στην τοπική οικονομία και στη μεταποίηση και στην τυποποίηση και στο εθνικό προϊόν, αυτό το εξαιρετικό παρθένο ελαιόλαδο να το αξιοποιούμε και να ολοκληρώνουμε τη διαδικασία πριν την εξαγωγή από τη χώρα μας. Αυτό δεν γίνεται. Εξάγουμε περίπου το 50% της παραγόμενης ποσότητας του ελαιολάδου. Από αυτό τα προηγούμενα χρόνια η τυποποίηση αφορούσε μόνο το 20%.

Στόχος λοιπόν και πολιτική της Κυβέρνησης είναι να εντείνουμε και να επιμείνουμε σ’ αυτήν τη στρατηγική.

Θα ολοκληρώσω στη δευτερολογία μου.

Σας ευχαριστώ, κύριε Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει για τρία λεπτά ο κ. Μίχος.

**ΝΙΚΟΛΑΟΣ ΜΙΧΟΣ:** Ευχαριστώ, κυρία Πρόεδρε.

Κατ’ αρχάς θέλω να μας πείτε εάν θα επιτρέψετε –η ερώτησή μου είναι συγκεκριμένη- να πάει το εμπόριο του λαδιού στη συγκεκριμένη πολυεθνική. Διότι, όπως ξέρουμε, δεν είναι η πρώτη φορά που γίνεται κάτι τέτοιο, αλλά δεν είμαστε και το μοναδικό κράτος που μπαίνουν οι πολυεθνικές και παίρνουν τα πάντα. Και από την άλλη, όπως ξέρουμε, σκοπός των πολυεθνικών είναι να πάρουν ό,τι έχουμε στην Ελλάδα, ακόμα και τη γη μας. Όποτε θέλετε, μπορώ να σας αναφέρω πολλά παραδείγματα.

Πριν λίγα χρόνια, είχαν γίνει κάποιες προσπάθειες να βάλουμε ισπανικά δέντρα, κάποια υβρίδια από την Ισπανία τα οποία έχουν μεγάλο κοστολόγιο λόγω των φαρμάκων, δεδομένου ότι είναι πολύ ευαίσθητα στις αρρώστιες. Έτσι, λοιπόν, έγινε εκρίζωση παλαιών ελαιόδεντρων στην Ελλάδα. Εσείς, όμως, σαν Υπουργός και σαν Κυβέρνηση από τη στιγμή που θέλετε να δώσετε βάση στον πρωτογενή τομέα, πρέπει να καταγγείλετε τις προηγούμενες κυβερνήσεις για τη ζημιά που έκαναν.

Πούλησαν, λοιπόν, αυτά τα δέντρα σαν ξύλα και αυτήν τη στιγμή σε πολλές περιοχές δεν υπάρχει λάδι, όπως στη Μυτιλήνη και την Πελοπόννησο. Χάλασαν όλα τα παλιά δέντρα, τα ντόπια, τα εγχώρια, για να βάλουν γραμμικές ελιές που δεν θα έχουν κοστολόγιο, να μπαίνει μέσα η μηχανή, να τα ρίχνει μέσα σε μια κλούβα και να τα πηγαίνει στο ελαιοτριβείο. Αυτό το ελαιόλαδο φτάνει μέχρι και 6 οξέα!

Είναι αυτό που είπατε και εσείς προηγουμένως -και με το οποίο συμφωνώ- ότι το ποιοτικό ελαιόλαδο που βγάζει η Ελλάδα είναι το 70%-80%. Αντίθετα, η Ισπανία έχει ένα 20%. Όμως, από την άλλη μας επιβάλλουν να βάλουμε αυτά τα δέντρα.

Θα αφήσετε, λοιπόν, τις πολυεθνικές να μπουν μέσα; Γιατί; Για να ανταγωνιστούμε τις αγορές τις Ιταλίας και της Ισπανίας, πρέπει να έχουμε και εμείς μαζική παραγωγή. Οπότε πρέπει να εκριζωθούν τα παλιά τα δέντρα και να μπουν νέα γραμμικά, όπως είναι σ’ αυτά τα κράτη, και να χαλάσει η ποιότητα του ελαιολάδου. Τα καλά τα ελαιόδεντρα πάλι θα τα πάρουν λίγα χέρια, θα τα εκμεταλλεύονται λίγοι, θα τα κάνουν εξαγωγές, θα τα εμφιαλώνουν και οι Έλληνες αγρότες δεν θα έχουν τίποτα.

Όπως ξέρετε -και το είπατε και μόνος σας- το ελληνικό ελαιόλαδο είναι χρυσός. Σε κάποια κράτη, όπως στη Βόρεια Ευρώπη και τη Ρωσία, το έχουν σαν φάρμακο και εμείς δεν δίνουμε καμμία σημασία.

Και από την άλλη, θα προστατεύσετε φέτος, του χρόνου, του αντίχρονου, όσο είστε Κυβέρνηση, τις τιμές του ελαιολάδου. Όμως, πώς θα προστατευθούν οι αγρότες από τη ζημιά που έχουν κάνει οι μεγαλέμποροι που έρχονται από την Ιταλία και το παίρνουν μαζικά, το ανακατεύουν με ξένα, με δικά τους λάδια έξω, το στέλνουν πάλι εδώ σε εμάς και όλο το καλό, το ποιοτικό λάδι το στέλνουν στην Αμερική και οικονομούν οι μεγαλέμποροι τα λεφτά; Πώς θα προστατευθούν οι αγρότες και τι έχετε να κάνετε γι’ αυτό;

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τρία λεπτά.

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Ξεκαθάρισα προηγουμένως ότι η πολιτική της Κυβέρνησης δεν έχει καμμία σχέση με τις όποιες μελέτες κατατέθηκαν και με τα όποια άρθρα δημοσιεύονται. Δεν ασκείται έτσι η πολιτική. Ο σκοπός του ελέγχου σε αυτήν την Αίθουσα δεν είναι να επιβεβαιώνουμε ή να διαψεύδουμε άρθρα ή προθέσεις.

Η πολιτική της Κυβέρνησης, όπως εξασκείται από το Υπουργείο, στοχεύει στη στήριξη του ελαιοπαραγωγού, στη στήριξη της παραγωγής του εξαιρετικού ελαιολάδου, στη στήριξη των εξαγωγικών προσπαθειών για να φτάσει αυτό το εξαιρετικά παρθένο ελληνικό ελαιόλαδο τυποποιημένο, συσκευασμένο στα καλύτερα ράφια του κόσμου.

Για τον λόγο αυτό, στο Υπουργείο έγιναν και συνεχίζουν να γίνονται συσκέψεις με τους φορείς, οι οποίοι διαχειρίζονται το ελαιόδεντρο, την ελιά, το λάδι.

Αναφέρομαι στην εθνική διεπαγγελματική οργάνωση, αναφέρομαι στις οργανώσεις των μεταποιητών και των βιοτεχνών και των βιομηχάνων καθώς και στην προσπάθεια, η οποία γίνεται από τη χώρα για τη στήριξη τριών μεγάλων προγραμμάτων προωθητικών ενεργειών, με τα οποία οι Έλληνες ελαιοπαραγωγοί και μεταποιητές παρεμβαίνουν στο εξωτερικό.

Πρόκειται για προγράμματα ύψους 16 εκατομμυρίων ευρώ και κοντά σε αυτά, αλλά έξι μικρότερα προγράμματα, τα οποία δεν πάνε μόνο το λάδι και την ελιά, αλλά πάνε πακέτο ελληνικών προϊόντων, δηλαδή, βγαίνουν: «ελιά-ελαιόλαδο-τυρί», «ελιά, ελαιόλαδο, κρασί», έξι τέτοια προγράμματα με τα οποία παρεμβαίνουμε στις διεθνείς αγορές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και για την απόδειξη της πολιτικής βούλησης της Κυβέρνησης και τη στόχευση της Κυβέρνησης –κυρία Πρόεδρε, ολοκληρώνω- θα σας αναφέρω ότι την προγραμματική περίοδο 2014-2020, στο μέτρο 4 στο ΠΑΑ, έχουμε προγράμματα για την ενίσχυση, πρώτον, μονάδων μεταποίησης των ελαιούχων προϊόντων, που σημαίνει εκσυγχρονισμοί των ελαιοτριβείων.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Από την προηγούμενη Κυβέρνηση είναι αυτό!

**ΜΑΡΚΟΣ ΜΠΟΛΑΡΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεύτερον, ιδρύσεις και εκσυγχρονισμοί τυποποιητηρίων ελαιολάδου και, τρίτον, ιδρύσεις, επεκτάσεις, εκσυγχρονισμοί και μετεγκαταστάσεις μονάδων επεξεργασίας για τις βρώσιμες ελιές.

Αυτά τα μέτρα έχουν στόχο να αυξήσουν την προστιθέμενη αξία των ελληνικών προϊόντων όλων των επιχειρήσεων και ιδιωτικών και συνεταιριστικών και να στηρίξουν το ελαιόλαδο ως προϊόν, το οποίο είναι από τους καλύτερους πρεσβευτές των ελληνικών προϊόντων στο εξωτερικό.

Σας ευχαριστώ πολύ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Χριστοδουλοπούλου, για τις ερωτήσεις που δεν θα απαντηθούν;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κωνσταντινόπουλε, ολοκληρώθηκε αυτή η ερώτηση. Πάμε στην επόμενη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Συγγνώμη, κυρία Πρόεδρε, μισό λεπτό, γιατί ολοκληρώθηκε; Είμαστε εδώ γι’ αυτόν ακριβώς τον λόγο. Έχω ερώτηση για έβδομη εβδομάδα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Έχω ερώτηση για έβδομη εβδομάδα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Περιμένετε, εδώ τώρα...

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μισό λεπτό. Θέλω να μου δώσετε τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για ποιο θέμα, κύριε Κωνσταντινόπουλε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ότι για έβδομη συνεχόμενη φορά, για δύο μήνες, ο κ. Τσακαλώτος, δεν έρχεται.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, τι να κάνουμε;

Τι κάνει; Κάθεται ο κ. Τσακαλώτος;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν βλέπετε ότι «φτύνει» το Κοινοβούλιο για έβδομη φορά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το φτύνει ο κ. Τσακαλώτος το Κοινοβούλιο ή βρίσκεται συνεχώς σε διαπραγματεύσεις;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο κ. Τσακαλώτος! Επί δύο μήνες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήταν και καθόταν;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Χριστοδουλοπούλου, δεν ξέρω εάν λιαζόταν ή αν καθόταν, αλλά ο Υπουργός…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε τα αστειάκια τώρα εντάξει; Λοιπόν, εγώ δεν είμαι αρμόδια να σας απαντήσω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν κάνω καθόλου αστειάκια. Εσείς κάνετε αστεία. Και λυπάμαι πάρα πολύ, κυρία Χριστοδουλοπούλου, που εσείς καλύπτετε τον κ. Τσακαλώτο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η επίκαιρη ερώτηση 427/19-1-2016 του Βουλευτή…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:**  Κυρία Χριστοδουλοπούλου, θα με ακούσετε. Εδώ δεν είστε το μακρύ χέρι της Κυβέρνησης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε με, κύριε Κωνσταντινόπουλε!

Η επίκαιρη ερώτηση του Βουλευτή της Α΄ Θεσσαλονίκης του Κομμουνιστικού Κόμματος Ελλάδας…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:**  Κυρία Χριστοδουλοπούλου, θα με ακούσετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, είπα! Δεν θα σας απαντήσω εγώ τι κάνει ο κάθε Υπουργός.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:**  Εγώ σας παρακαλώ!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας εξήγησα ότι δεν θα απαντήσει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ σας παρακαλώ. Η Βουλή…

Σας παρακαλώ να με ακούσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Λοιπόν, τότε θα σας κλείσω και το μικρόφωνο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Θα με ακούσετε! Θα με ακούσετε! Θα με ακούσετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, δεν θα σας ακούσω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:**  Θα με ακούσετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν προβλέπεται να σας ακούσω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:**  Θα με ακούσετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πηγαίνετε, κύριε Κωνσταντινόπουλε. Μην κάθεστε εδώ να μας κάνετε σόου τώρα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν μπορεί να καλύπτετε τους Υπουργούς της Κυβέρνησης που δεν έρχονται να απαντήσουν στο κοινοβουλευτικό έργο για δύο μήνες! Είναι ντροπή σας!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μα, τι λέτε τώρα;

Τι λέτε; Ξέρετε τον Κανονισμό; Θα σας απαντήσω εγώ;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Βεβαίως, εσείς θα μου απαντήσετε. Εσείς εκπροσωπείτε σήμερα τη Βουλή. Και έχει πάρει απόφαση…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ!

Θα συζητηθεί τώρα η έκτη με αριθμό 427/19-1-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την επανέναρξη για τη φετινή χρονιά της πρόσθετης διδακτικής στήριξης και της ενισχυτικής διδασκαλίας στα σχολεία της χώρας.

Στην ερώτηση θα απαντήσει ο Υπουργός κ. Νικόλαος Φίλης.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Πρόεδρε, είστε Υπουργός της Κυβέρνησης; Δεν είστε Υπουργός της Κυβέρνησης!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δελή, έχετε τον λόγο, αφού σταματήσει ο κ. Κωνσταντινόπουλος, ο οποίος απαιτεί να του απαντήσω εγώ γιατί δεν έρχεται ο κ. Τσακαλώτος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Βεβαίως, εσείς μας εκπροσωπείτε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Βέβαια.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:**  Ο κ. Τσακαλώτος…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν έρθετε, κύριε, απάντησα. Παρά ταύτα, θα σας ξαναπαντήσω, γιατί έχει τον αριθμό 5, ότι δεν συζητείται λόγω κωλύματος του κυρίου Υπουργού.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ο κ. Τσακαλώτος…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Καθίστε, κυρία Αναγνωστοπούλου, δεν θα βγείτε και από πάνω!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Δελή. Έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο κ. Τσακαλώτος, κυρία Χριστοδουλοπούλου, …

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τι θέλετε κύριε Κωνσταντινόπουλε; Τι θέλετε; Νομίζετε ότι εκθέτετε τον κ. Τσακαλώτο τώρα ή την Κυβέρνηση; Ο κ. Τσακαλώτος μέχρι την Παρασκευή, που έφυγε το κουαρτέτο, συνεδρίαζε δεκαπέντε ώρες.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και; Είναι κουρασμένος;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, συνεδρίαζε δεκαπέντε ώρες. Δεν είχε χρόνο να έρθει να σας απαντήσει. Έχει πολλά καθήκοντα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αν κουράζεστε, να φύγετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε το «κουραζόσαστε».

Ελάτε, κύριε Δελή.

Κλείστε το μικρόφωνο του κ. Κωνσταντινόπουλου παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεν πειράζει, θα μιλάω και έτσι. Δεν πρόκειται να σταματήσω να μιλάω!

Ο κ. Βούτσης και ο κ. Κουράκης…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι να κάνω τώρα; Να τον πετάξω έξω; Νομίζει τώρα ότι όλοι οι τηλεθεατές είναι στα κάγκελα για να τον ακούσουν.

Εντάξει, ωραία. Πείτε τα, λοιπόν, για να ευχαριστηθείτε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο κ. Βούτσης και ο κ. Κουράκης…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε τον κ. Κουράκη και τον καθένα. Όποιος και να είναι εδώ στο Προεδρείο δεν μπορεί να σας απαντήσει. Εγώ έχω ένα χαρτί εδώ που λέει σε ποιες δεν απαντάνε και για ποιους λόγους. Αυτό σας απάντησα, τίποτα άλλο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τι νομίζετε, κυρία Χριστοδουλοπούλου, ότι λιαζόμαστε όλοι; Εδώ είστε υπεύθυνη για να έρχονται οι Υπουργοί και να απαντάνε. Όμως, επί δύο μήνες ο κ. Τσακαλώτος…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ακούσαμε, το ακούσαμε. Τι θέλετε να κάνω; Να κάνω βιαία προσαγωγή; Το είπατε, τελείωσε. Μην εμποδίζετε τη διαδικασία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σας παρακαλώ να με ακούσετε ένα λεπτό. Εσείς πιστεύετε ότι…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πάλι; Το είπατε. Για πείτε μας το καινούργιο. Επί δύο μήνες δεν σας απαντάει. Τι θέλετε άλλο από εμένα; Πείτε τι θέλετε, κύριε!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κοιτάξτε, εδώ πέρα δεν είστε Υπουργός της Κυβέρνησης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν κατάλαβα! Μου απευθύνεστε ως Πρόεδρο.

**ΙΩΑΝΝΗΣ ΜΑΝΙΑΤΗΣ:** Κυρία Πρόεδρε, το λέτε με μία πολύ μεγάλη ευχέρεια, αυτό που λέει ο κύριος συνάδελφος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, και τι να κάνω, κύριε Μανιάτη; Πείτε μου.

**ΙΩΑΝΝΗΣ ΜΑΝΙΑΤΗΣ:** Να πείτε ότι θα φέρετε το θέμα στη Διάσκεψη των Προέδρων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Α, να απαντήσω αυτό. Εντάξει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Επί δύο μήνες. Δεν μπορεί να το περνάτε έτσι. Είστε πολύ χαλαρή θέλω να σας πω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αυτό εννοείται. Θα το θέσουν και οι συνάδελφοί σας, της Δημοκρατικής Συμπαράταξης. Κάθε φορά αυτό τίθεται, ότι οι Υπουργοί δεν απαντούν.

**ΙΩΑΝΝΗΣ ΜΑΝΙΑΤΗΣ:** Κυρία Πρόεδρε, παρακαλώ πάρα πολύ, εκπροσωπείτε το εθνικό Κοινοβούλιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σωστά. Λοιπόν; Και τι θέλετε;

**ΙΩΑΝΝΗΣ ΜΑΝΙΑΤΗΣ:** Δεν εκπροσωπείτε καμμία παράταξη. Ένας συνάδελφος σας λέει ότι επί επτά φορές δεν απαντάει ο Υπουργός. Πείτε ότι θα το φέρετε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και τι να κάνω, κύριε Μανιάτη; Αφήστε τώρα, μην υψώνετε τους τόνους για εντυπώσεις. Το ακούσαμε.

**ΙΩΑΝΝΗΣ ΜΑΝΙΑΤΗΣ:** Μη συζητάτε επί άλλων θεμάτων. Σας παρακαλώ.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Χριστοδουλοπούλου, τελειώνω. Να σας πω…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχετε να πείτε τίποτα άλλο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κοιτάξτε, αυτά θα τα λέτε στις ομάδες ΚΟΕ του ΣΥΡΙΖΑ, όχι εδώ. Εδώ είναι το Κοινοβούλιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι λέτε, κύριε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Στις συνιστώσες του ΣΥΡΙΖΑ να τα πείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παίρνετε τον λόγο μόνος σας, χωρίς να σας τον έχω δώσει. Ταλαιπωρείτε τώρα εδώ όλους όσοι περιμένουν να κάνουν τη δουλειά τους, για να μας πείτε τις εξυπνάδες σας!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σας καθυστερούμε; Πόσες ερωτήσεις απαντήθηκαν σήμερα, κυρία Χριστοδουλοπούλου;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δελή, παρακαλώ, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σας καθυστερούμε από τα καθήκοντά σας;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι είπατε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σας καθυστερούμε; Θέλετε να φύγετε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι να φύγω, κύριε; Μόλις ξεκίνησε η διαδικασία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σας παρακαλώ τότε να με ακούσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Υπάρχουν άνθρωποι που περιμένουν να κάνουν τη δουλειά τους.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και εμείς περιμένουμε δύο μήνες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, ωραία! Και τι να κάνω; Δεν υπάρχει εδώ Υπουργός να σας απαντήσει.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και ο κ. Τσακαλώτος, αντί να έρθει να μας απαντήσει, μας «φτύνει» και «φτύνει» το Κοινοβούλιο και τους θεσμούς. Αν εσείς νομίζετε ότι βρέχει, έχετε το πρόβλημα εσείς.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, καθίστε. Πολύ ωραία!

Τον λόγο έχει ο κ. Δελής για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ, κυρία Πρόεδρε.

Η επίκαιρη ερώτηση του ΚΚΕ αφορά στην ενισχυτική διδασκαλία μαθητών σε δημοτικά και γυμνάσια καθώς και στην πρόσθετη διδακτική στήριξη μαθητών των λυκείων. Αφορά εκείνους τους μαθητές σε όλο το εύρος της πρωτοβάθμιας και δευτεροβάθμιας εκπαίδευσης σε όλη τη χώρα, που, εξαιτίας των κοινωνικοταξικών ανισοτήτων, της καπιταλιστικής βαρβαρότητας βέβαια που ζούμε, έχουν μπροστά τους πολλά περισσότερα εμπόδια να υπερπηδήσουν, προκειμένου να ικανοποιήσουν τις μορφωτικές τους ανάγκες. Αφορά δηλαδή κυρίως παιδιά φτωχών, λαϊκών οικογενειών, οικογενειών που πρώτη τους έγνοια είναι η επιβίωση, εξαιτίας της αντιλαϊκής πολιτικής που συνεχίζει με ζήλο και η δική σας Κυβέρνηση.

Εξαγγείλατε, και μάλιστα βαρύγδουπα, στο ξεκίνημα της φετινής σχολικής χρονιάς, κύριε Υπουργέ, την επανέναρξη της ενισχυτικής διδασκαλίας και της πρόσθετης διδακτικής στήριξης, ένα παλαιότερο πρόγραμμα στο πλαίσιο της λεγόμενης αντισταθμιστικής εκπαίδευσης. Τι έχει γίνει, όμως, μέχρι σήμερα; Τι έχετε κάνει;

Στην πράξη, απολύτως τίποτα. Ενώ περάσαμε τη μέση της σχολικής χρονιάς, τίποτα σχετικό δεν έχει ξεκινήσει ακόμα στα σχολεία της χώρας. Έτσι, χιλιάδες μαθητές από τα φτωχά λαϊκά στρώματα, που έχουν επείγουσα ανάγκη στήριξης και βοήθειας, γιατί οι γονείς τους δυσκολεύονται να τα βγάλουν πέρα με τα δυσβάσταχτα έξοδα των φροντιστηρίων –ειδικά μάλιστα μαθητές που σε τρεις περίπου μήνες, τον Μάη, θα δώσουν πανελλήνιες εξετάσεις-, δεν έχουν τη στήριξη που χρειάζονται.

Προκηρύξατε χίλιες περίπου θέσεις εκπαιδευτικών για το πρόγραμμα της ενισχυτικής μέσω ΕΣΠΑ. Γιατί δεν προχωράτε άμεσα σε αυτές τις προσλήψεις; Τι σας εμποδίζει; Γιατί καθυστερείτε; Θέλετε να φθάσουμε κοντά στο Πάσχα, για να ξεκινήσουν τα μαθήματα της ενισχυτικής; Τι νόημα θα έχει τότε; Δεν θα είναι απλά για τα μάτια του κόσμου;

Σας ρωτάμε, λοιπόν, και κλείνω, κυρία Πρόεδρε, και αναμένουμε συγκεκριμένες απαντήσεις –τις αναμένουμε με ενδιαφέρον- και δεσμεύσεις. Τι θα κάνετε, κύριε Υπουργέ, ώστε η ενισχυτική διδασκαλία και η πρόσθετη διδακτική στήριξη να ξεκινήσουν επιτέλους, άμεσα, χωρίς άλλη καθυστέρηση, να χρηματοδοτηθούν πλήρως και επαρκώς από τον κρατικό προϋπολογισμό και ακόμα, από την επόμενη χρονιά, να ξεκινούν με την έναρξη της σχολικής χρονιάς και όχι όπως φέτος, καθυστερημένα;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ.

Κύριε συνάδελφε, συμφωνούμε ότι τα νεοφιλελεύθερα μνημόνια μετέτρεψαν την εκπαίδευση σε μια σκληρά ταξική περιπέτεια όχι μόνο για τα χαμηλά λαϊκά στρώματα, αλλά και για τα μεσαία στρώματα. Δεν λειτουργεί η εκπαίδευση ούτε ως μηχανισμός κοινωνικής ανόδου. Και βεβαίως, θα πρέπει να καταλάβουμε ότι δεν φταίει το ασανσέρ που σταμάτησε. Φταίει ο μηχανισμός και όχι η πόρτα και το φως που έσβησε. Δηλαδή, βρισκόμαστε στη μέση μιας απροσδόκητης εξέλιξης, που αφορά όλη την περίοδο του μνημονίου, μιας κοινωνικής καθίζησης και μιας απαξίωσης του δημόσιου σχολείου, μιας προσπάθειας υποβάθμισης του δημόσιου σχολείου.

Ως Κυβέρνηση της Αριστεράς, προγραμματικά και καθημερινά με την πράξη μας, μέσα σε πολύ δύσκολες δημοσιονομικές συνθήκες, είμαστε υποχρεωμένοι να απαντήσουμε και να καταργήσουμε αυτές τις βαθιά αντικοινωνικές και αντιλαϊκές πολιτικές των τελευταίων χρόνων, να διασφαλίσουμε την περαιτέρω αξιοπιστία του δημόσιου σχολείου, που υλοποιεί τον κανόνα και την αξίωση ισότητας για όλα τα παιδιά, ανεξαρτήτως κοινωνικής προέλευσης, χρώματος, θρησκείας ή οποιασδήποτε άλλης διάκρισης.

Θέλουμε, λοιπόν, να διαφυλάξουμε τη δημόσια εκπαίδευση ως ύψιστο κοινωνικό αγαθό και να μη μετατραπεί σε εμπόριο. Υπάρχει η ελληνική ιδιορρυθμία της παράλληλης εκπαίδευσης, όπως τα φροντιστήρια, ένα σύνολο θεσμών της παραπαιδείας, τα οποία δυστυχώς σε μεγάλο βαθμό υπονομεύουν τη συνταγματική επιταγή της δωρεάν δημόσιας εκπαίδευσης.

Είμαστε έτοιμοι να επανακαταθέσουμε αυτήν την εβδομάδα το νομοσχέδιο που αφορά την ενισχυτική διδασκαλία. Περιλαμβανόταν στο παράλληλο πρόγραμμα. Γνωρίζετε τις διαδικασίες που συνέβησαν κατά τη διάρκεια του Δεκεμβρίου και είμαστε αναγκασμένοι να το καταθέσουμε τώρα. Έχουμε διασφαλίσει χίλιες είκοσι τρεις πιστώσεις για προσλήψεις από το επιχειρησιακό πρόγραμμα «Ανάπτυξη Ανθρώπινου Δυναμικού, Εκπαίδευση και Διά Βίου Μάθηση 2014-2020» και οι περιφερειακοί διευθυντές και διευθυντές δευτεροβάθμιας εκπαίδευσης έχουν προβεί στις απαιτούμενες ενέργειες, ώστε σύντομα να υπάρξει η πρόσληψη εκπαιδευτικών με χρήση του ενιαίου πίνακα αναπληρωτών.

Στο Πρόγραμμα Ενισχυτικής Διδασκαλίας συμμετέχουν μαθητές και μαθήτριες όλων των τάξεων του γυμνασίου και του ΕΠΑΛ, που υστερούν στα βασικά μαθήματα: Αρχαία, Νέα, Μαθηματικά, Φυσική και Χημεία. Σκοπός του προγράμματος είναι η μείωση της μαθητικής διαρροής και η επανένταξη των μαθητών και μαθητριών στη διαδικασία της μάθησης, η βελτίωση της απόδοσής τους. Είναι, με λίγα λόγια, η ολοκλήρωση της υποχρεωτικής εκπαίδευσης.

Ως εκ τούτου, με τη λειτουργία της ενισχυτικής διδασκαλίας λαμβάνουμε ιδιαίτερη μέριμνα, ώστε να υπάρξουν τάξεις εκεί όπου παρατηρούνται υψηλά ποσοστά σχολικής αποτυχίας και διαρροής. Το ωρολόγιο πρόγραμμα του Προγράμματος Ενισχυτικής Διδασκαλίας για την Α΄ τάξη του γυμνασίου είναι δέκα ώρες, για τη Β΄ και τη Γ΄ είναι από δώδεκα ώρες.

Οι περιορισμένοι πόροι των ευρωπαϊκών προγραμμάτων, μας ανάγκασαν να μην προτάξουμε το Πρόγραμμα της Πρόσθετης Διδακτικής Στήριξης, αλλά το Πρόγραμμα της Ενισχυτικής Διδασκαλίας.

Εξετάζουμε, όμως, τον τρόπο ένταξης και του Προγράμματος της Πρόσθετης Διδακτικής στήριξης για το επόμενο σχολικό έτος –συμφωνώ μαζί σας- όχι με καθυστέρηση, αλλά από την αρχή.

Η υπόσχεση που δίνουμε είναι πολιτική υπόσχεση στην Ελληνική Αντιπροσωπεία –για άλλη μια φορά– ότι όλα τα σχολεία για πρώτη φορά στα σχολικά χρονικά θα λειτουργήσουν κανονικά το 2016 στις 11 Σεπτεμβρίου.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Ευχαριστώ.

Προσπερνώντας το αναθεμάτισμα των μνημονίων που κάνατε για άλλη μία φορά, θυμίζοντάς σας απλώς ότι κι εσείς ψηφίσατε το τρίτο μνημόνιο παρέα με άλλους διακόσιους είκοσι έναν Βουλευτές, προσπερνώντας τα «συμφωνούμε», το «τσάι και συμπάθεια» στα αιτήματα και στις λαϊκές ανάγκες, αυτό που είπατε σχετικά με την επανακατάθεση του νομοσχεδίου για την ενισχυτική διδασκαλία δεν είναι τίποτε άλλο παρά μια ανανέωση παλιότερων υποσχέσεων από το παράλληλο πρόγραμμα, το οποίο θυμίζουμε ότι το πήρατε άρον-άρον πίσω πριν από λίγο καιρό.

Κύριε Υπουργέ, δεν ακούσαμε καμμία δέσμευση για το πότε ακριβώς θα ξεκινήσει το Πρόγραμμα της Ενισχυτικής Διδασκαλίας και θέλουμε συγκεκριμένη ημερομηνία γι’ αυτό. Δεν ακούσαμε καμμία εγγύηση φυσικά για το τι θα γίνει του χρόνου. Δεν έγινε αυτήν τη σχολική χρονιά. Τι εχέγγυα δίνετε ότι αυτό που λέτε θα γίνει τον Σεπτέμβρη του 2016;

Σας θυμίζω, όμως, εδώ ότι φέτος στις 25 του Γενάρη βγάλατε μία εγκύκλιο, που στείλατε στα δημοτικά σχολεία της χώρας, η οποία απαγορεύει ουσιαστικά την ενισχυτική διδασκαλία στα δημοτικά, θεωρώντας ως σοβαρό παράπτωμα και κακή διοικητική πρακτική τι; Το να διατίθενται οι όποιες πλεονάζουσες ώρες των εκπαιδευτικών στην ενισχυτική διδασκαλία μικρών παιδιών που έχουν ανάγκη. Γιατί; Στα δημοτικά, δηλαδή, δεν υπάρχουν παιδιά με μαθησιακές δυσκολίες που πρέπει να υποστηριχθούν; Τι θα γίνουν αυτά; Θα αφεθούν στο έλεος της μοίρας τους; Πότε θα φροντίσετε γι’ αυτά με ένα Πρόγραμμα Ενισχυτικής Διδασκαλίας;

Καταργείτε την ενισχυτική διδασκαλία ανά σχολική μονάδα με την εγκύκλιο που στείλατε, ενώ είναι παιδαγωγικά και κοινωνικά ορθό να γίνεται ανά σχολική μονάδα, και την περιορίζετε στα λεγόμενα σχολικά κέντρα ενισχυτικής διδασκαλίας, τα οποία θα συγκεντρώνουν παιδιά από μέχρι και εφτά σχολεία.

Δεν είναι μόνο ότι αυτά τα κέντρα τα μειώνετε συνέχεια, πριν καν ξεκινήσουν την λειτουργία τους. Στην Αττική μόνο, από τα ογδόντα ένα αρχικά προβλεπόμενα, τελικά θα λειτουργήσουν τα εβδομήντα ένα και βλέπουμε. Δεν είναι μόνο ότι στα περισσότερα απ’ αυτά τα κέντρα δεν θα λειτουργήσουν όλα τα αναγκαία τμήματα που έχουν ανάγκη οι μαθητές. Τη μετακίνηση των παιδιών από και προς αυτά τα κέντρα τη σκεφτήκατε καθόλου; Πώς θα την αντιμετωπίσετε; Με ποιες συγκοινωνίες; Ή και αυτό πάλι θα αφεθεί στις πλάτες των γονιών για άλλη μία φορά; Και, ξέρετε, το πρόβλημα αυτό δεν αφορά μονάχα την επαρχία. Κι εδώ, στην Αττική, παραδείγματος χάριν, τα παιδιά από τα Σπάτα, την Αρτέμιδα, τη Ραφήνα, το Πικέρμι, τον Μαραθώνα, τη Μάκρη υποχρεώνονται να συγκεντρώνονται μόνο στην Αρτέμιδα, γιατί μόνον εκεί θα λειτουργήσουν τέτοια κέντρα ενισχυτικής διδασκαλίας.

Κύριε Υπουργέ, είναι βέβαιο ότι με την τακτική αυτή και τις αποφάσεις σας αποκλείονται στην πράξη χιλιάδες παιδιά.

Συνεχίζετε επίσης την άθλια τακτική και πολιτική της προσωρινής εργασίας στην εκπαίδευση, μια σχέση εργασίας κατ’ εξοχήν αντιπαιδαγωγική, εκτός βέβαια των άλλων αντεργατικών χαρακτηριστικών της.

Τρομερά και απίστευτα είναι, κύριε Υπουργέ, τα κενά μόνιμων εκπαιδευτικών στα σχολεία. Τα καλύπτετε με χιλιάδες προσωρινές προσλήψεις εκπαιδευτικών, οι οποίοι εκτός από την εργασιακή ανασφάλεια που βιώνουν, υφίστανται και μεγάλες καθυστερήσεις στην πληρωμή τους. Ενώ τάξατε δέκα χιλιάδες διορισμούς για το 2016 και καμμιά εικοσαριά χιλιάδες ως το 2018, δεν προβλέπεται ούτε ένα ευρώ γι’ αυτούς τους διορισμούς στον φετινό προϋπολογισμό.

Αλήθεια, γιατί οι χιλιάδες αναπληρωτές να πληρώνονται από το ΕΣΠΑ και όχι από τον κρατικό προϋπολογισμό; Τι είναι, δηλαδή, ο κρατικός προϋπολογισμός; Απαγορευμένος καρπός για τον λαό μας και οι μόνοι που δικαιούνται να τρώνε απ’ αυτόν είναι οι δανειστές, οι τραπεζίτες, οι βιομήχανοι και οι εφοπλιστές; Και ύστερα μιλάτε και για το ταξικό πρόσημο της πολιτικής σας. Υπάρχει ταξικό πρόσημο στην πολιτική σας, μόνο που είναι υπέρ του κεφαλαίου και όχι υπέρ του λαού.

Πριν κλείσουμε, θα θέλαμε να σας πούμε και κάτι ακόμα, το οποίο αφορά τον διάλογο που εξαγγείλατε και συνεχίζετε για την παιδεία. Δεν ξέρω, είναι καινούριο φρούτο αυτό, καινούρια τακτική. Κάνετε υποδείξεις και δίνετε οδηγίες, υπαγορεύετε στους φορείς της εκπαίδευσης τι θα πουν και αυτό το ονομάζετε ελεύθερο και δημοκρατικό διάλογο. Δείτε λιγάκι την επιστολή που έστειλε ο κ. Γαβρόγλου στους φορείς και θα καταλάβετε τι εννοώ.

Κύριε Υπουργέ, θέλουμε να δεσμευθείτε τώρα, σήμερα: Πότε ακριβώς θα ξεκινήσει το πρόγραμμα της ενισχυτικής, το οποίο έχει καθυστερήσει πάρα πολύ καιρό; Έπρεπε ήδη να έχει ξεκινήσει. Πότε ακριβώς θα ξεκινήσει και για τα δημοτικά και για τα γυμνάσια και για τα λύκεια;

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο, κύριε Φίλη.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Βλέπω ότι διευρύνετε το αίτημα της ερώτησής σας. Η ερώτηση αφορά την ενισχυτική διδασκαλία στα γυμνάσια. Τώρα βλέπω ότι μας προτείνετε να δεσμευτούμε και για τα δημοτικά και για τα λύκεια.

Σας εξήγησα και νωρίτερα: Για τα μεν δημοτικά δεν προβλέπεται, για το δε θέμα των λυκείων δεν υπάρχουν πιστώσεις για φέτος. Συνεπώς και εσείς ορθώς στην ερώτησή σας δεν αναφέρεστε στο σύνολο των βαθμίδων, αλλά μόνο στα γυμνάσια.

Δεύτερον, είναι αλήθεια ότι υπήρξαν εγκύκλιοι που αφορούν τις πλεονάζουσες ώρες. Δεν γνωρίζω αν γνωρίζετε ακριβώς ποια είναι η πραγματικότητα. Θα προκαλέσουμε με στοιχεία μια συζήτηση στη Βουλή, για να αντιληφθείτε πώς δημιουργούνται, πέρα από τα πραγματικά που υπάρχουν –και το αναγνωρίζουμε-, και τεχνητά κενά στην εκπαίδευση.

Δυστυχώς τα κενά αυτά δημιουργούνται από την, θα έλεγε κανένας, υπάρχουσα πραγματικότητα, η οποία επιβιώνει, επιζεί των πελατειακών σχέσεων στον χώρο της εκπαίδευσης. Δεν θα ήθελα να προχωρήσω περισσότερο, αλλά σας εγγυώμαι ότι θα γίνει συζήτηση στη Βουλή για αυτό το θέμα, διότι αυτή η ιστορία των κενών από πλεονάζουσες ώρες, των τεχνητών κενών δηλαδή, είναι μια ιστορία κατασπατάλησης πόρων από τον προϋπολογισμό, δημόσιων πόρων, τους οποίους πληρώνει ο Έλληνας πολίτης. Και είμαι σίγουρος ότι και το ΚΚΕ, όπως και τα άλλα κόμματα θα αναγνωρίζουν ότι αυτό το φαινόμενο πρέπει να σταματήσει.

Τρίτον, δεν τάξαμε και δεν τάζουμε διορισμούς. Είναι πολιτική μας θέση και εργαζόμεθα με μέθοδο, με σύστημα, να γίνουν από φέτος διορισμοί όσο το δυνατόν περισσότεροι, μόνιμοι διορισμοί, στο σύνολο της εκπαίδευση, ούτως ώστε μέσα σε μία τριετία να υπάρχουν είκοσι χιλιάδες νέες μόνιμες θέσεις εργασίας. Επαναλαμβάνω, δεν τάζουμε. Εργαζόμεθα με τον πιο συγκεκριμένο, παραγωγικό και σαφή τρόπο.

Τελειώνοντας, θέλω να σας πω ότι ο διάλογος είναι απροκατάληπτος, δεν είναι προκατασκευασμένος. Τα ερωτήματα δεν συνιστούν θέσεις. Όποιος θέλει, θέτει ερωτήματα. Υπάρχει μια ευρεία συναίνεση στην Επιτροπή Μορφωτικών Υποθέσεων της Βουλής ανάμεσα σε όλα τα κόμματα εκτός του ΚΚΕ και της Χρυσής Αυγής. Δεν εννοώ τίποτα περισσότερα, για να είμαι σαφής, μην πάει πουθενά το μυαλό σας, αλλά μόνο αυτά τα δύο κόμματα έχουν διαφωνήσει στον διάλογο όπως θα πρέπει να γίνει στο πλαίσιο της Επιτροπής Μορφωτικών Υποθέσεων. Δεν σημαίνει ότι συμφωνούν όλα τα κόμματα. Μιλάμε για τη διαδικασία του διαλόγου, για την ατζέντα του διαλόγου.

Από εκεί και πέρα καθένα κόμμα –και εσείς- από διαφορετικές ιδεολογικές αφετηρίες μπορεί να συμβάλει, κατά τη γνώμη μας, στη διαμόρφωση θέσεων κοινής αποδοχής. Διότι η εκπαίδευση είναι από εκείνα τα λίγα -θα έλεγε κανένας- κοινωνικά αγαθά, τα οποία οφείλουμε να προασπίσουμε από αντιδικίες, άχρηστες και αχρείαστες.

Μπορούμε να βρούμε κοινούς τόπους. Και βεβαίως μπορεί κανείς να έχει μια αντίληψη για τον καπιταλισμό και τη λειτουργία της εκπαίδευσης στο πλαίσιο του καπιταλισμού, αλλά αυτό που ζητάει ο Έλληνας γονιός και ο μαθητής και ο καθηγητής είναι να βρούμε λύσεις εντός αυτού του συστήματος, γιατί εκτός δεν μπορούμε να βρούμε σήμερα. Σιγά-σιγά να βρούμε λύσεις, αυτονόητες λύσεις, που δυστυχώς σήμερα τα μνημόνια, η βαρβαρότητα των μνημονίων και του νεοφιλελευθερισμού έχουν αναιρέσει επί τόσα χρόνια.

Επαναλαμβάνω, να βρούμε αυτονόητες λύσεις που συνάδουν με τη στοιχειώδη αντίληψη της λειτουργίας του σχολείου, η οποία είναι αναγκαία αυτή η λειτουργία για την κοινωνική αναπαραγωγή, και η οποία βεβαίως έχει πρόσημο ταξικό, καμμία αντίρρηση. Αλλά η μόρφωση, όπως ξέρετε, δεν είναι προσδιορισμένη κατά τρόπο ολοκληρωτικό από ταξικές συνδηλώσεις. Έχει και τη δική της αυτονομία. Έχει την αυταξία της. Και αυτήν έχουμε κληθεί όλοι να υπερασπίσουμε με βάση τις ιδιαίτερες –επαναλαμβάνω– ιδεολογικές και αξιακές αρχές μας.

Αλλά οφείλουμε να δώσουμε στα παιδιά τον απελευθερωτικό χαρακτήρα της μόρφωσης. Διότι από την κρίση δεν θα βγούμε αν δεν κάνουμε μια βασική επένδυση. Και αυτή η επένδυση είναι στο σχολείο.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Θα συζητηθεί η τέταρτη με αριθμό 471/1-2-2016 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη, προς τον Υπουργό Παιδείας, Έρευνας και Θρησκευμάτων σχετικά με τη λειτουργία του Τμήματος Θεατρικών Σπουδών στο Ναύπλιο.

Θα απαντήσει η Αναπληρώτρια Υπουργός κ. Αθανασία Αναγνωστοπούλου.

Κύριε Μανιάτη, έχετε δύο λεπτά για την πρωτομιλία σας.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κυρία Πρόεδρε.

Παίρνω αφορμή από την παρουσία του Υπουργού Παιδείας κ. Φίλη εδώ. Οφείλω να σχολιάσω ότι ο κ. Φίλης μάς είπε μόλις τον κ. Τσίπρα βάρβαρο. Διότι όλοι συμφωνούμε ότι τα μνημόνια είναι μία βαρβαρότητα, αλλά το Μνημόνιο ΙΙΙ του κ. Τσίπρα, το οποίο δεν είχε κανένα λόγο η χώρα να υπογράψει, προφανώς προέκυψε από βάρβαρες επιλογές του κ. Τσίπρα. Ο καθείς κατά συνέπεια μπορεί να βγάλει τα δικά του συμπεράσματα.

Με αφορμή όμως αυτό, κυρία Υπουργέ, θέλω να συνεχίσω σε σχέση με την ερώτηση που μόλις ανέπτυξε ο συνάδελφος του Κομμουνιστικού Κόμματος Ελλάδος για την ενισχυτική διδασκαλία. Να αναφέρω προς γνώση σας και ένα ακόμα ζήτημα που αφορά σε ειδική ομάδα παιδιών για τα οποία δεν έχει υπάρξει η αναγκαία πρόνοια από την πλευρά του Υπουργείου Παιδείας.

Αναφέρομαι στη δημιουργία ενός ειδικού επαγγελματικού λυκείου στην Αργολίδα σε συνέχεια των υφισταμένων τάξεων και των μαθητών, που φοιτούν στο Ειδικό Επαγγελματικό Γυμνάσιο Αργολίδας, όπου έχουμε πλήρη επάρκεια σε στελεχικό δυναμικό, πλήρη επάρκεια σε εξοπλισμούς. Ενώ υπάρχει αίτημα και από τον Σύλλογο Γονέων και Κηδεμόνων και από όλους τους φορείς της Αργολίδας, για ανεξήγητους λόγους το Υπουργείο Παιδείας δεν συμφωνεί να λειτουργήσει ειδικό επαγγελματικό λύκειο και στην Αργολίδα, κάτι το οποίο –νομίζω ότι συμφωνούμε όλοι– συνιστά υποχρέωσή μας, υποχρέωση της ελληνικής πολιτείας.

Έρχομαι, κυρία Πρόεδρε, τώρα στο κείμενο της ερώτησής μου. Ο Υφυπουργός κ. Πελεγρίνης πριν λίγες εβδομάδες, ως μη ώφειλε, άνοιξε ένα θέμα περί της μη αναγκαιότητας ύπαρξης και λειτουργίας του Τμήματος Θεατρικών Σπουδών στο Ναύπλιο. Μάλιστα, είπε και μια επιπολαιότητα –να το πω έτσι, για να είμαι επιεικής- ότι υπάρχουν μόνο δύο μέλη ΔΕΠ που διδάσκουν, τη στιγμή που ήδη υπάρχουν δεκαπέντε μέλη ΔΕΠ και συνολικά πάνω από είκοσι πέντε διδάσκοντες.

Είμαι βέβαιος ότι θα πάρω επαρκείς εξηγήσεις από την κυρία Υπουργό. Αυτή τη στιγμή έχουμε ένα τμήμα Θεατρικών Σπουδών, που έχει το χαρακτηριστικό της εγγύτητας με το θέατρο της Επιδαύρου και το θέατρο του Άργους, το οποίο λειτουργεί στην πόλη του Ναυπλίου με τα γνωστά κτηριολογικά, αρχιτεκτονικά και πολεοδομικά χαρακτηριστικά. Έχουμε ένα τμήμα που έχει βγάλει πάνω από τετρακόσιους σαράντα αποφοίτους, ένα τμήμα στο οποίο σήμερα φοιτούν πάνω από τριακόσιοι πενήντα φοιτητές. Επιπλέον –και κλείνω με αυτό- υπέστη τον Φεβρουάριο του 2014 αξιολόγηση από τριμελή επιτροπή εξωτερικών κριτών και βαθμολογήθηκε με εξαιρετικά θετικό βαθμό.

Η ερώτηση είναι: ο κ. Πελεγρίνης, που ζήτησε την κατάργηση του Τμήματος Θεατρικών Σπουδών, εκφράζει την πολιτική βούληση του Υπουργείου ή είπε μια κουβέντα παραπάνω και η υπόλοιπη ηγεσία του Υπουργείου τον επαναφέρει στην τάξη;

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Αναγνωστοπούλου, έχετε τρία λεπτά για την πρώτη σας παρέμβαση.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Κύριε Μανιάτη, ανοίγουμε μια μεγάλη συζήτηση. Έχει ανοίξει βέβαια η συζήτηση και με άλλες επίκαιρες ερωτήσεις εδώ στη Βουλή και για τμήματα ΤΕΙ κ.λπ..

Θα πω κατ’ αρχάς ότι η δική μου θέση, όπως την έχω εκφράσει κι εδώ στη Βουλή, είναι ότι δύσκολα πρέπει να ανοίγει ένα τμήμα της ανώτατης εκπαίδευσης και άλλο τόσο δύσκολα πρέπει να κλείνει.

Δεν θα σχολιάσω τι είπε ο κ. Πελεγρίνης, αν το είπε στην τηλεόραση, γιατί περί δήλωσης στην τηλεόραση επρόκειτο. Δεν έχει ανοίξει το Υπουργείο τέτοιο θέμα για να κλείσει το Τμήμα Θεατρικών Σπουδών. Να μιλήσουμε λίγο επί της ουσίας γι’ αυτά τα θέματα των τμημάτων των ΑΕΙ.

Θέλω να πω –το είπα και την Παρασκευή σε αντίστοιχη ερώτηση– ότι η προχειρότητα, που χαρακτήρισε τη δημιουργία τμημάτων ΑΕΙ, σ’ αυτή τη χώρα είναι άνευ προηγουμένου.

Πολλές φορές –και πριν, που ήμασταν στην Επιτροπή Οικονομικών- μας έχετε κατηγορήσει για ανικανότητα, προχειρότητα και τελευταίως έχει προστεθεί και το ρουσφέτι. Εάν δει κανείς πώς φτιάχτηκε ο χάρτης των ανώτατων ιδρυμάτων, θα καταλάβει τι εννοείτε. Ξέρετε καλύτερα από μας.

Θα σας διαβάσω ένα απόσπασμα από την αξιολόγηση της ΑΔΙΠ τον Φεβρουάριο του 2014 για το τμήμα του Ναυπλίου: «Οι αρχικοί προγραμματικοί στόχοι του τμήματος, αποφασίστηκαν με προχειρότητα στη φάση της ίδρυσής του και σε κυβερνητικό και σε ακαδημαϊκό επίπεδο. Ο αρχικός σχεδιασμός προέβλεπε ότι θα δημιουργείτο στο Ναύπλιο πανεπιστημιακού επιπέδου τμήμα χορού. Στη συνέχεια, το αρχικό σχέδιο τροποποιήθηκε και ιδρύθηκε ως Τμήμα Θεατρικών Σπουδών, αλλά επειδή ήταν κοντά γεωγραφικά το Θεατρικών Σπουδών της Αθήνας και της Πάτρας, τότε αποφασίστηκε να φτιαχτεί Θεατρικών Σπουδών κατά τα πρότυπα του ΑΠΘ», δηλαδή της Θεσσαλονίκης.

Καταλαβαίνετε και μόνο από αυτό πώς φτιάχτηκαν τα τμήματα. Δεν είναι τυχαίο ότι το εν λόγω τμήμα φτιάχτηκε το 2003, παραμονές των Ολυμπιακών Αγώνων, όταν είχαμε μια εκτόξευση των τμημάτων. Πληροί τις προϋποθέσεις αυτό το τμήμα, για να υπάρχει, αν κάνουμε μια επί της ουσίας συζήτηση;

Για μένα ένα τμήμα θεατρικών σπουδών στο Ναύπλιο, σας το είπα και όταν με επισκεφτήκατε στο γραφείο μου και το εννοώ, δίπλα στην Επίδαυρο είναι ένα τμήμα που έχει λόγο ύπαρξης, γιατί μπορεί να έχει μια διαπολιτισμική λειτουργία ειδικά σε αυτόν τον χώρο. Το τμήμα, όμως, όλα αυτά τα χρόνια φρόντισε να είναι σε μια τέτοια κατάσταση, να έχει τις κτηριακές υποδομές, να έχει το ανθρώπινο δυναμικό, από το 2003 μέχρι το 2010;

Εκεί θα βρούμε προβλήματα. Δηλαδή, όπως λέει και η αξιολόγηση –εσείς θεωρείτε την αξιολόγηση το άπαν και γι’ αυτό την επικαλούμαι- εκτός από ένα κτήριο –που δεν θυμάμαι τώρα ποιο ακριβώς είναι, να μην ψάχνω- τα άλλα όλα, οι κτηριακές υποδομές πάσχουν, στο Ναύπλιο, στο Τμήμα Θεατρικών Σπουδών. Και αυτό είναι ένα ζήτημα. Πάσχει επίσης και από ακαδημαϊκό προσωπικό, από μέλη ΔΕΠ. Ευτυχώς, αναφέρει η έκθεση χαρακτηριστικά, υπάρχει ένα μέλος ΕΤΕΠ –από αυτά που δεν είχατε διορίσει από το 2008 μέχρι προχθές, που τους διορίσαμε εμείς τους ανθρώπους, που είχαν εκλεγεί και δεν είχαν προσληφθεί– που είναι η ψυχή του τμήματος.

Θέλω, να πω, κύριε Μανιάτη, με αυτό ότι αυτό που λέω το εννοώ. Δύσκολα πρέπει να κλείνουν τμήματα, πάρα πολύ δύσκολα. Εμείς με το «ΑΘΗΝΑ» είδαμε ένα πράγμα, να μπαίνουν και να βγαίνουν σαν πινέζες από τον χάρτη τα τμήματα, χωρίς κανένα ακαδημαϊκό κριτήριο. Δεν είμαστε αυτής της άποψης. Εμείς δεν θεωρούμε ότι το Τμήμα του Ναυπλίου πρέπει να το βγάλουμε από τον χάρτη, έτσι. Ίσα ίσα, το αντίθετο, τμήματα τέτοια πρέπει να ενδυναμωθούν και πρέπει να βρούμε τους τρόπους να ενδυναμωθούν.

Αλλά να πω μόνο μια λέξη, κυρία Πρόεδρε: Ενώ εδώ η αξιολόγηση λέει ότι για να φτιαχτεί μεταπτυχιακό πρόγραμμα, πρέπει να ενδυναμωθεί το προπτυχιακό, εγώ αυτό που διαπίστωσα είναι ότι υπάρχει μεταπτυχιακό και μάλιστα με υψηλά δίδακτρα, 1.400 ευρώ, περίπου, ο φοιτητής ανά εξάμηνο. Εδώ είναι μια άλλη μεγάλη συζήτηση που πρέπει να κάνουμε. Δηλαδή, να το φτιάξουμε, να ενισχυθεί το προπτυχιακό, να ενισχυθεί και το μεταπτυχιακό, αλλά δεν φτιάχνεις μεταπτυχιακό στον αέρα και μάλιστα με δίδακτρα.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μανιάτη, ορίστε, έχετε τον λόγο για τρία λεπτά, για να απαντήσετε.

**ΙΩΑΝΝΗΣ ΜΑΝΙΑΤΗΣ:** Ευχαριστώ πάρα πολύ την κυρία Υπουργό για την απάντησή της. Μου θύμισε το «πατάω σε δύο βάρκες, αλλά στο τέλος πέφτω μέσα στη θάλασσα»!

Η κυρία Υπουργός από τη μια μας είπε ότι το Τμήμα του Ναυπλίου πρέπει να υπάρχει, πρέπει να ενδυναμωθεί και από την άλλη πολιτικά, ακαδημαϊκά, επιστημονικά εξέφρασε επιφυλάξεις κατά πόσον πρέπει να υπάρχουν τμήματα σαν του Ναυπλίου.

Κυρία Υπουργέ, επειδή είχα την τύχη να συμμετέχω στις σκληρές αποφάσεις που πάρθηκαν, πριν λίγα μόλις χρόνια, για την αναδιάρθρωση της ανώτατης εκπαίδευσης και είχα κατά σύμπτωση τη δυνατότητα να δω πάρα πολλούς, το σύνολο των συναδέλφων του ΣΥΡΙΖΑ, να αρνούνται όχι κλείσιμο πανεπιστημιακού τμήματος αλλά κλείσιμο και του τελευταίου δημοτικού σχολείου, μονοθέσιου με τρεις μαθητές, νομίζω ότι η κριτική αυτή που ασκείτε προς τη δική μας παράταξη, που πήρε αποφάσεις προς όφελος και της στοιχειώδους και της μέσης και της ανώτατης εκπαίδευσης, δεν ταιριάζουν. Αλλού θα ήταν χρήσιμο να απευθυνθούν τα σχόλιά σας.

Χαίρομαι, επίσης, γιατί αναγνωρίσατε ότι παρά το γεγονός πως η πολιτεία, ενώ θα έπρεπε κι όφειλε να δώσει και άλλες υποδομές δεν το έχει πράξει, έναντι αυτού η τοπική κοινωνία του Ναυπλίου -και αυτό είναι ένα χαρακτηριστικό που δείχνει πώς πρέπει να λειτουργούν οι τοπικές κοινωνίες με τα πανεπιστήμια- και της Αργολίδας έχει στηρίξει αποφασιστικά τη λειτουργία του συγκεκριμένου τμήματος.

Επιπλέον, πρέπει να σας πω ότι με πρωτοβουλία των τοπικών αρχών έχει αγοραστεί οικόπεδο, το οποίο αναμένει τη χρηματοδότηση, για να κτιστεί ένα campus.

Εδώ, λοιπόν, τίθενται τα ερωτήματα ως εξής: Ανοίγουμε το θέμα περί ανασχεδιασμού του ακαδημαϊκού χάρτη της χώρας, ναι ή όχι; Εάν θέλετε να το ανοίξετε, εμείς πάντα στον διάλογο είμαστε ανοικτοί, αλλά θα το ανοίξουμε με ολότητα, πληρότητα και με απολύτως επιστημονικά κριτήρια. Εάν δεν το ανοίγουμε και λέμε λόγια στον αέρα για ένα τμήμα, το οποίο και εσείς αναγνωρίζετε ότι πληροί απολύτως όλα τα ακαδημαϊκά κριτήρια, τότε κάτι κρύβεται από πίσω.

Τέλος, δε, για τον σχολιασμό αναφορικά με τα δίδακτρα των μεταπτυχιακών προγραμμάτων, δεν ξέρω ποια είναι η θέση της Κυβέρνησης. Εάν έχει διάθεση να στηρίξει απολύτως, με δημόσια κονδύλια, τα δίδακτρα των μεταπτυχιακών φοιτητών σε όλα τα πανεπιστήμια της χώρας, τότε αυτό είναι καλοδεχούμενο και θα το στηρίξουμε, άλλως πρέπει να βρεθεί μια λύση προσαρμοσμένη στην ελληνική πραγματικότητα.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Μανιάτη, σας παρακαλώ, μη βάζετε στο στόμα μου πράγματα που δεν είπα. Και αν θα πέσω στη θάλασσα, θα το δούμε στη συνέχεια.

Εγώ είπα ευθύς εξαρχής ότι δύσκολα πρέπει να κλείνουν τα τμήματα, όπως δύσκολα πρέπει να ανοίγουν. Άρα δεν υπάρχει κανένα τέτοιο θέμα. Το είπα κατηγορηματικά και εδώ και όταν ήρθατε στο γραφείο μου. Ένα Τμήμα Θεατρικών Σπουδών στο Ναύπλιο, δίπλα από την Επίδαυρο, είναι πάρα πολύ σημαντικό για μένα και δεν το παίρνω πίσω. Μη μου λέτε, όμως, τώρα να βάλουμε ακαδημαϊκά κριτήρια. Αλήθεια, βάλατε ακαδημαϊκά κριτήρια για το «ΑΘΗΝΑ»;

Επειδή το είχα εύκαιρη ερώτηση προχθές, όταν κλείνετε ένα Τμήμα Δασοπονίας στην Καρδίτσα με απίστευτη κτηριακή υποδομή, που λειτουργούσε επί τριάντα δύο χρόνια, και το συγχωνεύετε με το Καρπενήσι, είναι τυχαίο; Δεν ξέρω ποια ήταν τα ακαδημαϊκά κριτήρια αυτά. Δεν είπα να μην υπάρχει στο Καρπενήσι, αλλά ξέρετε πού έχουμε φτάσει τώρα; Έχουμε φτάσει στο σημείο να τσακώνονται οι δήμαρχοι μεταξύ τους, για το ποιος θα κρατήσει τμήμα στην περιοχή του. Και εκεί οι πελατειακές σχέσεις, βέβαια, ανθούν και το ξέρετε πάρα πολύ καλά.

Δεν έκανα εγώ κριτική στο τμήμα. Ίσα - ίσα, όπως λέει και η αξιολόγηση στην οποία δίνετε εσείς πολύ βάση -και το ξέρω και εγώ από προσωπική εμπειρία ως πανεπιστημιακή δάσκαλος- το ακαδημαϊκό προσωπικό, όσο είναι, είναι πολύ υψηλών προσόντων και ξεπερνάει εαυτόν για να μπορεί να το λειτουργήσει. Και όντως ο Δήμος του Ναυπλίου έχει παραχωρήσει στο τμήμα.

Αυτό που είπα και σε αυτό που επιμένω είναι ότι άνοιξε το τμήμα το 2003. Το ήθελε η Κυβέρνησή σας. Το ήθελαν και οι επόμενοι. Σε αυτό το τμήμα δεν έπρεπε να δοθεί ενίσχυση; Και περιμένουμε να φτάσει η κρίση για να έρθετε να μου πείτε εμένα αν θα κλείσει ή αν θα είναι ανοικτό; Και μου λέτε ότι δεν έχει αυτό, δεν έχει εκείνο; Βεβαίως, θα έπρεπε να τα έχει αυτά.

**ΙΩΑΝΝΗΣ ΜΑΝΙΑΤΗΣ:** …(δεν ακούστηκε)

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Αφήστε με να τελειώσω και μπορείτε να τα πείτε, αν το επιτρέψει η κυρία Πρόεδρος.

Αυτό που λέω εγώ, λοιπόν, για να μη δημιουργούνται και εντυπώσεις, είναι ότι τίποτα δεν υπάρχει πίσω από το μυαλό μας για το συγκεκριμένο τμήμα. Αρχίζουμε και βλέπουμε την παράνοια του συστήματος στον ακαδημαϊκό χάρτη της χώρας -παράνοια εντελώς!- και με τη δημιουργία και με τη συγχώνευση. Τμήματα όμως, όπως του Ναυπλίου, έχουν τα εχέγγυα και η περιοχή μπορεί να σηκώσει τέτοιου είδους τμήματα. Αυτό έχω να πω.

Για τα μεταπτυχιακά είναι άλλη ιστορία. Η θέση η δική μου είναι, ότι στο άρθρο 16 υπάρχει ρητά δημόσια και δωρεάν παιδεία. Να τα συζητήσουμε όλα όσα φέρουμε αλλά θα ξεκινάμε απ’ αυτό.

**ΙΩΑΝΝΗΣ ΜΑΝΙΑΤΗΣ:** Θα εφαρμόσετε το άρθρο 16;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μην την διακόπτετε, δεν επιτρέπεται.

Κύριοι συνάδελφοι, ο Βουλευτής κ. Βασίλειος Κεγκέρογλου ζητεί άδεια ολιγοήμερης απουσίας στο εξωτερικό από 8 Φεβρουαρίου 2016 μέχρι 9 Φεβρουαρίου 2016.

Ο Βουλευτής κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό από 12 Φεβρουαρίου 2016 μέχρι 15 Φεβρουαρίου 2016, για προσωπικούς λόγους.

Επίσης, ο Βουλευτής κ. Βασίλειος Κικίλιας ζητεί άδεια ολιγοήμερης απουσίας στο εξωτερικό, στις Βρυξέλλες, από την Τρίτη 9 Φεβρουαρίου 2016 μέχρι την Πέμπτη 11 Φεβρουαρίου 2016.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η Βουλή ενέκρινε τις ζητηθείσες άδειες.

Ακολουθούν τρεις ερωτήσεις που απευθύνονται στον ίδιο Υπουργό, στον κ. Κατρούγκαλο.

Θα συζητηθεί η πέμπτη με αριθμό 488/2-2-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το κλείσιμο του εργοστασίου της «SOFTEX» στο Βοτανικό.

Στην επίκαιρη ερώτηση του κ. Κατσώτη θα απαντήσει, όπως ήδη προανέφερα, ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Κατρούγκαλος.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Κύριε Υπουργέ, είναι γνωστό το θέμα και έχουν γίνει και στο Υπουργείο αρκετές συζητήσεις για την επιχείρηση «SOFTEX», η οποία ανήκει στην πολυεθνική «BOLTON» και η οποία αποφάσισε να κλείσει ύστερα από πάρα πολλά χρόνια λειτουργίας.

Τι επικαλείται; Συσσωρευμένες ζημιές λόγω της πυρκαγιάς τον περασμένο Ιούλη σε μια από τις μονάδες του εργοστασίου. Δηλώνει η εργοδοσία, ότι λόγω αυτής της ζημιάς και των αρνητικών αποτελεσμάτων, είναι ασύμφορη η λειτουργία της επιχείρησης. Εκατόν τριάντα εργαζόμενοι οδηγούνται στην ανεργία.

Η εξέλιξη αυτή, κύριε Υπουργέ, επαληθεύει τις προειδοποιήσεις των εργαζομένων, ότι η πυρκαγιά ήταν μόνο το πρόσχημα για να δρομολογήσει η πολυεθνική αποφάσεις που είχε ήδη πάρει. Η άρνηση της επιχείρησης να επισκευάσει τη μονάδα, αποδεικνύει ότι αποσκοπούσε στο κλείσιμο του εργοστασίου.

Για τις καταστροφές από τη φωτιά η εταιρεία έχει αποζημιωθεί από τις ασφαλιστικές εταιρείες. Πήρε ως αποζημίωση 9 εκατομμύρια ευρώ. Η αποκατάσταση της ζημιάς, σύμφωνα με τους εργαζόμενους, δεν προσεγγίζει τα 6 εκατομμύρια. Στην τριμερή συνάντηση στο Υπουργείο Εργασίας, οι εκπρόσωποι της εργοδοσίας επέμειναν στην απόφαση για το κλείσιμο του εργοστασίου, προανήγγειλαν απολύσεις ομαδικές -αν το επιτρέψετε εσείς- και πέρα από εκεί βέβαια κάνουν και χρήση του 5%. Είναι γνωστό ότι ήδη κάλεσαν τους εργαζόμενους, να δώσουν αποζημιώσεις και μάλιστα παραπάνω απ’ αυτές που δικαιούνται, στο πλαίσιο οικειοθελών αποχωρήσεων.

Εμείς ρωτάμε, κύριε Υπουργέ, τι θα κάνετε προκειμένου να μη χαθούν θέσεις εργασίας, να διασφαλιστούν τα δικαιώματα των εργαζομένων και βέβαια πάνω απ’ όλα να μην κλείσει το εργοστάσιο που λειτουργεί πάρα πολλά χρόνια. Έχει μηχανές και σύγχρονες υποδομές και δεν δικαιολογείται μία τέτοια απόφαση, που μάλλον γίνεται στο πλαίσιο της πίεσης ίσως για χρηματοδότηση, ίσως για κάτι άλλο που θέλει από την Κυβέρνηση. Εσείς φαντάζομαι ότι έχετε συζητήσει με την εργοδοσία και γνωρίζετε πολύ περισσότερα απ’ αυτά που γνωρίζουν οι εργαζόμενοι κι εμείς και θα θέλαμε σήμερα εδώ να μας πείτε, τι θα κάνετε, έτσι ώστε να διασφαλιστούν οι εργαζόμενοι και τα δικαιώματά τους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, όπως ξέρετε, από την πρώτη στιγμή προσπαθήσαμε να κάνουμε οτιδήποτε είναι εντός των αρμοδιοτήτων του Υπουργείου, για να αποφύγουμε και το κλείσιμο της επιχείρησης και να μη χαθούν θέσεις εργασίας.

Με απόλυτη διαφάνεια και όχι εν κρυπτώ –δεν χρειαζόταν να κάνουμε μυστικές διαπραγματεύσεις με την εταιρεία- καλέσαμε, όπως ξέρετε, την εταιρεία στο Υπουργείο, στο πλαίσιο αλλεπάλληλων τριμερών συναντήσεων. Εξαντλήσαμε κάθε περιθώριο πίεσης που μπορεί να έχει σε μια καπιταλιστική χώρα ένα Υπουργείο Εργασίας.

Όπως αντιλαμβάνεστε, αυτό είναι ένα ακόμη επεισόδιο, ένας ακόμη κρίκος στην αλυσίδα της αποβιομηχάνισης, στην οποία έχουν οδηγήσει τη χώρα οι αποτυχημένες πολιτικές λιτότητας των προηγούμενων ετών.

Μολονότι προσπαθήσαμε να πιέσουμε να ανακληθεί η απόφαση για το κλείσιμο της επιχείρησης, οι εκπρόσωποι της εταιρείας μάς δήλωσαν ότι αυτή είναι ειλημμένη απόφαση των μετόχων.

Εξακολουθούμε να πιέζουμε στην κατεύθυνση αυτή, με ό,τι μέσο έχουμε, γιατί δηλώσαμε, μέσω του Γενικού Γραμματέα του Υπουργείου που διεύθυνε την τριμερή προσπάθεια συμφιλίωσης, ότι δεν είναι για εμάς αποδεκτή οποιαδήποτε παρόμοια απόφαση που κλείνει μια παραγωγική μονάδα της χώρας που φαίνεται ότι έχει προοπτικές λειτουργίας, όπως σωστά είπατε, και οδηγεί έτσι στην ανεργία και δεκάδες εργαζομένους. Και θα εξακολουθούμε να πιέζουμε.

Ως προς το σκέλος της ερώτησής σας για το τι μπορούμε να κάνουμε για την περιφρούρηση των δικαιωμάτων των εργαζομένων, έχουμε καταστήσει σαφές ότι δεν θα γίνουν δεκτές ομαδικές απολύσεις και ότι η νομιμότητα θα περιφρουρηθεί.

Από εκεί και μετά, όπως έχω πολλές φορές απαντήσει σε ερωτήσεις συναδέλφων Βουλευτών του κόμματός σας και το είπα υπαινικτικά και στην αρχή, σε ένα καπιταλιστικό κράτος υπάρχουν όρια του τι μπορεί να κάνει το Υπουργείο Εργασίας. Αυτά τα όρια θα τα φτάσουμε μέχρι το τέλος αλλά είναι πεπερασμένα.

**ΠΡΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Κύριε Υπουργέ, οι εργαζόμενοι είναι πεπεισμένοι ότι η επιχείρηση θα ξανανοίξει, αφού απαλλαγεί από αυτούς τους εργαζόμενους που έχουν δικαιώματα, που είναι οργανωμένοι, που έχουν το σωματείο τους και διεκδικούν.

Θέλουν να αξιοποιήσουν όλο το νομοθετικό πλαίσιο που έχουν ψηφίσει οι κυβερνήσεις μέχρι τώρα, που και εσείς διατηρείτε, για να μπορέσουν να έχουν πολύ φθηνό εργατικό δυναμικό. Θέλουν να αξιοποιήσουν αυτούς τους νόμους που εσείς φέρνετε και θα φέρετε, για τα εργασιακά, τα ασφαλιστικά και τα άλλα που είναι προαπαιτούμενα του τρίτου μνημονίου, για να μπορέσουν να έχουν πολύ μικρό κόστος, για να διασφαλίσουν την ανταγωνιστικότητά τους και την κερδοφορία τους. Αυτό λένε οι εργαζόμενοι, οι οποίοι αγωνίζονται, είναι στο εργοστάσιο, δεν το εγκαταλείπουν και διεκδικούν να συνεχίσει η λειτουργία του με όλα τα δικαιώματα.

Κύριε Υπουργέ, έγινε πάρα πολύς λόγος το προηγούμενο διάστημα για το ποιοι κλείνουν τα εργοστάσια. Ιδιαίτερα, υπήρχε μεγάλη επίθεση στους αγώνες των εργαζομένων και λέχθηκε ότι οι αγώνες αυτοί κλείνουν τα εργοστάσια, τις επιχειρήσεις. Δεν είναι λίγες οι φορές που κλάδοι οι οποίοι κινητοποιούνται, κατηγορήθηκαν ότι οι κινητοποιήσεις τους είχαν σαν αποτέλεσμα το κλείσιμο των εργοστασίων.

Αποδεικνύεται, λοιπόν, ότι τα εργοστάσια τα κλείνουν οι ίδιοι οι καπιταλιστές ή τα ανοίγουν οι ίδιοι όποτε θέλουν, οι ίδιοι αποφασίζουν αν θα παράγουν ή αν θα σταματήσουν την παραγωγή. Και έχουμε μία τέτοια λειτουργία η οποία είναι σε αντίθεση με τα συμφέροντα των εργαζομένων, είναι σε αντίθεση με την ασφάλεια των εργαζομένων, είναι σε αντίθεση με την ίδια τη ζωή τους.

Όλο αυτό το πλαίσιο, κύριε Υπουργέ, διατηρείται. Λέτε ότι είμαστε στον καπιταλισμό, ότι αυτή είναι η λειτουργία, ότι αυτό μπορείτε να κάνετε, τίποτα παραπέρα. Επομένως, αυτές οι ερωτήσεις καλό είναι να γίνονται εδώ, για να ακούγεται και από το δικό σας στόμα ότι αυτό το σύστημα δεν μπορεί να αντιμετωπίσει καμμία ανάγκη των εργαζομένων. Όλο και χειρότερα θα πηγαίνει η κατάσταση με τη ζωή τους. Αυτή η δικτατορία των μονοπωλίων θα κυριαρχεί και αυτοί θα αποφασίζουν για τη χαμοζωή του λαού μας.

Πρέπει, λοιπόν, να απαλλαγούν. Αυτή είναι μια αλήθεια που πρέπει να ειπωθεί. Πρέπει να την ακούν όλοι. Αυτό το σύστημα δεν έχει να δώσει τίποτε άλλο παρά ανεργία, φτώχεια και εξαθλίωση και οι εργαζόμενοι της «SOFTEX» σε αυτήν τη γραμμή της αμφισβήτησης θα πρέπει να συνεχίσουν τον αγώνα τους ενάντια στο κεφάλαιο, στην Ευρωπαϊκή Ένωση και όσα κόμματα υπηρετούν αυτό το σάπιο σύστημα. Και εσείς είστε ένα απ’ αυτά τα κόμματα που το υπηρετείτε, κύριε Υπουργέ, με το νομοθετικό πλαίσιο που συνεχίζετε και διατηρείτε, αλλά και ενισχύετε μέσα από τους νόμους που φέρνετε, όπως το εργασιακό, το ασφαλιστικό και τις βέλτιστες πρακτικές –υποτίθεται- που θα φέρετε το επόμενο διάστημα. Αυτές είναι που ενισχύουν την ανταγωνιστικότητα, την κερδοφορία των μονοπωλιακών ομίλων, που καταργούν δικαιώματα των εργαζομένων και τους κάνουν πιο φθηνούς.

Ας γίνει, λοιπόν, κατανοητό ότι πρέπει οι εργαζόμενοι να παλέψουν όλο και πιο πολύ σε μία τέτοια γραμμή το επόμενο διάστημα, με μαζικούς όρους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, θα σας πω πού συμφωνούμε και πού διαφωνούμε.

Συμφωνούμε ότι δεν είναι οι αγώνες των εργαζομένων που κλείνουν τα εργοστάσια. Είναι οι πολιτικές της λιτότητας που εφαρμόστηκαν τα προηγούμενα χρόνια, οι πολιτικές της αποβιομηχάνισης, οι πολιτικές της απόστασης απ’ αυτό που ονομάζουμε ευρωπαϊκό κοινωνικό μοντέλο. Μέχρις ότου, όμως, ανατραπεί ο καπιταλισμός και έρθει ο σοσιαλισμός –σε αυτό μαζί σας είμαι στρατηγικά- δεν είναι καταδικασμένοι οι εργαζόμενοι να ζουν χαμοζωή. Δεν είναι καταδικασμένοι να ζουν συνεχώς σε καθεστώς λιτότητας, ούτε είναι καταδικασμένοι να ζουν συνεχώς σε ένα καθεστώς που τους έχει αποστερήσει από τα βασικά συλλογικά εργασιακά τους δικαιώματα. Σε αυτήν την εργασιακή ζούγκλα μάς καταδίκασε η συμφωνία των προηγούμενων κυβερνήσεων με τις νεοφιλελεύθερες συνταγές των τότε μνημονίων.

Εμείς ρητά περιλάβαμε, ακόμα και σε αυτό το γενικά νεοφιλελεύθερης κατεύθυνσης μνημόνιο, την πρόβλεψη για την επαναφορά των συλλογικών διαπραγματεύσεων, ακριβώς γιατί ξέρουμε ότι είναι ταφόπλακα στα δικαιώματα των εργαζομένων το να μην έχουν τη δυνατότητα συλλογικά να διεκδικήσουν τα δικαιώματα που τους αναλογούν. Ακριβώς σε αυτό το πλαίσιο και στην Ελλάδα και στην Ευρώπη, σε αυτή τη μεγάλη σύγκρουση ανάμεσα στον νεοφιλελευθερισμό και στην κοινωνική Ευρώπη εμείς θεωρούμε ότι εκπροσωπούμε τις δυνάμεις της εργασίας και θα συνεχίσουμε να αγωνιζόμαστε μαζί με τους εργαζόμενους. Όχι μόνο σε αυτή τη σύγκρουση σε επίπεδο ηπείρου, για το μέλλον που θα πάρει το κράτος πρόνοιας εκεί, αλλά και για τα τοπικά θέματα. Θα είμαστε μαζί με τους εργαζόμενους της «SOFTEX».

Και αν πράγματι είναι τέχνασμα αυτή η πολιτική απόφαση των μετόχων να μην κλείσει πράγματι η επιχείρηση, αλλά να αλλάξει ένδυμα απλώς και μόνο για να καταστρατηγηθούν τα δικαιώματα των εργαζομένων, εμείς θα εξαντλήσουμε κάθε αυστηρότητα που μας επιτρέπει το υφιστάμενο νομοθετικό οπλοστάσιο. Γιατί είπα ότι είναι περιορισμένα τα όπλα που έχει το Υπουργείο Εργασίας σε ένα καπιταλιστικό κράτος, δεν είναι όμως ανύπαρκτα, και έχουμε σκοπό να τα αξιοποιήσουμε στο έπακρο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Θα συζητηθεί τώρα η δεύτερη με αριθμό 485/2-2-2016 επίκαιρη ερώτηση δεύτερου κύκλου του Βουλευτή Κυκλάδων της Νέας Δημοκρατίας κ. Ιωάννη Βρούτσηπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τη  διακοπή της δημοσιοποίησης των στοιχείων του συστήματος «ΗΛΙΟΣ».

Τον λόγο έχει ο κ. Βρούτσης για δύο λεπτά.

**ΙΩΑΝΝΗΣ ΒΡΟΥΤΣΗΣ:** Κύριε Υπουργέ, δεν σας ευνοεί η συγκυρία σήμερα της παρουσίας σας στη Βουλή, για τρεις λόγους.

Ο πρώτος λόγος είναι ότι σήμερα το Χρηματιστήριο κατέρρευσε. Είναι ιστορικό τετραετίας. Όπως ξέρετε, το Χρηματιστήριο προεξοφλεί την οικονομία στο μέλλον. Και αυτό επιβεβαιώνει τον δεύτερο παράγοντα. Ο κ. Τσακαλώτος σήμερα, λίγο πριν στην Επιτροπή Οικονομικών της Βουλής, σας διέψευσε λέγοντας ότι όλα –δηλαδή η συζήτηση με την τρόικα ή τους θεσμούς, όπως θέλετε πείτε το- είναι στον αέρα. Ακόμα και το ασφαλιστικό είναι στον αέρα, καθώς δεν έχει συμφωνηθεί τίποτε απολύτως. Επίσης είπε ότι εάν η αξιολόγηση δεν γίνει μέχρι τον μήνα Μάιο, καήκαμε. Αυτό ουσιαστικά σάς διαψεύδει.

Υπάρχει και ένα τρίτο στοιχείο, που είναι πιο σοβαρό. Την ώρα που βρίσκεστε αντιμέτωποι με την κοινωνική κατακραυγή και οργή των δικών σας αδιεξόδων που δημιουργήσατε από την οικονομία και το ασφαλιστικό και προκαλείτε και διχάζετε την ελληνική κοινωνία, έρχεται σήμερα, παραμονή των μεγάλων κινητοποιήσεων των αγροτών, ο Γενικός Γραμματέας σας κ. Νεφελούδης και ουσιαστικά με μία ειρωνική γραπτή του δήλωση προς τους αγρότες -τους οποίους προσομοιάζει με επαναστατικό στρατό- λέει ότι τα τρακτέρ είναι «τανκς».

Εγώ σας ρωτώ, λοιπόν, κύριε Υπουργέ, εάν συμμερίζεστε αυτήν την άποψη. Εμείς ουσιαστικά, εκ μέρους μας, ζητάμε την παραίτηση του κ. Νεφελούδη, διότι ρίχνει λάδι στη φωτιά σε μια χρονική στιγμή που η κοινωνία βράζει. Εάν δεν τον «παραιτήσετε» και δεν τον αποπέμψετε εξαιτίας αυτής της δήλωσης, σημαίνει ότι ταυτίζεστε με αυτές τις αντιλήψεις.

Όσον αφορά το σύστημα «ΗΛΙΟΣ», θέλω να σας πω ότι όταν πήγα στο Υπουργείο, έκανα κάτι που εσείς σε επίπεδο δουλειάς το αποφεύγετε. Υπήρξε συστηματική δουλειά και έργο, για να σταματήσουμε μια μεγάλη παθογένεια του παρελθόντος, τις μαϊμού συντάξεις και να φέρουμε για πρώτη φορά στην Ελλάδα μετά από δεκαετίες τη διαφάνεια.

Και το έκανα πράξη. Την 1η Ιουνίου 2013 κατασκευάσαμε τον «ΗΛΙΟ», το πιο σύγχρονο καινοτόμο σύστημα ίσως και σε επίπεδο Ευρώπης. Από την 1η Ιουνίου 2013 όλοι οι Έλληνες μπορούν και βλέπουν πολύ αναλυτικά τα στοιχεία των συντάξεων. Αυτό το είχαν μπροστά τους και είχαν τη δυνατότητα να το δουν. Παιδιά στα πανεπιστήμια, κυρία Πρόεδρε, κάνουν μεταπτυχιακές πάνω στο ασφαλιστικό σύστημα της χώρας μας. Τα στοιχεία πλέον είναι στα χέρια δημοσιογράφων, κομμάτων της Βουλής.

Αυτό το σύστημα, το σύστημα «ΗΛΙΟΣ», για το οποίο στη δευτερολογία μου θα πω πόσες εκατοντάδες εκατομμύρια εξοικονόμησε για το ελληνικό κράτος, από μόνο του, μέσα από νοικοκύρεμα, το σταματήσατε από τον Αύγουστο του 2015 αναιτιολόγητα και μάλιστα στην ερώτησή μου προς εσάς εδώ στη Βουλή «γιατί το κάνατε;» είπατε ότι είναι μαϊμού τα στοιχεία. Σας ζήτησα και σας ζητώ και σήμερα να πείτε πού είναι τα στοιχεία μαϊμού, τι ενέργειες κάνατε, εάν κάνατε ΕΔΕ για τους υπαλλήλους που έκαναν μαϊμού τα στοιχεία και γιατί τους πρώτους έξι μήνες της Κυβέρνησης ΣΥΡΙΖΑ τα στοιχεία έβγαιναν χωρίς να σταματήσουν.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Περιμένω την απάντησή σας και θέλω να είναι πραγματική και ειλικρινής, γιατί ουσιαστικά, κύριε Υπουργέ, ξαναφέρατε τον σκοταδισμό στο Υπουργείο Εργασίας. Κανείς σήμερα, κυρία Πρόεδρε, κύριοι συνάδελφοι στη Βουλή, δεν γνωρίζει και πάλι κάτι που το κατακτήσαμε συνολικά ως ελληνικό πολιτικό σύστημα, δηλαδή πόσοι είναι οι συνταξιούχοι στην Ελλάδα, πόσες είναι οι συντάξεις στην Ελλάδα. Και αυτό το έκανε η Κυβέρνηση του ΣΥΡΙΖΑ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, όπως ακούσατε, έχετε δύο επίκαιρες ερωτήσεις: για τον κ. Νεφελούδη και αυτή που είναι καταγεγραμμένη, για το σύστημα «ΗΛΙΟΣ».

Ορίστε, έχετε τον λόγο για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και τίκτων και παρθενεύων, κύριε συνάδελφε! Ενώ ότι η παράταξή σας μας κληροδότησε χάος στο ασφαλιστικό, 4 δισεκατομμύρια έλλειμμα, συντρίμμια στον ΟΓΑ -ποσοστιαία μεγαλύτερο έλλειμμα και απ’ αυτό του ΙΚΑ- κι εμφανίζεται σήμερα τιμητής. Σαράντα χρόνων σπασμένα ερχόμαστε να φτιάξουμε και αντί να κάνετε την αυτοκριτική σας, όπως προσπάθησε να κάνει ο Αρχηγός της Νέας Δημοκρατίας, παραπέμποντας βέβαια έμμεσα στο βιβλίο του κ. Γιαννίτση για να μην πάρει τις πολιτικές ευθύνες που αναλογούν στο κόμμα σας, εμφανίζεστε σήμερα ως κήνσορες.

Οι αγρότες, λοιπόν, είναι στους δρόμους για τα πέντε χρόνια μαυρίλας των δικών σας πολιτικών. Οι δικές μας προτάσεις σ’ αυτόν τον τομέα προσπαθούν απλώς να επανορθώσουν τη μεγάλη καταστροφή που κάνατε εσείς τα προηγούμενα χρόνια.

Ως προς δε τις δηλώσεις του Υπουργού Οικονομικών, επειδή και εγώ τις παρακολούθησα, όπως θα ξέρετε και εσείς, ανεξάρτητα από το τι είπατε, επιβεβαίωσαν ότι οι προτάσεις μας για τη μεταρρύθμιση του ασφαλιστικού δεν είναι απλώς προς την κατεύθυνση που ωφελεί την κοινωνία, αφού βασίζονται στις αρχές της ισονομίας και της κοινωνικής δικαιοσύνης, δηλαδή να επιβαρυνθούν οι έχοντες, αυτοί που μπορούν κάτι παραπάνω να δώσουν και όχι αυτοί που δεν έχουν τίποτα, όχι μόνο ταυτίζονται, λοιπόν, με τα συμφέροντα της κοινωνίας, αλλά σαφώς δήλωσε ότι η γενική αρχιτεκτονική του συστήματος έχει γίνει αποδεκτή και από τους θεσμούς.

Θα επανέλθω, εάν θέλετε, στα γενικότερα ζητήματα του ασφαλιστικού, που είναι ένα πεδίο που θα έπρεπε να το αποφεύγετε, γιατί οι ευθύνες σας είναι βαρύτατες διαχρονικά, όχι μόνο της δικής σας παράταξης, αλλά του δικομματισμού που έφτασε τη χώρα σε αυτό το επίπεδο, χωρίς αποθεματικά, με ένα σύστημα στρεβλό εξαρχής, που δεν εξασφαλίζει κοινωνική προστασία ισότιμη σε όλους. Επιφυλάσσομαι απολύτως γι’ αυτό.

Για το «ΗΛΙΟΣ» προκαταρκτικά –μιας που και εσείς επιφυλαχθήκατε να εκθέσετε τα αναλυτικά στοιχειά για τη δευτερολογία σας και εγώ θα αναφερθώ αναλυτικά εκεί- να σας πω ότι δεν μίλησα για «μαϊμού», μίλησα για παραποιημένη εικόνα, παραποιημένα στοιχεία που έχει το «ΗΛΙΟΣ». Αναφέρομαι στην παντελή έλλειψη μεθοδολογίας της έκθεσης, στο γεγονός ότι αντίθετα με ό,τι συμβαίνει με άλλες εκθέσεις ανάλογες για το συνταξιοδοτικό σύστημα -και θα καταθέσω την έκθεση της στατιστικής αρχής της Μεγάλης Βρετανίας- τα δικά σας στοιχεία δεν έχουν αναφορά στις συντάξεις μετά τις κρατήσεις και τους φόρους, εμφανίζοντάς τες έτσι πολύ μεγαλύτερες απ’ ό,τι είναι, στοιχείο, που πολλές φορές μας έχει τεθεί στη διαπραγμάτευση με τους θεσμούς. Επομένως αδυνάτιζαν τη συγκεκριμένη διαπραγματευτική μας θέση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Άλλωστε και εσείς, όπως και ο προκάτοχός σας στη μνημονιακή, κυβέρνηση, ο κ. Λοβέρδος, προχωρήσατε σε κάτι πολύ σημαντικότερο ως προς την κατάργηση της διαφάνειας, στην κατάργηση της πλήρους παρουσίασης του κοινωνικού προϋπολογισμού, που ήταν το βασικό εργαλείο που μπορούσε να δίνει την πλήρη ακτινογραφία των ασφαλιστικών ταμείων, των πόρων που ήταν διαθέσιμοι γι’ αυτά, των μεταβιβάσεων από τον κρατικό προϋπολογισμό.

Περιμένω, λοιπόν, τη δευτερολογία σας για να πείτε τι κάνατε με το «ΗΛΙΟΣ», για να μπορέσω και εγώ να σας απαντήσω αναλυτικότερα στη συνέχεια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Βρούτσης έχει τον λόγο για τρία λεπτά.

**ΙΩΑΝΝΗΣ ΒΡΟΥΤΣΗΣ:** Κυρία Πρόεδρε, με πολύ μεγάλη λύπη ο Υπουργός κλήθηκε σήμερα εδώ, για να απαντήσει σε ένα κρίσιμο μέγεθος, σε αυτό που λέγεται διαφάνεια, κύριε Υπουργέ, η οποία μάλλον για το δικό σας λεξιλόγιο είναι άγνωστη λέξη.

Σας θυμίζω -και πάλι θα το ξαναπώ- ότι το «ΗΛΙΟΣ» φτιάχτηκε με μηδέν δαπάνες του ελληνικού δημοσίου. Το έφτιαξα με τους υπαλλήλους του Υπουργείου Εργασίας και αποτελεί το μεγαλύτερο ιστορικό επίτευγμα στο Υπουργείο Εργασίας. Και βγαίνετε σήμερα εσείς και τολμάτε να μιλάτε για παραποιημένα στοιχεία και συγκρίνετε με τη γνωστή αυτή αμπελοφιλοσοφία της Αριστεράς περί αγγλικών συστημάτων, όταν αυτό το σύστημα δεν το αμφισβήτησε κανένας επί δυόμισι χρόνια που ήμουν Υπουργός; Δεν το αμφισβήτησε η επιστημονική κοινότητα, δεν το αμφισβήτησε το κόμμα σας, δεν το αμφισβήτησαν οι Βουλευτές, δεν το αμφισβήτησαν οι δημοσιογράφοι, γιατί είναι μια πηγή πλούτου και διαφάνειας.

Και γι’ αυτό το σύστημα, για να ξέρει ο ελληνικός λαός -γιατί είμαι αναγκασμένος να κάνω σήμερα και έναν απολογισμό, να υπερασπιστώ τη διαφάνεια και όχι τον σκοταδισμό της Αριστεράς που φέρατε στο Υπουργείο- θα σας πω μερικά σημαντικά νούμερα: Τριακόσια πενήντα εκατομμύρια ευρώ ετησίως έδωσε αυτό εδώ το τεύχος από τις «μαϊμού» συντάξεις που έκοψε. Αυτό το τεύχος έδωσε 120 εκατομμύρια ευρώ ετησίως από τη φοροδιαφυγή των συνταξιούχων, όταν πλέον κανένας συνταξιούχος δεν μπήκε στον κόπο να πηγαίνει στα ταμεία του να παίρνει τη βεβαίωση και μπαίνει αυτόματα στη φορολογική δήλωση. Ο ίδιος το έκανε.

Αυτό το σύστημα έδωσε 280 εκατομμύρια ευρώ ετησίως από τις διασταυρώσεις του ΙΚΑ με τις τράπεζες, που δεν γίνονταν ποτέ μέχρι τώρα. Και αυτό το σύστημα έδωσε και 120 εκατομμύρια ευρώ, τα οποία δεν τα πήρατε από τις ηλεκτρονικές διασταυρώσεις για την επιστροφή του ΦΠΑ, του φόρου μισθωτών υπηρεσιών, κύριε Υπουργέ των Οικονομικών, του φόρου εισοδήματος και των αγροτών, που αμφισβητείτε, το οποίο είναι ο ορισμός της δικαιοσύνης.

Πάνω από 850 εκατομμύρια ευρώ είναι το σύστημα που σήμερα εγώ σας παρουσίασα, που έγινε με μηδέν λεφτά του ελληνικού δημοσίου και το κόψατε. Αυτή είναι η «διαφάνεια» της Αριστεράς. Να τη χαίρεστε! Είστε υπόλογος, όμως, γι’ αυτό, για τον σκοταδισμό, γιατί γυρίζετε και πάλι σε μια εποχή του παρελθόντος.

Όμως, κυρία Πρόεδρε, δεν απάντησε τίποτα ο Υπουργός για το ζήτημα του κ. Νεφελούδη. Ζητάμε την παραίτηση του κ. Νεφελούδη. Έριξε λάδι στη φωτιά. Η συγκάλυψή σας σημαίνει και αποδοχή του γραπτού του κειμένου -δεν ήταν μια προφορική δήλωση, ήταν μια γραπτή δήλωση- που είπε ότι τα τρακτέρ είναι τανκς, ειρωνευόμενος τους αγρότες και, ουσιαστικά, ρίχνοντας λάδι στη φωτιά, παραμονή μιας μεγάλης κοινωνικής αναταραχής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κύριος Υπουργός έχει τον λόγο για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε συνάδελφε, σας είπα προηγουμένως ότι ο «ΗΛΙΟΣ» δεν έχει καμμία μεθοδολογική συνέπεια ούτε προδιαγράφει εξαρχής, όπως κάνουν άλλες εκθέσεις, όπως αυτή της Μεγάλης Βρετανίας, πού στηρίζεται για την ανάλυση δεδομένων.

Θα σας πω ένα παράδειγμα, για να φανεί ο παραλογισμός των στοιχείων που μαζεύετε. Στην κατανομή των συντάξεων ανά ηλικία, λοιπόν, διαπιστώνει κανείς ότι διακόσιες μία χιλιάδες συνταξιούχοι είναι κάτω των πενήντα ετών.

Έτσι όπως είναι συγκεντρωτικά, λοιπόν, τα στοιχεία, όπως τα παρουσιάζει αυτό το σύστημα, το χωρίς μεθοδολογία, εντυπωσιάζεται κανείς απ’ αυτόν τον αριθμό. Αν κοιτάξει πιο προσεκτικά, θα δει ότι η τελευταία έκθεση, που δημοσιεύθηκε, παρουσιάζει μάλιστα με έμφαση ότι μόλις το 1% είναι συνταξιούχοι, ηλικίας μικρότερης των είκοσι πέντε ετών. Και αρχίζει κανείς να σκέφτεται τι είναι αυτοί οι συνταξιούχοι που είναι κάτω των είκοσι πέντε ετών. Και τότε τι ανακαλύπτει κανείς; Ότι, ως πρόωρες συντάξεις, εσείς εμφανίζετε όχι μόνο τις συντάξεις γήρατος, αλλά και τις συντάξεις αναπηρίας και τις συντάξεις από τα εργατικά ατυχήματα και τις συντάξεις επιζώντων. Είναι ορφανά αυτά τα παιδιά, που είναι συνταξιούχοι κάτω των είκοσι πέντε ετών.

Και έτσι, σε ποιο σημείο με φτάσατε; Όταν εγώ διαπραγματεύομαι με τους θεσμούς, να μου λένε: «Έχετε διακόσιες χιλιάδες πρόωρες συντάξεις» και εγώ να τους λέω: «Μα, όχι εκεί είναι και οι συντάξεις θανάτου, εκεί είναι και οι συντάξεις των εργατικών ατυχημάτων». Και να μου λένε οι θεσμοί: «Μα, δεν είναι δυνατόν! Καμμία ευρωπαϊκή χώρα δεν έχει τέτοιες στατιστικές!». Και εγώ πρέπει να τους πω ότι η δική σας η Ελλάδα είχε τέτοιες στατιστικές, που ουσιαστικά υπονομεύουν τη διαπραγματευτική κατάσταση της χώρας.

Γιατί αντιλαμβάνεστε, κύριε συνάδελφε, ότι είναι εντελώς διαφορετικό πράγμα οι συντάξεις χηρείας, οι συντάξεις του εργατικού ατυχήματος, οι συντάξεις θανάτου. Κανείς δεν έχει κάποιο συμβόλαιο με την ειμαρμένη για το πότε θα πάθει εργατικό ατύχημα. Και τα ραντεβού με τον Χάρο δεν κλείνονται απ’ αυτή τη μεριά του ουρανού.

Τα στοιχεία, λοιπόν, τα οποία εμφανίζατε στο «ΗΛΙΟΣ» δίνουν μία πλήρως παραποιημένη εικόνα της πραγματικότητας. Υπονόμευσαν τη θέση της Ελλάδας, όχι της Κυβέρνησης, στις σχετικές διαπραγματεύσεις. Αντί να ασκήσετε την εύλογη αυτοκριτική, που κάθε Υπουργός Εργασίας θα έπρεπε να κάνει, ουσιαστικά κομπορρημονείτε.

Σας χρωστάω απάντηση και για τους αγρότες. Είπα προηγουμένως –και έχω επαναλάβει πολλές φορές- ότι η μεγάλη πλειονότητα των αγροτών είναι στους δρόμους, ακριβώς γιατί δεν αντέχουν πέντε χρόνια μαυρίλας των μνημονιακών πολιτικών και αγωνιούν για το τι θα γίνει μετά. Όμως, φαίνεται από τα τελευταία επεισόδια σε βάρος Βουλευτών του ΣΥΡΙΖΑ, απ’ αυτούς που αρνούνται τον διάλογο και λένε ότι με τα τρακτέρ θα έρθουν στο Σύνταγμα, ότι ορισμένοι, πολλοί λίγοι από τους αγρότες, πράγματι δεν έχουν στο μυαλό τους τον διάλογο. Έχουν στο μυαλό τους την τεχνητή όξυνση. Και πρέπει να ξεχωρίζουμε, λοιπόν, τους αγρότες και τις δικαιολογημένες αγωνίες τους, με τους οποίους εμείς τι θέλουμε; Διάλογο να ανοίξουμε. Πάγιο αίτημα όλων των αγροτών, που κάθε χρόνο τέτοιον καιρό ήταν στα μπλόκα, ήταν να δουν τον Πρωθυπουργό και να του μιλήσουν. Και εμείς αυτή την πρόσκληση στον διάλογο την κάναμε από την πρώτη στιγμή. Τους περιμένουμε να συζητήσουν. Δεν τους περιμένουμε, όπως μερικοί απειλούν, να καταλάβουν το Σύνταγμα με τα τρακτέρ.

Ακριβώς, λοιπόν, γι’ αυτό τον λόγο ξεχωρίζουμε τα πραγματικά προβλήματα, τα οποία θέλουμε να λύσουμε. Τους αγρότες εμείς τους θεωρούμε ελπίδα για τον τόπο, γιατί η πρωτογενής παραγωγή θα πρέπει να μη φτάνει στο σημείο που τη φτάσατε εσείς, δηλαδή να φθίνει συνεχώς. Θα πρέπει να αναπτυχθεί, γιατί είναι συνδεδεμένη με το μέλλον της Ελλάδας. Και ακριβώς γι’ αυτό τον λόγο, λοιπόν, είμαστε ανοιχτοί στον διάλογο με την κοινωνία.

(Στο σημείο αυτό ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΙΩΑΝΝΗΣ ΒΡΟΥΤΣΗΣ:** Γιατί καταργείτε το ταμείο του ΟΓΑ;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βρούτση, ξέρετε ότι δεν μπορεί να υπάρχει τριτολογία και ερωτήσεις σε αυτή τη διαδικασία.

**ΙΩΑΝΝΗΣ ΒΡΟΥΤΣΗΣ:** Και εσείς επιχαίρετε παραμονή αγροτικών κινητοποιήσεων και λέτε ότι είναι αριστερό το ένα ταμείο. Κάνετε μεγάλο λάθος. Προκαλείτε εθνική ζημιά με αυτό που κάνετε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βρούτση, δεν μπορεί να υπάρχει διάλογος.

Θα ολοκληρώσουμε τώρα με την τρίτη ερώτηση προς τον ίδιο Υπουργό. Είναι η τρίτη με αριθμό 489/2-2-2016 επίκαιρη ερώτηση δεύτερου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στην εταιρεία «ContiTech ΙΜΑΣ Α.Ε.» στην Α΄ βιομηχανική περιοχή (ΒΙΠΕ) Βόλου.

Θα απαντήσει πάλι ο ίδιος Υπουργός, ο κ. Κατρούγκαλος.

Κύριε Στεργίου, έχετε τον λόγο για δύο λεπτά για την πρώτη σας ομιλία.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κυρία Πρόεδρε.

Κύριε Υπουργέ, η εταιρεία «ΙΜΑΣ» είναι θυγατρική του ομίλου «ContiTech», γερμανική πολυεθνική εταιρεία, η οποία λειτουργεί στον Βόλο από το 1974 στην Α΄ βιομηχανική περιοχή. Απασχολούσε διακόσιους εργαζόμενους. Σήμερα έχουν μείνει εκατόν πενήντα εργαζόμενοι.

Η επιχειρησιακή σύμβαση που είχαν οι εργαζόμενοι με την εταιρεία έληξε στις 31 Δεκεμβρίου 2015. Η εταιρεία προτείνει νέα επιχειρησιακή σύμβαση με το σωματείο των εργαζομένων, η οποία πρόταση της εταιρείας προβλέπει μείωση στις αποδοχές τους από 20% έως 30% και εβδομήντα δύο μέρες τον χρόνο εκ περιτροπής εργασία.

Η πρόταση της εταιρείας για τη νέα επιχειρησιακή σύμβαση προβλέπει κυνικά και προτείνει στο σωματείο οι αμοιβές των εργαζομένων για τη νέα επιχειρησιακή να είναι κατά 50% υψηλότερες από την εθνική γενική συλλογική σύμβαση εργασίας. Δηλαδή, κύριε Υπουργέ, πεντακόσια ογδόντα έξι ευρώ συν διακόσια ενενήντα τρία ευρώ, σύνολο οκτακόσια εβδομήντα εννέα ευρώ μεικτά, αποδοχές, ψίχουλα δηλαδή σε εργαζόμενους που εργάζονται σε μία βαριά και ανθυγιεινή δουλειά και σε ένα περιβάλλον, το οποίο είναι δύσκολο για κάθε εργαζόμενο.

Επίσης, στην πρότασή της για την αναδιοργάνωση, όπως λέει και όπως ισχυρίζεται, για να προσαρμοστεί στις νέες συνθήκες ανταγωνισμού η εταιρεία σχεδιάζει να προσλάβει νέους εργαζόμενους, νεοεισερχόμενους υπαλλήλους, οι οποίοι θα αμείβονται με τη εθνική γενική συλλογική σύμβαση εργασίας, εφαρμόζοντας την πολιτική του χαμηλού μισθωτικού κόστους.

Η εταιρεία έστειλε τελεσίγραφο στο σωματείο, με το οποίο καλούσε τους εργαζόμενους να αποδεχθούν την πρότασή της ή να προχωρήσει σε εξήντα απολύσεις κάνοντάς τες φυσικά οικειοθελείς αποχωρήσεις. Το σωματείο έχει απαντήσει αρνητικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα χρειαστώ να μου δώσετε μισό λεπτό ακόμη, αν έχετε την καλοσύνη.

Σας ευχαριστώ πάρα πολύ.

Η εταιρεία, ενώ ισχυρίζεται ότι θέλει να μειώσει το εργατικό κόστος κατά 2,7 εκατομμύρια ευρώ ετησίως, το πρόγραμμα των εθελούσιων αποχωρήσεων κοστίζει 5 εκατομμύρια ευρώ, καθώς επίσης οι εξήντα απολύσεις -οικειοθελείς αποχωρήσεις που κάνει η εταιρεία- ισοδυναμούν με 3 εκατομμύρια εξοικονόμηση εργατικού κόστους τον χρόνο. Άρα, λοιπόν, η εταιρεία έχει πιάσει ήδη το εργατικό κόστος το οποίο θέλει να μειώσει.

Γίνεται προφανές, κύριε Υπουργέ –αυτό θέλουμε να σας πούμε- ότι ο πραγματικός στόχος της εταιρείας είναι η μείωση των αποδοχών των εργαζομένων και των εργασιακών δικαιωμάτων τους που απορρέουν από την παρούσα επιχειρησιακή σύμβαση, την οποία έχουν.

Επίσης θα ήθελα να σας ενημερώσω και να επιχειρηματολογήσω γι’ αυτό, ότι η εταιρεία και το 2014 προχώρησε σε τριάντα απολύσεις, κάνοντας τες οικειοθελείς αποχωρήσεις, τις οποίες, όμως, αντικατέστησε με φθηνούς εργολαβικούς εργαζόμενους χαμηλού κόστους.

Φυσικά, κάναμε και τριμερείς στο Υπουργείο σας. Ήσασταν παρών και γνωρίζετε περιληπτικά το πρόβλημα, γιατί δεν ήσασταν σε όλη τη διάρκεια της τριμερούς.

Ερωτάμε, λοιπόν, κύριε Υπουργέ: Τι μέτρα θα πάρετε για να σταματήσει ο συνεχόμενος εκβιασμός της συγκεκριμένης εταιρείας προς τους εργαζόμενους; Τι μέτρα θα πάρετε για να διασφαλιστούν τα δικαιώματα των εργαζομένων και οι θέσεις εργασίας στην εταιρεία, για να μη μειωθούν οι μισθοί τους, για να μην εφαρμοστεί το απαράδεκτο αντεργατικό καθεστώς της εκ περιτροπής εργασίας;

Επίσης, τι μέτρα θα πάρετε, για να ανακληθούν οι τέσσερις απολύσεις στις οποίες προχώρησε η εταιρεία στις 25 Ιανουαρίου και να μην πραγματοποιήσει η εταιρεία τις άλλες δέκα τέσσερις εξαγγελμένες απολύσεις που έχει εξαγγείλει προς το σωματείο στις 25 Ιανουαρίου;

Ευχαριστώ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

Σας παρακαλώ να είστε όλοι στο χρόνο σας.

Ορίστε, κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κυρία Πρόεδρε.

Θα προσπαθήσω να είμαι ίσως και συντομότερος.

Κύριε συνάδελφε, όπως ξέρετε, ανταποκρίθηκα στη δική σας πρόσκληση και στην πρόσκληση του συναδέλφου του ΣΥΡΙΖΑ κ. Μεϊκόπουλου, ώστε να είμαι παρών στην τριμερή προσπάθεια συμφιλίωσης στο Υπουργείο Εργασίας -μολονότι συνέπεσε με την αιχμή των συζητήσεων για το ασφαλιστικό- ακριβώς γιατί συμμερίζομαι την άποψή σας ότι είναι ένα πάρα πολύ σοβαρό θέμα αυτό καθαυτό ως προς τη συγκεκριμένη επιχείρηση και γιατί αφορά μία γενικότερη καταιγίδα αποβιομηχάνισης στην περιοχή σας, την περιοχή του Βόλου, μία βιομηχανική πόλη που τείνει να χάσει ουσιαστικά τις περισσότερες από τις βιομηχανίες της.

Όπως ξέρετε, οι εργαζόμενοι έχουν ζητήσει τις μεσολαβητικές υπηρεσίες του ΟΜΕΔ και η προσπάθεια η δική μου -στον χρόνο που ήμουν παρών στην προσπάθεια αυτήν την τριμερή- ήταν να πιέσω την εργοδοτική πλευρά ούτως ώστε να ανακαλέσει τις προαναγγελθείσες απολύσεις, μέχρις ότου να έχουμε την πρόταση του μεσολαβητή, η οποία -ακριβώς επειδή θα είχε περισσότερο χρόνο στη διάθεσή του αυτός- ενδεχομένως να μπορούσε να γίνει δεκτή και από τις δύο πλευρές. Δυστυχώς, παρά την πίεση που άσκησα, η εργοδοτική πλευρά δεν δέχτηκε την πρόταση αυτήν.

Επανέρχομαι, λοιπόν, σε όσα είπα προηγουμένως για τα όρια που έχει η προσπάθεια που μπορεί να ασκήσει ένας Υπουργός Εργασίας σε ένα καπιταλιστικό κράτος. Δεν είναι χωρίς βάρος οι προσπάθειες που μπορεί να ασκηθούν από αυτόν, αλλά έχουν όρια. Παραμένω στη διάθεση του σωματείου και τη δική σας, αν νομίζετε ότι μπορούν αυτά τα όρια να διασταλούν και να κάνω κάτι παραπάνω από αυτό που έκανα. Απ’ όσο είμαι σε θέση να γνωρίζω, όμως, δεν έχω αρμοδιότητες που θα μπορούσαν να πάνε παραπάνω σε αυτήν τη φάση της διαπραγμάτευσης από αυτό το οποίο έχω κάνει.

Ξαναλέω, όπως έχω πει πολλές φορές: Δεν σέβομαι, απλώς, ιστορικά τους αγώνες του κόμματός σας, σέβομαι και τους σημερινούς αγώνες για την πλευρά της εργασίας και σας έχω πει πολλές φορές ότι το Υπουργείο Εργασίας είναι σύμμαχος αυτών των προσπαθειών. Με τον κόσμο της εργασίας είμαστε. Στο πλαίσιο των αρμοδιοτήτων που έχουμε, σε οτιδήποτε μπορούμε να βοηθήσουμε τα σωματεία αυτά που προσπαθούν να αποκρούσουν επιθέσεις εναντίον των συμφερόντων τους θα το κάνουμε, ξαναλέω, όμως, στο πλαίσιο των αρμοδιοτήτων και των νομικών όπλων που έχουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Στεργίου, έχετε τον λόγο για τρία λεπτά, παρακαλώ.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κυρία Πρόεδρε.

Θα αρχίσω από το τελευταίο, κύριε Υπουργέ, που είπατε ότι είστε στο πλευρό των δυνάμεων της εργασίας, αν το έγραψα καλά και θέλω να σας πω πραγματικά, ειλικρινά και δεν το λέω μόνο εγώ, το λένε εκατομμύρια εργαζόμενοι στη χώρα μας, αν πραγματικά εσείς και η Κυβέρνησή σας είστε με τις δυνάμεις της εργασίας, όπως λέτε, δεν έχετε παρά να το αποδείξετε εμπράκτως. Πώς; Θα σας πω πέντε πραγματάκια τα οποία είναι το ελάχιστο.

Έχετε τη νομοθετική ευθύνη γι’ αυτό, καταργείστε την άθλια νομοθεσία για την εκ περιτροπής εργασία. Καταργείστε τις συλλογικές συμβάσεις εργασίας. Καταργείστε τις ενώσεις προσώπων που αξιοποιούνται από τους εργοδότες για να υπογράφονται χαμηλές συμβάσεις εργασίας. Καταργείστε το απαράδεκτο εργασιακό καθεστώς «ζούγκλας» που υφίστανται οι εργαζόμενοι σε εργολάβους, αλλά και οι εργαζόμενοι με μπλοκάκια σε κάθε επιχείρηση. Επαναφέρετε, το είχατε μάλιστα και εξαγγελία, την υποχρεωτικότητα των κλαδικών συμβάσεων εργασίας. Επαναφέρετε την εθνική γενική συλλογική σύμβαση στα 751 ευρώ, με βάση για αύξηση αυτού του ποσού και συντάξεις τις οποίες έχετε περικόψει και τους μισθούς. Δεν το κάνετε, όμως, κύριε Υπουργέ, ούτε εσείς ούτε η Κυβέρνησή σας.

Τα λόγια τα λέτε, ωραία είναι, αλλά τα λόγια δεν τρώγονται από τους εργαζόμενους οι οποίοι σήμερα έχουν 300 και 400 ευρώ μηνιάτικο. Και δεν το κάνετε αυτό γιατί η Κυβέρνησή σας είναι συντονισμένη απόλυτα με την πολιτική της ανάκαμψης της καπιταλιστικής ανταγωνιστικότητας και κερδοφορίας, η οποία για να επιτευχθεί όρος και προϋπόθεση είναι όχι μόνο η διατήρηση των ανωτέρω που ανέφερα, αλλά και άλλων μέτρων σε βάρος των εργαζομένων τα οποία παίρνετε συνέχεια και θα πάρετε και άλλα.

Αυτή, λοιπόν, την ανταγωνιστικότητα, κύριε Υπουργέ, επικαλείται και η πολυεθνική ContiTech ΙΜΑΣ και μέσα στο έγγραφό της και παίρνει ακριβώς αυτά τα μέτρα τα οποία εσείς, η Κυβέρνησή σας εννοώ και οι προηγούμενες κυβερνήσεις, τους τα έχετε δώσει πλουσιοπάροχα μάλιστα.

Υπηρετείτε, λοιπόν, κύριε Υπουργέ, -το είπατε και το παραδέχεστε και μόνος σας, να τα λέμε αυτά να τα ακούν και οι εργαζόμενοι- την καπιταλιστική οικονομία, την Ευρωπαϊκή Ένωση, η οποία μόνο βάσανα δημιουργεί όπως αυτά που τραβάνε σήμερα οι εργαζόμενοι στο Βόλο, στον ΙΜΑΝΤΑ και σε άλλες βιομηχανίες, αλλά και συνολικότερα οι εργάτες της χώρας μας.

Δίνετε, λοιπόν, κύριε Υπουργέ, γη και ύδωρ στους βιομήχανους και τους επιχειρηματικούς ομίλους για την κερδοφορία τους, που σημαίνει ότι αυτό το οποίο εσείς δίνετε πλουσιοπάροχα για τους εργάτες σημαίνει φτώχεια, εξαθλίωση και μια σειρά άλλα προβλήματα που αντιμετωπίζουν στην καθημερινή τους ζωή, στην υγεία, στην παιδεία και σε άλλα.

Γι’ αυτό, λοιπόν, κύριε Υπουργέ -και φαίνεται ξεκάθαρα- οι εργαζόμενοι και συνολικά ο λαός μας από την πολιτική, που υπηρετείτε και εφαρμόζετε κι εσείς -και μη λέτε ότι βρήκαμε την κληρονομιά από τα προηγούμενα- δεν έχει κανένα όφελος, παρά μόνο χάσιμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτάκι, κυρία Πρόεδρε.

Αυτή η πολιτική που ευαγγελίζεσθε -την αναφέρατε πριν ως καπιταλιστική οικονομία- έχει ως μοναδικό στόχο το κέρδος και έρχεται σε πλήρη, μα πλήρη αντίθεση με τις ανάγκες των εργαζομένων.

Να, λοιπόν, γιατί λέμε ότι και οι εργαζόμενοι του ΙΜΑΝΤΑ, με τον αγώνα που δίνουν για να αποτρέψουν την επίθεση του συγκεκριμένου εργοδότη για την επίλυση των άμεσων προβλημάτων τους, πρέπει, παράλληλα, να στοχεύουν και στην καρδιά της δημιουργίας των προβλημάτων τους, που είναι ο καπιταλιστικός τρόπος οργάνωσης της οικονομίας. Πρέπει, δηλαδή, να γκρεμίσουν με τον αγώνα τους οι εργαζόμενοι αυτόν τον τρόπο οργάνωσης της οικονομίας και να οικοδομήσουν μία οικονομία, η οποία θα λειτουργεί, θα παράγει και θα δημιουργεί με μοναδικό σκοπό και στόχο την ικανοποίηση των συνεχώς διευρυμένων αναγκών των εργαζομένων.

Θέλω να απαντήσω, κύριε Υπουργέ, μισό λεπτάκι για τον ΟΜΕΔ.

Κυρία Πρόεδρε, συγγνώμη.

Ο ΟΜΕΔ, κύριε Υπουργέ –το ξέρουμε πάρα πολύ καλά- κινείται στα πλαίσια του νόμου και της νομοθεσίας, που εσείς έχετε νομοθετήσει. Εκτιμούμε, δηλαδή, ότι ο ΟΜΕΔ λειτουργεί σε όφελος της ανταγωνιστικότητας της οικονομίας. Θα πάρει υπ’ όψιν του τη γενικότερη σφαίρα, πώς είναι σήμερα η οικονομία και θα ευνοήσει -λέμε εμείς- την επιχείρηση, τον επιχειρηματικό όμιλο στο όνομα της ανταγωνιστικότητας και της κερδοφορίας. Αυτός είναι ο ΟΜΕΔ και το ξέρουμε πάρα πολύ καλά. Νομίζω το ξέρετε κι εσείς.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Οι συλλογικές συμβάσεις εργασίας, οι εγγυήσεις του ατομικού και του συλλογικού εργατικού δικαίου είναι εγγυήσεις στο πλαίσιο του αστικού κράτους και της καπιταλιστικής οικονομίας. Όμως, έχουν κατακτηθεί από τους αγώνες των εργαζομένων. Αυτούς, λοιπόν, τους θεσμούς πρέπει να τους υπερασπιζόμαστε.

Ας πάρουμε το παράδειγμα του ΟΜΕΔ για να καταλάβετε τι ακριβώς λέω.

Όπως θυμόσαστε, ο ν.1876∕1990, ο οποίος θέσπισε τον ΟΜΕΔ, ψηφίστηκε και από τους Βουλευτές του Κομμουνιστικού Κόμματος Ελλάδας που ήταν τότε στον ενιαίο συνασπισμό.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Άλλαξε, όμως. Το ξέρετε πάρα πολύ καλά.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς. Το επιχείρημά μου είναι ακριβώς αυτό. Μη με διακόπτετε. Ποτέ δεν κάνω στρεψοδικίες.

Όταν, λοιπόν, ψηφίστηκε, ήταν ακριβώς ένα βήμα, που έδινε τη δυνατότητα, ειδικά στα ασθενή σωματεία, που δεν ήταν εύκολο να επιβάλλουν με τους εργατικούς τους αγώνες τα δικαιώματα των εργαζομένων, να έχουν ένα επιπλέον πεδίο διεκδίκησής τους.

Σωστά λέτε ότι αργότερα, την περίοδο των μνημονίων, πλήρως αποψιλώθηκε η δυνατότητα του μεσολαβητή και του διαιτητή του ΟΜΕΔ να παίζει αυτόν τον ρόλο, τον οποίο στην αρχική του μορφή τον είχε υποστηρίξει και το Κομμουνιστικό Κόμμα της Ελλάδας.

Ακριβώς εδώ είναι το επιχείρημά μου. Στο πλαίσιο του καπιταλισμού μπορεί να έχουμε διαφορετικές μορφές προστασίας των δικαιωμάτων των εργαζομένων. Δεν είναι το ίδιο πράγμα να είσαι εργάτης στο Γ΄ Ράιχ και εργάτης στο «New Deal» του Ρούζβελτ.

Γι’ αυτόν τον λόγο νομίζω ότι κάνατε λάθος καταψηφίζοντας τον Αναθεωρημένο Ευρωπαϊκό Κοινωνικό Χάρτη, που είναι ακριβώς μία από αυτές τις δυνατότητες που το αστικό καθεστώς δίνει στους εργάτες για να διεκδικούν τα δικαιώματά τους.

**ΧΡΗΣΤΟΣ ΚΑΤΣΩΤΗΣ:** Τι λέτε τώρα; Τις βέλτιστες πρακτικές.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ο Αναθεωρημένος Ευρωπαϊκός Κοινωνικός Χάρτης, για παράδειγμα, προβλέπει ότι κάθε απόλυση πρέπει να είναι αιτιολογημένη και δεν μπορεί να υπάρχουν αναιτιολόγητες απολύσεις.

**ΧΡΗΣΤΟΣ ΚΑΤΣΩΤΗΣ:** Και άμα είναι; Χίλιους λόγους μπορεί να έχει, κύριε Υπουργέ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσώτη, μπήκατε κι εσείς στη συζήτηση, τώρα, κατά παράβαση κάθε έννοιας Κανονισμού. Τι να κάνουμε τώρα;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Άρα όλο αυτό το οπλοστάσιο, που αγώνες δεκαετιών των εργαζομένων είχαν θέσει στη διάθεσή τους, όπως τις συλλογικές συμβάσεις εργασίας, τη μεσολάβηση, τη μονομερή προσφυγή στη διαιτησία, όλα αυτά έχουμε σκοπό να τα επαναφέρουμε.

Η Διεθνής Οργάνωση Εργασίας μάς βοηθάει σ’ αυτήν την προσπάθεια στο πλαίσιο της διαπραγμάτευσης. Αλήθεια, αυτό δεσμευθήκαμε στο πλαίσιο του αναγκαστικού συμβιβασμού του Ιουλίου να μην το κάνουμε μονομερώς, να το κάνουμε στο πλαίσιο της διαπραγμάτευσης με τους θεσμούς.

Όμως, αποτελεί δέσμευσή μας ότι και οι συλλογικές διαπραγματεύσεις θα επανέλθουν και η δεσμευτικότητα των συλλογικών συμβάσεων εργασίας θα επανέλθει και ο ρόλος των ΟΜΕΔ θα επανέλθει εκεί που ήταν το 1990, για τον απλό λόγο ότι όλα αυτά συμβαδίζουν με το ευρωπαϊκό κοινωνικό μοντέλο, ενώ αντίθετα τα μνημόνια ήταν το εισιτήριο αποχώρησης της Ελλάδας από αυτό που αποτελεί τον ευρωπαϊκό κοινό μέσο όρο, οι εργαζόμενοι να έχουν δικαιώματα, δικαιώματα που τους αναγνωρίζουν οι εγγυήσεις του ατομικού και του συλλογικού εργατικού δικαίου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Η πρώτη με αριθμό 490/2-2-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Τριαντάφυλλου Μηταφίδη προς τον Υπουργό Οικονομίας, Ανάπτυξης και Τουρισμού, σχετικά με την κατάργηση της υποπαραγράφου ΣΤ1) της παραγράφου 1 του άρθρου 1 του νόμου 4254/07-04-2014 με τίτλο «Άρση εμποδίων στον ανταγωνισμό λιανικού εμπορίου –ρυθμίσεις διάθεσης βιβλίων», την οποία θα απαντούσε ο Υπουργός Οικονομίας κ. Σταθάκης, δεν θα συζητηθεί γιατί ο Υπουργός βρίσκεται στην Τεχεράνη.

Η τέταρτη με αριθμό 449/25-1-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου – Χρυσή Αυγή κ. Ηλία Κασιδιάρη προς τον Υπουργό Εξωτερικών, σχετικά με τη «θέση της ελληνικής κυβέρνησης σχετικά με την «αμφισβήτηση» από την Τουρκία της κυριαρχίας της χώρας μας στις βραχονησίδες Ίμια», δεν θα απαντηθεί λόγω απουσίας του κυρίου Υπουργού στο εξωτερικό.

Η πέμπτη με αριθμό 408/18-1-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού, δεν θα απαντηθεί λόγω φόρτου εργασίας του κ.Τσακαλώτου.

Η έβδομη με αριθμό 429/19-1-2016 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων, δεν θα απαντηθεί λόγω φόρτου εργασίας και κωλύματος του κ. Τσακαλώτου.

Εισερχόμαστε στη συζήτηση της όγδοης με αριθμό 444/25-1-2016 επίκαιρης ερώτησης δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με τις αλλαγές στη διοίκηση της Γενικής Γραμματείας Δημοσίων Εσόδων του Υπουργείου Οικονομικών. Θα απαντήσει ο Αναπληρωτής Υπουργός, κ. Τρύφων Αλεξιάδης.

Κύριε Θεοχάρη, έχετε τον λόγο για δύο λεπτά για την πρωτομιλία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ**: Ευχαριστώ πολύ, κυρία Πρόεδρε και τον Αναπληρωτή Υπουργό, που είναι εδώ για να απαντήσει, σήμερα.

Τον περασμένο Οκτώβριο η Κυβέρνηση απέπεμψε τη Γενική Γραμματέα Δημοσίων Εσόδων, την κυρία Σαββαΐδου, και είδαμε σε αυτή τη διαδικασία να εξαντλείται η υποκρισία του πολιτικού συστήματος.

Η Νέα Δημοκρατία είχε ψηφίσει νόμο, με τον οποίο προβλεπόταν η απόλυση των δημοσίων υπαλλήλων, οι οποίοι κατηγορούνταν για ποινικά αδικήματα και ζητούσε την παραμονή της κυρίας Σαββαΐδου στη θέση της.

Ο ΣΥΡΙΖΑ είχε καταργήσει αυτόν τον νόμο εναντιωνόμενος στην ουσία του και στη λογική του. Όμως, ζήτησε την παραίτηση της κυρίας Σαββαΐδου μόλις η ίδια κατηγορήθηκε, χωρίς να αποδειχθεί καμμία από αυτές τις κατηγορίες. Και είχε καταργήσει, ξαναλέω, τον νόμο αυτό την ίδια περίοδο που κάλυπτε τους Υπουργούς του για τα θέματα του «πόθεν έσχες» που ήταν στη δημοσιότητα.

Μετά την αποπομπή της κ. Σαββαΐδου, με απόφαση του Υπουργικού Συμβουλίου, από τη θέση της Γενικής Γραμματέως Δημοσίων Εσόδων στα μέσα Οκτωβρίου, πέρασε πάνω από ένα τρίμηνο με τη Γενική Γραμματεία Δημοσίων Εσόδων πλήρως ακέφαλη ουσιαστικά.

Σε αυτό το διάστημα η Κυβέρνηση καθυστέρησε χαρακτηριστικά στην επιλογή αρχικά αλλά κυρίως στην ανακοίνωση της νέας ηγεσίας της Γραμματείας, με τις φημολογίες, μάλιστα, να μιλούν για διάσταση απόψεων μεταξύ του Υπουργού Οικονομικών και του Αναπληρωτή Υπουργού.

Ενώ, λοιπόν, στα τέλη Δεκεμβρίου ακουγόταν το όνομα του νέου Γενικού Γραμματέα και ο Υπουργός Οικονομικών είχε κάνει αντίστοιχη εισήγηση στο Υπουργικό Συμβούλιο, η ανακοίνωσή του και η ανάληψη καθηκόντων άργησε σχεδόν άλλον έναν μήνα.

Σε αυτό το διάστημα στη Γενική Γραμματεία προχώρησαν τις διαδικασίες για την αντικατάσταση των Γενικών Διευθυντών και επιπροσθέτως με απόφαση από 18-1-2016 εξαίρεσαν από την κανονική διαδικασία επιλογής προϊσταμένου της Γενικής Γραμματείας Δημοσίων Εσόδων μια σειρά από υπηρεσίες, διαδικασία που είχε οριστεί από το 2014.

Συγκεκριμένα, η απόφαση εξαιρεί όλες τις υπηρεσίες που υπάγονται απευθείας στον Γενικό Γραμματέα, τις ειδικές αποκεντρωμένες υπηρεσίες Γενικής Διεύθυνσης Φορολογικής Διοίκησης, τις Ειδικές Δημόσιες Οικονομικές Υπηρεσίες, τις οργανικές μονάδες της Γενικής Διεύθυνσης Ηλεκτρονικής Διακυβέρνησης και Ανθρωπίνου Δυναμικού.

Έτσι, ενώ εκκρεμούσε ακόμα η ανάληψη καθηκόντων από τον νέο Γενικό Γραμματέα, το όνομα του οποίου κυκλοφορούσε βέβαια στα δημοσιογραφικά γραφεία, η ηγεσία του Υπουργείου προέβη στην πραγματικότητα σε ευρύτατες αλλαγές στη διοίκηση της Γενικής Γραμματείας, καθότι τα κριτήρια των θέσεων αυτών είχαν ήδη ανακοινωθεί.

Με βάση τα ανωτέρω ερωτάται ο αρμόδιος Υπουργός Οικονομικών: Είναι ενήμερος για τα όσα συμβαίνουν στη ΓΓΔΕ; Σε ποιες ενέργειες σκοπεύει να προβεί, προκειμένου να αποκατασταθεί η ομαλή λειτουργία της; Πώς έχουν επηρεάσει αυτές οι ενέργειες της ηγεσίας του Υπουργείου Οικονομικών την πορεία των συνομιλιών με τους θεσμούς και την αξιολόγηση; Λόγω ποιας επείγουσας ανάγκης εξαιρεί από την κανονική διαδικασία επιλογής προϊσταμένων τις υπηρεσίες, που ανέφερα προηγουμένως; Πώς διασφαλίζεται η ανεξαρτησία της Γενικής Γραμματείας Δημοσίων Εσόδων και του νέου επικεφαλής, του κ. Πιτσιλή, με αυτές τις ενέργειες;

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυρία Πρόεδρε, κύριε Θεοχάρη, από σεβασμό στην κοινοβουλευτική διαδικασία προσπαθώ να είμαι συνεπής στις απαντήσεις των επίκαιρων ερωτήσεων στη Βουλή. Την προηγούμενη εβδομάδα, την 1η Φεβρουαρίου, δεν μπορούσα να είμαι εδώ όχι λόγω ονομαστικής εορτής, αλλά γιατί ήμουν στη διαπραγμάτευση στο Χίλτον. Δεν μπορούσα να είμαι συνεπής και έτσι με έγγραφό μου στον Πρόεδρο της Βουλής και σε εσάς, κύριε Βουλευτά, ενημέρωσα για την απουσία μου.

Όμως, νομίζω ότι η κοινοβουλευτική τάξη και η διαδικασία δεν πρέπει να τηρείται μόνο από τους Υπουργούς, διότι άκουσα να αναλύετε τα της ερωτήσεώς σας με πάρα πολλά στοιχεία τα οποία δεν υπάρχουν στην ερώτησή σας.

Άκουσα, για παράδειγμα, ότι «αποπέμψαμε» ως Κυβέρνηση την κ. Σαββαΐδου, ενώ έχει εξηγηθεί με σαφήνεια, ο λόγος που προβήκαμε σε αυτές τις κινήσεις αναγκαστικά, μετά από ενέργειες της ελληνικής Δικαιοσύνης. Άκουσα περί διάστασης απόψεων Υπουργού και Αναπληρωτή για τον νέο Γενικό Γραμματέα Δημοσίων Εσόδων, όταν είναι σαφές και έχει δημοσιοποιηθεί ότι, μετά από την πρόταση της επιτροπής που έγινε, ήρθαν στον Αναπληρωτή Υπουργό τα τρία ονόματα και ο Αναπληρωτής Υπουργός έκανε την πρότασή του, στον Υπουργό Οικονομικών.

Είναι σαφές -αν θέλετε- ότι ανακαλύπτετε καινούργιους μύθους και καινούργιους δράκους στο παραμύθι, αλλά δεν φοβούνται πολλοί πλέον με αυτό το παραμύθι.

Σε ό,τι αφορά, λοιπόν, στην ουσία της ερώτησής σας τώρα, κατ’ αρχάς, κύριε Θεοχάρη, έχουμε να πούμε για δύο διαφορετικά πράγματα. Το ένα είναι οι επιλογές των γενικών διευθυντών και το άλλο είναι οι επιλογές των διευθυντών.

Φαντάζομαι ότι θεωρείτε ότι όλα στο Υπουργείο Οικονομικών ήταν διάφανα, αξιοκρατικά, λειτουργούσαν άψογα, δεν υπήρχαν διάδρομοι, δεν υπήρχαν χαρτάκια, δεν υπήρχαν επιχειρηματίες, πολιτικοί, άλλοι που παρενέβαιναν στο ποιος θα γίνει διευθυντής στην τάδε υπηρεσία, ποιος θα αναλάβει αυτήν την υπόθεση, ποιος θα γίνει γενικός διευθυντής, δεν υπήρχε όλο αυτό το παρασκήνιο. Θεωρείτε ότι δεν υπήρχε αυτό που δικαιολογούσε την ψήφιση του ν.4336 από την ελληνική Βουλή, από διακόσιους είκοσι έναν Βουλευτές, δηλαδή ότι στο Υπουργείο Οικονομικών «έχει καταγραφεί ένα ιστορικό πολιτικών παρεμβάσεων». Θεωρείτε ότι όλα αυτά δεν γίνονταν στο Υπουργείο Οικονομικών και ότι όλα άρχισαν να στραβώνουν από τότε που έγινε ο ΣΥΡΙΖΑ κυβέρνηση.

Ξεκαθαρίζουμε, λοιπόν, σε ό,τι αφορά τους γενικούς διευθυντές, δεν αλλάζει σε τίποτα η διαδικασία με την οποία έγιναν οι κρίσεις το προηγούμενο χρονικό διάστημα, δηλαδή ό,τι ίσχυε από τις αποφάσεις της προκατόχου του κ. Πιτσιλή, της κ. Σαββαΐδου, σε σχέση με τους γενικούς διευθυντές αυτό ισχύει και τώρα. Και προσέξτε: Εμείς τηρούμε αυτά τα οποία καθόρισε η Γενική Γραμματεία Δημοσίων Εσόδων, παρά το ότι οι γενικοί διευθυντές που έχουμε τώρα στο Υπουργείο Οικονομικών δεν επιλέγησαν με αυτόν τον τρόπο.

Σε ό,τι αφορά τους διευθυντές δε, με απόφαση που υπέγραψε ο Αναπληρωτής Γενικός Γραμματέας Δημοσίων Εσόδων κ. Μπάκας (ο οποίος με επάρκεια όλο αυτό το διάστημα εκπλήρωσε το έργο του) οι γενικοί διευθυντές δεν επιλέγονται από την Κυβέρνηση -δεν κάνουμε αυτό το οποίο γινόταν στο παρελθόν- αλλά επιλέγονται από τον νέο γενικό γραμματέα.

Η μόνη διαφορά είναι ότι δεν υπάρχει το συμβούλιο, το οποίο είχε γνωμοδοτικό χαρακτήρα. Άλλως, να σας θυμίσω κάτι το οποίο μάλλον δεν έχει μάθει η Βουλή, είχαμε στο παρελθόν περιπτώσεις όπου το συμβούλιο -για το οποίο τόσο πολύ κόπτεσθε- είχε καταλήξει σε σειρά προτεραιότητας, όμως, η Ανεξάρτητη Γενική Γραμματεία Δημοσίων Εσόδων δεν έπαιρνε τον πρώτο επιτυχόντα, αλλά επέλεγε άλλον υποψήφιο από τη λίστα.

Αυτό που θέλω, λοιπόν, να πω με σαφήνεια, είναι ότι η εποχή των κομματικών, πολιτικών και άλλων παρεμβάσεων στο Υπουργείο Οικονομικών έχει τελειώσει. Πάμε σε αξιοκρατικές κρίσεις γενικών διευθυντών και διευθυντών, οι οποίες θα γίνουν με ευθύνη του νέου Γενικού Γραμματέα Δημοσίων Εσόδων, χωρίς καμμία παρέμβαση της Κυβέρνησης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε.

Χαίρομαι για την κατηγορηματική δήλωση του Αναπληρωτή Υπουργού ότι πράγματι δεν θα υπάρξουν κομματικές παρεμβάσεις.

Ξέρει, γιατί έχει ιστορία στο Υπουργείο Οικονομικών -δουλεύει δεκαετίες- ο Αναπληρωτής Υπουργός, πως κατά τη διάρκεια της δικής μου τουλάχιστον θητείας δεν υπήρχαν οι κομματικές παρεμβάσεις ή εν πάση περιπτώσει, υπήρχε ένας κυματοθραύστης και επ’ ουδενί δεν δεχόμουν καμμία τέτοια κομματική παρέμβαση απ’ όπου και αν προερχόταν. Είτε ήταν πραγματικά κομματική είτε ήταν συνδικαλιστική είτε οποιαδήποτε άλλη παρέμβαση τηρούσα πάντοτε τα κριτήρια τα οποία ήθελα.

Είπατε εσείς ο ίδιος ότι το συμβούλιο αυτό ήταν γνωμοδοτικό. Άρα, δεν μου φαίνεται παράξενο ο γενικός γραμματέας να μην επιλέγει πάντοτε την πρώτη εισήγηση. Σε κάθε περίπτωση, επειδή συζητούσα και με ειδικούς, κατά τη διάρκεια της θεσμοθέτησης της διαδικασία αυτής, καλό θα είναι να υπάρχει ένα γνωμοδοτικό συμβούλιο το οποίο να κρίνει και να μειώνει τη λίστα των υποψηφίων. Όποιος επιλέγει τελικά είτε είναι ο γενικός γραμματέας είτε είναι, επιτέλους, κατώτεροι διοικητικοί υπάλληλοι της Γενικής Γραμματείας, προκειμένου για διευθυντές, τμηματάρχες ή άλλες θέσεις, όπως περιφερειακούς διευθυντές, καλό θα είναι να χειραφετηθεί η δημόσια διοίκηση και να κάνει μόνης της -και ούτε καν στο επίπεδο του γενικού γραμματέα- όλες αυτές τις επιλογές.

Δεν απαντήσατε, όμως, για να καταλάβουμε, για ποιον λόγο πέρασε ένας μήνας από τη στιγμή που υπογράφεται από τον Υπουργό Οικονομικών η απόφαση για τον νέο γενικό γραμματέα μέχρι να πάρει ΦΕΚ. Δεν υπάρχει καμμία λογική, κανένα νόημα, τη στιγμή που βλέπουμε νόμοι να παίρνουν ΦΕΚ σε μία ημέρα, υπουργικές αποφάσεις, για να ενεργοποιηθούν γρήγορα, να παίρνουν πάρα πολύ γρήγορα ΦΕΚ και να μην παίρνει ΦΕΚ γρήγορα ο διορισμός του επικεφαλής μιας τόσο σημαντικής υπηρεσίας, που είναι πάρα πολύ σημαντικό να μην την αφήνουμε ακέφαλη και για χάρη των εσόδων, αλλά και για χάρη της διαπραγμάτευσης. Διότι είναι προφανές ότι όσο καλύτερα πηγαίνουν τα έσοδα έχετε μεγαλύτερο βαθμό ελευθερίας στη διαπραγμάτευση, για να μειώσετε το βάρος προς τον ελληνικό λαό.

Συνεπώς, είστε σε μία Κυβέρνηση στην οποία το γνωμοδοτικό συμβούλιο, που έκρινε τους διοικητές των νοσοκομείων, είπε σε τριάντα έξι περιπτώσεις από τους εκατόν πενήντα περίπου να μείνουν και ο αρμόδιος Υπουργός έδιωξε τους είκοσι. Η Κυβέρνηση δεν έχει δώσει δείγματα γραφής τα οποία να μας κάνουν να πιστεύουμε ότι πράγματι επιδιώκει να σταματήσει η κομματοκρατία, πολύ περισσότερο με τα δεδομένα φίλων, συγγενών και αφισοκολλητών, που κάθε μέρα βρίσκουν τον δρόμο της δημοσιότητας, για τον τρόπο με τον οποίο προσλαμβάνονται.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά, για να απαντήσετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως, κυρία Πρόεδρε, αν και θα χρειάζονταν πολλά περισσότερα λεπτά, για να πούμε τι έχει γίνει στο Υπουργείο Οικονομικών αυτόν τον χρόνο.

Κύριε Βουλευτά, από τις χίλιες διακόσιες σαράντα επτά θέσεις προϊσταμένων, γενικών διευθυντών, διευθυντών, υποδιευθυντών, τμηματαρχών, στον έναν χρόνο κυβέρνησης ΣΥΡΙΖΑ-ΑΝΕΛ (δυστυχώς κατά την προσωπική μου άποψη) δεν έχουν αλλάξει ούτε δέκα .

Και θα έπρεπε να αλλάξουν για πάρα πολλούς λόγους. Θα έπρεπε να υπάρχει αξιοκρατία, θα έπρεπε να υπάρχει αξιολόγηση, θα έπρεπε να υπάρχουν κριτήρια τέτοια και για έναν λόγο παραπάνω: Ξεχάσατε ή παραλείψατε μάλλον στην ερώτησή σας να πείτε ότι όλες αυτές οι θέσεις των γενικών διευθυντών και των διευθυντών είναι θέσεις που η θητεία των κατόχων τους έχει λήξει και όπως ορίζει ο νόμος, έπρεπε με τη λήξη της θητείας να γίνει αξιολόγηση, κάτι που δεν έγινε και έπρεπε να υπάρχει και απόφαση του ΓΓΔΕ που να τους επανατοποθετεί. Δεν υπήρχε κάτι τέτοιο.

Αυτό, λοιπόν, που έγινε από τον αρμόδιο αναπληρωτή γενικό γραμματέα με την απόφασή του, είναι να ξεκινήσει τη διαδικασία -όχι να επιλέξουμε με πολιτικά, κομματικά ή συνδικαλιστικά κριτήρια οποιονδήποτε-, ώστε ο νέος γενικός γραμματέας –και είναι πολύ σωστή η απόφαση- να έχει μπροστά του «λευκό τοπίο», για να μπορεί να επιλέξει τις καλύτερες περιπτώσεις μεταξύ των υποψηφίων.

Και ξαναθυμίζω ότι στους γενικούς διευθυντές, τηρούμε ακριβώς την διαδικασία που προϋπήρχε, η οποία βεβαίως δεν τηρήθηκε στις τελευταίες κρίσεις γενικών διευθυντών, δηλαδή προκηρύσσονται οι θέσεις, υποβάλλονται αιτήσεις, υπάρχει συμβούλιο από δύο γενικούς γραμματείς και από δύο πανεπιστημιακούς, μαζεύουν τις αιτήσεις, αξιολογούν, προτείνουν και προχωρούμε. Στις θέσεις των διευθυντών -όχι όλων των υπηρεσιών, ορισμένων βασικών υπηρεσιών- αυτό που προβλέπει η διαδικασία είναι, προκηρύσσονται οι θέσεις, να κατατίθενται οι αιτήσεις και μπορεί με απόφασή του ο νέος ΓΓΔΕ να προσθέσει γνωμοδοτικό συμβούλιο, γραπτές εξετάσεις, συνεντεύξεις, ό,τι θέλει για να γίνει πιο αξιοκρατική η διαδικασία.

Αυτό που θέλουμε εμείς να πούμε με σαφήνεια και να διαβεβαιώσουμε τους Έλληνες πολίτες είναι ότι η μακρά παράδοση πολιτικών, οικονομικών, συνδικαλιστικών ή άλλων παρεμβάσεων στο χώρο της φορολογικής διοίκησης, σε εμάς δεν έχει πεδίο εφαρμογής. Διότι εμείς δεν θέλουμε τη φορολογική διοίκηση εργαλείο σε οποιαδήποτε κομματική ή άλλη σκοπιμότητα. Εμείς θέλουμε τη φορολογική διοίκηση να έχει ένα μοναδικό στόχο, τη φορολογική δικαιοσύνη, την πάταξη της φοροδιαφυγής και του λαθρεμπορίου. Σ’ αυτό θέλουμε συμμέτοχους - όχι συνένοχους- όλες τις πολιτικές δυνάμεις που πιστεύουν σε μία πιο δίκαιη φορολογία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε πολύ, κύριε Υπουργέ.

Η πρώτη με αριθμό 745/38/2-11-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως συμβούλου της Κυβέρνησης, δεν συζητείται λόγω κωλύματος του κυρίου Υπουργού.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 19.52΄ λύεται η συνεδρίαση για την Πέμπτη 11 Φεβρουαρίου 2016 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**