(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΘ΄

Παρασκευή 15 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. 'Άδεια απουσίας των Βουλευτών κ.κ. Α. Μεγαλομύστακα και Ο. Κεφαλογιάννη, σελ.   
3. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Ξινού Νερού και Αγίου Παντελεήμονα Φλώρινας, το 1ο Δημοτικό Σχολείο Νέου Ψυχικού, το Ιερασπουδαστήριο Εχίνου Ξάνθης, το Δημοτικό Σχολείο Τσικαλαρίων και το Δημοτικό Σχολείο Νέου Χωριού Χανίων, το 3ο Δημοτικό Σχολείο Αργοστολίου Κεφαλλονιάς, το 48ο Δημοτικό Σχολείο Πάτρας, το 4ο Δημοτικό Σχολείο Πύργου, το Γυμνάσιο Μαυροχωρίου και το Γυμνάσιο Κορησού Καστοριάς, Ολλανδοί μαθητές από το Bonhoeffr College, μαθητές από τα Δημοτικά Σχολεία Παλαιού Μυλοπόταμου και Αμπελίων Πέλλας, από το Δημοτικό Σχολείο Συκιάδας Χίου, το 4ο Δημοτικό Σχολείο Καστοριάς, το Γυμνάσιο Ειρηνούπολης Ημαθίας και το Γυμνάσιο Βίβλου Νάξου, σελ.   
4. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 επόμενα του Κανονισμού της Βουλής, επί της προτάσεως που κατέθεσαν ο Πρωθυπουργός και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης (Πάνος) Καμμένος και οι Βουλευτές του κόμματός του, για σύσταση Εξεταστικής Επιτροπής, σχετικά με τη διερεύνηση της νομιμότητας της δανειοδότησης των πολιτικών κομμάτων καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, σελ.   
5. Επί διαδικαστικού θέματος, σελ.   
6. Ανακοινώνεται ότι την Τετάρτη 20 Απριλίου 2016 και ώρα 10:00 θα διεξαχθεί συζήτηση προ Ημερησίας Διατάξεως με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη σε επίπεδο Αρχηγών Κομμάτων, σχετικά με την ασφάλεια των πολιτών, σύμφωνα με το άρθρο 143 παρ.2 του Κανονισμού της Βουλής, σελ.   
7. Ανακοινώνεται ότι το Σώμα ομόφωνα αποδέχτηκε την πρόταση για τη σύσταση Εξεταστικής Επιτροπής χωρίς ονομαστική ψηφοφορία, σελ.   
8. Ανακοινώνεται ότι η Επιτροπή θα αποτελείται από είκοσι τρία μέλη, με εκπροσώπηση κατ’ αναλογία της δύναμης όλων των Κοινοβουλευτικών Ομάδων και των Ανεξαρτήτων και κατ’ εφαρμογή του άρθρου 31 του Κανονισμού της Βουλής και η προθεσμία για την ολοκλήρωση των εργασιών της επιτροπής και η υποβολή του πορίσματός της θα είναι σε δύο μήνες από τη συγκρότηση της επιτροπής, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων της Δευτέρας 18 Απριλίου 2016, στο οποίο ενσωματώθηκε και το δελτίο επικαίρων ερωτήσεων της Παρασκευής 15 Απριλίου 2016, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΑΘΑΝΑΣΙΟΥ Χ. , σελ.  
ΒΛΑΣΗΣ Κ. , σελ.  
ΒΟΡΙΔΗΣ Μ. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΙΑΔΗΣ Μ. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΘΕΟΔΩΡΑΚΗΣ Σ. , σελ.  
ΘΕΟΠΕΦΤΑΤΟΥ Α. , σελ.  
ΚΑΜΜΕΝΟΣ Δ. , σελ.  
ΚΑΜΜΕΝΟΣ Π. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΡΑΣ Γ. , σελ.  
ΚΑΣΙΔΙΑΡΗΣ Η. , σελ.  
ΚΕΡΑΜΕΩΣ Ν. , σελ.  
ΚΟΚΚΑΛΗΣ Β. , σελ.  
ΚΟΥΤΣΟΥΚΟΣ Γ. , σελ.  
ΚΟΥΤΣΟΥΜΠΑΣ Δ. , σελ.  
ΛΑΓΟΣ Ι. , σελ.  
ΛΑΠΠΑΣ Σ. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΛΥΚΟΥΔΗΣ Σ. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΜΠΑΛΑΟΥΡΑΣ Γ. , σελ.  
ΜΠΑΡΓΙΩΤΑΣ Κ. , σελ.  
ΝΙΚΟΛΟΠΟΥΛΟΣ Ν. , σελ.  
ΠΑΝΑΓΟΥΛΗΣ Ε. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΠΑΣ Ν. , σελ.  
ΠΑΠΠΑΣ Χ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΤΖΑΒΑΡΑΣ Κ. , σελ.  
ΤΖΑΜΑΚΛΗΣ Χ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΣΙΠΡΑΣ Α. , σελ.  
ΦΑΜΕΛΛΟΣ Σ. , σελ.  
  
Β. Επί διαδικαστικού θέματος:  
ΑΡΒΑΝΙΤΙΔΗΣ Γ. , σελ.  
ΒΟΥΤΣΗΣ Ν. , σελ.  
ΓΙΑΚΟΥΜΑΤΟΣ Γ. , σελ.  
ΔΕΝΔΙΑΣ Ν. , σελ.  
ΚΕΓΚΕΡΟΓΛΟΥ Β. , σελ.  
ΚΙΚΙΛΙΑΣ Β. , σελ.  
ΚΟΤΖΙΑΣ Ν. , σελ.  
ΚΟΥΡΑΚΗΣ Α. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΕΑΣ Π. , σελ.  
ΜΠΟΥΡΑΣ Α. , σελ.  
ΠΑΠΠΑΣ Χ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Γ. ΠΑΡΕΜΒΑΣΕΙΣ:  
ΑΜΥΡΑΣ Γ. , σελ.  
ΒΟΥΤΣΗΣ Ν. , σελ.  
ΚΑΡΑΣΑΡΛΙΔΟΥ Ε. , σελ.  
ΚΕΓΚΕΡΟΓΛΟΥ Β. , σελ.  
ΚΕΡΑΜΕΩΣ Ν. , σελ.  
ΜΑΝΤΑΣ Χ. , σελ.  
ΜΑΥΡΩΤΑΣ Γ. , σελ.  
ΜΠΑΚΟΓΙΑΝΝΗ Θ. , σελ.  
ΠΑΝΤΖΑΣ Γ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΣΙΑΡΑΣ Κ. , σελ.  
ΦΛΑΜΠΟΥΡΑΡΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΘ΄

Παρασκευή 15 Απριλίου 2016

Αθήνα, σήμερα στις 15 Απριλίου 2016, ημέρα Παρασκευή και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ** **ΧΡΙΣΤΟΔΟΥΛΟΠΟΥΛΟΥ.**

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 επόμενα του Κανονισμού της Βουλής, επί της προτάσεως που κατέθεσαν ο Πρωθυπουργός και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Πάνος Καμμένος και οι Βουλευτές του κόμματός του, για σύσταση Εξεταστικής Επιτροπής, σχετικά με τη διερεύνηση της νομιμότητας της δανειοδότησης των πολιτικών κομμάτων καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας.

Η συζήτηση επί της προτάσεως για σύσταση εξεταστικής επιτροπής διεξάγεται σύμφωνα με τις διατάξεις του άρθρου 144 και με ανάλογη εφαρμογή του άρθρου 137 παράγραφος 2 του Κανονισμού της Βουλής.

Ειδικότερα, ως προς την οργάνωση της συζήτησης, θα πρότεινα η διαδικασία να αρχίσει με έναν πρώτο κύκλο οκτώ κατά προτεραιότητα ομιλητών, έναν από κάθε Κοινοβουλευτική Ομάδα.

Πρώτος θα λάβει τον λόγο ο Βουλευτής της Κοινοβουλευτικής Ομάδας του ΣΥΡΙΖΑ και δεύτερος ο Βουλευτής της Κοινοβουλευτικής Ομάδας των Ανεξαρτήτων Ελλήνων που έχουν καταθέσει και την πρόταση για τη σύσταση της εξεταστικής επιτροπής, σύμφωνα με τα άρθρα 144 παράγραφος 4 του Κανονισμού της Βουλής.

Κάθε Βουλευτής θα λαμβάνει τον λόγο για δέκα λεπτά χωρίς δικαίωμα δευτερολογίας. Επίσης, τα κόμματα έχουν ήδη υποβάλει καταστάσεις ομιλητών και έχει καταρτιστεί από την υπηρεσία ενιαίος κατάλογος με εναλλαγή ομιλητών κατ’ αναλογία της κοινοβουλευτικής δύναμης των κομμάτων, όπως έχει εφαρμοστεί με κοινοβουλευτική πρακτική και κατά το παρελθόν.

Ο χρόνος ομιλίας των Προέδρων των Κοινοβουλευτικών Ομάδων θα είναι οριζόμενος από το άρθρο 97 του Κανονισμού της Βουλής, δηλαδή ο Πρωθυπουργός και ο Αρχηγός της Αξιωματικής Αντιπολίτευσης θα λάβουν τον λόγο για είκοσι λεπτά και οι λοιποί Αρχηγοί των κομμάτων για δεκαπέντε λεπτά. Οι Υπουργοί προτείνω να μιλήσουν για δώδεκα λεπτά της ώρας, οι Κοινοβουλευτικοί Εκπρόσωποι για οκτώ λεπτά, εφόσον όμως προηγηθεί ομιλία του Προέδρου της Κοινοβουλευτικής τους Ομάδας θα μιλήσουν για τέσσερα λεπτά.

Ερωτάται το Σώμα: Γίνεται δεκτή αυτή η πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς έχω την τιμή να σας ανακοινώσω τους οκτώ πρώτους ομιλητές, όπως τα κόμματα τους έχουν υποδείξει. Είναι ο Βουλευτής κ. Σπυρίδωνας Λάππας από τον Συνασπισμό Ριζοσπαστικής Αριστεράς, ο Βουλευτής κ. Δημήτρης Καμμένος από τους Ανεξάρτητους Έλληνες, η Βουλευτής κ. Νίκη Κεραμέως από τη Νέα Δημοκρατία, ο Βουλευτής κ. Ηλίας Κασιδιάρης από τον Λαϊκό Σύνδεσμο-Χρυσή Αυγή, ο Βουλευτής κ. Ιωάννης Κουτσούκος από τη Δημοκρατική Συμπαράταξη ΠΑΣΟΚ-ΔΗΜΑΡ, ο Βουλευτής κ. Νικόλαος Καραθανασόπουλος από το Κομμουνιστικό Κόμμα Ελλάδας, ο Βουλευτής κ. Κωνσταντίνος Μπαργιώτας από το Ποτάμι και ο Βουλευτής κ. Αναστάσιος Μεγαλομύστακας από την Ένωση Κεντρώων.

Ο ενιαίος κατάλογος των ομιλητών θα αποτελείται από δεκαπέντε Βουλευτές, στον οποίο θα συμμετέχουν πέντε Βουλευτές από τον Συνασπισμό Ριζοσπαστικής Αριστεράς, τρεις Βουλευτές από τη Νέα Δημοκρατία και ένας από τα υπόλοιπα κόμματα και ένας ανεξάρτητος Βουλευτής. Οι ομιλητές των ενιαίου καταλόγου θα λαμβάνουν τον λόγο για έξι λεπτά, χωρίς δικαίωμα δευτερολογίας. Μετά το πέρας, όπως γνωρίζετε, θα διεξαχθεί ονομαστική ψηφοφορία.

Κατά συνέπεια ξεκινούμε. Κύριε Λάππα, έχετε τον λόγο για δέκα λεπτά, όπως είπαμε.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, υπό τη σκιά συγκλονιστικών αποκαλύψεων, το Panama Papers, κλυδωνίζονται κυβερνήσεις, παραιτούνται πρωθυπουργοί, συνταράσσεται η οικονομική και πολιτική ζωή του πλανήτη. Την ίδια ώρα συγκλονίζουν και οι αποκαλύψεις των WikiLeaks στην Ελλάδα και την Ευρώπη και αποκαλύπτεται ωμός εκβιασμός παραγόντων του ΔΝΤ.

Και στις δύο περιπτώσεις αποκαλύπτεται ότι αυτό που εμείς οι κοινοί θνητοί ονομάζουμε έννομη τάξη δεν αφορά όλους. Αφορά, δυστυχώς, μόνο εμάς τους θνητούς. Αποκαλύπτεται για μια ακόμη φορά ότι η επιθετικότητα του χρηματοπιστωτικού συστήματος έχει κυριαρχήσει απόλυτα επί της πολιτικής, με ολέθριες συνέπειες για τους λαούς και τα κράτη. Για την κυρίαρχη οικονομική και πολιτική ελίτ σε όλο τον κόσμο, για αυτούς οι λαοί είναι απλοί αριθμοί και όχι άνθρωποι με ανάγκες και δικαιώματα.

Το φαινόμενο το έχουν περιγράψει για την παγκόσμια κατάσταση άριστα, με τον καλύτερο τρόπο οι διανοητές της εποχής μας, Τσόμσκι, Χάμπερμας, Καστοριάδης, Μπάουμαν, Τοντόροφ, Μπαντιού, οι νομπελίστες οικονομολόγοι Στίγκλιτς και Κρούγκμαν. Ο χρόνος, όμως, δεν μου επιτρέπει να κάνω αναλυτικότερη αναφορά στο έργο τους.

Απέναντι στα γεγονότα αυτά που συγκλονίζουν την οικουμένη, στη χώρα μας η Νέα Δημοκρατία αντί να αξιολογεί τα στοιχεία της διαρροής και να τοποθετείται απέναντι σε αυτά, περιορίζεται εμμονικά σε μια στείρα, πρακτορικού τύπου αντίληψη των πραγμάτων και το μόνο που κάνει είναι να αναζητεί την πηγή της διαρροής, κάτι που κανένας δεν θέτει πλέον σε ολόκληρο τον κόσμο. Αποτελεί τη μοναδικότητα και εξαίρεση.

Κυρίες και κύριοι συνάδελφοι, το οικονομικό και πολιτικό πλαίσιο που αποτέλεσε το θερμοκήπιο δράσης και λειτουργίας της Νέας Δημοκρατίας και του ΠΑΣΟΚ σχετικά με το ζήτημα της δανειοδότησής τους συνιστά ένα μέγιστο οικονομικό και πολιτικό σκάνδαλο, από τα σοβαρότερα της Μεταπολίτευσης, με δράστες τα δύο κόμματά σας.

Θα αναλάβετε, κύριοι συνάδελφοι της Νέας Δημοκρατίας και του ΠΑΣΟΚ, τις ευθύνες σας γι’ αυτό; Η Βουλή και ο ελληνικός λαός περιμένει και αναμένει σήμερα τις τοποθετήσεις σας.

Όπως θα αναλύσω παρακάτω, ο τρόπος με τον οποίο λειτούργησε το πολιτικό σύστημα στα χρόνια της Μεταπολίτευσης δεν μπορεί πλέον να συνεχιστεί. Τα κόμματα, που έχουν βεβαίως τη συνταγματική τους νομιμοποίηση στο άρθρο 29 του Συντάγματος, ως έκφραση του δημοκρατικού πολιτεύματος επιβάλλεται με τόλμη και αποφασιστικότητα να συζητήσουν για όλες τις παθογένειες και τις αρνητικές εκφάνσεις του πολιτικού μας συστήματος, κυρίως των κομμάτων, ώστε να υπάρξει αφετηρία επιτέλους για να ανακτηθεί κάτι από τη χαμένη τιμή και την αξιοπιστία του.

Σχετικά με τα συμφέροντα της διαπλοκής, ο ίδιος ο Πρωθυπουργός εδώ στη συζήτηση προ ημερησίας διατάξεως για τη δικαιοσύνη έστειλε το μήνυμα, απευθύνθηκε στους ιδιοκτήτες των ΜΜΕ και των άλλων επιχειρήσεων που έχουν δάνεια και δεν τα εξοφλούν. Τους λέμε μια και καλή ότι θα πρέπει να αποφασίσουν: Ή θα βάλουν το χέρι στην τσέπη να τακτοποιήσουν τις εκκρεμότητές τους και να υπακούσουν στη νομιμότητα, κάτι που ισχύει για όλους τους Έλληνες πολίτες αυτής της χώρας, ή θα εγκαταλείψουν επιτέλους την προσπάθεια να αποτελούν δήθεν την οικονομική εξουσία, με κρατικό αποκλειστικά χρήμα, που στο κάτω κάτω τελικά πληρώνει ο ελληνικός λαός.

Η Κυβέρνησή μας δεν έκρυψε, όπως ξέρετε, ούτε λίστες, ούτε cd με φοροφυγάδες στα συρτάρια, δεν χρηματοδοτεί κόμματα εξουσίας χωρίς καμμία εγγύηση εξόφλησής τους και δεν δίνει δάνεια δανεικά και αγύριστα, που τελικά, εδώ που τα λέμε, για να είμαστε ειλικρινείς, τα πληρώνει ο ελληνικός λαός, μέσω της διαδικασίας της ανακεφαλαιοποίησης των τραπεζών. «Παπασταύρους» δεν θα βρείτε στην αυλή μας!

Και πάμε, λοιπόν, στην ουσία και στον πυρήνα της πρότασής μας για τα δάνεια των κομμάτων. Κυρίες και κύριοι συνάδελφοι, πόσα δάνεια έχουν λάβει τα κόμματα της Νέας Δημοκρατίας και του ΠΑΣΟΚ; Από τη συζήτηση στη Βουλή για τη δικαιοσύνη ο ίδιος ο Πρωθυπουργός ανέφερε δύο νούμερα. Είπε ότι η μεν Νέα Δημοκρατία έλαβε συνολικά δάνεια 210 εκατομμυρίων, το ΠΑΣΟΚ 115 εκατομμύρια και δεν διαψεύστηκε από κανέναν σας.

Ερωτάμε: Τα δάνεια αυτά είναι σε ρύθμιση; Για ποια συγκεκριμένα ποσά και με ποιους όρους; Εάν έγινε η ρύθμιση, ποιες είναι οι ετήσιες δόσεις και για πόσο χρονικό διάστημα έχουν συμφωνηθεί να καταβάλλονται;

Οι απαντήσεις στα ερωτήματα αυτά πρέπει ασφαλώς να δοθούν από το πόρισμα της επιτροπής μας που θα συστήσει η Βουλή σήμερα, μαζί βέβαια με τις απαντήσεις στα ερωτήματα που θέτει η αίτηση των ΣΥΡΙΖΑ-ΑΝΕΛ, απαντήσεις που ελπίζουμε να αποτελέσουν ένα αποφασιστικό βήμα αποκατάστασης επιτέλους, έστω σε ένα βαθμό, της τιμής και της αξιοπιστίας του πολιτικού συστήματος και των κομμάτων, δηλαδή της ίδιας της δημοκρατίας.

Στην επιστήμη του Συνταγματικού Δικαίου αποτελεί κοινή παραδοχή ότι η ομαλή λειτουργία και πραγμάτωση θεμελιωδών συνταγματικών αρχών και αξιών, όπως η δημοκρατική αρχή, η λαϊκή κυριαρχία, η ελεύθερη και ανόθευτη εκδήλωση της λαϊκής θέλησης, συναρτώνται άμεσα και έντονα με τον τρόπο λειτουργίας των κομμάτων που διεκδικούν την κοινοβουλευτική τους εκπροσώπηση και μέσω αυτής βεβαίως την άσκηση κρατικής εξουσίας.

Οι συνταγματικές προβλέψεις για την ίδρυση και τη λειτουργία των πολιτικών κομμάτων, άρθρο 29 του Συντάγματος, οι κανόνες εσωκομματικής δημοκρατίας, η πρόβλεψη για την οικονομική ενίσχυσή τους από το κράτος, κρατική χρηματοδότηση δηλαδή, ο έλεγχος των οικονομικών τους με βάση τις αρχές της διαφάνειας, της δημοσιότητας και την αρχή της δημοκρατικής συγκέντρωσης και λειτουργίας τους, καθώς και η ευθύνη διαχείρισής τους αποτελούν θεσμικές προβλέψεις και εγγυήσεις για την ομαλή λειτουργία του πολιτεύματος.

Ειδικά το ζήτημα της κρατικής χρηματοδότησης των πολιτικών κομμάτων και το ζήτημα των ελέγχων των οικονομικών τους απασχολεί τις τελευταίες δεκαετίες την ελληνική κοινή γνώμη αλλά και την κοινοβουλευτική ζωή του τόπου, γι’ αυτό άλλωστε έχουμε επαναλαμβανόμενες παρεμβάσεις τόσο του κοινού όσο και του συνταγματικού νομοθέτη που μαρτυρούν την επιβαλλόμενη θεσμική επαγρύπνηση, ν.1443/1984, 2409/1996 κ.λπ., Αναθεώρηση Συνταγματική το 2001 και ο τελευταίος ν.4304/2014, τον Οκτώβριο του 2014.

Μάλιστα, στην αιτιολογική έκθεση του τελευταίου νόμου συνομολογείται ότι στη διαμόρφωσή του συνέβαλε σειρά συστάσεων από την επιτροπή GRECO, Ομάδα Κρατών κατά της Διαφθοράς, ώστε η Ελλάδα -λέει η ίδια σύσταση- να λάβει τα κατάλληλα μέτρα, προκειμένου να διασφαλιστεί ότι τα δάνεια που χορηγούνται σε πολιτικά κόμματα δεν χρησιμοποιούνται για την παράκαμψη των κανονισμών πολιτικής χρηματοδότησης και εξακριβώνει το κατά πόσο τα δάνεια αποπληρώνονται σύμφωνα με τους όρους υπό τους οποίους χορηγήθηκαν.

Τώρα εδώ, επειδή είναι μεγάλο το κείμενο, θα σας πω δύο λόγια για να καταλάβετε νομικά τι συμβαίνει. Τι έκαναν τα δύο κόμματα, λαμβάνοντας την κρατική χρηματοδότηση; Ποιες εγγυήσεις παρείχαν, ούτως ώστε να διασφαλιστεί η επιστροφή των δανείων; Ακούστε τι έγινε. Η μόνη εγγύηση που δόθηκε από τα δύο κόμματα όλον αυτόν τον τελευταίο χρόνο ήταν ένα πράγμα, η προσδοκία που είχαν στην κρατική χρηματοδότηση, που θα αποτελούσε ποσοστό του κρατικού προϋπολογισμού. Εδώ ακούστε τι έχουμε τώρα. Έχουμε κάτι το βέβαιο, το συγκεκριμένο, το ορισμένο, το ασφαλές; Τίποτα, διότι -ακούστε να δείτε- και η κρατική χρηματοδότηση, που είναι ποσοστό επί του προϋπολογισμού, είναι αβέβαιη, αφού τα τελευταία χρόνια βαίνει συνεχώς μειούμενος ο κρατικός προϋπολογισμός, αλλά έχουμε και συρρικνούμενη την εκλογική δύναμη των δύο κομμάτων, οπότε η εγγύηση που έθεσαν για την κρατική χρηματοδότηση είναι αβέβαιη και μη ασφαλής.

Έτσι, όσον αφορά τους δικηγόρους τώρα και νομικά σκεπτόμενοι, τα δάνεια αυτά χορηγούνταν ουσιαστικά χωρίς καμμιά εγγύηση, παρά το γεγονός ότι δεν υπάρχει άνθρωπος της νομικής επιστήμης που να ασχολήθηκε, να έγραψε και να δημοσίευσε οτιδήποτε για τα πολιτικά κόμματα που να μην έχει ούτε μια βασική αρχή.

Μπορούν τα κόμματα να δανειοδοτηθούν; Βεβαίως μπορούν. Μάλιστα, είναι συνταγματικά και νομικά επιτρεπτό. Όμως, τα ίδια τα κόμματα και οι ίδιες οι τράπεζες υποχρεούνται να απαιτήσουν την παροχή εγγυήσεων -κυρίως υποθήκη και προσημείωση υποθήκης- ποσού τουλάχιστον ίσου με την αξία του δανείου. Μιλάμε για εμπράγματη ασφάλεια.

Ας δούμε, όμως, ποια είναι η πρακτική των τραπεζών. Εμείς οι δικηγόροι την ξέρουμε. Δεν υπάρχει περίπτωση χορήγησης δανείου σε έναν απλό Έλληνα πολίτη και σε μια επιχείρηση και να μην αξιώνει εμπράγματη ασφάλεια στο 130% της αξίας του δανείου, τόκοι, δαπάνες κ.λπ.. Έγινε ποτέ εδώ; Ποτέ δεν έγινε, ούτε με τη Νέα Δημοκρατία ούτε με το ΠΑΣΟΚ. Σε όλες τις δανειοδοτήσεις τους η μοναδική εγγύηση ήταν η προσδοκία για το μέλλον της κρατικής χρηματοδότησης ως ποσοστό του προϋπολογισμού, θεωρώντας δεδομένο ότι θα έχουν τα θηριώδη ποσοστά του 40% και 45% ως εκλογική δύναμη.

Κυρίες και κύριοι συνάδελφοι, η ευθύνη των διοικήσεων των τραπεζών τώρα που δέχθηκαν σαν μοναδική εγγύηση την εκχώρηση αυτής της προσδοκίας απλώς στην κρατική χρηματοδότηση ήταν σχεδόν δεδομένη, διότι η εκχώρηση μελλοντικής απαίτησης έναντι του κράτους, κυρία Κεραμέως, δεν φαινόταν να αποτελεί επαρκή εγγύηση, τουλάχιστον τέτοια που να διασφαλίσει, όπως λέει ο ίδιος ο Οργανισμός των τραπεζών, κατά τρόπο απόλυτο και πλήρη τα συμφέροντα των τραπεζών.

Ως προς αυτό, θα σας πω και κάτι άλλο. Δεν είναι μόνο η κρατική χρηματοδότηση ως ποσοστό του προϋπολογισμού και η εκλογική δύναμη, αλλά και κάτι άλλο, γιατί είναι ρευστό και αβέβαιο, διότι μπορεί να έχουμε αλλαγές στα πρόσωπα της κομματικής ηγεσίας, μπορεί να έχουμε πιθανή τροποποίηση του ισχύοντος δικαίου, μπορεί να έχουμε μεταβολή στην εκλογική δύναμη, όπως και έγινε.

Επομένως, λοιπόν, όσον αφορά το ποσοστό της κρατικής χρηματοδότησης, κάθε μια από αυτές τις προϋποθέσεις αλλά και σωρευτικά μαζί θα μπορούσαν να ανατρέψουν τα δεδομένα της συμφωνίας που έκαναν τα δυο κόμματα, να απομειώσουν την παρασχεθείσα εγγύηση και εν τέλει να φέρουν τις τράπεζες αντιμέτωπες με απρόβλεπτες εξελίξεις, υπονομευτικές των συμφερόντων τους, κάτι που τελικά έγινε. Και ξέρετε ότι στην πολιτική, στην οικονομία και στο ποδόσφαιρο όλα ισχύουν από το αποτέλεσμα. Τα δάνεια, λοιπόν, Νέας Δημοκρατίας και ΠΑΣΟΚ είναι δανεικά και αγύριστα.

Και επειδή δεν έχω πολύ χρόνο, σας λέω ότι τελικά, κύριοι του ΠΑΣΟΚ και της Νέας Δημοκρατίας, κατορθώσατε δύο πράγματα. Πρώτον, να άρετε την ποινική ευθύνη των τραπεζών αλλά και να μην ξοφλήσετε τα δάνειά σας και τα κόμματά σας να χρεοκοπήσετε. Όμως, κάνατε και κάτι άλλο σημαντικότερο. Φτάσατε στον ναδίρ την τιμή και την αξιοπιστία των κομμάτων σας και του πολιτικού συστήματος, ενώ αναδείξατε το ύφος και το ήθος του πολιτικού συστήματος, που ήταν το δικό σας πολιτικό σύστημα, το οποίο στήσατε με σωρεία πράξεων και παραλείψεων που θα εγγραφούν στη συλλογική κοινωνική και πολιτική συνείδηση αλλά και στη νομική και θεσμική μνήμη.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριοι συνάδελφοι της Νέας Δημοκρατίας, στο σημείο αυτό θα σας πω δυο λόγια –και θέλω, κυρία Πρόεδρε, την ανοχή σας για ένα λεπτό- καλόπιστα. Πριν τριάντα χρόνια ο Αρχηγός σας ο Αβέρωφ παρέλαβε ένα κόμμα με πλεόνασμα και το παρέδωσε με 7.000.000 έλλειμμα. Τι λέτε ότι έκανε ο Αβέρωφ, αυτός ο ευπατρίδης συντηρητικός πολιτικός; Προέβη σε πώληση ιδιωτικού του ακινήτου και κάλυψε όλο το έλλειμμα του κόμματός σας. Σας λέει κάτι αυτό; Αν σας λέει, θα πρέπει να αναστοχαστείτε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα ήθελα, σας παρακαλώ, την ανοχή σας για ένα λεπτό.

Τελειώνω λοιπόν, κυρία Πρόεδρε, με τα ΜΜΕ. Τι έγινε άραγε με τα ΜΜΕ; Θα δώσω στα Πρακτικά έναν πίνακα –για να μην τον επαναλαμβάνω- στον οποίο είναι καταχωρημένα όλα τα δάνεια κατά μέσο ενημέρωσης για κάθε μία τράπεζα.

Πρέπει να σας πω ότι τα χρέη συνολικά όλων των συστημικών ΜΜΕ απέναντι στις τέσσερις τράπεζες, Εθνική, Πειραιώς, Eurobank και Alpha, είναι 808.000.000, όπως ανέφερε εδώ ο Πρωθυπουργός. Ο κ. Δραγασάκης είπε ότι είναι 1.000.000.000, ενώ οφείλουν κι άλλο υπόλοιπο 34.000.000 από τον φόρο τηλεοπτικών διαφημίσεων και από τα πρόστιμα του ΕΣΡ. Μιλάμε, λοιπόν, για εκατοντάδες εκατομμύρια που υπερβαίνουν το 1.000.000.000 συνολικά. Αυτά είναι τα ΜΜΕ.

(Στο σημείο αυτό ο Βουλευτής κ. Σπυρίδωνας Λάππας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να σας θυμίσω και κάτι άλλο, το οποίο δεν θέλω να παραβλέψω. Ο Ουμπέρτο Έκο είπε ότι οι δικτατορίες δεν γίνονται πλέον με τα τανκς αλλά με τις τηλεοράσεις. Πεθαίνοντας, όμως, είπε το καλύτερο: «Όταν θριαμβεύουν τα μέσα ενημέρωσης σε μια κοινωνία, πεθαίνει ο άνθρωπος». Άραγε, θα επιτρέψουμε όλοι μας σαν πολιτικό σύστημα σε επιχειρήσεις ΜΜΕ να αποκτούν τόση δύναμη με κρατικό χρήμα και να λειτουργούν ουσιαστικά χρεοκοπημένες χωρίς κανέναν κρατικό έλεγχο;

Κυρίες και κύριοι συνάδελφοι, –και τελειώνω μ’ αυτό- η κατάσταση αμοιβαίων εξυπηρετήσεων, εκβιασμών, χτυπημάτων κάτω από τη μέση και οικονομικής εξάρτησης με τον κεντρικό ρόλο των τραπεζών ανάμεσα σ’ αυτές τις επιχειρήσεις και τις κυβερνήσεις και τα κόμματα μέχρι τώρα καταγράφηκε στην πολιτική σκηνή με τον κομψό όρο «διαπλοκή». Έτσι γεννιούνται τεράστια ερωτήματα για τη βιωσιμότητά τους αλλά κυρίως για την ίδια την ενημέρωση των πολιτών, θεωρούμενη ως ένα θεμελιώδες δημόσιο αγαθό.

Στη σημερινή Κυβέρνηση αλλά και στα κόμματα εναπόκειται για πρώτη φορά να θέσουν το δάχτυλο επί τον τύπον των ήλων ελέγχοντας τη νομιμότητα της χρηματοδότησής τους και τον τελικό προορισμό των δανείων.

Είναι καιρός να γίνουν θαρραλέα βήματα που θα συμβάλουν στο να αποκατασταθεί κάπως η συρρικνωμένη αξιοπιστία αυτών των μέσων ενημέρωσης.

Τέλος, κυρίες και κύριοι συνάδελφοι, σήμερα δεν συζητάμε κάποιο πρόβλημα, συζητάμε το πρόβλημα του πολιτικού συστήματος και της δημοκρατίας, που κατάντησε χωρίς κανένα κύρος και αξιοπιστία, που δώσατε εσείς, κύριοι της Νέας Δημοκρατίας και του ΠΑΣΟΚ, στην πολιτεία τη μορφή των πράξεών σας. Κάνατε αυτό που έλεγε ο Ισοκράτης «το της πόλεως όλης ήθος ομοιούται τοις άρχουσιν», δηλαδή η πολιτεία έμοιαζε με το προσωπείο των πράξεών σας, της πολιτικής σας.

Εμείς θα πολεμήσουμε αυτό που έλεγαν οι Ρωμαίοι «homo homini lupus», δηλαδή λύκος ο άνθρωπος για τον άνθρωπο και θα υλοποιήσουμε την πρωταγόρεια παραίνεση «πάντων χρημάτων μέτρον άνθρωπος».

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Λάππα.

Παρακαλώ όλοι και όλες να τηρούν τον χρόνο, για να μπορέσουμε να καταλήξουμε στην ψηφοφορία σε κάποιον χρόνο σημαντικό για όλους, για να αποχωρήσουμε.

Τον λόγο έχει ο κ. Δημήτρης Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κυρία Πρόεδρε.

Είναι μια πολύ σημαντική μέρα η σημερινή. Είναι μια εξεταστική η οποία έχει προαναγγελθεί –νομίζω- πολλά χρόνια από πολλούς συναδέλφους, πάρα πολλά κόμματα. Για πολλούς λόγους δεν είχε ποτέ υπερψηφιστεί για να υλοποιηθεί.

Το ζήτημα είναι εξαιρετικά σοβαρό. Είναι μείζον πολιτικό. Είναι χρήματα τα οποία δόθηκαν σε όλα τα πολιτικά κόμματα και στα μέσα μαζικής ενημέρωσης διαχρονικά, τα οποία εν τέλει είναι χρήματα του ελληνικού λαού. Τελευταία και από τότε ανακεφαλαιοποιήθηκαν οι τράπεζες ή έχουν χρεωθεί, αν θέλετε, στην πλάτη του ελληνικού λαού. Διότι κάθε δάνειο το οποίο είναι κακό δάνειο, είτε του οποίου λήγει η κρατική εγγύηση είτε δεν αποπληρώνεται, πηγαίνει και πληρώνεται από τον κρατικό προϋπολογισμό, άρα πληρώνεται από τον Έλληνα φορολογούμενο. Οπότε από τη στιγμή όπου δυνητικά υπάρχει χρέος προς τον Έλληνα φορολογούμενο από ένα πολιτικό κόμμα το οποίο αδυνατεί να εκπληρώσει τις δανειακές του υποχρεώσεις προς ένα τραπεζικό ίδρυμα, όλη η διαδικασία λήψης και χρήσης των χρημάτων των δανειακών χρημάτων θα πρέπει να έρθει στο φως.

Αυτή η εξεταστική για εμένα και λόγω του αντικειμένου μου πρέπει να έχει μια δομή, θα πρέπει να έχει μια μέθοδο και θα πρέπει είναι ξεκάθαρο και το τι ζητάμε, τουλάχιστον πολιτικά. Θα εξηγήσω λίγο πιο κάτω γιατί θα το εξετάσουμε σε πρώτη φάση πολιτικά και θα δούμε και τα ποινικά.

Αρχικά θα πρέπει να δούμε όλες τις δανειακές συμβάσεις οι οποίες έχουν συναφθεί από τη χρονιά που θα αποφασίσουμε την εξεταστική μέχρι και φέτος ή πέρυσι, όποτε λήγουν και οι τελευταίες οικονομικές χρήσεις των κομμάτων. Οι δανειακές συμβάσεις αυτές, μαζί με τις τροποποιήσεις τους ή τις επεκτάσεις τους και τους όρους τους, θα είναι η πρώτη αντικειμενική και καθαρή εικόνα για το πώς δόθηκαν τα δάνεια και θα δούμε το ρίσκο που πήρε η τράπεζα και την ευθύνη που ανέλαβε το κόμμα στην αποπληρωμή της κάθε δανειακής σχέσης με την τράπεζα.

Το δεύτερο που πρέπει να κάνουμε θα είναι να δούμε απολογιστικά τους ισολογισμούς. Αλλά επειδή δεν υπήρχαν ισολογισμοί στα κόμματα –κακώς- μέχρι το 2013 -υπήρχαν βιβλία εσόδων-εξόδων-, από τη χρονιά που θα αποφασίσουμε μέχρι και την τελευταία χρήση του ’15, να δούμε τους ισολογισμούς, να δούμε τα έσοδα-έξοδα, να δούμε τα βιβλία των κομμάτων και απολογιστικά πού πήγαν τα λεφτά. Γιατί βάσει νόμου το κάθε κόμμα είναι υποχρεωμένο στο τέλος του χρόνου, στο πρώτο δίμηνο του επομένου, να δίνει απολογιστικά στοιχεία για το πού πήγαν τα χρήματα, είτε αυτά είναι έσοδα από δωρεές, από κουπόνια, έσοδα από επιχορηγήσεις, τακτικές-έκτακτες, συν τις δανειακές τους συμβάσεις, σχέσεις με οποιονδήποτε οργανισμό και τη χρήση αυτών των χρημάτων. Είναι πολύ απλά, ένα, δύο, τρία ζητήματα.

Θα πούμε τις περισσότερες λεπτομέρειες στην εξεταστική. Σήμερα θα δώσουμε, τουλάχιστον εγώ, έναν βασικό οδικό χάρτη και κάποια στοιχεία τα οποία είναι πάρα πολύ σημαντικά για να καταλάβουμε τι έχει συμβεί σε αυτήν τη χώρα. Το πρώτο ζήτημα στο οποίο πρέπει να αναφερθώ –και βάζω τη λέξη «πρέπει»- είναι το «ξεχασμένο» πόρισμα του κ. Νικολούδη.

Στο πόρισμα του κ. Νικολούδη το κατηγορητήριο είναι σαφές με ονοματεπώνυμα. Στις 15 Μαρτίου του 2013 ο συγκεκριμένος εισαγγελικός λειτουργός, μεταξύ άλλων, έχει ζητήσει τη διερεύνηση τυχόν ποινικών ευθυνών του Διοικητή της Τράπεζας της Ελλάδος κ. Γεωργίου Προβόπουλου για την υπόθεση μεταβίβασης της Proton Bank και τον επιχειρηματία Λαυρεντιάδη. Στις σαράντα τέσσερις σελίδες της πορισματικής αναφοράς περιέγραψε με τον πλέον λεπτομερή τρόπο το σκάνδαλο των κομματικών θαλασσοδανείων. Πρόκειται για 198,7 εκατομμύρια ευρώ, που δόθηκαν από την κρατική Αγροτική Τράπεζα στη Νέα Δημοκρατία και το ΠΑΣΟΚ, με εγγύηση την εκχώρηση κρατικών χρηματοδοτήσεων μέχρι και το 2018. Δεν θα το διαβάσω όλο, θα έλθει η ώρα στην επιτροπή, στην οποία θα το αναλύσουμε.

Υπήρχαν ποινικές ευθύνες και έχω και το διαβιβαστικό στη Βουλή, με αριθμό πρωτοκόλλου 3929/15-3-2013 προς τον Εισαγγελέα Εφετών Αθηνών, κ. Γρηγόρη Πεπόνη και τον εισαγγελέα του οικονομικού εγκλήματος. Το τρισέλιδο αυτό υπογράφεται από τον κ. Νικολούδη. Έχει μέσα όλα τα ονόματα. Δεν είναι της παρούσης να τα αναφέρουμε ούτε να δημιουργήσουμε εντυπώσεις. Λίστα ονομάτων, κομματικών στελεχών, διευθυντών κομμάτων, λογιστών, τραπεζιτών, οι οποίοι κατά τον εισαγγελέα έχουν ευθύνη και διαβιβάζεται με το συγκεκριμένο διαβιβαστικό για περαιτέρω έρευνα.

Αυτό που έχει ιδιαίτερη σημασία –και εξεπλάγην σήμερα το πρωί, γιατί δεν το γνώριζα, στην έρευνα που έκανα γι’ αυτό το ζήτημα– είναι ότι ξαφνικά, ενώ 15 Μαρτίου είχε σταλεί το διαβιβαστικό στον Εισαγγελέα τον κ. Νικολούδη, στις 4 Απριλίου, δηλαδή σε λιγότερο από έναν μήνα, σε είκοσι μέρες, τρεις συνάδελφοι Βουλευτές της Νέας Δημοκρατίας, ο κ. Χριστογιάννης, ο κ. Τσουμάνης, ο κ. Σταμενίτης, έφεραν μια τροπολογία στο ΦΕΚ 90Α (18-4-2013) στο άρθρο 78.

Θα το διαβάσω, γιατί έχει εξαιρετική σημασία και ξαναλέω ότι ο κ. Νικολούδης έχει λίστα ονομάτων για ευθύνες: «Δεν συνιστά απιστία κατά την έννοια των άρθρων 256 και 390 του Ποινικού Κώδικα για τον πρόεδρο, τα μέλη του Δ.Σ. και τα στελέχη των τραπεζών η σύναψη δανείων πάσης φύσεως με νομικά πρόσωπα δημοσίου ή ιδιωτικού δικαίου, μη κερδοσκοπικού χαρακτήρα, του ευρύτερου δημόσιου τομέα, όπως αυτός οριοθετείται κατά τον νόμο, καθώς και η εν γένει παροχή πιστώσεων σε αυτά, εφόσον πληρούνται οι ακόλουθες προϋποθέσεις: α) υφίστανται αποφάσεις των θεσμοθετημένων εγκριτικών επιτροπών ή οργάνων κάθε τράπεζας και β) τηρήθηκαν, κατά τη χορήγησή τους, οι σχετικές κανονιστικές πράξεις της Τράπεζας της Ελλάδος».

Δίνουμε, μέσα σε λιγότερο από είκοσι πέντε μέρες από τη διαβίβαση του κ. Νικολούδη στον κ. Πεπόνη λίστας ονομάτων με ποινικές ευθύνες, με τροπολογία ασυλία στις τράπεζες οι οποίες έδωσαν τα λεγόμενα θαλασσοδάνεια. Χρήζει εξέτασης. Το πόρισμα του κ. Νικολούδη, το οποίο είναι σαράντα τέσσερις σελίδες, θα το ζητήσουμε στην εξεταστική επιτροπή και για μένα αποτελεί ένα από τα πειστήρια. Είναι όλη η τεκμηρίωση, βασικά, ενός ικανού εισαγγελέως για το ζήτημα το οποίο θα συζητήσουμε στη Βουλή.

Έχουν συμβεί πάρα πολλά. Ο βασικότερος μοχλός διοχέτευσης του δανειακού πολιτικού χρήματος ήταν η Αγροτική Τράπεζα. Υπάρχουν φάκελοι, τους έχω εδώ, αλλά απλώς θα αναφερθώ και θα κάνουμε χρήση τους στην εξεταστική. Η Αγροτική Τράπεζα έχει δώσει περίπου 5 δισεκατομμύρια ευρώ σε αγροτικούς συνεταιρισμούς και άλλες οργανώσεις. Δεν ζητήθηκε ποτέ απολογιστική έκθεση για το πού πήγαν τα χρήματα. Εγώ θα εικάσω ότι πολλά από αυτά τα χρήματα πιθανόν να γύρισαν με έναν πολύ ωραίο τρόπο πίσω στα κόμματα. Μένει να το δούμε. Γιατί δόθηκαν τα δάνεια και δεν ζητήθηκαν τα χρήματα πίσω; Γιατί πήγαν όχι απλά σε μη εξυπηρετούμενα δάνεια αλλά ήταν ανεπίδεκτα είσπραξης; Δεν θα τα εισπράξουμε ποτέ, δηλαδή τα διαγράφουμε. Τα δώσαμε και τα ξεχάσαμε, γύρω στα 5 δισεκατομμύρια ευρώ. Έχω την πλήρη λίστα πού πήγαν όλα, πλήρη λίστα; σε αγροτικούς συνεταιρισμούς, και όχι μόνο, που είναι άμεσα και έμμεσα δεμένοι με πολιτικά κόμματα.

Δεύτερον, στον διαχειριστικό έλεγχο κάθε κόμματος εταιρείας ή κάθε ΑΦΜ, είτε αυτός είναι ανώνυμη εταιρεία είτε σωματείο ή όποια μορφή και αν έχει, όταν ελέγχονται τα έσοδα και τα έξοδα, πρέπει να είναι ξεκάθαρες οι ροές και οι ταμειακές ροές των εσόδων και των εξόδων. Από τη μικρή μου εμπειρία, τα έσοδα ενός κόμματος είναι συγκεκριμένα και τα έξοδα του πρέπει να αποτυπώνονται στους απολογισμούς, που, όπως είπαμε, θα ζητήσουμε, που δίνονται κατά το πρώτο δίμηνο του έτους.

Υπάρχουν, όμως, κάποιες καταγγελίες και θα επικαλεστώ τις δημοσιογραφικές καταγγελίες, τις δηλώσεις του κ. Τσουκάτου, τις δηλώσεις της κ. Τσακάλου της «SΙEMENS», ιδιαιτέρας του κ. Χριστοφοράκου, τα άρθρα του κ. Τράγκα στο «CRASH». Και θα κρίνει η επιτροπή αν και κατά πόσο μπορούν να καλεστούν σαν μάρτυρες ή με οποιοδήποτε τρόπο να μας δώσουν στοιχεία, αν είναι άμεσα εμπλεκόμενοι.

Είναι καταγγελίες ότι υπήρχε μαύρο χρήμα προερχόμενο από τη «SIEMENS» επί ενός ποσοστού και εδίδετο στα κόμματα. Να δούμε αν αυτό υπάρχει, αν ισχύει. Διότι μπορεί να είναι ένα μέρος των εσόδων των κομμάτων, των χρηματοροών, μαύρο χρήμα, το οποίο δεν είναι δωρεά. Διότι όταν το χρήμα δίνεται απέναντι σε συμβάσεις κρατικές του ΟΤΕ ή οτιδήποτε άλλο, δεν είναι μια δωρεά και γενικά τα χρήματα προς τα κόμματα δεν είναι δωρεές. Τα χρήματα προς τα κόμματα έχουν συγκεκριμένο σκοπό και εξυπηρετούν συγκεκριμένο σκοπό, πολιτικό και επιχειρηματικό. Οπότε θα μένει να δούμε αν το έσοδο, όπως λέγεται, του 2%, όπως έχει αναφερθεί στις συνεντεύξεις, με πάρα πάρα πολλά παραστατικά, τιμολόγια χρυσοχοείων και οτιδήποτε άλλο, πήγαινε στα κόμματα για να εξυπηρετήσει σκοπούς, άρα είναι ένα άλλο έσοδο του κόμματος.

Προσέξτε: Έχουμε, άρα, κρατική επιχορήγηση τακτική-έκτακτη, επιχορήγηση για εκλογές, κουπόνια, δωρεές, πιθανόν μαύρο χρήμα. Έτσι λένε οι καταγγελίες, έτσι είπε και ο κ. Τσουκάτος, γιατί ο ίδιος πήγε στον εισαγγελέα και είπε «εγώ πήγα τα χρήματα στο ταμείο του κόμματος». Όλα αυτά είναι έσοδα του κόμματος. Τα έξοδα θα τα δούμε.

Η ερώτηση πάντα παραμένει πού πήγαν τα λεφτά, διότι δεν μπορεί να παίρνεις τριακόσια εκατομμύρια, διακόσια σαράντα εκατομμύρια δάνεια μαζί μ’ όλα αυτά τα έσοδα που είπα και στο τέλος να μην έχεις λεφτά να πληρώσεις τίποτα. Κάπου πήγαν τα χρήματα. Θα πρέπει να διερευνήσουμε πού πήγαν τα χρήματα και αυτός είναι ο σκοπός της εξεταστικής επιτροπής. Ένας από τους σκοπούς είναι να δει αν δόθηκαν νόμιμα ή με ύποπτο τρόπο ή με δόλο ή χωρίς νόμιμο τρόπο, εάν συγχωρέθηκαν κάποιες αμαρτίες. Αλλά στο τέλος της ημέρας πρέπει να συμπεράνουμε πού πήγαν τα λεφτά, διότι αν δεν βρούμε πού πήγαν τα λεφτά, δεν έχει καμμία ουσία η εξεταστική επιτροπή.

Νομίζω ότι συμφωνούμε: Ό,τι και να μπήκε σ’ ένα κόμμα, πρέπει να έχει μια νόμιμη χρήση και τουλάχιστον να αποδεικνύεται με φορολογικά παραστατικά. Ό,τι δεν αποδεικνύεται με φορολογικά παραστατικά χρήζει εκκαθάρισης και άμεσης εισαγγελικής παρέμβασης. Διότι δεν μπορεί να είναι ένα κόμμα, ένα επαγγελματικό ΑΦΜ, ένα φυσικό ή νομικό πρόσωπο αποδέκτης προϊόντος εγκλήματος, όπως είναι το μαύρο χρήμα, και να συνεχίζει να λειτουργεί. Οποιοσδήποτε από μας στην επαγγελματική μας δραστηριότητα δεχόταν μαύρο χρήμα, προϊόν εγκλήματος, εγκληματικής πράξης, ξέπλυμα, την άλλη μέρα θα είχε κλείσει, θα είχε κατεβάσει ρολά και θα ήμασταν όλοι στον εισαγγελέα.

Δεν μπορεί να συνεχιστεί η λειτουργία κανενός ΑΦΜ, το οποίο αποδεδειγμένα έχει κάνει χρήση μαύρου χρήματος ή προϊόντος εγκλήματος, επειδή είναι το χρήμα αδήλωτο και από περίεργη πηγή και για περίεργο και μη αποδεδειγμένο λόγο που χρησιμοποιήθηκε.

Όσον αφορά τα δύο μεγάλα κόμματα, έχουν πολλές ευθύνες. Ο κ. Κυριάκος Μητσοτάκης, ως νέος Αρχηγός, ως νέος άνθρωπος, επικαλείται τη διαφάνεια. Είμαστε όλοι νέοι άνθρωποι. Εγώ είμαι νέος στην πολιτική. Πιστεύω ότι θα φέρει τη διαφάνεια στο κόμμα του από δω και πέρα.

Θα πρέπει, όμως, να δούμε εάν θα στηρίξει ο κ. Μητσοτάκης τη διαφάνεια και από πριν, διότι εάν στην πολιτική ζωή κουκουλώνουμε τα πάντα για διάφορους λόγους, πολιτικούς, συναδελφικούς, οτιδήποτε, ο λαός βλέπει ότι υπάρχει μια ανισότητα και μια ανισονομία. Είμαστε νέοι άνθρωποι και νέοι πολιτικοί. Ο κ. Μητσοτάκης είναι και νέος Αρχηγός κόμματος και έχει τα φόντα, αν θέλετε, να πάει μπροστά και θα πρέπει να δείξει ένα καλό πρόσωπο, ότι δεν κουκουλώνουμε. Ας ρίξουμε φως σε όλα, για να κλείσει αυτή η μαύρη σελίδα της ελληνικής πολιτικής ζωής.

Όπως, αν θέλετε, και με τα πορίσματα του ΠΑΣΟΚ τα οποία βρίσκονται σε εισαγγελείς: Δεν γνωρίζω αν είναι ο κ. Αθανασίου ή ο κ. Μπρης. Δεν γνωρίζω πού έχει παραδώσει τα πορίσματα τα δικά του ο κ. Βενιζέλος, που δεν έχουν έλθει ποτέ, για τα ταμεία του ΠΑΣΟΚ, τα οποία έχουν τεράστια κενά αποδεδειγμένα. Θα έλθουν όμως κι αυτά κάποια στιγμή στη Βουλή στην εξεταστική μας, για να δούμε γιατί και πώς είναι στους εισαγγελείς και τι θα γίνει από κει και πέρα.

Όσον αφορά τα μέσα μαζικής ενημέρωσης, η δουλειά είναι πάρα πολύ πιο απλή. Δανειακές συμβάσεις, ισολογισμοί δημοσιευμένοι. Είναι μεγάλες ανώνυμες εταιρείες. Θα δούμε τι εγγυήσεις έδωσαν, τι χρήματα πήραν και τι ρόλο έπαιξαν πολιτικά, ποιοι είναι οι μέτοχοί τους, αν είναι φανεροί ή αθέατοι, αν είναι offshore, αν είναι φυσικά πρόσωπα και πώς επηρεάστηκαν και ποιο είναι το ιστορικό τους σε σχέση με τις ίδιες τις εταιρείες και αδελφές εταιρείες παραγωγής, διαφημιστικές κ.λπ..

Την δουλειά την ξέρουμε. Ξέρουμε τι να ψάξουμε, ώστε με καλή πίστη να δώσουμε την εικόνα στο λαό ότι κάποιοι άνθρωποι ήλθαν για να φέρουν στο φως κάποια πράγματα, κάποιες διαδικασίες, οι οποίες δεν ήταν ξεκάθαρές, έτσι ώστε να θριαμβεύσει η δημοκρατία.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Κεραμέως από την Κοινοβουλευτική Ομάδα της Νέας Δημοκρατίας.

**ΝΙΚΗ ΚΕΡΑΜΕΩΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα η Εθνική Αντιπροσωπεία καλείται να παρακολουθήσει άλλο ένα επικοινωνιακό σόου της Κυβέρνησης, ένα ακόμα τέχνασμα με διττό στόχο: αφ’ ενός τον αποπροσανατολισμό της κοινής γνώμης και αφ’ ετέρου τη συσπείρωση της κυβερνητικής πλειοψηφίας μπροστά στα επώδυνα μέτρα που έρχονται.

Την ώρα που η οικονομία και η κοινωνία ασφυκτιούν από το βάρος της κυβερνητικής αναποφασιστικότητας, ιδεοληψίας και παντελούς διαχειριστικής ανεπάρκειας, την ώρα που η χώρα διαπραγματεύεται με την πλάτη στον τοίχο ξαναζωντανεύοντας τις τραγικές μνήμες του περσινού καλοκαιριού, την ώρα που η κρίση στο προσφυγικό παίρνει ανεξέλεγκτες διαστάσεις, η Κυβέρνηση συνεχίζει να επιδίδεται σε τακτικισμούς και επικοινωνιακά τερτίπια.

Όπως έχει κάνει επανειλημμένα και στο παρελθόν, η Κυβέρνηση αποσκοπεί σε βραχυπρόθεσμα και ευκαιριακά μικροπολιτικά οφέλη, ενώ διακυβεύεται η προοπτική της χώρας σε μακροπρόθεσμο ορίζοντα.

Εν μέσω, λοιπόν, όλων αυτών μας καλείτε να διερευνήσουμε τα παλαιά δάνεια, το περιεχόμενο, το ύψος και τους όρους τους, το πώς εκτιμήθηκε η πιστοληπτική ικανότητα των δανειοληπτών και τις εξασφαλίσεις που δόθηκαν για τα δάνεια αυτά.

Κυρίες και κύριοι της Κυβέρνησης, καμμία αντίρρηση. Είμαστε σύμφωνοι! Αλλά πολύ φοβάμαι ότι δεν σας ενδιαφέρει καθόλου η ουσία του θέματος, δεν σας ενδιαφέρει καθόλου το πλαίσιο αυτό καθαυτό της δανειοδότησης. Σας ενδιαφέρει μόνο η δημιουργία εντυπώσεων, μόνο το επικοινωνιακό σόου και μάλιστα σε συνθήκες που προσομοιάζουν σε λαϊκό δικαστήριο.

Και εξηγούμαι με τρία πολύ συγκεκριμένα παραδείγματα. Πρώτο παράδειγμα: Αν σας ενδιαφέρει πραγματικά η ουσία, τότε, κύριοι της Κυβέρνησης, γιατί δεν έχετε συμπεριλάβει στην πομπώδη πρότασή σας για εξεταστική τη συζήτηση και σύνταξη προτάσεων για τη θωράκιση του συστήματος δανειοδότησης, για τη θέσπιση εγγυήσεων και δικλίδων ασφαλείας για ένα ορθολογικό και διαφανές σύστημα δανειοδότησης κομμάτων και μέσων μαζικής επικοινωνίας; Δεν υπάρχει ούτε νύξη μέσα στο κείμενό σας σε αναζήτηση λύσεων για τα παρόν και για το μέλλον.

Δεύτερον παράδειγμα: Αν σας ενδιαφέρει πραγματικά η ουσία, γιατί δεν έχετε φέρει ούτε μία διάταξη προς ψήφιση τους δεκατέσσερις αυτούς μήνες που είστε Κυβέρνηση για τη νομοθέτηση ενός καλύτερου, πιο ορθολογικού και πιο διαφανούς συστήματος δανειοδότησης κομμάτων και μέσων μαζικής επικοινωνίας;

Και τρίτο συγκεκριμένο παράδειγμα: Αν σας ενδιαφέρει πραγματικά η ουσία, κύριοι της Κυβέρνησης, γιατί αργήσατε πάνω από μισό χρόνο για να συστήσετε την επιτροπή της Βουλής για τον έλεγχο των οικονομικών των κομμάτων; Ναι, κυρίες και κύριοι της Κυβέρνησης, πάνω από μισό χρόνο μόνο για τη συγκρότηση της επιτροπής!

Αλλά κυρίως, γιατί μέχρι σήμερα, δεκατέσσερις μήνες αφού αναλάβατε την εξουσία, δεν έχετε συμμορφωθεί στον νόμο; Και τι εννοώ; Γιατί δεν έχετε αναρτήσει σε ειδική ιστοσελίδα στο διαδίκτυο τις οικονομικές καταστάσεις όλων των κομμάτων, τα έσοδα τους, τα δάνειά τους, τα έξοδά τους, όπως σας υποχρεώνει ο ν.4304/2014; Ούτε μία ανάρτηση!

Τόσο μεγάλη ήταν η αγωνία σας, κύριοι συνάδελφοι, για τη διαφάνεια και τον έλεγχο των οικονομικών των κομμάτων; Είναι τρία παραδείγματα, ανάμεσα σε πολλά άλλα που θα μπορούσα να επικαλεστώ αν είχα τον επαρκή χρόνο, τρία παραδείγματα που αποδεικνύουν έμπρακτα ότι δεν σας απασχολεί καθόλου η ουσία του υπό συζήτηση θέματος.

Επειδή φαντάζομαι ότι θα προτρέξετε να πείτε «γιατί εσείς τι κάνατε για τη βελτίωση του ισχύοντος πλαισίου;», θα σας απαντήσω ή μάλλον θα σας θυμίσω ότι η κυβέρνηση της Νέας Δημοκρατίας με το ν.4304/2014 πήρε την πρωτοβουλία και θεσμοθέτησε νέες αυστηρότερες ρυθμίσεις σχετικά με τον έλεγχο των οικονομικών των κομμάτων. Η Νέα Δημοκρατία προχώρησε, λοιπόν, σε ουσιαστικές παρεμβάσεις για τη θέσπιση εγγυήσεων αυξημένης διαφάνειας και λογοδοσίας. Και θα σας αναφέρω ενδεικτικά κάποιες από τις κυριότερες τροποποιήσεις που επέφερε ο ν.4304/2014.

Πρώτο και κυριότερο, αυτός ο νόμος της Νέας Δημοκρατίας έβαλε τέλος στη βασική πηγή των προβλημάτων. Απαγόρεψε τη λήψη κομματικού δανείου με εγγύηση μελλοντικές κρατικές χρηματοδοτήσεις. Επρόκειτο για μια πρακτική που, όπως όλοι ξέρετε, ακολουθούσαν όλα τα κόμματα έως τότε.

Δεύτερον, μείωσε την τακτική χρηματοδότηση των κομμάτων από ένα τοις χιλίοις επί των τακτικών εσόδων του κρατικού προϋπολογισμού σε μισό τοις χιλίοις επί των καθαρών εσόδων του κρατικού απολογισμού.

Τρίτον, όρισε ότι όλα τα έσοδα των κομμάτων καταλήγουν υποχρεωτικά σε έως τρεις τραπεζικούς λογαριασμούς, που τηρούνται σε ελληνικές τράπεζες, και προέβλεψε ότι όλες οι δαπάνες πρέπει υποχρεωτικά να αφαιρούνται από τους λογαριασμούς αυτούς και να αποδεικνύονται με αποδείξεις, τιμολόγια, τραπεζικές επιταγές, εμβάσματα και κάθε άλλο πρόσφορο μέσο.

Τέταρτον, προέβλεψε ότι για κάθε ιδιωτική χρηματοδότηση σε κόμματα μέχρι του ποσού των 1.500 ευρώ εκδίδεται υποχρεωτικά απόδειξη είσπραξης, ενώ και κάθε ποσό μεγαλύτερο των 1500 ευρώ η χρηματοδότηση διενεργείται υποχρεωτικά μόνο μέσω τραπεζικού λογαριασμού.

Πέμπτον, αναβάθμισε και ενίσχυσε την Επιτροπή Ελέγχου της Βουλής με περισσότερες αρμοδιότητες.

Όλα τα παραπάνω, κυρίες και κύριοι συνάδελφοι, τα έκανε η κυβέρνηση της Νέας Δημοκρατίας. Στην κατεύθυνση αυτή ο Πρόεδρος της Νέας Δημοκρατίας, κ. Μητσοτάκης, προχώρησε. Πρώτον, έδωσε στη δημοσιότητα όλα τα στοιχεία για την οικονομική κατάσταση του κόμματος, κάτι που εσείς μέχρι σήμερα δεν έχετε κάνει. Δεύτερον, θεσμοθέτησε και έθεσε σε εφαρμογή ένα αυστηρό πρόγραμμα αποπληρωμής των δανείων του κόμματος. Αν δεν κάνω λάθος ούτε για την αποπληρωμή των δανείων σας έχετε πει κουβέντα. Τρίτον, δεσμεύθηκε να δημοσιεύει στο διαδίκτυο ανά τρίμηνο όλες τις δαπάνες του κόμματος. Και, τέταρτον, ξεκινήσαμε δημόσια εκστρατεία συλλογής πόρων από τους πολίτες. Όλα σε συνθήκες πλήρους διαφάνειας.

Δεν γνωρίζω, κυρίες και κύριοι της Κυβέρνησης, να έχετε κάνει ούτε ένα από τα παραπάνω για να τακτοποιήσετε τα του οίκου σας.

Περνάω στο κομμάτι των μέσων μαζικής επικοινωνίας, καθώς προτείνετε να διερευνηθεί και η δανειοδότηση των μέσων μαζικής επικοινωνίας. Μαζί σας και σε αυτό. Όλα στο φως, για να δανειστώ την έκφραση της δικής σας ρητορικής.

Όμως, κύριες και κύριοι συνάδελφοι, και εδώ βρισκόμαστε ενώπιον της απαράμιλλης διγλωσσίας της Κυβέρνησης. Γιατί είναι θράσος να μιλάτε για δήθεν καταπολέμηση της διαπλοκής στον χώρο των μέσων μαζικής επικοινωνίας, όταν την ίδια στιγμή εσείς οι ίδιοι επιχειρείτε να τη χειραγωγήσετε. Όταν αφαιρείτε με τρόπο προκλητικό και συνταγματικό ουσιαστικές αρμοδιότητες από το Εθνικό Συμβούλιο Ραδιοτηλεόρασης, υποβαθμίζοντας τον θεσμικό του ρόλο, όταν μέλη της Κυβέρνησής σας δεν ανέχονται και απειλούν όσους ασκούν κριτική, όταν αντιμάχεστε δήθεν το μιντιακό κατεστημένο που σας πολεμά, ενώ την ίδια στιγμή εμφανίζεστε να αποζητάτε την εύνοιά του σε αλλεπάλληλες εν κρυπτώ συναντήσεις με κυρίαρχο εκπρόσωπό τους. Όλα στο φως, λοιπόν. Μόνο που η προτροπή αυτή αφορά εσάς.

Δεν μας διαφεύγει επίσης, κυρίες και κύριοι της Κυβέρνησης, ότι η πρωτοβουλία σας για την σύσταση εξεταστικής επιτροπής συμπίπτει με την συστηματική πλέον προσπάθειά σας να περιορίσετε την πολυφωνία και την ανεξαρτησία του Τύπου και των ΜΜΕ. Είναι ένα σχέδιο που υλοποιείτε με ζήλο από την αρχή της διακυβέρνησή σας, γιατί πολύ απλά δε σας αρέσει ο έλεγχος που ασκούν στην εξουσία σας.

Σας δηλώνουμε, λοιπόν, ευθέως: Ναι, στον έλεγχο. Αλλά δε θα επιτρέψουμε η εξεταστική αυτή επιτροπή να γίνει ένα ακόμη εργαλείο για την άσκηση πίεσης και την πολιτική χειραγώγηση των μέσων προς εξυπηρέτηση σας.

Παρά το επικοινωνιακό αυτό σόου, η Νέα Δημοκρατία τηρεί υπεύθυνη στάση και στηρίζει την πρόταση της Κυβέρνησης για σύσταση εξεταστικής επιτροπής προκειμένου να συζητήσουμε για τη δανειοδότηση των κομμάτων και των μέσων μαζικής επικοινωνίας ανοιχτά και με ειλικρίνεια. Και βεβαίως προκειμένου να συζητήσουμε για το ζήτημα αυτό συνολικά, όχι επιλεκτικά. Να συζητήσουμε για τα δάνεια όλων των μέσων μαζικής επικοινωνίας, για τα δάνεια όλων των κομμάτων, συμπεριλαμβανομένων και του δικού σας υπέρογκου δανείου, που σύμφωνα με δημοσιεύματα λάβατε, όταν ήσασταν ένα κόμμα του μόλις 4%.

Εμείς, λοιπόν, στηρίζουμε την πρότασή σας. Εσείς, όμως, κύριοι της Κυβέρνησης, γιατί αρνείστε την πρόταση της Νέας Δημοκρατίας να συσταθεί εξεταστική επιτροπή που θα διερευνήσει τις αιτίες για τις οποίες επιβλήθηκαν κεφαλαιακοί περιορισμοί και τραπεζική αργία, τις αιτίες για τις οποίες υπογράφηκε τρίτο μνημόνιο και χρειάστηκε να ανακεφαλαιοποιηθούν εκ νέου οι τράπεζες με τους χειρότερους δυνατούς όρους;

Κυρίες και κύριοι της Κυβέρνησης, οφείλετε απαντήσεις στους Έλληνες πολίτες. Απαντήσεις για την οικονομία, που ενώ οι προβλέψεις μιλούσαν για 2,5% ανάπτυξη επέστρεψε στην ύφεση. Για τον προϋπολογισμό, που γύρισε από τα πρωτογενή πλεονάσματα στα πρωτογενή ελλείμματα. Για τις επενδύσεις, που ματαιώθηκαν. Για τις ληξιπρόθεσμες οφειλές, που αυξήθηκαν κατά 76% από το τέλος του 2014. Για την απώλεια δεκαεπτά χιλιάδων θέσεων εργασίας στον ιδιωτικό τομέα μόνο τον Ιούλιο του 2015 λόγω της επιβολής των κεφαλαιακών ελέγχων. Για τη φυγή δεκάδων χιλιάδων ελληνικών επιχειρήσεων στο εξωτερικό.

Και για να το πούμε απλά και για να καταλάβουμε όλοι για τι μεγέθη μιλάμε, παρακαλώ την προσοχή σας: Κυρίες και κύριοι της Κυβέρνησης, εσείς προτείνετε εξεταστική επιτροπή για τα 300 εκατομμύρια ευρώ περίπου που δόθηκαν διαχρονικά στα κόμματα και εμείς σας απαντάμε «ευχαρίστως», αλλά αρνείστε εξεταστική για τα 80 δισεκατομμύρια ευρώ που φορτώσατε στο ελληνικό χρέος και στους Έλληνες πολίτες μόλις σε έξι μήνες διακυβέρνησης.

**ΣΩΚΡΑΤΗΣ ΦΑΜΕΛΛΟΣ:** Πες, πες ψέματα!

**ΝΙΚΗ ΚΕΡΑΜΕΩΣ:** Κυρίες και κύριοι της Κυβέρνησης, η διαφάνεια δεν μπορεί να είναι αλα καρτ.

(Θόρυβος από την πτέρυγα του ΣΥΡΙΖΑ)

Καταλαβαίνω. Προκαλεί μια αναταραχή.

H διαφάνεια, λοιπόν, κυρίες και κύριοι της Κυβέρνησης, δεν μπορεί να είναι αλά καρτ. Εμείς, λέμε ναι στη διαφάνεια, ναι σε όλα: και στα 300 εκατομμύρια των δανείων των κομμάτων, αλλά και στα 80 δισεκατομμύρια που φορτώσατε στο ελληνικό χρέος. Εσείς τι λέτε;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς και για την τήρηση του χρόνου.

Τον λόγο έχει τώρα ο κ. Ηλίας Κασιδιάρης από τη Χρυσή Αυγή για δέκα λεπτά.

**ΗΛΙΑΣ ΚΑΣΙΔΙΑΡΗΣ:** Ευχαριστώ.

Ασφαλώς και τα κόμματα τα οποία έλαβαν θαλασσοδάνεια, ομοίως και οι νταβατζήδες των μεγάλων διαπλεκόμενων καναλιών, πρέπει να παταχθούν και να συντριβούν. Όχι όμως με εξεταστικές επιτροπές που έχουν τη μορφή επικοινωνιακού σόου και μοναδικός σκοπός τους είναι η συγκάλυψη των εγκλημάτων της νυν συγκυβέρνησης ΣΥΡΙΖΑ-ΑΝΕΛ. Διότι, αυτήν τη στιγμή που εξαγγέλλεται η συγκεκριμένη εξεταστική επιτροπή, μοναδικό σκοπό έχει να καλύψει τα αίσχη της Ειδομένης, της καταλήψεως της χώρας από ορδές λαθρομεταναστών, της καταλήψεως της χώρας από τους εκπροσώπους των τοκογλύφων-δανειστών.

Την ίδια ώρα που εσείς εδώ λέτε ότι θα κάνετε εξεταστική για να διερευνήσετε τα τετελεσμένα κακουργήματα, που έχουν γίνει από τους νταβατζήδες της δημόσιας ζωής ή τους εκπροσώπους των κομμάτων, που μας διέσυραν τις τελευταίες δεκαετίες -νομίζω ότι αυτά είναι δεδομένα κακουργήματα, για τα οποία θα έπρεπε ήδη να έχει παρέμβει ο εισαγγελέας και οι υπαίτιοι και οι ένοχοι να πάνε στη φυλακή-, την ίδια ώρα το αστυνομικό τμήμα της Ειδομένης γίνεται λαμπόγυαλο από ορδές λαθρομεταναστών, την Εγνατία οδό στον Νομό Ιωαννίνων την καταλαμβάνουν οι αλληλέγγυοι μαζί με τους παράνομους αλλοδαπούς, που έχουν καταλάβει ολόκληρη τη χώρα. Στα δε σύνορα της Ελλάδας με τα Σκόπια –για να μάθουμε επιτέλους σε αυτήν την Αίθουσα να λέμε «Σκόπια», ούτε «FYROM», ούτε τίποτε άλλο, που είναι υβριστικό για την ελληνική ιστορία- δεν υπάρχει ένοπλη ελληνική παρουσία. Υπάρχουν μόνον Πακιστανοί και Αφγανοί και από την άλλη πλευρά υπάρχουν Σκοπιανοί και σκοπιανές δυνάμεις ασφαλείας. Γι’ αυτόν τον λόγο εξαγγέλλετε αυτήν την επιτροπή, στην οποία βεβαίως θα έχουμε να πούμε πάρα πολλά, θα έχουμε να ανοίξουμε πάρα πολλούς φακέλους.

Θυμάμαι πολύ καλά ότι ήταν Οκτώβριος του 2013 όταν με τους συναγωνιστές-Βουλευτές Χρήστο Παππά και Παναγιώτη Ηλιόπουλο πηγαίναμε στον Άρειο Πάγο και καταθέταμε μηνυτήρια αναφορά για τα 110 ευρώ, ένα μικρό ποσοστό είναι αυτό, από τα μαύρα ταμεία του ΠΑΣΟΚ, που τα είχαν ανακαλύψει ειδικοί ελεγκτές, ορκωτοί λογιστές, τα οποία είχαν γίνει βεβαίως πισίνες και βίλες των στελεχών του ΠΑΣΟΚ. Αυτή η μηνυτήρια αναφορά είναι ακόμα κλειδωμένη σε ένα συρτάρι της εισαγγελίας του Αρείου πάγου και –τι σύμπτωση!- την επόμενη μέρα, αφού κάναμε αυτήν τη μήνυση, εισέβαλαν κουκουλοφόροι στα σπίτια μας και μας συνέλαβαν.

Η Χρυσή Αυγή, λοιπόν, έχει να πει πάρα πολλά για τα εγκλήματα που έχουν γίνει διαχρονικά και από τα κόμματα και από τους νταβατζήδες της ενημέρωσης. Χρησιμοποιώ αυτήν την ορολογία, η οποία είναι μια θεσμική, μια πολιτικώς ορθή ορολογία, την οποία είχε πει ο Κώστας Καραμανλής. Βέβαια την είχε πει στον Μπαϊρακτάρη, όταν τρώγανε κοψίδια, όχι μέσα στη Βουλή. Βεβαίως καμμία κυβέρνηση δεν έκανε τίποτα για την επίλυση αυτού του προβλήματος.

Έτσι και ο ΣΥΡΙΖΑ με τους ΑΝΕΛ σήμερα την ώρα που έρχεται νέος κατατρεγμός των Ελλήνων πολιτών με το νέο ασφαλιστικό, με το νέο φορολογικό, με την ισοπέδωση όποιου Έλληνα παράγει σε αυτήν τη χώρα, θέλετε να κάνετε μία εξεταστική, για να τη δείχνουν τα κανάλια, τα οποία ένας Υπουργός σας αποκάλεσε βοθροκάναλα, αντιγράφοντας την ορθή φρασεολογία της Χρυσής Αυγής. Παράλειψε, όμως, να πει ότι σε αυτόν τον βόθρο κυλιέστε εσείς όλη μέρα. Όλη μέρα οι εκπρόσωποι του ΣΥΡΙΖΑ έχουν πιάσει στασίδι σε όλα τα κανάλια της διαπλοκής.

Έχω και ντοκουμέντα εδώ από μια έκθεση του Εθνικού Συμβουλίου Ραδιοτηλεόρασης με τα ποσοστά της παρουσίας των κομμάτων στα δελτία ειδήσεων: Ο ΣΥΡΙΖΑ έχει 42% παρουσία στα βοθροκάναλα. Μέσα σε αυτόν τον βόθρο κυλιέστε καθημερινά, στις εκπομπές της Τρέμη και του Τσίμα έχετε πρώτη θέση και ακολουθεί η Νέα Δημοκρατία με 23%. Το τρίτο κόμμα το πηδάμε. Τη Χρυσή Αυγή δεν την εμφανίζουν ποτέ. Αυτά είναι τα επίσημα στοιχεία του ΕΣΡ. Το ΠΑΣΟΚ έχει 7,2%, το Ποτάμι 6,4%, τα οποία είναι ανύπαρκτα κόμματα στη κοινωνία, δεν υπάρχουν πουθενά. Οι ΑΝΕΛ 4,7% και 4,2% το ΚΚΕ και τελευταία η Χρυσή Αυγή με 3%.

Και θα ήταν 1% αν δεν υπήρχε ένας μικρός τηλεοπτικός σταθμός, το «ΜΑΚΕΔΟΝΙΑ ΤV», που είχε τηρήσει τα προβλεπόμενα από τον νόμο. Αν θέλετε, να δούμε πόσο προβάλλει τη Χρυσή Αυγή όλο το διαπλεκόμενο σύστημα του Μπόμπολα και του Αλαφούζου. Διαβάζω: «ΣΚΑΙ» 1% προβολή της Χρυσής Αυγής, «MEGA» 1,1% προβολή της Χρυσής Αυγής, «ALPHA» 1,5%. Αυτή είναι η διαπλοκή, την οποία μόνο η Χρυσή Αυγή μπορεί να πλήξει, διότι η Χρυσή Αυγή είναι το μόνο κόμμα που πολεμιέται με αυτόν τον ανορθόδοξο και άθλιο τρόπο. Και αυτό, γιατί είναι η μόνη δύναμη που μπορεί να χτυπήσει, να βάλει το μαχαίρι στο κόκκαλο και να διαλύσει αυτούς οι οποίοι έχουν διασύρει την Ελλάδα, έχουν πάρει εκατοντάδες εκατομμύρια ευρώ από τα δημόσια ταμεία, την ώρα που ο ελληνικός λαός πένεται στην κυριολεξία.

Καταθέτω για τα Πρακτικά τα επίσημα στοιχεία από το Εθνικό Συμβούλιο Ραδιοτηλεόρασης.

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μπορούσατε να κάνετε κάτι μέσα σε μία μόνο ημέρα, μέσα σε λίγες ώρες να ψηφίσει μερικούς νόμους η Βουλή και να τελειώνει το διαπλεκόμενο σύστημα, νόμους που άλλωστε είχατε αναγγείλει.

Είχα κάνει εδώ το ερώτημα στον Υπουργό κατά της διαφθοράς για την περιβόητη τροπολογία που αθώωσε τους τραπεζίτες και τους κομματάρχες για τα θαλασσοδάνεια των κομμάτων και είχε δεσμευτεί –όπως έλεγε και ο Τσίπρας προεκλογικά- ότι θα καταργήσει αυτό το αίσχος. Δεν το καταργείτε όμως! Δεν καταργείτε την τροπολογία Σαμαρά που αθωώνει τους κλέφτες του δημοσίου, δεν καταργείτε τον νόμο περί ευθύνης Υπουργών του Βενιζέλου, που αθωώνει όλο το πολιτικό σύστημα που διαχρονικά κατακλέβει την Ελλάδα. Δεν καταργείτε την περιβόητη βουλευτική ασυλία, την οποία βεβαίως η Χρυσή Αυγή με την παρουσία της στη Βουλή την κατήργησε στην πράξη, διότι από τη μέρα που μπήκαμε εδώ μέσα, το 2012, είμαστε οι απόλυτοι πρωταθλητές σε άρσεις ασυλίας. Μας έχετε τσακίσει με όλες αυτές τις στημένες διώξεις, νομίζοντας ότι με αυτόν τον τρόπο θα πλήξετε το εθνικιστικό κίνημα. Δεν καταφέρατε, όμως, απολύτως τίποτα!

Μιας και μιλάμε για θαλασσοδάνεια κομμάτων, όλα αυτά δόθηκαν με βάση την περιβόητη κρατική χρηματοδότηση που παίρνουν όλα τα κόμματα του αντισυνταγματικού τόξου, πλην της Χρυσής Αυγής.

Είναι τιμή μας που ψηφίσατε αυτόν τον αντισυνταγματικό νόμο και που δεν λαμβάνουμε ούτε μισό ευρώ από τα δημόσια ταμεία, την ώρα που ο λαός μας στην κυριολεξία αιμορραγεί. Και αν πουν κάποιοι ότι για ένα εξάμηνο περίπου η Χρυσή Αυγή είχε λάβει κρατική χρηματοδότηση, τότε λοιπόν κάναμε το «έγκλημα» -χαλάσαμε την σούπα», αν θέλετε- και τα λεφτά αυτά δεν τα βάλαμε στην τσέπη μας -όπως έγινε με το ΠΑΣΟΚ, όπου υπάρχει η μαύρη τρύπα των εκατοντάδων εκατομμυρίων και με τους υπολοίπους- δεν πήραμε πισίνες και βίλες για τα στελέχη μας αλλά πήραμε κρέας, πατάτες και μακαρόνια για τον ελληνικό λαό.

Ακόμα και γι’ αυτό, όμως, κάνατε νόμο. Βαφτίσατε συσσίτια μίσους τα συσσίτια κοινωνικής αλληλεγγύης του Λαϊκού Συνδέσμου και τα απαγορεύσατε. Και σήμερα μοιράζονται αφειδώς εκατομμύρια στις ΜΚΟ για να κάνουν συσσίτια για λαθρομετανάστες και την ίδια ώρα είναι παράνομο αυτό που έκανε η Χρυσή Αυγή, σπαταλώντας –με βάση τα δικά σας δεδομένα- την κρατική χρηματοδότηση!

Θα μπορούσατε, αντί να κάνετε εξεταστικές, να λύσετε σε μία μέρα αυτό το ζήτημα: Να καταργήσετε το ακατάσχετο της κρατικής χρηματοδότησης των κομμάτων. Το είχα θέσει και πάλι στον κοινοβουλευτικό έλεγχο αυτό το θέμα και είχαμε πει ότι έτσι χρεοκοπούν αυθημερόν τα κόμματα και πάνε στη φυλακή οι διαχειριστές των οικονομικών τους και οι τραπεζίτες που τους χάρισαν τα θαλασσοδάνεια. Είχα λάβει τότε την εξής απάντηση από τον αρμόδιο Υπουργό Κουρουμπλή, ότι δεν μπορούμε να καταργήσουμε το ακατάσχετο, γιατί έτσι θα πλήξουμε τους εργαζομένους, κάποιες εκατοντάδες –λέει- πολίτες. Δεν σκεφτήκατε τις εκατοντάδες χιλιάδες των πολιτών, των εργαζομένων του ιδιωτικού τομέα, που ΠΑΣΟΚ, Νέα Δημοκρατία, ΣΥΡΙΖΑ και ΑΝΕΛ με τη μνημονιακή πολιτική καταδίκασαν στην ανέχεια. Σκεφτήκατε το πού πάει η κρατική χρηματοδότηση στα κόμματα.

Τα λεφτά αυτά, αυτά τα εκατομμύρια δεν πάνε στους εργαζομένους. Η απόλυτη πλειοψηφία των χρημάτων αυτών πάνε σε λαμόγια. Εσείς δίνατε στους εκβιαστές, στους Μαυρίκους και σε όλους αυτούς που δεν τους ήξερε ούτε η μάνα τους, δεκαοκτώ χιλιάδες ευρώ –λέει- τον μήνα, σε κάτι ανύπαρκτες εφημερίδες. Φανταστείτε πόσα έχουν πάρει τα διαπλεκόμενα «τσοντοκάναλα» του Μπόμπολα, του Αλαφούζου, όλων αυτών που πολεμούν κάθε μέρα τον Λαϊκό Σύνδεσμο-Χρυσή Αυγή.

Έχουμε φτάσει στο σημείο να μην υπάρχει το τρίτο κόμμα –όπως προείπα- στην ενημέρωση. Η μόνη περίπτωση να γίνει αναφορά στη Χρυσή Αυγή είναι ή να κάνουμε μπάχαλο καμμιά επιτροπή μέσα στη Βουλή ή να γίνονται επεισόδια και μέσα στα επεισόδια να είναι κι ένας Βουλευτής της Χρυσής Αυγής, να τον βάλουν σε έναν κόκκινο κύκλο και να λένε: «Ορίστε». Μόνο έτσι ακούγεται πλέον η φωνή της τρίτης πολιτικής δύναμης της χώρας. Τέτοιος είναι ο τρόμος αυτού του συστήματος που έχει -όπως είπα- πρώτο τραπέζι πίστα τους εκπροσώπους του ΣΥΡΙΖΑ και βεβαίως -χρόνια τώρα- της Νέας Δημοκρατίας.

Και επειδή μιλάει και ο ΣΥΡΙΖΑ για δάνεια κομμάτων, όπως έχει αναφερθεί έχει πάρει και ο ΣΥΡΙΖΑ δάνειο και μπορεί τώρα να έχει πολύ υψηλή κρατική χρηματοδότηση, τώρα που έχει φτάσει σε υψηλά ποσοστά, τα ποσοστά όμως αυτά πέφτουν ήδη, εξανεμίζονται με την πολιτική που εφαρμόζετε και πολύ σύντομα θα ξαναγυρίσει στον παλιό καλό ΣΥΡΙΖΑ του 4%. Να δούμε τότε πώς θα αποπληρώσει τα δάνειά του.

Βεβαίως όλα αυτά σύμφωνα με κάποιους εισαγγελείς θεωρούνται νόμιμα, για να κλείσω με αυτήν την αναφορά και για να εξηγήσω με ποιον τρόπο -τον μοναδικό τρόπο- μπορεί να λυθεί το πρόβλημα. Σύμφωνα με έναν εισαγγελέα, λοιπόν, από το Εφετείο τα μαύρα λεφτά που έβαζε η «SIEMENS» μέσω του Τσουκάτου στα ταμεία του ΠΑΣΟΚ μέσα σε pampers, μέσα σε μαύρες σακούλες, τα εκατομμύρια αυτά είναι νόμιμη χορηγία.

Βεβαίως, είναι ένα παραδικαστικό κύκλωμα της Νέας Δημοκρατίας, το οποίο συνεχίζει να υπάρχει και να δρα και σήμερα επί ΣΥΡΙΖΑ. Ο ίδιος εισαγγελέας ονόματι Κωσταρέλλος, παρεμπιπτόντως, που λέει ότι ο Χριστοφοράκος είναι καθαρός και μπορεί να έρθει στην Ελλάδα να κυκλοφορεί ελεύθερος, λέει σε εμένα και σε άλλους Βουλευτές της Χρυσής Αυγής ότι δεν μπορούμε να συμμετέχουμε σε δημόσιες εκδηλώσεις του κόμματός μας. Πού ξανακούστηκε σε όλον τον κόσμο εκλεγμένος Βουλευτής να μην μπορεί να μιλάει σε δημόσιες εκδηλώσεις του κόμματός του;

Πρέπει, λοιπόν, αυτό το καρκίνωμα να ξεριζωθεί, να φύγει από τα σπλάχνα της ελληνικής κοινωνίας. Τα προβλήματα λύνονται. Τα δεσμά που δεν λύνονται, σύμφωνα με τη δική σας ρητορική, κόβονται, σύμφωνα με τις θέσεις του Λαϊκού Συνδέσμου-Χρυσή Αυγή. Δεν χρειάζονται εξεταστικές!

Ποιοι χρωστάνε εκατοντάδες εκατομμύρια ευρώ, τα οποία έλαβαν παράνομα, όπως ο Μπόμπολας που χρέωνε 1,1 εκατομμύριο ευρώ; Προσέξτε. Ο τηλεοπτικός σταθμός «MEGA» κοστολογεί 1,1 εκατομμύριο ευρώ κάθε επεισόδιο της παιδικής σειράς «Τα Στρουμφάκια», για να πάρει δάνειο. Έτσι πήρε δάνειο ο Μπόμπολας. Για να μην πάμε στο πώς πήραν δάνειο τα κόμματα.

Μπαίνει ένας εισαγγελέας σε μια μέρα σε όλες αυτές τις επιχειρήσεις που είναι άντρα οικονομικής διαφθοράς, συλλαμβάνει τους υπαιτίους και πάνε στην φυλακή. Ούτε εξεταστικές ούτε επικοινωνιακά σόου! Πολιτική κάθαρση μέσα σε μια μέρα!

Αυτά μπορεί να τα κάνει μόνο ο Λαϊκός Σύνδεσμος-Χρυσή Αυγή, που εμείς το λέμε, δεν το κρύβουμε: Όλους αυτούς οι οποίοι έκλεψαν επί της ουσίας χρήματα από το ελληνικό δημόσιο για να λειτουργούν τις παράνομες επιχειρήσεις τους, τα διαπλεκόμενα κανάλια της μαύρης συστημικής προπαγάνδας, θα τους κλείσουμε, θα τους ρίξουμε «μαύρο» σε μια μέρα. Όποιος δεν έχει να πληρώσει αυτά που χρωστάει στον Έλληνα πολίτη θα πέσει «μαύρο» και θα πάει στη φυλακή. Αυτά, όμως, είναι ικανός να τα κάνει μόνο ο πολιτικός φορέας Λαϊκός Σύνδεσμος-Χρυσή Αυγή.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Ξινού Νερού Φλώρινας και Αγίου Παντελεήμονα Φλώρινας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι την Τετάρτη 20 Απριλίου 2016 και ώρα 10:00΄, θα διεξαχθεί συζήτηση προ Ημερησίας Διατάξεως με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη σε επίπεδο Αρχηγών κομμάτων, σχετικά με την ασφάλεια των πολιτών, σύμφωνα με το άρθρο 143 παράγραφο 2 του Κανονισμού της Βουλής.

Έχω την τιμή να ανακοινώσω το δελτίο των επικαίρων ερωτήσεων της Δευτέρας 18 Απριλίου 2016, το οποίο έχει συνταχθεί και του οποίου η συζήτηση θα διεξαχθεί στις 17:00΄ την ερχόμενη Δευτέρα, γιατί θα περιλαμβάνει και τις ερωτήσεις που δεν έγιναν σήμερα.

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 779/12-4-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εσωτερικών και Διοικητικής Ανασυγκρότησης, σχετικά με την Περιφερειακή Οδό Θεσσαλονίκης.

 2. Η με αριθμό 772/11-4-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Οικονομικών, σχετικά με την εξίσωση ειδικού φόρου κατανάλωσης πετρελαίου κίνησης και αμόλυβδης βενζίνης.

 3. Η με αριθμό 757/6-4-2016 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Οικονομικών, σχετικά με τη Φορολόγηση Ανείσπρακτων Μισθωμάτων 2015 και την αποχή των δικηγόρων από τα καθήκοντά τους.

 4. Η με αριθμό 784/12-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου.

 5. Η με αριθμό 781/12-4-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με το Παγκόσμιο Σκάνδαλο Offshore και τη φοροδιαφυγή.

 Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

 1. Η με αριθμό 773/11-4-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εξαίρεση του Δήμου Βόλου από το Πρόγραμμα Κοινωφελούς Εργασίας.

 2. Η με αριθμό 785/12-4-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Περιβάλλοντος και Ενέργειας, σχετικά με την επαναπόδοση εξορυχθέντων εδαφών από την ΔΕΗ Α.Ε..

3. Η με αριθμό 742/4-4-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση από ΜΚΟ με ύποπτο ρόλο και χρηματοδότηση στους χώρους υποδοχής προσφύγων και παράνομων μεταναστών.

 4. Η με αριθμό 746/4-4-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Πολιτισμού και Αθλητισμού, σχετικά με την ανάγκη επαναθέσπισης της ενιαίας τιμής του βιβλίου.

 5. Η με αριθμό 755/5-4-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, σχετικά με τις μονάδες παραγωγής ενέργειας από βιομάζα στον Δήμο Γόρτυνας Ηρακλείου Κρήτης.

 6. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

 7. Η με αριθμό 707/28-3-2016 επίκαιρη ερώτηση του Βουλευτή Α΄ Πειραιά της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τον ρόλο των ΜΚΟ για την αντιμετώπιση του προσφυγικού και μεταναστευτικού προβλήματος

 8. Η με αριθμό 663/15-3-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου ελληνικού τηλεοπτικού καναλιού και την καθυστέρηση των δανείων που έχουν χορηγηθεί στην εταιρεία «ΠΗΓΑΣΟΣ Α.Ε.».

 9. Η με αριθμό 745/4-4-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ–ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τα μη εξυπηρετούμενα δάνεια.

 10. Η με αριθμό 764/8-4-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με τον έλεγχο των συνθηκών μετακίνησης των προσφύγων και των μεταναστών από τη Χίο στη Λέρο.

 11. Η με αριθμό 763/8-4-2016 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Εσωτερικών και Διοικητικής Ανασυγκρότησης, σχετικά με το Κέντρο «Ανοιχτής Δομής Φιλοξενίας» Χέρσου.

 12. Η με αριθμό 726/1-4-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση ελληνικής ιθαγένειας από ομογενείς της πρώην ΕΣΣΔ.

 13. Η με αριθμό 724/31-3-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση ευρωπαϊκών πόρων και τη μη εφαρμογή του νόμου για την χορήγηση ελληνικής ιθαγένειας.

Το δελτίο επικαίρων ερωτήσεων της Παρασκευής 15 Απριλίου 2016, το οποίο ενσωματώθηκε στο δελτίο επικαίρων ερωτήσεων της Δευτέρας 18 Απριλίου 2016, έχει ως εξής:

 Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 774/11-4-2016 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Ναυτιλίας και Νησιωτικής Πολιτικής, σχετικά με τον Οργανισμό Λιμένος Θεσσαλονίκης (ΟΛΘ).

 2. Η με αριθμό 782/12-4-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Εσωτερικών και Διοικητικής Ανασυγκρότησης και Υποδομών, Μεταφορών και Δικτύων, σχετικά με τη δημιουργία φράγματος στο Κυπαρίσσι του Νομού Ηρακλείου στη θέση «Κακιά Σκάλα».

 3. Η με αριθμό 777/11-4-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Οικονομικών, σχετικά με τον κίνδυνο απώλειας χορηγήσεων από τα χρηματοδοτικά όργανα της Ευρωπαϊκής Ένωσης για την αρωγή των προσφύγων.

  Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

 1. Η με αριθμό 771/11-4-2016 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας,  σχετικά με το «ενεργειακό μέλλον» του Νομού Φλώρινας.

 2. Η με αριθμό 783/12-4-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων εξασφάλισης δωρεάν και ποιοτικής σίτισης και στέγασης των φοιτητών που σπουδάζουν στα παραρτήματα του Πανεπιστημίου Πατρών στο Αγρίνιο.

 3. Η με αριθμό 775/11-4-2016 επίκαιρη ερώτηση του Ανεξάρτητου Βουλευτή Αχαΐας   κ. Νικολάου Νικολόπουλου προς τον Υπουργό Υποδομών, Μεταφορών και Δικτύων,  σχετικά με τη «λεηλασία δημοσίου χρήματος, λόγω της διαιτησίας στα συγχρηματοδοτούμενα από κοινοτικούς πόρους δημόσια έργα».

 4. Η με αριθμό 740/4-4-2016 επίκαιρη ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση των ΜΚΟ στη χώρα.

 5. Η με αριθμό 749/5-4-2016 επίκαιρη ερώτηση του Βουλευτή Α΄ Πειραιά του Λαϊκού Συνδέσμου – Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Ακαδημίας Λιμενικού Σώματος.

 6. Η με αριθμό 741/4-4-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Οικονομίας, Ανάπτυξης και Τουρισμού, σχετικά με τη χρηματοδότηση των έργων ΕΣΠΑ 2007-2013 που βρίσκονται «σε κίνδυνο».

Κύριοι συνάδελφοι, ο Βουλευτής κ. Αναστάσιος Μεγαλομύστακας ζητεί άδεια απουσίας στο εξωτερικό από 19 Απριλίου έως 21 Απριλίου 2016, προκειμένου να μεταβεί στις Βρυξέλλες, με προσωπικά του έξοδα, για κάποια διάλεξη. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η Βουλή ενέκρινε τη ζητηθείσα άδεια.

Τον λόγο έχει ο κ. Ιωάννης Κουτσούκος εκ μέρους της Δημοκρατικής Συμπαράταξης ΠΑΣΟΚ – ΔΗΜΑΡ για δέκα λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πιστεύω να έχουμε όλοι την αίσθηση της σκληρής πραγματικότητας και να μην έχει ο καθένας στο μυαλό του τη δική του εικονική πραγματικότητα, γιατί δυστυχώς, η συγκυβέρνηση ΣΥΡΙΖΑ – ΑΝΕΛ με τους τυχοδιωκτισμούς της, τους τακτικισμούς της, έχει μπλέξει τη χώρα σε μια μεγάλη περιπέτεια κι έχει εγκλωβίσει την Ελλάδα σε ένα μεγάλο αδιέξοδο.

Οι επιπτώσεις του αδιεξόδου αυτού είναι φανερές σε κάθε επίπεδο: Δημοσιονομικά, με τα μέτρα 7,2 δισεκατομμυρίων για τη διετία 2015 – 2016 που ψήφισε η Πλειοψηφία και με πρόσθετα μέτρα 5,4 δισεκατομμύρια ή 2% του ΑΕΠ, που η ίδια η Κυβέρνηση πρότεινε και δήθεν διαπραγματεύεται σκληρά με τους θεσμούς.

Αναπτυξιακά, με την επιστροφή στην ύφεση, το κλίμα πολιτικής αβεβαιότητας και οικονομικής αστάθειας και κυρίως την αδυναμία για τη διαμόρφωση ενός αναπτυξιακού πλαισίου και για την προσέλκυση επενδύσεων και τη δημιουργία θέσεων εργασίας.

Σε κοινωνικό επίπεδο, δυστυχώς, τα αδιέξοδα αποτυπώνονται στο κλίμα κατήφειας, απαισιοδοξίας και αβεβαιότητας που επικρατεί σε κάθε κοινωνική ομάδα. Το διαπιστώνουμε καθημερινά όσοι έχουμε σχέση με την πραγματικότητα. Αποτυπώνεται, όμως και σε όλες τις μετρήσεις της κοινής γνώμης.

Αν σε αυτά τα αδιέξοδα προσθέσουμε και το αδιέξοδο του εγκλωβισμού μεταξύ των βορείων συνόρων της χώρας και της Τουρκίας πενήντα τριών χιλιάδων ψυχών, προσφύγων και μεταναστών, θέμα που αδυνατούμε να διαχειριστούμε, τότε έχουμε σχεδόν όλη την εικόνα του εγκλωβισμού και των αδιεξόδων της χώρας που πάει από το κακό στο χειρότερο.

Η Κυβέρνηση, στην αγωνιώδη προσπάθειά της να κρατήσει κάποιο από τα κοινωνικά ερείσματά της, τώρα που τα προεκλογικά και μετεκλογικά ψέματα αυταπόδεικτα αποδεικνύονται και με δεδομένο ότι δυσκολεύεται να διαχειριστεί την ανώμαλη προσγείωση της στη σκληρή πραγματικότητα, επιχειρεί διαφόρων ειδών αντιπερισπασμούς και ασκήσεις κομματικής συσπείρωσης, με αιχμή τη δήθεν μάχη κατά της διαφθοράς και της διαπλοκής. Τα έχουμε ξανακούσει.

Ο Πρωθυπουργός, αμυνόμενος απέναντι στις καταγγελίες για ωμές, απροσχημάτιστες και πρωτοφανείς παρεμβάσεις στη δικαιοσύνη, ζήτησε προ ημερήσιας διάταξης συζήτηση για τη διαφθορά και τη διαπλοκή, απειλώντας με αποκαλύψεις, διευθύνσεις και ονόματα. Άνθρακες ο θησαυρός!

Ο κ. Τσίπρας αφού ξιφούλκησε, για μια ακόμα φορά, κατά της διαπλοκής, με τη γνωστή του ρητορεία, παρουσίασε τις δεκατρείς αμαρτίες του συστήματος της διαπλοκής, όπως τις είχε παρουσιάσει η Μαύρη Βίβλος της κ. Κωνσταντοπούλου και η «ΑΥΓΗ» επανειλημμένα στα τέλη του 2014 και προεκλογικά.

Ο κ. Τσίπρας, όμως, ξέχασε ότι είναι Πρωθυπουργός κοντά ενάμιση χρόνο τώρα και πώς, αν ήθελε, με την πλειοψηφία που διαθέτει με το συνέταιρό του, τον άλλο πολέμιο της διαπλοκής και των offshore, τον κ. Καμμένο, θα είχε καταργήσει αυτές τις νομοθετικές ρυθμίσεις. Τον προκάλεσε, μάλιστα, από αυτό εδώ το Βήμα η κ. Γεννηματά να το κάνει με ένα νόμο και με ένα άρθρο, όπως έλεγε δηλαδή ότι θα καταργούσε τα μνημόνια.

Τι απέμεινε, όμως, κυρίες και κύριοι συνάδελφοι, απ’ αυτή τη συζήτηση; Απέμεινε η δέσμευση του Πρωθυπουργού για σύσταση εξεταστικής επιτροπής που θα αφορά τα δάνεια των κομμάτων και των μέσων μαζικής ενημέρωσης. Κατά συνέπεια, η πρόταση που συζητούμε σήμερα, αφορά το μέρος ενός πολιτικού σχεδιασμού για την αντιμετώπιση των κυβερνητικών αδιεξόδων και τη συσπείρωση της Πλειοψηφίας, ενόψει δύσκολων ψηφοφοριών, που θα αφορούν νέους φόρους και περικοπές συντάξεων. Ασκήσεις πυκνής τάξης δηλαδή. Να συζητήσουμε τα δάνεια κομμάτων και μέσων μαζικής ενημέρωσης τώρα που θα παραδώσουμε τα δάνεια των υπερχρεωμένων νοικοκυριών στα ξένα κερδοσκοπικά funds, στα «κοράκια», όπως έλεγε ο κ. Τσίπρας.

Εμείς διατυπώσαμε, από την πρώτη κιόλας στιγμή, μια καθαρή θέση, δηλώσαμε ότι θα ψηφίσουμε αυτήν την πρόταση, καθώς δεν έχουμε να κρύψουμε τίποτα ούτε φοβόμαστε τίποτα. Την υποκρισία σας όμως και θα την αποκαλύψουμε και θα πολεμήσουμε τη σκοπιμότητά σας.

Λέτε, κυρίες και κύριοι συνάδελφοι της Πλειοψηφίας, στην πρότασή σας: Να μάθει ο λαός την αλήθεια. Όμως, από το πλήθος των ερωτήσεων και των απαντήσεων κατά τη διαδικασία του Κοινοβουλευτικού Ελέγχου και τα σχετικά δημοσιεύματα, είναι γνωστό το ύψος των δανείων, τόσο των κομμάτων, όσο και των μέσων μαζικής ενημέρωσης.

Αν νομίζετε ότι δεν είναι ακριβή τα στοιχεία που δίνουν οι Υπουργοί σας, απαντώντας στις ερωτήσεις των συναδέλφων της Πλειοψηφίας –μερικοί, μάλιστα, το κάνουν με έναν ιδιαίτερα εμμονικό τρόπο, αναφέρθηκε ο κ. Δημήτρης Καμμένος στις ερωτήσεις κάποιου συναδέλφου-, τότε καλέστε τους Υπουργούς σας να γίνουν ακριβείς στις απαντήσεις τους.

Φαντάζομαι ότι έχετε διαβάσει αυτόν τον όγκο των ερωτήσεων και των απαντήσεων, εδώ κοινοβουλευτικά έγγραφα είναι, από τα οποία προκύπτει το μέγεθος του προβλήματος, το ύψος των δανείων και οι διαδικασίες της χορήγησής τους. Εξάλλου, αυτά τα στοιχεία τα χρησιμοποίησε και ο κ. Τσίπρας κατά την προ ημερησίας διατάξεως συζήτηση εδώ στη Βουλή και μας είπε και νούμερα.

Επίσης, λέτε στην πρότασή σας: «Να αποδοθούν ευθύνες». Μάλιστα. Ο κ. Παπαγγελόπουλος είναι εδώ; Έφυγε. Ο κ. Παπαγγελόπουλος απάντησε εδώ στη Βουλή σε επίκαιρη ερώτηση συναδέλφου ότι η υπόθεση αυτή βρίσκεται στη δικαιοσύνη. Δεν έχετε εμπιστοσύνη στη δικαιοσύνη; Δεν έχετε εμπιστοσύνη στον κ. Παπαγγελόπουλο; Εμείς έχουμε κάθε λόγο να μην του έχουμε εμπιστοσύνη, με όλες αυτές τις παρεμβάσεις που κάνει στη Δικαιοσύνη. Εσείς γιατί δεν έχετε εμπιστοσύνη;

Σε ό,τι αφορά τα οικονομικά του ΠΑΣΟΚ, στα οποία επικεντρώνεστε και εσείς και ο ακροδεξιός σας εταίρος, θέλω να το επαναλάβω για μια ακόμη φορά: Εμείς, το ΠΑΣΟΚ, καλέσαμε και αναθέσαμε σε έξι μεγάλες εταιρείες ορκωτών λογιστών που λειτουργούν στη χώρα μας, δηλαδή «GRANT THORNTON”, “KPMG”, “ERNST & YOUNG”, “DELLOITTE”, “PRICEWATERHOUSE”, “ΣΟΛ Α.Ε.”, τη διερεύνηση των οικονομικών μας και το πόρισμα αυτό βρίσκεται στη δικαιοσύνη από τον Μάιο του 2014, κύριε συνάδελφε που διερωτήθηκες, και περιμένουμε τα αποτελέσματα της έρευνας της Δικαιοσύνης.

Είμαστε το μόνο κόμμα που το κάναμε και είναι φανερό γιατί το αποκρύπτετε και στη ρητορεία σας και στην πρόταση για την εξεταστική επιτροπή.

Επίσης, γιατί δεν λέτε την αλήθεια και συνδέετε τον υπερδανεισμό των κομμάτων με τα μνημόνια, ενώ γνωρίζετε ότι αυτός προέκυψε την περίοδο της αμεριμνησίας, όταν χτύπαγε το καμπανάκι και πολλοί το αγνοούσαν κι άλλοι κρυβόντουσαν ή δραπέτευαν; Αυτή την περίοδο της αμεριμνησίας, των παχέων αγελάδων, γνωρίζετε ότι εκτός από τα ελλείμματα και το δημόσιο χρέος, μεγάλωσε, διογκώθηκε και το ιδιωτικό χρέος. Εκατό δισεκατομμύρια περίπου τα βγάζει το ΔΝΤ στην προχθεσινή του έκθεση. Είναι το χρέος των επιχειρήσεων και των νοικοκυριών.

Και βέβαια, δεν υποτιμούμε καθόλου εμείς τα χρέη των μέσων μαζικής ενημέρωσης και των κομμάτων και για συμβολικούς λόγους. Είναι, όμως, υποκριτική η συζήτηση, λαμβάνοντας υπ’ όψιν την τάξη μεγέθους των υποχρεώσεων των κομμάτων έναντι του ιδιωτικού χρέους. Προφανώς, δεν πρόκειται εμείς να υπερασπιστούμε αυτούς από τα μέσα μαζικής ενημέρωσης που πήραν θαλασσοδάνεια και «βάρεσαν κανόνια». Επίδοξοι μιντιάρχες -δεν ξέρω αν θα τους δώσετε άδεια- είναι σε αυτή τη λίστα.

Τέλος, κυρίες και κύριοι συνάδελφοι, γιατί αποκρύπτετε ότι όποια προσπάθεια έγινε για να αντιμετωπιστεί ο υπερδανεισμός των κομμάτων είναι έργο δικό μας, με τον ν.323/2002; Γιατί ο υπερδανεισμός προέκυψε λόγω της μεγάλης αντιπαράθεσης στη σπατάλη κι εμείς προσπαθήσαμε να βάλουμε τέλος.

Γιατί δεν παρουσιάζετε την πραγματικότητα της περιστολής της κρατικής επιχορήγησης με δικές μας πρωτοβουλίες, διατηρώντας μία εικόνα σπατάλης και αλόγιστης χρήσης του δημόσιου χρήματος, όταν εμείς περιορίσαμε την κρατική χρηματοδότηση στο 0,5‰ του προϋπολογισμού, δηλαδή 50 λεπτά ανά χιλιάρικο κρατικής δαπάνης;

Να απολογηθείτε γιατί δεν τα ψηφίσατε αυτά, αγαπητοί συνάδελφοι του ΣΥΡΙΖΑ. Η κ. Γεροβασίλη ήταν εισηγήτρια του κόμματός σας στη σχετική συζήτηση στη Βουλή. ‘Οπως δεν ψήφισε και τη διεύρυνση της Επιτροπής Ελέγχου της Βουλής με δικαστές.

Δεν θα πει ο ΣΥΡΙΖΑ, κυρίες και κύριοι συνάδελφοι, ότι έχει διπλάσιο του ποσοστού του δανεισμό την περίοδο που ήταν κόμμα του 4%; Και τι εγγυήσεις εμπράγματες έδωσε γι’ αυτό; Δεν θα πει ο ΣΥΡΙΖΑ, που μας κατηγορεί εμάς για φτηνό δανεισμό ότι τα επιτόκια στην ΑΤΕ έχουν γίνει 9% από το 2010; Δεν θα πει ο κ. Τσίπρας, που μας κατηγορούσε στη συζήτηση εδώ ότι δανειζόμαστε την ώρα που κανένας μικρός δεν είχε πρόσβαση στο τραπεζικό σύστημα, ότι το κόμμα του, ο ΣΥΡΙΖΑ, δανείστηκε το 2014 ενάμισι εκατομμύριο;

**ΣΩΚΡΑΤΗΣ ΦΑΜΕΛΛΟΣ:** ...(δεν ακούστηκε)

**ΓΙΑΝΝΗΣ ΚΟΥΤΣΟΥΚΟΣ:** Από τον ισολογισμό του ΣΥΡΙΖΑ, κύριε συνάδελφε, μην έχετε καμμία απορία.

Παρακαλώ, ο ισολογισμός του ΣΥΡΙΖΑ είναι αυτός. Και τι εμπράγματες εγγυήσεις δώσατε, όπως είπε ο εισηγητής σας, την ώρα που κανένας δεν είχε πρόσβαση στο τραπεζικό σύστημα;

**ΣΩΚΡΑΤΗΣ ΦΑΜΕΛΛΟΣ:** Τα πληρώνετε εσείς τα δάνειά σας;

**ΓΙΑΝΝΗΣ ΚΟΥΤΣΟΥΚΟΣ:** Το καταθέτω στα Πρακτικά.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΩΚΡΑΤΗΣ ΦΑΜΕΛΛΟΣ:** Ψευδολογείτε ασυστόλως! Είναι ενήμερα τα δάνειά σας;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ ησυχία.

Ολοκληρώστε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Κυρίες και κύριοι συνάδελφοι, πώς θα εξηγήσει ο ΣΥΡΙΖΑ ότι στις ευρωεκλογές εμείς χαλάσαμε 210.000 και ο ΣΥΡΙΖΑ χάλασε 1.300.000; Δεν θα μας πει πόσα χάλασε στις τελευταίες εκλογές, όταν εμείς χαλάσαμε μόνο τα λεφτά της κρατικής επιχορήγησης, και πού τα βρήκε;

Εμείς, για να τελειώνω, θέλω να σας πω ότι βγάλαμε τα συμπεράσματά μας και κάναμε την αυτοκριτική μας. Νοικοκυρέψαμε το ΠΑΣΟΚ, μειώσαμε κατά 95% τις δαπάνες μας και σήμερα καλύπτουμε τα έξοδα της λειτουργίας, κυρίως με το εναπομείναν ποσό της κρατικής χρηματοδότησης και τις εισφορές των Βουλευτών κατά 15%. Μπορεί ο ΣΥΡΙΖΑ να δώσει το παράδειγμα ενός νοικοκυρεμένου κόμματος;

Μας κατηγορείτε, κυρίες και κύριοι συνάδελφοι, γιατί δεν προβλέψαμε την αλλαγή των πολιτικών συσχετισμών και την αλλαγή των αντικειμενικών δεδομένων και έχουν γίνει τώρα τα δάνεια μη εξυπηρετούμενα. Εσείς, που κατρακυλάτε, προβλέπατε ποια θα είναι η εξέλιξη τα προηγούμενα χρόνια, που βάλατε εύκολα την υπογραφή σας σε αυτό το κείμενο και εσείς της Πλειοψηφίας και οι άλλοι που προέρχονται από τις τάξεις του γενιτσαρισμού και υπογράφουν κατά του άλλου τους εαυτού σε αυτήν την πρόταση; Και δεν μιλάω τώρα για τους ακροδεξιούς συνεταίρους σας, γιατί αυτοί, τούτη την περίοδο, πρέπει να κοιτάξουν τις απολογίες του κ. Καμμένου για τις δραστηριότητες της οικογένειάς του στους οικονομικούς παραδείσους.

Ακούστε, κυρίες και κύριοι συνάδελφοι, θα τελειώσω με τούτο: Αυτός ο φαύλος κύκλος των εξεταστικών, που ξεκίνησε το 1989, οδηγεί κάθε φορά το πολιτικό σύστημα προς τα κάτω. Οι μόνες εξεταστικές που πήγαν κατηγορούμενοι στη δικαιοσύνη ήταν αυτές που κάναμε εμείς το 2010 για το Βατοπέδι και τον Τσοχατζόπουλο.

Εάν θέλατε να αντιμετωπίσουμε τα ζητήματα των παθογενειών του πολιτικού συστήματος, για τα οποία και εσείς έχετε ευθύνη, γιατί έχετε συμβάλει με την ψευδολογία σας, έπρεπε να έχετε μία άλλη πολιτική πρόταση μεγάλων θεσμικών αλλαγών, που χρειάζεται η χώρα.

Και δεν είναι μόνο που δεν βγάλατε συμπεράσματα εσείς της Πλειοψηφίας. Ούτε η Νέα Δημοκρατία έχει βγάλει συμπεράσματα. Γιατί μας φέρνει εδώ πρόταση για μια εξεταστική επιτροπή, σωστά αναδεικνύει το ζήτημα του τρίτου μνημονίου και του ξεπουλήματος των τραπεζών, αλλά αρνείται και αυτή, όπως και εσείς, να συμβάλει στη μία και μοναδική εξεταστική που έχει προτείνει η Δημοκρατική Συμπαράταξη ΠΑΣΟΚ-ΔΗΜΑΡ, από τον Δεκέμβρη μήνα, η οποία λέει «έρευνα για όλους και για όλα» -για να φανεί η μοναδική αλήθεια- «από το 2000 και μετά» με νούμερα, με αριθμούς, με εμπειρογνώμονες, για να κλείσει αυτή η παλιά σελίδα της ιστορίας μας και να πάμε σε μια νέα σελίδα, αυτήν που έχει ανάγκη ο τόπος.

Εμείς, αυτήν την πολιτική πρόταση κάνουμε. Είναι μια τολμηρή πρόταση, αφορά και τις δικές μας ευθύνες και σας καλούμε να την συνυπογράψετε, εάν θέλετε να πάει μπροστά ο τόπος. Αλλιώς, τα υπόλοιπα είναι παιχνίδια εξουσίας, εκ του πονηρού, ύστερες σκέψεις, και σε αυτό το παιχνίδι εμείς ούτε θα συμμετέχουμε ούτε άλλοθι θα σας δώσουμε, γιατί θέλουμε μια άλλου τύπου προοδευτική διακυβέρνηση, ένα άλλο σχέδιο για τη χώρα, με μεταρρυθμίσεις και αλλαγές. Αυτήν τη μάχη δίνει η Κεντροαριστερά στη χώρα μας.

Ευχαριστώ, κυρίες και κύριοι συνάδελφοι.

(Χειροκροτήματα απ’ την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κάνω πάλι έκκληση για τήρηση του χρόνου. Διότι διαφορετικά, δεν θα φτάσουμε στην ώρα που επιθυμείτε όλοι και θα έχετε μετά άγχος.

Τον λόγο έχει ο κ. Καραθανασόπουλος από την Κοινοβουλευτική Ομάδα του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Για μια ακόμα φορά, ερχόμαστε να συζητήσουμε πρόταση κομμάτων για τη συγκρότηση εξεταστικής επιτροπής. Όμως, και στη συγκεκριμένη περίπτωση, δεν υπάρχει καμμία απολύτως πρωτοτυπία, γιατί η συγκεκριμένη πρόταση έρχεται σε μια περίοδο που εντείνονται οι διεργασίες, οι διαπραγματεύσεις μέσα από διάφορα πισωγυρίσματα και μπρος-πίσω, για το κλείσιμο της πρώτης αξιολόγησης του τρίτου μνημονίου.

Πρόκειται για μια αξιολόγηση και συμφωνία, η οποία θα σηματοδοτήσει όχι την ανακούφιση των λαϊκών στρωμάτων, αλλά αντίθετα την κλιμάκωση της αντιλαϊκής επίθεσης, με σκοπό την περαιτέρω προώθηση της δημοσιονομικής προσαρμογής αλλά, πάνω και πρώτα απ’ όλα, τη θωράκιση της ανταγωνιστικότητας και της κερδοφορίας των μονοπωλιακών ομίλων.

Τα μέτρα είναι γνωστά: Νέα φοροεπιδρομή για τα λαϊκά εισοδήματα, κατεδάφιση του κοινωνικού χαρακτήρα της δημόσιας ασφάλισης, διαχείριση των κόκκινων δανείων στα διάφορα funds, ούτως ώστε να ανοίξει ο δρόμος για τους πλειστηριασμούς, ακόμη και πρώτης κατοικίας, στα πλαίσια της εξυγίανσης του χρηματοπιστωτικού συστήματος, επιτάχυνση της διαδικασίας των ιδιωτικοποιήσεων και της εκχώρησης της δημόσιας περιουσίας, αλλά και ταυτόχρονα, νέα κίνητρα στο μεγάλο κεφάλαιο, μέσα από τον νέο αναπτυξιακό νόμο, αλλά και ξεμπλοκάρισμα των νέων χρηματοδοτικών πακέτων προς τους κεφαλαιοκράτες μέσα από το ΕΣΠΑ ή το πρόγραμμα Γιουνκέρ.

Καλό θα ήταν εδώ να θυμηθούμε την εμπειρία -η οποία είναι πλούσια- των προηγούμενων εξεταστικών. Κατ’ αρχάς, τόσο οι προηγούμενες κυβερνήσεις της Νέας Δημοκρατίας και του ΠΑΣΟΚ, όσο και η σημερινή Κυβέρνηση ΣΥΡΙΖΑ-ΑΝΕΛ -και θα θυμίσω ότι είναι η δεύτερη φορά, γιατί είχε φέρει πρόταση, τη στιγμή που διαπραγματευόταν με την τρόικα, για τη συγκρότηση εξεταστικής για τα μνημόνια, το πρώτο και το δεύτερο, που αυτή έμεινε στα αζήτητα, διέκοψε τις λειτουργίες της- όταν πιέζονται και κυρίως τις παραμονές, που πρόκειται να επιβάλουν σκληρά αντιλαϊκά μέτρα, επιχειρούν να πετάξουν τη μπάλα στην εξέδρα, να αλλάξουν την ημερήσια διάταξη των πολιτικών εξελίξεων, να αποπροσανατολίσουν τον λαό, διαμορφώνοντας ένα έδαφος, για να κλιμακωθεί μια άσφαιρη αντιπαράθεση ανάμεσα στα κόμματα της Κυβέρνησης και της Αντιπολίτευσης για ζητήματα που αφορούν υπαρκτά σκάνδαλα, για ζητήματα διαφθοράς, φέρνοντας προτάσεις εξεταστικών επιτροπών.

Όμως, και τι άλλο δείχνει η εμπειρία από τις τόσες εξεταστικές επιτροπές, που έχουν συγκροτηθεί τις τελευταίες δεκαετίες; Αυτή η εμπειρία δείχνει ότι όλες αυτές οι εξεταστικές επιτροπές δεν είναι τίποτα άλλο παρά «άνθρακας ο θησαυρός». Ποτέ δεν έλαμψε η αλήθεια, ποτέ δεν έγινε αυτό που ήταν η αγαπημένη σας έκφραση, «να φτάσει το μαχαίρι στο κόκκαλο», αλλά αντίθετα η σήψη, η διαφθορά και η διαπλοκή παραμένουν, δεν αντιμετωπίστηκαν. Βεβαίως, εμείς λέμε ότι δεν μπορεί να αντιμετωπιστεί, γιατί ακριβώς είναι σύμφυτη με την ίδια τη σαπίλα του καπιταλιστικού συστήματος, η οποία θα γιγαντώνετα,ι όσο αυτό το σύστημα έχει ξεπεράσει πλέον τα ιστορικά του όρια.

Σήμερα, τι επιδιώκει η Κυβέρνηση μέσα από τη συγκρότηση της εξεταστικής επιτροπής; Επιδιώκει ακριβώς να συσκοτίσει τον χαρακτήρα της συζήτησης που έχει με τους εταίρους της, με το κουαρτέτο, να τραβήξει την προσοχή του λαού από τα πολύ σκληρά μέτρα που διαπραγματεύεται και σκέφτεται να υλοποιήσει στα πλαίσια της εφαρμογής του τρίτου μνημονίου.

Αντί, λοιπόν, να γίνεται συζήτηση για τα συγκεκριμένα ζητήματα, επιχειρεί να αλλάξει τα θέματα της συζήτησης. Όμως, και εδώ πίσω από την ουσία, θέλει ακριβώς να μην αναδειχθεί η ίδια η ουσία, ότι είναι ακριβώς η πολιτική των κομμάτων που διαχειρίζονται το καπιταλιστικό σύστημα και τα συμφέροντα της αστικής τάξης, που διαμορφώνουν σχέσεις διαπλοκής και διασύνδεσης με τους μονοπωλιακούς ομίλους και το μεγάλο κεφάλαιο.

Επιχειρεί να συσκοτίσει το γεγονός ότι καθημερινά, διαχρονικά παραβιάζεται κάθε έννοια αντικειμενικής ενημέρωσης από τα μέσα μαζικής ενημέρωσης –ιδιωτικά, αλλά και κρατικά- γιατί ακριβώς εξυπηρετούν τα συμφέροντα του κεφαλαίου, αναπαράγουν αυτά τα συμφέροντα και τόσο τα κρατικά μέσα μαζικής ενημέρωσης, όσο και τα ιδιωτικά συκοφαντούν συστηματικά οποιαδήποτε λογική διευκολύνει τη ριζοσπαστικοποίηση ευρύτερων λαϊκών δυνάμενων.

Ταυτόχρονα, όμως, επιχειρεί να συσκοτίσει και τον ρόλο των τραπεζών. Πρόκειται για τράπεζες οι οποίες στηρίχθηκαν και ενισχύθηκαν με πακτωλό δισεκατομμυρίων, που φορτώθηκε στις πλάτες του ελληνικού λαού, και θα τις πληρώσει μέσα από τη φορολογία, για να μπορέσει να υπάρξει η ανασυγκρότηση των τραπεζών.

Και ταυτόχρονα, να συσκοτίσει το σύνολο των κόκκινων δανείων, τα οποία το Διεθνές Νομισματικό Ταμείο πρόσφατα τα υπολόγισε στα 100 δισεκατομμύρια. Με διάφορες μετρήσεις-αναλύσεις που υπάρχουν, απ’ αυτά τα 60 δισεκατομμύρια είναι κόκκινα επιχειρηματικά δάνεια, τα 12 δισεκατομμύρια τα οφείλουν οκτακόσιοι πολύ μεγάλοι μονοπωλιακοί όμιλοι και τα υπόλοιπα 30, άλλες έξι χιλιάδες μεγάλες επιχειρήσεις. Δηλαδή, 40 δισεκατομμύρια οφείλονται από μεγάλους επιχειρηματικούς ομίλους. Και είναι κόκκινα δάνεια αυτά.

Αλήθεια, γιατί δεν εξετάζουμε και αυτά τα 40 δισεκατομμύρια, τα οποία δόθηκαν σε αυτούς τους πολύ μεγάλους μονοπωλιακούς ομίλους, αν τηρήθηκε η νομιμότητα και αν τηρήθηκαν και οι τραπεζικές διαδικασίες για την παραχώρηση των συγκεκριμένων δανείων και απλώς και μόνο στο όνομα των εντυπώσεων περιορίζουμε το ζήτημα της εξέτασης στη χρηματοδότηση των κομμάτων και στη χρηματοδότηση των μέσων μαζικής ενημέρωσης;

Επίσης, εδώ πρέπει να σημειωθεί ότι, μέσα από αυτήν την πρόταση και στην αιτιολογική έκθεση την οποία καταθέτει η Κυβέρνηση, προσπαθεί να αντιστρέψει την ίδια την πραγματικότητα. Κοιτάξτε για την επίθεση –την κλιμάκωση της επίθεσης- που έχει δεχθεί τα τελευταία χρόνια, αλλά και το προηγούμενο χρονικό διάστημα, πριν από τα μνημόνια, η εργατική τάξη και ο ελληνικός λαός, δεν φταίει το καπιταλιστικό σύστημα, δεν φταίει η καπιταλιστική κρίση. Φταίει η μη ορθή λειτουργία του χρηματοπιστωτικού συστήματος και οι σχέσεις διαπλοκής, τις οποίες είχε με τα κόμματα της αστικής τάξης που διαχειρίστηκαν το σύστημα για λογαριασμό της αστικής τάξης, τη Νέα Δημοκρατία και το ΠΑΣΟΚ. Φταίνε οι σχέσεις, τις οποίες έχει το χρηματοπιστωτικό σύστημα με τα μέσα μαζικής ενημέρωσης. Αυτά, δηλαδή, πληρώνει ο ελληνικός λαός.

Ενώ, αντίθετα, η πραγματικότητα είναι τελείως διαφορετική. Ο ελληνικός λαός δέχεται μία σφοδρότατη ολομέτωπη επίθεση στο σύνολο των εργασιακών, ασφαλιστικών και κοινωνικών του δικαιωμάτων όλα αυτά τα χρόνια, στο όνομα της θωράκισης του καπιταλιστικού συστήματος, για να μπορέσει πολύ πιο γρήγορα να αντεπεξέλθει στην καπιταλιστική κρίση και, ταυτόχρονα, να θωρακιστεί η ανταγωνιστικότητα και η κερδοφορία των μονοπωλιακών ομίλων, που σημαίνει πρακτικά ότι οι θυσίες που κάνει σήμερα ο ελληνικός λαός και η εργατική τάξη δεν έχουν ημερομηνία λήξης, γιατί ακριβώς το κυνήγι της ανταγωνιστικότητας και της κερδοφορίας δεν έχει ημερομηνία λήξης για το καπιταλιστικό σύστημα και τους μονοπωλιακούς ομίλους.

Απ’ αυτήν την άποψη, εμείς, ως ΚΚΕ, παρ’ότι γνωρίζουμε την πορεία εξέλιξης των πραγμάτων, παρ’ότι δεν έχουμε αυταπάτες για τα αποτελέσματα που θα έχει η συγκεκριμένη εξεταστική επιτροπή, λέμε πολύ καθαρά: Πρώτον, ότι δεν έχουμε κανένα απολύτως πρόβλημα να γίνει ο έλεγχος αυτός ο οποίος προτείνεται στην εξεταστική επιτροπή. Μάλιστα, εμείς θα λέγαμε και να γενικευτεί ο έλεγχος αυτός, όπως είπαμε πριν, στα θαλασσοδάνεια τα οποία έχουν δοθεί στους μεγάλους επιχειρηματικούς ομίλους αλλά και στις σκανδαλώδεις χρηματοδοτήσεις που έχουν δοθεί τις τελευταίες δεκαετίες, τις κρατικές και ευρωπαϊκές χρηματοδοτήσεις στους μονοπωλιακούς ομίλους. Πού πήγαν αυτά τα λεφτά; Τι έγιναν αυτά τα λεφτά;

Εμείς το λέμε καθαρά ότι, ως ΚΚΕ, δεν έχουμε να κρύψουμε τίποτα, δεν έχουμε να φοβηθούμε τίποτα απ’ αυτή τη συζήτηση. Άλλωστε, το Κομμουνιστικό Κόμμα Ελλάδας είναι το μοναδικό κόμμα που την όποια μικρή δανειοδότηση αναγκάστηκε να πάρει από τις τράπεζες, για να καλύψει τις λειτουργικές του ανάγκες, την έχει καλύψει στο πολλαπλάσιο της αξίας της, από εμπράγματες προσημειώσεις πρώτου βαθμού. Κανένα άλλο κόμμα δεν το έχει κάνει αυτό και γι’ αυτόν ακριβώς τον λόγο δεν έχουμε απολύτως τίποτα.

Γι’ αυτό, παρ’ότι εμείς δεν έχουμε αυταπάτες για το πού θα πάνε τα πράγματα, θα ψηφίσουμε υπέρ της συγκρότησης εξεταστικής επιτροπής, αν και θεωρούμε ότι ο έλεγχος θα μπορούσε να γίνει και χωρίς να συγκροτηθεί εξεταστική επιτροπή.

Μέσα από αυτήν τη διαδικασία, το ΚΚΕ θα προσπαθήσει να αναδείξει όσο περισσότερο γίνεται τις θέσεις του Κόμματος και κύρια να αναδείξει τις σχέσεις των κομμάτων, που διαχειρίζονται το σύστημα με το κεφάλαιο, που αποτελούν την πηγή και την πεμπτουσία της διαπλοκής και της διαφθοράς και, ταυτόχρονα, τον ίδιο τον παρασιτικό, εκμεταλλευτικό χαρακτήρα του καπιταλιστικού συστήματος.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Καραθανασόπουλε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι έξι μαθητές και μαθήτριες και δύο εκπαιδευτικοί συνοδοί από το 1ο Δημοτικό Σχολείο Νέου Ψυχικού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τέσσερις συνοδοί εκπαιδευτικοί τους από το Ιεροσπουδαστήριο Εχίνου Ξάνθης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Tον λόγο τώρα έχει ο κ. Κωνσταντίνος Μπαργιώτας από την Κοινοβουλευτική Ομάδα του Ποταμιού.

Σας υπενθυμίζω, κύριε Μπαργιώτα, ότι έχετε τον λόγο για δέκα λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, φαίνεται ότι ο Απρίλης, γι’ αυτήν την Κυβέρνηση, είναι μήνας των εξεταστικών. Τέτοιες μέρες πέρυσι συζητούσαμε ξανά για την περίφημη εξεταστική επιτροπή για το μνημόνιο. Και αυτή δεν είναι η μόνη αναλογία του φετινού Απρίλη με τον περσινό, μια και δεν έχει σχέση τόσο με την άνοιξη και τα σκιρτήματά της, όσο με τις επικοινωνιακές ανάγκες της Κυβέρνησης αυτή η διαδικασία ή καλύτερα θα έλεγα με τα επικοινωνιακά ζόρια της Κυβέρνησης.

Βλέπετε, η χώρα ζει ξανά το ίδιο εαρινό άγχος με πέρυσι. Η διαπραγμάτευση φαίνεται να βουλιάζει και να πηγαίνει κατά διαόλου. Ο Πρωθυπουργός αναζητεί ξανά πολιτική λύση –διάβαζε «σωτηρία»- από τον από μηχανής Θεό,τρέχοντας στις αυλές του Ολάντ, του Σουλτς και του Γιουνκέρ. Οι ψίθυροι για το Grexit αρχίζουν ξαφνικά να δυναμώνουν και η αίσθηση αυτή του déjà vu, του έργου που έχουμε ξαναδεί, γίνεται εφιαλτική, καθώς η περσινή εμπειρία λέει ότι σε αντίθεση με τα Θεία Πάθη -μέρες που είναι, πλησιάζοντας το Πάσχα- όπου τη σταύρωση την ακολουθεί απαρεγκλίτως η Ανάσταση, με αυτήν την Κυβέρνηση τα εθνικά πάθη δεν έχουν ανάσταση. Πηγαίνουμε από τον Άννα στον Καϊάφα, από τον Σταυρό έναν κύκλο και πίσω στον Σταυρό. Φαίνεται ότι τα πολιτικά αδιέξοδα της Κυβέρνησης ανακυκλώνονται σε έναν ετήσιο κύκλο, φτάνοντας ξανά στα ίδια αδιέξοδα, που είχαμε αντιμετωπίσει μπροστά. Κανείς δεν φαίνεται, δυστυχώς, να μαθαίνει τίποτα από τα λάθη του σε αυτήν την Κυβέρνηση.

Η ουσιώδης διαφορά της συγκυρίας, βέβαια, είναι η Αξιωματική Αντιπολίτευση, η οποία επέλεξε ως στρατηγική της τη λεγόμενη «εκλογική γυμναστική», η οποία γραμμώνει και συσφίγγει τους κομματικούς στρατούς, καταστέλλει τον διάλογο και εντός και πέριξ των κομμάτων και σκοτώνει τις μεταρρυθμιστικές ανησυχίες, όταν είναι μικρές, πριν προλάβουν να ενηλικιωθούν.

Έτσι, σήμερα η Νέα Δημοκρατία προσφέρει τον παλιό κακό της εαυτό, τον εαυτό της του 2004, του 2007 και του 2012 ως πολύτιμο εταίρο σε ένα ταγκό, που απεγνωσμένα θέλει να χορέψει η Κυβέρνηση, το ταγκό της όξυνσης και του διπολισμού. Χρειάζονται δύο, δεν φτάνει ο ένας. Η Νέα Δημοκρατία φαίνεται ότι, δυστυχώς, είναι πρόθυμη γι’ αυτή τη διαδικασία της όξυνσης.

Είμαστε, λοιπόν, πάλι εδώ. Η νομοθετική διαδικασία τις τελευταίες πέντε, έξι εβδομάδες, πάπαλα, βρίσκεται σε παύση και παίζουμε ακριβώς τον ίδιο ρόλο που παίζαμε και πέρυσι τέτοια εποχή, ως Βουλή. Παίζουμε τον ρόλο της επικοινωνιακής αρένας: Θέαμα αντί άρτου, παρελθόν αντί λύσεων για το μέλλον.

Μετά, λοιπόν, από μια ανούσια κοκορομαχία Αρχηγών, που παρακολουθήσαμε πριν από δεκαπέντε ημέρες, με αφορμή τον κ. Παπαγγελόπουλο και τα κατορθώματα της κ. Θάνου και αντικείμενο της συζήτησης οτιδήποτε άλλο εκτός από τα βαθύτατα προβλήματα της δικαιοσύνης –θυμίζω ότι εκτός από την ομιλία του Σταύρου Θεοδωράκη κανείς δεν μπήκε ούτε στα ρηχά του μεγαλύτερου ενδεχομένως προβλήματος της χώρας, που είναι η λειτουργία ή, αν προτιμάτε, η μη λειτουργία της δικαιοσύνης- είμαστε πάλι εδώ σε επικοινωνιακές ασκήσεις αντιπερισπασμού. Γιατί να μιλάμε τώρα για αξιολογήσεις, για διαπραγματεύσεις και για προσφυγικό; Ο αυριανισμός είναι πιο εύκολη λύση.

Το ερώτημα είναι τι θέλει να αποδείξει η Κυβέρνηση με τη σύσταση αυτής της εξεταστικής, η οποία είναι πολύ στενή και αφορά τα δάνεια των κομμάτων και των μέσων μαζικής ενημέρωσης και τίποτε άλλο. Θέλει να αποδείξει ότι τα κόμματα της Μεταπολίτευσης, η Νέα Δημοκρατία και το ΠΑΣΟΚ, πήραν καταχρηστικά δάνεια από την Αγροτική Τράπεζα, για παράδειγμα; Ο ίδιος ο κ. Παπαγγελόπουλος παραδέχθηκε σε αυτήν τη Σύνοδο της Βουλής ότι το θέμα μπήκε στο αρχείο, με νόμο της Νέας Δημοκρατίας, υπό το αδιάφορο βλέμμα της παρούσας Κυβέρνησης.

Τι θέλετε να πείτε; Υπάρχει έστω κι ένας Έλληνας ή υπάρχει καφενείο στην επικράτεια όπου το ερώτημα «αν υπάρχει καταχρηστική χρήση χρημάτων από τα κόμματα» παίρνει άλλη απάντηση εκτός από ένα μεγαλεπήβολο «ναι»; Υπάρχει ερώτημα; Υπάρχει ζήτημα; Οι ίδιοι οι σημερινοί Αρχηγοί και οι αγορητές των κομμάτων παραδέχθηκαν ότι υπήρχε πρόβλημα. Έκαναν την αυτοκριτική τους. Πρότειναν λύσεις. Δεν το αρνείται κανένας.

Τι θέλουμε να κάνουμε, λοιπόν; Ποιος είναι ο στόχος; Να βρούμε τους τραπεζίτες, που έδωσαν τα θαλασσοδάνεια και να τους τιμωρήσουμε; Εμείς λέμε «ναι», να τους βρούμε. Θα ψηφίσουμε και την επιτροπή γι’ αυτό τον λόγο. Η απόδοση δικαιοσύνης έχει την αξία της. Πολιτικά, όμως, ποιο είναι το πρόβλημα; Να τους βρούμε, λοιπόν, και για τα κόμματα και για τους επιχειρηματίες των μέσων μαζικής ενημέρωσης και για τα θαλασσοδάνεια όλων των επιχειρήσεων, οι οποίες συναλλάσσονται με τον ευρύτερο δημόσιο τομέα. Εκτός κι αν είναι μόνο οι μεγαλοπρομηθευτές του δημοσίου, που έχουν μέσα μαζικής ενημέρωσης, οι οποίοι μας ενδιαφέρουν. Οι άλλοι πρέπει να μείνουν στο απυρόβλητο.

Και γιατί μόνο τα δάνεια, κύριοι συνάδελφοι; Υπάρχει ή δεν υπάρχει πρόβλημα στη διαχείριση του χρήματος εντός και πέριξ των κομμάτων; Υπάρχει ή δεν υπάρχει μείζον πρόβλημα με τη διαφάνεια των κομματικών δαπανών; Γιατί πρέπει να μείνουμε μόνο στα δάνεια; Παρωνυχίδα είναι τα δάνεια.

Σύντροφοι της αριστεροδεξιάς διακυβέρνησης, αυτό που πρέπει να αποδείξετε από εδώ και πέρα δεν είναι ότι οι προηγούμενοι ήταν διεφθαρμένοι. Αυτό το πιστεύει ο ελληνικός λαός, καθ’ υπερβολήν, θα έλεγα. Είμαι σίγουρος. Είναι αποδεδειγμένο. Αυτό που θα πρέπει από εδώ και πέρα να προσπαθείτε κάθε μέρα να αποδείξετε είναι ότι δεν είστε ίδιοι με τους προηγούμενους, ότι δεν κάνετε ακριβώς αυτό που έκαναν και οι προηγούμενοι με τον ίδιο τρόπο, ότι δεν είστε δηλαδή μία εκδοχή του παλιού κατεστημένου.

Γι’ αυτό, βέβαια, φταίει το γεγονός ότι περάσατε, από το αντιμνημόνιο και το πρόγραμμα της Θεσσαλονίκης, απέναντι, με πολύ χαρακτηριστική ευκολία, ανερυθρίαστα, δίνοντας το σήμα ότι είστε ίδιοι και χειρότεροι πολιτικάντηδες με τους προηγούμενους και το γεγονός ότι κάθε μέρα αποκαλύπτεται κάποια ματσαγκουνιά, που έχει άρωμα από τα παλιά: Άλλος ιδρύει offshore στο Λονδίνο. Άλλος απαλλάσσει τον εαυτό του από κατηγορίες κακουργηματικού χαρακτήρα με νομοσχέδιο δικό του, που το φέρνει στη Βουλή και το παίρνει πίσω. Άλλος διορίζει συγγενείς και φίλους. Και για να μείνω στις τελευταίες μέρες, επί του πιεστηρίου, άλλος πειράζει τις λίστες διοριστέων, που αλλιώς φεύγουν από το ΚΕΛΠΝΟ, κύριε Υπουργέ, και αλλιώς φτάνουν στην Αριστοτέλους. Είναι καινούργιο αυτό. Και αφήνουμε και ηλεκτρονικό ίχνος, γιατί δεν τα πάμε καλά με τους υπολογιστές και προδιδόμαστε.

Το βασικό, όμως, είναι ότι η Κυβέρνηση υιοθετεί όλες τις πολιτικές και υπονομεύει τους θεσμούς, με τον ίδιο τρόπο που έκαναν και οι προηγούμενοι. Η Κυβέρνηση χρησιμοποιεί, με τον ίδιο κυνισμό, τα ίδια εργαλεία που χρησιμοποιούσαν και οι προηγούμενοι.

Ποιος θα σας πάρει στα σοβαρά, σε ό,τι αφορά την εξυγίανση του πολιτικού συστήματος, όταν το πλαίσιο για τα μέσα μαζικής ενημέρωσης που φέρατε στη Βουλή και διαφημίσατε με διάφορους τρόπους, στην ουσία δημιουργεί μία νέα διαπλοκή στη θέση της παλιάς; Ποιος θα πιστέψει τις προθέσεις σας, όταν μαθαίνει για γάτες Ιμαλαίων, για χειραγώγηση εφημερίδων και σταθμών και όταν ξαφνικά δημιουργούνται στην Ελλάδα κατηγορίες αντιφρονούντων δημοσιογράφων; Διότι αυτό δημιούργησε η απόφαση της ΕΣΗΕΑ την προηγούμενη εβδομάδα: Αντιφρονούντες δημοσιογράφους σε μία δημοκρατική χώρα της Ευρώπης το 2016, οι οποίοι διώκονται για την άποψή τους. Αυτό είναι πρωτοφανές.

Η χώρα καίγεται κι εμείς παίζουμε το ίδιο παιχνίδι εδώ και πολύ καιρό. Διότι είναι καθαρό πως η συζήτηση σήμερα έχει μόνο μικροκομματικούς στόχους και μικροκομματικά οφέλη. Και τα νηπιαγωγεία ξέρουν σε αυτήν την χώρα πως οι επιτροπές λειτουργούν ως πυροτεχνήματα και πως η σύσταση εξεταστικών επιτροπών στη Μεταπολίτευση, από τη δεκαετία του ’80 μέχρι σήμερα, απαρεγκλίτως είναι πυροτεχνήματα.

Πιστεύει κανείς ότι η ξεχασμένη σήμερα επιτροπή για το μνημόνιο, η οποία ακόμη λειτουργεί, θα παραγάγει ή θα αποδείξει κάτι; Την έχουμε ξεχάσει. Την ψηφίσαμε και την ξεχάσαμε, μαζί με άλλες σαράντα επτά τα τελευταία τριάντα χρόνια.

Υπάρχει σήμερα κανένας που πιστεύει ότι αυτή η επιτροπή θα βγάλει κάτι, θα έχει κάποιο αποτέλεσμα, εκτός από τον επικοινωνιακό αντίκτυπο των δύο ημερών μετά τη συζήτηση; Ή η επιτροπή για τα capital controls που ζητάει η Νέα Δημοκρατία σε μία λογική εξισορρόπησης -που δεν αντιλαμβάνομαι, αλλά εν πάση περιπτώσει- έναντι των δανείων έχει κανένα νόημα;

Δύο πράγματα γνωρίζουν όλοι για το αντικείμενο της συζήτησης σήμερα, ότι υπάρχει χοντρό πρόβλημα με το πολιτικό χρήμα πέριξ και εντός των κομμάτων και πως η Επιτροπή που συζητάμε σήμερα δεν έχει καμμία σχέση με τη λύση του. Δεν αποτελεί, με κανέναν τρόπο προσέγγιση λύσης. Όπως έγινε και με την κοκορομαχία των Αρχηγών για τη δικαιοσύνη, η συζήτηση σήμερα δεν αφορά το μαύρο πολιτικό χρήμα. Αφορά οτιδήποτε άλλο, εκτός από αυτό.

Στην πραγματικότητα η Κυβέρνηση δεν θέλει καμμία μεταβολή. Επιθυμεί να κυβερνήσει με τον ίδιον τρόπο που κυβερνούσαν και οι προηγούμενοι. Η φάμπρικα με τις «γιαλαντζί» επιτροπές είναι παλιά. Το είπαμε ήδη. Έχει ευτελιστεί από τους προηγούμενους. Απλώς προσχωρείτε στο κάδρο. Δεν κάνετε τίποτε άλλο. Αποδεικνύετε ότι είστε ίδιοι.

Αν ήθελε κάποιος να κάνει τη διαφορά, θα προσπαθούσε να εισάγει διαφάνεια και έλεγχο στα οικονομικά των κομμάτων, στα δάνεια, τη χρηματοδότηση, τους χορηγούς, τα κουπόνια, τα έσοδα, τα έξοδα, σε όλα. Όχι μόνο στα δάνεια, στη διαχείριση, σε όλα.

Όμως, ο ΣΥΡΙΖΑ δεν θέλει. Προτιμάει να κάνει μόνο ό,τι έκανε, τρεις εκλογές μέσα σε έξι μήνες με ψίχουλα. Αφισοκόλλησε όλη την Ελλάδα με εκείνο το σαρκαστικό πλέον «Η ελπίδα έρχεται», που μας χαιρετά από διάφορες ξεχασμένες γιγαντοαφίσες τσάμπα, χωρίς κόστος. Προτιμάει να κουνάει το δάχτυλο στους απέναντι, κάνοντας στην ουσία τα ίδια, με τον ίδιον τρόπο.

Εμείς αναρτήσαμε τις δαπάνες μας στο ίντερνετ. Μπορείτε να τις αμφισβητήσετε, γιατί μπορείτε να τις βρείτε. Είναι εκεί και όποιος θέλει μπορεί να τις δει. Αυτό δεν το έχουμε δει από κανέναν. Ας κάνουμε, λοιπόν, μια μεταρρύθμιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε.

Ας κάνουμε, λοιπόν, μια μεταρρύθμιση όλοι μαζί. Ας καινοτομήσουμε. Ας νομοθετήσουμε μία πλατφόρμα σαν τη ΔΙΑΥΓΕΙΑ, στην οποία να είναι υποχρεωτική η ανάρτηση όλων των παραστατικών, που έχουν σχέση με τα οικονομικά των κομμάτων -έσοδα, έξοδα, δωρητές κ.λπ.- και ας βάλουμε και μία υπεράνω υποψίας επιτροπή να το διαχειρίζεται.

Αυτό είναι μία μεταρρύθμιση. Αυτό θα μπορούσε να είναι μία πρόταση. Υπάρχουν και άλλες επεξεργασμένες από χρόνια -θα αναφερθούν στη συνέχεια- από την Επιτροπή Greco, από ανθρώπους των κομμάτων, οι οποίοι δεν είναι όλοι ίδιοι σε κανένα κόμμα και έχουν και θέληση και προσπαθούν να το λύσουν. Όμως, αυτό δεν στριμώχνει τον πολιτικό αντίπαλο για όσο χρόνο χρειαζόμαστε, τη στιγμή που το χρειαζόμαστε. Στριμώχνει όλους τους κατεργαραίους και αυτό δεν είναι επιθυμητό.

Στο μεταξύ «η Ελλάδα ταξιδεύει», που λέει και ο ποιητής, και η κρίση βαθαίνει και μαζί μ’ αυτή συγκεντρώνεται οργή και απόγνωση. Είναι δυστύχημα πως οι περισσότεροι εδώ μέσα δεν θέλουν να καταλάβουν πόσο επικίνδυνο για την ίδια τη δημοκρατία μας και τους θεσμούς μας είναι το ότι συνεχίζεται αυτό το παλιό, αέναο, παλαιοκομματικό παιχνίδι με τους ίδιους όρους, ακόμα και σήμερα στο χείλος της καταστροφής ή μετά το χείλος της καταστροφής.

Σε μία χώρα που οι δύο στους πέντε ψηφοφόρους απέχουν από την εκλογική διαδικασία, απαξιώνοντας τους θεσμούς, σε μία χώρα όπου τη διαφορά από τις εκλογές του Ιανουαρίου στον Σεπτέμβριο δεν την έκανε η θετική ψήφος, αλλά η αποχή πεντακοσίων χιλιάδων ψηφοφόρων, ακόμη σε σύγκριση με τις παλιές, η διαιώνιση της υποκρισίας, του παλαιοκομματισμού και της διαφθοράς εμπεδώνει την απαξία των θεσμών μας και καταρρακώνει την αξία του πολιτεύματος. Είναι μια εξαιρετικά επικίνδυνη διαδικασία η συνέχιση του παιχνιδιού. Ο λαϊκισμός και τα πολιτικά αδιέξοδα που δημιουργεί απειλούν αυτήν τη στιγμή τη χώρα, πολύ περισσότερο από το χρέος και από την κρίση.

Η χώρα όντως έχει ανάγκη από μία κόκκινη γραμμή, μία, μόνη –και τελειώνω- πραγματική, όμως και άκαμπτη, όχι λαστιχένια, ροζ, σαν αυτές που μας έχει συνηθίσει η περίφημη διαπραγμάτευση της Κυβέρνησης. Μία κόκκινη γραμμή πίσω από την οποία θα μείνει ο λαϊκισμός, η διαφθορά , η πάσης φύσεως διαπλοκή και η υποκρισία ενός χρεοκοπημένου πολιτικού μοντέλου. Χρειάζεται μια κόκκινη γραμμή μιας νέας αρχής, την οποία, δυστυχώς, αυτή η Κυβέρνηση ούτε διάθεση, ούτε δυνατότητα έχει να τη χαράξει. Πολύ φοβάμαι ότι η λύτρωση είναι ακόμη πολύ μακριά.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μάριος Γεωργιάδης από την Ένωση Κεντρώων.

Έτσι ολοκληρώνεται ο πρώτος κύκλος των οκτώ ομιλητών και μετά θα συνεχίσουμε με τους υπολοίπους. Ανά δύο θα μπορεί να μιλήσει και ένας Κοινοβουλευτικός Εκπρόσωπος. Οπότε οργανωθείτε. Ήδη έχει ζητήσει τον λόγο ο κ. Λοβέρδος.

**ΜΑΡΙΟΣ ΓΕΩΡΓΙΑΔΗΣ:** Καλημέρα σε όλους!

Κυρία Πρόεδρε, κύριοι Υπουργοί, αγαπητοί συνάδελφοι, πριν από λίγες μέρες βρεθήκαμε πάλι εδώ στην ίδια θέση να συζητάμε για τη διαφθορά και τη διαπλοκή.

Είδαμε τον Πρωθυπουργό και τον Αρχηγό της Αξιωματικής Αντιπολίτευσης να κρατάνε εφημερίδες στα χέρια και να καταφέρονται ο ένας εναντίον του άλλου, για συγκεκριμένα πρόσωπα. Ακούστηκαν ονόματα επιχειρηματιών, πολιτικών συνεργατών, παρασκηνιακών προσώπων και πάει λέγοντας. Και ενώ παρατηρούσαμε αυτό το θέαμα μεταξύ των δύο κομμάτων, εμείς στην Ένωση Κεντρώων φωνάζαμε ότι ο κόσμος αποπροσανατολίζεται.

Αν συμμετείχαμε κι εμείς σε αυτό το πανηγύρι που είχε στηθεί τότε, εκ των πραγμάτων θα αποδεχόμασταν ότι για την οικονομική και πολιτική κατάσταση αυτής της χώρας φταίνε όλα κι όλα πέντε-δέκα πολιτικά και οικονομικά πρόσωπα. Λέμε, δηλαδή, ότι τάχα δεν υπάρχει καμμία κακοδιαχείριση και δεν φταίνε σε τίποτα οι καλοί μας κυβερνώντες. Δεν φταίει σε τίποτα το υπερτροφικό και σπάταλο δημόσιο που έχουμε φτιάξει, δεν φταίνε σε τίποτα οι θάλασσες των ρουσφετιών που λυμαίνονται στα δημόσια έσοδα, δεν φταίει σε τίποτα η απαισιοδοξία στις ελάχιστες ιδιωτικές επιχειρήσεις, που έχουν απομείνει στην ελληνική αγορά. Λες και υπάρχει ακόμη περιθώριο να έχουμε ως χώρα 1,2 εργαζόμενους ανά συνταξιούχο. Λες και δεν τρέχει τίποτα να έχουμε 25% ανεργία και τον μεγαλύτερο αποπληθωρισμό στον κόσμο. Και μιας και μιλάμε για ανεργία, να προσθέσουμε και άλλες τετρακόσιες πενήντα οικογένειες από το κανόνι της «ΗΛΕΚΤΡΟΝΙΚΗΣ ΑΘΗΝΩΝ», κάτι το οποίο οφείλεται στα capital controls, όπως αναφέρθηκε, που εσείς, η Κυβέρνηση, έχετε φέρει σε αυτήν τη χώρα.

Αυτό που συζητάμε σήμερα θα αποτελούσε ουσιαστική συμβολή στην αντιμετώπιση των παθογενειών του δημοσίου βίου, αν είχε τεθεί σε διαφορετική βάση, αν δηλαδή είχατε επικεντρώσει στο πραγματικό πρόβλημα. Σύμφωνα με την Κυβέρνηση, οφείλουν διά νομοθετικού σώματος να εξεταστούν τα εξής:

Πρώτον, το περιεχόμενο και οι όροι των συγκεκριμένων δανειακών συμβάσεων. Δεύτερον, η εκτίμηση της πιστοληπτικής ικανότητας των δανειοληπτών, σε σχέση με τους κανονισμούς των πιστωτικών ιδρυμάτων. Τρίτον, το ύψος των δανείων και η σημερινή πορεία της εξυπηρέτησής τους. Και τέταρτον, οι εγγυήσεις και οι δανειοδοτήσεις αυτές.

Τη χρυσή περίοδο 2000 με 2011 οι χρηματοδοτήσεις που δόθηκαν στα κόμματα από τράπεζες και από τον κρατικό προϋπολογισμό ήταν συνολικά 655 εκατομμύρια ευρώ. Τα στοιχεία, λοιπόν, τότε που ήρθαν στη δημοσιότητα από τα αρμόδια Υπουργεία ήταν τα εξής -και καταθέτω για τα Πρακτικά σχετικές πηγές για τα όσα θα αναφερθώ:

Το ΠΑΣΟΚ είχε παραλάβει 255 εκατομμύρια ευρώ, εκ των οποίων τα 111 ήταν τραπεζικό χρέος, 255 εκατομμύρια ευρώ επίσης η Νέα Δημοκρατία, εκ των οποίων 120 ήταν τραπεζικό χρέος, 58 εκατομμύρια το ΚΚΕ, εκ των οποίων 4,4 εκατομμύρια τραπεζικό χρέος -δηλαδή κι εσείς, αγαπητοί συνάδελφοι του ΚΚΕ, απολαύσατε τα αγαθά του καπιταλισμού και του τραπεζικού συστήματος- 44 εκατομμύρια το ΛΑΟΣ, 24 εκατομμύρια ο ΣΥΡΙΖΑ, εκ των οποίων 6 ήταν τραπεζικό χρέος. Από το 2011 μέχρι σήμερα, λοιπόν, και συνεχίζει η κρατική επιχορήγηση και ο τραπεζικός δανεισμός, αλλά σαφέστατα με μειωμένους ρυθμούς, σε σχέση με το παρελθόν.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εσείς λοιπόν, κύριοι, ως ΣΥΡΙΖΑ, δεν συμμετείχατε σε αυτήν τη χρυσή εποχή, επειδή ο τρέχων κομματικός σχηματισμός δεν υπήρχε τότε. Ωστόσο, τότε υπήρχε το ΠΑΣΟΚ το οποίο έλαβε τεράστια ποσά, το οποίο σήμερα αποτελεί ένα μεγάλο ενεργό κομμάτι του στελεχιακού και κυβερνητικού μηχανισμού του ΣΥΡΙΖΑ. Τι προσπαθείτε, εν τέλει, να προσφέρετε με την παρούσα συζήτηση, από τη στιγμή που το ηθικό σας πλεονέκτημα έχει κάνει φτερά; Αποτελεί η σημερινή συζήτηση κάποια λύση στα δημοσιονομικά μας έσοδα; Και άντε τεκμηριώνετε κατηγορίες εναντίον κάποιων προσώπων και άντε να πάτε στη φυλακή αυτά τα πέντε, δέκα άτομα μέσα στα επόμενα πέντε, δέκα χρόνια δικαστικής διαμάχης. Μέχρι να μπουν αυτοί στη φυλακή, θα υπάρχει καινούργιο διεφθαρμένο σύστημα, που θα δημιουργηθεί εκ νέου.

Με αυτά που κάνετε για εμάς είναι ξεκάθαρο ότι επιθυμείτε, έστω και την τελευταία στιγμή, να το παίξετε λίγο ακόμη αντισυστημικοί.

Θα ήθελα εν προκειμένω να καταδείξω και κάτι ακόμα. Θυμίζω ότι πριν από κάποιους μήνες η δική σας κ. Κωνσταντοπούλου ήθελε να σύρει μετά βίας τον κ. Στουρνάρα να καταθέσει στην Επιτροπή Ελέγχου Δημοσίου Χρέους, μια επιτροπή παρωδία, η οποία έγινε αντικείμενο σάτιρας παγκοσμίως.

Τότε στοχοποιήσατε τον κ. Στουρνάρα και τους τραπεζίτες και αποπροσανατολίσατε τον κόσμο από την οικονομική και παραγωγική μας γύμνια. Τώρα ποιος ήρθε να πάρει τη σειρά για μια νέα παρωδία επιτροπής; Αυτή είναι η δουλειά σας; Θέλετε να φτιάχνετε επιτροπές ελέγχου ή να δημιουργείτε νομοθετικές προβλέψεις και προϋποθέσεις, ώστε να μην προκύπτουν περιπτώσεις διασπάθισης του δημοσίου χρήματος;

Σε μία ευνομούμενη χώρα, με μία σοβαρή κυβέρνηση, θα ήταν αντιληπτό ότι μία τέτοια συζήτηση στην Ολομέλεια είναι παντελώς ανεδαφική. Υπάρχουν δικαστικές αρχές και τυπικές διαδικασίες, που ακολουθούνται στην περίπτωση των σκανδάλων. Εσείς θέλετε να μετατρέψετε το νομοθετικό σώμα είτε σε δημοσιογραφικό οργανισμό είτε σε δικαστική αρχή. Εδώ σας εξέλεξαν, για να εφαρμόσετε λύσεις και όχι για να παίζετε με τις εντυπώσεις.

Θα ήθελα να ακούσει ο κόσμος που παρακολουθεί έναν ακόμη τραγέλαφο. Στην πρόταση για τη σύσταση εξεταστικής επιτροπής καταγγέλλετε ότι τα παλαιά κόμματα έπαιρναν δάνεια, με εγγύηση την κρατική κομματική χρηματοδότηση και θεωρείτε σκάνδαλο τη δανειοδότηση και όχι την καθαυτό κομματική χρηματοδότηση.

Εμείς και ο Πρόεδρος Βασίλης Λέβεντης στην Ένωση Κεντρώων εδώ και δεκαετίες φωνάζουμε ότι πρέπει να καταργηθεί η χρηματοδότηση των κομμάτων. Πρέπει να σταματήσουν τα κόμματα να παίρνουν χρήματα από τον κρατικό προϋπολογισμό και το κράτος να παρέχει μόνο υλικοτεχνική υποδομή στα κόμματα, είτε για στέγαση των γραφείων τους είτε για φιλοξενία εκδηλώσεων και συγκεντρώσεων.

Ειδικά οι κατά τόπους δήμοι έχουν άπειρες λύσεις, που θα μπορούσαν να χρησιμοποιηθούν από όλα τα κόμματα, λαμβανομένου υπόψη και του προσωπικού, που παρέχει το κράτος στα κόμματα, τους μετακλητούς, τους συμβούλους κ.ο.κ.. Οπότε, η χρηματοδότηση θα μπορούσε να χαρακτηριστεί εντελώς περιττή.

Ορίστε, λοιπόν, έχετε και το μαχαίρι, έχετε και το πεπόνι. Γιατί δεν καταργείτε την χρηματοδότηση; Γιατί δεν υιοθετούμε ένα σύστημα διαφανές, όπως για παράδειγμα της Αμερικής, δηλαδή, όποιος χρηματοδοτεί το κόμμα να γίνεται με κατάθεση μέσω τραπεζικού συστήματος, από τον απλό πολίτη, μέχρι τον επώνυμο επιχειρηματία;

ΠΑΣΟΚ, ΣΥΡΙΖΑ και Νέα Δημοκρατία δημιούργησαν ένα σοβαρό οικονομικό και κοινωνικό μοντέλο βασισμένο πάνω στα ελλείμματα, στο συνεχή δανεισμό και στην αντιπαραγωγική υπερκατανάλωση. Σήμερα, το 2016, δεν θέλουμε πλέον απαθείς πολίτες. Θέλουμε ο κόσμος να επαγρυπνήσει, να καταλάβει το παιχνίδι που παίζεται στις πλάτες του.

Γνωρίζουμε πως κάποιοι, ακόμη και στις μέρες μας, σκέφτονται όπως γράφει ο Καβάφης, αναλύοντας το σκεπτικό ενός φτωχού και κατεστραμμένου ανθρώπου. Λέει, λοιπόν, αυτός ο κατεστραμμένος άνθρωπος ότι θα απευθυνθεί για διορισμό σε έναν από τους τρεις άρχοντες. Εκπληκτική σύμπτωση όντως, αν σκεφτούμε ότι κατ’ εξοχήν στην Ελλάδα υπεύθυνα είναι τα τρία μεγάλα κόμματα.

Το εν λόγω λοιπόν, καβαφικό ποίημα καταλήγει ως εξής και μιλάει ο άνθρωπος που περιμένει να τον διορίσουν: «Θα με θελήσει πάντως ένας από τους τρεις και είναι η συνείδησή μου ήσυχη για το αψήφιστο της εκλογής. Βλάπτουν και οι τρεις τους τη Συρία το ίδιο. Αλλά κατεστραμμένος άνθρωπος, τι φταίω εγώ; Ζητώ ο ταλαίπωρος να μπαλωθώ. Ας φρόντιζαν οι κραταιοί θεοί να δημιουργήσουν έναν τέταρτο καλό. Μετά χαράς θα πήγαινα σ’ αυτόν.».

Αυτός ο τέταρτος, ο καλός, αγαπητοί συνάδελφοι και αγαπητοί συμπολίτες, που μας παρακολουθείτε, θα δημιουργηθεί από τους ίδιους τους πολίτες. Δεν θα μας τον φέρει κανένας θεός. Δεν θα είναι αποτέλεσμα τύχης ή συγκυρίας. Δεν υπάρχουν δαίμονες ούτε μυστικά σχέδια που απεργάζονται υποχθόνιοι διεθνείς κύκλοι.

Εφόσον οι Έλληνες πολίτες επιλέξουν συνειδητά και με το αίσθημα ευθύνης να αυξήσουν στο Κοινοβούλιο τη δύναμη του καθαρόαιμου κέντρου πολιτικού χώρου, τότε και μόνο τότε θα δούμε ουσιαστική αλλαγή του πολιτικού σκηνικού. Τότε και μόνο τότε θα δούμε μια καλύτερη προοπτική για τη χώρα μας, σε έναν κόσμο δικαιοσύνης, ελευθερίας και ανθρωπισμού.

Είμαστε υπέρ του ελέγχου. Όλα στο φως, αλλά είναι κοροϊδία να κυνηγάμε φαντάσματα γιατί δεν υπάρχουν φυσικοί ένοχοι αυτή τη στιγμή. Ο έλεγχος πρέπει να είναι προληπτικός, για να έχει αξία, κύριοι. Η Κυβέρνηση για άλλη μια φορά έχει πετάξει τη μπάλα στην εξέδρα.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΣΠΥΡΙΔΩΝΑΣ ΛΑΠΠΑΣ:** Είστε υπέρ της πρότασης;

**ΜΑΡΙΟΣ ΓΕΩΡΓΙΑΔΗΣ:** Είπα. Είμαι υπέρ, αλλά υπό προϋποθέσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αρχίζει ο δεύτερος κύκλος, ο ενιαίος κατάλογος ομιλητών. Πρώτη ομιλήτρια είναι η κυρία Θεοπεφτάτου από το ΣΥΡΙΖΑ.

Ελάτε, κυρία Θεοπεφτάτου. Έχετε τον λόγο για έξι λεπτά.

Παρακαλώ πάλι να είστε όλοι συνεπείς με το χρόνο σας.

**ΑΦΡΟΔΙΤΗ ΘΕΟΠΕΦΤΑΤΟΥ:** Ευχαριστώ.

Κυρίες και κύριοι συνάδελφοι, ύστερα από το αίτημα των δύο Κοινοβουλευτικών Ομάδων, του ΣΥΡΙΖΑ και των Ανεξαρτήτων Ελλήνων, σήμερα συζητάμε εάν θα πρέπει ή όχι να συσταθεί εξεταστική επιτροπή με αντικείμενο τα δάνεια που δόθηκαν από τις τράπεζες προς τα μέσα μαζικής ενημέρωσης και τα πολιτικά κόμματα.

Παρά την υποβάθμιση του ρόλου αυτής της επιτροπής που βλέπουμε να επιχειρείται σήμερα, εμείς νομίζουμε ότι είναι ζήτημα ευρύτερου δημόσιου ενδιαφέροντος η εξέταση των σχέσεων γύρω από την πολιτική της τράπεζας και τα μέσα ενημέρωσης.

Στη χώρα μας αυτές οι διαδρομές συναντήθηκαν πολλές φορές τα τελευταία χρόνια. Στα χρόνια της οικονομικής κρίσης, όταν χιλιάδες επιχειρήσεις έκλειναν και στις οποίες οι τράπεζες όχι μόνο αρνούνταν την παραμικρή δανειοδότηση αλλά γινόντουσαν πολύ πιο επιθετικές στην απαίτηση των μη εξυπηρετούμενων δανείων, την ίδια περίοδο μοίραζαν εκατοντάδες εκατομμύρια ευρώ σε επιχειρήσεις ομίλων ενημέρωσης.

Τίθενται, λοιπόν, τα παρακάτω εύλογα ερωτήματα: Πώς δόθηκαν αυτά τα δάνεια εύκολα χωρίς γραφειοκρατική ταλαιπωρία, χωρίς καν τη διαπίστωση παρατυπιών ως προς την πιστοδοτική πολιτική των τραπεζών και την ανάληψη πιστωτικού κινδύνου και με ποιες εγγυήσεις;

Έγινε αναβάθμιση των παραγόμενων προγραμμάτων ή βελτίωση του εξοπλισμού τους; Έγινε έλεγχος εάν χρησιμοποιήθηκαν αυτά τα δάνεια για τον σκοπό που δόθηκαν; Κατευθύνθηκαν διαφημίσεις τραπεζών στα δανειοδοτούμενα μέσα; Εξυπηρετούνται αυτά τα δάνεια; Σε τι ενέργειες έχουν προχωρήσει οι τράπεζες γι’ αυτά που δεν εξυπηρετούνται; Ζημιώθηκε το δημόσιο καθ’ οιονδήποτε τρόπο;

Περίπου 500 εκατομμύρια ευρώ ζημιά επέφερε συνολικά για το δημόσιο το σκάνδαλο του Ταχυδρομικού Ταμιευτηρίου, κατά το οποίο δόθηκαν δάνεια που δεν εξυπηρετήθηκαν ποτέ, ενώ δεν είχαν εξασφαλιστεί οι απαραίτητες εγγυήσεις. Αυτή η υπόθεση έχει ήδη πάρει τον δρόμο της δικαιοσύνης. Επιβάλλεται, λοιπόν, ο έλεγχος, η λογοδοσία και η απόδοση ευθυνών για όλα αυτά.

Αυτή είναι η μια πλευρά στο τρίγωνο της διαπλοκής. Η άλλη, αφορά τα χαριστικά δάνεια των τραπεζών στα κόμματα, που ως εγγυήσεις για την έγκρισή τους ευαγγελίζονταν τις επερχόμενες κρατικές χρηματοδοτήσεις.

Πώς δόθηκαν αυτά τα δάνεια; Ζητήθηκαν στοιχεία; Τα χρόνια που οι πολίτες είχαν δικαστικές διαμάχες για χρέη, η Βουλή λάμβανε χαριστικές αποφάσεις, αφ’ ενός μεν για την αμνήστευση ποινικών ευθυνών των υπεύθυνων για τη χορήγηση δανείων στα μεγάλα κόμματα, που τελικά έφτασαν να χρωστούν εκατοντάδες εκατομμύρια, αφ’ ετέρου δε για το 40% ακατάσχετο στις κομματικές επιχορηγήσεις. Και αυτά τα δάνεια χορηγήθηκαν από τράπεζες που ελέγχονταν από το δημόσιο και τελικώς με ζημία του ελληνικού δημοσίου, δηλαδή του Έλληνα πολίτη.

Πού φτάνει ο συνολικός λογαριασμός των δανείων προς τα κόμματα, τα γνωστά θαλασσοδάνεια; Μέχρι πότε πρέπει να μετακυλίεται η ασυδοσία στο τραπεζικό σύστημα και την κοινωνία, που καλείται να επωμιστεί για μία ακόμη φορά το βαρύ φορτίο των σκανδάλων του παλιού πολιτικού κατεστημένου;

Με ποιες διαδικασίες δόθηκαν αυτά τα εκατοντάδες εκατομμύρια; Με ποιες εγγυήσεις και ποιος θα τα πληρώσει τελικά; Πρέπει να μετρήσουμε το κόστος για τη χώρα μας και να αποδώσουμε ευθύνες εκεί που πρέπει να αποδοθούν.

Αυτό επιβάλλει η αρχή της λογοδοσίας απέναντι στους Έλληνες πολίτες, που σήκωσαν τελικά τα οικονομικά βάρη και της διαπλοκής. Αυτό επιβάλλουν και οι βασικές αρχές της διαφάνειας και της υγιούς χρηματοδότησης των κομμάτων.

Απαραίτητος όρος αντιμετώπισης της κρίσης που βαραίνει τη χώρα μας, όχι μόνο οικονομικής αλλά και αξιακής, είναι η αποκατάσταση των δεσμών της εμπιστοσύνης της πολιτείας με τους Έλληνες πολίτες. Αυτό προϋποθέτει τη διερεύνηση και απόδειξη των δεσμών και των σχέσεων της διαπλοκής, τη μέτρηση του κόστους της και την απόδοση ευθυνών εκεί που πρέπει να αποδοθούν, προκειμένου να ξεκαθαρίσει επιτέλους το πολιτικό πεδίο. Και αυτή μας την υπόσχεση για δικαιοσύνη μπορούμε και πρέπει να την υλοποιήσουμε.

Η παρούσα Κυβέρνηση θέλει να βάλει τέλος σε αυτήν τη θολή και αμαρτωλή περίοδο. Θέλει να αποκατασταθεί η αλήθεια, η κοινωνική συναίνεση, η αίσθηση ισονομίας και η πεποίθηση ότι αυτοί που ζημίωσαν τους Έλληνες πολίτες θα ελεγχθούν. Και αυτό το μήνυμα πρέπει να αποστείλει η Βουλή των Ελλήνων σήμερα με την εγγύηση της αμεροληψίας της και με νόμιμες διαδικασίες. Γι’ αυτό ζητάμε τη σύσταση της εξεταστικής επιτροπής και αναμένουμε με μεγάλο ενδιαφέρον την εξέλιξη της έρευνας και τα πορίσματά της.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κυρία Θεοπεφτάτου, και για την τήρηση του χρόνου.

Τον λόγο έχει τώρα ο κ. Βορίδης από τη Νέα Δημοκρατία και μετά ο κ. Λοβέρδος.

Ορίστε, κύριε Βορίδη, έχετε τον λόγο για έξι λεπτά.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η υπό συζήτηση αίτηση περιέχει διάφορα. Να ξεκαθαρίσω ότι βεβαίως υπερψηφίζουμε μόνο σε ό,τι αφορά το αιτητικό. Όλο το αιτιολογικό είναι απορριπτέο από εμάς, δεν το συζητάμε, μόνο ως προς τα αιτήματα συμφωνούμε.

Διαβάζω, όμως, τα αιτήματα: Τι ζητάει η κοινοβουλευτική πλειοψηφία; Να ελεγχθούν το περιεχόμενο των δανειακών συμβάσεων πολιτικών κομμάτων και εταιρειών μέσων μαζικής ενημέρωσης, το ύψος, οι όροι, ο σκοπός της δανειοδότησης ή αναχρηματοδότησης παλαιότερων δανείων, η εκτίμηση της πιστοληπτικής ικανότητας των δανειοληπτών, σε σχέση με τους κανονισμούς πιστοδοτήσεων των πιστωτικών ιδρυμάτων, οι εμπράγματες εξασφαλίσεις –αν υπάρχουν- ή άλλες εγγυήσεις, το σημερινό ύψος των δανείων αυτών, η σημερινή πορεία εξυπηρέτησής τους και τέλος, σε περίπτωση μη εξυπηρέτησης των δανείων, αν υπάρχουν τυχόν καταγγελίες των δανειακών συμβάσεων και άλλες ενδεχόμενες δικαστικές ενέργειες αναγκαστικής εκτέλεσης. Αυτό είναι το αντικείμενο που λέτε ότι πρέπει να είναι αντικείμενο της εξεταστικής μας επιτροπής.

Κατ’ αρχάς, έχω να κάνω μία απλή ερώτηση στην Κυβέρνηση: Γιατί δεν απηύθυνε με αυτό το ωραίο αιτητικό δεκατέσσερις μήνες ένα αίτημα στην Τράπεζα της Ελλάδος, για να τα πει όλα εδώ η Τράπεζα της Ελλάδος; Είναι εποπτεύουσα αρχή των τραπεζικών ιδρυμάτων, είναι υπεύθυνη για τον έλεγχο των δανειοδοτήσεων, είναι υπεύθυνη για την τήρηση των πιστοληπτικών κανόνων, έχει αρμοδιότητα ελέγχου όλων των σχετικών στοιχείων. Γιατί δεν έχει υπάρξει ένα τέτοιο αίτημα;

**ΣΠΥΡΙΔΩΝΑΣ ΛΑΠΠΑΣ:** Έγινε ερώτηση και δεν απάντησε η Τράπεζα.

**ΜΑΥΡΟΥΔΗΣ ΒΟΡΙΔΗΣ:** Απάντησις: Γιατί δεν ενδιαφέρεστε στα αλήθεια γι’ αυτό, γιατί δεν σας νοιάζει στα αλήθεια! Διότι αν σας ένοιαζε στα αλήθεια, δεν θα κάναμε εξεταστική επιτροπή, θα έκανε μία απλή ερώτηση ο Υπουργός Οικονομικών στο εποπτευόμενο από αυτόν πρόσωπο που λέγεται Τράπεζα της Ελλάδος. Και θα είχε τελειώσει η συζήτηση και θα είχατε όλα τα έγγραφα και θα είχαμε και αποτελέσματα. Μπαίνουμε σε μία διαδικασία εξεταστικής, γιατί θέλετε να κάνετε πολιτικό πανηγύρι. Αυτή είναι η πραγματικότητα! Διότι δεν έχετε κανένα πραγματικό ενδιαφέρον.

Και πάμε τώρα να δούμε και ποια είναι τα ζητήματα που έχουμε να συζητήσουμε. Το απευθύνατε σε εμάς για να μας φέρετε σε δύσκολη θέση, σε εμάς που ο Πρόεδρός μας είναι εκείνος ο οποίος κίνησε τη δημόσια διαδικασία ελέγχου των οικονομικών του κόμματός μας.

**ΣΩΚΡΑΤΗΣ ΦΑΜΕΛΛΟΣ:** Τα πληρώνετε τα δάνεια, κύριε Βορίδη; Αφήστε τον έλεγχο!

**ΣΠΥΡΙΔΩΝΑΣ ΛΑΠΠΑΣ:** Θα γυρίσουν τα λεφτά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ησυχία, παρακαλώ, κύριοι συνάδελφοι!

**ΜΑΥΡΟΥΔΗΣ ΒΟΡΙΔΗΣ:** Πάμε τώρα στο τι πληρώνουμε και το τι δεν πληρώνουμε. Μας φέρνετε, λέω, σε δύσκολη θέση!

Προσέξτε κάτι. Εδώ μπαίνει ένα ερώτημα. Για να μη βιαστείτε, τώρα σας προστατεύω, -καλοσύνη σας κάνω- έχετε τοποθετηθεί υπέρ της χρηματοδότησης των κομμάτων από τον κρατικό προϋπολογισμό.

Η χρηματοδότηση των κομμάτων το 2009 ήταν 26 εκατομμύρια και μαζί με τα εκλογικά πήγαν στα 33 εκατομμύρια ευρώ. Με δικές μας πολιτικές αποφάσεις, της κυβέρνησής μας, ξέρετε πόση είναι η χρηματοδότηση το 2015; Από τα 26 εκατομμύρια είναι 1,8 εκατομμύρια, 90% μείωση. Και 1,8 εκατομμύρια συν τα εκλογικά, 3,6 εκατομμύρια ήταν η χρηματοδότηση των κομμάτων από τα 33 εκατομμύρια του 2009 με δικές μας πολιτικές αποφάσεις, όχι με δικές σας.

Έρχομαι, λοιπόν και λέω: Ποιοι ήταν οι τόκοι που καταβάλλονταν το 2009; Τρεισήμισι εκατομμύρια. Και ποιοι είναι οι τόκοι που καταβάλλονται το 2015; Για πείτε νούμερο. Δεκαοχτώ εκατομμύρια. Την ώρα που η χρηματοδότηση ήταν 26, οι τόκοι ήταν 3,5 και την ώρα που η χρηματοδότηση έγινε 1,8 οι τόκοι είναι 18. Και μιλάτε για το αν υπάρχει οικονομικό πρόβλημα; Προφανώς, υπάρχει οικονομικό πρόβλημα. Έχουμε να ακούσουμε τίποτα ευφυέστερο στην Αίθουσα εκτός από αυτό; Διότι αν αυτό είναι που ερευνάμε, να το τελειώσουμε. Τότε δεν χρειάζεται να την κάνουμε την εξεταστική.

Λέτε, τώρα, το απίθανο, για το ζήτημα αυτής της –υποτίθεται- επίμαχης διατάξεως με την οποία απηλλάγησαν τα κόμματα και οι ευθύνες τους και αρχειοθετήθηκαν και μετά από έρευνα της εισαγγελίας μπήκε η υπόθεση στο αρχείο.

Θα διαβάσω τη διάταξη, διότι ξέρετε, έχουμε συνηθίσει στα ψέματα, αλλά κάποια στιγμή είστε και ενώπιος ενωπίω, πρέπει να διαβάζετε και τι γίνεται, δεν γίνεται να λέτε ό,τι να ΄ναι. Διαβάζω, λοιπόν, το άρθρο 78 του ν.4146/2013: «Δεν συνιστά απιστία» -λέει το άρθρο- «για τον Πρόεδρο, τα μέλη του ΔΣ και τα στελέχη των τραπεζών, η σύναψη δανείων πάσης φύσεως» -ακούστε τώρα με ποιους- «με νομικά πρόσωπα δημοσίου ή ιδιωτικού δικαίου μη κερδοσκοπικού χαρακτήρα, του ευρύτερου δημοσίου τομέα, όπως αυτός οριοθετείται κατά νόμο».

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής, κ. **ΝΙΚΟΛΑΟΣ ΒΟΥΤΣΗΣ**)

Ερώτηση προς τους συναδέλφους μου: Ο νόμος στον ευρύτερο δημόσιο τομέα έχει τα πολιτικά κόμματα; Είναι νομικά πρόσωπα που ανήκουν στον ευρύτερο δημόσιο τομέα; Αυτό είναι το πρώτο ερώτημα.

Πάμε στο δεύτερο. Ακούστε τι γίνεται. Πότε δεν ασκείται αυτή η δίωξη για απιστία; Όταν έχουν χορηγήσει, παράσχει πιστώσεις. Αλλά υπό τις εξής προϋποθέσεις δεν ασκείται η δίωξη: «Υφίστανται αποφάσεις θεσμοθετημένων εγκριτικών επιτροπών ή οργάνων κάθε τράπεζας». Άρα υπάρχει νομότυπη λήψη της απόφασης από τα διοικητικά όργανα της τραπέζης. Ακούστε, όμως, το καλύτερο: «Δεύτερον, τηρήθηκαν κατά τη χορήγησή τους οι σχετικές κανονιστικές πράξεις της Τράπεζας της Ελλάδος».

Τι λέει αυτή η διάταξη; Θέλετε να σας πω; Τίποτα. Ξέρετε γιατί δεν λέει τίποτα; Διότι αν έχουν γίνει και έχουν τηρηθεί οι κανονιστικές πράξεις, πώς μπορεί να υπάρχει δόλος απιστίας;

**ΣΠΥΡΙΔΩΝΑΣ ΛΑΠΠΑΣ**: Μα δεν τηρήθηκαν, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Αν δεν τηρήθηκαν -ακούστε τώρα πού γυρνάμε-, αυτό θα μας το πει η Τράπεζα της Ελλάδος. Έλα, όμως, που η Τράπεζα της Ελλάδος δεν το λέει αυτό που είναι εποπτική αρχή. Ποιος θα το πει; Εσείς θα το πείτε; Δεν μπορείτε να το πείτε εσείς. Αυτό πρέπει να το πει η Τράπεζα της Ελλάδος.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ο Μουζακίτης θα το έλεγε.

**ΜΑΥΡΟΥΔΗΣ ΒΟΡΙΔΗΣ:** Ο κ. Μουζακίτης δεν ξέρω τι θα έλεγε. Ξέρω, αν με παραπέμπετε στη δικαιοσύνη..

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Γι’ αυτό το κόψατε…

**ΠΡΟΕΔΡΟΣ (Νικόλαος Βούτσης):** Παρακαλώ, μην παρεμβαίνετε.

**ΜΑΥΡΟΥΔΗΣ ΒΟΡΙΔΗΣ:** Κύριε Τριανταφυλλίδη, στο προσφιλές σας τελευταίο άθλημα, όχι προσωπικώς…

**ΠΡΟΕΔΡΟΣ (Νικόλαος Βούτσης):** Κύριε Βορίδη, μαζέψτε το…

**ΜΑΥΡΟΥΔΗΣ ΒΟΡΙΔΗΣ:** Το μαζεύω, κύριε Πρόεδρε.

Στο προσφιλές σας άθλημα -όχι προσωπικώς, εδώ, αυτής της ωραίας ομάδας που είστε- που είναι η σπίλωση δικαστικών και η υμνολογία για άλλους, δηλαδή η διάκριση των δικαστών σε αυτούς που μας κάνουν τα κέφια και εξυπηρετούν το πολιτικό μας σχέδιο και σ’ αυτούς που δεν μας κάνουν τα κέφια και δεν εξυπηρετούν το πολιτικό μας σχέδιο, εγώ δεν θα παίξω.

Εγώ τι λέω; Εγώ λέω, ο αρμόδιος εισαγγελικός λειτουργός -αν θέλετε να το πάμε στη δικαιοσύνη- απεφάνθη και αρχειοθέτησε. Δεν σας αρέσει, γιατί προφανώς μπαίνει και αυτός στην κατηγορία των στοχοποιούμενων. Όποιος δεν σας κάνει τα κέφια σας στη δικαιοσύνη είναι κακός. Είναι και αυτός μέλος της διαπλοκής, της διαπλοκής των δημοσιογράφων, των καναλιών, των κομμάτων, των πολιτικών, των δικαστικών, όλων όσοι δεν είναι ΣΥΡΙΖΑ! Δεν δουλεύει έτσι η δημοκρατία. Δεν θα αλώσετε εσείς τη δημοκρατία. Δεν θα αλώσετε την ανεξαρτησία της δικαιοσύνης, δεν θα αλώσετε την ανεξαρτησία της λειτουργίας των μέσων ενημέρωσης, δεν θα φαλκιδεύσετε τη λειτουργία του δημοκρατικού πολιτεύματος. Δεν θα σας το επιτρέψουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Παρακαλώ πολύ τον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ-ΔΗΜΑΡ, τον κ. Λοβέρδο, να λάβει τον λόγο.

Επαναλαμβάνω, όπως ειπώθηκε και στην αρχή, ότι οι Κοινοβουλευτικοί Εκπρόσωποι θα έχουν τον λόγο για οκτώ λεπτά ή οκτώ συν τέσσερα λεπτά -και τον χρόνο της δευτερολογίας τους- δηλαδή δώδεκα λεπτά ή μπορούν να πάνε και στα δεκατρία λεπτά.

Το λέω ευθέως και το λέω εξαρχής, για να συνεννοούμαστε. Η οικονομία της συζήτησης, όπως την είδαμε και χθες στη Διάσκεψη των Προέδρων, μπορεί να οδηγήσει άνετα στις 18.00΄, όπου, αφού θα έχουν μιλήσει όλοι -και οι Πρόεδροι και λοιπά- θα μπορούμε να κλείσουμε. Παρακαλώ να βοηθήσουμε όλοι.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, αντιπολιτευόμαστε μια Κυβέρνηση που εμπορεύεται την εικόνα του εαυτού της ως δήθεν κατατρεγμένη, ευτελιζόμενη βέβαια, και ευτελίζοντας τη χώρα και τον ελληνικό λαό.

Κι ενώ κάθε μήνας που περνά, αυξάνεται ο λογαριασμός για τον πολίτη και για τη χώρα κι ενώ σε όλα τα θέματα όσο περνούν οι μήνες, όσο περνούν οι εβδομάδες το περιβάλλον επιδεινώνεται, σύμφωνα με τις δηλώσεις των ίδιων των κυβερνητικών παραγόντων περί αριθμών, έχουμε μόνιμη επικοινωνιακή επωδό την υπερήφανη διαπραγμάτευση.

Κυρίες και κύριοι Βουλευτές, αν, πέραν των στελεχών και των Βουλευτών των ΣΥΡΙΖΑ και ΑΝΕΛ, έστω κι ένας πολίτης -κι ένας!-πιστεύει ότι αυτό είναι υπερήφανη διαπραγμάτευση, το μήνυμα που στέλνει αυτός ο πολίτης στους πολιτικούς είναι ότι εδώ καριέρα κάνει όποιος λέει ψέματα και κοροϊδεύει και όποιος λέει την αλήθεια δεν έχει τύχη στον τόπο αυτό.

Είναι προσκλητήριο να γίνει όλο το πολιτικό σύστημα ένας θεσμός δημαγωγών και ψευτών. Και αυτό πρέπει να μην το αφήσουμε να γίνει. Η διαχωριστική γραμμή που πρέπει να διαπερνά όλους μας και μέσα στα κόμματά μας είναι οι φίλοι και οι αντίπαλοι του λαϊκισμού. Η Ελλάδα δεν βγαίνει από τα μνημόνια. Συγκρινόμενη με άλλους που μπήκαν σε μνημόνια και βγήκαν, ταπεινώνεται επειδή κυριεύει τη χώρα ο λαϊκισμός.

Και ας έρθουμε στο θέμα μας, για να μην φανεί ότι οι γενικότερες αναφορές, που όμως αυτές αφορούν τον πολίτη την καθημερινότητά του, γίνονται εκ του πονηρού και για να αποφύγουμε τα δύσκολα δήθεν θέματα που μας έβαλαν με τη σημερινή πρόταση οι των ΣΥΡΙΖΑ και ΑΝΕΛ.

Εμείς, κυρίες και κύριοι Βουλευτές, το έχουμε πει. Ενημερώνουμε τα δάνειά μας, τα πληρώνουμε, για να το πούμε αλλιώς, καταθέτοντας το 60% της κρατικής χρηματοδότησης. Κάνουμε ό,τι μπορούμε για να είμαστε σε θέση ενώπιόν σας να μπορούμε να συζητάμε και για τα οικονομικά των κομμάτων και για την εντιμότητα της πολιτικής.

Εμείς, οι Βουλευτές της Δημοκρατικής Συμπαράταξης, -γιατί πρέπει να το εξατομικεύουμε το όλο θέμα που αφορά αυτούς τους κινητές της ζωής του τόπου και τους οπαδούς της εντιμότητας- εγώ προσωπικά, αλλά και όλοι οι Βουλευτές, δίνουμε τη μηνιαία συνδρομή μας που έχει φθάσει να είναι 850 με 900 ευρώ.

Και αν κανείς υπολόγιζε -εγώ είμαι δεκαέξι χρόνια Βουλευτής, άλλοι είναι λιγότερο και άλλοι περισσότερο- τι από αυτά έχει ο καθένας μας ξοδέψει για κομματικές δραστηριότητες, δεν θα υπερέβαιναν τις συνδρομές μας τριών μηνών. Συνεπώς, έχουμε πρόσωπο, γιατί και ως κόμμα και ως φυσικά πρόσωπα, πολιτικοί, έχουμε κάνει το καθήκον μας και δεν έχουμε δείξει έλλειψη σεβασμού στα χρήματα του ελληνικού λαού.

Άλλωστε, είμαστε οι μόνοι που ζητήσαμε από τις πέντε μεγάλες λογιστικές εταιρείες, τις λεγόμενες «Big Five», λογιστικό έλεγχο το 2012. Τα πορίσματα του ελέγχου τα καταθέσαμε στη δικαιοσύνη μόνοι μας. Και στο συνέδριό μας του 2015 ο αρμόδιος διευθυντής του κόμματος εξέθεσε τα θέματα των οικονομικών μας, για να απαντήσω στον συνάδελφο της πλειοψηφίας, ο οποίος μας κάνει και τον εισαγγελέα, για να μας πει, «Γιατί δεν μας τα φέρατε;». Να του τα φέρουμε να τα δει αυτός!

Τα είπαμε στο συνέδριό μας με λεπτομέρειες. Είναι δημόσιο κτήμα. Ποιοι άλλοι το έχουν κάνει αυτό, για να σηκώνουν το δακτυλάκι τους, το φιλοκατήγορο δακτυλάκι τους, που δεν ξέρω αν έχουν πια το περιθώριο να το σηκώνουν, αφού με τα κριτήρια και το σκεπτικό τους έχουν διαμορφώσει τη δική τους πινακοθήκη των κατηγορουμένων μέσα σε δεκαπέντε μήνες διαχείρισης εξουσίας;

Κυρίες και κύριοι Βουλευτές, θεωρώ ότι πρέπει να πάψουμε να μιλάμε έτσι. Θεωρώ ότι πρέπει να σταματήσουμε, μετά και τη συσσωρευμένη εμπειρία τόσων δεκαετιών, να μιλάμε έτσι. Αυτό σημαίνει ότι πρέπει να σταματήσουμε να ασχολούμαστε με θέματα πολιτικής διαφθοράς; Σε καμμία περίπτωση.

Έχω εδώ το πόρισμα του 2011 που αφορά τον Άκη και τα υποβρύχια. Εμείς ήμασταν πλειοψηφία τότε. Αν δείτε και τα συμπεράσματα, τα κόμματα ήμασταν ομόφωνα σχεδόν. Εμείς που είχαμε την πλειοψηφία, πήραμε την ευθύνη της παραπομπής του, που «έσκασε» -καθόλου περίεργο- λίγες μέρες προ των εκλογών της 6ης Μαΐου του 2012. Το 2011 η απόφαση της προανακριτικής -όπως τη λέμε- επιτροπής της Βουλής ήταν αυτή και ήμασταν εμείς.

Αυτό σημαίνει, όμως, ότι κάθε ένας πολιτικός που κατηγορείται είναι και απατεώνας; Θέλω να χρησιμοποιήσω παράδειγμα που δεν αφορά εμάς, που αφορά άλλη πολιτική δύναμη, για να δυναμώσω τον λόγο μου και για να μην σκέφτεστε πονηρά. Διότι αυτό κάνετε και με αυτά τα επιχειρήματα γίνατε και Πλειοψηφία.

Διάβασα -θα σας το πω όπως το ένιωσα- με συγκίνηση τα όσα είπε ο Καραμανλής στην κηδεία του Γιάννη Αγγέλου. Και επειδή έχω κρατήσει μια στάση που αφορούσε το θέμα της δικαιοσύνης και όχι την πολιτική μου ταυτότητα, είμαι σε θέση να αναρωτιέμαι: Τι έγινε με το σκάνδαλο αυτό; Έχουν περάσει οκτώ χρόνια. Δείξτε μου μια καταδικαστική δικαστική απόφαση και όχι τους φιλοκατήγορους με τα δάχτυλα στα κανάλια. Δικαστική απόφαση. Δεν είναι ώρα να μιλήσουμε για το θέμα αυτό. Θα μιλήσουμε, όμως.

Δεν μου λέτε, όμως, οι της κυβερνητικής πλειοψηφίας αυτό το θέμα πώς το έχουν στο μυαλό τους; Υπάρχουν Υπουργοί τους που λένε τα μεν και Βουλευτές και Υπουργοί τους και στελέχη τους στα κανάλια που λένε τα δε. Έχετε ξεκαθαρίσει τι είναι αυτό που σας απασχολεί και τι είναι αυτά που λέτε;

Η ενότητα των δυνάμεών σας είναι ενότητα για τη διακυβέρνηση, για την εξουσία. Ενότητα πολιτική δεν είναι. Δεν συμφωνείτε σχεδόν πουθενά. Σας συνέχουν επιχειρήματα περί υπερήφανης διαπραγμάτευσης, τα οποία ήδη σχολίασα.

Όμως, κυρίες και κύριοι Βουλευτές, εγώ ανέβηκα στο Βήμα για να θυμίσω ότι -όχι σε αυτήν την Αίθουσα, λίγο παρακάτω, στην παλαιά Βουλή, που πάμε όλοι- το 1932 έλεγαν τον Ελευθέριο Βενιζέλο κλέφτη -«κλέφτη να πας στη φυλακή»- οι του Λαϊκού Κόμματος. Αυτός ήταν ο τότε διχασμός. Τώρα είναι άγαλμα εδώ απ’ έξω και η πορεία του διδάσκεται στα σχολεία, στα παιδιά μας. «Ψεύτη, κλέφτη, να πας φυλακή!».

Να πάτε στα Χανιά, στο «Ίδρυμα Βενιζέλου», να σας δείξουν τα λίγα στοιχεία που υπάρχουν για εκείνη την περίοδο. Να πάτε και στα Πρακτικά της Βουλής -τα έχει αναδείξει ο Γιώργος Ρωμαίος- να διαβάσετε εσείς, οι φιλοκατήγοροι, τον εαυτό σας κάποιες δεκαετίες πριν και να δείτε πως και τότε ευδοκιμούσαν οι λαϊκιστές και οι φιλοκατήγοροι, οι δημαγωγοί και οι ψεύτες.

Βγαίνει, όμως, πουθενά αυτό; Ξαναλέω ότι τώρα έχετε τη δική σας πινακοθήκη, την πινακοθήκη των κατηγορουμένων. Βγαίνει πουθενά αυτό; Δεν βγαίνει.

**ΠΡΟΕΔΡΟΣ (Νικόλαος Βούτσης):** Κύριε συνάδελφε, έχετε και τον χρόνο τον επιπλέον που είπαμε.

**ΑΝΔΡΕΑΣ ΛΟΒΕΡΔΟΣ:** Θα πάρω τη δευτερολογία μου, ναι.

**ΠΡΟΕΔΡΟΣ (Νικόλαος Βούτσης):** Βεβαίως.

**ΑΝΔΡΕΑΣ ΛΟΒΕΡΔΟΣ:** Και ο λαός το έχει καταλάβει. Γι’ αυτό κοινό δεν έχετε πια. Πριν από λίγους μήνες, πέτρες πετάγατε και φύτρωναν. Τώρα οι πέτρες που πετάτε γίνονται μπούμερανγκ και τις παίρνει το κεφάλι σας.

Και επειδή τα συμπλέξατε τα θέματα, είπατε «κόμματα και ΜΜΕ» υπονοώντας -τι έξυπνο!- ότι το ένα χέρι ένιβε το άλλο, εγώ, κυρίες και κύριοι Βουλευτές, τους «φοβερούς» οικονομολόγους της πράξης, Λαπαβίτσα, Βαρουφάκη, Τσακαλώτο, Σταθάκη, από τα κανάλια τους έμαθα.

Τιμή μου, κύριε Σταθάκη, που σας έχουμε εδώ, όταν πέντε λεπτά μετά σταύρωναν εμένα ως Υπουργό Παιδείας, Εργασίας, Υγείας. Με σταύρωναν κάθε πρωί και κάθε βράδυ.

Τιμή μου, κύριε Βαρουφάκη! Φοβερή η πρότασή σας για την οικονομία!

Έπρεπε εμείς να πούμε ότι είστε λακέδες των ΜΜΕ; Θα ήταν πολιτική αυτό; Δεν το είπαμε. Εσείς γιατί το λέτε; Τι υπονοείτε; Γιατί συμπλέκετε αυτά τα δύο θέματα;

Να θυμίσω, κυρίες και κύριοι Βουλευτές, ότι ήμασταν το πολιτικό κόμμα το οποίο, μόλις εξελέγη η Βουλή γι’ αυτήν της την περίοδο, τον Σεπτέμβριο, ζήτησε συνέχιση της προηγούμενης εξεταστικής επιτροπής, που συγκροτήθηκε για να μας χτυπήσει για το πρώτο και το δεύτερο μνημόνιο, όχι για όσα οδήγησαν εκεί και για την οικονομία επί Βαρουφάκη.

Λειτούργησε εκείνη η εξεταστική επιτροπή. Έγινε μπούμερανγκ, φυσικά, για τους οργανωτές της. Ζητήσαμε να συνεχιστεί η δουλειά της. Είπατε όχι. Οι Βουλευτές της Δημοκρατικής Συμπαράταξης ζήτησαν, μετά από συνέντευξη που έδωσε η κ. Γεννηματά, να γίνει μια εξεταστική επιτροπή για όλα τα θέματα από το 2002 μέχρι σήμερα.

Γιατί το λέω αυτό; Διότι εδώ πέρα υπάρχουν άνθρωποι άσχετοι, οι οποίοι έχουν ιδιότητα Υπουργού, και σου λένε, «πέσαμε σε κρίση επειδή δανείστηκε το ΠΑΣΟΚ ή η Νέα Δημοκρατία ή ο ΣΥΡΙΖΑ», «γιατί έγινε ένα δάνειο στο τάδε κανάλι», «γιατί έγιναν Ολυμπιακοί Αγώνες».

Έχετε εικόνα της τάξης μεγεθών; Πόσο κάνουν όλα τα δημόσια έργα, όλοι οι εξοπλισμοί και οι Ολυμπιακοί Αγώνες; Ούτε 48 δισεκατομμύρια ευρώ.

Πόσες είναι, κυρίες και κύριοι Βουλευτές, που βλέπω στα έδρανα, και Υπουργούς του κοινωνικού κράτους, οι δαπάνες μιας δεκαετίας για το ασφαλιστικό μας σύστημα; Είναι 200 δισεκατομμύρια. Και πόσο ήταν το κόστος της μη ψήφισης από όλους σας του ασφαλιστικού που δεν έγινε το 2001 και της εκδίωξης της κυβέρνησης του κ. Σημίτη; Εμείς το υπολογίζαμε γύρω στα 70 δισεκατομμύρια. Πρόκειται για ένα τεράστιο κομμάτι του δημόσιου χρέους.

Αν συζητήσουμε όλα αυτά από το ευρώ και μετά, οι συνάδελφοι που χαμογελάνε γιατί είναι άσχετοι, θα καταλάβουν τις τάξεις των μεγεθών και θα μπορούμε να συνεννοηθούμε γι’ αυτό που χρειάζεται η χώρα. Αν, όμως, πάμε με κομματικές λογικές, όπως γίνεται σήμερα, πάλι δεν θα βγει τίποτα. Και παρ’ ότι διαφωνούμε και αρθρώνω εδώ τα επιχειρήματα της διαφωνίας με όσο πιο αντικειμενικό τρόπο μπορώ, εμείς θα την ψηφίσουμε την πρότασή σας σήμερα. Εσείς, όμως, γιατί αρνηθήκατε τις δικές μας προτάσεις;

Και έτσι από περιέργεια, την πρόταση που έκανε η Νέα Δημοκρατία για εξεταστική επιτροπή για τα capital controls, θα την δεχθείτε; Κυρίες και κύριοι της Πλειοψηφίας, κύριε εισηγητά της πλειοψηφίας, θα την δεχθείτε;

Έχουν γίνει προτάσεις. Η δική μας θεωρώ ότι είναι η πιο σφαιρική, γιατί θα επιτρέψει να αποκτήσει η Εθνική Αντιπροσωπεία συνείδηση της τάξης των μεγεθών. Θα είναι ένα φροντιστήριο για όλους, και για τους τριακόσιους, για να ξέρουμε τι λέμε και να διαχωριστεί, εν πάση περιπτώσει, ο λαϊκισμός και η δημαγωγία και τα ψέματα από την αλήθεια. Κάναμε αυτήν την πρόταση και την πιστεύουμε. Δεν την δέχεται η Πλειοψηφία. Κάνει σήμερα τη δική της πρόταση, επιμέρους, εκ του πονηρού.

Έγινε, όμως, και μία άλλη, αυτή της Νέας Δημοκρατίας. Τη δέχεστε; Θα την ψηφίσετε; Τα πιο πολλά κόμματα σήμερα σας λένε ναι. Εσείς τι λέτε; Δεν μας έχετε προειδοποιήσει, γιατί παίζετε. Παίζετε με τους θεσμούς. Είστε εχθροί της αλήθειας. Είστε οι απηνείς διώκτες της αλήθειας. Και το τελευταίο στάδιο μιας κατρακύλας πριν την οριστική παρακμή, όσο κι αν σας φαίνεται φιλοσοφία αυτό που θα πω, είναι η διάλυση των θεσμών.

Όταν τίποτα δεν κοστίζει, λέει ένας Υπουργός ό,τι θέλει. Λέει ο Υπουργός των Οικονομικών ότι διαφωνεί με την απόφαση της Ευρωπαϊκής Ένωσης στο Ευρωπαϊκό Συμβούλιο για το προσφυγικό–μεταναστευτικό. Το λέει, υπογράφει κείμενα. Και είναι Υπουργός της Κυβέρνησης που διαφωνεί με την επιλογή της στο μείζον θέμα. Και παραμένει! Δεν τρέχει τίποτα!

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, παρακαλώ ολοκληρώστε. Έχει τελειώσει ο χρόνος σας.

**ΑΝΔΡΕΑΣ ΛΟΒΕΡΔΟΣ:** Κλείνω, κύριε Πρόεδρε.

Όταν όλα, κύριοι Βουλευτές, τείνουν να αλλοιωθούν και αυτή η αλλοίωση αφορά τους θεσμούς, ενημερώνω, με βάση τη συγκριτική εμπειρία που έρχεται από παντού, πως όταν μια χώρα φτάσει εκεί, το τέλος έχει ήδη φτάσει, η καταστροφή είναι κοντά. Ας συμμαζευτούμε πριν να είναι πάρα πολύ αργά.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικόλαος Βούτσης):** Ευχαριστούμε, κύριε συνάδελφε.

Τον λόγο έχει ο συνάδελφος κ. Νάσος Αθανασίου.

**ΑΘΑΝΑΣΙΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Και άλλη φορά έχω πει ότι έχει κανείς μια αίσθηση ματαιότητας όταν μιλάει στην Βουλή των Ελλήνων, διότι όλοι τα ξέρουν όλα και μάλιστα καλύτερα από εσένα και βεβαίως, κανένας δεν ακούει.

Θα προσπαθήσω, λοιπόν, να απευθυνθώ δι’ ημών, κύριε Πρόεδρε, στον μέσο πολίτη στον βαθμό που παρακολουθεί το κανάλι της Βουλής. Για τον σκοπό αυτό χρειάζομαι ένα νούμερο, έναν αριθμό και αυτός είναι 1,1 δισεκατομμύριο. Είναι 1,1 δισεκατομμύρια αστέρια; Είναι 1,1 δισεκατομμύρια βότσαλα, μαρουλόφυλλα; Είναι 1,1 δισεκατομμύριο ευρώ. Και θέλω να σταθούμε σε αυτό το νούμερο, σας παρακαλώ.

Η συμφωνία του Ιουλίου ήταν εξαρχής γνωστό ότι φέρνει μέτρα ύψους 5,4 δισεκατομμύρια ευρώ σε βάθος τριετίας, δηλαδή ως το τέλος του 2018. Από το 2010 που ξεκίνησε η κρίση, οι προηγούμενες κυβερνήσεις είχαν πάρει μέτρα περισσότερα από 62 δισεκατομμύρια ευρώ και μιλούσαν για success story, ενώ τώρα, με τα 5,4 δισεκατομμύρια ευρώ, καταστρεφόμαστε.

Εν πάση περιπτώσει, πρόσθετα μέτρα δεν υπάρχουν. Ας ανεβάζουν κάποιοι τον λογαριασμό στα 6,5 δισεκατομμύρια ευρώ. Το κόστος των μέτρων που απομένει να εφαρμοστούν είναι 2,6 δισεκατομμύρια ευρώ, όπως προβλέπει η συμφωνία, και αυτά τα μέτρα θα εφαρμοστούν σε διάστημα τριάντα μηνών, δηλαδή 1,1 δισεκατομμύρια ευρώ ετήσια επιβάρυνση.

Το 1,1 δισεκατομμύριο ευρώ είναι αυτό που θα πονέσει, αυτό θα δημιουργήσει πηχυαίους τίτλους, αυτό θα ξεσηκώσει διαμαρτυρίες, όπως ακούω. Ένα δισεκατομμύριο εκατό εκατομμύρια ευρώ, όσο περίπου ο δανεισμός των ελληνικών επιχειρήσεων ενημέρωσης.

Στις 24 του περασμένου Οκτωβρίου ακούστηκε σε αυτήν εδώ την Αίθουσα το εξής, που δεν αμφισβητήθηκε, παρ’ ότι δεν διεκδίκησε τα πρωτεία της ακριβολογίας: Κάποια στοιχεία που έχουν δημοσιευθεί, πλησιάζουν, από ό,τι φαίνεται, την πραγματικότητα. Και αυτή λέει ότι τα χρέη των επιχειρήσεων ενημέρωσης υπερβαίνουν το 1 δισεκατομμύριο ευρώ. Είναι 1 δισεκατομμύριο ευρώ και πλέον. Γι’ αυτό ανέφερα το 1,1 δισεκατομμύριο ευρώ των επώδυνων μέτρων. Το ποσό των μέτρων πονάει. Το άλλο, το ισόποσο του δανεισμού των ΜΜΕ, δεν πονάει; Ξέρετε, μπορεί να μην πονάει. Υπάρχουν μορφές καρκίνου που δεν εκδηλώνονται με πόνο.

Η ίδια φωνή αναρωτήθηκε: «Θα πει κανείς, γιατί είναι πρόβλημα το 1,1 δισεκατομμύριο ευρώ του δανεισμού των μέσων μαζικής ενημέρωσης; Πολλές επιχειρήσεις δανείζονται και στην πορεία εξοφλούν τα χρέη τους». Σύμφωνοι, αλλά εδώ το πρόβλημα είναι ότι οι περισσότερες επιχειρήσεις μέσων μαζικής ενημέρωσης έχουν αρνητική καθαρά θέση, έχουν χάσει τα κεφάλαιά τους ύστερα από σειρά ζημιογόνων χρήσεων. Άρα, μιλάμε -κρατηθείτε- για δανεικά και αγύριστα των ΜΜΕ, όχι των κομμάτων! Δανεικά και αγύριστα! Ούτε αυτό πονάει; Από πού κόπηκαν αυτά τα δανεικά και αγύριστα; Από κάποιον αδιάφορο τοίχο ή από τον Έλληνα φορολογούμενο;

Το φαινόμενο περιέγραψε με γλαφυρότητα ο κ. Γιάννης Δραγασάκης. «Έχουμε επιχειρήσεις βαμπίρ», είπε, δηλαδή επιχειρήσεις όχι μόνο στον χώρο της ενημέρωσης, αλλά γενικότερα στην οικονομία, οι οποίες ζουν, εφόσον δανείζονται. Ποιο είναι το αποτέλεσμα; Οι τράπεζες δεν είναι πια δανειστές αυτών των επιχειρήσεων. Οι τράπεζες είναι οι πραγματικοί κεφαλαιούχοι, οι ιδιοκτήτες αυτών των επιχειρήσεων.

Ας μην κρυβόμαστε, λοιπόν, πίσω από το δάκτυλό μας. Κάποτε ό,τι γινόταν ή λεγόταν στην Ελλάδα, δεν δημοσιευόταν στο εξωτερικό. Σήμερα, όμως, λόγω της κρίσης διεθνοποιείται.

Στις 17 Δεκεμβρίου του 2012, σε ειδική έρευνά του υπό τον τίτλο «Το τρίγωνο της εξουσίας στην Ελλάδα», το πρακτορείο «REUTERS» καταχώριζε την εξής δήλωση –θα τη δώσω στα Πρακτικά και στα αγγλικά- του κ. Ιωάννη Αλαφούζου: «Ορισμένα μίντια είναι στην ουσία γραφεία τύπου επιχειρηματικών ομίλων. Το φαινόμενο έχει εξελιχθεί σε μια εντελώς αρρωστημένη κατάσταση. Σκοπός των ΜΜΕ…» - προσθέτει- «…είναι κυρίως να εκτελούν συγκεκριμένους σχεδιασμούς των ιδιοκτητών τους».

Το εξής είναι πιο νόστιμο, γιατί είναι κλεμμένο: Τηλεγράφημα της εδώ αμερικανικής Πρεσβείας, που υπεκλάπη το 2006 από τα WikiLeaks, αναφέρει: «Πώς μπορούν όλα αυτά τα ΜΜΕ να λειτουργούν με κέρδος; Δεν λειτουργούν με κέρδος. Επιδοτούνται οικονομικά από τους ιδιοκτήτες τους, οι οποίοι, παρ’ όλο που θα καλοδέχονταν κέρδη, χρησιμοποιούν αυτά τα ΜΜΕ κυρίως για να ασκούν πολιτική και οικονομική επιρροή».

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θεωρώ χρέος μου σήμερα να αποτίσω φόρο τιμής στους συναδέλφους μου που αγωνίστηκαν για άλλου είδους ραδιοτηλεοπτική δημοσιογραφία. Στις 21-5-2015 ο Γεώργιος Ανανδρανιστάκης, μαθαίνοντας ότι ο Εισαγγελέας Γαληνός Μπρης έχει στα χέρια του όλα τα τραπεζικά στοιχεία για τα δάνεια που χορηγήθηκαν σε εταιρείες, έγραφε: «Επιτέλους, καιρός ήταν να ανοίξει το θέμα των δανείων των ΜΜΕ, ώστε να μάθουμε πώς και γιατί οι χρεοκοπημένες τράπεζες, που σώθηκαν από την κρατική ανακεφαλαιοποίηση, έδιναν αφειδώς δάνεια σε επιχειρήσεις επίσης χρεοκοπημένες, ζημιογόνες και υπερδανεισμένες. Δόθηκαν 150 εκατομμύρια σε επιχειρήσεις που χρωστούσαν 800 εκατομμύρια στις τράπεζες και άλλα 300 εκατομμύρια σε ασφαλιστικά ταμεία και προμηθευτές, σε επιχειρήσεις που από το 2008 ως το 2014 παρουσίασαν ζημιές που αγγίζουν τα 700 εκατομμύρια ευρώ».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να προλάβω να αναφέρω, επιδεικνύοντας ενδεχομένως και μια ανεπίτρεπτη τόλμη, τρία περιστατικά.

Περιστατικό πρώτο: Εκλογές, ομιλίες και αντεγκλήσεις. Υποψήφιος Βουλευτής λέει σε ιδιοκτήτη επαρχιακού σταθμού: «Όλους τους έχεις βγάλει. Βγάλε και εμένα». Του απαντάει: «Δώσε 30.000 ευρώ». Λέει: «Δεν έχω 30.000 ευρώ, διαθέτω 15.000 ευρώ». Του απαντάει: «Δεν γίνεται, αγαπητέ μου, δεν είμαστε επαίτες».

Περιστατικό δεύτερο, που δεν πρέπει να επαναληφθεί. Αυτό το πράγμα έχει και ρίζες βαθιά. Πρέπει να τα αναφέρουμε αυτά. Τηλεφώνημα από γραφείο περιστασιακού εκδότη σε γραφείο γαλακτοκομικής επιχείρησης: «Πες στο αφεντικό σου να δώσει διαφήμιση, διαφορετικά στα γιαούρτια του θα βρεθούν κατσαρίδες».

Περιστατικό τρίτο: «Με έριξαν δύο εκδότες…» -αποκαλύπτει ο Γεράσιμος Αρσένης- «…επειδή δεν τους έδωσα τις πεντακόσιες σχολικές βιβλιοθήκες. Ο ένας, μάλιστα, είχε πει ποιος θα ήταν ο διάδοχός μου».

Στα Πρακτικά αναφέρονται και οι πηγές, ορισμένες μαγνητοφωνημένες.

Κύριοι συνάδελφοι, μπορούμε να συμφωνήσουμε στα γεγονότα, αν όχι στις απόψεις. Οι απορίες μας είναι και απορίες σας.

Γράφει ο Στέφανος Μάνος στην «ΚΑΘΗΜΕΡΙΝΗ» το εξής: «Στο δικαστήριο του Μονάχου ο ένας μετά τον άλλο…

**ΠΡΟΕΔΡΟΣ (Νικόλαος Βούτσης):** Συντομεύστε, κύριε συνάδελφε.

**ΑΘΑΝΑΣΙΟΣ ΑΘΑΝΑΣΙΟΥ:** Δώστε μου ένα λεπτό, κύριε Πρόεδρε,

**ΠΡΟΕΔΡΟΣ (Νικόλαος Βούτσης):** Σας έχω δώσει ήδη ενάμισι λεπτό. Παρακαλώ. Έχετε την ικανότητα εσείς και την εμπειρία να συντομεύσετε. Να είστε καλά.

**ΑΘΑΝΑΣΙΟΣ ΑΘΑΝΑΣΙΟΥ:** Δεν την έχω, γιατί δεν ανήκω στους μηχανικούς της συνταγματικής.

Λοιπόν, θέλω να αναφερθώ στον κ. Στέφανο Μάνο, γιατί σε καιρό που μπορούσε να πει πράγματα, τα είπε. Γράφει, λοιπόν, στην «ΚΑΘΗΜΕΡΙΝΗ»: «Στο δικαστήριο του Μονάχου ο ένας μετά τον άλλο τα στελέχη της «SIEMENS» δηλώνουν ότι το 2% του τζίρου της επιχείρησης στην Ελλάδα χρησιμοποιείται για λάδωμα. Δεν χρειάζονται νέες αποδείξεις. Πόσες φορές…» -γράφει ο κ. Μάνος- «…δεν ζήτησα από τον Πρωθυπουργό…» -του- «…και από τον Υπουργό Οικονομίας να καταργήσουν τα μαύρα λεφτά των καναλαρχών και των εκδοτών, να καταργήσουν το δικό τους 2%, του δικού τους τζίρου, που είναι τουλάχιστον δύο φορές μεγαλύτερος από τον τζίρο της «SIEMENS» στην Ελλάδα;».

Και παρακάτω λέει: «Για το κραυγαλέο «μαύρο» ταμείο των εκδοτών και των καναλαρχών τόσο η Νέα Δημοκρατία όσο και το ΠΑΣΟΚ αρνούνται να κάνουν οτιδήποτε». Δεν λέω τίποτα. Ό,τι διαβάζω, λέω. Στον Τύπο είναι φανερό.

Η Νέα Δημοκρατία, διαβάζω αυτήν την εβδομάδα σε περιοδικό, χρωστάει 210 εκατομμύρια ευρώ και το ΠΑΣΟΚ σχεδόν τα μισά, για την ακρίβεια 111 εκατομμύρια.

**ΠΡΟΕΔΡΟΣ (Νικόλαος Βούτσης):** Παρακαλώ, πρέπει να κλείσετε, κύριε συνάδελφε.

**ΑΘΑΝΑΣΙΟΣ ΑΘΑΝΑΣΙΟΥ:** Εκείνο που με φοβίζει από εκείνο το παλιό άρθρο του Στέφανου Μάνου, είναι η απάντηση που δίνει στο ερώτημα: «Τι νόημα είχε τότε η μεγάλη συζήτηση για το πολιτικό χρήμα;». «Κατά τη γνώμη μου…» -λέει- «…ένα μόνο, να παραμυθιάσει για άλλη μία φορά την κοινή γνώμη, να δημιουργήσει την ψευδαίσθηση ότι κάτι μπορεί να γίνει». Ε, τώρα κάτι πρέπει να γίνει και θα γίνει, εάν βοηθήσουν οι κύριοι, ιδίως της Αξιωματική Αντιπολίτευση.

Τελειώνω ευθύς αμέσως, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε συνάδελφε. Οι κύριοι και οι κυρίες να βοηθήσουν. Απλώς σας συμπληρώνω. Να είστε καλά.

**ΑΘΑΝΑΣΙΟΣ ΑΘΑΝΑΣΙΟΥ:** Οι κύριοι και οι κυρίες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε συνάδελφε.

Τον λόγο έχει ο κ. Λαγός από το κόμμα της Χρυσής Αυγής και αμέσως μετά ο κ. Κόκκαλης.

Ορίστε, κύριε Λαγέ, έχετε τον λόγο.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Κατ’ αρχάς, θα ξεκινήσω λέγοντας ότι η συζήτηση θα ήταν πολύ σωστή και επιβεβλημένη, εάν δεν επρόκειτο περί μιας συζήτησης παρωδίας η οποία γίνεται. Και η συζήτηση χαρακτηρίζεται παρωδία, γιατί ουσιαστικά κανείς από εσάς δεν μπορεί να κατηγορήσει κάποιον άλλον από τους προηγούμενους γιατί τα πήρε αυτός και γιατί τα χρήματα έχουν εξαφανιστεί. Διότι πολύ απλά όλοι μαζί έχετε πάρει τα χρήματα και τα έχετε εξαφανίσει από τις τσέπες του ελληνικού λαού και από τα ταμεία του ελληνικού κράτους.

Επαναλαμβάνω ότι η συζήτηση είναι μια παρωδία, γιατί είστε κυβέρνηση εδώ και δεκαπέντε μήνες και θα μπορούσατε να έχετε τιμωρήσει κάποιους, όπως θα μπορούσαμε να έχουμε δει να υπάρχουν συνέπειες και κάποιοι να διώκονται γι’ αυτά τα οποία έχουν γίνει.

Αν πραγματικά είχατε τη θέληση, δεν θα χρειάζονταν όλες αυτές οι κουβέντες τώρα περί εξεταστικών επιτροπών ούτε θα καθόμασταν εδώ να συζητάμε. Στην ουσία δεν έχετε τη θέληση. Απλά μέσα σε όλες αυτές τις συνθήκες που επικρατούν σήμερα στην πατρίδα μας με την εισβολή χιλιάδων λαθρομεταναστών και την τραγική οικονομική κατάσταση της πατρίδας μας θέλετε να αλλάξετε την κουβέντα και να πάει κάπου διαφορετικά.

Κι όπως δεν είχε καμμία αξία επί της ουσίας η συζήτηση που κάνατε πριν από λίγες μέρες εδώ για τα δικαστικά σκάνδαλα και τη χειραγώγηση της ελληνικής δικαιοσύνης –γιατί δεν πρόκειται να υπάρξει κανένα αποτέλεσμα, αν και υπάρχει φυσικά χειραγώγηση στην ελληνική δικαιοσύνη-, το ίδιο ακριβώς θα συμβεί και σήμερα με το σκάνδαλο της εξαφάνισης εκατομμυρίων ευρώ από τα ταμεία του ελληνικού κράτους.

Και πώς είναι δυνατόν εσείς της Συγκυβέρνησης ΣΥΡΙΖΑ-ΑΝΕΛ να διώξετε τους προηγούμενους –που καλώς κάνετε και θα έπρεπε να τους διώξετε-, όταν σε απλές περιπτώσεις που έρχονται αιτήματα για άρσεις ασυλίας Βουλευτών -οι οποίοι κατηγορούνται για οικονομικά σκάνδαλα και αν πήγαιναν στο δικαστήριο, θα βλέπαμε αν οι κατηγορίες είναι αληθείς ή ψευδείς και αν θα έπρεπε να καταδικαστούν ή όχι- εσείς οι ίδιοι, η ομάδα που έχετε στήσει εδώ και σαράντα χρόνια μέσα στο ελληνικό Κοινοβούλιο και δεν μιλάει κανείς για κανέναν, ψηφίζετε όχι στις άρσεις ασυλίας αυτών των Βουλευτών;

Και εσείς, λοιπόν, που δεν έχετε το σθένος, τη δυναμική, την πυγμή και την τιμιότητα να στείλετε έναν από όλους αυτούς σε δικαστήριο για να αποδείξει αν είναι αθώος ή ένοχος, θα στείλετε στα δικαστήρια όλο το προηγούμενο πολιτικό σύστημα με τα εκατοντάδες εκατομμύρια ευρώ που έχουν εξαφανιστεί;

Μα, υπάρχουν ακόμα τόσο αφελείς πολίτες εκεί έξω που σας πιστεύουν; Είναι πραγματικά τραγικό να συζητάμε κάτι τέτοιο. Δεν πρόκειται να γίνει τίποτα. Θα κάνετε μια συζήτηση σήμερα, θα ψηφιστεί δήθεν αυτή η εξεταστική επιτροπή και εδώ είστε και εδώ είμαστε, σε λίγο χρονικό διάστημα, όλα θα βγουν «μέλι γάλα», δεν θα διωχθεί κανείς και η ζωή θα συνεχιστεί. Επαναλαμβάνω και πάλι ότι κι εσείς θα κατηγορείτε αόριστα ο ένας τον άλλον, όταν οι συνθήκες το επιβάλλουν και πρέπει να ξεφύγει η κουβέντα από τα ζητήματα που αφορούν τον ελληνικό λαό.

Υπάρχουν τρόποι να βρεθούν αυτά τα χρήματα και να μπουν οι εισαγγελείς στα ταμεία των κομμάτων και να ψάξουν, για να δούμε ποιος τα έχει πάρει, αν έχουν γίνει βίλες, πισίνες, πολυτελή αμάξια και πολυτελή διαβίωση όλα αυτά τα χρόνια για μεγαλοστελέχη και κυβερνητικούς, που ζούσαν εις βάρος του ελληνικού λαού. Και αυτό είναι κοινό μυστικό.

Και αν αποδειχθεί, λοιπόν, ότι υπάρχουν τέτοια πράγματα, δεν αρκεί μόνο η καταδίκη τους. Βέβαια, επαναλαμβάνω ότι ποτέ δεν πρόκειται να γίνει κάτι τέτοιο με τις κυβερνήσεις που υπάρχουν. Μακάρι να γινόταν κάτι άλλο, γιατί τότε εμείς θα ήμασταν οι πρώτοι που θα το χειροκροτούσαμε από όποια κυβέρνηση κι αν γινόταν. Όμως, δεν πρόκειται να συμβεί.

Θα έπρεπε να ψάξουν και να βρουν ποιοι ήταν οι διαχειριστές των κομμάτων και όλων αυτών των χρημάτων που εξαφανίστηκαν όλα αυτά τα χρόνια στο ΠΑΣΟΚ, στη Νέα Δημοκρατία και σε όλα τα υπόλοιπα κόμματα που ήταν εδώ, γιατί από αυτούς που υπήρχαν λίγο-πολύ όλοι έχουν κλέψει.

Επίσης, θα έπρεπε να μας πουν ποιοι ήταν οι διαχειριστές και να επιστρέψουν τις περιουσίες τους, να τους πάρουν τις βίλες τους, τα αυτοκίνητά τους, όπως και τα δεκάδες ακίνητα που έχουν και να τα επιστρέψουν στο ελληνικό δημόσιο. Μόνο έτσι θα μπορούσε να αποδοθεί δικαιοσύνη και όχι με τις κουβέντες που κάνετε εδώ πέρα, ρίχνοντας άσφαιρα πυρά ο ένας στον άλλον.

Να κάνουμε και μια άλλη ερώτηση: Είναι μεγάλη μου απορία το πώς είναι δυνατόν όλοι σχεδόν, η συντριπτική πλειοψηφία αυτών που διατέλεσαν Υπουργοί τα τελευταία χρόνια στην πατρίδα μας να είναι σε προσωπικό επίπεδο άκρως επιτυχημένοι -να βλέπουμε να έχουν τριάντα πέντε ακίνητα ο ένας, σαράντα επτά ο άλλος, εξήντα τρία ο άλλος, να έχουν καταθέσεις εκατομμυρίων ευρώ στην Ελλάδα και κυρίως στο εξωτερικό και σε πολλές offshore εταιρείες, που και πάλι δεν διώκεται κανείς- πώς είναι δυνατόν, λοιπόν, να είναι τόσο επιτυχημένοι όλοι αυτοί, όσον αφορά την προσωπική τους ζωή και καριέρα, αλλά όσον αφορά τα καθήκοντά τους σαν Υπουργοί και σαν υπηρέτες του ελληνικού λαού να έχουν αποτύχει οικτρά; Και πώς είναι δυνατόν –επαναλαμβάνουμε και πάλι- αυτοί για ίδιον όφελος να έχουν εκατοντάδες εκατομμύρια ευρώ, αλλά η πατρίδα μας να χρωστάει εκατοντάδες εκατομμύρια ευρώ;

Εδώ υπάρχουν δύο εκδοχές, είτε είναι η συμπεριφορά τους προδοτική και γι’ αυτό έχουν αμειφθεί και γι’ αυτό είναι τόσο επιτυχημένοι στην προσωπική τους ζωή είτε είναι παντελώς ανίκανοι και έχουν βρεθεί να κάνουν τους Υπουργούς και τους κυβερνώντες εις βάρος του ελληνικού λαού.

Φτάσαμε στο σημείο, λοιπόν, σήμερα, μετά από σαράντα τόσα χρόνια ληστρικής διακυβέρνησης του κράτους, η Ελλάδα και ο Έλληνας πολίτης να είναι υποχρεωμένος όλα αυτά να τα πληρώσει με το αίμα του και με τις θυσίες που κάνει αυτός, γιατί μέσα στο ελληνικό Κοινοβούλιο δεν γίνεται καμμία οικονομική θυσία από κανέναν. Τα λεφτά συνεχίζονται και παίρνονται.

Καταθέτουμε σήμερα, για άλλη μια φορά, μία πρόταση σαν Χρυσή Αυγή: Να κοπούν τώρα άμεσα οι επιδοτήσεις που γίνονται στα κόμματα. Άμεσα! Η Χρυσή Αυγή δεν έχει πάρει τίποτα και έχει αποδείξει πώς μπορεί ένας πολιτικός φορέας με πίστη, με αρχές, με ιδέες να αγωνίζεται χωρίς να λαμβάνει χρήματα από πουθενά, απεναντίας δίνοντας χρήματα από το υστέρημά μας.

Ας κοπούν, λοιπόν, οι κομματικές επιδοτήσεις, για να δείτε όλα αυτά τα κλεφτοκόμματα του αντισυνταγματικού τόξου σε πόσες ημέρες θα έχουν διαλύσει και πόσες ημέρες οι Βουλευτές, που δήθεν υποστηρίζουν εδώ πέρα αυτά που έχουν συμβεί, θα εξαφανιστούν και θα ψάχνουν αλλού να κάνουν καριέρα και όχι σαν πολιτικοί, γιατί την πολιτική την έχουν δει σαν καριέρα. Αυτή είναι η δουλειά τους, είναι πολιτικοί. Η δουλειά τους είναι αυτή. Ας κοπεί, λοιπόν. Το τονίζω και πάλι. Και ας διωχθούν επιτέλους κάποια στιγμή αυτοί που έχουν πιει το αίμα του Έλληνα πολίτη.

Θα ήθελα τελειώνοντας, γιατί και ο χρόνος δεν ήταν πολύς, κύριε Πρόεδρε, αλλά θέλω να τον τηρήσω όσο μπορώ, να αναφερθώ σε δύο σημαντικά ζητήματα που υπάρχουν στις μέρες μας, που είναι τρομερά αυτά τα οποία συμβαίνουν στην καθημερινότητά μας.

Θα αναφέρουμε χαρακτηριστικά μόνο ότι σε μια Ελλάδα η οποία δεν μπορεί να ελέγξει τίποτα, σε μια Ελλάδα προτεκτοράτο Ευρωπαίων, Αμερικάνων και οτιδήποτε άλλο, ένα τουρκικό πλοίο χθες το βράδυ, σήμερα νωρίς το πρωί μπήκε στα χωρικά ύδατα, στα σύνορα της πατρίδας μας -γιατί υπάρχουν και θαλάσσια σύνορα, σε αντίθεση με αυτά που πιστεύετε εσείς- και όταν πήγε το Λιμενικό μας για να τους πει να κάνουν αυτό που έπρεπε, δηλαδή να σηκωθούν να φύγουν και να γυρίσουν στα δικά τους χωρικά ύδατα, αυτοί απείλησαν, στρέφοντας τα όπλα στους Έλληνες λιμενικούς. Δεν έχουμε ακούσει τίποτα. Δεν έχει γίνει τίποτα από το ελληνικό κράτος.

Θέλω να σας πω και για άλλο ένα αίσχος που είδαμε εχθές. Είδαμε να υπάρχουν στελέχη ΜΚΟ, που όλοι ξέρουμε τι ρόλο παίζουν, ειδικά αυτές τις κρίσιμες στιγμές για την πατρίδα μας, να συλλαμβάνονται ή να προσάγονται μάλλον, γιατί δεν υπήρχε καμμία σύλληψη, και να πηγαίνουν έτσι, για τα μάτια του κόσμου -σαν αυτές τις κλασικές προσαγωγές που γίνονται- στην Αστυνομική Διεύθυνση στην περιοχή των Ιωαννίνων είκοσι εφτά άτομα. Και αντί αυτοί οι άνθρωποι να δικαστούν, να καταδικαστούν και να φυλακιστούν γι’ αυτά που έκαναν, μπήκαν αλληλέγγυοί τους στο δημαρχείο Ιωαννίνων, κράτησαν τον δήμαρχο όμηρο και πέτυχαν σε αυτό το κράτος «μπανανία» που υπάρχει, να ελευθερωθούν αυτοί οι αλήτες, αυτοί οι παρακρατικοί, αυτοί οι σκοτεινοί κύκλοι των ΜΚΟ, που έχουν εμφανιστεί. Πέτυχαν να απελευθερωθούν και να σηκωθούν να πάνε στα σπίτια τους. Αυτό είναι το ελληνικό κράτος, το οποίο υπήρχε όλα αυτά τα χρόνια…

**ΠΡΟΕΔΡΟΣ (Νικόλαος Βούτσης):** Παρακαλώ, τελειώνετε.

**ΙΩΑΝΝΗΣ ΛΑΓΟΣ:** Τελειώνω, κύριε Πρόεδρε.

… και αυτό είναι το ελληνικό κράτος, το οποίο εσείς συνεχίζετε να το συντηρείτε και να το κρατάτε σε αυτά τα αισχρά επίπεδα τα οποία βλέπουμε.

Αυτά!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Βασίλειος Κόκκαλης.

Κύριε Κόκκαλη, ο χρόνος σας είναι οκτώ συν τέσσερα λεπτά. Σας βάζω κατευθείαν και τη δευτερολογία.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλείται σήμερα η Βουλή να ψηφίσει την σύσταση εξεταστικής επιτροπής για τα δάνεια τα οποία έχουν λάβει τα πολιτικά κόμματα και οι εταιρείες των μέσων μαζικής ενημέρωσης.

Η χρονική περίοδος είναι ιδιαίτερα κρίσιμη, η διαπραγμάτευση είναι σε εξέλιξη, με στόχο να ολοκληρωθεί η αξιολόγηση, η οποία πρέπει να γίνει το τάχιστο. Περάσαμε ένα δύσκολο καλοκαίρι, μια δύσκολη συμφωνία και η Ελλάδα οφείλει να κοιτάξει μπροστά και να πάει μπροστά. Όπως ανέφερε και ο Πρωθυπουργός, το πρόγραμμα εξόδου από την κρίση είναι διάρκειας τετραετίας. Δυστυχώς η Αντιπολίτευση έχει την απαίτηση μέσα σε ένα χρόνο αυτή η Κυβέρνηση να βγάλει τη χώρα από τα μνημόνια και να φέρει την ευημερία. Αυτή η Κυβέρνηση υποσχέθηκε αλήθεια στον ελληνικό λαό και θα την έχει.

Πρέπει να αναφερθώ σε ένα θέμα της επικαιρότητος, την πτώχευση της «ΗΛΕΚΤΡΟΝΙΚΗΣ». Κυρίες και κύριοι συνάδελφοι, φτηνή κομματική εκμετάλλευση μιας πτώχευσης ενός εργοδότη, φτηνή. Είδαμε την Αντιπολίτευση να κατηγορεί την Κυβέρνηση ότι ευθύνεται για το γεγονός ότι τετρακόσιοι εργαζόμενοι είναι στο δρόμο και ευθύνεται για την πτώχευση του εργοδότη. Γνωρίζει η Αντιπολίτευση ότι η συγκεκριμένη επιχείρηση, σύμφωνα με τα στοιχεία που δόθηκαν στη δημοσιότητα, ενεπλάκη σε σκάνδαλο εικονικών και πλαστών τιμολογίων με πρόστιμο 75 εκατομμύρια ευρώ, το οποίο έκλεισε στο 1,5; Γνωρίζει η Αντιπολίτευση ότι η διαδικασία της πτώχευσης είχε ξεκινήσει εδώ και πάρα πολύ καιρό; Τι λέει τώρα; Ότι φταίει η Κυβέρνηση που πτώχευσε η συγκεκριμένη επιχείρηση.

Έρχομαι στην παρούσα συζήτηση, στο θέμα της δανειοδότησης των πολιτικών κομμάτων και των εταιρειών μέσων μαζικής ενημέρωσης. Κυρίες και κύριοι συνάδελφοι, κακά τα ψέματα, η αναξιοπιστία την οποία δείχνει ο κόσμος στο πολιτικό σύστημα δεν είναι τυχαία. Ο θυμός, τον οποίο δείχνει ο Έλληνας και η Ελληνίδα στο πολιτικό σύστημα, δεν είναι τυχαίος. Καθόλου τυχαίος. Για ποιο λόγο; Έχουμε την απάντηση της Αξιωματικής Αντιπολίτευσης. Λένε ναι στη σύσταση της εξεταστικής επιτροπής. Μπράβο! Πλην, όμως, η στάση αυτή είναι υποκριτική και δεν ανταποκρίνεται στην πραγματικότητα. Λένε ναι για να ακούσει και να δει ο κόσμος ότι «λέμε κι εμείς ναι, να ψάξουμε ποιοι πήραν, αν τα πήραν, πού πήγαν τα χρήματα, αν δικαιούνταν τα δάνεια τα πολιτικά κόμματα», διότι δυστυχώς το τελευταίο χρονικό διάστημα δεν υπήρχε η ισονομία. Κακά τα ψέματα. Την ίδια αντιμετώπιση έχουν χιλιάδες δανειολήπτες που είναι στη χώρα μας με την αντιμετώπιση την οποία είχαν και έχουν κόμματα συγκεκριμένα ή εταιρείες μέσων μαζικής ενημέρωσης; Πηγαίνουν άραγε, στα δικαστήρια οι νόμιμοι εκπρόσωποι των κομμάτων, όπως πάει ο φορολογούμενος Έλληνας; Πηγαίνουν οι νόμιμοι εκπρόσωποι των εταιρειών μέσων μαζικής ενημέρωσης στα δικαστήρια να παρακαλούν τους Προέδρους των δικαστηρίων να δώσουν αναβολές; Όχι βέβαια.

Είπε ο κ. Βορίδης «εμείς συμφωνούμε με το αιτητικό, όχι όμως με την αιτιολογία». Έξυπνος ελιγμός. Συμφωνούν με το αιτητικό της πρότασης για σύσταση εξεταστικής των πραγμάτων επιτροπής, όχι όμως με την αιτιολογία. Λησμονεί όμως ότι δεν μπορεί να υπάρξει αίτημα χωρίς αιτιολογία. Να γνωρίζει ο ελληνικός λαός ότι η αιτιολογία είναι η εξής:

Πρώτον, εάν δικαιούντο τα δάνεια τα συγκεκριμένα κόμματα και οι συγκεκριμένες εταιρείες, με ποιες προϋποθέσεις δόθηκαν τα δάνεια; Υπήρχαν εξασφαλίσεις εμπράγματες ή άλλες; Αυτά είναι τα ερωτήματα στα οποία πρέπει να απαντήσουν τα κόμματα της Αντιπολίτευσης και όχι η υποκριτική στάση ότι «ναι μεν συμφωνούμε στο αίτημα για σύσταση εξεταστικής επιτροπής, αλλά διαφωνούμε όμως στην αιτία». Μα, η αιτία είναι όλη η ουσία.

Κυρίες και κύριοι συνάδελφοι, κακά τα ψέματα, την τελευταία πενταετία υπήρχαν δύο γεγονότα τα οποία έχουν αμαυρώσει το πολιτικό σύστημα. Είδατε στα γειτονικά μας Σκόπια, η αμνηστία πενήντα οκτώ πολιτικών τι συνέπειες είχε. Θέλετε να γίνει κι εδώ το ίδιο;

Ανέφερε ο κ. Βορίδης τον ν.4146/2013 και είπε ότι δεν αφορά τα πολιτικά κόμματα. Είναι τα πολιτικά κόμματα νομικά πρόσωπα δημοσίου και ιδιωτικού δικαίου; Ακόμα και να μην αφορούσε τα πολιτικά κόμματα, τότε γιατί ψηφίστηκε ένας νόμος που αμνηστεύει διευθυντές, προέδρους τραπεζών; Τότε γιατί ψηφίστηκε νόμος που δίνει χάρη σ’ αυτούς που έδιναν δάνεια; Όταν έρχεται μια πολιτεία και ψηφίζει νόμο σύμφωνα με τον οποίον αμνηστεύει τυχόν ποινικές ευθύνες σε προέδρους τραπεζών για δάνεια τα οποία έχουν χορηγήσει, αυτό τι σημαίνει; «Τι κάνει νιάου-νιάου στα κεραμίδια». Τι σημαίνει; Για ποιον λόγο ψηφίζεται αυτός ο νόμος; Μήπως για να ευνοήσει αυτούς οι οποίοι είχαν πάρει δάνεια χωρίς τον νόμιμο τρόπο;

Αυτά πρέπει να γνωρίζει και θα τα μάθει ο ελληνικός λαός. Ο κάθε κατεργάρης στον πάγκο του. Οφείλουμε να δείχνουμε ισονομία απέναντι στους Έλληνες πολίτες. Δεν είμαστε κάτι παραπάνω.

Επίσης, γνωρίζει ο ελληνικός λαός ότι με σχετική τροπολογία την οποία κατέθεσαν οι τότε κοινοβουλευτικοί εκπρόσωποι Νέας Δημοκρατίας και ΠΑΣΟΚ και έγινε αποδεκτή άμεσα από τον Υπουργό, υπάρχει το ακατάσχετο των ενισχύσεων των κομμάτων; Αυτό ας το γνωρίζουν οι αγρότες, οι οποίοι φωνάζουν για το ακατάσχετο των επιδοτήσεων. Ας το γνωρίζουν οι συνταξιούχοι, οι μισθωτοί, αυτοί που οφείλουν σε εφορία και σε ασφαλιστικά ταμεία. Ας γνωρίζουν οι χιλιάδες έμποροι και ελεύθεροι επαγγελματίες, στους οποίους ο λογαριασμός έχει δεσμευτεί και πρέπει να πληρώσουν την εφορία τους και τα χρέη τους στα ασφαλιστικά ταμεία για να πάρουν οποιοδήποτε ποσό, ότι ΠΑΣΟΚ και Νέα Δημοκρατία καθιέρωσαν το ακατάσχετο των κρατικών ενισχύσεων από τη χρηματοδότηση.

Κυρίες και κύριοι συνάδελφοι, είπα και στην αρχή της ομιλίας μου ότι δεν είναι τυχαία η απαξία, η αναξιοπιστία που έχει δείξει ο κόσμος τα τελευταία χρόνια στο πολιτικό σύστημα. Οφείλουμε επιτέλους, εκτός από το να φαινόμαστε, και να είμαστε καθαροί. Ο ελληνικός λαός έχει αυτήν την απαίτηση και αυτήν την απαίτηση την εξεδήλωσε στις 20 του Σεπτέμβρη, ότι θέλει πολιτικούς καθαρούς και κόμματα καθαρά. Δεν θέλει διαπλεκόμενους.

Η εξεταστική των πραγμάτων επιτροπή, της οποίας η σύσταση θα αποφασιστεί το απόγευμα, πρέπει να απαντήσει σε συγκεκριμένα γεγονότα και αιτήματα στα οποία οφείλουν όλα τα κόμματα να συνταχθούν και όχι να λένε «ναι κατ’ αρχάς, αλλά διαφωνούμε με τα ερωτήματα που θα τεθούν». Οφείλουν όλα τα κόμματα να προσκομίσουν τις δανειακές συμβάσεις τις οποίες έχουν πάρει, τις προϋποθέσεις.

Ξέρετε, κυρίες και κύριοι συνάδελφοι, ότι από το 2010 υπήρχε μια υπουργική απόφαση, η οποία ενσωματώθηκε σε σχετική κοινοτική οδηγία και πλέον είναι ενωσιακό δίκαιο η αρχή του υπεύθυνου δανεισμού, σύμφωνα με την οποία τα πιστωτικά ιδρύματα όφειλαν να ελέγξουν, να κάνουν φύλλο και φτερό τον κάθε υποψήφιο δανειολήπτη. Τη στιγμή που χιλιάδες συμπολίτες μας δεν μπορούσαν να λάβουν δάνειο -ειδικά την πρώτη περίοδο που ήρθε η κρίση, το 2010, το 2011, το 2012- την ίδια χρονική στιγμή πολιτικά κόμματα ελάμβαναν δάνεια χωρίς τη στοιχειώδη εξασφάλιση, όπως και οι εταιρείες μέσων μαζικής ενημέρωσης. Αυτά θέλει να μάθει ο ελληνικός λαός.

Ποια τράπεζα πρωτοστάτησε στη δανειοδότηση; Η Αγροτική Τράπεζας της Ελλάδος. Μάλιστα! Η Αγροτική Τράπεζα της Ελλάδος, η οποία το 2012 ξεπουλήθηκε και ίσως και γι’ αυτό πρέπει να γίνει μια εξεταστική των πραγμάτων επιτροπή.

Την ίδια χρονική στιγμή που η Αγροτική Τράπεζα της Ελλάδος απειλεί τους αγρότες με κατασχέσεις στις επιδοτήσεις και στα χωράφια τους, πολιτικά κόμματα ελάμβαναν δάνεια, δανεικά και αγύριστα. Είμαι πολύ περίεργος να δω στην εξεταστική των πραγμάτων επιτροπή εάν οι οφειλές όλων των δανείων ήταν και είναι ενήμερες. Είμαι πολύ περίεργος να μάθω εάν είχε γίνει εκχώρηση της απαίτησης στην Τράπεζα για το δάνειο. Το πιο πιθανόν είναι να μην είχε γίνει. Γι’ αυτό θεσπίστηκε και ο νόμος που έδωσε την αμνηστία στους τραπεζίτες. Δώσαμε δάνεια χωρίς την παραμικρή εξασφάλιση.

Συνεπώς πρέπει να μάθουμε με την εξεταστική των πραγμάτων επιτροπή πού πήγαν τα λεφτά. Οφείλουμε να το πούμε στον ελληνικό λαό, αλλά το πιο σημαντικό είναι να φέρουν πίσω τα κλεμμένα και την άμεση –όπως είπε ο Πρωθυπουργός- κατάργηση του άρθρου 76 του ν. 4146/2013, σύμφωνα με το οποίο αμνηστεύτηκαν πρόεδροι τραπεζών για δάνεια τα οποία χορηγήθηκαν. Συνεπώς πίσω τα κλεμμένα!

Ευχαριστώ πολύ, κύριε Πρόεδρε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστώ.

Τον λόγο έχει ο συνάδελφος κ. Γεράσιμος Μπαλαούρας και ύστερα ο κ. Τζαβάρας. Μετά θα μιλήσει ο κ. Δανέλλης ως Κοινοβουλευτικός Εκπρόσωπος.

**ΓΕΡΑΣΙΜΟΣ ΜΠΑΛΑΟΥΡΑΣ:** Ευχαριστώ, κύριε Πρόεδρε.

Θα αρχίσω την ομιλία μου με μία λέξη και θαυμαστικό. Επιτέλους! Επιτέλους, η κάλτσα της διαπλοκής και της διαφθοράς σήμερα ξηλώνεται ή, μάλλον, θα έλεγα σχίζεται σχεδόν από την πρωτοβουλία της Κυβέρνησης να φέρει το θέμα για εξεταστική επιτροπή.

Η Νέα Δημοκρατία σήμερα με τους ομιλητές της μας είπε ότι είναι αποπροσανατολισμός. Αλήθεια, είναι αποπροσανατολισμός να ξέρει ο ελληνικός λαός αυτά που τον έφεραν σε αυτήν την άθλια ζωή, τον απλό Έλληνα πολίτη που δεν έχει να πληρώσει, τον απλό Έλληνα πολίτη που τραβιόταν στα δικαστήρια και τραβιέται ακόμα για ένα μικρό δάνεια; Μάλιστα, η εισηγήτρια της Νέας Δημοκρατίας ρώτησε γιατί δεν φέρνουμε νόμο για τα δάνεια. Μα, νόμοι υπάρχουν. Περί αυτού μιλάμε. Νόμοι υπάρχουν και μάλιστα απ’ έξω, από την Ευρωπαϊκή Ένωση, από τη Βασιλεία. Αν δεν τα ξέρετε, γιατί δεν ρωτάτε;

Μου θυμίζετε τον αποπροσανατολισμό το δικό σας και μάλιστα διά του Προέδρου σας, που για τα WikiLeaks κατηγόρησε την Κυβέρνηση για τη διαρροή και όχι για την ουσία της συζήτησης Τόμσεν – Βελκουλέσκου όπου έλεγε ξανά εκβιαστικά, κυνικά, βάρβαρα σαν Μέτερνιχ: «Θα φέρουμε την Ελλάδα σε πιστωτικό γεγονός όπως έγινε τον Ιούνιο του 2015». Οι νόμοι, λοιπόν, υπάρχουν. Τους παραβιάσατε βάναυσα, τους παραβιάσατε απροκάλυπτα. Στήσατε μαζί με το ΠΑΣΟΚ, με τη διακυβέρνηση του ΠΑΣΟΚ όλα αυτά τα χρόνια ένα τεράστιο πάρτι σε πολιτικούς σας φίλους, σε επιχειρηματικά συμφέροντα.

Έπαιρναν δάνεια. Πόσες επιχειρήσεις έχουν κλείσει με δάνεια που έχουν πάρει οι επιχειρηματίες; Τα έβγαζαν στο εξωτερικό και άφηναν τις επιχειρήσεις έρμαιο των κορακιών και των λεηλατών για να πάρουν τα μηχανήματα και ό,τι άλλο έβρισκαν. Αυτά τα δάνεια ποιος θα τα αναζητήσει άραγε;

Δίνονταν δάνεια, επίσης, σε συνεταιρισμούς. Ένα άλλο πάρτυ. Όταν ο απλός αγρότης ακούει τη λέξη «συνεταιρισμός» τρέχει μακριά. Εγώ επειδή είμαι από αγροτική περιοχή δεν λέω ποτέ αυτή τη λέξη, δυστυχώς, ενώ η λέξη συνεταιρισμός είναι ένα ιδεολογικό ζήτημα που φλόγισε πολλούς ανθρώπους σε παλιές περιόδους, ιδίως στην Ευρώπη. Αποφεύγω να το πω και λέω «συνεργατικά σχήματα». Εσείς το φθείρατε, εσείς το διαφθείρατε, εσείς το καταστρέψατε. Μάλιστα, όλα αυτά συνέβησαν την περίοδο που συλλαμβάνονται να πουλάνε κάστανα είτε στη Θεσσαλονίκη, είτε στον Πύργο, είτε στην Κρήτη.

**ΚΩΝΣΤΑΝΤΙΝΟΣ ΤΣΙΑΡΑΣ:** Επί των ημερών σας γίνονται αυτά.

**ΓΕΡΑΣΙΜΟΣ ΜΠΑΛΑΟΥΡΑΣ:** Εσείς φτιάξατε τους νόμους, αυτό είναι το θέμα.

**ΝΙΚΗ ΚΕΡΑΜΕΩΣ:** Η Επιτροπή Ελέγχου;

**ΚΩΝΣΤΑΝΤΙΝΟΣ ΣΚΡΕΚΑΣ:** Γιατί δεν τους αλλάζετε;

**ΓΕΡΑΣΙΜΟΣ ΜΠΑΛΑΟΥΡΑΣ:** Μη φωνάζετε.

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΓΕΡΑΣΙΜΟΣ ΜΠΑΛΑΟΥΡΑΣ:** Λίγο πριν αναλάβουμε την Κυβέρνηση γίνονταν πλειστηριασμοί των εβδομήντα τετραγωνικών σε άπορους ανθρώπους, σε ανθρώπους συνταξιούχους κ.λπ.. Τι αναδεικνύει αυτό το οποίο περιέγραψαν και οι προηγούμενοι ομιλητές του ΣΥΡΙΖΑ και των ΑΝΕΛ; Ότι οι τράπεζες σε μια βαθύτατα χρεοκοπημένη χώρα, την ίδια στιγμή που ήταν η χώρα χρεοκοπημένη, έδιναν αφειδώς δάνεια και στα κόμματα και στα μίντια και δημιούργησαν ένα τεράστιο παθητικό, το οποίο καλείται μέσω των ανακεφαλαιοποιήσεων να πληρώσει ο ελληνικός λαός.

Συγκεκριμένα μέσα ενημέρωσης, τα οποία έχουν σκοπό να προασπίζουν την ελευθεροτυπία, να έχουν ανεξάρτητη ενημέρωση και αδέσμευτη δημοσιογραφία, έγιναν φερέφωνα της τραπεζικής ολιγαρχίας και των τραπεζικών συμμάχων. Φερέφωνά σας, δηλαδή.

Τα κόμματα, πείτε μας, γιατί παίρνατε αυτά τα δάνεια; Με ποιες εγγυήσεις τα παίρνατε; Εσείς παραβιάσατε όλους τους νόμους: και τη Βασιλεία II και τη Βασιλεία III και τη Βασιλεία I. Τα πάντα παραβιάσατε προκειμένου να παίρνετε δάνεια με οιονεί εγγυήσεις ότι πάντα θα έχετε το ποσοστό το οποίο είχατε κάποια στιγμή. Ιδίως το ΠΑΣΟΚ.

Αυτό έγινε, βεβαίως, γιατί τα κόμματα είχατε τέτοια σχέση με τα μίντια, ώστε να σταθεροποιήσετε το πολιτικό σύστημα και να το διαιωνίσετε όπως θα θέλατε εσείς στην πορεία αυτή. Απλά πράγματα.

Η Κομισιόν σε ερώτηση του Χουντή και του Σκυλακάκη τι απάντησε για τα δάνεια των κομμάτων; Ότι χαρίστηκαν δάνεια και τα πληρώνει ο λαός. Ο Αλμούνια το είπε αυτό. Δεν το λέει ο Μπαλαούρας, δεν το λέει κανένας Βουλευτής του ΣΥΡΙΖΑ, δεν το λέει η Κυβέρνηση.

Ο Αντιπρόεδρος της Νέας Δημοκρατίας, μάλιστα, ο κ. Γεωργιάδης –έχει ενδιαφέρον αυτό να το θυμίσουμε- είπε λίγο πριν τις δικές σας κομματικές εκλογές ότι το χρέος της Νέας Δημοκρατίας είναι αδύνατον να εξυπηρετηθεί και θα ζητήσει τη διαγραφή του. Όπως τα παιχνίδια που κάνει το ΔΝΤ και αυτά που ζητάει. Δηλαδή, θα ζητήσει διαγραφή; Το ΠΑΣΟΚ θα ζητήσει διαγραφή ή θα αλλάξετε το ΑΦΜ κι εσείς και το ΠΑΣΟΚ και θα γίνετε όπως ο νέος Πανιώνιος, με διαφορετικό ΑΦΜ, για να μην πληρώσετε; Θα τα πληρώσουν και πώς; Είναι ερωτήματα που μπαίνουν. Απαντήστε. Θα κληθείτε μερικοί μετά από μένα να μιλήσετε. Απαντήστε. Πήραμε τόσα δάνεια. Τρέχουν ή δεν τρέχουν και πώς θα τα εξοφλήσουμε. Απαντήστε.

Κύριε Πρόεδρε, θα ήθελα ένα-δυο λεπτά παραπάνω χρόνο.

Μιλάμε και για τα ιδιωτικά ΜΜΕ. Γίνεται κουβέντα και εδώ στη Βουλή για να δίνονται οι άδειες με πλειστηριασμούς, με προσφορές. Ρωτάω: Τα ιδιωτικά μέχρι τώρα κανάλια ήταν μόνο ιδιωτικά όσον αφορά στη σφραγίδα, αλλά ήταν δημόσια όσον αφορά στη διαπλοκή και τα δάνεια που παίρνανε;

Να σας θυμίσω ότι στο πόρισμα της Τράπεζας της Ελλάδος σημειώνεται ότι πολλές από τις χρηματοδοτήσεις των μίντια ήταν χωρίς εξασφαλίσεις. Μάλιστα, η Τράπεζα της Ελλάδος λέει ότι η βασική αιτία για την οικονομική κατηφόρα τους ήταν η διαφημιστική μείωση. Και ρωτάω: Τώρα, έρχεται ο Παππάς και η Κυβέρνηση και βάζουν ένα νόμο, που λέει ότι πρέπει να δοθούν τέσσερις άδειες στα κανάλια. Γιατί; Γι’ αυτούς τους λόγους και ο κυριότερος λόγος είναι ότι δεν αντέχει η αγορά. Η ίδια η Τράπεζα της Ελλάδος έρχεται και λέει –πολύ πριν από το σχέδιο νόμου που κατέθεσε η Κυβέρνηση για τα μίντια– ότι η διαφημιστική αγορά δεν βγαίνει για τα κανάλια κι επομένως γι’ αυτό έχουν τα μεγάλα ανοίγματα κ.λπ..

Τέλος, συμφωνώ απόλυτα με τον συνάδελφο που μίλησε από τον ΣΥΡΙΖΑ και είπε ότι έντεκα επιχειρήσεις των μίντια χρωστάνε από 808.000.000 –κανένας δεν ξέρει- έως 1,1 δισεκατομμύριο. Ποιος θα τα πληρώσει, συνάδελφοι, αυτά; Ποιος θα τα πληρώσει; Ο φουκαράς, που φωνάζετε σήμερα ότι φορολογείται; Βεβαίως φορολογείται! Αφού βρήκαμε ένα κράτος το οποίο το διαλύσατε εσείς! Εκ θεμελίων πετάξατε ό,τι υπήρχε παραγωγικό -αγροτικός τομέας, βιομηχανία, τα πάντα- σε ένα πάρτι αδυσώπητο!

**ΠΡΟΕΔΡΟΣ (Νικόλαος Βούτσης):** Κύριε συνάδελφε, κλείστε.

**ΓΕΡΑΣΙΜΟΣ ΜΠΑΛΑΟΥΡΑΣ:** Τελειώνω, κύριε Πρόεδρε. Μια φράση μόνο.

Σε μας έπεσε ο κλήρος της κάθαρσης, της ηράκλειας, μάλιστα, κάθαρσης της κόπρου του Αυγεία, που εσείς δημιουργήσατε.

Δεν κρινόμαστε πια για τις προθέσεις μας. Θα κριθούμε, όμως, για τα αποτελέσματα της ικανότητάς μας να φέρουμε αυτό το έργο, αυτό το ηράκλειο έργο, σε πέρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κύριε Τζαβάρα, μη σηκώνεστε. Παρ’ ότι σας είχα ανακοινώσει μετά τον κ. Μπαλαούρα -και θα ήσασταν ένα ντουέτο εξαιρετικό από την Ηλεία-, τώρα θα μιλήσει ο Γενικός Γραμματέας του ΚΚΕ και αμέσως ύστερα εσείς.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Βέβαια! Παραχωρούμε τη θέση μας!

**ΠΡΟΕΔΡΟΣ (Νικόλαος Βούτσης):** Εντάξει, ευχαριστώ.

**ΑΘΑΝΑΣΙΟΣ ΜΠΟΥΡΑΣ:** Όχι παραχωρούμε. Δικαιούται!

**ΠΡΟΕΔΡΟΣ (Νικόλαος Βούτσης):** Ναι, δικαιούται, αλλά παραχωρείτε κιόλας εσείς!

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι Βουλευτές, η αξιολόγηση που ο Πρωθυπουργός είπε ότι είναι η δυσκολότερη, γιατί επιλογή της Κυβέρνησης ήταν να βάλει μπροστά τα όσα δύσκολα υπήρχαν, για να ξεμπερδεύουμε, έχει απ’ όλα. Έχει ασφαλιστικό πολύ χειρότερο από αυτό που δημοσιεύθηκε πριν από μήνες, έχει φορολογικό για αύξηση φορολογίας και νέους έμμεσους φόρους για τον λαό, τη στιγμή που η Κυβέρνηση απαλλάσσει με τροπολογίες τους βιομήχανους από τον ειδικό φόρο στο φυσικό αέριο, ενώ κυνηγάει ακόμα και το ένα ευρώ από τους εργαζόμενους. Έχει ιδιωτικοποιήσεις, έχει κόκκινα δάνεια, εξυγίανση του χρηματοπιστωτικού συστήματος, νέα χρηματοδοτικά πακέτα. Δηλαδή, έχει νέα προνόμια για το μεγάλο κεφάλαιο.

Δεν θα ξεμπερδεύουμε, όπως κοροϊδεύετε, κύριοι της Κυβέρνησης, όχι μόνο γιατί η πείρα λέει ότι κάθε διαπραγμάτευση, κάθε αξιολόγηση, συνοδεύεται από σκληρά μέτρα που προστίθενται στα προηγούμενα -δηλαδή, ο κατήφορος δεν έχει τέλος-, αλλά και γιατί ανεξάρτητα από το αν οι στόχοι πιάνονται, αν τα μέτρα υλοποιούνται, αν οι μεταρρυθμίσεις εφαρμόζονται, η ελληνική οικονομία δεν είναι σε μια γυάλα αποκομμένη και τα σημάδια δεν είναι καλά για την πορεία της οικονομίας διεθνώς και στην Ευρωπαϊκή Ένωση. Άρα, πώς θα ξεμπερδέψουμε;

Τα δικά σας επιτελεία λένε πως το 2015 η παγκόσμια καπιταλιστική ανάπτυξη επιβραδύνθηκε, ενώ το 2016 ξεκίνησε με επικίνδυνα μηνύματα. Η απειλή νέων συγχρονισμένων κλυδωνισμών στην παγκόσμια οικονομία ρίχνει ακόμα περισσότερο λάδι στη φωτιά των ανταγωνισμών μεγάλων ομίλων και των αντίστοιχων κρατών και διεθνών συμμάχων τους. Ακόμα και για το ζήτημα της αναδιάρθρωσης του χρέους ομολογείτε, ανοιχτά πλέον, αυτό που μόνο το ΚΚΕ έλεγε από την αρχή, ότι θα συνοδευτεί από ένα νέο πιο σκληρό πακέτο μέτρω, από ένα μνημόνιο 4, δηλαδή.

Και σε αυτό το πλαίσιο πρέπει να δει ο καθένας μας την αντιπαράθεση, τις αντιθέσεις και τους ανταγωνισμούς που ήρθαν στην επιφάνεια με αφορμή την ιστορία με τις υποκλοπές των συνομιλιών των στελεχών του Διεθνούς Νομισματικού Ταμείου.

Όσον αφορά την Κυβέρνηση είναι φανερό ότι αξιοποιεί τις συνομιλίες αυτές για να επαναφέρει τον γνωστό και δοκιμασμένο εκβιασμό προς το λαό ότι υπάρχουν και χειρότερα, για να επιταχύνει την αξιολόγηση, δηλαδή, το νέο πακέτο μέτρων και να εξωραΐσει το μνημόνιο 3, που έχει υπογράψει με την Ευρωπαϊκή Ένωση.

Αυτό που έχει ενδιαφέρον είναι ότι ενώ η Κυβέρνηση ΣΥΡΙΖΑ - ΑΝΕΛ το προηγούμενο διάστημα είχε επενδύσει στον ρόλο του Διεθνούς Νομισματικού Ταμείου, των Ηνωμένων Πολιτειών της Αμερικής, τώρα εμφανίζεται να είναι πιο κοντά στις θέσεις της Ευρωπαϊκής Ένωσης, ειδικά της Γερμανίας. Αυτή η εναλλαγή ρόλων καλού, κακού δεν μπορεί να κρύψει, φυσικά, ότι τόσο το Διεθνές Νομισματικό Ταμείο όσο και η Ευρωπαϊκή Ένωση έχουν κοινό στόχο την υλοποίηση των αντιλαϊκών μέτρων και τη θωράκιση της κερδοφορίας των ομίλων τους σε βάρος των συμφερόντων του ελληνικού λαού.

Στο πλαίσιο αυτό πρέπει να δούμε και την τελευταία εξέλιξη των διαπραγματεύσεων με την προσωρινή διακοπή τους, την αναγγελία για κατάθεση δύο νομοσχεδίων την Μεγάλη Εβδομάδα ή περίπου τότε, που ακόμα δεν ξέρουμε ακριβώς πώς θα εξελιχθεί το ζήτημα, ανεξάρτητα εάν έχει επέλθει, βέβαια, συμφωνία όπως λέει η Κυβέρνηση, και το ταξίδι του κ. Τσίπρα ανά τας Ευρώπας, για μια ακόμα φορά, προς αναζήτηση χείρας βοηθείας από τη λυκοσυμμαχία, για να επέλθει αυτή η συμφωνία.

Και από ποιον ζητάει βοήθεια; Από τον Ολάντ, που δεν μπορεί να κουμαντάρει τα του οίκου του, για να λέμε τα πράγματα με το όνομά τους. Εκατομμύρια λαού βρίσκονται στους δρόμους της Γαλλίας, του Παρισιού σε απεργίες, σε διαδηλώσεις, εδώ και μέρες, για τα βάρβαρα μέτρα που παίρνει η δική του κυβέρνηση εκεί.

Συνολικά όλο αυτό είναι κατά τη γνώμη μας ένα ακόμα επεισόδιο σε αυτό το κακοπαιγμένο σίριαλ της διαπραγμάτευσης και η κουβέντα γίνεται περί όνου σκιάς. Κουβέντα δεν λέγεται για το περιεχόμενο αυτών των νομοσχεδίων, με τα οποία σε καμμία περίπτωση δεν διαφωνεί το κουαρτέτο, έστω και αν δεν υπάρχει πλήρης συμφωνία σε επιμέρους πλευρές των αντιλαϊκών μέτρων που έρχονται.

Άλλωστε, όπως οι ίδιοι οι Υπουργοί παραδέχτηκαν προχθές, η συμφωνία ήταν πολύ κοντά στο κλείσιμο και αυτό θα είχε γίνει αν υπήρχε λίγος χρόνος ακόμα, όπως είπαν. Γι’ αυτό μας παρέπεμψαν τις επόμενες ημέρες, οπότε η Κυβέρνηση φιλοδοξεί να ολοκληρωθεί η διαπραγμάτευση, τουλάχιστον όσον αφορά το ασφαλιστικό και το φορολογικό.

Για μια ακόμα φορά η Κυβέρνηση προσπαθεί να κοροϊδέψει έχοντας συμφωνήσει με το κουαρτέτο τη συντριπτική πλειοψηφία των άγριων αυτών μέτρων. Τη μια παρουσιάζει το κλείσιμο της αξιολόγησης ως δήθεν αγωνία του λαού μας, για την επιτάχυνση δηλαδή της σφαγής του και λόγω αυτού καίγεται να υπάρξει συμφωνία με τους θεσμούς. Την άλλη προσπαθεί να περάσει την αντίληψη ότι τάχα οι Ευρωπαίοι εταίροι θέλουν να υπογράψουν μια καλή συμφωνία τέλος πάντων, αλλά το κακό ΔΝΤ δεν τους αφήνει, γιατί αυτό είναι που θέλει να ρουφήξει το αίμα μας και εμποδίζει την πρόοδο των συζητήσεων, ενώ η Μέρκελ, ο Ολάντ και οι λοιποί απλώς θέλουν να μας γλείψουν τις ματωμένες πληγές, προς ανακούφισή μας μάλιστα. Γκραν Γκινιόλ, δηλαδή, καταντάει.

Κυρίες και κύριοι, ειλικρινά καμμία αγωνία δεν έχουμε για το αν και πότε τα νομοσχέδια κατατεθούν, είτε με απόλυτη είτε με σχετική συμφωνία των κορακιών, τους οποίους θεωρείτε εσείς θεσμούς, φίλους εταίρους σας, κ.λπ.. Αυτό που δεν πρόκειται να αλλάξει είναι το περιεχόμενο, είναι ο προσανατολισμός αυτών των μέτρων, που είναι και ταξικά και βαθιά αντιλαϊκά. Είναι μέτρα, που υπηρετούν μόνο την ανάκαμψη των καπιταλιστικών κερδών από την οποία δεν έχει απολύτως τίποτα να ωφεληθεί ο ελληνικός λαός, παρά μόνο αποτέλεσμα θα έχει να υποβάλλεται συνεχώς σε θυσίες δίχως τέλος και χωρίς κανένα θετικό αντίκρισμα για τον ίδιο.

Η Κυβέρνηση ΣΥΡΙΖΑ - ΑΝΕΛ που εκλέχθηκε με τα συνθήματα της κατάργησης των μνημονίων έφτασε στο σημείο σήμερα, δεκαπέντε μήνες μετά, όχι μόνο να εφαρμόζει τα προηγούμενα μνημόνια της Νέας Δημοκρατίας και του ΠΑΣΟΚ και να υπογράφει και άλλο, αλλά και να κάνει και σημαία της μάλιστα την κατά γράμμα εφαρμογή αυτού του μνημονίου και μάλιστα και ως μέγιστη πράξη αντίστασης στις απαιτήσεις του Διεθνούς Νομισματικού Ταμείου.

Η Κυβέρνηση, για να χρυσώσει το χάπι, λέει ότι η αξιολόγηση είναι η τελευταία δύσκολη στροφή, ότι θα βγούμε στην τελική ευθεία, ότι θα συμπέσει χρονικά με την επιστροφή της ελληνικής οικονομίας στην ανάπτυξη και μετά την αξιολόγηση ξεκινά η συζήτηση για την ελάφρυνση του χρέους.

Αλήθεια, τι σημαίνει επιστροφή στην ανάπτυξη; Μήπως, δηλαδή, θα βρει δουλειά το ενάμισι εκατομμύριο ανέργων; Μήπως το 60% των νέων θα βρει δουλειά με σταθερό μισθό, ωράριο και στο αντικείμενο που σπούδασε; Αλήθεια, τι σημαίνει ελάφρυνση του χρέους; Μήπως θα δοθούν πίσω μισθοί, τα δώρα που κόπηκαν, οι συντάξεις; Μήπως θα μειωθούν τα όρια συνταξιοδότησης; Θα δοθούν, έστω, αξιοπρεπείς συντάξεις; Θα λιγοστέψουν φόροι; Θα αυξηθούν οι δαπάνες στην παιδεία, στην υγεία, στην πρόνοια;

Αν κάποιος μπορεί να προσδοκά από την ελάφρυνση του χρέους και την ανάπτυξη, αυτό είναι το κεφάλαιο, γιατί από την μεν ελάφρυνση θα εξοικονομηθεί κρατικό χρήμα για τις δικές του επενδύσεις και η ανάπτυξη είναι ταυτισμένη με την ανάκαμψη της καπιταλιστικής κερδοφορίας.

Έχει, λοιπόν, κανένα συμφέρον συγκεκριμένο η εργατική τάξη, ο λαός, να κλείνει κάθε φορά η αξιολόγηση, να πιάνονται οι στόχοι και τα νούμερα, όταν μάλιστα, όπως όλα δείχνουν, το βαρέλι δεν έχει πάτο;

Ο λαός μας έχει συμφέρον, βαδίζοντας στον δρόμο της ανατροπής όλων αυτών, να βάλει και εμπόδια στον αντιλαϊκό κατήφορο. Γι’ αυτό, εμείς καθαρά λέμε ότι αυτό που πρέπει να κυριαρχήσει στην ατζέντα του λαού δεν είναι η αγωνία της άρχουσας τάξης και των κομμάτων της, αλλά πώς θα οργανώσει καλύτερα ο ίδιος ο λαός την πάλη του, για να δυσκολέψει την ψήφιση, την εφαρμογή αυτών των μέτρων που φέρνει σε βάρος του η ολοκλήρωση και αυτής της συγκεκριμένης διαπραγμάτευσης.

Πώς θα οργανωθεί άμεσα, καλύτερα η σαρανταοκτάωρη, για παράδειγμα, απεργία, άλλες κινητοποιήσεις, όποτε κι αν έρθουν τα μέτρα στη Βουλή, και πώς αυτή η επιτυχία της απεργίας θα δώσει ώθηση για παραπέρα κλιμάκωση. Γιατί, βεβαίως, με έναν αγώνα δεν τελειώνει το ζήτημα.

Πώς, ταυτόχρονα, θα ανοίξει και η συζήτηση, κυρίως, για την οργάνωση της πάλης, για τη ριζική ανασύνταξη του εργατικού κινήματος, για την οικοδόμηση μιας πλατιάς λαϊκής συμμαχίας.

Πώς θα κατευθύνει τη δράση και τον αγώνα της αυτή η λαϊκή συμμαχία, ώστε να έρθει πραγματικά ο λαός στην εξουσία.

Κι όχι να παίζεται το πινγκ-πονγκ, το γνωστό, ανάμεσα σε γιαλαντζί αριστερούς, σε δοκιμασμένους κεντροαριστερούς, δεξιούς, όπως κι αν ονομάζονται, και ανάμεσα στα κόμματα, τον ΣΥΡΙΖΑ, τους ΑΝΕΛ, τη Νέα Δημοκρατία, το ΠΑΣΟΚ και άλλους υποστηρικτές των πολιτικών αυτών, που μας έφτασαν ως το χείλος του γκρεμού.

Σε αυτήν την προοπτική μόνο μπορούν να σπάσουν, πραγματικά, οι αλυσίδες της εκμετάλλευσης, της ανεργίας, που επιβάλλει στους λαούς ένα σάπιο σύστημα, οι λυκοσυμμαχίες του, τύπου Ευρωπαϊκής Ένωσης, Διεθνούς Νομισματικού Ταμείου, ΝΑΤΟ και το κακό συναπάντημα.

Κυρίες και κύριοι Βουλευτές, κάθε φορά, λοιπόν, που οι κυβερνήσεις, πριν η Νέα Δημοκρατία και το ΠΑΣΟΚ, σήμερα οι ΣΥΡΙΖΑ και ΑΝΕΛ, ετοίμαζαν σφαγή λαϊκών δικαιωμάτων και μπαράζ μέτρων κατά του λαού, χρησιμοποιούσαν τον αποπροσανατολισμό, την άσφαιρη αντιπολίτευση, έφτιαχναν εξεταστικές και άλλου είδους επιτροπές, που δήθεν θα έφταναν το μαχαίρι στο κόκκαλο, άλλαζαν την ατζέντα ή προσπαθούσαν να αλλάξουν την ατζέντα της συζήτησης.

Είναι σίγουρο πλέον, γιατί το τρικ αυτό έχει πολυχρησιμοποιηθεί όλα αυτά τα χρόνια, ότι η σημερινή Κυβέρνηση, τουλάχιστον, δεν πρωτοτυπεί. Η πείρα δείχνει ότι μαχαίρι δεν μπήκε ποτέ στο κόκκαλο, τα είπε αναλυτικά και ο εισηγητής μας, ούτε μπορεί στην πραγματικότητα να μπει από αυτούς που μας κυβερνάνε και βρίσκονται στην ίδια γραμμή πλεύσης.

Μέσα από τις διάφορες επιχειρήσεις κατά της διαφθοράς, επιδιώκεται μόνο η εκτόνωση της λαϊκής αγανάκτησης, επιδιώκεται να συγκαλυφθεί ότι για το χρέος, για τα ελλείματα η πρώτη και κύρια αιτία είναι οι παροχές προς τις τράπεζες και τις μεγάλες επιχειρήσεις, με τις συνεχείς φοροαπαλλαγές, τις συνεχείς ενισχύσεις, με τα διάφορα κίνητρα, τα κοινοτικά κονδύλια, τις συμπράξεις με τους ομίλους, τα γνωστά ΣΔΙΤ κ.λπ..

Μέσα σε αυτό, λοιπόν, το αλισβερίσι εκτρέφονται και τα διάφορα σκάνδαλα ενώ συγκαλύπτονται οι πραγματικές αιτίες για τη σημερινή βαθιά κρίση, που επιδιώκει την έξοδο απ’ αυτήν με ολομέτωπη επίθεση μόνο στα λαϊκά δικαιώματα.

Και επειδή έχετε σηκώσει υποκριτικά, κατά την άποψή μας, τη σημαία κατά της διαπλοκής, για να έχουμε το καλό ερώτημα, η τροπολογία, παραδείγματος χάριν, που φέρατε και ψηφίσατε πριν μια εβδομάδα, με την οποία απαλλάσσετε τους μονοπωλιακούς ομίλους από έναν ειδικό φόρο κατανάλωσης στο φυσικό αέριο, την ώρα που τσακίζετε στη φορολογία τον λαό, τι είναι; Η τροπολογία που φέρατε προχθές, με την οποία απαλλάσσετε τις ιδιωτικοποιημένες επιχειρήσεις από πρόστιμα, από τέλη, από άλλες επιβαρύνσεις, τι είναι; Δεν είναι δείγματα της νόμιμης διαπλοκής και στήριξης του κράτους και των κυβερνήσεων στο μεγάλο κεφάλαιο; Και όλα αυτά, βέβαια, στη ζούλα, με εκπρόθεσμες τροπολογίες για να μην παίρνει και πολύ χαμπάρι ο λαός.

Καταθέτουμε στα Πρακτικά αυτές τις τροπολογίες του ΣΥΡΙΖΑ ως δείγμα αυτής ακριβώς της διαπλοκής.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η διαφθορά και η διαπλοκή είναι εδώ, πανταχού παρούσα. Η σαπίλα του συστήματος δεν γιατρεύεται με εξεταστικές επιτροπές και με κάποια ημίμετρα. Ανάσα ζωής για το σύστημα είναι τελικά αυτά, αλλαγή σκυτάλης για κάποια τζάκια, ίσως ανανέωση προσωπικού. Η Κυβέρνηση και τα κόμματα δεν πρέπει να συσκοτίζουν τον πραγματικό χαρακτήρα της οικονομικής καπιταλιστικής κρίσης που ζει η Ελλάδα τα τελευταία επτά χρόνια. Δεν πρέπει να συσκοτίζουν τον χαρακτήρα και τις αιτίες της αντιλαϊκής επίθεσης θεωρώντας ότι για όλα φταίει η ανορθολογική, δήθεν, λειτουργία του χρηματοπιστωτικού συστήματος και οι σχέσεις διαπλοκής με τα κόμματα που κυβέρνησαν και με τα μέσα μαζικής ενημέρωσης και εκεί να βάζουμε τελεία.

Κυρίες και κύριοι Βουλευτές, εμείς δεν έχουμε πρόβλημα να γίνει έλεγχος και για τα δάνεια των κομμάτων και για τα δάνεια των μέσων ενημέρωσης από το τραπεζικό σύστημα, όπως και να γενικευτεί και για το πλήθος των θαλασσοδανείων που έχουν δοθεί σε μεγάλους επιχειρηματικούς ομίλους, αλλά και για τις σκανδαλώδεις χρηματοδοτήσεις που έχουν λάβει από το κράτος. Δεν έχουμε να κρύψουμε τίποτα, τα είπε και ο Νίκος Καραθανασόπουλος στην εισήγησή του. Αλλά, βεβαίως, δεν έχουμε και αυταπάτες για τα όποια αποτελέσματα. Θα ψηφίσουμε, βέβαια, υπέρ της εξεταστικής επιτροπής αν και ο έλεγχος θα μπορούσε πάρα πολύ καλά να γίνει και χωρίς καμιά εξεταστική επιτροπή.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε συνάδελφε.

Η συνάδελφος κ. Όλγα Κεφαλογιάννη ζητεί άδεια για να λείψει εκτός Ελλάδος από 19-4-2016 μέχρι 21-4-2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και έξι εκπαιδευτικοί συνοδοί τους από το Δημοτικό Σχολείο Τσικαλαρίων Χανίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος, κ. Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ πολύ, κύριε Πρόεδρε.

Κύριοι συνάδελφοι, είναι πολύ ευχάριστη, θα έλεγα ίσως και μια πολύ ενδιαφέρουσα, εμπειρία να διαδέχομαι στο Βήμα τον Γενικό Γραμματέα του Κομμουνιστικού Κόμματος Ελλάδας και να προσυπογράφω τα όσα έχει δηλώσει σε εσάς.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Όλα τα προσυπογράφεις;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θα το δείτε. Μην ανησυχείτε, δεν πρόκειται να γίνουμε ιδεολογικά ένα. Ο καθένας διατηρεί την αυτονομία του.

Αλλά, κύριοι συνάδελφοι, ακούστε με.

Πράγματι, είναι καταπληκτικό να φέρνετε σήμερα αίτηση για σύσταση εξεταστικής επιτροπής με θέμα τη διερεύνηση της νομιμότητας των δανειακών συμβάσεων των πολιτικών κομμάτων και των επιχειρήσεων που είναι φορείς μέσων μαζικής ενημέρωσης. Και είναι καταπληκτικό, γιατί ενώ θα μπορούσε κανείς να πει ότι κόπτεστε για τη νομιμότητα ενεργειών, οι οποίες, βεβαίως, δεν αποτελούν αντικείμενο του δημόσιου βίου, δεν αποτελούν εκδηλώσεις μιας συμπεριφοράς στη δημόσια σφαίρα, αλλά είναι πράξεις και συναλλαγές του ιδιωτικού τομέα, είναι, πάνω απ’ όλα όμως, προβληματικό, γιατί δεν ενδιαφερθήκατε να δείτε αν είναι νόμιμη η αίτηση που κάνετε.

Για να είναι νόμιμη η σύσταση αυτής της επιτροπής, για να συμβαδίζει, δηλαδή, με αυτά που ορίζουν το Σύνταγμα και ο Κανονισμός της Βουλής, πρώτα απ’ όλα θα πρέπει το θέμα για το οποίο ζητάτε να συσταθεί η εξεταστική επιτροπή ταυτόχρονα να είναι και ζήτημα που εμπίπτει στις αρμοδιότητες της Βουλής. Γιατί, με βάση τη διάταξη του άρθρου 68 παράγραφος 2, σε συνδυασμό με τη διάταξη του άρθρου 144 του Κανονισμού της Βουλής, η εξεταστική επιτροπή είναι ένα κοινοβουλευτικό σώμα που αναλαμβάνει να ερευνήσει, δηλαδή, να συλλέξει τις αναγκαίες πληροφορίες που απαιτούνται, για να κάνει η Βουλή εν Ολομελεία κάτι που αναφέρεται στις αρμοδιότητές της, να πάρει δηλαδή μια ολοκληρωμένη απόφαση. Και όχι μόνο αυτό, αλλά είναι αδιανόητο -και δεν μπορεί να είναι διαφορετικά- η εξεταστική επιτροπή, που είναι βοηθητικό όργανο της Βουλής και σκοπό έχει, όπως προείπα, να προπαρασκευάσει μια απόφαση της Ολομέλειας, να έχει διαφορετικές αρμοδιότητες ή περισσότερες αρμοδιότητες απ’ αυτές που έχει η Βουλή.

Με βάση, λοιπόν, το Σύνταγμα, οι αρμοδιότητες της Βουλής είναι δύο: η ψήφιση των νόμων και η άσκηση του κοινοβουλευτικού ελέγχου.

Ο κοινοβουλευτικός έλεγχος, λοιπόν, στο πλαίσιο του οποίου εισάγεται αυτή η συζήτηση, είναι έλεγχος που ασκείται από τη Βουλή στην Κυβέρνηση. Και ερωτάται τώρα μετ’ εκπλήξεως ο κάθε καλόπιστος αποδέκτης του αιτήματός σας: Μα, τα μέσα μαζικής ενημέρωσης, το τραπεζικό σύστημα, είναι δυνατόν να αποτελέσουν αντικείμενο κοινοβουλευτικού ελέγχου; Είναι κυβερνητικές μονάδες λειτουργίας του πολιτεύματος;

Κανείς, ασφαλώς, δεν έχει ασχοληθεί με το ζήτημα και είναι τόσο πρόχειρο και το γλωσσικό όσο και το νοηματικό επίπεδο, στο οποίο εκφέρεται η συγκεκριμένη αίτηση, ως λόγος, που απλώς θα αναφέρω αυτό το πολύ ενδιαφέρον, ως φράση, «για τις ανύπαρκτες ή τις εικοτολογικές εξασφαλίσεις των δανειζομένων προς τους δανειστές». Το «εικοτολογικές» ειλικρινά είναι κάτι, που εκπλήσσει και ουσιαστικά παραπέμπει στον τρόπο με τον οποίο εννοείτε το Σύνταγμα. Ουσιαστικά δεν κάνετε τίποτε άλλο από το να προδίδετε με αυτήν την αίτηση την αδυναμία σας να χωρέσετε και να λειτουργήσετε στους δημοκρατικούς θεσμούς.

Έχετε την τάση να υιοθετείτε επί δεκατέσσερις μήνες τώρα την αρχή της άτυπης πολιτικής δράσης. Δεν αισθάνεστε καλά, όταν είστε υποχρεωμένοι να ενεργήσετε κάτω από την επίδραση και την επικράτεια των κανόνων, των νόμων. Αυτό, άλλωστε, δείχνει και το γεγονός ότι μονίμως προσπαθείτε και την περιβόητη ηρωική διαπραγμάτευση και την αξιολόγηση να τις «στριμώξετε» ασφυκτικά σε ιστορικές συνθήκες τέτοιες που μόνο η πολιτική λύση να αποτελεί διέξοδο.

Αυτό έκανε ο Πρωθυπουργός τώρα, αυτό έκανε και πριν από μερικούς μήνες το καλοκαίρι. Μα, έτσι όμως δεν λειτουργείτε δημοκρατικά. Μα, έτσι όμως, αντί να δημιουργείτε πραγματικά κάτι που χρειάζεται ο τόπος για να πάει μπροστά, κάτι καινούργιο, το μόνο που κάνετε είναι να εμφανίζεστε ως οι απολογητές ενός νεοπαλαιοκομματικού συστήματος διακυβέρνησης της χώρας.

Γιατί αυτά που βλέπουμε καθημερινά να συμβαίνουν δεν είναι τίποτε άλλο από την ανανέωση του πιο παλαιού παρελθόντος αυτού του τόπου, που εμείς τουλάχιστον με τις πρωτοβουλίες που έχει πάρει ο Πρόεδρος της Νέας Δημοκρατίας, με τις στάσεις που τηρούμε απέναντι στον δανεισμό του κόμματός μας, έχουμε, ήδη, αποδείξει ότι και γνωρίζουμε να λειτουργούμε μέσα σε αυτό το σύστημα –το σύστημα των περιορισμών που δικαιολογημένα υπάρχει- αλλά κυρίως και να σεβόμαστε τις συνθήκες κάτω από τις οποίες είναι υποχρεωμένος να ζει ο ελληνικός λαός.

Γι’ αυτό, κύριοι συνάδελφοι, δεν χρειαζόταν να κάνετε -και σε αυτό συμφωνώ με τον Γενικό Γραμματέα του Κομμουνιστικού Κόμματος Ελλάδας- καμμία μα καμμία αίτηση για να ελέγξετε τη νομιμότητα. Άλλωστε, θα είναι ένας τραγέλαφος η λειτουργία αυτής της εξεταστικής επιτροπής, αφού θα κληθούν Βουλευτές, οι οποίοι προφανώς και δεν έχουν καμμία σχέση με ελέγχους δανειακών συμβάσεων, με νομιμότητες, με ισάξια, με κανονιστικές πράξεις και αποφάσεις της Τράπεζας της Ελλάδος, να γνωμοδοτούν κάθε μέρα, να περιέρχονται στα κανάλια και να λένε οτιδήποτε.

Άκουσα προηγουμένως τον φίλο μου τον κ. Μπαλαούρα, που πράγματι για αυτόν η σημερινή συζήτηση στη Βουλή ήταν η αφορμή για να μας πει χίλια δύο άλλα πράγματα, εκτός από το θέμα για το οποίο συζητούμε.

Σέβομαι την άποψη του οποιουδήποτε συναδέλφου, αλλά αυτό στο οποίο θέλω να σας καλέσω είναι εκείνο που προκύπτει από αυτή την εναγώνια πρόσκληση που είχε κάνει στις αρχές ή στα μέσα της Γαλλικής Επανάστασης -πρέπει να ήταν το 1771- ο Μαρκήσιος ντε Σαντ όταν ήταν έγκλειστος στο περίφημο αυτό φρούριο και έλεγε στους Γάλλους «Γάλλοι, κάντε ακόμη μια προσπάθεια εάν θέλετε να είστε δημοκράτες».

Το ίδιο πρέπει να κάνετε και εσείς, κύριοι συνάδελφοι. Πρέπει να μας πείσετε ότι θέλετε να είστε δημοκράτες και να λειτουργείτε με σεβασμό στους κανόνες του Συντάγματος και του Κανονισμού, γιατί εμείς δεν έχουμε κανέναν, μα κανέναν λόγο να πούμε «όχι» στην αίτηση που σήμερα φέρνετε, αλλά τη φέρνετε μόνο και μόνο γιατί έχετε τη διάθεση να θεατροποιήσετε την πολιτική ζωή, να καλύψετε τη δύσκολη πραγματικότητα που περνάει ο τόπος με ένα επικοινωνιακό έργο που σκηνοθέτες είσαστε εσείς οι ίδιοι και μάλιστα ασύντακτα και ανορθόγραφα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Τζαβάρα.

Ο κ. Δανέλλης, Κοινοβουλευτικός Εκπρόσωπος από το Ποτάμι, έχει τον λόγο.

Να βάλω και τον επιπλέον χρόνο κατευθείαν, κύριε Δανέλλη;

**ΣΠΥΡΙΔΩΝ ΔΑΝΕΛΛΗΣ:** Ναι, παρ’ όλο που δεν θα τον χρησιμοποιήσω.

Ευχαριστώ, κύριε Πρόεδρε.

Κυρίες και κύριοι συνάδελφοι, ο πυρήνας της αμφισβήτησης που οδήγησε στην απαξίωση του πολιτικού συστήματος και των κομμάτων είναι η διαπλοκή, είναι η σχέση του πολιτικού κόσμου με τις τράπεζες και με τις πηγές χρηματοδότησης. Και δεν είμαστε υπερβολικοί όταν προσθέτουμε πως αυτή η απαξίωση υπονομεύει ευθέως τον κοινοβουλευτισμό, δηλαδή, τη δημοκρατία. Και αυτό αφορά ένα υπολογίσιμο πλέον κομμάτι της ελληνικής κοινωνίας, που αντιμετωπίζει το πολίτευμα με επικίνδυνη απαξίωση. Οι αλληλεπιδράσεις μεταξύ πολιτικών κομμάτων, ΜΜΕ και τραπεζών, συνιστούν ένα τρίγωνο αλληλεξαρτήσεων, το οποίο καταδικάζεται μεν στα λόγια από όλους –αλίμονο!- αλλά ποτέ δεν αντιμετωπίστηκε με σοβαρά θεσμικά εργαλεία.

Το «μαύρο χρήμα» που διακινείται μέσα σε αυτό το τρίγωνο, σε μια ιδιότυπη ομερτά μεταξύ των τριών πόλων του, είναι μια διαχρονική παθογένεια και δεν αφορά μονάχα, βεβαίως, τη σχετικά ανώριμη ελληνική δημοκρατία. Αποτελεί παγκόσμιο φαινόμενο.

Εδώ στα καθ’ ημάς, αναγνωρίζοντας τη σοβαρότητα του προβλήματος το Συμβούλιο της Ευρώπης συνέστησε την ομάδα κρατών εναντίον της διαφθοράς, υπό την ονομασία Greco -φαντάζομαι ότι είναι συμπτωματικό- η οποία υπέβαλε συγκεκριμένα προς την Ελλάδα, ούτε λίγο ούτε πολύ, μέχρι σήμερα δεκαέξι συστάσεις.

Με τη Σύσταση υπ’ αριθμόν 3 μάλιστα και εντοπίζοντας τον πυρήνα του προβλήματος, ζήτησε να ληφθούν κατάλληλα μέτρα, προκειμένου να διασφαλιστεί ότι τα τραπεζικά δάνεια που χορηγούνται στα κόμματα, συνασπισμούς και υποψηφίους δεν θα χρησιμοποιούνται για την παράκαμψη των κανονισμών πολιτικής χρηματοδότησης, από τη στιγμή που, βεβαίως, η Greco διαπίστωσε πως τα δάνεια δεν εξοφλούνταν σύμφωνα με τους όρους με τους οποίους χορηγήθηκαν. Και όμως, οι τράπεζες, που δεν φημίζονται, κατά τα λοιπά, για τη γενναιοδωρία τους, σταθερά επιλέγουν να επιβαρύνουν τους Έλληνες και τους Ευρωπαίους φορολογούμενους που εν τέλει τις αναχρηματοδοτούν με τους φόρους τους, κυνηγώντας ανελέητα μικροοφειλέτες αφ’ ενός και εξακολουθώντας να μεταχειρίζονται ευνοϊκά τα κόμματα αφ’ ετέρου.

Είναι δεδομένο ότι τα κόμματα αντιλαμβάνονται τη σχέση τους με το κράτος και με το τραπεζικό σύστημα ως πεδίο ασυδοσίας και μη ελέγχου, εκτός κανόνων αγοράς, εκτός ισονομίας και ισοπολιτείας: το κράτος-φέουδο στην υπηρεσία των κομμάτων και οι ιδιώτες τραπεζίτες στην υπηρεσία του κομματικού κράτους, μια επωφελής συνάρτηση για όλους τους εμπλεκομένους εκτός, βεβαίως, από τους πολίτες.

Όμως και εσείς, κυρίες και κύριοι της Κυβέρνησης, εμφορούμενοι από την παράδοξη άποψη ότι η διαπλοκή αφορά μονάχα την αυλή του γείτονα, έρχεστε απολύτως στρεψόδικα με την πρόταση για σύσταση εξεταστικής επιτροπής, σε αυτή μάλιστα την συγκεκριμένη συγκυρία, σε αυτήν την κρισιμότατη συγκυρία όπου έχετε φορτώσει την πλάτη του ελληνικού λαού με χιλιάδες αδιέξοδα προβλήματα, πέραν αυτών των οποίων, βεβαίως, μας ταλάνιζαν μέχρι σήμερα, αδυνατώντας να αντιληφθείτε πως άλλα κυρίως πράγματα θα έπρεπε να σας και μας απασχολούν. Και μόνο το ότι τη σημερινή συζήτηση, που ήταν προγραμματισμένη για προχθές, την κάνουμε σήμερα εξαιτίας του ξαφνικού ταξιδιού του Πρωθυπουργού στο Παρίσι αποδεικνύει πως την πραγματική ατζέντα θα έπρεπε να τη διαμορφώνουμε με άλλες προτεραιότητες. Των οικιών υμών εμπιπραμένων, υμείς δυστυχώς παιανίζετε!

Εξάλλου, τα τελευταία χρόνια, κυρίες και κύριοι συνάδελφοι, έχουμε παρακολουθήσει πληθώρα εξεταστικών επιτροπών. Ο κατάλογος είναι πολύ μακρύς και το αποτέλεσμα τραγικό: Μηδενική συνεννόηση ακόμα και για τα προφανή, ξεχωριστά πορίσματα, μερικά πρωτοσέλιδα και το θέμα, βεβαίως, ξεχνιέται στα συρτάρια.

Ωστόσο, σήμερα, θα έπρεπε να συζητάμε τα μεγάλα μας εθνικά θέματα, το ξεκαθάρισμα με τους θεσμούς σε σχέση με τη διαπραγμάτευση, ώστε να κλείσει η περίφημη αξιολόγηση, που έχει γίνει ο Πίθος των Δαναΐδων. Σταματήστε επιτέλους την κουτοπόνηρη και καταστροφική πρακτική δημιουργίας βολικών εχθρών σε κάθε κύκλο συνομιλίας με τους δανειστές, που ο ένας θυμίζει δυστυχώς τραγικά τον προηγούμενο.

Όλα αυτά το μόνο που αποκαλύπτουν είναι την έλλειψη στοιχειώδους σχεδιασμού και την τεχνική σας ανεπάρκεια. Γιατί δεν ολοκληρώνετε, παραδείγματος χάριν, τις ιδιωτικοποιήσεις όπου η Κυβέρνησή σας συνεχώς εμφανίζεται με ένα πρόσωπο Ιανού; Σταματήστε τις αμφιθυμίες. Ακούστε τις φωνές της λογικής και παραμερίστε επιτέλους τα κροκοδείλια δάκρυα ορισμένων –συγκεκριμένων πάντα- Υπουργών, που δημιουργούν μονίμως προσκόμματα.

Θα πρέπει να συζητούμε, βεβαίως, και ίσως πριν απ’ όλα τη διαχείριση του προσφυγικού-μεταναστευτικού, που τείνει να καταστεί βρόγχος, έτσι όπως μέχρι σήμερα το αντιμετωπίσατε, στον λαιμό της χώρας. Γι’ αυτά τα σπουδαία θα έπρεπε να επιδιώκετε συνεννόηση και συναίνεση. Γι’ αυτά θα έπρεπε να συνεδριάζουμε σήμερα. Με τους χειρισμούς σας το μόνο που καταφέρνετε είναι να φουσκώνετε κάθε τόσο τον λογαριασμό για τους Έλληνες πολίτες και μάλιστα οριζόντια, άδικα και αναποτελεσματικά, όπως με την αύξηση του ΦΠΑ που απεργάζεστε τις τελευταίες ημέρες.

Ο χρόνος επιλογής της σύστασης της εξεταστικής επιτροπής υποκρύπτει χωρίς αμφιβολία πολιτική σκοπιμότητα. Η Τράπεζα της Ελλάδος, μάλιστα, θα μπορούσε να σας δώσει μια πλήρη εικόνα με τα στοιχεία τα οποία οφείλει να διαθέτει και τον ρόλο που οφείλει να διαδραματίζει.

Όμως, ακόμη και έτσι, παρά την προφανή σκοπιμότητα και τη στρεψοδικία, εμείς, Το Ποτάμι, δεν διαφωνούμε. Δεν μπορούμε, εξάλλου, να διαφωνήσουμε. Ξέρετε, εμείς δεν κρύβουμε κανέναν σκελετό στην ντουλάπα μας. Εμείς από την πρώτη στιγμή της ίδρυσής μας δημοσιοποιούμε, συνεχώς, τα οικονομικά μας στοιχεία για κάθε μικρή ή μεγάλη μας δράση, είτε αυτή αφορά προεκλογικές καμπάνιες είτε αφορά δαπάνες συνεδρίων και μονίμως επιλέγουμε την οδό της διαφάνειας δημοσιοποιώντας τους ισολογισμούς μας. Δεν έχουμε να κρύψουμε τίποτα, ούτε ύποπτα τραπεζικά δάνεια ούτε πονηρούς χρηματοδότες. Προκαλούμε συνεχώς όλους όσους ισχυρίζονται ότι μας συνδέουν άνομες σχέσεις με γνωστούς μεγαλοεργολάβους και καναλάρχες να προσκομίσουν πάραυτα τα αποδεικτικά στοιχεία. Όμως, δεν θα το κάνουν, όπως δεν το έχουν κάνει μέχρι σήμερα, γιατί απλούστατα πρόκειται για κοινούς συκοφάντες, που αρέσκονται να «πετούν λάσπη στον ανεμιστήρα».

Κυρίες και κύριοι της Κυβέρνησης, προφανώς το παλιό πολιτικό σύστημα είχε και έχει σχέση με το μαύρο πολιτικό χρήμα, τη διαπλοκή και τα σκάνδαλα. Όμως, εσείς από υπεροψία δεν νιώσατε ποτέ την υποχρέωση να προβείτε σε δημόσια λογοδοσία και απολογισμό εσόδων-εξόδων μετά από κάθε πολυδάπανη προεκλογική καμπάνια σας, ας πούμε.

Πρέπει να κατανοήσετε πως η παραμονή σας στην εξουσία, ήδη για πάνω από έναν χρόνο, σας έχει στερήσει το περίφημο ηθικό πλεονέκτημα, στο οποίο συνεχώς αρέσκεστε να αναφέρεστε. Το ζήτημα είναι πως κι εσείς πλέον δεν είστε «παρθένοι» στη σχέση σας με την εξουσία.

Η διαχείριση της εξουσίας έχει, δυστυχώς, ξεθωριάσει τη σφραγίδα δωρεάς που διαρκώς θεωρούσατε ότι έχετε στο ζήτημα αυτό. Και την έχετε χάσει, γιατί έχετε αποδειχθεί αλλεργικοί σε κάθε έννοια θεσμικής θωράκισης της δημοκρατίας. Μονίμως αντιστρατεύεστε κάθε μηχανισμό ελέγχου της εκτελεστικής εξουσίας. Συνεχώς απαξιώνετε αντί να ενδυναμώνετε τα θεσμικά εργαλεία, που προασπίζονται τη δημοκρατία, όπως οι ανεξάρτητες αρχές ή η σαφής διάκριση της δικαστικής από την εκτελεστική εξουσία.

Στο παρελθόν η μεθοδολογία σύστασης εξεταστικών επιτροπών όχι μόνο δεν φώτισε την πραγματικότητα, αλλά δούλεψε σχεδόν πάντα για τους αμφισβητίες του κοινοβουλευτισμού. Προσέξτε, μην δουλεύετε ξανά για αυτούς και ιδιαίτερα σε ένα τόσο ευαίσθητο και φορτισμένο θέμα.

Κυρίες και κύριοι συνάδελφοι, διαχρονικά στο παρελθόν η Αριστερά διακρινόταν για το κοινοβουλευτικό της ήθος κα παρέδιδε μαθήματα στην κοινωνία και στο Κοινοβούλιο. Η υπόθαλψη του φαινομένου Πολάκη σφραγίζει την παρακμή της Αριστεράς επί των ημερών σας σε τέτοιο βαθμό ώστε η Χρυσή Αυγή λίγο πριν να διεκδικεί το copyright στη χυδαιολογία και τον τραμπουκισμό, ανησυχώντας για την απώλεια της αποκλειστικότητας. Ντροπή. Ντροπή και θλίψη.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΟΣ (Νικόλαος Βούτσης):** Ευχαριστώ.

Τον λόγο έχει ο κ. Τριανταφυλλίδης για έξι λεπτά και ύστερα ο κ. Παπαθεοδώρου. Αυτοί οι δύο συνάδελφοι Βουλευτές θα μιλήσουν και μετά, αν δεν έχει πάρει τον λόγο κάποιος εκ των πολιτικών Αρχηγών που έχουν δηλωθεί, θα μιλήσει ο κ. Καρράς από την Ένωση Κεντρώων.

Ορίστε, έχετε τον λόγο, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρίες και κύριοι συνάδελφοι, ας ξεκαθαρίσουμε ευθύς εξαρχής: τούτη την ώρα, σε αυτή τη δύσκολη στροφή της ιστορίας για τον τόπο και τον λαό μας, χρειάζεται και απαιτείται η μέγιστη εθνική, πατριωτική κοινωνική συνοχή και ενότητα.

Ποια ενότητα, όμως, θα μπορούσε να έχει βάθος και πλάτος, σαφές λαϊκό έρεισμα, αν δεν στηρίζεται στη αλήθεια, στην αποκατάσταση της τρωθείσας σχέσης ηθικής και πολιτικής, στην επανατοποθέτηση της έννοιας του πολιτεύεσθαι, πως η πολιτική, δηλαδή, είναι η χαρά της συλλογικής προσφοράς και της καθημερινής χρησιμότητας στην επίλυση των προβλημάτων της κοινωνίας και όχι η μπίζνα για την εξυπηρέτηση των ατομικών ή των στενά κομματικών συμφερόντων, αν η ζητούμενη, εθνικά και πατριωτικά, ενότητα και συνοχή δεν συναντά και δεν απαντά στο δύσπιστο βλέμμα και στο πνεύμα άρνησης του συμπολίτη μας, που απέχει από τα πολιτικά δρώμενα, ακόμη και από αυτή την ελάχιστη συμμετοχή του στις εκλογές, κι αν δεν του δείξουμε και δεν του αποδείξουμε ότι δεν είμαστε όλοι ίδιοι;

Επιχειρούμε, σήμερα, όλοι εμείς οι συνάδελφοι της Πλειοψηφίας -και με χαρά βλέπουμε τη συναίνεση και των κομμάτων της Αντιπολίτευσης- να επανατοποθετήσουμε την έννοια της πολιτικής, στηριγμένοι στην αναζήτηση της αλήθειας για το άγος και το άχθος -μια εικόνα χίλιες λέξεις!- των ταμείων των κομμάτων που είναι ταυτόχρονα και διοικητές τραπεζών. Τι σας θυμίζει; Πρώην Αγροτική Τράπεζα της Ελλάδος; Το ένα χέρι νίβει το άλλο και τα δυο την τσέπη του κόμματος εξουσίας.

Η αναζήτηση της αλήθειας διακρίνει και δεν συγχέει σκόπιμα τις έννοιες, γιατί είναι άλλο συνεννόηση και άλλο συνενοχή, άλλο συναίνεση και άλλο συγκάλυψη. Δηλαδή, επειδή είναι εθνικά, κοινωνικά, πολιτικά αναγκαίο και επιβεβλημένο να συνεννοηθούμε και να συντονιστούμε στα νουνεχή ρήματά μας αλλά και στα αποφασιστικά και κυρίως αποτελεσματικά βήματά μας, με ριζοσπαστική μετριοπάθεια πάνω στα βασικά προτάγματα της πολιτικής μας, όπως το οικονομικό, το προσφυγικό, το ασφαλιστικό, αυτό δεν σημαίνει ότι η συνεννόηση πρέπει να οδηγεί στην συγκάλυψη, στην απόκρυψη της πίσω αυλής ενός ιδιαίτερα αμαρτωλού status quo.Γιατί σε αυτήν την περίπτωση η όποια τέτοια συνεννόηση, που υπονοείται, θα είναι νόθα και έωλη, θα είναι επιβεβαίωση εκείνων των συμπολιτών μας, που ομιλούν περί «κόρακος κοράκου μάτι δεν βγάζει».

Είναι λαϊκή απαίτηση, παλλαϊκό αίτημα να πληρώσουν αυτοί που χρεοκόπησαν τη χώρα, χρεοκοπώντας, ταυτόχρονα, ακόμη και τα ίδια τους τα κόμματα. Φως παντού, φως στα πάντα για τους πάντες είναι η καθαρή, αδιαπραγμάτευτη και απόλυτη γραμμή της πολιτικής μας για αυτούς που οδήγησαν τη χώρα σε αυτό το παρατεταμένο δράμα, στην τραγωδία της μνημονιακής δυστυχίας, που δεν έχει ακόμη λύτρωση.

Διότι είναι εθνικά αναγκαίο να βγάλουμε τον λαό μας από την ταπείνωση της χρεοκοπίας και να του πούμε, ποιοι, πώς και πότε και γιατί, και μέσα από αυτόν τον λυτρωτικό, όχι εκδικητικό, όχι εξοντωτικό εντοπισμό της αλήθειας για τους υπαίτιους, να δημιουργήσουμε όρους και προϋποθέσεις ανάτασης, ανάστασης, αναζωογόνησης της πολιτικής. Η πολιτική που δραπέτευσε, εξοβελίστηκε και μεταμορφώθηκε σε America Latina ευρωπαϊκού τύπου να επιστρέψει και πάλι στον τόπο που τη γέννησε, η πολιτική του ριζοσπαστικού μέτρου.

Η Βουλή των Ελλήνων, το σύνολο του πολιτικού κόσμου καλείται σήμερα να στείλει ένα ηχηρό πολλαπλό μήνυμα, να τολμήσει να κοιταχτεί στον καθρέφτη, να αθροίσει δυνάμεις, να αποτιμήσει με θάρρος και αυτογνωσία την άτεγκτη, ανυποχώρητη, μετωπική σύγκρουση της διακυβέρνησης του Αλέξη Τσίπρα με τη διαφθορά και τη διαπλοκή, όπως αυτή η διαπλοκή και η διαφθορά εκφράστηκε από το κατεστημένο, το φθαρμένο πολιτικό, τραπεζικό, μιντιακό προσωπικό και εκβράστηκε στη συνέχεια, ήδη, από τον λαό, οδηγούμενη στα αζήτητα της ιστορίας.

Την υπηρέτησαν στο πλαίσιο αυτής της αιμομικτικής σχέσης των ολιγαρχών των καναλιών, των τραπεζιτών του ποινικού ακαταδίωκτου και των πολιτικών μπροστινών τους, επί σαράντα χρόνια, όπου την ίδια ώρα που ο επαγγελματίας και ο επιχειρηματίας που μας ακούει δεν μπορούσε να πάρει στάλα ρευστό από τις τράπεζες, οι βαρόνοι της μιντιακής ανταποδοτικής επιρροής -δίνεις στήριξη, παίρνεις φράγκα- μπορούσαν αυτήν τη ρευστότητα την τραπεζική να την «παντελονιάζουν», και μάλιστα με προνομιακούς όρους, χωρίς επιστροφή των δανεικών. Τα λεφτά; Στην Ελβετία ή στις Παρθένες Νήσους. Τα ακίνητα; Σε offshore. Τα χρέη; Στο άρθρο 99. Κι εσύ, λαέ βασανισμένε, περίμενε στην ουρά από τα ξημερώματα για να πάρεις ένα κουπόνι σίτισης! Η νομενκλατούρα του υπαρκτού καπιταλισμού στον αφρό και να τρέμει το φυλλοκάρδι του λαού για την επόμενη μέρα, για το τι θα του ξημερώσει, να μετράει τα ψιλά του μπροστά στα ταμεία των σούπερ μάρκετ! Οι άποροι, οι άνεργοι, οι άστεγοι να είναι στη «μαύρη» ανασφάλιστη εργασία, στην καλύτερη περίπτωση, και οι απόμαχοι της εργασίας με συντάξεις-«φιλοδωρήματα».

Στην απέναντι όχθη, αυτοί που υπερασπίστηκαν καταχραστές του δημοσίου, αυτοί που με περίσσιο θράσος διεκδικούν ακόμη και τη διαγραφή του χρέους του κόμματός τους να έχουν πλήρως αποθρασυνθεί. Έφαγαν την κρατική χρηματοδότηση μέχρι το 2024, έφαγαν τις μίζες της «SIEMENS» που μπήκαν στο ταμείο τους και άφησαν και χρέος 214.000.000 ευρώ, που πρέπει το «φιλεύσπλαχνο» κράτος να διαγράψει.

Το ζήτημα των χρεών, των δανεικών και των αγύριστων της Νέας Δημοκρατίας και του ΠΑΣΟΚ, στο ελληνικό τραπεζικό σύστημα, παραμένει ανοιχτό και γεννά πλήθος ερωτημάτων, σε σχέση με την ισότιμη αντιμετώπιση όλων των πολιτών με ισονομία και ισοπολιτεία. Τα ερωτήματα προκύπτουν κυρίως σχετικά με τη βούληση των πιστωτικών ιδρυμάτων να απαιτήσουν να επιστραφούν τα χορηγηθέντα και μηδέποτε επιστραφέντα δάνεια. Η βούληση αυτή των τραπεζών απέναντι στα κόμματα εξουσίας πρέπει να προκύπτει από συγκεκριμένες ενέργειες, όπως οι ενέργειες στις οποίες πλειοδοτούν όταν απέναντί τους δεν βρίσκονται τα δύο μεγάλα κόμματα, αλλά απλοί πολίτες-δανειολήπτες.

Τα ερωτήματα προς τα πρώην κόμματα εξουσίας είναι καυτά και αμείλικτα.

**ΠΡΟΕΔΡΟΣ (Νικόλαος Βούτσης):** Να τα έχετε τελειώσει σε μισό λεπτό τα ερωτήματα, κύριε συνάδελφε, συνοπτικά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μάλιστα. Τελειώνω, κύριε Πρόεδρε.

Ερώτημα πρώτο: Θα μας ενημερώσουν, αλήθεια, για τις ρυθμίσεις στις οποίες έχουν συμφωνήσει με τις τράπεζες, για να μπορέσουμε να τις συγκρίνουμε με τις ρυθμίσεις που έχουν οι απλοί πολίτες-δανειολήπτες;

Οι πολίτες θέλουν να πληροφορηθούν: Με τι επιτόκια σας δάνεισαν οι τράπεζες; Ή μήπως τα δάνεια των κομμάτων σας από την πρώην ΑΤΕ ήταν άτοκα;

Με βάση τον νόμο, είστε ως ΠΑΣΟΚ και Νέα Δημοκρατία συνεργάσιμοι δανειολήπτες με τις τράπεζες; Με ποιες εμπράγματες διασφαλίσεις λάβατε τα παραπάνω δάνεια; Ενεχυριάσατε τα ακίνητά σας –στη Ρηγίλλης, Χαριλάου Τρικούπη και άλλα- που να καλύπτουν τα 360.000.000 ευρώ που χρωστάτε στις τράπεζες, σε περίπτωση που δεν μπορέσετε να πληρώσετε τα συγκεκριμένα δάνεια;

Τι θα κάνετε, αν οι τράπεζες ζητήσουν την κατάσχεση των περιουσιακών σας στοιχείων, στην περίπτωση που δεν καταβάλλετε κανονικά τις δόσεις των δανείων σας; Πώς ακριβώς, ως κόμματα ευθύνης, που διδάσκετε στους άλλους την έννοια της ευθύνης, θα διασφαλίσετε εσείς με το προσωπικό σας κομματικό σας παράδειγμα το δημόσιο συμφέρον της ευθύνης; Τα κόμματά σας έχουν προέδρους, αντιπροέδρους και ταμίες. Θα ζητήσετε να υπάρξει προσωποποίηση, εξατομίκευση των συγκεκριμένων ευθυνών; Επιτέλους, να αναλάβουν τις ευθύνες τους;

Τελευταίο ερώτημα: Μπορεί κάποιοι να παριστάνουν τους νοικοκυραίους στους άλλους, την ίδια ώρα που για τα δικά τους χρωστούμενα και για τα δικά τους δάνεια ποιούν την νήσσαν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Το κόμμα με σήμα τη χρεοκοπία, που ομολογείται πλέον και από τον ίδιο του τον Πρόεδρο, είναι πανέτοιμο να κυβερνήσει, λέει.

**ΠΡΟΕΔΡΟΣ (Νικόλαος Βούτσης):** Όταν κλείνετε, να κλείνετε. Χαιρετήστε, λοιπόν, τώρα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Το κόμμα που είναι σε κώμα, όπως είπε ο κ. Μητσοτάκης, ζητάει εκλογές για να ξανασώσει τον τόπο. Είπε τον Δεκέμβριο του 2015 ο κ. Μητσοτάκης: Δεν πρόκειται να παραλάβω στη Συγγρού. Δεν είναι δυνατόν ένα κόμμα που είναι εν πολλοίς χρεοκοπημένο να εξακολουθεί να βρίσκεται σε ένα πολύ ακριβό κτίριο.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κλείνω. Είχα κι άλλα…

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Μην τσιτάρετε, μην τσιτάρετε. Θα μιλήσει σε λίγο ο Πρόεδρος της Νέας Δημοκρατίας. Είναι γνωστά αυτά.

Έχετε περάσει κατά δυόμισι, τρία λεπτά τον χρόνο.

**ΒΑΣΙΛΕΙΟΣ ΚΙΚΙΛΙΑΣ:** Θέλουμε κι άλλο να ακούσουμε!

**ΠΡΟΕΔΡΟΣ (Νικόλαος Βούτσης):** Κύριε Κικίλια, εσείς μην παρεμβαίνετε στη διαδικασία. Είχε γραπτή ομιλία. Την είπε και από στήθους και την είχε γραπτή μπροστά ο συνάδελφος.

Ελάτε, κλείστε, να προχωρήσουμε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Το καραβάνι της διαφάνειας και της αλήθειας τραβά τον δρόμο του. Οι πολίτες γνωρίζουν, αναγνωρίζουν, αντιλαμβάνονται και μας προτρέπουν. Αφήστε τη διαπλοκή να αλυχτά και τις γάτες των Ιμαλαΐων να νιαουρίζουν. Είμαστε στο πλευρό του Προέδρου, που προσωποποιεί την ελπίδα και την προοπτική, του Αλέξη του Τσίπρα, μέχρι την τελική δικαίωση.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν χρωστάμε σε κανέναν, ούτε πολιτικές καριέρες χτίζουμε ούτε επενδύσεις σε πολιτικά χρηματιστήρια καταθέτουμε. Μοναδική φιλοδοξία είναι να ξανανθίσει το χαμόγελο στα πρόσωπα των ανθρώπων του λαού μας, να μην απογοητεύσουμε τον βαθύτερο ιστορικό μας εαυτό…

**ΠΡΟΕΔΡΟΣ (Νικόλαος Βούτσης):** Ε, σταματήστε! Ευχαριστώ πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …όσα μας εμπιστεύτηκε διαχρονικά η αξιακή παράδοση της πλατιάς, δημοκρατικής, προοδευτικής, αριστερής παράταξης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κι εμείς.

Ο συνάδελφος κ. Παπαθεοδώρου, παρακαλώ πολύ, έχει τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, κυρίες και κύριοι συνάδελφοι, κύριοι Υπουργοί, η κρισιμότητα της περιόδου αυτής που διανύει η χώρα, με όλα τα μέτωπα ανοιχτά, από τη διαπραγμάτευση, στην αξιολόγηση, μέχρι το προσφυγικό, είναι προφανώς η κατάλληλη στιγμή για να μιλήσουμε στο ελληνικό Κοινοβούλιο για τη χρηματοδότηση των κομμάτων και των μίντια. Κατάλληλη και σκόπιμη, για να επαναφέρουμε στον δημόσιο διάλογο την ανάγκη ηθικοποίησης της πολιτικής και την ομόθυμη καταδίκη της διαφθοράς.

Συμβαίνει, όμως, όταν ανακαλύπτουμε τόσο επιλεκτικά και συγχρονισμένα την ηθική στην πολιτική, να συνυπάρχει ένα είδος υποκρισίας στη σκοπιμότητα αυτού που ασκεί την εξουσία. Έτσι όπως λέει και η Revault d’ Allones: «Ο υποκριτής βαδίζει μεταμφιεσμένος σε Ταρτούφο. Κρύβει την πραγματική του φύση και προσποιείται αρετές που δεν διαθέτει».

Τι μας θυμίζουν, κυρίες και κύριοι συνάδελφοι, σε αυτήν την Αίθουσα οι στομφώδεις υποσχέσεις και οι περιδεείς κραυγές ότι το απόστημα της διαφθοράς θα σπάσει και θα πέσουν οι μάσκες, θα πέσουν κεφάλια, ότι θα επιβληθεί κάθαρση στην άσκηση της εξουσίας ή -το πιο κοινό- ότι το μαχαίρι θα φτάσει στο κόκκαλό; Τι άλλο από χαμηλές πτήσεις τακτικής των κάθε φορά αυτόκλητων αγγέλων της κάθαρσης και των ιερέων του ηθικισμού.

Έτσι, αρκεί μία από μήνες αναγγελθείσα συζήτηση στη Βουλή για τη διαφθορά, τη διαπλοκή και το πολιτική χρήμα και με τη ζωηρή υποψία αποκάλυψης μεγάλων σκανδάλων για να αποπροσανατολίσει τον κόσμο από τα αδιέξοδα της διαπραγμάτευσης, από τους ξεχασμένους ανθρώπους της οικονομικής ύφεσης, από τους απελπισμένους της ανεργίας και της περιστασιακής απασχόλησης, από τους καταδικασμένους πρόσφυγες σε χώρους που η Κυβέρνηση διέθεσε όμορφα-όμορφα, όπως είπε, χωρίς όμως τρεχούμενο νερό, ρεύμα, γιατρούς και φάρμακα.

Μην ξεχνάτε ότι όσοι φαντασιώνονται ρόλους με τη στολή της τάξης και ηθικής και υποδύονται τους κήρυκες της κοινωνικής σωτηρίας συχνά προσπαθούν να κρύψουν την προσωπική και την πολιτική ιδιοτέλεια και αποτυγχάνουν.

Επειδή, λοιπόν, το παντεσπάνι τελείωσε και το ψωμί γίνεται λειψό, προσφέρετε στον κόσμο θέαμα και προπαγάνδα, δημιουργείτε αντιπερισπασμούς, κάνετε πως παίζετε με ή χωρίς στολή παραλλαγής πόλεμο, προβάλλετε γελοιογραφικές υπεραπλουστεύσεις του τύπου «όλα στο φως εδώ και τώρα». Το ακούσαμε και προηγουμένως. Επομένως, προφανώς και θα μιλήσουμε για τη χρηματοδότηση των κομμάτων και των μίντια. Βέβαια, πού βρίσκεται η χώρα σήμερα και πού θα βρίσκεται αύριο το πρωί, αυτή είναι μία άλλη συζήτηση, που και πάλι προφανώς, κατά την κρίση σας, δεν χρειάζεται να κάνουμε.

Ας μιλήσουμε, λοιπόν, για τα οικονομικά του ΠΑΣΟΚ, γιατί αναφέρθηκε και ο κ. Μπαλαούρας και άλλοι ομιλητές αρκετά.

Το συνολικό χρέος του ΠΑΣΟΚ σήμερα ανέρχεται σε 177 εκατομμύρια και εξυπηρετείται με μεγάλη δυσκολία, με μείωση εσόδων, μείωση εξόδων και αυστηρό έλεγχο δαπανών.

Το ΠΑΣΟΚ, όπως σας είπαν και άλλοι ομιλητές από τη Δημοκρατική Συμπαράταξη, είναι το ένα και μοναδικό κόμμα από τα κόμματα του ελληνικού Κοινοβουλίου, που ανέθεσε τη διερεύνηση των οικονομικών του στις έξι μεγαλύτερες εταιρείες ορκωτών λογιστών της χώρας και έστειλε το πόρισμα το ίδιο στην ελληνική Δικαιοσύνη -σας το είπε και ο κ. Λοβέρδος- από τον Μάιο του 2014, εδώ και δύο χρόνια δηλαδή.

Υπήρξε υπερδανεισμός; Βεβαίως και υπήρξε. Αυτός ο υπερδανεισμός ήταν ανάλογος τόσο των ποσοστών του ΠΑΣΟΚ την προηγούμενη περίοδο, τα οποία εκείνες τις εποχές κυμαίνονταν μεταξύ 40% και 45%, όσο και της αντίστοιχης κρατικής επιχορήγησης της περιόδου αυτής. Μην ξεχνάτε ότι η κρατική επιχορήγηση το 2011 προς το σύνολο των κομμάτων ήταν 54 εκατομμύρια ευρώ, το 2015 ήταν 13 εκατομμύρια ευρώ και σήμερα είναι μόλις 5 εκατομμύρια ευρώ.

Η μείωση της συνολικής επιχορήγησης προς τα κόμματα σ’ αυτήν την περίοδο ήταν της τάξης του 91% και εκεί οφείλεται ουσιαστικά η σημερινή δυσκολία εξυπηρέτησης των δανειακών υποχρεώσεων του ΠΑΣΟΚ. Και τούτο, γιατί από τη σημερινή επιχορήγηση -και αυτή είναι η απάντηση- το 60% κατευθύνεται στην εξυπηρέτηση των δανείων. Ταυτόχρονα, όμως, το ΠΑΣΟΚ νοικοκύρεψε τα οικονομικά του με δύσκολες αποφάσεις, περιέκοψε δραστικά τα λειτουργικά του έξοδα κατά 96% και περιόρισε τις εκλογικές του δαπάνες, επιβάλλοντας διαφάνεια ή οικονομία για κάθε ευρώ, το οποίο περνάει από το ταμείο του.

Στις εκλογές του 2014, στις ευρωεκλογές, τα έξοδα τα δικά μας ήταν 2.285.000, του ΣΥΡΙΖΑ ήταν 1.300.000. Εγώ δεν θα ρωτήσω αυτό, γιατί αυτό προκύπτει από τη δημοσίευση στην Εφημερίδα της Κυβερνήσεως. Θα ρωτήσω αυτό που δεν ξέρω: Στις εκλογές του 2015 πόσα ήταν τα έξοδα;

Το ΠΑΣΟΚ έχει κάνει την αυτοκριτική του, έχει δώσει όλα τα στοιχεία με διαφάνεια στη δικαιοσύνη, έβαλε τάξη στα οικονομικά του και χρηματοδοτεί την πολιτική του από τις εισφορές των στελεχών, Βουλευτών και μελών του. Αυτή είναι η πραγματικότητα.

Όμως, η σημερινή συζήτηση περί εξεταστικής δεν επιδιώκει, κυρίες και κύριοι συνάδελφοι, τον διάλογο γι’ αυτήν την πραγματικότητα. Έτσι όπως εξελίχθηκε, στοχεύει στην εύκολη ηθικοποίηση του διαλόγου για το πολιτικό χρήμα, στη διάχυση της υποψίας για τον πολιτικό αντίπαλο, στους εύπεπτους διαχωρισμούς μεταξύ καλών, κακών, παλιού και νέου, κάθαρσης, διαπλοκής διαφάνειας και συγκάλυψης.

Επειδή, κυρίες και κύριοι συνάδελφοι της Πλειοψηφίας, δεν είμαστε όλοι ίδιοι ούτε όλοι έχουμε συμβάλει το ίδιο στην πολιτική και κοινωνική εξέλιξη αυτής της χώρας ούτε έχουμε την ίδια επίγνωση ανάγκης προστασίας του εθνικού συμφέροντος, αν θέλετε να συμφωνήσουμε στην εξεταστική, να συμφωνήσουμε και σε μία άλλη εξεταστική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δεν θα χρειαστώ παραπάνω από δύο λεπτά.

Σας προτείνουμε μία επιτροπή, που θα εξετάσει την περίοδο από την είσοδό μας στο ευρώ μέχρι σήμερα, όπου θα ανακύψουν εκεί τα αίτια της κρίσης, οι ροές του πολιτικού χρήματος, οι μηχανισμοί διαπλοκής, οι υποχρεώσεις της χώρας, τα μνημόνια, όπως και το οικονομικό κόστος για τη χώρα πολιτικών επιλογών, που βάθυναν την κρίση και εξαθλίωσαν τον ελληνικό λαό.

Κυρίες και κύριοι συνάδελφοι, νομίζω ότι η Κυβέρνηση μπερδεύει την πολιτική ηθική με τον ευκαιριακό ηθικισμό. Τα συμπτώματα πολλαπλασιάζονται. Βλέπουμε μία δυσανεξία απέναντι σε κάθε είδους ανεξάρτητες αρχές, συρρίκνωση της διαύγειας, ιδιοτελείς χρήσεις του ραδιοτηλεοπτικού τοπίου, απόπειρες ελέγχου της δικαιοσύνης, προληπτική λογοκρισία στην αντικυβερνητική άποψη -δείτε την απόφαση της ΕΣΗΕΑ- επιδρομή στο κράτος.

Αναρωτιέμαι πραγματικά αν με τη σημερινή συζήτηση η Κυβέρνηση θέλει να θωρακίσει τη Δημοκρατία ή απλά θέλει να εντυπωσιάσει ένα συγκεκριμένο εκλογικό ακροατήριο και μόνο το δικό της.

Αν έχετε οποιονδήποτε ενδοιασμό για την ανάγκη μιας εξεταστικής επιτροπής από την ΟΝΕ μέχρι σήμερα, θα σας έκανα την πρόβλεψη ότι αυτή η εξεταστική επιτροπή κάποτε θα γίνει, γιατί ο ελληνικός λαός πρέπει να δει πέρα από τη φτιασιδωμένη αλήθεια του επικοινωνιακού φαίνεσθαι την πραγματικότητα της πολιτικής δράσης όλων και αυτών που έπαιξαν τη μοίρα του και τη ζωή του σε τραπέζια με σημαδεμένα χαρτιά. Και τότε θα μιλήσουμε και για την ηθική της ευθύνης απέναντι στη χώρα και για την ανατροπή βασικών κανόνων και αρχών της Δημοκρατίας και για την κομματική ιδιοτέλεια στη διακυβέρνηση.

Μέχρι τότε, κυρίες και κύριοι συνάδελφοι της Κυβέρνησης, φροντίστε η ανεπάρκειά σας να μη βλάψει άλλο τα εθνικά συμφέροντα, γιατί ο χρόνος τελείωσε και οι αντιπερισπασμοί δεν πείθουν κανέναν, ούτε καν, όπως φαίνεται, το δικό σας εκλογικό ακροατήριο.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Παπαθεοδώρου.

Τον λόγο ο Υπουργός κ. Παρασκευόπουλος και έπειτα οι δύο Κοινοβουλευτικοί Εκπρόσωποι, κ. Καρράς και κ. Παππάς.

Ορίστε, κύριε Παρασκευόπουλε, έχετε τον λόγο για δώδεκα λεπτά και παρακαλώ να τηρήσετε τον χρόνο σας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Μπορώ να αρχίσω, κυρίες και κύριοι συνάδελφοι, με κάτι αυτονόητο, ότι κατά την περίοδο της οικονομικής κρίσης αυτό το οποίο εντάθηκε ήταν αυτό το οποίο πονούσε περισσότερο την ελληνική κοινωνία, η ανισότητα.

Ειπώθηκε από προηγούμενους ομιλητές και το επαναλαμβάνω ότι τα θαλασσοδάνεια έγιναν ακόμη πιο επώδυνα, επειδή την ίδια στιγμή ο επαγγελματίας δεν μπορούσε να έχει ένα αναγκαίο δάνειο για την μικροεπιχείρησή του ή επειδή εκείνος που δεν μπορούσε να αποπληρώσει βρισκόταν να χάνει την περιουσία του, αν και η αδυναμία του μπορεί να οφειλόταν στην ανεργία.

Έτσι, λοιπόν, το θέμα της χρηματοδότησης, της δανειοδότησης ιδίως των κομμάτων, στο οποίο θα αναφερθώ ειδικότερα, αποτελεί ένα στοιχείο όλου του περιβάλλοντος της διαφθοράς, το οποίο αντιμετώπισε τα τελευταία χρόνια η ελληνική κοινωνία.

Όμως, τα δύο θέματα, οι δανειοδοτήσεις των κομμάτων και των ΜΜΕ, επιπλέον είχαν ένα πρόσθετο βάρος στην ελληνική κοινωνία και πολιτεία. Και τα δύο είχαν ως θύμα τους, ως στόχο τους και το πολιτικό σύστημα και όχι μόνο το πολιτικό και το οικονομικό, όπως συνέβαινε στις άλλες υποθέσεις διαφθοράς.

Δεν αναφέρομαι σε κάτι καινούργιο. Το ίδιο το Σύνταγμα στο άρθρο 29 παράγραφος 2 δείχνει τη σημασία την οποία αποδίδει στη χρηματοδότηση των κομμάτων και γι’ αυτό κατοχυρώνει τη δημόσια επιχορήγηση. Γιατί; Για δύο λόγους, για να υπάρχει διαφάνεια, ώστε να λογοδοτεί ο χώρος της πολιτικής και, επίσης, για να μην υπάρχουν εξαρτήσεις από ιδιώτες, στην περίπτωση που θα αναλάμβαναν αυτοί το βάρος της χρηματοδότησης των κομμάτων.

Τι προέκυψε έκτοτε; Προέκυψε ότι υπήρξε μία νομοθεσία το 2003 πρώτα, το 2014 μετά και ήδη και το 2015, η οποία προσπάθησε να ρυθμίσει το θέμα της χρηματοδότησης και της δανειοδότησης των κομμάτων, ώστε να έχουμε αποφυγή της διαφθοράς, ορθολογισμό και πολιτική ευρυθμία.

Πήγαμε καλά με βάση αυτό το ρυθμιστικό πλαίσιο; Η απάντηση είναι αναμφίβολα «όχι». Και υπάρχει και επίσημη αποτύπωση των προβλημάτων τα οποία δημιούργησε το καθεστώς χρηματοδότησης και δανειοδότησης στις εκθέσεις της GRECO, της Ειδικής Επιτροπής του Συμβουλίου της Ευρώπης, που μελετούσε και μελετά γενικά τα θέματα της διαφθοράς και ιδιαίτερα και το διεθνώς ενδιαφέρον θέμα για το διεθνές πολιτικό σύστημα της δανειοδότησης και χρηματοδότησης των κομμάτων.

Τι προέκυψε μέσα από όλη αυτή τη θεσμική κατοχύρωση; Προέκυψε ότι βεβαίως η δανειοδότηση των κομμάτων και όχι μόνο η χρηματοδότηση έχει κορυφαία σημασία στο μέτρο που αποτρέπει ιδιωτικές χορηγίες και εξαρτήσεις, αρκεί όμως αυτή να προβλέπεται με έναν αποτελεσματικό τρόπο και να εφαρμόζεται σωστά, αρκεί δηλαδή να μην υπάρχουν καταστρατηγήσεις.

Ποιες είναι αυτές; Ποιες μπορούν να είναι; Δάνεια με ελλιπείς εγγυήσεις και προνομιακούς όρους, διαγραφές εκ των υστέρων των δανείων, τα οποία έχουν χορηγηθεί στα κόμματα, με αποτέλεσμα τα δάνεια ουσιαστικά να τρέπονται σε δωρεές.

Προσέξτε το εξής: Μία απολύτως προβληματική σχέση των δανειοδοτήσεων που αναπτύχθηκαν σε σχέση με τις χρηματοδοτήσεις προκύπτει, όποτε η δανειοδότηση ξεπερνά το ετήσιο ύψος των χρηματοδοτήσεων.

Μέχρι αυτό τα πράγματα είναι ορθολογικά. Τα κόμματα έχουν ανάγκη από κάποια χρήματα, για να μπορέσουν να ασκήσουν τις πολιτικές τους λειτουργίες, η ετήσια χρηματοδότηση μπορεί να καθυστερεί και αυτά εν τω μεταξύ να πρέπει να πραγματοποιηθούν.

Επομένως, χρηματοδότηση ύψους όση η ετήσια χρηματοδότηση είναι λογική και πρέπει να υπάρχει. Όταν όμως η δανειοδότηση ξεπερνά κατά πολύ το ετήσιο ύψος της χρηματοδότησης, τι εξυπηρετεί; Γιατί δίδονται τόσα πολλά χρήματα με δάνεια, που για να αποπληρωθούν με τις ετήσιες χρηματοδοτήσεις θα πρέπει να περάσουν τρία, τέσσερα και πέντε χρόνια;

Ξέρετε τι σημαίνει δανειοδότηση αυτού του ύψους;

(Θόρυβος στην Αίθουσα)

Βλέπω ότι υπάρχουν συνάδελφοι που δεν ενδιαφέρονται για το θέμα. Σας βεβαιώνω, όμως, ότι είναι πολύ ενδιαφέρον.

Σημαίνει, λοιπόν, ότι τα κόμματα εξουσίας κυρίως, τα οποία είχαν το μεγάλο ύψος των χρηματοδοτήσεων, θα πρέπει να διαθέτουν την κρατική χρηματοδότηση, όχι για να καλύψουν τις αναγκαίες πολιτικές τους λειτουργίες, το ενοίκιο, τη ΔΕΗ, τις άλλες εκλογικές δαπάνες, αλλά για να εξυπηρετήσουν το χρέος.

Επομένως, πώς εξυπηρετούν την πολιτική τους λειτουργία, όταν τα χρήματά τους πηγαίνουν για τρία και τέσσερα χρόνια για εξυπηρέτηση του υπέρογκου δανείου και με τρόπο άδηλο; Και συμβαίνει αυτό ακριβώς που δεν θέλει το Σύνταγμα, δεν θέλει η διεθνής κοινωνία, δεν θέλει ούτε το ορθολογικό οικονομικό σύστημα και δεν θέλει κανείς.

Αυτό γινόταν. Είχαμε στη χώρα μας δανειοδοτήσεις, οι οποίες ξεπερνούσαν κατά πολύ το ύψος των ετήσιων χρηματοδοτήσεων που προβλέπονται από τη νομοθεσία. Και βεβαίως, η υπέρβαση αυτή ήταν και παρανομία, διότι εξ αρχής ο νόμος του 2003 προέβλεπε ότι οι δανειοδοτήσεις δεν πρέπει να ξεπερνούν σε ύψος το ποσό της ετήσιας χρηματοδότησης.

Όμως, αυτός δεν ήταν ο μόνος τρόπος με τον οποίο οι δανειοδοτήσεις άρχισαν να οδηγούν σε καταστρατήγηση του συστήματος. Υπήρχαν πολλά κενά στη νομοθεσία, που αφορούσαν την εποπτεία του όλου συστήματος και έλλειψη πληροφόρησης. Επίσης, υπήρχε –και αυτό ίσως φαίνεται λεπτομέρεια αλλά, κατά την άποψή μου, είναι ιδιαίτερα κρίσιμο για την όλη κάλυψη του ζητήματος- η δυνατότητα των κομμάτων να μην αναφέρουν στον ισολογισμό τους τα δάνειά τους, τα οποία διαγράφηκαν και χαρίστηκαν. Αυτό έμενε σκοτεινό.

Έτσι τρεπόταν η δανειοδότηση από μία ορθολογική οικονομικά και πολιτικά λειτουργία και παροχή σε μια χαριστική χορηγία.

Κάναμε κάτι ως χώρα και ως πολιτεία; Κάτι κάναμε! Παρακολουθήσαμε τις συστάσεις της GRECO από το 2003 που ήταν η παλιά νομοθεσία μέχρι το 2014, που μας έκαναν παρατηρήσεις, οι οποίες θα έλεγα ότι ντροπιάζουν κιόλας. Διότι, άλλες αφορούν κενά της νομοθεσίας και άλλες μη εφαρμογή της νομοθεσίας και το τελευταίο είναι το χειρότερο.

Το 2014 φτάσαμε σε ένα νέο νομοθέτημα, το οποίο όντως έχει πολλά θετικά στοιχεία και διόρθωσε κάποια από τα κακώς κείμενα, τα οποία η GRECO επεσήμανε.

Φτάσαμε να έχουμε ένα σωστό καθεστώς; Όχι, γιατί άφησε κενά και η νομοθεσία του 2014. Διότι επιτρέπει να μην αναγράφονται ακόμη στους ισολογισμούς τα δάνεια που διαγράφονται και επιπλέον επιτρέπει κάποια κενά πληροφόρησης και ενημέρωσης των αρμόδιων αρχών, χωρίς να τα αποκλείει με έναν τρόπο θεσμικό.

Ποια ήταν η πραγματική κατάσταση στην οποία φτάσαμε; Η πραγματική κατάσταση –την ακούσατε προηγουμένως και από τον κ. Παπαθεοδώρου, σε ό,τι αφορά το ΠΑΣΟΚ- ήταν υπερχρεωμένα κόμματα με ύψος δανείων, τα οποία δεν μπορούν πολιτικά, ορθολογικά, οικονομικά να δικαιολογηθούν με κανέναν τρόπο και, βεβαίως, μια δυσλειτουργία της οικονομίας και της πολιτικής, η οποία ήταν σαφής.

Τι σήμαινε αυτό το οποίο έγινε; Θα σας το πω με καθαρά λόγια και σας παρακαλώ να προσέξουμε λίγο και την ορολογία. Θα προσπαθήσω να την προσέξω και εγώ ο ίδιος. Αυτό το οποίο γινόταν ήταν μία συνθήκη για να αναπτυχθούν δωροδοκίες. Τι λέω να προσέξουμε; Δεν λέω «έγινε δωροδοκία», δεν λέω «αποκαλύπτουμε δωροδοκίες». Λέω ότι έτσι υπήρχε το θολό τοπίο, μέσα στο οποίο θα μπορούσαν να αναπτυχθούν δωροδοκίες. Αυτό πρέπει να ψάξουμε.

Πού είναι η δωροδοκία, η ουσιαστική, αν θέλετε, δωροδοκία και πότε μπορεί να δημιουργηθεί; Με αυτούς τους όρους στην οποιαδήποτε χώρα. Όταν μπορεί ένα κόμμα να παίρνει ένα δάνειο, το οποίο είναι πολύ μεγαλύτερο από τις ανάγκες του, με προνομιακούς όρους, να διαγράφεται εκ των υστέρων, δηλαδή να ευνοείται καλά καλά και το ίδιο κόμμα να έχει τη δυνατότητα, όταν βρίσκεται στην κυβέρνηση, να παρέχει ένα συμφέρον ρυθμιστικό πλαίσιο σε εκείνους ή στο περιβάλλον εκείνων οι οποίοι προσφέρουν το δάνειο. Αυτό είναι συναλλαγή. Δεν λέω ότι έγινε. Λέω ότι πρέπει να εξεταστεί αν έγινε από την εξεταστική επιτροπή.

Σωστά είπε ο κ. Βορίδης «ρωτήστε την Τράπεζα της Ελλάδος». Βεβαίως και πρέπει να ερωτηθεί η Τράπεζα της Ελλάδος. Όχι, όμως, μόνο η Τράπεζα της Ελλάδος, διότι στο παιχνίδι αυτό πολλοί ανακατεύτηκαν και να σας πω κιόλας και το εξής: Όχι μόνο η Τράπεζα της Ελλάδος, έχουμε ευθύνες στον χώρο της πολιτικής και έχουμε ευθύνες και πέρα από τις τράπεζες σε όσους είχαν την ευθύνη της εποπτείας όλου αυτού του συστήματος. Μπορεί να μην βρεθούν ευθύνες. Ισχύει το τεκμήριο της αθωότητας, αν θέλετε. Έχουμε, όμως, τις ενδείξεις για να ερευνήσουμε.

Να πω και κάτι άλλο: Αυτή η συναλλαγή, η οποία μπορούσε να καλύπτεται κάτω από αυτό το καθεστώς ανταλλαγής παροχών, ήταν μία πολύ εύκολη συναλλαγή. Μία κλασική δωροδοκία είναι επικίνδυνη γι’ αυτόν ο οποίος παίρνει ή δίνει χρήματα. Θα τα δώσει τα μετρητά με βαλίτσες; Μπορεί να συλληφθεί. Επίσης, στη συνέχεια θα πρέπει να κάνει και «ξέπλυμα».

Πώς θα κάνει το «ξέπλυμα»; Θα εκδώσει αποδείξεις; Θα πληρώσει φόρους. Το «ξέπλυμα» έχει οικονομικό κόστος. Και δεν έχει μόνο οικονομικό κόστος, αλλά και θεσμικό και πολιτικό και ενέχει οπωσδήποτε και τον κίνδυνο της σύλληψης. Ό,τι όμως προέκυπτε από αυτό το είδος συναλλαγής που σας περιγράφω, ήταν «λευκά» χρήματα. Δεν ήταν «μαύρα». Δεν είχαν ανάγκη να λευκανθούν. Επισήμως πήγαινε ένα μεγάλο πακέτο από εδώ εκεί και μπορούσε να γίνει και οποιαδήποτε άλλη ευνοϊκή αντιπαροχή από την άλλη πλευρά, μέσα σε αυτό το πλαίσιο.

Βεβαίως μέσα στο ευνοϊκό πλαίσιο για την ανάπτυξη αυτών των ανταλλαγών θα βάλουμε και τους νόμους μας οι οποίοι σε ορισμένες περιπτώσεις έλεγαν, όχι μόνο γι’ αυτό το θέμα αλλά και για άλλες περιπτώσεις, ότι δεν αποτελεί απιστία αυτόή το άλλο, διευκολύνοντας ακριβώς τη θολότητα του τοπίου και τη δυσκολία διερεύνησης των συνθηκών.

Τι κάνει αυτήν τη στιγμή η Κυβέρνηση; Η Κυβέρνηση αυτήν τη στιγμή θα μπορούσε, βεβαίως, θεωρητικά να διατηρήσει το θολό τοπίο και να το εκμεταλλευθεί. Να παίξει το ίδιο παιχνίδι, να πάρει δάνεια και να προχωρήσει, εκμεταλλευόμενη όλες αυτές τις ευκαιρίες τις οποίες δίδει η συνθήκη την οποία προσπάθησα να σας περιγράψω. Δεν το κάνει.

Τι κάνει; Δύο βήματα: Το ένα είναι εξεταστική επιτροπή που θα επιτρέψει να αποκαλυφθούν αυτοί οι μηχανισμοί και, αν υπάρχουν ένοχοι, να τιμωρηθούν και εν πάση περιπτώσει να αλλάξουν. Την ίδια στιγμή το Υπουργείο Δικαιοσύνης, στο πλαίσιο της αρμοδιότητας του Αναπληρωτή Υπουργού και ιδιαίτερα της Γενικής Γραμματείας για τη Διαφθορά, έχει καταρτίσει νομοσχέδιο το οποίο αυτήν τη στιγμή προωθείται, συζητείται στο πλαίσιο του ν. 4336/2015 και το οποίο αφορά ακριβώς την κάθαρση αυτής της χρηματοδότησης.

Επομένως, από την πλευρά μου δεν έχουν γίνει αποκαλύψεις. Δεν υιοθετούμε την τακτική του ηχηρού λόγου. Αυτό το οποίο γίνεται είναι να εξηγούμε το γιατί αυτήν τη στιγμή όλη η πολιτεία έχει ανάγκη από την κάθαρση και δείχνουμε ότι η Κυβέρνηση έχει πραγματικά αυτήν τη στιγμή την πρόθεση, αντί να εκμεταλλευθεί αυτήν τη θέση που έχει τώρα, να βοηθήσει στο να βγει στο φως μία εξέταση που θα διαχωρίσει δίκαιους και αδίκους.

Θυμίζω, βέβαια, ότι οι αρχειοθετήσεις -γιατί σε κάποιες περιπτώσεις έχουν γίνει- δεν παράγουν δεδικασμένα. Φυσικά, η εξεταστική επιτροπή δεν θα παρέμβει σε υποθέσεις τις οποίες χειρίζεται η δικαιοσύνη -αυτές έχουν πάρει τον δρόμο τους- αλλά θα δείξει κάποια πράγματα τα οποία μπορούν να αξιοποιηθούν στη συνέχεια από τις διωκτικές αρχές.

Και τονίζω ότι η Κυβέρνηση δεν επιδιώκει εκδικήσεις. Δεν επιδιώκει να βρει αποδιοπομπαίους τράγους. Δεν επιδιώκει στιγματισμούς αντιπάλων. Επιδιώκει την αντιμετώπιση της διαφθοράς και την εύρυθμη λειτουργία της πολιτικής με όρους κράτους δικαίου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και πέντε εκπαιδευτικοί συνοδοί τους από το Δημοτικό Σχολείο Νέου Χωριού Χανίων και το 3ο Δημοτικό Σχολείο Αργοστολίου Κεφαλονιάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Ένωσης Κεντρώων, ο κ. Καρράς.

**ΒΑΣΙΛΕΙΟΣ ΚΙΚΙΛΙΑΣ:** Κύριε Πρόεδρε, θυμάστε ένα παλιό παιχνίδι, τη «Ναυμαχία», που έβαζε ο ένας τα πλοία του απέναντι στον άλλον;

**ΠΡΟΕΔΡΟΣ (Νικόλαος Βούτσης):** Ναι, τη θυμάμαι. Όταν πρωτοβγήκαν τα κομπιούτερ, έτσι μαθαίναν.

**ΒΑΣΙΛΕΙΟΣ ΚΙΚΙΛΙΑΣ:** Να δούμε πότε θα μπούμε στο θέμα σήμερα!

**ΠΡΟΕΔΡΟΣ (Νικόλαος Βούτσης):** Με συγχωρείτε. Το υποδεικνύετε στον κ. Καρρά; Έπονται όλοι οι Πρόεδροι.

**ΒΑΣΙΛΕΙΟΣ ΚΙΚΙΛΙΑΣ:** Η ώρα είναι 14.10΄. Για ακόμη μία φορά είμαστε πολύ συνεπείς με το πρόγραμμά μας!

**ΠΡΟΕΔΡΟΣ (Νικόλαος Βούτσης):** Ελάτε, παρακαλώ.

Έχετε τον λόγο, κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Εμείς, ως νέο κοινοβουλευτικό κόμμα, προσερχόμεθα στη συζήτηση για την εξεταστική επιτροπή, οφείλω να πω, με κάποιο δέος, διαισθανόμενοι ότι μία εξεταστική επιτροπή έχει τουλάχιστον ιδιαίτερη ηθική βαρύτητα. Δεν μπορούμε να προβλέψουμε αποτελέσματα και συμπεράσματα που θα προκύψουν, αλλά τουλάχιστον για την ηθική βαρύτητα, η οποία κατά τον Κανονισμό της Βουλής αναφέρεται, ήρθαμε, λοιπόν, εδώ σήμερα να συζητήσουμε.

Κατάλαβα, όμως, κάτι κατά την πορεία της συζήτησης, το ανεπίκαιρον της πρότασης. Διότι αφενός μεν η δανειοδότηση των κομμάτων από τις τράπεζες και δη των κομμάτων εξουσίας –των κομμάτων που άσκησαν εξουσία είναι εκείνο που ενδιαφέρει σήμερα την Αίθουσα- έχει ξεκινήσει από παλαιότερα, όπως, αντίστοιχα, έχει ξεκινήσει από παλαιότερα και η δανειοδότηση των μέσων μαζικής ενημέρωσης.

Στη διαδρομή, λοιπόν, αυτή, όπως άκουσα και από τους προηγούμενους συναδέλφους ομιλητές και τελευταία από τον εκπρόσωπο της Κυβέρνησης κ. Παρασκευόπουλο, έχουν μεταβληθεί τα δεδομένα και τα γεγονότα τα οποία θα μπορούσαν να οδηγήσουν σε ασφαλή συμπεράσματα. Γιατί;

Διότι έχουμε επεμβάσεις και μεταβολές συνεχώς στη νομοθεσία και με τον τρόπο αυτό, έχουμε δημιουργήσει συνθήκες ασυλίας σε όλους εκείνους που πιθανόν να συνήργησαν ή να συμμετείχαν σε μια κατασπατάληση χρηματικών πόρων από τις τράπεζες, είτε προς τα κόμματα εξουσίας είτε προς τα μέσα ενημέρωσης, τα οποία, είτε το θέλουμε είτε όχι, αλληλοσυμπλέκονται και αλληλοσυνδέονται στην πραγματικότητα την οποία διανύσαμε και διανύουμε.

Η αναζήτηση, λοιπόν, ευθυνών μέσω μιας εξεταστικής επιτροπής έχουμε την εντύπωση, αν όχι τη βεβαιότητα, ότι δεν θα συνεισφέρει όχι μόνο στην πλήρη αποκάλυψη της αλήθειας, αλλά δεν θα παράξει και διδακτικά συμπεράσματα με τον τρόπο τουλάχιστον, όσο είμεθα σε θέση να γνωρίζουμε, που λειτούργησαν και προηγούμενες εξεταστικές επιτροπές, οι οποίες με αργόσυρτο ρυθμό προχωρούσαν και στο τέλος, δεν προέκυπτε τίποτα.

Στη συγκεκριμένη, λοιπόν, περίπτωση εκείνο το οποίο για μας θα είχε μια ιδιαίτερη αξία θα ήταν πλέον όχι να περιμένουμε, όπως είπε ο κ. Παρασκευόπουλος, συμπεράσματα εξεταστικής επιτροπής για να νομοθετήσουμε. Θα ήταν η αναμόρφωση της νομοθεσίας για το μέλλον.

Γιατί μιλώ για το μέλλον; Καλώς ή κακώς, η έννοια της απιστίας -η οποία τουλάχιστον θα δημιουργούσε ευθύνες σε εκείνους εκ των τραπεζιτών, εκ των τραπεζικών στελεχών που είχαν την απλοχεριά να δανειοδοτούν είτε κόμματα εξουσίας είτε μέσα μαζικής ενημέρωσης- έχει αρθεί πολλαπλώς από το ελληνικό ποινικό δικαιϊκό σύστημα. Δεν θεωρείται πλέον απιστία η χρηματοδότηση αυτή. Έχουν υπάρξει και διατάξεις οι οποίες έχουν άρει και το αξιόποινο.

Συνεπώς, το συμπέρασμα μιας εξεταστικής επιτροπής ποιο θα είναι; Ενδεχόμενα ηθικό. Ενδεχόμενα θα δώσει την αφορμή σε πολιτικές εντάσεις, αλλά εκείνο που είναι το ζητούμενο, τι θα συμβεί από σήμερα και πέρα, δεν θα μας το δώσει. Δεν πιστεύουμε ότι θα οδηγηθούν κάποιοι άνθρωποι να υποστούν τον ακροαματικό έλεγχο των ποινικών δικαστηρίων και γιατί γενικότερα μια αρχή η οποία διαπνέει -και την ξέρουμε όλοι μέσα στην Αίθουσα- το ελληνικό σύστημα του Ποινικού Κώδικα, είναι η αρχή του ηπιότερου νόμου. Σε εφαρμογή, λοιπόν, αυτής με οποιεσδήποτε ερμηνευτικές εκδοχές υποστηριχθούν, δεν θα μπορέσει να φτάσει κανείς να ελεγχθεί ποινικά. Μιλώ από την πλευρά των τραπεζών.

Από την πλευρά, βεβαίως, των κομμάτων δεν θα αγγίξει τις ηγεσίες για τον λόγο ότι υπάρχουν διαχειριστές οι οποίοι τυπικά φέρουν την ευθύνη. Αυτοί, λοιπόν, δεν θα μπορέσουν, αν υπάρχουν παραβιάσεις του ποινικού νόμου, να κριθούν συμμέτοχοι, αφού πάντοτε εκείνος που κάνει την απιστία είναι εκείνος ο οποίος έχει την αναγκαία ιδιότητα, ο τραπεζικός ο οποίος, κατά ενδιάμεσους νόμους, δεν διαπράττει απιστία. Λοιπόν, τι συζητούμε;

Θα πρέπει, λοιπόν, να προχωρήσουμε σε αναζήτηση νέας σύγχρονης νομοθεσίας, διότι πρέπει να πούμε και κάτι άλλο. Ο τρόπος χρηματοδότησης των κομμάτων συναρτήθηκε με τη δανειοδότηση, δόθηκε η χρηματοδότηση, η κρατική ενίσχυση πολλές φορές ως εγγύηση στις τράπεζες και με τον τρόπο αυτό διπλασιάστηκε η χρηματοδότηση των κομμάτων, φτάσαμε στο επί δύο, στο επί τρία πολλές φορές. Σήμερα ακούστηκαν τα νούμερα, δεν θέλω να γίνω κουραστικός να επαναλαμβάνω τα ποσά τα οποία δόθηκαν είτε μέσω χρηματοδότησης, κρατικής ενίσχυσης είτε μέσω των τραπεζών.

Αυτά, λοιπόν, δεν μπορούν να επιστραφούν για τον εξής λόγο: Με ποιες εγγυήσεις δόθηκαν; Δεν δόθηκαν εγγυήσεις, δεν δόθηκαν εμπράγματες ασφάλειες, δεν δόθηκαν ενέχυρα, δεν δόθηκαν προσωπικές εγγυήσεις, δεν δόθηκε τίποτα, τουλάχιστον για τα κόμματα.

Με την έννοια, λοιπόν, αυτή θα ματαιοπονήσουμε, διότι, αν και το αίτημα του ελληνικού λαού είναι η επιστροφή των χαμένων χρημάτων, αυτό δεν μπορεί να γίνει.

Από πλευράς των μέσων μαζικής ενημέρωσης, εξίσου νομίζω -και θα μου επιτρέψετε να χρησιμοποιήσω και τη λέξη- «αφελές» είναι να περιμένουμε τι; Την ηθική δικαίωση ότι θα αναζητηθούν ευθύνες σε κάποιους που χρηματοδότησαν τα μέσα; Είναι δεδομένο ότι υπάρχουν μηχανισμοί και στο πτωχευτικό δίκαιο και στον εμπορικό νόμο και στο ξέπλυμα χρήματος που θα έχουν σβήσει οι συνέπειες, όταν φτάσουμε να καταλήξουμε σε ένα συμπέρασμα.

Για να είμαστε, λοιπόν, ρεαλιστές, εμείς επιμένουμε σε κάτι άλλο. Να καθίσουμε να δούμε μία νέα νομοθεσία, η οποία και στην επόμενη συνταγματική αναθεώρηση θα αποκτήσει ιδιαίτερο βάρος. Γιατί το λέω αυτό; Με τις σημερινές οικονομικές συνθήκες, όπως έχει φτάσει η χώρα -η οποία βρίσκεται σε ένα πολύ άσχημο οικονομικά σημείο- και χρηματοδότηση των κομμάτων έχει περιοριστεί και ούτε μπορεί να δανείσουν χρήμα πλέον οι τράπεζες. Επομένως και αυτά που δόθηκαν θα εγγραφούν στα λεγόμενα κόκκινα δάνεια, γιατί και αυτά θα γίνουν κόκκινα δάνεια. Δεν είναι μόνο τα δάνεια των νοικοκυριών, τα οποία υποστηρίζουμε όλοι και λέμε ότι πρέπει να δοθεί λύση. Θα εγγραφούν, λοιπόν και στα κόκκινα δάνεια.

Λοιπόν; Ανεπίκαιρον, ματαιοπονία, κατά την άποψή μας. Το ζητούμενο είναι από εδώ και στο εξής τι κάνουμε.

Βεβαίως, θα πούμε την άποψή μας. Δεν θα αρνηθούμε τη σύσταση της εξεταστικής επιτροπής, αλλά τη θεωρούμε ανεπίκαιρη, απρόσφορη και μόνο προς σχηματισμό εντυπώσεων για να τροφοδοτήσει στο μέλλον εκείνους τους οποίους, υποτίθεται, θέλει να πλήξει, τα μέσα μαζικής ενημέρωσης, στα οποία θα δίνουμε τροφή από την εξεταστική επιτροπή. Οι εξ ημών παλαιότεροι έχετε την εμπειρία διαρροών, έχετε την εμπειρία συνεντεύξεων, πολλών πραγμάτων, όπως παρουσίες σε πάνελ, συζητήσεις, εντάσεις. Θα τους δίνουμε, λοιπόν, τροφή, να συνεχιστεί αυτό το «πανηγυράκι» -συγχωρέστε μου την έκφραση, αν είναι άκομψη- και να αναζητούμε την Δουλτσινέα του Δον Κιχώτη.

Συμπεραίνοντας, λοιπόν, υποστηρίζουμε, κύριε Πάντζα, την πρόταση για σύσταση εξεταστικής επιτροπής, για λόγους ηθικής, για να μπορεί έστω η Βουλή κάποια στιγμή να κατανείμει μία ηθική ευθύνη. Δεν περιμένουμε ότι θα μπορέσει να υπάρξει άλλης μορφής ευθύνη. Και προτείνουμε να εργαστούν όλες οι πτέρυγες προς την κατεύθυνση μιας δραστικής νομοθεσίας, να επιτευχθεί τελικά το ζητούμενο.

Ευχαριστώ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ τον κ. Καρρά.

Τον λόγο έχει ο κ. Παππάς και ύστερα θα μιλήσουν ο Πρωθυπουργός και ο Πρόεδρος της Αξιωματικής Αντιπολίτευσης.

**ΧΡΗΣΤΟΣ ΠΑΠΠΑΣ:** Θα ξεκινήσω την αναφορά μου με τα λόγια του Γενικού Γραμματέα και Προέδρου της Κοινοβουλευτικής μας Ομάδας κ. Νικολάου Μιχαλολιάκου χθες στην Αίθουσα της Γερουσίας, κατά τη διάρκεια της εκδηλώσεως της Χρυσής Αυγής, ο οποίος για τη σημερινή συνεδρίαση, δηλαδή για τη σύσταση εξεταστικής επιτροπής για τα δάνεια των κομμάτων και των καναλιών, είπε ότι αυτή είναι μία κίνηση εντυπωσιασμού. Επίσης, είπε ότι η Χρυσή Αυγή έχει την άμεση λύση και ότι η Χρυσή Αυγή θα είχε κατεβάσει τους διακόπτες στα χρεοκοπημένα «τσοντοκάναλα» της διαπλοκής.

Η σημερινή συζήτηση, κυρίες και κύριοι, είναι ένα επιπλέον τρικ μιας Κυβέρνησης, Συγκυβέρνησης, θα έλεγα, καλύτερα, που τα έχει κυριολεκτικά χαμένα. Είναι μία Κυβέρνηση η οποία απέναντι στο τσουνάμι του χρέους και τον εκβιασμό των δανειστών και απέναντι στην επερχόμενη εθνική καταστροφή είναι κυριολεκτικά αποσβολωμένη, αδρανής και, θα έλεγα, υπόπτως χρονοτριβούσα.

Για τον κύριο Πρωθυπουργό, αλλά και για το συμπλήρωμα της Κυβέρνησης, τον κύριο Πρόεδρο των ΑΝΕΛ, έχω να πω ότι η σαραντάχρονη και πλέον εμπειρία της μεταπολίτευσης μάς λέει ότι, όταν θέλεις να κουκουλώσεις σκάνδαλο, ένα πολιτικό έγκλημα, μία παρανομία, συστήνεις μία εξεταστική επιτροπή, βγαίνει ένα πόρισμα –συνήθως βγαίνουν πολλά πορίσματα από τα κόμματα, από τους εκπροσώπους τους- ξεφουσκώνει το πράγμα και το αμαρτωλό και ένοχο πολιτικό σύστημα συνεχίζει την καταστροφική του πορεία, συνεχίζει να καταστρέφει την πατρίδα και τον λαό.

Δεν βλέπω κάποιον ιδιαίτερο λόγο, κάτι να έχει αλλάξει τους δεκαπέντε, δεκαέξι μήνες με την πρωτότυπη Κυβέρνηση ΣΥΡΙΖΑ-ΑΝΕΛ, ας μου επιτραπεί η λέξη «πρωτότυπη». Λέω «πρωτότυπη» διότι έχουμε μία εθνομηδενιστική Αριστερή Κυβέρνηση με ένα δεξιό ή ακροδεξιό τυχοδιωκτικό δεκανίκι, μία Κυβέρνηση η οποία εφαρμόζει τις χειρότερες νεοφιλελεύθερες πολιτικές, υπογράφει μνημόνια, καταργεί εργασιακά δικαιώματα, ξυλοφορτώνει, με τις μονάδες καταστολής της Αστυνομίας, τα ΜΑΤ δηλαδή, Έλληνες διαμαρτυρόμενους για την κατοχή της πατρίδας τους, Έλληνες που επαναλαμβάνουν στα νησιά και αλλού το κεντρικό σύνθημα του ογδόου συνεδρίου του Λαϊκού Συνδέσμου-Χρυσή Αυγή: «Θέλουμε την πατρίδα μας πίσω».

Είχατε, λοιπόν, κύριοι, δεκαπέντε μήνες περιθώριο όχι μόνο να σκίσετε το μνημόνιο με ένα άρθρο σε μία μόνο συνεδρίαση, όπως είχατε υποσχεθεί ψευδώς στον ελληνικό λαό, αλλά και να αποκαλύψετε όλα τα ονόματα των διαπλεκόμενων νταβατζήδων και επιχειρηματιών στην Αίθουσα αυτή. Το είχε υποσχεθεί ο Αντιπρόεδρος της Κυβέρνησης, ο κ. Δραγασάκης, ο οποίος είχε πει ότι τα ονόματα θα τα αποκαλύψει όλα η Κυβέρνηση του ΣΥΡΙΖΑ. Τίποτα!

Δυστυχώς, δεν είστε τίποτα άλλο παρά η αριστερή εκδοχή της αμαρτωλής ξενοκρατούμενης δεξιάς του κεντροδεξιού Κυριάκου Μητσοτάκη και του Μπίλντεμπεργκ Σαμαρά.

Δείξατε σε όλους το πραγματικό σας πρόσωπο, την άλλη όψη του αυτού νομίσματος. Και για δεκαπέντε ολόκληρους μήνες δεν κάνατε τίποτα. Απλώς τώρα με πρόσχημα μια δήθεν «κάθαρση» θέλετε να μοιράσετε ξανά στο εσωτερικό της χώρας την τράπουλα και συγχρόνως να δημιουργήσετε τα δικά σας τζάκια.

Θα ήμουν πολύ ευτυχής αν έκανα λάθος για το καλό της πατρίδος. Όμως, δυστυχώς, οι πολιτικές σας όχι μόνο στο θέμα της διαφθοράς, αλλά σε ένα σωρό φλέγοντα ζητήματα για τον τόπο δεικνύουν το αντίθετο. Πρόκειται για πολιτικές οι οποίες έχουν τις πλέον αρνητικές επιπτώσεις για το λαό μας και όχι μόνο για το λαό μας σήμερα, αλλά και για τις γενιές που έρχονται.

Να μιλήσουμε για τα εθνικά θέματα τη στιγμή που το ΝΑΤΟ αλωνίζει στο Αιγαίο και οι λαθροεισβολείς αντί να μειώνονται, αυξάνονται; Πρόκειται για λαθροεισβολείς που τους παρακαλάτε με φυλλάδια –άκουσον, άκουσον!- να τηρήσουν τους νόμους του ελληνικού κράτους. Πρόκειται για λαθροεισβολείς που τους παρέχετε και τους διαφημίζετε μέσω των ίδιων φυλλαδίων δωρεάν στέγη, σίτιση, ιατροφαρμακευτική περίθαλψη, μέχρι και σπουδές σε πανεπιστήμια τους υποσχεθήκατε.

Κυρίες και κύριοι, δυστυχώς θα έλεγα ότι όλα αυτά δεν είναι συνωμοσιολογία. Θα έλεγα ότι ναι, είναι αλήθεια ότι δράττετε βάσει σχεδίου. Αλλάζετε βιαίως τον εθνικό και ορθόδοξο χαρακτήρα του ελληνικού κράτους.

Εμείς οι Έλληνες εθνικιστές με τους γενναίους του ελληνικού λαού, δηλαδή με όλους τους αφυπνισμένους Έλληνες, αγωνιζόμαστε και θα αγωνιζόμαστε και τώρα και πάντα με όπλο την αλήθεια και την πίστη με όσα μέσα μας προσφέρει το Σύνταγμα και το πολιτικό σύστημα για να πάρουμε την πατρίδα μας πίσω και να νικήσουμε. Και να ξέρετε ότι θα το πετύχουμε.

Ποιος από εσάς, κυρίες και κύριοι, θα απαντήσει στα ερωτήματά μας τα οποία θέτουμε από το 2012 που εμφανιστήκαμε στο πολιτικό προσκήνιο με την είσοδό μας στο Κοινοβούλιο; Ποιος θα απαντήσει πόσα χρωστούν τα κόμματα, τι τόκους πληρώνουν, πότε πήραν αυτά τα δάνεια και αν μπορούν να αποπληρωθούν; Τι εγγυήσεις δόθηκαν για τα δάνεια αυτά; Πώς χρησιμοποιήθηκαν αυτά τα χρήματα; Πλήρωναν και πληρώνουν κανονικά τα χρέη τους τα κόμματα; Αν το κόμμα δεν πληρώσει τελικά το κόκκινο δάνειο, ποιος θα το πληρώσει; Ποιοι έχουν την πολιτική και ποινική ευθύνη γι’ αυτό το σκάνδαλο; Τι κάνει η δικαιοσύνη;

Σε ό,τι αφορά την αλήθεια για την πληροφόρηση, ναι εμείς θα αγωνιστούμε για να βγει η αλήθεια στο φως. Εσείς όμως, αριστεροί και δεξιοί, τα έχετε κατ’ ουσίαν συμφωνημένα. Συμβαδίζετε και ψηφίζετε από κοινού μνημόνια. Και μιλάμε για ένα κόμμα βουτηγμένο στα χρέη που δεν γνωρίζει καν πόσα χρωστάει. Ο ένας λέει 160 –τα 160 είναι βεβαιωμένα-, ο Πρόεδρός του λέει 190, ενώ τελευταία δημοσιεύματα μιλάνε για 200, όπως ακούστηκε και σ’ αυτό το Βήμα. Ένα κόμμα βουτηγμένο στα χρέη έχει το θράσος και προσδοκά να κυβερνήσει με σύνθημα ότι μπορεί να τακτοποιήσει τα οικονομικά του ελληνικού λαού. Αυτό το κόμμα δεν μπορεί να τακτοποιήσει τα δικά του οικονομικά και έχει το θράσος να απευθύνεται πάλι στον ελληνικό λαό!

Πάντως, εμείς οι Χρυσαυγίτες έχουμε λαϊκή προέλευση. Κανείς από εμάς δεν είναι γιος ή εγγονός εκδότη ή μεγαλοεργολάβου οποιασδήποτε ιστορικής περιόδου. Ουδείς από εμάς προέρχεται από πολιτικό τζάκι.

Ο ρηξικέλευθος και αυθεντικός μας λόγος λοιπόν και η αλήθεια που είπαμε από τις θέσεις της Χρυσής Αυγής και από το Βήμα αυτό σας τρόμαξε. Το φως του ήλιου σας ξάφνιασε. Εσάς που πίνατε για τόσα χρόνια το αίμα του λαού σαν γνήσιοι συνεχιστές της Τουρκοκρατίας και γνήσιοι εκπρόσωποι των κοτζαμπάσηδων. Ο λόγος μας και η παρουσία μας έσπασε την ομερτά που είχατε στήσει όλοι μαζί σε αυτόν εδώ τον οίκο των σκανδάλων και της σπατάλης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ερωτώ, λοιπόν, κύριοι -για να μαθαίνει και ο κόσμος που μας ακούει και μας βλέπει- ποιος αποκάλυψε για πρώτη φορά το επτασφράγιστο μυστικό, σχετικά με τη βουλευτική αποζημίωση;

Ναι, εδώ, από αυτό το Βήμα. Ο συναγωνιστής Βουλευτής Ηλίας Κασιδιάρης, διάβασε και κατέθεσε στα Πρακτικά τη βουλευτική αποζημίωση, το πόσα παίρνει δηλαδή ένας Βουλευτής.

Ποιοι έθεσαν πρώτοι, από το 2012, το θέμα για τα οικονομικά των κομμάτων, τα θαλασσοδάνεια, την ευθύνη των τραπεζιτών, την ευθύνη των διαχειριστών των κομμάτων, των Αρχηγών των κομμάτων; Ποιοι για πρώτη φορά ανέφεραν από αυτό εδώ το Βήμα επώνυμα ως νταβατζήδες τους καναλάρχες των μέσων μαζικής εξαπάτησης, αυτούς όλους που με άκομψο τρόπο, με στυγνή προπαγάνδα διαμορφώνουν την κοινή γνώμη; Πρώτοι εμείς. Ναι, εμείς. Οι λαϊκοί αγωνιστές, οι Βουλευτές του Λαϊκού Συνδέσμου-Χρυσή Αυγή.

Κύριε Πρόεδρε, θα πάρω την δευτερολογία μου, σας παρακαλώ και τελειώνω.

**ΠΡΟΕΔΡΟΣ (Νικόλαος Βούτσης):** Την έχετε πάρει, κύριε Παππά.

Είναι οκτώ λεπτά συν τέσσερα η δευτερολογία σας. Για αυτό δεν σας ενόχλησα. Μέχρι το δωδέκατο λεπτό πηγαίνετε, αλλά μέχρι εκεί, παρακαλώ.

**ΧΡΗΣΤΟΣ ΠΑΠΠΑΣ:** Ναι, κύριε Πρόεδρε. Σας ευχαριστώ.

Είπαμε, λοιπόν, εμείς και συνεχίζουμε να λέμε τα πράγματα με το όνομά τους. Κάνουμε με συνείδηση αυτό για το οποίο μας έστειλε ο ελληνικός λαός στο ελληνικό Κοινοβούλιο. Και αυτό ήταν ένας από τους λόγους που η συμμορία της κυβέρνησης Σαμαρά, σε αγαστή συνεργασία με παραδικαστικούς κύκλους και με δικαστικούς λειτουργούς που χρησιμοποιούν παρωνύμια, παρατσούκλια δηλαδή, του τύπου «παναθηναϊκάκιας», «άρχοντας» κ.λπ. μάς έβαλε στη φυλακή για δεκαοκτώ μήνες.

Θυμάμαι ότι την Παρασκευή 27 Σεπτεμβρίου του 2013 καταθέσαμε στοιχεία που καθιστούσαν το ΠΑΣΟΚ πραγματικά εγκληματική οργάνωση. Στην ίδια εισαγγελέα καταθέσαμε τα στοιχεία που εκείνο το απόγευμα δρομολογούσε την παράνομη δίωξη κατά της Χρυσής Αυγής. Μάλιστα μία εβδομάδα πριν είχε πει στον εισαγγελικό λειτουργό που είχε βρει: «θέλω γρήγορα και θετικά αποτελέσματα».

Είναι τυχαίο ότι στις 27 Σεπτεμβρίου καταθέσαμε μηνυτήρια αναφορά για το ληστρικό ΠΑΣΟΚ και την επόμενη ημέρα, το Σάββατο 28 Σεπτεμβρίου 2013, βρεθήκαμε διωκόμενοι παράνομα και αντισυνταγματικά χωρίς να έχει αρθεί η Βουλευτική μας ασυλία σε ένα κελί και μετά από λίγο καιρό στη φυλακή; Είναι τυχαίο; Δεν είναι τυχαίο. Τίποτα δεν είναι τυχαίο.

Είδαμε τότε, όπως στις κινηματογραφικές ταινίες, να λειτουργεί η κυβέρνηση σαν μαφία, η κυβέρνηση του δήθεν πατριώτη και ψευδομακεδονομάχου Σαμαρά, να μας απαγάγουν κυριολεκτικά και να μας βάζουν στη φυλακή.

**ΠΡΟΕΔΡΟΣ (Νικόλαος Βούτσης):** Κύριε Παππά, τα έχουμε ξαναπεί αυτά για τους χαρακτηρισμούς. Σας παρακαλώ. Σε πρώην Πρωθυπουργό αναφέρεστε.

**ΧΡΗΣΤΟΣ ΠΑΠΠΑΣ:** Κυρίες και κύριοι, τελειώνω με τα λόγια του κ. Παπαγγελόπουλου…

**ΠΡΟΕΔΡΟΣ (Νικόλαος Βούτσης):** Σας παρακαλώ, μην επανέρχεστε.

**ΧΡΗΣΤΟΣ ΠΑΠΠΑΣ:** Να το διαγράψετε από τα Πρακτικά, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Σας παρακαλώ, αυτές οι λέξεις «προδοτικά» κ.λπ. έχουν κοπεί.

**ΧΡΗΣΤΟΣ ΠΑΠΠΑΣ:** Δεν είπα «προδοτικός». Είπα «ψευτομακεδονομάχος».

**ΠΡΟΕΔΡΟΣ (Νικόλαος Βούτσης):** Σας παρακαλώ. Αυτά τα «ψευτό…» και «ψευτοπατριώτες» κ.λπ..

Συνεχίστε.

**ΧΡΗΣΤΟΣ ΠΑΠΠΑΣ:** Ο κ. Αβραμόπουλος, ο Υπουργός του, τον Ιούλιο του 2013, για να ξέρετε, κύριοι της Νέας Δημοκρατίας, γιατί «κάνετε τον Αλέκο», είχε πει ο κύριος που είναι τώρα στας Ευρώπας: «Εμείς συμφωνούμε με τη χρήση του όρου «Μακεδονία» με γεωγραφικό προσδιορισμό». Ήταν Προγραμματική Δήλωση της κυβέρνησης Σαμαρά και πήρε ψήφους από τους δήθεν ψευτοπατριώτες της δεξιάς. Έλεος!

(Χειροκροτήματα από την πτέρυγα της Χρυσής Αυγής)

**ΘΕΟΔΩΡΑ ΜΠΑΚΟΓΙΑΝΝΗ:** Βάλε και το erga omnes, για να είναι πλήρης…

**ΠΡΟΕΔΡΟΣ (Νικόλαος Βούτσης):** Τον λόγο τώρα έχει ο Πρωθυπουργός κ. Αλέξης Τσίπρας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κύριε Μητσοτάκη, σήμερα σκοπεύω να ασκήσω πολιτική κριτική και να σας ζητήσω εξηγήσεις. Ελπίζω να μην απαντήσετε, για άλλη μία φορά, με μηνύσεις και με αγωγές, γιατί εδώ και καιρό έχετε ακολουθήσει φαίνεται αυτήν την τακτική, προκειμένου να διατηρήσετε τη σιωπή σας.

Έχετε ήδη καταθέσει -στελέχη σας, όχι εσείς προσωπικά- δύο μηνύσεις, ο Εκπρόσωπος Τύπου του κόμματός σας, ο κ. Κουμουτσάκος, στην Κυβερνητική Εκπρόσωπο και ο πρώην Πρωθυπουργός, ο κ. Σαμαράς. Γιατί; Γιατί είχε το θράσος η Κυβερνητική Εκπρόσωπος να ασκήσει πολιτική κριτική σε δημοσιεύματα και να ζητήσει απαντήσεις και να ζητήσει εξηγήσεις. Και εσείς αντί για απαντήσεις επί της ουσίας, φαίνεται ότι έχετε εισαγάγει τη στρατηγική του στρίβειν διά των μηνύσεων και των αγωγών.

Θέλω να επισημάνω ότι τα δύο αυτά ζητήματα για τα οποία η Κυβερνητική Εκπρόσωπος πολιτικά κάλεσε εσάς, το κόμμα σας, όχι τον πρώην Πρωθυπουργό ούτε τον κ. Κουμουτσάκο προσωπικά να δώσουν κάποιες εξηγήσεις, ήταν κρίσιμα ζητήματα. Το ένα, που αφορά τον κ. Σαμαρά, τον πρώην Πρωθυπουργό, έχει να κάνει με τη διαχείριση της προηγούμενης κυβέρνησης απέναντι στις λίστες τις φοροδιαφυγής, με το γεγονός, δηλαδή, ότι τόσο η λίστα Λαγκάρντ, όσο και αργότερα τα cd του Μπόργιανς, δεν αξιοποιήθηκαν ποτέ. Και βγήκε τώρα στο φως της δημοσιότητας ότι, με βάση αυτά τα δημοσιεύματα, όχι μόνο φιλικά πρόσωπα, διότι ξέρετε έχουμε φτάσει στο σημείο οι δέκα Παπασταύρου -που μακάρι να είχαμε δέκα Παπασταύρου- να είναι ένα πρόσωπο, αλλά είναι σε δέκα διαφορετικές λίστες…

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, όχι μονάχα για αυτό. Βλέπουμε και συγγενικά πρόσωπα, πρόσωπα τα οποία με ιδιαίτερη δεξιοτεχνία καταφέρατε να αποκρύψατε όλο το προηγούμενο διάστημα. Και αντί να πείτε ότι, εν πάση περιπτώσει, κάποιοι πρέπει να δώσουν εξηγήσεις, ακολουθείτε την τακτική των μηνύσεων, όπως, βεβαίως, και στο κρίσιμο θέμα των εκβιαστών και των payrolls που απ’ ό,τι φαίνεται είχατε απέναντι -ως κόμμα εννοώ, η Νέα Δημοκρατία- με ένα αρκετά σημαντικό μίσθωμα. Νομίζω ότι 10.000 ευρώ μηνιαίως είναι ένας καλός μισθός στις μέρες μας. Καμμία απάντηση, λοιπόν. Τίποτα για την ταμπακιέρα. Μηνύσεις και αγωγές.

Ξέρετε πώς το λέει αυτό ο λαός μας, κύριε Μητσοτάκη; «Φωνάζει ο κλέφτης, να φοβηθεί ο νοικοκύρης».

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κάνετε εσείς μηνύσεις, ακολουθείτε μια επιθετική πολιτική, για να σταματήσουμε να αναδεικνύουμε αυτά τα οποία απασχολούν τον μέσο Έλληνα πολίτη.

Κι αυτό που απασχολεί τον μέσο Έλληνα πολίτη είναι το πώς έφτασε η χώρα ως εδώ. Πώς έφτασε η χώρα ως εδώ, μία χώρα που διοργάνωσε Ολυμπιακούς Αγώνες το 2004, μία χώρα που ήταν στις είκοσι δύο πλουσιότερες, αναπτυσσόμενες χώρες; Ποιο ήταν αυτό το σύστημα; Ποια ήταν αυτή η «παρέα»; Γιατί χρησιμοποιήσατε κι αυτήν την έκφραση. Βγαίνετε στο εξωτερικό και προσπαθείτε να δυσφημίσετε τη χώρα, όχι την Κυβέρνηση. «Η «παρέα»…» -λέει- «…η ανίκανη που κυβερνά τη χώρα, πρέπει να φύγει».

Αυτή η «παρέα», που λεηλάτησε τον εθνικό πλούτο, που μείωσε τον εθνικό πλούτο κατά το ¼ τα τελευταία χρόνια της κρίσης και κατάφερε να διευκολύνει την εξαγωγή των χρημάτων στο εξωτερικό, αυτή η «παρέα» θα λογοδοτήσει ποτέ;. Φαίνεται, όμως, ότι φτάνει η ώρα που θα λογοδοτήσει.

Απαντήσεις, βεβαίως, δεν έχουμε λάβει. Συνεχίζετε να καλύπτετε τον κ. Παπασταύρου, ο οποίος βρέθηκε ακόμα και στα Panama Papers. Συνεχίζετε, φυσικά, να καλύπτετε τα πεπραγμένα της Κυβέρνησης Σαμαρά και να μην δίνετε καμμία απάντηση, όταν μάλιστα αποδεικνύεται για ποιον λόγο έκρυβε τις λίστες στα συρτάρια. Και πιστεύω ότι θα σας δοθεί έστω και σήμερα αυτή η ευκαιρία να δώστε επιτέλους στον ελληνικό λαό κάποιες ξεκάθαρες απαντήσεις.

Όμως, κύριε Μητσοτάκη, το μόνο που εσείς γνωρίζετε από τη μικρή μέχρι σήμερα θητεία σας ως Πρόεδρος της Αξιωματικής Αντιπολίτευσης, στο μόνο που ξέρετε να παίρνετε ξεκάθαρες θέσεις είναι όταν καταφέρεστε εναντίον της χώρας υπέρ τρίτων.

Όταν κάποιοι απειλούσαν την Ελλάδα ότι δεν κάνει αρκετά, ότι δεν κάνει αυτά που πρέπει, ότι δεν υλοποιεί τις υποχρεώσεις της και θα φύγει από το Σένγκεν, είχατε έλθει στη Βουλή, εδώ, να τους υπερασπιστείτε και παίρνατε θέση ότι έχουν δίκιο.

Όταν έκλεισαν τα σύνορα στη βαλκανική διαδρομή, είχατε σπεύσει να υπερασπίσετε ουσιαστικά αυτούς που έπραξαν αυτήν τη μονομερή ενέργεια, λέγοντας ότι δεν πρόκειται για μονομερή ενέργεια, αλλά ότι φταίει η Κυβέρνηση που δεν ξέρει τι υπογράφει και τι αποφασίζει στις Συνόδους Κορυφής.

Όταν πρόσφατα επιτέθηκαν αστυνομικοί της πρώην Γιουγκοσλαβικής Δημοκρατίας της Μακεδονίας, της FYROM, στα σύνορα σε πρόσφυγες, πήρατε τη θέση της κυβέρνησης των Σκοπίων, όπου ουσιαστικά είπατε ότι φταίει η ελληνική Κυβέρνηση που δεν είχε εκεί την αστυνομία να αποτρέψει τους πρόσφυγες και γι’ αυτό συνέβησαν όσα συνέβησαν.

Και εσχάτως, όταν το Διεθνές Νομισματικό Ταμείο ζήτησε περισσότερα μέτρα από όσα συμφωνήθηκαν πέρυσι τον Ιούλιο, σπεύσατε να πάρετε τη θέση του Διεθνούς Νομισματικού Ταμείου.

Και σας ερωτώ, κύριε Μητσοτάκη: Στις κρίσιμες στιγμές θα υπερασπιστείτε ποτέ -με τις διαφωνίες σας, προφανώς θα έχετε διαφωνίες- τα συμφέροντα της χώρας, τις θέσεις της χώρας, τις ανάγκες της χώρας ή θα υπερασπίζεστε διαρκώς τις θέσεις τρίτων έναντι της χώρας; Αυτό είναι το κρίσιμο ερώτημα στο οποίο πρέπει να απαντήσετε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Στην προηγούμενη συνεδρίαση μου ζητήσατε να φανταστώ την Ελλάδα από ψηλά. Και είπατε, «ένας απέραντος προσφυγικός καταυλισμός». Περιγράφατε με μελανά σημεία, όταν όπου σταθεί και όπου βρεθεί κανείς στην Ευρώπη και στον κόσμο, υπάρχει ένα κλίμα αναγνώρισης της Ελλάδας -και του ελληνικού λαού, κυρίως- ως της χώρας εκείνης που ανέδειξε το ανθρώπινο πρόσωπο της Ευρώπης σε μία πρωτοφανή προσφυγική κρίση. Και αύριο, στο κλίμα και σε ένδειξη αυτής της αναγνώρισης, έρχεται στη Λέσβο ο Πάπας Φραγκίσκος μαζί με τον Αρχιεπίσκοπο Ιερώνυμο και τον Πατριάρχη Βαρθολομαίο.

Είναι λοιπόν, εικόνα απαξίωσης για τη χώρα αυτή; Είναι εικόνα μιας χώρας που διαλύεται, ενός failed state όπως λέτε, ενός διαλυμένου κράτους, ή μήπως είναι η εικόνα μιας χώρας και ενός λαού που σε κρίσιμες στιγμές, παρά τις πρωτοφανείς δυσκολίες, τις οικονομικές δυσκολίες, σε αυτήν τη δημοσιονομική μέγγενη έδωσε από το υστέρημά του και ανέδειξε το ανθρώπινο πρόσωπο της Ευρώπης, την αλληλεγγύη, τον ανθρωπισμό, λέξεις στις οποίες εσείς δεν έχετε αναφερθεί ποτέ στις ομιλίες σας;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και θυμάμαι, η μόνη κριτική που είχατε να μας κάνετε -δεν ήσασταν εσείς Πρόεδρος τότε, ο κ. Κουμουτσάκος- ήταν η εξής: «Τι πήρατε για να δείξετε ανθρώπινο πρόσωπο στους πρόσφυγες;». Και σας είπα ότι για να υλοποιήσουμε τις αρχές και τις αξίες μας, δεν χρειάζεται να πάρουμε. Είτε είχαμε είτε δεν είχαμε υποχρέωση στην Ευρωπαϊκή Ένωση, εμείς αυτό το πρόσωπο θα δείχναμε απέναντι σε αυτούς που έχουν ανάγκη, στους ανυπεράσπιστους ανθρώπους και δεν θα υποστηρίζαμε αυτούς που κλείνουν τα σύνορα και πετούν δακρυγόνα και πλαστικές σφαίρες σε ανυπεράσπιστους ανθρώπους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, ακόμα και σε αυτό που όλοι στην Ευρώπη αναγνωρίζουν, το κυριαρχικό δικαίωμα μιας εκλεγμένης κυβέρνησης να επιλέγει τα μέσα υλοποίησης των συμφωνημένων στόχων, σπεύσατε να το ονομάσετε «μονομερή ενέργεια». Και προσέξετε, κανείς άλλος δεν έχει σπεύσει να το πει αυτό, ούτε το Διεθνές Νομισματικό Ταμείο, με το οποίο δηλώσατε στην «WASHINGTON POST» ότι ταυτίζεστε απόλυτα. Ο κόσμος το έχει τούμπανο κι εσείς κρυφό καμάρι. Φανερώσατε το καμάρι σας στην Αμερική, στο πρόσφατο ταξίδι σας. Είστε βασιλικότεροι του βασιλέως, θα έλεγα.

Βεβαίως, θα ήθελα σήμερα και σ’ αυτό το σημείο να δώσετε κάποιες εξηγήσεις για το τι εννοείτε όταν λέτε, «ταυτίζομαι απόλυτα με τις απόψεις του Διεθνούς Νομισματικού Ταμείου στα θέματα της αγοράς εργασίας και των διαρθρωτικών μεταρρυθμίσεων», διότι αυτό το οποίο…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πότε τα είπαμε αυτά; Καταθέστε στα Πρακτικά τι είπα. Για καταθέστε τα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, μη συγχύζεστε. Έχετε και jet lag. Θα έχετε τη δυνατότητα, όταν ανέβετε στο Βήμα, να απαντήσετε σ’ αυτά που σας λέω ένα προς ένα. Μη συγχύζεστε.

Όλος ο ελληνικός λαός γνωρίζει ότι δώσατε μία συνέντευξη στη «WASHINGTON POST», στην οποία για άλλη μία φορά δυσφημίσατε τη χώρα διεθνώς. Ζητήσατε φυσικά –τι άλλο;- εκλογές, λέγοντας ότι ο κυβερνητικός συνασπισμός είναι έτοιμος να καταρρεύσει. Και μάλιστα εκλογές πότε; Λίγο πριν την κρίσιμη αξιολόγηση, δηλαδή αναδεικνύοντας σε όλο τον πλανήτη -διότι στις Ηνωμένες Πολιτείες της Αμερικής ήσασταν- την πρόθεσή σας να οδηγήσετε, προκειμένου φυσικά να ανακτήσετε τη δυνατότητα πρόσβασης στην εξουσία, τη χώρα και την οικονομία στη μέγγενη της πιστωτικής ασφυξίας. Αυτός είναι ο στόχος σας για άλλη μία φορά, όπως ο στόχος του κ. Σαμαρά με την «αριστερή παρένθεση». Όμως, δεν θα σας γίνει η χάρη. Δεν θα σας γίνει η χάρη!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ξέρετε, πρέπει να καταλάβετε ότι θα περιμένετε πολύ, ιδίως μ’ αυτές τις ακραίες νεοφιλελεύθερες θέσεις. Δεν υπάρχει περίπτωση ο ελληνικός λαός να σας εμπιστευθεί.

Τι είπατε, λοιπόν;

(Θόρυβος από την πτέρυγα της Νέας Δημοκρατίας)

Μη με διακόπτετε. Θα έχετε τη δυνατότητα να απαντήσετε και να απαντήσω κι εγώ σε σας.

Είπατε ότι ταυτίζεστε, ότι συμφωνείτε απόλυτα με τις θέσεις του ταμείου στα ζητήματα της αγοράς εργασίας και των διαρθρωτικών μεταρρυθμίσεων. Με δύο λόγια, για να καταλάβει ο ελληνικός λαός, συμφωνείτε απόλυτα με τις ομαδικές απολύσεις, διότι είναι αυτές οι θέσεις του ταμείου. Σε μία χώρα όπου επί των ημερών σας η ανεργία εκτινάχθηκε στο 26% από το 7% που ήταν πριν την κρίση, θέλετε ομαδικές απολύσεις και έχετε και το θράσος να κατηγορείτε την Κυβέρνηση για όσα συμβαίνουν δεξιά και αριστερά σε μεγάλες επιχειρήσεις που απολύουν κόσμο. Και, βεβαίως, θέλετε το lock out και συνδικαλιστικό νόμο. Αυτά θέλετε.

Αυτές είναι οι απόψεις σας. Δεν σας κατηγορώ γι’ αυτό. Ίσως είναι και ευτύχημα που δεν τις κρύβετε. Δεν τις καλύπτετε. Αυτή είναι η ιδεολογία σας. Υπερασπίζεστε τους πλούσιους έναντι των χαμηλών στρωμάτων, έναντι των χαμηλών εισοδημάτων.

Βεβαίως, η άποψή σας για το ασφαλιστικό είναι η κατάργηση, οι νέες περικοπές στις συντάξεις και η ρήτρα μηδενικού ελλείμματος, δηλαδή, με δύο λόγια, να μην υπάρχουν επικουρικές συντάξεις.

Και την ίδια στιγμή που αυτή η Κυβέρνηση δίνει τη μάχη, διεκδικώντας και έχοντας σοβαρές συμμαχίες σε όλη την Ευρώπη, προκειμένου να κρατήσει -και θα κρατήσει, σας το λέω- αυτές τις κόκκινες γραμμές, εσείς σπεύδετε στις Ηνωμένες Πολιτείες της Αμερικής να πάρετε τις θέσεις των δανειστών, των πιστωτών και του Διεθνούς Νομισματικού Ταμείου για περικοπές στις συντάξεις.

Θα σας κρίνει, λοιπόν, ο ελληνικός λαός, κύριε Μητσοτάκη.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, μην αντιδράτε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα σας κρίνει. Θα σας κρίνει ο ελληνικός λαός. Σας έχει κρίνει ήδη τρεις φορές μέσα σε έναν χρόνο.

Πράγματι, όμως, θα ήθελα να πω ότι στο μόνο πράγμα στο οποίο εκφράσατε τη διαφωνία σας με το ταμείο είναι σε αυτό που το ταμείο έχει κάποιο δίκιο, που είναι ότι το χρέος δεν είναι βιώσιμο. Τι είπατε στη συνέντευξή σας; Είπατε ότι αυτό δεν το θεωρείτε τόσο σημαντικό όσο τις μεταρρυθμίσεις. Μετά τον κ. Σαμαρά και τον κ. Βενιζέλο, ίσως πρέπει κι εσείς τώρα να μπείτε στη γραμμή της διεκδίκησης του πιστοποιητικού βιωσιμότητας του χρέους. Θέλετε, δηλαδή, απ’ ό,τι φαίνεται, να συνεχίσει το χρέος να λειτουργεί ως μηχανισμός επιβολής της λιτότητας.

Αυτό, όμως, το οποίο, κυρίες και κύριοι συνάδελφοι, είναι θράσος είναι ο Αρχηγός της Αξιωματικής Αντιπολίτευσης να μιλάει για αριστερό ολοκληρωτισμό. Νομίζω ότι αυτή η φράση είναι ίσως η πλέον ολοκληρωτική που έχει ακουστεί σε αυτήν εδώ την Αίθουσα.

Είναι θράσος να τολμάτε να κατηγορείτε τη σημερινή Κυβέρνηση που σπεύδει να πράξει το αυτονόητο, το οποίο δεν έκαναν όλες οι προηγούμενες κυβερνήσεις ή που κάποιες προσπάθησαν -όπως και της δικής σας παράταξης- αλλά δεν τόλμησαν, δεν κατάφεραν να κάνουν: Να βάλει, δηλαδή, μια τάξη σε αυτό που ονομάζεται «διαπλοκή», να προχωρήσει το διαγωνισμό για τις τηλεοπτικές άδειες, να μπει επιτέλους μια τάξη σε αυτόν τον τόπο και να αισθανθεί ο Έλληνας πολίτης ότι υπάρχουν νόμοι για όλους.

Και έχετε το θράσος να βγαίνετε και να λέτε ότι αυτό είναι ολοκληρωτισμός, γιατί -λέει- προσπαθεί η Κυβέρνηση να ελέγξει τα μέσα μαζικής ενημέρωσης, ενώ, κατά τη γνώμη σας, θα έπρεπε τα μέσα μαζικής ενημέρωσης να μην πληρώνουν φόρους, να μην πληρώνουν τέλη και θα έπρεπε να μην έχουν νόμιμες άδειες έχοντας πληρώσει την απόκτησή τους, πράγμα το οποίο συμβαίνει μόνο στην Ελλάδα από όλες τις χώρες της Ευρωζώνης.

Φυσικά, το θράσος πηγαίνει κι ένα βήμα παραπέρα, όταν τολμάτε να κατηγορείτε εμάς για τους κεφαλαιακούς ελέγχους και την πιστωτική ασφυξία που επιβλήθηκε πέρσι…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ ησυχία. Μην παρεμβαίνετε, σας παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Φτάσατε ακόμα και στο σημείο όταν υπήρξαν δημοσιεύματα που αφορούσαν διαρροές από το WikiLeaks, εσείς αντί να ασχοληθείτε με την ουσία των διαρροών αυτών, να αφήνετε άθλια υπονοούμενα για τα από πού διέρρευσαν αυτά τα δημοσιεύματα, από πού έγιναν οι διαρροές και να μιλάτε για την ασφάλεια. Αντί να ταυτιστείτε και εσείς, να συνταχθείτε με την εθνική θέση ότι εδώ δεν πρέπει να αφήσουμε -και δεν θα αφήσουμε- κανέναν να οδηγήσει για μία ακόμη φορά μια διαπραγμάτευση σε συνθήκες ασφυξίας προκειμένου να εκβιαστεί η κυρίαρχη ελληνική Κυβέρνηση και ο ελληνικός λαός, εσείς παίρνετε τη θέση των δανειστών και ζητάτε, μάλιστα, αντί αυτών από την ελληνική Κυβέρνηση να αποκαλύψει πού ήταν οι διαρροές.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος από την πτέρυγα της Νέας Δημοκρατίας)

Δεν σας αρέσουν αυτά και δυσανασχετείτε, αλλά θα τα πούμε.

Αν, λοιπόν, ψάχνετε για ενόχους -σας το έχω ξαναπεί- να μην ψάχνετε ενόχους σ’ αυτούς που υπερασπίζονται το δίκιο του ελληνικού λαού. Αλλού να ψάχνετε για ενόχους.

Εμείς θα προχωρήσουμε. Και θέλω να σας διαβεβαιώσω -ξέρω ότι δεν θα σας αρέσει αυτό- ότι η αξιολόγηση θα κλείσει χωρίς επιπλέον μέτρα, διότι αυτό ορίζει η συμφωνία που έγινε πέρσι τον Ιούλιο. Και όλοι πρέπει να τηρήσουν αυτήν τη συμφωνία.

Μπορεί να σας στενοχωρεί το γεγονός ότι ο Πρόεδρος του Ευρωπαϊκού Κοινοβουλίου και ο Πρόεδρος της Επιτροπής που όρισε το Ευρωπαϊκό Κοινοβούλιο για να παρακολουθεί τις εξελίξεις της διαπραγμάτευσης παίρνουν θέση υπεράσπισης της διαπραγματευτικής θέσης της χώρας και να λένε το αυτονόητο, ότι κάθε χώρα έχει κυρίαρχο δικαίωμα να αποφασίσει τα μέσα με τα οποία θα υλοποιήσει τους κοινά συμφωνημένους στόχους και εσείς να μην τολμάτε να πάρετε αυτήν τη θέση, όμως θέλω να σας διαβεβαιώσω για το εξής:

Η χώρα δεν είναι μόνη. Η χώρα και έχει δίκιο και αυτήν τη φορά θα το βρει το δίκιο της και θα δικαιωθούμε. Θα περάσουμε αυτόν τον κάβο. Η οικονομία θα γυρίσει στην ανάπτυξη και ο ελληνικός λαός θα δει επιτέλους, μετά από έξι χρόνια καταστροφής, φως στο βάθος του τούνελ, με την προστασία της πρώτης κατοικίας, με το πρόγραμμα για την καταπολέμηση της ανθρωπιστικής κρίσης, με τον νόμο για την υγειονομική περίθαλψη των ανασφάλιστων που καλύπτει δύο εκατομμύρια ανασφάλιστους, με την πρότασή μας για το νέο φορολογικό που ρίχνει για πρώτη φορά τα βάρη στα υψηλά εισοδήματα, με την πρότασή μας για το ασφαλιστικό, που παρά το γεγονός ότι είχατε προεξοφλήσει ότι θα έχει τρομακτικές μειώσεις στις συντάξεις, η πρόταση αυτή είναι μία πρόταση δικαιοσύνης που αποκαθιστά τη βιωσιμότητα του ασφαλιστικού συστήματος, όσο, όμως, και την κοινωνική δικαιοσύνη.

Κυρίες και κύριοι Βουλευτές, θέλω να απευθυνθώ στο Σώμα σε ό,τι αφορά τη σημερινή πρόταση.

(Θόρυβος από την πτέρυγα της Νέας Δημοκρατίας)

Έμαθα ότι σας ενοχλεί που μιλάω πολύ. Θα στέλνω τηλεγραφήματα άλλη φορά. Εσείς μιλάτε στα κανάλια. Όλη μέρα μιλάτε. Αφήστε κι εμάς να μιλήσουμε στη Βουλή.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ. Εντάξει. Είστε εύχαρεις. Μην το υποδηλώνετε τόσο πολύ και συνεχώς. Ηρεμήστε.

Κύριε Πρωθυπουργέ, συνεχίστε παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κι εγώ χαίρομαι, κύριε Πρόεδρε, όταν οι Βουλευτές της Αξιωματικής Αντιπολίτευσης είναι εύχαρεις. Δημιουργούν μια ωραία ατμόσφαιρα. Βεβαίως, καλό θα ήταν αντί να χαμογελούν, να δώσουν και καμμία απάντηση σε όλα αυτά που τους λέμε. Δεν πειράζει όμως. Ο ελληνικός λαός κατανοεί. Κατανοεί γιατί η χώρα μας έφτασε σε αυτό το σημείο, γιατί συγκλονίστηκε απ’ αυτή την οικονομική κρίση το 2008 με τον πιο βίαιο τρόπο από οποιαδήποτε άλλη χώρα στην Ευρώπη. Κατανοεί για ποιο λόγο -τα νούμερα το αποδεικνύουν- εκτινάχθηκε η ανεργία, το χρέος. Θα μου πείτε ότι ίσως δεν είναι η κατάλληλη ώρα για να γίνει αυτή η συζήτηση. Όμως, νομίζω ότι αυτή η συζήτηση θα έπρεπε να έχει γίνει προ πολλού, για να μην κατακλυστεί η ελληνική κοινωνία - ο κόσμος όλος θα έλεγα, γιατί αυτό κυριάρχησε παντού- από μια παραπλανητική αφήγηση του πολιτικού κατεστημένου και των κυρίαρχων μέσων ενημέρωσης. Ποια ήταν αυτή η αφήγηση; Ότι οι Έλληνες ήταν τεμπέληδες, ότι έζησαν πάνω από τις δυνατότητές τους ή -ακόμα χειρότερα- ότι «μαζί τα φάγαμε», όπως έχει πει ο κ. Πάγκαλος.

Βασικός στόχος αυτών των συνθημάτων ήταν προφανώς η συλλογική ενοχοποίηση του ελληνικού λαού, για να τη βγάλουν καθαρή οι πραγματικοί υπαίτιοι της καταστροφής που ήταν οι φοροφυγάδες, οι μιζαδόροι, οι εθνικοί εργολάβοι, οι λαθρέμποροι, οι μεγαλοκαναλάρχες, τα «golden boys» των τραπεζών και, φυσικά, τα κόμματα που τους στήριζαν και στηρίζονταν απ’ αυτούς.

Εδώ, ξέρετε, δεν μιλάμε για διακόσιες οικογένειες όπως κάποτε είχε ακουστεί. Μιλάμε για μια ισχυρή κοινωνική δύναμη, για μια ολόκληρη -αν και μειοψηφική- κοινωνική τάξη που έκοψε και έραψε την κοινωνία στα μέτρα της. Και το ερώτημα που πρέπει όλοι να απαντήσουμε νομίζω είναι απλό: Πόσο κόστισε στον ελληνικό λαό αυτή η αυτοκρατορία του εύκολου χρήματος; Θα έλεγα, πόσο συνεχίζει να κοστίζει; Πόσο κοστίζουν τα πολιτικά κόμματα; Πόσο κοστίζουν οι εταιρείες μέσων μαζικής ενημέρωσης και πώς το τραπεζικό σύστημα εξυπηρέτησε με δάνεια το κόστος αυτό; Κι αν κάποια από τα δάνεια αυτά χορηγήθηκαν προ κρίσης, όταν το τραπεζικό σύστημα φαινόταν θωρακισμένο και η πιστωτική ικανότητα των δανειοληπτών ίσως επαρκής, άλλαξε κάτι μετά την κρίση την τελευταία 6ετία σε αυτή τη χώρα; Πώς βίωσαν όλοι αυτοί οι οργανισμοί και οι επιχειρήσεις την κρίση; Είχαν αντίστοιχες συνέπειες με όλους τους υπόλοιπους Έλληνες πολίτες ή συνέχιζαν να αντιμετωπίζονται προνομιακά;

Νομίζω ότι αυτά είναι τα κομβικά ερωτήματα που οφείλει να απαντήσει η υπό σύσταση εξεταστική επιτροπή της Βουλής.

Την ίδια ώρα που η κοινωνία μας βρισκόταν στη δίνη της λιτότητας, που χάσαμε το ¼ του ΑΕΠ μας, που χάνονταν χιλιάδες θέσεις εργασίας, την περίοδο των απολύσεων, της διάλυσης του κοινωνικού κράτους, της πρωτοφανούς επιβάρυνσης των φορολογουμένων με τις ανακεφαλαιοποιήσεις των τραπεζών, την περίοδο της διάλυσης των ασφαλιστικών ταμείων με το περίφημο PSI που καλούμαστε τώρα να πληρώσουμε, ποιο θράσος, ποια εγκληματική βούληση επέτρεψε την αναχρηματοδότηση των δανείων χρεοκοπημένων μέσων ενημέρωσης και κομμάτων; Κι ακόμα, με ποιο επιχειρηματικό σκεπτικό και σε ποια βάση συνέχιζαν τα κόμματα του παλιού καθεστώτος να δανειοδοτούνται με εξασφαλίσεις των μελλοντικών κρατικών τους επιχορηγήσεων;

Ποια σκοπιμότητα εξυπηρετήθηκε; Είναι η ίδια σκοπιμότητα που σήμερα ενώνει αυτά τα κόμματα με μεγάλη μερίδα μέσων ενημέρωσης σε ένα κοινό μέτωπο που μάχεται με νύχια και με δόντια -αδιαφορώντας για την κατάσταση της οικονομίας- για ένα πράγμα, να μην συνεχιστεί αυτή η προσπάθεια.

Έχω μιλήσει πολλές φορές από αυτό εδώ το Βήμα για την ισορροπία τρόμου, σε αυτό το σύστημα εξουσίας, στη βάση του αλληλοεκβιασμού και των αμοιβαίων εξαρτήσεων, γι’ αυτό το τρίγωνο της διαπλοκής, που πρώτο νομιμοποίησε και προήγαγε τη λογική που αντιμετωπίζει το κράτος ως πεδίο λαφυραγώγησης και την πρόσβαση στην κρατική εξουσία ως πηγή ισχύος και πλουτισμού.

Δεύτερον, σχεδίασε και υλοποίησε κρατικές πολιτικές προς όφελος των οικονομικών και πολιτικών ελίτ, χορηγώντας ποινικές ασυλίες, τερματίζοντας δίκες, οδηγώντας ποινικές υποθέσεις στο αρχείο.

Τρίτον, προσπάθησε -και μέχρι το ’12 κατάφερε- να οχυρώσει το πολιτικό κατεστημένο απέναντι σε οποιαδήποτε απόπειρα της κοινωνίας να διαμορφώσει συνθήκες ανατροπής του.

Τα πρόσωπα και οι πολιτικές που στήριξαν τις πλευρές του τριγώνου αυτού ευτυχώς σήμερα ψυχορραγούν, βγάζουν τις τελευταίες άναρθρες κραυγές τους, προσδοκώντας ότι θα προλάβουν να σωθούν από αυτήν την καταστροφική πράγματι -γι’ αυτούς όμως- διακυβέρνηση. Γιατί γι’ αυτούς είναι καταστροφικό το να τους ζητήσει κανείς να πληρώσουν φόρους ή να μην παρέμβουν στη δικαιοσύνη για να απαλλαγούν, αν έχουν διαπράξει αδικήματα. Όμως, είναι πλέον αργά, διότι το παιχνίδι αυτό έχει τελειώσει.

Επιτρέψτε μου, όμως, να πάρουμε τα πράγματα από την αρχή, την κάθε πλευρά αυτού του τριγώνου, με πρώτη -κι έχοντας φυσικά την τιμητική της- τη χρηματοδότηση των κομμάτων.

Το ζήτημα της χρηματοδότησης των πολιτικών κομμάτων βρίσκεται στην κορυφή της ατζέντας των περισσότερων προηγμένων δημοκρατιών, καθώς και σειράς διεθνών οργανισμών, όπως κατ’ εξοχήν η Ευρωπαϊκή Ένωση και το Συμβούλιο της Ευρώπης. Το βασικό ζητούμενο εκεί είναι η ροή του χρήματος να μην καθορίζει τη λήψη πολιτικών αποφάσεων, πράγμα που εξειδικεύεται σε δύο κεντρικούς στόχους: Ο πρώτος αφορά τη δίκαιη και διαφανή κατανομή της κρατικής χρηματοδότησης, ώστε αυτή πράγματι να υπηρετεί του σκοπούς της, δηλαδή τη λειτουργία των πολιτικών κομμάτων ως πυλώνων της δημοκρατίας, και ο δεύτερος αφορά τη διαφάνεια στην ιδιωτική χρηματοδότηση, κυρίως τη διαφάνεια στον τραπεζικό δανεισμό.

Και τα ερωτήματα που βρίσκονται στα χείλη όλων είναι αμείλικτα. Ποια ήταν τα έργα και οι ημέρες των κομμάτων που εναλλάσσονταν τόσα χρόνια στην εξουσία ως προς όλα τα παραπάνω; Η κρατική χρηματοδότηση των πολιτικών κομμάτων στην Ελλάδα ακολούθησε μια πρωτοφανώς στρεβλή πορεία. Τη στιγμή που τα ποσά της κρατικής χρηματοδότησης αυξάνονταν με το πρόσχημα του αποκλεισμού των φαινομένων εξάρτησής τους από ιδιωτικές χρηματοδοτήσεις, την ίδια στιγμή ενισχυόταν και η εξάρτηση από την ιδιωτική χρηματοδότηση και τον τραπεζικό δανεισμό.

Παρακολουθώντας κανείς τη διαχρονική πορεία της κρατικής χρηματοδότησης τα τελευταία δεκαπέντε περίπου χρόνια, αντιλαμβάνεται κυριολεκτικά δια γυμνού οφθαλμού ότι όσο προχωρούσε η κρίση νομιμοποίησης του δικομματισμού τόσο εκτοξεύονταν τα χρήματα που τα δύο μεγάλα κόμματα μοιράζονταν μεταξύ τους προσπαθώντας να κρατηθούν με νύχια και με δόντια στην εξουσία.

Το συνολικό ποσό που έχει λάβει η Νέα Δημοκρατία από το 1999 μέχρι σήμερα ως κρατική χρηματοδότηση είναι 301 εκατομμύρια ευρώ και το συνολικό ποσό που έχει λάβει το ΠΑΣΟΚ από το ’99 μέχρι σήμερα ως κρατική χρηματοδότηση είναι 296 εκατομμύρια ευρώ.

Είναι, λοιπόν, προφανές ότι τα τότε μεγάλα κόμματα είχαν δημιουργήσει ένα ιδιότυπο καρτέλ ασφυκτικά κλειστό για όλους τους άλλους. Επίσης, λόγω της κυβερνητικής ή δυνάμει κυβερνητικής τους θέσης, είχαν πρόσβαση σε πηγές ιδιωτικής χρηματοδότησης όχι τόσο από τα μέλη και τους ψηφοφόρους τους, όπως θα ήταν το υγιές, όσο κυρίως από μεγάλους επιχειρηματίες και άλλα συμφέροντα που αποσκοπούσαν σε πάσης φύσεως εξυπηρετήσεις άμεσες ή έμμεσες και βέβαια χρησιμοποίησαν την εξουσία τους για να ρυθμίζουν κατά το δοκούν και πάντοτε συναινετικά τα σχετικά ζητήματα.

Υπάρχει, όμως, και ένα ακόμη μεγαλύτερο ζήτημα αναφορικά με την χρηματοδότηση των κομμάτων του παλιού πολιτικού συστήματος, ένα διαχρονικό σκάνδαλο θα τολμούσα να πω, το θέμα του τραπεζικού τους δανεισμού που σκοπίμως παρέμεινε σε θεσμικό κενό επί δεκαετίες. Ενώ υπήρχε ένα ολόκληρο πλέγμα λεπτομερών ρυθμίσεων για μια σειρά άλλα ζητήματα που αφορούσαν την ιδιωτική χρηματοδότηση των πολιτικών κομμάτων: κουπόνια, απαγορεύσεις χρηματοδότησης από συγκεκριμένες πηγές, κ.λπ, το τεράστιο ζήτημα της δανειοδότησης από το κράτος στις τράπεζες, της κρατικής χρηματοδότησης, παρέμενε νομοθετικά έωλο και βεβαίως το θέμα της ιδιωτικής χρηματοδότησης νομικά έωλο.

Και δεν είναι καθόλου τυχαίο ότι τελικά το ζήτημα του τραπεζικού δανεισμού ρυθμίστηκε για πρώτη φορά μόλις το 2014 υπό το βάρος βεβαίως της γενικευμένης πλέον κατακραυγής για τα θαλασσοδάνεια των κομμάτων. Και με τη ρύθμιση αυτή προβλέφθηκε για πρώτη φορά η απαγόρευση τραπεζικού δανεισμού με εξασφάλιση την κρατική χρηματοδότηση πέραν του τρέχοντος έτους.

Ωστόσο, προηγουμένως και ενώ βρίσκονταν σε εξέλιξη έρευνα των τότε οικονομικών εισαγγελέων για το θέμα των θαλασσοδανείων των πολιτικών κομμάτων, μεσολάβησε το 2013 η σκανδαλώδης ρύθμιση με πρωτοβουλία τριών τότε Βουλευτών της Νέας Δημοκρατίας, του κ. Τσουμάνη, του κ. Χριστογιάννη και του κ. Σταμενίτη, με την οποία εν μία νυκτί απαλλάχθηκαν από ποινικές ευθύνες τα στελέχη των τραπεζών που χορήγησαν μεταξύ άλλων και σε κόμματα δάνεια επισφαλή για τα ιδρύματά τους.

Και ποιος πλήρωνε, κυρίες και κύριοι συνάδελφοι, ή μάλλον ποιος πληρώνει, ποιος συνεχίζει να πληρώνει τα σπασμένα; Ο ελληνικός λαός με τις διαρκείς ανακεφαλαιοποιήσεις των τραπεζών, διότι οι επισφάλειες των δανείων που χορηγήθηκαν στα κόμματα μεταφέρθηκαν με αποφάσεις των ίδιων αυτών κομμάτων, που αποτελούσαν και την τότε κυβερνητική πλειοψηφία στη Βουλή, στις πλάτες των φορολογούμενων.

Είναι σε όλους μας γνωστό ότι η μείωση της κρατικής χρηματοδότησης, σε συνδυασμό φυσικά με τις εκλογικές ανακατατάξεις, προκάλεσε αυτό το φαινόμενο της φούσκας του δανεισμού των δύο μεγάλων κομμάτων που βρέθηκαν αντιμέτωπα με απόλυτη αδυναμία να ανταποκριθούν στις δανειακές τους υποχρεώσεις.

Μάλιστα, μπορεί κανείς να αντιληφθεί το μέγεθος της επισφάλειας των δανείων που χορηγήθηκαν στα δύο πρώην μεγάλα κόμματα με εξασφάλιση μελλοντικές κρατικές χρηματοδοτήσεις, καθώς η εξασφάλιση αυτή στηρίζονταν σε μια διπλή υπόθεση. Όχι μόνο ότι τα δύο μεγάλα κόμματα θα παρέμεναν μεγάλα, ώστε να συνεχίσουν να λαμβάνουν την μερίδα του λέοντος της κρατικής χρηματοδότησης, αλλά και ότι η ίδια η κρατική χρηματοδότηση θα συνεχίσει να κινείται στα ίδια δυσθεώρητα ύψη. Το 2009 ήταν πάνω από 80 εκατομμύρια συνολικά, 86 εκατομμύρια. Σήμερα είναι 6 εκατομμύρια.

Γιατί τα κόμματα αυτά, και η Νέα Δημοκρατία και το ΠΑΣΟΚ, δανείζονταν στην ουσία εκχωρώντας αέρα, αφού κανείς δεν ήξερε αν θα συνέχιζε να υπάρχει και πόση θα ήταν αυτή η κρατική χρηματοδότηση που θα δικαιούνταν και μάλιστα τη στιγμή -γιατί μιλάω για τα χρόνια της κρίσης- που ο απλός πολίτης ή ο μικρομεσαίος επαγγελματίας υποχρεώνονταν να προσκομίζει αμέτρητα αποδεικτικά και να παραχωρεί εμπράγματες εξασφαλίσεις συχνά πολλαπλάσιας αξίας.

Και σαν να μην έφτανε αυτό, ο προκλητικός δανεισμός των κομμάτων συνεχίστηκε ακόμα και την περίοδο που οι τράπεζες εν μία νυκτί έκλεισαν τη στρόφιγγα στην πραγματική οικονομία, προκαλώντας ασφυξία στις μικρομεσαίες επιχειρήσεις.

Ενδεικτικά να πω: Μόνο το 2013 κι ενώ είχε ήδη χρέη η Νέα Δημοκρατία τότε 145 εκατομμύρια ευρώ, έλαβε νέο δάνειο 14,6 εκατομμυρίων ευρώ. Με τον τρόπο αυτό, δηλαδή, καταστρατηγήθηκε κάθε κανόνας και απαγόρευση σε σχέση με την ιδιωτική χρηματοδότηση των πολιτικών κομμάτων.

Μια εικόνα των πραγματικών μεγεθών του τραπεζικού δανεισμού Νέας Δημοκρατίας και ΠΑΣΟΚ, με βάση τα στοιχεία που έχουμε σήμερα είναι η εξής: Το ΠΑΣΟΚ έχει συνολικό δανεισμό 125,5 εκατομμύρια ευρώ, η Νέα Δημοκρατία 197 εκατομμύρια ευρώ.

Το ερώτημα είναι ένα και το απευθύνω στους Προέδρους των κομμάτων. Ποιος θα τα πληρώσει αυτά τα χρήματα; Ποιος; Θα τα πληρώσουν τα μέλη σας; Μακάρι. Θα σας στηρίξουμε σε μια τέτοια προσπάθεια.

(Θόρυβος από την πτέρυγα της Νέας Δημοκρατίας)

Δεν ξέρω αν μπορεί και το ΠΑΣΟΚ να κάνει το ίδιο. Μπορεί η Νέα Δημοκρατία να το καταφέρει. Κάντε μια καμπάνια, θα σας στηρίξουμε. Όμως, έχω την εντύπωση, κυρίες και κύριοι συνάδελφοι, ότι δεν θα την πληρώσουν τα μέλη σας. Θα τα πληρώσει για άλλη μια φορά ο ελληνικός λαός. Και αυτό είναι που δεν πρέπει να αφήσουμε και δεν θα αφήσουμε να συμβεί, να πληρώσουν για άλλη μια φορά τα σπασμένα οι Έλληνες φορολογούμενοι.

(Χειροκροτήματα από τις πτέρυγα του ΣΥΡΙΖΑ και των ΑΝΕΛ)

Εμάς, όμως, ξέρετε, δεν μας ενδιαφέρει απλά μια καταγραφή του προβλήματος. Μας ενδιαφέρει να αναλάβουμε δράση για να ξηλωθεί όλο αυτό το σάπιο οικοδόμημα που με συνέπεια και μεθοδικότητα χτίσατε εις βάρος των Ελλήνων φορολογουμένων. Διότι στην ουσία αυτό που κάνατε είναι να μεταθέσετε τις αμαρτίες των χρεοκοπημένων κομμάτων σας στις πλάτες της κοινωνίας.

Στο επίπεδο, λοιπόν, νομοθετικών ρυθμίσεων, προχωράμε το επόμενο διάστημα την υιοθέτηση ενός νέου νομοθετικού πλαισίου για το πολιτικό χρήμα, στο πλαίσιο του οποίου θα αντιμετωπιστεί το ζήτημα και του τραπεζικού δανεισμού των πολιτικών κομμάτων.

Αναλυτικότερα: Καθιερώνονται διατυπώσεις δημοσιότητας, αλλά κι ένα σύστημα ελέγχου για κάθε χορήγηση δανείου προς τα πολιτικά κόμματα και κυρίως για κάθε ρύθμιση, διαγραφή ή άλλη διευθέτηση χρέους των πολιτικών κομμάτων προς τις τράπεζες. Στόχος είναι αφ’ενός να ελέγχεται αν πληρούνται οι χρηματοπιστωτικοί κανόνες και αφ’ετέρου να ενημερώνεται η ελληνική Βουλή, αλλά και οι πολίτες για το ύψος και τους φορείς του τραπεζικού δανεισμού κάθε πολιτικού κόμματος, καθώς και για κάθε διευκόλυνση προς αυτά.

Επίσης, δέσμευσή μας αποτελεί ότι οι σκανδαλώδεις ρυθμίσεις και παρεμβάσεις σε εκκρεμείς ποινικές υποθέσεις -που αναφέρθηκα στην προηγούμενη προ ημερησίας αναλυτικά σε αυτές- θα φροντίσουμε άμεσα να καταργηθούν. Και μέσα σ’ αυτές –όπως ανέφερα και προηγουμένως- είναι και η ρύθμιση που παρέχει ασυλία σε τραπεζικά στελέχη τα οποία χορήγησαν τα θαλασσοδάνειά σας. Δεν πρόκειται δηλαδή αυτό το θέμα να κλείσει επειδή ψηφίστηκε κάποτε μια τροπολογία.

Επεξεργαζόμαστε παράλληλα μια συνολικότερη ρύθμιση για τα πολιτικά κόμματα και το πολιτικό σύστημα στο πλαίσιο της επικείμενης συνταγματικής αναθεώρησης, με στόχο να αποκαταστήσουμε την εμπιστοσύνη της κοινωνίας στα πολιτικά κόμματα και ελπίζω να μπορέσουμε να συνεννοηθούμε σε αυτό. Στο πλαίσιο της πρωτοβουλίας αυτής θα επανεξετάσουμε συνολικά το θεσμικό πλαίσιο, όχι μόνο της κρατικής χρηματοδότησης των κομμάτων, αλλά και το πλαίσιο παροχής κάθε είδους διευκολύνσεων σε αυτά.

Διότι για εμάς η λύση του προβλήματος δεν βρίσκεται στην κατάργηση της κρατικής χρηματοδότησης και στη νομιμοποίηση ιδιωτικών χορηγιών, αλλά στο να υπάρχει χρηματοδότηση με απόλυτη διαφάνεια και έλεγχο, στα πλαίσια φυσικά των δυνατοτήτων της ελληνικής οικονομίας.

Επιτρέψτε μου να πω και δυο λόγια για το άλλο μεγάλο θέμα της εξεταστικής που είναι τα δάνεια στα μέσα μαζικής ενημέρωσης. Φαίνεται στο όνομα του δήθεν πλουραλισμού και της δήθεν ανεξάρτητης ενημέρωσης, εφημερίδες, έντυπα και τηλεοπτικούς σταθμούς που εμπορεύονταν την είδηση, δανειοδοτήθηκαν -το ξέρουμε όλοι- χωρίς να πληρούν τις προϋποθέσεις. Οι ίδιες προϋποθέσεις ήταν αυτές που απέκλειαν από τον δανεισμό τη μεγάλη πλειοψηφία των φυσικών προσώπων και των επιχειρήσεων.

Βεβαίως, ακολούθησε η κρίση, τα μνημόνια, όλα άλλαξαν στη χώρα. Η χρηματοδότηση των ΜΜΕ δεν αγγίχθηκε από κανέναν. Τα παλιά δάνεια που παρέμεναν σε μια ιδιότυπη ασυλία μη αποπληρωμής αναχρηματοδοτήθηκαν την περίοδο από το 2010 μέχρι και τον Γενάρη του 2015.

Το ερώτημα είναι, αλήθεια, ποιος ήταν ο λόγος που την ίδια στιγμή που το τραπεζικό σύστημα επιβάρυνε τον μέσο φορολογούμενο με τις ανακεφαλαιοποιήσεις, τα δάνεια των μέσων μαζικής ενημέρωσης, αντί να εξοφλούνται, να αναχρηματοδοτούνται; Και ποιο ήταν το αντάλλαγμά τους προκειμένου να περάσουν κάτω από τον πήχη της λιτότητας και της δημοσιονομικής προσαρμογής που άγγιξε όλη τη χώρα; Ποια ήταν η συμφωνία και μεταξύ ποιων αυτή που υποχρέωσε τις τράπεζες, αντί να απαιτήσουν την εξόφληση, να προβαίνουν σε ταχύρρυθμες τακτοποιήσεις των δανείων;

Νομίζω ότι η απάντηση είναι γνωστή σε όλους. Η κυβέρνηση στην τράπεζα, η τράπεζα στο κανάλι, το κανάλι στην κυβέρνηση. Συγκοινωνούντα δοχεία. Σε αυτή τη χώρα και σε αυτόν τον κυκεώνα των μνημονίων, χορηγήθηκαν ή και αναχρηματοδοτήθηκαν δάνεια που έπρεπε ή να έχουν ξοφληθεί ή να έχουν καταγγελθεί. Εκείνοι που καρπώθηκαν τα δάνεια βρίσκονταν καταχωρημένοι στον «ΤΕΙΡΕΣΙΑ», δεν είχαν δημοσιεύσει ισολογισμούς, είχαν αρνητικά ίδια κεφάλαια. Δημοσιογραφικοί οργανισμοί και τηλεοπτικοί σταθμοί αναχρηματοδοτήθηκαν με πολλά εκατομμύρια ευρώ, περισσότερες από μία φορές, με ανύπαρκτες ή τουλάχιστον ανεπαρκείς εξασφαλίσεις.

Την ίδια στιγμή, το κράτος, η κυβέρνηση, οι κυβερνήσεις σας δεν εισέπρατταν ούτε καν τα δικαιώματα από τη χρήση των συχνοτήτων, ενώ ανέβαλλαν διαρκώς την είσπραξη του τηλεοπτικού φόρου διαφήμισης.

Κι εδώ, νομίζω ότι οι αριθμοί μιλούν από μόνοι τους. Σύμφωνα με στοιχεία της Τράπεζας της Ελλάδος, στις 31-12-2015 το συνολικό ύψος δανεισμού του κλάδου των μέσων μαζικής ενημέρωσης ανέρχεται στο εξωφρενικό ποσό των 953 εκατομμυρίων ευρώ, σχεδόν ένα δισεκατομμύριο. Και την ίδια στιγμή δεν πλήρωναν τέλη συχνοτήτων. Και για πρώτη φορά τον Απρίλη του 2015 βεβαιώθηκαν συνολικά περίπου 40 εκατομμύρια ευρώ, τα οποία τα οφείλανε στο διάστημα της διακυβέρνησης 2011-2014.

Οι ισχυρισμοί, φυσικά, των τηλεοπτικών σταθμών για, δήθεν, συμψηφισμούς με δωρεάν τηλεοπτικό χρόνο, επιχειρηματολογία που και δικοί σας Βουλευτές ακούω πολλές φορές να αναπαράγουν, έπεσαν στο κενό στα δικαστήρια.

Το δημόσιο πλέον εισπράττει κι εσείς κατηγορείτε την Κυβέρνηση επειδή θέλει να εισπράττει για το δημόσιο. Λέτε ότι θέλει να επιβάλει μια χούντα στον χώρο τον ραδιοτηλεοπτικό.

Ξέρετε κάτι; Εμείς δεν πρόκειται να συνεχίσουμε αυτή τη ασυλία και την προστασία στα μέσα ενημέρωσης. Γι’ αυτό και ξέρουμε ότι θα υποστούμε κόστος, το κόστος να έχουμε καθημερινά τη στρέβλωση της πραγματικότητας. Εμπιστευόμαστε, όμως, και την κρίση και το κριτήριο του ελληνικού λαού.

Και να ξέρουν κάτι κάποιοι κι εσείς που μας ακούτε. Νόμιζαν ορισμένοι ότι η συνεχής επίθεση, δυσφήμιση, διαστρέβλωση, η πρωτοφανής επιθετικότητα μερίδας μέσων ενημέρωσης θα λειτουργήσει αρνητικά στην προσπάθειά μας. Τελικά, ήταν τα παράσημά μας.

Θα χάσουμε στην κοινή γνώμη και στον ελληνικό λαό, όταν αυτοί που σας προστατεύουν με νύχια και με δόντια αρχίζουν να στηρίζουν εμάς. Κι αυτό δεν θα συμβεί ποτέ! Ποτέ δεν θα ανεχθούμε να μας στηρίξουν «οι νταβατζήδες», όπως κάποιος είχε πει κάποτε! Τώρα, όμως, αυτούς προστατεύετε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κυρίες και κύριοι Βουλευτές, θέλω να κλείσω λέγοντας ότι σήμερα η συνεδρίασή μας συμπίπτει και η υπερψήφιση απ’ όλα τα κόμματα, διότι αυτό μάθαμε μια μέρα μετά από την κατάθεση της πρότασης, ότι την στηρίζει και η Νέα Δημοκρατία…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Την ίδια μέρα το μάθατε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Την ίδια μέρα δεν τολμήσατε ούτε καν να το ψελλίσετε από αυτό το Βήμα, κύριε Μητσοτάκη. Την επόμενη μέρα ήταν η ανακοίνωση.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν πειράζει, εμείς καλωσορίζουμε ότι ψηφίζετε τη σύσταση εξεταστικής επιτροπής και ελπίζω να μας δώσετε και όλα τα στοιχεία τα οποία θα τα έχετε.

Όμως, θέλω να πω ότι η σημερινή μέρα είναι σημαντική και για έναν ακόμα λόγο. Όχι μόνο διότι θα υπάρξει επιτέλους επιτροπή που θα εξετάσει εξονυχιστικά τι έγινε με τα θαλασσοδάνεια στα κόμματα και στα ΜΜΕ, αλλά και γιατί αναρτήθηκε, δημοσιεύτηκε η προκήρυξη του διαγωνισμού για τις τηλεοπτικές άδειες. Μετά από είκοσι πέντε χρόνια ασυλίας ο νόμος θα εφαρμοστεί σε αυτόν τον τόπο. Παρά τις απειλές, παρά τους εκβιασμούς, δεν θα κάνουμε βήμα πίσω.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και θα περάσουμε τον κάβο και θα οδηγήσουμε τη χώρα σε ένα ξέφωτο κοινωνικής δικαιοσύνης, διαφάνειας και προκοπής για τον ελληνικό λαό που τόσα έχει υποφέρει όλα αυτά τα χρόνια.

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε τον κύριο Πρωθυπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα δύο μαθήτριες και μαθητές και τέσσερις εκπαιδευτικοί συνοδοί τους από το 48ο Δημοτικό Σχολείο Πάτρας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ πολύ να λάβει τον λόγο ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Τσίπρα, πρέπει να είστε πολύ απελπισμένος για να ξεκινήσετε την ομιλίας σας όπως την ξεκινήσατε σήμερα.

Αφιερώσατε είκοσι λεπτά της ώρας σε μια προσωπική επίθεση, αφού πρώτα βέβαια υπερασπιστήκατε την κυβερνητική εκπρόσωπο εγκαλώντας τη Νέα Δημοκρατία γιατί στελέχη της προσφεύγουν στη δικαιοσύνη.

Θα μας το απαγορεύσετε, κύριε Τσίπρα;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Όχι βέβαια!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναρωτιέμαι ποιο είναι το επόμενο βήμα, να μας φυτέψετε και τρία μέτρα κάτω απ’ το χώμα;

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Ντροπή να λέγονται αυτά στη Βουλή.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Φαντάζομαι ότι ο κύριος Υπουργός απευθύνεται στον συνάδελφό του και όχι στους Βουλευτές της Νέας Δημοκρατίας.

**ΑΝΝΑ ΚΑΡΑΜΑΝΛΗ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κυρία Καραμανλή, παρακαλώ πολύ.

Κάντε ησυχία. Και στην Αίθουσα και στα κυβερνητικά έδρανα να μην υπάρχουν παρεμβάσεις.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Στη συνέχεια αφιερώσατε ένα δεκάλεπτο διαφημίζοντας τη συνέντευξή μου στη «Washington Post». Σας ευχαριστώ γι’ αυτό, αλλά μάλλον δεν τη διαβάσατε καλά, γιατί για άλλη μια φορά διαστρεβλώσατε πλήρως αυτά τα οποία είπα.

Καταθέτω, λοιπόν, τη συνέντευξη στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μελετήστε την στα αγγλικά και θα καταλάβετε ακριβώς τι είναι αυτό το οποίο λέω, κύριε Τσίπρα. Μπορώ να σας δώσω και μια ακριβή μετάφραση, αν το χρειάζεστε.

Να ξεκαθαρίσουμε, λοιπόν, κάτι, κύριε Τσίπρα. Εγώ υπερασπίζομαι τα συμφέροντα της χώρας, όπως κάνει και αυτή η παράταξη. Αυτό το οποίο δεν έχετε αντιληφθεί είναι ότι τα συμφέροντα της χώρας δεν ταυτίζονται πια με τα δικά σας συμφέροντα. Και το συμφέρον της χώρας επιβάλλει να φύγετε μια ώρα αρχύτερα.

(Χειροκροτήματα από την πτέρυγα της Νέας Δημοκρατίας)

Αλλά, μην ανησυχείτε, η υστεροφημία σας είναι εξασφαλισμένη. Θα μείνετε στην ιστορία ως ο Πρωθυπουργός των κλειστών συνόρων και των κλειστών τραπεζών.

Κυρίες και κύριοι συνάδελφοι, αν ο κ. Τσίπρας τηρούσε κατ’ ελάχιστον τα προσχήματα της πολιτικής ορθότητος, σήμερα θα συζητούσαμε τη δική μας πρόταση, κύριε Τσίπρα, για τη σύσταση εξεταστικής επιτροπής για τα πεπραγμένα του πρώτου εξαμήνου της διακυβέρνησης της χώρας από την Κυβέρνηση ΣΥΡΙΖΑ-ΑΝΕΛ.

Και θα το κάναμε αυτό, κύριε Τσίπρα, όχι μόνο διότι η δικιά μας πρόταση προηγήθηκε χρονικά της δικιάς σας, αλλά διότι η δικιά μας πρόταση είναι επίκαιρη σε αντίθεση με τη δικιά σας, η οποία δεν έχει κανένα στοιχείο επείγοντος.

Εμείς προτείναμε αυτή την εξεταστική επιτροπή για τη διερεύνηση των αιτιών του κλεισίματος των τραπεζών, της επιβολής κεφαλαιακών περιορισμών, της υπογραφής του τρίτου μνημονίου, της ανάγκης νέας ανακεφαλαιοποίησης των τραπεζών.

Αλήθεια, κύριε Τσίπρα, δεν μου είπατε, θα την υπερψηφίσετε τη σχετική πρόταση, μιας και ισχυρίζεστε ότι εσείς δεν επιβάλατε τους κεφαλαιακούς περιορισμούς; Ιδού πεδίον δόξης λαμπρόν! Ελάτε να πάμε στην εξεταστική να μάθουμε την αλήθεια!

(Χειροκροτήματα από την πτέρυγα της Νέας Δημοκρατίας)

Δεν φαντάζομαι να έχετε κάτι να φοβάστε από αυτήν τη συζήτηση! Γιατί είναι πράγματι πολύ σημαντικό να μάθουμε αν πέρυσι τέτοια εποχή υπήρχε σχέδιο εξόδου της χώρας από το ευρώ. Είναι σημαντικό να μάθουμε αν το σχέδιο αυτό, που δήλωσαν ότι το προετοίμαζαν οι Υπουργοί της προηγούμενης κυβέρνησης, ήταν εν γνώσει σας, όπως οι Υπουργοί αυτοί ισχυρίζονται.

Είναι σημαντικό να μάθουμε αν οι Υπουργοί αυτοί ενεργούσαν ερήμην σας ή κατόπιν εντολών σας. Είναι σημαντικό να μάθουμε αν γνωρίζατε πέρυσι τέτοια εποχή ότι με τις ενέργειες και με τις δικές σας παραλείψεις οδηγούσατε τελικά τη χώρα σε κεφαλαιακούς περιορισμούς, σε τρίτο μνημόνιο, που φέρνει φαρδιά-πλατιά τη δικιά σας υπογραφή και στην ανάγκη ανακεφαλαιοποίησης των τραπεζών, με τις τραγικές συνέπειες που αυτό είχε για την ελληνική κοινωνία και την ελληνική οικονομία.

Αλλά κυρίως, κύριε Τσίπρα, είναι πάρα πολύ σημαντικό να μάθουμε αν το περσινό πάθημα σας έγινε μάθημα ή αν επαναλαμβάνετε σήμερα τα ίδια σφάλματα, που οδήγησαν τη χώρα στο χείλος του γκρεμού. Διότι ο τρόπος που αντιμετωπίζετε την πρώτη αξιολόγηση του δικού σας μνημονίου δεν πείθει κανέναν ότι έχετε διδαχθεί κάτι από τα περσινά σας κατορθώματα. Δυστυχώς, για να δανειστώ μια φράση του αγαπημένου σας Μαρξ, η ιστορία επαναλαμβάνεται ως φάρσα.

Αλήθεια, αναρωτιέμαι μερικές φορές, κύριοι συνάδελφοι, αν επιδιώκατε η χώρα να μην ζήσει την εμπειρία του περασμένου καλοκαιριού, τι διαφορετικό ακριβώς θα κάνατε από αυτό, το οποίο κάνετε σήμερα; Έχετε ροκανίσει 20% του χρόνου του νέου προγράμματος και δεν έχετε κάνει ούτε ένα ουσιαστικό βήμα προς την υλοποίησή του και ακόμα «διαπραγματεύεστε» -πάντα εντός εισαγωγικών- την πρώτη αξιολόγηση. Θυμίζω ότι αυτή η αξιολόγηση έπρεπε να είχε κλείσει από το φθινόπωρο, από τον Νοέμβριο.

Έχετε απωλέσει κάθε αξιοπιστία απέναντι στους θεσμούς, που ασθμαίνοντας φεύγουν και μπαίνουν σε αεροπλάνα, για να φύγουν από την Ελλάδα των υποκλοπών και των παρακολουθήσεων. Και ασχολείσθε με τα προϊόντα υποκλοπών αντί να ασχολείσθε με τη σκληρή πραγματικότητα.

Το θαύμα της σύγκρουσης με το Διεθνές Νομισματικό Ταμείο κράτησε λίγες μέρες μόνο. Βέβαια, είδα ότι δημοσιεύσατε πάλι και ένα άρθρο στους «Financial Times» χθες. Αλλά αυτό το οποίο ξέρω είναι ότι με την ανευθυνότητα, με τον τυχοδιωκτισμό σας, με τον τρόπο που εκμεταλλευθήκατε πολιτικά αυτή τη διαρροή το αποτέλεσμα ξέρετε ποιο ήταν; Να ενισχύσετε ακόμα περισσότερο τον ρόλο του Ταμείου και τις πιεστικές απαιτήσεις του. Και οι απειλές και ο λεονταρισμοί της Κυβέρνησης τελικά δεν τρόμαξαν κανένα. Και η δραματοποίηση –γιατί αυτό κάνατε- μιας υποκλαπείσας συνομιλίας –εγώ δεν ξέρω ποιος υπέκλεψε αυτήν τη συνομιλία ούτε αφήνω κανένα υπονοούμενο, κύριε Τσίπρα- ξέρω ότι πείσμωσε ακόμα περισσότερο τους πιστωτές, με αποτέλεσμα να λάβετε μια επιστολή πρωτοφανή για τα δεδομένα της διεθνούς διπλωματίας, κύριε Τσίπρα!

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, ησυχάστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και εμπεδώνεται με τους χειρισμούς σας η εικόνα μιας κυβέρνησης που αντί να διαπραγματεύεται για άλλη μια φορά παίζει παιχνίδια επικοινωνίας: Ταξιδέψατε πάλι εκτάκτως δήθεν στο Παρίσι και στο Στρασβούργο. Αναβάλατε την προγραμματισμένη συζήτηση, για να πάτε στο Στρασβούργο και στο Παρίσι, για να επαναφέρετε την καραμέλα της πολιτικής διαπραγμάτευσης. Ανακοινώνετε ότι θα καταθέσετε μονομερώς νομοσχέδια, κύριε Τσίπρα, και μετά βγάζετε δελτία Τύπου ότι αυτά μπορούν να τροποποιηθούν σε συνεννόηση με τους θεσμούς.

Αυτά καταγγείλαμε, κύριε Τσίπρα, αυτά τα αστεία και τα ευτράπελα τα οποία συμβαίνουν από την Κυβέρνησή σας!

(Χειροκροτήματα από την πτέρυγα της Νέας Δημοκρατίας)

Στήνετε -και το επιχειρήσατε και σήμερα- άλλη μια κακοστημένη παράσταση. Μόνο που το έργο αυτό δεν κόβει πια εισιτήρια. Υπάρχουν θεατές βέβαια. Οι Βουλευτές της κυβερνητικής Πλειοψηφίας, οι οποίοι χρειάζονται κάποιο άλλοθι, για να ψηφίσουν τελικά τα σκληρά μέτρα ύψους 5,5 δισεκατομμυρίων ευρώ, που το δικό σας τρίτο μνημόνιο θα επιβάλει στους Έλληνες πολίτες.

Και ενώ εσείς διαπραγματεύεστε, συνεχώς η κλεψύδρα αδειάζει απειλητικά και ξαναζούμε το ίδιο δράμα. Σε λίγες ημέρες λήγει και η τελευταία δυνατότητα έγκαιρης αξιολόγησης, η προθεσμία την οποία εσείς ο ίδιος είχατε θέσει, η 22η Απριλίου. Ο κ. Τσακαλώτος, ο Υπουργός σας –δεν τον βλέπω εδώ σήμερα- είναι αυτός ο οποίος είχε δηλώσει ότι αν μπει ο Μάιος, καήκαμε! Μόνο που με εσάς ο λαός καίγεται σε κάθε περίπτωση!

Αυτοί που τσουρουφλίζονται είναι η μεσαία τάξη, οι άνεργοι, οι εργαζόμενοι. Όλοι αυτοί θα πληρώσουν πολύ ακριβά τον δικό σας τυχοδιωκτισμό, με αυξημένους φόρους και αυξημένες εισφορές. Και αναρωτιέμαι πραγματικά, κύριε Τσίπρα, αν καταλαβαίνετε ότι υποβάλετε για άλλη μια φορά τους Έλληνες, την ελληνική οικονομία, τις επιχειρήσεις, που τόσο πολύ περιμένουν κάποια σταθερότητα, σ’ αυτό το μαρτύριο της σταγόνας.

Σας είχα προειδοποιήσει, σας το ξαναλέω και σήμερα: Κάθε εβδομάδα που περνά και η διαπραγμάτευση δεν ολοκληρώνεται, ο λογαριασμός μεγαλώνει. Κάθε εβδομάδα που περνά, η διαπραγματευτική θέση της χώρας αδυνατίζει, κύριε Τσίπρα, δεν ενισχύεται. Κάθε εβδομάδα που περνά, τόσο χειρότερο, τόσο πιο έντονο γίνεται το δελτίο κοινωνικής θυέλλης. «Τα κακά πέρασαν, τα χειρότερα έρχονται», μας το θύμισαν οι Υπουργοί σας. Δυστυχώς, επιβεβαιώνονται κάθε μέρα.

Γι’ αυτό η εξεταστική επιτροπή, την οποία εμείς προτείναμε, θα ήταν πραγματικά χρήσιμη και επίκαιρη, για να μάθουν έστω και σήμερα οι Έλληνες πολίτες τι πραγματικά έχετε στο μυαλό σας. Και αν κρίνω από τη σημερινή σας τοποθέτηση, φαντάζομαι ότι δεν θα την αρνηθείτε τελικά, για να ακουστεί και η δική σας άποψη για το ποιος ευθύνεται για το γεγονός ότι η χώρα μπήκε στο τρίτο μνημόνιο.

Να θυμίσω ότι υπήρχε εξεταστική επιτροπή από την προηγούμενη Βουλή. Θα μπορούσε κάλλιστα και αυτή να συνεχίσει το έργο της. Επιλέξατε να μην το κάνετε. Και ο λόγος είναι σαφής. Δεν την θέλετε αυτή την εξεταστική επιτροπή, κύριε Τσίπρα! Δεν την θέλετε, διότι είστε εκτεθειμένος με τις πράξεις και τις παραλείψεις σας και γιατί τρέμετε τις πραγματικές αποκαλύψεις.

Διότι ξαναζούμε το 2015 και δεν μάθατε απολύτως τίποτα από την περσινή καταστροφή. Ναι, διότι καταστροφή ήταν αυτό το οποίο έγινε για την πραγματική οικονομία, κύριε Τσίπρα. Ακόμη δεν το έχετε καταλάβει και δεν αντέχετε να έρθετε ενώπιον των ευθυνών σας! Δεν μαθαίνετε τίποτα από το λάθη σας. Συνεχίζετε αμετανόητος το ίδιο καταστροφικό έργο.

Κάθε ημέρα που περνά, δυστυχώς η Ελλάδα μοιάζει περισσότερο με αυτό που οι Αγγλοσάξονες φίλοι του κ. Τσακαλώτου αποκαλούν «Banana Republic», ελληνιστί «ψευδοδημοκρατία της μπανανίας». Εκεί μας φέρατε, κύριε Τσίπρα!

(Χειροκροτήματα από την πτέρυγα της Νέας Δημοκρατίας)

(Θόρυβος-διαμαρτυρίες από την πτέρυγα του ΣΥΡΙΖΑ)

Εκεί την φέρατε τη χώρα και δυστυχώς αυτά δεν τα λέμε εμείς, τα λένε και πάρα πολλοί εκτός Ελλάδας, διότι εκεί ρίξατε την αξιοπιστία της χώρας.

Αυτή την ύστατη στιγμή θυμηθήκατε να αναζητήσετε τις ευθύνες για τα διαχρονικά κακώς κείμενα του πολιτικού μας συστήματος. Μάλιστα είδα –ευτυχώς δεν το κάνατε σήμερα- ότι στην προηγούμενη συζήτηση είχατε ορίσει και χρονοδιάγραμμα για το πότε πρέπει η εξεταστική επιτροπή να ολοκληρώσει το πόρισμά της. Είχατε πει να γίνει τον Μάιο και όχι του «Αγίου ποτέ», για να χρησιμοποιήσω μια δική σας έκφραση. Με δεδομένο ότι, φαντάζομαι, η Βουλή θα κλείσει κάποιες ημέρες το Πάσχα, εσείς περιμένετε πόρισμα σε δύο-τρεις εβδομάδες. Να υποθέσω ότι ίσως το έχετε και ήδη έτοιμο. Όμως, κύριε Τσίπρα, η πρότασή σας δεν εμφορείται από κανένα πραγματικό ενδιαφέρον για διαφάνεια στο πολιτικό σύστημα. Κάθε άλλο μάλιστα. Τα δείγματα γραφής σας δυστυχώς είναι πολλά σ’ αυτόν τον ενάμισι χρόνο που είστε στην εξουσία.

Ψέγετε και σήμερα το κάνετε με πολύ μεγάλη ένταση -άκουσα και τον εισηγητή σας να το λέει- τα κόμματα για τον τραπεζικό δανεισμό του παρελθόντος. Και πράγματι, έχετε απόλυτο δίκιο. Υπήρχε μία –απαράδεκτη, τολμώ να πω- πρακτική, να δανείζονται τα κόμματα έναντι μελλοντικών κρατικών ενισχύσεων. Να συμφωνήσω απόλυτα μαζί σας. Αναρωτιέμαι, όμως, ήταν η Νέα Δημοκρατία και το ΠΑΣΟΚ τα μόνα κόμματα τα οποία υιοθέτησαν αυτή την πρακτική, την οποία σήμερα στηλιτεύετε;

Θα σας διηγηθώ μια ιστορία. Είναι η ιστορία ενός μικρού κόμματος, κύριε Τσίπρα, που το 2010, όταν ήδη είχε ξεσπάσει η οικονομική κρίση, απευθύνθηκε σε μια μεγάλη τράπεζα, για να ζητήσει συμπληρωματικό τραπεζικό δανεισμό.

Στην επιστολή, την οποία έστειλε ο Πρόεδρος σε αυτή την μεγάλη τράπεζα, αναφέρει: «Οι υφιστάμενες δανειακές υποχρεώσεις προς την τράπεζα ανέρχονται στα 6,6 εκατομμύρια ευρώ και έναντι αυτών έχει εκχωρηθεί στην τράπεζα τακτική χρηματοδότηση των ετών 2011 έως το 2014».

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Άλλο 6, άλλο 206!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναφέρει και κάτι άλλο.

(Θόρυβος και διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ! Παρακαλώ, μην παρεμβαίνετε.

Κύριε Μπάρκα, μην παρεμβαίνετε.

Μη διακόπτετε, κύριοι συνάδελφοι. Μη με αναγκάζετε να πω ονόματα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Προσέξτε το αυτό, κυρίες και κύριοι συνάδελφοι, γιατί έχει πολύ μεγάλο ενδιαφέρον, ακόμη μεγαλύτερο από το προηγούμενο.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ!

Κύριε Θεωνά, παρακαλώ! Μη με αναγκάζετε, κύριοι συνάδελφοι, να λέω ονόματα.

Κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας)** Αναφέρει ο Πρόεδρος αυτού του μικρού κόμματος, το Δεκέμβριο του 2010, όταν ήδη είχε ξεκινήσει η κρίση, κάτι ακόμη πιο ενδιαφέρον, για να δικαιολογήσει το αίτημα του συμπληρωματικού δανεισμού. Προσέξτε, απαιτείται από την τράπεζα ευρύτερη θεώρηση που δεν προσδιορίζεται αποκλειστικά με αυστηρά και μοναδικά χρηματοοικονομικά κριτήρια.

Ποιον κοροϊδεύετε, κύριε Τσίπρα; Ποιον κοροϊδεύετε, επιτέλους;

(Χειροκροτήματα από την πτέρυγα της Νέας Δημοκρατίας)

Καταθέτω τη σχετική επιστολή στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς το είχατε πει; «Ουαί υμίν», για να δανειστώ την προσφιλή σας έκφραση.

Και να σημειώσω δύο πράγματα ακόμη. Δεν πήρε δάνειο η Νέα Δημοκρατία το 2013. Δεν έχει πάρει δάνειο από το 2012 η Νέα Δημοκρατία. Το 2014 η Νέα Δημοκρατία ψήφισε τον ν. 4304, που θεσμοθέτησε νέες αυστηρότερες ρυθμίσεις, σχετικά με τα οικονομικά των κομμάτων.

Και αναρωτιέμαι: Αλήθεια, εσείς που ενδιαφέρεστε τόσο πολύ για τη διαφάνεια, γιατί συγκροτήσατε την Επιτροπή Ελέγχου των Κομμάτων μόλις τον Αύγουστο του 2015 και γιατί αυτή η επιτροπή ελέγχου, της οποίας προΐσταται ο κ. Βαρεμένος, αν δεν κάνω λάθος, δεν έχει ακόμη αναρτήσει στην ιστοσελίδα της Βουλής τις οικονομικές καταστάσεις των κομμάτων; Τόσο μεγάλη αγωνία έχει η Κυβέρνηση για τον έλεγχο των οικονομικών των κομμάτων! Και μετά έχετε το θράσος να απευθύνεστε στη Νέα Δημοκρατία και σε εμένα προσωπικά, που με το που ανέλαβα την Προεδρία της Νέας Δημοκρατίας, έδωσα στη δημοσιότητα όλα τα στοιχεία για την οικονομική κατάσταση του κόμματος.

Εμείς τη δική μας οικονομική εξυγίανση θα την κάνουμε πράξη. Κι αναλάβαμε με θάρρος τις ευθύνες μας απέναντι στους πολίτες και απέναντι στα μέλη μας και δεσμευόμαστε ότι θα είμαστε συνεπείς στις οικονομικές μας υποχρεώσεις. Το γνωρίζετε καλά, αλλά το αποκρύψατε και σήμερα, ότι έχω καταθέσει αναλυτικό πρόγραμμα εξυγίανσης των οικονομικών της Νέας Δημοκρατίας, το οποίο στηρίζεται στη δραστική μείωση των λειτουργικών δαπανών και βέβαια, ναι, στην ιδιωτική χρηματοδότηση από τα μέλη του κόμματος.

Εντός των επόμενων δύο ετών η Νέα Δημοκρατία θα μειώσει τις λειτουργικές της δαπάνες από τα 8 εκατομμύρια στα 2,5 εκατομμύρια. Έχουμε ήδη δρομολογήσει τη διαδικασία μετεγκατάστασης σε νέο κτήριο. Θα γλυτώσουμε σχεδόν 90% του ενοικίου μας. Και βέβαια, ναι, και το οργανόγραμμά μας συρρικνώνεται δυστυχώς, για να προσαρμοστούμε στη δύσκολη οικονομική συγκυρία.

Εμείς παίρνουμε, κύριε Τσίπρα, σκληρές αποφάσεις, αλλά αντιμετωπίζουμε το πρόβλημα με ευθύνη και με αποφασιστικότητα.

Να θυμίσω και κάτι ακόμη. Τα δικά μας δάνεια εμείς τα πήραμε, όταν η κρατική χρηματοδότηση ξεπερνούσε τα 30 εκατομμύρια ευρώ. Σήμερα είναι μόλις 4 και αυτό εξηγεί τον εκτροχιασμό των οικονομικών μας. Εσείς παίρνατε μεγάλα δάνεια, όταν ήσασταν κόμμα του 4%.

(Χειροκροτήματα από την πτέρυγα της Νέας Δημοκρατίας)

Επίσης, για όλους τους συνάδελφους, οι οποίοι σπεύδουν να θέσουν το εύλογο ερώτημα «Μα πώς εξυπηρετούνται τα δάνεια;», γνωρίζετε πάρα πολύ καλά ότι το 60% της κρατικής επιχορήγησης κατευθύνεται απευθείας στην εξυπηρέτηση των δανείων.

Και γνωρίζετε ή θα έπρεπε να γνωρίζετε, εάν είχατε παρακολουθήσει τις δημόσιες δηλώσεις μου, ότι έχω δεσμευθεί πως μέχρι το 2018 το 100% της κρατικής επιχορήγησης θα καλύπτει τις δανειακές μας υποχρεώσεις και οι λειτουργικές δαπάνες του κόμματος θα καλύπτονται αποκλειστικά από τις εισφορές των μελών μας. Ήδη έχουμε ξεκινήσει οικονομική εκστρατεία και η ανταπόκριση των απλών νεοδημοκρατών είναι πολύ ενθαρρυντική.

Ναι, η Νέα Δημοκρατία δεν θα επιβαρύνει άλλο τους Έλληνες πολίτες. Εμείς πορευόμαστε με γνώμονα τρεις αρχές: Διαφάνεια, ισοσκελισμένοι προϋπολογισμοί και όχι τραπεζικά δάνεια για λειτουργικά ή εκλογικά έξοδα. Εμείς, κύριε Τσίπρα, δεν έχουμε τίποτα κρυφό πλέον. Τα βγάλαμε όλα στη φόρα. Αναλάβαμε δημόσια τις ευθύνες μας και απέναντι στην κοινωνία και απέναντι στα μέλη μας.

Εσείς σπεύδετε να προβλέψετε και άλλες νομοθετικές ρυθμίσεις, όταν δεν έχετε εφαρμόσει καν τις υφιστάμενες. Να σας προλάβω, μην ανησυχείτε. Εμείς στο δικό μας καινούργιο καταστατικό, το οποίο θα ψηφίσουμε σε μία εβδομάδα από τώρα, έχουμε συμπεριλάβει πρόβλεψη να απαγορεύεται να δανείζεται η Νέα Δημοκρατία. Οπότε, εμείς το θέμα θα το λύσουμε από μόνοι μας.

(Χειροκροτήματα από την πτέρυγα της Νέας Δημοκρατίας)

Λειτουργούμε με ανοιχτά βιβλία. Στηριζόμαστε στα τετρακόσια τριάντα χιλιάδες μέλη για τη χρηματοδότησή μας.

Αναρωτιέμαι, κύριε Τσίπρα, εσείς μπορείτε να κάνετε το ίδιο;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Βεβαίως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Γιατί δεν παρουσιάζετε, κύριε Τσίπρα, εσείς τα οικονομικά του ΣΥΡΙΖΑ, όπως έκανα εγώ με τα στοιχεία της Νέα Δημοκρατίας; Γιατί δεν το κάνετε; Σας προκαλώ. Κάντε κι εσείς μια παρουσίαση όπως αυτή που έκανα εγώ. Μιλήστε ανοιχτά για τα χρέη σας για τις υποχρεώσεις σας και πείτε μας, κυρίως, πώς χρηματοδοτήσατε τις τρεις προεκλογικές εκστρατείες, τις οποίες εσείς προκαλέσατε.

(Χειροκροτήματα από την πτέρυγα της Νέας Δημοκρατίας)

Πόσο στοίχισαν οι τελευταίες εθνικές εκλογές και οι επικοινωνιακές υπερπαραγωγές σας;

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ποιος σας χρηματοδότησε; Πείτε το μας επιτέλους!

(Παρατεταμένα χειροκροτήματα από την πτέρυγα της Νέας Δημοκρατίας)

Δεν υπήρχε σελίδα στο διαδίκτυο, στην οποία να μπαίναμε στις τελευταίες εκλογές και να μην υπήρχε πληρωμένη διαφήμιση του ΣΥΡΙΖΑ. Δεν υπήρχε κολώνα στην Αθήνα, στην οποία να μην υπήρχε αφίσα του ΣΥΡΙΖΑ.

Πείτε μας, λοιπόν, κι εσείς, πώς τα χρηματοδοτήσατε όλα αυτά; Εμείς σας αποκαλύψαμε τις δίκες μας πηγές. Κάντε, λοιπόν, κι εσείς το ίδιο, αντί να κουνάτε σε εμάς το δάχτυλο της ηθικής. Ασχοληθείτε πρώτα με τα του οίκου σας και σταματήστε να συγκαλύπτετε νοσηρές πρακτικές και «ημέτερους».

Διότι ξέρετε ότι και σήμερα, κύριε Τσίπρα, από αυτό το Βήμα ήσασταν και πάλι προκλητικός. Λίγες μέρες μετά την τελευταία συζήτηση, την οποίαν είχαμε, είχατε έρθει στη Βουλή να μας μιλήσετε για τη μάχη κατά της διαφθοράς και της διαπλοκής.

Τι κάνατε, λοιπόν, λίγες μέρες μετά; Κλείσατε άρον άρον την υπόθεση του κ. Σταθάκη, με 1,8 εκατομμύρια ευρώ αδήλωτες καταθέσεις και συμμετοχή σε τριάντα έξι ακίνητα.

(Χειροκροτήματα από την πτέρυγα της Νέας Δημοκρατίας)

Και, βέβαια, επειδή αυτό δεν αφορά μόνο εσάς, αφορά και όλους εσάς, κύριοι συνάδελφοι του ΣΥΡΙΖΑ, ψηφίσατε σύσσωμη η Κοινοβουλευτική Ομάδα του ΣΥΡΙΖΑ κατά της άρσης της ασυλίας του κ. Σταθάκη, για να μην λογοδοτήσει στη δικαιοσύνη, όπως όλοι οι απλοί πολίτες.

Εγώ δεν ξέρω αν είναι αθώος ή ένοχος ο κ. Σταθάκης, αλλά πιστεύω ότι πρέπει -και φαντάζομαι ότι θα συμφωνούσατε μαζί μου, κύριε Τσίπρα- σε αυτές τις περιπτώσεις ο πολιτικός να λογοδοτεί στη δικαιοσύνη, σχετικά με τη διαχείριση κονδυλίων του Πανεπιστημίου Κρήτης.

Και, βέβαια, για να μην ξεχνάμε τι συμβαίνει στη Βουλή τις τελευταίες μέρες, αποσύρατε άρον άρον μια διάταξη, που κατέθεσαν τρεις Βουλευτές σας, απαλλακτική για θέματα κακοδιαχείρισης στην παιδεία, που καθώς φαίνεται, αφορούσε δύο Υπουργούς σας.

Λυπάμαι που το λέω, αλλά και με ευθύνη του Προεδρείου της Βουλής, αυτό το οποίο συμβαίνει στη Βουλή τις τελευταίες μέρες δεν έχει προηγούμενο. Νομιμοποιείτε σωρηδόν εκ των υστέρων δαπάνες. Νομοθετείτε χωρίς τη σύμφωνη γνώμη του Γενικού Λογιστηρίου του Κράτους.

Δεν ξέρω καν αν γνωρίζετε, κύριε Τσίπρα, αυτά τα οποία συμβαίνουν στη Βουλή. Έχετε μετατρέψει τη Βουλή σε ένα πλυντήριο, για να ξεπλένετε τις ανομίες των στελεχών σας.

(Χειροκροτήματα από την πτέρυγα της Νέας Δημοκρατίας)

(Θόρυβος-διαμαρτυρίες από την πτέρυγα του ΣΥΡΙΖΑ)

Όμως, δεν σταματάτε μόνο εκεί, εξακολουθείτε –κι εξακολουθείτε να το κάνετε μέχρι σήμερα- να προδικάζετε με τρόπο απαράδεκτο τις αποφάσεις της δικαιοσύνης.

Κύριε Τσίπρα, δεν ξέρω αν το καταλαβαίνετε, αλλά με τις συνεχείς παρεμβάσεις σας για στελέχη που ανήκουν στη Νέα Δημοκρατία, προδικάζετε με τρόπο θεσμικά απαράδεκτο το έργο της δικαιοσύνης. Δεν ξέρω αν το έχετε καταλάβει αυτό το πράγμα. στερείτε από τους πολίτες το δικαίωμα σε μία δίκαιη δίκη. Το καταλαβαίνετε ότι επικαλούμενος τις γνωστές λίστες των φοροφυγάδων στοχοποιείτε πολιτικά συγκεκριμένα στελέχη;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Για τον κ. Παπασταύρου λέτε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Βεβαίως.

(Θόρυβος-Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν καταλαβαίνετε ότι το δικαίωμα στη δίκαιη δίκη είναι αναφαίρετο και συνταγματικά κατοχυρωμένο, και όσο μια υπόθεση εκκρεμεί στη δικαιοσύνη δεν έχετε κανένα δικαίωμα να μιλάτε για αυτήν την υπόθεση;

(Χειροκροτήματα από την πτέρυγα της Νέας Δημοκρατίας)

Και όσο τα κάνετε βέβαια αυτά, κύριε Τσίπρα, κουκουλώνετε κάθε υπόθεση που αφορά τα δικά σας στελέχη, από τον κ. Φλαμπουράρη και τη ροπή του στα δημόσια έργα, μέχρι τον κ. Σταθάκη που ξέχασε να δηλώσει 2.000.000 ευρώ.

(Χειροκροτήματα από την πτέρυγα της Νέας Δημοκρατίας)

Μη μας κουνάτε λοιπόν το δάχτυλο, κύριε Τσίπρα. Δεν έχετε κανένα ηθικό ανάστημα να το κάνετε.

Η θεσμική ζημιά, την οποία επιφέρετε στο δημοκρατικό μας πολίτευμα, δεν είναι ακούσια. Είναι σκόπιμη, κύριε Τσίπρα. Επανειλημμένως έχω παρομοιάσει την Κυβέρνησή σας με ένα ύπουλο παγόβουνο. Στην περίπτωση αυτή, αυτό που φαίνεται, η λευκή κορυφή, είναι δήθεν η πρόθεσή σας να υπηρετήσετε τη διαφάνεια, και από κάτω κρύβεται ένας απειλητικός μαύρος όγκος, που διαβρώνει τους δημοκρατικούς μας θεσμούς.

Η εξεταστική επιτροπή, την οποία σήμερα θα συζητήσουμε και θα ψηφίσουμε, γιατί δεν έχουμε να φοβηθούμε τίποτα, είναι άλλος ένας τακτισμός για να στρέψετε τα βλέμματα των πολιτών αλλού, να κυνηγήσετε μάγισσες, να ξεσκεπάσετε δήθεν σκάνδαλα.

Στην προηγούμενη συζήτηση στη Βουλή, μας είχατε προετοιμάσει με διαρροές, με ανακοινώσεις, με non papers, με δηλώσεις της Κυβερνητικής Εκπροσώπου, ότι θα κάνετε συγκλονιστικές αποκαλύψεις. Αντ’ αυτού, μας αραδιάσατε μια σειρά από νομοθετικές πρωτοβουλίες της προηγούμενης Κυβέρνησης. Ακόμα βέβαια, ηχεί στα αφτιά τα δικά μας, αλλά και των Ελλήνων πολιτών η στεντόρεια φωνή του κ. Δραγασάκη, ο οποίος όσο ήταν στην Αντιπολίτευση έλεγε: «Η Κυβέρνηση του ΣΥΡΙΖΑ θα αποκαλύψει σε αυτήν την Αίθουσα τα ονόματα της διαπλοκής». Ακόμη περιμένουμε να τα μάθουμε, κύριε Τσίπρα. Ακόμα περιμένουμε. Ούτε ένα όνομα δεν ψελλίσατε. Αντ’ αυτού, μάθαμε βέβαια…

**ΚΩΝΣΤΑΝΤΙΝΟΣ ΜΠΑΡΚΑΣ:** Παπασταύρου.

**ΠΡΟΕΔΡΟΣ (Νικόλαος Βούτσης):** Σας παρακαλώ. Ακούστε με προσοχή.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μάθαμε κάτι όμως: Στον ελεύθερο σας χρόνο φτιάχνατε καφέ στους διαπλεκόμενους, τους οποίους εσείς καταγγέλλατε.

(Χειροκροτήματα από την πτέρυγα της Νέας Δημοκρατίας)

Η κατάσταση στη χώρα είναι πολύ σοβαρή, κύριε Τσίπρα, για τέτοιους φθηνούς τακτισμούς και για ασκήσεις αποπροσανατολισμού.

Εύλογα, λοιπόν, κυρίες και κύριοι συνάδελφοι, θα σκεφθεί κανείς: Γιατί υπερψηφίζουμε την πρόταση για τη σύσταση αυτής της εξεταστικής επιτροπής; Ο λόγος είναι απλός, σας τον ανέφερα και πριν. Δεν έχουμε να φοβηθούμε τίποτα. Εμείς μαθαίνουμε και από τα λάθη μας και τις παραλείψεις μας. Τα αναγνωρίσαμε με γενναιότητα και στεκόμαστε με ευθύνη απέναντι στους Έλληνες πολίτες.

Γνωρίζουμε πολύ καλά ότι η αξιοπιστία του πολιτικού συστήματος έχει τρωθεί, γι’ αυτό κι επενδύουμε στην αλήθεια της ευθύνης. Κι εμείς χτίζουμε αργά, αλλά σταθερά σχέσεις εμπιστοσύνης με τους Έλληνες πολίτες.

Αυτή όμως την αξιοπιστία που εμείς υπεύθυνα υπερασπιζόμαστε με όλες μας τις δυνάμεις, εσείς έχετε βαλθεί να την καταστρέψετε, διότι υπηρετείτε συστηματικά τον εξευτελισμό προς τα κάτω, δηλητηριάζετε κάθε υγιή θεσμό του πολιτεύματός μας. Τώρα φοβάμαι ότι επιδιώκετε και τον εξευτελισμό αυτής της εξεταστικής επιτροπής, για την οποία όλα τα κόμματα συμφωνούν.

Κατ’αρχάς, να ξεκαθαρίσουμε κάτι, κύριε Τσίπρα, το οποίο μάλλον σας διαφεύγει. Στην πρότασή σας συνδέετε δύο διαφορετικά ζητήματα: Τραπεζικά δάνεια στα πολιτικά κόμματα και τραπεζικά δάνεια σε εταιρείες μέσων μαζικής ενημέρωσης.

**ΣΩΚΡΑΤΗΣ ΦΑΜΕΛΛΟΣ:** Διαφορετικά είναι, ε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κανονικά αυτά θα έπρεπε να διερευνηθούν από δύο διαφορετικές εξεταστικές επιτροπές.

**ΣΠΥΡΙΔΩΝΑΣ ΛΑΠΠΑΣ:** Γιατί;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Διότι τα δάνεια προς τα πολιτικά κόμματα, όπως γνωρίζετε, είναι δάνεια προς ενώσεις προσώπων τα οποία δεν έχουν περιουσία και εμπράγματες εξασφαλίσεις και υπάρχουν προφανώς ιδιαιτερότητες και νομικά και κανονιστικά κενά. Σε αυτό θα έπρεπε να εστιαστεί η εξεταστική επιτροπή.

Τα δάνεια όμως προς τις εταιρείες μέσων μαζικής ενημέρωσης είναι κανονικά επιχειρηματικά δάνεια, τα οποία εμπίπτουν στον έλεγχο του τραπεζικού συστήματος, που εποπτεύει η Τράπεζα της Ελλάδος.

Υποθέτω ότι η Τράπεζα της Ελλάδος έχει κάνει καλά τη δουλειά της και έχει εποπτεύσει, ανάμεσα σε όλα τα επιχειρηματικά δάνεια, και τα δάνεια στα οποία εσείς αναφερθήκατε. Ο συσχετισμός αυτών των δύο κατηγοριών δανείων και η αντιμετώπισή τους από κοινού από τη μία εξεταστική επιτροπή δεν έχει λογική. Θα έχουμε στην ουσία δύο εξεταστικές επιτροπές, με διαφορετικό αντικείμενο, σε μία. Αλλά ας είναι.

Κύριε Τσίπρα, δεν είναι βέβαια το μόνο θεσμικό οξύμωρο που αντιμετωπίζει η Βουλή επί των ημερών μας. Άλλωστε για εμάς το αν και το πώς συνήφθησαν τα δάνεια των εταιρειών μέσων μαζικής ενημέρωσης έχει λιγότερη σημασία από τα δάνεια των πολιτικών κομμάτων, που είναι δάνεια τα οποία μας αφορούν άμεσα.

Και πάλι το επαναλαμβάνω, λοιπόν: Εμείς θα υπερψηφίσουμε την πρόταση. Διαφωνούμε και με τον χρόνο σύστασης αυτής της επιτροπής, διαφωνούμε και με την εξέταση δύο διαφορετικών θεμάτων σε μία εξεταστική επιτροπή και βέβαια διαφωνούμε και με το ασφυκτικό χρονοδιάγραμμα το οποίο έχετε ανακοινώσει.

Ένα είναι βέβαιο, λοιπόν, ότι αυτή η εξεταστική επιτροπή θα χρειαστεί πραγματικό χρόνο για να μπορέσει να διερευνήσει αυτή την υπόθεση. Αυτόν τον χρόνο ελπίζουμε ότι θα τον έχει.

Η εξεταστική επιτροπή θα πρέπει να διερευνήσει εάν εφαρμόστηκε πραγματικά ο ν.3023/2002, όπως αυτός τροποποιήθηκε το 2014, ποια ήταν τα αποτελέσματα αυτών των προβλέψεων του νόμου και ποιες ενδεχομένως πρέπει να είναι και οι επιπτώσεις για τη μη εφαρμογή του. Κι αν θέλουμε πραγματικά να αντιμετωπίσουμε με ευθύνη αυτές τις παθογένειες του πολιτικού συστήματος, ας αφήσουμε τουλάχιστον αυτή την εξεταστική επιτροπή έξω από αυτές τις αντιπαραθέσεις, μπας και προκύψει και κανένα καλό αποτέλεσμα, με γνώμονα το συμφέρον συνολικά του ελληνικού πολιτεύματος.

Κυρίες και κύριοι συνάδελφοι, εάν όμως θέλατε πραγματικά και αν είχατε πραγματική διάθεση να προχωρήσετε σε ισχυρά μέτρα θωράκισης της διαφάνειας και της προστασίας της αξιοπιστίας του πολιτικού κόσμου, έπρεπε να είχατε ήδη, κύριε Τσίπρα, συμφωνήσει σε αυτήν εδώ την Αίθουσα στην πρότασή μας για τη ριζική Αναθεώρηση του Συντάγματος. Θα έπρεπε όλοι μαζί να ψηφίσουμε και να συμφωνήσουμε ότι η επόμενη Βουλή θα είναι Αναθεωρητική Βουλή και να ξαναγράψουμε μαζί ένα νέο Σύνταγμα, το οποίο δεν θα αποτελεί τροχοπέδη, αλλά θα είναι καταλύτης για να βγει η χώρα μας από την κρίση.

Και σας καλώ, έστω και σήμερα: Υπερβείτε τον γνωστό μικροκομματικό σας εαυτό. Υιοθετήστε και τώρα ακόμη αυτή την πρόταση. Γιατί είναι λυπηρό ότι και εσείς αλλά κι η κυβερνητική πλειοψηφία για άλλη μια φορά, για λόγους επικοινωνίας, προτάσσετε το έλασσον, τη σύσταση μιας εξεταστικής επιτροπής, ενώ αρνείστε να συζητήσετε το μείζον, που είναι η Αναθεώρηση του Συντάγματος.

Όμως, δυστυχώς, η θεσμική σας ευθιξία είναι αντιστρόφως ανάλογη των ψεμάτων που έχετε πει στον ελληνικό λαό. Η θεσμική θωράκιση της δημοκρατίας δεν σας ενδιαφέρει καθόλου. Για άλλη μια φορά θέλετε να στρέψετε το ενδιαφέρον της κοινωνίας και την προσοχή της αλλού, μακριά από την ασφυξία που οι δικές σας πολιτικές προκαλούν.

Όμως, ας μη γελιόμαστε, κύριε Τσίπρα. Τουλάχιστον μεταξύ μας μπορούμε να είμαστε ειλικρινείς. Ξέρετε πολύ καλά τον λόγο για τον οποίο ζητάτε τη σημερινή εξεταστική επιτροπή. Προσπαθείτε να κουκουλώσετε την απουσία του κράτους από το δράμα του λασπότοπου της Ειδομένης και από τη φαβέλα που δυστυχώς έχει δημιουργηθεί στο πρώτο λιμάνι της χώρας. Και ναι, φτάσατε στο σημείο να έχετε περίπου εκχωρήσει στους συνοριοφύλακες της γείτονος χώρας την επιβολή της τάξης στην Ειδομένη. Και όλα αυτά, για να μη σας κατηγορήσουν κάποιοι δικοί σας αλληλέγγυοι ότι καταπατάτε τα δικαιώματα κάποιων προσφύγων.

(Χειροκροτήματα από την πτέρυγα της Νέας Δημοκρατίας)

Αναρωτιέμαι -σας το είπα και την προηγούμενη φορά, αλλά φαίνεται δεν το καταλάβατε- αν έχετε οποιαδήποτε επαφή με την πραγματικότητα, αν αντιλαμβάνεστε ότι ζείτε με την πλάνη -διότι περί πλάνης πρόκειται- μιας ισχνής κοινοβουλευτικής πλειοψηφίας, την ώρα που η κοινωνία σάς έχει γυρίσει οριστικά την πλάτη και πάτε να κρύψετε την εικόνα αποσύνθεσης μιας Κυβέρνησης, η οποία, και σήμερα ακόμη που μιλάμε, πατάει σε δύο βάρκες: στη μία βάρκα, της δήθεν εφαρμογής του μνημονίου, και στην άλλη βάρκα, της ηρωικής αντίστασης.

Φτάσαμε στο σημείο να ζήσουμε το άκρον άωτον του παραλόγου την περασμένη εβδομάδα, την ώρα της υπογραφής της συμφωνίας πώλησης του λιμανιού του Πειραιά στην «COSCO», δύο δικοί σας Υπουργοί να εκφράζουν με απόλυτο τρόπο την αντίθεσή τους στη δική σας υπογραφή. Αν το εννοούν, θα έπρεπε ήδη να είχαν παραιτηθεί ή, σε κάθε περίπτωση, θα έπρεπε να τους είχατε αποπέμψει.

Όμως, φαίνεται ότι απ’ αυτή την Κυβέρνηση του λαϊκισμού και του ψεύδους δεν υπάρχει ίχνος φιλότιμου. Το μόνο που σας ενδιαφέρει είναι να μείνετε στην εξουσία, διότι για την «πρώτη φορά αριστερά», ξέρετε, το φιλότιμο προφανώς είναι ένα αστικό απωθημένο.

(Χειροκροτήματα από την πτέρυγα της Νέας Δημοκρατίας)

Έχετε απεμπολήσει και το αίσθημα της ντροπής.

(Θόρυβος από την πτέρυγα του ΣΥΡΙΖΑ)

Η ντροπή, ξέρετε, είναι αυτή η εσωτερική φωνή, η οποία μας αναγκάζει να συμμορφωνόμαστε με τους άγραφους κανόνες κοινωνικής και πολιτικής συμπεριφοράς. Όμως ούτε ντροπή, δυστυχώς, υπάρχει στην Κυβέρνησή σας.

(Χειροκροτήματα από την πτέρυγα της Νέας Δημοκρατίας)

Δέχεστε αυτόν τον αυτοεξευτελισμό των αντικρουόμενων απόψεων, ακριβώς για να μην αντιμετωπίσετε τις εσωτερικές αντιφάσεις του δικού σας Υπουργικού Συμβουλίου.

Η εικόνα μιας Κυβέρνησης η οποία αντιπολιτεύεται τον εαυτό της θα ήταν φαιδρή, κύριε Τσίπρα, αν δεν ήταν συνάμα και τόσο τραγική. Την ίδια στιγμή -αν πιστέψω τις δηλώσεις σας- που ετοιμάζεστε να φέρετε μέτρα που ξεπερνούν τα 5 δισεκατομμύρια ευρώ, υπογράφετε διακηρύξεις κατά της λιτότητας μαζί με τον Πορτογάλο Πρωθυπουργό. Τι να πω άλλο, δηλαδή;

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΜΑΝΤΑΣ:** Μα, πού να το καταλάβετε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ναι, πού να τα καταλάβουμε!Έχουμε περιορισμένη νοημοσύνη, βλέπετε, κι εμείς και οι Έλληνες πολίτες, που σε όλες τις δημοσκοπήσεις σάς γυρνούν την πλάτη. Κανείς δεν καταλαβαίνει, μόνο εσείς καταλαβαίνετε!

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Βέβαια, για να μην το ξεχάσω, ο αγαπητός Υπουργός Επικρατείας, ο οποίος άνοιξε τις πόρτες και τα παράθυρα στην ΕΡΤ, για να διορίσει κολλητούς και φίλους, ανακαλύπτει ξαφνικά ότι η ΕΡΤ έχει υπερβάλλον προσωπικό και θέλει να το στείλει αλλού!

Θέλοντας, λοιπόν, να ξεφύγετε απ’ αυτές τις αφόρητες αντιφάσεις του πολιτικού σας διπολισμού, θυμηθήκατε τα δάνεια των κομμάτων και των μέσων μαζικής ενημέρωσης.

Εν πάση περιπτώσει, εμείς θα κάνουμε υπεύθυνα τη δουλειά μας, κύριε Τσίπρα. Εγώ σας καλώ να προσέλθετε –όχι εσείς, προφανώς, τα στελέχη σας- με την ίδια υπευθυνότητα σ’ αυτήν την εξεταστική επιτροπή, για να μάθουμε πραγματικά την αλήθεια και βέβαια στην πορεία να μας αποκαλύψετε και τα στοιχεία τα οικονομικά για τον ΣΥΡΙΖΑ. Νομίζω ότι θα τα περιμένουν όλοι οι Έλληνες πολίτες με πολύ μεγάλο ενδιαφέρον.

Το καταλαβαίνω, όμως, ότι αυτό το οποίο σας ζητώ σας είναι δύσκολο. Δεν είναι ακριβώς στο DNA σας. Όμως, ξεπεράστε το για μια φορά.

Αφήστε, επιτέλους, κύριε Τσίπρα, κάτι όρθιο πριν φύγετε, διότι ένα είναι βέβαιο: αργά ή γρήγορα θα φύγετε. Αυτό το γνωρίζουν όλοι. Το γνωρίζουν και οι Έλληνες πολίτες, το γνωρίζουν μέχρι και οι Βουλευτές σας.

(Χειροκροτήματα από την πτέρυγα της Νέας Δημοκρατίας)

Το ερώτημα είναι άλλο: Πόση ζημιά θα έχετε κάνει, κύριε Τσίπρα, στον τόπο, όταν οι πολίτες οριστικά σάς έχουν γυρίσει την πλάτη;

Κάθε μέρα που περνά, κυρίες και κύριοι συνάδελφοι, το αίτημα για πρόωρες εκλογές γίνεται πιο επιτακτικό και, δυστυχώς, οι τραγικοί χειρισμοί των τελευταίων δέκα ημερών το απέδειξαν περίτρανα.

Η «πρώτη φορά αριστερά» κινδυνεύει να σαρώσει τα πάντα στο πέρασμά της. Η κοινωνία ασφυκτιά. Οι πολίτες απελπισμένοι ψάχνουν από κάπου να πιαστούν. Απαιτούν, επιτέλους, να λειτουργήσει το κράτος, να επιστρέψει αυτή η χώρα σε συνθήκες κανονικότητος, να μπορέσουν, επιτέλους, με κάποιον τρόπο να προγραμματίσουν τη ζωή τους, να ελπίζουν σ’ ένα καλύτερο αύριο, ν’ αναπνεύσουν και πάλι. Και μόνο οι εκλογές σήμερα μπορούν να προσφέρουν το οξυγόνο, που τόσο χρειάζεται η πατρίδα μας, οξυγόνο για μια νέα αρχή, οξυγόνο για ν’ αφήσουμε οριστικά πίσω τον λαϊκισμό και την ανικανότητα, οξυγόνο για να ονειρευθούμε και πάλι την Ελλάδα την οποία όλοι αξίζουμε.

Εμείς, κυρίες και κύριοι συνάδελφοι -και κλείνω με αυτό-, είμαστε έτοιμοι να πάρουμε στους ώμους μας και τις δικές σας ευθύνες, αν χρειάζεται, κύριε Τσίπρα. Είναι ευθύνες που δεν μας αναλογούν και έχω πλήρη αίσθηση των δυσκολιών. Δεν έχω, όμως, το δικαίωμα ούτε εγώ ούτε η παράταξή μου να κρυβόμαστε ούτε να φοβόμαστε. Και η Νέα Δημοκρατία, ίσως πολύ πιο σύντομα από ό,τι θα το περιμέναμε και εμείς, θα κληθεί και πάλι να αναλάβει το δύσκολο έργο ανόρθωσης της Ελλάδας. Θα τα καταφέρει, διότι -δυστυχώς- έτσι όπως τα κάνατε, δεν υπάρχει άλλη επιλογή!

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Πρόεδρε.

Έχει ζητήσει και θα πάρει τον λόγο ο Πρωθυπουργός.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πάλι;

**ΠΡΟΕΔΡΟΣ (Νικόλαος Βούτσης):** Ναι, βεβαίως! Είναι δυνατόν να λέτε «πάλι»;

(Θόρυβος στην Αίθουσα)

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Πότε γίνεται αυτό;

**ΠΡΟΕΔΡΟΣ (Νικόλαος Βούτσης):** Πάντοτε, όταν υπάρχει μία αναφορά...

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Κεγκέρογλου!

Θα παρακαλούσα να μη βγουν Βουλευτές από την Αίθουσα, διότι αμέσως μετά θα κλείσουμε και θα λήξουμε ένα σοβαρό διαδικαστικό ζήτημα, πριν δώσουμε τον λόγο στην Πρόεδρο της Δημοκρατικής Συμπαράταξης.

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα είμαι σύντομος, κύριε Πρόεδρε, γιατί έχει να πάρει το αεροπλάνο ο κ. Μητσοτάκης. Δεν θα αργήσω.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχασα ήδη τη μία πτήση, κύριε Πρόεδρε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, ξεκινήσατε την ομιλία σας με μια φράση εξόχως επιθετική, ότι εμείς ήρθαμε εδώ και σας εκβιάζουμε, σας απειλούμε και ζητάμε να γίνει εξεταστική επιτροπή.

Δεν εκβιάζουμε και δεν απειλούμε κανέναν. Ζητάμε να βγουν στο φως αυτά που θέλει να μάθει ο ελληνικός λαός. Λέτε ότι το κάνουμε αυτό, διότι σας απειλούμε να σας βάλουμε τρία μέτρα κάτω από τη γη.

Κύριε Μητσοτάκη, κάποιοι άλλοι προσπάθησαν να βάλουν τρία μέτρα κάτω από τη γη το σκάνδαλο του ΚΕΕΛΠΝΟ.

(Χειροκροτήματα από την πτέρυγα του ΣΥΡΙΖΑ)

Αλλά δεν θα μπει τρία μέτρα κάτω από τη γη το σκάνδαλο του ΚΕΕΛΠΝΟ ούτε το σκάνδαλο της «SIEMENS» ούτε τα θαλασσοδάνεια των κομμάτων ούτε και το σκάνδαλο της φοροδιαφυγής και της λίστας Λαγκάρντ!

Σας ζήτησα για άλλη μια φορά σήμερα να πάρετε μια θέση για τον περιβόητο στενό συνεργάτη του πρώην Πρωθυπουργού, του κ. Σαμαρά, ο οποίος δεν υπάρχει λίστα που να μην είναι μπλεγμένος. Και εσείς, αντί να πάρετε μια υπεύθυνη θέση και στάση, ουσιαστικά μας εγκαλέσατε για την αναφορά μας στον στενό συνεργάτη του πρώην Πρωθυπουργού, ο οποίος βεβαίως και τότε κατηγορείτο από εμάς ως αντιπολίτευση και κατηγορείται και σήμερα ότι την υπόθεση της λίστας Λαγκάρντ μαζί με τον κ. Βενιζέλο την έκρυψαν και πήγαν στο δικαστήριο μόνο τον Παπακωνσταντίνου και απέκρυψαν τις δικές τους ευθύνες.

Ο κ. Βενιζέλος είχε ακριβώς την ίδια ευθύνη με τον κ. Παπακωνσταντίνου. Ήταν Αντιπρόεδρος του κ. Σαμαρά. Και βεβαίως σήμερα μαθαίνουμε, όλως τυχαίως, ότι σε αυτή τη λίστα ήταν συγγενικά πρόσωπα του κ. Σαμαρά. Και χωρίς ντροπή σήμερα καταθέτει μηνύσεις και εσείς έρχεστε εδώ και υπερασπίζεστε τον κ. Παπασταύρου, λέγοντας ότι του στερούμε το δικαίωμα σε μια δίκαιη δίκη!

(Θόρυβος-έντονες διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, μην παρεμβαίνετε.

Κύριε Βορίδη, μη με αναγκάζετε να λέω ονόματα. Σας παρακαλώ, κάνετε ησυχία! Ακούστηκαν πολλά ονόματα.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Μπορώ να συνεχίσω, κύριε Πρόεδρε;

Όμως, κύριε Μητσοτάκη, γλώσσα λανθάνουσα! Διότι εμείς αυτό που ζητάμε είναι να δώσετε εξηγήσεις, να προχωρήσει η δικαιοσύνη και να διαλευκανθεί η υπόθεση.

Εσείς, εν τη ρύμη του λόγου σας, ξέρετε τι είπατε; Για τη συμμετοχή του κ. Παπασταύρου στη «λίστα των φοροφυγάδων». Δηλαδή, εσείς τον αποκαλέσατε «φοροφυγά». Τον κάψατε τον άνθρωπο! Δεν χρειάζεται να πω τίποτα παραπάνω.

(Χειροκροτήματα από την πτέρυγα του ΣΥΡΙΖΑ)

Όμως, έχετε το θράσος, κύριε Μητσοτάκη, να συγκρίνετε τα δάνεια της Νέας Δημοκρατίας με τα δάνεια ενός κόμματος, που, εκείνη την εποχή των παχιών αγελάδων, που η Βουλή εδώ αποφάσιζε και έδινε 86 εκατομμύρια ευρώ κρατική χρηματοδότηση, είχε ποσοστό 3% και φυσικά για τα δάνεια που έπαιρνε είχε βάλει υποθήκη το κτήριο των γραφείων του κόμματος στην πλατεία Κουμουνδούρου.

Εσείς ποια υποθήκη έχετε βάλει; Ποιες εξασφαλίσεις είχατε για τα 200 εκατομμύρια της χρηματοδότησης από τις τράπεζες, κύριε Μητσοτάκη;

(Χειροκροτήματα από την πτέρυγα του ΣΥΡΙΖΑ)

Απαντήστε στον ελληνικό λαό!

Συγκρίνετε έναν δανεισμό 200 εκατομμυρίων με έναν δανεισμό με υποθήκη και με εξασφαλίσεις της τάξης των 8 εκατομμυρίων ευρώ. Μιλάω για μεγέθη τα οποία είναι 200 με 10, μέσες άκρες.

Το ερώτημα, λοιπόν, κύριε Μητσοτάκη, είναι: Εξυπηρετούνται τα δάνειά σας; Αυτό είναι το ερώτημα. Λέτε ότι θα δώσετε όλη την κρατική χρηματοδότηση για την εξυπηρέτηση των δανείων σας. Μα, ξέρετε πόσο είναι το σύνολο της κρατικής χρηματοδότησης σήμερα; Περίπου 6 εκατομμύρια ευρώ. Πόσα παίρνει η Νέα Δημοκρατία; Πόσα χρόνια θα κάνετε, για να αποπληρώσετε αυτά τα δάνεια; Θα κάνετε πάνω από ογδόντα χρόνια! Αυτό θέλετε να μας πείτε;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Σας παρακαλώ, κάνετε ησυχία!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, είπατε ότι είστε ανοιχτός, είπατε «να τα βγάλετε όλα στο φως». Εγώ, λοιπόν, επειδή με προκαλέσατε, σας λέω «ελάτε να βάλουμε ορκωτούς λογιστές στα ταμεία σας και στα ταμεία μας».

Να μας βγάλετε, όμως και τα τιμολόγια του κ. Μαυρίκου στην εξεταστική επιτροπή, κύριε Μητσοτάκη, διότι δεν τα έχετε βγάλει όλα στο φως. Κάποια τα έχετε αποκρύψει.

(Χειροκροτήματα από την πτέρυγα του ΣΥΡΙΖΑ)

Και να σας πω και κάτι ακόμα.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, σας παρακαλώ πολύ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Συγκρίνετε τις μεγάλες υποθέσεις για τις οποίες λέτε ότι εμείς στοχοποιούμε στελέχη σας –και εννοείτε τον κ. Παπασταύρου- με την υπόθεση του κ. Σταθάκη. Προσπαθείτε, λοιπόν, και σε αυτό το σημείο να κάνετε έναν άθλιο συμψηφισμό –διότι, λέγε λέγε, κάτι θα μείνει– το ίδιο είναι η υπόθεση της φοροδιαφυγής, η συμμετοχή σε λίστες, με την υπόθεση του ότι είχε κάνει μία παράλειψη στο «πόθεν έσχες» και εξετάστηκε.

(Θόρυβος – διαμαρτυρίες από την πτέρυγα της Νέας Δημοκρατίας)

Γιατί φωνάζετε; Γιατί φωνάζετε;

**ΘΕΟΔΩΡΑ ΜΠΑΚΟΓΙΑΝΝΗ:** Γιατί οι υπόλοιποι πήγαμε στη δικαιοσύνη, γι’ αυτό!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ακούστε, μη φωνάζετε.

**ΠΡΟΕΔΡΟΣ (Νικόλαος Βούτσης):** Μην παρεμβαίνετε!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Η Επιτροπή «πόθεν έσχες», λοιπόν -για να σας ενημερώσω, κυρία Μπακογιάννη, που φωνάζετε-, στην οποία, όπως γνωρίζετε, δεν συμμετέχουν μόνο στελέχη του ΣΥΡΙΖΑ, συμμετέχουν δικαστικοί και συμμετέχουν και στελέχη του δικού σας κόμματος, και για την υπόθεση του κ. Σταθάκη και για την υπόθεση του κ. Φλαμπουράρη –που τα έχετε κάνει σημαίες και προεκλογικά και μετά τις εκλογές- απεφάνθη και έβαλε και τις δύο υποθέσεις αυτές στο αρχείο. Και η απόφαση ήταν σχεδόν ομόφωνη, έξι-ένα, ένα στέλεχος της Νέας Δημοκρατίας μειοψήφησε, οι έξι πλειοψήφησαν. Και από τους έξι οι δύο ήταν μόνο του ΣΥΡΙΖΑ.

Γιατί, λοιπόν, επανέρχεστε ξανά και ξανά σε ένα θέμα; Για να δημιουργήσετε την άθλια εντύπωση του συμψηφισμού σε μία καθαρή ιστορία, απέναντι στην αθλιότητα της φοροδιαφυγής, την αθλιότητα της «SIEMENS», την αθλιότητα των θαλασσοδανείων;

(Χειροκροτήματα από την πτέρυγα του ΣΥΡΙΖΑ)

Θέλετε, λοιπόν, κυρίες και κύριοι συνάδελφοι της Νέας Δημοκρατίας, να απαντάμε και εμείς με τον ίδιο τρόπο; Όχι! Εμείς εκλαμβάνουμε, βέβαια, αυτή σας τη στάση ως αδυναμία πολιτική και δεν θα απαντάμε με μηνύσεις σε αυτού του είδους τις αθλιότητες. Ας κάνετε όσες μηνύσεις θέλετε! Την ιστορία της φοροδιαφυγής, την ιστορία των θαλασσοδανείων, την ιστορία των εκβιαστών, την ιστορία της «SIEMENS» εμείς θα την αναδείξουμε! Όσες μηνύσεις θέλετε κάνετε!

Όμως, για άλλη μία φορά, κύριε Μητσοτάκη, αποδειχθήκατε ένας κακός συνήγορος του Διεθνούς Νομισματικού Ταμείου. Το Διεθνές Νομισματικό Ταμείο δεν χρειάζεται συνηγόρους. Ό,τι έχουν να πουν το λένε δημόσια. Μας καταθέσατε, όμως, εδώ στα Πρακτικά τις δηλώσεις σας, στις οποίες αυτό το οποίο λέτε είναι ότι συμφωνείτε σε ένα ουσιώδες ποσό μεταρρυθμίσεων, σε αυτά που προτείνει το Διεθνές Νομισματικό Ταμείο.

Εγώ χαίρομαι που τα λέτε αυτά, γιατί αυτή είναι η ιδεολογία σας, αυτή είναι η άποψή σας. Αυτό για το οποίο δεν χαίρομαι είναι να υπερασπίζεστε το ταμείο εκεί που δεν χρειάζεται να το υπερασπίσετε, στην απαίτησή του για νέα μέτρα και στις διαρροές δεξιά και αριστερά, ότι το θέμα δεν είναι αν κάποιοι επιχειρούν να οδηγήσουν τη χώρα σε συνθήκες ασφυξίας, αλλά ποιοι αναδεικνύουν, ποιοι βγάζουν αυτές τις διαρροές.

Όμως, κύριε Μητσοτάκη, επειδή σήμερα είχατε μια γραμμένη ομιλία, που μιλούσε πάλι για την εξεταστική επιτροπή, ατυχήσατε, διότι προφανώς δεν λάβατε υπ’ όψιν σας μια πολύ σημαντική εξέλιξη. Είχατε μια γραμμένη ομιλία, που μιλούσε για εξεταστική επιτροπή, για τη μεγάλη ζημιά που προκάλεσε στις τράπεζες η διαπραγμάτευση. Και ατυχήσατε όχι μόνο γιατί όλη η ελληνική κοινωνία γνωρίζει ότι οι τράπεζες ανακεφαλαιοποιήθηκαν με μόλις 5,7 δισεκατομμύρια, ενώ η συμφωνία προέβλεπε 25 δισεκατομμύρια και οι αγορές έβαλαν, περίπου, 8 δισεκατομμύρια στις τράπεζες αυτές. Ατυχήσατε και γιατί σήμερα ο Μάριο Ντράγκι, ο Διοικητής της Ευρωπαϊκής Κεντρικής Τράπεζας, εξέδωσε μία ανακοίνωση που μάλλον θα σας αναγκάσει από εδώ και πέρα να λέτε το παραμύθι σας «περί κατάρρευσης και συρρίκνωσης της οικονομίας» χωρίς δράκο. Ο Μάριο Ντράγκι ανακοίνωσε τη συμμετοχή των ελληνικών τραπεζών στο πρόγραμμα της ποσοτικής χαλάρωσης.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Δεν έχει δράκο το παραμύθι σας, κύριε Μητσοτάκη!

Αυτή η απόφαση ισοδυναμεί με έμμεση κεφαλαιακή ενίσχυση…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** …κι αυτό σημαίνει ότι οι εγχώριες τράπεζες μπορούν να πουλήσουν σταδιακά, εντός της χρονιάς, έως και το 50% των ομολόγων έκδοσης του EFSF, τα οποία εντάσσει μέσα στη διαδικασία της ποσοτικής χαλάρωσης, ομόλογα τα οποία διακρατούν στα χαρτοφυλάκιά τους οι ελληνικές τράπεζες, ύψους πάνω από 30 δισεκατομμύρια ευρώ. Το 50%, λοιπόν. Αυτό σημαίνει ότι θα έχουν μία ενίσχυση οι τράπεζες πάρα πολύ σημαντική, ύψους 18,5 δισεκατομμυρίων ευρώ.

Αντιλαμβάνεστε ότι αυτό δεν αποτελεί μόνο μια ουσιώδη ανακούφιση των τραπεζών και της ρευστότητας. Αυτό αποτελεί και την αρχή του τέλους της κρίσης και της αξιολόγησης που έρχεται, θέλετε, δεν θέλετε, χωρίς επιπλέον μέτρα, όπως θέλει διακαώς το Διεθνές Νομισματικό Ταμείο!

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΒΛΑΣΗΣ:** Να δούμε πώς θα πάτε στα χωριά σας…

**ΠΡΟΕΔΡΟΣ (Νικόλαος Βούτσης):** Ελάτε, όλοι θα πάνε στα χωριά τους. Κοιτάξτε, μην το ξαναπείτε αυτό. Αυτά, είπαμε και στη Διάσκεψη των Προέδρων, να… Συνεννοηθήκαμε, λοιπόν.

Συνεχίστε, κύριε Πρωθυπουργέ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Μητσοτάκη, είπατε για άλλη μία φορά ότι ζητάτε εκλογές και ότι ό,τι και να κάνουμε –απευθυνθήκατε σε εμένα προσωπικά και στην Κυβέρνηση- «αργά ή γρήγορα θα φύγετε». Έτσι μας είπατε. Θέλω να σας υπενθυμίσω ότι το «αργά» από το «γρήγορα» έχει μία διαφορά.

Κύριε Μητσοτάκη, είστε γόνος μιας ιστορικής οικογένειας, την οποία τιμώ. Θέλω να σας πω ότι ο πατέρας σας έκανε είκοσι πέντε χρόνια, από το 1965 έως το 1990, να γίνει Πρωθυπουργός. Εσείς, με αυτά που λέτε και κάνετε, θα κάνετε πολύ περισσότερα και δεν ξέρω αν θα γίνετε.

(Χειροκροτήματα από την πτέρυγα του ΣΥΡΙΖΑ)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Ορίστε, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε,κατ’ αρχάς πρέπει να σας πω ότι μου έκανε εντύπωση το γεγονός ότι επιλέξατε να ξεκινήσετε την τοποθέτησή σας κάνοντας μία αναφορά στη θλιβερή φράση την οποία εκστόμισε ο Υπουργός Υγείας κ. Πολάκης, χωρίς να την καταδικάσετε.

Σας ζητώ, λοιπόν, αυτή την απαράδεκτη κουβέντα να την καταδικάσετε, έστω και τώρα, δημόσια και να μη χρησιμοποιείτε αυτή τη φράση, για να διαστρεβλώνετε τα δικά μου επιχειρήματα.

(Χειροκροτήματα από την πτέρυγα της Νέας Δημοκρατίας)

Διότι είναι πράγματι θλιβερό, στην προσπάθειά της να εκπέμψει η Κυβέρνησή σας πολιτική μαγκιά, να υιοθετείτε μια φρασεολογία, η οποία στην ουσία ενθαρρύνει τη βία και στοχοποιεί συγκεκριμένους δημοσιογράφους, οι οποίοι, κακώς, κάκιστα καταδικάζονται από το Διοικητικό Συμβούλιο της ΕΣΗΕΑ για την ελεύθερη έκφραση γνώμης. Αυτά θα περίμενα να τα καταδικάσετε σε μία χώρα, η οποία σέβεται την ελευθερία της άποψης.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έρχομαι τώρα στο αγαπημένο σας θέμα.

Αναρωτιέμαι μερικές φορές, κυρίες και κύριοι συνάδελφοι, πόση λίστα Λαγκάρντ και πόσους κυρίους Παπασταύρου μπορεί να καταναλώσει πια η ελληνική κοινωνία. Αναρωτιέμαι πραγματικά!

**ΓΕΩΡΓΙΟΣ ΠΑΝΤΖΑΣ:** Εσείς θα το απαντήσετε!

(Θόρυβος από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι, δεν θα απαντήσω εγώ. Αυτό είναι το λάθος το οποίο κάνετε!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, μην απαντάτε. Ρητορική είναι η ερώτηση και καλά κάνει. Ελάτε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν θα απαντήσω εγώ. Δεν θα απαντήσει η Νέα Δημοκρατία. Δεν θα απαντήσει καν ο Πρωθυπουργός. Γι’ αυτό τον εγκαλώ. Θα απαντήσει η ανεξάρτητη ελληνική δικαιοσύνη. Κανείς δεν είναι ένοχος μέχρι να καταδικαστεί, κύριε Τσίπρα!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να τα λέμε όλα, για να τελειώσει πια αυτό το παραμύθι!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Σας παρακαλώ, ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ο κ. Παπασταύρου κατηγορείται για μια υπόθεση φοροδιαφυγής. Έχει προσφύγει στα διοικητικά δικαστήρια. Έχει εκδικαστεί η υπόθεσή του;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Πλήρωσε!

(Θόρυβος από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έχει προσφύγει στα διοικητικά δικαστήρια. Δεν γνωρίζετε καν τα βασικά.

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, σας παρακαλώ! Κάντε ησυχία, παρακαλώ! Όταν υποβάλλονται κάποιες ερωτήσεις στο πλαίσιο μιας αγόρευσης, έχουν και ρητορικό χαρακτήρα. Δεν είναι προς απάντηση.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Τέσσερις δικαστικοί τι είναι;

**ΘΕΟΔΩΡΑ ΜΠΑΚΟΓΙΑΝΝΗ:** Η επιτροπή! Στη δικαιοσύνη, αν έχεις τα κότσια, πήγαινε!

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Φλαμπουράρη και κυρία Μπακογιάννη! Διακόπτουμε τον ειρμό της ομιλίας και της σκέψης.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** …(δεν ακούστηκε)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία από τα υπουργικά έδρανα! Παρακαλώ, κύριε Κουρουμπλή και κύριε Φλαμπουράρη, ησυχία!

Κύριε Μητσοτάκη, συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναρωτιέμαι μερικές φορές, κυρίες και κύριοι συνάδελφοι, αν έχετε εξετάσει το ενδεχόμενο ότι οποιοσδήποτε προσφεύγει στη δικαιοσύνη μπορεί και να αθωωθεί. Έχετε εξετάσει αυτό το ενδεχόμενο, ότι υπάρχει και αυτή η περίπτωση;

Όταν κάποιος προσφεύγει στη δικαιοσύνη, κύριε Τσίπρα, μπορεί και να αθωωθεί. Αν συμβεί αυτό, τι θα πείτε; Θα ζητήσετε συγγνώμη; Αυτό περιμένω από εσάς. Αν αθωωθεί ο κ. Παπασταύρου, να βγείτε ανοικτά και να ζητήσετε συγγνώμη.

Εγώ, όμως, σας εγκαλώ για κάτι άλλο. Εγώ σας εγκαλώ ότι, πολιτικοποιώντας με αυτόν τον τρόπο μια υπόθεση, ασκείτε έμμεση πίεση στο δικαστήριο. Γι’ αυτό σας εγκαλώ. Κι αυτό είναι που δεν μπορείτε να καταλάβετε! Γι’ αυτό παρεμβαίνετε στη δικαιοσύνη και δεν την αφήνετε ελεύθερη και ανεξάρτητη να πάρει τις αποφάσεις της!

Έρχομαι τώρα στα ζητήματα του «πόθεν έσχες» και των άρσεων ασυλίας. Κοιτάξτε, εμείς στη Νέα Δημοκρατία έχουμε μια απλή αρχή. Κατά κανόνα ψηφίζουμε υπέρ εμείς οι ίδιοι της άρσης, για να μπορέσουμε να πάμε στον φυσικό μας δικαστή.

**ΘΕΟΔΩΡΑ ΜΠΑΚΟΓΙΑΝΝΗ:** Αυτή είναι η διαφορά μας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αυτή, λοιπόν, η μικρή λεπτομέρεια σας έχει διαφύγει. Γιατί, λοιπόν, δεν πήγαν τα στελέχη σας, κύριε Τσίπρα, στον φυσικό τους δικαστή; Γιατί, κύριε Φλαμπουράρη; Γιατί, κύριε Σταθάκη; Υπάρχει μια υπόθεση. Υπάρχει μια εκκρεμότητα. Εσείς ο ίδιος θα έπρεπε να επιδιώξετε αυτή η υπόθεση να διερευνηθεί και όχι να μπει στο αρχείο.

Εγώ δεν λέω αυτή τη στιγμή ότι έχετε κάνει κάτι μεμπτό. Δεν το γνωρίζω. Αλλά αυτό το οποίο γνωρίζω είναι ότι, όταν μια υπόθεση μπαίνει έτσι στο ράφι, είναι φυσικό να υπάρχουν ερωτηματικά. Εσείς ο ίδιος, λοιπόν, και ο κ. Σταθάκης είχατε κάθε λόγο να επιδιώξετε την άρση της ασυλίας, να εξεταστεί η υπόθεση από τη δικαιοσύνη.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ (Υπουργός Επικρατείας):** Ποια άρση ασυλίας; Σε εμένα, κύριε;

(Θόρυβος από την πτέρυγα του ΣΥΡΙΖΑ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μιλάω για τον κ. Σταθάκη. Η δική σας υπόθεση είναι λίγο πιο περίπλοκη.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Μπαλαούρα, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έρχομαι τώρα, κύριε Τσίπρα, στο άλλο αγαπημένο σας θέμα.

**ΠΡΟΕΔΡΟΣ (Νικόλαος Βούτσης):** Κύριε Μητσοτάκη, δεν υπήρξε αίτημα άρσης ασυλίας για τον κ. Φλαμπουράρη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αναφέρθηκα στον κ. Σταθάκη. Ήμουν πολύ συγκεκριμένος.

**ΠΡΟΕΔΡΟΣ (Νικόλαος Βούτσης):** Μάλιστα, να διευκρινιστεί. Γι’ αυτό κάνω την παρέμβαση.

(Θόρυβος από την πτέρυγα της Νέας Δημοκρατίας)

Παρακαλώ, κάντε ησυχία από εδώ!

Ελάτε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Έρχομαι τώρα στο αγαπημένο σας θέμα, στον ρόλο του Διεθνούς Νομισματικού Ταμείου.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι! Σας παρακολουθούν από τα θεωρεία και τα παιδιά από την Ηλεία. Δεν το έχω ανακοινώσει ακόμα! Δεν το κάνετε γι’ αυτό!

Ορίστε, κύριε Μητσοτάκη, συνεχίστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, δεν θα μακρηγορήσω.

Έρχομαι τώρα στο αγαπημένο σας θέμα, στον ρόλο του Διεθνούς Νομισματικού Ταμείου. Για την ακρίβεια, στη συνέντευξη στην οποία αναφερθήκατε, είπα ότι συμφωνώ με τα πιο πολλά διαρθρωτικά μέτρα τα οποία προτείνει το ταμείο. Είναι τα ίδια μέτρα, τα οποία και εσείς υπογράψατε. Μην ξεχνιόμαστε, εσείς τα υπογράψατε. Διότι ακριβώς αυτά τα διαρθρωτικά μέτρα -και αναφέρθηκα συγκεκριμένα στις αποκρατικοποιήσεις- είναι ακριβώς τα μέτρα τα οποία δεν προωθείτε ή, όταν εσείς επιχειρείτε να τα προωθήσετε, έρχονται κάποιοι Υπουργοί σας, για να τα υπονομεύσουν. Σε αυτά αναφέρθηκα, προς αποκατάσταση της αλήθειας.

Ως προς δε το ζήτημα της υποκλαπείσας συνομιλίας, δεν κατηγόρησα κανέναν, κύριε Τσίπρα. Εγώ δεν γνωρίζω ποιος έκανε αυτή την υποκλοπή ούτε θα μπορούσα ποτέ να διανοηθώ να αφήσω οποιοδήποτε υπονοούμενο. Σας κατηγόρησα για κάτι άλλο. Σας κατηγόρησα ότι η δραματοποίηση μιας τέτοιας διαρροής δημιουργεί ένα αρνητικό κλίμα, το οποίο δεν βοηθάει τη διαπραγμάτευση. Πράγματι, σήμερα πιστεύω…

**ΧΡΗΣΤΟΣ ΜΑΝΤΑΣ:** Η πιστωτική ασφυξία…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μη μου μιλάτε για πιστωτική ασφυξία. Εσείς την προκαλέσατε και οδηγήσατε τις τράπεζες σε χρεοκοπία. Σας παρακαλώ, λοιπόν, πολύ!

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Για τον Ντράγκι να μας πείτε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πού τον μάθατε τον Ντράγκι εσείς, κύριε Μπαλαούρα; Θα απαντήσω και για αυτό, μην ανησυχείτε.

Ας έρθουμε τώρα, λοιπόν, στο ζήτημα των τραπεζών. Ευπρόσδεκτη εξέλιξη η σημερινή δήλωση του κ. Ντράγκι. Κανείς δεν θα διαφωνήσει με αυτό.

Για άλλο σας ρωτάμε, όμως, κύριε Τσίπρα. Τα έχετε μπλέξει λίγο. Εμείς σας εγκαλούμε για το γεγονός ότι η αξία των μετοχών που κατείχε το Ταμείο Χρηματοπιστωτικής Σταθερότητας είχε ξεπεράσει τα 20 δισεκατομμύρια ευρώ. Αυτά είναι χρήματα των Ελλήνων φορολογουμένων και πήγαν στο μηδέν με τις επιλογές σας. Για αυτό σας εγκαλούμε, για καταστροφή της περιουσίας των Ελλήνων!

(Χειροκροτήματα από την πτέρυγα της Νέας Δημοκρατίας)

Μη συγχέετε, λοιπόν, δύο ανόμοια πράγματα και για αυτό θα έπρεπε να έχετε κάθε λόγο εσείς να θέλετε την εξεταστική επιτροπή. Ακόμα δεν μου έχετε απαντήσει το εξής: Θα ψηφίσετε αυτή την εξεταστική επιτροπή, ναι ή όχι; Θα την ψηφίσετε; Πείτε μου με ένα ναι ή με ένα όχι. Διότι εγώ ακόμα επίσημη απάντηση δεν έχω πάρει. Θα έπρεπε να έχετε κάθε λόγο να θέλετε σε αυτή την εξεταστική επιτροπή να ακουστεί και η δική σας οπτική γωνία. Ιδού, λοιπόν, πεδίον δόξης λαμπρό! Περιμένω τουλάχιστον σε αυτό μια ξεκάθαρη απάντηση μέχρι το τέλος της συζήτησης.

Κλείνω με αυτή την «καραμέλα» για τα επιπλέον μέτρα. Φαντάζομαι, όταν αναφέρεστε σε επιπλέον μέτρα, ότι εννοείτε επιπλέον των επιπλέον 5,3 δισεκατομμυρίων. Αυτό, για να το ξεκαθαρίσουμε.

(Χειροκροτήματα από την πτέρυγα της Νέας Δημοκρατίας)

Διότι τα 5,5 δισεκατομμύρια εσείς τα φέρνετε. Αν υπάρχουν και άλλα, πέραν των 5,5 δισεκατομμυρίων, αυτό δεν το ξέρω.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το 4ο Δημοτικό Σχολείο Πύργου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Κουμουτσάκο, μην εξέρχεστε, παρακαλώ. Είπα να μην εξέλθουν οι Βουλευτές της Αιθούσης.

Θα μου επιτρέψετε να σας ενημερώσω ακριβώς για τη διαδικασία και να πάρουμε και μια ουσιαστική απόφαση για το πέρας. Είναι να μιλήσουν πέντε πολιτικοί Αρχηγοί, κατά σειρά η κ. Γενηματά, ο κ. Μιχαλολιάκος, ο κ. Θεοδωράκης, ο κ. Καμμένος και ο κ. Λεβέντης. Επίσης, είναι να μιλήσει ο Υπουργός κ. Παππάς. Είχε μιλήσει προηγούμενα ο κ. Παρασκευόπουλος. Εκ των Κοινοβουλευτικών Εκπροσώπων είναι να μιλήσουν ο κ. Δένδιας, ο κ. Φάμελλος και ενδεχομένως ο κ. Παφίλης.

Υπάρχουν, επίσης, από τον ενιαίο κατάλογο έξι Βουλευτές, οι οποίοι θα παρεμβληθούν ανά δύο στους δύο ή στους τρεις Κοινοβουλευτικούς Εκπροσώπους. Αυτό συνολικά είναι μια διαδικασία περί τις δύο με δυόμισι ώρες.

Από τις μέχρι τώρα αγορεύσεις των εισηγητών των κομμάτων, των Κοινοβουλευτικών Εκπρόσωπων και των πολιτικών Αρχηγών τεκμαίρεται, όπως αποδεικνύεται και από τα Πρακτικά, ότι από όλα τα κόμματα υπάρχει συναίνεση, ανεξαρτήτως του τι και πώς το βλέπει ο καθένας, για τη δημιουργία και τη σύσταση της εξεταστικής επιτροπής. Και στο παρελθόν υπήρξαν τέτοιες διαδικασίες, έχουμε για συγκεκριμένες ημερομηνίες συγκεκριμένες επιτροπές.

Αυτή η ομόφωνη απόφαση της Βουλής πρέπει, κατά το Σύνταγμα, να τεκμαίρεται τουλάχιστον από εκατόν είκοσι Βουλευτές. Οι παρόντες και οι παρούσες εδώ συνάδελφοι υπερβαίνουν κατά πολύ αυτόν τον αριθμό. Άρα, αν κανείς εκ των παρόντων ανδρών ή γυναικών Βουλευτών δεν έχει αντίρρηση, ως προς αυτό δεν θα γίνει ονομαστική ψηφοφορία και θα προχωρήσουμε κανονικά τη διαδικασία μας. Θα εξαντληθεί ο κατάλογος, αλλά δεν θα υπάρχει στο τέλος ονομαστική ψηφοφορία.

Υπάρχει κάποιος ή κάποια Βουλευτής, που να είναι αντίθετος στη σύσταση της εξεταστικής επιτροπής;

Ουδείς.

(Θόρυβος στην Αίθουσα)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε!

**ΠΡΟΕΔΡΟΣ (Νικόλαος Βούτσης):** Κύριε Κεγκέρογλου, ένα λεπτό.

Ένα λεπτό, παρακαλώ, κύριοι συνάδελφοι, καθίστε. Παρακαλώ, καθίστε!

Προφανώς οι αποφάσεις για τον αριθμό, για τα μέλη και γι’ αυτή καθεαυτή την ύπαρξη της εξεταστικής θα ληφθούν, αν είναι, στο τέλος κατά τον γνωστό τρόπο, δηλαδή με τους εκπροσώπους των κομμάτων. Δεν κλείνει η διαδικασία. Έτσι; Είναι σαφές.

Επαναλαμβάνω, όμως, επειδή υπήρξαν ερωτήματα από κάποιους συναδέλφους, οι οποίοι έχουν δουλειά είτε στην περιφέρεια είτε αλλού, ότι το θέμα της ονομαστικής ψηφοφορίας μπορούμε να το κλείσουμε τώρα, εφόσον δεν κατετέθη συγκεκριμένη αντίδραση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Συνεπώς το Σώμα ομοφώνως αποφάσισε, με πολύ μεγαλύτερη παρουσία των εκατόν είκοσι, να διεξαχθεί η διαδικασία χωρίς ονομαστική ψηφοφορία στο τέλος.

Η Πρόεδρος της Δημοκρατικής Συμπαράταξης κ. Γενηματά έχει τον λόγο, παρακαλώ πολύ.

(Θόρυβος στην Αίθουσα)

Παρακαλώ πολύ όσοι είναι να αποχωρήσουν να το κάνουν. Συνεχίζουμε τη διαδικασία. Κλείστε τις πόρτες.

Παρακαλώ, κύριε Καραγιαννίδη! Μη με αναγκάζετε να λέω ονόματα. Όλοι να κοιτάζουν προς τα εδώ και να μην κάνουν «πηγαδάκια».

Κυρία Πρόεδρε, έχετε τον λόγο.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ, κύριε Πρόεδρε.

Κύριε Πρωθυπουργέ, η χώρα βυθίζεται και εσείς ξανά το βιολί σας, το έργο «Διαπλοκή», το έργο «Λάσπη», το έργο «Κοκορομαχία». Όμως, δεν σας σώζει τίποτα, κανένας αντιπερισπασμός, κανένα πυροτέχνημα, κανένα επικοινωνιακό παιχνίδι.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Φτάσατε σήμερα, μάλιστα, να αμφισβητήσετε και πορίσματα εξεταστικών επιτροπών της Βουλής. Δεν πρόκειται να σας βοηθήσουν να ξεφύγετε από την πραγματικότητα, γιατί αυτή είναι αμείλικτη.

(Θόρυβος στην Αίθουσα)

Κύριε Πρόεδρε, αν θέλετε, να φροντίσετε να υπάρξει ησυχία.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΓΕΩΡΓΙΟΣ ΑΡΒΑΝΙΤΙΔΗΣ:** Κύριε Πρόεδρε, πείτε να κάνουν ησυχία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, παρακαλώ! Δεν ακούγεται η Πρόεδρος.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Κύριε Πρόεδρε, μιας και φροντίσατε, περίπου, να διαλύσετε την Ολομέλεια, πριν ολοκληρώσουν τις τοποθετήσεις τους οι πολιτικοί Αρχηγοί, τουλάχιστον προσπαθήστε να ακουστεί η φωνή μας. Γιατί μην ανησυχείτε, θα φροντίσω εγώ να ακουστεί η φωνή μου, κύριε Πρόεδρε, μιας και εσείς φροντίζετε να διαλύσετε την Ολομέλεια και να μην ακουστούμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τι κάνετε! Μιλούσατε πριν και δεν βλέπατε την Αίθουσα.

**ΠΡΟΕΔΡΕΥΩΝ (Αναστάσιος Κουράκης):** Έχετε δίκιο. Συγγνώμη, κυρία Πρόεδρε.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Η πραγματικότητα είναι αμείλικτη και δεν συμψηφίζεται ούτε με τον λαϊκισμό ούτε με τη διχαστική ρητορική ούτε με τα νταηλίκια, φυσικά. Δεν σας σώζει τίποτα από την κατακραυγή του ελληνικού λαού.

Φαίνεται πως δεν μάθατε τίποτα από τα περσινά λάθη…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κάτσε κάτω! Μιλάει Αρχηγός!

(Θόρυβος-διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Τώρα θα λύσετε, την ώρα που μιλάμε, όλα τα προβλήματα της περιφέρειάς σας απευθείας με τον Πρωθυπουργό; Λίγο σεβασμό!

**ΠΕΤΡΟΣ ΚΩΝΣΤΑΝΤΙΝΕΑΣ:** Ζητώ συγγνώμη!

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ωραία, σας ευχαριστώ.

Έλεγα, λοιπόν -και ελπίζω να μετρήσει ο χρόνος από την αρχή-, ότι δεν διδαχθήκατε τίποτα από τα περσινά σας λάθη και από το πόσο πίσω οδηγήσατε τη χώρα, κάτι που πληρώνει σήμερα ο ελληνικός λαός.

Είστε μια Κυβέρνηση που κάθε μέρα ψάχνετε να βρείτε μια κρυψώνα για να κρύψετε αυτά που είπατε την προηγούμενη, τα ψέματα και τις κοροϊδίες. Σήμερα πανηγυρίζετε για την απόφαση του Ντράγκι. Θέλω να σας πω ότι η απόφαση αυτή, εκτός των άλλων, είναι και μισή, γιατί αφορά τις τράπεζες και όχι τα ομόλογα του ελληνικού δημοσίου. Διότι αυτά είναι που θα δώσουν πραγματικά ανάσα στην Ελλάδα και την αγορά.

Βέβαια, να σας υπενθυμίσω ότι αυτή την απόφαση θα μπορούσαμε να την είχαμε πάρει έναν χρόνο πριν, αν δεν είχε μεσολαβήσει το εξάμηνο της προηγούμενης διαπραγμάτευσης, που μας οδήγησε στα καταστροφικά αποτελέσματα και για την Ελλάδα και για τον ελληνικό λαό.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Έρχομαι στο θέμα της αξιολόγησης, που εκεί είναι φανερό ότι προχωράτε χωρίς σχέδιο, χωρίς ιεράρχηση, χωρίς αξιολόγηση, χωρίς στρατηγική, χωρίς διαπραγμάτευση. Περάσατε από το πιο σύντομο ανέκδοτο, «αύριο κλείνει η συμφωνία», που έλεγαν οι Υπουργοί σας, στη νέα δραματοποίηση της υπόθεσης. Όμως, αν δεν το έχετε καταλάβει, να σας ενημερώσουμε εμείς. Το έργο «Ηρωική διαπραγμάτευση 2» δεν έχει επιτυχία ούτε με στολή παραλλαγής!

Και, για να αφήσουμε τα αστεία και να σοβαρευτούμε, θέλω να καταθέσω την έντονη ανησυχία μου για τις προκλητικές ενέργειες της Τουρκίας. Δεν θέλω να προχωρήσω σήμερα, αλλά θα πρέπει να συζητήσουμε γι’ αυτό.

Κύριε Τσίπρα, κατεβάστε την παράσταση, πριν αυτή η κωμωδία εξελιχθεί σε μια νέα τραγωδία για την Ελλάδα. Επιχειρείτε να κρύψετε κάθε νέα σας αποτυχία πίσω από έναν νέο εχθρό που δημιουργείτε.

Ακούστε. Η θέση μας είναι δεδομένη απέναντι σε ακραίες θέσεις, που έχει διαχρονικά εκφράσει το Διεθνές Νομισματικό Ταμείο. Όμως, βρίσκεται εδώ μετά από δική σας επιστολή, αυτή του κ. Τσακαλώτου, της Κυβέρνησής σας. Τώρα, όμως, σας έχουν πάρει όλοι είδηση, εντός και εκτός Ελλάδας.

Προσπαθείτε να παίξετε ξανά αυτό το κακόγουστο περσινό έργο, που μετά από μια δήθεν πολιτική διαπραγμάτευση, μετά από συζητήσεις δεκαεπτά, είκοσι επτά, τριάντα επτά ωρών, θα τα δώσετε όλα και θα στείλετε τη λυπητερή στον ελληνικό λαό.

Θα μιλήσετε πάλι, κύριε Τσίπρα, για μεγάλες μάχες, που ποτέ δεν δόθηκαν, και για μεγάλες νίκες, που δεν υπήρξαν. Και τι θα μείνει από όλα αυτά; Θα μείνουν τα 5,5 με 6 δισεκατομμύρια ευρώ. Αυτά θα πληρώσει ο ελληνικός λαός.

Οι πληροφορίες που βλέπουν το φως της δημοσιότητας -γιατί ο αρμόδιος Υπουργός δεν δέχθηκε να έρθει να μας ενημερώσει στην επιτροπή της Βουλής- μιλούν για μέτρα αποδόμησης του ασφαλιστικού, για εξοντωτικές φορολογικές και ασφαλιστικές παρεμβάσεις και για πώληση της πλειονότητας των κόκκινων δανείων σε ξένα funds, που θα δημιουργήσουν σοβαρότατο κίνδυνο απώλειας της πρώτης κατοικίας για μικρά και μεσαία εισοδήματα και δανειολήπτες. Και φαίνεται πως εσείς τα έχετε αποδεχθεί όλα αυτά.

Σας ρωτώ, λοιπόν, κύριε Πρωθυπουργέ: Γιατί οι Υπουργοί σας αρνούνται να ενημερώσουν τη Βουλή για την πορεία της διαπραγμάτευσης; Αληθεύει ότι θα φέρετε νέα φορολογικά μέτρα, ύψους 3,5 δισεκατομμυρίων ευρώ;

Έχετε αναλογιστεί ότι τα νοικοκυριά θα οδηγηθούν σε απόγνωση, ενώ θα κλείσουν κι άλλες ελληνικές επιχειρήσεις, με δεδομένα τα πρόσθετα 3,2 δισεκατομμύρια που ήδη επιβάλλετε σε φόρους για τη διετία 2015-2016;

Εντάξει, διαβάστε την «ΑΥΓΗ». Όμως, σας παρακαλώ, κύριε Πρωθυπουργέ, διαβάστε και τα στοιχεία του ΓΕΜΗ, γιατί τα λουκέτα αυξήθηκαν κατά 78% μέσα στο πρώτο τρίμηνο του 2016.

Έκλεισαν εννέα χιλιάδες οκτακόσιες δώδεκα επιχειρήσεις, δηλαδή τέσσερις χιλιάδες περισσότερες από αυτές που άνοιξαν. Χθες έκλεισε μια ακόμα μεγάλη επιχείρηση, λόγω και των capital controls, για τα οποία οι Υπουργοί σας λένε πως δεν έχουν δα και καμμιά σπουδαία επίπτωση. Και βγήκαν πεντακόσιοι περίπου άνθρωποι στην ανεργία.

Σας ερωτώ ποιοι θίγονται από την αύξηση του ΦΠΑ στα είδη λαϊκής κατανάλωσης. Είναι προνομιούχοι οι εκατοντάδες χιλιάδες συνταξιούχοι, που θα θιγούν από την κατάργηση του ΕΚΑΣ;

Κύριε Πρωθυπουργέ, μπορείτε να μας απαντήσετε ποιο θα είναι τελικά το μέλλον του ελληνικού λαού με αυτές τις πολιτικές; Για ποια ανάπτυξη συζητάμε; Υπάρχει αναπτυξιακός νόμος; Το πακέτο Γιούνκερ είναι ένα κενό γράμμα. Και βεβαίως, οι οφειλές του δημοσίου προς τρίτους αυξάνονται ιλιγγιωδώς. Το κράτος οφείλει ένα δισεκατομμύριο στα δημόσια νοσοκομεία, τα οποία, βέβαια, αυτή τη στιγμή υπολειτουργούν από την υποχρηματοδότηση, την υποστελέχωση, τις μεγάλες ελλείψεις σε υλικά, με δεκάδες κρεβάτια εντατικής θεραπείας να παραμένουν κλειστά «σύριζα» από τη διάλυση του Εθνικού Συστήματος Υγείας, με αποκλειστικά δική σας ευθύνη, κύριε Πρωθυπουργέ.

Απαντήστε μας, ποιος έχει δίκιο τελικά. Ο κ. Σπίρτζης και ο κ. Δρίτσας, που μας καταγγέλλουν ότι το ΤΑΙΠΕΔ είναι όργανο μεγάλων ξένων συμφερόντων, ή ο κ. Πιτσιόρλας, που μας πληροφορεί ότι έχει την πλήρη έγκρισή σας για τις ενέργειές του; Ξέρετε, είναι πάρα πολύ σοβαρό ζήτημα το θέμα των μεγάλων ξένων επενδύσεων και δεν σηκώνει κακόγουστα νούμερα τσίρκου με εσάς απλό θεατή.

Επίσης σας ρωτώ, κύριε Πρωθυπουργέ, τι θα γίνει, επιτέλους, με τις εικόνες της ντροπής στην Ειδομένη, στον Πειραιά, στο Ελληνικό. Μας είπατε προηγουμένως για την αλληλεγγύη που έδειξε ο ελληνικός λαός όλο αυτό το διάστημα απέναντι στους πρόσφυγες και έσωσε την τιμή της Ευρώπης. Ναι, αλλά δυστυχώς ο ελληνικός λαός έχει μια Κυβέρνηση κατώτερη των περιστάσεων, που έδωσε άλλοθι στους συντηρητικούς κύκλους της Ευρώπης να κλείσουν τα σύνορα και να φτάσουν σε αυτή την απόφαση.

Υπογράψατε μια πολύ κακή συμφωνία για το προσφυγικό, κύριε Πρωθυπουργέ. Τουλάχιστον φροντίστε στοιχειωδώς να εφαρμοστεί και μάλιστα σύμφωνα με το Διεθνές Δίκαιο. Έχετε αποκλειστικά την ευθύνη για την πλήρη απουσία του κράτους, την έλλειψη οργάνωσης και συντονισμού.

Τι έχετε να μας πείτε για τα δημοσιεύματα ξένου Τύπου, που επικαλούνται πως αφήσατε έναν μόνο υπάλληλο να εξετάσει οκτακόσιες τριάντα τρεις αιτήσεις ασύλου στη Χίο, με αποτέλεσμα να έχουν απαντηθεί μόλις δέκα έως τώρα; Τι έχετε να μας πείτε για το ότι από τις 20 Μαρτίου έως σήμερα έχουν επαναπροωθηθεί μόνο τριακόσιοι είκοσι πέντε μετανάστες στην Τουρκία από τα νησιά;

Δυστυχώς, μόνο στα χαρτιά έχουμε Κυβέρνηση, γιατί, κύριε Τσίπρα, έχετε γίνει μια ΜΚΟ, η «ΜΚΟ ΣΥΡΙΖΑ-ΑΝΕΛ», η οποία είναι και ανεξέλεγκτη. Έχετε δε χάσει πλήρως τον έλεγχο της κατάστασης στο προσφυγικό και δεν μπορείτε σήμερα να εγγυηθείτε ούτε την ασφάλεια ούτε την υγεία ούτε για τους Έλληνες πολίτες ούτε για τους πρόσφυγες.

Κυρίες και κύριοι Βουλευτές, έρχομαι τώρα στο θέμα της εξεταστικής επιτροπής. Εμείς σας το είπαμε από την αρχή: Αν θέλετε εξεταστική για τα δάνεια των κομμάτων, θα τη στηρίξουμε. Και αυτό θα πράξουμε και σήμερα, γιατί δεν έχουμε τίποτα να φοβηθούμε, δεν έχουμε τίποτα απολύτως να κρύψουμε!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Εμείς ανοίξαμε πρώτοι τα θέματα διαφάνειας των κομμάτων. Και σε αυτό έρχεστε με καθυστέρηση, έρχεστε δεύτερος.

Επισημαίνω, βέβαια, ότι αυτή η εξεταστική θα επιχειρήσει το πρωτοφανές, θα ασχοληθεί με θέματα που εδώ και πάρα πολύ καιρό διερευνώνται από τη δικαιοσύνη.

Όμως, πιστεύω ότι έχει αξία η σημερινή συζήτηση, για να ξεχωρίσουμε τους μύθους από την αλήθεια. Γιατί, ναι, ο ελληνικός λαός χρειάζεται να πάρει απαντήσεις. Και πρέπει να δίνουμε καθαρές και όχι επιλεκτικές απαντήσεις, αν θέλουμε να κερδίσει ξανά το πολιτικό σύστημα την αξιοπιστία του.

Υπάρχουν ερωτήματα από τους πολίτες, τα οποία είναι συγκεκριμένα και εύλογα. Υπήρξε υπερδανεισμός; Ναι, υπήρξε. Καλώς υπήρξε; Όχι, κακώς υπήρξε, κάκιστα. Ποιους αφορά αυτός ο υπερδανεισμός; Αφορά όλα τα κόμματα. Αφορά και τον ΣΥΡΙΖΑ, ο οποίος, με πρωτοφανή υποκρισία, εξαφάνισε από το κείμενο το όνομά του, το κόμμα του.

Θα μιλήσω ξεκάθαρα για το ΠΑΣΟΚ. Όντως δανείστηκε έως και το 2010 μεγάλα ποσά. Ήταν μια συνέπεια της δραστικής μείωσης της κρατικής επιχορήγησης στα κόμματα αλλά και της επιλογής του κόμματος να έχει φανερούς πόρους, μιας μείωσης που έφτασε στο 75%. Σήμερα, από αυτή τη μειωμένη κρατική επιχορήγηση που μας αναλογεί, μόνο το 40% μπαίνει στα ταμεία του κόμματος. Το 60% της επιχορήγησης πηγαίνει στις τράπεζες, για την αποπληρωμή των δανείων.

Μην ακούω, όμως, ισχυρισμούς όπως αυτούς στο κείμενο του ΣΥΡΙΖΑ για την εξεταστική, που συσχετίζουν τα δάνεια των κομμάτων με μια κρίση που το 2009 έφτασε να υπάρχει έλλειμμα 35 δισεκατομμύρια ευρώ και ένα δημόσιο χρέος εκατοντάδων δισεκατομμυρίων.

Σκεφτείτε μόνο πόσες εξεταστικές πρέπει να γίνουν για τη δική σας πολιτική, κύριοι του ΣΥΡΙΖΑ, που φορτώσατε τον ελληνικό λαό, με το αχρείαστο μνημόνιο, με ένα νέο δάνειο 90 δισεκατομμυρίων, με μέτρα 14 δισεκατομμύρια ευρώ, που θα αποπληρώσουν οι Έλληνες μέσα στην επόμενη τριετία.

Επίσημα, δε, ανακοινώσατε ότι από εθνικούς πόρους τελικά θα πληρωθούν χίλια τετρακόσια τριάντα ένα έργα, 1.360.000.000. Γιατί; Γιατί τα χρήματα αυτά με δική σας ευθύνη χάθηκαν από το ΕΣΠΑ το 2013.

Θέλω να καταθέσω τα στοιχεία της ερώτησης που έκανε ο αρμόδιος Βουλευτής μας, ο Οδυσσέας Κωνσταντινόπουλος, και της απάντησης που έδωσε ο αρμόδιος Υπουργός.

(Στο σημείο αυτό η Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ κ. Φωτεινή Γενηματά καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει, όμως, κάτι πολύ πιο σημαντικό. Το ΠΑΣΟΚ προχώρησε σε μια κίνηση χωρίς προηγούμενο. Είναι το μόνο από όλα τα κόμματα, το οποίο ανέθεσε τη διερεύνηση των οικονομικών του στις έξι μεγαλύτερες εταιρείες ορκωτών ελεγκτών που λειτουργούν αυτή τη στιγμή στη χώρα. Το πόρισμά τους, δε, βρίσκεται στα χέρια της δικαιοσύνης από τον Μάιο του 2014, δηλαδή εδώ και είκοσι τρεις ολόκληρους μήνες. Εμείς, λοιπόν, μπορούμε να κοιτάξουμε τους Έλληνες πολίτες στα μάτια και να τους πούμε ότι το ΠΑΣΟΚ τόλμησε, κυρίες και κύριοι Βουλευτές.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Κάναμε δραστικές περικοπές, σεβόμενοι και το τελευταίο ευρώ. Περιορίσαμε τα έξοδά μας κατά 96%. Να τελειώνει, λοιπόν, αυτή η υποκρισία, να τελειώνουν οι συκοφαντίες και τα ψεύδη για τα οικονομικά του ΠΑΣΟΚ κι ας κοιταχτούν πρώτα στον καθρέφτη όσοι σήμερα μας κουνούν το δάχτυλο.

Καθαρές κουβέντες, κύριε Τσίπρα, όχι όπως αυτές που έχετε συνηθίσει εδώ και δεκαπέντε μήνες. Από αυτό το Βήμα εγώ προκαλώ όλα τα κόμματα της Βουλής να προχωρήσουν και να κάνουν το ίδιο. Χαίρομαι που το είπατε προηγουμένως, ότι ακολουθείτε τον δρόμο που ανοίξαμε, και ελπίζω αυτό να μη μείνει άλλη μια κουβέντα σας από το Βήμα αυτής της Βουλής.

Προκαλώ, λοιπόν, όλα τα κόμματα να διατάξουν εσωτερικό έλεγχο με αξιόπιστες εταιρείες, να δώσουν τα πορίσματα στον εισαγγελέα και τότε ελάτε να συγκριθούμε και να ξαναμιλήσουμε σε αυτή τη Βουλή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Και βέβαια, θα πρέπει επιτέλους να τολμήσουμε να συζητήσουμε και για το θέμα της χρηματοδότησης των κομμάτων. Εγώ προτείνω να υπάρξει μια επιτροπή, με στελέχη όλων των κομμάτων, η οποία να καταλήξει σε μια πρόταση-πλαίσιο, μέσα σε ένα πολύ σφιχτό χρονοδιάγραμμα, και να το υιοθετήσουμε από αυτή τη Βουλή.

Όσον αφορά τα δάνεια των μέσων μαζικής ενημέρωσης, βεβαίως να τα ψάξουμε. Εξάλλου, ήδη η δικαιοσύνη τα ερευνά και ήδη έχει εκδώσει και σχετικά πορίσματα για πολλές περιπτώσεις. Να τα ερευνήσουμε, με στόχο βέβαια να μην επαναληφθούν τα αρνητικά αυτά φαινόμενα και στο μέλλον. Διότι, εύκολες είναι οι γενικόλογες επιθέσεις κατά της διαπλοκής, αλλά εμείς τι βλέπουμε; Τα στελέχη σας και οι Υπουργοί σας είναι πρώτο τραπέζι-πίστα στα διαπλεκόμενα, όπως λέτε, κανάλια. Και να επισημάνω ότι οι χειρισμοί της Κυβέρνησης και στο θέμα της αδειοδότησης των μέσων και η υπονόμευση του Εθνικού Συμβουλίου Ραδιοτηλεόρασης δεν μας πείθουν ότι έχετε πράγματι την πρόθεση της εξυγίανσης. Αλλά, αντίθετα, ονειρεύεστε έναν έλεγχο καθεστωτικού τύπου.

Κυρίες και κύριοι Βουλευτές, ο ελληνικός λαός έχει δικαίωμα να γνωρίζει με ονόματα και διευθύνσεις. Διότι έχω πλέον τη βεβαιότητα ότι ο ΣΥΡΙΖΑ δεν επιθυμεί πραγματικά τη διαφάνεια και την αποκάλυψη της αλήθειας. Γιατί, κύριε Πρωθυπουργέ, εσείς και ο κ. Μητσοτάκης σφυρίζετε αδιάφορα τέσσερις μήνες, από τότε που η Κοινοβουλευτική Ομάδα της Δημοκρατικής Συμπαράταξης κατέθεσε πρόταση για σύσταση εξεταστικής επιτροπής, για τα ζητήματα της οικονομίας. Και σήμερα προσπαθείτε να ευτελίσετε και τις εξεταστικές επιτροπές. Και πόσες, τέλος πάντων, θα γίνουν;

Εμείς, λέμε ότι θα έπρεπε να συζητήσουμε σε αυτή τη Βουλή για το ποιες ήταν οι πολιτικές των κυβερνήσεων μετά το 2001, ποιο το μέρος της ευθύνης που η καθεμιά από αυτές φέρει έναντι της κρίσης και του ελληνικού λαού. Να μάθουμε την αλήθεια για την κρίση του 2008-2009, για το έλλειμμα των 35 δισεκατομμυρίων ευρώ -και το επαναλαμβάνω, για να το εμπεδώσουμε όλοι- και την τερατώδη εκτίναξη του χρέους. Εξακολουθείτε να μη λέτε, κύριε Πρωθυπουργέ, ούτε μια λέξη για όλα αυτά.

Εμείς λέμε ότι πρέπει να μιλήσουμε για το αν υπήρχαν το 2009 άλλες εναλλακτικές πολιτικές αντιμετώπισης του κινδύνου της χρεοκοπίας, για το ποιο είναι το πραγματικό αποτέλεσμα του PSI και, τέλος, για το πώς φθάσαμε το 2015 στα capital controls, στο τρίτο σκληρότερο μνημόνιο και στη νέα ανακεφαλαιοποίηση των τραπεζών. Ιδού, λοιπόν, πεδίον δόξης λαμπρόν για τους εραστές της διαφάνειας. Οι δικές μας ψήφοι δεν φθάνουν για να συσταθεί εξεταστική επιτροπή και να συζητηθεί το θέμα στη Βουλή. Όποιος τολμά, όποιος δεν έχει κάτι να κρύψει, όποιος πραγματικά ενδιαφέρεται να μάθει ο ελληνικός λαός την αλήθεια, ας ψηφίσει την πρότασή μας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Η διαπραγμάτευση δεν είναι αλά καρτ, κύριε Τσίπρα. Εμείς σας προτείναμε να προχωρήσουμε όλοι μαζί, χωρίς αστερίσκους, χωρίς εξαιρέσεις ειδικών περιόδων. Διότι ο καθένας από εσάς εξαιρεί και μια περίοδο. Γι’ αυτό δεν θέλετε να συμφωνήσουμε στη συνολική διερεύνηση της οικονομίας. Αν και τώρα, όμως, κύριοι και κυρίες του ΣΥΡΙΖΑ και της Νέας Δημοκρατίας σιωπήσετε, ο ελληνικός λαός θα βγάλει πολύτιμα συμπεράσματα, πολύ χρήσιμα για το πόσο ανειλικρινείς είστε. Κι εγώ ερωτώ: Είστε;

Κυρίες και κύριοι Βουλευτές, αν αποδείχτηκε κάτι αυτούς τους δεκαπέντε μήνες της διακυβέρνησης ΣΥΡΙΖΑ-ΑΝΕΛ, είναι ότι τα προβλήματα δεν λύνονται με ψέματα. Τα ψέματα έχουν πολύ κοντά ποδάρια και η Ελλάδα χρειάζεται μεγάλα και σταθερά βήματα, για να μπορέσει επιτέλους, να βγει από την κρίση.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Φωτεινή Γενηματά, Πρόεδρο της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ-ΔΗΜΑΡ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις συνοδοί εκπαιδευτικοί από το Γυμνάσιο Μαυροχωρίου Καστοριάς και το Γυμνάσιο Κορησού Καστοριάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας του Λαϊκού Συνδέσμου – Χρυσή Αυγή κ. Νικόλαος Μιχαλολιάκος.

(Θόρυβος στην Αίθουσα)

Κυρίες και κύριοι συνάδελφοι, παρακαλώ όλους όσοι είναι να βγουν από την Αίθουσα, να βγουν. Οι υπόλοιποι να κάνουν απόλυτη ησυχία.

Ορίστε, κύριε Μιχαλολιάκο, έχετε τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου –** **Χρυσή Αυγή):** Ευχαριστώ, κύριε Πρόεδρε.

Κυρίες και κύριοι Βουλευτές, εξεταστική των πραγμάτων επιτροπή προτείνει η Κυβέρνηση για τα οικονομικά των κομμάτων και τα οικονομικά των μέσων μαζικής ενημερώσεως, των καναλιών.

Το ερώτημα που κατ’ αρχάς τίθεται είναι εάν θα έχει περιεχόμενο αυτή η εξεταστική επιτροπή, διότι όταν ακούς τον Πρόεδρο της Νέας Δημοκρατίας Κυριάκο Μητσοτάκη να αποδέχεται την πρόταση και όταν η Πρόεδρος της Δημοκρατικής Συμπαράταξης –γιατί, αλήθεια, αποφεύγεται η λέξη «ΠΑΣΟΚ»; Θα αναφερθώ στη συνέχεια- η κ. Γεννηματά λέει «δεν έχουμε τίποτε να φοβηθούμε», αυτό ηχεί παράταιρα. Εάν κάποιος δεν έχει τίποτε να φοβηθεί όταν χρωστάει εκατόν πενήντα και διακόσια εκατομμύρια, τότε κάτι σάπιο υπάρχει σ’ αυτήν τη χώρα. Εύχομαι να διαψεύσει η εξεταστική επιτροπή και η δικαιοσύνη στη συνέχεια τα όσα ακούστηκαν, γιατί πράγματι κάποιος θα πρέπει να φοβάται εάν έχει πάρει εκατόν πενήντα και διακόσια εκατομμύρια από το υστέρημα του ελληνικού λαού, γιατί αυτά ήταν τα λεφτά των ελληνικών τραπεζών.

Είπε προηγουμένως η κ. Γεννηματά ότι όλα τα κόμματα έχουν δανειστεί από τις τράπεζες. Ψέμα. Δεν έχουν δανειστεί τα κόμματα που εξελέγησαν το 2015, διότι δεν είχαν αυτή τη δυνατότητα και συγκεκριμένα το Ποτάμι και η Ένωση Κεντρώων και δεν έχει δανειστεί από τα κόμματα που είναι από το 2012 μόνο ένα κόμμα, η Χρυσή Αυγή.

(Χειροκροτήματα από την πτέρυγα της Χρυσής Αυγής)

Όχι μόνο αυτό, αλλά μ’ έναν τρόπο εντελώς παράνομο και αντισυνταγματικό της κόπηκε η χρηματοδότηση, αλλά στέκει όρθια, όπως γνωρίζετε, και εκτελεί τα καθήκοντά της.

Ας έλθουμε στα χρέη των καναλιών. Θα αναφέρω κάποιους αριθμούς οι οποίοι θα πρέπει πραγματικά να προκαλούν δέος. Έχουμε το συγκρότημα «MEGA», «ΔΟΛ», «ΠΗΓΑΣΟΣ», «ΤΗΛΕΤΥΠΟΣ», «ΙΡΙΣ ΑΕΒΕ». Χρωστούν 451,5 εκατομμύρια ευρώ. Χρωστούν περισσότερα απ’ όσο πουλήθηκε το λιμάνι του Πειραιά. Το λιμάνι του Πειραιά πουλήθηκε 368 εκατομμύρια. Περισσότερα χρωστάει ο Μπόμπολας και η παρέα του. «ΑΝΤΕΝΝΑ», «ΜΑΚΕΔΟΝΙΑ ΤV», 170 εκατομμύρια, όσο κόστισε το μισό λιμάνι του Πειραιά. «ΣΚΑΙ», «ΚΑΘΗΜΕΡΙΝΗ», 105 εκατομμύρια. «STAR», 56,6 εκατομμύρια ευρώ. «ALPHA», 14,7 εκατομμύρια. Σύνολο χρεών των ΜΜΕ, 808 εκατομμύρια ευρώ, δύο φορές και πλέον απ’ όσο πουλήθηκε το λιμάνι του Πειραιά και πολλές φορές περισσότερο απ’ όσο πουλήθηκαν όλα τα αεροδρόμια της χώρας. Για να φτάσουν, όμως, να χρωστάνε τόσα πολλά όλοι αυτοί, κάποιες κυβερνήσεις τούς άφησαν.

Αλήθεια, είπε ο κ. Πρωθυπουργός προηγουμένως, αναφερόμενος στο νέο νόμο περί των τηλεοπτικών αδειών, ότι θα δημιουργηθεί «ξέφωτο» στη χώρα. Δεκαπέντε μήνες χρειάστηκαν για να βρείτε το «ξέφωτο»; Εν τοιαύτη περιπτώσει, τι θα γίνει; Εάν δεν δώσετε άδεια στο «MEGA», μήπως θα έχουμε χρεοκοπία η οποία δεν θα θεωρηθεί δολία, αφού θα τους έχετε αφαιρέσει την άδεια κι έτσι θα πάνε στο ατιμώρητο;

Επί της ουσίας, σχετικά με τη διαπλοκή με αυτήν την «πανούκλα» η οποία βασανίζει επί δεκαετίες τη δημόσια ζωή της χώρας, όλοι αυτοί που είναι μεγαλομέτοχοι των καναλιών έχουν και παράλληλες οικονομικές δραστηριότητες. Ο Μπόμπολας του «MEGA» έχει κατασκευαστική εταιρεία. Δεν είναι στα έδρανα της Κυβερνήσεως ο κ. Νικολούδης πλέον ο οποίος είχε δηλώσει ότι πέντε φορές περισσότερο από όσο στοιχίζει ένας δρόμος στην Ευρωπαϊκή Ένωση, στοίχιζε στην Ελλάδα. Για αυτά τα πράγματα δεν θα υπάρξει έλεγχος; Όλοι έχουν παράλληλες λειτουργίες.

Πώς θα τα πάρετε αυτά τα χρήματα; Δεν θα τους δώσετε άδεια και θα κλείσουν τα κανάλια και όλα καλά και ωραία; Και τα φυσικά πρόσωπα που έχουν αυτά τα κανάλια τι θα γίνουν; Δεν θα πληρώσουν τα χρέη τους όταν έχουν παράλληλες δραστηριότητες εξαιρετικά κερδοφόρες; Επομένως πρόκειται στην πραγματικότητα περί μίας απάτης.

Είπε προηγουμένως ο κ. Μητσοτάκης να βάλουμε ορκωτούς λογιστές και να εξετάσουν τα οικονομικά της Νέας Δημοκρατίας και να εξετάσουν τα οικονομικά του ΣΥΡΙΖΑ. Σε εμάς οι ορκωτοί λογιστές ήρθαν προ δύο εβδομάδων. Γιατί οι ορκωτοί λογιστές πηγαίνουν στο μοναδικό κόμμα που δεν λαμβάνει κρατική επιχορήγηση; Σε όλα τα άλλα που λαμβάνουν κρατική επιχορήγηση και χρωστάνε εκατοντάδες εκατομμύρια δεν πηγαίνουν.

Και μια και μιλάμε για τα χρέη των κομμάτων, θα ελεγχθεί πώς δημιουργήθηκαν αυτά τα χρέη; Διότι και επί καιρού μνημονίου ακόμη στη Νέα Δημοκρατία και στο ΠΑΣΟΚ υπήρχαν μισθοί σε κομματικά στελέχη που ξεπερνούσαν τις 10.000 ευρώ. Αυτά θα τα εξετάσει η δικαιοσύνη; Θα δούμε πώς δημιουργήθηκαν; Υπάρχουν τιμολόγια στη Νέα Δημοκρατία, όπως αυτά του περίφημου Μαυρίκου της «ΑΚΡΟΠΟΛΗΣ» τα οποία είναι ψίχουλα. Υπάρχουν τιμολόγια σε εταιρείες επικοινωνιών της τάξεως των 700.000 ευρώ. Θα ελεγχθούν αυτά τα πράγματα; Θα υπάρξει δικαιοσύνη;

Βεβαίως, η Νέα Δημοκρατία έχει επιδοθεί τελευταία σε μια προπαγανδιστική εκστρατεία εντυπώσεων η οποία προκαλεί μόνο γέλωτα. Μεταξύ άλλων ο Πρόεδρός της, ο κ. Μητσοτάκης για να νοικοκυρέψει τα οικονομικά του κόμματος αναφέρθηκε -και θα σας καταθέσω τα έγγραφα στη συνέχεια- στους μισθούς των Βουλευτών. Μας θύμισε έναν παλαιό Βουλευτή της Νέας Δημοκρατίας –δεν έχει εκλεγεί στην παρούσα Βουλή- ο οποίος έλεγε ότι «θα κάνει τα κόπρανά του διπυρίτη άρτο», για να μην πω τη χυδαία γνωστή έκφραση η οποία είναι σχετική.

Απέστειλε επιστολή ο κ. Μητσοτάκης προς τα μέλη της Κοινοβουλευτικής του Ομάδος, την οποία καταθέτω για τα Πρακτικά, με την οποία λέει ότι πέραν του 10% της κατακρατήσεως του μισθού, θα υπάρχει και ένα 5% της κατακρατήσεως, ούτως ώστε να τακτοποιηθούν τα οικονομικά του κόμματος. Και ερχόμαστε στη γλώσσα των αριθμών, γιατί ο κύριος Πρωθυπουργός προηγουμένως είπε ότι με αυτούς τους ρυθμούς η Νέα Δημοκρατία θα ξεχρεώσει σε ογδόντα χρόνια. Όχι, δεν είναι σωστό. Δεν θα ξεχρεώσει ποτέ και γίνομαι συγκεκριμένος:

Ο μισθός είναι 5.579 ευρώ, χωρίς τις επιτροπές. Αυτό είναι το εκκαθαριστικό που έχω εγώ το οποίο σας καταθέτω και το οποίο ισχύει για όλους.

Το 15% είναι 836 ευρώ, επί εβδομήντα πέντε Βουλευτές μας κάνει 62.763 ευρώ και επί δώδεκα μήνες φτάνουμε στο ποσό των 753.000. Με 750.000 ευρώ τον χρόνο δεν εξυπηρετείται δάνειο 200 εκατομμυρίων ευρώ όταν μόνο το επιτόκιό του κατά μέσο όρο είναι 5%. Μόνο το επιτόκιο της Νέας Δημοκρατίας για να ξεπληρώσει το χρέος της είναι 10 εκατομμύρια ευρώ το χρόνο. Επομένως δεν θα ξεχρεώσουν σε ογδόντα χρόνια. Δεν θα ξεχρεώσουν ποτέ.

(Στο σημείο αυτό ο Γενικός Γραμματέας του Λαϊκού Συνδέσμου – Χρυσή Αυγή κ. Νικόλαος Μιχαλολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα να ξέρω πόσο θράσος χρειάζεται να έχει κανένας να λέει προς τον ελληνικό λαό, προς τον απλό Έλληνα πολίτη που κινδυνεύει να χάσει το σπίτι του ότι αυτός τα χρέη του δε θα τα ξεχρεώσει ποτέ. Τι έγινε; Υπάρχει εδώ μια τάξη πατρικίων που λέγεται κόμμα και ο απλός λαός του οποίου θα του παίρνουμε το σπίτι;

Όμως, είπε προηγουμένως η κ. Γεννηματά -και δεν σχολίασε κανείς το θέμα- ότι μετά το 2010 σταμάτησαν να παίρνουν δάνεια. Ψέμα. Το 2012 όταν ήδη είχε αρχίσει το μνημόνιο και σε μια περίοδο περιορισμένης ρευστότητος, όταν οι τράπεζες δεν ήταν σε θέση να χρηματοδοτήσουν ενυπόθηκα στεγαστικά και άλλου τύπου δάνεια, τα κόμματα του κυβερνητικού συνασπισμού, τουτέστιν η Νέα Δημοκρατία και το ΠΑΣΟΚ πήραν τραπεζική χρηματοδότηση 30 εκατομμυρίων ευρώ.

Και μια και μίλησα για τα δάνεια των κομμάτων, δεν μπορεί παρά να ανατρέξουμε στον Απρίλιο του 2013 σ’ αυτόν τον επονείδιστο νόμο, ο οποίος κατετέθη, που με μια τροπολογία κατατεθειμένη εκπροθέσμως και υπερψηφισμένη εσπευσμένως στις αρχές Απριλίου 2013 απαλλάσσονταν από ποινικές ευθύνες οι διοικήσεις των τραπεζών που χορήγησαν δάνεια ύψους 270 εκατομμυρίων ευρώ σε κόμματα αλλά και δάνεια σε ιδρύματα και ΜΚΟ. Συγκεκριμένα ήταν το άρθρο 78 του ν.4146/2013 το οποίο ανέφερε: «Δε συνιστά απιστία κατά την έννοια των άρθρων 256 και 390 του ποινικού κώδικα για τον Πρόεδρο, τα μέλη του διοικητικού συμβουλίου και τα στελέχη των τραπεζών η σύναψη δανείων πάσης φύσεως με νομικό πρόσωπο δημοσίου ιδιωτικού δικαίου μη κερδοσκοπικού χαρακτήρα». Μιλάμε για μια φωτογραφική διάταξη.

Ερωτώ. Ο ΣΥΡΙΖΑ μαζί με τους Ανεξάρτητους Έλληνες είναι δεκαπέντε μήνες στην εξουσία. Γιατί δεν έχετε καταργήσει ακόμα αυτόν τον νόμο; Γιατί ακόμα και σήμερα που γίνεται η εξεταστική ή στο επόμενο νομοσχέδιο που θα έρθει να μην υπάρχει μια τροπολογία η οποία θα καταργεί αυτόν τον νόμο; Βεβαίως, εδώ θα έρθουμε στην όλη διαδικασία. Πάει ένας εκπρόσωπος κόμματος να ζητήσει δάνειο από μια τράπεζα. Πώς εξελίσσεται το όλο δράμα; Του λέει ο τραπεζίτης, ο διευθυντής της τράπεζας: «Τι εγγυήσεις μου δίνεις;». Του απαντούσε: «Τη μελλοντική χρηματοδότηση». Και αυτομάτως εγένοντο προφήτες και ο διευθυντής της τράπεζας και το κομματικό στέλεχος. Και υπολόγιζαν ότι θα πάρουν τα 30 και 40 εκατομμύρια χρηματοδότηση και έτσι θα ήταν εξασφαλισμένοι.

Όμως, δε χρωστάει η Νέα Δημοκρατία μόνο και το ΠΑΣΟΚ. Και ο ενιαίος Συνασπισμός είχε πάρει τότε δάνεια, τα οποία είναι κάτι λιγότερο από 10 εκατομμύρια. Πράγματι, για ένα δάνειο 6 εκατομμυρίων από την Εθνική Τράπεζα, το οποίο είχε λάβει, είχε βάλει υποθήκη το κτήριο της Κουμουνδούρου το οποίο βεβαίως σε καμμία περίπτωση δεν άξιζε 6 εκατομμύρια ευρώ. Επομένως θα έπρεπε να γίνει κανονικά εξεταστική επιτροπή για τα οικονομικά όλων των κομμάτων.

Ας μην αναφερθώ στο ΚΚΕ. Είναι γνωστή η ιστορία του Ψευτοθόδωρου, ενός γραφικού τύπου ο οποίος είχε πουλήσει σε έναν αφελή επαρχιώτη την Ακρόπολη. Έτσι και το ΚΚΕ πούλησε όχι σε αφελή επαρχιώτη, αλλά σε offshore εταιρεία μια δημόσια συχνότητα για την οποία δεν είχε δώσει ούτε μια δεκάρα και η οποία δεν του ανήκει. Και το έθεσε το θέμα εδώ ο συναγωνιστής Βουλευτής Λαγός στη Βουλή. Απάντηση δεν πήρε. Όπως δεν έχουμε πάρει απάντηση για όλες τις συναλλαγές που έχουν γίνει στο θολό τοπίο όλων αυτών των τσοντοκάναλων και βοθροκάναλων, τα οποία λυμαίνονται τη δημόσια ζωή της χώρας.

Ο κ. Μητσοτάκης διαφημίζει ότι θα νοικοκυρέψει το κόμμα του, ότι θα ξεχρεώσει 200 εκατομμύρια δίνοντας 2.400.000 ευρώ που είναι το 60 % της κομματικής επιχορήγησης και περίπου 750.000 που είναι αυτά που θα παίρνει από τους Βουλευτές. Δηλαδή κάτι περισσότερο από 3 εκατομμύρια, όταν μόνο το επιτόκιο είναι 10 εκατομμύρια.

Λέει ψέματα. Μόνο με ένα θαύμα, ανάλογο με του εν Κανά γάμου, μπορεί και είναι δυνατόν να ξεχρεωθεί αυτό το χρέος. Τι γίνεται σε αυτή την περίπτωση; Τι γίνεται στην περίπτωση του ΠΑΣΟΚ που παίρνει πολύ λιγότερα χρήματα και χρωστάει σχεδόν 150 εκατομμύρια;

Το ΠΑΣΟΚ έχει αρχίσει να μην φεύγει -Δημοκρατική Συμπαράταξη- μήπως θα έχουμε καμμιά συγχώνευση και καμμιά διαγραφή χρεών, όπως γίνεται με τις ποδοσφαιρικές ομάδες; Όμως, τότε θα πρέπει να υποβιβαστεί το ΠΑΣΟΚ στην Γ΄ Εθνική. Μόνο έτσι προβλέπει ο νόμος 99 σχετικά με τις ποδοσφαιρικές ομάδες.

Βεβαίως λέξη από τη Νέα Δημοκρατία. Ερεθίζεται μόνο όταν ακούει το όνομα «Παπασταύρος». Θυμίζω και τη δήλωση του τέως Προέδρου της και Πρωθυπουργού Σαμαρά, «Μακάρι να είχαμε δέκα Παπασταύρους». Πραγματικά και το ΠΑΣΟΚ μακάρι να μην είχε έναν Τσουκάτο, να είχε δέκα Τσουκάτους, γιατί ίσως να μην χρωστούσε. Διότι αν έφερναν τα εκατομμύρια σε πακέτα από τη «SIEMENS», τότε θα ήταν τα πράγματα καλύτερα.

Επίσης, θέλω να δηλώσω δημόσια ότι η Χρυσή Αυγή -μια μέρα πριν τη σύλληψή μας- κατέθεσε αναφορά στον Άρειο Πάγο για το ΠΑΣΟΚ για όλα τα οικονομικά σκάνδαλα, περιγράφοντάς το ως εγκληματική οργάνωση. Η υπόθεση αυτή πήγε σε δύο πταισματοδίκες, οι οποίες την επέστρεψαν. Ανετέθη στη συνέχεια σε έναν εισαγγελέα. Κάποιοι τον άλλαξαν τον εισαγγελέα. Και ξέρετε ποιον εισαγγελέα έβαλαν στην υπόθεση; Τον ίδιο που πήρε και το ηχητικό ντοκουμέντο Σαμαρά.

Αυτά, έχοντας νωπές τις μνήμες για τα περί δικαιοσύνης και διαφάνειας θέματα.

Κάτι πολύ σάπιο υπάρχει στο βασίλειο της Δανιμαρκίας και σχετικά με τα χρέη των κομμάτων, που δεν πρόκειται να ξεπληρωθούν όσες εξεταστικές κι αν γίνουν, εάν δεν αποφασίσει κάποιος να αποδώσει αληθινή δικαιοσύνη σε αυτόν τον τόπο και φυσικά με το μέγα σκάνδαλο των μέσων μαζικής ενημερώσεως, με τις παράλληλες δουλίτσες, εργολαβίες, εξοπλιστικά κ.λπ., που οδήγησαν σε αυτό το υπέρογκο χρέος. Η Χρυσή Αυγή θα πολεμήσει με παρρησία για να αποδοθεί δικαιοσύνη σε αυτόν τον τόπο, να πάνε οι κλέφτες φυλακή!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε στον επόμενο ομιλητή που είναι ο Πρόεδρος της Κοινοβουλευτικής Ομάδας του Ποταμιού, κ. Σταύρος Θεοδωράκης.

Κύριε Θεοδωράκη, έχετε τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Η χώρα εξελίσσεται, κυρίες και κύριοι. Και φτάσαμε στη μέρα που οι Βουλευτές του ΣΥΡΙΖΑ χειροκροτούν και τις αναφορές στον Μάριο Ντράγκι. Ενδιαφέρον. Και, βέβαια, μας λύθηκε και μια απορία από την ομιλία του Πρωθυπουργού: Και ο Πάπας ψηφίζει ΣΥΡΙΖΑ-ΑΝΕΛ!

(Χειροκροτήματα από την πτέρυγα του Ποταμιού)

Παρατάξτε, λοιπόν, όλους του ήρωες του δράματος να τους συγχαρεί στη Λέσβο ή στη Μυτιλήνη: την κ. Χριστοδουλοπούλου, τον κ. Δρίτσα, τον κ. Τόσκα, τον κ. Καμμένο.

Όμως, για να σοβαρευτούμε, για ποια μεταναστευτική πολιτική μιλάμε; Έχετε ενημερωθεί, κύριε Τσίπρα, τι συμβαίνει στον Πειραιά, στο μεγάλο λιμάνι της χώρας, τι συμβαίνει στην Ειδομένη, τι συμβαίνει στη Χίο, στη Λέσβο; Χάος, εκμετάλλευση των προσφύγων, ανασφάλεια και αβεβαιότητα για τους ντόπιους. Οι ακραίοι κάνουν πάρτι. Τολμήστε να πάτε ή τέλος πάντως στείλτε κάποιον Βουλευτή, γιατί ούτε αυτοί δεν εμφανίζονται να μιλήσουν με τις τοπικές κοινωνίες, με τους ανθρώπους που έχουν κουραστεί να προσφέρουν, να προσφέρουν τα πάντα και η Κυβέρνηση να μην προσφέρει τίποτα. Και δώστε κάποια στιγμή -αφού θέλετε να κάνετε αναφορές συνέχεια στο προσφυγικό και στο μεταναστευτικό- και κάποια απάντηση για τα πετάμενα εκατομμύρια των hot spots και για τα τηλεφωνήματα του κ. Φλαμπουράρη στη Χίο.

Προσέξτε! Προσέξτε τι λέει η Χίος. Λέει ο κ. Φλαμπουράρης να μην κάνει ελέγχους το ΙΚΑ, γιατί οι εργολάβοι έχουν εθνικό καθήκον, πατριωτικό καθήκον, που στη συγκεκριμένη περίπτωση αποτιμάται σε 1.300.000 ευρώ.

Πάμε, όμως, στα σημερινά για τα δάνεια των κομμάτων, για τα δάνεια των ΜΜΕ. Θέλω να σας πω την ιστορία μιας τράπεζας. Ο πανίσχυρος διοικητής μιας μεγάλης τράπεζας παθαίνει ημιπληγία και αναλαμβάνει ο υποδιοικητής. Η πρώτη επίσκεψη που δέχεται ο υποδιοικητής είναι από τους κομματάρχες μιας από τις δύο μεγαλύτερες παρατάξεις του τόπου. Και οι κομματάρχες, βέβαια, ζητούν από τον υποδιοικητή χρηματική ενίσχυση, γιατί πλησιάζουν εκλογές, έχουν άδεια ταμεία, οι προηγούμενοι κυβερνούν πέντε χρόνια και έχουν πάρει λεφτά από όλους. Ο υποδιοικητής, όμως, αρνείται. «Ούτε μια πεντάρα για πολιτικούς σκοπούς.». «Μα, ο διοικητής πάντα μας έδινε», είναι η εύλογή απορία των κομματαρχών. «Εγώ, όμως, όχι», επιμένει ο υποδιοικητής.

Βέβαια, για την τράπεζα που μιλάμε, για την ιστορία που σας διηγούμαι, ο κύριος διοικητής δεν βοηθούσε μόνο τα κόμματα, βοηθούσε και τις εφημερίδες και τους δημοσιογράφους. Η τράπεζα διατηρούσε ένα περίεργο κονδύλι που λεγόταν «έξοδα διαφημίσεως». Στην πραγματικότητα ήταν λεφτά που πήγαιναν σε δικούς τους δημοσιογράφους και σε δικές τους εφημερίδες για να γράφουν καλά λόγια και να μην ενοχλούν την τράπεζα. Ο υποδιοικητής το καταργεί και αυτό.

Για να μην ξαφνιάζεστε, όλα αυτά συμβαίνουν μόνο στα μυθιστορήματα. Η τράπεζα ήταν η τράπεζα εμπορικών παροχών και ο αδιάφθορος υποδιοικητής ήταν ο ξακουστός Βασίλης Κάρλοβιτς Γιούγκερμαν. Καραγάτσης 1939. Για να μην νομίζουν κάποιοι ότι τα τρίγωνα της αμαρτίας είναι εφεύρεση μόνο της Μεταπολίτευσης.

Κυρίες και κύριοι, το Ποτάμι ξόδεψε στις ευρωεκλογές 100.000 ευρώ. Στις εθνικές εκλογές του Ιανουαρίου το Ποτάμι ξόδεψε 395.000 ευρώ. Στις εκλογές του Σεπτεμβρίου το Ποτάμι ξόδεψε 480.000 ευρώ. Είναι λογικά ποσά που καλύφθηκαν από την κρατική χρηματοδότηση, από τις εισφορές τις δίκες μου και των Βουλευτών και από τις εισφορές και τα κουπόνια των φίλων μας.

Προσέξτε, όμως, γιατί άκουσα πολλά ενδιαφέροντα από τους προηγούμενους Αρχηγούς εδώ μέσα. Εμείς έχουμε δώσει αυτά τα στοιχεία στη δημοσιότητα. Ρωτώ συγκεκριμένα: Υπάρχει άλλο κόμμα που έχει δημοσιοποιήσει όλες του τις εκλογικές δαπάνες; Πόσα λεφτά ξόδεψαν τα κόμματα εξουσίας στις τελευταίες εκλογές; Πότε θα το μάθουμε;

Δεν είναι καλές οι υποδείξεις, αλλά πιστεύω ότι σήμερα, εάν είμαστε ειλικρινείς και μιλάμε για τα δάνεια των κομμάτων, για το πολιτικό χρήμα και για το χρήμα που πάει στα μέσα μαζικής ενημέρωσης, οι πολιτικοί Αρχηγοί αντί για γενικές κορώνες θα έπρεπε να ξεκινούν με έναν μικρό οικονομικό απολογισμό: «Τόσα ξοδέψαμε στις τελευταίες εκλογές.».

Εμείς, όμως -προσέξτε- για να μην έχουμε ανάγκη από δάνεια και ύποπτες χρηματοδοτήσεις, δεν διατηρούμε πουθενά στην Ελλάδα κομματικά γραφεία. Πουθενά. Δεν γεμίζουμε, βέβαια, τις πόλεις με αφίσες -παρεμπιπτόντως, τηρούμε και τον νόμο- δεν κάνουμε πολυέξοδες περιοδείες και τα έξοδά μας τα καλύπτει ο καθένας από την τσέπη του.

Αναφέρθηκα για άλλη μια φορά εδώ σε κάτι που πληγώνει πολύ και την Αθήνα, αλλά και το δημόσιο αίσθημα περί σπατάλης. Πόσο κοστίζει η πολλαπλή αφισοκόλληση όλης της Αθήνας; Πόσο κοστίζει να βάλεις σάντουιτς σε όλες τις αφίσες της χώρας τη φάτσα σου, κάτι που είναι παράνομο, βέβαια, αλλά εκστασιάζει τους πολιτικούς Αρχηγούς; Και κυρίως, πού βρίσκονται όλα αυτά τα εκατομμύρια; Ποιος τα δίνει τα λεφτά; Ρωτάμε αυτούς που τα έχουν και τα ξοδεύουν.

Απάντηση για τα δάνεια των κομμάτων, συνολική και επίσημη, δεν έχουμε πάρει, πόσα είναι και ποιο κόμμα έχει πάρει τι. Το 2011 είχε υπολογιστεί και μας φάνηκε τότε πάρα πολύ. Υπήρχε ένα άρθρο του κ. Αλιβιζάτου το 2011, που έλεγε ότι τα δύο, τότε, μεγάλα κόμματα εξουσίας, το ΠΑΣΟΚ και η Νέα Δημοκρατία, χρωστούσαν στις τράπεζες 235 εκατομμύρια. Τώρα, κάποιοι υπολογίζουν το συνολικό -προσέξτε- χρέος των κομμάτων προς τις τράπεζες στα 400 εκατομμύρια.

Το πόρισμα της Τράπεζας της Ελλάδος το 2013 μιλούσε για οφειλές ύψους 272 εκατομμυρίων. Και μέσα σε αυτό το πόρισμα, κύριοι του ΣΥΡΙΖΑ, έλεγε ότι και ο ΣΥΡΙΖΑ χρωστούσε στις τράπεζες 8,3 εκατομμύρια δραχμές.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ευρώ. Είναι 8,5 εκατομμύρια ευρώ.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Συγνώμη, έχετε δίκιο, κύριε Βούτση.Άμα ήταν δραχμές, θα ήμασταν όλοι ευτυχείς.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Το είπε και ο Πρωθυπουργός.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Όχι, λέω ότι αν είναι να μετατρέψουμε τα δάνεια των κομμάτων σε δραχμές, μάλλον θα ψηφιστεί ομοφώνως από τη Βουλή.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Θα υπάρξει άλλου είδους πρόβλημα.

**ΓΕΩΡΓΙΟΣ ΑΜΥΡΑΣ:** Αρκεί να μη γυρίσουμε στη δραχμή.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Αυτό το πόρισμα, λοιπόν, της Τράπεζας της Ελλάδος έλεγε ότι ο ΣΥΡΙΖΑ χρωστούσε 8,5 εκατομμύρια ευρώ. Άρα, και ο ΣΥΡΙΖΑ δανείζεται και προ κρίσης και μετά κρίσης. Και νομίζω ότι το 2014 ήταν το τελευταίο δάνειο του ΣΥΡΙΖΑ, 1,5 εκατομμύριο από την Εθνική Τράπεζα.

Δεν είναι πολλά σε σύγκριση με τα δεκάδες εκατομμυρίων των παλιών κομμάτων εξουσίας. Προσέξτε, όμως, ήταν σε μια εποχή -μιλάμε για το 2014- που ο δανεισμός, ουσιαστικά, είχε κλείσει για τις επιχειρήσεις και τους ιδιώτες. Τα δάνεια, όμως, στα κόμματα συνέχιζαν, γιατί τα κόμματα και το κομματικό κράτος είχε πάντα προνομιακές σχέσεις με τις τράπεζες. Κανείς δεν εξέταζε αν ήταν αξιόπιστα τα κόμματα για να πάρουν δάνεια και δεν γινόταν καμμία έρευνα της πραγματικής εικόνας ενεργητικού-παθητικού. Το μόνο κριτήριο μέχρι το 2014 για να χορηγηθεί ένα δάνειο, ήταν η μελλοντική κρατική χρηματοδότηση. Όσα ήθελαν ζητούσαν, όσα ήθελαν έπαιρναν.

Δεν ευθύνονται, προφανώς, συλλήβδην οι παρατάξεις για τα δάνεια. Από την άλλη, όμως, κύριοι συνάδελφοι, κάποιοι τα πήραν. Ποιοι είναι και πού είναι τώρα; Περιμένουν να γίνουν κάποια στιγμή ξανά Υπουργοί και να ξανασώσουν τη χώρα ή τους διώξατε;

Θέλουμε -και είμαστε ξεκάθαροι- συγκεκριμένα στοιχεία από τα κόμματα που κυβέρνησαν -και από τον ΣΥΡΙΖΑ- για τα δάνεια που πήραν και πού πήγαν. Γιατί, αν οι διαχειριστές μιας επιχείρησης είχαν πάρει αυτά τα δάνεια με αυτούς τους όρους, τώρα αυτοί οι διαχειριστές ή θα είχαν φύγει από τη χώρα ή θα ήταν φυλακή, όπως βέβαια και τα τραπεζικά στελέχη που έδωσαν αυτά τα δάνεια.

Η δημοκρατία απαιτεί διαφάνεια. Η δημοκρατία απαιτεί καταλογισμό ατομικής ευθύνης και ποινές. Κι αυτό δεν το έχουν πράξει τα κόμματα που κυβέρνησαν και δεν φαίνεται διατεθειμένος να το πράξει και ο ΣΥΡΙΖΑ. Αυτό είναι που λέμε, έμπρακτη αυτοκριτική για τα λάθη του παρελθόντος. Αυτό είναι που ζητάμε από τα κόμματα που διαχειρίστηκαν τις τύχες της χώρας.

Βέβαια, δεν ήταν μόνο τα δάνεια. Ήταν και οι επιχορηγήσεις από τα ταμεία του κράτους που ήταν σκανδαλώδεις. Μιλάμε για 1 δισεκατομμύριο συνολική επιχορήγηση. Κάποιοι λένε 825 εκατομμύρια. Είναι πάρα πολλά λεφτά, ακόμα και γι’ αυτό το πολιτικό σύστημα.

Και τις δύο χρονιές -είναι σημαντικό- πριν από το μνημόνιο, τότε που η χώρα μύριζε χρεοκοπία, τότε που όλα τα μεγάλα κατέρρεαν, διατέθηκαν 64 εκατομμύρια το 2008 και 68 εκατομμύρια το 2009.

Πάμε, όμως, και στην άλλη κορυφή του αμαρτωλού τριγώνου, τα μίντια, και τη χρηματοδότησή τους. Ούτε αυτό το ξέρουμε, πόσα είναι δηλαδή τα δάνεια στις επιχειρήσεις ΜΜΕ.

Μια έρευνα μιας εφημερίδας τον προηγούμενο Οκτώβριο -που φαινόταν σαν διαρροή από ένα πολιτικό γραφείο- ανέβαζε τα δάνεια των ΜΜΕ σε 808 εκατομμύρια και μας πληροφορούσε ότι υπήρχε στα χέρια της Κυβέρνησης όλος ο φάκελος με τις δανειακές υποχρεώσεις ομίλων και επιχειρήσεων των ΜΜΕ.

Εμείς, λοιπόν, ζητάμε αυτός ο φάκελος να μην παραμένει στο συρτάρι κάποιου Υπουργού, όπου θα ανασύρεται επιλεκτικά ό,τι είναι απαραίτητο για να χτυπηθεί κάποιος αντίπαλος της Κυβέρνησης. Εμείς, ζητάμε αυτός ο φάκελος να έρθει στη Βουλή, να δούμε όλα τα στοιχεία. Να δούμε ποιοι πήραν τα δάνεια, με ποιους όρους τα πήραν, πού βρίσκονται, πώς εξυπηρετούνται και ποια στελέχη και ποιοι μέτοχοι ΜΜΕ έχουν πλουτίσει, ενώ τα ΜΜΕ που διοικούσαν έχουν χρεοκοπήσει.

Όμως, άλλο αυτό, άλλο η συνολική έρευνα που πρέπει να γίνει, άλλο οι απαντήσεις που πρέπει να δώσουμε στον ελληνικό λαό κι άλλο να βγάζουμε μπροστά αρχετυπικούς μπαμπούλες, να αποκαλύπτουμε μερικά από τα στοιχεία -κυρίως τα στοιχεία για τους μη συνεργάσιμους- και να μην λέμε πώς είναι η πλήρης εικόνα.

Πιστεύουμε ότι οι πρωτοβουλίες του κ. Τσίπρα και σε αυτό το θέμα είναι προσχηματικές. Προσπαθεί να δημιουργήσει εντυπώσεις. Και το λέω γιατί δεκατέσσερις μήνες πριν, τον Φεβρουάριο του 2015, στη συζήτηση των πρώτων προγραμματικών δηλώσεων, είχα καλέσει την Κυβέρνηση να σπάσουμε σε συνεργασία τις τριγωνικές σχέσεις πολιτικής - μίντια- τραπεζών, σχέσεις που επιβαρύνουν τα δημόσια ταμεία και νοθεύουν την ενημέρωση. Γιατί -και θα πρέπει να το παραδεχτούμε- ο αμαρτωλός εναγκαλισμός πολιτικής -μίντια- τραπεζών έχει χαράξει την οικονομική και κοινωνική εξέλιξη. Την έχει στρεβλώσει. Τράπεζες που βοηθούν ΜΜΕ, ΜΜΕ που βοηθούν πολιτικούς, πολιτικοί που βοηθούν τραπεζίτες.

Όμως, αυτά -και θέλω να κάνω μια παρένθεση- δεν είναι μόνο ελληνικά φαινόμενα. Ο Λεπέν -ένας άλλος λαϊκισμός- για χρόνια στήριζε την παρουσία του στο σύνθημα, «είναι όλοι οι άλλοι διεφθαρμένοι». Και τώρα -προσέξτε- έρχονται τα έγγραφα από τον Παναμά που δείχνουν ότι άνθρωποι της Λεπέν έχουν βγάλει πολλά λεφτά έξω. Και το θέμα το ερευνά η γαλλική δικαιοσύνη.

Προσέξατε τα στοιχεία που δόθηκαν στη δημοσιότητα με αυτή τη διαρροή; Δώδεκα πρώην και νυν αρχηγοί κρατών φιγουράρουν στα Panama Papers -δώδεκα αρχηγοί κρατών!- όπως και εκατόν είκοσι οκτώ πολιτικοί ή άμεσοι συνεργάτες πολιτικών σε όλο τον κόσμο. Ποιοι είναι οι Έλληνες σε αυτά τα έγγραφα; Έχουν ακουστεί μερικά ονόματα, αλλά δεν έχουμε πλήρη εικόνα. Σύμφωνα με τον παγκόσμιο χάρτη που διέρρευσε -δεν ξέρω αν τον έχετε δει- η Ελλάδα έχει διακόσιες είκοσι τρεις εταιρείες σε αυτά τα έγγραφα και εξήντα τέσσερις ιδιώτες.

Ποιοι είναι και ποιοι απ’ αυτούς συνδέονται με την πολιτική; Καλούμε την Κυβέρνηση να ζητήσει δημόσια πρόσβαση σε όλα τα έγγραφα που αφορούν τους Έλληνες σε αυτή την τελευταία διαρροή, ώστε να δούμε ποιοι εμπλέκονται, να πάψουν οι ψίθυροι και οι διαρροές και η Βουλή, ει δυνατόν, ως Εθνική Αντιπροσωπεία να ζητήσει πλήρη πρόσβαση στα στοιχεία όλων των Ελλήνων.

Προσέξτε, όμως, γιατί το θέμα της διαφθοράς και του πολιτικού χρήματος είναι κάτι ευρύτερο από τοπικούς δανεισμούς. Δεν ξέρω αν παρακολουθείτε τις ισπανικές εφημερίδες, κύριοι της Κυβέρνησης. Διάβασα, λοιπόν, προσφάτως σε μετάφραση, κάτι πάρα πολύ ενδιαφέρον. Διάβασα ότι οι φίλοι σας οι Podemos κατηγορούνται ότι πήραν 7 εκατομμύρια από μια ξένη κυβέρνηση, μια ξένη κυβέρνηση που είναι ανεξήγητο για εμάς, ίσως λογικό για εσάς…

(Θόρυβος από την πτέρυγα του ΣΥΡΙΖΑ)

Θα τα ακούσετε. Υπομονή.

Μία κυβέρνηση, λοιπόν, που ανεξήγητα για εμάς -δεν ξέρουμε γιατί- φαντάζει στις αγαπημένες σας κυβερνήσεις, είναι η κυβέρνηση της Βενεζουέλας.

**ΕΥΦΡΟΣΥΝΗ (ΦΡΟΣΩ) ΚΑΡΑΣΑΡΛΙΔΟΥ:** Παλιό είναι αυτό.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Υπάρχουν καινούργια στοιχεία. Θα σας τα πω. Μην βιάζεστε.

Είναι μια χώρα που έχει επισκεφτεί και ο κύριος Πρωθυπουργός, είναι μία χώρα που έχει επισκεφθεί και η κ. Δούρου και ο κ. Ήσυχος, για να δουν τα επιτεύγματα του κ. Τσάβες. Είναι μια χώρα που είχε επισκεφθεί ο κ. Γιώργος Τσίπρας πέρυσι τον Απρίλιο, αναζητώντας, προφανώς, εναλλακτικές πηγές χρηματοδότησης, όπως ψιθυρίζουν κάποιοι. Βέβαια, σε μια χώρα που και το χαρτί τουαλέτας ήταν σε δελτίο…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κύριοι συνάδελφοι, μη διακόπτετε, σας παρακαλώ.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κύριοι συνάδελφοι, επειδή λέτε ότι δεν την ξέρετε την ιστορία, να τη μάθετε όλη.

Υπήρχε και εκείνη η παραίτηση του Χουάν Κάρλος Μονεδέρο. Τον ξέρετε; Είναι ο επικεφαλής στρατηγικού σχεδιασμού των Podemos, ο οποίος αποκαλύφθηκε ότι είχε πάρει μισό εκατομμύριο -425.000 για να είμαι ακριβής- από λατινοαμερικάνικες κυβερνήσεις. Βέβαια, η απάντηση -την έχουν δώσει και οι Έλληνες πολιτικοί που έχουν πιαστεί με λεφτά στην τσέπη- ήταν, «για συμβουλευτικές υπηρεσίες». «Τα μισά λεφτά…» -είπε- «…τα έδωσα στο κόμμα. Δεν ήταν δικά μου όλα.». Τα μισά από τα 425.000. Τελικά παντού τα ίδια συμβαίνουν.

Βέβαια, ο κ. Ιγκλέσιας αρνείται ότι χρηματοδοτήθηκε από την κυβέρνηση της Βενεζουέλας, αλλά η Υπηρεσία Δίωξης Οικονομικού Εγκλήματος της Ισπανίας συνεχίζει και θα πρέπει να περιμένουμε τις αποφάσεις. Αν και κάποιοι παλιόφιλοι στην «ΑΥΓΗ» έχουν βγάλει ήδη τα συμπεράσματά τους και μιλάνε για πλαστά στοιχεία, πλαστά ντοσιέ. Όταν οι υποθέσεις που διερευνώνται αφορούν τους φίλους μας, είναι πλαστές. Η «LIBERATION», πάντως, που έχουμε κάποιο λόγο να της έχουμε λίγο μεγαλύτερη εμπιστοσύνη, έγραφε πριν από οκτώ ημέρες σε ένα μεγάλο πρωτοσέλιδο δημοσίευμά της, «Οι Podemos κατηγορούνται για παράνομη χρηματοδότηση».

Επιστρέφω, όμως, στην ταπεινή ελληνική πραγματικότητα με κάποιες προτάσεις. Τι ζητάμε εμείς; Ζητάμε να κοπούν τα κονδύλια δημοσίων σχέσεων και επικοινωνίας των δημοσίων υπηρεσιών. Τι να τα κάνει αυτήν την εποχή τα λεφτά η ΕΥΔΑΠ; Τι να διαφημίσει; Τι να τις κάνουν τις διαφημίσεις τα Υπουργεία σε αυτή την κρίση που αναγκαζόμαστε να κόψουμε συντάξεις; Γιατί να έχουμε λεφτά για την επικοινωνία των Υπουργείων; Τι κρύβεται πίσω απ’ αυτό;

Γιατί εδώ στην Ελλάδα υπάρχει -και το έχουμε παραδεχτεί όλοι, απλώς όλοι το λέμε για τους άλλους- αναπτυγμένο ένα άλλο φαινόμενο, δηλαδή τα κομματικά μέσα. Έχουμε τα κρατικά, έχουμε τις επιχειρήσεις και έχουμε και τα κομματικά μέσα. Και δεν μιλώ για τα επίσημα κομματικά μέσα, για τον «ΡΙΖΟΣΠΑΣΤΗ», για την «ΑΥΓΗ». Αυτά είναι καλοδεχούμενα. Μιλώ για τις εφημερίδες και τα site που ζουν υπό την εύνοια του κράτους, που ζουν κάτω από τις φτερούγες της κάθε κυβέρνησης. Μια στρατιά τέτοιων μέσων υποστηρίζουν σήμερα τον ΣΥΡΙΖΑ και τους ΑΝΕΛ, κυρίως στο διαδίκτυο, οι Λαζόπουλοι και οι Βαξεβάνηδες, για να πάρω μόνο τις δύο άκρες του λαϊκισμού της χώρας.

Ποιος τους θρέφει όλους αυτούς; Ποιος θρέφει αυτές τις εκδόσεις; Ποιος θρέφει αυτά τα site; Ποιος τα πληρώνει; Αποκαλύψαμε -και δεν είναι η ώρα να πω λεπτομέρειες- ότι εκδότης εφημερίδων και διαχειριστές site είναι πλέον κυβερνητικοί υπάλληλοι, έχουν προσληφθεί στο Υπουργείο Αμύνης, στο Υπουργείο Τύπου.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Για το Υπουργείο Άμυνας για ποιον λέτε;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Για το site olympia.gr.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Έχει πάρει ένα ευρώ διαφήμιση;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Είναι υπάλληλός σας;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ένα ευρώ έχει πάρει;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κύριε Καμμένε, επιτρέψτε μου, γιατί κάνετε ένα πολύ μεγάλο λάθος που παρεμβαίνετε αυτή τη στιγμή.

Δέχεστε, λοιπόν, ότι είναι κυβερνητικό σας υπάλληλος και ρωτάτε αν υπάρχει διαφήμιση.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Έχει πάρει ένα ευρώ;

(Θόρυβος από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Όχι, κύριε Υπουργέ. Παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Θα πείτε εδώ την αλήθεια. Εσείς τα παίρνατε για την εκπομπή σας.

(Θόρυβος από την πτέρυγα του Ποταμιού)

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Πείτε. Πείτε. Θα εκτεθείτε.

Είναι κυβερνητικός σας υπάλληλος;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Δεν έχει πάρει ούτε ένα ευρώ από το κράτος.

(Θόρυβος από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, δεν έχετε τον λόγο. Θα πάρετε τον λόγο μετά και θα μιλήσετε. Δεν έχετε τον λόγο τώρα. Μετά θα μιλήσετε. Είναι η σειρά σας άλλωστε.

Κύριε Θεοδωράκη, συνεχίστε σας παρακαλώ.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Προσέξτε τι έχει συμβεί, κύριοι συνάδελφοι. Όταν λέγαμε ότι έχουμε στοιχεία ότι κάποιοι εκδότες και διαχειριστές site είναι υπάλληλοι κυβερνητικοί, μας λέγανε «φέρτε στοιχεία». Φέρνουμε στοιχεία, φέρνουμε ονοματεπώνυμα και μας λένε τώρα -ακούσατε τι είπε ο κ. Καμμένος;- «Πέρα απ’ τον μισθό τους, υπάρχει κάτι άλλο που έχουν πάρει από το ελληνικό δημόσιο;». Δηλαδή, δεχόμαστε ότι μπορούμε να έχουμε κυβερνητικούς υπαλλήλους τους εκδότες, κυβερνητικούς υπαλλήλους τους διαχειριστές των site και πάμε στην υπόθεση αν έχουν πάρει διαφημίσεις από το δημόσιο. Και επειδή έχουν πάρει διαφημίσεις από το δημόσιο, εμείς θα επανέλθουμε με συγκεκριμένα στοιχεία.

Μου αρέσει που φτάνετε στο σημείο να υπερασπίζεστε ακόμα και τα εθνικιστικά, ρατσιστικά site. Πόση κατάντια θα δούμε από κάποιους Βουλευτές του ΣΥΡΙΖΑ; Επιτέλους, δείτε λίγο…

(Χειροκροτήματα από την πτέρυγα του Ποταμιού)

Επιτρέψτε μου, δεν μου αρέσει να μιλάω με αυτούς τους τόνους, αλλά ξεστραβωθείτε, δείτε λίγο το site, αυτό το οποίο αναφέρω, και μετά χειροκροτήστε αυτές τις παρεμβάσεις του κ. Καμμένου. Πόσο χαμηλά θα πέσετε επιτέλους;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, παρακαλώ, την αγόρευσή σας.

(Θόρυβος από την πτέρυγα του ΣΥΡΙΖΑ)

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Οι δικές μου αρχές δεν έχουν καταπατηθεί για μια καρέκλα, όπως οι δικές σας.

Για να γίνει πιστευτό, λοιπόν, το επιχείρημα του κ. Τσίπρα ότι θέλουμε απαντήσεις για τις πομπές των άλλων, θα πρέπει να μην δημιουργούνται καινούριες πομπές. Αυτό είναι το ζητούμενο.

Και ζητάμε και κάτι άλλο, κύριοι συνάδελφοι, που κανείς δεν το επισήμανε. Η υπόθεση της χρηματοδότησης των κομμάτων είναι στρεβλή. Προσέξτε τι γίνεται: Το κράτος δεν ορίζει με σαφήνεια το ποσό που θα πάρει ένα κόμμα και δεν ορίζει τον χρόνο που θα τα πάρει. Τι σημαίνει αυτό; Σημαίνει ότι υπάρχει ένα χρονοδιάγραμμα που συνεχώς αναβάλλεται και αυτό δημιουργεί τις συνθήκες να αναζητούν τα κόμματα χρηματοδότηση για να καλύψουν τα κενά από κάποιες χρηματοδοτήσεις που θα έρθουν ή δεν θα έρθουν.

Τελειώνοντας, τι ζητάει το Ποτάμι; Απλά πράγματα: Ζητάμε διαφάνεια και κανόνες στις κομματικές δαπάνες, διαφάνεια και κανόνες στο πολιτικό χρήμα, διαφάνεια και κανόνες στη χρηματοδότηση των μέσων μαζικής ενημέρωσης, διαφάνεια και κανόνες στην κρατική διαφήμιση, διαφάνεια και κανόνες στα κονδύλια των Υπουργείων που απασχολούν δημοσιογράφους. Να δοθούν όλα τα ονόματα δημοσιογράφων που πληρώνονται από το κράτος. Αυτό ζητάμε και αυτό ζητούσα και ως δημοσιογράφος τριάντα χρόνια.

(Χειροκροτήματα από την πτέρυγα του Ποταμιού)

Όμως, όλα αυτά, κύριοι συνάδελφοι, προϋποθέτουν -για να έχουμε απαντήσεις, για να έχουμε, δηλαδή, διαφάνεια και κανόνες- ότι ο ΣΥΡΙΖΑ και οι ΑΝΕΛ δεν θα συνεχίσουν να συμπεριφέρονται ως κατακτητές στο κράτος, στη δικαιοσύνη, στη δημόσια διοίκηση και στις ανεξάρτητες αρχές. Γιατί θα πρέπει να δεχτούμε το εξής: Το κομματικό κράτος του χθες, ναι, και το κομματικό κράτος του σήμερα είναι αυτό που γεννά και θα συνεχίσει να γεννά αμαρτωλά τρίγωνα και αμαρτωλές χρηματοδοτήσεις.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης Καμμένος.

Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κυρίες και κύριοι συνάδελφοι, αφού ο Πρόεδρος του Ποταμιού ασχολήθηκε με τον Αμαζόνιο, θα ασχοληθούμε με την ελληνική πραγματικότητα καλύτερα, η οποία θα ήταν απόλυτα αντιληπτή στον ελληνικό λαό, εάν έβλεπε τι συμβαίνει τώρα στη Βουλή.

Πραγματικά, αν γυρίσει η κάμερα στη Βουλή θα δει ότι η Αξιωματική Αντιπολίτευση εκπροσωπείται από μία Βουλευτή που προς τιμήν της είναι εδώ. Μία Βουλευτή! Συστήνεται εξεταστική επιτροπή για τα δάνεια των κομμάτων, η εξεταστική επιτροπή για τη χρηματοδότηση των κομμάτων και η Αξιωματική Αντιπολίτευση παρίσταται διά μίας Βουλευτού, ούτε του εισηγητή ούτε του Κοινοβουλευτικού Εκπροσώπου.

Και αυτό δείχνει ακριβώς ότι η προσπάθεια να υποβαθμίσουν την αλήθεια σ’ αυτήν εδώ τη Βουλή επί τόσα χρόνια για τη χρηματοδότηση είναι μια προσπάθεια η οποία έλαβε τέλος σήμερα και από τη σύσταση της εξεταστικής επιτροπής και δεν πρόκειται να κάνουμε πίσω ούτε στα μέσα μαζικής ενημέρωσης, που είχαν μάθει με πρωτοσέλιδα να απειλούν ανά πάσα στιγμή τα κόμματα είτε της εξουσίας είτε της αντιπολιτεύσεως.

Ποια είναι η αλήθεια; Επιχορηγήσεις Νέας Δημοκρατίας-ΠΑΣΟΚ από το 1999 μέχρι σήμερα. Πήραν 301 εκατομμύρια η Νέα Δημοκρατία και 296 εκατομμύρια το ΠΑΣΟΚ από επιχορηγήσεις, χωρίς τα Ιδρύματα. Το σύνολο είναι 597 εκατομμύρια ευρώ.

Δάνεια Νέας Δημοκρατίας και ΠΑΣΟΚ: Είναι 244 εκατομμύρια ευρώ. Τα έσοδα ήταν 841 εκατομμύρια ευρώ από το 1999 μέχρι το 2015. Εάν βάλει κανείς τα έσοδα και των ιδρυμάτων και τα άλλα δηλωμένα έσοδα, φθάνουμε στο 1,2 δισεκατομμύρια ευρώ που πήραν η Νέα Δημοκρατία και το ΠΑΣΟΚ.

Και το λέω εγώ, διότι είμαι βέβαιος ότι κανείς από τους Βουλευτές ούτε της Νέας Δημοκρατίας ούτε του ΠΑΣΟΚ ούτε βεβαίως των άλλων κομμάτων δεν ενημερώθηκαν ποτέ γι’ αυτά τα χρήματα τα οποία πήγαιναν στα κόμματα. Τα χρήματα αυτά, τα 1,2 δισεκατομμύρια των δύο κομμάτων, πού πήγαν; Υπάρχουν παραστατικά; Αυτό είναι το πρώτο ερώτημα της εξεταστικής. Υπάρχουν παραστατικά για τα 1,2 δισεκατομμύρια των δύο μεγάλων κομμάτων;

Η απάντηση είναι όχι, δεν υπάρχουν και η δικαιολογία είναι, από τη μία μεριά, ότι ο κ. Βενιζέλος ζήτησε τον έλεγχο του κ. Παπανδρέου και η άλλη δικαιολογία είναι ότι έκλεισαν οι λογαριασμοί με ορκωτούς λογιστές, αλλά η έρευνα για τη χρηματοδότηση των κομμάτων πάει και κάπου αλλού. Πάει στο ποια ήταν η έμμεση χρηματοδότηση. Η έμμεση χρηματοδότηση που δόθηκε από το 2% της «SIEMENS», όπως αποδείχθηκε από τον Χριστοφοράκο, πού πήγε; Ποιοι εξέδωσαν κουπόνια κομμάτων και πόσα από αυτά καταστράφηκαν μετά την έκδοσή τους; Πώς θα εισπράξει η Νέα Δημοκρατία τα χρήματα για να πληρώσει τις δόσεις; Είναι 200 εκατομμύρια, εάν πληρωθούν μόνο οι τόκοι τον χρόνο, που είναι η κρατική επιχορήγηση. Πώς θα ξεπληρωθούν;

Τι είπε ο κ. Μητσοτάκης; Μέχρι το 2018. Από το 2018 και μετά δηλαδή τι θα γίνει; Δεν θα πηγαίνει το σύνολο της επιχορήγησης; Θα χαριστούν 301 εκατομμύρια από τις τράπεζες με την προοπτική ότι κάποια στιγμή μπορεί να ξαναπάρει 40%, άρα τότε μπορεί να μπορεί να αρχίσει να εξοφλεί τους τόκους και μόνο;

Και εδώ, κυρίες και κύριοι συνάδελφοι, θέλω να πω ότι υπάρχει παράλληλα –και αυτή είναι η μεγάλη δύναμη αυτής της εξεταστικής- η έρευνα στα μέσα μαζικής ενημέρωσης.

Μίλησε προηγουμένως και ο Πρωθυπουργός για το θέμα του ΚΕΕΛΠΝΟ. Όταν το θέμα του ΚΕΕΛΠΝΟ το έφερα στην ΕΣΗΕΑ και κατέθεσα έναν κατάλογο, ο οποίος μου ήρθε μέσα από το ΚΕΕΛΠΝΟ προς διερεύνηση, χωρίς να τον διαρρεύσω στον Τύπο, έγινε μάχη. Δημοσιογράφοι που μέχρι σήμερα είχα μαζί τους φιλικές σχέσεις και είχαμε καλή συνεργασία έγιναν οι μεγαλύτεροί μου εχθροί. Ο Ευαγγελάτος από το newsΙt.gr και από το onAlert.gr με βρίζει από το πρωί μέχρι το βράδυ. Το ίδιο και η γυναίκα του μέσα από μια εκπομπή κοινωνική που έχει. Γιατί; Γιατί κατέθεσα στον κατάλογο με τα ονόματα που μου εδόθησαν από το ΚΕΕΛΠΝΟ και το όνομά του.

Τι έχει γίνει στο ΚΕΕΛΠΝΟ; Ποιες είναι οι διαφημιστικές εταιρείες οι οποίες έπαιρναν, για να διαφημίσουν τι; Μήπως υπήρχαν εταιρείες οι οποίες διαφήμιζαν το ΚΕΕΛΠΝΟ για την αντιμετώπιση του καρκίνου; Είναι κολλητικός ο καρκίνος; Είναι επιδημία ο καρκίνος; Ποιοι ήταν αυτοί οι οποίοι ανέλαβαν τις καμπάνιες του ΚΕΕΛΠΝΟ; Ποιοι ήταν αυτοί –και θα τους ανοίξουμε- που ανέλαβαν και πλήρωναν τις καμπάνιες της ΔΕΗ; Γιατί διαφημιζόταν τόσα χρόνια η ΕΥΔΑΠ; Για το μονοπώλιο της ΕΥΔΑΠ, για το νερό, ποιοι έπαιρναν τις διαφημίσεις;

Να είστε βέβαιοι ότι όλος ο κατάλογος των εκβιαστών, μικρών ή μεγάλων, Μαυρίκων ή μη, είναι ακριβώς εκεί μέσα. Και όχι μόνο αυτό, αλλά θα δείτε ότι κατά τύχη όλοι αυτοί οι εκβιαστές τυγχάνουν ειδικών εξυπηρετήσεων. Η γυναίκα του Χίου, που βγάζει πρωτοσέλιδο στο makeleio.gr και από το πρωί μέχρι το βράδυ μας εξυβρίζει, γιατί δεν του έδωσα μετά την έκδοσή του το χιλιάρικο κάθε μήνα που ήθελε, για να πληρώσουμε την προστασία του -νταβατζιλίκι δηλαδή- εργάζεται διορισμένη σε δημόσια υπηρεσία πληροφοριών.

Ποιοι άλλοι εργάζονται; Ποια συγγενικά πρόσωπα δημοσιογράφων και εκδοτών;

Για να δούμε ποια ήταν τα στοιχεία με τα οποία οι τράπεζες έδιναν εγγυήσεις. Και εδώ ξεκαθαρίζω κατ’ αρχάς ότι οι Ανεξάρτητοι Έλληνες δεν έχουν πάρει ούτε ένα ευρώ δάνειο. Ούτε ένα.

Έκανα ένα λάθος το 2012, επειδή δεν μας έδωσαν την ετήσια χρηματοδότηση, γιατί ο νόμος έλεγε ότι δεν είναι με το αποτέλεσμα των εκλογών, αλλά θα παίρνεις επιχορήγηση ανάλογα με το πόσο είχες την 1η Ιανουαρίου του έτους για το οποίο λογίζεται. Δηλαδή για το 2012 εμείς δεν πήραμε ούτε ένα ευρώ. Έκανα το λάθος λοιπόν και ζήτησα 25.000 ευρώ, για να μπορέσουμε να βγάλουμε τα έξοδα του κινήματος. Παρενέβη η Τράπεζα της Ελλάδος και απαγόρευσε να δοθούν 25.000 ευρώ, παρ’ ότι έδινα προσωπική εγγύηση και με ακίνητα. Την ίδια εποχή ακούω ότι έδωσαν 30.000.000 ευρώ. Από πού και έως πού; Ποιοι είναι αυτοί που τα έδιναν και ποιοι είναι αυτοί που τα έπαιρναν;

Εγώ θα συμφωνούσα στην πρόταση που ακούστηκε αναδρομικά να καταργήσουμε αυτή την τροπολογία. Αλλά στο Ποινικό Δίκαιο δυστυχώς προς τον κατηγορούμενο ισχύει πάντοτε η ευνοϊκότερη ρύθμιση. Δεν έχω όμως καμμιά αντίρρηση, αν βρούμε τη νομική φόρμουλα, να προχωρήσουμε και σε αυτό.

Και επειδή πρέπει να πάμε και λίγο πιο μακριά, για πάμε να δούμε τι γίνεται με τα ευρωπαϊκά κόμματα. Ποια κόμματα πήραν χρήματα από τα ευρωπαϊκά κόμματα; Πόσα έδωσε το Ευρωπαϊκό Λαϊκό Κόμμα, πόσα έδωσε το Σοσιαλιστικό Κόμμα, πόσα έδωσαν τα υπόλοιπα κόμματα όλα αυτά τα χρόνια; Διότι εγώ ξέρω ότι οι παλιές καμπάνιες των Ευρωεκλογών ήταν όλες χρηματοδοτούμενες. Πού είναι τα τιμολόγια; Πού είναι τα λεφτά; Αυτά τα 15.000.000 ευρώ –κύριε Κεγκέρογλου, δεν βλέπω τον κ. Βενιζέλο δυστυχώς σήμερα μαζί μας- που βρέθηκαν μετρητά, όπως είπε ο κ. Βενιζέλος, στο ταμείο του ΠΑΣΟΚ και διέταξε τον έλεγχο πού πήγαν; Πού πήγαν τα μετρητά; Πού πήγε το cash; Το cash πώς παρήγαγε αποδείξεις; Όλα αυτά, λοιπόν, πρέπει να τα εξετάσουμε.

Και επειδή την προηγούμενη φορά –γιατί έχω κάτι χρωστούμενα- έγινε μεγάλη κουβέντα εδώ για το θέμα του εισαγγελέα της Eurojustice, απάντησε η κ. Κουτζαμάνη ότι η δικογραφία της «SIEMENS» και όλα τα στοιχεία έχουν μπει από το 2008 –δηλαδή μετά την εξεταστική της Βουλής- και το θέμα των υποβρυχίων από το 2010 στη Eurojustice.

Ερωτώ, λοιπόν, συγκεκριμένα: Ποια στοιχεία είναι αυτά που δεν πήγαν και δεν ενημερώθηκε η δικογραφία της «SIEMENS»; Γιατί δεν έγινε ενημέρωση; Η απόδειξη είναι πολύ απλή και θέλω σε αυτό το σημείο να συγχαρώ δημόσια τη δημοσιογράφο Γιάννα Παπαδάκου για την έρευνα την οποία έκανε και δεν της επετράπη να τη δημοσιεύσει. Και εδώ πια είναι το δίλημμα του κ. Μητσοτάκη. Κύριε Δένδια, θα χαρώ να μου απαντήσετε ως Κοινοβουλευτικός Εκπρόσωπος.

Δικογραφία «SIEMENS», φάκελος Καραβέλα, αριθμός εγγράφου της δικογραφίας 120222. Από το ξενοδοχείο «Baur Au Lac» –σε προσωπικό σημείωμα του κ. Καραβέλα που κατασχέθηκε και αποτελεί μέρος της δικογραφίας, αλλά δεν έχει κατατεθεί στη Eurojustice και αποτελεί στοιχείο δύο συγκεκριμένων κιβωτίων- καλείται ο κ. Καραβέλας να καταθέσει στην Credit Suisse Private Bank στη Ζυρίχη με αριθμό λογαριασμού 087999738621-2, κωδικός «ANIXI» και 08799973862210, κωδικός «ΑΝΙΧΙ», χρήματα …

**ΝΙΚΟΛΑΟΣ ΝΙΚΟΛΟΠΟΥΛΟΣ:** … (δεν ακούστηκε).

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Προφανώς, κύριε Νικολόπουλε.

Χρήματα τα οποία πού θα οδηγούσαν; Θα οδηγούσαν στο συνδυασμό της κατάθεσης Χριστοφοράκου που έλεγε «απ’ ό,τι θυμάμαι, έδωσα και τότε εκείνη την εποχή σε ένα μικρό κόμμα» και πιθανώς να φτάναμε μέχρι το Χονγκ Κονγκ που συνηθίζει να μιλά τώρα ο κ. Σαμαράς και να βρίσκαμε ποιες είναι οι πορείες του χρήματος.Αυτά τα στοιχεία δεν μπήκαν ποτέ στη δικογραφία της «SIEMENS» και αυτά τα στοιχεία δεν βάλανε για να υπάρχει συνδυασμός με την Eurojustice.

(Χειροκροτήματα από την πτέρυγα των ΑΝΕΛ)

Και το καταθέτω στη Βουλή επίσημα σαν πρώτο στοιχείο για την εξεταστική των πραγμάτων επιτροπή.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί τότε, εκείνη την εποχή, έμπαινε και χρήμα. Εγώ είμαι μαζί σας. Δεν έχω καμμιά αμφιβολία για το αν θέλετε να το διερευνήσετε.

Για πάμε να δούμε τότε και για την Πολιτική Άνοιξη τι έλεγε ο Κωνσταντίνος Μητσοτάκης για το πώς έριξε την Κυβέρνηση Μητσοτάκη ο Αντώνης Σαμαράς.

Μίλαγε για συμφέροντα που πληρώσανε! Μίλαγε για τη ΔΕΗ! Μίλαγε για τον ΟΤΕ! Ιδού η Ρόδος, ιδού και το πήδημα!

Πάμε να τα ανοίξουμε, λοιπόν, όλα και να δούμε για την πορεία των χρημάτων. Ποιοι άλλοι λογαριασμοί δεν κατατέθηκαν ποτέ; Γιατί ο Καραβέλας κυκλοφορούσε και κυκλοφορεί ακόμα ελεύθερος; Τι έγινε με τον Χριστοφοράκο; Ζητήθηκε η δικαστική συνδρομή;

Όμως, βεβαίως, τίποτε από όλα αυτά δεν έγινε. Η αξιοπιστία του πολιτικού συστήματος εξαρτάται από αυτήν την εξεταστική επιτροπή, την οποία δυστυχώς αγνοούν πολλές και πολλοί συνάδελφοι και την αγνοούν όχι γιατί είναι εμπλεκόμενοι άμεσα. Εγώ είμαι βέβαιος ότι κανένας από τους Βουλευτές, ιδίως τους παλιούς που γνώριζα, δεν είχε ποτέ σχέση με τέτοιες χρηματοδοτήσεις. Αυτά κυκλοφορούσαν στα ηγετικά κλιμάκια. Όμως, ο ελληνικός λαός αυτή τη στιγμή θέλει μια απάντηση. Πού πήγαν τα 1,2 δισεκατομμύρια άσπρα και πόσα ήταν τα μαύρα; Διότι υπήρχαν και πολλά μαύρα και κατάμαυρα χρήματα, τα οποία προέρχονταν από πολιτικές συγγένειες.

Άκουσα με προσοχή σήμερα –και λυπάμαι γι’ αυτό- τον κ. Μητσοτάκη να στηρίζει τον κ. Παπασταύρου. Ο κ. Παπασταύρου δεν είναι πολιτικό στέλεχος. Ο κ. Παπασταύρου, πέραν από το ότι είναι σε όλες τις λίστες, είναι και μέτοχος εταιρειών με πολλές και πολλούς. Κατέθεσαν την προηγούμενη εβδομάδα μια εταιρεία του κ. Παπασταύρου με τον κ. Ματθαίο Ρήγα από το 2003, ο οποίος κατά τύχη το 2013, όταν ο Παπασταύρου ήρθε στα πράγματα, πήρε την «ΚΑΒΑΛΑ OIL».

Προχθές όταν ρώτησα τον κ. Βενιζέλο εάν υπάρχουν μετοχές του κ. Βγενόπουλου σε συγγενικά του πρόσωπα, βεβαίως και δεν απάντησε, αλλά με είπε «αλητάμπουρα». Έψαξα να βρω το μετοχολόγιο της «MARFIN INVESTMENT BANK HOLDINGS/INVESTMENT GROUP HOLDINGS SA» και βρήκα τέσσερα συγγενικά πρόσωπα του κ. Βενιζέλου, οι οποίοι είναι κύριοι μέτοχοι.

Το καταθέτω στα Πρακτικά.

(Στο σημείο αυτό ο Υπουργός Εθνικής Άμυνας και Πρόεδρος των Ανεξάρτητων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έλα, όμως, που παρακάτω, βλέποντας και τους υπόλοιπους μετόχους, βρίσκω και άλλο ένα όνομα. Και ποιο όνομα είναι αυτό; Είναι το όνομα του συνέταιρου του κ. Παπασταύρου. Όλοι μαζί μια αγκαλιά! Γι’ αυτό υπάρχει κάλυψη από τον έναν στον άλλον! Γι’ αυτό είμαστε «αλητάμπουρες» όσοι μιλάμε και όσοι επιβιώσαμε με το να μιλάμε! Γιατί και πολλοί συνάδελφοι μιλήσανε από πολλά κόμματα και εξαφανίστηκαν. Εξαφανίστηκαν από τη Βουλή και από το πρόσωπο της γης! Γιατί οι Παπασταύρου ήταν μεσάζοντες όλων. Στα μεγάλα σαλόνια γινόταν το «νταλαβέρι»! Και βεβαίως, το «νταλαβέρι» αυτό δεν γινόταν μόνο με μετρητά. Δεν γινόταν μόνο με εγγύηση αμυγδαλαιώνων, που έπαιρνε ο «ΔΟΛ» 156 εκατομμύρια ευρώ. Ήταν ένας αμυγδαλαιώνας, τον οποίο είχε χαρίσει στον μακαρίτη τον Κακαουνάκη ο Λαμπράκης και τον οποίο επέστρεψε ο μακαρίτης ο Κακαουνάκης στον «ΔΟΛ», έβαλε τον «ΔΟΛ» εγγύηση τρεις φορές και πήρε 156 εκατομμύρια. Τέτοιος αμυγδαλαιώνας δεν υπάρχει πουθενά στον κόσμο!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Έκανε πικραμύγδαλα!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Πικραμύγδαλα θα γίνουν όμως τώρα, Νίκο.

Και το θέμα είναι ότι πικραμύγδαλα πρέπει να τα κάνουμε όλοι εμείς, γιατί θα είμαστε όλοι θύματα του συστήματος, εάν το σύστημα αυτό δεν χτυπηθεί.

(Χειροκροτήματα από την πτέρυγα των ΑΝΕΛ)

Να βρούμε, λοιπόν, ποιοι έπαιρναν τα δάνεια. Να βρούμε ποιοι έκαναν αγορές και ποιοι πωλήσεις και περισσότερο απ’ όλα, αυτούς όλους να τους στείλουμε στο Ειδικό Δικαστήριο. Και αν υπάρχουν και κόμματα –που υπάρχουν κόμματα- τα οποία έχουν μετανοήσει οφείλουν να φέρουν μόνα τους τα στοιχεία και να βάλουμε όλα αυτά τα στοιχεία κάτω και να πούμε την αλήθεια στον ελληνικό λαό, να πούμε στον ελληνικό λαό ποιοι συνδέονταν και με ποια μέσα ενημέρωσης.

Άκουσα τον κ. Πρόεδρο του Ποταμιού, ο οποίος αναφέρθηκε στον Αμαζόνιο, στον Τσάβες κ.λπ., να λέει ότι με 100 εκατομμύρια έκαναν εκλογές.

**ΓΕΩΡΓΙΟΣ ΜΑΥΡΩΤΑΣ:** Εκατό χιλιάδες!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Πόσες; Εκατό χιλιάδες;

Γιώργο μου, με 100 χιλιάδες ευρώ κάνω και εγώ εκλογές, αν με παίζει το «MEGA» από το πρωί μέχρι το βράδυ, ο «ΑΝΤΕΝΑ» με έχει από το πρωινό μέχρι το βραδινό και αν ακόμη και τα μικρά κανάλια όλη τη νύχτα πιπιλάνε το όνομά μου!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θυμάστε πόσες φορές μεγαλύτερη ήταν η καμπάνια του Ποταμιού από τις δωρεάν φιλοξενίες έναντι της παρουσίας των Ανεξάρτητων Ελλήνων, όταν «γεννηθήκαμε» μαζί; Να σας πω εγώ; Ένα προς δεκατέσσερα. Αυτό δεν το λέω εγώ. Το λέει το ΕΣΡ. Το ΕΣΡ απαντάει για την προβολή του κάθε κόμματος. Μακάρι να με έπαιζαν κι εμένα από το πρωί μέχρι το βράδυ.

Πόσα πρωτοσέλιδα πήρατε; Πόσα πρωτοσέλιδα πήρατε στις κυριακάτικες εφημερίδες;

**ΓΕΩΡΓΙΟΣ ΜΑΥΡΩΤΑΣ:** Είμαστε καλοί, γι’ αυτό.

**ΓΕΩΡΓΙΟΣ ΑΜΥΡΑΣ:** Είμαστε καλοί και μας ξέρουν.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Α, είστε καλοί.

Εδώ, λοιπόν, κυρίες και κύριοι συνάδελφοι, ερχόμαστε ακριβώς στο ιστορικό σταυροδρόμι του καλού και του κακού. Αυτό που σας υποσχόμαστε, λοιπόν, η Κυβέρνηση ΣΥΡΙΖΑ-Ανεξάρτητων Ελλήνων, είναι ότι σε αυτό το μονοπάτι του καλού και του κακού θα ξεχωρίσει η ήρα από το στάρι και ο ελληνικός λαός θα μάθει ποιοι ήταν οι νταβατζήδες που έλεγξαν την Μεταπολίτευση, ποιοι ήταν αυτοί και ποιες οι προνομιακές τους σχέσεις με τις τράπεζες και με τους εκδότες.

Και να ξέρουν ότι εμείς ούτε απειλούμαστε ούτε φοβόμαστε κανέναν. Θα προχωρήσουμε, επιτέλους, γιατί αυτή είναι η εντολή του ελληνικού λαού. Εκλογές το 2019.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παναγιώτη Καμμένο, τον Υπουργό Εθνικής Άμυνας και Πρόεδρο της Κοινοβουλευτικής Ομάδας των Ανεξάρτητων Ελλήνων.

Τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων κ. Βασίλης Λεβέντης.

Κύριε Πρόεδρε, έχετε τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι Βουλευτές, και σήμερα εις την Αίθουσα επιδείχθηκε το δεύτερο μέρος του σόου. Το πρώτο μέρος είναι η συζήτηση που κάναμε πριν λίγες ημέρες, που περιμέναμε αδιάσειστα ονόματα και στοιχεία.

Σήμερα, και στην ομιλία του κ. Τσίπρα και στην ομιλία του κ. Μητσοτάκη, περίπου το ίδιο πνεύμασυναντήσαμε -κάποιες καταγγελίες, ότι έχετε πάρει χρήματα. Ο κ. Μητσοτάκης είπε ότι και ο ΣΥΡΙΖΑ έχει πάρει δάνεια. Έτσι κατάλαβα. Έδειξε ένα χαρτί που αφορούσε δάνεια του ΣΥΡΙΖΑ, όταν ήταν μικρότερο κόμμα, το 2010.

Επομένως τι καταδικάζουμε τα δάνεια; Γιατί παλιότερα ήταν και οι χρηματοδοτήσεις πολύ μεγαλύτερες. Άρα τα δάνεια ήταν επιπλέον των χρηματοδοτήσεων. Έτσι δεν είναι; Άρα φανταστείτε τι καμπάνιες γίνονταν.

Γι’ αυτό μου τηλεφωνούν από τη Στουτγάρδη και μου λένε: «Εσείς θα βάλετε αεροπλάνα να φέρετε κόσμο να ψηφίσει;».

(Χειροκροτήματα από την πτέρυγα της Ένωσης Κεντρώων)

Λέω: «Τι λεφτά ρε παιδιά; Τι είναι;» και μου απαντούν: «Η Νέα Δημοκρατία, το ΠΑΣΟΚ, όλοι, βάζουν και πληρώνουν κανονικά το εισιτήριο με τα τρένα, τα καράβια, με όλα αυτά».

Όμως, πότε τα ανακαλύψαμε όλα αυτά; Διερωτώμαι, άραγε, πότε τα ανακαλύψαμε όλα αυτά; Σήμερα; Γιατί και ο ΣΥΡΙΖΑ, ας λέει ότι είναι καινούριο κόμμα κι ότι ήταν μικρό, πολλά μέλη της Κυβέρνησής του ανήκουν στο ΠΑΣΟΚ.

Όπως και ο κ. Καμμένος, ο οποίος κατηγόρησε τη Νέα Δημοκρατία, ήταν επί σειρά ετών στη Νέα Δημοκρατία, όταν ελάμβανε δάνεια η Νέα Δημοκρατία.

(Χειροκροτήματα από την πτέρυγα της Ένωσης Κεντρώων)

Δεν τα εγνώριζε τα δάνεια; Δεν το αντιλαμβάνομαι δηλαδή. Πότε τα έμαθε τα δάνεια ο κ. Καμμένος; Τώρα; Όταν τα ελάμβανε η Νέα Δημοκρατία, ήταν καλά τα δάνεια, γιατί συνέτειναν εις την δημιουργία μεγάλης καμπάνιας και άρα προς άγρα ψήφων.

Εγώ δεν είδα κανένα νόημα. Σόου είδα μόνο. Θα κάνουμε εξεταστική επιτροπή, η οποία θα εξετάσει τι; Τις παλιές αμαρτίες. Δηλαδή, τα δάνεια που ελάμβαναν, τι τα έκαναν; Και τι νόημα μπορεί να έχει αυτή; Να τους στείλουμε στον εισαγγελέα; Ποιους; Αφού έχουν αλλάξει οι διαχειριστές, έχουν αλλάξει οι Αρχηγοί. Έχουν αλλάξει όλοι.

Αλλά και ο Αρχηγός του κόμματος δεν ευθύνεται αν ένα κόμμα παίρνει δάνειο. Είναι δημόσια ζωή και είναι συλλογική η ευθύνη. Άρα;

Δηλαδή ποιος είναι ο σκοπός της εξεταστικής; Να παίρνουν κάποιοι Βουλευτές, που είναι μέλη, ένα ποσό κάθε φορά που συνεδριάζει; Μήπως είναι αυτός ο σκοπός; Κατ’ αρχάς, θα προλάβει αυτή η επιτροπή να τελειώσει τις εργασίες της; Γιατί εγώ δεν φαντάζομαι ότι αυτή η Κυβέρνηση θα μακροημερεύσει. Άρα θα διαλυθεί η Βουλή και θα μείνει. Ας λέγεται ότι θα κάνετε το 2019…

**ΣΩΚΡΑΤΗΣ ΦΑΜΕΛΛΟΣ:** Κι εσείς εξάμηνο λέγατε, αλλά διαψευστήκατε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα σας παρακαλέσω, κύριε Φάμελλε, επειδή έχετε γίνει ταραξίας…

**ΣΩΚΡΑΤΗΣ ΦΑΜΕΛΛΟΣ:** Εγώ; Τι λέτε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Λέω αυτό που έχετε γίνει! Διάλογο μαζί σας ανέβηκα να κάνω; Σας παρακαλώ. Ο κύριος Πρόεδρος ακούει. Εγώ βγήκα να μιλήσω κι έχω από κάτω τους διαφόρους που αντιδρούν.

Εν τω μεταξύ, είδα ότι όταν μίλαγε κάποιος, ο Μητσοτάκης, ο Τσίπρας, σηκωνόντουσαν οι άλλοι και βρίζανε. Αυτό το δικαίωμα υπάρχει στην Αίθουσα; Δηλαδή, όταν δεν αρέσει κάτι που λέει ένας, έχουν δικαίωμα οι άλλοι να είναι ταραχοποιοί; Υπάρχει αυτό το δικαίωμα, κύριε Πρόεδρε της Βουλής;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Όχι.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αλλά το έχετε επιτρέψει αυτό. Την ταραχή την έχετε κάνει εις την Βουλή τρόπο συμπεριφοράς. Με συγχωρείτε.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Καταλαβαίνετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα δούμε αν θα λάβετε κάποια μέτρα.

Υποσχέθηκε ο κ. Τσίπρας νέο νόμο για το πολιτικό χρήμα. Μα, νομίζω ότι ο υφιστάμενος λέει σαφώς ότι και για το τελευταίο ευρώ πρέπει να υπάρχει το ΑΦΜ αυτού που δίνει ή η ταυτότητα και για ό,τι ξοδέψεις πρέπει να υπάρχουν παραστατικά. Τι άλλο θα πείτε, δηλαδή, στον νόμο αυτό; Τι άλλο θα βάλετε; Έναν μπαμπούλα στο ταμείο του κάθε κόμματος που θα κοιτάει; Έναν «big brother»; Μια κάμερα; Τι άλλο μπορεί να μπει; Υπάρχουν βιβλία Γ΄ κατηγορίας πλέον, που γράφουν το τελευταίο ευρώ που εισέρχεται και το πρώτο ευρώ που εξέρχεται. Τι άλλο θα κάνετε στον έλεγχο, δηλαδή, που μπορείτε να πατάξετε την ατιμία, την κλεψιά; Δεν μπορώ να το καταλάβω.

Τα μέσα ενημέρωσης πάλι τα συνδυάσατε -και σωστά είπε ο κ. Μητσοτάκης ότι δεν είναι ίδια τα θέματα, γιατί το ένα θέμα είναι η δημόσια ζωή, ενώ το άλλο θέμα είναι η μεσολάβηση των κυβερνήσεων προς τράπεζες για να παίρνουν κάποιοι φίλοι εκδότες δάνεια. Το δεύτερο είναι ποινικά αδικήματα, τα οποία μπορεί να τα πατάξει το ήδη υπάρχον οπλοστάσιο. Η δημόσια ζωή είναι κάτι που καλό είναι να ερευνήσουμε.

Αλλά σας λέω ότι τσάμπα θα δουλέψει αυτή η επιτροπή, πρώτον, γιατί κάθε κόμμα -είμαι σίγουρος- θα βγάλει τη δική του πραγματογνωμοσύνη και, δεύτερον, άλλη μια φορά θα αποδειχθεί ότι αυτή η Βουλή θα χαζεύει, όταν τα προβλήματα είναι τεράστια και θα έπρεπε να ασχοληθούμε με αυτά. Παρακολουθεί ο λαός.

Και τι; Μπορεί να γυρίσει πίσω το ΠΑΣΟΚ λεφτά ή ο κ. Μητσοτάκης, όπως είπε, μέχρι το 2018, μπορεί να γυρίσει τα λεφτά; Πού ξέρει τι ποσοστά θα παίρνει η Νέα Δημοκρατία και τι λεφτά θα παίρνει για να τα γυρίσει; Τι κουβέντα ήταν αυτή; Ήταν σοβαρή κουβέντα μπροστά στη Βουλή;

Ξέρει ο κ. Μητσοτάκης αν θα υπάρχει Νέα Δημοκρατία το 2018; Είδατε το ΠΑΣΟΚ. Από 40% που είχε, έχει 4% τώρα και μπορεί να μείνει και απ’ έξω. Από πού θα δίνει τα λεφτά; Αυτά είναι γελοία πράγματα να λέγονται στην Αίθουσα. Είναι άλλο να πει: «Δίνω από τη χρηματοδότηση, όπως είπε, το 60% και όσο υπάρχει Νέα Δημοκρατία, θα προσπαθώ να αποσβένω το χρέος». Αν το έλεγε αυτό, θα ήταν τουλάχιστον τίμιο έτσι. Αλλά «μέχρι το 2018 θα έχω ξεπληρώσει» και άλλα τέτοια, αυτά είναι πράγματα, με τα οποία εκτίθεται ο κ. Μητσοτάκης. Είναι νέος και έπρεπε να εμπνέει ένα νέο ήθος. Το λέω προς όλους.

Όπως και ο κ. Τσίπρας είναι νέος και έπρεπε να ασχοληθεί με τη λύση των προβλημάτων της χώρας και όχι με το κυνήγι μαγισσών. Θα δείτε όταν τελειώσει αυτή η επιτροπή, αφού θα έχετε βαρέσει πολλά πυροτεχνήματα στον αέρα στον γάμο του Καραγκιόζη και αφού έχετε απασχολήσει και τα πλήθη, που τέρπονται όταν ακούν τέτοια πράγματα, θα καταλήξουμε πως ό,τι έγινε έγινε, πάμε πιο πέρα. Αυτό είναι το μόνο που θα καταλήξουμε. Αν πιστεύετε ότι θα καταλήξουμε σε κάτι άλλο, θα κρατήσω την κασέτα να τη βάλω σε όλους!

Πάω σ’ ένα πιο σοβαρό θέμα, στο θέμα της υποκλοπής. Ο κ. Τσίπρας εξέφρασε την άποψη ότι δεν έχει σημασία ποιος την έκανε την υποκλοπή, σημασία έχει τι ελέγετο.

Πείτε μου: Εδώ υπεκλάπη συζήτηση ξένων αντιπροσωπειών. Είναι σοβαρό. Ποιος θα έρθει ξανά στην Ελλάδα εμπιστευόμενος το ελληνικό κράτος; Δεν υπεκλάπη συζήτηση ενός αλήτη, ενός υποψηφίου απατεώνα, οπότε ελάμβανε μέτρα ένας άλλος, αλλά ξένων αντιπροσωπειών υπεκλάπη.

Και αφού υπεκλάπη αυτό το περιεχόμενο, βγαίνει αμέσως ο ΣΥΡΙΖΑ και λέει: «Δεν χρειαζόμαστε το Διεθνές Νομισματικό Ταμείο», όπως και ο κ. Παππάς, ο Υπουργός. Μα, δεν γνωρίζει και ο κ. Τσίπρας και ο κ. Παππάς ότι χωρίς ΔΝΤ μια χώρα δεν βγαίνει στις αγορές;

Σοβαρολογείτε, κύριε Τσίπρα; Πιστεύετε ότι χωρίς ΔΝΤ θα πάρετε «δραχμή» από Ευρωπαίους; Αν το πιστεύετε αυτό, δεν κάνετε για Πρωθυπουργός. Αν πάλι το λέτε, για να το ακούσουν οι Βουλευτές σας, τότε έχει καλώς. Διότι οι Βουλευτές πάντα θέλουν ν’ ακούν μερικές φορές και ψέματα, εμπνέονται, όταν η αλήθεια είναι δύσκολη.

Όμως, σας λέγω: Βγαίνει στις αγορές χώρα, που είναι σε πρόγραμμα εννοώ, χωρίς το ΔΝΤ; Το δήλωσε η Μέρκελ, το δήλωσαν οι Αμερικανοί ότι το ΔΝΤ θα παραμείνει στο πρόγραμμα -τελεία και παύλα!- και ακόμα η Κυβέρνηση λέει ότι δεν το χρειαζόμαστε. Τρώμε μέρες. Και πού πάει το πράγμα;

Εν τω μεταξύ, τι έκανε η Κυβέρνηση προ ημερών; Παίρνει μη τετελεσμένες συμφωνίες και λέει ότι θα τις εισαγάγει εις τη Βουλή προς συζήτηση. Δηλαδή, δεν μπορούσε και απ’ έξω από τη Βουλή να συμπληρώσει η Ένωση Κεντρώων κάτι σ’ αυτά τα κείμενα των συμφωνιών, κάποιο άλλο κόμμα, κάποιοι ιδιώτες, που μπορεί να υπάρχουν ως προσωπικότητες; Δεν μπορούσαν και αυτοί να πουν την άποψή τους; Εισάγοντας εις τη Βουλή συμφωνίες μη υπογεγραμμένες και μη δεδομένες, τι κερδίζει η Κυβέρνηση; Ανυποληψία.

Γι’ αυτό είπε και ο Σόιμπλε την κουβέντα ότι κάθε ένας έχει την ευθύνη των πράξεών του, υπονοώντας ασφαλώς ότι μία κυβέρνηση, που εισάγει σε μια Βουλή μια συμφωνία, που δεν έχει ολοκληρωθεί, δεν είναι σοβαρή κυβέρνηση. Αυτό αντιλαμβάνομαι εγώ.

Πείτε μου: Αν δεν επέλθει τελικά συμφωνία και η Αίθουσα ψηφίσει αυτά τα μη συμφωνηθέντα κείμενα, θα έχει αξία; Θα πάρετε δόση ή τίποτα απ’ αυτά;

Βάσει πληροφοριών, που έχω εγώ ο ταπεινός, έχει αποφασίσει η Ευρώπη και το ΔΝΤ να παραμείνει και η Ελλάδα να μην πάρει τα 5,5 δισεκατομμύρια, αλλά να πάρει, «σαλαμοποιημένου» του προγράμματος, το ένα τρίτο. Έχω πληροφορία ότι θα μας δώσουν 1.200.000.000. Και θα έλθει η Κυβέρνηση να θριαμβολογεί. Και θα μιλάμε για δεύτερη αξιολόγηση σε δύο μήνες και για τρίτη αξιολόγηση. Στην Αμερική ήδη μιλούν για τέταρτο μνημόνιο.

Εκεί πια πιστεύω ότι θα καταρρεύσει η Κυβέρνηση. Μούρη για να φέρει τέταρτο μνημόνιο δεν φαντάζομαι να έχει εδώ Έλληνας Πρωθυπουργός σοβαρός. Και επειδή θεωρώ σοβαρό τον κ. Τσίπρα, να έλθει εδώ, στην Αίθουσα αυτή και να ζητήσει τέταρτη δική σας ψήφο, δεν το θεωρώ τίμιο. Αυτός ο Πρωθυπουργός, που έλεγε ότι θα σκίσει μνημόνια και θα στρέψει τον Νότο κατά του Βορρά, δεν θα μπορεί να φέρει τέταρτο μνημόνιο και να λέει σ’ εσάς: «Προσέξτε: Ή ψηφίζετε ή εκλογές».

Υπάρχει και ένας τέτοιος ψίθυρος, ότι «ή ψηφίζετε ή εκλογές». Τις εκλογές η Νέα Δημοκρατία τις ζητάει χωρίς να τις θέλει, γιατί ακόμη δεν έχει παγιώσει τη δημοσκοπική της υπεροχή και αμφιβάλλει για την παρουσία της. Έχει μια υπεροχή, αλλά δεν την έχει παγιώσει.

Αν γίνουν σ’ αυτό τον τόπο εκλογές -που εγώ τις βλέπω περί τον Οκτώβριο με Νοέμβριο, εκεί- θα γίνουν λόγω Τσίπρα, που δεν θα έχει το πρόσωπο να φέρει τέταρτο μνημόνιο, κύριε Πρόεδρε της Βουλής. Γράφουμε την κασέτα, πολύ απλό, γιατί οι Βουλευτές δεν είναι πιόνια, είναι και αυτοί άνθρωποι. Δεν αντέχουν άλλο οι Βουλευτές, που τους έλεγε ο Αρχηγός τους ότι σχίζουμε τα μνημόνια, να κληθούν τώρα να ψηφίσουν τέταρτο μνημόνιο.

Εχθές έγινε μια δημοσκόπηση από κάποιο κανάλι, ο ιδιοκτήτης του οποίου πρόσκειται στο ΠΑΣΟΚ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν μας έχει καλέσει ποτέ αυτό το κανάλι!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Αφήστε τα αυτά. Θα τα πούμε. Έγινε μια δημοσκόπηση. Μη βιάζεστε, κύριε Κεγκέρογλου! Δεν θα πω κάτι εναντίον σας.

(Θόρυβος από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Ενώ η προηγούμενη δημοσκόπηση προ δεκαημέρου έδινε 4-4,5% στην Ένωση Κεντρώων και 4-4,5% στο ΠΑΣΟΚ, μετά από δέκα ημέρες έδινε 5,80% στο ΠΑΣΟΚ και 3% στην Ένωση Κεντρώων.

Με τέτοιες μεθοδεύσεις, κύριοι του ΠΑΣΟΚ, δεν θα μπορείτε να σταθείτε τη νύχτα των εκλογών. Διότι θα έρθει και η τελική δημοσκόπηση των εκλογών και εκεί δεν θα έχετε πιάσει το 3%, όσο και αν χασκογελάτε τώρα! Είναι δικαίωμά σας να γελάτε κάποιοι. «Γελάει κάποιος…», ξέρετε την παροιμία.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ποια είναι;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν θα σας την πω εγώ, τη γνωρίζετε.

Ο κ. Κατρούγκαλος στο θέμα των συντάξεων δεν ακολούθησε την υπόδειξή μου να βάλει εισοδηματικά κριτήρια. Εισοδηματικά κριτήρια τι σημαίνει; Ότι ακόμα και τις συντάξεις χηρείας τις κόβουμε όταν έχουν υψηλά εισοδήματα οι δικαιούχοι. Γιατί υπάρχει άνθρωπος που παίρνει τη σύνταξη της γυναίκας του. Εάν έχει εισοδήματα πάνω από 1.500 ευρώ ή από ενοίκια κ.λπ., δεν πρέπει να την πάρει. Τότε θα κοπεί η σύνταξη. Εάν όμως δεν έχει, πρέπει να συνεχίσει να την παίρνει μέχρι του ποσού των 1.500 ευρώ.

Δεν βάλατε καθόλου εισοδηματικά κριτήρια, ούτε τις τρεις συντάξεις τις συγχωνεύσατε σε μία. Γιατί ένας δημοσιογράφος σήμερα το πρωί μου είπε: «Τις συγχωνεύσανε». Του είπα: «Πλανάσαι! Μπες στο σύστημα «ΗΛΙΟΣ», να δεις ότι υπάρχουν δύο και τρεις και δεν έχει καν μηχανογραφικά συγχωνευτεί τίποτα».

Ούτε των πλουσίων τις συντάξεις κόψατε. Η Ένωση Κεντρώων φωνάζει για ογδόντα χιλιάδες περιπτώσεις με εισόδημα ούτως ή άλλως από άλλες πηγές, τόκους καταθέσεων, ενοίκια και μερίσματα πάνω από 3.000 ευρώ μηνιαίως. Ούτε αυτές τις κόψατε, που τις έκοψαν στην Αυστραλία, σε δυτική χώρα για να βρουν μπάτζετ για τους φτωχότερους ανθρώπους. Ούτε αυτό κάνατε!

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Και λέτε ότι είστε η Κυβέρνηση της Αριστεράς. Εμποδίζετε όμως αυτούς που έχουμε «αίσθηση Αριστεράς». Εγώ είμαι κεντρώος αλλά έχω αίσθηση δικαιοσύνης. Εγώ γεννήθηκα από οικογένεια, που την Αριστερά τη θεωρούσε κάτι δίκαιο, που έχω μέσα μου. Αυτή ήταν η πίστη μου.

Ζητώ να κόψουμε τις συντάξεις των πλουσίων, τις συντάξεις των τέως Βουλευτών, που είναι κάπου οκτακόσιοι πενήντα, που τις παίρνουν και παράλληλα παίρνουν σύνταξη και από τα ταμεία τους.

Ζητώ ο μισθός των Βουλευτών να πάει 50% κάτω, τουλάχιστον για δέκα χρόνια, όσο βαστάει η κρίση. Γιατί το ζητώ; Γιατί υπάρχουν άνθρωποι που ανοίγουν σκουπιδοτενεκέδες για να φάνε! Και ενώ κάνετε κοινωνικά παντοπωλεία, για να προμηθευτούν τρόφιμα, στους μισθούς τους οι τριακόσιοι δεν έχουν το σθένος να το κάνουν αυτό.

Ζητώ τη μείωση του αριθμού των Βουλευτών σε διακόσιους. Δεν θέλει συνταγματική αναθεώρηση αυτό. Μια απόφαση της Βουλής χρειάζεται.

Ζητώ να αποφασίσουμε την απλή αναλογική εδώ μέσα για πάντα, ώστε να υπάρχει κουλτούρα συνεργασιών. Εσείς στην Αριστερά την είχατε ως αίτημα. Σε λίγο θα φύγετε και θα ντρέπεστε που δεν έχετε εφαρμόσει την απλή αναλογική! Εάν αφήσετε έτσι τα εκλογικά συστήματα, θα δείτε πάλι τις κυβερνήσεις του δικομματισμού, θα ξαναγίνετε μικρό κόμμα και θα έχετε καταλάβει ότι πέρασε από τα χέρια σας χρυσός και δεν τον πιάσατε!

Ήταν όνειρο της Αριστεράς η απλή αναλογική και την προδώσατε. Και μιλάει ο κ. Κουρουμπλής για σύστημα αναλογικότερο, λέει, που έχει όμως σταθερές κυβερνήσεις. Αυτά είναι φρένο και γκάζι μαζί. Σταθερές κυβερνήσεις σημαίνει ενισχυμένη αναλογική, σημαίνει ότι δεν κάνεις κυβέρνηση, εάν δεν έχεις το 50% συν μία ψήφο.

Αυτή είναι η κατάσταση, κυρίες και κύριοι. Ο απόλυτος παραλογισμός.

Ας έρθει, λοιπόν, το νομοσχέδιο εδώ να δούμε εάν οι εκατόν πενήντα τρεις είναι «μπετόν αρμέ». Εύχομαι στον κύριο Πρωθυπουργό να μη ζήσει εμφράγματα, να πάρει τους εκατόν πενήντα τρεις.

Να προσέξετε, όμως, κύριε Τσίπρα –και σας το λέει ο φίλος του πατέρα σας, ο Βασίλης Λεβέντης, που μετά από τριάντα πέντε χρόνια μπήκε στη Βουλή- μήπως έχετε αποχωρήσεις και αφού ψηφίσουν οι εκατόν πενήντα τρεις. Ξέρετε γιατί; Διότι ο Σακελλαρίδης –αν δεν κάνω λάθος- ψήφισε το μνημόνιο, βγήκε και Βουλευτής, ψήφισε όλα τα μέτρα και μετά έφυγε. Δηλαδή το ότι παίρνει σήμερα εκατόν πενήντα τρεις, γιατί δεν θέλει ο άλλος να ονομαστεί προδότης, δεν σημαίνει ότι θα είναι για πάντα υποταχτικός. Προσέξτε το και αυτό! Συνάδελφός σας ήταν και ο κ. Σακελλαρίδης και έβγαινε όλη μέρα στα κανάλια.

Μιλάτε για τα κανάλια. Θέλετε να τα διορθώσετε, να τα φτιάξετε. Το ξέρετε ότι τελευταίες μέρες φέρνει συνέχεια η Ένωση Κεντρώων ανακοινώσεις και δεν βλέπω πουθενά τίποτα; Και το συνδυάζω με το γκάλοπ που έγινε από πασοκικής προσέγγισης κανάλι χθες, που μας πήγε από το 4,5% στο 3% και το ΠΑΣΟΚ από 4,5% στο 6%. Συνδυάζω τις κινήσεις και μέσα στο μυαλό μου μπαίνουν κάποιες σκέψεις.

Όμως, ό,τι σχέδιο υπονόμευσης και αν υπάρξει, η νεολαία δεν θα αφήσει την Ένωση Κεντρώων να μείνει έξω από τη Βουλή. Θα την καταστήσει τρίτο κόμμα, γιατί χρειάζεται κάποιος να τα λέει. Τώρα, τρίτο κόμμα σε αυτές τις εκλογές! Και όποτε θέλετε, κάντε τις, κύριε Τσίπρα!

Όμως, δεν σας κρύβω και το όνειρό μου, παρ’ ότι δεν ζητώ να γίνω Πρωθυπουργός εγώ. Άλλωστε και πρώτο κόμμα να έρθει η Ένωση Κεντρώων, εγώ θέλω μαζί με άλλα να κάνω κυβέρνηση και όχι με ακροδεξιό κόμμα, όπως εσείς. Εγώ θέλω να κάνω κυβέρνηση με κόμματα, με τα οποία θα μπορούσα να ταιριάξω και ιδεολογικά. Ποτέ δεν θα έκανα εγώ πήδημα και να πάρω την ακροδεξιά ως συνεταίρο. Και πρώτο κόμμα να έρθει η Ένωση Κεντρώων, θα θέλουμε δύναμη μέχρι εκατόν είκοσι, εκατόν τριάντα, για να κάνουμε με άλλους κυβέρνηση.

Δεν θέλουμε αυτοδυναμίες, κύριε Βούτση. Αντίκεινται στην κουλτούρα μας. Όμως, δεν σας κρύβω και σας λέω, επειδή βλέπω ότι στην Αίθουσα αυτή ό,τι προτάσεις και αν κάνω, από το ένα αυτί να σας μπαίνουν και από το άλλο να σας βγαίνουν, να ετοιμάζεστε αυτές τις εκλογές να δείτε τρίτο κόμμα την Ένωση Κεντρώων και στις άλλες πρώτο.

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά Ολλανδοί μαθητές από το Bonhoeffer College.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και οκτώ συνοδοί εκπαιδευτικοί από τα Δημοτικά Σχολεία Παλαιού Μυλοποτάμου και Αμπελίων Πέλλας, καθώς και από το Δημοτικό Σχολείο Συκιάδας Χίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός κ. Νίκος Παππάς για δώδεκα λεπτά.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κυρίες και κύριοι Βουλευτές, όταν συζητάμε θέματα, όπως το σημερινό, η Αξιωματική Αντιπολίτευση κυρίως έχει τρεις τρόπους να αντιπολιτεύεται.

Ο πρώτος είναι ότι εγκαλεί την Κυβέρνησή μας, πρώτον, για το ότι δεν είναι συνεπής ως προς τα αιτήματα του Διεθνούς Νομισματικού Ταμείου και ταυτόχρονα για το ότι δεν είναι συνεπής προς τις αξίες της Αριστεράς. Νομίζω ότι είναι μία πρακτική αντιφατική.

Ο δεύτερος τρόπος είναι ο συμψηφισμός. Και ξαφνικά ένα μικρό οικόπεδο κάπου ορεινά, για το οποίο ο υπόχρεος πρέπει να πληρώσει ΕΝΦΙΑ 4 ευρώ, γίνεται ακριβώς το ίδιο πράγμα με κάποιες δεκάδες offshore, οι οποίες έχουν μέσα δεκάδες ή ίσως εκατοντάδες εκατομμύρια. Και, βεβαίως, καθένας έχει δικαίωμα στον φυσικό του δικαστή.

Δεν υπάρχει πολιτικό ζήτημα, ότι ο πρώην Πρωθυπουργός είχε δεξί του χέρι έναν εξπέρ των offshore; Σε άλλες χώρες υπάρχουν παραιτήσεις κυβερνήσεων εν όψει των αποκαλύψεων για τα Panama Papers. Είναι, νομίζω, πολύ αποκαλυπτική η στάση της Νέας Δημοκρατίας.

Ένας άλλος τρόπος είναι ο αντιπερισπασμός ότι όλα αυτά γίνονται γιατί εμείς έχουμε καταστρέψει την οικονομία και εκεί που πήγαινε για τη μόνιμη και τελική της σωτηρία, ήλθε η Κυβέρνησή μας και τη γύρισε πίσω στην καταστροφή. Μάλιστα. Προσπαθούν να πείσουν, δηλαδή, ότι οι δεσμεύσεις που είχαν αναλάβει για την πέμπτη αξιολόγηση του προηγούμενου προγράμματος ήταν η σωτηρία και οι δεσμεύσεις που εμείς αναλάβαμε με το πρόγραμμα το δικό μας και τα 20 δισεκατομμύρια λιγότερα μέτρα είναι η καταστροφή.

Πού θα τα βρίσκατε τα λεφτά; Δεν τη θυμάστε αυτή την αγαπημένη σας ερώτηση, κύριοι της Νέας Δημοκρατίας; Πού θα βρίσκατε λεφτά για να πάτε σε πλεόνασμα 3,5% στο έτος που πέρασε;

Ήταν καταστροφή το γεγονός ότι –έρχονται και τα στοιχεία της EUROSTAT σε λίγες ημέρες- η χώρα θα είναι σε πρωτογενές πλεόνασμα, ενώ είχε δεσμευτεί να φτάσει σε έλλειμμα -0,5! Αυτό ήταν καταστροφή! Και τα διαρκή ελλείμματα και η πτώση του ΑΕΠ κατά 25% ήταν σωτηρία!

Είναι καταστροφή το ότι η χώρα ήταν πρώτη στην απορρόφηση ευρωπαϊκών κονδυλίων! Αυτό είναι καταστροφή και όχι η στασιμότητα!

Είναι καταστροφή το ότι πήγαμε στο -0,3%, -0,2% ύφεση, ενώ το αγαπημένο –ορισμένων- Διεθνές Νομισματικό Ταμείο τον Οκτώβρη έλεγε ότι θα πάμε στο -2,3%!

Είναι καταστροφή ότι προστατέψαμε την πρώτη κατοικία;

Είναι καταστροφή ότι έχουν ιατροφαρμακευτική περίθαλψη δύο εκατομμύρια άνθρωποι ανασφάλιστοι;

Είναι καταστροφή ότι οι αγρότες μας πήραν επανορθώσεις ύψους 2 δισεκατομμυρίων, επανορθώσεις που εκκρεμούσαν ακόμη και από το 2008;

Είναι καταστροφή ότι επανεκκίνησαν όλα τα μεγάλα έργα;

Είναι καταστροφή ότι έρχεται ένα φορολογικό, το οποίο δώσαμε στη δημοσιότητα, που ανοιχτά κατανέμει τα βάρη κυρίως στα εισοδήματα άνω των 50.000 ευρώ;

Αυτή είναι η καταστροφή;

Νομίζω ότι, επειδή έρχονται τα νομοσχέδια στη Βουλή τις επόμενες ημέρες, αυτή η συζήτηση περί μονομερών ενεργειών είναι μια συζήτηση εσωτερική. Επιτρέψτε μου να σας πω ότι κανένας στην Ευρώπη δεν το βλέπει έτσι και δεν χρειάζονται από το Βήμα αυτό ούτε εξυπνακισμοί ούτε κάποιοι στην Ευρώπη χρειάζονται να βρίσκουν εδώ διαρκώς τους καλύτερους δικηγόρους τους και υπερασπιστές. Ουδείς, λοιπόν, το είδε έτσι στην Ευρώπη. Μάλλον το είδαν ως μία καθαρή κίνηση και μία σαφή πολιτική διάθεση, για να ολοκληρωθεί η αξιολόγηση το συντομότερο δυνατόν.

Είναι καταστροφή ότι στο ασφαλιστικό που προτείνουμε υπάρχει εθνική σύνταξη και προστατεύεται το επίπεδο των τρεχουσών συντάξεων; Ή μήπως είναι σωτηρία η εφαρμογή της ρήτρας μηδενικού ελλείμματος, που διατυμπανίζει ως δίκαιη πρόταση η Νέα Δημοκρατία;

Ας αφήσουν, λοιπόν, την επιχειρηματολογία περί αντιπερισπασμού. Και θα τους έλεγα να μη διστάζουν, τις θέσεις τους για τα εργασιακά, για το συνταξιοδοτικό, για το επίπεδο των μισθών, να τις διατυπώνουν ευθαρσώς και αν αυτές είναι, ναι, να μας εγκαλούν γιατί δεν συμφωνούμε με το Διεθνές Νομισματικό Ταμείο, όχι να επιχαίρουν για τις καθυστερήσεις. Δεν μιλάμε ποτέ για την ουσία και μιλάμε για τη διαδικασία.

Και μιλάει η Νέα Δημοκρατία για τη δήθεν διαπραγμάτευση. Συναντήθηκε ο Πρωθυπουργός με τον Πρόεδρο Ολάντ και είπαν ότι πρέπει να κλείσει γρήγορα η αξιολόγηση και να μην υπάρξουν νέα μέτρα. Διαφωνεί κάποιος με αυτό;

Συναντήθηκε και με τον Πρόεδρο του Ευρωκοινοβουλίου, τον Μάρτιν Σουλτς. Σας θυμίζω ότι το Ευρωπαϊκό Κοινοβούλιο συμμετέχει στην εποπτεία της εφαρμογής και των συνεπειών του ελληνικού προγράμματος κατόπιν αιτήματος της ελληνικής Κυβέρνησης. Ήταν λάθος της ελληνικής Κυβέρνησης, που υπέβαλε αυτό το αίτημα; Ή ήταν λάθος των Ευρωπαίων και των ευρωομάδων, που αποδέχθηκαν αυτή την πρόταση;

Ήταν λάθος μήπως η συνάντηση με τον επικεφαλής της Επιτροπής των Οικονομικών του Ευρωκοινοβουλίου, του κ. Γκουαλτιέρι, που ανήκει και στην Ομάδα των Σοσιαλιστών και Δημοκρατών, ο οποίος είπε ευθαρσώς ότι είναι κυριαρχικό δικαίωμα των κυβερνήσεων να αποφασίζουν με ποιο μείγμα μέτρων θα φτάνουν στους στόχους.

Συμφωνούμε με αυτή την αρχή ή μήπως δεν συμφωνούμε και κλείνουμε το μάτι σε όσους παίζουν παιχνίδια καθυστερήσεων και θέλουν να οδηγήσουν και να εκτρέψουν τα πράγματα σε ασφυξίες και τραπεζικά προβλήματα και μετά να ερχόμαστε εδώ και να ζητάμε εξεταστικές επιτροπές για τα capital controls;

Μια κουβέντα δεν έχει ακουστεί από τη Νέα Δημοκρατία, επειδή ακούμε τα περί εξεταστικής επιτροπής. Πριν από το δημοψήφισμα και τις εκλογές, η προηγούμενη κυβέρνηση έκανε αίτημα για ολιγοήμερη παράταση του υπάρχοντος τότε προγράμματος, ούτως ώστε ο λαός μας να πάει στην κάλπη χωρίς τον εκβιασμό της τραπεζικής ασφυξίας. Το αίτημα αυτό απορρίφθηκε.

Πώς το αξιολογείτε αυτό; Πώς αξιολογείται αυτή η απόρριψη; Καλώς απερρίφθη; Αυτή πρέπει να είναι η Ευρώπη; Καλώς, δηλαδή, οδηγήθηκε η κατάσταση στα άκρα και ο λαός μας σε έναν εκβιασμό, στον οποίο, προφανώς, όμως και δεν «μάσησε»; Πώς πολιτεύεται, δηλαδή, η Αξιωματική Αντιπολίτευση σε αυτό το πεδίο;

Εμείς, κυρίες και κύριοι Βουλευτές, από την πρώτη ημέρα, που αναλάβαμε τη διακυβέρνηση της χώρας –και επιτρέψτε μου να αναφερθώ σύντομα στα θέματα της αρμοδιότητάς μου- ξεκινήσαμε να υλοποιούμε τις προεκλογικές μας δεσμεύσεις και να προσπαθούμε να βάλουμε τις βάσεις για ένα νόμιμο, στέρεο και δημοκρατικό τοπίο στα μέσα μαζικής ενημέρωσης.

Δυστυχώς τους πρώτους μήνες έπρεπε να αφοσιωθούμε και να οργανώσουμε τις δυνάμεις μας για να επανεκκινήσει η ΕΡΤ. Και λέω δυστυχώς, διότι δεν θα έπρεπε σε καμμιά προηγμένη και σοβαρή χώρα αυτό να είναι ζήτημα. Αποκαταστήσαμε την αδικία που είχε γίνει σε βάρος της πολιτείας.

Και θα έλεγα στον κ. Μητσοτάκη να μην ανησυχεί για τις μετατάξεις, οι οποίες θα γίνουν στην ΕΡΤ, διότι εμείς συλλογιζόμαστε και τη σοβαρή και άρτια λειτουργία των οργανισμών, αλλά και το μέλλον και τη δουλειά των ανθρώπων. Άλλες παρατάξεις έχουν δείξει ότι δεν έχουν τέτοια κριτήρια και τέτοιες πρόνοιες.

Επίσης, θα έλεγα στον Αρχηγό της Νέας Δημοκρατίας, όταν κατηγορεί εμάς για διορισμούς και κομματικό κράτος, να σκέφτεται πρώτα τον αριθμό των μετακλητών που είχε στο δικό του πολιτικό γραφείο, οι οποίοι ξεπερνούν μάλλον και το πολιτικό γραφείο του Προέδρου της Ευρωπαϊκής Επιτροπής.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Πόσους;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Πενήντα έναν.

Σχετικά με τα θέματα, λοιπόν, της αρμοδιότητάς μου, εξορθολογήσαμε τη λειτουργία της Γενικής Γραμματείας Ενημέρωσης και εξοικονομήσαμε τους πόρους κατά 15%. Ιδρύθηκε το Συμβούλιο Εθνικής Επικοινωνιακής Πολιτικής και σε λίγο καιρό μπαίνει μπροστά. Ιδρύθηκε το Εθνικό Κέντρο Οπτικοακουστικών Μέσων. Συγκροτείται το Μητρώο των Online Media. Προχωρήσαμε στην εποπτεία των διαφημιστικών δαπανών. Πρόκειται για ρυθμίσεις ψηφισμένες από το 1995, που ποτέ δεν εφαρμόστηκαν.

Εκδώσαμε τον καταλογισμό για τα τέλη χρήσης συχνοτήτων, τα οποία δεν σας πέρασε καν από το μυαλό ποτέ να καταλογίσετε και τώρα έχουν αρχίσει και εισπράττονται. Και, βεβαίως, όπως είχαν δικαίωμα οι ενδιαφερόμενοι, προσέφυγαν και στο Διοικητικό Εφετείο και το Συμβούλιο της Επικρατείας και οι αποφάσεις δεν ήταν ευνοϊκές γι’ αυτούς και έχουν αρχίσει και πληρώνουν.

Έρχομαι τώρα στο θέμα της εξεταστικής επιτροπής. Είναι φανερό ότι οι επιχειρήσεις που δραστηριοποιούνται στον χώρο της τηλεόρασης δεν λειτούργησαν ποτέ με βάση τους νόμους της αγοράς. Διότι, αν ίσχυε κάτι τέτοιο, πώς μπορούμε να ερμηνεύσουμε το γεγονός ότι τα υπάρχοντα τηλεοπτικά κανάλια λειτουργούν εδώ και είκοσι έξι χρόνια χωρίς κανονικές άδειες και, βεβαίως, ότι συσσώρευσαν χρέη της τάξεως του ενός δισεκατομμυρίου; Με ποιους, λοιπόν, κανόνες νομιμότητας παραβιάστηκε τόσο εξόφθαλμα ο κανόνας της βιωσιμότητας; Αυτό είναι το ένα και κεντρικό ερώτημα.

Και εδώ ήρθε ο ν.4339, ο δικός μας νόμος, για την αδειοδότηση των τηλεοπτικών σταθμών, κυρίες και κύριοι Βουλευτές, να συμβάλει ούτως ώστε να επανέλθουμε κάποια στιγμή στο μέλλον και να μην κλαίμε τη μοίρα μας και να λέμε: «Ωχ, αμάν, τι πάθαμε; Έχουμε υπερχρεωμένους τηλεοπτικούς σταθμούς και δώσαμε εκ νέου έδαφος για να ανθίσει το «λουλούδι» της διαπλοκής» για σταθμούς μη βιώσιμους, οι οποίοι θα χρειάζονται την πολιτική και τραπεζική στήριξη, πέραν των ορίων που επιτρέπει η λογική.

Σήμερα το πρωί -και αυτό το λέω με μεγάλη προσωπική ικανοποίηση και επιτρέψτε μου για άλλη μια φορά να ευχαριστήσω τους νομικούς μου συμβούλους και όλη τη στελέχωση της Γενικής Γραμματείας Ενημέρωσης για την ασταμάτητη δουλειά που έχουν καταβάλει, ούτως ώστε αυτή η προσπάθεια να τελεσφορήσει- δημοσιεύτηκε στη διαβούλευση η προκήρυξη για την αδειοδότηση των ιδιωτικών τηλεοπτικών σταθμών.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θεωρώ ότι είναι μια πάρα πολύ σημαντική στιγμή. Η προκήρυξη θα μείνει αναρτημένη στη διαβούλευση για μια εβδομάδα. Θέλω να απευθύνω ένα κάλεσμα σε όλους, σε κόμματα, σε Βουλευτές, σε φορείς, σε ενδιαφερόμενους να καταθέσουν προτάσεις για τον τρόπο διεξαγωγής του διαγωνισμού. Δεσμευόμαστε ως Κυβέρνηση ότι κάθε παρατήρηση, κάθε παράλειψή μας, κάθε λειτουργική ιδέα θα αξιοποιηθεί και θα αξιολογηθεί για το τελικό κείμενο της προκήρυξης.

Η διαπλοκή, κυρίες και κύριοι Βουλευτές, έχει τρεις πυλώνες: την πολιτική εξουσία, τα οικονομικά συμφέροντα και τα μέσα ενημέρωσης. Και επειδή άκουσα με ενδιαφέρον να λένε κάποιοι ότι ο ΣΥΡΙΖΑ είχε πάρα πολύ μεγάλη προβολή και να καταθέτουν και τους πίνακες προβολής, προφανώς σε αυτούς τους χρόνους συνυπολογίζονται τα υβρεολόγια και οι συκοφαντίες. Αν έχει, δηλαδή, ένα δελτίο ειδήσεων ένα τέταρτο «Σταθακειάδα» ή το θέμα του Φλαμπουράρη, το «μέγα σκάνδαλο», αυτό συνυπολογίζεται ως χρόνος προβολής του ΣΥΡΙΖΑ. Αυτό για να ξέρουμε τι λέμε εδώ και για να μην προσπαθούμε να προσβάλλουμε και τη νοημοσύνη του ελληνικού λαού.

Κυρίες και κύριοι Βουλευτές, νομίζω ότι μόνο μια χώρα, η οποία αναμετράται με τα κακώς κείμενα του παρελθόντος, μπορεί να πάει μπροστά. Η παγίδα τού να κουκουλώνεις το παρελθόν και να βάζεις κάτω από το χαλί τα προβλήματα συντηρεί τα ίδια λάθη και είναι ενδεχομένως και θανάσιμο για τη δημοκρατία μας.

Σας καλώ, λοιπόν, να το σκεφθείτε, κυρίως όλοι εσείς οι παλαιότεροι της Νέας Δημοκρατίας, οι οποίοι ψηφίσατε τον νόμο Ρουσόπουλου.

Σε αυτό το σημείο θα ήθελα να θυμίσω ότι στον νόμο Ρουσόπουλου ο αριθμός των αδειών ήταν αντικείμενο μιας υπουργικής απόφασης. Τότε δεν ακούστηκαν, ούτε πράγματα για Γεωργαλάδες ούτε για υπερεξουσίες Υπουργών ούτε για τίποτα.

**ΣΠΥΡΙΔΩΝΑΣ ΛΑΠΠΑΣ:** Και σε όλους τους προηγούμενους.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Και σε όλους τους προηγούμενους.

Θα ήθελα να καταθέσω ένα απόσπασμα από τα Πρακτικά. Λίγο παράδοξο, βέβαια, γιατί θα καταθέσω στα Πρακτικά ένα κομμάτι από τα Πρακτικά, αλλά καλό είναι να φρεσκάρουμε τη μνήμη μας κάπου-κάπου. Τότε, ο κ. Ρουσόπουλος τοποθετήθηκε, απαντώντας στις κριτικές της αντιπολίτευσης. Ποια ήταν η κριτική της αντιπολίτευσης τότε; Όχι ότι κρατάει τον αριθμό των αδειών ως αντικείμενο υπουργικής απόφασης. Η κριτική της αντιπολίτευσης τότε ήταν ότι δεν λέει στη Βουλή πόσες θα είναι οι δημοπρατούμενες άδειες. Δεν λέει, λοιπόν, ο κ. Ρουσόπουλος καν τον αριθμό και εξηγεί ότι δεν λέει τον αριθμό -διαβάζω ακριβώς από τα Πρακτικά- λέγοντας τα εξής: «Άκουσα πολλές φορές την κατηγορία: «Μα, γιατί δεν μας λέτε τον αριθμό των αδειών των καναλιών; Πόσα κανάλια θα δώσετε;». Μα, σε κανένα νομοσχέδιο, από όσα έχουν γίνει μέχρι τώρα, δεν ενεγράφη ποτέ αριθμός αδειών. Και δεν είναι γιατί είχαν κάποια σκοπιμότητα οι συνάδελφοι Υπουργοί Τύπου του ΠΑΣΟΚ. Δεν ενεγράφη, διότι δεν μπορείς να δώσεις σε νομοσχέδιο αριθμό αδειών, αν δεν έχει ολοκληρωθεί ο χάρτης συχνοτήτων».

Καταθέτω το απόσπασμα αυτό των Πρακτικών.

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά το προαναφερθέν απόσπασμα των Πρακτικών, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το λέω αυτό, λοιπόν, για να αποσυμπιέσω και να αποφορτίσω τις έντονες συζητήσεις, οι οποίες είχαν γίνει κατά τη διάρκεια των συζητήσεων του νομοσχεδίου και να καλέσω και τη Νέα Δημοκρατία να περάσει στην όχθη της δημιουργικής κριτικής και της δημιουργικής συμβολής, για το πώς μπορούμε να πάμε στο νέο τηλεοπτικό τοπίο.

Το νομοσχέδιό μας και ο διαγωνισμός, λοιπόν, σπάει ακριβώς αυτό τον φαύλο κύκλο. Πάμε για βιώσιμα σχήματα, για ποιοτικά σχήματα και νομίζω ότι μπορούμε και πρέπει όλοι μας να σταθούμε στο ύψος των περιστάσεων.

Ας δούμε, λοιπόν, το παρελθόν, ας βάλουμε το δάχτυλο στην πληγή με την εξεταστική επιτροπή και ας συμβάλουμε όλοι, ούτως ώστε να γίνει ο διαγωνισμός για τις τηλεοπτικές άδειες, ούτως ώστε να κάνουμε σταθερά βήματα προς ένα καθαρό τηλεοπτικό τοπίο, ένα καλύτερο τηλεοπτικό μέλλον.

Ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς, κύριε Παππά.

Τώρα θα μιλήσουν δύο Βουλευτές και μετά Κοινοβουλευτικός Εκπρόσωπος.

Τον λόγο έχει τώρα ο κ. Χαρίλαος Τζαμακλής από τον ΣΥΡΙΖΑ.

Κύριε Τζαμακλή, έχετε έξι λεπτά.

**ΧΑΡΙΛΑΟΣ ΤΖΑΜΑΚΛΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, στους δεκαπεντέμισι μήνες της Κυβέρνησης ΣΥΡΙΖΑ-ΑΝΕΛ εμφανίστηκαν διάφορα σενάρια που αποσκοπούν στην ακύρωση της πορείας της και στην απώλεια της δεδηλωμένης. Όταν το σενάριο της «αριστερής παρένθεσης» μπήκε -προσωρινώς υποθέτω- στο συρτάρι, έπρεπε να εφευρεθεί άλλο. Επιλέχθηκε αυτό της αποδόμησης του ηθικού πλεονεκτήματος αυτής της συγκυβέρνησης και κυρίως του ηθικού πλεονεκτήματος του αριστερού σκέλους της.

Η διαφαινόμενη απώλεια του ελέγχου των μέσων μαζικής ενημέρωσης και της μέσω αυτού χειραγώγησης της κοινής γνώμης με παραπληροφόρηση, απόκρυψη και ανασκευή ειδήσεων, χυδαιότητα και πολλά άλλα, επέτεινε τον πανικό και επιτάχυνε την προσπάθεια αποδόμησης. Έτσι, εμφανίστηκε το φαινόμενο να υπερασπίζονται, δήθεν, την ελευθεροτυπία οι κατ’ εξοχήν βιαστές της. Εμφανίστηκε το φαινόμενο να υπερασπίζονται, δήθεν, την ανεξαρτησία της δικαιοσύνης οι διαχρονικώς επεμβαίνοντες και μονίμως ευνοούμενοι. Εμφανίστηκε το φαινόμενο οι «αρχιερείς» της διαπλοκής να αντιμάχονται τη δήθεν νέα διαπλοκή των ΣΥΡΙΖΑ-ΑΝΕΛ.

Μόλις τρία χρόνια έχουν περάσει από την 4-4-2013, όταν με εκπρόθεσμη τροπολογία τριών Βουλευτών της Νέας Δημοκρατίας, κατά τη διάρκεια ψήφισης επενδυτικού νόμου, απαλλάχθηκαν από την ενδεχόμενη δίωξη για κακουργηματική απιστία τα μέλη των διοικήσεων τραπεζών που είχαν χορηγήσει δάνεια στα κόμματα του πρώην δικομματισμού. Η απαλλαγή αφορούσε και τα ήδη χορηγηθέντα και εκκρεμή δάνεια. Ήταν τότε που οι εισαγγελείς διαφθοράς είχαν φτάσει στον πυρήνα της δαιδαλώδους διαδρομής αυτών των δανείων και της με όρους σκανδάλου χορήγησής τους και είχαν καλέσει τους οικονομικούς υπεύθυνους των κομμάτων αυτών για εξέταση.

Αναφέρομαι, βεβαίως, στο γεγονός ότι τα δάνεια αυτά, ύψους άνω των 300 εκατομμυρίων ευρώ για τα δύο κόμματα ΠΑΣΟΚ και Νέα Δημοκρατία, χορηγήθηκαν με μοναδική εγγύηση τις μελλοντικές κρατικές χορηγίες, βάσει των μελλοντικών τους ποσοστών στις εκλογές, όταν για να χορηγηθεί δάνειο σε ιδιώτη ή επιχειρηματία οι τράπεζες ευλόγως αξιώνουν εγγυήσεις εμπράγματες ή ισχυρές και παρούσες ενοχικές, όπως αξιόγραφα, εκχωρήσεις απαιτήσεων κ.λπ..

Κυρίες και κύριοι συνάδελφοι, η καθημαγμένη κοινωνία δικαίως αξιώνει την επιστροφή αυτών των χρημάτων, που θα μπορούσαν να καλύψουν πολλές από τις ανάγκες της σε μισθούς, συντάξεις ή πρόνοια. Όμως, η διαπλοκή είναι τρίγωνο. Εκτός από το παλιό πολιτικό σύστημα και τις τράπεζες, σκέλος της είναι και οι ιδιοκτήτες των μέσων μαζικής ενημέρωσης, των μέσων μαζικής ενημέρωσης που στήριξαν και εξακολουθούν να στηρίζουν το παλιό πολιτικό σύστημα. Το σκέλος αυτό, είτε ως εταιρείες είτε ως πρόσωπα, έλαβε θαλασσοδάνεια ύψους άνω των 850 εκατομμυρίων ευρώ, από τα οποία το μεγαλύτερο μέρος οφείλεται, δάνεια με αστείες εγγυήσεις, εκ των οποίων οι εμπράγματες ουδόλως καλύπτουν τα χορηγηθέντα ποσά. Ακούστηκε εδώ για έναν «αμυγδαλεώνα»!

Κυρίες και κύριοι συνάδελφοι, εμείς οι Βουλευτές της κυβερνητικής πλειοψηφίας είμαστε εδώ και καθημερινώς αποδεικνύουμε ότι η προσπάθεια αποδόμησης του ηθικού πλεονεκτήματος δεν πρόκειται να καρποφορήσει, για τον πολύ απλό λόγο ότι δεν είμαστε ίδιοι, ότι δεν έχουμε αναφορές με το παλιό πολιτικό σύστημα.

Είμαστε αποφασισμένοι να στηρίξουμε κάθε προσπάθεια της Κυβέρνησης κατά των διαπλεκόμενων συμφερόντων, όχι μόνον επειδή αυτό αποτελεί απαίτηση της κοινωνίας, αλλά και επειδή η επιτυχής έκβαση αυτού του αγώνα πρόκειται να βαθύνει και να πλατύνει τους δημοκρατικούς θεσμούς. Αφορά, δηλαδή, την ίδια τη δημοκρατία και το κοινοβουλευτικό πολίτευμα, αφορά το παρόν και το μέλλον της πατρίδας και των πολιτών της.

Παρά τα τεθέντα νομικά εμπόδια, η υπό σύσταση εξεταστική επιτροπή θα προσπαθήσει -και ελπίζω ότι θα τα καταφέρει- να διαφωτίσει όλες τις σκοτεινές πλευρές αυτών των υποθέσεων. Παρά την αναμενόμενη αντίδραση στις έρευνες, που θα ακολουθήσουν, η υπό σύσταση εξεταστική επιτροπή θα επιτελέσει το έργο της απερίσπαστη και με μοναδικό γνώμονα την αναζήτηση της αλήθειας, για την εξυπηρέτηση του δημοσίου συμφέροντος.

Είναι εξίσου σημαντικά για εμάς και η διαπραγμάτευση για την αξιολόγηση και το χρέος και η απαλλαγή της κοινωνίας και των θεσμών από τα πλοκάμια της διαπλοκής.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει από τη Νέα Δημοκρατία ο κ. Βλάσης για έξι λεπτά.

**ΚΩΝΣΤΑΝΤΙΝΟΣ ΒΛΑΣΗΣ:** Κυρία Πρόεδρε, κυρίες και κύριοι συνάδελφοι, είμαι ιδιαίτερα συγκινημένος απόψε, γιατί είναι μία από τις ελάχιστες φορές κατά τη διάρκεια της θητείας της συγκυβέρνησης ΣΥΡΙΖΑ-ΑΝΕΛ, που καλούμαστε να συζητήσουμε μία εξαγγελία της, η οποία επιτέλους γίνεται πράξη. Μας έχετε συνηθίσει σε αποχρωματισμένες «κόκκινες γραμμές», σε ξεχασμένες υποσχέσεις, σε μεγάλα λόγια με μικρό ή μηδενικό αντίκρισμα.

Σήμερα, όμως, καλούμαστε να αποφασίσουμε για τη σύσταση εξεταστικής επιτροπής που θα διερευνήσει τη νομιμότητα της δανειοδότησης των πολιτικών κομμάτων καθώς και των ιδιοκτητριών εταιρειών των ΜΜΕ από τράπεζες, μια εξεταστική επιτροπή, που εδώ και καιρό οραματίζεστε και στην οποία δίνετε χαρακτηριστικά Αρμαγεδδώνα κουνώντας μας το δάχτυλο.

Η Νέα Δημοκρατία για λόγους αρχής -γιατί η εμμονή στις αρχές μας είναι εκείνη που μας διαχωρίζει ως μόνιμη δύναμη ευθύνης στον τόπο αυτό- θα υπερψηφίσει την πρόταση για τη σύσταση εξεταστικής επιτροπής, προς απογοήτευσή σας. Γιατί θεωρούσατε πως η πρόταση αυτή θα γινόταν δεκτή με τις δικές σας και μόνο ψήφους, γιατί θεωρούσατε –κρίνοντας εξ ιδίων τα αλλότρια- πως όλοι είναι ευθυνόφοβοι. Σηκώσατε, λοιπόν, το λάβαρο της διαφάνειας σε ένα θέμα, που φυσικά και πρέπει να συζητηθεί, αλλά όσο και αν προσπαθήσετε δεν μπορείτε να πείσετε τον κόσμο ότι γι’ αυτόν ακριβώς τον λόγο η Ελλάδα έφτασε εδώ που βρίσκεται σήμερα.

Εμείς στη Νέα Δημοκρατία αποδείξαμε εμπράκτως ότι διαχρονικά τασσόμαστε υπέρ της διαφάνειας. Δεν χρειάστηκε καμμιά εξεταστική επιτροπή ο Πρόεδρός μας Κυριάκος Μητσοτάκης για να φέρει τα οικονομικά του κόμματός μας στη δημοσιότητα, όλα τα στοιχεία για την οικονομική μας κατάσταση.

Εμείς αναγνωρίσαμε τις όποιες αστοχίες του παρελθόντος, ξεκινώντας με την εξυγίανση του σπιτιού μας και δίνοντας έτσι δείγματα γραφής, για να κερδίσουμε την εμπιστοσύνη του κόσμου. Έτσι και τώρα επιδιώκουμε να έρθουν όλα στο φως, να ελεγχθούν όλοι και όλα.

Και στο σημείο αυτό ξεκινάει το δικό σας πρόβλημα, γιατί απλούστατα έχουμε διαφορετική αντίληψη περί δικαιοσύνης. Γιατί εμείς δεν λειτουργούμε επιλεκτικά και βάσει όσων μας συμφέρουν, αλλά το αντίθετο.

Από την άλλη, εσείς στρέφετε την τιμωρητική ρομφαία σας στην κατεύθυνση που σας βολεύει, σε αυτό το θέατρο του παραλόγου που έχετε στήσει. Αναζητάτε ευθύνες για τη δανειοδότηση κομμάτων και καναλιών και, μάλιστα, δίνοντας ιδιαίτερο βάρος στο κόστος που επωμίσθηκαν οι Έλληνες πολίτες, αλλά απορρίψατε, ελαφρά τη καρδία, την πρότασή μας για σύσταση εξεταστικής επιτροπής που θα διερευνούσε τα αίτια που οδήγησαν στα capital controls, στο τρίτο μνημόνιο και στη νέα ανάγκη ανακεφαλαιοποίησης των τραπεζών μας. Αυτό το ζήτημα δεν είναι άξιο διαφάνειας και δικαιοσύνης; Ή μήπως τα γεγονότα του καλοκαιριού δεν προκάλεσαν τεράστια ζημιά στην ελληνική κοινωνία, την οποία πληρώνουν καθημερινά οι Έλληνες φορολογούμενοι;

Ώρες-ώρες θυμίζετε το κακομαθημένο παιδί, που εύκολα σηκώνει το δάχτυλο για να δείξει ποιος είναι ο φταίχτης, αλλά όταν έχει κάνει τη ζημιά κρύβεται φοβούμενο την τιμωρία. Εμείς έχουμε το θάρρος και να αναγνωρίζουμε τα λάθη μας. Εσείς επιλέγετε στην κρισιμότερη περίοδο της εποχής μας τα επικοινωνιακά παιχνίδια, για να αποπροσανατολίσετε για άλλη μια φορά την κοινωνία.

Η αδυναμία σας να διαχειριστείτε τα φλέγοντα για τη χώρα ζητήματα είναι μνημειώδης. Το μεταναστευτικό-προσφυγικό εξελίσσεται σε ωρολογιακή βόμβα. Η διαπραγμάτευση εξελίσσεται σε φωσκολικό σήριαλ και το νομοθετικό σας έργο εξαντλείται σε τροπολογίες που εξυπηρετούν καθαρά τα συμφέροντά σας.

Εν μέσω, λοιπόν, αυτού του κυκεώνα προχωράτε στη σύσταση εξεταστικής επιτροπής ως αυθεντία της διαφάνειας, της νομιμότητας, της τιμιότητας. Έχετε, όμως, υπ’ όψιν σας ότι η πραγματική δικαιοσύνη είναι τυφλή και δεν ανοιγοκλείνει τα μάτια κατά το δοκούν. Προχθές, μάλιστα, καταθέσατε στην αρμόδια επιτροπή το νομοσχέδιο για το Υπουργείο Παιδείας, το οποίο το φέρατε, το αποσύρατε, το ξαναφέρατε. Για ποιον λόγο, άραγε; Μήπως ακριβώς γιατί βρισκόταν μέσα το άρθρο 30 παράγραφος 7 του αρχικού κειμένου, που αναφερόταν στις δαπάνες του ΕΛΚΕ, Ειδικού Λογαριασμού Κονδυλίων Έρευνας του Πανεπιστημίου Κρήτης, που έγιναν από το 1996 έως το 2004; Το εν λόγω άρθρο, που φυσικά αποσύρθηκε, βάφτιζε νόμιμες τις δαπάνες που η έκθεση του διαχειριστικού ελέγχου καταδείκνυε ως ανοίκειες πληρωμές.

Σας θυμίζει κάτι αυτή η υπόθεση, ή μήπως την έχετε ξεχάσει, όπως ο Υπουργός ξέχασε να δηλώσει τα εκατομμύρια ευρώ και τα πολλά ακίνητα στο «πόθεν έσχες» του; Πού ήταν το περιβόητο αίσθημα δικαιοσύνης σας όταν βάζατε αυτή την υπόθεση στο αρχείο; Θα ασχοληθείτε και με άλλες περιπτώσεις, που στο παρελθόν ζημίωσαν τους Έλληνες φορολογούμενους, ή αποκλειστικά αυτές που δεν σας αγγίζουν;

Αν θέλετε να επανορθώσετε για τα λάθη του παρελθόντος και να αποδώσετε δικαιοσύνη, θα μας βρείτε συνοδοιπόρους σας. Για όλα τα λάθη όμως, απ’ όπου κι αν προήλθαν. Εκτός κι αν τα δικά σας τα ξεχνάτε, όπως ξεχνάτε και σε ποιες εταιρείες ήσασταν μέτοχοι, ενώ κατείχατε κυβερνητικές θέσεις. Το έσχες γαρ ποθητό, το πόθεν απευκταίο!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κυρία Πρόεδρε.

Δεν θα μακρηγορήσω, κυρίες και κύριοι Βουλευτές. Θα κλείσω δηλώνοντας την ξεκάθαρη θέση, τη δικιά μου και του κόμματός μου, της Νέας Δημοκρατίας, για καθολική διαφάνεια. Δυστυχώς, όμως, η έως τώρα στάση σας απέναντι σε μια σειρά ζητημάτων δεν με κάνει να αισιοδοξώ για την τροπή που θα πάρουν τα πράγματα. Εξάλλου, το δικαίωμα του να κρίνεις το παρελθόν είναι σε άμεση συνάρτηση με την ικανότητα του να χτίζεις το μέλλον.

Κι εσείς, η Κυβέρνηση που δεν μπορεί να διαχειριστεί το παραμικρό, που δεν παίρνει αποφάσεις, που δεν σχεδιάζει στρατηγικά, που αδυνατεί να αντεπεξέλθει στις προκλήσεις του παρόντος, είναι ολοφάνερο ότι έχετε αποτύχει οικτρά στο κτίσιμο του μέλλοντος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΟΥΣΑ (Αναστασία Χριστοδουλοπούλου):** Σας ευχαριστούμε.

Τον λόγο έχει ο Βουλευτής από το Ποτάμι κ. Λυκούδης.

Ορίστε, κύριε Λυκούδη, έχετε τον λόγο για έξι λεπτά.

**ΣΠΥΡΙΔΩΝ ΛΥΚΟΥΔΗΣ:** Κυρίες και κύριοι συνάδελφοι, να σας πω κάτι που πιστεύω. Όσοι ασχολούνται συνέχεια με το παρελθόν, είναι καταδικασμένοι να ζουν στο παρελθόν. Γιατί παρελθόν δεν έχουν μόνο οι πολιτικές παρατάξεις, που κυβέρνησαν τη χώρα και που βαρύνονται για διαφθορά, για σκάνδαλα και για διαπλοκή. Παρελθόν, έστω και μικρό χρονικά, έχει και η σημερινή Κυβέρνηση, της οποίας δεν κρύβεται, κατά τη γνώμη μου, η προσπάθεια να συγκαλύψει μερικές φορές ένδεια πολιτικών προτάσεων και πολιτικής, με μια συνεχή προσφυγή σε μια ακατάσχετη και κατά τη γνώμη μου υποκριτική ηθικολογία.

Ασφαλώς, η Βουλή οφείλει και πρέπει να αποκαλύπτει και να συζητά σοβαρά θέματα σκανδάλων, διαφθοράς και διαπλοκής. Ασφαλώς, στην Αίθουσα αυτή πρέπει να συζητάμε θέματα που έχουν σχέση με το ήθος της πολιτικής. Όμως, κυρίες και κύριοι συνάδελφοι, δεν μπορούμε να μετατρέψουμε την Αίθουσα αυτή σε ένα απέραντο δικαστήριο ηθικής, όπου επικρατούν ο αχαλίνωτος και άναρθρος λόγος της καταγγελίας κατά δικαίων και αδίκων, η ηθική υποκρισία, η ενοχοποίηση των πολιτικών αντιπάλων. Θα έρθει η επόμενη πρόταση για εξεταστική επιτροπή, που θα έχει την ανάποδη φορά των πραγμάτων. Σας καλώ να τα σκεφτούμε αυτά.

Δεν μπορούμε να δίνουμε την εντύπωση στην κοινή γνώμη ότι αυτή η Αίθουσα, η αίθουσα των εκλεγμένων αντιπροσώπων, αποτελεί συλλήβδην άντρο ανηθικότητας και διαφθοράς, γιατί δεν είναι αλήθεια. Δεν μπορούμε να λειτουργούμε με έναν διχαστικό και εξοντωτικό λόγο, όπου από τη μια μεριά συντάσσονται οι δήθεν ενάρετοι και από την άλλη πλευρά οι διεφθαρμένοι. Σας καλώ να αναλογιστούμε τις συνέπειες ενός τέτοιου διχασμού.

Προφανώς αυτό δεν σημαίνει άφεση αμαρτιών. Να αποδοθούν βαριές οι ευθύνες εκεί όπου θα αποδειχθεί ότι υπάρχουν. Πρέπει, όμως, να μας διακρίνει η αίσθηση σοβαρότητας και ευθύνης απέναντι στους πολίτες. Διότι, κυρίες και κύριοι συνάδελφοι, η διαφθορά υπήρξε, υπάρχει και θα υπάρχει. Είναι συνυφασμένη με την άσκηση και την κατάχρηση της εξουσίας. Η εξουσία φθείρει και η απόλυτη εξουσία φθείρει απόλυτα. Δεν γνωρίζω να υπάρχει εξαίρεση στον κανόνα αυτόν.

Η διαφθορά ενισχύεται μάλιστα από την απέραντη γραφειοκρατία, τη δαιδαλώδη πολυνομία. Όπως έλεγε ο Τάκιτος, κυρία Πρόεδρε, «όσο πιο διεφθαρμένο είναι το κράτος τόσο περισσότεροι νόμοι υπάρχουν». Και η διαπλοκή υπήρχε, υπάρχει και θα υπάρχει υπό νέες μορφές. Είναι αφελές να πιστεύετε ότι τα οργανωμένα συμφέροντα θα πάψουν να επιχειρούν να επηρεάζουν τις πολιτικές αποφάσεις. Πουθενά στις σύγχρονες κοινωνίες δεν μπορεί να συμβεί αυτό.

Αυτό που απαιτείται είναι άλλο πράγμα. Είναι η διαύγεια και η διαφάνεια, μηχανισμοί, δηλαδή, ελέγχου και διαφάνειας, για να περιοριστεί το φαινόμενο, για να περιοριστούν οι συμφωνίες «κάτω από το τραπέζι», στο σκότος ή σε μυστικές συναντήσεις με ή χωρίς την παρουσία διαφόρων γατών από διάφορες ράτσες! Διότι, είναι και πάλι αφελές να πιστεύετε ότι τα μέσα μαζικής ενημέρωσης, που στην ουσία αποτελούν το νευρικό σύστημα της δημοκρατίας, θα πάψουν να ασκούν επιρροή. Θα ασκούν επιρροή. Οι πολίτες με τις επιλογές τους κρίνουν την αξιοπιστία των μέσων σε μια ελεύθερη κοινωνία. Δεν είναι δουλειά της κυβέρνησης, ούτε βέβαια είναι δουλειά των συνδικαλιστικών οργάνων των φιλικών προς την κυβέρνηση μέσων.

Η επιδιωκόμενη διαγραφή από την ΕΣΗΕΑ -δεν ξέρω αν θα προκύψει τελικά- μη αρεστών πολιτικά δημοσιογράφων είναι πρωτοφανής, είναι απίστευτη για τα δικά μας χρονικά δεδομένα, της ελληνικής δημοκρατίας. Ούτε η αλλαγή ιδιοκτησίας ή μετοχικού κεφαλαίου πρόκειται να επιφέρει «κάθαρση».

Στην ουσία, οι νέες ρυθμίσεις στον χώρο προοιωνίζονται τις δυνατότητες ενδεχομένων νέων διαπλοκών. Είναι αφελές να πιστεύετε ότι οι «φωτογραφικές» διατάξεις και τροπολογίες, η απευθείας ανάθεση, άνευ διαγωνισμού, των δημοσίων έργων, το κουρέλιασμα της «ΔΙΑΥΓΕΙΑΣ», ο ακρωτηριασμός των ανεξάρτητων αρχών, ο κομματισμός και ο νεποτισμός -για να δώσω ορισμένα μόνο χτυπητά παραδείγματα- δεν συνιστούν κραυγαλέες περιπτώσεις ηθικής πολιτικής κατάπτωσης, προσφέροντας ένα κακό, κάκιστο παράδειγμα στην κοινωνία και στους πολίτες. Διαπλοκή, κυρίες και κύριοι συνάδελφοι, δεν είναι μόνο η διαπλοκή των άλλων.

Κυρίες και κύριοι συνάδελφοι, είμαστε υπέρ της εξεταστικής επιτροπής για τη χρηματοδότηση των κομμάτων και των ιδιοκτητριών εταιρειών μέσων μαζικής ενημέρωσης, αλλά δεν έχουμε καμμία διάθεση να μείνουμε στο παρελθόν. Ο υπέρογκος δανεισμός, η υπερχρέωση των κομμάτων, που κυβέρνησαν τη χώρα στη Μεταπολίτευση, δεν αποτελεί παρά σύμπτωμα και παρακολούθημα του τρόπου διαχείρισης του κρατικού χρήματος, του δημοσιονομικού εκτροχιασμού. Τα δάνεια των κομμάτων πρέπει να χορηγούνται με διαφανείς κανόνες και να αποπληρώνονται με τους ίδιους κανόνες και ρυθμίσεις που ισχύουν και για τους ιδιώτες και για τις επιχειρήσεις.

Από την εξεταστική επιτροπή θα πρέπει να συναχθούν ορισμένα συμπεράσματα, τα οποία πρέπει να οδηγήσουν στη βελτίωση της σχετικής νομοθεσίας, ούτως ώστε και το κόστος της χρηματοδότησης των κομμάτων για τους φορολογούμενους να είναι λογικό και κατανοητό και οι κανόνες χρηματοδότησης από ιδιωτικές πηγές, όπως και αυτή του απολογισμού και ελέγχου, να είναι σαφείς και διαφανείς.

Κυρίες και κύριοι συνάδελφοι, θα κλείσω με μια αναφορά. Εγώ, με μεγάλη μου χαρά διάβασα την κοινή υπουργική απόφαση για την προκήρυξη των τεσσάρων τηλεοπτικών αδειών πανελλαδικής εμβέλειας, με τιμή εκκίνησης στα 3 εκατομμύρια ευρώ, κατόπιν μελέτης ιδιωτικής εταιρείας. Αναρωτιέμαι, αυτή είναι η πάταξη της διαπλοκής; Αυτή είναι η έκρηξη της προσπάθειάς μας να σπάσουμε, να διαλύσουμε, να συντρίψουμε τη διαπλοκή; Εδώ, δηλαδή, θριαμβεύει η διαφάνεια και η προσήλωση των εθνικών μας προστατών για την ορθή ενημέρωση των πολιτών; Ειλικρινά αναρωτιέμαι.

Όσο για τα προσδοκώμενα έσοδα από το εξειδικευμένο αυτό αντικείμενο, που έτσι κι αλλιώς δεν μπορούσε να φέρει εις πέρας η «κακόμοιρη» Ανεξάρτητη Αρχή του Εθνικού Συμβουλίου Ραδιοτηλεόρασης, εδώ είμαστε να το διαπιστώσουμε και να δούμε πώς θα διευκρινιστεί. Γιατί σε ένα κείμενο του «ανόητου», κατά τον κ. Τσίπρα, πρώην Υπουργού Οικονομικών τον Μάρτιο του 2015, που φέρει τον βαρύγδουπο τίτλο «Ελληνικές Μεταρρυθμίσεις», προορισμένο για τους «αφελείς» εταίρους μας, αναφέρεται το κάθε άλλο παρά ευκαταφρόνητο ποσό για τον κρατικό κορβανά των 350-380 εκατομμυρίων ευρώ. Μεγάλη προβλεπτικότητα. Αληθής αποτύπωση της χρυσοτόκου τηλεοπτικής χήνας, όπως και η άλλη στο ίδιο κείμενο, για έσοδα από τη διατυμπανισμένη πάταξη του λαθρεμπορίου καυσίμων, τσιγάρων και ποτών, ύψους 400 εκατομμυρίων. Το απόλυτο, κατά την γνώμη μου, αποκύημα της οργιώδους φαντασίας του συντάκτη!

Ελπίζω, κυρίες και κύριοι συνάδελφοι, οι νέες τηλεοπτικές επιχειρήσεις να είναι υγιείς οικονομικά και να μην έχουν υπεράριθμο προσωπικό, όπως η ΕΡΤ, κατά την τελευταία δήλωση του Υπουργού Επικρατείας. Γιατί και αυτό το ακούσαμε κατάπληκτοι, όχι αναλογιζόμενοι τους αγώνες που έκανε ο συγκεκριμένος πολιτικός χώρος για το απαράδεκτο «μαύρο» στην ΕΡΤ, αλλά για την άποψη που είχε διατυπώσει ότι δεν έπρεπε να γίνει καμμία παρέμβαση στην ΕΡΤ, διότι μια χαρά είναι το προσωπικό και δεν είναι καθόλου υπερδιπλάσιο από τις ανάγκες που έχει η Εθνική Ραδιοφωνία και Τηλεόραση. Επίσης, κατάπληκτοι ακούσαμε από τον αρμόδιο Υπουργό να παραδέχεται προχθές ότι υπάρχει πλεονάζον προσωπικό και ότι κάτι πρέπει να κάνει. Ειλικρινής η δήλωση, αλλά γιατί έρχεται τώρα να διατυπωθεί;

Ελπίζω αυτή τη φορά οι συναντήσεις του Πρωθυπουργού με τους νέους καναλάρχες να γίνουν –δεν το λέω αντιπολιτευόμενος, ούτε για να κάνω παρέμβαση επιθετικού χαρακτήρα- στο φως της ημέρας, όχι έτσι όπως καταγγέλθηκε ότι έγιναν οι προηγούμενες.

Σας ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Δένδιας, Κοινοβουλευτικός Εκπρόσωπος της Νέας Δημοκρατίας, για οκτώ λεπτά. Δικαιούστε δώδεκα;

**ΝΙΚΟΛΑΟΣ ΔΕΝΔΙΑΣ:** Δεν πειράζει, κυρία Πρόεδρε. Είναι κουρασμένη η Εθνική Αντιπροσωπεία και θα προσπαθήσω να μην επιτείνω την κόπωση των συναδέλφων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι οκτώ λεπτά και όπως είχα ανακοινώσει, όταν έχουν μιλήσει οι Αρχηγοί των κομμάτων, γίνονται τέσσερα. Εγώ, όμως, θα το αφήσω οκτώ.

**ΝΙΚΟΛΑΟΣ ΔΕΝΔΙΑΣ:** Πέντε γίνονται, για την ακρίβεια του Κανονισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ό,τι θέλετε.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ.

Κυρίες και κύριοι συνάδελφοι, λυπάμαι που λέω ότι και σήμερα βρεθήκαμε ενώπιον μιας προσχηματικής συζήτησης από την πλευρά της Κυβέρνησης. Ο κύριος Πρωθυπουργός επέλεξε οξύτατους τόνους. Μίλησε περίπου σαράντα πέντε λεπτά αντί των είκοσι λεπτών, τα οποία δικαιούνταν. Χρησιμοποίησε το μείζον τμήμα αυτού του χρόνου για να επιτεθεί προσωπικά κατά του Αρχηγού της Αξιωματικής Αντιπολίτευσης, του κ. Κυριάκου Μητσοτάκη, επιδιώκοντας κάτι το οποίο νομίζω ότι είναι πια φανερό σε όλους.

Ο Πρωθυπουργός προσπαθεί να ετεροπροσδιορίσει την Αντιπολίτευση και τον Αρχηγό της, δηλαδή να δημιουργήσει απέναντι στην ελληνική κοινωνία, που χειμάζεται από την κρίση, ένα πρόπλασμα εχθρού, το οποίο μάλιστα να ταυτίσει με το Διεθνές Νομισματικό Ταμείο, το οποίο ο ίδιος δαιμονοποιεί τώρα -παλαιότερα το επικαλείτο- κι έτσι να καταφέρει να ξεφύγει από τα καυδιανά δίκρανα, στα οποία τον έχουν οδηγήσει οι αποτυχημένες πολιτικές του.

Κυρίες και κύριοι συνάδελφοι, κατ’ αρχάς εδώ υπήρξε μια κοινοβουλευτική απρέπεια. Προτάχθηκε από την Κυβέρνηση η δική της πρόταση έναντι της προτάσεως της Αξιωματικής Αντιπολίτευσης για τη σύσταση εξεταστικής επιτροπής για τα capital controls, κάτι το οποίο είναι ευθέως αντίθετο με το άρθρο 144. Ούτε καν υπάρχει σεβασμός της νομιμότητας.

Εν πάση περιπτώσει, ακόμα περιμένουμε να δηλώσει ο κ. Πρωθυπουργός ότι θα συμφωνήσει στην πρόταση για εξεταστική επιτροπή που υπέβαλε η Νέα Δημοκρατία. Δεν είχε το θάρρος να το κάνει μπροστά στην Εθνική Αντιπροσωπεία. Υπεκφεύγων, νομίζω ότι στο τέλος θα αρνηθεί.

Όσον αφορά την παρούσα συζήτηση, εμείς στη Νέα Δημοκρατία –το είπε ξεκάθαρα ο κ. Μητσοτάκης, το είπαν ξεκάθαρα οι εισηγητές μας, η κ. Κεραμέως, ο κ. Βορίδης, ο κ. Τζαβάρας, ο κ. Βλάσης- δεν έχουμε απολύτως τίποτα να φοβηθούμε. Ούτως ή άλλως, έχουμε ευθέως τακτοποιήσει τα του οίκου μας. Περίπου ενάμιση-δυο μήνες πριν ο κ. Μητσοτάκης, χωρίς κανένας να τον προκαλέσει, συγκάλεσε μια ανοικτή εκδήλωση, παρουσίασε τα χρέη μας, παρουσίασε το οικονομικό μας πρόβλημα, παρουσίασε τι μπορούμε να κάνουμε για να το θεραπεύσουμε και σε ποιον χρονικό ορίζοντα. Δεν υπάρχει ηθικός ψόγος απέναντι στη Νέα Δημοκρατία, κυρίες και κύριοι συνάδελφοι.

Το αντικείμενο της έρευνας, όπως το φέρνει εδώ η κυβερνητική πλειοψηφία, αφορά δύο διαφορετικούς τομείς. Ο πρώτος είναι η τυπική νομιμότητα. Τα κόμματα, όλα τα κόμματα, τυπικά τήρησαν τις διατάξεις του νόμου και των κανονισμών του κανονιστικού πλαισίου, για να πάρουν αυτά τα δάνεια;

Για να διαπιστωθεί αυτό, δεν χρειάζεται εξεταστική επιτροπή. Θα μπορούσε απλώς η Κυβέρνηση να απευθύνει επιστολή, διά του Υπουργού Οικονομικών, στον διοικητή της Τράπεζας της Ελλάδος και να πάρει απάντηση. Άρα είναι προφανές ότι η Κυβέρνηση δεν αναζητά την τυπική νομιμότητα.

Δεύτερο ζήτημα. Ηθικά πέραν ποσού, πέραν κανόνων, πέραν νόμου, τα κόμματα ενήργησαν ορθά ή λάθος, πέραν του ισχύοντος ηθικού πλαισίου; Σε αυτό, κυρίες και κύριοι συνάδελφοι, λυπάμαι να πω ότι η επιστολή την οποία κατέθεσε στα Πρακτικά της Βουλής ο Πρόεδρος της Νέας Δημοκρατίας, είναι καταλυτική. Ο ΣΥΡΙΖΑ κατά το ποσοστό του και ίσως υπερβαλλόντως κατά το τότε ποσοστό του, ακολούθησε ακριβώς την ίδια τακτική με τα άλλα κόμματα και μάλιστα ζήτησε κάτι πολύ χειρότερο.

Εάν κοιτάξετε –σας τα διάβασε ο κ. Μητσοτάκης, θα σας το επαναλάβω, η επανάληψη είναι μήτηρ κατανοήσεως- δεν ζητήσατε, κυρίες και κύριοι του ΣΥΡΙΖΑ, απλώς να σας καταβληθεί δάνειο. Ζητήσατε και την κάμψη του θεσμικού πλαισίου. Το λέει σαφώς ο κ. Τσίπρας, ότι η θεώρηση δεν προσδιορίζεται αποκλειστικά με αυστηρά χρηματοοικονομικά κριτήρια. Ζήτησε, δηλαδή, ο κύριος Πρωθυπουργός της χώρας, ως ηγέτης ενός κόμματος του 4%, να πάρει περισσότερα λεφτά από αυτά που τα χρηματοοικονομικά κριτήρια -διάβαζε το κανονιστικό πλαίσιο της Τράπεζας της Ελλάδος- του επέτρεπαν. Αυτό τότε ήταν ηθικό. Τώρα που το πολιτικό του συμφέρον έχει αλλάξει, αυτό παίρνει άλλο πρόσημο. Θα μου πείτε, μια φορά συνέβη.

Να σας πω και κάτι; Έχω και άλλο έγγραφο του 2006, υπογεγραμμένο από τον κ. Αλαβάνο, με το οποίο επίσης ζητάτε χρήματα έναντι της κρατικής χρηματοδότησης. Αυτός ήταν ο τρόπος που χρηματοδοτείτο ο ΣΥΡΙΖΑ, τουλάχιστον μέχρι το σημείο που έγινε Κυβέρνηση.

Έρχεστε τώρα, δεκαοκτώ μήνες μετά, για να ξεφύγετε από τη δυσχερή πολιτική συγκυρία και ανακαλύπτετε ότι δεν είναι ηθικό και πρέπει να γίνει αντικείμενο εξεταστικής. Να πάμε σε εξεταστική αλλά αφήνετε, σας παρακαλώ, όλα αυτά τα οποία μας λέτε; Τα αφήνετε;

Ξέρετε ότι η ελληνική κοινωνία δεν αντέχει άλλο. Κοιτάξτε τις μετρήσεις σας. Αφήστε την πρόθεση ψήφου. Κοιτάξτε τις ποιοτικές μετρήσεις σας.

Αν δεν πιστεύετε τις εταιρείες που τις δημοσιεύουν, κάντε δική σας. Έχετε χρήματα απ’ ό,τι φαίνεται. Κάντε δυο, τρεις δικές σας. Θα διαπιστώσετε τον ενθουσιασμό της ελληνικής κοινωνίας απέναντί σας.

Κυρίες και κύριοι συνάδελφοι, εδώ έγινε μια ευρύτερη διατύπωση του κυρίου Πρωθυπουργού και πολλών Υπουργών, οι οποίοι εμφανίστηκαν εδώ ως οι αρχάγγελοι κατά της διαπλοκής, ως οι φορείς της ρομφαίας του δικαίου απέναντι των αδίκων. Σε ποιον τα λέτε αυτά;

Να πάμε λίγο στην ιστορία; Εγώ είμαι εδώ από το 2004. Το 2005, όταν επί κυβέρνησης Καραμανλή μαχόμασταν για να περάσουμε τον «βασικό μέτοχο», εσάς του ΣΥΡΙΖΑ –όσοι ήσασταν τότε- πού σας είχαμε μαζί ή απέναντι; Θυμάστε τι είχατε ψηφίσει τότε επί της αρχής; Θυμάστε τότε τι είχατε ψηφίσει στα άρθρα 4 και 8 του ν.3310/2005, που προσπαθούσαμε να πιάσουμε τη διαπλοκή και τους τότε νταβατζήδες, όπως τους όριζε ο Καραμανλής; Απέναντί μας σας είχαμε. Εναντίον ψηφίσατε. Πότε θυμηθήκατε τον αγώνα κατά της διαπλοκής;

Και αν μου επιτρέπετε, να σας πω –γιατί ουδείς είναι αφελής σε αυτήν την Αίθουσα- ότι όλο αυτό που ο καθένας στη συνείδησή του και το βράδυ στο σπίτι του με κλειστή την πόρτα ονομάζει διαπλοκή και διαφθορά, είναι απέναντι στον ΣΥΡΙΖΑ σήμερα ή ένα κομμάτι έχει συμπαραταχθεί μαζί σας; Για να ξέρουμε! Είναι πολύ βαρύ το ξίφος της δικαιοσύνης και φοβάμαι ότι δεν έχετε τις πλάτες για να το κρατήσετε.

Κυρίες και κύριοι συνάδελφοι, να είμαστε ειλικρινείς, για να τελειώνουμε και με τον βασικό μύθο. Τι είναι ο ΣΥΡΙΖΑ; Ένα νέο κόμμα; Είστε κάτι το καινούργιο; Είστε κάτι το οποίο γέννησε μέσα στην κρίση η ελληνική κοινωνία, για να μπορέσει να την βγάλει από αυτό, νέες υγιείς δυνάμεις της κοινωνίας;

Κυρίες και κύριοι συνάδελφοι, λυπάμαι που σας το λέω, αλλά με πολλές εξαιρέσεις –και θέλω να το πω αυτό- πάρα πολλοί από εσάς προέρχεστε από δύο ρίζες. Η μία είναι το οπορτουνιστικό κομμάτι που έφυγε από το Κομμουνιστικό Κόμμα Ελλάδος και το άλλο είναι τα ορφανά του Τσοχατζόπουλου από το ΠΑΣΟΚ. Αυτά τα δύο μαζί μπορούν να φτιάξουν κάτι λαμπερό και καινούργιο; Σοβαρά το λέτε; Σαν να μη σας έφτανε αυτό, ενωθήκατε και με το υπερδεξιό λαϊκίστικο δικό μας κομμάτι. Έτσι σε ένα καλάθι όλες οι δυνάμεις του σκότους μαζί!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Όχι και υπερεδεξιά! Λίγο μέτρο!

**ΝΙΚΟΛΑΟΣ ΔΕΝΔΙΑΣ:** Είπα «υπερδεξιά», γιατί δεν μου αρέσει η έκφραση «ακροδεξιός». Αυτό το επιφυλάσσω για πολύ συγκεκριμένο τμήμα της Εθνικής Αντιπροσωπείας.

Να σας πω κάτι δε;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, μπορώ να έχω ένα λεπτό περαιτέρω, γιατί ο κ. Παππάς λίγο με γαργαλάει.

Ξέρετε, έρχεται ο κύριος Πρωθυπουργός εδώ και λέει στον κ. Μητσοτάκη, να φωνάξουμε ορκωτούς να ελέγξουν τα παραστατικά των κομμάτων. Ναι! Έρχεται ο κ. Καμμένος και τι λέει; Να ελεγχθούν τα παραστατικά των δαπανών των κομμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά τον κύριο Πρωθυπουργό, κυρίες και κύριοι συνάδελφοι, δεν ξέρει ότι τα παραστατικά των κομμάτων ελέγχονται από ορκωτούς; Ότι τα κόμματα ελέγχονται από ορκωτούς δεν το ξέρει; Ενάμιση χρόνο Πρωθυπουργός, δεν το έχει πληροφορηθεί;

Όσον αφορά την πρόταση του Αρχηγού του ελάσσονος κόμματος, η πρότασή του δεν περιλαμβάνεται στην εξεταστική που έχετε υπογράψει. Θέλετε να διαβάσει τι ζητάτε; Δεν έχετε καν τη στοιχειώδη επιμέλεια. Πριν έρθετε να μας απευθύνετε τον λόγο, να διαβάσετε αυτά που μας λέτε.

Καταλήγοντας ο κύριος Πρωθυπουργός, για να φέρει σε δύσκολη θέση τον κ. Μητσοτάκη, του είπε και το εξής ωραίο. Αναφέρθηκε με κολακευτικά λόγια μπορώ να πω, κύριε Παππά, στην ιστορία της οικογένειάς του και του είπε ότι ο Κωνσταντίνος Μητσοτάκης χρειάστηκε εικοσιπέντε χρόνια για να γίνει Πρωθυπουργός. Άρα ο Κυριάκος Μητσοτάκης με αυτή την τακτική θα χρειαστεί περισσότερα.

Εγώ έχω να σας πω το εξής. Για ένα μεγάλο κομμάτι απ’ αυτά τα εικοσιπέντε χρόνια που λέτε, θα ήταν πολύ καλύτερα η Ελλάδα, αν είχε μπορέσει ο Κωνσταντίνος Μητσοτάκης να γίνει πιο πριν Πρωθυπουργός, πριν απ’ αυτά τα εικοσιπέντε χρόνια. Αυτό το ξέρουμε καλά πια κι όλη η ελληνική κοινωνία. Να σας πω και κάτι άλλο; Επειδή η κοινωνία δεν κάνει στην ίδια γενιά τα ίδια λάθη, αυτό το οποίο θα συμβεί, είναι ο Κυριάκος Μητσοτάκης να γίνει Πρωθυπουργός, πριν καν περάσουν εικοσιπέντε μήνες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Λευκών-Κώστου Πάρου και από το 4ο Δημοτικό Σχολείο Καστοριάς.

Η Βουλή σας καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μεγαλομύστακας για έξι λεπτά. Μετά είστε εσείς, κύριε Φάμελλε.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Καλησπέρα σε όσους έμειναν.

Μπαίνοντας σήμερα το πρωί στην Αίθουσα, περίμενα πραγματικά με δέος να παρακολουθήσω μια διαδικασία, που θα έλυνε προβλήματα του τόπου μου, της πατρίδας μου, αλλά δυστυχώς κατάλαβα ότι όλο αυτό ήταν μια παρωδία, μια παράσταση που εξυπηρετούσε τον λαϊκισμό και επικοινωνιακές σκοπιμότητες, δυστυχώς.

Άκουσα πολλούς εδώ σήμερα. Ο κ. Κόκκαλης κλείνοντας την ομιλία του, είπε να επιστραφούν πίσω τα κλεμμένα. Πώς θα επιστραφούν τα κλεμμένα; Ο ν.4146/2013 με το άρθρο 78, έχω την εντύπωση, αίρει όλες τις ευθύνες που έχουν οι πρόεδροι των τραπεζικών ιδρυμάτων, που έδωσαν τα δάνεια σ’ αυτούς που τα έδωσαν. Τι σημαίνει αυτό; Πως δεν θα πάρουμε τίποτα από τα κλεμμένα πίσω. Θα έρθει η Νέα Δημοκρατία, θα έρθει το ΠΑΣΟΚ, θα έρθει ο κάθε μεγαλοκαναλάρχης που πήρε το δάνειό του και θα πει «Μα εσείς μου το δώσατε. Εγώ το πήρα. Ήθελα να εξυπηρετήσω κάποιους σκοπούς. Δεν έχω ευθύνη που μου το δώσατε».

Επομένως αυτό είναι ξεκάθαρα ένα κομμάτι λαϊκισμού. Δεν μπορούν να επιστραφούν τα κλεμμένα. Δυστυχώς.

Στη συνέχεια άκουσα τον κ. Τριανταφυλλίδη να λέει: «Εμείς δεν κάνουμε τα ίδια. Εμείς δεν εξυπηρετούμε κομματικά συμφέροντα. Εμείς έχουμε το ηθικό πλεονέκτημα». Όλα αυτά με έναν ποιητικό και λογοτεχνικό λόγο. Μάλιστα βιαζόταν να τα πει, γιατί δεν προλάβαινε να τα διαβάσει όλα. Τα ίδια κάνετε, δυστυχώς. Αυτή την περίοδο, δυστυχώς, η Ελλάδα περνάει την οικονομική κρίση.

Κανένας από εσάς δεν μιλάει για την κατάργηση των κομματικών επιδοτήσεων. Κανένας από όσους είναι σήμερα εδώ, εκτός από την Ένωση Κεντρώων, δεν μιλάει γι’ αυτό. Επομένως πιστεύω ότι θα κάνετε τα ίδια. Είναι άποψή μου. Πραγματικά. Απλώς τώρα δεν έχετε την ευκαιρία, γιατί ούτε οι μικροί επιχειρηματίες μπορούν να πάρουν δάνεια. Το ίδιο γινόταν τότε, το ίδιο γίνεται και τώρα. Καμμία τράπεζα δεν δίνει σε κάποιον μικρό επιχειρηματία δάνειο αυτή τη στιγμή. Και το ξέρετε πολύ καλά. Ούτε, όμως, στο κόμμα γιατί υπάρχει έλεγχος.

Το άλλο που άκουσα και με παραξένεψε είναι από τον κ. Παππά. Είπατε, κύριε Παππά, ότι κρατάτε τις προεκλογικές σας δεσμεύσεις. Μιλήσατε για την ΕΡΤ, στην οποία ένας αριθμός ανθρώπων προσλήφθηκε, ενώ δε χρειαζόταν στην ουσία.

Επομένως δεν τις κρατάτε τις προεκλογικές σας δεσμεύσεις. Δεν καθαρίζετε τίποτα. Ούτε για το λιμάνι κρατήσατε αυτό που είπατε. Είδατε τι έγινε πριν από λίγες μέρες. Δυστυχώς άλλα είναι τα σημαντικά προβλήματα της χώρας, τα οποία εσείς δεν λαμβάνετε καθόλου υπ’ όψιν. Είκοσι εννέα μέρες η σιδηροδρομική γραμμή που εξυπηρετεί εμπορικά συμφέροντα, είναι κλειστή στην Ειδομένη. Οι έμποροι ψυχορραγούν. Πραγματικά αυτό συμβαίνει. Έχετε κάνει τίποτα; Ή βασιζόμενοι στις αριστερές ιδεοληψίες του ανθρωπισμού λέτε, «αφήστε τους πρόσφυγες να κατασκηνώσουν πάνω στις γραμμές και οι έμποροι ας πεινάσουν, γιατί η οικονομία μας πάει πολύ καλά και μπορεί να το αντέξει και αυτό το πλήγμα». Δεν είναι έτσι! Δυστυχώς, δεν είναι έτσι!

Σήμερα η ελληνική οικονομία πονάει και το ξέρουμε όλοι. Δεν χρειάζεται να το επαναλαμβάνω. Απλώς γι’ αυτό κάτι πρέπει να κάνετε. Αυτό, νομίζω, είναι μια κίνηση εντυπωσιασμού, για να συσπειρώσετε, ίσως, το κόμμα σας, τους Βουλευτές σας, εν όψει του ασφαλιστικού που θα φέρετε, το οποίο είναι δυσβάσταχτο, για να πάρετε για δυο, τρεις μέρες την προσοχή των μέσων μαζική ενημέρωσης από αυτό το κομμάτι και να το θέσετε σε αυτήν τη θεατρική παράσταση στην οποία συμμετέχουμε σήμερα.

Άκουσα στη συνέχεια τον κ. Τσίπρα για περίπου σαράντα πέντε λεπτά. Τα πρώτα είκοσι, είκοσι πέντε λεπτά μιλούσε για γενικά θέματα, για τα παράπονά του από τον κ. Μητσοτάκη, ο οποίος δεν κάνει αυτά που θέλει ο κ. Τσίπρας, δεν τον υποστηρίζει στο εξωτερικό. Για πέντε λεπτά μίλησε για αυτό το θέμα που συζητάμε σήμερα για την επιτροπή και στη συνέχεια μίλησε για το νομοσχέδιο το οποίο θα φέρει και αυτό θα δώσει προβλήματα.

Θα έπρεπε να είχατε καταργήσει από την πρώτη μέρα που ήρθατε τον νόμο αυτό, τον 4146/13 και όχι να μας λένε και ο κ. Τσίπρας και ο κ. Παρασκευόπουλος -οι οποίοι μίλησαν περίπου είκοσι λεπτά ο καθένας- για το νομοσχέδιο. Ας φέρνατε σήμερα ένα σχέδιο νόμου να συζητήσουμε όχι τη σύσταση μια επιτροπής. Δεν νομίζω ότι είναι αυτό που ζητάμε.

Όλος ο κόσμος ξέρει δόξα τω Θεώ, ενημερώνεται πλέον. Αυτά που ακούσαμε σήμερα τα ξέρει όλος ο κόσμος. Είναι αναρτημένα στο internet. Ξέρει ποιοι τα έφαγαν, γιατί τα έφαγαν, ποιοι καταχράστηκαν το δημόσιο χρήμα. Αυτά τα ξέρει όλος ο κόσμος! Δεν είπαμε κάτι νέο, δεν είπαμε κάτι τρανταχτό, όπως έγινε και στην προ ημερησίας πριν από λίγες μέρες, έτσι; Ένα θέατρο ήταν αυτό σήμερα. Δυστυχώς!

Άκουσα και τον κ. Μητσοτάκη, άκουσα και την κ. Γενηματά. Τι μας είπε ο κ. Μητσοτάκης; Είπε ότι θα δίνει την κρατική επιχορήγηση μέχρι το 2018. Χρωστάει 195 εκατομμύρια. Η κρατική επιχορήγηση έχει μειωθεί και δεν καλύπτει τίποτα από αυτά ούτε καν τα επιτόκια, έχω την εντύπωση.

Ενώ η κ. Γενηματά που ντράπηκε, μάλλον, να μιλήσει με αριθμούς πραγματικούς, μίλησε με ποσοστά. Τι μας είπε; Θα δίνει το 60% της κρατικής επιχορήγησης για να αποπληρωθεί το χρέος. Έκανα ένα γρήγορο απολογισμό και από τα 125 εκατομμύρια για να ξεπληρωθεί με την κρατική επιχορήγηση, χρειάζεται 833,333 χρόνια. Αυτό είναι ένα θέατρο του παραλόγου που ζούμε εδώ μέσα, δυστυχώς! Κάντε τις πράξεις και θα το δείτε. Κανένας δεν μίλησε!

Άκουσα, επίσης, με μεγάλη έκπληξη τους Βουλευτές της Δημοκρατικής Συμπαράταξης ΠΑΣΟΚ-ΔΗΜΑΡ να φωνάζουν, την ώρα που ανέβηκε στο Βήμα η κ. Γενηματά, γιατί όλοι οι Βουλευτές έφευγαν. Τώρα βλέπω ότι μιλάω σε μια άδεια Αίθουσα.

Γελάμε. Μα αυτό δεν έκαναν; Με τα χάλια μας γελάμε! Δυστυχώς!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα χρειαστώ λίγο χρόνο ακόμη, γιατί ως Ένωση Κεντρώων, δεν είχαμε και καθόλου.

Τους άκουσα, λοιπόν, να φωνάζουν στον κ. Κωνσταντινέα -και συγγνώμη που θα το πω- «ξεφτίλα, κάτσε κάτω». Για μένα αυτό που έκανε ο κ. Κωνσταντινέας, ήταν προσβολή απέναντι στην κ. Γενηματά αλλά αυτό που έκανε η πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ, ήταν ακόμη μεγαλύτερη ξεφτίλα από αυτό που ζήτησαν αυτοί να μη συμβεί.

Αυτές οι κουβέντες που λέγονται εδώ μέσα, αυτή η συμπεριφορά απαξιώνει όλο το πολιτικό σύστημα. Σας έχω ξαναπεί ότι ο κόσμος δεν θέλει να μας βλέπει στους δρόμους. Δεν λέω πως μας κυνηγάει αλλά δεν θέλει να μας βλέπει.

Την προηγούμενη βδομάδα εγώ έκανα μια κατάθεση στεφάνου μέσα στις εκδηλώσεις και ντράπηκα που με γιουχάρισαν, χωρίς να κάνω τίποτα. Ντράπηκα! Γιατί; Χωρίς λόγο. Επειδή εγώ πληρώνω τα λάθη των προηγούμενων πολιτικών. Δυστυχώς έτσι έγινε.

Άκουσα και τον κ. Καμμένο, να μιλάει για τα παλιά χρέη και τα παλιά δάνεια της Νέας Δημοκρατίας, όταν αυτός ήταν μέλος της. Εντάξει! Τι να σχολιάσουμε πάνω σε αυτό; Έκανε τίποτα τότε; Δεν έκανε, δυστυχώς! Μιλούσε ως πρώην μέλος της Νέας Δημοκρατίας, όταν η Νέα Δημοκρατία τα έκανε αυτά.

Άκουσα μετά και την πρόταση του Ποταμιού, η οποία ξέρουμε τι είναι, και την οποία βρήκα θετική. Να υπάρχει μια δημόσια πλατφόρμα, όπως η «ΔΙΑΥΓΕΙΑ», όπου όλες οι οικονομικές κινήσεις των κομμάτων να είναι εκεί πέρα. Δεν είναι κάτι κακό.

Αυτό που θα δείξει, όμως, ότι δεν υπολογίζουμε το πολιτικό κόστος, δεν εξυπηρετούμε μικροπολιτικά συμφέροντα, είναι να καταργηθούν οι κομματικές επιχορηγήσεις. Πρέπει να γίνει αυτό. Κανένα κόμμα μέσα στη Βουλή, πλην της Ένωσης Κεντρώων, δεν το υποστηρίζει. Ούτε καν η Χρυσή Αυγή -δεν είναι κανένας τους στην Αίθουσα τώρα- οι οποίοι σε μια Διάσκεψη των Προέδρων που είχαν βρεθεί, έλεγαν: «Εμείς θα τα πάρουμε τα χρήματα; Πότε θα τα πάρουμε;». Δεν τους ένοιαζε κάτι άλλο.

Δεν είπα να καταργηθεί. Μόνο η Ένωση Κεντρώων με τον Πρόεδρό της το υποστηρίζει και το έχει ως βασικό αίτημα στα εννιά της σημεία. Επομένως εμείς αυτό προτείνουμε, για να δείξουμε ότι κάτι θα αλλάξει στο πολιτικό μας σύστημα.

Επειδή δεν θέλω να καταχραστώ τον χρόνο άλλο -συγγνώμη κιόλας- θα κλείσω με μια φράση που άκουσα- την ώρα που μιλούσε ο κ. Καμμένος- από συνάδελφο κυβερνητικό Βουλευτή των ΑΝΕΛ, ο οποίος είπε υπερασπιζόμενος τη σημερινή διαδικασία: «Κοροϊδευόμαστε σήμερα;».

Αυτό ακριβώς κάνουμε. Κοροϊδεύει ο ένας τον άλλον. Αυτό ακριβώς κάνουμε δυστυχώς.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Φάμελλος, Κοινοβουλευτικός Εκπρόσωπος του ΣΥΡΙΖΑ, για οκτώ λεπτά.

Έχουν μείνει δύο Ανεξάρτητοι Βουλευτές. Παρακαλώ να τηρήσετε τον χρόνο, γιατί τελειώσαμε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε. Θα προσπαθήσω να είμαι σύντομος.

Κύριοι Υπουργοί, κυρίες και κύριοι Βουλευτές, ξεκινώντας, θα ήθελα να πω -δεν είναι εδώ ο κ. Δένδιας- ότι οφείλουμε να του δώσουμε έναν χάρτη της ελληνικής Αριστεράς, γιατί δεν τα ξέρει καλά. Θέλω να τονίσω, όμως, και προς όλους τους συναδέλφους της Νέας Δημοκρατίας ότι αυτό που πρέπει να ξέρετε, είναι ότι η Ελλάδα είναι χαρούμενη, αισιόδοξη και δημιουργική, μόνο όταν βλέπει προς την Αριστερά, τη διανόηση και την πρόοδο. Ποτέ η διαπλοκή δεν έδωσε αισιόδοξη προοπτική στην χώρα μας. Αυτό σημειώστε το για το μέλλον το δικό σας.

Κυρίες και κύριοι συνάδελφοι, σκόπευα να ασχοληθώ αποκλειστικά με το περιεχόμενο της πρότασης για εξεταστική επιτροπή αλλά οφείλω, πριν μπω στο θέμα, να διαψεύσω δημόσια την κινδυνολογία και τη διασπορά φόβου που προσπαθούν συντονισμένα, δυστυχώς, η Αξιωματική Αντιπολίτευση αλλά και η Δημοκρατική Συμπαράταξη να διασπείρουν στην οικονομία και στην κοινωνία. Η δική τους τακτική θεωρώ ότι είναι αυτή που κάνει το μεγαλύτερο κακό στην τάχατες αγαπημένη τους αγορά και ανάπτυξη, γιατί η χώρα προχωράει, προχωράει καλά, μπορεί να πάει πολύ καλύτερα.

Η διαπραγμάτευση και η αξιολόγηση πηγαίνουν καλά. Οι δηλώσεις των ευρωπαϊκών ηγετών αυτήν την εβδομάδα αλλά και του Προέδρου των Ηνωμένων Πολιτειών Αμερικής συνηγορούν ότι υπάρχει διέξοδος στην χώρα μας. Όμως και η χθεσινή απόφαση Ντράγκι είναι αυτή η οποία εισάγει τις ελληνικές τράπεζες σε ένα καθεστώς ποσοτικής χαλάρωσης, τουλάχιστον, για τα ομόλογα του EFSF. Θυμίζω ότι αυτά τα ομόλογα η δική σας κυβέρνηση τα κατάντησε παλιόχαρτα και κουρελόχαρτα. Έτσι αυτό δίνει μια νέα προοπτική για την χώρα μας, τουλάχιστον μας φέρνει πιο κοντά στην ολοκλήρωση της αξιολόγησης.

Έχουμε αγωνία. Δεν είμαστε σίγουροι. Διεκδικούμε το καλύτερο, το ίδιο με όλους τους Έλληνες. Θέλουμε η χώρα να πάει καλύτερα. Αυτή είναι η δικιά μας αγωνία. Ξέρουμε ότι και εσείς έχετε αγωνία. Δυστυχώς, όμως, διαπιστώνουμε ότι εσείς έχετε αγωνία να πάει η χώρα χειρότερα. Αυτό είναι που μας διαχωρίζει. Θέλετε το κακό της χώρας, για να γυρίσετε στις καρέκλες σας. Θέλουμε το καλό της χώρας, για να δώσουμε τις καρέκλες μας στη νέα γενιά. Αυτή είναι η διαφορά που έχει η Αριστερά και η πρόοδος με τη συντήρηση και τη διαπλοκή.

Αυτό αποδείχθηκε περίτρανα και από τη συνέντευξη του κ. Μητσοτάκη, την οποία μας κατέθεσε εδώ και στα αγγλικά. Οφείλω, όμως, να διατυπώσω στην ελληνική Αντιπροσωπεία ότι στην ερώτηση του δημοσιογράφου, αν υποστηρίζει τις εργασιακές και μεταρρυθμιστικές αλλαγές που προτείνει το IMF, η απάντησή του είναι: «Θα πήγαινα μαζί τους για ένα πολύ μεγάλο ποσοστό αυτών των αλλαγών. Σίγουρα υπερασπίζομαι την ιδιωτικοποίηση της δημόσιας περιουσίας πολύ επιθετικά. Μπορούν πολλά να πουληθούν σε λογικές τιμές. Κανένα άλλο σχόλιο κατά της πολιτικής του IMF».

Διαπιστώνετε, λοιπόν, συνάδελφοι ότι ο ίδιος έβαλε τα χέρια του και έβγαλε τα μάτια του σήμερα εδώ στη Βουλή. Καμμία κριτική δεν κάνει στο IMF. Απολύτως υποστηρίζει και τα εργασιακά, όχι μόνο την πώληση της περιουσίας.

Ο σκοπός, όμως, της συζήτησης σήμερα είναι να διερευνήσουμε και να αποδώσουμε ευθύνες για παραβίαση της νομοθεσίας και όχι να δημιουργήσουμε νομοθεσία, να δούμε αν παραβιάστηκε η νομοθεσία στα δάνεια των κομμάτων και των μέσων ενημέρωσης και να προλάβουμε, αν είναι δυνατόν, με τα συμπεράσματα, τη διαπλοκή και τη διαφθορά σε αυτό το τρίγωνο.

Η επιλογή της εξεταστικής επιτροπής δεν είναι τακτικισμός. Δεν είναι λόγος εντυπώσεων το ότι κάποιοι έδωσαν σε ημέτερους 1,5 δισεκατομμύριο ευρώ. Ένα και στα μέσα ενημέρωσης, τριακόσια πενήντα και στα κόμματα. Αυτό ήταν το παιχνίδι που παίχτηκε. Αυτό, δηλαδή, είναι θέμα εντυπώσεων; Να μην το εξετάσουμε; Γιατί ακούστηκε από τη Νέα Δημοκρατία ότι όλα τα κάνουμε για θέματα εντυπώσεων.

Εμείς εφαρμόζουμε την εντολή που μας έχει δοθεί, να προχωρήσει και να ολοκληρωθεί ο έλεγχος της πολιτικής εξουσίας για τη διαπλοκή, να αλλάξουμε σελίδα, να τελειώσουμε το παλιό, να βγουν στο φως όλα αυτά που οδήγησαν στην κρίση την ελληνική κοινωνία.

Διαπιστώνουμε την ενόχληση της Νέας Δημοκρατίας ή την υποτίμηση των αποτελεσμάτων από τώρα. Το είπε η τους: «Δεν θα βγάλει και τίποτα». Σας φοβίζει η δημοσιότητα που θα προκύψει από την και μια απέχθεια για το λαό. Είπε κάποια στιγμή η κ. Κεραμέως: «Θα κάνουμε και λαϊκά δικαστήρια;».

Γιατί; Ο λαός δεν πρέπει να έχει άποψη; Δεν πρέπει να γίνονται όλα αυτά μπροστά στην κοινωνία; Δεν πρέπει να διατυπώσουμε επιτέλους ότι η παραβίαση των κανόνων δικαίου και των γραπτών της νομοθεσίας και των άγραφων της ηθικής, κατά κόρον συνέβησαν στην περίπτωση των δανείων των κομμάτων και των μέσων ενημέρωσης; Δεν υπήρχε ισονομία και παρ’ ότι αυτό είχε επισημανθεί επανειλημμένως, ήταν συνειδητή η επιλογή της Νέας Δημοκρατίας και του ΠΑΣΟΚ να το κουκουλώσουν.

Η εξεταστική επιτροπή πρέπει να απαντήσει σε πολλά ερωτήματα. Ποιος έδωσε τα δάνεια με τι εγγυήσεις, σε ποιους; Τι νομικές ευθύνες υπάρχουν σ’ αυτούς που υπέγραψαν να πάρουν τα δάνεια; Πώς διεκδικείς πίσω τα δάνεια; Ποιος θα πληρώσει τελικά το κόστος κι αν ο πολίτης μπορεί να τα γλιτώσει όλα αυτά;

Πιο συγκεκριμένα πράγματα. Ξέρετε ότι σε μια ζημιογόνα επιχείρηση, δύο τράπεζες έκαναν η μία είκοσι πέντε παρατάσεις και η άλλη δεκαεπτά παρατάσεις και ρυθμίσεις; Ξέρετε ότι αναζητείται τελικά, αν υπάρχει υπόλογος για 950 εκατομμύρια διαμαρτυρημένων δανείων προς μέσα ερνημέρωσης και σε 320 εκατομμύρια δανείων προς κόμματα που δεν εξυπηρετούνται;

Είναι γεγονός ότι τα δάνεια για τα μέσα ενημέρωσης δίνονταν με εχέγγυο άυλες αξίες που δεν υπήρχαν, ταινίες που βρίσκονταν στο αρχείο τους ή ότι δόθηκε δάνειο περίπου 100 εκατομμύρια ευρώ σε μία επιχείρηση που χρωστούσε ήδη 130 και τα τελευταία οχτώ χρόνια ήταν ζημιογόνα, είχε πτώση του κύκλου εργασιών και μεγάλες επισφάλειες. Ποια εγγύηση μπορεί να καλύψει αυτή τη δανειοδότηση;

Το άλλο το σημαντικό. Οι διαφημίσεις που πληρώνουν οι τράπεζες προς κανάλια και εφημερίδες, υπερκάλυπταν το δανεισμό τους, αλλά οι τράπεζες δεν ζητούσαν πίσω τα λεφτά ούτε καν συμψηφισμό. Τους έδιναν τα λεφτά και τα δανεικά αγύριστα. Αυτό είναι το παιχνίδι που γινόταν στο δικό σας πολιτικό σύστημα και συνεχιζόταν αυτή η αδειοδότηση και καμμία δικαστική ενέργεια μέχρι τώρα δεν έγινε.

Υπάρχει ένα ερώτημα. Πώς θα διεκδικήσουν οι τράπεζες και κατ’ επέκταση το δημόσιο τη ζημία αυτή προς τα πίσω; Εντέλει χρησιμοποιήθηκαν οι τράπεζες από κόμματα και κυβερνήσεις σαν κομματικά εργαλεία και όχι ως χρηματοπιστωτικά ιδρύματα; Σχετίζεται αυτή η πρακτική με χρεοκοπία δημόσιας τράπεζας; Τα 5,5 δισεκατομμύρια θαλασσοδάνεια της Αγροτικής Τράπεζας εξετάστηκε σε ποιους πήγαν; Μήπως χρηματοδότησαν συνεταιρισμούς ή επιχειρήσεις που ήταν κολλητοί του πολιτικού συστήματος, σε περιοχές που ήταν διακεκριμένοι Βουλευτές της Νέας Δημοκρατίας και του ΠΑΣΟΚ;

Αυτά δεν είναι θέματα δημοσίου ενδιαφέροντος; Διότι ο Κανονισμός της Βουλής επιβάλλει για δημοσίου ενδιαφέροντος θέματα να γίνεται εξεταστική. Διότι ο κ. Τζαβάρας προσπάθησε να μας πείσει ότι δεν χρειάζεται εξεταστική επιτροπή.

Για όλα αυτά τα ερωτήματα θα υπάρξουν αποδείξεις στην εξεταστική επιτροπή. Το βασικό, όμως, είναι πως αποδεικνύεται ότι μετά τη Μεταπολίτευση στην Ελλάδα, δεν ήμασταν όλοι ίσοι στα δικαιώματα και τις υποχρεώσεις. Κάποιοι είχαν μόνο υποχρεώσεις, οι πολλοί -και αυτό ήταν δική σας επιλογή- και κάποιοι είχαν μόνο δικαιώματα, οι λίγοι, οι δικοί σας. Είχαν δικαιώματα στη φοροδιαφυγή, στις offshore, στην ασυλία, στον άκρατο δανεισμό και εξακολουθείτε να μην παίρνετε θέση σε όλα αυτά, για το ότι δεν υπήρχε ισότητα και δικαιοσύνη.

Όμως παρ’ ότι δεν ήμασταν όλοι ίσοι, ευτυχώς δεν είμαστε και όλοι ίδιοι στην πολιτική. Γι’ αυτό αυτά που ξέρετε τελείωσαν. Σας ενοχλεί που τραντάζεται η διαπλοκή. Σας ενοχλεί ότι αμφισβητούνται τα δικά σας παιδιά και μέσα στη δικαστική εξουσία και στην τραπεζική λειτουργία. Η συζήτηση για τη δικαιοσύνη ήταν αποκαλυπτική. Τα κυκλώματα με αυτήν την Κυβέρνηση θα τελειώσουν και θα έχουμε και την πλειοψηφία, και έχουμε την πλειοψηφία και τη βούληση και τον χρόνο για να τα συζητήσουμε.

Διότι το τρίγωνο είναι ξεκάθαρο. Στη μια κορυφή είναι το χρεοκοπημένο πολιτικό σύστημα, στην άλλη κορυφή είναι οι χρεοκοπημένες τράπεζες και στην άλλη είναι τα υπερχρεωμένα και αναξιόπιστα μέσα ενημέρωσης. Είναι προφανές ότι δεν είναι δύο εξεταστικές, όπως ζήτησε ο κ. Μητσοτάκης για να χωρίσει λίγο τις ευθύνες. Μία εξεταστική είναι, γιατί όλοι αυτοί μεταξύ τους συνεννοούνταν. Διότι δεν τους έφταναν οι παχυλές χρηματοδοτήσεις αλλά ήθελαν να μεγεθύνουν και τον δανεισμό.

Εδώ, λοιπόν, θέλω να διαψεύσω δημόσια την τοποθέτηση του κ. Βορίδη, που μας είπε κάτι λίγα για χρηματοδοτήσεις και καταθέτω απόδειξη ότι 275 εκατομμύρια την τελευταία εξαετία ήταν οι χρηματοδοτήσεις των κομμάτων και όχι κάτι λίγα που μας είπε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, αυτό που δεν ξέρετε, είναι ότι εκτός από τα δάνεια που έπαιρναν, το 2013 ψευδώς ο κ. Μητσοτάκης είπε ότι δεν πήραν χρηματοδότηση. Διότι τι έκαναν; Κεφαλαιοποίησαν τα 12 εκατομμύρια τόκους που δεν μπορούσαν να πληρώσουν. Δεν πήραν δάνειο αλλά εμμέσως τους έδωσαν άλλα 12 εκατομμύρια. Διότι αυτό φαίνεται στον ισολογισμό τους και σας καλώ να το συζητήσουμε εδώ στην εξεταστική επιτροπή.

Όμως για τον ΣΥΡΙΖΑ και τον Συνασπισμό αυτά είναι λυμένα εδώ και καιρό. Εμείς όσα δάνεια πήραμε, εξυπηρετούνται απόλυτα και όλοι οι ισολογισμοί μας ελέγχονται από ορκωτούς λογιστές. Ιδού η Ρόδος ιδού και το πήδημα. Εμείς ελεγχόμαστε από ορκωτούς λογιστές και δεν χρωστάμε στις τράπεζες. Το ερώτημα είναι τα δικά σας δάνεια, πώς θα μπορέσετε να πληρώσετε και πώς θα επιστρέψετε στους Έλληνες πολίτες όλα αυτά που τους χρωστάτε.

Βέβαια, υπάρχουν και πολλά άλλα πολιτικά ερωτήματα -δεν μου φτάνει ο χρόνος- που πρέπει να απαντηθούνε, όπως για παράδειγμα, με ποιο δικαίωμα τρεις φορές με τροπολογίες δημιουργήσαν ακατάσχετο στις χρηματοδοτήσεις τους, σβήσανε τις ποινικές ευθύνες για πενήντα τραπεζικά στελέχη δέκα πολιτικά πρόσωπα, μεταξύ των οποίων ένας Υπουργός και τρεις Βουλευτές, στο πόρισμα Καλούδη, που το κρατήσαν στο συρτάρι τρεις εβδομάδες, για να περάσουν την τροπολογία νύχτα, Χριστογιάννη, Τσουμάνη και Σταμενίτη. Διότι αυτό έγινε με την αμνηστία.

Βέβαια ήρθαν το 2014 και ενώ ο Επίτροπος έλεγε ότι είναι 270 εκατομμύρια τα δάνεια των κομμάτων και δεν εξυπηρετούνται και το ίδιο έλεγε και η Τράπεζα της Ελλάδος σε καθυστερημένη έκθεσή της, παρά ταύτα, τον Οκτώβριο του 2014 κατατίθεται νέα τροπολογία και δημιουργεί το 40% ακατάσχετο στις χρηματοδοτήσεις των κομμάτων.

Δυστυχώς πρέπει να κλείσω, αλλά χρειάζεται να πούμε κάτι ξεκάθαρα. Το τρίγωνο αυτό της διαπλοκής είναι απόδειξη μιας κοινωνίας διαβρωμένης, η οποία δημιούργησε μία οικονομική ελίτ με δάνεια. Η οικονομική ελίτ αυτή δεν είναι παραγωγική. Δεν δημιουργεί προϊόν, δεν δημιουργεί εργασία, δεν αφήνει το σύστημα να ανανεωθεί, δεν αφήνει την κοινωνία να εξελιχθεί και προφανώς δεν έχει ούτε νέες ιδέες ούτε ιδανικά ούτε έλεγχο της δημοσιογραφίας απέναντι στην εξουσία.

Με λίστες φοροδιαφυγής, με χρηματιστήρια, με σκάνδαλα σαν το Ταμιευτήριο, τη Βιομηχανία Ζάχαρης, τις επιδοτήσεις, το πακέτο Χατζηγάκη, τις μίζες για τα εξοπλιστικά, η Ελλάδα δεν μπορεί να πάει μπρος.

«Γιατί όπου κι αν γυρίσω, η Ελλάδα με πληγώνει», λέει ο εθνικός ποιητής, όμως λέει ότι «η ελπίδα θα γυρίσει». Η ελπίδα θα γυρίσει, όταν καταπολεμηθεί η διαπλοκή κι όταν επιστρέψει η αξιοκρατία και η δημοκρατία στη χώρα μας. Γιατί τότε θα μας δώσει και την αίσθηση δημοκρατίας και την αίσθηση ελευθερίας αλλά και οικονομικής λειτουργίας, για να μείνουν οι νέοι στη χώρα και να προοδεύσουμε.

Τότε ο κάθε κατεργάρης θα πάει στον πάγκο του- όπως γίνεται τώρα με τον διαγωνισμό για τις τηλεοπτικές συχνότητες- με τη διαφάνεια στα τραπεζικά δάνεια που νομοθετήσαμε, με τη διαφάνεια στη διαφήμιση των τραπεζών που επίσης νομοθετήσαμε αλλά και στη διαφήμιση των ΔΕΚΟ. Εδώ είναι ο Υπουργός που ζήτησε απολογισμό απ’ όλες τις ΔΕΚΟ για τη διαφήμιση που δίνουν και για το πώς κρύβεται και πώς αποκαλύπτεται πού κρυβόταν τόσα χρόνια το πολιτικό χρήμα. Γιατί το σκάνδαλο του ΚΕΕΛΠΝΟ δεν είναι η ορολογία του κ. Πολάκη. Είναι το ότι μέσα από το ΚΕΕΛΠΝΟ δίνανε διαφήμιση, ώστε να διαφημίζονται οι ίδιοι ως πολιτικά πρόσωπα. Αυτό είναι το σκάνδαλο που κρύβεται πίσω από το ΚΕΕΛΠΝΟ και αποκαλύπτεται τώρα.

Η διαφάνεια, λοιπόν, στα δημόσια πράγματα είναι αυτή που αποκαθιστά, αν θέλετε, τη διέξοδο προς μια καλύτερη Ελλάδα, δημοκρατική, τίμια, αξιοκρατική, όπως μας αξίζει και όπως άξιζε πάντα στη χώρα μας.

Ελπίζουμε ότι η εξεταστική επιτροπή θα συμβάλει στην αποκατάσταση της αξιοπιστίας των κομμάτων και εν γένει του πολιτικού συστήματος και των τραπεζών. Χρειαζόμαστε το αίσθημα ότι ζούμε σε ένα κράτος δικαίου, όπου οι κανόνες είναι ίδιοι για όλους.

Στόχος μας είναι ένας. Θα το πω με τρεις λέξεις. Δημοκρατία, κοινωνική δικαιοσύνη και πρόοδος. Θα βοηθήσουμε σε όλη την τριετία που απομένει σε αυτήν την Κυβέρνηση αλλά και στην επόμενη τετραετία, να τα κάνουμε όλα αυτά πράξη, για να ζουν οι Έλληνες καλύτερα.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΔΡΕΥΟΥΣΑ (Αναστασία Χριστοδουλοπούλου):** Τον λόγο τώρα έχει ο κ. Νικολόπουλος για έξι λεπτά και μετά κλείνουμε με τον κ. Παναγούλη.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κυρίες και κύριοι συνάδελφοι, ειλικρινά λυπάμαι, γιατί σήμερα ο Κυριάκος Μητσοτάκης στέρησε τη χαρά από τους νεοδημοκράτες να πανηγυρίσουν την ήττα της διαπλοκής, που σαν λέξη μας την άφησε ο πατέρας του, όταν είπε ότι αυτός που σήμερα έβαλε πλάτη για να τον κάνει Αρχηγό, πήρε χρήματα και έδινε και μια επιταγή για να τον ρίξει.

Είναι το περιστατικό που μνημόνευσε ο Πάνος Καμμένος και τον διέκοψα. Επειδή κάποιοι συνάδελφοι και ομοϊδεάτες μου, μου είπαν ότι: «Δεν μπορεί ο Κυριάκος Μητσοτάκης να μίλησε για τα αργύρια», θα το καταθέσω εδώ. «Δήλωση σοκ του Κυριάκου Μητσοτάκη». Υπονοεί ότι χρηματίστηκαν για να ρίξουν την Κυβέρνηση. Του γράφει στο tweet: «Εξαργύρωσες τα τριάκοντα αργύρια». Θα σας δώσω κι άλλα για τα Πρακτικά.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα του μείνει φαίνεται η χαρά, αγαπητέ μου συνάδελφε, του Κυριάκου Μητσοτάκη, που θα του δίνουν οι κουρείς και οι κομμώτριες που προσλαμβάνει εκεί στην αυλή του, σαν τον κύριο της GPO, τον κ. Θεοδωρικάκο.

Εκείνο το βράδυ των εκλογών έλεγα ότι πρέπει να αλλάξουν οι δημοσκοπήσεις και οι δημοσκόποι δουλειά, να γίνουν κομμώτριες και κουρείς, αφού ένα ψαλίδι κρατούν στα χέρια και ράβουν και κόβουν τις δημοσκοπήσεις όπως θέλουνε και να, εχθές, ο κ. Μητσοτάκης προσέλαβε τον κ. Θεοδωρικάκο υπάλληλό του. Φαίνεται ότι αυτή είναι η κανονική του δουλειά.

Τώρα στο εάν κοροϊδευόμαστε, αγαπητέ μου συνάδελφε από το Ποτάμι, θέλω να σου πω ότι δεν κοροϊδευόμαστε καθόλου. Έχεις ξαναδεί γάτα να κάθεται στα τέσσερα αλλά χωρίς πέταλα; Έ, λοιπόν, κοίταξε να δεις, θα δεις και αυτή τη γάτα, όπως και τίγρεις που έκαναν τις τίγρεις να γίνονται γατούλες Αγκύρας, γιατί έφερε αποτέλεσμα, να ξέρεις. Ποιος πίστευε ποτέ -και ας ρωτήσει ο Κυριάκος τον πατέρα του αν το πίστευε- ότι ο Ψυχάρης θα κάτσει κάποτε κατηγορούμενος και ότι θα του βρουν 57 εκατομμύρια;

Αυτή η ίδια διαδικασία θα φέρει από τις κρυψώνες τα λεφτά που δεν έχουν δήθεν οι κύριοι μιντιάρχες να πληρώσουν και πρέπει να τα πληρώσουμε εμείς.

Ήρθε ο κ. Δένδιας, ζητάει το twitter του κ. Κούλη. Δώστε το.

Κυρίες και κύριοι συνάδελφοι, πριν από λίγες ώρες ο Εισαγγελέας του Οικονομικού Εγκλήματος, Γιάννης Δραγάτσης, κάλεσε επειγόντως τρεις μάρτυρες να καταθέσουν, τους οποίους με μηνυτήρια αναφορά του το Χριστιανοδημοκρατικό Κόμμα είχε υποδείξει για την υπόθεση των δανείων των κομμάτων. Το λέω, επειδή λέτε εάν θα έρθει αποτέλεσμα. Να το, σήμερα βγήκε πανηγυρικά η υπόθεση για τα δάνεια των κομμάτων από το αρχείο. Απόδειξη είναι αυτά τα κλητήρια θεσπίσματα, τα οποία καταθέτουμε.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καλεί τον Λεωνίδα Στάμο, τον Κυριάκο Τόμπρα και τον Στέφανο Τσίπα. Γιατί; Γιατί είχε καταχωνιαστεί η υπόθεση, ναι, μετά την τροπολογία. Όμως ξέρετε, πήγαμε και δώσαμε το εδάφιο β’, γιατί ο συντάκτης της τροπολογίας ήθελε να φυλάξει τα νώτα του, για να μην το πω διαφορετικά -μάλλον ο Γιάννης ο Στουρνάρας θα την είχε γράψει- και έλεγε ότι εφόσον τηρούνται οι πράξεις του Διοικητή της Τραπέζης της Ελλάδας και οι όροι της Βασιλείας II, μόνο τότε απαλλάσσονται αυτοί που το πόρισμα Καλούδη λέει –θα ακούσετε σε λίγο ποιους λέει- ότι πρέπει να κάτσουν στο σκαμνί.

Έτσι, λοιπόν, το ότι δεν θα γίνει η αιτία να ανασταλούν και να μετατεθούν στις καλένδες οι ποινικές διώξεις και οι δικονομικές διαδικασίες, που βρίσκονται ήδη σε εξέλιξη στους οικονομικούς εισαγγελείς, είμαστε εδώ όλοι εμείς για να το περιφρουρήσουμε, ώστε πράγματι να μην είναι μία εξεταστική επιτροπή αλά ΠΑΣΟΚ, που έλεγε ο κ. Βενιζέλος, όταν στην εξεταστική επιτροπή δείχναμε τους λογαριασμούς του Άκη Τσοχατζόπουλου ότι είναι αριθμοί τηλεφώνων. Έλειπε σήμερα, για να πει πώς γίνεται όντως να μην είναι ένας Μπακατσέλος, αλλά τέσσερις. Ρωτούσα τον κ. Καμμένο. Γιατί δεν απαντούσες; Ένας ήταν; Ήταν, όμως, τέσσερις οι Μπακατσέλοι και εκεί είχε χάσει το λογαριασμό.

Εξηγούμαι. Υπάρχουν τα θεσμικά εργαλεία που διαθέτουμε, και πρέπει ναι, να τους αναγκάσουμε να γυρίσουν, αγαπητοί συνάδελφοι, τα κλεμμένα πίσω, και βέβαια υπάρχει ο τρόπος, όταν υπάρχει απάτη. Είναι εδώ ο κ. Δένδιας και είμαι σίγουρος ότι όχι μόνο ως μαχόμενος και καλός δικηγόρος αλλά και ως έντιμος πολιτικός και αυτός βεβαίως αυτό θέλει.

Οι πολίτες δεν μπορούν να το χωνέψουν ότι μπορούν να λειτουργούν τα μαγαζιά των εντιμότατων μιντιαρχών, χωρίς να διαθέτουν ίδια κεφάλαια, όταν ο 2190 ορίζει την ανάκληση αυτών των αδειών.

Καταθέτω στα Πρακτικά ένα πλήθος ερωτήσεων, αγαπητέ συνάδελφε των Κεντρώων, που μου είπες ότι έψαχνες χθες να τις βρεις. Είναι ερωτήσεις που γίνονταν, όταν ο Καραμανλής με είχε κάνει γραμματέα τεκμηρίωσης σκανδάλων. Σήμερα που αυτή η μάχη κατά των νταβατζήδων φαίνεται ότι φτάνει στο τέλος, τι κρίμα να μένει η εντύπωση στον ελληνικό λαό ότι αυτή η παράταξη στεναχωριέται σήμερα, αντί να χαίρεται.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, ξέρετε, δεν είναι άραγε σκάνδαλο διαρκές, οι τράπεζες που καταγγέλλουν με αυτή τη μεγάλη ευκολία τις δανειακές συμβάσεις χιλιάδων μικρομεσαίων, φτωχών βιοπαλαιστών να ανέχονται τα «μαϊμουδίσματα» στους ισολογισμούς όλων αυτών των μεγάλων εταιρειών;

Είδατε προχθές τον ισολογισμό της «ΠΗΓΑΣΟΣ»; Εκτίμησε, λέει, ότι η αξία του «MEGA» είναι μηδέν. Καλά οι τραπεζίτες σε μία επιχείρηση που έχει μηδενική αξία, πώς έδιναν αυτά τα δάνεια; Να η βαρβάτη απάτη! Ας ετοιμαστούν, μαζί με τον κ. Ψυχάρη που παίρνει μαζί του τη διοίκηση της Alpha, να πάνε και οι άλλοι από κοντά.

Εσείς, κύριε Παππά και κύριε Σπίρτζη, έχετε διαβάσει τα ονόματα των συγκεκριμένων τραπεζικών και πολιτικών μπατζιμάνηδων, των οποίων τα ονόματα καταγράφονται στις σελίδες αυτές εδώ που θα καταθέσω και που προτείνεται η ποινική δίωξη; Από τον Χαλικιά του Κοσκωτά που θα έπρεπε να πάει μαζί του στη φυλακή, μέχρι τον σημερινό τον Στουρνάρα που όχι μόνο έκαναν ότι δεν έβλεπαν τι γινόταν είκοσι πέντε χρόνια αλλά απεναντίας έστελναν στους οικονομικούς εισαγγελείς και υπαλλήλους της Τραπέζης της Ελλάδος να ορκίζονται ψέματα ότι όλα έγιναν καλά.

Τώρα, λοιπόν, αφού σας καταθέσω αυτό το διαβιβαστικό έγγραφο του εισαγγελικού πορίσματος του κ. Καλούδη, επιτρέψτε μου μαζί με εσάς με εμάς όλους, να ακούσει ο ελληνικός λαός μερικά ονόματα.

Παπακωνσταντίνου, ο γνωστός ο «Τιτανικός». Σπυρόπουλος, που τον κρατάγατε εσείς για καιρό επίσης. Πολυχρόνης. Σημαιοφορίδης. Δασκαλάκης. Σκορδάς. Σοφιανός. Παπανδρέου. Πάτσιος. Ζωγόπουλος. Πανταλάκης. Μιλιάκος. Ταμβακάκης. Τουρκολιάς. Φραγκέτης και πολλοί ακόμα ευυπόληπτοι και καθώς πρέπει κύριοι της υψηλής κοινωνίας των Αθηνών.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Νικολόπουλε, ολοκληρώστε παρακαλώ.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ολοκληρώνω, κυρία Πρόεδρε. Όπως δώσατε την ανοχή σας, δώστε και σε μένα, που είμαι ένας Ανεξάρτητος που έχει πολλά χρόνια εδώ μέσα.

Η λίστα Καλούδη, είναι η πρώτη που βλέπω πάντως μετά από είκοσι επτά χρόνια εδώ στη Βουλή, κυρίες και κύριοι συνάδελφοι, αγαπητέ μου φίλε Νίκο Δένδια, που λείπει ο Παπασταύρου και αυτό είναι, πραγματικά, μία πρόοδος.

Κυρίες και κύριοι συνάδελφοι, εμείς οι Έλληνες Χριστιανοδημοκράτες με δωδεκασέλιδο υπόμνημα στους οικονομικούς εισαγγελείς καταθέσαμε όλες αυτές τις πράξεις του Διοικητή της Τραπέζης της Ελλάδος, καθώς και τις αντίστοιχες της ΕΚΤ και καταδείξαμε ότι δεν τηρήθηκαν ούτε και οι διατάξεις της Βασιλεία-ΙΙ που αφορούν τη στάθμιση των κινδύνων.

Θα το καταθέσω και αυτό στα Πρακτικά.

Σε αυτή, λοιπόν, τη δύσκολη εποχή, πράγματι, μία από τις μεγάλες ευθύνες μας είναι να μην επιτρέπουμε σε σκιές του παρελθόντος, να μαυρίζουν το μέλλον μας. Κρατήστε την υπομονή σας και είναι βέβαιο ότι αυτή η εξεταστική επιτροπή θα στείλει τον κάθε κατεργάρη στον πάγκο του, αρκεί όντως όλοι μας να βάλουμε πλάτη, γιατί δεν καταλαβαίνω πώς γίνεται, ενώ όλοι εδώ ψηφίζουμε σήμερα αυτή τη εξεταστική επιτροπή και άρα ο ελληνικός λαός θεωρεί ότι το πολιτικό σύστημα πατάει καλά στα πόδια του και έρχεται όχι να διαπλακεί αλλά να συγκρουστεί με τη διαπλοκή, κάποιοι σήμερα εδώ από αυτό το Βήμα να επιτρέπουν συνειρμούς. Γιατί άραγε; Υπάρχουν όντως όλα εκείνα τα στοιχεία που διαθρυλούνται και διακινούνται στο διαδίκτυο, που ορισμένους ενδεχομένως, κύριε Δένδια, να τους κάνουν, όχι σε λιγότερο από είκοσι πέντε μήνες Πρωθυπουργούς, αλλά να τους κάνουν ως τον μοναδικό Αρχηγό αυτής της παράταξης, που θα έχει μείνει τόσο λίγο χρονικό διάστημα;

Νομίζω ότι στην Εξεταστική θα σημειωθούν τέτοιες αποκαλύψεις, που μάλλον ο προσωρινός –θέλω να πιστεύω- Πρόεδρος της Νέας Δημοκρατίας σύντομα να αποτελεί το παρελθόν, γιατί το όνειδος έτσι και αλλιώς το αποτελεί.

Σας ευχαριστώ.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Παναγούλης έχει τον λόγο για έξι λεπτά.

Να σεβαστείτε και εσείς τον χρόνο, παρακαλώ.

**ΕΥΣΤΑΘΙΟΣ ΠΑΝΑΓΟΥΛΗΣ:** Κυρία Πρόεδρε, νομίζω ότι η σημερινή συνεδρίαση που συμμετέχουμε οι περισσότεροι από εμάς, χωρίς να το θέλουμε, είναι για να κοροϊδέψουμε για άλλη μια φορά τον ελληνικό λαό. Αυτή είναι η πραγματικότητα και με συγκεκριμένα παραδείγματα θα σας το αποδείξω αυτό.

Πόσα χρωστάνε τα κανάλια; Δεν το λέω εγώ, το λέει κυβερνητικό στέλεχος σε ομιλία του που έκανε πριν δυο-τρεις ημέρες, ο Γενικός Γραμματέας Ενημέρωσης και Επικοινωνιών κ. Λευτέρης Κρέτσος. Μιλώντας σε στελέχη του ΣΥΡΙΖΑ, είπε ότι τα χρέη των καναλαρχών είναι τουλάχιστον 950.000.000 ευρώ. Αυτή είναι η πραγματικότητα.

Τα χρέη των κομμάτων χωρίς να βασανιστεί κανένα κόμμα απόψε και τις προηγούμενες ημέρες τα ομολόγησε. Ήταν ειλικρινής ο κ. Μητσοτάκης 117 εκατομμύρια το ΠΑΣΟΚ, οκτώ με δέκα εκατομμύρια ο ΣΥΡΙΖΑ. Όμως κάπως καθυστερημένα, κυρία Πρόεδρε, έρχεται η Κυβέρνηση να μας μιλήσει για δάνεια των καναλαρχών και των κομμάτων. Είχε δεκαπέντε μήνες από την ημέρα που πρωτοεξελέγη για να τσακίσει τη διαπλοκή.

Είχα κάνει τον Μάρτιο του 2015 σχετική ερώτηση. Ακούστε να δείτε τι μου απάντησαν οι Υπουργοί του ΣΥΡΙΖΑ, γνωστοί και μη εξαιρετέοι. Ο Υπουργός Οικονομικών γνωστός εκείνη την εποχή, μου απάντησε ότι εξετάζουν το θέμα.

Το καταθέτω στα Πρακτικά.

(Στο σημείο αυτό ο Βουλευτής κ. Ευστάθιος Παναγούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Παρασκευόπουλος, Υπουργός Δικαιοσύνης, είπε για την ακρίβεια ότι κατά τα λοιπά αρμόδιο για να σας ενημερώσει είναι το συνημμένο Υπουργείο Οικονομικών. Το Υπουργείο Οικονομικών δεν έλεγε τίποτα, το οποίο θεωρούμε βέβαιο ότι εφόσον στο πλαίσιο σχετικών ερευνών εντοπίσει στοιχεία από τα οποία προκύπτουν αξιόποινες πράξεις, θα τα θέσει στη διάθεση των δικαστικών αρχών. Μας θυμίζει αυτό που έλεγε ο κ. Σημίτης, όποιος έχει στοιχεία να τα πάει στον εισαγγελέα.

Το καταθέτω στα Πρακτικά.

(Στο σημείο αυτό ο Βουλευτής κ. Ευστάθιος Παναγούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ερχόμαστε στο χαρτί που στέλνει η Τράπεζα της Ελλάδος και λέει ότι είναι υπηρεσιακό απόρρητο τα χρέη στους καναλάρχες και στα κόμματα. Δηλαδή, είναι υπηρεσιακό απόρρητο η διαπλοκή, κυρίες και κύριοι συνάδελφοι;

Καταθέτω και αυτό το έγγραφο στα Πρακτικά.

(Στο σημείο αυτό ο Βουλευτής κ. Ευστάθιος Παναγούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής

Προσωπικά με κρύα καρδιά θα ψηφίσω για την εξεταστική επιτροπή. Δεν πρόκειται να βγει τίποτα. Ιδού για του λόγου το αληθές! Θυμάστε την περίπτωση της «SIEMENS»; Ακούστε να δείτε τι έχει γίνει στη «SIEMENS», γιατί αν γίνει ένα γκάλοπ για τη «SIEMENS» ούτε το 1% του ελληνικού λαού δεν ξέρει ότι έχει αρχίσει αυτή η δίκη ότι άρχισε και διεκόπη την ίδια ημέρα. Γιατί διεκόπη την ίδια ημέρα; Προσέξτε να δείτε σε τι κράτος παραλόγου ζούμε. Διεκόπη η δίκη για τα μαύρα ταμεία της «SIEMENS», η διαδικασία δεν προχώρησε πέρα από την εκφώνηση των κατηγορουμένων και των μαρτύρων, καθώς η δικαστική αίθουσα δεν ήταν ικανή να φιλοξενήσει τον μεγάλο αριθμό των παραγόντων της δίκης, με τους συνηγόρους μάλιστα να κάνουν λόγο για απόλυτη ακυρότητα της διαδικασίας.

Είναι χαρακτηριστικό –προσέξτε να δείτε πού ζούμε σε ποια χώρα και γιατί είπα ότι κοροϊδεύουμε τον ελληνικό λαό- ότι μέχρι τη διακοπή της διαδικασίας δεν είχε εμφανιστεί η διερμηνέας της γαλλικής γλώσσας, η οποία είναι απαραίτητη για τον κατηγορούμενο, τραπεζικό στέλεχος, –λέει το όνομά του- που είναι προσωρινά κρατούμενος.

Επιπλέον οι συνήγοροι που διορίστηκαν αυτεπαγγέλτως από το δικαστήριο, πρέπει να ενημερωθούν για τη δικογραφία. Υπάρχουν και δεκατέσσερις Γερμανοί κατηγορούμενοι κ.λπ.. Γι’ αυτό είπα ότι μαζευτήκαμε εδώ εκτός από ορισμένες ανεξάρτητες φωνές, και ένα ενδεχόμενα και δύο κόμματα που είπαν την αλήθεια στον ελληνικό λαό. Όλοι οι άλλοι αυτήν τη στιγμή συνυπογράφουμε κάτι, από το οποίο δεν πρόκειται να βγει κανένα συμπέρασμα. Για του λόγου το αληθές: Ισχυριζόμασταν τότε στον ΣΥΡΙΖΑ –και λέω ισχυριζόμασταν γιατί ήμουν και εγώ εκεί- ότι από τη λίστα Λαγκάρντ θα πιάσουμε πέντε, έξι δισεκατομμύρια. Βγήκε προχθές ο κ. Αλεξιάδης και είπε ότι έχουν επιβεβαιωθεί –περίπου λέω- 200 εκατομμύρια.

Πόσα εισπράχθηκαν; Από τα 5 δισεκατομμύρια τα 4 δισεκατομμύρια τα 3 δισεκατομμύρια ευρώ, έχουν βεβαιωθεί περίπου 200 εκατομμύρια ευρώ. Πόσα εισπράχθηκαν από τη λίστα Λαγκάρντ; Δεν εισπράχθηκε ούτε ένα πενηνταράκι.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Του «καψερού» του Μπόμπολα εισπράχθηκε. Από τον φτωχό!

**ΕΥΣΤΑΘΙΟΣ ΠΑΝΑΓΟΥΛΗΣ:** Είναι και άλλοι καναλάρχες. Ένας είναι και φίλος σου.

**ΓΙΑΝΝΗΣ ΚΟΥΤΣΟΥΚΟΣ:** Δεν το λέει αυτό. Τον χαϊδεύει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κύριε Παναγούλη. Μη σταματάτε. Προχωρήστε.

**ΕΥΣΤΑΘΙΟΣ ΠΑΝΑΓΟΥΛΗΣ:** Ένα λεπτό, κυρία Πρόεδρε, είμαι ο τελευταίος ομιλητής. Με βάζετε κάθε φορά τελευταίο ομιλητή.

Να σας πω και κάτι άλλο. Αυτή η συζήτηση γίνεται για να αποπροσανατολιστεί ο κόσμος. Γιατί θα αρχίσουν τα κανάλια -εκτός από εμένα που με έχουν αποκλείσει τα συστημικά κανάλια, μάλιστα με επέμβαση του κ. Παππά, η ΕΡΤ δεν με φωνάζει…

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Με δική μου παρέμβαση;

**ΕΥΣΤΑΘΙΟΣ ΠΑΝΑΓΟΥΛΗΣ:** Με δική σας παρέμβαση. Δεν μπορώ να το αποδείξω, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Εάν δεν μπορείτε να το αποδείξετε, μην το λέτε.

**ΕΥΣΤΑΘΙΟΣ ΠΑΝΑΓΟΥΛΗΣ:** Όχι, το λέω γιατί το ξέρω. Με συγχωρείτε. Έχουν περάσει τριακόσιοι Βουλευτές από εκεί. Ο μόνος που δεν έχει περάσει είμαι εγώ.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Σας παρακαλώ να ανακαλέσετε.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν ανακαλώ, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Να ανακαλέσετε! Δεν είναι δυνατόν να λέτε τέτοια πράγματα.

(Θόρυβος από την πτέρυγα του ΣΥΡΙΖΑ)

**ΕΥΣΤΑΘΙΟΣ ΠΑΝΑΓΟΥΛΗΣ:** Εσείς, κύριοι συνάδελφοι, μπορεί να μην πηγαίνετε στην ΕΡΤ αλλά πηγαίνετε στα διάφορα άλλα κανάλια. Τέλος πάντων.

**ΣΠΥΡΙΔΩΝΑΣ ΛΑΠΠΑΣ:** Δεν πηγαίνουμε.

**ΕΥΣΤΑΘΙΟΣ ΠΑΝΑΓΟΥΛΗΣ:** Εγώ θέλω να πιστέψω τον κ. Παππά ότι δεν είναι δική του η παρέμβαση. Εμένα έτσι με πληροφόρησαν, γι’ αυτό το λέω.

Τελειώνω, κυρία Πρόεδρε, και σας ευχαριστώ για την ανοχή σας, λέγοντας ότι με τη σημερινή συνεδρίαση συμβάλλουμε στην εξαπάτηση του ελληνικού λαού. Ο ελληνικός λαός μας έχει πάρει χαμπάρι τους περισσότερους από εμάς που είμαστε εδώ μέσα. Μας έχει πάρει χαμπάρι και μας περιμένει στη γωνία.

θα τελειώσω με τούτο. Εξεταστική. Θα γεμίσουν οι τηλεοράσεις και θα αρχίσουν αυτά τα κανάλια- που κατηγορούμε οι περισσότεροι από εμάς, κάθε μέρα από το πρωί στις 6.00΄μεχρι τις 2.00΄τα ξημερώματα, που κάνει εκπομπή και ο κ. Νικολόπουλος- να έχουν διαφόρους που θα τσακώνονται και θα λένε ότι ο Νικολόπουλος έκλεψε, ο Παναγούλης έκλεψε. Θα τσακώνονται, λοιπόν, οι διάφοροι ομιλητές, που δεν θα είναι άλλοι από τους Βουλευτές.

Εγώ θα ψηφίσω αυτή τη πρόταση. Θέλω, όμως, έντιμα και καθαρά να πω στον ελληνικό λαό ότι σήμερα είναι μια ψεύτικη συνεδρίαση -αυτή που κάνουμε εδώ -και γίνεται για να αποπροσανατολιστεί ο κόσμος.

Γιατί ξέρετε -και με αυτό τελειώνω, κυρία Πρόεδρε- ότι εάν, πράγματι, αληθεύει -και είναι εδώ ο κ. Παππάς να μας το πει- πως θα πάει στο 24% ο ΦΠΑ, κάθε ελληνική οικογένεια ολόκληρο τον χρόνο από αυτό το 1% θα έχει μείωση των εισοδημάτων της από 500 μέχρι 700 ευρώ.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καθίστε να πάει και τα λέτε τότε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και πέντε εκπαιδευτικοί συνοδοί τους από το Γυμνάσιο Ειρηνούπολης Ημαθίας και το Γυμνάσιο Βίβλου Νάξου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κηρύσσεται περαιωμένη η συζήτηση επί της προτάσεως που κατέθεσαν ο Πρωθυπουργός και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης Καμμένος και οι Βουλευτές του κόμματός του για σύσταση εξεταστικής επιτροπής, σχετικά με τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας.

Νωρίτερα το Σώμα, ομόφωνα, αποδέχτηκε την πρόταση για τη σύσταση της εξεταστικής επιτροπής χωρίς ονομαστική ψηφοφορία.

Η πρότασή μου, λοιπόν, είναι η επιτροπή να αποτελείται από είκοσι τρία μέλη, με εκπροσώπηση κατ’ αναλογία της δύναμης όλων των Κοινοβουλευτικών Ομάδων και των Ανεξαρτήτων και κατ’ εφαρμογή του άρθρου 31 του Κανονισμού της Βουλής. Προτείνω στο Σώμα η προθεσμία για την ολοκλήρωση των εργασιών της επιτροπής και η υποβολή του πορίσματός της να είναι σε δύο μήνες από τη συγκρότηση της επιτροπής. Συμφωνείτε με αυτή τη πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμασυνεφώνησε.

Παρακαλώ τις Κοινοβουλευτικές Ομάδες να αποστείλουν μέχρι τη Δευτέρα 18 Απριλίου 2016 τα ονόματα των Βουλευτών που θα συμμετάσχουν στην εξεταστική επιτροπή.

**ΓΙΑΝΝΗΣ ΚΟΥΤΣΟΥΚΟΣ:** Θα πρέπει να ψηφίσουμε, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Περιμένετε.

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα παρέσχε τη ζητηθείσα εξουσιοδότηση.

**ΓΙΑΝΝΗΣ ΚΟΥΤΣΟΥΚΟΣ:** Μου επιτρέπετε, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ακούστε, κύριε Κουτσούκο, έχουμε εδώ τα Πρακτικά για να σας τα διαβάσω. Εδώ είναι οι υπηρεσίες, είναι το Προεδρείο. Ξέρει τι λέει.

Αν έχετε αντίρρηση, θα το πείτε.

Ακούστε, λοιπόν, τι έγινε.

**ΓΙΑΝΝΗΣ ΚΟΥΤΣΟΥΚΟΣ:** Συμφωνήσαμε με τον κύριο Πρόεδρο…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μα ακούστε να σας διαβάσω από τα Πρακτικά. Δεν με ενδιαφέρει τι συμφωνήσατε. Εγώ μιλάω με βάση τα Πρακτικά.

Από τις μέχρι τώρα προτάσεις των εισηγητών των κομμάτων, των Κοινοβουλευτικών Εκπροσώπων και των πολιτικών Αρχηγών τεκμαίρεται, όπως αποδεικνύεται από τα Πρακτικά, ότι από όλα τα κόμματα υπάρχει συναίνεση, ανεξαρτήτως του τι και πώς το βλέπει ο καθένας για τη δημιουργία και τη σύσταση της εξεταστικής επιτροπής και στο παρελθόν υπήρξαν τέτοιες διαδικασίες. Έχουμε για συγκεκριμένες ημερομηνίες συγκεκριμένες επιτροπές.

Αυτή η ομόφωνη απόφαση της Βουλής, πρέπει κατά το Σύνταγμα να τεκμαίρεται τουλάχιστον από εκατόν είκοσι Βουλευτές. Οι παρόντες και οι παρούσες εδώ συνάδελφοι υπερβαίνουν κατά πολύ αυτόν τον αριθμό.

Άρα, εάν κανείς εκ των παρόντων ανδρών ή γυναικών Βουλευτών δεν έχει αντίρρηση ως προς αυτό, δεν θα γίνει ονομαστική ψηφοφορία και θα προχωρήσουμε κανονικά τη διαδικασία μας, ώστε να εξαντληθεί ο κατάλογος. Όμως δεν θα υπάρχει στο τέλος ονομαστική ψηφοφορία.

Υπάρχει κάποιος ή κάποια Βουλευτής που είναι αντίθετος με τη σύσταση της εξεταστικής επιτροπής; Ουδείς θόρυβος στην Αίθουσα.

Κατά συνέπεια, με βάση αυτά τα Πρακτικά, θεώρησε εδώ και η Γραμματεία και το Προεδρείο, ότι δεν μπορούμε να ζητάμε από τον ΣΥΡΙΖΑ να ψηφίσει «ΝΑΙ», από τη Νέα Δημοκρατία «ΝΑΙ» κ.ο.κ.. Είναι σαν να έγινε αυτή η ψηφοφορία, στο στάδιο που αποφασίστηκε ότι δεν θα γίνει ονομαστική ψηφοφορία.

Αν θέλετε να το θέσετε, ευχαρίστως. Δεν υπάρχει, δηλαδή, παράλειψη ή κάποιο λάθος. Εν γνώσει μας το συζητήσαμε και αποφασίσαμε ότι δεν χρειάζεται. Αν έχετε αντίρρηση, όμως, να καταγραφεί.

**ΓΙΑΝΝΗΣ ΚΟΥΤΣΟΥΚΟΣ:** Όχι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 19.53΄ λύεται η συνεδρίαση για την προσεχή Δευτέρα 18 Απριλίου 2016 και ώρα 17.00΄ με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**