(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΕ΄

Παρασκευή 22 Απριλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Α. Μάρκου και Χ. Σταϊκούρα, σελ.   
3. Ανακοινώνεται ότι τη συνεδρίαση παρακολουθούν μαθητές από το Ιδιωτικό Γυμνάσιο Εκπαιδευτηρίων Μαντουλίδη Θεσσαλονίκης, το 29ο Δημοτικό Σχολείο Περιστερίου και το 8ο Γυμνάσιο Ξάνθης, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφορών-ερωτήσεων της Δευτέρας 25 Απριλίου, σελ.   
2. Συζήτηση επικαίρων ερωτήσεων:  
α) Προς τον Υπουργό Εσωτερικών και Διοικητικής Ανασυγκρότησης, σχετικά με την Περιφερειακή Οδό Θεσσαλονίκης, σελ.   
 β) Προς τον Υπουργό Περιβάλλοντος και Ενέργειας:  
 i. σχετικά με την ενεργειακή αναβάθμιση του Δημοτικού Κολυμβητηρίου Ναυπλίου, σελ.   
 ii. σχετικά με την επαναπόδοση εξορυχθέντων εδαφών από την ΔΕΗ ΑΕ, σελ.   
iii. σχετικά με τις μονάδες παραγωγής ενέργειας από βιομάζα στον Δήμο Γόρτυνας Ηρακλείου Κρήτης, σελ.   
 iv. σχετικά με το "ενεργειακό μέλλον" του Νομού Φλώρινας, σελ.   
γ) Προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στη λειτουργία του ΤΕΙ Ηπείρου από την έλλειψη διδακτικού προσωπικού και εξοπλισμού, σελ.   
δ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον αποκλεισμό των Δήμων, κάτω των 10.000 κατοίκων από το πρόγραμμα "κέντρα κοινότητας", σελ.   
ε) Προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Ακαδημίας Λιμενικού Σώματος, σελ.   
   
ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΝΑΓΝΩΣΤΟΠΟΥΛΟΥ Α. , σελ.  
ΑΝΤΩΝΙΑΔΗΣ Ι. , σελ.  
ΔΡΙΤΣΑΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΖΗΛΟΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΜΠΑΛΑΦΑΣ Ι. , σελ.  
ΦΩΤΙΟΥ Θ. , σελ.  
  
Β. Επί των επικαίρων ερωτήσεων:  
ΑΝΑΓΝΩΣΤΟΠΟΥΛΟΥ Α. , σελ.  
ΑΝΤΩΝΙΑΔΗΣ Ι. , σελ.  
ΒΑΡΔΑΛΗΣ Α. , σελ.  
ΔΡΙΤΣΑΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΖΗΛΟΣ Ν. , σελ.  
ΜΑΝΙΑΤΗΣ Ι. , σελ.  
ΜΠΑΛΑΦΑΣ Ι. , σελ.  
ΜΩΡΑΪΤΗΣ Ν. , σελ.  
ΣΚΟΥΡΛΕΤΗΣ Π. , σελ.  
ΣΥΝΤΥΧΑΚΗΣ Ε. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΦΩΤΙΟΥ Θ. , σελ.  
  
Γ. ΠΑΡΕΜΒΑΣΕΙΣ:  
ΓΕΡΜΕΝΗΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΕ΄

Παρασκευή 22 Απριλίου 2016

Αθήνα, σήμερα στις 22 Απριλίου 2016, ημέρα Παρασκευή και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-4-2016 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΔ΄ συνεδριάσεώς του, της Πέμπτης 21 Απριλίου 2016, σε ό,τι αφορά την ψήφιση στο σύνολο του σχεδίου νόμου του Υπουργείου Ανάπτυξης και Τροφίμων: «Αγροτικοί συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την πέμπτη με αριθμό 779/12-4-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εσωτερικών και Διοικητικής Ανασυγκρότησης, σχετικά με την περιφερειακή οδό Θεσσαλονίκης.

Θα απαντήσει ο Υφυπουργός κ. Μπαλάφας.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ, κύριε Πρόεδρε.

Νομίζω ότι είναι γνωστό ότι και ο τρόπος και η πολεοδομική διαμόρφωση της Θεσσαλονίκης σε σχήμα παπιγιόν, στον βαθμό που υπάρχει θάλασσα από τη μια πλευρά και το Σέιχ Σου από την άλλη, χωρίζοντας την πόλη ουσιαστικά ανατολικά και δυτικά, έχει καταστήσει τον περιφερειακό δρόμο τη μισή ζωή των Θεσσαλονικέων. Γι’ αυτούς που δεν γνωρίζουν τη Θεσσαλονίκη, ο δρόμος σχεδιάστηκε το ’70 και υλοποιήθηκε το ’90. Δηλαδή, ήδη από την υλοποίησή του είχε προβλήματα επικαιροποίησης και ανταπόκρισης στα δεδομένα, που, στο μεταξύ, στο διάβα των είκοσι ετών είχαν αλλάξει.

Με τα δεδομένα της κυκλοφοριακής συμφόρησης εντός της πόλης, ο Θεσσαλονικεύς αλλά και ο επισκέπτης, ο οποίος δεν θέλει να υποστεί τον κυκλοφοριακό φόρτο –γιατί κατευθύνεται από τα δυτικά προς τα ανατολικά, από τους Νομούς Σερρών, την Πιερία, την Πέλλα, το Κιλκίς–, για να μην υποστεί τον φόρτο εντός της πόλης, κατευθύνεται μέσω του περιφερειακού προς τη Χαλκιδική και το αεροδρόμιο ή γίνεται η αντίστροφη πορεία αυτών που θέλουν να πάνε στη δουλειά τους –όσοι έχουν απομείνει με δουλειά, τέλος πάντων- στη βιομηχανική ζώνη της Σίνδου και τα εργοστάσια που βρίσκονται στη δυτική πλευρά της πόλης.

Αυτός ακριβώς ο κυκλοφοριακός φόρτος έχει καταστήσει οδό πρώτης επιλογής αυτή τη συγκεκριμένη οδό, που ταυτίζεται πλέον με την καθημερινότητα του Θεσσαλονικέα. Υπό αυτήν την έννοια αιτιολογώ για ποιον λόγο αναδεικνύω το συγκεκριμένο θέμα και νομίζω ότι οι Θεσσαλονικείς που μας ακούν το έχουν αντιληφθεί.

Ο συγκεκριμένος δρόμος, κύριε Υπουργέ -ελπίζω ότι οι Υπηρεσίες σας σας έχουν ενημερώσει-, ήδη από το 2011 έχει περάσει στην αρμοδιότητα της αιρετής περιφέρειας. Αντιμετωπίζει σειρά προβλημάτων. Δεν είναι απλά υπερκορεσμένος. Σχεδιάστηκε για είκοσι χιλιάδες αυτοκίνητα. Χρησιμοποιείται καθημερινά από εκατόν είκοσι και εκατόν πενήντα χιλιάδες χρήστες, ειδικά τους θερινούς μήνες, με τους τουρίστες και τους επισκέπτες στην πόλη. Αντιμετωπίζει προβλήματα εν τη γενέσει του, όπως η φθορά του ασφαλτοτάπητα χωρίς αντιολισθητική στρώση, οι καθιζήσεις των επιχωμάτων, η κακή λειτουργία της αποστράγγισης, τα προβλήματα χάραξης σε αρκετά σημεία του δρόμου, η έλλειψη λωρίδας έκτακτης ανάγκης, που δημιουργεί συνθήκες συμφόρησης, η πρόκληση τροχαίων ατυχημάτων, λόγω της πλημμελούς συντήρησής του, ο ελλιπής φωτισμός, ειδικά στη σύνδεσή του με την εξωτερική περιφερειακή –μιλάμε για έναν τυφλό δρόμο- και η απουσία οποιασδήποτε παροχής στοιχειωδών υπηρεσιών στους χρήστες του δρόμου. Δεν έχει κάπου, δηλαδή, να κάνει κάποιος στην άκρη, για να απαντήσει σε ένα τηλεφώνημα, για να δει τι συμβαίνει με το παιδί του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Τριανταφυλλίδη, θα συνεχίσετε στη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ για την ανοχή σας, κύριε Πρόεδρε, και για την ευγένεια με την οποία μου το είπατε. Σας ευχαριστώ θερμά.

Με βάση, λοιπόν, τα παραπάνω κύριε Υπουργέ, ρωτάμε την Κυβέρνηση, πρώτον, εάν προτίθεται να προβεί στην εξόχως αναγκαία και άμεση χρονικά συνολική αναβάθμιση της περιφερειακής οδού Θεσσαλονίκης, με τη συνεργασία και τη συγχρηματοδότηση και την από κοινού επιδίωξη αναβάθμισή της με την Περιφέρεια Κεντρικής Μακεδονίας.

Δεύτερον, σας ρωτώ εάν προτίθεται η Κυβέρνηση να προβεί στην αναγκαία και άμεση διάθεση κονδυλίων, προκειμένου ο περιφερειακός δρόμος να εκσυγχρονιστεί, ακολουθώντας τα διεθνή πρότυπα και εξασφαλίζοντας κατά το μέγιστο την ασφαλέστερη μετακίνηση των πολιτών.

Στη δευτερολογία μου θα αναφερθώ στα τροχαία, δυστυχήματα και ατυχήματα και λοιπά.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κατ’ αρχάς θα ήθελα να ευχαριστήσω τον Βουλευτή Θεσσαλονίκης κ. Τριανταφυλλίδη, διότι μας δίνει τη δυνατότητα να συζητήσουμε και κατά το δυνατόν να δούμε πλευρές του πολύ σοβαρού ζητήματος το οποίο θέτει. Επίσης, αναφέρω τις ευχαριστίες μου, σε σχέση με το ότι μου δίνει τη δυνατότητα να απαντήσω αφ’ ενός μεν ως Υφυπουργός Εσωτερικών, αλλά και να θυμηθώ, αφ’ ετέρου, και τις καταβολές μου και την ιδιότητά μου ως πολιτικός μηχανικός. Τον ευχαριστώ ιδιαίτερα και για αυτό.

Η απάντηση και όσα θα πω φυσικά έχουν προέλθει μέσα από τη συνεννόησή μας με τις Υπηρεσίες του Υπουργείου μας με τις αντίστοιχες επί των ευρωπαϊκών προγραμμάτων υπεύθυνες Υπηρεσίες του Υπουργείου Οικονομίας και Ανάπτυξης, αλλά και μετά από συνεννόηση και ανταλλαγή εγγράφων με την αιρετή Περιφέρεια Κεντρικής Μακεδονίας και ιδιαίτερα με την Περιφερειακή Μητροπολιτική Ενότητα Θεσσαλονίκης.

Η απάντηση, λοιπόν, που θα σας δώσω έχει να κάνει με τις αρμοδιότητες και τις ευθύνες που επιμερίζονται ως προς το συγκεκριμένο ζήτημα, κατανοώντας φυσικά την πολύ μεγάλη σημασία που έχει για τη Θεσσαλονίκη αλλά και γενικότερα. Θα προσπαθήσουμε να κάνουμε ένα βήμα στην κατεύθυνση αντιμετώπισης-θεραπείας του προβλήματος ή των πιο οξυμμένων πλευρών του προβλήματος, ιδιαίτερα του προβλήματος οδικής ασφάλειας.

Μίλησα για θεραπεία-αντιμετώπιση του προβλήματος. Η θεραπεία, όπως γνωρίζετε, κύριε Πρόεδρε, έχει να κάνει πρωτίστως με τη σωστή διάγνωση και την ανάδειξη των αιτίων, για να δούμε μετά προγραμματισμούς ενεργειών και υλοποίησης μέτρων, με σαφές κατά το δυνατόν χρονοδιάγραμμα και χρηματοδότηση.

Σε αυτή την προσπάθεια αναζήτησης κάποιων αιτίων, για να μπορέσουμε να προχωρήσουμε σωστά, πρέπει να λάβουμε υπ’ όψιν μας δυο παθογένειες που έχει το έργο που συζητάμε.

Την πρώτη παθογένεια την αναφέρατε κι εσείς. Το έργο έχει σχεδιαστεί τη δεκαετία του 1970, υλοποιήθηκε στα μέσα της δεκαετίας του 1990 και πήρε τη σημερινή του μορφή σαν κλειστός αυτοκινητόδρομος το 2005. Κι αυτό από μόνο του δημιουργεί ένα πρόβλημα, μια ακαμψία, θα έλεγα, η οποία είναι δύσκολο να αντιμετωπιστεί. Έχει εγγενείς αδυναμίες αυτή περιφερειακή οδός.

Η δεύτερη παθογένεια είναι το γεγονός ότι το 2011, μετά την ψήφιση του «ΚΑΛΛΙΚΡΑΤΗ» και την εφαρμογή του, η αρμοδιότητα από το τότε ΥΠΕΧΩΔΕ, αν δεν κάνω λάθος, πέρασε στην αιρετή περιφέρεια, ιδιαίτερα το ζήτημα της συντήρησης –δεν είναι η μόνη περίπτωση, αλλά δεν είναι ιδιαίτερα έντονη αυτή η διάσταση και η αντίφαση-, χωρίς την αντίστοιχη μεταφορά των πόρων, όπως ήδη ενημερωθήκαμε, και χωρίς καν το πέρασμα της πληροφορίας των αρχείων και του απαραίτητου προσωπικού. Το κυριότερο είναι ότι δεν πέρασαν οι αντίστοιχοι πόροι με τις αρμοδιότητες που δόθηκαν στην περιφέρεια. Η Περιφέρεια Κεντρικής Μακεδονίας με τη Διεύθυνση Τεχνικών Έργων της Μητροπολιτικής Περιφερειακής Ενότητας Θεσσαλονίκης προσπαθεί να αντιμετωπίσει τα προβλήματα που υπάρχουν.

Σημειώνω ότι το 2012 η Περιφέρεια Κεντρικής Μακεδονίας είχε αποτιμήσει τις ανάγκες σε 26 εκατομμύρια και διέθετε 6 εκατομμύρια, για να μπορέσει να κάνει τη δουλειά της ως προς τον μεγάλο αυτόν αυτοκινητόδρομο.

Αυτό είναι το πλαίσιο στο οποίο κινούμεθα και μέσα στο οποίο κινήθηκαν όλα τα χρόνια. Άλλη περιφερειακή αυτή τη στιγμή δεν προβλέπεται να φτιαχτεί. Αυτή είναι και επομένως ζητήματα συντήρησης, αποκατάστασης κλίμακας, αναβάθμισης, εκσυγχρονισμού πρέπει να εφαρμοστούν πάνω στην υπάρχουσα.

Με αυτή την έννοια, το 2015 από το συνολικό ποσό, περίπου 12 εκατομμύρια δόθηκαν στην περιφέρεια μέσω των κεντρικών αυτοτελών πόρων. Το ίδιο ποσό, ελαφρά αυξημένο, δόθηκε και το 2016. Για πρώτη φορά δεν είχαμε μείωση μετά από χρόνια. Ένα ποσοστό απ’ αυτά κατανεμήθηκε, με την ανά μήνα εκταμίευση για τις δαπάνες που έχουν σχέση με έργα τέτοιου τύπου, όπως η περιφερειακή οδός, στην Περιφέρεια Κεντρικής Μακεδονίας.

Το έργο που βρίσκεται σε εξέλιξη είναι το έργο «Συντήρηση Περιφερειακής Οδού Θεσσαλονίκης». Το γνωρίζετε αυτό, βρίσκεται σε εξέλιξη. Η δημοπρασία έγινε τον Μάρτη του 2015. Ο προϋπολογισμός αυτού του έργου είναι 6 εκατομμύρια. Η σύμβαση είναι η πρώτη μετά το 2011 και υπογράφηκε τον Νοέμβριο του 2015, σε χρόνο ικανοποιητικό. Υλοποιείται αυτό το έργο, δηλαδή το έργο της συντηρήσεως της περιφερειακής οδού, με χρονοδιάγραμμα δυο χρόνων. Τα πλέον δε καταπονημένα τμήματα και τα πιο προβληματικά ζητήματα…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Μπαλάφα. Μπορείτε να συνεχίσετε στη δευτερολογία σας.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ωραία. Μπορώ να σταματήσω και να δούμε τα υπόλοιπα ζητήματα στη συνέχεια.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τριανταφυλλίδη, έχετε τον λόγο και πάλι.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Δεν είναι μόνο το υπερκορεσμένο της περιφερειακής οδού. Είναι και το άκρως επικίνδυνο, κύριε Υπουργέ. Μόνο για το 2015 καταγράφηκαν εβδομήντα πέντε τροχαία, με εκατόν δεκαπέντε παθόντες, εκ των οποίων πέντε ατυχήματα ήταν θανατηφόρα. Οι αιτίες των τροχαίων ποικίλλουν, με κυριότερες την υπερβολική ταχύτητα, γιατί είναι πράσινος δρόμος. Δεν έχει φανάρια.

Η μη τήρηση των αποστάσεων ασφαλείας, σε συνδυασμό βέβαια με τα γεωμετρικά χαρακτηριστικά –δηλαδή τις απότομες στροφές και την αμέσως μετά κατηφορική κλίση σε ορισμένες πλευρές και τους ανισόπεδους κόμβους του συγκεκριμένου δρόμου– καθιστούν ακόμα μεγαλύτερη αυτή την επικινδυνότητα, συν την ολισθηρότητα, συν τον ελλιπή φωτισμό τις νυχτερινές ώρες, όλα αυτά που προανέφερα και δεν θέλω να αναφέρω ξανά.

Κύριε Υπουργέ, είναι σημαντικό να το δούμε πέρα από τη διαχείριση του άμεσου. Καλά κάνει το Υπουργείο και δίνει αυτά τα χρήματα από τους κεντρικούς αυτοτελείς πόρους, τα 6 εκατομμύρια για τη συντήρηση, με τη σχετική ωρίμανση που έχει το έργο μετά τις αναγκαίες διαδικασίες.

Όμως, αν θέλουμε να μη μιλάμε για εμβαλωματικές λύσεις, για λύσεις δηλαδή που απλά και μόνο θα καλυτερεύσουν πρόσκαιρα τη χρήση του συγκεκριμένου δρόμου, να σκεφτούμε ότι μαζί με το μετρό και μια νέα επαναχάραξη του περιφερειακού δρόμου -του εσωτερικού περιφερειακού δρόμου- της Θεσσαλονίκης πρέπει να είναι μέσα στα σχέδιά μας και να καταγραφεί ως έργο πρώτης προτεραιότητας, για το οποίο, μαζί με τον συνάδελφό σας, τον κ. Σταθάκη, από το Υπουργείο Ανάπτυξης, να δοθεί και η αναγκαία χρηματοδότηση, τουλάχιστον να ξεκινήσει σε επίπεδο μελέτης.

Διότι με τα χαρακτηριστικά που έχει ο δρόμος, με την αδυναμία από την πλευρά του Σέιχ Σου να γίνει οποιαδήποτε διαπλάτυνση, καθώς είναι δάσος και είναι προστατευμένο και με το γεγονός ότι από την άλλη πλευρά έχουμε απότομες πλευρές, πτυχές, δεν υπάρχει δυνατότητα διαπλάτυνσης -είναι και το ζήτημα της απουσία της λωρίδας έκτακτης ανάγκης- πρέπει να δούμε τον συνολικό επανακαθορισμό του συγκεκριμένου δρόμου. Επαναχάραξη θα είναι; Απευθύνομαι και στον πολιτικό μηχανικό και στις γνώσεις που έχετε.

Πάντως, στον συγκεκριμένο δρόμο, ό,τι βελτιώσεις και να γίνουν, θα είναι οριακές. Και σκεφτείτε ότι εκεί έχουμε το Νοσοκομείο «Παπαγεωργίου», το οποίο δέχεται κόσμο από όλη τη Μακεδονία και τη Θράκη. Στο τέλος του δρόμου έχουμε και το Νοσοκομείο «Άγιος Παύλος» και βέβαια έχουμε ένθεν κακείθεν του δρόμου πολύ μεγάλους φορείς, οργανισμούς κ.λπ. που έτι περαιτέρω επιβαρύνουν. Μιλήσαμε για εκατόν τριάντα χιλιάδες οχήματα για έναν δρόμο των είκοσι χιλιάδων, όταν χαράκτηκε.

Λοιπόν, ας το δούμε στην προοπτική του. Μην είναι μόνο διαχείριση της τρέχουσας μιζέριας και της ανάγκης λόγω ολισθηρότητας κ.λπ., αλλά να το δούμε και συνδυαστικά για τα επόμενα χρόνια. Το μετρό θα ολοκληρωθεί –πρώτα ο Θεός- λέμε το 2020. Αυτό μαζί με αυτήν την επαναχάραξη της νέας περιφερειακής οδού ας αποτελέσουν την οριστική, ριζική λύση για τη ζωή των Θεσσαλονικέων και το μεγάλο άγχος τους με το κυκλοφοριακό και με τη δυνατότητα να πάνε προς και να επιστρέψουν στη συνέχεια από τη δουλειά τους.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Μπαλάφα, έχετε τον λόγο.

**ΙΩΑΝΝΗΣ ΜΠΑΛΑΦΑΣ (Υφυπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Λαμβάνοντας υπ’ όψιν ό,τι είπε και στη δευτερολογία του ο κύριος Βουλευτής, ολοκληρώνοντας και αυτά που είχα να πω προηγούμενα, επαναλαμβάνω ότι μιλάμε για ένα έργο που είναι σε εξέλιξη για τα δύο επόμενα χρόνια, δηλαδή η εργολαβία «Συντήρηση περιφερειακής οδού Θεσσαλονίκης».

Επίσης, να πω ότι η προτεραιότητα είναι εξ αντικειμένου -και σωστά- τα πιο καταπονημένα τμήματα της περιφερειακής οδού, γι’ αυτό γίνονται ασφαλτικές εργασίες συντήρησης, γίνεται αντικατάσταση κατεστραμμένων συστημάτων αναχαίτισης των οχημάτων, γίνονται έργα πρασίνου και γίνεται ανανέωση οριζόντιας και κατακόρυφης σήμανσης της οδού, το οποίο είναι πολύ αναγκαίο για την οδική ασφάλεια με τις ηλεκτρονικές πινακίδες ευμετάβλητου μηνύματος.

Ιδιαίτερα αυτόν τον μήνα, τον μήνα Απρίλιο, γνωρίζετε ότι με την ευθύνη της περιφέρειας προχώρησαν και προχωρούν έργα ανακατασκευής του ασφαλτοτάπητα, που είναι πάρα πολύ σημαντικό, χωματουργικές εργασίες, καθαριότητα της κεντρικής νησίδας και ιδιαίτερα επισκευές ζημιών του οδοστρώματος, το οποίο απαιτεί μια συνεχή συντήρηση, να είναι σε καλή κατάσταση για να μη θρηνούμε, όπως είπατε, θύματα από τροχαία ατυχήματα.

Αυτά ως προς την αντιμετώπιση των προβλημάτων των πιο καταπονημένων τμημάτων στο έργο, στην υπόθεση της περιφερειακής οδού.

Από εκεί και πέρα -το θέτετε στην ερώτησή σας και το θίξατε στη δευτερολογία σας- υπάρχει ένα γενικότερο ζήτημα. Σε αυτή τη φάση θα πορευτούμε βασικά με αυτές τις πιστώσεις, με αυτά τα χρονοδιαγράμματα και με αυτή τη μελέτη, που βέβαια δεν είναι μικρό πράγμα. Πρέπει να δούμε πόσο γρηγορότερα θα γίνουν αυτά τα έργα, πώς θα γίνουν αυτά τα έργα χωρίς κακοτεχνίες, πώς θα γίνουν αυτά τα έργα με αξιοποίηση και του τελευταίου ευρώ.

Γι’ αυτό αποκαταστήσαμε -με την ευκαιρία και της ερώτησής σας- έναν δίαυλο, ο οποίος θα μείνει ανοικτός με την περιφέρεια, σεβόμενοι φυσικά, ως Υπουργείο, την αυτοτέλεια της για τα έργα, στα οποία αναφερθήκατε.

Όμως, υπάρχουν γενικότερα ζητήματα, όπως αναφερθήκατε, μιας επαναχάραξης. Είναι έργα, βέβαια, άλλης πνοής, άλλης κλίμακας αυτά, τα οποία δεν είναι της αρμοδιότητας της δικής μας αυτή τη στιγμή.

Σας το θέτω υπό μορφή ερωτήματος ή εν πάση περιπτώσει εντυπωσιασμού μου ότι, όπως μας ενημέρωσε το Υπουργείο Οικονομίας, πλευρές της αντιμετώπισης των προβλημάτων αυτού του έργου δεν περιλαμβάνονται και ίσως θα μπορούσαν να είχαν περιληφθεί στο τρέχον εγκεκριμένο επιχειρησιακό πρόγραμμα με τον τίτλο: «Υποδομές Μεταφορών, Περιβάλλον και Αειφόρος Ανάπτυξη 2014 – 2020». Πρέπει να δούμε, να δείτε, να συμβάλουμε όλοι μήπως πλευρές στις οποίες αναφερθήκαμε, που αφορούν και χρηματοδότηση φυσικά, μπορούν να περιληφθούν στα ευρωπαϊκά αυτά προγράμματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 25 Απριλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 800/19-4-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εσωτερικών και Διοικητικής Ανασυγκρότησης, σχετικά με τις καταγγελίες για χρήση των υπηρεσιών του Δήμου Σαρωνικού, για τις προεκλογικές ανάγκες υποψηφίου προέδρου της τοπικής οργάνωσης της Νέας Δημοκρατίας.

2. Η με αριθμό 810/19-4-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων,σχετικά με τις διατάξεις του σχεδίου νόμου για την πρόσληψη αναπληρωτών εκπαιδευτικών.

3. Η με αριθμό 791/18-4-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τις υπερβολικές χρεώσεις των τραπεζών, τις οποίες ανέχεται το Υπουργείο Οικονομικών.

4. Η με αριθμό 806/19-4-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων («ΕΛΒΟ Α.Β.Ε.»).

5. Η με αριθμό 803/19-4-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον ΥπουργόΟικονομικών, σχετικά με την κατάθεση νομοσχεδίων και τις εισπράξεις από τη λίστα Λαγκάρντ και Εθνικό Συμβούλιο Ραδιοτηλεόρασης (ΕΣΡ).

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 811/19-4-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλουπρος τον Υπουργό Οικονομίας, Ανάπτυξης και Τουρισμού, σχετικά με τη χρηματοδότηση των έργων ΕΣΠΑ 2007-2013 που βρίσκονται σε κίνδυνο.

2. Η με αριθμό 798/18-4-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομίας, Ανάπτυξης και Τουρισμού, σχετικά με τα μη εξυπηρετούμενα δάνεια.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2380/15-1-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου  προς τον Υπουργό Υποδομών, Μεταφορών και Δικτύων,σχετικά με την «αποκατάσταση της αδικίας του τελευταίου νόμου για το ενιαίο μισθολόγιο που αφορά τους υπαλλήλους των περιφερειών».

Επίσης, η Βουλευτής κ. Αικατερίνη Μάρκου ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώςη Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και τρεις εκπαιδευτικοί συνοδοί τους από το Ιδιωτικό Γυμνάσιο Εκπαιδευτηρίων «Μαντουλίδη» Θεσσαλονίκης.

Παιδιά, παρακολουθείτε τη συνεδρίαση που είναι αφιερωμένη στον κοινοβουλευτικό έλεγχο. Οι Βουλευτές προσέρχονται και ρωτούν τους Υπουργούς, την Κυβέρνηση, η οποία απαντά επί των θεμάτων που θέτουν οι Βουλευτές. Γι’ αυτό βλέπετε και δεν υπάρχει ολομέλεια στη Βουλή με πολλούς Βουλευτές λόγω της φύσεως του κοινοβουλευτικού ελέγχου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί η τρίτη με αριθμό 796/18-4-2016 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργειακή αναβάθμιση του δημοτικού κολυμβητηρίου Ναυπλίου.

Κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας κατέθεσα μία επίκαιρη ερώτηση για ένα πολύ σημαντικό θέμα που αφορά την αθλούμενη νεολαία του Νομού Αργολίδας και ιδιαίτερα των Δήμων Ναυπλίου και Άργους. Αφορά στην ενεργειακή αναβάθμιση του δημοτικού κολυμβητηρίου Ναυπλίου.

Τον Οκτώβριο του 2014, εποχή που είχα την τιμή να ηγούμαι του Υπουργείου Περιβάλλοντος, με φορέα υλοποίησης το Κέντρο Ανανεώσιμων Πηγών Ενέργειας, το ΚΑΠΕ, προκηρύξαμε ένα πρωτότυπο και πολύ ενδιαφέρον πρόγραμμα για εφαρμογές ανανεώσιμων πηγών ενέργειας σε ειδικές εγκαταστάσεις.

Πράγματι, ένα μήνα αργότερα, τον Νοέμβριο του 2014, η αντίστοιχη δημοτική επιχείρηση, ο Δημοτικός Οργανισμός του Δήμου Ναυπλίου, ο ΔΟΠΠΑΤ, κατέθεσε έναν πλήρη φάκελο για την ενεργειακή αναβάθμιση του δημοτικού κολυμβητηρίου Ναυπλίου με εφαρμογή των γεωθερμικών αντλιών θερμότητας, προκειμένου η αβαθής γεωθερμία να βοηθήσει στην εξοικονόμηση ενέργειας. Πρόκειται για ένα έργο προϋπολογισμού της τάξης των 800.000 ευρώ.

Αυτό που έχει μεγάλη οικονομική και περιβαλλοντική σημασία είναι το γεγονός ότι η υλοποίησή του και η έγκρισή του θα δώσει εξοικονόμηση ενέργειας της τάξης του 40%, δηλαδή εκατόν πενήντα τόνους περίπου ισοδυνάμου πετρελαίου, θα γλιτώσουμε δηλαδή εκπομπές ρύπων της τάξης των εκατόν πενήντα τόνων πετρελαίου κι επιπλέον θα δώσει και εξοικονόμηση χρημάτων από τη λειτουργία του κολυμβητηρίου της τάξης του 80%. Διότι, κύριε Υπουργέ, στη διάρκεια των χειμερινών μηνών, αντιλαμβάνεστε ότι το κόστος είναι εξαιρετικά αυξημένο κι έτσι δεν λειτουργεί η συγκεκριμένη μονάδα.

Επειδή, πρώτον, ο φάκελος είναι πλήρης, δεύτερον, η συγκεκριμένη μορφή ανανεώσιμων πηγών ενέργειας που είναι η αβαθής γεωθερμία είναι μία μορφή ανανεώσιμων πηγών που θέλουμε να επεκταθεί στην Ελλάδα κι επειδή, τρίτον, το Ναύπλιο με τη μεγάλη επισκεψιμότητα δίνει και τη δυνατότητα να προβληθεί η συγκεκριμένη εφαρμογή, θέλουμε να μας πείτε πού βρίσκεται το πρόγραμμα. Έχουμε πληροφορίες ότι βρίσκεται σε ένα πολύ καλό στάδιο και το ερώτημα είναι πότε θα δοθεί η δυνατότητα, το πράσινο φως από το ΚΑΠΕ και τους φορείς του Υπουργείου, προκειμένου να έχουμε τη δημοπράτηση του συγκεκριμένου έργου.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Στην ερώτηση του κ. Μανιάτη θα απαντήσει ο Υπουργός Περιβάλλοντος και Ενέργειας κ. Πάνος Σκουρλέτης.

Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Μανιάτη, πράγματι είναι έτσι, όπως τα λέτε, σε σχέση με την πορεία του συγκεκριμένου έργου. Υπήρξε και αυτή η πληρότητα στον φάκελο που αφορά την αξιοποίηση της γεωθερμίας για το κολυμβητήριο.

Βεβαίως, αυτό το έργο είναι ενταγμένο σε ένα πρόγραμμα, το οποίο χρηματοδοτείται από τον ΕΟΧ, τον Ευρωπαϊκό Οικονομικό Χώρο. Ο συνολικός προϋπολογισμός είναι δεδομένος γι’ αυτά τα έργα. Έχουν υποβληθεί δέκα προτάσεις. Γι’ αυτές τις δέκα προτάσεις προβλέπεται ένα ποσό των 9.664.000 ευρώ, όπου μέσα σ’ αυτό, βέβαια, είναι και ο προϋπολογισμός του συγκεκριμένου έργου, που αναφέρετε. Δεν είναι ακριβώς 800.000, είναι 875.000. Δεν έχει τόσο μεγάλη σημασία.

Υπήρξε μία αξιολόγηση αυτών των προτάσεων και το συγκεκριμένο έργο κατετάγη δέκατο. Τα χρήματα που υπάρχουν αυτή τη στιγμή επαρκούν για τη χρηματοδότηση ως και του εβδόμου έργου και αυτά θα προχωρήσουν. Βεβαίως, η διαδικασία αυτή, όπως γνωρίζετε, πάντοτε δίνει περιθώρια εκπτώσεων. Και επειδή υπάρχει κι ένα ποσό, το οποίο περισσεύει από τη χρηματοδότηση αυτών των επτά έργων, της τάξεως των 309.000 ευρώ, προφανώς θα έχουμε τη δυνατότητα –και ήδη αυτό έχει επιβεβαιωθεί, καθώς προχωράει το συγκεκριμένο πρόγραμμα- να χρηματοδοτηθεί και το όγδοο έργο.

Ανάλογα, λοιπόν, με την πορεία υλοποίησης του προγράμματος, ελπίζουμε να εξοικονομηθούν τελικά οι πόροι για να ενταχθεί και το δέκατο, το οποίο είναι σε αυτό το οποίο αναφερθήκατε με την ερώτησή σας. Η συμμετοχή, όπως ξέρετε, στο συγκεκριμένο πρόγραμμα είναι κατά 85% από τους πόρους του ΕΟΧ και υπάρχει κι ένα 15% συμμετοχής από εθνικούς πόρους.

Ολοκληρώνοντας, λοιπόν, καθώς προχωράει αυτή η διαδικασία, θα προσπαθήσουμε να χρηματοδοτήσουμε και τα δέκα έργα. Αλλιώς, σε κάθε άλλη περίπτωση, αντιλαμβάνεστε ότι είναι πάρα πολύ δύσκολο το να βρεθούν οι πόροι, οπότε δεν θα μπορέσουμε να ικανοποιήσουμε και την υλοποίηση των δέκα προτεινόμενων έργων.

Η αξιολόγηση έχει γίνει από το ΚΑΠΕ. Θεωρώ ότι αυτή έχει γίνει με ορθά κριτήρια. Δεν υπάρχει, δηλαδή, μια αμφισβήτηση στον τρόπο της κατάταξης και στην ιεράρχηση αυτών των έργων. Σημασία έχει, αν είναι δυνατόν, –και αυτό εξετάζουμε και θέλουμε και εμείς και εσείς και οι υπηρεσίες- να χρηματοδοτηθούν και τα δέκα έργα. Αυτή είναι η εικόνα που υπάρχει μέχρι στιγμής.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Παρακαλώ, κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, η απάντησή σας μας δίνει και μια νότα αισιοδοξίας και μια μικρή νότα ανησυχίας.

Εγώ θέλω να κρατήσω το θετικό. Και το θετικό νομίζω είναι ότι μπορούμε να συμφωνήσουμε πως και οι δέκα προτάσεις τηρούν τα απαραίτητα κριτήρια που βάζει το συγκεκριμένο πρόγραμμα, δηλαδή πρωτότυπες μορφές ανανεώσιμων πηγών και μεγάλη δημοσιότητα, έτσι ώστε να έχουμε εισαγωγή των ανανεώσιμων πηγών ενέργειας σε όσο το δυνατόν μεγαλύτερες εφαρμογές.

Εδώ, όμως, θα ήθελα να ζητήσω, εκ μέρους και του Υπουργείου αλλά και του ΚΑΠΕ να δοθεί η δυνατότητα, έστω και με μικρές περικοπές των προϋπολογισμών των υπολοίπων προγραμμάτων, να εγκριθεί το σύνολο των δέκα προτάσεων.

Ορθά είπατε ότι αναμένουμε πως θα υπάρξουν εκπτώσεις κατά τη διαδικασία των προκηρύξεων. Είναι προφανές ότι θα υπάρξουν εκπτώσεις. Στη δική μου τουλάχιστον εικόνα από τον χώρο της αγοράς ενέργειας και των αντίστοιχων προκηρύξεων, πιθανόν να έχουμε και εκπτώσεις του 20% και 30% σε όλα τα έργα.

Αυτό σημαίνει ότι μπορούμε να είμαστε εξαιρετικά αισιόδοξοι πως και τα δέκα έργα, συμπεριλαμβανομένου δηλαδή του δημοτικού κολυμβητηρίου του Ναυπλίου, πράγματι στο τέλος θα εγκριθούν.

Θέλω να ζητήσω στη δευτερολογία σας να έχουμε και τη δική σας θετική προσέγγιση στην κατεύθυνση που μόλις σας περιέγραψα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε και πάλι τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Μανιάτη, είναι πολύ σημαντικά τα έργα, τα οποία προωθούν, ιδιαίτερα στη χώρα μας, τη γεωθερμία -στην οποία δεν πάμε και καλά, θα έπρεπε να είχε αξιοποιηθεί πολύ περισσότερο αυτή η μορφή ανανεώσιμης πηγής ενέργειας- και πράγματι έχουν τη δικιά τους αξία.

Αντιλαμβάνεστε ότι η κατάταξη που έχει γίνει είναι ύστερα από αξιολόγηση και βαθμολόγηση. Άρα, χωρίς να υπεισέρχομαι ούτε εγώ ούτε εσείς στον τρόπο της αξιολόγησης, δεν μπορούμε να την παρακάμψουμε.

Συμφωνώ με αυτό που είπατε ότι θα πρέπει να εξαντληθούν όλες οι δυνατότητες να προχωρήσουν και τα δέκα έργα. Έχουν γίνει πάρα πολλά έργα από τον ΕΟΧ. Υπάρχει μια πάρα πολύ καλή συνεργασία, κυρίως με το Πράσινο Ταμείο, το οποίο συνεργάζεται μαζί τους. Τα αποτελέσματα αυτής της συνεργασίας τα έχουν δει πρώτα απ’ όλα πολλοί δήμοι και πολλές περιοχές.

Να συμφωνήσουμε -και δέχομαι την προτροπή σας- ότι πρέπει να εξαντλήσουμε όλες τις δυνατότητες στο να μπορέσουμε να ικανοποιήσουμε τον κατάλογο και των δέκα έργων, που αυτή τη στιγμή έχουν επιλεγεί. Πολύ δε περισσότερο, που το συγκεκριμένο αναφέρεται σε μια περιοχή, το Ναύπλιο, που έχει τη δικιά της ξεχωριστή σημασία, με την ιστορικότητά του και την μεγάλη επισκεψιμότητά του, λόγω της ιστορίας του και της ομορφιάς του, για να λέμε τα πράγματα όπως είναι.

Το παρακολουθούμε και μαζί κι εμείς από το Υπουργείο, για να δούμε τι μπορούμε να κάνουμε καλύτερο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Σκουρλέτη.

Η δεύτερη με αριθμό 808/19-4-2016 επίκαιρη ερώτηση πρώτου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Παιδείας, Έρευνας και Θρησκευμάτων, σχετικά με την αύξηση του αριθμού των εισακτέων στις πανελλήνιες εξετάσεις για το ακαδημαϊκό έτος 2016-2017 από σεισμόπληκτες περιοχές του Νομού Αιτωλοακαρνανίας, δεν συζητείται.

Η τέταρτη με αριθμό 802/19-4-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με «την απώλεια της ρύθμισης των εκατό δόσεων, που οφείλεται στην παράλειψη ενημέρωσης των οφειλετών για το νέο ύψος της δόσης μετά την αύξηση του επιτοκίου καθώς και στη μονομερή από τις τράπεζες μείωση του ποσού της δόσης που καταβάλλουν εμπρόθεσμα οι οφειλέτες στον τραπεζικό λογαριασμό της ρύθμισης», δεν συζητείται επίσης λόγω αναρμοδιότητας.

Δεν συζητούνται λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής ερωτήσεις:

Η πρώτη με αριθμό 799/19-4-2016 επίκαιρη ερώτηση πρώτου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Αικατερίνης Ιγγλέζη προς τον Υπουργό Υγείας,σχετικά με τις ανάγκες της Μονάδας Τεχνητού Νεφρού του Γενικού Νοσοκομείου Χαλκιδικής, η οποία δεν συζητείται λόγω φόρτου εργασίας του Αναπληρωτού Υπουργού Υγείας.

Η πέμπτη με αριθμό 801/19-4-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εξωτερικών, σχετικά με την αφαίρεση των τίτλων ιδιοκτησίας από εκατόν είκοσι τρεις ελληνικές οικογένειες στο χωριό Δρυμάδες της Χιμάρας, δεν συζητείται λόγω κωλύματος του Υπουργού των Εξωτερικών, ο οποίος θα βρίσκεται στη Θεσσαλονίκη.

Η έκτη με αριθμό 797/18-4-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Οικονομίας, Ανάπτυξης και Τουρισμού,σχετικά με τον κίνδυνο απώλειας χορηγήσεων από τα χρηματοδοτικά όργανα της Ευρωπαϊκής Ένωσης για την αρωγή των προσφύγων, δεν συζητείται λόγω φόρτου εργασίας του κυρίου Υπουργού.

Η πρώτη με αριθμό 809/19-4-2016 επίκαιρη ερώτηση δευτέρου κύκλου του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Εσωτερικών και Διοικητικής Ανασυγκρότησης,σχετικά με την αντιμετώπιση των άμεσων σοβαρών κτηριακών ζητημάτων της Αστυνομικής Διεύθυνσης Ρεθύμνου και την ανέγερση νέου αστυνομικού μεγάρου, δεν συζητείται λόγω κωλύματος του κυρίου Υπουργού, ο οποίος θα βρίσκεται στη Θεσσαλονίκη.

Η τρίτη με αριθμό 805/19-4-2016 επίκαιρη ερώτηση δευτέρου κύκλου του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις εργαζομένων στην εταιρεία «Βιομηχανικές Εγκαταστάσεις Μεταλλικές Κατασκευές Επικαλύψεις ΑΒΕΕ (ΒΕΜΕΚΕΠ Α.Β.Ε.Ε.) που λειτουργεί στη Β΄ Βιομηχανική Περιοχή Βόλου, δεν συζητείται λόγω ανειλημμένων υποχρεώσεων του κυρίου Υπουργού.

Η όγδοη με αριθμό 708/28-3-2016 επίκαιρη ερώτηση δευτέρου κύκλου του Βουλευτή Φθιώτιδος της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας, δεν συζητείται λόγω κωλύματος – φόρτου εργασίας- του κυρίου Αναπληρωτού Υπουργού Υγείας.

Η πρώτη με αριθμό 3694/3-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με το ωράριο των φαρμακείων, δεν συζητείται λόγω ανειλημμένων υποχρεώσεων του κυρίου Υπουργού Υγείας.

Η ένατη με αριθμό 663/15-3-2016 επίκαιρη ερώτηση δευτέρου κύκλου του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Οικονομικών,σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου ελληνικού τηλεοπτικού καναλιού και την καθυστέρηση των δανείων που έχουν χορηγηθεί στην εταιρεία «Πήγασος Α.Ε.», δεν συζητείται λόγω απουσίας του Υπουργού κ. Τσακαλώτου στο Άμστερνταμ.

Η ενδέκατη με αριθμό 775/11-4-2016 επίκαιρη ερώτηση δευτέρου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υποδομών, Μεταφορών και Δικτύων, σχετικά με τη «λεηλασία δημοσίου χρήματος λόγω της διαιτησίας στα συγχρηματοδοτούμενα από κοινοτικούς πόρους δημόσια έργα», δεν συζητείται λόγω απουσίας του Υπουργού κ. Σπίρτζη στο εξωτερικό.

Η δεύτερη με αριθμό 3784/267/8-3-2016 ερώτηση και αίτηση κατάθεσης εγγράφων του Βουλευτή Β΄ Αθηνών του Ποταμιού, κ. Γεωργίου Αμυρά προς τον Υπουργό Υποδομών, Μεταφορών καιΔικτύων**,** σχετικά με τη καθυστέρηση της Κυβέρνησης στην προώθηση των δράσεων και την ανάπτυξη της ευρυζωνικότητας στερώντας 1.5% από το ΑΕΠ, επίσης δεν συζητείται λόγω απουσίας του Υπουργού κ. Σπίρτζη στο εξωτερικό.

Προχωρούμε στην έκτη με αριθμό 785/12-4-2016 επίκαιρη ερώτηση δευτέρου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Περιβάλλοντος και Ενέργειας, σχετικά με την επαναπόδοση εξορυχθέντων εδαφών από τη «ΔΕΗ Α.Ε.».

Τον λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε -φαντάζομαι- ότι σε πάνω από διακόσιες χιλιάδες στρέμματα, που είχαν απαλλοτριωθεί για λογαριασμό της ΔΕΗ με σκοπό την εξόρυξη λιγνίτη και τύρφης, τα ορυκτά έχουν εξαντληθεί και δεν γίνεται πλέον εξόρυξη.

Αυτά τα εδάφη, με βάση και τις περιβαλλοντολογικές μελέτες εκείνης της εποχής, θα έπρεπε να αποκατασταθούν –κάτι που ελάχιστα έχει γίνει μέχρι σήμερα- και να επιστραφούν στο δημόσιο με βάση τον ν.1280/1982, χωρίς –το υπογραμμίζω- αντάλλαγμα.

Το πρόβλημα, όμως, το συγκεκριμένο έχει τη δική του ιστορία. Το 2001 με τον ν.2941 καταργείται η υποχρεωτικότητα της επιστροφής αυτών των εδαφών στο δημόσιο και όχι τυχαία αυτή την περίοδο. Το 2014 με τον ν.4273, σύμφωνα με τα όσα υποστήριζε η τότε κυβέρνηση, επανεισάγεται η επιστροφή των εδαφών αυτών στο δημόσιο με δαπάνες, όμως, του αιτούντος για την κήρυξη της απαλλοτρίωσης. Μέχρι σήμερα που μιλάμε δεν έχει ξεκινήσει αυτή η διαδικασία. Κανένα μα κανένα στρέμμα δεν έχει επιστραφεί στο δημόσιο.

Σημειώνω ότι γι’ αυτόν τον λόγο η Περιφέρεια Δυτικής Μακεδονίας βρίσκεται σε δικαστική διαμάχη με τη «ΔΕΗ Α.Ε.».

Κύριε Υπουργέ, ρωτάμε. Τι θα κάνετε κατ’ αρχάς για να αποκατασταθούν αυτά τα εδάφη και για να επαναποδοθούν στο ελληνικό δημόσιο; Ερωτάσθε επίσης αν, εν τω μεταξύ, μέρος αυτών των εδαφών ή στο σύνολό τους, έχουν χρησιμοποιηθεί για την απόκτηση εγγυήσεων υπέρ της ΔΕΗ, για παράδειγμα εγγραφή υποθήκης ή εξασφάλιση εγγυήσεων και τέλος, αν έχετε σκοπό να ανατρέψετε το σύνολο της πολιτικής της απελευθέρωσης του τομέα της ηλεκτρικής ενέργειας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς θέτετε πολλά ερωτήματα και συγκεκριμένα και ευρύτερης σημασίας στην ερώτησή σας.

Να ξεκινήσω από το τελευταίο. Πρέπει να ξέρετε ότι η Ελλάδα είναι μέλος της Ευρωπαϊκής Ένωσης, ακολουθεί την ενεργειακή στρατηγική της Ευρωπαϊκής Ένωσης, η οποία προβλέπει μεγάλες αλλαγές στην αγορά ενέργειας. Αυτό είναι μια πραγματικότητα που ήδη υλοποιείται και από την οποία δεν μπορεί να ξεφύγει κανείς.

Η πρόκληση η μεγάλη είναι, πώς θα μπορέσεις μέσα απ’ αυτή τη διαδικασία διαμόρφωσης της νέας ενεργειακής αγοράς, να διασφαλίσεις την πρόσβαση στο δημόσιο αγαθό της ενέργειας, η απελευθέρωση να γίνει με έναν τέτοιο τρόπο, που να μην είναι εις βάρος της δημόσιας περιουσίας, της δημόσιας ΔΕΗ, η οποία πρέπει με τη δική της σειρά να αντιληφθεί ότι δεν βρισκόμαστε στη δεκαετία του ’70, ’80 ή και του ’90. Αυτή ακριβώς είναι η προσπάθεια της σημερινής Κυβέρνησης, αυτή είναι η προσπάθεια της σημερινής ηγεσίας του Υπουργείου, δηλαδή να μπορέσει να διατηρήσει μία κυρίαρχη θέση της ΔΕΗ μέσα σε μία ραγδαία μεταβαλλόμενη αγορά ενέργειας.

Όπως είπατε και εσείς πριν, με συγκεκριμένους νόμους η υποχρέωση να γυρίσουν πίσω στο δημόσιο τα κομμάτια γης που έχουν απαλλοτριωθεί δεν υφίσταται πλέον. Παρ’ όλα αυτά, σας θυμίζω ότι έχουν υπάρξει αποζημιώσεις γι’ αυτές τις απαλλοτριώσεις και πολλές απ’ αυτές έχουν επιδικαστεί μέσα από τη δικαστική οδό, δηλαδή δεν είναι μία αυθαίρετη διαδικασία.

Υπάρχει, όμως, σίγουρα ένα πρόβλημα συνολικά για τη δυτική Μακεδονία και υπάρχει η ανάγκη ενός γενικότερου σχεδιασμού, διότι είναι μία περιοχή η οποία έχει υποστεί μια τεράστια παρέμβαση, αποτελεί την ενεργειακή καρδιά της χώρας μας και σε κάθε περίπτωση πρέπει η πολιτεία να προβεί σε έναν σχεδιασμό, που όχι μόνο να επουλώνει το πολλές φορές αρνητικό περιβαλλοντικό αποτύπωμα στη συγκεκριμένη περιοχή αλλά να πηγαίνει ακόμα πιο μπροστά και να σκέφτεται και τη μεταλιγνιτική περίοδο, μιας και όπως γνωρίζουμε, τις επόμενες δεκαετίες θα βρεθούμε μπροστά σε αυτήν την πραγματικότητα. Η στρατηγική της αποδέσμευσης από τα ορυκτά καύσιμα είναι και δική μας στρατηγική, με μία παράλληλη προώθηση της ενέργειας από ανανεώσιμες μορφές και πηγές.

Άρα εκείνο το οποίο θέλω να σας πω, είναι ότι αυτό το οποίο κάνουμε με τη σημερινή διοίκηση της ΔΕΗ, ως Υπουργείο Ενέργειας, είναι να δούμε πώς κατ’ αρχάς θα μπορέσουμε να απαντήσουμε στα πολύ συγκεκριμένα ζητήματα που έχει η ευρύτερη περιοχή.

Την προηγούμενη εβδομάδα υπέγραψα και στείλαμε το προεδρικό διάταγμα για την Ποντοκώμη. Δεν είναι όμως μόνο η Ποντοκώμη. Υπάρχουν πάρα πολλές περιοχές οι οποίες αυτή τη στιγμή ουσιαστικά είναι γύρω βομβαρδισμένες. Υπάρχουν περιβαλλοντικά ζητήματα. Όλα αυτά, όμως, δεν μπορούμε να τα βλέπουμε κατά περίπτωση ούτε βέβαια με έναν τρόπο ανεύθυνο όπως τα έβλεπαν οι προηγούμενες κυβερνήσεις, οι οποίες απλά και μόνο απομυζούσαν από τη γη της δυτικής Μακεδονίας.

Αυτός είναι ο σχεδιασμός μας, αυτή είναι η μέριμνά μας. Υπάρχει, λοιπόν, θέμα επαναπόδοσης περιοχών αλλά αυτό πρέπει να γίνει μετά από έναν συγκεκριμένο σχεδιασμό. Υπάρχουν δε περιοχές, οι οποίες, παρ’ όλο που παραμένουν στην κυριότητα της ΔΕΗ, πρέπει να αξιοποιούνται με ευνοϊκούς όρους από την τοπική κοινωνία. Αυτό ως έναν βαθμό γίνεται. Υπάρχουν περιοχές οι οποίες νοικιάζονται αυτή τη στιγμή, αφού έχουν αποκατασταθεί, για αγροτική αξιοποίηση.

Όλα αυτά μας απασχολούν, όλα αυτά αποτελούν στοιχεία ενός μεγάλου σχεδίου, όχι μόνο για την περιοχή της Φλώρινας αλλά συνολικά για τη δυτική Μακεδονία.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Με την απάντηση του κυρίου Υπουργού επιβεβαιώνονται οι φόβοι του Κομμουνιστικού Κόμματος Ελλάδας και του λαού της περιοχής ότι πλέον η Κυβέρνηση δεν έχει σκοπό να κάνει τίποτα για να επιστρέψουν αυτά τα εδάφη στο ελληνικό δημόσιο και να αξιοποιηθούν σε όφελος του λαού της περιοχής.

Κύριε Υπουργέ, εν πάση περιπτώσει, πρέπει να δώσετε και μία εξήγηση. Γιατί δεν υπάρχει τρόπος επιστροφής; Τι είναι αυτό που εμποδίζει; Για παράδειγμα, είναι οι νόμοι που έχουν ψηφιστεί μέχρι τώρα; Και λοιπόν; Δεν μπορείτε να τους αλλάξετε;

Οι φόβοι μας έχουν βάση, κύριε Υπουργέ, γιατί δεν είναι αυτό το κυρίως πρόβλημα. Αυτό, εάν ήταν πρόβλημα, θα μπορούσε η Κυβέρνηση να το λύσει. Το πρόβλημα βρίσκεται αλλού. Εάν πάρει κανείς υπ’ όψιν του το πότε ξεκίνησε το πρόβλημα και για ποιον λόγο -στην πρωτολογία μου είχα πει ότι το 2001 είχε αλλάξει ο νόμος- θα δει ότι τότε ακριβώς ξεκίνησε και η απελευθέρωση της αγοράς ενέργειας και η μετοχοποίηση της ΔΕΗ. Γι’ αυτόν τον λόγο άλλαξε και δεν είναι δικαιολογία το ότι επειδή βρισκόμαστε μέσα στην Ευρωπαϊκή Ένωση, άρα πρέπει να ακολουθούμε αυτόν τον δρόμο και άρα δεν μπορούμε να κάνουμε τίποτα και πρέπει να διαχειριστούμε μία κατάσταση η οποία μας έχει επιβληθεί ή θέλουμε, εν πάση περιπτώσει, να συμμετέχουμε σ’ αυτήν και δεν μπορούμε να δώσουμε άλλη λύση.

Το ζήτημα, κύριε Υπουργέ, είναι το εξής. Η Κυβέρνησή σας δηλώνει σε όλους τους τόνους ότι θα ακολουθήσει αυτή την αντιλαϊκή πολιτική και στον τομέα της ενέργειας, την απελευθέρωση της αγοράς ενέργειας δηλαδή, όπως ακριβώς έκανε και η προηγούμενη κυβέρνηση.

Μας λέτε το εξής. Πως μέσα σ’ αυτό το δύσκολο πλαίσιο εμείς θα κοιτάξουμε να κρατήσουμε τον δημόσιο χαρακτήρα της ΔΕΗ, του ΑΔΜΗΕ, και γενικότερα της ενέργειας, κρατώντας δηλαδή το 51% ή τον έλεγχο του ΑΔΜΗΕ.

Όμως, κύριε Υπουργέ, η ζωή έχει αποδείξει –και σ’ αυτό νομίζω ότι δεν θα διαφωνήσετε- ότι στο πλαίσιο της απελευθέρωσης της αγοράς ενέργειας, οι επιχειρηματικοί όμιλοι λειτουργούν με βάση το κέρδος. Δηλαδή, οι όποιες εταιρείες υπάρχουν λειτουργούν με ιδιωτικοοικονομικά κριτήρια.

Φαντάζομαι ότι θα σας είναι γνωστοί οι όμιλοι Μυτιληναίου, Κοπελούζου, ΓΕΚ ΤΕΡΝΑ, ΕΛΠΕ, EDISON κ.ά.. Αυτοί σήμερα έχουν το 45% της συνολικής εγκατεστημένης ενέργειας στη χώρα μας. Γι’ αυτούς γίνεται η όλη φασαρία με την απελευθέρωση της αγοράς ενέργειας. Το 49% της ΔΕΗ πέρασε στα χέρια των ιδιωτών. Το ίδιο προβλέπεται να κάνετε και με τον ΑΔΜΗΕ.

Αυτοί είναι οι κερδισμένοι απ’ αυτή την πολιτική της απελευθέρωσης της αγοράς ενέργειας. Βρήκαν, δηλαδή, κερδοφόρα διέξοδο, συσσωρευμένα κεφάλαια που είχαν. Άλλωστε όλες οι ιδιωτικοποιήσεις έτσι ξεκίνησαν. Στην αρχή ήταν 0% ή μία μετοχή και 1% στο δημόσιο, μετά δίναμε το 25%, μετά το 49% και μετά περνούσαν πλήρως στους ιδιώτες. Τι να θυμηθούμε; Τον ΟΤΕ και άλλες δημόσιες επιχειρήσεις;

Να, γιατί, κύριε Υπουργέ, ακολουθώντας αυτή ακριβώς την πολιτική, έχουμε απανωτές αυξήσεις στο ρεύμα, διακοπές ρεύματος και ενεργειακή φτώχεια. Πότε; Το 2016, σε οικογένειες βεβαίως που δεν μπορούν να πληρώσουν.

Έχουμε μείωση του προσωπικού κατά 40% σήμερα στη ΔΕΗ, ελαστικές εργασιακές σχέσεις. Γι’ αυτό έχουν καθιερωθεί. Γι’ αυτό περάσανε μεγάλα κομμάτια της ΔΕΗ στους υπεργολάβους, βεβαίως με μισθούς πείνας.

Κατά τη γνώμη μας διέξοδος υπάρχει σε όφελος του λαού, όμως πρέπει και ο ίδιος ο λαός με την πάλη του, αξιοποιώντας όλες τις μορφές πάλης, να τη διεκδικήσει. Να διεκδικήσει τι δηλαδή; Την πλήρη κατάργηση όλων των νόμων που επιβάλλουν την απελευθέρωση της αγοράς ενέργειας και βεβαίως σε σύγκρουση με την πολιτική της Ευρωπαϊκής Ένωσης, τα μονοπώλια και την αστική τάξη της χώρας μας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι ευχαριστούμε.

Ο κύριος Υπουργός έχει τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Νομίζω πως έγινε μια σαφής αναφορά στην πρωτομιλία μου ότι δεν αρνούμαστε τη δυνατότητα να υπάρξει νομοθετική ρύθμιση, για να δούμε πώς θα ξαναγυρίσουν στο δημόσιο συγκεκριμένα κομμάτια γης. Όμως επαναλαμβάνω ότι αυτό δεν μπορεί να γίνει αποσπασματικά. Διότι, προφανώς, η ΔΕΗ είναι μια εταιρεία η οποία επεκτείνεται, αναγκάζεται λόγω της δραστηριότητάς της να απαλλοτριώνει κομμάτια γης αλλά αυτό δεν μπορεί να γίνεται στο διηνεκές. Κάποια από αυτά πρέπει με τον έναν ή με τον άλλο τρόπο να γυρίζουν πίσω στο δημόσιο και αυτό προτιθέμεθα να το κάνουμε.

Από εκεί και πέρα, όμως, βάλατε και άλλα ζητήματα, που σχετίζονται με την πολιτική μας στον χώρο του ηλεκτρισμού. Είναι, πραγματικά, αφέλεια να θεωρεί κανείς ότι στον σημερινό κόσμο μπορούν να υψωθούν σύνορα στον χώρο της ενέργειας. Σε μια εποχή που οι αγωγοί, οι διασυνδέσεις, μεταμορφώνουν πλήρως το τοπίο και συμβάλλουν στην ασφάλεια του συστήματος ενέργειας, πραγματικά, το να διαβάζεις την πραγματικότητα όπως ήταν πριν από είκοσι ή τριάντα χρόνια, δείχνει ότι δεν μπορείς να την καταλάβεις και έτσι δεν μπορείς και να την αλλάξεις.

Εμείς, λοιπόν, στο πλαίσιο αυτής της πολύ σκληρής διαπραγμάτευσης που ξεκινήσαμε μετά τον Σεπτέμβριο, καταγάγαμε δύο πολιτικές νίκες. Πρώτα απ’ όλα καταφέραμε να ακυρώσουμε τον νόμο για την ιδιωτικοποίηση του 66% του ΑΔΜΗΕ, μας το πιστώνει ο κόσμος και ο ΑΔΜΗΕ, τα δίκτυα ηλεκτρικής ενέργειας παραμένουν υπό δημόσιο έλεγχο και ιδιοκτησιακό και διαχειριστικό. Αυτή είναι η αλήθεια και σε όσους αρέσει.

Ταυτόχρονα, όμως, μέσα από τη συμφωνία των δημοπρασιών ρεύματος ακυρώνουμε στην πράξη και έναν άλλο νόμο, το σχέδιο για τη «μικρή ΔΕΗ», αυτόν που ήθελε να επιτεθούμε ληστρικά στη Δημόσια Επιχείρηση Ηλεκτρισμού και να την παραδώσουμε όπως-όπως σε κάποιους δήθεν ιδιώτες ανταγωνιστές.

Μας το πιστώνει, λοιπόν, αυτό ο κόσμος και βλέπει τι σημαίνει η σύγκρουση στο σήμερα με σύγχρονους όρους. Αυτή είναι σήμερα η πραγματική σύγκρουση συμφερόντων και σε αυτήν την πλευρά είμαστε με τον κόσμο της εργασίας και με τις ανάγκες των πολλών.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Θα συζητηθεί η έβδομη με αριθμό 755/5-4-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, σχετικά με τις μονάδες παραγωγής ενέργειας από βιομάζα στον Δήμο Γόρτυνας Ηρακλείου Κρήτης.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, στο πλαίσιο της απελευθέρωσης της ενέργειας, βάσει και της ενεργειακής στρατηγικής της Ευρωπαϊκής Ένωσης, όπως είπατε, την οποία βέβαια την ασπάζεστε, κατά την άποψή μας δεν υπάρχει καλή και κακή απελευθέρωση, όπως δεν υπάρχει καλός και κακός ανταγωνισμός, όπως δεν υπάρχει καλό και κακό κέρδος, στον καπιταλισμό το κέρδος είναι καπιταλιστικό και αν έχετε μια διαφορετική άποψη, τότε αυτό πραγματικά είναι αφέλεια. Είναι αφέλεια όμως; Όχι. Γιατί παρατηρούμε –για να έρθω στο συγκεκριμένο θέμα- ότι έχει αυξηθεί το ενδιαφέρον από επιχειρηματικούς ομίλους ρεύματος με καύσιμο βιομάζας ή βιοαέριο, που αποτελεί πραγματικά πεδίο υψηλής κερδοφορίας μεγάλων επιχειρηματικών ομίλων, ενώ αντίθετα αυτή η απελευθέρωση οδηγεί σε ενεργειακή φτώχεια τους λαούς.

Ο Γενικός Γραμματέας Αποκεντρωμένης Διοίκησης Κρήτης στις 30-12-2014 έδωσε την έγκριση στην αίτηση που είχαν υποβάλει στη ΔΕΔΔΗΕ δύο εταιρείες για την κατασκευή και λειτουργία δύο μονάδων αξιοποίησης βιομάζας –που πρόκειται για τον ίδιο επενδυτή βέβαια σημειωτέον- όπου η απόστασή τους είναι μικρότερη των πεντακοσίων μέτρων.

Σημειώνουμε ότι η Επιτροπή Χωροταξίας της αιρετής περιφέρειας έχει γνωμοδοτήσει αρνητικά για τη συγκεκριμένη αλλά και για άλλες μονάδες βιομάζας στην ίδια περιοχή.

Δικαιολογημένα, λοιπόν, οι κάτοικοι Γκαγκαλών και Βαλή στον Δήμο Γόρτυνας διαμαρτύρονται και μάλιστα την ίδια στιγμή έρχεται ο επενδυτής προκλητικά με εξώδικο προς τον δήμο, το οποίο θα καταθέσω και στα Πρακτικά βέβαια και εξυβρίζει, απειλεί, συκοφαντεί όποιον δεν συμφωνεί με την επένδυση και αποκαλεί τους κατοίκους «αδαείς» και «φανατικούς», επειδή αντιδρούν.

Πρέπει να δοθεί πολιτική λύση. Οι κάτοικοι είναι διατεθειμένοι πραγματικά να προχωρήσουν μέχρι τέλος, προκειμένου να δικαιωθούν και νομίζω ότι θα έχουν απόλυτο δίκιο. Γιατί; Γιατί αντιλαμβάνονται -και από άλλες περιοχές έχουν την εμπειρία- ότι θα υπάρξουν σοβαρές αρνητικές επιπτώσεις στην αγροτική παραγωγή, στο περιβάλλον, στην υγεία τους και στον τουρισμό.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, επιτρέψτε μου να έχω λίγο χρόνο και θα ολοκληρώσω.

Γιατί; Γιατί, πρώτον, η περιοχή χαρακτηρίζεται ως γεωργική γη υψηλής παραγωγικότητας, στην οποία απαγορεύεται η άσκηση οποιασδήποτε άλλης δραστηριότητας εκτός αυτής, που ορίζουν τα άρθρα 9 και 7 του ν.3851/2010, αν και σε αυτόν τον νόμο υπάρχουν πολλά κοινά και ασάφειες, που αυτά είναι που αξιοποιούν οι επιχειρηματικοί όμιλοι. Υπάρχουν μεγάλες εκτάσεις βιολογικών καλλιεργειών, κάτι που πιστοποιείται από τον ίδιο τον Οργανισμό Ελέγχου και Πιστοποίησης Βιολογικών Καλλιεργειών με έγγραφό του στις 15-2-2016, το οποίο, επίσης, θα καταθέσω στα Πρακτικά.

Είναι φανερό ότι με αυτόν τον τρόπο ανοίγει επικίνδυνα ο δρόμος για μαζικές αλλαγές στις χρήσεις γης από παραγωγικές καλλιέργειες με αγροτικά προϊόντα που έχει ανάγκη ο λαός.

Επίσης, υπάρχουν οι αέριοι ρύποι και έντονες οσμές, που θα επηρεάσουν αρνητικά, σε έκταση περιμετρικά των χιλίων μέτρων, τις κατοικίες και τις καλλιέργειες, με αποτέλεσμα να έχουμε υποβάθμιση της ζωής των κατοίκων και των αγροτικών προϊόντων.

Επίσης, το υπό μελέτη έργο έχει σχεδιαστεί για επεξεργασία πάνω από τριάντα χιλιάδες τόνους βιομάζας ανά έτος. Οι πρώτες ύλες της περιοχής, όπως αυτές προσδιορίζονται στην ΑΕΠΟ, σε μέγιστη απόσταση τριάντα χιλιάδων χιλιομέτρων από τη μονάδα, δεν επαρκούν για τη σταθερή τροφοδοσία, άρα και λειτουργία της παραπάνω μονάδας είκοσι τέσσερις ώρες το εικοσιτετράωρο, επτά ημέρες την εβδομάδα, όλες τις εποχές του χρόνου, που είναι ένας από τους πολλούς όρους για την εύρυθμη λειτουργία της μονάδας.

Επίσης, η παραγωγή βιοαερίου γίνεται με την αναερόβια σύνθεση κατσίγαρου, βιομηχανικών αποβλήτων και σφαγείων. Αυτό σημαίνει βρωμιά και δυσωδία. Από την καύση θα εκπέμπονται στην ατμόσφαιρα εξαιρετικά επικίνδυνοι αέριοι ρύποι, όπως μικροσωματίδια, μονοξείδιο του άνθρακα, διοξείδιο του θείου, οξείδια του αζώτου, πτητικές οργανικές ενώσεις και άλλα.

Επιπλέον, υπάρχουν παραποιημένα τοπογραφικά από την εταιρεία στην μελέτη, αποκρύπτοντας την ύπαρξη ρέματος, εκεί όπου θα εγκατασταθεί το εργοστάσιο, το οποίο επιμελώς έχει καταπατήσει και μετατρέψει σε δρόμο. Και απόδειξη της παραποίησης των τοπογραφικών από την εταιρεία είναι οι χάρτες του στρατού που αποτυπώνουν πεντακάθαρα την ύπαρξη ρέματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προκαλεί ερωτηματικά -και ολοκληρώνω, κύριε Πρόεδρε- το γεγονός ότι παρ’ όλο που η Πολεοδομία είχε σταματήσει τις οικοδομικές εργασίες, η Διεύθυνση Τεχνικών Υπηρεσιών της Αποκεντρωμένης Διοίκησης με αυτοψία στις 11-3-2016 επέτρεψε τη συνέχιση των εργασιών, χώρια όλα τα υπόλοιπα για τη διέλευση των βαρέων οχημάτων, που αυτό πιθανά να αποβεί μοιραίο για τα υπόγεια δίκτυα και τις υδραυλικές πιέσεις που θα υποστούν αυτά από την διέλευσή τους. Και βέβαια, είναι και τουριστική περιοχή η Γόρτυνα που υποθέτω ότι το ξέρετε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Συντυχάκη, σας παρακαλώ ολοκληρώστε. Έχετε και τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, ολοκληρώνω με το ερώτημα.

Υπάρχει ένα θέμα: Θα σεβαστείτε αυτές τις λαϊκές αντιδράσεις για να πάρετε μια συγκεκριμένη πολιτική απόφαση, προκειμένου να ακυρωθεί αυτή η απόφαση του Γενικού Γραμματέα της Αποκεντρωμένης Διοίκησης;

Έχετε σκοπό και τι μέτρα θα πάρετε για να σταματήσει συνολικά η απελευθέρωση της ενέργειας στον τομέα αξιοποίησης βιομάζας και να ακυρωθούν και οι εγκρίσεις του ΔΕΔΔΗΕ και των Αποκεντρωμένων Διοικήσεων που έχουν δοθεί με τη σέσουλα μέχρι τώρα σε ιδιωτικές επιχειρήσεις και στην Κρήτη και σε όλη τη χώρα.

Ευχαριστώ πάρα πολύ, κύριε Πρόεδρε, για την ανοχή σας.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Λίγο πιο σύντομα, γιατί έχουμε δουλειές.

**ΠΡΟΕΔΡΕΥΩΝ (Δημήτριος Κρεμαστινός):** Βλέπετε ότι διαμαρτύρονται οι Υπουργοί, γιατί έχουν και άλλες δουλειές. Οπότε δεν είναι θέμα του Προεδρείου για να είναι καλό ή κακό.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Ας μη χάνουμε χρόνο.

Υπάρχουν τρία ζητήματα, τα οποία τίθενται από την ερώτησή σας. Το ένα είναι μια γενικού περιεχομένου παρατήρηση -το είπατε εισαγωγικά- τι κάνουμε απέναντι στις κυρίαρχες σήμερα στρατηγικές. Εδώ πέρα υπάρχει μια εντελώς διαφορετική προσέγγιση. Στις κυρίαρχες στρατηγικές προσπαθείς να δημιουργείς τους κατάλληλους συσχετισμούς δυνάμεων για να τους αλλάζεις στο μέτρο του δυνατού και όσο μπορείς, διότι, αν γενικώς κάθεσαι στην άκρη, στο πλάι και τις ξορκίζεις, είναι σαν να βλέπεις τα τρένα να περνάνε και να τα χαιρετάς.

Αυτή, λοιπόν, η αντίληψη της Αριστεράς, που κάθεται στο πλάι, δεν είναι η δική μας αντίληψη για το πώς πρέπει να παρεμβαίνει η Αριστερά στη σημερινή συγκυρία.

Το δεύτερο αφορά τη βιομάζα αυτή καθαυτή. Κοιτάξτε, εγώ βλέπω ότι έχετε μια εχθρότητα σε αυτή τη μορφή ανανεώσιμης πηγής ενέργειας. Θα την ενθαρρύνουμε; Εγώ λέω ναι. Και ξέρετε και για ποιον επιπλέον λόγο; Γιατί αυτή, πολύ περισσότερο από ότι τα φωτοβολταικά ή τα αιολικά, δημιουργεί θέσεις εργασίας και πολύ περισσότερο, διότι λειτουργεί και απορρυπαντικά σε σχέση με την περιοχή. Παίρνει απόβλητα από κλαδέματα, από σφαγεία. Οπότε επιτελεί και ένα πολύ μεγάλο έργο.

Εσείς διαφωνείτε, από ό,τι κατάλαβα, για λόγους αρχών, με οτιδήποτε γίνεται από τον ιδιωτικό τομέα. Έρχεστε, δηλαδή, αυτήν τη στιγμή με την ερώτησή σας σε αντίθεση με τους χιλιάδες ανθρώπους, οι οποίοι έχουν βάλει ένα μικρό φωτοβολταϊκό στη στέγη τους, το χωράφι τους και με τις επιχειρήσεις που έχουν βάλει αιολικά πάρκα. Διαφωνείτε με αυτό το πράγμα. Θεωρείτε ότι όλα αυτά πρέπει να γίνουν μέσα από έναν αυστηρό κρατικό σχεδιασμό. Αυτό είναι κάτι το οποίο δεν μας βρίσκει σύμφωνους.

Υπάρχει, λοιπόν, η ανάγκη να προωθήσουμε τις ανανεώσιμες πηγές ενέργειας και αυτό προσπαθούμε να το υπηρετήσουμε. Πώς, όμως; Αίροντας τις στρεβλώσεις που υπήρχαν. Διότι οι στρεβλώσεις έχουν οδηγήσει σε πολύ μεγάλες επιβαρύνσεις των ίδιων των καταναλωτών, όλων μας. Και αυτή είναι η προσπάθειά μας.

Για το συγκεκριμένο που αναφέρεστε αυτήν τη στιγμή, υπάρχει ένα πλαίσιο εδώ και καιρό, από το 1994, που ορίζει ακριβώς τους όρους που πρέπει να ικανοποιούν τέτοιου είδους δραστηριότητες για να λειτουργήσουν. Το πλαίσιο αυτό χρήζει μεγάλης βελτίωσης, επικαιροποίησης και αλλαγών. Για πρώτη φορά, λοιπόν, από το 1994, η σημερινή Κυβέρνηση προσπαθεί -και έχει συστήσει αυτήν τη στιγμή αντίστοιχη επιτροπή- να μπορέσει να εκσυγχρονίσει και να βελτιώσει αυτό το πλαίσιο.

Από εκεί και έπειτα, όμως, ο Δήμος Γόρτυνας θα πρέπει να γνωρίζει πώς λειτουργούν τα πράγματα και τις προθεσμίες της νομοθεσίας. Θα πρέπει να γνωρίζει ότι είναι, όπως είπατε κι εσείς, η Αποκεντρωμένη Διοίκηση και όχι το Υπουργείο, που έχει την αρμοδιότητα να δίνει τις άδειες. Αν ήθελε να προσβάλει αυτήν την αδειοδότηση, έπρεπε να το κάνει και να έρθει στο Υπουργείο εντός τριάντα ημερών και όχι έναν χρόνο μετά.

Δηλαδή, ειλικρινά, αυτή την ευαισθησία της δημοτικής αρχής εκεί πέρα δεν την καταλαβαίνω. Διότι υπό τις παρούσες συνθήκες δεν υπάρχει καμμία νομική δυνατότητα για να ελέγξουμε την ορθότητα των επιχειρημάτων του Δήμου Γόρτυνας. Αυτή είναι η πραγματικότητα και σας παρακαλώ να ενημερώσετε την περιοχή σας εκεί.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», δεκατρείς μαθητές και μαθήτριες και δύο εκπαιδευτικοί συνοδοί τους από το 29ο Δημοτικό Σχολείο Περιστερίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, όντως πραγματικά υπάρχουν διαφορετικές προσεγγίσεις. Εσείς κινείστε μέσα στα ευρωενωσιακά πλαίσια. Δεν έχετε αμφισβητήσει αυτήν την πολιτική. Και υπάρχει ένα ερώτημα, που και όλα τα υπόλοιπα κόμματα, ακριβώς, είναι εναρμονισμένα σε αυτό το ευρωενωσιακό πλαίσιο.

Δεν ξέρω τι σχέση μπορεί να έχει με την Αριστερά ή με όσα διακηρύσσατε κατά το παρελθόν αλλά, εν πάση περιπτώσει, τον αγώνα και του τώρα αλλά κυρίως της προοπτικής τα έχετε παραπέμψει στη Δευτέρα Παρουσία!

Δεν είμαστε εχθρικοί απέναντι σε τέτοιου είδους δραστηριότητες. Θα σας πω παρακάτω. Θα σας πω λίγο για το ιστορικό της υπόθεσης. Από τον Γενάρη του 2014 έχουν υποβληθεί εκατόν είκοσι αιτήσεις για την Κρήτη για 65MW. Και μάλιστα, θα καταθέσω αυτόν τον πίνακα στα Πρακτικά. Οι είκοσι οκτώ από τις εκατόν είκοσι αιτήσεις αφορούσαν την περιοχή του Δήμου της Γόρτυνας.

Η αποκεντρωμένη διοίκηση με συνοπτικότατες διαδικασίες -fast track- ενέκρινε στις 30 Δεκεμβρίου 2014 –προσέξτε την ημερομηνία- εννέα από τις δέκα οκτώ αιτήσεις -παραμονή Πρωτοχρονιάς, πριν από τις εκλογές- και κάποιες άλλες τον Γενάρη, μετά τις εκλογές.

Δηλαδή, αυτές οι διαδικασίες έγιναν έτσι όπως έγιναν και με συγκυβέρνηση Νέας Δημοκρατίας - ΠΑΣΟΚ και με συγκυβέρνηση ΣΥΡΙΖΑ - ΑΝΕΛ. Πρέπει να απολογηθείτε και εσείς και οι προηγούμενοι για αυτήν την εξέλιξη. Και όλα έγιναν αιφνιδιαστικά.

Εμείς δεν θα απολογηθούμε για τη στάση του δήμου. Ευθύνες έχει και ο Δήμος Γόρτυνας, βεβαίως. Η δημοτική αρχή παλινωδούσε ανάμεσα στις αντιδράσεις των κατοίκων, όταν το έμαθαν, και στις δικές της βλέψεις, για να μπει και ο δήμος μέτοχος στην επένδυση, νομίζοντας ότι έτσι θα ξεπεράσει την οικονομική ασφυξία, ως αποτέλεσμα της υποχρηματοδότησης. Αντιλαμβάνεστε, λοιπόν, ότι δεν είναι τόσο απλά τα πράγματα.

Προξενεί πάντως ερωτηματικά, γιατί ο επιχειρηματίας έχει καταθέσει δύο αιτήσεις για δύο εργοστάσια, ισχύος 499 ΜW, ενώ θα μπορούσε μία. Ξέρετε γιατί; Γιατί με τη μία, των 1000 MW, δεν θα έπαιρνε την απόφαση, την έγκριση από την αποκεντρωμένη διοίκηση, πέρα όλων των άλλων παραβιάσεων που κάνουν από τη νομοθεσία, από την ίδια την αστική νομοθεσία δηλαδή, που ευνοεί αυτή τη στρατηγική αντίληψη και λογική της απελευθέρωσης. Άρα, δικαιολογημένα οι κάτοικοι διαφωνούν.

Δεν μας είπατε, όμως, τελικά τι θα κάνετε. Θα επιτρέψετε τη συνέχιση της κατασκευής του εργοστασίου, της λειτουργίας δύο μονάδων, που δεν απέχουν ούτε πεντακόσια μέτρα μεταξύ τους, όταν στην ίδια περιοχή έχουν γίνει αιτήσεις -και κάποιες άλλες έχουν εγκριθεί- από την αποκεντρωμένη διοίκηση;

Τέλος, όσον αφορά την άποψη που είπατε, σε σχέση με το τι λέει το Κομμουνιστικό Κόμμα Ελλάδος γι’ αυτά τα ζητήματα, εμείς, κύριε Υπουργέ, δεν δαιμονοποιούμε αυθαίρετα τους κινδύνους ούτε παριστάνουμε τους παντογνώστες ούτε απορρίπτουμε ή θεωρούμε ύποπτη κάθε επιστημονική ή τεχνοκρατική προσέγγιση για τη μέθοδο επεξεργασίας της πρώτης ύλης. Οι άλλες πολιτικές ή κοινωνικές δυνάμεις στρέφουν την προσοχή τους στην τεχνολογία και στη χωροθέτηση, θεωρώντας δεδομένη την απελευθέρωση της ενέργειας.

Εμείς έχουμε βάλει ένα τρίπτυχο και λέμε ότι, βεβαίως, πρέπει να αξιοποιηθούν οι ανανεώσιμες πηγές ενέργειας. Δεν είμαστε αρνητικοί. Πρέπει να αξιοποιηθούν, όμως, υπό μία προϋπόθεση: Να λειτουργήσει διαλεκτικά το τρίπτυχο ιδιοκτησιακό, δηλαδή ο φορέας χρηματοδότησης και διαχείρισης, η τεχνολογία, η μέθοδος και η χωροθέτηση. Επίσης, αυτό το τρίπτυχο θα παίρνει υπ’ όψιν και την επίδραση στον άνθρωπο και στο περιβάλλον. Στα πλαίσια της απελευθέρωσης της ενέργειας και με τα όσα σας είπα για τη συγκεκριμένη περιοχή, παίρνει υπ’ όψιν του τον άνθρωπο και το περιβάλλον; Σε καμμία των περιπτώσεων.

Γι’ αυτό, λοιπόν, εμείς υποστηρίζουμε το ιδιοκτησιακό ζήτημα, δηλαδή ότι αποκλειστικός ιδιοκτήτης, συνολικός διαχειριστής της ενέργειας, από την παραγωγή έως τη διάθεση και την κατανάλωση, πρέπει να είναι ο κοινωνικοποιημένος τομέας της οικονομίας. Για σήμερα υποστηρίζουμε αυτό ακριβώς, την πλήρη απαγόρευση άσκησης κάθε ιδιωτικής επιχειρηματικής δραστηριότητας.

Γνωρίζουμε ότι στην Κρήτη ο κατσίγαρος είναι σε πολύ μεγάλες ποσότητες. Πρέπει να διαχειριστούμε όλα αυτά τα ζητήματα των υπολειμμάτων, όχι όμως κάτω από τέτοιες συνθήκες και προϋποθέσεις απελευθέρωσης ενέργειας, αναρχίας, πραγματικά, και ασυδοσίας.

Ευχαριστώ πολύ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Συντυχάκη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Συντυχάκη, νομίζω ότι είστε πράγματι ειλικρινής και αποκαλυπτικός, διότι περίπου λέτε ότι θα μπορούσαμε να αξιοποιήσουμε αυτές τις μορφές ενέργειας στον σοσιαλισμό. Μέχρι τότε, βλέπουμε. Διότι αν είναι απελευθερωμένη η αγορά, τότε αυτή η μορφή ενέργειας είναι κακή.

Βεβαίως, συνειρμικά μου έρχεται τώρα κάτι άλλο στο νου: Τότε, στη δεκαετία του ’80, που ο δικός σας χώρος προσπαθούσε να μας πείσει ότι η πυρηνική ενέργεια είναι κάτι το ακίνδυνο και μετά το ατύχημα του Τσερνόμπιλ καλούσατε τον κόσμο να τρώει λάχανα.

Αντιλαμβάνεστε, λοιπόν, ότι η προστασία του περιβάλλοντος έχει και μια διαταξική αξία. Η προστασία του περιβάλλοντος αφορά το σήμερα και το αύριο, τη ζωή σε αυτόν τον πλανήτη. Και αυτές είναι κάποιες μεγάλες αλήθειες. Και η Αριστερά πρέπει να τις εγκολπώσει στη δική της στρατηγική, η σύγχρονη Αριστερά.

Επειδή μιλήσατε για το ευρωενωσιακό πλαίσιο και το τι κάνει η Αριστερά, ξέρετε τι κάνει η Αριστερά, λοιπόν; Από τη στιγμή που βγήκε ο ΣΥΡΙΖΑ τον προηγούμενο Ιανουάριο στην Κυβέρνηση, δείτε τον χάρτη, δείτε τον μεγάλη εικόνα. Είναι η Αριστερά, που συμμετέχει με όλες τις μορφές στην Κυβέρνηση στην Πορτογαλία. Είναι οι Ποδέμος στην Ισπανία, που είναι η μεγάλη ελπίδα της αλλαγής των συσχετισμών. Αυτά, βέβαια, αφορούν τη σύγχρονη Αριστερά, τη γειωμένη Αριστερά και όχι την Αριστερά, η οποία βρίσκεται στο πλάι.

Τώρα, τι θα κάνουμε με τη συγκεκριμένη περίπτωση; Θα κάνουμε αυτό που μας επιβάλλει η νομιμότητα και αυτό που λέει ο νόμος και η ισχύουσα περιβαλλοντική νομοθεσία, τουλάχιστον μέχρι να βελτιωθεί, που σας είπα ότι ήδη το κάνουμε και το επιχειρούμε.

Για να μη λέτε ότι έχουμε μια ενιαία στάση απέναντι σ’ αυτά, σας λέω, λοιπόν, ότι μόλις την προηγούμενη εβδομάδα, στο Υπουργείο πήραμε την άδεια μιας αντίστοιχης μονάδας βιοαερίου στην Τρίπολη. Όμως, εκεί είχαν κινηθεί οι κάτοικοι πολύ πιο έγκαιρα, προσέφυγαν στο Σ.τ.Ε. και έχει τη δυνατότητα ο Υπουργός να ακυρώσει μέχρι την εκδίκαση από το Σ.τ.Ε. της συγκεκριμένης αδειοδότησης.

Αυτά λέω, λοιπόν, για να μπορούμε, αν θέλουμε, να συμβάλλουμε πραγματικά στην αποτελεσματικότητα του κινήματος και να μη βγάζουμε λόγους, οι οποίοι απλώς δημιουργούν εντυπώσεις.

Ευχαριστώ.

**ΑΘΑΝΑΣΙΟΣ ΒΑΡΔΑΛΗΣ:** Όπως το Τσέρνομπιλ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Εισερχόμεθα στη δέκατη με αριθμό 771/11-4-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας,  σχετικά με το «ενεργειακό μέλλον» του Νομού Φλώρινας.

Παρακαλώ, κύριε Αντωνιάδη, έχετε τον λόγο.

**ΙΩΑΝΝΗΣ ΑΝΤΩΝΙΑΔΗΣ**: Κύριε Πρόεδρε, κύριε Υπουργέ, κύριοι συνάδελφοι, καλημέρα σας. Μπαίνω απευθείας στο θέμα, γιατί δεν έχω πολύ χρόνο.

Κύριε Υπουργέ, η περίπτωση της Φλώρινας είναι κλασική περίπτωση των χωρών της Λατινικής Αμερικής. Οι Φλωρινιώτες κατοικούν πάνω σε πλούτο δισεκατομμυρίων, ο πλούτος αυτός διαχέεται σε όλη την Ελλάδα και οι κάτοικοι είναι φτωχοί και άνεργοι.

Γνωρίζετε ότι πλασματικά η περιφέρεια δυτικής Μακεδονίας βρίσκεται στις τρεις πλουσιότερες περιφέρειες της Ελλάδας, γιατί η παραγωγή ενεργειακού ρεύματος χρεώνεται εκεί. Έχουμε αυξημένο κατά κεφαλήν εισόδημα και ουσιαστικά, όλα αυτά είναι πλασματικά.

Το αποτέλεσμα είναι να χάνουμε εκατομμύρια από το ΕΣΠΑ, να χάνουμε χιλιάδες θέσεις από τα προγράμματα καταπολέμησης της ανεργίας, να χάνουμε ποσοστό από την επιδότηση του αναπτυξιακού νόμου κι όλα αυτά, χωρίς να φταίει κανείς και σε τίποτα.

Επίσης, η ΔΕΗ, όπως γνωρίζετε πολύ καλά, επιδοτεί την ηλεκτροδότηση των νησιών με πάνω από 700 εκατομμύρια και καλώς κάνει. Επιδοτεί και συνεισφέρει σε εκατοντάδες χιλιάδες συνανθρώπους μας στο κοινωνικό τιμολόγιο. Το τραγελαφικό, όμως, είναι ότι επιδοτεί όλη την Ελλάδα, γιατί το ρεύμα από τη Φλώρινα, για να φτάσει στην Αθήνα, από 5 λεπτά η κιλοβατώρα κοστίζει 15 λεπτά και στην Κρήτη 55 λεπτά. Οι μόνες περιοχές, οι οποίες δεν επιδοτούνται, είναι αυτές οι οποίες παράγουν ρεύμα.

Τι λέμε, λοιπόν; Για όλες αυτές τις αδικίες, για τις οποίες ευθύνες έχουν και οι προκάτοχοί μου και οι τροπικοί άρχοντες, γιατί ποτέ δεν το ανέδειξαν αυτό και δεν όφειλε κανένας Υπουργός να το γνωρίζει, λέμε δύο πράγματα, δύο αντισταθμιστικά εκ των ουκ άνευ: Θέλει η περιοχή δωρεάν ηλεκτρικό ρεύμα, δηλαδή τα νοικοκυριά, οι αγρότες, οι επιχειρηματίες. Για δε τους αγρότες και τους επιχειρηματίες, πάνω από ένα ποσοστό, να παρέχεται το 50%. Για δε τις θέσεις, τις οποίες χάνουμε από τα προγράμματα για την καταπολέμηση της ανεργίας, η ΔΕΗ να παίρνει κατ’ έτος χίλια δίμηνα ή οκτάμηνα, όσο η ανεργία είναι πάνω από 10%. Κάποιος πρέπει να τα αναπληρώσει αυτά, τα οποία χάνουμε αδίκως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, αφαιρέστε μου χρόνο από τη δευτερολογία.

Αυτά τα δύο είναι πολύ βασικά, κύριε Υπουργέ, γιατί σας λέω ότι δεν αναφέρω τ’ άλλα. Ο τουρισμός πλήττεται εξαιτίας των καμινάδων και όλων αυτών των κρατήρων. Ποιος τουρίστας θα έλθει να δει τις ομορφιές, όταν απέναντί του είναι αυτοί οι κρατήρες και το καλοκαίρι έχουμε τη ανεμοθύελλα της Σαχάρας; Επίσης, πλήττεται και η αγροτική παραγωγή. Ποια προϊόντα κάτω από τις καμινάδες και δίπλα στα ορυχεία θα πωληθούν στους καταναλωτές;

Έρχομαι στις ερωτήσεις: Θέλουμε, κύριε Υπουργέ, καθαρές απαντήσεις ή, εν πάση περιπτώσει, τι σκέφτεστε να κάνετε με τα ορυχεία της περιοχής. Το Κλειδί αύριο μπορεί ν’ ανοίξει. Τι γίνεται με τη Βεύη; Τι γίνεται με τα λιγνιτωρυχεία της Λακκιάς και, βεβαίως, τι γίνεται με τα λιγνιτωρυχεία της Αχλάδας, που θα πω στη δευτερολογία;

Επίσης, δύο πολύ σημαντικά ερωτήματα είναι: Τι γίνεται με τον ΑΗΣ Μελίτη 2; Είναι στα σχέδια του Υπουργείου να προχωρήσει στην ανέγερση; Τι θα γίνει με τον ΑΗΣ του Αμυνταίου Φιλώτα, που βλέπετε ότι σταμάτα, ανάβει σβήνει; Είναι κοστοβόρος αυτή η διαδικασία, αφού είναι σε ελάχιστη λειτουργία. Τέλος, θα γίνει υγρή αποθείωση;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Αντωνιάδη, άκουσα με πολύ ενδιαφέρον το αίτημά σας για δωρεάν ρεύμα στη δυτική Μακεδονία. Θα ήθελα να το καταθέσετε στον Πρόεδρό σας, να το υιοθετήσει η Νέα Δημοκρατία, αφού προηγουμένως μας πει γιατί δεν το έκανε τόσες δεκαετίες και να το συζητήσουμε. Είναι μα καινούρια πρόταση.

Εν πάση περιπτώσει, ας είμαστε κάπως πιο σοβαροί στα πραγματικά και οξυμένα προβλήματα της περιοχής.

Κατ’ αρχάς, σε σχέση με τους ανέργους, ξέρετε ότι υπάρχουν τα κριτήρια της εντοπιότητας στους οκταμηνίτες που παίρνει η ΔΕΗ. Σημασία έχει, αυτό το σύστημα να μην είναι διαβλητό. Να σπάσουμε τα συστήματα αυτά, τα οποία ήταν σε άμεση σχέση με το πολιτικό σύστημα της περιοχής, που σχετιζόταν με τα δύο πρώην μεγάλα κόμματα του δικομματισμού, τα οποία ήλεγχαν τον τρόπο και το ποιοι θα πηγαίνουν σε αυτά τα οκτάμηνα. Άρα, πρέπει να υπάρχουν: διαφάνεια, καθαροί όροι και αδιάβλητες διαδικασίες.

Δεύτερον, μιλάτε για το Κλειδί και τη Βεύη. Η αξιοποίηση αυτών των κοιτασμάτων είναι σε άμεση συνάρτηση με τη συνολική ζήτηση ενέργειας και με τον σχεδιασμό της ΔΕΗ. Δεν είναι μόνο να ανοίγουμε τρύπες για να ανοίγουμε, όταν μάλιστα αυτό –όπως γνωρίζετε πολύ καλά- είναι μια υπόθεση, η οποία έχει έντονο περιβαλλοντικό αποτύπωμα. Άρα, από τη στιγμή που θα είναι βιώσιμη η εκμετάλλευση των συγκεκριμένων λιγνιτωρυχείων, προφανώς και είναι μέσα σε έναν μεσομακροπρόθεσμο σχεδιασμό.

Όμως, όταν βλέπετε ότι λόγω της ύφεσης τα τελευταία χρόνια έχουμε μια υποχώρηση της ζήτησης ενέργειας, προφανώς δεν θα κάνουμε κινήσεις οι οποίες θα οδηγήσουν στη χρεοκοπία της ΔΕΗ, η οποία με τη σειρά της θα μετακυλίσει τα οικονομικά της προβλήματα στα τιμολόγια που πληρώνετε εσείς και εγώ. Το αντιλαμβάνεστε αυτό. Και φαντάζομαι ότι εσείς, που είστε από τον χώρο της πλήρους υπεράσπισης της αγοράς και της λογικής της, πρέπει να τα υπολογίζετε αυτά τα πράγματα. Σημασία, λοιπόν, έχει, να έχουμε αξιόπιστες και φθηνές υπηρεσίες προς τον κόσμο.

Σε ό,τι αφορά στην Αχλάδα, που από τον Δεκέμβριο έχει σταματήσει, υπάρχει μια συγκεκριμένη σύμβαση. Ποιοι είναι, όμως, οι όροι αυτής της σύμβασης; Τι στοιχίζει για τη ΔΕΗ; Πώς μπορεί να είναι τελικά παραγωγικό το μετάλλευμα που υπάρχει μέσα εκεί; Ή θα κάνουμε το χατίρι διαφόρων μεγαλοεργολάβων; Τι είδους τοπικά συμφέροντα υπάρχουν εκεί;

Για όλα αυτά, υπάρχει ανάγκη συζήτησης. Την προηγούμενη και την αμέσως προηγούμενη εβδομάδα έκανα δύο συναντήσεις με τον Δήμο της Φλώρινας, με το Εργατικό Κέντρο και με τους εκπροσώπους της εταιρίας και την εβδομάδα αμέσως μετά το Πάσχα θα συναντηθούμε με τη διοίκηση της ΔΕΗ, για να δούμε ακριβώς αυτά τα ζητήματα, που σχετίζονται πρωτίστως με το ορυχείο της Αχλάδας.

Βλέπετε, λοιπόν, ότι δεν αρκεί απλά και μόνο να καταθέτουμε στις συζητήσεις έναν προβληματισμό αλλά σημασία έχει να βλέπουμε τη συνολική εικόνα και να κάνουμε σταθερά βήματα.

Η ΔΕΗ βρίσκεται σε μια καμπή αυτή τη στιγμή, ακριβώς λόγω των αλλαγών στο χώρο της ενέργειας και πρέπει να σταθεί στα πόδια της.

Λέτε, για παράδειγμα, για την Μελίτη 2. Προφανώς πρέπει να γίνει η Μελίτη 2. Αλλά, αυτό πρέπει να συνδυαστεί με αντικατάσταση άλλων παλαιών ενεργοβόρων και απαξιωμένων, απηρχαιωμένων μονάδων.

Δεν μπορείτε, λοιπόν, να μου λέτε και το Αμύνταιο και η Μελίτη 2. Έτσι δεν είναι; Ξέρετε ότι κάθε μονάδα, ανάλογα με το πόσο παλιά είναι, έχει αντίστοιχη αποδοτικότητα και επιβαρύνει αντίστοιχα το περιβάλλον.

Όμως η επιβάρυνση του περιβάλλοντος δεν γίνεται γενικά και αόριστα. Κοστολογείται. Υπάρχουν τα πιστοποιητικά των ρύπων από τις εκλύσεις του διοξειδίου του άνθρακα.

Συνεπώς όλες αυτές τις παραμέτρους εσείς, που είστε Βουλευτής καταγόμενος από την περιοχή, πρέπει πρωτίστως να τις λαμβάνετε υπ’ όψιν σας όταν καταθέτετε ερωτήσεις.

Μας ενδιαφέρει, λοιπόν, η ΔΕΗ και να διατηρήσει τον δημόσιο χαρακτήρα της και να έχει μια τέτοια στρατηγική στο πλαίσιο της απελευθέρωσης της αγοράς, ώστε να παραμείνει ισχυρή. Αυτό μπορεί να το κάνει και εξορθολογίζοντας το κόστος λειτουργίας της και εκσυγχρονίζοντας τον τρόπο λειτουργίας της αλλά αναπτύσσοντας και μια στρατηγική συμμετοχών πλέον και άλλων φορέων για νέες επενδύσεις.

Μέσα από μία τέτοια προσέγγιση βλέπουμε και τη Μελίτη 2, που θα της επιτρέψουμε πράγματι να αντισταθεί στις προτάσεις του βάρβαρου νεοφιλελευθερισμού, όπως ήταν η μικρή ΔΕΗ, που το κόμμα σας την ψήφισε και ευτυχώς το κίνημα και ο ΣΥΡΙΖΑ την κατήργησαν στην πράξη.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Υπουργέ.

Κύριε Αντωνιάδη, πόσο χρόνο θέλετε για τη δευτερολογία σας;

**ΙΩΑΝΝΗΣ ΑΝΤΩΝΙΑΔΗΣ:** Περίμενα μήνες να συναντηθώ με τον Υπουργό και θέλω κατανόηση, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Θα σας δώσω δύο λεπτά.

**ΙΩΑΝΝΗΣ ΑΝΤΩΝΙΑΔΗΣ:** Όχι δύο λεπτά! Δίνατε τρία λεπτά σε όλους. Περιμένουμε ώρες εδώ.

**ΠΡΟΕΔΡΕΥΩΝ (Δημήτριος Κρεμαστινός):** Διαμαρτύρονται Υπουργοί που θέλουν να φύγουν!

**ΙΩΑΝΝΗΣ ΑΝΤΩΝΙΑΔΗΣ:** Κύριε Πρόεδρε, σήμερα είμαι ο μοναδικός νεοδημοκράτης. Έχουμε το συνέδριο, με βάλατε τελευταίο, μίλησαν όλα τα κόμματα και τώρα μου κόβετε και τον χρόνο.

**ΠΡΟΕΔΡΕΥΩΝ (Δημήτριος Κρεμαστινός):** Δεν σας έβαλα εγώ τελευταίο. Αυτή είναι η σειρά.

**ΙΩΑΝΝΗΣ ΑΝΤΩΝΙΑΔΗΣ:** Κύριε Υπουργέ, κατ’ αρχάς, εγώ δεν θα απολογηθώ για τις προηγούμενες κυβερνήσεις. Ο κόσμος τις καταψήφισε. Σήμερα κυβερνάτε εσείς.

Δεύτερον, να ξέρετε ότι είμαι από αυτούς που και προεκλογικά και μετεκλογικά διαφώνησα για το θέμα της μικρής ΔΕΗ, για να είμαι ξεκάθαρος μαζί σας.

Τρίτον, δεν σας είπα να πάρουμε τη θέση της εταιρείας ή της ΔΕΗ. Εγώ απλώς ρωτάω τι σκέπτεσθε να κάνετε. Και ούτε είμαι υπέρ της δραστηριότητας της ΔΕΗ. Εάν η ΔΕΗ πρόκειται να συμπεριφέρεται ως αποικία στην περιοχή, να τα μαζέψει σήμερα και να φύγει, να πάρει και τις καμινάδες και τα ορυχεία. Είμαστε ξεκάθαροι, γιατί ο κόσμος μπορεί να ζει από τον τουρισμό και από την αγροτιά, αλλά εμείς θέλουμε να ξέρουμε τι πρόκειται να γίνει.

Και θα σας αναφέρω το τρανταχτό παράδειγμα, το οποίο μας έχει κάνει άνω ποταμών και είναι η συμπεριφορά του Προέδρου. Ο Πρόεδρος της ΔΕΗ κ. Παναγιωτάκης λειτουργεί ως ηγεμόνας στην περιοχή. Έχει μία ιδιοκτησιακή αντίληψη, μας θεωρεί παρείσακτους και φοβάμαι ότι και εσάς το ίδιο. Νομίζει ότι είναι αποκλειστικός εκπρόσωπος της ΔΕΗ, όταν εμείς έχουμε δώσει όλο αυτόν τον πλούτο, για να στηριχθεί η ΔΕΗ.

Και το πιο βασικό ξέρετε ποιο είναι; Εμείς δεν θέλουμε τίποτα. Την απόφαση θα την πάρει η Κυβέρνηση. Θέλουμε ενημέρωση, θέλουμε διάλογο και διαβούλευση. Επί μήνες ζητάμε συνάντηση με τον κ. Παναγιωτάκη και την αρνείται και ανακοινώνει τις αποφάσεις του από τη ΔΕΗ. Αυτή είναι συμπεριφορά; Δεν προσβάλλει τα δημοκρατικά ήθη και της περιοχής και της Κυβέρνησής σας;

Ούτε και από σας ζητάμε να πάρετε κάποια συγκεκριμένη θέση υπέρ του ενός ή του άλλου. Θέλουμε ενημέρωση και θέλουμε και διάλογο. Πείτε μας τι σκέπτεσθε. Αν δεν σκέπτεσθε και δεν συμφέρει να δραστηριοποιηθείτε, ζητήστε από τη ΔΕΗ να τα μαζέψει και να φύγει.

Ειδάλλως, αν μείνει να δραστηριοποιηθεί, αυτά τα αντισταθμιστικά είναι εκ των ων ουκ άνευ, κύριε Υπουργέ. Οι θέσεις εργασίας, το δωρεάν ρεύμα είναι κάτι που το δικαιούται η περιοχή. Διαφορετικά, ας τα μαζέψουν και ας φύγουν.

Αυτή είναι η άποψή μας. Κλείνω με ένα και μοναδικό πράγμα. Θέλουμε διάλογο και διαβούλευση, για να ξέρουμε τι σκέπτεται η Κυβέρνηση, τίποτα περισσότερο, τίποτα λιγότερο.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις μαθήτριες και μαθητές και τρεις εκπαιδευτικοί συνοδοί από το 8ο Γυμνάσιο Ξάνθης.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Παράλληλα, ο Βουλευτής της Νέας Δημοκρατίας κ. Χρήστος Σταϊκούρας ζητεί άδεια ολιγοήμερης απουσίας στο εξωτερικό, προκειμένου να παρακολουθήσει επιστημονικό συνέδριο του Πανεπιστημίου της Νότιας Καλιφόρνιας, στο Λος Άντζελες των Ηνωμένων Πολιτειών. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Πρόεδρε και κύριε Αντωνιάδη, όταν αναφέρεστε στην ανάγκη δημόσιας διαβούλευσης και διαλόγου και απευθύνετε το αίτημα σε αυτήν την Κυβέρνηση, σίγουρα βρίσκεστε σε σωστό δρόμο, διότι σε αντίθεση με τις πρακτικές των προηγούμενων κυβερνήσεων, πράγματι πιστεύουμε -και το έχουμε κάνει πράξη και το υπηρετούμε με κάθε τρόπο- στη διαβούλευση και στη συζήτηση με τους τοπικούς φορείς. Και σας μίλησα πριν για πολύ συγκεκριμένες συναντήσεις που έγιναν και για αυτή που επίκειται.

**ΙΩΑΝΝΗΣ ΑΝΤΩΝΙΑΔΗΣ:** Και οι Βουλευτές δεν πρέπει να συμμετέχουν;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Και οι Βουλευτές. Δεν είναι το άπαν οι Βουλευτές, είναι μέρος.

**ΙΩΑΝΝΗΣ ΑΝΤΩΝΙΑΔΗΣ:** Πρόσκληση δεν πήραμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Και οι Βουλευτές. Δεν σας παρακάμπτουμε, αλίμονο!

Από εκεί και έπειτα, όμως, επειδή μιλήσατε για ανταποδοτικά, γνωρίζετε για τον πόρο που ήδη υφίσταται και πληρώνεται εδώ και δεκαετίες. Άρα γιατί δεν το αναφέρετε αυτό; Και μάλιστα, από όσο γνωρίζω, υπάρχουν και υπόλοιπα στους λογαριασμούς, τα οποία δεν έχουν πάει να τα εκταμιεύσουν οι δήμοι για να τα αξιοποιήσουν.

Όμως πέρα από αυτό, γνωρίζετε και κάτι άλλο. Σε μήνυμα που έστειλα σε μία ημερίδα που έκανε ο Δήμος Κοζάνης πριν δεκαπέντε περίπου μέρες –αν δεν κάνω λάθος- είπα ότι μελετάμε το θέμα του ειδικού τιμολογίου για την περιοχή.

**ΙΩΑΝΝΗΣ ΑΝΤΩΝΙΑΔΗΣ:** Αυτό είναι σωστό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Προσέξτε, όμως, το ειδικό τιμολόγιο θα πρέπει να έχει μία στόχευση όχι μόνο της ελάφρυνσης στην παρούσα φάση, αλλά και για το πώς θα είναι ένα αναπτυξιακό εργαλείο και θα βλέπει και τη μεταλιγνιτική περίοδο.

Άρα μεγάλες εκπτώσεις σε εμπορικές και παραγωγικές δραστηριότητες και όχι εκπτώσεις σε δραστηριότητες οι οποίες δεν έχουν μέλλον και προοπτική!

Τέτοιες, λοιπόν, προτάσεις θέλω να μας φέρετε εδώ πέρα και εσείς. Διότι εσείς προφανώς βιώνετε από πρώτο χέρι τα προβλήματα, η γνώμη όσων ζείτε εκεί πέρα μετράει, έχει ειδική αξία. Άρα νομίζω ότι είναι χρήσιμη, για να μπορέσουμε να κάνουμε –τι;- αυτό που λέγαμε πριν και στις προηγούμενες ερωτήσεις, έναν συνολικό σχεδιασμό για τη δυτική Μακεδονία που δεν θα βλέπει μόνο το σήμερα, αλλά και το αύριο.

Νομίζω ότι πολύ σύντομα θα είμαστε σε θέση να παρουσιάσουμε έναν τέτοιο συνολικό σχεδιασμό που θα αφορά και τα συγκεκριμένα ζητήματα, τα οποία θίξατε, σχετικά με την αξιοποίηση των υπαρχόντων ορυχείων. Επίσης, θα περιλαμβάνει το θέμα των εργασιακών σχέσεων, που είναι πολύ σημαντικό, της ανακούφισης της πολύ μεγάλης ανεργίας που υπάρχει στην περιοχή, και θα βλέπει τη μεταλιγνιτική περίοδο.

Και προφανώς, παράλληλα, θα διαμορφώνει ένα νέο επενδυτικό σχέδιο για τη ΔΕΗ, η οποία δεν είναι, όπως είπαμε πριν, ο γίγαντας της δεκαετίας του 1970, αλλά σίγουρα, με τον κατάλληλο σχεδιασμό, μπορεί να γίνει μια ενεργειακή επιχείρηση που θα απλωθεί και σε άλλους τομείς, πέρα από την ενέργεια.

Όλα αυτά, λοιπόν, είναι πάνω στο τραπέζι και δεχόμαστε και συζητάμε τις δημιουργικές προτάσεις. Απλώς καλό είναι κάθε φορά να θυμόμαστε και τις ευθύνες των προηγουμένων και να έχουμε κουράγιο και φαντασία για να δούμε τι κάνουμε από εδώ και εμπρός.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Συνεχίζουμε με την τέταρτη με αριθμό 804/19-4-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευναςκαι Θρησκευμάτων, σχετικά με τα προβλήματα στη λειτουργία του ΤΕΙ Ηπείρου από την έλλειψη διδακτικού προσωπικού και εξοπλισμού.

Στην ερώτηση θα απαντήσει η Αναπληρώτρια Υπουργός κ. Αναγνωστοπούλου.

Κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κυρία Υπουργέ, ερχόμαστε σήμερα με μια νέα ερώτηση για τα τεράστια προβλήματα που αντιμετωπίζουν τα ΤΕΙ της Ηπείρου στην Άρτα. Πρόκειται για προβλήματα που υπάρχουν από την έλλειψη διδακτικού προσωπικού, εξοπλισμού, καθώς και σίτισης και στέγασης των σπουδαστών εκεί. Ακριβώς για τα ίδια ζητήματα πριν από λίγες ημέρες είχαμε ερώτηση για τις σχολές του Πανεπιστημίου Πατρών που εδρεύουν στο Αγρίνιο.

Όλα αυτά είναι αποτέλεσμα των τεράστιων περικοπών και του στραγγαλισμού των προϋπολογισμών στα ανώτερα ιδρύματα της χώρας. Και υπάρχουν τα ζητήματα αυτά, όπως προανέφερα, σίτισης, στέγασης, συγγραμμάτων και λοιπά.

Ιδιαίτερα, όμως, στο ΤΕΙ της Ηπείρου στην Άρτα, τα προβλήματα είναι εκρηκτικά από την έλλειψη διδακτικού προσωπικού. Οι πέντε θέσεις, που –νομίζω- τελευταία δόθηκαν στο ΤΕΙ, δεν καλύπτουν στο παραμικρό τις μεγάλες ανάγκες. Για παράδειγμα, οι ελλείψεις, με αυτό το οργανόγραμμα που υπάρχει στο ΤΕΙ, αγγίζουν τους σαράντα. Και τον επόμενο χρόνο ή τα επόμενα χρόνια θα φύγουν τουλάχιστον, σύμφωνα με τα στοιχεία που εμείς διαθέτουμε, είκοσι πέντε εκπαιδευτικοί με συντάξεις.

Βέβαια, υπάρχει εκεί ένα άλλο καθεστώς που προσπαθεί να λειτουργήσει, το καθεστώς των πανεπιστημιακών υποτρόφων. Σύμφωνα με νόμο του 2011, τον ν.4009/2011, τα χρήματα για την πληρωμή αυτού του εκπαιδευτικού προσωπικού πρέπει να εξοικονομηθούν από το ΤΕΙ. Αυτό μας προβληματίζει έντονα, καθώς θα πρέπει να στήσει παγκάρι ή θα υπάρχει, προφανώς, συμμετοχή των μαθητών.

Το έχουμε τονίσει πολλές φορές. Η πολιτική που εσείς ακολουθείτε, ανοίγει διάπλατα τις πόρτες, για να εισχωρήσει ο ιδιωτικός τομέας στα ιδρύματα της χώρας. Κι έχουμε και παραδείγματα. Ήδη στα ΤΕΙ της Ηπείρου υπάρχουν μεγάλες επιχειρήσεις της περιοχής οι οποίες έχουν εισέλθει εκεί.

Και ειδικά όσον αφορά κάποιες σχολές, φαίνεται και το υποκριτικό ενδιαφέρον σας για την ανάπτυξη του πρωτογενούς τομέα. Η σχολή Ζωικής Παραγωγής είναι στην κυριολεξία υπό διάλυση, σε μία χώρα όπου έχουμε τεράστιες ελλείψεις και αρνητικό ισοζύγιο στον κτηνοτροφικό τομέα από την τεράστια εισαγωγή τέτοιων προϊόντων.

Το ερώτημα είναι ξεκάθαρο. Τι μέτρα θα πάρετε, ώστε να υπάρχει επαρκής χρηματοδότηση, ώστε να μπορούν να λειτουργήσουν αυτά τα ιδρύματα της χώρας;

Σας το είχαμε πει και την προηγούμενη φορά. Το λέμε και τώρα και θα το λέμε κάθε φορά που η ερώτησή μας αφορά τέτοια ζητήματα. Τι μέτρα θα πάρετε, ώστε να υπάρξουν φοιτητικές εστίες για τη στέγαση των φοιτητών και κανονική σίτιση, ώστε να μην κόβεται κανένας από τη σίτιση και να μην μπαίνουν οικονομικά κριτήρια σε ό,τι αφορά τις κάρτες σίτισης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, ακόμη, κύριε Πρόεδρε.

Βέβαια, υπάρχει και ένα πρόβλημα σοβαρό στο ΤΕΙ της Άρτας με το Τμήμα Παραδοσιακής Μουσικής, το οποίο στην ουσία υπολειτουργεί. Απόδειξη γι’ αυτό ήταν οι μεγάλες κινητοποιήσεις σπουδαστών και φορέων της περιοχής, που έγιναν το προηγούμενο διάστημα και θα γίνουν και το επόμενο διάστημα.

Σε όλα αυτά, κυρία Υπουργέ, να δώσετε συγκεκριμένες απαντήσεις.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):**Ευχαριστώ, κύριε Πρόεδρε.

Κύριε συνάδελφε, συζητήσαμε και προχθές για άλλο ΤΕΙ το ίδιο θέμα. Θέλω να ρωτήσω κάτι πραγματικά, με έκπληξη για αυτήν την εικόνα της καταστροφής που περιγράφετε συνέχεια και αυτήν την αυτοεκπληρούμενη προφητεία, ότι πάει να ιδιωτικοποιήσει η Κυβέρνησή μας τα ανώτατα ιδρύματα. Ρωτάω, λοιπόν, ένα πράγμα: Μετά από έξι χρόνια, μέσα σε ελάχιστους μήνες, δόθηκαν πεντακόσιες θέσεις μελών ΔΕΠ στα ιδρύματα. Δεν το βλέπετε, δεν το αναφέρετε πουθενά, το προσπερνάτε έτσι.

Μιλάτε συνέχεια, λέτε τώρα για τα ΤΕΙ Ηπείρου ότι πήραν πέντε θέσεις.

Τα ΤΕΙ πήραν συνολικά εκατόν τριάντα έξι θέσεις. Δεν λέω εγώ ότι είναι το καλύτερο δυνατό. Έχουμε κρατήσει άλλες πεντακόσιες θέσεις που θα δώσουμε μέχρι τον Σεπτέμβρη. Όμως, όταν επί έξι χρόνια δεν δόθηκε καμμία θέση μόνιμου προσωπικού και ξαφνικά, μέσα στο ελάχιστο διάστημα δίνονται πεντακόσιες θέσεις συν διακόσιες επιπλέον πρόσληψης ειδικού επιστημονικού προσωπικού -που ειδικά τα ΤΕΙ το έχουν πάρα πολύ ανάγκη, γιατί έχουν εργαστήρια- όταν έχουμε πάρει επιπλέον πενήντα μέλη ΔΕΠ συν τριανταπέντε μέλη καθηγητές για τα ΤΕΙ, εσείς βλέπετε την απόλυτη καταστροφή.

Για τα συγκεκριμένα ΤΕΙ Ηπείρου δεν θα αναφέρω εδώ τι έγινε πριν με το σχέδιο ΑΘΗΝΑ, τις συγχωνεύσεις και την κατάργηση τμημάτων, τι παραλάβαμε. Αφήστε. Με αυτό που παραλάβαμε δουλεύουμε. Όμως, θέλω να πω ότι το σύστημα που εφαρμόσαμε ήταν η αναλογία διδασκόντων και διδασκομένων, για να κατανείμουμε τις θέσεις μόνιμου προσωπικού και να δούμε τις ανάγκες των ιδρυμάτων.

Τα ΤΕΙ Ηπείρου δεν είναι στην καλύτερη θέση, αλλά δεν είναι και στη χειρότερη. Δυστυχώς, τα ΤΕΙ είχαν μια παθογένεια σε σχέση με την απορρόφηση των θέσεων που τους δίνονταν, έκαναν δέκα χρόνια για μία εκλογή και παρουσιάζουν πολύ μεγάλη απόκλιση σε σχέση με τα πανεπιστήμια.

Ο στόχος μας δεν ήταν να τραβήξουμε τα πανεπιστήμια προς τα κάτω για να έρθουν σε μία ισορροπία με τα ΤΕΙ, αλλά να ανεβάσουμε σιγά-σιγά τα ΤΕΙ. Θα σας πω ότι στη δυσκολότερη θέση -και σας το λέω εγώ, γιατί το έχω κοιτάξει- είναι τα ΤΕΙ Δυτικής Μακεδονίας, είναι τα ΤΕΙ Κεντρικής Μακεδονίας και το ΤΕΙ Δυτικής Ελλάδας, που τυχαίνει να είναι και η εκλογική μου περιφέρεια.

Για τα ΤΕΙ Ηπείρου από τις θέσεις που πήραν αναλογεί τουλάχιστον μία για κάθε τμήμα που έχει το ΤΕΙ.

Θα πω πρόχειρα -και θα επανέλθω στη δευτερολογία μου- ότι στη σίτιση και στη στέγαση γίνεται μια προσπάθεια από το κόμμα σας να ξεσηκώσετε τους φοιτητές ότι δεν σιτίζονται και δεν στεγάζονται. Δεν έχει κοπεί ούτε ένα λεπτό από τη σίτιση και τη στέγαση των φοιτητών. Στα δε ΤΕΙ Ηπείρου, με τα στοιχεία που μας έδωσαν τα ίδια τα ΤΕΙ και που δεν βγάζουμε εμείς για να ωραιοποιήσουμε την κατάσταση, σιτίζονται όλοι οι φοιτητές και η στέγασή τους καλύπτεται. Μάλιστα, έχει ζητήσει τώρα το Δημοσίων Δαπανών την ανακαίνιση του ΞΕΝΙΑ στην Ηγουμενίτσα για άλλες σαράντα ή πενήντα κλίνες. Δεν θυμάμαι τώρα ακριβώς. Έχω τα στοιχεία εδώ.

Ως προς αυτό, λοιπόν, που λέτε για τη σίτιση και τη στέγαση ή για τον εξοπλισμό, που μας δίνει το ίδιο το ΤΕΙ στοιχεία, ή για τα μαθήματα, τα οποία καλύπτονται και γίνονται κανονικά, δεν μπορώ να καταλάβω αυτήν την εικόνα καταστροφής που περιγράφετε συνέχεια.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Μωραΐτη, έχετε και πάλι τον λόγο.

**ΝΙΚΟΛΑΟΣ ΜΩΡΑΪΤΗΣ:** Κυρία Υπουργέ, την καταστροφή δεν τη φέρνουμε εμείς. Tη φέρνει η πολιτική που εσείς ακολουθείτε και στον τομέα της παιδείας.

Και επειδή και ο κ. Σκουρλέτης, αλλά και εσείς πραγματικά ξεχειλίζετε από αντικομμουνισμό, πρέπει να σας πούμε το εξής. Εμείς το τρένο θέλουμε να το εκτροχιάσουμε από την αντιλαϊκή πολιτική, ενώ εσείς το πηγαίνετε με χίλια στις ράγες της πολιτικής που υπηρετεί τα μονοπώλια. Εγώ δεν ανέφερα ποτέ για εκατόν τριάντα τέσσερις θέσεις στο ΤΕΙ. Αυτό που είπα είναι ότι στο ΤΕΙ Ηπείρου στην Άρτα υπάρχουν πέντε θέσεις, όταν οι ελλείψεις είναι σαράντα και θα αυξηθούν πολύ περισσότερο. Επομένως, θα ήθελα να απαντάτε στα συγκεκριμένα ερωτήματα τα οποία σας θέτουμε.

Βέβαια, όσον αφορά αυτά που λέτε, όπως ότι η σίτιση και η στέγαση είναι ζητήματα λυμένα, θα ήθελα να σας πω ότι υπάρχει η απάντηση των ίδιων των φοιτητών και των οικογενειών τους που πραγματικά κινητοποιούνται καθημερινά.

Σας είχα πει και προχθές ότι δεν τα βγάζουμε εμείς από το μυαλό μας και μακριά από εμάς η κινδυνολογία. Εμείς πατάμε πάνω στα υπαρκτά προβλήματα, που αντιμετωπίζουν οι εργατικές λαϊκές οικογένειες.

Σας είπαμε ότι το φαγητό που δίνουν τα ιδιωτικά εστιατόρια είναι λίγο, ενώ ποιοτικά δεν είναι καλό. Αυτό δεν είναι κινδυνολογία, αλλά πραγματικότητα. Και σας λέω ότι εγώ προσωπικά -γιατί και εγώ είμαι από την περιφέρεια της Δυτικής Ελλάδας- σε περιοδείες που είχα, είδα όντως τη διαμαρτυρία των φοιτητών. Εμείς δεν τα βγάζουμε από το μυαλό μας, κυρία Υπουργέ.

Όσον αφορά τώρα αυτήν την κατάσταση που βιώνουν οι σπουδαστές στην Άρτα, αλλά και σε όλη τη χώρα, έχει το υπόβαθρο της ίδιας πολιτικής που βιώνουν οι εργατικές λαϊκές οικογένειες. Ειδικά όταν εμείς σας αναφέρουμε ότι έχουν εισβάλει επιχειρηματίες σ’ αυτές τις σχολές, θα πρέπει να ξέρετε ότι δεν είναι ψέματα. Σας το λέμε συγκεκριμένα και ονομαστικά. Για παράδειγμα, στο ΤΕΙ της Άρτας έχει μπει η πολυεθνική εταιρεία «ΒΙΚΗ». Απαντήστε μας αν είναι ψέματα! Συμμετέχει η «ΒΙΚΗ»;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …(δεν ακούστηκε)

**ΝΙΚΟΛΑΟΣ ΜΩΡΑΪΤΗΣ:** Σας παρακαλώ! Η κυρία Υπουργός καταλαβαίνει τι θέλω να πω.

Ο μέτοχος της «ΒΙΚΗ» είναι μέλος και δεν ξέρω αν είναι και πρόεδρος του διοικητικού συμβουλίου. Επομένως, όλα αυτά είναι ψέματα; Είναι ψέματα αυτό που αναφέραμε, ότι δηλαδή αυτό το προσωπικό των πανεπιστημιακών υπότροφων, σύμφωνα με το σχέδιο ΑΘΗΝΑ, θα πληρώνεται μέσα από το ίδιο το Ίδρυμα; Βέβαια, δεν αναφέρεται ο τρόπος, αλλά νομίζω ότι είναι προφανής.

Εμείς λέμε καθαρά ότι η κατάσταση αυτή είναι υπαρκτή και ότι θα πρέπει να γίνει υπόθεση του ίδιου του λαϊκού και φοιτητικού κινήματος και των οικογενειών τους. Θα πρέπει πραγματικά να παλέψουν για δημόσια και δωρεάν υγεία σε όλες τις βαθμίδες, για υγεία και παιδεία που θα υπηρετούν τις λαϊκές ανάγκες.

Ιδιαίτερα στις σχολές αυτές θα πρέπει πραγματικά να δοθεί μάχη, γιατί η αίσθησή μας –και ελπίζω να διαψευστούμε- είναι ότι θα πάμε σε κλείσιμο κάποιων σχολών. Και ανέφερα συγκεκριμένα το Τμήμα της Παραδοσιακής Μουσικής. Γιατί δεν στελεχώνεται, κυρία Υπουργέ; Αυτή τη στιγμή υπολειτουργεί λόγω έλλειψης προσωπικού, ενώ λέμε ότι δίνεται βάρος, όπως λέτε και εσείς, στην πολιτιστική παράδοση και στην κληρονομιά και στην περιοχή της Ηπείρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας θα ήθελα να πω το εξής. Εμείς λέμε ότι μια πολιτική που θα υπηρετεί τις λαϊκές ανάγκες συγκρούεται με αυτόν τον τρόπο που εσείς ακολουθείτε σήμερα. Γι’ αυτό καλούμε -και το λέμε καθαρά- τους φοιτητές να παλέψουν για μια άλλη πολιτική, η οποία θα έχει στο επίκεντρο και το κυριότερο από όλα θα συνδυάζει το αντικείμενο σπουδών των αποφοίτων με τις δουλειές. Δεν θα παίρνουν πτυχία που θα είναι διαβατήρια για την ανεργία. Θα παίρνουν μόρφωση και εκπαίδευση με την οποία θα μπορούν πραγματικά να προσφέρουν στις ίδιες τις λαϊκές ανάγκες.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Μωραΐτη.

Ορίστε, κυρία Υπουργέ, έχετε και πάλι τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κατ’ αρχάς θα ήθελα να απαντήσω στην πρώτη κριτική σας που έλεγε ότι και εγώ και ο κ. Σκουρλέτης είμαστε αντικομμουνιστές. Αν διαφωνούμε με εσάς, δεν σημαίνει ότι είμαστε και αντικομμουνιστές. Ελπίζω αυτό να μπορείτε να το καταλάβετε.

Δεύτερον, εγώ δεν είπα ποτέ –και το ξέρετε!- ότι αυτή η κατάσταση που επικρατεί στα ιδρύματα είναι η καλύτερη δυνατή. Όμως, θα βροντοφωνάζω συνέχεια ότι αυτή η Κυβέρνηση δίνει μάχη για να σταματήσει τον κατήφορο που είχε ξεκινήσει για τα ιδρύματα. Δεν είναι δυνατόν να μην βλέπετε ότι μέσα σε ελάχιστους μήνες έχει γίνει προσπάθεια να αλλάξει η τροπή που είχαν πάρει τα πράγματα.

Όσον αφορά τώρα το αν μπαίνουν ιδιωτικές εταιρείες μέσα στα συμβούλια ιδρύματος –τα οποία εμείς δεν τα θέλουμε και μας κατηγορούν συνέχεια ότι τα έχουμε ξεδοντιάσει-, θα ήθελα να σας πω ότι, όπως ξέρετε πάρα πολύ καλά, τα ιδρύματα έχουν το αυτοδιοίκητο και αυτονομία. Δεν μπορεί να επεμβαίνει ο κάθε Υπουργός κάθε τρεις και λίγο. Το Υπουργείο είναι υποχρεωμένο να προσφέρει αυτά που πρέπει να προσφέρει και να κάνει βέβαια τις νομοθετικές ρυθμίσεις. Και για κάποια τέτοια φαινόμενα εδώ είσαστε και θα δούμε τη συνέχεια.

Τρίτον, για τις πέντε θέσεις που εξακολουθείτε και λέτε για τα ΤΕΙ Ηπείρου σας λέω ότι έχουν καλύτερη αναλογία σε σχέση με άλλα ΤΕΙ και με τις επόμενες πεντακόσιες θέσεις…

**ΝΙΚΟΛΑΟΣ ΜΩΡΑΪΤΗΣ:** Είναι απάντηση αυτή; Σας παρακαλώ!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μωραΐτη, σας παρακαλώ! Μην κάνετε διάλογο και συζήτηση.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε συνάδελφε, σας παρακαλώ. Δεν μπορεί να λυθεί μέσα σε πέντε μήνες, σε έξι μήνες ή σε ενάμιση χρόνο ένα πρόβλημα που έχει δημιουργηθεί επί έξι χρόνια, και ειδικά στα ΤΕΙ -σας παρακαλώ να με ακούτε, γιατί φοβάμαι ότι δεν ακούτε- τα οποία είχαν άλλον τρόπο διοίκησης από τα πανεπιστήμια και δεν προσλάμβαναν ούτε αυτούς που θα έπρεπε να εκλέξουν. Γιατί βλέπουμε μεγάλες αποκλίσεις -ήδη πριν από την κρίση- σε σχέση με τα πανεπιστήμια και αναλογίες διδασκόντων-διδασκομένων.

Για το Τμήμα Λαϊκής Μουσικής που έχετε δίκιο, εγώ βρέθηκα με τους υπεύθυνους και έχουμε βρει λύση, η οποία θα ανακοινωθεί άμεσα και θα αναβαθμιστεί το συγκεκριμένο Τμήμα. Γιατί τυχαίνει να έχω και συναδέλφους, οι οποίοι είναι εξαίρετοι σε αυτό το Τμήμα και δεν πρόκειται να υποβαθμιστεί, ίσα-ίσα θα αναβαθμιστεί.

Τέλος, για τη σίτιση και τη στέγαση ποτέ δεν είπε η δική μας Κυβέρνηση ότι είναι η καλύτερη δυνατή. Όμως, είναι γεγονός ότι δεν έχουμε κόψει καθόλου από τον προϋπολογισμό, ενώ έχει κοπεί από τον προϋπολογισμό των ιδρυμάτων, το οποίο βέβαια προσπαθούμε να θεραπεύσουμε και τις επόμενες μέρες θα ακούσετε πώς θα το θεραπεύσουμε. Ήδη, όμως, έχοντας βρει ρυθμίσεις με τη ΔΕΗ και τη ΡΑΕ και προσπαθώντας να βρούμε τώρα και με τους δήμους, έχουμε περιορίσει τα λειτουργικά έξοδα των ιδρυμάτων στη σίτιση και τη στέγαση.

Εγώ, δεν λέω ότι είναι το καλύτερο δυνατό σε αυτές τις συνθήκες, όμως, προσπαθούμε να μην περικόψουμε ούτε λεπτό από τη σίτιση και τη στέγαση.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Προχωρούμε στη δεύτερη με αριθμό 807/19-4-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον αποκλεισμό των δήμων, κάτω των δέκα χιλιάδων κατοίκων από το πρόγραμμα «Κέντρα Κοινότητας».

Παρακαλώ, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Αυτές τις μέρες ανακοινώθηκαν κάποια στοιχεία και φαίνεται ότι την ίδια ώρα, που οι αριθμοί φαίνεται να ευημερούν, συνεχίζεται το μεγάλο πρόβλημα για χιλιάδες οικογένειες στον τόπο μας και θα συνεχιστεί υποδεικνύοντας σε όλους εμάς και κυρίως στην Κυβέρνηση ότι πρέπει να ενισχύσει το σύστημα κοινωνικής προστασίας, ούτως ώστε να είναι αποτελεσματικότερη η αντιμετώπιση των προβλημάτων για τους ανθρώπους φυσικά, που ανήκουν στις ευαίσθητες, στις ευάλωτες και ευπαθείς ομάδες, για τους ανθρώπους, που βιώνουν πιο έντονα την κρίση είτε μέσα από τη φτώχεια είτε μέσα από ιδιαίτερα προβλήματα.

Τα κέντρα κοινότητας, που θέσπισε η Κυβέρνηση με το νόμο, που ψηφίσαμε εδώ στη Βουλή, μπορούν να στηρίξουν αυτή την προσπάθεια, παρά τα όποια προβλήματα μπορούν να υπάρχουν και θα υπάρχουν πάντα. Όμως, υπάρχει ένα μειονέκτημα και αυτό είναι το αντικείμενο της ερώτησής μας, γιατί σύμφωνα με τις ανακοινώσεις του Υπουργείου τα κέντρα κοινότητας δεν αφορούν τους μικρούς δήμους κάτω από 10.000 κατοίκους.

Σκοπός της ερώτησης είναι, να καταδείξουμε την ανάγκη να υπάρχει σημείο επαφής και στους δήμους κάτω από δέκα χιλιάδων ανεξάρτητα εάν στον δήμο υλοποιείται πρόγραμμα ή θα υλοποιηθεί από έναν διπλανό δήμο, που θα καλύπτει και αυτήν την περιοχή. Και αυτό γιατί σε όλη την ελληνική επικράτεια και ιδιαίτερα στους ορεινούς, στους μειονεκτικούς και στα νησιά υπάρχουν άνθρωποι. Σκοπός είναι ο άνθρωπος να στηριχθεί και όχι ο δήμος.

Άρα αυτό που ζητάω από την Υπουργό, από την Κυβέρνηση είναι να επεκτείνει και στους δήμους κάτω των δέκα χιλιάδων κατοίκων το πρόγραμμα, με την έννοια να υπάρχει σημείο επαφής και δύο άνθρωποι, δύο συνεργάτες να μπορούν να υποδεχτούν, να πληροφορήσουν και να συνδράμουν την προσπάθεια των κατοίκων των μικρών δήμων, που ανήκουν σε ευαίσθητες και ευάλωτες ομάδες, να ενταχθούν και να ωφεληθούν από τα προγράμματα, τα οποία είτε υπάρχουν σήμερα είτε θα δημιουργηθούν αύριο, αξιοποιώντας εθνικούς και ευρωπαϊκούς πόρους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, κατ’ αρχάς χαίρομαι, που αναφερθήκατε, εμμέσως μεν πλην σαφώς, στο πλεόνασμα, που κατάφερε αυτή η Κυβέρνηση μέσα σε έναν αντίξοο χρόνο, που τα είχε όλα, και capital controls και προσφυγική κρίση τεράστια κ.ο.κ.. Το πλεόνασμα αυτό, ύψους 1,2 δισεκατομμυρίων, το κατάφερε μέσα σε έναν χρόνο, που εσείς, το κόμμα σας, αλλά κυρίως η Νέα Δημοκρατία, χαρακτήρισε ως χρόνο καταστροφής για την ελληνική οικονομία και συγχρόνως ως απόδειξη μιας Κυβέρνησης, που δεν ήξερε να κυβερνήσει και ήταν ανίκανη. Φαίνεται ότι αυτή η ανίκανη κυβέρνηση τα καταφέρνει καλύτερα, τουλάχιστον σε αυτόν τον τομέα.

Όμως, ας πάω στην ερώτησή σας, που είναι πολύ ουσιαστική και η οποία, πράγματι, μου δίνει την ευκαιρία να ξεκαθαρίσω κάτι που φαίνεται ότι δεν έγινε αντιληπτό. Δεν αποκλείσαμε με τίποτα τους δήμους κάτω των δέκα χιλιάδων κατοίκων. Και εσείς, που είσαστε έμπειρος και ήσασταν πριν σε αυτήν τη θέση, που είμαι εγώ σήμερα, ξέρετε πολύ καλά ότι δεν υπάρχει τέτοιο πράγμα στην κοινή υπουργική απόφαση, που δημοσιεύτηκε.

Αντίθετα, παροτρύναμε τις περιφέρειες, οι οποίες δεν ήταν πρόθυμες στην αρχή να δημιουργήσουν όλη αυτή την πληθώρα των κέντρων κοινότητας, που ξέρετε κι εσείς ο ίδιος πόσο σημαντικό εργαλείο θα είναι στην κοινωνική πολιτική. Και είναι κάτι, που επίτηδες καταψήφισε η Νέα Δημοκρατία. Καταψήφισε, δηλαδή, το μόνο εργαλείο, που μπορούσε να κάνει αυτό το οποίο έχει ανάγκη σήμερα η κοινωνία, τα κέντρα κοινότητας.

Εμείς όχι μόνο δεν το αποκλείουμε, αλλά έχω να σας πω το εξής ευχάριστο: Ήδη έχουν ενταχθεί δεκατρείς δήμοι κάτω των δέκα χιλιάδων κατοίκων στα σχέδια των περιφερειών. Διότι, όπως ξέρετε κύριε Κεγκέρογλου, εάν ζητήσουν οι δήμοι και οι περιφέρειες το κάνουν αποδεκτό, αυτόματα εντάσσονται στα επιχειρησιακά τους προγράμματα και στους προϋπολογισμούς τους, γιατί τα χρήματα τα έχουν οι δεκατρείς περιφέρειες και όχι η Κυβέρνηση. Εμείς το μόνο που κάναμε ήταν να ενθαρρύνουμε συνέχεια τις περιφέρειες -με εξαντλητικό διάλογο- επιτέλους να ενσωματώσουν αυτήν την πολιτική.

Ήδη, λοιπόν, υπάρχουν δεκατρείς δήμοι.

Στη δευτερολογία μου θα σας πω τι άλλα, πολύ σημαντικά μπορούμε να κάνουμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ, κύριε Πρόεδρε, χαίρομαι, που η κ. Φωτίου χρησιμοποίησε την ίδια επιχειρηματολογία, που χρησιμοποιούσε η προηγούμενη κυβέρνηση όταν παρουσίαζε πλεόνασμα το 2013 και το 2014. Αυτό είναι μια εξέλιξη. Μπορεί να είναι και μια εξέλιξη, που θα οδηγήσει σε κάποια συνεννόηση. Όμως, το θέμα δεν είναι να επαίρεται κανείς για τα νούμερα.

Η προηγούμενη, λοιπόν, κυβέρνηση είχε δώσει 500 εκατομμύρια από εκείνο το πλεόνασμα, με συγκεκριμένο τρόπο -καλό, κακό, τα έδωσε-, σε φτωχές οικογένειες.

Μπορείτε στη δευτερολογία σας να μας πείτε από τα 1,2 δισεκατομμύρια, που μας είπατε, πόσα θα δώσετε και με ποια προγράμματα. Εγώ δεν άσκησα κριτική. Εσείς βγήκατε και βγάλατε λόγο για τα επιτεύγματά σας στα νούμερα.

Πάμε τώρα στο θέμα. Το Υπουργείο με δελτίο Τύπου -εκτός αν κάνω λάθος και ήταν δηλώσεις, οι οποίες παρερμηνεύτηκαν- αναφέρεται σε δημιουργία κέντρων κοινότητας στους διακόσιους πενήντα μεγαλύτερους δήμους με κατοίκους άνω των δέκα χιλιάδων. Είναι αλήθεια αυτό; Είναι.

Με βάση, λοιπόν, αυτό, θεωρώ ότι το Υπουργείο πρέπει να ξεκινάει από τους μικρούς δήμους και ιδιαίτερα τους ορεινούς και τους νησιωτικούς που πρέπει να στηριχθούν. Και είναι ευτύχημα, που είναι εδώ και ο αρμόδιος Υπουργός για τη νησιωτική πολιτική και ο κύριος Πρόεδρος, που είναι από τη Δωδεκάνησο. Έρχονται στην Επιτροπή Νησιωτικών Περιοχών από τους μικρούς δήμους και ξέρετε τι μας λένε;

Θα σας πω τι μας είπε χαρακτηριστικά η Δήμαρχος Κάσου: «Παρέλαβα. Είκοσι δύο οργανικές θέσεις προβλέπονται. Είναι ένας υπάλληλος. Και κάνω τον ληξίαρχο, κάνω τον υδραυλικό, τον διοικητικό υπάλληλο και όλα τα σχετικά.» Οι μικροί δήμοι έχουν τεράστιο πρόβλημα. Και δεν αναφέρομαι σε έναν δήμο του Ηρακλείου, τη Βιάννο ας πούμε, που έχει οδική σύνδεση, αλλά αναφέρομαι στα νησιά. Είναι τόσο δύσκολο να κατανοήσουμε ότι πρέπει να υπάρξει ένα σημείο επαφής για το αντίστοιχο πρόγραμμα; Θα είναι καλύτερο και για το πρόγραμμα.

Άρα, λοιπόν, το αίτημά μου είναι το εξής: Θα σας αναφέρω -είναι και ο Πρόεδρος εδώ που τα ξέρει καλά- κάποιους δήμους: Κάρπαθος, Κάσος, Χάλκη, Τήλος, Σύμη, Τήνος, Νίσυρος, Αγαθονήσι, Λειψοί, Αστυπάλαια, Πάτμος, Λέρος. Είναι μόνο από τον δικό σας νομό, κύριε Πρόεδρε, από την Περιφερειακή Ενότητα Δωδεκανήσου. Αυτοί οι δήμοι, για να μπορέσουμε να στηρίξουμε τους κατοίκους, που ανήκουν σε αυτές τις ομάδες, θα πρέπει να ενισχυθούν με δύο πρόσωπα, όπως ακριβώς και οι άλλοι δήμοι που στελεχώνονται με βάση το πρόγραμμα των κέντρων κοινοτήτων.

Άρα, όχι όποιες περιφέρειες θέλουν να εντάξουν κ.λπ.. Εμείς αποκεντρώσαμε το 20% των πόρων στις περιφέρειες. Συνεχίζετε -πολύ σωστά- την υλοποίηση των προγραμμάτων μέσα από αυτά τα χρήματα, στην ίδια κατεύθυνση,. Όμως, δεν θα τους αφήσουμε την ευχέρεια αν θέλουν να βάλουν την Κάσο. Με συγχωρείτε. Θα πρέπει υποχρεωτικά δύο άτομα να είναι στο Κέντρο Κοινότητας Κάσου για να στηρίξουν εκεί τους ανθρώπους.

Άρα, τι ζητάω εγώ; Αν το θέμα των χιλίων τετρακοσίων, που έχετε ανακοινώσει, αφορά τους διακόσιους πενήντα δήμους, δηλαδή, από δέκα χιλιάδες και πάνω, προσθέστε άλλους εκατόν πενήντα -αυτή είναι όλη η ιστορία- δηλαδή, χίλιοι πεντακόσιοι πενήντα, ούτως ώστε δύο εργαζόμενοι να υπάρχουν σε κάθε δήμο, που θα είναι και το σημείο επαφής, ανεξάρτητα αν υλοποιήσουν ή όχι οι ίδιοι ή ο διπλανός δήμος το πρόγραμμα, που θα καλύπτει τους ανθρώπους στην περιοχή. Θα είναι πολλαπλάσια η αξία και η σημασία τους, ιδιαίτερα σε αυτές τις απομακρυσμένες περιοχές, στα νησιά, στις ορεινές περιοχές.

Είναι γνωστό, πλέον, ότι όποτε παίρνουμε αποφάσεις, πρέπει να λαμβάνουμε ιδιαίτερη μέριμνα για τα νησιά και τις ορεινές περιοχές, όπως επιτάσσει το Σύνταγμα. Βεβαίως, ακόμα και να μην το έλεγε το Σύνταγμα, είναι η ορθή λογική.

Ας ξεκινήσουμε, λοιπόν, από αυτούς τους δήμους και μην το αφήσετε στην ευχέρεια των περιφερειών, εάν θέλουν ή όχι. Να είναι μια κατεύθυνση, η οποία θα διασφαλιστεί και με την αύξηση κατά εκατόν πενήντα των ανθρώπων, που θα εργαστούν σε αυτό το πρόγραμμα.

Αυτός είναι ο σκοπός της ερώτησης και το θέμα του πλεονάσματος ήρθε ως παρεμπίπτων θέμα, επειδή το αναφέρατε. Αν είστε έτοιμη να μας πείτε, βέβαια, πόσα χρήματα θα χρησιμοποιηθούν, θα είναι καλό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Κεγκέρογλου.

Επειδή αναφερθήκατε στο Προεδρείο, πρέπει να σας πω ότι, όπως ξέρετε, το Σύνταγμα στο άρθρο 101, παράγραφος 4, ρητά λέει ότι ο κοινός νομοθέτης και η διοίκηση, όταν δρουν κανονιστικά, υποχρεούνται να λαμβάνουν υπ’ όψιν τις ιδιαίτερες συνθήκες των νησιωτικών και ορεινών περιοχών, μεριμνώντας σχετικά.

Αυτό το άρθρο δεν το επικαλείται, δυστυχώς, ούτε η τοπική αυτοδιοίκηση, γιατί προσπαθούν μέσω των Βουλευτών -την οποιαδήποτε κυβέρνηση, τη σημερινή ή την προηγούμενη- να φέρουν τα αιτήματά τους.

Εδώ το άρθρο λέει ότι υποχρεούνται να λαμβάνουν μέριμνα. Υπό το πνεύμα, λοιπόν, αυτό -και επικαλούμαι αυτό για να απευθυνθώ στην κ. Φωτίου- καλό είναι σε κάθε νόμο που αναφέρεται σε δέκα χιλιάδες κατοίκους, να εξαιρούνται οι νησιωτικές περιοχές ή να υπάρχει κάποιο όριο χαμηλότερο από τις δέκα χιλιάδες. Τότε είναι και σύμφωνα με το Σύνταγμα, αν έλεγε, για παράδειγμα, έναν αριθμό χαμηλότερο από δέκα χιλιάδες.

Οπότε, μέσα σε αυτό πλαίσιο -το αντιλαμβάνεστε, κυρία Φωτίου- μπορείτε να λειτουργήσετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Βεβαίως, βεβαίως. Θα απαντήσω, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, φαίνεται ότι και εσείς δεν με ακούσατε. Δεν υπήρξε πουθενά, σε κανένα νομοθετικό πλαίσιο, αποκλεισμός, δεν υπήρξε πουθενά διάταξη που να λέει ότι δεν θα ληφθούν υπ’ όψιν, δεν θα κάνουμε Κέντρα Κοινότητας στους δήμους κάτω των δέκα χιλιάδων κατοίκων. Αλίμονο. Είπα ξανά -αλλά στον Βουλευτή Ηρακλείου αρέσει να μην ακούει αυτό που λέω- ότι προσπαθήσαμε με κάθε τρόπο -της πειθούς, γιατί δεν έχουμε άλλον τρόπο για τους περιφερειάρχες, δεν είναι του ΣΥΡΙΖΑ οι περιφερειάρχες- να τους πείσουμε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τους διακόσιους πενήντα εγώ τους είπα; Ανακοινώσατε διακόσιους πενήντα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι κύριε Κεγκέρογλου. Τα μπερδέψατε. Αυτό που κάναμε ήταν να τους πείσουμε να κάνουν Κέντρα Κοινότητας. Ήθελαν να κάνουν εβδομήντα στους τρακόσιους είκοσι τρεις δήμους. Αυτό έγινε με πολύ κόπο. Και οι περιφέρειες είπαν, τουλάχιστον να διασφαλίσουμε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εμείς σας υποσχόμαστε ότι θα σας κάνουμε διακόσια πενήντα τέσσερα…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Υπουργέ…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Οι περιφέρειες είπαν. Δεν υπάρχει τίποτα από όλα αυτά που λέτε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Που είναι προαιρετικό;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Καθίστε, όμως! Θα ακούσει ο ελληνικός λαός και την αλήθεια. Δεν θα ακούσει τη δική σας αλήθεια!

Εδώ έχουμε, ως Κυβέρνηση, «σκοτωθεί» για να καταφέρουμε να κάνουμε αυτόν τον θεσμό, θα μας ζητήσετε και τα ρέστα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σοβαρά το λέτε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Από εκεί που όλα τα προηγούμενα ΕΣΠΑ τα κάνατε κομμένα και ραμμένα στις πελατειακές σας σχέσεις, θα μας ζητήσετε τα ρέστα που προσπαθούμε να κάνουμε έναν θεσμό σε όλη την Ελλάδα;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι είναι αυτά που λέτε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα μας ζητήσετε τα ρέστα επειδή καταφέραμε ακόμα και να ενταχθούν δεκαοκτώ δήμοι μέχρι στιγμής;

Και τώρα είμαστε στη διαδικασία, κύριε Πρόεδρε, όπου βγάζουμε την πρόσκληση για τις περιφέρειες. Είναι έτοιμη η πρόσκληση.

Τη Δευτέρα έχουμε μεγάλη σύσκεψη στο Υπουργείο με όλους τους περιφερειάρχες και με όλα τα προεδρεία των ΠΕΔΑ, των περιφερειών, για να είναι όλοι ενήμεροι με ποιο τρόπο θα κάνουν την αίτηση, με ποιο τρόπο θα κάνουν την πρόσκληση. Τους κάνουμε ειδικό οδηγό. Τους τον έχουμε έτοιμο. Κανείς δεν θα τα κάνει μόνος του, με τους συμβούλους του, ώστε να το παίρνει εκείνος και ο άλλος δήμος να αποκλείεται. Κανείς! Θα τους κατοχυρώσουμε όλους. Μέχρι να τους φτιάξουμε και τα τεχνικά δελτία προτιθέμεθα, ώστε όλοι οι δήμοι ισότιμα να μπορούν.

Γι’ αυτό καλούμε ξανά, αυτήν τη στιγμή, κύριε Πρόεδρε, τις περιφέρειες να εντάξουν στους προϋπολογισμούς τους όλους τους μικρούς δήμους και κυρίως της νησιωτικής Ελλάδας, όπως τους έχουμε πει επανειλημμένως ή να πάρουν στο δικό τους δήμο έναν ακόμη άνθρωπο και να τον αποσπάσουν στον μικρό δήμο, στον όμορο δήμο, ώστε εκεί να λειτουργεί. Και αυτό το έχουμε κάνει. Αν είναι στην ηπειρωτική Ελλάδα, μπορεί με κινητές μονάδες ή με αποσπασμένο υπάλληλο.

Όλα αυτά τα γνωρίζουν και οι περιφέρειες και οι δήμοι, διότι πρώτη φορά γίνεται το ΕΣΠΑ με τέτοια διαφάνεια.

Όσον αφορά στα χρήματα και το πρωτογενές πλεόνασμα, έχω να πω τα εξής: Αυτήν τη στιγμή η Κυβέρνηση για το πιλοτικό πρόγραμμα του ελάχιστου εγγυημένου εισοδήματος ή όπως το λέμε εμείς «κοινωνικό εισόδημα αλληλεγγύης» το οποίο θα ανοίξει και το οποίο θα αφορά σε εβδομήντα χιλιάδες ανθρώπους σε τριάντα δήμους, έχει ήδη εγγράψει 80 εκατομμύρια ευρώ συν τα 20 εκατομμύρια ευρώ που προϋπήρχαν για την ένταξη στον πυλώνα ΙΙΙ. Παράλληλα, θα ανοίξει για τους υπόλοιπους δήμους ξανά η εφαρμογή του νόμου για την ανθρωπιστική κρίση, ώστε όλη η χώρα να είναι καλυμμένη με ένα πρώτο πλάνο για το 2016.

Το 2017 η Κυβέρνηση αυτή θα βάλει 900 εκατομμύρια για την εφαρμογή του «κοινωνικού εισοδήματος αλληλεγγύης» σε όλη τη χώρα.

Όλα τα άλλα μπορεί να είναι ευχάριστα πράγματα για αντιπολίτευση, αλλά τελικά το ποιος νοιάζεται πραγματικά για τα αδύναμα στρώματα της χώρας κι αυτά που χτυπήθηκαν από την κρίση την οποία εσείς δημιουργήσατε με τις λάθος πολιτικές σας, φέρνοντας εδώ ένα μνημόνιο πρώτο και ένα μνημόνιο δεύτερο, τα οποία μας κατέστρεψαν, σήμερα το ξέρει ο ελληνικός λαός πάρα πολύ καλά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και ένα μνημόνιο τρίτο καταστροφικό.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θέλετε να το συνεχίσουμε; Μπορούμε. Αν έχει το ελευθέρας ο κ. Κεγκέρογλου….

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σου κάνω μία ερώτηση κανονική και απαντάς να μην πω πως.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, σύμφωνα με τον Κανονισμό, σταματάμε εδώ.

Επειδή απευθυνθήκατε, κυρία Υπουργέ, και σε μένα, σας απαντώ ότι σας παρακολούθησα με προσοχή και ούτε καταλόγισα -προς θεού- σε εσάς πρόθεση.

Εκείνο, όμως, που είπα -όπως είπατε κι εσείς, «η περιφέρεια μπορεί να κάνει αυτό κι αυτό»- είναι αντί ο νόμος να λέει δέκα χιλιάδες, να λέει λίγο πιο κάτω, για να μη δίνει…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν λέει ο νόμος, δεν υπάρχει νόμος…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι ανακοίνωση του Υπουργείου.

**ΠΡΟΕΔΡΕΥΩΝ (Δημήτριος Κρεμαστινός):** Ανακοίνωση. Ωραία.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν υπάρχει νόμος. Τρεις φορές το απάντησα. Αυτό δεν καταλάβατε. Διότι όταν ακούτε τον κ. Κεγκέρολγου…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είπα εγώ ότι το λέει ο νόμος;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** ...είναι πιο πειστικός. Πιστεύει ότι υπάρχει δόλος. Δεν υπάρχει…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρία Φωτίου, επειδή το έχετε παραξηλώσει με τα ψέματα, εγώ δεν είπα ότι ο νόμος το λέει, διότι τον νόμο τον ψηφίσαμε κι εμείς.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ! Παρακαλώ! Να σταματήσουμε εδώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είπα εγώ ότι το λέει ο νόμος;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μη φωνάζεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τον νόμο τον ψηφίσαμε κι εμείς.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, να σταματήσουμε εδώ. Κύριε Κεγκέρογλου…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μη μου κάνεις εμένα νταϊλίκια. Εμένα μη μου κάνεις νταϊλίκια.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τον ψηφίσαμε κι εμείς. Εντάξει; Δεν είπαμε ότι ο νόμος το αναφέρει.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κεγκέρογλου και κυρία Υπουργέ, σταματήστε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είπα ότι είναι ανακοίνωση του Υπουργείου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό δεν είναι κοινοβουλευτικός λόγος.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Βεβαίως…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Επόμενη είναι η δωδέκατη με αριθμό 749/5-4-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Ακαδημίας Λιμενικού Σώματος.

Κύριε Κούζηλε, παρακαλώ, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Κύριε Πρόεδρε, αν αυτό γινόταν με τη Χρυσή Αυγή, θα είχε έρθει μέσα το μισό φρουραρχείο να μας βγάλει.

**ΓΕΩΡΓΙΟΣ ΓΕΡΜΕΝΗΣ:** Κύριε Πρόεδρε, αν αυτό το έκανε κάποιος από τη Χρυσή Αυγή θα έλεγαν ότι κάνουμε πραξικόπημα στη δημοκρατία.

**ΠΡΟΕΔΡΕΥΩΝ (Δημήτριος Κρεμαστινός):** Δεν νομίζω ότι εγώ, ως Προεδρεύων, έκανα ποτέ τέτοιο σχόλιο για σας. Έτσι δεν είναι;

**ΝΙΚΟΛΑΟΣ ΚΟΥΖΗΛΟΣ:** Το έχουν κάνει άλλοι.

**ΠΡΟΕΔΡΕΥΩΝ (Δημήτριος Κρεμαστινός):** Μιλάτε σε μένα, όμως, τώρα.

Παρακαλώ, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Κύριε Πρόεδρε, κύριε Υπουργέ, το Λιμενικό Σώμα συνεχίζει να αντιμετωπίζει σοβαρά προβλήματα υποστελέχωσης. Θα συντελούσε προς τη σωστή κατεύθυνση η δημιουργία Ακαδημίας Λιμενικού Σώματος στο πλαίσιο της λειτουργίας των παραγωγικών σχολών των Ενόπλων Δυνάμεων ή της Ελληνικής Αστυνομίας.

Η Ακαδημία Λιμενικού Σώματος, το οποίο είναι πάγιο αίτημα των ενώσεων και όλων των στελεχών του Λιμενικού Σώματος, πάντα βρισκόταν στον σχεδιασμό της εκάστοτε ηγεσίας του Υπουργείου. Να σας θυμίσω χαρακτηριστικά επί Νέας Δημοκρατίας τον κ. Βαρβιτσιώτη που έλεγε, «Έχουμε ενημερωθεί και θα το εξετάσουμε το θέμα, θα το δούμε» και δεν έγινε απολύτως τίποτα. Και εσείς προσωπικά πριν από λίγες μέρες ενημερωθήκατε από την ΠΕΑΛΣ και δεσμευτήκατε για τη δημιουργία της Ακαδημίας Λιμενικού Σώματος και για όλα τα θέματα εκπαίδευσης και μετεκπαίδευσης που έχουν σχέση με το Λιμενικό Σώμα

Η εισαγωγή υποψηφίων στην ακαδημία θα πραγματοποιείται αποκλειστικά μέσω πανελληνίων εξετάσεων με στόχο την πλήρη διαφάνεια στις προσλήψεις και τη θεσμική κατοχύρωση της ενίσχυσης του Λιμενικού Σώματος με προσωπικό ανά έτος.

Θα ήθελα εδώ να θυμίσουμε -το γνωρίζετε πολύ καλά- ότι είχατε κάνει μία ερώτηση πάνω σε αυτό το θέμα -και γι’ αυτό υπάρχει αυτή η επίκαιρη ερώτηση, επειδή υπάρχει και η δέσμευσή σας αυτήν τη στιγμή στην ΠΕΑΛΣ- στο Υπουργείο Ναυτιλίας τον Οκτώβριο του 2013, επί υπουργίας Μιλτιάδη Βαρβιτσιώτη, για τις προσλήψεις στο Λιμενικό Σώμα. Τότε μιλούσατε για παντελή έλλειψη αντικειμενικότητας και αξιοκρατίας. Και τότε είχατε κατηγορήσει και μιλούσατε, φωνάζατε, λέγατε ως ΣΥΡΙΖΑ για τις προσλήψεις που γίνονται στο Λιμενικό Σώμα.

Νομίζω ότι αυτήν τη στιγμή ήρθε η ώρα να το λύσετε αυτό το πρόβλημα. Και το ερώτημα είναι πολύ απλό: Πότε και πού;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Προτού σας δώσω τον λόγο, κύριε Υπουργέ, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το 2ο ιδιωτικό γυμνάσιο «Μαντουλίδη» Θεσσαλονίκης.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Θα μου επιτρέψετε, πριν απαντήσω στην ερώτηση του Βουλευτή, να κάνω ένα σχόλιο. Πριν από λίγο, η Βουλή, έστω στην περιορισμένη παρουσία Βουλευτών, έζησε ένα επεισόδιο το οποίο την προσβάλει βαθύτατα, μία καφενειακής έμπνευσης συμπεριφορά Βουλευτή υποτίθεται για να ελέγξει την Κυβέρνηση. Θα έπρεπε να αποβληθεί ο Βουλευτής από την Αίθουσα. Όλοι ξεπερνάμε κάποια στιγμή το πλαίσιο από εκνευρισμό. Μπορεί να συμβεί αυτό. Δεν είμαι δικαστής. Όμως, το να φύγει από τη θέση του και να έρθει να υβρίζει την Υπουργό μπροστά σας, αυτό είναι απαράδεκτο. Έπρεπε να διατάξετε την αποβολή του από την Αίθουσα!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δρίτσα, θα σας διακόψω, με συγχωρείτε.

Εγώ σταμάτησα τη συνεδρίαση εκείνη τη στιγμή, έδωσα τον λόγο στον ερωτώντα Βουλευτή και προχώρησα τη συνεδρίαση. Από εκεί και πέρα η συζήτηση διεξήχθη, πια, προσωπικά. Στα Πρακτικά της Βουλής δεν γράφτηκε τίποτα. Δεν μπορώ εγώ να είμαι ο αστυφύλακας των Βουλευτών. Το αντιλαμβάνεστε!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Προφανώς, κύριε Πρόεδρε, η ευθύνη είναι του Βουλευτή.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αν υπήρχε συνεδρίαση και η ευθύνη δική μου. Εγώ προχώρησα τη συνεδρίαση. Αν υπήρχε συνεδρίαση, τότε η ευθύνη θα ήταν δική μου που δεν έκανα ό,τι λέτε εσείς.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, προφανώς η ευθύνη είναι του Βουλευτή. Το κατανοώ.

**ΠΡΟΕΔΡΕΥΩΝ (Δημήτριος Κρεμαστινός):** Αλλά τη συζήτηση μεταξύ Βουλευτών ή Υπουργών δεν μπορώ εγώ να την αστυνομεύσω. Το αντιλαμβάνεστε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Προφανώς, η ευθύνη είναι του Βουλευτή και κατανοώ και την επιείκειά σας και την προσπάθεια να καταλαγιάσετε τα πράγματα, αλλά επισημαίνω ότι αυτή η συμπεριφορά, σύμφωνα με τον Κανονισμό της Βουλής, ένα προβλέπει: Αποβολή άμεση από την Αίθουσα. Αυτό δεν είναι προσωπική αιχμή σε εσάς. Το λέω, όμως, για να έχουμε επίγνωση της τάξης μεγέθους της συμπεριφοράς του Βουλευτή και του περιεχομένου της.

Από εκεί και πέρα, επειδή αναφέρθηκε και το όνομά μου στη συζήτηση, η Υπουργός κ. Φωτίου, έδωσε επαρκέστατες απαντήσεις, όμως, με την ευκαιρία -και σωστά αναφερθήκατε κι εσείς στη συνταγματική πρόβλεψη για τη νησιωτικότητα και για τις ορεινές περιοχές- είμαστε σε καλό δρόμο, επιτέλους, να εφαρμοστεί η ρήτρα νησιωτικότητας. Και με τις πρωτοβουλίες της Γενικής Γραμματείας Αιγαίου και του κ. Γιαννέλη και του Υπουργείου κι εμένα προσωπικά, αλλά και με πρωτοβουλία του Προέδρου της Βουλής, του κ. Βούτση, και του Προεδρείου, είμαστε σε καλό δρόμο για να υπάρξουν πλέον οι επαρκείς μηχανισμοί και οι διαδικασίες ώστε η ρήτρα νησιωτικότητας και η ρήτρα για τις ορεινές περιοχές στο νομοθετικό έργο να είναι πια μία πραγματικότητα ενταγμένη στην καθημερινή λειτουργία του Κοινοβουλίου.

Ελπίζω το επόμενο διάστημα να επιταχυνθεί η δρομολόγησή του, γιατί ήδη έχει δρομολογηθεί όπως θα έπρεπε να είχε γίνει πολύ καιρό πριν.

Μπαίνω, τώρα, στο θέμα, στην ερώτησης.

Όντως, αυτή η ερώτηση δεν έχει στοιχεία επικαιρότητας, κατά την έννοια του Κανονισμού της Βουλής. Όμως, εγώ –άλλωστε, υπήρχε και προηγούμενη ερώτηση, απλή, στην οποία έχω απαντήσει για το ίδιο θέμα- θα την αντιμετωπίσω -και την αντιμετωπίζουμε στο Υπουργείο- ως ζήτημα διαρκούς επικαιρότητας.

Διότι, πράγματι, το θέμα αυτό απασχολεί το Υπουργείο επισήμως από το 2003 και έχουν κατά καιρούς εξεταστεί διάφορες προτάσεις. Δεν μπορώ να απαντήσω γιατί στο παρελθόν άλλες κυβερνήσεις δεν το προχώρησαν.

Εν πάση περιπτώσει, όμως, από την δική μας πλευρά, από την πλευρά του ΣΥΡΙΖΑ, είναι προγραμματική δέσμευση η ίδρυση Ακαδημίας και η διενέργεια εξετάσεων εισαγωγής στις παραγωγικές σχολές του Λιμενικού Σώματος μέσω πανελλαδικών εξετάσεων. Είναι προγραμματική δέσμευση. Είναι δέσμευση των προγραμματικών δηλώσεων στη Βουλή και δεν το ξεχάσαμε, το προχωρήσαμε από την πρώτη στιγμή και είμαστε σε διαδικασία.

Η υποστελέχωση που αναφέρατε στην ερώτηση δεν συνδέεται με αυτό το θέμα. Η υποστελέχωση αφορά στη συρρίκνωση των οργανικών θέσεων που επιβλήθηκε από την προηγούμενη κυβέρνηση ΠΑΣΟΚ και Νέα Δημοκρατίας με την οριζόντια μείωση των οργανικών θέσεων σε όλα τα Υπουργεία και στα Σώματα Ασφαλείας και στο Λιμενικό Σώμα, όπου από δέκα χιλιάδες εκατόν πενήντα έξι που ήταν οι οργανικές θέσεις στο Λιμενικό Σώμα περιορίστηκαν, περίπου, στις οκτώ χιλιάδες μετά τις 26-11-2013. Ήταν η απόφαση του Κυβερνητικού Συμβουλίου Μεταρρύθμισης.

Εμείς προσπαθούμε συστηματικά -και το καταφέρνουμε- να καλύψουμε όλες τις κενές οργανικές θέσεις, έστω και του μειωμένου ορίου που έχει ορίσει αυτή η δυνατότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Γι’ αυτό προχωρήσαμε και μέσα από την εξυγίανση και την αποκατάσταση της δικαιοσύνης για εξετάσεις που έγιναν στο παρελθόν -και τις οποίες πραγματικά είχαμε κριτικάρει πολλές φορές- στην επαναφορά της δυνατότητας των ανθρώπων που ενώ είχαν υψηλή βαθμολογία στις εξετάσεις δεν είχαν εισαχθεί, τους επιλαχόντες δηλαδή.

Αυτήν τη στιγμή έχουμε εκατόν οκτώ σημαιοφόρους έτοιμους να αποφοιτήσουν τον Ιούνιο, εκατόν ογδόντα τέσσερις υπαξιωματικούς, επίσης, έτοιμους να αποφοιτήσουν. Είναι σε εξέλιξη, στην τελική φάση, ο διαγωνισμός για σαράντα εννέα λιμενοφύλακες, που πρώτη φορά έχει γίνει τέτοιος διαγωνισμός με τέτοιες προϋποθέσεις διαφάνειας και μέσω ΑΣΕΠ και με την παρουσία του ΑΣΕΠ.

Φυσικά, θα προχωρήσουμε στο 2016 και σε άλλους από διακόσιους ογδόντα έως τριακόσιους είκοσι νέους λιμενοφύλακες. Και αυτός θα είναι ένας διαγωνισμός απολύτως αξιοκρατικός και με τη μεγαλύτερη δυνατή εγγύηση της διαφάνειας.

Τώρα, επειδή εξάντλησα τον χρόνο, θα μπω σε λεπτομέρειες για τον προγραμματισμό μας για τις πανελλαδικές εξετάσεις και την ίδρυση της ακαδημίας στην δευτερολογία μου. Δηλώνω ευθύς εξαρχής ότι σε αυτήν την κατεύθυνση κινούμεθα σύμφωνα και με τις προγραμματικές μας δεσμεύσεις, αλλά και με τις ανάγκες γιατί είναι υπερώριμο ζήτημα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Κύριε Κούζηλε, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Να επανέλθω στο προηγούμενο θέμα,όπως αναφέρθηκε και ο κ. Δρίτσας, και να πω ότι την προηγούμενη εβδομάδα ψηφίστηκε ένας κανονισμός, πρέπει να υπάρχουν κάποιες κυρώσεις. Δηλαδή, μόνο για τους Βουλευτές της Χρυσής Αυγής; Απευθύνομαι και στο Προεδρείο, όχι προσωπικά σε εσάς, κύριε Κρεμαστινέ.

Και για να συνεχίσουμε, κύριε Δρίτσα, είναι επίκαιρη αυτήν τη στιγμή η Ακαδημία του Λιμενικού Σώματος για έναν λόγο: Γιατί στο θέμα της υποστελέχωσης που είπατε -όντως υπάρχει υποστελέχωση- εάν δούμε τις επτά χιλιάδες άτομα που είναι τα στελέχη του Λιμενικού Σώματος, πόσοι θα βγουν στη σύνταξη; Εάν δεν υπάρχουν προσλήψεις με τον τρόπο αυτό που έχουμε καταγγείλει και εμείς και εσείς θα υπάρχει πάλι πρόβλημα, ενώ η ακαδημία δίνει μία σταθερή ροή τουλάχιστον αξιωματικών - λιμενοφυλάκων.

Θα ήθελα να ρωτήσω τι γίνεται και με το θέμα της Σχολής Λιμενοφυλάκων στον Πειραιά. Από αυτά που διαβάζουμε έχει παραχωρηθεί στο ΤΑΙΠΕΔ από τις προηγούμενες κυβερνήσεις.

**ΘΕΟΔΩΡΟΣ ΔΡΙΤΣΑΣ** **(Υπουργός Ναυτιλίας και Νησιωτικής Πολιτικής):** Τι έχει παραχωρηθεί;

**ΝΙΚΟΛΑΟΣ ΚΟΥΖΗΛΟΣ:** Το κτήριο δεν ανήκει στο ΤΑΙΠΕΔ;

Δεν ισχύει αυτό, γιατί το είδα στο δελτίο Τύπου. Απλώς αν μπορείτε να το διευκρινίσετε, γιατί υπάρχει μεγάλη παραφιλολογία πάνω σε αυτό το θέμα.

Υποστελέχωση υπάρχει, γιατί μπορούμε να δούμε λιμεναρχεία -και μεγάλα λιμεναρχεία- με τρία άτομα μέσα. Μπορείτε να δείτε στο Λιμεναρχείο της Ελευσίνας αυτήν τη στιγμή πόσοι είναι στη βραδινή βάρδια. Δεν υπάρχουν πολλά άτομα αυτήν τη στιγμή στο Λιμενικό Σώμα. Αυτοί κάνουν και πάρα πολλά και τους αξίζουν πολλά συγχαρητήρια.

Είπατε για τον προηγούμενο νόμο. Μπορεί να αλλαχθεί. Και το ερώτημα –ρητορικό βέβαια αυτή τη στιγμή- είναι τι θέλουμε: Λιμενικό Σώμα ή Ακτοφυλακή; Νομίζω ότι σας το έχουν μεταφέρει πολλοί αυτό το πράγμα. Διότι μιλάμε για Λιμενικό Σώμα με επτά χιλιάδες ή για Ελληνική Ακτοφυλακή με δεκατέσσερις χιλιάδες, οργανική σύνθεση;

Και να σας διορθώσω λιγάκι, γιατί ο κ. Ανωμερίτης το 2002 είχε κάνει τα εγκαίνια στην Αλεξανδρούπολη. Εκεί είχε ανακοινώσει την Ακαδημία Λιμενικού Σώματος. Και μετά οι επόμενες κυβερνήσεις δεν έκαναν τίποτα. Παρέμενε στάσιμο. Στην κατοχή μου έχω δελτία τύπου των ομοσπονδιών από το 2008, το 2009. Είναι επίκαιρη –το τονίζω- γιατί υπάρχουν νέες προσλήψεις με το παλιό καθεστώς.

Η απάντησή σας σίγουρα είναι: Γιατί μέσω ΕΣΠΑ; Γιατί θα είναι πολύ χρονοβόρο. Αυτή τη στιγμή αντιμετωπίζουμε πολύ σοβαρά προβλήματα. Δεν θα έπρεπε, όμως, να υπάρχει μία πρόβλεψη; Βλέπαμε ότι υπάρχει ένα πρόβλημα. Μην ερχόμαστε τελευταία στιγμή να κάνουμε προσλήψεις και αναγκάζεστε να κάνετε αυτά που έκαναν οι προηγούμενοι.

Αυτά μέχρι στιγμής. Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κούζηλε, επειδή επανήλθατε στο θέμα, θα σας πω ότι κι εγώ προσωπικά και το Προεδρείο, όλοι οι Πρόεδροι, εφαρμόζουμε πιστά τον Κανονισμό. Εάν προσέξατε ζήτησε τον λόγο ξανά ο κ. Κεγκέρογλου.

**ΝΙΚΟΛΑΟΣ ΚΟΥΖΗΛΟΣ:** Το πρόσεξα πολύ καλά.

**ΠΡΟΕΔΡΕΥΩΝ (Δημήτριος Κρεμαστινός):** Δεν του τον έδωσα. Από εκεί και πέρα δεν γράφεται τίποτα στα Πρακτικά. Έδωσα τον λόγο σε εσάς να αρχίσετε αμέσως. Από εκεί και πέρα την οποιαδήποτε συζήτηση μεταξύ των Βουλευτών, ούτε την ακούει το Προεδρείο ούτε θέλει να μπαίνει σε συζητήσεις. Δεν υπήρχε, δηλαδή, θέμα διαδικασίας της Βουλής για να επέμβω.

**ΝΙΚΟΛΑΟΣ ΚΟΥΖΗΛΟΣ:** Κυρώσεις θα υπάρξουν; Κάποιες κυρώσεις βάσει του Κανονισμού;

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, ο Κανονισμός είναι πια θέμα προσωπικό, να καταγγείλουν στο Προεδρείο τι είπαν αυτοί οι δύο. Εγώ δεν άκουσα και καλά καλά, γιατί γινόταν φασαρία. Δεν ξέρω αν ακούσατε εσείς. Δεν υπήρχε μικρόφωνο, δεν υπήρχαν Πρακτικά. Από εκεί και πέρα πρέπει να γίνει αυτό που λέτε εσείς.

**ΝΙΚΟΛΑΟΣ ΚΟΥΖΗΛΟΣ:** Να εφαρμοστεί ο Κανονισμός δηλαδή.

**ΠΡΟΕΔΡΕΥΩΝ (Δημήτριος Κρεμαστινός):** Δεν έχει γίνει καταγγελία από κανέναν.

**ΝΙΚΟΛΑΟΣ ΚΟΥΖΗΛΟΣ:** Δηλαδή όλο αυτό τι ήταν;

**ΠΡΟΕΔΡΕΥΩΝ (Δημήτριος Κρεμαστινός):** Δεν είδαμε τίποτα. Εσείς ακούσατε; Εγώ δεν άκουσα. Εμείς ακούγαμε εδώ, γινόταν μια φασαρία, εγώ έδωσα τον λόγο σε εσάς και ο Υπουργός είπε αυτά που είπε και του απήντησα ότι αν ήταν στη διαδικασία της Βουλής, ασφαλώς κατά τον Κανονισμό θα είχα επέμβει. Είχε σταματήσει η διαδικασία της Βουλής, ο λόγος ήταν σε εσάς. Και τα Πρακτικά δεν γράφουν τίποτα. Καταλάβατε; Είναι ερμηνεία του Κανονισμού.

Τον λόγο έχει ο κύριος Υπουργός.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Είπα και πάλι ότι όντως κι εγώ αντιμετωπίζω την ερώτηση ως θέμα διαρκούς επικαιρότητας. Πραγματικά το Λιμενικό Σώμα, η Ελληνική Ακτοφυλακή, χρειάζεται επαρκέστερη στελέχωση από αυτήν που έχει συρρικνωθεί, με βάση τη διαδικασία που σας περιέγραψα, από την προηγούμενη κυβέρνηση, όπου μειώθηκε από τις δέκα χιλιάδες περίπου στις οχτώ χιλιάδες ο αριθμός των οργανικών θέσεων.

Παρ’ όλα αυτά, έμεναν κενές θέσεις και σε αυτό το συρρικνωμένο οργανόγραμμα. Κι εμείς βάλαμε αυτήν τη γρήγορη διαδικασία με τους επιλαχόντες. Και αυτή τη στιγμή, με βάση αυτές τις διαδικασίες που κινήσαμε, έχουμε πλησιάσει σε σημαντικό βαθμό την κάλυψη των κενών οργανικών θέσεων στο επίπεδο των αξιωματικών, των σημαιοφόρων και των υπαξιωματικών και μένουν κυρίως κενές θέσεις στους λιμενοφύλακες.

Από εκεί και πέρα το να αλλάξουμε το οργανόγραμμα και να αυξήσουμε τις προβλεπόμενες οργανικές θέσεις, είναι μέσα στις προθέσεις μας, αλλά αυτό έχει μεγαλύτερη δυσκολία. Δεν μπορεί να γίνει σήμερα. Ας γίνουν όλα τα άλλα και νομίζω ότι θα είμαστε σε πολύ καλό δρόμο.

Η διαδικασία για την ίδρυση Ακαδημίας είναι διαδικασία που την έχουμε ξεκινήσει. Μπορώ να σας βεβαιώσω κατ’ αρχάς ότι υπάρχει και σοβαρή διαδικασία για την εξεύρεση κατάλληλου χώρου.

Την ίδια στιγμή, το Υπουργείο έχει έτοιμο σχέδιο νόμου, κυρίως, για να ρυθμιστεί η εξέλιξη σε σχέση με τη Ρυθμιστική Αρχή Λιμένων και τη μετατροπή της σε Ανεξάρτητη Αρχή, όπως προβλέπεται, αλλά και την ίδρυση και λειτουργία της Δημόσιας Αρχής Λιμένων, που είναι απολύτως απαραίτητο νέο θεσμικό όργανο, για το οποίο είμαστε και σε αυτό στην τελική φάση της διαδικασίας.

Σε αυτό το σχέδιο νόμου έχουμε και μια σειρά άλλες διατάξεις για την επίλυση χρονιζόντων προβλημάτων και του Υπουργείου και του Λιμενικού Σώματος και της ναυτιλίας γενικότερα. Εκεί, προβλέπουμε –το σχετικό άρθρο είναι το 38- μεταρρύθμιση του συστήματος εκπαίδευσης στελεχών Λιμενικού Σώματος-Ελληνικής Ακτοφυλακής και ακριβώς, προβλέπουμε από τώρα, έστω κι αν θέλει κάποιο χρόνιο για να οργανωθεί το όλο σύστημα, τη θεσμοθέτηση της εισαγωγής των στελεχών του Λιμενικού Σώματος στις σχολές, μέσω πανελλαδικών εξετάσεων, με την ένταξή τους δηλαδή στις διατάξεις του ν.1351/1993, όπως ισχύει σήμερα. Αυτά είναι υλοποίηση δεσμεύσεων.

Σε κάθε περίπτωση, πρέπει να πω ότι οι παραγωγικές σχολές του Λιμενικού Σώματος, τόσο η Σχολή Σημαιοφόρων και η Σχολή Δοκίμων Υπαξιωματικών που στεγάζονται και λειτουργούν στη Σχολή Ναυτικών Δοκίμων, αλλά και η Σχολή Μονίμων Υπαξιωματικών του Πολεμικού Ναυτικού και η Σχολή του Λιμενικού Σώματος που λειτουργεί στις εγκαταστάσεις «Παλάσκα» στον Σκαραμαγκά, είναι ενταγμένες, σε συνεργασία με το γενικό Επιτελείο Ναυτικού, σε ένα πρόγραμμα ιδιαιτέρως αναβαθμισμένο.

Είναι σχολές που, παρά το γεγονός ότι για του σημαιοφόρους είναι δεκαπέντε μήνες, για τους υπαξιωματικούς εννέα, για τους λιμενοφύλακες λιγότερο, εντούτοις, η ποιότητα της παρεχομένης εκπαίδευσης είναι πολύ μελετημένη και διαρκώς αναβαθμίζεται.

Παρ’ όλα αυτά, έχει ήδη συσταθεί επιτροπή, με απόφαση του Αρχηγείου του Λιμενικού Σώματος, για την επικαιροποίηση όλων των αναγκών αναβάθμισης της παρεχομένης εκπαίδευσης. Σε αυτή την ομάδα εργασίας συμμετέχουν και οι εκπρόσωποι των ενώσεων και των αξιωματικών και των υπολοίπων στελεχών του Λιμενικού Σώματος και έχει ορίζοντα να ολοκληρώσει το έργο της μέχρι το τέλος του έτους.

Από αυτή την άποψη, με αυτά τα στοιχεία που σας δίνω, νομίζω πως είναι φανερό ότι, πράγματι, το Υπουργείο και το Αρχηγείο του Λιμενικού Σώματος έχουν θέσει σε προτεραιότητα τα ζητήματα αυτά και προχωρά με συστηματικούς ρυθμούς και με συστηματικό τρόπο.

Θέλω να πιστεύω ότι αυτό που ως ιδέα ή σχέδιο ξεκίνησε το 2003, τώρα μέσα σε πολύ σύντομο χρόνο, μέσα στο 2016, για πρώτη φορά μετά από πολλά χρόνια, θα είναι πραγματικότητα. Γιατί, για πρώτη φορά έχει γίνει τόσο σοβαρή δουλειά και στα θέματα της Ακαδημίας και στα θέματα των πανελλαδικών εξετάσεων και στα θέματα του επιπέδου και της ποιότητας της παρεχόμενης εκπαίδευσης.

Τελειώνω -και ευχαριστώ, κύριε Πρόεδρε, για την ανοχή σας- με τη Σχολή Λιμενοφυλάκων. Ναι, το τελικό σχέδιο του ΤΑΙΠΕΔ προέβλεπε ότι η Σχολή Λιμενοφυλάκων, όπως και πολλά άλλα, ακόμα και προβλήτες που χρησιμοποιεί το Λιμενικό Σώμα στο λιμάνι του Πειραιά, δεν εξαιρείται. Θα ήταν στην ανανεωμένη σύμβαση παραχώρησης προς τον Οργανισμό Λιμένα Πειραιά. Άρα, θα ήταν στην δικαιοδοσία του επενδυτή που θα έβγαινε από τον διαγωνισμό.

Αυτή ήταν η πρόθεση του ΤΑΙΠΕΔ και σε αυτό το σημείο, όπως και στην ακτογραμμή των Λιπασμάτων, όπως και σε πολλά άλλα σημεία. Πρόσφατα μου δόθηκε η ευκαιρία, σε συνέντευξη τύπου, να τα εκθέσω ένα προς ένα. Σε ασφυκτικό χρονικό πλαίσιο ετέθησαν αυτά μετά τις εκλογές του Σεπτεμβρίου. Το ΤΑΙΠΕΔ θεωρούσε τελική αυτή την πρόταση -διότι, άλλως «θα ετίθετο σε κίνδυνο ο διαγωνισμός»- ο οποίος ήταν μνημονιακή δέσμευση, σύμφωνα με τη συμφωνία του περσινού καλοκαιριού που έχει ψηφίσει η Βουλή.

Αυτήν την «τελική» κατά το ΤΑΙΠΕΔ πρόταση, η Κυβέρνηση, ο Πρωθυπουργός, το Υπουργείο Ναυτιλίας, οι συναρμόδιοι Υπουργοί, κάναμε μεγάλη προσπάθεια και τη βελτιώσαμε σε εξαιρετικά σημαντικά ζητήματα.

Και το Αρχηγείο του Λιμενικού Σώματος προς τιμή του με επαγγελματισμό και τεκμηρίωση έθεσε ζητήματα τα οποία δεν μπορούσαν παρά να γίνουν δεκτά τελικά, παρά το γεγονός ότι η αρχική θέση ήταν ότι οποιαδήποτε αλλαγή σε αυτό το κείμενο θα θέσει σε κίνδυνο τον διαγωνισμό. Ο διαγωνισμός δεν ετέθη σε κίνδυνο. Έγινε κανονικά και στις προθεσμίες που προβλεπόταν.

Έγιναν σημαντικότατες αλλαγές. Μεταξύ αυτών και αυτό που αφορά τη Σχολή Λιμενοφυλάκων. Θα σας πω και το «μυστικό». Η Σχολή Λιμενοφυλάκων δεν είχε μεταβιβαστεί ποτέ στον ΟΛΠ. Ήταν ούτως ή άλλως εκτός σύμβασης παραχώρησης. Αυτή ήταν τεκμηρίωση που την έκανε το Υπουργείο, ενώ το ΤΑΙΠΕΔ θεωρούσε ότι η Σχολή Λιμενοφυλάκων ήταν πάντα στον ΟΛΠ. Δεν ήταν ποτέ στον ΟΛΠ. Στην πραγματικότητα υπήρχε μια σύμβαση χρήσης, η οποία όμως δεν είχε το χαρακτήρα δικαιοδοσίας του ΟΛΠ πάνω στο κτήριο της Σχολής.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Και με την ομιλία του κυρίου Υπουργού ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 12.32΄ λύεται η συνεδρίαση για τη Δευτέρα 25 Απριλίου 2016 και ώρα 18.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**