(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΗ΄

Πέμπτη 23 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 8ο και 9ο Γυμνάσιο Ηλείου, σελ.   
3. Επί διαδικαστικού θέματος, σελ.   
4. Ανακοινώνεται ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 24 Ιουνίου 2016, σελ.   
4. Συζήτηση επικαίρων ερωτήσεων:  
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με την εξομοίωση των τρίτεκνων οικογενειών με τις πολύτεκνες, σελ.   
 ii. σχετικά με το κληροδότημα της Ιωάννας Κρίκκη στο Ορφανοτροφείο Λάρισας, σελ.   
 iii. σχετικά με τη μη συμπερίληψη της Σάμου στην πιλοτική φάση εφαρμογής του Κοινωνικού Εισοδήματος Αλληλεγγύης, σελ.   
 β) Προς τον Υπουργό Εσωτερικών και Διοικητικής Ανασυγκρότησης:  
 i. σχετικά με τα προβλήματα στους βρεφονηπιακούς και παιδικούς σταθμούς, σελ.   
 ii. σχετικά με τη λήψη μέτρων για τους διπλά εγκλωβισμένους πρόσφυγες και μετανάστες στα hotspots των νησιών του Αιγαίου, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου, καταθέτει την Έκθεσή της στο σχέδιο νόμου του Υπουργείου Οικονομίας, Ανάπτυξης και Τουρισμού «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (E.E.L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (E.E.L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις αρμοδιότητας Υπουργείου Οικονομίας, Ανάπτυξης και Τουρισμού.», σελ.

ΠΡΟΕΔΡΕΥΩΝ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΟΥΡΑΚΗΣ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
  
Β. Συζήτηση επικαίρων ερωτήσεων:  
ΚΟΥΡΟΥΜΠΛΗΣ Π. , σελ.  
ΜΙΧΕΛΗΣ Α. , σελ.  
ΜΟΥΖΑΛΑΣ Γ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΕΒΑΣΤΑΚΗΣ Δ. , σελ.  
ΣΥΝΤΥΧΑΚΗΣ Ε. , σελ.  
ΤΑΣΣΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΗ΄

Πέμπτη 23 Ιουνίου 2016

Αθήνα, σήμερα στις 23 Ιουνίου 2016, ημέρα Πέμπτη και ώρα 09.40΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ.**

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-6-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΖ΄ συνεδριάσεώς του, της Τετάρτης 22 Ιουνίου 2016, σε ό,τι αφορά την ψήφιση στο σύνολο των σχεδίων νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας σχετικά με συνεργασία στον τομέα αμυντικού υλικού».

«Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας και Νοτιοανατολικής Ευρώπης (SEDM) και άλλες διατάξεις».

«Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ATHENA όσον αφορά στις υπηρεσίες μετακινήσεων και μεταφορών οι οποίες παρέχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)».)

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 24 Ιουνίου 2016.

Α.ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1016/21-6-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Εσωτερικών και Διοικητικής Ανασυγκρότησης, σχετικά με την ανάγκη άμεσης αντιμετώπισης του προβλήματος υδροδότησης του Αιτωλικού Αιτωλοακαρνανίας.

2. Η με αριθμό 1019/21-6-2016 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Οικονομικών, σχετικά με την τροποποίηση του άρθρου 236 του ν.4389/2016 για την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων για τη διετία 2017-2018.

3. Η με αριθμό 1012/17-6-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων,σχετικά με την απώλεια επιδότησης των νέων αγροτών και των ενοικιαστών αγροτικής γης.

4. Η με αριθμό 1008/15-6-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ακύρωση των διατάξεων που καταργούν το ΕΚΑΣ και επιφέρουν απώλειες στο εισόδημα χιλιάδων συνταξιούχων.

5. Η με αριθμό 1011/17-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με τον κίνδυνο παραγραφής δώδεκα χιλιάδων υποθέσεων μεγάλης φοροδιαφυγής.

6. Η με αριθμό 1015/17-6-2016 επίκαιρη ερώτηση του Βουλευτή Λαρίσης της Ένωσης Κεντρώων κ. Γεωργίου Κατσιαντώνηπρος τον Υπουργό Οικονομικών,σχετικά με τις δηλώσεις του επικεφαλής του Eurogroup κ. Ντάϊσελμπλουμ περί μη βιωσιμότητας του ελληνικού προγράμματος.

Β.ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1020/21-6-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Ναυτιλίας και Νησιωτικής Πολιτικής,σχετικά με το περιστατικό με πρόσφυγες σε κρουαζιερόπλοιο στη Μυτιλήνη.

2. Η με αριθμό 1009/16-6-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υγείας,σχετικά με τις απολύσεις στελεχών του ΟΚΑΝΑ στην Πάτρα.

3. Η με αριθμό 1023/21-6-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τη λήψη μέτρων για την κάλυψη των αναγκών σε εκπαιδευτικούς για τη νέα σχολική χρονιά.

4. Η με αριθμό 1018/21-6-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας,σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις, που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά».

5. Η με αριθμό 1034/21-6-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο.

6. Η με αριθμό 942/3-6-2016 επίκαιρη ερώτηση του Βουλευτή Β΄ Θεσσαλονίκης της Νέας Δημοκρατίας κ. Σάββα Αναστασιάδη προς τον Υπουργό Ναυτιλίας και Νησιωτικής Πολιτικής,σχετικά με τις απεργιακές κινητοποιήσεις στο λιμάνι της Θεσσαλονίκης.

7. Η με αριθμό 994/14-6-2016 επίκαιρη ερώτηση του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Αγροτικής Ανάπτυξης και Τροφίμων,σχετικά με το «πακέτο Χατζηγάκη» και την απόφαση του Ευρωπαϊκού Δικαστηρίου περί ανάκτησης του ποσού των 327 εκατομμυρίων ευρώ ως παρανόμως καταβληθέντος σε Έλληνες αγρότες το 2008 και 2009.

8. Η με αριθμό 987/13-6-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ενδεχόμενο περικοπής του 60% της σύνταξης των αγροτών, σύμφωνα με το άρθρο 20 του νέου ασφαλιστικού νομοσχεδίου.

9. Η με αριθμό 991/13-6-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με την ανάγκη ενίσχυσης με προσωπικό της Α΄ Αστυνομικής Διεύθυνσης Δωδεκανήσου.

10. Η με αριθμό 1003/14-6-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας,σχετικά με τα λειτουργικά προβλήματα στο Αντικαρκινικό Νοσοκομείο «Μεταξά».

11. Η με αριθμό 996/14-6-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εξωτερικών, σχετικά με την ανάγνωση του Ευαγγελίου την ημέρα του Αγίου Πνεύματος στην Αγιά Σοφιά.

12. Η με αριθμό 967/7-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, σχετικά με τη απεργία των λιμενεργατών στον Οργανισμό Λιμένος Πειραιώς (ΟΛΠ).

13. Η με αριθμό 899/23-5-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

14. Η με αριθμό 708/28-3-2016 επίκαιρη ερώτηση του Βουλευτή Φθιώτιδος της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

15. Η με αριθμό 956/7-6-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με τη νέα καθυστέρηση στην κατασκευή του νέου αεροδρομίου στο Καστέλι Κρήτης.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5364/13-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Πολιτισμού και Αθλητισμού,σχετικά με το Αρχαιολογικό Μουσείο Μεσαράς.

2. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τέταρτη με αριθμό 985/13-6-2016 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εργασίας, ΚοινωνικήςΑσφάλισης και Κοινωνικής Αλληλεγγύης,σχετικά με την εξομοίωση των τρίτεκνων οικογενειών με τις πολύτεκνες.

Στην επίκαιρη αυτή ερώτηση θα απαντήσει η Αναπληρώτρια Υπουργός κ. Θεανώ Φωτίου.

Κύριε Παπαχριστόπουλε, έχετε τον λόγο για δυο λεπτά, για να αναπτύξετε την ερώτησή σας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Μπορεί, βέβαια, μια από τις πληγές του πλανήτη αυτήν τη στιγμή να είναι ο υπερπληθυσμός και συμφωνούμε όλοι σ’ αυτό, γιατί και στην Κίνα και στην Ινδία και στο Μπαγκλαντές και στην Αφρική υπάρχει υπερπληθυσμός, όπως και στις οικογένειες των τσιγγάνων, ωστόσο στη χώρα μας το ξέρουμε όλοι -δεν νομίζω ότι παραβιάζω ανοικτές πόρτες- ότι σε σαράντα χρόνια από τώρα, δηλαδή το 2060, θα είμαστε οχτώμισι εκατομμύρια και σε άλλα σαράντα χρόνια θα φτάσουμε γύρω στα επτά εκατομμύρια.

Ξέρουμε όλοι ότι η οικονομική κρίση σε έναν κόσμο που έχει μυαλό, που έχει σώας τα φρένας, σε έναν κόσμο που καταλαβαίνει τον κάνει να αυτοπεριορίζεται. Δηλαδή, ο κόσμος όχι μόνο δεν κάνει παιδιά αλλά δεν παντρεύεται καν. Και άμα σκεφθεί να παντρευτεί, κυρία Υπουργέ, αποφεύγει και τον θρησκευτικό γάμο, παρ’ ότι μπορεί να πιστεύει, γιατί έχει έξοδα ο θρησκευτικός γάμος και πάνε πιο πολύ στον πολιτικό γάμο και στο σύμφωνο συμβίωσης, για το οποίο κάποιοι μάλιστα μας καταλόγισαν ευθύνες, όταν το ψηφίσαμε, αν και πιστεύω ότι εξυπηρετεί πάρα πολύ κόσμο.

Όλα τα στατιστικά στοιχεία δείχνουν ότι οι γεννήσεις μειώνονται χρόνο με τον χρόνο. Δεν είμαι απ’ αυτούς που κάνω ερωτήσεις για την εκλογική μου περιφέρεια και δεν θα το δείτε ποτέ αυτό. Πιστεύω ότι το να κάνει ένα παιδί ένας, όχι δυο ή τρία, είναι ηρωισμός, αφού δηλαδή παντρευτεί και κάνει ένα παιδί, που δεν το κάνει ούτε αυτό.

Έχουμε, λοιπόν, αυτήν τη στιγμή κάπου διακόσιες χιλιάδες ανθρώπους που έχουν τρία παιδιά και νομίζω ότι είναι αυτονόητο και λογικό, παρ’ ότι περνάμε οικονομική κρίση, αλλά επειδή το δημογραφικό είναι μείζον πρόβλημα, αυτοί να εξομοιωθούν με τους πολύτεκνους.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Έχουν δεκατέσσερα αιτήματα. Δεν θέλω να τα απαριθμήσω ένα προς ένα, για να μη χάσουμε χρόνο, αλλά νομίζω ότι δικαιούνται να ζητούν ίση μεταχείριση με τους πολύτεκνους. Αυτό το νόημα έχει η σημερινή επίκαιρη ερώτηση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Παπαχριστόπουλε.

Θα απαντήσει, όπως είπαμε, η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου.

Κυρία Υπουργέ, έχετε τον λόγο για τρία λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όντως, κύριε Παπαχριστόπουλε, οι ερωτήσεις σας είναι ευρύτερου ενδιαφέροντος για όλη την ελληνική κοινωνία και όχι εστιασμένες σε εκλογική περιφέρεια, παρ’ όλο που είναι και αυτός ο ρόλος ενός Βουλευτή, να φέρνει στη Βουλή τα αιτήματα.

Όπως πολύ σωστά είπατε, το θέμα του αν κάνει ένας άνθρωπος ένα παιδί μέσα στην κρίση είναι πολύ μεγαλύτερο και πολύ σοβαρότερο από τα επιδόματα. Έχουμε στα χέρια μας μελέτες από μεγάλους διεθνείς οργανισμούς, που αποδεικνύουν ότι στο να κάνει μια οικογένεια ένα παιδί την σπρώχνει, όχι οι επιδοματικές ενισχύσεις, όπως αυτές που έγιναν όλα τα προηγούμενα χρόνια, αλλά η εξασφάλιση ότι το παιδί τους από την πρώτη στιγμή θα έχει δωρεάν υγεία, δωρεάν παιδεία, δωρεάν πρόσβαση σε παιδικούς σταθμούς κοκ., δηλαδή υπηρεσίες. Αυτό είναι που την αγχώνει περισσότερο από οτιδήποτε άλλο, δηλαδή, πώς θα επιβιώσει και θα αναπτυχθεί αυτό το παιδί σε συνθήκες, ιδιαίτερα σήμερα, κρίσης.

Επίσης, γνωρίζουμε αυτήν τη στιγμή ότι από τα επιδόματα που έχουμε παραλάβει και έδινε όλο το προηγούμενο διάστημα το κράτος και δίνουμε και εμείς βεβαίως, αυτήν τη στιγμή εισοδηματικά οι τρίτεκνες οικογένειες ωφελούνται κατά το 10% του εισοδήματός τους, ενώ οι πολύτεκνες κατά το 27%.

Τι σημαίνει αυτό, κύριε Παπαχριστόπουλε; Σημαίνει ότι οι τρίτεκνες οικογένειες είναι ισοκατανεμημένες μέσα στο μεγάλο διάστημα των εισοδηματικών κριτηρίων. Δηλαδή, ακολουθούν τον πληθυσμό, τόσο τοις εκατό στην ακραία φτώχεια, τόσο τοις εκατό στη φτώχεια κ.λπ., ενώ το μεγαλύτερο ποσοστό των πολύτεκνων οικογενειών εστιάζεται κυρίως στη φτώχεια. Αυτό είναι κάτι που αν θέλετε μας εντυπωσίασε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρωτού Υπουργού)

Τώρα, μετά από όλα αυτά που είπα, θέλω να αναφέρω ειδικά, ποια αιτήματα των τριτέκνων αφορούν το δικό μας Υπουργείο και ποια αφορούν άλλα Υπουργεία. Γιατί, όπως είπατε, τα αιτήματα των τριτέκνων είναι δεκατέσσερα, αλλά εγώ έχω μια λίστα εδώ μπροστά μου με είκοσι έξι παροχές, τις οποίες θα σας διαβάσω στη δευτερολογία μου, για να δείτε σε ποιες μετέχουν οι τρίτεκνοι ισοτίμως με τους πολύτεκνους και σε ποιες έχουν μια ελαφρώς διαφορετική μοριοδότηση.

Θα επανέλθω, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Υπουργό.

Θα ήθελα να πω για τον κ. Παπαχριστόπουλο, πριν του δώσω τον λόγο, σε όσους έχουν την απορία γιατί αναπτύσσει την ερώτησή του καθήμενος, ότι είναι επειδή υπάρχει ένα σοβαρό πρόβλημα υγείας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ζητώ συγγνώμη γι’ αυτό, έχω ένα πρόβλημα με το πόδι μου.

**ΠΡΟΕΔΡΕΥΩΝ (Αναστάσιος Κουράκης):** Ακριβώς γι’ αυτό, έχει ένα πρόβλημα με το πόδι του ουσιαστικό.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δική μου παράλειψη που δεν το είπα, κύριε Πρόεδρε. Ζητώ συγγνώμη γι’ αυτό. Όντως έτσι είναι, ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κυρία Υπουργέ, είμαι αυτόπτης μάρτυρας τού τι κρίση περνάει η χώρα μας και τι προβλήματα αντιμετωπίζει, δεν το συζητώ. Ίσως κάποιος να το δει λίγο φιλολογικά και να πει «εδώ έχουμε άλλα προβλήματα, γίνεται χαμός, έχουμε τα συσσίτια, ένα εκατομμύριο είναι κάτω από το όριο της φτώχειας» κ.λπ.. Δεκτά, εγώ δεν τα αρνούμαι, έτσι είναι. Νομίζω, όμως, ότι θα πρέπει να μπει κάποτε το θέμα της οικογένειας –γενικότερα της οικογένειας- και για το ένα παιδί και για τα δυο παιδιά, κατά μείζονα λόγο για τα τρία, διότι θεωρώ ότι αυτοί οι άνθρωποι είναι πραγματικοί ήρωες. Όντως έχουν αυτές τις παροχές που λέτε, δεν τις αμφισβητώ. Το ξέρετε το αίτημά τους. Σε μια κοινωνία όπως η σημερινή, ακόμη και με ένα παιδί, όχι με δυο και με τρία, έχεις πρόβλημα. Νομίζω, λοιπόν, ότι πρέπει να σκύψουμε πάνω σε αυτό το ζήτημα, διότι πιστεύω ότι είναι ένα μεγάλο ζήτημα για την ελληνική κοινωνία.

Ξαναλέω ότι το καμπανάκι χτυπάει και σε σαράντα χρόνια θα είμαστε 8.500.000 εκατομμύρια. Και δεν ανήκω σε αυτούς, που εκφράζουν διάφορες λύσεις, που ακούγονται κατά καιρούς. Εγώ είμαι της άποψης ότι είμαστε έθνος ανάδελφο. Και νομίζω ότι εμείς, η δικιά μας κοινωνία πρέπει να το δει συνολικά, -χωρίς να έχω διακρίσεις, ειλικρινά, πιστέψτε με- ότι είναι ένα θέμα που πρέπει να το δει συνολικά. Όσον αφορά αυτό που είπατε, πράγματι μπερδεύονται πολλά Υπουργεία, δεν είστε μόνο εσείς. Όμως, είναι ένα θέμα που πρέπει να μπει συνολικά και αυτό το νόημα έχει, τουλάχιστον, αυτή η επίκαιρη ερώτηση, γι’ αυτούς τους συγκεκριμένους ανθρώπους, γιατί θα γίνει κίνητρο αργότερα για όλα τα ζευγάρια, όταν δουν ότι έστω κάτι έγινε για τους τρίτεκνους.

Η γνώμη μου είναι ότι θα πρέπει να το δούμε συνολικά ως Κυβέρνηση. Αυτό το πράγμα θα μείνει και θα γράψει ιστορία. Δεν είναι ρουσφέτι να πούμε ότι οι τρίτεκνοι εξομοιώνονται με τους πολύτεκνους. Εγώ δεν το θεωρώ ότι είναι ρουσφέτι. Αν ήταν, δεν θα το έλεγα, δεν θα έκανα αυτήν την ερώτηση ποτέ. Αυτή είναι η γνώμη μου και πιστεύω ότι τη συμμερίζεστε, τουλάχιστον θεωρητικά.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παπαχριστόπουλο. Θα δευτερολογήσει η κυρία Υπουργός για τρία λεπτά.

Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και βέβαια, κύριε Παπαχριστόπουλε, συμμερίζομαι εντελώς όσα είπατε. Απλά, επιμένω στην έμφαση στο παιδί. Παιδί είναι και αυτό που είναι μόνο ένα σε μια οικογένεια και παιδί είναι και όταν έχει κάνει μια οικογένεια με το ζόρι δύο παιδιά. Καταλαβαίνετε; Σας είπα πριν ότι αυτό που φροντίζουμε εμείς ως Κυβέρνηση της Αριστεράς είναι όλες οι παροχές, που πρέπει να είναι παροχές υπηρεσιών, να διευρυνθούν για όλα τα παιδιά, γιατί μόνο τότε θα μειωθεί η υπογεννητικότητα και θα αυξηθεί η γεννητικότητα.

Όμως, θα σας διαβάσω λιγάκι τις παροχές, για να ακούσετε πιο συγκεκριμένα σε ποιες δεν εξομοιώνονται τρίτεκνοι και πολύτεκνοι και ποιο είναι το πρόβλημα.

Απαλλαγή από το τέλος ταξινόμησης επιβατικών αυτοκινήτων: Και οι δυο κατηγορίες εξομοιώνονται.

Μερική απασχόληση στο δημόσιο, στους ΟΤΑ και στα νομικά πρόσωπα δημοσίου δικαίου: Εδώ έχουμε ποσοστό 10%, το οποίο μοιράζονται πολύτεκνοι και τρίτεκνοι. Όμως, παρακάτω, όταν πρόκειται πάλι για διορισμό ή πρόσληψη προστατευόμενου σε δημόσιες υπηρεσίες, νομικών προσώπων και ΟΤΑ, εκεί έχουμε 3% στη μια περίπτωση και 2% στην άλλη περίπτωση. Βλέπετε, δηλαδή, ότι και οι δυο τυγχάνουν και των δύο προνομίων.

Μεταθέσεις: Ναι μόνο σε δημόσιους, πολιτικούς, διοικητικούς υπαλλήλους, και στις δυο κατηγορίες.

Προσλήψεις προσωπικού: Ναι στη μια περίπτωση, των πολυτέκνων, και δεν ισχύει για την κατηγορία προσωπικού ΥΕ, λόγω του ότι συνήθως οι προκηρυσσόμενες θέσεις είναι λίγες, δηλαδή κάτω από δέκα. Επομένως, ουσιαστικά δεν μπορεί να στοιχειοθετηθεί έστω και μια θέση. Καταλάβατε; Δηλαδή, δεν μπαίνει στο ποσοστό κανείς.

Εισαγωγή στις Σχολές της ΕΛΑΣ: Ναι και οι δυο κατηγορίες.

Σχολές Εμπορικού Ναυτικού, φοροαπαλλαγές, μειωμένη θητεία: Ναι και οι δυο κατηγορίες.

Συστηματοποίηση της διά βίου μάθησης και άλλες διατάξεις: Ναι και οι δυο κατηγορίες, απλά οι τρίτεκνοι έπονται των πολυτέκνων.

Εισαγωγή στις Ανώτατες Σχολές, στις Στρατιωτικές κ.λπ., των Ενόπλων Δυνάμεων: Ναι και οι δυο κατηγορίες.

Εξαίρεση από τη διαθεσιμότητα δημοσίων υπαλλήλων: Αυτό, όπως ξέρετε, δεν το χρησιμοποιεί η Κυβέρνησή μας, επομένως δεν έχει νόημα.

Κάρτα Πολιτισμού: Ναι και οι δυο κατηγορίες.

Ιδιότητα εκπροσώπου στην επιτροπή για την πολυτεκνική ιδιότητα του δικαιούχου: Ναι στην πολυτεκνική και ισόβια, όχι πράγματι στην άλλη περίπτωση. Όμως, αυτό είναι θέμα άλλου Υπουργείου.

Μειωμένα εισιτήρια στον ΟΣΕ, στα υπεραστικά λεωφορεία, στα ΚΤΕΛ κ.λπ.. Εδώ λέμε, ναι, σε συγκεκριμένα ΚΤΕΛ και όχι στα αστικά λεωφορεία. Εν πάση περιπτώσει, είναι υπόθεση του Υπουργείου Μεταφορών.

Άδειες ταξί, άδειες κυκλοφορίας Ι.Χ., λεωφορείου: Ναι και οι δυο κατηγορίες. Έχουν το ίδιο προνόμιο.

Μειωμένα δικαστικά έξοδα: Εδώ έχουμε όχι, αλλά είναι πρόβλημα του Υπουργείου Δικαιοσύνης. Πολλά από τα προηγούμενα είναι πρόβλημα του Υπουργείου Εργασίας και σας είπα ότι τα έχουμε εξομοιώσει, όπως βλέπετε.

Εκπτώσεις τελών καθαριότητος και ύδρευσης: ναι και οι δύο κατηγορίες. Είναι θέμα του Υπουργείου Εσωτερικών, γιατί σήμερα ορισμένοι δήμοι δεν το δέχονται.

Η ενίσχυση από δήμους είναι θέμα πάλι του Υπουργείου Εσωτερικών, διότι υπάρχει άρνηση από ορισμένους δήμους.

Μετεγγραφές φοιτητών: Ναι και οι δύο κατηγορίες.

Πολυτεκνικά επιδόματα, που είναι τα ίδια ακριβώς: Ναι και οι δύο κατηγορίες. Είναι η μεγάλη ενίσχυση -αν θέλετε- του κράτους. Στοιχίζουν 680-700 περίπου εκατομμύρια τα πολυτεκνικά και τα τριτεκνικά επιδόματα, μαζί με τα επιδόματα παιδιού, σήμερα στο κράτος. Είναι θέμα του Υπουργείου Εργασίας.

Μειωμένα τέλη ΔΕΗ: Ναι και οι δύο κατηγορίες, με εισοδηματικά κριτήρια προφανώς.

Παραχώρηση κατοικιών χωρίς κλήρωση: Εδώ είναι θέμα του ΟΕΚ, ο οποίος καταργήθηκε.

Εκπτώσεις, κατά προτεραιότητα, στους βρεφονηπιακούς και στους παιδικούς σταθμούς: Ναι και οι δύο κατηγορίες.

Παροχή, υπό προϋποθέσεις, προϊόντων και τροφίμων: Ναι και οι δύο κατηγορίες.

Τοκετός δωρεάν και υπό προϋποθέσεις, που είναι θέμα του Υπουργείου Υγείας. Σε αυτό υπάρχει διαφοροποίηση, δηλαδή όχι.

Τέλος, εκπρόσωπος στις επιτροπές του ΟΑΕΔ. Εδώ, πράγματι, εκπροσωπούνται οι πολύτεκνοι και δεν εκπροσωπούνται οι τρίτεκνοι.

Αυτή ήταν η απάντησή μου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Υπουργό.

Πριν προχωρήσουμε στην επόμενη ερώτηση, κυρίες και κύριοι συνάδελφοι, έχω την τιμή να ανακοινώσω στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Ακολουθεί η πρώτη με αριθμό 3141/12-2-2016 ερώτηση του Βουλευτή Φθιώτιδας του  Συνασπισμού Ριζοσπαστικής Αριστεράς κ. Αθανασίου Μιχελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με το κληροδότημα της Ιωάννας Κρίκκη στο Ορφανοτροφείο Λάρισας.

Στην ερώτηση θα απαντήσει η Αναπληρώτρια Υπουργός κ. Θεανώ Φωτίου.

Κύριε Μιχελή, έχετε τον λόγο για δύο λεπτά για να αναπτύξετε την ερώτησή σας..

**ΑΘΑΝΑΣΙΟΣ ΜΙΧΕΛΗΣ:** Ευχαριστώ, κύριε Πρόεδρε.

Η ερώτησή μου είναι επανάληψη της ερώτησης που κατέθεσα γραπτώς προς τα αρμόδια Υπουργεία στις 8 Φεβρουαρίου και είμαι υποχρεωμένος να επανέλθω, γιατί δεν είδα απτά αποτελέσματα από τη διοίκηση του Κέντρου Παιδικής Μέριμνας Λαμίας, στο οποίο έχει περιέλθει η περιουσία του Ορφανοτροφείου Θηλέων Λάρισας ύστερα από την κατάργησή του.

Επί της ουσίας, η Ιωάννα Κρίκκη μετά τον θάνατό της έδωσε την περιουσία της, που αποτελείται από μία πολυκατοικία δώδεκα διαμερισμάτων και τεσσάρων καταστημάτων στην οδό Μομφεράτου στου Γκύζη της Αθήνας και δύο μεγάλα οικόπεδα στον Πλαταμώνα 704 τ.μ. και 124 τ.μ.. Την περιουσία αυτή εκαρπούτο, όσον αφορά τα ενοίκια, η Μητρόπολη Λάρισας.

Μετά την ερώτησή μου έλαβα από τη Μητρόπολη Λάρισας –και θα πρέπει να το λάβουμε σοβαρά υπ’ όψιν- έγγραφο που θα σας καταθέσω, που λέει: «Από την έκδοση των ως άνω αποφάσεων…» -είναι δύο δικαστικές αποφάσεις του 2008 και του 2011 σε επίπεδο εφετείου, που αποδίδουν την περιουσία στο Κέντρο Παιδικής Μέριμνας Λαμίας- «…η Ιερά Μητρόπολη Λαρίσης Τυρνάβου ουδεμία σχέση έχει τόσο με την κληρονομιαία περιουσία της διαθέτιδος, όσο και με τη διαχείρισή της».

Προκύπτει το ερώτημα: Από το 2008 και το 2011 ποιος εισπράττει τα ενοίκια της πολυκατοικίας και των αντιστοίχων οικοπέδων; Μέχρι τώρα δεν έχουν εισπραχθεί και απ’ όσο γνωρίζω, οι διοικήσεις του Κέντρου Παιδικής Μέριμνας Λαμίας και συγκεκριμένα, η τελευταία διοίκηση δεν έχει ασχοληθεί επί της ουσίας με το θέμα.

Η πολυκατοικία είναι αυτή εδώ που σας δείχνω στη φωτογραφία. Θα τα καταθέσω στα Πρακτικά.

Επίσης, υπάρχει και ένα πλήθος δημοσιευμάτων στη Λάρισα από την εφημερίδα «Αγών, Εφημερίδα Αγωνιζομένων Χριστιανών Λαρίσης», που αναφέρει: «Τα κληροδοτήματα της Μητροπόλεως Λάρισας: Τα ενοίκια που εισπράχθηκαν, 1.200.000 περίπου ευρώ, από το κληροδότημα της Ιωάννας Κρίκκη, πού βρίσκονται;».

Θεωρώ ότι είναι σοβαρότατο ζήτημα και περιμένω την απάντηση από την κυρία Υπουργό, όσον αφορά τον έλεγχο της διοίκησης, την οποία διόρισε και η Κυβέρνησή μας, για τις ενέργειες που όφειλε να κάνει, δηλαδή να εγγράψει αυτά τα κληροδοτήματα που έχουν αποδοθεί σ’ αυτήν -είναι δημόσια περιουσία, κυρία Υπουργέ και κύριε Πρόεδρε- και να εισπράξει τα αντίστοιχα ενοίκια, τουλάχιστον από το 2008 ή το 2011 και μετά.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Στην ερώτηση του κ. Μιχελή θα απαντήσει για τρία λεπτά η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Θεανώ Φωτίου.

**ΘΕΑΝΩ ΦΩΤΙΟΥ** **(Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Μιχελή, σας ευχαριστώ πολύ που κάνετε αυτή την επίκαιρη ερώτηση σήμερα.

Tα νομικά πρόσωπα δημοσίου δικαίου, δηλαδή τα κέντρα κοινωνικής προστασίας, που είναι δεκατρία τον αριθμό συν το Παπάφειο και το ΚΕΑΤ και το ΕΙΚ, δηλαδή το Εθνικό Ίδρυμα Κωφών, εποπτεύουν εξήντα τρία συνολικά ιδρύματα που ασκούν κοινωνική προστασία δημοσίου δικαίου στη χώρα μας.

Παράλληλα με αυτά, υπάρχουν επτακόσια πενήντα ιδρύματα, τα οποία είναι νομικά πρόσωπα ιδιωτικού δικαίου με διάφορες μορφές, δηλαδή σωματεία τα οποία έχουν προβλήματα, πολλές φορές παρόμοια με αυτά που έχουν και τα νομικά πρόσωπα δημοσίου δικαίου, που έχουν να κάνουν με κληροδοτήματα και λοιπά.

Από όταν εσείς προσωπικά -και πολύ καλά- μας επισκεφθήκατε στο Υπουργείο αλλά και πιο πριν, μας επισημάνατε το θέμα, κάναμε όλες τις απαραίτητες ενέργειες και με τη διοίκηση του Κέντρου Κοινωνικής Προστασίας, για να δούμε πού βρίσκεται η κατάσταση και εάν πράγματι δεν εισπράττουν τα ενοίκια και εάν έχει ή δεν έχει τελεσιδικήσει η απόφαση.

Η ενημέρωση όλων των υπηρεσιών του Υπουργείου, η επίσημη αλλά και η ανεπίσημη -γιατί κι εγώ έκανα τηλεφωνήματα για να ενημερωθώ- είναι, όπως ξέρετε, ότι η τελεσίδικη απόφαση του Διοικητικού Εφετείου Αθηνών που καθιστά νόμιμο κληρονόμο του εν λόγω κληροδοτήματος το πρώην νομικό πρόσωπο δημοσίου δικαίου με την επωνυμία Κέντρο Παιδικής Μέριμνας Αρρένων Λάμιας, νυν Παράρτημα Προστασίας Παιδιού Φθιώτιδας, επιδόθηκε στο κέντρο στις 28/1/2016.

Καθαρογράφτηκε με δαπάνη και επιμέλεια δικηγόρου που όρισε η παρούσα διοίκηση του Κέντρου Κοινωνικής Πρόνοιας Στερεάς Ελλάδος και με δική μου προτροπή, διότι επί πενταετίας από την έκδοση της ως άνω απόφασης η προηγούμενη διοίκηση και ο πληρεξούσιος δικηγόρος που εκπροσώπησε στο εφετείο το Κέντρο Κοινωνικής Πρόνοιας Στερεάς Ελλάδος δεν επιμελήθηκε τούτου.

Άρα την επιμέλεια της καθαρογραφής την έκανε αυτή εδώ η διοίκηση και μπορούσε να της επιδοθεί πλέον στις 28/1/2016 η συγκεκριμένη απόφαση.

Λόγω της αποχής του Δικηγορικού Συλλόγου, η οποία ξεκίνησε στις 12/1/2016 και εξακολουθεί να υφίσταται μέχρι και σήμερα, ουδεμία νόμιμη ενέργεια δεν δύναται να υλοποιηθεί μέχρι τη λήξη της.

Τα υπόλοιπα θα τα εκθέσω στη δευτερολογία μου.

**ΠΡΟΕΔΡΕΥΩΝ (Αναστάσιος Κουράκης):** Κύριε Μιχελή, έχετε τον λόγο για τη δευτερολογία σας.

**ΑΘΑΝΑΣΙΟΣ ΜΙΧΕΛΗΣ:** Δηλαδή, εάν αντελήφθην ορθώς, η διοικητική απόφαση Πολυμελούς Διοικητικού Εφετείου Αθηνών του Μαρτίου του 2011 δεν έχει καθαρογραφεί μέχρι τον Ιανουάριο του 2016!

Η άποψή μου είναι ότι πρέπει να διωχθούν ποινικά οι υπάλληλοι που καθυστέρησαν να το πράξουν. Δεν είναι δυνατόν να συμβαίνει κάτι τέτοιο! Ήμουν δημόσιος υπάλληλος για χρόνια και αυτό είναι αδιανόητο.

Γιατί, εάν δεν γίνει κάτι τέτοιο, υπονοείται ότι κάτι «έπαιζε» κάτω από το τραπέζι, για να συνεχίσει να εισπράττει τα ενοίκια η Εκκλησία της Λάρισας.

Κυρία Υπουργέ, πήγα αυτοπροσώπως και επισκέφθηκα την πολυκατοικία, που είναι αυτή που σας δείχνω. Η πολυκατοικία κατοικείται. Υπάρχουν δύο μαγαζιά τα οποία λειτουργούν. Όταν μπήκα μέσα και ρώτησα εάν ενοικιάζεται κάτι, η προτροπή τους ήταν: «Φύγετε, φύγετε, δεν νοικιάζεται τίποτα!». Υποψιάζομαι κάτι γι’ αυτό.

Σε ό,τι αφορά στον πληρεξούσιο δικηγόρο, σας ενημερώνω ότι είναι η κ. Κανέτη, επί σειρά ετών. Επειδή δεν πληρώθηκε επιπλέον το 2011 –και ορθώς, κατά τη γνώμη μου- και δεν παρέστη στο εφετείο του Μαρτίου το 2011, παρέστη αφιλοκερδώς ο κ. Σταματόπουλος Δημήτρης –προς τιμήν του και γι’ αυτό το αναφέρω- και κερδήθηκε υπέρ του δημοσίου η απόφαση.

Εγώ αντιλαμβάνομαι την πρότασή σας, την αποδέχομαι. Περιμένω να δω πώς θα διεκδικήσει η σημερινή, η παρούσα διοίκηση τα οφειλόμενα όχι μόνο από την πολυκατοικία –και θα τα καταθέσω στα Πρακτικά- αλλά και από τα δύο οικόπεδα της περιοχής Πλαταμώνα. Είναι δημόσια περιουσία και τη νέμονται άλλοι.

Σας ευχαριστώ.

(Στο σημείο αυτό ο Βουλευτής κ. Αθανάσιος Μιχελής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Μιχελή.

Κυρία Υπουργέ, έχετε τον λόγο για να δευτερολογήσετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εξαιτίας και της προηγούμενης επαγγελματικής μου δραστηριότητας, δηλαδή του ότι είμαι αρχιτέκτονας, επισκέφθηκα και εγώ το κτήριο, το οποίο είναι στην Αθήνα.

Όπως καταλαβαίνετε, κύριε Βουλευτά, έχω ιδία άποψη. Όντως είναι ένα πολύ ενδιαφέρον κτήριο, το οποίο, πέρα από το όφελος που θα μπορούσε κανείς να έχει από αυτό από ενοίκια, θα μπορούσε να χρησιμοποιηθεί για πάρα πολλές δράσεις, όπως κάνουμε σήμερα.

Για άδεια ή μισοάδεια κτήρια σε περιοχές της Αθήνας, που μπορούν να γίνουν αντικείμενο εκμετάλλευσης με διαφορετικό τρόπο, κάνουμε τριμερείς συμβάσεις μεταξύ των εποπτευόμενών μας φορέων -μεταξύ ημών και διεθνών οργανώσεων-, έτσι ώστε και φτιάχνονται αυτά τα κτήρια και στεγάζουν σήμερα ασυνόδευτα προσφυγόπουλα. Είναι μια διαδικασία που ακολουθείται σε όλα τα κέντρα κοινωνικής πρόνοιας σήμερα σε όλη την Ελλάδα. Η προσφορά τους είναι εξαιρετική, για να αντιμετωπίσουμε το εξαιρετικά ευαίσθητο αυτό θέμα.

Επομένως, μας ενδιαφέρει αυτή η περιουσία, πέρα από τα διαφυγόντα κέρδη μέχρι σήμερα του Κέντρου Κοινωνικής Προστασίας, τα οποία θεωρώ και εγώ ότι δεν πρέπει να διαφύγουν με κανένα τρόπο και πρέπει να διεκδικηθούν.

Στη συνέχεια, όμως, θέλω να σας πω ότι η πληρεξούσια δικηγόρος του ΚΚΠΠ Στερεάς Ελλάδος, κατόπιν συνεννοήσεως με την Πρόεδρο του Κέντρου, για να κερδηθεί ο χαμένος χρόνος του μακρού διαστήματος της αποχής, απέστειλε στον πληρεξούσιο δικηγόρο της Ιεράς Μητρόπολης Λάρισας την άνω απόφαση που σας είπα πριν, προκειμένου να ξεκινήσει η διαδικασία παράδοσης -σε επίπεδο δικηγόρων τουλάχιστον- του αρχείου των εγγράφων της κληρονομικής περιουσίας και του ποσού που υφίσταται στον τραπεζικό λογαριασμό της Ιεράς Μητρόπολης Λάρισας και που νόμιμα –ως γνωστόν- ανήκουν στο Κέντρο Κοινωνικής Προστασίας.

Δηλαδή, με έγγραφο στις 10/6/2016 –αυτό είναι το έγγραφο της πληρεξούσιας δικηγόρου που σας λέω- εντός των προσεχών ημερών –και θα το παρακολουθούμε εμείς από το Υπουργείο- επίκειται η άτυπη παράδοση των εγγράφων στο Κέντρο Κοινωνικής Προστασίας από τη Μητρόπολη και η σύνταξη σχετικού πρωτοκόλλου παράδοσης-παραλαβής.

Προϋπόθεση τώρα είναι το άνοιγμα τραπεζικού λογαριασμού στο όνομα του Κέντρου Κοινωνικής Προστασίας Στερεάς Ελλάδας και η μεταφορά του ποσού.

Επομένως, είμαστε –πώς να σας το πω- πάνω σε αυτήν την υπόθεση, γιατί πράγματι θέλουμε να καταλάβουμε τι συνέβη όλα αυτά τα χρόνια. Νομίζω ότι έχετε εξαιρετικά μεγάλο δίκιο που αναδεικνύετε αυτό το θέμα, γιατί πράγματι υπήρξε -και το βλέπουμε και εμείς- μεγάλη κακοδιαχείριση. Είμαστε από πάνω, μήπως υπάρξουν ανάλογα φαινόμενα κακοδιαχείρισης στα κέντρα κοινωνικής προστασίας και στα νομικά πρόσωπα δημοσίου δικαίου, αλλά σιγά σιγά πια και στα νομικά πρόσωπα ιδιωτικού δικαίου.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κυρία Υπουργό.

Θα ήθελα να ενημερώσω ότι η πρώτη με αριθμό 990/13-6-2016 επίκαιρη ερώτηση δευτέρου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Αγροτικής Ανάπτυξης και Τροφίμων, σχετικά με την καταβολή των αγροτικών επιδοτήσεων, δεν συζητείται καθώς ο Υπουργός κ. Αποστόλου παρευρίσκεται σε ημερίδα στην Τρίπολη.

Ομοίως, η πρώτη με αριθμό 989/13-6-2016 επίκαιρη ερώτηση πρώτου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την εναρμόνιση των διαδικασιών αποπληρωμής δανείων τρίτεκνων οικογενειών του ιδιωτικού τομέα με τις τρίτεκνες οικογένειες του δημοσίου, δεν συζητείται λόγω φόρτου εργασίας της Αναπληρώτριας Υπουργού κ. Αντωνοπούλου.

Η δεύτερη με αριθμό 992/13-6-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή, δεν συζητείται λόγω φόρτου εργασίας του Αναπληρωτή Υπουργού κ. Χουλιαράκη.

Η δεύτερη με αριθμό 993/14-6-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με τη δωρεάν παροχή ιατροφαρμακευτικής περίθαλψης στους οικονομικά αδύναμους και ανασφάλιστους πολίτες, δεν συζητείται λόγω ανειλημμένων υποχρεώσεων του Υπουργού κ. Ξανθού.

Τώρα θα συζητηθεί η πέμπτη με αριθμό 984/13-6-2016 επίκαιρη ερώτηση δεύτερου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη μη συμπερίληψη της Σάμου στην πιλοτική φάση εφαρμογής του Κοινωνικού Εισοδήματος Αλληλεγγύης.

Στην ερώτηση θα απαντήσει η Αναπληρώτρια Υπουργός κ. Θεανώ Φωτίου.

Τον λόγο έχει ο κ. Δημήτριος Σεβαστάκης, για να αναπτύξει σε δύο λεπτά την ερώτησή του.

**ΔΗΜΗΤΡΙΟΣ ΣΕΒΑΣΤΑΚΗΣ:** Θέλω να ευχαριστήσω την κυρία Υπουργό που απαντάει στην επίκαιρη ερώτηση που έχω καταθέσει και που αφορά τη μη συμπερίληψη της Σάμου στην πιλοτική φάση εφαρμογής του Κοινωνικού Εισοδήματος Αλληλεγγύης.

Κυρία Υπουργέ, η Σάμος έχει πληγεί εξαιρετικά από την προσφυγική πίεση. Ο τουρισμός της έχει εξαιρετικά μεγάλη κάμψη. Επομένως, ένα βασικό παραγωγικό μέγεθος φέτος έχει αποδυναμωθεί ή έχει εκλείψει.

Θα ήθελα να μου απαντήσετε σύμφωνα με ποιες μεθόδους σύγκρισης και σύμφωνα με ποια πληθυσμιακά κριτήρια, με ποιους δείκτες φτώχειας και ποσοστά ανεργίας δεν συμπεριελήφθη η Σάμος στην πιλοτική εφαρμογή του προνοιακού προγράμματος.

Στο δεύτερο σκέλος θα αναπτύξω περαιτέρω τα χαρακτηριστικά που νομίζω ότι θα έπρεπε να ηγεμονεύουν στην άσκηση αυτής της πολιτικής, αυτής της κατεύθυνσης.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σεβαστάκη.

Τον λόγο έχει η κ. Θεανώ Φωτίου, Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης για την απάντησή της.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Σεβαστάκη, με χαρά έρχομαι πάντα στη Βουλή να απαντήσω, γιατί πιστεύω ότι είναι κορυφαία κοινοβουλευτική διαδικασία ο κοινοβουλευτικός έλεγχος. Αυτή είναι η δουλειά του Βουλευτή, αλλά και της Κυβέρνησης. Ξέρω πόσο κακόπαθα εγώ προσωπικά, αλλά και άλλοι Βουλευτές, την προηγούμενη περίοδο σε αυτήν την ιστορία. Επομένως, έρχομαι πάντα.

Επί της ουσίας τώρα. Σας ευχαριστώ πραγματικά για την ερώτησή σας, γιατί πρέπει να διαλύσω μια κακώς εννοούμενη, αν θέλετε, μια λανθασμένη αίσθηση που υπάρχει ότι η πιλοτική εφαρμογή ή, αν θέλετε, η πρώτη φάση εφαρμογής του ΚΕΑ, του Κοινωνικού Εισοδήματος Αλληλεγγύης, είναι προνόμιο.

Θα αναφερθώ, λοιπόν, πρώτα σε αυτό και μετά θα σας δώσω και όλα τα νούμερα που ζητήσατε.

Για να εξηγηθούμε: Όταν έγινε η πιλοτική εφαρμογή του προηγούμενου ελάχιστου εγγυημένου εισοδήματος -όπως το έλεγαν τότε και θα σας πω γιατί αλλάξαμε το όνομα, όχι για λόγους εντυπωσιασμού πάντως-, πράγματι έγινε σε έναν δήμο ανά περιφέρεια, ανεξαρτήτως του πόσο μεγάλη ήταν η περιφέρεια. Ας είχε και το 35% του πληθυσμού. Ένας δήμος επιλεγόταν. Τότε είχε επιλεγεί η Σάμος. Και πράγματι τότε δεν μπορούσε παρά να είναι εύνοια αν μπαίνει ή δεν μπαίνει ο δήμος σου, αφού δεν υπήρχε κανένα άλλο δίχτυ προστασίας.

Ευτυχώς εμείς, όπως ξέρετε, με τον ν.4320, δηλαδή τα μέτρα για την ανθρωπιστική κρίση, απλώσαμε ένα δίχτυ στοιχειώδους ασφάλειας για την ακραία φτώχεια σε όλη τη χώρα.

Τι συμβαίνει τώρα; Πρώτον, οι τριάντα δήμοι που επιλέχθηκαν με κριτήρια, τα οποία θα σας πω αμέσως μετά, είναι δήμοι με τους οποίους πρέπει να πειραματιστούμε, αν θέλετε, σε ποιον βαθμό αυτό που σχεδιάζουμε είναι σωστό και να αναπροσαρμοστεί.

Με αυτή την έννοια, είναι δήμοι που θα υποστούν κάποιες ταλαιπωρίες, δεν είναι δήμοι που θα έχουν προνόμια. Γιατί; Για όσους δεν μπουν σε αυτό, ήδη με τροπολογία που έχουμε καταθέσει, η οποία συζητήθηκε χθες στην Επιτροπή Παραγωγής και Εμπορίου της Βουλής και θα ψηφιστεί τη Δευτέρα, επεκτείνονται τα μέτρα για την ανθρωπιστική κρίση σε όλη την Ελλάδα κανονικά, μέχρι τέλος του έτους, όπου τότε θα σταματήσουν όλα και θα αρχίσει σε όλη την Ελλάδα η εφαρμογή του Κοινωνικού Εισοδήματος Αλληλεγγύης.

(Στο σημείο αυτό κτυπάει το κουδούνι λήξεως του χρόνου ομιλίας της Αναπληρωτού Υπουργού)

Στην εκλογή των δήμων το πρώτο κριτήριο που πρυτάνευσε ήταν, αν είναι έτσι τα πράγματα, οι δήμοι που θα επιλεγούν δεν θα είναι οι προηγούμενοι. Αυτοί είχαν ήδη μία εμπειρία και μία ταλαιπωρία, σχετικά με το πώς γίνεται η ιστορία. Η πρόθεση της Κυβέρνησής μας είναι να εξασφαλίσουμε αυτά τα χρήματα μέχρι τέλους του 2016. Οι δήμοι αυτοί θα είναι υπό το δίχτυ ασφάλειας. Δεν επαναλαμβάνουμε τους δεκατρείς δήμους που προϋπήρξαν. Αυτοί θα είναι στην άλλη κατάσταση.

Δεύτερον, κάποιοι αγνοούν –οι άνθρωποι, βέβαια, της Σάμου ξέρουν- ότι το Κοινωνικό Εισόδημα Αλληλεγγύης γίνεται με τα ίδια κριτήρια ακριβώς, εισοδηματικά, περιουσιακά και κινητής περιουσίας, όπως έγιναν και τα μέτρα για την ανθρωπιστική κρίση και όπως είχε γίνει και το Ελάχιστο Εγγυημένο Εισόδημα της προηγούμενης Κυβέρνησης. Άρα, δεν αλλάζει τίποτε στους πληθυσμούς, όπως καταλαβαίνετε. Είναι οι ίδιοι, έτσι νομίζουμε, αυτοί που μπαίνουν στη μία και στην άλλη περίπτωση.

Τρίτον, υπάρχει μία βασική διαφορά. Τα μέτρα της ανθρωπιστικής κρίσης είναι προσθετικά, δηλαδή αν μια τετραμελής οικογένεια τον μήνα παίρνει κάτω από 400 ευρώ, δεν μας ενδιαφέρει αν παίρνει 300 ευρώ ή 200 ευρώ κλπ., θα πάρει ανάλογα με τα μέλη της οικογένειάς της τα 400 ευρώ. Θα πάρει δηλαδή, 150 ευρώ επιδότηση σίτισης, 150 ευρώ επιδότηση ενοικίου και περίπου 40 ευρώ επιδότηση ρεύματος.

Στην άλλη κατάσταση, που είναι μία διεθνής εφαρμογή αυτού που οι Ευρωπαίοι ονομάζουν «Ελάχιστο Εγγυημένο Εισόδημα», συμπληρώνει τα χρήματα, δηλαδή αν η οικογένεια βγάζει 200 ευρώ, δίνουμε άλλα 200 ευρώ. Αν βγάζει 300 ευρώ, δίνουμε 100 ευρώ.

Είναι υπερεκτιμημένη η ιστορία του Ελάχιστου Εγγυημένου Εισοδήματος. Γι’ αυτό εμείς το αλλάξαμε και το ονομάσαμε ΚΕΑ, γιατί επιχειρούμε να δώσουμε παροχές που τις δίναμε στα μέτρα της ανθρωπιστικής κρίσης, διότι χωρίς αυτές πιστεύουμε ότι είναι αδύναμο. Γι’ αυτό πειραματιζόμαστε σε αυτή την περίπτωση, ποιες από αυτές τις παροχές μπορούμε να δώσουμε, πόσο θα μας κοστίσει, τι ποσοστό θα βάλουμε σε διαδικασίες ένταξης στην εργασία, διότι χωρίς αυτά τα τρία μόνο το επίδομα δεν είναι νομίζω επαρκές.

**ΠΡΟΕΔΡΕΥΩΝ (Αναστάσιος Κουράκης):** Τα υπόλοιπα στη δευτερολογία σας, κυρία Υπουργέ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει για τη δευτερολογία του ο κ. Σεβαστάκης.

**ΔΗΜΗΤΡΙΟΣ ΣΕΒΑΣΤΑΚΗΣ:** Κυρία Υπουργέ, συνάγω από την απάντησή σας ότι δημιουργείται ένα νέο κέλυφος, με συνδυασμό μέσων στη νέα χρονιά, από το 2017. Ερευνάται ένας συνδυασμός μέσων που θα φτιάχνει ένα προνοιακό υπόστρωμα.

Η ερώτησή μου δεν έχει να κάνει με το γιατί μετονομάστηκε από Ελάχιστο Εγγυημένο Εισόδημα σε Κοινωνικό Εισόδημα Αλληλεγγύης. Η αγωνία μου είναι ότι το προνοιακό κομμάτι, παρ’ όλο που δεν είναι αναπτυξιακό, παρ’ όλο που είναι ένα αμυντικό μέτρο, εντούτοις οι κοινωνικές πραγματικότητες, όπως του νησιού μου –φαντάζομαι και άλλων νησιών, άλλων περιοχών- που κυρίως έχουν τρωθεί και από τη σύμπτωση της κρίσης -όχι μόνο από την κρίση, αλλά και από την προσφυγική πίεση- παίζει πάρα πολύ μεγάλο ρόλο κοινωνικής σταθεροποίησης.

Με αυτή, λοιπόν, τη μέριμνα, αυτή ήταν η εκκίνηση της ερώτησής μου. Με ενδιαφέρει πάρα πολύ να αποσαφηνιστεί ότι αυτός ο ενεργητικός συνδυασμός μέτρων, προνοιών και μέριμνας θα περιλάβει και με πιο ορθολογικό τρόπο τους κατοίκους που το δικαιούνται και θα είναι και πιο διευρυμένος ως προς τα κοινωνικά του χαρακτηριστικά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Σεβαστάκη.

Τον λόγο έχει η κυρία Υπουργός για τη δευτερολογία της.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς αυτό είπα. Και τώρα θα σας δώσω και ορισμένα νούμερα για τη μεθοδολογία με την οποία επελέγησαν αυτοί.

Αφού, λοιπόν, αφαιρέθηκαν οι τρεις δήμοι οι οποίοι υπήρχαν στο προηγούμενο –ξέρετε, οι δήμοι στη χώρα είναι τριακόσιοι είκοσι πέντε- επελέγησαν οι υπόλοιποι τριάντα. Πώς;

Κατ’ αρχάς, διαιρέσαμε το ποσοστό με την απλή μέθοδο των τριών, πόσος, δηλαδή, ήταν ο πληθυσμός της κάθε περιφέρειας, κι επομένως, πόσοι δήμοι του ανήκαν, υποτιμώντας λίγο, αν θέλετε, ή κατεβάζοντας το ποσοστό στις μεγάλες περιφέρειες. Καταλαβαίνετε το γιατί. Εκεί θα χρειαζόταν δέκα προς έντεκα και εντεκάμισι δήμους, ενώ δώσαμε εννέα.

Στην κεντρική Ελλάδα δώσαμε έναν δήμο, στην κεντρική Μακεδονία τέσσερις, στην Κρήτη δύο, στην ανατολική Μακεδονία δύο –σας λέω πώς βγήκε ο αριθμός με τις αναλογίες του πληθυσμού- στην Ήπειρο έναν, στα Ιόνια Νησιά έναν – δήμο εννοούμε, δηλαδή, μία θέση- στο βόρειο Αιγαίο, όπου ανήκει η Σάμος έναν, στην Πελοπόννησο δύο, στο νότιο Αιγαίο δύο, στη Θεσσαλία δύο, στη δυτική Ελλάδα δύο και στη δυτική Μακεδονία έναν.

Τούτων δοθέντων, αυτός ο ένας πώς επιλέγεται; Επιλέγεται με μια αλληλεπίθεση τριών ποσοστών: Το πρώτο είναι η ανεργία, το δεύτερο είναι το ποσοστό των ανθρώπων, που μπήκαν στα μέτρα για την ανθρωπιστική κρίση, και το τρίτο είναι το ποσοστό των ανθρώπων σε κάθε δήμο, που μπήκε στο ΤΕΒΑ, δηλαδή, στο ταμείο απόρων. Τρεις, λοιπόν συντελεστές αλληλοεπιτίθενται και βγαίνει ο μεγαλύτερος. Έτσι βγήκε η Λέσβος.

Τουλάχιστον, σε σχέση με την προσφυγική κρίση, φαντάζομαι ότι δεν έχετε αντίρρηση για τη μία θέση που πήρε η Λέσβος.

**ΔΗΜΗΤΡΙΟΣ ΣΕΒΑΣΤΑΚΗΣ:** Δεν είναι ένσταση έναντι της Λέσβου. Για τη διεύρυνση του 2017 δεν αποσαφηνίσατε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν επιτρέπει ο Πρόεδρος, να απαντήσω.

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν υπάρχει αυτή η διαδικασία πλέον, αλλά, επειδή απασχολεί όλη τη χώρα, ήμουν κατηγορηματική.

Την 1-1-2017 διευρύνεται στους τριακόσιους είκοσι πέντε δήμους της χώρας. Το έχω πει τρεις φορές νομίζω. Αυτή είναι η ιστορία. Είναι μόνο για έξι μήνες τώρα. Και στους έξι μήνες αυτούς η Σάμος θα είναι στα μέτρα της ανθρωπιστικής κρίσης. Τίποτα δεν ρίχνει τη Σάμο.

Η Κυβέρνηση κι εμείς συνεργαζόμαστε με το Υπουργείο Τουρισμού και με τον ΟΑΕΔ κ.λπ., για να ενισχύσουμε κυρίως αυτά τα νησιά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Υπουργέ.

Η έκτη με αριθμό 945/3-6-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου-Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με «τις συνεχιζόμενες αλβανικές προκλήσεις», δεν συζητείται λόγω ανειλημμένων υποχρεώσεων του αρμοδίου Υπουργού κ. Κοτζιά.

Ομοίως, η έβδομη με αριθμό 946/3-6-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου-Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με τη «χρηματοδότηση της Τουρκίας μέσω του προξενείου της Κομοτηνής, για την αγορά ακινήτων περιουσιών απελπισμένων Ελλήνων στη Θράκη», δεν συζητείται λόγω ανειλημμένων υποχρεώσεων του αρμοδίου Υπουργού κ. Κοτζιά.

Δεν συζητείται, επίσης, η όγδοη με αριθμό 914/27-5-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου-Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη».

Ομοίως, δεν συζητείται η ένατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

Προχωρούμε τώρα στη συζήτηση της τρίτης με αριθμό 1006/14-6-2016 επίκαιρης ερώτησης πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα στους βρεφονηπιακούς και παιδικούς σταθμούς.

Στην επίκαιρη ερώτηση θα απαντήσει ο Υπουργός κ. Παναγιώτης Κουρουμπλής.

Τον λόγο έχει ο Βουλευτής κ. Εμμανουήλ Συντυχάκης για να αναπτύξει την ερώτησή του για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, πριν λίγες μέρες ανακοινώθηκαν αλλαγές του προγράμματος «Εναρμόνιση οικογενειακής και επαγγελματικής ζωής» για τη λειτουργία των βρεφικών παιδικών σταθμών και των ΚΔΑΠ για το σχολικό έτος 2016-2017. Μάλιστα, τις χαρακτηρίσατε και κοινωνικά δίκαιες -επιτρέψτε μας-, τόσο δίκαιες που οι μόνοι που χειροκρότησαν αυτές τις αλλαγές ήταν η ΚΕΔΕ και οι εκπρόσωποι των ιδιωτικών παιδικών σταθμών, χαρακτηρίζοντάς τες μάλιστα και ως θετικά πρωτόγνωρες.

Η πραγματικότητα, όμως, λέει ότι και φέτος χιλιάδες παιδιά δεν θα διαβούν την πόρτα των παιδικών βρεφικών σταθμών. Οι αλλαγές τις οποίες έχετε εξαγγείλει είναι σε αντιδραστική κατεύθυνση. Πρώτον, λέτε ότι εξασφαλίσατε 175 εκατομμύρια ευρώ, κατά 9 εκατομμύρια λιγότερα σε σχέση με τη φετινή χρονιά. Ήταν 184 εκατομμύρια ευρώ και αποκλείστηκαν περίπου σαράντα πέντε χιλιάδες παιδιά πέρυσι. Στην πραγματικότητα, τα παιδιά που μένουν εκτός είναι πολύ περισσότερα, αφού το εν λόγω πρόγραμμα απευθύνεται σε παιδιά οικογενειών με πολύ χαμηλό εισόδημα.

Επίσης, δεν έχετε δώσει ακόμη ούτε τα 46 εκατομμύρια ευρώ για τη φετινή χρονιά, που προέρχονται από εθνικούς πόρους, με αποτέλεσμα χιλιάδες εργαζόμενοι μέσω ΕΣΠΑ να είναι απλήρωτοι και οι σταθμοί να αντιμετωπίζουν πρόβλημα εκτέλεσης του έργου. Μάλιστα, είχαμε καταθέσει και σχετική ερώτηση για αυτό.

Άρα, λοιπόν, τα ίδια και χειρότερα θα συμβούν και φέτος. Θα αποκλειστεί πολύ μεγαλύτερος αριθμός βρεφών και νηπίων και θα υπάρχουν λιγότεροι εργαζόμενοι στις δομές και μεγαλύτερες περικοπές στις προσφερόμενες υπηρεσίες.

Δεύτερον, από εδώ και στο εξής, η χρηματοδότηση δεν θα δίνεται στους παιδικούς σταθμούς, όπως γινόταν μέχρι τώρα, αλλά απευθείας στον ωφελούμενο χωριστά. Αυτό σημαίνει πώς ο γονιός θα αναζητά τον παιδικό σταθμό, που θα στείλει το παιδί του. Αυτό θα οδηγήσει, αντικειμενικά, στην πριμοδότηση των ιδιωτικών παιδικών σταθμών, αφού προς τα εκεί θα κατευθυνθούν οι γονείς. Στην πράξη, δηλαδή, στερεί από τους δημοτικούς παιδικούς σταθμούς σημαντικούς πόρους, αλλά και προσωπικό, η χρηματοδότηση του οποίου εξαρτάται από τη λειτουργία του παραπάνω προγράμματος. Κι αυτό, γιατί το πόσοι εργαζόμενοι θα προσληφθούν θα εξαρτάται από το πόσοι γονείς θα έχουν δηλώσει ενδιαφέρον για τους παιδικούς σταθμούς του δήμου.

Τρίτον, μειώνεται το voucher ανά ωφελούμενο κατά 5%. Το κάνετε για να κερδίσετε κάποιες θέσεις. Θυμίζουμε ότι είχαν γίνει και αντίστοιχες περικοπές στα voucher κατά καιρούς και οδήγησαν σε περικοπές στη μεταφορά, σε εξωσχολικές δραστηριότητες, στη σίτιση των παιδιών.

Τέταρτον, καταργείται ο περιορισμός που ίσχυε, σύμφωνα με τον οποίο μια δομή μπορούσε να φιλοξενήσει έως και το 70% των θέσεών της μέσω του προγράμματος. Πλέον, έως και το 100% των θέσεων μιας δομής μπορεί να καλύπτεται από τους δικαιούχους του προγράμματος. Φαινομενικά δελεαστικό, αλλά στην πράξη αποκλείετε παιδιά λαϊκών οικογενειών ή παιδιά δημοσίων και δημοτικών υπαλλήλων, που δεν έχουν δικαίωμα συμμετοχής στο πρόγραμμα του ΕΣΠΑ και δεν θα καταφέρουν να μπουν σε κάποιον παιδικό σταθμό. Δηλαδή, τι κάνετε; Είναι αυτό που λέμε «διαχειρίζεστε τη φτώχεια», δηλαδή, παίρνετε από τους φτωχούς για να δώσετε τα ψίχουλα στους εξαθλιωμένους. Άνθρακες, λοιπόν, ο θησαυρός με αυτές τις λεγόμενες κοινωνικά δίκαιες αλλαγές.

Γι’ αυτό, λοιπόν, σας ρωτάμε, κύριε Υπουργέ, τα εξής: Τι μέτρα θα πάρετε προκειμένου να διασφαλίσετε τη δωρεάν ένταξη στους παιδικούς βρεφικούς σταθμούς όλων των παιδιών, καταργώντας τα τροφεία, ικανοποιώντας τις αιτήσεις όλων των οικογενειών, χωρίς διακρίσεις και προϋποθέσεις, καθώς και τη χρηματοδότηση των κονδυλίων του κρατικού προϋπολογισμού;

Δεύτερον, τι θα γίνει με την εκκρεμότητα των 46 εκατομμυρίων ευρώ, που δεν έχετε αποδώσει, έτσι ώστε χιλιάδες εργαζόμενοι να πληρωθούν και να ολοκληρωθεί η εκτέλεση του έργου στους παιδικούς;

Τρίτον, θα προσλάβετε το απαραίτητο εκπαιδευτικό και βοηθητικό προσωπικό, με σταθερά, πλήρη εργασιακά και ασφαλιστικά δικαιώματα;

Τέταρτον, θα αναπτύξει το Πρόγραμμα Δημοσίων Επενδύσεων για την κατασκευή νέων σύγχρονων δημόσιων παιδικών και βρεφονηπιακών σταθμών, που να καλύπτουν το σύνολο των παιδιών στις ηλικίες από έξι μηνών έως πεντέμισι ετών;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Συντυχάκη.

Στην ερώτηση θα απαντήσει ο Υπουργός Εσωτερικών και Διοικητικής Ανασυγκρότησης κ. Παναγιώτης Κουρουμπλής.

Ορίστε, κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, θα μου επιτρέψετε για μισό λεπτό να κάνω μία αναφορά στη σημερινή ημέρα, όπου συμπληρώνονται είκοσι χρόνια από τον θάνατο ενός μεγάλου πολιτικού ηγέτη, του Ανδρέα Παπανδρέου.

Κύριε Πρόεδρε, θα αναφερθώ τώρα στην ερώτηση του αγαπητού συναδέλφου, τον οποίο ευχαριστώ για την κατανόηση γιατί δεν μπόρεσα την προηγούμενη εβδομάδα να έρθω.

Κατά πρώτον, ήθελα να ρωτήσω κάτι τον αγαπητό μου συνάδελφο, του οποίου εκτιμώ την πρωτοβουλία για τη συγκεκριμένη ερώτηση, την αγωνία και το ενδιαφέρον, γιατί είναι κρίσιμο σε μία σύγχρονη κοινωνία να έχουμε προτεραιότητες, που να αφορούν εκείνους, που δεν μπορούν λόγω της ηλικίας τους –στη συγκεκριμένη περίπτωση, των παιδιών της προνηπιακής και της νηπιακής ηλικίας- να υπερασπιστούν και να διεκδικήσουν τα δικαιώματά τους. Εκεί, πράγματι, κρίνεται μία κοινωνία. Σ’ αυτές τις προτεραιότητες προσδιορίζονται οι ποιοτικοί δείκτες μίας κοινωνίας.

Επειδή, λοιπόν, έκανε σχόλιο για την τοποθέτηση της ΚΕΔΕ και των άλλων φορέων που ήταν στη συνάντηση, ήθελα στη δευτερολογία του να μου απαντήσει ποιον άλλον φορέα προτείνει να ήταν και δεν ήταν, διότι όταν τοποθετούμεθα σε μία τέτοια ευαίσθητη περίπτωση, δεν μπορούμε να λέμε ό,τι θέλουμε, κύριε Πρόεδρε, απλώς για να κάνουμε αντιπολίτευση. Εγώ θεωρώ ότι το Κομμουνιστικό Κόμμα Ελλάδας είναι πάντα πολύ προσεκτικό στις τοποθετήσεις του.

Θέλω, λοιπόν, να μου πει ο αγαπητός μου συνάδελφος αν απεκλείσθη κάποιος φορέας και εγώ ως Υπουργός θα αναγνωρίσω το λάθος μου.

Έγινε μία ανοιχτή διαβούλευση για πρώτη φορά, κύριε συνάδελφε. Για πρώτη φορά κλήθηκαν όλοι οι εμπλεκόμενοι φορείς, είτε ήταν δημόσιοι, είτε ήταν ιδιωτικοί. Τι να κάνω; Δεν την ορίζω εγώ την ΚΕΔΕ. Την ορίζουν οι δήμαρχοι που εκλέγονται από τον ελληνικό λαό. Είτε μας αρέσει, είτε δεν μας αρέσει, έχει μία ηγεσία που μπορεί να είναι προσκείμενη πολιτικά ή να μην είναι. Τι σχέση έχει αυτό; Χάνει την αξιοπιστία ή το ενδιαφέρον της για να συμβάλει από τη μεριά της;

Εγώ νομίζω, λοιπόν, ότι έγινε ένας πολύ χρήσιμος και δημιουργικός διάλογος. Αποτέλεσμα αυτού του διαλόγου ήταν να πάμε σε ένα νέο σύστημα, πιο δίκαιο, πιο δημιουργικό, πιο κοινωνικό, πιο αντιγραφειοκρατικό. Βασανιστήκαμε για να πάρουμε αυτήν την απόφαση. Ήταν ένα εγχείρημα, γιατί πηγαίνουμε σε ένα νέο σύστημα το οποίο πρέπει έγκαιρα, γρήγορα και πρώιμα να μπει σε λειτουργία, για να μπορέσει από τον Σεπτέμβριο να λειτουργήσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δεύτερον, δεν μειώνεται ούτε κατ’ ελάχιστον ο αριθμός των παιδιών. Αντιθέτως, το σύστημα γίνεται πιο δίκαιο, γιατί ξέρετε πάρα πολύ καλά, κύριε Συντυχάκη, αφού ενδιαφέρεστε για την κοινωνική δικαιοσύνη, ότι σε πολλές περιπτώσεις το παιδί μίας μητέρας που δεν εργαζόταν, δεν μπορούσε να μπει, επειδή δεν εργαζόταν. Ας ήταν και πιο φτωχή από μία εργαζόμενη μητέρα!

Τρίτον, είπατε για τα χρήματα. Ξέρετε πάρα πολύ καλά πόσο μειώθηκαν οι πιστώσεις του ΕΣΠΑ. Αυτή η Κυβέρνηση συμπλήρωσε από εθνικούς πόρους, κύριε συνάδελφε, για να μην υπάρξει ούτε ένα παιδί που δεν θα είναι στον αριθμό των παιδιών που πηγαίνουν στους παιδικούς σταθμούς. Άρα λοιπόν, δεν μπορεί κανείς να απομειώσει το σοβαρό ενδιαφέρον και την προσπάθεια που έκανε η πολιτική ηγεσία του Υπουργείου Εσωτερικών, για να αντιμετωπίσει ακριβώς αυτήν την πραγματικότητα.

Είπατε για τις εκκρεμότητες που υπήρχαν. Πράγματι, δεν σας κρύβω ότι υπήρχαν εκκρεμότητες για το οφειλόμενα στους εργαζόμενους του έτους που τρέχει. Ήδη αυτήν τη στιγμή προωθούνται δύο δόσεις. Εγώ σας διαβεβαιώνω από αυτό εδώ το Βήμα -και να με καλέσετε και να ασκήσετε την πιο αυστηρή κριτική- ότι μέχρι τον Αύγουστο θα έχουν καλυφθεί όλες αυτές οι οφειλές που υπήρχαν.

Με αυτό το σύστημα, όμως τώρα, κύριε συνάδελφε, το οποίο κατακρίνετε, έχω την εντύπωση ότι μάλλον το αντιμετωπίζετε με προκατάληψη. Θα σας ζητούσα ειλικρινά –επειδή ξέρω ότι είστε καλοπροαίρετος άνθρωπος- να το διαβάσετε καλά και να δείτε ότι πραγματικά είναι πιο απλό, πιο λειτουργικό, δίνει περισσότερες δυνατότητες.

Θέλετε να επανέλθουμε στο προηγούμενο σύστημα; Να μας το πείτε και αυτό. Το προηγούμενο σύστημα, λοιπόν, έδινε τη δυνατότητα 70% κάλυψης στους βρεφικούς σταθμούς. Αυτό πάει 100%. Το προηγούμενο σύστημα περιόριζε σε πέντε σταθμούς. Εάν οι πέντε σταθμοί είχαν καλυφθεί, δεν μπορούσε ένας γονιός να πάει το παιδί του κάπου αλλού. Τώρα, αυτό το δικαίωμα είναι απεριόριστο. Όλα αυτά χτίζουν μία νέα προσπάθεια που πραγματικά διαμορφώνει ένα νέο περιβάλλον σε αυτό το χώρο.

Βεβαίως, πρέπει να δούμε και τις εκκρεμότητες που υπάρχουν σε ό,τι αφορά τους εργαζόμενους με τις δικαστικές αποφάσεις, που υπάρχει και εκεί ένα ζήτημα. Σας πληροφορώ –και πιστεύω να ψηφίσετε τη διάταξη- έχουμε ετοιμάσει ένα πολυνομοσχέδιο στο οποίο έχουμε προβλέψει τη δυνατότητα των δήμων να μην προσφεύγουν σε παραπάνω διαδικασίες και να αποδέχονται τις πρωτόδικες αποφάσεις.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, αυτά μπορούμε να τα πούμε και στη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Εντάξει.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Κύριε Βουλευτά, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, είπατε ότι χρειάζεται να δίνουμε προτεραιότητα στις προνηπιακές ηλικίες, για να έχουν τη δυνατότητα οι γονείς τους να διεκδικούν, να φωνάζουν, κ.ο.κ..

Εγώ θα σας πω το εξής. Βέβαια, το κληρονομήσατε, αλλά από ό,τι φαίνεται το συνεχίζετε ακριβώς στην ίδια ρότα που το άφησαν και οι προηγούμενοι. Για να δείτε δηλαδή πόσο κοινωνικά δίκαιες είναι και οι δικές σας επιλογές και αλλαγές, άλλο τόσο κοινωνικά δίκαιες ήταν όσα έκαναν και οι προηγούμενες Κυβερνήσεις. Με βάση τα στοιχεία της ΕΛΣΤΑΤ, οι κρίσιμες ηλικίες έξι μηνών έως πεντέμισι ετών, -μιλάμε για τις γεννήσεις 2010-2014- που θα έπρεπε να ήταν στους παιδικούς-βρεφικούς σταθμούς είναι 508.000. Πόσα παιδιά καλύπτει το κράτος; Καλύπτει 80.000. Οι γεννήσεις ήταν 508.000 για τα έτη 2010-2014, άρα τόσες είναι οι πιο κρίσιμες ηλικίες έξι μηνών έως πεντέμισι ετών! Αντιλαμβάνεστε δηλαδή, ότι το κράτος καλύπτει μόλις το 15% των πραγματικών αναγκών της ελληνικής κοινωνίας.

Βέβαια, εμείς δεν σας λέμε ότι πατήστε ένα κουμπί και την επόμενη μέρα να καλύψετε και τις 508.000. Αλλά τι κάνετε; Εμείς σας κατηγορήσαμε και σας είπαμε ότι διαχειρίζεστε τη φτώχια. Αυτό κάνετε.

Αλλά και τα εισοδηματικά και τα κοινωνικά κριτήρια ισχύουν. Όταν κάποιος είναι άνεργος, το παιδί του δεν έχει την προτεραιότητα, γιατί μπορεί να κάθεται στο σπίτι να το βλέπει. Ισχύουν, λοιπόν, κριτήρια τέτοια που αποκλείουν τη συντριπτική πλειοψηφία των παιδιών. Βεβαίως, δεν θέλουμε να επανέλθει το παλιό σύστημα. Γι’ αυτό και σας είπαμε ότι εμείς διεκδικούμε εντελώς διαφορετικά θέματα και θα σας πω σε λίγο για αυτά.

Αλλά θα έλεγα το εξής. Οι ελλείψεις σε προσωπικό έχουν κάνει σκληρές και εξοντωτικές τις συνθήκες εργασίας. Το 2011 η τότε Κυβέρνηση κατήργησε το εξάωρο στους νηπιαγωγούς των παιδικών σταθμών στο όνομα της ισότητας των όρων εργασίας και επέβαλε το οκτάωρο. Στην πορεία επανήλθε το εξάωρο κάτω από τις διαμαρτυρίες των εργαζομένων, αλλά και το γεγονός ότι η δουλειά του παιδαγωγού απαιτεί διαρκής, οξυμένη προσοχή και εγρήγορση.

Στην πράξη, όμως, αυτό το πράγμα δεν τηρείται, αφού ελλείψει προσωπικού αναγκάζονται να εργάζονται κυκλικά πέραν του εξαώρου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Φέρνουμε το εξής ερώτημα: Θα προσλάβετε το αναγκαίο προσωπικό, παιδαγωγικό, βοηθητικό, με πλήρη εργασιακά, μισθολογικά, συνταξιοδοτικά δικαιώματα, για να σταματήσει αυτή η καταστρατήγηση του σταθερού ημερήσιου χρόνου εργασίας;

Δεύτερον, πολλούς εργαζόμενους στους παιδικούς σταθμούς, στα ΚΔΑΠ και σε άλλες δομές, τους έχετε σε εργασιακή εκκρεμότητα. Αναφερθήκατε προηγουμένως ότι θα φέρετε διάταξη στο επικείμενο νομοσχέδιο για τις νέες ρυθμίσεις στους ΟΤΑ. Αυτοί οι εργαζόμενοι είχαν καταφύγει πρωτόδικα, είχαν δικαιωθεί και με βάση την ισχύουσα νομοθεσία υποχρεούται ο δήμος να καταφύγει στο εφετείο και να ακυρώσει μια θετική πρωτόδικη απόφαση.

Εσείς λέτε ότι θα φέρετε νέα διάταξη. Δεν έχουμε αντίρρηση σε αυτό -το ξέρουμε, το γνωρίζουμε- αλλά, προσέξτε, χωρίς αστερίσκους. Διότι στο επικείμενο νομοσχέδιο, που αναφερθήκατε εσείς, αναφέρει «μόνο στην περίπτωση που οι δήμοι έχουν εξασφαλισμένες πιστώσεις για την κάλυψη της μισθολογικής δαπάνης και με γνωμοδότηση του προϊσταμένου της οικονομικής υπηρεσίας». Τι σημαίνει αυτό; Όταν υποχρηματοδοτείται ο δήμος, όταν δεν έχει «πού την κεφαλήν κλίναι», όταν δεν έχει να πληρώσει τους εργαζόμενους, όταν δεν έχει να τα βγάλει πέρα με τις δομές, τι θα κάνει; Θα τους απολύσει. Θα καταφύγει στο εφετείο; Τι; Πρέπει να μας δώσετε συγκεκριμένη απάντηση και να αλλάξετε, να διορθώσετε αυτά τα κακώς κείμενα.

Άρα ποταμός προβλημάτων, κύριε Υπουργέ. Αυτά είναι τα αποτελέσματα βέβαια της αποκέντρωσης της επιχειρηματικής και ανταποδοτικής λειτουργίας των δήμων και των δομών, που «γονατίζουν» γονείς, παιδιά, εργαζόμενους στις δομές. Έτσι θα οδηγηθούμε, σε τελική ανάλυση, πού; Στις ΚΟΙΝΣΕΠ και στον εθελοντισμό, για να μπορούν να λειτουργήσουν οι δομές. Αλλά στην πράξη οδηγούνται τα πράγματα στην εμπορευματοποίηση των αναγκών του παιδιού και στην υποβάθμιση των υπηρεσιών βέβαια και στον παιδαγωγικό ρόλο.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε, λέγοντας το εξής: Εμείς ως Κομμουνιστικό Κόμμα Ελλάδας ξεκινάμε από μία αφετηρία που λέει ότι η προσχολική αγωγή είναι ανάγκη και δικαίωμα όλων των παιδιών και βρεφών για τη σωστή ψυχοσωματική εξέλιξη. Τα ΕΣΠΑ είναι πολύ επισφαλή προγράμματα, όπως και το Πρόγραμμα Επενδύσεων, που γνωρίζετε πάρα πολύ καλά με αποφάσεις της Κυβέρνησής σας ότι ο κόφτης ανά πάσα στιγμή μπορεί να κόβει τη χρηματοδότηση για τις κοινωνικές δομές. Λέτε ότι μέχρι τον Αύγουστο θα έχουν πληρωθεί οι εργαζόμενοι. Βεβαίως. Να δούμε μέχρι τότε πόσες περικοπές θα γίνουν.

Γιατί, όμως, τόσους μήνες δεν δίνατε τα χρήματα στους εργαζόμενους; Ή τι είναι αυτό που διασφαλίζει ότι από τους εθνικούς πόρους που λέτε ότι αυξάνεται το ποσό για τους παιδικούς σταθμούς, θα δοθεί ολάκερο και στην ώρα του ή αν δεν θα έρθει ο κόφτης να το κόψει, διότι δεν θα βγαίνουν τα δημοσιονομικά και τα πρωτογενή πλεονάσματα;

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΕΜΜΑΝΟΥΗΛ ΣΥΝΤΥΧΑΚΗΣ:** Άρα κατά τη γνώμη μας, οι παιδικοί σταθμοί δεν πρέπει να είναι παιδοφυλακτήρια, αλλά να ικανοποιούν βασικές κοινωνικές ανάγκες και κυρίως, να υπηρετούν τον βασικό στόχο για την προσχολική αγωγή.

Ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο καλοκαιρινό εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και συνοδοί εκπαιδευτικοί από το 8ο και 9ο Γυμνάσιο Ηλείου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας πω ότι βρίσκεστε στο μέσο μιας διαδικασίας που λέγεται κοινοβουλευτικός έλεγχος, όπου ρωτούν οι Βουλευτές και απαντούν οι Υπουργοί. Προηγουμένως ρώτησε ο Βουλευτής κ. Συντυχάκης από το Κομμουνιστικό Κόμμα, όσον αφορά τα προβλήματα που υπάρχουν στους βρεφονηπιακούς και παιδικούς σταθμούς και ο αρμόδιος Υπουργός Εσωτερικών και Διοικητικής Ανασυγκρότησης κ. Κουρουμπλής απήντησε. Γίνεται ένας διάλογος. Τώρα είμαστε στο μέσο του διαλόγου, όπου έχει πάρει πάλι τον λόγο ο Βουλευτής και τώρα θα απαντήσει και θα κλείσει με την απάντησή του των τριών λεπτών ο κύριος Υπουργός, ο κ. Κουρουμπλής.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, με πολλή προσοχή η σημερινή Κυβέρνηση ακούει τις τοποθετήσεις των Βουλευτών όλων των πτερύγων. Ειλικρινά, θέλω να καταθέσω ότι συμμεριζόμαστε την αγωνία, την ειλικρινή αγωνία όλων, για τα ζητήματα που έχουν να κάνουν με την κοινωνική συνευθύνη που πρέπει να μας διακατέχει και αφορά την προνηπιακή αγωγή.

Όταν, όμως, μιλάμε στο Κοινοβούλιο, πρέπει να είμαστε απαλλαγμένοι από τη λογική της υπερβολής διότι δεν πείθουμε και χάνει και η προσπάθειά μας την ουσία και την αξία της.

Πρέπει να ενημερώσω τον αγαπητό συνάδελφο ότι ο αριθμός των αιτούντων για παιδικούς σταθμούς είναι πάρα πολύ χαμηλός σε σχέση με το νούμερο που είπε. Ως εκ τούτου, δεν είναι χρήσιμο να ακούγονται τέτοια πράγματα τα οποία δεν έχουν καμμία σημασία.

Δεύτερον, ο κύριος συνάδελφος στο αίτημά του, στην ανησυχία του ότι αυτοί που χειροκρότησαν το νέο σύστημα κατά κάποιο τρόπο δεν ήταν αυτοί που έπρεπε να ήταν, δεν μου απάντησε ποιοι έπρεπε να ήταν και δεν ήταν. Γιατί εγώ έχω την εκτίμηση ότι όσοι έπρεπε να ήταν, ήταν εκεί. Εμείς δεν έχουμε κανέναν λόγο να αποκλείουμε κανέναν σ’ αυτά τα ζητήματα.

Τρίτον, δεν μου απάντησε επί της ουσίας. Είναι υπέρ του παλαιού συστήματος; Είκοσι επτά γραφειοκρατικές διαδικασίες καταργήσαμε, κύριε Πρόεδρε, για να πάμε στο νέο σύστημα το οποίο πραγματικά είναι πιο απλό –το ξανατονίζω- πιο λειτουργικό, πιο ουσιαστικό και πιο κοινωνικά δίκαιο. Επ’ αυτού πραγματικά δεν υπάρχουν απαντήσεις.

Σε ό,τι αφορά τους εργαζόμενους, κι εμείς, κύριε συνάδελφε, συμφωνούμε με την άποψη ότι σ’ αυτά τα κέντρα πρέπει να είναι μόνιμο το προσωπικό. Ήδη επ’ αυτού έχουμε ξεκινήσει διαδικασία και έχουμε ζητήσει από τους δήμους προτεραιότητες, για να δώσουμε δυνατότητα με βάση ό,τι αριθμό εξασφαλίσουμε, να υπάρχει μόνιμο προσωπικό το οποίο, προς επίρρωσιν αυτών που λέτε, να έχει ακόμα μεγαλύτερη επιστημονική διάνθιση.

Είναι αναγκαία η παρέμβαση σ’ αυτόν τον χώρο, διότι υπάρχουν έρευνες που δηλώνουν ότι, όταν ένα παιδί πάει σ’ έναν παιδικό σταθμό, διαμορφώνεται σε πολύ μεγάλο ποσοστό ο χαρακτήρας του και συμμετέχει πέντε φορές λιγότερο σε εγκληματικές πράξεις απ’ ό,τι ένα παιδί που δεν έχει πάει. Επίσης, μπορεί να έχει μεγαλύτερη επιτυχία το παιδί που έχει πάει σ’ έναν παιδικό σταθμό, με ό,τι πάρει απ’ αυτήν την αγωγή, κι έτσι είναι πολλαπλάσιο το όφελος για την οικονομία. Άρα, λοιπόν, όλοι αντιλαμβανόμαστε την αναγκαιότητα αυτή.

Τώρα, σε ό,τι αφορά τους δήμους, θέλω να σας πω, κύριε συνάδελφε, ότι θα πρέπει να παρακολουθούμε τα πράγματα πιο προσεκτικά και όχι γενικώς και αορίστως να λέμε αφορισμούς. Η αυτοδιοίκηση πέρασε πολύ μεγάλη τρικυμία από την οικονομική κρίση. Όταν πέρσι στο συνέδριο της ΚΕΔΕ τους ανακοίνωσα ότι θα πάρουν τους παρακρατηθέντες πόρους, τα διακόσια τρία εκατομμύρια, ούτε ένας δεν πίστευε ότι θα γίνει αυτό. Αυτό που είπε πέρσι η Κυβέρνηση, το έκανε και το ξέρετε πάρα πολύ καλά. Το ομολογούν καθ’ άπασα την επικράτεια όλοι οι δήμαρχοι. Ό,τι δέσμευση ανέλαβε η πολιτική ηγεσία σ’ αυτό το Υπουργείο σε σχέση με τις υποχρεώσεις της πολιτείας στους δήμους, έχει τηρηθεί μέχρι κεραίας, γι’ αυτό και έχουμε το θάρρος να το λέμε δημόσια και σ’ αυτόν τον τόνο.

Νομίζω ότι σ’ ένα τέτοιο πνεύμα μπορούμε να κινηθούμε και να συνεργαστούμε. Βεβαίως, η κριτική είναι χρήσιμη, διότι έτσι διορθώνονται πολλά πράγματα και εντοπίζονται αδυναμίες, αλλά πρέπει να σας πω ότι είμαστε αποφασισμένοι ως Υπουργείο και ως Κυβέρνηση να εξαντλήσουμε όλα τα περιθώρια των δυνατοτήτων στα κοινωνικά ζητήματα.

Μετά το κλείσιμο της αξιολόγησης και με το «ανασκούμπωμα» που πρέπει να κάνουμε όλοι, συμπολιτευόμενοι και αντιπολιτευόμενοι, στα πλαίσια ενός δημοκρατικού πατριωτισμού για να βγάλουμε την πατρίδα απ’ αυτήν την βαθύτατη οικονομική, κοινωνική και ηθική κρίση, σ’ ένα πνεύμα συνεννόησης και συνεργασίας αλλά και κριτικής, είμαι βέβαιος ότι ο ελληνισμός θα βγει απ’ αυτό το τούνελ, θα βγει στο ξέφωτο και τότε σ’ ένα πνεύμα δικαιότερης αναδιανομής του παραγόμενου πλούτου θα αντιμετωπίζονται χρόνο με το χρόνο με καλύτερο και δικαιότερο τρόπο αυτά τα πολύ κρίσιμα ζητήματα που αφορούν και την παιδική προστασία και τα πρόσωπα με αναπηρία και τους πολυτέκνους και όλες τις λεγόμενες ευπαθείς ομάδες της κοινωνίας.

Εμείς θέλουμε να δώσουμε τη δυνατότητα σε όλα τα μέλη της κοινωνίας ώστε να αξιοποιηθούν οι δυνατότητες που υπάρχουν στη χώρα και να υπάρξει ισοπολιτεία σε αυτόν τον τόπο.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, υπήρξε μία παρανόηση και, αν μου επιτρέπετε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, εγώ ήθελα να κάνω μία σύγκριση σε σχέση με το πόσες γεννήσεις είχαμε την πενταετία που πέρασε και πόσα παιδιά βρίσκονται στους παιδικούς σταθμούς. Δεν είπα για τις αιτήσεις. Γεννήθηκαν πεντακόσιες οκτώ χιλιάδες παιδιά που πρέπει να είναι στους παιδικούς σταθμούς. Είναι ογδόντα χιλιάδες. Απορρίψατε σαράντα πέντε χιλιάδες αιτήσεις. Είχαν γίνει, δηλαδή, εκατόν είκοσι πέντε χιλιάδες αιτήσεις και πήρατε ογδόντα χιλιάδες. Είναι απλά μαθηματικά, είναι απλή αριθμητική.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Όχι. Ακόμα και αν τις απορρίψαμε…

**ΠΡΟΕΔΡΕΥΩΝ (Αναστάσιος Κουράκης):** Θα απαντήσετε, κύριε Υπουργέ, στη συνέχεια.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου, κύριε Υπουργέ.

Όσον αφορά στην ΚΕΔΕ, εγώ δεν αναφέρθηκα στο ποιοι ήταν στη συζήτησή σας, ποιους καλέσατε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Μα, αυτοί είναι οι φορείς…

**ΕΜΜΑΝΟΥΗΛ ΣΥΝΤΥΧΑΚΗΣ:** Εγώ είπα ότι αυτές τις αλλαγές τις χειροκρότησαν οι εκπρόσωποι των ιδιωτικών παιδικών σταθμών και η ΚΕΔΕ -αν είναι δυνατόν- οι εκπρόσωποι των δήμων που έπρεπε κανονικά να ενδιαφέρονται περισσότερο, γιατί κάτω από τη λογική αυτών των αλλαγών θα κλείσουν οι παιδικοί σταθμοί. Και είναι στον αέρα αυτήν τη στιγμή με τις αλλαγές τις δικές σας.

**ΠΡΟΕΔΡΕΥΩΝ (Αναστάσιος Κουράκης):** Ο κύριος Υπουργός έχει τον λόγο για να απαντήσει.

Παρακαλώ, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Αγαπητέ συνάδελφε, αυτοί είναι οι θεσμικοί εκπρόσωποι των χώρων αυτών. Αν μου πείτε ότι απέκλεισα κάποιον, θα ζητήσω δημόσια συγγνώμη.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώθηκε η ερώτηση αυτή.

Προχωρούμε στην τρίτη με αριθμό 1005/14-6-2016 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τους Υπουργούς Εσωτερικών και Διοικητικής Ανασυγκρότησηςκαι Εθνικής Άμυνας, σχετικά με τη λήψη μέτρων για τους διπλά εγκλωβισμένους πρόσφυγες και μετανάστες στα hot spots των νησιών του Αιγαίου.

Στην ερώτηση θα απαντήσει ο Αναπληρωτής Υπουργός κ. Ιωάννης Μουζάλας.

Τον λόγο έχει ο Βουλευτής κ. Σταύρος Τάσσος, για να αναπτύξει την ερώτησή του για δύο λεπτά.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, οι συνθήκες διαβίωσης των εγκλωβισμένων προσφύγων και μεταναστών στα hot spots των νησιών του Αιγαίου -ειδικά σε Λέσβο, Χίο, Σάμο, αλλά και στην Κω- είναι απαράδεκτες και απαιτούνται άμεσα μέτρα, για να μην γίνουν εκρηκτικές.

Οι πρόσφυγες και οι μετανάστες που έφτασαν στα νησιά μετά την 20η Μαρτίου, δηλαδή μετά τη Συμφωνία Ευρωπαϊκής Ένωσης - Τουρκίας, είναι θύματα διπλού εγκλωβισμού: Αφ’ ενός του γενικού εγκλωβισμού όλων των προσφύγων και μεταναστών που βρίσκονται, παρά τη θέλησή τους, στην Ελλάδα και αφ’ ετέρου ενός ειδικού εγκλωβισμού στα όρια του νησιού μέχρι να ολοκληρωθεί η εξέταση των αιτημάτων ασύλου.

Οι συνθήκες διαβίωσης είναι άθλιες στα συχνά υπερπλήρη -όπως στη Χίο και στη Σάμο- μεικτά κέντρα. Και όταν λέμε «μεικτά» εννοούμε κέντρα κράτησης για όσους βρίσκονται στο στάδιο καταγραφής και ταυτοποίησης και κατ’ όνομα «φιλοξενίας» για τους περισσότερους που συμπλήρωσαν είκοσι πέντε μέρες κράτησης -αυτό βέβαια ισχύει εφόσον δεν έχουν γεμίσει με κρατούμενους- γιατί ουσιαστικά δεν υπάρχει υποχρέωση να παραμένουν στις δομές αυτές. Ο νόμος λέει ότι θα πρέπει να αφήνονται «ελεύθεροι» στα πλαίσια του νησιού. Είναι, όμως, χωρίς στέγη και χωρίς τροφή και στην απελπισία τους προβαίνουν σε διάφορες απελπισμένες πράξεις επιβίωσης.

Οι μεγάλες, λοιπόν, καθυστερήσεις στην εξέταση των αιτημάτων ασύλου -στη Σάμο υπάρχει μόνο ένας υπάλληλος- και η απαισιοδοξία που υπάρχει για την τύχη των αιτημάτων ασύλου, ειδικά μετά τις δύο αποφάσεις της Αρχής Προσφύγων που απέρριψαν τα αιτήματα δύο Σύριων προσφύγων, όλα αυτά εντείνουν την απελπισία και οδηγούν συχνά σε εντάσεις και επεισόδια, σε επεμβάσεις των ΜΑΤ, σε τραυματισμούς και ζημιές. Τέτοια έχουν γίνει αλλεπάλληλα στη Λέσβο. Τα ξέρετε και τα ξέρω.

Δύσκολες και επικίνδυνες έχουν γίνει και οι συνθήκες εργασίας όσων εργάζονται στα hot spots.

Επίσης, στα νησιά υπάρχουν και οι ασυνόδευτοι ανήλικοι, που είτε είναι κρατούμενοι στα hot spots είτε έχουν ανατεθεί σε ΜΚΟ. Εδώ θέλω να σας ρωτήσω και να μου διευκρινίσετε το εξής; Πριν από δυο, τρεις μέρες που ήμουν στην Κω, μου ειπώθηκε ότι, για να γίνει επανένωση οικογένειας προσφύγων, την πρόσκληση πρέπει να την κάνει ο ανήλικος. Δεν μπορεί, δηλαδή, ο πατέρας να καλέσει το παιδί και τη μάνα να πάνε στη Γερμανία, αν ο πατέρας είναι στη Γερμανία. Θα πρέπει το ανήλικο παιδί να έχει πάει στη Γερμανία και το ανήλικο παιδί να προσκαλέσει τον πατέρα και τη μάνα να πάνε στη Γερμανία.

Πραγματικά, αν ισχύει αυτό, είναι εξωφρενικό.

Αυτή την κατάσταση, βέβαια, εκμεταλλεύονται οι διάφορες ρατσιστικές και ναζιστικές οργανώσεις, για να διαδώσουν τις αποκρουστικές θεωρίες τους.

Σας ρωτάμε, λοιπόν, κύριε Υπουργέ, τι μέτρα θα πάρει η Κυβέρνηση, ώστε οι πρόσφυγες, μετά την καταγραφή τους, να προωθηθούν στις χώρες τελικού προορισμού τους, για να αποσυμφορηθούν τα νησιά;

Επίσης ζητάμε, για όσο διάστημα παραμένουν στα νησιά, να εξασφαλιστούν ανθρώπινες και υγιεινές συνθήκες διαβίωσης σε ανοιχτά κέντρα υποδοχής, με επαρκή και ποιοτική σίτιση, αξιοπρεπής στέγαση σε οικίσκους, δημόσια υγεία και ειδική πρόνοια για ευάλωτες ομάδες και ασυνόδευτους ανήλικους, άμεση πρόσβαση στις διαδικασίες ασύλου και διεθνούς προστασίας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τάσσο.

Τον λόγο έχει ο Αναπληρωτής Υπουργός κ. Ιωάννης Μουζάλας για μια πρώτη απάντηση.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Τάσσο, κατ’ αρχάς συγγνώμη για την καθυστέρηση. Ήρθα απευθείας.

Θεωρώ ότι οι παρατηρήσεις σας είναι σωστές. Ενθυμούμενος, όμως, παλαιότερες εποχές, θα ήθελα να σας θυμίσω μια αγαπημένη παροιμία του Χαρίλαου Φλωράκη: «Μην πετάτε μαζί με τα βρώμικα νερά και το παιδί, όταν τελειώνει το μπάνιο». Νομίζω ότι -όχι από πρόθεση- αυτό κάνετε.

Βρεθήκαμε σε μια πολύ δύσκολη θέση. Έχουμε στα νησιά μας οκτώ χιλιάδες άτομα, τα οποία παραμένουν εκεί μέχρι να διευκρινιστεί εάν δικαιούνται άσυλο ή όχι. Εάν δικαιούνται άσυλο, μεταφέρονται στην ενδοχώρα, εάν όχι, θα μεταφερθούν, με βάση τη συμφωνία Ευρώπης-Τουρκίας, πίσω στην Τουρκία. Αυτό δεν δημιουργεί υπερπληθυσμό και, όντας Μυτιληνιός, το ξέρετε.

Η Μυτιλήνη είχε μέρες που είχε οκτώ, δέκα και δώδεκα χιλιάδες ανθρώπους επάνω. Σήμερα έχει τρεις χιλιάδες επτακόσιους. Όλα τα νησιά μαζί έχουν οκτώ χιλιάδες. Ήταν μέρες που είχαν δεκαπέντε χιλιάδες. Κάθε μέρα, κάθε μέρα, κάθε μέρα! Το ζήσατε. Το έζησα. Ξέρετε ότι ήμουν πάντα στο πεδίο. Αυτό έχει αλλάξει.

Τώρα πια, λοιπόν, -όχι ότι έχουμε υπερπληθυσμό- έχουμε έναν κόσμο, ο οποίος έχει πια μια διαφορετική ψυχοσύνθεση. Έφτασε να πιει νερό, δηλαδή να πάει στην Ευρώπη, που ήταν το όνειρό του. Στέρεψε η πηγή. Τελειώνουν τα λεφτά του. Νιώθει εγκλωβισμένος, Οι προσδοκίες του έχουν ματαιωθεί. Γίνεται επιθετικός. Θα σας έλεγα, όμως, ότι δικαιούται να είναι και διεκδικητικός. Αυτό προκαλεί διάφορες αψιμαχίες. Δεν είναι σωστό ότι είναι συχνές οι επεμβάσεις των ΜΑΤ. Νομίζω ότι γενικά το χειριζόμαστε με τη μεγαλύτερη δυνατή δική μας αξιοπρέπεια και σεβόμενοι την αξιοπρέπεια των πολλών καλών ανθρώπων.

Ξέρετε ότι αυτή η κατάσταση δημιουργεί και μικρομαφίες. Υπάρχουν πάντα μέσα στα μεταναστευτικά ρεύματα. Δεν είναι όλοι τους πολύ καλοί άνθρωποι. Υπάρχουν άνθρωποι οι οποίοι πίνουν. Υπάρχουν άνθρωποι οι οποίοι πάνε να βάλουν ναρκωτικά μέσα στα hot spots. Γίνεται μια μάχη εκεί πέρα και έχουμε αψιμαχίες.

Εγώ ακούγομαι σαν να είμαι από άλλον πλανήτη, όταν λέω ότι αυτό είναι φυσιολογικό. Και είναι θέμα χειρισμού, πώς θα το χειριστείς, ώστε να «χτυπήσεις» -και δεν εννοώ να δείρεις- το κακοποιό στοιχείο και να σεβαστείς τις οικογένειες αυτών των απελπισμένων ανθρώπων.

Για μπω στην ουσία, δεν υπάρχουν κλειστά κέντρα. Με βάση τις τελευταίες προσπάθειές μας, μόλις καταγραφούν είναι ελεύθεροι υπό περιορισμό στο νησί. Κάποιοι που έχουν χρήματα μένουν σε ξενοδοχεία. Στη Μυτιλήνη πάρα πολλοί μένουν στο Καρά Τεπέ.

Ψάχνουμε να βρούμε χώρους, σε συνεργασία με την τοπική αυτοδιοίκηση. Προχωράμε ένα πρόγραμμα, ώστε όσοι δηλώσουν ότι θέλουν, εθελούσια, να επιστρέψουν στις πατρίδες τους, να επιστρέψουν. Όσοι έχουν πάρει ήδη το δικαίωμα του να ζητήσουν άσυλο, προσπαθούμε να τους μεταφέρουμε στην ενδοχώρα. Και προσπαθούμε να επιταχύνουμε τις διαδικασίες ασύλου. Πριν από έναν μήνα ήταν τριάντα την ημέρα. Τώρα έχουν φτάσει τις εβδομήντα. Ο στόχος είναι εκατόν πενήντα.

Τα ασυνόδευτα παιδιά -το έχω ξαναπεί- είναι η μεγάλη μας πληγή. Θέλω να σας πω, όμως, ότι στη Μυτιλήνη ήδη έχουμε τον Μανταμάδο. Η «Ηλιαχτίδα» άνοιξε και φιλοξενεί ασυνόδευτα παιδιά και ετοιμαζόμαστε να ανοίξουμε και την Αγιάσο.

Το πλάνο μας είναι μέσα στον Ιούλιο να έχουμε φτιάξει πεντακόσιες θέσεις για ασυνόδευτα παιδιά και να έχουμε καλύψει το πρόβλημα.

Θα συμφωνήσω απόλυτα μαζί σας και θα ζητήσω, φυσικά, τη βοήθειά σας στην καταπολέμηση του ρατσισμού και της ακροδεξιάς. Είστε άνθρωπος που είναι στο πρόβλημα και δεν το βλέπει από το γραφείο του. Ξέρετε ότι δεν υπάρχει αθωότητα από την πλευρά της ακροδεξιάς, δεν υπάρχει αθωότητα από την πλευρά του ρατσισμού. Υπάρχει, όμως, από την πλευρά του λαού μας μια αλλαγή. Εκεί που υπήρχε πληθυσμός ο οποίος ήταν σε μετακίνηση, έφερνε κάποια χρήματα, υπήρχαν κάποια οφέλη, αυτή τη στιγμή έχει δυσκολίες.

Θεωρώ πολύ φυσικό ότι μαζί με το Κομμουνιστικό Κόμμα Ελλάδας θα προσπαθήσουμε να παλέψουμε αυτό το φαινόμενο πολύ σκληρά, βελτιώνοντας μεν τις συνθήκες, αλλά και όντας αμείλικτοι απέναντι σε τέτοιες κινήσεις.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Ο Βουλευτής κ. Σταύρος Τάσσος από το Κομμουνιστικό Κόμμα Ελλάδας έχει τον λόγο για τη δευτερολογία του.

**ΣΤΑΥΡΟΣ ΤΑΣΣΟΣ:** Κύριε Υπουργέ, ακριβώς πριν από μια εβδομάδα, την περασμένη Πέμπτη, ήμουν στο χωριό Μπελογιάννης, στην Ουγγαρία. Μοιραία έκανα τη σύγκριση πώς μεταχειρίστηκε τότε η σοσιαλιστική Ουγγαρία τους πρόσφυγες -στην προκειμένη περίπτωση τους Έλληνες πρόσφυγες- και πώς μεταχειρίζεται σήμερα η καπιταλιστική Ουγγαρία και γενικά η καπιταλιστική Ευρώπη -της Ελλάδας συμπεριλαμβανομένης, βεβαίως- τους πρόσφυγες και τους μετανάστες. Ξέρετε, η σύγκριση είναι καταλυτική. Εκεί ήταν ένα χωριό ανοιχτό, με τις πλατείες του, με τα σπίτια του, με τα διοικητικά του κέντρα. Οι άνθρωποι ζούσαν εκεί απολύτως ισότιμα με τους γηγενείς, μορφώνονταν, πήγαιναν στα πανεπιστήμια, είχαν δουλειά, είχαν μισθό ίδιο με αυτόν που έπαιρνε ο Ούγγρος, στην προκειμένη περίπτωση. Ήταν, λοιπόν, απολύτως ισότιμα μέλη της κοινωνίας που τους φιλοξενούσε. Και ήταν τότε χώρες -όχι μόνο η Ουγγαρία, αλλά και οι άλλες σοσιαλιστικές χώρες-, που έβγαιναν καθημαγμένες από έναν πόλεμο.

Σήμερα, λοιπόν, έχουμε ένα σύστημα. Και τι έχουμε; Βαρβαρότητα, υποκρισία, κυνισμό. Όταν πηγαίνεις στα κέντρα αυτά, βλέπεις τα συρματοπλέγματα και από πάνω τα αγκαθωτά σύρματα. Εκεί που βλέπεις πρασιές και δέντρα στο χωριό Μπελογιάννης, εδώ βλέπεις συρματοπλέγματα και αγκαθωτά σύρματα.

Δεν ξέρω αν, όπως είπατε, μαζί με τα νερά πετάμε και το παιδί, γιατί το παιδί δεν ξέρω αν πραγματικά θέλουν να το φροντίσουν. Το αντίθετο μάλιστα. Γι’ αυτούς το παιδί, δηλαδή ο εργαζόμενος ή ο πρόσφυγας ή ο μετανάστης, είναι φτηνά εργατικά χέρια. Η «πολιτισμένη» Ευρώπη, αφού πήρε όσους χρειαζόταν σαν φτηνά εργατικά χέρια -περίπου οκτακόσιες χιλιάδες πήρε η Γερμανία-, είπε: «Κλείνουμε τα σύνορα και όσους είναι εδώ κάντε τους ό,τι θέλετε. Ρίξτε τους στη θάλασσα, γυρίστε τους πίσω. Ό,τι θέλετε κάντε τους. Ποσώς μας ενδιαφέρει.». Αυτή είναι η διαφορά.

Ειλικρινά, κύριε Υπουργέ, αυτή τη στιγμή βλέπω ότι η χώρα μας και εσείς εκπροσωπείτε αυτό το σύστημα που μεταχειρίζεται με αυτόν τον τρόπο τους ανθρώπους.

Πέρα απ’ αυτό το γενικό, θα πρέπει να παρθούν άμεσα μέτρα, ώστε να επιλυθεί το πρόβλημα αυτό των ανθρώπων. Στην Ουγγαρία προχθές διάβαζα ότι έπνιξαν τους ανθρώπους. Πήγαν να βγουν από έναν ποταμό, τους πετροβολούσαν και ένας ή δυο σκοτώθηκαν. Και έχουν διατάξει τώρα, υποτίθεται, έρευνα για να βρουν τι έγινε και λοιπά. Δεν είναι δυνατόν να αντιμετωπίζονται μ’ αυτόν τον τρόπο οι άνθρωποι και μάλιστα απ’ αυτούς που προκάλεσαν αυτά τα κύματα των προσφύγων, από αυτούς που πήγαν και με τις επεμβάσεις τους έδιωξαν τους ανθρώπους από τις εστίες τους, επειδή θέλουν να ελέγχουν τι κυβέρνηση έχουν, ώστε να είναι πειθήνια όργανα, για να μπορούν να ελέγχουν το πετρέλαιο, το φυσικό αέριο και τους δρόμους μεταφοράς.

Αυτοί, λοιπόν, που προκάλεσαν τον πόλεμο, γίνονται και τιμητές από πάνω και λένε: «Αυτοί εδώ είναι βάρος. Είναι εγκληματίες. Θα δούμε πόσους θα κρατήσουμε, θα δούμε πόσους θα διώξουμε.». Ξέρετε πολύ καλά ότι μ’ αυτόν τον τρόπο παραβιάζουν το Διεθνές Δίκαιο, γιατί με βάση τη Συμφωνία της Γενεύης έχουν δικαίωμα οι πρόσφυγες να πάνε στις χώρες του τελικού προορισμού τους, να επιλέξουν αυτοί που θέλουν να πάνε. Αυτά, όμως, για την «πολιτισμένη» Ευρώπη είναι ψιλά γράμματα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τάσσο.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Τάσσο, στη θεωρητική σας ανάλυση θα μπορούσα στα περισσότερα να συμφωνήσω. Υπάρχουν, όμως, ζητήματα πρακτικά που πρέπει να διαχειριστεί κανείς. Κάνετε ένα ιστορικό λάθος με το να συγκρίνετε τους συντεταγμένους αγωνιστές του Δημοκρατικού Στρατού Ελλάδας, οι οποίοι φιλοξενήθηκαν στο χωριό «Μπελογιάννης», το οποίο πήρε πάνω από δέκα χρόνια μέχρι να αποκτήσει τα χαρακτηριστικά χωριού, αλλά υπέστησαν τις δυσκολίες γιατί ήταν συντεταγμένοι αγωνιστές…

**ΣΤΑΥΡΟΣ ΤΑΣΣΟΣ:** Κύριε Υπουργέ, σε επτά μήνες…

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Αφήστε με να τελειώσω σας παρακαλώ. Δεν έχω καμμία διάθεση αντιδικίας. Φαντάζομαι αυτό να φαίνεται. Σας μιλάω με πάρα πολύ σεβασμό.

**ΣΤΑΥΡΟΣ ΤΑΣΣΟΣ:** Το ξέρω.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Το να συγκρίνετε αυτό το πράγμα με τη μεταναστευτική ροή και με την προσφυγική ροή, δηλαδή χιλιάδες συντεταγμένους αγωνιστές του Δημοκρατικού Στρατού Ελλάδας, οι οποίοι πειθαρχημένοι πέρασαν κακουχίες, μέχρις ότου αυτές οι χώρες μπορέσουν να τους αποδώσουν αυτό το οποίο ήθελαν και αυτοί δικαιούντο, είναι ένα λάθος ιστορικά.

Δεύτερον, η Συνθήκη της Γενεύης διασφαλίζει τη ζωή. Δεν είναι συνθήκη καριέρας. Δηλαδή, δεν λες εγώ θέλω να πάω στη Ρουμανία και δεν θέλω να πάω στην Πορτογαλία. Η Ευρώπη υποχρεούται να σου διασφαλίσει τη ζωή σου. Επίσης, το 50% από αυτούς που είναι στα νησιά, είναι μετανάστες, οι οποίοι παράνομα έχουν εισέλθει στη χώρα. Υπάρχουν διεθνείς κανονισμοί. Υπάρχουν οι νομικές υποχρεώσεις της χώρας. Και εκείνα τα χρόνια στο χωριό «Μπελογιάννης», εάν δεν ήσουν αγωνιστής του Δημοκρατικού Στρατού Ελλάδας, δεν έμπαινες. Οι περιορισμοί υπάρχουν πάντα.

Αποδίδω φόρο τιμής σε αυτές τις χώρες που φιλοξένησαν τους αγωνιστές. Προσπαθώ, όμως, να σας πω ότι το να βλέπει κανείς το χωριό «Μπελογιάννης» σήμερα με το χωριό «Μπελογιάννης» τότε, είναι ένα ιστορικό λάθος.

Απλά να σας βεβαιώσω ξανά ότι εμείς δεν είμαστε Ουγγαρία και το ξέρετε. Γι’ αυτόν τον λόγο και δεν έχετε κάποιο παράδειγμα να πείτε, δηλαδή ότι μέσω της ελληνικής Κυβέρνησης πετροβολούνται οι πρόσφυγες, βασανίζονται οι πρόσφυγες ή οτιδήποτε άλλο. Εγώ κρατάω από όλη αυτή την πολύ θετική συζήτηση που έγινε, αυτό που είπα τελευταία: Η φυσική θέση του Κομμουνιστικού Κόμματος Ελλάδας είναι ενάντια στον ρατσισμό, είναι μια σθεναρή θέση, όπως πάντα έδειχνε, για να καταπολεμήσει ακροδεξιά και ρατσιστικά στοιχεία.

Σας ευχαριστώ πολύ. Και σε αυτό τουλάχιστον θέλω να πιστεύω και θέλω να πιστεύετε ότι είμαστε μαζί.

**ΣΤΑΥΡΟΣ ΤΑΣΣΟΣ:** Κύριε Πρόεδρε, μπορώ να έχω για ένα λεπτό τον λόγο;

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

**ΣΤΑΥΡΟΣ ΤΑΣΣΟΣ:** Κύριε Μουζάλα, κύριε Υπουργέ, το χωριό «Μπελογιάννης» έγινε σε χρόνο ρεκόρ. Κτίστηκε μέσα σε επτά μήνες. Το χωριό «Μπελογιάννης» κτίστηκε σε επτά μήνες!

Τώρα, όσον αφορά τους συντεταγμένους, μην μας πείτε τώρα ότι οι άνθρωποι αυτοί έρχονται εδώ και είναι κι εγώ δεν ξέρω τι. Άνθρωποι κανονικοί είναι οι περισσότεροι από αυτούς. Τώρα, υπάρχουν και κάποιοι που έχουν παραβατική συμπεριφορά. Σε ποια κοινωνία δεν υπάρχουν κάποιοι που έχουν παραβατική συμπεριφορά;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Συμφωνώ μαζί σας.

**ΣΤΑΥΡΟΣ ΤΑΣΣΟΣ:** Δεν μπορούμε να πούμε ότι οι άνθρωποι αυτοί είναι ασύντακτοι, είναι μπουλούκια. Και να σκεφτούμε το ποιος τους έδιωξε από τις πατρίδες τους. Ποιος; Αυτοί που σήμερα είναι τιμητές. Δεν είναι δυνατόν, δηλαδή, αυτόν ο οποίος έχει φύγει με δική σου υπαιτιότητα, να τον βάζεις στον τοίχο και να του λες, «κοίταξε να δεις, θα πρέπει να έχεις καλή συμπεριφορά». Ας σκεφτούμε τη δική μας συμπεριφορά πρώτα και μετά να τον στήσουμε στον τοίχο και να του πούμε, «εσύ να έχεις καλή συμπεριφορά».

**ΠΡΟΕΔΡΕΥΩΝ (Αναστάσιος Κουράκης):** Καλώς. Νομίζω ότι η συζήτηση ολοκληρώθηκε.

Κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 20Απριλίου, της Πέμπτης 21Απριλίου, της Παρασκευής 22 Απριλίου, της Δευτέρας 25Απριλίου και της Πέμπτης 5 Μαΐου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς τα Πρακτικά της Τετάρτης 20Απριλίου, της Πέμπτης 21Απριλίου, της Παρασκευής 22 Απριλίου, της Δευτέρας 25Απριλίου και της Πέμπτης 5 Μαΐου 2016 επικυρώθηκαν.

Επίσης, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου, καταθέτει την έκθεσή της στο σχέδιο νόμου του Υπουργείου Οικονομίας, Ανάπτυξης και Τουρισμού «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/ΕΟΚ και 83/349/ΕΟΚ του Συμβουλίου» (E.E. L 189 της 29ης Ιουνίου 2013) και στις διατάξεις της οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (E.E. L 330/1 της 15ης Νοεμβρίου 2014) «για την τροποποίηση της οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις αρμοδιότητας Υπουργείου Οικονομίας, Ανάπτυξης και Τουρισμού.».

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 11.11΄ λύεται η συνεδρίαση για αύριο,ημέρα Παρασκευή 24 Ιουνίου 2016 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**