(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝ΄

Δευτέρα 27 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Κουμουτσάκου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Οικονομικών, σχετικά με τη λήψη μέτρων για την ανακούφιση των πληγέντων στο Δήμο Ιεράπετρας από την καταστροφική πυρκαγιά και την κήρυξη της περιοχής ως πυρόπληκτης, σελ.   
 β) Προς τον Υπουργό Παιδείας, Έρευνας και Θρησκευμάτων, σχετικά με τη μείωση δόσεων στα δίδακτρα φοίτησης των φοιτητών του Ελληνικού Ανοιχτού Πανεπιστημίου για το ακαδημαϊκό έτος 2016-2017, σελ.   
 γ) Προς τον Υπουργό Υποδομών, Μεταφορών και Δικτύων:  
 i. σχετικά με τη νέα καθυστέρηση στην κατασκευή του νέου αεροδρομίου στο Καστέλι Κρήτης, σελ.   
 ii. σχετικά με τον αποκλεισμό της Κρήτης από το νέο χάρτη οδικών υποδομών της Ελλάδας, σελ.   
 δ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ενδεχόμενο περικοπής του 60% της σύνταξης των αγροτών, σύμφωνα με το άρθρο 20 του νέου ασφαλιστικού νομοσχεδίου, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΝΑΓΝΩΣΤΟΠΟΥΛΟΥ Α. , σελ.  
ΑΡΑΜΠΑΤΖΗ Φ. , σελ.  
ΑΥΓΕΝΑΚΗΣ Ε. , σελ.  
ΚΕΓΚΕΡΟΓΛΟΥ Β. , σελ.  
ΠΕΤΡΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΣΠΙΡΤΖΗΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡN΄

Δευτέρα 27 Ιουνίου 2016

Αθήνα, σήμερα στις 27 Ιουνίου 2016, ημέρα Δευτέρα και ώρα 18:07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ.**

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε, να διαβάσω ποιες δεν θα συζητηθούν, για να κερδίσουμε και χρόνο.

Δεν θα συζητηθούν, λοιπόν, λόγω κωλύματος των αρμοδίων Υπουργών και θα επαναπροσδιοριστούν για συζήτηση, οι εξής ερωτήσεις:

Η πρώτη με αριθμό 1017/21-6-2016 επίκαιρη ερώτηση πρώτου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις διαγραφές σπουδαστών δημόσιων ΙΕΚ από τα μητρώα του ΟΑΕΔ, δεν θα συζητηθεί λόγω κωλύματος της Αναπληρώτριας Υπουργού, κ. Ράνιας Αντωνοπούλου, εξαιτίας ανειλημμένων υποχρεώσεων.

Η τρίτη με αριθμό 1026/21-6-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην πρωτογενή παραγωγή της Κρήτης από την ξηρασία και τις υψηλές θερμοκρασίες, δεν θα συζητηθεί λόγω κωλύματος του Αναπληρωτή Υπουργού, κ. Μπόλαρη, ο οποίος βρίσκεται εκτός Αθηνών.

Η δεύτερη με αριθμό 1014/17-6-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την κατάρρευση της δημόσιας υγείας, δεν θα συζητηθεί λόγω κωλύματος του Υπουργού, κ. Ανδρέα Ξανθού, εξαιτίας ανειλημμένων υποχρεώσεων.

Η πρώτη με αριθμό 1022/21-6-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εθνικής Άμυνας σχετικά με τη δημιουργίας HOT-SPOT στην Πορταριά, δεν θα συζητηθεί λόγω κωλύματος του Αναπληρωτή Υπουργού, κ. Βίτσα, εξαιτίας ανειλημμένων υποχρεώσεων.

Η τέταρτη με αριθμό 957/7-6-2016 επίκαιρη ερώτηση δεύτερου κύκλου του Βουλευτή Χίου της Νέας Δημοκρατίας του κ. Παναγιώτη (Νότη) Μηταράκη προς τον Υπουργό Οικονομίας, Ανάπτυξης και Τουρισμού, σχετικά με την προστασία της φέτας στις εμπορικές συμφωνίες της Ευρωπαϊκής Ένωσης, δεν θα συζητηθεί λόγω κωλύματος του Υπουργού κ. Σταθάκη, εξαιτίας συνάντησης με τους θεσμούς.

Η πέμπτη με αριθμό 925/30-5-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την επιδείνωση του μεταποιητικού τομέα στη χώρα μας, δεν συζητείται λόγω κωλύματος του Υπουργού κ. Σταθάκη, εξαιτίας της συνάντησής του με τους θεσμούς.

Η έκτη με αριθμό 916/27-5-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου–Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με τη «στοχοποίηση Ελλήνων πολιτών από γνωστή παρακρατική ιστοσελίδα αντιεξουσιαστών», δεν συζητείται λόγω κωλύματος του Αναπληρωτή Υπουργού κ. Τόσκα εξαιτίας ανειλημμένων υποχρεώσεων.

Η έβδομη με αριθμό 907/25-5-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού, δεν συζητείται λόγω κωλύματος του Υπουργού κ. Τσακαλώτου εξαιτίας φόρτου εργασίας.

Η δεύτερη με αριθμό 1021/21-6-2016 επίκαιρη ερώτηση πρώτου κύκλου, του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία hot spot στην Πάλαιρο του Δήμου Ακτίου-Βόνιτσας, δεν συζητείται λόγω κωλύματος του Αναπληρωτή Υπουργού κ. Μουζάλα, εξαιτίας απουσίας του στον Καναδά.

Η τέταρτη με αριθμό 1024/21-6-2016 πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση των εργασιακών και ασφαλιστικών δικαιωμάτων των εργαζομένων του ξενοδοχείου “Athens Ledra”, δεν συζητείται λόγω κωλύματος του Υπουργού κ. Κατρούγκαλου, εξαιτίας απουσίας του στο εξωτερικό.

Η τρίτη με αριθμό 1025/21-6-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Οικονομίας, Ανάπτυξης και Τουρισμού και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων σε εργοστάσιο λιπασμάτων στην Καβάλα, δεν συζητείται λόγω κωλύματος του Υπουργού κ. Κατρούγκαλου, εξαιτίας απουσίας του στο εξωτερικό.

Ο Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από τις 28 Ιουνίου μέχρι τις 29 Ιουνίου 2016, καθώς θα συμμετέχει στη Σύνοδο του Ευρωπαϊκού Λαϊκού Κόμματος στις Βρυξέλλες. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Εισερχόμαστε τώρα στις ερωτήσεις προς συζήτηση.

Θα συζητηθεί η πρώτη με αριθμό 5166/28-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη λήψη μέτρων για την ανακούφιση των πληγέντων στο Δήμο Ιεράπετρας από την καταστροφική πυρκαγιά και την κήρυξη της περιοχής ως πυρόπληκτης.

Το λόγο έχει ο κ. Κεγκέρογλου για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, στις 21 Απριλίου ξέσπασε αυτή η καταστροφική πυρκαγιά. Επλήγησαν τουλάχιστον εκατόν πενήντα παραγωγοί με εκατοντάδες στρέμματα θερμοκηπίων, χιλιάδες δέντρα -περίπου δυόμισι χιλιάδες- κυρίως ελαιόδεντρα. Και βεβαίως, είχαμε ζημιές σε κοινόχρηστα δίκτυα άρδευσης, ύδρευσης, αλλά και σε μηχανολογικό εξοπλισμό, εγκαταστάσεις. Γενικότερα, ήταν μια καταστροφή, η οποία πραγματικά άφησε πίσω της κρανίου τόπο.

Θα πρέπει να πούμε ότι ενδιαφέρθηκε αμέσως όλη η τοπική κοινωνία, με τον δήμο, την περιφέρεια. Εμφανίστηκε και η κρατική μηχανή. Επισκέφτηκαν την περιοχή και ο Γραμματέας ΠΣΕΑ, ο ΕΛΓΑ. Δεν υπάρχει, όμως, ακόμα κάτι συγκεκριμένο ούτε για τον τρόπο αποζημίωσης της φυτικής και ζωικής παραγωγής, ούτε του φυτικού και ζωικού κεφαλαίου, ούτε βέβαια των εγκαταστάσεων και των μελισσοσμηνών. Διότι, ακόμα και στην μελισσοκομία είχαμε τεράστιες ζημιές.

Και αυτό το οποίο βλέπω από τις απαντήσεις –όσες έχουν έρθει- των συναρμόδιων Υπουργείων είναι ότι ουσιαστικά σηκώνουν τα χέρια ψηλά, εντοπίζοντας στο οικονομικό και στον τρόπο που θα μπορούσε να διατεθεί μια οικονομική βοήθεια, συνδυάζοντάς την με ένα πρόγραμμα ΠΣΕΑ, το οποίο όμως προσκρούει σε διάφορες δικαιολογίες. Μία από τις δικαιολογίες είναι η μη κήρυξη της περιοχής ακόμα ως πυρόπληκτης. Και βεβαίως, υπάρχουν και άλλα γραφειοκρατικά θέματα τα οποία θα μπορέσω να αναπτύξω.

Το ερώτημα είναι: Επειδή στο Υπουργείο Οικονομικών μάλλον αφήνουν να εννοηθεί ότι είναι –ας το πούμε- η αρμοδιότητα ή δυνατότητα οικονομικής ενίσχυσης, εάν εσείς από την πλευρά σας έχετε ενημερωθεί από τα αρμόδια Υπουργεία, εάν έχετε αιτήματα και εάν μπορεί να προχωρήσει κάτι ούτως ώστε να αποζημιωθούν αυτοί οι άνθρωποι που επλήγησαν και βεβαίως ο δήμος της περιοχής για να αποκαταστήσει τις ζημιές.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το λόγο έχει ο κύριος Υπουργός για τρία λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):**  Ευχαριστώ, κυρία Πρόεδρε.

Κύριε Βουλευτά, με την ερώτησή σας αναδεικνύετε ένα πρόβλημα της περιοχής μετά από τη μεγάλη καταστροφή που έγινε. Έχετε καταθέσει έγκαιρα την ερώτησή σας από τις 28 Απριλίου. Δυστυχώς, η ερώτηση έφτασε στο γραφείο μου μετά τις 23 Μαΐου, που ήταν η ημερομηνία κατά την οποία έπρεπε να έχουμε διαβιβάσει ως Υπουργείο Οικονομικών την απάντηση σε εσάς. Έτσι ακολουθήθηκε η διαδικασία της επίκαιρης ερώτησης. Εγώ την παρέλαβα 27 του μηνός και στις 30 του μηνός την παρέδωσα, γιατί έχει υπογραφές και από άλλους Υπουργούς. Αυτό το λέω για λόγους τάξης, για να εξηγήσουμε για ποιο λόγο τη συζητάμε εδώ. Διότι, αυτήν την ερώτηση την έχετε απευθύνει σε πάρα πολλούς Υπουργούς και κάνατε πολύ καλά, γιατί είναι στην αρμοδιότητα πολλών Υπουργών.

Σε ό,τι αφορά το θέμα που είπατε, της διαδικασίας. Θα καταθέσω μια σειρά από έγγραφα -για να έχετε μια πληρέστερη εικόνα και να κάνουμε οικονομία χρόνου- από τη διεύθυνση εφαρμογής έμμεσης φορολογίας του Υπουργείου Οικονομικών, από τη διεύθυνση εισπράξεων του Υπουργείου Οικονομικών, από τη διεύθυνση χρηματοοικονομικής πολιτικής του Υπουργείου Οικονομικών, από τη διεύθυνση αποκατάστασης επιπτώσεων φυσικών καταστροφών του Υπουργείου Υποδομών, Μεταφορών και Δικτύων, από τον ΕΛΓΑ και τέλος από την Περιφέρεια Κρήτης που έχει ήδη από τις 20 Μαΐου κηρύξει με απόφαση του Περιφερειάρχη –υπήρξε άμεση ανταπόκριση- την περιοχή σε κατάσταση έκτακτης ανάγκης πολιτικής προστασίας.

Όλα αυτά τα έγγραφα θα τα καταθέσω για να ενημερωθείτε άμεσα. Ορισμένα δε απ’ αυτά θα τα πάρετε και μέσα από την κοινοβουλευτική διαδικασία της γραπτής ερώτησης.

Πολύ σωστά θέτετε τα ερωτήματα σε μια σειρά από Υπουργεία. Εγώ καταθέτω τα έγγραφα που μου έχουν φέρει τα άλλα Υπουργεία και θα καταθέσω ως Υπουργείο Οικονομικών τις δικές μας απόψεις.

Σε ό,τι αφορά τις αρμοδιότητες του Υπουργείου Οικονομικών έχουμε αρμοδιότητα σε περιπτώσεις σεισμών, πλημμυρών ή άλλων θεομηνιών οι οποίες προκαλούν εκτεταμένες καταστροφές, να προχωρήσουμε σε μια σειρά από ρυθμίσεις για θέματα, όμως, φορολογικά, δηλαδή, στην αναστολή είσπραξης ληξιπρόθεσμων οφειλών, σε παράταση προθεσμιών καταβολής των βεβαιωμένων χρεών προς το δημόσιο, σε παράταση προθεσμιών υποβολής φορολογικών δηλώσεων και σε αυτά τα πράγματα προχωρούμε.

Απαραίτητη προϋπόθεση ώστε να προχωρήσει το Υπουργείο Οικονομικών για τη λήψη των ανωτέρω μέτρων, είναι η κήρυξη της περιοχής που έχει υποστεί τη ζημιά σε κατάσταση έκτακτης ανάγκης, πράγμα το οποίο έχει ήδη γίνει από τις 20-5-2016 με απόφαση του Περιφερειάρχη. Για να γίνουν, όμως, όλα αυτά τα υπόλοιπα που λέτε, πρέπει να βγει κοινή υπουργική απόφαση. Για να βγει η κοινή υπουργική απόφαση, απαραίτητη προϋπόθεση είναι να οριοθετηθούν οι πληγείσες περιοχές, που είναι αρμοδιότητα της διεύθυνσης αποκατάστασης του Υπουργείου Υποδομών, Μεταφορών και Δικτύων και να γίνει η καταγραφή των ζημιών των εν λόγω επιχειρήσεων, που είναι αρμοδιότητα της αρμόδιας περιφέρειας. Άρα εμείς για να κάνουμε κάτι, πρέπει να έχουν προηγηθεί -και πιέζουμε σε αυτήν την κατεύθυνση- οι ενέργειες αυτές από τα άλλα Υπουργεία.

Τα υπόλοιπα θα σας τα πω στη δευτερολογία μου, για να σας πω ακριβώς και τα άλλα Υπουργεία τι έχουν κάνει, για να μην χάσουμε χρόνο.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Κεγκέρογλου, για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, για να μην πελαγοδρομούμε, να οριοθετήσουμε τη συζήτηση.

Πράγματι τα περισσότερα μπορούν να γίνουν μόνο μετά την κήρυξη της περιοχής σε κατάσταση έκτακτης ανάγκης και ως πυρόπληκτης. Αυτό γίνεται με κοινή υπουργική απόφαση πράγμα το οποίο δεν έχει γίνει ακόμα. Το ζήτησε η περιφέρεια, η οποία δεν είναι αρμόδια για να την κηρύξει, όπως σωστά είπατε, αλλά δεν έχει ολοκληρωθεί και είναι κάτι που πρέπει να γίνει.

Οι Ολλανδοί έκαναν έρανο και έστειλαν επιταγές για τους πυρόπληκτους της Ιεράπετρας –θα σας καταθέσω δημοσιεύματα και έγγραφα, θα σας τα στείλω για να δείτε- και αυτό είναι καλό ενδιαφέρον γιατί είναι συνεργάτες και επισκέπτες της περιοχής. Να πω ότι Ολλανδός ήταν αυτός που πενήντα χρόνια πριν ξεκίνησε την παραγωγή με θερμοκήπια και έχει μια ιδιαίτερη σχέση η περιοχή. Δεύτερον, συναυλία στην Ιεράπετρα για τους πληγέντες της πυρκαγιάς και ραδιομαραθώνιος. Την ίδια ώρα τα Υπουργεία δείχνουν μια κωλυσιεργία, μια αδράνεια.

(Στο σημείο αυτό ο Βουλευτής κ. Βασίλειος Κεγκερόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει να βγει η κοινή υπουργική απόφαση. Διότι εάν δεν εκδοθεί αυτή η κοινή υπουργική απόφαση, δεν μπορούν να ικανοποιηθούν -σωστά το είπατε- από τα άλλα Υπουργεία αιτήματα, όπως οι διευκολύνσεις, παραδείγματος χάριν, για δάνεια ούτως ώστε να υπάρξει μια πενταετής χάρη, όπως ζητούν οι πληγέντες επιχειρηματίες και αγρότες της περιοχής για υποχρεώσεις στο δημόσιο, φορολογικά ζητήματα και στα ασφαλιστικά ταμεία –με κοινή υπουργική απόφαση, αλλά χρειάζεται η κήρυξη- η διευκόλυνση εκσυγχρονισμού των εγκαταστάσεων και αποκατάσταση των ζημιών μέσα και από προγράμματα που έχει το Υπουργείο Αγροτικής Ανάπτυξης ή το ΕΣΠΑ. Όλα αυτά μπορούν να συγκροτήσουν ένα ειδικό πρόγραμμα για την αποκατάσταση της περιοχής και κάθε πληγείσας περιοχής, αλλά χρειάζεται ένας συντονισμός ο οποίος δεν βλέπω να υπάρχει.

Πάρτε πρωτοβουλία, είστε συναρμόδιο Υπουργείο. Επισπεύδων βεβαίως για την ΚΥΑ είναι ο κ. Σπίρτζης -και είναι χαρά μας που είναι εδώ να μας πει και μια κουβέντα, γιατί έχουμε και επόμενη ερώτηση- για να γίνει επιτέλους αυτή η κήρυξη. Έχουν περάσει δυόμισι μήνες!

Κοιτάξτε, το Υπουργείο Αγροτικής Ανάπτυξης ξέρετε τι λέει; Λέει: «Εγώ με τον ΕΛΓΑ διαπιστώνω ότι δεν έχουν γίνει δηλώσεις ΟΣΔΕ, ότι έπρεπε να έχουν γίνει καμιά δεκαριά μέρες πριν» και σαν να φαίνεται ότι θέλει να τη «στρίψει». Οι ζημιές είναι υπαρκτές, καταγεγραμμένες και μεγάλες δυστυχώς. Μακάρι να μην υπήρχαν αυτά τα φαινόμενα. Είδαμε τις προηγούμενες ημέρες και τώρα που συζητάμε, λόγω των καιρικών φαινομένων, να έχουμε και σε άλλες περιοχές της πατρίδας μας.

Χρειάζεται να υπάρξει ένας συντονισμός ούτως ώστε να υπάρξει άμεση αντιμετώπιση και ένταξη σε ειδικό πρόγραμμα της κάθε περιοχής που πλήττεται από τέτοια καταστροφή, θα έλεγα και τυποποιημένα. Δεν είναι ανάγκη κάθε φορά να ανακαλύπτουμε τον τροχό. Κήρυξη της περιοχής, φορολογικά μέτρα διευκόλυνσης των επιχειρήσεων, των παραγωγών, των ανθρώπων που επλήγησαν και κρατικό πρόγραμμα ΠΣΕΑ ούτως ώστε να αποκατασταθούν οι ζημιές.

Αυτό, νομίζω, ότι πρέπει να γίνει. Και επειδή γνωρίζω την αποτελεσματικότητά σας, κύριε Αλεξιάδη, αναλάβετε πρωτοβουλία από το Υπουργείο Οικονομικών, που έχετε και το σακούλι, για να υπάρξει αποτέλεσμα και στη συγκεκριμένη περίπτωση.

Είναι και το θέμα των οδοιπορικών των εκτιμητών του ΕΛΓΑ, για το οποίο έχω καταθέσει τέσσερις φορές τροπολογία. Το Υπουργείο Αγροτικής Ανάπτυξης δεν έχει πάρει σαφή θέση. Δεν γίνονται εκτιμήσεις ΕΛΓΑ λόγω αυτού του προβλήματος και νομίζω ότι πρέπει και γι’ αυτό να δείξετε ενδιαφέρον, να δείτε την τροπολογία που έχουμε στο νομοσχέδιο του Υπουργείου Οικονομίας, το οποίο συζητείται στη Βουλή αυτήν την εβδομάδα, διότι είστε συναρμόδιοι και εσείς και το Υπουργείο Αγροτικής Ανάπτυξης, ώστε να λυθεί αυτό το θέμα της μετακίνησης των εκτιμητών του ΕΛΓΑ.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κυρία Πρόεδρε.

Θα συμφωνήσω, κύριε Βουλευτά, μαζί σας στη διαπίστωση για το πόσο σημαντική είναι η αλληλεγγύη σε επίπεδο Ευρώπης και σε επίπεδο κοινωνίας και ότι σίγουρα αυτό δείχνει και μια άλλη λειτουργία και μια άλλη κατεύθυνση που πρέπει να έχουμε σε επίπεδο Ευρώπης, αλλά δεν θα συμφωνήσω μαζί σας στη διατύπωση της κριτικής σας περί κωλυσιεργίας και αδράνειας.

Κινηθήκαμε πολύ γρήγορα. Στις 21 Απριλίου έγινε η φωτιά και αμέσως ξεκίνησαν οι ενέργειες. Όπως θα δείτε από το έγγραφο που έχει καταθέσει το Υπουργείο Υποδομών, Μεταφορών και Δικτύων, η διεύθυνση αποκατάστασης επιπτώσεων φυσικών καταστροφών βρίσκεται στο στάδιο σύνταξης σχεδίου με το οποίο θα οριοθετηθούν οι πληγείσες περιοχές και θα καθορισθούν τα πιστωτικά μέτρα για την αποκατάσταση των ζημιών των πληγέντων κτηρίων. Μετά από τον προβλεπόμενο έλεγχο από τις συναρμόδιες υπηρεσίες, θα προωθηθεί για υπογραφή στους συναρμόδιους Υπουργούς η κοινή υπουργική απόφαση. Από εκεί θα ξεκινήσει. Άρα δεν υπάρχει εκεί καθυστέρηση, προχωρά η διαδικασία.

Ο ΕΛΓΑ έχει ολοκληρώσει το έργο των εκτιμήσεων, σχετικά με τις ζημιές στο φυτικό κεφάλαιο, δενδρώδεις καλλιέργειες, κυρίως ελαιοκαλλιέργειες, πάγιο κεφάλαιο, εγκαταστάσεις, διακόσια στρέμματα θερμοκηπίων, εξοπλισμό και λοιπά, αποθηκευμένα προϊόντα, ζωικό κεφάλαιο, μελισσοσμήνη. Διενεργήθηκαν από τον ΕΛΓΑ οι απαραίτητες επισημάνσεις, θα προβεί στις σχετικές καταγραφές και μετά από τη συγκεκριμένη διαδικασία που προβλέπεται μέσα από τον νόμο, την οποία δεν μπορούμε να την παραβούμε, θα καταβληθούν οι αποζημιώσεις, μετά την έγκριση του προγράμματος και της δαπάνης από το Υπουργείο Οικονομικών και οπωσδήποτε μετά από την επιβεβαίωση αποκατάστασης-αντικατάστασης των ζημιών.

Είναι μια διαδικασία που δεν αφορά το Υπουργείο Οικονομικών. Είμαστε συναρμόδιοι σ’ αυτή τη διαδικασία. Αφορά άλλο Υπουργείο, αλλά βεβαίως και θα προστρέξουμε και εμείς να βοηθήσουμε όπου μπορούμε και να πιέσουμε.

Το Υπουργείο Οικονομικών έχει ανταποκριθεί σε τέτοιες αντίστοιχες φυσικές καταστροφές. Πρόσφατα, τον Νοέμβριο του 2015 και τον Ιούνιο του 2016 εκδώσαμε τέτοιες αποφάσεις για Σκόπελο, Ύδρα, Χαϊδάρι, Αχαρνές, Ανδραβίδα, Κυλλήνη, Δυτική Αχαΐα, Φυλή, Αγίους Αναργύρους, Καματερό, για Δήμο Λευκάδας, Μεγανήσι, Κεφαλονιά, Ιθάκη και μια σειρά από άλλες περιοχές.

Προσπαθούμε, λοιπόν, μέσα στα πλαίσια των δημοσιονομικών καταστάσεων, μέσα στα πλαίσια που ορίζει ο νόμος -διότι πρέπει να τηρήσουμε αυτές τις διαδικασίες- να ανταποκριθούμε στα προβλήματα της κοινωνίας και των πολιτών και ειδικά των επιχειρήσεων αυτού του τομέα, οι οποίες είναι η ραχοκοκαλιά της παραγωγικής δραστηριότητας, ιδιαίτερα σε τέτοιες περιοχές.

Σε ό,τι αφορά δε αυτό που είπατε, ήδη προσπαθούμε στο Υπουργείο Οικονομικών και μόλις θα είμαστε έτοιμοι, θα το δώσουμε ως πρόταση και στα άλλα Υπουργεία, να υπάρχει ένα πρωτόκολλο, ένας σχεδιασμός, έτσι ώστε να κατατάσσεται αυτόματα μετά από μια φυσική καταστροφή η περιοχή σε μια κλίμακα, για παράδειγμα από 1 έως 10, όπου στο 10 θα είναι η πιο σοβαρή φυσική καταστροφή και στο 1 η πιο απλή και ανάλογα με τον βαθμό καταστροφής και την περιοχή να ενεργοποιούνται αμέσως στο επίπεδο της φορολογίας όλα αυτά τα κίνητρα, οι απαλλαγές, οι παρατάσεις κ.λπ.. Αυτό, πιστεύουμε, θα μας βοηθήσει σε συνεργασία με όλα τα Υπουργεία να αντιμετωπίζουμε άμεσα και αποτελεσματικά τέτοιες καταστροφές.

Ευχαριστώ για τον χρόνο σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Προχωρούμε στην πέμπτη με αριθμό 1013/17-6-2016 επίκαιρη ερώτηση του πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, σχετικά με τη μείωση δόσεων στα δίδακτρα φοίτησης των φοιτητών του Ελληνικού Ανοιχτού Πανεπιστημίου για το ακαδημαϊκό έτος 2016-2017.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κυρία Πρόεδρε, ζητώ να μου δώσετε τον λόγο για ένα λεπτό, για να ενημερώσω τον κ. Κεγκέρογλου για την προηγούμενη ερώτηση. Επειδή εμπλέκεται και το Υπουργείο Υποδομών στην προηγούμενη ερώτηση, που έγινε προς το Υπουργείο Οικονομικών, θα ήθελα να κάνω για ένα λεπτό μια ενημέρωση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών, Υποδομών και Δικτύων)**: Κύριε Κεγκέρογλου, υπάρχει πολύ μεγάλο πρόβλημα στους χρόνους οριοθέτησης των περιοχών. Και δεν είναι θέμα συντονισμού, είναι θέμα διαδικασίας. Προφανώς, επειδή στο παρελθόν έγιναν πολλές στρεβλώσεις τόσο σε περιοχές που είχαν πληγεί από σεισμό, όσο και από άλλες φυσικές καταστροφές, όπως πυρκαγιά και πλημμύρες, έγινε μια πολύ βαριά διαδικασία για να εντάσσονται ακριβώς οι περιοχές που έχουν πληγεί.

Αυτό μας έχει οδηγήσει τα τελευταία χρόνια ο μέσος όρος οριοθέτησης μιας περιοχής να είναι πάνω από έξι μήνες και με πολύ μεγάλη προσπάθεια και από τους δήμους και από τις περιφέρειες και από τους αρμόδιους οργανισμούς. Αρκεί να πει κανείς ότι εμπλέκονται πέντε Υπουργεία περίπου και οκτώ υπηρεσίες για να οριοθετηθεί μια περιοχή.

Αυτό που έχουμε κάνει μέχρι τώρα είναι ότι προετοιμαζόμαστε για να αλλάξουμε το σύστημα, να μπορούμε να χρησιμοποιούμε τις δορυφορικές φωτογραφίες και να έχει τη δυνατότητα η χώρα τα συστήματα που μπορεί να χρησιμοποιεί, να τα χρησιμοποιεί ώστε να οριοθετείται αυτόματα η περιοχή και να μην έχουμε όλη αυτή την καθυστέρηση. Και πρέπει οι αυτοψίες που γίνονται συνέχεια είτε από τον ΕΛΓΑ είτε από το Υπουργείο Υποδομών είτε από το Υπουργείο Βιομηχανίας είτε από οποιοδήποτε Υπουργείο να έρχονται και να συνεπικουρούν και να μην έχουμε την καθυστέρηση που έχουμε σήμερα.

Για το συγκεκριμένο έχω ήδη ειδοποιήσει. Αν με ειδοποιήσουν μέχρι το τέλος που θα είμαστε εδώ πέρα ή αύριο το πρωί, θα σας ενημερώσω προσωπικά για το πού ακριβώς βρίσκεται.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ.

Θα συζητηθεί η πέμπτη με αριθμό 1013/17-6-2016 επίκαιρη ερώτηση πρώτου κύκλου του Βουλευτή Α' Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, σχετικά με τη μείωση δόσεων στα δίδακτρα φοίτησης των φοιτητών του Ελληνικού Ανοικτού Πανεπιστημίου για το ακαδημαϊκό έτος 2016-2017.

Στην ερώτηση θα απαντήσει η Αναπληρώτρια Υπουργός κ. Σία Αναγνωστοπούλου.

Κύριε Σαρίδη, έχετε τον λόγο για δύο λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ, κυρία Πρόεδρε.

Κυρία Υπουργέ, με ανακοίνωσή του την 14-6-2016 το Ελληνικό Ανοικτό Πανεπιστήμιο έλαβε την απόφαση να μην εφαρμόσει για το νέο ακαδημαϊκό έτος 2016-2017 το πλαίσιο πληρωμών που ίσχυε κατά το προηγούμενο έτος, το οποίο διευκόλυνε τους φοιτητές δίνοντάς τους τη δυνατότητα προπληρωμής των διδάκτρων του σε μηνιαίες δόσεις έως 31-12-2015.

Η κατάργηση αυτή των δόσεων λίγες ημέρες πριν τη δήλωση των νέων θεματικών ενοτήτων, οδηγεί αδιαμφισβήτητα στη διακοπή φοίτησης της πλειονότητας των φοιτητών, καθώς το φοιτητικό δυναμικό του αποτελείται κυρίως από εργαζόμενους οικογενειάρχες με παιδιά και άνεργους νέους, οι οποίοι δίνουν αγώνα ελπίζοντας για μια μελλοντική επαγγελματική αποκατάσταση.

Η επίκληση από την πλευρά του ΕΑΠ της «πρωτόγνωρης επιβάρυνσης» λόγω της διευκόλυνσης που έτυχαν οι φοιτητές στην αποπληρωμή των οικονομικών τους υποχρεώσεων κατά το προηγούμενο έτος, δεν έχει έρεισμα καθώς όλοι γνωρίζουμε ότι πρόκειται για ένα κερδοφόρο εκπαιδευτικό ίδρυμα, το οποίο εκτός των φοιτητικών συνδρομών, λαμβάνει χρηματοδότηση και από το κράτος και διαθέτει ένα σεβαστό αποθεματικό και έχει ελάχιστα λειτουργικά και πάγια έξοδα.

Σε μια εποχή που η χώρα μαστίζεται από την παρατεταμένη οικονομική κρίση, το ΕΑΠ θα όφειλε να επιδεικνύει κατανόηση και να συνδράμει τους φοιτητές στον αγώνα τους για μια καλύτερη ζωή μέσω της Δια Βίου Μάθησης.

Κυρία Υπουργέ, τι προτίθεσθε να πράξετε προκειμένου να αποκατασταθεί η αδικία και να διασφαλιστεί το δικαίωμα των φοιτητών του ΕΑΠ να συνεχίσουν απρόσκοπτα τις σπουδές τους;

Κλείνοντας, θέλω να σας πω ότι γνωρίζω την τοποθέτηση, την οποία έχει πάρει η διοικούσα επιτροπή του ΕΑΠ στις 22 Ιουνίου. Όμως, θα περίμενα ευχαρίστως να δω και τη δική σας θέση.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, να πάρουμε λίγο τα πράγματα από την αρχή: Έχω επαναλάβει πολλές φορές και από αυτή εδώ τη θέση την αντίληψή μου ότι η πολιτεία οφείλει να παρέχει ίσες δυνατότητες και ίσες ευκαιρίες σε όλους για μόρφωση και σε όλες τις βαθμίδες της εκπαίδευσης. Αυτό είναι και θέση της Κυβέρνησής μας. Είναι ενδεικτικό ότι και τώρα τελευταία ασχολούμαστε με το θέμα των μεταπτυχιακών και τα δίδακτρα σε αυτά, στα δημόσια πανεπιστήμια.

Εδώ θα ήθελα, όταν θα φτάσει αυτή η συζήτηση στη Βουλή, και τη θέση του δικού σας κόμματος.

Θέλω να πω ότι το Ελληνικό Ανοιχτό Πανεπιστήμιο είναι ένα αυτοτελές και αυτοδιοικούμενο ίδρυμα, το οποίο είναι πράγματι υπό την εποπτεία του Υπουργείου Παιδείας. Σύμφωνα με τον ιδρυτικό του νόμο, του 1997, οι φοιτητές και οι φοιτήτριες επιβαρύνονται για την απόκτηση του απαραίτητου υλικού -πληροφοριακού, εκπαιδευτικού κ.λπ.- με τις δαπάνες που αντιστοιχούν σε αυτά τα υλικά. Το ύψος της συμμετοχής ορίζεται από το ίδιο το πανεπιστήμιο και εγκρίνεται από το Υπουργείο Παιδείας. Αυτή ήταν η λειτουργία του. Η οικονομική επιχορήγηση που έχει από τον κρατικό προϋπολογισμό το Ανοιχτό Πανεπιστήμιο είναι στις 700.000 ευρώ για τις λειτουργικές του δαπάνες. Από εκεί και πέρα, το ίδιο το ίδρυμα για να λειτουργήσει χρειάζεται 25.000.000 ευρώ το χρόνο.

Σε ό,τι αφορά τα δίδακτρα: Επειδή η ερώτηση που υποβάλλατε δυστυχώς περιέχει κάποιες ανακρίβειες -θα έλεγα αρκετές ανακρίβειες- θα ήθελα να σας ενημερώσω γιατί λέω «ανακρίβειες».

Είναι γεγονός ότι η αποπληρωμή της οικονομικής συμμετοχής στις θεματικές ενότητες των φοιτητών και φοιτητριών του ΕΑΠ γινόταν τα τελευταία χρόνια σε τρεις δόσεις. Λόγω των capital controls τον προηγούμενο χρόνο η απελθούσα διοίκηση είχε ανεβάσει αυτές τις δόσεις από τρεις σε πέντε. Έτσι, ολοκληρώνονταν οι δόσεις που κατέβαλλαν οι φοιτητές στο τέλος του Δεκεμβρίου του 2015. Από τη νυν Διοικούσα δόθηκε παράταση για άλλες δύο δόσεις, μέχρι τις 8 Μαΐου 2016. Αυτή η απόφαση είχε ισχύ για το ακαδημαϊκό έτος 2015-2016. Θα πρέπει να σημειωθεί, βεβαίως, ότι αυτή η καθυστέρηση στην καταβολή διδάκτρων επιβάρυνε το ίδρυμα και το έκανε να έχει -αν θέλετε- έλλειμμα γύρω στις 400.000 ευρώ, κάτι που δεν επέτρεψε να ενισχυθεί ο θεσμός των υποτροφιών.

Τώρα, όμως, ερχόμαστε στο κρίσιμο της ερώτησής σας: Με απόφασή της η διοικούσα επιτροπή τη 13η Ιουνίου 2016 αποφάσισε για πρώτη φορά, ανταποκρινόμενη στη δύσκολη κατάσταση των φοιτητών, την αύξηση των δόσεων σε επτά με καταληκτική ημερομηνία αποπληρωμής την 31η Δεκεμβρίου 2016. Σημειώνεται ότι αυτή η απόφαση δεν ισχύει μόνο για το τρέχον ακαδημαϊκό έτος, αλλά εφεξής, για πάντα, δηλαδή, από εδώ και πέρα, εκτός αν μία άλλη διοικούσα επιτροπή το αλλάξει. Πάντως, αυτό είναι το θέμα.

Αυτό που με προβληματίζει είναι ότι η απόφαση αυτή της διοικούσας έχει ανακοινωθεί στην ιστοσελίδα του ΕΑΠ, στα social media του ιδρύματος, ενώ έχει κοινοποιηθεί με e-mail σε σαράντα χιλιάδες φοιτητές και φοιτήτριες του Ανοιχτού Πανεπιστημίου. Έχουν γίνει, επίσης, σχετικές ανακοινώσεις από τον Πρόεδρο της διοικούσας του ΕΑΠ σε συνέντευξη Τύπου σε τοπικά μέσα ενημέρωσης και σε τηλεοπτικά δίκτυα εθνικής εμβέλειας.

Επίσης, θέλω να πω κάτι που δεν σημειώνεται: Αντιθέτως από αυτά που λέτε, όχι μόνο το ίδρυμα αύξησε τις δόσεις σε επτά, αλλά μείωσε τα δίδακτρα κατά 50 ευρώ ανά θεματική τόσο στα Προπτυχιακά, όσο και στα Μεταπτυχιακά προγράμματα σπουδών, ενώ αύξησε τον αριθμό των χορηγούμενων υποτροφιών.

Τέλος, διευκολύνονται οι φοιτητές για την καταβολή των διδάκτρων τους μέσω διοικήσεων τραπεζών. Δηλαδή, η διοικούσα αυτή έχει κάνει από τον Ιούνιο και μετά -και νωρίτερα και για πολλά άλλα θέματα- τα αδύνατα, δυνατά και να αυξήσει τις δόσεις -κάτι που έκανε-και να μειώσει τα δίδακτρα κατά 50 ευρώ.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σαρίδη, έχετε τον λόγο για τη δευτερολογία σας.

**ΙΩΑΝΝΗΣ ΣΑΡΙΔΗΣ:** Χαίρομαι, κυρία Υπουργέ, που είπατε ότι η διευκόλυνση των πληρωμών των θεματικών ενοτήτων από τους φοιτητές θα είναι ουσιαστικά όχι μόνο για φέτος, αλλά και για επόμενα χρόνια, ότι θα είναι μόνιμη. Θα θεσμοθετηθεί, ουσιαστικά, ο τρόπος αυτός πληρωμής.

Παρ’ όλα αυτά, όμως, δεν θα μπορούσα να μείνω ικανοποιημένος από την τοποθέτησή σας όσον αφορά ότι η απόφαση αυτή πάρθηκε στις 13 Ιουνίου. Θα ήθελα λίγο να παραμείνω σε αυτό, λέγοντας ότι η ανακοίνωση της διοικούσας επιτροπής στις 22 Ιουνίου, όπου γίνεται λόγος για επικαιροποίηση της σχετικής απόφασης, την υπ’ αριθμόν 303/13-6-2016, αφορούσε τη διευκόλυνση των φοιτητών στην καταβολή της οικονομικής συμμετοχής. Αναφέρει ουσιαστικά την ημερήσια διάταξη 303/13-6-2016 ψευδώς. Θα το καταθέσω για τα Πρακτικά.

Επίσης, θα καταθέσω για τα Πρακτικά την ημερήσια διάταξη 303/13-6-2016. Δεν έχει συζητηθεί τέτοιο θέμα. Και θα το καταθέσω για διευκόλυνση.

Επίσης, θα καταθέσω για τα Πρακτικά την ημερήσια διάταξη 304 στις 17/6/2016, όπου πάλι δεν συζητήθηκε τέτοιο θέμα.

Θα καταθέσω για τα Πρακτικά μια ανακοίνωση του πανελλήνιου συλλόγου φοιτητών και αποφοίτων στις 14-6-2016, όπου ουσιαστικά ο σύλλογος εκφράζει τη δυσαρέσκεια του και τον έντονο προβληματισμό του γιατί δεν έχει λυθεί το θέμα της καταβολής των οικονομικών δόσεων.

Επίσης, θα καταθέσω για τα Πρακτικά την ανακοίνωση του συλλόγου στις 17-6-2016, όπου από εκεί προκύπτει ότι δεν μπορούν να αλλάξουν οι δόσεις και να πάνε ως το Δεκέμβριο του 2016.

Κυρία Υπουργέ, το θέμα είναι να λέμε αλήθεια στον ελληνικό λαό και στους Έλληνες πολίτες γιατί περνάνε πάρα πολύ άσχημα. Αν δεν μπορούμε να είμαστε ειλικρινείς απέναντι στον ελληνικό λαό, τότε και η δική μας η θέση έρχεται σε μια δυσκολία. Δεν θα σας πω εγώ ποιο είναι το έργο σας. Εσείς το έργο αυτό το καταλαβαίνετε καλύτερα από εμένα.

Μέσα σε αυτό το πλαίσιο της τοποθέτησής μου θα ήθελα, σας παρακαλώ, να ακούσετε και δύο προτάσεις. Δεν είναι επί του παρόντος φυσικά, αλλά καλό θα ήταν να τις ακούγατε από τη δική μας πλευρά και από κει και πέρα εσείς θα κρίνετε εάν και πόσο θα πρέπει να προχωρήσετε σε αυτές τις προτάσεις.

Λέει ο πρόεδρος στην ανακοίνωση της διοικούσας επιτροπής ότι στα έξοδα του ΕΑΠ συμπεριλαμβάνονται και οι αίθουσες που μισθώνονται για τις ομαδικές συμβουλευτικές συναντήσεις. Η πρότασή μας είναι να προβείτε σε μια συμφωνία με τις διοικήσεις των συμβατικών πανεπιστημίων για λιγότερα έξοδα ουσιαστικά σε αυτές τις ομαδικές συμβουλευτικές συναντήσεις.

Όσον αφορά το θέμα που είπατε για την έκπτωση στην οποία έχει προχωρήσει η διοικούσα επιτροπή, η έκπτωση -αν δεν κάνω λάθος- μιλάει για 10% ανά θεματική ενότητα. Το 10% είναι πάνω στο ποσό των 500 ευρώ. Καλό θα ήταν επειδή οι άνθρωποι να παίρνουν και δύο και τρεις θεματικές ενότητες, αυτή η έκπτωση να είναι κλιμακούμενη προς τα πάνω, έτσι ώστε ένας άνθρωπος να μην μένει μόνο στο 10% της έκπτωσης της θεματικής ενότητας.

Σας ευχαριστώ πολύ.

(Στο σημείο αυτό ο Βουλευτής Α΄ Θεσσαλονίκης κ. Ιωάννης Σαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Επειδή είναι εύκολο να αρχίσουν οι αλληλοκατηγορίες του τύπου «Λέτε ψέματα» -και αυτή είναι η εύκολη καραμέλα των τελευταίων μηνών- δεν θα πω τώρα για το τι έχει γίνει σχετικά με τις διευκολύνσεις τον τελευταίο χρόνο, αλλά σας διαβάζω τα εξής:

Η διοικούσα επιτροπή του ΕΑΠ στην υπ’ αριθμόν 295/21-3-2016 συνεδρίασή της, καθώς και στην επικαιροποίηση της σχετικής απόφασης στην υπ’ αριθμόν 303/13-6-2016 συνεδρίασή της αποφάσισε όπως δοθεί στους φοιτητές για το ακαδημαϊκό έτος 2016-2017 η δυνατότητα καταβολής της οικονομικής συμμετοχής ως ακολούθως: Πρώτη δόση 100 ευρώ ως 30 Ιουνίου, δεύτερη δόση ως 31 Ιουλίου, τρίτη δόση ως 31 Αυγούστου, τέταρτη δόση ως 30 Σεπτεμβρίου, πέμπτη δόση ως 31 Οκτωβρίου, έκτη δόση έως 30 Νοεμβρίου και έβδομη δόση ως 31 Δεκεμβρίου.

Στα μεταπτυχιακά ισχύουν τα ίδια. Για την επανεγγραφή θεματικής ενότητας μόνο για εξετάσεις το ποσό καθορίζεται στα 50 ευρώ και θα καταβάλεται εφάπαξ με τη δήλωση της θεματικής ενότητας.

Τι είναι αυτό που είναι ψέμα στην υπόθεση και πολύ περισσότερο, όταν γνωρίζω -τουλάχιστον από τη στιγμή, που έχω αναλάβει και επειδή το παρακολουθώ στενά- τη λειτουργία του Ανοιχτού Πανεπιστημίου, γιατί έχει μεγάλη εμβέλεια στην κοινωνία και επιτελεί κοινωνικό ρόλο; Παρακολουθώ στενά τις προσπάθειες που γίνονται και για χορήγηση υποτροφιών και για διευκόλυνση των φοιτητών και των φοιτητριών και διάφορες άλλες δράσεις, που τιμούν το Ανοιχτό Πανεπιστήμιο, τη διοικούσα επιτροπή του και τους διδάσκοντες σε αυτό.

Εάν θέλετε, μπορώ να το καταθέσω κι εγώ. Έτσι κι αλλιώς, όμως, είναι και στην ιστοσελίδα του Πανεπιστημίου. Η ιστοσελίδα του Ανοιχτού Πανεπιστημίου είναι εύκολα προσβάσιμη απ’ όλους. Μη δημιουργούμε θέματα εκεί που δεν υπάρχουν.

Ευχαριστώ.

**ΙΩΑΝΝΗΣ ΣΑΡΙΔΗΣ:** Κυρία Υπουργέ, 22 Ιουνίου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Θα απαντήσει τώρα ο Υπουργός Υποδομών, Μεταφορών και Δικτύων κ. Χρήστος Σπίρτζης σε δύο ερωτήσεις.

Πρώτη είναι η ένατη με αριθμό 956/7-6-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με τη νέα καθυστέρηση στην κατασκευή του νέου αεροδρομίου στο Καστέλι Κρήτης.

Κύριε Αυγενάκη, έχετε τον λόγο για δύο λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, δυστυχώς, αναγκάζομαι σήμερα να φέρω ξανά προς συζήτηση ένα θέμα για το οποίο έχω κάνει πάρα πολλές παρεμβάσεις. Αναγκάζομαι γιατί ένα σημαντικό έργο για την ανάπτυξη και το μέλλον της Κρήτης παραμένει στα σχέδια και πηγαίνει από παράταση σε παράταση. Η κατασκευή του διεθνούς αεροδρομίου στο Καστέλι αποτελεί έργο πνοής για την Κρήτη.

Είναι σημαντικό να σημειώσω ότι υπέβαλα την ερώτηση που συζητούμε σήμερα τον Μάρτιο. Σας ρώτησα τότε για την τήρηση της προθεσμίας του Μαΐου που είχατε πει. Με δική σας υπαιτιότητα έχει ακυρωθεί πολλάκις, για να έρθουμε σχεδόν Ιούλιο να συζητούμε για το πότε τελικά θα ολοκληρωθεί η διαδικασία, ποιος είναι ο στρατηγικός σχεδιασμός για την ολοκλήρωση της δημοπράτησης και την κατασκευή του νέου αεροδρομίου στο Καστέλι.

Ήδη από τον Μάιο του 2014 είχε προκηρυχθεί διεθνής διαγωνισμός για την κατασκευή του νέου αεροδρομίου και των οδικών συνδέσεων. Σύμφωνα με το νέο χρονοδιάγραμμα, το νέο διεθνές αεροδρόμιο θα ήταν έτοιμο σε πέντε χρόνια και αναμενόταν να ολοκληρωθεί μέχρι το 2019.

Δυστυχώς, η Κυβέρνηση έχει καθυστερήσει, προσπαθώντας να αποβάλλει τις ιδεοληψίες της, για τουλάχιστον δύο χρόνια αφού σπατάλησε έναν και πλέον χρόνο για να αποφασίσει τι προτίθεται να κάνει με το νέο αεροδρόμιο. Στη συνέχεια, προγραμμάτισε τη νέα δημοπράτηση για τις 6 Μαΐου 2016. Και δεν ξέρουμε, βέβαια, αν το έκανε με πόνο ψυχής ή δάκρυα στα μάτια. Κύριε Σπίρτζη, εσείς ξέρετε πολύ καλά.

Βέβαια, για να μην καλομαθαίνουμε, συνέχισε τις ανακολουθίες και τα πισωγυρίσματα. Υπήρξαν συνεχείς παρατάσεις, αναβολές και ολιγωρία της Κυβέρνησης, ώστε να χαθεί άλλος ένας χρόνος ακόμη.

Έτσι, έχουμε τα εξής:

Πρώτον, εσείς ο ίδιος δηλώσατε ότι η δημοπράτηση θα ολοκληρωθεί στις αρχές του Μαΐου, ενώ παράλληλα, με δική σας απόφαση, κύριε Σπίρτζη, δώσατε τη δυνατότητα στους ενδιαφερόμενους να υποβάλουν εκ νέου τις παρατηρήσεις και τις προτάσεις τους επί των τευχών της δημοπράτησης.

Δεν ήταν θέμα σοφίας, κύριε Υπουργέ, ότι σας τα λέγαμε, αλλά θέμα κοινής λογικής. Δυστυχώς, τα γεγονότα επιβεβαίωσαν τους φόβους μας. Η αντιφατική πολιτική της Κυβέρνησης συνεχίστηκε για άλλη μια φορά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κυρία Πρόεδρε.

Δεύτερον, η δημοπράτηση θα ολοκληρωθεί στα τέλη Ιουλίου. Το δήλωσε επίσημα ο Πρωθυπουργός της χώρας, ο κ. Τσίπρας, στις 16 Ιουνίου στην εκδήλωση με θέμα: «Ελλάδα, δίκαιη ανάπτυξη, παραγωγική ανασυγκρότηση», ανακοινώνοντας το Σχέδιο Ανάπτυξης Νέας Οικονομίας, κοινώς «ΣΑΝΟ». Ε, λοιπόν, δεν τρώμε σανό, κύριε Υπουργέ. Εκεί ανακοίνωσε ο Πρωθυπουργός ότι στα τέλη Ιουλίου υποβάλλονται οι δεσμευτικές οικονομικές προσφορές και ότι το έργο θα υλοποιηθεί με σύμβαση παραχώρησης.

Τρίτον, η δημοπράτηση θα ολοκληρωθεί στις 30 Σεπτεμβρίου. Προσέξτε. Την επόμενη μέρα ακριβώς μετά που μίλησε ο Πρωθυπουργός, εσείς ο ίδιος, κύριε Υπουργέ, διαψεύσατε τον ίδιον τον Πρωθυπουργό σας. Υπογράψατε νέα απόφαση, σύμφωνα με την οποία δίνετε παράταση έως το τέλος Σεπτεμβρίου. Και αφού αντιληφθήκατε την γκάφα σας και αφού τα Κρητικά μέσα ενημέρωσης αντέδρασαν με τα ψέματά σας, στέλνετε τον Γενικό Γραμματέα του Υπουργείου σας, τον κ. Δέδε, να διασκεδάσει τις εντυπώσεις, προβάλλοντας αστείες δικαιολογίες. Είπε κάτι περί καλοκαιρινής περιόδου και βελτιστοποίησης του υγιούς ανταγωνισμού. Δεν καταλάβαμε και πολλά-πολλά.

Σας αναγνωρίζουμε ότι κάθε μήνα δίνετε και μια νέα παράταση και είστε πραγματικά συνεπής με την ασυνέπειά σας.

Κανένα αναπτυξιακό έργο δεν περπατάει και παράλληλα έχετε αφήσει στη μοίρα του το αεροδρόμιο «ΝΙΚΟΣ ΚΑΖΑΝΤΖΑΚΗΣ». Δεν έχει γίνει κανένα έργο συντήρησης. Σας θυμίζω, κύριε Σπίρτζη, ότι έχω καταθέσει σχετική ερώτηση από τον Μάρτιο και επισημαίνω τις αναγκαίες παρεμβάσεις για την εύρυθμη λειτουργία του αεροδρομίου «ΝΙΚΟΣ ΚΑΖΑΝΤΖΑΚΗΣ», δηλαδή, του αεροδρομίου που σήμερα δέχεται χιλιάδες επισκέψεις.

Κάναμε συγκεκριμένες προτάσεις ρεαλιστικές, εφαρμόσιμες και χωρίς ανυπέρβλητο κόστος. Καταλαβαίνουμε πού βρισκόμαστε.

Έχετε πράξει το απόλυτο τίποτα, με αποτέλεσμα η κατάσταση να επιδεινώνεται. Σημερινά δημοσιεύματα αναφέρονται στο πρόβλημα λειτουργίας των κλιματιστικών και στο σύστημα εξαερισμού. Ελπίζω να έχετε ενημερωθεί γι’ αυτά. Δεν λειτουργεί σχεδόν τίποτα πλέον σε αυτόν τον τόπο.

Κύριε Υπουργέ, τελικά υποχρεώνομαι από τις εξελίξεις και τις συνεχείς παρατάσεις, να ρωτώ πολύ απλά και πολύ συγκεκριμένα: Θα γίνει τελικά η δημοπράτηση, έστω στις 30 Σεπτεμβρίου; Για ποιον λόγο δίνετε αυτές τις συνεχείς παρατάσεις; Για ποιον λόγο καθυστερείτε το πιο σημαντικό έργο για την ανάπτυξη της Κρήτης;

Και το πιο απλό: Το πιστεύετε αυτό το έργο; Το θέλετε; Τι κάνετε γι’ αυτό το έργο και για την Κρήτη;

Και σας παρακαλώ πολύ, επειδή το συνηθίζετε να πετάτε την μπάλα στην εξέδρα, περιοριστείτε στο αντικείμενό σας και στον χρόνο που βρίσκεστε στο τιμόνι αυτού του Υπουργείου.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αυγενάκη, δεν διαχειριστήκατε σωστά τον χρόνο. Παρακαλώ να τον τηρήσετε στη δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ:** Κυρία Πρόεδρε, σας ευχαριστώ για την ανοχή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο τρία λεπτά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κυρία Πρόεδρε.

Κύριε Αυγενάκη, τον Νοέμβριο συμπληρώνονται αισίως δεκατρία χρόνια από τότε που ανακοινώθηκε επίσημα η κατασκευή του νέου αεροδρομίου Ηρακλείου στο Καστέλι.

Σε αυτά τα χρόνια το αεροδρόμιο στο Καστέλι το έχουν εξαγγείλει τρεις πρωθυπουργοί, ενώ χρησιμοποιήθηκε σε όλες τις προεκλογικές συγκεντρώσεις τους στο Ηράκλειο.

Αυτός, όμως, που θα εγκαινιάσει την κατασκευή του αεροδρομίου και σε πέντε χρόνια τη λειτουργία του, θα είναι ο σημερινός Πρωθυπουργός, ο Αλέξης Τσίπρας…

**ΕΛΕΥΘΕΡΙΟΣ ΑΥΓΕΝΑΚΗΣ:** Σίγουρα δεν θα είστε εσείς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** ...και θα το παραδώσει στον λαό της Κρήτης όπως πρέπει να το παραδώσει.

Μπορώ να σας πω μέρα-μέρα το χρονικό των εξαγγελιών, τι έγινε με τις προηγούμενες κυβερνήσεις. Η σύγκριση πραγματικά είναι καταλυτική.

**ΕΛΕΥΘΕΡΙΟΣ ΑΥΓΕΝΑΚΗΣ:** Για τη δική σας Κυβέρνηση να πείτε. Πάλι στο ίδιο πράγμα κάνετε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα πω και για τη δική μου Κυβέρνηση.

Η σύγκριση, λοιπόν, είναι καταλυτική σε σχέση με το πού ήταν το αεροδρόμιο, πώς προγραμματιζόταν να γίνει και το τι γίνεται σήμερα.

Επειδή η μνήμη σας είναι ασθενής και επιλεκτική, ας τα θυμηθούμε χρόνο με τον χρόνο:

Στις 19 Νοεμβρίου 2003 έγινε η πρώτη εξαγγελία για τον λοξό αεροδιάδρομο στο «ΝΙΚΟΣ ΚΑΖΑΝΤΖΑΚΗΣ». Υπουργός Μεταφορών και Επικοινωνιών ήταν ο Χρίστος Βερελής. Η εξαγγελία αυτή έγινε από τον τότε Πρωθυπουργό και το νέο αεροδρόμιο θα ήταν έτοιμο το 2007.

Στις 7 Μαρτίου 2004 έγιναν εκλογές. Το εξήγγειλε ο τότε Πρωθυπουργός Κωνσταντίνος Καραμανλής με Υπουργό τον κ. Λιάπη. Μπορώ να σας τα πω πολύ αναλυτικά. αλλά τα λέω συνοπτικά χάριν συντομίας.

Στις 24 Φεβρουαρίου 2009 -έχει περάσει αρκετό διάστημα από τότε- ο Υπουργός ΠΕΧΩΔΕ Γιώργος Σουφλιάς σε συνέντευξη Τύπου στην Αθήνα παρουσίασε για μια ακόμη φορά το νέο διεθνές αεροδρόμιο Ηρακλείου.

Τον Σεπτέμβριο του 2009 έγιναν εκλογές και πήγε πίσω. Ο τότε Υπουργός κ. Γιώργος Σουφλιάς ανακοίνωσε προεκλογικά και προκήρυξε τη δημοπράτηση του έργου, χωρίς να ενημερώσει ούτε για την ολοκλήρωση των μελετών, ούτε για τη διαβούλευση με τους τοπικούς φορείς και τους κατοίκους, κατά το σύνηθες που γινόταν με τους αυτοκινητόδρομους.

Όλη αυτή η ιστορία πηγαίνει μέχρι σήμερα, για να μην σας κουράζω με το ιστορικό. Να πω μόνο για τα τελευταία χρόνια:

Στις 11 Νοεμβρίου 2014 έγινε έγκριση διενέργειας διαγωνισμού παρεκκλίσεων και τευχών δημοπράτησης. Στις 16 Δεκεμβρίου 2014 δόθηκε παράταση στην ημερομηνία υποβολής προσφορών. Στις 17 Δεκεμβρίου 2015 έγινε έγκριση τευχών μεταβολών και παράταση της ημερομηνίας υποβολής προσφοράς. Στις 7 Απριλίου 2015 έγινε ανάκληση της έγκρισης των τευχών μεταβολών. Θα πω γιατί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κυρία Πρόεδρε, θέλω ένα λεπτό, για να αναφέρω τι κάναμε εμείς.

Εμείς, λοιπόν, κύριε Αυγενάκη, αυτό που κάναμε ήταν να αλλάξουμε τους όρους και τα τεύχη δημοπράτησης. Σε τι τα αλλάξαμε; Σας το αναφέρω, για να δείτε γιατί -κατά τη γνώμη σας- καθυστερήσαμε.

Έχουμε την αύξηση του ελάχιστου ποσοστού συμμετοχής του δημοσίου από 45% έως 55% που αποτελεί διαγωνιστικό μέγεθος. Έχουμε αύξηση της βαρύτητας του κριτήριου της αιτούμενης χρηματοδοτικής συμβολής του δημοσίου, δηλαδή αυτός που θα συμμετέχει μπορεί να δώσει τα χρήματα που θα βάλει το ελληνικό δημόσιο, τα 220 έως 250 εκατομμύρια ευρώ, για να μην επιβαρυνθεί το δημόσιο. Έχουμε αύξηση της βαρύτητας της οικονομικής προσφοράς των διαγωνιζομένων. Αυτές είναι οι αλλαγές.

Έχουμε ριζική τροποποίηση του τρόπου επιλογής του ανεξάρτητου μηχανικού με ουσιαστική συμμετοχή του δημοσίου και όχι όπως αυτά που έχουμε συνηθίσει. Έχουμε παρεμβάσεις στα ελάχιστα τεχνικά στοιχεία του διαγωνισμού, πράγμα που σημαίνει ότι θα έχουμε αρχιτεκτονική επιτροπή, για να μη γίνει πάλι ένα τερατούργημα. Έχουμε βιοκλιματικό κτήριο. Έχουμε θεσπίσει το ελάχιστο περιβαλλοντολογικό αποτύπωμα.

**ΕΛΕΥΘΕΡΙΟΣ ΑΥΓΕΝΑΚΗΣ:** Αυτά υπήρχαν και πριν.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν υπήρχε πριν, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ:** Τώρα, επιτρέψτε μου, σας παρακαλώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν υπήρχε ούτε μία λέξη.

Βάλαμε τις παρεμβάσεις στην προμήθεια και εγκατάσταση σύγχρονων συστημάτων και εξοπλισμού για την παροχή των αεροναυτιλιακών υπηρεσιών του αεροδρομίου. Έγιναν παρεμβάσεις σε θέματα που αυξάνουν την κοινωνική αποδοχή του έργου. Το ανταποδοτικό τέλος αυξήθηκε από 1% σε 2% προς την Αυτοδιοίκηση επί των ακαθάριστων εσόδων του αερολιμένα. Εδραιώσαμε τη συμμετοχή του δημοσίου στην εταιρεία κατασκευής και λειτουργίας του αερολιμένα με την προσθήκη ρύθμισης στη σύμβαση παραχώρησης, ώστε οι μετοχές που έχει το δημόσιο να είναι διασφαλισμένες.

Υπάρχει πλέον ευελιξία στη μεταβίβαση μετοχών του παραχωρησιούχου σε διάφορα επενδυτικά κεφάλαια, σε υποδομές, σε συνταξιοδοτικά κεφάλαια και ασφαλιστικές εταιρείες.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Υπουργού)

Με όλες αυτές τις καινούργιες προβλέψεις –και όχι μόνο- διασφαλίζεται στο ακέραιο το δημόσιο συμφέρον και ταυτόχρονα κλείνουν όλα τα παράθυρα για επισφαλείς…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε και τη δευτερολογία σας.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):**

Ολοκληρώνω.

Ξεκινήσαμε –και ολοκληρώνω με αυτό- τις απαλλοτριώσεις, όπως ξέρετε πάρα πολύ καλά, για να μην υπάρχει αυτό που συνήθως υπάρχει στα έργα που ξεκίνησε ο κ. Σουφλιάς και η Νέα Δημοκρατία, δηλαδή υπέρογκες αποζημιώσεις λόγω καθυστερήσεων απαλλοτριώσεων. Προβλέψαμε, επίσης, να γίνουν πρόωρα και οι αρχαιολογικές εργασίες.

Στη δευτερολογία μου θα σας πω και τα υπόλοιπα που δεν πρόλαβα να αναλύσω τώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Τελικά, κύριε Υπουργέ, είστε εξαιρετικά προβλέψιμος. Αφιερώσατε το μεγαλύτερο μέρος του χρόνου σας επικαλούμενος την ιστορία και την πορεία αυτού του βαλτωμένου ομολογουμένως έργου, ωστόσο, όμως, παραβλέψατε την περίοδο Χρυσοχοΐδη. Μήπως θυμάστε πού ήσασταν εσείς τότε, την περίοδο Χρυσοχοΐδη;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα σας τα πω όλα.

**ΕΛΕΥΘΕΡΙΟΣ ΑΥΓΕΝΑΚΗΣ:** Ήσασταν σύμβουλος του κράτους, σύμβουλος της πολιτείας ως πρόεδρος του Τεχνικού Επιμελητηρίου. Το ξεχάσατε αυτό; Φαντάζομαι, τυχαία! Είμαι βέβαιος!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Το αλλάξατε. Μέχρι προχθές λέγατε ότι ήμουν σύμβουλος…

**ΕΛΕΥΘΕΡΙΟΣ ΑΥΓΕΝΑΚΗΣ:** Όπως, επίσης, ξεχάσατε και την περίοδο Βερελή.

Παρ’ όλα ταύτα, κύριε Υπουργέ, θα μου επιτρέψετε να σας πω ότι το μόνο που άλλαξε σχετικά με την προκήρυξη ήταν η γραμματοσειρά και μόνο. Επιτρέψτε μου να σας πω ότι αυτά που επικαλείστε είναι ένα ακόμα ψέμα στα τόσα που με περισσή ευκολία αραδιάζετε σε κάθε σας τοποθέτηση. Παραμυθιάζετε ή τουλάχιστον νομίζετε ότι παραμυθιάζετε τον ελληνικό λαό και ιδιαιτέρως τους Κρήτες.

Να σας θυμίσω, κύριε Υπουργέ –ξέρω ότι δεν σας αρέσει, αλλά εγώ θα σας το πω- ότι εμείς είχαμε έτοιμη τη δημοπράτηση του αεροδρομίου από τον Δεκέμβριο του 2014. Σπαταλήσατε έναν ολόκληρο χρόνο, για να ισορροπήσετε ανάμεσα στις αριστερίστικες ιδεοληψίες σας. Τελικά, δεήσατε να ασχοληθείτε με το έργο του νέου αεροδρομίου. Ασχοληθήκατε, βέβαια, μόνο στα λόγια, γιατί έργα ακόμα δεν έχουμε δει πουθενά.

Χορτάσαμε, κύριε Σπίρτζη, με τις βαρύγδουπες δηλώσεις σας για τα έργα που θα κάνετε. Σας έχει μείνει κάτι από την ΠΑΣΟΚική σας περίοδο.

Τώρα θα σας στενοχωρήσω για άλλη μία φορά. Ξέρω ότι σας ενοχλεί και αυτό το θέμα, αλλά θα σας ρωτήσω για τον βόρειο οδικό άξονα της Κρήτης. Κάνετε μεγαλεπήβολες δηλώσεις. Αυτό είναι το κακό με εσάς, μιλάτε πολύ και αυτά μένουν, ξέρετε και τα βρίσκουμε πολύ εύκολα μπροστά μας, δεν ζοριζόμαστε και πάρα πολύ. Είναι όλα πρόσφατα, χθεσινά. Αυτό το κακό έχετε, όταν υπόσχεστε σωρηδόν και με περισσή άνεση.

Παρά τις δηλώσεις, λοιπόν, ότι ο ΒΟΑΚ αποτελεί προτεραιότητα, διαπιστώνουμε ότι αυτό δεν γίνεται στην πράξη. Δεν υπάρχει πουθενά επίσημη απόφαση για προγραμματισμό υλοποίησης του ΒΟΑΚ. Δεν υπάρχει σχετική πρόβλεψη, κύριε Σπίρτζη, για ένταξή του στο ΣΕΣ 2014-2020. Δεν υπάρχει, επίσης, επίσημη απόφαση για ένταξη στο Πακέτο Γιούνκερ και όλως τυχαίως κάτι άλλα πράγματα έλεγε ο κ. Σταθάκης ευρισκόμενος στα Χανιά προ ημερών.

Έχουμε επανειλημμένως εκφράσει τις ανησυχίες μας. Τον τελευταίο ενάμιση χρόνο, με κοινοβουλευτικές παρεμβάσεις, στο πλαίσιο του κοινοβουλευτικού ελέγχου, επισημάναμε ότι:

Πρώτον, δεν έχει γίνει κάποια ένταξη μέρους ή ολόκληρου του έργου στο ΣΕΣ 2014-2020.

Δεύτερον, κινδυνεύουν με απένταξη και τα τμήματα των έργων που είχαν ενταχθεί στο ΕΣΠΑ 2007-2013 και με το υπ’ αριθμόν 107551/21-10-2015 έγγραφό του ο Υπουργός Οικονομίας, Ανάπτυξης και Τουρισμού κ. Σταθάκης μάς είπε ότι «στην Προγραμματική Περίοδο 2014-2020 προβλέπονται δύο κατηγορίες δράσεων, οι οποίες αφορούν αποκλειστικά στον ΒΟΑΚ, συνολικής δημόσιας δαπάνης 125 εκατομμυρίων ευρώ». «Παράλληλα» συνεχίζει στην απάντησή του «δεδομένου του περιορισμένου ύψους των διαθέσιμων πόρων, στο πλαίσιο του ΕΣΠΑ, διερευνώνται όλες οι διαθέσιμες πηγές άντλησης πόρων».

Κύριε Σπίρτζη, πείτε μας ποιες είναι αυτές οι πηγές χρηματοδότησης. Από πού θα χρηματοδοτηθεί το έργο αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Σημερινά δημοσιεύματα αναφέρονται στη ρήτρα διαθεσιμότητας με την Ευρωπαϊκή Τράπεζα Επενδύσεων. Θα ενεργοποιηθεί; Απλό είναι το ερώτημα και ελπίζω να είναι το ίδιο σαφής και η απάντηση που θα δώσετε, αν μπορείτε να δώσετε.

Μπορεί για ένα έργο ύψους 300 εκατομμυρίων ευρώ το κράτος να διαθέσει 30 εκατομμύρια ευρώ τον χρόνο, αποπληρώνοντας αυτό το ιδιότυπο δάνειο; Θα πρέπει να γίνει στρατηγική μελέτη; Ερωτήματα συγκεκριμένα είναι αυτά. Δεν είναι θεωρίες.

Με τους ρυθμούς που ακολουθείτε, πολύ φοβάμαι, κύριε Σπίρτζη, ότι ο ΒΟΑΚ δεν θα γίνει ούτε το 2050. Και δεν κινδυνολογώ. Μην μας πείτε ότι το 2050 θα έρθει ο κ. Τσίπρας να εγκαινιάσει τον ΒΟΑΚ, γιατί καλύτερα να φύγουμε από αυτήν τη χώρα! Απλώς διαπιστώνω τις πολιτικές ανακολουθίες που σας χαρακτηρίζουν.

Σε ένα λεπτό τελειώνω, κυρία Πρόεδρε.

Και θα πάω και σε ένα άλλο θέμα: Στο δρόμο Ηράκλειο-Μεσαρά. Φαντάζομαι ότι σας είναι γνώριμο και αυτό διότι και γι’ αυτό έχετε κάνει πάρα πολλές δηλώσεις κατά καιρούς. Ελπίζω δίχως πόνο ψυχής και δάκρυα στα μάτια, που συνηθίζετε άλλωστε το τελευταίο διάστημα! Ξέρετε εσείς! Όπως κάνατε όταν υπογράφατε για τα δεκατέσσερα περιφερειακά αεροδρόμια, όπως κάνατε για το Ελληνικό. Φαντάζομαι θα το θυμάστε, δεν το ξεχάσατε!

Από τις αρχές του 2015 είχε ολοκληρωθεί η διαγωνιστική διαδικασία για το τμήμα Αγία Βαρβάρα-Απομαρμά, ο έλεγχος από το ΣτΕ, η ενημέρωση της Βουλής και απέμενε η συμβασιοποίηση.

Καθυστερήσατε, κύριε Σπίρτζη, ένα ολόκληρο τραγικό χρόνο, με αποτέλεσμα να χαθούν τα ευρωπαϊκά κονδύλια που είχαν δεσμευτεί για την υλοποίηση του έργου. Μάλιστα, το επιβεβαιώσατε με το υπ’ αριθμόν 1912/22-2-2016 έγγραφο της Ειδικής Υπηρεσίας Διαχείρισης Υποδομών, Μεταφορών, Περιβάλλοντος και Αειφόρου Ανάπτυξης. Το έγγραφο έλεγε το εξής: «Το εν λόγω έργο δεν μπορεί να συγχρηματοδοτηθεί από το ΕΣΠΑ και αναμένεται να ολοκληρωθεί με εθνικούς πόρους». Με διαβεβαιώνατε από αυτό εδώ το Βήμα ότι λεφτά έχουμε εξασφαλίσει άπειρα.

«Δεύτερον», λέει το έγγραφο, «θα χαρακτηριστεί ως ημιτελές στην τελική έκθεση κλεισίματος της ενίσχυσης της προσβασιμότητας, με υποχρέωση ολοκλήρωσης και λειτουργίας εντός διετίας από την προθεσμία υποβολής των εγγράφων κλεισίματος, ήτοι έως τον Μάρτη του 2019». Εάν δεν περαιωθεί μέχρι τον Μάρτη του 2019, υπάρχει κίνδυνος επιστροφής των κοινοτικών πόρων και το αντιλαμβάνεστε και βεβαίως το αποκρύπτετε.

Πάλι, όμως, δεν μας είχατε απαντήσει πότε θα ολοκληρωθεί ο δρόμος Ηράκλειο-Μεσαρά, από πού θα χρηματοδοτηθεί συγκεκριμένα. Το μόνο που έχουμε μέχρι τώρα είναι οι δηλώσεις για τα μακρόπνοα μελλοντικά σας σχέδια. Όμως για έργα ακούμε, έργα δεν βλέπουμε. Μόνο αντικρουόμενες δηλώσεις και παρατάσεις βλέπουμε. Ωραίες οι δηλώσεις, αλλά δυστυχώς από μόνες τους δεν αρκούν για να γίνουν τα έργα. Απαιτούνται και πράξεις, αγαπητέ κύριε Υπουργέ.

Είστε αναξιόπιστος. Σας καλούμε να έρθετε στο Ηράκλειο, όπως έκανε και ο κ. Κατρούγκαλος, αλλά δεν κατάφερε να μιλήσει. Εσείς ελπίζω και θα κάνουμε τα πάντα για να μπορέσετε να μιλήσετε στον κόσμο, για να δείτε αν τελικά όλα αυτά που εσείς με περισσή άνεση, χαμογελώντας, εκφράζετε από εδώ πέρα, ο κρητικός λαός, που παρακολουθεί αυτήν την ώρα, είναι σε θέση να πιστέψει και να πειστεί ότι αυτή η Κυβέρνηση, εσείς προσωπικά, ομολογουμένως κουράζεστε και ταλαιπωρείστε για να τρέξουν αυτά τα μεγάλα έργα υποδομής στην Κρήτη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο, αλλά παρακαλώ περιοριστείτε στην ερώτηση.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών, Υποδομών και Δικτύων):** Θα προσπαθήσω γιατί η επέκταση του κ. Αυγενάκη στα άλλα θέματα σημαίνει το αδιέξοδο, στο οποίο έφτασε σε σχέση με την απάντηση για το αεροδρόμιο στο Καστέλλι.

**ΕΛΕΥΘΕΡΙΟΣ ΑΥΓΕΝΑΚΗΣ:** Φαντάζομαι τα ξέρετε τα θέματα. Είπατε ότι θα τα απαντήσετε στο δεύτερο μέρος.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών, Υποδομών και Δικτύων):** Θα πάμε και στα υπόλοιπα.

Σας βλέπω με δάκρυα στα μάτια και με πόνο ψυχής εσάς, …

**ΕΛΕΥΘΕΡΙΟΣ ΑΥΓΕΝΑΚΗΣ:** Άλλος έχει τα δάκρυα.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών, Υποδομών και Δικτύων):** …γιατί εμείς κάνουμε στην πατρίδα σας τον δρόμο…

**ΕΛΕΥΘΕΡΙΟΣ ΑΥΓΕΝΑΚΗΣ:** Εσείς τα δηλώνατε αυτά!

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών, Υποδομών και Δικτύων):** …που δεν κατόρθωσε να κάνει η παράταξή σας, κύριε Αυγενάκη, από το 1950 μέχρι σήμερα. Αφήστε το 2050.

**ΕΛΕΥΘΕΡΙΟΣ ΑΥΓΕΝΑΚΗΣ:** Τι δεν έκανε;

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών, Υποδομών και Δικτύων):** Στην πατρίδα σας στη Μεσαρά, τον δρόμο θα τον κάνει ο ΣΥΡΙΖΑ.

**ΕΛΕΥΘΕΡΙΟΣ ΑΥΓΕΝΑΚΗΣ:** Το έργο το ξεκίνησε ο Κωνσταντίνος Καραμανλής και ο Γιώργος Σουφλιάς.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών, Υποδομών και Δικτύων):** Πάμε παρακάτω. Σας βλέπω με δάκρυα στα μάτια να το παρακολουθείτε αυτό.

Δεύτερον, είπατε, γιατί το συνηθίζετε να λέτε ψέματα, δεν είναι η πρώτη φορά…

**ΕΛΕΥΘΕΡΙΟΣ ΑΥΓΕΝΑΚΗΣ:** Ποιος μιλάει!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Το συνηθίζετε και μετά σας διαψεύδουν οι συνεργάτες σας.

**ΕΛΕΥΘΕΡΙΟΣ ΑΥΓΕΝΑΚΗΣ:** Υπουργέ μου, έχετε τον καθρέφτη μπροστά σας;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Έχετε έγκριση…

**ΕΛΕΥΘΕΡΙΟΣ ΑΥΓΕΝΑΚΗΣ:** Τον Αυγενάκη έχετε μπροστά σας και μιλάτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αυγενάκη, αφήστε τον να μιλήσει.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Έχετε έγκριση τελικών τευχών δημοπράτησης στα πλαίσια του ανοικτού διεθνούς διαγωνισμού στις 10 Ιουνίου. Θα το καταθέσω για να δει ο κ. Αυγενάκης ότι άλλαξαν τα τεύχη, όχι ότι άλλαξε μόνο η γραμματοσειρά.

**ΕΛΕΥΘΕΡΙΟΣ ΑΥΓΕΝΑΚΗΣ:** Μόνο η γραμματοσειρά άλλαξε, Υπουργέ μου.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα καταθέσω και την απάντηση που σας είχα δώσει, γιατί δεν φτάνει που σας τα λέμε, θέλετε να σας τα πούμε και δεύτερη και τρίτη φορά για να τα εμπεδώσετε.

Τρίτον, για να μην υπάρχει καμμία αμφιβολία σε σχέση με το πόσο έτοιμοι είμαστε, θα καταθέσω την αποστολή που στείλαμε στην Ευρωπαϊκή Επιτροπή, ώστε να δημοπρατηθεί το έργο τέλος Ιουλίου. Η ημερομηνία είναι 21 Ιουνίου. Μας ενημερώνουν ότι στις εννέα, ώρα κεντρικής Ευρώπης, θα μπορεί να είναι αναρτημένο.

Τα καταθέτω για να υπάρχουν στα Πρακτικά.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε, κύριε Αυγενάκη, όταν θέλουμε να κάνουμε μεγάλες αλλαγές και να μην έχουμε μια επανάληψη των έργων παραχώρησης στον αυτοκινητόδρομο, για να μην μπορούν να τον χρησιμοποιούν οι πολίτες, για να μην υπάρχουν αυτά που υπάρχουν σε άλλες συμπράξεις δημόσιου και ιδιωτικού τομέα, για να μετέχει η τοπική κοινωνία, για να υπάρχει εκθεσιακός χώρος, για να μη βάλει το δημόσιο τα λεφτά που έβαλε αλλού, για να μη δώσει εκατοντάδες εκατομμύρια γιατί δεν έγιναν οι απαλλοτριώσεις, για να μετέχει επιτέλους η τοπική κοινωνία στο διοικητικό συμβούλιο του Ηρακλείου, όλα αυτά που είπα και όσα ανέφερα προηγουμένως τυχαίνει να πρέπει να έχουν την έγκριση από την Ευρωπαϊκή Τράπεζα και να γίνονται αποδεκτά από τα ευρωπαϊκά όργανα, να δουλέψει το Υπουργείο, να δουλέψουν οι σύμβουλοι, δεν γίνονται από τη μια μέρα στην άλλη.

Όταν εμείς ήμασταν έτοιμοι –και ήμασταν έτοιμοι και αυτό αποδεικνύεται, γιατί το στείλαμε- οι συμμετέχοντες ζήτησαν παράταση γιατί δεν μπορούσαν να ολοκληρώσουν τις συνεννοήσεις που είχαν με τους τραπεζικούς φορείς και εμείς δεν μπορούμε να κάνουμε αυτό που γινόταν πάρα πολλά χρόνια, δηλαδή να κάνουμε διαγωνισμούς με έναν ή με λίγους υποψηφίους.

Επομένως, ανταποκριθήκαμε στο αίτημα. Το έργο πήγε για τις 30 Σεπτεμβρίου. Το έχετε καθυστερήσει καμμιά εικοσαριά χρόνια. Εμείς θα το καθυστερήσουμε δυο μήνες, αλλά θα είναι ένα έργο προς όφελος της τοπικής κοινωνίας και ένα έργο που θα γίνει. Στις 30 Σεπτεμβρίου σας καλούμε στο Υπουργείο για να δείτε τους φακέλους που θα έχουν κατατεθεί για την προσφορά.

**ΕΛΕΥΘΕΡΙΟΣ ΑΥΓΕΝΑΚΗΣ:** Για τα άλλα δεν απαντήσατε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Συγνώμη, κυρία Πρόεδρε.

Σε ένα πράγμα συμφωνούμε με τον κ. Αυγενάκη. Λέτε στην ανακοίνωσή σας -όχι εδώ- ότι η Κυβέρνηση οφείλει να ξεκαθαρίσει τη θέση της διότι οι Κρήτες δεν ανέχονται άλλη εξαπάτηση. Συμφωνώ απόλυτα.

**ΕΛΕΥΘΕΡΙΟΣ ΑΥΓΕΝΑΚΗΣ:** Αλήθεια είναι αυτό, αλλά από εσάς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τους εξαπατάτε είκοσι χρόνια, κύριε Αυγενάκη…

**ΕΛΕΥΘΕΡΙΟΣ ΑΥΓΕΝΑΚΗΣ:** Από τον κ. Σπίρτζη και τον κ. Τσίπρα προσωπικά!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** …και γι’ αυτό υπάρχει αυτή η Κυβέρνηση για να σταματήσει αυτή η εξαπάτηση.

**ΕΛΕΥΘΕΡΙΟΣ ΑΥΓΕΝΑΚΗΣ:** Κατεβείτε να τα πείτε αυτά στο Ηράκλειο! Να ακολουθήσετε το παράδειγμα του κ. Πολάκη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αυγενάκη, τελειώσατε, έχετε καταχραστεί άπειρο χρόνο.

Προχωρούμε στη δεύτερη με αριθμό 5113/26.-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με τον αποκλεισμό της Κρήτης από το νέο χάρτη οδικών υποδομών της Ελλάδας.

Κύριε Κεγκέρολγου, έχετε τον λόγο για δυο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, μας είχατε καλέσει και πριν από μερικές εβδομάδες για τη δημοπράτηση του αεροδρομίου Καστελίου και δυστυχώς αναβλήθηκε για πέμπτη φορά. Όμως, με αυτού του είδους την αντιπαράθεση, την οποία παρακολούθησε ο κρητικός λαός προηγουμένως, έργο δεν γίνεται και η αλήθεια δεν λέγεται.

Είπατε πάρα πολύ σημαντικές αναλήθειες σε σχέση με την πορεία του έργου. Ουσιαστικά το έργο άρχισε να μελετάται και να προετοιμάζεται για ωρίμανση από το 2009 και μετά. Η εξαετία Καραμανλή, με την οποία έχετε ταυτιστεί πολιτικά για άλλους λόγους, εσείς και το κόμμα σας και ο κ. Τσίπρας προσωπικά, δεν είχε να προσφέρει πολλά πράγματα.

Όμως, σε κάθε περίπτωση, εσείς έχετε δώσει τόσες αναβολές όσες έδωσαν όλοι οι προηγούμενοι. Γιατί δεν λέτε την αλήθεια, ότι είναι θέμα γενικότερου επενδυτικού ενδιαφέροντος από την πλευρά των τραπεζών να συμμετάσχουν σε σχήματα για να χρηματοδοτηθεί το έργο; Γιατί λέτε ότι είναι μόνο διαδικαστικά τα θέματα; Γιατί λέτε ότι είναι μόνο ζητήματα γραφειοκρατίας και δήθεν μελετών;

Είναι ένα γενικότερο θέμα, που έχει να κάνει με το ενδιαφέρον των επενδυτών και τη δυνατότητα στήριξης από την πλευρά των τραπεζιτών σε διεθνές επίπεδο, βεβαίως, και όχι μόνο στη χώρα μας. Άρα ξεκινάμε από εκεί.

Πριν από μερικές ημέρες φθάσατε στο σημείο να πείτε, διά στόματος Πρωθυπουργού, ότι τέλος Ιουλίου δημοπρατείται το έργο. Μέσα σε λίγες ώρες είπατε για τις 30 Σεπτεμβρίου. Ξέρετε, αυτό δημιούργησε περισσότερη σύγχυση. Μπορεί να ήταν τυχαίο, δεν το γνωρίζω. Και επιβεβαιώνει αυτό το οποίο ερωτώ. Ποιος είναι τελικά ο κυβερνητικός σχεδιασμός; Ποια είναι η ρότα που έχετε για τα έργα υποδομής στην Κρήτη και την ανάπτυξη της Κρήτης;

Η αφορμή της ερώτησης -και πρέπει να το πω- είναι ένα δημοσίευμα στην «ΗΜΕΡΗΣΙΑ», μετά από συνέντευξή σας και δηλώσεις σας για όλα τα μεγάλα έργα στη χώρα. Εκεί βλέπουμε ότι φθάνετε μέχρι την Πελοπόννησο. Δεν υπήρχε ο χάρτης της χώρας από την Πελοπόννησο και κάτω. Δεν υπήρχε η Κρήτη. Προφανώς δεν υπήρχε, διότι δεν αναφερθήκατε σε κανένα έργο.

Από τότε, όπως και πριν, πελαγοδρομείτε και για τον ΒΟΑΚ και για το αεροδρόμιο Καστελίου. Για τον ΒΟΑΚ εδώ και ενάμιση χρόνο μάς λέτε για στρατηγικό σχεδιασμό και τις τελευταίες ημέρες μάς μιλάτε για τμηματική κατασκευή, όπως, δηλαδή, ήταν το προηγούμενο διάστημα. Μόνο που δεν κατασκευάζονται αυτά τα τμήματα! Πρόκειται για τμήματα ώριμα, μελετημένα, χρηματοδοτημένα, ενταγμένα, δημοπρατημένα, αλλά δεν προχωρούν, κύριε Υπουργέ! Αυτό είναι το ερώτημά μου.

Και, όλως τυχαίως, κάθε φορά που έχω ερώτηση για το θέμα, τις παραμονές κάνετε ανακοινώσεις, είτε με φωτογραφίες με τον κύριο περιφερειάρχη είτε με άλλους παράγοντες του νησιού, ανακοινώνοντας ότι προχωρούν τα έργα. Τυχαίο; Όμως, δεν είναι καθόλου τυχαίο και το γεγονός ότι μετά δεν προχωρά τίποτα!

Το ίδιο κάνατε με το έργο Ηράκλειο-Μεσσαρά και Πάνορμο-Εξάντη. Τον Γενάρη μού είπατε εδώ ότι τέλειωσε. Μου είπατε: «Το υπέγραψα και χρηματοδοτήθηκε, μην ξανακάνεις ερώτηση.». Και τώρα τι μήνα έχουμε; Μεθαύριο μπαίνει Ιούλης!

Άρα μην κάνετε δηλώσεις και λέτε μεγάλα λόγια «τέλειωσε, έκανε έδειξε». Πείτε την πραγματικότητα για την οικονομία. Πείτε την πραγματικότητα για τη γραφειοκρατία. Φέρτε εκείνον τον νόμο που λέτε, αλλά όχι τα περί μελέτης και κατασκευής και όλα αυτά τα κόλπα που λέτε, για να δίνετε όπου θέλετε τα έργα. Ξέρετε ότι θα γίνει μεγάλη συζήτηση γι’ αυτό που ετοιμάζετε.

Φέρτε και καταθέστε τον σχεδιασμό για την Κρήτη, για να δούμε πού μπορούμε να συμβάλουμε κι εμείς από την πλευρά μας, ούτως ώστε, πραγματικά, τα τεράστια έργα υποδομής, όπως είναι το νέο διεθνές αεροδρόμιο στο Καστέλι, αλλά και ο ΒΟΑΚ και οι κάθετοι άξονες, να προχωρήσουν, τουλάχιστον σε ό,τι αφορά τα ώριμα και χρηματοδοτημένα τμήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απεντάχθηκαν από το Κοινοτικό Πλαίσιο, λόγω της καθυστέρησης, και το ένα τμήμα και το άλλο. Τώρα, με τη νέα καθυστέρηση, κινδυνεύουμε, αν δεν είναι έτοιμο μέχρι τις 30 Μαρτίου του 2017, νομίζω –να με διαψεύσετε ή να το επιβεβαιώσετε-, να έχουμε ζήτημα και για τα χρήματα που έχουμε πάρει για το υπόλοιπο έργο, αυτό, δηλαδή, που έχει ήδη εκτελεστεί.

Άρα νομίζω ότι πιο σεμνά όλοι μας θα πρέπει να δούμε μια δύσκολη πραγματικότητα, χωρίς μεγάλες κουβέντες και κορόνες, και να δούμε πώς να τα αντιμετωπίζουμε αυτά τα εγγενή προβλήματα που υπάρχουν, ώστε να προχωρούν τα έργα και όχι μόνο από τα λόγια. Έχει χορτάσει ο κόσμος από λόγια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, εντάξει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι «εντάξει»;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε υπερβεί τον χρόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Α, νόμιζα ότι το εντάξει πήγαινε στο ότι έχει χορτάσει από λόγια. Συμφωνούμε, λοιπόν.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κυρία Πρόεδρε.

Αξιότιμε κύριε συνάδελφε, με βάση ένα δημοσίευμα στην «ΗΜΕΡΗΣΙΑ» κάνατε την επίκαιρη ερώτηση. Να δούμε, όμως, λίγο το δημοσίευμα.

Το δημοσίευμα αναφέρει τα εξής: «Όπως ανακοίνωσε ο Υπουργός Υποδομών Χρήστος Σπίρτζης, στη διάρκεια εκδήλωσης για την παράδοση σε κυκλοφορία του αυτοκινητόδρομου Λεύκτρο-Σπάρτη, μήκους σαράντα επτά χιλιομέτρων…». Και μετά κάνει ένα ρεπορτάζ για τους υπόλοιπους εν εξελίξει αυτοκινητοδρόμους, τους πέντε αυτοκινητοδρόμους, τις πέντε παραχωρήσεις συν κάποια τμήματα της Εγνατίας Οδού. Άρα, προφανώς, δεν έχει εγκαταλειφθεί η Κρήτη από αυτή την Κυβέρνηση.

Καταθέτω το δημοσίευμα στα Πρακτικά, για να είναι μέσα.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή είπατε μερικά πράγματα πριν για το Καστέλι, θα ξεκινήσω από το Καστέλι, για να απαντήσω στην ερώτησή σας, σε σχέση με τις αρμοδιότητες του Υπουργείου. Ενδιαφέρον των επενδυτών υπάρχει για το αεροδρόμιο Καστελίου και είναι και έντονο. Δεν έχει να κάνει, λοιπόν, με άλλου είδους γραφειοκρατίες ή καθυστερήσεις και λοιπά. Υπάρχει πραγματικό ενδιαφέρον των επενδυτών.

Όμως, υπάρχει και το δικό μας ενδιαφέρον, για να υπάρχει επιτέλους διασφάλιση του δημοσίου συμφέροντος. Δεν γίνεται σε ένα έργο σαν το Καστέλι να μη διασφαλίσουμε το τι σχέση θα έχει αυτό το αεροδρόμιο με την τοπική κοινωνία, το πώς συνδέεται το αεροδρόμιο με την τοπική κοινωνία, το πώς συμμετέχει, το πώς «εκμεταλλεύεται» -με την καλή έννοια του όρου- την τοπική κοινωνία και πώς διασφαλίζουμε και άλλα πράγματα, πώς, δηλαδή, μπορεί το ελληνικό δημόσιο να γλιτώσει χρήματα –τα είπα και πριν στον κ. Αυγενάκη, δεν θέλει να τα καταλάβει-, πώς δεν θα δώσει πάλι εκατοντάδες εκατομμύρια σε αποζημιώσεις, γιατί δεν έχουν ολοκληρωθεί οι απαλλοτριώσεις, πώς θα καλύψει μέσα σε αυτή την οικονομική κατάσταση κόστη που υπάρχουν και αφορούν τις αρχαιολογικές εργασίες ή άλλα έξοδα.

Αυτά δεν γίνονται, επειδή το λέει ο Υπουργός. Αυτά θέλουν πολλή δουλειά από τις Υπηρεσίες, πολλή δουλειά από τους συμβούλους, θέλουν διαπραγματεύσεις με την Ευρωπαϊκή Τράπεζα Επενδύσεων, με την Ελληνική Στατιστική Αρχή και, βέβαια, με τους Οργανισμούς Τοπικής Αυτοδιοίκησης στην Κρήτη. Γνωρίζετε πάρα πολύ καλά ότι η συνεργασία μας και με τους δήμους και με την περιφέρεια είναι πολύ στενή.

Το δεύτερο που θέλω να πω, είναι να μιλήσω για τον ΒΟΑΚ αναλυτικά, γιατί είναι ένα έργο πνοής για την Κρήτη. Είχαμε αποσπασματικό σχεδιασμό, αποσπασματικά έργα, με τεράστια προβλήματα, τόσο στις διαδικασίες όσο και στην εκτέλεσή τους. Παραλάβαμε μια κατάσταση χάους στον ΒΟΑΚ, δεν υπήρχε γνώση πού υπήρχαν μελέτες, ποια τμήματα του οδικού δικτύου είχαν ωριμότητα, για ποια είχαν ανατεθεί μελέτες, για ποια τμήματα δεν είχε γίνει τίποτα.

Έγινε μια συστηματική δουλειά. Σας παρουσιάζω τα στοιχεία. Αν θέλετε, μπορώ να σας καταθέσω και τμήμα τμήμα τι έχει γίνει. Ο ΒΟΑΚ είναι τριακόσια χιλιόμετρα περίπου. Κατασκευασμένα τμήματα ή υπό κατασκευή και μέσα σε αυτά βάζουμε και τα τμήματα που έχουν δημοπρατηθεί, όπως είναι το τμήμα Πάνορμος-Εξάντη, είναι εκατόν δέκα χιλιόμετρα, εκ των οποίων τα 61,5 χιλιόμετρα είναι αυτοκινητόδρομος και τα 48,5 χιλιόμετρα είναι δίιχνη διατομή.

Εκπονούνται μελέτες με πολύ αργούς ρυθμούς, γιατί υπάρχουν σοβαρά προβλήματα -και θα τα πω στη δευτερομιλία μου- στα εκατόν είκοσι τέσσερα χιλιόμετρα και χωρίς καμμία σύμβαση είναι περίπου τα εξήντα έξι χιλιόμετρα.

Τι έχουμε κάνει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, στη δευτερολογία σας.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι, για τον ΒΟΑΚ λέω αυτό και τα υπόλοιπα έργα, που είναι πολύ σημαντικά για την ανάπτυξη της Κρήτης, θα τα πω αργότερα.

Στις 16 Ιουνίου δημοσιεύτηκε η πρόσκληση για την υποβολή προτάσεων, που περιλαμβάνει τη στρατηγική μελέτη για τον ΒΟΑΚ, προϋπολογισμού 4 εκατομμυρίων ευρώ. Θα σας την καταθέσω για να την έχετε. Μέχρι τις 10 Ιουλίου θα γίνει υποβολή του τεχνικού δελτίου από το Υπουργείο. Η στρατηγική μελέτη είναι αίτημα της Κρήτης και απαραίτητη προϋπόθεση όχι μόνο για την ολοκλήρωση του έργου, αλλά και για τον βέλτιστο σχεδιασμό του.

Σας το καταθέτω.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πρόβλεψη για το ΣΕΣ είναι έργα αξίας 130 εκατομμυρίων ευρώ. Ήδη έχουν ενταχθεί δύο έργα. Το πρώτο είναι το Γούρνες-Χερσόνησος, που κατασκευάζεται. Πρόσφατα έχουν εγκριθεί οι οριστικές μελέτες, μιας και δεν υπήρχαν, όταν δημοπρατήθηκε το έργο καν οι οριστικές μελέτες των τεχνικών έργων. Είχαμε κατασκευαστήρια και δεν είχαμε μελετητή. Παράλληλα βγήκε ο μελετητής. Είναι ένα παράδοξο αυτό!

Το δεύτερο είναι η σύνδεση του ΒΟΑΚ με την πόλη των Χανίων μέσω του ανισόπεδου κόμβου των Μουρνιών, που είναι αίτημα δεκαετιών του δήμου, το οποίο κόλλησε ως συνήθως στις απαλλοτριώσεις. Εκκρεμεί, παρά τις προσπάθειες, γιατί έχουμε νομική και διαδικαστική εμπλοκή για το τμήμα Πάνορμος-Εξάντη. Προφανώς, η Μεσαρά έχει λήξει και μένει η κοινοποίηση στον ανάδοχο. Ταυτόχρονα, έχουν γίνει οι συνεννοήσεις και οι ενέργειες με την Ευρωπαϊκή Τράπεζα Επενδύσεων για την εξεύρεση της απαραίτητης χρηματοδότησης. Είχαμε μια πρώτη δέσμευση και στο παρελθόν από την Ευρωπαϊκή Τράπεζα. Τώρα πια θα είναι οριστικά.

Στην δευτερομιλία μου θα πω για τα υπόλοιπα έργα που έθιξε ο συνάδελφος.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, σας έδωσα μια ευκαιρία, αλλά εσείς δεν την αδράξατε. Σας είπα, δηλαδή, ότι υπάρχουν και γενικότερα ζητήματα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Υπάρχουν.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μιλήσατε, όμως, για τη διασφάλιση του δημόσιου συμφέροντος. Δηλαδή, τι εννοείτε; Εννοείτε ότι πριν από έξι ή οκτώ μήνες ή έναν χρόνο, που ο ίδιος δημοπρατήσατε το έργο, δεν το διασφαλίζατε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι, δεν το δημοπράτησα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πριν από έναν μήνα ήταν η δημοπράτηση, στις 6 Μαΐου. Δεν διασφαλιζόταν; Τον Ιούλιο δεν διασφαλιζόταν; Γιατί διασφαλίζεται τον Σεπτέμβριο;

Ακούστε, αλήθειες θέλει ο κόσμος. Πείτε, λοιπόν, ότι το έργο ήταν ώριμο πράγματι το διάστημα έως το 2014. Είχε γίνει πολύ σημαντική δουλειά από τις Υπηρεσίες του Υπουργείου. Μην τις απαξιώνετε. Βεβαίως, λόγω των γενικότερων συνθηκών, της μη ύπαρξης έμπρακτου ενδιαφέροντος να δώσουν προσφορά σε αυτό το διάστημα, το Υπουργείο προέβη –και καλά έκανε- σε βελτιώσεις. Όμως, πρέπει να λέμε την αλήθεια.

Εκτιμώ ότι μετά τις γενικότερες εξελίξεις μπορεί να υπάρξει ενδιαφέρον το επόμενο διάστημα, λόγω του ότι η Ευρωπαϊκή Τράπεζα Επενδύσεων ή και τα ιδιωτικά τραπεζικά συστήματα της χώρας μας και της Ευρώπης θα μπορέσουν να συμμετάσχουν στη χρηματοδότηση του έργου. Αυτό είναι πάρα πολύ βασικό. Αν, λοιπόν, το επόμενο διάστημα υπάρχει τέτοια δυνατότητα, πιστεύω ότι θα έχουμε και εν τοις πράγμασι δημοπράτηση του έργου και όχι μια νέα αναβολή. Θεωρώ δευτερεύον το ότι τη μια ημέρα έλεγε ο Πρωθυπουργός για μέχρι τέλος Ιουλίου και την άλλη ημέρα εσείς ανακοινώσατε για μέχρι 30 Σεπτεμβρίου. Υπάρχουν και θέματα συνεννόησης, που πολλές φορές δεν επιτυγχάνονται. Μπορεί να είναι κι έτσι.

Η ουσία, όμως, που ενδιαφέρει είναι ότι αυτό το σημαντικό έργο για την Κρήτη και την ανάπτυξή της για την επόμενη πεντηκονταετία πρέπει να μπει σε πρώτη προτεραιότητα.

Όσον αφορά τον Βόρειο Οδικό Άξονα και γενικά για το οδικό σύστημα της Κρήτης, έχουμε χορτάσει από μελέτες στρατηγικές, εθνικές, περιφερειακές. Στρατηγική μελέτη είχε γίνει ξανά από τον Γενικό Γραμματέα κ. Τσόκα. Δόθηκαν και χρήματα τότε, δύο εκατομμύρια ευρώ.

Το ερώτημα είναι το εξής: Μετά από όλη την ιστορία συζητήσεων για στρατηγικές, εθνικές και περιφερειακές μελέτες, καταλήγετε με σημερινό δημοσίευμα να λέτε ότι το έργο θα γίνει τμηματικά και χωρίς διόδια. Πολύ καλά! Μα, το ίδιο λέγαμε και πριν από δύο χρόνια και πριν από έναν χρόνο. Συγκεκριμένα τμήματα έχουν δημοπρατηθεί και είχαν ενταχθεί σε προγράμματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και λέω «είχαν ενταχθεί», γιατί τώρα πηγαίνουν σε εθνικούς πόρους, όπως το τμήμα Πάνορμο-Εξάντη ή το Ηράκλειο-Μεσσαρά, που με χαρά ακούω ότι θα γίνει η ολοκλήρωσή του επιτέλους, καθώς είστε βέβαιος πλέον ότι θα μπορέσετε να αναθέσετε μέσα στον Ιούλιο και να υπογράψετε τη σύμβαση…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Την επόμενη εβδομάδα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Με χαρά το ακούω αυτό, γιατί ατυχήσαμε τον Φεβρουάριο. Βάζω και τον εαυτό μου μέσα στο «ατυχήσαμε». Ήμασταν χαρούμενοι και τον Φεβρουάριο αλλά ατυχήσαμε, όπως ήμασταν και χαρούμενοι πριν από έξι μήνες, αλλά ατυχήσαμε.

Τώρα, αν γίνει αυτό, επειδή είναι ένα έργο το οποίο πιάνει και τα υπολείμματα άλλων έργων, όσα δηλαδή δεν είχαν γίνει, τις «ουρές», όπως λέγονται στην τεχνική ορολογία, θα είναι πραγματικά κάτι πάρα πολύ σημαντικό. Θα ολοκληρωθεί, επιτέλους, αυτός ο άξονας.

Πρέπει να δούμε τον δρόμο που πάει στο αεροδρόμιο, στο Καστέλι, και από τη Χερσόνησο και από το τμήμα Ηράκλειο-Βιάννος. Πρέπει να δούμε όλα αυτά τα τμήματα, τα οποία έχουν μελέτες και στα οποία πρέπει να δοθεί χρηματοδότηση. Δεν πρέπει να τα ανάγουμε συνεχώς στη στρατηγική μελέτη. Τι θα δείξει η στρατηγική μελέτη; Θα δείξει ότι πρέπει τα έργα να μελετώνται και να εκτελούνται κατά τμήματα.

Το τμήμα Γούρνες-Χερσόνησος, που είπατε, έχει ανατεθεί από την προηγούμενη κυβέρνηση. Έχει ξεκινήσει η υλοποίησή του από την προηγούμενη κυβέρνηση και προχωρά. Και καλώς προχωρά. Δεν έχετε κάνει ακόμα την κατανομή πιστώσεων για φέτος. Αυτό είναι το κενό που υπάρχει. Είναι σημερινό θέμα. Πρέπει να προχωρήσετε και να την κάνετε, ούτως ώστε το έργο ανάμεσα στα δύο πλαίσια, από το ένα μέχρι το άλλο, να τύχει της χρηματοδότησης μέσα από τους εθνικούς πόρους.

Σε κάθε περίπτωση εγώ σας λέω ότι αυτό το οποίο επανάφερε με την επιστολή του για τον ΒΟΑΚ ο Περιφερειάρχης Κρήτης, που έστειλε και σε εμάς και στον Πρωθυπουργό, με τη χρήση της ρήτρας διαθεσιμότητας από το ελληνικό δημόσιο για την ολοκλήρωση των έργων, δεν είναι τίποτα άλλο παρά να επαναφέρει την πολύ σωστή πρόταση του Μιχάλη Χρυσοχοΐδη, η οποία συζητήθηκε με τους φορείς της Κρήτης και έτυχε αποδοχής. Και θεωρώ ότι, χωρίς να χάνουμε χρόνο, θα πρέπει να προχωρήσουμε σε αυτή τη λογική, που δεν είναι τίποτα άλλο παρά η υλοποίηση του έργου.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Κεγκέρογλου, σε κάποια από αυτά που είπατε δεν διαφωνώ, αλλά σε κάποια άλλα διαφωνώ.

Εγώ θα σας δώσω τον πίνακα για το πού υπάρχουν μελέτες -αυτές που βρήκαμε- για να δείτε. Και όταν λέμε μελέτες, δεν εννοούμε οριστικές μελέτες του έργου, μιλάμε για τις απαραίτητες περιβαλλοντικές μελέτες, προκειμένου το έργο να ενταχθεί κάπου, να έχει στοιχειώδη, μέση, όπως ονομάζεται, ωριμότητα.

Το καταθέτω για τα Πρακτικά. Αν θέλετε, πάρτε τους πίνακες.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δηλαδή το έργο Πάνορμος-Εξάντη δεν είχε μελέτη;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τώρα θα σας πω. Το έργο Γούρνες-Χερσόνησος δεν είχε μελέτες. Δεν είχε. Είναι παράδοξο. Πραγματικά, είναι παράδοξο. Είχε δημοπρατηθεί το έργο, είχαμε κατασκευαστή και δεν είχαμε οριστικές μελέτες.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Χρειάστηκαν κάποιες συμπληρωματικές. Αυτό να πείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κεγκέρογλου, μην απαντάτε. Δεν θα τελειώσουμε έτσι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι. Οι οριστικές μελέτες. Ψάξτε το. Εγώ δεν έχω κάποια άλλου είδους διάθεση. Ψάξτε το και θα δείτε την αλήθεια.

Επίσης, θέλω να είμαι πολύ ειλικρινής απέναντί σας. Μερικά θέματα για το πώς διασφαλίζεται το δημόσιο συμφέρον είναι και πολιτικά θέματα. Δηλαδή, κατά τη γνώμη μου, δεν πρέπει -και θα δείτε και νομοθετικά να παίρνουμε τέτοια πρωτοβουλία- να μπαίνει, να τοποθετείται, να καθίσταται κατασκευαστής μέσα σε ένα έργο, αν δεν έχουν ολοκληρωθεί οι απαλλοτριώσεις, γιατί στη συνέχεια γίνεται αυτό που ξέρουμε όλοι πάρα πολύ καλά, με πολύ μεγάλο κόστος για τον ελληνικό λαό.

Θα σας πω από πού αποδεικνύονται όλα αυτά που σας είπαμε για τον Ιούλιο. Και από το έγγραφο που κατέθεσα πριν, που είχαμε στείλει στην Ευρωπαϊκή Επιτροπή, για να δημοσιευθεί, αλλά και από αυτόν εδώ τον πίνακα –θα τον καταθέσω και αυτόν-, που λέει ημερομηνία-ημερομηνία την έγκριση τευχών μεταβολών, την παράταση ημερομηνίας υποβολής προσφορών.

Το καταθέτω για τα Πρακτικά.

(Στο σημείο αυτό ο Υπουργός Υποδομών, Μεταφορών και Δικτύων κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα οι παρατάσεις που δίναμε, για να μην ξεκινήσουμε μια διαδικασία από την αρχή και να θέλουμε πάρα πολύ χρόνο, ήταν –και το είχαμε ανακοινώσει αυτό- για να αλλάξουμε τα τεύχη δημοπράτησης. Και το κάναμε.

Τώρα, πιστεύω ότι πρέπει να πούμε και για τα υπόλοιπα έργα. Είπαμε για το έργο του δρόμου της Μεσαράς ότι ολοκληρώθηκε. Το έργο του Αποσελέμη συνεχίζεται με τρεις βάρδιες. Η σήραγγα είναι τρεισήμισι χιλιόμετρα μήκος. Έχουν διανοιχτεί τα χίλια εννιακόσια πενήντα τέσσερα μέτρα. Υπολογίζουμε ότι ως το τέλος του 2016 θα έχουμε την ολοκλήρωση του έργου.

Επίσης να πω για τα έργα οδικής ασφάλειας. Γιατί ναι μεν ο ΒΟΑΚ θα γίνει κανονικά -δεν είναι μόνο η δέσμευση της Κυβέρνησης, είναι οι ανάγκες που υπάρχουν επιτέλους για την Κρήτη να αποκτήσει αυτόν τον δρόμο- όμως, μέχρι να ολοκληρωθεί, δεν μπορούμε να κλείσουμε τα μάτια στο αίμα που χύνεται στους υπάρχοντες δρόμους. Γι’ αυτό έχουμε δεσμεύσει 15 εκατομμύρια ευρώ για έργα αναβάθμισης της οδικής ασφάλειας. Επίκειται και η έγκριση 500.000 ευρώ για την έγκριση της μελέτης οδικής ασφάλειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επίσης υπάρχει η εκκρεμότητα για την ολοκλήρωση της γέφυρας Χαμεζίου. Εδώ συνέβησαν εκπληκτικές διαδικασίες. Έγινε η μισή γέφυρα, κυρία Πρόεδρε. Πρώτο παράδοξο. Για τη μισή γέφυρα απαιτούνται πρόσθετα 4 εκατομμύρια ευρώ για την ενίσχυσή της. Δεύτερο παράδοξο. Απαιτούνται και 2 εκατομμύρια ευρώ για την αποπεράτωσή της. Δεσμευόμαστε ότι θα το κάνουμε, αλλά πρώτα…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ξέρετε για τις πλαστές εγγυητικές;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι, έχει άλλο πρόβλημα, με τη στατικότητά της.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άμα έχει πλαστές εγγυητικές, θα έχει και άλλα προβλήματα!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Πρώτα θα δούμε, λοιπόν, τις ευθύνες για αυτό το έργο και μετά θα ολοκληρωθεί.

Επίσης, εκκρεμεί, επειδή είμαστε στον συγκεκριμένο γεωγραφικό χώρο που σας ενημέρωσα, η εξέταση βελτιωτικής πρότασης της όδευσης στο Καλό Νερό και στα άλλα σημεία που αναφέραμε.

Είναι δεδομένο ότι αν βρίσκαμε μια στρατηγική μελέτη για τον ΒΟΑΚ, δεν θα είχαμε αυτές τις καθυστερήσεις, ακόμα και αν τα έργα γινόντουσαν αποσπασματικά. Δεν θα τις είχαμε, γιατί δεν θα μπαίναμε στη λογική που συνηθίζεται στη χώρα μας και πρέπει να τελειώσει κάποια στιγμή, του τύπου, από πού θα περάσει ο δρόμος, ποιο συμφέρον θα εξυπηρετηθεί, ποιο οικόπεδο θα απαλλοτριωθεί, ποιο δεν θα απαλλοτριωθεί και όλα τα άλλα που έχει ζήσει η χώρα όλα αυτά τα χρόνια.

Πιστεύω, λοιπόν, ότι είναι απαραίτητη. Μέχρι τώρα δεν υπάρχει μελέτη στρατηγικού σχεδιασμού. Πρέπει να γίνει, απλά πρέπει –και αυτό κάνουμε- να τρέξουν παράλληλα όλες οι γραφειοκρατικές διαδικασίες και όλες οι απαιτούμενες διαδικασίες χρηματοδότησης, προκειμένου να ολοκληρωθεί και αυτό το έργο αλλά και όλα τα υπόλοιπα και αυτό κάνουμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εμείς ευχαριστούμε, κύριε Υπουργέ.

Θα συζητηθεί η όγδοη με αριθμό 987/13-6-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ενδεχόμενο περικοπής του 60% της σύνταξης των αγροτών, σύμφωνα με το άρθρο 20 του νέου ασφαλιστικού νομοσχεδίου.

Θα απαντήσει ο Υφυπουργός κ. Αναστάσιος Πετρόπουλος.

Κυρία Αραμπατζή, έχετε τον λόγο για δύο λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κύριε Υπουργέ, κατ’ αρχάς θα ήθελα να σας πω ότι χαίρομαι ιδιαιτέρως που αποφασίσατε να σεβαστείτε την κοινοβουλευτική διαδικασία και να έρθετε να απαντήσετε στην ερώτησή μου, η οποία, πραγματικά, όπως πολύ καλά γνωρίζετε, έχει αναστατώσει τον αγροτικό κόσμο της χώρας. Τον έχει αναστατώσει, κύριε Υπουργέ, λόγω των ασαφών ακόμα, αλλά προφανώς οδυνηρών συνεπειών του νέου ασφαλιστικού νόμου 4387/2016, που πριν ενάμιση μήνα, στις 8 Μαΐου, ψήφισε η Κυβέρνηση ΣΥΡΙΖΑ-ΑΝΕΛ.

Λέω οδυνηρές, γιατί αν το εφαρμοστικό πλαίσιο του άρθρου 20 του συγκεκριμένου νόμου περιλαμβάνει και τους αγρότες, τότε οι συνταξιούχοι αγρότες οι οποίοι, όπως λέει ο νόμος, αναλαμβάνουν εργασία ή αποκτούν ιδιότητα ή δραστηριότητα υποχρεωτικά υπακτέα στην ασφάλιση του νέου, φαραωνικού –θα πω εγώ- Ταμείου, του ΕΦΚΑ, χάνουν το 60% της σύνταξής τους.

Πρακτικά, δηλαδή, όσον αφορά τους συνταξιούχους αγρότες και αγρότισσες, που προκειμένου να επιβιώσουν, θα πρέπει να καλλιεργούν και τον μικρό κλήρο τους, περικόπτεται το 60% της σύνταξής τους;

Όπως καταλαβαίνετε, κύριε Υπουργέ, αυτή η ρύθμιση είναι και πρωτάκουστη και ανάλγητη και συνταγματικά έωλη ως προς την αρχή της ισότητας. Διότι προφανώς οι συντάκτες του νόμου αγνοούν ότι η φιλοσοφία της αγροτικής σύνταξης είναι στη βάση της συμβολική και προνοιακή, αφού στην πλειονότητά τους οι συνταξιούχοι αγρότες παίρνουν το «μυθώδες» ποσό των 340 ευρώ μηνιαίως. Δεν πρόκειται, λοιπόν, ούτε για σύνταξη του δημοσίου ούτε για σύνταξη του ΙΚΑ, που, βεβαίως, και αυτές έχουν περικοπεί τα μάλα, όπως γνωρίζετε.

Γι’ αυτό δεν μπορώ να σας ακούω, να λέτε ότι για όλους τους ασφαλισμένους προβλεπόταν η περικοπή των συντάξεων και επειδή οι κανόνες είναι ίδιοι, προβλέπεται περικοπή και για τους αγρότες.

Όχι, κύριε Υπουργέ, γιατί η ισότητα επιβάλλει την ίση αντιμετώπιση των ίσων καταστάσεων και τη διαφορετική αντιμετώπιση των διαφορετικών καταστάσεων. Δεν μπορεί, λοιπόν, τα ίδια μέτρα και σταθμά να ισχύουν ως προς την περικοπή για μια σύνταξη των 300 και για μια σύνταξη των 900 ευρώ.

Προφανώς οι συντάκτες του νόμου αγνοούν εξίσου ότι με αυτή τη σύνταξη και τον μικρό κλήρο που καλλιεργούν οι συνταξιούχοι αγρότες και οι αγρότισσες, βιοπορίζουν σ’ αυτά τα χρόνια της βαθιάς νέας ύφεσης και τα άνεργα παιδιά τους. Επαναλαμβάνω ότι πρόκειται για 340 ευρώ! Η φιλοσοφία αυτής της μικρής αγροτικής σύνταξης ήταν ότι ο συνταξιούχος αγρότης παράλληλα καλλιεργούσε.

Δεν μπορεί, λοιπόν, να τον καταδικάζεται σε εισοδηματικό θάνατο και να του ζητάτε ουσιαστικά να ζήσει με 139 ευρώ μηνιαίως, επειδή θα καλλιεργεί είκοσι στρέμματα χωράφια. Εκτός αν εκεί στην Κυβέρνηση θεωρείτε, βεβαίως, ότι ξαφνικά όλοι οι συνταξιούχοι αγρότες έγιναν πλούσιοι!

Σας ρωτώ, λοιπόν, ευθέως, αν το συγκεκριμένο άρθρο αφορά, πρώτον, τους αγρότες και δεύτερον, στην περίπτωση που τους αφορά, ποιους αφορά. Τους νέους, δηλαδή αυτούς που από την 1/7 του τρέχοντος έτους βγαίνουν στη σύνταξη; Αφορά τους παλιούς που ήδη καλλιεργούσαν; Αφορά τους παλιούς που αποφασίζουν τώρα να καλλιεργήσουν;

Ξεκαθαρίστε το θέμα επιτέλους, κύριε Υπουργέ, ενάμιση μήνα μετά την εφαρμογή του νόμου, γιατί, πραγματικά, είναι ντροπή. Εκεί που οι αγρότες περίμεναν δέκατη τρίτη και δέκατη τέταρτη σύνταξη, πιστεύοντας καλοπίστως όλες αυτές τις προεκλογικές σας εξαγγελίες, κινδυνεύουν τώρα και με περικοπή του 60% της μικροσύνταξης που λαμβάνουν σήμερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Πετρόπουλε, έχετε τον λόγο για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κυρία Πρόεδρε.

Κυρία Αραμπατζή, δεν περίμενα να αναφερθείτε ξανά, σε ό,τι με παθιασμένο τρόπο αναφέρατε την προηγούμενη φορά, ζητώντας την άδεια από τον κ. Κρεμαστινό, για να καταφερθείτε εναντίον μου, ισχυριζόμενη ότι δεν σέβομαι το Κοινοβούλιο. Δεν το περίμενα αυτό!

Διότι γνωρίζετε πολύ καλά ότι την Παρασκευή 17 Ιουνίου, είχα ανειλημμένες, σοβαρές υποχρεώσεις στο Υπουργείο, ήταν πρωί στις 10, σας είπα ότι δεν μπορώ να προσέλθω και εάν συμφωνούσατε να αναφερθώ ότι και εσείς μου κάνατε την ίδια ερώτηση. Συμφωνήσατε να το πω στη Βουλή και να αναφέρω ότι και εσείς κάνατε την ίδια ερώτηση, πράγμα που έκανα, το λέω ρητά, είναι και στα Πρακτικά της Βουλής ότι και η κ. Αραμπατζή έχει ίδια ερώτηση για αύριο και απαντώ και σε αυτήν. Το ξέρετε, εδώ ήμουν μπροστά, συμφωνήσατε να το κάνω, το έκανα. Δεν χρειαζόταν αυτό το πάθος εναντίον μου, εάν ήξερα ότι θέλατε τόσο πολύ να έρθω, να το ξαναπούμε άλλη μία φορά, θα είχα έρθει. Ήρθα τώρα.

Θα επαναλάβω αυτά που είπα και την προηγούμενη φορά, διότι δεν άλλαξε τίποτα από εκείνη την ημέρα, ότι δηλαδή οι συντάξεις των αγροτών δεν υφίστανται καμμία περικοπή στη διαδικασία, που ήδη είχε ανοίξει με τις δηλώσεις. Γιατί αυτό ήταν το έναυσμα της ερώτησης -και την περιλαμβάνετε μάλιστα, πολύ συγκεκριμένα, στο σκέλος αυτό- δηλαδή σε περίπτωση που τους αφορά, με δεδομένη την καταληκτική προθεσμία ημερομηνία υποβολής δηλώσεων ΟΣΔΕ στις 15-6-2016, τι θα ισχύσει ως προς την υποβολή δηλώσεων από τους συνταξιούχους αγρότες και αν αυτή θα παίξει ρόλο στην περικοπή της σύνταξης. Απάντησα ότι δεν υπάρχει περίπτωση και δεν υπάρχει λόγος, να ανησυχούν οι αγρότες για τέτοιου είδους περικοπή και να υποβάλουν τα δικαιώματά τους. Επαναλαμβάνω αυτή τη δήλωση και τώρα.

Ισχυρίζεστε ότι η σύνταξη των αγροτών ανέρχεται σε 340 ευρώ. Προφανώς αγνοείτε ότι η σύνταξη των αγροτών, η καταβαλλόμενη ήδη, βαίνει μειούμενη μέχρι εξαφανίσεως της βασικής σύνταξης, που το 2026 μηδενίζεται, ενώ εμείς μιλάμε για ένα άλλο επίπεδο σύνταξης, μια σύνταξη που παίρνουν όλοι οι Έλληνες. Πραγματικά το χωρίο της τοποθέτησής μου που αναφέρατε λίγο πριν, εξηγεί γιατί οι ίδιοι οι αγρότες εντάσσονται στους ίδιους κανόνες, όπως οι υπόλοιποι Έλληνες.

Δεν πρόκειται σε καμμία περίπτωση –και το είπα και την προηγούμενη φορά- να γίνει περικοπή σε συνταξιούχους, που ήδη είναι συνταξιούχοι –το προβλέπει άλλωστε ο νόμος αυτό, δεν είναι θέμα δικής μου δήλωσης- και δεν υπάρχει επομένως, κανένας λόγος ανησυχίας να μπαίνει διαρκώς αυτό το ερώτημα ως φόβος για τους αγρότες, εάν δηλαδή οι ήδη συνταξιούχοι θα έχουν μείωση κατά 60% των συντάξεων τους. Δεν υπάρχει τέτοιο θέμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Αραμπατζή, έχετε τον λόγο για τη δευτερολογία σας, για τρία λεπτά.

**ΦΩΤΕΙΝΗ ΑΡΑΜΠΑΤΖΗ:** Κατ’ αρχάς, κύριε Υπουργέ, να πω ότι δεν μας κάνετε καμμία χάρη, που προσέρχεστε στο Κοινοβούλιο να απαντήσετε στον κοινοβουλευτικό έλεγχο. Είμαστε μια πολυκομματική Βουλή και οφείλετε να έρχεστε και να απαντάτε στις ερωτήσεις των Βουλευτών όλων των πτερύγων και όλων των κομμάτων. Φυσικά, δεν αισθάνομαι ότι κάνατε κάποια ιδιαίτερη χάρη, απαντώντας σε άλλη ερώτηση και αναφερόμενος στο όνομά μου.

Εγώ, κύριε Υπουργέ, δυστυχώς, επειδή διάβασα και τα Πρακτικά της συγκεκριμένης ερώτησης, ακόμη αδυνατώ πρακτικά να καταλάβω –και πρακτικά θέλω να μας απαντήσετε- τι θα ισχύσει. Δεν θα υπάρχει περικοπή για τους παλιούς συνταξιούχους και θα υπάρχει για τους νέους; Δηλαδή, συγκεκριμένα σας ρώτησα, αυτοί που θα βγουν τώρα από 1ης Ιουλίου του τρέχοντος έτους στη σύνταξη και θέλουν να καλλιεργήσουν τον μικρό τους κλήρο, θα τους περικοπεί το 60% της σύνταξης; Αυτό είναι το ερώτημά μου. Εάν ήταν τόσο σαφείς οι προθέσεις σας και ξεκάθαρος ο νόμος, γιατί, κύριε Υπουργέ, έναν μήνα και είκοσι ημέρες μετά την ψήφιση του συγκεκριμένου νομοσχεδίου, δεν έχετε εκδώσει ούτε κάποια ερμηνευτική εγκύκλιο ούτε τη σχετική υπουργική απόφαση ούτε, εν πάση περιπτώσει ό,τι προβλέπεται.

Ο ΟΓΑ, για παράδειγμα, που εντέλλεται να εφαρμόσει και να πληρώσει, δεν έχει στα χέρια του το απαραίτητο νομοθετικό πλαίσιο, την απαραίτητη εκτελεστική απόφαση, τη δική σας, προκειμένου να εφαρμόσει.

Άρα μην αναζητάτε τις ευθύνες της αναστάτωσης που έχετε δημιουργήσει, σε εμάς που ερχόμαστε και σας ρωτάμε τι επιτέλους θα ισχύσει. Γιατί εάν πάτε λίγο στην περιφέρεια και ακούσετε τον κόσμο, γι’ αυτό γινόταν ένα αλαλούμ με τις δηλώσεις του ΟΣΔΕ, γιατί ο αγροτικός κόσμος ήταν ανάστατος και δεν ήξερε τελικά, τι θα ισχύσει.

Είπατε βεβαίως ότι προφανώς αγνοώ για τη σύνταξη των 384 ευρώ, για την οποία, κύριε Υπουργέ, κομπορρημονείτε, για τη λεγόμενη εθνική σύνταξη. Είπατε μάλιστα ότι η βασική σύνταξη, που προέβλεπε ο προηγούμενος νόμος, μηδενιζόταν το 2026.

Ξέρετε, κύριε Υπουργέ, μου αρέσει να είμαι πρακτική. Αυτό στην πράξη δεν είχε καμμία απολύτως συνέπεια στην τσέπη του αγρότη. Όσο ανέβαινε η κύρια, κατέβαινε η βασική και θα μηδενιζόταν το 2026 ή ανέβαινε η κύρια. Στο διά ταύτα, ο αγρότης θα έπαιρνε στο τέλος –και τώρα και το 2026 και μετά το 2026- τα 347 ευρώ, 360 μείον τις κάποιες κρατήσεις.

Λέτε τώρα ότι εξισώνετε τους αγρότες με όλους τους υπόλοιπους ασφαλισμένους. Μάλιστα, τους εξισώνετε για τα 384 ευρώ. Αποκρύπτετε όμως - δεν θέλω να πω δολίως- ότι αυτά τα 384 ευρώ ο αγροτικός κόσμος, κύριε Υπουργέ, θα τα πάρει από την 1-1-2033. Γιατί θα γίνει αυτό, κύριε Υπουργέ; Γιατί πολύ απλά το ποσοστό αναπλήρωσης του δικού μας νόμου, το 2% που δίναμε στους αγρότες, εσείς το κατεβάσατε στο 0,70%. Αυτό σημαίνει ότι ο αγρότης, για να μπορέσει να φτάσει με το μικρό ποσοστό αναπλήρωσης, στα 384 ευρώ, θα χρειαστεί πολύ απλά να πάει μέχρι το 2033.

Εν τω μεταξύ -και εδώ είναι η κατάφωρη αδικία, κύριε Υπουργέ- ο αγρότης από το 2022 θα πληρώνει το 27% του εισοδήματός του, όπως όλοι οι υπόλοιποι συνταξιούχοι, ενώ οι άλλοι όμως θα παίρνουν 384 ευρώ, και αυτός όχι. Αυτά το 2033. Εάν τα θεωρείτε αυτά δίκαια, παρακαλώ ρητά και κατηγορηματικά να τα πείτε.

Αντιλαμβάνεστε βεβαίως, κύριε Υπουργέ, ότι όλα αυτά συμβαίνουν και σε ένα περιβάλλον του πρωτογενούς τομέα το οποίο έχετε απολύτως «βομβαρδίσει», γιατί βεβαίως εσείς είστε η Κυβέρνηση που αυξήσατε τη φορολογία των αγροτών από το 13% στο 22% έως 45%. Εσείς είστε η Κυβέρνηση που εκτινάξατε τις ασφαλιστικές εισφορές, το κόστος παραγωγής από τον ΦΠΑ από το 13% στο 24%. Εσείς είστε η Κυβέρνηση που φορολογήσατε για πρώτη φορά τις αγροτικές επιδοτήσεις από το πρώτο ευρώ. Και προφανώς αυτό είναι η δίκαιη ανάπτυξη που εξαγγέλλει ακόμη και σήμερα ο Πρωθυπουργός σας.

Είναι πάρα πολλά και αναρίθμητα τα ερωτήματα που καθημερινά μάς διατυπώνουν οι συνταξιούχοι αγρότες. Εγώ θέλω κάτι απλό να σας ρωτήσω. Ένας συνταξιούχος αγρότης που βγαίνει τώρα στη σύνταξη, εξήντα επτά χρονών, προκειμένου να μην χάσει το 60%, μεταβιβάζει τα χωράφια του. Η γυναίκα του, κύριε Υπουργέ, η οποία έλκει την αγροτική ιδιότητα, άρα, και τη σύνταξή της, από τα χωράφια αυτά του συζύγου της, πώς θα συνταξιοδοτηθεί μόλις γίνει εξήντα επτά; Θα κάνει έναρξη επαγγέλματος; Πώς; Είναι πρακτικά ζητήματα, που οφείλετε να δώσετε ξεκάθαρες απαντήσεις.

Και ξέρετε κάτι, κύριε Υπουργέ, αυτός ο κόσμος στις εσχατιές της χώρας παράγει, μοχθεί, προσπαθεί, για να παίρνει η Κυβέρνησή σας φόρους, ασφαλιστικές εισφορές, εργασία και προκοπή. Πρέπει, λοιπόν, να είστε, αν μη τι άλλο, ειλικρινής και να σέβεστε τον κόπο και τον μόχθο αυτών των ανθρώπων και να μην τους θεωρείτε πλούσιους, όταν παίρνουν 340 ευρώ και έχουν είκοσι στρέμματα χωράφια.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρία Αραμπατζή, όμως, και εσείς υπερβήκατε τον χρόνο.

**ΦΩΤΕΙΝΗ ΑΡΑΜΠΑΤΖΗ:** Τον σεβάστηκα στην πρωτολογία απόλυτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελπίζω ο κ. Πετρόπουλος να τον σεβαστεί.

Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό κάνω πάντα, κυρία Πρόεδρε.

Λυπάμαι που πρέπει να επανέλθω σε αυτό το οποίο αδίκως λέγεται για μένα, ότι δεν θέλησα να έρθω για να απαντήσω. Είναι γραπτό στα Πρακτικά. Να πω τότε ότι με παγιδέψατε. Μου είπατε: «εντάξει, δεν υπάρχει θέμα, άμα δηλώσετε ότι εγώ ρώτησα». Δεν θα πέσουμε σε αυτήν την ασχήμια. Επιτέλους να σταματήσει.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, στην ουσία πρέπει να μπείτε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας παρακολούθησα ότι στη Βουλή βρήκατε αφορμή εν τη απουσία μου αφορμή να αλλάξετε την επόμενη μέρα ακριβώς όσα μου λέγατε την προηγούμενη. Ενώ συμφωνήσατε…

**ΦΩΤΕΙΝΗ ΑΡΑΜΠΑΤΖΗ:** Να ερχόσασταν.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να ερχόμουν! Δεν φανταζόμουν ότι θα φτάσετε σε αυτό το άσχημο σημείο, κυρία Αραμπατζή. Μην επιμένετε. Σας παρακαλώ πάρα πολύ.

**ΦΩΤΕΙΝΗ ΑΡΑΜΠΑΤΖΗ:** Απαντήστε για τους αγρότες και αφήστε τα προσχηματικά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για όλα τα πράγματα κρινόμαστε. Για όλα τα θέματα κρινόμαστε. Ανυπεράσπιστος ήμουν…

**ΦΩΤΕΙΝΗ ΑΡΑΜΠΑΤΖΗ:** Μην κρύβεστε πίσω από τις λέξεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Αραμπατζή, δεν σας διέκοψε όταν μιλούσατε. Κοινοβουλευτικός έλεγχος είναι. Δεν κάνουμε αρένα τώρα.

**ΦΩΤΕΙΝΗ ΑΡΑΜΠΑΤΖΗ:** Αυτό είναι κοινοβουλευτικός έλεγχος;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Αραμπατζή, ανυπεράσπιστος, διότι δεν ήμουν παρών. Λέγατε πράγματα εναντίον μου που δεν είχαν καμμία βασιμότητα.

**ΦΩΤΕΙΝΗ ΑΡΑΜΠΑΤΖΗ:** Ε, όχι και εναντίον σας!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ισχυριστήκατε ότι θα αρκούσε να αναφερθώ στο όνομά σας. Το έκανα και την επόμενη ήρθατε να με καταγγείλετε για ασέβεια.

**ΦΩΤΕΙΝΗ ΑΡΑΜΠΑΤΖΗ:** Καθόλου δεν ακούσατε. Δεν μας κάνατε καμμία χάρη, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει. Εγώ δεν είπα ότι έκανα χάρη…

**ΦΩΤΕΙΝΗ ΑΡΑΜΠΑΤΖΗ:** Οι λόγοι της απουσίας σας ήταν προσχηματικοί και το ξέρετε! Στην ουσία να απαντήσετε!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Αραμπατζή, δεν είπα ότι έκανα χάρη. Είπα ότι είχατε συμφωνήσει ότι θα καλυπτόσασταν.

**ΦΩΤΕΙΝΗ ΑΡΑΜΠΑΤΖΗ:** Δεν συμφώνησα τίποτα, κύριε Υπουργέ!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τέλος πάντων. Εντάξει, δεν θα ασχοληθώ...

**ΦΩΤΕΙΝΗ ΑΡΑΜΠΑΤΖΗ:** Απαντήστε στην ερώτηση.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σχετικά με την ερώτησή σας, θα επαναλάβω την απάντηση.

Οι αγρότες κατ’ αρχάς από 1-1-2017 εντάσσονται στην ΕΦΚΑ. Επομένως, αυτού του είδους η πρόωρη ανησυχία σας τι θα γίνει δεν έχει καμμία απολύτως συνέπεια και δεν έχει κανέναν λόγο κάποιος να ανησυχεί, έτσι όπως συνεχώς το βάζετε και με ένταση παντού, απ’ άκρου εις άκρον της Ελλάδος. Ελπίζω να μην πήρατε στο λαιμό σας αγρότες να μην κάνουν υποβολή ΟΣΔΕ. Ελπίζω. Ελπίζω να μην τους κάνατε να μην κάνουν δηλώσεις ΟΣΔΕ. Ελπίζω. Ελπίζω να μην τους παρασύρατε.

**ΦΩΤΕΙΝΗ ΑΡΑΜΠΑΤΖΗ:** Βγείτε εσείς να τους υποστηρίξετε!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το είπαμε κατ’ επανάληψη, το είπα και στις 16 Ιουνίου εδώ στη Βουλή, κατηγορηματικά ισχύει η ίδια δήλωσή μου. Δεν υπάρχει κανένα θέμα για τους αγρότες. Ασφαλώς, οι αγρότες οι οποίοι διατηρούν και είναι φυσικό να διατηρούν τη δραστηριότητα που είχαν, γιατί το χωράφι είναι χωράφι και είναι συνταξιούχοι, δεν υφίστανται απολύτως καμμία μείωση σε αυτό το ποσοστό.

Η προοπτική της σύνταξης του αγρότη που έρχεται στο ίδιο επίπεδο με κάθε Έλληνα, αλλάζει τα πράγματα. Κατά πόσο αυτά θα μεταβάλλουν ή όχι τις συνθήκες, θα το δούμε με τις εγκυκλίους που θα εκδοθούν. Δεν υπάρχει κανένα απολύτως ζήτημα προς το παρόν να βλέπει κανείς με ποιον τρόπο θα δούμε αυτό το ύψος της σύνταξης, η οποία άλλωστε μεταβάλλεται αυξητικά σε βάθος χρόνου. Όλα αυτά τα παίρνουμε υπ’ όψιν και αυτά θα καθοριστούν πολύ συγκεκριμένα στις εγκυκλίους.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κατόπιν τούτου, αφού ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 19.47΄ λύεται η συνεδρίαση για αύριο, ημέρα Τρίτη 28 Ιουνίου 2016 και ώρα 10.00΄ με αντικείμενο εργασιών του Σώματος: ειδική ημερήσια διάταξη, αποφάσεις Βουλής, συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987), όπως ισχύουν»

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**