(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΖ΄

Τετάρτη 6 Ιουλίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το από το 5ο κι 7ο Γυμνάσιο Αιγάλεω, παιδιά μεταναστών από το Κοινωνικό Φροντιστήριο, φοιτητές από το Διεθνές Κέντρο Ελληνικών και Μεσογειακών Σπουδών ΔΙΚΕΜΕΣ του Πανεπιστημίου Σαν Ντιέγκο, σελ.   
3. Επί διαδικαστικού θέματος, σελ.   
4. Ειδική Ημερήσια Διάταξη:

Εκλογή Αντιπροέδρου της Βουλής των Ελλήνων, σελ.   
5. Ανακοινώνεται επιστολή του Προέδρου της Κοινοβουλευτικής Ομάδας «ΤΟ ΠΟΤΑΜΙ» προς τον Πρόεδρο της Βουλής κ. Νικόλαο Βούτση, με την οποία προτείνει για το αξίωμα του Αντιπροέδρου τον Βουλευτή Α΄ Αθηνών Σπυρίδων Λυκούδη», σελ.   
6. Μυστική ψηφοφορία για την εκλογή Αντιπροέδρου της Βουλής, σελ.   
7. Σφραγισμένες επιστολές για συμμετοχή στη μυστική ψηφοφορία εκλογής Αντιπροέδρου, σελ.   
8. Ανακοινώνεται ότι κατόπιν του αποτελέσματος της διεξαχθείσας ονομαστικής ψηφοφορίας ι κ. Σπυρίδων Λυκούδης σύμφωνα με το Σύνταγμα και τον Κανονισμό της Βουλής, εκλέγεται ως Αντιπρόεδρος της Βουλής στη θέση που δεν έχει πληρωθεί και επαναπροσδιορίζεται η σειρά των Αντιπροέδρων κατά αντιστοιχία προς τη δύναμη των Κοινοβουλευτικών Ομάδων, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Απαντήσεις Υπουργών σε ερωτήσεις Βουλευτών, σελ.   
3. Ανακοίνωση του δελτίου επικαίρων ερωτήσεων της Πέμπτης 7 Ιουλίου 2016, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συζήτηση και ψήφιση επί της αρχής, των άρθρων και των τροπολογιών και ψήφιση στο σύνολο του σχεδίου νόμου του Υπουργείου Οικονομικών: «Κύρωση της Απόφασης του Συμβουλίου 2014/335/ΕΕ, Ευρατόμ για το σύστημα των ιδίων πόρων της Ευρωπαϊκής Ένωσης και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΒΟΥΤΣΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΑΣΗΜΑΚΟΠΟΥΛΟΥ Ά. , σελ.  
ΒΑΡΕΜΕΝΟΣ Γ. , σελ.  
ΒΕΣΥΡΟΠΟΥΛΟΣ Α. , σελ.  
ΒΟΥΤΣΗΣ Ν. , σελ.  
ΓΕΡΜΕΝΗΣ Γ. , σελ.  
ΔΑΝΕΛΛΗΣ Σ. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΙΑΤΗΣ Ι. , σελ.  
ΜΑΝΩΛΑΚΟΥ Δ. , σελ.  
ΠΑΝΑΓΙΩΤΑΡΟΣ Η. , σελ.  
  
Β. Επί του σχεδίου νόμου του Υπουργείου Οικονομικών:  
ΑΜΥΡΑΣ Γ. , σελ.  
ΑΝΤΩΝΙΟΥ Χ. , σελ.  
ΑΠΟΣΤΟΛΟΥ Ε. , σελ.  
ΒΕΣΥΡΟΠΟΥΛΟΣ Α. , σελ.  
ΒΡΟΥΤΣΗΣ Ι. , σελ.  
ΓΕΡΜΕΝΗΣ Γ. , σελ.  
ΚΑΒΑΔΕΛΛΑΣ Δ. , σελ.  
ΚΑΜΜΕΝΟΣ Δ. , σελ.  
ΚΕΓΚΕΡΟΓΛΟΥ Β. , σελ.  
ΛΟΒΕΡΔΟΣ Α. , σελ.  
ΜΑΝΙΑΤΗΣ Ι. , σελ.  
ΜΑΝΩΛΑΚΟΥ Δ. , σελ.  
ΜΑΥΡΩΤΑΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΣΚΟΥΡΟΛΙΑΚΟΣ Π. , σελ.  
ΣΤΑΪΚΟΥΡΑΣ Χ. , σελ.  
ΦΙΛΗΣ Ν. , σελ.  
ΧΟΥΛΙΑΡΑΚΗΣ Γ. , σελ.

ΠΑΡΕΜΒΑΣΕΙΣ:

ΒΟΥΛΤΕΨΗ Σ. , σελ.

ΠΑΠΑΔΟΠΟΥΛΟΣ Ν. , σελ.

ΣΙΜΟΡΕΛΗΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΖ΄

Τετάρτη 6 Ιουλίου 2016

Αθήνα, σήμερα στις 6 Ιουλίου 2016 ημέρα Τετάρτη και ώρα 10.13΄ στην Αίθουσα των συνεδριάσεων του Βουλευτηρίου συνήλθε η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ.**

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 7 Ιουλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1078/4-7-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου (Σάκη) Παπαδόπουλου προς τον Υπουργό Οικονομικών,σχετικά με την τροποποίηση του άρθρου 33, τελευταίο εδάφιο παράγραφος 3 του ν.2859/2000, αναφορικά με την Κύρωση Κώδικα Φόρου Προστιθέμενης Αξίας (ΦΕΚ Α΄ 248/07-11-2000).

2. Η με αριθμό 1074/1-7-2016 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εσωτερικών και Διοικητικής Ανασυγκρότησης,σχετικά με τον κίνδυνο διακοπής της κατασκευής ζωτικής σημασίας έργων στην Χαλκιδική.

3. Η με αριθμό 1069/28-6-2016 επίκαιρη ερώτηση του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την «ανακριβή τηλεπισκόπηση των εκτάσεων, που οδηγεί σε πρωτοφανές οικονομικό αδιέξοδο τους βαμβακοκαλλιεργητές».

4. Η με αριθμό 1077/4-7-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ–ΔΗΜΑΡ κ. Ανδρέα Λοβέρδου προς τον Υπουργό Επικρατείας, σχετικά με την επιστολή του αρμόδιου Επιτρόπου για θέματα που αφορούν τον πρόσφατο νόμο για την αδειοδότηση των Μέσων Μαζικής Ενημέρωσης.

5. Η με αριθμό 1084/4-7-2016 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εφαρμογή των Συλλογικών Συμβάσεων Εργασίας στα ξενοδοχεία.

6. Η με αριθμό 1071/29-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με την αυτοκινητοβιομηχανία «VOLKSWAGEN».

7. Η με αριθμό 1083/4-7-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με το σύστημα πυροπροστασίας του Σέιχ Σου.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1079/4-7-2016 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την υποβάθμιση των υποκαταστημάτων ΙΚΑ για τους ασφαλισμένους του Νομού Ηρακλείου.

2. Η με αριθμό 1075/1-7-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Υγείας, σχετικά με τη λήψη μέτρων για τον περιορισμό του παράνομου εμπορίου φαρμάκων.

3. Η με αριθμό 1081/4-7-2016 επίκαιρη ερώτηση του Βουλευτή Κιλκίς του Λαϊκού Συνδέσμου–Χρυσή Αυγή κ. Χρήστου Χατζησάββα προς τον Υπουργό Παιδείας, Έρευνας και Θρησκευμάτων,σχετικά με τη στελέχωση και ανάπτυξη του τμήματος Σχεδιασμού και Τεχνολογίας Ένδυσης (ΣΤΕ) του ΤΕΙ στο Κιλκίς.

4. Η με αριθμό 1070/29-6-2016 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ–ΔΗΜΑΡ κ. Χαράς Κεφαλίδου προς τον Υπουργό Οικονομικών,σχετικά με την ελεύθερη είσοδο στα μουσεία και τους αρχαιολογικούς χώρους για τους εικαστικούς καλλιτέχνες.

5. Η με αριθμό 1080/4-7-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας,σχετικά με τη στελέχωση του ΕΚΑΒ στον Νομό Λάρισας και τη δημιουργία τομέων ΕΚΑΒ σε κέντρα υγείας του Νομού Λάρισας.

6. Η με αριθμό 1044/27-6-2016 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας, σχετικά με την επαγγελματική και εργασιακή αναβάθμιση των «βοηθών νοσηλευτών».

7. Η με αριθμό 1041/24-6-2016 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με τις εξετάσεις λήψης πιστοποιητικού επιτυχούς εξέτασης των Ενεργειακών Επιθεωρητών.

8. Η με αριθμό 1043/24-6-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ–ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας,σχετικά με την προαναγγελία τραγικών εξελίξεων στον τομέα της παραγωγής ηλεκτρικής ενέργειας.

9. Η με αριθμό 1047/27-6-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Παιδείας, Έρευνας και Θρησκευμάτων και Εσωτερικών και Διοικητικής Ανασυγκρότησης, σχετικά με τη λήψη μέτρων για την εκπαίδευση των προσφύγων.

10. Η με αριθμό 1042/24-6-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Οικονομικών,σχετικά με τον εξωδικαστικό συμβιβασμό του ελληνικού δημοσίου με τη «SIEMENS».

11. Η με αριθμό 914/27-5-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου–Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη».

12. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου–Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

13. Η με αριθμό 944/3-6-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τους ασθενείς που χειρουργούνται με δικά τους έξοδα στο Πανεπιστημιακό Γενικό Νοσοκομείο Θεσσαλονίκης «ΑΧΕΠΑ».

14. Η με αριθμό 961/7-6-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου (Σάκη) Βαρδαλή προς τους Υπουργούς Οικονομικών και Εθνικής Άμυνας, σχετικά με την Ελληνική Βιομηχανία Οχημάτων («ΕΛΒΟ Α.Β.Ε.»).

15. Η με αριθμό 966/7-6-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας,σχετικά με την κατάσταση στο Γενικό Κρατικό Νίκαιας.

16. Η με αριθμό 935/31-5-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με τις ελλείψεις και τα προβλήματα του στόλου του ΕΚΑΒ.

17. Η με αριθμό 825/25-4-2016 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με την υπολειτουργία του Αντικαρκινικού Νοσοκομείου «Μεταξά».

18. Η με αριθμό 1017/21-6-2016 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις διαγραφές σπουδαστών δημόσιων ΙΕΚ από τα μητρώα του ΟΑΕΔ.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5701/27-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με τον σχεδιασμό για την έναρξη λειτουργίας του πολυδύναμου Ιατρείου Τυμπακίου – Ηρακλείου Κρήτης.

2. Η με αριθμό 4375/304/31-3-2016 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνηπρος τον Υπουργό Οικονομικών,σχετικά με το οικονομικό μέγεθος της σύμβασης με τον Κιμ Γκλεν.

3. Η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά την αποζημίωση των μεριδιούχων Συνεταιριστικών Τραπεζών.

Κυρίες και κύριοι συνάδελφοι εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Κύρωση της Απόφασης του Συμβουλίου 2014/335/ΕΕ, Ευρατόμ για το σύστημα των ιδίων πόρων της Ευρωπαϊκής Ένωσης και άλλες διατάξεις».

Το νομοσχέδιο ψηφίστηκε στη Διαρκή Επιτροπή κατά πλειοψηφία.

Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της σύμβασης.

Ωστόσο, επειδή έχουν κατατεθεί δύο υπουργικές τροπολογίες, η υπ’ αριθμ. 530/103 και η υπ’ αριθμ. 531/104, καθώς και τρεις βουλευτικές, η υπ’ αριθμ. 515/100, η υπ’ αριθμ. 528/101 και η υπ’ αριθμ. 529/102, προτείνω να τοποθετηθούν αρχικά επί της αρχής της σύμβασης ο κ. Γεώργιος Γερμενής από τον Λαϊκό Σύνδεσμο-Χρυσή Αυγή και η κ. Διαμάντω Μανωλάκου από το Κομμουνιστικό Κόμμα Ελλάδας, που καταψήφισαν στη Διαρκή Επιτροπή, καθώς και ο αρμόδιος Υπουργός, ο οποίος θα τοποθετηθεί στο τέλος συνολικά.

Στη συνέχεια προτείνω να συζητηθούν μαζί οι τροπολογίες με τους εισηγητές και τους ειδικούς αγορητές, τους Κοινοβουλευτικούς Εκπροσώπους, τους αρμόδιους Υπουργούς –και αν ήθελε κάποιος να εγγραφεί, θα μπορούσε να το κάνει- και ο καθένας να πάρει τον λόγο για πέντε λεπτά.

Αφού ολοκληρωθεί και η συζήτηση επί των τροπολογιών με τις τοποθετήσεις και των αρμόδιων Υπουργών, κατόπιν θα προχωρήσουμε στην ψηφοφορία.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΔΙΑΜΑΝΤΩ ΜΑΝΩΛΑΚΟΥ:** Όχι, κύριε Πρόεδρε. Μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, η κύρωση έχει συμπληρωθεί και με άλλα δύο άρθρα. Οπότε ενέχει σημασία νομοσχεδίου. Επιπλέον, προστέθηκαν χθες το βράδυ και άλλες δύο τροπολογίες. Αυτό σημαίνει ότι έχουμε να συζητήσουμε νομοσχέδιο πια. Με αυτή την έννοια, θα πρέπει να δοθεί ο χρόνος στους εισηγητές, να μιλήσουν συνολικά και στην κύρωση και στα άρθρα, που είναι τελείως διαφορετικά θέματα.

Γι’ αυτό, ζητάμε από πλευράς Κομουνιστικού Κόμματος Ελλάδας να υπάρχει η άνεση του χρόνου για συνολική τοποθέτηση σε όλα τα ζητήματα.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κυρία Μανωλάκου. Θα υπάρξει άνεση του χρόνου. Από ό,τι έχω πληροφορηθεί, πρόκειται για ενσωμάτωση δύο τροπολογιών στο σώμα. Θα υπάρξει αυτή η άνεση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κάθε φορά που ακολουθείται -όχι από εσάς- αυτή η τακτική, που η Βουλή προσαρμόζεται στη λογική της Κυβέρνησης να θεωρεί τη Βουλή σπίτι της, χωράφι της και να κάνει ό,τι θέλει, ό,τι της κατέβει στο μυαλό, εμείς θα επεμβαίνουμε. Θα επεμβαίνουμε κάθε φορά που θα γίνεται αυτό.

Και πού γίνεται κατά κόρον; Στις περιπτώσεις της κύρωσης συμβάσεων, συμφωνιών. Τι γίνεται εκεί, κύριε Πρόεδρε; Τα είπαμε και στη Διάσκεψη των Προέδρων. Τα θυμάστε. Παρακάμπτονται όλοι οι κανόνες της καλής νομοθέτησης, δηλαδή η προκοινοβουλευτική διαβούλευση, η κεντρική νομοπαρασκευαστική επιτροπή, η Διεύθυνση Επιστημονικών Μελετών, η αρμόδια κοινοβουλευτική επιτροπή και οι φορείς που έρχονται εκεί να μιλήσουν.

Κάθε φορά που θα γίνεται αυτό, εμείς, αποδεικνύοντας ότι δεν θα πάθουμε μιθριδατισμό, θα παίρνουμε τον λόγο και θα καταγγέλλουμε αυτή την τακτική, όπως κάνουμε και σήμερα.

Κύριε Πρόεδρε, έχουμε σήμερα τροπολογία Υπουργείου είκοσι μία σελίδες! Την περασμένη εβδομάδα, πάλι σε κύρωση, ήρθε άλλη μία παρόμοια, που είναι μικρό σχέδιο νόμου. Τι θα γίνει, δηλαδή; Δεν υπάρχει περιθώριο το Προεδρείο να αποκρούει τις κοινοβουλευτικές αυτές πρακτικές; Γιατί γινόταν αυτό τα περασμένα χρόνια;

Παρ’ ότι υπήρχε κι εκεί το φαινόμενο των τροπολογιών, δεν υπήρχε στις κυρώσεις. Κατ’ αυστηράν εξαίρεσιν γινόταν αυτό στις κυρώσεις. Εδώ εκμεταλλεύεται η Κυβέρνηση. Εκμεταλλεύεται μια συνοπτική κοινοβουλευτική διαδικασία, που έγινε χάριν συντομίας και αφορά κυρώσεις κειμένων, για τα οποία στην αρμόδια επιτροπή δεν υπήρξε σύγκρουση. Τα πιο πολλά κόμματα στηρίζουν. Όπως κι εμείς στηρίζουμε τη σημερινή. Κάνετε δεκτή αυτή την τραγική τακτική. Όχι.

Δεύτερον, συμφωνώ με αυτό που είπε η κ. Μανωλάκου. Είχαμε την κύρωση, αλλά είχαμε και δύο τροπολογίες. Αφού είχαμε την κύρωση και είχαμε και δύο τροπολογίες, έχουμε κλασικό σχέδιο νόμου. Επειδή λειτουργούμε κατ’ οικονομία, αφού το Προεδρείο κακώς -όχι εσείς, το Προεδρείο συνολικά- κάνατε δεκτή την παρέμβαση από τα Υπουργεία χθες το βράδυ και, εν πάση περιπτώσει, αφού δεχτήκατε τις δύο τροπολογίες, που ενσωματώθηκαν, κατ’ οικονομίαν, κύριε Πρόεδρε, ερμηνεύοντας τον Κανονισμό, πρέπει εσείς όχι απλώς να δεχθείτε με κάποια καλοσύνη την άνεση χρόνου στους ομιλητές, αλλά και οι εισηγητές, οι οποίοι συμφώνησαν με το κυρωτικό κείμενο, να πάρουν τον λόγο κανονικά.

Πρέπει, δηλαδή, και επί της συμβάσεως να ακολουθηθεί μια κανονική κοινοβουλευτική διαδικασία. Δεν υπάρχει ενδιαφέρον από συναδέλφους να εγγραφούν, αλλά οι εισηγητές -και οι οκτώ, αν το επιθυμούν- θα πρέπει να πάρουν τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, αν το επιθυμούν, να πάρουν τον λόγο.

Κύριε Λοβέρδο, εγώ θα έλεγα να παρακάμψω ορισμένους χαρακτηρισμούς. Κατά τα άλλα, θα κληθεί ο Υπουργός να τεκμηριώσει τα της τροπολογίας. Παρακάμπτω, λοιπόν, κάποιους χαρακτηρισμούς και όποιος επιθυμεί από τους εισηγητές να πάρει τον λόγο, θα τον έχει.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Κύριε Καρρά, αν δεν έχετε να προσθέσετε κάτι επί των ήδη λεχθέντων, εγώ λέω να προχωρήσουμε στη διαδικασία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Το κατανοώ απόλυτα, κύριε Πρόεδρε. Συμπληρωματικά μόνο προς τον σκοπό καταγραφής.

Πρέπει να γίνεται διάλογος μέσα στην Αίθουσα. Οι τροπολογίες, όπως έρχονται, έρχονται σαν αυτοτελή νομοσχέδια. Η κατάσταση αυτή –το έχω πει επανειλημμένα- μειώνει το κύρος της Βουλής, μειώνει το κύρος των Βουλευτών και εμποδίζει την καλή νομοθέτηση.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Καρρά. Επαναλαμβάνετε την προηγούμενη επιχειρηματολογία. Παρακαλώ.

**ΣΠΥΡΙΔΩΝ ΔΑΝΕΛΛΗΣ:** Κύριε Πρόεδρε, μπορώ να έχω τον λόγο, παρακαλώ;

**ΠΡΟΕΔΡΕΥΩΝ (Γεώργιος Βαρεμένος):** Ναι, κύριε Δανέλλη.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Σήμερα κυρώνουμε μια απόφαση του Συμβουλίου του 2014, μια απόφαση η οποία είναι ούτως ή άλλως εκτός πραγματικότητας. Αφορά, δηλαδή, μια ευρωπαϊκή πραγματικότητα των δύο-δυόμισι χρόνων πριν.

Σήμερα είναι σε εξέλιξη –και, μάλιστα, θα ολοκληρωθεί μέχρι τον Οκτώβρη, Νοέμβρη το πολύ- η συζήτηση για την ενδιάμεση αναθεώρηση του πολυετούς δημοσιονομικού πλαισίου και του ευρωπαϊκού προϋπολογισμού μέσα σε μια πολύ διαφορετική πραγματικότητα, που επιδεινώνεται ακόμη περισσότερο από το Brexit.

Δεν φτάνει που με τέτοια καθυστέρηση καλούμαστε να ψηφίσουμε κάτι, το οποίο δεν αφορά πια κανέναν και δεν έχει σχέση με τη σημερινή πραγματικότητα, αλλά στην κύρωση αυτή έχουμε εμβόλιμα, πέρα των δύο τροπολογιών που ενσωματώθηκαν με τη σύμφωνη γνώμη και κατά παράβαση του Κανονισμού από την επιτροπή, και δύο εκπρόθεσμες τροπολογίες, οι οποίες αφορούν εντελώς διαφορετικά πεδία και, βεβαίως, από μόνα τους θα έπρεπε να αποτελούν ένα νομοθετικό σώμα.

Στέκομαι ιδιαίτερα στην εκπρόθεσμη τροπολογία του Υπουργείου Παιδείας, όπου αφορά ένα μείζον ζήτημα για την οργάνωση και λειτουργία της τριτοβάθμιας εκπαίδευσης, που έχει να κάνει με τον τρόπο εκλογής, εξέλιξης των εκπαιδευτικών της τριτοβάθμιας εκπαίδευσης και έρχεται να τροποποιήσει μια άλλη τροπολογία, που πρόσφατα ψήφισε το Σώμα, αν θυμάμαι καλά, με το νομοσχέδιο για την έρευνα. Αυτό δείχνει την προχειρότητα, γιατί η σπουδή δεν φέρνει ποτέ ορθά αποτελέσματα.

Γι’ αυτό τον λόγο εμείς διαμαρτυρόμαστε, κύριε Πρόεδρε, και για τη μεθοδολογία αλλά και για την προχειρότητα, με την οποία πολύ σοβαρά ζητήματα, που έχουν να κάνουν με εξαιρετικά σοβαρούς τομείς, όπως είναι ο τομέας της τριτοβάθμιας εκπαίδευσης, αντιμετωπίζονται.

**ΠΡΟΕΔΡΕΥΩΝ (Γεώργιος Βαρεμένος):** Θα έλεγα ότι για την παθολογία της καθυστέρησης κύρωσης των συμβάσεων έχουν ειπωθεί κατά καιρούς πολλά. Αυτή είναι μια χρόνια παθολογία. Έχει τεθεί ως στόχος, μέσα σε ένα συγκεκριμένο χρονικό διάστημα, να κυρώνονται οι συμβάσεις.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, θέλετε να προσθέσετε κάτι διαφορετικό ή να προχωρήσουμε; Αφού κάναμε δεκτή και τη διαδικασία, όποιος θέλει εκ των εισηγητών να μιλήσει.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, ακούστε.

**ΠΡΟΕΔΡΕΥΩΝ (Γεώργιος Βαρεμένος):** Σας το λέω αυτό για να εξοικονομήσουμε χρόνο.

**ΙΩΑΝΝΗΣ ΜΑΝΙΑΤΗΣ:** Εδώ, υπάρχει μια συγκυρία για το κορυφαίο όργανο της δημοκρατίας στην Ελλάδα, που είναι η Βουλή των Ελλήνων. Εάν αντιμετωπίσουμε με απολύτως τυπικό τρόπο την κύρωση ενός κορυφαίου κειμένου, την ίδια στιγμή, που έχουμε δημοψηφίσματα σε εξέλιξη και μια πλήρη αναταραχή σε επίπεδο Ευρωπαϊκής Ένωσης, ευνουχίζουμε τον ρόλο των αντιπροσώπων του λαού.

Θεωρώ, λοιπόν, ότι ακριβώς με αφορμή το γεγονός ότι έχουμε σήμερα να κυρώσουμε το πολυετές δημοσιονομικό πλαίσιο, που είναι ένας από τους σημαντικότερους παράγοντες, για τους οποίους έχουμε φτάσει εδώ που έχουμε φτάσει ως Ευρώπη, επιβάλλεται να συζητήσουμε με άνεση και επί του κειμένου…

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία.

**ΙΩΑΝΝΗΣ ΜΑΝΙΑΤΗΣ:** Επιπλέον, κύριε Πρόεδρε, θεωρώ ότι είναι μια πολύ καλή ευκαιρία, οι Κοινοβουλευτικές Ομάδες να καταθέσουν και τις δικές τους προτάσεις, για το πώς μπορούμε να ξεφύγουμε από αυτό το τέλμα, στο οποίο βρισκόμαστε.

**ΠΡΟΕΔΡΕΥΩΝ (Γεώργιος Βαρεμένος):** Με αφορμή το Brexit ο κ. Τουσκ είπε ότι πρόκειται για το τέλος του δυτικού πολιτισμού. Αν θέσουμε και αυτό το θέμα, τι θα γίνει με τον πολιτισμό αυτό…

Τον λόγο έχει ο κ. Γερμενής για πέντε λεπτά.

**ΓΕΩΡΓΙΟΣ ΓΕΡΜΕΝΗΣ:** Να μην τοποθετηθώ κι εγώ; Δεν μπορώ να τοποθετηθώ, όπως τοποθετήθηκαν και τα υπόλοιπα κόμματα.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Να σας πω ότι δεν διαφωνούμε με τους προλαλήσαντες. Κάθε φορά, όμως, που έχουμε μια κύρωση, γίνεται ο χαμός.

Προσέξτε όμως, εμείς με την Κυβέρνηση δεν ασχολούμαστε καθόλου. Αυτή, τη δουλειά της κάνει. Εσείς ως Προεδρείο –και δεν αναφέρομαι προσωπικά σ’ εσάς, αλλά στο Προεδρείο ως θεσμού- πρέπει να πάρετε θέση στη Διάσκεψη των Προέδρων και να ξεκαθαρίσετε τη θέση σας αν συμφωνείτε με αυτά που κάνει η Κυβέρνηση ή δεν συμφωνείτε. Διότι κάθε φορά ερχόμαστε σε αυτή την Αίθουσα και συζητάμε τα ίδια πράγματα.

Δεν μπορούμε να συζητήσουμε κατ’ αυτόν τον τρόπο. Δεν γίνεται να φέρνουμε τροπολογίες είκοσι μίας σελίδων, όπως ακούστηκε προηγουμένως. Ερχόμαστε και σε δύσκολη θέση, γιατί μπορεί κάποιες από τις τροπολογίες αυτές, κάποιες από τις κυρώσεις να είναι σωστές και δεν προλαβαίνουμε να τις μελετήσουμε. Οπότε εσείς ως Προεδρείο πρέπει να πάρετε μια θέση.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Γεώργιος Βαρεμένος):** Κύριε Γερμενή, ελάτε στο Βήμα, έχετε τον λόγο επί της κυρώσεως της συμφωνίας.

**ΓΕΩΡΓΙΟΣ ΑΜΥΡΑΣ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Έχω δώσει τον λόγο στον κ. Γερμενή.

**ΓΕΩΡΓΙΟΣ ΑΜΥΡΑΣ:** Όχι, όχι, δεν γίνεται έτσι.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ διευκολύνετε τη διαδικασία. Μίλησε ο κ. Δανέλλης.

**ΓΕΩΡΓΙΟΣ ΑΜΥΡΑΣ:** Ως Κοινοβουλευτικός Εκπρόσωπος δικαιούμαι τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Τι μπορεί να προσθέσει; Η δική σας παρουσία τι μπορεί να προσθέσει;

**ΓΕΩΡΓΙΟΣ ΑΜΥΡΑΣ:** Θα σας πω τι θα προσθέσει. Ανοίξτε μου το μικρόφωνο και θα σας πω.

**ΠΡΟΕΔΡΕΥΩΝ (Γεώργιος Βαρεμένος):** Γιατί; Σας έχω κλείσει το μικρόφωνο;

**ΓΕΩΡΓΙΟΣ ΑΜΥΡΑΣ:** Θα σας πω, κύριε Πρόεδρε. Δεν επρόκειτο να πάρω τον λόγο αλλά κάνατε ένα επιθετικό σχόλιο. Μόλις τελείωσε ο κ. Μανιάτης τη δική του εισαγωγική τοποθέτηση, είπατε ότι μόνο για τα ύστερα του κόσμου να μη μιλήσουμε.

Με συγχωρείτε, κύριε Πρόεδρε. Αφήστε με να μιλήσω.

Εσείς, λοιπόν, που είστε «ακριβός στα πίτουρα και φτηνός στο αλεύρι», να μας πείτε, κύριε Πρόεδρε, εάν δέχεστε εσείς, όπως και ο κ. συνάδελφος που νωρίτερα μίλησε, ή τουλάχιστον να σχολιάσετε αυτή την τακτική. Δύο τροπολογίες της τελευταίας στιγμής, δύο άλλες τροπολογίες εν είδει νομοσχεδίου εντάσσονται μέσα στην κύρωση. Κάντε μας ένα σχόλιο. Σχολιάσατε για τα ύστερα του κόσμου. Σχολιάστε τώρα και για την αρχή του κόσμου και για τον τρόπο της κοινοβουλευτικής διαδικασίας.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Προστέθηκε και η δική σας παρουσία. Προχωράμε.

Κύριε Γερμενή, έχετε τον λόγο.

**ΓΕΩΡΓΙΟΣ ΑΜΥΡΑΣ:** Τι είπατε;

**ΠΡΟΕΔΡΕΥΩΝ (Γεώργιος Βαρεμένος):** Προστέθηκε και η δική σας παρουσία.

**ΓΕΩΡΓΙΟΣ ΑΜΥΡΑΣ:** Πώς;

**ΠΡΟΕΔΡΕΥΩΝ (Γεώργιος Βαρεμένος):** Προστέθηκε και η δική σας παρουσία στις υπόλοιπες!

(Θόρυβος-διαμαρτυρίες στην Αίθουσα)

Κυρίες και κύριοι συνάδελφοι, μην παρακωλύετε τη διαδικασία.

**ΑΝΔΡΕΑΣ ΛΟΒΕΡΔΟΣ:** Γιατί σχολιάζετε, κύριε Πρόεδρε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Τι είναι αυτό τώρα; Δεν θα τοποθετηθούμε;

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Πλάκα μας κάνετε εκεί στην Έδρα;

**ΗΛΙΑΣ ΠΑΝΑΓΙΩΤΑΡΟΣ:** Έτσι όπως το λέτε, έχουμε τον λόγο για να προστεθούμε κι εμείς στο σακί;

**ΠΡΟΕΔΡΕΥΩΝ (Γεώργιος Βαρεμένος):** Εγώ λέω να προχωρήσει η διαδικασία. Αυτό λέω.

**ΓΕΩΡΓΙΟΣ ΑΜΥΡΑΣ:** Το ύφος σας…

**ΠΡΟΕΔΡΕΥΩΝ (Γεώργιος Βαρεμένος):** Κύριε Αμυρά, σας παρακαλώ πάρα πολύ. Ακουστήκατε. Αυτό είπα. Σας πείραξε αυτό;

(Θόρυβος στην Αίθουσα)

**ΓΕΩΡΓΙΟΣ ΑΜΥΡΑΣ:** Το ύφος σας μας πειράζει!

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ναι, μας πειράζει όλους!

**ΑΝΔΡΕΑΣ ΛΟΒΕΡΔΟΣ:** Μας πειράζει να σχολιάζετε!

**ΠΡΟΕΔΡΕΥΩΝ (Γεώργιος Βαρεμένος):** Τα πάντα σας πειράζουν.

Κύριε Γερμενή, έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Σήμερα είμαστε εδώ, για να ψηφίσουμε μια κύρωση της απόφασης του Ευρωπαϊκού Συμβουλίου, η οποία είχε ψηφιστεί ήδη το 2014 και έρχεται προς κύρωση δυο χρόνια αργότερα.

Όπως γνωρίζουμε, ο προϋπολογισμός της Ευρωπαϊκής Ένωσης προκύπτει από τους δικούς της πόρους, οι οποίοι είναι γνωστοί ως σύστημα των ιδίων πόρων. Αυτοί οι πόροι, λοιπόν, αποτελούν τη βασική πηγή εσόδων του προϋπολογισμού της Ευρωπαϊκής Ένωσης. Να αναφέρουμε εδώ ότι ο προϋπολογισμός αυτός είναι ισοσκελισμένος, δηλαδή τα έσοδα δεν μπορούν να ξεπερνούν τα έξοδα.

Όπως είδαμε στα έγγραφα που στείλατε να μελετήσουμε σχετικά, προβλέπεται η εφαρμογή διορθωτικού μηχανισμού για τις δημοσιονομικές ανισορροπίες του Ηνωμένου Βασιλείου για τα έτη 1995-2013.

Αυτό σημαίνει ότι η Ελλάδα καλείται να πληρώσει για τα προβλήματα της Αγγλίας τεράστια ποσά τα επόμενα χρόνια. Προκαλεί αγανάκτηση στον ελληνικό λαό αυτό το γεγονός, όταν ο ίδιος αντιμετωπίζει, ουσιαστικά, προβλήματα εθνικής και οικονομικής επιβίωσης.

Η επόμενη τραγελαφική διαπίστωση είναι ότι για την ίδια περίοδο, που εμείς θα καταβάλλουμε υπέρογκα ποσά, άλλα κράτη, όπως η Δανία, οι Κάτω Χώρες και η Αυστρία, θα συμμετέχουν στο ελάχιστο.

Εδώ έχουμε μια οφθαλμοφανή ανισότητα. Ουσιαστικά οι πιο πλούσιες οικονομικά χώρες από την Ελλάδα πληρώνουν λιγότερα και ο μηχανισμός διόρθωσης των βρετανικών προβλημάτων χρηματοδοτείται απ’ όλα τα κράτη μέλη εκτός από τη Γερμανία, τις Κάτω Χώρες, την Αυστρία και τη Σουηδία.

Είναι απαραίτητο να καταγγείλουμε τις περιπτώσεις, που κατά τη γνώμη μας, αποδεικνύουν τις ανισότητες που προκύπτουν από την εφαρμογή του συγκεκριμένου μηχανισμού.

Η πρώτη περίπτωση, αφορά την επιβολή ενιαίου συντελεστή καταβολής φόρου, που βασίζεται στον ΦΠΑ και ορίζεται στο 0,30% του ΑΕΠ για όλες τις χώρες συμπεριλαμβανομένης και της Ελλάδος, για τα έτη από το 2014 έως το 2020, εκτός βέβαια από τη Γερμανία, τις Κάτω Χώρες, την Αυστρία και τη Σουηδία, για τις οποίες ο συγκεκριμένος συντελεστής ορίζεται στο 0,15%.

Διερωτώμαι: Γιατί η Ελλάδα που βρίσκεται σε δεινή οικονομική κατάσταση, υποχρεώνεται να πληρώνει με βάση τον αυξημένο συντελεστή; Η διαπίστωση είναι εμφανής. Υπάρχει αναντιστοιχία ανάμεσα στη ζητούμενη συνεισφορά του ελληνικού κράτους και την πραγματική οικονομική του δυνατότητα.

Η δεύτερη περίπτωση, αφορά τις προβλέψεις που περιέχονται στην απόφαση του Συμβουλίου, που σύμφωνα με αυτές για την περίοδο 2014-2020, η Δανία, οι Κάτω Χώρες, η Σουηδία, θα ωφεληθούν από ακαθάριστες μειώσεις της ετήσιας συνεισφοράς τους βάσει του ΑΕΠ κατά 130 εκατομμύρια ευρώ, κατά 695 εκατομμύρια και 185 εκατομμύρια αντιστοίχως. Κατά τον ίδιο τρόπο, η Αυστρία θα ωφεληθεί κατά 30 εκατομμύρια ευρώ το 2014, κατά 20 εκατομμύρια ευρώ το 2015 και κατά 10 εκατομμύρια ευρώ το 2016.

Αντίθετα σύμφωνα με την έκθεση του Γενικού Λογιστηρίου του Κράτους, η Ελλάδα υποχρεούται για το χρονικό διάστημα από το 2014 έως το 2020, να καταβάλει το υπέρογκο ποσό των 12,5 δισεκατομμυρίων ευρώ.

Η Ευρωπαϊκή Ένωση έχει μετεξελιχθεί σε μια αντεθνική οργάνωση, που μοναδικό σκοπό έχει την εκμετάλλευση των πόρων των πλέον αδύναμων μελών της, προς όφελος της πολιτικής επιβίωσης των ισχυροτέρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω δυο λεπτάκια ακόμα, κύριε Πρόεδρε, γιατί ξεκίνησε το ρολόι πιο αργά.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, παρακαλώ.

**ΓΕΩΡΓΙΟΣ ΓΕΡΜΕΝΗΣ:** Οι αποφάσεις που αφορούν στο σύστημα των ιδίων πόρων, λαμβάνονται μετά από διαβουλεύσεις του Συμβουλίου και του Ευρωπαϊκού Κοινοβουλίου, χωρίς να απαιτείται η ουσιαστική συμβολή των εθνικών κοινοβουλίων, που ουσιαστικά κυρώνουν, όπως θα κάνετε και εσείς σήμερα, τις ήδη υπάρχουσες αποφάσεις. Αποκτά, λοιπόν, η ελληνική Βουλή τον ρόλο του κομπάρσου.

Συμπεραίνουμε, δυστυχώς, για άλλη μια φορά την ουσιαστική αποδυνάμωση των εθνικών κοινοβουλίων και την ενδυνάμωση των υπερεθνικών κέντρων άσκησης εξουσίας. Το πείραμα της παγκοσμιοποίησης δείχνει να βρίσκεται σε ένα από τα τελικά του στάδια, χρησιμοποιώντας τα εργαλεία της χειραγώγησης των λαών, την παραμόρφωση των εθνικών και πολιτιστικών χαρακτηριστικών, την καταπάτηση της εθνικής κυριαρχίας, την κατάργηση των εθνικών οικονομιών και των εθνικών συνόρων, καθώς και της ξεδιάντροπης επεμβατικότητας στα εθνικά θέματα.

Οι διεθνείς δυνάστες κερδοσκοπούν σε βάρος των λαών της Ευρώπης. Οι Έλληνες που μας ακούν, ξέρουν ότι εμείς οι εκπρόσωποι του Λαϊκού Συνδέσμου-Χρυσή Αυγή, κατανοούμε πλήρως τις τραγικές συνθήκες που βιώνουν οι λαοί της Ευρώπης και ειδικότερα της Ελλάδος. Προτάσσουμε την εθνική σημαία και αντιστεκόμαστε με κάθε τρόπο και παλεύουμε, έτσι ώστε να καταστείλουμε τις εχθρικές δυνάμεις και τις πολιτικές που επιβάλλονται στη χώρα μας και δεύτερον, να διαμορφώσουμε τις συνθήκες εκείνες, που θα οδηγήσουν στην οικονομική και ηθική ανάταση του ελληνικού λαού.

Η άδικη εφαρμογή αυστηρής δημοσιονομικής πειθαρχίας, την ώρα που διανύουμε τον έκτο χρόνο που η χώρα βρίσκεται στο μνημόνιο, αποτελεί τον σημαντικότερο λόγο, για τον οποίον θα καταψηφίσουμε τη συγκεκριμένη κύρωση.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Πριν δώσω τον λόγο στην κ. Μανωλάκου, θα ήθελα να κάνω δυο ανακοινώσεις.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Μανιάτη.

Ο Υπουργός Εσωτερικών και Διοικητικής Ανασυγκρότησης κατέθεσε στις 5-7-2016 σχέδιο νόμου: «Αναλογική εκπροσώπηση των πολιτικών κομμάτων, διεύρυνση του δικαιώματος εκλέγειν και άλλες διατάξεις περί εκλογής Βουλευτών».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, έχω την τιμή να σας ανακοινώσω την υπ’ αριθμόν πρωτοκόλλου 9775/6616/5-7-2016 απόφαση του Προέδρου της Βουλής: Σύσταση και συγκρότηση της υποεπιτροπής με θέμα: «Το χρέος και η απομείωσή του» της Διαρκούς Επιτροπής Οικονομικών Υποθέσεων.

Η σχετική απόφαση έχει αναρτηθεί στην κοινοβουλευτική διαφάνεια και θα καταχωριστεί στα Πρακτικά της σημερινής συνεδρίασης.

(Η προαναφερθείσα ανακοίνωση έχει ως εξής:

(ΑΛΛΑΓΗ ΣΕΛΙΔΑΣ)

(Να μπούν οι σελίδες 27-28)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, παρακαλώ.

**ΙΩΑΝΝΗΣ ΜΑΝΙΑΤΗΣ:** Θέλω να τοποθετηθώ, κύριε Πρόεδρε, επί της σύμβασης.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, να μιλήσει πρώτα η κ. Μανωλάκου.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Το αποτέλεσμα του δημοψηφίσματος για έξοδο της Βρετανίας από την Ευρωπαϊκή Ένωση, δηλαδή το Brexit, που εκφράζει ανταγωνισμούς μεταξύ καπιταλιστών αλλά και εργατική λαϊκή δυσαρέσκεια, εγκλωβιζόμενη, όμως, μέσα σε ενδοαστικές αντιθέσεις, δεν μπορεί να οδηγήσει σε επιλογές υπέρ των συμφερόντων της εργατικής τάξης και των φτωχών λαϊκών στρωμάτων, αφού η καπιταλιστική Βρετανία της στερλίνας, εντός ή εκτός της Ευρωπαϊκής Ένωσης, δεν θα αλλάξει τον αντιλαϊκό χαρακτήρα της, δεν θα σταματήσει την επίθεση στα εργατικά λαϊκά δικαιώματα.

Ωστόσο η Βρετανία είναι η δεύτερη μεγαλύτερη οικονομία στην Ευρωπαϊκή Ένωση και η πέμπτη στον κόσμο με όρους ΑΕΠ και καλύπτει μέχρι σήμερα το 20% των εσόδων του προϋπολογισμού της Ευρωπαϊκής Ένωσης και αυτό είναι το κύριο ζήτημα.

Το αναφέρω, γιατί συζητάμε για τον προϋπολογισμό της Ευρωπαϊκής Ένωσης και όταν υλοποιηθεί το Brexit, τότε θα γίνει ανακατανομή των υποχρεώσεων των κρατών μελών της Ευρωπαϊκής Ένωσης στον κοινοτικό προϋπολογισμό.

Για το Κομμουνιστικό Κόμμα Ελλάδας, βέβαια, αυτός ή άλλος προϋπολογισμός της Ευρωπαϊκής Ένωσης, θα είναι σε βάρος των λαών και υπέρ των μονοπωλίων. Γιατί οι ανταγωνισμοί στον καπιταλισμό δεν καταργούνται. Όποιο και εάν είναι το μέλλον της Ευρωπαϊκής Ένωσης, οι λαοί θα δέχονται ακατάπαυστα ολοένα και πιο σφοδρή επίθεση από τους καπιταλιστές.

Γι’ αυτό είναι μονόδρομος η διεκδίκηση της ικανοποίησης όλων των αναγκών τους και η αντικαπιταλιστική, αντιμονοπωλιακή πάλη για την ανατροπή της εξουσίας του κεφαλαίου, την αποδέσμευση από την Ευρωπαϊκή Ένωση, την κοινωνικοποίηση των μονοπωλίων, για να ανοίξει ο δρόμος για τη δική τους ευημερία.

Δεν πρέπει να ξεχνάμε ότι λεφτά των λαών, είναι οι πόροι των προϋπολογισμών της Ευρωπαϊκής Ένωσης που συζητάμε σήμερα και που τα μοιράζει στα μονοπώλια και σε κατασταλτικούς μηχανισμούς, σε Ευρωστρατό, Ευρωαστυνομία και άλλα.

Η Ελλάδα, δηλαδή ο λαός μας, πληρώνει 12,5 δισεκατομμύρια για να μοιράζονται σε μεγάλους επιχειρηματικούς ομίλους. Σε καμμία περίπτωση δεν τα παίρνει πίσω η λαϊκή οικογένεια, που έχει τσακιστεί το εισόδημά της, που οι ανάγκες της αυξήθηκαν και μαστίζεται από ανεργία και φτώχεια.

Μπορεί κανείς να βγάλει συμπεράσματα στα τριάντα πέντε χρόνια που είμαστε στην Ευρωπαϊκή Ένωση. Ωφελήθηκε η εργατική τάξη και τα λαϊκά στρώματα της πόλης και της υπαίθρου; Από το κακό στο χειρότερο πάνε. Τα μεσαία στρώματα καταστρέφονται, συρρικνώνονται και τα τελευταία εργατικά και κοινωνικά δικαιώματα που έχουν απομείνει, θα εξαφανιστούν από την κατάργηση συλλογικών συμβάσεων, την κατάργηση της μόνιμης και σταθερής δουλειάς, τους μισθούς και τις συντάξεις φτώχειας. Επίσης ετοιμάζονται ομαδικές απολύσεις, περιορισμοί ακόμα και στο δικαίωμα της απεργίας και άλλα.

Αυτή είναι η Ευρωπαϊκή Ένωση και αυτά υπηρετεί ο προϋπολογισμός της. Η Ευρωπαϊκή Ένωση έχει μόνο μνημόνια διαρκείας για τους λαούς.

Αυτό το σχέδιο νόμου, λοιπόν, η κύρωση της απόφασης καθορίζει τις πηγές και το ποσό των ίδιων πόρων, τα κράτη μέλη δίνουν από τον εθνικό προϋπολογισμό το 1,23% του Ακαθάριστου Εγχώριου Εθνικού Εισοδήματος, δηλαδή περίπου το 0,9% του ΑΕΠ της κάθε χώρας.

Επίσης είναι δασμοί επί των εισαγωγών από χώρες εκτός της Ευρωπαϊκής Ένωσης και οι φόροι για την παραγωγή ζάχαρης, καθώς και το ποσοστό από ΦΠΑ που εισπράττεται από τις χώρες της Ευρωπαϊκής Ένωσης.

Προβλέπονται μειωμένες πληρωμές για Ολλανδία και Σουηδία και μειωμένη απόδοση ΦΠΑ για Γερμανία, Ολλανδία, Σουηδία και Αυστρία. Μειώνεται ακόμα το ποσό που παρακρατούν τα κράτη μέλη σαν έξοδο για την είσπραξη του ΦΠΑ, σε όφελος του προϋπολογισμού και των εσόδων της Ευρωπαϊκής Ένωσης.

Αυτό είναι ένα μέρος από το βαρύ τίμημα που πληρώνει ο λαός μας, με τη συμμετοχή της χώρας σε αυτή τη διακρατική ιμπεριαλιστική ένωση των μονοπωλίων. Πρόκειται για χρήματα από τη λεηλασία του τσακισμένου εισοδήματος των εργατικών λαϊκών οικογενειών από τη σημερινή Κυβέρνηση και τις προηγούμενες.

Επιπλέον υπάρχει συζήτηση σε εξέλιξη, για την εξεύρεση πρόσθετων πόρων από τα κράτη μέλη για χρηματοδότηση του ευρωενωσιακού προϋπολογισμού, που θα πληρώσουν και πάλι η εργατική τάξη και τα λαϊκά στρώματα.

Συνεπώς είναι ένας προϋπολογισμός βαθιά ταξικός, όπως είναι και ο ελληνικός προϋπολογισμός, όχι μόνο γιατί τα έσοδα προέρχονται σε συντριπτικό βαθμό από την αφαίμαξη του λαϊκού εισοδήματος και την άμεση ή έμμεση φορολογία αλλά και γιατί αναδιανέμεται το εργατικό λαϊκό εισόδημα σε όφελος των μονοπωλιακών ομίλων, μέσα από τα ευρωενωσικά ταμεία και τα χρηματοδοτικά εργαλεία της Ευρωπαϊκής Ένωσης.

Γι’ αυτούς τους λόγους, καταψηφίζουμε το σχέδιο νόμου.

Όσον αφορά το άρθρο δεύτερο, θα το ψηφίσουμε. Όμως, ζητάμε να ενσωματωθεί στην παράγραφο 1 το δίκαιο αίτημα του Πανελλήνιου Μουσικού Συλλόγου αναγνώρισης του πτυχίου τους, όπως συμβαίνει και με τους άλλους κλάδους.

Επισυνάπτουμε το αίτημά τους στα Πρακτικά.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η τροπολογία, η οποία έγινε άρθρο τρίτο και αφορά μετακινήσεις και οδοιπορικά του Εθνικού και Κρατικού Θεάτρου Βόρειας Ελλάδας, είναι απαράδεκτη. Διότι η ισχύουσα συλλογική σύμβαση αυτών των θεάτρων προβλέπει ημερήσια αποζημίωση συνολικά 110 ευρώ και εσείς την καταπατάτε, τη μειώνετε δραστικά.

Εμείς ζητάμε να δίνεται και στους ηθοποιούς του Κρατικού Θεάτρου Βόρειας Ελλάδας και του Εθνικού Θεάτρου συνολικά το ποσό των 110 ευρώ, όπως προβλέπει η συλλογική σύμβαση.

Επίσης, η τροπολογία για το Εθνικό Θέατρο δεν ξεκαθαρίζει τι θα παίρνουν οι ηθοποιοί σήμερα. Λέει: «Όταν θα λήξει το μνημόνιο, θα παίρνουν 130 ευρώ συνολικά». Ζήσε Μάη μου να φας τριφύλλι, όταν η πολιτική της Ευρωπαϊκής Ένωσης, που προσκυνάτε, έχει κόφτες και μνημόνια διαρκείας, βασανίζει τον λαό και τους εργαζόμενους, για να κερδοφορούν οι κεφαλαιοκράτες και τα μονοπώλια.

Όμως, όσον αφορά και την επόμενη παράγραφο που έχει σχέση με οδοιπορικά έξοδα για μια σειρά εργαζομένων, τα πετσοκόβετε προκλητικά.

Καταθέτουμε την αναφορά του Συνδικάτου Εργαζομένων του ΙΓΜΕ. Βέβαια, παρόμοια προβλήματα αφορούν και τους άλλους κλάδους, προκειμένου να υπάρξουν ρυθμίσεις εκτός έδρας μετακινήσεων για το ΙΓΜΕ. Διότι αν παραμείνουν ως έχουν, δυσκολεύουν, καθόλου δεν διευκολύνουν τις λειτουργίες του ΙΓΜΕ, αφού απασχολεί και τεχνικό προσωπικό όλων των βαθμίδων.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, όσον αφορά την τροπολογία 531 του Υπουργείου Αγροτικής Ανάπτυξης, προκαλείτε, υποχρεώνοντας τους γεωτεχνικούς εκτιμητές να μετακινούνται για το εκτιμητικό έργο, βάζοντας ουσιαστικά κάλυψη δαπανών των οδοιπορικών από την τσέπη τους. Θα κόβονται ως περισσότερα –γιατί;- διότι ο γεωργοκτηνοτρόφος πληρώνει τέλη εκτίμησης, δηλαδή τα οδοιπορικά και τα εισπράττει ο ΕΛΓΑ. Όμως, τα πετσοκόβετε.

Εμείς καταθέτουμε το αίτημα και τη θέση του Συλλόγου Εργαζομένων του ΕΛΓΑ και θα πούμε περισσότερα κατά τη διάρκεια της συζήτησης των τροπολογιών.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, να σας ρωτήσω κάτι; Αν επεκταθείτε και στα θέματα των τροπολογιών, δεν ξέρω αν θέλετε να ακούσετε πρώτα…

**ΙΩΑΝΝΗΣ ΜΑΝΙΑΤΗΣ:** Όχι, κύριε Πρόεδρε, δεν θα μιλήσω για τις τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Ωραία, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, επειδή δεν είμαι καθόλου σίγουρος αν όποιοι Έλληνες πολίτες παρακολουθούν αυτήν τη συζήτηση έχουν καταλάβει περί τίνος συζητούμε, πρέπει να πούμε ότι εδώ σήμερα συζητάμε για την κύρωση ενός πολύ σπουδαίου κειμένου για την Ευρωπαϊκή Ένωση, που είναι ο πολυετής δημοσιονομικός προγραμματισμός. Είναι τα έσοδα και τα έξοδα της Κοινότητας, τα έσοδα και τα έξοδα όλων των κρατών-μελών για τα επόμενα πέντε χρόνια.

Αυτή η συζήτηση συμπίπτει με μια τραγική εξέλιξη στην Ευρώπη το τελευταίο χρονικό διάστημα, με κορύφωση το Brexit. Θεωρώ, λοιπόν, πως από τη στιγμή που έχουμε την Κυβέρνηση να καταθέτει σε κύρωση σύμβασης για το πολυετές δημοσιονομικό πλαίσιο της Ευρωπαϊκής Ένωσης τροπολογίες πολλών σελίδων, που αφορούν από το Υπουργείο Παιδείας μέχρι τον τρόπο μετακίνησης των εκτιμητών του ΕΛΓΑ, θα συνιστούσε ακύρωση όλων μας, συναδέλφισσες και συνάδελφοι, το να μη συζητήσουμε ακριβώς σε αυτή την Αίθουσα αυτά που συμβαίνουν στην Ευρώπη και που πιθανά έχουν οδηγήσει στο σημείο που έχουμε φθάσει.

Αγαπητές και αγαπητοί συνάδελφοι, πριν από λίγες ημέρες είχαμε μια τραυματική εξέλιξη στην Ευρώπη με το αποτέλεσμα του δημοψηφίσματος στη Μεγάλη Βρετανία. Είχαμε έναν σοβαρό τραυματισμό της ιδέας της ευρωπαϊκής ολοκλήρωσης. Εάν δεν προσέξουμε και εάν δεν συνεισφέρουν σε αυτήν την προσοχή τα εθνικά κοινοβούλια, αυτός ο σοβαρός τραυματισμός της ιδέας της Ευρωπαϊκής Ένωσης μπορεί να εξελιχθεί σε θανάσιμο και να εξελιχθεί σε μια διαδικασία η οποία θα φέρει την Ευρώπη πίσω στα παλιά, σε αυτό που ο ιστορικός Μαρκ Μαζάουερ χαρακτήρισε ως Ευρώπη-η σκοτεινή ήπειρος του 20ου αιώνα.

Έχουμε, λοιπόν, υποχρέωση σήμερα να καταθέσουμε, έστω και συνοπτικά, κάποιες σκέψεις.

Brexit: Γιατί Brexit; Γιατί ο λαός της Μεγάλης Βρετανίας υπέκυψε και αυτός στον λαϊκισμό, τη δημαγωγία και σε ανόητους και ψεύτες πολιτικούς οι οποίοι, όταν πέτυχαν τον στόχο τους, σαν τα ποντίκια εγκατέλειψαν το καράβι. «Την κοπάνησαν» και «την κοπάνησαν» αφήνοντας τον βρετανικό λαό και όλους εμάς τους υπόλοιπους ευρωπαϊκούς λαούς να δούμε πώς θα χειριστούμε τις ψευδολογίες τους, τις δικές τους αυταπάτες, τα δικά τους ψέματα.

Βέβαια στην πατρίδα μας είχαμε μια άλλη αντιμετώπιση. Αντί για την παραίτηση είχαμε μια μεγαλοπρεπέστατη κυβίστηση: Το αποτέλεσμα «ΟΧΙ» του δημοψηφίσματος -πέρσι τέτοια εποχή- έγινε ένα μεγαλοπρεπέστατο «ΝΑΙ», που όμως δυστυχώς συνοδεύτηκε από ένα τεράστιο κόστος για τον ελληνικό λαό, πάνω από 86 δισεκατομμύρια ευρώ, αύξηση του ΕΝΦΙΑ, κόψιμο του ΕΚΑΣ και εις το διηνεκές ξεπούλημα του συνόλου της δημόσιας περιουσίας, του συνόλου αυτού που αποτελεί την προίκα του ελληνικού λαού για τα επόμενα ενενήντα εννέα χρόνια.

Δεν ξέρω ποιο θα ήταν καλύτερο, η παραίτηση ή η κυβίστηση. Ξέρω, όμως, πολύ καλά ότι η δημαγωγία και ο λαϊκισμός παρασύρουν λαούς σε επιλογές για τις οποίες οι ίδιοι έχουν μετανιώσει σε πολύ σύντομο χρονικό διάστημα.

Και θέλετε και μια απόδειξη για την Ελλάδα; Πριν λίγες ημέρες δημοσιεύτηκε δημοσκόπηση για το ποιοι θεωρούν ότι το δημοψήφισμα ήταν σωστή επιλογή. Το 63% των Ελλήνων πολιτών θεωρούν ότι ήταν ένα τραγικό λάθος. Αδυνατούμε, λοιπόν, ως Δημοκρατική Συμπαράταξη να αντιληφθούμε τους πανηγυρισμούς του κυρίου Πρωθυπουργού από το Πεκίνο, ο οποίος θριαμβολογεί επί της ιστορικής ήττας της Ελλάδας, επί της ιστορικής ήττας της αλήθειας απέναντι στον ελληνικό λαό και μάλιστα προσπαθούν να διαστρεβλώσουν τα πράγματα κάνοντας το άσπρο μαύρο και το μαύρο άσπρο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το 62%!

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαδόπουλε, παρακαλώ!

**ΙΩΑΝΝΗΣ ΜΑΝΙΑΤΗΣ:** Συζητούμε τώρα το δημοσιονομικό πλαίσιο. Για να δούμε, μόλις τώρα έγιναν αυτά; Η ιστορία αυτή είναι μια προϊούσα ιστορία υποταγής μιας κορυφαίας διεθνούς επιπέδου πρωτοβουλίας, που ξεκίνησε κάποιες δεκαετίες νωρίτερα, για να υπάρξει ισορροπία ανάμεσα στα κράτη -μέλη και τους λαούς, που υπέκυψε σε βραχυπρόθεσμα κυβερνητικά και εθνικιστικά συμφέροντα.

Από το 1,24% του συνολικού ακαθάριστου προϊόντος της Ευρώπης, πριν τρία μόλις χρόνια με απόφαση του Συμβουλίου των Αρχηγών έγινε 1,23%. Μειώθηκε κατά 0,01%. Η μείωση αυτή, όμως, ήταν ένα ακόμη συμβολικό μήνυμα ότι κάποιοι κοιτούν μόνο την πάρτη τους και δεν κοιτούν την ολότητα της Ευρωπαϊκής Ένωσης.

Και πού φτάσαμε τώρα; Φτάσαμε στο σημείο να εξαρτάται η χρηματοδοτική επιβίωση του προϋπολογισμού της Ευρωπαϊκής Ένωσης, άρα η επιβίωση και όλων των χρηματοδοτικών εργαλείων και των διαρθρωτικών ταμείων που στηρίζουν τις πιο αδύναμες χώρες, από τη βούληση και την επιλογή του ισχυρότερου κάθε φορά κράτους – μέλους.

Γιατί; Γιατί, συναδέλφισσες και συνάδελφοι, το 2013 ο προϋπολογισμός της Κοινότητας προσδιορίστηκε κατά 76% από το πόσο συνεισφέρουν τα κράτη – μέλη και μόλις κατά 11% από την ουδέτερη και μακριά από κυβερνητικές σκοπιμότητες επιστροφή του ΦΠΑ.

Ένα μεγάλο στοίχημα, λοιπόν, που πρέπει να βάλει και η σημερινή Κυβέρνηση, αλλά και όλοι εμείς που συμμετέχουμε σε Κοινοβουλευτικές Ομάδες του Κοινοβουλίου είναι να αντιστρέψουμε αυτήν την πορεία, να επανέλθουμε σε επιλογές που δεν θα εξαρτώνται από τις επιλογές του κάθε κ. Όρμπαν στην Ουγγαρία, που θέλει να κάνει δημοψήφισμα για να πετάξει σήμερα έξω τους μετανάστες, αύριο τους Εβραίους, μεθαύριο τους Ρομά ή δεν ξέρω τι άλλο. Και για να μην εξαρτάται, επίσης, το μέλλον των ευρωπαϊκών λαών και της Ευρωπαϊκής Ένωσης από το πώς επιλέγει κάθε χώρα ένα ισχυρό κράτος, όπως η Μεγάλη Βρετανία ή η Γερμανία, για εσωτερικούς λόγους να χρηματοδοτήσει την Ευρωπαϊκή Ένωση.

Εμείς, αγαπητοί και αγαπητές συνάδελφοι, στο αντικείμενο αυτό που ερχόμαστε να κυρώσουμε, στο πολυετές δημοσιονομικό πλαίσιο έχουμε καταθέσει δύο πολύ συγκεκριμένες προτάσεις. Τις λέω τηλεγραφικά.

Τις καταθέσαμε στο Ευρωκοινοβούλιο, στη μεγάλη συνάντηση που έκαναν οι Ευρωπαίοι σοσιαλδημοκράτες πριν από δύο μήνες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι προτάσεις, λοιπόν, είναι οι εξής:

Πρώτον, να αποφασιστεί και να στηρίξουν όλες οι ομάδες του Ευρωκοινοβουλίου τη δημιουργία ενός πανευρωπαϊκού ταμείου καταπολέμησης της ανεργίας και στήριξης της απασχόλησης, έτσι ώστε, μαζί με τα εθνικά προγράμματα καταπολέμησης της ανεργίας και τις τομεακές πολιτικές στήριξης της απασχόλησης, να έχουμε και μια πανευρωπαϊκή ομπρέλα, με την οποία το μεγάλο πρόβλημα που έχουν ιδιαίτερα οι νέοι σε χώρες του Νότου και πολύ περισσότερο στην Ελλάδα, δηλαδή το πρόβλημα της ανεργίας, να αντιμετωπιστεί ως μια νέα ολιστικού χαρακτήρα κορυφαία ευρωπαϊκή πρωτοβουλία.

Και η δεύτερη πρότασή μας, που επίσης σχετίζεται αμεσότατα με το κείμενο το οποίο ερχόμαστε εδώ να κυρώσουμε και το οποίο, επαναλαμβάνω, είναι υπό διαπραγμάτευση -και άρα, αυτά που λέμε εμείς εδώ πρέπει να τα ακούσει η Κυβέρνηση, για να τα θέσει στο τραπέζι του διαλόγου-, είναι να επανέλθει αυτό που είχαμε καταθέσει από το 2012 και 2013, δηλαδή να εφαρμοστεί ο φόρος των βραχυπρόθεσμων χρηματοπιστωτικών συναλλαγών, αυτό που λέμε στη διεθνή ορολογία ο «φόρος Τόμπιν».

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, παρακαλώ.

**ΙΩΑΝΝΗΣ ΜΑΝΙΑΤΗΣ:** Ολοκληρώνω, κύριε Πρόεδρε.

Να επιβληθεί μικρή φορολόγηση στις βραχυπρόθεσμες κερδοσκοπικού χαρακτήρα κινήσεις στα χρηματιστήρια, ώστε, παρακρατώντας ένα μικρό μέρος από αυτές τις συναλλαγές –αυτός είναι ο «φόρος Τόμπιν»- να καταφέρουμε να ενισχύσουμε, με τρόπο που δεν επιβαρύνει κανέναν ευρωπαϊκό λαό, τις μεγάλες δεξαμενές χρημάτων, οι οποίες θα βοηθήσουν να έχουμε μια περιφερειακή και εθνική σύγκλιση όλων των οικονομιών για την καταπολέμηση της ανεργίας.

Θεωρώ, λοιπόν, ότι κανένας από εμάς δεν θέλει να δει να εμφανίζονται το αμέσως επόμενο χρονικό διάστημα χιλιάδες φάτσες σαν του κ. Φάρατζ, που δεν θα είναι πια Βρετανός νησιώτης, αλλά ηπειρώτης. Και έχουμε ήδη πολλές τέτοιες φάτσες να εμφανίζονται σαν τον κ. Φάρατζ, την κ. Μαρί Λεπέν και τον κ. Πέπε Γκρίλο στην Ιταλία. Γι’ αυτό σε αυτά τα θέματα πρέπει να ενώσουμε τις δυνάμεις μας και επιτέλους, πολιτικά και με σοβαρότητα στο εθνικό Κοινοβούλιο, να δούμε πώς μπορούμε να αντιμετωπίσουμε τις μεγάλες προκλήσεις που έχουμε μπροστά μας.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μια ερώτηση θα ήθελα να κάνω επί της διαδικασίας.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΓΕΩΡΓΙΟΣ ΑΜΥΡΑΣ:** Θα ανοίξει κατάλογος επί των τροπολογιών;

**ΠΡΟΕΔΡΕΥΩΝ (Γεώργιος Βαρεμένος):** Εγώ λέω να δώσω στους δύο Υπουργούς τον λόγο για να επιχειρηματολογήσουν. Θέλετε εσείς μετά τον λόγο;

**ΓΕΩΡΓΙΟΣ ΑΜΥΡΑΣ:** Όχι, απλά κάποιοι συνάδελφοί μου θέλουν να τοποθετηθούν. Γι’ αυτό ρωτάω.

**ΠΡΟΕΔΡΕΥΩΝ (Γεώργιος Βαρεμένος):** Το έχουμε πει ήδη, κύριε Αμυρά, ότι αν το επιθυμεί κάποιος, μπορεί να εγγραφεί.

**ΓΕΩΡΓΙΟΣ ΑΜΥΡΑΣ:** Ωραία, θα ανοίξει κατάλογος. Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Πριν δώσω τον λόγο στον κ. Φίλη, έχω μια ανακοίνωση να σας κάνω.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα: «Καλοκαιρινό Εργαστήρι Δημοκρατίας», που οργανώνει το Ίδρυμα της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί τους από το 5ο και 7ο Γυμνάσιο Αιγάλεω.

Καλωσορίζουμε τα παιδιά.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, οι τροπολογίες που καταθέτουμε, αρμοδιότητας του Υπουργείου Παιδείας, Έρευνας και Θρησκευμάτων, αφορούν κατά κύριο λόγο τη λειτουργία των ανωτάτων εκπαιδευτικών ιδρυμάτων.

Μια πρώτη κατηγορία θεμάτων που διευκρινίζονται αφορούν την προκήρυξη και την εκλογή καθηγητών στα ανώτατα εκπαιδευτικά ιδρύματα. Προφανώς, συμμορφούται η διοίκηση προς τη νομολογία του Συμβουλίου της Επικρατείας για ανάλογα ζητήματα. Όπως, επίσης, προσπαθούμε να συνδυάσουμε στον καθορισμό του αριθμού των μελών του εκλεκτορικού σώματος και τη δυναμικότητα του τμήματος στο οποίο ανήκει η προκηρυχθείσα θέση για καθηγητή ΑΕΙ.

Επίσης, επιχειρούμε να διευκρινίσουμε και άλλα ζητήματα, όπως για παράδειγμα ότι προϋπόθεση εκλογής ή εξέλιξης του καθηγητή δεν είναι αποκλειστικά η συνάφεια, αλλά μπορεί να είναι «και η συνάφεια», δηλαδή «ή και η συνάφεια» της διδακτορικής διατριβής με το γνωστικό αντικείμενο της υπό πλήρωση θέσης. Η λογική είναι απλή. Δεν θέλουμε να υπάρχει μία «βιομηχανία» επί του αρχικού, επί του διδακτορικού των υποψηφίων να καταλάβουν μία καθηγητική θέση. Το θέμα είναι να υπάρχει μία επιστημονική εξέλιξη και να κρίνεται από τις αρμόδιες πανεπιστημιακές αρχές.

Απλώς, για την ιστορία θέλω να αναφέρω ότι πρόλαβα στο τέλος της ακαδημαϊκής του σταδιοδρομίας τον καθηγητή Εκκλησιαστικού Δικαίου τον αείμνηστο Χριστοφιλόπουλο, για τον οποίο ο αείμνηστος Κωνσταντίνος Τσάτσος είχε πει, όταν εξελέγη καθηγητής του Εκκλησιαστικού Δικαίου, «Ο αθεόφοβος ξεκίνησε με διδακτορικό στο Αστικό, προχώρησε με Υφηγεσία επί του Εμπορικού και έγινε καθηγητής του Εκκλησιαστικού Δικαίου».

Ήταν μία εποχή ωριμότητας, για να κρίνουμε με έναν τρόπο ολόπλευρο, σφαιρικό και όχι στενά τεχνοκρατικό και εστιασμένο στα επιμέρους τον επιστήμονα και βεβαίως μία καθολική πανεπιστημιακή παρουσία. Αυτό θέλουμε και σ’ αυτό επιμένουμε. Η κρίση επ’ αυτού του αντικειμένου αφορά πάντοτε τα πανεπιστήμια.

Υπάρχουν, επίσης, ορισμένες άλλες διατάξεις που αφορούν τα μη αυτοδύναμα τμήματα των πανεπιστημίων. Εκεί όπου δεν υπάρχουν καθηγητές βαθμίδων αναπληρωτή και πρώτης βαθμίδας, εκεί θα έχει την ευθύνη κατά περίπτωση επίκουρος καθηγητής, διότι υπάρχει θέμα λειτουργικότητας των μη αυτοδύναμων τμημάτων στα πανεπιστήμια. Επίσης, θα συμμετέχουν με έναν εκπρόσωπό τους και οι άλλοι εκπρόσωποι της επιστημονικής κοινότητας.

Στέκομαι, όμως, ιδιαιτέρως στη ρύθμιση η οποία αφορά το σύνολο της πανεπιστημιακής κοινότητας, πανεπιστημιακούς, φοιτητές και το σύνολο της ελληνικής κοινωνίας. Είναι το θέμα των πανεπιστημιακών συγγραμμάτων.

Κυρίες και κύριοι συνάδελφοι, για να έχετε μία τάξη μεγέθους, πρόκειται για δωρεάν διανομή σαράντα δύο χιλιάδων τίτλων πανεπιστημιακών συγγραμμάτων -απ’ αυτούς, βέβαια, ενεργοί είναι μόνο οι δεκαέξι χιλιάδες- που προσφέρονται από επτακόσιους σαράντα πέντε εκδότες και οκτακόσιους δεκαεννέα αυτοεκδότες, με ετήσιο κόστος 60 εκατομμύρια ευρώ. Τα συγγράμματα διανέμονται σε έναν συνολικό αριθμό δύο εκατομμυρίων εκατόν είκοσι χιλιάδων εντύπων σε διακόσιους τριάντα χιλιάδες φοιτητές. Και μόνο τα μεγέθη συνιστούν μία οργανωτική και λειτουργική πρόκληση για κάθε διοικητικό σύστημα. Θα έλεγα ότι είναι η μεγαλύτερη συγκροτημένη αγορά βιβλίου στη χώρα μας.

Θα ήθελα, όμως, να κάνω μία μικρή αναφορά. Ενώ όλα τα κόστη στην εκπαίδευση και σε άλλες προμήθειες του δημοσίου έπεσαν κατά τη διάρκεια του μνημονίου –μάλιστα, με δραματικό τρόπο και πολλές φορές εις βάρος της ποιότητας των προμηθειών- ειδικά στον χώρο των πανεπιστημιακών συγγραμμάτων έχουμε μία μικρή έκρηξη των δαπανών προς τα πάνω, δηλαδή από 45 εκατομμύρια ευρώ περίπου στα 60 εκατομμύρια ευρώ. Δεν έχουμε νέα βιβλία που να δικαιολογούν τόσο μεγάλη αύξηση. Δεν έχουμε αύξηση του αριθμού των φοιτητών. Όμως, παρ’ όλα αυτά και συνήθως με τους ίδιους εκδότες ως συμβαλλόμενους με το ελληνικό δημόσιο, έχουμε μία τόσο μεγάλη έκρηξη δαπανών για τα πανεπιστημιακά συγγράμματα.

Είναι, λοιπόν, αναγκαίος ο έλεγχος και η εκλογίκευση αυτών των δαπανών. Προκαταβολικά λέω ότι όσα χρήματα εξοικονομηθούν -και μπορούν να εξοικονομηθούν αρκετά χρήματα- δεν θα πάνε σε κάποια μαύρη τρύπα χρέους, αλλά θα επενδυθούν από το Υπουργείο Παιδείας στις δαπάνες για τις εστίες και τη φοιτητική μέριμνα, δηλαδή ξανά υπέρ των φοιτητών και των φοιτητριών.

Άρα, η προσπάθεια που κάνουμε δεν είναι μία προσπάθεια απλώς για να εξοικονομήσουμε χρήματα. Είναι μία προσπάθεια να εξοικονομήσουμε χρήματα από εκεί που προβλέπουμε ότι υπάρχουν σπατάλες, αλλά υπέρ των φοιτητών.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Υπουργού)

Αυτό που κάνουμε με τη ρύθμιση είναι ότι δημιουργούμε δύο επιτροπές, μια επιτροπή η οποία αναλαμβάνει την κοστολόγηση των διδακτικών βιβλίων και μια επιτροπή που αναλαμβάνει τον δειγματοληπτικό έλεγχο αυτών των αποφάσεων.

Η προηγούμενη ρύθμιση μιλούσε για μια ενιαία επιτροπή, η οποία όμως δεν λειτούργησε ως ενιαία επιτροπή, διότι ήταν μια δικέφαλη επιτροπή με αντικρουόμενες στην ουσία αρμοδιότητες. Δεν μπορεί αυτός ο οποίος αποφασίζει για την κοστολόγηση των συγγραμμάτων να είναι και αυτός ο οποίος κάνει τον δειγματοληπτικό έλεγχο και κρίνει επί των ενστάσεων που προβάλλονται. Χρειάζεται να διαφοροποιήσουμε αυτές τις δύο επιτροπές με διαφορετικά καθήκοντα.

Συνεπώς εισάγουμε ένα σύστημα θεσμικών αντιβάρων στην κοστολόγηση βάσει νέων αυστηρών κριτηρίων και διατύπωσης προδιαγραφών, που αφ’ ενός θα μειώνουν τη συνολική επιβάρυνση για τον κρατικό προϋπολογισμό και αφ’ ετέρου θα εξασφαλίζουν ποιοτικά συγγράμματα για τους φοιτητές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Είναι προφανές ότι αυτή η Επιτροπή Ελέγχου Κοστολόγησης θα ελέγχει τη διαμόρφωση της τιμής με βάση την κοινή υπουργική απόφαση κοστολόγησης, ενώ θα προσδιορίζει μεταξύ άλλων επακριβώς τα κριτήρια για την υπαγωγή του διδακτικού βιβλίου σε κατηγορίες, είτε ιατρικό είτε μουσικό είτε μαθηματικό κ.λπ. και την αναγκαιότητα τετραχρωμίας –κάτι που ξέρετε ότι είναι μια πατέντα για να αυξάνεται η τιμή του βιβλίου- του πανεπιστημιακού εγχειριδίου. Επίσης, θα προσδιορίζει και τους άλλους παράγοντες μείωσης του κόστους με τη διασφάλιση της ποιότητας των συγγραμμάτων.

Επίσης, η δεύτερη επιτροπή, η Επιτροπή Δειγματοληπτικού Ελέγχου και Ενστάσεων θα ελέγχει τη διαμόρφωση του κόστους, αλλά από διαφορετική αφετηρία, με ελέγχους στην κοστολόγηση και στο κόστος των διανεμόμενων τίτλων καθεμίας από τις εκδοτικές επιχειρήσεις και θα επιλύει και διαφωνίες μεταξύ εκδοτών και Επιτροπής Ελέγχου Κοστολόγησης.

Πριν καν παρουσιαστεί αυτή η τροπολογία, γίναμε δέκτες παραπόνων ή και αντιδράσεων. Έχουμε πλήρη συνείδηση ότι αυτή η ρύθμιση που είναι επ’ ωφελεία του ελληνικού δημοσίου και ιδιαιτέρως των φοιτητριών και των φοιτητών και μια ρύθμιση η οποία εξορθολογίζει και θέτει φραγμούς σε σπατάλες, είναι μια ρύθμιση που προκαλεί συμφέροντα. Είμαστε αποφασισμένοι να αντιμετωπίσουμε αυτές τις πιέσεις, πιστεύουμε με τη σύμφωνη γνώμη όλης της Εθνικής Αντιπροσωπείας.

Τέλος, υπάρχουν και ορισμένες άλλες ρυθμίσεις, όπως είναι η ρύθμιση με την οποία λήγει η παράταση θητείας των γραμματέων των ανωτάτων εκπαιδευτικών ιδρυμάτων. Αυτή ήταν άλλη μια πατέντα, με την οποία χωρίς να ορίζονται νέοι γενικοί γραμματείς των πανεπιστημίων και χωρίς να έχει γίνει έλεγχος και αξιολόγηση αυτού του θεσμού, υπήρχε μια -με προσωπικό χαρακτήρα είναι η αλήθεια πολλές φορές- προσωπική ανανέωση αυτής της θητείας. Εμείς, λοιπόν, καταργούμε αυτό το καθεστώς που χρονίζει.

Και ακριβώς εξ αυτής της ρύθμισης, το ελληνικό δημόσιο κερδίζει 1.850.000 ευρώ. Δεν είναι μεγάλο το ποσό, αλλά είναι ένα ποσό το οποίο ουσιαστικά το δίναμε ως ελληνικό δημόσιο, χωρίς να υπάρχει ανάγκη.

Υπάρχουν και ορισμένες άλλες ρυθμίσεις, οι οποίες θα έλεγα ότι είναι περισσότερο βελτιώσεις νομοτεχνικού χαρακτήρα παρά ουσίας, που αφορούν το Ανοιχτό Πανεπιστήμιο και το ΙΚΥ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, σας ευχαριστούμε πολύ.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, σας ζητώ συγγνώμη, αλλά δώστε μου μια μικρή ανοχή ενός λεπτού για να ολοκληρώσω.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, ολοκληρώστε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Επειδή προηγουμένως γενικεύθηκε η πολιτική συζήτηση, θα ήθελα να πω ότι έναν χρόνο μετά το δημοψήφισμα στην Ελλάδα, είμαστε υπερήφανοι ως Κυβέρνηση και πολιτικές δυνάμεις, που ζητήσαμε από τον ελληνικό λαό να παρέμβει σε μια οριακή στιγμή της διαπραγμάτευσης. Και το «όχι» παραμένει με την έννοια ότι ο λαός θα καλείται να λέει τη γνώμη του όποτε είναι αναγκαίο, θα καλείται να είναι η τελευταία καταφυγή της δημοκρατίας. Είτε μας αρέσει το αποτέλεσμα ενός δημοψηφίσματος είτε όχι, επαναλαμβάνω ότι θα είναι η τελευταία καταφυγή της δημοκρατίας.

Διότι διαφορετικά, αν τεχνοκρατικές ελίτ και κυβερνητικές αδιαφανείς μερικές φορές λειτουργίες στον χώρο της Ευρώπης επιχειρούν να υποκαταστήσουν τη λαϊκή θέληση, τότε τα αδιέξοδα είναι πολύ μεγαλύτερα και πολύ πιο επικίνδυνα, όπως δείχνει η σύγχρονη ευρωπαϊκή πραγματικότητα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Αποστόλου έχει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, κύριοι συνάδελφοι, με την τροπολογία που φέρνουμε αντιμετωπίζονται τέσσερα ζητήματα του αγροτικού χώρου.

Με την παράγραφο 1, ρυθμίζονται θέματα που προκύπτουν τη μεταβατική περίοδο μέχρι την έγκριση των διαχειριστικών σχεδίων των βοσκήσιμων γαιών και συγκεκριμένα, ρυθμίζονται πρώτον, η κατανομή των επιλέξιμων βοσκοτόπων στους κτηνοτρόφους της χώρας, συνιστώνται επιτροπές στις Περιφερειακές Ενότητες για τη ρύθμιση των θεμάτων κατανομής και εξουσιοδοτείται ο Υπουργός Αγροτικής Ανάπτυξης να ρυθμίσει κάθε θέμα που προκύπτει σχετικά με τη μίσθωση και το μίσθωμα.

Με τη δεύτερη παράγραφο, ρυθμίζονται θέματα που αφορούν τις μετακινήσεις συγκεκριμένων υπαλλήλων του Υπουργείου Αγροτικής Ανάπτυξης και Τροφίμων και των εποπτευόμενων από αυτό φορέων -εκτός βεβαίως από αυτά που αφορούν Πρόγραμμα Αγροτικής Ανάπτυξης και ΕΠΑΛΘ- για ελέγχους που διενεργούν ή για συμμετοχή τους σε επιθεωρήσεις, σε παραλαβές έργων, δειγματοληψίες και λοιπά. Η τροπολογία αυτή είναι επιβεβλημένη, προκειμένου να ανταποκριθούν κατά τον προσφορότερο και οικονομικότερο τρόπο οι συγκεκριμένοι υπάλληλοι στο έργο τους.

Η παράγραφος 3 κρίνεται σκόπιμη, προκειμένου να συμπεριλάβει τη δυνατότητα συγκρότησης γνωμοδοτικών επιτροπών και επιτροπών αξιολόγησης που έχουν σχέση με τις ανάγκες εφαρμογής του Προγράμματος Αγροτικής Ανάπτυξης και του Επιχειρησιακού Προγράμματος Αλιείας Θαλασσών.

Με την παράγραφο 4 τροποποιούνται οι διατάξεις του δευτέρου μέρους του ν.4314/2014 που κυρίως αφορούν επιχειρησιακές δομές του προγράμματος αλιείας και θαλάσσιας πιστοποίησης. Ορίζεται μια ειδική υπηρεσία, δεν θα μπω σε λεπτομέρειες. Πάντως, πρόκειται για ρυθμίσεις οι οποίες είναι αναγκαίες και για να ανταποκριθούμε σε ζητήματα ελέγχου και εκτιμήσεων, αλλά κυρίως για να προχωρήσουμε και το Πρόγραμμα Αγροτικής Ανάπτυξης και το ΕΠΑΛΘ.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε για την οικονομία του χρόνου.

Έχω υποσχεθεί στον κ. Βεσυρόπουλο τον λόγο. Ορίστε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Νέα Δημοκρατία όπως τονίστηκε από τον αρχικό μας εισηγητή στην αρμόδια επιτροπή, θα υπερψηφίσει το σημερινό νομοσχέδιο, το οποίο συνιστά κύρωση της απόφασης του συμβουλίου της 26ης Μαΐου 2014 που ελήφθη μεσούσης της ελληνικής προεδρίας. Είναι μια επιβεβλημένη κίνηση, που αίρει τα εμπόδια και τα προβλήματα που υπήρχαν στον προϋπολογισμό της Ευρωπαϊκής Ένωσης και τα οποία καταγράφηκαν το 2014.

Να θυμίσω ότι τη συγκεκριμένη χρονιά ο προϋπολογισμός της Ευρωπαϊκής Ένωσης καθοριζόταν σε μηνιαία βάση, αφού δεν υπήρχε συμφωνία μεταξύ των κρατών-μελών για το κανονιστικό πλαίσιο εισφοράς κάθε χώρας στον κοινοτικό προϋπολογισμό. Η κύρωση αυτής της απόφασης που συζητάμε σήμερα είναι πολύ σημαντική και έρχεται σε μια συγκυρία που το ευρωπαϊκό οικοδόμημα αντιμετωπίζει προκλήσεις και κινδύνους που προέρχονταν από τον λαϊκισμό του τίποτα.

Μπροστά σε αυτόν τον θανάσιμο κίνδυνο βρέθηκε και η χώρα μας έναν χρόνο πριν, όταν κινδύνευσε να βρεθεί κυριολεκτικά στο κενό. Ήταν ένας κίνδυνος που θα μπορούσαμε να αποφύγουμε, αν η Κυβέρνηση είχε δείξει στοιχειώδη ρεαλισμό.

Σε κάθε περίπτωση, οι Έλληνες πολίτες πλήρωσαν βαρύ το κόστος από τα plan B, τις δημιουργικές ασάφειες, τα δημοψηφίσματα χωρίς αντίκρισμα και χωρίς ουσιαστικό αντικείμενο και τους αυτοσχεδιασμούς της Κυβέρνησης. Χρειαζόμαστε περισσότερη Ευρώπη, σύγκλιση των κανόνων και αυτή η απόφαση του συμβουλίου 2014/335 για το σύστημα των ιδίων πόρων της Ευρωπαϊκής Ένωσης κινείται προς αυτήν την κατεύθυνση, με όλα τα προβλήματα, τις ελλείψεις που υπάρχουν και τις αναγκαίες προσθήκες και διορθωτικές κινήσεις που πρέπει να γίνουν στο μέλλον.

Τι εννοούμε, όμως, με τον όρο «ίδιοι πόροι»; Είναι τα έσοδα που προέρχονται από εισφορές, πριμοδοτήσεις, συμπληρωματικά εξισωτικά ποσά ή συντελεστές και δασμούς, όπου υπάρχουν ακόμα. Είναι τα έσοδα από τον ΦΠΑ και είναι και τα έσοδα που συνεισφέρει κάθε χώρα στον προϋπολογισμό της Ευρωπαϊκής Ένωσης με βάση το ΑΕΠ της.

Ο προϋπολογισμός των ιδίων πόρων της Ευρωπαϊκής Ένωσης, κυρίες και κύριοι συνάδελφοι, δυστυχώς μειώθηκε από το 1,24% του ΑΕΠ στο 1,23% του ΑΕΠ, ενώ κάτω από αυτές τις συνθήκες θα έπρεπε να είχε αυξηθεί και αυτό, γιατί δεν υπήρξε κοινός βηματισμός ανάμεσα στις χώρες-μέλη και ιδιαίτερα ανάμεσα σε χώρες, όπως η Βρετανία και η Σουηδία, που έθεταν το ζήτημα μειωμένης συνεισφοράς τους.

Είναι ευθύνη όλων των φιλοευρωπαϊκών δυνάμεων να αναστρέψουν αυτή την εικόνα και κυρίως να ανασυνθέσουν με πιο δίκαιο τρόπο τον προϋπολογισμό των ιδίων πόρων της Ευρωπαϊκής Ένωσης.

Εδώ, κυρίες και κύριοι συνάδελφοι, πρέπει να ξεκαθαρίσουμε κάτι. Δεν μπορεί, από τη μια πλευρά, να προχωρούμε στην οικονομική και νομισματική ένωση, δεν μπορεί να προχωρούμε στον συντονισμό των οικονομικών μας πολιτικών, δεν μπορεί να έχουμε καθιερώσει το κοινό μας νόμισμα, το ευρώ και την ίδια στιγμή ο κοινοτικός προϋπολογισμός να παραμένει καθηλωμένος κοντά στο 1% του ΑΕΠ της Ευρωπαϊκής Ένωσης. Χρειάζεται να μεγαλώσει, προκειμένου να απορροφά με τον πιο δίκαιο και αποτελεσματικό τρόπο τους κραδασμούς που δημιουργούν κρίσεις όπως αυτή που βιώνουμε από τα τέλη της προηγούμενης δεκαετίας.

Γι’ αυτό θα πρέπει να ανατρέξουμε στις πηγές από τις οποίες διαμορφώνονται σήμερα οι ίδιοι πόροι. Ποιες είναι αυτές; Οι παραδοσιακοί ίδιοι πόροι, που βασίζονται στους δασμούς των εισαγωγών από τρίτες χώρες, στον πόρο του ΦΠΑ και στον πόρο από το ΑΕΠ. Σήμερα, η σχέση αυτών των τριών πηγών είναι ετεροβαρής. Οι ίδιοι πόροι προέρχονται σε ποσοστό που αγγίζει τα 3/4 από τις συνεισφορές των κρατών-μελών με βάση το ΑΕΠ, ενώ τη δεκαετία του 1980 ήταν μόλις το 1/10. Με τον τρόπο αυτό, όμως, οι ισχυρότερες χώρες νιώθουν ότι συνεισφέρουν περισσότερο, με αποτέλεσμα να καθίστανται επιφυλακτικές.

Συνεπώς, η μεγάλη πρόκληση για την Ευρώπη είναι να αποκαταστήσουμε ξανά το ισοζύγιο σε ό,τι αφορά στις πηγές από τις οποίες προέρχονται οι ίδιοι πόροι. Πιστεύω ότι αυτό είναι ένα πεδίο στο οποίο πρέπει να υπάρξει συναντίληψη και συμφωνία.

Κυρίες και κύριοι συνάδελφοι, με την απόφαση 2014/335/ΕΕ, που κυρώνουμε σήμερα, εισάγονται νέα στοιχεία σε ό,τι αφορά στον προϋπολογισμό των ιδίων πόρων της Ευρωπαϊκής Ένωσης. Συγκεκριμένα, με το άρθρο 2 τα κράτη-μέλη παρακρατούν πλέον ως έξοδα είσπραξης το 20% των παραδοσιακών ιδίων πόρων. Υπενθυμίζω ότι στην προηγούμενη απόφαση του 2007 το ποσοστό αυτό της παρακράτησης ήταν 25% των παραδοσιακών ιδίων πόρων, άρα έχουμε μια μείωση 5% περίπου, κάτι που είναι προς όφελος των χωρών-μελών που βρίσκονται στην περιφέρεια της Ευρώπης.

Σύμφωνα με την παράγραφο 4 του ιδίου άρθρου, του άρθρου 2, ο ενιαίος συντελεστής που εφαρμόζεται για όλα τα κράτη-μέλη καθορίζεται στο 0,30% των εσόδων από τον ΦΠΑ. Επίσης, ο συντελεστής καταβολής των ιδίων πόρων που προέρχονται από τον ΦΠΑ για τη Γερμανία, τις Κάτω Χώρες και τη Σουηδία διαμορφώνεται στο 0,15% για την περίοδο 2014-2020, ενώ την προηγούμενη περίοδο ήταν 0,10%. Έχουμε, δηλαδή, αύξηση πάλι προς όφελος των χωρών της περιφέρειας.

Στόχος, όμως, πρέπει να είναι για αυτές τις χώρες να εναρμονιστούν τα κριτήρια και να καταβάλλουν και αυτές ανάλογο ποσοστό.

Κυρίες και κύριοι συνάδελφοι, σαφέστατα και δεν ισχυρίζεται κανείς μας ότι μέσα από την κύρωση αυτής της απόφασης λύνονται όλα τα προβλήματα που σχετίζονται με τη δημοσιονομική ανεξαρτησία της Ευρωπαϊκής Ένωσης. Είναι, όμως, ένα πρώτο βήμα, όπως είπα, γιατί σε αυτές τις συνθήκες είναι πολύ σημαντικό να υπάρχει μια συμφωνία για τον προϋπολογισμό της Ευρωπαϊκής Ένωσης. Δεν υπάρχει καμμία αμφιβολία ότι πρέπει να υπάρξει μια συνολική μεταρρύθμιση του συστήματος ίδιων πόρων, να υπάρξουν νέοι πόροι πανευρωπαϊκής εμβέλειας, που θα αντισταθμίζουν βραχυπρόθεσμες κερδοσκοπικές κινήσεις κεφαλαίων, με σκοπό να χρηματοδοτηθούν κοινές αναπτυξιακές ευρωπαϊκές πολιτικές.

Επισημαίνω ότι το Ευρωπαϊκό Κοινοβούλιο, με ψήφισμά του τον Απρίλιο του 2014, είχε ταχθεί υπέρ της συνολικής μεταρρύθμισης του συστήματος των ιδίων πόρων, μετά από διάλογο με τα εθνικά κοινοβούλια.

Ο ευρωσκεπτικισμός, κυρίες και κύριοι συνάδελφοι, είναι της μόδας. Εγώ, όμως, θέλω να αναφερθώ στους σκεπτόμενους πολίτες με τη φωνή της λογικής, με σύνεση και με στοιχεία. Η Ευρώπη πρέπει να αλλάξει σε πολλά, να αποκτήσει πολιτική ενότητα, να υιοθετήσει πολιτικές ανάπτυξης. Μόνο που όταν επέλθει αυτή η αλλαγή, η Ελλάδα πρέπει να εξακολουθήσει να είναι μέρος της ευρωπαϊκής οικογένειας. Η κρίση των τελευταίων ετών δεν μπορεί να μηδενίσει τα θετικά αποτελέσματα που είχε για τη χώρα η συμμετοχή της στην Ευρωπαϊκή Ένωση σε πολιτικό και οικονομικό επίπεδο.

Σε οικονομικό επίπεδο τα Μεσογειακά Ολοκληρωμένα Προγράμματα της δεκαετίας του 1980, τα Κοινοτικά Πλαίσια Στήριξης, παρά το γεγονός ότι δεν έγινε η καλύτερη διαχείριση και η κατανομή τους, άλλαξαν την Ελλάδα. Σε αυτήν ειδικά την πενταετία, η Ελλάδα θα συνεισφέρει 12,5 δισεκατομμύρια ευρώ συμμετοχή ως κράτος-μέλος, σύμφωνα με την έκθεση του Γενικού Λογιστηρίου.

Την ίδια, όμως, πενταετία θα εισρεύσουν στη χώρα ευρωπαϊκοί πόροι συνολικού ύψους 40 δισεκατομμυρίων, κάτι που συνιστά ως αυταπόδεικτες τις θετικές και ευεργετικές συνέπειες από τη συμμετοχή μας στην ευρωπαϊκή οικογένεια. Σ’ έναν παγκοσμιοποιημένο κόσμο κανείς δεν μπορεί να απεμπολεί ή να θέτει σε κίνδυνο τη συμμετοχή της χώρας σ’ έναν υπερεθνικό οργανισμό που διασφαλίζει την ασφάλεια και τη σταθερότητα της χώρας, όπως είναι η Ευρωπαϊκή Ένωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σ’ ένα λεπτό, κύριε Πρόεδρε.

Κυρίες και κύριοι συνάδελφοι, η Νέα Δημοκρατία θα υπερψηφίσει το νομοσχέδιο. Από εκεί και πέρα, όμως, θα ήθελα να στηλιτεύσω την απαράδεκτη πρακτική κατάθεσης νέων τροπολογιών για μια ακόμα φορά και παρά το γεγονός ότι ο κ. Χουλιαράκης στην επιτροπή είχε πει ότι δεν πρόκειται να κατατεθούν άλλες τροπολογίες εκτός από τις δύο που αρχικά κατατέθηκαν. Το είχε πει στη Βουλευτή του Κομμουνιστικού Κόμματος κ. Μανωλάκου. Παρ’ όλα αυτά κατατέθηκαν και άλλες τροπολογίες αρμοδιότητας των Υπουργείων Παιδείας και Αγροτικής Ανάπτυξης. Μάλιστα, στην τελευταία υπάρχει και η υπογραφή του κ. Χουλιαράκη.

Επιβεβαιώνεται για μία ακόμα φορά ότι τα λόγια και οι δεσμεύσεις των Υπουργών αυτής της Κυβέρνησης έχουν μηδενική αξία. Πρόκειται για μια συνεχιζόμενη αντικοινοβουλευτική πρακτική που προσβάλλει τους θεσμούς και κυρίως τη Βουλή.

Εμείς σ’ αυτήν την παρωδία κοινοβουλευτικής διαδικασίας δεν πρόκειται να συμμετάσχουμε. Σας καλούμε να αποσύρετε τις δύο συγκεκριμένες τροπολογίες αρμοδιότητας των Υπουργείων Παιδείας και Αγροτικής Ανάπτυξης και να συζητηθούν ενταγμένες σε νομοσχέδια που πρόκειται να έλθουν στη Βουλή.

Αυτές οι απαράδεκτες πρακτικές πρέπει να σταματήσουν και αυτό αποτελεί ευθύνη και του Προέδρου της Βουλής, γιατί πλέον η αντικοινοβουλευτική συμπεριφορά της Κυβέρνησης δεν περιορίζεται μόνο στην κατάθεση σωρείας άσχετων τροπολογιών τη δωδεκάτη ώρα, αλλά και στο επίπεδο του κοινοβουλευτικού ελέγχου.

Σας ευχαριστώ.

(Χειροκροτήματα από τη πτέρυγα της Νέας Δημοκρατίας)

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Παναγιώταρε. Είστε Κοινοβουλευτικός Εκπρόσωπος. Είπαμε να προηγηθούν οι ειδικοί αγορητές. Κάποιος άλλος ειδικός αγορητής θα πάρει τον λόγο, παρακαλώ;

**ΔΗΜΗΤΡΙΟΣ ΚΑΜΜΕΝΟΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καμμένε, έχει διευρυνθεί η συζήτηση. Δεν το πήρατε είδηση.

**ΔΗΜΗΤΡΙΟΣ ΚΑΜΜΕΝΟΣ:** Το πήρα είδηση, αλλά υπήρχε μια αταξία.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Αγαπητοί συνάδελφοι, ερχόμαστε σήμερα να υπερψηφίσουμε ως Ανεξάρτητοι Έλληνες τη συγκεκριμένη οδηγία η οποία είναι από το 2014. Είναι μια μεγάλη συζήτηση αυτή που πρέπει να γίνει. Θα υπερψηφίσουμε και τις τροπολογίες.

Προσωπικά θα συγχαρώ τον Υπουργό Παιδείας κ. Φίλη, ο οποίος προσπαθεί να μαζέψει έξοδα. Νομίζω ότι όποιος προσπαθεί να μαζέψει έξοδα σ’ αυτό το κράτος πρέπει να χαίρει συγχαρητηρίων όλης της Βουλής και όχι μόνο του συγκυβερνώντος ή του κυβερνώντος κόμματος. Πρέπει να εκλογικευθούν τα έξοδα σ’ όλα τα μήκη και πλάτη αυτού του σπάταλου δημοσίου. Επίσης, υπερψηφίζουμε τις τροπολογίες του κ. Αποστόλου και των λοιπών συναδέλφων.

Κλείνοντας με το θέμα της κατ’ αρχήν ψήφισης της εναρμόνισής μας στην ευρωπαϊκή οδηγία, θέλω να πω ότι μετά τα τελευταία γεγονότα στη Μεγάλη Βρετανία, πρέπει όλοι να ευχηθούμε στο κυβερνών κόμμα. Απ’ ό,τι γνωρίζω, είναι δύο κυρίες υποψήφιες για την αρχηγία του κόμματος με δημοκρατικές διαδικασίες. Ευχόμαστε σύντομα να εκλέξουν τον αρχηγό τους έτσι ώστε να περάσουμε στην επόμενη μέρα. Η επόμενη μέρα, απ’ ό,τι γνωρίζουμε –και είναι σημαντικό αυτό για τα οικονομικά της Ευρώπης και τη διαχείριση της διαπραγμάτευσης με τη Μεγάλη Βρετανία- είναι συγκεκριμένη. Η μία υποψήφια υποστηρίζει την άμεση ενεργοποίηση του άρθρου 50 και την άμεση έξοδο από την Ευρωπαϊκή Ένωση. Η δεύτερη υποψήφια είπε ότι μπορούν να αρχίσουν πολύ αργότερα, έως και τις αρχές του 2017.

Τα δύο αυτά ζητήματα έχουν να κάνουν άμεσα με τα οικονομικά της Ευρώπης, άμεσα με τους πόρους της Ευρώπης που συζητά το συγκεκριμένο νομοσχέδιο, άμεσα με μακροχρόνια μακροοικονομικά αλλά και μικροοικονομικά στοιχεία. Θα επηρεαστούν άμεσα ο τραπεζικός τομέας και ο συνταξιοδοτικός τομέας της Ευρώπης. Βλέπουμε τι συμβαίνει στην Ιταλία. Μία τράπεζα στο Βέλγιο έκλεισε πριν από έναν μήνα, αλλά δεν είναι τώρα της παρούσης να αναλύσουμε το τι συμβαίνει ακριβώς.

Υπάρχει μια μεγάλη ανησυχία και αυτή η ανησυχία έχει προέλθει από το απλό δημοκρατικό δικαίωμα του κάθε λαού να προβεί σ’ ένα δημοψήφισμα και να αποφασίσει για ένα πολύ σημαντικό και σαφές ερώτημα που του ετέθη. Έτσι τίθενται πάντοτε τα ερωτήματα, μ’ ένα «ναι» ή μ’ ένα «όχι», για να αποφασίζει ο λαός για το πολιτικό μέλλον της χώρας του ή για όποιο είναι το διακύβευμα του δημοψηφίσματος.

Από το δημοψήφισμα αυτό, όμως, προήλθαν και προέκυψαν κάποια πολύ σημαντικά στοιχεία. Για μένα, δυστυχώς, βγήκαν στην Ευρώπη. Θυμάμαι τις πιέσεις που έχει περάσει και η Κυβέρνησή μας πέρυσι, αλλά και παλαιότερες κυβερνήσεις -και του κ. Παπανδρέου και του κ. Σαμαρά και η συγκυβέρνηση του κ. Σαμαρά με τον κ. Παπανδρέου και τον κ. Παπαδήμο- τις απίστευτες πιέσεις της φεντεραλιστικής Ευρώπης, η οποία ήθελε να επιβάλει τη γνώμη της με εντελώς αντιδημοκρατικούς τρόπους στη δημοκρατική διαδικασία μιας κυρίαρχης χώρας, είτε αυτές είναι εκλογές είτε αυτό λέγεται δημοψήφισμα.

Δεν θα πρέπει να ξεχάσουμε ότι ο κ. Σουλτς έχασε για άλλη μια φορά την ψυχραιμία του αυτές τις μέρες και είπε ότι δεν μπορεί να αφήσουμε να αποφασίσει ένα πλήθος για την Ευρώπη. Ονόμασε τους ψηφοφόρους της Μεγάλης Βρετανίας «crowd». Για εμένα είναι προσβλητικό. Δεν είναι πλήθος. Είναι πολίτες μιας μεγάλης Ευρώπης, οι οποίοι έχουν κάθε δικαίωμα να αποφασίσουν.

Με λύπησε η σύμπλευση στην άποψη του κ. Σουλτς τόσο της κ. Μπακογιάννη, η οποία είπε ότι τα δημοψηφίσματα είναι επικίνδυνα, όσο και του νέου Αρχηγού της Αξιωματικής Αντιπολίτευσης, του κ. Μητσοτάκη, ο οποίος αναρωτήθηκε αν είναι δυνατόν μια πλειοψηφία σε ένα ερώτημα στο δημοψήφισμα να καθορίσει το μέλλον μιας χώρας. Ναι, κ. Μητσοτάκη, είναι δυνατόν αυτό να συμβεί.

Θα πρέπει, ορμώμενοι από τη σημερινή οδηγία, να δούμε ποια είναι η μεγάλη εικόνα στην Ευρώπη. Η μεγάλη εικόνα στην Ευρώπη είναι μια, την οποία πρέπει να αποφασίσουμε εάν μας αρέσει ή όχι και πώς θα πορευτούμε μέσα σε αυτήν.

Σε δεύτερη συνέντευξή του ο κ. Σουλτς πρότεινε στο Ευρωκοινοβούλιο να υπάρχει μια μεγάλη κυβέρνηση στην Ευρώπη. Για αυτό πρέπει να ανοίξει ένας διάλογος και να τον ανοίξουμε και μεταξύ μας. Δεν είναι ανάγκη να μας τον ανοίξουν οι Ευρωπαίοι, όταν αυτοί το θελήσουν. Ας τον ανοίξουμε μεταξύ μας. Χρειάζεται μια υπερκυβέρνηση στην Ευρώπη, με συγκεκριμένες αρμοδιότητες, σκοπό, να τον γνωρίζουν όλοι οι πολίτες και να αποφασίσουν εάν τους αρέσει; Ναι ή όχι; Χρειάζεται στην Ευρώπη μια οικονομική υπερδιακυβέρνηση, ένα κεντρικό Υπουργείο Οικονομικών, το οποίο θα ελέγχει τα οικονομικά όλων των κρατών σαν να είναι υποκαταστήματα πολυεθνικής; Ναι ή όχι;

Η στελέχωση, οι εθνότητες και οι εθνικότητες των μελών που αυτήν τη στιγμή είναι σε καίριες θέσεις στην Ευρωπαϊκή Ένωση έχει ασχοληθεί κάποιος να δει από πού προέρχονται, εάν, δηλαδή, είναι Γερμανοί, Δανοί, Έλληνες και τις ποσοστώσεις; Διότι οι ποσοστώσεις στη στελέχωση στο σύνολο των υπαλλήλων της Ευρωπαϊκής Ένωσης, επειδή έχω τα στοιχεία, πηγαίνει σχεδόν με το ακαθάριστο εγχώριο προϊόν και τη συμμετοχή, αλλά είναι πολύ σημαντικό να δει κάποιος το ποιοτικό χαρακτηριστικό στις θέσεις που παίρνουν αποφάσεις, στις υψηλά αμειβόμενες θέσεις και στις θέσεις οι οποίες επηρεάζουν τις αποφάσεις και τις νομοθεσίες της Ευρωπαϊκής Ένωσης. Εκεί το 85% είναι Γερμανοί.

Η «περισσότερη Ευρώπη», όπως είπαν και πολλοί συνάδελφοι, είναι ένα ζητούμενο το οποίο το θέλουμε στην Ελλάδα, γιατί έχουμε βοηθηθεί πολύ και θα βοηθηθούμε, εφ’ όσον έχουμε το ταμείο μας σε τάξη. Όμως θα πρέπει να προσέχουμε τι θα έρθει στο μέλλον, διότι εάν παίρνονται αποφάσεις μακριά από το Ελληνικό Κοινοβούλιο είναι κάτι το οποίο θα πρέπει να μας απασχολήσει ιδιαίτερα.

Μια ισχυρή κυβέρνηση αποφασίζει για τον εαυτό της. Επειδή θα γίνει συζήτηση -και προβλέπω ότι αυτή η συζήτηση που θα γίνει σε σχέση με το περσινό δημοψήφισμα, με τη συνέντευξη για το βιβλίο του κ. Γκάλμπρεϊθ και όλα αυτά που γίνονται και θα γίνουν για λόγους εντυπωσιασμό στο Ελληνικό Κοινοβούλιο και όχι για λόγους ουσίας-, το ουσιαστικό ερώτημα που θα θέσω σε όλους τους Βουλευτές, αλλά κυρίως στους συναδέλφους της Αντιπολίτευσης είναι ένα, εάν μια κυβέρνηση πρέπει να έχει σε μια σκληρή και ισχυρή διαπραγμάτευση -που πιστεύω ότι έκαναν και οι ίδιοι, αλλά κάναμε και εμείς- ένα plan B. Η ερώτηση είναι απλή: Πρέπει να έχει plan B, ναι ή όχι; Το ποιο θα είναι το plan B είναι ένα άλλο ζήτημα. Πρέπει να απαντηθεί αυτό. Εάν απαντηθεί αυτό το ερώτημα, νομίζω ότι θα λυθούν και πολλές άλλες απορίες.

Δεύτερον, πολύ σημαντικό, έγινε μια μεγάλη συζήτηση για τις συντάξεις και το ΕΚΑΣ. Με την ευκαιρία θα σας αφήσω το e-mail του κ. Χαρδούβελη. Έχω συζητήσει και σημειώσει το pension reform. Είναι όλα στα αγγλικά. Το ΕΚΑΣ έχει αποφασιστεί να κοπεί από το 2015 και 2016.

**ΧΡΗΣΤΟΣ ΣΤΑΪΚΟΥΡΑΣ:** Να μειωθεί.

**ΔΗΜΗΤΡΙΟΣ ΚΑΜΜΕΝΟΣ:** Το «wipe out» στα αγγλικά σημαίνει σβήσιμο. To «phase out» σημαίνει εξάλειψη, κύριε Σταϊκούρα.

Έχω την δεύτερη ανάλυση στο δεύτερο κομμάτι, το οποίο έχει να κάνει με την ενοποίηση των ταμείων και την εξάλειψη του ΕΚΑΣ από τον Δεκέμβριο του 2014. Τα καταθέτω στα Πρακτικά για όποιον θέλει να τα δει.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, το οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα μισό λεπτό ακόμα σας παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Το κουδούνι λέει «fade out», κύριε Καμμένε.

**ΔΗΜΗΤΡΙΟΣ ΚΑΜΜΕΝΟΣ:** «Fade out» ήταν ένα ωραίο τραγούδι των Metallica.

**ΠΡΟΕΔΡΕΥΩΝ (Γεώργιος Βαρεμένος):** Για τον χρόνο εννοώ. Σβήστηκε.

**ΔΗΜΗΤΡΙΟΣ ΚΑΜΜΕΝΟΣ:** Τριάντα δευτερόλεπτα θα ήθελα ακόμα.

Θέλω να πω, επίσης, το εξής: Ζητάτε να συσταθεί εξεταστική επιτροπή. Προσωπικά, ειλικρινά, θα ήταν χαρά μου, αλλά όχι πολιτικά, τεχνοκρατικά διαπραγματευτικά, ως ενεργός πολίτης και ως ενεργός Βουλευτής, να συμμετέχω σε εξεταστική για ότι έγινε πέρυσι.

Συγχρόνως, θα καταθέσω την προσωπική μου πρόταση. Επειδή με κάλεσε γρήγορα ο κύριος Πρόεδρος -την έχω στο έδρανό μου- θα την φέρω την ερώτηση, μόλις κατέβω από το Βήμα. Εγώ θα πρότεινα και μια εξεταστική για το PSI. Την προτείνω, την καταθέτω και θα καταθέσω κάποιες ερωτήσεις για το PSI, οι οποίες θα ήθελα να απαντηθούν από την Αντιπολίτευση.

Τέλος, κλείνω λέγοντας ότι θα ήθελα να ευχαριστήσω πάρα πολύ τον Αρχηγό της Αξιωματικής Αντιπολίτευσης, κ. Μητσοτάκη, ο οποίος τις τελευταίες ημέρες έχει επιδοθεί σε διαπραγματεύσεις. Είναι αεικίνητος. Να τον συγχαρούμε για αυτό. Έχει πάει στο Λονδίνο, έχει δει την «PIMCO», την «BLACKROCK», την «BLACKSTONE», το «SOROS FOUNDATION», την «KKR». Έχει δει όλα τα μεγάλα μαγαζιά, τους κακούς των αγορών. Να τον ευχαριστήσω, διότι διαπραγματεύεται για το καλό της Ελλάδας.

Θα τον παρακαλέσω, όταν έρθει στη Βουλή, κύριε Πρόεδρε, πρώτον, να μας αναλύσει τι διαπραγματεύσεις έκανε, ποιες προτάσεις έκανε, εκπροσωπώντας τη χώρα μας στις αγορές και στους κυρίους που είπα –τους γνωρίζουμε όλοι ποιοι είναι.

Δεύτερον, να μας πει εάν πρότεινε να έρθουν τα 100 δισεκατομμύρια ευρώ επενδύσεις, που όλοι τα θέλουμε, σε αυτήν την κυβέρνηση ή στη δική του. Διότι εάν έχει πει στους έξω «αυτή δεν είναι καλή κυβέρνηση, αλλά να μου φέρετε 100 δισεκατομμύρια ευρώ, όταν έρθω εγώ στην κυβέρνηση», αυτό δεν είναι εθνική πολιτική. Αυτό είναι ταπεινή προσωπική λαϊκίστικη πολιτική. Στα αγγλικά το λένε populism. Ο λαϊκισμός δεν είναι εθνικό προτέρημα και δεν είναι εθνικό σπορ. Ή θα φέρουμε τις επενδύσεις τώρα να σώσουμε την πατρίδα ή δεν θα τις φέρουμε ποτέ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καμμένε, στα αγγλικά λέμε enough.

**ΔΗΜΗΤΡΙΟΣ ΚΑΜΜΕΝΟΣ:** Και όταν μιλά με τον Πόλσον, ο οποίος παίρνει τα κόκκινα δάνεια και καταγγέλλει εμάς που παίρνουμε τη διαχείριση των κόκκινων δανείων, θα πρέπει να έρθει σαν Αρχηγός της Αξιωματικής Αντιπολίτευσης στο Ελληνικό Κοινοβούλιο -γιατί δεν πήγε ο κ. Τσίπρας να τον δει ούτε εγώ, πήγε ο κ. Μητσοτάκης- και να μας πει τι συζήτησε μαζί του, τι διαπραγματεύτηκε, τι του είπε για τη συμμετοχή του στην «ΠΕΙΡΑΙΩΣ», τι του είπε για τη διαχείριση των κόκκινων δανείων, τι του είπε η «KKR», που θα κάνει διαχείριση 1,3 δισεκατομμύρια ευρώ στην «EUROBANK» και την «ALPHABANK», και να δούμε ποιος είναι ο εθνικός του ρόλος. Είμαι σίγουρος ότι θα το κάνει και τον προκαλώ να έρθει να μας απαντήσει πώς διαπραγματεύτηκε για το καλό της Ελλάδας. Τέλος ο λαϊκισμός!

Σας ευχαριστώ πολύ.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει ο κ. Φίλης για μια σύντομη νομοτεχνική βελτίωση.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Καταθέτω μια νομοτεχνική βελτίωση. Προσθέτουμε στα προσόντα για την εκλογή καθηγητών και το κλινικό έργο για τους ιατρούς, εκεί που είναι αναγκαίο.

Στα ζητήματα που αφορούν τα αυτοδύναμα τμήματα τον ΑΕΙ, επιμένουμε στη ρύθμιση για το ειδικό εκπαιδευτικό προσωπικό ΕΔΙΠ και ΕΤΕΠ να συμμετέχουν εκπρόσωποι. Το ζήτημα που αφορά τη φοιτητική συμμετοχή είναι ένα γενικότερο θέμα που δεν αφορά τα τμήματα αυτά, άρα το παραπέμπουμε σε συνολική ρύθμιση για τα πανεπιστήμια.

Ευχαριστώ.

(Στο σημείο αυτό ο Υπουργός Παιδείας, Έρευνας και Θρησκευμάτων κ. Νικόλαος Φίλης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωριστεί η σελ. 72)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Αντωνίου έχει τον λόγο.

Ο κατάλογος των ομιλητών έχει κλείσει. Απομένει ο κ. Καβαδέλλας από τους ειδικούς αγορητές και εισηγητές.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Το υπό ψήφιση νομοσχέδιο αφορά τον κοινοτικό προϋπολογισμό που απαρτίζεται από τις συνεισφορές των κρατών–μελών. Η απόφαση θα τεθεί σε ισχύ μόνο μετά από επικύρωση από τις χώρες της Ευρωπαϊκής Ένωσης, σύμφωνα με το άρθρο 28 του Συντάγματος για τις διεθνείς συνθήκες που αποτελεί για την Ελλάδα και τον θεμέλιο λίθο της Ευρωπαϊκής Ένωσης ολοκλήρωσης.

Οι νέες διατάξεις θα έχουν αναδρομική ισχύ από την 1η Ιανουαρίου του 2014, προκειμένου να εξασφαλιστεί η μετάβαση στο αναθεωρημένο σύστημα ίδιων πόρων.

Ο ετήσιος προϋπολογισμός της Ευρωπαϊκής Ένωσης ανέρχεται σε 150 δισεκατομμύρια ευρώ περίπου και πάνω από το 90% των εσόδων της Ευρωπαϊκής Ένωσης ανακατανέμονται στα κράτη–μέλη και χρησιμεύουν στην αναχρηματοδότηση των διαφόρων κοινών πολιτικών.

Ο προϋπολογισμός υπάγεται στα όρια που καθορίζονται από το πολυετές δημοσιονομικό πλαίσιο, το οποίο καθορίζει τα μέγιστα ετήσια ποσά που μπορεί να δαπανήσει η Ευρωπαϊκή Ένωση σε διάφορους τομείς της πολιτικής σε μια συγκεκριμένη χρονική περίοδο ως εξής:

Η Ευρωπαϊκή Επιτροπή υποβάλλει την πρόταση προϋπολογισμού, το Ευρωπαϊκό Κοινοβούλιο εγκρίνει την πρόταση και ακολουθούν η έγκριση από τα εθνικά Κοινοβούλια, ώστε η πρόταση να καθίσταται προϋπολογισμός του επόμενου έτους. Στη συνέχεια η Ευρωπαϊκή Επιτροπή ενημερώνει το Ευρωπαϊκό Κοινοβούλιο και το Συμβούλιο για τον τρόπο με τον οποίο διατέθηκε ο προϋπολογισμός. Το Ευρωπαϊκό Ελεγκτικό Συνέδριο ελέγχει εξονυχιστικά τις δαπάνες και αν τα κονδύλια του προϋπολογισμού διατέθηκαν σύμφωνα με τους Κανόνες και το Ευρωπαϊκό Κοινοβούλιο δίνει την έγκρισή του.

Το σχέδιο νόμου που συζητάμε σήμερα έχει σκοπό την κύρωση της απόφασης του Συμβουλίου της Ευρωπαϊκής Ένωσης 2014/335/ΕΕ Ευαρατόμ για το σύστημα των ιδίων πόρων του προϋπολογισμού της Ευρωπαϊκής Ένωσης που εγκρίθηκε κατά τη Σύνοδο του Συμβουλίου Ανταγωνιστικότητας της 26ης Μαΐου 2014. Το συμβούλιο ενέκρινε την νέα απόφαση για τους ίδιους πόρους, η οποία προβλέπει ορισμένες αλλαγές ιδίως όσον αφορά τους διορθωτικούς μηχανισμούς για την περίοδο 2014–2020. Η απόφαση αφορά το σύστημα ίδιων πόρων της Ένωσης που θα πρέπει να εξασφαλίζει επαρκείς πόρους για την εύρυθμη ανάπτυξη των πολιτικών της Ένωσης. Οι ρυθμίσεις που ορίζει η απόφαση πρέπει να εξασφαλίζουν ότι κανένα κράτος-μέλος δεν επιτρέπεται να υφίσταται υπερβολικό δημοσιονομικό βάρος σε σχέση με τη σχετική του ευημερία για λόγους κοινωνικής ισορροπίας.

Η Ευρωπαϊκή Ένωση, κυρίες και κύριοι συνάδελφοι, δίνει μεγάλη σημασία στην βελτίωση του συστήματος ιδίων πόρων και για τον λόγο αυτόν το 2014 συγκροτήθηκε ειδική ομάδα υψηλού επιπέδου, με σκοπό να προτείνει βελτιώσεις για το σύστημα ίδιων πόρων. Η ομάδα θα επεξεργαστεί και την πρόταση για ένα κοινό σύστημα φόρων επί των χρηματοπιστωτικών συναλλαγών που έθεσε το συμβούλιο τον Σεπτέμβριο του 2011 και στόχευε στη θέσπιση κοινού συστήματος για την φορολόγηση των χρηματοπιστωτικών συναλλαγών, με την πρόθεση να εφαρμοστεί για το δημοσιονομικό πλαίσιο 2014–2020.

Ο φόρος χρηματοπιστωτικών συναλλαγών θα μπορούσε να αποτελέσει νέο ίδιο πόρο της Ευρωπαϊκής Ένωσης για τη χρηματοδότηση των πολιτικών της. Όλοι θα ωφεληθούν από τον φόρο αυτό, χάρη στην εξασφάλιση πρόσθετων δημόσιων εσόδων, που θα μπορούσαν να χρησιμοποιηθούν για την ενίσχυση της οικονομικής μεγέθυνσης και της ευημερίας στην Ευρωπαϊκή Ένωση.

Τα κράτη-μέλη θα ωφεληθούν, επίσης, από αυτήν την νέα πηγή εσόδων τόσο από την άποψη της άμεσης χρηματοδότησης των δικών τους προϋπολογισμών όσο και από την άποψη μείωσης των εισφορών τους στον προϋπολογισμό της Ευρωπαϊκής Ένωσης. Ωστόσο, ο φόρος δεν εντάχθηκε στην απόφαση 2014 που συζητάμε σήμερα και συνεχίζονται εδώ και τρία χρόνια οι διαπραγματεύσεις μεταξύ των κρατών-μελών της Ευρωπαϊκής Ένωσης για την επιβολή του φόρου επί των χρηματοπιστωτικών συναλλαγών. Η θέση της ελληνικής Κυβέρνησης υποστηρίζει στις διαβουλεύσεις ότι θα πρέπει να επιταχυνθούν οι διαδικασίες εισαγωγής του φόρου αυτού.

Οι σημαντικότερες ρυθμίσεις της απόφασης αναλύθηκαν και από άλλους εισηγητές και στην αρμόδια Επιτροπή, οπότε δεν θα σας επιβαρύνω με επιπλέον χρόνο.

Θέλω να πω δύο λόγια για την περίπτωση της Μεγάλης Βρετανίας, η οποία έχει μια καθαρή συνεισφορά στα έσοδα του προϋπολογισμού της Ευρωπαϊκής Ένωσης και πρέπει να παρατηρήσουμε ότι η αποχώρησή της από την Ευρωπαϊκή Ένωση δημιουργεί ένα σημαντικό κενό στον προϋπολογισμό ιδίων πόρων, το οποίο πρέπει να καλυφθεί. Ο τρόπος και η διαδικασία θα πρέπει να αντιμετωπιστεί σύντομα από τα αρμόδια όργανα της Ευρωπαϊκής Ένωσης ανάλογα με την εξέλιξη που θα έχουν οι διαπραγματεύσεις για την ενεργοποίηση του άρθρου 50 της Συνθήκης της Λισαβόνας.

Κυρίες και κύριοι συνάδελφοι, η Ευρωπαϊκή Ένωση σήμερα βρίσκεται σε ένα κρίσιμο σταυροδρόμι. Το ευρωπαϊκό εγχείρημα και η ιδέα της ολοκλήρωσης της Ευρώπης έχει θολώσει στα μάτια πολλών ευρωπαϊκών λαών εξαιτίας των πολιτικών λιτότητας και αυστηρής δημοσιονομικής πειθαρχίας που υπονομεύει την ανάπτυξη και αυξάνει την ανεργία και την ανασφάλεια των ευρωπαίων πολιτών κυρίως των χαμηλών κοινωνικών στρωμάτων. Η δίκαιη ανάπτυξη προϋποθέτει κοινωνική ισορροπία, αναλογική διανομή του πλούτου και των βαρών, όχι μόνο οριζόντια μεταξύ των κρατών-μελών, αλλά και κάθετα μεταξύ των πολιτών κάθε κράτους. Η οικονομική και κοινωνική αυτή ανασφάλεια αναζητεί, δυστυχώς, διέξοδο στην ακροδεξιά, στον ρατσισμό και κυοφορεί τον φόβο απέναντι στους πρόσφυγες και τους μετανάστες. Η Ευρώπη το επόμενο διάστημα πρέπει να λάβει σοβαρές αποφάσεις που θα ενισχύσουν την ανάπτυξη, την απασχόληση και την κοινωνική συνοχή.

Κυρίες και κύριοι συνάδελφοι, το αποτέλεσμα του βρετανικού δημοψηφίσματος πρέπει να μας προβληματίσει όλους. Η απάντηση στα προβλήματα των λαών της Ευρώπης δεν είναι η επιστροφή στο καθεστώς των εθνικών ανταγωνισμών και των εθνικών περιχαρακώσεων, που στοίχισαν ιστορικά και πληρώθηκαν με τεράστιες καταστροφές και ποτάμια αίματος

Η απάντηση στο ερώτημα «περισσότερη ή λιγότερη Ευρώπη;» για εμάς είναι απλή. Θέλουμε μια καλύτερη Ευρώπη, μια Ευρώπη κοινό σπίτι όλων των ευρωπαϊκών λαών, ειρηνική, δημοκρατική, αλληλέγγυα. Θέλουμε μια Ευρώπη που θα ενισχύει την κοινωνική συνοχή και τη δίκαιη ανάπτυξη, τα οφέλη της οποίας θα διαχέονται σε όσο το δυνατόν περισσότερους πολίτες.

Ο κοινοτικός προϋπολογισμός αποτελεί το εργαλείο για την επίτευξη αυτών των στόχων, ενώ οι διατάξεις αποτελούν δέσμευση όλων των κρατών για την εξυπηρέτηση του κοινού σκοπού.

Εάν έχω χρόνο, κύριε Πρόεδρε, θα ήθελα εν συντομία να αναφερθώ στα άρθρα 2 και 3.

**ΠΡΟΕΔΡΕΥΩΝ (Γεώργιος Βαρεμένος):** Ο χρόνος έχει στερέψει.

**ΧΡΗΣΤΟΣ ΑΝΤΩΝΙΟΥ:** Εν πάση περιπτώσει, θα ήθελα να πω ότι ρυθμίζονται επείγοντα και έκτακτα ζητήματα, τα οποία πρέπει να ρυθμιστούν για την ομαλότερη λειτουργία της διοίκησης και τα οποία υπερψηφίζουμε. Επίσης, υπερψηφίζουμε τις σημερινές τροπολογίες του Υπουργείου Γεωργίας και του Υπουργείου Παιδείας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο κ. Καβαδέλλας έχει τον λόγο.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Η συμμετοχή μας στην Ευρωπαϊκή Ένωση προϋποθέτει την ομαλή συνεργασία σε πολλούς τομείς της οικονομίας, της ενέργειας και της επιστήμης. Ο προϋπολογισμός της Ευρωπαϊκής Ένωσης στηρίζεται στις συνεισφορές κάθε κράτους, ανάλογα με τις δυνατότητές του.

Το Γενικό Λογιστήριο του Κράτους στο συγκεκριμένο νομοσχέδιο μάς αναφέρει το ακριβές ποσό που θα δώσουμε για την εξαετία 2014-2020. Είναι 12,5 δισεκατομμύρια ευρώ το ποσό αυτό. Αυτή την οικονομική μας συνεισφορά μέχρι το 2020 αν την πάρουμε αποσπασματικά, θα φανεί ότι είναι ιδιαίτερα μεγάλο το ποσό για τις δυνάμεις της χώρας μας. Αυτή τη δικαιολογία χρησιμοποιούν κάποιοι ευρωσκεπτικιστές τόσο στην Ελλάδα όσο και σε ολόκληρη της Ευρώπη, για να αποδομήσουν τη χρησιμότητα της ευρωπαϊκής συνεργασίας. Η αλήθεια, όμως, είναι ότι αυτή η συνεισφορά είναι αρκετά μικρότερη από τα οικονομικά οφέλη που θα αποκομίσει η χώρα μας στην αντίστοιχη χρονική περίοδο.

Επειδή και στη συγκεκριμένη επιτροπή ακούστηκαν ορισμένες φωνές κατά αυτής της συμμετοχής, οφείλω αυτήν τη στιγμή να αναφέρω κάποια συγκεκριμένα στοιχεία που θα τεκμηριώσουν του λόγου το αληθές. Ας δούμε μόνο τις οικονομικές σχέσεις της Ελλάδας με την Ευρωπαϊκή Ένωση το 2014:

Οι συνολικές δαπάνες της Ευρωπαϊκής Ένωσης στην Ελλάδα ήταν 7,095 δισεκατομμύρια ευρώ. Οι συνολικές δαπάνες της Ευρωπαϊκής Ένωσης ως ποσοστού του ελληνικού Ακαθάριστου Εθνικού Εισοδήματος ήταν 3.98%. Η συνολική συνεισφορά της Ελλάδας στον προϋπολογισμό της Ευρωπαϊκής Ένωσης ήταν περίπου 1,82 δισεκατομμύρια ευρώ. Η συνεισφορά της Ελλάδας στον προϋπολογισμό της Ευρωπαϊκής Ένωσης ως ποσοστό του Ακαθάριστου Εθνικού Εισοδήματος της χώρας ήταν 1,02%.

Με λίγα λόγια, μόνο σε ένα χρόνο, εισπράττουμε από την Ευρωπαϊκή Ένωση αυτά που τους δίνουμε σε πέντε χρόνια. Και επειδή ήδη οι άνθρωποι μάς λένε ότι ζούμε σε μια γερμανοκρατούμενη Ευρώπη που μας εκμεταλλεύεται, παραθέτω και τα αντίστοιχα οικονομικά στοιχεία στην περίπτωση της Γερμανίας:

Οι συνολικές δαπάνες της Ευρωπαϊκής Ένωσης στη Γερμανία ήταν 11,484 δισεκατομμύρια ευρώ. Οι συνολικές δαπάνες της ευρωπαϊκής Ένωσης ως ποσοστό του γερμανικού Ακαθάριστου Εθνικού Εισοδήματος είναι μείον 0,39%. Η συνολική συνεισφορά της Γερμανίας στον προϋπολογισμό της Ευρωπαϊκής Ένωσης ήταν 25,816 δισεκατομμύρια ευρώ. Η συνεισφορά της Γερμανίας στον προϋπολογισμό της Ευρωπαϊκής Ένωσης ως ποσοστό του Ακαθάριστου Εθνικού Εισοδήματος της χώρας είναι μείον 0,87%.

Το 2014, δηλαδή, η Ελλάδα κέρδισε 5,2 δισεκατομμύρια ευρώ από την Ευρωπαϊκή Ένωση, ενώ η Γερμανία πλήρωσε 14,5 δισεκατομμύρια ευρώ. Σε αυτό το σημείο, όμως, πρέπει να γίνει κατανοητό ότι οι μεγάλες δυνάμεις της Ευρωπαϊκής Ένωσης συνεισφέρουν στην Ευρωπαϊκή Ένωση, όχι επειδή αποκομίζουν άμεσο όφελος από αυτήν την ενέργειά τους, αλλά επειδή επωφελούνται από τη συνεργασία των αγορών, της επιστήμης και της κοινωνίας.

Όταν δηλαδή μία δυνατή χώρα παράγει προϊόντα και υπηρεσίες, τη συμφέρει να έχει πολλές και εύκολα προσβάσιμες αγορές. Εν προκειμένω στην περίπτωση της «ΕΥΡΑΤΟΜ» η αγαστή συνεργασία είναι η μοναδική οδός και το μοναδικό μέλλον της κοινής ευρωπαϊκής ευημερίας. Η οποιαδήποτε αναπροσαρμογή των εισφορών κρατών–μελών στο πλαίσιο της «ΕΥΡΑΤΟΜ» γίνεται με βάση τους συμφωνηθέντες κανόνες και τις αρχές της Ευρωπαϊκής Ένωσης.

Όταν, για παράδειγμα, έχει συμφωνηθεί εισφορά βασισμένη στο ΑΕΠ κάθε χώρας, τότε, όταν μειώνεται ή αυξάνεται σημαντικά το ΑΕΠ αυτό, αναλόγως πρέπει να ρυθμίζεται και η συνεισφορά στον τομέα ενέργειας στην «ΕΥΡΑΤΟΜ». Αυτό, φυσικά, επεκτείνεται και σε άλλους τομείς συνεργασίας, αλλά και σε οποιαδήποτε άλλη συλλογική και κοινοτική προσπάθεια.

Γι’ αυτό και στο προκείμενο νομοσχέδιο συμφωνήθηκαν αναπροσαρμογές για ορισμένες χώρες, γεγονός που μας βρίσκει σύμφωνους. Βέβαια, εμείς έχουμε λιγάκι ως προς τις βόρειες χώρες περισσότερες υποχρεώσεις. Αυτό θα πρέπει να το δούμε. Πάντως, η πυρηνική ενέργεια, η σχάση παράγει το 35% της ενέργειας στην Ευρωπαϊκή Ένωση.

Μερικές από τις ενεργειακές εγκαταστάσεις –αυτές που υπάρχουν σήμερα- θα λειτουργούν και για τα επόμενα είκοσι έτη τουλάχιστον. Oπότε υπάρχει ο γνωστός κίνδυνος, από τον οποίο, δυστυχώς, έχουμε μια κακή εμπειρία τα προηγούμενα χρόνια.

Όμως, ο γενικός στόχος του προγράμματος της «ΕΥΡΑΤΟΜ» ΄14 –΄18 είναι σαφής. Μιλάμε για πυρηνική έρευνα, αλλά και εκπαίδευση. Στόχος είναι η συνεχής βελτίωση της πυρηνικής ασφάλειας, της προστασίας και ακτινοπροστασίας, βεβαίως. Η δεύτερη προσπάθεια καταβάλλεται στη μακροπρόθεσμη διαδικασία αφαίρεσης του άνθρακα από το ενεργειακό σύστημα, κατά τρόπο ασφαλή και αποδοτικό.

Η πυρηνική ενέργεια αυτήν τη στιγμή ως έχει, αποτελεί πράσινη ενέργεια με ελάχιστες περιβαλλοντολογικές επιπτώσεις. Ωστόσο, πρέπει να ισχύσουν αυστηροί κανόνες στην υλοποίηση και γι’ αυτό τα χρήματα που δίνουμε στην «ΕΥΡΑΤΟΜ» δαπανώνται τόσο σε άμεσες όσο και σε έμμεσες δράσεις.

Σχετικά με αυτές τις δράσεις πρώτη θα μας ενδιαφέρει, βέβαια, η ασφάλεια των πυρηνικών συστημάτων. Οι δράσεις αυτές αφορούν και την ιατρική. Η «ΕΥΡΑΤΟΜ» συμβάλει στην ανάπτυξη ιατρικών εφαρμογών, ακτινοβολίας, συμπεριλαμβανομένης μεταξύ άλλων, της ασφαλούς και προστατευμένης προμήθειας και χρήσης ραδιοϊσοτόπων.

Η Ένωση Κεντρώων τάσσεται υπέρ της προώθησης των κοινοτικών συμφερόντων. Το συμφέρον της Ευρωπαϊκής Ένωσης ταυτίζεται με αυτό της Ελλάδας και οφείλουμε να επικυρώσουμε το προκείμενο νομοσχέδιο. Όπως ήδη σημείωσα και στις προηγούμενες παρεμβάσεις μου, η «ΕΥΡΑΤΟΜ» προβλέπει ακόμα και συγκρότηση επιχειρήσεων για την εφαρμογή συγκεκριμένων πρωτοβουλιών. Αυτά είναι πρωταρχικής σημασίας για την ανάπτυξη της πυρηνικής βιομηχανίας στην Ευρώπη. Η «ΕΥΡΑΤΟΜ» αποτελεί κατάκτηση τόσο σε ενεργειακό όσο και σε οικονομικό και αναπτυξιακό επίπεδο και πρέπει να επικυρώσουν ανεπιφύλακτα αυτήν τη συμφωνία.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε συνάδελφε.

**ΔΗΜΗΤΡΙΟΣ ΚΑΒΑΔΕΛΛΑΣ:** Τελειώνω, κύριε Πρόεδρε. Έπρεπε να είχα επτά λεπτά.

Υπάρχουν κάποιες καθυστερήσεις της ελληνικής Κυβέρνησης, οι οποίες είναι γνωστές. Εμείς ζητάμε χωρίς καθυστέρηση να προχωρήσουμε στην ψήφιση του νομοσχεδίου και άλλων νομοσχεδίων που έχουν σχέση με την ολοκλήρωση της Ευρωπαϊκής Ένωσης.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Προχωράμε στον κατάλογο των ομιλητών, που είναι τέσσερις κι έχουν από πέντε λεπτά.

Τον λόγο έχει ο κ. Παναγιώτης Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Θα ήθελα από πλευράς μου να χαιρετίσω τη νομοθετική πρωτοβουλία των Υπουργείων Πολιτισμού, Οικονομικών και Περιβάλλοντος, που με αυτήν την τροπολογία, με την παρούσα ρύθμιση ορίζονται εκ νέου τα έξοδα οδοιπορικών και διανυκτέρευσης των εργαζομένων στα κρατικά θέατρα, στο Εθνικό Θέατρο και στο Κρατικό Θέατρο Βορείου Ελλάδας.

Είχα την ευκαιρία να επισημάνω σε επιστολή μου στις 10-6-2016 προς τους Υπουργούς Πολιτισμού και Οικονομικών ότι οι εργαζόμενοι -ηθοποιοί και τεχνικοί- των κρατικών θεάτρων είχαν υποστεί μια κατάφωρη αδικία, η οποία είχε προκύψει κατά την εφαρμογή του ν.4336/2015 και όπως είχε τροποποιηθεί από το ν.4389/2016 στα άρθρα 10 και 11 περί μειώσεων οδοιπορικών και εξόδων διανυκτέρευσης δημοσίων υπαλλήλων.

Θεωρώ ότι με την εν λόγω προτεινόμενη διάταξη αποκαθίσταται η τάξη. Οι ηθοποιοί και οι τεχνικοί εργάζονται σε έναν δημόσιο φορέα, όπως είναι ένα κρατικό θέατρο, αλλά δεν είναι δημόσιοι υπάλληλοι. Έχουν μία πολύ συγκεκριμένη σύμβαση τριών ή πέντε μηνών και μετά βρίσκονται πάλι έξω στο ελεύθερο, στο ιδιωτικό θέατρο.

Ακόμα, οι ηθοποιοί δεν είναι όπως οποιοσδήποτε δημόσιος υπάλληλος, που θα πάει σε μία αποστολή για μία ή τρεις ημέρες. Βρίσκονται μήνες μακριά από το σπίτι τους και τα σαράντα ευρώ που προέβλεπαν οι υπό τροποποίηση διατάξεις, έκαναν αδύνατη ακόμα και τη διαβίωσή τους.

Θέλω να πω ότι έχουμε κακή εμπειρία μαξιμαλιστικών τακτικών σε αυτόν τον χώρο. Και γιατί το λέω; Γιατί η αποζημίωση είναι 95 ευρώ, από τα 112 ευρώ που ήταν. Και ελπίζω σύντομα να πάει στα 112 ευρώ ξανά, κι αν μπορέσουμε, ακόμα και να τα υπερβεί.

Έχουμε την εμπειρία της απεργίας των ηθοποιών για τη συλλογική σύμβαση τον Μάρτιο του 2013, όπου η Κυβέρνηση Νέας Δημοκρατίας-ΠΑΣΟΚ κατήργησε τη συλλογική μας σύμβαση, που ήταν 1200 ευρώ. Τότε, θυμάμαι, οι συνδικαλιστές από την πλευρά του ΚΚΕ δεν δέχθηκαν την ενδιάμεση πρόταση της ΠΕΕΘ για 800 ευρώ. Οι τεχνικοί του θεάτρου την δέχθηκαν. Οι ηθοποιοί δεν την δέχθηκαν, με αποτέλεσμα το «ή 1200 ευρώ ή τίποτα», που έλεγαν οι συνδικαλιστές του ΚΚΕ, να γίνει τίποτα. Γιατί έπεσε η σύμβαση, οι ηθοποιοί εκλαμβάνονται ως ωρομίσθιοι, με 3,5 ευρώ την ώρα, 7 ευρώ την παράσταση, χωρίς πρόβες. Το «ή όλα ή τίποτα», αυτά τα αποτελέσματα έχει.

**ΔΙΑΜΑΝΤΩ ΜΑΝΩΛΑΚΟΥ:** Το ΚΚΕ νομοθέτησε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ναι. Ναι, αυτή ήταν η στάση του μέσα στο ΣΕΗ. Ήταν η στάση του στη συνέλευση του ΣΕΗ.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κυρία Μανωλάκου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Είμαι ηθοποιός, απήργησα και απολύθηκα. Τα ξέρω λίγο καλύτερα από εσάς. Ακούστε έναν εργαζόμενο ηθοποιό, που αγωνίστηκε, έδωσε τη μάχη του και παρ’ ότι διαφωνούσε με το «ή 1200 ευρώ ή τίποτα», το υποστήριξε -γιατί αυτή ήταν η πλειοψηφία, όπως εισηγήθηκε το ΚΚΕ- και πήραμε τίποτα. Πήραμε 3,5 ευρώ την ώρα, 7 ευρώ την παράσταση.

**ΔΙΑΜΑΝΤΩ ΜΑΝΩΛΑΚΟΥ:** Και τώρα θα ψηφίσετε το έκτρωμα;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ναι, 95 ευρώ να παίρνουν οι συνάδελφοί μας για να εργαστούν.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σκουρολιάκο, δεν τα λέτε στην κ. Μανωλάκου. Δεν κάνετε διάλογο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Θεωρώ, λοιπόν, σημαντική αυτή την πρωτοβουλία της Κυβέρνησης και καλώ όλες τις πτέρυγες της Βουλής να την υπερψηφίσουν, γιατί ήταν μία αρρυθμία η οποία έβαζε σε κίνδυνο και την εύρυθμη λειτουργία των κρατικών θεάτρων και δεν ανταποκρινόταν στις ανάγκες των εργαζομένων σε αυτά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταϊκούρα, έχετε τον λόγο. Αν μπορείτε κι εσείς να συμβάλετε στην οικονομία του χρόνου, γιατί είχαμε ορίσει την δωδεκάτη ως ώρα διεξαγωγής της πληροφορίας.

**ΧΡΗΣΤΟΣ ΣΤΑΪΚΟΥΡΑΣ:** Κύριε Πρόεδρε, ο αγαπητός συνάδελφος κ. Καμμένος προηγουμένως είπε ότι πρέπει να μπει τέλος στον λαϊκισμό και ταυτόχρονα, κατέθεσε ένα έγγραφο που, υποτίθεται, ότι ήταν το e-mail του κ. Χαρδούβελη, στο οποίο λέει ότι μέσα έλεγε για κατάργηση του ΕΚΑΣ. Ταυτόχρονα, όπως είπα, μίλησε για τέλος του λαϊκισμού.

Το έγγραφο είναι ψευδές. Στη σελίδα 31, το e-mail αναφέρει συγκεκριμένα για «εξορθολογισμό και όχι κατάργηση». Είναι σαφής η αναφορά στο «όχι κατάργηση». Και ταυτόχρονα, ο συνάδελφος λέει: «τέλος στον λαϊκισμό». Έλεος! Δεν βγάζουμε άκρη, όταν εδώ μέσα πολλοί συνάδελφοι της κυβερνητικής πλειοψηφίας έχτισαν καριέρες πάνω στον λαϊκισμό.

(Χειροκροτήματα)

Παράλληλα, μίλησε για το τι είπε ο Πρόεδρος της Νέας Δημοκρατίας, ο Αρχηγός της Αξιωματικής Αντιπολίτευσης, στους επενδυτές. Θα μου επιτρέψει να του πω ότι ήμουν παρών σε όλες τις συναντήσεις. Έγιναν σοβαρές συζητήσεις, αποτύπωσε αντικειμενικά, με ποσοτικούς και ποιοτικούς δείκτες, την οικονομική και πολιτική κατάσταση της χώρας, κατέθεσε τους προβληματισμούς του για το ασκούμενο μείγμα δημοσιονομικής πολιτικής και ανέπτυξε τις προτάσεις της Νέας Δημοκρατίας για την επίτευξη βιώσιμων αριθμών οικονομικής μεγέθυνσης.

Αυτές οι προτάσεις εδράζονται στην υλοποίηση διαθρωτικών αλλαγών, στην υλοποίηση αποκρατικοποιήσεων, στην ενίσχυση της ρευστότητας στην οικονομία, μέσα από την αποπληρωμή ληξιπρόθεσμων οφειλών, την εμπροσθοβαρή αξιοποίηση των κοινοτικών πόρων, την εκκαθάριση του ενεργητικού και την ενίσχυση του παθητικού των πιστωτικών ιδρυμάτων.

Κατέθεσε προτάσεις για τη μείωση των φορολογικών συντελεστών, μέσα από την ενίσχυση της δημοσιονομικής πειθαρχίας, την εύρεση δημοσιονομικών ισοδυνάμων από το σκέλος των δαπανών, τη μείωση των μεσομακροπρόθεσμων στόχων για τα πρωτογενή πλεονάσματα και προτάσεις για την ενίσχυση της βιωσιμότητας του δημοσίου χρέους. Είναι προτάσεις ρεαλιστικές, πλήρεις, που ακούστηκαν με πολλή προσοχή απ’ όλους τους συνομιλητές.

Κυρίες και κύριοι συνάδελφοι, οι εξελίξεις των τελευταίων ετών σε ευρωπαϊκό επίπεδο, με αποκορύφωμα την έκβαση του βρετανικού δημοψηφίσματος, οφείλουν να μας προβληματίσουν. Η Ευρώπη περνάει δύσκολες στιγμές. Το δομικά και θεσμικά ημιτελές οικοδόμημα της οικονομικής και νομισματικής ενοποίησης, η ατολμία, οι εμβαλωματικές, οι αποσπασματικές απαντήσεις στην οικονομική κρίση ο φόβος για τα κύματα προσφύγων και μεταναστών, η δαιδαλώδης συγκρότηση και η γραφειοκρατική λειτουργία των οργάνων της Ευρωπαϊκής Ένωσης, η εμφάνιση στους κόλπους κάποιων πρακτικών επιβολής και δογματισμών, η μονοδιάστατη προσήλωση στη δημοσιονομική πειθαρχία, το χάσμα ανταγωνιστικότητας, η γοητεία της πολιτικής ρητορείας που εδράζει στον λαϊκισμό, όλα αυτά έχουν ενθαρρύνει τον αντιευρωπαϊσμό, τον ευρωσκεπτικισμό, τον εθνικισμό και έχουν ενισχύσει τον κίνδυνο επιστροφής σε καθεστώτα προστατευτισμού και περιχαράκωσης.

Στο πεδίο της οικονομίας έχει ενισχυθεί η αστάθεια και η αβεβαιότητα στις αγορές χρήματος και κεφαλαίου, έχουν αναβληθεί επιχειρηματικές αποφάσεις, αρχίζει να επιβαρύνεται ο ρυθμός οικονομικής μεγέθυνσης.

Για τον λόγο αυτό η Ευρώπη οφείλει με ειλικρίνεια και ψυχραιμία με νηφαλιότητα και ρεαλισμό, αλλά κυρίως με διορατικότητα, να κάνει μια γενναία αυτοκριτική και να προχωρήσει στη λήψη σοβαρών αποφάσεων με τη διαμόρφωση και υιοθέτηση ενός συνεκτικού ευρωπαϊκού σχεδίου που να εμπνέει τους λαούς, με την εφαρμογή των αρχών της κοινωνικής οικονομίας της αγοράς που εδράζεται στην αρμονική σύζευξη των πολιτικών δημοσιονομικής σταθερότητας και ανάπτυξης, με την έμπρακτη απόδειξη τη δημιουργικής αλληλεγγύης, με την ανάληψη πρωτοβουλιών για την ενίσχυση της ανταγωνιστικότητας και την φορολογική εναρμόνιση, με την εμβάθυνση της ένωσης σε συγκεκριμένα πεδία και τομείς, όπως είναι η ασφάλεια, η άμυνα, η τραπεζική ένωση με την εγγύηση των καταθέσεων, με τον συντονισμό των δημοσιονομικών πολιτικών και τη διεύρυνση του κοινοτικού προϋπολογισμού.

Αυτά είναι τα αναγκαία βήματα. Βήματα όπως το σημερινό. Και είναι θετικό που έρχεται προς κύρωση στο ελληνικό Κοινοβούλιο, επιτέλους, αφού εξαντλήθηκε το περιθώριο της διετίας η απόφαση του συμβουλίου για το σύστημα των ίδιων πόρων της Ευρωπαϊκή Ένωσης. Πρόκειται για μια ευρωπαϊκή νομοθετική πρωτοβουλία, που επικεντρώνεται τόσο στους κανόνες για την κατανομή των ίδιων πόρων της Ευρωπαϊκής Ένωσης ώστε να εξασφαλιστεί η χρηματοδότηση του ετήσιου προϋπολογισμού της Ένωσης όσο και στις κατηγορίες των ιδίων πόρων και τις ειδικές μεθόδους υπολογισμού τους.

Πρόκειται για μια θετική πρωτοβουλία, που ξεκίνησε το 2011. Προωθήθηκε και ολοκληρώθηκε από την ελληνική προεδρεία το πρώτο εξάμηνο του 2014 όταν και ο ομιλών είχε αναλάβει το χαρτοφυλάκιο του προϋπολογισμού της Ευρωπαϊκή Ένωσης. Η ελληνική προεδρεία τότε πέτυχε στο τέλος Ιανουαρίου 2014 την ομόφωνη πολιτική συμφωνία για το νομοθετικό πακέτο των ιδίων πόρων για τη νέα περίοδο του πολυετούς δημοσιονομικού πλαισίου 2014-2020 η οποία και ψηφίστηκε τον Απρίλιο του 2014 επί ελληνικής προεδρίας από την ολομέλεια του Ευρωπαϊκού Κοινοβουλίου.

Ωστόσο, στο πεδίο του εξορθολογισμού –και ολοκληρώνω σε μισό λεπτό, κύριε Πρόεδρε- του συστήματος των ιδίων πόρων της Ευρωπαϊκής Ένωσης η ελληνική προεδρία τότε προχώρησε και σε ένα ακόμα βήμα. Ακολουθώντας σχετική πολιτική δέσμευση προωθήσαμε μέσα από συγκεκριμένες ενέργειες και πολιτικές συμφωνίες τη σύσταση ομάδας υψηλού επιπέδου για τους ίδιους πόρους. Η συγκεκριμένη ομάδα έχει σκοπό την επανεξέταση του συστήματος των ίδιων πόρων ώστε να καταστεί η χρηματοδότηση της Ευρωπαϊκής Ένωσης περισσότερο διαφανής αποδοτική, απλή και δίκαιη, για να εξασφαλιστούν επαρκείς πόροι για την εύρυθμη υλοποίηση και ανάπτυξη…

**ΠΡΟΕΔΡΕΥΩΝ (Γεώργιος Βαρεμένος):** Βάλτε μια τελεία εδώ.

**ΧΡΗΣΤΟΣ ΣΤΑΪΚΟΥΡΑΣ:** …των πολιτικών της Ευρωπαϊκής Ένωσης των οποίων η Ελλάδα αποτελεί καθαρό ωφελούμενο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα τον λόγο για μια νομοτεχνική βελτίωση.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Φίλης έχει τον λόγο για μια νομοτεχνική βελτίωση.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ.

Καταθέτω μια νομοτεχνική βελτίωση. Είναι περισσότερο εκφραστική για τα θέματα προκήρυξης και εκλογής καθηγητών στα πανεπιστήμια.

(Στο σημείο αυτό ο Υπουργός Παιδείας, Έρευνας και Θρησκευμάτων κ. Νικόλαος Φίλης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 95)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Μια ακόμα κύρωση ευρωπαϊκών αποφάσεων με διετή καθυστέρηση. Περισσότερη καθυστέρηση δεν θα μπορούσατε να κάνετε, γιατί έως εκεί ορίζεται. Μία κύρωση που επί της ουσίας υποχρεώνει την πατρίδα μας να καταβάλει 12 δισεκατομμύρια ευρώ από το περίσσευμά μας. Και εδώ γελάμε, διότι βρισκόμαστε στον έκτο χρόνο των μνημονίων, των επαχθών καταστάσεων και δυσάρεστων εμπειριών για τον ελληνικό λαό.

Και δεν χρειάζεται να διαβάσω και εγώ τις ανισότητες, που προκύπτουν από την εν λόγω κύρωση μεταξύ χωρών του Νότου και χωρών του Βορρά. Η πατρίδα μας είναι απ’ αυτές τις χώρες, που θα πληρώνουν μεγαλύτερο ποσοστό σε σχέση με τον πλούσιο Βορρά. Και αυτό δείχνει το ότι δεν υπάρχει κανενός είδους αλληλεγγύη στην Ευρωπαϊκή Ένωση. Βλέπουμε ότι δεν υπάρχει αναλογικότητα. Δεν υπάρχει τίποτα απ’ όλα όσα θα έπρεπε να υπάρχουν και να είναι το ευαγγέλιο της Ευρωπαϊκής Ενώσεως.

Θα ήθελα και εγώ να σχολιάσω για τον έναν χρόνο από το περίφημο δημοψήφισμα και το περήφανο 63% του ελληνικού λαού που είπε όχι σε όλα όσα από την επομένη η Κυβέρνηση ΣΥΡΙΖΑ-ΑΝΕΛ, παρ’ ότι είχε την έγκριση του ελληνικού λαού για να έρθει σε σύγκρουση με τους πάντες και τα πάντα, έπραξε. Και εδώ βλέπουμε το θράσος όπου βγαίνουν τα στελέχη της Κυβέρνησης και ομιλούν για τον λαό. Ο λαός έκανε το καθήκον του. Εσείς, όμως, δεν το κάνατε και βρεθήκατε σε χειρότερη θέση και απ’ αυτούς τους οποίους κατηγορούσατε ότι ήταν στα τέσσερα όλα αυτά τα χρόνια. Εσείς πάτε έρποντας αυτή τη στιγμή.

Αυξήσατε τον ΕΝΦΙΑ, κατεβάσατε και άλλο τον κατώτατο μισθό, τις συμβάσεις εργασίας, έχετε διαλύσει στην κυριολεξία τα πάντα, ξεπουλήσατε το οτιδήποτε, κάνατε με πολύ μεγάλη ευκολία όλα εκείνα για τα οποία κατηγορούσατε την προηγούμενη κυβέρνηση ΠΑΣΟΚ-Νέας Δημοκρατίας. Και –όπως λέτε- αισθάνεστε και περήφανοι για όλα αυτά.

Και ακούσαμε από κάποιον προλαλήσαντα ότι οι Έλληνες πλήρωσαν βαρύ τίμημα με το δημοψήφισμα, με όλα όσα προηγήθηκαν και κατά τη διάρκεια του δημοψηφίσματος. Εμείς έχουμε να απαντήσουμε ότι ο ελληνικός λαός πληρώνει ένα βαρύτατο τίμημα από το 2010 όπου αρχίσαμε να μπαίνουμε στα μνημόνια, ένα τίμημα το οποίο δυστυχώς έχει διαχρονικότητα. Δεν μπορέσατε εσείς, παρ’ ότι λέγατε τα εντελώς αντίθετα και διαφορετικά στον ελληνικό λαό, να κάνετε τίποτα γι’ αυτό. Συνεχίζετε μία πρακτική η οποία είναι εντελώς λανθασμένη εις βάρος του ελληνικού λαού και υπέρ των τοκογλύφων τραπεζιτών και των δανειστών μας.

Όσο για το σχόλιο για κάποιες φάτσες, που αναδεικνύονται στην Ευρωπαϊκή Ένωση, όπως του Φάρατζ, της Λεπέν και άλλων, εμείς έχουμε να πούμε ότι αυτές φάτσες μαζί με τις δικές μας φάτσες της Χρυσής Αυγής εδώ στην Ελλάδα και με άλλους εθνικιστές σε ολόκληρη την Ευρώπη και ευρωσκεπτικιστές αφυπνίζουν τους λαούς, έτσι ώστε να μην πάμε σε έναν ολοκληρωτικό θάνατο, σε μία ολοκληρωτική καταστροφή των ευρωπαϊκών λαών και των πατρίδων.

Θα μιλήσουμε λίγο και για την υποκρισία. Θα μιλήσω και εγώ για μια άλλη φάτσα, αυτή του Προέδρου των σοσιαλιστών στην Ισπανία, κ. Πέδρο Σάντσες. Είχε πάει τάχα μου να επισκεφτεί πρόσφυγες και λαθρομετανάστες. Τους έσφιγγε το χέρι και μετά από λίγο έβαζε οινόπνευμα και διάφορα απολυμαντικά, για να δούμε την υποκρισία των απανταχού σοσιαλιστών. Μια ζωή υποκριτές είσαστε!

Όσο για το δημοψήφισμα στην Βρετανία, ήταν το πρώτο χτύπημα σε αυτή τη φαύλη και βρώμικη Ευρωπαϊκή Ένωση η οποία λειτουργεί αποκλειστικά και μόνο υπέρ προς όφελος των τραπεζιτών. Και –αν θέλετε- να καταπολεμήσετε –γιατί ακούσαμε και διάφορες κουβέντες και στη σημερινή κύρωση- την ανεργία και να φέρετε την ανάπτυξη, σίγουρα πάντως δεν θα το πράξετε με το να αφήνετε να μπαίνουν εκατοντάδες χιλιάδες, εκατομμύρια μετανάστες στην πατρίδα μας, ούτε με τις φοροκαταιγίδες, τις συνεχιζόμενες και εξακολουθητικές θα μπορέσει να υπάρξει καθ’ οιονδήποτε τρόπο ανάπτυξη, ούτε με τα εθνοκτόνα μνημόνια τα οποία δημιουργούν όλα τα προηγούμενα, ούτε με την εκ περιτροπής εργασία που χαίρεστε γιατί κάποιοι εργάζονται μία ώρα την ημέρα, μία μέρα την εβδομάδα και αυτοί δεν υπολογίζονται στους άνεργους και λέτε ότι «να, εμείς βελτιώνουμε τους δείκτες της ανεργίας».

Και κάποιος αναρωτήθηκε, πού θα βρούμε νέους πόρους. Σίγουρα δεν θα βρούμε νέους πόρους –όπως ο κ. Κατρούγκαλος, που αναφερόμενος στο ΕΚΑΣ εντελώς υποκριτικά είπε ότι θα πρέπει να βρούμε από κάπου ισοδύναμα - από ισοδύναμα. Τα ισοδύναμα τα εξαντλήσατε, τα τελειώσατε, δεν μπορεί να γίνει τίποτα. Και ο κ. Καμμένος, ο Πρόεδρος των Ανεξαρτήτων Ελλήνων, όταν ψήφιζε μειώσεις και περικοπές στους στρατιωτικούς έλεγε ότι δεν είναι έτσι και θα βρούμε τα ισοδύναμα. Και ο κ. Χουλιαράκης τον έβγαλε ψεύτη μόλις προχθές, λέγοντας ότι δεν υπάρχουν μέχρι στιγμής και ότι δεν έχει κατατεθεί κανένα ισοδύναμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μου επιτρέπετε και εμένα για δύο λεπτάκια να συνεχίσω.

Με μια πραγματική ανάπτυξη θα έρθει βελτίωση της οικονομίας της πατρίδος μας, αλλά και ολόκληρης της Ευρώπης, ανάπτυξη η οποία είναι ταυτόσημη με την πρωτογενή παραγωγή και τον προστατευτισμό των προϊόντων της πατρίδος μας και των Ελλήνων εργαζομένων απέναντι στη λαίλαπα των διαφόρων εισαγόμενων, κυρίως από τις τρίτες χώρες.

Πίστη στις ικανότητες των διοικούντων. Είναι κάτι το οποίο δεν έχετε, γι’ αυτό και ξεπουλάτε τα φιλέτα αυτά τα οποία απέφεραν κέρδη -τα περισσότερα εξ αυτών που πουλάτε με μεγάλη ευκολία- και με σωστή διαχείριση θα μπορούσαν να αποφέρουν πολύ περισσότερα έσοδα στον κρατικό κορβανά προς όφελος των Ελλήνων πολιτών.

Και είδαμε μόλις χθες ότι ο κ. Τσίπρας έκανε τις ίδιες ακριβώς δηλώσεις, που είχε κάνει και ο κ. Σαμαράς όταν είχε επισκεφθεί την Κίνα λέγοντας για το μεγαλείο και ότι κατασκευάζονται εκατοντάδες πλοία Ελλήνων εφοπλιστών στην Κίνα. Μα, η μαγκιά θα ήταν να κατασκευαστεί έστω και ένα σε ένα ελληνικό ναυπηγείο απ’ αυτά τα ναυπηγεία τα οποία τα εξαιρέσατε απ’ αυτόν τον ψευτοαναπτυξιακό νόμο και που δεν δίνετε κανένα κίνητρο στην ελληνική ναυπηγική βιομηχανία.

Θέλουμε τη χριστιανική Ευρώπη των πατρίδων, των λαών, των εθνών με τα ιδιαίτερα σύνορα, με τις παραδόσεις και τις ιδιαιτερότητες του κάθε έθνους και του κάθε λαού. Δεν θέλουμε την Ευρώπη των τραπεζιτών, δεν θέλουμε την Ευρώπη των γαμψομύτηδων τοκογλύφων, δεν θέλουμε την Ευρώπη των υποτακτικών των κορακιών των distress funds, που μας τους παρουσιάζετε ως επενδυτές, δεν θέλουμε την Ευρώπη των απάτριδων, των υποτακτικών, δεν θέλουμε την Ευρώπη των μουλάδων, της σαρίας, της μπούργκας. Θέλουμε μία μεγάλη Ελλάδα σε μία ελεύθερη Ευρώπη και προς αυτήν την κατεύθυνση θα συνεχίσουμε να αγωνιζόμαστε μέχρι την τελική νίκη.

Σαφώς και καταψηφίζουμε την εν λόγω κύρωση και καταψηφίζουμε και τις τέσσερις τροπολογίες οι οποίες, εκτός του γελοίου του πράγματος που ανέφεραν όλοι οι προλαλήσαντες, είναι και άσχετες με το εν λόγω νομοσχέδιο. Μόνο σε μία υπάρχει ένα άρθρο, στην 510/98, το οποίο έχει ενδιαφέρον, αλλά, επειδή τα υπόλοιπα δεν έχουν κανέναν ενδιαφέρον και τα θεωρούμε επιζήμια, δεν θα υπερψηφίσουμε καμμία.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα παιδιά μεταναστών και έντεκα συνοδοί από το Κοινωνικό Φροντιστήριο.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μαυρωτάς, για τρία λεπτά.

**ΓΕΩΡΓΙΟΣ ΜΑΥΡΩΤΑΣ:** Δεν θα χρειαστώ περισσότερο από τρία-τέσσερα λεπτά, κύριε Πρόεδρε.

Θα αναφερθώ μόνο στην υπουργική τροπολογία που κατατέθηκε χθες αργά το απόγευμα από το Υπουργείο Παιδείας. Μία τροπολογία η οποία ήταν έτοιμη από την 1 Ιουλίου, όπως φαίνεται από τις υπογραφές και της κ. Αναγνωστοπούλου λίγο πριν φύγει για Κίνα, και κατατέθηκε, όμως, χθες αργά το απόγευμα –δεν ξέρω- ίσως προκειμένου να μας αιφνιδιάσει. Πάντως σήμερα η κ. Αναγνωστοπούλου, η οποία είναι αρμόδια για την τριτοβάθμια εκπαίδευση Αναπληρώτρια Υπουργός, δεν είναι εδώ για να μας δώσει τις απαραίτητες διευκρινίσεις και αυτό το σημειώνω.

Γιατί η τροπολογία αυτή αναφέρεται στο γεγονός της εξέλιξης των μελών ΔΕΠ. Έρχεται μία υπουργική τροπολογία να διορθώσει μία βουλευτική τροπολογία η οποία είχε κατατεθεί πριν από ενάμιση περίπου μήνα. Και αυτό μόνο τιμή δεν περιποιεί στο νομοθετικό έργο της Κυβέρνησης. Μία διαδικασία, τα εκλεκτορικά σώματα και όλα αυτά, η οποία έχει πάρα πολλές λεπτομέρειες και η οποία θα έπρεπε να έχει έρθει με κανονικές διαδικασίες, δηλαδή, να μιλήσουμε στην επιτροπή, να ακούσουμε τους φορείς και να καταλήξουμε στις βέλτιστες λύσεις για το συγκεκριμένο ζήτημα.

Επίσης, εκείνο που θα ήθελα να πω για τη συγκεκριμένη τροπολογία και για τα εκλεκτορικά σώματα είναι ότι βλέπουμε θετικά μόνο το γεγονός ότι επαναφέρετε το πληροφοριακό σύστημα ΑΠΕΛΛΑ στην εξέλιξη των μελών ΔΕΠ, τουλάχιστον αυτό υπονοείται. Δυστυχώς, δεν είναι εδώ ο Υπουργός για να μας διαβεβαιώσει γι’ αυτό το πράγμα.

Το δεύτερο στο οποίο θα ήθελα να αναφερθώ είναι οι ρυθμίσεις για το Ελληνικό Ανοικτό Πανεπιστήμιο. Εκεί ουσιαστικά αλλάζει ο όρος «δίδακτρα» με τον όρο «οικονομική συμμετοχή των φοιτητών» και με πολύ μεγάλη περιέργεια θα θέλαμε να ακούσουμε ποια είναι η διαφορά μεταξύ των δύο εκτός αν η έννοια των διδάκτρων δεν συνάδει με την αριστερή αισθητική και γι’ αυτό το αλλάζουμε σε μία νέα γλώσσα, σε ένα νέο new speak.

Σε σχέση με τις ρυθμίσεις για το Ίδρυμα Κρατικών Υποτροφιών, θα ήθελα να σημειώσω ότι, εάν κατάλαβα καλά -γιατί την έχουμε μόνο μερικές ώρες την τροπολογία στα χέρια μας- διευρύνεται ουσιαστικά η δεξαμενή των φοιτητών οι οποίοι θα παίρνουν υποτροφία. Απ’ αυτούς που είχαν βαθμό πάνω από 8,51, αυτούς δηλαδή που έπαιρναν άριστα, θα διευρυνθεί και σ’ αυτούς που είναι με βαθμό «λίαν καλώς». Αυτό θα έχει σαν αποτέλεσμα ένα συρρικνωμένο ποσό το οποίο έχει το ΙΚΥ στη διάθεσή του να μοιράζεται σε πολύ περισσότερο κόσμο, με αποτέλεσμα να ευτελιστεί τελικά η έννοια της υποτροφίας.

Εν κατακλείδι, θα ήθελα να πω ότι εμείς ζητούμε την απόσυρση αυτής της τροπολογίας, την αναβολή τουλάχιστον της κατάθεσής της, ώστε να έρθει με το νομοσχέδιο για το Ελληνικό Ίδρυμα Έρευνας και Καινοτομίας του Υπουργείου Παιδείας, Έρευνας και Θρησκευμάτων, το οποίο θα περάσει από τη διαβούλευση και θα έρθει τις επόμενες εβδομάδες. Να έρθει εκεί η συγκεκριμένη τροπολογία, να συζητηθεί στις επιτροπές, γιατί έτσι όπως έρχεται αδικείται το νομοθετικό έργο, αδικούνται και τα ελληνικά πανεπιστήμια.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε ιδιαιτέρως, κύριε Μαυρωτά, για τον χειρισμό του χρόνου. Για να δούμε, εάν θα σας συναγωνιστεί ο κ. Κεγκέρογλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θα περιοριστώ στις τροπολογίες που έχουμε καταθέσει και αφορούν δύο πάρα πολύ σημαντικά θέματα που απασχολούν την κοινωνία. Έχουν κατατεθεί, όμως, κατ’ επανάληψη και οι αρμόδιοι Υπουργοί και συγκεκριμένα ο Υπουργός Αγροτικής Ανάπτυξης δεν έχει έρθει όλες τις προηγούμενες φορές, για να τοποθετηθεί επ’ αυτών.

Σήμερα το ίδιο έκανε. Ήρθε, μίλησε για τις τροπολογίες που κατέθεσε το Υπουργείο του, αλλά έφυγε. Δεν έμεινε, για να μας απαντήσει γιατί προτείνει μία διάταξη για τους εκτιμητές, παραδείγματος χάριν, του ΕΛΓΑ, η οποία δεν λύνει το πρόβλημα. Γιατί, λοιπόν, προτείνει μία διάταξη, η οποία έχει μεγαλύτερο κόστος απ’ αυτό που προτείνει η δική μας τροπολογία και βεβαίως δεν λύνει το πρόβλημα; Αυτό δεν το λέει ο Κεγκέρογλου, δεν το λέει ο Μανιάτης ή οι Βουλευτές, δεν το λένε καν οι εργαζόμενοι, το λέει η ίδια η διοίκηση του ΕΛΓΑ.

Η διοίκηση του ΕΛΓΑ, η διορισμένη διοίκηση από το Υπουργείο Αγροτικής Ανάπτυξης, με χθεσινό δελτίο τύπου εκφράζει τη λύπη της, γιατί προωθείται μία διάταξη, η οποία είναι περισσότερο κοστοβόρα και λιγότερο αποτελεσματική. Το να πάρει το λεωφορείο ο εκτιμητής του ΕΛΓΑ, να πάει στις 10 ή στις 11 η ώρα στο κεφαλοχώρι και από το κεφαλοχώρι να πάρει ταξί και αν δεν υπάρχει ταξί, να πάρει κανένα σκαφτικό για να τον πάει ή οτιδήποτε άλλο είναι μία άθλια πρόταση από το Υπουργείο Αγροτικής Ανάπτυξης. Ας έρθει, για να μας απαντήσει πού σκοντάφτει και δεν υιοθετεί την πρόταση που έχει προέλθει από τη διοίκηση του ΕΛΓΑ, την οποία έχουμε καταθέσει εμείς ως τροπολογία. Δεν έχουμε καταθέσει δική μας, την πρόταση της διοίκησης του ΕΛΓΑ έχουμε καταθέσει. Τι είναι αυτό που κάνει τον κ. Αποστόλου να μην επιλύει το θέμα; Νομίζω ότι πρέπει να κληθεί να έρθει στην Αίθουσα και να τοποθετηθεί.

Αυτή τη στιγμή σε ένα νομό υπάρχουν δεκαπέντε χιλιάδες ανέλεγκτες υποθέσεις σε σχέση με εκτιμήσεις που πρέπει να γίνουν επιτόπου. Όλο και συσσωρεύονται περισσότερες. Αυτά, όμως, είναι ζημία για τους παραγωγούς και για την αγροτική οικονομία. Δεν μπορούν να καλλιεργήσουν τη νέα καλλιεργητική περίοδο, λόγω αυτής της αδυναμίας του ΕΛΓΑ και των εκτιμητών να κάνουν τη δουλειά τους. Ζητούμε, λοιπόν, να έρθει στην Αίθουσα και να τοποθετηθεί ο Υπουργός Αγροτικής Ανάπτυξης επί της τροπολογίας, που είναι ουσιαστικά της διοίκησης του ΕΛΓΑ, την οποία εμείς έχουμε καταθέσει.

Η δεύτερη τροπολογία αφορά ένα μεγάλο θέμα που έχει να κάνει με τους αγρότες και τις αγροτικές εκμεταλλεύσεις, αλλά και με όλες τις επιχειρήσεις. Μάλιστα στο χθεσινό ημερήσιο τύπο έγινε και πρώτο θέμα. Γιατί; Γιατί αποτελεί ένα πραγματικό πρόβλημα για την κοινωνία. Λόγω των καθυστερήσεων που έχουν υπάρξει στην εκπλήρωση υποχρεώσεων του κράτους προς ιδιώτες, που μπορούν να απαριθμηθούν και για τον αγροτικό χώρο, οι οποίες αφορούν αποζημιώσεις, ενισχύσεις, επιδοτήσεις επιδοτήσεων ή επιστροφή φόρου πετρελαίου, υπήρξε δυστυχώς αδυναμία για την τήρηση των εκατό δόσεων απ’ όσους είχαν ενταχθεί σε αυτές. Με αυτήν την έννοια έχουμε καταθέσει τροπολογία που δίνει το δικαίωμα της ανάκτησης του δικαιώματος της ρύθμισης των εκατό δόσεων, εφόσον αυτός που την έχασε καταβάλει τα οφειλόμενα.

Καμμία χάρη σε κανέναν. Δικαίωμα του δίνουμε εκεί που το κράτος είναι ασυνεπές, εκεί που το κράτος έχει προκαλέσει την ύφεση, εκεί που το κράτος προκαλεί τα λουκέτα, εκεί που το κράτος προκαλεί αυτήν την κατάσταση στην αγορά και δεν αφήνει τους ανθρώπους να λειτουργήσουν και να κρατήσουν τις ρυθμίσεις στις οποίες μπήκαν -γιατί ήθελαν να μπουν- να είναι εντάξει στις υποχρεώσεις τους προς το ελληνικό δημόσιο και όσον αφορά το φορολογικό μέρος και όσον αφορά τα ασφαλιστικά ταμεία.

Θα είναι όφελος και για τα ασφαλιστικά ταμεία και για το δημόσιο, γιατί θα εισπράξει χρήματα άμεσα. Θα εισπράξει όλα αυτά τα οποία δεν καταβλήθηκαν το προηγούμενο διάστημα και θα καταβληθούν αναδρομικά και βεβαίως θα έχουμε στη συνέχεια την εξυπηρέτηση των εκατό δόσεων.

Θα σας πω μόνο το νούμερο και κλείνω. Από τους εκατόν τριάντα χιλιάδες που εντάχθηκαν στις ρυθμίσεις για τα ασφαλιστικά ταμεία, σήμερα μόνο πενήντα πέντε χιλιάδες τις πληρούν. Ε, αυτό, λοιπόν, πρέπει να το δει το Υπουργείο και να έρθει εδώ ο κ. Κατρούγκαλος, που είναι αρμόδιος, να τοποθετηθεί και ο κ. Αλεξιάδης ή ο κ. Χουλιαράκης από το Υπουργείο Οικονομικών και να κάνετε αποδεκτή αυτή την τροπολογία-ρύθμιση, την οποία έχουμε καταθέσει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ φοιτητές από το Διεθνές Κέντρο Ελληνικών και Μεσογειακών Σπουδών ΔΙΚΕΜΕΣ του Πανεπιστημίου Σαν Ντιέγκο.

Τούς καλωσορίζουμε θερμά.

(Χειροκροτήματα απ’ όλες τις πτέρυγες της Βουλής)

Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Η κοινοβουλευτική απόγνωση που δημιουργείται απ’ αυτού του είδους τη νομοθέτηση –έκανα αναφορά στην αρχή της σημερινής συνεδρίασης, να μην τα επαναλάβω- νομιμοποιεί τις προτάσεις και σκέψεις αυτών που θέλουν να προτείνουν, αν πάμε σε Αναθεώρηση του Συντάγματος, δεύτερο νομοθετικό σώμα. Μην το παίρνετε ελαφρά τη καρδία το θέμα αυτό. Ελαφρά τη καρδία σκεπτόμενοι κοινοβουλευτικά οργανώνουμε το αντίθετό μας. Να το συνειδητοποιήσετε αυτό.

Ο κ. Φίλης έφερε την περασμένη εβδομάδα τροπολογία-μίνι σχέδιο νόμου. Το επαναλαμβάνει μία εβδομάδα μετά αυτό και φέρνει τροποποιήσεις -και τώρα εδώ- ως δήθεν νομοτεχνικές βελτιώσεις μισής σελίδας. Αδυνατούμε να βοηθήσουμε το νομοθετικό έργο.

Κύριε Πρόεδρε, μία ερώτηση. Το σχέδιο νόμου Φίλη –διότι περί αυτού πρόκειται- συνυπογράφει η αρμοδία Αναπληρωτής Υπουργός, η κ. Αναγνωστοπούλου, η οποία, όμως, είναι στην Κίνα και απ’ ό,τι θυμάμαι, έφυγαν Πέμπτη βράδυ. Αν είχε υπογράψει πριν φύγει, γιατί δεν κατετέθη η συγκεκριμένη νομοθετική παρέμβαση από τότε; Κοροϊδευόμαστε εδώ; Κοροϊδευόμαστε; Μην πω κάτι άλλο, πώς μπήκε η υπογραφή. Αν ήταν έτοιμη, όμως, όπως προκύπτει λογικά κοινοβουλευτικά, για να μην περάσουμε στο πεδίο των αλχημειών, γιατί δεν ήρθε η τροπολογία αυτή εμπροθέσμως; Είναι θέματα αυτά τα οποία ρυθμίζει, που δεν ενδιαφέρουν;

Κυρίες και κύριοι Βουλευτές, ξέρετε ότι αλλάζουν οι προϋποθέσεις υποτροφίας από το ΙΚΥ; Αντί του «άριστα» συν κοινωνικά κριτήρια για όποιον θέλει, πάμε στο «λίαν καλώς». Σας θυμίζει Μπαλτά αυτό; Εμάς Μπαλτά μας θυμίζει. Είναι τιμή σας αυτό που κάνετε; Το ξέρετε, πρώτα απ’ όλα; Ξέρετε ότι η εκλογή καθηγητή στο πανεπιστήμιο από εκλεκτορικό σώμα με ψήφους οκτώ στους έντεκα τώρα θέλει έξι στους έντεκα; Σας αρέσει; Ξέρετε ότι τροποποιείτε νόμο σας του Μαΐου; Ξέρετε ότι καταργείτε τη θέση των γενικών γραμματέων πανεπιστημίων, χωρίς να ορίζετε τι θα τους αντικαθιστά για το ενδιάμεσο χρονικό διάστημα μέχρι να φέρετε νέα ρύθμιση;

Τα ξέρετε αυτά; Αυτά θα ψηφίσετε. Το χέρι μας εμείς δεν θα το βάλουμε και αν ορισμένες από τις ρυθμίσεις του κ. Φίλη έχουν μέσα τους ορθότητα, αυτή θα έπρεπε να αναδειχθεί μέσα από τον κοινοβουλευτικό διάλογο και να επιτραπεί και σε εμάς να συνεισφέρουμε.

Ενώ φέρνετε αυτά, δεν αξιωθήκατε ακόμα να φέρετε αυτό που σας λέμε. Δεν είχα προλάβει, λόγω της πτώσης της προηγούμενης κυβέρνησης. Ήταν έτοιμη η διάταξη νόμου, υπογεγραμμένη.

Ξέρετε ότι αν καταδικαστεί κάποιος για αδίκημα με ποινή σαράντα, πενήντα ημερών φυλάκισης, απολύεται από το Πανεπιστήμιο; Απολύεται! Και είναι πάρα πολύ λογικό για ορισμένα αδικήματα να πάμε τη σχετική απόλυση στους έξι μήνες. Ξέρετε ότι μιλάμε με το Υπουργείο πέντε μήνες και κάποιος κύριος τα σταματάει αυτά; Γιατί δεν μπαίνει η διαδικασία στη σωστή της βάση επιτέλους;

Κυρίες και κύριοι Βουλευτές, θα ήθελα να αναφερθώ σε κάτι που ο Υπουργός Παιδείας είπε στο τέλος της ομιλίας του και θεωρώ ότι αξίζει σχολίου σήμερα στην Εθνική Αντιπροσωπεία. Είναι πολιτικό θέμα μεγάλης περιωπής. Ανέφερε τα περί δημοψηφίσματος πέρυσι. Δεν θα του πω ότι η αλχημεία του «όχι» που έγινε «ναι» δεν τον τιμά. Θα του πω κάτι άλλο. Κύριε Φίλη, είδε το φως της δημοσιότητας βιβλίο του κ. Τζέημς Γκαλμπρέιθ.Θα το έχετε υπ’ όψιν σας. Ο τίτλος του είναι «Καλωσόρισες στη μαρτυρική αρένα». Σε αυτό αναφέρεται το σχέδιο Β΄ της Κυβέρνησης Τσίπρα από το Μάρτιο του 2015, ως ο Γκαλμπρέιθ μας λέει. Κυρίες και κύριοι της Πλειοψηφίας, στα μέτρα του σχεδίου Β΄ ήταν το κλείσιμο των τραπεζών, οι υποσχετικές αντί μισθών και συντάξεων, η κήρυξη της χώρας σε κατάσταση έκτακτης ανάγκης, η εθνικοποίηση των τραπεζών και η επιστράτευση των δημοσίων υπαλλήλων κ.α..

Τα είχατε υπ’ όψιν σας; Ξέρετε ότι αυτά δεν τα είχατε πει στον ελληνικό λαό; Ξέρετε ότι για έναν Υπουργό κατά το άρθρο 152 του Ποινικού Κώδικα αυτό είναι παράβαση πληρεξουσιότητας, δηλαδή κακούργημα; Εάν αυτά δεν τα συζητήσει μία εξεταστική επιτροπή της Βουλής -και έχουμε προτείνει να αφορά από την ένταξη στο ευρώ και μετά- ποιος θα τα συζητήσει; Οι δημοσιογράφοι και οι Βουλευτές εκτός αιθούσης Κοινοβουλίου;

Η πρότασή μας πρέπει να γίνει δεκτή. Πρέπει να αισθάνεσθε μειονεξία που συμμετέχουμε στις εξεταστικές επιτροπές που δημιουργείτε και που δεν έχετε φέρει τις άλλες προτάσεις ούτε καν για συζήτηση στη Βουλή.

Δεν φτάνει αυτό, κύριε Πρόεδρε. Έχουμε δύο Υπουργούς -νυν Υπουργούς της Κυβέρνησης- να λένε σε τηλεοπτική εκπομπή προχθές ότι ο Βαρουφάκης δεν είναι αυτά του πλάνου B΄. Ο Βαρουφάκης εισηγείτο την αναδίπλωση τον Φεβρουάριο του 2015. Είναι εκείνος ο οποίος διάλεγε ευρωπαϊκό δρόμο. Ο Βαρουφάκης! Πώς τον Μάρτιο του 2015 παίρνει αυτήν την εντολή;

Αν πιστέψουμε Κοτζιά και Παππά, τότε ο Βαρουφάκης είχε γραμμή που ακολουθήσατε από το δημοψήφισμα και μετά, ενώ άλλος του έδωσε εντολή να πάει αντίθετα και να εκπονήσει το σχέδιο Β΄, με αυτά τα οποία ο Γκαλμπρέιθ αναφέρει. Αυτά θα τα λένε οι πολιτικολογούντες εκτός Κοινοβουλίου, κύριε Πρόεδρε; Αυτά πρέπει να τα πει η εξεταστική επιτροπή.

Μιας, λοιπόν, που κάνει κοινοβουλευτικό το όλο θέμα σήμερα με πρωτοβουλία του ο Υπουργός Παιδείας, ο καταθέτων τροπολογία -δηλαδή σχέδιο νόμου και όχι τροπολογία- και αφού εισηγείται στο Σώμα τις απόψεις που εισηγήθηκε, ακούστε και αυτές τις απόψεις, που είναι οι απόψεις τις οποίες συμμερίζεται η τεράστια πλειοψηφία πια του ελληνικού λαού για την κοροϊδία που υπέστη τον Ιούλιο του 2015.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

**ΧΡΗΣΤΟΣ ΣΙΜΟΡΕΛΗΣ:** Τα δανεικά θα τα δώσετε πίσω;

**ΑΝΔΡΕΑΣ ΛΟΒΕΡΔΟΣ:** Αφήστε τα αυτά.

**ΧΡΗΣΤΟΣ ΣΙΜΟΡΕΛΗΣ:** Δεν μιλάτε για εκείνα.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Σιμορέλη.

Ο κ. Βρούτσης έχει τον λόγο.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, συζητάμε το πλαίσιο της Συμφωνίας σε επίπεδο κρατών-μελών της Ευρωπαϊκής Ένωσης για το σύστημα ιδίων πόρων της Ευρωπαϊκής Ένωσης. Όπως τοποθετήθηκε και ο εισηγητής μας, η θέση της Νέας Δημοκρατίας είναι θετική. Ψηφίζουμε τη συμφωνία. Άλλωστε, ήταν δική μας πρόταση, η οποία έρχεται στα όρια των δύο ετών που απαιτείται και οριοθετείται από τον ίδιο τον Κανονισμό.

Όμως, είναι μια μέρα κατά την οποία η πολιτική επικαιρότητα, λόγω της επετείου του δημοψηφίσματος-απάτη, κάνει το Εθνικό μας Κοινοβούλιο, την Εθνική Αντιπροσωπεία να ανοίξει και το συγκεκριμένο θέμα. Γιατί αυτή τη στιγμή, κυρίες και κύριοι συνάδελφοι, η χώρα μας και οι Έλληνες βρίσκονται έκπληκτοι καθημερινά από τις συνεχείς αποκαλύψεις, αποκαλύψεις οι οποίες διαδέχονται η μία την άλλη, αποκαλύψεις για τις οποίες η Νέα Δημοκρατία έχει ζητήσει εξεταστική επιτροπή, αποκαλύψεις για τις οποίες, όπως είπε ο Πρόεδρος της Βουλής κατόπιν νέου διαβήματος που έκανε η Νέα Δημοκρατία, το ζήτημα θα ανοίξει. Εύχομαι να μην ανοίξει μέσα στον Αύγουστο και να ανοίξει λίαν συντόμως, για να μην κρυφτεί ως μείζον ζήτημα, που αφορά την Ελληνική Δημοκρατία, μέσα στην περίοδο των θερινών διακοπών.

Παρόντος, όμως, και του Υπουργού, του κ. Χουλιαράκη, καλό θα ήταν να ειπωθούν αυτά, διότι ο κ. Χουλιαράκης ήταν και τότε Υπουργός. Ήταν παρών στην προγραμματισμένη και μεθοδευμένη υπονόμευση της Δημοκρατίας, του Δημοκρατικού Πολιτεύματος, μέσα από το ονομαζόμενο «PLAN Β», το οποίο γράφει ο Γκαλμπρέιθ, Σύμβουλος του Βαρουφάκη, άρα της Κυβέρνησης ΣΥΡΙΖΑ-ΑΝΕΛ την περίοδο εκείνη, άρα και του κ. Χουλιαράκη, ο οποίος εμμέσως και σαφώς φυσικά λέει ότι θα κλείσουν οι τράπεζες, ότι οι μισθοί και οι συντάξεις θα πληρωθούν με υποσχετικές, ότι θα εθνικοποιηθούν οι τράπεζες και θα υπάρχει επιστράτευση των δημοσίων υπαλλήλων.

Δεν είναι τυχαίο ότι και ο κ. Τσίπρας δύο μέρες πριν το Δημοψήφισμα επισκέφθηκε το Υπουργείο Εθνικής Άμυνας, συναντώντας τον κ. Καμμένο, όπου ακούσαμε το περιβόητο, το απαράδεκτο, το μοναδικό, που η πολιτική ευαισθησία, η δημοκρατική ευαισθησία του ΣΥΡΙΖΑ κατάπιε αμάσητο, ότι ο Στρατός είναι έτοιμος να εφαρμόσει εσωτερική ισορροπία, να εφαρμόσει ειρηνικές διαδικασίες στο εσωτερικό της χώρας.

Όλα αυτά αποτελούν ανοιχτές προκλήσεις για το πολιτικό σύστημα και τους Έλληνες πολίτες, οι οποίοι, πλέον, όπως γνωρίζετε και βιώνετε καθημερινά, σας έχουν γυρίσει την πλάτη. Διότι είδαν όχι μόνο τη μεγάλη απάτη του δημοψηφίσματος, αλλά και την πραγματική απάτη σε όλα όσα υποσχεθήκατε, τα οποία πλέον έρχονται στην τσέπη τους απανωτά.

Μετά το πρώτο κύμα των μειώσεων του 2015 -το 2% στις κύριες συντάξεις, το 6% στις επικουρικές, την κατάργηση της κατώτατης σύνταξης 486 ευρώ, η απίστευτη αναλγησία- μέσα στο 2016 έρχεται να εφαρμοστεί πλέον, σε ένα νέο περιβάλλον με τα απόλυτα ψέματα να καταρρέουν το ένα μετά το άλλο, η νέα πολιτική, η ανάλγητη πολιτική του ΣΥΡΙΖΑ, η οποία καταργεί το ΕΚΑΣ, μειώνει τις επικουρικές συντάξεις και στη συνέχεια μειώνει και τις κύριες συντάξεις των νέων συνταξιούχων από 10%-30%.

Παράλληλα, ο κόφτης ακονίζει τα δόντια του, καθώς, όπως γνωρίζουμε, εάν δεν πετύχουν οι δημοσιονομικοί στόχοι, που από ό,τι φαίνεται δεν θα πετύχουν, αμέσως θα μειωθούν οι συντάξεις και των νυν συνταξιούχων.

Φυσικά, οι φόροι, οι τρομακτικοί φόροι των νησιωτών όλων των Ελλήνων, η αύξηση του ΦΠΑ, αποτελούν για εσάς προσωπικά, κύριε Υπουργέ των Οικονομικών, αλλά και για το οικονομικό επιτελείο, μια μεγάλη ντροπή για την εξαπάτηση του ελληνικού λαού και για τα επώδυνα μέτρα τα οποία του φέρατε.

Όμως, θέλω να πω δύο τρία πραγματάκια, τα οποία θεωρώ σημαντικά για να ξεκαθαρίσουμε τις σχέσεις μας και να αποκατασταθεί η αλήθεια. Πριν από λίγο, Βουλευτής από την Πλειοψηφία της Κυβέρνησης κατέθεσε στην προσπάθειά του να παραποιήσει την αλήθεια και να παραπλανήσει και το Εθνικό Κοινοβούλιο, κείμενα βάσει των οποίων υποτίθεται ότι στο e-mail Χαρδούβελη καταγραφόταν η κατάργηση του ΕΚΑΣ. Αυτά είναι τα κείμενα που κατέθεσε. Τα ζήτησα πριν από λίγο και τα πήρα.

Ξέρετε τι κείμενα είναι αυτά; Είναι πλαστογραφία. Πλαστογραφία σε σχέση με αυτά που είπε. Είναι τα non paper του Μαξίμου.

**ΔΗΜΗΤΡΙΟΣ ΚΑΜΜΕΝΟΣ:** Έχει κατατεθεί…

**ΙΩΑΝΝΗΣ ΒΡΟΥΤΣΗΣ:** Non paper του Μαξίμου κατέθεσε αντί του e-mail Χαρδούβελη.

**ΔΗΜΗΤΡΗΙΟΣ ΚΑΜΜΕΝΟΣ:** Το e-mail Χαρδούβελη είναι πάνω από σαράντα σελίδες. Καταθέστε όλο το σώμα.

**ΙΩΑΝΝΗΣ ΒΡΟΥΤΣΗΣ:** Κρατάω, λοιπόν, στα χέρια μου τη σελίδα 31 του e-mail Χαρδούβελη, την οποία θα καταθέσω για να αποσαφηνιστεί στον ελληνικό λαό ποια είναι η πραγματικότητα και η αλήθεια.

**ΔΗΜΗΤΡΙΟΣ ΚΑΜΜΕΝΟΣ:** Το σώμα να καταθέσετε, όχι τη σελίδα.

**ΙΩΑΝΝΗΣ ΒΡΟΥΤΣΗΣ:** Να σταματήσετε να είστε ψεύτες. Θα σας κυνηγάνε οι χαμηλοσυνταξιούχοι για το μεγάλο ψέμα και την απουσία ευαισθησίας.

**ΔΗΜΗΤΡΙΟΣ ΚΑΜΜΕΝΟΣ:** Προσβάλλετε το Κοινοβούλιο. Να καταθέσετε όλο το σώμα του κειμένου.

**ΙΩΑΝΝΗΣ ΒΡΟΥΤΣΗΣ:** Λέει, λοιπόν, το e-mail Χαρδούβελη, το οποίο είχα επιμεληθεί προσωπικά, στη σελίδα 31 για το ΕΚΑΣ -το καταθέτω και για τα Πρακτικά, να το πάρετε για να τελειώνει το συγκεκριμένο ζήτημα- «not its abolishment», δηλαδή «όχι κατάργηση».

Παρακαλώ να διανεμηθεί σε όλους τους Βουλευτές του ΣΥΡΙΖΑ και των ΑΝΕΛ, για να δουν την πραγματικότητα. Και κυρίως, πρέπει να τη δει ο ελληνικός λαός.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΔΗΜΗΤΡΙΟΣ ΚΑΜΜΕΝΟΣ:** Όλο το σώμα να καταθέσετε, όχι τη σελίδα.

**ΙΩΑΝΝΗΣ ΒΡΟΥΤΣΗΣ:** Στο e-mail Χαρδούβελη δεν υπήρχε κατάργηση του ΕΚΑΣ. Υπήρχε ο εξορθολογισμός του. Είναι γραμμένο με σαφήνεια. Δεν υπήρχαν τα επώδυνα μέτρα. Το ύψος των παρεμβάσεων σε επίπεδο ασφαλιστικού ήταν 310 εκατομμύρια ευρώ, τα οποία κάνατε 3,1 δισεκατομμύρια.

Αυτό είναι το αποτύπωμα του λογαριασμού ΣΥΡΙΖΑ-ΑΝΕΛ, που σήμερα πληρώνει ως αποτέλεσμα του λαϊκισμού και της δημαγωγίας ο ελληνικός λαός στο σύνολό του.

Και το άκρον άωτον, αυτό που προκαλεί και από χθες εισπράττω -γιατί πέρα της ιδιότητας μας, είμαστε και πολίτες και εκπροσωπώ έναν νησιωτικό νομό, έναν νομό ο οποίος εξαπατήθηκε, τον Νομό Κυκλάδων, όπως και όλο το Αιγαίο- είναι η κατάργηση του ΦΠΑ. Ξέρετε τι εισπράττω;

Χθες, ο κ. Κατρούγκαλος είχε το θράσος, κουνώντας το δάχτυλο στον ελληνικό λαό, να πει ότι θα επιστρέψει το ΕΚΑΣ με αντισταθμιστικά μέτρα. Καλά, ποιον κοροϊδεύετε; Υπουργέ των Οικονομικών, μπορεί να γίνει αυτό; Σήμερα, καταργήσατε το ΕΚΑΣ, το οποίο θα είναι και μέχρι τέλος Δεκεμβρίου, και θα δώσετε αντισταθμιστικά; Θυμίζω ότι τα ίδια είχατε υποσχεθεί και στους νησιώτες, ότι μόλις γίνει κατάργηση του ειδικού καθεστώτος ΦΠΑ, θα επαναφέρετε με αντισταθμιστικά μέτρα τον χαμένο ΦΠΑ στους πολίτες με έναν μηχανισμό που θα γίνει από αυτήν τη φορολογική δήλωση. Έγινε τίποτα; Βλέπω νησιώτες ανάμεσά μας στους Βουλευτές του ΣΥΡΙΖΑ. Μήπως έγινε και δεν το μάθαμε;

**ΠΡΟΕΔΡΕΥΩΝ (Γεώργιος Βαρεμένος):** Κύριε Βρούτση, βάλτε μια τελεία.

**ΙΩΑΝΝΗΣ ΒΡΟΥΤΣΗΣ:** Ο ορισμός της εξαπάτησης. Επειδή τα ψέματα έχουν κοντά ποδάρια, κατέθεσα τα συγκεκριμένα κείμενα στη Βουλή. Επιτέλους, να πείτε την αλήθεια. Εν πάση περιπτώσει, νομίζω ότι την εισπράττετε την αλήθεια από τον ελληνικό λαό, ο οποίος πλέον σας έχει γυρίσει οριστικά την πλάτη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Αμυράς από το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι βρισκόμαστε ενώπιον ακόμα ενός μνημείου προχειρότητας όσον αφορά τη νομοθέτηση από την πλευρά της Συγκυβέρνησης.

Εχθές το βράδυ ο Υπουργός Παιδείας, ο κ. Φίλης, κατέθεσε μια υπουργική τροπολογία με την οποία διόρθωνε, άλλαζε μια βουλευτική τροπολογία, η οποία είχε γίνει δεκτή, είχε γίνει νόμος του κράτους μόλις πριν από έναν μήνα.

Με άλλα λόγια, προχείρως νομοθετεί αυτή η Κυβέρνηση. Κατεπειγόντως νομοθετεί και κατεπειγόντως τροποποιεί ό,τι κατεπειγόντως νομοθέτησε. Αυτό δεν είναι σοβαρή κοινοβουλευτική διαδικασία.

Βέβαια, εάν το στοίχημα και η προσπάθεια της Κυβέρνησης είναι να εκθέσει τον Πρόεδρο της Βουλής, ο οποίος πριν από μια βδομάδα στη συζήτηση για τον Κανονισμό της Βουλής είπε ότι η πιεστική νομοθέτηση πια πρέπει να μείνει πίσω μας, μάλλον τα έχει καταφέρει.

Καθίσαμε, λοιπόν, εμείς στο Ποτάμι και υπολογίσαμε τα ποσοστά επί των υπουργικών τροπολογιών και των βουλευτικών που έγιναν δεκτές -κυρίως εκπρόθεσμες και εκτός θέματος και συνάφειας με το κατά συζήτηση κάθε φορά σχέδιο νόμου- και βρήκαμε ότι το 80% των υπουργικών τροπολογιών έρχονται να διορθώσουν, να αλλάξουν νομοθετήματα, στα οποία η Βουλή κατέληξε μετά από άλλες τροπολογίες, δηλαδή, ένας μύλος.

Λυπάμαι που δεν είναι εδώ ο Υπουργός Παιδείας, γιατί έχω να τον ρωτήσω δύο ουσιαστικά πράγματα σε σχέση με τη νυχτερινή υπουργική τροπολογία. Θέλω να τον ρωτήσω για το θέμα του συστήματος ΑΠΕΛΛΑ το οποίο επαναφέρει -για ποιο λόγο τότε καταργήθηκε πριν από ένα μήνα;- όπως επίσης και για το ζήτημα των υποτροφιών.

Κυρίες και κύριοι συνάδελφοι, είναι κάτι πάρα πολύ σημαντικό. Πήρε ο κ. Φίλης τη σκυτάλη από τον κ. Μπαλτά και τι κάνει; Λέει ότι στις υποτροφίες φεύγει το 8,51% ως βαθμός, ούτως ώστε να διεκδικήσει μέσω του ΙΚΥ ένας φοιτητής την υποτροφία βάσει των κοινωνικών κριτηρίων και το πηγαίνει στο «λίαν καλώς».

Ερωτώ, λοιπόν: Η αριστεία αλλάζει όνομα και τυπικά; Πείτε μας -αυτά ήθελα να ρωτήσω τον Υπουργό, αλλά απουσιάζει- θα αυξηθεί το ποσό των υποτροφιών ή όχι; Μήπως το κάνει έτσι απλώς για να ικανοποιήσει όσο το δυνατόν περισσότερους φοιτητές; Ποιο είναι το νοητικό -να το πω έτσι- αντικείμενο αυτού του είδους της αλλαγής και από την «αριστεία» πήγαμε στο «λίαν κ αλώς» για τις υποτροφίες;

Επίσης, ο κύριος Υπουργός ανέφερε, μιλώντας για το δημοψήφισμα, ότι είναι η τελευταία καταφυγή του ελληνικού λαού, είτε μας αρέσει είτε όχι το αποτέλεσμα. Αυτό είπε ο κ. Φίλης.

Εγώ ερωτώ, λοιπόν, εσάς τους συναδέλφους όλων των παρατάξεων: Νιώθετε υπερήφανοι; Νιώθετε ικανοποιημένοι που αλλάξατε το «όχι» του 63% και το κάνατε «ναι»; Γιατί δεν κρατάτε μια σιγή, μια σεμνότητα, αλλά βγαίνετε και πανηγυρίζετε κιόλας γιατί μετατρέψατε το «όχι» σε «ναι»;

Δεν θέλω να έχω καν στο μυαλό μου τι διαλόγους θα είχαμε εδώ εάν ήταν παρούσα η πρώην πρόεδρος του Κοινοβουλίου, η κ. Κωνσταντοπούλου.

Ωστόσο, μιας που είναι και ο κ. Χουλιαράκης εδώ, κύριε Υπουργέ θέλω να σας ρωτήσω το εξής: Εν όψει της είσπραξης της υποδόσης των 2,8 δισεκατομμυρίων ευρώ μετά το Eurogroup του Σεπτεμβρίου, θα ήθελα, παρακαλώ, να μου πείτε: Υπάρχει καθυστέρηση ή όχι στη μεταβίβαση του 5% του ΟΤΕ στο ΤΑΙΠΕΔ. Ποιες θα είναι οι διαδικασίες; Παρακαλώ, αν θέλετε, ενημερώστε μας, όπως επίσης και για το χρονοδιάγραμμα.

Και κάτι ακόμα: Τι θα γίνει με τα εργασιακά; Διαβάζουμε ότι θα τα φέρετε ή την πρώτη ή την τελευταία εβδομάδα του Αυγούστου, όταν ο κόσμος θα είναι μάλλον στις παραλίες. Εξηγήστε μας, ποιος είναι ο οδικός χάρτης για τη νέα αλλαγή των εργασιακών σχέσεων στο οικονομικό τοπίο της χώρας;

Κυρίες και κύριοι συνάδελφοι, όσον αφορά τους γενικούς γραμματείς των πανεπιστημίων δεν μπορούμε να κατανοήσουμε για ποιο λόγο κάνετε τώρα εσπευσμένα τις αλλαγές με υπουργική τροπολογία και δεν περιμένετε πρώτα να ψηφισθούν οι εσωτερικοί κανονισμοί και οργανισμοί στα πανεπιστήμια. Αυτή είναι η φυσική διαδικασία. Έτσι σέβεσαι το αυτοδιοίκητο των πανεπιστημίων.

Ωστόσο, είναι άλλη μια ένδειξη του πόσο πρόχειρα αυτή η Κυβέρνηση αντιμετωπίζει τα σοβαρά ζητήματα. Είναι μια ένδειξη του πόσο προτάσσει αυτή η Κυβέρνηση το κομματικό της συμφέρον και το μοίρασμα των κομματικών πελατών της, παρά να κοιτάει ευρύτερα, να επιδιώκει συναινέσεις, έχοντας βέβαια το μυαλό της στο τι γίνεται στον υπόλοιπο κόσμο. Πρέπει να σταματήσουμε να είμαστε μια περίκλειστη χώρα κοινωνικά και πολιτικά και να ανοίξουμε τα φτερά μας στον υπόλοιπο κόσμο, τώρα που αυτή την εποχή, περισσότερο από ποτέ, οι Έλληνες το έχουν ανάγκη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω.

Εν πάση περιπτώσει, καταλήγοντας, θα ήθελα να σας πω ότι οι υπουργικές τροπολογίες πάνω σε βουλευτικές τροπολογίες της νύκτας είναι μια σοβαρή ένδειξη αδυναμίας. Είναι μια αδυναμία νομοθέτησης, είναι μια αδυναμία κοινοβουλευτικού σεβασμού στις διαδικασίες και πάνω απ’ όλα είναι μια, θα έλεγα, περίεργη στάση έναντι των πολιτών. Οι πολίτες μαθαίνουν νυχτιάτικα το τι μέτρα λαμβάνονται, τα οποία τους αφορούν.

Απευθυνόμενος στα υπουργικά έδρανα, εγώ θα σας έλεγα να ακολουθήσετε το δρόμο της αριστείας, ούτε καν του «λίαν καλώς» το οποίο εξισώσατε με το «άριστος». Και εν πάση περιπτώσει, να ξέρετε ότι εμείς δεν θα καθόμαστε σιωπηλοί όταν φέρνετε, με ανορθόδοξο τρόπο, ρυθμίσεις οι οποίες είναι εις βάρος των Ελλήνων πολιτών και της ελληνικής κοινωνίας εν γένει.

Ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Χουλιαράκης έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, θέλω τον λόγο για μισό λεπτό πριν την τοποθέτηση του Υπουργού, για να αναφερθώ στις τροπολογίες. Δεν μπορούμε να μην μιλήσουμε για τις τροπολογίες που κατατέθηκαν το βράδυ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Μανωλάκου, έκανα δεκτό το αίτημά μας και διευρύνθηκε η συζήτηση. Με βάση το δικό σας αίτημα.

Ο κ. Χουλιαράκης έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Για μισό λεπτό θέλω τον λόγο. Δεν μπορεί να μην μιλήσω για τις τροπολογίες που ήρθαν χθες το βράδυ.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κυρία Μανωλάκου, έχετε τον λόγο για μισό λεπτό.

**ΔΙΑΜΑΝΤΩ ΜΑΝΩΛΑΚΟΥ:** Ο κύριος Υπουργός δεν κράτησε το λόγο του. Ήρθαν τροπολογίες χθεσινοβραδινές, ενώ είχε υποσχεθεί ότι δεν θα δεχθεί άλλες.

Δεύτερον, πρόκειται για τροπολογίες για τις οποίες ο κόσμος πρέπει να ενημερωθεί και τα κόμματα να πάρουν θέση. Δεν μπορεί, ας πούμε, ο Υπουργός Γεωργίας να φέρνει τροπολογία όπου κοροϊδεύει, παραπλανά, καταργεί υπηρεσία του υπουργείου και στρώνει το χαλί για έλεγχο και αξιολόγηση επενδύσεων από ιδιώτες και να μην τοποθετηθούμε. Επίσης, δεν γίνεται να μην απαντήσουμε σε τοποθετήσεις, όπως του κ. Σκουρολιάκου, που υμνεί την καταπάτηση των συλλογικών συμβάσεων των ηθοποιών με το πετσόκομμα των οδοιπορικών. Τελικά είναι πολύ αγωνιστική η στάση του!

Για όλα αυτά θα πρέπει να τοποθετηθούμε, όπως και για την τροπολογία του Υπουργείου Παιδείας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, έχετε κι εσείς τον λόγο για μισό λεπτό.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, επειδή προφανώς έγινε κάποια παρανόηση, ως ειδικός αγορητής ζητώ να μου δώσετε δυο λεπτά, όχι παραπάνω, για να τοποθετηθώ επί των τροπολογιών που έχουμε καταθέσει.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, κύριε Μανιάτη. Έχετε ένα λεπτό.

**ΙΩΑΝΝΗΣ ΜΑΝΙΑΤΗΣ:** Θα ήταν αδιανόητο να έχουμε καταθέσει τροπολογίες και να μην μου δώσετε τον λόγο για δυο λεπτά να τεκμηριώσω…

**ΠΡΟΕΔΡΕΥΩΝ (Γεώργιος Βαρεμένος):** Για ένα λεπτό έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Δύο λεπτά, παρακαλώ.

Κύριε Πρόεδρε, επαναλαμβάνω αυτό που είπαμε και στην αρχή. Η τροπολογία μας για τη δυνατότητα να επανενταχθούν στις εκατό δόσεις όσοι χωρίς ευθύνη τους, αλλά με αποκλειστική ευθύνη του κράτους, δεν ενετάχθησαν, επειδή χρωστούν είτε στα φορολογικά όργανα είτε στα ασφαλιστικά όργανα, θεωρούμε ότι είναι απολύτως λογική, δεδομένου ότι η ίδια η πραγματικότητα λέει πως από τους εκατόν τριάντα πέντε χιλιάδες που είχαν ενταχθεί αρχικά, κατάφεραν και συνεχίζουν μόνο πενήντα πέντε χιλιάδες.

Κατά συνέπεια, χωρίς κανένα απολύτως κόστος και προκειμένου το ελληνικό δημόσιο να εισπράξει, θεωρούμε πως η παράταση της δυνατότητας να επανενταχθούν με βάση την τροπολογία που έχουμε καταθέσει θα είναι προς όφελος και της κοινωνίας, αλλά και των δημοσίων εσόδων.

Η δεύτερη παρατήρηση σχετίζεται με κάτι αδιανόητο. Εμένα δεν μου έχει ξανατύχει. Καταθέτει ο Υπουργός Αγροτικής Ανάπτυξης τροπολογία για τις μετακινήσεις των εκτιμητών του ΕΛΓΑ -που είναι δεκάδες χιλιάδες οι αγρότες σε όλη την Ελλάδα που περιμένουν τους εκτιμητές να πάνε στα χωράφια και να δουν τι γίνεται με τις αποζημιώσεις- και η διοίκηση του ΕΛΓΑ -θα καταθέσω για τα Πρακτικά το έγγραφο της διοίκησης, όχι συνδικαλιστικού οργάνου- διαφωνεί και λέει πως η τροπολογία του Υπουργού θα φέρει πολλαπλάσιο κόστος από αυτό που υπάρχει σήμερα.

(Στο σημείο αυτό Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πρότασή μας, λοιπόν, κατατεθειμένη με τροπολογία, είναι να γίνει αποδεκτή η πρόταση της διοίκησης του ΕΛΓΑ, ώστε και άμεσα να βγουν οι εκτιμητές και το ελληνικό δημόσιο να κερδίσει.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Τελειώνω, κύριε Πρόεδρε.

Θεωρώ αδιανόητο αυτό που γίνεται με την τροπολογία του κ. Φίλη. Θα σχολιάσω μόνο ένα ζήτημα, που έχει να κάνει πια και με την αισθητική.

Κύριε Πρόεδρε, επειδή ακριβώς έχει λίγα χρήματα το ελληνικό δημόσιο, οι υποτροφίες του ΙΚΥ είναι λίγες και τις δίνουμε μόνο στους αρίστους, όσους έχουν πάνω από 8,5. Ο κ. Φίλης, χωρίς να λέει ότι «θα αυξήσω τον προϋπολογισμό των υποτροφιών του ΙΚΥ», κατεβάζει το ποσοστό αυτό στο 6,5, στο «λίαν καλώς». Έχουμε εδώ, δηλαδή, λογική «Μπαλτά».

Η ερώτησή μου, συναδέλφισσες και συνάδελφοι: Αυτό είναι αποδεκτό και με ποιον τρόπο θα γίνει η αξιολόγηση πολύ μεγαλύτερου αριθμού δικαιούχων φοιτητών, όταν είναι πολύ λιγότερα τα χρήματα;

**ΠΡΟΕΔΡΕΥΩΝ (Γεώργιος Βαρεμένος):** Κύριε Μανιάτη, βάλτε την τελεία σας, σας παρακαλώ.

**ΙΩΑΝΝΗΣ ΜΑΝΙΑΤΗΣ:** Τελειώνω.

**ΠΡΟΕΔΡΕΥΩΝ (Γεώργιος Βαρεμένος):** Έχετε παρεξηγήσει την ανεκτικότητά μου.

**ΙΩΑΝΝΗΣ ΜΑΝΙΑΤΗΣ:** Το ίδιο δε ισχύει για τους γενικούς γραμματείς των πανεπιστημίων, που θα μείνουν χωρίς διοίκηση τα πανεπιστήμια.

Ένα τελευταίο, κύριε Πρόεδρε, που αφορά εμμέσως και τον παρόντα κ. Χουλιαράκη, αλλά σαφέστατα αφορά τον νυν παρόντα Υπουργό κ. Τσιρώνη.

Υπάρχουν δεκάδες χιλιάδες επιχειρήσεις σε όλη τη χώρα που υποφέρουν από τις ζώνες οικιστικού ελέγχου. Έχω καταθέσει τροπολογία και ζητώ να παραταθεί το καθεστώς που υπάρχει τώρα μέχρι να ρυθμιστεί νομοθετικά από την Κυβέρνηση, έτσι ώστε να μη μετεγκατασταθούν υποχρεωτικά στην Αργολίδα, στον Βόλο, στα Γιάννινα, στο Ηράκλειο, στην Πάτρα και σε άλλες περιοχές της χώρας, που έχουν ζώνες οικιστικού ελέγχου, μικρομεσαίες επιχειρήσεις, που δεν φταίνε σε τίποτα και δεν μπορούν να μετεγκατασταθούν.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Τελεία και ερωτηματικό!

Κύριε Υπουργέ, έχετε τον λόγο.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Θα είμαι σύντομος. Νομίζω ότι θα χρειαστώ λιγότερο από τρία λεπτά.

Κατ’ αρχάς, θα ήθελα να κάνω σχόλιο πάνω στην τοποθέτηση του κ. Σταϊκούρα. Εμείς θεωρούμε αναμφίβολα θετικό το γεγονός ότι ο Αρχηγός της Αξιωματικής Αντιπολίτευσης θα ενημερώνει για τις θέσεις του τους διεθνείς επενδυτές.

Θέλω να ελπίζω πως μαζί με την παρουσίαση των θέσεων της Αξιωματικής Αντιπολίτευσης, ο κ. Μητσοτάκης θα ενημερώνει τους επενδυτές και για το νέο περιβάλλον σταθερότητας που εμπεδώνει τώρα η ελληνική οικονομία και τις νέες επενδυτικές ευκαιρίες που διαμορφώνονται.

Όμως, ακόμα κι αν δεν το κάνει ο ίδιος, να είναι βέβαιος πως την ίδια δουλειά κάνουμε κι εμείς συστηματικά κάθε μήνα. Την επόμενη εβδομάδα θα είμαι κι εγώ στο Λονδίνο για να δω ακριβώς τους ίδιους επενδυτές, χωρίς όμως να σηκώνουμε τη φασαρία που σήκωσε ο κ. Μητσοτάκης με μια τέτοια επίσκεψη.

Θα ήθελα, όμως, τις θέσεις που κοινοποιεί ο ίδιος στους διεθνείς επενδυτές να τις κοινοποιήσει και σ’ εμάς, να ξέρουμε κι εμείς τι ακριβώς λέει για μια σειρά θεμάτων, που μέχρι τώρα παραμένει αόριστος, αλλά να ξέρει και ο ελληνικός λαός, που μέχρι σήμερα δεν έχει καθαρή εικόνα για τις θέσεις αυτές.

Θα επιστρέψω στο κύριο θέμα και θα ήθελα να ζητήσω από την Ολομέλεια να υπερψηφίσει το σχέδιο νόμου για την κύρωση της απόφασης για το σύστημα ιδίων πόρων της Ευρωπαϊκής Ένωσης. Πρόκειται ουσιαστικά για μια περιοδική έγκριση του συστήματος χρηματοδότησης του ευρωπαϊκού προϋπολογισμού, που καλύπτει ένα πολύ μεγάλο εύρος θεμάτων.

Δεν υπάρχει καμμία αμφιβολία πως το μέγεθος του προϋπολογισμού είναι ιδιαίτερα χαμηλό. Θα θέλαμε και παλεύουμε να είναι αρκετά υψηλότερο. Δεν υπάρχει επίσης αμφιβολία πως θα θέλαμε να έχει μια πολύ ισχυρή διάσταση αντικυκλικής δημοσιονομικής πολιτικής, που σήμερα απουσιάζει, με τη θέσπιση –εάν θέλετε- αυτόματων σταθεροποιητών, για παράδειγμα επιδομάτων ανεργίας σε ευρωπαϊκή κλίμακα ή άλλων μεταβιβαστικών πληρωμών.

Αυτό είναι εξαιρετικά σημαντικό, ειδικά για μια χώρα σαν την Ελλάδα, μια χώρα της ευρωπαϊκής περιφέρειας που γνώρισε ένα «ασύμμετρο σοκ», κατά τους οικονομολόγους, που αφορά δηλαδή την ίδια και όχι την υπόλοιπη Ευρώπη και που κατά συνέπεια το μοναδικό εργαλείο σταθεροποίησης, η νομισματική πολιτική, δεν μπορεί να είναι αποτελεσματικό.

Παρ’ όλα αυτά, θεωρούμε ένα πολύ θετικό βήμα την ψήφιση του σημερινού νομοσχεδίου και καλώ ξανά την Ολομέλεια να το ψηφίσει.

Θα ήθελα να πω δύο λόγια σχετικά με σχόλια που ακούστηκαν για την τροπολογία της Δημοκρατικής Συμπαράταξης ΠΑΣΟΚ-ΔΗΜΑΡ για το θέμα των εκατό δόσεων. Κατ’ αρχάς, είναι ένα θέμα που βλέπουμε θετικά.

Μην ξεχνάτε ότι η ρύθμιση των εκατό δόσεων νομοθετήθηκε από την Κυβέρνηση της Αριστεράς πριν από ένα χρόνο.

**ΙΩΑΝΝΗΣ ΒΡΟΥΤΣΗΣ:** Λάθος!

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Λάθος! Τον Σεπτέμβριο του 2014 ψηφίστηκε η ρύθμιση.

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Μάλιστα, θεωρήθηκε τότε μονομερής ενέργεια και μας επιπλήξατε γι’ αυτό.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ησυχία!

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Από την άλλη πλευρά, είναι αδύνατον να οικοδομηθεί –και θα ήθελα να το προσέξετε αυτό- ένα αξιόπιστο σύστημα εσόδων και να εμπεδωθεί η φορολογική συνείδηση, όταν κάθε χρόνο υπάρχουν αντίστοιχες ρυθμίσεις.

Για παράδειγμα, δεν μπορεί να εμπεδωθεί η αξιοπιστία ενός νομίσματος, όταν κάθε χρόνο υποτιμάται. Με τον ίδιο ακριβώς τρόπο, δεν μπορεί να εμπεδωθεί αξιόπιστο φορολογικό σύστημα, όταν κάθε χρόνο υπάρχουν ρυθμίσεις γι’ αυτούς που δεν ανταποκρίνονται με συνέπεια στη φορολογική τους υποχρέωση. Τι κίνητρο άλλωστε θα είχε κάποιος να είναι συνεπής, όταν γνωρίζει πως κάθε τόσο υπάρχει ρύθμιση;

Θα πρέπει, λοιπόν, να βρεθεί μια βέλτιστη ισορροπία ανάμεσα στις συνέπειες της ύφεσης στην ικανότητα των νοικοκυριών και των επιχειρήσεων να πληρώνουν φόρο από τη μία και την επιβράβευση, αν θέλετε, των συνεπών φορολογούμενων από την άλλη.

Η τροπολογία που κατέθεσε η Δημοκρατική Συμπαράταξη ΠΑΣΟΚ-ΔΗΜΑΡ δεν πετυχαίνει αυτή τη βέλτιστη ισορροπία. Έχουμε θετική στάση. Το βλέπουμε και θα επανέλθουμε.

Τέλος, θέλω να πω δύο λόγια –γιατί ακούστηκαν απίστευτες ανακρίβειες- για το βιβλίο του Γκάλμπρεϊθ. Κατ’ αρχάς, ακούστηκε ότι «ήταν σύμβουλος του κ. Χουλιαράκη».

Κύριε Βρούτση, το διάστημα Φεβρουαρίου-Αυγούστου 2015 ήμουν Πρόεδρος του Συμβουλίου Οικονομικών Εμπειρογνωμόνων και επικεφαλής της τεχνικής διαπραγμάτευσης από τον Απρίλιο έως τον Αύγουστο του 2015.

Ο κ. Γκάλμπρεϊθ δεν είχε απολύτως καμμία θεσμική θέση και -προσέξτε- δεν βρέθηκα ποτέ, παρ’ ότι ήμουν επικεφαλής της τεχνικής διαπραγμάτευσης, ούτε σε μια σύσκεψη με τον Γκάλμπρεϊθ παρόντα. Ποιος είναι ο κ. Γκάλμπρεϊθ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αυτό ρωτάμε κι εμείς. Ποιος είναι;

**ΓΕΩΡΓΙΟΣ ΧΟΥΛΙΑΡΑΚΗΣ (Αναπληρωτής Υπουργός Οικονομικών):** Πρώτα απ’ όλα, αυτά που λέει είναι απίστευτες φαιδρότητες και ανεκδιήγητοι δονκιχωτισμοί από έναν άνθρωπο που δεν είχε απολύτως καμμία θεσμική θέση.

Όμως, θα ήθελα πολύ να μας πει –γιατί δεν το λέει σε ένα βιβλίο διακοσίων πενήντα σελίδων– με ποιους συμμετείχε σε ποιες συσκέψεις, τη στιγμή που δεν είχε απολύτως καμμία επαφή με τη θεσμική δομή της διαπραγμάτευσης από τον Απρίλιο μέχρι τον Αύγουστο του 2015;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΣΟΦΙΑ ΒΟΥΛΤΕΨΗ:** Τι λέτε τώρα; Αυτά τα έχει πει ο κ. Τσίπρας από εδώ!

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Κύρωση της Απόφασης του Συμβουλίου 2014/335/ΕΕ, Ευρατόμ για το σύστημα των ιδίων πόρων της Ευρωπαϊκής Ένωσης και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΧΡΗΣΤΟΣ ΑΝΤΩΝΙΟΥ:** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΑΡΙΣΤΕΙΔΗΣ ΦΩΚΑΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Οικονομικών: «Κύρωση της Απόφασης του Συμβουλίου 2014/335/ΕΕ, Ευρατόμ για το σύστημα των ιδίων πόρων της Ευρωπαϊκής Ένωσης και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Ερωτάται το Σώμα: Γίνεται δεκτό το άρθρο πρώτο ως έχει;

**ΧΡΗΣΤΟΣ ΑΝΤΩΝΙΟΥ:** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΑΡΙΣΤΕΙΔΗΣ ΦΩΚΑΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο πρώτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο δεύτερο ως έχει;

**ΧΡΗΣΤΟΣ ΑΝΤΩΝΙΟΥ:** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Δεκτό, δεκτό.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΑΡΙΣΤΕΙΔΗΣ ΦΩΚΑΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο δεύτερο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο τρίτο ως έχει;

**ΧΡΗΣΤΟΣ ΑΝΤΩΝΙΟΥ:** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΑΡΙΣΤΕΙΔΗΣ ΦΩΚΑΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο τρίτο έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 530 και ειδικό 103, όπως τροποποιήθηκε από τον κύριο Υπουργό;

**ΧΡΗΣΤΟΣ ΑΝΤΩΝΙΟΥ:** Δεκτή, δεκτή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΣΠΥΡΙΔΩΝ ΔΑΝΕΛΛΗΣ:** Κατά πλειοψηφία.

**ΔΗΜΗΤΡΙΟΣ ΚΑΜΜΕΝΟΣ:** Δεκτή, δεκτή.

**ΑΡΙΣΤΕΙΔΗΣ ΦΩΚΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 530 και ειδικό 103 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 531 και ειδικό 104 ως έχει;

**ΧΡΗΣΤΟΣ ΑΝΤΩΝΙΟΥ:** Δεκτή, δεκτή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Παρών.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Δεκτή, δεκτή.

**ΑΡΙΣΤΕΙΔΗΣ ΦΩΚΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 531 και ειδικό 104 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου του νομοσχεδίου.

Ερωτάται το Σώμα: Γίνεται δεκτό το ακροτελεύτιο άρθρο;

**ΧΡΗΣΤΟΣ ΑΝΤΩΝΙΟΥ:** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεκτό, δεκτό.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΑΡΙΣΤΕΙΔΗΣ ΦΩΚΑΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Κύρωση της Απόφασης του Συμβουλίου 2014/335/ΕΕ, Ευρατόμ για το σύστημα των ιδίων πόρων της Ευρωπαϊκής Ένωσης και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΧΡΗΣΤΟΣ ΑΝΤΩΝΙΟΥ:** Δεκτό, δεκτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κατά πλειοψηφία.

**ΓΕΩΡΓΙΟΣ ΓΕΡΜΕΝΗΣ:** Κατά πλειοψηφία.

**ΙΩΑΝΝΗΣ ΜΑΝΙΑΤΗΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΑΡΙΣΤΕΙΔΗΣ ΦΩΚΑΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Κύρωση της Απόφασης του Συμβουλίου 2014/335/ΕΕ, Ευρατόμ για το σύστημα των ιδίων πόρων της Ευρωπαϊκής Ένωσης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, επί των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 142α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αντικείμενο σήμερα είναι η εκλογή Αντιπροέδρου της Βουλής των Ελλήνων.

Μετά τις εκλογές της 20ής Σεπτεμβρίου του 2015, κατά την εκλογή Αντιπροέδρων, στις 4 Οκτωβρίου 2015, δεν εξελέγη Αντιπρόεδρος από την τρίτη σε δύναμη Κοινοβουλευτική Ομάδα της Αντιπολίτευσης.

Πρόσφατα, μετά την τροποποίηση του Κανονισμού της Βουλής με το ΦΕΚ 122 Α΄/30-6-2016 και ειδικότερα σύμφωνα με το άρθρο 6, όπως τροποποιήθηκε, η διάταξη έχει ως εξής: «Σε περίπτωση κατά την οποία δεν εκλεγεί Αντιπρόεδρος σε μία από τις προβλεπόμενες θέσεις, τη θέση καταλαμβάνει, εφόσον εκλεγεί, ο προερχόμενος από την πέμπτη σε δύναμη Κοινοβουλευτική Ομάδα της Αντιπολίτευσης και, εάν δεν εκλεγεί, ο προερχόμενος από την έκτη σε δύναμη Κοινοβουλευτική Ομάδα της Αντιπολίτευσης και ούτω καθεξής, οπότε και επαναπροσδιορίζεται η σειρά των Αντιπροέδρων, κατ’ αντιστοιχία προς τη δύναμη των Κοινοβουλευτικών Ομάδων.». Η ρύθμιση αυτή είναι κατά την πρώτη εφαρμογή της αμέσως εφαρμοστέα.

Επομένως αντικείμενο της σημερινής ειδικής ημερήσιας διάταξης είναι η εκλογή Αντιπροέδρου σε μία από τις προβλεπόμενες θέσεις, σύμφωνα με το άρθρο 6 του Κανονισμού της Βουλής, όπως τροποποιήθηκε με το ΦΕΚ 122 Α΄/30-6-2016.

Η ψηφοφορία γίνεται διά ψηφοδελτίων και είναι μυστική. Σας έχει διανεμηθεί ψηφοδέλτιο με το όνομα του προτεινομένου για το αξίωμα του Αντιπροέδρου. Επίσης υπάρχουν και λευκά ψηφοδέλτια.

Κυρίες και κύριοι συνάδελφοι, έχει κατατεθεί από τον Πρόεδρο της Κοινοβουλευτικής Ομάδας του Ποταμιού προς τον Πρόεδρο της Βουλής επιστολή, με βάση το κείμενο της οποίας τίθεται η υποψηφιότητα του Βουλευτή Α΄ Αθηνών κ. Σπυρίδωνος Λυκούδη.

(Η προαναφερθείσα επιστολή καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 146)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΟΣ (Νικόλαος Βούτσης):** Τα ψηφοδέλτια που σας έχουν μοιραστεί έχουν το όνομα του συναδέλφου Σπύρου Λυκούδη, όπως βεβαίως υπάρχει και ένα λευκό ψηφοδέλτιο, ενδεχομένως για άλλη προτίμηση.

Θα γίνει εκφώνηση του καταλόγου και όποιος συνάδελφος ακούει το όνομά του θα προσέρχεται και θα ρίχνει το ψηφοδέλτιο στην κάλπη.

Καλούνται επί του καταλόγου οι συνάδελφοι κ. Παναγιώτα Δριτσέλη από τον ΣΥΡΙΖΑ και κ. Απόστολος Βεσυρόπουλος από τη Νέα Δημοκρατία.

Καλούνται, επίσης, επί της ψηφοδόχου ως ψηφολέκτες οι συνάδελφοι κ. Γεώργιος Ψυχογιός από τον ΣΥΡΙΖΑ και ο κ. Αθανάσιος Καββαδάς από τη Νέα Δημοκρατία.

Πρόεδρος της εφορευτικής επιτροπής ορίζεται ο συνάδελφος κ. Ιωάννης Σαρακιώτης.

Παρακαλώ τους κυρίους ψηφολέκτες να προσέλθουν στην κάλπη, για να αρχίσει η ψηφοφορία.

Επίσης, κύριοι συνάδελφοι, σας γνωστοποιώ ότι στο Προεδρείο έχουν αποσταλεί, σύμφωνα με το άρθρο 70Α του Κανονισμού της Βουλής, σφραγισμένες επιστολές συναδέλφων για συμμετοχή στη μυστική ψηφοφορία εκλογής του Αντιπροέδρου. Οι ψήφοι αυτές θα ανακοινωθούν και θα συνυπολογιστούν στην καταμέτρηση που θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΟΣ (Νικόλαος Βούτσης):** Υπάρχει συνάδελφος που δεν άκουσε το όνομά του; Κανείς.

Οι σφραγισμένες επιστολές, οι οποίες απεστάλησαν στο Προεδρείο για συμμετοχή στη μυστική ψηφοφορία σχετικά με την εκλογή Αντιπροέδρου της Βουλής των Ελλήνων, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 150-157)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΟΣ (Νικόλαος Βούτσης):** Κηρύσσεται περαιωμένη η ψηφοφορία και παρακαλώ τον πρόεδρο της εφορευτικής επιτροπής και τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ-ΔΙΑΛΟΓΗ)

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας.

Ψήφισαν συνολικά 211 Βουλευτές.

Υπέρ του αξιώματος του Αντιπροέδρου, δηλαδή «ΝΑΙ», ψήφισαν 186 Βουλευτές.

Λευκά: 25.

Άκυρα: 0.

Επομένως ο κ. Σπυρίδων Λυκούδης, σύμφωνα με το Σύνταγμα και τον Κανονισμό της Βουλής, εκλέγεται ως Αντιπρόεδρος της Βουλής στη θέση που δεν έχει πληρωθεί και επαναπροσδιορίζεται η σειρά των Αντιπροέδρων, κατά αντιστοιχία προς τη δύναμη των Κοινοβουλευτικών Ομάδων, ως εξής: Ο κ. Αναστάσιος Κουράκης ως Α΄ Αντιπρόεδρος, όπως ήταν, ο κ. Γεώργιος Βαρεμένος ως Β΄ Αντιπρόεδρος, όπως ήταν, η κ. Αναστασία Χριστοδουλοπούλου ως Γ΄ Αντιπρόεδρος, όπως ήταν, ο κ. Νικήτας Κακλαμάνης ως Δ΄ Αντιπρόεδρος, όπως ήταν, και αναριθμούνται οι υπόλοιποι. Με βάση το αποτέλεσμα, στην κενή θέση ο κ. Σπυρίδων Λυκούδης ως Ζ΄ Αντιπρόεδρος, ο κ. Δημήτριος Κρεμαστινός ως Ε΄ Αντιπρόεδρος και ο κ. Γεώργιος Λαμπρούλης ως ΣΤ΄ Αντιπρόεδρος. Έτσι συμπληρώνεται το Προεδρείο.

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης, όσον αφορά την εκλογή του Αντιπροέδρου της Βουλής των Ελλήνων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Με τη συναίνεση του Σώματος και ώρα 14.00΄ λύεται η συνεδρίαση για αύριο, ημέρα Πέμπτη 7 Ιουλίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**