(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΖ΄

Δευτέρα 12 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Παιδείας, Έρευνας και Θρησκευμάτων, σχετικά με την ίδρυση Δημόσιων ΙΕΚ ενηλίκων με κατεύθυνση την ειδική εκπαίδευση, σελ.   
 β) Προς τον Υπουργό Υγείας:  
 i. σχετικά με την κάλυψη κενής θέσης αγροτικού ιατρού στο Περιφερειακό Ιατρείο Κυπαρισσίου του Δήμου Μονεμβασίας, σελ.   
 ii. σχετικά με τα προβλήματα στη λειτουργία του Γενικού Νοσοκομείου Λαμίας, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΔΑΒΑΚΗΣ Α. , σελ.  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΠΕΛΕΓΡΙΝΗΣ Θ. , σελ.  
ΠΟΛΑΚΗΣ Π. , σελ.  
ΣΤΑΪΚΟΥΡΑΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΖ΄

Δευτέρα 12 Σεπτεμβρίου 2016

Αθήνα, σήμερα στις 12 Σεπτεμβρίου 2016, ημέρα Δευτέρα και ώρα 18.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι σελ. 1α

Β. ΑΠΑΝΤΗΣΕΙΣ ΒΟΥΛΕΥΤΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι σελ 1β )

(Αλλαγή σελ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς θα ήθελα πολύ σύντομα να σας διαβάσω μία επιστολή από τη Γραμματεία της Κυβέρνησης:

«Με την παρούσα σάς ενημερώνουμε ότι σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου της Δευτέρας 12 Σεπτεμβρίου 2016 καθίσταται αδύνατη η παρουσία, πρώτον του Υπουργού Οικονομικών κ. Ευκλείδη Τσακαλώτου για την υπ’ αριθμόν 1191/29-8-2016 επίκαιρη ερώτηση, καθόσον θα βρίσκεται σε συνάντηση με τους εκπροσώπους των θεσμών και, δεύτερον, του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιου Πετρόπουλου για την υπ’ αριθμόν 1231/6-9-2016 επίκαιρη ερώτηση, καθόσον θα βρίσκεται σε προγραμματισμένες συναντήσεις με φορείς και σχετικές εκδηλώσεις της Θεσσαλονίκης στο πλαίσιο της Διεθνούς Έκθεσης.

Οι υπόλοιπες επίκαιρες ερωτήσεις με αριθμούς 1228/6-9-2016, 1201/30-8-2016 και 1189/29-8-2016 θα απαντηθούν κανονικά από τον Αναπληρωτή Υπουργό Υγείας κ. Παύλο Πολάκη και τον Υφυπουργό Παιδείας, Έρευνας και Θρησκευμάτων κ. Θεοδόση Πελεγρίνη αντίστοιχα.

Παρακαλούμε όπως προβείτε στις δέουσες ενέργειες, για να ενημερωθούν ο Προεδρεύων στη διαδικασία, όσο και οι επερωτώντες Βουλευτές».

Νομίζω, κυρίες και κύριοι συνάδελφοι, ότι αυτή είναι μια καινούργια διαδικασία ενημέρωσης.

Ξεκινούμε, κυρίες και κύριοι συνάδελφοι, με τη συζήτηση της δεύτερης με αριθμό 1189/29-8-2016 επίκαιρης ερώτησης δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά-Σιωροπούλου προς τον Υπουργό Παιδείας, Έρευνας και Θρησκευμάτων, σχετικά με την ίδρυση δημόσιων ΙΕΚ ενηλίκων με κατεύθυνση την ειδική εκπαίδευση.

Θα αλλάξουμε τη σειρά για να μείνει ο κ. Πολάκης με τη συζήτηση των δύο επόμενων επίκαιρων ερωτήσεων.

Θα απαντήσει ο Υφυπουργός Παιδείας, Έρευνας και Θρησκευμάτων.

Κυρία Σιωροπούλου, έχετε τον λόγο για δύο λεπτά.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ευχαριστώ, κυρία Πρόεδρε.

Πριν πάρω τον λόγο για να τοποθετηθώ επί της ερώτησής μου, θα ήθελα να μου επιτρέψετε να κάνω μια αναφορά στο έντονο συναίσθημα που βίωσα σήμερα, πρώτη μέρα της σχολικής χρονιάς, στα εγκαίνια και στον αγιασμό του Ενιαίου Ειδικού Επαγγελματικού Γυμνασίου-Λυκείου Σοφάδων Καρδίτσας.

Ήταν εκπληκτικό το ανάμεικτο συναίσθημα χαράς και συγκίνησης, κύριε Υπουργέ, που προβαλλόταν στα πρόσωπα των εκπαιδευτικών, των γονέων και των μαθητών του ειδικού αυτού σχολείου και που είχε να κάνει με την άμεση και ουσιαστική αντίδραση του Υπουργείου Παιδείας και του Υπουργού κ. Φίλη στο αίτημα των γονέων, των φορέων της περιοχής, αλλά και της εκπαιδευτικής κοινότητας στο σύνολό της για τη μετατροπή του ΤΕΕ Ειδικής Αγωγής σε Ειδικό Επαγγελματικό Γυμνάσιο και την ίδρυση του επαγγελματικού λυκείου. Η ίδρυση του νέου τύπου σχολείου έδωσε τη δυνατότητα της συνέχισης της εκπαίδευσης στους μαθητές που είχαν ολοκληρώσει την εκπαίδευσή τους στο ΤΕΕ Ειδικής Αγωγής Α΄ Βαθμίδας. Η ανακούφιση των γονέων που τα παιδιά τους ξαναβρέθηκαν στο εκπαιδευτικό πλαίσιο ειδικής εκπαίδευσης και η χαρά των μαθητών να βρίσκονται ξανά στον ίδιο χώρο ήταν απερίγραπτη.

Ευχαριστούμε ιδιαίτερα το Υπουργείο Παιδείας, τον Υπουργό κ. Φίλη, καθώς και όλη την πολιτική ηγεσία του Υπουργείου Παιδείας, που άμεσα και ουσιαστικά έδωσαν το καλύτερο για τους μαθητές με αναπηρίες και ειδικές εκπαιδευτικές ανάγκες.

Τώρα προχωρώ στην ερώτησή μου, κυρία Πρόεδρε.

Κύριε Υπουργέ, στον Νομό Καρδίτσας, στην πόλη των Σοφάδων λειτουργούν δύο σχολικές μονάδες για παιδιά με αναπηρίες και ειδικές εκπαιδευτικές ανάγκες, το Εργαστήριο Ειδικής Επαγγελματικής Εκπαίδευσης και Κατάρτισης και το ΤΕΕ Ειδικής Αγωγής Α΄ Βαθμίδας, που καλύπτουν τις ανάγκες της ειδικής εκπαίδευσης όλου του νομού, ικανοποιώντας ένα χρόνιο αίτημα των τοπικών φορέων σχετικά με την ολοκλήρωση της φοίτησης των μαθητών των δομών αυτών στη δευτεροβάθμια εκπαίδευση.

Με χαρά είδαμε το Υπουργείο Παιδείας να προβαίνει στη μετατροπή του ΤΕΕ Ειδικής Αγωγής Α΄ Βαθμίδας σε ειδικό επαγγελματικό γυμνάσιο και στην ίδρυση λυκειακής τάξης. Η ίδρυση αυτή ουσιαστικά αποτελεί ιδιαίτερη διέξοδο στο πολύ σημαντικό πρόβλημα κοινωνικής ένταξης που αντιμετωπίζουν οι μαθητές με ιδιαίτερες εκπαιδευτικές ανάγκες στον νομό μας και απεγκλωβίζει τις οικογένειές τους.

Ταυτόχρονα, όμως, εφιστώ την προσοχή σας στο γεγονός ότι η θετική αυτή ενέργεια αφορά μόνο τους μαθητές που έχουν περισσότερες δυνατότητες να παρακολουθήσουν το εκπαιδευτικό και επαγγελματικό πρόγραμμα των ειδικών γυμνασίων-λυκείων.

Σας υποβάλλω, λοιπόν, αυτή την ερώτηση, καθώς οι απόφοιτοι των ΕΕΕΕΚ που παρουσιάζουν δυσκολίες, δεν έχουν την ίδια δυνατότητα να συνεχίσουν τις σπουδές τους, εφόσον δεν υπάρχουν δομές ειδικής εκπαίδευσης και επαγγελματικής κατάρτισης που να καλύπτουν τις ανάγκες των μαθητών αυτών.

Γι’ αυτό θα ήθελα να μου απαντήσετε, κύριε Υπουργέ, στα εξής: Ποιες είναι οι προθέσεις του Υπουργείου για τη διά βίου εκπαίδευση και επαγγελματική κατάρτιση των ενηλίκων με αναπηρία και ειδικές εκπαιδευτικές ανάγκες και πότε προβλέπεται η ίδρυση και η λειτουργία των ΔΙΕΚ, των Δημοσίων Ινστιτούτων Επαγγελματικής Κατάρτισης ενηλίκων, αποφοίτων υποχρεωτικής εκπαίδευσης, με κατεύθυνση την ειδική εκπαίδευση;

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Δύο λόγια μόνο θα ήθελα να πω για τη σημερινή μέρα. Όλα τα σχολεία στη χώρα λειτούργησαν. Τα βιβλία, οι εκπαιδευτικοί, οι μαθητές ήταν στη θέση τους. Αυτό είχε να συμβεί εδώ και τριανταπέντε χρόνια. Το λέω αυτό σαν μια αφετηρία μιας νέας ημέρας για την εκπαίδευση.

Τώρα, όσον αφορά στην ερώτησή σας, κυρία Βουλευτά, εάν θέλει η λυκειακή τάξη να εξελιχθεί σε δημόσιο ΙΕΚ ειδικής αγωγής, θα πρέπει η δευτεροβάθμια εκπαίδευση να κάνει τη σχετική αίτηση για να προχωρήσουμε προς αυτήν την κατεύθυνση.

Πρέπει να σας πω ότι ήδη έχουν ιδρυθεί τέσσερα δημόσια ΙΕΚ ειδικής αγωγής: Το πρώτο είναι στην Αγία Παρασκευή, το δεύτερο στην Πυλαία Χορτιάτη, το τρίτο στις Σέρρες και το τέταρτο στον Βόλο.

Ήδη από αυτά τα τέσσερα δημόσια ΙΕΚ ειδικής αγωγής, τα δύο, της Αγίας Παρασκευής και της Πυλαίας Χορτιάτη, λειτουργούν με τις εξής ειδικότητες: Πρώτον, απομαγνητοφωνητής συνομιλιών-πρακτικών, που αφορά σε πρόσωπα με προβλήματα όρασης. Δεύτερον, βοηθός φυσικοθεραπείας, που αφορά σε πρόσωπα με προβλήματα όρασης ή προβλήματα ακοής. Τρίτον, ξεναγός σε μουσεία, σε αρχαιολογικούς και πολιτιστικούς χώρους, που αφορά σε πρόσωπα με προβλήματα όρασης ή ακοής. Τέταρτον, τεχνικός εφαρμογών πληροφορικής, που αφορά σε πολυμέσα, web designer-developer, video games, για πρόσωπα με προβλήματα ακοής. Και, πέμπτον, τεχνικός χειριστής ηλεκτρονικών υπολογιστών και τηλεφωνικών κέντρων, παροχής πληροφοριών και εξυπηρέτησης πελατών, που αφορά αποκλειστικά σε τυφλούς ή πρόσωπα με προβλήματα όρασης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Τελειώνω, κυρία Πρόεδρε.

Διευκρινίζεται ότι στους χώρους ειδικής αγωγής έχουν ήδη ξεκινήσει από τη δευτεροβάθμια εκπαίδευση σημαντικές αλλαγές, αλλαγές που αφορούν τόσο στις δομές τις ειδικής επαγγελματικής εκπαίδευσης με τη δημιουργία ενός ενιαίου –και αυτό είναι πολύ σημαντικό- τύπου σχολείου, το ενιαίο ειδικό επαγγελματικό γυμνάσιο-λύκειο, όσο και με την κατάργηση της πρόωρης επαγγελματικής εξειδίκευσης.

Ως προς τα δημόσια ΙΕΚ έχει γίνει ήδη νομοθετική παρέμβαση από την οποία οι δομές που θα προκύψουν, θα ανακοινωθούν στο εγγύς μέλλον.

Θέλω να πω ότι στο πλαίσιο της ανάπτυξης της εκπαίδευσής μας στον τόπο, έχει δοθεί ειδική προτεραιότητα στα σχολεία ειδικής αγωγής και σε σχολεία ένταξης προσώπων που αντιμετωπίζουν ειδικά προβλήματα. Ήδη δόθηκε προτεραιότητα στους εκπαιδευτικούς για να μπορέσουν να στελεχώσουν αυτά τα σχολεία.

Αυτά ήθελα να πω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Κατσαβριά, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Σας ευχαριστώ, κύριε Υπουργέ, για την απάντηση.

Χαιρετίζουμε κάθε δράση και μεταρρύθμιση του Υπουργείου προς την κατεύθυνση της στήριξης των παιδιών με αναπηρίες και ειδικές εκπαιδευτικές ανάγκες.

Κύριε Υπουργέ, στις διατάξεις του Υπουργείου αναφέρεται ρητώς ότι στα ειδικά επαγγελματικά γυμνάσια θα εφαρμοστούν τα ωρολόγια και αναλυτικά προγράμματα των γυμνασίων της γενικής εκπαίδευσης και στα ειδικά επαγγελματικά λύκεια τα ωρολόγια και αναλυτικά προγράμματα των εσπερινών λυκείων.

Είναι κατανοητό, όμως, ότι τα υφιστάμενα αναλυτικά προγράμματα της γενικής εκπαίδευσης δεν μπορούν να εφαρμοστούν στα αντίστοιχα σχολεία της ειδικής εκπαίδευσης και είναι άμεσης ανάγκης και προτεραιότητας η προσαρμογή των προγραμμάτων αυτών στις δυνατότητες των μαθητών με αναπηρίες και ειδικές εκπαιδευτικές ανάγκες.

Αυτό οδηγεί στην ανάγκη δημιουργίας, στα πλαίσια του ΙΕΚ, ενός συγκεκριμένου επιτελικού οργάνου, ενός γραφείου ειδικής αγωγής το οποίο επίσημα και οργανωμένα θα μπορέσει να στηρίξει όλα τα θέματα της ειδικής εκπαίδευσης.

Στη δευτεροβάθμια εκπαίδευση, πιο ειδικά, οι δομές που υπάρχουν είναι τα ΕΕΕΕΚ, τα ΤΕΕ Ειδικής Αγωγής Α΄ και Β΄ Βαθμίδας και τα ειδικά επαγγελματικά γυμνάσια, χωρίς το περιεχόμενο σπουδών του κάθε πλαισίου να είναι αποσαφηνισμένο.

Επίσης, δεν έχει προσδιοριστεί ποιο πρέπει να είναι το προφίλ των μαθητών για το κάθε πλαίσιο, με αποτέλεσμα να διαπιστώνεται μεγάλη σύγχυση σχετικά με το ποιοι μαθητές και σε ποιο πλαίσιο πρέπει να εγγραφούν, και τα ΚΕΔΔΥ να αντιμετωπίζουν μεγάλη δυσκολία να προτείνουν το ανάλογο πλαίσιο, αφού δεν υπάρχουν όλες οι δομές σε όλη την επικράτεια.

Στο πρόβλημα αυτό θα πρέπει να προστεθεί και η επιθυμία των γονέων τα παιδιά τους να είναι ενταγμένα κυρίως στην γενική εκπαίδευση με παράλληλη στήριξη, ανεξάρτητα αν έχουν τη δυνατότητα να παρακολουθήσουν την εκπαίδευση σε αυτό το πλαίσιο κυρίως για κοινωνικούς λόγους.

Όσον αφορά τα ΕΕΕΕΚ, ανακύπτει ως κεντρικό το θέμα της δυνατότητας των μαθητών τους να συνεχίσουν τις σπουδές τους και να μεταβούν στην αγορά εργασίας, και άρα να ενταχθούν στην ίδια την κοινωνία.

Στο πλαίσιο αυτό, η πολιτεία θα πρέπει στην πράξη να δείξει το κοινωνικό της πρόσωπο υλοποιώντας σχέδια δια βίου μάθησης, εκπαίδευσης και προστασίας των ατόμων με αναπηρία και ειδικές εκπαιδευτικές ανάγκες.

Προς την κατεύθυνση αυτή, η ίδρυση ΔΙΕΚ ενηλίκων αποφοίτων υποχρεωτικής εκπαίδευσης με κατεύθυνση στην ειδική εκπαίδευση θεωρούμε πως είναι πολύ σημαντική. Δεν θα πρέπει, όμως, η εκπαίδευση των ενηλίκων ατόμων με αναπηρίες να είναι ξεκομμένη από τις υπόλοιπες δομές της ειδικής εκπαίδευσης, οι οποίες πρέπει να είναι σε απόλυτη συνεργασία μεταξύ τους.

Επίσης, είναι σημαντικό το Υπουργείο Παιδείας σε συνεργασία με τα Υπουργεία Υγείας –και είναι εδώ και ο Υπουργός Υγείας και θα θέλαμε και τη δική του συμβολή- και Εργασίας να προβλέψουν δομές ειδικής αγωγής που να υποστηρίζουν την προστατευόμενη εργασία, αλλά και την προστατευμένη διαβίωση των ατόμων με αναπηρίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Είναι σημαντικό, κύριε Υπουργέ, να υπάρξει απάντηση στο χρόνιο και επιτακτικό ερώτημα των γονέων «αν φύγουν οι γονείς, τι θα απογίνουν αυτά τα παιδιά;».

Κύριε Υπουργέ, είναι υποχρέωση όλων μας να διασφαλίσουμε το θεμελιώδες δικαίωμα κάθε παιδιού, κάθε Έλληνα πολίτη, στη μάθηση, αν θέλουμε πραγματικά να έχουμε ένα κράτος δικαίου, ένα κράτος κοινωνικά ευαίσθητο.

Σας ευχαριστώ πολύ.

**ΘΕΟΔΟΣΗΣ ΠΕΛΕΓΡΙΝΗΣ (Υφυπουργός Παιδείας, Έρευνας και Θρησκευμάτων):** Δύο λόγια, κυρία Βουλευτά.

Δεν ξέρω αν έχει γίνει αίτηση για τη μετατροπή του δημόσιου ΙΕΚ από λυκειακή τάξη που είναι τώρα. Αυτό θα πρέπει να γίνει από την αρμόδια δευτεροβάθμια εκπαίδευση.

Όμως, θα πρέπει να σας πω δυο λόγια. Ο στόχος του Υπουργείου Παιδείας είναι να μη δημιουργεί ειδικά σχολεία που οδηγούν στους αποκλεισμούς, αλλά τα παιδιά που εμφανίζουν αναπηρίες να εντάσσονται μέσα στις τάξεις του κανονικού σχολείου, εκτός βέβαια αν πρόκειται για παιδιά με βαρύτατη αναπηρία.

Αυτός είναι ο στόχος και σε αυτό το πλαίσιο παρακαλώ να απευθυνθείτε στη δευτεροβάθμια εκπαίδευση της περιοχής σας, ώστε να κάνει το αίτημα. Να είστε βέβαιη ότι θα το αντιμετωπίσει η ειδική γραμματεία της δια βίου μάθησης.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε πολύ και εμείς.

Επόμενη είναι η πρώτη με αριθμό 1228/6-9-2016 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την κάλυψη κενής θέσης αγροτικού ιατρού στο Περιφερειακό Ιατρείο Κυπαρισσίου του Δήμου Μονεμβασίας.

Θα απαντήσει ο Αναπληρωτής Υπουργός Υγείας κ. Παύλος Πολάκης.

Κύριε Δαβάκη, έχετε τον λόγο για δύο λεπτά.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κυρία Πρόεδρε.

Αντικείμενο της επίκαιρης αυτής ερώτησης είναι, όπως είπατε πριν και εσείς, η πλήρωση του περιφερειακού ιατρείου της τοπικής κοινότητα του Κυπαρισσίου του Δήμου Μονεμβασίας του Νομού Λακωνίας με έναν αγροτικό ιατρό.

Είναι επιτακτική ανάγκη, κύριε Υπουργέ, να υπάρξει αυτή η προοπτική, να καλυφθεί αυτό το αίτημα της περιοχής, δεδομένου ότι το Κυπαρίσσι, το οποίο δεν ξέρω εάν έχετε επισκεφθεί…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και από στεριά και από θάλασσα!

**ΑΘΑΝΑΣΙΟΣ ΔΑΒΑΚΗΣ:** …προσιδιάζει με αρκετά από τα άγονα και, θα έλεγα, απομακρυσμένα μέρη της δικής σας περιοχής.

Θέλω να σας ενημερώσω ότι κατά τη διάρκεια του καλοκαιριού το Κυπαρίσσι συγκεντρώνει περίπου τρεις χιλιάδες επισκέπτες-παραθεριστές και κατά τη διάρκεια των αρκετών μηνών του χειμώνα έχει γύρω στα τετρακόσια με πεντακόσια άτομα μαζί με το παρακείμενο χωριό, τον Χάρακα, ο οποίος εμπίπτει και αυτός στην αρμοδιότητα του Κυπαρισσίου, όσον αφορά το αγροτικό ιατρείο.

Είναι μεγάλη ανάγκη να υπάρξει πλήρωση της θέσης αγροτικού ιατρού, διότι και οι συνθήκες είναι εξαιρετικές γι’ αυτόν που θα ζητήσει και θα μπορέσει να έρθει. Για παράδειγμα, η ίδια η τοπική κοινωνία έχει παραχωρήσει επί τούτου οίκημα καινούργιας κατασκευής για τον αγροτικό ιατρό, καθώς και σίτιση.

Οι διάφορες προκηρύξεις που έχουν γίνει, δυστυχώς έχουν κηρυχθεί άγονες, με αποτέλεσμα αυτήν τη στιγμή όποιος κατοικεί στο Κυπαρίσσι ή το επισκέπτεται και έχει πρόβλημα υγείας, κυρία Πρόεδρε, πρέπει να πάει πήγαινε-έλα περίπου εκατό χιλιόμετρα από το Κέντρο Υγείας του Νοσοκομείου Μολάων ή από το Νοσοκομείο της Σπάρτης άλλα τόσα χιλιόμετρα. Καταλαβαίνετε ότι μόνο από τύχη δεν έχει υπάρξει πρόβλημα. Βέβαια, έχουν συμβεί περιστατικά. Σας αναλύω λίγο τα περιστατικά τα οποία θέλω να πιστεύω ότι μπορεί να τα ξέρετε και εσείς. Και προφανώς θα τα ξέρετε, λόγω της επιστημονικής σας ιδιότητας.

Αν, λοιπόν, τύχει κάποιο περιστατικό -τώρα το καλοκαίρι υπήρξε ένα περιστατικό πνιγμού- δεν υπάρχει γιατρός, δεν υπάρχει τίποτα. Και πρέπει να αντιλαμβάνεστε και εσείς, λόγω της κοινωνικής ευαισθησίας που λέει η Αριστερά ότι τη διακρίνει και όχι σαν εμάς, που είμαστε κοινωνικά ανάλγητοι, της Δεξιάς, τι ανασφάλεια αισθάνεται κατ’ αυτήν την περίπτωση ένας άνθρωπος ο οποίος μπορεί να χρειαστεί γιατρό, ιατρική φροντίδα.

Θέλω να πιστεύω ότι δεν θα αρκεστείτε στα γνωστά υπηρεσιακά σημειώματα που προμηθεύουν τους Υπουργούς για να έλθουν να μας απαντήσουν, αλλά θα δώσετε, με βάση το προφίλ -δεν σας γνωρίζω καλά- το οποίο σας διακρίνει, μία πιο άμεση και πιο καίρια απάντηση ή λύση στο ζήτημα το οποίο σας αναλύουμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Δαβάκη, σας ευχαριστώ για την ερώτηση.

Την περιοχή στην οποία αναφέρεστε την έχω επισκεφθεί και από στεριά και από θάλασσας. Είναι μία από τις πιο όμορφες περιοχές της πατρίδας μας και το Κυπαρίσσι και ο Γέρακας και το Λεωνίδιο και ο όρμος του Φωκιανού και όλη αυτή η περιοχή και το οροπέδιο επάνω στα Πελετά και τα πάντα και πραγματικά είναι ένα μέρος έτσι όπως το λέτε.

Κοιτάξτε να δείτε, επειδή μας διακρίνει κοινωνική ευαισθησία, αυτός ήταν ο λόγος για τον οποίο είδαμε ξανά τον κατάλογο των άγονων αγροτικών ιατρείων ανά την επικράτεια. Με βάση τις προτάσεις των υγειονομικών περιφερειών και με βάση τις ανάγκες που υπήρξαν, καταλήξαμε σε έναν κατάλογο τριακοσίων έντεκα αγροτικών ιατρείων σε όλη την Ελλάδα, τα οποία περιλαμβάνουν νησιωτικές περιοχές, αλλά και ορεινές περιοχές, στα οποία επαναφέραμε -διπλασιάζοντάς το- το επίδομα αγόνου -400 ευρώ δηλαδή- που είναι μία ισχυρή βοήθεια σε ανθρώπους που τελειώνουν και στους οποίους οι προηγούμενες κυβερνήσεις, με τις περικοπές που είχαν γίνει, είχαν μειώσει τους μισθούς τους.

Όταν ήμουν εγώ αγροτικός ιατρός, το 1994-1995, έπαιρνα παραπάνω χρήματα από αυτά τα οποία παίρνει ο σημερινός αγροτικός ιατρός. Και μιλάω για μισθό. Δηλαδή, εκεί που οι αγροτικοί γιατροί έπαιρναν ας πούμε 1.100 με 1.200 ευρώ, με τις περικοπές που έγιναν την προηγούμενη περίοδο έφτασαν να παίρνουν 850 και 900 ευρώ. Το να πάει, λοιπόν, κανείς να μείνει σε ένα τέτοιο απομακρυσμένο μέρος -που δεν υπάρχει παντού αυτή η δυνατότητα, που υπάρχει βέβαια, από πολλές μεριές της τοπικής αυτοδιοίκησης έχει γίνει και έχουν δώσει τέτοια κίνητρα κλπ.- δεν ήταν και το καλύτερο. Και αυτός ήταν και ο λόγος που πάρα πολλά άγονα αγροτικά ιατρεία δεν καλύπτονταν για πάρα πολύ καιρό.

Στην τελευταία προκήρυξη -και θα πω και για το Κυπαρίσσι, απλά επειδή κάνατε την αναφορά γι’ αυτό απαντώ και με γενικότερο τρόπο- καλύφθηκαν πενήντα πέντε άγονα αγροτικά ιατρεία. Και μιλάμε για νησιά όπως είναι η Τήλος, όπως είναι η Χάλκη, όπως είναι η Γαύδος, όπως είναι τα Ψαρρά, όπως είναι κάποια ιατρεία της Καρπάθου, όπως είναι άλλα ιατρεία του Αιγαίου, τα Αντικύθηρα, ή άλλα ορεινά χωριά επάνω, τα οποία είχαν να δουν γιατρό από έξι μήνες μέχρι και δύο ή δυόμισι χρόνια. Και καλύφθηκαν γιατί υπήρξε αυτό το κίνητρο.

Δυστυχώς το Κυπαρίσσι -όπως και μερικά άλλα, περίπου δέκα τον αριθμό από όσα έχω δει, γιατί το κάναμε με βάση και τις προτάσεις που μας ήλθαν από τις υγειονομικές περιφέρειες- δεν είχε συμπεριληφθεί σε αυτόν τον κατάλογο. Έχουν γίνει δύο προκηρύξεις τελευταία -μετά το Γενάρη που άδειασε η θέση- και δεν έχει εκδηλωθεί ενδιαφέρον.

Λοιπόν, τα βήματα είναι δύο:

Πρώτον, άμεσα έχει ψηφιστεί η διαδικασία ότι μετά από δύο άγονες προκηρύξεις μπορούμε κατ’ αρχάς να απευθυνόμαστε στο Στρατό προκειμένου να διαθέσει οπλίτη ιατρό, ο οποίος θα κάνει το αγροτικό του και θα αμείβεται. Όχι τζάμπα. Θα αμείβεται. Αυτό θα είναι το άμεσο βήμα για το Κυπαρίσσι.

Δεύτερον, το Κυπαρίσσι, μαζί και κάποια άλλα, που βλέπουμε ότι όντως διέλαθαν της προσοχής μας γιατί ουσιαστικά καθίσαμε και είδαμε έναν κατάλογο χιλίων οκτακοσίων αγροτικών ιατρείων σε όλη την Ελλάδα, πιστεύω ότι θα συμπεριληφθεί σε μία ορθή επανάληψη -για να το πω έτσι- που θα γίνει για τη συμπλήρωση. Διότι όντως υπάρχουν και κάποιες άλλες περιοχές που μας έχουν στείλει, όπου δεν εντάχθηκαν σε αυτόν το νόμο, με το κίνητρο εννοώ. Διότι, προσέξτε, στο νόμο για τις άγονες περιοχές με τα μη μισθολογικά κίνητρα είναι το Κυπαρίσσι γιατί ανήκει στους Μολάους. Και στο παράλληλο πρόγραμμα είχαμε νομοθετήσει μία σειρά από μη μισθολογικά κίνητρα, δηλαδή πολλαπλασιασμός της προϋπηρεσίας σε αυτά τα μέρη, τη δυνατότητα να βάζουν την κύρια και την προκαταρκτική ειδικότητα από την αρχή κλπ., που λειτουργούν και αυτά ως κίνητρα για να πάνε κάποιοι άνθρωποι να υπηρετήσουν εκεί. Πιστεύω, όμως, ότι το σημείο-κλειδί θα είναι αυτό που σας είπα προηγουμένως.

Τα δύο βήματα, λοιπόν, είναι αυτά.

Το ίδιο κάνουμε και με τους Οθωνούς, που ήταν και αυτό ένα ιατρείο που έμεινε ακάλυπτο, παρ’ ότι ήταν άγονο. Ήταν στα άγονα, με τα κίνητρα δηλαδή. Θα κοιτάξουμε να καλυφτεί από οπλίτη γιατρό, ο οποίος θα υπηρετήσει το αγροτικό του όντας αμειβόμενος.

Σε σύντομο, λοιπόν, και ορατό χρονικό διάστημα θα υπάρξει μια τροποποίηση αυτού του καταλόγου για κάποιες τέτοιες περιπτώσεις. Και όντως και το Κυπαρίσσι ανήκει σε μία από αυτές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δαβάκη, έχετε τον λόγο για τρία λεπτά.

**ΑΘΑΝΑΣΙΟΣ ΔΑΒΑΚΗΣ:** Κύριε Υπουργέ, κοιτάξτε, με την απάντησή σας δώσατε μια ευοίωνη προοπτική προς την επίλυση αυτού του ζητήματος. Θέλω να πιστεύω ότι θα υλοποιηθεί αυτό, διότι καλές είναι οι προθέσεις των Υπουργών -το λέω λόγω εμπειρίας- αλλά πολλές φορές αυτό το «πιστεύω ότι θα συμπεριληφθεί με ορθή επανάληψη», δεν το θέλω. Θέλω να πείτε, «θα δώσω εντολή τώρα που θα πάω στο γραφείο μου στον επόμενο κατάλογο να συμπεριληφθεί». Διότι ή με τον διπλασιασμό αγόνου που είπατε -είναι καλό κίνητρο και πιστεύω ότι θα γίνει- ή με τα ζητήματα των Ενόπλων Δυνάμεων -έχουμε μια θέση εκεί αλλά, εν πάση περιπτώσει, αν μπορέσει έστω περιστασιακά να υπάρξει ένας στρατιώτης γιατρός για λίγο χρονικό διάστημα μέχρι την προκήρυξη- θα έλεγα ότι πρέπει να υπάρξει οπωσδήποτε η κάλυψη αυτού του αγροτικού γιατρού.

Θέλω να καταθέσω στην Αίθουσα ότι υπάρχουν προγραμματικές συμβάσεις -προφανώς θα το ξέρετε- όπως της Περιφέρειας Βορείου Αιγαίου με το Υπουργείο Υγείας, που δίνουν επιπλέον χρηματικά - μισθολογικά κίνητρα στις περιπτώσεις αγόνων αγροτικών ιατρείων.

Δείτε το και αυτό. Κάντε μία κρούση στην Περιφέρεια Πελοποννήσου, γιατί έχουμε και άλλες τέτοιες περιπτώσεις, όπως γνωρίζετε. Μπορούν, επίσης, να δοθούν και παραπάνω μόρια.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μόρια υπάρχουν, κύριε Δαβάκη. Μην κουράζεστε. Μόρια υπάρχουν και τώρα.

**ΑΘΑΝΑΣΙΟΣ ΔΑΒΑΚΗΣ:** Ωραία. Τότε θα παρακαλούσα θερμά άμεσα -και θα επανέλθω στην ερώτησή μου- να δώσετε εντολή να συμπεριληφθεί –και απορώ γιατί δεν έγινε- το Κυπαρίσσι σε αυτόν τον πίνακα και να διπλασιαστεί το άγονο, ούτως ώστε να μπορέσει άμεσα το Περιφερειακό Ιατρείο Κυπαρισσίου να βρει τον γιατρό τον οποίο χρειάζεται.

Είναι απαράδεκτο να γίνονται ερωτήσεις στη Βουλή των Ελλήνων για θέματα τα οποία απλά -όπως πιστεύω και θεωρώ ότι όλοι μας το πιστεύουμε εδώ- θα έπρεπε να έχουν λυθεί με άλλον τρόπο. Δώστε εντολή στις υπηρεσίες, γιατί καμμία φορά χρειάζεται και από τα άνω εντολή για αυτές τις περιπτώσεις.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Πολάκη, θέλετε να προσθέσετε κάτι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δύο λόγια μόνο.

Κύριε Δαβάκη, συμφωνώ. Είμαστε ό,τι κάνουμε. Δεν είμαστε ό,τι λέμε. Και εμείς έχουμε αποδείξει αυτό το διάστημα ότι πολλά πράγματα δεν τα λέμε γενικώς, αλλά τα κάνουμε κιόλας. Πολλοί μας έλεγαν ότι δεν είναι δυνατόν να επαναφέρετε το επίδομα του άγονου. Επαναφέρθηκε μέσα στον νόμο για το παράλληλο πρόγραμμα και βγήκε αυτή η διάταξη. Ό,τι αβλεψία υπάρχει, θα διορθωθεί.

**ΑΘΑΝΑΣΙΟΣ ΔΑΒΑΚΗΣ:** Χρόνο μπορείτε να μου πείτε; Πού υπολογίζετε περίπου;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με, έχουμε ζητήσει από τις υγειονομικές περιφέρειες να μας ξαναπούν αν παραλείψαμε κάτι, γιατί μας στέλνουν και κάποιοι δήμαρχοι αιτήματα γιατί δεν συμπεριελήφθησαν σε αυτό κλπ. Κάποιοι έχουν δίκιο, κάποιοι έχουν άδικο. Θα πρέπει να υπάρξει μια συγκεκριμένη εκτίμηση πού πραγματικά είναι ανάγκη και πού δεν είναι. Σας είπα και από πριν ότι την ξέρω πάρα πολύ καλά την περιοχή.

Για το άλλο θέμα που είπατε, με τα ακίνητα το περιφερειών, αυτό είναι κάτι το οποίο εμείς το έχουμε προβλέψει. Το νομοθετήσαμε ξανά, για να ξεπεράσουμε τον σκόπελο κάποιων επιτρόπων, οι οποίοι επειδή δεν υπήρχε ένα «και» στη διάταξη, γύρναγαν τα εντάλματα πίσω, όπως έκαναν στο βόρειο Αιγαίο, στο νότιο Αιγαίο, τώρα και στις Κυκλάδες και στα Ιόνια συνεχίζουμε να έχουμε πρόβλημα. Δεν το εξηγεί ο Επίτροπος έτσι, έτσι το βλέπει, παρ’ ότι είναι κρυστάλλινο πλέον στη διάταξη. Από εκεί και πέρα έχει να κάνει και με την περιφέρεια αυτό, γιατί δεν είναι υποχρεωτικό είναι προαιρετικό. Δηλαδή, η περιφέρεια, στον βαθμό που έχει πόρους και τους διαθέτει, τότε βεβαίως τους αξιοποιούμε και έχουμε προβλέψει και νομοθετικά.

Σχετικά με το θέμα με τον οπλίτη ιατρό, υπήρξε ένα πρόβλημα το προηγούμενο χρονικό διάστημα, γιατί είχε νομοθετηθεί πιο πριν αυτό με τη δυνατότητα. Το θέμα είναι ότι με τις ανάγκες που υπήρχαν με το προσφυγικό κλπ., δεν υπήρχε τόσο μεγάλη διαθεσιμότητα από οπλίτες ιατρούς. Τώρα αρχίζει και υπάρχει. Έχει ισορροπήσει το πράγμα και αρχίζει και υπάρχει. Οπότε πιστεύω ότι το θέμα με τον οπλίτη ιατρό μπορεί να λυθεί, μπορεί άμεσα.

Όσον αφορά το θέμα της επαναδιατύπωσης του καταλόγου, δεν μπορώ να σας πω ημερομηνία, αν θα είναι σε δέκα μέρες, σε δεκαπέντε ή σε έναν μήνα. Θα είναι σε πολύ ορατό χρονικό διάστημα, εντός αυτής της χρονιάς, γιατί θέλουμε να πάνε την επόμενη με άλλον τρόπο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κύριο Υπουργό.

Στη συνέχεια, σύμφωνα με το ενημερωτικό δελτίο της Γραμματείας της Κυβέρνησης, θα αναφέρω ποιες ερωτήσεις δεν θα συζητηθούν λόγω κωλύματος.

Η πρώτη με αριθμό 1231/6-9-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Εργασίας Κοινωνικής Ασφάλισης και Κοινωνικής Αλληλεγγύης, σχετικά με τη δραστική περικοπή των αναπηρικών συντάξεων και επιδομάτων των ΑΜΕΑ, δεν θα συζητηθεί λόγω κωλύματος του Υπουργού Εργασίας Κοινωνικής Ασφάλισης και Κοινωνικής Αλληλεγγύης κ. Αναστασίου Πετρόπουλου.

Η τέταρτη με αριθμό 1191/29-8-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ. – ΔΗΜΑΡ. κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των Τραπεζών, δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου

Επίσης, λόγω αναρμοδιότητας, δεν θα συζητηθεί η δεύτερη αριθμό 1223/5-9-2016 επίκαιρη ερώτηση πρώτου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Παιδείας, Έρευνας και Θρησκευμάτων, σχετικά με την «εκτόπιση 36.769 τέκνων Ελλήνων από τους βρεφονηπιακούς σταθμούς». Αρμόδιο Υπουργείο είναι το Υπουργείο Εσωτερικών και Διοικητικής Ανασυγκρότησης.

Επίσης, λόγω αναρμοδιότητας, δεν θα συζητηθεί η τρίτη με αριθμό 1232/6-9-2016 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος τους ΥπουργούςΑγροτικής Ανάπτυξης και ΤροφίμωνκαιΟικονομίας,Ανάπτυξης και Τουρισμού, σχετικά με την επαναλειτουργία του εργοστασίου χυμοποίησης και τυποποίησης χυμού της Ένωσης Αγροτικών Συνεταιρισμών (ΕΑΣ) Αργολίδας «Εσπερίδες». Αρμόδιο Υπουργείο είναι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης.

Θα συζητηθεί τώρα η τρίτη με αριθμό 1201/30-8-2016 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας,σχετικά με τα προβλήματα στη λειτουργία του Γενικού Νοσοκομείου Λαμίας.

Κύριε Σταϊκούρα, έχετε τον λόγο για δύο λεπτά.

**ΧΡΗΣΤΟΣ ΣΤΑΪΚΟΥΡΑΣ:** Κύριε Υπουργέ, εκ μέρους της πολιτικής ηγεσίας του Υπουργείου Υγείας καλωσορίσατε στη συζήτηση της συγκεκριμένης ερώτησης. Και λέω «καλωσορίσατε», γιατί ξέρετε πάρα πολύ καλά ότι υπήρξαν δεκαπέντε συνεχείς αναβολές από την πλευρά του Υπουργείου Υγείας, επικαλούμενο πάντα το Υπουργείο τον φόρτο εργασίας. Ας είναι κι έτσι, κάλιο αργά παρά ποτέ.

Στην ουσία του θέματος. Είναι αλήθεια, κύριε Υπουργέ, ότι το Γενικό Νοσοκομείο Λαμίας παρουσιάζει χρόνια, μικρότερα ή μεγαλύτερα προβλήματα και δομικά και λειτουργικά. Είναι επίσης, όμως, αλήθεια ότι τα προηγούμενα χρόνια έγιναν κάποιες συστηματικές προσπάθειες για την αντιμετώπισή τους.

Ενδεικτικά θα σας πω: Στηρίχθηκε -όσο ήταν δυνατόν- η στελέχωση του Γενικού Νοσοκομείου Λαμίας με ιατρικό προσωπικό, με την προκήρυξη λίγων -είναι γεγονός- θέσεων ιατρών και την πρόσληψη ορισμένων επικουρικών ιατρών. Εκσυγχρονίστηκε και συμπληρώθηκε ιατρικός και τεχνολογικός εξοπλισμός με βάση τις προτεραιότητες που έθεσαν οι ίδιοι οι διευθυντές των κλινικών. Θεσμοθετήθηκε νέος οργανισμός του νοσοκομείου, που προβλέπει την ανάπτυξή του με σημαντική αύξηση κλινών και με ενίσχυση του ανθρώπινου δυναμικού. Αυτά έγιναν μέχρι το τέλος του 2014.

Δυστυχώς, όμως, από τις αρχές του 2015 το Γενικό Νοσοκομείο Λαμίας έχει αφεθεί στην τύχη του και λειτουργεί χάρη στις ικανότητες και τη φιλοτιμία του προσωπικού του. Κι αυτό γιατί, όπως ξέρετε μεταξύ άλλων πολύ καλά, επί δεκαεπτά μήνες παρέμενε ακέφαλο, χωρίς διοικητή -από τον Ιανουάριο του 2015, μέχρι τον Ιούνιο του 2016- με σημαντικές ελλείψεις σε υγειονομικό υλικό και σε φάρμακα, με την ενίσχυση σε ιατρικό και τεχνολογικό εξοπλισμό, που είχε δρομολογηθεί το 2013 και το 2014, να καρκινοβατεί και με τμήματα και κλινικές του νοσοκομείου να παρουσιάζουν σοβαρά προβλήματα.

Συνεπώς, κύριε Υπουργέ, σας ερωτώ σε ποιες άμεσες ενέργειες προτίθεται να προβεί το Υπουργείο Υγείας, ώστε να αντιμετωπίσει αυτά τα μεγάλα προβλήματα που παρουσιάζει σήμερα το Γενικό Νοσοκομείο Λαμίας.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Σταϊκούρα, καλώς σας βρήκα στη συζήτηση της ερώτησης αυτής. Υπήρξε δυνατότητα πριν κλείσει για το καλοκαίρι η Βουλή, την ημέρα που απάντησα σε περίπου δεκατρείς, δεκατέσσερις ερωτήσεις και ήταν προγραμματισμένη και η δική σας, αλλά είχατε κώλυμα εσείς. Να είστε σίγουρος ότι δεν γίνεται τίποτα συνειδητά. Όντως δουλεύουμε και τρέχουμε πολύ. Και θα το δείτε και με το συγκεκριμένο.

Κοιτάξτε, να απαντήσω συγκεκριμένα και με νούμερα. Το 2015 είχατε προϋπολογίσει εσείς ως κυβέρνηση, ότι το Νοσοκομείο Λαμίας θα επιχορηγηθεί από τον κρατικό προϋπολογισμό με 9.958.724 ευρώ. Στις 31 Δεκεμβρίου του 2015 το Νοσοκομείο Λαμίας είχε πάρει -πραγματικό χρήμα, όχι πίστωση- 11.268.724 ευρώ, που είναι μια αύξηση πολύ μεγάλη, ακριβώς για να καλύψει κάποιες ανάγκες τις οποίες είχε. Και επίσης, για το 2016 προβλέψαμε, σε σχέση με αυτό που είχατε προβλέψει εσείς, περίπου 450.000 ευρώ παραπάνω, τα οποία είναι 10.387.520 ευρώ. Ακόμη, σε συνέχεια και της συζήτησης που είχαμε απ’ έξω, το Νοσοκομείο Λαμίας από την πρώτη και δεύτερη δόση ληξιπροθέσμων - επιχορηγήθηκαν τα νοσοκομεία τους προηγούμενους δύο μήνες για ληξιπρόθεσμα χρέη-, έλαβε, ενταλματοποίησε, θεώρησε και πλήρωσε 4.304.937 ευρώ με ενημέρωση 12 Σεπτεμβρίου του 2016. Όσον αφορά, δηλαδή, το πρώτο πράγμα που χρειάζεται σε αυτήν τη ζωή, τα χρήματα, έχουν πάει.

Δεύτερον, όσον αφορά το προσωπικό, για το Νοσοκομείο Λαμίας έχουν διοριστεί από τον Οκτώβριο του 2015 μέχρι σήμερα πέντε επικουρικοί γιατροί, ακτινοδιαγνώστης, καρδιολόγος, νεφρολόγος και δύο αναισθησιολόγοι. Έχουν προκηρυχθεί δύο φορές παιδίατροι -που είναι ένα πρόβλημα το οποίο συνεχίζει να υπάρχει και σήμερα- αλλά δεν έχει εκδηλωθεί ενδιαφέρον. Προκηρύχθηκαν και για σύμβαση παροχής υπηρεσιών, με μπλοκάκι, αλλά και πάλι δεν υπήρξε ενδιαφέρον. Καλύπτεται το θέμα αυτήν τη στιγμή με μετακίνηση παιδιάτρων και διευθυντών, που δουλεύουν σε κέντρα υγείας και νοσοκομεία της υγειονομικής περιφέρειας.

Ναι, τροποποιήσαμε τον οργανισμό -που αυξήθηκαν τα κρεβάτια τότε- και με αυτόν λειτουργούμε και έχουμε προγραμματίσει ή υλοποιήσει τα εξής:

Πρώτον, από την προκήρυξη 4Κ/5Κ που ολοκληρώθηκε και έχουν πάρει ΦΕΚ και περιμένουν να αναλάβουν υπηρεσία, πέντε άτομα. Δύο ΔΕ Βοηθοί Νοσηλευτών, μια ΤΕ Μαιών, μια ΤΕ Νοσηλευτικής, ένας ΤΕ Ραδιολόγος-Ακτινολόγος. Αυτοί έχουν πάρει ΦΕΚ και είναι για να διοριστούν.

Δεύτερον, από την προκήρυξη των χιλίων πεντακοσίων τριάντα οκτώ η οποία είναι στο ΑΣΕΠ, μετά την ολοκλήρωση όλων των διαδικασιών, τέσσερα άτομα θα πάνε από τον κυλιόμενο πίνακα της προηγούμενης προκήρυξης, γιατί είναι σε ένα σύνολο επτακοσίων πενήντα ατόμων από τους χίλιους πεντακόσιους τριάντα οκτώ. Είναι οι ίδιες θέσεις με την προηγούμενη προκήρυξη, οπότε μπορούν να πάνε από τον κυλιόμενο πίνακα. Από αυτούς είναι τρεις ΤΕ Νοσηλευτικής, ένας ΤΕ Ραδιολόγος-Ακτινολόγος.

Εκτός από αυτούς, υπάρχουν άλλοι εννέα που προβλέπονται για το Νοσοκομείο Λαμίας, οι οποίοι θα προκηρυχθούν και είναι ένας ΤΕ Ιατρικός Εργαστηρίων, τέσσερις βοηθοί νοσηλευτές, τρεις ΔΕ Χειριστών Ιατρικών Συσκευών, ένας ΥΕ Βοηθητικού Υγειονομικού Προσωπικού, τραυματιοφορέας.

Από το λοιπό επικουρικό προσωπικό -την προκήρυξη των πεντακοσίων ογδόντα πέντε- με βάση τις προτάσεις της υγειονομικής περιφέρειας υπάρχει –και έχει επιλεγεί ποιος είναι, έγινε και ο έλεγχος από το ΑΣΕΠ-, ένας ΔΕ Βοηθός Φαρμακείων, οι οποίοι και αυτοί έχουν αρχίσει να διορίζονται ανά την Ελλάδα.

Από το διοικητικό προσωπικό του ΑΣΕΠ του 1998 -έχει δημοσιευτεί ποιοι είναι στο ΦΕΚ- αρχίζουν και αυτοί να διορίζονται. Είναι ένας ΠΕ Διοικητικού, δύο ΤΕ Διοίκησης Μονάδων Υγείας, ένας ΤΕ Λογιστικού. Μέσα από την προκήρυξη του ΚΕΕΛΠΝΟ είχε προβλεφθεί παιδίατρος, όπου και πάλι δεν είχε εκδηλωθεί ενδιαφέρον.

Από τις 6 Ιουνίου -και πιο μετά- έχουν εγκριθεί και προκηρύχθηκαν οι εξής θέσεις μόνιμων γιατρών, σύμφωνα με την προκήρυξη των επτακοσίων εξήντα θέσεων. Υπάρχουν έξι κενές. Υπάρχουν τέσσερις παιδίατροι, δύο γιατροί για τα ΤΕΠ, ένας νεφρολόγος και δύο παθολόγοι και υπάρχουν αρκετοί υποψήφιοι –απ’ αυτό που μαθαίνω- και με βάση αυτό θα γίνει το συμβούλιο κρίσης για να προσληφθούν. Τελευταία –δεν είναι άμεση, αλλά έμμεση ενίσχυση λόγω του προσφυγικού ζητήματος και των δομών των χώρων υποδοχής προσφύγων που υπάρχουν- από την προκήρυξη των οκτακοσίων ατόμων που έχει γίνει μέσω του προγράμματος από την Ευρωπαϊκή Ένωση, υπάρχουν δεκατέσσερα άτομα τα οποία ενισχύουν τόσο τις δομές φιλοξενίας όσο και τα νοσοκομεία που απευθύνονται οι πρόσφυγες, οι φιλοξενούμενοι σε κάθε περιοχή.

Νομίζω ότι όλα αυτά, δηλαδή, τα τριάντα δύο άτομα –και μιλάμε για μόνιμο προσωπικό στην πλειοψηφία του πριν από τον ένα του 585 του λοιπού επικουρικού- είναι μια πολύ σοβαρή ενίσχυση για το νοσοκομείο Λαμίας.

Όσον αφορά στο κομμάτι των χρημάτων τα οποία είχατε επιχορηγήσει, 299.000 ευρώ στις 20-12-2013 και 315.000 ευρώ στις 23-9-2014, όταν ήσασταν κι εσείς στην κυβέρνηση για κάλυψη ιατρικού και τεχνολογικού εξοπλισμού, πρώτον, νομίζω ότι σας είχε απαντηθεί και εγγράφως ότι από το πρώτο κομμάτι έχουν αγοραστεί όλα όσα με βάση τις προτάσεις του νοσοκομείου είχαν τότε ζητηθεί και από τα οποία, βέβαια, πάρα πολλά ολοκληρώθηκαν το 2015. Είναι 289.240, έχουν πληρωθεί τα 267.000 και τιμολογούνται και τα υπόλοιπα και είναι ένας εξοπλισμός, που αφορούσε και τη ΜΕΘ και την παιδιατρική κλινική και όλες τις κλινικές κ.λπ.. Μπορώ να καταθέσω τον κατάλογο και να τον δείτε αναλυτικά.

Για το άλλο κομμάτι των 315.000 ευρώ, εκεί τα δώσατε μεν, δεν έγινε όμως έγκριση από το νοσοκομείο Λαμίας τότε της τροποποίησης του προγράμματος προμηθειών του ’13 που ίσχυε για το ’14 προκειμένου να μπορέσουν αυτά να απορροφηθούν. Αυτές οι εγκρίσεις δόθηκαν αργότερα. Αλλάξατε με τον οργανισμό, που δημοσιεύτηκε τότε για το Υπουργείο Υγείας το ’14 το ποια υπηρεσία έχει ευθύνη να βγάλει έγκριση σκοπιμότητας, γιατί αυτά τα χρήματα τα δώσατε τότε με σκοπό, πρώτον, να πάνε για αξονικό τομογράφο 250.000 ευρώ και 60.000 για έναν μετρητή οστικής πυκνότητας. Αυτός ο δαίδαλος, αυτή η σαπίλα –για να μην την πω αλλιώς- της γραφειοκρατίας την οποία έχουμε κληρονομήσει, ναι, κύριε Σταϊκούρα, κάναμε καιρό για να την ξεμπερδέψουμε, διότι μια υπηρεσία μάς έλεγε εμάς «έχουμε δώσει έγκριση σκοπιμότητας» …

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πολάκη, ολοκληρώστε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τελειώνω. Έχω πει πολλά. Μάλλον, το αφήνω για να το συμπληρώσω στη δευτερολογία μου, γιατί ήδη έχω μιλήσει πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κύριε Υπουργέ, κατ’ αρχάς σας ευχαριστώ πολύ για την απάντησή σας. Χωρίς να θέλω να ανατρέξω στο παρελθόν, θα μπορούσα να σας πω ότι το 2014 το Γενικό Νοσοκομείο Λαμίας επιχορηγήθηκε με 14,4 εκατομμύρια, οπότε δεν υπάρχει καμμία σύγκριση των ποσοτικών δεδομένων.

Πάω στο σήμερα. Εύχομαι αυτά τα οποία λέτε να προχωρήσουν, γιατί πιστεύω στη συνέχεια του κράτους και θεωρώ ότι στόχος όλων μας θα πρέπει να είναι στη συγκεκριμένη περίπτωση το Γενικό Νοσοκομείο Λαμίας να αποτελεί ένα σύγχρονο, λειτουργικό, ποιοτικό και αποτελεσματικό περιφερειακό νοσοκομείο της χώρας, που μαζί με τις άλλες δομές υγείας της ευρύτερης περιοχής να αναβαθμίζει, συνεχώς, τις υπηρεσίες υγείας που προσφέρει στους πολίτες. Γι’ αυτό θα πρέπει όλοι να συμβάλουμε και αυτός είναι και ο λόγος, που επανέρχομαι συνέχεια στα συγκεκριμένα ερωτήματα.

Χαίρομαι κατ’ αρχάς γιατί αποδέχεστε την ορθότητα του οργανισμού, που έγινε το 2014 για το Γενικό Νοσοκομείο Λαμίας. Γνωρίζω τις προσπάθειες που καταβάλλετε κυρίως –και το αναφέρατε- στην παιδιατρική. Άλλωστε, πράγματι, έχω τις προκηρύξεις εδώ, για παράδειγμα, για τους τέσσερις παιδιάτρους. Επικαλείστε τον οργανισμό του 2014, που προέβλεπε έξι θέσεις για την παιδιατρική και χαίρομαι που υπάρχει αυτή η συνέχεια και γενικά που θέλετε να στελεχώσετε ακόμα καλύτερα το Γενικό Νοσοκομείο Λαμίας.

Το ερώτημα είναι: O οργανισμός πώς πάει; Δεν είναι μόνο το προσωπικό, είναι οι κλίνες, είναι και το νοσηλευτικό προσωπικό, αλλά μετά από ενάμιση χρόνο που υπάρχει αυτός ο καινούργιος οργανισμός, ποια είναι η εικόνα, που έχετε συνολικά και ποιες είναι οι άμεσες προτεραιότητες, που έχετε για την υλοποίηση αυτού του οργανισμού που υπάρχει από το παρελθόν;

Σας θυμίζω, όπως είπατε και προηγουμένως, ότι προβλέπεται, για παράδειγμα, αύξηση του αριθμού κλινών από τριακόσιες σαράντα σε τετρακόσιες επτά. Αυτός ο σχεδιασμός πώς πηγαίνει;

Τέλος, σε ό,τι αφορά το ερώτημα, το οποίο προφανώς, θα μου απαντήσετε σε μεγαλύτερη πληρότητα στη δευτερολογία σας, είναι οι επιχορηγήσεις, που δόθηκαν στο Γενικό Νοσοκομείο Λαμίας. Κατ’ αρχάς συμφωνούμε ότι αυτές ήταν εκτός προϋπολογισμού του νοσοκομείου και δόθηκαν για να καλύψουν συγκεκριμένες ανάγκες όπως προέκυψαν από τα αιτήματα των ίδιων των διευθυντών των κλινικών.

Δόθηκαν συνολικά εκτός προϋπολογισμού του νοσοκομείου 605.000 ευρώ. Με βάση έγγραφη απάντησή σας, την οποία επικαλεστήκατε σε ερώτησή μου στις 25 Φεβρουαρίου του 2016, προέκυπτε ότι έχουν δοθεί μόλις τότε 218.000 ευρώ από αυτά.

Άρα, τα ερωτήματα είναι: Τι έχει γίνει από τότε; Έχει ολοκληρωθεί η προμήθεια άλλων μηχανημάτων; Ποια είναι η σχετική εικόνα σήμερα; Υπάρχει εξέλιξη στις διαγωνιστικές διαδικασίες; Διατέθηκε όλο το ποσό; Τι γίνεται με τον αξονικό τομογράφο; Θα μου απαντήσετε σίγουρα στη δευτερολογία σας. Και το πιο σημαντικό: Θα ήθελα τη διαβεβαίωση ότι δεν θα χαθεί ούτε ένα ευρώ από αυτούς τους πόρους, που εξασφαλίστηκαν αποκλειστικά για το Γενικό Νοσοκομείο Λαμίας.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Σταϊκούρα, ξεκινάω από το τελευταίο. Δεν θα χαθεί ούτε σεντ του ευρώ. Αυτά είναι δεδομένα. Και ως πρώην Υπουργός Οικονομικών ξέρετε ότι όταν επιχορηγηθεί κάποιος οργανισμός αυτές οι πιστώσεις μεταφέρονται και στις επόμενες ετήσιες περιόδους.

Φυσικά, κύριε Σταϊκούρα, και χαιρόμαστε που αυξήθηκαν τα κρεβάτια του Νοσοκομείου Λαμίας, που είναι σε έναν μεγάλο οδικό άξονα, που δέχεται πάρα πολλά τροχαία και όλο αυτό το πράγμα και που υπήρχε το κομμάτι εκείνο της ενίσχυσής του με κάποια πτέρυγα κ.λπ.. Το Νοσοκομείο Λαμίας ήταν ένα ξεχωριστό παράδειγμα, διότι σε πάρα πολλά άλλα νοσοκομεία την ίδια περίοδο κουτσουρεύαμε κάτι χιλιάδες κλίνες.

Δεν προσέξατε τι είπα πριν. Το πρώτο κομμάτι της πρώτης χρηματοδότησης αυτήν τη στιγμή –γιατί ήταν τον Φλεβάρη και τώρα έχουν τον Αύγουστο- έχει ολοκληρωθεί όλο. Έχουν πληρωθεί οι 267.000 ευρώ και τα υπόλοιπα 30.000 ευρώ τιμολογούνται και πληρώνονται με βάση τα χαρτιά. Εδώ υπάρχει ο αναλυτικός κατάλογος -αν θέλετε να τον δείτε, μην τον διαβάζω τώρα εδώ- για το τι εξοπλισμός αγοράστηκε με αυτά τα χρήματα.

Όσον αφορά το άλλο για να συνεχίσω το προηγούμενο, το δεύτερο κομμάτι ήταν ο δαίδαλος της γραφειοκρατίας που μας κληροδοτήσατε. Δηλαδή, είναι 315.000 ευρώ που είναι 250.000 ευρώ για τον αξονικό και 65.000 ευρώ για το μηχάνημα της οστικής πυκνότητας. Και τα δύο μηχανήματα είναι αναγκαία για το νοσοκομείο.

Πρώτον, δεν τροποποιείται –και ήσασταν κυβέρνηση τότε- το πρόγραμμα προμηθειών υγείας του 2013 που υλοποιούνταν το 2014 προκειμένου να συμπεριληφθεί η προκήρυξη αυτών των δύο.

Φτιάξανε μια επιτροπή προμηθειών υγείας -ο κ. Αβραμόπουλος- το 2008 υποτίθεται για να συγκεντρώσει τις προμήθειες, να κάνει, να δείξει, να διευκολύνει. Έτσι όπως εξελιχθεί αυτό το πράγμα –γι’ αυτό και θα αλλάξει τώρα με το νέο νομοσχέδιο, που φέρνουμε για τις προμήθειες- αυτός είναι ένας μηχανισμός καθυστέρησης κάποιων πραγμάτων και δημιουργίας διαρκώς προσκομμάτων σε κάποια πράγματα. Γιατί; Γιατί δεν στελεχώθηκε καθόλου. Με δεκαπέντε άτομα ή δεκαοκτώ που είχε φτάσει στην καλύτερη των περιπτώσεων, δεν μπορείς να κάνεις προμήθειες για όλη τη χώρα.

Τροποποιήσαμε το πρόγραμμα προμηθειών του 2014, το οποίο υλοποιούνταν το 2015 και 2016 με απόφαση του Νοσοκομείου Λαμίας. Δόθηκε παράταση στη χρήση αυτού του προγράμματος. Και πού κολλήσαμε; Το ξεκολλήσαμε, βέβαια, αλλά μέχρι να το καταλάβουμε, πράγματι, είχαμε τη μια υπηρεσία να μας λέει ότι έχει έγκριση σκοπιμότητας και είχαμε την άλλη υπηρεσία να μας λέει ότι δεν ισχύει αυτή η έγκριση σκοπιμότητας, διότι –λέει- η έγκριση σκοπιμότητας, που εκδόθηκε από τότε που ήσασταν εσείς κυβέρνηση, η οποία εκδόθηκε από το τμήμα ανάπτυξης μονάδων υγείας, δεν ήταν σωστή, γιατί ο οργανισμός του Υπουργείου Υγείας, που τροποποιήσατε εσείς έδινε αυτήν την αρμοδιότητα σε μια άλλη υπηρεσία, στο τμήμα βιοϊατρικής τεχνολογίας των τεχνικών υπηρεσιών. Αυτό το τροποποιήσατε το καλοκαίρι, βγήκε η έγκριση σκοπιμότητας μετά, αλλά βγήκε από την άλλη υπηρεσία που το είχε πριν. Το Νοσοκομείο Λαμίας νόμιζε ότι είχε έγκριση σκοπιμότητας, άρα το πρόβλημα είναι η τροποποίηση του προγράμματος προμηθειών. Τροποποιήσαμε το πρόγραμμα προμηθειών. Και όταν φτάσαμε να προκηρύξουμε είπαμε: «Πού είναι η σκοπιμότητα»; «Μα, δεν ισχύει η σκοπιμότητα».

Τέλος πάντων, αλλάζει η σκοπιμότητα. Θα προκηρυχθούν οι διαγωνισμοί. Αλλά, όντως, μέσα σ’ αυτόν τον δαίδαλο, που έχει φτιαχτεί, είναι ένα παράδειγμα, να το πω έτσι, του πως θα ήταν αν τα νοσοκομεία είχαν την δυνατότητα να παίρνουν κάποιες αποφάσεις και όχι για να μετατρέψουμε 2.000 ευρώ από τον προϋπολογισμό τους από ποτήρια σε καρφίτσες να υπογράψουν δεκαπέντε άτομα μέσα στο Υπουργείο συν τον Υπουργό. Αυτό γίνεται. Για να αλλάξουμε δυο χιλιάρικα στο Νοσοκομείο Λαμίας χρήση από το ένα πράγμα σε ένα άλλο πρέπει να υπογράψουν στο Υπουργείο Υγείας τόσοι.

Εν τω μεταξύ, αυτή η διασπορά των αρμοδιοτήτων η οποία έχει υπάρξει, οι συνεχείς αλλαγές, αυτή η αέναη νομοθέτηση, που το ένα διορθώνει το άλλο -και εμείς το έχουμε κάνει για να καλύψουμε κάποιες τρύπες- τελικά δημιουργεί μια κατάσταση στην οποία χάνει η μάνα το παιδί και το παιδί τη μάνα. Καταλαβαίνετε τι σας λέω;

Εσείς σαν κυβέρνηση νομοθετείτε κάτι τον Αύγουστο. Η υπηρεσία σας δεν το ξέρει και τον Νοέμβρη εκδίδει σκοπιμότητα. Ανακαλύπτετε μετά από πολύ μεγάλο χρονικό διάστημα ότι κακώς εξέδωσε αυτή τη σκοπιμότητα και ότι είχε πάει όλη η άλλη διαδικασία με αυτή τη σκοπιμότητα και φτου κι από την αρχή να βγάλουμε άλλη σκοπιμότητα. Αυτό ακριβώς έχει γίνει.

Τέλος πάντων, το ξεμπερδέψαμε. Έχουμε συνεννοηθεί και με την τεχνική υπηρεσία να βγάλει την έγκριση σκοπιμότητας, που απαιτείται τώρα. Έχει παραταθεί το πρόγραμμα προμηθειών υγείας του 2014 για χρήση ακόμα και τώρα όποιων υπολοίπων υπάρχουν. Μπορούν να τα χρησιμοποιήσουν. Άρα, μπορεί να γίνει ο διαγωνισμός για να αγοραστεί ο αξονικός και το μηχάνημα της οστικής πυκνότητας.

Το ίδιο πρόβλημα υπάρχει και σε άλλες περιοχές. Και στο παρελθόν πολλοί Βουλευτές ή Υπουργοί είχαν πάρει χρήματα, λόγω του αυξημένου τους ειδικού πολιτικού βάρους στις κυβερνήσεις, και χρηματοδοτούσαν κάποια νοσοκομεία της περιοχής τους, για να δείξουν. Αντίστοιχες επιχορηγήσεις δεν υπήρχαν αλλού. Ήσασταν κι εσείς υπουργός και το κάνατε για εκεί. Το θέμα είναι ότι χάνονται αυτά. Με αυτό το υπέδαφος από κάτω, κάτι που μπορεί να γίνει σε τρεις μήνες κάνει τρία χρόνια.

Δεν μπορείτε να φανταστείτε πόσα τέτοια προβλήματα έχουμε λύσει το τελευταίο χρονικό διάστημα. Θα σας πω ένα άλλο παράδειγμα. Έχουν ζητήσει διάφοροι από την Ελλάδα την κινητή μονάδα μαστογραφίας. Βγάζει ένας προκάτοχός μου μια διάταξη που λέει ότι έχουν δικαίωμα –ίδια λογική είναι ακριβώς- να υπάρχουν αυτές οι κινητές μονάδες από την περιφέρεια και να μπαίνουν και γιατροί από τα νοσοκομεία για να καλύπτουν απομακρυσμένες και ορεινές περιοχές, αλλά πρέπει να εκδοθούν τεχνικές προδιαγραφές. Δεν εκδόθηκαν ποτέ. Αγόρασαν οι περιφέρειες αυτά τα ειδικά διαμορφωμένα οχήματα και δεν ξεκουνούσαν. Το λύσαμε κι αυτό. Έπρεπε κάποιος να πάρει χέρι-χέρι την υπηρεσία, να βγάλει τις προδιαγραφές, να προχωρήσει να αδειοδοτηθεί αυτό το πράγμα. Το αφήναμε και υπήρχε.

Μπορώ να μιλάω μέχρι το βράδυ για τέτοια.

Τέλος πάντων, μην ανησυχείτε! Δεν πρόκειται να χαθεί ούτε ένα ευρώ από αυτά τα οποία στείλατε τότε και ως Υπουργός στο Νοσοκομείο Λαμίας. Και μια κουβέντα ακόμη: Τα 9 εκατομμύρια ήταν δική σας πρόταση. Τα 9 περίπου εκατομμύρια που είχατε δώσει το ’14 για το ’15, τα 9.958.000, ήταν η πρόταση του προϋπολογισμού του δικού σας. Δεν ξέρω. Ήσασταν ακόμα στην κυβέρνηση ή είχατε φύγει; Ήσασταν; Τότε που βγήκε ο προϋπολογισμός ήσασταν και δεν μπορέσατε να κρατήσετε άμυνα καλή;

**ΧΡΗΣΤΟΣ ΣΤΑΪΚΟΥΡΑΣ:** Δεν έφυγα ποτέ!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί όντως περικοπή 4,5 εκατομμύρια είναι μεγάλη.

Υπάρχουν κι άλλα παραδείγματα, όχι από εσάς, από άλλους Υπουργούς και άλλων παρατάξεων, οι οποίοι σε διπλανά νοσοκομεία νομών, όπου το ένα είναι πιο μεγάλο, το άλλο είναι πιο μικρό, νομαρχιακά και τα δύο, αλλά επειδή ήταν κάποιος Βουλευτής από εκεί, το πιο μικρό παίρνει 3,5 εκατομμύρια ευρώ παραπάνω από το άλλο που είναι πιο μεγάλο. Για τη βόρεια Ελλάδα μιλάω. Έτσι ήταν η κατάσταση. Τώρα προσπαθούμε να το ισορροπήσουμε και αυτό. Θα το ισορροπήσουμε. Είναι χιλιάδες τα πράγματα, αλλά τα 9.958.000 ήταν πρόταση όταν ήσασταν εσείς Κυβέρνηση, άρα…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πολάκη, είστε χείμαρρος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …άρα σας διέφυγε αυτό.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κι εμείς ευχαριστούμε.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 19.02΄ λύεται η συνεδρίαση για την Τετάρτη 14 Σεπτεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**