(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΑ΄

Δευτέρα 7 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Γ. Βαρεμένου, σελ.   
2. Ανακοινώνεται ότι τη συνεδρίαση παρακολουθούν μαθητές από το 5ο Γυμνάσιο Σταυρούπολης Θεσσαλονίκης, σελ.   
3. Ανακοινώνεται επιστολή του Πρωθυπουργού κ. Αλέξη Τσίπρα προς τον Πρόεδρο της Βουλής κ. Νικόλαο Βούτση, με την οποία γνωστοποιεί τα Π.Δ. 124/5-11-2016 (ΦΕΚ 209/5-11-2016) και 125/5-11-2016 (ΦΕΚ 210/5-11-2016), με θέμα: "Κυβερνητική μεταβολή", σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης ερώτησης προς τον Υπουργό Υγείας, σχετικά με τα προβλήματα λειτουργίας του αντικαρκινικού Νοσοκομείου «Θεαγένειο» στην Περιφερειακή Ενότητα Θεσσαλονίκης, σελ.

ΠΡΟΕΔΡΕΥΟΥΣΑ

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί της επίκαιρης ερώτησης:  
ΒΑΡΔΑΛΗΣ Α. , σελ.  
ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΑ΄

Δευτέρα 7 Νοεμβρίου 2016

Αθήνα, σήμερα στις 7 Νοεμβρίου 2016, ημέρα Δευτέρα και ώρα 18.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 1β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτα θα ήθελα να σας γνωστοποιήσω για την κυβερνητική μεταβολή -την οποία και θα καταθέσω για τα Πρακτικά- η οποία εστάλη από το Γραφείο του Πρωθυπουργού. Δημοσιεύτηκαν δύο προεδρικά διατάγματα, το 124 που δημοσιεύτηκε στο ΦΕΚ 209/5-11-2016 με το οποίο έγιναν δεκτές οι παραιτήσεις είκοσι εννέα Υπουργών και το π.δ.125 που δημοσιεύτηκε στο ΦΕΚ 210/5-11-2016 με το οποίο διορίστηκαν τριάντα δύο Υπουργοί.

(Στο σημείο αυτό κατατίθενται για τα Πρακτικά τα προαναφερθέντα προεδρικά διατάγματα, τα οποία έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 10-12)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, ο Β΄ Αντιπρόεδρος της Βουλής κ. Γεώργιος Βαρεμένος ζητεί άδεια ολιγοήμερης απουσίας στο εξωτερικό από 11-11-2016 έως 12-11-2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώςη Βουλή ενέκρινε τη ζητηθείσα άδεια.

Ταυτόχρονα -θα σας τα διαβάσω μετά αναλυτικά- υπάρχει και το σχετικό έγγραφο της Γενικής Γραμματείας της Κυβέρνησης με τους λόγους για τους οποίους κάποιοι Υπουργοί που συνεχίζουν να είναι στην ίδια θέση, δεν μπορούν να απαντήσουν σήμερα σε ερωτήσεις. Οι υπόλοιποι δεν μπορούν, γιατί έχουν αλλάξει Υπουργείο και χαρτοφυλάκιο.

Οπότε, για να μην καθυστερείτε και εσείς, ξεκινάμε με την έβδομη με αριθμό 85/11-10-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με τα προβλήματα λειτουργίας του Αντικαρκινικού Νοσοκομείου «Θεαγένειο» στην Περιφερειακή Ενότητα Θεσσαλονίκης.

Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Παύλος Πολάκης.

Επίσης, θέλω να πω εδώ ότι η τέταρτη με αριθμό 96/14-10-2016 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα, δεν θα συζητηθεί, λόγω κωλύματος του ερωτώντος Βουλευτή.

Κύριε Βαρδαλή, έχετε τον λόγο για δύο λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κυρία Πρόεδρε.

Η ερώτηση αφορά το Αντικαρκινικό Νοσοκομείο Θεσσαλονίκης, το «Θεαγένειο». Κύριε Υπουργέ, παίρνοντας υπ’ όψιν την κατάσταση στο συγκεκριμένο νοσοκομείο, όχι μόνο δεν λύνονται τα προβλήματα, όχι μόνο δεν σταθεροποιείται μια κατάσταση, αλλά οξύνονται παραπέρα και δημιουργούνται νέα προβλήματα.

Για να μη μιλώ γενικά, αναφέρω ως παράδειγμα ότι πριν από λίγο καιρό τα κενά στο συγκεκριμένο νοσοκομείο ιατρών, νοσηλευτών τεχνικών και διοικητικού προσωπικού ήταν γύρω στα τριακόσια πενήντα, ενώ σήμερα έχουν γίνει τετρακόσια.

Δεύτερον, στο Τμήμα Υπερήχων τα ραντεβού κλείνονται μετά από ενάμιση χρόνο.

Τρίτον, στο Τμήμα Πρόληψης -το τονίζω- έκλεισε το γαστρεντερολογικό ιατρείο και το ιατρείο μαστού λειτουργεί μόνο τρεις μέρες την εβδομάδα.

Τέταρτο παράδειγμα: Δεν υπάρχει κεντρική μονάδα διάλυσης φαρμάκων. Αυτή γίνεται από νοσηλευτές, χωρίς να έχουν την αντίστοιχη ειδικότητα, με ό,τι σημαίνει αυτό και για τους ίδιους -τις ευθύνες, δηλαδή, που αναλαμβάνουν- αλλά και για τους ίδιους τους ασθενείς.

Πέμπτον, το μηχάνημα PET, που υπάρχει και κάνει αξονική με σπινθηρογράφημα, και προβλέπει τις μεταστάσεις, λειτούργησε για τέσσερις μήνες με δωρεά ραδιοφαρμάκου. Από τον περασμένο Απρίλη σταμάτησε τη λειτουργία του και κανείς δεν είναι σε θέση να πει αν θα λειτουργήσει και πότε.

Έκτον, το μηχάνημα βραχυθεραπείας, που κάνει ακτινοβολίες του τραχήλου της μήτρας, είναι χαλασμένο εδώ και τέσσερα χρόνια. Μιλάμε, κύριε Υπουργέ, για αντικαρκινικό νοσοκομείο.

Με όλα τα παραπάνω παραδείγματα τι αποδεικνύεται; Αποδεικνύεται ότι πάμε από το κακό στο χειρότερο, πως το σχέδιο απορρύθμισης, όπως εσείς καταγγέλλετε, των προηγούμενων κυβερνήσεων δεν έχει τελειωμό. Οι ευθύνες της δικής σας Κυβέρνησης, παρά τις εξαγγελίες σας, είκοσι μήνες τώρα είναι τεράστιες. Είναι τεράστιες, γιατί ακολουθείτε, παρά τις όποιες επιμέρους διαχειριστικές διαφορές μπορεί να έχετε με τους προηγούμενους, στην ουσία την ίδια στρατηγική, την ίδια πολιτική και στον τομέα της υγείας.

Ρωτάμε, κύριε Υπουργέ, τα εξής:

Τι θα γίνει συγκεκριμένα σε αυτό το νοσοκομείο, το «Θεαγένειο», με τις προσλήψεις, έτσι ώστε να καλυφθούν οι κενές οργανικές θέσεις;

Δεύτερον, θα γίνει συντήρηση και αγορά του αναγκαίου ιατρομηχανολογικού εξοπλισμού, για να λειτουργήσουν τα συγκεκριμένα μηχανήματα που σας ανέφερα;

Τρίτον, θα λειτουργήσει η κεντρική μονάδα διάλυσης φαρμάκων στο «Θεαγένειο» Νοσοκομείο Θεσσαλονίκης;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, ευχαριστώ για την ερώτηση, γιατί μου επιτρέπετε να βάλω κάποια πράγματα στη θέση τους.

Πρώτον, θα ήθελα αυτοί που σας ενημερώνουν να είναι λίγο πιο αντικειμενικοί. Θα ξεκινήσω με ένα μικρό λάθος που κάνετε. Οι κενές οργανικές θέσεις είναι διακόσιες ογδόντα εννέα, ούτε τριακόσιες πενήντα μία ούτε τετρακόσιες.

Εγώ θα ξεκινήσω από αυτά που κάναμε και όχι μόνο από αυτά που θα κάνουμε.

Το 2015 –πέρσι- το νοσοκομείο είχε προβλεφθεί να επιχορηγηθεί από τον κρατικό προϋπολογισμό από την κυβέρνηση των κυρίων Σαμαρά - Βενιζέλου με 21.078.000 ευρώ. Τελικά επιχορηγήθηκε, μαζί με την έκτακτη επιχορήγηση την οποία δώσαμε εμείς πέρσι, τον Δεκέμβριο του 2015, με 22.818.000 ευρώ. Φέτος, για το 2016, επιχορηγείται με 23.596.000 ευρώ. Αυτό είναι ένα πρώτο σαφές δείγμα χρηματοδοτικής στήριξης του νοσοκομείου.

Επίσης -γιατί δεν έχει μόνο σημασία πόσα λεφτά παίρνεις, αλλά και πότε τα παίρνεις- τον Οκτώβρη του 2015 το νοσοκομείο από τα 21.000.000 ευρώ που είχαν προγραμματιστεί και που έφτασαν 22.800.000 ευρώ, είχε πάρει 11.244.000 ευρώ. Φέτος, στις αρχές του Οκτώβρη, από τα 23.596.000 ευρώ που έχουν προγραμματιστεί, έχει πάρει τα 18.167.000 ευρώ. Αυτό είναι μια σαφής ομαλοποίηση της ροής χρηματοδότησης.

Επίσης, το νοσοκομείο μέχρι στιγμής έχει επιχορηγηθεί και έχει πληρώσει 8.121.000 ευρώ από ληξιπρόθεσμα χρέη προηγούμενων ετών. Από αυτά τα 8.121.000 ευρώ απλήρωτα είναι μόνο 43.000 ευρώ ακόμα. Πρακτικά εξόφλησε το ήμισυ των παλιών χρεών του και αυτό έγινε φέτος, το 2016, όχι το 1500.

Επίσης, θα πάρει άλλα 8.000.000 ευρώ με τη δεύτερη δόση των ληξιπροθέσμων και θα εξοφλήσει οριστικά τα χρέη που είχε μέχρι τώρα. Ένα το κρατούμενο είναι αυτό, για να μη μιλάμε στον αέρα.

Δεύτερον, το 2016 το νοσοκομείο αυτό έχει ενισχυθεί με το εξής προσωπικό: Έχει προσληφθεί και υπηρετεί ένας ιατρός ΕΣΥ, επιμελητής Β΄ ειδικότητας χειρουργικής από παλιά προκήρυξη, στις οποίες εμείς «ξαναδώσαμε ζωή», να το πω έτσι, ενώ υπήρχαν πιστώσεις δεν τους προσλάμβαναν. Έχει προσληφθεί ένας και είναι στη διαδικασία διορισμού -από αυτές τις παλιές προκηρύξεις- άλλοι επτά. Μάλιστα, πρόκειται για ειδικότητες που χρειάζεται το νοσοκομείο και πυρηνικής ιατρικής και στοματικής, γναθοπροσωπικής χειρουργικής και λοιπά. Τα στοιχεία μπορώ να σας τα δώσω και να τα δείτε.

Επίσης, προκηρύχθηκαν και είναι στη διαδικασία κρίσης -κάποιες τελειώνουν κιόλας- οκτώ μόνιμοι γιατροί από την προκήρυξη των επτακοσίων εξήντα που είχαμε για όλα τα νοσοκομεία της χώρας. Έχουν προκηρυχθεί, έχουν καταθέσει αιτήσεις και είναι στη διαδικασία της κρίσης. Και αυτό το 2016 έγινε. Και αυτό είναι δείγμα ενίσχυσης.

Δεύτερον, προστέθηκαν άλλοι τέσσερις επικουρικοί γιατροί –υπηρετούν αυτοί- ένας ουρολόγος, ένας ακτινοδιαγνώστης, ένας παθολόγος-ογκολόγος, και ένας αναισθησιολόγος, στους δέκα που υπηρετούσαν ήδη από παλαιότερα και στους οποίους έχουμε ανανεώσει και τη θητεία, στους παλαιότερους εννοώ. Από την προκήρυξη 4Κ και 5Κ του προηγούμενου Οκτωβρίου, Νοεμβρίου έχουν αναλάβει υπηρεσία τέσσερα άτομα. Έχει βγει το ΦΕΚ και περιμένουν να αναλάβουν υπηρεσία άλλοι τρεις. Επίσης, έχει αναλάβει υπηρεσία ένας από τον διαγωνισμό του ΑΣΕΠ του 1998 και είναι άλλοι τέσσερις, οι οποίοι είναι στο ΦΕΚ για δημοσίευση διορισμού.

Ακόμα, υπάρχουν τρία και άλλα τρία, σύνολο έξι άτομα, που για μεν τους τρεις βγήκαν τα αποτελέσματα, στους άλλους βγαίνουν αυτή τη βδομάδα, που είναι από την ομάδα των χιλίων πεντακοσίων τριάντα οκτώ, οι οποίοι θα προσληφθούν από τον πίνακα της 4Κ και της 5Κ. Το καταλαβαίνετε; Είναι τρεις ΤΕ νοσηλευτές και τρεις ΔΕ βοηθοί νοσηλευτές, οι οποίοι προσλαμβάνονται από τον κυλιόμενο πίνακα της προηγούμενης προκήρυξης. Για τους τρεις βγήκαν τα αποτελέσματα, για τους άλλους τρεις είναι να βγουν αυτή τη βδομάδα.

Επίσης από τους υπόλοιπους της ομάδας των χιλίων πεντακοσίων τριάντα οκτώ είναι άλλα έξι άτομα των οποίων η θέση θα προκηρυχθεί: ΠΕ νοσηλευτικής, χειριστές ιατρικής συσκευής, πληροφορικός, φαρμακείο και λοιπά.

Όσον αφορά το επικουρικό προσωπικό, την προκήρυξη λοιπού προσωπικού νοσοκομείου, που έχουμε προκηρύξει από τον Μάιο, και με όλη αυτή τη σαρακοτυραννία της γραφειοκρατίας, ο ΠΕ φαρμακοποιός και ο ΤΕ ραδιολόγος ακτινολόγος προσλαμβάνονται τις επόμενες μέρες. Ο ΠΕ νοσηλευτής και το ΥΕ βοηθητικό υγειονομικό προσωπικό θα καθυστερήσει λίγες μέρες ακόμα γιατί είναι η διαδικασία του ελέγχου του τελικού πίνακα από τον ΑΣΕΠ. Δυστυχώς έχουμε μπερδέψει με αυτή τη διαδικασία σε έναν βαθμό, ο οποίος πραγματικά είναι εξοργιστικός.

Τώρα, είπατε και κάποια άλλα πράγματα τα οποία δεν ισχύουν. Πρώτον, δεν αγοράζει κανείς φάρμακα. Με αυτά τα λεφτά, δεν αγοράζει κανείς φάρμακα. Έχει το νοσοκομείο και όριο δαπανών και πιστώσεων και αγοράζει φάρμακα.

**ΑΘΑΝΑΣΙΟΣ ΒΑΡΔΑΛΗΣ:** Δεν είπα τέτοιο πράγμα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Νομίζω ότι κάπου το γράφατε στην ερώτηση.

**ΑΘΑΝΑΣΙΟΣ ΒΑΡΔΑΛΗΣ:** Είπα για το μηχάνημα PET.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα τα πω όλα. Μην αγχώνεστε. Σε όλα απαντώ εγώ. Δεν κρύβω πράμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε και για τη δευτερολογία, κύριε Πολάκη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, θα τα πω όλα τώρα.

Όσον αφορά αυτό που είπατε για τον υπέρηχο, σας έχουν πληροφορήσει λάθος. Λέτε ότι η αναμονή του τμήματος υπερήχων είναι δύο χρόνια. Δεν ισχύει αυτό. Οι επανέλεγχοι αντί να γίνονται σε δώδεκα μήνες, γίνονται σε δεκατέσσερις. Αυτή είναι η πραγματικότητα. Οι επανέλεγχοι, όχι το πρώτο ραντεβού. Στο τμήμα υπερήχων οι επανέλεγχοι αντί να γίνονται σε δώδεκα μήνες, δηλαδή σε έναν χρόνο, γίνονται σε δεκατέσσερις μήνες. Αυτή είναι η πραγματικότητα.

Δεύτερον, το τμήμα πρόληψης στη γυναικολογική κλινική λειτουργεί σε καθημερινή βάση χωρίς αναμονή για το τεστ ΠΑΠ. Το πρόβλημα υπάρχει στο θέμα της πρόληψης του μαστού, όπου εκεί η αναμονή είναι ένα έτος. Από κει και πέρα, δεν υπάρχει πρόβλημα, γιατί το ραντεβού μπαίνει κατευθείαν από τη στιγμή που θα σε δουν γιατί υπάρχει μεγάλη κίνηση. Επίσης, θα καταλάβετε ότι υπάρχει 30% αύξηση στα εξωτερικά ιατρεία της χειρουργικής κλινικής για το τμήμα μαστού και υπάρχει και αντίστοιχη αύξηση του αριθμού των χειρουργείων, διότι πραγματικά δουλεύει το νοσοκομείο.

Τώρα, όσον αφορά τα μηχανήματα των ακτινοθεραπειών: Κατ’ αρχάς, είναι ένα νοσοκομείο το οποίο κάνει εκατόν πενήντα με εκατόν ογδόντα ακτινοθεραπείες την ημέρα. Είναι ένα πολύ μεγάλο νούμερο και δεν υπάρχει μεγάλη αναμονή. Είναι στον ένα μήνα που είναι παγκοσμίως αποδεκτό. Και επίσης τα δύο αυτά μηχανήματα αντικαθίστανται μέσα από δωρεά που είναι προγραμματισμένη, του Ιδρύματος «Σταύρος Νιάρχος». Έχουμε προβλέψει όλο το απαραίτητο προσωπικό, το οποίο πρέπει να υπάρχει εκεί και η διαδικασία είναι σε υλοποίηση αυτή τη στιγμή. Και μάλιστα θα πάνε τα πρώτα από τη δωρεά αυτή.

Επίσης, το νοσοκομείο -γιατί βρήκαμε κι άλλους σκελετούς στην ντουλάπα- πήρε απόφαση από το διοικητικό συμβούλιο -και μετά από συνεννόηση και μαζί μας- και θα επισκευαστεί και το τρίτο μηχάνημα του κοβαλτίου, το οποίο υπάρχει εκεί, από τα χρήματα, τα οποία υπάρχουν ντανιασμένα πέντε χρόνια από τον τελευταίο αντικαρκινικό έρανο.

Έχουν μαζεμένα τριάμισι εκατομμύρια –νομίζω- τα οποία έχουν κάτσει στην μπάντα και δεν τα έχουν χρησιμοποιήσει πέντε χρόνια τώρα. Δώσαμε εντολή στα αντικαρκινικά νοσοκομεία ανά την Ελλάδα να μας κάνουν με προτεραιοποίηση πρόταση για την ενίσχυση του εξοπλισμού τους ή την επισκευή ή την αγορά με βάση τις προτεραιότητες που έχουν. Κι ένα από τα νοσοκομεία που θα ενισχυθούν από αυτή την ιστορία είναι το «ΘΕΑΓΕΝΕΙΟ».

Όσον αφορά το μηχάνημα της βραχυθεραπείας, ενημερώθηκα ότι είναι μια βλάβη που δεν επισκευάζεται και εξυπηρετούνται οι ασθενείς από άλλα νοσοκομεία που διαθέτουν τέτοιο μηχάνημα στη Θεσσαλονίκη.

Για το θέμα του γαστρεντερολογικού που νομίζω θίξατε, επίσης καλύπτονται οι ασθενείς. Ο προληπτικός έλεγχος γίνεται στα κανονικά εξωτερικά ιατρεία μέσα στο νοσοκομείο την πρώτη Τρίτη εκάστοτε μηνός στα άτομα που ανήκουν σε ομάδες υψηλού κινδύνου του παχέος εντέρου. Επίσης, διενεργείται έλεγχος κάθε Δευτέρα, Τρίτη και Πέμπτη στο πλαίσιο των κανονικών εξωτερικών ιατρείων σε ασθενείς με προκαρκινικές καταστάσεις του παγκρέατος, του ήπατος και του παχέος εντέρου. Σε καθημερινή βάση στο Ενδοσκοπικό Τμήμα του Γαστρεντερολογικού Ογκολογικού γίνεται προληπτικός ενδοσκοπικός έλεγχος.

Επίσης, το Τμήμα Στοματικής και Γναθοπροσωπικής Χειρουργικής που λέγατε στην ερώτηση δεν καταργήθηκε, ενοποιήθηκε με την ΩΡΛ κλινική. Δεν έχει καταργηθεί.

Όσον αφορά το σύστημα του PET/CT, εδώ είναι ο θρίαμβος της ελληνικής γραφειοκρατίας. Το λύσαμε κι αυτό. Υπήρχε θέμα πώς θα αγοραστεί, γιατί είχε προβλεφθεί η αγορά του μηχανήματος, αλλά δεν είχε προβλεφθεί -όχι με ευθύνη πλήρως δική μας- στον προϋπολογισμό η αγορά του αντιδραστηρίου, του ραδιοφαρμάκου. Λύθηκε το θέμα αυτό με μετακίνηση κωδικών από άλλα νοσοκομεία και νομίζω ότι μέχρι το τέλος του μήνα, αρχές Δεκεμβρίου ξαναμπαίνει μπροστά το PET/CT.

Αυτή είναι πραγματικότητα. Νομίζω ότι όλα αυτά που περιέγραψα δεν συνιστούν συνέχιση καταστροφής, συνιστούν μια πολύ σοβαρή προσπάθεια ανάταξης του νοσοκομείου. Δεν φτιάχνουν όλα σε μια μέρα και δεν είναι λίγα αυτά που φτιάχτηκαν σε έναν χρόνο, όταν πέντε χρόνια καταστρέφονταν. Νομίζω ότι αυτό το πράγμα θα έπρεπε να το αναγνωρίσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Σταυρούπολης Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Σήμερα δεν υπάρχουν εδώ πολλοί Βουλευτές, γιατί είναι ημέρα κοινοβουλευτικού ελέγχου προς τους Υπουργούς της Κυβέρνησης. Λόγω, όμως, του ανασχηματισμού που έγινε την Παρασκευή, οι Υπουργοί έχουν αλλάξει κι έτσι δεν προσήλθαν. Οι καινούργιοι δεν προλάβαιναν να λάβουν γνώση των αιτημάτων των Βουλευτών και των ερωτήσεών τους, ώστε να απαντήσουν. Έτσι μας βλέπετε να είμαστε τόσο λίγοι, αλλά μπορείτε να δείτε την Αίθουσα και όλη τη διαδικασία, όπως διεξάγεται όταν η Ολομέλεια είναι πλήρης.

Κύριε Βαρδαλή, έχετε τρία λεπτά για τη δευτερολογία σας.

**ΑΘΑΝΑΣΙΟΣ ΒΑΡΔΑΛΗΣ:** Κύριε Υπουργέ, διακρίνω στην απάντησή σας -πέραν όλων των άλλων, θα πω για τα συγκεκριμένα ζητήματα που αναφέρατε- κι ένα άγχος να διαφοροποιηθείτε σε σχέση με την πολιτική των προηγούμενων κυβερνήσεων. Όλα σχεδόν τα στοιχεία που μας φέρατε ήταν συγκρίσιμα με τους προηγούμενους. Και τι μας είπατε δηλαδή; Με αυτό που είπατε, ουσιαστικά επιβεβαιώνετε τα ζητήματα που θέσαμε και στην ερώτηση. Δώσατε 1 εκατομμύριο περισσότερο πέρσι και, όπως μας λέτε, φέτος 1 εκατομμύριο περισσότερο από πέρσι. Κι αλλάζει η κατάσταση; Είναι οικονομική στήριξη του νοσοκομείου αυτή;

Και γενικότερα σε όλη τη χώρα δίνετε τα ίδια λεφτά στα νοσοκομεία με βάση το προσχέδιο προϋπολογισμού που έχετε καταθέσει και συζητήθηκε στην αρμόδια κοινοβουλευτική επιτροπή, την Επιτροπή Οικονομικών. Και λιγότερα λεφτά δίνετε στον ΕΟΠΥΥ, κάπου 224 εκατομμύρια, αν θυμάμαι καλά. Δηλαδή συνολικά δίνετε τα ίδια λεφτά.

Όμως, εμείς, κύριε Υπουργέ, δεν σας κάνουμε κριτική γι’ αυτό το ζήτημα. Προφανώς στη διαχείριση των ζητημάτων στον τομέα της υγείας έχετε διαφορές με τους προηγούμενους. Δεν λέμε αυτό το πράγμα. Κινείστε, όμως, στη ίδια λογική. Τι κάνετε δηλαδή; Συνδέετε το ζήτημα της υγείας με τις δημοσιονομικές αντοχές και με το κέρδος. Αυτή είναι η ουσία.

Στην πράξη, δηλαδή, τι λέτε; Ότι, εν πάση περιπτώσει, «κάνουμε κάποιες περισσότερες προσλήψεις». Μου αναφέρατε εδώ καμμιά τριανταριά γιατρούς διαφόρων ειδικοτήτων, καμμιά δεκαπενταριά νοσηλευτές –λέω για το συγκεκριμένο νοσοκομείο- χωρίς, όμως, να λαμβάνετε υπ’ όψιν αυτά τα δύο χρόνια, τους είκοσι μήνες, πόσοι βγήκαν στη σύνταξη. Όχι μόνο δεν καλύπτετε τα κενά που δημιουργήθηκαν τα τελευταία πέντε χρόνια -εν πάση περιπτώσει σε μια προοπτική, δεν λέω άμεσα, όπως είπατε κι εσείς, ούτε αυτό ζητάμε, να λυθούν άμεσα όλα τα προβλήματα που δημιουργήθηκαν στα πέντε χρόνια- αλλά δεν υπάρχει ούτε καν αυτή η προοπτική, διότι το συν-πλην μένει πάλι στα ίδια και δεν είναι η διαφορά δυο γιατροί περισσότερο ή δυο λιγότερο, είναι η ουσία.

Η ουσία είναι ότι όσο συνδέουμε τις προσλήψεις και γενικότερα τη χρηματοδότηση των νοσοκομείων και της υγείας γενικότερα με τη δημοσιονομική κατάσταση, στην πράξη θα λέμε το εξής: Δουλέψτε, κάντε θυσίες για να αναπτυχθεί η οικονομία, να αναπτυχθούν δηλαδή τα κέρδη των επιχειρηματικών ομίλων και αργότερα μαζί μ’ όλα τα άλλα που θα έχετε κι εσείς να κερδίσετε, δηλαδή κάποιο ψίχουλο από το τραπέζι των επιχειρηματικών ομίλων, θα φτιάξει και η υγεία. Αυτά τα πράγματα δεν γίνονται με τίποτα. Γι’ αυτό, λοιπόν, λέμε ότι ακολουθείτε την ίδια πολιτική.

Δεν μπορεί να λέτε, ας πούμε, ότι ένα μηχάνημα PET δεν συντηρείται και έχει τέτοια βλάβη …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι το PET. Της χημειοθεραπείας.

**ΑΘΑΝΑΣΙΟΣ ΒΑΡΔΑΛΗΣ:** Δεν συντηρείται. Να το δεχθώ. Δεν είμαι τεχνικός, ούτε ξέρω το συγκεκριμένο ζήτημα. Γιατί δεν αντικαθίσταται, για παράδειγμα; Τι θα πει «εξυπηρετούνται από άλλα νοσοκομεία»; Νομίζω ότι τέτοιου είδους ζητήματα μπορούν άμεσα να λυθούν.

Τέλος, κύριε Υπουργέ, τα στοιχεία που πήραμε, τα πήραμε από τα σωματεία των εργαζομένων στο συγκεκριμένο νοσοκομείο. Εν πάση περιπτώσει, επιτρέψτε μου να αμφισβητώ. Δεν ξέρω από ποιους είναι τα στοιχεία. Προφανώς από τη διοίκηση του νοσοκομείου. Έχω, όμως, τη γνώμη ότι οι εργαζόμενοι, επειδή ζουν την κατάσταση εκεί μέσα, ξέρουν καλύτερα τα πράγματα και σίγουρα δεν είναι λανθασμένα αυτά τα στοιχεία. Άλλωστε, σε όλα τα νοσοκομεία της Θεσσαλονίκης που έχω στοιχεία, πάνω-κάτω αυτές είναι οι ελλείψεις. Από 35% έως 70% των οργανικών θέσεων είναι κενές. Έχω αυτά τα συγκεκριμένα στοιχεία. Μπορώ να σας τα δώσω και αυτά.

Τέλος, κύριε Υπουργέ, μπορεί η Κυβέρνησή σας να είναι είκοσι μηνών, αλλά τα συμφέροντα των επιχειρηματικών ομίλων, που κινούνται και στον χώρο της υγείας, συμφέροντα που εν πολλοίς διαχειρίζεστε κι εσείς, είναι παλιά και δοκιμασμένα και αυτοί ξέρουν να διεκδικούν τα δικά τους συμφέροντα, δηλαδή την κερδοφορία τους.

Η ουσία είναι ότι οι εργαζόμενοι γενικότερα, αλλά και στην υγεία, θα πρέπει να οργανωθούν, να παλέψουν κόντρα σ’ αυτή την πολιτική, που συνδέει το ζήτημα της υγείας του λαού με το κέρδος και το πόσο αντέχει ή δεν αντέχει η οικονομία.

Ευχαριστώ, κύριε Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά, παρ’ όλο που είπατε ότι πήρατε και τον χρόνο της δευτερολογίας σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρέπει να απαντήσω τώρα, δεν γίνεται αλλιώς. Πρέπει να απαντήσω, διότι η διαρκής επίκληση μιας ιδεολογικής ανάλυσης δεν συγκροτεί ούτε πολιτικό σχέδιο ούτε άμεση αντιμετώπιση της πραγματικότητας. Αν εσείς έχετε κάποια εκτίμηση ότι με κάποιον άλλον τρόπο, πέρα απ’ αυτόν που αυτή τη στιγμή εμείς προσπαθούμε, μπορούν να γεννηθούν λεφτά, να μας το πείτε, αλλά δεν το λέτε. Η πρότασή σας σε τι συμπυκνώνεται; Να οργανωθεί ο λαός …

**ΑΘΑΝΑΣΙΟΣ ΒΑΡΔΑΛΗΣ:** Τις φοροαπαλλαγές των εφοπλιστών …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας άκουσα πολύ προσεκτικά. Εσείς τι λέτε; Να οργανωθεί ο λαός και να απαιτήσει τα δίκια του. Συμφωνώ απόλυτα.

Το θέμα είναι το εξής, για να μιλάμε επί της πραγματικότητας και όχι επί της ιδεοληψίας: Αυτή τη στιγμή η χώρα μας έχει αυτά τα χρήματα. Εμείς ναι –και δεν ντρεπόμαστε, είμαστε πολύ υπερήφανοι- κάνουμε αναδιανομή υπέρ των ασθενέστερων, γιατί αν δεν πήρατε χαμπάρι ότι είναι πολύ μεγάλη ιδεολογική τομή η υγειονομική κάλυψη και η δωρεάν ιατροφαρμακευτική περίθαλψη στους ανασφάλιστους, ανεξάρτητα από το αν είναι ασφαλισμένοι ή όχι, αυτό είναι πολύ μεγάλη τομή. Εσείς δεν λέτε «όλα από τη γενική φορολογία και όχι από τα ασφαλιστικά ταμεία»;

Αυτό κάναμε εμείς, αυτή η Κυβέρνηση του ΣΥΡΙΖΑ, που τη βρίζετε και μας θεωρείτε ότι τα έχουμε πουλήσει κ.λπ.. Υπάρχει μεγαλύτερη ιδεολογική τομή των τελευταίων χρόνων, που μεταφράστηκε σε πολιτικό μέτρο, που να λέει ότι καλύπτεται ο ανασφάλιστος, ανεξάρτητα από το αν έχει πληρώσει τις ασφαλιστικές του εισφορές; Αυτό δεν είναι προς αυτή την κατεύθυνση; Προς τα πού είναι; Ανάποδα;

**ΑΘΑΝΑΣΙΟΣ ΒΑΡΔΑΛΗΣ:** Ποιος πληρώνει γι’ αυτά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό, κύριε Βαρδαλή.

Δεύτερον, για να μιλάμε με στοιχεία, είναι η πρώτη φορά από υπάρξεως ασφαλιστικών ταμείων και δαπανών περίθαλψης, που ο ΕΟΠΥΥ ο καθολικός διάδοχος των ασφαλιστικών ταμείων έχει δώσει μέχρι τον Οκτώβρη -άμα μου βρείτε μια άλλη χρονιά, εγώ πραγματικά θα το δεχθώ, για να μην πω καμμιά βαριά κουβέντα- και επιχορήγησε με πραγματικό χρήμα, 193 εκατομμύρια ευρώ, τα νοσοκομεία του ΕΣΥ.

Τα στρατιωτικά νοσοκομεία έχουν πάρει 49.886.050, τα δύο πανεπιστημιακά έχουν πάρει 1,5 εκατομμύριο, το «Παπαγεωργίου» έχει πάρει 27 εκατομμύρια και το «Ωνάσειο» έχει πάρει 37 εκατομμύρια –προσέξτε- από τις ασφαλιστικές εισφορές, από τον ΕΟΠΥΥ.

Πόσες φορές έχετε πει στο παρελθόν και εσείς και εγώ, ότι τα χρήματα των εργαζομένων που πάνε στις ασφαλιστικές εισφορές, πρέπει να πηγαίνουν για τη στήριξη του δημοσίου συστήματος; Ξέρετε ποιο ήταν το περσινό νούμερο που είχαμε καταφέρει και αυτό μετά τον Οκτώβρη; Ήταν 80 εκατομμύρια συνολικά για όλα.

Ξέρετε πόσο ήταν του 2014; Ήταν 50 εκατομμύρια. Την καλύτερη χρονιά επί εκσυγχρονισμού, τότε που έδεναν τα σκυλιά με τα λουκάνικα, για το αντίστοιχο νούμερο δεν υπερέβη τα 120 εκατομμύρια. Την καλύτερη χρονιά κι όχι με ενάμισι εκατομμύριο ανέργους, που έχουμε μείωση των ασφαλιστικών εισφορών.

Αυτό το πράγμα είναι μία σαφής αποτύπωση της στήριξης του δημόσιου συστήματος υγείας. Γιατί δίνουμε χρήματα. Μας κατηγορούσανε ότι «παίρνει ο ΕΟΠΥΥ λεφτά». Τώρα τα δίνει και θα φτάσουμε για τα νοσοκομείο του ΕΣΥ, γιατί είναι προγραμματισμένες οι πληρωμές αυτές, τα 500 εκατομμύρια ευρώ.

Τώρα που έχει λήξει αυτή η ιστορία και προχωρούμε προς το τέλος και της αξιολόγησης και έληξε και το θέμα της δόσης και πάνε πάρα πολύ καλά και τα φορολογικά έσοδα και όλα, αυτή η αναδιανομή θα γίνει. Γιατί το πάμε προς αυτή την κατεύθυνση.

Επίσης να ξέρετε κάτι. Κοιτάξτε. Όχι στα στοιχεία της ΠΟΕΔΗΝ δεν δίνω βάση. Παραπάνω από τα μισά μην πω τα 2/3, είναι ψέματα. Το λέω ευθέως. Δείτε τα δελτία Τύπου που έχουν βγάλει μια σειρά διοικήσεις νοσοκομείων, με στοιχεία, όχι γενικώς, δείτε τι συνέβη και τι έλεγε η ΠΟΕΔΗΝ ότι συνέβη στα συγκεκριμένα νοσοκομεία. Στα περισσότερα είναι ένα ψέμα από πάνω μέχρι κάτω.

Δεν μιλάω έτσι για τα πρωτοβάθμια σωματεία, να εξηγούμαστε, γιατί υπάρχουν διαφορές δεξιά κι αριστερά. Όσον αφορά τα στοιχεία, όμως, που έχω και τα οικονομικά και το θέμα του προσωπικού, πρέπει να αναγνωρίσετε ότι πέντε χρόνια σκόρπιζε το σύστημα. Τώρα, από πέρυσι, δεν σκορπίζει.

Κοιτάξτε να δείτε. Χίλιοι διακόσιοι επικουρικοί γιατροί έχουν αναλάβει υπηρεσία από τον Οκτώβρη πέρυσι μέχρι τον Μάη φέτος. Αυτό είναι τεράστια ένεση στο σύστημα. Δεν λέω πέντε και δέκα. Λέω χίλιοι διακόσιοι σε όλη την Ελλάδα. Είναι νούμερο αυτό.

Δεύτερον, επτακόσιοι ογδόντα έφτασαν που ανέλαβαν υπηρεσία από τους εννιακόσιους ογδόντα της 4Κ και 5Κ. Δεν είναι λίγοι οι χίλιοι. Από τους πεντακόσιους ογδόντα πέντε επικουρικό προσωπικό, γιατί εκεί έχουμε μπλέξει και το ΑΣΕΠ, έχουν αναλάβει τριακόσιοι πενήντα υπηρεσία. Δεν είναι λίγοι αυτοί, όταν κάθε χρόνο φεύγανε.

Για να μη μιλήσω για το ΚΕΕΛΠΝΟ και τα υπόλοιπα και με όλον αυτόν τον πόλεμο που έγινε εκεί, που έχουν αναλάβει υπηρεσία οι μισοί ή με τα προγράμματα του προσφυγικού και όλα τα υπόλοιπα.

Αυτά σαφώς και δείχνουν όχι ίδια διαχείριση, δείχνουν άλλη κατεύθυνση και αυτό θα συνεχίσουμε να κάνουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα αναγνώσω τώρα τις επίκαιρες ερωτήσεις που δεν θα συζητηθούν.

Η δεύτερη με αριθμό 133/18-10-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών, σχετικά με τη διαχείριση των «κόκκινων» δανείων της πρώην ΑΤΕBank, κατά άδικο τρόπο για τους οφειλέτες της, δεν θα συζητηθεί λόγω απουσίας του αρμόδιου Υπουργού, του κ. Ευκλείδη Τσακαλώτου, στο εξωτερικό.

Η τρίτη με αριθμό 131/17-10-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών**,** σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων, δεν θα συζητηθεί λόγω απουσίας του Υπουργού κ. Ευκλείδη Τσακαλώτου στο εξωτερικό.

Η πρώτη με αριθμό 155/31-10-2016 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Οικονομικών, σχετικά με τις δεσμεύσεις της Κυβέρνησης ώστε να μην ανασταλούν οι μισθολογικές ωριμάνσεις και προαγωγές στο προσωπικό των Σωμάτων Ασφαλείας και των Ενόπλων Δυνάμεων, δεν θα συζητηθεί λόγω απουσίας στο εξωτερικό του Υπουργού κ. Γεώργιου Χουλιαράκη.

Η πρώτη με αριθμό 156/31-10-2016 επίκαιρη ερώτηση δευτέρου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση καταβολής των συντάξεων των ενστόλων από το Γενικό Λογιστήριο του Κράτους, μετά την ένταξή τους στον Ενιαίο Φορέα Κοινωνικής Ασφάλισης (ΕΦΚΑ), δεν θα συζητηθεί λόγω ανειλημμένων υποχρεώσεων του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλου.

Η δεύτερη με αριθμό 164/1-11-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Διοικητικής ΑνασυγκρότησηςκαιΑγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις έντονες βροχοπτώσεις στο Νομό Αιτωλοακαρνανίας, δεν θα συζητηθεί λόγω κωλύματος του κυρίου Υπουργού.

Η πέμπτη με αριθμό 127/18-10-2016 επίκαιρη ερώτηση δευτέρου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου, δεν θα συζητηθεί λόγω κωλύματος του κυρίου Υπουργού.

Τέλος, δεν θα συζητηθεί η έκτη με αριθμό 62/10-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 18.45΄ λύεται η συνεδρίαση για την προσεχή Πέμπτη 10 Νοεμβρίου και ώρα 09.30΄ με αντικείμενο εργασιών του Σώματος κοινοβουλευτικό έλεγχο: συζήτηση επίκαιρων ερωτήσεων.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**